﻿Gen 1:1 ܒܪܺܝܫܺܝܬ݂ ܒܪܳܐ ܐܰ‌ܠܳܗܳܐ ܝܳܬ ܫܡܰܝܳܐ ܘܝܳܬ ܐܰܪܥܳܐ.
Gen 1:2 ܘܰܐܪܥܳܐ ܗܘܳܬ݂ ܬܽܘܗ ܘܒܽܘܗ. ܘܚܶܫܽܘܟ݂ܳܐ ܥܰܠ ܐܰܦܰܝ̈ ܬܽܗܘܡܳܐ. ܘܪܽܘܚܶܗ ܕܰܐ‌ܠܳܗܳܐ ܡܪܰܚܦܳܐ ܥܰܠ ܐܰܦܰܝ̈ ܡܰܝ̈ܳܐ.
Gen 1:3 ܘܶܐܡܰܪ ܐܰ‌ܠܳܗܳܐ: ܢܶܗܘܶܐ ܢܽܘܗܪܳܐ: ܘܰܗܘܳܐ ܢܽܘܗܪܳܐ.
Gen 1:4 ܘܰܚܙܳܐ ܐܰ‌ܠܳܗܳܐ ܠܢܽܘܗܪܳܐ ܕܫܰܦܺܝܪ: ܘܰܦ̣ܪܰܫ ܐܰ‌ܠܳܗܳܐ ܒܶܝܬ݂ ܢܽܘܗܪܳܐ ܠܚܶܫܽܘܟ݂ܳܐ.
Gen 1:5 ܘܰܩܪܳܐ ܐܰ‌ܠܳܗܳܐ ܠܢܽܘܗܪܳܐ ܐܺܝܡܳܡܳܐ: ܘܰܠܚܶܫܽܘܟ݂ܳܐ ܩܪܳܐ ܠܺܠܝܳܐ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܚܰܕ݂.
Gen 1:6 ܘܶܐܡܰܪ ܐܰ‌ܠܳܗܳܐ ܢܶܗܘܶܐ ܪܩܺܝܥܳܐ ܒܡܶܨܥܰܬ݂ ܡܰܝ̈ܳܐ: ܘܢܶܗܘܶܐ ܦܳܪܶܫ ܒܶܝܬ݂ ܡܰܝ̈ܳܐ ܠܡܰܝ̈ܳܐ.
Gen 1:7 ܘܰܥ̣ܒܰܕ݂ ܐܰ‌ܠܳܗܳܐ ܪܩܺܝܥܳܐ: ܘܰܦ̣ܪܰܫ ܒܶܝܬ݂ ܡܰܝ̈ܳܐ ܕܰܠܬܰܚܬ ܡܶܢ ܪܩܺܝܥܳܐ: ܘܒܶܝܬ݂ ܡܰܝ̈ܳܐ ܕܰܠܥܶܠ ܡܶܢ ܪܩܺܝܥܳܐ: ܘܰܗܘܳܐ ܗܳܟܰܢܳܐ.
Gen 1:8 ܘܰܩܪܳܐ ܐܰ‌ܠܳܗܳܐ ܠܰܪܩܺܝܥܳܐ ܫܡܰܝܳܐ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܬܪܶܝܢ.
Gen 1:9 ܘܶܐܡܰܪ ܐܰ‌ܠܳܗܳܐ: ܢܶܬ݂ܟܰܢܫܽܘܢ ܡܰܝ̈ܳܐ ܕܰܠܬܰܚܬ ܡܶܢ ܫܡܰܝܳܐ ܠܰܐܬܪܳܐ ܚܰܕ݂: ܘܬܶܬܚܙܶܐ ܝܰܒܺܝܫܬܳܐ: ܘܰܗܘܳܐ ܗܳܟܰܢܳܐ.
Gen 1:10 ܘܰܩܪܳܐ ܐܰ‌ܠܳܗܳܐ ܠܝܰܒܺܝܫܬܳܐ ܐܰܪܥܳܐ: ܘܰܠܟܶܢܫܳܐ ܕܡܰܝ̈ܳܐ ܩܪܳܐ ܝܰܡ̈ܡܶܐ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.
Gen 1:11 ܘܶܐܡܰܪ ܐܰ‌ܠܳܗܳܐ: ܬܰܦܶܩ ܐܰܪܥܳܐ ܬܰܕ݂ܐܳܐ ܥܶܣܒܳܐ ܕܡܶܙܕܪܰܥ ܙܰܪܥܳܐ ܠܓܶܢܣܶܗ: ܘܺܐܝܠܳܢܳܐ ܕܦܺܐܖ̈ܶܐ ܠܓܶܢܣܶܗ: ܕܢܶܨܒܬܶܗ ܒܶܗ ܥܰܠ ܐܰܪܥܳܐ: ܘܰܗܘܳܐ ܗܳܟܰܢܳܐ.
Gen 1:12 ܘܰܐܦܩܰܬ ܐܰܪܥܳܐ ܬܰܕ݂ܐܳܐ ܥܶܣܒܳܐ ܕܡܶܙܕܪܰܥ ܙܰܪܥܳܐ ܠܓܶܢܣܶܗ: ܘܺܐܝܠܳܢܳܐ ܕܥܳܒܶܕ݂ ܦܺܐܖ̈ܶܐ ܕܢܶܨܒܬܶܗ ܒܶܗ ܠܓܶܢܣܶܗ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.
Gen 1:13 ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܬܠܳܬܳܐ.
Gen 1:14 ܘܶܐܡܰܪ ܐܰ‌ܠܳܗܳܐ: ܢܶܗܘܽܘܢ ܢܰܗܺܝܖ̈ܶܐ ܒܰܪܩܺܝܥܳܐ ܕܰܫܡܰܝܳܐ: ܠܡܶܦܪܰܫ ܒܶܝܬ ܐܺܝܡܳܡܳܐ ܠܠܺܠܝܳܐ: ܘܢܶܗܘܽܘܢ ܠܳܐܬܘ̈ܳܬܳܐ: ܘܰܠܙܰܒܢ̈ܶܐ: ܘܰܠܝܰܘ̈ܡܳܬ݂ܳܐ: ܘܠܰܫܢܰܝ̈ܳܐ.
Gen 1:15 ܘܢܶܗܘܽܘܢ ܡܰܢܗܪܺܝܢ ܒܰܪܩܺܝܥܳܐ ܕܰܫܡܰܝܳܐ ܠܡܰܢܗܳܪܽܘ ܥܰܠ ܐܰܪܥܳܐ: ܘܰܗܘܳܐ ܗܳܟܰܢܳܐ.
Gen 1:16 ܘܰܥ̣ܒܰܕ݂ ܐܰ‌ܠܳܗܳܐ ܬܪܶܝܢ ܢܰܗܺܝܖ̈ܶܐ ܪܰܘܖ̈ܒܶܐ: ܢܰܗܺܝܪܳܐ ܪܰܒܳܐ ܠܫܽܘܠܛܳܢܳܐ ܕܺܐܝܡܳܡܳܐ: ܘܢܰܗܺܝܪܳܐ ܙܥܽܘܪܳܐ ܠܫܽܘܠܛܳܢܳܐ ܕܠܺܠܝܳܐ: ܘܟ݂ܰܘܟ̈ܒܶܐ.
Gen 1:17 ܘܝܰܗܒ ܐܶܢܽܘܢ ܐܰ‌ܠܳܗܳܐ ܒܰܪܩܺܝܥܳܐ ܕܰܫܡܰܝܳܐ ܠܡܰܢܗܳܪܽܘ ܥܰܠ ܐܰܪܥܳܐ.
Gen 1:18 ܘܰܠܡܶܫܠܰܛ ܒܺܐܝܡܳܡܳܐ ܘܰܒܠܺܠܝܳܐ: ܘܰܠܡܶܦܪܰܫ ܒܶܝܬ ܢܽܘܗܪܳܐ ܘܚܶܫܽܘܟ݂ܳܐ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.
Gen 1:19 ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܐܪܒܥܳܐ.
Gen 1:20 ܘܶܐܡܰܪ ܐܰ‌ܠܳܗܳܐ: ܢܰܪܚܫܽܘܢ ܡܰܝ̈ܳܐ ܪܰܚܫܳܐ ܢܰܦܫܳܐ ܚܰܝܬܳܐ: ܘܦܳܪܰܚܬܳܐ ܬܶܦܪܰܚ ܥܰܠ ܐܰܪܥܳܐ ܥܰܠ ܐܰܦܰܝ̈ ܪܩܺܝܥܳܐ ܕܰܫܡܰܝܳܐ.
Gen 1:21 ܘܰܒܪܳܐ ܐܰ‌ܠܳܗܳܐ ܬܰܢܺܝ̈ܢܶܐ ܪܰܘܖ̈ܒܶܐ: ܘܟܽܠ ܢܰܦܫܳܐ ܚܰܝܬܳܐ ܕܪܰܚܫܳܐ ܕܰܐܪܚܶܫܘ ܡܰܝ̈ܳܐ ܠܓܶܢܣܗܽܘܢ: ܘܟܽܠ ܦܳܪܰܚܬܳܐ ܕܓܶܦܳܐ ܠܓܶܢܣܳܐ ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.
Gen 1:22 ܘܒܰܪܶܟ݂ ܐܶܢܽܘܢ ܐܰ‌ܠܳܗܳܐ ܘܶܐܡܰܪ ܠܗܽܘܢ: ܦܪܰܘ ܘܰܣܓܰܘ: ܘܰܡܠܰܘ ܡܰܝ̈ܳܐ ܕܰܒܝܰܡ̈ܡܶܐ: ܘܦܳܪܰܚܬܳܐ ܬܶܣܓܶܐ ܒܰܐܪܥܳܐ.
Gen 1:23 ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܚܰܡܫܳܐ.
Gen 1:24 ܘܶܐܡܰܪ ܐܰ‌ܠܳܗܳܐ: ܬܰܦܶܩ ܐܰܪܥܳܐ ܢܰܦܫܳܐ ܚܰܝܬܳܐ ܠܓܶܢܣܳܗ̇: ܒܥܺܝܪܳܐ ܘܖ̈ܰܚܫܳܐ: ܘܚܰܝܽܘܬ݂ܳܐ ܕܰܐܪܥܳܐ ܠܓܶܢܣܳܗ̇: ܘܰܗܘܳܐ ܗܳܟܰܢܳܐ.
Gen 1:25 ܘܰܥܒܰܕ݂ ܐܰ‌ܠܳܗܳܐ ܚܰܝܽܘܬ݂ܳܐ ܕܰܐܪܥܳܐ ܠܓܶܢܣܳܗ̇ ܘܰܒܥܺܝܪܳܐ ܠܓܶܢܣܳܗ̇: ܘܟܽܠܶܗ ܖ̈ܰܚܫܳܐ ܕܰܐܪܥܳܐ ܠܓܶܢܣܰܘ̈ܗܝ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.
Gen 1:26 ܘܶܐܡܰܪ ܐܰ‌ܠܳܗܳܐ: ܢܶܥܒܶܕ ܐ̱ܢܳܫܳܐ ܒܨܰܠܡܰܢ ܐܰܝܟ݂ ܕܡܽܘܬܰܢ: ܘܢܶܫܠܛܽܘܢ ܒܢܽܘ̈ܢܰܝ ܝܰܡܳܐ: ܘܰܒܦܳܪܰܚܬܳܐ ܕܰܫܡܰܝܳܐ: ܘܒܰܒܥܺܝܪܳܐ: ܘܰܒܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ: ܘܰܒܟܽܠܶܗ ܖ̈ܰܚܫܳܐ ܕܪܳܚܶܫ ܥܰܠ ܐܰܪܥܳܐ.
Gen 1:27 ܘܰܒܪܳܐ ܐܰ‌ܠܳܗܳܐ ܠܳܐܕܳܡ ܒܨܰܠܡܶܗ: ܒܰܨܠܶܡ ܐܰ‌ܠܳܗܳܐ ܒܪܳܝܗܝ: ܕܟܰܪ ܘܢܶܩܒܳܐ ܒܪܳܐ ܐܶܢܽܘܢ.
Gen 1:28 ܘܒܰܪܶܟ݂ ܐܶܢܽܘܢ ܐܰ‌ܠܳܗܳܐ: ܘܶܐܡܰܪ ܠܗܽܘܢ ܐܰ‌ܠܳܗܳܐ: ܦܪܰܘ ܘܰܣܓܰܘ: ܘܰܡܠܰܘ ܐܰܪܥܳܐ ܘܟܽܘܒܫܽܘܗ̇. ܘܰܫܠܰܛܘ ܒܢܽܘ̈ܢܰܝ ܝܰܡܳܐ: ܘܰܒܦܳܪܰܚܬܳܐ ܕܰܫܡܰܝܳܐ: ܘܒܰܒܥܺܝܪܳܐ ܘܰܒܟܽܠܳܗ̇ ܚܰܝܽܘܬ݂ܳܐ ܕܪܳܚܫܳܐ ܥܰܠ ܐܰܪܥܳܐ.
Gen 1:29 ܘܶܐܡܰܪ ܐܰ‌ܠܳܗܳܐ: ܗܳܐ ܝܶܗܒܶܬ݂ ܠܟ݂ܽܘܢ ܟܽܠܶܗ ܥܶܣܒܳܐ ܕܙܰܪܥܳܐ ܕܡܶܙܕܪܰܥ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܟܽܠ ܐܺܝܠܳܢ ܕܺܐܝܬ݂ ܒܶܗ ܦܺܐܖ̈ܰܝ ܐܺܝܠܳܢܶܗ ܕܙܰܪܥܶܗ ܡܶܙܕܪܰܥ: ܠܟܽܘܢ ܢܶܗܘܶܐ ܡܶܐܟܽܘܠܬܳܐ.
Gen 1:30 ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠ ܕܪܳܚܶܫ ܥܰܠ ܐܰܪܥܳܐ: ܕܺܐܝܬ݂ ܒܶܗ ܢܰܦܫܳܐ ܚܰܝܬܳܐ: ܘܟܽܠܶܗ ܝܽܘܪܳܩܳܐ ܕܥܶܣܒܳܐ ܠܡܶܐܟܽܘܠܬܳܐ: ܘܰܗܘܳܐ ܗܳܟܰܢܳܐ.
Gen 1:31 ܘܰܚܙܳܐ ܐܰ‌ܠܳܗܳܐ ܟܽܠ ܕܰܥ̣ܒܰܕ݂: ܘܗܳܐ ܛܳܒ ܫܰܦܺܝܪ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܶܫܬܳܐ.
Gen 2:1 ܘܰܫܠܶܡܘ ܫܡܰܝܳܐ ܘܰܐܪܥܳܐ: ܘܟܽܠܶܗ ܚܰܝܠܗܽܘܢ.
Gen 2:2 ܘܫܰܠܶܡ ܐܰ‌ܠܳܗܳܐ ܒܝܰܘܡܳܐ ܫܬܺܝܬܳܝܳܐ ܥܒܳܕ݂ܰܘ̈ܗܝ ܕܰܥܒܰܕ݂: ܘܶܐܬܬܢܺܝܚ ܒܝܰܘܡܳܐ ܫܒܺܝܥܳܝܳܐ ܡܶܢ ܟܽܠܗܽܘܢ ܥܒܳܕ݂ܰܘ̈ܗܝ ܕܰܥܒܰܕ݂.
Gen 2:3 ܘܒܰܪܶܟ݂ ܐܰ‌ܠܳܗܳܐ ܠܝܰܘܡܳܐ ܫܒܺܝܥܳܝܳܐ: ܘܩܰܕܫܶܗ: ܡܶܛܽܠ ܕܒܶܗ ܐܶܬܬܢܺܝܚ ܡܶܢ ܟܽܠܗܽܘܢ ܥܒܳܕ݂ܰܘ̈ܗܝ ܕܰܒܪܳܐ ܐܰ‌ܠܳܗܳܐ ܠܡܶܥܒܰܕ݂.
Gen 2:4 ܗܳܠܶܝܢ ܬܰܘ̈ܠܕ݂ܳܬܳܐ ܕܰܫܡܰܝܳܐ ܘܕܰܐܪܥܳܐ ܟܰܕ݂ ܐܶܬܒܪܺܝܘ:
Gen 2:5 ܘܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܥܕ݂ܰܟܺܝܠ ܠܳܐ ܗܘܰܘ ܒܰܐܪܥܳܐ: ܘܟܽܠܶܗ ܥܶܣܒܳܐ ܕܚܰܩܠܳܐ ܥܕ݂ܰܟܺܝܠ ܠܳܐ ܝܺܥܳܐ: ܡܶܛܽܠ ܕܠܳܐ ܐܰܚܶܬ ܡܳܪܝܳܐ ܐܰ‌ܠܳܗܳܐ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ: ܘܳܐܕܳܡ ܠܰܝܬ ܠܡܶܦܠܰܚ ܒܰܐܪܥܳܐ.
Gen 2:6 ܘܡܰܒܽܘܥܳܐ ܣܳܠܶܩ ܗܘܳܐ ܡܶܢ ܐܰܪܥܳܐ: ܘܡܰܫܩܶܐ ܗܘܳܐ ܠܟܽܠ ܐܰܦܰܝ̈ ܐܰܪܥܳܐ.
Gen 2:7 ܘܰܓܒܰܠ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܥܰܦܪܳܐ ܡܶܢ ܐܳܕ݂ܰܡܬܳܐ: ܘܰܢ̣ܦܰܚ ܒܰܐܦܰܘ̈ܗܝ ܢܫܰܡܬܳܐ ܕܚܰܝ̈ܶܐ: ܘܰܗܘܳܐ ܐܳܕܳܡ ܠܰܢܦܶܫ ܚܰܝܳܐ.
Gen 2:8 ܘܰܢ̣ܨܰܒ ܡܳܪܝܳܐ ܐܰ‌ܠܳܗܳܐ ܦܰܪܕܰܝܣܳܐ ܒܰܥܕܶܢ ܡܶܢ ܩܕܺܝܡ: ܘܣܳܡ ܬܰܡܳܢ ܠܳܐܕܳܡ ܕܰܓܒܰܠ.
Gen 2:9 ܘܰܐܘܥܺܝ ܡܳܪܝܳܐ ܐܰ‌ܠܳܗܳܐ ܡܶܢ ܐܰܪܥܳܐ ܟܽܠ ܐܺܝܠܳܢ ܕܰܪܓܺܝܓ ܠܡܶܚܙܳܐ: ܘܫܰܦܺܝܪ ܠܡܶܐܟܰܠ: ܘܺܐܝܠܳܢܳܐ ܕܚܰܝ̈ܶܐ ܒܰܡܨܰܥܬܶܗ ܕܦܰܪܕܰܝܣܳܐ: ܘܺܐܝܠܳܢܳܐ ܕܺܝܕܰܥܬܳܐ ܕܛܳܒܬܳܐ ܘܰܕ݂ܒܺܝܫܬܳܐ.
Gen 2:10 ܘܢܰܗܪܳܐ ܢܳܦܶܩ ܗܘܳܐ ܡܶܢ ܥܕܶܢ ܠܡܰܫܩܳܝܽܘܬܶܗ ܠܦܰܪܕܰܝܣܳܐ. ܘܡܶܢ ܬܰܡܳܢ ܦܳܪܶܫ ܘܰܗܘܳܐ ܠܰܐܪܒܥܳܐ ܖ̈ܺܫܺܝܢ.
Gen 2:11 ܫܡܶܗ ܕܚܰܕ݂ ܦܺܝܫܽܘܢ: ܗܰܘ ܕܚܳܕܰܪ ܠܟܽܠܳܗ̇ ܐܰܪܥܳܐ ܕܰܚܘܺܝܠܳܐ: ܕܬܰܡܳܢ ܕܰܗܒܳܐ.
Gen 2:12 ܘܕܰܗܒܳܗ̇ ܕܰܐܪܥܳܐ ܗܳܝ ܛܳܒ. ܬܰܡܳܢ ܒܶܖ̈ܽܘܠܶܐ ܘܟ̈ܺܐܦܶܐ ܕܒܶܖ̈ܽܘܠܶܐ.
Gen 2:13 ܘܰܫܡܶܗ ܕܢܰܗܪܳܐ ܬܶܢܝܳܢܳܐ ܓܺܝܚܽܘܢ: ܗܰܘ ܕܚܳܕܰܪ ܠܟܽܠܳܗ̇ ܐܰܪܥܳܐ ܕܟ݂ܽܘܫ.
Gen 2:14 ܘܰܫܡܶܗ ܕܢܰܗܪܳܐ ܕܰܬܠܳܬܳܐ ܕܶܩܠܰܬ: ܗܰܘ ܕܳܐܙܶܠ ܠܽܘܩܒܰܠ ܐܳܬܽܘܪ. ܘܢܰܗܪܳܐ ܕܰܐܪܒܥܳܐ ܗܽܘ ܦܪܳܬ.
Gen 2:15 ܘܰܕ݂ܒܰܪ ܡܳܪܝܳܐ ܐܰ‌ܠܳܗܳܐ ܠܳܐܕܳܡ: ܘܫܰܒܩܶܗ ܒܦܰܪܕܰܝܣܳܐ ܕܰܥܕܶܢ: ܕܢܶܦܠܚܺܝܘܗܝ ܘܢܶܛܪܺܝܘܗܝ.
Gen 2:16 ܘܰܦܩܶܕ݂ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܘܶܐܡܰܪ ܠܶܗ: ܡܶܢ ܟܽܠܗܽܘܢ ܐܺܝ̈ܠܳܢܶܐ ܕܰܒܦܰܪܕܰܝܣܳܐ ܡܶܐܟܰܠ ܬܶܐܟ݂ܽܘܠ.
Gen 2:17 ܘܡܶܢ ܐܺܝܠܳܢܳܐ ܕܺܝܕܰܥܬܳܐ ܕܛܳܒܬܳܐ ܘܰܕ݂ܒܺܝܫܬܳܐ ܠܳܐ ܬܶܐܟ݂ܽܘܠ ܡܶܢܶܗ. ܡܶܛܽܠ ܕܰܒܝܰܘܡܳܐ ܕܬܶܐܟ݂ܽܘܠ ܡܶܢܶܗ: ܡܰܘܬܳܐ ܬܡܽܘܬ.
Gen 2:18 ܘܶܐܡܰܪ ܡܳܪܝܳܐ ܐܰ‌ܠܳܗܳܐ: ܠܳܐ ܫܰܦܺܝܪ ܕܢܶܗܘܶܐ ܐܳܕܳܡ ܒܰܠܚܽܘܕ݂ܰܘܗܝ: ܐܶܥܒܶܕ݂ ܠܶܗ ܡܥܰܕܪܳܢܳܐ ܐܰܟ݂ܘܳܬܶܗ.
Gen 2:19 ܘܰܓܒܰܠ ܡܳܪܝܳܐ ܐܰ‌ܠܳܗܳܐ ܡܶܢ ܐܰܪܥܳܐ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܐܝܬܺܝ ܐܶܢܽܘܢ ܠܘܳܬ݂ ܐܳܕܳܡ: ܕܢܶܚܙܶܐ ܡܳܢܳܐ ܩܳܪܶܐ ܠܗܽܘܢ. ܘܟܽܠ ܕܰܩܪܳܐ ܠܗܽܘܢ ܐܳܕܳܡ ܢܰܦܫܳܐ ܚܰܝܬܳܐ: ܗܰܘ ܗ̱ܘ̣ ܫܡܶܗ.
Gen 2:20 ܘܰܩܪܳܐ ܐܳܕܳܡ ܫܡܳܗ̈ܶܐ ܠܟܽܠܳܗ̇ ܒܥܺܝܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܠܳܐܕܳܡ ܠܳܐ ܐܶܫܬܰܟܚ ܠܶܗ ܡܥܰܕܪܳܢܳܐ ܐܰܟ݂ܘܳܬܶܗ.
Gen 2:21 ܘܰܐܪܡܺܝ ܡܳܪܝܳܐ ܐܰ‌ܠܳܗܳܐ ܫܶܠܝܳܐ ܥܰܠ ܐܳܕܳܡ ܘܰܕ݂ܡܶܟ: ܘܰܢܣܰܒ ܚܕ݂ܳܐ ܡܶܢ ܐܶܠܥܰܘ̈ܗܝ: ܘܰܐܘܚܶܕ݂ ܒܶܣܪܳܐ ܚܠܳܦܶܝܗ̇.
Gen 2:22 ܘܬܰܩܶܢ ܡܳܪܝܳܐ ܐܰ‌ܠܳܗܳܐ ܐܶܠܥܳܐ ܕܰܢ̣ܣܰܒ ܡܶܢ ܐܳܕܳܡ ܠܰܐܢ̱ܬܬܳܐ: ܘܰܐܝܬܝܳܗ̇ ܠܳܐܕܳܡ.
Gen 2:23 ܘܶܐܡܰܪ ܐܳܕܳܡ: ܗܳܢܳܐ ܙܰܒܢܳܐ ܓܰܪܡܳܐ ܡܶܢ ܓܰܖ̈ܡܰܝ: ܘܒܶܣܪܳܐ ܡܶܢ ܒܶܣܪܝ: ܗܳܕ݂ܶܐ ܬܶܬܩܪܶܐ ܐܰܢ̱ܬܬܳܐ: ܡܶܛܽܠ ܕܡܶܢ ܓܰܒܪܳܐ ܢܣܺܝܒܳܐ.
Gen 2:24 ܡܶܛܽܠ ܗܳܢܳܐ ܢܶܫܒܽܘܩ ܓܰܒܪܳܐ ܠܰܐܒܽܘܗܝ ܘܠܶܐܡܶܗ: ܘܢܶܩܰܦ ܠܰܐܢ̱ܬܬܶܗ. ܘܢܶܗܘܽܘܢ ܬܖ̈ܰܝܗܽܘܢ ܚܰܕ݂ ܒܣܰܪ.
Gen 2:25 ܘܰܗܘܰܘ ܬܖ̈ܰܝܗܽܘܢ ܥܰܖ̈ܛܶܠܳܝ݂ܺܝ݂ܢ: ܐܳܕܳܡ ܘܰܐܢ̱ܬܬܶܗ ܘܠܳܐ ܒܳܗܬܺܝܢ.
Gen 3:1 ܘܚܶܘܝܳܐ ܥܪܺܝܡ ܗܘܳܐ ܡܶܢ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ ܕܰܥ̣ܒܰܕ݂ ܡܳܪܝܳܐ ܐܰ‌ܠܳܗܳܐ. ܘܶܐܡܰܪ ܚܶܘܝܳܐ ܠܰܐܢ̱ܬܬܳܐ: ܫܰܪܺܝܪܳܐܺܝܬ݂ ܐܶܡܰܪ ܐܰ‌ܠܳܗܳܐ: ܕܠܳܐ ܬܶܐܟܠܽܘܢ ܡܶܢ ܐܺܝܠܳܢܰܝ̈ ܦܰܪܕܰܝܣܳܐ.
Gen 3:2 ܘܶܐܡܪܰܬ݂ ܐܰܢ̱ܬܬܳܐ ܠܚܶܘܝܳܐ: ܕܡܶܢ ܦܺܐܖ̈ܰܝ ܐܺܝ̈ܠܳܢܶܐ ܕܰܒܦܰܪܕܰܝܣܳܐ ܟܽܠܗܽܘܢ ܢܶܐܟ݂ܽܘܠ.
Gen 3:3 ܘܡܶܢ ܦܺܐܖ̈ܰܝ ܐܺܝܠܳܢܳܐ ܕܒܰܡܨܰܥܬܶܗ ܕܦܰܪܕܰܝܣܳܐ: ܐܶܡܰܪ ܐܰ‌ܠܳܗܳܐ ܕܠܳܐ ܬܶܐܟܠܽܘܢ ܡܶܢܶܗ: ܘܠܳܐ ܬܶܬܩܰܪܒܽܘܢ ܠܶܗ: ܕܠܳܐ ܬܡܽܘܬ݂ܽܘܢ.
Gen 3:4 ܘܶܐܡܰܪ ܚܶܘܝܳܐ ܠܰܐܢ̱ܬܬܳܐ: ܠܳܐ ܡܡܳܬ ܬܡܽܘܬ݂ܽܘܢ.
Gen 3:5 ܡܶܛܽܠ ܕܝܳܕܰܥ ܐܰ‌ܠܳܗܳܐ ܕܰܒܝܰܘܡܳܐ ܕܳܐܟܠܺܝܢ ܐܰܢ̱ܬܽܘܢ ܡܶܢܶܗ: ܡܶܬܦ̈ܰܬܚܳܢ ܥܰܝܢܰܝ̈ܟܽܘܢ: ܘܗܳܘܶܝܢ ܐܢ̱ܬܽܘܢ ܐܰܝܟ݂ ܐܰܠܳܗ̈ܶܐ: ܝܳܕ݂ܥܰܝ̈ ܛܳܒܬܳܐ ܘܒܺܝܫܬܳܐ.
Gen 3:6 ܘܰܚܙܳܬ ܐܰܢ̱ܬܬܳܐ ܕܫܰܦܺܝܪ ܐܺܝܠܳܢܳܐ ܠܡܶܐܟܰܠ: ܘܪܶܓܬܳܐ ܗ̱ܘ ܠܥܰܝ̈ܢܶܐ: ܘܰܪܓܺܝܓ ܐܺܝܠܳܢܳܐ ܠܰܡܚܳܪ ܒܶܗ. ܘܢܶܣܒܰܬ ܡܶܢ ܦܺܐܖ̈ܰܘܗܝ ܘܶܐܟܠܰܬ݂: ܘܝܶܗܒܰܬ݂ ܐܳܦ ܠܒܰܥܠܳܗ̇ ܥܰܡܳܗ̇ ܘܶܐܟܰܠ.
Gen 3:7 ܘܶܐܬܦܬܰܚ̈ܝ ܥܰܝ̈ܢܶܐ ܕܰܬܖ̈ܰܝܗܽܘܢ: ܘܺܝܕܰܥܘ ܕܥܶܖ̈ܛܶܠܳܝ݂ܺܝ݂ܢ ܐܶܢܽܘܢ. ܘܕܰܒܶܩܘ ܛܰܖ̈ܦܶܐ ܕܬܺܐܢ̈ܶܐ: ܘܰܥܒܰܕ݂ܘ ܠܗܽܘܢ ܦܖ̈ܳܙܽܘܡܶܐ.
Gen 3:8 ܘܰܫܡܰܥܘ ܩܳܠܶܗ ܕܡܳܪܝܳܐ ܐܰ‌ܠܳܗܳܐ: ܕܰܡܗܰܠܶܟ݂ ܒܦܰܪܕܰܝܣܳܐ ܠܦܳܢܝܶܗ ܕܝܰܘܡܳܐ. ܘܶܐܬܛܰܫܺܝܘ ܐܳܕܳܡ ܘܰܐܢ̱ܬܬܶܗ ܡܶܢ ܩܕܳܡ ܡܳܪܝܳܐ ܐܰ‌ܠܳܗܳܐ ܒܓܰܘ ܐܺܝ̈ܠܳܢܶܐ ܕܦܰܪܕܰܝܣܳܐ.
Gen 3:9 ܘܰܩܪܳܐ ܡܳܪܝܳܐ ܐܰ‌ܠܳܗܳܐ ܠܳܐܕܳܡ: ܘܶܐܡܰܪ ܠܶܗ: ܐܰܝܟܳܐ ܐܰܢ̱ܬ ܐܳܕ݂ܳܡ.
Gen 3:10 ܘܶܐܡܰܪ: ܩܳܠܳܟ݂ ܫܶܡܥܶ݀ܬ݂ ܒܦܰܪܕܰܝܣܳܐ: ܘܰܚܙܺܝ݀ܬ݂ ܕܥܰܪܛܶܠܳܝ ܐ̱ܢܳܐ: ܘܶܐܬܛܰܫܺܝܬ݂.
Gen 3:11 ܘܶܐܡܰܪ ܠܶܗ ܡܳܪܝܳܐ: ܡܰܢܽܘ ܚܰܘܝܳܟ݂ ܕܥܰܪܛܶܠܳܝ ܐܰܢ̱ܬ: ܗܳܐ ܡܶܢ ܐܺܝܠܳܢܳܐ ܕܦܰܩܶܕ݂ܬܳܟ݂ ܕܠܳܐ ܬܶܐܟ݂ܽܘܠ ܡܶܢܶܗ ܐܶܟܠܶܬ݂.
Gen 3:12 ܘܶܐܡܰܪ ܐܳܕ݂ܳܡ: ܐܰܢ̱ܬܬܳܐ ܕܝܰܗܒܬ ܥܰܡܝ: ܗܺܝ ܝܶܗܒܰܬ ܠܺܝ ܡܶܢ ܐܺܝܠܳܢܳܐ: ܘܶܐܟܠܰܬ݂.
Gen 3:13 ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܰܐܢ̱ܬܬܳܐ: ܡܳܢܰܘ ܗܳܢܳܐ ܕܰܥܒܰܕ݂ܬܝ: ܘܶܐܡܪܰܬ݂ ܐܰܢ̱ܬܬܳܐ: ܚܶܘܝܳܐ ܐܰܛܥܝܰܢܝ ܘܶܐܟܠܶܬ݂.
Gen 3:14 ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܚܶܘܝܳܐ: ܥܰܠ ܕܰܥܒܰܕ݂ܬ ܗܳܕ݂ܶܐ: ܠܺܝܛ ܐܰܢ̱ܬ ܡܶܢ ܟܽܠܳܗ̇ ܒܥܺܝܪܳܐ: ܘܡܶܢ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܥܰܠ ܟܰܪܣܳܟ݂ ܬܗܰܠܶܟ: ܘܥܰܦܪܳܐ ܬܶܐܟ݂ܽܘܠ ܟܽܠ ܝܰܘܡܰܝ̈ ܚܰܝܰܝ̈ܟ.
Gen 3:15 ܘܰܒܥܶܠܕܒܳܒܽܘܬܳܐ ܐܶܣܺܝܡ ܒܰܝܢܰܝ̈ܟ ܠܰܐܢ̱ܬܬܳܐ: ܘܒܶܝܬ ܙܰܪܥܳܟ݂ ܠܙܰܪܥܶܗ: ܗܽܘ ܢܕ݂ܽܘܫ ܪܺܝܫܳܟ: ܘܰܐܢ̱ܬ ܬܶܡܚܶܝܘܗܝ ܒܥܶܩܒܶܗ.
Gen 3:16 ܘܠܰܐܢ̱ܬܬܳܐ ܐܶܡܰܪ: ܡܰܣܓܳܝܽܘ ܐܰܣܓܶܐ ܟܺܐܒܰܝ̈ܟܝ ܘܒܰܛܢܰܝ̈ܟܝ: ܘܰܒܟܺܐܒ̈ܶܐ ܬܺܐܠܕܺܝܢ ܒܢܰܝ̈ܳܐ: ܘܥܰܠ ܒܰܥܠܶܟ݂ܝ ܬܶܬܦܢܺܝܢ: ܘܗܽܘ ܢܶܫܬܰܠܰܛ ܒܶܟ݂ܝ.
Gen 3:17 ܘܠܳܐܕܳܡ ܐܶܡܰܪ: ܥܰܠ ܕܰܫܡܰܥܬ ܒܩܳܠܳܐ ܕܰܐܢ̱ܬܬܳܟ: ܘܶܐܟܰܠܬ ܡܶܢ ܐܺܝܠܳܢܳܐ ܕܦܰܩܶܕܬܳܟ݂ ܘܶܐܡܪܶܬ݂ ܠܳܟ: ܕܠܳܐ ܬܶܐܟ݂ܽܘܠ ܡܶܢܶܗ: ܠܺܝܛܳܐ ܐܰܪܥܳܐ ܡܶܛܽܠܬܳܟ. ܒܟܺܐܒ̈ܶܐ ܬܶܐܟܠܺܝܗ̇ ܟܽܠ ܝܰܘ̈ܡܰܝ ܚܰܝܰܝ̈ܟ.
Gen 3:18 ܘܟ݂ܽܘ̈ܒܶܐ ܘܕܰܪܕܖ̈ܶܐ ܬܰܘܥܶܐ ܠܳܟ: ܘܬܶܐܟ݂ܽܘܠ ܥܶܣܒܳܐ ܕܚܰܩܠܳܐ.
Gen 3:19 ܘܰܒܕ݂ܽܘܥܬܳܐ ܕܰܐܦܰܝ̈ܟ ܬܶܐܟ݂ܽܘܠ ܠܰܚܡܳܐ: ܥܕܰܡܳܐ ܕܬܶܗܦܽܘܟ݂ ܠܰܐܪܥܳܐ ܕܡܶܢܳܗ̇ ܐܶܬܢܣܶܒܬ. ܡܶܛܽܠ ܕܥܰܦܪܳܐ ܐܰܢ̱ܬ: ܘܰܠܥܰܦܪܳܐ ܬܶܗܦܽܘܟ.
Gen 3:20 ܘܰܩܪܳܐ ܐܳܕܳܡ ܫܡܳܐ ܕܰܐܢ̱ܬܬܶܗ ܚܰܘܳܐ: ܡܶܛܽܠ ܕܗܺܝ ܗܘܳܬ݂ ܐܶܡܳܐ ܕܟܽܠ ܕܚܰܝ.
Gen 3:21 ܘܰܥܒܰܕ݂ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܘܠܰܐܢ̱ܬܬܶܗ ܟܽܘܬܺܝܢ̈ܝܳܬܳܐ ܕܡܶܫܟܳܐ ܘܰܐܠܒܶܫ ܐܶܢܽܘܢ.
Gen 3:22 ܘܶܐܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܐܳܕܳܡ ܗܘܳܐ ܐܰܝܟ ܚܰܕ݂ ܡܶܢܰܢ: ܠܡܶܕܰܥ ܛܳܒܬܳܐ ܘܒܺܝܫܬܳܐ: ܗܳܫܳܐ ܕܰܠܡܳܐ ܢܰܘܫܶܛ ܐܺܝܕ݂ܶܗ ܘܢܶܣܰܒ ܐܳܦ ܡܶܢ ܐܺܝܠܳܢܳܐ ܕܚܰܝ̈ܶܐ ܘܢܶܐܟ݂ܽܘܠ ܘܢܺܚܶܐ ܠܥܳܠܰܡ.
Gen 3:23 ܘܫܰܕܪܶܗ ܡܳܪܝܳܐ ܐܰ‌ܠܳܗܳܐ ܡܶܢ ܦܰܪܕܰܝܣܳܐ ܕܰܥܕܶܢ: ܠܡܶܦܠܰܚ ܐܰܪܥܳܐ ܕܶܐܬܢܣܶܒ ܡܶܢ ܬܰܡܳܢ.
Gen 3:24 ܘܰܐܦܩܶܗ ܡܳܪܝܳܐ ܐܰ‌ܠܳܗܳܐ: ܘܰܐܟ݂ܪܶܟ ܡܶܢ ܡܰܕ݂ܢܳܚܰܝ̈ ܦܰܪܕܰܝܣܳܐ ܟܪܽܘܒܳܐ: ܘܰܫܢܳܢܳܐ ܕܚܰܪܒܳܐ: ܕܡܶܬܗܰܦܟ݂ܳܐ ܠܡܶܛܰܪ ܐܽܘܪܚܳܐ ܕܺܐܝܠܳܢܳܐ ܕܚܰܝ̈ܶܐ.
Gen 4:1 ܘܳܐܕܳܡ ܚܟܰܡ ܠܚܰܘܳܐ ܐܰܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܠܩܳܐܺܝܢ: ܘܶܐܡܪܰܬ݂ ܩܢܺܝ݀ܬ ܓܰܒܪܳܐ ܠܡܳܪܝܳܐ.
Gen 4:2 ܘܰܐܘܣܦܰܬ ܠܡܺܐܠܰܕ݂ ܠܰܐܚܽܘܗܝ ܗܳܒܶܝܠ: ܘܰܗܘܳܐ ܗܳܒܶܝܠ ܪܳܥܶܐ ܥܳܢ̈ܳܐ: ܘܩܳܐܺܝܢ ܗܘܳܐ ܦܳܠܰܚ ܒܰܐܪܥܳܐ.
Gen 4:3 ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ: ܘܰܐܝܬܺܝ ܩܳܐܺܝܢ ܡܶܢ ܦܺܐܖ̈ܶܐ ܕܰܐܪܥܶܗ ܩܽܘܪܒܳܢܳܐ ܠܡܳܪܝܳܐ.
Gen 4:4 ܘܗܳܒܶܝܠ ܐܰܝܬܺܝ ܐܳܦ ܗܽܘ ܡܶܢ ܒܽܘܟ݂ܪܳܐ ܕܥܳܢ̈ܶܗ: ܘܡܶܢ ܫܰܡܺܝܢܰܝ̈ܗܽܘܢ: ܘܶܐܨܛܒܺܝ ܡܳܪܝܳܐ ܒܗܳܒܶܝܠ ܘܰܒܩܽܘܪܒܳܢܶܗ.
Gen 4:5 ܘܰܒܩܳܐܺܝܢ ܘܰܒܩܽܘܪܒܳܢܶܗ ܠܳܐ ܐܶܨܛܒܺܝ: ܘܶܐܬܒܐܶܫ ܠܩܳܐܺܝܢ ܛܳܒ: ܘܶܐܬܟܡܰܖ̈ܝ ܐܰܦܰܘ̈ܗܝ.
Gen 4:6 ܘܶܐܡܰܪ ܡܳܪܝܳܐ ܠܩܳܐܺܝܢ: ܠܡܳܢܳܐ ܐܶܬܒܐܶܫ ܠܳܟ݂ ܘܰܠܡܳܢܳܐ ܐܶܬܟܡܰܖ̈ܝ ܐܰܦܰܝ̈ܟ.
Gen 4:7 ܗܳܐ ܐܶܢ ܬܶܫܦܰܪ ܩܰܒܠܶܬ݂: ܘܶܐܢ ܠܳܐ ܬܶܫܦܰܪ: ܥܰܠ ܐܰܪܥܳܐ ܚܛܳܗܳܐ ܪܒܺܝܥ: ܐܰܢ̱ܬ ܬܶܬܦܢܶܐ ܠܘܳܬܶܗ: ܘܗܽܘ ܢܶܫܬܰܠܰܛ ܒܳܟ.
Gen 4:8 ܘܶܐܡܰܪ ܩܳܐܺܝܢ ܠܗܳܒܶܝܠ ܐܰܚܽܘܗܝ: ܢܶܪܕܶܐ ܠܰܦܩܰܥܬܳܐ: ܘܰܗܘܳܐ ܟܰܕ݂ ܗܶܢܽܘܢ ܒܚܰܩܠܳܐ: ܩܳܡ ܩܳܐܺܝܢ ܥܰܠ ܐܰܚܽܘܗܝ ܗܳܒܶܝܠ ܘܩܰܛܠܶܗ.
Gen 4:9 ܘܶܐܡܰܪ ܡܳܪܝܳܐ ܠܩܳܐܺܝܢ: ܐܰܝܟܰܘ ܗܳܒܶܝܠ ܐܰܚܽܘܟ: ܘܶܐܡܰܪ ܠܳܐ ܝܳܕܰܥ ܐ̱ܢܳܐ: ܢܳܛܽܘܪܶܗ ܐ̱ܢܳܐ ܓܶܝܪ ܕܳܐܚܝ.
Gen 4:10 ܘܶܐܡܰܪ ܠܶܗ ܡܳܪܝܳܐ: ܡܳܢܳܐ ܥܒܰܕ݂ܬ: ܩܳܠܳܐ ܕܰܕ݂ܡܶܗ ܕܰܐܚܽܘܟ ܓܳܥܶܐ ܠܘܳܬ݂ܝ ܡܶܢ ܐܰܪܥܳܐ.
Gen 4:11 ܡܶܟܺܝܠ ܠܺܝܛ ܐܰܢ̱ܬ ܡܶܢ ܐܰܪܥܳܐ: ܕܦܶܬܚܰܬ݂ ܦܽܘܡܳܗ̇ ܘܩܰܒܠܰܬ݂ ܕܡܶܗ ܕܰܐܚܽܘܟ ܡܶܢ ܐܺܝܕܰܝ̈ܟ.
Gen 4:12 ܟܰܕ݂ ܬܶܦܠܽܘܚ ܒܰܐܪܥܳܐ: ܠܳܐ ܬܰܘܣܶܦ ܕܬܶܬܶܠ ܠܳܟ݂ ܚܰܝܠܳܗ̇: ܙܳܐܰܥ ܘܢܳܐܶܕ ܬܶܗܘܶܐ ܒܰܐܪܥܳܐ.
Gen 4:13 ܘܶܐܡܰܪ ܩܳܐܺܝܢ ܠܡܳܪܝܳܐ ܪܰܒܳܐ ܗ̱ܝ ܣܰܟܠܽܘܬܝ ܡܶܢ ܕܰܠܡܶܫܒܰܩ.
Gen 4:14 ܗܳܐ ܐܰܦܶܩܬܳܢܝ ܝܰܘܡܳܢܳܐ ܡܶܢ ܐܰܦܰܝ̈ ܐܰܪܥܳܐ: ܘܡܶܢ ܩܕܳܡܰܝܟ ܐܶܬܛܫܶܐ: ܘܶܐ݀ܗܘܶܐ ܙܳܐܰܥ ܘܢܳܐܶܕ݂ ܒܰܐܪܥܳܐ: ܘܟܽܠ ܡܰܢ ܕܢܶܫܟܚܰܢܝ ܢܶܩܛܠܰܢܝ.
Gen 4:15 ܘܶܐܡܰܪ ܠܶܗ ܡܳܪܝܳܐ: ܠܳܐ ܗܳܟܰܢܳܐ ܟܽܠ ܩܳܛܽܘܠܳܐ ܕܩܳܐܺܝܢ ܚܰܕ݂ ܒܫܰܒܥܳܐ ܢܶܬܦܪܰܥ ܘܣܳܡ ܡܳܪܝܳܐ ܐܳܬܳܐ ܒܩܳܐܺܝܢ: ܕܠܳܐ ܢܶܩܛܠܺܝܘܗܝ ܟܽܠ ܡܰܢ ܕܡܶܫܟܰܚ ܠܶܗ.
Gen 4:16 ܘܰܢܦܰܩ ܩܳܐܺܝܢ ܡܶܢ ܩܕܳܡ ܡܳܪܝܳܐ: ܘܺܝܬܶܒ ܒܰܐܪܥܳܐ ܕܢܽܘܕ݂: ܡܶܢ ܡܰܕ݂ܢܚܳܗ̇ ܕܰܥܕܶܢ.
Gen 4:17 ܡܶܢ ܩܳܐܺܝܢ ܥܕ݂ܡܳܐ ܠܰܐܢܽܘܫ: ܘܰܚܟܰܡ ܩܳܐܺܝܢ ܠܰܐܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܠܰܚܢܽܘܟ: ܘܰܗܘܳܐ ܒܳܢܶܐ ܩܪܺܝܬ݂ܳܐ: ܘܰܩܪܳܐ ܫܡܳܗ̇ ܕܰܩܪܺܝܬ݂ܳܐ ܥܰܠ ܫܶܡ ܒܪܶܗ ܚܢܽܘܟ.
Gen 4:18 ܘܶܐܬܺܝܠܶܕ݂ ܠܰܚܢܽܘܟ ܥܺܝܕ݂ܳܪ: ܘܥܺܝܕ݂ܳܪ ܐܰܘܠܶܕ ܠܰܡܰܚܳܘܐܶܝܠ: ܘܰܡܰܚܳܘܐܶܝܠ ܐܰܘܠܶܕ ܠܡܰܬܽܘܫܶܝܠ: ܘܡܰܬܽܘܫܶܝܠ ܐܰܘܠܶܕ ܠܠܰܡܰܟ.
Gen 4:19 ܘܠܰܡܰܟ ܢܣܰܒ ܠܶܗ ܬܰܪܬܶܝܢ ܢܶܫܺܝ̈ܢ: ܫܡܳܗ̇ ܕܰܚܕ݂ܳܐ ܥܰܕܳܐ: ܘܰܫܡܳܗ̇ ܕܰܐ̱ܚܪܺܬܳܐ ܨܰܠܳܐ.
Gen 4:20 ܘܝܶܠܕܰܬ݂ ܥܰܕܳܐ ܠܝܳܒܶܠ: ܗܽܘ ܗܘܳܐ ܐܰܒܳܐ ܠܥܳܡܖ̈ܰܝ ܡܰܫܟܢܳܐ: ܘܩܳܢܝܰܝ̈ ܩܶܢܝܳܢܳܐ.
Gen 4:21 ܘܰܫܡܳܐ ܕܰܐܚܽܘܗܝ ܝܽܘܒܶܠ: ܗܽܘ ܗܘܳܐ ܐܰܒܳܐ ܠܟܽܠ ܕܰܐܚܺܝܕ݂ ܩܺܝܬܳܪܳܐ ܘܟܶܢܳܪܳܐ.
Gen 4:22 ܘܨܰܠܳܐ ܐܳܦ ܗܺܝ ܝܶܠܕܰܬ݂ ܠܬܽܘܒܰܩܠܺܝܢ ܐܽܘܡܳܢ ܒܟܽܠ ܥܒܳܕ݂ ܕܰܢܚܳܫܳܐ ܘܰܕ݂ܦܰܪܙܠܳܐ: ܘܚܳܬܶܗ ܕܬܽܘܒܰܩܠܺܝܢ ܢܰܥܡܳܐ.
Gen 4:23 ܘܶܐܡܰܪ ܠܰܡܟ ܠܢܶܫܰܘ̈ܗܝ ܥܰܕܳܐ ܘܨܰܠܳܐ: ܫܡܰܥܶܝ̈ܢ ܩܳܠܝ ܢܶܫܰܝ̈ ܠܰܡܰܟ: ܨܽܘܬܶܝ̈ܢ ܠܡܺܐܡܰܪܝ: ܡܶܛܽܠ ܕܓܰܒܪܳܐ ܩܶܛܠܶܬ݂ ܒܨܽܘܠ̈ܦܳܬ݂ܝ: ܘܛܰܠܝܳܐ ܒܫܽܘܩܦܰܝ̈.
Gen 4:24 ܡܶܛܽܠ ܕܚܰܕ݂ ܒܫܰܒܥܳܐ ܢܶܬܦܪܰܥ ܩܳܐܺܝܢ: ܘܠܰܡܟ ܠܫܰܒܥܺܝܢ ܘܫܰܒܥܳܐ.
Gen 4:25 ܘܰܚܟܰܡ ܐܳܕܳܡ ܬܽܘܒ ܠܚܰܘܳܐ ܐܰܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܒܪܳܐ: ܘܰܩܪܳܬ ܫܡܶܗ ܫܺܝܬ݂: ܡܶܛܽܠ ܕܝܰܗܒ ܠܺܝ ܐܰ‌ܠܳܗܳܐ ܙܰܪܥܳܐ ܐ̱ܚܪܺܢܳܐ: ܚܠܳܦ ܗܳܒܶܝܠ ܕܩܰܛܠܶܗ ܩܳܐܺܝܢ.
Gen 4:26 ܘܰܠܫܺܝܬ݂ ܐܳܦ ܠܶܗ ܐܶܬܺܝܠܶܕ݂ ܠܶܗ ܒܪܳܐ: ܘܰܩܪܳܐ ܫܡܶܗ ܐܰܢܽܘܫ. ܗܳܝܕܶܝܢ ܫܰܪܺܝ ܠܡܶܩܪܳܐ ܒܰܫܡܶܗ ܕܡܳܪܝܳܐ.
Gen 5:1 ܗܳܢܰܘ ܣܦܰܪ ܬܰܘܠܕ݂̈ܳܬܶܗ ܕܳܐܕܳܡ. ܒܝܰܘܡܳܐ ܕܰܒܪܳܐ ܐܰ‌ܠܳܗܳܐ ܠܳܐܕܳܡ: ܒܰܕ݂ܡܽܘܬ݂ ܐܰ‌ܠܳܗܳܐ ܒܪܳܝܗܝ.
Gen 5:2 ܕܟܰܪ ܘܢܶܩܒܳܐ ܒܪܳܐ ܐܶܢܽܘܢ: ܘܒܰܪܶܟ ܐܶܢܽܘܢ ܐܰ‌ܠܳܗܳܐ: ܘܰܩܪܳܐ ܫܶܡܗܽܘܢ ܐܳܕܳܡ: ܒܝܰܘܡܳܐ ܕܰܒܪܳܐ ܐܶܢܽܘܢ.
Gen 5:3 ܘܰܚܝܳܐ ܐܳܕܳܡ ܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܰܕܡܽܘܬܶܗ ܐܰܝܟ ܨܰܠܡܶܗ: ܘܰܩܪܳܐ ܫܡܶܗ ܫܺܝܬ݂.
Gen 5:4 ܘܰܚܝܳܐ ܐܳܕܳܡ ܡܶܢ ܒܳܬܰܪ ܕܰܐܘܠܶܕ ܠܫܺܝܬ݂ ܬܡܳܢܶܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:5 ܘܰܗܘܰܘ ܟܽܠ ܝܰܘܡܰܘ̈ܗܝ ܕܳܐܕܳܡ ܕܰܚܝܳܐ: ܬܫܰܥܡܳܐܐ ܘܰܬܠܳܬܺܝܢ ܫܢܺܝ̈ܢ ܘܡܺܝܬ݂.
Gen 5:6 ܘܰܚܝܳܐ ܫܺܝܬ݂ ܡܳܐܐ ܘܚܰܡܫܺܝܢ ܫܢܺܝ̈ܢ: ܘܰܐܘܠܶܕ ܠܰܐܢܽܘܫ.
Gen 5:7 ܘܰܚܝܳܐ ܫܺܝܬ݂ ܡܶܢ ܒܳܬܰܪ ܕܰܐܘܠܶܕ ܠܰܐܢܽܘܫ: ܬܡܳܢܶܡܳܐܐ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:8 ܘܰܗܘܰܘ ܟܽܠ ܝܰܘܡܰܘ̈ܗܝ ܕܫܺܝܬ݂ ܬܫܰܥܡܳܐܐ ܘܬܰܪܬܰܥܶܣܖ̈ܶܐ ܫܢܺܝ̈ܢ ܘܡܺܝܬ݂.
Gen 5:9 ܘܰܚܝܳܐ ܐܰܢܽܘܫ ܬܶܫܥܺܝܢ ܫܢܺܝ̈ܢ: ܘܰܐܘܠܶܕ ܠܩܰܝܢܳܢ.
Gen 5:10 ܘܰܚܝܳܐ ܐܰܢܽܘܫ ܡܶܢ ܒܳܬܰܪ ܕܰܐܘܠܶܕ ܠܩܰܝܢܳܢ: ܬܡܳܢܶܡܳܐܐ ܘܚܰܡܫܰܥܶܣܖ̈ܶܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:11 ܘܰܗܘܰܘ ܟܽܠ ܝܰܘܡܰܘ̈ܗܝ ܕܰܐܢܽܘܫ ܬܫܰܥܡܳܐܐ ܘܚܰܡܶܫ ܫܢܺܝ̈ܢ ܘܡܺܝܬ݂.
Gen 5:12 ܘܰܚܝܳܐ ܩܰܝܢܳܢ ܫܰܒܥܺܝܢ ܫܢܺܝ̈ܢ ܘܰܐܘܠܶܕ ܠܡܰܗܠܳܠܳܐܶܝܠ.
Gen 5:13 ܘܰܚܝܳܐ ܩܰܝܢܳܢ ܡܶܢ ܒܳܬܰܪ ܕܰܐܘܠܶܕ ܠܡܰܗܠܳܠܳܐܶܝܠ ܬܡܳܢܶܡܳܐܐ ܘܰܐܪܒܥܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:14 ܘܰܗܘܰܘ ܟܽܠ ܝܰܘܡܰܘ̈ܗܝ ܕܩܰܝܢܳܢ ܬܫܰܥܡܳܐܐ ܘܰܥܣܰܪ ܫܢܺܝ̈ܢ ܘܡܺܝܬ݂.
Gen 5:15 ܘܰܚܝܳܐ ܡܰܗܠܳܠܳܐܶܝܠ ܫܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܝܰܪܕ.
Gen 5:16 ܘܰܚܝܳܐ ܡܰܗܠܳܠܳܐܶܝܠ ܡܶܢ ܒܳܬܰܪ ܕܰܐܘܠܶܕ ܠܝܰܪܕ: ܬܡܳܢܶܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:17 ܘܰܗܘܰܘ ܟܽܠ ܝܰܘܡܰܘ̈ܗܝ ܕܡܰܗܠܳܠܳܐܶܝܠ ܬܡܳܢܶܡܳܐܐ ܘܬܶܫܥܺܝܢ ܘܚܰܡܶܫ ܫܢܺܝ̈ܢ ܘܡܺܝܬ݂.
Gen 5:18 ܘܰܚܝܳܐ ܝܰܪܕ ܡܳܐܐ ܘܶܫܬܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܠܰܚܢܽܘܟ.
Gen 5:19 ܘܰܚܝܳܐ ܝܰܪܕ ܡܶܢ ܒܳܬܰܪ ܕܰܐܘܠܶܕ ܠܰܚܢܽܘܟ. ܬܡܳܢܶܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:20 ܘܰܗܘܰܘ ܟܽܠ ܝܰܘܡܰܘ̈ܗܝ ܕܝܰܪܕ ܬܫܰܥܡܳܐܐ ܘܶܫܬܺܝܢ ܘܬܰܪܬܶܝܢ ܫܢܺܝ̈ܢ ܘܡܺܝܬ݂.
Gen 5:21 ܘܰܚܝܳܐ ܚܢܽܘܟ݂ ܫܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܡܰܬܽܘܫܠܰܚ.
Gen 5:22 ܘܰܫܦܰܪ ܚܢܽܘܟ ܠܰܐܠܳܗܳܐ ܡܶܢ ܒܳܬܰܪ ܕܰܐܘܠܶܕ ܠܡܰܬܽܘܫܠܰܚ: ܬܠܳܬ݂ ܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:23 ܘܰܗܘܰܘ ܟܽܠ ܝܰܘܡܰܘ̈ܗܝ ܕܰܚܢܽܘܟ ܬܠܳܬ݂ ܡܳܐܐ ܘܶܫܬܺܝܢ ܘܚܰܡܶܫ ܫܢܺܝ̈ܢ.
Gen 5:24 ܘܰܫܦܰܪ ܚܢܽܘܟ ܠܰܐܠܳܗܳܐ ܘܠܰܝܬܰܘܗܝ: ܡܶܛܽܠ ܕܢܰܣܒܶܗ ܐܰ‌ܠܳܗܳܐ.
Gen 5:25 ܘܰܚܝܳܐ ܡܰܬܽܘܫܠܰܚ ܡܳܐܐ ܘܰܬܡܳܢܺܝܢ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܠܠܰܡܰܟ.
Gen 5:26 ܘܰܚܝܳܐ ܡܰܬܽܘܫܠܰܚ ܡܶܢ ܒܳܬܰܪ ܕܰܐܘܠܶܕ ܠܠܰܡܰܟ: ܫܒܰܥܡܳܐܐ ܘܰܬܡܳܢܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:27 ܘܰܗܘܰܘ ܟܽܠ ܝܰܘܡܰܘ̈ܗܝ ܕܡܰܬܽܘܫܠܰܚ ܬܫܰܥܡܳܐܐ ܘܶܫܬܺܝܢ ܘܰܬܫܰܥ ܫܢܺܝ̈ܢ ܘܡܺܝܬ݂.
Gen 5:28 ܘܰܚܝܳܐ ܠܰܡܟ ܡܳܐܐ ܘܰܬܡܢܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܒܪܳܐ.
Gen 5:29 ܘܰܩܪܳܐ ܫܡܶܗ ܢܽܘܚ: ܘܶܐܡܰܪ: ܗܳܢܳܐ ܢܒܰܝܐܰܢ ܡܶܢ ܥܒܳܕܰܝ̈ܢ ܘܡܶܢ ܥܰܡܠܳܐ ܕܺܐܝܕܰܝ̈ܢ: ܘܡܶܢ ܐܰܪܥܳܐ ܕܠܳܛܳܗ̇ ܡܳܪܝܳܐ.
Gen 5:30 ܘܰܚܝܳܐ ܠܰܡܟ ܡܶܢ ܒܳܬܰܪ ܕܰܐܘܠܶܕ ܠܢܽܘܚ ܚܰܡܶܫܡܳܐܐ ܘܬܶܫܥܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.
Gen 5:31 ܘܰܗܘܰܘ ܟܽܠ ܝܰܘܡܰܘ̈ܗܝ. ܕܠܰܡܟ ܫܒܰܥܡܳܐܐ ܘܫܰܒܥܺܝܢ ܘܰܫܒܰܥ ܫܢܺܝ̈ܢ: ܘܡܺܝܬ݂.
Gen 5:32 ܘܰܗܘܳܐ ܢܽܘܚ ܒܰܪ ܚܰܡܶܫܡܳܐܐ ܫܢܺܝ̈ܢ: ܘܰܐܘܠܶܕ ܢܽܘܚ ܠܫܺܝܡ: ܘܰܠܚܰܡ: ܘܰܠܝܰܦܬ.
Gen 6:1 ܘܰܗܘܳܐ ܕܟܰܕ݂ ܫܰܪܺܝܘ ܒܢܰܝ̈ܢܳܫܳܐ ܠܡܶܣܓܳܐ ܥܰܠ ܐܰܦܰܝ̈ ܐܰܪܥܳܐ: ܘܰܒ̈ܢܳܬ݂ܳܐ ܐܶܬܺܝܠܶܕ݂̈ܝ ܠܗܽܘܢ: ܚܙܰܘ ܒܢܰܝ̈ ܐܰܠܽܘܗܺܝܡ ܠܰܒ̈ܢܳܬ݂ ܐ̱ܢܳܫ̈ܳܐ ܕܫܰܦܺܝܖ̈ܳܢ ܐܶܢܶܝܢ.
Gen 6:2 ܘܰܢܣܰܒܘ ܐܶܢܶܝܢ ܠܗܽܘܢ ܢܶܫ̈ܶܐ ܡܶܢ ܟܽܠ ܕܰܓܒܰܘ.
Gen 6:3 ܘܶܐܡܰܪ ܡܳܪܝܳܐ: ܠܳܐ ܬܶܥܡܰܪ ܪܽܘܚܝ ܒܐ̱ܢܳܫ̈ܳܐ ܠܥܳܠܰܡ: ܡܶܛܽܠ ܕܒܶܣܪܳܐ ܗ̱ܘ: ܘܢܶܗܘܽܘܢ ܝܰܘ̈ܡܳܬ݂ܶܗ ܡܳܐܐ ܘܥܶܣܪܺܝܢ ܫܢܺܝ̈ܢ.
Gen 6:4 ܘܓܰܢ̱ܒܳܖ̈ܶܐ ܗܘܰܘ ܒܰܐܪܥܳܐ: ܒܝܰܘ̈ܡܳܬ݂ܳܐ ܗܳܢܽܘܢ ܘܳܐܦ ܡܶܢ ܒܳܬܰܪܟܶܢ: ܡܶܛܽܠ ܕܥܰܠ ܒܢܰܝ̈ ܐܰܠܽܘܗܺܝܡ ܥܰܠ ܒܢ̈ܳܬ݂ ܐ̱ܢܳܫ̈ܳܐ: ܘܺܝܠܶܕ݂̈ܝ ܠܗܽܘܢ ܓܰܢ̱ܒܳܖ̈ܶܐ ܕܡܶܢ ܥܳܠܰܡ ܓܰܢ̱ܒܳܖ̈ܶܐ ܕܰܫܡܳܗ̈ܳܬܳܐ.
Gen 6:5 ܘܰܚܙܳܐ ܡܳܪܝܳܐ ܕܣܶܓܝܰܬ݂ ܒܺܝܫܬܳܐ ܒܰܐܪܥܳܐ: ܘܟܽܠ ܝܰܨܪܳܐ ܕܡܰܚܫܰܒܬܳܐ ܕܠܶܒܶܗ ܒܺܝܫ ܒܟܽܠܝܽܘܡ.
Gen 6:6 ܘܶܐܬܬܘܰܚ ܡܳܪܝܳܐ ܥܰܠ ܕܰܥ̣ܒܰܕ݂ ܠܳܐܕܳܡ ܒܰܐܪܥܳܐ: ܘܟܶܪܝܰܬ݂ ܒܠܶܒܶܗ.
Gen 6:7 ܘܶܐܡܰܪ ܡܳܪܝܳܐ ܐܶܥܛܶܐ ܠܰܒܢܰܝ̈ܢܳܫܳܐ ܕܰܒܪܺܝܬ ܡܶܢ ܐܰܦܰܝ̈ ܐܰܪܥܳܐ: ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ: ܘܰܥܕܰܡܳܐ ܠܪܰܚܫܳܐ: ܘܰܥܕܰܡܳܐ ܠܦܳܪܰܚܬܳܐ ܕܰܫܡܰܝܳܐ: ܡܶܛܽܠ ܕܶܐܬܬܰܘܚܶܬ݂ ܕܥܶܒܕܶܬ݂ ܐܶܢܽܘܢ.
Gen 6:8 ܘܢܽܘܚ ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝܳܐ.
Gen 6:9 ܘܗܳܠܶܝܢ ܬܰܘܠܕ݂̈ܳܬܶܗ ܕܢܽܘܚ: ܢܽܘܚ ܓܒܰܪ ܙܰܕܺܝܩ ܘܬܰܡܺܝܡ ܗܘܳܐ ܒܕ݂ܳܖ̈ܰܘܗܝ: ܘܰܫܦܰܪ ܢܽܘܚ ܠܰܐܠܳܗܳܐ.
Gen 6:10 ܘܰܐܘܠܶܕ ܢܽܘܚ ܬܠܳܬܳܐ ܒܢܺܝ̈ܢ: ܠܫܺܝܡ: ܘܰܠܚܰܡ: ܘܰܠܝܰܦܬ.
Gen 6:11 ܘܶܐܬܚܰܒܠܰܬ݂ ܐܰܪܥܳܐ ܩܕܳܡ ܐܰ‌ܠܳܗܳܐ: ܘܶܐܬܡܰܠܝܰܬ ܐܰܪܥܳܐ ܥܰܘܠܳܐ.
Gen 6:12 ܘܰܚܙܳܐ ܐܰ‌ܠܳܗܳܐ ܠܰܐܪܥܳܐ ܕܶܐܬ݂ܚܰܒܠܰܬ݂: ܡܶܛܽܠ ܕܚܰܒܶܠ ܟܽܠ ܒܣܰܪ ܐܽܘܪܚܶܗ ܥܰܠ ܐܰܪܥܳܐ.
Gen 6:13 ܘܶܐܡܰܪ ܐܰ‌ܠܳܗܳܐ ܠܢܽܘܚ: ܩܶܨܳܐ ܕܟܽܠ ܒܣܰܪ ܥܰܠ ܩܕ݂ܳܡܰܝ: ܡܶܛܽܠ ܕܶܐܬܡܰܠܝܰܬ݂ ܐܰܪܥܳܐ ܥܰܘܠܳܐ ܡܶܢ ܩܕ݂ܳܡܰܝܗܽܘܢ: ܗܳܐ ܡܚܰܒܶܠ ܐ̱ܢܳܐ ܠܗܽܘܢ ܥܰܡ ܐܰܪܥܳܐ.
Gen 6:14 ܛܽܘܝܳܒܳܐ: ܥܒܶܕ݂ ܠܳܟ݂ ܩܺܒܽܘܬܳܐ ܕܩܰܝܣܳܐ ܕܥܰܪܩܳܐ: ܡܶܕ݂ܝܳܖ̈ܶܐ ܥܒܶܕܶܝܗ̇ ܠܩܺܒܽܘܬܳܐ: ܘܫܽܘܥܶܝܗ̇ ܡܶܢ ܠܒܰܪ ܘܡܶܢ ܠܓ݂ܰܘ ܒܟ݂ܽܘܦܪܳܐ.
Gen 6:15 ܘܗܳܟܰܢܳܐ ܥܒܶܕܶܝܗ̇: ܬܠܳܬ݂ܡܳܐܐ ܐܰܡܺܝ̈ܢ ܐܽܘܪܟ݂ܳܗ̇ ܕܩܺܒܽܘܬܳܐ: ܘܚܰܡܫܺܝܢ ܐܰܡܺܝ̈ܢ ܦܬܳܝܳܗ̇: ܘܰܬܠܳܬܺܝܢ ܐܰܡܺܝ̈ܢ ܪܰܘܡܳܗ̇.
Gen 6:16 ܘܰܙܘܺܝܕ̈ܢܶܐ ܥܒܶܕ݂ ܠܩܺܒܽܘܬܳܐ: ܘܥܰܠ ܐܰܡܳܐ ܣܰܝܟܶܝܗ̇ ܡܶܢ ܠܥܶܠ: ܘܬܰܪܥܳܗ̇ ܕܩܺܒܽܘܬܳܐ ܒܣܶܛܪܳܗ̇ ܥܒܶܕ݂: ܡܶܕ݂ܝܳܪܳܐ ܬܰܚܬܳܝܳܐ: ܘܬܶܢܝܳܢܳܐ: ܘܰܬܠܺܝܬܳܝܳܐ: ܥܒܶܕܶܝܗ̇.
Gen 6:17 ܘܶܐܢܳܐ ܗܳܐ ܡܰܝܬܶܐ ܐ̱ܢܳܐ ܛܰܘܦܳܢܳܐ ܕܡܰܝ̈ܳܐ ܥܰܠ ܐܰܪܥܳܐ: ܠܰܡܚܰܒܳܠܽܘ ܟܽܠ ܒܣܰܪ ܕܺܐܝܬ݂ ܒܶܗ ܪܽܘܚܳܐ ܕܚܰܝ̈ܶܐ ܡܶܢ ܬܚܶܝܬ ܫܡܰܝܳܐ: ܘܟܽܠ ܕܒܰܐܪܥܳܐ ܗ̱ܘ ܢܣܽܘܦ.
Gen 6:18 ܘܰܐܩܺܝܡ ܩܝܳܡܝ ܥܰܡܳܟ: ܘܬܶܥܽܘܠ ܠܩܺܒܽܘܬܳܐ ܐܰܢ̱ܬ ܘܰܒܢܰܝ̈ܟ: ܘܰܐܢ̱ܬܬܳܟ: ܘܢܶܫ̈ܶܐ ܕܰܒܢܰܝ̈ܟ ܥܰܡܳܟ.
Gen 6:19 ܘܡܶܢ ܟܽܠ ܕܚܰܝ ܡܶܢ ܟܽܠ ܒܣܰܪ: ܬܪܶܝܢ ܬܪܶܝܢ ܐܰܥܶܠ ܠܩܺܒܽܘܬܳܐ ܠܡܰܚܳܝܽܘ ܥܰܡܳܟ: ܕܶܟܖ̈ܶܐ ܘܢܶܩ̈ܒܳܬ݂ܳܐ ܢܶܗܘܽܘܢ.
Gen 6:20 ܘܡܶܢ ܦܳܪܰܚܬܳܐ ܠܓܶܢܣܳܗ̇: ܘܡܶܢ ܒܥܺܝܪܳܐ ܠܓܶܢܣܳܗ̇ ܘܡܶܢ ܟܽܠ ܪܰܚܫܳܐ ܕܰܐܪܥܳܐ ܠܓܶܢܣܰܘ̈ܗܝ: ܬܪܶܝܢ ܬܪܶܝܢ ܡܶܢ ܟܽܠ ܢܶܥܠܽܘܢ ܥܰܡܳܟ݂ ܠܡܶܚܳܐ.
Gen 6:21 ܘܰܐܢ̱ܬ ܣܰܒ ܠܳܟ݂ ܡܶܢ ܟܽܠ ܡܶܐܟܠܳܐ ܕܡܶܬܶܐܟܶܠ: ܘܰܚܡܽܘܠ ܠܘܳܬ݂ܳܟ݂: ܘܢܶܗܘܶܐ ܠܳܟ݂ ܘܰܠܗܽܘܢ ܠܡܶܐܟܽܘܠܬܳܐ.
Gen 6:22 ܘܰܥܒܰܕ݂ ܢܽܘܚ ܟܽܠ ܕܦܰܩܕܶܗ ܐܰ‌ܠܳܗܳܐ: ܗܳܟܰܢܳܐ ܥܒܰܕ݂.
Gen 7:1 ܘܶܐܡܰܪ ܐܰ‌ܠܳܗܳܐ ܠܢܽܘܚ: ܥܽܘܠ ܐܰܢ̱ܬ ܘܟܽܠܶܗ ܒܰܝܬܳܟ݂ ܠܩܺܒܽܘܬܳܐ: ܡܶܛܽܠ ܕܠܳܟ݂ ܚܙܺܝ݀ܬ݂ ܕܙܰܕܺܝܩ ܐܰܢ̱ܬ ܩܕ݂ܳܡܰܝ ܒܕ݂ܳܪܳܐ ܗܳܢܳܐ.
Gen 7:2 ܘܡܶܢ ܟܽܠܳܗ̇ ܒܥܺܝܪܳܐ ܕܟ݂ܺܝܬ݂ܳܐ ܣܰܒ ܠܳܟ݂ ܫܰܒܥܳܐ ܫܰܒܥܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ ܡܶܢ ܒܥܺܝܪܳܐ ܕܠܳܐ ܗܘܳܬ݂ ܕܰܟ݂ܝܳܐ: ܬܪܶܝܢ ܬܪܶܝܢ ܕܶܟܖ̈ܶܐ ܘܢܶܩ̈ܒܳܬ݂ܳܐ.
Gen 7:3 ܘܳܐܦ ܡܶܢ ܦܳܪܰܚܬܳܐ ܕܟ݂ܺܝܬ݂ܳܐ ܫܰܒܥܳܐ ܫܰܒܥܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ: ܠܡܰܚܳܝܽܘ ܙܰܪܥܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ.
Gen 7:4 ܡܶܛܽܠ ܕܡܶܟܳܐ ܠܫܰܒܥܳܐ ܝܰܘܡܺܝ̈ܢ ܡܰܚܶܬ ܐ̱ܢܳܐ ܡܶܛܪܳܐ ܥܰܠ ܐܰܪܥܳܐ: ܐܰܪܒܥܺܝܢ ܝܰܘܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ: ܘܥܳܛܶܐ ܐ̱ܢܳܐ ܟܽܠ ܕܩܳܐܶܡ ܕܥܶܒܕܶܬ ܡܶܢ ܐܰܦܰܝ̈ ܐܰܪܥܳܐ.
Gen 7:5 ܘܰܥܒܰܕ݂ ܢܽܘܚ ܐܰܝܟ ܕܦܰܩܕܶܗ ܡܳܪܝܳܐ.
Gen 7:6 ܘܢܽܘܚ ܒܰܪ ܫܶܬܡܳܐܐ ܫܢܺܝ̈ܢ: ܘܛܰܘܦܳܢܳܐ ܗܘܳܐ ܡܰܝ̈ܳܐ ܥܰܠ ܐܰܪܥܳܐ.
Gen 7:7 ܘܥܰܠܘ ܢܽܘܚ ܘܰܒܢܰܘ̈ܗܝ: ܘܰܐܢ̱ܬܬܶܗ ܘܢܶܫ̈ܶܐ ܕܰܒܢܰܘ̈ܗܝ ܥܰܡܶܗ ܠܩܺܒܽܘܬܳܐ: ܡܶܢ ܩܕܳܡ ܡܰܝ̈ܳܐ ܕܛܰܘܦܳܢܳܐ.
Gen 7:8 ܘܡܶܢ ܒܥܺܝܪܳܐ ܕܟ݂ܺܝܬ݂ܳܐ: ܘܡܶܢ ܒܥܺܝܪܳܐ ܕܠܳܐ ܗܘܳܬ݂ ܕܰܟ݂ܝܳܐ: ܘܡܶܢ ܦܳܪܰܚܬܳܐ: ܘܡܶܢ ܟܽܠ ܕܪܳܚܶܫ ܥܰܠ ܐܰܪܥܳܐ.
Gen 7:9 ܬܪܶܝܢ ܬܪܶܝܢ ܥ̣ܰܠܘ ܥܰܡ ܢܽܘܚ ܠܩܺܒܽܘܬܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ: ܐܰܝܟ ܕܦܰܩܶܕ݂ ܐܰ‌ܠܳܗܳܐ ܠܢܽܘܚ.
Gen 7:10 ܘܰܗܘܳܐ ܠܫܰܒܥܳܐ ܝܰܘܡܺܝ̈ܢ: ܘܡܰܝ̈ܳܐ ܕܛܰܘܦܳܢܳܐ ܗܘܰܘ ܥܰܠ ܐܰܪܥܳܐ.
Gen 7:11 ܒܰܫܢܰܬ ܫܶܬܡܳܐܐ ܫܢܺܝ̈ܢ ܠܚܰܝܰܘ̈ܗܝ ܕܢܽܘܚ: ܒܝܰܪܚܳܐ ܕܰܬܪܶܝܢ: ܒܰܫܒܰܥܶܣܖ̈ܶܐ ܒܝܰܪܚܳܐ ܒܶܗ ܒܝܰܘܡܳܐ ܗܳܢܳܐ: ܐܶܬܬܪܰܥܘ ܟܽܠ ܡܰܒܽܘ̈ܥܰܝ ܬܗܽܘܡܳܐ ܪܰܒܳܐ: ܘܢܳܣ̈ܟ݂ܶܐ ܕܰܫܡܰܝܳܐ ܐܶܬܦܬܰܚܘ.
Gen 7:12 ܘܰܗܘܳܐ ܡܶܛܪܳܐ ܥܰܠ ܐܰܪܥܳܐ: ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ.
Gen 7:13 ܒܶܗ ܒܝܰܘܡܳܐ ܗܳܢܳܐ ܥܰܠ ܢܽܘܚ: ܘܫܺܝܡ: ܘܚܰܡ: ܘܝܰܦܬ: ܒܢܰܝ̈ ܢܽܘܚ ܘܰܐܢ̱ܬܬܶܗ ܕܢܽܘܚ: ܘܰܬܠܳܬ݂ ܢܶܫ̈ܶܐ ܕܰܒܢܰܘ̈ܗܝ ܠܩܺܒܽܘܬܳܐ.
Gen 7:14 ܗܶܢܽܘܢ ܘܟܽܠܳܗ̇ ܚܰܝܽܘܬ݂ܳܐ ܠܓܶܢܣܳܗ̇: ܘܟܽܠܳܗ̇ ܒܥܺܝܪܳܐ ܠܓܶܢܣܳܗ̇: ܘܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ ܠܓܶܢܣܰܘ̈ܗܝ: ܘܟܽܠܳܗ̇ ܦܳܪܰܚܬܳܐ ܠܓܶܢܣܳܗ̇: ܘܟܽܠ ܨܦܰܪ ܘܟܽܠ ܓܶܦ.
Gen 7:15 ܥ̣ܰܠܘ ܥܰܡ ܢܽܘܚ ܠܩܺܒܽܘܬܳܐ: ܬܪܶܝܢ ܬܪܶܝܢ ܡܶܢ ܟܽܠ ܒܣܰܪ ܕܺܐܝܬ݂ ܒܗܽܘܢ ܪܽܘܚܳܐ ܕܚܰܝ̈ܶܐ .
Gen 7:16 ܘܰܕ݂ܥ̣ܰܠܘ ܕܶܟܖ̈ܶܐ ܘܢܶܩ̈ܒܳܬ݂ܳܐ ܡܶܢ ܟܽܠ ܒܣܰܪ ܥ̣ܰܠܘ: ܐܰܝܟ ܕܦܰܩܕܶܗ ܐܰ‌ܠܳܗܳܐ. ܘܶܐܚܰܕ݂ ܡܳܪܝܳܐ ܒܰܐܦܰܘ̈ܗܝ.
Gen 7:17 ܘܰܗܘܳܐ ܛܰܘܦܳܢܳܐ ܐܰܪܒܥܺܝܢ ܝܰܘܡܺܝ̈ܢ ܥܰܠ ܐܰܪܥܳܐ: ܘܰܣܓܺܝܘ ܡܰܝ̈ܳܐ ܘܫܰܩܠܽܘܗ̇ ܠܩܺܒܽܘܬܳܐ: ܘܶܐܬܬܪܺܝܡܰܬ݂ ܡܶܢ ܐܰܪܥܳܐ.
Gen 7:18 ܘܰܥܫܶܢܘ ܡܰܝ̈ܳܐ ܘܰܣܓܺܝܘ ܛܳܒ ܥܰܠ ܐܰܪܥܳܐ: ܘܰܡܗܰܠܟ݂ܳܐ ܗܘܳܬ݂ ܩܺܒܽܘܬܳܐ ܥܰܠ ܐܰܦܰܝ̈ ܡܰܝ̈ܳܐ.
Gen 7:19 ܘܡܰܝ̈ܳܐ ܥܫܶܢܘ ܛܳܒ ܛܳܒ ܥܰܠ ܐܰܪܥܳܐ: ܘܶܐܬܟܰܣܺܝܘ ܟܽܠܗܽܘܢ ܛܽܘܖ̈ܶܐ ܖ̈ܳܡܶܐ ܕܰܬܚܶܝܬ ܟܽܠ ܫܡܰܝܳܐ.
Gen 7:20 ܚܰܡܫܰܥܶܣܖ̈ܶܐ ܐܰܡܺܝ̈ܢ ܡܶܢ ܠܥܶܠ ܥܫܶܢܘ ܡܰܝ̈ܳܐ: ܘܶܐܬܟܰܣܺܝܘ ܛܽܘܖ̈ܶܐ ܖ̈ܳܡܶܐ.
Gen 7:21 ܘܣܳܦ ܟܽܠ ܒܣܰܪ ܕܪܳܚܶܫ ܥܰܠ ܐܰܪܥܳܐ: ܦܳܪܰܚܬܳܐ: ܘܰܒܥܺܝܪܳܐ: ܘܚܰܝܽܘܬ݂ܳܐ: ܘܟܽܠܶܗ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ: ܘܟܽܠܗܽܘܢ ܒܢܰܝ̈ܢܳܫܳܐ.
Gen 7:22 ܟܽܠ ܕܰܢܫܰܡܬܳܐ ܕܪܽܘܚܳܐ ܕܚܰܝ̈ܶܐ ܒܰܐܦܰܘ̈ܗܝ: ܡܶܢ ܟܽܠ ܕܰܒܝܰܒܫܳܐ: ܡܺܝܬ݂ܘ.
Gen 7:23 ܘܰܥܛܳܐ ܠܟܽܠ ܕܩܳܐܶܡ ܥܰܠ ܐܰܦܰܝ̈ ܐܰܪܥܳܐ: ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ: ܘܰܥܕܰܡܳܐ ܠܪܰܚܫܳܐ: ܘܰܥܕܰܡܳܐ ܠܦܳܪܰܚܬܳܐ ܕܰܫܡܰܝܳܐ: ܐܶܬܥܛܺܝܘ ܡܶܢ ܐܰܪܥܳܐ. ܘܶܐܫܬܚܰܪ ܢܽܘܚ ܘܰܕ݂ܥܰܡܶܗ ܒܩܺܒܽܘܬܳܐ.
Gen 7:24 ܘܰܥܫܶܢܘ ܡܰܝ̈ܳܐ ܥܰܠ ܐܰܪܥܳܐ: ܡܳܐܐ ܘܚܰܡܫܺܝܢ ܝܰܘܡܺܝ̈ܢ.
Gen 8:1 ܘܶܐܬܕܟܰܪ ܐܰ‌ܠܳܗܳܐ ܠܢܽܘܚ. ܘܰܠܟܽܠܳܗ̇ ܚܰܝܽܘܬܳܐ: ܘܰܠܟܽܠܳܗ̇ ܒܥܺܝܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܥܰܡܶܗ ܒܩܺܒܽܘܬܳܐ: ܘܰܐܥܒܰܪ ܐܰ‌ܠܳܗܳܐ ܪܽܘܚܳܐ ܥܰܠ ܐܰܪܥܳܐ: ܘܶܐܬܬܢܺܝܚܘ ܡܰܝ̈ܳܐ.
Gen 8:2 ܘܶܐܣܬܟܰܪܘ ܡܰܒܽܘ̈ܥܶܐ ܕܰܬܗܽܘܡܳܐ: ܘܢܳܣ̈ܟܶܐ ܕܰܫܡܰܝܳܐ: ܘܶܐܬܟܠܺܝ ܡܶܛܪܳܐ ܡܶܢ ܫܡܰܝܳܐ.
Gen 8:3 ܘܰܗܦܰܟ݂ܘ ܡܰܝ̈ܳܐ ܡܶܢ ܐܰܪܥܳܐ: ܐܳܙܺܠܝܢ ܘܗܳܦܟܺܝܢ: ܘܰܚܣܰܪܘ ܡܰܝ̈ܳܐ ܡܶܢ ܒܳܬܰܪ ܡܳܐܐ ܘܚܰܡܫܺܝܢ ܝܰܘܡܺܝ̈ܢ.
Gen 8:4 ܘܶܐܬܬܢܺܝܚܰܬ ܩܺܒܽܘܬܳܐ ܒܝܰܪܚܳܐ ܫܒܝܥܳܝܳܐ: ܒܰܫܒܰܥܶܣܖ̈ܶܐ ܒܶܗ ܒܝܰܪܚܳܐ ܥܰܠ ܛܽܘܖ̈ܰܝ ܩܰܪܕܽܘ.
Gen 8:5 ܘܡܰܝ̈ܳܐ ܐܳܙܺܠܝܢ ܗܘܰܘ ܘܚܳܣܪܺܝܢ: ܥܕܰܡܳܐ ܠܝܰܪܚܳܐ ܥܣܺܝܪܳܝܳܐ: ܒܚܰܕ݂ ܒܝܰܪܚܳܐ ܥܣܺܝܪܳܝܳܐ ܐܶܬܚܙܺܝܘ ܖ̈ܺܝܫܰܝ ܛܽܘܖ̈ܶܐ.
Gen 8:6 ܘܰܗܘܳܐ ܡܶܢ ܒܳܬܰܪ ܐܰܪܒܥܺܝܢ ܝܰܘܡܺܝ̈ܢ: ܦܬܰܚ ܢܽܘܚ ܟܰܘܬܳܐ ܕܩܺܒܽܘܬܳܐ ܕܰܥܒܰܕ݂.
Gen 8:7 ܘܫܰܕܰܪ ܠܥܽܘܪܒܳܐ ܘܰܢܦܰܩ ܡܶܦܰܩ: ܘܠܳܐ ܗܦܰܟ: ܥܕܰܡܳܐ ܕܺܝܒܶܫܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.
Gen 8:8 ܘܫܰܕܰܪ ܠܝܰܘܢܳܐ ܡܶܢ ܠܘܳܬܶܗ: ܕܢܶܚܙܶܐ ܐܶܢ ܩܰܠܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.
Gen 8:9 ܘܠܳܐ ܐܶܫܟܚܰܬ ܠܳܗ̇ ܝܰܘܢܳܐ ܢܝܳܚܳܐ ܠܦܰܣܰܬ ܪܶܓܠܳܗ̇: ܘܗܶܦܟܰܬ ܠܘܳܬܶܗ ܠܩܺܒܽܘܬܳܐ: ܡܶܛܽܠ ܕܡܰܝ̈ܳܐ ܐܺܝܬ ܗܘܰܘ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܰܐܘܫܶܛ ܐܺܝܕ݂ܶܗ ܘܢܰܣܒܳܗ: ܘܰܐܥܠܳܗ̇ ܠܘܳܬܶܗ ܠܩܺܒܽܘܬܳܐ.
Gen 8:10 ܘܦܳܫ ܬܽܘܒ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ: ܘܰܗܦܰܟ ܘܫܰܕܪܳܗ̇ ܠܝܰܘܢܳܐ ܡܶܢ ܩܺܒܽܘܬܳܐ.
Gen 8:11 ܘܶܐܬܳܬ݂ ܠܘܳܬܶܗ ܝܰܘܢܳܐ ܠܥܶܕܳܢ ܪܰܡܫܳܐ: ܘܗܳܐ ܛܰܪܦܳܐ ܕܙܰܝܬܳܐ ܐܰܚܺܝܕ݂ܳܐ ܒܦܽܘܡܳܗ̇: ܘܺܝܕܰܥ ܢܽܘܚ ܕܩܰܠܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.
Gen 8:12 ܘܦܳܫ ܬܽܘܒ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ: ܘܫܰܕܪܳܗ̇ ܠܝܰܘܢܳܐ، ܘܠܳܐ ܐܰܘܣܦܰܬ ܬܽܘܒ ܝܰܘܢܳܐ ܠܡܶܗܦܰܟ ܠܘܳܬܶܗ.
Gen 8:13 ܘܰܗܘܳܐ ܒܰܫܢܰܬ ܫܶܬܡܳܐܐ ܘܰܚܕ݂ܳܐ ܒܚܰܕ݂ ܒܝܰܪܚܳܐ ܩܰܕܡܳܝܳܐ: ܝܺܒܶܫܘ ܡܰܝ̈ܳܐ ܡܶܢ ܐܰܪܥܳܐ: ܘܰܐܥܒܰܪ ܢܽܘܚ ܟܣܳܝܳܐ ܕܩܺܒܽܘܬܳܐ: ܘܰܚܙܳܐ: ܘܗܳܐ ܝܺܒܶܫ̈ܝ ܐܰܦܰܝ̈ ܐܰܪܥܳܐ.
Gen 8:14 ܘܰܒܝܰܪܚܳܐ ܕܰܬܪܶܝܢ: ܒܫܰܒܥܳܐ ܘܥܶܣܪܺܝܢ ܒܶܗ ܒܝܰܪܚܳܐ ܝܶܒܫܰܬ ܐܰܪܥܳܐ.
Gen 8:15 ܘܡܰܠܶܠ ܐܰ‌ܠܳܗܳܐ ܥܰܡ ܢܽܘܚ: ܘܶܐܡܰܪ ܠܶܗ.
Gen 8:16 ܦܽܘܩ ܡܶܢ ܩܺܒܽܘܬܳܐ: ܐܰܢ̱ܬ: ܘܰܐܢ̱ܬܬܳܟ: ܘܰܒܢܰܝ̈ܟ: ܘܢܶܫ̈ܶܐ ܕܰܒܢܰܝ̈ܟ ܥܰܡܳܟ.
Gen 8:17 ܘܟܽܠܳܗ̇ ܚܰܝܽܘܬ݂ܳܐ ܕܥܰܡܳܟ݂ ܡܶܢ ܟܽܠ ܒܣܰܪ: ܘܦܳܪܰܚܬܳܐ: ܘܰܒܥܺܝܪܳܐ: ܘܟܽܠܶܗ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ: ܐܰܦܶܩ ܥܰܡܳܟ: ܘܢܰܘܠܕܽܘܢ ܒܰܐܪܥܳܐ: ܘܢܶܦܪܽܘܢ ܘܢܶܣܓܽܘܢ ܥܰܠ ܐܰܪܥܳܐ.
Gen 8:18 ܘܰܢܦܰܩ ܢܽܘܚ: ܘܰܒܢܰܘ̈ܗܝ: ܘܰܐܢ̱ܬܬܶܗ: ܘܢܶܫ̈ܶܐ ܕܰܒܢܰܘ̈ܗܝ ܥܰܡܶܗ.
Gen 8:19 ܘܟܽܠܳܗ̇ ܚܰܝܽܘܬ݂ܳܐ: ܘܟܽܠܳܗ̇ ܒܥܺܝܪܳܐ: ܘܟܽܠܳܗ̇ ܦܳܪܰܚܬܳܐ: ܘܟܽܠ ܕܪܳܚܶܫ ܥܰܠ ܐܰܪܥܳܐ ܠܫܰܖ̈ܒܳܬܗܽܘܢ: ܢܦܰܩܘ ܡܶܢ ܩܺܒܽܘܬܳܐ.
Gen 8:20 ܘܰܒܢܳܐ ܢܽܘܚ ܡܰܕܒܚܳܐ ܠܡܳܪܝܳܐ: ܘܰܢܣܰܒ ܡܶܢ ܟܽܠܳܗ̇ ܚܰܝܽܘܬ݂ܳܐ ܕܟ݂ܺܝܬ݂ܳܐ: ܘܡܶܢ ܟܽܠܳܗ̇ ܦܳܪܰܚܬܳܐ ܕܟ݂ܺܝܬ݂ܳܐ: ܘܰܐܣܶܩ ܝܰܩܕܳܐ ܥܰܠ ܡܰܕܒܚܳܐ.
Gen 8:21 ܘܰܐܪܺܝܚ ܡܳܪܝܳܐ ܪܺܝܚܳܐ ܕܰܣܘܳܬܳܐ: ܪܺܝܚܳܐ ܕܰܢܝܳܚܳܐ: ܘܶܐܡܰܪ ܡܳܪܝܳܐ ܒܠܶܒܶܗ: ܕܠܳܐ ܐܰܘܣܶܦ ܬܽܘܒ ܠܰܡܠܳܛܳܗ̇ ܠܰܐܪܥܳܐ ܡܶܛܽܠ ܒܰܪܢܳܫܳܐ: ܡܶܛܽܠ ܕܝܰܨܪܳܐ ܕܠܶܒܶܗ ܕܰܒܪܢܳܫܳܐ ܒܺܝܫ ܡܶܢ ܛܰܠܝܽܘܬܶܗ: ܘܠܳܐ ܐܰܘܣܶܦ ܬܽܘܒ ܠܡܶܡܚܳܐ ܠܟܽܠ ܕܚܰܝ ܐܰܝܟ ܕܥܶܒܕܶܬ݂.
Gen 8:22 ܘܡܶܟܺܝܠ ܟܽܠܗܽܘܢ ܝܰܘ̈ܡܳܬ݂ܳܐ ܕܰܐܪܥܳܐ: ܙܪܳܥܳܐ ܘܰܚܨܳܕܳܐ: ܥܰܪܝܳܐ ܘܚܽܘܡܳܐ: ܩܰܝܛܳܐ ܘܣܰܬܘܳܐ: ܐܺܝܡܳܡܳܐ ܘܠܺܠܝܳܐ: ܠܳܐ ܢܶܒܛܠܽܘܢ.
Gen 9:1 ܘܒܰܪܶܟ݂ ܐܰ‌ܠܳܗܳܐ ܠܢܽܘܚ: ܘܠܰܒܢܰܘ̈ܗܝ: ܘܶܐܡܰܪ ܠܗܽܘܢ: ܦܪܰܘ ܘܰܣܓܰܘ: ܘܰܡܠܰܘ ܐܰܪܥܳܐ.
Gen 9:2 ܘܕܶܚܠܰܬ݂ܟܽܘܢ ܘܙܰܘܥܰܬ݂ܟ݂ܽܘܢ ܬܶܗܘܶܐ ܥܰܠ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ: ܘܥܰܠ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܥܰܠ ܟܽܠ ܕܡܰܪܚܫܳܐ ܐܰܪܥܳܐ: ܘܟܽܠܗܽܘܢ ܢܽܘ̈ܢܶܐ ܕܝܰܡܳܐ ܒܺܐܝ̈ܕ݂ܰܝܟܽܘܢ ܢܶܫܬܰܠܡܽܘܢ.
Gen 9:3 ܘܟܽܠ ܪܰܚܫܳܐ ܕܚܰܝ: ܠܟܽܘܢ ܢܶܗܘܶܐ ܠܡܶܐܟܽܘܠܬܳܐ: ܐܰܝܟ ܝܽܘܪܳܩܳܐ ܕܥܶܣܒܳܐ ܝܶܗܒܶܬ ܠܟܽܘܢ ܟܽܠ.
Gen 9:4 ܒܰܠܚܽܘܕ݂ ܒܶܣܪܳܐ ܕܰܒܢܰܦܫܶܗ ܕܡܶܗ: ܠܳܐ ܬܶܐܟܠܽܘܢ.
Gen 9:5 ܘܰܒܪܰܡ ܕܶܡܟ݂ܽܘܢ ܕܢܰܦ̈ܫܳܬ݂ܟ݂ܽܘܢ ܐܶܬܒܰܥ: ܡܶܢ ܝܰܕ݂ ܟܽܠ ܚܰܝܽܘܬ݂ܳܐ ܐܶܬܒܥܺܝܘܗܝ. ܡܶܢ ܐܺܝܕ݂ܳܐ ܕܐ̱ܢܳܫܳܐ ܘܡܶܢ ܐܺܝܕ݂ܳܐ ܕܓܰܒܪܳܐ ܘܰܐܚܽܘܗܝ ܐܶܬܒܰܥ ܢܰܦܫܳܐ ܕܐ̱ܢܳܫܳܐ.
Gen 9:6 ܡܰܢ ܕܢܶܐܫܽܘܕ݂ ܕܡܳܐ ܕܐ̱ܢܳܫܳܐ ܒܐ̱ܢܳܫܳܐ: ܕܡܶܗ ܢܶܬܶܐܫܶܕ݂: ܡܶܛܽܠ ܕܒܰܨܠܶܡ ܐܰ‌ܠܳܗܳܐ ܥܒܺܝܕ݂ ܐܳܕܳܡ.
Gen 9:7 ܘܰܐܢ̱ܬܽܘܢ ܦܪܰܘ ܘܰܣܓܰܘ: ܘܰܐܘܠܶܕ݂ܘ ܒܰܐܪܥܳܐ ܘܰܣܓܰܘ ܒܳܗ̇.
Gen 9:8 ܘܶܐܡܰܪ ܐܰ‌ܠܳܗܳܐ ܠܢܽܘܚ ܘܠܰܒ̈ܢܰܘܗܝ ܥܰܡܶܗ.
Gen 9:9 ܐܶܢܳܐ ܗܳܐ ܡܩܺܝܡ ܐ̱ܢܳܐ ܩܝܳܡܝ ܥܰܡܟܽܘܢ: ܘܥܰܡ ܙܰܪܥܟܽܘܢ ܒܳܬܰܪܟܽܘܢ.
Gen 9:10 ܘܥܰܡ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ: ܘܥܰܡ ܦܳܪܰܚܬܳܐ: ܘܥܰܡ ܒܥܺܝܪܳܐ ܘܥܰܡ ܟܽܠܳܗ̇ ܚܰܝܽܘܬܳܐ ܕܰܐܪܥܳܐ ܕܥܰܡܟܽܘܢ: ܡܶܢ ܟܽܠ ܢܳܦ̈ܩܰܝ ܩܺܒܽܘܬܳܐ: ܘܥܰܡ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ.
Gen 9:11 ܘܰܐܩܺܝܡ ܩܝܳܡܝ ܥܰܡܟܽܘܢ: ܘܠܳܐ ܢܣܽܘܦ ܟܽܠ ܒܣܰܪ ܬܽܘܒ ܡܶܢ ܡܰܝ̈ܳܐ ܕܛܰܘܦܳܢܳܐ: ܘܠܳܐ ܢܶܗܘܶܐ ܬܽܘܒ ܛܰܘܦܳܢܳܐ ܠܰܡܚܰܒܳܠܽܘ ܠܰܐܪܥܳܐ.
Gen 9:12 ܘܶܐܡܰܪ ܐܰ‌ܠܳܗܳܐ ܠܢܽܘܚ: ܗܳܕ݂ܶܐ ܐܳܬܳܐ ܕܰܩܝܳܡܳܐ ܕܝܳܗܶܒ ܐ̱ܢܳܐ ܒܰܝ̈ܢܰܝ ܘܰܠܟܽܘܢ: ܘܒܶܝܬ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ ܠܕ݂ܳܖ̈ܰܝ ܥܳܠܡܳܐ.
Gen 9:13 ܩܶܫܬܝ ܝܶܗܒܶܬ ܒܰܥܢܳܢ̈ܶܐ: ܘܬܶܗܘܶܐ ܐܳܬܳܐ ܕܰܩܝܳܡܳܐ ܒܰܝ̈ܢܰܝ ܠܰܐܪܥܳܐ.
Gen 9:14 ܘܢܶܗܘܶܐ ܡܳܐ ܕܡܰܣܶܩ ܐ̱ܢܳܐ ܥܢܳܢ̈ܶܐ ܥܰܠ ܐܰܪܥܳܐ: ܘܬܶܬܚܙܶܐ ܩܶܫܬܳܐ ܒܰܥܢܳܢ̈ܶܐ.
Gen 9:15 ܘܶܐܬܕܟܰܪ ܩܝܳܡܝ ܕܒܰܝ̈ܢܰܝ ܘܰܠܟܽܘܢ: ܘܒܶܝܬ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ: ܘܒܶܝܬ ܟܽܠ ܒܣܰܪ: ܘܠܳܐ ܢܶܗܘܽܘܢ ܬܽܘܒ ܡܰܝ̈ܳܐ ܕܛܰܘܦܳܢܳܐ ܠܰܡܚܰܒܳܠܽܘ ܟܽܠ ܒܣܰܪ.
Gen 9:16 ܘܬܶܗܘܶܐ ܩܶܫܬܳܐ ܒܰܥܢܳܢ̈ܶܐ: ܘܶܐܚܙܶܝܗ̇ ܠܕ݂ܽܘܟ݂ܪܳܢܳܐ ܕܰܩܝܳܡܳܐ ܕܰܠܥܳܠܰܡ: ܒܶܝܬ݂ ܐܰ‌ܠܳܗܳܐ ܠܒܶܝܬ ܟܽܠ ܢܰܦܫܳܐ ܚܰܝܬܳܐ: ܕܟܽܠ ܒܣܰܪ ܥܰܠ ܐܰܪܥܳܐ.
Gen 9:17 ܘܶܐܡܰܪ ܐܰ‌ܠܳܗܳܐ ܠܢܽܘܚ: ܗܳܕ݂ܳܐ ܗ̱ܝ ܐܳܬܳܐ ܕܰܩܝܳܡܳܐ ܕܰܐܩܺܝܡܶܬ ܒܰܝ̈ܢܰܝ ܠܒܶܝܬ ܟܽܠ ܒܣܰܪ ܕܥܰܠ ܐܰܪܥܳܐ.
Gen 9:18 ܘܰܗܘܰܘ ܒܢܰܝ̈ ܢܽܘܚ ܕܰܢܦܰܩܘ ܡܶܢ ܩܺܒܽܘܬܳܐ: ܫܺܝܡ: ܘܚܰܡ: ܘܝܰܦܶܬ: ܚܰܡ ܗܽܘ ܐܰܒܽܘܗܝ ܕܰܟ݂ܢܰܥܢ.
Gen 9:19 ܬܠܳܬܳܐ ܗܳܠܶܝܢ ܒܢܰܝ̈ ܢܽܘܚ: ܘܡܶܢ ܗܳܠܶܝܢ ܐܶܬܒܰܕܰܪܘ ܒܟܽܠܳܗ̇ ܐܰܪܥܳܐ.
Gen 9:20 ܘܫܰܪܺܝ ܢܽܘܚ ܥܒܳܕ݂ܳܐ ܒܰܐܪܥܳܐ: ܘܰܢܨܰܒ ܟܰܪܡܳܐ.
Gen 9:21 ܘܶܐܫܬܺܝ ܡܶܢ ܚܰܡܪܶܗ ܘܰܪܘܺܝ: ܘܶܐܬܓܠܺܝ ܒܓܰܘ ܡܰܫܟܢܶܗ.
Gen 9:22 ܘܰܚܙܳܐ ܚܰܡ ܐܰܒܽܘܗܝ ܕܰܟ݂ܢܰܥܢ ܥܰܪܛܶܠܳܝܽܘܬܳܐ ܕܰܐܒܽܘܗܝ: ܘܚܰܘܺܝ ܠܰܬܪܶܝܢ ܐܰܚܰܘ̈ܗܝ.
Gen 9:23 ܘܰܢܣܰܒܘ ܫܺܝܡ ܘܝܰܦܶܬ ܡܰܪܛܽܘܛܳܐ: ܘܰܐܪܡܺܝܘ ܥܰܠ ܟܰܬܦ̈ܳܬܳܐ ܕܰܬܖ̈ܰܝܗܽܘܢ: ܘܗܰܠܶܟ݂ܘ ܒܰܪ ܒܶܣܬܪܳܐܺܝܬ݂: ܘܟܰܣܺܝܘ ܥܰܪܛܶܠܳܝܽܘܬܳܐ ܕܰܐܒܽܘܗܽܘܢ: ܘܰܐܦܰܝ̈ܗܽܘܢ ܠܒܶܣܬܰܪܗܽܘܢ: ܘܥܰܪܛܶܠܳܝܽܘܬܳܐ ܕܰܐܒܽܘܗܽܘܢ ܠܳܐ ܚܙܰܘ.
Gen 9:24 ܘܶܐܬܬܥܺܝܪ ܢܽܘܚ ܡܶܢ ܚܰܡܪܶܗ: ܘܺܝܕܰܥ ܟܽܠ ܕܰܥ̣ܒܰܕ݂ ܠܶܗ ܒܪܶܗ ܙܥܽܘܪܳܐ.
Gen 9:25 ܘܶܐܡܰܪ ܠܺܝܛ ܟܢܰܥܢ: ܥܒܶܕ݂ ܥܰܒܕܺܝ̈ܢ ܢܶܗܘܶܐ ܠܰܐܚܰܘ̈ܗܝ.
Gen 9:26 ܘܶܐܡܰܪ. ܒܪܺܝܟ ܡܳܪܝܳܐ ܐܰܠܳܗܶܗ ܕܫܺܝܡ: ܘܢܶܗܘܶܐ ܟܢܰܥܢ ܥܰܒܕܳܐ ܠܗܽܘܢ.
Gen 9:27 ܢܰܦܬܶܐ ܐܰ‌ܠܳܗܳܐ ܠܝܰܦܶܬ: ܘܢܶܫܪܶܐ ܒܡܰܫܟܢܶܗ ܕܫܺܝܡ: ܘܢܶܗܘܶܐ ܟܢܰܥܢ ܥܰܒܕܳܐ ܠܗܽܘܢ.
Gen 9:28 ܘܰܚܝܳܐ ܢܽܘܚ ܡܶܢ ܒܳܬܰܪ ܛܰܘܦܳܢܳܐ: ܬܠܳܬ݂ ܡܳܐܐ ܘܚܰܡܫܺܝܢ ܫܢܺܝ̈ܢ.
Gen 9:29 ܘܰܗܘܰܘ ܟܽܠ ܝܰܘܡܰܘ̈ܗܝ ܕܢܽܘܚ: ܬܫܰܥ ܡܳܐܐ ܘܚܰܡܫܺܝܢ ܫܢܺܝ̈ܢ ܘܡܺܝܬ݂.
Gen 10:1 ܘܗܳܠܶܝܢ ܬܰܘܠܕ݂̈ܳܬܳܐ ܕܰܒܢܰܝ̈ ܢܽܘܚ: ܫܺܝܡ: ܘܚܰܡ: ܘܝܰܦܶܬ: ܘܶܐܬܺܝܠܶܕ݂ܘ ܠܗܽܘܢ ܒܢܰܝ̈ܳܐ ܡܶܢ ܒܳܬܰܪ ܛܰܘܦܳܢܳܐ
Gen 10:2 ܒܢܰܝ̈ ܝܰܦܶܬ: ܓܳܡܰܪ: ܘܡܳܓܽܘܓ: ܘܡܳܕܰܝ: ܘܝܰܘܳܢ: ܘܬܽܘܒܶܝܠ: ܘܡܳܫܳܟ: ܘܬܺܝܪܶܣ
Gen 10:3 ܘܰܒܢܰܝ̈ ܓܳܡܰܪ: ܐܰܫܟܢܳܙ: ܘܕܰܝܦܳܪ: ܘܬܽܘܓܰܪܡܳܐ.
Gen 10:4 ܘܰܒܢܰܝ̈ ܝܰܘܳܢ: ܐܶܠܺܝܫܳܐ: ܘܬܰܪܫܺܝܫ: ܘܟܳܬܺܝܡ: ܘܕ݂ܽܘܕ݂ܳܢܺܝܡ
Gen 10:5 ܘܡܶܢ ܗܳܠܶܝܢ ܐܶܬܦܪܶܫܘ ܒܓܳܙܖ̈ܳܬܳܐ ܕܥܰܡ̈ܡܶܐ ܒܰܐܖ̈ܥܳܬܗܽܘܢ: ܓܒܰܪ ܠܠܶܫܳܢܶܗ: ܠܫܰܖ̈ܒܳܬܗܽܘܢ: ܒܥܰܡܡܰܝ̈ܗܽܘܢ
Gen 10:6 ܘܰܒܢܰܝ̈ ܚܰܡ: ܟܽܘܫ: ܘܡܶܨܪܺܝܡ: ܘܦܽܘܛ: ܘܰܟ݂ܢܰܥܢ
Gen 10:7 ܘܰܒܢܰܝ̈ ܟܽܘܫ: ܫܒܳܐ: ܘܰܚܘܺܝܠܳܐ: ܘܣܳܒܬܳܐ: ܘܪܰܥܡܳܐ: ܘܣܰܒܬܟ݂ܳܐ: ܘܰܒܢܰܝ̈ ܪܰܥܡܳܐ: ܫܒܳܐ ܘܕ݂ܳܪܰܢ.
Gen 10:8 ܘܟܽܘܫ ܐܰܘܠܶܕ݂ ܠܢܰܡܪܽܘܕ: ܗܽܘ ܫܰܪܺܝ ܠܡܶܗܘܳܐ ܓܰܢ̱ܒܳܪܳܐ ܒܰܐܪܥܳܐ
Gen 10:9 ܗܽܘ ܗܘܳܐ ܓܰܢ̱ܒܳܪܳܐ ܢܰܚܫܺܝܪܬܳܢܳܐ ܩܕ݂ܳܡ ܡܳܪܝܳܐ: ܡܶܛܽܠ ܗܳܢܳܐ ܡܶܬܶܐܡܰܪ: ܐܰܝܟ ܢܰܡܪܽܘܕ ܓܰܢ̱ܒܳܪܳܐ ܢܰܚܫܺܝܪܬܳܢܳܐ ܩܕ݂ܳܡ ܡܳܪܝܳܐ
Gen 10:10 ܘܰܗܘܳܬ ܪܺܝܫ ܡܰܠܟܽܘܬܶܗ ܒܳܒܶܝܠ: ܘܳܐܪܳܟ: ܘܳܐܟ݂ܳܪ: ܘܟܶܠܝܳܐ: ܒܰܐܪܥܳܐ ܕܣܶܢܥܳܪ
Gen 10:11 ܡܶܢ ܐܰܪܥܳܐ ܗܳܝ ܢܦܰܩ ܐܳܬܽܘܪܳܝܳܐ: ܘܰܒܢܳܐ ܠܢܺܝܢܘܶܐ: ܘܰܠܪܰܚܒܽܘܬ݂ ܩܪܺܝܬ݂ܳܐ: ܘܰܠܟܳܠܳܚ
Gen 10:12 ܘܰܠܪܳܣܰܢ ܕܒܶܝܬ ܢܺܝܢܘܶܐ: ܘܒܶܝܬ ܟܳܠܳܚ ܗܺܝ ܗܺܝ ܩܪܺܝܬ݂ܳܐ ܪܰܒܬܳܐ
Gen 10:13 ܘܡܶܨܪܺܝܡ ܐܰܘܠܶܕ ܠܠܽܘܕ݂ܺܝܡ: ܘܰܠܝܰܥܒܺܝܡ: ܘܰܠܠܰܗܒܺܝܡ: ܘܰܠܝܰܦܬܽܘܚܺܝܡ
Gen 10:14 ܘܰܠܦܰܬܪܽܘܣܺܝܡ: ܘܰܠܟܶܣܠܽܘܚܺܝܡ: ܕܰܢܦܰܩܘ ܡܶܢ ܬܰܡܳܢ ܦܠܶܫܬܳܝ̈ܶܐ: ܘܩܰܦܽܘܕܩܳܝ̈ܶܐ
Gen 10:15 ܘܰܟ݂ܢܰܥܢ ܐܰܘܠܶܕ ܠܨܰܝܕܽܘܢ ܒܽܘܟ݂ܪܶܗ: ܘܰܠܚܺܝܬܳܝ̈ܶܐ
Gen 10:16 ܘܰܠܝܰܒܽܘܣܳܝ̈ܶܐ: ܘܠܰܐܡܽܘܖ̈ܳܝܶܐ: ܘܰܠܓܰܖ̈ܓܽܘܣܳܝܶܐ
Gen 10:17 ܘܰܠܚܰܘܳܝ̈ܶܐ: ܘܰܠܥܰܖ̈ܩܳܝܶܐ: ܘܰܠܣܺܝܢܳܝ̈ܶܐ
Gen 10:18 ܘܠܳܐܖ̈ܽܘܕ݂ܳܝܶܐ: ܘܰܠܨܰܡܖ̈ܳܝܶܐ: ܘܠܰܚ̈ܡܳܬܳܝܶܐ: ܘܡܶܢ ܒܳܬܰܪܟܶܢ ܐܶܬܒܰܕܰܖ̈ܝ ܫܰܖ̈ܒܳܬ݂ܳܐ ܕܰܟܢܰܥܢܳܝ̈ܶܐ
Gen 10:19 ܘܰܗܘܳܐ ܬܚܽܘܡܳܐ ܕܰܟܢܰܥܢܳܝ̈ܶܐ ܡܶܢ ܨܰܝܕܽܘܢ ܕܰܒܡܰܥܠܳܢܳܐ ܕܓ݂ܳܕ݂ܳܪ: ܘܰܥܕܰܡܳܐ ܠܥܶܐܙܳܐ ܕܰܒܡܰܥܠܳܢܳܐ ܕܰܣܕ݂ܽܘܡ: ܘܰܕ݂ܥܳܡܽܘܪܳܐ: ܘܕ݂ܳܐܕ݂ܳܡܳܐ: ܘܕܰܨܒܽܘܐܺܝܡ: ܥܕܰܡܳܐ ܠܠܶܫܳܥ
Gen 10:20 ܗܳܠܶܝܢ ܒܢܰܝ̈ ܚܰܡ: ܠܫܰܖ̈ܒܬܗܽܘܢ: ܠܠܶܫܳܢܰܝ̈ܗܽܘܢ: ܒܰܐܖ̈ܥܳܬܗܽܘܢ: ܒܥܰܡܡܰܝ̈ܗܽܘܢ
Gen 10:21 ܘܫܺܝܡ ܐܰܘܠܶܕ ܐܳܦ ܗܽܘ: ܐܰܒܽܘܗܽܘܢ ܕܟܽܠ ܒܢܰܝ̈ ܥܳܒܰܪ: ܐܰܚܽܘܗܝ ܕܝܰܦܶܬ ܪܰܒܳܐ
Gen 10:22 ܒܢܰܝ̈ ܫܺܝܡ: ܥܺܝܠܰܡ: ܘܰܐܫܽܘܪ: ܘܰܐܪܦܰܟ݂ܫܰܪ: ܘܠܽܘܕ݂: ܘܳܐܪܳܡ
Gen 10:23 ܘܰܒܢܰܝ̈ ܐܳܪܳܡ: ܥܽܘܨ: ܘܚܽܘܠ: ܘܓ݂ܳܬܰܪ: ܘܡܳܫ
Gen 10:24 ܘܰܐܪܦܰܟܫܰܪ ܐܰܘܠܶܕ ܠܫܳܠܰܚ: ܘܫܳܠܰܚ ܐܰܘܠܶܕ ܠܥܳܒܰܪ
Gen 10:25 ܘܰܠܥܳܒܰܪ ܐܶܬܺܝܠܶܕ݂ܘ ܬܪܶܝܢ ܒܢܺܝ̈ܢ: ܫܡܶܗ̇ ܕܚܰܕ݂ ܦܳܠܳܓ: ܡܶܛܽܠ ܕܰܒܝܰܘܡܰܘ̈ܗܝ ܐܶܬܦܰܠܓܰܬ ܐܰܪܥܳܐ: ܘܰܫܡܳܐ ܕܰܐܚܽܘܗܝ ܝܰܩܛܳܢ
Gen 10:26 ܘܝܰܩܛܳܢ ܐܰܘܠܶܕ ܠܰܐܠܡܽܘܕܳܕ݂: ܘܰܠܫܳܠܳܦ: ܘܠܰܚܨܰܪܡܽܘܬ: ܘܰܠܝܳܪܳܚ
Gen 10:27 ܘܠܰܗܕ݂ܽܘܪܳܡ: ܘܠܽܐܘܙܺܝܠ: ܘܰܠܕܶܩܠܳܐ
Gen 10:28 ܘܰܠܥܽܘܒܳܠ: ܘܠܰܐܒܺܝܡܶܠ: ܘܠܰܫܒܳܐ
Gen 10:29 ܘܠܳܐܘܦܺܝܪ: ܘܠܰܚܘܺܝܠܳܐ: ܘܠܺܝܽܘܒܳܒ: ܟܽܠܗܽܘܢ ܗܳܠܶܝܢ ܒܢܰܘ̈ܗܝ ܕܝܰܩܛܳܢ
Gen 10:30 ܘܰܗܘܳܐ ܡܰܘܬܰܒܗܽܘܢ ܡܶܢ ܡܰܢܫܳܐ: ܕܰܒܡܰܥܠܳܢܳܐ ܕܰܣܦܰܪܘܺܝܡ ܛܽܘܪܳܐ ܒܡܰܕܢܚܳܐ
Gen 10:31 ܗܳܠܶܝܢ ܒܢܰܝ̈ ܫܺܝܡ: ܠܫܰܖ̈ܒܬܗܽܘܢ: ܠܠܶܫܳܢܰܝ̈ܗܽܘܢ: ܒܰܐܖ̈ܥܳܬܗܽܘܢ: ܒܥܰܡܡܰܝ̈ܗܽܘܢ
Gen 10:32 ܗܳܠܶܝܢ ܫܰܪܒܬܳܐ ܕܰܒܢܰܝ̈ ܢܽܘܚ: ܠܬܰܘ̈ܠܕ݂ܳܬܗܽܘܢ: ܠܫܰܖ̈ܒܳܬܗܽܘܢ: ܒܥܰܡܡܰܝ̈ܗܽܘܢ: ܘܡܶܢ ܗܳܠܶܝܢ ܐܶܬܦܪܶܫܘ ܥܰܡ̈ܡܶܐ ܒܰܐܪܥܳܐ: ܡܶܢ ܒܳܬܰܪ ܛܰܘܦܳܢܳܐ. 
Gen 11:1 ܘܰܗܘܳܬ݂ ܟܽܠܳܗ̇ ܐܰܪܥܳܐ ܠܶܫܳܢܳܐ ܚܰܕ݂ ܘܡܰܡܠܠܳܐ ܚܰܕ݂
Gen 11:2 ܘܰܗܘܳܐ ܕܟܰܕ݂ ܫܩܰܠܘ ܡܶܢ ܡܰܕܢܚܳܐ: ܐܶܫܟܰܚܘ ܦܩܰܥܬܳܐ ܒܰܐܪܥܳܐ ܕܣܶܢܥܳܪ: ܘܺܝܬܶܒܘ ܬܰܡܳܢ
Gen 11:3 ܘܶܐܡܰܪܘ ܓܒܰܪ ܠܚܰܒܪܶܗ: ܬܰܘ ܢܰܪܡܶܐ ܠܶܒܢ̈ܶܐ: ܘܢܰܘܩܶܕ݂ ܐܶܢܶܝܢ ܒܢܽܘܪܳܐ ܘܗܳܘܝܳܐ ܠܗܽܘܢ ܠܒܶܬܳܐ ܠܟܺܐܦܳܐ: ܘܣܰܝܕܳܐ ܗܳܘܶܐ ܠܗܽܘܢ ܠܰܡܠܳܛܳܐ
Gen 11:4 ܘܶܐܡܰܪܘ: ܬܰܘ ܢܶܒܢܶܐ ܠܰܢ ܩܪܺܝܬ݂ܳܐ: ܘܡܰܓܕܠܳܐ ܕܪܺܝܫܶܗ ܒܰܫܡܰܝܳܐ: ܘܢܶܥܒܶܕ݂ ܠܰܢ ܫܡܳܐ: ܕܰܠܡܳܐ ܢܶܬܒܰܕܰܪ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ
Gen 11:5 ܘܰܢܚܶܬ ܡܳܪܝܳܐ ܠܡܶܚܙܳܐ ܩܪܺܝܬ݂ܳܐ: ܘܡܰܓܕܠܳܐ ܕܒܳܢܶܝܢ ܒܢܰܝ̈ܢܳܫܳܐ
Gen 11:6 ܘܶܐܡܰܪ ܡܳܪܝܳܐ: ܗܳܐ ܥܰܡܳܐ ܚܰܕ݂: ܘܠܶܫܳܢܳܐ ܚܰܕ݂ ܠܟܽܠܗܽܘܢ: ܘܗܳܟܰܢܳܐ ܐܶܬܚܰܫܰܒܘ ܠܡܶܥܒܰܕ݂: ܡܶܟܺܝܠ ܠܳܐ ܢܶܬܒܰܨܰܪ ܡܶܢܗܽܘܢ ܟܽܠܡܶܕܶܡ ܕܶܐܬܚܰܫܰܒܘ ܠܡܶܥܒܰܕ݂
Gen 11:7 ܬܰܘ ܢܶܚܽܘܬ: ܘܰܢܦܰܠܶܓ ܬܰܡܳܢ ܠܶܫܳܢ̈ܶܐ: ܕܠܳܐ ܢܶܫܡܥܽܘܢ ܓܒܰܪ ܠܶܫܳܢ ܚܰܒܪܶܗ
Gen 11:8 ܘܒܰܕܰܪ ܐܶܢܽܘܢ ܡܳܪܝܳܐ ܡܶܢ ܬܰܡܳܢ ܥܰܠ ܐܰܦܰܝ̈ ܐܰܪܥܳܐ: ܘܦܳܫܘ ܡܶܢ ܕܰܠܡܶܒܢܳܐ ܩܪܺܝܬ݂ܳܐ
Gen 11:9 ܡܶܛܽܠ ܗܳܢܳܐ ܩܪܳܐ ܫܡܳܗ̇ ܒܳܒܶܝܠ: ܡܶܛܽܠ ܕܬܰܡܳܢ ܒܰܠܒܶܠ ܡܳܪܝܳܐ ܠܶܫܳܢ̈ܶܐ ܕܟܽܠܳܗ̇ ܐܰܪܥܳܐ: ܘܡܶܢ ܬܰܡܳܢ ܒܰܕܰܪ ܐܶܢܽܘܢ ܡܳܪܝܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ
Gen 11:10 ܗܳܠܶܝܢ ܬܰܘܠܕ݂̈ܳܬܶܗ ܕܫܺܝܡ: ܫܺܝܡ ܒܰܪ ܡܳܐܐ ܫܢܺܝ̈ܢ ܐܰܘܠܶܕ ܠܰܐܪܦܰܟ݂ܫܰܪ: ܬܰܪܬܶܝܢ ܫܢܺܝ̈ܢ ܡܶܢ ܒܳܬܰܪ ܛܰܘܦܳܢܳܐ
Gen 11:11 ܘܰܚܝܳܐ ܫܺܝܡ ܡܶܢ ܒܳܬܰܪ ܕܰܐܘܠܶܕ ܠܰܐܪܦܰܟ݂ܫܰܪ : ܚܰܡܶܫܡܳܐܐ ܫܢܺܝ̈ܢ : ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:12 ܘܰܐܪܦܰܟ݂ܫܰܪ ܚܝܳܐ ܬܠܳܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܫܳܠܳܚ
Gen 11:13 ܘܰܚܝܳܐ ܐܰܪܦܰܟ݂ܫܰܪ ܡܶܢ ܒܳܬܰܪ ܕܰܐܘܠܶܕ ܠܫܳܠܳܚ: ܐܰܪܒܰܥܡܳܐܐ ܘܰܬܠܳܬ݂ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:14 ܘܰܚܝܳܐ ܫܳܠܳܚ ܬܠܳܬܺܝܢ ܫܢܺܝ̈ܢ ܘܰܐܘܠܶܕ ܠܥܳܒܳܪ
Gen 11:15 ܘܰܚܝܳܐ ܫܳܠܳܚ ܡܶܢ ܒܳܬܰܪ ܕܰܐܘܠܶܕ ܠܥܳܒܳܪ: ܐܰܪܒܰܥܡܳܐܐ ܘܰܬܠܳܬ݂ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:16 ܘܰܚܝܳܐ ܥܳܒܳܪ ܬܠܳܬܺܝܢ ܘܰܐܪܒܰܥ ܫܢܺܝ̈ܢ: ܘܰܐܘܠܶܕ ܠܦܳܠܳܓ
Gen 11:17 ܘܰܚܝܳܐ ܥܳܒܳܪ ܡܶܢ ܒܳܬܰܪ ܕܰܐܘܠܶܕ ܠܦܳܠܳܓ: ܐܰܪܒܰܥܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܳܐ ܘܰܒܢ̈ܳܬܳܐ
Gen 11:18 ܘܰܚܝܳܐ ܦܳܠܳܓ ܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܠܰܐܪܥܽܘ
Gen 11:19 ܘܰܚܝܳܐ ܦܳܠܳܓ ܡܶܢ ܒܳܬܰܪ ܕܰܐܘܠܶܕ ܠܰܐܪܥܽܘ: ܡܰܐܬܶܝܢ ܘܰܬܫܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:20 ܘܰܚܝܳܐ ܐܰܪܥܽܘ ܬܠܳܬܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܠܰܣܪܽܘܓ
Gen 11:21 ܘܰܚܝܳܐ ܐܰܪܥܽܘ ܡܶܢ ܒܳܬܰܪ ܕܰܐܘܠܶܕ ܠܰܣܪܽܘܓ ܡܰܐܬܶܝܢ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:22 ܘܰܚܝܳܐ ܣܳܪܽܘܓ ܬܠܳܬܺܝܢ ܫܢܺܝ̈ܢ ܘܰܐܘܠܶܕ ܠܢܳܚܽܘܪ
Gen 11:23 ܘܰܚܝܳܐ ܣܳܪܽܘܓ ܡܶܢ ܒܳܬܰܪ ܕܰܐܘܠܶܕ ܠܢܳܚܽܘܪ: ܡܰܐܬܶܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:24 ܘܰܚܝܳܐ ܢܳܚܽܘܪ ܥܶܣܪܺܝܢ ܘܰܬܫܰܥ ܫܢܺܝ̈ܢ: ܘܰܐܘܠܶܕ ܠܬܳܪܳܚ
Gen 11:25 ܘܰܚܝܳܐ ܢܳܚܽܘܪ ܡܶܢ ܒܳܬܰܪ ܕܰܐܘܠܶܕ ܠܬܳܪܳܚ: ܡܳܐܐ ܘܰܬܫܰܥܶܣܖ̈ܶܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ
Gen 11:26 ܘܰܚܝܳܐ ܬܳܪܳܚ ܫܰܒܥܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܰܐܒܪܰܡ: ܘܰܠܢܳܚܽܘܪ: ܘܰܠܗܳܪܳܢ
Gen 11:27 ܗܳܠܶܝܢ ܬܰܘܠܕ݂̈ܳܬܶܗ ܕܬܳܪܳܚ: ܬܳܪܳܚ ܐܰܘܠܶܕ ܠܰܐܒܪܰܡ: ܘܰܠܢܳܚܽܘܪ: ܘܰܠܗܳܪܳܢ. ܘܗܳܪܳܢ ܐܰܘܠܶܕ ܠܠܽܘܛ
Gen 11:28 ܘܡܺܝܬ݂ ܗܳܪܳܢ ܒܚܰܝܰܝ̈ ܬܳܪܳܚ ܐܰܒܽܘܗܝ: ܒܰܐܪܥܳܐ ܕܶܐܬܺܝܠܶܕ݂ ܒܳܗ̇: ܒܽܐܘܪ ܕܟܰܠܕ̈ܳܝܶܐ
Gen 11:29 ܘܰܢܣܰܒܘ ܠܗܽܘܢ ܐܰܒܪܰܡ ܘܢܳܚܽܘܪ ܢܶܫ̈ܶܐ: ܫܶܡ ܐܰܢ̱ܬܬܶܗ ܕܰܐܒܪܰܡ ܣܰܪܰܝ: ܘܫܶܡ ܐܰܢ̱ܬܬܶܗ ܕܢܳܚܽܘܪ ܡܶܠܟܳܐ ܒܰܪܬ ܗܳܪܳܢ: ܐܰܒܽܘܗ̇ ܕܡܶܠܟܳܐ : ܘܰܐܒܽܘܗ̇ ܕܰܐܣܟܳܐ
Gen 11:30 ܘܰܗܘܳܬ݂ ܣܰܪܰܝ ܥܩܰܪܬܳܐ: ܘܠܳܐ ܗܳܘܶܝܢ ܠܳܗ̇ ܒܢܰܝ̈ܳܐ
Gen 11:31 ܘܰܕ݂ܒܰܪ ܬܳܪܳܚ ܠܰܐܒܪܰܡ ܒܪܶܗ: ܘܰܠܠܽܘܛ ܒܰܪ ܗܳܪܳܢ ܒܰܪ ܒܪܶܗ: ܘܰܠܣܰܪܰܝ ܟܰܠܬܶܗ ܐܰܢ̱ܬܰܬ ܐܰܒܪܰܡ ܒܪܶܗ: ܘܰܢܦܰܩ ܥܰܡܗܽܘܢ ܡܶܢ ܐܽܘܪ ܕܟܰܠܕ̈ܳܝܶܐ ܠܡܺܐܙܰܠ ܠܰܐܪܥܳܐ ܕܰܟ݂ܢܰܥܢ: ܘܶܐܬܰܘ ܥܕܰܡܳܐ ܠܚܳܪܳܢ: ܘܺܝܬܶܒܘ ܬܰܡܳܢ
Gen 11:32 ܘܰܗܘܰܘ ܝܰܘ̈ܡܳܬ݂ܶܗ ܕܬܳܪܳܚ ܡܰܐܬܶܝܢ ܘܚܰܡܶܫ ܫܢܺܝ̈ܢ: ܘܡܺܝܬ݂ ܬܳܪܳܚ ܒܚܳܪܳܢ.
Gen 12:1 ܘܶܐܡܰܪ ܡܳܪܝܳܐ ܠܰܐܒܪܰܡ: ܙܶܠ ܠܳܟ݂ ܡܶܢ ܐܰܪܥܳܟ݂ ܘܡܶܢ ܐܰܝܡܶܟܳܐ ܕܶܐܬܺܝܠܶܕܬ: ܘܡܶܢ ܒܶܝܬ݂ ܐܰܒܽܘܟ: ܠܰܐܪܥܳܐ ܕܶܐܚܰܘܶܝܟ
Gen 12:2 ܘܶܐܥܒܕ݂ܳܟ݂ ܠܥܰܡܳܐ ܪܰܒܳܐ: ܘܶܐܒܰܪܟ݂ܳܟ݂ ܘܰܐܘܪܶܒ ܫܡܳܟ: ܘܰܗܘܺܝ ܒܪܺܝܟ
Gen 12:3 ܘܶܐܒܰܪܶܟ ܡܒܰܖ̈ܟ݂ܳܢܰܝܟ: ܘܰܡܠܺܝܛܳܢܰܝ̈ܟ ܐܶܠܽܘܛ: ܘܢܶܬܒܰܖ̈ܟ݂ܳܢ ܒܳܟ݂ ܟܽܠܗܶܝܢ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܒܙܰܪܥܳܟ
Gen 12:4 ܘܰܥܒܰܕ ܐܰܒܪܰܡ ܐܰܝܟ ܕܶܐܡܰܪ ܠܶܗ ܡܳܪܝܳܐ: ܘܶܐܙܰܠ ܥܰܡܶܗ ܠܽܘܛ: ܘܰܐܒܪܰܡ ܒܰܪ ܫܰܒܥܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܢܦܰܩ ܡܶܢ ܚܳܪܳܢ
Gen 12:5 ܘܰܕ݂ܒܰܪ ܐܰܒܪܰܡ ܠܣܰܪܰܝ ܐܰܢ̱ܬܬܶܗ: ܘܰܠܠܽܘܛ ܒܰܪ ܐܰܚܽܘܗܝ: ܘܰܠܟܽܠܶܗ ܩܶܢܝܳܢܗܽܘܢ ܕܰܩܢܰܘ: ܘܢܰܦܫ̈ܳܬܳܐ ܕܰܥܒܰܕ݂ܘ ܒܚܳܪܳܢ: ܘܰܢܦܰܩܘ ܠܡܺܐܙܰܠ ܠܰܐܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܠܰܐܪܥܳܐ ܕܰܟ݂ܢܰܥܢ
Gen 12:6 ܘܰܥܒܰܪ ܐܰܒܪܰܡ ܒܰܐܪܥܳܐ: ܥܕܰܡܳܐ ܠܰܐܬܪܳܐ ܕܰܫܟܺܝܡ: ܘܰܥܕܰܡܳܐ ܠܒܰܠܽܘܛܳܐ ܕܡܰܡܖ̈ܶܐ: ܘܰܟܢܰܥܢܳܝ̈ܶܐ ܥܕ݂ܰܟܺܝܠ ܝܳܬܒܺܝܢ ܒܰܐܪܥܳܐ
Gen 12:7 ܘܶܐܬܓܠܺܝ ܡܳܪܝܳܐ ܥܰܠ ܐܰܒܪܰܡ: ܘܶܐܡܰܪ ܠܶܗ : ܠܙܰܪܥܰܟ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ. ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ: ܕܶܐܬܓܠܺܝ ܥܠܰܘܗ̱ܝ
Gen 12:8 ܘܫܰܢܺܝ ܡܶܢ ܬܰܡܳܢ ܠܛܽܘܪܳܐ: ܡܶܢ ܡܰܕܢܚܳܐ ܠܒܶܝܬ ܐܺܝܠ: ܘܰܢܩܰܫ ܡܰܫܟܢܶܗ: ܒܶܝܬ ܐܺܝܠ ܡܶܢ ܡܰܥܪܒܐ: ܘܥܳܝ ܡܶܢ ܡܰܕܢܚܳܐ : ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ: ܘܰܩܪܳܐ ܒܰܫܡܶܗ ܕܡܳܪܝܳܐ
Gen 12:9 ܘܰܫܩܰܠ ܐܰܒܪܰܡ ܘܶܐܙܰܠ: ܘܡܰܫܩܠܳܢܶܗ ܠܬܰܝܡܢܳܐ
Gen 12:10 ܘܰܗܘܳܐ ܟܰܦܢܳܐ ܒܰܐܪܥܳܐ: ܘܰܢܚܶܬ ܐܰܒܪܰܡ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܡܶܛܽܠ ܕܰܥܫܶܢ ܟܰܦܢܳܐ ܛܳܒ ܒܰܐܪܥܳܐ
Gen 12:11 ܘܰܗܘܳܐ ܕܟܰܕ݂ ܩܰܪܺܝܒ ܠܡܶܥܰܠ ܠܡܶܨܪܶܝܢ : ܐܶܡܰܪ ܠܣܰܪܰܝ ܐܰܢ̱ܬܬܶܗ: ܗܳܐ ܝܳܕܰܥ ܐ̱ܢܳܐ ܕܰܐܢ̱ܬܬܳܐ ܫܰܦܺܝܪ ܒܚܶܙܘܳܐ ܐܰܢ̱ܬܝ
Gen 12:12 ܘܟܰܕ݂ ܢܶܚܙܽܘܢܶܟ݂ܝ ܡܶܨܖ̈ܳܝܶܐ: ܢܺܐܡܪܽܘܢ ܐܰܢ̱ܬܬܶܗ ܗܺܝ ܗܳܕ݂ܶܐ. ܩܳܛܠܺܝܢ ܠܺܝ. ܘܠܶܟ݂ܝ ܡܰܚܶܝܢ
Gen 12:13 ܐܶܡܰܪܝ ܕܚܳܬܶܗ ܐ̱ܢܳܐ: ܡܶܛܽܠ ܕܢܶܛܐܰܒ ܠܺܝ ܡܶܛܽܠܬܶܟ݂ܝ: ܘܬܺܚܶܐ ܢܰܦܫܝ ܡܶܛܽܠܬܶܟ݂ܝ
Gen 12:14 ܘܰܗܘܳܐ ܕܟܰܕ݂ ܥܰܠ ܐܰܒܪܰܡ ܠܡܶܨܪܶܝܢ: ܚܙܰܐܗ̇ ܡܶܨܖ̈ܳܝܶܐ ܠܰܐܢ̱ܬܬܶܗ ܕܫܰܦܺܝܪܳܐ ܗ̱ܝ ܛܳܒ
Gen 12:15 ܘܰܚܙܰܐܗ̇ ܪܰܘܖ̈ܒܢܰܝ̈ ܦܶܪܥܽܘܢ: ܘܫܰܒܚܽܘܗ̇ ܩܕܳܡ ܦܶܪܥܽܘܢ: ܘܶܐܬܕܰܒܪܰܬ ܐܰܢ̱ܬܬܳܐ ܠܘܳܬ݂ ܦܶܪܥܽܘܢ.
Gen 12:16 ܘܠܰܐܒܪܰܡ ܛܐܶܒ ܡܶܛܽܠܬܳܗ̇: ܘܰܗܘܰܘ ܠܶܗ ܥܳܢ̈ܳܐ: ܘܬܰܘܖ̈ܶܐ: ܘܚܶܡܖ̈ܳܐ : ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ.
Gen 12:17 ܘܰܡܚܳܐ ܡܳܪܝܳܐ ܠܦܶܪܥܽܘܢ ܡܰܚ̈ܘܳܬܳܐ ܪܰܘܖ̈ܒܳܬ݂ܳܐ: ܠܶܗ ܘܠܰܒܢܰܝ̈ ܒܰܝܬܶܗ: ܡܶܛܽܠ ܣܰܪܰܝ ܐܰܢ̱ܬܬܶܗ ܕܰܐܒܪܰܡ.
Gen 12:18 ܘܰܩܪܳܐ ܦܶܪܥܽܘܢ ܠܰܐܒܪܰܡ ܘܶܐܡܰܪ ܠܶܗ: ܡܳܢܰܘ ܗܳܢܳܐ ܕܰܥܒܰܕܬ ܠܺܝ: ܠܡܳܢܳܐ ܠܳܐ ܚܰܘܺܝܬܳܢܝ ܕܰܐܢ̱ܬܬܳܟ݂ ܗܺܝ.
Gen 12:19 ܘܰܠܡܳܢܳܐ ܐܶܡܰܪܬ ܕܚܳܬܝ ܗܺܝ: ܘܰܢܣܶܒܬܳܗ̇ ܠܺܝ ܐܰܢ̱ܬܬܳܐ: ܗܳܫܳܐ ܗܳܐ ܐܰܢ̱ܬܬܳܟ݂ ܕܒܰܪ ܘܙܶܠ.
Gen 12:20 ܘܰܦܩܰܕ݂ ܥܠܰܘܗܝ ܦܶܪܥܽܘܢ ܓܰܒܖ̈ܶܐ. ܘܫܰܕܪܶܗ ܠܶܗ ܘܠܰܐܢ̱ܬܬܶܗ ܘܰܠܟܽܠ ܕܺܐܝܬ݂ ܠܶܗ.
Gen 13:1 ܘܰܣܠܶܩ ܐܰܒܪܰܡ ܡܶܢ ܡܶܨܪܶܝܢ: ܗܽܘ ܘܰܐܢ̱ܬܬܶܗ : ܘܟܽܠ ܕܺܐܝܬ݂ ܠܶܗ : ܘܠܽܘܛ ܥܰܡܶܗ ܠܬܰܝܡܢܳܐ.
Gen 13:2 ܘܰܐܒܪܰܡ ܥܬܰܪ ܛܳܒ: ܒܩܶܢܝܳܢܳܐ: ܘܰܒܣܺܐܡܳܐ : ܘܰܒܕܰܗܒܳܐ.
Gen 13:3 ܘܶܐܙܰܠ ܠܡܰܫܩܠܳܢܰܘ̈ܗܝ ܡܶܢ ܬܰܝܡܢܳܐ ܘܰܥܕܰܡܳܐ ܠܒܶܝܬ ܐܺܝܠ.
Gen 13:4 ܥܕܰܡܳܐ ܠܰܐܬܪܳܐ ܕܰܢܩܰܫ ܗܘܳܐ ܬܰܡܳܢ ܡܰܫܟܢܶܗ ܡܶܢ ܩܕ݂ܺܝܡ: ܒܰܝܢܳܬ ܒܶܝܬ ܐܺܝܠ ܠܒܶܝܬ ܥܳܝ: ܠܰܐܬܪܳܐ ܕܡܰܕܒܚܳܐ ܕܰܥ̣ܒܰܕ݂ ܗܘܳܐ ܬܰܡܳܢ ܒܩܰܕ݂ܡܰܝܬܳܐ. ܘܰܩܪܳܐ ܬܰܡܳܢ ܐܰܒܪܰܡ ܒܰܫܡܶܗ ܕܡܳܪܝܳܐ.
Gen 13:5 ܘܳܐܦ ܠܠܽܘܛ ܕܶܐܙܰܠ ܥܰܡ ܐܰܒܪܰܡ: ܐܺܝܬ݂ ܗܘܰܘ ܥܳܢ̈ܳܐ: ܘܬܰܘܖ̈ܶܐ: ܘܡܰܫܟܢ̈ܶܐ: ܣܽܘܓܳܐܐ ܕܛܳܒ.
Gen 13:6 ܘܠܳܐ ܡܣܰܝܒܪܳܐ ܗܘܳܬ݂ ܠܗܽܘܢ ܐܰܪܥܳܐ ܗܳܝ ܠܡܶܬܰܒ ܐܰܟ݂ܚܕ݂ܳܐ: ܡܶܛܽܠ ܕܰܣܓܺܝ ܗܘܳܐ ܩܶܢܝܳܢܗܽܘܢ ܛܳܒ ܘܠܳܐ ܡܶܫܟܚܺܝܢ ܗܘܰܘ ܠܡܶܬܰܒ ܐܰܟܚܕ݂ܳܐ.
Gen 13:7 ܘܰܗܘܳܬ݂ ܡܰܨܽܘܬܳܐ ܒܶܝܬ ܖ̈ܳܥܰܘܳܬܳܐ ܕܩܶܢܝܳܢܶܗ ܕܰܐܒܪܰܡ ܠܒܶܝܬ ܖ̈ܳܥܰܘܳܬܳܐ ܕܩܶܢܝܳܢܶܗ ܕܠܽܘܛ: ܘܰܟܢܰܥܢܳܝ̈ܶܐ ܘܦܰܖ̈ܙܳܝܶܐ ܥܕ݂ܰܟܺܝܠ ܝܳܬܒܺܝܢ ܒܰܐܪܥܳܐ.
Gen 13:8 ܘܶܐܡܰܪ ܐܰܒܪܰܡ ܠܠܽܘܛ: ܠܳܐ ܬܶܗܘܶܐ ܡܰܨܽܘܬܳܐ ܒܰܝ̈ܢܰܝ ܘܠܳܟ: ܘܒܶܝܬ݂ ܖ̈ܳܥܰܘܳܬܝ ܠܖ̈ܳܥܰܘܳܬܳܟ: ܡܶܛܽܠ ܕܓܰܒܖ̈ܶܐ ܐܰܚ̈ܶܐ ܚܢܰܢ.
Gen 13:9 ܗܳܐ ܟܽܠܳܗ̇ ܐܰܪܥܳܐ ܩܕܳܡܰܝܟ: ܦܪܽܘܫ ܡܶܢܝ : ܐܶܢ ܐܰܢ̱ܬ ܠܝܰܡܺܝܢܳܐ ܐܶܢܳܐ ܠܣܶܡܳܠܳܐ: ܘܶܐܢ ܐܰܢ̱ܬ ܠܣܶܡܳܠܳܐ ܐܶܢܳܐ ܠܝܰܡܺܝܢܳܐ.
Gen 13:10 ܘܰܐܪܺܝܡ ܠܽܘܛ ܥܰܝܢܰܘ̈ܗܝ: ܘܰܚܙܳܐ ܟܽܠܳܗ̇ ܐܰܪܥܳܐ ܕܝܽܘܪܕܢܳܢ ܕܟܽܠܳܗ̇ ܒܶܝܬ ܫܶܩܝܳܐ ܗ̱ܝ: ܩܕܳܡ ܕܰܢܚܰܒܶܠ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ: ܐܰܝܟ ܦܰܪܕܰܝܣܶܗ ܕܰܐ‌ܠܳܗܳܐ: ܘܰܐܝܟ ܐܰܪܥܳܐ ܕܡܶܨܪܶܝܢ ܕܰܒܡܰܥܠܳܢܳܐ ܕܨܳܥܳܢ.
Gen 13:11 ܘܰܓܒܳܐ ܠܶܗ ܠܽܘܛ ܟܽܠܳܗ̇ ܐܰܪܥܳܐ ܕܝܽܘܪܕܢܳܢ ܘܰܫܩܰܠ ܠܽܘܛ ܡܶܢ ܡܰܕܢܚܳܐ: ܘܰܦܪܰܫ ܓܒܰܪ ܡܶܢ ܐܰܚܽܘܗܝ.
Gen 13:12 ܐܰܒܪܰܡ ܝܺܬܶܒ ܒܰܐܪܥܳܐ ܕܰܟ݂ܢܰܥܢ: ܘܠܽܘܛ ܝܺܬܶܒ ܒܩܽܘܖ̈ܝܳܐ ܕܟ݂ܳܟ݂ܳܪ: ܘܺܝܪܶܬ ܥܕܰܡܳܐ ܠܰܣܕ݂ܽܘܡ.
Gen 13:13 ܘܐ̱ܢܳܫ̈ܳܐ ܕܰܣܕ݂ܽܘܡ ܒܺܝܫܺܝܢ ܘܚܰܛܳܝ݂ܺܝ݂̈ܢ ܛܳܒ ܩܕܳܡ ܡܳܪܝܳܐ.
Gen 13:14 ܘܶܐܡܰܪ ܡܳܪܝܳܐ ܠܰܐܒܪܰܡ: ܡܶܢ ܒܳܬܰܪ ܕܰܦܪܰܫ ܠܽܘܛ ܡܶܢ ܠܘܳܬܶܗ: ܐܰܪܺܝܡ ܥܰܝܢܰܝ̈ܟ ܘܰܚܙܺܝ ܡܶܢ ܐܰܬܪܳܐ ܕܰܐܢ̱ܬ ܒܶܗ: ܠܓܰܪܒܝܳܐ ܘܰܠܬܰܝܡܢܳܐ: ܘܰܠܡܕܰܢܚܳܐ ܘܰܠܡܰܥܪܒܐ.
Gen 13:15 ܡܶܛܽܠ ܕܟܽܠܳܗ̇ ܐܰܪܥܳܐ ܕܚܳܙܶܐ ܐܰܢ̱ܬ : ܠܳܟ݂ ܐܶܬܠܺܝܗ̇ ܘܰܠܙܰܪܥܳܟ݂ ܥܕܰܡܳܐ ܠܥܳܠܰܡ.
Gen 13:16 ܘܶܐܥܒܕ݂ܺܝܘܗܝ ܠܙܰܪܥܳܟ݂ ܐܰܝܟ ܥܰܦܪܳܐ ܕܰܐܪܥܳܐ: ܕܶܐܢ ܡܶܫܟܰܚ ܐܰܢ̱ܬ ܠܡܶܡܢܳܐ ܥܰܦܪܳܐ ܕܰܐܪܥܳܐ : ܐܳܦ ܙܰܪܥܳܟ݂ ܢܶܬܡܢܶܐ.
Gen 13:17 ܩܽܘܡ ܗܰܠܶܟ ܒܰܐܪܥܳܐ ܠܽܐܘܪܟ݂ܳܗ̇ ܘܠܰܦܬܳܝܳܗ̇: ܡܶܛܽܠ ܕܠܳܟ݂ ܐܶܬܠܺܝܗ̇.
Gen 13:18 ܘܶܐܬ݂ܳܐ ܐܰܒܪܰܡ ܘܥܰܠ ܘܺܝܬܶܒ: ܒܶܝܬ ܒܰܠܽܘܛܳܐ ܕܡܰܡܪܶܐ ܐܳܡܽܘܪܳܝܳܐ ܕܰܒܚܶܒܪܽܘܢ: ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ.
Gen 14:1 ܘܰܗܘܳܐ ܒܝܰܘܡܰܘ̈ܗܝ ܕܳܐܡܰܪܦܶܝܠ ܡܰܠܟܳܐ ܕܣܶܢܥܳܪ: ܘܰܐܪܺܝܟ ܡܰܠܟܳܐ ܕܕܳܠܰܣܳܪ: ܘܟܰܪܕܠܰܥܡܰܪ ܡܰܠܟܳܐ ܕܥܺܝܠܰܡ : ܘܬܰܪܥܺܝܠ ܡܰܠܟܳܐ ܕܓܶܠܳܝ̈ܶܐ.
Gen 14:2 ܥܒܰܕ݂ܘ ܩܪܳܒܳܐ ܥܰܡ ܒܳܪܳܥ ܡܰܠܟܳܐ ܕܰܣܕ݂ܽܘܡ: ܘܥܰܡ ܒܰܪܫܳܥ ܡܰܠܟܳܐ ܕܥܳܡܽܘܪܳܐ: ܘܫܶܢܐܳܒ ܡܰܠܟܳܐ ܕܳܐܕܳܡܳܐ: ܘܰܫܡܳܐܺܝܪ ܡܰܠܟܳܐ ܕܰܨܒܽܘܐܶܝܡ: ܘܡܰܠܟܳܐ ܕܒܳܠܳܥ. ܗܺܝ ܗܺܝ ܨܳܥܳܪ.
Gen 14:3 ܟܽܠܗܽܘܢ ܗܳܠܶܝܢ ܐܶܬܟܰܢܰܫܘ ܠܥܽܘܡܩܳܐ ܕܰܣܕ݂ܽܘܡܳܝ̈ܶܐ: ܗܽܘ ܝܰܡܳܐ ܕܡܶܠܚܳܐ.
Gen 14:4 ܬܰܪܬܰܥܶܣܖ̈ܶܐ ܫܢܺܝ̈ܢ ܦܠܰܚܘ ܠܟܰܪܕܠܰܥܡܰܪ: ܘܰܒܕܰܬܠܳܬ݂ ܥܶܣܖ̈ܶܐ ܫܢܺܝ̈ܢ ܡܪܰܕ݂ܘ.
Gen 14:5 ܘܒܰܫܢܰܬ ܐܰܪܒܰܥܶܣܖ̈ܶܐ ܫܢܺܝ̈ܢ: ܐܶܬܳܐ ܟܰܪܕܠܰܥܡܰܪ ܘܡܰܠܟ̈ܶܐ ܕܥܰܡܶܗ: ܘܰܡܚܰܘ ܠܓܰܢ̱ܒܳܖ̈ܶܐ ܕܰܒܥܶܣܬܪܽܘܬ ܩܽܘܪܢܺܝܡ ܘܰܠܥܰܫܺܝܢ̈ܶܐ ܕܰܒܗܶܝܢ: ܘܠܰܐܡܢ̈ܶܐ ܕܒܰܫܘܳܐ ܩܽܘܪܝܰܬܺܝܡ.
Gen 14:6 ܘܰܠܚܽܘܖ̈ܳܝܶܐ ܕܰܒܛܽܘܖ̈ܰܝ ܣܳܥܺܝܪ: ܥܕܰܡܳܐ ܠܒܶܛܡܬܳܐ ܕܦܳܪܳܢ ܕܰܒܡܰܕ݂ܒܪܳܐ.
Gen 14:7 ܘܰܗܦܰܟ݂ܘ ܘܶܐܬ݂ܰܘ ܠܥܺܝܢ ܕܺܝܢܳܐ: ܗܺܝ ܗܺܝ ܪܩܶܡ: ܘܰܚܪܰܒܘ ܟܽܠ ܖ̈ܺܝܫܳܢܶܐ ܕܥܰܡܠܩܳܝ̈ܶܐ: ܘܳܐܦ ܠܳܐܡܽܘܖ̈ܳܝܶܐ ܕܝܳܬܒܺܝܢ ܒܥܺܝܢ ܓܳܕ݂.
Gen 14:8 ܘܰܢܦܰܩ ܡܰܠܟܳܐ ܕܰܣܕ݂ܽܘܡ ܘܡܰܠܟ̈ܶܐ ܕܥܳܡܽܘܪܳܐ: ܘܡܰܠܟܳܐ ܕܳܐܕܳܡܳܐ ܘܡܰܠܟܳܐ ܕܰܨܒܽܘܐܶܝܡ: ܘܡܰܠܟܳܐ ܕܒܳܠܳܥ ܗܺܝ ܗܺܝ ܨܳܥܳܪ: ܟܽܠܗܽܘܢ ܗܳܠܶܝܢ ܥܒܰܕ݂ܘ ܩܪܳܒܳܐ ܒܥܽܘܡܩܳܐ ܕܰܣܕ݂ܽܘܡܳܝ̈ܶܐ.
Gen 14:9 ܥܰܡ ܟܰܪܕܠܰܥܡܰܪ ܡܰܠܟܳܐ ܕܥܺܝܠܰܡ: ܘܬܰܪܥܺܝܠ ܡܰܠܟܳܐ ܕܓܶܠܳܝ̈ܶܐ: ܘܳܐܡܰܪܦܺܝܠ ܡܰܠܟܳܐ ܕܣܶܢܥܳܪ: ܘܰܐܪܺܝܟ ܡܰܠܟܳܐ ܕܕ݂ܳܠܳܣܳܪ: ܐܰܪܒܥܳܐ ܡܰܠܟܺܝ̈ܢ ܥܰܡ ܚܰܡܫܳܐ.
Gen 14:10 ܘܥܽܘܡܩܳܐ ܕܰܣܕ݂ܽܘܡܳܝ̈ܶܐ ܒܺܐܖ̈ܶܐ ܒܺܐܖ̈ܶܐ ܕܩܺܝܪܳܐ: ܘܰܥܪܰܩܘ ܡܰܠܟܳܐ ܕܰܣܕ݂ܽܘܡ ܘܡܰܠܟܳܐ ܕܥܳܡܽܘܪܳܐ: ܘܰܢܦܰܠܘ ܬܰܡܳܢ ܘܕܶܐܫܬܚܰܪܘ ܠܛܽܘܪܳܐ ܥܪܰܩܘ.
Gen 14:11 ܘܰܢܣܰܒܘ ܟܽܠܶܗ ܩܶܢܝܳܢܳܐ ܕܰܣܕ݂ܽܘܡ ܘܰܕ݂ܥܳܡܽܘܪܳܐ ܘܟܽܠܳܗ̇ ܡܶܐܟ݂ܽܘܠܬܗܽܘܢ ܘܶܐܙܰܠܘ.
Gen 14:12 ܘܰܕ݂ܒܰܪܘ ܠܠܽܘܛ ܒܰܪ ܐܰܚܽܘܗܝ ܕܰܐܒܪܰܡ ܘܰܠܩܶܢܝܳܢܶܗ ܘܶܐܙܰܠܘ ܘܗܽܘ ܝܺܬܶܒ ܒܰܣܕ݂ܽܘܡ.
Gen 14:13 ܘܶܐܬ݂ܳܐ ܡܰܢ ܕܶܐܬܦܰܠܰܛ: ܘܚܰܘܺܝ ܠܰܐܒܪܰܡ ܥܶܒܪܳܝܳܐ. ܘܗܽܘ ܫܪܶܐ ܗܘܳܐ ܒܶܝܬ ܒܰܠܽܘܛܳܐ ܕܡܰܡܪܶܐ ܐܳܡܽܘܪܳܝܳܐ: ܐܰܚܽܘܗܝ ܕܥܳܢܺܝܪ ܘܰܐܚܽܘܗܝ ܕܰܐܫܟܽܘܠ: ܘܗܶܢܽܘܢ ܒܰܥ̈ܠܰܝ ܩܝܳܡܶܗ ܕܰܐܒܪܰܡ.
Gen 14:14 ܘܰܫܡܰܥ ܐܰܒܪܰܡ ܕܶܐܫܬܒܺܝ ܒܰܪ ܐܰܚܽܘܗܝ: ܘܙܰܝܶܢ ܥܠܰܝܡܰܘ̈ܗܝ ܝܺܠܺܝܕܰܝ̈ ܒܰܝܬܶܗ ܬܠܳܬ݂ܡܳܐܐ ܘܰܬܡܳܢܬܰܥܣܰܪ: ܘܰܪܕܰܦ ܒܳܬܪܗܽܘܢ ܥܕܰܡܳܐ ܠܕ݂ܳܢ.
Gen 14:15 ܘܶܐܬܦܰܠܰܓ ܥܠܰܝܗܽܘܢ ܒܠܺܠܝܳܐ ܗܽܘ ܘܥܰܒܕܰܘ̈ܗܝ: ܘܰܡܚܰܘ ܐܶܢܽܘܢ: ܘܰܪܕܰܦܘ ܐܶܢܽܘܢ ܥܕܰܡܳܐ ܠܚܽܘܒܳܐ : ܕܡܶܢ ܣܶܡܳܠܳܗ̇ ܕܕܰܪܡܣܽܘܩ.
Gen 14:16 ܘܰܐܗܦܶܟ ܟܽܠܶܗ ܩܶܢܝܳܢܳܐ: ܘܳܐܦ ܠܠܽܘܛ ܒܰܪ ܐܰܚܽܘܗܝ ܘܰܠܩܶܢܝܳܢܶܗ ܐܰܗܦܶܟ: ܐܳܦ ܠܢܶܫ̈ܶܐ ܘܳܐܦ ܠܥܰܡܳܐ.
Gen 14:17 ܘܰܢܦܰܩ ܡܰܠܟܳܐ ܕܰܣܕ݂ܽܘܡ ܠܽܐܘܪܥܶܗ ܡܶܢ ܒܳܬܰܪ ܕܰܗܦܰܟ: ܟܰܕ݂ ܚܪܰܒ ܠܟܰܪܕܠܰܥܡܳܪ ܘܰܠܡܰܠܟ̈ܶܐ ܕܥܰܡܶܗ ܒܥܽܘܡܩܳܐ ܕܰܫܘܶܐ: ܗܽܘ ܥܽܘܡܩܳܐ ܕܡܰܠܟ̈ܶܐ.
Gen 14:18 ܘܡܰܠܟܺܝܙܕܶܩ ܡܠܶܟ ܫܳܠܺܝܡ ܐܰܦܶܩ ܠܰܚܡܳܐ ܘܚܰܡܪܳܐ: ܘܗܽܘ ܟܽܘܡܪܳܐ ܗܘܳܐ ܕܰܐ‌ܠܳܗܳܐ ܡܪܰܝܡܳܐ.
Gen 14:19 ܘܒܰܪܟܶܗ ܘܶܐܡܰܪ: ܒܪܺܝܟ ܐܰܒܪܰܡ ܠܰܐܠܳܗܳܐ ܡܪܰܝܡܳܐ: ܩܢܶܐ ܫܡܰܝܳܐ ܘܰܐܪܥܳܐ.
Gen 14:20 ܘܰܒܪܺܝܟ ܗ̱ܘ ܐܰ‌ܠܳܗܳܐ ܡܪܰܝܡܳܐ: ܕܰܐܫܠܶܡ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ: ܘܝܰܗܒ ܠܶܗ ܡܰܥܣܳܖ̈ܶܐ ܡܶܢ ܟܽܠ.
Gen 14:21 ܘܶܐܡܰܪ ܡܰܠܟܳܐ ܕܰܣܕ݂ܽܘܡ ܠܰܐܒܪܰܡ: ܗܰܒܠܺܝ ܢܰܦ̈ܫܳܬܳܐ ܘܩܶܢܝܳܢܳܐ ܣܰܒ ܠܳܟ.
Gen 14:22 ܘܶܐܡܰܪ ܐܰܒܪܰܡ ܠܡܰܠܟܳܐ ܕܰܣܕ݂ܽܘܡ: ܐܰܪܺܝܡܶܬ ܐܺܝܕܰܝ̈ ܠܘܳܬ݂ ܐܰ‌ܠܳܗܳܐ ܡܪܰܝܡܳܐ: ܕܩܶܢܝܳܢܶܗ ܫܡܰܝܳܐ ܘܰܐܪܥܳܐ.
Gen 14:23 ܐܶܢ ܡܶܢ ܚܽܘܛܳܐ ܘܰܥܕܰܡܳܐ ܠܥܶܪܰܩܬܳܐ ܕܰܡܣܳܐܢܳܐ: ܐܶܢ ܐܶܣܰܒ ܡܶܢ ܟܽܠܡܶܕܶܡ ܕܺܐܝܬ݂ ܠܳܟ: ܕܠܳܐ ܬܺܐܡܰܪ ܕܶܐܢܳܐ ܐܰܥܬܪܶܬ ܠܰܐܒܪܰܡ.
Gen 14:24 ܣܛܰܪ ܡܶܢ ܡܶܕܶܡ ܕܶܐܟܰܠܘ ܥܠܰܝ̈ܡܶܐ: ܘܰܡ̈ܢܰܘܳܬܳܐ ܕܓܰܒܖ̈ܶܐ ܕܶܐܙܰܠܘ ܥܰܡܝ: ܥܳܢܺܝܪ ܘܰܐܫܟܽܘܠ ܘܡܰܡܪܶܐ: ܗܳܢܽܘܢ ܢܶܣܒܽܘܢ ܡܢܰܘ̈ܳܬܗܽܘܢ.
Gen 15:1 ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܰܒܪܰܡ ܒܚܶܙܘܳܐ ܘܶܐܡܰܪ ܠܶܗ: ܠܳܐ ܬܶܕ݂ܚܰܠ ܐܰܒܪܰܡ: ܐܶܢܳܐ ܐܶܣܰܝܥܳܟ: ܐܰܓܪܳܟ݂ ܛܳܒ ܣܓܺܝ.
Gen 15:2 ܘܶܐܡܰܪ ܐܰܒܪܰܡ: ܡܳܪܝܳܐ ܐܰ‌ܠܳܗܳܐ ܡܳܢܳܐ ܬܶܬܶܠ ܠܺܝ: ܕܶܐܢܳܐ ܐܳܙܶܠ ܐ̱ܢܳܐ ܕܠܳܐ ܒܢܺܝ̈ܢ: ܘܶܐܠܺܝܥܳܙܰܪ ܕܰܪܡܽܘܣܩܳܝܳܐ ܒܰܪ ܒܰܝܬܝ ܗܽܘ ܝܳܪܶܬ ܠܺܝ.
Gen 15:3 ܘܶܐܡܰܪ ܐܰܒܪܰܡ: ܗܳܐ ܠܺܝ ܠܳܐ ܝܰܗܒܬ ܒܪܳܐ: ܘܗܳܐ ܒܰܪ ܒܰܝܬܝ ܝܳܪܶܬ ܠܺܝ.
Gen 15:4 ܘܶܐܡܰܪ ܠܶܗ ܡܳܪܝܳܐ: ܠܳܐ ܢܺܐܪܬܳܟ݂ ܗܳܢܳܐ: ܐܶܠܳܐ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂ ܗܽܘ ܢܺܐܪܬܳܟ.
Gen 15:5 ܘܰܐܦܩܶܗ ܠܒܰܪ ܘܶܐܡܰܪ ܠܶܗ: ܚܽܘܪ ܒܰܫܡܰܝܳܐ ܘܰܡܢܺܝ ܟܰܘܟ̈ܒܶܐ: ܐܶܢ ܡܶܫܟܰܚ ܐܰܢ̱ܬ ܠܡܶܡܢܳܐ ܐܶܢܽܘܢ . ܘܶܐܡܰܪ ܠܶܗ: ܗܳܟܰܢܳܐ ܢܶܗܘܶܐ ܙܰܪܥܳܟ.
Gen 15:6 ܘܗܰܝܡܶܢ ܐܰܒܪܰܡ ܒܰܐܠܳܗܳܐ: ܘܶܐܬܚܰܫܒܰܬ݂ ܠܶܗ ܠܙܰܕܺܝܩܽܘ.
Gen 15:7 ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܡܳܪܝܳܐ ܕܰܐܦܶܩܬܳܟ݂ ܡܶܢ ܐܽܘܪ ܕܟܰܠܕܳܝ̈ܶܐ: ܠܡܶܬܰܠ ܠܳܟ݂ ܐܰܪܥܳܐ ܗܳܕ݂ܶܐ ܠܡܺܐܪܬܳܗ̇.
Gen 15:8 ܘܶܐܡܰܪ ܐܰܒܪܰܡ : ܡܳܪܝܳܐ ܐܰ‌ܠܳܗܳܐ : ܒܡܳܢܳܐ ܐܶܕܰܥ ܕܝܳܪܶܬ ܐ̱ܢܳܐ ܠܳܗ̇.
Gen 15:9 ܘܶܐܡܰܪ ܠܶܗ: ܣܰܒ ܠܳܟ݂ ܥܶܓܠܳܐ ܬܽܘܠܬܳܐ: ܘܕܶܟ݂ܪܳܐ ܬܽܘܠܬܳܐ: ܘܥܶܙܳܐ ܬܽܘܠܬܳܐ: ܘܫܽܘܦܢܺܝܢܳܐ ܘܒܰܪ ܝܰܘܢܳܐ
Gen 15:10 ܘܰܢܣܰܒ ܠܶܗ ܗܳܠܶܝܢ ܟܽܠܗܽܘܢ: ܘܦܰܠܶܓ ܐܶܢܽܘܢ ܫܰܘܝܳܐܺܝܬ݂: ܘܣܳܡ ܗܰܕܳܡܳܐ ܠܽܘܩܒܰܠ ܚܰܒܪܶܗ. ܘܦܳܪܰܚܬܳܐ ܠܳܐ ܦܰܠܶܓ.
Gen 15:11 ܘܢܳܚܬܳܐ ܗܘܳܬ݂ ܛܰܝܪܳܐ ܥܰܠ ܦܰܓܖ̈ܶܐ: ܘܡܰܟܶܫ ܗܘܳܐ ܠܳܗ̇ ܐܰܒܪܰܡ.
Gen 15:12 ܘܰܗܘܳܐ ܫܶܡܫܳܐ ܠܡܶܥܪܰܒ: ܘܫܶܠܝܳܐ ܢܦܰܠ ܥܰܠ ܐܰܒܪܰܡ: ܘܗܳܐ ܕܶܚܠܬܳܐ ܘܚܶܫܽܘܟ݂ܳܐ ܪܰܒܳܐ ܢܦܰܠ ܥܠܰܘܗ̱ܝ.
Gen 15:13 ܘܶܐܡܰܪ ܠܰܐܒܪܰܡ: ܡܶܕܰܥ ܬܶܕܰܥ: ܕܥܳܡܽܘܪܳܐ ܢܶܗܘܶܐ ܙܰܪܥܳܟ݂ ܒܰܐܪܥܳܐ ܕܠܳܐ ܕܺܝܠܗܽܘܢ: ܘܢܶܦܠܚܽܘܢ ܒܗܽܘܢ : ܘܰܢܫܰܥܒܕ݂ܽܘܢ ܐܶܢܽܘܢ ܐܰܪܒܰܥܡܳܐܐ ܫܢܺܝ̈ܢ.
Gen 15:14 ܘܳܐܦ ܠܥܰܡܳܐ ܕܢܶܦܠܚܽܘܢ ܕܳܐܶܢ ܐ̱ܢܳܐ. ܘܒܳܬܰܪܟܶܢ ܢܶܦܩܽܘܢ ܒܩܶܢܝܳܢܳܐ ܪܰܒܳܐ.
Gen 15:15 ܘܰܐܢ̱ܬ ܬܶܬܚܡܶܠ ܠܘܳܬ݂ ܐܰܒܳܗܰܝ̈ܟ ܒܰܫܠܳܡܳܐ: ܘܬܶܬܩܒܰܪ ܒܣܰܝܒܽܘܬܳܐ ܛܳܒܬܳܐ.
Gen 15:16 ܘܕ݂ܳܪܳܐ ܪܒܺܝܥܳܝܳܐ ܢܶܗܦܟ݂ܽܘܢ ܠܗܳܪܟܳܐ: ܡܶܛܽܠ ܕܠܳܐ ܥܕ݂ܰܟܺܝܠ ܫܠܶܡܘ ܚܰܘ̈ܒܰܝܗܽܘܢ ܕܳܐܡܽܘܖ̈ܳܝܶܐ.
Gen 15:17 ܘܰܗܘܳܐ ܫܶܡܫܳܐ ܠܡܶܥܪܰܒ: ܘܥܰܡܛܳܢܳܐ ܗܘܳܐ: ܘܗܳܐ ܬܰܢܽܘܪܳܐ ܕܬܳܐܶܢ: ܘܠܰܡܦܺܝܕ݂ܳܐ ܕܢܽܘܪܳܐ ܕܰܥܒܰܪ ܒܶܝܬ݂ ܦܶܠܓ̈ܶܐ ܗܳܠܶܝܢ.
Gen 15:18 ܒܝܰܘܡܳܐ ܗܰܘ ܐܰܩܺܝܡ ܡܳܪܝܳܐ ܥܰܡ ܐܰܒܪܰܡ ܩܝܳܡܳܐ: ܘܶܐܡܰܪ ܠܶܗ: ܠܙܰܪܥܳܟ݂ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ: ܡܶܢ ܢܰܗܪܳܐ ܕܡܶܨܪܶܝܢ: ܘܰܥܕܰܡܳܐ ܠܢܰܗܪܳܐ ܪܰܒܳܐ ܢܰܗܪܳܐ ܦܪܳܬ.
Gen 15:19 ܠܩܺܝܢܳܝ̈ܶܐ: ܘܰܠܩܰܢܙܳܝ̈ܶܐ: ܘܰܠܩܰܕ݂ܡܽܘܢܳܝ̈ܶܐ.
Gen 15:20 ܘܰܠܚܺܝܬܳܝ̈ܶܐ: ܘܰܠܦܰܖ̈ܙܳܝܶܐ: ܘܰܠܓܰܢ̱ܒܳܖ̈ܶܐ.
Gen 15:21 ܘܠܳܐܡܽܘܖ̈ܳܝܶܐ : ܘܠܰܟܢܰܥܢܳܝ̈ܶܐ: ܘܰܠܓܰܖ̈ܓܽܘܣܳܝܶܐ: ܘܰܠܝܳܒܽܘܣܳܝ̈ܶܐ.
Gen 16:1 ܘܣܰܪܰܝ ܐܰܢ̱ܬܬܶܗ ܕܰܐܒܪܰܡ ܠܳܐ ܝܶܠܕܰܬ݂ ܠܶܗ: ܘܺܐܝܬ݂ ܗܘܳܐ ܠܳܗ̇ ܐܰܡܬܳܐ ܡܶܨܪܳܝܬܳܐ: ܘܰܫܡܳܗ̇ ܗܳܓ݂ܳܪ.
Gen 16:2 ܘܶܐܡܪܰܬ݂ ܣܰܪܰܝ ܠܰܐܒܪܰܡ: ܗܳܐ ܟܠܳܢܝ ܡܳܪܝܳܐ ܡܶܢ ܝܰܠܕܳܐ: ܥܽܘܠ ܥܰܠ ܐܰܡܬܝ: ܟܒܰܪ ܐܶܬܒܰܝܰܐ ܡܶܢܳܗ̇. ܘܰܫܡܰܥ ܐܰܒܪܰܡ ܒܩܳܠܳܐ ܕܣܰܪܰܝ.
Gen 16:3 ܘܕܶܒܪܰܬ ܣܰܪܰܝ ܐܰܢ̱ܬܬܶܗ ܕܰܐܒܪܰܡ ܠܗܳܓ݂ܳܪ ܡܶܨܪܳܝܬܳܐ ܐܰܡܬܳܗ̇: ܡܶܢ ܒܳܬܰܪ ܥܣܰܪ ܫܢܺܝ̈ܢ ܕܺܝܬܶܒ ܐܰܒܪܰܡ ܒܰܐܪܥܳܐ ܕܰܟ݂ܢܰܥܢ: ܘܝܰܗܒܬܳܗ̇ ܐܰܢ̱ܬܬܳܐ ܠܰܐܒܪܰܡ ܒܰܥܠܳܗ̇.
Gen 16:4 ܘܥ̣ܰܠ ܥܰܠ ܗܳܓ݂ܳܪ ܘܒܶܛܢܰܬ݂: ܘܟܰܕ݂ ܚܙܳܬ ܕܒܶܛܢܰܬ݂: ܙܶܠܰܬ ܡܳܪܬܳܗ̇ ܒܥܰܝܢܶܝ̈ܗ̇.
Gen 16:5 ܘܶܐܡܪܰܬ݂ ܣܰܪܰܝ ܠܰܐܒܪܰܡ: ܥܽܘܠܒܳܢܝ ܥܠܰܝܟ: ܐܶܢܳܐ ܝܶܗܒܶܬ ܐܰܡܬܝ ܒܥܽܘܒܳܟ: ܘܟܰܕ݂ ܚܙܳܬ ܕܒܶܛܢܰܬ݂: ܙܶܠܶܬ ܒܥܰܝܢܶܝ̈ܗ̇: ܢܕ݂ܽܘܢ ܡܳܪܝܳܐ ܒܰܝ̈ܢܰܝ ܘܠܳܟ.
Gen 16:6 ܘܶܐܡܰܪ ܐܰܒܪܰܡ ܠܣܰܪܰܝ ܐܰܢ̱ܬܬܶܗ: ܗܳܐ ܐܰܡܬܳܟ݂ ܡܰܫܠܡܳܐ ܒܺܐܝ̈ܕܰܝܟܝ: ܥܒܶܕ݂ܝ ܠܳܗ̇ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܝ: ܘܨܰܥܰܪܬܳܗ̇ ܣܰܪܰܝ ܡܳܪܬܳܗ̇. ܘܥܶܪܩܰܬ݂ ܡܶܢ ܩܕ݂ܳܡܶܝܗ̇.
Gen 16:7 ܘܶܐܫܟܚܳܗ̇ ܡܰܠܳܐܟܶܗ ܕܡܳܪܝܳܐ ܥܰܠ ܥܰܝܢܳܐ ܕܡܰܝ̈ܳܐ: ܒܡܰܕ݂ܒܪܳܐ ܒܽܐܘܪܚܳܐ ܕܓ݂ܳܕ݂ܳܪ.
Gen 16:8 ܘܶܐܡܰܪ ܠܳܗ̇: ܗܳܓ݂ܳܪ ܐܰܡܬܶܗ ܕܣܰܪܰܝ: ܡܶܢ ܐܰܝܡܶܟܳܐ ܐܳܬܝܳܐ ܐܰܢ̱ܬܝ: ܘܠܰܐܝܟܳܐ ܐܳܙܳܠ̱ܐ ܐܰܢ̱ܬܝ: ܘܶܐܡܪܰܬ݂ ܡܶܢ ܩܕܳܡ ܣܰܪܰܝ ܡܳܪܬܝ ܥܳܪܩܳܐ ܐ̱ܢܳܐ.
Gen 16:9 ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܗܦܽܘܟ݂ܝ ܠܘܳܬ݂ ܡܳܪܬܶܟ݂ܝ ܘܶܐܫܬܰܥܒܰܕ݂ܝ ܬܚܶܝܬ݂ ܐܺܝܕ݂ܳܗ̇.
Gen 16:10 ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܡܰܣܓܳܝܽܘ ܐܰܣܓܶܐ ܙܰܪܥܶܟ݂ܝ: ܘܠܳܐ ܢܶܬܡܢܶܐ ܡܶܢ ܣܽܘܓܶܐܗ.
Gen 16:11 ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܗܳܐ ܒܰܛܢܰܬܝ ܘܝܳܠܕܳܐ ܐܰܢ̱ܬܝ ܒܪܳܐ : ܘܬܶܩܪܶܝܢ ܫܡܶܗ ܐܺܝܫܡܳܥܺܝܠ: ܡܶܛܽܠ ܕܰܫܡܰܥ ܡܳܪܝܳܐ ܒܫܽܘܥܒܳܕܶܟ݂ܝ.
Gen 16:12 ܘܗܽܘ ܢܶܗܘܶܐ ܥܪܳܕ݂ܳܐ ܕܰܒܢܰܝ̈ܢܳܫܳܐ: ܐܺܝܕ݂ܶܗ ܥܰܠ ܟܽܠ : ܘܺܐܝܕ݂ܳܐ ܕܟܽܠ ܒܶܗ: ܘܥܰܠ ܬܚܽܘܡܳܐ ܕܟܽܠܗܽܘܢ ܐܰܚܰܘ̈ܗܝ ܢܶܫܪܶܐ.
Gen 16:13 ܘܰܩܪܳܬ ܫܡܶܗ ܕܡܳܪܝܳܐ ܕܡܰܠܶܠ ܥܰܡܳܗ̇ ܘܶܐܡܪܰܬ݂ ܐܰܢ̱ܬ ܗܽܘ ܐܰ‌ܠܳܗܳܐ ܒܚܶܙܘܳܐ: ܡܶܛܽܠ ܕܶܐܡܪܰܬ݂: ܕܗܳܐ ܐܳܦ ܚܶܙܘܳܐ ܚܙܺܝ݀ܬ݂ ܡܶܢ ܒܳܬܰܪ ܕܰܚܙܳܢܝ.
Gen 16:14 ܡܶܛܽܠ ܗܳܢܳܐ ܩܪܳܬ ܠܒܺܪܳܐ ܗܳܝ : ܒܺܪܳܐ ܕܚܰܝܳܐ ܚܙܳܢܝ: ܗܳܐ ܗܺܝ ܒܶܝܬ ܪܩܶܡ ܠܒܶܝܬ ܓܳܕ݂ܳܪ.
Gen 16:15 ܘܝܶܠܕܰܬ݂ ܗܳܓ݂ܳܪ ܠܰܐܒܪܰܡ ܒܪܳܐ: ܘܰܩܪܳܐ ܐܰܒܪܰܡ ܫܶܡ ܒܪܶܗ ܕܝܶܠܕܰܬ݂ ܠܶܗ ܗܳܓ݂ܳܪ ܐܺܝܫܡܳܥܺܝܠ.
Gen 16:16 ܘܰܐܒܪܰܡ ܒܰܪ ܬܡܳܢܺܝܢ ܗܘܳܐ ܘܫܶܬ ܫܢܺܝ̈ܢ: ܟܰܕ݂ ܝܶܠܕܰܬ݂ ܗܳܓ݂ܳܪ ܐܺܝܫܡܳܥܺܝܠ ܠܰܐܒܪܰܡ. 
Gen 17:1 ܘܰܗܘܳܐ ܐܰܒܪܰܡ ܒܰܪ ܬܶܫܥܺܝܢ ܘܰܬܫܰܥ ܫܢܺܝ̈ܢ: ܘܶܐܬܓܠܺܝ ܡܳܪܝܳܐ ܠܰܐܒܪܰܡ ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܺܝܠܫܰܕܰܝ ܐܰ‌ܠܳܗܳܐ: ܫܦܰܪ ܩܕ݂ܳܡܰܝ : ܘܰܗܘܺܝ ܕܠܳܐ ܡܽܘܡ.
Gen 17:2 ܘܶܐܬܶܠ ܩܝܳܡܝ ܒܰܝ̈ܢܰܝ ܘܠܳܟ: ܘܰܐܣܓܶܝܟ ܛܳܒ ܛܳܒ.
Gen 17:3 ܘܰܢܦܰܠ ܐܰܒܪܰܡ ܥܰܠ ܐܰܦܰܘ̈ܗܝ: ܘܡܰܠܶܠ ܥܰܡܶܗ ܐܰ‌ܠܳܗܳܐ ܘܶܐܡܰܪ ܠܶܗ.
Gen 17:4 ܐܶܢܳܐ ܗܳܐ ܡܩܺܝܡ ܐ̱ܢܳܐ ܩܝܳܡܝ ܥܰܡܳܟ: ܘܬܶܗܘܶܐ ܐܰܒܐ ܠܣܽܘܓܳܐܐ ܕܥܰܡ̈ܡܶܐ.
Gen 17:5 ܘܠܳܐ ܢܶܬܩܪܶܐ ܬܽܘܒ ܫܡܳܟ݂ ܐܰܒܪܰܡ: ܐܶܠܳܐ ܢܶܗܘܶܐ ܫܡܳܟ݂ ܐܰܒܪܳܗܳܡ: ܡܶܛܽܠ ܕܰܐܒܳܐ ܠܣܽܘܓܳܐܐ ܕܥܰܡ̈ܡܶܐ ܝܰܗܒܬܳܟ.
Gen 17:6 ܘܰܐܦܪܶܝܟ ܘܰܐܣܓܶܝܟ ܛܳܒ ܛܳܒ: ܘܶܐܬܠܳܟ݂ ܠܥܰܡ̈ܡܶܐ. ܘܡܰܠܟ̈ܶܐ ܡܶܢ ܚܰܨܳܟ݂ ܢܶܦܩܽܘܢ.
Gen 17:7 ܘܰܐܩܺܝܡ ܩܝܳܡܝ ܒܰܝ̈ܢܰܝ ܘܠܳܟ: ܘܒܶܝܬ ܙܰܪܥܳܟ݂ ܡܶܢ ܒܳܬܪܳܟ݂ ܠܕ݂ܳܖ̈ܰܝܗܽܘܢ ܠܰܩܝܳܡܳܐ ܕܰܠܥܳܠܰܡ: ܘܶܐܗܘܶܐ ܠܳܟ݂ ܐܰ‌ܠܳܗܳܐ ܘܰܠܙܰܪܥܳܟ݂ ܡܶܢ ܒܳܬܪܳܟ.
Gen 17:8 ܘܶܐܬܶܠ ܠܳܟ݂ ܘܰܠܙܰܪܥܳܟ݂ ܡܶܢ ܒܳܬܪܳܟ݂ ܐܰܪܥܳܐ ܕܡܰܥܡܪܳܟ: ܟܽܠܳܗ̇ ܐܰܪܥܳܐ ܕܰܟ݂ܢܰܥܢ ܠܝܽܘܪܬܳܢܳܐ ܕܰܠܥܳܠܰܡ. ܘܶܐܗܘܶܐ ܠܗܽܘܢ ܐܰ‌ܠܳܗܳܐ.
Gen 17:9 ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܐܰܢ̱ܬ ܩܝܳܡܝ ܛܰܪ: ܐܰܢ̱ܬ ܘܙܰܪܥܳܟ݂ ܡܶܢ ܒܳܬܪܳܟ݂ ܠܕ݂ܳܖ̈ܰܝܗܽܘܢ.
Gen 17:10 ܗܳܢܰܘ ܩܝܳܡܝ ܕܬܶܛܪܽܘܢ ܒܰܝ̈ܢܰܝ ܘܰܠܟܽܘܢ: ܘܒܶܝܬ ܙܰܪܥܳܟ݂ ܡܶܢ ܒܳܬܪܳܟ: ܕܬܶܓܙܪܽܘܢ ܟܽܠ ܕܶܟ݂ܪܳܐ.
Gen 17:11 ܘܬܶܓܙܪܽܘܢ ܒܶܣܪܳܐ ܕܥܽܘܪܠܽܘܬܟܽܘܢ: ܘܬܶܗܘܶܐ ܐܳܬܳܐ ܕܰܩܝܳܡܳܐ ܒܰܝ̈ܢܰܝ ܘܰܠܟܽܘܢ.
Gen 17:12 ܘܒܰܪ ܬܡܳܢܝܳܐ ܝܰܘܡܺܝ̈ܢ ܢܶܓܙܽܘܪ ܡܶܢܟܽܘܢ ܟܽܠ ܕܶܟ݂ܪܳܐ ܠܕ݂ܳܖ̈ܰܝܟܽܘܢ: ܝܺܠܺܝܕ ܒܰܝܬܳܐ: ܘܰܙܒܺܝܢ ܟܶܣܦܳܐ: ܡܶܢ ܟܽܠ ܒܰܪ ܢܽܘܟܖ̈ܳܝܶܐ ܕܠܳܐ ܗܘܳܐ ܡܶܢ ܙܰܪܥܳܟ.
Gen 17:13 ܡܶܓܙܰܪ ܢܶܓܙܽܘܪ ܝܺܠܺܝܕ݂ ܒܰܝܬܳܟ݂ ܘܰܙܒܺܝܢ ܟܶܣܦܳܟ: ܘܢܶܗܘܶܐ ܩܝܳܡܝ ܒܒܶܣܪܟܽܘܢ ܠܰܩܝܳܡܳܐ ܕܰܠܥܳܠܰܡ.
Gen 17:14 ܘܥܽܘܪܠܳܐ ܕܶܟ݂ܪܳܐ ܕܠܳܐ ܢܶܓܙܽܘܪ ܒܶܣܪܳܐ ܕܥܽܘܪܠܽܘܬܶܗ: ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇: ܩܝܳܡܝ ܒܰܛܠܰܬ.
Gen 17:15 ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܣܰܪܰܝ ܐܰܢ̱ܬܬܳܟ݂ ܠܳܐ ܬܶܩܪܶܐ ܫܡܳܗ̇ ܣܰܪܰܝ: ܡܶܛܽܠ ܕܣܰܪܳܐ ܫܡܳܗ̇.
Gen 17:16 ܘܶܐܒܰܪܟ݂ܺܝܗ̇ ܘܳܐܦ ܐܶܬܶܠ ܠܳܟ݂ ܒܪܳܐ ܡܶܢܳܗ̇: ܘܶܐܒܰܪܟܺܝܘܗܝ ܘܢܶܗܘܶܐ ܠܥܰܡ̈ܡܶܐ: ܘܡܰܠܟ̈ܶܐ ܕܥܰܡ̈ܡܶܐ ܡܶܢܶܗ ܢܶܗܘܽܘܢ.
Gen 17:17 ܘܰܢܦܰܠ ܐܰܒܪܳܗܳܡ ܥܰܠ ܐܰܦܰܘ̈ܗܝ ܘܰܓܚܶܟ: ܘܶܐܡܰܪ ܒܠܶܒܶܗ: ܠܒܰܪ ܡܳܐܐ ܫܢܺܝ̈ܢ ܢܶܬܺܝܠܶܕ݂ ܒܪܳܐ: ܐܰܘ ܣܰܪܳܐ ܒܰܪܬ ܬܶܫܥܺܝܢ ܫܢܺܝ̈ܢ ܬܺܐܠܰܕ݂.
Gen 17:18 ܘܶܐܡܰܪ ܐܰܒܪܳܗܳܡ ܠܰܐܠܳܗܳܐ: ܐܶܫܬܽܘܦ ܕܶܝܢ ܐܺܝܫܡܳܥܺܝܠ ܢܺܚܶܐ ܩܕܳܡܰܝܟ.
Gen 17:19 ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܫܰܪܺܝܪܳܐܺܝܬ݂ ܣܰܪܳܐ ܐܰܢ̱ܬܬܳܟ݂ ܝܳܠܕܳܐ ܠܳܟ݂ ܒܪܳܐ: ܘܩܳܪܶܐ ܐܰܢ̱ܬ ܫܡܶܗ ܐܺܝܣܚܳܩ: ܘܰܐܩܺܝܡ ܩܝܳܡܝ ܥܰܡܶܗ ܠܰܩܝܳܡܳܐ ܕܰܠܥܳܠܰܡ: ܘܰܠܙܰܪܥܶܗ ܡܶܢ ܒܳܬ݂ܪܶܗ.
Gen 17:20 ܘܥܰܠ ܐܺܝܫܡܳܥܺܝܠ ܫܡܰܥܬܳܟ: ܗܳܐ ܒܰܪܶܟ݂ܬܶܗ ܘܰܐܣܓܺܝܬܶܗ: ܘܰܐܟ݂ܒܰܪܬܶܗ ܛܳܒ ܛܳܒ: ܬܪܶܥܣܰܪ ܪܰܘܖ̈ܒܳܢܺܝܢ ܢܰܘܠܶܕ݂: ܘܶܐܬܠܺܝܘܗܝ ܠܥܰܡܳܐ ܪܰܒܳܐ.
Gen 17:21 ܘܰܩܝܳܡܝ ܐܰܩܺܝܡ ܥܰܡ ܐܺܝܣܚܳܩ ܕܬܺܐܠܰܕ݂ ܠܳܟ݂ ܣܰܪܳܐ: ܠܙܰܒܢܳܐ ܗܳܢܳܐ ܠܫܰܢ̱ܬܳܐ ܐ̱ܚܪܺܬܳܐ.
Gen 17:22 ܘܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡܶܗ: ܐܶܬܬܪܺܝܡ ܐܰ‌ܠܳܗܳܐ ܡܶܢ ܐܰܒܪܳܗܳܡ.
Gen 17:23 ܘܰܕ݂ܒܰܪ ܐܰܒܪܳܗܳܡ ܠܺܐܝܫܡܳܥܺܝܠ ܒܪܶܗ ܘܰܠܟܽܠ ܝܺܠܺܝ̈ܕܰܝ ܒܰܝܬܶܗ ܘܰܠܟܽܠ ܙܒܺܝ̈ܢܰܝ ܟܶܣܦܶܗ: ܟܽܠ ܕܶܟ݂ܪܳܐ ܒܐ̱ܢܳܫܰܝ̈ ܒܶܝܬ ܐܰܒܪܳܗܳܡ: ܘܰܓܙܰܪ ܒܶܣܪܳܐ ܕܥܽܘܪܠܽܘܬܗܽܘܢ ܒܶܗ ܒܝܰܘܡܳܐ ܗܳܢܳܐ: ܐܰܝܟ ܕܡܰܠܶܠ ܥܰܡܶܗ ܐܰ‌ܠܳܗܳܐ.
Gen 17:24 ܘܰܐܒܪܳܗܳܡ ܒܰܪ ܬܶܫܥܺܝܢ ܗܘܳܐ ܘܰܬܫܰܥ ܫܢܺܝ̈ܢ ܟܰܕ݂ ܓܙܰܪ ܒܶܣܪܳܐ ܕܥܽܘܪܠܽܘܬܶܗ.
Gen 17:25 ܘܺܐܝܫܡܳܥܺܝܠ ܒܪܶܗ ܒܰܪ ܬܠܳܬܰܥܶܣܖ̈ܶܐ ܗܘܳܐ ܫܢܺܝ̈ܢ ܟܰܕ݂ ܓܙܰܪ ܒܶܣܪܳܐ ܕܥܽܘܪܠܽܘܬܶܗ.
Gen 17:26 ܒܶܗ ܒܝܰܘܡܳܐ ܗܳܢܳܐ ܓܙܰܪ ܐܰܒܪܳܗܳܡ ܠܺܐܝܫܡܳܥܺܝܠ ܒܪܶܗ.
Gen 17:27 ܘܰܠܟܽܠܗܽܘܢ ܐ̱ܢܳܫܰܝ̈ ܒܰܝܬܶܗ: ܝܺܠܺܝ̈ܕܰܝ ܒܰܝܬܶܗ ܘܰܙܒܺܝ̈ܢܰܝ ܟܶܣܦܶܗ: ܘܳܐܦ ܒܢܰܝ̈ ܢܽܘܟܖ̈ܳܝܶܐ ܓܙܰܪ ܥܰܡܶܗ.
Gen 18:1 ܘܶܐܬܓܠܺܝ ܥܠܰܘܗ̱ܝ ܡܳܪܝܳܐ ܒܶܝܬ ܒܰܠܽܘܛܳܐ ܕܡܰܡܪܶܐ: ܘܗܽܘ ܝܳܬܶܒ ܒܬܰܪܥܳܐ ܕܡܰܫܟܢܳܐ ܟܰܕ݂ ܚܰܡ ܝܰܘܡܳܐ.
Gen 18:2 ܘܰܐܪܺܝܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܬܠܳܬܳܐ ܓܰܒܖ̈ܺܝܢ ܩܳܝܡܺܝܢ ܠܥܶܠ ܡܶܢܶܗ: ܘܰܚܙܳܐ ܐܶܢܽܘܢ ܘܰܪܗܶܛ ܠܽܐܘܪܥܗܽܘܢ ܡܶܢ ܬܰܪܥܳܐ ܕܡܰܫܟܢܳܐ: ܘܰܣܓܶܕ݂ ܥܰܠ ܐܰܪܥܳܐ.
Gen 18:3 ܘܶܐܡܰܪ ܡܳܪܝ: ܐܶܢ ܐܶܫܟܚܶܬ ܖ̈ܰܚܡܶܐ ܒܥܰܝ̈ܢܰܝܟ: ܠܳܐ ܬܶܥܒܰܪ ܡܶܢ ܥܰܒܕܳܟ݂.
Gen 18:4 ܐܶܣܰܒ ܩܰܠܺܝܠ ܡܰܝ̈ܳܐ ܘܰܐܫܺܝܓܘ ܖ̈ܶܓܠܰܝܟܽܘܢ: ܘܶܐܣܬܰܡܟ݂ܘ ܬܚܶܝܬ ܐܺܝܠܳܢܳܐ.
Gen 18:5 ܘܣܰܒܘ ܦܶܬܬܳܐ ܕܠܰܚܡܳܐ ܘܰܣܡܽܘܟ݂ܘ ܠܶܒܟܽܘܢ: ܘܒܳܬܰܪܟܶܢ ܬܶܥܒܪܽܘܢ: ܡܶܛܽܠ ܕܗܳܟܰܢܳܐ ܥܒܰܪܬܽܘܢ ܥܰܠ ܥܰܒܕܟܽܘܢ: ܘܶܐܡܰܪܘ ܗܳܟܰܢܳܐ ܬܶܥܒܶܕ ܐܰܝܟ ܕܶܐܡܰܪܬ.
Gen 18:6 ܘܶܐܣܬܰܪܗܰܒ ܐܰܒܪܳܗܳܡ: ܘܰܪܗܶܛ ܠܡܰܫܟܢܳܐ ܠܘܳܬ݂ ܣܰܪܳܐ: ܘܶܐܡܰܪ: ܒܰܥܓܰܠ ܬܠܳܬ݂ ܣܳܐܺܝ̈ܢ ܩܰܡܚܳܐ ܢܰܫܺܝܦܳܐ: ܠܽܘܫܝ ܘܰܥܒܶܕ݂ܝ ܪܰܥܦܳܐ.
Gen 18:7 ܘܰܠܒܰܩܪܳܐ ܪܗܶܛ ܐܰܒܪܳܗܳܡ: ܘܰܢܣܰܒ ܥܶܓܠܳܐ ܚܰܕ݂ ܕܫܰܡܺܝܢ ܘܛܳܒ: ܘܝܰܗܒܶܗ ܠܛܰܠܝܳܐ ܘܣܰܪܗܶܒ ܕܢܶܥܒܕ݂ܺܝܘܗܝ.
Gen 18:8 ܘܰܢܣܰܒ ܚܶܐܘܬܳܐ ܘܚܰܠܒܳܐ ܘܥܶܓܠܳܐ ܕܰܥܒܰܕ݂: ܘܣܳܡ ܩܕ݂ܳܡܝܗܽܘܢ: ܘܗܽܘ ܩܳܐܶܡ ܗܘܳܐ ܠܥܶܠ ܡܶܢܗܽܘܢ ܬܚܶܝܬ ܐܺܝܠܳܢܳܐ: ܘܶܐܟܰܠܘ.
Gen 18:9 ܘܶܐܡܰܪܘ ܠܶܗ: ܐܰܝܟܳܐ ܗ̱ܝ ܣܰܪܳܐ ܐܰܢ̱ܬܬܳܟ: ܘܶܐܡܰܪ ܗܳܐ ܒܡܰܫܟܢܳܐ.
Gen 18:10 ܘܶܐܡܰܪ ܠܶܗ ܡܶܗܦܰܟ ܐܶܗܦܽܘܟ ܠܘܳܬ݂ܳܟ݂ ܠܙܰܒܢܳܐ ܗܳܢܳܐ ܟܰܕ݂ ܗܺܝ ܚܰܝܳܐ: ܘܢܶܗܘܶܐ ܒܪܳܐ ܠܣܰܪܳܐ ܐܰܢ̱ܬܬܳܟ: ܘܣܰܪܳܐ ܫܶܡܥܰܬ ܒܬܰܪܥܳܐ ܕܡܰܫܟܢܳܐ: ܘܗܽܘ ܒܶܣܬܪܳܗ̇.
Gen 18:11 ܘܰܐܒܪܳܗܳܡ ܘܣܰܪܳܐ ܣܐܶܒܘ ܘܥܰܠܘ ܒܰܫܢܰܝ̈ܳܐ: ܥܒܰܪ ܡܶܢ ܕܰܠܡܶܗܘܳܐ ܠܣܰܪܳܐ ܐܽܘܪܚܳܐ ܕܢܶܫ̈ܶܐ.
Gen 18:12 ܘܓܶܚܟܰܬ݂ ܣܰܪܳܐ ܒܠܶܒܳܗ̇ ܘܶܐܡܪܰܬ݂: ܡܶܢ ܒܳܬܰܪ ܕܰܒܠܺܝܬ ܗܳܘܝܳܐ ܠܺܝ ܥܠܰܝܡܽܘܬܳܐ: ܘܡܳܪܝ ܣܐܶܒ.
Gen 18:13 ܘܶܐܡܰܪ ܡܳܪܝܳܐ ܠܰܐܒܪܳܗܳܡ: ܠܡܳܢܳܐ ܓܶܚܟܰܬ ܣܰܪܳܐ ܘܶܐܡܪܰܬ݂: ܫܰܪܺܝܪܳܐܺܝܬ݂ ܐܺܠܰܕ݂ ܐܶܢܳܐ ܕܣܶܐܒܶܬ݂.
Gen 18:14 ܪܰܒܳܐ ܗ̱ܝ ܨܒܽܘܬܳܐ ܡܶܢ ܡܳܪܝܳܐ: ܕܰܠܙܰܒܢܳܐ ܗܳܢܳܐ ܐܶܗܦܽܘܟ ܠܘܳܬܳܟ݂ ܟܰܕ݂ ܗܺܝ ܚܰܝܳܐ: ܘܢܶܗܘܶܐ ܒܪܳܐ ܠܣܰܪܳܐ ܐܰܢ̱ܬܬܳܟ.
Gen 18:15 ܘܟܶܦܪܰܬ ܣܰܪܳܐ ܘܶܐܡܪܰܬ݂ ܠܳܐ ܓܶܚܟܶܬ: ܡܶܛܽܠ ܕܕܶܚܠܰܬ: ܘܶܐܡܰܪ ܠܳܐ: ܒܪܰܡ ܓܚܶܟܬܝ.
Gen 18:16 ܘܩܳܡܘ ܡܶܢ ܬܰܡܳܢ ܓܰܒܖ̈ܶܐ ܘܚܳܪܘ ܠܰܐܦܰܝ̈ ܣܕ݂ܽܘܡ: ܘܰܐܒܪܳܗܳܡ ܐܶܙܰܠ ܥܰܡܗܽܘܢ ܕܰܢܠܰܘܶܐ ܐܶܢܽܘܢ.
Gen 18:17 ܘܡܳܪܝܳܐ ܐܶܡܰܪ: ܡܟܰܣܶܐ ܐ̱ܢܳܐ ܡܶܢ ܥܰܒܕܰܝ ܐܰܒܪܳܗܳܡ ܡܶܕܶܡ ܕܥܳܒܶܕ݂ ܐ̱ܢܳܐ.
Gen 18:18 ܘܰܐܒܪܳܗܳܡ ܡܶܗܘܳܐ ܢܶܗܘܶܐ ܠܥܰܡܳܐ ܪܰܒܳܐ ܘܣܰܓܺܝܐܳܐ: ܘܢܶܬܒܰܪܟ݂ܽܘܢ ܒܶܗ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Gen 18:19 ܡܶܛܽܠ ܕܝܳܕܰܥ ܐ̱ܢܳܐ ܠܶܗ: ܕܰܡܦܰܩܶܕ݂ ܠܰܒܢܰܘ̈ܗܝ ܘܠܰܒܢܰܝ̈ ܒܰܝܬܶܗ ܡܶܢ ܒܳܬ݂ܪܶܗ: ܕܢܶܛܪܽܘܢ ܐܽܘܖ̈ܚܳܬܶܗ ܕܡܳܪܝܳܐ: ܠܡܶܥܒܰܕ݂ ܙܰܕܺܝܩܽܘܬܳܐ ܘܕ݂ܺܝܢܳܐ ܡܶܛܽܠ ܕܢܰܝܬܶܐ ܡܳܪܝܳܐ ܥܰܠ ܐܰܒܪܳܗܳܡ ܡܶܕܶܡ ܕܶܐܡܰܪ ܥܠܰܘܗ̱ܝ.
Gen 18:20 ܘܶܐܡܰܪ ܡܳܪܝܳܐ: ܓܥܳܬܳܐ ܕܰܣܕ݂ܽܘܡ ܘܰܕ݂ܥܳܡܽܘܪܳܐ ܥܶܠܰܬ ܩܕ݂ܳܡܝ: ܘܰܚܛܳܗܰܝ̈ܗܽܘܢ ܛܳܒ ܥܫܶܢܘ.
Gen 18:21 ܐܶܚܽܘܬ ܘܶܐܚܙܶܐ: ܐܶܢ ܐܰܝܟ ܓܥܳܬܳܐ ܕܥܶܠܰܬ ܠܘܳܬ݂ܝ ܥܒܰܕ݂ܘ ܘܫܰܡܠܺܝܘ. ܘܶܐܢ ܠܳܐ: ܐܶܕܰܥ.
Gen 18:22 ܘܶܐܬܦܢܺܝܘ ܡܶܢ ܬܰܡܳܢ ܓܰܒܖ̈ܶܐ ܘܶܐܙܰܠܘ ܠܰܣܕ݂ܽܘܡ: ܘܰܐܒܪܳܗܳܡ ܥܕܰܟܺܝܠ ܩܳܐܶܡ ܗܘܳܐ ܩܕܳܡ ܡܳܪܝܳܐ.
Gen 18:23 ܘܰܩܪܶܒ ܐܰܒܪܳܗܳܡ ܘܶܐܡܰܪ: ܒܚܰܕ݂ ܪܽܘܓܙܳܐ ܡܰܘܒܶܕ݂ ܐܰܢ̱ܬ ܙܰܕܺܝ̈ܩܶܐ ܥܰܡ ܚܰܛܳܝ̈ܶܐ.
Gen 18:24 ܐܶܢ ܐܺܝܬ݂ ܚܰܡܫܺܝܢ ܙܰܕܺܝ̈ܩܺܝܢ ܒܓܰܘ ܩܪܺܝܬ݂ܳܐ: ܒܪܽܘܓܙܳܐ ܚܰܕ݂ ܡܰܘܒܶܕ݂ ܐܰܢ̱ܬ: ܘܠܳܐ ܫܳܒܶܩ ܐܰܢ̱ܬ ܠܰܐܬܪܳܐ: ܡܶܛܽܠ ܚܰܡܫܺܝܢ ܙܰܕܺܝ̈ܩܺܝܢ ܕܰܒܓܰܘܳܗ̇.
Gen 18:25 ܚܳܣ ܠܳܟ݂ ܕܬܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ: ܕܬܶܩܛܽܘܠ ܙܰܟܳܝܳܐ ܥܰܡ ܚܰܝܳܒܳܐ: ܘܢܶܗܘܶܐ ܙܰܟܳܝܳܐ ܐܰܝܟ ܚܰܝܳܒܳܐ: ܚܳܣ ܠܳܟ݂ ܕܰܝܳܢܳܐ ܕܟܽܠܳܗ̇ ܐܰܪܥܳܐ : ܠܳܐ ܢܶܬܥܒܶܕ݂ ܕܺܝܢܳܐ ܗܳܢܳܐ.
Gen 18:26 ܘܶܐܡܰܪ ܡܳܪܝܳܐ: ܐܶܢ ܐܶܫܟܰܚ ܒܰܣܕ݂ܽܘܡ ܚܰܡܫܺܝܢ ܙܰܕܺܝ̈ܩܺܝܢ ܒܓܰܘ ܩܪܺܝܬ݂ܳܐ: ܐܶܫܒܽܘܩ ܠܟܽܠܶܗ ܐܰܬܪܳܐ ܡܶܛܽܠܬܗܽܘܢ.
Gen 18:27 ܘܰܥܢܳܐ ܐܰܒܪܳܗܳܡ ܘܶܐܡܰܪ: ܗܳܐ ܫܰܪܺܝܬ ܠܰܡܡܰܠܳܠܽܘ ܩܕܳܡ ܡܳܪܝܳܐ: ܘܶܐܢܳܐ ܥܰܦܪܳܐ ܐ̱ܢܳܐ ܘܩܶܛܡܳܐ.
Gen 18:28 ܘܶܐܢ ܚܰܣܺܝܪܺܝܢ ܡܶܢ ܚܰܡܫܺܝܢ ܙܰܕܺܝ̈ܩܺܝܢ ܚܰܡܫܳܐ: ܡܚܰܒܶܠ ܐܰܢ̱ܬ ܡܶܛܽܠ ܚܰܡܫܳܐ ܟܽܠܳܗ̇ ܩܪܺܝܬ݂ܳܐ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܐܰܪܒܥܺܝܢ ܘܚܰܡܫܳܐ.
Gen 18:29 ܘܰܐܘܣܶܦ ܬܒ ܐܰܒܪܳܗܳܡ ܠܡܺܐܡܰܪ ܠܶܗ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܐܰܪܒܥܺܝܢ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܐܰܪܒܥܺܝܢ.
Gen 18:30 ܘܶܐܡܰܪ ܠܳܐ ܢܶܬܒܐܶܫ ܠܡܳܪܝܳܐ ܘܶܐܡܰܠܶܠ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܬܠܳܬܺܝܢ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܬܠܳܬܺܝܢ.
Gen 18:31 ܘܶܐܡܰܪ ܗܳܐ ܫܰܪܺܝܬ ܠܰܡܡܰܠܳܠܽܘ ܩܕܳܡ ܡܳܪܝܳܐ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܥܶܣܪܺܝܢ: ܘܶܐܡܰܪ ܠܳܐ ܐܶܚܰܒܶܠ ܡܶܛܽܠ ܥܶܣܪܺܝܢ.
Gen 18:32 ܘܶܐܡܰܪ: ܠܳܐ ܢܶܬܒܐܶܫ ܠܡܳܪܝܳܐ ܘܶܐܡܰܠܶܠ. ܒܰܠܚܽܘܕ݂ ܙܒܰܢ̱ܬܳܐ ܗܳܕ݂ܶܐ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܥܶܣܪܳܐ. ܘܶܐܡܰܪ ܠܳܐ ܐܶܚܰܒܶܠ ܡܶܛܽܠ ܥܶܣܪܳܐ.
Gen 18:33 ܘܶܐܙܰܠ ܡܳܪܝܳܐ ܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡ ܐܰܒܪܳܗܳܡ: ܘܰܐܒܪܳܗܳܡ ܗܦܰܟ ܠܰܐܬ݂ܪܶܗ.
Gen 19:1 ܘܶܐܬ݂ܰܘ ܬܪܶܝܢ ܡܰܠܰܐܟ݂ܺܝ̈ܢ ܠܰܣܕ݂ܽܘܡ ܒܪܰܡܫܳܐ: ܘܠܽܘܛ ܝܳܬܶܒ ܒܬܰܪܥܳܐ ܕܰܣܕ݂ܽܘܡ: ܘܰܚܙܳܐ ܐܶܢܽܘܢ ܠܽܘܛ ܘܩܳܡ ܠܽܐܘܪܥܗܽܘܢ. ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ.
Gen 19:2 ܘܶܐܡܰܪ: ܒܳܥܶܐ ܐ̱ܢܳܐ ܡܶܢܟܽܘܢ ܡܳܪܝ: ܣܛܰܘ ܠܒܶܝܬ ܥܰܒܕܟܽܘܢ: ܘܒܽܘܬܘ ܘܰܐܫܺܝܓܘ ܪܶܓܠܰܝܟܽܘܢ: ܘܩܰܕܶܡܘ ܘܙܶܠܘ ܠܽܐܘܪܚܟܽܘܢ. ܘܶܐܡܰܪܘ: ܠܳܐ: ܒܫܽܘܩܳܐ ܢܒܽܘܬ.
Gen 19:3 ܘܶܐܠܰܨ ܐܶܢܽܘܢ ܛܳܒ: ܘܰܣܛܰܘ ܠܘܳܬܶܗ ܘܥ̣ܰܠܘ ܠܒܰܝܬܶܗ: ܘܰܥܒܰܕ݂ ܠܗܽܘܢ ܡܰܫܬܝܳܐ: ܘܦܰܛܺܝܖ̈ܶܐ ܐܶܦܳܐ ܠܗܽܘܢ ܘܰܠܥܶܣܘ.
Gen 19:4 ܘܰܥܕ݂ܰܟܺܝܠ ܠܳܐ ܕܡܶܟ݂ܘ: ܘܐ̱ܢܳܫܰܝ̈ ܩܪܺܝܬ݂ܳܐ ܐ̱ܢܳܫܰܝ̈ ܣܕ݂ܽܘܡ ܐܶܬܟܰܪܟܽܘܗܝ ܠܒܰܝܬܳܐ: ܡܶܢ ܥܠܰܝ̈ܡܶܐ ܘܰܥܕܰܡܳܐ ܠܣܳܒ̈ܶܐ: ܘܟܽܠܶܗ ܥܰܡܳܐ ܡܶܢ ܣܳܟܳܐ.
Gen 19:5 ܘܰܩܪܰܘ ܠܠܽܘܛ ܘܶܐܡܰܪܘ ܠܶܗ: ܐܰܝܟܳܐ ܐܶܢܽܘܢ ܓܰܒܖ̈ܶܐ ܕܶܐܬ݂ܰܘ ܠܘܳܬ݂ܳܟ݂ ܒܠܺܠܝܳܐ: ܐܰܦܶܩ ܐܶܢܽܘܢ ܠܰܢ ܘܢܶܕܰܥ ܐܶܢܽܘܢ.
Gen 19:6 ܘܰܢܦܰܩ ܠܽܘܛ ܠܘܳܬ݂ܗܽܘܢ ܠܬܰܪܥܳܐ: ܘܬܰܪܥܳܐ ܐܶܚܰܕ݂ܘ ܒܳܬ݂ܪܶܗ.
Gen 19:7 ܘܶܐܡܰܪ ܠܗܽܘܢ ܠܽܘܛ: ܠܳܐ ܬܰܒܐܫܽܘܢ ܐܰܚܰܝ̈.
Gen 19:8 ܗܳܐ ܐܺܝܬ݂ ܠܺܝ ܬܰܪܬܶܝܢ ܒܢ̈ܳܢ ܕܠܳܐ ܝܺܕܰܥ ܐܶܢܶܝܢ ܓܒܰܪ: ܐܰܦܶܩ ܐܶܢܶܝܢ ܠܟܽܘܢ: ܘܰܥܒܶܕ݂ܘ ܠܗܽܘܢ ܐܰܝܟܰܢܳܐ ܕܫܰܦܺܝܪ ܒܥܰܝ̈ܢܰܝܟܽܘܢ: ܒܰܠܚܽܘܕ݂ ܠܓܰܒܖ̈ܶܐ ܗܳܠܶܝܢ ܠܳܐ ܬܶܥܒܕ݂ܽܘܢ ܡܶܕܶܡ: ܡܶܛܽܠ ܕܥܰܠܘ ܠܛܶܠܳܠܳܐ ܕܩܳܖ̈ܝܳܬܝ.
Gen 19:9 ܘܶܐܡܰܪܘ: ܦܪܽܘܩ ܠܗܰܠ: ܘܶܐܡܰܪܘ: ܚܰܕ݂ ܐܶܬܳܐ ܠܡܶܬܬܰܘܬܳܒܽܘ ܥܰܡܰܢ: ܘܗܳܐ ܕܳܐܶܢ ܠܰܢ ܕܺܝܢ̈ܶܐ: ܗܳܫܳܐ ܢܰܒܐܶܫ ܠܳܟ݂ ܡܶܢ ܕܰܠܗܽܘܢ. ܘܶܐܬܟܰܬܰܫ ܥܰܡ ܓܰܒܖ̈ܶܐ ܠܽܘܛ ܛܳܒ: ܘܰܩܪܶܒܘ ܠܡܶܬܒܰܪ ܬܰܪܥܳܐ.
Gen 19:10 ܘܰܐܘܫܶܛܘ ܓܰܒܖ̈ܶܐ ܐܺܝܕܰܝ̈ܗܽܘܢ: ܘܰܐܥܶܠܘ ܠܠܽܘܛ ܠܘܳܬ݂ܗܽܘܢ ܠܒܰܝܬܳܐ: ܘܬܰܪܥܳܐ ܐܶܚܰܕ݂ܘ.
Gen 19:11 ܘܓܰܒܖ̈ܶܐ ܕܰܒܬܰܪܥܳܐ ܕܒܰܝܬܳܐ: ܒܠܰܥܘ ܒܰܫܪܰܓܖ̈ܳܓܝܳܬܳܐ: ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ: ܘܰܠܐܺܝܘ ܠܡܶܫܟܳܚܽܘ ܬܰܪܥܳܐ.
Gen 19:12 ܘܶܐܡܰܪܘ ܓܰܒܖ̈ܶܐ ܠܠܽܘܛ: ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ: ܚܰܬܢܰܝ̈ܟ ܘܰܒܢܰܝ̈ܟ ܘܰܒܢ̈ܳܬܳܟ݂ ܘܟܽܠ ܕܺܐܝܬ݂ ܠܳܟ݂ ܒܰܩܪܺܝܬ݂ܳܐ: ܐܰܦܶܩ ܡܶܢ ܐܰܬܪܳܐ ܗܳܢܳܐ.
Gen 19:13 ܡܶܛܽܠ ܕܰܡܚܰܒܠܺܝܢܰܢ ܠܰܐܬܪܳܐ ܗܳܢܳܐ: ܡܶܛܽܠ ܕܣܶܠܩܰܬ ܓܥܳܬܗܽܘܢ ܩܕܳܡ ܡܳܪܝܳܐ: ܘܫܰܕܪܰܢ ܡܳܪܝܳܐ ܠܰܡܚܰܒܳܠܽܘܬܶܗ.
Gen 19:14 ܘܰܢܦܰܩ ܠܽܘܛ ܘܡܰܠܶܠ ܥܰܡ ܚܰܬܢܰܘ̈ܗܝ ܢܣܰܒ̈ܝ ܒܢ̈ܳܬܶܗ: ܘܶܐܡܰܪ ܠܗܽܘܢ: ܩܽܘܡܘ ܦܽܘܩܘ ܡܶܢ ܐܰܬܪܳܐ ܗܳܢܳܐ: ܡܶܛܽܠ ܕܰܡܚܰܒܶܠ ܠܶܗ ܡܳܪܝܳܐ. ܘܰܗܘܳܐ ܐܰܝܟ ܡܓܰܚܶܟ ܒܥܰܝܢܰܝ̈ ܚܰܬܢܰܘ̈ܗܝ.
Gen 19:15 ܘܟܰܕ݂ ܣܠܶܩ ܫܰܦܪܳܐ: ܐܰܠܨܽܘܗܝ ܡܰܠܰܐܟ̈ܶܐ ܠܠܽܘܛ: ܘܳܐܡܪܺܝܢ ܠܶܗ: ܩܽܘܡ ܕܒܰܪ ܐܰܢ̱ܬܬܳܟ݂ ܘܬܰܪܬܶܝܢ ܒܢ̈ܳܬܳܟ݂ ܕܶܐܫܬܟܰܚ̈ܝ: ܕܰܠܡܳܐ ܬܶܒܠܰܥ ܒܰܚ̈ܛܳܗܶܝܗ̇ ܕܰܩܪܺܝܬ݂ܳܐ.
Gen 19:16 ܘܶܐܫܬܰܘܚܰܪ ܠܽܘܛ: ܘܶܐܚܰܕ݂ܘ ܡܰܠܰܐܟ̈ܶܐ ܒܺܐܝܕ݂ܶܗ ܘܒܺܐܝܕ݂ܳܐ ܕܰܐܢ̱ܬܬܶܗ ܘܒܺܐܝܕ݂ܳܐ ܕܬܰܪܬܶܝܢ ܒܢ̈ܳܬܶܗ: ܡܶܛܽܠ ܕܚܳܣ ܡܳܪܝܳܐ ܥܠܰܘܗ̱ܝ: ܘܰܐܦܩܽܘܗܝ ܘܰܐܫܪܶܝܘܗܝ ܠܒܰܪ ܡܶܢ ܩܪܺܝܬ݂ܳܐ.
Gen 19:17 ܘܟܰܕ݂ ܐܰܦܶܩܘ ܐܶܢܽܘܢ ܠܒܰܪ: ܐܳܡܪܺܝܢ ܠܶܗ: ܦܰܠܶܛ ܢܰܦܫܳܟ݂: ܠܳܐ ܬܶܬܦܢܶܐ ܠܒܶܣܬܪܳܟ: ܘܠܳܐ ܬܩܽܘܡ ܒܟܽܠܳܗ̇ ܦܩܰܥܬܳܐ: ܠܛܽܘܪܳܐ ܐܶܬܦܰܠܛ ܕܠܳܐ ܬܺܐܒܰܕ݂.
Gen 19:18 ܘܶܐܡܰܪ ܠܗܽܘܢ ܠܽܘܛ: ܒܳܥܶܐ ܐ̱ܢܳܐ ܡܶܢܟܽܘܢ ܡܳܪܝ.
Gen 19:19 ܗܳܐ ܐܶܫܟܰܚ ܥܰܒܕܳܟ݂ ܖ̈ܰܚܡܶܐ ܒܥܰܝܢܰܝ̈ܟ: ܘܣܰܓܺܝܐܳܐ ܗ̱ܝ ܛܰܝܒܽܘܬܳܟ݂ ܕܰܥܒܰܕܬ ܥܰܡܝ ܠܡܰܚܳܝܽܘ ܢܰܦܫܝ: ܘܶܐܢܳܐ ܠܳܐ ܡܶܫܟܰܚ ܐ̱ܢܳܐ ܠܡܶܬܦܰܠܳܛܽܘ ܠܛܽܘܪܳܐ: ܕܰܠܡܳܐ ܬܰܕ݂ܪܟܰܢܝ ܒܺܝܫܬܳܐ ܘܶܐܡܽܘܬ.
Gen 19:20 ܗܳܐ ܩܪܺܝܬ݂ܳܐ ܗܳܕ݂ܶܐ ܩܰܪܺܝܒܳܐ ܗ̱ܝ ܠܡܶܥܪܰܩ ܠܬܰܡܳܢ: ܗܳܐ ܙܥܽܘܪܝܳܐ ܗܺܝ ܘܬܺܐܚܶܐ ܢܰܦܫܝ.
Gen 19:21 ܘܶܐܡܰܪ ܠܶܗ: ܗܳܐ ܢܶܣܒܶܬ ܒܰܐܦܰܝ̈ܟ ܐܳܦ ܒܦܶܬ݂ܓ݂ܳܡܳܐ ܗܳܢܳܐ: ܕܠܳܐ ܐܶܗܦܽܘܟ ܩܪܺܝܬ݂ܳܐ ܕܶܐܡܰܪܬ.
Gen 19:22 ܒܰܥܓܰܠ ܐܶܬܦܰܠܛ ܠܬܰܡܳܢ: ܡܶܛܽܠ ܕܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ ܡܶܕܶܡ ܥܕܰܡܳܐ ܕܥܳܐܶܠ ܐܰܢ̱ܬ ܠܬܰܡܳܢ: ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܰܩܪܺܝܬ݂ܳܐ ܨܳܥܳܪ.
Gen 19:23 ܫܶܡܫܳܐ ܢܦܰܩ ܥܰܠ ܐܰܪܥܳܐ: ܘܠܽܘܛ ܥܰܠ ܠܨܳܥܳܪ.
Gen 19:24 ܘܡܳܪܝܳܐ ܐܰܚܶܬ ܥܰܠ ܣܕ݂ܽܘܡ ܘܥܰܠ ܥܳܡܽܘܪܳܐ: ܟܶܒܪܺܝܬܳܐ ܘܢܽܘܪܳܐ ܡܶܢ ܩܕܳܡ ܡܳܪܝܳܐ ܡܶܢ ܫܡܰܝܳܐ.
Gen 19:25 ܘܰܗܦܰܟ ܠܩܽܘܖ̈ܝܳܐ ܗܳܠܶܝܢ ܘܰܠܟܽܠܳܗ̇ ܦܩܰܥܬܳܐ: ܘܰܠܟܽܠܗܽܘܢ ܝܳܬܒܰܝ̈ ܐܰܪܥܳܐ: ܘܰܠܡܰܘܥܺܝܬܳܗ̇ ܕܰܐܪܥܳܐ.
Gen 19:26 ܘܶܐܬܦܰܢܝܰܬ ܐܰܢ̱ܬܬܶܗ ܡܶܢ ܒܶܣܬܪܳܗ̇: ܘܰܗܘܳܬ݂ ܩܳܝܶܡܬܳܐ ܕܡܶܠܚܳܐ.
Gen 19:27 ܘܩܰܕܶܡ ܐܰܒܪܳܗܳܡ ܒܨܰܦܪܳܐ: ܠܰܐܬܪܳܐ ܕܩܳܐܶܡ ܗܘܳܐ ܬܰܡܳܢ ܩܕܳܡ ܡܳܪܝܳܐ.
Gen 19:28 ܘܚܳܪ ܠܰܐܦܰܝ̈ ܣܕ݂ܽܘܡ ܘܥܳܡܽܘܪܳܐ ܘܠܰܐܦܰܝ̈ ܟܽܠܳܗ̇ ܐܰܪܥܳܐ ܕܰܦܩܰܥܬܳܐ: ܘܰܚܙܳܐ ܘܗܳܐ ܣܳܠܶܩ ܬܶܢܳܢܳܗ̇ ܕܰܐܪܥܳܐ ܐܰܝܟ ܬܶܢܳܢܳܐ ܕܰܐܬܽܘܢܳܐ.
Gen 19:29 ܘܰܗܘܳܐ ܕܟܰܕ݂ ܚܰܒܶܠ ܐܰ‌ܠܳܗܳܐ ܩܽܘܖ̈ܝܳܐ ܕܰܦܩܰܥܬܳܐ. ܐܶܬܕܟܰܪ ܐܰ‌ܠܳܗܳܐ ܠܰܐܒܪܳܗܳܡ: ܘܫܰܕܰܪ ܠܠܽܘܛ ܡܶܢ ܓܰܘ ܗܦܺܝܟ݂ܬܳܐ: ܟܰܕ݂ ܗܦܰܟ ܩܽܘܖ̈ܝܳܐ ܕܺܝܬܶܒ ܗܘܳܐ ܒܗܶܝܢ ܠܽܘܛ.
Gen 19:30 ܘܰܣܠܶܩ ܠܽܘܛ ܡܶܢ ܨܳܥܳܪ ܘܺܝܬܶܒ ܒܛܽܘܪܳܐ: ܗܽܘ ܘܬܰܪܬܶܝܢ ܒܢ̈ܳܬܶܗ ܥܰܡܶܗ: ܡܶܛܽܠ ܕܰܕ݂ܚܶܠ ܠܡܶܬܰܒ ܒܨܳܥܳܪ: ܘܺܝܬܶܒ ܒܰܡܥܰܪܬܳܐ: ܗܽܘ ܘܬܰܪܬܶܝܢ ܒܢ̈ܳܬܶܗ.
Gen 19:31 ܘܶܐܡܪܰܬ݂ ܩܰܫܺܝܫܬܳܐ ܠܰܙܥܽܘܪܬܳܐ: ܗܳܐ ܐܰܒܽܘܢ ܣܐܶܒ. ܘܓܰܒܪܳܐ ܠܰܝܬ ܒܰܐܪܥܳܐ. ܕܢܶܥܽܘܠ ܥܠܰܝܢ ܐܰܝܟ ܐܽܘܪܚܳܐ ܕܟܽܠܳܗ̇ ܐܰܪܥܳܐ.
Gen 19:32 ܬܳܝ ܢܰܫܩܶܐ ܠܰܐܒܽܘܢ ܚܰܡܪܳܐ ܘܢܶܕ݂ܡܰܟ ܥܰܡܶܗ: ܘܰܢܩܺܝܡ ܡܶܢ ܐܰܒܽܘܢ ܙܰܪܥܳܐ.
Gen 19:33 ܘܰܐܫܩܺܝ̈ ܒܠܺܠܝܳܐ ܗܰܘ ܠܰܐܒܽܘܗܶܝܢ ܚܰܡܪܳܐ: ܘܥܶܠܰܬ ܩܰܫܺܝܫܬܳܐ ܘܕܶܡܟܰܬ ܥܰܡ ܐܰܒܽܘܗ̇: ܘܠܳܐ ܝܺܕܰܥ ܒܡܰܕ݂ܡܟܳܗ̇ ܘܒܰܡܩܳܡܳܗ̇.
Gen 19:34 ܘܰܗܘܳܐ ܠܒܳܬܰܪ ܝܰܘܡܳܐ: ܘܶܐܡܪܰܬ݂ ܩܰܫܺܝܫܬܳܐ ܠܰܙܥܽܘܪܬܳܐ: ܗܳܐ ܕܶܡܟܶܬ ܒܪܰܡܫܳܐ ܥܰܡ ܐܳܒܝ. ܢܰܫܩܶܝܘܗܝ ܚܰܡܪܳܐ ܐܳܦ ܒܠܺܠܝܳܐ ܗܳܢܳܐ: ܘܥܽܘܠܝ ܕܡܰܟ݂ܝ ܥܰܡܶܗ: ܘܰܢܩܺܝܡ ܡܶܢ ܐܰܒܽܘܢ ܙܰܪܥܳܐ.
Gen 19:35 ܘܰܐܫܩ̈ܝܳܝܗܝ ܐܳܦ ܒܠܺܠܝܳܐ ܗܰܘ ܠܰܐܒܽܘܗܶܝܢ ܚܰܡܪܳܐ: ܘܥܶܠܰܬ ܙܥܽܘܪܬܳܐ ܘܕܶܡܟܰܬ ܥܰܡܶܗ: ܘܠܳܐ ܝܺܕܰܥ ܒܡܰܕ݂ܡܟ݂ܳܗ̇ ܘܒܰܡܩܳܡܳܗ̇.
Gen 19:36 ܘܰܒܛܶܢ̈ܝ ܬܰܖ̈ܬܰܝܗܶܝܢ ܒܢ̈ܳܬܶܗ ܕܠܽܘܛ ܡܶܢ ܐܰܒܽܘܗܶܝܢ.
Gen 19:37 ܘܝܶܠܕܰܬ݂ ܩܰܫܺܝܫܬܳܐ ܒܪܳܐ: ܘܰܩܪܳܬ ܫܡܶܗ ܡܽܘܐܳܒ: ܗܽܘܝܽܘ ܐܰܒܽܘܗܽܘܢ ܕܡܽܘܐܳܒܳܝ̈ܶܐ ܥܕܰܡܳܐ ܠܝܰܘܡܳܢܳܐ.
Gen 19:38 ܘܰܙܥܽܘܪܬܳܐ ܐܳܦ ܗܺܝ ܝܶܠܕܰܬ݂ ܒܪܳܐ: ܘܰܩܪܳܬ݂ ܫܡܶܗ ܒܰܪ ܥܰܡܝ. ܗܽܘܝܽܘ ܐܰܒܽܘܗܽܘܢ ܕܰܒܢܰܝ̈ ܥܰܡܽܘܢ ܥܕܰܡܳܐ ܠܝܰܘܡܳܢܳܐ.
Gen 20:1 ܘܰܫܩܰܠ ܐܰܒܪܳܗܳܡ ܡܶܢ ܬܰܡܳܢ ܠܰܐܪܥܳܐ ܕܬܰܝܡܢܳܐ: ܘܺܝܬܶܒ ܒܶܝܬ ܪܩܶܡ ܠܒܶܝܬ ܓܳܕ݂ܳܪ: ܘܰܥܡܰܪ ܐܰܒܪܳܗܳܡ ܒܓܳܕ݂ܳܪ.
Gen 20:2 ܘܶܐܡܰܪ ܐܰܒܪܳܗܳܡ ܥܰܠ ܣܰܪܳܐ ܐܰܢ̱ܬܬܶܗ ܕܚܳܬܝ ܗ̱ܝ. ܘܫܰܕܰܪ ܐܰܒܝܡܰܠܟ ܡܰܠܟܳܐ ܕܓ݂ܳܕ݂ܳܪ ܘܕܰܒܪܳܗ̇ ܠܣܰܪܳܐ.
Gen 20:3 ܘܶܐܬ݂ܳܐ ܐܰ‌ܠܳܗܳܐ ܥܰܠ ܐܰܒܝܡܰܠܟ ܒܚܶܠܡܳܐ ܕܠܺܠܝܳܐ ܘܶܐܡܰܪ ܠܶܗ: ܗܳܐ ܡܳܐܶܬ ܐܰܢ̱ܬ ܥܰܠ ܐܰܦܰܝ̈ ܐܰܢ̱ܬܬܳܐ ܕܰܕ݂ܒܰܪܬ: ܡܶܛܽܠ ܕܰܐܢ̱ܬܰܬ ܓܰܒܪܳܐ ܗ̱ܝ̣.
Gen 20:4 ܘܰܐܒܺܝܡܰܠܟ ܠܳܐ ܩܪܶܒ ܠܳܗ̇. ܘܶܐܡܰܪ ܐܰܒܝܡܰܠܟ: ܡܳܪܝܳܐ ܐܳܦ ܥܰܡܳܐ ܙܰܟܳܝܳܐ ܩܳܛܶܠ ܐܰܢ̱ܬ.
Gen 20:5 ܗܳܐ ܗܽܘ ܐܶܡܰܪ ܕܚܳܬܝ ܗ̱ܝ̣: ܘܳܐܦ ܗܺܝ ܐܶܡܪܰܬ ܕܳܐܚܝ ܗܽܘ. ܒܬܰܡܺܝܡܽܘܬ ܠܶܒܝ ܘܰܒܕܰܟ݂ܝܽܘܬܳܐ ܕܺܐܝܕܰܝ̈ ܥܶܒܕܶܬ ܗܳܕ݂ܶܐ.
Gen 20:6 ܘܶܐܡܰܪ ܠܶܗ ܐܰ‌ܠܳܗܳܐ ܒܚܶܠܡܳܐ: ܐܳܦ ܐܶܢܳܐ ܝܳܕܰܥ ܐ̱ܢܳܐ ܕܰܒܬܰܡܺܝܡܽܘܬ ܠܶܒܳܟ݂ ܥܒܰܕܬ ܗܳܕ݂ܶܐ ܘܰܚܣܰܟ݂ܬܳܟ݂ ܐܳܦ ܐܶܢܳܐ ܕܠܳܐ ܬܶܚܛܶܐ ܠܺܝ : ܡܶܛܽܠ ܗܳܢܳܐ ܠܳܐ ܫܒܰܩܬܳܟ݂ ܠܡܶܩܪܰܒ ܠܳܗ̇.
Gen 20:7 ܗܳܫܳܐ ܐܰܗܦܶܟ ܐܰܢ̱ܬܰܬ ܓܰܒܪܳܐ: ܡܶܛܽܠ ܕܰܢܒܝܰܐ ܗ̱ܘ: ܘܰܢܨܰܠܶܐ ܥܠܰܝܟ ܘܬܺܐܚܶܐ. ܘܶܐܢ ܠܳܐ ܡܰܗܦܶܟ ܐܰܢ̱ܬ: ܕܰܥ ܕܰܡܡܳܬ ܡܳܐܶܬ ܐܰܢ̱ܬ: ܐܰܢ̱ܬ ܘܟܽܠ ܕܺܐܝܬ݂ ܠܳܟ.
Gen 20:8 ܘܩܰܕܶܡ ܐܰܒܝܡܰܠܟ ܒܫܰܦܪܳܐ ܘܰܩܪܳܐ ܠܟܽܠܗܽܘܢ ܥܰܒܕܰܘ̈ܗܝ: ܘܡܰܠܶܠ ܟܽܠܗܶܝܢ ܡ̈ܶܠܶܐ ܗܳܠܶܝܢ ܒܶܐܕܢܰܝ̈ܗܽܘܢ: ܘܰܕ݂ܚܶܠܘ ܐ̱ܢܳܫ̈ܳܐ ܛܳܒ.
Gen 20:9 ܘܰܩܪܳܐ ܐܰܒܝܡܰܠܟ ܠܰܐܒܪܳܗܳܡ ܘܶܐܡܰܪ ܠܶܗ: ܡܳܢܳܐ ܥܶܒܕܶܬ ܠܳܟ: ܘܡܳܢܳܐ ܚܛܺܝܬ ܠܳܟ݂ ܕܰܐܝܬܺܝܬ ܥܠܰܝ ܘܥܰܠ ܡܰܠܟܽܘܬܝ ܚܛܳܗܳܐ ܪܰܒܳܐ: ܥܒܳܕ̈ܶܐ ܕܠܳܐ ܡܶܬܥܰܒܕܺܝܢ ܥܒܰܕ݂ܬ ܥܰܡܝ.
Gen 20:10 ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ: ܡܳܢܳܐ ܚܙܰܝܬ ܕܰܥܒܰܕܬ ܦܶܬ݂ܓ݂ܳܡܳܐ ܗܳܢܳܐ.
Gen 20:11 ܘܶܐܡܰܪ ܐܰܒܪܳܗܳܡ. ܡܶܛܽܠ ܕܶܐܡܪܶܬ: ܕܰܠܡܳܐ ܠܰܝܬ ܕܶܚܠܬܶܗ ܕܰܐ‌ܠܳܗܳܐ ܒܰܐܬܪܳܐ ܗܳܢܳܐ: ܘܢܶܩܛܠܽܘܢܳܢܝ ܥܰܠ ܐܰܦܰܝ̈ ܐܰܢ̱ܬܰܬܝ.
Gen 20:12 ܒܪܰܡ ܫܰܪܺܝܪܳܐܺܝܬ݂ ܚܳܬܝ ܗܺܝ: ܒܰܪܬ ܐܳܒܝ ܘܠܳܐ ܒܰܪܬ ܐܶܡܝ: ܘܰܗܘܳܬ݂ ܠܺܝ ܐܰܢ̱ܬܬܳܐ.
Gen 20:13 ܘܰܗܘܳܐ ܕܟܰܕ݂ ܐܰܦܩܰܢܝ ܐܰ‌ܠܳܗܳܐ ܡܶܢ ܒܶܝܬ ܐܳܒܝ: ܐܶܡܪܶܬ ܠܳܗ̇: ܗܳܕ݂ܶܐ ܛܰܝܒܽܘܬ݂ܳܐ ܕܬܶܥܒܕ݂ܺܝܢ ܥܰܡܝ. ܒܟܽܠ ܐܰܬܰܪ ܕܳܐܙܺܠܝܢ ܚ̱ܢܰܢ ܠܬܰܡܳܢ : ܐܶܡܰܪ ܥܠܰܝ ܕܳܐܚܝ ܗܽܘ.
Gen 20:14 ܘܰܕ݂ܒܰܪ ܐܰܒܝܡܰܠܟ ܥܳܢ̈ܳܐ ܘܬܰܘܖ̈ܶܐ ܘܥܰܒ̈ܕܶܐ ܘܰܐܡ̈ܗܳܬܳܐ ܘܝܰܗܒ ܠܰܐܒܪܳܗܳܡ: ܘܦܰܢܺܝ ܠܶܗ ܠܣܰܪܳܐ ܐܰܢ̱ܬܬܶܗ.
Gen 20:15 ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ. ܗܳܐ ܐܰܪܥܝ ܩܕܳܡܰܝܟ. ܟܰܪ ܕܫܰܦܺܝܪ ܒܥܰܝ̈ܢܰܝܟ ܬܶܒ.
Gen 20:16 ܘܰܠܣܰܪܳܐ ܐܶܡܰܪ. ܗܳܐ ܝܶܗܒܶܬ ܐܳܠܶܦ ܕܰܟ݂ܣܶܦ ܠܰܐܚܽܘܟ݂ܝ. ܘܗܳܐ ܐܳܦ ܗܽܘ ܝܺܗܺܝܒ ܠܶܟ݂ܝ. ܚܠܳܦ ܕܚܰܦܺܝܬܝ ܥܰܝ̈ܢܶܐ ܕܟܽܠ ܕܥܰܡܝ: ܘܥܰܠ ܟܽܠܡܶܕܶܡ ܐܰܟܶܣܬܺܝܢܝ.
Gen 20:17 ܘܨܰܠܺܝ ܐܰܒܪܳܗܳܡ ܩܕܳܡ ܐܰ‌ܠܳܗܳܐ: ܘܰܐܣܺܝ ܐܰ‌ܠܳܗܳܐ ܠܰܐܒܺܝܡܰܠܟ ܘܠܰܐܢ̱ܬܬܶܗ ܘܠܰܐܡ̈ܗܳܬܶܗ ܘܺܝܠܶܕ݂̈ܝ.
Gen 20:18 ܡܶܛܽܠ ܕܡܶܐܚܰܕ ܐܶܚܰܕ݂ ܡܳܪܝܳܐ ܒܰܐܦܰܝ̈ ܟܽܠ ܡܰܪܒܥܳܐ ܕܒܶܝܬ ܐܰܒܝܡܰܠܟ: ܡܶܛܽܠ ܣܰܪܳܐ ܐܰܢ̱ܬܬܶܗ ܕܰܐܒܪܳܗܳܡ.
Gen 21:1 ܘܡܳܪܝܳܐ ܐܶܬܕܟܰܪ ܠܣܰܪܳܐ ܐܰܝܟ ܕܶܐܡܰܪ: ܘܰܥܒܰܕ݂ ܡܳܪܝܳܐ ܠܣܰܪܳܐ ܐܰܝܟ ܕܡܰܠܶܠ.
Gen 21:2 ܘܒܶܛܢܰܬ݂ ܣܰܪܳܐ ܘܝܶܠܕܰܬ݂ ܠܰܐܒܪܳܗܳܡ ܒܪܳܐ ܠܣܰܝܒܽܘܬܶܗ: ܠܙܰܒܢܳܐ ܕܡܰܠܶܠ ܥܰܡܶܗ ܐܰ‌ܠܳܗܳܐ.
Gen 21:3 ܘܰܩܪܳܐ ܐܰܒܪܳܗܳܡ ܫܶܡ ܒܪܶܗ ܕܶܐܬܺܝܠܶܕ݂ ܠܶܗ ܕܝܶܠܕܰܬ݂ ܠܶܗ ܣܰܪܳܐ ܐܺܝܣܚܳܩ.
Gen 21:4 ܘܰܓܙܰܪ ܐܰܒܪܳܗܳܡ ܠܺܐܝܣܚܳܩ ܒܪܶܗ ܒܰܪ ܬܡܳܢܝܳܐ ܝܰܘܡܺܝ̈ܢ ܐܰܝܟ ܕܦܰܩܕܶܗ ܐܰ‌ܠܳܗܳܐ.
Gen 21:5 ܘܰܐܒܪܳܗܳܡ ܒܰܪ ܡܳܐܐ ܗܘܳܐ ܫܢܺܝ̈ܢ ܟܰܕ݂ ܐܶܬܺܝܠܶܕ݂ ܠܶܗ ܐܺܝܣܚܳܩ ܒܪܶܗ.
Gen 21:6 ܘܶܐܡܪܰܬ݂ ܣܰܪܳܐ: ܚܰܕ݂ܽܘܬܳܐ ܪܰܒܬܳܐ ܥܒܰܕ݂ ܠܺܝ ܐܰ‌ܠܳܗܳܐ ܝܰܘܡܳܢܳܐ: ܟܽܠ ܕܫܳܡܰܥ ܢܶܚܕܶܐ ܠܺܝ.
Gen 21:7 ܘܶܐܡܪܰܬ݂. ܡܰܢ ܐܶܡܰܪ ܠܰܐܒܪܳܗܳܡ ܕܬܰܝܢܶܩ ܒܢܰܝ̈ܳܐ ܣܰܪܳܐ: ܕܝܶܠܕܰܬ݂ ܠܶܗ ܒܪܳܐ ܠܣܰܝܒܽܘܬܶܗ.
Gen 21:8 ܘܰܪܒܳܐ ܛܰܠܝܳܐ ܘܶܐܬܚܣܶܠ: ܘܰܥܒܰܕ݂ ܐܰܒܪܳܗܳܡ ܡܰܫܬܝܳܐ ܪܰܒܳܐ ܒܝܰܘܡܳܐ ܕܶܐܬܚܣܶܠ ܐܺܝܣܚܳܩ.
Gen 21:9 ܘܰܚܙܳܬ ܣܰܪܳܐ ܠܒܰܪ ܗܳܓ݂ܳܪ ܡܶܨܪܳܝܬܳܐ ܕܝܶܠܕܰܬ݂ ܠܰܐܒܪܳܗܳܡ ܡܓܰܚܶܟ.
Gen 21:10 ܘܶܐܡܪܰܬ݂ ܠܰܐܒܪܳܗܳܡ: ܐܰܦܶܩܶܝܗ̇ ܠܰܐܡܬܳܐ ܗܳܕ݂ܶܐ ܘܠܰܒܪܳܗ̇: ܡܶܛܽܠ ܕܠܳܐ ܢܺܐܪܰܬ ܒܰܪ ܐܰܡܬܳܐ ܗܳܢܳܐ ܥܰܡ ܒܶܪܝ ܐܺܝܣܚܳܩ.
Gen 21:11 ܘܶܐܬܒܐܶܫ ܦܶܬ݂ܓ݂ܳܡܳܐ ܛܳܒ ܒܥܰܝ̈ܢܰܝ ܐܰܒܪܳܗܳܡ ܥܰܠ ܨܒܽܘܬܳܐ ܕܰܒܪܶܗ.
Gen 21:12 ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ. ܠܳܐ ܢܶܬܒܐܶܫ ܒܥܰܝ̈ܢܰܝܟ ܥܰܠ ܛܰܠܝܳܐ ܘܥܰܠ ܐܰܡܬ݂ܳܟ݂. ܟܽܠ ܕܳܐܡܪܳܐ ܠܳܟ݂ ܣܰܪܳܐ ܫܡܰܥ ܒܩܳܠܳܗ̇: ܡܶܛܽܠ ܕܒܺܐܝܣܚܳܩ ܢܶܬܩܪܶܐ ܠܳܟ݂ ܙܰܪܥܳܐ.
Gen 21:13 ܘܳܐܦ ܒܪܳܗ̇ ܕܰܐܡܬ݂ܳܐ ܠܥܰܡܳܐ ܪܰܒܳܐ ܐܶܥܒܕ݂ܺܝܘܗܝ: ܡܶܛܽܠ ܕܙܰܪܥܳܟ݂ ܗ̱ܘ.
Gen 21:14 ܘܩܰܕܶܡ ܐܰܒܪܳܗܳܡ ܒܨܰܦܪܳܐ: ܘܰܢܣܰܒ ܠܰܚܡܳܐ ܘܪܰܩܒܳܐ ܕܡܰܝ̈ܳܐ ܘܝܰܗܒ ܠܗܳܓ݂ܳܪ: ܘܣܳܡ ܥܰܠ ܟܰܬܦܳܗ̇ ܘܰܠܛܰܠܝܳܐ: ܘܫܰܕܪܳܗ̇ ܘܶܐܙܰܠܬ݂: ܘܰܛܥܳܬ݂ ܒܡܰܕ݂ܒܪܳܐ ܕܒܺܪ ܫܒܰܥ.
Gen 21:15 ܘܰܓܡܰܪܘ ܡܰܝ̈ܳܐ ܡܶܢ ܪܰܩܒܳܐ: ܘܰܐܪܡܝܰܬ݂ܶܗ ܠܛܰܠܝܳܐ ܬܚܶܝܬ݂ ܚܰܕ݂ ܡܶܢ ܣܺܝܚ̈ܶܐ.
Gen 21:16 ܘܶܐܙܰܠܬ݂ ܘܝܶܬ݂ܒܰܬ݂ ܡܶܢ ܩܒܽܘܠ: ܐܰܪܚܩܰܬ݂ ܐܰܝܟ ܡܰܫܕܶܐ ܒܩܶܫܬܳܐ: ܡܶܛܽܠ ܕܶܐܡܪܰܬ݂ ܕܠܳܐ ܐܶܚܙܶܐ ܒܡܰܘܬܶܗ ܕܛܰܠܝܳܐ: ܘܝܶܬ݂ܒܰܬ݂ ܡܶܢ ܩܒܽܘܠ: ܘܰܐܪܺܝܡܰܬ݂ ܩܳܠܳܗ̇ ܘܰܒܟܳܬ݂.
Gen 21:17 ܘܰܫܡܰܥ ܐܰ‌ܠܳܗܳܐ ܒܩܳܠܶܗ ܕܛܰܠܝܳܐ: ܘܰܩܪܳܐ ܡܰܠܰܐܟܶܗ ܕܰܐ‌ܠܳܗܳܐ ܠܗܳܓ݂ܳܪ ܡܶܢ ܫܡܰܝܳܐ ܘܶܐܡܰܪ ܠܳܗ̇. ܡܳܐ ܠܶܟ݂ܝ ܗܳܓ݂ܳܪ: ܠܳܐ ܬܶܕ݂ܚܠܺܝܢ: ܡܶܛܽܠ ܕܰܫܡܰܥ ܐܰ‌ܠܳܗܳܐ ܒܩܳܠܶܗ ܕܛܰܠܝܳܐ ܐܰܬܰܪ ܕܗܽܘ.
Gen 21:18 ܩܽܘܡܝ ܫܩܽܘܠܝ ܠܛܰܠܝܳܐ ܘܚܰܡܣܶܢܝ ܐܺܝ̈ܕܰܝܟܝ ܒܶܗ: ܡܶܛܽܠ ܕܰܠܥܰܡܳܐ ܪܰܒܳܐ ܐܶܥܒܕ݂ܺܝܘܗܝ.
Gen 21:19 ܘܰܦܬܰܚ ܐܰ‌ܠܳܗܳܐ ܥܰܝ̈ܢܶܝܗ̇: ܘܰܚܙܳܬ݂ ܒܺܪܳܐ ܕܡܰܝ̈ܳܐ: ܘܶܐܙܰܠܬ݂ ܘܰܡܠܳܬ݂ ܪܰܩܒܳܐ ܡܰܝ̈ܳܐ ܘܰܐܫܩܝܰܬ݂ܶܗ ܠܛܰܠܝܳܐ.
Gen 21:20 ܘܰܗܘܳܐ ܐܰ‌ܠܳܗܳܐ ܥܰܡܶܗ ܥܰܡ ܛܰܠܝܳܐ: ܘܰܪܒܳܐ ܘܺܝܬܶܒ ܒܡܰܕ݂ܒܪܳܐ ܕܦܳܪܳܢ ܘܝܳܠܶܦ ܗܘܳܐ ܩܶܫܬܳܐ ܒܡܰܕ݂ܒܪܳܐ ܕܦܳܪܳܢ.
Gen 21:21 ܘܢܶܣܒܰܬ݂ ܠܶܗ ܐܶܡܶܗ ܐܰܢ̱ܬܬܳܐ ܡܶܢ ܐܰܪܥܳܐ ܕܡܶܨܪܶܝܢ.
Gen 21:22 ܘܰܗܘܳܐ ܒܙܰܒܢܳܐ ܗܰܘ: ܘܶܐܡܰܪ ܐܰܒܝܡܰܠܟ ܘܦܺܝܟܶܠ ܪܰܒ ܚܰܝܠܶܗ ܠܰܐܒܪܳܗܳܡ: ܐܰ‌ܠܳܗܳܐ ܥܰܡܳܟ݂ ܒܟܽܠ ܕܥܳܒܶܕ݂ ܐܰܢ̱ܬ.
Gen 21:23 ܘܗܳܫܳܐ ܝܺܡܰܝ ܠܺܝ ܒܰܐܠܳܗܳܐ ܗܳܪܟܳܐ. ܕܠܳܐ ܬܕܰܓܶܠ ܒܺܝ ܘܰܒܛܽܘܗܡܝ ܘܰܒܫܰܪܒܬܝ: ܘܰܐܝܟ ܛܰܝܒܽܘܬ݂ܳܐ ܕܥܶܒܕܶܬ ܥܰܡܳܟ݂ ܥܒܶܕ݂ ܥܰܡܝ ܘܥܰܡ ܐܰܪܥܳܐ ܕܰܥܡܰܪܬ ܒܳܗ̇.
Gen 21:24 ܘܶܐܡܰܪ ܐܰܒܪܳܗܳܡ: ܐܶܢܳܐ ܐܺܡܶܐ.
Gen 21:25 ܘܰܐܟܶܣ ܐܰܒܪܳܗܳܡ ܠܰܐܒܺܝܡܰܠܟ ܥܰܠ ܨܒܽܘܬܳܐ ܕܒܺܪܳܐ ܕܡܰܝ̈ܳܐ: ܕܰܚܦܰܪܘ ܥܰܒܕܰܘ̈ܗܝ ܕܰܐܒܪܳܗܳܡ: ܘܫܰܩܠܽܘܗ̇ ܥܰܒܕܰܘ̈ܗܝ ܕܰܐܒܺܝܡܰܠܟ.
Gen 21:26 ܘܶܐܡܰܪ ܐܰܒܝܡܰܠܟ: ܠܳܐ ܝܶܕ݂ܥܶ݀ܬ݂ ܡܰܢܽܘ ܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ: ܘܳܐܦ ܠܳܐ ܚܰܘܺܝܬܳܢܝ. ܘܳܐܦ ܐܶܢܳܐ ܠܳܐ ܫܶܡܥܶ݀ܬ݂ ܐܶܠܳܐ ܐܶܢ ܝܰܘܡܳܢܳܐ.
Gen 21:27 ܘܰܕ݂ܒܰܪ ܐܰܒܪܳܗܳܡ ܥܳܢ̈ܳܐ ܘܬܰܘܖ̈ܶܐ ܘܝܰܗܒ ܠܰܐܒܺܝܡܰܠܟ: ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ.
Gen 21:28 ܘܰܐܩܺܝܡ ܐܰܒܪܳܗܳܡ ܫܒܰܥ ܦܰܖ̈ܳܬ݂ܳܐ ܕܥܳܢ̈ܳܐ ܒܰܠܚܽܘܕܰܝܗܶܝܢ.
Gen 21:29 ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ: ܡܳܢܳܐ ܐܶܢܶܝܢ ܗܳܠܶܝܢ ܫܒܰܥ ܦܰܖ̈ܳܬ݂ܳܐ ܕܥܳܢ̈ܳܐ ܕܰܐܩܺܝܡܬ ܒܰܠܚܽܘܕܰܝܗܶܝܢ.
Gen 21:30 ܘܶܐܡܰܪ ܕܰܫܒܰܥ ܦܰܖ̈ܳܬ݂ܳܐ ܕܬܶܣܰܒ ܡܶܢ ܐܺܝܕܰܝ̈ ܡܶܛܽܠ ܕܬܶܗܘܶܐ ܠܺܝ ܠܣܳܗܕܽܘܬܳܐ ܕܚܶܦܪܶܬ݂ ܒܺܪܳܐ ܗܳܕ݂ܶܐ.
Gen 21:31 ܡܶܛܽܠ ܗܳܢܳܐ ܩܪܳܐ ܠܰܐܬܪܳܐ ܗܰܘ ܒܺܪ ܫܒܰܥ: ܡܶܛܽܠ ܕܬܰܡܳܢ ܝܺܡܰܘ ܬܖ̈ܰܝܗܽܘܢ.
Gen 21:32 ܘܰܐܩܺܝܡܘ ܩܝܳܡܳܐ ܒܒܺܪ ܫܒܰܥ: ܘܩܳܡ ܐܰܒܝܡܰܠܟ ܘܦܺܝܟܶܠ ܪܰܒ ܚܰܝܠܶܗ: ܘܰܗܦܰܟ݂ܘ ܠܰܐܪܥܳܐ ܕܰܦܠܶܫܬܳܝ̈ܶܐ.
Gen 21:33 ܘܰܢܨܰܒ ܐܰܒܪܳܗܳܡ ܢܶܨܒܬܳܐ ܒܒܺܪ ܫܒܰܥ: ܘܰܩܪܳܐ ܬܰܡܳܢ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܥܳܠ̈ܡܶܐ.
Gen 21:34 ܘܰܥܡܰܪ ܐܰܒܪܳܗܳܡ ܒܰܐܪܥܳܐ ܕܰܦܠܶܫܬܳܝ̈ܶܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
Gen 22:1 ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܰ‌ܠܳܗܳܐ ܢܰܣܺܝ ܠܰܐܒܪܳܗܳܡ ܘܶܐܡܰܪ ܠܶܗ: ܐܰܒܪܳܗܳܡ: ܘܶܐܡܰܪ ܗܳܐ ܐܶܢܳܐ.
Gen 22:2 ܘܶܐܡܰܪ ܠܶܗ. ܕܒܰܪ ܠܰܒܪܳܟ݂ ܠܺܝܚܺܝܕ݂ܳܝܳܟ݂ ܕܪܳܚܶܡ ܐܰܢ̱ܬ ܠܺܐܝܣܚܳܩ: ܘܙܶܠ ܠܳܟ݂ ܠܰܐܪܥܳܐ ܕܳܐܡܽܘܖ̈ܳܝܶܐ: ܘܰܐܣܶܩܳܝܗܝ ܬܰܡܳܢ ܠܰܥܠܳܬܳܐ ܥܰܠ ܚܰܕ݂ ܡܶܢ ܛܽܘܖ̈ܶܐ ܕܺܐܡܰܪ ܠܳܟ.
Gen 22:3 ܘܩܰܕܶܡ ܐܰܒܪܳܗܳܡ ܒܨܰܦܪܳܐ ܘܰܐܪܡܺܝ ܥܰܠ ܚܡܳܪܶܗ: ܘܰܕ݂ܒܰܪ ܠܰܬܪܶܝܢ ܥܠܰܝ̈ܡܰܘܗܝ ܥܰܡܶܗ ܘܠܺܐܝܣܚܳܩ ܒܪܶܗ: ܘܨܰܠܰܚ ܩܰܝ̈ܣܶܐ ܠܰܥܠܳܬܳܐ: ܘܩܳܡ ܐܶܙܰܠ ܠܰܐܬ݂ܪܳܐ ܕܶܐܡܰܪ ܠܶܗ ܐܰ‌ܠܳܗܳܐ.
Gen 22:4 ܘܰܠܝܰܘܡܳܐ ܬܠܺܝܬ݂ܝܳܐ ܐܰܪܺܝܡ ܐܰܒܪܳܗܳܡ ܥܰܝܢܰܘ̈ܗܝ ܘܰܚܙܳܝܗܝ ܠܰܐܬ݂ܪܳܐ ܗܰܘ ܡܶܢ ܪܽܘܚܩܳܐ.
Gen 22:5 ܘܶܐܡܰܪ ܠܰܥܠܰܝܡܰܘ̈ܗܝ: ܦܽܘܫܘ ܠܟܽܘܢ ܗܳܪܟܳܐ ܠܘܳܬ݂ ܚܡܳܪܳܐ: ܘܶܐܢܳܐ ܘܛܰܠܝܳܐ ܢܺܐܙܰܠ ܥܕܰܡܳܐ ܠܗܳܪܟܳܐ: ܢܶܣܓܽܘܕ ܘܢܶܗܦܽܘܟ݂ ܠܘܳܬ݂ܟܽܘܢ.
Gen 22:6 ܘܰܢܣܰܒ ܐܰܒܪܳܗܳܡ ܩܰܝ̈ܣܶܐ ܠܰܥܠܳܬܳܐ: ܘܣܳܡ ܥܰܠ ܐܺܝܣܚܳܩ ܒܪܶܗ: ܘܰܢܣܰܒ ܒܺܐܝܕ݂ܶܗ ܢܽܘܪܳܐ ܘܣܰܟܺܝܢܳܐ: ܘܶܐܙܰܠܘ ܬܖ̈ܰܝܗܽܘܢ ܐܰܟ݂ܚܕ݂ܳܐ.
Gen 22:7 ܘܶܐܡܰܪ ܐܺܝܣܚܳܩ ܠܰܐܒܪܳܗܳܡ ܐܰܒܽܘܗܝ: ܘܶܐܡܰܪ ܐܰܒܳܐ: ܘܶܐܡܰܪ : ܗܳܐ ܐܶܢܳܐ ܒܶܪܝ ܘܶܐܡܰܪ ܠܶܗ: ܗܳܐ ܢܽܘܪܳܐ ܘܩܰܝ̈ܣܶܐ: ܐܰܝܟܰܘ ܐܶܡܪܳܐ ܠܰܥܠܳܬܳܐ.
Gen 22:8 ܘܶܐܡܰܪ ܐܰܒܪܳܗܳܡ: ܐܰ‌ܠܳܗܳܐ ܢܶܚܙܶܐ ܠܶܗ ܐܶܡܪܳܐ ܠܰܥܠܳܬܳܐ ܒܶܪܝ: ܘܶܐܙܰܠܘ ܬܖ̈ܰܝܗܽܘܢ ܐܰܟ݂ܚܕ݂ܳܐ.
Gen 22:9 ܘܶܐܬ݂ܰܘ ܠܰܐܬ݂ܪܳܐ ܕܶܐܡܰܪ ܠܶܗ ܐܰ‌ܠܳܗܳܐ: ܘܰܒܢܳܐ ܬܰܡܳܢ ܐܰܒܪܳܗܳܡ ܡܰܕܒܚܳܐ: ܘܰܣܕܰܪ ܩܰܝ̈ܣܶܐ: ܘܦܰܟ݂ܪܶܗ ܠܺܐܝܣܚܳܩ ܒܪܶܗ: ܘܣܳܡܶܗ ܥܰܠ ܡܰܕܒܚܳܐ ܠܥܶܠ ܡܶܢ ܩܰܝ̈ܣܶܐ.
Gen 22:10 ܘܰܐܘܫܶܛ ܐܺܝܕ݂ܶܗ ܐܰܒܪܳܗܳܡ: ܘܰܢܣܰܒ ܣܰܟܺܝܢܳܐ ܠܡܶܟ݂ܣܶܗ ܠܰܒܪܶܗ.
Gen 22:11 ܘܰܩܪܳܐ ܠܶܗ ܡܰܠܰܐܟܶܗ ܕܰܐ‌ܠܳܗܳܐ ܡܶܢ ܫܡܰܝܳܐ ܘܶܐܡܰܪ: ܐܰܒܪܳܗܳܡ: ܐܰܒܪܳܗܳܡ: ܘܶܐܡܰܪ ܗܳܐ ܐܶܢܳܐ.
Gen 22:12 ܘܶܐܡܰܪ ܠܶܗ: ܠܳܐ ܬܰܘܫܶܛ ܐܺܝܕ݂ܳܟ݂ ܥܰܠ ܛܰܠܝܳܐ: ܘܠܳܐ ܬܶܥܒܶܕ݂ ܠܶܗ ܡܶܕܶܡ: ܡܶܛܽܠ ܕܗܳܫܳܐ ܐܰܘܕܰܥܬ ܕܕܳܚܠܶܗ̇ ܐܰܢ̱ܬ ܕܰܐ‌ܠܳܗܳܐ: ܘܠܳܐ ܚܣܰܟ݂ܬ ܠܰܒܪܳܟ݂ ܠܺܝܚܺܝܕ݂ܳܟ݂ ܡܶܢܝ.
Gen 22:13 ܘܰܐܪܺܝܡ ܐܰܒܪܳܗܳܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܕܶܟ݂ܪܳܐ ܚܰܕ݂ ܐܰܚܺܝܕ݂ ܒܣܰܘܟܬܳܐ ܒܩܰܖ̈ܢܳܬܶܗ: ܘܶܐܙܰܠ ܐܰܒܪܳܗܳܡ ܘܢܰܣܒܶܗ ܠܕ݂ܶܟ݂ܪܳܐ: ܘܰܐܣܩܶܗ ܠܰܥܠܳܬܳܐ ܚܠܳܦ ܒܪܶܗ.
Gen 22:14 ܘܰܩܪܳܐ ܐܰܒܪܳܗܳܡ ܫܡܶܗ ܕܰܐܬ݂ܪܳܐ ܗܰܘ: ܡܳܪܝܳܐ ܢܶܚܙܶܐ: ܕܶܐܬ݂ܶܐܡܰܪ ܝܰܘܡܳܢܳܐ ܒܛܽܘܪܳܐ ܗܳܢܳܐ ܡܳܪܝܳܐ ܢܶܚܙܶܐ.
Gen 22:15 ܘܰܩܪܳܐ ܡܰܠܰܐܟܶܗ ܕܰܐ‌ܠܳܗܳܐ ܠܰܐܒܪܳܗܳܡ ܕܬܰܪܬܶܝܢ ܙܰܒܢܺܝ̈ܢ ܡܶܢ ܫܡܰܝܳܐ: ܘܶܐܡܰܪ.
Gen 22:16 ܒܺܝ ܝܺܡܺܝܬ݂ ܐܳܡܰܪ ܡܳܪܝܳܐ. ܚܠܳܦ ܕܰܥܒܰܕܬ ܦܶܬ݂ܓ݂ܳܡܳܐ ܗܳܢܳܐ: ܘܠܳܐ ܚܣܰܟ݂ܬ ܠܰܒܪܳܟ݂ ܠܺܝܚܺܝܕ݂ܳܟ݂ ܡܶܢܝ.
Gen 22:17 ܡܒܰܪܳܟ݂ܽܘ ܐܶܒܰܪܟ݂ܳܟ: ܘܡܰܣܓܳܝܽܘ ܐܰܣܓܶܐ ܙܰܪܥܳܟ݂ ܐܰܝܟ ܟܰܘ̈ܟܒܰܝ ܫܡܰܝܳܐ: ܘܰܐܝܟ ܚܳܠܳܐ ܕܥܰܠ ܣܶܦܬ݂ܶܗ ܕܝܰܡܳܐ: ܘܢܺܐܪܰܬ݂ ܙܰܪܥܳܟ݂ ܐܰܖ̈ܥܳܬܳܐ ܕܰܒܥܶܠܕܒܳܒܰܘ̈ܗܝ.
Gen 22:18 ܘܢܶܬ݂ܒܰܪܟ݂ܽܘܢ ܒܙܰܪܥܳܟ݂ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܚܠܳܦ ܕܰܫܡܰܥܬ ܒܩܳܠܝ.
Gen 22:19 ܘܰܗܦܰܟ݂ ܐܰܒܪܳܗܳܡ ܠܘܳܬ݂ ܥܠܰܝܡܰܘ̈ܗܝ: ܘܩܳܡܘ ܘܶܐܙܰܠܘ ܐܰܟ݂ܚܕ݂ܳܐ ܠܒܺܪ ܫܒܰܥ. ܘܺܝܬܶܒ ܐܰܒܪܳܗܳܡ ܒܒܺܪ ܫܒܰܥ.
Gen 22:20 ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܘܶܐܬ݂ܚܰܘܺܝ ܠܰܐܒܪܳܗܳܡ ܘܶܐܡܰܪ ܠܶܗ: ܗܳܐ ܝܶܠܕܰܬ݂ ܡܶܠܟܳܐ ܐܳܦ ܗܺܝ ܒܢܰܝ̈ܳܐ ܠܢܳܚܽܘܪ ܐܰܚܽܘܟ.
Gen 22:21 ܠܥܽܘܨ ܒܽܘܟ݂ܪܶܗ ܘܰܠܒܽܘܙ ܐܰܚܽܘܗܝ: ܘܠܰܩܡܽܘܐܶܝܠ ܐܰܒܽܘܗܝ ܕܳܐܪܳܡ.
Gen 22:22 ܘܰܠܟ݂ܳܣܳܪ: ܘܰܠܚܰܙܽܘ. ܘܰܠܦܰܠܪܰܫ: ܘܰܠܝܰܪܠܰܦ: ܘܠܰܒܬ݂ܽܘܐܶܝܠ.
Gen 22:23 ܘܰܒܬ݂ܽܘܐܶܝܠ ܐܰܘܠܶܕ ܠܪܰܦܩܰܐ: ܬܡܳܢܝܳܐ ܗܳܠܶܝܢ ܝܶܠܕܰܬ݂ ܡܶܠܟܳܐ ܠܢܳܚܽܘܪ ܐܰܚܽܘܗܝ ܕܰܐܒܪܳܗܳܡ.
Gen 22:24 ܘܰܕ݂ܪܽܘܟ݂ܬܶܗ ܫܡܳܗ̇ ܪܽܘܡܳܐ: ܘܝܶܠܕܰܬ݂ ܐܳܦ ܗܺܝ ܠܛܳܒܳܚ: ܘܰܠܓܳܚܳܡ: ܘܰܠܬ݂ܰܚܳܫ: ܘܰܠܡܰܥܟܳܐ.
Gen 23:1 ܘܰܗܘܰܘ ܚܰܝ݂ܶܝ݂̈ܗ̇ ܕܣܰܪܳܐ ܡܳܐܐ ܘܥܶܣܪܺܝܢ ܘܰܫܒܰܥ ܫܢܺܝ̈ܢ: ܫܢܰܝ̈ܳܐ ܕܰܚܝܳܬ݂ ܣܰܪܳܐ.
Gen 23:2 ܘܡܺܝܬܰܬ݂ ܣܰܪܳܐ ܒܩܽܘܪܝܰܬ݂ ܓܰܢ̱ܒܳܖ̈ܶܐ: ܗܺܝ ܗܺܝ ܚܶܒܪܽܘܢ ܕܒܰܐܪܥܳܐ ܕܰܟ݂ܢܰܥܢ: ܘܶܐܬ݂ܳܐ ܐܰܒܪܳܗܳܡ ܠܡܰܪܩܳܕ݂ܽܘ ܥܰܠ ܣܰܪܳܐ ܘܰܠܡܶܒܟܝܳܗ̇.
Gen 23:3 ܘܩܳܡ ܐܰܒܪܳܗܳܡ ܡܶܢ ܩܕܳܡ ܡܺܝܬ݂ܬܶܗ: ܘܡܰܠܶܠ ܥܰܡ ܒܢܰܝ̈ ܚܺܝܬ ܘܶܐܡܰܪ ܠܗܽܘܢ.
Gen 23:4 ܥܳܡܽܘܪܳܐ ܐ̱ܢܳܐ ܘܬܰܘܬܳܒܳܐ ܥܰܡܟܽܘܢ. ܗܰܒܘ ܠܺܝ ܝܳܪܬܽܘܬܳܐ ܕܩܰܒܪܳܐ ܥܰܡܟܽܘܢ: ܘܶܐܩܒܽܘܪ ܡܺܝܬܰܬܝ ܡܶܢ ܩܕ݂ܳܡܰܝ.
Gen 23:5 ܘܰܥܢܰܘ ܒܢܰܝ̈ ܚܺܝܬ ܘܶܐܡܰܪܘ ܠܰܐܒܪܳܗܳܡ.
Gen 23:6 ܫܡܰܥܰܝܢ ܡܳܪܰܢ: ܪܰܒܳܐ ܐܰܢ̱ܬ ܕܰܐ‌ܠܳܗܳܐ ܒܰܝܢܳܬܰܢ: ܒܓܶܒܝܳܐ ܕܩܰܒܖ̈ܰܝܢ ܩܒܽܘܪ ܡܺܝܬ݂ܬܳܟ݂ ܐ̱ܢܳܫ ܡܶܢܰܢ ܠܳܐ ܢܶܟܠܶܐ ܩܰܒܪܶܗ ܡܶܢܳܟ݂ ܠܡܶܩܒܰܪ ܡܺܝܬ݂ܬܳܟ.
Gen 23:7 ܘܩܳܡ ܐܰܒܪܳܗܳܡ ܘܰܣܓܶܕ݂ ܠܥܰܡܳܐ ܕܰܐܪܥܳܐ ܠܰܒܢܰܝ̈ ܚܺܝܬ: ܘܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ.
Gen 23:8 ܐܶܢ ܨܳܒ̈ܝܳܢ ܢܰܦ̈ܫܳܬ݂ܟ݂ܽܘܢ ܕܶܐܩܒܽܘܪ ܡܺܝܬܰܬܝ ܡܶܢ ܩܕ݂ܳܡܰܝ: ܫܽܘܡܥܽܘܢܝ: ܘܰܒܥܰܘ ܠܺܝ ܡܶܢ ܥܶܦܪܽܘܢ ܒܰܪ ܨܳܚܳܪ.
Gen 23:9 ܘܢܶܬܶܠ ܠܺܝ ܡܥܰܪܬܳܐ ܐܰܥܺܝܦܬܳܐ ܕܺܝܠܶܗ ܕܒܰܣܛܰܪ ܚܰܩܠܶܗ ܒܟܶܣܦܳܐ ܫܰܠܡܳܐ ܢܶܬܠܺܝܗ̇ ܠܺܝ ܒܰܝܢܳܬ݂ܟ݂ܽܘܢ ܠܝܽܘܪܬ݂ܳܢܳܐ ܕܩܰܒܪܳܐ.
Gen 23:10 ܘܥܶܦܪܽܘܢ ܝܳܬܶܒ ܒܓܰܘ ܒܢܰܝ̈ ܚܺܝܬ݂: ܘܰܥܢܳܐ ܥܶܦܪܽܘܢ ܚܺܝܬܳܝܳܐ ܘܶܐܡܰܪ ܠܰܐܒܪܳܗܳܡ ܩܕܳܡ ܒܢܰܝ̈ ܚܺܝܬ݂ ܘܰܩܕܳܡ ܟܽܠ ܥܳܐܠܰܝ̈ ܬܰܪܥܳܐ ܕܰܩܪܺܝܬܶܗ.
Gen 23:11 ܘܶܐܡܰܪ: ܠܳܐ ܡܳܪܝ: ܫܡܰܥܰܝܢܝ: ܚܰܩܠܳܐ ܝܶܗܒܶܬ݂ ܠܳܟ: ܘܰܡܥܰܪܬܳܐ ܕܒܳܗ̇ ܠܳܟ݂ ܝܰܗܒܬܳܗ̇: ܩܕܳܡ ܒܢܰܝ̈ ܥܰܡܝ ܝܰܗܒܬܳܗ̇ ܠܳܟ: ܩܒܽܘܪ ܡܺܝܬ݂ܬܳܟ݂.
Gen 23:12 ܘܰܣܓܶܕ݂ ܐܰܒܪܳܗܳܡ ܩܕܳܡ ܥܰܡܳܐ ܕܰܐܪܥܳܐ.
Gen 23:13 ܘܶܐܡܰܪ ܠܥܶܦܪܽܘܢ ܩܕܳܡ ܥܰܡܳܐ ܕܰܐܪܥܳܐ: ܐܶܢ ܨܳܒܶܐ ܐܰܢ̱ܬ ܫܡܰܥܰܝܢܝ: ܐܶܬܶܠ ܠܳܟ݂ ܟܶܣܦܳܐ ܕܡܰܝ̈ ܚܰܩܠܳܐ ܣܰܒ ܡܶܢܝ: ܘܶܐܩܒܽܘܪ ܡܺܝܬܰܬܝ ܬܰܡܳܢ.
Gen 23:14 ܘܰܥܢܳܐ ܥܶܦܪܽܘܢ ܘܶܐܡܰܪ ܠܰܐܒܪܳܗܳܡ.
Gen 23:15 ܡܳܪܝ ܫܡܰܥܰܝܢܝ: ܐܰܪܥܳܐ ܐܰܪܒܰܥܡܳܐܐ ܐܶܢܽܘܢ ܡܰܬܩ̈ܳܠܺܝܢ ܕܟܶܣܦܳܐ: ܒܰܝ̈ܢܰܝ ܘܠܳܟ݂ ܡܳܢܳܐ ܗ̱ܝ: ܘܡܺܝܬܬܳܟ ܩܒܽܘܪ.
Gen 23:16 ܘܰܫܡܰܥ ܐܰܒܪܳܗܳܡ ܠܥܶܦܪܽܘܢ: ܘܰܬܩܰܠ ܐܰܒܪܳܗܳܡ ܠܥܶܦܪܽܘܢ ܟܶܣܦܳܐ ܕܡܰܠܶܠ ܩܕܳܡ ܒܢܰܝ̈ ܚܺܝܬ݂: ܐܰܪܒܰܥܡܳܐܐ ܡܰܬܩ̈ܳܠܺܝܢ ܕܟܶܣܦܳܐ ܕܢܳܦܰܩ ܠܬܰܓܳܪܳܐ.
Gen 23:17 ܘܩܳܡܰܬ݂ ܚܰܩܠܳܐ ܕܥܶܦܪܽܘܢ ܕܒܰܐܥܺܝܦܬܳܐ ܕܰܩܕܳܡ ܡܰܡܪܶܐ: ܚܰܩܠܳܐ ܕܰܡܥܰܪܬܳܐ: ܘܰܡܥܰܪܬܳܐ ܕܒܳܗ̇: ܘܟܽܠܗܽܘܢ ܐܺܝ̈ܠܳܢܶܐ ܕܰܒܚܰܩܠܳܐ ܕܒܰܬܚܽܘܡܳܐ ܟܰܕ݂ ܚܳܕܪܳܐ.
Gen 23:18 ܠܰܐܒܪܳܗܳܡ ܐܶܙܕܰܒܰܢܘ ܩܕܳܡ ܒܢܰܝ̈ ܚܺܝܬ݂: ܘܰܩܕܳܡ ܟܽܠ ܥܳܐܠܰܝ̈ ܬܰܪܥܳܐ ܕܰܩܪܺܝܬܶܗ.
Gen 23:19 ܡܶܢ ܒܳܬܰܪܟܶܢ ܩܒܰܪ ܐܰܒܪܳܗܳܡ ܠܣܰܪܳܐ ܐܰܢ̱ܬܬܶܗ: ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ ܕܰܩܕܳܡ ܡܰܡܪܶܐ: ܗܺܝ ܗ̱ܝ ܚܶܒܪܽܘܢ ܕܒܰܐܪܥܳܐ ܕܰܟܢܰܥܢ.
Gen 23:20 ܘܩܳܡܰܬ݂ ܚܰܩܠܳܐ ܕܰܡܥܰܪܬܳܐ ܘܰܡܥܰܪܬܳܐ ܕܒܳܗ̇: ܠܰܐܒܪܳܗܳܡ ܠܝܽܘܪܬ݂ܳܢܳܐ ܕܩܰܒܪܳܐ ܡܶܢ ܠܘܳܬ ܒܢܰܝ̈ ܚܺܝܬ݂. 
Gen 24:1 ܘܰܐܒܪܳܗܳܡ ܣܐܶܒ ܘܥܰܠ ܒܰܫܢܰܝ̈ܳܐ: ܘܡܳܪܝܳܐ ܒܰܪܶܟ ܠܰܐܒܪܳܗܳܡ ܒܟܽܠ.
Gen 24:2 ܘܰܩܪܳܐ ܐܰܒܪܳܗܳܡ ܠܥܰܒܕܶܗ ܣܳܒܳܐ ܪܰܒ ܒܰܝܬܶܗ ܕܫܰܠܺܝܛ ܒܟܽܠ ܕܺܐܝܬ݂ ܠܶܗ: ܘܶܐܡܰܪ ܠܶܗ: ܣܺܝܡ ܐܺܝܕ݂ܳܟ݂ ܬܚܶܝܬ݂ ܚܰܨܝ.
Gen 24:3 ܘܰܐܘܡܶܝܟ݂ ܒܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܘܰܐܠܳܗܳܐ ܕܰܐܪܥܳܐ: ܕܠܳܐ ܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܒܢ̈ܳܬ݂ ܟܢܰܥܢܳܝ̈ܶܐ ܕܝܳܬܶܒ ܐ̱ܢܳܐ ܒܰܝܢܳܬ݂ܗܽܘܢ.
Gen 24:4 ܐܶܠܳܐ ܠܰܐܪܥܝ ܘܰܠܬ݂ܰܘ̈ܠܕ݂ܳܬ݂ܝ ܙܶܠ: ܘܣܰܒ ܐܰܢ̱ܬܬܳܐ ܠܒܶܪܝ ܐܺܝܣܚܳܩ.
Gen 24:5 ܘܶܐܡܰܪ ܠܶܗ ܥܰܒܕܳܐ: ܘܶܐܢ ܠܳܐ ܬܶܨܒܶܐ ܐܰܢ̱ܬܬܳܐ ܠܡܶܐܬܳܐ ܒܳܬ݂ܪܝ ܠܰܐܪܥܳܐ ܗܳܕ݂ܶܐ: ܡܰܗܦܳܟ݂ܽܘ ܐܰܗܦܟܺܝܘܗܝ ܠܰܒܪܳܟ݂ ܠܰܐܪܥܳܐ ܕܰܢܦܰܩܬ ܡܶܢ ܬܰܡܳܢ.
Gen 24:6 ܘܶܐܡܰܪ ܠܶܗ ܐܰܒܪܳܗܳܡ: ܐܶܙܕܰܗܪ ܠܳܟ݂ ܕܰܠܡܳܐ ܬܰܗܦܶܟ ܠܒܶܪܝ ܠܬܰܡܳܢ.
Gen 24:7 ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܕܕܰܒܪܰܢܝ ܡܶܢ ܬܰܡܳܢ: ܡܶܢ ܒܶܝܬ݂ ܐܳܒܝ: ܘܡܶܢ ܐܰܪܥܳܐ ܕܬ݂ܰܘ̈ܠܕ݂ܳܬ݂ܝ: ܘܕܶܐܡܰܪ ܠܺܝ: ܘܕܰܐܩܺܝܡ ܠܺܝ: ܕܰܠܙܰܪܥܳܟ݂ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ : ܗܽܘ ܢܫܰܕܰܪ ܡܰܠܰܐܟܶܗ ܩܕܳܡܰܝܟ: ܘܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܬܰܡܳܢ.
Gen 24:8 ܘܶܐܢ ܠܳܐ ܬܶܬܛܦܺܝܣ ܐܰܢ̱ܬܬܳܐ ܠܡܶܐܬܳܐ ܥܰܡܳܟ݂: ܗܘܺܝܬ ܙܰܟܳܝ ܡܶܢ ܡܰܘܡܬ݂ܝ ܗܳܕ݂ܶܐ: ܒܰܠܚܽܘܕ݂ ܠܒܶܪܝ ܠܳܐ ܬܰܗܦܶܟ ܠܬܰܡܳܢ.
Gen 24:9 ܘܣܳܡ ܥܰܒܕܳܐ ܐܺܝܕ݂ܶܗ ܬܚܶܝܬ݂ ܚܰܨܶܗ ܕܰܐܒܪܳܗܳܡ ܡܳܪܶܗ: ܘܺܝܡܳܐ ܠܶܗ ܥܰܠ ܦܶܬ݂ܓ݂ܳܡܳܐ ܗܳܢܳܐ.
Gen 24:10 ܘܰܕ݂ܒܰܪ ܥܰܒܕܳܐ ܥܶܣܪܳܐ ܓܰܡ̈ܠܺܝܢ ܡܶܢ ܓܰܡ̈ܠܶܐ ܕܡܳܪܶܗ ܘܶܐܙܰܠ: ܘܡܶܢ ܟܽܠ ܛܽܘܒܳܐ ܕܡܳܪܶܗ ܒܺܐܝܕ݂ܶܗ: ܘܩܳܡ ܐܶܙܰܠ ܠܳܐܪܳܡ ܢܰܗܖ̈ܺܝܢ ܠܰܩܪܺܝܬ݂ܳܐ ܕܢܳܚܽܘܪ.
Gen 24:11 ܘܰܐܒܪܶܟ ܓܰܡ̈ܠܰܘܗܝ ܠܒܰܪ ܡܶܢ ܩܪܺܝܬ݂ܳܐ: ܥܰܠ ܒܺܪܳܐ ܕܡܰܝ̈ܳܐ ܠܥܶܕܳܢ ܪܰܡܫܳܐ: ܠܥܶܕܳܢ ܕܢܳܦ̈ܩܳܢ ܡܳܠ̈ܝܳܬ݂ ܡܰܝ̈ܳܐ.
Gen 24:12 ܘܨܰܠܺܝ ܘܶܐܡܰܪ: ܡܳܪܝܳܐ ܐܰܠܳܗܶܗ ܕܡܳܪܝ ܐܰܒܪܳܗܳܡ: ܛܰܝܶܒ ܩܕ݂ܳܡܰܝ ܝܰܘܡܳܢܳܐ: ܘܰܥܒܶܕ݂ ܛܰܝܒܽܘܬ݂ܳܐ ܥܰܡ ܡܳܪܝ ܐܰܒܪܳܗܳܡ.
Gen 24:13 ܗܳܐ ܐܶܢܳܐ ܩܳܐܶܡ ܐ̱ܢܳܐ ܥܰܠ ܒܺܪܳܐ ܕܡܰܝ̈ܳܐ: ܘܰܒܢ̈ܳܬ݂ ܐ̱ܢܳܫܰܝ̈ ܩܪܺܝܬ݂ܳܐ ܢܳܦ̈ܩܳܢ ܠܡܶܡܠܳܐ ܡܰܝ̈ܳܐ.
Gen 24:14 ܘܰܥܠܰܝܡܬܳܐ ܕܺܐܡܰܪ ܠܳܗ̇: ܐܰܪܟܶܢ ܠܺܝ ܩܽܘܠܬܶܟ݂ܝ ܕܶܐܫܬܶܐ: ܘܬܺܐܡܰܪ ܠܺܝ ܐܶܫܬܰܝ ܘܳܐܦ ܠܓܰܡ̈ܠܰܝܟ ܐܰܫܩܳܐ: ܗܺܝ ܗܺܝ ܕܛܰܝܶܒܬ ܠܥܰܒܕܳܟ݂ ܐܺܝܣܚܳܩ: ܘܰܒܗܳܕ݂ܶܐ ܐܶܕܰܥ ܕܥܳܒܶܕ݂ ܐܰܢ̱ܬ ܛܰܝܒܽܘܬ݂ܳܐ ܘܩܽܘܫܬܳܐ ܥܰܡ ܡܳܪܝ.
Gen 24:15 ܘܗܽܘ ܥܕ݂ܰܟܺܝܠ ܠܳܐ ܫܰܠܶܡ ܠܰܡܡܰܠܳܠܽܘ: ܘܗܳܐ ܪܰܦܩܰܐ ܢܶܦܩܰܬ݂ ܕܶܐܬ݂ܺܝܠܕܰܬ݂ ܠܰܒܬ݂ܽܘܐܶܝܠ ܒܰܪ ܡܶܠܟܳܐ ܐܰܢ̱ܬܰܬ݂ ܢܳܚܽܘܪ ܐܰܚܽܘܗܝ ܕܰܐܒܪܳܗܳܡ: ܘܩܽܘܠܬܳܐ ܥܰܠ ܟܰܬ݂ܦܳܗ̇.
Gen 24:16 ܘܰܥܠܰܝܡܬܳܐ ܫܰܦܺܝܪܳܐ ܗܘܳܬ݂ ܒܚܶܙܘܳܐ ܛܳܒ: ܒܬ݂ܽܘܠܬܳܐ ܕܓܰܒܪܳܐ ܠܳܐ ܝܰܕ݂ܥܳܗ̇: ܘܢܶܚܬܰܬ݂ ܠܒܺܪܳܐ: ܘܰܡܠܳܬ݂ ܩܽܘܠܬܳܐ ܘܣܶܠܩܰܬ݂.
Gen 24:17 ܘܰܪܗܶܛ ܥܰܒܕܳܐ ܠܽܐܘܪܥܳܗ̇: ܘܶܐܡܰܪ ܠܳܗ̇: ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ.
Gen 24:18 ܘܶܐܡܪܰܬ݂ ܠܶܗ: ܐܶܫܬܰܝ ܡܳܪܝ: ܘܶܐܣܬܰܪܗܒܰܬ݂ ܘܰܐܚܬܰܬ݂ ܩܽܘܠܬܳܐ ܥܰܠ ܐܺܝ̈ܕܶܝܗ̇: ܘܰܐܫܩܝܰܬ݂ܶܗ.
Gen 24:19 ܘܓܰܡܪܰܬ݂ ܠܡܰܫܩܳܝܽܘܬܶܗ: ܘܶܐܡܪܰܬ݂: ܐܳܦ ܠܓܰܡ̈ܠܰܝܟ ܐܶܡܠܶܐ ܥܕܰܡܳܐ ܕܢܶܫܠܡܽܘܢ ܠܡܶܫܬܳܐ.
Gen 24:20 ܘܶܐܣܬܰܪܗܒܰܬ݂ ܘܢܶܦܨܰܬ݂ ܩܽܘܠܬܳܗ̇ ܠܫܶܩܝܳܐ: ܘܪܶܗܛܰܬ ܬܽܘܒ ܠܒܺܪܳܐ ܠܡܶܡܠܳܐ: ܘܰܡܠܳܬ݂ ܠܟܽܠܗܽܘܢ ܓܰܡܠܰܘ̈ܗܝ.
Gen 24:21 ܘܓܰܒܪܳܐ ܡܰܫܩܶܐ ܘܡܶܬ݂ܒܰܩܶܐ ܒܳܗ̇: ܘܰܡܟܰܬܰܪ ܠܡܶܕܰܥ: ܐܶܢ ܐܰܨܠܰܚ ܡܳܪܝܳܐ ܐܽܘܪܚܶܗ: ܐܰܘ ܠܳܐ.
Gen 24:22 ܘܟܰܕ݂ ܓܡܰܪܘ ܓܰܡ̈ܠܶܐ ܠܡܶܫܬܳܐ: ܢܣܰܒ ܥܰܒܕܳܐ ܩܕ݂ܳܫܳܐ ܕܕܰܗܒܳܐ ܡܰܬ݂ܩܳܠܳܐ ܡܰܬ݂ܩܳܠܶܗ: ܘܰܬܪܶܝܢ ܫܶܐܖ̈ܺܝܢ ܥܰܠ ܐܺܝܕܶܝ̈ܗ̇: ܡܶܢ ܥܶܣܪܳܐ ܕܕܰܗܒܳܐ ܡܰܬ݂ܩܳܠܗܽܘܢ.
Gen 24:23 ܘܶܐܡܰܪ ܠܳܗ̇: ܒܰܪܬ݂ ܡܰܢ ܐܰܢ̱ܬܝ: ܚܰܘܳܐܺܝܢܝ ܐܶܢ ܐܺܝܬ݂ ܠܰܢ ܐܰܬ݂ܪܳܐ ܒܶܝܬ݂ ܐܰܒܽܘܟ݂ܝ ܠܰܡܒܳܬ݂.
Gen 24:24 ܘܶܐܡܪܰܬ݂ ܠܶܗ: ܒܰܪܬ݂ ܒܬܽܘܐܶܝܠ ܐ̱ܢܳܐ ܒܰܪ ܡܶܠܟܳܐ ܕܝܶܠܕܰܬ݂ ܠܢܳܚܽܘܪ.
Gen 24:25 ܘܶܐܡܪܰܬ݂ ܠܶܗ : ܘܳܐܦ ܬܶܒܢܳܐ ܘܳܐܦ ܟܶܣܬܳܐ ܣܰܓܺܝ ܠܰܢ: ܘܳܐܦ ܐܰܬ݂ܪܳܐ ܠܰܡܒܳܬ݂.
Gen 24:26 ܘܰܒܪܶܟ ܓܰܒܪܳܐ ܥܰܠ ܐܰܪܥܳܐ: ܘܰܣܓܶܕ݂ ܠܡܳܪܝܳܐ.
Gen 24:27 ܘܶܐܡܰܪ : ܒܪܺܝܟ ܗ̱ܘ̣ ܡܳܪܝܳܐ ܐܰܠܳܗܶܗ ܕܡܳܪܝ ܐܰܒܪܳܗܳܡ: ܕܠܳܐ ܟܠܳܐ ܛܰܝܒܽܘܬܶܗ ܘܩܽܘܫܬܶܗ ܡܶܢ ܡܳܪܝ: ܐܶܠܳܐ ܒܽܐܘܪܚܳܐ ܕܰܒܪܰܢܝ ܡܳܪܝܳܐ ܠܒܶܝܬ݂ ܐܰܚܽܘܗ̇ ܕܡܳܪܝ: ܠܡܶܣܰܒ ܒܰܪܬ݂ ܐܰܚܽܘܗܝ ܕܡܳܪܝ ܠܰܒܪܶܗ.
Gen 24:28 ܘܪܶܗܛܰܬ݂ ܛܠܺܝܬܳܐ ܘܚܰܘܝܰܬ݂ ܠܒܶܝܬ݂ ܐܰܒܽܘܗܝ ܡ̈ܶܠܶܐ ܗܳܠܶܝܢ.
Gen 24:29 ܘܰܠܪܰܦܩܰܐ ܐܺܝܬ݂ ܗܘܳܐ ܐܰܚܳܐ ܘܰܫܡܶܗ ܠܳܒܳܢ: ܘܰܪܗܶܛ ܠܳܒܳܢ ܠܘܳܬ݂ ܓܰܒܪܳܐ ܠܒܰܪ ܠܘܳܬ݂ ܒܺܪܳܐ.
Gen 24:30 ܟܰܕ݂ ܚܙܳܐ ܩܕ݂ܳܫ̈ܶܐ ܘܫܶܐܖ̈ܶܐ ܒܺܐܝ̈ܕܰܝ ܚܳܬܶܗ: ܘܟܰܕ݂ ܫܡܰܥ ܡܶܠܶܝ̈ܗ̇ ܕܪܰܦܩܰܐ ܚܳܬܶܗ: ܕܶܐܡܪܰܬ݂ ܕܗܳܟܰܢܳܐ ܐܶܡܰܪ ܠܺܝ ܓܰܒܪܳܐ: ܘܶܐܬ݂ܳܐ ܠܘܳܬ݂ ܓܰܒܪܳܐ: ܘܗܳܐ ܩܳܐܶܡ ܠܘܳܬ݂ ܓܰܡ̈ܠܶܐ ܥܰܠ ܒܺܪܳܐ.
Gen 24:31 ܘܶܐܡܰܪ ܠܶܗ: ܥܽܘܠ ܒܪܺܝܟܶܗ ܕܡܳܪܝܳܐ: ܠܡܳܢܳܐ ܩܳܐܶܡ ܐܰܢ̱ܬ ܒܫܽܘܩܳܐ: ܘܶܐܢܳܐ ܬܰܩܢܶܬ ܒܰܝܬܳܐ ܘܕ݂ܽܘܟܬܳܐ ܠܓܰܡ̈ܠܶܐ.
Gen 24:32 ܘܥ̣ܰܠ ܓܰܒܪܳܐ ܠܒܰܝܬܳܐ: ܘܰܫܪܳܐ ܡܶܢ ܓܰܡ̈ܠܶܐ: ܘܰܐܪܡܺܝ ܬܶܒܢܳܐ ܘܟܶܣܬܳܐ ܠܓܰܡ̈ܠܶܐ: ܘܡܰܝ̈ܳܐ ܠܰܡܫܳܓܽܘ ܖ̈ܶܓܠܰܘܗܝ ܘܖ̈ܶܓܠܶܐ ܕܓܰܒܖ̈ܶܐ ܕܥܰܡܶܗ.
Gen 24:33 ܘܣܳܡ ܩܕ݂ܳܡܰܝܗܽܘܢ ܠܡܶܠܥܰܣ: ܘܶܐܡܰܪ: ܠܳܐ ܠܳܥܶܣ ܐ̱ܢܳܐ ܥܕܰܡܳܐ ܕܺܐܡܰܪ ܡܶܠܰܝ̈: ܐܳܡܪܺܝܢ ܠܶܗ: ܐܶܡܰܪ.
Gen 24:34 ܘܶܐܡܰܪ: ܥܰܒܕܳܐ ܐ̱ܢܳܐ ܕܰܐܒܪܳܗܳܡ.
Gen 24:35 ܘܡܳܪܝܳܐ ܒܰܪܶܟ ܠܡܳܪܝ: ܘܺܝܪܶܒ ܛܳܒ ܘܰܗܘܰܘ ܠܶܗ ܥܳܢ̈ܳܐ: ܘܬܰܘܖ̈ܶܐ: ܘܣܺܐܡܳܐ: ܘܕܰܗܒܳܐ: ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ: ܘܚܶܡܖ̈ܳܐ.
Gen 24:36 ܘܝܶܠܕܰܬ݂ ܣܰܪܳܐ ܐܰܢ̱ܬܬܶܗ ܕܡܳܪܝ ܒܪܳܐ ܠܡܳܪܝ ܡܶܢ ܒܳܬܰܪ ܕܣܶܐܒܰܬ: ܘܝܰܗܒ ܠܶܗ ܟܽܠܡܶܕܶܡ ܕܺܐܝܬ݂ ܠܶܗ.
Gen 24:37 ܘܰܐܘܡܝܰܢܝ ܡܳܪܝ ܘܶܐܡܰܪ ܠܺܝ: ܠܳܐ ܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܒܢ̈ܳܬ݂ ܟܢܰܥܢܳܝ̈ܶܐ ܕܝܳܬܶܒ ܐ̱ܢܳܐ ܒܰܐܪܥܗܽܘܢ.
Gen 24:38 ܐܶܠܳܐ ܙܶܠ ܠܒܶܝܬ݂ ܐܳܒܝ ܘܰܠܫܰܪܒܰܬ݂ܝ: ܘܣܰܒ ܐܰܢ̱ܬܬܳܐ ܠܒܶܪܝ ܡܶܢ ܬܰܡܳܢ.
Gen 24:39 ܘܶܐܡܪܶܬ݂ ܠܡܳܪܝ: ܘܕܰܠܡܳܐ ܠܳܐ ܬܶܨܒܶܐ ܐܰܢ̱ܬܬܳܐ ܠܡܶܐܬܳܐ ܥܰܡܝ.
Gen 24:40 ܘܶܐܡܰܪ ܠܺܝ ܡܳܪܝ: ܡܳܪܝܳܐ ܕܦܶܠܚܶܬ݂ ܩܕܳܡܰܘܗܝ: ܗܽܘ ܢܫܰܕܰܪ ܡܰܠܰܐܟܶܗ ܥܰܡܳܟ݂ ܘܢܰܬ݂ܩܶܢ ܐܽܘܪܚܳܟ: ܘܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܫܰܪܒܰܬ݂ܝ ܘܡܶܢ ܒܶܝܬ݂ ܐܳܒܝ.
Gen 24:41 ܘܗܳܝܕܶܝܢ ܬܶܬ݂ܚܰܣܶܐ ܡܶܢ ܡܰܘܡܳܬ݂ܝ ܟܰܕ݂ ܬܺܐܙܰܠ ܠܫܰܪܒܰܬܝ. ܘܶܐܢ ܠܳܐ ܢܶܬܠܽܘܢ ܠܳܟ: ܗܘܰܝܬ ܡܚܰܣܰܝ ܡܶܢ ܡܰܘܡܳܬ݂ܝ.
Gen 24:42 ܘܶܐܬܺܝܬ ܝܰܘܡܳܢܳܐ ܠܘܳܬ݂ ܒܺܪܳܐ ܘܶܐܡܪܶܬ݂: ܡܳܪܝܳܐ ܐܰ‌ܠܳܗܳܐ ܕܡܳܪܝ ܐܰܒܪܳܗܳܡ: ܐܶܢ ܐܰܬ݂ܩܶܢܬ ܐܽܘܪܚܝ ܕܶܐܬܺܝܬ ܥܠܶܝܗ̇.
Gen 24:43 ܗܳܐ ܐܶܢܳܐ ܩܳܐܶܡ ܐ̱ܢܳܐ ܥܰܠ ܒܺܪܳܐ ܕܡܰܝ̈ܳܐ: ܘܰܥܠܰܝܡܬܳܐ ܕܢܳܦܩܳܐ ܠܡܶܡܠܳܐ ܡܰܝ̈ܳܐ: ܘܺܐܡܰܪ ܠܳܗ̇.
Gen 24:44 ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ. ܘܬܺܐܡܰܪ ܠܺܝ ܐܳܦ ܐܰܢ̱ܬ ܐܶܫܬܰܝ ܘܳܐܦ ܠܓܰܡ̈ܠܰܝܟ ܐܶܡܠܶܐ: ܗܺܝ ܗܺܝ ܐܰܢ̱ܬܬܳܐ ܕܛܰܝܶܒ ܡܳܪܝܳܐ ܠܒܰܪ ܡܳܪܝ.
Gen 24:45 ܘܶܐܢܳܐ ܥܕ݂ܰܟܺܝܠ ܠܳܐ ܫܰܠܡܶܬ݂ ܠܰܡܡܰܠܳܠܽܘ ܒܠܶܒܝ: ܘܗܳܐ ܪܰܦܩܰܐ ܢܶܦܩܰܬ ܘܩܽܘܠܬܳܐ ܥܰܠ ܟܰܬ݂ܦܳܗ̇: ܘܢܶܚܬܰܬ݂ ܠܥܰܝܢܳܐ ܘܰܡܠܳܬ݂: ܘܶܐܡܪܶܬ݂ ܠܳܗ̇: ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ.
Gen 24:46 ܘܶܐܣܬܰܪܗܒܰܬ݂ ܘܰܐܚܬܰܬ݂ ܩܽܘܠܬܳܗ̇ ܡܶܢܳܗ̇: ܘܶܐܡܪܰܬ݂ ܠܺܝ: ܐܶܫܬܰܝ ܐܳܦ ܠܓܰܡ̈ܠܰܝܟ ܐܰܫܩܳܐ: ܘܶܐܫܬܺܝܬ݂ ܘܳܐܦ ܠܓܰܡܠܰܝ̈ ܐܰܫܩܺܝܬ݂.
Gen 24:47 ܘܫܰܐܶܠܬܳܗ̇ : ܘܶܐܡܪܶܬ݂ ܠܳܗ̇: ܒܰܪܬ݂ ܡܰܢ ܐܰܢ̱ܬ ܘܶܐܡܪܰܬ݂: ܒܰܪܬ݂ ܒܬܽܘܐܶܝܠ ܐ̱ܢܳܐ ܒܰܪ ܢܳܚܽܘܪ ܕܝܶܠܕܰܬ݂ ܠܶܗ ܡܶܠܟܳܐ: ܘܰܐܪܡܺܝܬ݂ ܫܶܐܖ̈ܶܐ ܒܺܐܝ̈ܕܶܝܗ̇ ܘܰܩܕ݂ܳܫ̈ܶܐ ܒܶܐܕ݂ܢܶܝ̈ܗ̇. ܘܩܶܥܕܶܬ݂ ܘܣܶܓܕܶܬ݂ ܠܡܳܪܝܳܐ.
Gen 24:48 ܘܒܰܪܟܶܬ݂ ܠܡܳܪܝܳܐ ܐܰ‌ܠܳܗܳܐ ܕܡܳܪܝ ܐܰܒܪܳܗܳܡ: ܕܕܰܒܪܰܢܝ ܒܽܐܘܪܚܳܐ ܕܩܽܘܫܬܳܐ ܠܒܶܝܬ݂ ܐܰܚܽܘܗܝ ܕܡܳܪܝ: ܠܡܶܣܰܒ ܒܰܪܬ݂ ܐܰܚܽܘܗܝ ܕܡܳܪܝ ܠܰܒܪܶܗ.
Gen 24:49 ܘܗܳܫܳܐ ܐܶܢ ܥܳܒܕܺܝܢ ܐܰܢ̱ܬܽܘܢ ܛܰܝܒܽܘܬ݂ܳܐ ܘܩܽܘܫܬܳܐ ܥܰܡ ܡܳܪܝ: ܚܰܘܰܐܢܝ. ܘܶܐܢ ܠܳܐ: ܚܰܘܰܐܢܝ: ܘܶܐܬ݂ܦܢܶܐ ܠܝܰܡܺܝܢܳܐ ܐܰܘ ܠܣܶܡܳܠܳܐ.
Gen 24:50 ܘܰܥܢܰܘ ܠܳܒܳܢ ܘܰܒܬ݂ܽܘܐܶܝܠ: ܘܶܐܡܰܪܘ: ܡܶܢ ܡܳܪܝܳܐ ܢܶܦܩܰܬ݂ ܡܶܠܬܳܐ: ܠܳܐ ܡܶܫܟܚܺܝܢܰܢ ܠܡܺܐܡܰܪ ܠܳܟ݂ ܛܳܒܬܳܐ ܐܰܘ ܒܺܝܫܬܳܐ.
Gen 24:51 ܗܳܐ ܪܰܦܩܰܐ ܩܕܳܡܰܝܟ ܕܒܰܪ ܘܙܶܠ: ܘܬܶܗܘܶܐ ܐܰܢ̱ܬܬܳܐ ܠܒܰܪ ܡܳܪܳܟ݂ ܐܰܝܟܰܢܳܐ ܕܶܐܡܰܪ ܡܳܪܝܳܐ.
Gen 24:52 ܘܟܰܕ݂ ܫܡܰܥ ܥܰܒܕܳܐ ܕܰܐܒܪܳܗܳܡ ܡܶܠܰܝ̈ܗܽܘܢ: ܣܓܶܕ݂ ܥܰܠ ܐܰܪܥܳܐ ܩܕܳܡ ܡܳܪܝܳܐ.
Gen 24:53 ܘܰܐܦܶܩ ܥܰܒܕܳܐ ܡܳܐܢ̈ܶܐ ܕܕܰܗܒܳܐ: ܘܡܳܐܢ̈ܶܐ ܕܣܺܐܡܳܐ: ܘܰܠܒܽܘܫ̈ܶܐ: ܘܝܰܗܒ ܠܪܰܦܩܰܐ: ܘܡܰܘ̈ܗܒܳܬܳܐ ܝܰܗܒ ܠܰܐܚܶܝ̈ܗ̇ ܘܠܶܐܡܳܗ̇.
Gen 24:54 ܘܰܠܥܶܣܘ ܘܶܐܫܬܺܝܘ ܗܽܘ ܘܓܰܒܖ̈ܶܐ ܕܥܰܡܶܗ: ܘܒܳܬ݂ܘ: ܘܩܰܕܶܡ ܒܫܰܦܪܳܐ ܘܶܐܡܰܪ ܠܗܽܘܢ: ܫܰܕܪܽܘܢܝ ܐܺܙܰܠ ܠܘܳܬ݂ ܡܳܪܝ.
Gen 24:55 ܘܶܐܡܰܪܘ ܠܶܗ ܐܰܚ̈ܶܝ̈ܗ̇ ܘܶܐܡܳܗ̇: ܬܶܬܶܒ ܥܠܰܝܡܬܳܐ ܥܰܡܰܢ ܝܺܪܰܚ ܝܰܘܡܺܝ̈ܢ: ܘܗܳܝܕܶܝܢ ܬܺܐܙܰܠ.
Gen 24:56 ܘܶܐܡܰܪ ܠܗܽܘܢ: ܠܳܐ ܬܫܰܘܚܪܽܘܢܳܢܝ: ܕܡܳܪܝܳܐ ܐܰܬ݂ܩܶܢ ܐܽܘܪܚܝ: ܫܰܕܪܽܘܢܝ ܐܺܙܰܠ ܠܘܳܬ݂ ܡܳܪܝ.
Gen 24:57 ܘܶܐܡܰܪܘ: ܢܶܩܪܶܐ ܠܰܛܠܺܝܬܳܐ ܘܢܶܫܐܰܠ ܡܶܢ ܦܽܘܡܳܗ̇.
Gen 24:58 ܘܰܩܪܰܐܗ̇ ܠܪܰܦܩܰܐ: ܘܶܐܡܰܪܘ ܠܳܗ̇: ܐܳܙܳܠܐ ܐܰܢ̱ܬ ܥܰܡ ܓܰܒܪܳܐ ܗܳܢܳܐ: ܘܶܐܡܪܰܬ݂ : ܐܳܙܳܠܐ ܐ̱ܢܳܐ.
Gen 24:59 ܘܫܰܕܪܽܘܗ̇ ܠܪܰܦܩܰܐ ܚܳܬ݂ܗܽܘܢ ܘܰܠܡܰܝܢܰܩܬ݂ܳܗ̇. ܘܰܠܥܰܒܕܳܐ ܕܰܐܒܪܳܗܳܡ: ܘܰܠܓܰܒܖ̈ܰܘܗܝ.
Gen 24:60 ܘܒܰܪܟ݂ܽܘܗ̇ ܠܪܰܦܩܰܐ ܚܳܬ݂ܗܽܘܢ: ܘܶܐܡܰܪܘ ܠܳܗ̇: ܚܳܬܰܢ ܐܰܢ̱ܬܝ: ܗܘܳܝ ܠܰܐܠܦ̈ܶܐ ܘܰܠܖ̈ܶܒܘܳܬܳܐ: ܘܢܺܐܪܰܬ݂ ܙܰܪܥܶܟ݂ܝ ܐܰܖ̈ܥܳܬܳܐ ܕܰܒܥܶܠܕܒܳܒܰܘ̈ܗܝ.
Gen 24:61 ܘܩܳܡܰܬ݂ ܪܰܦܩܰܐ ܘܰܥܠܰܝ̈ܡܳܬ݂ܳܗ̇: ܘܺܝܬܶܒܝ̈ ܥܰܠ ܓܰܡ̈ܠܶܐ ܘܶܐܙܰܠ̈ܝ ܒܳܬܰܪ ܓܰܒܪܳܐ: ܘܰܕ݂ܒܰܪ ܥܰܒܕܳܐ ܠܪܰܦܩܰܐ ܘܶܐܙܰܠ.
Gen 24:62 ܘܺܐܝܣܚܳܩ ܐܳܬܶܐ ܡܶܐܬܳܐ ܡܶܢ ܒܺܪܳܐ ܕܚܰܝܳܐ ܚܙܳܢܝ: ܘܗܽܘ ܝܳܬܶܒ ܒܰܐܪܥܳܐ ܕܬܰܝܡܢܳܐ.
Gen 24:63 ܘܰܢܦܰܩ ܐܺܝܣܚܳܩ ܠܰܡܗܰܠܳܟ݂ܽܘ ܒܚܰܩܠܳܐ ܒܥܶܕܳܢ ܪܰܡܫܳܐ. ܘܰܐܪܺܝܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܓܰܡ̈ܠܶܐ ܐܳܬܶܝܢ.
Gen 24:64 ܘܰܐܪܺܝܡܬ݂ ܪܰܦܩܰܐ ܥܰܝ̈ܢܶܝܗ̇ ܘܰܚܙܳܬ݂ ܠܺܐܝܣܚܳܩ: ܘܶܐܬ݂ܪܰܟ݂ܢܰܬ݂ ܥܰܠ ܓܰܡܠܳܐ.
Gen 24:65 ܘܶܐܡܪܰܬ݂ ܠܥܰܒܕܳܐ: ܡܰܢܽܘ ܓܰܒܪܳܐ ܗܳܢܳܐ ܕܳܐܬܶܐ ܒܚܰܩܠܳܐ ܠܽܐܘܪܥܰܢ: ܘܶܐܡܰܪ ܥܰܒܕܳܐ: ܗܽܘܝܽܘ ܡܳܪܝ: ܘܢܶܣܒܰܬ݂ ܐܰܪܕ݂ܺܝܕ݂ܳܐ ܘܶܐܬ݂ܟܰܣܝܰܬ݂.
Gen 24:66 ܘܶܐܫܬܰܥܺܝ ܥܰܒܕܳܐ ܠܺܐܝܣܚܳܩ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܥܶܒܕܰܬ݂.
Gen 24:67 ܘܰܐܥܠܳܗ̇ ܐܺܝܣܚܳܩ ܠܡܰܫܟܢܳܐ ܕܣܰܪܳܐ ܐܶܡܶܗ: ܘܢܰܣܒܳܗ̇ ܠܪܰܦܩܰܐ: ܘܰܗܘܳܬ݂ ܠܶܗ ܐܰܢ̱ܬܬܳܐ: ܘܪܰܚܡܳܗ̇: ܘܶܐܬ݂ܒܰܝܰܐ ܐܺܝܣܚܳܩ ܒܳܬܰܪ ܐܶܡܶܗ. 
Gen 25:1 ܘܰܐܘܣܶܦ ܐܰܒܪܳܗܳܡ ܘܰܢܣܰܒ ܐܰܢ̱ܬܬ݂ܳܐ: ܘܰܫܡܳܗ̇ ܩܶܢܛܽܘܪܳܐ.
Gen 25:2 ܘܝܶܠܕܰܬ݂ ܠܶܗ ܠܙܰܡܪܳܢ: ܘܝܰܩܫܳܢ: ܘܡܳܕܳܢ: ܘܡܶܕ݂ܝܰܢ: ܘܰܐܫܒܳܩ: ܘܰܫܘܳܚ.
Gen 25:3 ܘܝܰܩܫܳܢ ܐܰܘܠܶܕ ܠܰܫܒܳܐ ܘܰܠܕ݂ܳܪܳܢ: ܘܰܒܢܰܝ̈ ܕܳܪܳܢ ܗܘܰܘ ܐܰܫܽܘܕܺܝܡ : ܘܠܰܛܫܺܝܡ: ܘܰܐܡܺܝܡ.
Gen 25:4 ܘܰܒܢܰܝ̈ ܡܶܕ݂ܝܰܢ: ܥܦܳܐ: ܘܚܳܦܳܪ: ܘܰܚܢܽܘܟ: ܘܰܐܒܺܝܕܰܥ: ܘܰܐܠܕܰܥܳܐ: ܟܽܠܗܽܘܢ ܗܳܠܶܝܢ ܒܢܰܝ̈ ܩܶܢܛܽܘܪܳܐ.
Gen 25:5 ܘܝܰܗܒ ܐܰܒܪܳܗܳܡ ܟܽܠܡܶܕܶܡ ܕܺܐܝܬ݂ ܠܶܗ ܠܺܐܝܣܚܳܩ ܒܪܶܗ.
Gen 25:6 ܘܠܰܒܢܰܝ̈ ܕܪܽܘܟ݂ܬܶܗ ܕܰܐܒܪܳܗܳܡ: ܝܰܗܒ ܐܰܒܪܳܗܳܡ ܡܰܘܗ̈ܒܳܬܳܐ: ܘܫܰܕܰܪ ܐܶܢܽܘܢ ܡܶܢ ܠܘܳܬ݂ ܐܺܝܣܚܳܩ ܒܪܶܗ: ܥܰܕ݂ ܗܽܘ ܚܰܝ: ܩܰܕ݂ܡܳܝܰܬ݂ ܠܰܐܪܥܳܐ ܕܡܰܕܢܚܳܐ.
Gen 25:7 ܘܗܳܠܶܝܢ ܝܰܘ̈ܡܰܝ ܫܢܰܝ̈ ܚܰܝܰܘ̈ܗܝ ܕܰܐܒܪܳܗܳܡ ܕܰܚܝܳܐ: ܡܳܐܐ ܘܫܰܒܥܺܝܢ ܘܚܰܡܶܫ ܫܢܺܝ̈ܢ.
Gen 25:8 ܘܶܐܬ݂ܟܪܰܗ ܘܡܺܝܬ݂ ܐܰܒܪܳܗܳܡ ܒܣܰܝܒܽܘܬܳܐ ܛܳܒܬܳܐ: ܣܐܶܒ ܘܰܣܒܰܥ ܝܰܘ̈ܡܳܬܶܗ: ܘܶܐܬ݂ܟܰܢܰܫ ܠܘܳܬ ܥܰܡܶܗ.
Gen 25:9 ܘܩܰܒܪܽܘܗܝ ܐܺܝܣܚܳܩ ܘܺܐܝܫܡܳܥܺܝܠ ܒܢܰܘ̈ܗܝ: ܒܰܡܥܰܪܬܳܐ ܐܰܥܺܝܦܬܳܐ ܕܰܒܚܰܩܠܳܐ ܕܥܶܦܪܽܘܢ ܒܰܪ ܨܳܚܳܪ ܚܺܝܬܳܝܳܐ ܕܰܩܕܳܡ ܡܰܡܪܶܐ.
Gen 25:10 ܚܰܩܠܳܐ ܕܰܙܒܰܢ ܐܰܒܪܳܗܳܡ ܡܶܢ ܒܢܰܝ̈ ܚܺܝܬ݂ ܠܝܽܘܪܬ݂ܳܢܳܐ ܕܩܰܒܪܳܐ: ܬܰܡܳܢ ܐܶܬ݂ܩܒܰܪ ܐܰܒܪܳܗܳܡ ܘܣܰܪܳܐ ܐܰܢ̱ܬܬܶܗ.
Gen 25:11 ܘܰܗܘܳܐ ܡܶܢ ܒܳܬܰܪ ܕܡܺܝܬ݂ ܐܰܒܪܳܗܳܡ: ܒܰܪܶܟ݂ ܐܰ‌ܠܳܗܳܐ ܠܺܐܝܣܚܳܩ ܒܪܶܗ: ܘܺܝܬܶܒ ܐܺܝܣܚܳܩ ܥܰܠ ܓܶܢ̱ܒ ܒܺܪܳܐ ܕܚܰܝܳܐ ܚܙܳܢܝ.
Gen 25:12 ܘܗܳܠܶܝܢ ܬܰܘ̈ܠܕ݂ܳܬܶܗ ܕܺܐܝܫܡܳܥܺܝܠ ܒܰܪ ܐܰܒܪܳܗܳܡ: ܕܝܶܠܕܰܬ݂ ܗܳܓ݂ܳܪ ܡܶܨܪܳܝܬܳܐ ܐܰܡܬ݂ܳܗ̇ ܕܣܰܪܳܐ ܠܰܐܒܪܳܗܳܡ.
Gen 25:13 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܐܺܝܫܡܳܥܺܝܠ ܒܰܫܡܳܗܰܝ̈ܗܽܘܢ ܠܬ݂ܰܘ̈ܠܕ݂ܳܬ݂ܗܽܘܢ: ܒܽܘܟ݂ܪܶܗ ܕܺܐܝܫܡܳܥܺܝܠ ܢܒܺܝܽܘܬ݂: ܘܩܶܕ݂ܳܪ: ܘܰܐܪܒܳܠ: ܘܡܰܒܣܰܡ.
Gen 25:14 ܘܡܰܫܡܰܥ: ܘܪܰܘܡܳܐ: ܘܡܰܣܳܐ.
Gen 25:15 ܘܚܳܕ݂ܳܪ: ܘܬܰܝܡܳܐ: ܘܢܳܛܽܘܪ: ܘܰܢܦܶܫ: ܘܰܩܕܶܡ.
Gen 25:16 ܗܳܠܶܝܢ ܐܶܢܽܘܢ ܒܢܰܘ̈ܗܝ ܕܺܐܝܫܡܳܥܺܝܠ: ܘܗܳܠܶܝܢ ܫܡܳܗܰܝ̈ܗܽܘܢ ܒܕܳܖ̈ܰܝܗܽܘܢ ܘܒܰܛܝܳܖ̈ܰܝܗܽܘܢ: ܬܪܶܥܣܰܪ ܪܰܘܖ̈ܒܳܢܺܝܢ ܠܶܐܡܘ̈ܳܬ݂ܗܽܘܢ.
Gen 25:17 ܘܗܳܠܶܝܢ ܫܢܰܝ̈ ܚܰܝܰܘ̈ܗܝ ܕܺܐܝܫܡܳܥܺܝܠ: ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ: ܘܶܐܬ݂ܟܪܰܗ ܘܡܺܝܬ݂ ܘܶܐܬ݂ܟܰܢܰܫ ܠܘܳܬ݂ ܥܰܡܶܗ.
Gen 25:18 ܘܰܫܪܰܘ ܡܶܢ ܚܘܺܝܠܳܐ: ܘܰܥܕܰܡܳܐ ܠܫܽܘܕ݂ ܕܰܩܕܳܡ ܡܶܨܪܶܝܢ ܕܰܒܡܰܥܠܳܢܳܐ ܕܳܐܬ݂ܽܘܪ: ܥܰܠ ܬܚܽܘܡܳܐ ܕܟܽܠܗܽܘܢ ܐܰܚܰܘ̈ܗܝ ܫܪܳܐ.
Gen 25:19 ܘܗܳܠܶܝܢ ܬܰܘ̈ܠܕܳܬ݂ܶܗ ܕܺܐܝܣܚܳܩ ܒܰܪ ܐܰܒܪܳܗܳܡ. ܐܰܒܪܳܗܳܡ ܐܰܘܠܶܕ ܠܺܐܝܣܚܳܩ.
Gen 25:20 ܘܰܗܘܳܐ ܐܺܝܣܚܳܩ ܒܰܪ ܐܰܪܒܥܺܝܢ ܫܢܺܝ̈ܢ: ܟܰܕ݂ ܢܣܰܒ ܠܪܰܦܩܰܐ ܒܰܪܬ݂ ܒܬ݂ܽܘܐܶܝܠ ܐܳܪܳܡܳܝܳܐ ܡܶܢ ܦܳܕܳܢ ܕܳܐܪܳܡ: ܚܳܬܶܗ ܕܠܳܒܳܢ ܐܳܪܳܡܳܝܳܐ ܠܶܗ ܐܰܢ̱ܬܬ݂ܳܐ.
Gen 25:21 ܘܨܰܠܺܝ ܐܺܝܣܚܳܩ ܩܕܳܡ ܡܳܪܝܳܐ ܡܶܛܽܠ ܐܰܢ̱ܬܬܶܗ ܕܰܥܩܰܪܬܳܐ ܗ̱ܝ: ܘܰܥܢܳܝܗܝ ܡܳܪܝܳܐ: ܘܒܶܛܢܰܬ݂ ܪܰܦܩܰܐ ܐܰܢ̱ܬܬܶܗ.
Gen 25:22 ܘܳܐܠܨܺܝܢ ܒܢܶܝ̈ܗ̇ ܒܟܰܪܣܳܐ: ܘܶܐܡܪܰܬ݂. ܐܶܢ ܗܳܟܰܢܳܐ ܗܽܘ: ܠܡܳܢܳܐ ܚܰܝܳܐ ܐ̱ܢܳܐ. ܘܶܐܙܰܠ̱ܬ݂ ܠܡܶܫܐܰܠ ܡܶܢ ܡܳܪܝܳܐ.
Gen 25:23 ܘܶܐܡܰܪ ܠܳܗ̇ ܡܳܪܝܳܐ: ܬܪܶܝܢ ܥܰܡܡܺܝ̈ܢ ܒܰܡܥܰܝ̈ܟܝ: ܘܬܰܪܬܶܝܢ ܐܶܡ̈ܘܳܢ ܡܶܢ ܡܥܰܝ̈ܟܝ ܢܶܬ݂ܦܰܖ̈ܫܳܢ: ܐܘܡܬܳܐ ܡܶܢ ܐܽܘܡܬܳܐ ܬܶܥܫܰܢ: ܘܪܰܒܳܐ ܢܶܫܬܰܥܒܰܕ݂ ܠܰܙܥܽܘܪܳܐ.
Gen 25:24 ܘܰܫܠܶܡܘ ܝܰܘ̈ܡܳܬܳܗ̇ ܠܡܺܐܠܰܕ݂: ܘܗܳܐ ܬܳܐܡ̈ܶܐ ܒܟܰܪܣܳܗ̇.
Gen 25:25 ܘܰܢܦܰܩ ܩܰܕܡܳܝܳܐ ܣܡܰܩܪܳܝ: ܘܟܽܠܶܗ ܥܶܙ̈ܩܳܬܳܐ ܕܣܰܥܪܳܐ: ܘܰܩܪܳܐ ܫܡܶܗ ܥܺܝܣܽܘ.
Gen 25:26 ܘܒܳܬ݂ܪܶܗ ܢܦܰܩ ܐܰܚܽܘܗܝ: ܘܺܐܝܕ݂ܶܗ ܐܰܚܺܝܕ݂ܳܐ ܒܥܶܩܒܶܗ ܕܥܺܝܣܽܘ: ܘܰܩܪܳܐ ܫܡܶܗ ܝܰܥܩܽܘܒ. ܘܺܐܝܣܚܳܩ ܒܰܪ ܫܬܺܝܢ ܗܘܳܐ ܫܢܺܝ̈ܢ ܟܰܕ ܝܶܠܕܰܬ݂ ܐܶܢܽܘܢ.
Gen 25:27 ܘܰܪܒܰܘ ܛܠܳܝ̈ܶܐ: ܘܰܗܘܳܐ ܥܺܝܣܽܘ ܓܰܒܪܳܐ ܝܳܕܰܥ ܨܰܝܕܳܐ ܓܰܒܪܳܐ ܕܒܰܪܳܐ: ܘܝܰܥܩܽܘܒ ܓܒܰܪ ܬܰܡܺܝܡ ܘܥܳܡܰܪ ܒܡܰܫܟܢܳܐ.
Gen 25:28 ܘܰܪܚܶܡ ܐܺܝܣܚܳܩ ܠܥܺܝܣܽܘ: ܡܶܛܽܠ ܕܨܰܝܕܶܗ ܒܦܽܘܡܶܗ: ܘܪܰܦܩܰܐ ܪܶܚܡܰܬ ܠܝܰܥܩܽܘܒ.
Gen 25:29 ܘܒܰܫܶܠ ܝܰܥܩܽܘܒ ܒܽܘܫܳܠܳܐ: ܘܗܳܐ ܥܺܝܣܽܘ ܐܰܚܽܘܗܝ ܐܶܬܳܐ ܡܶܢ ܚܰܩܠܳܐ: ܘܗܽܘ ܡܛܰܪܰܦ.
Gen 25:30 ܘܶܐܡܰܪ ܥܺܝܣܽܘ ܠܝܰܥܩܽܘܒ: ܐܰܛܥܶܡܰܝܢܝ ܡܶܢ ܣܽܘܡܳܩ̈ܶܐ ܣܽܘܡܳܩܳܐ ܗܳܢܳܐ: ܡܶܛܽܠ ܕܰܡܛܰܪܰܦ ܐ̱ܢܳܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܐܰܕ݂ܽܘܡ.
Gen 25:31 ܐܶܡܰܪ ܠܶܗ ܝܰܥܩܽܘܒ: ܙܰܒܶܢ ܠܺܝ ܝܰܘܡܳܢܳܐ ܒܽܘܟ݂ܪܽܘܬܳܟ.
Gen 25:32 ܘܶܐܡܰܪ ܥܺܝܣܽܘ ܒܠܶܒܶܗ: ܗܳܐ ܐܶܢܳܐ ܐܳܙܶܠ ܐ̱ܢܳܐ ܠܰܡܡܳܬ: ܠܡܳܢܳܐ ܐܳܙܳܠܐ ܠܺܝ ܒܽܘܟ݂ܪܽܘܬܳܐ.
Gen 25:33 ܐܶܡܰܪ ܠܶܗ ܝܰܥܩܽܘܒ: ܝܺܡܰܝ ܠܺܝ ܝܰܘܡܳܢܳܐ: ܘܺܝܡܳܐ ܠܶܗ: ܘܙܰܒܶܢ ܒܽܘܟ݂ܪܽܘܬܶܗ ܠܝܰܥܩܽܘܒ.
Gen 25:34 ܘܝܰܥܩܽܘܒ ܝܰܗܒ ܠܥܺܝܣܽܘ ܠܡܶܠܥܰܣ: ܠܰܚܡܳܐ ܘܒܽܘܫܳܠܳܐ ܕܰܛܠܰܦܚ̈ܶܐ: ܘܰܠܥܶܣ ܘܶܐܫܬܺܝ ܘܩܳܡ ܘܶܐܙܰܠ. ܘܒܰܣܰܪ ܥܺܝܣܽܘ ܥܰܠ ܒܽܘܟ݂ܪܽܘܬܳܐ.
Gen 26:1 ܘܰܗܘܳܐ ܟܰܦܢܳܐ ܒܰܐܪܥܳܐ: ܣܛܰܪ ܡܶܢ ܟܰܦܢܳܐ ܩܰܕܡܳܝܳܐ ܕܰܗܘܳܐ ܒܝܰܘ̈ܡܰܝ ܐܰܒܪܳܗܳܡ: ܘܶܐܙܰܠ ܐܺܝܣܚܳܩ ܠܘܳܬ݂ ܐܰܒܝܡܰܠܟ ܡܰܠܟܳܐ ܕܰܦܠܶܫܬܳܝ̈ܶܐ ܠܓܳܕܳܪ.
Gen 26:2 ܘܶܐܬܚܙܺܝ ܠܶܗ ܡܳܪܝܳܐ ܘܶܐܡܰܪ ܠܶܗ: ܠܳܐ ܬܶܚܽܘܬ ܠܡܶܨܪܶܝܢ: ܫܪܺܝ ܒܰܐܪܥܳܐ ܕܺܐܡܰܪ ܠܳܟ.
Gen 26:3 ܥܡܰܪ ܒܰܐܪܥܳܐ ܗܳܕ݂ܶܐ: ܘܶܐܗܘܶܐ ܥܰܡܳܟ݂ ܘܶܐܒܰܪܟ݂ܳܟ: ܡܶܛܽܠ ܕܠܳܟ݂ ܘܰܠܙܰܪܥܳܟ݂ ܐܶܬܶܠ ܟܽܠܗܶܝܢ ܡܰܠܟܘ̈ܳܬܳܐ ܗܳܠܶܝܢ: ܘܰܐܩܺܝܡ ܡܰܘܡܳܬܳܐ ܕܺܝܡܺܝܬ ܠܰܐܒܪܳܗܳܡ ܐܰܒܘܟ.
Gen 26:4 ܘܰܐܣܓܶܐ ܙܰܪܥܳܟ݂ ܐܰܝܟ ܟܰܘܟܒܰܝ̈ ܫܡܰܝܳܐ: ܘܶܐܬܶܠ ܠܙܰܪܥܳܟ݂ ܟܽܠܗܶܝܢ ܐܰܖ̈ܥܳܬܳܐ ܗܳܠܶܝܢ: ܘܢܶܬܒܰܪܟ݂ܽܘܢ ܒܙܰܪܥܳܟ݂ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Gen 26:5 ܚܠܳܦ ܕܰܫܡܰܥ ܐܰܒܪܳܗܳܡ ܒܩܳܠܝ: ܘܰܢܛܰܪ ܢܛܽܘܖ̈ܳܬ݂ܝ ܘܦܽܘܩܕܳܢܰܝ̈ ܘܰܩܝܳܡܰܝ̈ ܘܢܳܡܽܘܣܰܝ̈.
Gen 26:6 ܘܺܝܬܶܒ ܐܺܝܣܚܳܩ ܒܓ݂ܳܕ݂ܳܪ.
Gen 26:7 ܘܫܰܐܠܽܘܗܝ ܐ̱ܢܳܫܰܝ̈ ܐܰܬ݂ܪܳܐ ܥܰܠ ܐܰܢ̱ܬܬܶܗ: ܘܶܐܡܰܪ ܚܳܬ݂ܝ ܗ̱ܝ: ܡܶܛܽܠ ܕܰܕ݂ܚܶܠ ܕܢܺܐܡܰܪ ܕܰܐܢ̱ܬܰܬܝ ܗ̱ܝ : ܕܰܠܡܳܐ ܢܶܩܛܠܽܘܢܶܗ ܐ̱ܢܳܫܰܝ̈ ܐܰܬ݂ܪܳܐ: ܡܶܛܽܠ ܪܰܦܩܰܐ ܕܫܰܦܺܝܪܳܐ ܗ̱ܝ ܒܚܶܙܘܳܗ̇.
Gen 26:8 ܘܰܗܘܳܐ ܕܟܰܕ݂ ܢܓܰܪܘ ܠܶܗ ܬܰܡܳܢ ܝܰܘ̈ܡܳܬ݂ܳܐ: ܐܰܕ݂ܺܝܩ ܐܰܒܝܡܰܠܟ ܡܰܠܟܳܐ ܕܰܦܠܶܫܬܳܝ̈ܶܐ ܡܶܢ ܟܰܘܬܳܐ: ܘܰܚܙܳܝܗܝ ܠܺܐܝܣܚܳܩ ܟܰܕ݂ ܡܓܰܚܶܟ ܥܰܡ ܪܰܦܩܰܐ ܐܰܢ̱ܬܬܶܗ.
Gen 26:9 ܘܰܩܪܳܐ ܐܰܒܝܡܰܠܟ ܠܺܐܝܣܚܳܩ ܘܶܐܡܰܪ ܠܶܗ: ܗܳܐ ܐܰܢ̱ܬܬܳܟ݂ ܗ̱ܝ: ܘܰܐܝܟܰܢܳܐ ܐܳܡܰܪ ܗ̱ܘܰܝܬ ܕܚܳܬ݂ܝ ܗ̱ܝ: ܐܶܡܰܪ ܠܶܗ ܐܺܝܣܚܳܩ ܡܶܛܽܠ ܕܶܐܡܪܶܬ݂ ܕܰܠܡܳܐ ܐܶܡܽܘܬ݂ ܡܶܛܽܠܬܳܗ̇.
Gen 26:10 ܘܶܐܡܰܪ ܠܶܗ ܐܰܒܝܡܰܠܟ: ܡܳܢܰܘ ܗܳܢܳܐ ܕܰܥܒܰܕ݂ܬ ܠܰܢ: ܥܰܕ݂ ܩܰܠܺܝܠ ܕܳܡܶܟ ܗܘܳܐ ܚܰܕ݂ ܡܶܢ ܥܰܡܳܐ ܥܰܡ ܐܰܢ̱ܬܬܳܟ: ܘܡܰܝܬܶܐ ܗ̱ܘܰܝܬ ܠܰܢ ܚܛܳܗܳܐ.
Gen 26:11 ܘܦܰܩܶܕ݂ ܐܰܒܝܡܰܠܟ ܠܟܽܠܶܗ ܥܰܡܳܐ ܘܶܐܡܰܪ: ܡܰܢ ܕܡܰܗܰܪ ܠܓܰܒܪܳܐ ܗܳܢܳܐ ܘܠܰܐܢ̱ܬܬܶܗ: ܡܶܬ݂ܩܛܳܠܽܘ ܢܶܬܩܛܶܠ.
Gen 26:12 ܘܰܙܪܰܥ ܐܺܝܣܚܳܩ ܒܰܐܪܥܳܐ: ܘܶܐܫܟܰܚ ܒܫܰܢ̱ܬܳܐ ܗܳܝ ܡܳܐܐ ܕܰܣܥܳܖ̈ܶܐ: ܘܒܰܪܟܶܗ ܡܳܪܝܳܐ ܘܺܝܪܶܒ ܓܰܒܪܳܐ.
Gen 26:13 ܘܳܐܙܶܠ ܡܶܐܙܰܠ ܥܕܰܡܳܐ ܕܺܝܪܶܒ ܛܳܒ.
Gen 26:14 ܘܰܗܘܳܐ ܠܶܗ ܩܶܢܝܳܢܳܐ ܕܥܳܢ̈ܳܐ: ܘܩܶܢܝܳܢܳܐ ܕܬܰܘܖ̈ܶܐ: ܘܰܥܒܳܕܬܳܐ ܪܰܒܬܳܐ: ܘܛܰܢܘ ܒܶܗ ܦܠܶܫܬܳܝ̈ܶܐ.
Gen 26:15 ܘܟܽܠܗܶܝܢ ܒܺܖ̈ܶܐ ܕܰܚܦܰܪܘ ܥܰܒ̈ܕܰܝ ܐܰܒܽܘܗܝ ܒܝܰܘ̈ܡܰܘܗܝ ܕܰܐܒܪܳܗܳܡ ܐܰܒܽܘܗܝ: ܛܰܡܶܡܘ ܐܶܢܶܝܢ ܦܠܶܫܬܳܝ̈ܶܐ: ܘܰܡܠܰܘ ܐܶܢܶܝܢ ܥܰܦܪܳܐ.
Gen 26:16 ܘܶܐܡܰܪ ܐܰܒܝܡܰܠܟ ܠܺܐܝܣܚܳܩ: ܙܶܠ ܠܳܟ݂ ܡܶܢ ܠܘܳܬ݂ܰܢ: ܡܶܛܽܠ ܕܰܥܫܶܢܬ ܛܳܒ ܡܶܢܰܢ.
Gen 26:17 ܘܶܐܙܰܠ ܡܶܢ ܬܰܡܳܢ ܐܺܝܣܚܳܩ: ܘܰܫܪܳܐ ܒܢܰܚܠܳܐ ܕܓ݂ܳܕ݂ܳܪ: ܘܺܝܬܶܒ ܬܰܡܳܢ.
Gen 26:18 ܘܰܗܦܰܟ ܐܺܝܣܚܳܩ ܘܰܚܦܰܪ ܒܺܪܳܐ ܕܡܰܝ̈ܳܐ: ܕܰܚܦܰܪܘ ܥܰܒܕܰܝ̈ ܐܰܒܽܘܗܝ ܒܝܰܘܡܰܘ̈ܗܝ ܕܰܐܒܪܳܗܳܡ ܐܰܒܽܘܗܝ: ܘܛܰܡܶܡܘ ܐܶܢܶܝܢ ܦܠܶܫܬܳܝ̈ܶܐ ܡܶܢ ܒܳܬܰܪ ܕܡܺܝܬ݂ ܐܰܒܪܳܗܳܡ: ܘܰܩܪܳܐ ܠܗܶܝܢ ܫܡܳܗ̈ܶܐ ܐܰܝܟ ܫܡܳܗ̈ܶܐ ܕܰܩܪܳܐ ܗܘܳܐ ܠܗܶܝܢ ܐܰܒܽܘܗܝ.
Gen 26:19 ܘܰܚܦܰܪܘ ܥܰܒܕܰܘ̈ܗܝ ܕܺܐܝܣܚܳܩ ܒܢܰܚܠܳܐ: ܘܶܐܫܟܰܚܘ ܬܰܡܳܢ ܒܺܪܳܐ ܕܡܰܝ̈ܳܐ ܚܰܝ̈ܶܐ .
Gen 26:20 ܘܰܢܨܰܘ ܖ̈ܳܥܰܘܳܬܳܐ ܕܓ݂ܳܕ݂ܳܪ ܥܰܡ ܖ̈ܳܥܰܘܳܬܳܐ ܕܺܐܝܣܚܳܩ: ܘܶܐܡܰܪܘ ܕܺܝܠܰܢ ܐܶܢܶܝܢ ܡܰܝ̈ܳܐ: ܘܰܩܪܰܘ ܫܡܳܗ̇ ܕܒܺܪܳܐ ܥܰܣܩܳܐ: ܡܶܛܽܠ ܕܶܐܬܥܣܶܩܘ ܥܰܡܶܗ.
Gen 26:21 ܘܰܚܦܰܪܘ ܒܺܪܳܐ ܐ̱ܚܪܺܬܳܐ: ܘܰܢܨܰܘ ܐܳܦ ܥܠܶܝܗ̇: ܘܰܩܪܳܐ ܫܡܶܗ ܣܳܛܳܢܳܐ.
Gen 26:22 ܘܫܰܢܺܝ ܡܶܢ ܬܰܡܳܢ: ܘܰܚܦܰܪܘ ܒܺܪܳܐ ܐ̱ܚܪܺܬܳܐ: ܘܠܳܐ ܢܨܰܘ ܥܠܶܝܗ̇: ܘܰܩܪܳܐ ܫܡܳܗ̇ ܪܰܚܒܽܘܬ: ܘܶܐܡܰܪ: ܗܳܫܳܐ ܐܰܪܘܰܚ ܠܰܢ ܡܳܪܝܳܐ: ܘܰܣܓܺܝܢ ܒܰܐܪܥܳܐ.
Gen 26:23 ܘܰܣܠܶܩ ܡܶܢ ܬܰܡܳܢ ܠܒܺܪ ܫܒܰܥ.
Gen 26:24 ܘܶܐܬܓܠܺܝ ܥܠܰܘܗ̱ܝ ܡܳܪܝܳܐ ܒܠܺܠܝܳܐ ܗܰܘ ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܪܳܗܳܡ ܐܰܒܽܘܟ: ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ: ܘܶܐܒܰܪܟ݂ܳܟ݂ ܘܰܐܣܓܶܐ ܙܰܪܥܳܟ݂ ܡܶܛܽܠ ܐܰܒܪܳܗܳܡ ܥܰܒ̈ܕܰܝ.
Gen 26:25 ܘܰܒܢܳܐ ܬܰܡܳܢ ܡܰܕܒܚܳܐ: ܘܰܩܪܳܐ ܒܰܫܡܶܗ ܕܡܳܪܝܳܐ: ܘܰܢܩܰܫ ܬܰܡܳܢ ܡܰܫܟܢܶܗ: ܘܰܚܦܰܪܘ ܬܰܡܳܢ ܥܰܒܕܰܘ̈ܗܝ ܕܺܐܝܣܚܳܩ ܒܺܪܳܐ.
Gen 26:26 ܘܰܐܒܺܝܡܰܠܟ ܐܶܬܳܐ ܠܘܳܬܶܗ ܡܶܢ ܓܳܕ݂ܳܪ: ܘܰܐܚܙܽܘܬ݂ ܪܳܚܡܶܗ: ܘܦܺܝܟܽܠ ܪܰܒ ܚܰܝܠܶܗ.
Gen 26:27 ܘܶܐܡܰܪ ܠܗܽܘܢ ܐܺܝܣܚܳܩ: ܠܡܳܢܳܐ ܐܶܬܰܝܬܽܘܢ ܠܘܳܬ݂ܝ: ܐܰܢ̱ܬܽܘܢ ܣܢܰܝܬܽܘܢܳܢܝ ܘܫܰܕܰܪܬܽܘܢܳܢܝ ܡܶܢ ܠܘܳܬ݂ܟܽܘܢ.
Gen 26:28 ܘܶܐܡܰܪܘ ܠܶܗ: ܡܶܚܙܳܐ ܚܙܰܝܢ ܕܰܗܘܳܐ ܡܳܪܝܳܐ ܥܰܡܳܟ. ܘܶܐܡܰܪܢ ܕܬܶܗܘܶܐ ܡܰܘܡܳܬ݂ܳܐ ܒܰܝ̈ܢܰܝܢ ܘܠܳܟ: ܘܰܢܩܺܝܡ ܩܝܳܡܳܐ ܥܰܡܳܟ.
Gen 26:29 ܕܠܳܐ ܬܶܥܒܶܕ݂ ܠܰܢ ܒܺܝܫܬܳܐ: ܐܰܝܟܰܢܳܐ ܕܠܳܐ ܐܰܗܰܪܢܳܟ: ܘܰܐܝܟܰܢܳܐ ܕܰܥܒܰܕ݂ܢ ܠܘܳܬ݂ܳܟ݂ ܫܰܦܺܝܪܬܳܐ ܘܫܰܕܰܪܢܳܟ݂ ܒܰܫܠܳܡܳܐ: ܐܰܢ̱ܬ ܗ̱ܘ ܗܳܫܳܐ ܒܪܺܝܟܶܗ ܕܡܳܪܝܳܐ.
Gen 26:30 ܘܰܥܒܰܕ݂ ܠܗܽܘܢ ܡܰܫܬܝܳܐ: ܘܰܠܥܶܣܘ ܘܶܐܫܬܺܝܘ.
Gen 26:31 ܘܩܰܕܶܡܘ ܒܨܰܦܪܳܐ ܘܺܝܡܰܘ ܓܒܰܪ ܠܰܐܚܽܘܗܝ: ܘܫܰܕܰܪ ܐܶܢܽܘܢ ܐܺܝܣܚܳܩ: ܘܶܐܙܰܠܘ ܡܶܢ ܠܘܳܬܶܗ ܒܰܫܠܳܡܳܐ.
Gen 26:32 ܘܰܗܘܳܐ ܒܝܰܘܡܳܐ ܗܰܘ ܘܶܐܬ݂ܰܘ ܥܰܒܕܰܘ̈ܗܝ ܕܺܐܝܣܚܳܩ: ܘܚܰܘܝܽܘܗܝ ܥܰܠ ܨܒܽܘܬܳܐ ܕܒܺܪܳܐ ܕܰܚܦܰܪܘ: ܘܶܐܡܰܪܘ ܠܶܗ ܐܶܫܟܰܚܢ ܡܰܝ̈ܳܐ.
Gen 26:33 ܘܰܩܪܳܐ ܫܡܳܗ̇ ܣܰܒܥܳܐ: ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܰܩܪܺܝܬ݂ܳܐ ܒܺܪ ܣܒܰܥ ܥܕܰܡܳܐ ܠܝܰܘܡܳܢܳܐ.
Gen 26:34 ܘܰܗܘܳܐ ܥܺܝܣܽܘ ܒܰܪ ܐܰܪܒܥܺܝܢ ܫܢܺܝ̈ܢ: ܘܰܢܣܰܒ ܐܰܢ̱ܬܬܳܐ: ܠܺܝܗܽܘܕܺܝܬ݂ ܒܰܪܬ ܒܪܝ ܚܺܝܬܳܝܳܐ: ܘܰܠܒܶܣܡܰܬ݂ ܒܰܪܬ݂ ܐܰܠܽܘܢ ܚܳܘܳܝܳܐ.
Gen 26:35 ܘܰܗ̈ܘܰܝ ܡܰܡܖ̈ܳܢ ܠܪܽܘܚܶܗ ܕܺܐܝܣܚܳܩ ܘܰܕܪܰܦܩܰܐ.
Gen 27:1 ܘܰܗܘܳܐ ܕܟܰܕ݂ ܣܐܶܒ ܐܺܝܣܚܳܩ: ܘܺܝܩܰܪ ܥܰܝܢܰܘ̈ܗܝ ܠܡܶܚܙܳܐ: ܩܪܳܐ ܠܥܺܝܣܽܘ ܒܪܶܗ ܪܰܒܳܐ ܘܶܐܡܰܪ ܠܶܗ: ܒܶܪܝ: ܘܶܐܡܰܪ ܗܳܐ ܐܶܢܳܐ.
Gen 27:2 ܐܶܡܰܪ ܠܶܗ ܐܺܝܣܚܳܩ: ܗܳܐ ܐܶܢܳܐ ܣܶܐܒܶܬ݂: ܘܠܳܐ ܝܳܕܰܥ ܐ̱ܢܳܐ ܝܰܘܡܳܐ ܕܡܳܐܶܬ݂ ܐ̱ܢܳܐ ܒܶܗ.
Gen 27:3 ܗܳܫܳܐ ܣܰܒ ܡܳܐܢܰܝ̈ܟ ܣܰܝܦܳܟ݂ ܘܩܶܫܬܳܟ.
Gen 27:4 ܘܦܽܘܩ ܠܕܰܒܪܳܐ: ܘܨܽܘܕ݂ ܨܰܝܕܳܐ: ܘܰܥܒܶܕ݂ ܒܽܘܫܳܠܳܐ ܐܰܝܟ ܕܪܶܚܡܶܬ݂: ܘܰܐܝܬܳܐ ܠܺܝ ܐܶܟ݂ܽܘܠ: ܡܶܛܽܠ ܕܰܬܒܰܪܟܳܟ݂ ܢܰܦܫܝ ܥܰܕ݂ܠܳܐ ܐܶܡܽܘܬ.
Gen 27:5 ܘܪܰܦܩܰܐ ܫܶܡܥܰܬ݂: ܟܰܕ݂ ܐܳܡܰܪ ܐܺܝܣܚܳܩ ܠܥܺܝܣܽܘ ܒܪܶܗ: ܘܶܐܙܰܠ ܥܺܝܣܽܘ ܠܚܰܩܠܳܐ ܠܰܡܨܳܕ݂ ܨܰܝܕܳܐ ܠܡܰܝܬܳܝܽܘ.
Gen 27:6 ܘܪܰܦܩܰܐ ܐܶܡܪܰܬ݂ ܠܝܰܥܩܽܘܒ ܒܪܳܗ̇: ܗܳܐ ܫܶܡܥܶܬ݂ ܠܰܐܒܽܘܟ݂ ܕܶܐܡܰܪ ܠܥܺܝܣܽܘ ܐܰܚܽܘܟ݂.
Gen 27:7 ܐܰܝܬܳܐ ܠܺܝ ܨܰܝܕܳܐ: ܘܰܥܒܶܕ݂ ܠܺܝ ܒܽܘܫܳܠܳܐ: ܘܶܐܟ݂ܽܘܠ ܘܶܐܒܰܪܟܳܟ݂ ܩܕܳܡ ܡܳܪܝܳܐ ܩܕܳܡ ܡܰܘܬܝ.
Gen 27:8 ܘܗܳܫܳܐ ܒܶܪܝ ܫܡܰܥ ܒܩܳܠܝ: ܠܡܶܕܶܡ ܕܰܡܦܰܩܕ݂ܳܐ ܐ̱ܢܳܐ ܠܳܟ.
Gen 27:9 ܙܶܠ ܠܥܳܢ̈ܳܐ: ܘܣܰܒ ܠܺܝ ܡܶܢ ܬܰܡܳܢ ܬܪܶܝܢ ܓܕܰܝ̈ܳܐ ܕܥܶܙ̈ܶܐ ܕܛܳܒܺܝܢ: ܘܶܐܥܒܶܕ ܐܶܢܽܘܢ ܒܽܘܫܳܠܳܐ ܠܰܐܒܽܘܟ ܐܰܝܟ ܕܪܳܚܶܡ.
Gen 27:10 ܘܰܐܥܶܠ ܠܰܐܒܽܘܟ ܘܢܶܐܟ݂ܽܘܠ: ܘܰܢܒܰܪܟܳܟ݂ ܩܕܳܡ ܡܳܪܝܳܐ ܡܶܢ ܩܕܳܡ ܡܰܘܬܶܗ.
Gen 27:11 ܘܶܐܡܰܪ ܝܰܥܩܽܘܒ ܠܪܰܦܩܰܐ ܐܶܡܶܗ: ܗܳܐ ܥܺܝܣܽܘ ܐܳܚܝ ܓܒܰܪ ܣܥܰܪ. ܘܶܐܢܳܐ ܓܒܰܪ ܫܥܳܥ.
Gen 27:12 ܕܰܠܡܳܐ ܢܡܽܘܫܰܢܝ ܐܳܒܝ ܘܶܐܗܘܶܐ ܒܥܰܝܢܰܘ̈ܗܝ ܐܰܝܟ ܡܒܰܙܚܳܢܳܐ: ܘܬܰܝܬܶܝܢ ܥܠܰܝ ܠܰܘ̈ܛܳܬܳܐ ܘܠܳܐ ܒܽܘܖ̈ܟܳܬܳܐ.
Gen 27:13 ܘܶܐܡܪܰܬ݂ ܠܶܗ ܐܶܡܶܗ: ܥܠܰܝ ܠܰܘ̈ܛܳܬ݂ܳܟ݂ ܒܶܪܝ: ܒܰܠܚܽܘܕ݂ ܫܡܰܥ ܒܩܳܠܝ: ܘܙܶܠ ܣܰܒ ܠܺܝ.
Gen 27:14 ܘܶܐܙܰܠ ܢܣܰܒ ܘܰܐܝܬܺܝ ܠܶܐܡܶܗ: ܘܥܶܒܕܰܬ݂ ܒܽܘܫܳܠܳܐ ܐܰܝܟܰܢܳܐ ܕܪܳܚܶܡ ܐܰܒܽܘܗܝ.
Gen 27:15 ܘܢܶܣܒܰܬ݂ ܪܰܦܩܰܐ ܡܳܐܢ̈ܶܐ ܕܥܺܝܣܽܘ ܒܪܳܗ̇ ܪܰܒܳܐ ܖ̈ܓܺܝܓܶܐ ܕܺܐܝܬ݂ ܥܰܡܶܗ ܒܒܰܝܬܳܐ: ܘܰܐܠܒܫܰܬ݂ ܠܝܰܥܩܽܘܒ ܒܪܳܗ̇ ܙܥܽܘܪܳܐ.
Gen 27:16 ܘܡܶܫܟܳܐ ܕܰܓܕܰܝ̈ܳܐ ܕܥܶܙ̈ܶܐ: ܐܰܠܒܫܰܬ݂ ܥܰܠ ܐܺܝܕ݂ܰܘ̈ܗܝ ܘܥܰܠ ܫܥܳܥܽܘܬܳܐ ܕܨܰܘܪܶܗ.
Gen 27:17 ܘܝܶܗܒܰܬ ܒܽܘܫܳܠܳܐ ܘܠܰܚܡܳܐ ܕܥܶܒܕܰܬ ܠܝܰܥܩܽܘܒ ܒܪܳܗ̇.
Gen 27:18 ܘܰܐܥܶܠ ܠܰܐܒܽܘܗܝ: ܘܶܐܡܰܪ: ܐܳܒܝ: ܘܶܐܡܰܪ ܗܳܐ ܐܶܢܳܐ: ܘܶܐܡܰܪ: ܡܰܢ ܐܰܢ̱ܬ ܒܶܪܝ.
Gen 27:19 ܘܶܐܡܰܪ ܝܰܥܩܽܘܒ ܠܰܐܒܽܘܗܝ: ܐܶܢܳܐ ܗ̱ܘ ܒܪܳܟ݂ ܒܽܘܟ݂ܪܳܟ݂ ܥܺܝܣܽܘ: ܥܶܒܕܶܬ݂ ܐܰܝܟ ܕܶܐܡܰܪܬ ܠܺܝ: ܩܽܘܡ ܬܶܒ ܐܰܟ݂ܽܘܠ ܡܶܢ ܨܰܝܕܝ: ܡܶܛܽܠ ܕܰܬܒܰܪܟ݂ܰܢܝ ܢܰܦܫܳܟ݂.
Gen 27:20 ܘܶܐܡܰܪ ܐܺܝܣܚܳܩ ܠܰܒܪܶܗ: ܡܳܢܰܐ ܗ̱ܘ ܗܳܢܳܐ ܕܒܰܥܓܰܠ ܐܶܫܟܰܚܬ ܒܶܪܝ: ܘܶܐܡܰܪ ܡܶܕܶܡ ܕܛܰܝܶܒ ܡܳܪܝܳܐ ܐܰܠܳܗܳܟ݂ ܩܕ݂ܳܡܰܝ.
Gen 27:21 ܘܶܐܡܰܪ ܐܺܝܣܚܳܩ ܠܝܰܥܩܽܘܒ ܒܪܶܗ: ܩܪܽܘܒ ܢܺܐ ܐܶܡܽܘܫܳܟ݂ ܒܶܪܝ: ܐܶܢ ܐܰܢ̱ܬܽ ܗ̱ܘ ܒܶܪܝ ܥܺܝܣܽܘ ܐܰܘ ܠܳܐ.
Gen 27:22 ܘܰܩܪܶܒ ܝܰܥܩܽܘܒ ܠܘܳܬ ܐܺܝܣܚܳܩ ܐܰܒܽܘܗܝ: ܘܡܳܫܶܗ ܘܶܐܡܰܪ: ܩܳܠܳܐ ܕܝܰܥܩܽܘܒ : ܘܓܶܫܰܬ݂ ܐܺܝܕܰܝ̈ܳܐ ܕܥܺܝܣܽܘ.
Gen 27:23 ܘܠܳܐ ܐܶܫܬܰܘܕܥܶܗ: ܡܶܛܽܠ ܕܰܗ̈ܘܰܝ ܐܺܝܕ݂ܰܘ̈ܗܝ ܐܰܝܟ ܐܺܝ̈ܕܰܝ ܥܺܝܣܽܘ ܐܰܚܽܘܗܝ ܣܰܥܖ̈ܳܢ: ܘܒܰܪܟܶܗ.
Gen 27:24 ܘܶܐܡܰܪ: ܐܰܢ̱ܬ ܗܽܘ ܗܳܢܳܐ ܒܶܪܝ ܥܺܝܣܽܘ: ܘܶܐܡܰܪ ܐܶܢܳܐ ܗܽܘ.
Gen 27:25 ܘܶܐܡܰܪ ܠܶܗ: ܩܰܪܶܒ ܠܺܝ ܐܶܟ݂ܽܘܠ ܡܶܢ ܨܰܝܕܳܐ ܕܒܶܪܝ: ܡܶܛܽܠ ܕܰܬ݂ܒܰܪܟ݂ܳܟ݂ ܢܰܦܫܝ: ܘܩܰܪܶܒ ܠܶܗ ܘܰܠܥܶܣ: ܘܰܐܥܶܠ ܠܶܗ ܚܰܡܪܳܐ ܘܶܐܫܬܺܝ.
Gen 27:26 ܘܶܐܡܰܪ ܠܶܗ ܐܺܝܣܚܳܩ ܐܰܒܽܘܗܝ: ܩܪܽܘܒ ܘܫܽܘܩܰܝܢܝ ܒܶܪܝ: ܘܰܩܪܶܒ ܘܢܰܫܩܶܗ.
Gen 27:27 ܘܰܐܪܺܝܚ ܪܺܝܚܳܐ ܕܡܰܐܢܽܘ̈ܗܝ: ܘܒܰܪܟܶܗ ܘܶܐܡܰܪ: ܚܙܰܘ ܪܺܝܚܶܗ ܕܒܶܪܝ: ܐܰܝܟ ܪܺܝܚܳܐ ܕܚܰܩܠܳܐ ܕܒܰܪܟ݂ܶܗ ܡܳܪܝܳܐ.
Gen 27:28 ܢܶܬܶܠ ܠܳܟ݂ ܐܰ‌ܠܳܗܳܐ ܡܶܢ ܛܰܠܳܐ ܕܰܫܡܰܝܳܐ: ܘܡܶܢ ܫܽܘܡܢܳܗ̇ ܕܰܐܪܥܳܐ: ܘܣܽܘܓܳܐܐ ܕܰܥܒܽܘܪܳܐ ܘܰܕ݂ܚܰܡܪܳܐ.
Gen 27:29 ܢܶܦܠܚܽܘܢܳܟ݂ ܥܰܡ̈ܡܶܐ: ܘܢܶܣܓ̈ܕ݂ܳܢ ܠܳܟ݂ ܐܶܡܘ̈ܳܬܳܐ: ܗܘܺܝ ܪܺܫܳܐ ܠܰܐܚܰܝ̈ܟ: ܘܢܶܣܓܕ݂ܽܘܢ ܠܳܟ݂ ܒܢܰܝ̈ ܐܶܡܳܟ݂. ܠܺܝ̈ܛܰܝܟ ܠܺܝܛܺܝܢ: ܘܰܒܖ̈ܺܝܟܰܝܟ ܒܪܺܝܟ݂ܺܝܢ.
Gen 27:30 ܘܟܰܕ݂ ܫܰܠܶܡ ܐܺܝܣܚܳܩ ܠܰܡܒܰܪܳܟ݂ܽܘܬܶܗ ܠܝܰܥܩܽܘܒ: ܘܰܢܦܰܩ ܝܰܥܩܽܘܒ ܡܶܢ ܠܘܳܬ݂ ܐܺܝܣܚܳܩ ܐܰܒܽܘܗܝ: ܘܗܳܐ ܥܺܝܣܽܘ ܐܰܚܽܘܗܝ ܐܶܬܳܐ ܡܶܢ ܨܰܝܕܶܗ.
Gen 27:31 ܘܰܥܒܰܕ݂ ܐܳܦ ܗܽܘ ܒܽܘܫܳܠܳܐ: ܘܰܐܥܶܠ ܠܰܐܒܽܘܗܝ. ܘܶܐܡܰܪ ܠܰܐܒܽܘܗܝ: ܢܩܽܘܡ ܐܳܒܝ ܘܢܶܠܥܰܣ ܡܶܢ ܨܰܝܕܳܐ ܕܰܒܪܶܗ: ܡܶܛܽܠ ܕܰܬܒܰܪܟ݂ܰܢܝ ܢܰܦܫܳܟ݂.
Gen 27:32 ܐܶܡܰܪ ܠܶܗ ܐܺܝܣܚܳܩ ܐܰܒܽܘܗܝ ܡܰܢ ܐܰܢ̱ܬ: ܘܶܐܡܰܪ ܐܶܢܳܐ ܗ̱ܘ ܒܪܳܟ݂ ܒܽܘܟ݂ܪܳܟ݂ ܥܺܝܣܽܘ.
Gen 27:33 ܘܰܬܘܰܗ ܐܺܝܣܚܳܩ ܬܰܘܗܬܳܐ ܪܰܒܬ݂ܳܐ ܘܥܰܫܺܝܢܬܳܐ ܕܛܳܒ. ܘܶܐܡܰܪ ܡܰܢܽܘ ܟܰܝ ܗܰܘ ܕܨܳܕ݂ ܨܰܝܕܳܐ ܘܰܐܝܬܺܝ ܠܺܝ: ܘܠܶܥܣܶܬ݂ ܡܶܢ ܟܽܠ ܥܰܕ݂ܠܳܐ ܬܺܐܬ݂ܶܐ ܘܒܰܪܶܟ݂ܬܶܗ ܘܳܐܦ ܒܪܺܝܟ ܢܶܗܘܶܐ.
Gen 27:34 ܘܟܰܕ݂ ܫܡܰܥ ܥܺܝܣܽܘ ܡܶܠܰܘ̈ܗܝ ܕܰܐܒܽܘܗܝ: ܐܰܝܠܶܠ ܐܺܝܠܰܠܬܳܐ ܪܰܒܬܳܐ ܘܡܰܪܺܝܪܬܳܐ ܕܛܳܒ: ܘܶܐܡܰܪ ܠܰܐܒܽܘܗܝ: ܒܰܪܟܰܝܢܝ ܐܳܦ ܠܺܝ ܐܳܒܝ.
Gen 27:35 ܐܶܡܰܪ ܠܶܗ ܐܰܒܽܘܗܝ: ܥ̣ܰܠ ܐܰܚܽܘܟ ܒܢܶܟܠܳܐ: ܘܩܰܒܶܠ ܐܶܢܶܝܢ ܒܽܘܖ̈ܟܳܬܳܟ.
Gen 27:36 ܘܶܐܡܰܪ ܥܺܝܣܽܘ: ܫܰܪܺܝܪܳܐܺܝܬ݂ ܐܶܬܩܪܺܝ ܫܡܶܗ ܝܰܥܩܽܘܒ: ܕܢܰܟܠܰܢܝ ܗܳܐ ܬܰܪܬܶܝܢ ܙܰܒܢܺܝ̈ܢ: ܘܒܽܘܟ݂ܪܽܘܬܝ ܢܣܰܒ: ܘܗܳܫܳܐ ܗܳܐ ܩܰܒܶܠ ܒܽܘܖ̈ܟܳܬܝ: ܘܶܐܡܰܪ ܥܺܝܣܽܘ ܠܰܐܒܽܘܗܝ: ܠܺܝ ܠܳܐ ܫܒܰܩܬ ܒܽܘܪܟܬܳܐ.
Gen 27:37 ܥܢܳܐ ܐܺܝܣܚܳܩ ܘܶܐܡܰܪ ܠܥܺܝܣܽܘ: ܗܳܐ ܪܺܝܫܳܐ ܥܒܰܕܬܶܗ ܠܳܟ: ܘܳܐܦ ܟܽܠܗܽܘܢ ܐܰܚܰܘ̈ܗܝ ܝܶܗܒܶܬ ܠܶܗ ܥܰܒ̈ܕܶܐ: ܘܒܰܥܒܽܘܪܳܐ ܘܰܒܚܰܡܪܳܐ ܣܰܡܶܟ݂ܬܶܗ: ܘܠܳܟ݂ ܗܳܟܺܝܠ ܡܳܢܳܐ ܐܶܥܒܶܕ ܒܶܪܝ.
Gen 27:38 ܘܶܐܡܰܪ ܥܺܝܣܽܘ ܠܰܐܒܽܘܗܝ: ܒܽܘܪܟܬܳܐ ܚܕ݂ܳܐ ܗ̱ܝ ܠܳܟ݂ ܐܳܒܝ: ܒܰܪܟܰܝܢܝ ܐܳܦ ܠܺܝ ܐܳܒܝ: ܘܰܐܪܺܝܡ ܥܺܝܣܽܘ ܩܳܠܶܗ ܘܰܒܟ݂ܳܐ.
Gen 27:39 ܥܢܳܐ ܐܺܝܣܚܳܩ ܐܰܒܽܘܗܝ ܘܶܐܡܰܪ ܠܶܗ: ܗܳܐ ܒܫܽܘܡܢܳܗ̇ ܕܰܐܪܥܳܐ ܢܶܗܘܶܐ ܡܰܘܬܒܳܟ: ܘܡܶܢ ܛܰܠܳܐ ܕܰܫܡܰܝܳܐ ܡܶܢ ܠܥܶܠ.
Gen 27:40 ܘܥܰܠ ܚܰܪܒܳܟ݂ ܬܺܚܶܐ: ܘܠܰܐܚܽܘܟ ܬܶܦܠܽܘܚ. ܘܶܐܢ ܬܬܽܘܒ: ܢܶܥܒܰܪ ܢܺܝܪܶܗ ܡܶܢ ܨܰܘܪܳܟ.
Gen 27:41 ܘܰܣܩܰܪ ܥܺܝܣܽܘ ܠܝܰܥܩܽܘܒ ܥܰܠ ܒܽܘܖ̈ܟܳܬܳܐ ܕܒܰܪܟܶܗ ܐܰܒܽܘܗܝ. ܘܶܐܡܰܪ ܥܺܝܣܽܘ ܒܠܶܒܶܗ: ܢܶܩܪܒܽܘܢ ܝܰܘ̈ܡܳܬ݂ܳܐ ܕܒܶܝܬ ܒܳܟ݂ܰܘ̈ܗܝ ܕܳܐܒܝ: ܘܶܐܩܛܠܺܝܘܗܝ ܠܝܰܥܩܽܘܒ ܐܳܚܝ.
Gen 27:42 ܘܶܐܬ݂ܶܐܡܰܪ ܠܪܰܦܩܰܐ ܡܶܠܰܘ̈ܗܝ ܕܥܺܝܣܽܘ ܒܪܳܗ̇ ܩܰܫܺܝܫܳܐ: ܘܫܰܕܪܰܬ݂ ܩܪܳܬ݂ ܠܝܰܥܩܽܘܒ ܒܪܳܗ̇ ܙܥܽܘܪܳܐ: ܘܶܐܡܪܰܬ݂ ܠܶܗ: ܗܳܐ ܥܺܝܣܽܘ ܐܰܚܽܘܟ ܡܶܬ݂ܠܰܚܰܡ ܠܳܟ݂ ܠܡܶܩܛܠܳܟ.
Gen 27:43 ܗܳܫܳܐ ܒܶܪܝ ܫܡܰܥ ܒܩܳܠܝ: ܘܩܽܘܡ ܙܶܠ ܠܳܟ݂ ܠܘܳܬ݂ ܠܳܒܳܢ ܐܳܚܝ ܠܚܳܪܳܢ. ܘܬܶܒ ܬܰܡܳܢ ܝܰܘ̈ܡܳܬ݂ܳܐ ܙܥܽܘܖ̈ܶܐ ܥܕܰܡܳܐ ܕܢܶܬܬܢܺܝܚ ܪܽܘܓܙܶܗ ܕܰܐܚܽܘܟ.
Gen 27:44 ܘܰܥܕܰܡܳܐ ܕܢܶܥܒܰܪ ܪܽܘܓܙܶܗ ܕܰܐܚܽܘܟ ܡܶܢܳܟ: ܘܢܶܛܥܶܐ ܡܶܕܶܡ ܕܰܥܒܰܕܬ ܠܶܗ: ܘܶܐܫܰܕܰܪ ܘܶܐܕ݂ܒܪܳܟ݂ ܡܶܢ ܬܰܡܳܢ: ܕܠܳܐ ܐܶܬ݂ܓܰܙܶܐ ܐܳܦ ܡܶܢ ܬܖ̈ܰܝܟܽܘܢ ܒܝܰܘܡܳܐ ܚܰܕ݂.
Gen 27:45 ܘܶܐܡܪܰܬ݂ ܪܰܦܩܰܐ ܠܺܐܝܣܚܳܩ. ܥܳܩܰܬ ܠܺܝ ܒܚܰܝܰܝ̈ ܡܶܢ ܩܕܳܡ ܒܢ̈ܳܬ݂ ܚܺܝܬ݂. ܐܶܢ ܢܶܣܰܒ ܝܰܥܩܽܘܒ ܐܰܢ̱ܬܬ݂ܳܐ ܡܶܢ ܒܢ̈ܳܬ݂ ܚܺܝܬ݂ ܐܰܝܟ ܗܳܠܶܝܢ ܒܢ̈ܳܬ݂ ܐܰܪܥܳܐ: ܠܡܳܢܳܐ ܐܳܙܺܠܝܢ ܠܺܝ ܚܰܝ̈ܶܐ.
Gen 28:1 ܘܰܩܪܳܐ ܐܺܝܣܚܳܩ ܠܝܰܥܩܽܘܒ: ܘܒܰܪܟܶܗ ܘܦܰܩܕܶܗ ܘܶܐܡܰܪ ܠܶܗ: ܠܳܐ ܬܶܣܰܒ ܐܰܢ̱ܬܬܳܐ ܡܶܢ ܒܢ̈ܳܬ ܟܢܰܥܢ.
Gen 28:2 ܩܽܘܡ ܙܶܠ ܠܦܳܕܳܢ ܕܳܐܪܳܡ: ܠܒܶܝܬ݂ ܒܬܽܘܐܶܝܠ ܐܰܒܽܘܗ̇ ܕܶܐܡܳܟ: ܘܣܰܒ ܠܳܟ݂ ܡܶܢ ܬܰܡܳܢ ܐܰܢ̱ܬܬܳܐ: ܡܶܢ ܒܢ̈ܳܬ ܠܳܒܳܢ ܐܰܚܽܘܗ̇ ܕܶܐܡܳܟ.
Gen 28:3 ܐܺܝܠܫܰܕܰܝ ܢܒܰܪܟ݂ܳܟ: ܘܢܰܟ݂ܒܪܳܟ݂ ܘܢܰܣܓܶܝܟ: ܘܬܶܗܘܶܐ ܠܟܶܢܫܳܐ ܕܥܰܡ̈ܡܶܐ.
Gen 28:4 ܘܢܶܬܶܠ ܠܳܟ݂ ܒܽܘܪܟܬܶܗ ܕܰܐܒܪܳܗܳܡ: ܠܳܟ݂ ܘܰܠܙܰܪܥܳܟ݂ ܥܰܡܳܟ: ܘܢܰܘܪܬܳܟ݂ ܐܰܪܥܳܐ ܕܡܰܥܡܪܳܟ݂ ܕܝܰܗܒ ܐܰ‌ܠܳܗܳܐ ܠܰܐܒܪܳܗܳܡ.
Gen 28:5 ܘܫܰܕܪܶܗ ܐܺܝܣܚܳܩ ܠܝܰܥܩܽܘܒ: ܘܶܐܙܰܠ ܠܦܳܕܳܢ ܕܳܐܪܳܡ: ܠܘܳܬ݂ ܠܳܒܳܢ ܒܰܪ ܒܬܽܘܐܶܝܠ ܐܳܪܳܡܳܝܳܐ: ܐܰܚܽܘܗ̇ ܕܪܰܦܩܰܐ ܐܶܡܶܗ ܕܝܰܥܩܽܘܒ ܘܰܕ݂ܥܺܝܣܽܘ.
Gen 28:6 ܘܰܚܙܳܐ ܥܺܝܣܽܘ ܕܒܰܪܟܶܗ ܐܺܝܣܚܳܩ ܠܝܰܥܩܽܘܒ ܐܰܚܽܘܗܝ: ܘܫܰܕܪܶܗ ܠܦܳܕܳܢ ܕܳܐܪܳܡ ܠܡܶܣܰܒ ܠܶܗ ܡܶܢ ܬܰܡܳܢ ܐܰܢ̱ܬܬ݂ܳܐ: ܟܰܕ݂ ܒܰܪܟܶܗ ܘܦܰܩܕܶܗ ܘܶܐܡܰܪ ܠܶܗ: ܕܠܳܐ ܬܶܣܰܒ ܐܰܢ̱ܬܬ݂ܳܐ ܡܶܢ ܒܢ̈ܳܬ݂ ܟܢܰܥܢ.
Gen 28:7 ܘܰܫܡܰܥ ܝܰܥܩܽܘܒ ܠܰܐܒܽܘܗܝ ܘܠܶܐܡܶܗ: ܘܶܐܙܰܠ ܠܦܳܕܳܢ ܕܳܐܪܳܡ.
Gen 28:8 ܘܰܚܙܳܐ ܥܺܝܣܽܘ ܕܒܺܝ̈ܫܳܢ ܒܢ̈ܳܬ݂ ܟܢܰܥܢ ܒܥܰܝ̈ܢܰܝ ܐܺܝܣܚܳܩ ܐܰܒܽܘܗܝ.
Gen 28:9 ܘܶܐܙܰܠ ܥܺܝܣܽܘ ܠܘܳܬ݂ ܐܺܝܫܡܳܥܺܝܠ: ܘܰܢܣܰܒ ܠܒܶܣܡܰܬ݂ ܒܰܪܬ݂ ܐܺܝܫܡܳܥܺܝܠ ܒܰܪ ܐܰܒܪܳܗܳܡ: ܚܳܬܶܗ ܕܰܢܒܺܝܽܘܬ݂ ܥܰܠ ܢܶܫܰܘ̈ܗܝ ܠܶܗ ܐܰܢ̱ܬܬ݂ܳܐ.
Gen 28:10 ܓܶܠܝܳܢܳܐ ܕܥܰܠ ܝܰܥܩܽܘܒ. ܘܰܢܦܰܩ ܝܰܥܩܽܘܒ ܡܶܢ ܒܺܪ ܫܒܰܥ ܕܢܺܐܙܰܠ ܠܚܳܪܳܢ.
Gen 28:11 ܘܰܦܓܰܥ ܒܰܐܬ݂ܪܳܐ ܘܒܳܬ݂ ܬܰܡܳܢ: ܡܶܛܽܠ ܕܥܶܪܒܰܬ݂ ܫܶܡܫܳܐ: ܘܰܢܣܰܒ ܡܶܢ ܟܺܐܦ̈ܶܐ ܕܰܐܬ݂ܪܳܐ ܘܣܳܡ ܐܶܣܳܕ݂ܰܘ̈ܗܝ: ܘܰܕ݂ܡܶܟ ܒܗܰܘ ܐܰܬ݂ܪܳܐ.
Gen 28:12 ܘܰܚܙܳܐ ܒܚܶܠܡܶܗ: ܘܗܳܐ ܣܶܒܶܠܬܳܐ ܩܳܝܡܳܐ ܒܰܐܪܥܳܐ: ܘܪܺܝܫܳܗ̇ ܡܳܛܶܐ ܠܰܫܡܰܝܳܐ: ܘܗܳܐ ܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ ܣܳܠܩܺܝܢ ܘܢܳܚܬܺܝܢ ܒܳܗ̇.
Gen 28:13 ܘܗܳܐ ܡܳܪܝܳܐ ܩܳܐܶܡ ܠܥܶܠ ܡܶܢܳܗ̇: ܘܶܐܡܰܪ : ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܐܰܒܽܘܟ: ܘܰܐܠܳܗܶܗ ܕܺܐܝܣܚܳܩ. ܐܰܪܥܳܐ ܕܕ݂ܳܡܶܟ ܐܰܢ̱ܬ ܥܠܶܝܗ̇: ܠܳܟ݂ ܐܶܬܠܺܝܗ̇ ܘܰܠܙܰܪܥܳܟ.
Gen 28:14 ܘܢܶܗܘܶܐ ܙܰܪܥܳܟ݂ ܐܰܝܟ ܥܰܦܪܳܐ ܕܰܐܪܥܳܐ. ܘܬܶܣܓܶܐ ܠܡܰܕܢܚܳܐ: ܘܰܠܡܰܥܪܒܐ: ܘܰܠܓܰܪܒܝܳܐ: ܘܰܠܬܰܝܡܢܳܐ: ܘܢܶܬ݂ܒܰܖ̈ܟܰܢ ܒܳܟ݂ ܟܽܠܗܶܝܢ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܒܙܰܪܥܳܟ.
Gen 28:15 ܘܗܳܐ ܐܶܢܳܐ ܥܰܡܳܟ݂: ܘܶܐܛܪܳܟ݂ ܠܰܐܝܟܳܐ ܕܬܺܐܙܰܠ: ܘܰܐܗܦܟ݂ܳܟ݂ ܠܰܐܪܥܳܐ ܗܳܕ݂ܶܐ: ܘܠܳܐ ܐܶܫܒܩܳܟ݂ ܥܕܰܡܳܐ ܕܶܐܥܒܶܕ ܡܶܕܶܡ ܕܶܐܡܪܶܬ݂ ܠܳܟ.
Gen 28:16 ܘܶܐܬܬܥܺܝܪ ܝܰܥܩܽܘܒ ܡܶܢ ܫܶܢܬܶܗ: ܘܶܐܡܰܪ ܫܰܪܺܝܪܳܐܺܝܬ݂ ܐܺܝܬ݂ ܡܳܪܝܳܐ ܒܰܐܬ݂ܪܳܐ ܗܳܢܳܐ: ܘܶܐܢܳܐ ܠܳܐ ܝܶܕ݂ܥܶ݀ܬ݂.
Gen 28:17 ܘܰܕ݂ܚܶܠ ܝܰܥܩܽܘܒ ܕܶܚܠܬܳܐ ܪܰܒܬ݂ܳܐ: ܘܶܐܡܰܪ: ܡܳܐ ܕܚܺܝܠ ܗܽܘ ܐܰܬ݂ܪܳܐ ܗܳܢܳܐ ܝܰܘܡܳܢܳܐ: ܠܰܝܬܰܘܗܝ ܗܳܢܳܐ ܐܶܠܳܐ ܐܶܢ ܒܰܝܬܶܗ ܕܰܐ‌ܠܳܗܳܐ: ܘܗܳܢܰܘ ܬܰܪܥܳܗ̇ ܕܰܫܡܰܝܳܐ.
Gen 28:18 ܘܩܰܕܶܡ ܝܰܥܩܽܘܒ ܒܫܰܦܪܳܐ: ܘܰܢܣܰܒ ܟܺܐܦܳܐ ܕܣܳܡ ܐܶܣܳܕ݂ܰܘ̈ܗܝ: ܘܥܰܒܕ݂ܳܗ̇ ܩܳܝܶܡܬܳܐ: ܘܰܢܣܰܟ ܡܶܫܚܳܐ ܒܪܺܝܫܳܗ̇.
Gen 28:19 ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ ܗܰܘ ܒܶܝܬ݂ ܐܺܝܠ: ܒܪܰܡ ܠܽܘܙ ܫܡܶܗ ܗܘܳܐ ܠܰܐܬ݂ܪܳܐ ܗܰܘ ܡܶܢ ܩܕ݂ܺܝܡ.
Gen 28:20 ܘܰܢܕܰܪ ܝܰܥܩܽܘܒ ܢܶܕ݂ܪܳܐ ܘܶܐܡܰܪ: ܐܶܢ ܢܶܗܘܶܐ ܐܰ‌ܠܳܗܳܐ ܥܰܡܝ: ܘܰܢܢܰܛܪܰܢܝ ܒܽܐܘܪܚܳܐ ܗܳܕ݂ܶܐ ܕܳܐܙܶܠ ܐ̱ܢܳܐ ܒܳܗ̇: ܘܢܶܬܶܠ ܠܺܝ ܠܰܚܡܳܐ ܠܡܶܐܟܰܠ ܘܰܠܒܽܘܫܳܐ ܠܡܶܠܒܰܫ.
Gen 28:21 ܘܶܐܗܦܽܘܟ ܒܰܫܠܳܡܳܐ ܠܒܶܝܬ݂ ܐܳܒܝ: ܢܶܗܘܶܐ ܠܺܝ ܡܳܪܝܳܐ ܐܰ‌ܠܳܗܳܐ.
Gen 28:22 ܘܟܺܐܦܳܐ ܗܳܕ݂ܶܐ ܕܥܶܒܕܶܬ ܩܳܝܶܡܬܳܐ: ܬܶܗܘܶܐ ܒܰܝܬܶܗ ܕܰܐ‌ܠܳܗܳܐ. ܘܟܽܠ ܕܬܶܬܶܠ ܠܺܝ ܡܥܰܣܳܪܽܘ: ܐܶܥܰܣܰܪ ܠܳܟ.
Gen 29:1 ܘܰܐܪܺܝܡ ܝܰܥܩܽܘܒ ܖ̈ܶܓܠܰܘܗܝ: ܘܶܐܙܰܠ ܠܰܐܪܥܳܐ ܕܰܒܢܰܝ̈ ܡܰܕܢܚܳܐ.
Gen 29:2 ܘܰܚܙܳܐ ܘܗܳܐ ܒܺܪܳܐ ܒܚܰܩܠܳܐ: ܘܬܰܡܳܢ ܬܠܳܬܳܐ ܓܙܳܖ̈ܺܝܢ ܕܥܳܢ̈ܳܐ ܖ̈ܰܒܺܝܥܺܝܢ ܥܠܶܝܗ̇: ܡܶܛܽܠ ܕܡܶܢ ܒܺܪܳܐ ܗܳܝ ܫܳܬܶܝܢ ܓܙܳܖ̈ܶܐ: ܘܟܺܐܦܳܐ ܪܰܒܬ݂ܳܐ ܥܰܠ ܦܽܘܡܳܗ̇ ܕܒܺܪܳܐ.
Gen 29:3 ܘܡܶܬ݂ܟܰܢܫܺܝܢ ܠܬܰܡܳܢ ܟܽܠܗܽܘܢ ܓܙܳܖ̈ܶܐ: ܘܰܡܥܰܓܠܺܝܢ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܡܰܫܩܶܝܢ ܥܳܢ̈ܳܐ: ܘܡܰܗܦܟ݂ܺܝܢ ܟܺܐܦܳܐ ܠܦܽܘܡܳܗ̇ ܕܒܺܪܳܐ ܠܕ݂ܽܘܟܬ݂ܳܗ̇.
Gen 29:4 ܐܶܡܰܪ ܠܗܽܘܢ ܝܰܥܩܽܘܒ: ܐܰܚܰܝ̈ ܐܰܝܡܶܟܳܐ ܐܰܢ̱ܬܽܘܢ: ܐܳܡܪܺܝܢ ܠܶܗ ܡܶܢ ܚܳܪܳܢ ܚܢܰܢ.
Gen 29:5 ܐܶܡܰܪ ܠܗܽܘܢ: ܝܳܕ݂ܥܺܝܢ ܐܰܢ̱ܬܽܘܢ ܠܠܳܒܳܢ ܒܰܪ ܢܳܚܽܘܪ: ܐܳܡܪܺܝܢ ܠܶܗ ܝܳܕ݂ܥܺܝܢܰܢ.
Gen 29:6 ܐܶܡܰܪ ܠܗܽܘܢ: ܫܠܳܡ ܗܽܘ: ܐܳܡܪܺܝܢ ܠܶܗ ܫܠܳܡ. ܘܗܳܐ ܪܳܚܶܝܠ ܒܰܪܬܶܗ ܐܳܬ݂ܝܳܐ ܥܰܡ ܥܳܢ̈ܳܐ.
Gen 29:7 ܐܶܡܰܪ ܠܗܽܘܢ ܝܰܥܩܽܘܒ ܗܳܐ ܥܕ݂ܰܟܺܝܠ ܝܰܘܡܳܐ ܩܰܝܳܡ: ܠܳܐ ܗܘܳܐ ܙܰܒܢܳܐ ܠܡܶܟ݂ܢܰܫ ܒܥܺܝܪܳܐ: ܐܰܫܩܰܘ ܥܳܢ̈ܳܐ ܘܙܶܠܘ ܪܥܰܘ.
Gen 29:8 ܐܳܡܪܺܝܢ ܠܶܗ. ܠܳܐ ܡܶܫܟܚܺܝܢܰܢ ܥܕܰܡܳܐ ܕܡܶܬ݂ܟܰܢܫܺܝܢ ܟܽܠܗܽܘܢ ܓܙܳܖ̈ܶܐ: ܘܰܡܥܰܓܠܺܝܢ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܡܰܫܩܶܝܢܰܢ ܥܳܢ̈ܳܐ.
Gen 29:9 ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ: ܪܳܚܶܝܠ ܐܶܬ݂ܳܬ ܥܰܡ ܥܳܢ̈ܳܐ ܕܰܐܒܽܘܗ̇: ܡܶܛܽܠ ܕܪܳܥܺܝܬܳܐ ܗ̱ܝ.
Gen 29:10 ܘܟܰܕ݂ ܚܙܳܗ̇ ܝܰܥܩܽܘܒ ܠܪܳܚܶܝܠ ܒܰܪܬ݂ ܠܳܒܳܢ ܐܰܚܽܘܗ̇ ܕܶܐܡܶܗ: ܘܰܠܥܳܢ̈ܳܐ ܕܠܳܒܳܢ ܐܰܚܽܘܗ̇ ܕܶܐܡܶܗ: ܩܪܶܒ ܝܰܥܩܽܘܒ ܘܥܰܓܶܠ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܰܐܫܩܺܝ ܠܥܳܢ̈ܳܐ ܕܠܳܒܳܢ ܐܰܚܽܘܗ̇ ܕܶܐܡܶܗ.
Gen 29:11 ܘܢܰܫܩܳܗ̇ ܝܰܥܩܽܘܒ ܠܪܳܚܶܝܠ: ܘܰܐܪܺܝܡ ܩܳܠܶܗ ܘܰܒܟ݂ܳܐ.
Gen 29:12 ܘܚܰܘܺܝ ܝܰܥܩܽܘܒ ܠܪܳܚܶܝܠ: ܕܰܐܚܳܐ ܗܽܘ ܕܰܐܒܽܘܗ̇: ܘܰܕ݂ܒܰܪ ܪܰܦܩܰܐ ܗܽܘ: ܘܪܶܗܛܰܬ݂ ܘܚܰܘܝܰܬ݂ ܠܰܐܒܽܘܗ̇.
Gen 29:13 ܘܟܰܕ݂ ܫܡܰܥ ܠܳܒܳܢ ܫܶܡܥܳܐ ܕܝܰܥܩܽܘܒ ܒܰܪ ܚܳܬܶܗ: ܪܗܶܛ ܠܽܐܘܪܥܶܗ ܘܥܰܦܩܶܗ ܘܢܰܫܩܶܗ: ܘܰܐܝܬܝܶܗ ܠܒܰܝܬܶܗ: ܘܶܐܫܬܰܥܺܝ ܠܠܳܒܳܢ ܟܽܠܗܶܝܢ ܡ̈ܶܠܶܐ ܗܳܠܶܝܢ.
Gen 29:14 ܐܶܡܰܪ ܠܶܗ ܠܳܒܳܢ: ܫܰܪܺܝܪܳܐܺܝܬ݂ ܓܰܪܡܝ ܐܰܢ̱ܬ ܘܒܶܣܪܝ. ܘܺܝܬܶܒ ܠܘܳܬܶܗ ܝܺܪܰܚ ܝܰܘܡܺܝ̈ܢ.
Gen 29:15 ܘܶܐܡܰܪ ܠܳܒܳܢ ܠܝܰܥܩܽܘܒ: ܫܰܪܺܝܪܳܐܺܝܬ݂ ܐܳܚܝ ܐܰܢ̱ܬ: ܬܶܦܠܚܰܢܝ ܡܰܓܳܢ: ܚܰܘܳܢܝ ܡܰܢܽܘ ܐܰܓܪܳܟ.
Gen 29:16 ܘܰܠܠܳܒܳܢ ܐܺܝܬ݂ ܗ̱ܘ̈ܰܝ ܬܰܪܬܶܝܢ ܒܢ̈ܳܢ: ܫܡܳܗ̇ ܕܩܰܫܺܝܫܬܳܐ ܠܶܝܰܐ: ܘܰܫܡܳܗ̇ ܕܰܙܥܽܘܪܬܳܐ ܪܳܚܶܝܠ.
Gen 29:17 ܘܥܰܝ̈ܢܶܝܗ̇ ܕܠܶܝܰܐ ܖ̈ܰܟܺܝܟܳܢ ܗ̱ܘܰܝ̈: ܘܪܳܚܶܝܠ ܫܰܦܺܝܪܳܐ ܗܘܳܬ݂ ܒܚܶܙܘܳܗ̇ ܘܝܳܐܶܐ ܩܽܘܒܠܠܳܗ̇.
Gen 29:18 ܘܰܪܚܶܡ ܝܰܥܩܽܘܒ ܠܪܳܚܶܝܠ: ܘܶܐܡܰܪ: ܐܶܦܠܚܳܟ݂ ܫܒܰܥ ܫܢܺܝ̈ܢ ܒܪܳܚܶܝܠ ܒܰܪܬ݂ܳܟ݂ ܙܥܽܘܪܬܳܐ.
Gen 29:19 ܐܶܡܰܪ ܠܶܗ ܠܳܒܳܢ: ܦܰܩܳܚ ܕܶܐܬܠܺܝܗ̇ ܠܳܟ݂ ܡܶܢ ܕܶܐܬܠܺܝܗ̇ ܠܐ̱ܢܳܫ ܐ̱ܚܪܺܝܢ: ܬܶܒ ܥܰܡܝ.
Gen 29:20 ܘܰܦܠܰܚ ܝܰܥܩܽܘܒ ܒܪܳܚܶܝܠ ܫܒܰܥ ܫܢܺܝ̈ܢ: ܘܰܗܘ̈ܝ ܒܥܰܝܢܰܘ̈ܗܝ ܐܰܝܟ ܝܰܘ̈ܡܳܬ݂ܳܐ ܙܥܽܘܖ̈ܶܐ: ܡܶܛܽܠ ܕܪܳܚܶܡ ܗܘܳܐ ܠܳܗ̇.
Gen 29:21 ܘܶܐܡܰܪ ܝܰܥܩܽܘܒ ܠܠܳܒܳܢ: ܗܰܒ ܠܺܝ ܐܰܢ̱ܬܰܬ݂ܝ: ܡܶܛܽܠ ܕܰܫܠܶܡܘ ܝܰܘ̈ܡܳܬ݂ܳܐ ܘܶܐܥܽܘܠ ܠܘܳܬ݂ܳܗ̇.
Gen 29:22 ܘܟܰܢܶܫ ܠܳܒܳܢ ܠܟܽܠܗܽܘܢ ܐ̱ܢܳܫܰܝ̈ ܐܰܬ݂ܪܳܐ: ܘܰܥܒܰܕ݂ ܡܰܫܬܝܳܐ.
Gen 29:23 ܘܟܰܕ݂ ܗܘܳܐ ܪܰܡܫܳܐ: ܕܒܰܪ ܠܠܶܝܰܐ ܒܰܪܬܶܗ ܘܰܐܥܠܳܗ̇ ܠܘܳܬܶܗ: ܘܥܰܠ ܥܠܶܝܗ̇.
Gen 29:24 ܘܝܰܗܒ ܠܶܗ ܠܳܒܳܢ ܠܠܶܝܰܐ ܒܰܪܬܶܗ: ܠܙܰܠܦܳܐ ܐܰܡܬܶܗ ܐܰܡܬܳܐ.
Gen 29:25 ܘܟܰܕ݂ ܗܘܳܐ ܨܰܦܪܳܐ: ܘܰܚܙܳܐ ܕܠܶܝܰܐ ܗܺܝ: ܐܶܡܰܪ ܠܠܳܒܳܢ: ܡܳܢܰܘ ܗܳܢܳܐ ܕܰܥܒܰܕ݂ܬ ܠܺܝ: ܗܳܐ ܒܪܳܚܶܝܠ ܦܶܠܚܶܬ݂ ܥܰܡܳܟ݂: ܠܡܳܢܳܐ ܢܟ݂ܰܠܬܳܢܝ.
Gen 29:26 ܘܶܐܡܰܪ ܠܳܒܳܢ ܠܝܰܥܩܽܘܒ: ܠܳܐ ܡܶܬ݂ܥܒܶܕ݂ ܗܳܟܰܢܳܐ ܒܰܐܬ݂ܪܰܢ: ܠܡܶܬܰܠ ܙܥܽܘܪܬܳܐ ܩܕܳܡ ܩܰܫܺܝܫܬܳܐ.
Gen 29:27 ܫܰܠܶܡ ܡܶܫܬܽܘܬ݂ܳܗ̇ ܕܗܳܕ݂ܶܐ: ܘܶܐܬܶܠ ܠܳܟ݂ ܐܳܦ ܗܺܝ: ܒܦܽܘܠܚܳܢܳܐ ܕܬܶܦܠܽܘܚ ܥܰܡܝ ܬܽܘܒ ܫܒܰܥ ܫܢܺܝ̈ܢ ܐ̱ܚܖ̈ܳܢܝܳܢ.
Gen 29:28 ܘܰܥܒܰܕ݂ ܝܰܥܩܽܘܒ ܗܳܟܰܢܳܐ: ܘܡܰܠܺܝ ܡܶܫܬܽܘܬܳܐ ܕܗܳܝ: ܘܝܰܗܒ ܠܶܗ ܠܪܳܚܶܝܠ ܒܰܪܬܶܗ ܐܰܢ̱ܬܬ݂ܳܐ.
Gen 29:29 ܘܝܰܗܒ ܠܳܒܳܢ ܠܪܳܚܶܝܠ ܒܰܪܬܶܗ ܠܒܰܠܗܳܐ ܐܰܡܬܶܗ ܐܰܡܬܳܐ.
Gen 29:30 ܘܥ̣ܰܠ ܐܳܦ ܥܰܠ ܪܳܚܶܝܠ: ܘܪܰܚܡܳܗ̇ ܐܳܦ ܠܪܳܚܶܝܠ ܡܶܢ ܠܶܝܰܐ: ܘܰܦܠܰܚ ܥܰܡܶܗ ܬܽܘܒ ܫܒܰܥ ܫܢܺܝ̈ܢ ܐ̱ܚܖ̈ܳܢܝܳܢ.
Gen 29:31 ܘܰܚܙܳܐ ܡܳܪܝܳܐ ܕܣܰܢܝܳܐ ܗܺܝ ܠܶܝܰܐ: ܘܰܦܬܰܚ ܡܰܪܒܥܳܗ̇. ܘܪܳܚܶܝܠ ܥܩܰܪܬܳܐ.
Gen 29:32 ܘܒܶܛܢܰܬ݂ ܠܶܝܰܐ: ܘܝܶܠܕܰܬ݂ ܒܪܳܐ: ܘܰܩܪܳܬ݂ ܫܡܶܗ ܪܽܘܒܺܝܠ: ܘܶܐܡܪܰܬ݂: ܡܶܛܽܠ ܕܰܚܙܳܐ ܐܰ‌ܠܳܗܳܐ ܫܽܘܥܒܳܕ݂ܝ: ܗܳܫܳܐ ܢܶܪܚܡܰܢܝ ܒܰܥܠܝ.
Gen 29:33 ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ. ܘܶܐܡܪܰܬ݂: ܡܶܛܽܠ ܕܰܫܡܰܥ ܡܳܪܝܳܐ ܕܣܰܢܝܳܐ ܐ̱ܢܳܐ. ܝܰܗܒ ܠܺܝ ܐܳܦ ܗܳܢܳܐ: ܘܰܩܪܳܬ݂ ܫܡܶܗ ܫܶܡܥܽܘܢ.
Gen 29:34 ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܶܐܡܪܰܬ݂: ܙܒܰܢ̱ܬܳܐ ܗܳܕ݂ܶܐ ܢܶܬ݂ܠܰܘܶܐ ܠܺܝ ܒܰܥܠܝ: ܡܶܛܽܠ ܕܝܶܠܕܶܬ݂ ܠܶܗ ܬܠܳܬܳܐ ܒܢܺܝ̈ܢ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܠܶܘܺܝ.
Gen 29:35 ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܶܐܡܪܰܬ݂: ܙܰܒܢܳܐ ܗܳܢܳܐ ܐܰܘܕܶܐ ܠܡܳܪܝܳܐ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܝܺܗܽܘܕ݂ܳܐ. ܘܩܳܡܰܬ݂ ܡܶܢ ܝܰܠܕܳܐ.
Gen 30:1 ܘܰܚܙܰܬ݂ ܪܳܚܶܝܠ ܕܠܳܐ ܝܳܠܕܳܐ ܠܝܰܥܩܽܘܒ ܘܛܶܢܰܬ ܒܚܳܬ݂ܳܗ̇: ܘܶܐܡܪܰܬ݂ ܠܝܰܥܩܽܘܒ: ܗܰܒ ܠܺܝ ܒܢܰܝ̈ܳܐ: ܘܶܐܢ ܠܳܐ ܡܳܝܬܳܐ ܐ̱ܢܳܐ.
Gen 30:2 ܘܶܐܬ݂ܚܰܡܰܬ݂ ܪܽܘܓܙܶܗ ܕܝܰܥܩܽܘܒ ܥܰܠ ܪܳܚܶܝܠ: ܘܶܐܡܰܪ ܠܳܗ̇: ܚܠܳܦ ܐܰ‌ܠܳܗܳܐ ܐ̱ܢܳܐ: ܕܰܟܠܳܐ ܡܶܢܶܟ݂ܝ ܦܺܐܖ̈ܶܐ ܕܟܰܪܣܳܐ.
Gen 30:3 ܘܶܐܡܪܰܬ݂ ܠܶܗ: ܗܳܐ ܐܰܡܬ݂ܝ ܒܰܠܗܳܐ: ܥܽܘܠ ܥܠܶܝܗ̇: ܘܬܺܐܠܰܕ݂ ܥܰܠ ܒܽܘܖ̈ܟܰܝ: ܘܶܐܬ݂ܒܰܝܰܐ ܐܳܦ ܐܶܢܳܐ ܡܶܢܳܗ̇.
Gen 30:4 ܘܝܶܗܒܰܬ݂ ܠܶܗ ܠܒܰܠܗܳܐ ܐܰܡܬ݂ܳܗ̇ ܐܰܢ̱ܬܬܳܐ: ܘܥܰܠ ܥܠܶܝܗ̇.
Gen 30:5 ܘܒܶܛܢܰܬ݂ ܒܰܠܗܳܐ: ܘܝܶܠܕܰܬ݂ ܠܝܰܥܩܽܘܒ ܒܪܳܐ.
Gen 30:6 ܘܶܐܡܪܰܬ݂ ܪܳܚܶܝܠ: ܕܳܢܰܢܝ ܐܰ‌ܠܳܗܳܐ: ܘܳܐܦ ܫܡܰܥ ܒܩܳܠܝ: ܘܝܰܗܒ ܠܺܝ ܒܪܳܐ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܕܳܢ.
Gen 30:7 ܘܒܶܛܢܰܬ݂ ܬܽܘܒ ܒܰܠܗܳܐ ܐܰܡܬܳܐ ܕܪܳܚܶܝܠ: ܘܝܶܠܕܰܬ݂ ܒܪܳܐ ܐ̱ܚܪܺܢܳܐ ܠܝܰܥܩܽܘܒ.
Gen 30:8 ܘܶܐܡܪܰܬ݂ ܪܳܚܶܝܠ: ܒܥܺܝܬ݂ ܡܶܢ ܡܳܪܝܳܐ: ܘܶܐܬ݂ܟܰܫܦܶܬ݂ ܥܰܡ ܚܳܬ݂ܝ: ܘܳܐܦ ܐܶܫܟܚܶܬ݂. ܘܰܩܪܳܬ݂ ܫܡܶܗ ܢܰܦܬܳܠܺܝ.
Gen 30:9 ܘܰܚܙܳܬ݂ ܠܶܝܰܐ ܕܩܳܡܰܬ݂ ܡܶܢ ܝܰܠܕܳܐ: ܘܕܶܒܪܰܬ݂ ܠܙܰܠܦܳܐ ܐܰܡܬܳܗ̇: ܘܝܰܗܒܬܳܗ̇ ܐܰܢ̱ܬܬܳܐ ܠܝܰܥܩܽܘܒ.
Gen 30:10 ܘܝܶܠܕܰܬ݂ ܙܰܠܦܳܐ ܐܰܡܬ݂ܳܗ̇ ܕܠܶܝܰܐ ܠܝܰܥܩܽܘܒ ܒܪܳܐ.
Gen 30:11 ܘܶܐܡܪܰܬ݂ ܠܶܝܰܐ ܐܶܬܳܐ ܓܰܕܝ: ܘܰܩܪܳܬ݂ ܫܡܶܗ ܓܳܕ݂.
Gen 30:12 ܘܝܶܠܕܰܬ݂ ܙܰܠܦܳܐ ܐܰܡܬܳܗ̇ ܕܠܶܝܰܐ ܒܪܳܐ ܕܰܬܪܶܝܢ ܠܝܰܥܩܽܘܒ.
Gen 30:13 ܘܶܐܡܪܰܬ݂ ܠܶܝܰܐ: ܒܬܶܫܒܽܘܚܬܝ ܕܫܰܒܚܳܢ̈ܝ ܒ̈ܢܳܬܳܐ: ܘܰܩܪܳܬ݂ ܫܡܶܗ ܐܳܫܺܝܪ.
Gen 30:14 ܘܶܐܙܰܠ ܪܽܘܒܺܝܠ ܒܝܰܘ̈ܡܰܝ ܚܨܳܕܳܐ ܕܚܶܛ̈ܶܐ: ܘܶܐܫܟܰܚ ܝܰܒܖ̈ܽܘܚܶܐ ܒܚܰܩܠܳܐ: ܘܰܐܝܬܺܝ ܐܶܢܽܘܢ ܠܠܶܝܰܐ ܐܶܡܶܗ: ܘܶܐܡܪܰܬ݂ ܪܳܚܶܝܠ ܠܠܶܝܰܐ: ܗܰܒܝ ܠܺܝ ܡܶܢ ܝܰܒܖ̈ܽܘܚܶܐ ܕܰܒܪܶܟ݂ܝ.
Gen 30:15 ܘܶܐܡܪܰܬ݂ ܠܳܗ̇ ܠܶܝܰܐ: ܠܳܐ ܟܰܕܽܘ ܠܶܟ݂ܝ ܕܰܕ݂ܒܰܪܬܝ ܒܰܥܠܝ: ܐܶܠܳܐ ܐܳܦ ܕܬܶܣܒܺܝܢ ܝܰܒܖ̈ܽܘܚܶܐ ܕܒܶܪܝ: ܘܶܐܡܪܰܬ݂ ܪܳܚܶܝܠ: ܡܶܛܽܠ ܗܳܢܳܐ ܢܶܕܡܰܟ ܥܰܡܶܟ݂ܝ ܒܠܺܠܝܳܐ ܗܳܢܳܐ ܚܠܳܦ ܝܰܒܖ̈ܽܘܚܶܐ ܕܰܒܪܶܟ݂ܝ.
Gen 30:16 ܘܥܰܠ ܝܰܥܩܽܘܒ ܡܶܢ ܚܰܩܠܳܐ ܒܪܰܡܫܳܐ: ܘܢܶܦܩܰܬ݂ ܠܶܝܰܐ ܠܽܐܘܪܥܶܗ: ܘܶܐܡܪܰܬ݂: ܠܘܳܬ݂ܝ ܥܳܐܶܠ ܐܰܢ̱ܬ ܡܶܛܽܠ ܕܡܶܐܓܰܪ ܐܶܓܰܪܬܳܟ݂ ܒܝܰܒܖ̈ܽܘܚܶܐ ܕܒܶܪܝ. ܘܰܕ݂ܡܶܟ ܥܰܡܳܗ̇ ܒܠܺܠܝܳܐ ܗܰܘ.
Gen 30:17 ܘܫܰܡܥܳܗ̇ ܐܰ‌ܠܳܗܳܐ ܠܠܶܝܰܐ: ܘܒܶܛܢܰܬ݂ ܘܝܶܠܕܰܬ݂ ܠܝܰܥܩܽܘܒ ܒܪܳܐ ܕܚܰܡܫܳܐ.
Gen 30:18 ܘܶܐܡܪܰܬ݂ ܠܶܝܰܐ: ܝܰܗܒ ܐܰ‌ܠܳܗܳܐ ܐܰܓܪܝ ܕܝܶܗܒܶܬ ܐܰܡܬ݂ܝ ܠܒܰܥܠܝ: ܘܰܩܪܳܬ݂ ܫܡܶܗ ܐܺܝܣܳܟܳܪ.
Gen 30:19 ܘܒܶܛܢܰܬ݂ ܬܽܘܒ ܠܶܝܰܐ: ܘܝܶܠܕܰܬ݂ ܒܪܳܐ ܕܶܫܬܳܐ ܠܝܰܥܩܽܘܒ.
Gen 30:20 ܘܶܐܡܪܰܬ݂ ܠܶܝܰܐ: ܙܰܒܕܰܢܝ ܐܰ‌ܠܳܗܳܐ ܙܶܒܕܳܐ ܛܳܒܳܐ: ܙܰܒܢܳܐ ܗܳܢܳܐ ܢܶܬ݂ܢܰܩܰܦ ܠܺܝ ܒܰܥܠܝ: ܡܶܛܽܠ ܕܝܶܠܕܶܬ݂ ܠܶܗ ܫܬܳܐ ܒܢܺܝ̈ܢ: ܘܰܩܪܳܬ݂ ܫܡܶܗ ܙܒܽܘܠܽܘܢ.
Gen 30:21 ܘܒܬ݂ܪܟܶܢ ܝܶܠܕܰܬ݂ ܒܰܪܬܳܐ: ܘܰܩܪܳܬ݂ ܫܡܳܗ̇ ܕܺܝܢܰܐ.
Gen 30:22 ܘܶܐܬܕܰܟ݂ܪܳܗ̇ ܐܰ‌ܠܳܗܳܐ ܠܪܳܚܶܝܠ: ܘܫܰܡܥܳܗ̇ ܐܰ‌ܠܳܗܳܐ: ܘܰܦܬܰܚ ܡܰܪܒܥܳܗ̇.
Gen 30:23 ܘܒܶܛܢܰܬ݂ ܘܝܶܠܕܰܬ݂ ܒܪܳܐ: ܘܶܐܡܪܰܬ݂ ܐܰܥܒܰܪ ܐܰ‌ܠܳܗܳܐ ܚܶܣܕܝ.
Gen 30:24 ܘܰܩܪܳܬ݂ ܫܡܶܗ ܝܰܘܣܶܦ: ܘܶܐܡܪܰܬ݂ : ܢܰܘܣܶܦ ܠܺܝ ܐܰ‌ܠܳܗܳܐ ܒܪܳܐ ܐ̱ܚܪܺܢܳܐ.
Gen 30:25 ܘܟܰܕ݂ ܝܶܠܕܰܬ݂ ܪܳܚܶܝܠ ܠܝܰܘܣܶܦ: ܐܶܡܰܪ ܝܰܥܩܽܘܒ ܠܠܳܒܳܢ: ܫܰܕܰܪܰܝܢܝ ܐܺܙܰܠ ܠܰܐܬ݂ܪܝ ܘܠܰܐܪܥܝ.
Gen 30:26 ܗܰܒܠܺܝ ܢܶܫܰܝ̈ ܘܰܒܢܰܝ̈: ܕܰܦܠܰܚܬܳܟ݂ ܒܗܽܘܢ ܘܺܐܙܰܠ: ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ ܦܽܘܠܚܳܢܳܐ ܕܰܦܠܰܚܬܳܟ.
Gen 30:27 ܘܶܐܡܰܪ ܠܳܒܳܢ ܠܝܰܥܩܽܘܒ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܢܰܣܺܝܬ݂ ܕܒܰܪܟ݂ܰܢܝ ܡܳܪܝܳܐ ܡܶܛܽܠܬ݂ܳܟ.
Gen 30:28 ܘܶܐܡܰܪ ܦܪܽܘܫ ܐܰܓܪܳܟ݂ ܥܠܰܝ ܘܶܐܬܶܠ: ܐܶܡܰܪ ܠܶܗ ܝܰܥܩܽܘܒ: ܐܰܢ̱ܬ ܝܳܕܰܥ ܐܰܢ̱ܬ ܦܽܘܠܚܳܢܳܐ ܕܰܦܠܰܚܬܳܟ: ܘܕܰܗܘܳܐ ܩܶܢܝܳܢܳܟ݂ ܥܰܡܝ.
Gen 30:29 ܡܶܛܽܠ ܕܩܰܠܺܝܠ ܐܺܝܬ݂ ܗܘܳܐ ܠܳܟ݂ ܩܕ݂ܳܡܝ ܘܰܣܓܺܝ ܛܳܒ: ܘܒܰܪܟ݂ܳܟ݂ ܡܳܪܝܳܐ ܡܶܛܽܠܳܬ݂ܝ.
Gen 30:30 ܘܗܳܫܳܐ ܡܳܢܳܐ ܐܶܥܒܶܕ݂ ܐܳܦ ܐܶܢܳܐ ܠܒܰܝܬܝ.
Gen 30:31 ܐܶܡܰܪ ܠܶܗ ܠܳܒܳܢ: ܡܳܢܳܐ ܐܶܬܶܠ ܠܳܟ. ܐܶܡܰܪ ܠܶܗ ܝܰܥܩܽܘܒ: ܠܳܐ ܬܶܬܶܠ ܠܺܝ ܡܶܕܶܡ: ܐܶܢ ܬܶܥܒܶܕ݂ ܠܺܝ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ: ܐܶܗܦܽܘܟ ܐܶܪܥܶܐ ܥܰܢ̈ܳܟ݂ ܘܶܐܛܰܪ.
Gen 30:32 ܐܶܥܒܰܪ ܒܟܽܠܳܗ̇ ܥܳܢ̈ܳܟ݂ ܝܰܘܡܳܢܳܐ: ܘܶܐܦܪܽܘܫ ܠܺܝ ܡܶܢ ܬܰܡܳܢ ܟܽܠ ܐܶܡܪܳܐ ܕܰܩܪܳܚ ܘܦܰܝܣܟ݂ܳܝ: ܘܟܽܠ ܐܶܡܪܳܐ ܕܳܐܟܶܡ ܒܚܶܘܳܖ̈ܳܬܳܐ: ܘܦܰܝܣܟܳܝ ܘܰܩܪܳܚ ܒܥܶܙ̈ܶܐ ܢܶܗܘܶܐ ܐܰܓܪܝ.
Gen 30:33 ܘܬܶܣܗܰܕ݂ ܥܠܰܝ ܙܳܟ݂ܽܘܬ݂ܝ ܐܰܝܟ ܕܝܰܘܡܳܢܳܐ: ܕܰܡܚܳܪ ܟܰܕ݂ ܬܶܥܽܘܠ ܥܰܠ ܐܰܓܪܝ ܩܕܳܡܰܝܟ: ܟܽܠ ܕܠܳܐ ܗܘܳܐ ܩܪܳܚ ܘܦܰܝܣܟ݂ܳܝ ܒܥܶܙ̈ܶܐ: ܘܳܐܟܳܡ ܒܚܶܘܳܖ̈ܳܬܳܐ: ܓܢܺܝܒܰܐ ܗ̱ܘ ܠܺܝ.
Gen 30:34 ܐܶܡܰܪ ܠܶܗ ܠܳܒܳܢ: ܐܺܝܢ ܢܶܗܘܶܐ ܐܰܝܟ ܡܶܠܬ݂ܳܟ.
Gen 30:35 ܘܰܦܪܰܫ ܒܝܰܘܡܳܐ ܗܰܘ ܬܰܝܫ̈ܶܐ ܩܰܖ̈ܚܶܐ ܘܦܰܝܣ̈ܟ݂ܳܝܶܐ: ܘܟܽܠܗܶܝܢ ܥܶܙ̈ܶܐ ܩܖ̈ܳܚܳܬܳܐ ܘܦܰܝܣܟܳܝ̈ܳܬܳܐ: ܘܟܽܠ ܕܺܐܝܬ݂ ܒܗܶܝܢ ܚܶܘܳܪܳܐ: ܘܟܽܠ ܕܳܐܟܶܡ ܒܚܶܘܳܖ̈ܳܬܳܐ: ܘܝܰܗܒ ܒܝܰܕ݂ ܒܢܰܘ̈ܗܝ.
Gen 30:36 ܘܰܥܒܰܕ݂ ܡܰܪܕܳܐ ܬܠܳܬܳܐ ܝܰܘܡܺܝ̈ܢ ܒܰܝܢܰܘ̈ܗܝ ܠܠܳܒܳܢ: ܘܝܰܥܩܽܘܒ ܪܳܥܶܐ ܥܳܢ̈ܶܗ ܕܠܳܒܳܢ ܗܳܝ ܕܶܐܫܬܰܚܪܰܬ݂.
Gen 30:37 ܘܰܢܣܰܒ ܠܶܗ ܝܰܥܩܽܘܒ ܙܶܩ̈ܬܶܐ ܚܶܘܳܖ̈ܳܬܳܐ ܖ̈ܰܛܺܝܒܳܬܳܐ: ܕܠܽܘܙܳܐ ܘܰܕܕ݂ܽܘܠܒܳܐ: ܘܰܩܠܰܦ ܒܗܶܝܢ ܩܠܳܦ̈ܶܐ ܚܶܘܳܖ̈ܳܬܳܐ: ܘܡܰܚܘܰܪ ܚܶܘܳܪܳܐ ܕܰܒܙܶܩ̈ܬܶܐ.
Gen 30:38 ܘܰܕ݂ܥܰܨ ܐܶܢܶܝܢ ܠܙܶܩ̈ܬܶܐ ܕܰܩܠܰܦ ܒܖ̈ܳܗܛܶܐ ܕܡܰܝ̈ܳܐ: ܒܶܝܬ݂ ܡܰܫܬܝܳܐ: ܟܰܪ ܕܳܐܬܝ̈ܳܢ ܥܳܢ̈ܳܐ ܠܡܶܫܬܳܐ ܠܽܘܩܒܰܠ ܥܳܢ̈ܳܐ: ܘܚܳܡ̈ܳܢ ܡܳܐ ܕܳܐܬ݂ܝ̈ܳܢ ܠܡܶܫܬܳܐ.
Gen 30:39 ܘܚܳܡ̈ܳܢ ܥܳܢ̈ܳܐ ܥܰܠ ܙܶܩ̈ܬܶܐ: ܘܝܳܠ̈ܕܳܢ ܥܳܢ̈ܳܐ ܐܶܡܖ̈ܶܐ ܩܰܖ̈ܚܶܐ ܘܦܰܝܣܟ݂ܳܝ̈ܶܐ.
Gen 30:40 ܘܰܦܪܰܫ ܝܰܥܩܽܘܒ ܘܝܰܗܒ ܩܕܳܡ ܥܳܢ̈ܳܐ ܐܶܡܖ̈ܶܐ ܩܰܖ̈ܚܶܐ ܘܦܰܝܣܟ݂ܳܝ̈ܶܐ ܘܟܽܠ ܕܳܐܟܳܡ ܒܥܳܢ̈ܶܗ ܕܠܳܒܳܢ: ܘܰܥܒܰܕ݂ ܠܶܗ ܓܙܳܪܳܐ ܒܰܠܚܽܘܕܰܘܗܝ: ܘܠܳܐ ܚܠܰܛ ܐܶܢܶܝܢ ܒܥܳܢ̈ܶܗ ܕܠܳܒܳܢ.
Gen 30:41 ܘܰܒܟܽܠ ܫܢܳܐ ܕܚܳܡܳܐ ܥܳܢ̈ܳܐ ܒܟ݂ܺܝܪܳܝܬܳܐ: ܣܳܐܶܡ ܝܰܥܩܽܘܒ ܙܶܩ̈ܬܶܐ ܩܕܳܡ ܥܳܢ̈ܳܐ ܒܖ̈ܳܗܛܶܐ ܕܢܶܚܡ̈ܝܳܢ ܒܙܶܩ̈ܬܶܐ.
Gen 30:42 ܘܒܰܠܩܺܝܫܳܝ̈ܶܐ ܕܥܳܢ̈ܳܐ ܠܳܐ ܣܳܐܶܡ ܗܘܳܐ. ܘܗܳܘܶܝܢ ܠܩܺܝܫܳܝ̈ܶܐ ܠܠܳܒܳܢ: ܘܰܒܟ݂ܺܝܖ̈ܳܝܶܐ ܠܝܰܥܩܽܘܒ.
Gen 30:43 ܘܰܥܬܰܪ ܓܰܒܪܳܐ ܛܳܒ ܛܳܒ: ܘܰܗܘܳܬ݂ ܠܶܗ ܥܳܢ̈ܳܐ ܣܰܓܺܝܐܬܳܐ: ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ: ܘܚܶܡܖ̈ܳܐ.
Gen 31:1 ܘܰܫܡܰܥ ܝܰܥܩܽܘܒ ܡܶܠܰܝ̈ܗܽܘܢ ܕܰܒܢܰܝ̈ ܠܳܒܳܢ ܕܳܐܡܪܺܝܢ: ܢܣܰܒ ܝܰܥܩܽܘܒ ܟܽܠ ܕܺܐܝܬ݂ ܗܘܳܐ ܠܰܐܒܽܘܢ: ܘܡܶܢ ܕܰܐܒܽܘܢ ܩ̣ܢܳܐ ܗܳܢܳܐ ܩܶܢܝܳܢܳܐ ܟܽܠܶܗ.
Gen 31:2 ܘܰܚܙܳܐ ܝܰܥܩܽܘܒ ܐܰܦܰܘ̈ܗܝ ܕܠܳܒܳܢ: ܕܠܳܐ ܗܘܰܝ̈ ܥܰܡܶܗ ܐܰܝܟ ܕܶܐܬ݂ܡܳܠܝ ܘܰܐܝܟ ܕܰܡܢܳܬ݂ܡܳܠܝ.
Gen 31:3 ܘܶܐܡܰܪ ܡܳܪܝܳܐ ܠܝܰܥܩܽܘܒ: ܗܦܽܘܟ ܠܰܐܪܥܳܐ ܕܰܐܒܗܰܝ̈ܟ ܘܰܠܬ݂ܰܘܠܕ݂̈ܳܬ݂ܳܟ: ܘܶܐܗܘܶܐ ܥܰܡܳܟ݂.
Gen 31:4 ܘܫܰܕܰܪ ܝܰܥܩܽܘܒ ܩܪܳܐ ܠܪܳܚܶܝܠ ܘܰܠܠܶܝܰܐ ܠܚܰܩܠܳܐ: ܠܘܳܬ݂ ܥܳܢ̈ܶܗ.
Gen 31:5 ܘܶܐܡܰܪ ܠܗܶܝܢ: ܚܳܙܶܐ ܐ̱ܢܳܐ ܐܰܦܰܘ̈ܗܝ ܕܰܐܒܽܘܟܶܝܢ: ܕܠܳܐ ܗܘܰܝ̈ ܠܘܳܬ݂ܝ ܐܰܝܟ ܕܶܐܬܡܳܠܝ ܘܰܐܝܟ ܕܰܡܢܳܬ݂ܡܳܠܝ: ܘܰܐܠܳܗܶܗ ܕܳܐܒܝ ܗܘܳܐ ܥܰܡܝ.
Gen 31:6 ܘܰܐܢ̱ܬܶܝܢ ܝܳܕ݂̈ܥܳܢ ܐܢ̱ܬܶܝܢ: ܕܰܒܟܽܠܶܗ ܚܰܝܠܝ ܦܶܠܚܶܬ݂ ܠܰܐܒܽܘܟܶܝܢ.
Gen 31:7 ܘܰܐܒܽܘܟܶܝܢ ܕܰܓܶܠ ܒܺܝ: ܘܚܰܠܶܦ ܐܰܓܪܝ ܥܣܰܪ ܙܰܒܢܺܝ̈ܢ: ܘܠܳܐ ܫܰܒܩܶܗ ܐܰ‌ܠܳܗܳܐ ܕܢܰܒܐܶܫ ܠܺܝ.
Gen 31:8 ܐܶܢ ܗܳܟܰܢܳܐ ܢܺܐܡܰܪ ܕܰܩܖ̈ܳܚܶܐ ܢܶܗܘܶܐ ܐܰܓܪܳܟ: ܝܳܠ̈ܕܳܢ ܟܽܠܗܶܝܢ ܥܳܢ̈ܳܐ ܩܰܖ̈ܚܶܐ: ܘܶܐܢ ܢܺܐܡܰܪ ܕܦܰܝܣܟ݂ܳܝ̈ܶܐ ܢܶܗܘܶܐ ܐܰܓܪܳܟ: ܝܳܠ̈ܕܳܢ ܟܽܠܗܶܝܢ ܥܳܢ̈ܳܐ ܦܰܝܣܟ݂ܳܝ̈ܶܐ.
Gen 31:9 ܘܰܦܪܰܫ ܐܰ‌ܠܳܗܳܐ ܡܶܢ ܩܶܢܝܳܢܳܐ ܕܰܐܒܽܘܟܶܝܢ: ܘܝܰܗܒ ܠܺܝ.
Gen 31:10 ܘܰܒܙܰܒܢܳܐ ܕܚܳܡܳܐ ܥܳܢ̈ܳܐ: ܐܰܪܺܝܡܶܬ݂ ܥܰܝ̈ܢܰܝ ܘܰܚܙܺܝ݀ܬ݂ ܒܚܶܠܡܳܐ: ܘܗܳܐ ܬܰܝܫ̈ܶܐ ܣܳܠܩܺܝܢ ܥܰܠ ܥܳܢ̈ܳܐ: ܩܰܖ̈ܚܶܐ: ܘܦܰܝܣܟ݂ܳܝ̈ܶܐ: ܘܒܳܖ̈ܕܶܐ.
Gen 31:11 ܘܶܐܡܰܪ ܠܺܝ ܡܰܠܰܐܟܶܗ ܕܰܐ‌ܠܳܗܳܐ ܒܚܶܠܡܳܐ: ܝܰܥܩܽܘܒ: ܘܶܐܡܪܶܬ݂ ܗܳܐ ܐܶܢܳܐ.
Gen 31:12 ܘܶܐܡܰܪ ܠܺܝ: ܐܰܪܺܝܡ ܥܰܝ̈ܢܰܝܟ ܘܰܚܙܺܝ ܟܽܠ ܬܰܝܫ̈ܶܐ ܕܣܳܠܩܺܝܢ ܥܰܠ ܥܳܢ̈ܳܐ: ܩܰܖ̈ܚܶܐ: ܘܦܰܝܣܟ݂ܳܝ̈ܶܐ: ܘܒܳܖ̈ܕܶܐ: ܡܶܛܽܠ ܕܰܚܙܺܝ݀ܬ݂ ܟܽܠ ܕܰܥ̣ܒܰܕ݂ ܠܳܟ݂ ܠܳܒܳܢ.
Gen 31:13 ܐܶܢܳܐ ܐ̱ܢܳܐ ܐܰ‌ܠܳܗܳܐ ܕܒܶܝܬ݂ ܐܺܝܠ: ܕܰܡܫܰܚܬ ܠܺܝ ܬܰܡܳܢ ܩܳܝܶܡܬܳܐ: ܘܰܢܕܰܪܬ ܠܺܝ ܬܰܡܳܢ ܢܶܕ݂ܪܳܐ: ܗܳܫܳܐ ܩܽܘܡ ܦܽܘܩ ܡܶܢ ܐܰܪܥܳܐ ܗܳܕ݂ܶܐ: ܘܰܗܦܽܘܟ ܠܰܐܪܥܳܐ ܕܬ݂ܰܘܠܕ݂̈ܳܬ݂ܳܟ.
Gen 31:14 ܘܰܥܢܰܝ̈ ܪܳܚܶܝܠ ܘܠܶܝܰܐ ܘܳܐܡܖ̈ܳܢ ܠܶܗ: ܬܽܘܒ ܠܰܝܬܠܰܢ ܡܢܳܬ݂ܳܐ ܘܝܳܪܬܽܘܬ݂ܳܐ ܒܶܝܬ݂ ܐܰܒܽܘܢ.
Gen 31:15 ܗܳܐ ܐܰܝܟ ܢܽܘܟ݂ܖ̈ܳܝܳܬܳܐ ܚܫܺܝ̈ܒܳܢ ܚܢܰܢ ܠܶܗ: ܡܶܛܽܠ ܕܙܰܒܢܰܢ ܘܳܐܦ ܐܶܟܰܠ ܟܶܣܦܰܢ.
Gen 31:16 ܡܶܛܽܠ ܕܟܽܠܶܗ ܥܽܘܬ݂ܪܳܐ ܕܰܦܪܰܫ ܐܰ‌ܠܳܗܳܐ ܡܶܢ ܕܰܐܒܽܘܢ: ܕܺܝܠܰܢ ܗܽܘ ܘܕܰܒܢܰܝ̈ܢ: ܘܗܳܫܳܐ ܟܽܠ ܕܳܐܡܰܪ ܠܳܟ݂ ܡܳܪܝܳܐ ܥܒܶܕ݂.
Gen 31:17 ܘܩܳܡ ܝܰܥܩܽܘܒ ܘܰܫܩܰܠ ܠܰܒܢܰܘ̈ܗܝ: ܘܰܠܢܶܫܰܘ̈ܗܝ ܥܰܠ ܓܰܡ̈ܠܶܐ.
Gen 31:18 ܘܰܕ݂ܒܰܪ ܟܽܠܶܗ ܒܥܺܝܪܶܗ ܘܟܽܠܶܗ ܩܶܢܝܳܢܶܗ ܕܰܩܢܳܐ ܒܦܳܕܳܢ ܕܳܐܪܳܡ: ܠܡܶܐܬܳܐ ܠܘܳܬ݂ ܐܺܝܣܚܳܩ ܐܰܒܽܘܗܝ: ܠܰܐܪܥܳܐ ܕܰܟ݂ܢܰܥܢ.
Gen 31:19 ܘܠܳܒܳܢ ܐܶܙܰܠ ܠܡܶܓܰܙ ܥܳܢ̈ܶܗ: ܘܓ݂ܶܢܒܰܬ݂ ܪܳܚܶܝܠ ܨܰܠ̈ܡܶܐ ܕܰܐܒܽܘܗ̇.
Gen 31:20 ܘܰܓܢܰܒ ܝܰܥܩܽܘܒ ܠܶܒܶܗ ܕܠܳܒܳܢ ܐܳܪܳܡܳܝܳܐ: ܡܶܛܽܠ ܕܠܳܐ ܚܰܘܝܶܗ ܕܳܐܙܶܠ.
Gen 31:21 ܘܰܥܪܰܩ ܗܽܘ ܘܟܽܠ ܕܺܐܝܬ݂ ܠܶܗ: ܘܩܳܡ ܘܰܥܒܰܪ ܢܰܗܪܳܐ: ܘܣܳܡ ܐܰܦܰܘ̈ܗܝ ܠܛܽܘܪ ܓܶܠܥܳܕ݂.
Gen 31:22 ܘܶܐܬ݂ܶܐܡܰܪ ܠܠܳܒܳܢ ܒܝܰܘܡܳܐ ܕܰܬܠܳܬܳܐ: ܕܰܥܪܰܩ ܠܶܗ ܝܰܥܩܽܘܒ.
Gen 31:23 ܘܰܕ݂ܒܰܪ ܠܰܐܚܰܘ̈ܗܝ ܥܰܡܶܗ: ܘܰܪܕܰܦ ܒܳܬ݂ܪܶܗ ܡܰܪܕܶܐ ܫܰܒܥܳܐ ܝܰܘܡܺܝ̈ܢ: ܘܰܐܕ݂ܪܟܶܗ ܒܛܽܘܪܳܐ ܕܓܶܠܥܳܕ݂.
Gen 31:24 ܘܶܐܬ݂ܳܐ ܐܰ‌ܠܳܗܳܐ ܥܰܠ ܠܳܒܳܢ ܐܳܪܳܡܳܝܳܐ ܒܚܶܠܡܳܐ ܕܠܺܠܝܳܐ: ܘܶܐܡܰܪ ܠܶܗ: ܐܶܙܕܰܗܰܪ ܠܳܟ݂ ܕܰܠܡܳܐ ܬܡܰܠܶܠ ܥܰܡ ܝܰܥܩܽܘܒ ܡܶܢ ܛܳܒܬܳܐ ܘܰܥܕܰܡܳܐ ܠܒܺܝܫܬܳܐ.
Gen 31:25 ܘܰܐܕ݂ܪܶܟ ܠܳܒܳܢ ܠܝܰܥܩܽܘܒ: ܘܝܰܥܩܽܘܒ ܢܩܰܫ ܡܰܫܟܢܶܗ ܒܛܽܘܪܳܐ: ܘܠܳܒܳܢ ܐܰܫܪܺܝ ܐܰܚܰܘ̈ܗܝ ܒܛܽܘܪܳܐ ܕܓܶܠܥܳܕ݂.
Gen 31:26 ܘܶܐܡܰܪ ܠܳܒܳܢ ܠܝܰܥܩܽܘܒ: ܡܳܢܳܐ ܥܶܒܕܶܬ݂ ܠܳܟ݂ ܕܰܓܢܰܒܬ ܠܰܒܢܰܝ̈: ܘܰܕ݂ܒܰܪܬ ܠܰܒ̈ܢܳܬ݂ܝ ܐܰܝܟ ܫܒܺܝܬܳܐ ܕܚܰܪܒܳܐ.
Gen 31:27 ܠܡܳܢܳܐ ܐܶܬܛܰܫܺܝܬ ܠܡܶܥܪܰܩ: ܘܶܐܬ݂ܓܢܶܒܬ ܡܶܢܝ ܘܠܳܐ ܚܰܘܺܝܬܳܢܝ: ܫܰܕܰܪܬܳܟ݂ ܕܶܝܢ ܒܚܰܕ݂ܽܘܬܳܐ: ܘܒܰܙܡܳܪܳܐ: ܘܰܒܟܶܢܳܖ̈ܶܐ: ܘܒܰܦܠܰܓ̈ܶܐ.
Gen 31:28 ܘܠܳܐ ܫܒܰܩܬܳܢܝ ܠܰܡܢܰܫܳܩܽܘ ܠܰܒܢܰܝ̈ ܘܠܰܒ̈ܢܳܬ݂ܝ: ܗܳܫܳܐ ܐܰܣܟܶܠܬ ܒܡܶܕܶܡ ܕܰܥܒܰܕܬ.
Gen 31:29 ܡܳܛܶܐ ܗܘܳܐ ܒܺܐܝ̈ܕܰܝ ܕܶܐܥܒܶܕ ܠܟܽܘܢ ܒܺܝܫܬܳܐ: ܘܰܐ‌ܠܳܗܳܐ ܕܰܐܒܽܘܟܽܘܢ ܒܪܰܡܫܳܐ ܐܶܡܰܪ ܠܺܝ: ܐܶܙܕܰܗܪ ܠܳܟ݂ ܕܰܠܡܳܐ ܬܡܰܠܶܠ ܥܰܡ ܝܰܥܩܽܘܒ ܡܶܢ ܛܳܒܬܳܐ ܘܰܥܕܰܡܳܐ ܠܒܺܝܫܬܳܐ.
Gen 31:30 ܘܗܳܫܳܐ ܡܺܐܙܰܠ ܐܳܙܶܠ ܐܰܢ̱ܬ: ܡܶܛܽܠ ܕܡܶܬ݂ܪܰܓܪܳܓܽܘ ܐܶܬ݂ܪܰܓܪܰܓܬ ܠܒܶܝܬ݂ ܐܰܒܽܘܟ: ܠܡܳܢܳܐ ܓܢܰܒܬ ܐܰܠܳܗܰܝ̈.
Gen 31:31 ܘܰܥܢܳܐ ܝܰܥܩܽܘܒ ܘܶܐܡܰܪ ܠܠܳܒܳܢ: ܡܶܛܽܠ ܕܕܶܚܠܶܬ݂ ܘܶܐܡܪܶܬ ܕܕܰܠܡܳܐ ܬܶܕܒܰܪ ܒܢ̈ܳܬ݂ܳܟ݂ ܡܶܢܝ.
Gen 31:32 ܠܘܳܬ݂ ܡܰܢ ܕܢܶܫܬܰܟ݂ܚܽܘܢ ܐܰܠܳܗܰܝ̈ܟ ܠܳܐ ܢܺܚܶܐ: ܩܕܳܡ ܐܰܚܰܝ̈ܢ ܐܶܫܬܰܘܕܰܥ ܕܺܝܠܳܟ: ܡܳܢܳܐ ܐܺܝܬ݂ ܠܘܳܬ݂ܝ ܘܣܰܒ ܠܳܟ: ܘܠܳܐ ܝܺܕܰܥ ܝܰܥܩܽܘܒ ܕܪܳܚܶܝܠ ܓܶܢܒܰܬ ܐܶܢܶܝܢ.
Gen 31:33 ܘܥܰܠ ܠܳܒܳܢ ܠܡܰܫܟܢܳܐ ܕܝܰܥܩܽܘܒ ܘܰܠܡܰܫܟܢܳܐ ܕܠܶܝܰܐ ܘܰܠܡܰܫܟܢܳܐ ܕܬܰܪܬܶܝܢ ܐܰܡܗ̈ܳܬܳܐ: ܘܠܳܐ ܐܶܫܟܰܚ: ܘܰܢܦܰܩ ܡܶܢ ܡܰܫܟܢܳܐ ܕܠܶܝܰܐ ܘܥܰܠ ܠܡܰܫܟܢܳܐ ܕܪܳܚܶܝܠ.
Gen 31:34 ܘܪܳܚܶܝܠ ܢܶܣܒܰܬ݂ ܨܰܠ̈ܡܶܐ: ܘܣܳܡܰܬ݂ ܐܶܢܽܘܢ ܒܰܥܒܺܝܛܳܐ ܕܓܰܡܠܳܐ: ܘܝܶܬ݂ܒܰܬ݂ ܥܠܰܝܗܽܘܢ: ܘܡܳܫ ܠܳܒܳܢ ܟܽܠܶܗ ܡܰܫܟܢܳܐ ܘܠܳܐ ܐܶܫܟܰܚ.
Gen 31:35 ܘܶܐܡܪܰܬ݂ ܪܳܚܶܝܠ ܠܰܐܒܽܘܗ̇: ܠܳܐ ܢܶܬ݂ܒܐܶܫ ܒܥܰܝ̈ܢܰܝ ܡܳܪܝ ܡܶܛܽܠ ܕܠܳܐ ܡܶܫܟܚܳܐ ܐ̱ܢܳܐ ܠܰܡܩܳܡ ܡܶܢ ܩܕܳܡܰܝܟ: ܡܶܛܽܠ ܕܽܐܘܪܚܳܐ ܠܺܝ ܕܢܶܫ̈ܶܐ: ܘܰܒܨܳܐ ܘܠܳܐ ܐܶܫܟܰܚ ܨܰܠ̈ܡܶܐ.
Gen 31:36 ܘܶܐܬ݂ܒܐܶܫ ܠܝܰܥܩܽܘܒ ܘܰܢܨܳܐ ܥܰܡ ܠܳܒܳܢ: ܘܰܥܢܳܐ ܝܰܥܩܽܘܒ ܘܶܐܡܰܪ ܠܠܳܒܳܢ: ܡܳܢܳܐ ܗܺܝ ܣܰܟܠܽܘܬ݂ܝ ܘܡܳܢܰܘ ܣܽܘܪܚܳܢܝ ܕܰܪܕܰܦܬ ܒܳܬܰܪܝ.
Gen 31:37 ܗܳܐ ܡܳܫܬ ܟܽܠܗܽܘܢ ܡܳܐܢܰܝ̈: ܡܳܢܳܐ ܐܶܫܟܰܚܬ ܡܶܢ ܟܽܠܗܽܘܢ ܡܳܐܢܰܝ̈ ܒܰܝܬܳܟ: ܣܺܝܡ ܗܳܪܟܳܐ ܩܕܳܡ ܐܰܚܰܝ̈ ܘܰܐܚܰܝ̈ܟ: ܘܢܰܟܣܽܘܢ ܒܶܝܬ݂ ܬܪܰܝܢ.
Gen 31:38 ܗܳܐ ܥܶܣܪܺܝܢ ܫܢܺܝ̈ܢ ܥܰܡܳܟ݂ ܐ̱ܢܳܐ: ܢܩܰܘ̈ܳܬ݂ܳܟ݂ ܘܥܶܙܰܝ̈ܟ ܠܳܐ ܓܰܝܶܙ̈ܝ: ܘܕܶܟܖ̈ܶܐ ܕܥܳܢ̈ܳܟ݂ ܠܳܐ ܐܶܟ݂ܠܶܬ݂.
Gen 31:39 ܘܕܰܬ݂ܒܺܝܪܳܐ ܠܳܐ ܐܰܝܬܺܝܬ݂ ܠܳܟ: ܐܶܢܳܐ ܡܢܰܛܰܪ ܗ̱ܘܺܝܬ݂ ܠܳܗ̇ ܕܡܶܢ ܐܺܝ̈ܕܰܝ ܬܳܒܰܥ ܗ̱ܘܰܝܬ ܠܳܗ̇: ܕܡܶܬ݂ܓܢܶܒ ܒܺܐܝܡܳܡܳܐ ܘܰܕ݂ܡܶܬ݂ܓܢܶܒ ܒܠܺܠܝܳܐ.
Gen 31:40 ܗܘܺܝܬ݂ ܒܺܐܝܡܳܡܳܐ ܐܰܟ݂ܠܰܢܝ ܫܰܘܒܳܐ: ܘܰܓ݂ܠܺܝܕ݂ܳܐ ܒܠܺܠܝܳܐ: ܦܶܪܕܰܬ݂ ܫܶܢܰܬ݂ܝ ܡܶܢ ܥܰܝ̈ܢܰܝ.
Gen 31:41 ܗܳܐ ܥܶܣܪܺܝܢ ܠܺܝ ܫܢܺܝ̈ܢ ܒܒܰܝܬܳܟ: ܦܶܠܚܶܬ݂ ܠܳܟ݂ ܐܰܪܒܰܥܶܣܖ̈ܶܐ ܫܢܺܝ̈ܢ ܒܬܰܪܬܶܝܢ ܒ̈ܢܳܬܳܟ: ܘܫܶܬ݂ ܫܢܺܝ̈ܢ ܒܥܳܢ̈ܳܟ: ܘܚܰܠܶܦܬ ܐܰܓܪܝ ܥܣܰܪ ܙܰܒܢܺܝ̈ܢ.
Gen 31:42 ܘܶܐܠܽܘܠܳܐ ܐܰܠܳܗܶܗ ܕܳܐܒܝ: ܐܰܠܳܗܶܗ ܕܰܐܒܪܳܗܳܡ: ܘܕܶܚܠܬܶܗ ܕܺܐܝܣܚܳܩ ܩܳܡ ܠܺܝ: ܗܳܫܳܐ ܣܪܺܝܩܳܐܺܝܬ݂ ܡܫܰܕܰܪ ܗ̱ܘܰܝܬ ܠܺܝ: ܥܰܡܠܝ ܘܠܶܐܘܬܳܐ ܕܺܐܝ̈ܕܰܝ ܚܙܳܐ ܐܰ‌ܠܳܗܳܐ: ܘܰܐܟܣܳܟ݂ ܒܪܰܡܫܳܐ.
Gen 31:43 ܘܰܥܢܳܐ ܠܳܒܳܢ ܘܶܐܡܰܪ ܠܝܰܥܩܽܘܒ: ܒܢ̈ܳܬܳܐ ܒܢ̈ܳܬ݂ܝ: ܘܰܒܢܰܝ̈ܐ ܒܢܰܝ̈: ܘܥܳܢ̈ܳܐ ܥܳܢ̈ܝ: ܘܟܽܠ ܕܚܳܙܶܐ ܐܰܢ̱ܬ ܕܺܝܠܝ ܗܽܘ: ܘܠܰܒܢ̈ܳܬ݂ܝ ܗܳܠܶܝܢ: ܡܳܢܳܐ ܐܶܥܒܶܕ ܠܗܶܝܢ ܝܰܘܡܳܢܳܐ ܐܰܘ ܠܰܒܢܰܝ̈ܗܶܝܢ ܕܺܝܠܶܕ݂̈ܝ.
Gen 31:44 ܘܗܳܫܳܐ ܗܳܐ ܢܩܺܝܡ ܩܝܳܡܳܐ ܐܶܢܳܐ ܘܰܐܢ̱ܬ: ܘܢܶܗܘܶܐ ܣܳܗܕܳܐ ܒܰܝ̈ܢܰܝ ܘܠܳܟ.
Gen 31:45 ܘܰܢܣܰܒ ܝܰܥܩܽܘܒ ܟܺܐܦܳܐ: ܘܰܐܪܺܝܡܳܗ̇ ܩܳܝܶܡܬܳܐ.
Gen 31:46 ܘܶܐܡܰܪ ܝܰܥܩܽܘܒ ܠܰܐܚܰܘ̈ܗܝ: ܠܰܩܶܛܘ ܟܺܐܦ̈ܶܐ: ܘܰܢܣܰܒܘ ܟܺܐܦ̈ܶܐ ܘܰܥܒܰܕ݂ܘ ܝܰܓ݂ܪܳܐ: ܘܶܐܟܰܠܘ ܬܰܡܳܢ ܥܰܠ ܝܰܓ݂ܪܳܐ.
Gen 31:47 ܘܰܩܪܳܝܗܝ ܠܳܒܳܢ ܝܰܓ݂ܪܳܐ ܕܣܳܗܕܽܘܬܳܐ: ܘܝܰܥܩܽܘܒ ܩܪܳܝܗܝ ܓܶܠܥܳܕ݂.
Gen 31:48 ܘܶܐܡܰܪ ܠܳܒܳܢ: ܝܰܓ݂ܪܳܐ ܗܳܢܳܐ ܣܳܗܶܕ݂ ܒܰܝ̈ܢܰܝ ܘܠܳܟ݂ ܝܰܘܡܳܢܳܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܓܶܠܥܳܕ݂.
Gen 31:49 ܘܕ݂ܰܘܩܳܐ: ܕܶܐܡܰܪ ܢܶܚܙܶܐ ܡܳܪܝܳܐ ܒܰܝ̈ܢܰܝ ܘܠܳܟ: ܡܶܛܽܠ ܕܦܳܪܫܺܝܢܰܢ ܓܒܰܪ ܡܶܢ ܐܰܚܽܘܗܝ.
Gen 31:50 ܐܶܢ ܬܨܰܥܰܪ ܠܰܒܢ̈ܳܬ݂ܝ: ܘܶܐܢ ܬܶܣܰܒ ܢܶܫ̈ܶܐ ܥܰܠ ܒܢ̈ܳܬ݂ܝ: ܠܰܝܬ ܐ̱ܢܳܫ ܥܰܡܰܢ: ܚܙܺܝ ܕܰܐ‌ܠܳܗܳܐ ܣܳܗܶܕ݂ ܒܰܝ̈ܢܰܝ ܘܠܳܟ.
Gen 31:51 ܘܶܐܡܰܪ ܠܳܒܳܢ ܠܝܰܥܩܽܘܒ: ܗܳܐ ܝܰܓ݂ܪܳܐ ܗܳܢܳܐ: ܘܗܳܐ ܩܳܝܶܡܬܳܐ ܗܳܕ݂ܶܐ ܕܰܐܩܺܝܡܶܬ݂ ܒܰܝ̈ܢܰܝ ܘܠܳܟ.
Gen 31:52 ܣܳܗܶܕ݂ ܝܰܓ݂ܪܳܐ ܗܳܢܳܐ: ܘܣܳܗܕܳܐ ܩܳܝܶܡܬܳܐ ܗܳܕ݂ܶܐ: ܕܶܐܢܳܐ ܠܳܐ ܐܶܥܒܰܪ ܥܠܰܝܟ ܝܰܓ݂ܪܳܐ ܗܳܢܳܐ: ܘܳܐܦ ܐܰܢ̱ܬ ܠܳܐ ܬܶܥܒܰܪ ܥܠܰܝ ܝܰܓ݂ܪܳܐ ܗܳܢܳܐ: ܘܩܳܝܶܡܬܳܐ ܗܳܕ݂ܶܐ ܠܒܺܝܫܬܳܐ.
Gen 31:53 ܐܰܠܳܗܶܗ ܕܰܐܒܪܳܗܳܡ: ܐܰܠܳܗܶܗ ܕܢܳܚܽܘܪ ܢܕ݂ܽܘܢ ܒܰܝܢܳܬܰܢ: ܐܰ‌ܠܳܗܳܐ ܕܰܐܒܗ̈ܳܬܰܢ: ܘܺܝܡܳܐ ܝܰܥܩܽܘܒ ܒܕܶܚܠܬܳܐ ܕܰܐܒܽܘܗܝ ܐܺܝܣܚܳܩ.
Gen 31:54 ܘܕܰܒܰܚ ܝܰܥܩܽܘܒ ܕܶܒܚܬܳܐ ܒܛܽܘܪܳܐ: ܘܰܩܪܳܐ ܠܰܐܚܰܘ̈ܗܝ ܠܡܶܐܟܰܠ ܠܰܚܡܳܐ: ܘܶܐܟܰܠܘ ܠܰܚܡܳܐ ܘܒܳܬ݂ܘ ܒܛܽܘܪܳܐ.
Gen 31:55 ܘܩܰܕܶܡ ܠܳܒܳܢ ܒܫܰܦܪܳܐ: ܘܢܰܫܶܩ ܠܰܒܢܰܘ̈ܗܝ ܘܠܰܒܢ̈ܳܬܶܗ: ܘܒܰܪܶܟ ܐܶܢܽܘܢ: ܘܰܗܦܰܟ ܠܳܒܳܢ ܘܶܐܙܰܠ ܠܰܐܬ݂ܪܶܗ.
Gen 32:1 ܘܳܐܦ ܝܰܥܩܽܘܒ ܐܶܙܰܠ ܠܽܐܘܪܚܶܗ: ܘܰܦܓܰܥܘ ܒܶܗ ܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ.
Gen 32:2 ܘܶܐܡܰܪ ܝܰܥܩܽܘܒ ܟܰܕ݂ ܚܙܳܐ ܐܶܢܽܘܢ: ܡܰܫܪܺܝܬܳܐ ܗܺܝ ܕܰܐ‌ܠܳܗܳܐ ܗܳܕ݂ܶܐ: ܘܰܩܪܳܐ ܫܡܶܗ ܕܰܐܬܪܳܐ ܗܰܘ ܡܰܚܢܺܝܡ.
Gen 32:3 ܘܫܰܕܰܪ ܝܰܥܩܽܘܒ ܐܺܝܙܓܰܕ̈ܶܐ ܩܕܳܡܰܘܗܝ ܠܘܳܬ݂ ܥܺܝܣܽܘ ܐܰܚܽܘܗܝ: ܠܰܐܪܥܳܐ ܕܣܳܥܺܝܪ: ܠܚܰܩܠܳܐ ܕܰܐܕ݂ܽܘܡ.
Gen 32:4 ܘܰܦܩܰܕ݂ ܐܶܢܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܬܺܐܡܪܽܘܢ ܠܡܳܪܝ ܥܺܝܣܽܘ: ܗܳܟܰܢܳܐ ܐܳܡܰܪ ܥܰܒܕܳܟ݂ ܝܰܥܩܽܘܒ: ܥܰܡ ܠܳܒܳܢ ܥܶܡܪܶܬ݂: ܘܰܐܘܚܪܶܬ݂ ܥܕܰܡܳܐ ܠܝܰܘܡܳܢܳܐ.
Gen 32:5 ܘܰܗܘܰܘ ܠܺܝ ܬܰܘܖ̈ܶܐ: ܘܚܶܡܖ̈ܳܐ: ܘܥܳܢ̈ܳܐ ܘܥܰܒ̈ܕܶܐ: ܘܰܐܡ̈ܗ̈ܳܬܳܐ: ܘܫܰܕܪܶܬ݂ ܠܰܡܚܰܘܳܝܽܘ ܠܡܳܪܝ ܕܶܐܫܟܰܚ ܖ̈ܰܚܡܶܐ ܒܥܰܝ̈ܢܰܝܟ.
Gen 32:6 ܘܰܗܦܰܟ݂ܘ ܐܺܝܙܓܰܕ̈ܶܐ ܠܘܳܬ݂ ܝܰܥܩܽܘܒ: ܘܶܐܡܰܪܘ ܠܶܗ: ܐܶܙܰܠܢ ܠܘܳܬ݂ ܥܺܝܣܽܘ ܐܰܚܽܘܟ: ܘܗܳܐ ܐܳܦ ܗܽܘ ܐܳܬܶܐ ܠܽܐܘܪܥܳܟ: ܘܰܐܪܒܰܥܡܳܐܐ ܓܰܒܖ̈ܺܝܢ ܥܰܡܶܗ.
Gen 32:7 ܘܰܕ݂ܚܶܠ ܝܰܥܩܽܘܒ: ܘܥܳܩܰܬ݂ ܠܶܗ ܛܳܒ: ܘܦܰܠܶܓ ܥܰܡܳܐ ܕܥܰܡܶܗ: ܘܥܳܢ̈ܳܐ : ܘܬܰܘܖ̈ܶܐ: ܘܓܰܡ̈ܠܶܐ: ܠܬܰܪܬܶܝܢ ܡܰܫܖ̈ܝܳܢ.
Gen 32:8 ܘܶܐܡܰܪ ܝܰܥܩܽܘܒ: ܐܶܢ ܢܺܐܬܶܐ ܥܺܝܣܽܘ ܐܳܚܝ ܥܰܠ ܡܰܫܪܺܝܬܳܐ ܚܕ݂ܳܐ ܘܢܶܚܪܒܺܝܗ̇: ܡܰܫܪܺܝܬܳܐ ܕܡܶܫܬܰܚܪܳܐ ܡܶܬ݂ܦܰܠܛܳܐ.
Gen 32:9 ܘܨܰܠܺܝ ܝܰܥܩܽܘܒ ܘܶܐܡܰܪ: ܐܰܠܳܗܶܗ ܕܳܐܒܝ ܐܰܒܪܳܗܳܡ: ܐܰܠܳܗܶܗ ܕܳܐܒܝ ܐܺܝܣܚܳܩ: ܡܳܪܝܳܐ ܕܶܐܡܰܪ ܠܺܝ ܗܦܽܘܟ ܠܰܐܪܥܳܐ ܕܰܐܒܗܰܝ̈ܟ: ܘܰܠܬ݂ܰܘ̈ܠܕ݂ܳܬ݂ܳܟ: ܘܰܐܛܐܶܒ ܠܳܟ.
Gen 32:10 ܒܨܺܝܪ ܐ̱ܢܳܐ ܡܶܢ ܟܽܠܗܶܝܢ ܛܰܝܒܽܘ̈ܳܬ݂ܳܟ: ܘܡܶܢ ܟܽܠܳܗ̇ ܩܽܘܫܬܳܐ ܕܰܥܒܰܕ݂ܬ ܥܰܡ ܥܰܒܕܳܟ݂: ܡܶܛܽܠ ܕܰܒܚܽܘܛܪܝ ܥܶܒܪܶܬ݂ ܝܽܘܪܕܢܳܢ ܗܳܢܳܐ: ܘܗܳܫܳܐ ܗܘܺܝܬ݂ ܠܬܰܪܬܶܝܢ ܡܰܫܖ̈ܝܳܢ.
Gen 32:11 ܦܰܨܳܢܝ ܡܶܢ ܐܺܝܕܰܘ̈ܗܝ ܕܥܺܝܣܽܘ ܐܳܚܝ: ܡܶܛܽܠ ܕܕ݂ܳܚܶܠ ܐ̱ܢܳܐ ܡܶܢܶܗ: ܕܰܠܡܳܐ ܢܺܐܬܶܐ ܘܢܶܡܚܶܝܢܝ: ܐܶܡܳܐ ܥܰܡ ܒܢܶܝ̈ܗ̇.
Gen 32:12 ܘܰܐܢ̱ܬ ܐܶܡܰܪܬ ܕܡܰܛܐܳܒܽܘ ܐܰܛܐܶܒ ܠܳܟ: ܘܶܐܥܒܶܕ ܙܰܪܥܳܟ݂ ܐܰܝܟ ܚܳܠܳܐ ܕܝܰܡܳܐ ܕܠܳܐ ܡܶܬ݂ܡܢܶܐ ܡܶܢ ܣܽܘܓܶܐܗ.
Gen 32:13 ܘܒܳܬ݂ ܬܰܡܳܢ ܒܠܺܠܝܳܐ ܗܰܘ: ܘܰܢܣܰܒ ܡܶܢ ܡܶܕܶܡ ܕܰܐܝܬܺܝ ܒܺܐܝܕ݂ܶܗ ܩܽܘܪܒܳܢܳܐ ܠܥܺܝܣܽܘ ܐܰܚܽܘܗܝ.
Gen 32:14 ܥܶܙ̈ܶܐ ܡܰܐܬܶܝܢ: ܘܬܰܝܫ̈ܶܐ ܥܶܣܪܺܝܢ: ܢܩܰܘ̈ܳܬܳܐ ܡܰܐܬܶܝܢ: ܘܕܶܟ݂ܖ̈ܶܐ ܥܶܣܪܺܝܢ.
Gen 32:15 ܓܰܡ̈ܠܶܐ ܡܰܝܢ̈ܩܳܬܳܐ ܘܰܒܢܰܝ̈ܗܶܝܢ ܬܠܳܬܺܝܢ: ܬܰܘܖ̈ܳܬܳܐ ܐܰܪܒܥܺܝܢ: ܘܬܰܘܖ̈ܶܐ ܥܶܣܪܳܐ: ܐܰܬܳܢ̈ܶܐ ܥܶܣܪܺܝܢ: ܘܥܺܝ̈ܠܶܐ ܥܶܣܪܳܐ.
Gen 32:16 ܘܝܰܗ̱ܒ ܒܺܐܝܕ݂ܳܐ ܕܥܰܒܕܰܘ̈ܗܝ: ܓܙܳܪܳܐ ܓܙܳܪܳܐ ܒܰܠܚܽܘܕ݂: ܘܶܐܡܰܪ ܠܥܰܒܕܰܘ̈ܗܝ: ܥܒܰܪܘ ܩܕ݂ܳܡܰܝ: ܘܰܪܘܰܚܬܳܐ ܥܒܶܕ݂ܘ ܒܶܝܬ݂ ܓܙܳܪܳܐ ܠܰܓܙܳܪܳܐ.
Gen 32:17 ܘܰܦܩܰܕ݂ ܠܩܰܕܡܳܝܳܐ ܘܶܐܡܰܪ ܠܶܗ: ܕܟܰܕ ܢܶܦܓܰܥ ܒܳܟ݂ ܥܺܝܣܽܘ ܐܳܚܝ: ܘܰܢܫܰܐܠܳܟ݂ ܘܢܺܐܡܰܪ ܠܳܟ: ܕܡܰܢ ܐܰܢ̱ܬ: ܘܠܰܐܝܟܳܐ ܐܳܙܶܠ ܐܰܢ̱ܬ: ܘܰܕ݂ܡܰܢ ܗܳܠܶܝܢ ܕܰܩܕܳܡܰܝܟ.
Gen 32:18 ܐܶܡܰܪ ܠܶܗ ܕܥܰܒܕܳܟ݂ ܝܰܥܩܽܘܒ: ܩܽܘܪܒܳܢܳܐ ܕܫܰܕܰܪ ܠܡܳܪܝ ܥܺܝܣܽܘ: ܘܗܳܐ ܐܳܦ ܗܽܘ ܐܳܬܶܐ ܒܳܬ݂ܪܰܢ.
Gen 32:19 ܘܰܦܩܰܕ݂ ܠܬܶܢܝܳܢܳܐ: ܘܳܐܦ ܠܰܬ݂ܠܺܝܬ݂ܳܝܳܐ: ܘܳܐܦ ܠܟܽܠ ܕܳܐܙܺܠܝܢ ܒܳܬܰܪ ܓܙܳܪܳܐ ܠܡܺܐܡܰܪ: ܐܰܝܟ ܦܶܬ݂ܓ݂ܳܡܳܐ ܗܳܢܳܐ: ܬܺܐܡܪܽܘܢ ܠܥܺܝܣܽܘ ܡܳܐ ܕܶܐܫܟܰܚܬܽܘܢܳܝܗܝ.
Gen 32:20 ܘܬܺܐܡܪܽܘܢ ܠܶܗ: ܕܗܳܐ ܐܳܦ ܥܰܒܕܳܟ݂ ܝܰܥܩܽܘܒ ܒܳܬ݂ܪܰܢ: ܡܶܛܽܠ ܕܶܐܡܰܪ ܕܰܐܢܺܝܚ ܪܽܘܓܙܶܗ ܒܩܽܘܪܒܳܢܳܐ ܕܳܐܙܶܠ ܩܕ݂ܳܡܰܝ: ܘܒܳܬܰܪܟܶܢ ܐܶܚܙܶܐ ܐܰܦܰܘ̈ܗܝ: ܟܒܰܪ ܢܶܣܰܒ ܒܰܐܦܰܝ̈.
Gen 32:21 ܘܰܥܒܰܪ ܩܽܘܪܒܳܢܳܐ ܩܕܳܡܰܘܗܝ: ܘܗܽܘ ܒܳܬ݂ ܒܠܺܠܝܳܐ ܗܰܘ ܒܡܰܫܪܺܝܬܳܐ.
Gen 32:22 ܘܩܰܕܶܡ ܒܠܺܠܝܳܐ: ܘܰܕ݂ܒܰܪ ܬܰܪܬܶܝܢ ܢܶܫܰܘ̈ܗܝ ܘܬܰܪܬܶܝܢ ܐܰܡܗ̈ܳܬܶܗ: ܘܰܚܕܰܥܣܰܪ ܒܢܰܘ̈ܗܝ: ܘܰܐܥܒܰܪ ܐܶܢܽܘܢ ܠܡܰܕ݂ܒܪܳܐ ܕܝܳܒܳܩ.
Gen 32:23 ܘܰܕ݂ܒܰܪ ܐܶܢܽܘܢ ܘܰܐܥܒܰܪ ܐܶܢܽܘܢ ܢܰܚܠܳܐ: ܘܰܐܥܒܰܪ ܟܽܠ ܕܺܐܝܬ݂ ܠܶܗ.
Gen 32:24 ܘܦܳܫ ܝܰܥܩܽܘܒ ܒܰܠܚܽܘܕ݂ܰܘܗܝ: ܘܶܐܬ݂ܟܰܬܰܫ ܓܰܒܪܳܐ ܥܰܡܶܗ: ܥܕܰܡܳܐ ܕܰܣܠܶܩ ܫܰܦܪܳܐ.
Gen 32:25 ܘܰܚܙܳܐ ܕܠܳܐ ܡܶܬ݂ܡܨܶܐ ܚܰܝܠܶܗ: ܘܰܩܪܶܒ ܠܰܚܪܽܘܬܶܗ: ܘܰܫܢܳܬ݂ ܚܪܽܘܬܶܗ ܕܝܰܥܩܽܘܒ ܟܰܕ݂ ܐܶܬ݂ܟܰܬܰܫ ܥܰܡܶܗ.
Gen 32:26 ܘܶܐܡܰܪ ܠܶܗ: ܫܰܕܰܪܰܝܢܝ ܡܶܛܽܠ ܕܰܣܠܶܩ ܫܰܦܪܳܐ: ܘܶܐܡܰܪ ܠܳܐ ܐܶܫܰܕܪܳܟ: ܐܶܠܳܐ ܐܶܢ ܒܰܪܶܟ݂ܬܳܢܝ.
Gen 32:27 ܘܶܐܡܰܪ ܠܶܗ: ܐܰܝܟܰܢܳܐ ܫܡܳܟ݂: ܘܶܐܡܰܪ: ܝܰܥܩܽܘܒ.
Gen 32:28 ܐܶܡܰܪ ܠܶܗ: ܠܳܐ ܢܶܬ݂ܩܪܶܐ ܬܽܘܒ ܫܡܳܟ݂ ܝܰܥܩܽܘܒ: ܐܶܠܳܐ ܝܺܣܪܳܐܶܝܠ: ܡܶܛܽܠ ܕܶܐܫܬܰܪܰܪܬ ܥܰܡ ܡܰܠܰܐܟ݂ܳܐ: ܘܥܰܡ ܓܰܒܪܳܐ: ܘܶܐܬ݂ܡܨܺܝܬ ܚܰܝܠܳܐ.
Gen 32:29 ܘܫܰܐܠܶܗ ܝܰܥܩܽܘܒ ܘܶܐܡܰܪ: ܚܰܘܳܢܝ ܫܡܳܟ݂: ܐܶܡܰܪ ܠܶܗ: ܠܡܳܢܳܐ ܫܳܐܶܠ ܐܰܢ̱ܬ ܥܰܠ ܫܶܡܝ: ܘܒܰܪܟܶܗ ܬܰܡܳܢ.
Gen 32:30 ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ ܗܰܘ ܦܢܽܘܐܶܝܠ: ܡܶܛܽܠ ܕܰܚܙܺܝ݀ܬ݂ ܡܰܠܰܐܟ݂ܳܐ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ: ܘܶܐܬ݂ܦܰܨܝܰܬ݂ ܢܰܦܫܝ.
Gen 32:31 ܘܕܶܢܚܶܬ݂ ܠܶܗ ܫܶܡܫܳܐ ܟܰܕ݂ ܥܒܰܪ ܠܰܦܢܽܘܐܶܝܠ: ܘܗܽܘ ܡܰܣܡܶܐ ܗܘܳܐ ܡܶܢ ܚܪܽܘܬܶܗ.
Gen 32:32 ܡܶܛܽܠ ܗܳܢܳܐ ܠܳܐ ܐܳܟܠܺܝܢ ܒܢܰܝ̈ ܝܺܣܪܳܐܶܝܠ ܓܝܳܕ݂ܳܐ ܕܓܶܢܫܝܳܐ ܕܒܰܚܪܽܘܬܳܐ ܕܥܰܛܡܳܐ ܥܕܰܡܳܐ ܠܝܰܘܡܳܢܳܐ: ܡܶܛܽܠ ܕܰܐܩܪܶܒ ܠܰܚܪܽܘܬܳܐ ܕܥܰܛܡܶܗ ܕܝܰܥܩܽܘܒ ܠܓܶܢܫܝܳܐ.
Gen 33:1 ܘܰܐܪܺܝܡ ܝܰܥܩܽܘܒ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܥܺܝܣܽܘ ܐܳܬܶܐ: ܘܥܰܡܶܗ ܐܰܪܒܰܥܡܳܐܐ ܓܰܒܖ̈ܺܝܢ: ܘܦܰܠܶܓ ܛܠܳܝ̈ܶܐ ܥܰܠ ܠܶܝܰܐ: ܘܥܰܠ ܪܳܚܶܝܠ: ܘܥܰܠ ܬܰܪܬܶܝܢ ܐܰܡܗ̈ܳܬܳܐ.
Gen 33:2 ܘܰܐܥܒܰܪ ܠܰܐܡܗ̈ܳܬܳܐ ܘܠܰܒܢܰܝ̈ܗܶܝܢ ܩܰܕ݂ܡܳܐܺܝܬ݂: ܘܰܠܠܶܝܰܐ ܘܠܰܒܢܶܝ̈ܗ̇ ܒܳܬܰܪܗܶܝܢ: ܘܰܠܪܳܚܶܝܠ ܘܰܠܝܰܘܣܶܦ ܒܚܰܪܬܳܐ.
Gen 33:3 ܘܗܽܘ ܥܒܰܪ ܩܕ݂ܳܡܰܝܗܽܘܢ: ܘܰܣܓܶܕ݂ ܥܰܠ ܐܰܪܥܳܐ ܫܒܰܥ ܙܰܒܢܺܝ̈ܢ: ܥܕܰܡܳܐ ܕܰܩܪܶܒ ܠܘܳܬ݂ ܐܰܚܽܘܗܝ.
Gen 33:4 ܘܰܪܗܶܛ ܥܺܝܣܽܘ ܠܽܐܘܪܥܶܗ: ܘܥܰܦܩܶܗ ܘܰܢܦܰܠ ܥܰܠ ܨܰܘܪܶܗ ܘܢܰܫܩܶܗ: ܘܰܒܟܰܘ.
Gen 33:5 ܘܰܐܪܺܝܡ ܥܺܝܣܽܘ ܥܰܝܢܰܘ̈ܗܝ: ܘܰܚܙܳܐ ܢܶܫ̈ܶܐ ܘܰܛܠܳܝ̈ܶܐ: ܘܶܐܡܰܪ ܐܰܝܡܶܟܳܐ ܠܳܟ݂ ܗܳܠܶܝܢ: ܘܶܐܡܰܪ ܠܶܗ ܝܰܥܩܽܘܒ: ܛܠܳܝ̈ܶܐ ܐܶܢܽܘܢ ܕܝܰܗܒ ܐܰ‌ܠܳܗܳܐ ܠܥܰܒܕܳܟ݂.
Gen 33:6 ܘܰܩܖ̈ܶܒܝ ܐܰܡܗ̈ܳܬ݂ܳܐ ܗܳܢܶܝܢ ܘܰܒܢܰܝ̈ܗܶܝܢ ܘܰܣܓܶܕ݂ܘ.
Gen 33:7 ܘܩܶܪܒܰܬ݂ ܐܳܦ ܠܶܝܰܐ ܘܰܒܢܶܝ̈ܗ̇ ܘܰܣܓܶܕ݂ܘ: ܘܒܳܬܰܪܟܶܢ ܩܶܪܒܰܬ݂ ܐܳܦ ܪܳܚܶܝܠ ܘܝܰܘܣܶܦ ܘܰܣܓܶܕ݂ܘ.
Gen 33:8 ܘܶܐܡܰܪ ܥܺܝܣܽܘ ܠܝܰܥܩܽܘܒ: ܐܰܝܡܶܟܳܐ ܠܳܟ݂ ܗܳܕ݂ܶܐ ܟܽܠܳܗ̇ ܡܰܫܪܺܝܬܳܐ ܕܦܶܓܥܰܬ݂ ܒܺܝ: ܘܶܐܡܰܪ ܠܶܗ ܝܰܥܩܽܘܒ: ܡܶܛܽܠ ܕܶܐܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝ ܡܳܪܝ.
Gen 33:9 ܘܶܐܡܰܪ ܠܶܗ ܥܺܝܣܽܘ: ܐܺܝܬ݂ ܠܺܝ ܘܣܰܓܺܝ ܠܺܝ: ܐܳܚܝ ܩܰܕܳܐ ܕܺܝܠܳܟ.
Gen 33:10 ܐܶܡܰܪ ܠܶܗ ܝܰܥܩܽܘܒ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܣܰܒ ܩܽܘܪܒܳܢܝ ܡܶܢ ܐܺܝ̈ܕܰܝ: ܡܶܛܽܠ ܕܗܳܫܳܐ ܚܙܺܝ݀ܬ݂ ܐܰܦܰܝ̈ܟ: ܐܰܝܟ ܚܶܙܘܳܐ ܕܰܐܦܰܝ̈ ܡܰܠܰܐܟ݂ܳܐ: ܘܶܐܨܛܒܺܝܬ ܒܺܝ.
Gen 33:11 ܣܰܒ ܒܽܘܪܟܰܬ݂ܝ ܕܰܐܝܬܺܝܬ݂ ܠܳܟ: ܡܶܛܽܠ ܕܪܰܚܶܡ ܥܠܰܝ ܐܰ‌ܠܳܗܳܐ: ܘܡܶܛܽܠ ܕܺܐܝܬ݂ ܠܺܝ ܟܽܠ: ܘܰܐܠܨܶܗ ܘܩܰܒܶܠ.
Gen 33:12 ܐܶܡܰܪ ܠܶܗ ܥܺܝܣܽܘ: ܢܶܫܩܽܘܠ ܘܢܺܐܙܰܠ: ܘܺܐܙܰܠ ܠܩܽܘܒܠܳܟ.
Gen 33:13 ܐܶܡܰܪ ܠܶܗ ܝܰܥܩܽܘܒ: ܡܳܪܝ ܝܳܕܰܥ ܕܰܛܠܳܝ̈ܶܐ ܛܠܶܝܢ: ܘܥܳܢ̈ܳܐ ܘܬܰܘܖ̈ܶܐ ܡܰܝܢ̈ܩܳܢ ܥܠܰܝ: ܘܶܐܢ ܪܳܕܶܦ ܐ̱ܢܳܐ ܠܗܽܘܢ ܚܰܕ݂ ܝܽܘܡ: ܡܳܝܬܳܐ ܟܽܠܳܗ̇ ܥܳܢ̈ܳܐ.
Gen 33:14 ܢܶܥܒܰܪ ܡܳܪܝ ܩܕܳܡ ܥܰܒܕܶܗ: ܘܶܐܢܳܐ ܐܶܗܰܠܶܟ ܪܰܟܺܝܟ݂ܳܐܺܝܬ݂: ܠܰܪܓܶܠ ܥܒܳܕܬܳܐ ܕܰܩܕ݂ܳܡܰܝ: ܘܠܰܪܓܶܠ ܛܠܳܝ̈ܶܐ: ܥܕܰܡܳܐ ܕܺܐܬܶܐ ܠܘܳܬ݂ ܡܳܪܝ ܠܣܳܥܺܝܪ.
Gen 33:15 ܐܳܡܰܪ ܠܶܗ ܥܺܝܣܽܘ: ܐܶܫܒܽܘܩ ܠܘܳܬ݂ܳܟ݂ ܡܶܢ ܥܰܡܳܐ ܕܥܰܡܝ: ܘܶܐܡܰܪ ܝܰܥܩܽܘܒ ܠܡܳܢܳܐ ܗܳܘܶܐ ܠܺܝ: ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝ.
Gen 33:16 ܘܰܗܦܰܟ ܥܺܝܣܽܘ ܒܝܰܘܡܳܐ ܗܰܘ ܠܽܐܘܪܚܶܗ ܠܣܳܥܺܝܪ.
Gen 33:17 ܘܝܰܥܩܽܘܒ ܫܩܰܠ ܠܣܳܟ݂ܽܘܬ݂: ܘܰܒܢܳܐ ܠܶܗ ܒܰܝܬܳܐ: ܘܠܰܒܥܺܝܪܶܗ ܥܒܰܕ݂ ܡܛܰܠ̈ܠܶܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܣܳܟ݂ܽܘܬ݂.
Gen 33:18 ܘܶܐܬ݂ܳܐ ܝܰܥܩܽܘܒ ܠܫܳܠܺܝܡ ܩܪܺܝܬ݂ܳܐ ܕܰܫܟܺܝܡ: ܕܒܰܐܪܥܳܐ ܕܰܟ݂ܢܰܥܢ: ܟܰܕ݂ ܐܶܬܳܐ ܡܶܢ ܦܳܕܳܢ ܕܳܐܪܳܡ: ܘܰܫܪܳܐ ܠܩܽܘܒܠܳܗ̇ ܕܰܩܪܺܝܬ݂ܳܐ.
Gen 33:19 ܘܰܙܒܰܢ ܡܢܳܬܳܐ ܕܚܰܩܠܳܐ ܡܶܢ ܒܢܰܝ̈ ܚܡܽܘܪ ܐܰܒܽܘܗܝ ܕܰܫܟܺܝܡ ܒܡܳܐܐ ܢܩܰܘ̈ܳܢ.
Gen 33:20 ܘܰܢܩܰܫ ܬܰܡܳܢ ܡܰܫܟܢܶܗ: ܘܰܐܩܺܝܡ ܬܰܡܳܢ ܡܰܕܒܚܳܐ: ܘܰܩܪܳܝܗܝ ܐܺܝܠ ܐܰ‌ܠܳܗܳܐ ܕܺܝܣܪܳܐܶܝܠ.
Gen 34:1 ܘܢܶܦܩܰܬ݂ ܕܺܝܢܰܐ ܒܰܪܬ݂ ܠܶܝܰܐ ܕܶܐܬ݂ܝܰܠܕܰܬ݂ ܠܝܰܥܩܽܘܒ: ܠܡܶܚܙܳܐ ܒܢ̈ܳܬ݂ ܐܰܬ݂ܪܳܐ.
Gen 34:2 ܘܰܚܙܳܗ̇ ܫܟܺܝܡ ܒܰܪ ܚܡܽܘܪ ܚܰܘܳܝܳܐ ܪܰܒܳܐ ܕܰܐܪܥܳܐ ܘܕܰܒܪܳܗ̇ ܘܰܕ݂ܡܶܟ ܥܰܡܳܗ̇ ܘܨܰܥܪܳܗ̇.
Gen 34:3 ܘܢܶܦܩܰܬ ܢܰܦܫܶܗ ܒܳܬܰܪ ܕܺܝܢܰܐ ܒܰܪܬ݂ ܝܰܥܩܽܘܒ: ܘܪܰܚܡܳܗ̇ ܠܰܛܠܺܝܬܳܐ: ܘܰܡܠܳܐ ܒܠܶܒܳܗ̇ ܕܰܛܠܺܝܬܳܐ.
Gen 34:4 ܘܶܐܡܰܪ ܫܟܺܝܡ ܠܰܚܡܽܘܪ ܐܰܒܽܘܗܝ: ܣܰܒ ܠܺܝ ܛܠܺܝܬܳܐ ܗܳܕ݂ܶܐ ܐܰܢ̱ܬܬܳܐ.
Gen 34:5 ܘܝܰܥܩܽܘܒ ܫܡܰܥ ܕܛܰܡܰܐܘ ܠܕ݂ܺܝܢܰܐ ܒܰܪܬܶܗ: ܘܰܒܢܰܘ̈ܗܝ ܥܰܡ ܒܥܺܝܪܳܐ ܗܘܰܘ ܒܚܰܩܠܳܐ: ܘܰܫܬܶܩ ܝܰܥܩܽܘܒ ܥܕܰܡܳܐ ܕܶܐܬ݂ܰܘ.
Gen 34:6 ܘܰܢܦܰܩ ܚܡܽܘܪ ܐܰܒܽܘܗܝ ܕܰܫܟܺܝܡ: ܠܘܳܬ ܝܰܥܩܽܘܒ ܠܰܡܡܰܠܳܠܽܘ ܥܰܡܶܗ.
Gen 34:7 ܘܰܒܢܰܝ̈ ܝܰܥܩܽܘܒ ܐܶܬ݂ܰܘ ܡܶܢ ܚܰܩܠܳܐ: ܘܟܰܕ݂ ܫܡܰܥܘ ܟܶܪܝܰܬ݂ ܠܗܽܘܢ ܠܓܰܒܖ̈ܶܐ: ܘܶܐܬ݂ܒܐܶܫ ܠܗܽܘܢ ܛܳܒ: ܡܶܛܽܠ ܕܰܥܒܰܕ݂ܘ ܛܰܡܐܽܘܬܳܐ ܒܺܝܣܪܳܐܶܝܠ: ܘܨܰܥܰܪܘ ܠܒܰܪܬ݂ ܝܰܥܩܽܘܒ: ܘܗܳܟܰܢܳܐ ܠܳܐ ܡܶܬ݂ܥܒܶܕ݂.
Gen 34:8 ܘܡܰܠܶܠ ܚܡܽܘܪ ܥܰܡܗܽܘܢ ܘܶܐܡܰܪ ܠܗܽܘܢ: ܫܟܺܝܡ ܒܶܪܝ ܨܒܳܬ݂ ܢܰܦܫܶܗ ܒܒܰܪܬ݂ܟܽܘܢ: ܗܰܒܽܘܗ̇ ܠܶܗ ܐܰܢ̱ܬܬܳܐ.
Gen 34:9 ܘܶܐܬ݂ܚܰܬܰܢܘ ܥܰܡܰܢ: ܒܢ̈ܳܬ݂ܟܽܘܢ ܗܰܒܘ ܠܰܢ: ܘܰܒܢ̈ܳܬܰܢ ܣܰܒܘ ܠܟܽܘܢ.
Gen 34:10 ܘܥܰܡܰܢ ܬܶܒܘ: ܘܰܐܪܥܳܐ ܗܳܐ ܩܕܳܡܰܝܟܽܘܢ: ܬܶܒܘ ܘܶܐܬܬܰܓܰܪܘ ܘܺܝܪܰܬ݂ܘ ܒܳܗ̇.
Gen 34:11 ܘܶܐܡܰܪ ܫܟܺܝܡ ܠܰܐܒܽܘܗ̇ ܘܠܰܐܚܶܝ̈ܗ̇: ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝܟܽܘܢ: ܘܟܽܠ ܕܬܺܐܡܪܽܘܢ ܠܺܝ ܐܶܬܶܠ.
Gen 34:12 ܐܰܣܓܰܘ ܥܠܰܝ ܛܳܒ ܡܰܗܪܳܐ ܘܡܰܘܗ̈ܒܳܬܳܐ: ܘܶܐܬܶܠ ܐܰܝܟܰܢܳܐ ܕܬܺܐܡܪܽܘܢ ܠܺܝ: ܘܗܰܒܘ ܠܺܝ ܛܠܺܝܬܳܐ ܗܳܕ݂ܶܐ ܐܰܢ̱ܬܬܳܐ.
Gen 34:13 ܘܰܥܢܰܘ ܒܢܰܝ̈ ܝܰܥܩܽܘܒ ܠܰܫܟܺܝܡ ܘܠܰܚܡܽܘܪ ܐܰܒܽܘܗܝ: ܘܶܐܡܰܪܘ ܠܶܗ ܒܢܶܟ݂ܠܳܐ: ܥܰܠ ܕܛܰܡܰܐܘ ܠܕ݂ܺܝܢܰܐ ܚܳܬ݂ܗܽܘܢ.
Gen 34:14 ܘܶܐܡܰܪܘ: ܠܳܐ ܡܶܫܟܚܺܝܢܰܢ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ: ܠܡܶܬܰܠ ܚܳܬܰܢ ܠܓܰܒܪܳܐ ܕܺܐܝܬ݂ ܠܶܗ ܥܽܘܪܠܽܘܬ݂ܳܐ: ܡܶܛܽܠ ܕܚܶܣܕܰܐ ܗ̱ܘ ܠܰܢ.
Gen 34:15 ܒܪܰܡ ܒܗܳܕ݂ܶܐ ܢܶܬ݂ܛܦܺܝܣ ܠܟܽܘܢ ܐܶܢ ܗܽܘ ܕܬܶܗܘܢ ܐܰܟ݂ܘܳܬ݂ܰܢ: ܘܬ݂ܶܓܙܪܽܘܢ ܟܽܠ ܕܶܟ݂ܪܳܐ ܐܰܝܟܰܢܳܐ ܕܰܚܢܰܢ ܓܙܺܝܪܺܝܢ.
Gen 34:16 ܢܶܬܶܠ ܠܟܽܘܢ ܒܢ̈ܳܬܰܢ: ܘܰܒܢ̈ܳܬ݂ܟܽܘܢ ܢܶܣܰܒ ܠܰܢ: ܘܢܶܬܶܒ ܥܰܡܟܽܘܢ: ܘܢܶܗܘܶܐ ܥܰܡܳܐ ܚܰܕ݂.
Gen 34:17 ܘܶܐܢ ܠܳܐ ܬܶܫܡܥܽܘܢܳܢ ܠܡܶܓܙܰܪ: ܢܶܕ݂ܒܰܪ ܒܰܪܬ݂ܰܢ ܘܢܺܐܙܰܠ.
Gen 34:18 ܘܰܫܦܰܖ̈ܝ ܡܶܠܰܝ̈ܗܽܘܢ ܒܥܰܝ̈ܢܰܝ ܚܡܽܘܪ ܘܰܒܥܰܝ̈ܢܰܝ ܫܟܺܝܡ ܒܪܶܗ.
Gen 34:19 ܘܠܳܐ ܫܰܘܚܰܪ ܛܰܠܝܳܐ ܠܡܶܥܒܕ݂ܳܗ̇ ܠܰܥܒܺܝܕܬܳܐ: ܡܶܛܽܠ ܕܶܐܨܛܒܺܝ ܗܘܳܐ ܒܒܰܪܬ݂ ܝܰܥܩܽܘܒ: ܘܗܽܘ ܝܰܩܺܝܪ ܗܘܳܐ ܡܶܢ ܟܽܠܶܗ ܒܶܝܬ݂ ܐܰܒܽܘܗܝ.
Gen 34:20 ܘܶܐܬ݂ܳܐ ܚܡܽܘܪ ܘܰܫܟܺܝܡ ܒܪܶܗ ܠܬܰܪܥܳܐ ܕܰܩܪܺܝܬ݂ܗܽܘܢ: ܘܡܰܠܶܠܘ ܥܰܡ ܐ̱ܢܳܫ̈ܳܐ ܕܰܩܪܺܝܬ݂ܗܽܘܢ: ܘܶܐܡܰܪܘ ܠܗܽܘܢ.
Gen 34:21 ܓܰܒܖ̈ܶܐ ܗܳܠܶܝܢ ܫܳܠܡܺܝܢ ܐܶܢܽܘܢ ܥܰܡܰܢ: ܢܶܬܒܽܘܢ ܒܰܐܪܥܳܐ ܘܢܶܬܬܰܓܪܽܘܢ ܒܳܗ̇: ܘܰܐܪܥܳܐ ܗܳܐ ܪܘܰܚܬܳܐ ܕܺܐܝܕܰܝ̈ܳܐ ܩܕ݂ܳܡܝܗܽܘܢ: ܒܢ̈ܳܬ݂ܗܽܘܢ ܢܶܣܰܒ ܠܰܢ ܢܶܫ̈ܶܐ: ܘܰܒܢ̈ܳܬܰܢ ܢܶܬܶܠ ܠܗܽܘܢ.
Gen 34:22 ܒܪܰܡ ܒܗܳܕ݂ܶܐ ܡܶܬ݂ܛܦܺܝܣܺܝܢ ܠܰܢ ܓܰܒܖ̈ܶܐ ܕܢܶܬܒܽܘܢ ܥܰܡܰܢ: ܘܢܶܗܘܶܐ ܥܰܡܳܐ ܚܰܕ݂: ܡܳܐ ܕܰܓܙܰܪܢ ܟܽܠ ܕܶܟ݂ܪܳܐ ܐܰܝܟܰܢܳܐ ܕܗܶܢܽܘܢ ܓܙܺܝܪܺܝܢ.
Gen 34:23 ܢܶܟ݂ܣܰܝ̈ܗܽܘܢ ܘܩܶܢܝܳܢܗܽܘܢ ܘܟܽܠܳܗ̇ ܒܥܺܝܪܗܽܘܢ: ܗܳܐ ܕܺܝܠܰܢ ܐܶܢܽܘܢ: ܒܪܰܡ ܢܶܬܛܦܺܝܣ ܠܗܽܘܢ: ܘܢܶܬܒܽܘܢ ܥܰܡܰܢ.
Gen 34:24 ܘܰܫܡܰܥܘ ܡܶܢ ܫܟܺܝܡ ܘܡܶܢ ܚܡܽܘܪ ܐܰܒܽܘܗܝ: ܟܽܠ ܢܳܦ̈ܩܰܝ ܬܰܪܥܳܐ ܕܰܩܪܺܝܬܶܗ: ܘܰܓܙܰܪܘ ܟܽܠ ܕܶܟ݂ܪܳܐ ܟܽܠ ܢܳܦ̈ܩܰܝ ܬܰܪܥܳܐ ܕܰܩܪܺܝܬܶܗ:
Gen 34:25 ܘܰܗܘܳܐ ܒܝܰܘܡܳܐ ܬܠܺܝܬ݂ܝܳܐ ܟܰܕ݂ ܚܣܰܢܘ ܟܺܐܒܰܝ̈ܗܽܘܢ: ܢܣܰܒܘ ܬܪܶܝܢ ܒܢܰܘ̈ܗܝ ܕܝܰܥܩܽܘܒ: ܫܶܡܥܽܘܢ ܘܠܶܘܺܝ ܐܰܚܶܝ̈ܗ̇ ܕܕ݂ܺܝܢܰܐ: ܓܒܰܪ ܚܰܪܒܶܗ: ܘܥ̣ܰܠܘ ܥܰܠ ܩܪܺܝܬ݂ܳܐ ܒܫܶܠܝܳܐ: ܘܩܰܛܶܠܘ ܟܽܠ ܕܶܟ݂ܪܳܐ.
Gen 34:26 ܘܠܰܚܡܽܘܪ ܘܠܰܫܟܺܝܡ ܒܪܶܗ ܩܛܰܠܘ ܒܦܽܘܡܳܐ ܕܚܰܪܒܳܐ: ܘܕܰܒܪܽܘܗ̇ ܠܕ݂ܺܝܢܰܐ ܚܳܬ݂ܗܽܘܢ ܡܶܢ ܒܶܝܬ݂ ܫܟܺܝܡ: ܘܰܢܦܰܩܘ.
Gen 34:27 ܘܰܒܢܰܝ̈ ܝܰܥܩܽܘܒ ܥ̣ܰܠܘ ܥܰܠ ܩܛܺܝ̈ܠܶܐ: ܘܒܰܙܘ ܠܰܩܪܺܝܬ݂ܳܐ: ܥܰܠ ܕܛܰܡܰܐܘ ܠܕ݂ܺܝܢܰܐ ܚܳܬ݂ܗܽܘܢ.
Gen 34:28 ܘܥܳܢ̈ܗܽܘܢ: ܘܬܰܘܖ̈ܰܝܗܽܘܢ: ܘܚܶܡܖ̈ܗܽܘܢ ܕܒܰܩܪܺܝܬ݂ܳܐ ܘܕܰܒܚܰܩܠܳܐ ܕܒܰܪܘ.
Gen 34:29 ܘܟܽܠܗܽܘܢ ܢܶܟ݂ܣܰܝ̈ܗܽܘܢ ܘܟܽܠܳܗ̇ ܝܺܩܰܪܬܗܽܘܢ: ܘܰܠܢܶܫܰܝ̈ܗܽܘܢ ܫܒܰܘ: ܘܒܰܙܘ ܟܽܠ ܕܺܐܝܬ݂ ܒܰܩܪܺܝܬ݂ܳܐ.
Gen 34:30 ܘܶܐܡܰܪ ܝܰܥܩܽܘܒ ܠܫܶܡܥܽܘܢ ܘܰܠܠܶܘܺܝ: ܐܰܗܰܪܬܽܘܢܳܢܝ: ܕܬܰܒܐܫܽܘܢ ܠܺܝ ܒܶܝܬ݂ ܥܳܡܽܘܖ̈ܶܝܗ̇ ܕܰܐܪܥܳܐ: ܒܶܝܬ݂ ܟܢܰܥܢܳܝ̈ܶܐ ܘܒܶܝܬ݂ ܦܰܖ̈ܙܳܝܶܐ: ܘܶܐܢܳܐ ܩܰܠܺܝܠ ܐ̱ܢܳܐ ܒܡܶܢܝܳܢܳܐ: ܘܡܶܬ݂ܟܰܢܫܺܝܢ ܥܠܰܝ ܘܡܳܚܶܝܢ ܠܺܝ: ܘܳܐܒܶܕ݂ ܐ̱ܢܳܐ ܐܶܢܳܐ ܘܒܰܝܬܝ.
Gen 34:31 ܘܶܐܡܰܪܘ ܐܰܝܟ ܙܳܢܺܝܬܳܐ ܐܶܬ݂ܥܒܶܕ݂ ܠܚܳܬܰܢ.
Gen 35:1 ܘܶܐܡܰܪ ܐܰ‌ܠܳܗܳܐ ܠܝܰܥܩܽܘܒ: ܩܽܘܡ ܣܰܩ ܠܒܶܝܬ݂ ܐܺܝܠ: ܘܬܶܒ ܬܰܡܳܢ: ܘܰܥܒܶܕ݂ ܬܰܡܳܢ ܡܰܕܒܚܳܐ ܠܺܐܝܠ ܕܶܐܬ݂ܓܠܺܝ ܥܠܰܝܟ: ܟܰܕ݂ ܥܳܪܶܩ ܐܰܢ̱ܬ ܡܶܢ ܩܕܳܡ ܥܺܝܣܽܘ ܐܰܚܽܘܟ.
Gen 35:2 ܘܶܐܡܰܪ ܝܰܥܩܽܘܒ ܠܰܒܢܰܝ̈ ܒܰܝܬܶܗ: ܘܰܠܟܽܠ ܕܥܰܡܶܗ: ܐܰܥܒܰܪܘ ܐܰܠܳܗ̈ܶܐ ܡܶܢ ܒܰܝܢܳܬ݂ܟܽܘܢ: ܘܶܐܬ݂ܕܰܟܰܘ: ܘܚܰܠܶܦܘ ܢܰܚܬܰܝ̈ܟܽܘܢ.
Gen 35:3 ܘܩܽܘܡܘ ܢܶܣܰܩ ܠܒܶܝܬ݂ ܐܺܝܠ: ܐܶܥܒܶܕ ܬܰܡܳܢ ܡܰܕܒܚܳܐ ܠܰܐܠܳܗܳܐ ܕܰܥܢܳܢܝ ܒܝܰܘܡܳܐ ܕܽܐܘܠܨܳܢܝ: ܘܰܗܘܳܐ ܥܰܡܝ ܒܽܐܘܪܚܳܐ ܕܶܐܙܶܠ̱ܬ݂.
Gen 35:4 ܘܝܰܗܒܘ ܠܝܰܥܩܽܘܒ ܟܽܠܗܽܘܢ ܐܰܠܳܗ̈ܶܐ ܢܽܘܟ݂ܖ̈ܳܝܶܐ ܕܒܺܐܝ̈ܕܰܝܗܽܘܢ: ܘܰܩܕ݂ܳܫ̈ܶܐ ܕܒܶܐܕ݂ܢܰܝ̈ܗܽܘܢ: ܘܰܛܡܰܪ ܐܶܢܽܘܢ ܝܰܥܩܽܘܒ ܬܚܶܝܬ݂ ܒܶܛܡܬܳܐ ܕܥܰܡ ܫܟܺܝܡ.
Gen 35:5 ܘܰܫܩܰܠܘ: ܘܰܗܘܳܬ݂ ܕܶܚܠܬܶܗ ܕܰܐ‌ܠܳܗܳܐ ܥܰܠ ܩܽܘܖ̈ܝܳܐ ܕܒܰܚܕ݂ܳܖ̈ܰܝܗܽܘܢ: ܘܠܳܐ ܪܕܰܦܘ ܒܳܬܰܪ ܝܰܥܩܽܘܒ ܘܒܳܬܰܪ ܒܢܰܘ̈ܗܝ.
Gen 35:6 ܘܶܐܬ݂ܳܐ ܝܰܥܩܽܘܒ ܠܠܽܘܙ ܕܒܰܐܪܥܳܐ ܕܰܟ݂ܢܰܥܢ: ܗܺܝ ܗܺܝ ܒܶܝܬ݂ ܐܺܝܠ: ܗܽܘ ܘܟܽܠܶܗ ܥܰܡܳܐ ܕܥܰܡܶܗ.
Gen 35:7 ܘܰܒܢܳܐ ܬܰܡܳܢ ܡܰܕܒܚܳܐ: ܘܰܩܪܳܝܗܝ ܠܰܐܬ݂ܪܳܐ ܗܰܘ ܒܶܝܬ݂ ܐܺܝܠ: ܡܶܛܽܠ ܕܬܰܡܳܢ ܐܶܬ݂ܓܠܺܝ ܥܠܰܘܗ̱ܝ ܐܰ‌ܠܳܗܳܐ: ܟܰܕ݂ ܥܳܪܶܩ ܗܘܳܐ ܡܶܢ ܩܕܳܡ ܥܺܝܣܽܘ ܐܰܚܽܘܗܝ.
Gen 35:8 ܘܡܺܝܬܰܬ݂ ܕܶܒܽܘܪܰܐ ܡܰܝܢܰܩܬ݂ܳܗ̇ ܕܪܰܦܩܰܐ: ܘܶܐܬ݂ܩܰܒܪܰܬ݂ ܠܬܰܚܬ ܡܶܢ ܒܶܝܬ݂ ܐܺܝܠ: ܬܚܶܝܬ݂ ܒܶܛܡܬܳܐ: ܘܰܩܪܳܐ ܫܡܳܗ̇ ܒܶܛܡܬܳܐ ܕܰܒܟ݂ܳܬܳܐ.
Gen 35:9 ܘܶܐܬ݂ܓܠܺܝ ܬܽܘܒ ܐܰ‌ܠܳܗܳܐ ܥܰܠ ܝܰܥܩܽܘܒ: ܟܰܕ݂ ܐܶܬܳܐ ܡܶܢ ܦܳܕܳܢ ܕܳܐܪܳܡ: ܘܒܰܪܟܶܗ.
Gen 35:10 ܘܶܐܡܰܪ ܠܶܗ ܐܰ‌ܠܳܗܳܐ: ܠܳܐ ܢܶܬ݂ܩܪܶܐ ܬܽܘܒ ܫܡܳܟ݂ ܝܰܥܩܽܘܒ: ܐܶܠܳܐ ܢܶܗܘܶܐ ܫܡܳܟ݂ ܝܺܣܪܳܐܶܝܠ: ܘܰܩܪܳܐ ܫܡܶܗ ܝܺܣܪܳܐܶܝܠ.
Gen 35:11 ܘܶܐܡܰܪ ܠܶܗ ܐܰ‌ܠܳܗܳܐ: ܐܶܢܳܐ ܐ̱ܢܳܐ ܐܺܝܠܫܰܕܰܝ ܐܰ‌ܠܳܗܳܐ: ܟܒܰܪ ܘܰܣܓܺܝ: ܥܰܡܳܐ ܘܟܶܢܫܳܐ ܕܥܰܡ̈ܡܶܐ ܡܶܢܳܟ݂ ܢܶܗܘܽܘܢ: ܘܡܰܠ̈ܟܶܐ ܡܶܢ ܚܰܨܳܟ݂ ܢܶܦܩܽܘܢ.
Gen 35:12 ܘܰܐܪܥܳܐ ܕܺܝܡܺܝܬ݂ ܠܰܐܒܪܳܗܳܡ ܘܠܺܐܝܣܚܳܩ: ܠܳܟ݂ ܐܶܬܠܺܝܗ̇: ܘܰܠܙܰܪܥܳܟ݂ ܡܶܢ ܒܳܬܪܳܟ݂ ܐܶܬܠܺܝܗ̇ ܐܰܪܥܳܐ.
Gen 35:13 ܘܶܐܬܬܪܺܝܡ ܡܶܢܶܗ ܐܰ‌ܠܳܗܳܐ: ܒܰܐܬ݂ܪܳܐ ܕܡܰܠܶܠ ܥܰܡܶܗ.
Gen 35:14 ܘܰܐܩܺܝܡ ܝܰܥܩܽܘܒ ܩܳܝܶܡܬܳܐ ܒܰܐܬ݂ܪܳܐ ܕܡܰܠܶܠ ܥܰܡܶܗ: ܩܳܝܶܡܬܳܐ ܕܟܺܐܦܳܐ: ܘܢܰܩܺܝ ܥܠܶܝܗ̇ ܢܽܘܩܳܝܳܐ: ܘܰܢܣܰܟ ܥܠܶܝܗ̇ ܡܶܫܚܳܐ.
Gen 35:15 ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ: ܗܰܘ ܕܡܰܠܶܠ ܥܰܡܶܗ ܬܰܡܳܢ ܐܰ‌ܠܳܗܳܐ: ܒܶܝܬ݂ ܐܺܝܠ.
Gen 35:16 ܘܰܫܩܰܠ ܡܶܢ ܒܶܝܬ݂ ܐܺܝܠ: ܘܰܪܕ݂ܳܐ ܬܽܘܒ ܐܰܝܟ ܡܰܪܕܶܐ ܦܰܪܣܚܳܐ ܕܰܐܪܥܳܐ: ܠܡܶܥܰܠ ܠܳܐܦܪܳܬ݂: ܘܝܶܠܕܰܬ݂ ܪܳܚܶܝܠ: ܘܚܶܣܢܰܬ݂ ܟܰܕ݂ ܝܳܠܕܳܐ.
Gen 35:17 ܘܰܗܘܳܐ ܕܟܰܕ݂ ܚܶܣܢܰܬ݂: ܐܶܡܪܰܬ݂ ܠܳܗ̇ ܚܰܝܬܳܐ: ܠܳܐ ܬܶܕ݂ܚܠܺܝܢ: ܡܶܛܽܠ ܕܳܐܦ ܗܳܢܳܐ ܒܪܰܐ ܗ̱ܘ ܠܶܟ݂ܝ.
Gen 35:18 ܘܰܗܘܳܐ ܕܟܰܕ݂ ܢܳܦܩܳܐ ܢܰܦܫܳܗ̇ ܘܡܳܝܬܳܐ: ܩܪܳܬ ܫܡܶܗ ܒܰܪ ܟܺܐܒܰܝ̈: ܘܰܐܒܽܘܗܝ ܩܪܳܝܗܝ ܒܶܢܝܳܡܶܝܢ.
Gen 35:19 ܘܡܺܝܬܰܬ݂ ܪܳܚܶܝܠ: ܘܶܐܬ݂ܩܰܒܪܰܬ݂ ܒܽܐܘܪܚܳܐ ܕܳܐܦܪܰܬ݂: ܗܺܝ ܗܺܝ ܒܶܝܬ݂ ܠܚܶܡ.
Gen 35:20 ܘܰܐܩܺܝܡ ܝܰܥܩܽܘܒ ܩܳܝܶܡܬܳܐ ܥܰܠ ܩܰܒܪܳܗ̇ ܕܪܳܚܶܝܠ: ܗܺܝ ܗܺܝ ܩܳܝܶܡܬܳܐ ܕܩܰܒܪܳܐ ܕܪܳܚܶܝܠ ܥܕܰܡܳܐ ܠܝܰܘܡܳܢܳܐ.
Gen 35:21 ܚܛܳܗܳܐ ܕܪܽܘܒܺܝܠ ܘܰܫܩܰܠ ܝܺܣܪܳܐܶܝܠ: ܘܰܢܩܰܫ ܡܰܫܟܢܶܗ ܡܶܢ ܬܰܡܳܢ: ܠܡܰܓܕܠܳܐ ܕܓ݂ܳܕ݂ܳܪ.
Gen 35:22 ܘܰܗܘܳܐ ܕܟܰܕ݂ ܫܪܳܐ ܝܺܣܪܳܐܶܝܠ ܒܰܐܪܥܳܐ ܗܳܝ: ܐܶܙܰܠ ܪܽܘܒܺܝܠ ܘܰܫܟܶܒ ܥܰܡ ܒܰܠܗܳܐ: ܕܪܽܘܟ݂ܬܶܗ ܕܰܐܒܽܘܗܝ: ܘܰܫܡܰܥ ܝܺܣܪܳܐܶܝܠ. ܬܰܘܠܕ̈ܳܬܶܗ ܕܝܰܥܩܽܘܒ
Gen 35:23 ܘܰܗܘܰܘ ܒܢܰܘ̈ܗܝ ܕܝܰܥܩܽܘܒ ܬܪܶܥܣܰܪ: ܒܢܶܝ̈ܗ̇ ܕܠܶܝܰܐ ܒܽܘܟ݂ܪܶܗ ܕܝܰܥܩܽܘܒ: ܪܽܘܒܺܝܠ: ܘܫܶܡܥܽܘܢ: ܘܠܶܘܺܝ: ܘܺܝܗܽܘܕ݂ܳܐ: ܘܺܐܝܣܳܟܳܪ: ܘܰܙܒܽܘܠܽܘܢ.
Gen 35:24 ܘܰܒܢܶܝ̈ܗ̇ ܕܪܳܚܶܝܠ: ܝܰܘܣܶܦ: ܘܒܶܢܝܳܡܶܝܢ.
Gen 35:25 ܘܰܒܢܶܝ̈ܗ̇ ܕܒܰܠܗܳܐ ܐܰܡܬ݂ܶܗ ܕܪܳܚܶܝܠ: ܕܳܢ: ܘܢܰܦܬܳܠܺܝ.
Gen 35:26 ܘܰܒܢܶܝ̈ܗ̇ ܕܙܰܠܦܳܐ ܐܰܡܬܶܗ ܕܠܶܝܰܐ: ܓܳܕ݂: ܘܳܐܫܺܝܪ: ܗܳܠܶܝܢ ܒܢܰܘ̈ܗܝ ܕܝܰܥܩܽܘܒ ܕܶܐܬܺܝܠܶܕ݂ܘ ܠܶܗ ܒܦܳܕܳܢ ܕܳܐܪܳܡ. ܡܰܦܩܳܢܶܗ ܕܺܐܝܣܚܳܩ
Gen 35:27 ܘܶܐܬ݂ܳܐ ܝܰܥܩܽܘܒ ܠܘܳܬ݂ ܐܺܝܣܚܳܩ ܐܰܒܽܘܗܝ: ܠܡܰܡܪܶܐ ܩܽܘܪܝܰܬ݂ ܓܰܢ̱ܒܳܖ̈ܶܐ: ܗܺܝ ܗܺܝ ܚܶܒܪܽܘܢ ܕܒܰܐܪܥܳܐ ܕܰܟ݂ܢܰܥܢ: ܕܰܥܡܰܪ ܘܬܰܡܳܢ ܐܰܒܪܳܗܳܡ ܘܺܐܝܣܚܳܩ.
Gen 35:28 ܘܰܗܘܰܘ ܝܰܘܡܰܘ̈ܗܝ ܕܺܐܝܣܚܳܩ: ܡܳܐܐ ܘܰܬ݂ܡܳܢܺܝܢ ܫܢܺܝ̈ܢ.
Gen 35:29 ܘܶܐܬ݂ܟܪܰܗ ܐܺܝܣܚܳܩ ܘܡܺܝܬ݂: ܘܶܐܬ݂ܟܢܶܫ ܠܘܳܬ݂ ܥܰܡܶܗ: ܣܐܶܒ ܘܰܣܒܰܥ ܝܰܘ̈ܡܳܬܶܗ: ܘܩܰܒܪܽܘܗܝ ܥܺܝܣܽܘ ܘܝܰܥܩܽܘܒ ܒܢܰܘ̈ܗܝ: ܒܩܰܒܪܳܐ ܕܰܙܒܰܢ ܐܰܒܪܳܗܳܡ ܐܰܒܽܘܗܝ.
Gen 36:1 ܘܗܳܠܶܝܢ ܬܰܘ̈ܠܕܳܬ݂ܶܗ ܕܥܺܝܣܽܘ: ܥܺܝܣܽܘ ܗܽܘܝܽܘ ܐܰܕܽܘܡ.
Gen 36:2 ܥܺܝܣܽܘ ܢܣܰܒ ܢܶܫܰܘ̈ܗܝ ܡܶܢ ܒܢ̈ܳܬ݂ ܟܢܰܥܢ: ܠܥܰܕܳܐ ܒܰܪܬ݂ ܐܰܠܽܘܢ ܚܺܝܬܳܝܳܐ: ܘܠܰܐܗܠܺܝܒܡܳܐ ܒܰܪܬ݂ ܥܰܢܳܐ ܒܰܪ ܨܶܒܥܽܘܢ ܚܳܘܳܝܳܐ.
Gen 36:3 ܘܰܠܒܶܣܡܰܬ݂ ܒܰܪܬ݂ ܐܺܝܫܡܳܥܺܝܠ: ܚܳܬܶܗ ܕܰܢܒܺܝܽܘܬ݂.
Gen 36:4 ܘܝܶܠܕܰܬ݂ ܥܰܕܳܐ ܠܥܺܝܣܽܘ: ܠܶܐܠܺܝܦܰܙ: ܘܒܶܣܡܰܬ݂ ܝܶܠܕܰܬ݂ ܠܰܪܥܽܘܐܶܝܠ.
Gen 36:5 ܘܰܐܗܠܺܝܒܡܳܐ ܝܶܠܕܰܬ ܠܝܰܥܽܘܫ: ܘܠܝܰܥܠܰܢ: ܘܰܠܩܽܘܪܰܚ: ܗܳܠܶܝܢ ܒܢܰܘ̈ܗܝ ܕܥܺܝܣܽܘ ܕܶܐܬܺܝܠܶܕ݂ܘ ܠܶܗ ܒܰܐܪܥܳܐ ܕܰܟ݂ܢܰܥܢ.
Gen 36:6 ܘܰܕ݂ܒܰܪ ܥܺܝܣܽܘ ܢܶܫܰܘ̈ܗܝ: ܘܰܒܢܰܘ̈ܗܝ: ܘܰܒܢ̈ܳܬܶܗ: ܘܟܽܠ ܢܰܦ̈ܫܳܬܳܐ ܕܒܰܝܬܶܗ ܘܟܽܠܶܗ ܒܥܺܝܪܶܗ ܘܟܽܠܶܗ ܩܶܢܝܳܢܶܗ ܕܰܩܢܳܐ ܒܰܐܪܥܳܐ ܕܰܟ݂ܢܰܥܢ: ܘܶܐܙܰܠ ܠܰܐܪܥܳܐ ܕܣܳܥܺܝܪ ܡܶܢ ܩܕܳܡ ܝܰܥܩܽܘܒ ܐܰܚܽܘܗܝ.
Gen 36:7 ܡܶܛܽܠ ܕܣܰܓܺܝ ܗܘܳܐ ܩܶܢܝܳܢܗܽܘܢ ܠܡܶܬܰܒ ܐܰܟ݂ܚܕ݂ܳܐ: ܘܠܳܐ ܡܰܘܦܝܳܐ ܗܘܳܬ݂ ܐܰܪܥܳܐ ܕܡܰܥܡܰܪܗܽܘܢ ܠܰܡܣܰܝܒܳܪܽܘ ܐܶܢܽܘܢ: ܡܶܛܽܠ ܩܶܢܝܳܢܗܽܘܢ.
Gen 36:8 ܘܺܝܬܶܒ ܥܺܝܣܽܘ ܒܛܽܘܪܳܐ ܕܣܳܥܺܝܪ: ܥܺܝܣܽܘ ܗܽܘܝܽܘ ܐܰܕܽܘܡ.
Gen 36:9 ܬܰܘܠܕ̈ܳܬܶܗ ܕܥܺܝܣܽܘ ܘܗܳܠܶܝܢ ܬܰܘ̈ܠܕܳܬ݂ܶܗ ܕܥܺܝܣܽܘ ܐܰܒܽܘܗܽܘܢ ܕܰܐܕܽܘܡܳܝ̈ܶܐ: ܒܛܽܘܪܳܐ ܕܣܳܥܺܝܪ.
Gen 36:10 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܥܺܝܣܽܘ: ܐܰܠܺܝܦܳܙ ܒܰܪ ܥܰܕܳܐ ܐܰܢ̱ܬܬܶܗ ܕܥܺܝܣܽܘ: ܘܰܪܥܽܘܐܶܝܠ ܒܰܪ ܒܶܣܡܰܬ݂: ܐܰܢ̱ܬܬܶܗ ܕܥܺܝܣܽܘ.
Gen 36:11 ܘܰܗܘܰܘ ܒܢܰܘ̈ܗܝ ܕܶܐܠܺܝܦܳܙ: ܬܰܝܡܳܢ ܐܘܡܳܪ: ܘܨܰܦܽܘ: ܘܓܰܥܬܰܡ: ܘܩܰܢܙ.
Gen 36:12 ܘܬܰܡܢܰܥ ܗܘܳܬ݂ ܕܪܽܘܟ݂ܬܳܐ ܠܶܐܠܺܝܦܳܙ ܒܰܪ ܥܺܝܣܽܘ: ܘܝܶܠܕܰܬ݂ ܠܶܐܠܺܝܦܳܙ ܠܰܥܡܳܠܺܝܩ: ܗܳܠܶܝܢ ܒܢܶܝ̈ܗ̇ ܕܥܰܕܳܐ ܐܰܢ̱ܬܬܶܗ ܕܥܺܝܣܽܘ.
Gen 36:13 ܘܗܳܠܶܝܢ ܒܢܰܝ̈ ܪܥܽܘܐܶܝܠ: ܢܳܚܳܬ݂: ܘܙܰܪܰܚ: ܘܫܰܡܳܐ: ܘܡܰܙܳܐ: ܗܳܠܶܝܢ ܒܢܰܝ̈ ܒܶܣܡܰܬ݂ ܐܰܢ̱ܬܬܶܗ ܕܥܺܝܣܽܘ
Gen 36:14 ܘܗܳܠܶܝܢ ܒܢܰܝ̈ ܐܰܗܠܺܝܒܡܳܐ: ܒܰܪܬ݂ ܥܰܢܳܐ ܒܰܪ ܨܶܒܥܽܘܢ: ܐܰܢ̱ܬܬܶܗ ܕܥܺܝܣܽܘ: ܘܝܶܠܕܰܬ݂ ܠܥܺܝܣܽܘ ܠܝܰܥܽܘܫ: ܘܰܠܝܰܥܠܳܢ: ܘܰܠܩܽܘܪܰܚ.
Gen 36:15 ܘܗܳܠܶܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܺܝܣܽܘ: ܒܢܰܝ̈ ܐܶܠܺܝܦܳܙ ܒܽܘܟ݂ܪܶܗ ܕܥܺܝܣܽܘ: ܪܰܒܳܐ ܬܰܝܡܳܢ: ܪܰܒܳܐ ܐܽܘܡܳܪ: ܪܰܒܳܐ ܨܰܦܽܘ: ܪܰܒܳܐ ܩܰܢܙ.
Gen 36:16 ܪܰܒܳܐ ܓܰܥܬܳܡ: ܪܰܒܳܐ ܩܽܘܪܰܚ: ܪܰܒܳܐ ܥܡܳܠܺܝܩ: ܗܳܠܶܝܢ ܪܰܘܖ̈ܒܳܢܶܐ ܕܶܐܠܺܝܦܳܙ ܒܰܐܪܥܳܐ ܕܰܐܕܽܘܡ: ܗܳܠܶܝܢ ܒܢܶܝ̈ܗ̇ ܕܥܰܕܳܐ.
Gen 36:17 ܘܗܳܠܶܝܢ ܒܢܰܝ̈ ܪܥܽܘܐܶܝܠ ܒܰܪ ܥܺܝܣܽܘ: ܪܰܒܳܐ ܢܳܚܳܬ݂: ܪܰܒܳܐ ܙܰܪܰܚ: ܪܰܒܳܐ ܫܰܡܳܐ: ܪܰܒܳܐ ܡܰܙܳܐ: ܗܳܠܶܝܢ ܪܰܘܖ̈ܒܳܢܶܐ ܕܰܪܥܽܘܐܶܝܠ ܒܰܐܪܥܳܐ ܕܰܐܕܽܘܡ: ܗܳܠܶܝܢ ܒܢܶܝ̈ܗ̇ ܕܒܶܣܡܰܬ݂ ܐܰܢ̱ܬܬܶܗ ܕܥܺܝܣܽܘ.
Gen 36:18 ܘܗܳܠܶܝܢ ܒܢܰܝ̈ ܐܰܗܠܺܝܒܡܳܐ ܐܰܢ̱ܬܬܶܗ ܕܥܺܝܣܽܘ: ܪܰܒܳܐ ܝܰܥܽܘܫ: ܪܰܒܳܐ ܝܰܥܠܳܢ: ܪܰܒܳܐ ܩܽܘܪܰܚ: ܗܳܠܶܝܢ ܒܢܰܝ̈ ܐܰܗܠܺܝܒܡܳܐ ܒܰܪܬ݂ ܥܰܢܳܐ ܐܰܢ̱ܬܬܶܗ ܕܥܺܝܣܽܘ.
Gen 36:19 ܗܳܠܶܝܢ ܒܢܰܝ̈ ܥܺܝܣܽܘ: ܘܗܳܠܶܝܢ ܪܰܘܖ̈ܒܳܢܰܝ̈ܗܽܘܢ: ܥܺܝܣܽܘ ܗܽܘܝܽܘ ܐܰܕܽܘܡ.
Gen 36:20 ܘܗܳܠܶܝܢ ܒܢܰܝ̈ ܣܳܥܺܝܪ ܚܰܘܖ̈ܳܝܶܐ ܝܳܬ݂ܒܰܝ̈ ܐܰܪܥܳܐ: ܠܰܘܛܳܢ: ܘܫܽܘܒܳܠ: ܘܨܶܒܥܽܘܢ: ܘܥܰܢܳܐ.
Gen 36:21 ܘܕ݂ܺܝܫܽܘܢ: ܘܳܐܨܳܪ: ܘܕܰܝܫܳܢ: ܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ ܒܢܰܝ̈ ܣܳܥܺܝܪ ܒܰܐܪܥܳܐ ܕܰܐܕܽܘܡ.
Gen 36:22 ܘܰܗܘܰܘ ܒܢܰܝ̈ ܠܰܘܛܳܢ: ܚܽܘܪܺܝ: ܘܗܽܘܡܳܡ: ܘܚܳܬܶܗ ܕܠܰܘܛܳܢ ܬܰܡܢܰܥ.
Gen 36:23 ܘܗܳܠܶܝܢ ܒܢܰܝ̈ ܫܽܘܒܳܠ: ܥܰܠܽܘܢ: ܘܡܰܢܚܰܬ݂: ܘܥܽܘܒܳܠ: ܘܫܳܦܰܪ: ܐܘܝܳܡ.
Gen 36:24 ܘܗܳܠܶܝܢ ܒܢܰܝ̈ ܨܶܒܥܽܘܢ: ܐܰܢܳܐ ܘܥܳܢܳܐ: ܗܰܘ ܥܰܢܳܐ ܕܶܐܫܟܰܚ ܠܶܗ ܡܰܝ̈ܳܐ ܒܡܰܕ݂ܒܪܳܐ: ܟܰܕ݂ ܪܳܥܶܐ ܗܘܳܐ ܚܶܡܖ̈ܳܐ ܕܨܶܒܥܽܘܢ ܐܰܒܽܘܗܝ.
Gen 36:25 ܘܗܳܠܶܝܢ ܒܢܰܝ̈ ܥܰܢܳܐ: ܕܺܝܫܽܘܢ ܘܰܐܗܠܺܝܒܡܳܐ.
Gen 36:26 ܘܗܳܠܶܝܢ ܒܢܰܝ̈ ܕܺܝܫܽܘܢ: ܚܰܡܪܰܢ: ܘܰܐܫܒܰܢ: ܘܝܰܬ݂ܪܳܢ: ܘܟܰܪܳܢ.
Gen 36:27 ܘܗܳܠܶܝܢ ܒܢܰܝ̈ ܐܳܨܳܪ: ܒܰܠܗܳܢ: ܘܙܰܥܽܘܢ: ܘܥܰܩܳܢ.
Gen 36:28 ܘܗܳܠܶܝܢ ܒܢܰܝ̈ ܕܰܝܫܳܢ: ܥܽܘܨ: ܘܳܐܪܳܢ.
Gen 36:29 ܘܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ: ܪܰܒܳܐ ܠܰܘܛܳܢ: ܪܰܒܳܐ ܫܽܘܒܳܠ: ܪܰܒܳܐ ܨܶܒܥܽܘܢ: ܪܰܒܳܐ ܥܰܢܳܐ.
Gen 36:30 ܪܰܒܳܐ ܕܺܝܫܽܘܢ: ܪܰܒܳܐ ܐܳܨܳܪ: ܪܰܒܳܐ ܕܰܝܫܰܢ: ܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ ܠܪܰܘܖ̈ܒܳܢܰܝ̈ܗܽܘܢ ܒܰܐܪܥܳܐ ܕܣܳܥܺܝܪ.
Gen 36:31 ܘܗܳܠܶܝܢ ܡܰܠܟ̈ܶܐ ܕܰܐܡܠܶܟ݂ܘ ܒܰܐܪܥܳܐ ܕܰܐܕܽܘܡ: ܩܕܳܡ ܕܢܰܡܠܶܟ ܡܰܠܟܳܐ ܠܰܒܢܰܝ̈ ܝܺܣܪܳܐܶܝܠ.
Gen 36:32 ܐܰܡܠܶܟ ܒܰܐܕܽܘܡ ܒܳܠܰܥ ܒܰܪ ܒܥܽܘܪ: ܘܰܫܡܳܐ ܕܰܩܪܺܝܬܶܗ ܕܺܝܗܰܒ.
Gen 36:33 ܘܡܺܝܬ݂ ܒܳܠܰܥ: ܘܰܐܡܠܶܟ ܒܳܬ݂ܪܶܗ ܝܽܘܒܳܒ ܒܰܪ ܙܰܪܰܚ ܡܶܢ ܒܽܘܨܳܪ.
Gen 36:34 ܘܡܺܝܬ݂ ܝܽܘܒܳܒ: ܘܰܐܡܠܶܟ ܒܳܬ݂ܪܶܗ ܚܫܽܘܡ ܡܶܢ ܐܰܪܥܳܐ ܕܬܰܝܡܢܳܐ.
Gen 36:35 ܘܡܺܝܬ݂ ܚܫܽܘܡ: ܘܰܐܡܠܶܟ ܒܳܬ݂ܪܶܗ ܗܳܕ݂ܳܕ݂ ܒܰܪ ܒܕ݂ܳܕ݂ ܕܩܰܛܶܠ ܠܡܶܕ݂ܝܰܢܳܝ̈ܶܐ ܒܚܰܩ̈ܠܳܬܳܐ ܕܡܽܘܐܳܒ: ܘܰܫܡܳܐ ܕܰܩܪܺܝܬܶܗ ܓܘܺܝܬ݂.
Gen 36:36 ܘܡܺܝܬ݂ ܗܳܕ݂ܳܕ݂: ܘܰܐܡܠܶܟ ܒܳܬ݂ܪܶܗ ܣܰܡܠܳܐ ܡܶܢ ܡܰܣܪܩܳܐ.
Gen 36:37 ܘܡܺܝܬ݂ ܣܰܡܠܳܐ: ܘܰܐܡܠܶܟ ܒܳܬ݂ܪܶܗ ܫܳܐܘܳܠ ܡܶܢ ܪܰܚܒܽܘܬ݂ ܢܰܗܪܳܐ.
Gen 36:38 ܘܡܺܝܬ݂ ܫܳܐܘܳܠ: ܘܰܐܡܠܶܟ ܒܳܬ݂ܪܶܗ ܒܥܶܠܚܰܢܳܢ ܒܰܪ ܥܒܰܟܽܘܪ.
Gen 36:39 ܘܡܺܝܬ݂ ܒܥܶܠܚܰܢܳܢ ܒܰܪ ܥܒܰܟܽܘܪ: ܘܰܐܡܠܶܟ ܒܳܬ݂ܪܶܗ ܗܳܕ݂ܳܕ݂: ܘܰܫܡܳܐ ܕܰܩܪܺܝܬܶܗ ܦܳܥܽܘ: ܘܰܫܡܳܐ ܕܰܐܢ̱ܬܬܶܗ ܡܰܗܛܒܐܶܝܠ ܒܰܪܬ݂ ܡܰܛܪܺܝܕ݂ ܒܰܪ ܡܺܝܙܳܗܳܒ.
Gen 36:40 ܘܗܳܠܶܝܢ ܫܡܳܗ̈ܶܐ ܕܪܰܘܖ̈ܒܳܢܶܐ ܕܥܺܝܣܽܘ: ܠܫܰܖ̈ܒܬ݂ܗܽܘܢ: ܠܬ݂ܰܘ̈ܠܕ݂ܳܬ݂ܗܽܘܢ: ܒܰܫܡܳܗܰܝ̈ܗܽܘܢ: ܪܰܒܳܐ ܬܰܡܢܰܥ: ܪܰܒܳܐ ܥܰܢܘܳܐ: ܪܰܒܳܐ ܐܰܝܬܺܝܬ݂.
Gen 36:41 ܪܰܒܳܐ ܐܰܗܠܺܝܒܡܳܐ: ܪܰܒܳܐ ܐܺܝܠܳܐ: ܪܰܒܳܐ ܦܺܝܢܽܘܢ.
Gen 36:42 ܪܰܒܳܐ ܩܰܢܙ: ܪܰܒܳܐ ܬܰܝܡܳܢ: ܪܰܒܳܐ ܡܰܒܨܰܪ.
Gen 36:43 ܪܰܒܳܐ ܡܰܓܕܺܝܠ: ܪܰܒܳܐ ܓܝܰܪܰܡ: ܗܳܠܶܝܢ ܪܰܘܖ̈ܒܳܢܶܐ ܕܰܐܕܽܘܡܳܝ̈ܶܐ ܒܶܝܬ݂ ܡܰܥܡܰܪܗܽܘܢ: ܒܰܐܪܥܳܐ ܕܝܳܪܬܽܘܬ݂ܗܽܘܢ: ܗܽܘܝܽܘ ܥܺܝܣܽܘ ܐܰܒܽܘܗܽܘܢ ܕܰܐܕܽܘܡܳܝ̈ܶܐ.
Gen 37:1 ܘܺܝܬܶܒ ܝܰܥܩܽܘܒ ܒܰܐܪܥܳܐ ܕܡܰܥܡܪܶܗ ܕܰܐܒܽܘܗܝ: ܒܰܐܪܥܳܐ ܕܰܟ݂ܢܰܥܢ.
Gen 37:2 ܘܗܳܠܶܝܢ ܬܰܘ̈ܠܕܳܬ݂ܶܗ ܕܝܰܥܩܽܘܒ: ܝܰܘܣܶܦ ܒܰܪ ܫܒܰܥܶܣܖ̈ܶܐ ܫܢܺܝ̈ܢ: ܪܳܥܶܐ ܗܘܳܐ ܥܰܡ ܐܰܚܰܘ̈ܗܝ ܥܳܢ̈ܳܐ: ܘܗܽܘ ܪܳܒܶܐ ܗܘܳܐ ܥܰܡ ܒܢܰܝ̈ ܒܰܠܗܳܐ ܘܥܰܡ ܒܢܰܝ̈ ܙܰܠܦܳܐ ܢܶܫܰܘ̈ܗܝ ܕܰܐܒܽܘܗܝ: ܘܰܐܝܬܺܝ ܝܰܘܣܶܦ ܛܶܒܗܽܘܢ ܒܺܝܫܳܐ ܠܰܐܒܽܘܗܽܘܢ.
Gen 37:3 ܘܺܝܣܪܳܐܶܝܠ ܪܳܚܶܡ ܗܘܳܐ ܠܶܗ ܠܝܰܘܣܶܦ ܝܰܬܺܝܪ ܡܶܢ ܟܽܠܗܽܘܢ ܒܢܰܘ̈ܗܝ: ܡܶܛܽܠ ܕܒܰܪ ܣܰܝܒܽܘܬܳܐ ܗܘܳܐ ܠܶܗ: ܘܰܥܒܰܕ݂ ܠܶܗ ܟܽܘܬܺܝܢܳܐ ܕܦܶܕ݂̈ܝܳܬܳܐ.
Gen 37:4 ܘܰܚܙܰܘ ܐܰܚܰܘ̈ܗܝ ܕܠܶܗ ܪܳܚܶܡ ܗܘܳܐ ܐܰܒܽܘܗܽܘܢ ܝܰܬܺܝܪ ܡܶܢ ܟܽܠܗܽܘܢ: ܘܰܣܢܰܐܗܝ ܘܠܳܐ ܐܶܫܟܰܚܘ ܠܰܡܡܰܠܳܠܽܘ ܥܰܡܶܗ ܫܠܳܡܳܐ.
Gen 37:5 ܘܰܚܠܰܡ ܝܰܘܣܶܦ ܚܶܠܡܳܐ: ܘܚܰܘܝܶܗ ܠܰܐܚܰܘ̈ܗܝ: ܘܰܐܘܣܶܦܘ ܠܡܶܣܢܝܶܗ.
Gen 37:6 ܘܶܐܡܰܪ ܠܗܽܘܢ: ܫܡܰܥܘ ܚܶܠܡܳܐ ܗܳܢܳܐ ܕܚܶܠܡܶܬ݂.
Gen 37:7 ܗܳܐ ܚܢܰܢ ܐܳܣܪܺܝܢ ܚܢܰܢ ܟܰܦ̈ܶܐ ܒܓܰܘ ܚܰܩܠܳܐ: ܘܗܳܐ ܩܳܡܰܬ݂ ܟܰܦܝ ܘܶܐܙܕܰܩܦܰܬ݂: ܘܗܳܐ ܚܳܕ݂ܖ̈ܳܢ ܟܰܦܰܝ̈ܟܽܘܢ ܘܣܳܓ̈ܕܳܢ ܠܟܰܦܝ.
Gen 37:8 ܘܶܐܡܰܪܘ ܠܶܗ ܐܰܚܰܘ̈ܗܝ: ܡܰܡܠܳܟ݂ܽܘ ܡܰܡܠܶܟ ܐܰܢ̱ܬ ܥܠܰܝܢ: ܐܰܘ ܡܶܫܬܰܠܳܛܽܘ ܡܶܫܬܰܠܰܛ ܐܰܢ̱ܬ ܒܰܢ: ܘܰܐܘܣܶܦܘ ܬܽܘܒ ܠܡܶܣܢܝܶܗ ܥܰܠ ܚܶܠܡܰܘ̈ܗܝ ܘܥܰܠ ܦܶܬܓܳܡܰܘ̈ܗܝ.
Gen 37:9 ܘܰܚܠܰܡ ܬܽܘܒ ܚܶܠܡܳܐ ܐ̱ܚܪܺܢܳܐ ܘܶܐܫܬܰܥܝܶܗ ܠܰܐܚܰܘ̈ܗܝ: ܘܶܐܡܰܪ ܠܗܽܘܢ: ܗܳܐ ܚܶܠܡܳܐ ܚܶܠܡܶܬ݂ ܬܽܘܒ: ܘܗܳܐ ܫܶܡܫܳܐ ܘܣܰܗܪܳܐ ܘܰܚܕܰܥܣܰܪ ܟܰܘ̈ܟܒܺܝܢ ܣܳܓܕܺܝܢ ܠܺܝ.
Gen 37:10 ܘܶܐܫܬܰܥܺܝ ܠܰܐܒܽܘܗܝ ܘܠܰܐܚܰܘ̈ܗܝ ܘܰܟ݂ܐܳܐ ܒܶܗ ܐܰܒܽܘܗܝ ܘܶܐܡܰܪ ܠܶܗ: ܡܳܢܰܘ ܚܶܠܡܳܐ ܗܳܢܳܐ ܕܰܚܠܰܡܬ: ܡܶܐܬܳܐ ܢܺܐܬܶܐ ܐܶܢܳܐ ܘܶܐܡܳܟ݂ ܘܰܐܚܰܝ̈ܟ ܠܡܶܣܓܰܕ݂ ܠܳܟ݂ ܥܰܠ ܐܰܪܥܳܐ.
Gen 37:11 ܘܛܰܢܘ ܒܶܗ ܐܰܚܰܘ̈ܗܝ: ܘܰܐܒܽܘܗܝ ܢܳܛܰܪ ܗܘܳܐ ܦܶܬ݂ܓ݂ܳܡ̈ܶܐ.
Gen 37:12 ܘܶܐܙܰܠܘ ܐܰܚܰܘ̈ܗܝ ܕܝܰܘܣܶܦ: ܠܡܶܪܥܳܐ ܥܳܢ̈ܳܐ ܕܰܐܒܽܘܗܽܘܢ ܒܰܫܟܺܝܡ.
Gen 37:13 ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܗܳܐ ܐܰܚܰܝ̈ܟ ܪܳܥܶܝܢ ܒܰܫܟܺܝܡ: ܬܳܐ ܐܶܫܰܕܪܳܟ݂ ܠܘܳܬ݂ܗܽܘܢ: ܘܶܐܡܰܪ ܠܶܗ ܗܳܐ ܐܶܢܳܐ.
Gen 37:14 ܘܶܐܡܰܪ ܠܶܗ ܐܰܒܽܘܗܝ: ܙܶܠ ܚܙܺܝ ܫܠܳܡܳܐ ܕܰܐܚܰܝ̈ܟ ܘܰܫܠܳܡܳܐ ܕܥܳܢ̈ܳܐ: ܘܰܐܬ݂ܺܝܒܰܝܢܝ ܦܶܬ݂ܓ݂ܳܡܳܐ: ܘܫܰܕܪܶܗ ܝܰܥܩܽܘܒ ܡܶܢ ܥܽܘܡܩܳܐ ܕܚܶܒܪܽܘܢ: ܘܶܐܬ݂ܳܐ ܠܰܫܟܺܝܡ.
Gen 37:15 ܘܶܐܫܟܚܶܗ ܓܰܒܪܳܐ ܟܰܕ݂ ܛܳܥܶܐ ܒܚܰܩܠܳܐ: ܘܫܰܐܠܶܗ ܓܰܒܪܳܐ ܗܰܘ ܘܶܐܡܰܪ ܠܶܗ: ܡܳܢܳܐ ܒܳܥܶܐ ܐܰܢ̱ܬ.
Gen 37:16 ܘܶܐܡܰܪ: ܠܰܐܚܰܝ̈ ܒܳܥܶܐ ܐ̱ܢܳܐ: ܚܰܘܳܢܝ ܐܰܝܟܳܐ ܪܳܥܶܝܢ.
Gen 37:17 ܐܶܡܰܪ ܠܶܗ ܓܰܒܪܳܐ: ܫܩܰܠܘ ܠܗܽܘܢ ܡܶܟܳܐ: ܘܫܶܡܥܶ݀ܬ݂ ܕܳܐܡܪܺܝܢ ܢܺܐܙܰܠ ܠܕ݂ܳܘܬ݂ܳܢ: ܘܶܐܙܰܠ ܝܰܘܣܶܦ ܒܳܬܰܪ ܐܰܚܰܘ̈ܗܝ: ܘܶܐܫܟܰܚ ܐܶܢܽܘܢ ܒܕ݂ܳܘܬܳܢ.
Gen 37:18 ܘܰܚܙܰܐܗܝ ܡܶܢ ܪܽܘܚܩܳܐ: ܘܥܰܕ݂ܠܳܐ ܢܶܬ݂ܩܰܪܰܒ ܠܘܳܬ݂ܗܽܘܢ: ܡܶܬ݂ܚܰܫܒܺܝܢ ܗܘܰܘ ܥܠܰܘܗ̱ܝ ܠܡܶܩܛܠܶܗ.
Gen 37:19 ܘܶܐܡܰܪ ܓܒܰܪ ܠܰܐܚܽܘܗܝ: ܗܳܐ ܚܳܠܶܡ ܚܶܠ̈ܡܶܐ ܗܰܘ ܐܳܬܶܐ.
Gen 37:20 ܬܰܘ ܢܶܩܛܠܺܝܘܗܝ ܘܢܰܪܡܶܝܘܗܝ ܒܚܰܕ݂ ܡܶܢ ܓܽܘ̈ܒܶܐ: ܘܢܺܐܡܰܪ ܕܚܰܝܽܘܬ݂ܳܐ ܒܺܝܫܬܳܐ ܐܶܟܰܠܬ݂ܶܗ: ܘܢܶܚܙܶܐ ܡܳܢܳܐ ܗܳܘܶܐ ܠܚܶܠܡܰܘ̈ܗܝ.
Gen 37:21 ܘܰܫܡܰܥ ܪܽܘܒܺܝܠ: ܘܦܰܨܝܶܗ ܡܶܢ ܐܺܝ̈ܕܰܝܗܽܘܢ.
Gen 37:22 ܘܶܐܡܰܪ ܠܗܽܘܢ: ܠܳܐ ܢܶܩܛܽܘܠ ܢܰܦܫܳܐ: ܘܶܐܡܰܪ ܠܗܽܘܢ ܪܽܘܒܺܝܠ: ܠܳܐ ܬܶܐܫܕܽܘܢ ܕܡܳܐ: ܐܰܪܡܰܐܗܝ ܒܓܽܘܒܳܐ ܗܳܢܳܐ ܕܰܒܡܰܕ݂ܒܪܳܐ: ܘܺܐܝܕ݂ܳܐ ܠܳܐ ܬܰܘܫܛܽܘܢ ܒܶܗ: ܕܰܢܦܰܨܶܝܘܗܝ ܡܶܢ ܐܺܝ̈ܕܰܝܗܽܘܢ ܘܢܰܗܦܟ݂ܺܝܘܗܝ ܠܰܐܒܽܘܗܝ.
Gen 37:23 ܘܟܰܕ݂ ܐܶܬ݂ܳܐ ܝܰܘܣܶܦ ܠܘܳܬ݂ ܐܰܚܰܘ̈ܗܝ: ܐܰܫܠܚܽܘܗܝ ܟܽܘܬܺܝܢܳܐ ܕܦܶܕ݂̈ܝܳܬܳܐ ܕܰܠܒܺܝܫ ܗܘܳܐ.
Gen 37:24 ܘܢܰܣܒܽܘܗܝ ܘܰܐܪܡܺܝܘܗܝ ܒܓܽܘܒܳܐ: ܘܓ݂ܽܘܒܳܐ ܣܪܺܝܩ ܗܘܳܐ ܘܠܰܝܬ ܒܶܗ ܡܰܝ̈ܳܐ.
Gen 37:25 ܘܺܝܬܶܒܘ ܠܡܶܐܟ݂ܰܠ ܠܰܚܡܳܐ: ܘܰܐܪܺܝܡܘ ܥܰܝ̈ܢܰܝܗܽܘܢ ܘܚܳܙܶܝܢ: ܘܗܳܐ ܫܝܳܪܬܳܐ ܕܥܰܖ̈ܰܒܳܝܶܐ ܐܳܬ݂ܝܳܐ ܡܶܢ ܓܶܠܥܳܕ݂: ܘܓܰܡ̈ܠܰܝܗܽܘܢ ܛܥܺܝܢܺܝܢ ܖ̈ܗܶܛܢܶܐ: ܘܨܰܪܘܳܐ ܘܒܶܛ̈ܡܶܐ: ܘܳܐܙܺܠ̱ܝܢ ܠܡܰܘܒܳܠܽܘ ܠܡܶܨܪܶܝܢ.
Gen 37:26 ܘܶܐܡܰܪ ܝܺܗܽܘܕ݂ܳܐ ܠܰܐܚܰܘ̈ܗܝ: ܡܳܢܳܐ ܝܽܘܬ݂ܪܳܢܳܐ ܕܢܶܩܛܽܘܠ ܠܰܐܚܽܘܢ: ܘܰܢܟܰܣܶܐ ܕܡܶܗ.
Gen 37:27 ܬܰܘ ܢܙܰܒܢܺܝܘܗܝ ܠܥܰܖ̈ܰܒܳܝܶܐ: ܘܺܐܝܕ݂ܰܢ ܠܳܐ ܬܶܗܘܶܐ ܒܶܗ: ܡܶܛܽܠ ܕܰܐܚܽܘܢ ܗ̱ܘ ܘܒܶܣܪܰܢ: ܘܰܫܡܰܥܘ ܡܶܢܶܗ ܐܰܚܰܘ̈ܗܝ.
Gen 37:28 ܘܰܥܒܰܪܘ ܓܰܒܖ̈ܶܐ ܬܰܓܳܖ̈ܶܐ ܡܶܕ݂ܝܰܢܳܝ̈ܶܐ: ܘܰܢܓܰܕ݂ܘ ܐܰܣܩܽܘܗܝ ܠܝܰܘܣܶܦ ܡܶܢ ܓܽܘܒܳܐ: ܘܙܰܒܢܽܘܗܝ ܠܝܰܘܣܶܦ ܠܥܰܖ̈ܰܒܳܝܶܐ ܒܥܶܣܪܺܝܢ ܕܟܶܣܦܳܐ: ܘܰܐܝܬܝܽܘܗܝ ܠܡܶܨܪܶܝܢ.
Gen 37:29 ܘܰܗܦܰܟ ܪܽܘܒܺܝܠ ܠܓܽܘܒܳܐ: ܘܗܳܐ ܠܰܝܬ ܒܶܗ ܝܰܘܣܶܦ: ܘܨܰܪܺܝ ܠܒܽܘܫܰܘ̈ܗܝ.
Gen 37:30 ܘܰܗܦܰܟ ܠܘܳܬ݂ ܐܰܚܰܘ̈ܗܝ: ܘܶܐܡܰܪ ܠܗܽܘܢ: ܛܰܠܝܳܐ ܐܰܝܟܰܐ ܗ̱ܘ: ܘܶܐܢܳܐ ܠܰܐܝܟܳܐ ܐܳܙܶܠ ܐ̱ܢܳܐ.
Gen 37:31 ܘܢܰܣܒܽܘܗ̇ ܠܟ݂ܽܘܬܺܝܢܳܐ ܕܝܰܘܣܶܦ: ܘܰܢܟܰܣܘ ܨܺܦܪܳܝܳܐ ܕܥܶܙ̈ܶܐ: ܘܦܰܠܦܠܽܘܗ̇ ܠܟ݂ܽܘܬܺܝܢܳܐ ܒܰܕ݂ܡܶܗ.
Gen 37:32 ܘܫܰܕܪܽܘܗ̇ ܠܟ݂ܽܘܬܺܝܢܳܐ ܕܦܶܕ݂̈ܝܳܬܳܐ ܘܰܐܝܬܝܽܘܗ̇ ܠܰܐܒܽܘܗܽܘܢ: ܘܶܐܡܰܪܘ: ܗܳܕ݂ܶܐ ܐܶܫܟܰܚܢ: ܐܶܫܬܰܘܕܰܥ ܟܽܘܬܺܝܢܳܐ: ܐܶܢ ܕܰܒܪܳܟ݂ ܗ̱ܝ ܐܰܘ ܠܳܐ.
Gen 37:33 ܘܶܐܫܬܰܘܕܥܳܗ̇ ܘܶܐܡܰܪ: ܟܽܘܬܺܝܢܳܐ ܕܒܶܪܝ ܗ̱ܝ: ܚܰܝܽܘܬ݂ܳܐ ܒܺܝܫܬܳܐ ܐܶܟܰܠܬ݂ܶܗ: ܡܶܬ݂ܒܰܪ ܬܒܺܝܪ ܝܰܘܣܶܦ ܒܶܪܝ.
Gen 37:34 ܘܨܰܪܺܝ ܝܰܥܩܽܘܒ ܠܒܽܘܫܰܘ̈ܗܝ: ܘܶܐܣܰܪ ܣܰܩܳܐ ܒܚܰܨܰܘ̈ܗܝ: ܘܶܐܬ݂ܐܒܶܠ ܥܰܠ ܒܪܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
Gen 37:35 ܘܩܳܡܘ ܟܽܠܗܽܘܢ ܒܢܰܘ̈ܗܝ: ܘܟܽܠܗܶܝܢ ܒܢ̈ܳܬܶܗ ܠܰܡܒܰܝܳܐܽܘܬܶܗ: ܘܠܳܐ ܨܒܳܐ ܠܡܶܬ݂ܒܰܝܳܐܽܘ: ܘܶܐܡܰܪ: ܐܶܚܽܘܬ݂ ܥܰܠ ܒܶܪܝ ܟܰܕ݂ ܐܰܒܺܝܠ ܐ̱ܢܳܐ ܠܰܫܝܽܘܠ: ܘܰܒܟ݂ܳܝܗܝ ܐܰܒܽܘܗܝ.
Gen 37:36 ܘܡܶܕ݂ܝܰܢܳܝ̈ܶܐ ܙܰܒܢܽܘܗܝ ܒܡܶܨܪܶܝܢ ܠܦܽܘܛܺܝܦܰܪ ܡܗܰܝܡܢܳܐ: ܪܰܒ ܕܰܚ̈ܫܶܐ ܕܦܶܪܥܽܘܢ.
Gen 38:1 ܘܰܗܘܳܐ ܒܙܰܒܢܳܐ ܗܰܘ: ܘܰܢܚܶܬ݂ ܝܺܗܽܘܕ݂ܳܐ ܡܶܢ ܠܘܳܬ݂ ܐܰܚܰܘ̈ܗܝ: ܘܰܣܛܳܐ ܠܘܳܬ݂ ܓܰܒܪܳܐ ܥܰܪܠܡܳܝܳܐ: ܘܰܫܡܶܗ ܚܺܝܪܳܐ.
Gen 38:2 ܘܰܚܙܳܐ ܬܰܡܳܢ ܝܺܗܽܘܕ݂ܳܐ ܒܰܪܬ݂ ܓܰܒܪܳܐ ܟܢܰܥܢܳܝܳܐ: ܘܰܫܡܳܗ̇ ܫܽܘܥ: ܘܢܰܣܒܳܗ̇ ܘܥܰܠ ܠܘܳܬ݂ܳܗ̇.
Gen 38:3 ܘܒܶܛܢܰܬ݂ ܘܝܶܠܕܰܬ݂ ܠܶܗ ܒܪܳܐ: ܘܰܩܪܳܐ ܫܡܶܗ ܥܺܝܪ.
Gen 38:4 ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܰܩܪܳܐ ܫܡܶܗ ܐܽܘܢܳܢ.
Gen 38:5 ܘܰܐܘܣܦܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܰܩܪܳܐ ܫܡܶܗ ܫܶܠܳܐ: ܘܦܶܣܩܰܬ݂ ܗܘܳܬ݂ ܟܰܕ݂ ܝܶܠܶܕܬܶܗ.
Gen 38:6 ܘܰܢܣܰܒ ܝܺܗܽܘܕ݂ܳܐ ܐܰܢ̱ܬܬܳܐ ܠܥܺܝܪ ܒܽܘܟ݂ܪܶܗ: ܘܰܫܡܳܗ̇ ܬܳܡܳܪ.
Gen 38:7 ܘܰܗܘܳܐ ܥܺܝܪ ܒܽܘܟ݂ܪܶܗ ܕܺܝܗܽܘܕ݂ܳܐ ܒܺܝܫ ܩܕܳܡ ܡܳܪܝܳܐ: ܘܰܐܡܺܝܬܶܗ ܡܳܪܝܳܐ.
Gen 38:8 ܘܶܐܡܰܪ ܝܺܗܽܘܕ݂ܳܐ ܠܽܐܘܢܳܢ ܒܪܶܗ: ܥܽܘܠ ܥܰܠ ܐܰܢ̱ܬܰܬ݂ ܐܰܚܽܘܟ ܘܝܰܒܶܡܶܝܗ̇: ܘܰܐܩܺܝܡ ܙܰܪܥܳܐ ܠܰܐܚܽܘܟ.
Gen 38:9 ܘܺܝܕܰܥ ܐܽܘܢܳܢ ܕܠܶܗ ܠܳܐ ܗܳܘܶܐ ܙܰܪܥܳܐ: ܘܡܳܐ ܕܥܳܐܶܠ ܗܘܳܐ ܥܰܠ ܐܰܢ̱ܬܰܬ݂ ܐܰܚܽܘܗܝ: ܡܚܰܒܶܠ ܗܘܳܐ ܥܰܠ ܐܰܪܥܳܐ: ܕܠܳܐ ܢܩܺܝܡ ܙܰܪܥܳܐ ܠܰܐܚܽܘܗܝ.
Gen 38:10 ܘܶܐܬ݂ܒܐܶܫ ܩܕܳܡ ܡܳܪܝܳܐ ܡܶܕܶܡ ܕܰܥܒܰܕ݂: ܘܰܐܡܺܝܬ݂ܶܗ ܐܳܦ ܠܶܗ.
Gen 38:11 ܘܶܐܡܰܪ ܝܺܗܽܘܕ݂ܳܐ ܠܬܳܡܳܪ ܟܰܠܬܶܗ: ܬܶܒܝ ܒܰܐܪܡܠܽܘܬܳܐ ܒܶܝܬ݂ ܐܰܒܽܘܟ݂ܝ: ܥܕܰܡܳܐ ܕܢܶܪܒܶܐ ܫܶܠܳܐ ܒܶܪܝ: ܡܶܛܽܠ ܕܶܐܡܰܪ ܕܰܠܡܳܐ ܢܡܽܘܬ݂ ܐܳܦ ܗܽܘ ܐܰܝܟ ܐܰܚܰܘ̈ܗܝ: ܘܶܐܙܰܠܬ ܬܳܡܳܪ ܘܝܶܬ݂ܒܰܬ݂ ܒܶܝܬ݂ ܐܰܒܽܘܗܝ.
Gen 38:12 ܘܰܣܓܺܝܘ ܝܰܘ̈ܡܳܬ݂ܳܐ: ܘܡܺܝܬܰܬ݂ ܒܰܪܬ݂ ܫܽܘܥ ܐܰܢ̱ܬܬܶܗ ܕܺܝܗܽܘܕ݂ܳܐ: ܘܶܐܬ݂ܒܰܝܰܐ ܝܺܗܽܘܕ݂ܳܐ: ܘܰܣܠܶܩ ܠܘܳܬ݂ ܓܳܙܰܝ̈ ܥܳܢ̈ܶܗ: ܗܽܘ ܘܚܺܝܪܳܐ ܪܳܚܡܶܗ ܥܰܪܠܡܳܝܳܐ ܠܬܰܡܢܰܬ݂.
Gen 38:13 ܘܚܰܘܺܝܘ ܠܬ݂ܳܡܳܪ ܘܶܐܡܰܪܘ ܠܳܗ̇: ܗܳܐ ܚܡܽܘܟ݂ܝ ܣܳܠܶܩ ܠܬܰܡܢܰܬ݂ ܠܡܶܓܰܙ ܥܳܢ̈ܶܗ.
Gen 38:14 ܘܰܐܥܒܪܰܬ݂ ܠܒܽܘܫܝ ܐܰܪܡܠܽܘܬܳܗ̇ ܡܶܢܳܗ̇: ܘܶܐܬ݂ܟܰܣܝܰܬ݂ ܒܰܪܕ݂ܺܝܕ݂ܳܐ ܘܶܐܨܛܰܒܬܰܬ݂: ܘܝܶܬ݂ܒܰܬ݂ ܒܦܳܠܫܰܬ݂ ܐܽܘܖ̈ܚܳܬܳܐ ܕܒܽܐܘܪܚܳܐ ܕܬܰܡܢܰܬ݂: ܡܶܛܽܠ ܕܰܚܙܳܬ݂ ܕܰܪܒܳܐ ܫܶܠܳܐ: ܘܗܺܝ ܠܳܐ ܡܶܬ݂ܝܰܗܒܳܐ ܠܶܗ.
Gen 38:15 ܘܰܚܙܳܗ̇ ܝܺܗܽܘܕ݂ܳܐ ܘܚܰܫܒܳܗ̇ ܐܰܝܟ ܙܳܢܺܝܬܳܐ: ܡܶܛܽܠ ܕܟܰܣܝܰܬ݂ ܐܰܦܶܝ̈ܗ̇.
Gen 38:16 ܘܰܣܛܳܐ ܠܘܳܬ݂ܳܗ̇ ܠܽܐܘܪܚܳܐ: ܘܶܐܡܰܪ ܠܳܗ̇: ܬܳܐ ܐܶܥܽܘܠ ܠܘܳܬܶܟ݂ܝ: ܡܶܛܽܠ ܕܠܳܐ ܝܳܕܰܥ ܗܘܳܐ ܕܟܰܠܬ݂ܶܗ ܗܺܝ: ܘܶܐܡܪܰܬ݂ ܠܶܗ: ܡܳܢܳܐ ܝܳܗܶܒ ܐܰܢ̱ܬ ܕܥܳܐܶܠ ܐܰܢ̱ܬ ܠܘܳܬ݂ܝ.
Gen 38:17 ܘܶܐܡܰܪ ܐܶܢܳܐ ܐܶܫܰܕܰܪ ܓܰܕ݂ܝܳܐ ܕܥܶܙ̈ܶܐ ܡܶܢ ܥܳܢ̈ܳܐ: ܘܶܐܡܪܰܬ݂: ܐܶܢ ܬܶܬܶܠ ܠܺܝ ܡܶܫܟܳܢܳܐ ܥܕܰܡܳܐ ܕܰܡܫܰܕܰܪ ܐܰܢ̱ܬ.
Gen 38:18 ܘܶܐܡܰܪ: ܡܳܢܳܐ ܡܶܫܟܳܢܳܐ ܐܶܬܶܠ ܠܶܟ݂ܝ: ܘܶܐܡܪܰܬ݂: ܥܶܙܰܩܬ݂ܳܟ݂ ܘܫܽܘܫܶܦܳܟ݂ ܘܚܽܘܛܪܳܐ ܕܒܺܐܝ̈ܕܰܟ: ܘܝܰܗܒ ܠܳܗ̇ ܘܥܰܠ ܠܘܳܬ݂ܳܗ̇: ܘܒܶܛܢܰܬ݂ ܡܶܢܶܗ.
Gen 38:19 ܘܩܳܡܰܬ݂ ܘܶܐܙܰܠ̱ܬ݂: ܘܰܐܥܒܪܰܬ݂ ܐܰܪܕ݂ܺܝܕ݂ܳܐ ܡܶܢܳܗ̇: ܘܠܶܒܫܰܬ݂ ܠܒܽܘ̈ܫܰܝ ܐܰܪܡܠܽܘܬ݂ܳܗ̇.
Gen 38:20 ܘܫܰܕܰܪ ܝܺܗܽܘܕ݂ܳܐ ܓܰܕ݂ܝܳܐ ܕܥܶܙ̈ܶܐ ܒܝܰܕ݂ ܪܳܚܡܶܗ ܥܰܪܠܶܡܳܝܳܐ: ܠܡܶܣܰܒ ܡܶܫܟܳܢܳܐ ܡܶܢ ܐܺܝ̈ܕܶܝܗ̇ ܕܰܐܢ̱ܬܬܳܐ: ܘܠܳܐ ܐܶܫܟܚܳܗ̇.
Gen 38:21 ܘܫܰܐܶܠ ܠܐ̱ܢܳܫܰܝ̈ ܐܰܬ݂ܪܳܐ ܘܶܐܡܰܪ: ܐܰܝܟܳܐ ܗ̱ܝ ܙܳܢܺܝܬܳܐ ܕܝܳܬ݂ܒܳܐ ܒܦܳܠܫܰܬ݂ ܐܽܘܖ̈ܚܳܬܳܐ: ܘܶܐܡܰܪܘ ܠܰܝܬ ܗܳܪܟܳܐ ܙܳܢܺܝܬܳܐ.
Gen 38:22 ܘܰܗܦܰܟ ܠܘܳܬ݂ ܝܺܗܽܘܕ݂ܳܐ: ܘܶܐܡܰܪ ܠܳܐ ܐܶܫܟܰܚܬ݂ܳܗ̇: ܘܳܐܦ ܐ̱ܢܳܫܰܝ̈ ܐܰܬ݂ܪܳܐ ܐܳܡܪܺܝܢ: ܠܰܝܬ ܗܳܪܟܳܐ ܙܳܢܺܝܬܳܐ.
Gen 38:23 ܘܶܐܡܰܪ ܝܺܗܽܘܕ݂ܳܐ: ܬܶܣܰܒ ܠܳܗ̇: ܕܰܠܡܳܐ ܐܶܗܘܶܐ ܓܽܘܚܟܳܐ: ܗܳܐ ܫܰܕܪܶܬ݂ ܓܰܕ݂ܝܳܐ ܗܳܢܳܐ: ܘܰܐܢ̱ܬ ܠܳܐ ܐܶܫܟܰܚܬܳܗ̇.
Gen 38:24 ܘܰܗܘܳܐ ܡܶܢ ܒܳܬܰܪ ܬܠܳܬܳܐ ܝܰܖ̈ܚܺܝܢ: ܘܶܐܬ݂ܚܰܘܺܝ ܠܺܝܗܽܘܕ݂ܳܐ ܘܶܐܡܰܪܘ ܠܶܗ: ܙܰܢܝܰܬ݂ ܬܳܡܳܪ ܟܰܠܬ݂ܳܟ: ܘܗܳܐ ܡܶܢ ܙܳܢܝܽܘܬ݂ܳܐ ܒܰܛܢܳܐ: ܘܶܐܡܰܪ ܝܺܗܽܘܕ݂ܳܐ: ܐܰܦܩܽܘܗ̇ ܘܬ݂ܺܐܩܰܕ݂.
Gen 38:25 ܘܟܰܕ݂ ܗܶܢܽܘܢ ܡܰܦܩܺܝܢ ܠܳܗ̇: ܫܳܠܚܳܐ ܠܰܚܡܽܘܗ̇: ܡܶܢ ܓܰܒܪܳܐ ܕܗܳܠܶܝܢ ܕܺܝܠܶܗ ܡܶܢܶܗ ܒܰܛܢܳܐ ܐ̱ܢܳܐ: ܘܶܐܡܪܰܬ݂: ܐܶܫܬܰܘܕܰܥ ܕܡܰܢ ܗܺܝ ܥܶܙܰܩܬ݂ܳܐ ܘܫܽܘܫܶܦܳܐ ܘܚܽܘܛܪܳܐ ܗܳܠܶܝܢ.
Gen 38:26 ܘܗܽܘ ܐܶܫܬܰܘܕܰܥ: ܘܶܐܡܰܪ ܝܺܗܽܘܕ݂ܳܐ: ܙܰܟܳܝܳܐ ܗܺܝ ܡܶܢܝ: ܡܶܛܽܠ ܗܳܢܳܐ ܠܳܐ ܝܰܗܒܬ݂ܳܗ̇ ܠܫܶܠܳܐ ܒܶܪܝ: ܘܠܳܐ ܐܰܘܣܶܦ ܬܽܘܒ ܠܡܶܕܥܳܗ̇.
Gen 38:27 ܘܰܗܘܳܐ ܙܒܰܢ ܡܰܘܠܳܕ݂ܳܗ̇: ܘܗܳܐ ܬܳܐܡ̈ܶܐ ܒܟܰܪܣܳܗ̇.
Gen 38:28 ܘܰܗܘܳܐ ܕܟܰܕ݂ ܝܳܠܕܳܐ ܝܰܗܒ ܐܺܝܕ݂ܶܗ: ܢܶܣܒܰܬ݂ ܚܰܝܬܳܐ ܚܽܘܛܳܐ ܕܰܙܚܽܘܪܺܝܬܳܐ: ܘܩܶܛܪܰܬ݂ ܥܰܠ ܐܺܝܕ݂ܶܗ: ܘܶܐܡܪܰܬ݂ ܗܳܢܳܐ ܢܶܦܽܘܩ ܩܰܕ݂ܡܳܝܰܬ݂.
Gen 38:29 ܘܟܰܕ݂ ܐܰܗܦܶܟ ܐܺܝܕ݂ܶܗ ܢܦܰܩ ܐܰܚܽܘܗܝ: ܘܶܐܡܪܰܬ݂: ܡܳܐ ܐܶܬܬܰܪܥܰܬ݂ ܥܠܰܝܟ ܬܽܘܪܥܬܳܐ: ܘܰܩܪܳܬ݂ ܫܡܶܗ ܦܰܪܨ.
Gen 38:30 ܘܒܳܬܰܪܟܶܢ ܢܦܰܩ ܐܰܚܽܘܗܝ ܕܥܰܠ ܐܺܝܕ݂ܶܗ ܚܽܘܛܳܐ ܕܰܙܚܽܘܪܺܝܬܳܐ: ܘܰܩܪܳܬ݂ ܫܡܶܗ ܙܳܪܰܚ.
Gen 39:1 ܘܰܠܝܰܘܣܶܦ ܐܰܚܬ݂ܽܘܗܝ ܡܶܕ݂ܝܰܢܳܝ̈ܶܐ ܠܡܶܨܪܶܝܢ: ܘܙܰܒܢܶܗ ܦܽܘܛܺܝܦܰܪ ܡܗܰܝܡܢܳܐ ܪܰܒ ܕܰܚ̈ܫܶܐ ܕܦܶܪܥܽܘܢ: ܓܰܒܪܳܐ ܡܶܨܪܳܝܳܐ: ܡܶܢ ܐܺܝܕܳܐ ܕܥܰܖ̈ܰܒܳܝܶܐ ܕܰܐܚܬ݂ܽܘܗܝ ܠܬܰܡܳܢ.
Gen 39:2 ܘܰܗܘܳܐ ܡܳܪܝܳܐ ܥܰܡ ܝܰܘܣܶܦ: ܘܰܗܘܳܐ ܓܰܒܪܳܐ ܡܰܨܠܰܚ ܒܶܝܬ݂ ܡܳܪܶܗ ܡܶܨܪܳܝܳܐ.
Gen 39:3 ܘܰܚܙܳܐ ܡܳܪܶܗ ܕܡܳܪܝܳܐ ܥܰܡܶܗ: ܘܟܽܠ ܕܥܳܒܶܕ݂ ܡܳܪܝܳܐ ܡܰܨܠܰܚ ܒܺܐܝܕ݂ܶܗ.
Gen 39:4 ܘܶܐܫܟܰܚ ܝܰܘܣܶܦ ܖ̈ܰܚܡܶܐ ܒܥܰܝܢܰܘ̈ܗܝ ܘܫܰܡܫܶܗ: ܘܰܐܫܠܛܶܗ ܥܰܠ ܒܰܝܬܶܗ: ܘܟܽܠ ܕܺܐܝܬ݂ ܠܶܗ ܝܰܗܒ ܒܺܐܝܕܰܘ̈ܗܝ.
Gen 39:5 ܘܰܗܘܳܐ ܡܶܢ ܙܰܒܢܳܐ ܕܰܐܫܠܛܶܗ ܥܰܠ ܒܰܝܬܶܗ: ܘܥܰܠ ܟܽܠ ܕܺܐܝܬ݂ ܠܶܗ: ܒܰܪܶܟ ܡܳܪܝܳܐ ܠܒܰܝܬܶܗ ܕܡܶܨܪܳܝܳܐ ܡܶܛܽܠ ܝܰܘܣܶܦ: ܘܰܗܘܳܬ݂ ܒܽܘܪܟܬܶܗ ܕܡܳܪܝܳܐ ܒܟܽܠ ܕܺܐܝܬ݂ ܠܶܗ ܒܒܰܝܬܳܐ ܘܰܒܚܰܩܠܳܐ.
Gen 39:6 ܘܰܫܒܰܩ ܟܽܠ ܡܶܕܶܡ ܕܺܐܝܬ݂ ܠܶܗ ܒܝܰܕ݂ ܝܰܘܣܶܦ: ܘܠܳܐ ܝܺܕܰܥ ܥܰܡܶܗ ܡܶܕܶܡ: ܐܶܠܳܐ ܐܶܢ ܠܰܚܡܳܐ ܕܳܐܟܶܠ ܗܘܳܐ: ܘܝܰܘܣܶܦ ܫܰܦܺܝܪ ܗܘܳܐ ܚܶܙܘܶܗ ܘܝܳܐܶܐ ܩܽܘܒܠܠܶܗ.
Gen 39:7 ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܰܪܡܝܰܬ݂ ܐܰܢ̱ܬܰܬ݂ ܡܳܪܶܗ ܥܰܝܢܳܗ̇ ܥܰܠ ܝܰܘܣܶܦ: ܘܶܐܡܪܰܬ݂ ܠܶܗ: ܕܡܰܟ ܥܰܡܝ.
Gen 39:8 ܘܠܳܐ ܨܒܳܐ: ܘܶܐܡܰܪ ܠܰܐܢ̱ܬܰܬ݂ ܡܳܪܶܗ: ܗܳܐ ܡܳܪܝ ܠܳܐ ܝܳܕܰܥ ܥܰܡܝ ܡܳܢܳܐ ܐܺܝܬ݂ ܒܒܰܝܬܶܗ: ܘܟܽܠ ܕܺܐܝܬ݂ ܠܶܗ ܐܰܫܠܶܛ ܒܺܐܝ̈ܕܰܝ.
Gen 39:9 ܘܠܰܝܬ ܕܪܰܒ ܒܒܰܝܬܳܐ ܗܳܢܳܐ ܡܶܢܝ: ܘܠܳܐ ܚܣܰܟ ܡܶܢܝ ܡܕܶܡ: ܐܶܠܳܐ ܐܶܢ ܠܶܟ݂ܝ ܕܰܐܢ̱ܬܬܶܗ ܐܰܢ̱ܬܝ: ܘܰܐܝܟܰܢܳܐ ܐܶܥܒܶܕ ܒܺܝܫܬܳܐ ܗܳܕ݂ܶܐ ܪܰܒܬܳܐ: ܘܶܐܚܛܶܐ ܠܰܐܠܳܗܳܐ.
Gen 39:10 ܘܟܰܕ݂ ܐܳܡܪܳܐ ܗܘܳܬ݂ ܠܶܗ ܟܽܠܝܽܘܡ: ܘܠܳܐ ܫܳܡܰܥ ܗܘܳܐ ܠܳܗ̇: ܠܡܶܕ݂ܡܰܟ ܠܘܳܬ݂ܳܗ̇ ܘܰܠܡܶܗܘܳܐ ܥܰܡܳܗ̇.
Gen 39:11 ܘܰܗܘܳܐ ܒܚܰܕ݂ ܡܶܢ ܝܰܘ̈ܡܳܬ݂ܳܐ: ܘܥܰܠ ܝܰܘܣܶܦ ܠܒܰܝܬܳܐ ܠܡܶܥܒܰܕ݂ ܥܒܳܕ݂ܳܐ: ܘܠܰܝܬ ܐ̱ܢܳܫ ܡܶܢ ܐ̱ܢܳܫܰܝ̈ ܒܰܝܬܳܐ ܬܰܡܳܢ ܒܒܰܝܬܳܐ.
Gen 39:12 ܘܶܐܚܰܕ݂ܬܶܗ ܒܰܠܒܫܶܗ: ܘܶܐܡܪܰܬ݂ ܠܶܗ: ܕܡܰܟ ܥܰܡܝ: ܘܫܰܒܩܶܗ ܠܒܳܫܶܗ ܒܺܐܝܕܶܝ̈ܗ̇ ܘܰܥܪܰܩ ܢܦܰܩ ܠܶܗ ܠܫܽܘܩܳܐ.
Gen 39:13 ܘܰܗܘܳܐ ܕܟܰܕ݂ ܚܙܳܬ݂ ܕܫܰܒܩܶܗ ܠܒܳܫܶܗ ܒܺܐܝܕܶܝ̈ܗ̇: ܘܰܥܪܰܩ ܠܫܽܘܩܳܐ.
Gen 39:14 ܩܪܳܬ݂ ܠܐ̱ܢܳܫܰܝ̈ ܒܰܝܬܳܗ̇ ܘܶܐܡܪܰܬ݂ ܠܗܽܘܢ: ܚܙܰܘ ܕܰܐܝܬܺܝ ܠܰܢ ܥܰܒܕܳܐ ܥܶܒܪܳܝܳܐ ܠܡܶܓܚܰܟ ܥܠܰܝܢ: ܥܰܠ ܥܠܰܝ ܠܡܶܕ݂ܡܰܟ ܥܰܡܝ: ܘܰܩܥܺܝܬ ܒܩܳܠܳܐ ܪܳܡܳܐ.
Gen 39:15 ܘܟܰܕ݂ ܫܡܰܥ ܕܰܐܪܺܝܡܶܬ݂ ܩܳܠܝ ܘܰܩܥܺܝܬ: ܫܰܒܩܶܗ ܠܒܳܫܶܗ ܒܺܐܝܕܰܝ̈: ܘܰܥܪܰܩ ܢܦܰܩ ܠܶܗ ܠܫܽܘܩܳܐ.
Gen 39:16 ܘܣܳܡܬ݂ܶܗ ܠܒܳܫܶܗ ܠܘܳܬ݂ܳܗ̇: ܥܕܰܡܳܐ ܕܥܰܠ ܡܳܪܶܗ ܠܒܰܝܬܳܐ.
Gen 39:17 ܘܶܐܡܪܰܬ݂ ܠܶܗ ܐܰܝܟ ܡ̈ܶܠܶܐ ܗܳܠܶܝܢ: ܥܰܠ ܥܠܰܝ ܥܰܒܕܳܐ ܥܶܒܪܳܝܳܐ ܕܰܐܝܬܺܝܬ ܠܰܢ ܠܰܡܓܰܚܳܟ݂ܽܘ ܒܰܢ.
Gen 39:18 ܘܟܰܕ݂ ܐܰܪܺܝܡܶܬ݂ ܩܳܠܝ ܘܰܩܥܺܝܬ݂: ܫܰܒܩܶܗ ܠܒܳܫܶܗ ܒܺܐܝܕܰܝ̈: ܘܰܥܪܰܩ ܢܦܰܩ ܠܶܗ ܠܫܽܘܩܳܐ.
Gen 39:19 ܘܟܰܕ݂ ܫܡܰܥ ܡܳܪܶܗ ܡܶܠܶܝ̈ܗ̇ ܕܰܐܢ̱ܬܬܶܗ ܕܶܐܡܪܰܬ݂ ܠܶܗ: ܕܰܐܝܟ ܡ̈ܶܠܶܐ ܗܳܠܶܝܢ ܥܒܰܕ݂ ܠܺܝ ܥܰܒܕܳܟ݂: ܐܶܬ݂ܚܰܡܰܬ݂ ܪܽܘܓܙܶܗ.
Gen 39:20 ܘܕܰܒܪܶܗ ܡܳܪܶܗ ܘܰܐܪܡܝܶܗ ܒܶܝܬ݂ ܐܰܣܺܝܖ̈ܶܐ: ܐܰܬܰܪ ܕܰܐܣܺܝܖ̈ܰܝ ܡܰܠܟܳܐ ܐܰܣܺܝܪܺܝܢ ܗܘܰܘ: ܘܰܗܘܳܐ ܬܰܡܳܢ ܒܶܝܬ݂ ܐܰܣܺܝܖ̈ܶܐ.
Gen 39:21 ܘܰܗܘܳܐ ܡܳܪܝܳܐ ܥܰܡ ܝܰܘܣܶܦ: ܘܰܐܪܡܺܝ ܥܠܰܘܗ̱ܝ ܚܶܣܕܳܐ: ܘܝܰܗܒܶܗ ܠܖ̈ܰܚܡܶܐ ܒܥܰܝ̈ܢܰܝ ܪܰܒܒܶܝܬ݂ ܐܰܣܺܝܖ̈ܶܐ.
Gen 39:22 ܘܰܐܫܠܶܡ ܪܰܒܒܶܝܬ݂ ܐܰܣܺܝܖ̈ܶܐ ܒܝܰܕ݂ ܝܰܘܣܶܦ ܟܽܠܗܽܘܢ ܐܰܣܺܝܖ̈ܶܐ ܕܰܒܒܶܝܬ݂ ܐܰܣܺܝܖ̈ܶܐ: ܘܟܽܠ ܕܥܳܒܕܺܝܢ ܗܘܰܘ ܬܰܡܳܢ: ܗܽܘ ܥܳܒܶܕ݂ ܗܘܳܐ.
Gen 39:23 ܘܪܰܒܒܶܝܬ݂ ܐܰܣܺܝܖ̈ܶܐ ܠܳܐ ܚܳܙܶܐ ܗܘܳܐ ܡܶܕܶܡ ܒܺܐܝܕ݂ܶܗ: ܡܶܛܽܠ ܕܡܳܪܝܳܐ ܗܘܳܐ ܥܰܡܶܗ: ܘܟܽܠ ܡܶܕܶܡ ܕܥܳܒܶܕ݂ ܗܘܳܐ ܡܳܪܝܳܐ ܡܰܨܠܰܚ.
Gen 40:1 ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܚܛܰܘ ܪܰܒ ܫܳܩܰܘ̈ܳܬܳܐ ܕܡܰܠܟܳܐ ܕܡܶܨܪܶܝܢ ܘܪܰܒ ܢܰܚܬܽܘ̈ܡܶܐ ܠܡܳܪܗܽܘܢ ܡܰܠܟܳܐ ܕܡܶܨܪܶܝܢ.
Gen 40:2 ܘܰܪܓܶܙ ܦܶܪܥܽܘܢ ܥܰܠ ܬܪܶܝܢ ܡܗܰܝܡ̈ܢܰܘܗܝ: ܥܰܠ ܪܰܒ ܫܳܩܰܘ̈ܳܬܳܐ: ܘܥܰܠ ܪܰܒ ܢܰܚܬܽܘ̈ܡܶܐ.
Gen 40:3 ܘܰܐܪܡܺܝ ܐܶܢܽܘܢ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܪܰܒ ܕܰܚ̈ܫܶܐ: ܒܰܐܬ݂ܪܳܐ ܕܝܰܘܣܶܦ ܐܰܣܺܝܪ ܬܰܡܳܢ.
Gen 40:4 ܘܰܐܫܠܶܛ ܪܰܒ ܕܰܚ̈ܫܶܐ ܠܝܰܘܣܶܦ ܥܠܰܝܗܽܘܢ: ܘܫܰܡܶܫ ܐܶܢܽܘܢ: ܘܰܗܘܰܘ ܝܰܘ̈ܡܳܬ݂ܳܐ ܒܶܝܬ݂ ܐܰܣܺܝܖ̈ܶܐ.
Gen 40:5 ܘܰܚܠܰܡܘ ܚܶܠ̈ܡܶܐ ܬܖ̈ܰܝܗܽܘܢ: ܓܒܰܪ ܚܶܠܡܶܗ ܒܠܺܠܝܳܐ ܚܰܕ݂: ܓܒܰܪ ܐܰܝܟ ܦܫܳܪ ܚܶܠܡܶܗ: ܫܳܩܝܳܐ ܘܢܰܚܬܽܘܡܳܐ ܕܡܰܠܟܳܐ ܕܡܶܨܪܶܝܢ: ܕܰܐܣܺܝܪܺܝܢ ܒܶܝܬ݂ ܐܰܣܺܝܖ̈ܶܐ.
Gen 40:6 ܘܥܰܠ ܠܘܳܬ݂ܗܽܘܢ ܝܰܘܣܶܦ ܒܨܰܦܪܳܐ: ܘܰܚܙܳܐ ܐܶܢܽܘܢ ܘܗܳܐ ܟܡܺܝܪܺܝܢ.
Gen 40:7 ܘܫܰܐܶܠ ܠܰܡܗܰܝܡ̈ܢܰܝ ܦܶܪܥܽܘܢ ܕܥܰܡܶܗ ܒܰܚܒܽܘܫܝܳܐ ܒܶܝܬ݂ ܡܳܪܶܗ: ܘܶܐܡܰܪ ܠܗܽܘܢ: ܠܡܳܢܳܐ ܟܡܺܝܖ̈ܳܢ ܐܰܦܰܝ̈ܟܽܘܢ ܝܰܘܡܳܢܳܐ.
Gen 40:8 ܘܶܐܡܰܪܘ ܠܶܗ: ܚܶܠܡܳܐ ܚܠܰܡܢ: ܘܦܳܫܽܘܪܳܐ ܠܰܝܬ ܠܶܗ: ܐܶܡܰܪ ܠܗܽܘܢ ܝܰܘܣܶܦ: ܗܳܐ ܕܰܐ‌ܠܳܗܳܐ ܐܶܢܽܘܢ ܦܫܳܖ̈ܶܐ: ܐܶܫܬܰܥܰܘ ܠܺܝ.
Gen 40:9 ܘܶܐܫܬܰܥܺܝ ܪܰܒ ܫܳܩܰܘ̈ܳܬܳܐ ܚܶܠܡܶܗ ܠܝܰܘܣܶܦ: ܘܶܐܡܰܪ ܠܶܗ: ܒܚܶܠܡܝ: ܗܳܐ ܓܦܶܬܳܐ ܩܕ݂ܳܡܰܝ.
Gen 40:10 ܘܒܰܓܦܶܬܳܐ ܬܠܳܬ݂ ܫܒܺܫ̈ܬܺܝܢ: ܘܗܺܝ ܟܰܕ݂ ܦܶܪܥܰܬ݂: ܝܺܥܰܘ ܛܰܖ̈ܦܶܝܗ̇: ܘܰܒܫܶܠܘ ܣܓܽܘ̈ܠܶܝܗ̇ ܘܰܗܘܰܘ ܥܶܢ̈ܒܶܐ.
Gen 40:11 ܘܟ݂ܳܣܳܐ ܕܦܶܪܥܽܘܢ ܒܺܐܝ̈ܕܰܝ: ܘܢܶܣܒܶܬ݂ ܥܶܢ̈ܒܶܐ ܘܥܶܨܪܶܬ݂ ܐܶܢܶܝܢ ܒܟ݂ܳܣܶܗ ܕܦܶܪܥܽܘܢ: ܘܝܶܗܒܶܬ݂ ܟܳܣܳܐ ܠܺܐܝ̈ܕܰܝ ܦܶܪܥܽܘܢ.
Gen 40:12 ܐܶܡܰܪ ܠܶܗ ܝܰܘܣܶܦ: ܗܳܢܰܘ ܦܫܳܪܶܗ ܕܚܶܠܡܳܟ݂: ܬܠܳܬ݂ ܫܒܺܫ̈ܬܺܝܢ: ܬܠܳܬܳܐ ܐܶܢܽܘܢ ܝܰܘܡܺܝ̈ܢ.
Gen 40:13 ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ: ܢܶܬܕܰܟ݂ܪܳܟ݂ ܦܶܪܥܽܘܢ ܘܢܰܗܦܟ݂ܳܟ݂ ܥܰܠ ܫܶܕܬܳܟ: ܘܬܶܬܶܠ ܟܳܣܳܐ ܠܦܶܪܥܽܘܢ ܒܺܐܝܕ݂ܶܗ: ܐܰܝܟ ܢܳܡܽܘܣܳܐ ܩܰܕܡܳܝܳܐ ܕܡܰܫܩܶܐ ܗ̱ܘܰܝܬ ܠܶܗ.
Gen 40:14 ܐܶܠܳܐ ܐܶܬܕܰܟ݂ܪܰܝܢܝ ܥܰܡܳܟ݂ ܟܰܕ݂ ܢܰܛܐܰܒ ܠܳܟ: ܘܰܥܒܶܕ݂ ܥܰܡܝ ܛܰܝܒܽܘܬ݂ܳܐ ܘܩܽܘܫܬܳܐ: ܘܶܐܬܕܰܟ݂ܪܰܝܢܝ ܩܕܳܡ ܦܶܪܥܽܘܢ: ܘܰܐܦܶܩܰܝܢܝ ܡܶܢ ܒܶܝܬ݂ ܐܰܣܺܝܖ̈ܶܐ ܗܳܢܳܐ.
Gen 40:15 ܡܶܛܽܠ ܕܡܶܓܢܰܒ ܓܢܺܝܒ ܐ̱ܢܳܐ ܡܶܢ ܐܰܪܥܳܐ ܕܥܶܒܖ̈ܳܝܶܐ: ܘܳܐܦ ܗܳܪܟܳܐ ܡܶܕܶܡ ܠܳܐ ܥܶܒܕܶܬ݂ ܕܰܐܪܡܝܽܘܢܝ ܒܶܝܬ݂ ܐܰܣܺܝܖ̈ܶܐ.
Gen 40:16 ܘܰܚܙܳܐ ܪܰܒ ܢܰܚܬܽܘ̈ܡܶܐ ܕܫܰܦܺܝܪ ܦܫܰܪ: ܘܶܐܡܰܪ ܠܝܰܘܣܶܦ: ܘܳܐܦ ܐܶܢܳܐ ܒܚܶܠܡܝ: ܘܗܳܐ ܬܠܳܬܳܐ ܣ̈ܰܠܶܐ ܕܚܶܘܳܖ̈ܳܬܳܐ ܥܰܠ ܪܺܫܝ.
Gen 40:17 ܘܰܒܣܰܠܳܐ ܥܶܠܳܝܳܐ ܡܶܢ ܟܽܠ ܡܶܐܟ݂ܠܶܗ ܕܦܶܪܥܽܘܢ: ܥܒܳܕ݂ܳܐ ܕܢܰܚܬܽܘܡܳܐ: ܘܚܰܝܘܰܬ݂ ܟܶܢܦܳܐ ܐܳܟ݂ܠܳܐ ܠܗܽܘܢ ܡܶܢ ܣܰܠܳܐ ܡܶܢ ܠܥܶܠ ܡܶܢ ܪܺܫܝ.
Gen 40:18 ܥܢܳܐ ܝܰܘܣܶܦ ܘܶܐܡܰܪ ܠܶܗ: ܗܳܢܰܘ ܦܫܳܪܶܗ ܕܚܶܠܡܳܟ݂: ܬܠܳܬܳܐ ܣܰܠܺܝ̈ܢ ܬܠܳܬܳܐ ܐܶܢܽܘܢ ܝܰܘܡܺܝ̈ܢ.
Gen 40:19 ܒܳܬܰܪ ܬܠܳܬܳܐ ܝܰܘܡܺܝ̈ܢ ܢܶܣܰܒ ܦܶܪܥܽܘܢ ܪܺܝܫܳܟ݂ ܡܶܢܳܟ: ܘܢܶܙܩܦܳܟ݂ ܥܰܠ ܩܰܝܣܳܐ: ܘܬ݂ܶܐܟ݂ܽܘܠ ܦܳܪܰܚܬܳܐ ܒܶܣܪܳܟ݂ ܡܶܢܳܟ.
Gen 40:20 ܘܰܗܘܳܐ ܒܝܰܘܡܳܐ ܬܠܺܝܬ݂ܳܝܳܐ: ܒܝܰܘܡܳܐ ܕܒܶܝܬ݂ ܝܰܠܕܶܗ ܕܦܶܪܥܽܘܢ: ܥܒܰܕ݂ ܦܶܪܥܽܘܢ ܡܰܫܬܝܳܐ ܠܟܽܠܗܽܘܢ ܥܰܒܕܰܘ̈ܗܝ.
Gen 40:21 ܘܶܐܬܕܟܰܪ ܠܪܰܒ ܫܳܩܰܘ̈ܳܬܳܐ ܘܰܠܪܰܒ ܢܰܚܬܽܘ̈ܡܶܐ ܒܓܰܘ ܥܰܒܕܰܘ̈ܗܝ: ܘܰܐܩܺܝܡ ܠܪܰܒ ܫܳܩܰܘ̈ܳܬܳܐ ܥܰܠ ܫܶܕܬ݂ܶܗ: ܘܝܰܗܒ ܟܳܣܳܐ ܥܰܠ ܐܺܝܕܰܝ̈ ܦܶܪܥܽܘܢ.
Gen 40:22 ܘܰܠܪܰܒ ܢܰܚܬܽܘ̈ܡܶܐ ܙܩܰܦ: ܐܰܝܟ ܕܰܦܫܰܪ ܠܗܽܘܢ ܝܰܘܣܶܦ.
Gen 40:23 ܘܠܳܐ ܐܶܬܕܟܰܪ ܪܰܒ ܫܳܩܰܘ̈ܳܬܳܐ ܠܝܰܘܣܶܦ: ܘܰܛܥܳܝܗܝ.
Gen 41:1 ܘܰܗܘܳܐ ܡܶܢ ܒܳܬܰܪ ܬܰܪܬܶܝܢ ܫܢܺܝ̈ܢ: ܘܦܶܪܥܽܘܢ ܚܠܰܡ ܚܶܠܡܳܐ: ܘܗܳܐ ܩܳܐܶܡ ܥܰܠ ܢܰܗܪܳܐ.
Gen 41:2 ܘܗܳܐ ܡܶܢ ܢܰܗܪܳܐ ܣܳܠ̈ܩܰܢ ܫܒܰܥ ܬܰܘܖ̈ܳܢ: ܫܰܦܺܝܖ̈ܳܢ ܒܚܶܙܘܗܶܝܢ: ܘܫܰܡܺܝ̈ܢܰܢ ܒܒܶܣܪܗܶܝܢ: ܘܖ̈ܳܥܝܳܢ ܒܡܰܪܓܳܐ.
Gen 41:3 ܘܗܳܐ ܫܒܰܥ ܬܰܘܖ̈ܳܬܳܐ ܐ̱ܚܖ̈ܳܢܝܳܬܳܐ ܣܳܠ̈ܩܳܢ ܒܳܬܰܪܗܶܝܢ ܡܶܢ ܢܰܗܪܳܐ: ܒܺܝ̈ܫܳܢ ܒܚܶܙܘܗܶܝܢ ܘܰܡܚܺܝ̈ܠܰܢ ܒܒܶܣܪܗܶܝܢ: ܘܩܳܡܶܝ̈ܢ ܥܰܠ ܓܶܢ̱ܒ ܬܰܘܖ̈ܳܬܳܐ ܥܰܠ ܣܶܦܰܬ݂ ܢܰܗܪܳܐ.
Gen 41:4 ܘܶܐܟܰܠܝ̈ ܬܰܘܖ̈ܳܬܳܐ ܕܒܺܝ̈ܫܳܢ ܒܚܶܙܘܗܶܝܢ ܘܰܡܚܺܝ̈ܠܰܢ ܒܒܶܣܪܗܶܝܢ: ܠܰܫܒܰܥ ܬܰܘܖ̈ܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ ܘܫܰܡܺܝ̈ܢܰܢ ܒܒܶܣܪܗܶܝܢ: ܘܶܐܬܬܥܺܝܪ ܦܶܪܥܽܘܢ.
Gen 41:5 ܘܰܕ݂ܡܶܟ ܘܰܚܠܰܡ ܕܬܰܪܬܶܝܢ ܙܰܒܢܺܝ̈ܢ: ܘܗܳܐ ܫܒܰܥ ܫܶܒ̈ܠܺܝܢ ܣܳܠ̈ܩܳܢ ܒܩܰܢܝܳܐ ܚܰܕ݂: ܡܰܠ̈ܝܳܢ ܘܛܳܒ̈ܳܢ.
Gen 41:6 ܘܗܳܐ ܫܒܰܥ ܫܶܒ̈ܠܺܝܢ ܩܰܛܺܝ̈ܢܳܢ ܘܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ: ܝܳܥ̈ܝܳܢ ܒܳܬܰܪܗܶܝܢ.
Gen 41:7 ܘܰܒܠܰܥ̈ܝ ܫܶܒ̈ܠܶܐ ܩܰܛܺܝ̈ܢܳܬܳܐ: ܠܰܫܒܰܥ ܫܶܒ̈ܠܶܐ ܫܰܡܺܝ̈ܢܳܬܳܐ ܘܡܰܠ̈ܝܳܬܳܐ: ܘܶܐܬܬܥܺܝܪ ܦܶܪܥܽܘܢ ܘܗܳܐ ܚܶܠܡܳܐ ܗܽܘ.
Gen 41:8 ܘܰܗܘܳܐ ܒܨܰܦܪܳܐ: ܘܶܐܬ݂ܛܰܪܦܰܬ݂ ܪܽܘܚܶܗ ܕܦܶܪܥܽܘܢ: ܘܫܰܕܰܪ ܩܪܳܐ ܠܟܽܠܗܽܘܢ ܚܰܖ̈ܳܫܶܐ: ܘܰܠܟܽܠܗܽܘܢ ܚܰܟܺܝ̈ܡܶܝܗ̇ ܕܡܶܨܪܶܝܢ: ܘܶܐܫܬܰܥܺܝ ܠܗܽܘܢ ܦܶܪܥܽܘܢ ܚܶܠܡܰܘ̈ܗܝ: ܘܠܰܝܬ ܐ̱ܢܳܫ ܕܦܳܫܰܪ ܠܗܽܘܢ ܠܦܶܪܥܽܘܢ.
Gen 41:9 ܘܡܰܠܶܠ ܪܰܒ ܫܳܩܰܘ̈ܳܬܳܐ ܩܕܳܡ ܦܶܪܥܽܘܢ ܘܶܐܡܰܪ: ܣܽܘܪܚܳܢܝ ܡܰܕ݂ܟܰܪ ܐ̱ܢܳܐ ܝܰܘܡܳܢܳܐ.
Gen 41:10 ܦܶܪܥܽܘܢ ܪܓܶܙ ܥܰܠ ܥܰܒܕܰܘ̈ܗܝ: ܘܰܐܪܡܝܰܢܝ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܪܰܒ ܕܰܚ̈ܫܶܐ: ܠܺܝ ܘܰܠܪܰܒ ܢܰܚܬܽܘ̈ܡܶܐ.
Gen 41:11 ܘܰܚܠܰܡܢ ܚܶܠ̈ܡܶܐ ܒܠܺܠܝܳܐ ܚܰܕ݂ ܐܶܢܳܐ ܘܗܰܘ: ܓܒܰܪ ܐܰܝܟ ܦܫܳܪ ܚܶܠܡܶܗ ܚܠܰܡܢ.
Gen 41:12 ܘܬܰܡܳܢ ܥܰܡܰܢ ܥܠܰܝܡܳܐ ܥܶܒܪܳܝܳܐ: ܥܰܒܕܳܐ ܕܪܰܒ ܕܰܚ̈ܫܶܐ: ܘܶܐܫܬܰܥܺܝܢ ܠܶܗ ܘܰܦܫܰܪ ܠܰܢ ܚܶܠܡܰܝ̈ܢ: ܐ̱ܢܳܫ ܐܰܝܟ ܚܶܠܡܶܗ ܦܫܰܪ.
Gen 41:13 ܘܰܐܝܟ ܕܰܦܫܰܪ ܠܰܢ: ܗܳܟܰܢܳܐ ܗܘܳܐ ܠܰܢ: ܠܺܝ ܐܰܗܦܶܟ ܥܰܠ ܫܶܕܬ݂ܝ: ܘܰܠܗܰܘ ܙܩܰܦ.
Gen 41:14 ܘܫܰܕܰܪ ܦܶܪܥܽܘܢ ܘܰܩܪܳܝܗܝ ܠܝܰܘܣܶܦ: ܘܰܐܪܗܛܽܘܗܝ ܡܶܢ ܓܽܘܒܳܐ: ܘܰܓܪܰܥ ܘܚܰܠܶܦ ܢܰܚܬܰܘ̈ܗܝ: ܘܥܰܠ ܩܕܳܡ ܦܶܪܥܽܘܢ.
Gen 41:15 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܚܶܠܡܳܐ ܚܶܠܡܶܬ݂ ܘܦܳܫܽܘܪܳܐ ܠܰܝܬ ܠܶܗ: ܘܶܐܢܳܐ ܫܶܡܥܶ݀ܬ݂ ܥܠܰܝܟ: ܕܫܳܡܰܥ ܐܰܢ̱ܬ ܚܶܠ̈ܡܶܐ ܘܦܳܫܰܪ ܐܰܢ̱ܬ ܠܶܗ.
Gen 41:16 ܥܢܳܐ ܝܰܘܣܶܦ ܘܶܐܡܰܪ ܠܦܶܪܥܽܘܢ: ܕܰܠܡܳܐ ܣܳܒܰܪ ܐܰܢ̱ܬ ܕܒܶܠܥܳܕ݂ ܐܰ‌ܠܳܗܳܐ. ܢܶܥܢܶܐ ܫܠܳܡܳܐ ܠܦܶܪܥܽܘܢ.
Gen 41:17 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܒܚܶܠܡܝ: ܗܳܐ ܩܳܐܶܡ ܐ̱ܢܳܐ ܥܰܠ ܣܶܦܰܬ݂ ܢܰܗܪܳܐ.
Gen 41:18 ܘܗܳܐ ܡܶܢ ܢܰܗܪܳܐ ܣܳܠ̈ܩܳܢ ܫܒܰܥ ܬܰܘܖ̈ܳܬܳܐ ܫܰܡܺܝ̈ܢܰܢ ܒܒܶܣܪܗܶܝܢ: ܘܫܰܦܺܝܪ ܚܶܙܘܗܶܝܢ: ܘܖ̈ܳܥܝܳܢ ܒܡܰܪܓܳܐ.
Gen 41:19 ܘܗܳܐ ܫܒܰܥ ܬܰܘܖ̈ܳܢ ܐ̱ܚܖ̈ܳܢܝܳܢ ܣܳܠ̈ܩܳܢ ܒܳܬܰܪܗܶܝܢ: ܒܨܺܝܖ̈ܳܢ ܘܒܺܝܫ ܚܶܙܘܗܶܝܢ: ܘܰܡܚܺܝܠ ܒܶܣܪܗܶܝܢ ܛܳܒ: ܘܠܳܐ ܚܙܺܝ݀ܬ݂ ܕܒܺܝ̈ܫܳܢ ܐܰܟ݂ܘܳܬ݂ܗܶܝܢ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:20 ܘܶܐܟܰܠܝ̈ ܬܰܘܖ̈ܳܬܳܐ ܡܚܺܝ̈ܠܳܬܳܐ ܘܒܺܝ̈ܫܳܬܳܐ: ܠܰܫܒܰܥ ܬܰܘܖ̈ܳܬܳܐ ܩܰܕ݂ܡܳܝ̈ܳܬܳܐ ܫܰܡܺܝ̈ܢܳܬܳܐ.
Gen 41:21 ܘܥ̣ܰܠܝ̈ ܠܓ݂ܰܘܗܶܝܢ: ܘܠܳܐ ܐܶܬ݂ܺܝܕܰܥ ܕܥܰܠܝ̈ ܠܓ݂ܰܘܗܶܝܢ: ܘܚܶܙܘܗܶܝܢ ܒܺܝܫ ܐܰܝܟ ܕܰܒܩܰܕ݂ܡܳܝܬܳܐ: ܘܶܐܬܬܥܺܝܪܶܬ݂.
Gen 41:22 ܘܬܽܘܒ ܚܙܺܝ݀ܬ݂ ܒܚܶܠܡܝ: ܘܗܳܐ ܫܒܰܥ ܫܶܒܠܺܝܢ ܣܳܠ̈ܩܳܢ ܒܩܰܢܝܳܐ ܚܰܕ݂: ܡܰܠ̈ܝܳܢ ܘܛܳܒ̈ܳܢ.
Gen 41:23 ܘܗܳܐ ܫܒܰܥ ܫܶܒ̈ܠܺܝܢ ܩܰܛܺܝ̈ܢܳܢ ܘܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ ܝܳܥܝ̈ܳܢ ܒܳܬܰܪܗܶܝܢ.
Gen 41:24 ܘܰܒܠܰܥܝ̈ ܫܶܒ̈ܠܶܐ ܩܰܛܺܝ̈ܢܳܬܳܐ ܠܰܫܒܰܥ ܫܶܒ̈ܠܶܐ ܛܳܒ̈ܳܬ݂ܳܐ: ܘܶܐܡܪܶܬ݂ ܠܚܰܖ̈ܳܫܶܐ ܘܠܰܝܬ ܕܰܡܚܰܘܶܐ ܠܺܝ.
Gen 41:25 ܘܶܐܡܰܪ ܝܰܘܣܶܦ ܠܦܶܪܥܽܘܢ: ܚܶܠܡܳܐ ܦܶܪܥܽܘܢ ܚܰܕ݂ ܗܽܘ: ܡܶܕܶܡ ܕܰܐ‌ܠܳܗܳܐ ܥܳܒܶܕ݂ ܚܰܘܺܝ ܠܦܶܪܥܽܘܢ.
Gen 41:26 ܫܒܰܥ ܬܰܘܖ̈ܳܬܳܐ ܛܳܒ̈ܳܬ݂ܳܐ ܫܒܰܥ ܐܶܢܶܝܢ ܫܢܺܝ̈ܢ: ܘܰܫܒܰܥ ܫܶܒ̈ܠܶܐ ܛܳܒ̈ܳܬ݂ܳܐ ܫܒܰܥ ܐܶܢܶܝܢ ܫܢܺܝ̈ܢ: ܚܶܠܡܳܐ ܚܰܕ݂ ܗܽܘ.
Gen 41:27 ܘܰܫܒܰܥ ܬܰܘܖ̈ܳܬܳܐ ܡܚܺܝ̈ܠܳܬܳܐ ܘܒܺܝ̈ܫܳܬܳܐ: ܕܣܳܠ̈ܩܳܢ ܒܳܬܰܪܗܶܝܢ: ܫܒܰܥ ܐܶܢܶܝܢ ܫܢܺܝ̈ܢ: ܘܰܫܒܰܥ ܫܶܒ̈ܠܶܐ ܩܰܛܺܝ̈ܢܳܬܳܐ ܕܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ: ܢܶܗܘ̈ܝܳܢ ܫܒܰܥ ܫܢܺܝ̈ܢ ܟܰܦܢܳܐ.
Gen 41:28 ܗܽܘ ܦܶܬ݂ܓ݂ܳܡܳܐ ܕܶܐܡܪܶܬ݂ ܠܦܶܪܥܽܘܢ: ܐܰܝܠܶܝܢ ܕܰܐ‌ܠܳܗܳܐ ܥܳܒܶܕ݂: ܚܰܘܺܝ ܠܦܶܪܥܽܘܢ.
Gen 41:29 ܘܗܳܐ ܫܒܰܥ ܫܢܺܝ̈ܢ ܐܳܬ݂ܝ̈ܳܢ: ܣܰܒܥܳܐ ܪܰܒܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:30 ܘܰܢܩܽܘ̈ܡܳܢ ܫܒܰܥ ܫܢܺܝ̈ܢ ܕܟܰܦܢܳܐ ܒܳܬܰܪܗܶܝܢ: ܘܢܶܬ݂ܛܥܶܐ ܟܽܠܶܗ ܣܰܒܥܳܐ ܕܰܗܘܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܢܣܺܝܦ ܟܰܦܢܳܐ ܠܰܐܪܥܳܐ.
Gen 41:31 ܘܠܳܐ ܢܶܬ݂ܺܝܕܰܥ ܣܰܒܥܳܐ ܒܰܐܪܥܳܐ: ܡܶܛܽܠ ܟܰܦܢܳܐ ܗܰܘ ܕܡܶܢ ܒܳܬܰܪܟܶܢ ܕܥܰܫܺܝܢ ܗܽܘ ܛܳܒ.
Gen 41:32 ܘܕܶܐܬܬܢܺܝ ܚܶܠܡܳܐ ܠܦܶܪܥܽܘܢ ܕܬܰܪܬܶܝܢ ܙܰܒܢܺܝ̈ܢ: ܕܰܡܛܰܝܰܒ ܦܶܬ݂ܓ݂ܳܡܳܐ ܡܶܢ ܩܕܳܡ ܐܰ‌ܠܳܗܳܐ: ܘܰܡܣܰܪܗܶܒ ܐܰ‌ܠܳܗܳܐ ܠܡܶܥܒܕܶܗ.
Gen 41:33 ܗܳܫܳܐ ܢܶܚܙܶܐ ܦܶܪܥܽܘܢ ܓܰܒܪܳܐ ܚܰܟܺܝܡܳܐ ܘܣܰܟܽܘܠܬ݂ܳܢܳܐ: ܘܰܢܩܺܝܡܺܝܘܗܝ ܥܰܠ ܐܰܪܥܳܐ ܕܡܶܨܪܶܝܢ.
Gen 41:34 ܘܢܶܥܒܶܕ ܦܶܪܥܽܘܢ ܘܰܢܩܺܝܡ ܫܰܠܺܝ̈ܛܶܐ ܥܰܠ ܐܰܪܥܳܐ ܕܡܶܨܪܶܝܢ: ܘܢܶܣܒܽܘܢ ܚܰܕ݂ ܡܶܢ ܚܰܡܫܳܐ ܒܰܐܪܥܳܐ ܕܡܶܨܪܶܝܢ: ܒܰܫܒܰܥ ܫܢܰܝ̈ܳܐ ܕܣܰܒܥܳܐ.
Gen 41:35 ܘܰܢܟܰܢܫܽܘܢ ܥܒܽܘܪܳܐ ܕܰܫܢܰܝ̈ܳܐ ܗܳܠܶܝܢ ܛܳܒ̈ܳܬ݂ܳܐ ܕܳܐܬ݂ܝ̈ܳܢ: ܘܢܶܚܡܠܽܘܢ ܥܒܽܘܪܳܐ ܬܚܶܝܬ݂ ܐܺܝܕ݂ܳܐ ܕܦܶܪܥܽܘܢ: ܥܒܽܘܪܳܐ ܒܩܽܘܖ̈ܝܳܐ ܢܶܛܪܽܘܢ.
Gen 41:36 ܘܢܶܗܘܶܐ ܥܒܽܘܪܳܐ ܢܛܺܝܪ ܠܰܐܪܥܳܐ: ܠܰܫܒܰܥ ܫܢܰܝ̈ܳܐ ܕܟܰܦܢܳܐ ܕܗܳܘܝ̈ܳܢ ܒܰܐܪܥܳܐ ܕܡܶܨܪܶܝܢ: ܘܠܳܐ ܬܣܽܘܦ ܐܰܪܥܳܐ ܒܟܰܦܢܳܐ.
Gen 41:37 ܘܰܫܦܰܪ ܦܶܬ݂ܓ݂ܳܡܳܐ ܒܥܰܝ̈ܢܰܝ ܦܶܪܥܽܘܢ: ܘܰܒܥܰܝ̈ܢܰܝ ܥܰܒܕܰܘ̈ܗܝ.
Gen 41:38 ܘܶܐܡܰܪ ܦܶܪܥܽܘܢ ܠܥܰܒܕܰܘ̈ܗܝ: ܡܶܫܬܟܰܚ ܐܰܝܟ ܓܰܒܪܳܐ ܗܳܢܳܐ ܕܪܽܘܚܳܐ ܕܰܐ‌ܠܳܗܳܐ ܐܺܝܬ݂ ܒܶܗ.
Gen 41:39 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܡܶܢ ܒܳܬܰܪ ܕܰܐܘܕܥܳܟ݂ ܐܰ‌ܠܳܗܳܐ ܗܳܕ݂ܶܐ ܟܽܠܳܗ̇: ܠܰܝܬ ܕܚܰܟܺܝܡ ܘܣܰܟܽܘܠܬ݂ܳܢ ܐܰܟ݂ܘܳܬܳܟ.
Gen 41:40 ܐܰܢ̱ܬ ܬܶܗܘܶܐ ܥܰܠ ܒܰܝܬܝ: ܘܥܰܠ ܡܶܠܰܬ݂ ܦܽܘܡܳܟ ܢܶܣܰܒ ܕܺܝܢܳܐ ܟܽܠܶܗ ܥܰܡܝ: ܒܰܠܚܽܘܕ݂ ܟܽܘܪܣܝܳܐ ܐܺܪܰܒ ܡܶܢܳܟ.
Gen 41:41 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܚܙܺܝ ܕܰܐܫܠܶܛܬܳܟ݂ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:42 ܘܰܫܩܰܠ ܦܶܪܥܽܘܢ ܥܶܙܰܩܬ݂ܳܐ ܡܶܢ ܐܺܝܕ݂ܶܗ: ܘܣܳܡܳܗ̇ ܒܺܐܝܕ݂ܶܗ ܕܝܰܘܣܶܦ: ܘܰܐܠܒܫܶܗ ܠܒܽܘܫܳܐ ܕܒܽܘܨܳܐ: ܘܰܐܪܡܺܝ ܗܰܡܢܺܝܟ݂ܳܐ ܕܕܰܗܒܳܐ ܒܨܰܘܪܶܗ.
Gen 41:43 ܘܰܐܘܬܒܶܗ ܒܡܰܪܟܰܒܬܳܐ ܐ̱ܚܪܺܬܳܐ ܕܺܝܠܶܗ: ܘܰܩܪܳܐ ܩܕܳܡܰܘܗܝ ܐܰܒܳܐ ܘܫܰܠܺܝܛܳܐ: ܘܰܐܫܠܛܶܗ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:44 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܶܢܳܐ ܦܶܪܥܽܘܢ ܦܶܩܕܶܬ݂: ܕܒܶܠܥܳܕܰܝܟ ܐ̱ܢܳܫ ܠܳܐ ܢܪܺܝܡ ܐܺܝܕ݂ܶܗ ܐܰܘ ܪܶܓܠܶܗ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:45 ܘܰܩܪܳܐ ܦܶܪܥܽܘܢ ܫܡܶܗ ܕܝܰܘܣܶܦ: ܨܰܦܢܰܬ݂ ܦܰܥܢܰܚ: ܕܟܰܣ̈ܝܳܬܳܐ ܓܰܠܝ̈ܳܢ ܠܶܗ: ܘܝܰܗܒ ܠܶܗ ܠܰܐܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ: ܐܰܢ̱ܬܬ݂ܳܐ: ܘܰܢܦܰܩ ܝܰܘܣܶܦ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:46 ܘܝܰܘܣܶܦ ܒܰܪ ܬܠܳܬܺܝܢ ܗܘܳܐ ܫܢܺܝ̈ܢ: ܟܰܕ݂ ܩܳܡ ܩܕܳܡ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܰܢܦܰܩ ܝܰܘܣܶܦ ܡܶܢ ܩܕܳܡ ܦܶܪܥܽܘܢ: ܘܰܥܒܰܪ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 41:47 ܘܚܶܡܠܰܬ݂ ܐܰܪܥܳܐ ܒܰܫܒܰܥ ܫܢܰܝ̈ܳܐ ܕܣܰܒܥܳܐ ܒܰܐܘܨܖ̈ܶܐ.
Gen 41:48 ܘܰܚܡܰܠ ܟܽܠܶܗ ܥܒܽܘܪܳܐ ܕܰܫܒܰܥ ܫܢܰܝ̈ܳܐ ܕܣܰܒܥܳܐ ܕܰܗܘܰܝ̈ ܒܰܐܪܥܳܐ ܕܡܶܨܪܶܝܢ: ܘܝܰܗܒ ܥܒܽܘܪܳܐ ܒܩܽܘܖ̈ܝܳܐ: ܥܒܽܘܪܳܐ ܕܚܰܩ̈ܠܳܬܳܐ ܕܰܩܪܺܝܬ݂ܳܐ ܘܕܰܚܕ݂ܳܖ̈ܶܝܗ̇ ܚܡܰܠ ܒܓܰܘܳܗ̇.
Gen 41:49 ܘܰܚܡܰܠ ܝܰܘܣܶܦ ܥܒܽܘܪܳܐ: ܐܰܝܟ ܚܳܠܳܐ ܕܝܰܡܳܐ ܣܽܘܓܳܐܐ ܕܛܳܒ: ܥܕܰܡܳܐ ܕܰܠܐܺܝ ܠܡܶܡܢܳܐ ܕܠܳܐ ܡܶܢܝܳܢܳܐ.
Gen 41:50 ܘܰܠܝܰܘܣܶܦ ܐܶܬܺܝܠܶܕ݂ܘ ܠܶܗ ܬܪܶܝܢ ܒܢܺܝ̈ܢ: ܥܰܕ݂ܠܳܐ ܬܶܥܽܘܠ ܫܰܢ̱ܬܳܐ ܕܟܰܦܢܳܐ: ܕܝܶܠܕܰܬ݂ ܠܶܗ ܐܰܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ.
Gen 41:51 ܘܰܩܪܳܐ ܝܰܘܣܶܦ ܫܶܡ ܒܪܶܗ ܒܽܘܟ݂ܪܶܗ ܡܢܰܫܶܐ: ܡܶܛܽܠ ܕܰܐܢܫܝܰܢܝ ܐܰ‌ܠܳܗܳܐ ܟܽܠܶܗ ܥܰܡܠܝ ܘܟܽܠܶܗ ܒܶܝܬ݂ ܐܳܒܝ.
Gen 41:52 ܘܰܫܡܶܗ ܕܰܐ̱ܚܪܺܢܳܐ ܩܪܳܐ ܐܰܦܪܶܝܡ: ܡܶܛܽܠ ܕܰܐܦܪܝܰܢܝ ܐܰ‌ܠܳܗܳܐ ܒܰܐܪܥܳܐ ܕܫܽܘܥܒܳܕ݂ܝ.
Gen 41:53 ܘܰܓܡܰܖ̈ܝ ܫܒܰܥ ܫܢܰܝ̈ܳܐ ܕܣܰܒܥܳܐ ܕܰܗܘܰܝ̈ ܒܰܐܪܥܳܐ ܕܡܶܨܪܶܝܢ.
Gen 41:54 ܘܫܰܖ̈ܺܝ ܫܒܰܥ ܫܢܰܝ̈ܳܐ ܕܟܰܦܢܳܐ ܠܡܶܐܬܳܐ ܐܰܝܟ ܕܶܐܡܰܪ ܝܰܘܣܶܦ: ܘܰܗܘܳܐ ܟܰܦܢܳܐ ܒܟܽܠܗܶܝܢ ܐܰܖ̈ܥܳܬܳܐ: ܘܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܳܐ ܗܘܳܐ ܠܰܚܡܳܐ.
Gen 41:55 ܘܟܶܦܢܰܬ݂ ܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܡܒܰܓܢܺܝܢ ܥܰܡܳܐ ܥܰܠ ܦܶܪܥܽܘܢ ܥܰܠ ܠܰܚܡܳܐ: ܘܶܐܡܰܪ ܦܶܪܥܽܘܢ ܠܟܽܠܗܽܘܢ ܡܶܨܖ̈ܳܝܶܐ: ܙܶܠܘ ܠܘܳܬ݂ ܝܰܘܣܶܦ: ܘܡܶܕܶܡ ܕܳܐܡܰܪ ܠܟܽܘܢ ܬܶܥܒܕ݂ܽܘܢ.
Gen 41:56 ܘܟܰܦܢܳܐ ܗܘܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܰܦܬܰܚ ܝܰܘܣܶܦ ܐܰܘܨܖ̈ܶܐ: ܘܙܰܒܶܢ ܠܡܶܨܖ̈ܳܝܶܐ.
Gen 41:57 ܘܰܥܫܶܢ ܟܰܦܢܳܐ ܒܰܐܪܥܳܐ ܕܡܶܨܪܶܝܢ: ܘܟܽܠܳܗ̇ ܐܰܪܥܳܐ ܐܶܬ݂ܰܘ ܠܡܶܨܪܶܝܢ ܠܰܡܡܳܪ ܡܶܢ ܝܰܘܣܶܦ: ܡܶܛܽܠ ܕܰܥܫܶܢ ܟܰܦܢܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 42:1 ܘܰܚܙܳܐ ܝܰܥܩܽܘܒ ܕܺܐܝܬ݂ ܥܒܽܘܪܳܐ ܒܡܶܨܪܶܝܢ: ܘܶܐܡܰܪ ܝܰܥܩܽܘܒ ܠܰܒܢܰܘ̈ܗܝ: ܠܳܐ ܬܶܕ݂ܚܠܽܘܢ.
Gen 42:2 ܗܳܐ ܫܶܡܥܶ݀ܬ݂ ܕܺܐܝܬ݂ ܥܒܽܘܪܳܐ ܒܡܶܨܪܶܝܢ: ܚܽܘܬ݂ܘ ܠܬܰܡܳܢ ܘܡܽܘܪܘ ܠܰܢ ܡܶܢ ܬܰܡܳܢ: ܘܢܺܚܶܐ ܘܠܳܐ ܢܡܽܘܬ݂.
Gen 42:3 ܘܰܢܚܶܬ݂ܘ ܐܰܚܰܘ̈ܗܝ ܕܝܰܘܣܶܦ ܥܶܣܪܳܐ: ܠܰܡܡܳܪ ܥܒܽܘܪܳܐ ܡܶܢ ܡܶܨܪܶܝܢ.
Gen 42:4 ܘܰܠܒܶܢܝܳܡܶܝܢ ܐܰܚܽܘܗܝ ܕܝܰܘܣܶܦ: ܠܳܐ ܫܰܕܰܪ ܝܰܥܩܽܘܒ ܥܰܡ ܐܰܚܰܘ̈ܗܝ: ܡܶܛܽܠ ܕܶܐܡܰܪ ܕܰܠܡܳܐ ܢܶܓܕܰܫ ܠܶܗ ܩܺܐܪܣܳܐ.
Gen 42:5 ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܠܰܡܡܳܪ ܥܰܡ ܐܰܝܠܶܝܢ ܕܳܐܙܺܠܝܢ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ ܕܰܟ݂ܢܰܥܢ.
Gen 42:6 ܘܝܰܘܣܶܦ ܗܽܘܝܽܘ ܫܰܠܺܝܛ ܥܰܠ ܐܰܪܥܳܐ. ܘܗܽܘ ܡܡܺܝܪ ܠܟܽܠܶܗ ܥܰܡܳܐ ܕܰܐܪܥܳܐ. ܘܶܐܬ݂ܰܘ ܐܰܚܰܘ̈ܗܝ ܕܝܰܘܣܶܦ: ܘܰܣܓܶܕ݂ܘ ܠܶܗ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ.
Gen 42:7 ܘܰܚܙܳܐ ܝܰܘܣܶܦ ܠܰܐܚܰܘ̈ܗܝ: ܘܶܐܫܬܰܘܕܰܥ ܐܶܢܽܘܢ: ܘܶܐܬ݂ܢܟܶܠ ܥܠܰܝܗܽܘܢ: ܘܡܰܠܶܠ ܥܰܡܗܽܘܢ ܩܰܫܝܳܐܺܝܬ݂ ܘܶܐܡܰܪ ܠܗܽܘܢ: ܡܶܢ ܐܰܝܡܶܟܳܐ ܐܰܢ̱ܬܽܘܢ: ܘܶܐܡܰܪܘ: ܡܶܢ ܐܰܪܥܳܐ ܕܰܟ݂ܢܰܥܢ ܐܶܬܰܝܢ: ܠܰܡܡܳܪ ܥܒܽܘܪܳܐ.
Gen 42:8 ܘܶܐܫܬܰܘܕܰܥ ܝܰܘܣܶܦ ܠܰܐܚܰܘ̈ܗܝ: ܘܗܶܢܽܘܢ ܠܳܐ ܐܶܫܬܰܘܕܥܽܘܗܝ.
Gen 42:9 ܘܶܐܬܕܟܰܪ ܝܰܘܣܶܦ ܚܶܠ̈ܡܶܐ ܕܰܚܠܰܡ ܠܗܽܘܢ: ܘܶܐܡܰܪ ܠܗܽܘܢ ܓܳܫܽܘܫ̈ܶܐ ܐܰܢ̱ܬܽܘܢ: ܘܰܠܡܶܚܙܳܐ ܗܽܘ ܛܶܒܳܗ̇ ܕܰܐܪܥܳܐ ܐܶܬܰܝܬܽܘܢ.
Gen 42:10 ܘܶܐܡܰܪܘ: ܠܳܐ ܡܳܪܰܢ: ܥܰܒܕܰܝ̈ܟ ܐܶܬ݂ܰܘ ܠܰܡܡܳܪ ܥܒܽܘܪܳܐ.
Gen 42:11 ܟܽܠܰܢ ܒܢܰܝ̈ ܚܰܕ݂ ܓܒܰܪ ܚܢܰܢ: ܘܟܺܐܢ̈ܶܐ ܚܢܰܢ: ܘܠܳܐ ܗܘܰܘ ܓܳܫܽܘܫ̈ܶܐ ܥܰܒܕܰܝ̈ܟ.
Gen 42:12 ܐܶܡܰܪ ܠܗܽܘܢ ܝܰܘܣܶܦ: ܠܳܐ ܗܘܳܐ ܗܳܟܰܢܳܐ: ܛܶܒܳܗ̇ ܗܽܘ ܕܰܐܪܥܳܐ ܐܶܬܰܝܬܽܘܢ ܠܡܶܚܙܳܐ.
Gen 42:13 ܘܶܐܡܰܪܘ ܠܶܗ: ܬܪܶܥܣܰܪ ܚܢܰܢ ܐܰܚ̈ܶܐ ܥܰܒܕܰܝ̈ܟ: ܒܢܰܝ̈ ܓܰܒܪܳܐ ܚܰܕ݂: ܒܰܐܪܥܳܐ ܕܰܟ݂ܢܰܥܢ: ܘܰܙܥܽܘܪܳܐ ܗܳܐ ܠܘܳܬ݂ ܐܰܒܽܘܢ ܗܽܘ ܝܰܘܡܳܢܳܐ: ܘܚܰܕ݂ ܠܰܝܬܰܘܗܝ.
Gen 42:14 ܐܶܡܰܪ ܠܗܽܘܢ ܝܰܘܣܶܦ: ܗܳܢܰܘ ܕܶܐܡܪܶܬ݂ ܠܟܽܘܢ: ܕܓ݂ܳܫܽܘܫ̈ܶܐ ܐܰܢ̱ܬܽܘܢ.
Gen 42:15 ܒܗܳܕ݂ܶܐ ܬܶܬ݂ܒܩܽܘܢ: ܠܳܐ ܚܰܝܰܘ̈ܗܝ ܕܦܶܪܥܽܘܢ: ܠܳܐ ܬܶܦܩܽܘܢ ܡܶܟܳܐ: ܐܶܠܳܐ ܐܶܢ ܢܺܐܬܶܐ ܐܰܚܽܘܟ݂ܽܘܢ ܙܥܽܘܪܳܐ ܠܗܳܪܟܳܐ.
Gen 42:16 ܫܰܕܰܪܘ ܚܰܕ݂ ܡܶܢܟܽܘܢ ܢܶܕ݂ܒܰܪ ܠܰܐܚܽܘܟ݂ܽܘܢ: ܘܰܐܢ̱ܬܽܘܢ ܐܶܬ݂ܐܣܰܪܘ: ܘܢܶܬ݂ܒܰܩ̈ܝܳܢ ܡܶܠܰܝ̈ܟܽܘܢ ܐܶܢ ܒܩܽܘܫܬܳܐ ܐܶܡܰܪܬܽܘܢ: ܘܶܐܢ ܠܳܐ ܚܰܝܰܘ̈ܗܝ ܕܦܶܪܥܽܘܢ ܐܶܠܳܐ ܓܳܫܽܘܫ̈ܶܐ ܐܰܢ̱ܬܽܘܢ.
Gen 42:17 ܘܰܐܪܡܺܝ ܐܶܢܽܘܢ ܒܶܝܬ݂ ܚܒܽܘܫܝܳܐ: ܬܠܳܬܳܐ ܝܰܘܡܺܝ̈ܢ.
Gen 42:18 ܘܶܐܡܰܪ ܠܗܽܘܢ ܝܰܘܣܶܦ ܒܝܰܘܡܳܐ ܬܠܺܝܬ݂ܳܝܳܐ: ܗܳܕ݂ܶܐ ܥܒܶܕ݂ܘ ܘܰܚܝܰܘ: ܠܰܐܠܳܗܳܐ ܕܳܚܶܠ ܐ̱ܢܳܐ.
Gen 42:19 ܐܶܢ ܟܺܐܢ̈ܶܐ ܐܰܢ̱ܬܽܘܢ: ܐܰܚܽܘܟ݂ܽܘܢ ܚܰܕ݂ ܢܶܬ݂ܐܣܰܪ ܒܶܝܬ݂ ܚܒܽܘܫܺܝܟܽܘܢ: ܘܰܐܢ̱ܬܽܘܢ ܙܶܠܘ ܐܰܘܒܶܠܘ ܥܒܽܘܪܳܐ ܠܟܰܦܢ̈ܶܐ ܕܺܐܝܬ݂ ܒܒܳܬܰܝ̈ܟܽܘܢ.
Gen 42:20 ܘܠܰܐܚܘܟܽܘܢ ܙܥܽܘܪܳܐ ܐܰܝܬܰܘ ܠܘܳܬ݂ܝ: ܘܢܶܬ݂ܗܰܝܡ̈ܢܳܢ ܡܶܠܰܝ̈ܟܽܘܢ ܘܠܳܐ ܬܡܽܘܬ݂ܽܘܢ: ܘܰܥܒܰܕ݂ܘ ܗܳܟܰܢܳܐ.
Gen 42:21 ܘܶܐܡܰܪܘ ܓܒܰܪ ܠܰܐܚܽܘܗܝ: ܫܰܪܺܝܪܳܐܺܝܬ݂ ܚܰܝܳܒܺܝܢܰܢ ܥܰܠ ܐܰܚܽܘܢ: ܕܰܚܙܰܝܢ ܒܛܽܘܪܳܦܳܐ ܕܢܰܦܫܶܗ: ܟܰܕ݂ ܡܶܬ݂ܟܰܫܰܦ ܗܘܳܐ ܠܰܢ ܘܠܳܐ ܫܡܰܥܢܳܝܗܝ: ܡܶܛܽܠ ܗܳܢܳܐ ܐܶܬ݂ܳܬ݂ ܥܠܰܝܢ ܥܳܩܬܳܐ ܗܳܕ݂ܶܐ.
Gen 42:22 ܘܰܥܢܳܐ ܪܽܘܒܺܝܠ ܘܶܐܡܰܪ ܠܗܽܘܢ: ܠܳܐ ܐܶܡܪܶܬ݂ ܠܟܽܘܢ: ܕܠܳܐ ܬܶܚܛܽܘܢ ܒܛܰܠܝܳܐ: ܘܠܳܐ ܫܡܰܥܬܽܘܢ: ܘܳܐܦ ܕܡܶܗ ܗܳܐ ܡܶܬܬܒܰܥ.
Gen 42:23 ܘܗܶܢܽܘܢ ܠܳܐ ܝܳܕ݂ܥܺܝܢ ܗܘܰܘ ܕܫܳܡܰܥ ܝܰܘܣܶܦ: ܡܶܛܽܠ ܕܬܰܪܓܡܳܢܳܐ ܩܳܐܶܡ ܗܘܳܐ ܒܰܝܢܳܬ݂ܗܽܘܢ.
Gen 42:24 ܘܶܐܬ݂ܦܢܺܝ ܡܶܢ ܠܘܳܬ݂ܗܽܘܢ ܘܰܒܟ݂ܳܐ: ܘܰܗܦܰܟ ܠܘܳܬ݂ܗܽܘܢ ܘܡܰܠܶܠ ܥܰܡܗܽܘܢ: ܘܰܕ݂ܒܰܪ ܡܶܢܗܽܘܢ ܠܫܶܡܥܽܘܢ: ܘܰܐܣܪܶܗ ܠܥܺܢܰܝ̈ܗܽܘܢ.
Gen 42:25 ܘܰܦܩܰܕ݂ ܝܰܘܣܶܦ: ܘܰܡܠܰܘ ܡܳܐܢܰܝ̈ܗܽܘܢ ܥܒܽܘܪܳܐ: ܘܰܠܡܰܗܦܳܟ݂ܽܘ ܟܶܣܦܗܽܘܢ ܓܒܰܪ ܒܣܰܩܶܗ: ܘܰܠܡܶܬܰܠ ܠܗܽܘܢ ܙܘܳܕ̈ܶܐ ܠܽܐܘܪܚܳܐ: ܘܰܥܒܰܕ݂ܘ ܠܗܽܘܢ ܗܳܟܰܢܳܐ.
Gen 42:26 ܘܰܫܩܰܠܘ ܥܒܽܘܪܗܽܘܢ ܥܰܠ ܚܶܡܖ̈ܗܽܘܢ: ܘܶܐܙܰܠܘ ܡܶܢ ܬܰܡܳܢ.
Gen 42:27 ܘܰܦܬܰܚ ܚܰܕ݂ ܡܶܢܗܽܘܢ ܣܰܩܶܗ: ܠܡܰܪܡܳܝܽܘ ܟܶܣܬܳܐ ܠܰܚܡܳܪܶܗ ܒܶܝܬ݂ ܒܰܘܬܳܐ: ܘܰܚܙܳܐ ܟܶܣܦܶܗ ܣܺܝܡ ܒܦܽܘܡ ܛܰܥܢܶܗ.
Gen 42:28 ܘܶܐܡܰܪ ܠܰܐܚܰܘ̈ܗܝ: ܐܶܬ݂ܦܢܺܝ ܟܶܣܦܝ: ܘܗܳܐ ܗܽܘ ܒܦܽܘܡ ܛܰܥܢܝ: ܘܙܳܥ ܠܶܒܗܽܘܢ: ܘܰܬ݂ܡܰܗܘ ܓܒܰܪ ܒܰܐܚܽܘܗܝ: ܘܶܐܡܰܪܘ: ܡܳܢܳܐ ܗܺܝ ܗܳܕ݂ܶܐ ܕܰܥ̣ܒܰܕ݂ ܠܰܢ ܐܰ‌ܠܳܗܳܐ.
Gen 42:29 ܘܶܐܬ݂ܰܘ ܠܘܳܬ݂ ܝܰܥܩܽܘܒ ܐܰܒܽܘܗܽܘܢ: ܠܰܐܪܥܳܐ ܕܰܟ݂ܢܰܥܢ: ܘܚܰܘܝܽܘܗܝ ܟܽܠ ܕܰܓܕܰܫ ܠܗܽܘܢ: ܘܶܐܡܰܪܘ ܠܶܗ.
Gen 42:30 ܡܰܠܶܠ ܓܰܒܪܳܐ ܡܳܪܳܗ̇ ܕܰܐܪܥܳܐ ܥܰܡܰܢ ܩܰܫܝܳܐܺܝܬ݂: ܘܚܰܫܒܰܢ ܐܰܝܟ ܓܳܫܽܘܫ̈ܶܐ ܕܰܐܪܥܳܐ.
Gen 42:31 ܘܶܐܡܰܪܢ ܠܶܗ ܟܺܐܢ̈ܶܐ ܚܢܰܢ: ܘܠܳܐ ܗܘܰܝܢ ܓܳܫܽܘܫ̈ܶܐ.
Gen 42:32 ܬܪܶܥܣܰܪ ܚܢܰܢ ܐܰܚܺܝ̈ܢ ܒܢܰܝ̈ ܐܰܒܽܘܢ: ܘܚܰܕ݂ ܠܰܝܬܰܘܗܝ: ܘܰܙܥܽܘܪܳܐ ܠܘܳܬ݂ ܐܰܒܽܘܢ ܗܽܘ ܝܰܘܡܳܢܳܐ: ܒܰܐܪܥܳܐ ܕܰܟ݂ܢܰܥܢ.
Gen 42:33 ܘܶܐܡܰܪ ܠܰܢ ܓܰܒܪܳܐ ܡܳܪܳܗ̇ ܕܰܐܪܥܳܐ: ܒܗܳܕ݂ܶܐ ܐܶܕܰܥ ܕܟܺܐܢ̈ܶܐ ܐܰܢ̱ܬܽܘܢ: ܐܰܚܽܘܟ݂ܽܘܢ ܚܰܕ݂ ܫܒܽܘܩܘ ܠܘܳܬ݂ܝ: ܘܰܥܒܽܘܪܳܐ ܠܟܰܦܢ̈ܶܐ ܕܰܒܒܳܬܰܝ̈ܟܽܘܢ ܣܰܒܘ ܘܙܶܠܘ.
Gen 42:34 ܘܰܐܝܬܰܘ ܠܰܐܚܽܘܟ݂ܽܘܢ ܙܥܽܘܪܳܐ ܠܘܳܬ݂ܝ: ܘܶܐܕܰܥ ܕܠܳܐ ܗܘܰܝܬܽܘܢ ܓܳܫܽܘܫ̈ܶܐ: ܐܶܠܳܐ ܟܺܐܢ̈ܶܐ ܐܰܢ̱ܬܽܘܢ: ܘܠܰܐܚܽܘܟܽܘܢ ܐܶܬܶܠ ܠܟܽܘܢ: ܘܒܰܐܪܥܳܐ ܬܶܬܰܓܪܽܘܢ.
Gen 42:35 ܘܰܗܘܳܐ ܕܟܰܕ݂ ܗܶܢܽܘܢ ܡܣܰܪܩܺܝܢ ܣܰܩܰܝ̈ܗܽܘܢ: ܗܳܐ ܨܪܳܪܳܐ ܕܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ: ܘܰܚܙܰܘ ܨܪܳܖ̈ܰܝ ܟܶܣܦܗܽܘܢ ܗܶܢܽܘܢ ܘܰܐܒܽܘܗܽܘܢ: ܘܰܕ݂ܚܶܠܘ.
Gen 42:36 ܘܶܐܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܠܺܝ ܓܰܙܺܝܬܽܘܢ: ܝܰܘܣܶܦ ܠܰܝܬܰܘܗܝ: ܘܫܶܡܥܽܘܢ ܠܰܝܬܰܘܗܝ: ܘܰܠܒܶܢܝܳܡܶܝܢ ܬܶܕ݂ܒܪܽܘܢ: ܥܠܰܝ ܫܠܶܡܝ̈ ܟܽܠܗܶܝܢ.
Gen 42:37 ܘܶܐܡܰܪ ܪܽܘܒܺܝܠ ܠܰܐܒܽܘܗܝ: ܠܰܬܪܶܝܢ ܒܢܰܝ̈ ܬܡܺܝܬ݂ ܐܶܢ ܠܳܐ ܐܰܝܬܶܝܘܗܝ ܠܳܟ: ܐܰܫܠܶܡܳܝܗܝ ܠܺܝ: ܘܶܐܢܳܐ ܐܶܗܦܟ݂ܺܝܘܗܝ ܠܳܟ.
Gen 42:38 ܘܶܐܡܰܪ: ܠܳܐ ܢܳܚܶܬ݂ ܒܶܪܝ ܥܰܡܟܽܘܢ: ܡܶܛܽܠ ܕܰܐܚܽܘܗܝ ܡܺܝܬ݂: ܘܗܽܘ ܒܰܠܚܽܘܕܰܘܗܝ ܐܶܫܬܚܰܪ ܠܶܐܡܶܗ: ܘܢܶܓܕܰܫ ܠܶܗ ܩܺܐܪܣܳܐ ܒܽܐܘܪܚܳܐ ܕܬܺܐܙܽܠ̱ܘܢ: ܘܬܰܚܬܽܘܢ ܣܰܝܒܽܘܬ݂ܝ ܒܕ݂ܽܘܘܳܢܳܐ ܠܰܫܝܽܘܠ.
Gen 43:1 ܘܟܰܦܢܳܐ ܥܫܶܢ ܒܰܐܪܥܳܐ.
Gen 43:2 ܘܟܰܕ݂ ܓܰܡܰܪܘ ܠܡܶܐܟܰܠ ܥܒܽܘܪܳܐ ܕܰܐܝܬܺܝܘ ܡܶܢ ܡܶܨܪܶܝܢ: ܐܶܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܚܽܘܬ݂ܘ ܡܽܘܪܘ ܠܰܢ ܩܰܠܺܝܠ ܥܒܽܘܪܳܐ.
Gen 43:3 ܐܶܡܰܪ ܠܶܗ ܝܺܗܽܘܕ݂ܳܐ ܡܣܰܗܳܕ݂ܽܘ ܣܰܗܶܕ݂ ܒܰܢ ܓܰܒܪܳܐ ܘܶܐܡܰܪ: ܠܳܐ ܬܶܚܙܽܘܢ ܐܰܦܰܝ̈: ܐܶܠܳܐ ܟܰܕ݂ ܐܰܚܽܘܟ݂ܽܘܢ ܥܰܡܟܽܘܢ.
Gen 43:4 ܕܶܐܢ ܡܫܰܕܰܪ ܐܰܢ̱ܬ ܠܰܐܚܽܘܢ ܥܰܡܰܢ: ܢܶܚܽܘܬ݂ ܘܰܢܡܽܘܪ ܠܰܢ ܥܒܽܘܪܳܐ.
Gen 43:5 ܘܶܐܢ ܠܳܐ ܡܫܰܕܰܪ ܐܰܢ̱ܬ: ܠܳܐ ܢܳܚܬܺܝܢܰܢ: ܡܶܛܽܠ ܕܓܰܒܪܳܐ ܐܶܡܰܪ ܠܰܢ: ܕܠܳܐ ܬܶܚܙܽܘܢ ܐܰܦܰܝ̈: ܐܶܠܳܐ ܟܰܕ݂ ܐܰܚܽܘܟ݂ܽܘܢ ܥܰܡܟܽܘܢ.
Gen 43:6 ܐܶܡܰܪ ܠܗܽܘܢ ܝܺܣܪܳܐܶܝܠ ܐܰܒܽܘܗܽܘܢ: ܠܡܳܢܳܐ ܐܰܒܐܶܫܬܽܘܢ ܠܺܝ: ܘܚܰܘܺܝܬܽܘܢ: ܠܓܰܒܪܳܐ ܐܶܢ ܐܺܝܬ݂ ܠܟܽܘܢ ܐܰܚܳܐ.
Gen 43:7 ܘܶܐܡܰܪܘ: ܡܫܰܐܳܠܽܘ ܫܰܐܶܠ ܓܰܒܪܳܐ ܥܠܰܝܢ ܘܥܰܠ ܫܰܪܒܬܰܢ ܘܶܐܡܰܪ: ܥܕ݂ܰܟܺܝܠ ܐܰܒܽܘܟܽܘܢ ܚܰܝ: ܘܺܐܝܬ݂ ܠܟܽܘܢ ܐܰܚܳܐ: ܘܚܰܘܺܝܢܳܝܗܝ ܡܶܛܽܠ ܡ̈ܶܠܶܐ ܗܳܠܶܝܢ: ܡܶܕܰܥ ܝܳܕ݂ܥܺܝܢ ܗܘܰܝܢ ܕܳܐܡܰܪ ܠܰܢ ܐܰܚܶܬܘ ܠܰܐܚܽܘܟ݂ܽܘܢ.
Gen 43:8 ܘܶܐܡܰܪ ܝܺܗܽܘܕ݂ܳܐ ܠܺܝܣܪܳܐܶܝܠ ܐܰܒܽܘܗܝ: ܫܰܕܰܪ ܛܰܠܝܳܐ ܥܰܡܰܢ: ܘܰܢܩܽܘܡ ܘܢܺܐܙܰܠ ܘܢܺܚܶܐ ܘܠܳܐ ܢܡܽܘܬ݂: ܐܳܦ ܚܢܰܢ: ܐܳܦ ܐܰܢ̱ܬ: ܐܳܦ ܝܺܩܰܪܬܰܢ.
Gen 43:9 ܐܶܢܳܐ ܥܳܪܶܒ ܐ̱ܢܳܐ ܒܶܗ: ܡܶܢ ܐܺܝ̈ܕܰܝ ܬܒܰܥܳܝܗܝ: ܐܶܢ ܠܳܐ ܐܰܝܬܶܝܘܗܝ ܠܳܟ: ܘܰܐܩܺܝܡܺܝܘܗܝ ܩܕܳܡܰܝܟ: ܐܶܚܛܶܐ ܠܳܐܒܝ ܟܽܠܗܽܘܢ ܝܰܘ̈ܡܳܬ݂ܳܐ.
Gen 43:10 ܘܳܐܦ ܐܶܠܽܘܠܳܐ ܐܶܫܬܰܘܚܰܪܢ: ܟܒܰܪ ܕܶܝܢ ܗܦܰܟ݂ܢ ܕܬܰܪܬܶܝܢ ܙܰܒܢܺܝ̈ܢ.
Gen 43:11 ܘܶܐܡܰܪ ܠܗܽܘܢ ܝܺܣܪܳܐܶܝܠ ܐܰܒܽܘܗܽܘܢ: ܐܶܢ ܗܳܟܰܢܳܐ ܗܽܘ: ܗܳܕ݂ܶܐ ܥܒܶܕ݂ܘ: ܣܰܒܘ ܡܶܢ ܛܽܘܒܳܗ̇ ܕܰܐܪܥܳܐ ܒܡܳܐܢܰܝ̈ܟܽܘܢ: ܘܰܐܚܶܬܘ ܠܓܰܒܪܳܐ ܩܽܘܪܒܳܢܳܐ: ܩܰܠܺܝܠ ܨܰܪܘܳܐ: ܘܩܰܠܺܝܠ ܕܶܒܫܳܐ: ܘܰܖ̈ܗܶܛܢܶܐ: ܘܠܳܛܡ̈ܶܐ: ܘܒܶܛܡ̈ܶܐ: ܘܫܶܓܖ̈ܶܐ.
Gen 43:12 ܘܟܶܣܦܳܐ ܐܰܥܦܳܐ ܣܰܒܘ ܒܺܐܝ̈ܕ݂ܰܝܟܽܘܢ: ܘܟܶܣܦܳܐ ܕܰܗܦܰܟ ܒܦܽܘܡ ܛܰܥܢܰܝ̈ܟܽܘܢ: ܐܰܗܦܶܟ݂ܘ ܒܺܐܝ̈ܕ݂ܰܝܟܽܘܢ: ܕܰܠܡܳܐ ܛܽܘܥܝܰܝ ܗܺܝ.
Gen 43:13 ܘܠܰܐܚܽܘܟܽܘܢ ܕܒܰܪܘ: ܘܩܽܘܡܘ ܘܰܗܦܽܘܟ݂ܘ ܠܘܳܬ݂ ܓܰܒܪܳܐ.
Gen 43:14 ܘܺܐܝܠܫܰܕܰܝ ܢܶܬܶܠܟܽܘܢ ܠܖ̈ܰܚܡܶܐ ܩܕܳܡ ܓܰܒܪܳܐ: ܘܰܢܫܰܕܰܪ ܥܰܡܟܽܘܢ ܠܰܐܚܽܘܟ݂ܽܘܢ ܐ̱ܚܪܺܢܳܐ ܘܰܠܒܶܢܝܳܡܶܝܢ: ܘܶܐܢܳܐ ܐܰܝܟ ܕܓܰܙܺܝܬ݂ ܓܰܙܺܝܬ݂.
Gen 43:15 ܘܰܢܣܰܒܘ ܓܰܒܖ̈ܶܐ ܩܽܘܪܒܳܢܳܐ ܗܳܢܳܐ: ܘܰܐܥܦܳܐ ܕܟܶܣܦܳܐ ܢܣܰܒܘ ܒܺܐܝ̈ܕܰܝܗܽܘܢ: ܘܰܕ݂ܒܰܪܘ ܥܰܡܗܽܘܢ ܠܒܶܢܝܳܡܶܝܢ: ܘܩܳܡܘ ܘܰܢܚܶܬ݂ܘ ܠܡܶܨܪܶܝܢ: ܘܩܳܡܘ ܩܕܳܡ ܝܰܘܣܶܦ.
Gen 43:16 ܘܰܚܙܳܐ ܝܰܘܣܶܦ ܥܰܡܗܽܘܢ ܠܒܶܢܝܳܡܶܝܢ: ܘܶܐܡܰܪ ܠܪܰܒ ܒܰܝܬܶܗ: ܐܰܥܶܠ ܓܰܒܖ̈ܶܐ ܠܒܰܝܬܳܐ: ܘܟ݂ܽܘܣ ܢܶܟ݂ܣܬܳܐ ܘܬܰܩܶܢ: ܡܶܛܽܠ ܕܥܰܡܝ ܐܳܟܠܺܝܢ ܓܰܒܖ̈ܶܐ ܒܛܰܗܪܳܐ.
Gen 43:17 ܘܰܥܒܰܕ݂ ܥܰܒܕܳܐ ܐܰܝܟ ܕܶܐܡܰܪ ܝܰܘܣܶܦ: ܘܰܐܥܶܠ ܐܶܢܽܘܢ ܠܓܰܒܖ̈ܶܐ ܠܒܶܝܬ݂ ܝܰܘܣܶܦ.
Gen 43:18 ܘܰܕ݂ܚܶܠܘ ܟܰܕ݂ ܡܰܥܠܺܝܢ ܠܗܽܘܢ ܠܒܶܝܬ݂ ܝܰܘܣܶܦ: ܘܶܐܡܰܪܘ: ܡܶܛܽܠ ܟܶܣܦܳܐ ܕܰܗܦܰܟ ܒܛܰܥ̈ܢܰܝܢ ܒܩܰܕ݂ܡܳܝܬܳܐ ܡܰܥܠܺܝܢ ܠܰܢ: ܠܡܶܬ݂ܪܰܘܪܳܒܽܘ ܥܠܰܝܢ: ܘܰܠܡܶܬܢܟܳܠܽܘ ܥܠܰܝܢ: ܕܢܶܥܒܕ݂ܽܘܢܳܢ ܥܰܒ̈ܕܶܐ: ܘܰܠܚܶܡܖ̈ܰܢ.
Gen 43:19 ܘܰܩܪܶܒܘ ܠܘܳܬ݂ ܓܰܒܪܳܐ ܪܰܒ ܒܰܝܬܶܗ ܕܝܰܘܣܶܦ: ܘܡܰܠܶܠܘ ܥܰܡܶܗ ܒܬܰܪܥܳܐ ܕܒܰܝܬܳܐ.
Gen 43:20 ܘܶܐܡܰܪܘ ܠܶܗ: ܒܳܥܶܝܢܰܢ ܡܳܪܰܢ: ܡܶܚܰܬ ܢܚܶܬܢ ܒܩܰܕ݂ܡܳܝܬܳܐ ܠܰܡܡܳܪ ܥܒܽܘܪܳܐ.
Gen 43:21 ܘܟܰܕ݂ ܐܶܙܰܠܢ ܠܒܶܝܬ݂ ܒܰܘܬܳܐ: ܦܬܰܚܢ ܛܰܥܢܰܝ̈ܢ: ܘܗܳܐ ܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ: ܟܶܣܦܰܢ ܒܡܰܬܩܳܠܶܗ ܐܰܗܦܶܟ݂ܢܳܝܗܝ ܒܺܐܝܕܰܢ.
Gen 43:22 ܘܟܶܣܦܳܐ ܐ̱ܚܪܺܢܳܐ ܐܰܚܶܬܢ ܒܺܐܝܕ݂ܰܢ ܠܰܡܡܳܪ ܥܒܽܘܪܳܐ: ܘܠܳܐ ܝܺܕܰܥܢ ܡܰܢܽܘ ܣܳܡ ܟܶܣܦܰܢ ܒܦܽܘܡ ܛܰܥܢܰܝ̈ܢ.
Gen 43:23 ܐܳܡܰܪ ܠܗܽܘܢ: ܫܠܳܡ ܠܟܽܘܢ: ܠܳܐ ܬܶܕ݂ܚܠܽܘܢ: ܐܰܠܳܗܟܽܘܢ ܐܰ‌ܠܳܗܳܐ ܕܰܐܒܽܘܟܽܘܢ ܣܳܡ ܠܟܽܘܢ ܣܺܝܡܬܳܐ ܒܛܰܥܢܰܝ̈ܟܽܘܢ: ܟܶܣܦܟܽܘܢ ܥ̣ܰܠ ܠܘܳܬ݂ܝ: ܘܰܐܦܶܩ ܠܘܳܬ݂ܗܽܘܢ ܠܫܶܡܥܽܘܢ.
Gen 43:24 ܘܰܐܥܶܠ ܥܰܒܕܳܐ ܓܰܒܖ̈ܶܐ ܠܒܶܝܬ݂ ܝܰܘܣܶܦ: ܘܝܰܗܒ ܡܰܝ̈ܳܐ ܘܰܐܫܺܝܓܘ ܖ̈ܶܓܠܰܝܗܽܘܢ: ܘܰܐܪܡܺܝ ܟܶܣܬܳܐ ܠܰܒܥܺܝܪܗܽܘܢ.
Gen 43:25 ܘܬܰܩܶܢܘ ܓܰܒܖ̈ܶܐ ܩܽܘܪܒܳܢܳܐ: ܟܰܕ݂ ܥܳܐܶܠ ܝܰܘܣܶܦ ܒܛܰܗܪܳܐ: ܡܶܛܽܠ ܕܰܫܡܰܥ ܕܬܰܡܳܢ ܐܳܟܠܺܝܢ ܠܰܚܡܳܐ.
Gen 43:26 ܘܥ̣ܰܠ ܝܰܘܣܶܦ ܠܒܰܝܬܳܐ: ܘܰܐܝܬܺܝܘ ܠܶܗ ܩܽܘܪܒܳܢܳܐ ܕܒܺܐܝ̈ܕܰܝܗܽܘܢ ܠܒܰܝܬܳܐ: ܘܰܣܓܶܕ݂ܘ ܠܶܗ ܥܰܠ ܐܰܪܥܳܐ.
Gen 43:27 ܘܫܰܐܶܠ ܒܰܫܠܡܗܽܘܢ ܘܶܐܡܰܪ ܠܗܽܘܢ: ܫܠܳܡ ܗܽܘ ܐܰܒܽܘܟܽܘܢ ܣܳܒܳܐ ܕܶܐܡܰܪܬܽܘܢ ܠܺܝ : ܥܕ݂ܰܟܺܝܠ ܚܰܝ ܗܽܘ.
Gen 43:28 ܘܶܐܡܰܪܘ ܫܠܳܡ ܗܽܘ ܥܰܒܕܳܟ݂ ܐܰܒܽܘܢ: ܘܶܐܡܰܪܘ ܠܶܗ ܥܕ݂ܰܟܺܝܠ ܚܰܝ ܗܽܘ: ܘܰܩܥܶܕ݂ܘ ܘܰܣܓܶܕ݂ܘ.
Gen 43:29 ܘܰܐܪܺܝܡ ܥܰܝ̈ܢܰܘܗܝ ܘܰܚܙܳܐ ܠܒܶܢܝܳܡܶܝܢ ܐܰܚܽܘܗܝ ܒܰܪ ܐܶܡܶܗ: ܘܶܐܡܰܪ ܠܗܽܘܢ: ܗܳܢܰܘ ܐܰܚܽܘܟ݂ܽܘܢ ܙܥܽܘܪܳܐ: ܕܶܐܡܰܪܬܽܘܢ ܠܺܝ: ܘܶܐܡܰܪ: ܐܰ‌ܠܳܗܳܐ ܢܪܰܚܶܡ ܥܠܰܝܟ ܒܶܪܝ.
Gen 43:30 ܘܶܐܣܬܰܪܗܰܒ ܝܰܘܣܶܦ ܡܶܛܽܠ ܕܓܳܠܘ ܖ̈ܰܚܡܰܘܗܝ ܥܰܠ ܐܰܚܽܘܗܝ: ܘܰܒܥܳܐ ܠܡܶܒܟ݂ܳܐ: ܘܥܰܠ ܠܬܰܘܳܢܳܐ ܘܰܒܟ݂ܳܐ ܬܰܡܳܢ.
Gen 43:31 ܘܰܐܫܺܝܓ ܐܰܦܰܘ̈ܗܝ: ܘܰܢܦܰܩ ܘܚܰܡܣܶܢ: ܘܶܐܡܰܪ ܕܰܢܣܺܝܡܽܘܢ ܠܰܚܡܳܐ.
Gen 43:32 ܘܣܳܡܘ ܠܶܗ ܒܰܠܚܽܘܕ݂ܰܘܗܝ: ܘܰܠܗܽܘܢ ܒܰܠܚܽܘܕܰܝܗܽܘܢ: ܘܰܠܡܶܨܖ̈ܳܝܶܐ ܕܳܐܟܠܺܝܢ ܥܰܡܶܗ ܒܰܠܚܽܘܕܰܝܗܽܘܢ: ܡܶܛܽܠ ܕܠܳܐ ܡܶܫܟܚܺܝܢ ܡܶܨܖ̈ܳܝܶܐ ܠܡܶܐܟܰܠ ܠܰܚܡܳܐ ܥܰܡ ܥܶܒܖ̈ܳܝܶܐ: ܡܶܛܽܠ ܕܛܰܡܽܐܘܬܳܐ ܗ̱ܝ ܠܡܶܨܖ̈ܳܝܶܐ.
Gen 43:33 ܘܶܐܣܬܡܶܟ݂ܘ ܩܕܳܡܰܘܗܝ: ܩܰܫܺܝܫܳܐ ܐܰܝܟ ܩܰܫܺܝܫܽܘܬܶܗ: ܘܰܙܥܽܘܪܳܐ ܐܰܝܟ ܙܥܽܘܪܽܘܬܶܗ: ܘܰܬ݂ܡܰܗܘ ܓܰܒܖ̈ܶܐ ܓܒܰܪ ܒܚܰܒܪܶܗ.
Gen 43:34 ܘܰܫܩܰܠܘ ܠܗܽܘܢ ܫܩ̈ܳܠܶܐ ܡܶܢ ܩܕܳܡܰܘܗܝ: ܘܰܣܓܺܝ ܫܩܳܠܶܗ ܕܒܶܢܝܳܡܶܝܢ ܡܶܢ ܫܩ̈ܳܠܶܐ ܕܟܽܠܗܽܘܢ: ܚܰܡܶܫ ܡܢܰܘ̈ܳܢ: ܘܶܐܫܬܺܝܘ ܘܰܪܘܺܝܘ ܥܰܡܶܗ.
Gen 44:1 ܘܰܦܩܰܕ݂ ܠܪܰܒ ܒܰܝܬܶܗ ܘܶܐܡܰܪ: ܡܠܺܝ ܛܰܥܢܰܝ̈ܗܽܘܢ ܕܓܰܒܖ̈ܶܐ ܥܒܽܘܪܳܐ: ܟܡܳܐ ܕܡܶܫܟܺܚܝܢ ܠܡܶܫܩܰܠ: ܘܣܺܝܡ ܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ.
Gen 44:2 ܘܣܰܒ ܐܶܣܩܦܳܐ ܕܺܝܠܝ ܕܣܺܐܡܳܐ: ܘܣܺܝܡ ܒܦܽܘܡ ܛܰܥܢܶܗ ܕܰܙܥܽܘܪܳܐ: ܘܰܟ݂ܣܶܦ ܡܝܳܪܶܗ: ܘܰܥܒܰܕ݂ ܥܰܒܕܳܐ ܐܰܝܟ ܡܶܠܬܶܗ ܕܝܰܘܣܶܦ.
Gen 44:3 ܘܟܰܕ݂ ܗܘܳܐ ܫܰܦܪܳܐ: ܐܶܫܬܪܺܝܘ ܓܰܒܖ̈ܶܐ ܠܡܺܐܙܰܠ: ܗܶܢܽܘܢ ܘܚܶܡܖ̈ܗܽܘܢ.
Gen 44:4 ܗܶܢܽܘܢ ܢܦܰܩܘ ܡܶܢ ܩܪܺܝܬ݂ܳܐ: ܘܠܳܐ ܐܰܪܚܶܩܘ: ܘܝܰܘܣܶܦ ܐܶܡܰܪ ܠܪܰܒ ܒܰܝܬܶܗ: ܩܽܘܡ ܪܕ݂ܽܘܦ ܒܳܬܰܪ ܓܰܒܖ̈ܶܐ: ܘܰܐܕ݂ܪܶܟ ܐܶܢܽܘܢ: ܘܶܐܡܰܪ ܠܗܽܘܢ: ܠܡܳܢܳܐ ܦܪܰܥܬܽܘܢ ܒܺܝܫܬܳܐ ܚܠܳܦ ܛܳܒܬܳܐ.
Gen 44:5 ܗܳܢܳܐ ܐܶܣܩܦܳܐ ܕܫܳܬܶܐ ܒܶܗ ܡܳܪܝ: ܐܳܦ ܡܢܰܚܳܫܽܘ ܡܢܰܚܶܫ ܒܶܗ: ܐܰܒܐܶܫܬܽܘܢ ܒܡܶܕܶܡ ܕܰܥܒܰܕ݂ܬܽܘܢ.
Gen 44:6 ܘܰܐܕ݂ܪܶܟ ܐܶܢܽܘܢ: ܘܶܐܡܰܪ ܠܗܽܘܢ ܐܰܝܟ ܡ̈ܶܠܶܐ ܗܳܠܶܝܢ.
Gen 44:7 ܐܳܡܪܺܝܢ ܠܶܗ: ܠܳܐ ܢܺܐܡܰܪ ܡܳܪܰܢ ܡ̈ܶܠܶܐ ܗܳܠܶܝܢ: ܚܳܣ ܠܥܰܒܕܰܝ̈ܟ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ.
Gen 44:8 ܗܳܐ ܟܶܣܦܳܐ ܕܶܐܫܟܰܚܢ ܒܦܽܘܡ ܛܰܥܢܰܝ̈ܢ: ܐܰܗܦܶܟ݂ܢܳܝܗܝ ܡܶܢ ܐܰܪܥܳܐ ܕܰܟ݂ܢܰܥܢ: ܐܰܝܟܰܢܳܐ ܓܳܢܒܺܝܢ ܗ̱ܘܰܝܢ ܡܶܢ ܒܶܝܬ݂ ܡܳܪܳܟ݂ ܕܰܗܒܳܐ ܘܣܺܐܡܳܐ.
Gen 44:9 ܡܰܢ ܕܢܶܫܬܟܰܚ ܠܘܳܬܶܗ ܡܶܢ ܥܰܒܕܰܝ̈ܟ ܢܡܽܘܬ݂: ܘܰܚܢܰܢ ܢܶܗܘܶܐ ܥܰܒ̈ܕܶܐ ܠܡܳܪܰܢ.
Gen 44:10 ܐܶܡܰܪ ܠܗܽܘܢ: ܐܳܦ ܗܳܫܳܐ ܐܰܝܟ ܡܶܠܰܬ݂ܟܽܘܢ ܗܳܟܰܢܳܐ: ܡܰܢ ܕܢܶܫܬܟܰܚ ܠܘܳܬܶܗ: ܗܽܘ ܢܶܗܘܶܐ ܠܺܝ ܥܰܒܕܳܐ: ܘܰܐܢ̱ܬܽܘܢ ܬܶܗܘܢ ܙܰܟܳܝܺܝܢ.
Gen 44:11 ܘܶܐܣܬܰܪܗܰܒܘ: ܘܰܐܚܶܬ݂ܘ ܓܒܰܪ ܛܰܥܢܶܗ ܥܰܠ ܐܰܪܥܳܐ: ܘܰܦܬܰܚ ܓܒܰܪ ܛܰܥܢܶܗ.
Gen 44:12 ܘܰܒܨܰܘ: ܡܶܢ ܪܰܒܳܐ ܫܰܪܺܝ: ܘܒܰܙܥܽܘܪܳܐ ܫܰܠܶܡ: ܘܶܐܫܬܟܰܚ ܐܶܣܩܦܳܐ ܒܛܰܥܢܶܗ ܕܒܶܢܝܳܡܶܝܢ.
Gen 44:13 ܘܨܰܪܺܝܘ ܠܒܽܘܫܰܝ̈ܗܽܘܢ: ܘܰܫܩܰܠܘ ܓܒܰܪ ܥܰܠ ܚܡܳܪܶܗ: ܘܰܗܦܰܟ݂ܘ ܠܰܩܪܺܝܬ݂ܳܐ.
Gen 44:14 ܘܥܰܠ ܝܺܗܽܘܕ݂ܳܐ ܘܰܐܚܰܘ̈ܗܝ ܠܘܳܬ݂ ܝܰܘܣܶܦ: ܘܗܽܘ ܥܕ݂ܰܟܺܝܠ ܬܰܡܳܢ: ܘܰܢܦܰܠܘ ܩܕܳܡܰܘܗܝ ܥܰܠ ܐܰܪܥܳܐ.
Gen 44:15 ܐܶܡܰܪ ܠܗܽܘܢ ܝܰܘܣܶܦ: ܡܳܢܰܘ ܥܒܳܕ݂ܳܐ ܗܳܢܳܐ ܕܰܥܒܰܕ݂ܬܽܘܢ: ܠܳܐ ܝܳܕ݂ܥܺܝܬܽܘܢ: ܕܰܡܢܰܚܳܫܽܘ ܡܢܰܚܶܫ ܓܰܒܪܳܐ ܕܰܐܟ݂ܘܳܬ݂ܝ.
Gen 44:16 ܘܶܐܡܰܪ ܝܺܗܽܘܕ݂ܳܐ: ܡܳܢܳܐ ܢܺܐܡܰܪ ܠܡܳܪܝ: ܘܡܳܢܳܐ ܢܡܰܠܶܠ: ܘܰܒܡܳܢܳܐ ܢܶܙܟܶܐ: ܡܶܢ ܩܕܳܡ ܐܰ‌ܠܳܗܳܐ ܐܶܫܬܟܰܚ ܚܛܳܗܳܐ ܠܥܰܒܕܰܝ̈ܟ: ܗܳܐ ܚܢܰܢ ܥܰܒ̈ܕܶܐ ܠܡܳܪܝ: ܐܳܦ ܚܢܰܢ: ܐܳܦ ܡܰܢ ܕܶܐܫܬܟܰܚ ܐܶܣܩܦܳܐ ܒܺܐܝܕ݂ܶܗ.
Gen 44:17 ܐܶܡܰܪ ܠܗܽܘܢ: ܚܳܣ ܠܺܝ ܕܶܐܥܒܶܕ ܗܳܕ݂ܶܐ: ܓܰܒܪܳܐ ܕܶܐܫܬܟܰܚ ܐܶܣܩܦܳܐ ܠܘܳܬܶܗ: ܗܽܘ ܢܶܗܘܶܐ ܠܺܝ ܥܰܒܕܳܐ: ܘܰܐܢ̱ܬܽܘܢ ܣܰܩܘ ܒܰܫܠܳܡܳܐ ܠܘܳܬ݂ ܐܰܒܽܘܟܽܘܢ.
Gen 44:18 ܘܰܩܪܶܒ ܠܘܳܬܶܗ ܝܺܗܽܘܕ݂ܳܐ ܘܶܐܡܰܪ: ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ: ܢܡܰܠܶܠ ܥܰܒܕܳܟ݂ ܡܶܠܬܳܐ ܩܕܳܡܰܝܟ ܡܳܪܝ: ܘܠܳܐ ܢܶܬ݂ܚܰܡܰܬ݂ ܪܽܘܓܙܳܟ݂ ܥܰܠ ܥܰܒܕܳܟ݂: ܡܶܛܽܠ ܕܰܐܢ̱ܬ ܐܰܝܟ ܦܶܪܥܽܘܢ.
Gen 44:19 ܡܳܪܝ ܫܰܐܶܠ ܠܥܰܒܕܰܘ̈ܗܝ ܘܶܐܡܰܪ: ܐܺܝܬ݂ ܠܟܽܘܢ ܐܰܒܳܐ ܐܰܘ ܐܰܚܳܐ.
Gen 44:20 ܘܶܐܡܰܪܢ ܠܡܳܪܝ: ܐܺܝܬ݂ ܠܰܢ ܐܰܒܳܐ ܣܳܒܳܐ: ܘܰܒܪܳܐ ܒܰܪ ܣܰܝܒܽܘܬܳܐ ܙܥܽܘܪܳܐ: ܘܰܐܚܽܘܗܝ ܡܺܝܬ݂: ܘܗܽܘ ܒܰܠܚܽܘܕ݂ܰܘܗܝ ܐܶܫܬܚܰܪ ܠܶܐܡܶܗ: ܘܰܐܒܽܘܗܝ ܪܳܚܶܡ ܠܶܗ.
Gen 44:21 ܘܶܐܡܰܪܬ ܠܥܰܒܕܰܝ̈ܟ: ܐܰܚܬ݂ܽܘܗܝ ܠܘܳܬ݂ܝ ܘܶܐܣܺܝܡ ܥܰܝ̈ܢܰܝ ܥܠܰܘܗ̱ܝ.
Gen 44:22 ܘܶܐܡܰܪܢ ܠܡܳܪܝ: ܠܳܐ ܡܶܫܟܰܚ ܛܰܠܝܳܐ ܠܡܶܫܒܰܩ ܠܰܐܒܽܘܗܝ: ܘܶܐܢ ܫܳܒܶܩ ܠܰܐܒܽܘܗܝ ܡܳܐܶܬ݂.
Gen 44:23 ܘܶܐܡܰܪܬ ܠܥܰܒܕܰܝ̈ܟ: ܕܶܐܢ ܠܳܐ ܢܳܚܶܬ݂ ܐܰܚܽܘܟ݂ܽܘܢ ܙܥܽܘܪܳܐ ܥܰܡܟܽܘܢ: ܠܳܐ ܬܰܘܣܦܽܘܢ ܠܡܶܚܙܳܐ ܐܰܦܰܝ̈.
Gen 44:24 ܘܟܰܕ݂ ܣܠܶܩܢ ܠܘܳܬ݂ ܥܰܒܕܳܟ݂ ܐܰܒܽܘܢ: ܘܚܰܘܺܝܢܳܝܗܝ ܦܶܬܓܳܡܰܘ̈ܗܝ ܕܡܳܪܝ.
Gen 44:25 ܐܶܡܰܪ ܠܰܢ ܥܰܒܕܳܟ݂ ܐܰܒܽܘܢ: ܗܦܽܘܟ݂ܘ ܡܽܘܪܘ ܠܰܢ ܩܰܠܺܝܠ ܥܒܽܘܪܳܐ.
Gen 44:26 ܘܶܐܡܰܪܢ ܠܰܐܒܽܘܢ: ܠܳܐ ܡܶܫܟܚܺܝܢܰܢ ܠܡܶܚܰܬ݂: ܐܶܢ ܢܳܚܶܬ݂ ܐܰܚܽܘܢ ܙܥܽܘܪܳܐ ܥܰܡܰܢ: ܢܳܚܬܺܝܢܰܢ: ܡܶܛܽܠ ܕܠܳܐ ܡܶܫܟܚܺܝܢܰܢ ܠܡܶܚܙܳܐ ܐܰܦܰܘ̈ܗܝ ܕܓܰܒܪܳܐ: ܟܰܕ݂ ܐܰܚܽܘܢ ܙܥܽܘܪܳܐ ܠܳܐ ܗܘܳܐ ܥܰܡܰܢ.
Gen 44:27 ܘܶܐܡܰܪ ܠܰܢ ܥܰܒܕܳܟ݂ ܐܰܒܽܘܢ: ܐܰܢ̱ܬܽܘܢ ܝܳܕ݂ܥܺܝܢ ܐܢ̱ܬܽܘܢ ܕܰܬܪܶܝܢ ܝܶܠܕܰܬ݂ ܠܺܝ ܐܰܢ̱ܬܰܬ݂ܝ.
Gen 44:28 ܘܰܢܦܰܩ ܚܰܕ݂ ܡܶܢ ܠܘܳܬ݂ܝ: ܘܶܐܡܪܶܬ݂ ܕܡܶܩܛܰܠ ܩܛܺܝܠ: ܘܠܳܐ ܚܙܺܝܬ݂ܶܗ ܥܕܰܡܳܐ ܠܗܳܫܳܐ.
Gen 44:29 ܘܕܳܒܪܺܝܢ ܐܢ̱ܬܽܘܢ ܐܳܦ ܠܗܳܢܳܐ ܡܶܢ ܠܘܳܬ݂ܝ: ܘܳܐܪܰܥ ܠܶܗ ܣܰܩܽܘܒܠܳܐ: ܘܡܰܚܬ݂ܺܝܢ ܐܢ̱ܬܽܘܢ ܣܰܝܒܽܘܬ݂ܝ ܒܒܺܝܫܬܳܐ ܠܰܫܝܽܘܠ.
Gen 44:30 ܘܗܳܫܳܐ ܡܳܐ ܕܶܐܙܰܠܢ ܠܘܳܬ݂ ܥܰܒܕܳܟ݂ ܐܰܒܽܘܢ ܘܛܰܠܝܳܐ ܠܳܐ ܗܘܳܐ ܥܰܡܰܢ: ܘܢܰܦܫܶܗ ܚܰܒܺܝܒܐ ܠܶܗ ܐܰܝܟ ܢܰܦܫܶܗ.
Gen 44:31 ܘܡܳܐ ܕܚܳܙܶܐ ܕܠܰܝܬ ܛܰܠܝܳܐ ܥܰܡܰܢ: ܡܳܐܶܬ݂: ܘܡܰܚܬ݂ܺܝܢ ܥܰܒܕܰܝ̈ܟ ܣܰܝܒܽܘܬܶܗ ܕܥܰܒܕܳܟ݂ ܐܰܒܽܘܢ ܒܕ݂ܽܘܘܳܢܳܐ ܠܰܫܝܽܘܠ.
Gen 44:32 ܡܶܛܽܠ ܕܥܰܒܕܳܟ݂ ܥܪܰܒ ܒܛܰܠܝܳܐ ܡܶܢ ܠܘܳܬ݂ ܐܰܒܽܘܢ: ܘܶܐܡܪܶܬ݂ ܕܶܐܢ ܠܳܐ ܐܰܝܬܶܝܘܗܝ ܠܳܟ: ܐܶܚܛܶܐ ܠܳܐܒܝ ܟܽܠܗܽܘܢ ܝܰܘ̈ܡܳܬ݂ܳܐ.
Gen 44:33 ܘܗܳܫܳܐ ܢܦܽܘܫ ܥܰܒܕܳܟ݂ ܚܠܳܦ ܛܰܠܝܳܐ: ܥܰܒܕܳܐ ܠܡܳܪܝ: ܘܛܰܠܝܳܐ ܢܶܣܰܩ ܥܰܡ ܐܰܚܰܘ̈ܗܝ.
Gen 44:34 ܡܶܛܽܠ ܕܰܐܝܟܰܢܳܐ ܐܶܣܰܩ ܠܘܳܬ݂ ܐܳܒܝ: ܘܛܰܠܝܳܐ ܠܳܐ ܗܘܳܐ ܥܰܡܝ: ܕܰܠܡܳܐ ܐܶܚܙܶܐ ܒܒܺܝܫܬܳܐ ܕܬܶܓܕܰܫ ܠܳܐܒܝ.
Gen 45:1 ܘܠܳܐ ܐܶܫܟܰܚ ܝܰܘܣܶܦ ܠܰܡܚܰܡܣܳܢܽܘ ܡܶܢ ܟܽܠ ܕܩܳܝܡܺܝܢ ܗܘܰܘ ܩܕܳܡܰܘܗܝ: ܘܶܐܡܰܪ ܐܰܦܶܩܘ ܠܟܽܠܢܳܫ ܡܶܢ ܠܘܳܬ݂ܝ: ܘܠܳܐ ܩܰܘܺܝ ܐ̱ܢܳܫ ܠܘܳܬܶܗ ܟܰܕ݂ ܐܶܬ݂ܓܠܺܝ ܝܰܘܣܶܦ ܠܰܐܚܰܘ̈ܗܝ.
Gen 45:2 ܘܰܐܪܺܝܡ ܩܳܠܶܗ ܒܰܒܟ݂ܳܬܳܐ: ܘܰܫܡܰܥܘ ܡܶܨܖ̈ܳܝܶܐ: ܘܶܐܫܬܡܰܥ ܒܶܝܬ݂ ܦܶܪܥܽܘܢ.
Gen 45:3 ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܐܶܢܳܐ ܐ̱ܢܳܐ ܝܰܘܣܶܦ ܐܰܚܽܘܟ݂ܽܘܢ: ܥܕ݂ܰܟܺܝܠ ܐܳܒܝ ܚܰܝ ܗܽܘ: ܘܠܳܐ ܐܶܫܟܰܚܘ ܐܰܚܰܘ̈ܗܝ ܠܡܶܬܰܠ ܠܶܗ ܦܶܬ݂ܓ݂ܳܡܳܐ: ܡܶܛܽܠ ܕܰܕ݂ܚܶܠܘ ܡܶܢ ܩܕܳܡܰܘܗܝ.
Gen 45:4 ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܩܪܽܘܒܘ ܠܘܳܬ݂ܝ: ܘܰܩܪܶܒܘ ܠܘܳܬܶܗ: ܘܶܐܡܰܪ ܠܗܽܘܢ: ܐܶܢܳܐ ܐ̱ܢܳܐ ܝܰܘܣܶܦ ܐܰܚܽܘܟ݂ܽܘܢ: ܕܙܰܒܶܢܬܽܘܢܳܢܝ ܠܡܶܨܖ̈ܳܝܶܐ.
Gen 45:5 ܘܗܳܫܳܐ ܠܳܐ ܬܶܟ݂ܪܶܐ ܠܟܽܘܢ: ܘܠܳܐ ܢܶܬ݂ܒܐܶܫ ܒܥܰܝܢܰܝ̈ܟܽܘܢ ܕܙܰܒܶܢܬܽܘܢܳܢܝ ܠܗܳܪܟܳܐ: ܡܶܛܽܠ ܕܰܠܬ݂ܽܘܪܣܳܝܳܐ ܗܽܘ ܫܰܕܪܰܢܝ ܐܰ‌ܠܳܗܳܐ ܩܕܳܡܰܝܟܽܘܢ.
Gen 45:6 ܡܶܛܽܠ ܕܗܳܐ ܬܰܪܬܶܝܢ ܫܢܺܝ̈ܢ ܟܰܦܢܳܐ ܒܓܰܘܳܗ̇ ܕܰܐܪܥܳܐ: ܘܬܽܘܒ ܚܰܡܶܫ ܫܢܺܝ̈ܢ ܕܠܰܝܬ ܕܙܳܪܰܥ ܘܰܕ݂ܚܳܨܶܕ݂.
Gen 45:7 ܘܫܰܕܪܰܢܝ ܐܰ‌ܠܳܗܳܐ ܩܕܳܡܰܝܟܽܘܢ: ܠܰܡܣܳܡ ܠܟܽܘܢ ܫܰܪܟܳܢܳܐ: ܘܰܠܡܰܚܳܝܽܘ ܠܟܽܘܢ ܡܫܰܘܙܒܽܘܬܳܐ ܪܰܒܬܳܐ ܒܰܐܪܥܳܐ.
Gen 45:8 ܘܗܳܫܳܐ ܠܳܐ ܗܘܳܐ ܐܰܢ̱ܬܽܘܢ ܫܰܕܰܪܬܽܘܢܳܢܝ ܠܗܳܪܟܳܐ: ܐܶܠܳܐ ܐܰ‌ܠܳܗܳܐ: ܘܥܰܒܕܰܢܝ ܐܰܒܳܐ ܠܦܶܪܥܽܘܢ: ܘܡܳܪܳܐ ܥܰܠ ܟܽܠܶܗ ܒܰܝܬܶܗ: ܘܫܰܠܺܝܛܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Gen 45:9 ܒܰܥܓܰܠ ܣܰܩܘ ܠܘܳܬ݂ܝ ܐܳܒܝ: ܘܶܐܡܰܪܘ ܠܶܗ: ܗܳܟܰܢܳܐ ܐܳܡܰܪ ܒܪܳܟ݂ ܝܰܘܣܶܦ: ܥܰܒܕܰܢܝ ܐܰ‌ܠܳܗܳܐ ܡܳܪܳܐ ܥܰܠ ܟܽܠܳܗ̇ ܡܶܨܪܶܝܢ: ܚܽܘܬ݂ ܠܘܳܬ݂ܝ ܘܠܳܐ ܬܶܫܬܰܘܚܰܪ.
Gen 45:10 ܘܬܶܒ ܒܰܐܪܥܳܐ ܕܓܶܫܳܢ: ܘܰܗܘܰܝܬ ܩܰܪܺܝܒ ܠܺܝ: ܐܰܢ̱ܬ ܘܰܒܢܰܝ̈ܟ ܘܰܒܢܰܝ̈ ܒܰܝܬܳܟ݂: ܘܥܳܢ̈ܳܟ݂ ܘܬܰܘܖ̈ܰܝܟ ܘܟܽܠ ܕܺܐܝܬ݂ ܠܳܟ.
Gen 45:11 ܘܶܐܬܰܪܣܶܝܟܽܘܢ ܬܰܡܳܢ: ܡܶܛܽܠ ܕܬܽܘܒ ܚܰܡܶܫ ܫܢܺܝ̈ܢ ܩܰܝܳܡ ܟܰܦܢܳܐ: ܕܰܠܡܳܐ ܬܺܐܒܰܕ݂ ܐܰܢ̱ܬ ܘܒܰܝܬܳܟ݂ ܘܟܽܠ ܕܺܐܝܬ݂ ܠܳܟ.
Gen 45:12 ܘܗܳܐ ܥܰܝ̈ܢܰܝܟܽܘܢ ܚܳܙ̈ܝܳܢ: ܘܥܰܝ̈ܢܰܘܗܝ ܕܳܐܚܝ ܒܶܢܝܳܡܶܝܢ: ܕܦܽܘܡܝ ܡܰܡܠܶܠ ܥܰܡܟܽܘܢ.
Gen 45:13 ܘܚܰܘܰܘ ܠܳܐܒܝ ܟܽܠܶܗ ܐܺܝܩܳܪܝ ܕܰܒܡܶܨܪܶܝܢ: ܘܟܽܠ ܕܰܚܙܰܝܬܽܘܢ: ܘܣܰܪܗܶܒܘ ܐܰܚܶܬܘ ܠܳܐܒܝ ܠܗܳܪܟܳܐ:
Gen 45:14 ܘܰܢܦܰܠ ܥܰܠ ܨܰܘܪܶܗ ܕܒܶܢܝܳܡܶܝܢ ܐܰܚܽܘܗܝ: ܘܰܒܟ݂ܳܐ: ܘܒܶܢܝܳܡܶܝܢ ܒܟ݂ܳܐ ܥܰܠ ܨܰܘܪܶܗ.
Gen 45:15 ܘܢܰܫܶܩ ܠܟܽܠܗܽܘܢ ܐܰܚܰܘ̈ܗܝ: ܘܰܒܟ݂ܳܐ ܥܠܰܝܗܽܘܢ: ܘܒܳܬܰܪܟܶܢ ܡܰܠܶܠܘ ܐܰܚܰܘ̈ܗܝ ܥܰܡܶܗ.
Gen 45:16 ܘܩܳܠܳܐ ܐܶܫܬܡܰܥ ܒܶܝܬ ܦܶܪܥܽܘܢ ܕܳܐܡܪܺܝܢ: ܐܶܬ݂ܰܘ ܐܰܚܰܘ̈ܗܝ ܕܝܰܘܣܶܦ: ܘܰܫܦܰܪ ܦܶܬ݂ܓ݂ܳܡܳܐ ܒܥܰܝ̈ܢܰܝ ܦܶܪܥܽܘܢ ܘܰܒܥܰܝ̈ܢܰܝ ܥܰܒܕܰܘ̈ܗܝ.
Gen 45:17 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܶܡܰܪ ܠܰܐܚܰܝ̈ܟ: ܗܳܟܰܢܳܐ ܥܒܶܕ݂ܘ: ܐܰܛܥܶܢܘ ܒܥܺܝܪܟܽܘܢ ܥܒܽܘܪܳܐ: ܘܙܶܠܘ ܐܰܘܒܶܠܘ ܠܰܐܪܥܳܐ ܕܰܟ݂ܢܰܥܢ.
Gen 45:18 ܘܰܕ݂ܒܰܪܘ ܠܰܐܒܽܘܟܽܘܢ: ܘܰܠܐ̱ܢܳܫܝ̈ ܒܳܬܰܝ̈ܟܽܘܢ ܘܰܐܝܬܰܘ ܠܘܳܬ݂ܝ: ܘܶܐܬܶܠ ܠܟܽܘܢ ܛܽܘܒܳܐ ܕܰܐܪܥܳܐ ܕܡܶܨܪܶܝܢ: ܘܰܐܟ݂ܽܘܠܘ ܫܽܘܡܢܳܗ̇ ܕܰܐܪܥܳܐ.
Gen 45:19 ܘܰܐܢ̱ܬ ܗܳܐ ܡܫܰܠܰܛ ܐܰܢ̱ܬ: ܐܶܡܰܪ ܠܰܐܚܰܝ̈ܟ: ܗܳܟܰܢܳܐ ܥܒܶܕ݂ܘ: ܕܒܰܪܘ ܠܟܽܘܢ ܡܶܢ ܐܰܪܥܳܐ ܕܡܶܨܪܶܝܢ ܥܶܓ̈ܠܳܬܳܐ ܠܢܶܫܰܝ̈ܟܽܘܢ ܘܠܺܝܩܰܪܬܟܽܘܢ: ܘܰܫܩܽܘܠܘ ܠܰܐܒܽܘܟܽܘܢ ܘܬܰܘ.
Gen 45:20 ܘܥܰܝ̈ܢܰܝܟܽܘܢ ܠܳܐ ܢܚܽܘ̈ܣܳܢ ܥܰܠ ܡܳܐܢܰܝ̈ܟܽܘܢ: ܡܶܛܽܠ ܕܛܽܘܒܳܗ̇ ܕܟܽܠܳܗ̇ ܐܰܪܥܳܐ ܕܡܶܨܪܶܝܢ ܕܺܝܠܟܽܘܢ ܗܽܘ.
Gen 45:21 ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ: ܘܝܰܗܒ ܠܗܽܘܢ ܝܰܘܣܶܦ ܥܶܓ̈ܠܳܬܳܐ: ܥܰܠ ܡܶܠܰܬ ܦܽܘܡܶܗ ܕܦܶܪܥܽܘܢ: ܘܝܰܗܒ ܠܗܽܘܢ ܙܘܳܕ̈ܶܐ ܠܽܐܘܪܚܳܐ ܠܟܽܠܗܽܘܢ.
Gen 45:22 ܘܝܰܗܒ ܠܟܽܠ ܓܒܰܪ ܙܰܘܓܳܐ ܕܢܰܚ̈ܬܶܐ: ܘܰܠܒܶܢܝܳܡܶܝܢ ܝܰܗܒ ܬܠܳܬ݂ ܡܳܐܐ ܕܟܶܣܦܳܐ: ܘܚܰܡܫܳܐ ܙܰܘܓܺܝ̈ܢ ܕܢܰܚ̈ܬܶܐ.
Gen 45:23 ܘܠܰܐܒܽܘܗܝ ܫܰܕܰܪ ܗܳܟܰܢܳܐ: ܥܶܣܪܳܐ ܚܶܡܖ̈ܳܐ ܟܰܕ݂ ܛܥܺܝܢܺܝܢ ܡܶܢ ܛܽܘܒܳܗ̇ ܕܰܐܪܥܳܐ ܕܡܶܨܪܶܝܢ: ܘܰܥܣܰܪ ܐܰܬܳܢܺܝ̈ܢ ܟܰܕ݂ ܛܥܺܝ̈ܢܳܢ ܥܒܽܘܪܳܐ ܘܚܰܡܪܳܐ: ܘܰܙܘܳܕ̈ܶܐ ܠܰܐܒܽܘܗܝ ܠܽܐܘܪܚܳܐ.
Gen 45:24 ܘܫܰܕܰܪ ܐܶܢܽܘܢ ܘܶܐܙܰܠܘ: ܘܶܐܡܰܪ ܠܗܽܘܢ: ܠܳܐ ܬܶܐܨܽܘܢ ܒܽܐܘܪܚܳܐ: ܘܰܣܠܶܩܘ ܡܶܢ ܡܶܨܪܶܝܢ: ܘܶܐܬ݂ܰܘ ܠܰܐܪܥܳܐ ܕܰܟ݂ܢܰܥܢ: ܠܘܳܬ݂ ܝܰܥܩܽܘܒ ܐܰܒܽܘܗܽܘܢ.
Gen 45:25 ܘܚܰܘܝܽܘܗܝ ܘܶܐܡܰܪܘ ܠܶܗ: ܥܕ݂ܰܟܺܝܠ ܝܰܘܣܶܦ ܚܰܝ: ܘܗܽܘܝܽܘ ܫܰܠܺܝܛ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܐܗܡܺܝ ܒܠܶܒܶܗ ܡܶܛܽܠ ܕܠܳܐ ܗܰܝܡܶܢ ܐܶܢܽܘܢ.
Gen 45:26 ܘܚܰܘܝܽܘܗܝ ܟܽܠܗܶܝܢ ܡ̈ܶܠܶܐ ܕܶܐܡܰܪ ܠܗܽܘܢ ܝܰܘܣܶܦ: ܘܰܚܙܳܐ ܝܰܥܩܽܘܒ ܥܶܓ̈ܠܳܬܳܐ ܕܫܰܕܰܪ ܝܰܘܣܶܦ ܠܡܶܫܩܠܶܗ: ܘܶܐܬܬܢܺܝܚܰܬ݂ ܪܽܘܚܶܗ ܕܝܰܥܩܽܘܒ ܐܰܒܽܘܗܽܘܢ.
Gen 45:27 ܘܶܐܡܰܪ: ܪܰܒܳܐ ܗܺܝ ܠܺܝ ܗܳܕ݂ܶܐ ܕܰܥܕ݂ܰܟܺܝܠ ܝܰܘܣܶܦ ܒܶܪܝ ܚܰܝ: ܐܺܙܰܠ ܐܶܚܙܶܝܘܗܝ ܥܰܕ݂ܠܳܐ ܐܶܡܽܘܬ݂.
Gen 46:1 ܘܰܫܩܰܠ ܝܺܣܪܳܐܶܝܠ ܗܽܘ ܘܟܽܠ ܕܺܐܝܬ݂ ܠܶܗ: ܘܶܐܬ݂ܳܐ ܠܒܺܪ ܫܒܰܥ: ܘܕܰܒܰܚ ܕܶܒܚܬܳܐ ܠܰܐܠܳܗܳܐ ܕܰܐܒܽܘܗܝ ܐܺܝܣܚܳܩ.
Gen 46:2 ܘܶܐܡܰܪ ܐܰ‌ܠܳܗܳܐ ܠܺܝܣܪܳܐܶܝܠ ܒܚܶܙܘܳܐ ܕܠܺܠܝܳܐ: ܘܶܐܡܰܪ: ܝܰܥܩܽܘܒ: ܝܰܥܩܽܘܒ: ܘܶܐܡܰܪ ܗܳܐ ܐܶܢܳܐ.
Gen 46:3 ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܽܘܟ: ܠܳܐ ܬܶܕ݂ܚܰܠ ܠܡܶܚܰܬ݂ ܠܡܶܨܪܶܝܢ: ܡܶܛܽܠ ܕܰܠܥܰܡܳܐ ܪܰܒܳܐ ܐܶܥܒܕ݂ܳܟ݂ ܬܰܡܳܢ.
Gen 46:4 ܐܶܢܳܐ ܐܶܚܽܘܬ݂ ܥܰܡܳܟ݂: ܘܶܐܢܳܐ ܐܰܣܩܳܟ: ܘܝܰܘܣܶܦ ܢܣܺܝܡ ܐܺܝܕܰܘ̈ܗܝ ܥܰܠ ܥܰܝ̈ܢܰܟ.
Gen 46:5 ܘܩܳܡ ܝܰܥܩܽܘܒ ܡܶܢ ܒܺܪ ܫܒܰܥ: ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܠܝܰܥܩܽܘܒ ܐܰܒܽܘܗܽܘܢ: ܘܠܺܝܩܰܪܬܗܽܘܢ ܘܰܠܢܶܫܰܝ̈ܗܽܘܢ: ܒܥܶܓ̈ܠܳܬܳܐ ܕܫܰܕܰܪ ܦܶܪܥܽܘܢ ܠܡܶܫܩܠܶܗ.
Gen 46:6 ܘܰܕ݂ܒܰܪܘ ܒܥܺܝܪܗܽܘܢ ܘܩܶܢܝܳܢܗܽܘܢ: ܕܰܩܢܰܘ ܒܰܐܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܠܡܶܨܪܶܝܢ: ܝܰܥܩܽܘܒ ܘܟܽܠܶܗ ܙܰܪܥܶܗ ܥܰܡܶܗ.
Gen 46:7 ܒܢܰܘ̈ܗܝ: ܘܰܒܢܰܝ̈ ܒܢܰܘ̈ܗܝ ܥܰܡܶܗ: ܒܢ̈ܳܬܶܗ ܘܰܒܢ̈ܳܬ݂ ܒܢ̈ܳܬܶܗ: ܘܟܽܠܶܗ ܙܰܪܥܶܗ ܐܰܥܶܠ ܥܰܡܶܗ ܠܡܶܨܪܶܝܢ.
Gen 46:8 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܥܰܠܘ ܠܡܶܨܪܶܝܢ: ܝܰܥܩܽܘܒ ܘܰܒܢܰܘ̈ܗܝ: ܒܽܘܟ݂ܪܶܗ ܕܝܰܥܩܽܘܒ ܪܽܘܒܺܝܠ.
Gen 46:9 ܒܢܰܝ̈ ܪܽܘܒܺܝܠ: ܚܢܽܘܟ ܘܦܰܠܽܘ: ܘܚܶܨܪܽܘܢ ܘܟܰܪܡܺܝ.
Gen 46:10 ܘܰܒܢܰܝ̈ ܫܡܶܥܽܘܢ: ܝܰܡܽܘܐܶܝܠ ܘܝܳܡܶܝܢ: ܘܳܐܗܳܪ ܘܝܳܟ݂ܺܝܢ ܘܨܳܚܳܪ: ܘܫܳܐܘܳܠ ܒܰܪ ܟܢܰܥܝܳܢܬܳܐ.
Gen 46:11 ܘܰܒܢܰܝ̈ ܠܶܘܺܝ: ܓܶܪܫܽܘܢ: ܘܩܳܗܰܬ݂: ܘܰܡܪܳܪܺܝ.
Gen 46:12 ܘܰܒܢܰܝ̈ ܝܺܗܽܘܕ݂ܳܐ: ܥܺܝܪ ܐܘܢܳܢ ܘܫܶܠܳܐ: ܘܦܰܪܨ ܘܙܰܪܰܚ: ܘܡܺܝܬ݂ܘ ܥܺܝܪ ܐܘܢܳܢ ܒܰܐܪܥܳܐ ܕܰܟ݂ܢܰܥܢ: ܘܰܗܘܰܘ ܒܢܰܝ̈ ܦܰܪܨ: ܚܶܨܪܽܘܢ ܘܚܳܡܽܘܠ.
Gen 46:13 ܘܰܒܢܰܝ̈ ܐܺܝܣܳܟܳܪ: ܬܽܘܠܳܥ: ܘܦܽܘܐܳܐ: ܐܘܝܳܒ: ܘܫܶܡܪܽܘܢ.
Gen 46:14 ܘܰܒܢܰܝ̈ ܙܒܽܘܠܽܘܢ: ܣܳܕ݂ܳܪ: ܘܰܐܠܽܘܢ: ܘܢܰܚܠܳܐܶܝܠ.
Gen 46:15 ܗܳܠܶܝܢ ܒܢܶܝ̈ܗ̇ ܕܠܶܝܰܐ: ܕܝܶܠܕܰܬ݂ ܠܝܰܥܩܽܘܒ ܒܦܳܕܳܢ ܕܳܐܪܳܡ: ܘܰܠܕ݂ܺܝܢܰܐ ܒܰܪܬ݂ܶܗ: ܟܽܠ ܢܰܦܫ̈ܳܬܳܐ ܕܰܒܢܰܘ̈ܗܝ ܘܕܰܒܢ̈ܳܬܶܗ: ܬܠܳܬܺܝܢ ܘܰܬܠܳܬ݂.
Gen 46:16 ܘܰܒܢܰܝ̈ ܓܳܕ݂: ܨܶܦܝܽܘܢ: ܘܚܰܓܺܝ: ܘܫܽܘܢܺܝ: ܘܰܐܨܒܥܽܘܢ: ܘܥܰܕܰܝ: ܘܳܐܪܽܘܕ݂: ܘܰܐܕ݂ܪܺܝ.
Gen 46:17 ܘܰܒܢܰܝ̈ ܐܳܫܺܝܪ: ܝܰܡܢܳܐ: ܘܝܰܫܒܳܐ: ܘܝܰܫܘܺܝ: ܘܰܒܪܺܝܥܳܐ: ܘܣܰܪܰܚ ܚܳܬ݂ܗܽܘܢ: ܘܰܒܢܰܝ̈ ܒܪܺܝܥܳܐ: ܚܳܒܰܪ ܘܡܰܠܟܺܝܠ.
Gen 46:18 ܗܳܠܶܝܢ ܒܢܶܝ̈ܗ̇ ܕܙܰܠܦܳܐ ܕܝܰܗܒ ܠܳܒܳܢ ܠܠܶܝܰܐ ܒܰܪܬܶܗ: ܘܝܶܠܕܰܬ݂ ܗܳܠܶܝܢ ܠܝܰܥܩܽܘܒ ܢܰܦܫ̈ܳܬܳܐ ܫܬܳܬܰܥܶܣܖ̈ܶܐ.
Gen 46:19 ܘܰܒܢܶܝ̈ܗ̇ ܕܪܳܚܶܝܠ ܐܰܢ̱ܬܬܶܗ ܕܝܰܥܩܽܘܒ: ܝܰܘܣܶܦ ܘܒܶܢܝܳܡܶܝܢ.
Gen 46:20 ܘܶܐܬܺܝܠܶܕ݂ܘ ܠܝܰܘܣܶܦ ܒܰܐܪܥܳܐ ܕܡܶܨܪܶܝܢ ܕܝܶܠܕܰܬ݂ ܠܶܗ ܐܰܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ: ܠܰܡܢܰܫܶܐ ܘܠܰܐܦܪܶܝܡ.
Gen 46:21 ܘܰܒܢܰܝ̈ ܒܶܢܝܳܡܶܝܢ: ܒܳܠܰܥ ܘܰܐܟ݂ܒܰܪ: ܘܰܐܫܒܶܠ: ܘܓ݂ܳܪܳܐ: ܘܢܰܥܡܳܢ: ܘܰܐܚܺܝ: ܘܳܐܪܽܘܫ: ܘܡܰܦܺܝܡ: ܘܚܰܦܺܝܡ: ܘܳܐܕܳܪ.
Gen 46:22 ܗܳܠܶܝܢ ܒܢܶܝ̈ܗ̇ ܕܪܳܚܶܝܠ ܕܝܶܠܕܰܬ݂ ܠܝܰܥܩܽܘܒ: ܟܽܠ ܢܰܦܫ̈ܳܬܳܐ ܐܰܪܒܰܥܶܣܖ̈ܶܐ.
Gen 46:23 ܘܰܒܢܰܝ̈ ܕܳܢ: ܚܽܘܫܺܝܡ.
Gen 46:24 ܘܰܒܢܝ ܢܰܦܬܳܠܺܝ: ܢܰܚܨܳܐܶܝܠ: ܘܓܽܘܢܺܝ: ܘܝܳܨܳܪ: ܘܫܳܠܺܝܡ.
Gen 46:25 ܗܳܠܶܝܢ ܒܢܶܝ̈ܗ̇ ܕܒܰܠܗܳܐ: ܕܝܰܗܒ ܠܳܒܳܢ ܠܪܳܚܶܝܠ ܒܰܪܬܶܗ: ܘܝܶܠܕܰܬ݂ ܠܝܰܥܩܽܘܒ: ܟܽܠ ܢܰܦܫ̈ܳܬܳܐ ܫܒܰܥ.
Gen 46:26 ܟܽܠܗܶܝܢ ܢܰܦܫ̈ܳܬܳܐ ܕܥܰܠܝ̈ ܥܰܡ ܝܰܥܩܽܘܒ ܠܡܶܨܪܶܝܢ: ܕܰܢܦܰܩ̈ܝ ܡܶܢ ܚܰܨܶܗ: ܣܛܰܪ ܡܶܢ ܢܶܫ̈ܶܐ ܕܰܒܢܰܘ̈ܗܝ ܕܝܰܥܩܽܘܒ: ܟܽܠ ܢܰܦܫ̈ܳܬܳܐ ܫܬܺܝܢ ܘܫܶܬ.
Gen 46:27 ܘܰܒܢܰܝ̈ ܝܰܘܣܶܦ ܕܶܐܬܺܝܠܶܕ݂ܘ ܠܶܗ ܒܡܶܨܪܶܝܢ: ܢܰܦܫ̈ܳܬܳܐ ܬܰܪܬܶܝܢ: ܟܽܠܗܶܝܢ ܢܰܦܫ̈ܳܬܳܐ ܕܒܶܝܬ݂ ܝܰܥܩܽܘܒ ܕܥܰܠܝ̈ ܠܡܶܨܪܶܝܢ ܫܰܒܥܺܝܢ.
Gen 46:28 ܘܠܺܝܗܽܘܕ݂ܳܐ ܫܰܕܰܪ ܩܕܳܡܰܘܗܝ ܠܘܳܬ݂ ܝܰܘܣܶܦ: ܠܡܶܬ݂ܚܙܳܝܽܘ ܩܕܳܡܰܘܗܝ ܠܓܶܫܳܢ: ܘܶܐܬ݂ܰܘ ܠܰܐܪܥܳܐ ܕܓܶܫܳܢ.
Gen 46:29 ܘܦܰܓܶܕ݂ ܝܰܘܣܶܦ ܡܰܪܟܰܒܬܶܗ: ܘܰܣܠܶܩ ܠܽܐܘܪܥܳܐ ܕܺܝܣܪܳܐܶܝܠ ܐܰܒܽܘܗܝ ܠܓܶܫܳܢ: ܘܶܐܬ݂ܚܙܺܝ ܠܶܗ ܘܰܢܦܰܠ ܥܰܠ ܨܰܘܪܶܗ: ܘܰܒܟ݂ܳܐ ܥܰܠ ܨܰܘܪܶܗ ܬܽܘܒ.
Gen 46:30 ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܐܶܡܽܘܬ݂ ܡܶܟܺܝܠ ܡܶܢ ܒܳܬܰܪ ܕܰܚܙܺܝ݀ܬ݂ ܐܰܦܰܝ̈ܟ ܒܶܪܝ: ܕܰܥܕ݂ܰܟܺܝܠ ܚܰܝ ܐܰܢ̱ܬ.
Gen 46:31 ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ ܘܰܠܒܶܝܬ݂ ܐܰܒܽܘܗܝ: ܐܶܣܰܩ ܐܶܚܰܘܶܐ ܠܦܶܪܥܽܘܢ ܘܺܐܡܰܪ ܠܶܗ: ܐܰܚܰܝ̈ ܘܒܶܝܬ݂ ܐܳܒܝ ܕܒܰܐܪܥܳܐ ܕܰܟ݂ܢܰܥܢ: ܐܶܬ݂ܰܘ ܠܘܳܬ݂ܝ.
Gen 46:32 ܘܓܰܒܖ̈ܶܐ ܖ̈ܳܥܝ݂ܰܝ݂ ܥܳܢ̈ܳܐ ܐܶܢܽܘܢ: ܡܶܛܽܠ ܕܓܰܒܖ̈ܶܐ ܩܳܢ̈ܝܰܝ ܩܶܢܝܳܢܳܐ ܐܶܢܽܘܢ: ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ ܘܟܽܠ ܕܺܐܝܬ݂ ܠܗܽܘܢ ܐܰܝܬܺܝܘ.
Gen 46:33 ܘܟܰܕ݂ ܢܶܩܪܶܝܟܽܘܢ ܦܶܪܥܽܘܢ: ܘܢܺܐܡܰܪ ܠܟܽܘܢ ܡܳܢܰܘ ܥܒܳܕ݂ܟܽܘܢ.
Gen 46:34 ܐܶܡܰܪܘ ܠܶܗ: ܡܳܖ̈ܰܝ ܩܶܢܝܳܢܳܐ ܗܘܰܘ ܥܰܒܕܰܝ̈ܟ: ܡܶܢ ܛܰܠܝܽܘܬ݂ܗܽܘܢ ܘܰܥܕܰܡܳܐ ܠܗܳܫܳܐ: ܘܳܐܦ ܚܢܰܢ ܘܳܐܦ ܐܰܒܳܗܰܝ̈ܢ: ܡܶܛܽܠ ܕܬܶܬܒܽܘܢ ܒܰܐܪܥܳܐ ܕܓܶܫܳܢ: ܡܶܛܽܠ ܕܡܰܣܠܶܝܢ ܐܶܢܽܘܢ ܠܡܶܨܖ̈ܳܝܶܐ ܟܽܠ ܖ̈ܳܥܝܰܝ ܥܳܢ̈ܳܐ.
Gen 47:1 ܘܶܐܬ݂ܳܐ ܝܰܘܣܶܦ ܘܚܰܘܺܝ ܠܦܶܪܥܽܘܢ: ܘܶܐܡܰܪ ܠܶܗ: ܐܳܒܝ ܘܰܐܚܰܝ̈: ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ: ܘܟܽܠ ܕܺܐܝܬ݂ ܠܗܽܘܢ: ܐܶܬ݂ܰܘ ܡܶܢ ܐܰܪܥܳܐ ܕܰܟ݂ܢܰܥܢ: ܘܗܳܐ ܫܪܶܝܢ ܒܰܐܪܥܳܐ ܕܓܶܫܳܢ.
Gen 47:2 ܘܡܶܢ ܐܰܚܰܘ̈ܗܝ ܕܒܰܪ ܚܰܡܫܳܐ ܓܰܒܖ̈ܺܝܢ: ܘܰܐܩܺܝܡ ܐܶܢܽܘܢ ܩܕܳܡ ܦܶܪܥܽܘܢ.
Gen 47:3 ܘܶܐܡܰܪ ܦܶܪܥܽܘܢ ܠܰܐܚܰܘ̈ܗܝ ܕܝܰܘܣܶܦ: ܡܳܢܰܘ ܥܒܳܕ݂ܟܽܘܢ: ܘܶܐܡܰܪܘ ܠܦܶܪܥܽܘܢ: ܖ̈ܳܥܝܰܝ ܥܳܢ̈ܳܐ ܐܶܢܽܘܢ ܥܰܒܕܰܝ̈ܟ: ܐܳܦ ܚܢܰܢ: ܐܳܦ ܐܰܒܳܗܰܝ̈ܢ: ܡܶܢ ܛܰܠܝܽܘܬܰܢ.
Gen 47:4 ܘܶܐܡܰܪܘ ܠܦܶܪܥܽܘܢ: ܠܡܶܥܡܰܪ ܒܰܐܪܥܳܐ ܐܶܬܰܝܢ: ܡܶܛܽܠ ܕܠܰܝܬ ܪܶܥܝܳܐ ܠܥܳܢ̈ܳܐ ܕܥܰܒܕܰܝ̈ܟ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ ܕܰܟ݂ܢܰܥܢ: ܘܗܳܫܳܐ ܢܶܬܒܽܘܢ ܥܰܒܕܰܝ̈ܟ ܒܰܐܪܥܳܐ ܕܓܶܫܳܢ.
Gen 47:5 ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܰܒܽܘܟ ܘܰܐܚܰܝ̈ܟ ܐܶܬ݂ܰܘ ܠܘܳܬ݂ܳܟ݂.
Gen 47:6 ܘܰܐܪܥܳܐ ܕܡܶܨܪܶܝܢ ܩܕܳܡܰܝܟ ܗܺܝ: ܒܫܽܘܦܪܳܗ̇ ܕܰܐܪܥܳܐ ܐܰܘܬܶܒ ܠܰܐܒܽܘܟ ܘܠܰܐܚܰܝ̈ܟ: ܢܶܬܒܽܘܢ ܒܰܐܪܥܳܐ ܕܓܶܫܳܢ. ܘܶܐܢ ܝܳܕܰܥ ܐܰܢ̱ܬ ܕܺܐܝܬ݂ ܒܗܽܘܢ ܓܰܒܖ̈ܶܐ ܡܳܖ̈ܰܝ ܚܰܝܠܳܐ: ܥܒܶܕ݂ ܐܶܢܽܘܢ ܡܳܖ̈ܰܝ ܩܶܢܝܳܢܳܐ ܥܰܠ ܟܽܠ ܕܺܐܝܬ݂ ܠܺܝ.
Gen 47:7 ܘܰܐܥܶܠ ܝܰܘܣܶܦ ܠܝܰܥܩܽܘܒ ܐܰܒܽܘܗܝ: ܘܰܐܩܺܝܡܶܗ ܩܕܳܡ ܦܶܪܥܽܘܢ: ܘܒܰܪܶܟ ܝܰܥܩܽܘܒ ܠܦܶܪܥܽܘܢ.
Gen 47:8 ܘܶܐܡܰܪ ܦܶܪܥܽܘܢ ܠܝܰܥܩܽܘܒ: ܟܡܳܐ ܐܶܢܽܘܢ ܝܰܘ̈ܡܰܝ ܫ̈ܢܰܝ ܚܰܝܰܝ̈ܟ.
Gen 47:9 ܘܶܐܡܰܪ ܝܰܥܩܽܘܒ ܠܦܶܪܥܽܘܢ: ܝܰܘ̈ܡܰܝ ܫ̈ܢܰܝ ܬܰܘܬܳܒܽܘܬ݂ܝ: ܡܳܐܐ ܘܰܬܠܳܬܺܝܢ ܫܢܺܝ̈ܢ: ܙܥܽܘܪܺܝܢ ܗܘܰܘ ܘܒܺܝ̈ܫܺܝܢ ܫ̈ܢܰܝ ܚܰܝܰܝ̈: ܘܠܳܐ ܡܰܛܺܝܘ ܠܰܫܢܰܝ̈ ܚܰܝܰܝ̈ ܐܰܒܗܰܝ̈ ܒܝܰܘ̈ܡܰܝ ܒܶܝܬ݂ ܡܰܥܡܰܪܗܽܘܢ.
Gen 47:10 ܘܒܰܪܶܟ ܝܰܥܩܽܘܒ ܠܦܶܪܥܽܘܢ: ܘܰܢܦܰܩ ܝܰܥܩܽܘܒ ܡܶܢ ܩܕܳܡ ܦܶܪܥܽܘܢ.
Gen 47:11 ܘܰܐܘܬܶܒ ܝܰܘܣܶܦ ܠܰܐܒܽܘܗܝ ܘܠܰܐܚܰܘ̈ܗܝ: ܘܝܰܗܒ ܠܗܽܘܢ ܝܳܪܬܽܘܬܳܐ ܒܰܐܪܥܳܐ ܕܡܶܨܪܶܝܢ: ܒܫܽܘܦܪܳܗ̇ ܕܰܐܪܥܳܐ ܕܪܰܥܡܣܺܝܣ: ܐܰܝܟ ܕܦܰܩܶܕ݂ ܦܶܪܥܽܘܢ.
Gen 47:12 ܘܬܰܪܣܺܝ ܝܰܘܣܶܦ ܠܰܐܒܽܘܗܝ: ܘܠܰܐܚܰܘ̈ܗܝ: ܘܰܠܟܽܠܶܗ ܒܶܝܬ݂ ܐܰܒܽܘܗܝ ܒܰܥܒܽܘܪܳܐ ܠܦܽܘܬ݂ ܝܺܩܰܪܬܳܐ.
Gen 47:13 ܘܰܥܒܽܘܪܳܐ ܠܰܝܬ ܒܟܽܠܳܗ̇ ܐܰܪܥܳܐ: ܡܶܛܽܠ ܕܰܥܫܶܢ ܟܰܦܢܳܐ ܛܳܒ: ܘܚܶܪܒܰܬ݂ ܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܐܪܥܳܐ ܕܰܟ݂ܢܰܥܢ ܡܶܢ ܩܕܳܡ ܟܰܦܢܳܐ.
Gen 47:14 ܘܠܰܩܶܛ ܝܰܘܣܶܦ ܟܽܠܶܗ ܟܶܣܦܳܐ ܕܶܐܫܬܟܰܚ ܒܰܐܪܥܳܐ ܕܡܶܨܪܶܝܢ: ܘܒܰܐܪܥܳܐ ܕܰܟ݂ܢܰܥܢ: ܒܰܥܒܽܘܪܳܐ ܕܙܳܒܢܺܝܢ ܗܘܰܘ: ܘܰܐܥܶܠ ܝܰܘܣܶܦ ܟܶܣܦܳܐ ܠܒܶܝܬ݂ ܦܶܪܥܽܘܢ.
Gen 47:15 ܘܟܶܣܦܳܐ ܓܡܰܪ ܡܶܢ ܐܰܪܥܳܐ ܕܡܶܨܪܶܝܢ ܘܡܶܢ ܐܰܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܟܽܠܗܽܘܢ ܡܶܨܖ̈ܳܝܶܐ ܠܘܳܬ݂ ܝܰܘܣܶܦ: ܘܳܐܡܪܺܝܢ ܠܶܗ: ܗܰܒ ܠܰܢ ܥܒܽܘܪܳܐ: ܕܢܺܚܶܐ ܘܠܳܐ ܢܡܽܘܬ݂ ܩܕܳܡܰܝܟ: ܡܶܛܽܠ ܕܰܓܡܰܪ ܠܶܗ ܟܶܣܦܳܐ.
Gen 47:16 ܐܶܡܰܪ ܠܗܽܘܢ ܝܰܘܣܶܦ: ܗܰܒܘ ܠܺܝ ܩܶܢܝܳܢܟܽܘܢ: ܘܶܐܬܶܠ ܠܟܽܘܢ ܒܩܶܢܝܳܢܟܽܘܢ ܐܶܢ ܓܡܰܪ ܟܶܣܦܳܐ.
Gen 47:17 ܘܰܐܝܬܺܝܘ ܠܶܗ ܩܶܢܝܳܢܰܝ̈ܗܽܘܢ: ܘܝܰܗܒ ܠܗܽܘܢ ܝܰܘܣܶܦ ܥܒܽܘܪܳܐ ܒܖ̈ܰܟ݂ܫܳܐ: ܘܰܒܩܶܢܝܳܢܳܐ ܕܥܳܢ̈ܳܐ: ܕܬܰܘܖ̈ܶܐ ܘܰܕ݂ܚܶܡܖ̈ܳܐ: ܘܬܰܪܣܺܝ ܐܶܢܽܘܢ ܒܠܰܚܡܳܐ ܒܗܳܝ ܫܰܢ̱ܬܳܐ ܒܟܽܠܶܗ ܩܶܢܝܳܢܗܽܘܢ.
Gen 47:18 ܘܫܶܠܡܰܬ݂ ܫܰܢ̱ܬܳܐ ܗܳܝ: ܘܶܐܬ݂ܰܘ ܠܘܳܬܶܗ ܒܫܰܢ̱ܬܳܐ ܐ̱ܚܪܺܬܳܐ: ܘܶܐܡܰܪܘ ܠܶܗ: ܠܳܐ ܡܛܰܫܶܝܢܰܢ ܡܶܢ ܡܳܪܰܢ: ܡܶܛܽܠ ܕܰܓܡܰܪ ܟܶܣܦܳܐ ܟܽܠܶܗ ܘܩܶܢܝܳܢܳܐ ܕܰܒܥܺܝܪܳܐ ܠܘܳܬ݂ ܡܳܪܰܢ: ܘܠܳܐ ܐܶܫܬܚܰܪ ܩܕܳܡ ܡܳܪܰܢ: ܐܶܠܳܐ ܐܶܢ ܢܰܦ̈ܫܳܬܰܢ ܘܰܐܖ̈ܥܳܬܰܢ.
Gen 47:19 ܠܡܳܢܳܐ ܡܳܝܬܶܝܢܰܢ ܩܕܳܡܰܝܟ: ܐܳܦ ܚܢܰܢ ܐܳܦ ܐܰܖ̈ܥܳܬ݂ܰܢ: ܙܒܶܢ ܠܰܢ ܘܠܰܐܖ̈ܥܳܬ݂ܰܢ ܒܠܰܚܡܳܐ: ܘܢܶܗܘܶܐ ܚܢܰܢ ܘܰܐܖ̈ܥܳܬ݂ܰܢ ܥܰܒ̈ܕܶܐ ܠܦܶܪܥܽܘܢ: ܘܗܰܒ ܠܰܢ ܙܰܪܥܳܐ: ܘܢܺܚܶܐ ܘܠܳܐ ܢܡܽܘܬ݂: ܘܰܐܪܥܳܐ ܠܳܐ ܬܶܚܪܰܒ.
Gen 47:20 ܘܰܙܒܰܢ ܝܰܘܣܶܦ ܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܦܶܪܥܽܘܢ: ܡܶܛܽܠ ܕܙܰܒܶܢܘ ܡܶܨܖ̈ܳܝܶܐ ܓܒܰܪ ܚܰܩܠܶܗ: ܡܶܛܽܠ ܕܰܥܫܶܢ ܥܠܰܝܗܽܘܢ ܟܰܦܢܳܐ: ܘܰܗܘܳܬ݂ ܐܰܪܥܳܐ ܕܦܶܪܥܽܘܢ.
Gen 47:21 ܘܰܠܥܰܡܳܐ ܫܰܢܺܝ ܐܶܢܽܘܢ ܡܶܢ ܩܪܶܐ ܠܰܩܪܶܐ: ܡܶܢ ܣܽܘܦ ܬܚܽܘܡܶܝ̈ܗ̇ ܕܡܶܨܪܶܝܢ ܘܰܥܕܰܡܳܐ ܠܣܰܘܦܳܗ̇.
Gen 47:22 ܒܰܠܚܽܘܕ݂ ܐܰܪܥܳܐ ܕܟ݂ܽܘܡܖ̈ܶܐ ܕܠܳܐ ܙܒܰܢ: ܡܶܛܽܠ ܕܰܩܝܳܡܬܳܐ ܩܳܝܡܳܐ ܗܘܳܬ݂ ܠܟ݂ܽܘܡܖ̈ܶܐ ܡܶܢ ܠܘܳܬ݂ ܦܶܪܥܽܘܢ: ܘܳܐܟܠܺܝܢ ܗܘܰܘ ܩܝ̈ܳܡܳܬ݂ܗܽܘܢ: ܕܝܳܗܶܒ ܗܘܳܐ ܠܗܽܘܢ ܦܶܪܥܽܘܢ: ܡܶܛܽܠ ܗܳܢܳܐ ܠܳܐ ܙܰܒܶܢܘ ܐܰܪܥܗܽܘܢ.
Gen 47:23 ܘܶܐܡܰܪ ܝܰܘܣܶܦ ܠܥܰܡܳܐ: ܗܳܐ ܙܒܰܢܬܟܽܘܢ ܝܰܘܡܳܢܳܐ ܠܟܽܘܢ ܘܠܰܐܖ̈ܥܳܬ݂ܟܽܘܢ ܠܦܶܪܥܽܘܢ: ܗܳܐ ܠܟܽܘܢ ܙܰܪܥܳܐ ܕܬܶܙܪܥܽܘܢ ܒܰܐܪܥܳܐ.
Gen 47:24 ܘܡܳܐ ܕܥܳܐܠܳܐ ܥܠܰܠܬܳܐ: ܗܘܰܝܬܽܘܢ ܝܳܗܒܺܝܢ ܚܰܕ݂ ܡܶܢ ܚܰܡܫܳܐ ܠܦܶܪܥܽܘܢ: ܘܰܐܪܒܰܥ ܡܢ̈ܰܘܳܢ ܢܶܗܘ̈ܝܳܢ ܠܟܽܘܢ ܠܙܰܪܥܳܐ ܘܰܠܚܰܩܠܳܐ: ܘܰܠܡܶܐܟ݂ܽܘܠܬܟܽܘܢ ܘܰܠܡܶܐܟܽܘܠܬܳܐ ܕܒܳܬܰܝ̈ܟܽܘܢ: ܘܰܠܡܶܐܟܽܘܠܬܳܐ ܕܺܝܩܰܪܬܟܽܘܢ.
Gen 47:25 ܘܶܐܡܰܪܘ ܐܰܚܺܝܬܳܢ: ܢܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܰܢ: ܘܢܶܗܘܶܐ ܥܰܒ̈ܕܶܐ ܠܦܶܪܥܽܘܢ.
Gen 47:26 ܘܣܳܡܶܗ ܝܰܘܣܶܦ ܢܳܡܽܘܣܳܐ ܥܕܰܡܳܐ ܠܝܰܘܡܳܢܳܐ ܥܰܠ ܐܰܪܥܳܐ ܕܡܶܨܪܶܝܢ: ܠܦܶܪܥܽܘܢ ܚܰܕ݂ ܡܶܢ ܚܰܡܫܳܐ: ܒܰܠܚܽܘܕ݂ ܐܰܪܥܳܐ ܕܟ݂ܽܘܡܖ̈ܶܐ ܕܠܳܐ ܗܘܳܬ݂ ܕܦܶܪܥܽܘܢ.
Gen 47:27 ܘܺܝܬܶܒ ܝܺܣܪܳܐܶܝܠ ܒܰܐܪܥܳܐ ܕܡܶܨܪܶܝܢ ܘܒܰܐܪܥܳܐ ܕܓܶܫܳܢ: ܘܰܥܫܶܢܘ ܒܳܗ̇: ܘܰܟ݂ܒܰܪܘ ܘܰܣܓܺܝܘ ܛܳܒ.
Gen 47:28 ܘܰܚܝܳܐ ܝܰܥܩܽܘܒ ܒܰܐܪܥܳܐ ܕܡܶܨܪܶܝܢ ܫܒܰܥܶܣܖ̈ܶܐ ܫܢܺܝ̈ܢ: ܘܰܗܘܰܘ ܝܰܘܡܰܘ̈ܗܝ ܕܝܰܥܩܽܘܒ ܫܢܰܝ̈ ܚܰܝܰܘ̈ܗܝ: ܡܳܐܐ ܘܰܐܪܒܥܺܝܢ ܘܰܫܒܰܥ ܫܢܺܝ̈ܢ.
Gen 47:29 ܘܰܩܪܶܒܘ ܝܰܘܡܰܘ̈ܗܝ ܕܺܝܣܪܳܐܶܝܠ ܠܰܡܡܳܬ݂: ܘܰܩܪܳܐ ܠܝܰܘܣܶܦ ܒܪܶܗ ܘܶܐܡܰܪ ܠܶܗ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܣܺܝܡ ܐܺܝܕ݂ܳܟ݂ ܬܚܶܝܬ݂ ܚܰܨܝ: ܘܰܐܘܡܶܝܟ ܒܡܳܪܝܳܐ: ܘܰܥܒܶܕ݂ ܥܰܡܝ ܛܰܝܒܽܘܬ݂ܳܐ ܘܩܽܘܫܬܳܐ: ܘܠܳܐ ܬܶܩܒܪܰܢܝ ܒܡܶܨܪܶܝܢ.
Gen 47:30 ܘܶܐܫܟܰܒ ܥܰܡ ܐܰܒ̈ܳܗܰܝ: ܘܰܫܩܽܘܠܰܝܢܝ ܡܶܢ ܡܶܨܪܶܝܢ ܘܰܩܒܽܘܪܰܝܢܝ ܒܩܰܒܪܗܽܘܢ: ܘܶܐܡܰܪ ܝܰܘܣܶܦ: ܐܶܢܳܐ ܐܶܥܒܶܕ݂ ܐܰܝܟ ܡܶܠܬ݂ܳܟ.
Gen 47:31 ܘܶܐܡܰܪ ܝܺܡܰܝ ܠܺܝ: ܘܺܝܡܳܐ ܠܶܗ: ܘܰܣܓܶܕ݂ ܝܺܣܪܳܐܶܝܠ ܥܰܠ ܪܺܝܫ ܚܽܘܛܪܶܗ.
Gen 48:1 ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܶܬ݂ܶܐܡܰܪ ܠܝܰܘܣܶܦ ܕܗܳܐ ܐܰܒܽܘܟ ܐܶܬ݂ܟܪܰܗ: ܘܰܕ݂ܒܰܪ ܠܰܬܪܶܝܢ ܒܢܰܘ̈ܗܝ ܥܰܡܶܗ: ܠܰܡܢܰܫܶܐ ܘܠܰܐܦܪܶܝܡ.
Gen 48:2 ܘܚܰܘܺܝܘ ܠܝܰܥܩܽܘܒ ܘܶܐܡܰܪܘ ܠܶܗ: ܗܳܐ ܒܪܳܟ݂ ܝܰܘܣܶܦ ܐܶܬܳܐ ܠܘܳܬ݂ܳܟ݂: ܘܶܐܬ݂ܚܰܝܰܠ ܝܺܣܪܳܐܶܝܠ ܘܺܝܬܶܒ ܥܰܠ ܥܰܪܣܳܐ.
Gen 48:3 ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܐܺܝܠܫܰܕܰܝ ܐܶܬ݂ܓܠܺܝ ܥܠܰܝ ܒܠܽܘܙ ܒܰܐܪܥܳܐ ܕܰܟ݂ܢܰܥܢ: ܘܒܰܪܟܰܢܝ.
Gen 48:4 ܘܶܐܡܰܪ ܠܺܝ: ܗܳܐ ܡܒܰܪܶܟ ܐ̱ܢܳܐ ܠܳܟ݂ ܘܡܰܣܓܶܐ ܐ̱ܢܳܐ ܠܳܟ: ܘܶܐܬܶܠ ܠܳܟ݂ ܠܟܶܢܫܳܐ ܕܥܰܡ̈ܡܶܐ: ܘܶܐܬܶܠ ܐܰܪܥܳܐ ܗܳܕ݂ܶܐ ܠܙܰܪܥܳܟ݂ ܡܶܢ ܒܳܬ݂ܪܳܟ: ܝܳܪܬܽܘܬܳܐ ܠܥܳܠܰܡ.
Gen 48:5 ܘܗܳܫܳܐ ܬܪܶܝܢ ܒܢܰܝ̈ܟ ܕܶܐܬܺܝܠܶܕ݂ܘ ܠܳܟ݂ ܒܰܐܪܥܳܐ ܕܡܶܨܪܶܝܢ: ܥܰܕ݂ܠܳܐ ܐܺܬܶܐ ܠܘܳܬ݂ܳܟ݂ ܠܰܐܪܥܳܐ ܕܡܶܨܪܶܝܢ: ܕܺܝܠܝ ܐܶܢܽܘܢ ܐܰܦܪܶܝܡ ܘܰܡܢܰܫܶܐ ܕܺܝܠܝ ܢܶܗܘܽܘܢ: ܐܰܝܟ ܪܽܘܒܺܝܠ ܘܰܐܝܟ ܫܶܡܥܽܘܢ ܢܶܗܘܽܘܢ ܠܺܝ.
Gen 48:6 ܘܰܒܢܰܝ̈ܐ ܕܬ݂ܰܘܠܶܕ݂ ܒܳܬܰܪܗܽܘܢ ܠܳܟ݂ ܢܶܗܘܽܘܢ: ܥܰܠ ܫܡܳܐ ܕܰܐܚܰܝ̈ܗܽܘܢ ܢܶܬ݂ܩܪܽܘܢ ܒܝܳܪܬܽܘܬ݂ܗܽܘܢ.
Gen 48:7 ܘܶܐܢܳܐ ܟܰܕ݂ ܐܳܬܶܐ ܐ̱ܢܳܐ ܡܶܢ ܦܳܕܳܢ ܕܳܐܪܳܡ: ܡܺܝܬܰܬ݂ ܥܠܰܝ ܪܳܚܶܝܠ ܒܰܐܪܥܳܐ ܕܰܟ݂ܢܰܥܢ ܒܽܐܘܪܚܳܐ: ܐܰܝܟ ܡܰܪܕܶܐ ܦܰܪܣܚܳܐ ܕܰܐܪܥܳܐ ܠܡܶܥܰܠ ܠܳܐܦܪܳܬ݂: ܘܰܩܒܰܪܬ݂ܳܗ̇ ܬܰܡܳܢ ܒܽܐܘܪܚܳܐ ܕܳܐܦܪܳܬ݂: ܗܺܝ ܗܺܝ ܒܶܝܬ݂ ܠܚܶܡ.
Gen 48:8 ܘܰܚܙܳܐ ܝܺܣܪܳܐܶܝܠ ܠܰܒܢܰܘ̈ܗܝ ܕܝܰܘܣܶܦ ܘܶܐܡܰܪ ܠܶܗ: ܡܰܢ ܐܶܢܽܘܢ ܗܳܠܶܝܢ.
Gen 48:9 ܘܶܐܡܰܪ ܝܰܘܣܶܦ: ܠܰܐܒܽܘܗܝ: ܒܢܰܝ̈ ܐܶܢܽܘܢ ܕܝܰܗܒ ܠܺܝ ܐܰ‌ܠܳܗܳܐ ܗܳܪܟܳܐ: ܘܶܐܡܰܪ: ܩܰܪܶܒ ܐܶܢܽܘܢ ܠܘܳܬ݂ܝ ܘܶܐܒܰܪܶܟ ܐܶܢܽܘܢ.
Gen 48:10 ܘܥܰܝܢܰܘ̈ܗܝ ܕܺܝܣܪܳܐܶܝܠ ܝܺܩܰܖ̈ܝ ܡܶܢ ܣܰܝܒܽܘܬܳܐ: ܘܠܳܐ ܡܶܫܟܰܚ ܗܘܳܐ ܕܢܶܚܙܶܐ ܫܰܦܺܝܪ: ܘܩܰܪܶܒ ܐܶܢܽܘܢ ܠܘܳܬܶܗ: ܘܢܰܫܶܩ ܐܶܢܽܘܢ ܘܥܰܦܶܩ ܐܶܢܽܘܢ.
Gen 48:11 ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܠܚܶܙܘܳܐ ܕܰܐܦܰܝ̈ܟ ܠܳܐ ܣܰܒܪܶܬ݂: ܘܗܳܐ ܚܰܘܝܰܢܝ ܐܰ‌ܠܳܗܳܐ ܐܳܦ ܙܰܪܥܳܟ.
Gen 48:12 ܘܰܐܦܪܶܩ ܐܶܢܽܘܢ ܡܶܢ ܩܕܳܡ ܒܽܘܖ̈ܟܰܘܗܝ: ܘܰܣܓܶܕ݂ܘ ܩܕܳܡܰܘܗܝ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ.
Gen 48:13 ܘܰܕ݂ܒܰܪ ܝܰܘܣܶܦ ܠܰܬܖ̈ܰܝܗܽܘܢ ܒܢܰܘ̈ܗܝ: ܠܰܐܦܪܶܝܡ ܒܝܰܡܺܝܢܶܗ ܡܶܢ ܣܶܡܳܠܶܗ ܕܺܝܣܪܳܐܶܝܠ: ܘܠܰܡܢܰܫܶܐ ܒܣܶܡܳܠܶܗ ܡܶܢ ܝܰܡܺܝܢܶܗ ܕܺܝܣܪܳܐܶܝܠ: ܘܩܰܪܶܒ ܐܶܢܽܘܢ ܠܘܳܬܶܗ.
Gen 48:14 ܘܰܐܘܫܶܛ ܝܺܣܪܳܐܶܝܠ ܝܰܡܺܝܢܶܗ: ܘܣܳܡܳܗ̇ ܥܰܠ ܪܺܝܫܶܗ ܕܰܐܦܪܶܝܡ ܗܽܘܝܽܘ ܙܥܽܘܪܳܐ: ܘܣܶܡܳܠܶܗ ܥܰܠ ܪܺܝܫܶܗ ܕܰܡܢܰܫܶܐ: ܫܰܚܠܶܦ ܐܶܢܶܝܢ ܐܺܝܕܰܘ̈ܗܝ: ܡܶܛܽܠ ܕܰܡܢܰܫܶܐ ܗܘܳܐ ܒܽܘܟ݂ܪܳܐ.
Gen 48:15 ܘܒܰܪܶܟ ܝܰܥܩܽܘܒ ܠܝܰܘܣܶܦ ܒܪܶܗ ܘܶܐܡܰܪ: ܐܰ‌ܠܳܗܳܐ ܕܰܫܦܰܪܘ ܩܕܳܡܰܘܗܝ ܐܰܒ̈ܳܗܰܝ ܐܰܒܪܳܗܳܡ ܘܺܐܝܣܚܳܩ: ܐܰ‌ܠܳܗܳܐ ܕܬܰܪܣܝܰܢܝ ܡܶܢ ܛܰܠܝܽܘܬ݂ܝ ܘܰܥܕܰܡܳܐ ܠܝܰܘܡܳܢܳܐ.
Gen 48:16 ܡܰܠܰܐܟ݂ܳܐ ܕܦܰܪܩܰܢܝ ܡܶܢ ܟܽܠ ܒܺܝܫܳܐ: ܢܒܰܪܶܟ ܠܰܛܠܳܝ̈ܶܐ: ܘܢܶܬ݂ܩܪܶܐ ܫܶܡܝ ܒܗܽܘܢ: ܘܰܫܡܳܐ ܕܰܐܒ̈ܳܗܰܝ ܐܰܒܪܳܗܳܡ ܘܺܐܝܣܚܳܩ: ܘܢܶܟ݂ܒܪܽܘܢ ܘܢܶܣܓܽܘܢ ܒܓܰܘܗ̇ ܕܰܐܪܥܳܐ.
Gen 48:17 ܘܰܚܙܳܐ ܝܰܘܣܶܦ ܕܣܳܡ ܐܰܒܽܘܗܝ ܐܺܝܕ݂ܶܗ ܕܝܰܡܺܝܢܳܐ ܥܰܠ ܪܺܝܫܶܗ ܕܰܐܦܪܶܝܡ: ܘܶܐܬ݂ܒܐܶܫ ܒܥܰܝܢܰܘ̈ܗܝ: ܘܣܳܡܶܟ ܠܳܗ̇ ܠܺܐܝܕ݂ܶܗ ܕܰܐܒܽܘܗܝ ܠܡܰܥܒܳܪܽܘܬ݂ܳܗ̇ ܡܶܢ ܪܺܝܫܶܗ ܕܰܐܦܪܶܝܡ: ܘܰܢܣܺܝܡܺܝܗ̇ ܥܰܠ ܪܺܝܫܶܗ ܕܰܡܢܰܫܶܐ.
Gen 48:18 ܘܶܐܡܰܪ ܝܰܘܣܶܦ ܠܰܐܒܽܘܗܝ: ܠܳܐ ܗܘܳܐ ܗܳܟܰܢܳܐ ܐܳܒܝ: ܐܶܠܳܐ ܗܳܢܰܘ ܒܽܘܟ݂ܪܳܐ: ܣܺܝܡ ܝܰܡܺܝܢܳܟ݂ ܥܰܠ ܪܺܝܫܶܗ.
Gen 48:19 ܘܠܳܐ ܨܒܳܐ ܐܰܒܽܘܗܝ: ܘܶܐܡܰܪ: ܝܳܕܰܥ ܐ̱ܢܳܐ ܒܶܪܝ ܝܳܕܰܥ ܐ̱ܢܳܐ: ܐܳܦ ܗܽܘ ܢܶܗܘܶܐ ܠܥܰܡܳܐ: ܘܳܐܦ ܗܽܘ ܢܺܐܪܰܒ: ܒܪܰܡ ܐܰܚܽܘܗܝ ܙܥܽܘܪܳܐ ܢܺܐܪܰܒ ܡܶܢܶܗ: ܘܙܰܪܥܶܗ ܢܶܗܘܶܐ ܡܠܶܐ ܥܰܡ̈ܡܶܐ.
Gen 48:20 ܘܒܰܪܶܟ ܐܶܢܽܘܢ ܒܝܰܘܡܳܐ ܗܰܘ ܘܶܐܡܰܪ: ܒܳܟ݂ ܢܶܬ݂ܒܰܪܰܟ ܝܺܣܪܳܐܶܝܠ: ܘܢܺܐܡܪܽܘܢ: ܢܶܥܒܕ݂ܳܟ݂ ܐܰ‌ܠܳܗܳܐ ܐܰܝܟ ܐܰܦܪܶܝܡ ܘܰܐܝܟ ܡܢܰܫܶܐ: ܘܰܥܒܰܕ݂ ܠܰܐܦܪܶܝܡ ܩܕܳܡ ܡܢܰܫܶܐ.
Gen 48:21 ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܗܳܐ ܐܶܢܳܐ ܡܳܐܶܬ݂ ܐ̱ܢܳܐ: ܘܢܶܗܘܶܐ ܐܰ‌ܠܳܗܳܐ ܥܰܡܟܽܘܢ: ܘܢܰܗܦܶܟ݂ܟܽܘܢ ܠܰܐܪܥܳܐ ܕܰܐܒܗܰܝ̈ܟܽܘܢ.
Gen 48:22 ܘܶܐܢܳܐ ܗܳܐ ܝܶܗܒܶܬ݂ ܠܳܟ݂ ܡܢܳܬܳܐ ܚܕ݂ܳܐ ܝܰܬܺܝܪܬܳܐ ܥܰܠ ܐܰܚܰܝ̈ܟ: ܕܢܶܣܒܶܬ݂ ܡܢ ܐܺܝܕܳܐ ܕܳܐܡܽܘܖ̈ܳܝܶܐ ܒܣܰܝܦܝ ܘܰܒܩܶܫܬܝ.
Gen 49:1 ܘܰܩܪܳܐ ܝܰܥܩܽܘܒ ܠܰܒܢܰܘ̈ܗܝ ܘܶܐܡܰܪ ܠܗܽܘܢ: ܐܶܬ݂ܟܰܢܫܘ ܘܶܐܚܰܘܶܝܟܽܘܢ ܡܕܶܡ ܕܓܳܕܶܫ ܠܟܽܘܢ ܒܚܰܪܬܳܐ ܕܝܰܘ̈ܡܳܬ݂ܳܐ.
Gen 49:2 ܐܶܬ݂ܟܰܢܰܫܘ ܘܰܫܡܰܥܘ ܒܢܰܘ̈ܗܝ ܕܝܰܥܩܽܘܒ: ܫܡܰܥܘ ܠܺܝܣܪܳܐܶܝܠ ܐܰܒܽܘܟܽܘܢ.
Gen 49:3 ܪܽܘܒܺܝܠ ܒܽܘܟ݂ܪܝ ܐܰܢ̱ܬ: ܚܰܝܠܝ ܘܪܺܝܫ ܬܽܘܩܦܝ: ܫܰܪܟܳܐ ܕܰܫܩܽܘܠܬܳܐ: ܘܫܰܪܟܳܐ ܕܥܽܘܫܢܳܐ.
Gen 49:4 ܛܥܰܝܬ ܐܰܝܟ ܡܰܝ̈ܳܐ: ܠܳܐ ܬܦܽܘܫ: ܕܰܣܠܶܩܬ ܠܡܰܫܟܒܶܗ ܕܰܐܒܽܘܟ: ܫܰܪܺܝܪܳܐܺܝܬ݂ ܛܰܘܶܫܬ ܬܶܫܘܺܝܬ݂ܝ ܘܰܣܠܶܩܬ.
Gen 49:5 ܫܶܡܥܽܘܢ ܘܠܶܘܺܝ ܐܰܚ̈ܶܐ: ܡܳܐܢ̈ܶܐ ܕܪܽܘܓ݂ܙܳܐ ܡܶܢ ܟܝܳܢܗܽܘܢ.
Gen 49:6 ܒܐ̱ܪܳܙܗܽܘܢ ܠܳܐ ܥܶܠܰܬ݂ ܢܰܦܫܝ: ܘܒܰܟ݂ܢܽܘܫܺܝܗܽܘܢ ܠܳܐ ܢܶܚܬܶܬ݂ ܡܶܢ ܐܺܝܩܳܪܝ ܡܶܛܽܠ ܕܰܒܪܽܘܓܙܗܽܘܢ ܩܛܰܠܘ ܓܰܒܖ̈ܶܐ: ܘܰܒܚܶܡܬ݂ܗܽܘܢ ܥܩܰܪܘ ܫܽܘܪܳܐ.
Gen 49:7 ܠܺܝܛ ܗܘ̣ ܪܽܘܓܙܗܽܘܢ ܡܶܛܽܠ ܕܥܰܫܺܝܢ: ܘܚܶܡܬ݂ܗܽܘܢ ܡܶܛܽܠ ܕܩܰܫܝܳܐ: ܐܶܦܰܠܶܓ ܐܶܢܽܘܢ ܒܝܰܥܩܽܘܒ: ܘܶܐܒܰܕܰܪ ܐܶܢܽܘܢ ܒܺܝܣܪܳܐܶܝܠ.
Gen 49:8 ܝܺܗܽܘܕ݂ܳܐ ܠܳܟ݂ ܢܰܘܕܽܘܢ ܐܰܚܰܝ̈ܟ: ܐܺܝܕ݂ܳܟ݂ ܥܰܠ ܩܕ݂ܳܠܳܐ ܕܰܒܥܶܠܕܒܳܒܰܝ̈ܟ: ܢܶܣܓܕ݂ܽܘܢ ܠܳܟ݂ ܒܢܰܘ̈ܗܝ ܕܰܐܒܽܘܟ.
Gen 49:9 ܓܽܘܪܝܳܐ ܕܰܐܪܝܳܐ ܝܺܗܽܘܕ݂ܳܐ: ܡܶܢ ܩܶܛܠܳܐ ܒܶܪܝ ܣܠܶܩܬ: ܒܪܶܟ ܘܰܪܒܰܥ ܐܰܝܟ ܐܰܪܝܳܐ: ܘܰܐܝܟ ܓܽܘܪܝܳܐ ܕܰܐܪܝܳܐ: ܘܡܰܢܽܘ ܢܩܺܝܡܺܝܘܗܝ.
Gen 49:10 ܠܳܐ ܢܶܥܢܰܕ݂ ܫܰܒܛܳܐ ܡܶܢ ܝܺܗܽܘܕ݂ܳܐ: ܘܰܡܒܰܕܩܳܢܳܐ ܡܶܢ ܒܶܝܬ݂ ܖ̈ܶܓܠܰܘܗܝ: ܥܕܰܡܳܐ ܕܢܺܐܬܶܐ ܡܰܢ ܕܕ݂ܺܝܠܶܗ ܗܺܝ: ܘܠܶܗ ܢܣܰܟܽܘܢ ܥܰܡ̈ܡܶܐ.
Gen 49:11 ܢܶܐܣܽܘܪ ܒܰܓܦܶܬܳܐ ܥܺܝܠܶܗ: ܘܰܒܫܰܒܽܘܩܳܐ ܒܰܪ ܐܰܬܳܢܶܗ: ܢܚܰܘܰܪ ܒܚܰܡܪܳܐ ܠܒܽܘܫܶܗ: ܘܒܰܕ݂ܡܳܐ ܕܥܶܢ̈ܒܶܐ ܬܰܟ݂ܣܺܝܬܶܗ.
Gen 49:12 ܙܳܖ̈ܓܳܢ ܥܰܝܢܰܘ̈ܗܝ ܡܶܢ ܚܰܡܪܳܐ: ܘܚܶܘܳܖ̈ܳܢ ܫܶܢܰܘ̈ܗܝ ܡܶܢ ܚܰܠܒܳܐ.
Gen 49:13 ܙܒܽܘܠܽܘܢ ܥܰܠ ܣܦܳܖ̈ܰܝ ܝܰܡ̈ܡܶܐ ܢܶܫܪܶܐ: ܘܗܽܘ ܥܰܠ ܫܽܘܦܪܳܐ ܕܰܣܦܺܝܢ̈ܶܐ: ܘܰܬ݂ܚܽܘܡܶܗ ܥܕܰܡܳܐ ܠܨܰܝܕܳܢ.
Gen 49:14 ܐܺܝܣܳܟܳܪ ܓܰܒܪܳܐ ܓܰܢ̱ܒܪܳܐ: ܕܰܪܒܺܝܥ ܒܶܝܬ݂ ܫܒܺܝ̈ܠܶܐ.
Gen 49:15 ܘܰܚܙܳܐ ܡܰܫܪܝܶܗ ܕܫܰܦܺܝܪ: ܘܰܐܪܥܶܗ ܕܛܳܒܳܐ: ܘܰܐܪܟܶܢ ܟܰܬ݂ܦܶܗ ܠܫܽܘܥܒܳܕ݂ܳܐ: ܘܰܗܘܳܐ ܠܡܰܕܰܐܬܳܐ.
Gen 49:16 ܕܳܢ ܢܕ݂ܽܘܢ ܠܥܰܡܶܗ ܐܰܝܟ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ.
Gen 49:17 ܢܶܗܘܶܐ ܕܳܢ ܚܶܘܝܳܐ ܥܰܠ ܐܽܘܪܚܳܐ: ܘܚܰܪܡܳܢܳܐ ܕܥܰܠ ܫܒܺܝܠܳܐ: ܕܢܳܟܶܬ݂ ܠܣܽܘܣܝܳܐ ܒܥܶܩܒܶܗ: ܘܡܰܪܡܶܐ ܠܪܳܟ݂ܒܶܗ ܠܒܶܣܬܪܶܗ.
Gen 49:18 ܠܦܽܘܪܩܳܢܳܟ݂ ܣܰܟܺܝܬ݂ ܡܳܪܝܳܐ.
Gen 49:19 ܓܳܕ ܒܓܰܝܣܳܐ ܢܶܦܽܘܩ: ܘܗܽܘ ܢܶܓܶܕ݂ ܥܶܩܒܳܐ.
Gen 49:20 ܐܳܫܺܝܪ ܛܳܒܳܐ ܐܰܪܥܶܗ: ܘܗܽܘ ܢܶܬܶܠ ܬܽܘܪܣܳܝܳܐ ܠܡܰܠܟ̈ܶܐ.
Gen 49:21 ܢܰܦܬܳܠܺܝ ܐܺܝܙܓܰܕܳܐ ܩܰܠܺܝܠܳܐ: ܝܳܗܶܒ ܡܺܐܡܪܳܐ ܫܰܦܺܝܪܳܐ.
Gen 49:22 ܒܪܳܐ ܕܬܰܪܒܺܝܬܳܐ ܝܰܘܣܶܦ: ܒܪܳܐ ܕܬܰܪܒܺܝܬܳܐ: ܣܰܩ ܥܰܝܢܳܐ ܒܶܢܝܳܢܳܐ ܣܡܺܝܟ݂ܳܐ ܕܣܳܠܶܩ ܒܫܽܘܪܳܐ: ܘܶܐܬ݂ܚܪܺܝܘ ܥܰܡܶܗ.
Gen 49:23 ܘܰܣܓܺܝܘ ܘܣܰܩܪܽܘܗܝ ܡܳܖ̈ܰܝ ܓܽܘܕ̈ܶܐ.
Gen 49:24 ܘܗܶܦܟܰܬ݂ ܒܥܽܘܫܢܳܐ ܩܶܫܬܶܗ ܘܶܐܬ݂ܒܰܕܰܪܘ ܕܖ̈ܳܥܶܐ ܕܺܐܝܕܰܘ̈ܗܝ: ܡܶܢ ܐܺܝ̈ܕܰܝ ܥܰܫܺܝܢܳܐ ܕܝܰܥܩܽܘܒ: ܘܡܶܢ ܫܶܡ ܪܳܥܝܳܐ ܕܟܺܐܦܳܐ ܕܺܝܣܪܳܐܶܝܠ.
Gen 49:25 ܐܰܠܳܗܶܗ ܕܰܐܒܽܘܟ ܢܥܰܕܪܳܟ: ܘܺܐܝܠܫܰܕܰܝ ܢܒܰܪܟܳܟ: ܒܽܘܪܟܬܳܐ ܕܰܫܡܰܝܳܐ ܡܶܢ ܠܥܶܠ: ܘܒܽܘܪܟܬܳܐ ܕܰܬ݂ܗܽܘܡܳܐ ܕܰܪܒܺܝܥܳܐ ܡܶܢ ܠܬܰܚܬ: ܒܽܘܪܟܬܳܐ ܕܰܬܕܰܝ̈ܳܐ ܘܰܕ݂ܖ̈ܰܚܡܶܐ.
Gen 49:26 ܒܽܘܖ̈ܟܳܬܶܗ ܕܰܐܒܽܘܟ ܥܫܶܢ̈ܝ ܥܰܠ ܒܽܘܖ̈ܟܳܬܳܐ ܕܡܰܘܠ̈ܕ݂ܳܢܰܝ: ܥܕܰܡܳܐ ܠܣܰܒܪܳܐ ܕܖ̈ܳܡܳܬܳܐ ܕܥܳܠܰܡ: ܢܶܗܘ̈ܝܳܢ ܥܰܠ ܪܺܝܫܶܗ ܕܝܰܘܣܶܦ: ܘܥܰܠ ܪܺܝܫ ܟܠܺܝܠܳܐ ܕܰܐܚܰܘ̈ܗܝ.
Gen 49:27 ܒܶܢܝܳܡܶܝܢ ܕܺܐܒܳܐ ܚܳܛܽܘܦܳܐ: ܒܨܰܦܪܳܐ ܢܶܐܟ݂ܽܘܠ ܒܶܙܬܳܐ: ܘܰܒܪܰܡܫܳܐ ܢܦܰܠܶܓ ܡܶܕܶܡ ܕܡܰܥܕܶܐ.
Gen 49:28 ܟܽܠܗܽܘܢ ܗܳܠܶܝܢ ܫܰܒ̈ܛܶܐ ܕܺܝܣܪܳܐܶܝܠ ܬܪܶܥܣܰܪ: ܘܗܳܢܳܐ ܡܶܕܶܡ ܕܶܐܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܐܶܡܰܪ ܠܗܽܘܢ ܘܒܰܪܶܟ ܐܶܢܽܘܢ: ܐ̱ܢܳܫ ܐܰܝܟ ܒܽܘܪܟܬܶܗ.
Gen 49:29 ܒܰܪܶܟ ܐܶܢܽܘܢ ܘܦܰܩܶܕ ܐܶܢܽܘܢ: ܘܶܐܡܰܪ ܠܗܽܘܢ: ܐܶܢܳܐ ܡܶܬ݂ܟܰܢܫ ܐ̱ܢܳܐ ܠܘܳܬ݂ ܥܰܡܝ: ܩܽܘܒܪܽܘܢܝ ܠܘܳܬ݂ ܐܰܒܗܰܝ̈.
Gen 49:30 ܒܰܡܥܰܪܬܳܐ ܕܰܒܚܰܩܠܳܐ ܕܥܶܦܪܽܘܢ ܚܺܝܬ݂ܳܝܳܐ: ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ ܕܰܩܕܳܡ ܡܰܡܪܶܐ: ܕܒܰܐܪܥܳܐ ܕܰܟ݂ܢܰܥܢ: ܚܰܩܠܳܐ ܕܰܙܒܰܢ ܐܰܒܪܳܗܳܡ ܡܶܢ ܥܶܦܪܽܘܢ ܚܺܝܬ݂ܳܝܳܐ: ܠܺܝܘܪܬ݂ܳܢܳܐ ܕܩܰܒܪܳܐ.
Gen 49:31 ܬܰܡܳܢ ܩܒܰܪܘ ܠܰܐܒܪܳܗܳܡ ܘܰܠܣܰܪܳܐ ܐܰܢ̱ܬܬܶܗ: ܘܬܰܡܳܢ ܩܒܰܪܘ ܠܺܐܝܣܚܳܩ ܘܰܠܪܰܦܩܰܐ ܐܰܢ̱ܬܬܶܗ: ܘܬܰܡܳܢ ܩܶܒܪܶܬ݂ ܠܠܶܝܰܐ.
Gen 49:32 ܙܒܺܝܢܬܳܐ ܕܚܰܩܠܳܐ ܘܰܡܥܰܪܬܳܐ ܕܒܳܗ̇ ܡܶܢ ܒܢܰܝ̈ ܚܺܝܬ݂.
Gen 49:33 ܘܟܰܕ݂ ܫܰܠܶܡ ܝܰܥܩܽܘܒ ܠܰܡܦܰܩܳܕ݂ܽܘ ܠܰܒܢܰܘ̈ܗܝ: ܦܫܰܛ ܖ̈ܶܓܠܰܘ̈ܗܝ ܒܥܰܪܣܳܐ: ܘܶܐܬ݂ܟܪܰܗ ܘܡܺܝܬ݂: ܘܶܐܬ݂ܟܢܶܫ ܠܘܳܬ݂ ܥܰܡܶܗ.
Gen 50:1 ܘܰܢܦܰܠ ܝܰܘܣܶܦ ܥܰܠ ܐܰܦܰܘ̈ܗܝ ܕܰܐܒܽܘܗܝ: ܘܰܒܟ݂ܳܐ ܥܠܰܘܗ̱ܝ ܘܢܰܫܩܶܗ.
Gen 50:2 ܘܦܰܩܶܕ݂ ܝܰܘܣܶܦ ܠܥܰܒܕܰܘ̈ܗܝ ܐܳܣܰܘ̈ܳܬܳܐ ܠܡܶܚܢܰܛ ܠܰܐܒܽܘܗܝ: ܘܚܰܢܛܽܘܗܝ ܐܳܣܰܘ̈ܳܬܳܐ ܠܺܝܣܪܳܐܶܝܠ.
Gen 50:3 ܘܰܡܠܰܘ ܠܶܗ ܐܰܪܒܥܺܝܢ ܝܰܘܡܺܝ̈ܢ: ܡܶܛܽܠ ܕܗܳܟܰܢܳܐ ܫܳܠܡܺܝܢ ܝܰܘ̈ܡܳܬ݂ܳܐ ܕܰܚܢܺܝ̈ܛܶܐ: ܘܰܒܟ݂ܰܐܗܝ ܡܶܨܖ̈ܳܝܶܐ ܫܰܒܥܺܝܢ ܝܰܘ̈ܡܳܬ݂ܳܐ.
Gen 50:4 ܘܰܥܒܰܪܘ ܝܰܘ̈ܡܰܝ ܒܟ݂ܳܬܶܗ: ܘܶܐܡܰܪ ܝܰܘܣܶܦ ܠܰܕ݂ܒܶܝܬ݂ ܦܶܪܥܽܘܢ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟܽܘܢ: ܐܶܡܰܪܘ ܩܕܳܡ ܦܶܪܥܽܘܢ.
Gen 50:5 ܐܳܒܝ ܐܰܘܡܝܰܢܝ ܘܶܐܡܰܪ ܠܺܝ: ܗܳܐ ܐܶܢܳܐ ܡܳܐܶܬ݂ ܐ̱ܢܳܐ: ܒܩܰܒܪܝ ܕܙܶܒܢܶܬ݂ ܠܺܝ ܒܰܐܪܥܳܐ ܕܰܟ݂ܢܰܥܢ: ܬܰܡܳܢ ܬܶܩܒܪܰܢܝ: ܗܳܫܳܐ ܐܶܣܰܩ ܐܶܩܒܽܘܪ ܠܳܐܒܝ ܘܶܐܗܦܽܘܟ.
Gen 50:6 ܘܶܐܡܰܪ ܦܶܪܥܽܘܢ: ܣܰܩ ܘܰܩܒܽܘܪ ܠܰܐܒܽܘܟ ܐܰܝܟ ܕܰܐܘܡܝܳܟ.
Gen 50:7 ܘܰܣܠܶܩ ܝܰܘܣܶܦ ܠܡܶܩܒܰܪ ܠܰܐܒܽܘܗܝ: ܘܰܣܠܶܩܘ ܥܰܡܶܗ ܟܽܠܗܽܘܢ ܥܰܒܕܰܘ̈ܗܝ ܕܦܶܪܥܽܘܢ: ܘܣܳܒ̈ܶܐ ܕܒܰܝܬܶܗ: ܘܟܽܠܗܽܘܢ ܣܳܒ̈ܶܐ ܕܰܐܪܥܳܐ ܕܡܶܨܪܶܝܢ.
Gen 50:8 ܘܟܽܠܶܗ ܒܶܝܬ݂ ܝܰܘܣܶܦ: ܘܰܐܚܰܘ̈ܗܝ ܘܒܶܝܬ݂ ܐܰܒܽܘܗܝ ܣܠܶܩܘ ܥܰܡܶܗ: ܒܰܠܚܽܘܕ݂ ܝܺܩܰܪܬܗܽܘܢ ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ: ܫܒܰܩܘ ܒܰܐܪܥܳܐ ܕܓܶܫܳܢ.
Gen 50:9 ܘܰܣܠܶܩܘ ܥܰܡܶܗ ܐܳܦ ܡܰܖ̈ܟܒܳܬܳܐ ܘܦܰܖ̈ܳܫܶܐ: ܘܰܗܘܳܬ݂ ܡܰܫܪܺܝܬܳܐ ܕܥܰܫܺܝܢܳܐ ܛܳܒ.
Gen 50:10 ܘܶܐܬ݂ܰܘ ܥܕܰܡܳܐ ܠܶܐܕ݂ܪܳܐ ܕܳܐܛܳܪ ܕܰܒܥܶܒܪܳܐ ܕܝܽܘܪܕܢܳܢ: ܘܰܐܪܩܶܕ݂ܘ ܬܰܡܳܢ ܡܰܪܩܽܘܕܬܳܐ ܪܰܒܬ݂ܳܐ ܘܥܰܫܺܝܢܬܳܐ: ܘܰܥܒܰܕ݂ ܠܰܐܒܽܘܗܝ ܒܶܝܬ݂ ܒܳܟ݂ܶܐ ܫܰܒܥܳܐ ܝܰܘܡܺܝ̈ܢ.
Gen 50:11 ܘܰܚܙܰܘ ܝܳܬ݂ܒܰܝ̈ ܐܰܪܥܳܐ ܟܢܰܥܢܳܝ̈ܶܐ ܠܶܐܒܠܳܐ ܒܶܐܕ݂ܪܳܐ ܕܳܐܛܳܪ: ܘܶܐܡܰܪܘ: ܐܶܒܠܰܐ ܗ̱ܘ ܪܰܒܳܐ ܗܳܢܳܐ ܠܡܶܨܖ̈ܳܝܶܐ: ܡܶܛܽܠ ܗܳܢܳܐ ܩܪܰܘ ܫܡܶܗ: ܐܶܒܰܠ ܡܶܨܪܶܝܢ ܕܰܒܥܶܒܪܳܐ ܕܝܽܘܪܕܢܳܢ.
Gen 50:12 ܘܰܥܒܰܕ݂ܘ ܠܶܗ ܒܢܰܘ̈ܗܝ ܗܳܟܰܢܳܐ ܐܰܝܟ ܕܦܰܩܶܕ݂ ܐܶܢܽܘܢ.
Gen 50:13 ܘܫܰܩܠܽܘܗܝ ܘܰܐܘܒܠܽܘܗܝ ܠܰܐܪܥܳܐ ܕܰܟ݂ܢܰܥܢ: ܘܩܰܒܪܽܘܗܝ ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ: ܕܰܙܒܰܢ ܐܰܒܪܳܗܳܡ ܚܰܩܠܳܐ ܠܝܽܘܪܬ݂ܳܢܳܐ ܕܩܰܒܪܳܐ: ܡܶܢ ܥܶܦܪܽܘܢ ܚܺܝܬ݂ܳܝܳܐ ܕܰܩܕܳܡ ܡܰܡܪܶܐ.
Gen 50:14 ܘܰܗܦܰܟ ܝܰܘܣܶܦ ܠܡܶܨܪܶܝܢ ܗܽܘ ܘܰܐܚܰܘ̈ܗܝ ܘܟܽܠ ܕܰܣܠܶܩܘ ܥܰܡܶܗ ܠܡܶܩܒܰܪ ܠܰܐܒܽܘܗܝ ܡܶܢ ܒܳܬܰܪ ܕܰܩܒܰܪ ܠܰܐܒܽܘܗܝ.
Gen 50:15 ܚܙܰܘ ܐܰܚܰܘ̈ܗܝ ܕܝܰܘܣܶܦ ܕܡܺܝܬ݂ ܐܰܒܽܘܗܽܘܢ ܘܰܕ݂ܚܶܠܘ: ܘܳܐܡܪܺܝܢ ܕܰܠܡܳܐ ܢܰܗܪܰܢ ܝܰܘܣܶܦ: ܘܕܰܠܡܳܐ ܢܶܦܪܥܰܢ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܢ ܠܶܗ.
Gen 50:16 ܘܰܩܪܶܒܘ ܠܘܳܬ݂ ܝܰܘܣܶܦ ܘܶܐܡܰܪܘ ܠܶܗ: ܐܰܒܽܘܟ ܦܰܩܶܕ݂ ܩܕܳܡ ܡܰܘܬܶܗ ܘܶܐܡܰܪ.
Gen 50:17 ܗܳܟܰܢܳܐ ܬܺܐܡܪܽܘܢ ܠܝܰܘܣܶܦ: ܒܒܳܥܽܘ ܫܒܽܘܩ ܣܰܟܠܽܘܬܳܐ ܠܰܐܚܰܝ̈ܟ ܘܠܰܚܛܳܗܰܝ̈ܗܽܘܢ: ܕܰܥܒܰܕ݂ܘ ܠܳܟ݂ ܒܺܝܫܬܳܐ: ܘܗܳܫܳܐ ܫܒܽܘܩ ܣܰܟܠܽܘܬܳܐ ܕܥܰܒ̈ܕܰܝ ܐܰܠܳܗܶܗ ܕܰܐܒܽܘܟ: ܘܰܒܟ݂ܳܐ ܝܰܘܣܶܦ ܟܰܕ݂ ܐܶܡܰܪܘ ܠܶܗ.
Gen 50:18 ܘܶܐܙܰܠܘ ܐܰܚܰܘ̈ܗܝ ܘܰܢܦܰܠܘ ܩܕܳܡܰܘܗܝ: ܘܶܐܡܰܪܘ: ܗܳܐ ܚܢܰܢ ܠܳܟ݂ ܥܰܒܕ̈ܶܐ.
Gen 50:19 ܘܶܐܡܰܪ ܠܗܽܘܢ ܝܰܘܣܶܦ: ܠܳܐ ܬܶܕ݂ܚܠܽܘܢ: ܡܶܛܽܠ ܕܰܬ݂ܚܶܝܬ݂ ܐܰ‌ܠܳܗܳܐ ܐ̱ܢܳܐ.
Gen 50:20 ܐܰܢ̱ܬܽܘܢ ܐܶܬ݂ܚܰܫܰܒܬܽܘܢ ܥܠܰܝ ܒܺܝܫܬܳܐ: ܘܰܐ‌ܠܳܗܳܐ ܐܶܬ݂ܚܰܫܒܳܗ̇ ܠܛܳܒܬܳܐ: ܕܢܶܥܒܶܕ ܐܰܝܟ ܕܝܰܘܡܳܢܳܐ: ܘܢܺܚܶܐ ܥܰܡܳܐ ܣܰܓܺܝܐܳܐ.
Gen 50:21 ܘܗܳܫܳܐ ܠܳܐ ܬܶܕ݂ܚܠܽܘܢ: ܐܶܢܳܐ ܐܶܬܰܪܣܶܝܟܽܘܢ ܘܠܺܝܩܰܪܬܟܽܘܢ: ܘܒܰܝܰܐ ܐܶܢܽܘܢ: ܘܰܡܠܳܐ ܒܠܶܒܗܽܘܢ.
Gen 50:22 ܘܺܝܬܶܒ ܝܰܘܣܶܦ ܒܡܶܨܪܶܝܢ: ܗܽܘ ܘܟܽܠܶܗ ܒܶܝܬ݂ ܐܰܒܽܘܗܝ: ܘܰܚܝܳܐ ܝܰܘܣܶܦ ܡܳܐܐ ܘܰܥܣܰܪ ܫܢܺܝ̈ܢ.
Gen 50:23 ܘܰܚܙܳܐ ܝܰܘܣܶܦ ܠܰܐܦܪܶܝܡ ܒܢܰܝ̈ܳܐ ܬܠܺܝܬ݂ܳܝ̈ܶܐ: ܐܳܦ ܒܢܰܘ̈ܗܝ ܕܡܳܟ݂ܺܝܪ ܒܰܪ ܡܢܰܫܶܐ: ܐܶܬܺܝܠܶܕ݂ܘ ܠܶܗ ܥܰܠ ܒܽܘܖ̈ܟܰܘܗܝ ܕܝܰܘܣܶܦ.
Gen 50:24 ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܐܶܢܳܐ ܡܳܐܶܬ݂ ܐ̱ܢܳܐ: ܘܰܐ‌ܠܳܗܳܐ ܡܶܬܕܟܳܪܽܘ ܡܶܬܕܟܰܪ ܠܟܽܘܢ: ܘܡܰܣܶܩ ܠܟܽܘܢ ܡܶܢ ܐܰܪܥܳܐ ܗܳܕ݂ܶܐ: ܠܰܐܪܥܳܐ ܕܺܝܡܳܐ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ.
Gen 50:25 ܘܰܐܘܡܺܝ ܝܰܘܣܶܦ ܠܰܒܢܰܝ̈ ܝܺܣܪܳܐܶܝܠ ܘܶܐܡܰܪ: ܡܶܬܕܟܳܪܽܘ ܡܶܬܕܟܰܪ ܠܟܽܘܢ ܐܰ‌ܠܳܗܳܐ: ܐܰܣܶܩܘ ܓܰܖ̈ܡܰܝ ܡܶܟܐ ܥܰܡܟܽܘܢ.
Gen 50:26 ܘܡܺܝܬ݂ ܝܰܘܣܶܦ ܒܰܪ ܡܳܐܐ ܘܰܥܣܰܪ ܫܢܺܝ̈ܢ: ܘܚܰܢܛܽܘܗܝ ܘܣܳܡܽܘܗܝ ܒܕ݂ܽܘܦܢܳܐ ܒܡܶܨܪܶܝܢ.
Exo 1:1 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܥ̣ܰܠܘ ܠܡܶܨܪܶܝܢ ܥܰܡ ܝܰܥܩܽܘܒ. ܓܒܰܪ ܘܒܰܝܬܶܗ ܥ̣ܰܠܘ.
Exo 1:2 ܪܽܘܒܺܝܠ. ܘܫܶܡܥܽܘܢ. ܘܠܶܘܺܝ. ܘܺܝܗܽܘܕ݂ܳܐ.
Exo 1:3 ܘܺܐܝܣܳܟܳܪ. ܘܰܙܒܽܘܠܽܘܢ. ܘܒܶܢܝܳܡܶܝܢ.
Exo 1:4 ܘܕ݂ܳܢ. ܘܢܰܦܬܳܠܺܝ. ܘܓܳܕ݂. ܘܳܐܫܺܝܪ.
Exo 1:5 ܘܰܗܘܰܝ̈ ܟܽܠ ܢܰܦ̈ܫܳܬܳܐ ܕܰܢܦܰܩ ܡܶܢ ܚܰܨܶܗ ܕܝܰܥܩܽܘܒ. ܫܰܒܥܺܝܢ ܢܰܦ̈ܫܳܢ. ܘܝܰܘܣܶܦ ܗܘܳܐ ܒܡܶܨܪܶܝܢ.
Exo 1:6 ܘܡܺܝܬ݂ ܝܰܘܣܶܦ ܘܟܽܠܗܽܘܢ ܐܰܚܰܘ̈ܗܝ. ܘܟܽܠܶܗ ܕܳܪܳܐ ܗܰܘ.
Exo 1:7 ܘܰܒܢܰܝ̈ ܝܺܣܪܳܐܶܝܠ ܟܒܰܪܘ ܘܰܐܘܠܶܕܘ ܘܰܣܓ݂ܺܝܘ. ܘܰܬ݂ܩܶܦܘ ܛܳܒ ܛܳܒ. ܘܶܐܬ݂ܡܰܠܝܰܬ݂ ܐܰܪܥܳܐ ܡܶܢܗܽܘܢ.
Exo 1:8 ܘܩܳܡ ܡܰܠܟܳܐ ܚܰܕ݂ܬܳܐ ܥܰܠ ܡܶܨܪܶܝܢ. ܕܠܳܐ ܝܳܕܰܥ ܗܘܳܐ ܠܶܗ ܠܝܰܘܣܶܦ.
Exo 1:9 ܘܶܐܡܰܪ ܠܥܰܡܶܗ. ܗܳܐ ܥܰܡܳܐ ܒܢܰܝ̈ ܝܺܣܪܳܐܶܝܠ. ܣܰܓܺܝܐܺܝܢ ܘܬܰܩܺܝܦܺܝܢ ܡܶܢܰܢ.
Exo 1:10 ܗܰܒܘ ܢܶܬ݂ܚܰܟܰܡ ܠܶܗ ܥܰܕ݂ܠܳܐ ܣܳܓܶܝܢ. ܕܰܠܡܳܐ ܢܶܡܛܶܝܢ ܩܳܪܒܳܐ. ܘܢܶܬܬܰܘܣܦܽܘܢ ܐܳܦ ܗܶܢܽܘܢ ܥܰܠ ܣܳܢܰܐܝ̈ܢ. ܘܢܶܬ݂ܟܰܬܫܽܘܢ ܥܰܡܰܢ. ܘܢܰܣܩܽܘܢܳܢ ܡܶܢ ܐܰܪܥܳܐ.
Exo 1:11 ܘܣܳܡܘ ܥܠܰܝܗܽܘܢ ܫܰܠܺܝ̈ܛܶܐ. ܒܺܝ̈ܫܶܐ ܕܰܢܫܰܥܒܕ݂ܽܘܢ ܐܶܢܽܘܢ ܒܫܽܘܥܒܳܕ݂ܗܽܘܢ. ܘܒܳܢܶܝܢ ܗܘܰܘ ܩܽܘܖ̈ܝܳܐ ܒܶܝܬ݂ ܩܦܳܣ̈ܶܐ ܠܦܶܪܥܽܘܢ. ܠܦܺܝܬ݂ܽܘܡ ܘܰܠܪܰܥܡܣܺܝܣ.
Exo 1:12 ܘܰܟ݂ܡܳܐ ܕܗܶܢܽܘܢ ܡܫܰܥܒܕ݂ܺܝܢ ܗܘܰܘ ܠܗܽܘܢ. ܗܳܟܰܢܳܐ ܣܳܓܶܝܢ ܗܘܰܘ ܘܗܳܟܰܢܳܐ ܬܳܩܦܺܝܢ ܗܘܰܘ. ܘܥܳܩܰܬ݂ ܠܗܽܘܢ ܡܶܢ ܩܕܳܡ ܒܢܰܝ̈ ܝܺܣܪܳܐܶܝܠ.
Exo 1:13 ܘܰܡܫܰܥܒܕ݂ܺܝܢ ܗܘܰܘ ܡܶܨܖ̈ܳܝܶܐ ܠܰܒܢܰܝ̈ ܝܺܣܪܳܐܶܝܠ ܒܩܰܫܝܽܘܬܳܐ.
Exo 1:14 ܘܡܰܡܪܺܝܢ ܗܘܰܘ ܚܰܝܰܝ̈ܗܽܘܢ ܒܦܽܘܠܚܳܢܳܐ ܩܰܫܝܳܐ. ܒܛܺܝܢܳܐ ܘܰܒܠܶܒ̈ܢܶܐ ܘܰܒܟܽܠ ܥܒܳܕ݂ ܕܚܰܩܠܳܐ. ܟܽܠ ܫܽܘܥܒܳܕ݂ܳܐ ܕܰܡܫܰܥܒܕ݂ܺܝܢ ܗܘܰܘ ܠܗܽܘܢ ܒܩܰܫܝܽܘܬܳܐ.
Exo 1:15 ܘܶܐܡܰܪ ܡܰܠܟܳܐ ܕܡܶܨܪܶܝܢ ܠܚܰܝ̈ܳܬܳܐ ܥܶܒܖ̈ܳܝܳܬܳܐ. ܕܰܫܡܳܗ̇ ܕܰܚܕ݂ܳܐ ܦܽܘܥܳܐ. ܘܰܫܡܳܗ̇ ܕܰܐ̱ܚܪܺܬܳܐ ܫܽܘܦܪܳܐ.
Exo 1:16 ܘܶܐܡܰܪ ܠܗܶܝܢ. ܡܳܐ ܕܗܳܘ̈ܝܳܢ ܐܢ̱ܬܶܝܢ ܡܰܘ̈ܠܕ݂ܳܢ ܠܥܶܒܖ̈ܳܝܳܬܳܐ. ܗܘܰܝ̈ܬܶܝܢ ܚܳܙ̈ܝܳܢ ܡܳܐ ܕܒܳܖ̈ܟܳܢ. ܐܶܢ ܕܶܟ݂ܪܰܐ ܗ̱ܘ. ܗܘܰܝ̈ܬܶܝܢ ܩܳܛ̈ܠܳܢ ܠܶܗ. ܘܶܐܢ ܢܶܩܒܬ݂ܳܐ ܗ̱ܝ. ܗܘܰܝ̈ܬܶܝܢ ܡܰܚ̈ܝܳܢ ܠܳܗ̇.
Exo 1:17 ܘܰܕ݂ܚܶܠ̈ܝ ܚܰܝ̈ܳܬܳܐ ܡܶܢ ܐܰ‌ܠܳܗܳܐ. ܘܠܳܐ ܥܒܰܕ݂̈ܝ ܐܰܝܟ݂ ܕܶܐܡܰܪ ܠܗܶܝܢ ܡܰܠܟܳܐ ܕܡܶܨܪܶܝܢ. ܘܡܰܚ̈ܝܰܢ ܗܘܰܝ̈ ܛܠܳܝ̈ܶܐ.
Exo 1:18 ܘܰܩܪܳܐ ܡܰܠܟܳܐ ܕܡܶܨܪܶܝܢ ܠܚܰܝ̈ܳܬܳܐ ܘܶܐܡܰܪ ܠܗܶܝܢ. ܡܶܛܽܠ ܡܳܢܳܐ ܥܒܰܕ̈ܬܶܝܢ ܦܶܬܓܳܡܳܐ ܗܳܢܳܐ. ܘܰܐܚܺܝ̈ܬܶܝܢ ܛܠܳܝ̈ܶܐ.
Exo 1:19 ܘܶܐܡܰܖ̈ܝ ܚܰܝ̈ܳܬܳܐ ܠܦܶܪܥܽܘܢ. ܠܳܐ ܗܘܰܝ̈ ܐܰܝܟ݂ ܢܶܫ̈ܶܐ ܡܶܨܖ̈ܳܝܳܬܳܐ ܥܶܒܖ̈ܳܝܳܬܳܐ. ܡܶܛܽܠ ܕܚܰܝ̈ܳܬܳܐ ܐܶܢܶܝܢ. ܘܥܰܕ݂ܠܳܐ ܥܳܐܠܳܐ ܥܠܰܝܗܶܝܢ ܚܰܝܬܳܐ܆ ܝܳܠ̈ܕܳܢ.
Exo 1:20 ܘܰܐܛܐܶܒ ܐܰ‌ܠܳܗܳܐ ܠܚܰܝ̈ܳܬܳܐ. ܡܶܛܽܠ ܕܰܥܒܰܕ݂ܝ̈ ܦܶܬܓܳܡܳܐ ܗܳܢܳܐ. ܘܰܣܓ݂ܺܝ ܥܰܡܳܐ ܘܰܬ݂ܩܶܦ ܛܳܒ.
Exo 1:21 ܘܰܗܘܳܐ ܕܟܰܕ݂ ܕܚܶܠ̈ܝ ܚܰܝ̈ܳܬܳܐ ܡܶܢ ܐܰ‌ܠܳܗܳܐ. ܥܒܰܕ݂ ܠܗܶܝܢ ܒ̈ܳܬܶܐ.
Exo 1:22 ܘܰܦܩܰܕ݂ ܦܶܪܥܽܘܢ ܠܟܽܠܶܗ ܥܰܡܳܐ ܘܶܐܡܰܪ. ܟܽܠ ܒܪܳܐ ܕܡܶܬ݂ܺܝܠܶܕ݂. ܒܢܰܗܪܳܐ ܬܶܫܕܽܘܢܶܗ. ܘܟܽܠ ܒܰܪܬܳܐ ܬܰܚܽܘܢ.
Exo 2:1 ܘܶܐܙܰܠ ܓܰܒܪܳܐ ܡܶܢ ܒܶܝܬ݂ ܠܶܘܺܝ. ܘܰܢܣܰܒ ܠܒܰܪܬ݂ ܠܶܘܺܝ.
Exo 2:2 ܘܒܶܛܢܰܬ݂ ܐܰܢ̱ܬܬ݂ܳܐ ܘܝܶܠܕܰܬ݂ ܒܪܳܐ. ܘܰܚܙܳܬ݂ܶܗ ܕܫܰܦܺܝܪ ܗܽܘ. ܘܛܰܫܝܰܬ݂ܶܗ ܬܠܳܬܳܐ ܝܰܖ̈ܚܺܝܢ.
Exo 2:3 ܘܠܳܐ ܐܶܫܟܚܰܬ݂ ܬܽܘܒ ܠܰܡܛܰܫܳܝܽܘܬܶܗ. ܘܢܶܣܒܰܬ݂ ܠܳܗ̇ ܩܺܒܽܘܬܳܐ ܕܩܰܝܣܳܐ ܕܥܰܪܩܳܐ. ܘܫܰܥܬܶܗ ܒܟ݂ܽܘܦܪܳܐ ܘܰܒܙܶܦܬܳܐ. ܘܣܳܡܰܬ݂ ܒܶܗ ܠܛܰܠܝܳܐ. ܘܣܳܡܬܶܗ ܒܰܪܩܳܩܳܐ ܥܰܠ ܣܶܦܬܶܗ ܕܢܰܗܪܳܐ.
Exo 2:4 ܘܩܳܡܰܬ ܚܳܬܶܗ ܡܶܢ ܪܽܘܚܩܳܐ. ܕܬܶܕܰܥ ܡܳܢܳܐ ܡܶܬ݂ܥܒܶܕ݂ ܠܶܗ.
Exo 2:5 ܘܢܶܚܬܰܬ݂ ܒܰܪܬ݂ ܦܶܪܥܽܘܢ ܕܬܶܣܚܶܐ ܒܢܰܗܪܳܐ. ܘܰܐܡ̈ܗܳܬ݂ܳܗ̇ ܡܗܰܠ̈ܟ݂ܳܢ ܗܘܰܝ̈ ܥܰܠ ܝܰܕ݂ ܢܰܗܪܳܐ. ܘܰܚܙܳܬܳܗ̇ ܠܩܺܒܽܘܬܳܐ ܒܰܪܩܳܩܳܐ. ܘܫܰܕܪܰܬ݂ ܠܰܐܡ̈ܗܳܬ݂ܳܗ̇ ܘܰܢܣܰܒܬ݂ܶܗ.
Exo 2:6 ܘܦܶܬ݂ܚܰܬ݂ ܘܰܚܙܳܬܶܗ ܠܛܰܠܝܳܐ. ܘܗܳܐ ܛܰܠܝܳܐ ܒܳܟ݂ܶܐ. ܘܚܳܣܰܬ݂ ܥܠܰܘܗ̱ܝ ܘܶܐܡܪܰܬ݂. ܡܶܢ ܒܢܰܝ̈ ܥܶܒܖ̈ܳܝܶܐ ܗܽܘ ܗܳܢܳܐ.
Exo 2:7 ܘܶܐܡܪܰܬ݂ ܚܳܬܶܗ ܠܒܰܪܬ݂ ܦܶܪܥܽܘܢ. ܐܺܙܰܠ ܐܶܩܪܶܐ ܠܶܟ݂ܝ ܐܰܢ̱ܬܬ݂ܳܐ ܡܰܝܢܰܩܬܳܐ ܡܶܢ ܥܶܒܖ̈ܳܝܳܬܳܐ. ܘܬܰܝܢܶܩ ܠܶܟ݂ܝ ܛܰܠܝܳܐ ܗܳܢܳܐ.
Exo 2:8 ܘܶܐܡܪܰܬ݂ ܠܳܗ̇ ܒܰܪܬ݂ ܦܶܪܥܽܘܢ ܙܶܠܝ. ܘܶܐܙܰܠ̱ܬ݂ ܥܠܰܝܡܬܳܐ. ܘܰܩܪܳܬ݂ ܠܶܐܡܶܗ ܕܛܰܠܝܳܐ.
Exo 2:9 ܘܶܐܡܪܰܬ݂ ܠܳܗ̇ ܒܰܪܬ݂ ܦܶܪܥܽܘܢ. ܗܳܐ ܠܶܟ݂ܝ ܛܰܠܝܳܐ ܗܳܢܳܐ. ܐܰܝܢܩܺܝܘܗܝ ܠܺܝ. ܘܶܐܢܳܐ ܝܳܗܒܳܐ ܠܶܟ݂ܝ ܐܰܓ݂ܪܶܟ݂ܝ. ܘܢܶܣܒܰܬ݂ ܐܰܢ̱ܬܬ݂ܳܐ ܠܛܰܠܝܳܐ ܘܰܐܝܢܶܩܬ݂ܶܗ.
Exo 2:10 ܘܰܪܒܳܐ ܛܰܠܝܳܐ. ܘܰܐܝܬܝܰܬ݂ܶܗ ܠܒܰܪܬ݂ ܦܶܪܥܽܘܢ. ܘܰܗܘܳܐ ܠܳܗ̇ ܒܪܳܐ. ܘܰܩܪܳܬ݂ ܫܡܶܗ ܡܽܘܫܶܐ. ܡܶܛܽܠ ܕܶܐܡܪܰܬ݂ ܕܡܶܢ ܡܰܝ̈ܳܐ ܫܠܺܝܬ݂ܶܗ.
Exo 2:11 ܘܰܗܘܳܐ ܒܝܰܘ̈ܡܳܬ݂ܳܐ ܗܶܢܽܘܢ. ܘܰܪܒܳܐ ܡܽܘܫܶܐ. ܘܰܢܦܰܩ ܠܘܳܬ݂ ܐܰܚܰܘ̈ܗܝ. ܘܰܚܙܳܐ ܒܫܽܘܥܒܳܕ݂ܗܽܘܢ. ܘܰܚܙܳܐ ܓܰܒܪܳܐ ܡܶܨܪܳܝܳܐ ܟܰܕ݂ ܡܳܚܶܐ ܠܓܰܒܪܳܐ ܥܶܒܪܳܝܳܐ. ܡܶܢ ܐܰܚܰܘ̈ܗܝ ܡܶܢ ܒܢܰܝ̈ ܝܺܣܪܳܐܶܝܠ.
Exo 2:12 ܘܶܐܬ݂ܦܢܺܝ ܠܟ݂ܳܐ ܘܰܠܟ݂ܳܐ. ܘܰܚܙܳܐ ܕܠܰܝܬ ܐ̱ܢܳܫ. ܘܩܰܛܠܶܗ ܠܡܶܨܪܳܝܳܐ. ܘܛܰܡܪܶܗ ܒܚܳܠܳܐ.
Exo 2:13 ܘܰܢܦܰܩ ܠܝܰܘܡܳܐ ܐ̱ܚܪܺܢܳܐ. ܘܰܚܙܳܐ ܘܗܳܐ ܬܪܶܝܢ ܓܰܒܖ̈ܺܝܢ ܥܶܒܖ̈ܳܝܶܐ ܢܳܨܶܝܢ. ܘܶܐܡܰܪ ܠܡܰܣܟܠܳܢܳܐ. ܠܡܳܢܳܐ ܡܳܚܶܐ ܐܰܢ̱ܬ ܠܚܰܒܪܳܟ݂.
Exo 2:14 ܘܶܐܡܰܪ ܠܶܗ. ܡܰܢܽܘ ܥܰܒܕܳܟ݂ ܓܒܰܪ ܪܰܒ ܘܕܰܝܳܢ ܥܠܰܝܢ. ܠܡܶܩܛܠܰܢܝ ܐܳܡܰܪ ܐܰܢ̱ܬ. ܐܰܝܟ݂ ܕܰܩܛܰܠܬ ܐܶܬ݂ܡܳܠܝ ܠܡܶܨܪܳܝܳܐ ܗܰܘ. ܘܰܕ݂ܚܶܠ ܡܽܘܫܶܐ ܘܶܐܡܰܪ. ܫܰܪܺܝܪܳܐܺܝܬ݂ ܐܶܬ݂ܝܰܕ݂ܥܰܬ݂ ܡܶܠܬܳܐ.
Exo 2:15 ܘܰܫܡܰܥ ܦܶܪܥܽܘܢ ܦܶܬܓܳܡܳܐ ܗܳܢܳܐ. ܘܰܒܥܳܐ ܠܡܶܩܛܠܶܗ ܠܡܽܘܫܶܐ. ܘܰܥܪܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ. ܘܶܐܙܰܠ ܠܰܐܪܥܳܐ ܕܡܶܕ݂ܝܰܢ. ܘܺܝܬܶܒ ܥܰܠ ܒܺܪܳܐ.
Exo 2:16 ܘܰܠܟܽܘܡܪܳܐ ܕܡܶܕ݂ܝܰܢ ܫܒܰܥ ܒܢ̈ܳܢ ܐܺܝܬ݂ ܗܘܰܝ̈. ܘܳܐܬ݂ܝ̈ܳܢ ܘܕ݂ܳܠ̈ܝܳܢ ܘܡܳܠ̈ܝܳܢ ܖ̈ܳܗܛܶܐ. ܠܡܰܫܩܳܝܽܘ ܥܳܢ̈ܳܐ ܕܰܐܒܽܘܗܶܝܢ.
Exo 2:17 ܘܳܐܬܶܝܢ ܖ̈ܳܥܰܘܳܬܳܐ ܘܛܳܪܕܺܝܢ ܠܗܶܝܢ. ܘܩܳܡ ܡܽܘܫܶܐ ܘܰܦܪܰܩ ܐܶܢܶܝܢ ܘܰܐܫܩܺܝ ܥܳܢ̈ܗܶܝܢ.
Exo 2:18 ܘܶܐܬܰܝ̈ ܠܘܳܬ݂ ܪܥܽܘܐܶܝܠ ܐܰܒܽܘܗܶܝܢ. ܘܶܐܡܰܪ ܠܗܶܝܢ. ܡܶܛܽܠ ܡܳܢܳܐ ܐܰܫܩܺܝ̈ܬܶܝܢ ܒܰܥܓܰܠ ܝܰܘܡܳܢܳܐ.
Exo 2:19 ܐܳܡܖ̈ܳܢ ܠܶܗ. ܓܰܒܪܳܐ ܡܶܨܪܳܝܳܐ ܦܰܨܝܰܢ ܡܶܢ ܐܺܝܕ݂ܳܐ ܕܖ̈ܳܥܰܘܳܬܳܐ. ܘܳܐܦ ܡܶܕ݂ܠܳܐ ܕܠܳܐ ܠܰܢ. ܘܰܐܫܩܺܝ ܥܳܢ̈ܰܢ.
Exo 2:20 ܘܶܐܡܰܪ ܠܰܒ̈ܢܳܬܶܗ. ܐܰܝܟܰܐ ܗ̱ܘ. ܠܡܳܢܳܐ ܫܒܰܩ̈ܬܶܝܢܳܝܗܝ ܠܓܰܒܪܳܐ. ܙܶܠܶܝ̈ܢ ܩܖ̈ܰܝܢܳܝܗܝ ܘܢܶܐܟ݂ܽܘܠ ܠܰܚܡܳܐ.
Exo 2:21 ܘܶܐܨܛܒܺܝ ܡܽܘܫܶܐ ܠܡܶܬܰܒ ܥܰܡ ܓܰܒܪܳܐ. ܘܝܰܗܒ ܠܶܗ ܠܨܶܦܽܘܪܳܐ ܒܰܪܬܶܗ ܐܰܢ̱ܬܬ݂ܳܐ.
Exo 2:22 ܘܝܶܠܕܰܬ݂ ܒܪܳܐ. ܘܰܩܪܳܐ ܫܡܶܗ ܓܶܪܫܽܘܢ. ܡܶܛܽܠ ܕܶܐܡܰܪ ܕܬ݂ܰܘܬܳܒܳܐ ܗܘܺܝ݀ܬ݂ ܒܰܐܪܥܳܐ ܢܽܘܟ݂ܪܳܝܬܳܐ. ܘܝܶܠܕܰܬ݂ ܬܽܘܒ ܒܪܳܐ ܕܰܬܪܶܝܢ ܠܡܽܘܫܶܐ. ܘܰܩܪܳܐ ܫܡܶܗ ܐܶܠܺܝܥܳܙܳܪ. ܡܶܛܽܠ ܕܰܐ‌ܠܳܗܳܐ ܕܰܐܒܗܰܝ̈ ܒܥܶܕ݂ܪܝ. ܘܦܰܨܝܰܢܝ ܡܶܢ ܚܰܪܒܶܗ ܕܦܶܪܥܽܘܢ.
Exo 2:23 ܘܰܗܘܳܐ ܠܝܰܘ̈ܡܳܬ݂ܳܐ ܣܰܓܺܝ̈ܐܶܐ ܗܳܢܽܘܢ. ܘܡܺܝܬ݂ ܡܰܠܟܳܐ ܕܡܶܨܪܶܝܢ. ܘܶܐܬܬܰܢܰܚܘ ܒܢܰܝ̈ ܝܺܣܪܳܐܶܝܠ ܡܶܢ ܫܽܘܥܒܳܕ݂ܳܐ ܩܰܫܝܳܐ. ܘܨܰܠܺܝܘ ܘܣܶܠܩܰܬ݂ ܓܥܳܬ݂ܗܽܘܢ ܠܘܳܬ݂ ܐܰ‌ܠܳܗܳܐ ܡܶܢ ܫܽܘܥܒܳܕ݂ܳܐ.
Exo 2:24 ܘܰܫܡܰܥ ܐܰ‌ܠܳܗܳܐ ܐܶܢܰܩܬ݂ܗܽܘܢ. ܘܶܐܬܕܟܰܪ ܐܰ‌ܠܳܗܳܐ ܩܝܳܡܶܗ ܕܥܰܡ ܐܰܒܪܳܗܳܡ. ܘܥܰܡ ܐܺܝܣܚܳܩ. ܘܥܰܡ ܝܰܥܩܽܘܒ.
Exo 2:25 ܘܰܚܙܳܐ ܐܰ‌ܠܳܗܳܐ ܠܰܒܢܰܝ̈ ܝܺܣܪܳܐܶܝܠ. ܘܺܝܕܰܥ ܐܰ‌ܠܳܗܳܐ.
Exo 3:1 ܘܡܽܘܫܶܐ ܪܳܥܶܐ ܗܘܳܐ ܥܳܢ̈ܳܐ ܕܝܰܬܪܽܘܢ ܚܡܽܘܗܝ. ܟܽܘܡܪܳܐ ܕܡܶܕ݂ܝܰܢ. ܘܕܰܒܪܳܗ̇ ܠܥܳܢ̈ܳܐ ܠܡܰܕ݂ܒܪܳܐ. ܘܶܐܬ݂ܳܐ ܠܛܽܘܪܶܗ ܕܰܐ‌ܠܳܗܳܐ ܠܚܽܘܪܺܝܒ.
Exo 3:2 ܘܶܐܬ݂ܚܙܺܝ ܠܶܗ ܡܰܠܰܐܟܶܗ ܕܡܳܪܝܳܐ. ܒܫܰܠܗܶܒܺܝܬܳܐ ܕܢܽܘܪܳܐ ܡܶܢ ܓܘ ܣܰܢܝܳܐ. ܘܰܚܙܳܐ ܣܰܢܝܳܐ ܕܡܶܬ݂ܓܰܘܙܠܳܐ ܒܶܗ ܢܽܘܪܳܐ. ܘܣܰܢܝܳܐ ܠܳܐ ܝܳܩܶܕ݂.
Exo 3:3 ܘܶܐܡܰܪ ܡܽܘܫܶܐ. ܐܶܣܛܶܐ ܘܶܐܚܙܶܐ ܚܶܙܘܳܐ ܗܳܢܳܐ ܪܰܒܳܐ. ܡܶܛܽܠ ܡܳܢܳܐ ܠܳܐ ܝܳܩܶܕ݂ ܣܰܢܝܳܐ.
Exo 3:4 ܘܰܚܙܳܐ ܡܳܪܝܳܐ ܕܰܣܛܳܐ ܠܡܶܚܙܳܐ. ܘܰܩܪܳܐ ܠܶܗ ܐܰ‌ܠܳܗܳܐ ܡܶܢ ܓܰܘ ܣܰܢܝܳܐ ܘܶܐܡܰܪ. ܡܽܘܫܶܐ ܡܽܘܫܶܐ. ܘܶܐܡܰܪ ܗܳܐ ܐܶܢܳܐ.
Exo 3:5 ܘܶܐܡܰܪ ܠܶܗ. ܠܳܐ ܬܶܬ݂ܩܰܪܰܒ ܠܗܳܪܟܳܐ. ܫܪܺܝ ܡܣܳܐܢܰܝ̈ܟ ܡܶܢ ܖ̈ܶܓ݂ܠܰܝܟ. ܡܶܛܽܠ ܕܰܐܬ݂ܪܳܐ ܕܩܳܐܶܡ ܐܰܢ̱ܬ ܥܠܰܘܗ̱ܝ ܐܰܬ݂ܪܰܐ ܗ̱ܘ ܩܰܕܺܝܫܳܐ.
Exo 3:6 ܘܶܐܡܰܪ. ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܽܘܟ݂. ܐܰܠܳܗܶܗ ܕܰܐܒܪܳܗܳܡ. ܘܰܐܠܳܗܶܗ ܕܺܐܝܣܚܳܩ. ܘܰܐܠܳܗܶܗ ܕܝܰܥܩܽܘܒ. ܘܛܰܫܺܝ ܐܶܢܶܝܢ ܡܽܘܫܶܐ ܐܰܦܰܘ̈ܗܝ. ܡܶܛܽܠ ܕܰܕ݂ܚܶܠ ܠܰܡܚܳܪ ܠܘܳܬ݂ ܐܰ‌ܠܳܗܳܐ.
Exo 3:7 ܘܶܐܡܰܪ ܡܳܪܝܳܐ. ܡܶܚܙܳܐ ܚܙܺܝܬ݂ ܫܽܘܥܒܳܕܶܗ ܕܥܰܡܝ ܕܰܒܡܶܨܪܶܝܢ. ܘܰܓ݂ܥܳܬ݂ܗܽܘܢ ܫܶܡܥܶܬ݂ ܡܶܢ ܩܕܳܡ ܡܫܰܥܒܕ݂ܳܢܰܝ̈ܗܽܘܢ. ܡܶܛܽܠ ܕܝܳܕܰܥ ܐ̱ܢܳܐ ܠܶܗ ܠܟܺܐܒܗܽܘܢ.
Exo 3:8 ܘܢܶܚܬܶܬ݂ ܠܰܡܦܰܨܳܝܽܘܬ݂ܶܗ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܰܠܡܰܣܳܩܽܘܬ݂ܶܗ ܡܶܢ ܐܰܪܥܳܐ ܗܳܝ. ܠܰܐܪܥܳܐ ܕܰܪܘܺܝܚܳܐ ܘܛܳܒܳܐ. ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܳܐܡܽܘܖ̈ܳܝܶܐ. ܘܰܕ݂ܦܰܖ̈ܙܳܝܶܐ. ܘܰܕ݂ܚܰܘܳܝ̈ܶܐ. ܘܰܕ݂ܝܳܒܽܘܣܳܝ̈ܶܐ.
Exo 3:9 ܘܗܳܫܳܐ ܗܳܐ ܓܥܳܬܳܐ ܕܰܒܢܰܝ̈ ܝܺܣܪܳܐܶܝܠ ܥܶܠܰܬ݂ ܠܘܳܬܝ. ܘܳܐܦ ܚܙܺܝܬ݂ ܐܽܘܠܨܳܢܳܐ. ܕܡܶܨܖ̈ܳܝܶܐ ܐܳܠܨܺܝܢ ܠܗܽܘܢ.
Exo 3:10 ܗܳܫܳܐ ܬܳܐ ܐܶܫܰܕܪܳܟ݂ ܠܘܳܬ݂ ܦܶܪܥܽܘܢ. ܘܰܐܦܶܩ ܠܥܰܡܝ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.
Exo 3:11 ܘܶܐܡܰܪ ܡܽܘܫܶܐ ܠܰܐܠܳܗܳܐ. ܡܰܢ ܐܶܢܳܐ ܕܺܐܙܰܠ ܠܘܳܬ݂ ܦܶܪܥܽܘܢ ܘܰܐܦܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܡܶܨܪܶܝܢ.
Exo 3:12 ܘܶܐܡܰܪ ܠܶܗ. ܐܶܢܳܐ ܐܶܗܘܶܐ ܥܰܡܳܟ݂. ܘܗܳܕ݂ܶܐ ܐܳܬܳܐ ܕܶܐܢܳܐ ܫܰܕܰܪܬܳܟ݂. ܡܳܐ ܕܰܐܦܶܩܬ ܠܥܰܡܳܐ ܡܶܢ ܡܶܨܪܶܝܢ. ܬܶܦܠܚܽܘܢ ܩܕܳܡ ܐܰ‌ܠܳܗܳܐ ܥܰܠ ܛܽܘܪܳܐ ܗܳܢܳܐ.
Exo 3:13 ܘܶܐܡܰܪ ܡܽܘܫܶܐ ܠܰܐܠܳܗܳܐ. ܗܳܐ ܐܶܢܳܐ ܐܺܙܰܠ ܠܘܳܬ݂ ܒܢܰܝ̈ ܝܺܣܪܳܐܶܝܠ ܘܺܐܡܰܪ ܠܗܽܘܢ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ ܫܰܕܪܰܢܝ ܥܠܰܝܟܽܘܢ. ܘܢܺܐܡܪܽܘܢ ܠܺܝ ܡܳܢ ܫܡܶܗ. ܡܳܢܳܐ ܐܺܡܰܪ ܠܗܽܘܢ.
Exo 3:14 ܘܶܐܡܰܪ ܐܰ‌ܠܳܗܳܐ ܠܡܽܘܫܶܐ. ܐܰܗܝܰܗ ܐܰܫܪܰܗܝܰܗ. ܘܶܐܡܰܪ ܗܳܟܰܢܳܐ ܬܺܐܡܰܪ ܠܰܒܢܰܝ̈ ܝܺܣܪܳܐܶܝܠ. ܐܰܗܝܰܗ ܫܰܕܪܰܢܝ ܥܠܰܝܟܽܘܢ.
Exo 3:15 ܘܶܐܡܰܪ ܬܽܘܒ ܐܰ‌ܠܳܗܳܐ ܠܡܽܘܫܶܐ. ܗܳܟܰܢܳܐ ܬܺܐܡܰܪ ܠܰܒܢܰܝ̈ ܝܺܣܪܳܐܶܝܠ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ. ܐܰܠܳܗܶܗ ܕܰܐܒܪܳܗܳܡ. ܘܰܐܠܳܗܶܗ ܕܺܐܝܣܚܳܩ. ܘܰܐܠܳܗܶܗ ܕܝܰܥܩܽܘܒ. ܫܰܕܪܰܢܝ ܥܠܰܝܟܽܘܢ. ܗܳܢܰܘ ܫܶܡܝ ܠܥܳܠܰܡ. ܘܗܳܢܰܘ ܕܽܘܟ݂ܪܳܢܝ ܠܕ݂ܳܪܕܳܖ̈ܺܝܢ.
Exo 3:16 ܙܶܠ ܟܰܢܶܫ ܠܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ ܐܶܬ݂ܓܠܺܝ ܥܠܰܝ. ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܰܕ݂ܝܰܥܩܽܘܒ. ܠܡܺܐܡܰܪ. ܡܶܬܕܟܳܪܽܘ ܐܶܬܕܟܰܪܬܟܽܘܢ. ܘܡܶܕܶܡ ܕܶܐܬ݂ܥܒܶܕ݂ ܠܟܽܘܢ ܒܡܶܨܪܶܝܢ.
Exo 3:17 ܘܶܐܡܪܶܬ݂ ܕܰܐܣܶܩܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܶܐ. ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܰܐܡܽܘܖ̈ܳܝܶܐ. ܘܰܕ݂ܦܰܖ̈ܙܳܝܶܐ. ܘܰܕ݂ܚܰܘ̈ܳܝܶܐ. ܘܰܕ݂ܝܳܒܽܘܣܳܝ̈ܶܐ. ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Exo 3:18 ܘܢܶܫܡܥܽܘܢ ܠܩܳܠܳܟ݂. ܘܬܶܥܽܘܠ ܐܰܢ̱ܬ ܘܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܘܳܬ݂ ܡܰܠܟܳܐ ܕܡܶܨܪܶܝܢ. ܘܬܺܐܡܪܽܘܢ ܠܶܗ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܐܶܬ݂ܓܠܺܝ ܥܠܰܝܢ. ܗܳܫܳܐ ܢܺܐܙܰܠ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ.
Exo 3:19 ܘܶܐܢܳܐ ܝܳܕܰܥ ܐ̱ܢܳܐ ܕܠܳܐ ܫܳܒܶܩ ܠܟܽܘܢ ܡܰܠܟܳܐ ܕܡܶܨܪܶܝܢ ܠܡܺܐܙܰܠ. ܘܠܳܐ ܗܘܳܐ ܒܺܐܝܕ݂ܳܐ ܬܰܩܺܝܦܬܳܐ.
Exo 3:20 ܘܰܐܘܫܶܛ ܐܺܝܕ݂ܝ ܘܶܐܡܚܶܐ ܠܡܶܨܖ̈ܳܝܶܐ. ܒܟܽܠ ܬܶܕ݂ܡܖ̈ܳܬܳܐ ܕܶܐܥܒܶܕ ܒܰܝܢܳܬ݂ܗܽܘܢ. ܘܒܳܬܰܪܟܶܢ ܢܫܰܕܰܪܟܽܘܢ.
Exo 3:21 ܘܶܐܬܠܺܝܘܗܝ ܠܥܰܡܳܐ ܠܖ̈ܰܚܡܶܐ ܒܥܰܝܢܰܝ̈ܗܽܘܢ ܕܡܶܨܖ̈ܳܝܶܐ. ܘܟܰܕ݂ ܬܺܐܙܽܠ̱ܘܢ. ܠܳܐ ܬܺܐܙܽܠ̱ܘܢ ܣܪܺܝܩܳܐܺܝܬ݂.
Exo 3:22 ܬܶܫܐܰܠ ܐܰܢ̱ܬܬ݂ܳܐ ܡܶܢ ܫܒܳܒܬܳܗ̇ ܘܡܶܢ ܬܰܘܬܳܒܰܬ݂ ܒܰܝܬܳܗ̇. ܡܳܐܢ̈ܶܐ ܕܕܰܗܒܳܐ. ܘܡܳܐܢ̈ܶܐ ܕܣܺܐܡܳܐ. ܘܰܠܒܽܘܫ̈ܶܐ. ܘܰܐܠܒܶܫܘ ܠܰܒܢܰܝ̈ܟܽܘܢ ܘܠܰܒ̈ܢܳܬ݂ܟܽܘܢ. ܘܢܰܦܶܨܘ ܠܡܶܨܖ̈ܳܝܶܐ.
Exo 4:1 ܘܰܥܢܳܐ ܡܽܘܫܶܐ ܘܶܐܡܰܪ. ܗܳܐ ܠܳܐ ܡܗܰܝܡܢܺܝܢ ܠܺܝ. ܘܠܳܐ ܫܳܡܥܺܝܢ ܠܩܳܠܝ. ܡܶܛܽܠ ܕܳܐܡܪܺܝܢ ܠܳܐ ܐܶܬ݂ܚܙܺܝ ܠܳܟ݂ ܡܳܪܝܳܐ.
Exo 4:2 ܘܶܐܡܰܪ ܠܶܗ ܡܳܪܝܳܐ. ܡܳܢܰܘ ܗܳܢܳܐ ܕܒܺܐܝܕ݂ܳܟ݂. ܘܶܐܡܰܪ ܚܽܘܛܪܳܐ.
Exo 4:3 ܘܶܐܡܰܪ ܐܰܪܡܳܝܗܝ ܒܰܐܪܥܳܐ. ܘܰܐܪܡܝܶܗ ܒܰܐܪܥܳܐ. ܘܰܗܘܳܐ ܚܶܘܝܳܐ. ܘܰܥܪܰܩ ܡܽܘܫܶܐ ܡܶܢ ܩܕܳܡܰܘܗܝ.
Exo 4:4 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܘܫܶܛ ܐܺܝܕ݂ܳܟ݂ ܘܰܐܚܽܘܕ݂ ܒܕ݂ܽܘܢܒܶܗ. ܘܰܐܘܫܶܛ ܐܺܝܕ݂ܶܗ ܘܚܰܡܣܶܢ ܒܶܗ. ܘܰܗܘܳܐ ܚܽܘܛܪܳܐ ܒܺܐܝܕ݂ܶܗ.
Exo 4:5 ܡܶܛܽܠ ܕܰܢܗܰܝܡܢܽܘܢ ܕܶܐܬ݂ܚܙܺܝ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܐܰܠܳܗܶܗ ܕܰܐܒܪܳܗܳܡ . ܐܰܠܳܗܶܗ ܕܺܐܝܣܚܳܩ. ܐܰܠܳܗܶܗ ܕܝܰܥܩܽܘܒ.
Exo 4:6 ܘܶܐܡܰܪ ܠܶܗ ܡܳܪܝܳܐ ܬܽܘܒ. ܐܰܥܶܠ ܐܺܝܕ݂ܳܟ݂ ܠܥܽܘܒܳܟ݂. ܘܰܐܥܶܠ ܐܺܝܕ݂ܶܗ ܠܥܽܘܒܶܗ ܘܰܐܦܩܳܗ̇. ܘܗܳܐ ܐܺܝܕ݂ܶܗ ܡܰܓܪܒܳܐ ܐܰܝܟ݂ ܬܰܠܓܳܐ.
Exo 4:7 ܘܶܐܡܰܪ ܠܶܗ ܡܳܪܝܳܐ ܐܰܗܦܶܟ݂ ܐܺܝܕ݂ܳܟ݂ ܠܥܽܘܒܳܟ݂. ܘܰܐܗܦܶܟ݂ ܐܺܝܕ݂ܶܗ ܠܥܽܘܒܶܗ. ܘܰܐܦܩܳܗ̇ ܡܶܢ ܥܽܘܒܶܗ. ܘܰܗܘܳܬ ܠܳܗ̇ ܐܰܝܟ݂ ܒܶܣܪܶܗ.
Exo 4:8 ܘܶܐܢ ܠܳܐ ܢܗܰܝܡܢܽܘܢ. ܘܠܳܐ ܢܶܫܡܥܽܘܢ ܠܩܳܠܳܐ ܕܳܐܬܳܐ ܩܰܕ݂ܡܰܝܬܳܐ. ܢܗܰܝܡܢܽܘܢ ܠܩܳܠܳܐ ܕܳܐܬܳܐ ܐ̱ܚܪܳܝܬܳܐ.
Exo 4:9 ܘܶܐܢ ܠܳܐ ܢܗܰܝܡܢܽܘܢ ܠܗܳܠܶܝܢ ܬܰܪܬܶܝܢ ܐܳܬ݂ܘ̈ܳܬ݂ܳܐ. ܘܠܳܐ ܢܶܫܡܥܽܘܢ ܠܩܳܠܳܟ݂. ܣܰܒ ܡܶܢ ܡܰܝ̈ܳܐ ܕܢܰܗܪܳܐ ܘܰܐܫܽܘܕ݂ ܒܝܰܒܫܳܐ. ܘܗܳܢܽܘܢ ܡܰܝ̈ܳܐ ܕܢܳܣܶܒ ܐܰܢ̱ܬ ܡܶܢ ܢܰܗܪܳܐ. ܢܶܗܘܽܘܢ ܕܡܳܐ ܒܝܰܒܫܳܐ.
Exo 4:10 ܘܶܐܡܰܪ ܡܽܘܫܶܐ ܠܡܳܪܝܳܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܠܳܐ ܗ̱ܘܺܝ݀ܬ ܓܰܒܪܳܐ ܕܡܰܡܠܠܳܐ ܐܳܦ ܡܶܢ ܐܶܬ݂ܡܳܠܝ. ܘܳܐܦ ܡܶܢ ܡܢܳܬ݂ܡܳܠܝ. ܘܳܐܦ ܡܶܢ ܥܶܕܳܢܳܐ ܕܡܰܠܶܠܬ ܥܰܡ ܥܰܒܕܳܟ݂. ܡܶܛܽܠ ܕܰܠܥܶܓ݂ܝ ܡܡܰܠܠܰܝ. ܘܰܥܛܶܠ ܠܶܫܳܢܳܐ ܐ̱ܢܳܐ.
Exo 4:11 ܘܶܐܡܰܪ ܠܶܗ ܡܳܪܝܳܐ. ܡܰܢܽܘ ܥܒܰܕ݂ ܦܽܘܡܳܐ ܠܐ̱ܢܳܫܳܐ. ܐܰܘ ܡܰܢܽܘ ܥܒܰܕ݂ ܦܺܐܩܳܐ. ܐܰܘ ܚܰܪܫܳܐ. ܐܰܘ ܦܬ݂ܺܝܚܳܐ. ܐܰܘ ܥܘܺܝܪܳܐ. ܠܳܐ ܗܘܳܐ ܐܶܢܳܐ ܡܳܪܝܳܐ.
Exo 4:12 ܘܗܳܫܳܐ ܙܶܠ. ܘܶܐܢܳܐ ܐܶܗܘܶܐ ܥܰܡ ܦܽܘܡܳܟ݂. ܘܰܐܠܦܳܟ݂ ܡܶܕܶܡ ܕܰܬ݂ܡܰܠܶܠ.
Exo 4:13 ܘܶܐܡܰܪ ܠܶܗ ܡܽܘܫܶܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܫܰܕܰܪ ܒܝܰܕ݂ ܡܰܢ ܕܰܡܫܰܕܰܪ ܐܰܢ̱ܬ.
Exo 4:14 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܡܽܘܫܶܐ. ܘܶܐܡܰܪ ܠܶܗ. ܗܳܐ ܐܰܗܪܽܘܢ ܐܰܚܽܘܟ݂ ܠܶܘܳܝܳܐ. ܝܳܕܰܥ ܐ̱ܢܳܐ ܕܰܡܡܰܠܳܠܽܘ ܡܡܰܠܶܠ ܗܽܘ. ܗܳܐ ܐܳܦ ܗܽܘ ܢܶܦܽܘܩ ܠܽܐܘܪܥܳܟ݂. ܘܢܶܚܙܶܝܟ݂. ܘܢܶܚܕܶܐ ܒܠܶܒܶܗ.
Exo 4:15 ܘܬܺܐܡܰܪ ܠܶܗ. ܘܰܬ݂ܣܺܝܡ ܦܶܬܓ݂ܳܡܰܝ̈ ܒܦܽܘܡܶܗ. ܘܶܐܢܳܐ ܐܶܗܘܶܐ ܥܰܡ ܦܽܘܡܳܟ ܘܥܰܡ ܦܽܘܡܶܗ. ܘܰܐܠܶܦܟܽܘܢ ܡܶܕܶܡ ܕܬܶܥܒܕ݂ܽܘܢ.
Exo 4:16 ܗܽܘ ܢܡܰܠܶܠ ܥܰܡ ܥܰܡܳܐ. ܘܗܽܘ ܢܶܗܘܶܐ ܠܳܟ݂ ܡܬܰܪܓܡܳܢܳܐ. ܘܰܐܢ̱ܬ ܬܶܗܘܶܐ ܠܶܗ ܠܰܐܠܳܗ.
Exo 4:17 ܘܚܽܘܛܪܳܐ ܗܳܢܳܐ ܣܰܒ ܒܺܐܝܕ݂ܳܟ݂. ܕܬܶܥܒܶܕ݂ ܒܶܗ ܐܳܬ݂ܘ̈ܳܬܳܐ.
Exo 4:18 ܘܰܗܦܰܟ݂ ܡܽܘܫܶܐ. ܘܶܐܙܰܠ ܠܘܳܬ݂ ܝܰܬ݂ܪܽܘܢ ܚܡܽܘܗܝ. ܘܶܐܡܰܪ ܠܶܗ. ܐܶܗܦܽܘܟ݂ ܐܺܙܰܠ ܠܘܳܬ݂ ܐܰܚܰܝ̈ ܕܰܒܡܶܨܪܶܝܢ. ܘܶܐܚܙܶܐ ܐܶܢ ܥܕ݂ܰܟܺܝܠ ܚܰܝܺܝܢ. ܘܶܐܡܰܪ ܝܰܬ݂ܪܽܘܢ ܠܡܽܘܫܶܐ. ܙܶܠ ܒܰܫܠܳܡܳܐ.
Exo 4:19 ܘܶܐܡܰܪ ܡܳܪܝܳܐ ܠܡܽܘܫܶܐ ܒܡܶܕ݂ܝܰܢ. ܗܦܽܘܟ݂ ܙܶܠ ܠܡܶܨܪܶܝܢ. ܡܶܛܽܠ ܕܡܺܝܬ݂ܘ ܠܗܽܘܢ ܟܽܠܗܽܘܢ ܓܰܒܖ̈ܶܐ ܕܒܳܥܶܝܢ ܗܘܰܘ ܢܰܦܫܳܟ݂.
Exo 4:20 ܘܰܕ݂ܒܰܪ ܡܽܘܫܶܐ ܠܰܐܢ̱ܬܬܶܗ ܘܠܰܒܢܰܘ̈ܗܝ. ܘܰܐܪܟܶܒ ܐܶܢܽܘܢ ܥܰܠ ܚܡܳܪܳܐ. ܘܰܗܦܰܟ݂ ܠܡܺܐܙܰܠ ܠܡܶܨܪܶܝܢ. ܘܰܢܣܰܒ ܡܽܘܫܶܐ ܚܽܘܛܪܳܐ ܕܰܐ‌ܠܳܗܳܐ ܒܺܐܝܕ݂ܶܗ.
Exo 4:21 ܘܶܐܡܰܪ ܡܳܪܝܳܐ ܠܡܽܘܫܶܐ. ܡܳܐ ܕܰܗܦܰܟ݂ܬ ܠܡܺܐܙܰܠ ܠܡܶܨܪܶܝܢ. ܚܙܺܝ ܟܽܠ ܬܶܕ݂ܡܖ̈ܳܬܳܐ ܕܥܶܒܕ݂ܶܬ ܒܺܐܝ̈ܕܰܝܟ. ܥܒܶܕ݂ ܐܶܢܽܘܢ ܩܕܳܡ ܦܶܪܥܽܘܢ. ܘܶܐܢܳܐ ܐܶܥܰܫܶܢ ܠܶܒܶܗ. ܘܠܳܐ ܢܫܰܕܪܺܝܘܗܝ ܠܥܰܡܳܐ.
Exo 4:22 ܘܶܐܡܰܪ ܠܦܶܪܥܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܒܶܪܝ ܒܽܘܟ݂ܪܝ ܝܺܣܪܳܐܶܝܠ.
Exo 4:23 ܐܶܡܪܶܬ݂ ܠܳܟ݂ ܕܰܬ݂ܫܰܕܰܪ ܠܒܶܪܝ ܘܢܶܦܠܚܰܢܝ. ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܒܶܪܝ ܗܳܐ ܩܳܛܶܠ ܐ̱ܢܳܐ ܠܰܒܪܳܟ݂ ܒܽܘܟ݂ܪܳܟ݂.
Exo 4:24 ܘܰܗܘܳܐ ܡܽܘܫܶܐ ܒܽܐܘܪܚܳܐ ܒܶܝܬ݂ ܒܰܘܬܳܐ. ܘܰܦܓܰܥ ܒܶܗ ܡܳܪܝܳܐ. ܘܰܒܥܳܐ ܠܡܶܩܛܠܶܗ ܠܡܽܘܫܶܐ.
Exo 4:25 ܘܢܶܣܒܰܬ݂ ܨܶܦܽܘܪܳܐ ܛܰܪܳܢܳܐ. ܘܓܶܙܪܰܬ݂ ܥܽܘܪܠܽܘܬܳܐ ܕܰܒܪܳܗ̇. ܘܶܐܚܕܰܬ݂ ܒܖ̈ܶܓ݂ܠܰܘܗܝ ܘܶܐܡܪܰܬ݂. ܚܰܬ݂ܢܳܐ ܕܰܕ݂ܡܳܐ ܐܰܢ̱ܬ ܠܺܝ.
Exo 4:26 ܘܰܐܪܦܺܝ ܡܶܢܶܗ. ܗܳܝܕܶܝܢ ܐܶܡܪܰܬ݂. ܚܰܬ݂ܢܳܐ ܕܰܕ݂ܡܳܐ ܠܰܓ݂ܙܽܘܪܬܳܐ.
Exo 4:27 ܘܶܐܡܰܪ ܡܳܪܝܳܐ ܠܰܐܗܪܽܘܢ. ܙܶܠ ܠܽܐܘܪܥܶܗ ܕܡܽܘܫܶܐ ܐܰܚܽܘܟ݂ ܠܡܰܕ݂ܒܪܳܐ. ܘܶܐܙܰܠ ܘܰܦܓܰܥ ܒܶܗ ܒܛܽܘܪܶܗ ܕܰܐ‌ܠܳܗܳܐ ܒܚܽܘܪܺܝܒ. ܘܢܰܫܩܶܗ.
Exo 4:28 ܘܚܰܘܺܝ ܡܽܘܫܶܐ ܠܰܐܗܪܽܘܢ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܫܰܕܪܶܗ. ܘܟܽܠ ܐܳܬ݂ܘ̈ܳܬܳܐ ܕܦܰܩܕܶܗ ܠܡܶܥܒܰܕ݂.
Exo 4:29 ܘܶܐܙܰܠܘ ܡܽܘܫܶܐ ܘܰܐܗܪܽܘܢ. ܘܟܰܢܶܫܘ ܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.
Exo 4:30 ܘܶܐܡܰܪ ܐܰܗܪܽܘܢ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܶܐܡܰܪ ܡܳܪܝܳܐ ܠܡܽܘܫܶܐ. ܘܰܥܒܰܕ݂ ܐܳܬ݂ܘ̈ܳܬܳܐ ܩܕܳܡ ܥܰܡܳܐ.
Exo 4:31 ܘܗܰܝܡܶܢܘ ܥܰܡܳܐ. ܘܰܫܡܰܥܘ ܕܶܐܬܕܟܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܘܕܰܚܙܳܐ ܫܽܘܥܒܳܕ݂ܗܽܘܢ. ܘܰܩܥܶܕ݂ܘ ܥܰܡܳܐ ܘܰܣܓܶܕ݂ܘ ܩܕܳܡ ܡܳܪܝܳܐ.
Exo 5:1 ܘܒܳܬܰܪ ܗܳܝܕܶܝܢ. ܥܰܠܘ ܡܽܘܫܶܐ ܘܰܐܗܪܽܘܢ. ܘܶܐܡܰܪܘ ܠܦܶܪܥܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܫܰܕܰܪ ܠܥܰܡܝ ܘܰܢܚܰܓܽܘܢ ܠܺܝ ܒܡܰܕ݂ܒܪܳܐ.
Exo 5:2 ܘܶܐܡܰܪ ܦܶܪܥܽܘܢ. ܡܰܢܽܘ ܡܳܪܝܳܐ ܕܶܐܫܡܰܥ ܒܩܳܠܶܗ ܠܰܡܫܰܕܳܪܽܘ ܠܺܝܣܪܳܐܶܝܠ. ܠܳܐ ܝܳܕܰܥ ܐ̱ܢܳܐ ܠܡܳܪܝܳܐ. ܘܳܐܦ ܠܺܝܣܪܳܐܶܝܠ ܠܳܐ ܡܫܰܕܰܪ ܐ̱ܢܳܐ.
Exo 5:3 ܘܶܐܡܰܪܘ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܐܶܬ݂ܓܠܺܝ ܥܠܰܝܢ. ܢܺܐܙܰܠ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ. ܕܰܠܡܳܐ ܢܶܐܪܥܰܢ ܒܚܰܪܒܳܐ ܐܰܘ ܒܡܰܘܬܳܐ.
Exo 5:4 ܘܶܐܡܰܪ ܠܗܽܘܢ ܡܰܠܟܳܐ ܕܡܶܨܪܶܝܢ. ܠܡܳܢܳܐ ܡܽܘܫܶܐ ܘܰܐܗܪܽܘܢ ܡܒܰܛܠܺܝܢ ܐܰܢ̱ܬܽܘܢ ܠܥܰܡܳܐ ܡܶܢ ܥܒܳܕ݂ܗܽܘܢ. ܙܶܠܘ ܠܫܽܘܥܒܳܕ݂ܟܽܘܢ.
Exo 5:5 ܘܶܐܡܰܪ ܠܗܽܘܢ ܦܶܪܥܽܘܢ. ܗܳܐ ܣܰܓܺܝܐܺܝܢ ܗܳܫܳܐ ܥܰܡܳܐ ܕܰܐܪܥܳܐ. ܡܒܰܛܠܺܝܢ ܐܰܢ̱ܬܽܘܢ ܠܗܽܘܢ ܡܶܢ ܥܒܳܕ݂ܗܽܘܢ.
Exo 5:6 ܘܦܰܩܶܕ݂ ܦܶܪܥܽܘܢ ܒܝܰܘܡܳܐ ܗܰܘ ܠܫܰܠܺܝܛܰܘ̈ܗܝ ܕܥܰܡܳܐ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ.
Exo 5:7 ܠܳܐ ܬܰܘܣܦܽܘܢ ܠܡܶܬܰܠ ܬܶܒܢܳܐ ܠܥܰܡܳܐ ܠܡܰܪܡܳܝܽܘ ܠܶܒܢ̈ܶܐ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܡܢܳܬ݂ܡܳܠܝ. ܗܶܢܽܘܢ ܢܺܐܙܽܠ̱ܘܢ ܢܶܩܫܽܘܢ ܠܗܽܘܢ ܬܶܒܢܳܐ.
Exo 5:8 ܘܚܽܘܫܒܳܢܳܐ ܕܠܶܒܢ̈ܶܐ ܕܥܳܒܕܺܝܢ ܗܘܰܘ. ܐܰܝܟ݂ ܕܡܶܢ ܐܶܬ݂ܡܳܠܝ ܘܰܐܝܟ݂ ܕܡܶܢ ܡܢܳܬ݂ܡܳܠܝ. ܬܰܪܡܽܘܢ ܥܠܰܝܗܽܘܢ. ܘܠܳܐ ܬܒܰܨܪܽܘܢ ܡܶܢܗܽܘܢ. ܡܶܛܽܠ ܕܒ̈ܰܛܳܠܶܐ ܐܶܢܽܘܢ. ܡܶܛܽܠ ܗܳܢܳܐ ܡܒܰܓܢܺܝܢ ܘܳܐܡܪܺܝܢ. ܢܺܐܙܰܠ ܢܕܰܒܰܚ ܠܰܐܠܳܗܰܢ.
Exo 5:9 ܬܶܥܫܰܢ ܥܒܺܝܕܬܳܐ ܥܰܠ ܓܰܒܖ̈ܶܐ ܘܢܶܪܢܽܘܢ ܒܳܗ̇. ܘܠܳܐ ܢܶܪܢܽܘܢ ܒܡ̈ܶܠܶܐ ܣܖ̈ܺܝܩܳܬ݂ܳܐ.
Exo 5:10 ܘܰܢܦܰܩܘ ܫܰܠܺܝܛܰܘ̈ܗܝ ܕܥܰܡܳܐ ܘܣܳܦܖ̈ܰܘܗܝ. ܘܶܐܡܰܪܘ ܠܥܰܡܳܐ. ܗܳܟܰܢܳܐ ܐܶܡܰܪ ܦܶܪܥܽܘܢ. ܠܳܐ ܝܳܗܶܒ ܐ̱ܢܳܐ ܠܟܽܘܢ ܬܶܒܢܳܐ.
Exo 5:11 ܐܰܢ̱ܬܽܘܢ ܙܶܠܘ ܣܰܒܘ ܠܟܽܘܢ ܬܶܒܢܳܐ ܡܶܢ ܐܰܝܡܶܟܳܐ ܕܡܶܫܟܚܺܝܢ ܐܰܢ̱ܬܽܘܢ. ܘܡܶܕܶܡ ܠܳܐ ܢܶܬ݂ܒܰܨܰܪ ܡܶܢ ܥܒܳܕ݂ܟܽܘܢ.
Exo 5:12 ܘܶܐܬ݂ܒܰܕܰܪ ܥܰܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܠܡܶܩܰܫ ܩܶܫܬܳܐ ܕܬܶܒܢܳܐ.
Exo 5:13 ܘܫܰܠܺܝ̈ܛܶܐ ܐܳܠܨܺܝܢ ܘܳܐܡܪܺܝܢ. ܐܰܫܠܶܡܘ ܥܒܳܕ݂ܟ݂ܽܘܢ ܐܰܝܟ݂ ܕܰܒܟܽܠܙܒܰܢ. ܐܰܝܟ݂ ܕܡܶܬ݂ܝܗܶܒ ܗܘܳܐ ܠܟ݂ܽܘܢ ܬܶܒܢܳܐ.
Exo 5:14 ܘܶܐܬ݂ܪܕ݂ܺܝܘ ܣܳܦܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܕܰܐܩܺܝܡܘ ܥܠܰܝܗܽܘܢ ܫܰܠܺܝܛܳܢܰܘ̈ܗܝ ܕܦܶܪܥܽܘܢ. ܘܳܐܡܪܺܝܢ. ܠܡܳܢܳܐ ܠܳܐ ܐܰܫܠܶܡܬܽܘܢ ܚܽܘܫܒܳܢܟܽܘܢ ܕܠܶܒܢ̈ܶܐ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܶܡܢܳܬܡܳܠܝ. ܘܳܐܦ ܐܶܬ݂ܡܳܠܝ ܘܝܰܘܡܳܢܳܐ.
Exo 5:15 ܘܶܐܬ݂ܰܘ ܣܳܦܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܡܒܰܓܢܺܝܢ ܩܕܳܡ ܦܶܪܥܽܘܢ ܘܳܐܡܪܺܝܢ. ܠܡܳܢܳܐ ܡܶܬ݂ܥܒܶܕ ܗܳܟܰܢܳܐ ܠܥܰܒܕܰܝ̈ܟ.
Exo 5:16 ܬܶܒܢܳܐ ܠܳܐ ܡܶܬ݂ܝܗܶܒ ܠܥܰܒܕܰܝ̈ܟ. ܘܠܶܒܢ̈ܶܐ ܐܳܡܪܺܝܢ ܠܰܢ ܐܰܪܡܰܘ ܘܗܳܐ ܥܰܒܕܰܝ̈ܟ ܒܳܠܥܺܝܢ. ܘܚܳܛܶܐ ܐܰܢ̱ܬ ܥܰܠ ܥܰܡܳܟ݂.
Exo 5:17 ܘܶܐܡܰܪ ܠܗܽܘܢ ܦܶܪܥܽܘܢ. ܡܶܒܛܰܠ ܗܽܘ ܒܰܛܳܠܺܝܢ ܐܰܢ̱ܬܽܘܢ. ܡܶܛܽܠ ܗܳܢܳܐ ܐܳܡܪܺܝܢ ܐܰܢ̱ܬܽܘܢ ܢܺܐܙܰܠ ܢܕܰܒܰܚ ܠܡܳܪܝܳܐ.
Exo 5:18 ܗܳܫܳܐ ܙܶܠܘ ܘܰܥܒܶܕܘ. ܘܬܶܒܢܳܐ ܠܳܐ ܢܶܬ݂ܝܗܶܒ ܠܟ݂ܽܘܢ. ܘܚܽܘܫܒܳܢܳܐ ܕܠܶܒܢ̈ܶܐ ܬܶܬܠܽܘܢ.
Exo 5:19 ܘܰܚܙܰܘ ܐܶܢܽܘܢ ܣܳܦܖ̈ܶܐ ܠܰܒܢܰܝ̈ ܝܺܣܪܳܐܶܝܠ ܒܺܝܫܳܐܺܝܬ݂. ܘܳܐܡܪܺܝܢ ܠܗܽܘܢ. ܠܳܐ ܡܒܰܨܪܺܝܢ ܐܰܢ̱ܬܽܘܢ ܡܶܢ ܠܶܒܢܰܝ̈ܟܽܘܢ. ܐܶܠܳܐ ܐܰܝܟ݂ ܕܰܒܟܽܠܝܽܘܡ.
Exo 5:20 ܘܰܦܓܰܥܘ ܒܡܽܘܫܶܐ ܘܰܐܗܪܽܘܢ ܟܰܕ݂ ܩܳܝܡܺܝܢ ܠܽܘܩܒܰܠܗܽܘܢ. ܟܰܕ݂ ܢܦܰܩܘ ܡܶܢ ܩܕܳܡ ܦܶܪܥܽܘܢ.
Exo 5:21 ܘܶܐܡܰܪܘ ܠܗܽܘܢ. ܢܶܚܙܶܐ ܥܠܰܝܟܽܘܢ ܡܳܪܝܳܐ ܘܰܢܕ݂ܽܘܢ. ܕܰܐܒܐܶܫܬܽܘܢ ܠܪܽܘܚܰܢ ܒܥܰܝ̈ܢܰܝ ܦܶܪܥܽܘܢ ܘܰܒܥܰܝ̈ܢܰܝ ܥܰܒܕܰܘ̈ܗܝ. ܠܡܶܬܠܰܢ ܠܚܰܪܒܳܐ ܒܺܐܝܕܰܝ̈ܗܽܘܢ ܘܰܠܡܶܚܪܒܰܢ.
Exo 5:22 ܘܰܗܦܰܟ݂ ܡܽܘܫܶܐ ܠܘܳܬ݂ ܡܳܪܝܳܐ ܘܶܐܡܰܪ. ܡܳܪܝ. ܠܡܳܢܳܐ ܐܰܒܐܶܫܬ ܠܥܰܡܳܐ ܗܳܢܳܐ. ܘܰܠܡܳܢܳܐ ܫܰܕܰܪܬܳܢܝ.
Exo 5:23 ܕܡܶܢ ܫܳܥܬܳܐ ܕܶܐܬܺܝܬ݂ ܠܘܳܬ݂ ܦܶܪܥܽܘܢ ܠܰܡܡܰܠܠܽܘ ܒܰܫܡܳܟ݂. ܒܐܶܫ ܠܥܰܡܳܐ ܗܳܢܳܐ. ܘܡܶܦܪܰܩ ܠܳܐ ܦܪܰܩܬ ܠܥܰܡܳܟ݂.
Exo 6:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܫܳܐ ܬܶܚܙܶܐ ܡܶܕܶܡ ܕܶܐܥܒܶܕ ܠܦܶܪܥܽܘܢ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܢܫܰܕܰܪ ܐܶܢܽܘܢ. ܘܒܰܕ݂ܪܳܥܳܐ ܪܳܡܳܐ ܢܰܦܶܩ ܐܶܢܽܘܢ ܡܶܢ ܐܰܪܥܶܗ.
Exo 6:2 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ. ܐܶܢܳܐ ܐ̱ܢܳܐ ܡܳܪܝܳܐ.
Exo 6:3 ܕܶܐܬ݂ܓܠܺܝܬ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ ܒܺܐܝܠܫܰܕܰܝ ܐܰ‌ܠܳܗܳܐ. ܘܫܶܡ ܡܳܪܝܳܐ ܠܳܐ ܚܰܘܺܝܬ݂ ܐܶܢܽܘܢ.
Exo 6:4 ܘܳܐܦ ܐܰܩܺܝܡܬ ܩܝܳܡܝ ܥܰܡܗܽܘܢ. ܠܡܶܬܰܠ ܠܗܽܘܢ ܐܰܪܥܳܐ ܕܰܟ݂ܢܰܥܢ. ܐܰܪܥܳܐ ܕܬ݂ܰܘܬܳܒܽܘܬ݂ܗܽܘܢ ܕܰܥܡܰܪܘ ܒܳܗ̇.
Exo 6:5 ܘܳܐܦ ܐܶܢܳܐ ܫܶܡܥ݀ܶܬ݂ ܐܶܢܰܩܬܳܐ ܕܰܒܢܰܝ̈ ܝܺܣܪܳܐܶܝܠ. ܕܡܶܨܖ̈ܳܝܶܐ ܡܫܰܥܒܕ݂ܺܝܢ ܠܗܽܘܢ. ܘܶܐܬܕܰܟ݂ܪܶܬ݂ ܩܝܳܡܝ.
Exo 6:6 ܡܶܛܽܠ ܗܳܢܳܐ ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܘܡܰܦܶܩ ܐ̱ܢܳܐ ܠܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܶܐ. ܘܰܡܦܰܨܶܐ ܐ̱ܢܳܐ ܠܟܽܘܢ ܡܶܢ ܥܒܳܕ݂ܗܽܘܢ. ܘܶܐܦܪܽܘܩܟܽܘܢ ܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ. ܘܰܒܕ݂ܺܝ̈ܢܶܐ ܪܰܘܖ̈ܒܶܐ.
Exo 6:7 ܘܶܐܣܰܒܟܽܘܢ ܠܺܝ ܥܰܡܳܐ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܡܰܦܶܩ ܐ̱ܢܳܐ ܠܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܳܐ.
Exo 6:8 ܘܰܐܝܬܶܝܟܽܘܢ ܠܰܐܪܥܳܐ ܕܰܐܪܺܝܡܶܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ. ܘܶܐܬܠܺܝܗ̇ ܠܟܽܘܢ ܝܳܪܬܽܘܬܳܐ. ܐܶܢܳܐ ܡܳܪܝܳܐ.
Exo 6:9 ܘܶܐܡܰܪ ܗܳܟܰܢܳܐ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܠܳܐ ܫܰܡܥܽܘܗܝ ܠܡܽܘܫܶܐ. ܡܶܢ ܟܰܪܝܽܘܬ݂ ܪܽܘܚܳܐ ܘܡܶܢ ܫܽܘܥܒܳܕ݂ܳܐ ܩܰܫܝܳܐ.
Exo 6:10 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܠܡܺܐܡܰܪ.
Exo 6:11 ܙܶܠ ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܢܫܰܕܰܪ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܶܗ.
Exo 6:12 ܘܶܐܡܰܪ ܡܽܘܫܶܐ ܠܡܳܪܝܳܐ. ܗܳܐ ܒܢܰܝ̈ ܝܺܣܪܳܐܶܝܠ ܠܳܐ ܫܳܡܥܺܝܢ ܠܺܝ. ܐܰܝܟܰܢܳܐ ܢܶܫܡܥܰܢܝ ܦܶܪܥܽܘܢ. ܕܰܠܥܶܓ݂ ܠܶܫܳܢܝ.
Exo 6:13 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܦܰܩܶܕ݂ ܐܶܢܽܘܢ ܠܘܳܬ݂ ܒܢܰܝ̈ ܝܺܣܪܳܐܶܝܠ ܘܰܠܘܳܬ݂ ܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܠܡܰܦܳܩܽܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.
Exo 6:14 ܘܗܳܠܶܝܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܒܢܰܝ̈ ܪܽܘܒܺܝܠ ܒܽܘܟ݂ܪܶܗ ܕܺܝܣܪܳܐܶܝܠ. ܚܢܽܘܟ ܘܦܰܠܽܘ. ܘܚܶܨܪܽܘܢ ܘܟܰܪܡܺܝ. ܗܳܠܶܝܢ ܫܰܖ̈ܒܳܬܳܐ ܕܪܽܘܒܺܝܠ.
Exo 6:15 ܘܰܒܢܰܝ̈ ܫܶܡܥܽܘܢ. ܝܰܡܽܘܐܶܝܠ. ܘܝܰܡܺܝܢ. ܘܳܐܗܳܪ. ܘܝܰܟ݂ܺܝܢ. ܘܨܳܚܳܪ. ܘܫܳܐܘܳܠ ܒܰܪ ܟܢܰܥܢܳܝܬܳܐ. ܗܳܠܶܝܢ ܫܰܖ̈ܒܳܬܳܐ ܕܫܶܡܥܽܘܢ.
Exo 6:16 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܠܶܘܺܝ ܠܫܰܖ̈ܒܳܬ݂ܗܽܘܢ ܓܰܪܫܽܘܢ ܘܩܳܗܳܬ ܘܰܡܪܳܪܺܝ. ܘܰܫܢܰܝ̈ܳܐ ܕܰܚܝܳܐ ܠܶܘܺܝ. ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ.
Exo 6:17 ܘܰܒܢܰܘ̈ܗܝ ܕܓܰܪܫܽܘܢ. ܠܰܒܢܺܝ ܘܫܰܡܥܺܝ ܠܫܰܖ̈ܒܳܬ݂ܗܽܘܢ.
Exo 6:18 ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܠ. ܘܰܫܢܰܝ̈ܳܐ ܕܰܚܝܳܐ ܩܳܗܳܬ݂. ܡܳܐܐ ܘܰܬܠܳܬܺܝܢ ܘܰܬܠܳܬ݂ ܫܢܺܝ̈ܢ.
Exo 6:19 ܘܰܒܢܰܘ̈ܗܝ ܕܰܡܪܳܪܺܝ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܫܰܖ̈ܒܳܬܳܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ.
Exo 6:20 ܘܰܢܣܰܒ ܥܰܡܪܰܡ ܐܰܢ̱ܬܬ݂ܳܐ ܠܝܽܘܟ݂ܳܒܰܪ ܒܰܪܬ ܕܳܕܶܗ. ܘܝܶܠܕܰܬ݂ ܠܶܗ ܠܰܐܗܪܽܘܢ ܘܰܠܡܽܘܫܶܐ ܘܰܠܡܰܪܝܰܡ. ܘܰܫܢܰܝ̈ܳܐ ܕܰܚܝܳܐ ܥܰܡܪܰܡ ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ.
Exo 6:21 ܘܰܒܢܰܘ̈ܗܝ ܕܝܰܨܗܳܪ. ܩܽܘܪܳܚ ܘܰܢܦܰܓ݂ ܘܙܰܟ݂ܪܺܝ.
Exo 6:22 ܘܰܒܢܰܘ̈ܗܝ ܕܥܽܘܙܺܝܠ. ܡܰܢܫܳܐܶܝܠ ܘܰܐܠܺܝܨܦܰܢ. ܘܣܰܬ݂ܪܺܝ.
Exo 6:23 ܘܰܢܣܰܒ ܐܰܗܪܽܘܢ ܠܶܐܠܺܝܫܒܰܥ ܒܰܪܬ݂ ܥܰܡܺܝܢܳܕ݂ܳܒ ܚܳܬܶܗ ܕܢܶܚܫܽܘܢ ܐܰܢ̱ܬܬ݂ܳܐ. ܘܝܶܠܕܰܬ݂ ܠܶܗ ܠܢܳܕ݂ܳܒ ܘܠܰܐܒܺܝܗܽܘ. ܘܠܶܐܠܺܝܥܳܙܳܪ ܘܠܺܐܝܬ݂ܳܡܳܪ.
Exo 6:24 ܘܰܒܢܰܝ̈ ܩܽܘܪܳܚ. ܐܳܣܺܝܪ ܘܗܰܠܩܳܢܳܐ ܘܰܐܟܶܢܣܳܦ. ܗܳܠܶܝܢ ܫܰܖ̈ܒܳܬܳܐ ܕܩܽܘܪܳܚ.
Exo 6:25 ܘܶܐܠܺܝܥܳܙܰܪ ܒܰܪ ܐܰܗܪܽܘܢ ܢܣܰܒ ܠܶܗ ܐܰܢ̱ܬܬ݂ܳܐ ܡܶܢ ܒܢ̈ܳܬܶܗ ܕܦܰܢܛܺܝܠ. ܘܝܶܠܕܰܬ݂ ܠܶܗ ܠܦܺܝܢܚܶܣ. ܗܳܠܶܝܢ ܖ̈ܺܝܫܶܐ ܕܫܰܖ̈ܒܳܬܳܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ.
Exo 6:26 ܗܳܢܰܘ ܡܽܘܫܶܐ ܘܰܐܗܪܽܘܢ ܕܶܐܡܰܪ ܠܗܽܘܢ ܡܳܪܝܳܐ. ܐܰܦܶܩܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܟܽܠ ܚܰܝܠܰܘ̈ܳܬ݂ܗܽܘܢ.
Exo 6:27 ܗܶܢܽܘܢ ܐܶܡܰܪܘ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܠܡܰܦܳܩܽܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܡܽܘܫܶܐ ܘܰܐܗܪܽܘܢ.
Exo 6:28 ܘܰܗܘܳܐ ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܰܐܪܥܳܐ ܕܡܶܨܪܶܝܢ.
Exo 6:29 ܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ. ܐܶܢܳܐ ܐ̱ܢܳܐ ܡܳܪܝܳܐ. ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܟܽܠ ܡܶܕܶܡ ܕܳܐܡܰܪ ܐ̱ܢܳܐ ܠܳܟ݂.
Exo 6:30 ܘܶܐܡܰܪ ܡܽܘܫܶܐ ܠܡܳܪܝܳܐ. ܕܺܝܠܝ ܠܥܶܓ݂ ܠܶܫܳܢܝ. ܐܰܝܟܰܢܳܐ ܢܶܫܡܥܰܢܝ ܦܶܪܥܽܘܢ.
Exo 7:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܚܙܺܝ ܕܝܰܗ̱ܒܬܳܟ݂ ܐܰ‌ܠܳܗܳܐ ܠܦܶܪܥܽܘܢ. ܘܰܐܗܪܽܘܢ ܐܰܚܽܘܟ݂ ܢܶܗܘܶܐ ܢܒܺܝܳܟ݂.
Exo 7:2 ܐܰܢ̱ܬ ܬܺܐܡܰܪ ܟܽܠ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂. ܘܰܐܗܪܽܘܢ ܐܰܚܽܘܟ݂ ܢܺܐܡܰܪ ܠܦܶܪܥܽܘܢ. ܘܠܰܒܢܰܝ̈ ܝܺܣܪܳܐܶܝܠ ܢܫܰܕܰܪ ܡܶܢ ܐܰܪܥܶܗ.
Exo 7:3 ܘܶܐܢܳܐ ܐܶܩܰܫܶܐ ܠܶܒܶܗ ܕܦܶܪܥܽܘܢ. ܘܰܐܣܓܶܐ ܐܳܬ݂ܘ̈ܳܬ݂ܝ ܘܬܶܕ݂ܡܖ̈ܳܬ݂ܝ ܒܰܐܪܥܳܐ ܕܡܶܨܪܶܝܢ.
Exo 7:4 ܘܠܳܐ ܢܶܫܡܰܥܟܽܘܢ ܦܶܪܥܽܘܢ. ܘܶܐܬܶܠ ܐܺܝܕ݂ܝ ܒܡܶܨܪܶܝܢ. ܘܰܐܦܶܩ ܚܰܝܠܰܘ̈ܳܬܝ ܘܥܰܡܝ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܒܕ݂ܺܝܢ̈ܶܐ ܪܰܘܖ̈ܒܶܐ.
Exo 7:5 ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܡܳܐ ܕܰܐܪܺܝܡܶܬ݂ ܐܺܝܕ݂ܝ ܥܰܠ ܡܶܨܖ̈ܳܝܳܐ. ܘܰܐܦܩܶܬ݂ ܠܰܒܢܰܝ̈ ܝܺܣܪܳܐܶܝܠ ܡܶܢ ܒܰܝܢܳܬ݂ܗܽܘܢ.
Exo 7:6 ܘܰܥܒܰܕ݂ܘ ܡܽܘܫܶܐ ܘܰܐܗܪܽܘܢ ܐܰܝܟ݂ ܕܦܰܩܶܕ݂ ܐܶܢܽܘܢ ܡܳܪܝܳܐ. ܗܳܟܰܢܳܐ ܥܒܰܕ݂ܘ.
Exo 7:7 ܘܡܽܘܫܶܐ ܒܰܪ ܬܡܳܢܺܝܢ ܗܘܳܐ ܫܢܺܝ̈ܢ. ܘܰܐܗܪܽܘܢ ܒܰܪ ܬܡܳܢܺܝܢ ܗܘܳܐ ܘܰܬܠܳܬ݂ ܫܢܺܝ̈ܢ. ܟܰܕ݂ ܡܰܠܶܠܘ ܥܰܡ ܦܶܪܥܽܘܢ.
Exo 7:8 ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ.
Exo 7:9 ܐܶܢ ܐܶܡܰܪ ܠܟܽܘܢ ܦܶܪܥܽܘܢ. ܗܰܒܘ ܠܺܝ ܐܳܬܳܐ. ܐܶܡܰܪ ܠܰܐܗܪܽܘܢ ܣܰܒ ܚܽܘܛܪܳܟ݂ ܘܰܐܪܡܳܐ ܩܕܳܡ ܦܶܪܥܽܘܢ. ܘܢܶܗܘܶܐ ܬܰܢܺܝܢܳܐ.
Exo 7:10 ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܠܘܳܬ݂ ܦܶܪܥܽܘܢ. ܘܰܥܒܰܕ݂ܘ ܗܳܟܰܢܳܐ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܡܳܪܝܳܐ. ܘܰܐܪܡܺܝ ܐܰܗܪܽܘܢ ܚܽܘܛܪܶܗ ܩܕܳܡ ܦܶܪܥܽܘܢ. ܘܰܩܕܳܡ ܚܺܐܖ̈ܰܘܗܝ. ܘܰܗܘܳܐ ܬܰܢܺܝܢܳܐ.
Exo 7:11 ܘܰܩܪܳܐ ܦܶܪܥܽܘܢ ܠܚܰܟܺܝ̈ܡܶܐ ܘܰܠܚܰܖ̈ܳܫܶܐ. ܘܰܥܒܰܕ݂ܘ ܐܳܦ ܗܶܢܽܘܢ ܚܰܖ̈ܳܫܶܐ ܕܡܶܨܪܶܝܢ ܒܚܰܖ̈ܫܰܝܗܽܘܢ ܗܳܟܰܢܳܐ.
Exo 7:12 ܘܰܐܪܡܺܝܘ ܓܒܰܪ ܚܽܘܛܪܶܗ ܩܕܳܡ ܦܶܪܥܽܘܢ ܘܰܗܘܰܘ ܬܰܢܺܝ̈ܢܶܐ. ܘܰܒܠܰܥ ܚܽܘܛܪܳܐ ܕܰܐܗܪܽܘܢ ܠܚܽܘܛܖ̈ܰܝܗܽܘܢ.
Exo 7:13 ܘܶܐܬ݂ܥܰܫܰܢ ܠܶܒܶܗ ܕܦܶܪܥܽܘܢ ܘܠܳܐ ܫܰܕܰܪ ܐܶܢܽܘܢ. ܐܰܝܟܰܢܳܐ ܕܶܐܡܰܪ ܡܳܪܝܳܐ.
Exo 7:14 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܬ݂ܥܰܫܰܢ ܠܶܒܶܗ ܕܦܶܪܥܽܘܢ. ܘܠܳܐ ܨܳܒܶܐ ܠܰܡܫܰܕܳܪܽܘ ܠܥܰܡܳܐ.
Exo 7:15 ܙܶܠ ܠܘܳܬ݂ ܦܶܪܥܽܘܢ ܒܨܰܦܪܳܐ. ܗܳܐ ܢܳܦܶܩ ܠܡܰܝ̈ܳܐ. ܩܽܘܡ ܠܩܽܘܒܠܶܗ ܥܰܠ ܣܶܦܬܶܗ ܕܢܰܗܪܳܐ. ܘܚܽܘܛܪܳܐ ܕܰܗܘܳܐ ܚܶܘܝܳܐ ܣܰܒ ܒܺܐܝܕ݂ܳܟ݂.
Exo 7:16 ܘܶܐܡܰܪ ܠܶܗ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܫܰܕܪܰܢܝ ܠܘܳܬ݂ܳܟ݂. ܘܶܐܡܰܪ. ܫܰܕܰܪ ܠܥܰܡܝ. ܘܢܶܦܠܚܰܢܝ ܒܡܰܕ݂ܒܪܳܐ. ܘܗܳܐ ܥܕܰܡܳܐ ܠܗܳܫܳܐ ܠܳܐ ܫܳܡܰܥ ܐܰܢ̱ܬ.
Exo 7:17 ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܕ݂ܶܐ ܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ. ܗܳܐ ܡܳܚܶܐ ܐ̱ܢܳܐ ܒܚܽܘܛܪܳܐ ܕܒܺܐܝܕܝ ܥܰܠ ܡܰܝ̈ܳܐ ܕܰܒܢܰܗܪܳܐ. ܘܢܶܬ݂ܗܰܦܟܽܘܢ ܘܢܶܗܘܽܘܢ ܕܡܳܐ.
Exo 7:18 ܘܢܽܘ̈ܢܶܐ ܕܰܒܢܰܗܪܳܐ ܢܡܽܘܬ݂ܽܘܢ. ܘܢܶܣܪܶܐ ܢܰܗܪܳܐ. ܘܢܶܬܛܰܪܦܽܘܢ ܡܶܨܖ̈ܳܝܶܐ ܠܡܶܫܬܳܐ ܡܰܝ̈ܳܐ ܡܶܢ ܢܰܗܪܳܐ.
Exo 7:19 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ. ܣܰܒ ܚܽܘܛܪܳܟ݂. ܘܰܐܪܺܝܡ ܐܺܝܕ݂ܳܟ݂ ܥܰܠ ܡܰܝ̈ܳܐ ܕܡܶܨܖ̈ܳܝܳܐ. ܥܰܠ ܢܰܗܖ̈ܰܘܳܬ݂ܗܽܘܢ ܘܥܰܠ ܩܳܒ̈ܝܳܬ݂ܗܽܘܢ. ܘܥܰܠ ܐܶܓ݂ܡܰܝ̈ܗܽܘܢ. ܘܥܰܠ ܖ̈ܳܡܶܐ ܕܡܰܝ݂ܰܝ݂̈ܗܽܘܢ. ܘܢܶܗܘܽܘܢ ܕܡܳܐ. ܘܢܶܗܘܶܐ ܕܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܰܒܩܰܝ̈ܣܶܐ ܘܰܒܟܺܐܦ̈ܶܐ.
Exo 7:20 ܘܰܥܒܰܕ݂ܘ ܗܳܟܰܢܳܐ ܡܽܘܫܶܐ ܘܰܐܗܪܽܘܢ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܡܳܪܝܳܐ. ܘܰܐܪܺܝܡ ܐܰܗܪܽܘܢ ܒܚܽܘܛܪܳܐ ܕܒܺܐܝܕ݂ܶܗ. ܘܰܡܚܳܐ ܠܡܰܝ̈ܳܐ ܕܰܒܢܰܗܪܳܐ ܠܥܺܝܢ ܦܶܪܥܽܘܢ. ܘܰܠܥܺܝܢ ܥܰܒܕܰܘ̈ܗܝ. ܘܰܗܘܰܘ ܠܗܽܘܢ ܟܽܠܗܽܘܢ ܡܰܝ̈ܳܐ ܕܰܒܢܰܗܪܳܐ ܕܡܳܐ.
Exo 7:21 ܘܢܽܘ̈ܢܶܐ ܕܰܒܢܰܗܪܳܐ ܡܺܝܬ݂ܘ. ܘܰܣܪܺܝ ܢܰܗܪܳܐ. ܘܠܳܐ ܐܶܫܟܰܚܘ ܡܶܨܖ̈ܳܝܶܐ ܠܡܶܫܬܳܐ ܡܰܝ̈ܳܐ ܡܶܢ ܢܰܗܪܳܐ. ܘܰܗܘܳܐ ܕܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Exo 7:22 ܘܰܥܒܰܕ݂ܘ ܗܳܟܰܢܳܐ ܚܰܖ̈ܳܫܶܐ ܕܡܶܨܪܶܝܢ ܒܚܰܖ̈ܫܰܝܗܽܘܢ. ܘܶܐܬ݂ܥܰܒܺܝ ܠܶܒܶܗ ܕܦܶܪܥܽܘܢ ܘܠܳܐ ܫܡܰܥ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ.
Exo 7:23 ܘܰܗܦܰܟ݂ ܦܶܪܥܽܘܢ ܘܥܰܠ ܠܒܰܝܬܶܗ. ܘܗܳܕ݂ܶܐ ܠܳܐ ܐܰܝܬܺܝ ܥܰܠ ܒܳܠܶܗ.
Exo 7:24 ܘܰܚܦܰܪܘ ܟܽܠܗܽܘܢ ܡܶܨܖ̈ܳܝܳܐ ܚܕ݂ܳܖ̈ܰܘܗܝ ܕܢܰܗܪܳܐ ܡܰܝ̈ܳܐ ܠܡܶܫܬܳܐ. ܡܶܛܽܠ ܕܠܳܐ ܡܶܫܟܚܺܝܢ ܗܘܰܘ ܠܡܶܫܬܳܐ ܡܶܢ ܡܰܝ̈ܳܐ ܕܢܰܗܪܳܐ.
Exo 7:25 ܘܰܫܠܶܡܘ ܫܰܒܥܳܐ ܝܰܘܡܺܝ̈ܢ ܡܶܢ ܒܳܬܰܪ ܕܰܡܚܳܐ ܡܳܪܝܳܐ ܠܢܰܗܪܳܐ.
Exo 8:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܫܰܕܰܪ ܠܥܰܡܝ ܘܢܶܦܠܚܰܢܝ.
Exo 8:2 ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ. ܗܳܐ ܡܳܚܶܐ ܐ̱ܢܳܐ ܠܟܽܠܶܗ ܬܚܽܘܡܳܟ݂ ܒܽܐܘܖ̈ܕܥܶܐ.
Exo 8:3 ܘܢܰܪܚܶܫ ܢܰܗܪܳܐ ܐܽܘܖ̈ܕܥܶܐ. ܘܢܶܣ̈ܩܳܢ ܘܢܶܥ̈ܠܳܢ ܠܒܰܝܬܳܟ݂ ܘܰܠܩܰܝܛܽܘܢܳܟ݂. ܘܰܠܒܶܝܬ݂ ܡܰܫܟܒܳܟ݂. ܘܰܠܥܰܖ̈ܣܳܬܳܟ݂. ܘܰܒܒܶܝܬ݂ ܥܰܒܕܰܝ̈ܟ ܘܰܒܥܰܡܳܟ݂. ܘܰܒܬ݂ܰܘܳܢܰܝ̈ܟ ܘܒܳܐܨ̈ܘܳܬܳܟ݂.
Exo 8:4 ܘܒܳܟ݂ ܘܰܒܟܽܠܶܗ ܥܰܡܳܟ݂ ܢܶܣ̈ܩܳܢ ܐܽܘܖ̈ܕܥܶܐ.
Exo 8:5 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ ܐܰܚܽܘܟ݂. ܐܰܪܺܝܡ ܐܺܝܕ݂ܳܟ݂ ܒܚܽܘܛܪܳܐ ܥܰܠ ܢܰܗܖ̈ܰܘܳܬ݂ܳܐ. ܘܥܰܠ ܖ̈ܳܡܶܐ ܘܥܰܠ ܐܶܓ݂ܡ̈ܶܐ. ܘܰܐܣܶܩ ܐܽܘܖ̈ܕܥܶܐ ܥܰܠ ܐܰܪܥܳܐ ܕܡܶܨܪܶܝܢ.
Exo 8:6 ܘܰܐܪܺܝܡ ܐܰܗܪܽܘܢ ܐܺܝܕ݂ܶܗ ܥܰܠ ܡܰܝ̈ܳܐ ܕܡܶܨܖ̈ܳܝܶܐ. ܘܰܣܠܶܩ ܐܽܘܖ̈ܕܥܶܐ. ܘܟܰܣ̈ܝܳܗ̇ ܠܰܐܪܥܳܐ ܕܡܶܨܪܶܝܢ.
Exo 8:7 ܘܰܥܒܰܕ݂ܘ ܗܳܟܰܢܳܐ ܐܳܦ ܚܰܖ̈ܳܫܶܐ ܒܚܰܖ̈ܫܰܝܗܽܘܢ. ܘܰܐܣܶܩܘ ܐܽܘܖ̈ܕܥܶܐ ܥܰܠ ܐܰܪܥܳܐ ܕܡܶܨܪܶܝܢ.
Exo 8:8 ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܨܰܠܰܘ ܩܕܳܡ ܡܳܪܝܳܐ. ܘܢܰܦܪܶܩ ܐܽܘܖ̈ܕܥܶܐ ܡܶܢܝ ܘܡܶܢ ܥܰܡܝ. ܘܶܐܫܰܕܰܪ ܠܥܰܡܳܐ ܘܢܰܕܰܒܚܽܘܢ ܩܕܳܡ ܡܳܪܝܳܐ.
Exo 8:9 ܘܶܐܡܰܪ ܡܽܘܫܶܐ ܠܦܶܪܥܽܘܢ. ܫܐܰܠ ܠܳܟ݂ ܙܰܒܢܳܐ ܠܶܐܡܰܬ݂ܝ ܐܶܨܰܠܶܐ ܥܠܰܝܟ. ܘܥܰܠ ܥܰܒܕܰܝ̈ܟ ܘܥܰܠ ܥܰܡܳܟ݂. ܘܢܰܦܪܶܩ ܐܽܘܖ̈ܕܥܶܐ ܡܶܢܳܟ݂ ܘܡܶܢ ܒܰܝܬܳܟ݂.
Exo 8:10 ܘܶܐܡܰܪ ܠܶܗ ܡܚܳܪ. ܘܶܐܡܰܪ ܠܶܗ ܐܰܝܟ݂ ܡܶܠܬܳܟ݂. ܡܶܛܽܠ ܕܬܶܕܰܥ ܕܠܰܝܬ ܐܰܝܟ݂ ܡܳܪܝܳܐ. ܐܰܠܳܗܰܢ.
Exo 8:11 ܘܢܶܦܖ̈ܩܳܢ ܐܽܘܖ̈ܕܥܶܐ ܡܶܢܳܟ݂ ܘܡܶܢ ܒܰܝܬܳܟ݂. ܘܡܶܢ ܥܰܒܕܰܝ̈ܟ ܘܡܶܢ ܥܰܡܳܟ݂. ܒܰܠܚܽܘܕ ܕܰܒܢܰܗܪܳܐ ܢܶܫܬܰܚܖ̈ܳܢ.
Exo 8:12 ܘܰܢܦܰܩܘ ܡܽܘܫܶܐ ܘܰܐܗܪܽܘܢ ܡܶܢ ܠܘܳܬ݂ ܦܶܪܥܽܘܢ. ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ ܡܶܛܽܠ ܐܽܘܖ̈ܕܥܶܐ ܕܰܐܝܬܺܝ ܥܰܠ ܦܶܪܥܽܘܢ.
Exo 8:13 ܘܰܥܒܰܕ݂ ܡܳܪܝܳܐ ܐܰܝܟ݂ ܡܶܠܬܶܗ ܕܡܽܘܫܶܐ. ܘܡܺܝ̈ܬ݂ܝ ܐܽܘܖ̈ܕܥܶܐ ܡܶܢ ܒ̈ܳܬܶܐ ܘܡܶܢ ܕܳܖ̈ܶܐ ܘܡܶܢ ܚܰܩ̈ܠܳܬܳܐ.
Exo 8:14 ܘܟܰܢܶܫܘ ܐܶܢܶܝܢ ܟܖ̈ܰܘܳܢ ܟܖ̈ܰܘܳܢ. ܘܣܶܪܝܰܬ݂ ܐܰܪܥܳܐ.
Exo 8:15 ܘܰܚܙܳܐ ܦܶܪܥܽܘܢ ܕܰܗܘܳܬ݂ ܪܘܰܚܬܳܐ. ܘܥܰܒܺܝ ܠܶܒܶܗ ܘܠܳܐ ܫܡܰܥ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ.
Exo 8:16 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ. ܐܰܪܺܝܡ ܚܽܘܛܪܳܟ݂ ܘܰܡܚܺܝ ܠܥܰܦܪܳܐ ܕܰܐܪܥܳܐ. ܘܢܶܗܘܶܐ ܩܰܠܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Exo 8:17 ܘܰܥܒܰܕ݂ ܗܳܟܰܢܳܐ. ܘܰܐܪܺܝܡ ܐܰܗܪܽܘܢ ܐܺܝܕ݂ܶܗ ܒܚܽܘܛܪܶܗ. ܘܰܡܚܳܐ ܠܥܰܦܪܳܐ ܕܰܐܪܥܳܐ. ܘܰܗܘܳܬ݂ ܩܰܠܡܳܐ ܒܰܒܢܰܝ̈ܢܳܫܳܐ ܘܒܰܒܥܺܝܪܳܐ. ܘܟܽܠܶܗ ܥܰܦܪܳܐ ܕܰܐܪܥܳܐ ܗܘܳܐ ܠܶܗ ܩܰܠܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Exo 8:18 ܘܰܥܒܰܕ݂ܘ ܗܳܟܰܢܳܐ ܐܳܦ ܚܰܖ̈ܳܫܶܐ ܒܚܰܖ̈ܫܰܝܗܽܘܢ. ܘܠܳܐ ܐܶܫܟܰܚܘ ܠܰܡܦܰܪܳܩܽܘܬ݂ܳܗ̇ ܠܩܰܠܡܳܐ. ܘܰܗܘܳܬ݂ ܩܰܠܡܳܐ ܒܰܒܢܰܝ̈ܢܳܫܳܐ ܘܒܰܒܥܺܝܪܳܐ.
Exo 8:19 ܘܶܐܡܰܪܘ ܚܰܖ̈ܳܫܶܐ ܠܦܶܪܥܽܘܢ. ܨܶܒܥܶܗ ܗܺܝ ܕܰܐ‌ܠܳܗܳܐ. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܡܰܥ ܐܶܢܽܘܢ. ܐܰܝܟܰܢܳܐ ܕܶܐܡܰܪ ܡܳܪܝܳܐ.
Exo 8:20 ܘܶܐܡܰܪ ܡܳܪܝܳܐ ܠܡܽܘܫܶܐ. ܩܰܕܶܡ ܒܨܰܦܪܳܐ ܘܩܽܘܡ ܩܕܳܡ ܦܶܪܥܽܘܢ. ܗܳܐ ܢܳܦܶܩ ܠܡܰܝ̈ܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܫܰܕܰܪ ܠܥܰܡܝ ܘܢܶܦܠܚܰܢܝ.
Exo 8:21 ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܥܰܡܝ. ܗܳܐ ܡܫܰܕܰܪ ܐ̱ܢܳܐ ܥܠܰܝܟ. ܘܥܰܠ ܥܰܡܳܟ݂. ܘܥܰܠ ܒܰܝܬܳܟ݂. ܥܰܪܽܘܒܳܐ ܕܟܽܠ ܓܢܶܣ. ܘܢܶܬ݂ܡܠܽܘܢ ܒ̈ܳܬܶܐ ܕܡܶܨܖ̈ܳܝܶܐ ܥܰܪܽܘܒܳܐ. ܐܰܝܟ݂ ܐܰܪܥܳܐ ܕܗܶܢܽܘܢ ܥܠܶܝܗ̇.
Exo 8:22 ܘܶܐܦܪܽܘܫ ܒܝܰܘܡܳܐ ܗܰܘ ܠܰܐܪܥܳܐ ܕܓܶܫܳܢ. ܕܥܰܡܝ ܝܳܬ݂ܒܺܝܢ ܒܳܗ̇. ܕܠܳܐ ܢܶܗܘܶܐ ܬܰܡܳܢ ܥܰܪܽܘܒܳܐ. ܡܶܛܽܠ ܕܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ ܒܓܰܘܳܗ̇ ܕܰܐܪܥܳܐ.
Exo 8:23 ܘܶܐܥܒܶܕ ܦܽܘܪܫܳܢܳܐ ܒܶܝܬ݂ ܥܰܡܝ ܠܥܰܡܳܟ݂. ܘܰܡܚܳܪ ܬܶܗܘܶܐ ܐܳܬܳܐ ܗܳܕ݂ܶܐ.
Exo 8:24 ܘܰܥܒܰܕ ܡܳܪܝܳܐ ܗܳܟܰܢܳܐ. ܘܰܐܝܬܺܝ ܥܰܪܽܘܒܳܐ ܕܬܰܩܺܝܦ ܠܒܶܝܬ݂ ܦܶܪܥܽܘܢ ܘܰܠܒܶܝܬ݂ ܥܰܒܕܰܘ̈ܗܝ. ܘܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܶܐܬ݂ܚܰܒܠܰܬ݂ ܐܰܪܥܳܐ ܡܶܛܽܠ ܥܰܪܽܘܒܳܐ.
Exo 8:25 ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܙܶܠܘ ܕܰܒܰܚܘ ܩܕܳܡ ܡܳܪܝܳܐ ܐܰܠܳܗܟܽܘܢ ܒܰܐܪܥܳܐ.
Exo 8:26 ܘܶܐܡܰܪ ܡܽܘܫܶܐ. ܠܳܐ ܫܰܦܺܝܪ ܠܡܶܥܒܰܕ ܗܳܟܰܢܳܐ. ܡܶܛܽܠ ܕܡܶܢ ܛܰܢܦܽܘܬܳܐ ܕܡܶܨܖ̈ܳܝܶܐ ܡܕܰܒܚܺܝܢܰܢ ܠܡܳܪܝܳܐ ܐܰܠܳܗܰܢ. ܘܶܐܢ ܕܳܒܚܺܝܢܰܢ ܕܶܚ̈ܠܳܬܳܐ ܕܡܶܨܖ̈ܳܝܶܐ ܠܥܺܝܢܰܝ̈ܗܽܘܢ. ܪܳܓܡܺܝܢ ܠܰܢ.
Exo 8:27 ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܢܺܐܙܰܠ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ. ܐܰܝܟ݂ ܕܢܺܐܡܰܪ ܠܰܢ.
Exo 8:28 ܘܶܐܡܰܪ ܦܶܪܥܽܘܢ. ܐܶܢܳܐ ܐܶܫܰܕܰܪܟܽܘܢ. ܘܰܬܕܰܒܚܽܘܢ ܠܡܳܪܝܳܐ ܐܰܠܳܗܟܽܘܢ ܒܡܰܕ݂ܒܪܳܐ. ܒܰܠܚܽܘܕ݂ ܡܰܪܚܳܩܽܘ ܠܳܐ ܬܶܪܚܩܽܘܢ ܠܡܺܐܙܰܠ. ܘܨܰܠܰܘ ܐܳܦ ܥܠܰܝ.
Exo 8:29 ܘܶܐܡܰܪ ܡܽܘܫܶܐ ܠܦܶܪܥܽܘܢ. ܗܳܐ ܢܳܦܶܩ ܐ̱ܢܳܐ ܡܶܢ ܠܘܳܬ݂ܳܟ݂. ܘܶܐܨܰܠܶܐ ܩܕܳܡ ܡܳܪܝܳܐ. ܘܢܰܦܪܶܩ ܥܰܪܽܘܒܳܐ ܡܶܢ ܦܶܪܥܽܘܢ. ܘܡܶܢ ܥܰܒܕܰܘ̈ܗܝ. ܘܡܶܢ ܥܰܡܶܗ ܡܚܳܪ. ܒܰܠܚܽܘܕ݂ ܕܠܳܐ ܢܰܘܣܶܦ ܦܶܪܥܽܘܢ ܠܰܡܕܰܓܳܠܽܘ. ܕܠܳܐ ܢܫܰܕܰܪ ܠܥܰܡܳܐ ܘܰܢܕܰܒܚܽܘܢ ܠܡܳܪܝܳܐ.
Exo 8:30 ܘܰܢܦܰܩ ܡܽܘܫܶܐ ܡܶܢ ܠܘܳܬ݂ ܦܶܪܥܽܘܢ. ܘܨܰܠܺܝ ܩܕܳܡ ܡܳܪܝܳܐ.
Exo 8:31 ܘܰܥܒܰܕ݂ ܡܳܪܝܳܐ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܦܪܰܩ ܥܰܪܽܘܒܳܐ ܡܶܢ ܦܶܪܥܽܘܢ. ܘܡܶܢ ܥܰܒܕܰܘ̈ܗܝ. ܘܡܶܢ ܥܰܡܶܗ. ܘܠܳܐ ܐܶܫܬܚܰܪ ܐܳܦܠܳܐ ܚܰܕ݂.
Exo 8:32 ܘܩܰܫܺܝ ܦܶܪܥܽܘܢ ܠܶܒܶܗ ܐܳܦ ܒܙܰܒܢܳܐ ܗܳܢܳܐ. ܘܠܳܐ ܫܰܕܪܶܗ ܠܥܰܡܳܐ.
Exo 9:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܫܰܕܰܪ ܠܥܰܡܝ ܘܢܶܦܠܚܰܢܝ.
Exo 9:2 ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ. ܘܰܥܕܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܗܽܘܢ.
Exo 9:3 ܗܳܐ ܐܺܝܕ݂ܶܗ ܕܡܳܪܝܳܐ ܗܳܘܝܳܐ ܒܩܶܢܝܳܢܳܟ݂ ܕܰܒܡܰܕ݂ܒܪܳܐ. ܒܖ̈ܰܟ݂ܫܳܐ. ܘܰܒܚܶܡܖ̈ܳܐ. ܘܰܒܓܰܡ̈ܠܶܐ. ܘܰܒܬܰܘܖ̈ܶܐ. ܘܰܒܥܳܢ̈ܳܐ. ܡܰܘܬܳܢܳܐ ܕܚܰܣܺܝܢ ܛܳܒ.
Exo 9:4 ܘܢܶܦܪܽܘܫ ܡܳܪܝܳܐ ܒܶܝܬ݂ ܒܥܺܝܪܳܐ ܕܺܝܣܪܳܐܶܝܠ ܠܒܶܝܬ݂ ܒܥܺܝܪܳܐ ܕܡܶܨܖ̈ܳܝܶܐ. ܘܠܳܐ ܢܡܽܘܬ݂ ܡܶܢ ܟܽܠ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ. ܐܳܦܠܳܐ ܚܰܕ.
Exo 9:5 ܘܝܰܗܒ ܡܳܪܝܳܐ ܙܰܒܢܳܐ ܡܚܳܪ. ܕܢܶܥܒܶܕ ܡܳܪܝܳܐ ܦܶܬܓܳܡܳܐ ܗܳܢܳܐ ܒܰܐܪܥܳܐ.
Exo 9:6 ܘܰܥܒܰܕ݂ ܡܳܪܝܳܐ ܦܶܬܓܳܡܳܐ ܗܳܢܳܐ ܠܝܰܘܡܳܐ ܕܒܳܬ݂ܪܶܗ. ܘܡܺܝܬܰܬ݂ ܟܽܠܳܗ̇ ܒܥܺܝܪܳܐ ܕܡܶܨܖ̈ܳܝܶܐ. ܘܡܶܢ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ ܠܳܐ ܡܺܝܬ݂ ܐܳܦܠܳܐ ܚܰܕ.
Exo 9:7 ܘܫܰܕܰܪ ܦܶܪܥܽܘܢ ܘܰܚܙܳܐ ܕܠܳܐ ܡܺܝܬ݂ ܡܶܢ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ ܐܳܦܠܳܐ ܚܰܕ݂. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܪܶܗ ܠܥܰܡܳܐ.
Exo 9:8 ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܣܰܒܘ ܡ̇ܠܶܐ̣ ܚܽܘܦܰܢܝ̈ܟܽܘܢ ܩܶܛܡܳܐ ܕܰܐܬܽܘܢܳܐ. ܘܢܶܕ݂ܪܶܝܘܗܝ ܡܽܘܫܶܐ ܠܰܐܦܰܝ̈ ܫܡܰܝܳܐ ܠܥܺܝܢܰܘ̈ܗܝ ܕܦܶܪܥܽܘܢ.
Exo 9:9 ܘܢܶܗܘܶܐ ܚܶܠܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܢܶܗܘܶܐ ܥܰܠ ܒܢܰܝ̈ܢܳܫܳܐ ܘܥܰܠ ܒܥܺܝܪܳܐ. ܫܽܘܚܢܳܐ ܕܢܽܘܦܚ̈ܶܐ ܕܣܰܓܺܝ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Exo 9:10 ܘܢܰܣܒܽܘܗܝ ܠܩܶܛܡܳܐ ܕܰܐܬܽܘܢܳܐ. ܘܩܳܡܘ ܩܕܳܡ ܦܶܪܥܽܘܢ. ܘܰܕ݂ܪܳܝܗܝ ܡܽܘܫܶܐ ܠܰܫܡܰܝܳܐ ܠܥܺܝܢܰܘ̈ܗܝ ܕܦܶܪܥܽܘܢ. ܘܰܗܘܳܐ ܫܽܘܚܢܳܐ ܕܢܽܘܦܚ̈ܶܐ. ܘܰܦܪܰܚ ܒܰܒܢܰܝ̈ܢܳܫܳܐ. ܘܰܒܒܥܺܝܪܳܐ.
Exo 9:11 ܘܠܳܐ ܐܶܫܟܰܚܘ ܚܰܖ̈ܳܫܶܐ ܠܰܡܩܳܡ ܩܕܳܡ ܡܽܘܫܶܐ. ܡܶܛܽܠ ܫܽܘܚܢܳܐ ܕܰܣܓ݂ܺܝ ܒܚܰܖ̈ܳܫܶܐ. ܘܰܒܟܽܠܳܗ̇ ܡܶܨܪܶܝܢ.
Exo 9:12 ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܡܰܥ ܐܶܢܽܘܢ ܐܰܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ.
Exo 9:13 ܘܶܐܡܰܪ ܡܳܪܝܳܐ ܠܡܽܘܫܶܐ. ܩܰܕܶܡ ܒܨܰܦܪܳܐ. ܘܩܽܘܡ ܩܕܳܡ ܦܶܪܥܽܘܢ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܫܰܕܰܪ ܠܥܰܡܝ. ܘܢܶܦܠܚܰܢܝ.
Exo 9:14 ܡܶܛܽܠ ܕܰܒܙܰܒܢܳܐ ܗܳܢܳܐ ܡܫܰܕܰܪ ܐ̱ܢܳܐ ܡܰܚ̈ܘܳܬ݂ܝ ܥܰܠ ܠܶܒܳܟ݂. ܘܥܰܠ ܥܰܒܕܰܝ̈ܟ ܘܥܰܠ ܥܰܡܳܟ݂. ܡܶܛܽܠ ܕܬܶܕܰܥ ܕܠܰܝܬ ܐܰܟ݂ܘܳܬ݂ܝ ܒܟܽܠܳܗ̇ ܐܰܪܥܳܐ.
Exo 9:15 ܡܶܛܽܠ ܕܗܳܫܳܐ ܡܰܘܫܶܛ ܐ̱ܢܳܐ ܐܺܝܕ݂ܝ. ܘܡܳܚܶܐ ܐ̱ܢܳܐ ܠܳܟ݂ ܘܰܠܥܰܡܳܟ݂ ܒܡܰܘܬܳܢܳܐ. ܘܬܺܐܒܰܕ݂ ܡܶܢ ܐܰܪܥܳܐ.
Exo 9:16 ܘܰܒܪܰܡ ܡܶܛܽܠ ܗܳܕ݂ܶܐ ܗܽܘ ܐܰܩܺܝܡܬܳܟ݂. ܡܶܛܽܠ ܕܶܐܚܰܘܶܝܟ݂ ܚܰܝܠܝ. ܘܡܶܛܽܠ ܕܢܶܬ݂ܟܪܶܙ ܫܶܡܝ ܒܟܽܠܳܗ̇ ܐܰܪܥܳܐ.
Exo 9:17 ܘܰܥܕܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܶܗ ܒܥܰܡܳܐ. ܘܠܳܐ ܨܳܒܶܐ ܐܰܢ̱ܬ ܕܰܬ݂ܫܰܕܪܺܝܘܗܝ.
Exo 9:18 ܡܚܳܪ ܒܗܳܢܳܐ ܥܶܕܳܢܳܐ ܡܰܝܬܶܐ ܐ̱ܢܳܐ ܒܰܪܕ݂ܳܐ ܕܬܰܩܺܝܦ ܛܳܒ. ܕܠܳܐ ܗܘܳܐ ܐܰܟ݂ܘܳܬܶܗ ܒܡܶܨܪܶܝܢ. ܡܶܢ ܝܰܘܡܳܐ ܕܶܐܬ݂ܒܰܢܝܰܬ݂ ܘܰܥܕܰܡܳܐ ܠܗܳܫܳܐ.
Exo 9:19 ܘܗܳܫܳܐ ܫܰܕܰܪ ܚܡܽܘܠ ܒܥܺܝܪܳܟ݂. ܘܟܽܠ ܡܶܕܶܡ ܕܺܐܝܬ݂ ܠܳܟ݂ ܒܕܰܒܪܳܐ. ܟܽܠ ܒܰܪܢܳܫܳܐ ܘܰܒܥܺܝܪܳܐ ܕܢܶܫܬܟܰܚ ܒܕܰܒܪܳܐ. ܘܠܳܐ ܢܶܬ݂ܚܡܶܠ ܒܓܰܘ ܒܰܝܬܳܐ. ܢܶܚܽܘܬ݂ ܥܠܰܝܗܽܘܢ ܒܰܪܕ݂ܳܐ ܘܰܢܡܽܘܬ݂ܽܘܢ.
Exo 9:20 ܐܰܝܢܳܐ ܕܰܕ݂ܚܶܠ ܡܶܢ ܡܶܠܬܶܗ ܕܡܳܪܝܳܐ ܡܶܢ ܥܰܒܕܰܘ̈ܗܝ ܕܦܶܪܥܽܘܢ. ܚܡܰܠ ܥܰܒܕܰܘ̈ܗܝ ܘܰܒܥܺܝܪܶܗ ܒܒܰܝܬܳܐ.
Exo 9:21 ܘܰܕ݂ܠܳܐ ܐܰܝܬܺܝ ܡܶܠܬܶܗ ܕܡܳܪܝܳܐ ܥܰܠ ܒܳܠܶܗ. ܫܒܰܩ ܥܰܒܕܰܘ̈ܗܝ ܘܰܒܥܺܝܪܶܗ ܒܚܰܩܠܳܐ.
Exo 9:22 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܠܰܐܦܰܝ̈ ܫܡܰܝܳܐ. ܘܢܶܗܘܶܐ ܒܰܪܕ݂ܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܥܰܠ ܒܢܰܝ̈ܢܳܫܳܐ. ܘܥܰܠ ܒܥܺܝܪܳܐ. ܘܥܰܠ ܟܽܠܶܗ ܥܶܣܒܳܐ ܕܰܒܕܰܒܪܳܐ ܕܒܰܐܪܥܳܐ ܕܡܶܨܪܶܝܢ.
Exo 9:23 ܘܰܐܪܺܝܡ ܡܽܘܫܶܐ ܚܽܘܛܪܶܗ ܠܰܐܦܰܝ̈ ܫܡܰܝܳܐ. ܘܡܳܪܝܳܐ ܝܰܗܒ ܩ̈ܳܠܶܐ ܘܒܰܪܕ݂ܳܐ. ܘܰܡܗܰܠܟ݂ܳܐ ܗܘܳܬ݂ ܢܽܘܪܳܐ ܥܰܠ ܐܰܪܥܳܐ. ܘܰܐܚܶܬ݂ ܡܳܪܝܳܐ ܒܰܪܕ݂ܳܐ ܥܰܠ ܐܰܪܥܳܐ ܕܡܶܨܪܶܝܢ.
Exo 9:24 ܘܢܳܚܶܬ݂ ܗܘܳܐ ܒܰܪܕ݂ܳܐ. ܘܢܽܘܪܳܐ ܡܶܬ݂ܓܰܘܙܠܳܐ ܗ̱ܘܳܬ݂ ܒܓܰܘ ܒܰܪܕ݂ܳܐ. ܚܰܣܺܝܢ ܗܘܳܐ ܛܳܒ ܕܠܳܐ ܗܘܳܐ ܐܰܟ݂ܘܳܬܶܗ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܡܶܢ ܝܰܘܡܳܐ ܕܰܗܘܳܬ݂ ܠܥܰܡܳܐ.
Exo 9:25 ܘܰܡܚܳܐ ܒܰܪܕ݂ܳܐ ܠܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܟܽܠ ܕܺܐܝܬ݂ ܒܕܰܒܪܳܐ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܟܽܠܶܗ ܥܶܣܒܳܐ ܕܚܰܩܠܳܐ ܐܰܘܒܶܕ ܒܰܪܕ݂ܳܐ. ܘܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܬܰܒܰܪ.
Exo 9:26 ܒܰܠܚܽܘܕ݂ ܒܰܐܪܥܳܐ ܕܓܶܫܳܢ ܕܝܳܬ݂ܒܺܝܢ ܗܘܰܘ ܒܳܗ̇ ܒܢܰܝ̈ ܝܺܣܪܳܐܶܝܠ ܠܳܐ ܢܚܶܬ݂ ܒܰܪܕ݂ܳܐ.
Exo 9:27 ܘܫܰܕܰܪ ܦܶܪܥܽܘܢ ܘܰܩܪܳܐ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܚܛܺܝܬ݂ ܙܒܰܢ̱ܬܳܐ ܗܳܕ݂ܶܐ. ܡܳܪܝܳܐ ܙܰܕܺܝܩ. ܘܶܐܢܳܐ ܘܥܰܡܝ ܪܰܫܺܝܥܺܝܢ.
Exo 9:28 ܨܰܠܰܘ ܩܕܳܡ ܡܳܪܝܳܐ. ܘܺܐܝܬ݂ ܐܰܬ݂ܪܳܐ ܣܰܓܺܝ ܩܕܳܡܰܘܗܝ. ܕܠܳܐ ܢܶܗܘܽܘܢ ܩܳܠܰܘ̈ܗܝ ܕܰܐ‌ܠܳܗܳܐ. ܘܒܰܪܕ݂ܳܐ. ܘܶܐܫܰܕܰܪܟܽܘܢ. ܘܠܳܐ ܬܰܘܣܦܽܘܢ ܠܰܡܦܳܫ.
Exo 9:29 ܘܶܐܡܰܪ ܡܽܘܫܶܐ ܠܦܶܪܥܽܘܢ. ܡܳܐ ܕܢܶܦܩܶܬ݂ ܡܶܢ ܩܪܺܝܬ݂ܳܐ. ܐܶܦܫܽܘܛ ܐܺܝ̈ܕܰܝ ܠܘܳܬ݂ ܡܳܪܝܳܐ. ܩ̈ܳܠܶܐ ܢܶܦܪܩܽܘܢ. ܘܒܰܪܕ݂ܳܐ ܬܽܘܒ ܠܳܐ ܢܶܚܽܘܬ݂. ܡܶܛܽܠ ܕܬܶܕܰܥ ܕܰܕ݂ܡܳܪܝܳܐ ܗ̱ܝ ܐܰܪܥܳܐ.
Exo 9:30 ܘܰܐܢ̱ܬ ܘܥܰܒܕܰܝ̈ܟ ܝܳܕܰܥ ܐ̱ܢܳܐ ܕܰܥܕܰܡܳܐ ܠܗܳܫܳܐ ܠܳܐ ܕܚܶܠܬܽܘܢ ܡܶܢ ܩܕܳܡ ܡܳܪܝܳܐ ܐܰ‌ܠܳܗܳܐ.
Exo 9:31 ܘܟܶܬܳܢܳܐ ܘܰܣܥܳܖ̈ܶܐ ܐܶܒܰܕ݂ܘ. ܡܶܛܽܠ ܕܰܣܥܳܖ̈ܶܐ ܡܚܰܝ̈ ܟܰܢܳܐ. ܘܟܶܬܳܢܳܐ ܟܦܰܬ݂.
Exo 9:32 ܘܚܶܛ̈ܶܐ ܘܟ݂ܽܘ̈ܢܳܬܶܐ ܠܳܐ ܐܶܒܰܕ݂ܘ: ܡܶܛܽܠ ܕܰܠܩܺܝ̈ܫܳܝܺܝܢ ܗܘܰܘ.
Exo 9:33 ܘܰܢܦܰܩ ܡܽܘܫܶܐ ܡܶܢ ܩܪܺܝܬ݂ܳܐ ܡܶܢ ܠܘܳܬ݂ ܦܶܪܥܽܘܢ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ ܠܘܳܬ݂ ܡܳܪܝܳܐ. ܘܰܦܪܰܩܘ ܩ̈ܳܠܶܐ ܘܒܰܪܕ݂ܳܐ. ܘܡܶܛܪܳܐ ܠܳܐ ܣܡܰܟ݂ ܠܰܐܪܥܳܐ.
Exo 9:34 ܘܰܚܙܳܐ ܦܶܪܥܽܘܢ ܕܰܦܪܰܩ ܡܶܛܪܳܐ ܘܒܰܪܕ݂ܳܐ ܘܩ̈ܳܠܶܐ. ܘܰܐܘܣܶܦ ܠܡܶܚܛܳܐ. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ ܘܰܕ݂ܥܰܒܕܰܘ̈ܗܝ.
Exo 9:35 ܘܶܐܬ݂ܥܰܒܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܰܫܠܰܚ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Exo 10:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ. ܡܶܛܽܠ ܕܶܐܢܳܐ ܩܰܫܺܝܬ݂ ܠܶܒܶܗ. ܘܠܶܒܳܐ ܕܥܰܒܕܰܘ̈ܗܝ. ܡܶܛܽܠ ܕܶܐܥܒܶܕ ܐܳܬ݂ܘ̈ܳܬܳܐ ܗܳܠܶܝܢ ܒܰܝܢܳܬ݂ܗܽܘܢ.
Exo 10:2 ܘܡܶܛܽܠ ܕܬܶܫܬܰܥܶܐ ܩܕܳܡ ܒܪܳܟ݂ ܘܒܰܪ ܒܪܳܟ݂. ܡܶܕܶܡ ܕܥܶܒܕܶܬ݂ ܒܡܶܨܖ̈ܳܝܶܐ. ܘܳܐܬ݂ܘ̈ܳܬܳܐ ܕܥܶܒܕܶܬ݂ ܒܗܽܘܢ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Exo 10:3 ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܠܘܳܬ݂ ܦܶܪܥܽܘܢ. ܘܶܐܡܰܪܘ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܥܕܰܡܳܐ ܠܶܐܡܰܬ݂ܝ ܠܳܐ ܨܳܒܶܐ ܐܰܢ̱ܬ ܠܡܶܕ݂ܚܰܠ ܡܶܢܝ. ܫܰܕܰܪ ܠܥܰܡܝ ܘܢܶܦܠܚܰܢܝ.
Exo 10:4 ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܥܰܡܝ. ܗܳܐ ܡܰܝܬܶܐ ܐ̱ܢܳܐ ܡܚܳܪ ܩܰܡܨܳܐ ܥܰܠ ܟܽܠܶܗ ܬܚܽܘܡܳܟ݂.
Exo 10:5 ܘܰܢܟܰܣܶܐ ܥܰܝܢܳܗ̇ ܕܰܐܪܥܳܐ. ܘܠܳܐ ܢܶܫܟܰܚ ܒܰܪܢܳܫܳܐ ܠܡܶܚܙܝܳܗ̇ ܠܰܐܪܥܳܐ. ܘܢܶܐܟ݂ܽܘܠ ܫܰܪܟܳܐ ܕܡܶܕܶܡ ܕܰܫܒܰܩ ܠܟܽܘܢ ܒܰܪܕ݂ܳܐ. ܘܢܶܐܟ݂ܽܘܠ ܟܽܠܗܽܘܢ ܐܺܝ̈ܠܳܢܶܐ ܐܰܝܠܶܝܢ ܕܺܝܥܰܘ ܠܟܽܘܢ ܒܚܰܩܠܳܐ.
Exo 10:6 ܘܢܶܬ݂ܡܠܽܘܢ ܒܳܬܰܝ̈ܟ. ܘܒ̈ܳܬܶܐ ܕܥܰܒܕܰܝ̈ܟ. ܘܒܳܬܰܝ̈ܗܽܘܢ ܕܟܽܠܗܽܘܢ ܡܶܨܖ̈ܳܝܶܐ. ܕܠܳܐ ܚܙܰܘ ܐܰܒܳܗܰܝ̈ܟ. ܘܰܐܒܳܗ̈ܶܐ ܕܰܐܒܳܗܰܝ̈ܟ ܗܳܟܰܢܳܐ. ܡܶܢ ܝܰܘܡܳܐ ܕܰܗܘܰܘ ܥܰܠ ܐܰܪܥܳܐ ܘܰܥܕܰܡܳܐ ܠܝܰܘܡܳܢܳܐ. ܘܰܗܦܰܟ݂ܘ ܘܰܢܦܰܩܘ ܡܶܢ ܩܕܳܡ ܦܶܪܥܽܘܢ.
Exo 10:7 ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܦܶܪܥܽܘܢ. ܥܕܰܡܳܐ ܠܶܐܡܰܬ݂ܝ ܬܶܗܘܶܐ ܠܰܢ ܗܳܕ݂ܶܐ ܬܽܘܩܰܠܬܳܐ. ܫܰܕܰܪ ܠܓܰܒܖ̈ܶܐ ܘܢܶܦܠܚܽܘܢ ܠܡܳܪܝܳܐ ܐܰܠܳܗܗܽܘܢ. ܥܕܰܡܳܐ ܠܗܳܫܳܐ ܠܳܐ ܝܳܕܰܥ ܐܰܢ̱ܬ ܕܶܐܒܕܰܬ݂ ܠܳܗ̇ ܡܶܨܪܶܝܢ.
Exo 10:8 ܘܰܐܗܦܶܟ݂ܘ ܐܶܢܽܘܢ ܠܡܽܘܫܶܐ ܘܠܰܐܗܪܽܘܢ ܠܘܳܬ݂ ܦܶܪܥܽܘܢ. ܘܶܐܡܰܪ ܠܗܽܘܢ ܙܶܠܘ ܦܠܽܘܚܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܐܶܠܳܐ ܡܰܢ ܘܡܰܢ ܐܳܙܺܠܝܢ.
Exo 10:9 ܐܶܡܰܪ ܠܶܗ ܡܽܘܫܶܐ. ܒܰܥܠܰܝ̈ܡܰܝܢ ܘܰܒܩܰܫܺܝ̈ܫܰܝܢ ܢܺܐܙܰܠ. ܒܰܒܢܰܝ̈ܢ ܘܰܒܢ̈ܳܬܰܢ. ܒܥܳܢ̈ܰܢ ܘܰܒܬ݂ܰܘܖ̈ܰܝܢ ܢܺܐܙܰܠ. ܡܶܛܽܠ ܕܥܰܕ݂ܥܺܕ݂ܰܐ ܗ̱ܘ ܠܰܢ ܕܡܳܪܝܳܐ.
Exo 10:10 ܘܶܐܡܰܪ ܠܗܽܘܢ. ܢܶܗܘܶܐ ܗܳܟܰܢܳܐ. ܡܳܪܝܳܐ ܥܰܡܟܽܘܢ. ܡܳܐ ܕܫܰܕܰܪܬܟܽܘܢ ܘܠܺܐܝܩܰܪܬܟܽܘܢ. ܚܙܰܘ ܕܶܝܢ ܕܰܠܡܳܐ ܒܺܝܫܬܳܐ ܠܽܘܩܒܰܠ ܐܰܦܰܝ̈ܟܽܘܢ.
Exo 10:11 ܠܳܐ ܗܳܟܰܢܳܐ. ܙܶܠܘ ܗܳܫܳܐ ܓܰܒܖ̈ܶܐ. ܘܰܦܠܽܘܚܘ ܩܕܳܡ ܡܳܪܝܳܐ. ܡܶܛܽܠ ܕܰܢܝܳܚܬܳܐ ܗܽܘ ܒܳܥܶܝܢ ܐܰܢ̱ܬܽܘܢ. ܘܰܐܦܶܩܘ ܐܶܢܽܘܢ ܡܶܢ ܩܕܳܡ ܐܰܦܰܘ̈ܗܝ ܕܦܶܪܥܽܘܢ.
Exo 10:12 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܥܰܠ ܐܰܪܥܳܐ ܕܡܶܨܪܶܝܢ ܒܩܰܡܨܳܐ. ܘܢܶܣܰܩ ܥܰܠ ܐܰܪܥܳܐ ܕܡܶܨܪܶܝܢ. ܘܢܶܐܟ݂ܽܘܠ ܥܶܣܒܳܐ ܕܰܐܪܥܳܐ. ܘܟܽܠ ܡܶܕܶܡ ܕܰܫܒܰܩ ܒܰܪܕ݂ܳܐ.
Exo 10:13 ܘܰܐܪܺܝܡ ܡܽܘܫܶܐ ܚܽܘܛܪܶܗ ܥܰܠ ܐܰܪܥܳܐ ܕܡܶܨܪܶܝܢ. ܘܡܳܪܝܳܐ ܐܰܦܶܩ ܪܽܘܚܳܐ ܕܫܰܘܒܳܐ ܥܰܠ ܐܰܪܥܳܐ. ܟܽܠܶܗ ܐܺܝܡܳܡܳܐ ܗܰܘ. ܘܟܽܠܶܗ ܠܺܠܝܳܐ. ܫܰܦܪܳܐ ܗܘܳܐ. ܘܪܽܘܚܳܐ ܕܫܰܘܒܳܐ ܫܶܩܠܰܬ݂ ܩܰܡܨܳܐ.
Exo 10:14 ܘܰܣܠܶܩ ܩܰܡܨܳܐ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܰܫܪܳܐ ܒܟܽܠܶܗ ܬܚܽܘܡܳܐ ܕܡܶܨܖ̈ܳܝܶܐ. ܬܰܩܺܝܦ ܗܘܳܐ ܛܳܒ. ܘܰܐܟ݂ܘܳܬܶܗ ܠܳܐ ܗܘܳܐ ܩܰܡܨܳܐ ܩܕܳܡܰܘܗܝ. ܐܳܦܠܳܐ ܒܳܬ݂ܪܶܗ ܢܶܗܘܶܐ ܐܰܟ݂ܘܳܬܶܗ.
Exo 10:15 ܘܟܰܣܺܝ ܥܰܝܢܳܗ̇ ܕܟܽܠܳܗ̇ ܐܰܪܥܳܐ. ܘܚܶܫܟܰܬ݂ ܐܰܪܥܳܐ. ܘܶܐܟܰܠ ܟܽܠܶܗ ܥܶܣܒܳܐ ܕܰܐܪܥܳܐ. ܘܟܽܠܗܽܘܢ ܦܺܐܖ̈ܶܐ ܕܺܐܝ̈ܠܳܢܶܐ ܕܰܫܒܰܩ ܒܰܪܕ݂ܳܐ. ܘܠܳܐ ܐܶܫܬܚܰܪ ܛܰܪܦܳܐ ܒܺܐܝܠܳܢܳܐ. ܐܳܦܠܳܐ ܥܶܣܒܳܐ ܒܚܰܩܠܳܐ. ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.
Exo 10:16 ܘܣܰܪܗܶܒ ܦܶܪܥܽܘܢ ܠܡܶܩܪܳܐ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܚܛܺܝܬ݂ ܠܡܳܪܝܳܐ ܐܰܠܳܗܟܽܘܢ ܘܰܠܟܽܘܢ.
Exo 10:17 ܘܳܐܦ ܗܳܫܳܐ ܫܒܽܘܩܘ ܣܽܘܪܚܳܢܝ ܗܳܢܳܐ ܙܰܒܢܳܐ. ܘܨܰܠܰܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܘܢܰܦܪܶܩ ܡܶܢܝ ܡܰܘܬܳܐ ܗܳܢܳܐ.
Exo 10:18 ܘܰܢܦܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ. ܘܨܰܠܺܝ ܩܕܳܡ ܡܳܪܝܳܐ.
Exo 10:19 ܘܰܗܦܰܟ݂ ܡܳܪܝܳܐ ܐܰܝܬܺܝ ܪܽܘܚܳܐ ܕܡܰܥܪܒܳܐ ܕܬܰܩܺܝܦܳܐ ܛܳܒ. ܘܰܫܩܰܠܬܶܗ ܠܩܰܡܨܳܐ ܘܰܐܪܡܝܰܬ݂ܶܗ ܒܝܰܡܳܐ ܕܣܽܘܦ. ܘܠܳܐ ܐܶܫܬܚܰܪ ܐܳܦܠܳܐ ܚܰܕ݂ ܩܰܡܨܳܐ ܒܟܽܠܶܗ ܬܚܽܘܡܳܐ ܕܡܶܨܖ̈ܳܝܶܐ.
Exo 10:20 ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ.
Exo 10:21 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܠܘܳܬ݂ ܫܡܰܝܳܐ. ܘܢܶܗܘܶܐ ܚܶܫܟܳܐ ܒܰܐܪܥܳܐ ܕܡܶܨܪܶܝܢ. ܘܢܶܥܡܰܛ ܚܶܫܟܳܐ.
Exo 10:22 ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܠܘܳܬ݂ ܫܡܰܝܳܐ. ܘܰܗܘܳܐ ܚܶܫܟܳܐ ܘܥܰܡܛܳܢܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܬܠܳܬܳܐ ܝܰܘܡܺܝ̈ܢ.
Exo 10:23 ܘܠܳܐ ܚܙܳܐ ܐ̱ܢܳܫ ܐܰܚܽܘܗܝ. ܘܠܳܐ ܩܳܡ ܐ̱ܢܳܫ ܡܶܢ ܕܽܘܟܬܶܗ ܬܠܳܬܳܐ ܝܰܘܡܺܝ̈ܢ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܗܘܳܐ ܢܽܘܗܪܳܐ ܒܶܝܬ݂ ܡܰܘܬܰܒܗܽܘܢ.
Exo 10:24 ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܶܐܡܰܪ ܠܶܗ. ܙܶܠܘ ܦܠܽܘܚܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܒܰܠܚܽܘܕ݂ ܥܳܢ̈ܟܽܘܢ ܘܬ݂ܰܘܖ̈ܰܝܟܽܘܢ ܫܒܽܘܩܘ. ܘܳܐܦ ܝܺܩܰܪܬܟܽܘܢ ܬܺܐܙܰܠ ܥܰܡܟܽܘܢ.
Exo 10:25 ܐܳܡܰܪ ܠܶܗ ܡܽܘܫܶܐ ܠܦܶܪܥܽܘܢ. ܘܳܐܦ ܐܰܢ̱ܬ ܬܶܬܶܠ ܒܺܐܝ̈ܕܰܝܢ ܕܶܒܚ̈ܶܐ ܘܰܥܠܰܘ̈ܳܬܳܐ ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ.
Exo 10:26 ܘܳܐܦ ܒܥܺܝܪܰܢ ܬܺܐܙܰܠ ܥܰܡܰܢ. ܘܠܳܐ ܬܶܫܬܚܰܪ ܡܶܢܰܢ ܐܳܦܠܳܐ ܚܕ݂ܳܐ ܛܶܦܪܳܐ ܬܢܳܢ. ܡܶܛܽܠ ܕܡܶܢܳܗ̇ ܢܳܣܒܺܝܢܰܢ ܠܡܶܦܠܰܚ ܩܕܳܡ ܡܳܪܝܳܐ ܐܰܠܳܗܰܢ. ܘܰܚܢܰܢ ܠܳܐ ܝܳܕ݂ܥܺܝܢܰܢ ܡܳܢܳܐ ܢܶܦܠܽܘܚ ܠܡܳܪܝܳܐ ܡܳܐ ܕܡܰܛܺܝܢ ܠܬܰܡܳܢ.
Exo 10:27 ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܨܒܳܐ ܕܰܢܫܰܕܰܪ ܐܶܢܽܘܢ.
Exo 10:28 ܘܶܐܡܰܪ ܦܶܪܥܽܘܢ ܠܡܽܘܫܶܐ. ܙܶܠ ܠܳܟ݂ ܡܶܢ ܠܘܳܬܝ. ܐܶܙܕܰܗܪ ܠܳܐ ܬܰܘܣܶܦ ܬܽܘܒ ܕܬܶܬ݂ܚܙܶܐ ܠܺܝ. ܡܶܛܽܠ ܕܰܒܝܰܘܡܳܐ ܕܡܶܬ݂ܚܙܶܐ ܐܰܢ̱ܬ ܠܺܝ ܬܡܽܘܬ݂.
Exo 10:29 ܐܶܡܰܪ ܠܶܗ ܡܽܘܫܶܐ. ܫܰܦܺܝܪ ܐܶܡܰܪܬ. ܬܽܘܒ ܠܳܐ ܡܰܘܣܶܦ ܐ̱ܢܳܐ ܠܡܶܚܙܳܐ ܐܰܦܰܝ̈ܟ.
Exo 11:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܬܽܘܒ ܡܚܽܘܬ݂ܳܐ ܚܕ݂ܳܐ ܡܰܝܬܶܐ ܐ̱ܢܳܐ ܥܰܠ ܦܶܪܥܽܘܢ ܘܥܰܠ ܡܶܨܖ̈ܳܝܶܐ. ܘܗܳܝܕܶܝܢ ܐܶܫܰܕܰܪܟܽܘܢ ܡܶܟܳܐ. ܘܡܳܐ ܕܫܰܕܰܪܬܟܽܘܢ ܟܽܠܟܽܘܢ. ܦܽܘܩܘ ܠܟܽܘܢ ܡܶܟܳܐ.
Exo 11:2 ܘܶܐܡܰܪ ܩܕܳܡ ܥܰܡܳܐ ܢܶܫܐܠܽܘܢ ܐ̱ܢܳܫ ܡܶܢ ܚܰܒܪܶܗ. ܘܰܐܢ̱ܬܬܳܐ ܡܶܢ ܚܒܰܪܬ݂ܳܗ̇. ܡܳܐܢ̈ܶܐ ܕܣܺܐܡܳܐ. ܘܡܳܐܢ̈ܶܐ ܕܕܰܗܒܳܐ.
Exo 11:3 ܘܝܰܗܒ ܐܶܢܽܘܢ ܡܳܪܝܳܐ ܠܥܰܡܳܐ ܠܖ̈ܰܚܡܶܐ ܒܥܰܝ̈ܢܰܝܗܽܘܢ ܕܡܶܨܖ̈ܳܝܶܐ. ܐܳܦ ܓܰܒܪܳܐ ܡܽܘܫܶܐ ܝܰܩܺܝܪ ܗܘܳܐ ܛܳܒ ܒܰܐܪܥܳܐ ܕܡܶܨܪܶܝܢ. ܒܥܰܝ̈ܢܰܝ ܥܰܒܕܰܘ̈ܗܝ ܕܦܶܪܥܽܘܢ. ܘܰܒܥܰܝ̈ܢܰܝ ܥܰܡܳܐ.
Exo 11:4 ܘܶܐܡܰܪ ܡܽܘܫܶܐ. ܗܳܟܰܢܳܐ ܐܳܡܰܪ ܡܳܪܝܳܐ. ܒܦܶܠܓܶܗ ܕܠܺܠܝܳܐ ܢܳܦܶܩ ܐ̱ܢܳܐ ܒܓܰܘ ܡܶܨܪܶܝܢ.
Exo 11:5 ܘܰܢܡܽܘܬ݂ܽܘܢ ܟܽܠܗܽܘܢ ܒܽܘܟ݂ܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܽܘܟܪܶܗ ܕܦܶܪܥܽܘܢ ܕܝܳܬܶܒ ܥܰܠ ܟܽܘܪܣܝܶܗ. ܘܰܥܕܰܡܳܐ ܠܒܽܘܟ݂ܪܳܐ ܕܰܐܡܬܳܐ ܕܺܐܝܬ݂ ܒܶܝܬ݂ ܪܰܚܝܳܐ. ܘܟܽܠܗܽܘܢ ܒܽܘܟ݂ܖ̈ܶܐ ܕܥܳܢ̈ܳܐ.
Exo 11:6 ܘܬܶܗܘܶܐ ܝܺܠܶܠܬܳܐ ܪܰܒܬܳܐ ܒܰܐܪܥܳܐ ܕܡܶܨܪܶܝܢ. ܕܰܐܟ݂ܘܳܬ݂ܳܗ̇ ܠܳܐ ܗܘܳܬ݂. ܘܰܐܟ݂ܘܳܬ݂ܳܗ̇ ܠܳܐ ܢܶܗܘܶܐ.
Exo 11:7 ܘܡܶܢ ܕܒܶܝܬ݂ ܝܺܣܪܳܐܶܝܠ ܠܳܐ ܢܰܗܰܪ ܐܳܦܠܳܐ ܟܰܠܒܳܐ ܒܠܶܫܳܢܶܗ. ܐܳܦܠܳܐ ܒܢܰܝ̈ܢܳܫܳܐ. ܐܳܦܠܳܐ ܒܥܺܝܪܳܐ. ܡܶܛܽܠ ܕܬܶܕܥܽܘܢ ܕܦܳܪܶܫ ܡܳܪܝܳܐ ܒܶܝܬ݂ ܡܶܨܖ̈ܳܝܶܐ ܠܰܕ݂ܒܶܝܬ݂ ܝܺܣܪܳܐܶܝܠ.
Exo 11:8 ܘܢܶܚܬ݂ܽܘܢ ܟܽܠܗܽܘܢ ܥܰܒܕܰܝ̈ܟ ܗܳܠܶܝܢ ܠܘܳܬ݂ܝ. ܘܢܶܣܓܕ݂ܽܘܢ ܠܺܝ ܘܢܺܐܡܪܽܘܢ ܠܺܝ. ܦܽܘܩ ܐܰܢ̱ܬ ܘܥܰܡܳܐ ܗܳܢܳܐ ܟܽܠܶܗ ܕܥܰܡܳܟ݂. ܘܗܳܝܕܶܝܢ ܐܶܦܽܘܩ. ܘܰܢܦܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ ܒܚܶܡܬܳܐ ܪܰܒܬ݂ܳܐ.
Exo 11:9 ܘܶܐܡܰܪ ܡܳܪܝܳܐ ܠܡܽܘܫܶܐ. ܠܳܐ ܢܶܫܡܰܥܟܽܘܢ ܦܶܪܥܽܘܢ. ܡܶܛܽܠ ܕܰܐܣܓܶܐ ܦܖ̈ܺܝܫܳܬ݂ܝ ܒܰܐܪܥܳܐ ܕܡܶܨܪܶܝܢ.
Exo 11:10 ܘܡܽܘܫܶܐ ܘܰܐܗܪܽܘܢ ܥܒܰܕ݂ܘ ܦܖ̈ܺܝܫܳܬܳܐ ܗܳܠܶܝܢ ܩܕܳܡ ܦܶܪܥܽܘܢ. ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܶܗ.
Exo 12:1 ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ ܒܰܐܪܥܳܐ ܕܡܶܨܪܶܝܢ.
Exo 12:2 ܝܰܪܚܳܐ ܗܳܢܳܐ ܢܶܗܘܶܐ ܠܟܽܘܢ ܪܺܝܫ ܝܰܖ̈ܚܶܐ. ܩܰܕ݂ܡܳܝ ܢܶܗܘܶܐ ܠܟܽܘܢ ܠܟܽܠܗܽܘܢ ܝܰܖ̈ܚܶܐ ܕܫܰܢ̱ܬܳܐ.
Exo 12:3 ܐܶܡܰܪܘ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܒܰܥܣܰܪܬܳܐ ܒܝܰܪܚܳܐ ܗܳܢܳܐ. ܢܶܗܘܽܘܢ ܢܳܣܒܺܝܢ ܠܗܽܘܢ ܓܒܰܪ ܐܶܡܪܳܐ ܠܒܰܝܬܳܐ. ܘܶܐܡܪܳܐ ܠܒܶܝܬ݂ ܐܰܒܽܘܗܝ.
Exo 12:4 ܘܶܐܢ ܙܥܽܘܪ ܗ̱ܘ ܒܰܝܬܳܐ ܕܢܶܦܽܘܩ ܒܶܗ ܐܶܡܪܳܐ. ܢܶܣܰܒ ܗܽܘ ܘܰܫܒܳܒܶܗ ܕܩܰܪܺܝܒ ܠܒܰܝܬܶܗ ܒܡܶܢܝܳܢܳܐ ܕܢܰܦ̈ܫܳܬܳܐ. ܐ̱ܢܳܫ ܡܶܣܰܬ݂ ܡܶܐܟܠܶܗ ܬܶܡܢܽܘܢ ܥܰܠ ܐܶܡܪܳܐ.
Exo 12:5 ܐܶܡܪܳܐ ܕܠܰܝܬ ܒܶܗ ܡܽܘܡܳܐ. ܕܶܟ݂ܪܳܐ ܒܰܪ ܫܰܢ̱ܬܳܐ ܢܶܗܘܶܐ ܠܟܽܘܢ. ܡܶܢ ܐܶܡܖ̈ܶܐ ܘܡܶܢ ܓܕܰܝ̈ܳܐ ܬܶܣܒܽܘܢ.
Exo 12:6 ܘܢܶܗܘܶܐ ܢܛܺܝܪ ܠܟܽܘܢ. ܥܕܰܡܳܐ ܠܰܐܪܒܰܥܶܣܖ̈ܶܐ ܒܝܰܪܚܳܐ ܗܳܢܳܐ. ܘܢܶܟ݂ܣܽܘܢܶܗ ܟܽܠܶܗ ܥܰܡܳܐ ܕܰܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܒܡܰܥܖ̈ܳܒܰܝ ܫܶܡܫܳܐ.
Exo 12:7 ܘܢܶܣܒܽܘܢ ܡܶܢ ܕܡܶܗ. ܘܢܶܪܣܽܘܢ ܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ. ܘܥܰܠ ܐܶܣܟ̈ܦܳܬܳܐ. ܘܥܰܠ ܒ̈ܳܬܶܐ. ܕܢܶܐܟܠܽܘܢܶܗ ܒܗܽܘܢ.
Exo 12:8 ܘܢܶܐܟܠܽܘܢܶܗ ܠܒܶܣܪܳܐ ܒܠܺܠܝܳܐ ܗܳܢܳܐ. ܟܰܕ݂ ܡܛܰܘܰܝ ܒܢܽܘܪܳܐ. ܘܦܰܛܺܝܪܳܐ ܥܰܡ ܡܪܳܖ̈ܶܐ ܢܶܐܟܠܽܘܢܶܗ.
Exo 12:9 ܠܳܐ ܬܶܐܟܠܽܘܢ ܡܶܢܶܗ ܟܰܕ݂ ܚܰܝ. ܐܳܦܠܳܐ ܟܰܕ ܡܒܰܫܳܠܽܘ ܡܒܰܫܰܠ ܒܡܰܝ̈ܳܐ. ܐܶܠܳܐ ܟܰܕ ܡܛܰܘܰܝ ܒܢܽܘܪܳܐ. ܘܪܺܝܫܶܗ ܘܟ݂ܖ̈ܳܥܰܘܗܝ ܘܰܓ݂ܘܳܝܶܗ.
Exo 12:10 ܘܠܳܐ ܬܰܘܬܪܽܘܢ ܡܶܢܶܗ ܠܨܰܦܪܳܐ. ܘܡܶܕܶܡ ܕܝܳܬܰܪ ܡܶܢܶܗ ܠܨܰܦܪܳܐ. ܒܢܽܘܪܳܐ ܬܰܘܩܕ݂ܽܘܢܶܗ.
Exo 12:11 ܘܗܳܟܰܢܳܐ ܬܶܐܟܠܽܘܢܶܗ. ܟܰܕ݂ ܚܰܨܰܝ̈ܟܽܘܢ ܐܰܣܺܝܪܺܝܢ. ܘܰܡܣܳܐܢܰܝ̈ܟܽܘܢ ܒܖ̈ܶܓ݂ܠܰܝܟܽܘܢ. ܘܚܽܘܛܖ̈ܰܝܟܽܘܢ ܒܺܐܝ̈ܕ݂ܰܝܟܽܘܢ. ܐܘܟܠܽܘܗܝ ܡܣܰܪܗܒܳܐܺܝܬ݂. ܡܶܛܽܠ ܕܦܶܨܚܳܐ ܗ̱ܘ ܠܡܳܪܝܳܐ.
Exo 12:12 ܘܶܐܥܒܰܪ ܒܰܐܪܥܳܐ ܕܡܶܨܪܶܝܢ ܒܠܺܠܝܳܐ ܗܳܢܳܐ ܘܰܢܡܽܘܬ݂ܽܘܢ ܟܽܠܗܽܘܢ ܒܽܘܟܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܰܒܟܽܠܗܶܝܢ ܕܶܚ̈ܠܳܬ݂ܗܽܘܢ ܕܡܶܨܖ̈ܳܝܶܐ. ܐܶܥܒܶܕ݂ ܕܺܝܢܳܐ. ܐܶܢܳܐ ܡܳܪܝܳܐ.
Exo 12:13 ܘܢܶܗܘܶܐ ܠܟܽܘܢ ܕܡܳܐ ܗܳܢܳܐ ܠܳܐܬܳܐ ܥܰܠ ܒ̈ܳܬܶܐ ܕܰܐܢ̱ܬܽܘܢ ܒܗܽܘܢ. ܘܶܐܚܙܶܝܘܗܝ ܠܰܕ݂ܡܳܐ ܘܶܐܦܨܰܚ ܥܠܰܝܟܽܘܢ. ܘܠܳܐ ܢܶܗܘܶܐ ܒܟܽܘܢ ܡܰܘܬܳܐ ܠܰܡܚܰܒܳܠܽܘ. ܡܳܐ ܕܰܡܩܰܛܶܠ ܐ̱ܢܳܐ ܒܰܐܪܥܳܐ ܕܡܶܨܪܶܝܢ.
Exo 12:14 ܘܢܶܗܘܶܐ ܠܟܽܘܢ ܝܰܘܡܳܐ ܗܳܢܳܐ ܠܕ݂ܽܘܟ݂ܪܳܢܳܐ. ܘܥܽܘܒܕܽܘܗܝ ܥܰܕ݂ܥܺܐܕ݂ܳܐ ܠܡܳܪܝܳܐ. ܥܰܕ݂ܥܺܐܕ݂ܳܐ ܠܕ݂ܳܖ̈ܰܝܟܽܘܢ. ܢܳܡܽܘܣܳܐ ܠܥܳܠܰܡ ܗܘܰܝܬܽܘܢ ܥܳܒܕܺܝܢ ܠܶܗ.
Exo 12:15 ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟܠܽܘܢ. ܘܡܶܢ ܝܰܘܡܳܐ ܩܰܕܡܳܝܳܐ ܬܒܰܛܠܽܘܢ ܚܡܺܝܪܳܐ ܡܶܢ ܒܳܬܰܝ̈ܟܽܘܢ. ܡܶܛܽܠ ܕܠܳܐ ܢܶܐܟ݂ܽܘܠ ܚܰܡܺܝܥܳܐ ܡܶܢ ܒܳܬܰܝ̈ܟܽܘܢ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܝܺܣܪܳܐܶܝܠ. ܡܶܢ ܝܰܘܡܳܐ ܩܰܕܡܳܝܳܐ ܘܰܥܕܰܡܳܐ ܠܝܰܘܡܳܐ ܫܒܺܝܥܳܝܳܐ.
Exo 12:16 ܝܰܘܡܳܐ ܩܰܕܡܳܝܳܐ ܩܪܶܐ ܘܩܰܕܺܝܫ. ܘܝܰܘܡܳܐ ܫܒܝܥܳܝܳܐ ܩܪܶܐ ܘܩܰܕܺܝܫ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ܳܐ ܠܳܐ ܢܶܬ݂ܥܒܶܕ݂ ܒܗܽܘܢ. ܐܶܠܳܐ ܡܶܕܶܡ ܕܳܐܟܶܠ ܒܰܪܢܳܫܐ. ܒܰܠܚܽܘܕ݂ ܗܽܘ ܢܶܬ݂ܥܒܶܕ݂ ܠܟܽܘܢ.
Exo 12:17 ܘܬܶܛܪܽܘܢ ܦܰܛܺܝܪܳܐ. ܡܶܛܽܠ ܕܒܶܗ ܒܝܰܘܡܳܐ ܗܳܢܳܐ ܐܰܦܩܶܬ݂ ܚܰܝ̈ܠܰܘܳܬ݂ܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܬܶܛܪܽܘܢ ܝܰܘܡܳܐ ܗܳܢܳܐ ܠܕ݂ܳܖ̈ܰܝܟܽܘܢ ܢܳܡܽܘܣܳܐ ܕܰܠܥܳܠܰܡ.
Exo 12:18 ܒܝܰܪܚܳܐ ܩܰܕܡܳܝܳܐ. ܒܰܐܪܒܰܥܶܣܖ̈ܶܐ ܒܝܰܪܚܳܐ ܒܪܰܡܫܳܐ. ܬܶܐܟܠܽܘܢ ܦܰܛܺܝܪܳܐ. ܘܰܥܕܰܡܳܐ ܠܝܽܘܡ ܚܰܕ݂ ܘܥܶܣܪܺܝܢ ܒܝܰܪܚܳܐ ܒܪܰܡܫܳܐ.
Exo 12:19 ܫܰܒܥܳܐ ܝܰܘܡܺܝ̈ܢ ܚܰܡܺܝܥܳܐ ܠܳܐ ܢܶܫܬܟܰܚ ܒܒܳܬܰܝ̈ܟܽܘܢ. ܡܶܛܽܠ ܕܟܽܠ ܕܢܶܐܟ݂ܽܘܠ ܚܰܡܺܝܥܳܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܟܢܽܘܫܬܳܐ ܕܺܝܣܪܳܐܶܝܠ. ܡܶܢ ܒܽܘܟ݂ܢ̈ܶܐ . ܘܡܶܢ ܥܳܡܽܘܖ̈ܶܐ ܕܰܐܪܥܳܐ.
Exo 12:20 ܘܟܽܠ ܚܰܡܺܝܥܳܐ ܠܳܐ ܬܶܐܟܠܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ ܬܶܐܟܠܽܘܢ ܦܰܛܺܝܪܳܐ.
Exo 12:21 ܘܰܩܪܳܐ ܡܽܘܫܶܐ ܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܰܥܓܰܠ ܣܰܒܘ ܠܟܽܘܢ ܥܳܢ̈ܳܐ ܠܫܰܖ̈ܒܳܬ݂ܟܽܘܢ. ܘܟ݂ܽܘܣܘ ܦܶܨܚܳܐ.
Exo 12:22 ܘܬܶܣܒܽܘܢ ܡܶܐܣܳܪܬܳܐ ܕܙܽܘܦܳܐ. ܘܬܶܨܒܥܽܘܢ ܒܰܕ݂ܡܳܐ ܕܶܐܡܪܳܐ. ܘܬܶܪܣܽܘܢ ܥܰܠ ܐܶܣܟ̈ܦܳܬܳܐ ܘܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ ܡܶܢ ܕܡܳܐ ܕܺܐܝܬ݂ ܒܡܳܐܢܳܐ. ܘܰܐܢ̱ܬܽܘܢ ܠܳܐ ܬܶܦܩܽܘܢ ܐ̱ܢܳܫ ܡܶܢ ܬܪܰܥ ܒܰܝܬܶܗ. ܥܕܰܡܳܐ ܠܨܰܦܪܳܐ.
Exo 12:23 ܘܢܶܥܒܰܪ ܡܳܪܝܳܐ ܠܡܶܡܚܳܐ ܠܡܶܨܖ̈ܳܝܶܐ. ܘܢܶܚܙܶܝܘܗܝ ܠܰܕ݂ܡܳܐ ܕܥܰܠ ܐܶܣܟ̈ܦܳܬܳܐ. ܘܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ. ܘܢܶܦܨܰܚ ܡܳܪܝܳܐ ܥܰܠ ܬܰܖ̈ܥܶܐ. ܘܠܳܐ ܢܶܫܒܽܘܩ ܠܰܡܚܰܒܠܳܢܳܐ ܕܢܶܥܽܘܠ ܠܒܳܬܰܝ̈ܟܽܘܢ ܘܰܢܚܰܒܶܠ.
Exo 12:24 ܘܬܶܛܪܽܘܢ ܦܶܬܓܳܡܳܐ ܗܳܢܳܐ ܘܢܳܡܽܘܣܳܐ ܗܳܢܳܐ. ܠܟܽܘܢ ܘܠܰܒܢܰܝ̈ܟܽܘܢ ܥܕܰܡܳܐ ܠܥܳܠܰܡ.
Exo 12:25 ܘܡܳܐ ܕܥܰܠܬܽܘܢ ܠܰܐܪܥܳܐ ܕܢܶܬܶܠ ܠܟܽܘܢ ܡܳܪܝܳܐ ܐܰܝܟ݂ ܕܶܐܡܰܪ. ܬܶܛܪܽܘܢ ܦܽܘܠܚܳܢܳܐ ܗܳܢܳܐ.
Exo 12:26 ܘܢܶܗܘܶܐ ܟܰܕ݂ ܢܺܐܡܪܽܘܢ ܠܟܽܘܢ ܒܢܰܝ̈ܟܽܘܢ. ܗܳܢܳܐ ܦܽܘܠܚܳܢܳܐ ܡܳܢܰܐ ܗ̱ܘ.
Exo 12:27 ܬܺܐܡܪܽܘܢ ܠܗܽܘܢ. ܕܕܶܒܚܬܰܐ ܗ̱ܘ ܕܦܶܨܚܶܗ ܕܡܳܪܝܳܐ ܕܰܐܦܨܰܚ ܥܰܠ ܒ̈ܳܬܶܐ ܕܰܒܢܰܝ̈ ܝܺܣܪܳܐܶܝܠ ܒܡܶܨܪܶܝܢ. ܟܰܕ݂ ܡ̣ܚܳܐ ܠܡܶܨܖ̈ܳܝܶܐ ܘܰܠܒܳܬܰܝ̈ܢ ܦܰܨܺܝ. ܘܰܩܥܶܕ݂ܘ ܥܰܡܳܐ ܘܰܣܓܶܕ݂ܘ ܠܡܳܪܝܳܐ.
Exo 12:28 ܘܶܐܙܰܠܘ ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܐܰܝܟܰܢܳܐ ܕܰܦܩܰܕ݂ ܐܶܢܽܘܢ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܟܰܢܳܐ ܥܒܰܕ݂ܘ.
Exo 12:29 ܘܰܗܘܳܐ ܒܦܶܠܓܶܗ ܕܠܺܠܝܳܐ. ܘܡܳܪܝܳܐ ܩܰܛܶܠ ܟܽܠܗܽܘܢ ܒܽܘܟܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܽܘܟ݂ܪܶܗ ܕܦܶܪܥܽܘܢ ܕܝܳܬܶܒ ܥܰܠ ܟܽܘܪܣܝܶܗ. ܘܰܥܕܰܡܳܐ ܠܒܽܘܟ݂ܪܳܐ ܕܫܰܒܝܳܐ ܕܺܐܝܬ݂ ܒܶܝܬ݂ ܐܰܣܺܝܖ̈ܶܐ. ܘܟܽܠܗܽܘܢ ܒܽܘܟܖ̈ܶܐ ܕܰܒܥܺܝܪܳܐ.
Exo 12:30 ܘܩܳܡ ܦܶܪܥܽܘܢ ܒܠܺܠܝܳܐ ܗܰܘ. ܘܟܽܠܗܽܘܢ ܥܰܒܕܰܘ̈ܗܝ. ܘܟܽܠܗܽܘܢ ܡܶܨܖ̈ܳܝܶܐ. ܘܰܗܘܳܬ݂ ܝܺܠܶܠܬܳܐ ܪܰܒܬܳܐ ܒܰܐܪܥܳܐ ܕܡܶܨܪܶܝܢ. ܘܠܰܝܬ ܒܰܝܬܳܐ ܕܠܰܝܬ ܗܘܳܐ ܒܶܗ ܡܺܝܬܳܐ.
Exo 12:31 ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ ܒܠܺܠܝܳܐ ܗܰܘ. ܘܶܐܡܰܪ ܠܗܽܘܢ ܩܽܘܡܘ ܦܽܘܩܘ ܡܶܢ ܓܰܘ ܥܰܡܝ. ܘܳܐܦ ܐܰܢ̱ܬܽܘܢ ܘܳܐܦ ܒܢܰܝ̈ ܝܺܣܪܳܐܶܝܠ. ܘܙܶܠܘ ܦܠܽܘܚܘ ܩܕܳܡ ܡܳܪܝܳܐ. ܐܰܝܟܰܢܳܐ ܕܶܐܡܰܪܬܽܘܢ.
Exo 12:32 ܐܳܦ ܥܳܢ̈ܟܽܘܢ ܐܳܦ ܬܰܘܖ̈ܰܝܟܽܘܢ ܕܒܰܪܘ. ܐܰܝܟ݂ ܕܶܐܡܰܪܬܽܘܢ. ܘܙܶܠܘ ܘܰܬ݂ܒܰܪܟ݂ܽܘܢ ܐܳܦ ܠܺܝ.
Exo 12:33 ܘܰܐܠܰܨܘ ܡܶܨܖ̈ܳܝܶܐ ܠܥܰܡܳܐ ܡܣܰܪܗܒܳܐܺܝܬ݂. ܕܢܰܦܩܽܘܢ ܐܶܢܽܘܢ ܡܶܢ ܐܰܪܥܳܐ. ܡܶܛܽܠ ܕܳܐܡܪܺܝܢ ܟܽܠܰܢ ܡܳܝܬܺܝܢ ܚܢܰܢ.
Exo 12:34 ܘܰܫܩܰܠܘ ܥܰܡܳܐ ܠܰܝܫܗܽܘܢ ܟܰܕ݂ ܠܳܐ ܚܡܰܥ. ܩܰܪܺܝܪܗܽܘܢ ܨܪܺܝܪ ܒܫܽܘܫܶܦܰܝ̈ܗܽܘܢ ܘܰܪܡܶܐ ܥܰܠ ܟܰܬ݂ܦ̈ܳܬ݂ܗܽܘܢ.
Exo 12:35 ܘܰܒܢܰܝ̈ ܝܺܣܪܳܐܶܝܠ ܥܒܰܕ݂ܘ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܫܐܶܠܘ ܡܶܢ ܡܶܨܖ̈ܳܝܶܐ ܡܳܐܢ̈ܶܐ ܕܣܺܐܡܳܐ. ܘܡܳܐܢ̈ܶܐ ܕܕܰܗܒܳܐ. ܘܰܠܒܽܘܫ̈ܶܐ.
Exo 12:36 ܘܝܰܗܒ ܐܶܢܽܘܢ ܡܳܪܝܳܐ ܠܥܰܡܳܐ ܠܖ̈ܰܚܡܶܐ ܒܥܰܝ̈ܢܰܝܗܽܘܢ ܕܡܶܨܖ̈ܳܝܶܐ. ܘܰܫܐܶܠܘ ܐܶܢܽܘܢ. ܘܚܰܠܶܨܘ ܠܡܶܨܖ̈ܳܝܶܐ.
Exo 12:37 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܡܶܢ ܪܰܥܡܣܺܝܣ ܠܣܳܟ݂ܽܘܬ݂. ܫܶܬ݂ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܖ̈ܶܓ݂ܠܳܝܶܐ. ܣܛܰܪ ܡܶܢ ܐܺܝܩܰܪܬܳܐ.
Exo 12:38 ܘܳܐܦ ܥܰܪܽܘܒܳܐ ܣܰܓܺܝܐܳܐ ܣܠܶܩ ܥܰܡܗܽܘܢ. ܘܥܳܢ̈ܳܐ ܘܬ݂ܰܘܖ̈ܶܐ ܘܩܶܢܝܳܢܳܐ ܕܣܰܓܺܝ ܛܳܒ.
Exo 12:39 ܘܰܐܦܰܐܗܝ ܠܠܰܝܫܳܐ ܕܰܐܦܶܩܘ ܡܶܢ ܡܶܨܪܶܝܢ ܪܰܥܦܳܐ ܦܰܛܺܝܪܳܐ. ܡܶܛܽܠ ܕܠܳܐ ܚܡܰܥ. ܡܶܛܽܠ ܕܰܐܦܶܩܘ ܐܶܢܽܘܢ ܡܶܨܖ̈ܳܝܶܐ. ܘܠܳܐ ܐܶܫܟܰܚܘ ܠܡܶܬ݂ܟܪܳܟ݂ܽܘ. ܘܳܐܦ ܙܘ̈ܳܕܶܐ ܠܳܐ ܥܒܰܕ݂ܘ ܠܗܽܘܢ.
Exo 12:40 ܘܡܰܘܬܰܒܗܽܘܢ ܕܺܝܬܶܒܘ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܡܶܨܪܶܝܢ. ܐܰܪܒܰܥܡܳܐܐ ܘܰܬ݂ܠܳܬ݂ܺܝܢ ܫܢܺܝ̈ܢ.
Exo 12:41 ܘܰܗܘܳܐ ܡܶܢ ܒܳܬܰܪ ܐܰܪܒܰܥܡܳܐܐ ܘܰܬ݂ܠܳܬܺܝܢ ܫܢܺܝ̈ܢ. ܒܶܗ ܒܝܰܘܡܳܐ ܗܳܢܳܐ ܢܦܰܩܘ ܟܽܠܗܽܘܢ ܚܰܝܠܰܘ̈ܳܬܶܗ ܕܡܳܪܝܳܐ ܡܶܢ ܐܰܪܥܳܐ ܕܡܶܨܪܶܝܢ.
Exo 12:42 ܠܺܠܝܳܐ ܢܛܺܝܪ ܗܘܳܐ ܠܡܳܪܝܳܐ. ܠܡܰܦܳܩܽܘܬ݂ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܗܽܘ ܠܺܠܝܳܐ ܗܳܢܳܐ ܠܡܳܪܝܳܐ ܢܛܺܝܪ ܗܘܳܐ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܕ݂ܳܖ̈ܰܝܗܽܘܢ.
Exo 12:43 ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܢܰܘ ܢܳܡܽܘܣܳܐ ܕܦܶܨܚܳܐ. ܟܽܠ ܒܰܪ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܢܶܗ.
Exo 12:44 ܘܟܽܠ ܥܰܒܕܳܐ ܕܓܰܒܪܳܐ ܙܒܺܝܢ ܟܶܣܦܳܐ. ܡܳܐ ܕܰܓ݂ܙܰܪܬܳܝܗܝ. ܗܳܝܕܶܝܢ ܢܶܐܟ݂ܽܘܠ ܡܶܢܶܗ.
Exo 12:45 ܬܰܘܬܳܒܳܐ ܘܰܐܓ݂ܺܝܪܳܐ ܠܳܐ ܢܶܐܟ݂ܽܘܠ ܡܶܢܶܗ.
Exo 12:46 ܒܒܰܝܬܳܐ ܚܰܕ݂ ܢܶܬ݂ܐܟܶܠ. ܘܠܳܐ ܬܰܦܩܽܘܢ ܡܶܢܶܗ ܡܶܢ ܒܶܣܪܳܐ ܠܒܰܪ ܡܶܢ ܒܰܝܬܳܐ. ܘܓܰܪܡܳܐ ܠܳܐ ܬܶܬ݂ܒܪܽܘܢ ܒܶܗ.
Exo 12:47 ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܢܶܥܒܕ݂ܽܘܢܶܗ.
Exo 12:48 ܘܟܰܕ݂ ܢܶܥܡܰܪ ܥܰܡܟܽܘܢ ܬܰܘܬܳܒܳܐ. ܘܢܶܥܒܶܕ݂ ܦܶܨܚܳܐ ܠܡܳܪܝܳܐ. ܡܳܐ ܕܓ݂ܳܙܰܪ ܟܽܠ ܕܶܟ݂ܪܳܐ. ܗܳܝܕܶܝܢ ܢܶܬ݂ܩܰܪܰܒ ܠܡܶܥܒܕܶܗ. ܘܢܶܗܘܶܐ ܐܰܝܟ݂ ܒܽܘܟ݂ܖ̈ܶܐ ܕܰܐܪܥܳܐ. ܘܟܽܠ ܥܽܘܪܠܳܐ ܠܳܐ ܢܶܐܟ݂ܽܘܠ ܡܶܢܶܗ.
Exo 12:49 ܢܳܡܽܘܣܳܐ ܚܰܕ݂ ܢܶܗܘܶܐ ܠܒܽܘܟ݂ܢ̈ܶܐ. ܘܰܠܥܳܡܽܘܖ̈ܶܐ ܕܥܳܡܪܺܝܢ ܒܰܝܢܳܬ݂ܟܽܘܢ.
Exo 12:50 ܘܰܥܒܰܕ݂ܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܟܰܢܳܐ ܥܒܰܕ݂ܘ.
Exo 12:51 ܘܰܗܘܳܐ ܒܶܗ ܒܝܰܘܡܳܐ ܗܳܢܳܐ ܐܰܦܶܩ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܟܽܠ ܚܰܝ̈ܠܰܘܳܬ݂ܗܽܘܢ.
Exo 13:1 ܘܶܐܡܰܪ ܡܳܪܝܳܐ ܠܡܽܘܫܶܐ.
Exo 13:2 ܩܰܕܶܫ ܠܺܝ ܟܽܠ ܒܽܘܟ݂ܪܳܐ ܕܦܳܬܰܚ ܟܽܠ ܖ̈ܰܚܡܶܐ. ܕܰܒܢܰܝ̈ ܝܺܣܪܳܐܶܝܠ. ܕܐ̱ܢܳܫ̈ܳܐ ܘܕܰܒܥܺܝܪܳܐ. ܕܺܝܠܝ ܐܶܢܽܘܢ.
Exo 13:3 ܘܶܐܡܰܪ ܡܽܘܫܶܐ ܠܥܰܡܳܐ. ܐܶܬܕܰܟܪܘ ܝܰܘܡܳܐ ܗܳܢܳܐ ܕܰܢܦܰܩܬܽܘܢ ܒܶܗ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܶܩܟܽܘܢ ܡܳܪܝܳܐ ܡܶܟܳܐ. ܘܠܳܐ ܢܶܬ݂ܐܟ݂ܶܠ ܚܰܡܺܝܥܳܐ.
Exo 13:4 ܒܝܰܘܡܳܐ ܗܳܢܳܐ ܕܢܳܦܩܺܝܬܽܘܢ. ܒܝܰܪܚܳܐ ܕܗܰܒܳܒ̈ܶܐ.
Exo 13:5 ܘܢܶܗܘܶܐ ܟܰܕ݂ ܢܰܥܶܠܟܽܘܢ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܳܐܡܽܘܖ̈ܳܝܶܐ. ܘܰܕ݂ܚܰܘܳܝ̈ܶܐ. ܘܰܕ݂ܝܳܒܽܘܣܳܝ̈ܶܐ. ܘܰܕ݂ܦܰܖ̈ܙܳܝܶܐ. ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟܽܘܢ. ܕܢܶܬܶܠ ܠܟܽܘܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܬܶܦܠܚܽܘܢ ܦܽܘܠܚܳܢܳܐ ܗܳܢܳܐ ܒܶܗ ܒܝܰܪܚܳܐ ܗܳܢܳܐ.
Exo 13:6 ܫܰܒܥܳܐ ܝܰܘܡܺܝ̈ܢ ܬܶܐܟܠܽܘܢ ܦܰܛܺܝܪܳܐ. ܘܰܒܝܰܘܡܳܐ ܫܒܝܥܳܝܳܐ ܥܰܕ݂ܥܺܕ݂ܰܐ ܗ̱ܘ ܠܡܳܪܝܳܐ.
Exo 13:7 ܦܰܛܺܝܪܳܐ ܬܶܐܟܠܽܘܢ ܫܰܒܥܳܐ ܝܰܘܡܺܝ̈ܢ. ܘܠܳܐ ܢܶܬ݂ܚܙܶܐ ܒܟܽܘܢ ܚܰܡܺܝܥܳܐ. ܒܟܽܠܶܗ ܬܚܽܘܡܟܽܘܢ.
Exo 13:8 ܘܰܬ݂ܚܰܘܢ ܠܰܒܢܰܝ̈ܟܽܘܢ ܒܝܰܘܡܳܐ ܗܰܘ. ܡܶܛܽܠ ܗܳܢܳܐ ܥܒܰܕ݂ ܠܺܝ ܐܰܠܳܗܝ ܟܰܕ݂ ܢܶܦܩܶܬ݂ ܡܶܢ ܡܶܨܪܶܝܢ.
Exo 13:9 ܘܢܶܗܘܶܐ ܠܳܟ݂ ܐܳܬܳܐ ܥܰܠ ܐܺܝܕ݂ܳܟ݂. ܘܕ݂ܽܘܟ݂ܪܳܢܳܐ ܒܶܝܬ݂ ܥܰܝ̈ܢܰܝܟ. ܡܶܛܽܠ ܕܢܶܗܘܶܐ ܢܳܡܽܘܣܶܗ ܕܡܳܪܝܳܐ ܒܦܽܘܡܳܟ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܳܟ݂ ܡܳܪܝܳܐ ܡܶܢ ܡܶܨܪܶܝܢ.
Exo 13:10 ܘܛܰܪ ܦܽܘܩܕܳܢܳܐ ܗܳܢܳܐ ܘܢܳܡܽܘܣܳܐ ܗܳܢܳܐ ܠܙܰܒܢܶܗ. ܡܶܢ ܥܶܕܳܢ ܠܥܶܕܳܢ.
Exo 13:11 ܘܟܰܕ݂ ܢܰܥܠܳܟ݂ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܐܰܝܟ݂ ܕܺܝܡܳܐ ܠܳܟ݂ ܘܠܰܐܒ̈ܳܗܰܝܟ. ܘܢܶܬܠܺܝܗ̇ ܠܳܟ݂.
Exo 13:12 ܬܶܦܪܽܘܫ ܟܽܠ ܒܽܘܟ݂ܪܳܐ ܦܳܬܰܚ ܖ̈ܰܚܡܶܐ ܠܡܳܪܝܳܐ. ܘܟܽܠ ܦܳܬܰܚ ܖ̈ܰܚܡܶܐ ܕܰܒܥܺܝܪܳܐ. ܕܢܶܗܘܶܐ ܠܳܟ݂ ܕܶܟ݂ܪܳܐ ܠܡܳܪܝܳܐ.
Exo 13:13 ܘܟܽܠ ܒܽܘܟ݂ܪܳܐ ܕܶܟ݂ܪܳܐ ܦܳܬܰܚ ܪܰܚܡܳܐ ܕܰܒܥܺܝܪܳܐ. ܒܶܐܡܪܳܐ ܬܶܦܪܩܺܝܘܗܝ. ܘܶܐܢ ܠܳܐ ܬܶܦܪܩܺܝܘܗܝ ܬܶܩܛܠܺܝܘܗܝ. ܘܟܽܠ ܒܽܘܟ݂ܪܳܐ ܕܒܰܪܢܳܫܳܐ ܕܰܒܢܰܝ̈ܟ ܬܶܦܪܽܘܩ.
Exo 13:14 ܘܟܰܕ݂ ܢܫܰܐܠܳܟ݂ ܒܪܳܟ݂ ܡܚܳܪ ܘܢܺܐܡܰܪ ܠܳܟ݂. ܡܳܢܰܐ ܗ̱ܘ ܗܳܢܳܐ. ܘܬܺܐܡܰܪ ܠܶܗ. ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܰܢ ܡܳܪܝܳܐ ܡܶܢ ܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ.
Exo 13:15 ܘܟܰܕ݂ ܐܶܬ݂ܩܰܫܺܝ ܦܶܪܥܽܘܢ ܠܰܡܫܰܕܳܪܽܘܬܰܢ. ܩܰܛܶܠ ܡܳܪܝܳܐ ܟܽܠ ܒܽܘܟܖ̈ܶܐ ܕܒܰܐܪܥܳܐ ܕܡܶܨܪܶܝܢ. ܡܶܢ ܒܽܘܟܪܳܐ ܕܒܰܪܢܳܫܳܐ ܘܰܥܕܰܡܳܐ ܠܒܽܘܟ݂ܪܳܐ ܕܰܒܥܺܝܪܳܐ ܡܶܛܽܠ ܗܳܢܳܐ ܡܕܰܒܰܚ ܐ̱ܢܳܐ ܠܡܳܪܝܳܐ ܟܽܠ ܦܳܬܰܚ ܪܰܚܡܳܐ ܕܶܟ݂ܪܳܐ. ܘܟܽܠ ܒܽܘܟ݂ܪܳܐ ܕܰܒܢܰܝ̈ ܐܶܦܪܽܘܩ.
Exo 13:16 ܘܢܶܗܘܶܐ ܠܳܟ݂ ܐܳܬܳܐ ܥܰܠ ܐܺܝܕ݂ܳܟ݂ ܘܕ݂ܽܘܟ݂ܪܳܢܳܐ ܒܶܝܬ݂ ܥܰܝ̈ܢܰܝܟ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܳܟ݂ ܡܳܪܝܳܐ ܡܶܢ ܡܶܨܪܶܝܢ.
Exo 13:17 ܘܟܰܕ݂ ܫܰܕܰܪ ܦܶܪܥܽܘܢ ܠܥܰܡܳܐ. ܠܳܐ ܐܰܘܒܶܠ ܐܶܢܽܘܢ ܐܰ‌ܠܳܗܳܐ ܒܽܐܘܪܚܳܐ ܕܰܐܪܥܳܐ ܕܰܦܠܶܫܬܳܝ̈ܶܐ. ܡܶܛܽܠ ܕܩܰܪܺܝܒܳܐ ܗ̱ܘܳܬ݂. ܡܶܛܽܠ ܕܶܐܡܰܪ ܐܰ‌ܠܳܗܳܐ. ܕܰܠܡܳܐ ܢܶܕ݂ܚܠܽܘܢ ܥܰܡܳܐ ܡܳܐ ܕܰܚܙܰܘ ܩܪܳܒܳܐ. ܘܢܶܗܦܟܽܘܢ ܠܡܶܨܪܶܝܢ.
Exo 13:18 ܘܰܕ݂ܒܰܪ ܐܰ‌ܠܳܗܳܐ ܠܥܰܡܳܐ ܒܽܐܘܪܚܳܐ ܕܡܰܕ݂ܒܪܳܐ ܒܝܰܡܳܐ ܕܣܽܘܦ. ܘܰܡܙܰܝܢܺܝܢ ܣܠܶܩܘ ܗܘܰܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.
Exo 13:19 ܘܰܢܣܰܒ ܡܽܘܫܶܐ ܓܰܖ̈ܡܰܘܗܝ ܕܝܰܘܣܶܦ ܥܰܡܶܗ. ܡܶܛܽܠ ܕܡܰܘܡܳܝܽܘ ܐܰܘܡܺܝ ܠܰܕ݂ܒܶܝܬ݂ ܝܺܣܪܳܐܶܝܠ. ܘܶܐܡܰܪ. ܡܶܬܕܟ݂ܳܪܽܘ ܡܶܬܕܟܰܪ ܠܟܽܘܢ ܐܰ‌ܠܳܗܳܐ. ܐܰܣܶܩܘ ܓܰܖ̈ܡܰܝ ܡܶܟܳܐ ܥܰܡܟܽܘܢ.
Exo 13:20 ܘܰܫܩܰܠܘ ܡܶܢ ܣܳܟ݂ܽܘܬ݂. ܘܰܫܪܰܘ ܒܳܐܬ݂ܳܡ ܕܰܒܣܰܘ̈ܦܰܝ ܡܰܕ݂ܒܪܳܐ.
Exo 13:21 ܘܡܳܪܝܳܐ ܐܳܙܶܠ ܩܕ݂ܳܡܰܝܗܽܘܢ ܒܺܐܝܡܳܡܳܐ ܒܥܰܡܽܘܕ݂ܳܐ ܕܰܥܢܳܢܳܐ. ܠܡܰܫܪܳܝܽܘ ܐܶܢܽܘܢ ܒܽܐܘܪܚܳܐ. ܘܰܒܠܺܠܝܳܐ ܒܥܰܡܽܘܕ݂ܳܐ ܕܢܽܘܪܳܐ. ܠܡܰܢܗܳܪܽܘ ܠܗܽܘܢ. ܠܡܺܐܙܰܠ ܒܺܐܝܡܳܡܳܐ ܘܰܒܠܺܠܝܳܐ.
Exo 13:22 ܠܳܐ ܦܳܪܶܩ ܗܘܳܐ ܥܰܡܽܘܕ݂ܳܐ ܕܰܥܢܳܢܳܐ ܒܺܐܝܡܳܡܳܐ. ܘܥܰܡܽܘܕ݂ܳܐ ܕܢܽܘܪܳܐ ܒܠܺܠܝܳܐ. ܡܶܢ ܩܕܳܡ ܥܰܡܳܐ.
Exo 14:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Exo 14:2 ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܢܶܗܦܟܽܘܢ ܘܢܶܫܪܽܘܢ ܥܰܠ ܦܽܘܡܳܗ̇ ܕܚܶܐܪܺܝܬܳܐ. ܒܶܝܬ݂ ܡܰܓ݂ܕܽܘܠ ܠܒܶܝܬ݂ ܝܰܡܳܐ. ܩܕܳܡ ܒܥܶܠܨܦܽܘܢ. ܠܩܽܘܒܠܶܗ ܬܶܫܪܽܘܢ ܥܰܠ ܝܰܡܳܐ.
Exo 14:3 ܘܶܐܡܰܪ ܦܶܪܥܽܘܢ ܥܰܠ ܒܢܰܝ̈ ܝܺܣܪܳܐܶܝܠ. ܕܢܽܘܟ݂ܖ̈ܳܝܺܝܢ ܐܶܢܽܘܢ ܒܰܐܪܥܳܐ. ܐܶܬܬܚܶܕ݂ ܥܠܰܝܗܽܘܢ ܡܰܕ݂ܒܪܳܐ.
Exo 14:4 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܢܳܐ ܐܶܩܰܫܶܐ ܠܶܒܶܗ ܕܦܶܪܥܽܘܢ ܘܢܶܪܕܽܘܦ ܒܳܬܰܪܟܽܘܢ. ܘܶܐܫܬܰܒܰܚ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܘܰܥܒܰܕ݂ܘ ܗܳܟܰܢܳܐ.
Exo 14:5 ܘܶܐܬ݂ܚܰܘܺܝ ܠܡܰܠܟܳܐ ܕܡܶܨܪܶܝܢ ܕܶܐܙܰܠ ܠܶܗ ܥܰܡܳܐ. ܘܶܐܬ݂ܗܦܶܟ݂ ܠܶܒܶܗ ܕܦܶܪܥܽܘܢ ܘܰܕ݂ܥܰܒܕܰܘ̈ܗܝ ܥܰܠ ܥܰܡܳܐ. ܘܳܐܡܪܺܝܢ. ܡܳܢܳܐ ܥܒܰܕ݂ܢ ܕܫܰܕܰܪܢ ܠܺܝܣܪܳܐܶܝܠ ܡܶܢ ܫܽܘܥܒܳܕܰܢ.
Exo 14:6 ܘܦܰܓܶܕ݂ ܩܳܖ̈ܽܘܟ݂ܰܘܗܝ. ܘܥܰܡܶܗ ܕܒܰܪ ܥܰܡܶܗ.
Exo 14:7 ܘܰܕ݂ܒܰܪ ܫܶܬ݂ܡܳܐܐ ܡܰܖ̈ܟܒܳܬܳܐ ܕܓܰܒ̈ܝܳܢ. ܘܟܽܠܗܶܝܢ ܕܡܶܨܖ̈ܳܝܶܐ. ܘܓܰܒܖ̈ܶܐ ܥܰܠ ܟܽܠܗܶܝܢ.
Exo 14:8 ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܪܕܰܦ ܒܳܬܰܪ ܒܢܰܝ̈ ܝܺܣܪܳܐܶܝܠ. ܘܰܒܢܰܝ̈ ܝܺܣܪܳܐܶܝܠ ܢܦܰܩܘ ܒܺܐܝܕ݂ܳܐ ܪܳܡܬܳܐ.
Exo 14:9 ܘܰܪܕܰܦܘ ܡܶܨܖ̈ܳܝܶܐ ܒܳܬܰܪܗܽܘܢ. ܘܰܐܕ݂ܪܶܟ݂ܘ ܐܶܢܽܘܢ ܟܰܕ݂ ܫܪܶܝܢ ܥܰܠ ܝܰܡܳܐ. ܟܽܠ ܪܰܟ݂ܫܶܗ ܕܦܶܪܥܽܘܢ. ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܘܚܰܝܠܶܗ. ܫܪܶܝܢ ܥܰܠ ܦܽܘܡܳܗ̇ ܕܚܶܐܪܺܝܬܳܐ ܠܽܘܩܒܰܠ ܒܥܶܠܨܦܽܘܢ.
Exo 14:10 ܘܰܩܪܶܒ ܦܶܪܥܽܘܢ . ܘܰܐܪܺܝܡܘ ܕܒܶܝܬ݂ ܝܺܣܪܳܐܶܝܠ ܥܰܝ̈ܢܰܝܗܽܘܢ. ܘܰܚܙܰܘ ܠܡܶܨܖ̈ܳܝܶܐ ܟܰܕ݂ ܐܳܬܶܝܢ ܒܳܬܰܪܗܽܘܢ. ܘܰܕ݂ܚܶܠܘ ܛܳܒ. ܘܨܰܠܺܝܘ ܒܢܰܝ̈ ܝܺܣܪܳܐܶܝܠ ܩܕܳܡ ܡܳܪܝܳܐ.
Exo 14:11 ܘܶܐܡܰܪܘ ܠܡܽܘܫܶܐ. ܡܶܛܽܠ ܕܠܰܝܬ ܩܰܒܖ̈ܶܐ ܒܡܶܨܪܶܝܢ. ܕܒܰܪܬܳܢ ܕܰܢܡܽܘܬ݂ ܒܡܰܕ݂ܒܪܳܐ. ܠܡܳܢܳܐ ܥܒܰܕܬ ܠܰܢ ܗܳܟܰܢܳܐ. ܘܰܐܦܶܩܬܳܢ ܡܶܢ ܡܶܨܪܶܝܢ.
Exo 14:12 ܠܳܐ ܗܘܳܐ ܗܳܢܳܐ ܦܶܬܓܳܡܳܐ ܕܶܐܡܰܪܢ ܗ̱ܘܰܝܢ ܠܳܟ݂ ܒܡܶܨܪܶܝܢ. ܕܰܫܒܽܘܩܰܝܢ ܕܢܶܦܠܽܘܚ ܠܡܶܨܖ̈ܳܝܶܐ. ܡܶܛܽܠ ܕܛܳܒ ܗܘܳܐ ܠܰܢ ܕܢܶܦܠܽܘܚ ܠܡܶܨܖ̈ܳܝܶܐ. ܡܶܢ ܕܰܢܡܽܘܬ݂ ܒܡܰܕ݂ܒܪܳܐ ܗܳܢܳܐ.
Exo 14:13 ܘܶܐܡܰܪ ܡܽܘܫܶܐ ܠܥܰܡܳܐ ܠܳܐ ܬܶܕ݂ܚܠܽܘܢ. ܟܰܬܰܪܘ ܘܰܚܙܰܘ ܦܽܘܪܩܳܢܶܗ ܕܡܳܪܝܳܐ ܕܥܳܒܶܕ݂ ܠܟܽܘܢ ܝܰܘܡܳܢܳܐ. ܕܰܐܝܟܰܢܳܐ ܕܰܚܙܰܝܬܽܘܢ ܠܡܶܨܖ̈ܳܝܶܐ ܝܰܘܡܳܢܳܐ. ܬܽܘܒ ܠܳܐ ܬܰܘܣܦܽܘܢ ܠܡܶܚܙܳܐ ܐܶܢܽܘܢ ܠܥܳܠܰܡ.
Exo 14:14 ܡܳܪܝܳܐ ܢܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ. ܟܰܕ݂ ܐܰܢ̱ܬܽܘܢ ܬܶܗܘܢ ܫܠܶܝܢ. ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ.
Exo 14:15 ܘܶܐܡܰܪ ܡܳܪܝܳܐ ܠܡܽܘܫܶܐ. ܡܳܢܳܐ ܡܨܰܠܶܐ ܐܰܢ̱ܬ ܩܕ݂ܳܡܝ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ ܢܶܫܩܠܽܘܢ.
Exo 14:16 ܘܰܐܢ̱ܬ ܐܰܪܺܝܡ ܚܽܘܛܪܳܟ݂. ܘܰܐܪܟܶܢ ܐܺܝܕ݂ܳܟ݂ ܥܰܠ ܝܰܡܳܐ ܘܰܦܠܽܘܓ݂ܳܝܗܝ. ܘܢܶܥܠܽܘܢ ܒܢܰܝ̈ ܝܺܣܪܳܐܶܝܠ ܒܓܰܘ ܝܰܡܳܐ ܒܝܰܒܫܳܐ.
Exo 14:17 ܘܶܐܢܳܐ ܗܳܐ ܡܥܰܒܶܐ ܐ̱ܢܳܐ ܠܶܒܗܽܘܢ ܕܡܶܨܖ̈ܳܝܶܐ ܕܢܶܥܠܽܘܢ ܒܳܬܰܪܗܽܘܢ. ܘܶܐܫܬܰܒܰܚ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܰܒܡܰܖ̈ܟܒܳܬܶܗ. ܘܰܒܦܰܖ̈ܳܫܰܘܗܝ.
Exo 14:18 ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܡܳܐ ܕܶܐܫܬܰܒܚܶܬ݂ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܰܒܡܰܖ̈ܟܒܳܬܶܗ. ܘܰܒܦܰܖ̈ܳܫܰܘܗܝ.
Exo 14:19 ܘܰܫܩܰܠ ܡܰܠܰܐܟܶܗ ܕܡܳܪܝܳܐ ܕܳܐܙܶܠ ܩܕܳܡ ܡܰܫܪܺܝܬܳܐ ܕܺܝܣܪܳܐܶܝܠ. ܘܶܐܙܰܠ ܡܶܢ ܒܳܬܰܪܗܽܘܢ. ܘܰܫܩܰܠ ܥܰܡܽܘܕ݂ܳܐ ܕܰܥܢܳܢܳܐ ܡܶܢ ܩܕ݂ܳܡܰܝܗܽܘܢ. ܘܩܳܡ ܡܶܢ ܒܶܣܬܰܪܗܽܘܢ.
Exo 14:20 ܘܥܰܠ ܒܶܝܬ݂ ܡܰܫܪܺܝܬܳܐ ܕܡܶܨܖ̈ܳܝܶܐ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܰܗܘܳܬ݂ ܥܢܳܢܳܐ ܘܚܶܫܽܘܟ݂ܳܐ ܟܽܠܶܗ ܠܺܠܝܳܐ. ܘܰܢܗܰܪ ܟܽܠܶܗ ܠܺܠܝܳܐ ܠܰܒܢܰܝ̈ ܝܺܣܪܳܐܶܝܠ. ܘܠܳܐ ܩܪܶܒܘ ܗܳܠܶܝܢ ܠܘܳܬ݂ ܗܳܠܶܝܢ ܟܽܠܶܗ ܠܺܠܝܳܐ.
Exo 14:21 ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܥܰܠ ܝܰܡܳܐ. ܘܕܰܒܪܶܗ ܡܳܪܝܳܐ ܠܝܰܡܳܐ ܒܪܽܘܚܳܐ ܕܫܰܘܒܳܐ ܥܰܙܺܝܙܬܳܐ ܟܽܠܶܗ ܠܺܠܝܳܐ. ܘܣܳܡܶܗ ܠܝܰܡܳܐ ܒܝܰܒܫܳܐ. ܘܶܐܬ݂ܦܰܠܰܓ݂ܘ ܡܰܝ̈ܳܐ.
Exo 14:22 ܘܥܰܠܘ ܒܢܰܝ̈ ܝܺܣܪܳܐܶܝܠ ܒܓܰܘ ܝܰܡܳܐ ܒܝܰܒܫܳܐ. ܘܡܰܝ̈ܳܐ ܗܘܰܘ ܠܗܽܘܢ ܐܰܝܟ݂ ܫܽܘܪܳܐ ܡܶܢ ܝܰܡܺܝܢܗܽܘܢ ܘܡܶܢ ܣܶܡܳܠܗܽܘܢ.
Exo 14:23 ܘܰܪܕܰܦܘ ܡܶܨܖ̈ܳܝܶܐ ܘܥܰܠܘ ܒܳܬܰܪܗܽܘܢ. ܟܽܠ ܪܰܟ݂ܫܶܗ ܕܦܶܪܥܽܘܢ ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܒܓܰܘ ܝܰܡܳܐ.
Exo 14:24 ܘܰܗܘܳܐ ܒܡܰܛܰܪܬܳܐ ܕܨܰܦܪܳܐ. ܘܶܐܬ݂ܚܙܺܝ ܡܳܪܝܳܐ ܠܡܰܫܪܺܝܬܳܐ ܕܡܶܨܖ̈ܳܝܶܐ ܒܥܰܡܽܘܕ݂ܳܐ ܕܢܽܘܪܳܐ ܘܕܰܥܢܳܢܳܐ. ܘܫܳܓܶܫ ܠܡܰܫܪܺܝܬܳܐ ܕܡܶܨܖ̈ܳܝܶܐ.
Exo 14:25 ܘܶܐܣܰܪ ܓܺܝ̈ܓ݂ܠܶܐ ܕܡܰܖ̈ܟܒܳܬ݂ܗܽܘܢ. ܘܗܶܢܽܘܢ ܡܕܰܒܪܺܝܢ ܠܗܶܝܢ ܒܬܰܩܺܝܦܽܘܬܳܐ. ܘܳܐܡܪܺܝܢ ܡܶܨܖ̈ܳܝܶܐ. ܢܶܥܪܽܘܩ ܡܶܢ ܩܕܳܡ ܕܒܶܝܬ݂ ܝܺܣܪܳܐܶܝܠ. ܡܶܛܽܠ ܕܡܳܪܝܳܐ ܥܒܰܕ݂ ܠܗܽܘܢ ܩܪܳܒܳܐ ܒܡܶܨܪܶܝܢ.
Exo 14:26 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܟܶܢ ܐܺܝܕ݂ܳܟ݂ ܥܰܠ ܝܰܡܳܐ. ܘܢܶܗܦܟܽܘܢ ܡܰܝ̈ܳܐ ܥܰܠ ܡܶܨܖ̈ܳܝܶܐ. ܥܰܠ ܡܰܖ̈ܟܒܳܬ݂ܗܽܘܢ. ܘܥܰܠ ܦܰܖ̈ܳܫܰܝܗܽܘܢ.
Exo 14:27 ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܥܰܠ ܝܰܡܳܐ. ܘܰܗܦܰܟ݂ ܝܰܡܳܐ ܠܥܶܕܳܢ ܨܰܦܪܳܐ ܠܕ݂ܽܘܟܬܶܗ. ܘܡܶܨܖ̈ܳܝܶܐ ܥܳܪܩܺܝܢ ܠܩܽܘܒܠܶܗ. ܘܛܰܪܶܦ ܡܳܪܝܳܐ ܠܡܶܨܖ̈ܳܝܶܐ ܒܓܰܘ ܝܰܡܳܐ.
Exo 14:28 ܘܰܗܦܰܟ݂ܘ ܡܰܝ̈ܳܐ ܘܟܰܣܺܝܘ ܠܡܰܖ̈ܟܒܳܬܳܐ ܘܰܠܦܰܖ̈ܳܫܶܐ. ܘܰܠܟܽܠܶܗ ܚܰܝܠܶܗ ܕܦܶܪܥܽܘܢ ܕܥܰܠܘ ܒܳܬܰܪܗܽܘܢ ܠܝܰܡܳܐ. ܘܠܳܐ ܐܶܫܬܚܰܪ ܡܶܢܗܽܘܢ ܐܳܦܠܳܐ ܚܰܕ݂.
Exo 14:29 ܘܰܒܢܰܝ̈ ܝܺܣܪܳܐܶܝܠ ܗܰܠܶܟ݂ܘ ܒܝܰܡܳܐ ܐܰܝܟ݂ ܕܰܒܝܰܒܫܳܐ. ܘܡܰܝ̈ܳܐ ܗܘܰܘ ܠܗܽܘܢ ܐܰܝܟ݂ ܫܽܘܪܳܐ ܡܶܢ ܝܰܡܺܝܢܗܽܘܢ ܘܡܶܢ ܣܶܡܳܠܗܽܘܢ.
Exo 14:30 ܘܰܦܪܰܩ ܡܳܪܝܳܐ ܒܝܰܘܡܳܐ ܗܰܘ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܰܚܙܳܐ ܝܺܣܪܳܐܶܝܠ ܠܡܶܨܖ̈ܳܝܶܐ ܟܰܕ ܡܺܝܬ݂ܺܝܢ ܥܰܠ ܣܶܦܬܶܗ ܕܝܰܡܳܐ.
Exo 14:31 ܘܰܚܙܳܐ ܝܺܣܪܳܐܶܝܠ ܐܺܝܕ݂ܳܐ ܪܰܒܬܳܐ ܕܰܥܒܰܕ݂ ܡܳܪܝܳܐ ܒܡܶܨܖ̈ܳܝܶܐ. ܘܰܕ݂ܚܶܠܘ ܥܰܡܳܐ ܡܶܢ ܡܳܪܝܳܐ. ܘܗܰܝܡܶܢܘ ܒܡܳܪܝܳܐ ܘܰܒܡܽܘܫܶܐ ܥܰܒܕܶܗ.
Exo 15:1 ܗܝܕܝܢ ܫܒܚܘ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ ܬܶܫܒܽܘܚܬܳܐ ܗܳܕܶܐ ܠܡܳܪܝܳܐ. ܘܶܐܡܰܪܘ. ܢܫܰܒܰܚ ܠܡܳܪܝܳܐ ܓܰܐܝܳܐ. ܕܶܐܬܓܰܐܺܝ ܥܰܠ ܖ̈ܰܟܫܳܐ. ܘܖ̈ܳܟܒܰܝܗܽܘܢ ܐܰܪܡܺܝ ܒܝܰܡܳܐ.
Exo 15:2 ܬܰܩܺܝܦܳܐ ܘܰܡܫܰܒܚܳܐ. ܝܰܗ ܡܳܪܝܳܐ. ܘܰܗܘܳܐ ܠܰܢ ܦܳܪܽܘܩܳܐ. ܗܳܢܰܘ ܐܰܠܳܗܝ. ܐܶܫܰܒܚܺܝܘܗܝ. ܐܰܠܳܗܶܗ ܕܳܐܒܝ. ܐܶܪܰܡܪܡܺܝܘܗܝ.
Exo 15:3 ܡܳܪܝܳܐ ܓܰܢ̱ܒܳܪܳܐ ܘܰܩܪܰܒܬܳܢܳܐ. ܡܳܪܝܳܐ ܫܡܶܗ
Exo 15:4 ܡܰܖ̈ܟܒܳܬܶܗ ܕܦܶܪܥܽܘܢ ܘܚܰܝܠܶܗ ܫܕܳܐ ܒܝܰܡܳܐ. ܘܰܓܒܰܝ̈ܳܐ ܕܓܰܢ̱ܒܳܖ̈ܰܘܗܝ ܛܰܒܰܥ ܒܝܰܡܳܐ ܕܣܽܘܦ.
Exo 15:5 ܬܗܽܘ̈ܡܶܐ ܟܰܣܺܝܘ ܐܶܢܽܘܢ. ܢܚܶܬܘ ܠܥܽܘܡܩܳܐ. ܘܰܛܒܰܥܘ ܐܰܝܟ ܟܺܐܦܳܐ.
Exo 15:6 ܝܰܡܺܝܢܳܟ ܡܳܪܝܳܐ. ܗܕܺܝܪܳܐ ܒܚܰܝܠܳܐ. ܝܰܡܺܝܢܳܟ ܡܳܪܝܳܐ. ܬܒܰܪܬ ܠܰܒܥܶܠ̈ܕܒܳܒܰܝܟ.
Exo 15:7 ܒܣܽܘܓܳܐܐ ܕܬܽܘܩܦܳܟ. ܣܚܰܦܬ ܠܣܳܢ̈ܰܐܝܟ. ܫܰܕܰܪܬ ܪܽܘܓܙܳܟ. ܘܶܐܟܰܠ ܐܶܢܽܘܢ. ܐܰܝܟ ܕܰܠܚܰܒܬܳܐ
Exo 15:8 ܒܪܽܘܚܳܐ ܕܰܐܦܰܝ̈ܟ ܐܶܬܥܪܰܡܘ ܡܰܝ̈ܳܐ. ܩܡܳܘ ܐܰܝܟ ܕܰܒܙܶܩ̈ܶܐ ܖ̈ܕܰܝܳܐ. ܩܰܦܘ ܬܗܽܘ̈ܡܶܐ ܒܠܶܒܶܗ ܕܝܰܡܳܐ
Exo 15:9 ܐܶܡܰܪ ܒܥܶܠܕܒܳܒܳܐ.ܐܶܪܕܽܘܦ ܘܰܐܕܪܶܟ. ܘܶܐܦܰܠܶܓ݂ ܒܶܙܬܳܐ ܬܶܒܠܰܥ ܐܶܢܽܘܢ ܢܰܦܫܝ. ܐܶܫܡܽܘܛ ܣܰܝܦܝ ܘܬܶܚܪܽܘܒ ܐܶܢܽܘܢ ܐܺܝܕܝ.
Exo 15:10 ܐܰܫܶܒܬ ܪܽܘܚܳܟ ܘܟܰܣܺܝ ܐܶܢܽܘܢ ܝܰܡܳܐ. ܛܒܰܥܘ ܐܰܝܟ ܐܰܒܳܪܳܐ ܒܡܰܝ̈ܳܐ ܬܰܩܺܝ̈ܦܶܐ.
Exo 15:11 ܡܰܢܽܘ ܐܰܟܘܳܬ݂ܳܟ݂ ܡܳܪܝܳܐ ܡܰܢܽܘ ܐܰܟܘܳܬ݂ܳܟ݂ ܗܕܺܝܪ ܒܩܽܘܕܫܶܗ. ܕܚܺܝܠܳܐ ܘܰܡܫܰܒܚܳܐ ܘܥܳܒܶܕ ܬܶܕܡܖ̈ܳܬܳܐ.
Exo 15:12 ܐܰܪܺܝܡܬ ܝܰܡܺܝܢܳܟ݂ ܘܒܶܠܥܰܬ ܐܶܢܽܘܢ ܐܰܪܥܳܐ
Exo 15:13 ܕܒܰܪܬ ܒܛܰܝܒܽܘܬ݂ܳܟ݂ ܠܥܰܡܳܐ ܗܳܢܳܐ ܕܰܦܪܰܩܬ. ܕܒܰܪܬ ܒܬܽܘܩܦܳܟ݂ ܠܕܰܝܪܳܐ ܕܩܽܘܕܫܳܟ݂.
Exo 15:14 ܫܡܰܥܘ ܥܰܡ̈ܡܶܐ ܘܙܳܥܘ. ܘܕܶܚܠܬܳܐ ܐܶܚܕܰܬ݂ ܐܶܢܽܘܢ ܠܝܰܬܳܒܶܝ̈ܗ̇ ܕܰܦܠܶܫܬ.
Exo 15:15 ܗܳܝܕܶܝܢ ܕܚܶܠܘ ܖ̈ܰܘܪܒܳܢܶܐ ܕܰܐܕܽܘܡ. ܘܰܠܓܰܒܖ̈ܶܐ ܕܡܽܘܐܳܒ ܐܶܚܰܕ ܐܶܢܽܘܢ ܪܬܺܝܬܳܐ. ܐܶܬܬܒܰܪܘ ܟܽܠܗܽܘܢ ܥܳܡܽܘܖ̈ܶܐ ܕܰܟܢܰܥܢ.
Exo 15:16 ܬܶܦܶܠ ܥܠܰܝܗܽܘܢ ܕܶܚܠܬܳܐ ܘܙܰܘܥܬܳܐ. ܒܪܰܒܽܘܬܳܐ ܕܰܕܪܳܥܳܟ݂ ܢܶܛܒܥܽܘܢ ܐܰܝܟ ܟܺܐܦ̈ܶܐ. ܥܕܰܡܳܐ ܕܢܶܥܒܰܪ. ܥܰܡܳܟ݂ ܡܳܪܝܳܐ. ܥܕܰܡܳܐ ܕܢܶܥܒܰܪ ܥܰܡܳܐ ܗܳܢܳܐ ܕܰܦܪܰܩܬ.
Exo 15:17 ܬܰܝܬܶܐ ܐܶܢܽܘܢ ܘܬܶܨܽܘܒ ܐܶܢܽܘܢ ܒܛܽܘܪܳܐ ܕܝܳܪܬܽܘܬ݂ܳܟ݂܂ ܡܰܬܩܢܳܐ ܠܡܰܘܬܒܳܟ݂ ܥܒܰܕܬ ܡܳܪܝܳܐ ܡܰܩܕܫܳܟ݂ ܡܳܪܝܳܐ ܬܰܩܶܢܳܝܗܝ ܒܺܐܝ̈ܕܰܝܟ.
Exo 15:18 ܡܳܪܝܳܐ ܢܰܡܠܶܟ݂ ܠܥܳܠܰܡ ܥܳܠܡܺܝܢ.
Exo 15:19 ܡܶܛܽܠ ܕܥܰܠܘ ܖ̈ܰܟܫܶܗ ܕܦܶܪܥܽܘܢ ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܒܓܰܘ ܝܰܡܳܐ. ܘܰܐܗܦܶܟ݂ ܥܠܰܝܗܽܘܢ ܡܳܪܝܳܐ ܡܰܝ̈ܳܐ ܕܝܰܡܳܐ. ܘܰܒܢܰܝ̈ ܝܺܣܪܳܐܶܝܠ ܗܰܠܶܟܘ ܒܝܰܒܫܳܐ ܒܓܰܘ ܝܰܡܳܐ.
Exo 15:20 ܘܢܶܣܒܰܬ݂ ܡܰܪܝܰܡ ܢܒܺܝܬܳܐ ܚܳܬܶܗ ܕܰܐܗܪܽܘܢ ܦܠܰܓܳܐ ܒܺܐܝܕܳܗ̇. ܘܰܢܦܰܩ̈ܝ ܟܽܠܗܶܝܢ ܢܶܫ̈ܶܐ ܒܳܬܪܳܗ̇. ܒܰܦܠܰܓ̈ܶܐ ܘܒܰܖ̈ܒܺܝܥܶܐ.
Exo 15:21 ܘܰܡܥܰܢܝܳܐ ܗܘܳܬ݂ ܠܗܶܝܢ ܡܰܪܝܰܡ܂ ܫܰܒܰܚܶܝ̈ܢ ܠܡܳܪܝܳܐ ܓܰܐܝܳܐ. ܕܶܐܬܓܰܐܺܝ ܥܰܠ ܖ̈ܰܟܫܳܐ
Exo 15:22 ܘܰܐܫܩܶܠ ܡܽܘܫܶܐ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܝܰܡܳܐ ܕܣܽܘܦ. ܘܰܢܦܰܩܘ ܠܡܰܕ݂ܒܪܳܐ ܕܫܽܘܕ݂. ܘܶܐܬ݂ܰܘ ܡܰܪܕ݂ܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܠܳܐ ܐܶܫܟܰܚܘ ܡܰܝ̈ܳܐ.
Exo 15:23 ܘܶܐܬ݂ܰܘ ܠܡܽܘܪܰܬ݂ ܘܠܳܐ ܐܶܫܟܰܚܘ ܠܡܶܫܬܳܐ ܡܰܝ̈ܳܐ ܡܶܢ ܡܽܘܪܰܬ݂. ܡܶܛܽܠ ܕܡܰܪܺܝܪܺܝܢ ܗܘܰܘ. ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܡܽܘܪܰܬ݂.
Exo 15:24 ܘܶܐܬ݂ܪܰܥܰܡܘ ܥܰܡܳܐ ܥܰܠ ܡܽܘܫܶܐ ܘܳܐܡܪܺܝܢ ܠܶܗ. ܡܳܢܳܐ ܢܶܫܬܶܐ.
Exo 15:25 ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ. ܘܚܰܘܝܶܗ ܡܳܪܝܳܐ ܩܰܝܣܳܐ. ܘܰܐܪܡܝܶܗ ܒܡܰܝ̈ܳܐ. ܘܰܚܠܺܝܘ ܡܰܝ̈ܳܐ. ܬܰܡܳܢ ܐܰܠܦܶܗ ܢܳܡܽܘܣ̈ܶܐ ܘܕ݂ܺܝܢ̈ܶܐ. ܘܬܰܡܳܢ ܢܰܣܝܶܗ.
Exo 15:26 ܘܶܐܡܰܪ ܠܶܗ. ܐܶܢ ܡܶܫܡܰܥ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܡܶܕܶܡ ܕܫܰܦܺܝܪ ܩܕܳܡܰܘܗܝ ܬܶܥܒܶܕ݂. ܘܰܬ݂ܨܽܘܬ݂ ܠܦܽܘܩܕܳܢܰܘ̈ܗܝ. ܘܬܶܛܰܪ ܟܽܠܗܽܘܢ ܩܝܳܡܰܘ̈ܗܝ. ܟܽܠ ܡܰܚ̈ܘܳܬܳܐ ܕܰܐܝܬܺܝܬ݂ ܥܰܠ ܡܶܨܖ̈ܳܝܶܐ. ܠܳܐ ܐܰܝܬܶܐ ܐܶܢܶܝܢ ܥܠܰܝܟ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܳܣܝܳܟ݂.
Exo 15:27 ܘܶܐܬ݂ܰܘ ܠܳܐܠܺܝܡ. ܘܬܰܡܳܢ ܐܺܝܬ݂ ܗ̱ܘܰܝ̈ ܬܰܪܬܰܥܶܣܖ̈ܶܐ ܥܰܝ̈ܢܳܬܳܐ ܕܡܰܝ̈ܳܐ. ܘܫܰܒܥܺܝܢ ܕܶܩ̈ܠܺܝܢ. ܘܰܫܪܰܘ ܬܰܡܳܢ ܥܰܠ ܡܰܝ̈ܳܐ.
Exo 16:1 ܘܰܫܩܰܠܘ ܡܶܢ ܐܳܠܺܝܡ. ܘܶܐܬ݂ܰܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܡܰܕ݂ܒܪܳܐ ܕܣܺܝܢ. ܕܺܐܝܬ݂ ܒܶܝܬ݂ ܐܳܠܺܝܡ ܠܒܶܝܬ݂ ܣܺܝܢܰܝ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܬܶܢܝܳܢܳܐ. ܒܙܰܒܢܳܐ ܕܰܢܦܰܩܘ ܒܶܗ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.
Exo 16:2 ܘܰܪܛܶܢܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܒܡܰܕ݂ܒܪܳܐ.
Exo 16:3 ܘܶܐܡܰܪܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܨܳܒܶܝܢ ܗ̱ܘܰܝܢ ܕܶܝܢ ܕܡܺܝܬ݂ܰܢ ܒܺܐܝܕ݂ܶܗ ܕܡܳܪܝܳܐ ܒܰܐܪܥܳܐ ܕܡܶܨܪܶܝܢ. ܟܰܕ݂ ܝܳܬ݂ܒܺܝܢ ܗ̱ܘܰܝܢ ܥܰܠ ܩܰܕ݂ܣ̈ܶܐ ܕܒܶܣܪܳܐ ܘܳܐܟܠܺܝܢ ܗ̱ܘܰܝܢ ܠܰܚܡܳܐ ܘܣܳܒܥܺܝܢ. ܕܰܐܦܶܩܬܽܘܢܳܢ ܠܡܰܕ݂ܒܪܳܐ ܗܳܢܳܐ. ܠܡܶܚܪܰܒ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܒܟܰܦܢܳܐ.
Exo 16:4 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܡܰܡܛܰܪ ܐ̱ܢܳܐ ܠܟܽܘܢ ܠܰܚܡܳܐ ܡܶܢ ܫܡܰܝܳܐ. ܘܢܰܦܩܽܘܢ ܥܰܡܳܐ ܘܢܶܠܩܛܽܘܢ ܡܶܐܟܽܘܠܬܳܐ ܕܝܰܘܡܳܐ ܒܝܰܘܡܳܐ. ܡܶܛܽܠ ܕܶܐܢܰܣܶܐ ܐܶܢܽܘܢ. ܐܶܢ ܡܗܰܠܟ݂ܺܝܢ ܒܢܳܡܽܘ̈ܣܰܝ ܐܰܘ ܠܳܐ.
Exo 16:5 ܘܢܶܗܘܶܐ ܒܝܰܘܡܳܐ ܫܬܺܝܬ݂ܳܝܳܐ. ܢܛܰܝܒܽܘܢ ܡܶܕܶܡ ܕܢܰܝܬܽܘܢ. ܘܢܶܗܘܶܐ ܚܰܕ݂ ܬܪܶܝܢ ܥܰܠ ܡܶܕܶܡ ܕܠܳܩܛܺܝܢ ܒܟܽܠܝܽܘܡ.
Exo 16:6 ܘܶܐܡܰܪܘ ܡܽܘܫܶܐ ܘܰܐܗܪܽܘܢ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܒܪܰܡܫܳܐ ܬܶܕܥܽܘܢ ܕܡܳܪܝܳܐ ܐܰܦܶܩܟܽܘܢ ܡܶܢ ܡܶܨܪܶܝܢ.
Exo 16:7 ܘܰܒܨܰܦܪܳܐ ܬܶܚܙܽܘܢ ܫܽܘܒܚܶܗ ܕܡܳܪܝܳܐ. ܡܶܛܽܠ ܕܶܐܫܬܡܰܥ ܪܶܛܢܟܽܘܢ ܩܕܳܡ ܡܳܪܝܳܐ. ܘܰܚܢܰܢ ܡܳܢܳܐ ܚܢܰܢ ܕܪܳܛܢܺܝܢ ܐܰܢ̱ܬܽܘܢ ܥܠܰܝܢ.
Exo 16:8 ܘܶܐܡܰܪ ܠܗܽܘܢ ܡܽܘܫܶܐ. ܡܳܐ ܕܝܰܗ̱ܒ ܠܟܽܘܢ ܡܳܪܝܳܐ ܒܶܣܪܳܐ ܒܪܰܡܫܳܐ ܠܡܶܐܟܰܠ. ܘܰܒܨܰܦܪܳܐ ܠܰܚܡܳܐ ܠܡܶܣܒܰܥ. ܡܶܛܽܠ ܕܰܫܡܰܥ ܡܳܪܝܳܐ ܪܶܛܢܟܽܘܢ ܕܪܳܛܢܺܝܢ ܐܰܢ̱ܬܽܘܢ ܥܠܰܘܗ̱ܝ. ܘܰܚܢܰܢ ܡܳܢܳܐ ܚܢܰܢ. ܠܳܐ ܗܘܳܐ ܥܠܰܝܢ ܡܪܰܛܢܺܝܢ ܐܰܢ̱ܬܽܘܢ. ܐܶܠܳܐ ܥܰܠ ܡܳܪܝܳܐ.
Exo 16:9 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܐܶܡܰܪ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܩܪܽܘܒܘ ܩܕܳܡ ܡܳܪܝܳܐ ܡܶܛܽܠ ܕܰܫܡܰܥ ܡܳܪܝܳܐ ܪܶܛܢܟܽܘܢ.
Exo 16:10 ܘܰܗܘܳܐ ܕܟܰܕ݂ ܐܶܡܰܪ ܐܰܗܪܽܘܢ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܐܶܬ݂ܦܢܺܝܘ ܠܡܰܕ݂ܒܪܳܐ. ܘܗܳܐ ܫܽܘܒܚܶܗ ܕܡܳܪܝܳܐ ܐܶܬ݂ܚܙܺܝ ܒܰܥܢܳܢܳܐ.
Exo 16:11 ܘܶܐܡܰܪ ܡܳܪܝܳܐ ܠܡܽܘܫܶܐ.
Exo 16:12 ܫܶܡܥ݀ܶܬ݂ ܪܶܛܢܳܐ ܕܰܒܢܰܝ̈ ܝܺܣܪܳܐܶܝܠ. ܐܶܡܰܪ ܠܗܽܘܢ. ܒܡܰܥܖ̈ܳܒܰܝ ܫܶܡܫܳܐ ܗܘܰܝܬܽܘܢ ܐܳܟܠܺܝܢ ܒܶܣܪܳܐ. ܘܰܒܨܰܦܪܳܐ ܬܶܗܘܢ ܣܳܒܥܺܝܢ ܠܰܚܡܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Exo 16:13 ܘܰܗܘܳܐ ܒܪܰܡܫܳܐ. ܘܣܶܠܩܰܬ݂ ܣܰܠܘܰܝ ܘܟܰܣܝܰܬ݂ ܠܡܰܫܪܺܝܬܳܐ. ܘܰܒܨܰܦܪܳܐ ܗܳܘܝܳܐ ܗ̱ܘܳܬ݂ ܕܺܝܡܬܳܐ ܕܛܰܠܳܐ ܚܕ݂ܳܖ̈ܶܝܗ̇ ܕܡܰܫܪܺܝܬܳܐ.
Exo 16:14 ܘܣܶܠܩܰܬ݂ ܕܺܝܡܬܳܐ ܕܛܰܠܳܐ. ܘܗܳܐ ܥܰܠ ܐܰܦܰܝ̈ ܡܰܕ݂ܒܪܳܐ ܪܰܩܺܝܩ ܘܡܶܬ݂ܩܠܶܦ. ܘܰܩܪܺܝܡ ܐܰܝܟ݂ ܓܠܺܝܕ݂ܳܐ ܥܰܠ ܐܰܪܥܳܐ.
Exo 16:15 ܘܰܚܙܰܘ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܓܒܰܪ ܠܰܐܚܽܘܗܝ ܡܳܢܰܐ ܗ̱ܘ. ܡܶܛܽܠ ܕܠܳܐ ܝܳܕ݂ܥܺܝܢ ܗܘܰܘ ܡܳܢܰܐ ܗ̱ܘ. ܐܶܡܰܪ ܠܗܽܘܢ ܡܽܘܫܶܐ. ܗܳܢܰܘ ܠܰܚܡܳܐ ܕܝܰܗ̱ܒ ܠܟܽܘܢ ܡܳܪܝܳܐ ܠܡܶܐܟܰܠ.
Exo 16:16 ܘܗܳܢܳܐ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ. ܠܩܽܘܛܘ ܡܶܢܶܗ ܐ̱ܢܳܫ ܡܶܣܰܬ݂ ܡܶܐܟܠܶܗ. ܟܰܝܠܳܐ ܠܪܺܝܫܳܐ ܡܶܢܝܳܢ ܢܰܦ̈ܫܳܬ݂ܟܽܘܢ. ܐ̱ܢܳܫ ܠܕܰܒܡܰܫܟܢܶܗ ܬܶܣܒܽܘܢ.
Exo 16:17 ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ. ܘܠܰܩܶܛܘ. ܐܺܝܬ݂ ܕܰܐܣܓܺܝ. ܘܺܐܝܬ݂ ܕܰܐܙܥܰܪ.
Exo 16:18 ܘܰܐܟܺܝܠܽܘܗܝ ܒܟܰܝܠܳܐ. ܘܠܳܐ ܐܰܘܬܰܪ ܕܰܐܣܓܺܝ. ܘܕܰܐܙܥܰܪ ܠܳܐ ܐܰܚܣܰܪ. ܐ̱ܢܳܫ ܡܶܣܰܬ݂ ܡܶܐܟܠܶܗ ܠܩܰܛܘ.
Exo 16:19 ܐܶܡܰܪ ܠܗܽܘܢ ܡܽܘܫܶܐ ܐ̱ܢܳܫ ܠܳܐ ܢܰܘܬܰܪ ܡܶܢܶܗ ܠܨܰܦܪܳܐ.
Exo 16:20 ܘܠܳܐ ܫܰܡܥܽܘܗܝ ܠܡܽܘܫܶܐ. ܘܰܐܘܬܰܪܘ ܡܶܢܶܗ ܓܰܒܖ̈ܶܐ ܠܨܰܦܪܳܐ. ܘܰܐܪܚܶܫܘ ܬܰܘܠܥ̈ܶܐ ܘܰܣܪܺܝ. ܘܰܪܓܶܙ ܥܠܰܝܗܽܘܢ ܡܽܘܫܶܐ.
Exo 16:21 ܘܠܳܩܛܺܝܢ ܗܘܰܘ ܠܶܗ ܒܨܰܦܪܳܐ. ܒܨܰܦܪܳܐ ܐ̱ܢܳܫ ܡܶܣܰܬ݂ ܡܶܐܟܠܶܗ. ܘܡܳܐ ܕܚܳܡܳܐ ܗ̱ܘܳܬ݂ ܫܶܡܫܳܐ ܦܳܫܰܪ ܗܘܳܐ.
Exo 16:22 ܘܰܗܘܳܐ ܒܝܰܘܡܳܐ ܫܬܺܝܬ݂ܳܝܳܐ. ܠܩܰܛܘ ܠܰܚܡܳܐ ܚܰܕ݂ ܬܪܶܝܢ. ܬܪܶܝܢ ܟܰܝ̈ܠܺܝܢ ܠܚܰܕ݂. ܘܶܐܬ݂ܰܘ ܟܽܠܗܽܘܢ ܩܰܫܺܝܫ̈ܶܐ ܕܰܟܢܽܘܫܬܳܐ ܘܚܰܘܺܝܘ ܠܡܽܘܫܶܐ.
Exo 16:23 ܐܳܡܰܪ ܠܗܽܘܢ ܡܽܘܫܶܐ. ܗܳܢܰܘ ܕܶܐܡܰܪ ܡܳܪܝܳܐ. ܫܰܒܬ݂ܳܐ ܢܝܳܚܳܐ ܩܽܘܕ݂ܫܳܐ ܠܡܳܪܝܳܐ ܡܚܳܪ. ܡܶܕܶܡ ܕܳܐܦܺܝܢ ܐܰܢ̱ܬܽܘܢ ܐܶܦܰܘ. ܘܡܶܕܶܡ ܕܰܡܒܰܫܠܺܝܢ ܐܰܢ̱ܬܽܘܢ ܒܰܫܶܠܘ. ܡܶܕܶܡ ܕܝܳܬܰܪ ܛܰܪܘ ܠܟܽܘܢ ܩܰܪܺܝܪܳܐ ܠܨܰܦܪܳܐ.
Exo 16:24 ܘܰܫܒܰܩܘ ܡܶܢܶܗ ܠܨܰܦܪܳܐ ܐܰܝܟ݂ ܕܰܦܩܰܕ݂ ܐܶܢܽܘܢ ܡܽܘܫܶܐ. ܘܠܳܐ ܣܪܺܝ. ܘܪܰܚܫܳܐ ܠܳܐ ܗܘܳܐ ܒܶܗ.
Exo 16:25 ܐܳܡܰܪ ܠܗܽܘܢ ܡܽܘܫܶܐ. ܐܽܘܟܠܽܘܗܝ ܝܰܘܡܳܢܳܐ. ܡܶܛܽܠ ܕܫܰܒܬ݂ܳܐ ܗ̱ܝ ܝܰܘܡܳܢܳܐ ܠܡܳܪܝܳܐ. ܝܰܘܡܳܢܳܐ ܠܳܐ ܡܶܫܟܚܺܝܢ ܐܢ̱ܬܽܘܢ ܠܶܗ ܒܚܰܩܠܳܐ.
Exo 16:26 ܫܬܳܐ ܝܰܘܡܺܝ̈ܢ ܗܘܰܝܬܽܘܢ ܠܳܩܛܺܝܢ ܠܶܗ. ܘܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܗ̱ܝ . ܠܳܐ ܗܳܘܶܐ ܒܳܗ̇.
Exo 16:27 ܘܰܗܘܳܐ ܒܝܰܘܡܳܐ ܫܒܺܝܥܳܝܳܐ ܢܦܰܩܘ ܡܶܢ ܥܰܡܳܐ ܠܡܶܠܩܰܛ. ܘܠܳܐ ܐܶܫܟܰܚܘ.
Exo 16:28 ܘܶܐܡܰܪ ܡܳܪܝܳܐ ܠܡܽܘܫܶܐ. ܥܕܰܡܳܐ ܠܶܐܡܰܬ݂ܝ ܠܳܐ ܨܳܒܶܝܢ ܐܢ̱ܬܽܘܢ ܠܡܶܛܰܪ ܦܽܘܩ̈ܕܳܢܰܝ ܘܢܳܡܽܘ̈ܣܰܝ.
Exo 16:29 ܚܙܰܘ ܕܡܳܪܝܳܐ ܝܰܗ̱ܒ ܠܟܽܘܢ ܫܰܒܬ݂ܳܐ. ܡܶܛܽܠ ܗܳܢܳܐ ܝܰܗ̱ܒ ܠܟܽܘܢ ܡܳܪܝܳܐ ܒܝܰܘܡܳܐ ܫܬܺܝܬ݂ܺܝܳܐ ܠܰܚܡܳܐ ܕܰܬܪܶܝܢ ܝܰܘܡܺܝ̈ܢ. ܬܶܒܘ ܐ̱ܢܳܫ ܒܰܐܬ݂ܪܶܗ. ܘܠܳܐ ܢܶܦܽܘܩ ܐ̱ܢܳܫ ܡܶܢ ܬܪܰܥ ܒܰܝܬܶܗ ܒܝܰܘܡܳܐ ܫܒܺܝܥܳܝܳܐ.
Exo 16:30 ܘܶܐܬܬܢܺܝܚܘ ܥܰܡܳܐ ܒܝܰܘܡܳܐ ܫܒܺܝܥܳܝܳܐ.
Exo 16:31 ܘܰܩܪܰܘ ܒܢܰܝ̈ ܝܺܣܪܳܐܶܝܠ ܫܡܶܗ ܡܰܢܢܳܐ. ܘܗܽܘ ܐܰܝܟ݂ ܙܰܪܥܳܐ ܕܟܽܘܣܒܰܪܬܳܐ. ܚܶܘܳܪ. ܘܛܰܥܡܶܗ ܐܰܝܟ݂ ܟܰܟܳܪܺܝܬܳܐ ܕܕܶܒܫܳܐ.
Exo 16:32 ܘܶܐܡܰܪ ܡܽܘܫܶܐ. ܗܳܢܳܐ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ. ܡ̇ܠܶܐ̣ ܟܰܝܠܳܐ ܡܶܢܶܗ ܢܶܬ݂ܢܛܰܪ ܠܕ݂ܳܖ̈ܰܝܟܽܘܢ. ܡܶܛܽܠ ܕܢܶܚܙܽܘܢ ܠܰܚܡܳܐ ܕܰܐܘܟܶܠܬܟܽܘܢ ܒܡܰܕ݂ܒܪܳܐ ܟܰܕ݂ ܐܰܦܶܩܬܟܽܘܢ ܡܶܢ ܡܶܨܪܶܝܢ.
Exo 16:33 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܣܰܒ ܩܶܣܛܳܐ ܚܕ݂ܳܐ. ܘܰܐܪܡܳܐ ܒܳܗ̇ ܡ̇ܠܶܐ̣ ܟܰܝܠܳܐ ܡܰܢܢܳܐ. ܘܣܺܝܡܳܝܗܝ ܩܕܳܡ ܡܳܪܝܳܐ. ܕܢܶܬ݂ܢܛܰܪ ܠܕ݂ܳܖ̈ܰܝܟܽܘܢ.
Exo 16:34 ܐܰܝܟܰܢܳܐ ܕܦܰܩܕܰܢܝ ܡܳܪܝܳܐ. ܘܣܳܡܶܗ ܐܰܗܪܽܘܢ ܠܣܳܗܕܽܘܬܳܐ ܕܢܶܬ݂ܢܛܰܪ.
Exo 16:35 ܘܰܒܢܰܝ̈ ܝܺܣܪܳܐܶܝܠ ܐܶܟܰܠܘ ܡܰܢܢܳܐ ܐܰܪܒܥܺܝܢ ܫܢܺܝ̈ܢ. ܥܕܰܡܳܐ ܕܰܡܛܰܘ ܠܰܐܪܥܳܐ ܝܰܬܳܒܬܳܐ. ܡܰܢܢܳܐ ܐܶܟܰܠܘ. ܥܕܰܡܳܐ ܕܰܡܛܰܘ ܠܣܰܘܦܳܐ ܕܰܐܪܥܳܐ ܕܰܟ݂ܢܰܥܢ.
Exo 16:36 ܘܟܰܝܠܳܐ ܚܰܕ݂ ܡܶܢ ܥܶܣܪܳܐ ܗܳܘܶܐ ܠܣܰܐܬܳܐ.
Exo 17:1 ܘܰܫܩܰܠܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܰܕ݂ܒܪܳܐ ܕܣܺܝܢ. ܠܡܰܫܩܠܳܢܰܝ̈ܗܽܘܢ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܰܫܪܰܘ ܒܰܪܦܺܝܕ݂ܺܝܢ. ܘܠܰܝܬ ܗܘܰܘ ܡܰܝ̈ܳܐ ܕܢܶܫܬܶܐ ܥܰܡܳܐ.
Exo 17:2 ܘܰܢܨܰܘ ܥܰܡܳܐ ܥܰܡ ܡܽܘܫܶܐ. ܘܶܐܡܰܪܘ ܠܶܗ. ܗܰܒܠܰܢ ܡܰܝ̈ܳܐ ܕܢܶܫܬܶܐ. ܐܶܡܰܪ ܠܗܽܘܢ ܡܽܘܫܶܐ. ܡܳܢܳܐ ܢܳܨܶܝܢ ܐܢ̱ܬܽܘܢ ܥܰܡܝ. ܘܡܳܢܳܐ ܡܢܰܣܶܝܢ ܐܢ̱ܬܽܘܢ ܠܡܳܪܝܳܐ.
Exo 17:3 ܘܰܨܗܺܝܘ ܬܰܡܳܢ ܥܰܡܳܐ ܠܡܰܝ̈ܳܐ. ܘܰܪܛܶܢܘ ܥܰܡܳܐ ܥܰܠ ܡܽܘܫܶܐ ܘܶܐܡܰܪܘ ܠܶܗ. ܠܡܳܢܳܐ ܐܰܣܶܩܬܳܢ ܡܶܢ ܡܶܨܪܶܝܢ. ܠܡܶܩܛܠܰܢ ܠܰܢ ܘܠܰܒܢܰܝ̈ܢ ܘܠܰܒܥܺܝܪܰܢ ܒܨܶܗܝܳܐ.
Exo 17:4 ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ. ܘܶܐܡܰܪ. ܡܳܢܳܐ ܐܶܥܒܶܕ݂ ܠܶܗ ܠܥܰܡܳܐ ܗܳܢܳܐ. ܕܥܰܕ݂ ܩܰܠܺܝܠ ܪܳܓܡܺܝܢ ܗܘܰܘ ܠܺܝ.
Exo 17:5 ܘܶܐܡܰܪ ܡܳܪܝܳܐ ܠܡܽܘܫܶܐ. ܥܒܰܪ ܩܕܳܡ ܥܰܡܳܐ. ܘܰܕ݂ܒܰܪ ܥܰܡܳܟ݂ ܡܶܢ ܩܰܫܺܝܫ̈ܶܐ ܕܺܝܣܪܳܐܶܝܠ. ܘܚܽܘܛܪܳܟ݂ ܕܰܡܚܰܝܬ ܒܶܗ ܠܢܰܗܪܳܐ. ܣܰܒ ܒܺܐܝܕ݂ܳܟ݂ ܘܙܶܠ.
Exo 17:6 ܘܗܳܐ ܐܶܢܳܐ ܩܳܐܶܡ ܐ̱ܢܳܐ ܬܰܡܳܢ ܩܕܳܡܰܝܟ ܥܰܠ ܛܰܪܳܢܳܐ ܒܚܽܘܪܺܝܒ. ܘܬܶܡܚܶܐ ܠܛܰܪܳܢܳܐ. ܘܢܶܦܩܽܘܢ ܡܶܢܶܗ ܡܰܝ̈ܳܐ ܘܢܶܫܬܶܐ ܥܰܡܳܐ. ܘܰܥܒܰܕ݂ ܡܽܘܫܶܐ ܗܳܟܰܢܳܐ ܠܥܺܝܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.
Exo 17:7 ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܢܰܣܳܐ. ܘܰܡܪܺܝܒܳܐ. ܥܰܠ ܕܰܢܨܰܘ ܒܢܰܝ̈ ܝܺܣܪܳܐܶܝܠ. ܘܥܰܠ ܕܢܰܣܺܝܘ ܠܡܳܪܝܳܐ ܘܶܐܡܰܪܘ. ܕܶܐܢ ܐܺܝܬ݂ ܡܳܪܝܳܐ ܒܰܝܢܳܬܰܢ. ܐܰܘ ܠܳܐ.
Exo 17:8 ܘܶܐܬ݂ܳܐ ܥܡܳܠܶܝܩ ܠܡܶܥܒܰܕ݂ ܩܪܳܒܳܐ ܥܰܡ ܝܺܣܪܳܐܶܝܠ ܒܰܪܦܺܝܕ݂ܺܝܢ.
Exo 17:9 ܘܶܐܡܰܪ ܡܽܘܫܶܐ ܠܝܶܫܽܘܥ. ܓܒܺܝ ܠܳܟ݂ ܓܰܒܖ̈ܶܐ. ܘܦܽܘܩ ܢܶܥܒܶܕ݂ ܩܪܳܒܳܐ ܥܰܡ ܥܡܳܠܺܝܩ ܡܚܳܪ. ܘܶܐܢܳܐ ܗܳܐ ܩܳܐܶܡ ܐ̱ܢܳܐ ܥܰܠ ܪܺܝܫܳܗ̇ ܕܪܳܡܬܳܐ. ܘܚܽܘܛܪܳܐ ܕܰܐ‌ܠܳܗܳܐ ܒܺܐܝ̈ܕܰܝ.
Exo 17:10 ܘܰܥܒܰܕ݂ ܝܶܫܽܘܥ ܐܰܝܟ݂ ܕܶܐܡܰܪ ܠܶܗ ܡܽܘܫܶܐ. ܘܶܐܙܰܠ ܠܡܶܥܒܰܕ݂ ܩܪܳܒܳܐ ܥܰܡ ܥܡܳܠܺܝܩ. ܘܡܽܘܫܶܐ ܘܰܐܗܪܽܘܢ ܘܚܽܘܪ ܣܠܶܩܘ ܠܪܺܝܫ ܪܳܡܬܳܐ.
Exo 17:11 ܘܟܰܕ݂ ܡܪܺܝܡ ܗܘܳܐ ܡܽܘܫܶܐ ܐܺܝܕܰܘ̈ܗܝ. ܬܳܩܶܦ ܗܘܳܐ ܝܺܣܪܳܐܶܝܠ. ܘܟܰܕ݂ ܡܢܺܝܚ ܗܘܳܐ ܐܺܝܕܰܘ̈ܗܝ. ܬܳܩܶܦ ܗܘܳܐ ܥܡܳܠܺܝܩ.
Exo 17:12 ܘܺܐܝܕܰܘ̈ܗܝ ܕܡܽܘܫܶܐ ܠܺܐܝ̈. ܘܰܢܣܰܒܘ ܟܺܐܦܳܐ. ܘܣܳܡܘ ܬܚܽܘܬ݂ܰܘܗܝ. ܘܺܝܬܶܒ ܥܠܶܝܗ̇. ܘܰܐܗܪܽܘܢ ܘܚܽܘܪ ܡܣܰܡܟ݂ܺܝܢ ܗܘܰܘ ܐܺܝܕܰܘ̈ܗܝ. ܚܰܕ݂ ܡܶܟܳܐ . ܘܚܰܕ݂ ܡܶܟܳܐ. ܘܰܗܘܰܝ̈ ܐܺܝܕܰܘ̈ܗܝ ܒܗܰܝܡܳܢܽܘܬܳܐ. ܥܕܰܡܳܐ ܕܥܶܪܒܰܬ݂ ܫܶܡܫܳܐ.
Exo 17:13 ܘܰܬ݂ܒܰܪ ܝܶܫܽܘܥ ܠܰܥܡܳܠܺܝܩ ܘܰܠܥܰܡܶܗ ܒܦܽܘܡܳܐ ܕܚܰܪܒܳܐ.
Exo 17:14 ܘܶܐܡܰܪ ܡܳܪܝܳܐ ܠܡܽܘܫܶܐ. ܟܬ݂ܽܘܒ ܕܽܘܟ݂ܪܳܢܳܐ ܗܳܢܳܐ ܒܣܶܦܪܳܐ. ܘܣܺܝܡ ܩܕܳܡ ܝܶܫܽܘܥ ܒܰܪܢܽܘܢ. ܡܶܛܽܠ ܕܡܶܥܛܳܐ ܥܳܛܶܐ ܐ̱ܢܳܐ ܕܽܘܟ݂ܪܳܢܶܗ ܕܰܥܡܳܠܺܝܩ ܡܶܢ ܬܚܶܝܬ݂ ܫܡܰܝܳܐ.
Exo 17:15 ܘܰܒܢܳܐ ܡܽܘܫܶܐ ܡܰܕܒܚܳܐ. ܘܰܩܪܳܐ ܫܡܶܗ ܡܳܪܝܳܐ ܢܰܣܺܝ.
Exo 17:16 ܘܶܐܡܰܪ ܗܳܐ ܐܺܝܕ݂ܳܐ ܥܰܠ ܟܽܘܪܣܝܳܐ. ܩܪܳܒܳܐ ܠܡܳܪܝܳܐ ܒܰܥܡܳܠܺܝܩ ܡܶܢ ܕܳܪܕܳܖ̈ܺܝܢ.
Exo 18:1 ܘܰܫܡܰܥ ܝܰܬܪܽܘܢ ܟܽܘܡܪܳܐ ܕܡܶܕ݂ܝܰܢ. ܚܡܽܘܗܝ ܕܡܽܘܫܶܐ. ܟܽܠ ܡܶܕܶܡ ܕܰܥܒܰܕ݂ ܐܰ‌ܠܳܗܳܐ ܠܡܽܘܫܶܐ. ܘܠܺܝܣܪܳܐܶܝܠ ܥܰܡܶܗ ܘܕܰܐܦܶܩ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.
Exo 18:2 ܘܰܕ݂ܒܰܪ ܝܰܬܪܽܘܢ ܚܡܽܘܗܝ ܕܡܽܘܫܶܐ ܠܨܶܦܽܘܪܰܐ ܒܰܪܬܶܗ ܐܰܢ̱ܬܬܶܗ ܕܡܽܘܫܶܐ. ܡܶܢ ܒܳܬܰܪ ܕܫܰܒܩܳܗ̇.
Exo 18:3 ܘܠܰܬܪܶܝܢ ܒܢܶܝ̈ܗ̇. ܕܰܫܡܶܗ ܕܚܰܕ݂ ܓܰܪܫܽܘܢ. ܡܶܛܽܠ ܕܶܐܡܰܪ ܕܬ݂ܰܘܬܳܒܳܐ ܗܘܺܝ݀ܬ ܒܰܐܪܥܳܐ ܢܽܘܟ݂ܪܳܝܬܳܐ.
Exo 18:4 ܘܰܫܡܶܗ ܕܐ̱ܚܪܺܢܳܐ ܐܶܠܺܝܥܳܙܰܪ. ܡܶܛܽܠ ܕܰܐ‌ܠܳܗܳܐ ܕܰܐܒܳܗܰܝ̈ ܒܥܶܕ݂ܪܝ. ܘܦܰܨܝܰܢܝ ܡܶܢ ܚܰܪܒܶܗ ܕܦܶܪܥܽܘܢ.
Exo 18:5 ܘܶܐܬ݂ܳܐ ܝܰܬܪܽܘܢ ܚܡܽܘܗܝ ܕܡܽܘܫܶܐ. ܘܰܒܢܰܘ̈ܗܝ ܘܰܐܢ̱ܬܬܶܗ ܠܘܳܬ݂ ܡܽܘܫܶܐ ܠܡܰܕ݂ܒܪܳܐ. ܕܰܫܪܶܐ ܗܘܳܐ ܬܰܡܳܢ. ܠܛܽܘܪܳܐ ܕܰܐ‌ܠܳܗܳܐ.
Exo 18:6 ܘܶܐܬ݂ܶܐܡܰܪ ܠܡܽܘܫܶܐ. ܕܗܳܐ ܚܡܽܘܟ݂ ܝܰܬܪܽܘܢ ܐܶܬܳܐ ܠܘܳܬ݂ܳܟ݂. ܘܰܐܢ̱ܬܬܳܟ݂ ܘܰܬܖ̈ܰܝܗܽܘܢ ܒܢܰܝ̈ܟ ܥܰܡܶܗ.
Exo 18:7 ܘܰܢܦܰܩ ܡܽܘܫܶܐ ܠܽܐܘܪܥܶܗ ܕܰܚܡܽܘܗܝ. ܘܰܣܓܶܕ݂ ܠܶܗ ܘܢܰܫܩܶܗ. ܘܫܰܐܶܠܘ ܐ̱ܢܳܫ ܒܰܫܠܳܡܳܐ ܕܚܰܒܪܶܗ. ܘܥ̣ܰܠܘ ܠܡܰܫܟܢܳܐ.
Exo 18:8 ܘܶܐܫܬܰܥܺܝ ܡܽܘܫܶܐ ܠܰܚܡܽܘܗܝ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܠܦܶܪܥܽܘܢ ܘܰܠܡܶܨܖ̈ܳܝܶܐ. ܥܰܠ ܨܒܽܘܬܳܐ ܕܰܒܢܰܝ̈ ܝܺܣܪܳܐܶܝܠ ܘܟܽܠ ܠܶܐܘܬܳܐ ܕܰܠܐܺܝܘ ܒܽܐܘܪܚܳܐ. ܘܦܰܨܺܝ ܐܶܢܽܘܢ ܡܳܪܝܳܐ.
Exo 18:9 ܘܰܚܕ݂ܺܝ ܝܰܬܪܽܘܢ ܥܰܠ ܟܽܠ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܺܝܣܪܳܐܶܝܠ. ܘܦܰܨܺܝ ܐܶܢܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܶܗ ܕܦܶܪܥܽܘܢ.
Exo 18:10 ܘܶܐܡܰܪ ܝܰܬܪܽܘܢ. ܒܪܺܝܟ݂ ܗ̱ܘ ܡܳܪܝܳܐ ܕܦܰܨܺܝܟܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܶܗ ܕܦܶܪܥܽܘܢ. ܘܦܰܨܺܝ ܠܥܰܡܶܗ ܡܶܢ ܬܚܶܝܬ݂ ܐܺܝܕ݂ܳܐ ܕܡܶܨܖ̈ܳܝܶܐ.
Exo 18:11 ܗܳܫܳܐ ܝܶܕ݂ܥܶܬ݂ ܕܪܰܒ ܗ̱ܘ ܡܳܪܝܳܐ ܡܶܢ ܟܽܠܗܽܘܢ ܐܰܠܳܗ̈ܶܐ. ܡܶܛܽܠ ܬܰܪܥܺܝܬܳܐ ܕܶܐܬ݂ܪܰܥܺܝܘ ܥܠܰܝܗܽܘܢ.
Exo 18:12 ܘܩܰܪܶܒ ܝܰܬܪܽܘܢ ܚܡܽܘܗܝ ܕܡܽܘܫܶܐ. ܝܰܩܕ̈ܶܐ ܫܰܠ̈ܡܶܐ ܘܕ݂ܶܒܚ̈ܶܐ ܠܡܳܪܝܳܐ. ܘܶܐܬ݂ܳܐ ܐܰܗܪܽܘܢ ܘܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܡܶܐܟܰܠ ܠܰܚܡܳܐ. ܥܰܡ ܚܡܽܘܗܝ ܕܡܽܘܫܶܐ ܩܕܳܡ ܐܰ‌ܠܳܗܳܐ.
Exo 18:13 ܘܰܗܘܳܐ ܠܒܳܬܰܪ ܝܰܘܡܳܐ. ܘܺܝܬܶܒ ܡܽܘܫܶܐ ܠܰܡܕ݂ܳܢ ܠܥܰܡܳܐ. ܘܩܳܝܡܺܝܢ ܗܘܰܘ ܥܰܡܳܐ ܠܥܶܠ ܡܶܢ ܡܽܘܫܶܐ. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ.
Exo 18:14 ܘܰܚܙܳܐ ܚܡܽܘܗܝ ܕܡܽܘܫܶܐ ܟܽܠ ܡܶܕܶܡ ܕܰܥܒܰܕ݂ ܠܥܰܡܳܐ. ܘܶܐܡܰܪ ܠܶܗ. ܡܳܢܰܘ ܦܶܬܓܳܡܳܐ ܗܳܢܳܐ ܕܥܳܒܶܕ݂ ܐܰܢ̱ܬ ܠܥܰܡܳܐ. ܠܡܳܢܳܐ ܝܳܬܶܒ ܐܰܢ̱ܬ ܒܰܠܚܽܘܕܰܝܟ. ܘܟܽܠܶܗ ܥܰܡܳܐ ܩܳܐܶܡ ܠܥܶܠ ܡܶܢܳܟ݂. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ.
Exo 18:15 ܘܶܐܡܰܪ ܡܽܘܫܶܐ ܠܰܚܡܽܘܗܝ. ܕܳܐܬܶܝܢ ܠܘܳܬܝ ܥܰܡܳܐ ܠܡܶܫܐܰܠ ܡܶܠܬܳܐ ܡܶܢ ܐܰ‌ܠܳܗܳܐ.
Exo 18:16 ܘܡܳܐ ܕܗܳܘܶܐ ܠܗܽܘܢ ܦܶܬܓܳܡܳܐ. ܐܳܬܶܝܢ ܠܘܳܬܝ. ܘܕ݂ܳܐܶܢ ܐ̱ܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ. ܘܰܡܚܰܘܶܐ ܐ̱ܢܳܐ ܠܗܽܘܢ ܦܽܘܩܕܳܢܰܘ̈ܗܝ ܕܰܐ‌ܠܳܗܳܐ ܘܢܳܡܽܘܣܰܘ̈ܗܝ.
Exo 18:17 ܘܶܐܡܰܪ ܠܶܗ ܚܡܽܘܗܝ ܠܡܽܘܫܶܐ. ܠܳܐ ܫܰܦܺܝܪ ܥܳܒܶܕ݂ ܐܰܢ̱ܬ.
Exo 18:18 ܡܶܨܛܰܥܳܪܽܘ ܡܶܨܛܰܥܰܪ ܐܰܢ̱ܬ. ܐܳܦ ܐܰܢ̱ܬ ܐܳܦ ܟܽܠܶܗ ܥܰܡܳܐ ܗܳܢܳܐ ܕܥܰܡܳܟ݂. ܡܶܛܽܠ ܕܝܰܩܺܝܪ ܗ̱ܘ ܡܶܢܳܟ݂ ܦܶܬܓܳܡܳܐ. ܘܠܳܐ ܡܶܫܟܰܚ ܐܰܢ̱ܬ ܠܡܶܥܒܕܶܗ ܒܰܠܚܽܘܕܰܝܟ.
Exo 18:19 ܗܳܫܳܐ ܫܡܰܥ ܒܩܳܠܝ. ܘܶܐܡܠܟ݂ܳܟ݂. ܘܢܶܗܘܶܐ ܐܰ‌ܠܳܗܳܐ ܥܰܡܳܟ݂. ܗܘܺܝ ܐܰܢ̱ܬ ܡܰܠܦܳܢܳܐ ܠܥܰܡܳܐ ܡܶܢ ܐܰ‌ܠܳܗܳܐ. ܘܰܗܘܰܝܬ ܡܰܥܶܠ ܦܶܬ݂ܓ݂ܳܡܰܝ̈ܗܘܢ ܩܕܳܡ ܐܰ‌ܠܳܗܳܐ.
Exo 18:20 ܘܰܬ݂ܙܰܗܰܪ ܐܶܢܽܘܢ ܕܢܶܛܪܽܘܢ ܦܽܘܩܕܳܢ̈ܶܐ ܘܢܳܡܽܘܣ̈ܶܐ. ܘܰܬ݂ܚܰܘܶܐ ܐܶܢܽܘܢ ܐܽܘܪܚܳܐ ܕܢܺܐܙܽܠܘܢ ܒܳܗ̇ ܘܰܥܒܳܕ̈ܶܐ ܕܢܶܥܒܕ݂ܽܘܢ.
Exo 18:21 ܘܰܐܢ̱ܬ ܬܶܚܙܶܐ ܡܶܢ ܟܽܠܶܗ ܥܰܡܳܐ ܓܰܒܖ̈ܶܐ ܕܚܰܝܠܳܐ. ܕܕ݂ܳܚܠܺܝܢ ܡܶܢ ܐܰ‌ܠܳܗܳܐ. ܓܰܒܖ̈ܺܝܢ ܫܰܪܺܝܪܺܝܢ. ܘܣܳܢܶܝܢ ܫܽܘܚܕܳܐ ܘܢܶܟܠܳܐ. ܘܰܐܩܺܝܡ ܥܠܰܝܗܽܘܢ ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ.
Exo 18:22 ܘܢܶܗܘܽܘܢ ܕܳܝܢܺܝܢ ܠܥܰܡܳܐ ܒܟܽܠܥܕܳܢ. ܘܟܰܕ݂ ܢܶܗܘܶܐ ܠܗܽܘܢ ܦܶܬܓܳܡܳܐ ܪܰܒܳܐ. ܢܺܐܬܽܘܢ ܠܘܳܬ݂ܳܟ݂. ܘܟܽܠ ܦܶܬܓܳܡܳܐ ܙܥܽܘܪܳܐ ܗܶܢܽܘܢ ܢܕ݂ܽܘܢܽܘܢ. ܘܰܐܩܶܠ ܡܶܢܳܟ݂. ܘܢܶܫܩܠܽܘܢ ܥܰܡܳܟ݂.
Exo 18:23 ܘܶܐܢ ܦܶܬܓܳܡܳܐ ܗܳܢܳܐ ܬܶܥܒܶܕ݂. ܡܦܰܩܶܕ݂ ܠܳܟ݂ ܐܰ‌ܠܳܗܳܐ. ܘܡܶܫܟܰܚ ܐܰܢ̱ܬ ܠܰܡܩܳܡ. ܘܳܐܦ ܟܽܠܶܗ ܥܰܡܳܐ ܗܳܢܳܐ. ܐ̱ܢܳܫ ܠܒܰܝܬܶܗ ܢܺܐܙܽܠܘܢ ܒܰܫܠܳܡܳܐ.
Exo 18:24 ܘܰܫܡܰܥ ܡܽܘܫܶܐ ܒܩܳܠܶܗ ܕܰܚܡܽܘܗܝ. ܘܰܥܒܰܕ݂ ܟܽܠ ܡܶܕܶܡ ܕܶܐܡܰܪ ܠܶܗ.
Exo 18:25 ܘܰܓ݂ܒܳܐ ܡܽܘܫܶܐ ܓܰܒܖ̈ܶܐ ܕܚܰܝܠܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܰܐܩܺܝܡ ܐܶܢܽܘܢ ܖ̈ܺܝܫܶܐ ܥܰܠ ܥܰܡܳܐ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ.
Exo 18:26 ܘܕ݂ܳܝܢܺܝܢ ܗܘܰܘ ܠܥܰܡܳܐ ܒܟܽܠܥܕܳܢ. ܘܦܶܬܓܳܡܳܐ ܕܰܩܫܶܐ ܡܰܝܬܶܝܢ ܗܘܰܘ ܠܘܳܬ݂ ܡܽܘܫܶܐ. ܘܦܶܬܓܳܡܳܐ ܙܥܽܘܪܳܐ ܕܳܝܢܺܝܢ ܗܘܰܘ ܗܶܢܽܘܢ.
Exo 18:27 ܘܫܰܕܰܪ ܡܽܘܫܶܐ ܠܰܚܡܽܘܗܝ ܘܶܐܙܰܠ ܠܰܐܪܥܶܗ.
Exo 19:1 ܒܝܰܪܚܳܐ ܬܠܺܝܬ݂ܳܝܳܐ ܒܳܬܰܪ ܡܰܦܩܳܢܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ. ܒܶܗ ܒܝܰܘܡܳܐ ܗܳܢܳܐ ܐܶܬ݂ܰܘ ܠܡܰܕ݂ܒܪܳܐ ܕܣܺܝܢ.
Exo 19:2 ܘܰܫܩܰܠܘ ܡܶܢ ܪܦܺܝܕ݂ܺܝܢ. ܘܶܐܬ݂ܰܘ ܠܡܰܕ݂ܒܪܳܐ ܕܣܺܝܢܰܝ. ܘܰܫܪܰܘ ܒܡܰܕ݂ܒܪܳܐ. ܘܰܫܪܳܐ ܬܰܡܳܢ ܝܺܣܪܳܐܶܝܠ ܠܽܘܩܒܰܠ ܛܽܘܪܳܐ.
Exo 19:3 ܘܡܽܘܫܶܐ ܣܠܶܩ ܠܘܳܬ݂ ܐܰ‌ܠܳܗܳܐ. ܘܰܩܪܳܐ ܠܶܗ ܐܰ‌ܠܳܗܳܐ ܡܶܢ ܛܽܘܪܳܐ. ܘܶܐܡܰܪ. ܗܳܟܰܢܳܐ ܬܺܐܡܰܪ ܠܰܕ݂ܒܶܝܬ݂ ܝܰܥܩܽܘܒ. ܘܰܬ݂ܚܰܘܶܐ ܠܰܒܢܰܝ̈ ܝܺܣܪܳܐܶܝܠ.
Exo 19:4 ܐܰܢ̱ܬܽܘܢ ܚܙܰܝܬܽܘܢ ܡܶܕܶܡ ܕܥܶܒܕܶܬ݂ ܠܡܶܨܖ̈ܳܝܶܐ. ܘܰܫܩܰܠܬܟܽܘܢ ܐܰܝܟ݂ ܕܥܰܠ ܓܶܦܰܝ̈ ܢܶܫܪܳܐ. ܘܰܐܝܬܺܝܬܟܽܘܢ ܠܘܳܬܝ.
Exo 19:5 ܘܗܳܫܳܐ ܐܶܢ ܡܶܫܡܰܥ ܬܶܫܡܥܽܘܢ ܒܩܳܠܝ. ܘܬܶܛܪܽܘܢ ܩܝܳܡܝ. ܬܶܗܘܢ ܚܰܒܺܝܒܺܝܢ ܠܺܝ ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܡܶܛܽܠ ܕܕ݂ܺܝܠܝ ܗ̱ܝ ܐܰܪܥܳܐ.
Exo 19:6 ܘܰܐܢ̱ܬܽܘܢ ܬܶܗܘܢ ܠܺܝ ܡܰܠܟܽܘܬܳܐ. ܘܟܳܗ̈ܢܶܐ ܘܥܰܡܳܐ ܩܰܕܺܝܫܳܐ. ܗܳܠܶܝܢ ܦܶܬ݂ܓ݂ܳܡ̈ܶܐ ܬܺܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ.
Exo 19:7 ܘܶܐܬ݂ܳܐ ܡܽܘܫܶܐ ܘܰܩܪܳܐ ܠܩܰܫܺܝܫ̈ܶܐ ܕܥܰܡܳܐ. ܘܶܐܡܰܪ ܩܕ݂ܳܡܝܗܽܘܢ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ ܕܦܰܩܕܶܗ ܡܳܪܝܳܐ.
Exo 19:8 ܘܰܥܢܰܘ ܟܽܠܶܗ ܥܰܡܳܐ ܐܰܟ݂ܚܕ݂ܳܐ. ܘܶܐܡܰܪܘ. ܟܽܠ ܡܶܕܶܡ ܕܳܐܡܰܪ ܡܳܪܝܳܐ ܢܶܥܒܶܕ݂. ܘܰܐܗܦܶܟ݂ ܡܽܘܫܶܐ ܦܶܬܓ݂ܳܡܰܘ̈ܗܝ ܕܥܰܡܳܐ ܠܘܳܬ݂ ܡܳܪܝܳܐ.
Exo 19:9 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܐܳܬܶܐ ܐ̱ܢܳܐ ܠܘܳܬ݂ܳܟ݂ ܒܥܰܡܛܳܢܳܐ ܕܰܥܢܳܢܳܐ. ܡܶܛܽܠ ܕܢܶܫܡܥܽܘܢ ܥܰܡܳܐ ܟܰܕ݂ ܡܡܰܠܶܠ ܐ̱ܢܳܐ ܥܰܡܳܟ݂. ܘܳܐܦ ܠܳܟ݂ ܢܗܰܝܡܢܽܘܢ ܠܥܳܠܰܡ. ܘܚܰܘܺܝ ܡܽܘܫܶܐ ܦܶܬܓ݂ܳܡܰܘ̈ܗܝ ܕܥܰܡܳܐ ܩܕܳܡ ܡܳܪܝܳܐ.
Exo 19:10 ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܥܰܡܳܐ. ܘܩܰܕܶܫ ܐܶܢܽܘܢ ܝܰܘܡܳܢܳܐ ܘܰܡܚܳܪ. ܘܰܢܚܰܘܪܽܘܢ ܠܒܽܘܫܰܝ̈ܗܽܘܢ.
Exo 19:11 ܘܢܶܗܘܽܘܢ ܡܛܰܝܒܺܝܢ ܠܝܰܘܡܳܐ ܬܠܺܝܬܳܝܳܐ. ܡܶܛܽܠ ܕܰܒܝܰܘܡܳܐ ܬܠܺܝܬܳܝܳܐ ܢܳܚܶܬ݂ ܡܳܪܝܳܐ ܠܥܺܝܢ ܟܽܠܶܗ ܥܰܡܳܐ ܠܛܽܘܪܳܐ ܕܣܺܝܢܰܝ.
Exo 19:12 ܘܰܐܪܡܳܐ ܣܳܗܕܽܘܬܳܐ ܒܥܰܡܳܐ ܘܶܐܡܰܪ ܠܗܽܘܢ. ܐܶܙܕܰܗܪܘ ܠܳܐ ܬܶܣܩܽܘܢ ܠܛܽܘܪܳܐ. ܘܠܳܐ ܬܶܬ݂ܩܰܪܒܽܘܢ ܠܰܫܦܽܘܠܰܘ̈ܗܝ. ܘܟܽܠ ܡܰܢ ܕܢܶܩܪܽܘܒ ܠܛܽܘܪܳܐ ܢܶܬ݂ܩܛܶܠ.
Exo 19:13 ܠܳܐ ܬܶܩܪܽܘܒ ܒܶܗ ܐܺܝܕ݂ܳܐ. ܐܶܠܳܐ ܡܶܬ݂ܪܓܳܡܽܘ ܢܶܬ݂ܪܓܶܡ ܘܡܶܫܬܕ݂ܳܝܽܘ ܢܶܫܬܕܶܐ. ܐܶܢ ܒܥܺܝܪܳܐ ܗ̱ܝ ܘܶܐܢ ܒܰܪܢܳܫܳܐ ܠܳܐ ܢܺܚܶܐ. ܘܡܳܐ ܕܫܶܬ݂ܩܰܬ݂ ܩܰܪܢܳܐ. ܫܪܶܐ ܠܟܽܘܢ ܠܡܶܣܰܩ ܠܛܽܘܪܳܐ.
Exo 19:14 ܘܰܢܚܶܬ݂ ܡܽܘܫܶܐ ܡܶܢ ܛܽܘܪܳܐ ܠܘܳܬ݂ ܥܰܡܳܐ. ܘܩܰܕܶܫ ܠܥܰܡܳܐ. ܘܚܰܘܰܪܘ ܠܒܽܘܫܰܝ̈ܗܽܘܢ.
Exo 19:15 ܘܶܐܡܰܪ ܡܽܘܫܶܐ ܠܥܰܡܳܐ. ܗܘܰܝܬܽܘܢ ܡܛܰܝܒܺܝܢ ܠܝܰܘܡܳܐ ܬܠܺܝܬܳܝܳܐ. ܠܳܐ ܬܶܬ݂ܩܰܪܒܽܘܢ ܠܰܐܢ̱ܬܬܳܐ.
Exo 19:16 ܘܰܗܘܳܐ ܒܝܰܘܡܳܐ ܬܠܺܝܬܳܝܳܐ ܟܰܕ݂ ܗܘܳܐ ܫܰܦܪܳܐ. ܗܘܰܘ ܩ̈ܳܠܶܐ ܘܒܰܖ̈ܩܶܐ. ܘܰܥܢܳܢܳܐ ܬܰܩܺܝܦܬܳܐ ܗܘܳܬ݂ ܥܰܠ ܛܽܘܪܳܐ. ܘܩܳܠܳܐ ܕܩܰܪܢܳܐ ܚܰܣܺܝܢ ܗܘܳܐ ܛܳܒ. ܘܙܳܥܘ ܟܽܠܶܗ ܥܰܡܳܐ ܕܺܐܝܬ݂ ܒܡܰܫܪܺܝܬܳܐ.
Exo 19:17 ܘܰܐܦܶܩ ܡܽܘܫܶܐ ܠܥܰܡܳܐ ܠܽܐܘܪܥܶܗ ܕܰܐ‌ܠܳܗܳܐ ܡܶܢ ܡܰܫܪܺܝܬܳܐ. ܘܩܳܡܘ ܒܰܫܦܽܘܠܰܘ̈ܗܝ ܕܛܽܘܪܳܐ.
Exo 19:18 ܘܛܽܘܪܳܐ ܕܣܺܝܢܰܝ ܬܳܐܶܢ ܗܘܳܐ ܟܽܠܶܗ. ܡܶܛܽܠ ܕܰܢܚܶܬ݂ ܥܠܰܘܗ̱ܝ ܡܳܪܝܳܐ ܒܢܽܘܪܳܐ. ܘܰܣܠܶܩ ܬܶܢܳܢܶܗ ܐܰܝܟ݂ ܬܶܢܳܢܳܐ ܕܰܐܬܽܘܢܐ. ܘܙܳܥ ܟܽܠܶܗ ܛܽܘܪܳܐ ܛܳܒ.
Exo 19:19 ܘܰܗܘܳܐ ܩܳܠܳܐ ܕܩܰܪܢܳܐ ܐܳܙܶܠ ܗܘܳܐ ܘܬ݂ܳܩܶܦ ܛܳܒ. ܘܡܽܘܫܶܐ ܡܡܰܠܶܠ ܗܘܳܐ. ܘܰܐ‌ܠܳܗܳܐ ܥܳܢܶܐ ܠܶܗ ܒܩܳܠܳܐ.
Exo 19:20 ܘܰܢܚܶܬ݂ ܡܳܪܝܳܐ ܠܛܽܘܪܳܐ ܕܣܺܝܢܰܝ. ܠܪܺܝܫܶܗ ܕܛܽܘܪܳܐ. ܘܰܩܪܳܐ ܡܳܪܝܳܐ ܠܡܽܘܫܶܐ ܠܪܺܝܫܶܗ ܕܛܽܘܪܳܐ. ܘܰܣܠܶܩ ܡܽܘܫܶܐ.
Exo 19:21 ܘܶܐܡܰܪ ܡܳܪܝܳܐ ܠܡܽܘܫܶܐ. ܚܽܘܬ݂ ܣܰܗܶܕ݂ ܒܥܰܡܳܐ ܕܠܳܐ ܢܰܪܚܩܽܘܢ ܩܕܳܡ ܡܳܪܝܳܐ ܠܡܶܚܙܳܐ. ܘܢܶܦܶܠ ܡܶܢܗܽܘܢ ܣܰܓܺܝ.
Exo 19:22 ܘܳܐܦ ܟܳܗ̈ܢܶܐ ܕܩܰܪܺܝܒܺܝܢ ܠܡܳܪܝܳܐ ܢܶܬ݂ܩܰܕܫܽܘܢ. ܕܠܳܐ ܢܶܫܠܰܛ ܒܗܽܘܢ ܡܳܪܝܳܐ.
Exo 19:23 ܘܶܐܡܰܪ ܡܽܘܫܶܐ ܠܡܳܪܝܳܐ. ܠܳܐ ܡܶܫܟܚܺܝܢ ܥܰܡܳܐ ܠܡܶܣܰܩ ܠܛܽܘܪܳܐ ܕܣܺܝܢܰܝ. ܡܶܛܽܠ ܕܰܐܢ̱ܬ ܣܰܗܶܕܬ ܒܰܢ ܘܶܐܡܰܪܬ ܠܺܝ. ܕܬܰܚܶܡܳܝܗܝ ܠܛܽܘܪܳܐ. ܘܩܰܕܶܫܳܝܗܝ.
Exo 19:24 ܘܶܐܡܰܪ ܠܶܗ ܡܳܪܝܳܐ. ܙܶܠ ܚܽܘܬ݂. ܘܣܰܩ ܐܰܢ̱ܬ ܘܰܐܗܪܽܘܢ ܐܰܚܽܘܟ݂ ܥܰܡܳܟ݂. ܘܟܳܗ̈ܢܶܐ ܘܥܰܡܳܐ ܠܳܐ ܢܰܪܚܩܽܘܢ ܠܡܶܣܰܩ ܩܕܳܡ ܡܳܪܝܳܐ. ܕܰܠܡܳܐ ܢܩܰܛܶܠ ܡܶܢܗܽܘܢ.
Exo 19:25 ܘܰܢܚܶܬ݂ ܡܽܘܫܶܐ ܠܘܳܬ݂ ܥܰܡܳܐ. ܘܶܐܡܰܪ ܠܗܽܘܢ.
Exo 20:1 ܘܶܐܡܰܪ ܐܰ‌ܠܳܗܳܐ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ.
Exo 20:2 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ݂ ܡܶܢ ܐܰܪܥܳܐ ܕܶܡܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ.
Exo 20:3 ܠܳܐ ܢܶܗܘܽܘܢ ܠܳܟ݂ ܐܰܠܳܗܺܝ̈ܢ ܐ̱ܚܖ̈ܳܢܺܝܢ ܠܒܰܪ ܡܶܢܝ.
Exo 20:4 ܠܳܐ ܬܶܥܒܶܕ݂ ܠܳܟ݂ ܟܽܠ ܨܠܶܡ ܘܟܽܠ ܕܡܽܘ. ܕܺܐܝܬ݂ ܒܰܫܡܰܝܳܐ ܠܥܶܠ. ܘܕ݂ܺܐܝܬ݂ ܒܰܐܪܥܳܐ ܡܶܢ ܠܬܰܚܬ. ܘܕ݂ܺܐܝܬ݂ ܒܡܰܝ̈ܳܐ ܠܬܰܚܬ ܡܶܢ ܐܰܪܥܳܐ.
Exo 20:5 ܠܳܐ ܬܶܣܓܽܘܕ݂ ܠܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂. ܐܰ‌ܠܳܗܳܐ ܛܰܢܳܢܳܐ. ܦܳܪܰܥ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ ܠܣܳܢ̈ܰܐܝ.
Exo 20:6 ܘܥܳܒܶܕ݂ ܐ̱ܢܳܐ ܛܰܝܒܽܘܬ݂ܳܐ ܠܰܐܠܦ̈ܶܐ ܕܕ݂ܳܖ̈ܶܐ ܠܖ̈ܳܚܡܰܝ. ܘܰܠܢܳܛܖ̈ܰܝ ܦܽܘܩܕ̈ܳܢܰܝ.
Exo 20:7 ܠܳܐ ܬܺܐܡܶܐ ܒܰܫܡܶܗ ܕܡܳܪܝܳܐ ܐܰܠܳܗܳܟ݂ ܒܕܰܓܳܠܽܘܬܳܐ. ܡܶܛܽܠ ܕܠܳܐ ܡܙܰܟܶܐ ܡܳܪܝܳܐ ܠܡܰܢ ܕܝܳܡܶܐ ܒܰܫܡܶܗ ܒܕܰܓܳܠܽܘܬܳܐ.
Exo 20:8 ܐܶܬܕܰܟ݂ܪ ܝܰܘܡܳܐ ܕܫܰܒܬ݂ܳܐ ܠܰܡܩܰܕܳܫܽܘܬܶܗ.
Exo 20:9 ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܬܶܥܒܶܕ ܟܽܠ ܥܒܳܕ݂ܳܟ݂.
Exo 20:10 ܘܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܥܒܶܕ ܒܶܗ ܟܽܠ ܥܒܳܕ݂. ܐܰܢ̱ܬ. ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܰܒܥܺܝܪܳܟ݂. ܘܬ݂ܰܘܬܳܒܳܐ ܕܰܒܩܽܘܖ̈ܝܳܟ݂.
Exo 20:11 ܡܶܛܽܠ ܕܠܶܫܬܳܐ ܝܰܘܡܺܝ̈ܢ ܥܒܰܕ݂ ܡܳܪܝܳܐ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܺܐܝܬ݂ ܒܗܽܘܢ. ܘܶܐܬܬܢܺܝܚ ܒܝܰܘܡܳܐ ܫܒܺܝܥܳܝܳܐ. ܡܶܛܽܠ ܗܳܢܳܐ ܒܰܪܶܟ݂ ܐܰ‌ܠܳܗܳܐ ܠܝܰܘܡܳܐ ܫܒܺܝܥܳܝܳܐ ܘܩܰܕܫܶܗ.
Exo 20:12 ܝܰܩܰܪ ܠܰܐܒܽܘܟ݂ ܘܠܶܐܡܳܟ݂. ܕܢܶܣܓܽܘܢ ܝܰܘ̈ܡܰܝܟ ܒܰܐܪܥܳܐ. ܕܡܳܪܝܳܐ ܐܰܠܳܗܳܟ݂ ܝܳܗܶܒ ܠܳܟ݂.
Exo 20:13 ܠܳܐ ܬܶܩܛܽܘܠ.
Exo 20:14 ܠܳܐ ܬܓ݂ܽܘܪ.
Exo 20:15 ܠܳܐ ܬܶܓ݂ܢܽܘܒ.
Exo 20:16 ܠܳܐ ܬܶܣܗܰܕ݂ ܥܰܠ ܚܰܒܪܳܟ݂ ܣܳܗܕܽܘܬܳܐ ܕܰܓܳܠܬܳܐ.
Exo 20:17 ܠܳܐ ܬܶܪܰܓ݂ ܒܰܝܬܶܗ ܕܚܰܒܪܳܟ݂. ܠܳܐ ܬܶܪܰܓ݂ ܐܰܢ̱ܬܬܶܗ ܕܚܰܒܪܳܟ݂. ܘܥܰܒܕܶܗ. ܘܰܐܡܬܶܗ. ܘܬ݂ܰܘܪܶܗ. ܘܰܚܡܳܪܶܗ. ܘܟܽܠ ܡܶܕܶܡ ܕܺܐܝܬ݂ ܠܚܰܒܪܳܟ݂.
Exo 20:18 ܘܟܽܠܶܗ ܥܰܡܳܐ ܚܳܙܶܝܢ ܩ̈ܳܠܶܐ. ܘܠܰܡܦܺܝܕ̈ܶܐ. ܘܩܳܠܳܐ ܕܩܰܪܢܳܐ. ܘܛܽܘܪܳܐ ܕܬܳܐܶܢ. ܘܰܚܙܰܘ ܥܰܡܳܐ ܘܰܕ݂ܚܶܠܘ. ܘܩܳܡܘ ܡܶܢ ܪܽܘܚܩܳܐ.
Exo 20:19 ܘܶܐܡܰܪܘ ܠܡܽܘܫܶܐ. ܡܰܠܶܠ ܐܰܢ̱ܬ ܥܰܡܰܢ. ܘܢܶܫܡܰܥ، ܘܠܳܐ ܢܡܰܠܶܠ ܥܰܡܰܢ ܐܰ‌ܠܳܗܳܐ. ܕܠܳܐ ܢܡܽܘܬ݂.
Exo 20:20 ܘܶܐܡܰܪ ܡܽܘܫܶܐ ܠܥܰܡܳܐ. ܠܳܐ ܬܶܕ݂ܚܠܽܘܢ ܡܶܛܽܠ ܕܠܰܡܢܰܣܳܝܽܘܬ݂ܟܽܘܢ ܐܶܬܳܐ ܐܰ‌ܠܳܗܳܐ. ܡܶܛܽܠ ܕܬܶܗܘܶܐ ܕܶܚܠܬܶܗ ܩܕܳܡ ܐܰܦܰܝ̈ܟܽܘܢ. ܘܰܕ݂ܠܳܐ ܬܶܚܛܽܘܢ.
Exo 20:21 ܘܩܳܡܘ ܥܰܡܳܐ ܡܶܢ ܪܽܘܚܩܳܐ. ܘܡܽܘܫܶܐ ܩܪܶܒ ܠܘܳܬ݂ ܥܰܪܦܶܠܳܐ ܕܬܰܡܳܢ ܐܰ‌ܠܳܗܳܐ.
Exo 20:22 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܬܺܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܐܰܢ̱ܬܽܘܢ ܚܙܰܝܬܽܘܢ ܕܡܶܢ ܫܡܰܝܳܐ ܡܰܠܠܶܬ݂ ܥܰܡܟܽܘܢ.
Exo 20:23 ܠܳܐ ܬܶܥܒܕ݂ܽܘܢ ܠܟܽܘܢ ܥܰܡܝ ܐܰܠܳܗ̈ܶܐ ܕܕܰܗܒܳܐ. ܘܰܐܠܳܗ̈ܶܐ ܕܣܺܐܡܳܐ ܠܳܐ ܬܶܥܒܕ݂ܽܘܢ ܠܟܽܘܢ.
Exo 20:24 ܡܰܕܒܚܳܐ ܕܳܐܕ݂ܰܡܬܳܐ ܬܶܥܒܶܕ݂ ܠܺܝ. ܘܰܬܕܰܒܰܚ ܥܠܰܘܗ̱ܝ ܥܠܰܘ̈ܳܬ݂ܳܟ݂ ܘܩܽܘܖ̈ܒܳܢܰܝܟ. ܘܥܳܢ̈ܳܟ݂ ܘܬ݂ܰܘܖ̈ܰܝܟ. ܒܟܽܠ ܐܰܬܰܪ ܕܬܶܕ݂ܟܰܪ ܫܶܡܝ. ܐܺܬܶܐ ܠܘܳܬ݂ܳܟ݂ ܘܶܐܒܰܪܟ݂ܳܟ݂.
Exo 20:25 ܘܶܐܢ ܡܰܕܒܚܳܐ ܕܟܺܐܦ̈ܶܐ ܬܶܥܒܶܕ݂ ܠܺܝ. ܠܳܐ ܬܶܒܢܶܝܘܗܝ ܒܦܳܣܺܝܠܬܳܐ. ܡܶܛܽܠ ܕܦܰܪܙܠܳܐ ܐܰܢܺܝܦܬ ܥܠܰܘܗ̱ܝ ܘܛܰܘܶܫܬܳܝܗܝ.
Exo 20:26 ܘܠܳܐ ܬܶܣܰܩ ܒܕܰܖ̈ܓܶܐ ܠܡܰܕ݂ܒܰܚܝ. ܕܠܳܐ ܢܶܬ݂ܓܠܶܐ ܦܽܘܪܣܳܝܳܟ݂ ܥܠܰܘܗ̱ܝ.
Exo 21:1 ܘܗܳܠܶܝܢ ܕܺܝܢ̈ܶܐ ܕܰܬ݂ܣܺܝܡ ܩܕ݂ܳܡܝܗܽܘܢ.
Exo 21:2 ܟܰܕ݂ ܬܶܙܒܰܢ ܥܰܒܕܳܐ ܝܽܘܕܳܝܳܐ. ܫܶܬ݂ ܫܢܺܝ̈ܢ ܢܶܦܠܚܳܟ݂. ܘܰܒܕܰܫܒܰܥ ܢܶܦܽܘܩ ܒܰܪ ܚܺܐܖ̈ܶܐ ܡܶܢ ܠܘܳܬ݂ܳܟ݂.
Exo 21:3 ܐܶܢ ܒܰܠܚܽܘܕ݂ܰܘܗܝ ܢܶܥܽܘܠ. ܒܰܠܚܽܘܕ݂ܰܘܗܝ ܢܶܦܽܘܩ. ܘܶܐܢ ܒܥܶܠ ܐܰܢ̱ܬܬ݂ܳܐ ܗ̱ܘ. ܬܶܦܽܘܩ ܐܰܢ̱ܬܬܶܗ ܥܰܡܶܗ.
Exo 21:4 ܘܶܐܢ ܡܳܪܶܗ ܢܶܬܶܠ ܠܶܗ ܐܰܢ̱ܬܬ݂ܳܐ. ܘܬܺܐܠܰܕ݂ ܠܶܗ ܒܢܰܝ̈ܳܐ ܘܰܒܢ̈ܳܬܳܐ. ܐܰܢ̱ܬܬ݂ܳܐ ܘܰܒܢܶܝ̈ܗ̇ ܬܶܗܘܶܐ ܕܡܳܪܶܗ. ܘܗܽܘ ܢܶܦܽܘܩ ܒܰܠܚܽܘܕ݂ܰܘܗܝ.
Exo 21:5 ܘܶܐܢ ܢܺܐܡܰܪ ܥܰܒܕܳܐ ܕܪܳܚܶܡ ܐ̱ܢܳܐ ܠܡܳܪܝ ܘܠܰܐܢ̱ܬܰܬ݂ܝ ܘܠܰܒܢܰܝ̈. ܠܳܐ ܢܳܦܶܩ ܐ̱ܢܳܐ ܒܰܪ ܚܺܐܖ̈ܶܐ.
Exo 21:6 ܢܩܰܪܒܺܝܘܗܝ ܡܳܪܶܗ ܠܘܳܬ݂ ܕܰܝܳܢܳܐ. ܘܰܢܩܰܪܒܺܝܘܗܝ ܠܘܳܬ݂ ܬܰܪܥܳܐ. ܐܰܘ ܠܘܳܬ݂ ܐܶܣܟܽܘܦܬܳܐ. ܘܢܶܩܽܘܒ ܡܳܪܶܗ ܐܶܕ݂ܢܶܗ ܒܡܰܩܒܳܐ. ܘܢܶܗܘܶܐ ܠܶܗ ܥܒܶܕ݂ ܦܳܠܰܚ ܠܥܳܠܰܡ.
Exo 21:7 ܘܟܰܕ݂ ܢܙܰܒܶܢ ܓܰܒܪܳܐ ܒܰܪܬܶܗ ܠܰܐܡܬܳܐ. ܠܳܐ ܬܶܦܽܘܩ ܐܰܝܟ݂ ܕܢܳܦܩܺܝܢ ܥܰܒܕ̈ܶܐ.
Exo 21:8 ܐܶܢ ܣܰܢܝܳܐ ܗ̱ܝ ܒܥܰܝ̈ܢܰܝ ܡܳܪܳܗ̇ ܕܠܳܐ ܢܶܣܒܺܝܗ̇. ܢܶܦܪܩܺܝܗ̇. ܠܥܰܡ ܢܽܘܟ݂ܪܳܝ ܠܳܐ ܫܠܺܝܛ ܠܶܗ ܠܰܡܙܰܒܳܢܽܘܬ݂ܳܗ̇. ܡܶܛܽܠ ܕܕܰܓܶܠ ܒܳܗ̇.
Exo 21:9 ܘܶܐܢ ܠܰܒܪܶܗ ܢܶܣܒܺܝܗ̇. ܐܰܝܟ݂ ܢܳܡܽܘܣܳܐ ܕܡܶܬ݂ܥܒܶܕ݂ ܠܰܒ̈ܢܳܬܳܐ ܢܶܥܒܶܕ݂ ܠܳܗ̇.
Exo 21:10 ܘܶܐܢ ܐ̱ܚܪܺܬܳܐ ܢܶܣܰܒ ܠܶܗ. ܬܽܘܪܣܳܝܳܗ̇ ܘܰܠܒܽܘܫܳܗ̇ ܘܡܰܫܟܒܳܗ̇ ܠܳܐ ܢܒܰܨܰܪ.
Exo 21:11 ܘܶܐܢ ܗܳܠܶܝܢ ܬܠܳܬ݂ ܠܳܐ ܢܶܥܒܶܕ݂ ܠܳܗ̇. ܬܶܦܽܘܩ ܡܰܓܳܢ ܕܠܳܐ ܟܣܶܦ.
Exo 21:12 ܕܢܶܡܚܶܐ ܠܓܰܒܪܳܐ. ܘܰܢܡܽܘܬ݂. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 21:13 ܘܰܕ݂ܠܳܐ ܟܡܶܢ ܠܶܗ. ܘܰܐ‌ܠܳܗܳܐ ܐܰܫܠܡܶܗ ܒܺܐܝܕ݂ܶܗ. ܥܒܶܕ݂ ܠܳܟ݂ ܐܰܬ݂ܪܳܐ ܕܢܶܥܪܽܘܩ ܠܬܰܡܳܢ.
Exo 21:14 ܘܶܐܢ ܢܰܡܪܰܚ ܓܰܒܪܳܐ ܥܰܠ ܒܪܶܗ. ܘܢܶܩܛܠܺܝܘܗܝ ܒܢܶܟܠܳܐ. ܡܶܢ ܠܘܳܬ݂ ܡܰܕ݂ܒܰܚܝ ܕܒܰܪܳܝܗܝ ܠܡܶܩܛܠܶܗ.
Exo 21:15 ܕܢܶܡܚܶܐ ܠܰܐܒܽܘܗܝ. ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 21:16 ܕܢܶܓ݂ܢܽܘܒ ܢܰܦܫܳܐ ܘܰܢܙܰܒܢܺܝܗ̇. ܘܬܶܫܬܟܰܚ ܒܺܐܝܕܰܘ̈ܗܝ. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 21:17 ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 21:18 ܘܟܰܕ݂ ܢܶܨܽܘܢ ܬܪܶܝܢ ܓܰܒܖ̈ܺܝܢ. ܘܢܶܡܚܶܐ ܓܰܒܪܳܐ ܠܚܰܒܪܶܗ ܒܟܺܐܦܳܐ. ܐܰܘ ܒܰܩܛܺܝܪܳܐ. ܘܠܳܐ ܢܡܽܘܬ݂. ܘܢܶܦܶܠ ܠܡܰܪܥܳܐ.
Exo 21:19 ܐܶܢ ܢܩܽܘܡ. ܘܰܢܗܰܠܶܟ݂ ܒܫܽܘܩܳܐ ܥܰܠ ܚܽܘܛܪܶܗ. ܢܶܙܟܶܐ ܡܰܢ ܕܰܡܚܳܝܗܝ. ܒܰܠܚܽܘܕ݂ ܒܶܛܠܳܢܶܗ ܘܰܐܓܰܪ ܐܳܣܝܳܐ ܢܶܬܶܠ.
Exo 21:20 ܘܟܰܕ݂ ܢܶܡܚܶܐ ܓܰܒܪܳܐ ܠܥܰܒܕܶܗ. ܐܰܘ ܠܰܐܡܬܶܗ ܒܚܽܘܛܪܳܐ. ܘܰܢܡܽܘܬ݂ ܬܚܶܝܬ݂ ܐܺܝܕ݂ܶܗ. ܡܶܬܬܕܳܢܽܘ ܢܶܬܬܕܺܝܢ.
Exo 21:21 ܒܪܰܡ ܕܶܝܢ ܐܶܢ ܚܰܕ݂ ܝܽܘܡ. ܐܰܘ ܬܪܶܝܢ ܝܰܘܡܺܝ̈ܢ ܢܺܚܶܐ. ܠܳܐ ܢܶܬܬܕܺܝܢ. ܡܶܛܽܠ ܕܟܶܣܦܶܗ ܗ̱ܘ.
Exo 21:22 ܘܟܰܕ݂ ܢܶܨܽܘܢ ܬܪܶܝܢ ܓܰܒܖ̈ܺܝܢ. ܘܢܶܡܚܽܘܢ ܐܰܢ̱ܬܬ݂ܳܐ ܕܒܰܛܢܳܐ ܘܢܰܦܩܽܘܢ ܥܽܘܠܳܗ̇. ܘܠܳܐ ܢܶܗܘܶܐ ܩܺܐܪܣܳܐ. ܡܶܬ݂ܚܰܣܳܪܽܘ ܢܶܬ݂ܚܰܣܰܪ. ܐܰܝܟ݂ ܕܪܳܡܶܐ ܥܠܰܘܗ̱ܝ ܒܰܥܠܳܗ̇ ܕܰܐܢ̱ܬܬܳܐ. ܘܢܶܬܶܠ ܐܰܝܟ݂ ܕܦܳܣܩܺܝܢ ܕܰܝܳܢ̈ܶܐ.
Exo 21:23 ܘܶܐܢ ܩܺܐܪܣܳܐ ܗ̱ܘ. ܢܶܬܶܠ ܢܰܦܫܳܐ ܚܠܳܦ ܢܰܦܫܳܐ.
Exo 21:24 ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܺܝܕ݂ܳܐ ܚܠܳܦ ܐܺܝܕ݂ܳܐ. ܪܶܓ݂ܠܳܐ ܚܠܳܦ ܪܶܓ݂ܠܳܐ.
Exo 21:25 ܟܘܳܝܳܐ ܚܠܳܦ ܟܘܳܝܳܐ. ܨܽܘܠܦܬܳܐ ܚܠܳܦ ܨܽܘܠܦܬܳܐ. ܦܰܟܳܐ ܚܠܳܦ ܦܰܟܳܐ.
Exo 21:26 ܘܟܰܕ݂ ܢܶܡܚܶܐ ܓܰܒܪܳܐ ܠܥܰܝܢܳܐ ܕܥܰܒܕܶܗ. ܐܰܘ ܠܥܰܝܢܳܐ ܕܰܐܡܬܶܗ. ܘܰܢܣܰܪܚܺܝܗ̇. ܒܰܪ ܚܺܐܖ̈ܶܐ ܢܶܫܒܩܺܝܘܗܝ ܚܠܳܦ ܥܰܝܢܶܗ.
Exo 21:27 ܘܶܐܢ ܫܶܢܳܐ ܕܥܰܒܕܶܗ. ܐܰܘ ܫܶܢܳܐ ܕܰܐܡܬܶܗ ܢܰܪܡܶܐ. ܒܰܪ ܚܺܐܖ̈ܶܐ ܢܶܫܒܩܺܝܘܗܝ ܚܠܳܦ ܫܶܢܶܗ.
Exo 21:28 ܘܟܰܕ݂ ܢܶܕ݂ܩܽܘܪ ܬܰܘܪܳܐ ܠܓܰܒܪܳܐ. ܐܰܘ ܠܰܐܢ̱ܬܬܳܐ. ܘܰܢܡܽܘܬ݂. ܡܶܬ݂ܪܓܳܡܽܘ ܢܶܬ݂ܪܓܶܡ ܬܰܘܪܳܐ. ܘܠܳܐ ܢܶܬ݂ܐܟܶܠ ܒܶܣܪܶܗ. ܘܡܳܪܶܗ ܕܬܰܘܪܳܐ ܢܶܗܘܶܐ ܙܰܟܳܝ.
Exo 21:29 ܘܶܐܢ ܬܰܘܪܳܐ ܥܳܓ݂ܽܘܫܳܐ ܗܘܳܐ ܡܶܢ ܐܶܬ݂ܡܳܠܝ ܘܡܶܢ ܝܰܘܡܳܐ ܕܰܩܕܳܡܰܘܗܝ. ܘܰܐܣܗܶܕ݂ܘ ܒܡܳܪܶܗ ܘܠܳܐ ܢܰܛܪܶܗ. ܘܢܶܩܛܽܘܠ ܠܓܰܒܪܳܐ ܐܰܘ ܠܰܐܢ̱ܬܬܳܐ. ܬܰܘܪܳܐ ܢܶܬܪܓܶܡ. ܘܳܐܦ ܡܳܪܶܗ ܢܶܬ݂ܩܛܶܠ.
Exo 21:30 ܘܶܐܢ ܡܳܡܽܘܢܳܐ ܢܰܪܡܽܘܢ ܥܠܰܘܗ̱ܝ. ܢܶܬܶܠ ܦܽܘܪܩܳܢܳܐ ܕܢܰܦܫܶܗ. ܟܡܳܐ ܕܫܳܐܠܺܝܢ ܠܶܗ.
Exo 21:31 ܘܶܐܢ ܠܰܒܪܳܐ. ܐܰܘ ܠܒܰܪܬܳܐ ܢܶܕ݂ܩܽܘܪ ܬܰܘܪܳܐ. ܐܰܝܟ݂ ܕܺܝܢܳܐ ܗܳܢܳܐ ܢܶܬ݂ܥܒܶܕ݂ ܠܶܗ.
Exo 21:32 ܘܶܐܢ ܠܥܰܒܕܳܐ ܐܰܘ ܠܰܐܡܬܳܐ ܢܶܕܩܽܘܪ ܬܰܘܪܳܐ. ܬܠܳܬ݂ܺܝܢ ܐܶܣܬܺܝܖ̈ܺܝܢ ܕܟܶܣܦܳܐ ܢܶܬܶܠ ܠܡܳܪܶܗ. ܘܬܰܘܪܳܐ ܢܶܬ݂ܪܓܶܡ.
Exo 21:33 ܘܟܰܕ݂ ܢܶܦܬܰܚ ܓܰܒܪܳܐ ܓܽܘܒܳܐ. ܐܰܘ ܢܶܚܦܽܘܪ ܓܰܒܪܳܐ ܒܺܪܳܐ. ܘܠܳܐ ܢܟܰܣܶܐ ܐܶܢܽܘܢ. ܘܢܶܦܶܠ ܬܰܡܳܢ ܬܰܘܪܳܐ ܐܰܘ ܚܡܳܪܳܐ.
Exo 21:34 ܡܳܪܶܗ ܕܓܽܘܒܳܐ ܢܶܦܪܽܘܥ ܟܶܣܦܳܐ ܠܡܳܖ̈ܰܘܗܝ. ܘܡܺܝܬܳܐ ܢܶܗܘܶܐ ܕܺܝܠܶܗ.
Exo 21:35 ܘܟܰܕ݂ ܢܶܕ݂ܩܽܘܪ ܬܰܘܪܳܐ ܕܓܰܒܪܳܐ ܠܬܰܘܪܳܐ ܕܓܰܒܪܳܐ ܚܰܒܪܶܗ ܘܰܢܡܽܘܬ݂. ܢܙܰܒܢܽܘܢ ܠܬܰܘܪܳܐ ܚܰܝܳܐ. ܘܢܶܦܠܓ݂ܽܘܢ ܟܶܣܦܶܗ. ܘܳܐܦ ܕܡܺܝܬܳܐ ܢܶܦܠܓ݂ܽܘܢ.
Exo 21:36 ܘܶܐܢ ܐܶܬ݂ܺܝܕܰܥ ܕܬܰܘܪܳܐ ܥܳܓ݂ܽܘܫܳܐ ܗܘܳܐ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܘܠܳܐ ܢܰܛܪܶܗ ܡܳܪܶܗ. ܢܶܬܶܠ ܬܰܘܪܳܐ ܚܠܳܦ ܬܰܘܪܳܐ. ܘܡܺܝܬܳܐ ܢܶܗܘܶܐ ܕܺܝܠܶܗ.
Exo 22:1 ܘܟܰܕ݂ ܢܶܓ݂ܢܽܘܒ ܓܰܒܪܳܐ ܬܰܘܪܳܐ. ܐܰܘ ܢܶܩܝܳܐ. ܘܢܶܟܽܘܣ ܐܶܢܽܘܢ. ܐܰܘ ܢܙܰܒܶܢ ܐܶܢܽܘܢ. ܚܰܡܫܳܐ ܬܰܘܖ̈ܺܝܢ ܢܶܬܶܠ ܚܠܳܦ ܬܰܘܪܳܐ. ܘܰܐܪܒܰܥ ܢܩܰܘ̈ܳܢ ܢܶܬܶܠ ܚܠܳܦ ܢܶܩܝܳܐ.
Exo 22:2 ܘܶܐܢ ܒܦܽܘܠܫܬܳܐ ܢܶܫܬܟܰܚ ܓܰܢܳܒܳܐ. ܘܢܶܒܠܰܥ ܘܰܢܡܽܘܬ݂. ܠܰܝܬ ܠܶܗ ܥܝܳܪܬܳܐ.
Exo 22:3 ܘܶܐܢ ܕܶܢܚܰܬ݂ ܥܠܰܘܗ̱ܝ ܫܶܡܫܳܐ. ܐܺܝܬ݂ ܠܶܗ ܥܝܳܪܬܳܐ. ܘܡܶܦܪܰܥ ܢܶܦܪܽܘܥ. ܘܶܐܢ ܠܰܝܬ ܠܶܗ. ܢܶܙܕܰܒܰܢ ܒܰܓ݂ܢܽܘܒܬܶܗ.
Exo 22:4 ܘܶܐܢ ܡܶܫܬܟ݂ܳܚܽܘ ܬܶܫܬܟܰܚ ܒܺܐܝܕܰܘ̈ܗܝ ܓܢܽܘܒܬܳܐ. ܡܶܢ ܬܰܘܪܳܐ. ܘܠܰܚܡܳܪܳܐ. ܘܰܥܕܰܡܳܐ ܠܢܶܩܝܳܐ ܟܰܕ݂ ܚܰܝܺܝܢ. ܚܰܕ݂ ܒܰܬܪܶܝܢ ܢܫܰܠܶܡ.
Exo 22:5 ܘܟܰܕ݂ ܢܰܘܟܶܠ ܓܰܒܪܳܐ ܚܰܩܠܳܐ ܐܰܘ ܟܰܪܡܳܐ. ܘܰܢܫܰܡܰܪ ܒܥܺܝܪܶܗ ܘܢܰܘܟܶܠ ܒܚܰܩܠܳܐ ܐ̱ܚܪܺܬܳܐ ܡܶܢ ܛܳܒܳܐ ܕܚܰܩܠܶܗ. ܘܡܶܢ ܛܳܒܳܐ ܕܟܰܪܡܶܗ ܢܶܦܪܽܘܥ.
Exo 22:6 ܘܟܰܕ ܬܶܦܽܘܩ ܢܽܘܪܳܐ ܘܬܶܫܟܰܚ ܟܽܘ̈ܒܶܐ. ܘܬܶܐܟ݂ܽܘܠ ܓܕ݂ܺܝ̈ܫܶܐ. ܐܰܘ ܩܳܝ̈ܡܳܬܳܐ. ܐܰܘ ܚܰܩܠܳܐ. ܡܫܰܠܳܡܽܘ ܢܫܰܠܶܡ ܡܰܢ ܕܰܐܘܩܶܕ݂ ܝܰܩܕܳܢܳܐ.
Exo 22:7 ܘܟܰܕ݂ ܢܶܬܶܠ ܓܰܒܪܳܐ ܠܚܰܒܪܶܗ ܟܶܣܦܳܐ. ܐܰܘ ܡܳܐܢ̈ܶܐ ܠܡܶܛܰܪ. ܘܢܶܬ݂ܓ݂ܢܶܒ ܡܶܢ ܒܶܝܬ݂ ܓܰܒܪܳܐ. ܐܶܢ ܢܶܫܬܟܰܚ ܓܰܢܳܒܳܐ. ܢܫܰܠܶܡ ܚܰܕ݂ ܬܪܶܝܢ.
Exo 22:8 ܘܶܐܢ ܠܳܐ ܢܶܫܬܟܰܚ ܓܰܢܳܒܳܐ. ܢܶܩܪܽܘܒ ܡܳܪܶܗ ܕܒܰܝܬܳܐ ܠܘܳܬ݂ ܕܰܝܳܢ̈ܶܐ. ܐܶܢ ܠܳܐ ܐܰܘܫܶܒ ܐܺܝܕ݂ܶܗ ܒܰܥܒܺܝܕܬܳܐ ܕܚܰܒܪܶܗ.
Exo 22:9 ܥܰܠ ܟܽܠ ܡܶܕܶܡ ܕܰܚܛܳܐ ܥܰܠ ܬܰܘܪܳܐ. ܘܥܰܠ ܚܡܳܪܳܐ. ܘܥܰܠ ܐܶܡܪܳܐ. ܘܥܰܠ ܠܒܽܘܫܳܐ. ܘܥܰܠ ܟܽܠ ܐܶܒܰܕܬܳܐ. ܕܢܺܐܡܰܪ ܗܳܕܳܐ ܗ̱ܝ . ܩܕܳܡ ܕܰܝܳܢ̈ܶܐ ܢܶܥ̈ܠܳܢ ܡ̈ܶܠܶܐ ܕܰܬܖ̈ܰܝܗܽܘܢ ܘܰܠܡܰܢ ܕܰܢܚܰܝܒܽܘܢ ܕܰܝܳܢ̈ܶܐ. ܢܫܰܠܶܡ ܚܰܕ݂ ܬܪܶܝܢ ܠܚܰܒܪܶܗ.
Exo 22:10 ܘܟܰܕ݂ ܢܶܬܶܠ ܓܰܒܪܳܐ ܠܚܰܒܪܶܗ ܚܡܳܪܳܐ. ܐܰܘ ܬܰܘܪܳܐ. ܐܰܘ ܐܶܡܪܳܐ. ܐܰܘ ܟܽܠ ܒܥܺܝܪܳܐ. ܠܡܶܛܰܪ. ܘܰܢܡܽܘܬ݂. ܐܰܘ ܢܶܬܬܒܰܪ. ܐܰܘ ܢܶܫܬܒܶܐ. ܘܠܰܝܬ ܐ̱ܢܳܫ ܕܰܚܙܳܐ.
Exo 22:11 ܡܰܘܡܳܬܶܗ ܕܡܳܪܝܳܐ ܬܶܗܘܶܐ ܒܶܝܬ݂ ܬܖ̈ܰܝܗܽܘܢ. ܘܶܐܢ ܠܳܐ ܐܰܘܫܶܒ ܐܺܝܕ݂ܶܗ ܒܰܥܒܺܝܕܬܳܐ ܕܚܰܒܪܶܗ ܘܰܢܩܰܒܶܠ ܡܳܪܗܽܘܢ ܡܰܘܡܳܬܳܐ. ܘܠܳܐ ܢܫܰܠܶܡ.
Exo 22:12 ܘܶܐܢ ܡܶܬ݂ܓܢܳܒܽܘ ܢܶܬ݂ܓܢܶܒ ܡܶܢܶܗ. ܢܫܰܠܶܡ ܠܡܳܖ̈ܰܘܗܝ.
Exo 22:13 ܘܶܐܢ ܡܶܬܬܒܳܪܽܘ ܢܶܬܬܒܰܪ. ܘܢܰܝܬܶܝܘܗܝ ܠܣܳܗܕܽܘܬܳܐ. ܕܰܬ݂ܒܺܝܪܳܐ ܠܳܐ ܢܫܰܠܶܡ.
Exo 22:14 ܘܟܰܕ݂ ܢܶܫܐܰܠ ܓܰܒܪܳܐ ܡܶܢ ܚܰܒܪܶܗ ܒܥܺܝܪܳܐ. ܘܰܢܡܽܘܬ݂. ܐܰܘ ܢܶܬܬܒܰܪ. ܘܡܳܪܶܗ ܠܳܐ ܗܘܳܐ ܥܰܡܶܗ ܡܫܰܠܳܡܽܘ ܢܫܰܠܶܡ.
Exo 22:15 ܘܶܐܢ ܡܳܪܶܗ ܥܰܡܶܗ. ܠܳܐ ܢܫܰܠܶܡ. ܘܶܐܢ ܐܰܓ݂ܺܝܪܰܐ ܗ̱ܘ. ܒܠܰܥ ܒܰܐܓ݂ܪܶܗ.
Exo 22:16 ܘܟܰܕ݂ ܢܫܰܕܶܠ ܓܰܒܪܳܐ ܒܬ݂ܽܘܠܬܳܐ ܕܠܳܐ ܗ̱ܘܳܬ݂ ܡܟ݂ܺܝܪܳܐ. ܘܢܶܕܡܰܟ݂ ܥܰܡܳܗ̇. ܡܶܣܰܒ ܢܶܣܒܺܝܗ̇ ܠܶܗ ܐܰܢ̱ܬܬ݂ܳܐ.
Exo 22:17 ܘܶܐܢ ܠܳܐ ܨܳܒܶܐ ܐܰܒܽܘܗ̇ ܕܢܶܬܠܺܝܗ̇ ܠܶܗ. ܟܶܣܦܳܐ ܢܶܬ݂ܩܽܘܠ ܐܰܝܟ݂ ܡܰܗܪܳܗ̇ ܕܰܒܬ݂ܽܘܠܬܳܐ.
Exo 22:18 ܚܰܪܳܫܳܐ ܠܳܐ ܬܰܚܶܐ.
Exo 22:19 ܘܟܽܠ ܡܰܢ ܕܢܶܕ݂ܡܰܟ݂ ܥܰܡ ܒܥܺܝܪܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 22:20 ܕܰܢܕܰܒܰܚ ܠܕܶܚ̈ܠܳܬܳܐ ܢܺܐܒܰܕ. ܐܶܠܳܐ ܠܡܳܪܝܳܐ ܒܰܠܚܽܘܕ݂ܰܘܗܝ.
Exo 22:21 ܘܰܠܥܳܡܽܘܪܳܐ ܠܳܐ ܬܰܗܪܽܘܢ. ܘܠܳܐ ܬܥܺܝܩܽܘܢ. ܡܶܛܽܠ ܕܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.
Exo 22:22 ܘܟܽܠ ܐܰܪܡܰܠܬܳܐ ܘܝܰܬ݂ܡܳܐ ܠܳܐ ܬܰܗܪܽܘܢ.
Exo 22:23 ܘܶܐܢ ܡܰܗܪܺܝܢ ܐܢ̱ܬܽܘܢ ܠܗܽܘܢ. ܘܰܡܨܰܠܶܝܢ ܩܕ݂ܳܡܰܝ. ܡܶܫܡܰܥ ܐܶܫܡܰܥ ܨܠܽܘܬ݂ܗܽܘܢ.
Exo 22:24 ܘܢܶܬ݂ܩܰܦ ܪܽܘܓ݂ܙܝ. ܘܶܐܩܰܛܶܠܟܽܘܢ ܒܚܰܪܒܳܐ. ܘܢܶܗܘ̈ܝܳܢ ܢܶܫܰܝ̈ܟܽܘܢ ܐܰܖ̈ܡܠܳܢ. ܘܰܒܢܰܝ̈ܟܽܘܢ ܢܶܗܘܽܘܢ ܝܰܬ݂ܡܺܝ̈ܢ.
Exo 22:25 ܘܶܐܢ ܟܶܣܦܳܐ ܬܰܘܙܶܦ ܒܥܰܡܝ ܠܡܶܣܟܺܢܳܐ ܕܥܰܡܳܟ݂. ܠܳܐ ܬܶܗܘܶܐ ܠܶܗ ܐܰܝܟ݂ ܡܳܪܶܐ ܚܰܘܒܳܐ. ܘܠܳܐ ܬܶܣܰܒ ܡܶܢܶܗ ܪܶܒܺܝܬܳܐ.
Exo 22:26 ܘܶܐܢ ܬܶܣܰܒ ܡܶܫܟܳܢܳܐ ܠܒܳܫܶܗ ܕܚܰܒܪܳܟ݂. ܒܡܰܥܖ̈ܳܒܰܝ ܫܶܡܫܳܐ ܗܰܒܳܝܗܝ ܠܶܗ.
Exo 22:27 ܡܶܛܽܠ ܕܗܽܘܝܽܘ ܠܒܳܫܶܗ ܒܰܠܚܽܘܕ݂ܰܘܗܝ. ܘܗܽܘܝܽܘ ܬܰܟ݂ܣܺܝܬܶܗ ܠܒܶܣܪܶܗ ܒܡܳܢܳܐ ܢܶܕ݂ܡܰܟ݂. ܘܶܐܢ ܢܨܰܠܶܐ ܩܕ݂ܳܡܰܝ. ܐܶܫܡܥܺܝܘܗܝ. ܡܶܛܽܠ ܕܰܡܪܰܚܡܳܢܳܐ ܐ̱ܢܳܐ.
Exo 22:28 ܠܕܰܝܳܢܳܐ ܠܳܐ ܬܨܰܚܶܐ. ܘܰܠܪܺܝܫܳܐ ܕܥܰܡܳܟ݂ ܠܳܐ ܬܠܽܘܛ.
Exo 22:29 ܪܺܝܫ ܥܰܠ̈ܠܳܬܶܗ ܕܶܐܕ݂ܪܳܟ݂ ܘܪܺܝܫ ܡܰܥܨܖ̈ܳܬܳܟ݂ ܠܳܐ ܬܫܰܘܚܰܪ. ܒܽܘܟܪܳܐ ܕܰܒܢܰܝ̈ܟ ܬܶܬܶܠ ܠܺܝ.
Exo 22:30 ܘܗܳܟܰܢܳܐ ܬܶܥܒܶܕ ܠܬ݂ܰܘܖ̈ܰܝܟ ܘܰܠܥܳܢ̈ܟ݂. ܫܰܒܥܳܐ ܝܰܘܡܺܝ̈ܢ ܢܶܗܘܶܐ ܥܰܡ ܐܶܡܶܗ. ܘܰܒܝܰܘܡܳܐ ܬܡܺܝܢܳܝܳܐ ܬܶܬܠܺܝܘܗܝ ܠܺܝ.
Exo 22:31 ܘܐ̱ܢܳܫܺܝ̈ܢ ܩܰܕܺܝܫܺܝ̈ܢ ܬܶܗܘܢ ܠܺܝ. ܘܒܶܣܪܳܐ ܕܰܢܬ݂ܺܝܫ ܡܶܢ ܚܰܝܘܬܳܐ ܚܰܝܬܳܐ ܠܳܐ ܬܶܐܟܠܽܘܢ. ܠܟܰܠ̈ܒܶܐ ܬܶܫܕܽܘܢܶܗ.
Exo 23:1 ܠܳܐ ܬܰܫܰܪ ܫܶܡܥܳܐ ܟܰܕ݂ܳܒܳܐ. ܠܳܐ ܬܰܘܫܶܛ ܐܺܝܕ݂ܳܟ݂ ܥܰܡ ܚܰܝܳܒܳܐ ܠܡܶܗܘܳܐ ܠܶܗ ܣܳܗܕܳܐ ܟܰܕ݂ܳܒܳܐ.
Exo 23:2 ܠܳܐ ܬܶܗܘܶܐ ܒܳܬܰܪ ܣܰܓܺܝ̈ܐܶܐ ܠܡܰܒܐܳܫܽܘ. ܘܠܳܐ ܬܶܥܢܶܐ ܥܰܠ ܕܺܝܢܳܐ ܠܡܶܨܠܳܐ ܒܳܬܰܪ ܣܰܓܺܝ̈ܐܶܐ ܕܨܳܠܶܝܢ.
Exo 23:3 ܘܰܠܡܶܣܟܺܢܳܐ ܠܳܐ ܬܥܰܕܰܪ ܒܕ݂ܺܝܢܶܗ.
Exo 23:4 ܘܟܰܕ݂ ܬܶܦܓܰܥ ܒܬ݂ܰܘܪܶܗ ܕܰܒܥܶܠܕܒܳܒܳܟ݂ ܐܰܘ ܒܰܚܡܳܪܶܗ ܟܰܕ݂ ܛܳܥܶܝܢ. ܡܰܗܦܳܟ݂ܽܘ ܐܰܗܦܶܟ݂ ܐܶܢܽܘܢ ܠܶܗ.
Exo 23:5 ܘܟܰܕ݂ ܬܶܚܙܶܐ ܚܡܳܪܶܗ ܕܰܒܥܶܠܕܒܳܒܳܟ݂ ܕܰܪܒܺܝܥ ܬܚܶܝܬ݂ ܛܰܥܢܶܗ. ܘܒܳܥܶܐ ܐܰܢ̱ܬ ܕܠܳܐ ܬܶܫܩܽܘܠ ܥܰܡܶܗ. ܡܶܫܩܰܠ ܫܩܽܘܠ ܥܰܡܶܗ.
Exo 23:6 ܠܳܐ ܬܶܨܠܶܐ ܕܺܝܢܳܐ ܕܡܶܣܟܺܢܳܐ ܒܕ݂ܺܝܢܶܗ.
Exo 23:7 ܘܡܶܢ ܡܶܠܬܳܐ ܟܰܕܳܒܬܳܐ ܗܘܰܝܬ ܡܰܪܚܶܩ. ܘܙܰܟܳܝܳܐ ܘܙܰܕܺܝܩܳܐ ܠܳܐ ܬܶܩܛܽܘܠ. ܡܶܛܽܠ ܕܠܳܐ ܡܙܰܟܶܐ ܐ̱ܢܳܐ ܠܚܰܝܳܒܳܐ.
Exo 23:8 ܫܽܘܚܕܳܐ ܠܳܐ ܬܶܣܰܒ. ܡܶܛܽܠ ܕܫܽܘܚܕܳܐ ܡܥܰܘܰܪ ܥܰܝ̈ܢܰܝܗܽܘܢ ܕܚܰܟܺܝ̈ܡܶܐ ܒܕ݂ܺܝܢܳܐ. ܘܡܰܗܦܶܟ݂ ܡܶܠܰܝ̈ܗܽܘܢ ܕܙܰܟܳܝ̈ܶܐ.
Exo 23:9 ܘܰܠܥܳܡܽܘܖ̈ܶܐ ܠܳܐ ܬܥܺܝܩܽܘܢ. ܐܰܢ̱ܬܽܘܢ ܓܶܝܪ ܝܳܕ݂ܥܺܝܬܽܘܢ ܢܰܦܫܳܐ ܕܥܳܡܽܘܖ̈ܶܐ. ܡܶܛܽܠ ܕܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.
Exo 23:10 ܫܶܬ݂ ܫܢܺܝ̈ܢ ܬܶܙܪܽܘܥ ܐܰܪܥܳܟ݂. ܘܬܶܚܡܽܘܠ ܥܰܠ̈ܠܳܬ݂ܳܗ̇.
Exo 23:11 ܘܒܰܫܒܺܝܥܳܝܬܳܐ ܬܶܟ݂ܪܒܺܝܗ̇ ܘܬܶܫܒܩܺܝܗ̇. ܕܢܶܐܟܠܽܘܢ ܡܶܣܟܺܢ̈ܶܐ ܕܥܰܡܳܟ݂. ܘܫܰܪܟܗܽܘܢ ܬܶܐܟ݂ܽܘܠ ܚܰܝܽܘܬܳܐ ܕܕܰܒܪܳܐ. ܘܗܳܟܰܢܳܐ ܬܶܥܒܶܕ ܠܟܰܖ̈ܡܰܝܟ ܘܰܠܙܰܝ̈ܬܰܝܟ.
Exo 23:12 ܫܬܳܐ ܝܰܘܡܺܝ̈ܢ ܬܶܥܒܶܕ ܥܒܳܕ݂ܳܟ݂ ܘܰܒܝܰܘܡܳܐ ܫܒܝܥܳܝܳܐ ܬܶܬܢܺܝܚ. ܡܶܛܽܠ ܕܢܶܬܬܢܺܝܚ ܬܰܘܪܳܟ݂ ܘܰܚܡܳܪܳܟ݂. ܘܢܶܬܬܢܺܝܚ ܒܰܪ ܐܰܡܬܳܟ݂. ܘܥܳܡܽܘܪܳܐ ܕܰܒܩܽܘܖ̈ܝܳܟ݂.
Exo 23:13 ܘܟܽܠ ܡܶܕܶܡ ܕܶܐܡܪܶܬ݂ ܠܟܽܘܢ ܬܶܙܕܰܗܪܽܘܢ. ܘܫܶܡ ܕܶܚ̈ܠܳܬܳܐ ܐ̱ܚܖ̈ܳܢܝܳܬܳܐ ܠܳܐ ܬܶܬܕܰܟ݂ܪܽܘܢ. ܘܠܳܐ ܢܶܣ̈ܩܳܢ ܥܰܠ ܠܶܒܟܽܘܢ.
Exo 23:14 ܬܠܳܬ݂ ܙܰܒܢܺܝ̈ܢ ܥܒܶܕ݂ܘ ܠܺܝ ܥܰܕ݂ܺܥܕ݂ܳܐ ܒܫܰܢ̱ܬܳܐ.
Exo 23:15 ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܬܶܛܰܪ ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟ݂ܽܘܠ ܐܰܝܟ݂ ܕܰܦܩܰܕܬܳܟ݂. ܒܝܰܪܚܳܐ ܕܰܗܒܳܒ̈ܶܐ. ܡܶܛܽܠ ܕܒܶܗ ܢܦܰܩܬܽܘܢ ܡܶܢ ܡܶܨܪܶܝܢ. ܘܠܳܐ ܬܶܬ݂ܚܙܽܘܢ ܩܕ݂ܳܡܝ ܣܪܺܝܩܳܐܺܝܬ݂.
Exo 23:16 ܘܥܰܕ݂ܥܺܐܕ݂ܳܐ ܕܰܚܨܳܕܳܐ. ܪܺܝܫ ܥܒܽܘܪܟܽܘܢ ܕܬܶܙܪܥܽܘܢ ܒܚܰܩܠܳܐ. ܘܥܰܕ݂ܥܺܐܕ݂ܳܐ ܕܰܚܡܳܠܳܐ ܒܡܰܦܩܳܗ̇ ܕܫܰܢ̱ܬܳܐ. ܡܳܐ ܕܟ݂ܳܢܶܫ ܐܰܢ̱ܬ ܥܰܠ̈ܠܳܬܳܟ݂ ܡܶܢ ܚܰܩܠܳܐ.
Exo 23:17 ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܶܐ ܟܽܠ ܕܽܘܟ݂ܪܳܢܳܟ݂ ܩܕܳܡ ܡܳܪܝܳܐ ܐܰܠܳܗܳܟ.
Exo 23:18 ܠܳܐ ܬܕܰܒܰܚ ܥܰܠ ܚܰܡܺܝܥܳܐ ܕܡܳܐ ܕܕܶܒܚܬܳܐ. ܘܠܳܐ ܢܒܽܘܬ݂ ܬܰܪܒܳܐ ܕܥܰܕ݂ܥܺܐܕ݂ܳܐ ܥܕܰܡܳܐ ܠܨܰܦܪܳܐ.
Exo 23:19 ܪܺܝܫ ܥܰܠ̈ܠܳܬ݂ܳܗ̇ ܕܰܐܪܥܳܟ݂ ܬܰܝܬܶܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂. ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ.
Exo 23:20 ܗܳܐ ܡܫܰܕܰܪ ܐ̱ܢܳܐ ܡܰܠܰܐܟ݂ܳܐ ܩܕܳܡܰܝܟ. ܕܰܢܢܰܛܪܳܟ݂ ܒܽܐܘܪܚܳܐ. ܘܰܕܢܰܥܠܳܟ݂ ܠܰܐܪܥܳܐ ܕܬܰܩܢܶܬ.
Exo 23:21 ܐܶܙܕܰܗܪ ܡܶܢܶܗ. ܘܰܫܡܰܥ ܒܩܳܠܶܗ. ܠܳܐ ܬܶܬ݂ܚܪܶܐ ܠܩܽܘܒܠܶܗ. ܕܰܠܡܳܐ ܠܳܐ ܢܶܫܒܽܘܩ ܠܚܰܘܒܰܝ̈ܟܽܘܢ. ܡܶܛܽܠ ܕܫܶܡܝ ܥܠܰܘܗ̱ܝ.
Exo 23:22 ܘܶܐܢ ܡܶܫܡܰܥ ܬܶܫܡܰܥ ܒܩܳܠܶܗ. ܘܬܶܥܒܶܕ݂ ܠܳܟ݂ ܟܽܠ ܡܶܕܶܡ ܕܳܐܡܰܪ ܠܳܟ݂. ܐܶܣܢܶܐ ܠܣܳܢ̈ܰܐܝܟ. ܘܰܐܥܺܝܩ ܠܰܒܥܶܠ̈ܕܒܳܒܰܝܟ.
Exo 23:23 ܡܶܛܽܠ ܕܢܺܐܙܰܠ ܡܰܠܰܐܟ݂ܝ ܩܕܳܡܰܝܟ. ܘܢܰܥܠܳܟ݂ ܥܰܠ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܰܟ݂ܢܰܥܢܳܝ̈ܶܐ. ܘܚܰܘܳܝ̈ܶܐ. ܘܝܳܒܽܘܣܳܝ̈ܶܐ. ܘܶܐܚܪܽܘܒ ܐܶܢܽܘܢ.
Exo 23:24 ܠܳܐ ܬܶܣܓܽܘܕ ܠܰܐܠܳܗܰܝ̈ܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܘܠܳܐ ܬܶܥܒܶܕ݂ ܐܰܝܟ݂ ܥܒܳܕܰܝ̈ܗܽܘܢ. ܐܶܠܳܐ ܡܣܰܚܳܦܽܘ ܣܰܚܶܦ ܐܶܢܽܘܢ. ܘܰܡܬܰܒܳܪܽܘ ܬܰܒܰܪ ܩܳܝ̈ܡܳܬ݂ܗܽܘܢ.
Exo 23:25 ܘܬܶܦܠܚܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܢܒܰܪܶܟ݂ ܠܰܚܡܟܽܘܢ. ܘܡܰܝ̈ܟܽܘܢ. ܘܢܰܥܒܰܪ ܡܰܚܘ̈ܳܬܳܐ ܡܶܢ ܒܳܬܰܝ̈ܟܽܘܢ.
Exo 23:26 ܘܠܳܐ ܬܶܗܘܶܐ ܕܰܡܓܰܙܝܳܐ ܘܰܕ݂ܥܰܩܪܳܐ ܒܰܐܪܥܟܽܘܢ. ܘܡܶܢܝܳܢ ܝܰܘ̈ܡܳܬ݂ܟܽܘܢ ܐܶܫܰܠܶܡ.
Exo 23:27 ܘܕܶܚܠܰܬ݂ܝ ܐܶܫܰܕܰܪ ܩܕܳܡܰܝܟ. ܘܶܐܚܪܽܘܒ ܠܟܽܠ ܥܰܡ̈ܡܶܐ ܕܬܺܐܙܽܠܘܢ ܥܠܰܝܗܽܘܢ. ܘܶܐܬܶܠ ܠܰܒܥܶܠ̈ܕܒܳܒܰܝܟ ܕܢܰܦܢܽܘܢ ܩܕ݂ܳܠܗܽܘܢ ܩܕܳܡܰܝܟ.
Exo 23:28 ܘܶܐܫܰܕܰܪ ܕܶܒܽܘܖ̈ܝܳܬܳܐ ܩܕܳܡܰܝܟ. ܘܶܐܚܪܽܘܒ ܠܰܟ݂ܢܰܥܢܳܝ̈ܶܐ ܘܰܠܚܺܝܬ݂ܳܝ̈ܶܐ ܡܶܢ ܩܕܳܡܰܝܟ.
Exo 23:29 ܠܳܐ ܐܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟ ܒܫܰܢ̱ܬܳܐ ܚܕ݂ܳܐ. ܕܠܳܐ ܬܶܗܘܶܐ ܐܰܪܥܳܐ ܚܰܪܒܳܐ. ܘܬܶܣܓܶܐ ܥܠܰܝܟ ܚܰܝܘܰܬ݂ ܒܰܪܳܐ.
Exo 23:30 ܒܩܰܠܺܝܠ ܩܰܠܺܝܠ ܐܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟ. ܥܕܰܡܳܐ ܕܬܶܬ݂ܩܰܦ ܘܬܺܐܪܰܬ݂ ܐܰܪܥܳܐ.
Exo 23:31 ܘܶܐܥܒܶܕ݂ ܬܚܽܘܡܳܟ݂ ܡܶܢ ܝܰܡܳܐ ܕܣܽܘܦ ܘܰܥܕܰܡܳܐ ܠܝܰܡܳܐ ܕܰܦܠܶܫܬܳܝ̈ܶܐ. ܘܡܶܢ ܡܰܕ݂ܒܪܳܐ ܘܰܥܕܰܡܳܐ ܠܢܰܗܪܳܐ. ܡܶܛܽܠ ܕܡܰܫܠܶܡ ܐ̱ܢܳܐ ܒܺܐܝ̈ܕ݂ܰܝܟܽܘܢ ܝܳܬ݂ܒܰܝ̈ ܐܰܪܥܳܐ. ܘܬܶܚܪܒܽܘܢ ܐܶܢܽܘܢ.
Exo 23:32 ܠܳܐ ܬܩܺܝܡ ܠܗܽܘܢ ܘܰܠܕܶܚ̈ܠܳܬ݂ܗܽܘܢ ܩܝܳܡܳܐ.
Exo 23:33 ܘܠܳܐ ܢܶܬܒܽܘܢ ܒܰܐܪܥܳܟ݂. ܕܰܠܡܳܐ ܢܰܚܛܽܘܢܳܟ݂ ܩܕ݂ܳܡܰܝ. ܘܠܳܐ ܬܶܦܠܽܘܚ ܠܰܐܠܳܗܰܝ̈ܗܽܘܢ. ܕܠܳܐ ܢܶܗܘܽܘܢ ܠܳܟ݂ ܬܽܘܩܠܬܳܐ.
Exo 24:1 ܘܰܠܡܽܘܫܶܐ ܐܶܡܰܪ. ܣܰܩ ܠܘܳܬ݂ ܡܳܪܝܳܐ. ܐܰܢ̱ܬ ܘܰܐܗܪܽܘܢ. ܘܢܳܕ݂ܳܒ ܘܰܐܒܺܝܗܽܘ. ܘܫܰܒܥܺܝܢ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ. ܘܬܶܣܓܕ݂ܽܘܢ ܡܶܢ ܪܽܘܚܩܳܐ.
Exo 24:2 ܘܢܶܩܪܽܘܒ ܡܽܘܫܶܐ ܒܰܠܚܽܘܕ݂ܰܘܗܝ ܩܕܳܡ ܡܳܪܝܳܐ. ܘܗܶܢܽܘܢ ܠܳܐ ܢܶܩܪܒܽܘܢ. ܘܥܰܡܳܐ ܠܳܐ ܢܶܣܩܽܘܢ ܥܰܡܶܗ.
Exo 24:3 ܘܶܐܬ݂ܳܐ ܡܽܘܫܶܐ ܘܶܐܫܬܰܥܺܝ ܠܥܰܡܳܐ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ. ܘܟܽܠܗܽܘܢ ܕܺܝܢ̈ܶܐ. ܘܰܩܥܳܐ ܟܽܠܶܗ ܥܰܡܳܐ ܒܩܳܠܳܐ ܚܰܕ݂. ܘܶܐܡܰܪܘ. ܟܽܠ ܡܶܕܶܡ ܕܳܐܡܰܪ ܡܳܪܝܳܐ ܢܶܥܒܶܕ݂.
Exo 24:4 ܘܰܟ݂ܬܰܒ ܡܽܘܫܶܐ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ. ܘܩܰܕܶܡ ܒܨܰܦܪܳܐ. ܘܰܒܢܳܐ ܡܰܕܒܚܳܐ ܒܰܫܦܽܘ̈ܠܰܝ ܛܽܘܪܳܐ. ܘܬܰܪܬܰܥܶܣܖ̈ܶܐ ܩܳܝ̈ܡܳܬܳܐ ܠܰܬܪܶܥܣܰܪ ܫܰܒ̈ܛܶܐ ܕܺܝܣܪܳܐܶܝܠ.
Exo 24:5 ܘܫܰܕܰܪ ܠܰܥܠܰܝ̈ܡܶܐ ܕܰܒܢܰܝ̈ ܝܺܣܪܳܐܶܝܠ. ܘܰܐܣܶܩܘ ܝܰܩܕ̈ܶܐ ܫܰܠ̈ܡܶܐ. ܘܕܰܒܰܚܘ ܕܶܒܚ̈ܶܐ ܫܰܠ̈ܡܶܐ ܬܰܘܖ̈ܶܐ ܠܡܳܪܝܳܐ.
Exo 24:6 ܘܰܢܣܰܒ ܡܽܘܫܶܐ ܦܶܠܓܶܗ ܕܰܕ݂ܡܳܐ. ܘܰܐܪܡܺܝ ܒܠܰܩܢܳܐ. ܘܦܶܠܓܶܗ ܕܰܕ݂ܡܳܐ ܐܶܫܰܕ݂ ܥܰܠ ܡܰܕܒܚܳܐ.
Exo 24:7 ܘܰܢܣܰܒ ܣܶܦܪܳܐ ܕܰܩܝܳܡܳܐ. ܘܰܩܪܳܐ ܩܕܳܡ ܥܰܡܳܐ. ܘܶܐܡܰܪܘ. ܟܽܠ ܡܶܕܶܡ ܕܶܐܡܰܪ ܡܳܪܝܳܐ ܢܶܫܡܰܥ ܘܢܶܥܒܶܕ݂.
Exo 24:8 ܘܰܢܣܰܒ ܡܽܘܫܶܐ ܕܡܳܐ. ܘܰܪܙܰܦ ܥܰܠ ܥܰܡܳܐ. ܘܶܐܡܰܪ. ܗܳܢܰܘ ܕܡܳܐ ܕܰܩܝܳܡܳܐ ܕܰܐܩܺܝܡ ܡܳܪܝܳܐ ܥܰܡܟܽܘܢ. ܥܰܠ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ.
Exo 24:9 ܘܰܣܠܶܩܘ ܡܽܘܫܶܐ ܘܰܐܗܪܽܘܢ. ܘܢܳܕ݂ܳܒ ܘܰܐܒܺܝܗܽܘ. ܘܫܰܒܥܺܝܢ ܡܶܢ ܣܳܒ̈ܶܐ ܕܺܝܣܪܳܐܶܝܠ.
Exo 24:10 ܘܰܚܙܰܘ ܠܰܐܠܳܗܳܐ ܕܺܝܣܪܳܐܶܝܠ. ܘܰܬ݂ܚܶܝܬ݂ ܖ̈ܶܓ݂ܠܰܘܗܝ ܐܰܝܟ݂ ܥܒܳܕ݂ܳܐ ܕܰܠܒܶܬܳܐ ܕܣܰܦܺܝܠܳܐ. ܘܰܐܝܟ݂ ܟܪܽܘܡܳܐ ܕܰܫܡܰܝܳܐ ܒܕܰܟ݂ܝܽܘܬܳܐ.
Exo 24:11 ܘܥܰܠ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܳܐ ܐܰܘܫܶܒ ܐܺܝܕ݂ܶܗ. ܘܰܚܙܰܘ ܠܰܐܠܳܗܳܐ ܘܶܐܟܰܠܘ ܘܶܐܫܬܺܝܘ.
Exo 24:12 ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܩ ܠܘܳܬܝ ܠܛܽܘܪܳܐ. ܘܰܗܘܺܝ ܬܰܡܳܢ. ܘܶܐܬܶܠ ܠܳܟ݂ ܠܽܘܚ̈ܶܐ ܕܟܺܐܦܳܐ. ܘܢܳܡܽܘܣ̈ܶܐ ܘܦܽܘܩܕܳܢ̈ܶܐ ܕܟܶܬ݂ܒܶܬ݂. ܠܡܰܠܳܦܽܘ ܐܶܢܽܘܢ.
Exo 24:13 ܘܩܳܡ ܡܽܘܫܶܐ. ܘܗܽܘܫܰܥ ܡܫܰܡܫܳܢܶܗ. ܘܰܣܠܶܩ ܡܽܘܫܶܐ ܠܛܽܘܪܶܗ ܕܰܐ‌ܠܳܗܳܐ.
Exo 24:14 ܘܰܠܣܳܒ̈ܶܐ ܐܶܡܰܪ. ܟܰܬܰܪܘ ܠܰܢ ܗܳܪܟܳܐ ܥܕܰܡܳܐ ܕܢܶܗܦܽܘܟ݂ ܠܘܳܬ݂ܟܽܘܢ. ܘܗܳܐ ܐܰܗܪܽܘܢ ܘܚܽܘܪ ܥܰܡܟܽܘܢ. ܡܰܢ ܕܺܐܝܬ݂ ܠܶܗ ܡܶܠܬܳܐ. ܢܶܬ݂ܩܰܪܰܒ ܩܕ݂ܳܡܰܝܗܽܘܢ.
Exo 24:15 ܘܰܣܠܶܩ ܡܽܘܫܶܐ ܠܛܽܘܪܳܐ. ܘܟܰܣܝܰܬܶܗ ܥܢܳܢܳܐ.
Exo 24:16 ܘܰܫܪܳܐ ܫܽܘܒܚܶܗ ܕܡܳܪܝܳܐ ܥܰܠ ܛܽܘܪܳܐ ܕܣܺܝܢܰܝ. ܘܟܰܣܝܰܬܶܗ ܥܢܳܢܳܐ ܫܬܳܐ ܝܰܘܡܺܝ̈ܢ. ܘܰܩܪܳܐ ܡܳܪܝܳܐ ܠܡܽܘܫܶܐ ܒܝܰܘܡܳܐ ܫܒܺܝܥܳܝܳܐ ܡܶܢ ܓܰܘ ܥܢܳܢܳܐ.
Exo 24:17 ܘܰܚܙܳܐ ܫܽܘܒܚܶܗ ܕܡܳܪܝܳܐ. ܐܰܝܟ݂ ܢܽܘܪܳܐ ܕܝܳܩܕܳܐ ܒܪܺܝܫܶܗ ܕܛܽܘܪܳܐ. ܠܥܺܝܢ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.
Exo 24:18 ܘܥܰܠ ܡܽܘܫܶܐ ܒܓܰܘ ܥܢܳܢܳܐ. ܘܰܣܠܶܩ ܠܛܽܘܪܳܐ. ܘܰܗܘܳܐ ܡܽܘܫܶܐ ܒܛܽܘܪܳܐ ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝ̈ܠܰܘܳܢ.
Exo 25:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Exo 25:2 ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܘܢܶܦܪܫܽܘܢ ܠܺܝ ܦܽܘܪܫܳܢܳܐ. ܡܶܢ ܟܽܠ ܓܰܒܪܳܐ ܕܶܐܬ݂ܚܰܫܰܒ ܒܠܶܒܶܗ ܬܶܣܒܽܘܢ ܦܽܘܪܫܳܢܳܐ.
Exo 25:3 ܘܗܳܢܳܐ ܦܽܘܪܫܳܢܳܐ ܕܬܶܣܒܽܘܢ ܡܶܢܗܽܘܢ. ܕܰܗܒܳܐ. ܘܣܺܐܡܳܐ. ܘܰܢܚܳܫܳܐ.
Exo 25:4 ܘܬܶܟܠܬܳܐ. ܘܰܐܪܓܘܳܢܳܐ. ܘܰܙܚܽܘܪܺܝܬܳܐ. ܘܒܽܘܨܳܐ. ܘܣܰܥܪܳܐ ܕܥܶܙ̈ܶܐ.
Exo 25:5 ܘܡܶܫܟܳܐ ܕܕ݂ܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟܳܐ ܕܣܳܣܓܰܘܢܳܐ. ܘܩܰܝܣܳܐ ܕܶܐܫܟܳܪܥܳܐ.
Exo 25:6 ܘܡܶܫܚܳܐ ܠܡܰܢܗܳܪܽܘ. ܘܒܶܣ̈ܡܶܐ ܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.
Exo 25:7 ܘܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܛܳܒ̈ܳܬ݂ܳܐ. ܠܦܶܕܬܳܐ ܘܠܰܦܪܺܝܣܳܐ.
Exo 25:8 ܘܢܶܥܒܕ݂ܽܘܢ ܠܺܝ ܡܰܩܕܫܳܐ. ܘܶܐܫܪܶܐ ܒܰܝܢܳܬ݂ܗܽܘܢ.
Exo 25:9 ܟܽܠ ܡܶܕܶܡ ܕܰܡܚܰܘܶܐ ܐ̱ܢܳܐ ܠܳܟ݂. ܕܡܽܘܬܳܐ ܕܡܰܫܟܢܳܐ. ܘܰܕ݂ܟܽܠܗܽܘܢ ܡܳܐܢܰܘ̈ܗܝ. ܗܳܟܰܢܳܐ ܬܶܥܒܕ݂ܽܘܢ.
Exo 25:10 ܘܢܶܥܒܕ݂ܽܘܢ ܩܺܒܽܘܬܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܳܗ̇. ܘܰܐܡܳܐ ܘܰܦܠܶܓ ܦܬ݂ܳܝܳܗ̇. ܘܰܐܡܳܐ ܘܰܦܠܶܓ݂ ܪܰܘܡܳܗ̇.
Exo 25:11 ܘܰܩܪܽܘܡܶܝܗ̇ ܕܰܗܒܳܐ ܕܰܟ݂ܝܳܐ. ܡܶܢ ܠܓ݂ܰܘ ܘܡܶܢ ܠܒܰܪ ܬܶܩܪܡܺܝܗ̇. ܘܬܶܥܒܶܕ݂ ܠܳܗ̇ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕ݂ܪܳܐ.
Exo 25:12 ܘܬܶܚܫܽܘܠ ܠܳܗ̇ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܬܶܬܶܠ ܒܰܐܪܒܰܥ ܙܳܘ̈ܝܳܬ݂ܳܗ̇. ܬܰܪܬܶܝܢ ܙܰܩܙ̈ܩܳܢ ܒܣܶܛܪܳܐ ܚܰܕ݂ . ܘܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܐ ܐ̱ܚܪܺܢܳܐ.
Exo 25:13 ܘܬܶܥܒܶܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܬܶܩܪܽܘܡ ܐܶܢܽܘܢ ܕܰܗܒܳܐ.
Exo 25:14 ܘܬܰܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ ܥܰܠ ܣܶܛܪܶܝܗ̇ ܕܩܺܒܽܘܬܳܐ. ܕܬܶܫܬܩܶܠ ܒܗܽܘܢ ܩܺܒܽܘܬܳܐ.
Exo 25:15 ܒܙܰܩܙ̈ܩܳܬܳܐ ܕܩܺܒܽܘܬܳܐ ܢܶܗܘܽܘܢ ܩܽܘܦ̈ܶܐ. ܘܠܳܐ ܢܶܥܢܕ݂ܽܘܢ ܡܶܢܗܶܝܢ.
Exo 25:16 ܘܰܬ݂ܣܺܝܡ ܒܩܺܒܽܘܬܳܐ ܣܳܗܕܽܘܬܳܐ ܕܶܐܬܶܠ ܠܳܟ݂.
Exo 25:17 ܘܰܥܒܶܕ݂ ܚܽܘܣܳܝܳܐ ܕܕܰܗܒܳܐ ܕܰܟ݂ܝܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܶܗ. ܘܰܐܡܳܐ ܘܰܦܠܶܓ݂ ܦܬ݂ܳܝܶܗ.
Exo 25:18 ܘܰܥܒܶܕ݂ ܬܪܶܝܢ ܟܖ̈ܽܘܒܶܐ ܕܕܰܗܒܳܐ. ܕܢܶܣܟܬܳܐ ܥܒܶܕ݂ ܐܶܢܽܘܢ. ܡܶܢ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 25:19 ܘܰܥܒܶܕ ܟܪܽܘܒܳܐ ܚܰܕ ܡܶܢ ܣܶܛܪܶܗ ܡܶܟܳܐ. ܘܰܟ݂ܪܽܘܒܳܐ ܐ̱ܚܪܺܢܳܐ ܡܶܢ ܣܶܛܪܶܗ ܐ̱ܚܪܺܢܳܐ ܕܚܽܘܣܳܝܳܐ. ܘܬܶܥܒܶܕ ܬܪܶܝܢ ܟܖ̈ܽܘܒܶܐ ܥܰܠ ܬܪܶܝܢ ܣܶܛܖ̈ܰܘܗܝ.
Exo 25:20 ܘܢܶܗܘܽܘܢ ܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܡܶܢ ܠܥܶܠ. ܘܰܡܟܰܣܶܝܢ ܒܟܶܢܦܰܝ̈ܗܽܘܢ ܥܰܠ ܚܽܘܣܳܝܳܐ. ܘܰܐܦܰܝ̈ܗܽܘܢ ܚܰܕ݂ ܠܽܘܩܒܰܠ ܚܰܕ݂. ܠܥܶܠ ܡܶܢ ܚܽܘܣܳܝܳܐ ܢܶܗܘ̈ܝܳܢ ܐܰܦܰܝ̈ܗܽܘܢ ܕܰܟ݂ܖ̈ܽܘܒܶܐ.
Exo 25:21 ܘܰܬ݂ܣܺܝܡ ܚܽܘܣܳܝܳܐ ܥܰܠ ܩܺܒܽܘܬܳܐ ܡܶܢ ܠܥܶܠ. ܘܰܬ݂ܣܺܝܡ ܒܩܺܒܽܘܬܳܐ ܣܳܗܕܽܘܬܳܐ ܕܶܐܬܶܠ ܠܳܟ݂.
Exo 25:22 ܘܶܐܬ݂ܘܰܥܰܕ݂ ܠܳܟ݂ ܬܰܡܳܢ. ܘܶܐܡܰܠܶܠ ܥܰܡܳܟ݂ ܡܶܢ ܠܥܶܠ ܡܶܢ ܚܽܘܣܳܝܳܐ. ܡܶܢ ܒܰܝܢܳܬ݂ ܬܪܶܝܢ ܟܖ̈ܽܘܒܶܐ. ܕܺܐܝܬ݂ ܠܥܶܠ ܡܶܢ ܩܺܒܽܘܬܳܐ ܕܣܳܗܕܽܘܬܳܐ. ܟܽܠ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂ ܥܰܠ ܒܢܰܝ̈ ܝܺܣܪܳܐܶܝܠ.
Exo 25:23 ܘܰܥܒܶܕ݂ ܦܳܬ݂ܽܘܪܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܐܽܘܪܟܶܗ. ܘܰܐܡܳܐ ܦܬ݂ܳܝܶܗ. ܘܰܐܡܳܐ ܘܰܦܠܶܓ ܪܰܘܡܶܗ.
Exo 25:24 ܘܰܩܪܽܘܡܳܝܗܝ ܕܰܗܒܳܐ ܕܰܟ݂ܝܳܐ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.
Exo 25:25 ܘܰܥܒܶܕ݂ ܠܶܗ ܣܶܦܬܳܐ. ܘܬܶܗܘܶܐ ܪܳܡܳܐ ܦܫܶܟ݂ ܟܰܕ݂ ܚܳܕܰܪ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.
Exo 25:26 ܘܰܥܒܶܕ ܠܶܗ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܬܶܥܒܶܕ ܙܰܩܙ̈ܩܳܬܳܐ ܐܰܪܒܰܥ ܕܕܰܗܒܳܐ. ܥܰܠ ܐܰܪܒܰܥ ܙܳܘ̈ܝܳܬܶܗ. ܠܥܶܠ ܡܶܢ ܐܰܪܒܰܥ ܖ̈ܶܓ݂ܠܰܘܗܝ.
Exo 25:27 ܠܽܘܩܒܰܠ ܣܶܦܬܶܗ ܢܶܗܘ̈ܝܳܢ ܙܰܩܙ̈ܩܳܬܶܗ. ܐܰܬ݂ܪܳܐ ܠܩܽܘܦ̈ܶܐ ܠܡܶܫܩܠܶܗ ܠܦܳܬ݂ܽܘܪܳܐ.
Exo 25:28 ܘܰܥܒܶܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ. ܕܢܶܗܘܽܘܢ ܫܳܩܠܺܝܢ ܒܗܽܘܢ ܦܳܬ݂ܽܘܪܳܐ.
Exo 25:29 ܘܰܥܒܶܕ ܦܺܝܠܳܣ̈ܶܐ. ܘܟܰܦ̈ܶܐ. ܘܙܳܒܽܘܖ̈ܶܐ. ܘܰܡܢܶܩ̈ܝܳܬ݂ܳܐ ܕܡܶܬ݂ܢܰܩܶܐ ܒܗܶܝܢ. ܕܕܰܗܒܳܐ ܕܰܟ݂ܝܳܐ ܬܶܥܒܶܕ ܐܶܢܶܝܢ.
Exo 25:30 ܘܰܬ݂ܣܺܝܡ ܥܰܠ ܦܳܬ݂ܽܘܪܳܐ ܠܚܶܡ ܐܰܦ̈ܶܐ ܩܕ݂ܳܡܰܝ ܐܰܡܺܝܢܳܐܺܝܬ݂.
Exo 25:31 ܘܰܥܒܶܕ ܡܢܳܪܬܳܐ ܕܕܰܗܒܳܐ ܕܰܟ݂ܝܳܐ. ܕܢܶܣܟܬܳܐ ܬܶܥܒܕ݂ܺܝܗ̇ ܠܰܡܢܳܪܬܳܐ. ܒܳܣܶܣ ܕܺܝܠܳܗ̇ ܘܰܩܢܶܝ̈ܗ̇ ܘܶܐܣܩ̈ܦܶܝܗ̇. ܘܚܰܙܽܘܖ̈ܶܝܗ̇ ܘܫܽܘ̈ܫܰܢܶܝܗ̇ ܡܶܢܳܗ̇ ܢܶܗܘܽܘܢ.
Exo 25:32 ܘܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢ ܣܶܛܖ̈ܶܝܗ̇. ܬܠܳܬܳܐ ܩܢܺܝ̈ܢ ܡܶܢ ܣܶܛܪܳܐ ܚܰܕ݂ ܕܰܡܢܳܪܬܳܐ. ܘܰܬܠܳܬܳܐ ܩܢܺܝ̈ܢ ܡܶܢ ܣܶܛܪܳܗ̇ ܐ̱ܚܪܺܢܳܐ.
Exo 25:33 ܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܰܚܙܽܘܖ̈ܶܐ ܘܫܽܘܫܰܢ̈ܶܐ. ܘܰܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.
Exo 25:34 ܘܒܰܡܢܳܪܬܳܐ ܢܶܗܘܽܘܢ ܐܰܪܒܥܳܐ ܐܶܣܩ̈ܦܺܝܢ. ܘܚܰܙܽܘܖ̈ܶܐ ܘܫܽܘܫܰܢ̈ܶܐ.
Exo 25:35 ܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.
Exo 25:36 ܘܚܰܙܽܘܖ̈ܶܝܗ̇ ܘܰܩܢܶܝ̈ܗ̇ ܡܶܢܳܗ̇ ܢܶܗܘܽܘܢ. ܟܽܠܳܗ̇ ܕܢܶܣܟܬܳܐ ܚܕ݂ܳܐ ܕܕܰܗܒܳܐ ܕܰܟ݂ܝܳܐ.
Exo 25:37 ܘܰܥܒܶܕ ܫܖ̈ܳܓܶܝܗ̇ ܫܰܒܥܳܐ. ܘܰܐܢܗܰܪ ܫܖ̈ܳܓܶܝܗ̇. ܕܢܶܗܘܽܘܢ ܡܰܢܗܪܺܝܢ ܠܽܘܩܒܰܠ ܐܰܦܶܝ̈ܗ̇.
Exo 25:38 ܘܰܥܒܶܕ ܡܰܠܩܛܶܝ̈ܗ̇. ܘܡܰܙܡܟܶܝ̈ܗ̇. ܕܕܰܗܒܳܐ ܕܰܟ݂ܝܳܐ.
Exo 25:39 ܡܶܢ ܟܰܟܪܳܐ ܕܕܰܗܒܳܐ ܕܰܟ݂ܝܳܐ ܬܶܥܒܕ݂ܺܝܗ̇. ܠܳܗ̇ ܘܰܠܟܽܠܗܽܘܢ ܡܳܐܢ̈ܶܐ ܗܳܠܶܝܢ.
Exo 25:40 ܘܰܚܙܺܝ ܘܰܥܒܶܕ ܒܰܕ݂ܡܽܘܬܳܐ ܗܳܝ ܕܰܡܚܰܘܶܐ ܐ̱ܢܳܐ ܠܳܟ݂ ܒܛܽܘܪܳܐ.
Exo 26:1 ܘܰܠܡܰܫܟܢܳܐ ܬܶܥܒܶܕ݂ ܥܣܰܪ ܝܳܖ̈ܺܝܥܳܢ ܕܒܽܘܨܳܐ ܥܙܺܝܠܳܐ. ܘܬܶܟܠܬܳܐ ܘܰܐܪܓܘܳܢܳܐ ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܟܪܽܘܒܳܐ ܥܒܳܕ݂ܳܐ ܕܽܐܘܡܳܢܳܐ ܬܶܥܒܶܕ݂ ܐܶܢܶܝܢ.
Exo 26:2 ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܥܶܣܪܺܝܢ ܘܰܬ݂ܡܳܢܶܐ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ. ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ.
Exo 26:3 ܚܰܡܶܫ ܝܳܖ̈ܺܝܥܳܢ ܢܶܗܘ̈ܝܳܢ ܡܕܰܒ̈ܩܳܢ ܚܕ݂ܳܐ ܒܰܚܕ݂ܳܐ. ܘܚܰܡܶܫ ܝܳܖ̈ܺܝܥܳܢ ܢܶܗܘ̈ܝܳܢ ܡܕܰܒ̈ܩܳܢ ܚܕ݂ܳܐ ܒܰܚܕ݂ܳܐ.
Exo 26:4 ܘܰܥܒܶܕ ܬܐܳܢܬܳܐ ܕܬܶܟܠܬܳܐ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ ܒܣܶܛܪܳܗ̇ ܕܕܶܒܩܳܐ. ܘܗܳܟܰܢܳܐ ܬܶܥܒܶܕ݂ ܠܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ ܐ̱ܚܪܺܢܳܐ.
Exo 26:5 ܚܰܡܫܺܝܢ ܬܐܳܢ̈ܳܢ ܬܶܥܒܶܕ݂ ܒܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܘܚܰܡܫܺܝܢ ܬܐܳܢ̈ܳܢ ܬܶܥܒܶܕ݂ ܒܣܶܦܬ݂ܳܗ ܕܝܳܪܺܝܥܬܳܐ ܐ̱ܚܪܺܬܳܐ ܒܕܶܒܩܳܐ ܐ̱ܚܪܺܢܳܐ. ܘܢܶܗܘ̈ܝܳܢ ܬܖ̈ܺܝܨܳܢ ܬܐܳܢ̈ܳܬ݂ܳܐ ܚܕ݂ܳܐ ܠܽܘܩܒܰܠ ܚܕ݂ܳܐ.
Exo 26:6 ܘܰܥܒܶܕ ܚܰܡܫܺܝܢ ܩܽܘܖ̈ܩܣܺܝܢ ܕܕܰܗܒܳܐ. ܘܕܰܒܶܩ ܝܳܪܺܝܥܬܳܐ ܚܕ݂ܳܐ ܒܰܚܕ݂ܳܐ ܒܩܽܘܖ̈ܩܣܶܐ. ܘܢܶܗܘܶܐ ܡܰܫܟܢܳܐ ܚܰܕ.
Exo 26:7 ܘܰܥܒܶܕ ܝܳܖ̈ܺܝܥܳܬܳܐ ܕܣܰܥܪܳܐ ܠܰܦܪܳܣܳܐ ܕܡܰܫܟܢܳܐ. ܚܕܰܥܶܣܖ̈ܶܐ ܝܳܖ̈ܺܝܥܳܢ ܬܶܥܒܶܕ݂ ܐܶܢܶܝܢ.
Exo 26:8 ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ ܡܶܢܗܶܝܢ ܬܠܳܬ݂ܺܝܢ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ ܗܳܠܶܝܢ ܚܕܰܥܶܣܖ̈ܶܐ.
Exo 26:9 ܘܕܰܒܶܩ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܫܶܬ݂ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܰܐܥܶܦ ܝܳܪܺܝܥܬܳܐ ܫܬܺܝܬܳܝܬܳܐ ܠܽܘܩܒܰܠ ܐܰܦܰܝ̈ ܡܰܫܟܢܳܐ.
Exo 26:10 ܘܰܥܒܶܕ ܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܡܶܢ ܣܶܛܪܶܗ ܕܕܶܒܩܳܐ. ܘܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܐ̱ܚܪܺܬܳܐ ܒܕܶܒܩܳܐ ܐ̱ܚܪܺܢܳܐ.
Exo 26:11 ܘܰܥܒܶܕ ܩܽܘܖ̈ܩܣܶܐ ܕܰܢܚܳܫܳܐ ܚܰܡܫܺܝܢ. ܘܰܐܥܶܠ ܩܽܘܖ̈ܩܣܶܐ ܒܬܐܳܢ̈ܳܬܳܐ ܘܕܰܒܶܩܳܝܗܝ ܠܡܰܫܟܢܳܐ. ܘܢܶܗܘܶܐ ܚܰܕ݂.
Exo 26:12 ܘܡܶܕܶܡ ܕܝܳܬܰܪ ܡܶܢ ܝܳܖ̈ܺܝܥܳܬܳܐ ܕܡܰܫܟܢܳܐ. ܦܶܠܓܳܗ̇ ܕܝܳܪܺܝܥܬܳܐ ܕܝܳܬ݂ܰܪ. ܬܰܪܡܶܐ ܠܒܶܣܬܪܶܗ ܕܡܰܫܟܢܳܐ.
Exo 26:13 ܘܰܐܡܬܳܐ ܡܶܢ ܚܰܕ݂ ܓܰܒܳܐ. ܘܰܐܡܬܳܐ ܡܶܢ ܓܰܒܳܐ ܐ̱ܚܪܺܢܳܐ. ܕܝܳܬ݂ܰܪ ܒܽܐܘܪܟܳܐ ܕܝܳܪܺܝܥܬܳܐ ܕܡܰܫܟܢܳܐ. ܢܶܗܘܶܐ ܪܡܶܐ ܥܰܠ ܣܶܛܖ̈ܰܘܗܝ ܕܡܰܫܟܢܳܐ. ܡܶܢ ܗܳܢܳܐ ܓܰܒܳܐ ܘܡܶܢ ܗܳܢܳܐ ܓܰܒܳܐ ܠܰܡܟܰܣܳܝܽܘܬܶܗ.
Exo 26:14 ܘܰܥܒܶܕ ܦܪܳܣܳܐ ܠܡܰܫܟܢܳܐ ܡܶܫܟܳܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟܳܐ ܕܕܶܟ݂ܖ̈ܶܐ ܕܣܳܣܓܰܘܢܳܐ. ܡܶܢ ܠܥܶܠ.
Exo 26:15 ܘܰܥܒܶܕ ܕܰܦ̈ܶܐ ܠܡܰܫܟܢܳܐ ܕܩܰܝܣܳܐ ܕܶܐܫܟܳܪܥܳܐ ܩܳܝ̈ܡܶܐ.
Exo 26:16 ܥܣܰܪ ܐܰܡܺܝ̈ܢ ܐܽܘܪܟܶܗ ܕܕܰܦܳܐ ܚܰܕ݂. ܘܰܐܡܳܐ ܘܰܦܠܶܓ ܦܬ݂ܳܝܶܗ ܕܕܰܦܳܐ ܚܰܕ݂.
Exo 26:17 ܘܬܰܪܬܶܝܢ ܨܳܝܖ̈ܳܬܳܐ ܠܕܰܦܳܐ ܚܰܕ݂. ܬܖ̈ܺܝܨܳܢ ܠܽܘܩܒܰܠ ܚܕ݂ܳܐ. ܗܳܟܰܢܳܐ ܬܶܥܒܶܕ݂ ܠܟܽܠܗܽܘܢ ܕܰܦܰܘ̈ܗܝ ܕܡܰܫܟܢܳܐ.
Exo 26:18 ܘܰܥܒܶܕ ܕܰܦ̈ܶܐ ܠܡܰܫܟܢܳܐ. ܥܶܣܪܺܝܢ ܕܰܦܺܝ̈ܢ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ.
Exo 26:19 ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ ܬܶܥܒܶܕ݂ ܬܚܶܝܬ݂ ܥܶܣܪܺܝܢ ܕܰܦܺܝ̈ܢ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܬܰܪܬܶܝܢ ܨܳܝܖ̈ܳܬܶܗ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ ܠܬܰܪܬܶܝܢ ܨܳܝܖ̈ܳܬܶܗ.
Exo 26:20 ܘܰܠܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ ܡܶܢ ܪܽܘܚܳܐ ܕܓܰܪܒܝܳܐ ܥܶܣܪܺܝܢ ܕܰܦܺܝ̈ܢ.
Exo 26:21 ܘܰܐܪܒܥܺܝܢ ܣܳܡܟ݂ܺܝ̈ܢ ܕܣܺܐܡܳܐ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.
Exo 26:22 ܘܡܶܢ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܡܰܥܪܒܐ ܥܒܶܕ ܫܬܳܐ ܕܰܦܺܝ̈ܢ.
Exo 26:23 ܘܰܬܪܶܝܢ ܕܰܦܺܝ̈ܢ ܬܶܥܒܶܕ݂ ܠܙܳܘܺܝܬܳܐ ܕܡܰܫܟܢܳܐ ܡܶܢ ܫܦܽܘܠܰܝ̈ܗܽܘܢ.
Exo 26:24 ܘܢܶܗܘܽܘܢ ܫܘܶܝܢ ܡܶܢ ܠܬܰܚܬ. ܘܰܐܟ݂ܚܕ݂ܳܐ ܢܶܗܘܽܘܢ ܓܳܦܺܝܢ ܡܶܢ ܪܺܝܫܳܗ̇ ܥܰܠ ܙܰܩܙܰܩܬܳܐ ܚܕ݂ܳܐ. ܗܳܟܰܢܳܐ ܠܰܬܖ̈ܰܝܗܽܘܢ ܣܳܡܟ̈ܶܐ. ܠܬܰܪܬܶܝܢ ܙܳܘ̈ܝܳܢ ܢܶܗܘܽܘܢ.
Exo 26:25 ܘܢܶܗܘܽܘܢ ܬܡܳܢܝܳܐ ܕܰܦܺܝ̈ܢ. ܘܣܳܡܟܰܝ̈ܗܽܘܢ ܕܣܺܐܡܳܐ ܫܬܳܬܰܥܣܰܪ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.
Exo 26:26 ܘܬܶܥܒܶܕ ܡܽܘ̈ܟܠܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܫܳܐ ܠܕܰܦ̈ܶܐ ܕܣܶܛܪܶܗ ܚܰܕ݂ ܕܡܰܫܟܢܳܐ.
Exo 26:27 ܘܚܰܡܫܳܐ ܡܽܘܟܠܺܝ̈ܢ ܠܕܰܦܰܘ̈ܗܝ ܕܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ. ܘܚܰܡܫܳܐ ܡܽܘܟܠܺܝ̈ܢ ܠܕܰܦܰܘ̈ܗܝ ܕܣܶܛܪܳܐ ܐ̱ܚܪܺܢܳܐ ܡܶܢ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܡܰܥܪܒܳܐ.
Exo 26:28 ܘܡܽܘܟܠܳܐ ܡܶܨܥܳܝܳܐ ܒܓܰܘ ܕܰܦܳܐ ܡܰܥܒܰܪ ܡܶܢ ܗܳܢܳܐ ܓܰܒܳܐ ܠܗܳܢܳܐ.
Exo 26:29 ܘܕܰܦ̈ܶܐ ܩܪܽܘܡ ܕܰܗܒܳܐ. ܘܙܰܩܙ̈ܩܳܬܳܐ ܥܒܶܕ ܕܕܰܗܒܳܐ ܕܽܘܟܬܳܐ ܠܡܽܘ̈ܟܠܶܐ. ܘܰܩܪܽܘܡ ܠܡܽܘ̈ܟܠܶܐ ܕܰܗܒܳܐ.
Exo 26:30 ܘܰܐܩܺܝܡܳܝܗܝ ܠܡܰܫܟܢܳܐ ܒܙܶܕ݂ܩܶܗ ܐܰܝܟ݂ ܕܚܰܘܺܝܬܳܟ݂ ܒܛܽܘܪܳܐ.
Exo 26:31 ܘܰܥܒܶܕ ܦܪܳܣܳܐ ܕܬ݂ܶܟܠܬܳܐ ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ ܥܒܶܕܳܝܗܝ ܟܪܽܘܒܳܐ.
Exo 26:32 ܘܣܺܝܡܳܝܗܝ ܥܰܠ ܐܰܪܒܥܳܐ ܥܰܡܽܘܕ̈ܶܐ ܕܶܐܫܟܳܪܥܳܐ ܕܰܩܪܺܝܡܺܝܢ ܕܰܗܒܳܐ ܘܩܽܘܒܥܰܝ̈ܗܽܘܢ ܕܰܗܒܳܐ. ܥܰܠ ܐܰܪܒܥܳܐ ܣܳܡܟ̈ܶܐ ܕܣܺܐܡܳܐ.
Exo 26:33 ܘܗܰܒ ܦܪܳܣܳܐ ܬܚܶܝܬ݂ ܕܰܦܳܐ. ܘܰܐܥܶܠ ܠܬܰܡܳܢ ܠܓ݂ܰܘ ܡܶܢ ܦܪܳܣܳܐ ܩܺܒܽܘܬܳܐ ܕܣܳܗܕܽܘܬܳܐ. ܘܬܶܦܪܽܘܣ ܠܗܽܘܢ ܦܪܳܣܳܐ ܒܶܝܬ݂ ܩܽܘܕ݂ܫܳܐ. ܘܒܶܝܬ݂ ܩܕ݂ܽܘܫ ܩܽܘܕ݂̈ܫܶܐ.
Exo 26:34 ܘܰܬ݂ܣܺܝܡ ܚܽܘܣܳܝܳܐ ܥܰܠ ܩܺܒܽܘܬܳܐ ܕܣܳܗܕܽܘܬܳܐ ܒܰܩܕ݂ܽܘܫ ܩܽܘܕ̈ܫܶܐ.
Exo 26:35 ܘܰܬ݂ܣܺܝܡ ܦܳܬ݂ܽܘܪܳܐ ܠܒܰܪ ܡܶܢ ܦܪܳܣܳܐ. ܘܰܡܢܳܪܬܳܐ ܠܽܘܩܒܰܠ ܦܳܬܽܘܪܳܐ ܥܰܠ ܣܶܛܪܳܐ ܕܡܰܫܟܢܳܐ ܡܶܢ ܬܰܝܡܢܳܐ ܘܦܳܬܽܘܪܳܐ ܬܣܺܝܡ ܥܰܠ ܣܶܛܪܳܐ ܕܓܰܪܒܝܳܐ.
Exo 26:36 ܘܰܥܒܶܕ݂ ܦܪܳܣܳܐ ܠܬܰܪܥܳܐ ܕܡܰܫܟܢܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ.
Exo 26:37 ܘܰܥܒܶܕ݂ ܠܰܦܪܳܣܳܐ ܚܰܡܫܳܐ ܥܰܡܽܘܕ̈ܶܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ. ܘܩܽܘܒܥܰܝ̈ܗܽܘܢ ܕܰܗܒܳܐ. ܘܰܥܒܶܕ݂ ܠܗܽܘܢ ܚܰܡܫܳܐ ܣܳܡܟ̈ܶܐ ܕܰܢܚܳܫܳܐ.
Exo 27:1 ܘܰܥܒܶܕ݂ ܡܰܕܒܚܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܶܫ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬܳܝܶܗ. ܡܪܰܒܥ ܢܶܗܘܶܐ ܡܰܕܒܚܳܐ. ܘܰܬܠܳܬ݂ ܐܰܡܺܝ̈ܢ ܪܰܘܡܶܗ.
Exo 27:2 ܘܰܥܒܶܕ݂ ܩܰܖ̈ܢܳܬܶܗ ܥܰܠ ܐܰܪܒܰܥ ܙܳܘ̈ܝܳܬܶܗ. ܡܶܢܶܗ ܢܶܗܘ̈ܝܳܢ ܩܰܖ̈ܢܳܬܶܗ. ܘܰܩܪܽܘܡܳܝܗܝ ܢܚܳܫܳܐ.
Exo 27:3 ܘܰܥܒܶܕ݂ ܩܰܕ݂ܣܰܘ̈ܗܝ ܠܬܶܫܡܶܫܬܶܗ. ܘܺܐܝܕܰܘ̈ܗܝ ܘܩܰܖ̈ܕܳܠܰܘܗܝ ܘܡܰܫܠܘ̈ܳܬܶܗ. ܘܦܺܝܖ̈ܡܰܘܗܝ. ܘܟܽܠܗܽܘܢ ܡܳܐܢܰܘ̈ܗܝ ܬܶܥܒܶܕ݂ ܕܰܢܚܳܫܳܐ.
Exo 27:4 ܘܰܥܒܶܕ݂ ܩܰܪܩܶܠ ܐܰܝܟ݂ ܥܒܳܕ݂ܳܐ ܕܰܡܨܺܝܕܬܳܐ ܕܰܢܚܳܫܳܐ. ܘܰܥܒܶܕ݂ ܥܰܠ ܩܰܪܩܶܠ ܐܰܪܒܰܥ ܙܰܩܙ̈ܩܳܢ ܕܰܢܚܳܫܳܐ ܥܰܠ ܐܰܪܒܥܳܐ ܣܶܛܖ̈ܰܘܗܝ.
Exo 27:5 ܗܰܒܶܝܗ̇ ܬܚܶܝܬ݂ ܫܦܽܘܠܰܘ̈ܗܝ ܕܡܰܕܒܚܳܐ ܡܶܢ ܠܬܰܚܬ. ܘܬܶܗܘܶܐ ܩܰܪܩܶܠ ܥܕܰܡܳܐ ܠܦܶܠܓܶܗ ܕܡܰܕܒܚܳܐ.
Exo 27:6 ܘܰܥܒܶܕ݂ ܩܽܘܦ̈ܶܐ ܠܡܰܕܒܚܳܐ. ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܢܚܳܫܳܐ.
Exo 27:7 ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܘܢܶܗܘܽܘܢ ܥܰܠ ܬܪܶܝܢ ܣܶܛܖ̈ܰܘܗܝ ܕܡܰܕܒܚܳܐ ܡܳܐ ܕܫܳܩܠܺܝܢ ܠܶܗ.
Exo 27:8 ܚܠܺܝܠܳܐ ܕܕܰܦ̈ܶܐ ܬܶܥܒܕ݂ܺܝܘܗܝ. ܐܰܝܟ݂ ܕܚܰܘܺܝܬܳܟ݂ ܒܛܽܘܪܳܐ. ܗܳܟܰܢܳܐ ܢܶܥܒܕ݂ܽܘܢ.
Exo 27:9 ܘܰܥܒܶܕ݂ ܕܳܪܬܳܐ ܠܡܰܫܟܢܳܐ ܠܰܣܛܰܪ ܪܽܘܚܳܐ ܕܬܰܝܡܢܳܐ. ܣܶܕ݂ܖ̈ܶܐ ܕܕ݂ܳܪܬܳܐ ܕܒܽܘܨܳܐ ܥܙܺܝܠܳܐ. ܡܳܐܐ ܐܰܡܺܝ̈ܢ ܐܽܘܪܟܶܗ ܕܣܶܕ݂ܪܳܐ ܚܰܕ.
Exo 27:10 ܘܥܰܡܽܘܕ݂ܰܘ̈ܗܝ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.
Exo 27:11 ܘܗܳܟܰܢܳܐ ܠܣܶܛܪܳܐ ܕܓܰܪܒܝܳܐ. ܒܽܐܘܪܟܳܐ ܣܶܕ݂ܪܳܐ ܡܳܐܐ ܐܰܡܺܝ̈ܢ. ܘܥܰܡܽܘܕ݂ܰܘ̈ܗܝ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.
Exo 27:12 ܘܰܦܬ݂ܳܝܳܗ̇ ܕܕܰܪܬܳܐ ܠܣܶܛܪܳܐ ܕܡܰܥܪܒܳܐ. ܣܶܕ݂ܖ̈ܶܐ ܚܰܡܫܺܝܢ ܐܰܡܺܝ̈ܢ. ܘܥܰܡܽܘܕܰܝ̈ܗܽܘܢ ܥܶܣܪܳܐ. ܘܣܳܡܟܰܝ̈ܗܽܘܢ ܥܶܣܪܳܐ.
Exo 27:13 ܘܰܦܬ݂ܳܝܳܗ̇ ܕܕܳܪܬܳܐ ܠܣܶܛܪܳܐ ܕܪܽܘܚܳܐ ܕܡܰܕܢܚܳܐ ܚܰܡܫܺܝܢ ܐܰܡܺܝ̈ܢ.
Exo 27:14 ܘܚܰܡܫܰܥܶܣܖ̈ܶܐ ܐܰܡܺܝ̈ܢ ܠܣܶܕ݂ܖ̈ܶܐ ܕܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.
Exo 27:15 ܘܰܠܣܶܛܪܳܐ ܬܶܢܝܳܢܳܐ ܚܰܡܶܫܬܰܥܣܰܪ ܣܶܕ݂ܖ̈ܺܝܢ. ܥܰܡܽܘܕܰܝ̈ܗܽܘܢ ܬܠܳܬܳܐ ܘܣܳܡܟܰܝ̈ܗܽܘܢ ܬܠܳܬܳܐ.
Exo 27:16 ܘܰܠܬܰܪܥܳܐ ܕܕ݂ܳܪܬܳܐ ܦܪܳܣܳܐ ܥܶܣܪܺܝܢ ܐܰܡܺܝ̈ܢ. ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ. ܥܰܡܽܘܕܰܝ̈ܗܽܘܢ ܐܰܪܒܥܳܐ. ܘܣܳܡܟܰܝ̈ܗܽܘܢ ܐܰܪܒܥܳܐ.
Exo 27:17 ܟܽܠܗܽܘܢ ܥܰܡܽܘܕ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ ܩܪܺܝܡܺܝܢ ܣܺܐܡܳܐ. ܘܩܽܘܒܥܰܝ̈ܗܽܘܢ ܕܣܺܐܡܳܐ. ܘܣܳܡܟܰܝ̈ܗܽܘܢ ܕܰܢܚܳܫܳܐ.
Exo 27:18 ܐܘܪܟܳܗ̇ ܕܕ݂ܳܪܬܳܐ ܡܳܐܐ ܐܰܡܺܝ̈ܢ. ܘܰܦܬ݂ܳܝܳܗ̇ ܚܰܡܫܺܝܢ ܒܚܰܡܫܺܝܢ. ܘܪܰܘܡܳܗ̇ ܚܰܡܶܫ ܐܰܡܺܝ̈ܢ. ܕܒܽܘܨܳܐ ܥܙܺܝܠܳܐ. ܘܣܳܡܟܰܝ̈ܗܽܘܢ ܕܰܢܚܳܫܳܐ.
Exo 27:19 ܟܽܠܗܽܘܢ ܡܳܐܢ̈ܶܐ ܕܡܰܫܟܢܳܐ. ܘܟܽܠܶܗ ܦܽܘܠܚܳܢܶܗ. ܘܟܽܠܗܽܘܢ ܣܶܟܰܘ̈ܗܝ. ܘܟܽܠܗܶܝܢ ܣܶܟ̈ܶܐ ܕܕ݂ܳܪܬܳܐ. ܕܰܢܚܳܫܳܐ.
Exo 27:20 ܘܰܐܢ̱ܬ ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܶܣܒܽܘܢ ܠܳܟ݂ ܡܶܫܚܳܐ ܕܰܟ݂ܝܳܐ ܕܙܰܝܬܳܐ ܥܨܺܝܪܳܐ. ܠܡܰܢܗܳܪܽܘ ܫܖ̈ܳܓ݂ܶܐ ܐܰܡܺܝܢܳܐܺܝܬ݂.
Exo 27:21 ܒܡܰܫܟܰܢ ܙܰܒܢܳܐ ܠܒܰܪ ܡܶܢ ܦܪܳܣܳܐ ܕܥܰܠ ܣܳܗܕܽܘܬܳܐ. ܘܢܶܣܕ݂ܽܘܪ ܐܶܢܽܘܢ ܐܰܗܪܽܘܢ ܘܰܒܢܰܘ̈ܗܝ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ ܩܕܳܡ ܡܳܪܝܳܐ. ܢܳܡܽܘܣܳܐ ܠܥܳܠܰܡ ܠܕ݂ܳܖ̈ܰܝܟܽܘܢ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.
Exo 28:1 ܘܰܐܢ̱ܬ ܩܰܪܶܒ ܠܳܟ݂ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ ܥܰܡܶܗ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ ܠܰܡܟܰܗܳܢܽܘ ܠܺܝ. ܐܰܗܪܽܘܢ. ܘܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܰܪ. ܘܺܐܝܬ݂ܳܡܳܪ. ܒܢܰܝ̈ ܐܰܗܪܽܘܢ.
Exo 28:2 ܘܰܥܒܶܕ݂ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܐܰܚܽܘܟ݂. ܠܺܐܝܩܳܪܳܐ ܘܰܠܬܶܫܒܽܘܚܬܳܐ.
Exo 28:3 ܘܰܐܢ̱ܬ ܐܶܡܰܪ ܠܟܽܠܗܽܘܢ ܚܰܟܺܝ̈ܡܰܝ ܠܶܒܳܐ. ܕܰܡܠܺܝܬ݂ ܐܶܢܽܘܢ ܪܽܘܚܳܐ ܕܚܶܟ݂ܡܬܳܐ. ܘܢܶܥܒܕ݂ܽܘܢ ܠܒܽܘ̈ܫܰܝ ܩܽܘܕܫܳܐ ܠܰܐܗܪܽܘܢ ܠܰܡܩܰܕܳܫܽܘܬܶܗ. ܠܰܡܟܰܗܳܢܽܘ ܠܺܝ.
Exo 28:4 ܘܗܳܠܶܝܢ ܠܒܽܘ̈ܫܶܐ ܕܢܶܥܒܕ݂ܽܘܢ ܠܗܽܘܢ. ܦܪܳܙܽܘܡܳܐ. ܘܦܶܕܬܳܐ. ܘܰܦܪܺܝܣܳܐ. ܘܟܽܘܬܺܝܢܳܐ ܕܒܽܘܨܳܐ. ܘܡܰܨܢܰܦܬܳܐ. ܘܗܶܡܝܳܢܳܐ. ܘܢܶܥܒܕ݂ܽܘܢ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ. ܠܰܡܟܰܗܳܢܽܘ ܠܺܝ.
Exo 28:5 ܘܗܶܢܽܘܢ ܢܶܣܒܽܘܢ ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 28:6 ܘܢܶܥܒܕ݂ܽܘܢ ܦܶܕܬܳܐ ܕܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ.
Exo 28:7 ܬܰܪܬܶܝܢ ܟܰܬ݂ܦ̈ܳܢ ܢܶܗܘ̈ܝܳܢ ܡܕܰܒ̈ܩܰܢ ܠܳܗ̇. ܥܰܠ ܬܪܶܝܢ ܣܶܛܖ̈ܶܝܗ̇. ܘܢܶܕ݂ܒܰܩ.
Exo 28:8 ܗܶܡܝܳܢܳܐ ܕܦܶܕܬܳܐ ܕܰܥܠܶܝܗ̇. ܡܶܢܳܗ̇ ܢܶܗܘܶܐ ܐܰܝܟ݂ ܥܒܳܕ݂ܳܗ̇. ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 28:9 ܘܣܰܒ ܬܰܪܬܶܝܢ ܟܺܐܦ̈ܶܐ ܕܒܶܪܽܘܠܳܐ. ܘܰܓ݂ܠܽܘܦ ܥܠܰܝܗܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.
Exo 28:10 ܫܬܳܐ ܡܶܢ ܫܡܳܗܰܝ̈ܗܽܘܢ ܓܠܽܘܦ ܥܰܠ ܟܺܐܦܳܐ ܚܕ݂ܳܐ. ܘܶܫܬܳܐ ܫܡܳܗ̈ܶܐ ܕܶܐܫܬܚܰܪܘ ܓܠܽܘܦ ܥܰܠ ܟܺܐܦܳܐ ܐ̱ܚܪܺܬܳܐ. ܐܰܝܟ݂ ܬܰܘܠ̈ܕ݂ܳܬ݂ܗܽܘܢ.
Exo 28:11 ܥܒܳܕ݂ܳܐ ܕܽܐܘܡܳܢܳܐ ܟܺܐܦ̈ܶܐ ܓܠܺܝ̈ܦܳܬܳܐ. ܓܠܳܦܳܐ ܕܚܳܬ݂ܡܳܐ. ܓܠܽܘܦ ܬܰܪܬܶܝܢ ܟܺܐܦ̈ܶܐ ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܡܰܘܚ̈ܕ݂ܳܢ ܘܡܰܫܖ̈ܳܢ ܒܕܰܗܒܳܐ ܥܒܶܕ ܐܶܢܶܝܢ.
Exo 28:12 ܘܣܺܝܡ ܬܰܪܬܶܝܢ ܟܺܐܦ̈ܶܐ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܟܺܐܦ̈ܶܐ ܕܕ݂ܽܘܟ݂ܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܘܢܶܗܘܶܐ ܫܳܩܶܠ ܐܰܗܪܽܘܢ ܫܡܳܗܰܝ̈ܗܽܘܢ ܩܕܳܡ ܡܳܪܝܳܐ. ܥܰܠ ܬܰܪܬܶܝܢ ܟܰܬ݂ܦ̈ܳܬܶܗ ܠܕ݂ܽܘܟ݂ܪܳܢܳܐ.
Exo 28:13 ܘܰܥܒܶܕ݂ ܡܰܘܚ̈ܕ݂ܳܬܳܐ ܕܕܰܗܒܳܐ.
Exo 28:14 ܘܬܰܪܬܶܝܢ ܫܺܫ̈ܠܳܬܳܐ ܕܕܰܗܒܳܐ ܕܰܟ݂ܝܳܐ. ܡܰܬܶܐܡ̈ܳܬܳܐ ܥܒܶܕ݂ ܐܶܢܶܝܢ ܥܒܳܕ݂ܳܐ ܓܕ݂ܺܝܠܳܐ. ܘܣܺܝܡ ܬܰܪܬܶܝܢ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܰܠ ܡܰܘܚ̈ܕ݂ܳܬܳܐ.
Exo 28:15 ܘܰܥܒܶܕ݂ ܦܪܺܝܣܳܐ ܕܕ݂ܺܝܢܳܐ ܥܒܳܕ݂ܳܐ ܕܽܐܘܡܳܢܳܐ. ܐܰܝܟ݂ ܥܒܳܕ݂ܳܐ ܕܦܶܕܬܳܐ ܥܒܶܕܳܝܗܝ. ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ ܥܒܶܕܳܝܗܝ.
Exo 28:16 ܡܪܰܒܥ ܢܶܗܘܶܐ ܟܰܕ ܐܰܥܺܝܦ. ܙܪܶܬ݂ ܐܽܘܪܟܶܗ. ܘܰܙܪܶܬ݂ ܦܬܳܝܶܗ.
Exo 28:17 ܘܬܶܫܠܰܡ ܒܶܗ ܫܰܠܡܽܘܬܳܐ ܕܟܺܐܦ̈ܶܐ. ܐܰܪܒܥܳܐ ܣܶܕ݂ܖ̈ܺܝܢ ܕܟܺܐܦ̈ܶܐ. ܣܶܕ݂ܪܳܐ ܩܰܕܡܳܝܳܐ ܣܽܘܡܳܩܳܐ. ܘܙܳܪܓ݂ܳܐ. ܘܒܳܪܩܳܐ. ܣܶܕ݂ܪܳܐ ܚܰܕ݂.
Exo 28:18 ܘܣܶܕ݂ܪܳܐ ܐ̱ܚܪܺܢܳܐ. ܨܕ݂ܺܝܕ݂ܳܐ. ܘܣܰܦܺܝܠܳܐ. ܘܢܶܩܥܬܳܐ.
Exo 28:19 ܘܣܶܕ݂ܪܳܐ ܬܠܺܝܬܳܝܳܐ ܩܳܢܟܶܢܽܘܢ. ܘܩܰܪܟܶܕ݂ܢܳܐ. ܘܥܺܝܢ ܥܶܓܠܳܐ.
Exo 28:20 ܘܣܶܕ݂ܪܳܐ ܪܒܺܝܥܳܝܳܐ ܬܰܪܫܺܝܫ. ܘܒܶܪܽܘܠܳܐ. ܘܝܰܫܦܶܗ. ܡܰܘܚ̈ܕ݂ܳܢ ܘܡܰܫܖ̈ܳܢ ܒܕܰܗܒܳܐ ܥܒܶܕ݂ ܐܶܢܶܝܢ. ܢܶܗܘ̈ܝܳܢ ܒܫܰܠܡܽܘܬ݂ܗܶܝܢ.
Exo 28:21 ܘܟܺܐܦ̈ܶܐ ܢܶܗܘ̈ܝܳܢ ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ. ܬܰܪܬܰܥܶܣܖ̈ܶܐ ܥܰܠ ܫܡܳܗܰܝ̈ܗܽܘܢ. ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ.
Exo 28:22 ܓܒܰܪ ܥܰܠ ܫܡܶܗ ܢܶܗܘ̈ܝܳܢ ܠܰܬܪܶܥܣܰܪ ܫܰܒܛܺܝ̈ܢ. ܘܰܥܒܶܕ݂ ܥܰܠ ܦܪܺܝܣܳܐ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܒܳܕ݂ܳܐ ܓܕ݂ܺܝܠܳܐ ܕܕܰܗܒܳܐ ܕܰܟ݂ܝܳܐ.
Exo 28:23 ܘܰܥܒܶܕ݂ ܠܚܽܘܣܳܝܳܐ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ ܕܰܟ݂ܝܳܐ. ܘܗܰܒ ܬܪܶܝܢ ܩܽܘܖ̈ܩܣܺܝܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 28:24 ܘܗܰܒ ܬܰܪܬܶܝܢ ܓܕ݂ܺܝ̈ܠܳܬܳܐ ܕܕܰܗܒܳܐ. ܥܰܠ ܬܪܶܝܢ ܩܽܘܖ̈ܩܣܺܝܢ. ܕܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 28:25 ܘܬܰܪܬܶܝܢ ܓܕ݂ܺܝ̈ܠܳܬܳܐ ܬܶܬܶܠ ܥܰܠ ܬܰܪܬܶܝܢ ܡܰܘܚ̈ܕ݂ܳܬܳܐ ܘܬܶܬܶܠ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ ܠܽܘܩܒܰܠ ܐܰܦܶܝ̈ܗ̇.
Exo 28:26 ܘܰܥܒܶܕ݂ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ. ܘܣܺܝܡ ܐܶܢܽܘܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ. ܥܰܠ ܣܶܛܪܳܐ ܕܥܰܠ ܣܶܦܬ݂ܳܗ̇ ܕܦܶܕܬܳܐ ܡܶܢ ܠܓ݂ܰܘ.
Exo 28:27 ܘܰܥܒܶܕ݂ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ. ܘܣܺܝܡ ܐܶܢܽܘܢ ܥܰܠ ܬܰܪܬܶܝܢ ܟܰܬ݂ܦ̈ܳܬܳܗ̇ ܕܦܶܕܬܳܐ ܡܶܢ ܠܬܰܚܬ. ܡܶܢ ܠܽܘܩܒܰܠ ܐܰܦܶܝ̈ܗ̇. ܠܽܘܩܒܰܠ ܕܶܒܩܳܗ̇ ܠܥܶܠ ܡܶܢ ܗܶܡܝܳܢܳܐ ܕܦܶܕܬܳܐ.
Exo 28:28 ܘܰܢܕܰܒܩܽܘܢܶܗ ܠܰܦܪܺܝܣܳܐ ܡܶܢ ܙܰܩܙ̈ܩܳܬܶܗ ܠܙܰܩܙ̈ܩܳܬ݂ܳܗ̇ ܕܦܶܕܬܳܐ ܒܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܗܶܡܝܳܢܳܐ ܕܦܶܕܬܳܐ. ܕܠܳܐ ܢܶܗܘܶܐ ܥܳܒܰܪ ܥܰܠ ܦܪܺܝܣܳܐ ܡܶܢ ܦܶܕܬܳܐ.
Exo 28:29 ܘܢܶܗܘܶܐ ܫܳܩܶܠ ܐܰܗܪܽܘܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܒܰܦܪܺܝܣܳܐ ܕܕ݂ܺܝܢܳܐ ܥܰܠ ܚܰܕ݂ܝܶܗ ܡܳܐ ܕܥܳܐܶܠ ܠܩܽܘܕ݂ܫܳܐ. ܕܽܘܟ݂ܪܳܢܳܐ ܩܕܳܡ ܡܳܪܝܳܐ ܐܰܡܺܝܢܳܐܺܝܬ݂.
Exo 28:30 ܘܣܺܝܡ ܥܰܠ ܦܪܺܝܣܳܐ ܕܕ݂ܺܝܢܳܐ ܢܰܗܺܝܪܳܐ ܘܫܰܠܡܳܐ. ܘܢܶܗܘܽܘܢ ܥܰܠ ܚܰܕ݂ܝܶܗ ܡܳܐ ܕܥܳܐܶܠ ܩܕܳܡ ܡܳܪܝܳܐ. ܘܢܶܫܩܽܘܠ ܐܰܗܪܽܘܢ ܕܺܝܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܥܰܠ ܚܰܕ݂ܝܶܗ. ܩܕܳܡ ܡܳܪܝܳܐ ܐܰܡܺܝܢܳܐܺܝܬ݂.
Exo 28:31 ܘܰܥܒܶܕ݂ ܦܪܳܙܽܘܡܳܐ ܕܦܶܕܬܳܐ ܓܡܺܝܪܳܐ ܕܬܶܟܠܬܳܐ.
Exo 28:32 ܘܢܶܗܘܶܐ ܦܽܘܡܶܗ ܕܪܺܝܫܶܗ ܒܓܰܘܶܗ. ܘܣܶܦܬܳܐ ܬܶܗܘܶܐ ܠܦܽܘܡܶܗ ܟܰܕ݂ ܚܳܕܰܪ. ܥܒܳܕ݂ܳܐ ܙܩܺܝܪܳܐ. ܐܰܝܟ݂ ܦܽܘܡ ܣܺܝܪܶܣ ܢܶܗܘܶܐ ܠܶܗ ܕܠܳܐ ܢܶܨܛܪܶܐ.
Exo 28:33 ܘܰܥܒܶܕ݂ ܥܰܠ ܫܦܽܘܠܰܘ̈ܗܝ ܖ̈ܽܘܡܳܢ̈ܶܐ ܕܬܶܟܠܬܳܐ. ܘܕܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܥܰܠ ܫܦܽܘܠܰܘ̈ܗܝ ܟܰܕ ܚܳܕܰܪ. ܘܙܰܓ̈ܶܐ ܕܕܰܗܒܳܐ ܒܰܝܢܳܬ݂ܗܽܘܢ ܟܰܕ݂ ܚܳܕܰܪ.
Exo 28:34 ܘܙܰܓܳܐ ܙܰܓܳܐ ܕܕܰܗܒܳܐ. ܘܖ̈ܽܘܡܳܢܶܐ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ ܚܳܕܰܪ.
Exo 28:35 ܘܢܶܗܘܶܐ ܥܰܠ ܐܰܗܪܽܘܢ ܠܬܶܫܡܶܫܬܳܐ. ܘܢܶܫܬܡܰܥ ܩܳܠܶܗ ܡܳܐ ܕܥܳܐܶܠ ܠܩܽܘܕ݂ܫܳܐ ܩܕܳܡ ܡܳܪܝܳܐ. ܘܡܳܐ ܕܢܳܦܶܩ. ܕܠܳܐ ܢܡܽܘܬ݂.
Exo 28:36 ܘܰܥܒܶܕ݂ ܟܠܺܝܠܳܐ ܕܕܰܗܒܳܐ ܕܰܟ݂ܝܳܐ. ܘܰܓ݂ܠܽܘܦ ܥܠܰܘܗ̱ܝ ܓܠܳܦܳܐ ܕܚܳܬ݂ܡܳܐ. ܩܽܘܕܫܳܐ ܠܡܳܪܝܳܐ.
Exo 28:37 ܘܣܺܝܡܳܝܗܝ ܥܰܠ ܚܽܘܛܳܐ ܕܬܶܟܠܬܳܐ. ܘܢܶܗܘܶܐ ܥܰܠ ܡܰܨܢܰܦܬܳܐ. ܘܠܽܘܩܒܰܠ ܐܰܦܰܝ̈ ܡܰܨܢܰܦܬܳܐ ܢܶܗܘܶܐ.
Exo 28:38 ܘܢܶܗܘܶܐ ܥܰܠ ܒܶܝܬ݂ ܥܰܝܢܰܘ̈ܗܝ ܕܰܐܗܪܽܘܢ. ܘܢܶܗܘܶܐ ܫܳܩܶܠ ܐܰܗܪܽܘܢ ܚܛܳܗ̈ܶܐ ܕܩܽܘ̈ܕ݂ܫܶܐ ܕܰܡܩܰܕܫܺܝܢ ܒܢܰܝ̈ ܝܺܣܪܳܐܶܝܠ. ܠܟܽܠ ܡܰܘܗܒܰܬ݂ ܩܽܘܕ݂ܫܰܝ̈ܗܽܘܢ. ܘܢܶܗܘܶܐ ܥܰܠ ܒܶܝܬ݂ ܥܰܝܢܰܘ̈ܗܝ ܐܰܡܺܝܢܳܐܺܝܬ݂. ܠܨܶܒܝܳܢܳܐ ܠܗܽܘܢ ܩܕܳܡ ܡܳܪܝܳܐ.
Exo 28:39 ܘܰܥܒܶܕ݂ ܟܽܘܬܺܝܢܳܐ ܕܒܽܘܨܳܐ. ܘܰܥܒܶܕ݂ ܡܰܨܢܰܦܬܳܐ ܕܒܽܘܨܳܐ. ܘܗܶܡܝܳܢܳܐ ܥܒܶܕ ܥܒܳܕ݂ܳܐ ܕܨܰܝܳܪܳܐ.
Exo 28:40 ܘܠܰܒܢܰܝ̈ ܐܰܗܪܽܘܢ ܥܒܶܕ ܟܽܘܬܺܝ̈ܢܝܳܬ݂ܳܐ. ܘܰܥܒܶܕ݂ ܠܗܽܘܢ ܗܶܡܝܳܢ̈ܶܐ. ܘܟܰܠܘ̈ܶܐ ܬܶܥܒܶܕ݂ ܠܗܽܘܢ ܠܺܐܝܩܳܪܳܐ ܘܰܠܫܽܘܒܚܳܐ.
Exo 28:41 ܘܰܐܠܒܶܫ ܐܶܢܽܘܢ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ ܥܰܡܶܗ. ܘܰܡܫܽܘܚ ܐܶܢܽܘܢ ܘܫܰܡܠܳܐ ܐܺܝܕܰܝ̈ܗܽܘܢ. ܘܩܰܕܶܫ ܐܶܢܽܘܢ ܠܺܝ ܘܰܢܟܰܗܢܽܘܢ ܠܺܝ.
Exo 28:42 ܘܰܥܒܶܕ݂ ܠܗܽܘܢ ܦܖ̈ܳܙܽܘܡܶܐ ܕܒܽܘܨܳܐ. ܠܰܡܟܰܣܳܝܽܘ ܒܶܣܪܳܐ ܕܥܰܪܛܶܠܳܝܽܘܬܳܐ. ܡܶܢ ܚܰܨܰܝ̈ܗܽܘܢ ܘܰܥܕܰܡܳܐ ܠܥܰܛ̈ܡܳܬ݂ܗܽܘܢ ܢܶܗܘܽܘܢ.
Exo 28:43 ܘܢܶܗܘܽܘܢ ܥܰܠ ܐܰܗܪܽܘܢ ܘܥܰܠ ܒܢܰܘ̈ܗܝ ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܠܰܡܫܰܡܳܫܽܘ ܒܩܽܘܕܫܳܐ. ܕܠܳܐ ܢܩܰܒܠܽܘܢ ܚܛܳܗܳܐ ܘܰܢܡܽܘܬ݂ܽܘܢ. ܢܳܡܽܘܣܳܐ ܠܥܳܠܰܡ ܠܶܗ ܘܰܠܙܰܪܥܶܗ ܡܶܢ ܒܳܬ݂ܪܶܗ.
Exo 29:1 ܘܗܳܟܰܢܳܐ ܥܒܶܕ݂ ܠܗܽܘܢ ܘܩܰܕܶܫ ܐܶܢܽܘܢ ܠܺܝ ܠܟ݂ܳܗܢܽܘܬܳܐ. ܘܣܰܒ ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟ݂ܖ̈ܶܐ ܬܪܶܝܢ ܕܠܳܐ ܡܽܘܡ.
Exo 29:2 ܘܠܰܚܡܳܐ ܦܰܛܺܝܪܳܐ. ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܦܺܝܠܺܝܢ ܒܡܶܫܚܳܐ. ܕܢܰܫܺܝܦܳܐ ܕܚܶܛ̈ܶܐ ܬܶܥܒܶܕ݂ ܐܶܢܽܘܢ.
Exo 29:3 ܘܰܬ݂ܣܺܝܡ ܐܶܢܽܘܢ ܒܣܰܠܳܐ ܚܰܕ݂. ܘܰܬ݂ܩܰܪܶܒ ܐܶܢܽܘܢ ܒܣܰܠܳܐ. ܘܰܠܬܰܘܪܳܐ ܘܠܰܬܪܶܝܢ ܕܶܟ݂ܖ̈ܺܝܢ.
Exo 29:4 ܘܠܰܐܗܪܽܘܢ ܘܠܰܒܢܰܘ̈ܗܝ ܩܰܪܶܒ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܚܳܐ ܐܶܢܽܘܢ ܒܡܰܝ̈ܳܐ.
Exo 29:5 ܘܣܰܒ ܠܒܽܘ̈ܫܶܐ ܘܰܐܠܒܶܫ ܠܰܐܗܪܽܘܢ ܟܽܘܬܺܝܢܳܐ. ܘܰܦܪܳܙܽܘܡܳܐ. ܘܡܰܨܢܰܦܬܳܐ. ܘܦܶܕܬܳܐ. ܘܰܦܪܺܝܣܳܐ. ܘܬܰܩܶܢܳܝܗܝ ܒܗܶܡܝܳܢܳܐ ܕܦܶܕܬܳܐ.
Exo 29:6 ܘܣܺܝܡ ܡܰܨܢܰܦܬܳܐ ܒܪܺܝܫܶܗ. ܘܣܺܝܡ ܟܠܺܝܠܳܐ ܕܩܽܘܕ݂ܫܳܐ ܥܰܠ ܡܰܨܢܰܦܬܳܐ.
Exo 29:7 ܘܣܰܒ ܡܶܫܚܳܐ ܕܰܡܫܺܝܚܽܘܬܳܐ. ܘܣܽܘܟ݂ ܒܪܺܝܫܶܗ ܘܰܡܫܽܘܚܳܝܗܝ.
Exo 29:8 ܘܩܰܪܶܒ ܠܰܒܢܰܘ̈ܗܝ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬܳܐ.
Exo 29:9 ܘܰܐܣܽܘܪ ܐܶܢܽܘܢ ܗܶܡܝܳܢܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܣܺܝܡ ܠܗܽܘܢ ܟܰܠܘ̈ܶܐ. ܘܬܶܗܘܶܐ ܠܗܽܘܢ ܟܳܗܢܽܘܬ݂ܗܽܘܢ ܠܰܩܝܳܡܳܐ ܕܰܠܥܳܠܰܡ. ܘܰܬ݂ܫܰܡܠܶܐ ܐܺܝܕ݂ܶܗ ܕܰܐܗܪܽܘܢ. ܘܺܐܝܕ̈ܶܐ ܕܰܒܢܰܘ̈ܗܝ.
Exo 29:10 ܘܩܰܪܶܒ ܬܰܘܪܳܐ ܩܕܳܡ ܡܰܫܟܰܢܙܰܒܢܳܐ. ܘܢܶܣܡܽܘܟ݂ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ.
Exo 29:11 ܘܟ݂ܽܘܣܳܝܗܝ ܠܬܰܘܪܳܐ ܩܕܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.
Exo 29:12 ܘܣܰܒ ܡܶܢ ܕܡܶܗ ܕܬܰܘܪܳܐ. ܘܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܒܨܶܒܥܳܟ݂. ܘܟܽܠܶܗ ܕܡܳܐ ܐܰܫܽܘܕ ܥܰܠ ܫܦܽܘ̈ܠܰܝ ܡܰܕܒܚܳܐ.
Exo 29:13 ܘܣܰܒ ܟܽܠܶܗ ܚܶܠܒܳܐ ܕܰܩܪܺܝܡ ܠܰܓ݂ܘܳܝܳܐ. ܘܰܚܨܳܪ ܟܳܒܕܳܐ. ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܰܐܣܶܩ ܠܡܰܕܒܚܳܐ.
Exo 29:14 ܘܒܶܣܪܶܗ ܕܬܰܘܪܳܐ ܘܡܶܫܟܶܗ. ܘܦܰܪܬܶܗ. ܬܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬܳܐ. ܚܛܳܗܰܐ ܗ̱ܘ.
Exo 29:15 ܘܕܶܟ݂ܪܳܐ ܚܰܕ ܬܶܣܰܒ. ܘܰܢܣܰܡܟ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟ݂ܪܳܐ.
Exo 29:16 ܘܟ݂ܽܘܣܳܝܗܝ ܠܕܶܟ݂ܪܳܐ. ܘܣܰܒ ܡܶܢ ܕܡܶܗ. ܘܪܽܘܣ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Exo 29:17 ܘܕܶܟ݂ܪܳܐ ܦܰܫܰܚ ܗܰܕܳܡܰܘ̈ܗܝ. ܘܰܐܫܺܝܓ݂ ܓܘܳܝܶܗ ܘܰܟ݂ܖ̈ܳܥܰܘܗܝ. ܘܬܶܬܶܠ ܥܰܠ ܗܰܕܳܡܰܘ̈ܗܝ ܘܥܰܠ ܪܺܝܫܶܗ.
Exo 29:18 ܘܬܰܣܶܩ ܟܽܠܶܗ ܕܶܟ݂ܪܳܐ ܠܡܰܕܒܚܳܐ. ܥܠܳܬܳܐ ܗ̱ܘ ܠܡܳܪܝܳܐ ܠܪܺܝܚ ܢܝܳܚܳܐ ܩܽܘܪܒܳܢܳܐ ܠܡܳܪܝܳܐ.
Exo 29:19 ܘܬܶܣܰܒ ܕܶܟ݂ܪܳܐ ܬܶܢܝܳܢܳܐ. ܘܰܢܣܰܡܟ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟ݂ܪܳܐ.
Exo 29:20 ܘܟ݂ܽܘܣܳܝܗܝ ܠܕܶܟ݂ܪܳܐ. ܘܣܰܒ ܡܶܢ ܕܡܶܗ. ܘܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܰܐܗܪܽܘܢ ܕܝܰܡܺܝܢܳܐ. ܘܥܰܠ ܛܰܪܦܳܐ ܕܶܐܕܢ̈ܶܐ ܕܰܒܢܰܘ̈ܗܝ ܕܝܰܡܺܝܢܳܐ. ܘܥܰܠ ܟܳܖ̈ܘܳܬܳܐ ܕܺܐܝܕܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܳܖ̈ܘܳܬ݂ܳܐ ܕܖ̈ܶܓ݂ܠܰܝܗܽܘܢ ܕܝܰܡܺܝܢܳܐ. ܘܬܶܪܽܘܣ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Exo 29:21 ܘܬܶܣܰܒ ܡܶܢ ܕܡܳܐ ܕܥܰܠ ܡܰܕܒܚܳܐ. ܘܡܶܢ ܡܶܫܚܳܐ ܕܰܡܫܺܝܚܽܘܬܳܐ. ܘܬܶܪܽܘܣ ܥܰܠ ܐܰܗܪܽܘܢ. ܘܥܰܠ ܠܒܽܘܫܰܘ̈ܗܝ. ܘܥܰܠ ܒܢܰܘ̈ܗܝ. ܘܥܰܠ ܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ. ܘܢܶܬ݂ܩܰܕܰܫ ܗܽܘ ܘܰܠܒܽܘܫܰܘ̈ܗܝ ܘܰܒܢܰܘ̈ܗܝ܆ ܘܰܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ.
Exo 29:22 ܘܣܰܒ ܡܶܢ ܕ݂ܶܟ݂ܪܳܐ ܬܰܪܒܳܐ ܘܶܐܠܺܝܬ݂ܳܐ. ܘܚܶܠܒܳܐ ܕܰܩܪܺܝܡ ܠܰܓ݂ܘܳܝܳܐ. ܘܰܚܨܳܪ ܟܳܒܕ݂ܳܐ ܘܬܰܪܬܶܝܢ ܟܽܘ̈ܠܝܳܢ. ܘܬܰܪܒܳܐ ܕܰܥܠܰܝܗܶܝܢ. ܘܫܳܩܳܐ ܕܝܰܡܺܝܢܳܐ. ܡܶܛܽܠ ܕܕܶܟ݂ܪܰܐ ܗ̱ܘ ܕܫܽܘܡܠܳܝܳܐ.
Exo 29:23 ܘܰܓ݂ܪܺܝܨܬܳܐ ܚܕ݂ܳܐ ܕܠܰܚܡܳܐ. ܘܰܓ݂ܪܺܝܨܬܳܐ ܚܕ݂ܳܐ ܕܠܰܚܡܳܐ ܕܡܶܫܚܳܐ. ܘܠܰܓ݂ܢܳܐ ܚܰܕ ܡܶܢ ܣܰܠܳܐ ܕܦܰܛܺܝܪܳܐ ܕܰܩܕܳܡ ܡܳܪܝܳܐ.
Exo 29:24 ܘܰܬ݂ܣܺܝܡ ܟܽܠܗܽܘܢ ܥܰܠ ܐܺܝܕ݂ܳܐ ܕܰܐܗܪܽܘܢ. ܘܥܰܠ ܐܺܝܕ̈ܶܐ ܕܰܒܢܰܘ̈ܗܝ. ܘܬܶܦܪܽܘܫ ܐܶܢܽܘܢ ܦܽܘܪܫܳܢܳܐ ܩܕܳܡ ܡܳܪܝܳܐ.
Exo 29:25 ܘܬܶܣܰܒ ܡܶܢ ܐܺܝܕܰܝ̈ܗܽܘܢ. ܘܬܰܣܶܩ ܚܰܕ݂ܝܳܐ ܡܶܢ ܕܶܟ݂ܪܳܐ ܥܰܠ ܡܰܕܒܚܳܐ ܠܰܥܠܳܬܳܐ. ܠܪܺܝܚ ܢܝܳܚܳܐ ܩܕܳܡ ܡܳܪܝܳܐ. ܩܽܘܪܒܳܢܰܐ ܗ̱ܘ ܠܡܳܪܝܳܐ.
Exo 29:26 ܘܬܶܣܰܒ ܚܰܕ݂ܝܳܐ ܡܶܢ ܕܶܟ݂ܪܳܐ ܕܫܽܘܡܠܳܝܳܐ ܕܰܐܗܪܽܘܢ. ܘܬܶܦܪܫܺܝܘܗܝ ܦܽܘܪܫܳܢܳܐ ܩܕܳܡ ܡܳܪܝܳܐ. ܘܬܶܗܘܶܐ ܠܳܟ݂ ܠܰܡܢܳܬܳܐ.
Exo 29:27 ܘܩܰܕܶܫ ܚܰܕ݂ܝܳܐ ܕܦܽܘܪܫܳܢܳܐ. ܘܫܳܩܳܐ ܕܦܽܘܪܫܳܢܳܐ. ܕܶܐܬ݂ܦܪܶܫ ܘܶܐܬܬܪܺܝܡ ܡܶܢ ܕܶܟ݂ܪܳܐ ܕܫܽܘܡܠܳܝܳܐ. ܡܶܢ ܕܰܐܗܪܽܘܢ ܘܡܶܢ ܕܰܒܢܰܘ̈ܗܝ.
Exo 29:28 ܘܢܶܗܘܶܐ ܠܰܐܗܪܽܘܢ ܘܠܰܒܢܰܘ̈ܗܝ ܩܝܳܡܳܐ ܠܥܳܠܰܡ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܦܽܘܪܫܳܢܰܐ ܗ̱ܘ. ܘܦܽܘܪܫܳܢܳܐ ܢܶܗܘܶܐ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܡܶܢ ܕܶܒܚܰܝ̈ ܫܰܠܡܰܝ̈ܗܽܘܢ ܦܽܘܪܫܳܢܳܐ ܠܡܳܪܝܳܐ.
Exo 29:29 ܘܰܠܒܽܘ̈ܫܰܝ ܩܽܘܕ݂ܫܳܐ ܕܰܐܗܪܽܘܢ ܢܶܗܘܽܘܢ ܠܰܒܢܰܘ̈ܗܝ ܡܶܢ ܒܳܬ݂ܪܶܗ. ܠܡܶܡܫܰܚ ܒܗܽܘܢ. ܘܠܰܡܫܰܡܠܳܝܽܘ ܒܗܽܘܢ ܐܺܝܕܰܝ̈ܗܽܘܢ.
Exo 29:30 ܫܰܒܥܳܐ ܝܰܘܡܺܝ̈ܢ ܢܶܠܒܰܫ ܐܶܢܽܘܢ ܟܳܗܢܳܐ ܒܳܬ݂ܪܶܗ ܡܶܢ ܒܢܰܘ̈ܗܝ. ܕܢܶܥܽܘܠ ܠܡܰܫܟܰܢ ܙܰܒܢܳܐ ܠܰܡܫܰܡܳܫܽܘ ܒܩܽܘܕ݂ܫܳܐ.
Exo 29:31 ܘܕܶܟ݂ܪܳܐ ܕܫܽܘܡܠܳܝܳܐ ܬܶܣܰܒ. ܘܰܬ݂ܒܰܫܶܠ ܒܶܣܪܶܗ ܒܰܐܬ݂ܪܳܐ ܩܰܕܺܝܫܳܐ.
Exo 29:32 ܘܢܶܐܟ݂ܽܘܠ ܐܰܗܪܽܘܢ ܘܰܒܢܰܘ̈ܗܝ ܒܶܣܪܳܐ ܕܕܶܟ݂ܪܳܐ. ܘܠܰܚܡܳܐ ܕܰܒܣܰܠܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.
Exo 29:33 ܢܶܐܟܠܽܘܢ ܐܶܢܽܘܢ ܕܡܶܬ݂ܚܰܣܶܝܢ ܒܗܽܘܢ. ܠܰܡܫܰܡܠܳܝܽܘ ܐܺܝܕܰܝ̈ܗܽܘܢ ܘܠܰܡܩܰܕܳܫܽܘ ܐܶܢܽܘܢ. ܘܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܛܽܠ ܕܩܽܘܕ݂ܫܳܐ ܐܶܢܽܘܢ.
Exo 29:34 ܘܶܐܢ ܢܶܫܬܚܰܪ ܡܶܢ ܒܶܣܪܳܐ ܕܫܽܘܡܠܳܝܳܐ. ܘܡܶܢ ܠܰܚܡܳܐ ܥܕܰܡܳܐ ܠܨܰܦܪܳܐ. ܐܰܘܩܶܕ݂ ܡܶܕܶܡ ܕܡܶܫܬܚܰܪ ܒܢܽܘܪܳܐ. ܘܠܳܐ ܢܶܬ݂ܐܟܶܠ. ܡܶܛܽܠ ܕܩܽܘܕ݂ܫܳܐ ܐܶܢܽܘܢ.
Exo 29:35 ܘܰܥܒܶܕ݂ ܠܰܐܗܪܽܘܢ ܘܠܰܒܢܰܘ̈ܗܝ ܗܳܟܰܢܳܐ ܐܰܝܟܰܢܳܐ ܕܰܦܩܰܕܬܳܟ݂. ܫܰܒܥܳܐ ܝܰܘܡܺܝ̈ܢ ܬܫܰܡܠܶܐ ܐܺܝܕܰܝ̈ܗܽܘܢ.
Exo 29:36 ܘܬܰܘܪܳܐ ܕܰܚܛܳܗܳܐ ܬܶܥܒܶܕ݂ ܒܝܰܘܡܳܐ ܥܰܠ ܚܽܘܣܳܝܳܐ. ܘܬܶܪܽܘܣ ܥܰܠ ܡܰܕܒܚܳܐ ܡܳܐ ܕܰܡܚܰܣܶܐ ܐܰܢ̱ܬ ܥܠܰܘܗ̱ܝ. ܘܬܶܡܫܚܺܝܘܗܝ ܠܰܡܩܰܕܳܫܽܘܬܶܗ.
Exo 29:37 ܫܰܒܥܳܐ ܝܰܘܡܺܝ̈ܢ ܬܚܰܣܶܐ ܥܰܠ ܡܰܕܒܚܳܐ ܘܰܬ݂ܩܰܕܫܺܝܘܗܝ. ܘܢܶܗܘܶܐ ܡܰܕܒܚܳܐ ܩܕ݂ܽܘܫ ܩܽܘܕ݂̈ܫܺܝܢ. ܘܟܽܠ ܕܢܶܩܪܽܘܒ ܠܡܰܕܒܚܳܐ ܢܶܬ݂ܩܰܕܰܫ.
Exo 29:38 ܘܗܳܟܰܢܳܐ ܬܶܥܒܶܕ݂ ܥܰܠ ܡܰܕܒܚܳܐ. ܐܶܡܖ̈ܶܐ ܒܢܰܝ̈ ܫܰܢ̱ܬܳܐ ܬܪܶܝܢ ܐܰܡܺܝܢܳܐܺܝܬ݂ ܒܝܰܘܡܳܐ.
Exo 29:39 ܐܶܡܪܳܐ ܚܰܕ݂ ܥܒܶܕ݂ ܒܨܰܦܪܳܐ. ܘܶܐܡܪܳܐ ܐ̱ܚܪܺܢܳܐ ܬܶܥܒܶܕ݂ ܥܶܕܳܢ ܪܰܡܫܳܐ.
Exo 29:40 ܘܥܶܣܪܽܘܢܳܐ ܕܢܰܫܺܝܦܳܐ ܕܦܺܝܠ ܒܡܶܫܚܳܐ ܥܨܺܝܪܳܐ ܪܽܘܒܥܶܗ ܕܗܶܡܝܳܢܳܐ. ܘܢܽܘܩܳܝܳܐ ܪܽܘܒܥܶܗ ܕܗܶܡܝܳܢܳܐ ܕܚܰܡܪܳܐ ܠܶܐܡܪܳܐ ܚܰܕ݂.
Exo 29:41 ܐܶܡܪܳܐ ܬܶܢܝܳܢܳܐ ܬܶܥܒܶܕ݂ ܥܶܕܳܢ ܪܰܡܫܳܐ. ܐܰܝܟ݂ ܩܽܘܪܒܳܢܳܐ ܕܨܰܦܪܳܐ. ܘܰܐܝܟ݂ ܢܽܘܩܳܝܶܗ ܬܶܥܒܶܕ݂ ܠܶܗ. ܠܪܺܝܚ ܢܝܳܚܳܐ ܩܽܘܪܒܳܢܳܐ ܠܡܳܪܝܳܐ.
Exo 29:42 ܥܠܳܬܳܐ ܐܰܡܺܝܢܳܐܺܝܬ݂ ܠܕ݂ܳܖ̈ܰܝܟܽܘܢ. ܒܬܰܪܥܳܐ ܕܡܰܫܟܰܢܙܰܒܢܳܐ. ܩܕܳܡ ܡܳܪܝܳܐ. ܕܶܐܬ݂ܘܰܥܰܕ ܠܟܽܘܢ ܬܰܡܳܢ ܠܰܡܡܰܠܳܠܽܘ ܥܰܡܟܽܘܢ.
Exo 29:43 ܘܶܐܬ݂ܘܰܥܰܕ ܬܰܡܳܢ ܠܰܒܢܰܝ̈ ܝܺܣܪܳܐܶܝܠ. ܘܶܐܬ݂ܩܰܕܰܫ ܒܺܐܝܩܳܪܝ.
Exo 29:44 ܘܶܐܩܰܕܶܫ ܡܰܫܟܰܢܙܰܒܢܳܐ ܘܡܰܕܒܚܳܐ. ܘܠܰܐܗܪܽܘܢ ܘܠܰܒܢܰܘ̈ܗܝ ܐܶܩܰܕܶܫ ܠܺܝ ܠܟ݂ܳܗܢܽܘܬܳܐ.
Exo 29:45 ܘܶܐܫܪܶܐ ܒܓܰܘ ܒܢܰܝ̈ ܝܺܣܪܳܐܶܝܠ. ܘܶܐܗܘܶܐ ܠܗܽܘܢ ܐܰ‌ܠܳܗܳܐ.
Exo 29:46 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ. ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܫܪܶܐ ܒܰܝܢܳܬ݂ܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ.
Exo 30:1 ܘܰܥܒܶܕ݂ ܡܰܕܒܚܳܐ ܕܡܰܥܛܰܪ ܥܶܛܪܳܐ. ܕܩܰܝܣܳܐ ܕܶܐܫܟܳܪܥܳܐ ܬܶܥܒܕ݂ܺܝܘܗܝ.
Exo 30:2 ܐܰܡܳܐ ܐܽܘܪܟܶܗ. ܘܰܐܡܳܐ ܦܬܳܝܶܗ. ܡܪܰܒܥ ܢܶܗܘܶܐ. ܘܬܰܪܬܶܝܢ ܐܰܡܺܝ̈ܢ ܪܰܘܡܶܗ. ܡܶܢܶܗ ܢܶܗܘ̈ܝܳܢ ܩܰܖ̈ܢܳܬܶܗ.
Exo 30:3 ܘܰܩܪܽܘܡܳܝܗܝ ܕܰܗܒܳܐ ܕܰܟ݂ܝܳܐ. ܐܶܓܳܪܶܗ ܘܶܐܣܰܘ̈ܗܝ ܟܰܕ݂ ܚܳܕܰܪ. ܘܩܰܖ̈ܢܳܬܶܗ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.
Exo 30:4 ܘܬܰܪܬܶܝܢ ܙܰܩܙ̈ܩܳܬܳܐ ܕܕܰܗܒܳܐ ܬܶܥܒܶܕ݂ ܠܶܗ ܠܬܰܚܬ ܡܶܢ ܟܠܺܝܠܶܗ. ܥܰܠ ܬܰܪܬܶܝܢ ܙܳܘ̈ܝܳܬܶܗ ܬܶܥܒܶܕ݂ ܥܰܠ ܬܪܶܝܢ ܣܶܛܖ̈ܰܘܗܝ. ܘܢܶܗܘ̈ܝܳܢ ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܒܗܽܘܢ.
Exo 30:5 ܘܰܥܒܶܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ.
Exo 30:6 ܘܣܺܝܡܳܝܗܝ ܩܕܳܡ ܦܪܳܣܳܐ ܕܥܰܠ ܩܺܒܽܘܬܳܐ ܕܣܳܗܕܽܘܬܳܐ. ܩܕܳܡ ܚܽܘܣܳܝܳܐ ܕܥܰܠ ܣܳܗܕܽܘܬܳܐ. ܘܶܐܬ݂ܘܰܥܰܕ ܠܳܟ݂ ܬܰܡܳܢ.
Exo 30:7 ܘܢܶܗܘܶܐ ܡܰܥܛܰܪ ܥܠܰܘܗ̱ܝ ܐܰܗܪܽܘܢ ܥܶܛܪܳܐ ܕܒܶܣ̈ܡܶܐ ܡܶܢ ܨܦܰܪ ܠܰܨܦܰܪ. ܡܳܐ ܕܰܡܛܰܝܶܒ ܫܖ̈ܳܓܶܐ ܢܰܥܛܪܺܝܘܗܝ.
Exo 30:8 ܘܡܳܐ ܕܡܰܕ݂ܠܶܩ ܐܰܗܪܽܘܢ ܫܖ̈ܳܓܶܐ ܒܶܝܬ݂ ܫܶܡ̈ܫܶܐ. ܢܰܥܛܪܺܝܘܗܝ ܥܶܛܪܳܐ ܐܰܡܺܝܢܳܐܺܝܬ ܩܕܳܡ ܡܳܪܝܳܐ ܠܕܳܖ̈ܰܝܟܽܘܢ.
Exo 30:9 ܠܳܐ ܬܰܣܩܽܘܢ ܥܠܰܘܗ̱ܝ ܥܶܛܪܳܐ ܢܽܘܟܪܳܝܳܐ. ܘܰܥܠܳܬܳܐ. ܘܩܽܘܪܒܳܢܳܐ. ܘܢܽܘܩܳܝܳܐ ܠܳܐ ܬܢܰܩܽܘܢ ܥܠܰܘܗ̱ܝ.
Exo 30:10 ܘܰܢܚܰܣܶܐ ܐܰܗܪܽܘܢ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܚܕ݂ܳܐ ܒܫܰܢ̱ܬܳܐ. ܡܶܢ ܕܡܳܐ ܕܰܚܛܳܗܳܐ ܕܚܽܘܣܳܝܳܐ. ܚܕ݂ܳܐ ܒܫܰܢ̱ܬܳܐ ܢܚܰܣܶܐ ܥܠܰܘܗ̱ܝ ܠܕܳܖ̈ܰܝܟܽܘܢ ܩܕܽܘܫܩܽܘ̈ܕܫܺܝܢ ܗ̱ܘ ܠܡܳܪܝܳܐ.
Exo 30:11 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Exo 30:12 ܟܰܕ݂ ܬܩܰܒܶܠ ܚܽܘܫܒܳܢܳܐ ܕܰܒܢܰܝ̈ ܝܺܣܪܳܐܶܝܠ ܠܡܶܢܝܳܢܗܽܘܢ. ܢܶܬܠܽܘܢ ܓܒܰܪ ܦܽܘܪܩܳܢ ܢܰܦܫܶܗ ܠܡܳܪܝܳܐ. ܡܳܐ ܕܰܡܢܰܝܬ ܐܶܢܽܘܢ. ܕܠܳܐ ܢܶܗܘܶܐ ܒܗܽܘܢ ܡܰܘܬܳܐ ܡܳܐ ܕܰܡܢܰܝܬ ܐܶܢܽܘܢ.
Exo 30:13 ܗܳܟܰܢܳܐ ܢܶܬܠܽܘܢ ܟܽܠ ܕܥܳܒܰܪ ܒܡܶܢܝܳܢܳܐ. ܦܶܠܓܽܘܬ݂ ܡܰܬ݂ܩܳܠܳܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܥܶܣܪܺܝܢ ܙܽܘܙܺܝ̈ܢ ܡܰܬ݂ܩܳܠܳܐ. ܦܶܠܓܽܘܬ݂ ܡܰܬ݂ܩܳܠܳܐ ܦܽܘܪܫܳܢܳܐ ܠܡܳܪܝܳܐ.
Exo 30:14 ܟܽܠ ܕܥܳܒܰܪ ܒܡܶܢܝܳܢܳܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܢܶܬܶܠ ܦܽܘܪܫܳܢܳܐ ܠܡܳܪܝܳܐ.
Exo 30:15 ܕܥܰܬܺܝܪ ܠܳܐ ܢܰܣܓܶܐ. ܘܰܕ݂ܡܶܣܟܺܝܢ ܠܳܐ ܢܰܙܥܰܪ ܡܶܢ ܦܶܠܓܽܘܬ݂ ܡܰܬ݂ܩܳܠܳܐ. ܠܡܶܬܰܠ ܦܽܘܪܫܳܢܳܐ ܠܡܳܪܝܳܐ. ܠܰܡܚܰܣܳܝܽܘ ܥܰܠ ܢܰܦ̈ܫܳܬܟܽܘܢ.
Exo 30:16 ܘܬܶܣܰܒ ܟܶܣܦܳܐ ܕܚܽܘܣܳܝܳܐ ܡܶܢ ܒܢܰܝ̈ ܝܺܣܪܳܐܶܝܠ. ܘܬܶܬܶܠ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ ܕܽܘܟܪܳܢܳܐ ܩܕܳܡ ܡܳܪܝܳܐ. ܠܰܡܚܰܣܳܝܽܘ ܥܰܠ ܢܰܦ̈ܫܳܬܗܽܘܢ.
Exo 30:17 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Exo 30:18 ܥܒܶܕ݂ ܠܰܩܢܳܐ ܕܰܢܚܳܫܳܐ. ܘܟܰܢܳܗ̇ ܕܰܢܚܳܫܳܐ ܠܰܫܝܳܓ݂ܬܳܐ. ܘܣܺܝܡܶܝܗ̇ ܒܶܝܬ݂ ܡܰܫܟܰܢܙܰܒܢܳܐ ܘܒܶܝܬ݂ ܡܰܕܒܚܳܐ. ܘܗܰܒ ܬܰܡܳܢ ܡܰܝ̈ܳܐ.
Exo 30:19 ܘܰܢܫܺܝܓ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܡܶܢܳܗ̇ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.
Exo 30:20 ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܢܫܺܝܓ݂ܽܘܢ ܒܡܰܝ̈ܳܐ ܘܠܳܐ ܢܡܽܘܬ݂ܽܘܢ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܠܰܡܫܰܡܳܫܽܘ ܘܰܠܡܰܥܛܳܪܽܘ ܩܽܘܪܒܳܢܳܐ ܠܡܳܪܝܳܐ.
Exo 30:21 ܢܫܺܝܓ݂ܽܘܢ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ. ܘܠܳܐ ܢܡܽܘܬ݂ܽܘܢ. ܘܬܶܗܘܶܐ ܠܗܽܘܢ ܠܰܩܝܳܡܳܐ ܕܰܠܥܳܠܰܡ. ܠܶܗ ܘܰܠܙܰܪܥܶܗ ܠܕ݂ܳܖ̈ܰܝܗܽܘܢ.
Exo 30:22 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Exo 30:23 ܐܰܢ̱ܬ ܣܰܒ ܠܳܟ݂ ܒܶܣܡܳܐ ܪܺܝܫܳܝܳܐ. ܡܽܘܪܳܐ ܕܰܟ݂ܝܳܐ ܚܰܡܶܫܡܳܐܐ. ܘܩܶܘܢܳܘܡܽܘܢ ܒܶܣܡܳܐ ܦܶܠܓܽܘܬܶܗ ܡܰܐܬܶܝܢ ܘܚܰܡܫܺܝܢ. ܘܩܰܢܝܳܐ ܕܒܶܣܡܳܐ ܡܰܐܬܶܝܢ ܘܚܰܡܫܺܝܢ.
Exo 30:24 ܘܩܰܣܝܳܐ ܚܰܡܶܫܡܳܐܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܘܡܶܫܚܳܐ ܕܙܰܝܬܳܐ ܗܶܡܝܳܢܳܐ.
Exo 30:25 ܘܰܥܒܶܕ݂ܳܝܗܝ ܡܶܫܚܳܐ. ܡܫܺܝܚܽܘܬ݂ ܩܽܘܕ݂ܫܳܐ. ܘܒܶܣܡܳܐ ܡܒܰܣܡܳܐ ܥܒܶܕ. ܡܒܰܣܰܡ ܡܶܫܚܳܐ ܕܰܡܫܺܝܚܽܘܬܳܐ. ܘܩܽܘܕܫܳܐ ܢܶܗܘܶܐ.
Exo 30:26 ܘܬܶܡܫܽܘܚ ܒܶܗ ܡܰܫܟܰܢ ܙܰܒܢܳܐ. ܘܩܺܒܽܘܬܳܐ ܕܣܳܗܕܽܘܬܳܐ.
Exo 30:27 ܘܦܳܬܽܘܪܳܐ ܘܟܽܠܗܽܘܢ ܡܳܐܢܰܘ̈ܗܝ. ܘܠܰܡܢܳܪܬܳܐ ܘܰܠܡܳܐܢܶܝ̈ܗ̇. ܘܰܠܡܰܕܒܚܳܐ ܕܥܶܛܪܳܐ.
Exo 30:28 ܘܰܠܡܰܕܒܚܳܐ ܕܰܥܠܳܬܳܐ ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܠܰܩܢܳܐ ܘܰܠܟܰܢܳܐ.
Exo 30:29 ܘܩܰܕܶܫ ܐܶܢܽܘܢ. ܘܢܶܗܘܽܘܢ ܩܕܽܘܫܩܽܘ̈ܕܫܺܝܢ. ܘܟܽܠ ܕܢܶܩܪܽܘܒ ܠܗܽܘܢ ܢܶܬ݂ܩܰܕܰܫ.
Exo 30:30 ܘܠܰܐܗܪܽܘܢ ܘܠܰܒܢܰܘ̈ܗܝ ܬܶܡܫܽܘܚ. ܘܰܬ݂ܩܰܕܶܫ ܐܶܢܽܘܢ ܠܰܡܟܰܗܳܢܽܘ ܠܺܝ.
Exo 30:31 ܘܥܰܡ ܕܒܶܝܬ݂ ܝܺܣܪܳܐܶܝܠ ܡܰܠܶܠ. ܘܶܐܡܰܪ. ܡܶܫܚܳܐ ܕܰܡܫܺܝܚܽܘܬܳܐ ܠܩܽܘܕ݂ܫܳܐ ܢܶܗܘܶܐ ܠܺܝ ܗܳܢܳܐ ܠܕܳܖ̈ܰܝܟܽܘܢ.
Exo 30:32 ܥܰܠ ܒܶܣܪܳܐ ܕܐ̱ܢܳܫܳܐ ܠܳܐ ܢܶܬܬܫܺܝܦ. ܘܒܰܕ݂ܡܽܘܬܶܗ ܠܳܐ ܬܶܥܒܕ݂ܽܘܢ. ܡܶܛܽܠ ܕܩܽܘܕ݂ܫܰܐ ܗ̱ܘ. ܘܩܽܘܕ݂ܫܳܐ ܢܶܗܘܶܐ ܠܟܽܘܢ.
Exo 30:33 ܘܓܰܒܪܳܐ ܕܰܢܒܰܣܶܡ ܐܰܟ݂ܘܳܬܶܗ. ܘܰܕ݂ܢܶܬܶܠ ܡܶܢܶܗ ܠܢܽܘܟܪܳܝܳܐ. ܢܺܐܒܰܕ ܡܶܢ ܥܰܡܶܗ.
Exo 30:34 ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܒ ܠܳܟ݂ ܒܶܣܡܳܐ ܢܛܳܦܬܳܐ. ܘܛܶܦܪܳܐ. ܘܚܶܠܒܳܢܺܝܬܳܐ ܒܶܣܡܳܐ. ܘܰܠܒܽܘܢܬܳܐ ܕܟ݂ܺܝܬ݂ܳܐ. ܡܰܬ݂ܩܳܠ ܡܰܬ݂ܩܳܠ ܢܶܗܘܶܐ.
Exo 30:35 ܘܰܥܒܶܕ݂ܳܝܗܝ ܥܶܛܪܳܐ ܕܒܶܣ̈ܡܶܐ ܥܒܳܕ݂ܳܐ ܡܒܰܣܡܳܐ. ܦܺܝ̈ܠܶܐ ܕܰܕ݂ܟܶܝܢ ܠܩܽܘܕ݂ܫܳܐ.
Exo 30:36 ܘܰܫܚܽܘܩ ܡܶܢܶܗ ܘܰܐܕܶܩ. ܘܗܰܒ ܡܶܢܶܗ ܩܕܳܡ ܣܳܗܕܽܘܬܳܐ ܒܡܰܫܟܰܢ ܙܰܒܢܳܐ. ܕܶܐܬ݂ܘܰܥܰܕ݂ ܠܳܟ݂ ܬܰܡܳܢ. ܩܕ݂ܽܘܫ ܩܽܘܕ݂̈ܫܺܝܢ ܢܶܗܘܶܐ ܠܟܽܘܢ.
Exo 30:37 ܘܥܶܛܪܳܐ ܕܬܶܥܒܕ݂ܽܘܢ. ܒܰܕ݂ܡܽܘܬܶܗ ܠܳܐ ܬܶܥܒܕ݂ܽܘܢ ܠܟܽܘܢ. ܩܽܘܕ݂ܫܳܐ ܢܶܗܘܶܐ ܠܳܟ݂ ܠܡܳܪܝܳܐ.
Exo 30:38 ܘܓܰܒܪܳܐ ܕܢܶܥܒܶܕ ܐܰܟ݂ܘܳܬܶܗ ܠܰܡܪܳܚܽܘ ܒܶܗ. ܢܺܐܒܰܕ ܡܶܢ ܥܰܡܶܗ.
Exo 31:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ.
Exo 31:2 ܚܙܺܝ ܕܰܩܪܺܝܬ݂ ܒܫܶܡ ܠܒܰܨܠܺܝܐܶܝܠ ܒܰܪ ܐܽܘܪܺܝ. ܒܰܪ ܚܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ.
Exo 31:3 ܘܰܡܠܺܝܬ݂ܶܗ ܪܽܘܚܳܐ ܕܰܐ‌ܠܳܗܳܐ. ܒܚܶܟ݂ܡܬܳܐ. ܘܰܒܒܽܘܝܳܢܳܐ. ܘܒܺܝܕܰܥܬܳܐ. ܘܰܒܟܽܠ ܥܒܳܕ݂.
Exo 31:4 ܠܡܰܠܳܦܽܘ ܐܽܘܡܳܢܽܘܬܳܐ. ܠܡܶܥܒܰܕ݂ ܒܕܰܗܒܳܐ. ܘܰܒܣܺܐܡܳܐ ܒܰܢܚܳܫܳܐ.
Exo 31:5 ܘܒܽܐܘܡܳܢܽܘܬܳܐ ܕܟܺܐܦ̈ܶܐ ܠܰܡܫܰܠܳܡܽܘ. ܘܰܒܢܰܓܳܪܽܘܬܳܐ ܕܩܰܝ̈ܣܶܐ. ܠܡܶܥܒܰܕ ܟܽܠ ܥܒܳܕ݂.
Exo 31:6 ܘܶܐܢܳܐ ܗܳܐ ܝܶܗܒܶܬ݂ ܥܰܡܶܗ. ܠܶܐܠܺܝܗܰܒ ܒܰܪ ܐܰܚܺܝܣܡܳܟ݂ ܡܶܢ ܫܰܒܛܳܐ ܕܕ݂ܳܢ. ܘܰܒܠܶܒܳܐ ܕܟܽܠ ܚܰܟܺܝ̈ܡܰܝ ܠܶܒܳܐ ܝܶܗܒܶܬ݂ ܚܶܟ݂ܡܬܳܐ. ܘܢܶܥܒܕ݂ܽܘܢ ܟܽܠ ܡܶܕܶܡ ܕܦܰܩܶܕܬܳܟ݂.
Exo 31:7 ܡܰܫܟܰܢ ܙܰܒܢܳܐ. ܘܩܺܒܽܘܬܳܐ ܕܣܳܗܕܽܘܬܳܐ. ܘܚܽܘܣܳܝܳܐ ܕܰܥܠܶܝܗ̇. ܘܟܽܠ ܡܳܐܢܰܝ̈ ܡܰܫܟܢܳܐ.
Exo 31:8 ܘܦܳܬܽܘܪܳܐ ܘܟܽܠ ܡܳܐܢܰܘ̈ܗܝ. ܘܰܡܢܳܪܬܳܐ ܕܟ݂ܺܝܬ݂ܳܐ. ܘܟܽܠܗܽܘܢ ܡܳܐܢܶܝ̈ܗ̇. ܘܡܰܕܒܚܳܐ ܕܥܶܛܪܳܐ.
Exo 31:9 ܡܰܕܒܚܳܐ ܕܰܥܠܳܬܳܐ ܘܟܽܠ ܡܳܐܢܰܘ̈ܗܝ. ܘܠܰܩܢܳܐ ܘܟܰܢܳܐ.
Exo 31:10 ܘܰܠܒܽܘ̈ܫܰܝ ܬܶܫܡܶܫܬܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ. ܠܰܡܟܰܗܳܢܽܘ ܠܺܝ.
Exo 31:11 ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ ܠܩܽܘܕ݂ܫܳܐ ܟܽܠ ܡܶܕܶܡ ܕܦܰܩܶܕܬܳܟ݂ ܢܶܥܒܕ݂ܽܘܢ.
Exo 31:12 ܘܶܐܡܰܪ ܡܳܪܝܳܐ ܠܡܽܘܫܶܐ.
Exo 31:13 ܐܰܢ̱ܬ ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܫܰܒ̈ܶܐ ܗܘܰܝܬܽܘܢ ܢܳܛܪܺܝܢ. ܡܶܛܽܠ ܕܳܐܬܳܐ ܗ̱ܝ ܒܰܝ̈ܢܰܝ ܘܰܠܟܽܘܢ ܠܕܳܖ̈ܰܝܟܽܘܢ. ܕܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܡܩܰܕܶܫ ܐ̱ܢܳܐ ܠܟܽܘܢ.
Exo 31:14 ܛܰܪܘ ܫܰܒܬ݂ܳܐ. ܡܶܛܽܠ ܕܩܽܘܕ݂ܫܳܐ ܗ̱ܝ ܠܟܽܘܢ. ܟܽܠܡܰܢ ܕܢܰܚܠܺܝܗ̇. ܡܶܬ݂ܩܛܳܠܽܘ ܢܶܬ݂ܩܛܶܠ. ܘܟܽܠ ܡܰܢ ܕܢܶܥܒܶܕ ܒܳܗ̇ ܥܒܳܕ݂ܳܐ. ܢܺܐܒܰܕ݂ ܐ̱ܢܳܫܳܐ ܗܰܘ ܡܶܢ ܥܰܡܶܗ.
Exo 31:15 ܫܬܳܐ ܝܰܘܡܺܝ̈ܢ ܬܶܥܒܕ݂ܽܘܢ ܥܒܳܕ݂ܳܐ. ܘܰܒܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܢܝܳܚܳܐ. ܩܽܘܕ݂ܫܳܐ ܗ̱ܝ ܠܡܳܪܝܳܐ. ܟܽܠ ܡܰܢ ܕܢܶܥܒܶܕ ܥܒܳܕ݂ܳܐ ܒܝܰܘܡܳܐ ܕܫܰܒܬ݂ܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.
Exo 31:16 ܘܢܶܛܪܽܘܢ ܒܢܰܝ̈ ܝܺܣܪܳܐܶܝܠ ܫܰܒܬ݂ܳܐ ܠܡܳܪܝܳܐ. ܠܡܶܥܒܰܕ ܫܰܒܬ݂ܳܐ ܠܕ݂ܳܖ̈ܰܝܗܽܘܢ ܩܝܳܡܳܐ ܕܰܠܥܳܠܰܡ.
Exo 31:17 ܒܰܝ̈ܢܰܝ ܠܰܕ݂ܒܶܝܬ݂ ܝܺܣܪܳܐܶܝܠ ܐܳܬܳܐ ܗ̱ܝ ܠܥܳܠܰܡ. ܡܶܛܽܠ ܕܠܶܫܬܳܐ ܝܰܘܡܺܝ̈ܢ ܥܒܰܕ ܡܳܪܝܳܐ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܺܐܝܬ݂ ܒܗܽܘܢ. ܘܰܒܝܰܘܡܳܐ ܫܒܺܝܥܳܝܳܐ ܫܠܺܝ ܘܶܐܬܬܢܺܝܚ.
Exo 31:18 ܘܝܰܗܒ ܠܡܽܘܫܶܐ ܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡܶܗ ܒܛܽܘܪܳܐ ܕܣܺܝܢܰܝ. ܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ. ܠܽܘܚ̈ܶܐ ܕܟܺܐܦܳܐ. ܕܰܟ݂ܬ݂ܺܝ̈ܒܳܢ ܒܨܶܒܥܶܗ ܕܰܐ‌ܠܳܗܳܐ.
Exo 32:1 ܘܰܚܙܰܘ ܥܰܡܳܐ ܕܰܐܘܚܰܪ ܡܽܘܫܶܐ ܕܢܶܚܽܘܬ݂ ܡܶܢ ܛܽܘܪܳܐ. ܘܶܐܬ݂ܟܰܢܰܫܘ ܥܰܡܳܐ ܥܰܠ ܐܰܗܪܽܘܢ. ܘܳܐܡܪܺܝܢ ܠܶܗ. ܩܽܘܡ ܥܒܶܕ݂ ܠܰܢ ܐܰܠܳܗ̈ܶܐ ܕܢܺܐܙܽܠܘܢ ܩܕܳܡܰܝܢ. ܡܶܛܽܠ ܕܗܳܢܳܐ. ܓܰܒܪܳܐ ܡܽܘܫܶܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܝܳܕ݂ܥܺܝܢܰܢ ܡܳܢܳܐ ܗܘܳܝܗܝ.
Exo 32:2 ܐܶܡܰܪ ܠܗܽܘܢ ܐܰܗܪܽܘܢ. ܦܰܪܶܩܘ ܩܕ݂ܳܫ̈ܶܐ ܕܕܰܗܒܳܐ ܕܺܐܝܬ݂ ܒܶܐܕܢ̈ܶܐ ܕܢܶܫܰܝ̈ܟܽܘܢ. ܘܕܰܒܢܰܝ̈ܟܽܘܢ. ܘܕܰܒܢ̈ܳܬ݂ܟܽܘܢ. ܘܰܐܝܬܰܘ ܠܺܝ.
Exo 32:3 ܘܦܰܪܶܩܘ ܟܽܠܶܗ ܥܰܡܳܐ ܩܕ݂ܳܫ̈ܶܐ ܕܺܐܝܬ݂ ܒܶܐܕ݂ܢܰܝ̈ܗܽܘܢ. ܘܰܐܝܬܺܝܘ ܠܰܐܗܪܽܘܢ.
Exo 32:4 ܘܢܰܣܒܶܗ ܡܶܢܗܽܘܢ. ܘܨܳܪܶܗ ܒܛܽܘܦܣܳܐ. ܘܥܰܒܕܶܗ ܥܶܓܠܳܐ ܕܢܶܣܟܬܳܐ. ܘܶܐܡܰܪܘ ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ. ܕܰܐܣܩܰܟ݂ ܡܶܢ ܐܰܪܥܳܐ ܕܡܶܨܪܶܝܢ.
Exo 32:5 ܘܰܕ݂ܚܶܠ ܐܰܗܪܽܘܢ. ܘܰܒܢܳܐ ܡܰܕܒܚܳܐ ܩܕܳܡܰܘܗܝ. ܘܰܩܪܳܐ ܐܰܗܪܽܘܢ. ܘܶܐܡܰܪ. ܚܰܓܰܐ ܗ̱ܘ ܠܡܳܪܝܳܐ ܡܚܳܪ.
Exo 32:6 ܘܩܰܕܶܡܘ ܠܝܰܘܡܳܐ ܕܒܬ݂ܪܶܗ. ܘܰܐܣܶܩܘ ܥܠܰܘ̈ܳܬܳܐ. ܘܕܰܒܰܚܘ ܫܰܠ̈ܡܶܐ. ܘܩܰܪܶܒܘ ܩܽܘܖ̈ܒܳܢܶܐ. ܘܺܝܬܶܒܘ ܥܰܡܳܐ ܠܡܶܐܟܰܠ ܘܰܠܡܶܫܬܳܐ. ܘܩܳܡܘ ܠܡܶܓ݂ܚܰܟ݂ ܘܰܠܡܶܫܬܥܳܝܽܘ.
Exo 32:7 ܘܶܐܡܰܪ ܡܳܪܝܳܐ ܠܡܽܘܫܶܐ. ܚܽܘܬ݂ ܙܶܠ ܠܳܟ݂ ܡܶܟܳܐ. ܡܶܛܽܠ ܕܚܰܒܶܠ ܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ.
Exo 32:8 ܣܛܰܘ ܒܰܥܓܰܠ ܡܶܢ ܐܽܘܪܚܳܐ ܕܦܰܩܕܶܬ݂ ܐܶܢܽܘܢ. ܘܰܥܒܰܕ݂ܘ ܠܗܽܘܢ ܥܶܓ݂ܠܳܐ ܕܢܶܣܟܬܳܐ. ܘܰܣܓܶܕ݂ܘ ܠܶܗ. ܘܕܰܒܰܚܘ ܠܶܗ. ܘܶܐܡܰܪܘ. ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ. ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ.
Exo 32:9 ܘܶܐܡܰܪ ܡܳܪܝܳܐ ܠܡܽܘܫܶܐ. ܚܙܺܝܬܶܗ ܠܥܰܡܳܐ ܗܳܢܳܐ. ܘܗܳܐ ܥܰܡܳܐ ܩܫܶܐ ܩܕ݂ܳܠܳܐ ܗ̱ܘ.
Exo 32:10 ܗܳܫܳܐ ܫܒܽܘܩܰܝܢܝ ܘܢܶܬ݂ܩܰܦ ܪܽܘܓ݂ܙܝ ܒܗܽܘܢ. ܘܶܐܚܪܽܘܒ ܐܶܢܽܘܢ. ܘܶܐܥܒܕ݂ܳܟ݂ ܠܥܰܡܳܐ ܪܰܒܳܐ.
Exo 32:11 ܘܨܰܠܺܝ ܡܽܘܫܶܐ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܶܐܡܰܪ. ܠܳܐ ܡܳܪܝܳܐ. ܠܳܐ ܢܶܬ݂ܩܰܦ ܪܽܘܓ݂ܙܳܟ݂ ܒܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ. ܒܚܰܝܠܳܟ݂ ܪܰܒܳܐ. ܘܒܰܕ݂ܪܳܥܳܟ݂ ܪܳܡܳܐ.
Exo 32:12 ܘܠܳܐ ܢܺܐܡܪܽܘܢ ܡܶܨܖ̈ܳܝܶܐ ܕܰܠܒܺܝܫܬܗܽܘܢ ܐܰܦܶܩ ܐܶܢܽܘܢ. ܕܰܢܩܰܛܶܠ ܐܶܢܽܘܢ ܒܰܝ̈ܢܰܝ ܛܽܘܖ̈ܶܐ. ܘܰܕ݂ܢܶܚܪܽܘܒ ܐܶܢܽܘܢ ܡܶܢ ܐܰܦܰܝ̈ ܐܰܪܥܳܐ. ܐܶܬܬܢܺܝܚ ܡܶܢ ܚܶܡܬܳܐ ܕܪܽܘܓ݂ܙܳܟ݂. ܘܶܐܬ݂ܪܰܥܳܐ ܥܰܠ ܒܺܝܫܬܶܗ ܕܥܰܡܳܟ݂.
Exo 32:13 ܐܶܬܕܰܟ݂ܪ ܠܰܐܒܪܳܗܳܡ. ܘܠܺܐܝܣܚܳܩ. ܘܠܺܝܣܪܳܐܶܝܠ ܥܰܒܕܳܟ݂. ܕܺܝܡܰܝܬ ܠܗܽܘܢ ܒܳܟ݂. ܘܶܐܡܰܪܬ ܠܗܽܘܢ. ܕܰܐܣܓܶܐ ܙܰܪܥܟܽܘܢ ܐܰܝܟ݂ ܟܰܘܟ̈ܒܶܐ ܕܒܰܫܡܰܝܳܐ. ܘܟܽܠܳܗ̇ ܐܰܪܥܳܐ ܕܶܐܡܰܪܬ ܐܶܬܶܠ ܠܙܰܪܥܟܽܘܢ ܘܢܺܐܪܬ݂ܽܘܢܳܗ̇ ܠܥܳܠܰܡ.
Exo 32:14 ܘܶܐܬ݂ܪܰܥܺܝ ܡܳܪܝܳܐ ܥܰܠ ܒܺܝܫܬܳܐ ܕܶܐܡܰܪ ܠܡܶܥܒܰܕ݂ ܠܥܰܡܶܗ.
Exo 32:15 ܘܶܐܬ݂ܦܢܺܝ ܡܽܘܫܶܐ. ܘܰܢܚܶܬ݂ ܡܶܢ ܛܽܘܪܳܐ. ܘܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ ܒܺܐܝܕ݂ܶܗ. ܠܽܘܚ̈ܶܐ ܕܰܟ݂ܬ݂ܺܝ̈ܒܳܢ ܡܶܢ ܬܖ̈ܰܝܗܽܘܢ ܣܶܛܖ̈ܰܝܗܶܝܢ. ܡܶܟܳܐ ܘܡܶܟܳܐ ܟܬ݂ܺܝ̈ܒܳܢ.
Exo 32:16 ܘܠܽܘܚ̈ܶܐ ܥܒܳܕ݂ܳܐ ܐܶܢܶܝܢ ܕܰܐ‌ܠܳܗܳܐ. ܘܰܟ݂ܬ݂ܳܒܳܐ ܟܬ݂ܳܒܶܗ ܗ̱ܘ ܕܰܐ‌ܠܳܗܳܐ ܪܫܺܝܡ ܗܘܳܐ ܥܰܠ ܠܽܘܚ̈ܶܐ.
Exo 32:17 ܘܰܫܡܰܥ ܝܶܫܽܘܥ ܩܳܠܶܗ ܕܥܰܡܳܐ ܟܰܕ ܡܶܬ݂ܟܰܬܰܫ. ܘܶܐܡܰܪ ܠܡܽܘܫܶܐ. ܩܳܠܳܐ ܕܰܩܪܳܒܳܐ ܒܡܰܫܪܺܝܬܳܐ.
Exo 32:18 ܐܶܡܰܪ ܠܶܗ ܡܽܘܫܶܐ. ܠܳܐ ܩܳܠܳܐ ܕܡܰܡܠܠܳܐ ܕܓܰܢ̱ܒܳܖ̈ܶܐ. ܘܳܐܦܠܳܐ ܩܳܠܳܐ ܕܚܰܠܳܫ̈ܶܐ. ܩܳܠܳܐ ܕܶܝܢ ܕܰܚܛܺܝܬܳܐ ܫܳܡܰܥ ܐ̱ܢܳܐ.
Exo 32:19 ܘܟܰܕ݂ ܩܪܶܒ ܠܡܰܫܪܺܝܬܳܐ. ܚܙܳܝܗܝ ܠܥܶܓ݂ܠܳܐ ܘܰܠܨܶܨ̈ܠܶܐ. ܘܶܐܬܬܦܺܝܪ ܡܽܘܫܶܐ. ܘܰܫܕ݂ܳܐ ܠܽܘܚ̈ܶܐ ܡܶܢ ܐܺܝܕ݂ܶܗ. ܘܬܰܒܰܪ ܐܶܢܶܝܢ ܒܰܫܦܽܘܠܰܘ̈ܗܝ ܕܛܽܘܪܳܐ.
Exo 32:20 ܘܢܰܣܒܶܗ ܠܥܶܓ݂ܠܳܐ ܕܰܥܒܰܕ݂ܘ. ܘܰܐܘܩܕܶܗ ܒܢܽܘܪܳܐ. ܘܫܳܦܶܗ ܒܫܽܘܦܺܝܢܳܐ. ܥܕܰܡܳܐ ܕܶܐܬܕܩܶܩ ܐܰܝܟ݂ ܥܰܦܪܳܐ. ܘܒܰܙܩܳܗ̇ ܕܶܩܬܶܗ ܥܰܠ ܐܰܦܰܝ̈ ܡܰܝ̈ܳܐ. ܘܰܐܫܩܺܝ ܠܰܕ݂ܒܶܝܬ݂ ܝܺܣܪܳܐܶܝܠ.
Exo 32:21 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܡܳܢܳܐ ܥܒܰܕ݂ ܠܳܟ݂ ܥܰܡܳܐ ܗܳܢܳܐ. ܕܰܐܝܬܺܝܬ ܥܠܰܘܗ̱ܝ ܚܛܺܝܬܳܐ ܪܰܒܬܳܐ.
Exo 32:22 ܘܶܐܡܰܪ ܐܰܗܪܽܘܢ. ܠܳܐ ܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝ. ܐܰܢ̱ܬ ܝܳܕܰܥ ܐܰܢ̱ܬ ܠܶܗ ܠܥܰܡܳܐ ܗܳܢܳܐ ܕܒܺܝܫ ܗ̱ܘ.
Exo 32:23 ܘܶܐܡܰܪܘ ܠܺܝ. ܥܒܶܕ݂ ܠܰܢ ܐܰܠܳܗ̈ܶܐ ܕܢܺܐܙܽܠܘܢ ܩܕܳܡܰܝܢ. ܡܶܛܽܠ ܕܗܳܢܳܐ ܡܽܘܫܶܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ . ܠܳܐ ܝܳܕ݂ܥܺܝܢܰܢ ܡܳܢܳܐ ܗܘܳܝܗܝ.
Exo 32:24 ܘܶܐܡܪܶܬ݂ ܠܗܽܘܢ. ܡܰܢ ܕܺܐܝܬ݂ ܠܶܗ ܕܰܗܒܳܐ. ܐܰܝܬܰܘ ܠܺܝ. ܘܰܐܝܬܺܝܘ ܠܺܝ. ܘܰܐܪܡܺܝܬܶܗ ܒܢܽܘܪܳܐ. ܘܰܗܘܳܐ ܥܶܓܠܳܐ ܗܳܢܳܐ.
Exo 32:25 ܘܰܚܙܳܐ ܡܽܘܫܶܐ ܠܥܰܡܳܐ ܕܰܚܛܰܘ ܠܗܽܘܢ. ܕܰܐܚܛܺܝ ܐܶܢܽܘܢ ܐܰܗܪܽܘܢ. ܕܢܶܗܘܽܘܢ ܫܡܳܐ ܣܰܪܝܳܐ ܒܰܐܚܪܳܝܬܗܽܘܢ.
Exo 32:26 ܘܩܳܡ ܠܶܗ ܡܽܘܫܶܐ ܒܬܰܪܥܳܐ ܕܡܰܫܟܢܳܐ. ܘܶܐܡܰܪ. ܡܰܢܽܘ ܡܶܢ ܡܳܪܝܳܐ. ܢܺܐܬܶܐ ܠܘܳܬܝ. ܘܶܐܬ݂ܟܰܢܰܫܘ ܠܘܳܬܶܗ ܟܽܠܗܽܘܢ ܒܢܰܘ̈ܗܝ ܕܠܶܘܺܝ.
Exo 32:27 ܘܶܐܡܰܪ ܠܗܽܘܢ ܡܽܘܫܶܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܰܪܡܰܘ ܐ̱ܢܳܫ ܣܰܝܦܶܗ ܒܚܰܨܰܘ̈ܗܝ. ܥܒܰܪܘ ܘܬܽܘܒܘ ܡܶܢ ܬܪܰܥ ܠܰܬ݂ܪܰܥ ܒܡܰܫܪܺܝܬܳܐ. ܘܰܩܛܽܘܠܘ ܐ̱ܢܳܫ ܠܰܐܚܽܘܗܝ. ܘܐ̱ܢܳܫ ܠܚܰܒܪܶܗ. ܘܐ̱ܢܳܫ ܠܩܰܪܺܝܒܶܗ.
Exo 32:28 ܘܰܥܒܰܕ݂ܘ ܒܢܰܝ̈ ܠܶܘܺܝ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܢܦܰܠܘ ܡܶܢ ܥܰܡܳܐ ܒܝܰܘܡܳܐ ܗܰܘ. ܐܰܝܟ݂ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ.
Exo 32:29 ܘܶܐܡܰܪ ܠܗܽܘܢ ܡܽܘܫܶܐ. ܡܠܰܘ ܐܺܝ̈ܕܰܝܟܽܘܢ ܝܰܘܡܳܢܳܐ ܠܡܳܪܝܳܐ. ܐ̱ܢܳܫ ܒܰܒܪܶܗ ܘܒܰܐܚܽܘܗܝ. ܡܶܛܽܠ ܕܬܺܐܬܶܐ ܥܠܰܝܟܽܘܢ ܒܽܘܪܟܬܳܐ ܝܰܘܡܳܢܳܐ.
Exo 32:30 ܘܰܗܘܳܐ ܠܝܰܘܡܳܐ ܕܒܬ݂ܪܶܗ. ܘܶܐܡܰܪ ܡܽܘܫܶܐ ܠܥܰܡܳܐ. ܐܰܢ̱ܬܽܘܢ ܚܛܰܝܬܽܘܢ ܚܛܺܝܬܳܐ ܗܳܕ݂ܶܐ ܪܰܒܬ݂ܳܐ. ܗܳܫܳܐ ܐܶܣܰܩ ܠܘܳܬ݂ ܡܳܪܝܳܐ. ܛܳܟ݂ ܢܶܫܒܽܘܩ ܠܚܰܘܒܰܝ̈ܟܽܘܢ.
Exo 32:31 ܘܰܗܦܰܟ݂ ܡܽܘܫܶܐ ܠܘܳܬ݂ ܡܳܪܝܳܐ ܘܶܐܡܰܪ. ܒܒܥܽܘ ܡܳܪܝܳܐ ܐܰ‌ܠܳܗܳܐ. ܫܰܪܺܝܪܳܐܺܝܬ݂ ܚܛܳܐ ܥܰܡܳܐ ܗܳܢܳܐ ܚܛܺܝܬܳܐ ܪܰܒܬ݂ܳܐ. ܘܰܥܒܰܕ݂ܘ ܠܗܽܘܢ ܐܰܠܳܗ̈ܶܐ ܕܕܰܗܒܳܐ.
Exo 32:32 ܗܳܫܳܐ ܐܶܢ ܫܳܒܶܩ ܐܰܢ̱ܬ ܠܰܚܛܳܗܰܝ̈ܗܽܘܢ. ܘܶܐܢ ܠܳܐ. ܥܛܺܝܢܝ ܡܶܢ ܣܶܦܪܳܟ݂ ܕܰܟ݂ܬ݂ܰܒܬ.
Exo 32:33 ܘܶܐܡܰܪ ܡܳܪܝܳܐ ܠܡܽܘܫܶܐ. ܡܰܢ ܕܰܚܛܳܐ ܠܺܝ ܐܶܥܛܶܝܘܗܝ ܡܶܢ ܣܶܦܪܝ.
Exo 32:34 ܗܳܫܳܐ ܙܶܠ ܐܰܘܒܶܠܳܝܗܝ ܠܥܰܡܳܐ ܗܳܢܳܐ ܠܰܐܝܟܳܐ ܕܳܐܡܰܪ ܐ̱ܢܳܐ ܠܳܟ݂. ܘܗܳܐ ܡܰܠܰܐܟ݂ܝ ܢܺܐܙܰܠ ܩܕܳܡܰܝܟ. ܘܰܒܝܰܘܡܳܐ ܕܦܽܘܩܕܳܢܝ ܐܶܦܩܽܘܕ݂ ܥܠܰܝܗܽܘܢ ܚܛܳܗܰܝ̈ܗܽܘܢ.
Exo 32:35 ܘܰܡܚܳܐ ܡܳܪܝܳܐ ܠܥܰܡܳܐ. ܥܰܠ ܕܰܦܠܰܚܘ ܠܥܶܓ݂ܠܳܐ ܕܰܥܒܰܕ݂ ܐܰܗܪܽܘܢ.
Exo 34:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܦܣܽܘܠ ܠܳܟ݂ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܶܐܟ݂ܬ݂ܽܘܒ ܥܰܠ ܠܽܘܚ̈ܶܐ ܦܶܬ݂ܓ̈ܳܡܶܐ ܕܺܐܝܬ݂ ܗܘܰܘ ܥܰܠ ܠܽܘܚ̈ܶܐ ܩܰܕ݂ܡܳܝ̈ܳܬܳܐ ܕܬܰܒܰܪܬ.
Exo 34:2 ܘܰܗܘܺܝ ܡܛܰܝܰܒ ܒܨܰܦܪܳܐ. ܘܣܰܩ ܒܨܰܦܪܳܐ ܠܛܽܘܪܳܐ ܕܣܺܝܢܰܝ. ܘܩܽܘܡ ܬܰܡܳܢ ܒܪܺܝܫ ܛܽܘܪܳܐ.
Exo 34:3 ܘܐ̱ܢܳܫ ܠܳܐ ܢܶܣܰܩ ܥܰܡܳܟ݂. ܘܐ̱ܢܳܫ ܠܳܐ ܢܶܬ݂ܚܙܶܐ ܒܟܽܠܶܗ ܛܽܘܪܳܐ. ܐܳܦܠܳܐ ܥܳܢ̈ܳܐ ܘܬܰܘܖ̈ܶܐ ܢܶܪܥܽܘܢ ܠܩܽܘܒܠܶܗ ܕܛܽܘܪܳܐ ܗܰܘ.
Exo 34:4 ܘܰܦܣܰܠ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܩܰܕܶܡ ܡܽܘܫܶܐ ܒܨܰܦܪܳܐ. ܘܰܣܠܶܩ ܠܛܽܘܪܳܐ ܕܣܺܝܢܰܝ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܢܣܰܒ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܒܺܐܝܕ݂ܶܗ.
Exo 34:5 ܘܰܢܚܶܬ݂ ܡܳܪܝܳܐ ܒܰܥܢܳܢܳܐ. ܘܩܳܡ ܥܰܡܶܗ ܬܰܡܳܢ. ܘܰܩܪܳܐ ܒܰܫܡܳܐ ܡܳܪܝܳܐ.
Exo 34:6 ܘܰܥܒܰܪ ܡܳܪܝܳܐ ܩܕܳܡܰܘܗܝ. ܘܰܩܪܳܐ ܡܳܪܝܳܐ ܡܳܪܝܳܐ. ܐܰ‌ܠܳܗܳܐ ܡܪܰܚܡܳܢܳܐ ܘܰܡܪܰܚܦܳܢܳܐ. ܕܢܰܓܺܝܪܳܐ ܪܽܘܚܶܗ. ܘܣܰܓܺܝܐܳܐ ܛܰܝܒܽܘܬܶܗ ܘܩܽܘܫܬܶܗ.
Exo 34:7 ܢܳܛܰܪ ܛܰܝܒܽܘܬ݂ܳܐ ܠܰܐܠܦܰܝ̈ ܕܳܖ̈ܶܐ. ܫܳܒܶܩ ܚܛܳܗ̈ܶܐ ܘܚܰܘܒ̈ܶܐ. ܘܰܡܙܰܟܳܝܽܘ ܠܳܐ ܡܙܰܟܶܐ. ܦܳܩܶܕ݂ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܘܥܰܠ ܒܢܰܝ̈ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ.
Exo 34:8 ܘܶܐܣܬܰܪܗܰܒ ܡܽܘܫܶܐ. ܘܰܢܦܰܠ ܥܰܠ ܐܰܪܥܳܐ ܘܰܣܓܶܕ݂.
Exo 34:9 ܘܶܐܡܰܪ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ. ܢܺܐܙܰܠ ܗܳܫܳܐ ܡܳܪܝ ܒܰܝܢܳܬܰܢ. ܡܶܛܽܠ ܕܥܰܡܳܐ ܐܶܢܽܘܢ ܩܫܶܐ ܩܕ݂ܳܠܳܐ. ܘܰܫܒܽܘܩ ܠܚܰܘ̈ܒܰܝܢ ܘܠܰܚ̈ܛܳܗܰܝܢ ܘܬܺܐܪܬܰܢ.
Exo 34:10 ܘܶܐܡܰܪ. ܗܳܐ ܡܩܺܝܡ ܐ̱ܢܳܐ ܩܝܳܡܳܐ ܠܽܘܩܒܰܠ ܟܽܠܶܗ ܥܰܡܳܟ݂. ܘܶܐܥܒܶܕ ܦܖ̈ܺܝܫܳܬܳܐ. ܕܠܳܐ ܐܶܬ݂ܥ̈ܒܶܕ݂ܝ ܐܰܟ݂ܘܳܬ݂ܗܶܝܢ ܒܟܽܠܳܗ̇ ܐܰܪܥܳܐ. ܘܰܒܟܽܠܗܽܘܢ ܥܰܡ̈ܡܶܐ. ܘܢܶܚܙܶܐ ܟܽܠܶܗ ܥܰܡܳܐ ܗܳܢܳܐ ܕܰܐܢ̱ܬ ܒܓܰܘܶܗ ܥܒܳܕܶܗ ܕܡܳܪܝܳܐ ܕܰܕܚܺܝܠ ܗ̱ܘ ܕܥܳܒܶܕ݂ ܐ̱ܢܳܐ ܥܰܡܳܟ݂.
Exo 34:11 ܛܰܪ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܗܳܐ ܚܳܪܶܒ ܐ̱ܢܳܐ ܡܶܢ ܩܕܳܡܰܝܟ. ܟܢܰܥܢܳܝ̈ܶܐ. ܘܳܐܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ ܘܦܰܖ̈ܙܳܝܶܐ. ܘܚܰܘܳܝ̈ܶܐ ܘܝܳܒܽܘܣܳܝ̈ܶܐ.
Exo 34:12 ܐܶܙܕܰܗܪ ܠܳܐ ܬܩܺܝܡ ܩܝܳܡܳܐ ܠܝܳܬ݂ܒܰܝ̈ ܐܰܪܥܳܐ ܕܳܐܙܶܠ ܐܰܢ̱ܬ ܠܘܳܬ݂ܗܽܘܢ. ܕܠܳܐ ܢܶܗܘܽܘܢ ܠܳܟ݂ ܠܬ݂ܽܘܩܰܠܬܳܐ.
Exo 34:13 ܡܰܕ݂ܒܚܰܝ̈ܗܽܘܢ ܥܰܩܰܪ. ܘܩܳܝ̈ܡܳܬ݂ܗܽܘܢ ܬܰܒܰܪ. ܘܕܶܚ̈ܠܳܬ݂ܗܽܘܢ ܦܰܣܶܩܘ.
Exo 34:14 ܠܳܐ ܬܶܣܓܽܘܕ ܠܰܐܠܳܗ ܐ̱ܚܪܺܝܢ. ܡܶܛܽܠ ܕܡܳܪܝܳܐ ܛܰܢܳܢܳܐ ܫܡܶܗ. ܐܰܠܳܗܰܐ ܗ̱ܘ ܛܰܢܳܢܳܐ.
Exo 34:15 ܠܳܐ ܬܩܺܝܡ ܩܝܳܡܳܐ ܥܰܡ ܝܳܬ݂ܒܰܝ̈ ܐܰܪܥܳܐ. ܕܠܳܐ ܢܶܛܥܽܘܢ ܒܳܬܰܪ ܕܶܚ̈ܠܳܬ݂ܗܽܘܢ. ܘܰܢܕܰܒܚܽܘܢ ܠܰܐܠܳܗܰܝ̈ܗܽܘܢ. ܘܢܶܩܪܽܘܢܳܟ݂ ܘܬܶܐܟ݂ܽܘܠ ܡܶܢ ܕܶܒܚܰܝ̈ܗܽܘܢ.
Exo 34:16 ܘܬܶܣܰܒ ܡܶܢ ܒܢ̈ܳܬ݂ܗܽܘܢ ܠܰܒܢܰܝ̈ܟ. ܘܰܒܢ̈ܳܬܳܟ݂ ܬܶܬܶܠ ܠܰܒܢܰܝ̈ܗܽܘܢ. ܘܢܶܛܥ̈ܝܳܢ ܒܢ̈ܳܬ݂ܟܽܘܢ ܒܳܬܰܪ ܐܰܠܳܗܰܝ̈ܗܽܘܢ. ܘܢܰܛܥ̈ܝܳܢ ܠܰܒܢܰܝ̈ܟ ܒܳܬܰܪ ܐܰܠܳܗܰܝ̈ܗܶܝܢ.
Exo 34:17 ܐܰܠܳܗ̈ܶܐ ܕܢܶܣܟܬܳܐ ܠܳܐ ܬܶܥܒܶܕ݂ ܠܳܟ݂.
Exo 34:18 ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܬܶܛܰܪ. ܫܰܒܥܳܐ ܝܰܘܡܺܝ̈ܢ ܬܶܐܟ݂ܽܘܠ ܦܰܛܺܝܪܳܐ ܐܰܝܟ݂ ܕܦܰܩܶܕ݂ܬܳܟ݂. ܒܙܰܒܢܳܐ ܕܝܰܪܚܳܐ ܕܗܰܒܳܒ̈ܶܐ. ܡܶܛܽܠ ܕܰܒܝܰܪܚܳܐ ܕܗܰܒܳܒ̈ܶܐ ܢܦܰܩܬ ܡܶܢ ܡܶܨܪܶܝܢ.
Exo 34:19 ܟܽܠ ܕܦܳܬܰܚ ܖ̈ܰܚܡܶܐ ܠܺܝ ܢܶܗܘܶܐ. ܘܟܽܠ ܒܽܘܟ݂ܪܳܐ ܕܰܒܥܺܝܪܳܟ݂. ܕܬܰܘܖ̈ܶܐ ܘܕܶܐܡܖ̈ܶܐ.
Exo 34:20 ܘܟܽܠ ܒܽܘܟ݂ܪܳܐ ܕܰܒܥܺܝܪܳܐ ܬܶܦܪܽܘܩ ܒܶܐܡܪܳܐ. ܘܶܐܢ ܠܳܐ ܬܶܦܪܩܺܝܘܗܝ ܬܶܩܛܠܺܝܘܗܝ. ܟܽܠ ܒܽܘܟ݂ܪܳܐ ܕܰܒܢܰܝ̈ܟ ܬܶܦܪܽܘܩ. ܘܠܳܐ ܬܶܬ݂ܚܙܽܘܢ ܩܕ݂ܳܡܰܝ ܣܪܺܝܩܳܐܺܝܬ݂.
Exo 34:21 ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܰܒܝܰܘܡܳܐ ܫܒܺܝܥܳܝܳܐ ܬܶܬܢܺܝܚ. ܒܙܰܪܥܳܐ ܘܒܰܚܨܳܕܳܐ ܬܶܬܢܺܝܚ.
Exo 34:22 ܘܥܰܕ݂ܥܺܐܕ݂ܳܐ ܕܫܳܒܽܘܥܳܐ ܬܶܥܒܶܕ݂ ܠܳܟ݂. ܪܺܝܫ ܚܨܳܕܳܐ ܕܚܶܛ̈ܶܐ. ܘܚܰܓܳܐ ܕܰܚܡܳܠܳܐ ܒܡܰܦܩܳܗ̇ ܕܫܰܢ̱ܬܳܐ.
Exo 34:23 ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܶܐ ܟܽܠ ܕܽܘܟ݂ܪܳܢܳܟ݂ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Exo 34:24 ܡܶܛܽܠ ܕܶܐܚܪܽܘܒ ܥܰܡ̈ܡܶܐ ܡܶܢ ܩܕܳܡܰܝܟ. ܘܰܐܦܬܶܐ ܬܚܽܘܡܳܟ݂. ܘܠܳܐ ܢܶܪܰܓ݂ ܐ̱ܢܳܫ ܐܰܪܥܳܟ݂. ܡܳܐ ܕܣܳܠܶܩ ܐܰܢ̱ܬ ܠܡܶܬ݂ܚܙܳܝܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ.
Exo 34:25 ܠܳܐ ܬܶܟܽܘܣ ܥܰܠ ܚܰܡܺܝܥܳܐ ܕܡܳܐ ܕܕܶܒܚܬܳܐ. ܘܠܳܐ ܢܒܽܘܬ݂ ܠܨܰܦܪܳܐ ܕܶܒܚܳܐ ܕܥܰܕ݂ܥܺܐܕ݂ܳܐ ܕܦܶܨܚܳܐ.
Exo 34:26 ܪܺܝܫ ܥܰܠ̈ܠܳܬ݂ܳܗ̇ ܕܰܐܪܥܳܟ݂ ܬܰܝܬܶܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂ ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ.
Exo 34:27 ܘܶܐܡܰܪ ܡܳܪܝܳܐ ܠܡܽܘܫܶܐ. ܟܬ݂ܽܘܒ ܠܳܟ݂ ܗܳܠܶܝܢ ܦܶܬ݂ܓ̈ܳܡܶܐ. ܕܡܶܛܽܠ ܗܳܠܶܝܢ ܦܶܬ݂ܓ̈ܳܡܶܐ ܐܰܩܺܝܡܬ ܥܰܡܳܟ݂ ܩܝܳܡܳܐ. ܘܥܰܡ ܟܽܠܶܗ ܝܺܣܪܳܐܶܝܠ.
Exo 34:28 ܘܰܗܘܳܐ ܬܰܡܳܢ ܥܰܡ ܡܳܪܝܳܐ ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܰܠ ܘܡܰܝ̈ܳܐ ܠܳܐ ܐܶܫܬܺܝ. ܘܰܟ݂ܬܰܒ ܥܰܠ ܠܽܘܚ̈ܶܐ ܕܟܺܐܦܳܐ ܡܶܠܰܝ̈ ܩܝܳܡܳܐ. ܥܶܣܪܳܐ ܦܶܬ݂ܓ݂ܳܡܺܝ̈ܢ.
Exo 34:29 ܘܟܰܕ݂ ܢܚܶܬ݂ ܡܽܘܫܶܐ ܡܶܢ ܛܽܘܪܳܐ ܕܣܺܝܢܰܝ. ܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ ܒܺܐܝܕ݂ܶܗ ܕܡܽܘܫܶܐ. ܟܰܕ݂ ܢܚܶܬ݂ ܡܶܢ ܛܽܘܪܳܐ. ܘܡܽܘܫܶܐ ܠܳܐ ܝܺܕܰܥ ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܟܰܕ݂ ܡܰܠܶܠ ܥܰܡܶܗ.
Exo 34:30 ܘܰܚܙܳܐ ܐܰܗܪܽܘܢ ܘܟܽܠܶܗ ܝܺܣܪܳܐܶܝܠ ܐܰܦܰܘ̈ܗܝ ܕܡܽܘܫܶܐ. ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܕܡܽܘܫܶܐ. ܘܰܕ݂ܚܶܠܘ ܠܡܶܩܪܰܒ ܠܘܳܬܶܗ.
Exo 34:31 ܘܰܩܪܳܐ ܐܶܢܽܘܢ ܡܽܘܫܶܐ. ܘܶܐܬ݂ܰܘ ܠܘܳܬܶܗ ܐܰܗܪܽܘܢ ܘܟܽܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܘܡܰܠܶܠ ܡܽܘܫܶܐ ܥܰܡܗܽܘܢ.
Exo 34:32 ܘܗܳܝܕܶܝܢ ܩܪܶܒܘ ܠܘܳܬܶܗ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܦܰܩܶܕ݂ ܐܶܢܽܘܢ ܟܽܠܡܶܕܶܡ ܕܡܰܠܶܠ ܡܳܪܝܳܐ ܥܰܡܶܗ ܒܛܽܘܪܳܐ ܕܣܺܝܢܰܝ.
Exo 34:33 ܘܟܰܕ݂ ܫܰܠܶܡ ܡܽܘܫܶܐ ܕܰܢܡܰܠܶܠ ܥܰܡܗܽܘܢ. ܐܰܪܡܺܝ ܥܰܠ ܐܰܦܰܘ̈ܗܝ ܫܽܘܫܶܦܳܐ.
Exo 34:34 ܘܟܰܕ݂ ܥܳܐܶܠ ܗܘܳܐ ܡܽܘܫܶܐ ܩܕ݂ܳܡ ܡܳܪܝܳܐ ܕܰܢܡܰܠܶܠ ܥܰܡܶܗ. ܫܳܩܶܠ ܗܘܳܐ ܠܳܗ̇ ܠܫܽܘܫܶܦܳܐ ܥܕܰܡܳܐ ܕܢܳܦܶܩ. ܘܢܳܦܶܩ ܗܘܳܐ ܘܳܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܕܶܡ ܕܡܶܬ݂ܦܰܩܰܕ݂.
Exo 34:35 ܘܚܳܙܶܝܢ ܗܘܰܘ ܒܢܰܝ̈ ܝܺܣܪܳܐܶܝܠ ܐܰܦܰܘ̈ܗܝ ܕܡܽܘܫܶܐ. ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܕܡܽܘܫܶܐ. ܫܳܩܶܠ ܗܘܳܐ ܡܽܘܫܐ ܠܫܽܘܫܶܦܳܐ ܡܶܢ ܐܰܦܰܘ̈ܗܝ. ܡܳܐ ܕܥܳܐܶܠ ܗܘܳܐ ܕܰܢܡܰܠܶܠ ܥܰܡܶܗ.
Exo 35:1 ܘܟܰܢܶܫ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܠܶܝܢ ܦܶܬ݂ܓ̈ܳܡܶܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ.
Exo 35:2 ܫܬܳܐ ܝܰܘܡܺܝ̈ܢ ܬܶܥܒܶܕ݂ ܥܒܳܕ݂ܳܐ. ܘܝܰܘܡܳܐ ܫܒܺܝܥܳܝܳܐ ܢܶܗܘܶܐ ܩܰܕܺܝܫ. ܫܰܒܬ݂ܳܐ. ܢܝܳܚܳܐ. ܩܽܘܕ݂ܫܳܐ ܠܡܳܪܝܳܐ. ܟܽܠ ܡܰܢ ܕܢܶܥܒܶܕ ܒܳܗ̇ ܥܒܳܕ݂ܳܐ ܢܶܬ݂ܩܛܶܠ.
Exo 35:3 ܠܳܐ ܬܰܘܚܕ݂ܽܘܢ ܢܽܘܪܳܐ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ ܒܝܰܘܡܳܐ ܕܫܰܒܬ݂ܳܐ.
Exo 35:4 ܘܶܐܡܰܪ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ݂.
Exo 35:5 ܣܰܒܘ ܡܶܢܟܽܘܢ ܦܽܘܪܫܳܢܳܐ ܠܡܳܪܝܳܐ. ܟܽܠ ܓܰܒܪܳܐ ܕܶܐܬ݂ܚܰܫܰܒ ܒܠܶܒܶܗ. ܢܰܝܬܶܐ ܦܽܘܪܫܳܢܳܐ ܠܡܳܪܝܳܐ. ܕܰܗܒܳܐ. ܘܣܺܐܡܳܐ. ܘܰܢܚܳܫܳܐ.
Exo 35:6 ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܘܣܰܥܪܳܐ ܕܥܶܙ̈ܶܐ.
Exo 35:7 ܘܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟ̈ܶܐ ܕܣܳܣܓܰܘܢܳܐ. ܘܩܰܝܣܳܐ ܕܶܐܫܟܳܪܥܳܐ.
Exo 35:8 ܘܡܶܫܚܳܐ ܠܡܰܢܗܳܪܽܘ. ܘܒܶܣ̈ܡܶܐ ܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.
Exo 35:9 ܘܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܕܫܰܠܡܽܘܬܳܐ. ܠܦܶܕܬܳܐ ܘܠܰܦܪܺܝܣܳܐ.
Exo 35:10 ܘܟܽܠܗܽܘܢ ܚܰܟܺܝ̈ܡܰܝ ܠܶܒܳܐ ܕܺܐܝܬ݂ ܒܟܽܘܢ. ܢܺܐܬ݂ܽܘܢ ܘܢܶܥܒܕ݂ܽܘܢ ܟܽܠ ܡܶܕܶܡ ܕܦܰܩܶܕ݂ ܡܳܪܝܳܐ.
Exo 35:11 ܡܰܫܟܢܳܐ ܘܰܦܪܳܣܶܗ. ܘܰܟ݂ܣܳܝܶܗ. ܘܦܰܖ̈ܦܰܘܗܝ. ܘܕܰܦܰܘ̈ܗܝ. ܘܡܽܘܟ݂ܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟ݂ܰܘ̈ܗܝ.
Exo 35:12 ܘܩܺܒܽܘܬܳܐ ܘܩܽܘܦܶܝ̈ܗ̇. ܘܚܽܘܣܳܝܳܐ. ܘܰܐܦܰܝ̈ ܬܰܪܥܳܐ ܕܰܦܪܳܣܳܐ.
Exo 35:13 ܘܦܳܬܽܘܪܳܐ ܘܩܽܘܦܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܠܰܚܡܳܐ ܕܰܐܦ̈ܶܐ.
Exo 35:14 ܘܰܡܢܳܪܬܳܐ ܕܡܰܢܗܪܺܝܢ ܒܳܗ̇. ܘܡܳܐܢܶܝ̈ܗ̇. ܘܰܫܖ̈ܳܓܶܝܗ̇. ܘܡܶܫܚܳܐ ܕܡܰܢܗܪܺܝܢ ܒܶܗ.
Exo 35:15 ܘܡܰܕܒܚܳܐ ܕܥܶܛܪܳܐ. ܘܩܽܘܦܰܘ̈ܗܝ. ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ. ܘܰܦܪܳܣܳܐ ܕܬܰܪܥܳܐ ܕܡܰܫܟܢܳܐ.
Exo 35:16 ܘܡܰܕܒܚܳܐ ܕܝܰܩܕܳܐ. ܘܒܳܣܶܣ ܕܺܝܠܶܗ ܕܰܢܚܳܫܳܐ. ܘܩܽܘܦܰܘ̈ܗܝ ܘܟܽܠܗܽܘܢ ܡܳܐܢܰܘ̈ܗܝ. ܘܠܰܩܢܳܐ ܘܟܰܢܳܐ.
Exo 35:17 ܘܣܶܕ݂ܖ̈ܶܐ ܕܕ݂ܳܪܬܳܐ. ܘܥܰܡܽܘ̈ܕܶܝܗ̇. ܘܣܳܡܟܶܝ̈ܗ̇. ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ.
Exo 35:18 ܣܶܟ̈ܶܐ ܕܡܰܫܟܢܳܐ ܘܣܶܟ̈ܶܐ ܕܕ݂ܳܪܬܳܐ. ܘܚܰܒܠܰܝ̈ܗܶܝܢ.
Exo 35:19 ܘܰܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ ܠܟ݂ܳܗܢܽܘܬܳܐ.
Exo 35:20 ܘܰܢܦܰܩܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܩܕ݂ܳܡ ܡܽܘܫܶܐ.
Exo 35:21 ܘܰܐܝܬܺܝܘ ܟܽܠ ܓܒܰܪ ܕܶܐܬ݂ܚܰܫܰܒ ܒܠܶܒܶܗ. ܘܟܽܠ ܓܒܰܪ ܕܶܐܬ݂ܚܰܫܰܒ ܒܪܽܘܚܶܗ. ܐܰܝܬܺܝܘ ܦܽܘܪܫܳܢܳܐ ܠܡܳܪܝܳܐ. ܠܰܥܒܳܕ݂ܳܐ ܕܡܰܫܟܰܢ ܙܰܒܢܳܐ. ܘܰܠܟܽܠܶܗ ܦܽܘܠܚܳܢܶܗ. ܘܠܰܠܒܽܘ̈ܫܰܝ ܩܽܘܕ݂ܫܳܐ.
Exo 35:22 ܘܡܰܝܬܶܝܢ ܗܘܰܘ ܓܰܒܖ̈ܶܐ ܥܰܡ ܢܶܫ̈ܶܐ. ܟܽܠ ܕܶܐܬ݂ܚܰܫܰܒ ܒܠܶܒܶܗ. ܐܰܝܬܺܝܘ ܫܶܐܖ̈ܶܐ. ܘܰܩܕ݂ܳܫ̈ܶܐ ܘܥܶܙܩ̈ܳܬܳܐ. ܘܗܰܡܢܺܝܟ̈ܶܐ. ܘܟܽܠ ܡܳܐܢ̈ܶܐ ܕܕܰܗܒܳܐ. ܘܟܽܠ ܓܒܪ ܕܰܐܦܪܶܫ ܦܽܘܪܫܳܢܳܐ ܕܕܰܗܒܳܐ ܠܡܳܪܝܳܐ.
Exo 35:23 ܘܟܽܠ ܓܰܒܪܳܐ ܕܶܐܫܬܟܰܚ ܠܶܗ ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ. ܘܣܰܥܪܳܐ ܕܥܶܙ̈ܶܐ. ܘܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟ̈ܶܐ ܕܣܳܣܓܰܘܢܳܐ ܐܰܝܬܺܝܘ.
Exo 35:24 ܟܽܠ ܕܰܐܦܪܶܫ ܦܽܘܪܫܳܢܳܐ ܕܣܺܐܡܳܐ ܘܕܰܢܚܳܫܳܐ. ܐܰܝܬܺܝܘ ܦܽܘܪܫܳܢܳܐ ܠܡܳܪܝܳܐ. ܘܟܽܠ ܕܶܐܫܟܰܚ ܠܶܗ ܩܰܝܣܳܐ ܕܶܐܫܟܳܪܥܳܐ. ܠܟܽܠ ܥܒܳܕ݂ܳܐ ܕܦܽܘܠܚܳܢܳܐ. ܐܰܝܬܺܝܘ.
Exo 35:25 ܘܟܽܠ ܐܰܢ̱ܬܬ݂ܳܐ ܚܰܟܺܝܡܰܬ݂ ܠܶܒܳܐ ܒܺܐܝܕܶܝ̈ܗ̇ ܥܶܙܠܰܬ݂. ܘܡܰܝܬܶܝܢ ܗܘܰܘ ܟܰܕ݂ ܥܙܺܝܠ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 35:26 ܘܟܽܠ ܢܶܫ̈ܶܐ ܕܶܐܬ݂ܚܰܫܰܒ̈ܝ ܒܠܶܒܗܶܝܢ. ܒܚܶܟ݂ܡܬܳܐ ܥܙܰܠܝ̈ ܣܰܥܪܳܐ.
Exo 35:27 ܘܪܰܘܖ̈ܒܳܢܶܐ ܐܰܝܬܺܝܘ ܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܕܫܰܠܡܽܘܬܳܐ. ܠܦܶܕܬܳܐ ܘܠܰܦܪܺܝܣܳܐ.
Exo 35:28 ܘܒܶܣ̈ܡܶܐ ܘܡܶܫܚܳܐ ܠܡܰܢܗܳܪܽܘ. ܘܰܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.
Exo 35:29 ܟܽܠ ܓܰܒܪܳܐ ܘܰܐܢ̱ܬܬܳܐ ܕܶܐܬ݂ܚܰܫܰܒܘ ܒܠܶܒܗܽܘܢ. ܠܡܰܝܬܳܝܽܘ ܠܟܽܠ ܥܒܳܕ ܕܰܦܩܰܕ ܡܳܪܝܳܐ. ܠܡܶܥܒܰܕ݂ ܒܺܐܝܕ݂ܳܐ ܕܡܽܘܫܶܐ. ܐܰܝܬܺܝܘ ܒܢܰܝ̈ ܝܺܣܪܳܐܶܝܠ ܦܽܘܪܫܳܢܳܐ ܠܡܳܪܝܳܐ.
Exo 35:30 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܚܙܰܘ ܕܰܩܪܳܐ ܡܳܪܝܳܐ ܒܫܶܡ ܠܒܰܨܠܺܝܐܶܝܠ. ܒܰܪ ܐܽܘܪܺܝ. ܒܰܪ ܚܡܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ.
Exo 35:31 ܘܰܡܠܳܝܗܝ ܪܽܘܚܳܐ ܕܰܐ‌ܠܳܗܳܐ. ܒܚܶܟ݂ܡܬܳܐ. ܘܰܒܣܽܘܟܠܳܐ. ܘܒܺܝܕܰܥܬܳܐ. ܘܰܒܟܽܠ ܥܒܳܕ.
Exo 35:32 ܠܡܶܬ݂ܚܰܫܳܒܽܘ ܡܰܚܫܰܒܬܳܐ. ܠܡܶܥܒܰܕ ܒܕܰܗܒܳܐ. ܘܰܒܣܺܐܡܳܐ. ܘܒܰܢܚܳܫܳܐ.
Exo 35:33 ܘܒܰܐܪܕܺܝܟܠܽܘܬ݂ ܟܺܐܦ̈ܶܐ ܠܰܡܫܰܠܳܡܽܘ. ܘܰܒܢܰܓܳܪܽܘܬ݂ ܩܰܝ̈ܣܶܐ. ܠܡܶܥܒܰܕ݂ ܟܽܠ ܥܒܳܕ ܐܽܘܡܳܢܽܘ.
Exo 35:34 ܘܰܠܡܰܠܳܦܽܘ ܝܰܗܒ ܒܠܶܒܶܗ. ܗܽܘ ܘܶܐܠܺܝܗܰܒ ܒܰܪ ܐܰܚܺܝܣܡܰܟ݂. ܡܶܢ ܫܰܒܛܳܐ ܕܕ݂ܳܢ.
Exo 35:35 ܡܠܳܐ ܐܶܢܽܘܢ ܚܶܟ݂ܡܰܬ݂ ܠܶܒܳܐ. ܠܡܶܥܒܰܕ ܟܽܠ ܥܒܳܕ݂. ܢܰܓܳܪ. ܐܘܡܳܢ. ܘܨܰܝܳܪ. ܒܬܶܟܠܬܳܐ ܘܒܰܐܪܓܘܳܢܳܐ. ܘܰܒܒܽܘܨܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܰܙܩܽܘܪܳܐ. ܥܳܒ̈ܕܰܝ ܟܽܠ ܥܒܳܕ݂. ܡܶܬ݂ܚܰܫ̈ܒܰܝ ܡܰܚܫ̈ܒܳܬܳܐ.
Exo 36:1 ܘܰܥܒܰܕ݂ܘ ܒܰܨܠܺܝܐܶܝܠ. ܘܶܐܠܺܝܗܰܒ. ܘܟܽܠ ܓܒܰܪ ܚܰܟܺܝܡ ܠܶܒܳܐ. ܕܝܰܗܒ ܡܳܪܝܳܐ ܚܶܟ݂ܡܬܳܐ ܘܣܽܘܟܳܠܳܐ ܒܗܽܘܢ ܠܡܶܕܰܥ ܘܰܠܡܶܥܒܰܕ ܟܽܠܶܗ ܥܒܳܕ݂ܳܐ ܕܦܽܘܠܚܳܢܳܐ ܕܩܽܘܕ݂ܫܳܐ. ܐܰܝܟ݂ ܡܳܐ ܕܦܰܩܶܕ݂ ܡܳܪܝܳܐ.
Exo 36:2 ܘܰܩܪܳܐ ܡܽܘܫܶܐ ܠܒܰܨܠܺܝܐܶܝܠ ܘܠܶܐܠܺܝܗܰܒ. ܘܰܠܟܽܠ ܓܒܰܪ ܚܰܟܺܝܡ ܠܶܒܳܐ. ܕܝܰܗܒ ܡܳܪܝܳܐ ܚܶܟ݂ܡܬܳܐ ܒܠܶܒܶܗ. ܟܽܠ ܕܶܐܬ݂ܚܰܫܰܒ ܒܠܶܒܶܗ. ܠܡܶܩܪܰܒ ܠܰܥܒܳܕ݂ܳܐ ܠܡܶܥܒܕܶܗ.
Exo 36:3 ܘܰܢܣܰܒܘ ܡܶܢ ܩܕ݂ܳܡ ܡܽܘܫܶܐ. ܟܽܠܶܗ ܦܽܘܪܫܳܢܳܐ ܕܰܐܝܬܺܝܘ ܒܢܰܝ̈ ܝܺܣܪܳܐܶܝܠ ܠܰܥܒܳܕ݂ܳܐ ܕܡܰܫܟܰܢܙܰܒܢܳܐ ܠܡܶܥܒܕܶܗ. ܘܗܶܢܽܘܢ ܡܰܝܬܶܝܢ ܗܘܰܘ ܠܶܗ. ܬܽܘܒ ܦܽܘܪܫܳܢܳܐ ܡܶܢ ܨܦܰܪ ܠܰܨܦܰܪ.
Exo 36:4 ܘܰܐܝܬܺܝܘ ܟܽܠܗܽܘܢ ܚܰܟܺܝ̈ܡܶܐ ܕܥܳܒܕܺܝܢ ܥܒܳܕ݂ܳܐ ܕܩܽܘܕ݂ܫܳܐ. ܐ̱ܢܳܫ ܐ̱ܢܳܫ ܡܶܢ ܥܒܳܕܳܐ ܕܗܶܢܽܘܢ ܥܳܒܕܺܝܢ.
Exo 36:5 ܘܶܐܡܰܪܘ ܠܡܽܘܫܶܐ ܡܰܣܓܶܐ ܥܰܡܳܐ ܠܡܰܝܬܳܝܽܘ. ܟܰܕܽܘ ܥܒܳܕ݂ܳܐ ܠܰܥܒܺܝܕܬܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ.
Exo 36:6 ܘܦܰܩܶܕ ܡܽܘܫܶܐ ܘܰܩܪܰܘ ܟܳܖ̈ܽܘܙܶܐ ܒܡܰܫܪܺܝܬܳܐ. ܘܶܐܡܰܪܘ. ܓܰܒܪܳܐ. ܐܰܘ ܐܰܢ̱ܬܬ݂ܳܐ. ܠܳܐ ܢܶܥܒܕ݂ܽܘܢ ܬܽܘܒ ܥܒܳܕ݂ܳܐ ܠܦܽܘܪܫܳܢܳܐ ܕܩܽܘܕ݂ܫܳܐ. ܘܶܐܬ݂ܟܠܺܝܘ ܥܰܡܳܐ ܡܶܢ ܕܰܠܡܰܝܬܳܝܽܘ.
Exo 36:7 ܘܰܥܒܳܕ݂ܳܐ ܗܘܳܐ ܡܶܣܰܬ݂ ܟܽܠܶܗ ܥܒܳܕ݂ܳܐ ܠܡܶܥܒܕܶܗ. ܘܰܐܘܬܰܪ.
Exo 36:8 ܘܰܥܒܰܕ݂ܘ ܟܽܠ ܚܰܟܺܝ̈ܡܰܝ ܠܶܒܳܐ. ܘܥܳܒ̈ܕܰܝ ܥܒܳܕ݂ܳܐ. ܡܰܫܟܢܳܐ ܕܰܥܣܰܪ ܝܳܖ̈ܺܝܥܳܢ ܕܒܽܘܨܳܐ ܥܙܺܝܠܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܟܪܽܘܒܳܐ ܥܒܳܕ݂ܳܐ ܕܽܐܘܡܳܢܳܐ. ܥܒܰܕ݂ܘ ܐܶܢܶܝܢ.
Exo 36:9 ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܥܶܣܪܺܝܢ ܘܰܬ݂ܡܳܢܶܐ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ.
Exo 36:10 ܘܕܰܒܶܩܘ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܚܰܡܶܫ ܝܳܖ̈ܺܝܥܳܢ ܕܰܒܶܩܘ ܚܕ݂ܳܐ ܒܰܚܕ݂ܳܐ.
Exo 36:11 ܘܰܥܒܰܕ݂ܘ ܬܐܳܢ̈ܳܬ݂ܳܐ ܕܬܶܟܠܬܳܐ. ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܡܶܢ ܣܶܛܪܳܗ̇ ܕܕܶܒܩܳܐ. ܘܗܳܟܰܢܳܐ ܥܒܰܕ݂ܘ ܒܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ ܐ̱ܚܪܺܢܳܐ.
Exo 36:12 ܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܠܝܳܪܺܝܥܬܳܐ ܚܕ݂ܳܐ. ܘܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܒܣܶܛܪܳܗ̇ ܕܝܳܪܺܝܥܬܳܐ ܚܕ݂ܳܐ ܒܕܶܒܩܳܐ ܐ̱ܚܪܺܢܳܐ. ܘܡܰܩܒ̈ܠܰܢ ܬܐܳܢ̈ܳܬܳܐ ܚܕ݂ܳܐ ܠܽܘܩܒܰܠ ܚܕ݂ܳܐ.
Exo 36:13 ܘܰܥܒܰܕ݂ܘ ܚܰܡܫܺܝܢ ܩܽܘܖ̈ܩܣܶܐ ܕܕܰܗܒܳܐ. ܘܕܰܒܶܩܘ ܝܳܖ̈ܺܝܥܳܬܳܐ ܚܕ݂ܳܐ ܒܰܚܕ݂ܳܐ ܒܩܽܘܖ̈ܩܣܶܐ. ܘܰܗܘܳܐ ܡܰܫܟܢܳܐ ܚܰܕ݂.
Exo 36:14 ܘܰܥܒܰܕ݂ܘ ܝܳܖ̈ܺܝܥܳܬܳܐ ܕܣܰܥܪܳܐ. ܠܡܶܦܪܰܣ ܥܰܠ ܡܰܫܟܢܳܐ. ܚܕܰܥܶܣܖ̈ܶܐ ܝܳܖ̈ܺܝܥܳܢ ܥܒܰܕ݂ܘ ܐܶܢܶܝܢ.
Exo 36:15 ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܬܠܳܬܺܝܢ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ. ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܰܚܕܰܥܶܣܖ̈ܶܐ ܝܳܖ̈ܺܝܥܳܢ.
Exo 36:16 ܘܕܰܒܶܩܘ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ ܘܫܶܬ݂ ܝܳܖ̈ܺܝܥܳܢ ܐܰܟ݂ܚܕ݂ܳܐ.
Exo 36:17 ܘܰܥܒܰܕ݂ܘ ܬܐܳܢ̈ܳܬ݂ܳܐ. ܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ. ܘܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܒܕܶܒܩܳܐ ܐ̱ܚܪܺܢܳܐ.
Exo 36:18 ܘܰܥܒܰܕܘ ܩܽܘܖ̈ܩܣܶܐ ܕܰܢܚܳܫܳܐ ܚܰܡܫܺܝܢ. ܠܰܡܕܰܒܳܩܽܘܬܶܗ ܠܡܰܫܟܢܳܐ. ܕܢܶܗܘܶܐ ܚܰܕ݂.
Exo 36:19 ܘܰܥܒܰܕ݂ܘ ܦܪܳܣܳܐ ܠܡܰܫܟܢܳܐ. ܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܰܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ ܡܶܢ ܠܥܶܠ.
Exo 36:20 ܘܰܥܒܰܕ݂ܘ ܕܰܦ̈ܶܐ ܠܡܰܫܟܢܳܐ ܕܩܰܝܣܳܐ ܕܶܐܫܟܳܪܥܳܐ ܩܳܝ̈ܡܶܐ.
Exo 36:21 ܥܣܰܪ ܐܰܡܺܝ̈ܢ ܐܽܘܪܟܶܗ ܕܕܰܦܳܐ ܚܰܕ݂. ܘܰܐܡܳܐ ܘܦܶܠܓܽܘܬ݂ ܐܰܡܳܐ ܦܬܳܝܶܗ ܕܕܰܦܳܐ ܚܰܕ݂.
Exo 36:22 ܬܰܪܬܶܝܢ ܨܳܝܖ̈ܳܢ ܠܕܰܦܳܐ ܚܰܕ݂. ܘܬܰܪܬܶܝܢ ܨܳܝܖ̈ܳܢ ܠܕܰܦܳܐ ܐ̱ܚܪܺܢܳܐ. ܬܖ̈ܺܝܨܳܢ ܚܕ݂ܳܐ ܠܽܘܩܒܰܠ ܚܕ݂ܳܐ. ܗܳܟܰܢܳܐ ܥܒܰܕ݂ܘ ܠܟܽܠܗܽܘܢ ܕܰܦ̈ܶܐ ܕܡܰܫܟܢܳܐ.
Exo 36:23 ܘܰܥܒܰܕ݂ܘ ܕܰܦ̈ܶܐ ܠܡܰܫܟܢܳܐ. ܥܶܣܪܺܝܢ ܕܰܦܺܝ̈ܢ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ.
Exo 36:24 ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ ܥܒܰܕ݂ܘ ܬܚܶܝܬ݂ ܥܶܣܪܺܝܢ ܕܰܦܺܝ̈ܢ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܰܬܪܬܶܝܢ ܨܳܝܖ̈ܳܬ݂ܶܗ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܰܬܪܬܶܝܢ ܨܳܝܖ̈ܳܬ݂ܶܗ ܥܒܰܕ݂ܘ.
Exo 36:25 ܘܰܠܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ. ܠܣܶܛܪܳܐ ܕܪܽܘܚܳܐ ܕܓܰܪܒܝܳܐ. ܥܒܰܕ݂ܘ ܥܶܣܪܺܝܢ ܕܰܦܺܝ̈ܢ.
Exo 36:26 ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.
Exo 36:27 ܘܠܰܫܦܽܘ̈ܠܰܝ ܡܰܫܟܢܳܐ ܡܶܢ ܡܰܥܪܒܐ. ܥܒܰܕ݂ܘ ܫܬܳܐ ܕܰܦܺܝ̈ܢ.
Exo 36:28 ܘܰܬܪܶܝܢ ܕܰܦܺܝ̈ܢ ܥܒܰܕ݂ܘ ܠܙܳܘ̈ܝܳܬܳܐ ܕܡܰܫܟܢܳܐ ܒܰܫܦܽܘ̈ܠܰܝܗܽܘܢ.
Exo 36:29 ܘܰܗܘܰܘ ܡܰܬ݂ܶܐܡܺܝܢ ܡܶܢ ܠܬܰܚܬ. ܘܰܐܟ݂ܚܕ݂ܳܐ ܓܳܦܺܝܢ ܖ̈ܺܝܫܰܝܗܽܘܢ ܥܰܠ ܙܰܩܙ̈ܩܳܬܳܐ ܚܕ݂ܳܐ. ܗܳܟܰܢܳܐ ܥܒܰܕ݂ܘ ܠܰܬܖ̈ܰܝܗܽܘܢ ܠܬܰܪܬܶܝܢ ܙܳܘ̈ܝܳܢ.
Exo 36:30 ܘܰܗܘܰܘ ܬܡܳܢܝܳܐ ܕܰܦܺܝ̈ܢ. ܘܣܳܡܟܰܝ̈ܗܽܘܢ ܕܣܺܐܡܳܐ ܫܬܳܬܰܪܣܰܪ. ܬܪܶܝܢ ܣܳܡܟ݂ܺܝܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.
Exo 36:31 ܘܰܥܒܰܕ݂ܘ ܡܽܘ̈ܟܠܶܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܫܳܐ ܠܕܰܦܰܝ̈ ܣܶܛܪܶܗ ܚܰܕ݂ ܕܡܰܫܟܢܳܐ.
Exo 36:32 ܘܚܰܡܫܳܐ ܡܽܘܟ̈ܠܺܝܢ ܠܕܰܦܰܝ̈ ܣܶܛܪܶܗ ܐ̱ܚܪܺܢܳܐ ܕܡܰܫܟܢܳܐ. ܘܚܰܡܫܳܐ ܡܽܘܟ̈ܠܺܝܢ ܠܕܰܦܰܘ̈ܗܝ ܕܡܰܫܟܢܳܐ ܠܰܫܦܽܘ̈ܠܰܝܗܽܘܢ ܡܶܢ ܡܰܥܪܒܐ.
Exo 36:33 ܘܰܥܒܰܕ݂ܘ ܡܽܘܟܠܳܐ ܡܶܨܥܳܝܳܐ ܠܡܰܥܒܳܪܽܘ ܒܓܰܘ ܕܰܦ̈ܶܐ. ܡܶܢ ܗܳܢܳܐ ܣܶܛܪܳܐ ܠܗܳܢܳܐ.
Exo 36:34 ܘܕܰܦ̈ܶܐ ܩܪܰܡܘ ܕܰܗܒܳܐ. ܘܙܰܩܙ̈ܩܳܬ݂ܗܽܘܢ ܥܒܰܕ݂ܘ ܕܰܗܒܳܐ ܐܰܬ݂ܪܳܐ ܠܡܽܘ̈ܟܠܶܐ. ܘܰܩܪܰܡܘ ܐܶܢܽܘܢ ܠܡܽܘܟ̈ܠܶܐ ܕܰܗܒܳܐ.
Exo 36:35 ܘܰܥܒܰܕ݂ܘ ܦܪܳܣܳܐ ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ. ܥܰܒܕܶܗ ܟܪܽܘܒܳܐ.
Exo 36:36 ܘܰܥܒܰܕ݂ܘ ܠܶܗ ܐܰܪܒܥܳܐ ܥܰܡܽܘܕ̈ܶܐ ܕܶܐܫܟܳܪܥܳܐ. ܘܰܩܪܰܡܘ ܐܶܢܽܘܢ ܕܰܗܒܳܐ. ܘܰܠܩܽܘܒܥܰܝ̈ܗܽܘܢ ܕܰܗܒܳܐ. ܘܰܥܒܰܕܘ ܠܗܽܘܢ ܐܰܪܒܥܳܐ ܣܳܡܟ݂ܺܝ̈ܢ ܕܣܺܐܡܳܐ.
Exo 36:37 ܘܰܥܒܰܕ݂ܘ ܦܪܳܣܳܐ ܠܬܰܪܥܳܐ ܕܡܰܫܟܢܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ.
Exo 36:38 ܥܰܡܽܘܕܰܘ̈ܗܝ ܚܰܡܫܳܐ. ܘܩܽܘܒܥܰܝ̈ܗܽܘܢ ܚܰܡܫܳܐ. ܘܰܩܖ̈ܳܡܶܐ ܕܖ̈ܺܝܫܰܝܗܽܘܢ. ܘܰܩܪܳܡܗܽܘܢ ܕܕܰܗܒܳܐ. ܘܣܳܡܟܰܝ̈ܗܽܘܢ ܚܰܡܫܳܐ ܕܰܢܚܳܫܳܐ.
Exo 37:1 ܘܰܥܒܰܕ݂ ܒܰܨܠܺܝܐܶܝܠ ܩܺܒܽܘܬܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܳܗ̇. ܘܰܐܡܳܐ ܘܰܦܠܶܓ ܦܬܳܝܳܗ̇. ܘܰܐܡܳܐ ܘܰܦܠܶܓ ܪܰܘܡܳܗ̇.
Exo 37:2 ܘܩܰܪܡܳܗ̇ ܕܰܗܒܳܐ ܕܰܟ݂ܝܳܐ ܡܶܢ ܠܓ݂ܰܘ ܘܡܶܢ ܠܒܰܪ. ܘܰܥܒܰܕ݂ ܠܳܗ̇ ܟܠܺܝܠܳܐ ܕܕܰܗܒܳܐ ܟܰܕ ܚܳܕ݂ܪܳܐ.
Exo 37:3 ܘܰܚܫܰܠ ܠܳܗ̇ ܐܰܪܒܰܥ ܙܰܩܙ̈ܩܳܬܳܐ ܕܕܰܗܒܳܐ ܥܰܠ ܐܰܪܒܰܥ ܙܳܘ̈ܝܳܬ݂ܳܗ̇. ܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܗ̇ ܚܰܕ݂. ܘܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܗ̇ ܐ̱ܚܪܺܢܳܐ.
Exo 37:4 ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ.
Exo 37:5 ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܥܰܠ ܣܶܛܖ̈ܶܝܗ̇ ܕܩܺܒܽܘܬܳܐ. ܠܡܶܫܩܠܳܗ̇ ܠܩܺܒܽܘܬܳܐ.
Exo 37:6 ܘܰܥܒܰܕ݂ ܚܽܘܣܳܝܳܐ ܕܕܰܗܒܳܐ ܕܰܟ݂ܝܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ ܐܽܘܪܟܶܗ. ܘܰܐܡܳܐ ܘܰܦܠܶܓ ܦܬܳܝܶܗ.
Exo 37:7 ܘܰܥܒܰܕ ܬܪܶܝܢ ܟܖ̈ܽܘܒܶܐ ܕܕܰܗܒܳܐ. ܕܢܶܣܟܬܳܐ ܥܒܰܕ݂ ܐܶܢܽܘܢ. ܡܶܢ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 37:8 ܟܪܽܘܒܳܐ ܚܰܕ݂ ܡܶܢ ܣܶܛܪܳܗ̇ ܡܶܟܳܐ. ܘܰܟ݂ܪܽܘܒܳܐ ܐ̱ܚܪܺܢܳܐ ܡܶܢ ܣܶܛܪܳܗ̇ ܐ̱ܚܪܺܢܳܐ. ܠܥܶܠ ܡܶܢ ܚܽܘܣܳܝܳܐ ܥܒܰܕ݂ ܟܖ̈ܽܘܒܶܐ ܡܶܢ ܬܪܶܝܢ ܣܶܛܖ̈ܰܘܗܝ.
Exo 37:9 ܘܰܗܘܰܘ ܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܡܶܢ ܠܥܶܠ. ܘܡܰܛܠܠܺܝܢ ܒܓܶܦܰܝ̈ܗܽܘܢ ܥܰܠ ܚܽܘܣܳܝܳܐ. ܘܰܐܦܰܝ̈ܗܽܘܢ ܚܰܕ݂ ܠܽܘܩܒܰܠ ܚܰܕ݂. ܥܰܠ ܚܽܘܣܳܝܳܐ ܗܘܰܝ̈ ܐܰܦܰܝ̈ܗܽܘܢ ܕܰܟ݂ܖ̈ܽܘܒܶܐ.
Exo 37:10 ܘܰܥܒܰܕ݂ ܦܳܬܽܘܪܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܐܽܘܪܟܶܗ. ܘܰܐܡܳܐ ܦܬܳܝܶܗ. ܘܰܐܡܳܐ ܘܰܦܠܶܓ ܪܰܘܡܶܗ.
Exo 37:11 ܘܩܰܪܡܶܗ ܕܰܗܒܳܐ ܕܰܟ݂ܝܳܐ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.
Exo 37:12 ܘܰܥܒܰܕ݂ ܠܶܗ ܣܶܦܬܳܐ ܦܫܶܟ݂ ܟܰܕ݂ ܚܳܕܰܪ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.
Exo 37:13 ܘܰܚܫܰܠ ܠܶܗ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܝܰܗܒ ܙܰܩܙ̈ܩܳܬܳܐ ܥܰܠ ܐܰܪܒܰܥ ܙܳܘ̈ܝܳܬܳܐ ܥܰܠ ܐܰܪܒܰܥ ܖ̈ܶܓ݂ܠܰܘܗܝ.
Exo 37:14 ܠܽܘܩܒܰܠ ܣܶܦܬܶܗ ܗܘܰܝ̈ ܙܰܩܙ̈ܩܳܬ݂ܶܗ. ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܠܦܳܬܽܘܪܳܐ.
Exo 37:15 ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ. ܠܡܶܫܩܰܠ ܒܗܽܘܢ ܦܳܬܽܘܪܳܐ.
Exo 37:16 ܘܰܥܒܰܕ݂ ܡܳܐܢ̈ܶܐ ܕܥܰܠ ܦܳܬܽܘܪܳܐ. ܡܰܓܣܰܘ̈ܗܝ. ܘܟܰܦܰܘ̈ܗܝ. ܘܙܳܒܽܘܖ̈ܰܘܗܝ. ܘܰܡܢܶܩ̈ܝܳܬ݂ܳܐ ܕܡܶܬ݂ܢܰܩܶܐ ܒܗܶܝܢ. ܕܕܰܗܒܳܐ ܕܰܟ݂ܝܳܐ.
Exo 37:17 ܘܰܥܒܰܕ ܡܢܳܪܬܳܐ ܕܕܰܗܒܳܐ ܕܰܟ݂ܝܳܐ. ܕܢܶܣܟܬܳܐ ܥܰܒܕܳܗ̇ ܠܰܡܢܳܪܬܳܐ. ܒܳܣܶܣ ܕܺܝܠܳܗ̇. ܘܰܩܢܶܝ̈ܗ̇. ܘܶܐܣܩ̈ܦܶܝܗ̇. ܘܰܚܙܽܘܖ̈ܶܝܗ. ܘܫܽܘ̈ܫܰܢܶܝܗ̇. ܡܶܢܳܗ̇ ܗܘܰܘ.
Exo 37:18 ܘܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢ ܣܶܛܪܳܗ̇. ܬܠܳܬܳܐ ܩܢܰܝ̈ ܡܢܳܪܬܳܐ ܡܶܢ ܣܶܛܪܳܗ̇ ܚܰܕ݂. ܘܰܬܠܳܬܳܐ ܩܢܰܝ̈ ܡܢܳܪܬܳܐ ܡܶܢ ܣܶܛܪܳܗ̇ ܐ̱ܚܪܺܢܳܐ.
Exo 37:19 ܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܘܰܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.
Exo 37:20 ܘܒܰܡܢܳܪܬܳܐ ܐܰܪܒܥܳܐ ܐܶܣܩ̈ܦܺܝܢ ܩܒܺܝܥܺܝܢ. ܘܚܰܙܽܘܖ̈ܶܐ ܘܫܽܘܫܰܢ̈ܶܐ.
Exo 37:21 ܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܗܳܟܰܢܳܐ ܠܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.
Exo 37:22 ܘܚܰܙܽܘܖ̈ܶܝܗ̇ ܘܰܩܢܶܝ̈ܗ̇ ܡܶܢܳܗ̇ ܗܘܰܘ. ܟܽܠܳܗ̇ ܕܢܶܣܟܬܳܐ ܚܕ݂ܳܐ ܕܕܰܗܒܳܐ ܕܰܟ݂ܝܳܐ.
Exo 37:23 ܘܰܥܒܰܕ݂ ܫܖ̈ܳܓܶܝܗ̇ ܫܰܒܥܳܐ. ܘܡܰܠܩܛܶܝ̈ܗ̇. ܘܟܰܦܶܝ̈ܗ̇. ܕܕܰܗܒܳܐ ܕܰܟ݂ܝܳܐ.
Exo 37:24 ܡܶܢ ܟܰܟܪܳܐ ܕܕܰܗܒܳܐ ܕܰܟ݂ܝܳܐ ܥܰܒܕܳܗ̇. ܠܳܗ̇ ܘܰܠܟܽܠܗܽܘܢ ܡܳܐܢܶܝ̈ܗ̇.
Exo 37:25 ܘܰܥܒܰܕ݂ ܡܰܕܒܚܳܐ ܕܥܶܛܪܳܐ ܕܩܰܝܣܳܐ ܕܶܐܫܟܳܪܥܳܐ. ܐܰܡܳܐ ܐܽܘܪܟܶܗ. ܘܰܐܡܳܐ ܦܬܳܝܶܗ ܡܪܰܒܥ. ܘܬܰܪܬܶܝܢ ܐܰܡܺܝ̈ܢ ܪܰܘܡܶܗ. ܡܶܢܶܗ ܗܘܰܝ̈ ܩܰܖ̈ܢܳܬܶܗ.
Exo 37:26 ܘܩܰܪܡܶܗ ܕܰܗܒܳܐ ܕܰܟ݂ܝܳܐ. ܠܶܐܓܳܪܶܗ ܘܠܶܐܣܰܘ̈ܗܝ ܟܰܕ݂ ܚܳܕܰܪ. ܘܰܠܩܰܖ̈ܢܳܬܶܗ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.
Exo 37:27 ܘܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ ܥܒܰܕ݂ ܠܶܗ. ܠܬܰܚܬ ܡܶܢ ܟܠܺܝܠܶܗ ܥܰܠ ܬܰܪܬܶܝܢ ܙܳܘ̈ܝܳܬܶܗ. ܥܰܠ ܬܪܶܝܢ ܣܶܛܖ̈ܰܘܗܝ. ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܒܗܽܘܢ.
Exo 37:28 ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ.
Exo 37:29 ܘܰܥܒܰܕ ܡܶܫܚܳܐ ܕܰܡܫܺܝܚܽܘܬ݂ ܩܽܘܕ݂ܫܳܐ. ܘܥܶܛܪܳܐ ܕܒܶܣ̈ܡܶܐ ܕܰܟ݂ܝܳܐ. ܥܒܳܕ݂ܳܐ ܡܒܰܣܡܳܐ.
Exo 38:1 ܘܰܥܒܰܕ ܡܰܕܒܚܳܐ ܕܝܰܩܕܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܶܫ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬܳܝܶܗ. ܡܪܰܒܰܥ. ܘܰܬܠܳܬ݂ ܐܰܡܺܝ̈ܢ ܪܰܘܡܶܗ.
Exo 38:2 ܘܰܥܒܰܕ ܩܰܖ̈ܢܳܬܶܗ ܥܰܠ ܐܰܪܒܰܥ ܙܳܘ̈ܝܳܬܶܗ. ܡܶܢܶܗ ܗܘܰܝ̈ ܩܰܖ̈ܢܳܬܶܗ. ܘܩܰܪܡܶܗ ܢܚܳܫܳܐ.
Exo 38:3 ܘܰܥܒܰܕ݂ ܟܽܠܗܽܘܢ ܡܳܐܢܰܘ̈ܗܝ ܕܡܰܕܒܚܳܐ. ܩܰܕ݂ܣ̈ܶܐ. ܘܺܐܝܕ̈ܶܐ. ܘܩܰܖ̈ܕܳܠܶܐ. ܘܫܳܚ̈ܠܶܐ. ܘܡܰܫ̈ܠܘܳܬܳܐ. ܘܦܺܝܖ̈ܡܶܐ. ܘܟܽܠܗܽܘܢ ܡܳܐܢܰܘ̈ܗܝ ܥܒܰܕ݂ ܕܰܢܚܳܫܳܐ.
Exo 38:4 ܘܰܥܒܰܕ ܠܡܰܕܒܚܳܐ ܩܰܪܩܶܠ ܥܒܳܕ݂ܳܐ ܕܰܡܨܺܝܕܬܳܐ ܕܰܢܚܳܫܳܐ ܬܚܶܝܬ݂ ܫܦܽܘܠܰܘ̈ܗܝ ܡܶܢ ܠܬܰܚܬ ܘܰܥܕܰܡܳܐ ܠܦܶܠܓܶܗ.
Exo 38:5 ܘܰܚܫܰܠ ܠܶܗ ܐܰܪܒܰܥ ܙܰܩܙ̈ܩܳܢ ܒܰܐܪܒܰܥ ܙܳܘ̈ܝܳܬܶܗ. ܠܒܳܣܶܣ ܕܰܢܚܳܫܳܐ. ܕܽܘܟܬܳܐ ܠܩܽܘܦ̈ܶܐ.
Exo 38:6 ܘܰܥܒܰܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܢܚܳܫܳܐ.
Exo 38:7 ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܥܰܠ ܣܶܛܖ̈ܰܘܗܝ ܕܡܰܕܒܚܳܐ. ܠܡܶܫܩܠܶܗ ܒܗܽܘܢ. ܚܠܺܝܠܳܐ ܕܕܰܦ̈ܶܐ ܥܰܒܕܶܗ.
Exo 38:8 ܘܰܥܒܰܕ ܠܰܩܢܳܐ ܕܰܢܚܳܫܳܐ. ܘܟܰܢܳܗ̇ ܕܺܝܠܳܗ̇ ܕܰܢܚܳܫܳܐ. ܒܶܝܬ݂ ܡܰܚܙܝܳܐ ܕܢܶܫ̈ܶܐ ܕܳܐܬܝ̈ܳܢ ܠܰܡܨܰܠܳܝܽܘ ܒܬܰܪܥܳܐ ܕܡܰܫܟܰܢܙܰܒܢܳܐ.
Exo 38:9 ܘܰܥܒܰܕ݂ ܕܳܪܬܳܐ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ. ܣܶܕ݂ܖ̈ܶܐ ܕܕܳܪܬܳܐ ܕܒܽܘܨܳܐ ܥܙܺܝܠܳܐ ܡܳܐܐ ܐܰܡܺܝ̈ܢ.
Exo 38:10 ܥܰܡܽܘܕܰܝ̈ܗܽܘܢ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.
Exo 38:11 ܘܰܠܣܶܛܪܳܐ ܕܓܰܪܒܝܳܐ ܡܳܐܐ ܐܰܡܺܝ̈ܢ. ܥܰܡܽܘܕܰܝ̈ܗܽܘܢ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.
Exo 38:12 ܘܰܠܣܶܛܪܳܐ ܕܡܰܥܪܒܐ ܣܶܕ݂ܖ̈ܶܐ ܚܰܡܫܺܝܢ ܐܰܡܺܝ̈ܢ. ܥܰܡܽܘܕܰܝ̈ܗܽܘܢ ܥܶܣܪܳܐ. ܘܣܳܡܟܰܝ̈ܗܽܘܢ ܥܶܣܪܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.
Exo 38:13 ܘܰܠܣܶܛܪܳܐ ܕܪܽܘܚܳܐ ܕܡܰܕܢܚܳܐ ܚܰܡܫܺܝܢ ܐܰܡܺܝ̈ܢ ܣܶܕ݂ܖ̈ܶܐ.
Exo 38:14 ܘܚܰܡܫܰܥܶܣܪܶܐ ܐܰܡܺܝ̈ܢ ܠܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.
Exo 38:15 ܘܰܠܣܶܛܪܳܐ ܐ̱ܚܪܺܢܳܐ. ܡܶܟܳܐ ܘܡܶܟܳܐ ܠܬܰܪܥܳܐ ܕܕ݂ܳܪܬܳܐ. ܣܶܕ݂ܖ̈ܶܐ ܚܰܡܫܰܥܶܣܖ̈ܶܐ ܐܰܡܺܝ̈ܢ ܠܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.
Exo 38:16 ܟܽܠܗܽܘܢ ܣܶܛܖ̈ܶܐ ܕܕܳܪܬܳܐ ܟܰܕ݂ ܚܳܕ݂ܪܳܐ. ܕܒܽܘܨܳܐ ܥܙܺܝܠܳܐ.
Exo 38:17 ܘܣܳܡܟ̈ܶܐ ܠܥܰܡܽܘܕ̈ܶܐ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ. ܘܰܩܪܳܡܗܽܘܢ ܕܣܺܐܡܳܐ. ܘܰܩܪܳܡܳܐ ܕܖ̈ܺܝܫܰܝܗܽܘܢ ܕܣܺܐܡܳܐ. ܘܗܶܢܽܘܢ ܩܪܺܝܡܺܝܢ ܣܺܐܡܳܐ. ܟܽܠܗܽܘܢ ܥܰܡܽܘܕ̈ܶܐ ܕܕ݂ܳܪܬܳܐ.
Exo 38:18 ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ. ܥܒܳܕ݂ܳܐ ܕܨܰܝܳܪܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܶܣܪܺܝܢ ܐܰܡܺܝ̈ܢ ܐܽܘܪܟܳܐ. ܘܪܰܘܡܳܐ ܘܰܦܬ݂ܳܝܳܐ ܚܰܡܶܫ ܐܰܡܺܝ̈ܢ. ܠܽܘܩܒܰܠ ܣܶܕ݂ܖ̈ܶܐ ܕܕ݂ܳܪܬܳܐ.
Exo 38:19 ܥܰܡܽܘܕܰܝ̈ܗܽܘܢ ܐܰܪܒܥܳܐ. ܘܣܳܡܟܰܝ̈ܗܽܘܢ ܐܰܪܒܥܳܐ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܣܺܐܡܳܐ. ܘܰܩܪܳܡܳܐ ܕܖ̈ܺܝܫܰܝܗܽܘܢ. ܘܰܩܪܳܡܗܽܘܢ ܕܣܺܐܡܳܐ.
Exo 38:20 ܘܟܽܠܗܽܘܢ ܣܶܟ̈ܶܐ ܕܡܰܫܟܢܳܐ ܘܰܕܕ݂ܳܪܬܳܐ ܟܰܕ݂ ܚܳܕ݂ܪܳܐ ܕܰܢܚܳܫܳܐ.
Exo 38:21 ܗܳܠܶܝܢ ܡܶܢܝܳܢ̈ܶܐ ܕܡܰܫܟܢܳܐ. ܡܰܫܟܢܳܐ ܕܣܳܗܕܽܘܬܳܐ. ܕܶܐܬ݂ܡܢܺܝܘ ܥܰܠ ܡܶܠܰܬ݂ ܦܽܘܡܶܗ ܕܡܽܘܫܶܐ. ܘܦܽܘܠܚܳܢܳܐ ܕܠܶܘ̈ܳܝܶܐ. ܒܺܐܝܕ݂ܳܐ ܕܺܐܝܬ݂ܳܡܰܪ ܒܪܶܗ ܕܰܐܗܪܽܘܢ ܟܳܗܢܳܐ.
Exo 38:22 ܘܒܰܨܠܺܝܐܶܝܠ ܒܰܪ ܐܽܘܪܺܝ ܒܰܪ ܚܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ. ܥܒܰܕ ܟܽܠ ܡܶܕܶܡ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 38:23 ܘܥܰܡܶܗ ܐܶܠܺܝܗܰܒ ܒܰܪ ܐܰܚܺܝܣܡܳܟ݂ ܡܶܢ ܫܰܒܛܳܐ ܕܕ݂ܳܢ. ܢܰܓܳܪ. ܐܘܡܳܢ. ܘܨܰܝܳܪ ܒܬܶܟܠܬܳܐ. ܘܒܰܐܪܓܘܳܢܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܰܒܒܽܘܨܳܐ.
Exo 38:24 ܟܽܠܶܗ ܕܰܗܒܳܐ ܕܶܐܬ݂ܥܒܶܕ ܠܰܥܒܳܕ݂ܳܐ. ܒܟܽܠܶܗ ܥܒܳܕ݂ܳܐ ܕܩܽܘܕ݂ܫܳܐ. ܗܘܳܐ ܕܰܗܒܳܐ ܕܦܽܘܪܫܳܢܳܐ ܥܶܣܪܺܝܢ ܘܰܬ݂ܫܰܥ ܟܰܟܖ̈ܺܝܢ. ܘܰܫܒܰܥ ܡܳܐܐ ܘܰܬܠܳܬܺܝܢ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ.
Exo 38:25 ܘܣܺܐܡܳܐ ܕܡܶܢܝܳܢܳܐ ܕܰܟܢܽܘܫܬܳܐ ܡܳܐܐ ܟܰܟܖ̈ܺܝܢ. ܘܳܐܠܶܦ ܘܰܫܒܰܥܡܳܐܐ ܘܫܰܒܥܺܝܢ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ.
Exo 38:26 ܡܰܬ݂ܩܳܠܳܐ ܠܪܺܝܫܳܐ. ܦܶܠܓܽܘܬ݂ ܡܰܬ݂ܩܳܠܳܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܟܽܠ ܕܥܳܒܰܪ ܒܡܶܢܝܳܢܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܫܶܬ݂ܡܳܐܐ ܐܰܠܦܺܝ̈ܢ. ܘܰܬܠܳܬܳܐ ܐܰܠܦܺܝ̈ܢ. ܘܚܰܡܶܫܡܳܐܐ ܘܚܰܡܫܺܝܢ.
Exo 38:27 ܘܰܗܘܰܝ̈ ܡܳܐܐ ܟܰܟܖ̈ܺܝܢ ܕܣܺܐܡܳܐ. ܠܡܶܚܫܰܠ ܣܳܡܟ̈ܶܐ ܕܩܽܘܕ݂ܫܳܐ. ܘܣܳܡܟ̈ܶܐ ܕܰܦܪܳܣܳܐ. ܡܳܐܐ ܣܳܡܟ݂ܺܝ̈ܢ. ܡܶܢ ܡܳܐܐ ܟܰܟܖ̈ܺܝܢ. ܟܰܟܪܳܐ ܠܣܳܡܟ݂ܳܐ.
Exo 38:28 ܘܳܐܠܶܦ ܘܰܫܒܰܥ ܡܳܐܐ ܘܫܰܒܥܺܝܢ ܘܚܰܡܫܳܐ. ܥܒܰܕ݂ ܩܽܘܒܥ̈ܶܐ ܠܥܰܡܽܘܕ̈ܶܐ. ܘܰܩܪܳܡܳܐ ܠܖ̈ܺܝܫܰܝܗܽܘܢ. ܘܰܩܪܰܡ ܐܶܢܽܘܢ ܣܺܐܡܳܐ.
Exo 38:29 ܟܽܠܶܗ ܢܚܳܫܳܐ ܕܦܽܘܪܫܳܢܳܐ ܫܰܒܥܺܝܢ ܟܰܟܖ̈ܺܝܢ. ܘܰܬܪܶܝܢ ܐܰܠܦܺܝ̈ܢ. ܘܰܐܪܒܰܥܡܳܐܐ ܡܰܬ݂ܩ̈ܳܠܺܝܢ.
Exo 38:30 ܘܰܥܒܰܕ ܒܶܗ ܣܳܡܟ̈ܶܐ ܕܬܰܪܥܳܐ ܕܡܰܫܟܰܢ ܙܰܒܢܳܐ. ܘܡܰܕܒܚܳܐ ܕܰܢܚܳܫܳܐ. ܘܩܰܪܩܶܠ ܕܺܝܠܶܗ ܕܰܢܚܳܫܳܐ. ܘܟܽܠܗܽܘܢ ܡܳܐܢ̈ܶܐ ܕܡܰܕܒܚܳܐ. ܘܣܳܡܟ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ.
Exo 38:31 ܘܣܳܡܟ̈ܶܐ ܕܬܰܪܥܳܐ ܕܕ݂ܳܪܬܳܐ. ܘܟܽܠܗܶܝܢ ܣܶܟ̈ܶܐ ܕܡܰܫܟܢܳܐ ܘܟܽܠܗܶܝܢ ܣܶܟ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ.
Exo 39:1 ܘܡܶܢ ܬܶܟܠܬܳܐ. ܘܡܶܢ ܐܰܪܓܘܳܢܳܐ. ܘܡܶܢ ܨܽܘܒܥܳܐ ܕܰܙܚܽܘܪܺܝܬ݂ܳܐ. ܥܒܰܕ݂ܘ ܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܥܒܰܕ݂ܘ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Exo 39:2 ܘܰܥܒܰܕܘ ܦܶܕܬܳܐ ܕܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 39:3 ܘܰܐܪܶܩܘ ܛܰܣ̈ܶܐ ܕܕܰܗܒܳܐ. ܘܰܦܣܰܩܘ ܚܽܘ̈ܛܶܐ ܠܡܰܥܒܳܪܽܘ ܒܓܰܘ ܬܶܟܠܬܳܐ. ܘܰܒܓܰܘ ܐܰܪܓܘܳܢܳܐ. ܘܰܒܓܰܘ ܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܰܒܓܰܘ ܒܽܘܨܳܐ. ܥܒܳܕ݂ܳܐ ܕܽܐܘܡܳܢܳܐ.
Exo 39:4 ܟܰܬ݂ܦ̈ܳܬܳܐ ܥܒܰܕ݂ܘ ܠܳܗ̇ ܡܕܰܒ̈ܩܳܬܳܐ. ܥܰܠ ܬܪܶܝܢ ܣܶܛܖ̈ܶܝܗ̇ ܡܕܰܒ̈ܩܰܢ.
Exo 39:5 ܘܗܶܡܝܳܢܳܐ ܕܦܶܕܬܳܐ. ܡܶܢܳܗ̇ ܗܘܳܐ ܐܰܝܟ݂ ܥܒܳܕ݂ܳܗ̇. ܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Exo 39:6 ܘܰܥܒܰܕ݂ܘ ܟܺܐܦ̈ܶܐ ܕܒܶܪܽܘܠܳܐ. ܡܰܘ̈ܚܕ݂ܳܢ ܘܡܰܫܖ̈ܳܢ ܒܕܰܗܒܳܐ. ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ. ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.
Exo 39:7 ܘܣܳܡܘ ܐܶܢܶܝܢ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܟܺܐܦ̈ܶܐ ܕܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Exo 39:8 ܘܰܥܒܰܕ݂ܘ ܦܪܺܝܣܳܐ ܥܒܳܕ݂ܳܐ ܕܽܐܘܡܳܢܳܐ. ܐܰܝܟ݂ ܥܒܳܕ݂ܳܐ ܕܦܶܕܬܳܐ. ܕܰܗܒܳܐ ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 39:9 ܡܪܰܒܰܥ ܗܘܳܐ ܘܰܐܥܺܝܦ. ܘܰܥܒܰܕܘ ܚܽܘܣܳܝܳܐ. ܙܪܶܬ ܐܽܘܪܟܶܗ. ܘܰܙܪܶܬ ܦܬܳܝܶܗ ܟܰܕ ܐܰܥܺܝܦ.
Exo 39:10 ܘܫܰܠܶܡܘ ܒܶܗ ܐܰܪܒܥܳܐ ܣܶܕ݂ܖ̈ܺܝܢ ܕܟܺܐܦ̈ܶܐ ܣܶܕ݂ܪܳܐ ܩܰܕܡܳܝܳܐ. ܣܽܘܡܳܩܳܐ. ܘܙܳܪܓܳܐ. ܘܒܳܪܩܳܐ. ܣܶܕ݂ܪܳܐ ܚܰܕ݂.
Exo 39:11 ܘܣܶܕ݂ܪܳܐ ܐ̱ܚܪܺܢܳܐ. ܨܕ݂ܺܝܕ݂ܳܐ. ܘܣܰܦܺܝܠܳܐ. ܘܢܶܩܥܬܳܐ.
Exo 39:12 ܘܣܶܕ݂ܪܳܐ ܬܠܺܝܬܳܝܳܐ. ܩܳܢܟܶܢܽܘܢ. ܘܩܰܪܟܶܕ݂ܢܳܐ. ܘܥܺܝܢ ܥܶܓ݂ܠܳܐ.
Exo 39:13 ܘܣܶܕ݂ܪܳܐ ܪܒܺܝܥܳܝܳܐ. ܬܰܪܫܺܝܫ. ܘܒܶܪܽܘܠܳܐ. ܘܝܰܫܦܶܗ. ܡܰܘ̈ܚܕ݂ܳܢ ܘܡܰܫܖ̈ܳܢ ܒܕܰܗܒܳܐ ܒܫܰܠܡܽܘܬ݂ܗܶܝܢ.
Exo 39:14 ܘܟܺܐܦ̈ܶܐ ܥܰܠ ܫܡܳܗ̈ܶܐ ܐܶܢܶܝܢ ܕܰܒܢܰܝ̈ ܝܺܣܪܳܐܶܝܠ. ܬܰܪܬܰܥܶܣܖ̈ܶܐ ܥܰܠ ܫܡܳܗܰܝ̈ܗܽܘܢ ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ. ܓܒܰܪ ܥܰܠ ܫܡܶܗ ܗܘܰܝ̈ ܠܰܬܪܶܥܣܰܪ ܫܰܒܛܺܝ̈ܢ.
Exo 39:15 ܘܰܥܒܰܕ݂ܘ ܥܰܠ ܚܽܘܣܳܝܳܐ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܒܳܕ݂ܳܐ ܓܕ݂ܺܝܠܳܐ. ܕܕܰܗܒܳܐ ܕܰܟ݂ܝܳܐ.
Exo 39:16 ܘܰܥܒܰܕ݂ܘ ܬܰܪܬܶܝܢ ܡܰܘܚ̈ܕ݂ܳܬܳܐ ܕܕܰܗܒܳܐ. ܘܬܰܪܬܶܝܢ ܙܰܩܙ̈ܩܳܬܳܐ ܕܕܰܗܒܳܐ. ܘܝܰܗܒܘ ܬܰܪܬܶܝܢ ܙܰܩܙ̈ܩܳܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 39:17 ܘܝܰܗܒܘ ܬܰܪܬܶܝܢ ܓܕ݂ܺܝ̈ܠܳܬܳܐ ܕܕܰܗܒܳܐ. ܥܰܠ ܬܰܪܬܶܝܢ ܙܰܩܙ̈ܩܳܢ ܕܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.
Exo 39:18 ܘܬܰܪܬܶܝܢ ܓܕ݂ܺܝ̈ܠܳܢ ܕܥܰܠ ܬܪܶܝܢ ܣܶܛܖ̈ܺܝܢ. ܝܰܗܒܘ ܥܰܠ ܬܰܪܬܶܝܢ ܡܰܘ̈ܚܕ݂ܳܢ. ܘܝܰܗܒܘ ܐܶܢܶܝܢ ܥܰܠ ܬܰܪܬܶܝܢ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܠܽܘܩܒܰܠ ܐܰܦܶܝ̈ܗ̇.
Exo 39:19 ܘܰܥܒܰܕܘ ܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ. ܘܣܳܡܘ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ. ܥܰܠ ܣܶܦܬܳܐ ܕܥܰܠ ܣܶܛܪܳܐ ܕܦܶܕܬܳܐ. ܡܶܢ ܠܓ݂ܰܘ.
Exo 39:20 ܘܰܥܒܰܕܘ ܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ. ܘܝܰܗܒܘ ܐܶܢܶܝܢ ܥܰܠ ܬܰܪܬܶܝܢ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܡܶܢ ܠܓ݂ܰܘ ܡܶܢ ܠܽܘܩܒܰܠ ܐܰܦܶܝ̈ܗ̇. ܠܽܘܩܒܰܠ ܕܶܒܩܳܗ̇. ܠܥܶܠ ܡܶܢ ܗܶܡܝܳܢܳܐ ܕܦܶܕܬܳܐ.
Exo 39:21 ܘܕܰܒܶܩܘ ܚܽܘܣܳܝܳܐ. ܡܶܢ ܙܰܩܙ̈ܩܳܬܶܗ ܠܙܰܩܙ̈ܩܳܬ݂ܳܗ̇ ܕܦܶܕܬܳܐ ܒܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܗܶܡܝܳܢܳܐ ܕܦܶܕܬܳܐ. ܘܠܳܐ ܦܳܪܶܩ ܗܘܳܐ ܚܽܘܣܳܝܳܐ ܡܶܢ ܥܶܠܰܘܰܝ ܦܶܕܬܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 39:22 ܘܰܥܒܰܕܘ ܦܪܳܙܽܘܡܳܐ ܕܦܶܕܬܳܐ. ܥܒܳܕ݂ܳܐ ܙܩܺܝܪܳܐ ܓܡܺܝܪܳܐ ܕܬܶܟܠܬܳܐ.
Exo 39:23 ܘܦܽܘܡܶܗ ܕܰܦܪܳܙܽܘܡܳܐ ܒܓܰܘܗ. ܐܰܝܟ݂ ܦܽܘܡ ܣܺܝܪܶܣ. ܘܣܶܦܬܳܐ ܡܰܣܩܳܐ ܠܦܽܘܡܶܗ ܟܰܕ݂ ܚܳܕܰܪ. ܕܠܳܐ ܢܶܨܛܪܶܐ.
Exo 39:24 ܘܰܥܒܰܕ݂ܘ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ. ܖ̈ܽܘܡܳܢܳܐ ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.
Exo 39:25 ܘܰܥܒܰܕ݂ܘ ܙܰܓ̈ܶܐ ܕܕܰܗܒܳܐ ܕܰܟ݂ܝܳܐ. ܘܰܩܒܰܥܘ ܙܰܓ̈ܶܐ ܒܓܰܘ ܖ̈ܽܘܡܳܢܶܐ. ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ݂ ܚܳܕܰܪ ܒܓܰܘ ܖ̈ܽܘܡܳܢܶܐ.
Exo 39:26 ܙܰܓܳܐ ܕܕܰܗܒܳܐ ܘܖ̈ܽܘܡܳܢܶܐ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ݂ ܚܳܕܰܪ. ܠܰܡܫܰܡܳܫܽܘ ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 39:27 ܘܰܥܒܰܕ݂ܘ ܟܽܘܬܺܝܢܳܐ ܕܒܽܘܨܳܐ. ܥܒܳܕ݂ܳܐ ܙܩܺܝܪܳܐ ܠܰܐܗܪܽܘܢ ܘܠܰܒܢܰܘ̈ܗܝ.
Exo 39:28 ܘܡܰܨܢܰܦܬܳܐ ܕܒܽܘܨܳܐ. ܘܫܽܘܒܚܳܐ ܕܟܰܠܘ̈ܶܐ ܕܒܽܘܨܳܐ. ܘܰܦܪܳܙܽܘܡܳܐ ܕܒܽܘܨܳܐ.
Exo 39:29 ܘܗܶܡܝܳܢܳܐ ܕܒܽܘܨܳܐ ܥܙܺܝܠܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܰܝܳܪܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 39:30 ܘܰܥܒܰܕ݂ܘ ܟܠܺܝܠܳܐ ܕܰܢܙܺܝܪܽܘܬܳܐ ܕܩܽܘܕ݂ܫܳܐ ܕܕܰܗܒܳܐ ܕܰܟ݂ܝܳܐ. ܘܰܟܬܰܒܘ ܥܠܰܘܗ̱ܝ ܟܬ݂ܳܒܳܐ ܓܠܳܦ̈ܶܐ ܕܚܳܬ݂ܡܳܐ. ܩܽܘܕ݂ܫܳܐ ܠܡܳܪܝܳܐ.
Exo 39:31 ܘܰܐܪܡܺܝܘ ܒܶܗ ܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܡܰܨܢܰܦܬܳܐ ܡܶܢ ܠܥܶܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 39:32 ܘܰܫܠܶܡ ܟܽܠܶܗ ܥܒܳܕ݂ܳܐ ܕܡܰܫܟܰܢܙܰܒܢܳܐ. ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܟܽܠ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ.
Exo 39:33 ܘܰܐܝܬܺܝܘ ܠܡܰܫܟܢܳܐ ܠܘܳܬ݂ ܡܽܘܫܶܐ. ܡܰܫܟܢܳܐ ܘܟܽܠ ܡܳܐܢܰܘ̈ܗܝ. ܘܙܰܩܙ̈ܩܳܬܶܗ. ܘܩܽܘܖ̈ܩܣܰܘܗܝ. ܘܕܰܦܰܘ̈ܗܝ. ܘܣܶܟܰܘ̈ܗܝ. ܘܡܽܘܟܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟܰܘ̈ܗܝ.
Exo 39:34 ܘܰܦܪܳܣܳܐ ܕܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܰܦܪܳܣܳܐ ܕܡܶܫܟ̈ܶܐ ܕܕܶܟ݂ܖ̈ܶܐ ܕܣܳܣܓܰܘܢܳܐ. ܘܰܐܦܰܝ̈ ܬܰܪܥܳܐ ܕܰܦܪܳܣܳܐ.
Exo 39:35 ܘܩܺܒܽܘܬܳܐ ܕܣܳܗܕܽܘܬܳܐ. ܘܩܽܘ̈ܦܶܝܗ̇. ܘܚܽܘܣܳܝܳܐ.
Exo 39:36 ܘܦܳܬܽܘܪܳܐ. ܘܟܽܠ ܡܳܐܢܰܘ̈ܗܝ. ܘܠܰܚܡܳܐ ܕܰܐܦ̈ܶܐ.
Exo 39:37 ܘܰܡܢܳܪܬܳܐ ܕܟ݂ܺܝܬ݂ܳܐ ܘܰܫܖ̈ܳܓܶܝܗ̇. ܘܰܫܖ̈ܳܓܶܐ ܕܣܶܕ݂ܖ̈ܶܐ. ܘܟܽܠܗܽܘܢ ܡܳܐܢܶܝ̈ܗ̇. ܘܡܶܫܚܳܐ ܕܡܰܢܗܪܺܝܢ.
Exo 39:38 ܘܡܰܕܒܚܳܐ ܕܕܰܗܒܳܐ. ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ. ܘܰܦܪܳܣܳܐ ܕܬܰܪܥܳܐ ܕܡܰܫܟܢܳܐ.
Exo 39:39 ܘܡܰܕܒܚܳܐ ܕܰܢܚܳܫܳܐ. ܘܩܰܪܩܶܠ ܕܺܝܠܶܗ ܕܰܢܚܳܫܳܐ. ܘܩܽܘܦܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܠܰܩܢܳܐ ܘܒܳܣܶܣ ܕܺܝܠܳܗ̇.
Exo 39:40 ܘܣܶܕ݂ܖ̈ܶܐ ܕܕ݂ܳܪܬܳܐ. ܘܥܰܡܽܘ̈ܕܶܝܗ̇. ܘܣܳܡܟܶܝ̈ܗ. ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ. ܘܚܰܒ̈ܠܶܝܗ̇. ܘܣܶܟܶܝ̈ܗ̇. ܘܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.
Exo 39:41 ܘܰܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ ܠܟ݂ܳܗܢܽܘܬܳܐ.
Exo 39:42 ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܠܶܗ ܦܽܘܠܚܳܢܳܐ.
Exo 39:43 ܘܰܚܙܳܐ ܡܽܘܫܶܐ ܟܽܠܶܗ ܥܒܳܕ݂ܳܐ. ܘܗܳܐ ܥܰܒܕܽܘܗܝ ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ. ܘܒܰܪܶܟ݂ ܐܶܢܽܘܢ ܡܽܘܫܶܐ.
Exo 40:1 ܘܶܐܡܰܪ ܡܳܪܝܳܐ ܠܡܽܘܫܶܐ.
Exo 40:2 ܒܚܰܕ݂ ܒܝܰܪܚܳܐ ܩܰܕܡܳܝܳܐ ܐܰܩܺܝܡܳܝܗܝ ܠܡܰܫܟܰܢ ܙܰܒܢܳܐ.
Exo 40:3 ܘܣܺܝܡ ܬܰܡܳܢ ܩܺܒܽܘܬܳܐ ܕܣܳܗܕܽܘܬܳܐ. ܘܰܦܪܽܘܣ ܥܰܠ ܩܺܒܽܘܬܳܐ ܦܪܳܣܳܐ.
Exo 40:4 ܘܰܐܥܶܠ ܦܳܬܽܘܪܳܐ. ܘܰܣܕ݂ܽܘܪ ܣܶܕ݂ܖ̈ܶܐ. ܘܰܐܥܶܠ ܡܢܳܪܬܳܐ. ܘܰܐܢܗܰܪ ܫܖ̈ܳܓܶܝܗ̇.
Exo 40:5 ܘܣܺܝܡ ܡܰܕܒܚܳܐ ܕܕܰܗܒܳܐ ܠܥܶܛܪܳܐ ܩܕ݂ܳܡ ܩܺܒܽܘܬܳܐ ܕܣܳܗܕܽܘܬ݂ܳܐ. ܘܰܐܪܡܳܐ ܦܪܳܣܳܐ ܥܰܠ ܬܰܪܥܳܐ ܕܡܰܫܟܢܳܐ.
Exo 40:6 ܘܣܺܝܡ ܡܰܕܒܚܳܐ ܕܰܥܠܳܬܳܐ ܩܕ݂ܳܡ ܬܰܪܥܳܐ ܕܡܰܫܟܰܢ ܙܰܒܢܳܐ.
Exo 40:7 ܘܣܺܝܡ ܠܰܩܢܳܐ ܒܶܝܬ݂ ܡܰܫܟܰܢ ܙܰܒܢܳܐ ܠܡܰܕܒܚܳܐ. ܘܰܐܪܡܳܐ ܒܳܗ̇ ܡܰܝ̈ܳܐ.
Exo 40:8 ܘܩܽܘܫ ܕܳܪܬܳܐ ܟܰܕ݂ ܚܳܕ݂ܪܳܐ. ܘܰܐܪܡܳܐ ܦܪܳܣܳܐ ܥܰܠ ܬܰܪܥܳܐ ܕܕ݂ܳܪܬܳܐ.
Exo 40:9 ܘܣܰܒ ܡܶܫܚܳܐ ܕܰܡܫܺܝܚܽܘܬܳܐ. ܘܰܡܫܽܘܚ ܠܡܰܫܟܢܳܐ ܘܰܠܟܽܠ ܕܺܐܝܬ݂ ܒܶܗ. ܘܩܰܕܶܫܳܝܗܝ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܢܶܗܘܶܐ ܩܰܕܺܝܫ.
Exo 40:10 ܘܰܡܫܽܘܚ ܠܡܰܕܒܚܳܐ ܕܰܥܠܳܬܳܐ ܘܰܠܟܽܠ ܡܳܐܢܰܘ̈ܗܝ. ܘܩܰܕܶܫܳܝܗܝ ܠܡܰܕܒܚܳܐ. ܘܢܶܗܘܶܐ ܡܰܕܒܚܳܐ ܩܕܽܘܫܩܽܘ̈ܕܫܺܝܢ.
Exo 40:11 ܘܰܡܫܽܘܚ ܠܠܰܩܢܳܐ ܘܰܠܟܰܢܳܗ̇. ܘܩܰܕܶܫ ܐܶܢܽܘܢ.
Exo 40:12 ܘܩܰܪܶܒ ܠܰܐܗܪܽܘܢ ܘܠܰܒܢܰܘ̈ܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܚܳܐ ܐܶܢܽܘܢ ܒܡܰܝ̈ܳܐ.
Exo 40:13 ܘܰܐܠܒܶܫ ܠܰܐܗܪܽܘܢ ܠܒܽܘ̈ܫܰܝ ܩܽܘܕܫܳܐ. ܘܰܡܫܽܘܚܳܝܗܝ. ܘܩܰܕܶܫܳܝܗܝ. ܘܰܢܟܰܗܶܢ ܠܺܝ.
Exo 40:14 ܘܠܰܒܢܰܘ̈ܗܝ ܩܰܪܶܒ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬ݂ܳܐ.
Exo 40:15 ܘܰܡܫܽܘܚ ܐܶܢܽܘܢ ܐܰܝܟ݂ ܕܰܡܫܰܚܬ ܠܰܐܗܪܽܘܢ ܐܰܚܽܘܟ݂. ܘܰܢܟܰܗܢܽܘܢ ܠܺܝ. ܘܬܶܗܘܶܐ ܠܗܽܘܢ ܡܫܺܝܚܽܘܬ݂ܗܽܘܢ ܠܟ݂ܳܗܢܽܘܬܳܐ ܠܥܳܠܰܡ ܠܕ݂ܳܖ̈ܰܝܗܽܘܢ.
Exo 40:16 ܘܰܥܒܰܕ݂ ܡܽܘܫܶܐ ܟܽܠ ܕܦܰܩܕܶܗ ܡܳܪܝܳܐ. ܗܳܟܰܢܳܐ ܥܒܰܕ.
Exo 40:17 ܘܰܗܘܳܐ ܒܚܰܕ݂ ܒܝܰܪܚܳܐ ܩܰܕܡܳܝܳܐ. ܒܰܫܢܰܬ݂ ܬܰܪܬܶܝܢ. ܒܚܰܕ݂ܒܫܰܒܳܐ ܩܳܡ ܡܰܫܟܢܳܐ.
Exo 40:18 ܘܰܐܩܺܝܡ ܡܽܘܫܶܐ ܠܡܰܫܟܢܳܐ. ܘܰܢܩܰܫ ܣܶܟܰܘ̈ܗܝ. ܘܣܳܡ ܕܰܦܰܘ̈ܗܝ. ܘܰܩܒܰܥ ܡܽܘܟܠܰܘ̈ܗܝ. ܘܰܐܩܺܝܡ ܥܰܡܽܘܕ݂ܰܘ̈ܗܝ.
Exo 40:19 ܘܰܦܪܰܣ ܦܪܳܣܳܐ ܥܰܠ ܡܰܫܟܢܳܐ. ܘܰܐܪܡܺܝ ܦܪܳܣܳܐ ܕܡܶܫܟܳܐ ܥܠܰܘܗܝ ܡܶܢ ܠܥܶܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 40:20 ܘܰܢܣܰܒ ܘܣܳܡ ܣܳܗܕܽܘܬܳܐ ܒܩܺܒܽܘܬܳܐ. ܘܣܳܡ ܩܽܘܦ̈ܶܐ ܥܰܠ ܩܺܒܽܘܬܳܐ. ܘܣܳܡ ܚܽܘܣܳܝܳܐ ܥܰܠ ܩܺܒܽܘܬܳܐ ܡܶܢ ܠܥܶܠ.
Exo 40:21 ܘܰܐܥܶܠ ܩܺܒܽܘܬܳܐ ܠܡܰܫܟܢܳܐ. ܘܰܢܣܰܒ ܐܰܦܰܝ̈ ܬܰܪܥܳܐ ܕܰܦܪܳܣܳܐ. ܘܰܦܪܰܣ ܥܰܠ ܩܺܒܽܘܬܳܐ ܕܣܳܗܕܽܘܬܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 40:22 ܘܣܳܡ ܦܳܬܽܘܪܳܐ ܒܡܰܫܟܰܢ ܙܰܒܢܳܐ. ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܓܰܪܒܝܳܐ ܠܒܰܪ ܡܶܢ ܦܪܳܣܳܐ.
Exo 40:23 ܘܰܣܕܰܪ ܥܠܰܘܗܝ ܣܶܕ݂ܖ̈ܶܐ ܕܠܰܚܡܳܐ ܩܕ݂ܳܡ ܡܳܪܝܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 40:24 ܘܣܳܡ ܡܢܳܪܬܳܐ ܒܡܰܫܟܰܢ ܙܰܒܢܳܐ ܠܽܘܩܒܰܠ ܦܳܬܽܘܪܳܐ. ܥܰܠ ܫܦܽܘ̈ܠܰܝ ܡܰܫܟܢܳܐ ܡܶܢ ܬܰܝܡܢܳܐ.
Exo 40:25 ܘܰܐܢܗܰܪ ܫܖ̈ܳܓܶܝܗ̇ ܩܕ݂ܳܡ ܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Exo 40:26 ܘܣܳܡ ܡܰܕܒܚܳܐ ܕܕܰܗܒܳܐ ܒܡܰܫܟܰܢ ܙܰܒܢܳܐ ܩܕ݂ܳܡ ܦܪܳܣܳܐ.
Exo 40:27 ܘܰܐܣܶܩ ܥܠܰܘܗ̱ܝ ܥܶܛܪܳܐ ܕܒܶܣ̈ܡܶܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 40:28 ܘܣܳܡ ܦܪܳܣܳܐ ܕܬܰܪܥܳܐ ܕܡܰܫܟܢܳܐ.
Exo 40:29 ܘܡܰܕܒܚܳܐ ܕܰܥܠܳܬܳܐ ܣܳܡ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܶܩ ܥܠܰܘܗ̱ܝ ܥܠܰܬܳܐ. ܘܰܣܡܺܝܕ݂ܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Exo 40:30 ܘܣܳܡ ܠܰܩܢܳܐ ܒܶܝܬ݂ ܡܰܫܟܰܢ ܙܰܒܢܳܐ ܠܒܶܝܬ݂ ܡܰܕܒܚܳܐ. ܘܰܐܪܡܺܝ ܬܰܡܳܢ ܡܰܝ̈ܳܐ ܠܰܡܫܳܓ݂ܽܘ.
Exo 40:31 ܘܰܡܫܺܝܓ݂ܺܝܢ ܡܶܢܳܗ̇ ܡܽܘܫܶܐ ܘܰܐܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.
Exo 40:32 ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܡܫܺܝܓ݂ܺܝܢ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Exo 40:33 ܘܰܐܩܺܝܡ ܕܳܪܬܳܐ ܟܰܕ݂ ܚܳܕ݂ܪܳܐ ܠܡܰܫܟܢܳܐ ܘܰܠܡܰܕܒܚܳܐ. ܘܝܰܗܒ ܦܪܳܣܳܐ ܒܬܰܪܥܳܐ ܕܕ݂ܳܪܬܳܐ. ܘܫܰܠܶܡ ܡܽܘܫܶܐ ܥܒܳܕ݂ܳܐ.
Exo 40:34 ܘܟܰܣܝܰܬ݂ ܥܢܳܢܳܐ ܠܡܰܫܟܰܢ ܙܰܒܢܳܐ. ܘܺܐܝܩܳܪܶܗ ܕܡܳܪܝܳܐ ܐܶܬ݂ܡܠܺܝ ܡܰܫܟܢܳܐ.
Exo 40:35 ܘܠܳܐ ܐܶܫܟܰܚ ܡܽܘܫܶܐ ܠܡܶܥܰܠ ܠܡܰܫܟܰܢ ܙܰܒܢܳܐ. ܡܶܛܽܠ ܕܫܶܟ݂ܢܰܬ ܥܠܰܘܗ̱ܝ ܥܢܳܢܳܐ. ܘܺܐܝܩܳܪܶܗ ܕܡܳܪܝܳܐ ܡܠܳܐ ܡܰܫܟܢܳܐ.
Exo 40:36 ܘܡܳܐ ܕܡܶܣܬܰܠܩܳܐ ܥܢܳܢܳܐ ܡܶܢ ܥܶܠܰܘܰܝ ܡܰܫܟܢܳܐ. ܫܳܩܠܺܝܢ ܒܢܰܝ̈ ܝܺܣܪܳܐܶܝܠ ܒܟܽܠ ܡܰܫܩܠܳܢܰܝ̈ܗܽܘܢ.
Exo 40:37 ܘܶܐܢ ܠܳܐ ܡܶܣܬܰܠܩܳܐ ܥܢܳܢܳܐ. ܠܳܐ ܫܳܩܠܺܝܢ ܥܕܰܡܳܐ ܠܝܰܘܡܳܐ ܕܡܶܣܬܰܠܩܳܐ.
Exo 40:38 ܡܶܛܽܠ ܕܥܢܳܢܶܗ ܕܡܳܪܝܳܐ ܥܰܠ ܡܰܫܟܢܳܐ ܒܺܐܝܡܳܡܳܐ. ܘܢܽܘܪܳܐ ܗܳܘܝܳܐ ܒܶܗ ܒܠܺܠܝܳܐ. ܠܥܺܝܢ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܟܽܠ ܡܰܫܩܠܳܢܰܝ̈ܗܽܘܢ.
Lev 1:1 ܘܰܩܪܳܐ ܡܳܪܝܳܐ ܠܡܽܘܫܶܐ. ܘܡܰܠܶܠ ܥܰܡܶܗ ܡܢ ܡܰܫܟܰܢ ܙܰܒܢܳܐ. ܠܡܺܐܡܰܪ.
Lev 1:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐ̱ܢܳܫ ܐ̱ܢܳܫ ܡܶܢܟܽܘܢ. ܟܰܕ ܢܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܡܶܢ ܒܥܺܝܪܳܐ. ܡܶܢ ܬܰܘܖ̈ܶܐ. ܘܡܶܢ ܥܳܢ̈ܳܐ. ܬܩܰܪܒܽܘܢ ܩܽܘܖ̈ܒܢܰܝ̈ܟܽܘܢ.
Lev 1:3 ܐܶܢ ܥܠܳܬܳܐ ܩܽܘܪܒܳܢܶܗ ܡܶܢ ܬܰܘܖ̈ܶܐ. ܕܶܟܪܳܐ ܕܠܳܐ ܡܽܘܡ ܢܩܰܪܒܺܝܘܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܢܩܰܪܒܺܝܘܗܝ ܠܡܶܬ݂ܪܰܥܳܝܽܘ ܠܶܗ ܩܕ݂ܳܡ ܡܳܪܝܳܐ.
Lev 1:4 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܬ݂ܪܰܥܶܐ ܠܶܗ ܠܰܡܚܰܣܳܝܽܘ ܥܠܰܘܗܝ.
Lev 1:5 ܘܢܶܟܽܘܣ ܒܰܪ ܒܰܩܪܳܐ ܩܕ݂ܳܡ ܡܳܪܝܳܐ. ܘܰܢܩܰܪܒܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܳܐ. ܘܢܶܪܙܦܽܘܢ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ. ܒܬܰܪܥܳܐ ܕܡܰܫܟܰܢ ܙܰܒܢܳܐ.
Lev 1:6 ܘܢܶܫܛܺܝܘܗܝ ܠܝܰܩܕܳܐ. ܘܰܢܦܰܫܰܚ ܗܰܕܳܡܰܘ̈ܗܝ.
Lev 1:7 ܘܢܶܬܠܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܢܽܘܪܳܐ ܥܰܠ ܡܰܕܒܚܳܐ. ܘܢܶܟ݂ܫܽܘܢ ܩܰܝ̈ܣܶܐ ܥܰܠ ܢܽܘܪܳܐ.
Lev 1:8 ܘܢܶܣܕܪܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ. ܗܰܕܳܡ̈ܶܐ. ܘܪܺܝܫܳܐ. ܘܬܰܪܒܳܐ. ܥܰܠ ܩܰܝ̈ܣܶܐ ܕܰܒܢܽܘܪܳܐ ܕܥܰܠ ܡܰܕܒܚܳܐ.
Lev 1:9 ܘܰܓܘܳܝܶܗ ܘܰܟܖ̈ܳܥܰܘܗܝ ܢܫܺܝܓ݂ ܒܡܰܝ̈ܳܐ. ܘܢܰܣܩܺܝܘܗܝ ܟܳܗܢܳܐ ܟܽܠܶܗ ܠܡܰܕܒܚܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܣܘܳܬܳܐ ܠܡܳܪܝܳܐ.
Lev 1:10 ܘܶܐܢ ܡܶܢ ܥܳܢ̈ܳܐ ܩܽܘܪܒܳܢܶܗ. ܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ ܠܰܥܠܳܬܳܐ. ܕܶܟܪܳܐ ܕܠܳܐ ܡܽܘܡ ܢܩܰܪܒܺܝܘܗܝ.
Lev 1:11 ܘܢܶܟܣܺܝܘܗܝ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ ܡܶܢ ܓܰܪܒܝܶܗ ܩܕ݂ܳܡ ܡܳܪܝܳܐ. ܘܢܶܪܙܦܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ. ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 1:12 ܘܰܢܦܰܫܰܚ ܗܰܕܳܡܰܘ̈ܗܝ. ܘܪܺܝܫܶܗ. ܘܬܰܪܒܶܗ. ܘܢܶܣܕܽܘܪ ܐܶܢܽܘܢ ܟܳܗܢܳܐ ܥܰܠ ܩܰܝ̈ܣܶܐ ܕܰܒܢܽܘܪܳܐ ܕܥܰܠ ܡܰܕܒܚܳܐ.
Lev 1:13 ܘܰܓܘܳܝܶܗ ܘܰܟܖ̈ܳܥܰܘܗܝ ܢܫܺܝܓ݂ ܒܡܰܝ̈ܳܐ. ܘܰܢܩܰܪܒܺܝܘܗܝ ܟܳܗܢܳܐ ܟܽܠܶܗ. ܘܢܰܣܩܺܝܘܗܝ ܠܡܰܕܒܚܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܢܝܳܚܳܐ ܠܡܳܪܝܳܐ.
Lev 1:14 ܘܶܐܢ ܡܶܢ ܥܰܘܦܳܐ ܥܠܳܬܳܐ ܩܽܘܪܒܳܢܶܗ ܠܡܳܪܝܳܐ. ܢܩܰܪܶܒ ܡܶܢ ܫܽܘܦܢܺܝ̈ܢܶܐ ܠܡܳܪܝܳܐ. ܐܰܘ ܡܶܢ ܒܢܰܝ̈ ܝܰܘܢܳܐ ܩܽܘܪܒܳܢܶܗ.
Lev 1:15 ܘܰܢܩܰܪܒܺܝܘܗܝ ܟܳܗܢܳܐ ܠܡܰܕܒܚܳܐ. ܘܢܶܡܠܽܘܓ݂ ܪܺܝܫܶܗ ܘܢܰܣܶܩ ܥܰܠ ܡܰܕܒܚܳܐ. ܘܢܰܡܨܶܐ ܕܡܶܗ ܥܰܠ ܐܶܣܬܳܐ ܕܡܰܕܒܚܳܐ ܟܰܕ݂ ܚܳܕܰܪ.
Lev 1:16 ܘܢܰܥܒܰܪ ܩܽܘܪܒܳܢܶܗ ܒܽܐܘܟܠܶܗ. ܘܢܰܪܡܶܝܘܗܝ ܥܰܠ ܓܶܢ̱ܒ ܡܰܕܒܚܳܐ ܡܶܢ ܡܰܕܢܚܳܐ. ܒܕܽܘܟܬܳܐ ܕܩܶܛܡܳܐ.
Lev 1:17 ܘܢܶܫܛܦܺܝܘܗܝ ܒܶܝܬ݂ ܓܶܦܰܘ̈ܗܝ ܘܠܳܐ ܢܦܰܪܶܫ. ܘܢܰܣܩܺܝܘܗܝ ܟܳܗܢܳܐ ܠܡܰܕܒܚܳܐ ܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܣܘܳܬܳܐ ܠܡܳܪܝܳܐ.
Lev 2:1 ܘܢܰܦܫܳܐ ܟܰܕ݂ ܬܩܰܪܶܒ ܩܽܘܪܒܳܢܳܐ ܕܰܣܡܺܝܕ݂ܳܐ ܠܡܳܪܝܳܐ. ܢܰܫܺܝܦܳܐ ܢܶܗܘܶܐ ܩܽܘܪܒܳܢܶܗ. ܘܢܶܣܽܘܟ݂ ܥܠܰܘܗܝ ܡܶܫܚܳܐ. ܘܰܢܣܺܝܡ ܥܠܰܘܗܝ ܠܒܽܘܢܬܳܐ.
Lev 2:2 ܘܢܰܝܬܶܝܘܗܝ ܠܘܳܬ݂ ܟܳܗܢܳܐ ܒܰܪ ܐܰܗܪܽܘܢ. ܘܢܶܙܘܰܪ ܡܶܢ ܬܰܡܳܢ ܡܠܶܐ ܙܘܳܪܶܗ. ܡܶܢ ܢܰܫܺܝܦܳܐ. ܘܡܶܢ ܡܶܫܚܳܐ. ܕܥܰܠ ܟܽܠܳܗ̇ ܠܒܽܘܢܬܳܐ. ܘܢܰܣܶܩ ܟܳܗܢܳܐ ܕܽܘܟܪܳܢܶܗ ܥܰܠ ܡܰܕܒܚܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Lev 2:3 ܘܰܕ݂ܡܶܫܬܚܰܪ ܡܶܢ ܣܡܺܝܕ݂ܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܩܕܽܘܫܩܽܘܕ̈ܫܺܝܢ ܗܘ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ.
Lev 2:4 ܘܟܰܕ݂ ܬܩܰܪܶܒ ܩܽܘܪܒܳܢܳܐ ܕܰܣܡܺܝܕ݂ܳܐ ܕܡܶܬ݂ܶܐܦܶܐ ܒܬܰܢܽܘܪܳܐ. ܢܰܫܺܝܦܳܐ ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܦܺܝܠܺܝܢ ܒܡܶܫܚܳܐ.
Lev 2:5 ܘܶܐܢ ܣܡܺܝܕ݂ܳܐ ܕܥܰܠ ܛܺܝܓ݂ܢܳܐ ܩܽܘܪܒܳܢܳܟ݂. ܢܰܫܺܝܦܳܐ ܦܰܛܺܝܪܳܐ ܕܦܺܝܠ ܒܡܶܫܚܳܐ ܢܶܗܘܶܐ.
Lev 2:6 ܘܦܽܘܬܳܝܗܝ ܦܶܬ̈ܶܐ. ܘܣܽܘܟ݂ ܥܠܰܘܗܝ ܡܶܫܚܳܐ ܥܰܠ ܣܡܺܝܕ݂ܳܐ ܗܰܘ.
Lev 2:7 ܘܶܐܢ ܣܡܺܝܕ݂ܰܐ ܗܘ ܕܰܛܪܳܛܩܶܠ ܩܽܘܪܒܳܢܳܟ݂. ܣܡܺܝܕ݂ܳܐ ܢܰܫܺܝܦܳܐ ܒܡܶܫܚܳܐ ܢܶܬ݂ܥܒܶܕ݂.
Lev 2:8 ܘܬܰܝܬܶܐ ܣܡܺܝܕ݂ܳܐ ܕܡܶܬܥܒܶܕ݂ ܡܶܢ ܗܳܠܶܝܢ ܠܡܳܪܝܳܐ. ܘܰܬ݂ܩܰܪܒܺܝܘܗܝ ܠܟܳܗܢܳܐ. ܘܢܰܣܩܺܝܘܗܝ ܠܡܰܕܒܚܳܐ ܠܡܳܪܝܳܐ.
Lev 2:9 ܘܢܶܦܪܽܘܫ ܟܳܗܢܳܐ ܡܶܢ ܣܡܺܝܕ݂ܳܐ ܕܽܘܟܪܳܢܶܗ. ܘܢܰܣܶܩ ܠܡܰܕܒܚܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Lev 2:10 ܘܰܕ݂ܡܶܫܬܚܰܪ ܡܶܢ ܣܡܺܝܕ݂ܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܩܕܽܘܫܩܽܘܕ̈ܫܺܝܢ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ.
Lev 2:11 ܟܽܠ ܣܡܺܝܕ݂ܳܐ ܕܰܬ݂ܩܰܪܒܽܘܢ ܠܡܳܪܝܳܐ. ܠܳܐ ܢܶܬ݂ܥܒܶܕ ܚܰܡܺܝܥܳܐ. ܡܶܛܽܠ ܕܟܽܠ ܚܡܺܝܪ. ܘܟܽܠ ܕܒܶܫ. ܠܳܐ ܬܰܣܩܽܘܢ ܡܶܢܶܗ ܩܽܘܪܒܳܢܳܐ ܠܡܳܪܝܳܐ.
Lev 2:12 ܩܽܘܖ̈ܒܳܢܶܐ ܖ̈ܺܝܫܝܳܬܳܐ ܬܩܰܪܒܽܘܢ ܐܶܢܽܘܢ ܠܡܳܪܝܳܐ. ܘܥܰܠ ܡܰܕܒܚܳܐ ܠܳܐ ܢܰܣܩܽܘܢ ܪܺܝܚ ܣܘܳܬ݂ܳܐ.
Lev 2:13 ܘܟܽܠܶܗ ܩܽܘܪܒܳܢܳܐ ܕܰܣܡܺܝܕ݂ܳܐ ܒܡܶܠܚܳܐ ܬܶܡܠܽܘܚ. ܠܳܐ ܬܒܰܛܶܠ ܡܶܠܚܳܐ ܕܰܩܝܳܡܶܗ ܕܰܐܠܳܗܳܟ݂ ܡܶܢ ܣܡܺܝܕ݂ܳܟ݂. ܥܰܠ ܟܽܠ ܩܽܘܖ̈ܒܳܢܰܝܟ ܬܩܰܪܶܒ ܡܶܠܚܳܐ.
Lev 2:14 ܘܶܐܢ ܬܩܰܪܶܒ ܩܽܘܪܒܳܢܳܐ ܕܒܰܟܳܖ̈ܶܐ ܠܡܳܪܝܳܐ. ܟܰܦܳܐ ܕܰܡܚܰܪܟ݂ܳܐ ܒܢܽܘܪܳܐ. ܦܖ̈ܺܝܟܳܬܳܐ ܡܕܰܟܝ̈ܳܬܳܐ ܬܩܰܪܶܒ ܩܽܘܪܒܳܢܳܐ ܕܒܰܟܳܖ̈ܰܝܟ.
Lev 2:15 ܘܬܶܬܶܠ ܡܶܫܚܳܐ ܥܠܰܘܗܝ. ܘܰܠܒܽܘܢܬܳܐ. ܩܽܘܪܒܳܢܰܐ ܗܘ.
Lev 2:16 ܘܢܰܣܶܩ ܟܳܗܢܳܐ ܕܽܘܟܪܳܢܶܗ ܡܶܢ ܦܖ̈ܺܝܟܳܬܳܐ. ܘܡܶܢ ܡܶܫܚܳܐ. ܥܰܠ ܟܽܠܳܗ̇ ܠܒܽܘܢܬܳܐ ܩܽܘܪܒܳܢܳܐ ܠܡܳܪܝܳܐ.
Lev 3:1 ܘܶܐܢ ܕܶܒܚܳܐ ܫܰܠܡܳܐ ܩܽܘܪܒܳܢܶܗ. ܐܶܢ ܡܶܢ ܬܰܘܖ̈ܶܐ ܗܘ ܡܩܰܪܶܒ. ܕܶܟܪܳܐ ܐܰܘ ܢܶܩܒܬ݂ܳܐ. ܕܠܳܐ ܡܽܘܡ ܢܩܰܪܶܒ ܩܕ݂ܳܡ ܡܳܪܝܳܐ.
Lev 3:2 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܟܣܺܝܘܗܝ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܪܣܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 3:3 ܘܰܢܩܰܪܶܒ ܡܶܢ ܕܶܒܚܳܐ ܫܰܠܡܳܐ ܩܽܘܪܒܳܢܳܐ ܠܡܳܪܝܳܐ. ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.
Lev 3:4 ܘܬܰܪܬܶܝܢ ܟܽܘ̈ܠܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.
Lev 3:5 ܘܢܰܣܩܽܘܢܶܗ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܠܡܰܕܒܚܳܐ. ܥܰܠ ܥܠܳܬܳܐ. ܘܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Lev 3:6 ܘܶܐܢ ܡܶܢ ܥܳܢ̈ܳܐ ܩܽܘܪܒܳܢܶܗ ܠܕܶܒܚܳܐ ܥܠܳܬܳܐ ܠܡܳܪܝܳܐ. ܕܶܟܪܳܐ ܐܰܘ ܢܶܩܒܬ݂ܳܐ. ܕܠܳܐ ܡܽܘܡ ܢܩܰܪܒܺܝܘܗܝ.
Lev 3:7 ܘܶܐܢ ܡܶܢ ܐܶܡܖ̈ܶܐ ܗܘ̣ ܡܩܰܪܶܒ ܩܽܘܪܒܳܢܶܗ. ܢܩܰܪܒܺܝܘܗܝ ܩܕ݂ܳܡ ܡܳܪܝܳܐ.
Lev 3:8 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܟܣܺܝܘܗܝ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܪܣܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 3:9 ܘܰܢܩܰܪܶܒ ܡܶܢ ܕܶܒܚܳܐ ܕܰܥܠܳܬܳܐ ܩܽܘܪܒܳܢܳܐ ܠܡܳܪܝܳܐ. ܬܰܪܒܶܗ ܘܶܐܠܺܝܬܶܗ ܟܰܕ݂ ܫܰܠܡܳܐ. ܠܽܘܩܒܰܠ ܡܰܬ݂ܢ̈ܳܬܶܗ ܢܶܥܒܕ݂ܺܝܘܗܝ. ܘܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.
Lev 3:10 ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.
Lev 3:11 ܘܢܰܣܩܺܝܘܗܝ ܟܳܗܢܳܐ ܠܡܰܕܒܚܳܐ ܠܚܶܡ ܩܽܘܪܒܳܢܳܐ ܠܡܳܪܝܳܐ.
Lev 3:12 ܘܶܐܢ ܥܠܳܬܳܐ ܡܶܢ ܥܶܙ̈ܶܐ ܩܽܘܪܒܳܢܶܗ. ܢܩܰܪܒܺܝܗ̇ ܩܕ݂ܳܡ ܡܳܪܝܳܐ.
Lev 3:13 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܳܗ̇. ܘܢܶܟܣܺܝܗ̇ ܩܕ݂ܳܡ ܡܰܫܟܰܢ ܙܰܒܢܳܐ. ܘܢܶܪܣܽܘܢ ܒܢܰܝ̈ ܐܰܗܪܽܘܢ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 3:14 ܘܰܢܩܰܪܶܒ ܡܶܢܶܗ ܩܽܘܪܒܳܢܶܗ ܩܽܘܪܒܳܢܳܐ ܠܡܳܪܝܳܐ. ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.
Lev 3:15 ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.
Lev 3:16 ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ. ܠܚܶܡ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܟܽܠ ܬܪܶܒ ܠܡܳܪܝܳܐ.
Lev 3:17 ܩܝܳܡܳܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ. ܟܽܠ ܬܪܶܒ ܘܟܽܠ ܕܶܡ ܠܳܐ ܬܶܐܟܠܽܘܢ.
Lev 4:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 4:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܢܰܦܫܳܐ ܟܰܕ ܬܶܚܛܶܐ ܒܛܽܘܥܝ݂ܰܝ݂ ܡܶܢ ܟܽܠ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܢܶܥܒܶܕ݂ ܚܰܕ݂ ܡܶܢܗܽܘܢ.
Lev 4:3 ܐܶܢ ܟܳܗܢܳܐ ܕܰܡܫܺܝܚ ܢܶܚܛܶܐ ܠܚܰܘܒܰܘ̈ܗܝ ܕܥܰܡܳܐ. ܢܩܰܪܶܒ ܥܰܠ ܚܛܳܗܳܐ ܕܰܚܛܳܐ. ܬܰܘܪܳܐ ܒܰܪ ܒܰܩܪܳܐ ܕܠܳܐ ܡܽܘܡ ܠܡܳܪܝܳܐ ܠܰܚܛܳܗܶܗ.
Lev 4:4 ܘܢܰܝܬܶܝܘܗܝ ܠܬܰܘܪܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ ܩܕ݂ܳܡ ܡܳܪܝܳܐ. ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܬܰܘܪܳܐ. ܘܢܶܟܣܺܝܘܗܝ ܠܬܰܘܪܳܐ ܩܕ݂ܳܡ ܡܳܪܝܳܐ.
Lev 4:5 ܘܢܶܣܰܒ ܟܳܗܢܳܐ ܕܰܡܫܺܝܚ ܡܶܢ ܕܡܳܐ ܕܬܰܘܪܳܐ. ܘܢܰܝܬܶܝܘܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ.
Lev 4:6 ܘܢܶܨܒܽܘܥ ܟܳܗܢܳܐ ܨܶܒܥܶܗ ܒܰܕ݂ܡܳܐ. ܘܢܶܪܽܘܣ ܡܶܢ ܕܡܳܐ ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ. ܠܰܐܦܰܝ̈ ܦܪܳܣܳܐ ܕܩܽܘܕ݂ܫܳܐ.
Lev 4:7 ܘܢܶܬܶܠ ܟܳܗܢܳܐ ܡܶܢ ܕܡܳܐ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܥܶܛܪܳܐ ܕܒܶܣ̈ܡܶܐ. ܩܕ݂ܳܡ ܡܳܪܝܳܐ ܒܡܰܫܟܰܢ ܙܰܒܢܳܐ. ܘܢܶܐܫܽܘܕ݂ ܟܽܠܶܗ ܕܡܳܐ ܕܬܰܘܪܳܐ. ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.
Lev 4:8 ܘܬܰܪܒܳܐ ܟܽܠܶܗ ܕܬܰܘܪܳܐ ܕܰܚܛܳܗܳܐ. ܢܶܦܪܽܘܫ ܡܶܢܶܗ ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.
Lev 4:9 ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ. ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.
Lev 4:10 ܐܰܝܟ݂ ܕܡܶܬ݂ܦܪܶܫ ܡܶܢ ܬܰܘܪܳܐ ܕܕܶܒܚܳܐ ܕܰܥܠܳܬܳܐ. ܘܢܰܣܶܩ ܐܶܢܽܘܢ ܟܳܗܢܳܐ ܥܰܠ ܡܰܕܒܚܳܐ ܕܰܥܠܳܬܳܐ.
Lev 4:11 ܘܡܶܫܟܶܗ ܕܬܰܘܪܳܐ. ܘܟܽܠܶܗ ܒܶܣܪܶܗ ܥܰܡ ܦܶܪܬܶܗ. ܘܥܰܡ ܪܺܝܫܶܗ. ܘܥܰܡ ܟܖ̈ܳܥܰܘܗܝ. ܘܥܰܡ ܓܘܳܝܶܗ.
Lev 4:12 ܘܢܰܦܩܺܝܘܗܝ ܠܟܽܠܶܗ ܬܰܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ ܠܕܽܘܟܬܳܐ ܕܕܰܟ݂ܝܳܐ. ܠܰܐܬܰܪ ܕܪܳܡܶܝܢ ܩܶܛܡܳܐ. ܘܢܰܘܩܕ݂ܺܝܘܗܝ ܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܐܰܬܰܪ ܕܪܳܡܶܝܢ ܩܶܛܡܳܐ ܢܺܐܩܰܕ݂.
Lev 4:13 ܐܶܢ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܢܶܛܥܽܘܢ. ܘܬܶܛܫܶܐ ܡܶܠܬܳܐ ܡܶܢ ܥܰܝܢܶܝ̈ܗ̇ ܕܰܟܢܽܘܫܬܳܐ. ܘܢܶܥܒܕ݂ܽܘܢ ܚܰܕ ܡܶܢ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܢܶܬ݂ܚܰܝܒܽܘܢ.
Lev 4:14 ܘܢܶܬ݂ܺܝܕܰܥ ܚܛܳܗܳܐ ܕܰܚܛܰܘ ܒܶܗ. ܢܩܰܪܒܽܘܢ ܟܽܠܳܗ̇ ܟܢܽܘܫܬܳܐ. ܬܰܘܪܳܐ ܚܰܕ ܒܰܪ ܒܰܩܪܳܐ ܠܰܚܛܳܗܳܐ. ܘܢܰܝܬܽܘܢܶܗ ܩܕ݂ܳܡ ܡܰܫܟܰܢ ܙܰܒܢܳܐ.
Lev 4:15 ܘܢܶܣܡܟ݂ܽܘܢ ܣܳܒ̈ܶܐ ܕܰܟܢܽܘܫܬܳܐ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ ܩܕ݂ܳܡ ܡܳܪܝܳܐ. ܘܢܶܟܣܽܘܢܶܗ ܠܬܰܘܪܳܐ ܩܕ݂ܳܡ ܡܳܪܝܳܐ.
Lev 4:16 ܘܢܰܝܬܶܐ ܟܳܗܢܳܐ ܕܰܡܫܺܝܚ ܡܶܢ ܕܡܶܗ ܕܬܰܘܪܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ.
Lev 4:17 ܘܢܶܨܒܽܘܥ ܟܳܗܢܳܐ ܨܶܒܥܶܗ ܒܰܕ݂ܡܳܐ. ܘܢܶܪܽܘܣ ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ ܠܰܐܦܰܝ̈ ܦܪܳܣܳܐ.
Lev 4:18 ܘܡܶܢ ܕܡܳܐ ܢܶܬܶܠ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܩܕ݂ܳܡ ܡܳܪܝܳܐ ܒܡܰܫܟܰܢ ܙܰܒܢܳܐ. ܘܟܽܠܶܗ ܕܡܳܐ ܢܶܐܫܽܘܕ݂ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ.
Lev 4:19 ܘܟܽܠܶܗ ܬܰܪܒܶܗ ܢܶܦܪܽܘܫ ܡܶܢܶܗ. ܘܢܰܣܶܩ ܠܡܰܕܒܚܳܐ.
Lev 4:20 ܘܢܶܥܒܶܕ݂ ܠܬܰܘܪܳܐ ܐܰܝܟ݂ ܕܰܥܒܰܕ ܠܬܰܘܪܳܐ ܕܰܚܛܳܗܳܐ. ܗܳܟܰܢܳܐ ܢܶܥܒܶܕ݂ ܠܶܗ. ܘܰܢܚܰܣܶܐ ܥܠܰܝܗܽܘܢ ܟܳܗܢܳܐ ܘܢܶܫܬܒܶܩ ܠܗܽܘܢ.
Lev 4:21 ܘܢܰܦܩܺܝܘܗܝ ܠܬܰܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܘܢܰܘܩܕ݂ܺܝܘܗܝ ܐܰܝܟ݂ ܕܰܐܘܩܶܕ݂ ܠܬܰܘܪܳܐ ܩܰܕܡܳܝܳܐ. ܚܛܳܗܰܐ ܗܘ ܕܰܟܢܽܘܫܬܳܐ.
Lev 4:22 ܘܶܐܢ ܪܰܒܳܐ ܢܶܚܛܶܐ. ܘܢܶܥܒܶܕ ܚܰܕ ܡܶܢ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܶܗ ܐܰܝܠܶܝܢ ܕܠܳܐ ܡܶܬ݂ܥܰܒܕܺܝܢ ܒܛܽܘܥܝ݂ܰܝ݂. ܘܰܢܚܽܘܒ.
Lev 4:23 ܐܶܢ ܐܶܬ݂ܝܕܰܥ ܠܶܗ ܚܛܳܗܳܐ ܕܰܚܛܳܐ ܒܶܗ. ܢܰܝܬܶܐ ܩܽܘܪܒܳܢܶܗ ܨܺܦܪܳܝܳܐ ܕܥܶܙ̈ܶܐ ܕܶܟܪܳܐ ܕܠܳܐ ܡܽܘܡ.
Lev 4:24 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܨܺܦܪܳܝܳܐ. ܘܢܶܟܣܺܝܘܗܝ ܒܕܽܘܟܬܳܐ ܕܢܳܟܶܣ ܥܠܳܬܳܐ ܩܕ݂ܳܡ ܡܳܪܝܳܐ. ܚܛܳܗܰܐ ܗܘ.
Lev 4:25 ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܬܶܠ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܰܕ݂ܡܶܗ ܢܶܐܫܽܘܕ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ.
Lev 4:26 ܘܟܽܠܶܗ ܬܰܪܒܶܗ ܢܰܣܶܩ ܠܡܰܕܒܚܳܐ. ܐܰܝܟ݂ ܬܰܪܒܳܐ ܕܕܶܒܚܳܐ ܕܰܥܠܳܬܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.
Lev 4:27 ܘܶܐܢ ܢܰܦܫܳܐ ܚܕ݂ܳܐ ܬܶܚܛܶܐ ܒܛܽܘܥܝ݂ܰܝ݂ ܡܶܢ ܥܰܡܳܐ ܕܰܐܪܥܳܐ. ܘܬܶܥܒܶܕ݂ ܚܰܕ ܡܶܢ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܰܢܚܽܘܒ.
Lev 4:28 ܐܶܢ ܐܶܬ݂ܺܝܕܰܥ ܠܶܗ ܚܛܳܗܳܐ ܕܰܚܛܳܐ. ܢܰܝܬܶܐ ܩܽܘܪܒܳܢܶܗ ܨܺܦܪܳܝܬܳܐ ܕܥܶܙ̈ܶܐ. ܢܶܩܒܬ݂ܳܐ ܕܠܳܐ ܡܽܘܡ ܥܰܠ ܚܛܳܗܳܐ ܕܰܚܛܳܐ.
Lev 4:29 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܰܚܛܳܗܳܐ. ܘܢܶܟܣܺܝܘܗܝ ܠܰܚܛܳܗܳܐ ܒܕܽܘܟܬܳܐ ܕܢܳܟܶܣ ܥܠܳܬܳܐ.
Lev 4:30 ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܟܽܠܶܗ ܕܡܳܐ ܢܶܐܫܽܘܕ݂ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ.
Lev 4:31 ܘܟܽܠܶܗ ܬܰܪܒܶܗ ܢܶܣܰܒ ܡܶܢܶܗ. ܐܰܝܟܰܢܳܐ ܕܡܶܬ݂ܢܣܶܒ ܬܰܪܒܳܐ ܡܶܢ ܕܶܒܚܳܐ ܕܰܥܠܳܬܳܐ. ܘܢܰܣܶܩ ܟܳܗܢܳܐ ܥܰܠ ܡܰܕܒܚܳܐ ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ. ܘܢܶܫܬܒܶܩ ܠܶܗ.
Lev 4:32 ܘܶܐܢ ܐܶܡܪܳܐ ܢܰܝܬܶܐ ܩܽܘܪܒܳܢܶܗ ܠܰܚܛܳܗܳܐ. ܢܶܩܒܬ݂ܳܐ ܕܠܳܐ ܡܽܘܡ ܢܰܝܬܶܐ.
Lev 4:33 ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܰܚܛܳܗܳܐ. ܘܢܶܟܣܺܝܘܗܝ ܠܰܚܛܳܗܳܐ ܒܕܽܘܟܬܳܐ ܕܢܳܟܶܣ ܥܠܳܬܳܐ.
Lev 4:34 ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܟܽܠܶܗ ܕܡܳܐ ܢܶܐܫܽܘܕ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ.
Lev 4:35 ܘܟܽܠܶܗ ܬܰܪܒܶܗ ܢܶܥܒܶܕ. ܐܰܝܟ݂ ܕܰܥܒܰܕ݂ ܠܬܰܪܒܳܐ ܕܶܐܡܪܳܐ ܡܶܢ ܕܶܒܚܳܐ ܕܰܥܠܳܬܳܐ. ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ ܥܰܠ ܩܽܘܖ̈ܒܳܢܰܘܗܝ ܕܡܳܪܝܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.
Lev 5:1 ܘܢܰܦܫܳܐ ܟܰܕ ܬܶܚܛܶܐ ܘܬܶܫܡܰܥ ܩܳܠܳܐ ܕܡܰܘܡܬ݂ܳܐ. ܘܗܽܘ ܣܗܶܕ. ܐܰܘ ܚܙܳܐ. ܐܰܘ ܝܺܕܰܥ. ܐܶܢ ܠܳܐ ܢܚܰܘܶܐ. ܢܩܰܒܶܠ ܚܛܳܗܶܗ.
Lev 5:2 ܐܰܘ ܢܰܦܫܳܐ ܕܬܶܩܪܽܘܒ ܒܟܽܠ ܡܶܕܶܡ ܕܰܛܡܰܐ. ܐܰܘ ܒܦܰܓ݂ܪܳܐ ܕܚܰܝܽܘܬܳܐ ܛܰܡܐܬܳܐ. ܐܰܘ ܒܦܰܓ݂ܪܳܐ ܕܰܒܥܺܝܪܳܐ ܛܰܡܐܬܳܐ. ܐܰܘ ܒܦܰܓ݂ܪܳܐ ܕܪܰܚܫܳܐ ܛܰܡܐܳܐ. ܘܢܰܗܡܶܐ ܡܶܢܶܗ. ܘܗܽܘ ܐܶܬܛܰܡܰܐ ܘܰܚܛܳܐ.
Lev 5:3 ܐܰܘ ܐܶܢ ܢܶܩܪܽܘܒ ܒܛܰܡܐܽܘܬܳܐ ܕܐ̱ܢܳܫܳܐ. ܠܟܽܠ ܛܰܡܐܽܘܬܳܐ ܕܢܶܬܛܰܡܰܐܐ ܒܳܗ̇. ܘܢܰܗܡܶܐ ܡܶܢܳܗ̇. ܘܗܽܘ ܝܺܕܰܥ ܕܰܚܛܳܐ.
Lev 5:4 ܐܰܘ ܢܰܦܫܳܐ ܟܰܕ ܬܺܐܡܶܐ ܒܦܽܘܪܫܳܢܳܐ ܕܣܶܦ̈ܘܳܬܳܐ ܠܡܰܒܐܳܫܽܘ ܐܰܘ ܠܡܰܛܐܳܒܽܘ. ܒܟܽܠ ܕܦܳܪܶܫ ܐ̱ܢܳܫܳܐ ܒܡܰܘܡܬ݂ܳܐ ܘܢܰܗܡܶܐ ܡܶܢܳܗ̇. ܘܗܽܘ ܝܺܕܰܥ ܕܰܚܛܳܐ ܒܰܚܕ݂ܳܐ ܡܶܢ ܗܳܠܶܝܢ.
Lev 5:5 ܘܢܶܗܘܶܐ ܟܰܕ ܢܶܚܛܶܐ ܒܰܚܕ݂ܳܐ ܡܶܢ ܗܳܠܶܝܢ. ܘܢܰܘܕܶܐ ܕܰܚܛܳܐ ܥܠܶܝܗ̇.
Lev 5:6 ܢܰܝܬܶܐ ܩܽܘܪܒܳܢܶܗ ܥܰܠ ܚܛܳܗܳܐ ܕܰܚܛܳܐ. ܢܶܩܒܬ݂ܳܐ ܦܰܪܬܳܐ ܡܶܢ ܥܳܢ̈ܳܐ. ܐܰܘ ܨܺܦܪܳܝܬܳܐ ܕܥܶܙ̈ܶܐ ܠܰܚܛܳܗܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܶܗ.
Lev 5:7 ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ ܕܢܰܝܬܶܐ ܦܰܪܬܳܐ. ܢܰܝܬܶܐ ܩܽܘܪܒܳܢܳܐ ܕܰܚܛܳܗܶܗ. ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܚܰܕ ܠܰܚܛܳܗܳܐ . ܘܚܰܕ ܠܰܥܠܳܬܳܐ.
Lev 5:8 ܘܢܰܝܬܶܐ ܐܶܢܽܘܢ ܟܳܗܢܳܐ. ܘܰܢܩܰܪܶܒ ܕܥܰܠ ܚܛܳܗܳܐ ܩܰܕ݂ܡܳܝܰܬ݂. ܘܢܶܡܠܽܘܓ݂ ܪܺܝܫܶܗ ܡܶܢ ܠܽܘܩܒܰܠ ܩܕ݂ܳܠܶܗ. ܘܠܳܐ ܢܦܰܪܶܫ.
Lev 5:9 ܘܢܶܪܽܘܣ ܡܶܢ ܕܡܳܐ ܕܰܚܛܳܗܳܐ ܥܰܠ ܐܶܣܬܳܐ ܕܡܰܕܒܚܳܐ. ܘܰܕ݂ܝܳܬܰܪ ܡܶܢ ܕܡܳܐ. ܢܰܡܨܶܐ ܥܰܠ ܫܦܽܘ̈ܠܰܝ ܡܰܕܒܚܳܐ. ܚܛܳܗܰܐ ܗܘ.
Lev 5:10 ܘܰܐ̱ܚܪܺܢܳܐ ܢܶܥܒܶܕ݂ ܠܰܥܠܳܬܳܐ ܐܰܝܟ݂ ܙܶܕ݂ܩܶܗ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.
Lev 5:11 ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ. ܬܪܶܝܢ ܫܽܘܦܢܺܝ̈ܢܺܝܢ ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܢܰܝܬܶܐ ܩܽܘܪܒܳܢܶܗ ܕܰܚܛܳܗܳܐ ܕܰܚܛܳܐ. ܚܰܕ ܡܶܢ ܥܶܣܪܳܐ ܠܣܰܐܬܳܐ ܢܰܫܺܝܦܳܐ ܠܰܚܛܳܗܳܐ. ܘܠܳܐ ܢܶܣܽܘܟ݂ ܥܠܰܘܗܝ ܡܶܫܚܳܐ. ܘܠܳܐ ܢܣܺܝܡ ܥܠܰܘܗܝ ܠܒܽܘܢܬܳܐ. ܡܶܛܽܠ ܕܰܚܛܳܗܰܐ ܗܘ.
Lev 5:12 ܘܢܰܝܬܶܝܘܗܝ ܠܟܳܗܢܳܐ. ܘܢܶܙܘܰܪ ܟܳܗܢܳܐ ܡܶܢܶܗ ܡܠܶܐ ܙܘܳܪܶܗ ܕܽܘܟܪܳܢܳܐ. ܘܢܰܣܶܩ ܠܡܰܕܒܚܳܐ ܥܰܠ ܩܽܘܖ̈ܒܳܢܰܘܗܝ ܕܡܳܪܝܳܐ. ܚܛܳܗܰܐ ܗܘ.
Lev 5:13 ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ ܒܰܚܕ݂ܳܐ ܡܶܢ ܗܳܠܶܝܢ. ܘܢܶܫܬܒܶܩ ܠܶܗ. ܘܬܶܗܘܶܐ ܠܟܳܗܢܳܐ ܐܰܝܟ݂ ܣܡܺܝܕ݂ܳܐ.
Lev 5:14 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 5:15 ܢܰܦܫܳܐ ܟܰܕ ܬܰܥܠܶܐ ܥܰܘܠܳܐ. ܘܬܶܚܛܶܐ ܒܛܽܘܥܝ݂ܰܝ݂ ܡܶܢ ܩܽܘܕ݂ܫܰܘ̈ܗܝ ܕܡܳܪܝܳܐ. ܢܰܝܬܶܐ ܩܽܘܪܒܳܢܶܗ ܠܡܳܪܝܳܐ. ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ. ܟܣܶܦ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ ܠܩܽܘܪܒܳܢܳܐ.
Lev 5:16 ܘܕܰܚܛܳܐ ܡܶܢ ܩܽܘܕ݂ܫܳܐ ܢܶܦܪܽܘܥ. ܘܚܽܘܡܫܶܗ ܢܰܘܣܶܦ ܥܠܰܘܗܝ. ܘܢܰܝܬܶܝܘܗܝ ܠܟܳܗܢܳܐ. ܘܟܳܗܢܳܐ ܢܚܰܣܶܐ ܥܠܰܘܗܝ ܒܕܶܟܪܳܐ ܕܩܽܘܪܒܳܢܳܐ. ܘܢܶܫܬܒܶܩ ܠܶܗ.
Lev 5:17 ܘܶܐܢ ܢܰܦܫܳܐ ܬܶܚܛܶܐ. ܘܬܶܥܒܶܕ݂ ܚܰܕ ܡܶܢ ܟܽܠ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܠܳܐ ܝܺܕܰܥ ܕܰܚܛܳܐ. ܢܩܰܒܶܠ ܚܛܳܗܶܗ.
Lev 5:18 ܘܢܰܝܬܶܐ ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ ܩܽܘܪܒܳܢܳܐ ܠܟܳܗܢܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ. ܥܰܠ ܛܽܘܥܝ݂ܰܝ݂ ܕܰܛܥܳܐ ܘܗܽܘ ܠܳܐ ܝܺܕܰܥ. ܘܢܶܫܬܒܶܩ ܠܶܗ.
Lev 5:19 ܩܽܘܪܒܳܢܰܐ ܗܘ. ܚܠܳܦ ܚܛܳܗܳܐ ܢܰܝܬܶܐ ܩܽܘܪܒܳܢܳܐ ܠܡܳܪܝܳܐ.
Lev 6:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 6:2 ܢܰܦܫܳܐ ܟܰܕ ܬܰܥܠܶܐ ܥܰܘܠܳܐ ܒܡܳܪܝܳܐ. ܘܰܢܕܰܓܶܠ ܒܚܰܒܪܶܗ ܒܓ݂ܽܘܥܠܳܢܳܐ. ܐܰܘ ܒܫܰܘܬܳܦܽܘܬܳܐ ܕܺܐܝܕ݂ܳܐ. ܐܰܘ ܒܰܩܛܺܝܪܳܐ. ܐܰܘ ܛܠܰܡ ܠܚܰܒܪܶܗ.
Lev 6:3 ܐܰܘ ܐܶܫܟܰܚ ܐܳܒܶܕܬܳܐ ܘܰܢܕܰܓܶܠ ܒܶܗ. ܘܢܺܐܡܶܐ ܒܕܰܓܳܠܽܘܬܳܐ ܥܰܠ ܚܕ݂ܳܐ ܡܶܢ ܟܽܠ ܕܥܳܒܶܕ ܐ̱ܢܳܫܳܐ. ܠܡܶܚܛܳܐ ܒܗܶܝܢ.
Lev 6:4 ܘܢܶܗܘܶܐ ܟܰܕ ܢܶܚܛܶܐ ܘܢܶܬ݂ܚܰܝܰܒ. ܢܦܰܢܶܐ ܡܶܕܶܡ ܕܰܫܩܰܠ ܒܰܩܛܺܝܪܳܐ. ܐܰܘ ܛܠܽܘܡܝܳܐ ܕܰܛܠܰܡ. ܐܰܘ ܓܽܘܥܠܳܢܳܐ ܕܰܐܓܥܠܽܘܗܝ. ܐܰܘ ܐܳܒܶܕ݂ܬܳܐ ܕܶܐܫܟܰܚ.
Lev 6:5 ܐܰܘ ܡܶܢ ܟܽܠܡܶܕܶܡ ܕܢܺܐܡܶܐ ܥܠܰܘܗܝ ܒܕܰܓܳܠܽܘܬܳܐ. ܢܶܦܪܥܺܝܘܗܝ ܒܩܰܪܢܶܗ. ܘܚܽܘܡܫܶܗ ܢܰܘܣܶܦ ܥܠܰܘܗܝ. ܠܡܰܢ ܕܕ݂ܺܝܠܶܗ ܗܘ̣ ܢܶܬܠܺܝܘܗܝ ܒܝܰܘܡܳܐ ܕܩܽܘܪܒܳܢܶܗ.
Lev 6:6 ܘܩܽܘܪܒܳܢܶܗ ܢܰܝܬܶܐ ܠܡܳܪܝܳܐ. ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ. ܩܽܘܪܒܳܢܳܐ ܠܟܳܗܢܳܐ.
Lev 6:7 ܘܰܢܚܰܣܶܐ ܥܠܰܘܗܝ ܟܳܗܢܳܐ ܩܕ݂ܳܡ ܡܳܪܝܳܐ. ܘܢܶܫܬܒܶܩ ܠܶܗ. ܥܰܠ ܚܕ݂ܳܐ ܡܶܢ ܟܽܠ ܕܥܳܒܶܕ݂ ܐ̱ܢܳܫܳܐ ܠܡܶܚܛܳܐ ܒܗܶܝܢ.
Lev 6:8 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ . ܘܶܐܡܰܪ ܠܶܗ.
Lev 6:9 ܦܰܩܶܕ݂ ܠܰܐܗܪܽܘܢ ܘܠܰܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܢܰܘ ܢܳܡܽܘܣܳܐ ܕܰܥܠܳܬܳܐ. ܗܳܝ ܥܠܳܬܳܐ ܕܝܳܩܕܳܐ ܥܰܠ ܡܰܕܒܚܳܐ. ܟܽܠܶܗ ܠܺܠܝܳܐ ܥܕܰܡܳܐ ܠܨܰܦܪܳܐ.
Lev 6:10 ܘܢܽܘܪܳܐ ܕܡܰܕܒܚܳܐ ܬܶܗܘܶܐ ܝܳܩܕܳܐ ܒܶܗ. ܘܢܶܠܒܰܫ ܟܳܗܢܳܐ ܠܒܽܘܫܳܐ ܕܒܽܘܨܳܐ. ܘܡܳܐܢ̈ܶܐ ܕܒܽܘܨܳܐ ܢܶܠܒܰܫ ܥܰܠ ܒܶܣܪܶܗ. ܘܢܶܦܪܽܘܫ ܩܶܛܡܳܐ ܕܶܐܟܠܰܬ݂ ܢܽܘܪܳܐ ܠܰܥܠܳܬܳܐ ܕܥܰܠ ܡܰܕܒܚܳܐ. ܘܰܢܣܺܝܡܺܝܘܗܝ ܥܰܠ ܓܶܢ̱ܒ ܡܰܕܒܚܳܐ.
Lev 6:11 ܘܢܶܫܠܰܚ ܟܳܗܢܳܐ ܡܳܐܢܰܘ̈ܗܝ. ܘܢܶܠܒܰܫ ܡܳܐܢ̈ܶܐ ܐ̱ܚܖ̈ܳܢܶܐ. ܘܢܰܦܶܩ ܩܶܛܡܳܐ ܠܒܰܪ ܡܶܢ ܡܰܫܪܺܝܬ݂ܳܐ ܠܕܽܘܟܬܳܐ ܕܕܰܟ݂ܝܳܐ.
Lev 6:12 ܘܢܽܘܪܳܐ ܬܶܗܘܶܐ ܝܳܩܕܳܐ ܥܰܠ ܡܰܕܒܚܳܐ ܘܠܳܐ ܬܶܕ݂ܥܰܟ݂. ܘܢܶܟ݂ܫܶܐ ܥܠܰܘܗܝ ܟܳܗܢܳܐ ܩܰܝ̈ܣܶܐ ܡܶܢ ܨܦܰܪ ܠܰܨܦܰܪ. ܘܢܶܣܕܽܘܪ ܥܠܰܘܗܝ ܥܠܳܬ݂ܳܐ. ܘܢܰܣܶܩ ܥܠܰܘܗܝ ܬܰܪܒܳܐ ܕܫܰܠܡܳܐ.
Lev 6:13 ܘܢܽܘܪܳܐ ܐܰܡܺܝܢܳܐܺܝܬ ܬܶܗܘܶܐ ܝܳܩܕܳܐ ܥܰܠ ܡܰܕܒܚܳܐ ܘܠܳܐ ܬܶܕ݂ܥܰܟ݂.
Lev 6:14 ܘܗܳܢܳܐ ܢܳܡܽܘܣܳܐ ܕܰܣܡܺܝܕ݂ܳܐ. ܢܩܰܪܒܽܘܢܶܗ ܒܢܰܝ̈ ܐܰܗܪܽܘܢ ܩܕ݂ܳܡ ܡܳܪܝܳܐ ܒܡܰܕܒܚܳܐ.
Lev 6:15 ܘܢܶܦܪܽܘܫ ܡܶܢܶܗ ܡܠܶܐ ܙܘܳܪܶܗ ܡܶܢ ܢܰܫܺܝܦܳܐ ܕܰܣܡܺܝܕ݂ܳܐ ܘܡܶܢ ܡܶܫܚܳܐ. ܘܡܶܢ ܟܽܠܳܗ̇ ܠܒܽܘܢܬܳܐ ܕܥܰܠ ܣܡܺܝܕ݂ܳܐ. ܘܢܰܣܶܩ ܥܰܠ ܡܰܕܒܚܳܐ ܠܪܺܝܚ ܢܝܳܚܳܐ ܕܽܘܟܪܳܢܳܐ ܠܡܳܪܝܳܐ.
Lev 6:16 ܘܰܕ݂ܡܶܫܬܚܰܪ ܡܶܢܶܗ ܢܶܐܟܠܽܘܢ ܐܰܗܪܽܘܢ ܘܰܒܢܰܘ̈ܗܝ. ܦܰܛܺܝܪܳܐ ܢܶܬ݂ܐܟܶܠ ܒܰܐܬ݂ܪܳܐ ܩܰܕܺܝܫܳܐ. ܒܕ݂ܳܪܬܳܐ ܕܡܰܫܟܰܢ ܙܰܒܢܳܐ ܢܶܐܟܠܽܘܢܶܗ.
Lev 6:17 ܠܳܐ ܢܶܬ݂ܶܐܦܶܐ ܚܰܡܺܝܥ. ܡܢܳܬ݂ܗܽܘܢ ܝܰܗܒܬܶܗ ܡܶܢ ܩܽܘܪܒܢܰܝ̈. ܩܕܽܘܫܩܽܘ̈ܕܫܺܝܢ ܗܘ. ܐܰܝܟ݂ ܚܛܳܗܳܐ ܘܰܐܝܟ݂ ܩܽܘܪܒܳܢܳܐ.
Lev 6:18 ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܩܝܳܡܰܐ ܗܘ ܠܥܳܠܰܡ ܠܕܳܖ̈ܰܝܟܽܘܢ. ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܟܽܠ ܕܢܶܩܪܽܘܒ ܠܗܽܘܢ ܢܶܬ݂ܩܰܕܰܫ.
Lev 6:19 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 6:20 ܗܳܢܰܘ ܩܽܘܪܒܳܢܳܐ ܕܰܐܗܪܽܘܢ ܘܕܰܒܢܰܘ̈ܗܝ. ܕܰܢܩܰܪܒܽܘܢ ܠܡܳܪܝܳܐ ܒܝܰܘܡܳܐ ܕܡܶܬ݂ܡܫܰܚ. ܚܰܕ ܡܶܢ ܥܶܣܪܳܐ ܠܣܰܐܬܳܐ ܢܰܫܺܝܦܳܐ ܣܡܺܝܕ݂ܳܐ ܐܰܡܺܝܢܳܐܺܝܬ. ܦܶܠܓܶܗ ܒܨܰܦܪܳܐ ܘܦܶܠܓܶܗ ܒܪܰܡܫܳܐ ܐܰܡܺܝܢܳܐܺܝܬ.
Lev 6:21 ܥܰܠ ܛܺܝܓ݂ܢܳܐ ܒܡܶܫܚܳܐ ܢܶܬ݂ܥܒܶܕ݂. ܡܪܰܥܕ݂ܳܐ ܢܶܥܒܕ݂ܺܝܘܗܝ. ܘܦܽܘܬܳܝܗܝ ܠܰܣܡܺܝܕ݂ܳܐ ܦܶܬܺܝ̈ܢ ܦܶܬܺܝ̈ܢ. ܘܩܰܪܶܒ ܪܺܝܚ ܣܘܳܬ݂ܳܐ ܠܡܳܪܝܳܐ.
Lev 6:22 ܘܟܳܗܢܳܐ ܕܢܶܬ݂ܡܫܰܚ ܒܳܬ݂ܪܶܗ ܡܶܢ ܒܢܰܘ̈ܗܝ ܢܶܥܒܕ݂ܺܝܘܗܝ. ܩܝܳܡܳܐ ܠܥܳܠܰܡ ܠܡܳܪܝܳܐ. ܡܫܰܡܠܝܳܐܺܝܬ݂ ܬܰܣܶܩ.
Lev 6:23 ܘܟܽܠܶܗ ܣܡܺܝܕ݂ܳܐ ܕܟܳܗܢܳܐ. ܡܫܰܡܠܝܳܐܺܝܬ݂ ܢܶܗܘܶܐ ܘܠܳܐ ܢܶܬ݂ܐܟܶܠ.
Lev 6:24 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 6:25 ܡܰܠܶܠ ܥܰܡ ܐܰܗܪܽܘܢ ܘܰܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܢܰܘ ܢܳܡܽܘܣܳܐ ܕܰܚܛܳܗܳܐ. ܒܰܐܬ݂ܪܳܐ ܕܡܶܬ݂ܢܰܟ݂ܣܳܐ ܥܠܳܬ݂ܳܐ. ܢܶܬ݂ܢܟܶܣ ܚܛܳܗܳܐ ܩܕ݂ܳܡ ܡܳܪܝܳܐ. ܩܕܽܘܫܩܽܘ̈ܕܫܺܝܢ ܗܘ.
Lev 6:26 ܘܟܳܗܢܳܐ ܕܰܡܕܰܟܶܐ ܠܶܗ. ܢܶܐܟܠܺܝܘܗܝ. ܒܰܐܬܪܳܐ ܩܰܕܺܝܫܳܐ ܢܶܬ݂ܐܟܶܠ ܒܕ݂ܳܪܬܳܐ ܕܡܰܫܟܰܢ ܙܰܒܢܳܐ.
Lev 6:27 ܟܽܠ ܕܢܶܩܪܽܘܒ ܠܒܶܣܪܶܗ ܢܶܬ݂ܩܰܕܰܫ. ܘܰܕ݂ܢܶܪܽܘܣ ܡܶܢ ܕܡܶܗ ܥܰܠ ܡܳܐܢܳܐ. ܡܳܐܢܳܐ ܕܡܶܬ݂ܪܣܶܣ ܥܠܰܘܗܝ ܢܶܬ݂ܚܰܠܰܠ ܒܰܐܬܪܳܐ ܩܰܕܺܝܫܳܐ.
Lev 6:28 ܘܡܳܐܢܳܐ ܕܦܰܚܳܪܳܐ ܕܡܶܬ݂ܒܰܫܰܠ ܒܶܗ. ܢܶܬܬܒܰܪ. ܘܶܐܢ ܒܡܳܐܢܳܐ ܕܰܢܚܳܫܳܐ ܢܶܬ݂ܒܰܫܰܠ. ܢܶܬ݂ܡܪܶܩ ܘܢܶܬܬܫܺܝܓ݂ ܒܡܰܝ̈ܳܐ.
Lev 6:29 ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ.
Lev 6:30 ܘܟܽܠ ܚܛܳܗܳܐ ܕܥܳܐܶܠ ܡܶܢ ܕܡܶܗ ܠܡܰܫܟܰܢ ܙܰܒܢܳܐ ܠܰܡܚܰܣܳܝܽܘ ܒܩܽܘܕ݂ܫܳܐ ܠܳܐ ܢܶܬ݂ܐܟܶܠ. ܐܶܠܳܐ ܒܢܽܘܪܳܐ ܢܺܐܩܰܕ݂.
Lev 7:1 ܗܳܢܰܘ ܢܳܡܽܘܣܳܐ ܕܩܽܘܪܒܳܢܳܐ. ܩܕܽܘܫܩܽܘ̈ܕܫܺܝܢ ܗܘ.
Lev 7:2 ܒܰܐܬܪܳܐ ܕܢܳܟܣܺܝܢ ܝܰܩܕ݂ܳܐ ܫܰܠܡܳܐ. ܢܶܟܣܽܘܢ ܩܽܘܪܒܳܢܳܐ. ܘܰܕ݂ܡܶܗ ܢܶܪܣܽܘܢ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 7:3 ܘܟܽܠܶܗ ܬܰܪܒܶܗ ܢܩܰܪܶܒ ܡܶܢܶܗ. ܐܶܠܺܝܬ݂ܳܐ ܘܚܶܠܒܳܐ ܕܰܩܪܺܝܡܳܐ ܠܰܓܘܳܝܳܐ.
Lev 7:4 ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕܺܝܗ̇.
Lev 7:5 ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ. ܩܽܘܪܒܳܢܳܐ ܠܡܳܪܝܳܐ. ܚܛܳܗܰܐ ܗܘ.
Lev 7:6 ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܒܰܐܬܪܳܐ ܩܰܕܺܝܫܳܐ ܢܶܬ݂ܐܟܶܠ. ܩܕܽܘܫܩܽܘ̈ܕܫܺܝܢ ܗܘ.
Lev 7:7 ܐܰܝܟ݂ ܚܛܳܗܳܐ ܗܳܟܰܢܳܐ ܩܽܘܪܒܳܢܳܐ. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܘܟܳܗܢܳܐ ܕܰܡܚܰܣܶܐ ܒܶܗ. ܠܶܗ ܢܶܗܘܶܐ.
Lev 7:8 ܘܟܳܗܢܳܐ ܕܰܡܩܰܪܶܒ ܚܠܳܦ ܚܛܳܗܶܗ ܕܓܰܒܪܳܐ ܝܰܩܕ݂ܳܐ ܫܰܠܡܳܐ. ܡܶܫܟܶܗ ܕܝܰܩܕ݂ܳܐ ܫܰܠܡܳܐ ܕܰܡܩܰܪܶܒ. ܠܟܳܗܢܳܐ ܢܶܗܘܶܐ.
Lev 7:9 ܘܟܽܠܶܗ ܣܡܺܝܕ݂ܳܐ ܕܡܶܬ݂ܶܐܦܶܐ ܒܬܰܢܽܘܪܳܐ. ܘܟܽܠ ܕܡܶܬ݂ܥܒܶܕ݂ ܒܰܛܪܳܛܩܶܠ ܘܥܰܠ ܛܺܝܓ݂ܢܳܐ. ܠܟܳܗܢܳܐ ܕܰܡܩܰܪܶܒ ܠܶܗ ܢܶܗܘܶܐ.
Lev 7:10 ܘܟܽܠ ܣܡܺܝܕ݂ܳܐ ܕܡܶܬܬܦܺܝܠ ܒܡܶܫܚܳܐ. ܘܰܕ݂ܝܰܒܺܝܫ. ܠܟܽܠܗܽܘܢ ܒܢܰܝ̈ ܐܰܗܪܽܘܢ ܢܶܗܘܶܐ. ܠܐ̱ܢܳܫ ܐܰܝܟ݂ ܕܡܳܛܶܐ ܠܶܗ.
Lev 7:11 ܗܳܢܰܘ ܢܳܡܽܘܣܳܐ ܕܕܶܒܚܬܳܐ ܕܰܥܠܳܬ݂ܳܐ ܕܡܶܬ݂ܩܰܪܰܒ ܠܡܳܪܝܳܐ.
Lev 7:12 ܐܶܢ ܥܰܠ ܬܰܘܕܺܝܬ݂ܳܐ ܢܩܰܪܒܺܝܘܗܝ. ܢܩܰܪܶܒ ܥܰܠ ܕܶܒܚܳܐ ܕܬܰܘܕܺܝܬܶܗ. ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܰܡܫܺܝܚܺܝܢ ܒܡܶܫܚܳܐ. ܢܰܫܺܝܦܳܐ ܕܰܡܪܰܥܰܕ݂. ܚܳܚܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ.
Lev 7:13 ܥܰܠ ܚܳܚܽܘܪܬܳܐ ܕܠܰܚܡܳܐ ܚܰܡܺܝܥܳܐ ܢܩܰܪܶܒ ܩܽܘܪܒܳܢܶܗ. ܥܰܠ ܕܶܒܚܳܐ ܕܰܥܠܳܬ݂ܳܐ ܕܬܰܘܕܺܝܬܶܗ.
Lev 7:14 ܘܕܰܢܩܰܪܶܒ ܚܰܕ݂ ܡܶܢ ܗܳܠܶܝܢ ܟܽܠܗܽܘܢ ܩܽܘܖ̈ܒܳܢܶܐ ܦܽܘܪܫܳܢܳܐ ܠܡܳܪܝܳܐ. ܠܟܳܗܢܳܐ ܕܪܳܐܶܣ ܕܡܳܐ ܕܰܥܠܳܬ݂ܳܐ ܠܶܗ ܢܶܗܘܶܐ.
Lev 7:15 ܘܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܕܬܰܘܕܺܝܬܶܗ ܒܝܰܘܡܳܐ ܕܰܡܩܰܪܶܒ ܠܶܗ ܢܶܬ݂ܐܟܶܠ. ܘܠܳܐ ܢܶܫܬܒܶܩ ܡܶܢܶܗ ܡܶܕܶܡ ܠܨܰܦܪܳܐ.
Lev 7:16 ܘܶܐܢ ܢܶܕ݂ܪܰܐ ܗܘ. ܐܰܘ ܦܽܘܪܫܳܢܳܐ ܕܶܒܚܳܐ ܕܩܽܘܪܒܳܢܶܗ. ܒܝܰܘܡܳܐ ܕܡܶܬ݂ܩܰܪܰܒ ܕܶܒܚܳܐ ܢܶܬ݂ܐܟܶܠ. ܘܳܐܦ ܠܝܰܘܡܳܐ ܐ̱ܚܪܺܢܳܐ ܡܶܕܶܡ ܕܝܳܬܰܪ ܡܶܢܶܗ ܬܽܘܒ ܢܶܬ݂ܐܟܶܠ.
Lev 7:17 ܘܡܶܕܶܡ ܕܡܶܫܬܚܰܪ ܡܶܢ ܒܶܣܪܳܐ ܕܕܶܒܚܳܐ ܠܝܰܘܡܳܐ ܕܰܬܠܳܬܳܐ. ܒܢܽܘܪܳܐ ܢܺܐܩܰܕ݂.
Lev 7:18 ܘܶܐܢ ܡܶܬ݂ܐܟܳܠܽܘ ܢܶܬ݂ܐܟܶܠ ܡܶܢ ܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܠܝܰܘܡܳܐ ܕܰܬܠܳܬܳܐ. ܠܳܐ ܢܶܬ݂ܩܰܒܰܠ. ܘܡܰܢ ܕܡܰܩܪܶܒ ܠܶܗ. ܠܳܐ ܢܶܬ݂ܚܰܫܰܒ ܠܶܗ. ܐܶܠܳܐ ܢܶܗܘܶܐ ܡܰܣܠܝܳܐ. ܘܢܰܦܫܳܐ ܕܬܶܐܟ݂ܽܘܠ ܡܶܢܶܗ ܚܛܺܝܬܳܐ ܬܩܰܒܶܠ.
Lev 7:19 ܘܒܶܣܪܳܐ ܕܢܶܩܪܽܘܒ ܠܟܽܠ ܡܶܕܶܡ ܕܰܛܡܰܐ. ܠܳܐ ܢܶܬ݂ܐܟܶܠ. ܐܶܠܳܐ ܒܢܽܘܪܳܐ ܢܺܐܩܰܕ. ܘܟܽܠ ܕܰܕ݂ܟܶܐ ܢܶܐܟ݂ܽܘܠ ܒܶܣܪܳܐ.
Lev 7:20 ܘܢܰܦܫܳܐ ܕܬܶܐܟ݂ܽܘܠ ܡܶܢ ܒܶܣܪܳܐ ܕܕܶܒܚܳܐ ܫܰܠܡܳܐ ܕܡܳܪܝܳܐ ܟܰܕ ܛܰܡܐܽܘܬܶܗ ܥܠܰܘܗܝ. ܬܺܐܒܰܕ ܢܰܦܫܳܐ ܗܳܝ ܡܶܢ ܥܰܡܳܗ̇.
Lev 7:21 ܘܢܰܦܫܳܐ ܟܰܕ ܬܶܩܪܽܘܒ ܒܟܽܠܳܗ̇ ܛܰܡܐܽܘܬܳܐ ܕܐ̱ܢܳܫܳܐ. ܐܰܘ ܒܰܒܥܺܝܪܳܐ ܛܰܡܰܐܬܳܐ. ܐܰܘ ܒܟܽܠ ܪܰܚܫܳܐ ܛܰܡܐܳܐ. ܘܢܶܐܟ݂ܽܘܠ ܡܶܢ ܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܕܡܳܪܝܳܐ. ܬܺܐܒܰܕ ܢܰܦܫܳܐ ܗܳܝ ܡܶܢ ܥܰܡܳܗ̇.
Lev 7:22 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 7:23 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܟܽܠ ܬܰܪܒܳܐ ܕܬܰܘܖ̈ܶܐ. ܘܕܶܐܡܖ̈ܶܐ. ܘܰܕ݂ܥܶܙ̈ܶܐ. ܠܳܐ ܬܶܐܟܠܽܘܢ.
Lev 7:24 ܘܬܰܪܒܳܐ ܕܦܰܓ݂ܪܳܐ. ܘܬܰܪܒܳܐ ܕܰܐܝܕ݂ܳܐ ܕܰܐܟ݂ܺܝܠܳܐ ܠܚܰܝܘܬܳܐ. ܢܶܬ݂ܥܒܶܕ݂ ܠܟܽܠ ܥܒܳܕ. ܘܡܶܐܟ݂ܰܠ ܠܳܐ ܬܶܐܟ݂ܠܽܘܢܶܗ.
Lev 7:25 ܡܶܛܽܠ ܕܟܽܠ ܡܰܢ ܕܢܶܐܟ݂ܽܘܠ ܬܰܪܒܳܐ ܡܶܢ ܒܥܺܝܪܳܐ. ܕܡܶܬ݂ܩܰܪܰܒ ܡܶܢܶܗ ܩܽܘܪܒܳܢܳܐ ܠܡܳܪܝܳܐ. ܬܺܐܒܰܕ ܢܰܦܫܳܐ ܗܳܝ ܕܳܐܟܠܳܐ ܡܶܢ ܥܰܡܳܗ̇.
Lev 7:26 ܘܟܽܠ ܕܡܳܐ ܠܳܐ ܬܶܐܟܠܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ. ܕܦܳܪܰܚܬܳܐ ܘܕܰܒܥܺܝܪܳܐ.
Lev 7:27 ܟܽܠ ܢܰܦܫܳܐ ܕܬܶܐܟ݂ܽܘܠ ܕܡܳܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.
Lev 7:28 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 7:29 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܰܢ ܕܰܡܩܰܪܶܒ ܕܶܒܚܳܐ ܫܰܠܡܳܐ ܠܡܳܪܝܳܐ. ܢܰܝܬܶܐ ܩܽܘܪܒܳܢܶܗ ܠܡܳܪܝܳܐ ܡܶܢ ܕܶܒܚܳܐ ܕܰܥܠܳܬ݂ܳܐ.
Lev 7:30 ܐܺܝܕܰܘ̈ܗܝ ܢܰܝܬܝ̈ܳܢ ܩܽܘܪܒܳܢܶܗ ܕܡܳܪܝܳܐ. ܘܬܰܪܒܳܐ ܕܥܰܠ ܚܰܕ݂ܝܳܐ ܢܰܝܬܶܐ. ܘܢܳܥܳܐ ܕܡܶܬ݂ܦܪܶܫ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.
Lev 7:31 ܘܢܰܣܶܩ ܟܳܗܢܳܐ ܬܰܪܒܳܐ ܠܡܰܕܒܚܳܐ. ܘܢܶܗܘܶܐ ܢܳܥܳܐ ܠܰܐܗܪܽܘܢ ܘܠܰܒܢܰܘ̈ܗܝ.
Lev 7:32 ܘܫܳܩܳܐ ܕܝܰܡܺܝܢܳܐ ܬܶܬܠܽܘܢ ܦܽܘܪܫܳܢܳܐ ܠܡܳܪܝܳܐ. ܡܶܢ ܕܶܒܚܰܝ̈ܟܽܘܢ ܫܰܠ̈ܡܶܐ.
Lev 7:33 ܕܰܡܩܰܪܶܒ ܕܡܳܐ ܘܬܰܪܒܳܐ ܕܰܥܠܳܬ݂ܳܐ ܡܶܢ ܒܢܰܝ̈ ܐܰܗܪܽܘܢ. ܠܶܗ ܬܶܗܘܶܐ ܡܢܳܬܳܐ ܫܳܩܳܐ ܕܝܰܡܺܝܢܳܐ.
Lev 7:34 ܡܶܛܽܠ ܕܚܰܕ݂ܝܳܐ ܕܦܽܘܪܫܳܢܳܐ. ܘܫܳܩܳܐ ܕܦܽܘܪܫܳܢܳܐ. ܢܶܣܒܶܬ݂ ܡܶܢ ܒܢܰܝ̈ ܝܺܣܪܳܐܶܝܠ ܡܶܢ ܕܶܒܚܰܝ̈ܗܽܘܢ ܫܰܠ̈ܡܶܐ. ܘܝܶܗܒܶܬ݂ ܐܶܢܽܘܢ ܠܰܐܗܪܽܘܢ ܟܳܗܢܳܐ ܘܠܰܒܢܰܘ̈ܗܝ. ܩܝܳܡܳܐ ܠܥܳܠܰܡ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.
Lev 7:35 ܗܳܕܳܐ ܗܝ ܡܫܺܝܚܽܘܬܳܐ ܕܰܐܗܪܽܘܢ. ܘܰܡܫܺܝܚܽܘܬܳܐ ܕܰܒܢܰܘ̈ܗܝ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܒܝܰܘܡܳܐ ܕܡܶܬ݂ܩܰܪܰܒ ܠܰܡܫܰܡܳܫܽܘ ܠܡܳܪܝܳܐ.
Lev 7:36 ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܶܬܰܠ ܠܗܽܘܢ ܡܶܢ ܒܢܰܝ̈ ܝܺܣܪܳܐܶܝܠ. ܒܝܰܘܡܳܐ ܕܰܡܫܰܚ ܐܶܢܽܘܢ. ܩܝܳܡܳܐ ܠܥܳܠܰܡ ܠܕ݂ܳܖ̈ܰܝܗܽܘܢ.
Lev 7:37 ܗܳܢܳܐ ܢܳܡܽܘܣܳܐ ܕܝܰܩܕܳܐ ܕܰܥܠܳܬ݂ܳܐ. ܘܠܰܣܡܺܝܕ݂ܳܐ ܘܠܰܚܛܳܗܳܐ ܘܰܠܩܽܘܪܒܳܢܳܐ. ܘܰܠܫܽܘܡܠܳܝܳܐ. ܘܰܠܕܶܒܚܳܐ ܕܰܥܠܳܬ݂ܳܐ.
Lev 7:38 ܕܦܰܩܶܕ݂ ܡܳܪܝܳܐ ܠܡܽܘܫܶܐ ܒܛܽܘܪܳܐ ܕܣܺܝܢܰܝ. ܒܝܰܘܡܳܐ ܕܦܰܩܕܶܗ ܥܰܠ ܒܢܰܝ̈ ܝܺܣܪܳܐܶܝܠ. ܕܰܢܩܰܪܶܒ ܩܽܘܪܒܢܰܝ̈ܗܽܘܢ ܠܡܳܪܝܳܐ ܒܡܰܕ݂ܒܪܳܐ ܕܣܺܝܢܰܝ.
Lev 8:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 8:2 ܕܒܰܪ ܠܰܐܗܪܽܘܢ ܘܠܰܒܢܰܘ̈ܗܝ ܥܰܡܶܗ. ܘܣܰܒ ܠܒܽܘ̈ܫܶܐ ܘܡܶܫܚܳܐ ܕܰܡܫܺܝܚܽܘܬ݂ܳܐ. ܘܬܰܘܪܳܐ ܕܰܚܛܳܗܳܐ. ܘܰܬܪܶܝܢ ܕܶܟ݂ܖ̈ܺܝܢ. ܘܣܰܠܳܐ ܕܦܰܛܺܝܪܳܐ.
Lev 8:3 ܘܟܰܢܶܫ ܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ.
Lev 8:4 ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܶܐܬ݂ܟܰܢܫܰܬ݂ ܟܽܠܳܗ̇ ܟܢܽܘܫܬܳܐ ܩܕ݂ܳܡ ܡܰܫܟܰܢ ܙܰܒܢܳܐ.
Lev 8:5 ܘܶܐܡܰܪ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ. ܗܳܢܰܘ ܦܽܘܩܕܳܢܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ݂.
Lev 8:6 ܘܩܰܪܶܒ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܐܣܚܺܝ ܐܶܢܽܘܢ ܒܡܰܝ̈ܳܐ.
Lev 8:7 ܘܰܐܠܒܫܶܗ ܟܽܘܬܺܝܢܳܐ. ܘܰܐܣܪܶܗ ܗܶܡܝܳܢܳܐ. ܘܰܐܥܛܦܶܗ ܦܪܺܝܣܳܐ. ܘܰܡܚܳܐ ܦܪܳܙܽܘܡܳܐ ܒܚܰܨܰܘ̈ܗܝ. ܘܝܰܗܒ ܥܠܰܘܗܝ ܦܶܕܬܳܐ. ܘܚܰܙܩܶܗ ܒܗܶܡܝܳܢܳܐ ܕܦܶܕܬܳܐ.
Lev 8:8 ܘܝܰܗܒ ܥܠܶܝܗ̇ ܦܪܺܝܣܳܐ. ܘܝܰܗܒ ܥܰܠ ܦܪܺܝܣܳܐ ܝܺܕܰܥܬܳܐ ܘܩܽܘܫܬܳܐ.
Lev 8:9 ܘܣܳܡ ܡܰܨܢܰܦܬܳܐ ܒܪܺܝܫܶܗ. ܘܣܳܡ ܥܰܠ ܡܰܨܢܰܦܬܳܐ ܠܽܘܩܒܰܠ ܐܰܦܰܘ̈ܗܝ. ܟܠܺܝܠܳܐ ܕܕܰܗܒܳܐ. ܟܠܺܝܠ ܩܽܘܕ݂ܫܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.
Lev 8:10 ܘܰܢܣܰܒ ܡܽܘܫܶܐ ܡܶܫܚܳܐ ܕܰܡܫܺܝܚܽܘܬ݂ܳܐ. ܘܰܡܫܰܚ ܠܡܰܫܟܢܳܐ ܘܰܠܟܽܠ ܡܶܕܶܡ ܕܺܐܝܬ݂ ܒܶܗ. ܘܩܰܕܶܫ ܐܶܢܽܘܢ.
Lev 8:11 ܘܪܰܣ ܡܶܢܶܗ ܥܰܠ ܡܰܕܒܚܳܐ ܫܒܰܥ ܙܰܒܢܺܝ̈ܢ. ܘܰܡܫܰܚ ܠܡܰܕܒܚܳܐ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܠܰܩܢܳܐ ܘܰܠܟܰܢܳܗ̇ ܡܫܰܚ ܐܶܢܽܘܢ. ܘܩܰܕܶܫ ܐܶܢܽܘܢ.
Lev 8:12 ܘܰܢܣܰܟ݂ ܡܶܢ ܡܶܫܚܳܐ ܕܰܡܫܺܝܚܽܘܬ݂ܳܐ ܒܪܺܝܫܶܗ ܕܰܐܗܪܽܘܢ. ܘܡܰܫܚܶܗ ܘܩܰܕܫܶܗ.
Lev 8:13 ܘܩܰܪܶܒ ܡܽܘܫܶܐ ܠܰܒܢܰܝ̈ ܐܰܗܪܽܘܢ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬ݂ܳܐ. ܘܶܐܣܰܪ ܐܶܢܽܘܢ ܗܶܡܝܳܢ̈ܶܐ. ܘܰܥܒܰܕ݂ ܠܗܽܘܢ ܟܰܠܘ̈ܶܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.
Lev 8:14 ܘܩܰܪܶܒ ܬܰܘܪܳܐ ܕܰܚܛܳܗܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ ܕܰܚܛܳܗܳܐ.
Lev 8:15 ܘܢܰܟ݂ܣܶܗ. ܘܰܢܣܰܒ ܡܽܘܫܶܐ ܡܶܢ ܕܡܳܐ ܒܨܶܒܥܶܗ. ܘܪܰܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܟܰܕ݂ ܚܳܕܰܪ. ܘܕܰܟ݂ܝܶܗ ܠܡܰܕܒܚܳܐ. ܘܰܕ݂ܡܳܐ ܢܣܰܟ݂ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ . ܘܩܰܕܫܶܗ ܘܚܰܣܝܶܗ.
Lev 8:16 ܘܰܢܣܰܒ ܟܽܠܶܗ ܬܰܪܒܳܐ ܕܰܩܪܺܝܡ ܥܰܠ ܓܘܳܝܳܐ. ܘܰܚܨܳܪ ܟܰܒܕܳܐ. ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܗܶܝܢ. ܘܰܐܣܶܩ ܡܽܘܫܶܐ ܠܡܰܕܒܚܳܐ.
Lev 8:17 ܘܬܰܘܪܳܐ. ܘܡܶܫܟܶܗ. ܘܒܶܣܪܶܗ. ܘܦܶܪܬܶܗ. ܐܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 8:18 ܘܩܰܪܶܒ ܕܶܟܪܳܐ ܕܝܰܩܕܳܐ ܕܰܥܠܳܬ݂ܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟܪܳܐ.
Lev 8:19 ܘܢܰܟ݂ܣܶܗ ܡܽܘܫܶܐ. ܘܪܰܣ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 8:20 ܘܠܶܗ ܠܕܶܟܪܳܐ ܦܫܰܚ ܗܰܕܳܡܺܝ̈ܢ ܗܰܕܳܡܺܝ̈ܢ. ܘܰܐܣܶܩ ܡܽܘܫܶܐ ܪܺܝܫܐ. ܘܗܰܕܳܡܳܐ. ܘܬܰܪܒܳܐ.
Lev 8:21 ܘܰܓܘܳܝܳܐ ܘܰܟ݂ܪܳܥܳܐ ܐܰܫܺܝܓ݂ ܒܡܰܝ̈ܳܐ. ܘܰܐܣܩܶܗ ܡܽܘܫܶܐ ܠܕܶܟܪܳܐ ܟܽܠܶܗ ܠܡܰܕܒܚܳܐ. ܝܰܩܕܳܐ ܠܰܥܠܳܬ݂ܳܐ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 8:22 ܘܩܰܪܶܒ ܕܶܟܪܳܐ ܕܰܬܪܶܝܢ. ܕܶܟܪܳܐ ܕܫܽܘܡܠܳܝܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟܪܳܐ.
Lev 8:23 ܘܢܰܟ݂ܣܶܗ ܡܽܘܫܶܐ. ܘܰܢܣܰܒ ܡܶܢ ܕܡܶܗ. ܘܪܰܣ ܥܰܠ ܛܰܪܦܳܐ ܕܶܐܕ݂ܢܶܗ ܕܰܐܗܪܽܘܢ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.
Lev 8:24 ܘܩܰܪܶܒ ܠܰܒܢܰܝ̈ ܐܰܗܪܽܘܢ. ܘܪܰܣ ܡܽܘܫܶܐ ܡܶܢ ܕܡܳܐ ܥܰܠ ܛܰܖ̈ܦܶܐ ܕܶܐܕ݂ܢܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܖ̈ܰܘܳܬܳܐ ܕܺܐܝܕܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܖ̈ܰܘܳܬܳܐ ܕܖ̈ܶܓܠܰܝܗܽܘܢ ܕܝܰܡܺܝܢܳܐ. ܘܪܰܣ ܡܽܘܫܶܐ ܕܡܳܐ ܥܰܠ ܡܰܕܒܚܳܐ ܟܰܕ ܚܳܕܰܪ.
Lev 8:25 ܘܰܢܣܰܒ ܬܰܪܒܳܐ. ܘܶܐܠܺܝܬ݂ܳܐ. ܘܟܽܠܶܗ ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܰܚܨܳܪ ܟܰܒܕܳܐ. ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܫܳܩܳܐ ܕܝܰܡܺܝܢܳܐ.
Lev 8:26 ܘܡܶܢ ܣܰܠܳܐ ܕܦܰܛܺܝܪܳܐ ܕܰܩܕ݂ܳܡ ܡܳܪܝܳܐ. ܢܣܰܒ ܚܳܚܽܘܪܬܳܐ ܚܕ݂ܳܐ ܦܰܛܺܝܪܬܳܐ. ܘܚܳܚܽܘܪܬܳܐ ܚܕ݂ܳܐ ܕܡܶܫܚܳܐ. ܘܠܶܓ݂ܢܳܐ ܚܰܕ݂. ܘܣܳܡ ܥܰܠ ܬܰܪܒܳܐ ܘܥܰܠ ܫܳܩܳܐ ܕܝܰܡܺܝܢܳܐ.
Lev 8:27 ܘܣܳܡ ܐܶܢܽܘܢ ܟܽܠܗܽܘܢ ܒܺܐܝ̈ܕܰܝ ܐܰܗܪܽܘܢ ܘܒܺܐܝ̈ܕܰܝ ܒܢܰܘ̈ܗܝ. ܘܰܦܪܰܫ ܐܶܢܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.
Lev 8:28 ܘܰܢܣܰܒ ܐܶܢܽܘܢ ܡܽܘܫܶܐ ܡܶܢ ܐܺܝܕܰܝ̈ܗܽܘܢ. ܘܰܐܣܶܩ ܐܶܢܽܘܢ ܠܡܰܕܒܚܳܐ ܝܰܩܕܳܐ ܕܰܥܠܳܬ݂ܳܐ. ܕܢܶܗܘܽܘܢ ܫܽܘܡܠܳܝܳܐ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.
Lev 8:29 ܘܰܢܣܰܒ ܡܽܘܫܶܐ ܚܰܕ݂ܝܳܐ. ܘܦܰܪܫܶܗ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܡܶܢ ܕܶܟܪܳܐ ܕܫܽܘܡܠܳܝܳܐ ܠܡܽܘܫܶܐ ܗܘܳܬ݂ ܡܢܳܬܳܐ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 8:30 ܘܰܢܣܰܒ ܡܽܘܫܶܐ ܡܶܢ ܡܶܫܚܳܐ ܕܰܡܫܺܝܚܽܘܬ݂ܳܐ ܘܡܶܢ ܕܡܳܐ ܕܥܰܠ ܡܰܕܒܚܳܐ. ܘܪܰܣ ܥܰܠ ܐܰܗܪܽܘܢ. ܘܥܰܠ ܠܒܽܘܫܰܘ̈ܗܝ. ܘܥܰܠ ܒܢܰܘ̈ܗܝ. ܘܥܰܠ ܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ. ܘܩܰܕܶܫ ܠܰܐܗܪܽܘܢ. ܘܠܰܠܒܽܘܫܰܘ̈ܗܝ ܘܠܰܒܢܰܘ̈ܗܝ. ܘܠܰܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ.
Lev 8:31 ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܒܰܫܶܠܘ ܒܶܣܪܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܬܰܡܳܢ ܐܽܘܟܠܽܘܗܝ ܠܶܗ ܘܰܠܠܰܚܡܳܐ ܕܰܒܣܰܠܳܐ ܕܫܽܘܡܠܳܝܳܐ. ܐܰܝܟ݂ ܕܶܐܬ݂ܦܰܩܕܶܬ݂ ܕܰܐܗܪܽܘܢ ܘܰܒܢܰܘ̈ܗܝ ܢܶܐܟܠܽܘܢܶܗ.
Lev 8:32 ܘܡܶܕܶܡ ܕܡܶܫܬܚܰܪ ܡܶܢ ܒܶܣܪܳܐ ܘܡܶܢ ܠܰܚܡܳܐ. ܒܢܽܘܪܳܐ ܬܰܘܩܕ݂ܽܘܢܶܗ.
Lev 8:33 ܘܡܶܢ ܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܬܶܦܩܽܘܢ ܫܰܒܥܳܐ ܝܰܘܡܺܝ̈ܢ. ܥܕܰܡܳܐ ܕܡܳܠܶܝܢ ܝܰܘ̈ܡܰܝ ܫܽܘܡܠܳܝܟܽܘܢ. ܡܶܛܽܠ ܕܫܰܒܥܳܐ ܝܰܘܡܺܝ̈ܢ ܡܫܰܡ̈ܠܝܳܢ ܐܺܝ̈ܕܰܝܟܽܘܢ.
Lev 8:34 ܐܰܝܟ݂ ܕܥܶܒܕܶܬ ܒܝܰܘܡܳܐ ܗܳܢܳܐ. ܗܳܟܰܢܳܐ ܦܰܩܶܕ݂ ܡܳܪܝܳܐ ܠܡܶܥܒܰܕ ܘܠܰܡܚܰܣܳܝܽܘ ܥܠܰܝܟܽܘܢ.
Lev 8:35 ܘܰܒܬܰܪܥܳܐ ܕܡܰܫܟܰܢ ܙܰܒܢܳܐ ܬܶܒܘ ܫܰܒܥܳܐ ܝܰܘܡܺܝ̈ܢ. ܐܺܝܡܳܡܳܐ ܘܠܺܠܝܳܐ. ܘܛܰܪܘ ܢܛܽܘܖ̈ܳܬܶܗ ܕܡܳܪܝܳܐ ܘܠܳܐ ܬܡܽܘܬ݂ܽܘܢ. ܡܶܛܽܠ ܕܗܳܟܰܢܳܐ ܐܶܬ݂ܦܰܩܕܶܬ݂.
Lev 8:36 ܘܰܥܒܰܕ݂ܘ ܐܰܗܪܽܘܢ ܘܰܒܢܰܘ̈ܗܝ. ܟܽܠܗܽܘܢ ܦܶܬܓܳܡ̈ܶܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Lev 9:1 ܘܰܗܘܳܐ ܒܝܰܘܡܳܐ ܬܡܺܝܢܳܝܳܐ. ܩܪܳܐ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܠܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.
Lev 9:2 ܘܶܐܡܰܪ ܠܰܐܗܪܽܘܢ. ܣܰܒ ܠܳܟ݂ ܥܶܓ݂ܠܳܐ ܚܰܕ݂ ܒܰܪ ܒܰܩܪܳܐ ܠܰܚܛܳܗܳܐ. ܘܕܶܟܪܳܐ ܕܰܕ݂ܟܶܐ ܡܶܢ ܡܽܘܡܳܐ ܠܝܰܩܕܳܐ ܫܰܠܡܳܐ. ܘܩܰܪܶܒ ܩܕ݂ܳܡ ܡܳܪܝܳܐ.
Lev 9:3 ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܣܰܒܘ ܠܟܽܘܢ ܨܺܦܪܳܝܳܐ ܕܥܶܙ̈ܶܐ ܠܰܚܛܳܗܳܐ. ܘܥܶܓ݂ܠܳܐ. ܘܶܐܡܪܳܐ. ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܠܝܰܩܕܳܐ ܕܰܥܠܳܬ݂ܳܐ.
Lev 9:4 ܘܬܰܘܪܳܐ. ܘܕܶܟܪܳܐ. ܠܕܶܒܚܳܐ ܫܰܠܡܳܐ ܩܕ݂ܳܡ ܡܳܪܝܳܐ. ܘܰܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܡܶܛܽܠ ܕܝܰܘܡܳܢܳܐ ܡܶܬ݂ܚܙܶܐ ܠܟܽܘܢ ܡܳܪܝܳܐ.
Lev 9:5 ܘܰܢܣܰܒܘ ܟܽܠ ܡܶܕܶܡ ܕܦܰܩܶܕ݂ ܐܶܢܽܘܢ ܡܽܘܫܶܐ. ܘܶܐܬ݂ܰܘ ܩܕ݂ܳܡ ܡܰܫܟܰܢ ܙܰܒܢܳܐ. ܘܩܶܪܒܰܬ݂ ܟܽܠܳܗ̇ ܟܢܽܘܫܬܳܐ ܘܩܳܡܘ ܩܕ݂ܳܡ ܡܳܪܝܳܐ.
Lev 9:6 ܘܶܐܡܰܪ ܡܽܘܫܶܐ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܕܬܶܥܒܕ݂ܽܘܢ. ܘܢܶܬ݂ܓܠܶܐ ܥܠܰܝܟܽܘܢ ܫܽܘܒܚܶܗ ܕܡܳܪܝܳܐ.
Lev 9:7 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܩܪܽܘܒ ܩܕ݂ܳܡ ܡܰܕܒܚܳܐ. ܘܩܰܪܶܒ ܚܛܳܗܳܟ݂. ܘܝܰܩܕܳܟ݂ ܫܰܠܡܳܐ. ܘܚܰܣܳܐ ܥܠܰܝܟ ܘܥܰܠ ܥܰܡܳܐ. ܘܩܰܪܶܒ ܩܽܘܪܒܳܢܳܐ ܕܥܰܡܳܐ. ܘܚܰܣܳܐ ܥܠܰܝܗܽܘܢ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ.
Lev 9:8 ܘܰܩܪܶܒ ܐܰܗܪܽܘܢ ܠܘܳܬ݂ ܡܰܕܒܚܳܐ. ܘܰܢܟܰܣ ܥܶܓ݂ܠܳܐ ܕܰܚܛܳܗܳܐ ܕܺܝܠܶܗ.
Lev 9:9 ܘܩܰܪܶܒܘ ܠܶܗ ܕܡܳܐ ܒܢܰܘ̈ܗܝ ܕܰܐܗܪܽܘܢ. ܘܰܨܒܰܥ ܨܶܒܥܶܗ ܒܰܕ݂ܡܳܐ. ܘܪܰܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ. ܘܰܕ݂ܡܳܐ ܐܶܫܰܕ݂ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ.
Lev 9:10 ܘܬܰܪܒܳܐ ܘܟܽܘܠ̈ܝܳܬܳܐ ܘܰܚܨܳܪ ܟܰܒܕܳܐ ܡܶܢ ܚܛܳܗܳܐ ܐܰܣܶܩ ܠܡܰܕܒܚܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 9:11 ܘܒܶܣܪܳܐ ܘܡܶܫܟܳܐ ܐܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ.
Lev 9:12 ܘܰܢܟܰܣ ܝܰܩܕܳܐ ܫܰܠܡܳܐ. ܘܡܰܛܺܝܘ ܠܶܗ ܕܡܳܐ ܒܢܰܝ̈ ܐܰܗܪܽܘܢ. ܘܪܰܣܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 9:13 ܘܝܰܩܕܳܐ ܫܰܠܡܳܐ ܡܰܛܺܝܘ ܠܶܗ. ܘܦܰܫܚܶܗ ܗܰܕܳܡ ܗܰܕܳܡ. ܘܪܺܝܫܐ ܐܰܣܶܩ ܠܡܰܕܒܚܳܐ.
Lev 9:14 ܘܰܐܫܺܝܓ݂ ܓܘܳܝܳܐ ܘܰܟ݂ܖ̈ܳܥܶܐ. ܘܰܐܣܶܩ ܝܰܩܕܳܐ ܫܰܠܡܳܐ ܥܰܠ ܡܰܕܒܚܳܐ.
Lev 9:15 ܘܩܰܪܶܒ ܩܽܘܪܒܳܢܳܐ ܕܥܰܡܳܐ. ܘܰܢܣܰܒ ܨܺܦܪܳܝܳܐ ܕܰܚܛܳܗܳܐ ܕܥܰܡܳܐ. ܘܢܰܟ݂ܣܶܗ. ܘܕܰܟ݂ܝܶܗ. ܐܰܝܟ݂ ܩܰܕܡܳܝܳܐ.
Lev 9:16 ܘܩܰܪܶܒ ܝܰܩܕܳܐ ܫܰܠܡܳܐ. ܘܥܰܒܕܶܗ ܐܰܝܟ݂ ܙܶܕ݂ܩܶܗ.
Lev 9:17 ܘܩܰܪܶܒ ܣܡܺܝܕ݂ܳܐ. ܘܰܡܠܳܐ ܐܺܝܕ݂ܶܗ ܡܶܢܶܗ ܘܰܐܣܶܩ ܥܰܠ ܡܰܕܒܚܳܐ. ܠܒܰܪ ܡܶܢ ܝܰܩܕܳܐ ܫܰܠܡܳܐ ܕܨܺܦܪܳܝܳܐ.
Lev 9:18 ܘܰܢܟܰܣ ܠܬܰܘܪܳܐ. ܘܰܠܕܶܟܪܳܐ. ܕܶܒܚܳܐ ܫܰܠܡܳܐ ܕܥܰܡܳܐ. ܘܡܰܛܺܝܘ ܠܶܗ ܒܢܰܝ̈ ܐܰܗܪܽܘܢ ܕܡܳܐ. ܘܪܰܣܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.
Lev 9:19 ܘܬܰܪܒܳܐ ܕܬܰܘܪܳܐ. ܘܰܕܕܶܟܪܳܐ. ܘܶܐܠܺܝܬ݂ܳܐ. ܘܰܩܪܳܡܳܐ ܕܰܓܘܳܝܳܐ. ܘܟܽܘܠ̈ܝܳܬܳܐ. ܘܰܚܨܳܪ ܟܰܒܕܳܐ.
Lev 9:20 ܘܣܳܡ ܬܰܪܒܳܐ ܥܰܠ ܚܰܕ݂ܘ̈ܳܬܳܐ. ܘܰܐܣܶܩ ܬܰܪܒܳܐ ܠܡܰܕܒܚܳܐ.
Lev 9:21 ܘܰܚܕ݂ܰܘ̈ܳܬܳܐ ܘܫܳܩܳܐ ܕܝܰܡܺܝܢܳܐ. ܦܪܰܫ ܐܰܗܪܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ ܐܰܝܟ݂ ܕܶܐܬ݂ܦܰܩܰܕ ܡܽܘܫܶܐ.
Lev 9:22 ܘܰܐܪܺܝܡ ܐܰܗܪܽܘܢ ܐܺܝܕܰܘ̈ܗܝ ܥܰܠ ܥܰܡܳܐ. ܘܒܰܪܶܟ݂ ܐܶܢܽܘܢ. ܘܰܢܚܶܬ݂ ܟܰܕ݂ ܩܰܪܶܒ ܚܛܳܗܳܐ. ܘܝܰܩܕܳܐ ܫܰܠܡܳܐ. ܘܕܶܒܚܳܐ ܫܰܠܡܳܐ.
Lev 9:23 ܘܥܰܠܘ ܡܽܘܫܶܐ ܘܰܐܗܪܽܘܢ ܠܡܰܫܟܰܢ ܙܰܒܢܳܐ. ܘܰܢܦܰܩܘ ܒܰܪܟ݂ܽܘܗܝ ܠܥܰܡܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ ܩܕ݂ܳܡ ܟܽܠܶܗ ܥܰܡܳܐ.
Lev 9:24 ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟܠܰܬ݂ ܥܰܠ ܡܰܕܒܚܳܐ. ܬܰܪܒܳܐ. ܘܝܰܩܕܳܐ ܫܰܠܡܳܐ. ܘܰܚܙܳܐ ܟܽܠܶܗ ܥܰܡܳܐ ܘܫܰܒܰܚܘ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ.
Lev 10:1 ܘܰܢܣܰܒܘ ܒܢܰܝ̈ ܐܰܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܓܒܰܪ ܦܺܝܪܡܶܗ. ܘܣܳܡܘ ܒܗܽܘܢ ܢܽܘܪܳܐ. ܘܣܳܡܘ ܒܗܽܘܢ ܒܶܣ̈ܡܶܐ. ܘܩܰܪܶܒܘ ܩܕ݂ܳܡ ܡܳܪܝܳܐ ܢܽܘܪܳܐ ܢܽܘܟܪܳܝܬܳܐ ܕܠܳܐ ܒܙܰܒܢܳܗ̇. ܕܠܳܐ ܦܰܩܶܕ݂ ܐܶܢܽܘܢ.
Lev 10:2 ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟܠܰܬ݂ ܐܶܢܽܘܢ. ܘܡܺܝܬ݂ܘ ܩܕ݂ܳܡ ܡܳܪܝܳܐ.
Lev 10:3 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܗܳܕ݂ܳܐ ܗܝ ܕܶܐܡܰܪ ܡܳܪܝܳܐ. ܕܰܒܩܰܖ̈ܺܝܒܰܝ ܐܶܬ݂ܩܰܕܰܫ. ܘܰܩܕ݂ܳܡ ܟܽܠܶܗ ܥܰܡܳܐ ܐܶܫܬܰܒܰܚ. ܘܰܫܬܶܩ ܐܰܗܪܽܘܢ.
Lev 10:4 ܘܰܩܪܳܐ ܡܽܘܫܶܐ ܠܡܰܢܫܳܐܶܝܠ. ܘܠܶܐܠܺܝܨܦܳܢ. ܒܢܰܝ̈ ܥܽܘܙܺܝܶܠ ܕܳܕܶܗ ܕܰܐܗܪܽܘܢ. ܘܶܐܡܰܪ ܠܗܽܘܢ. ܩܪܽܘܒܘ ܫܩܽܘܠܘ ܐܰܚܰܝ̈ܟܽܘܢ ܡܶܢ ܩܕ݂ܳܡ ܐܰܦܰܝ̈ ܩܽܘܕ݂ܫܳܐ. ܠܒܰܪ ܡܶܢ ܡܰܫܪܺܝܬ݂ܳܐ.
Lev 10:5 ܘܰܩܪܶܒܘ ܘܰܫܩܰܠܘ ܐܶܢܽܘܢ ܒܟ݂ܽܘܬܺܝ̈ܢܝܳܬ݂ܗܽܘܢ. ܘܰܐܦܶܩܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬ݂ܳܐ. ܐܰܝܟܰܢܳܐ ܕܶܐܡܰܪ ܡܽܘܫܶܐ.
Lev 10:6 ܘܶܐܡܰܪ ܡܽܘܫܶܐ ܠܰܐܗܪܽܘܢ. ܘܠܶܐܠܺܝܥܳܙܳܪ. ܘܠܺܐܝܬ݂ܳܡܳܪ. ܒܢܰܘ̈ܗܝ ܕܰܐܗܪܽܘܢ ܕܶܐܫܬܚܰܪܘ ܠܶܗ. ܖ̈ܺܝܫܰܝܟܽܘܢ ܠܳܐ ܬܶܦܪܥܽܘܢ. ܘܡܳܐܢܰܝ̈ܟܽܘܢ ܠܳܐ ܬܨܰܪܽܘܢ. ܕܠܳܐ ܬܡܽܘܬ݂ܽܘܢ. ܘܢܶܗܘܶܐ ܪܽܘܓܙܳܐ ܥܰܠ ܟܽܠܳܗ̇ ܟܢܽܘܫܬܳܐ. ܘܟܽܠܗܽܘܢ ܐܰܚܰܝ̈ܟܽܘܢ ܕܒܶܝܬ݂ ܝܺܣܪܳܐܶܝܠ. ܢܶܒܟܽܘܢ ܥܰܠ ܡܰܘܩ̈ܕ݂ܶܐ ܕܰܐܘܩܶܕ݂ ܡܳܪܝܳܐ.
Lev 10:7 ܘܡܶܢ ܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܬܶܦܩܽܘܢ. ܕܠܳܐ ܬܡܽܘܬ݂ܽܘܢ. ܡܶܛܽܠ ܕܡܶܫܚܳܐ ܕܰܡܫܺܝܚܽܘܬ݂ܳܐ ܕܡܳܪܝܳܐ ܥܠܰܝܟܽܘܢ. ܘܰܥܒܰܕ݂ܘ ܐܰܝܟ݂ ܡܶܠܬܶܗ ܕܡܽܘܫܶܐ.
Lev 10:8 ܘܡܰܠܶܠ ܡܳܪܝܳܐ ܥܰܡ ܐܰܗܪܽܘܢ. ܘܶܐܡܰܪ ܠܶܗ.
Lev 10:9 ܚܰܡܪܳܐ ܘܫܰܟ݂ܪܳܐ ܠܳܐ ܬܶܫܬܶܐ ܐܰܢ̱ܬ ܘܰܒܢܰܝ̈ܟ ܥܰܡܳܟ݂. ܡܳܐ ܕܥܳܐܠܺܝܬܽܘܢ ܠܡܰܫܟܰܢ ܙܰܒܢܳܐ. ܕܠܳܐ ܬܡܽܘܬ݂ܽܘܢ. ܩܝܳܡܳܐ ܠܥܳܠܰܡ ܠܕܳܖ̈ܰܝܟܽܘܢ.
Lev 10:10 ܕܬܶܦܪܫܽܘܢ ܒܶܝܬ݂ ܩܽܘܕ݂ܫܳܐ ܠܬܰܛܘܰܫܬܳܐ. ܘܒܶܝܬ݂ ܛܰܡܐܳܐ ܠܕܰܟ݂ܝܳܐ.
Lev 10:11 ܘܬܰܠܶܦ ܠܰܒܢܰܝ̈ ܝܺܣܪܳܐܶܝܠ ܟܽܠܗܽܘܢ ܩܝܳܡ̈ܶܐ. ܕܶܐܡܰܪ ܠܗܽܘܢ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Lev 10:12 ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܶܐܠܺܝܥܳܙܳܪ. ܘܠܺܐܝܬܳܡܳܪ. ܒܢܰܘ̈ܗܝ ܕܶܐܫܬܚܰܪܘ ܠܶܗ. ܣܰܒܘ ܣܡܺܝܕ݂ܳܐ ܕܝܳܬܰܪ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܐܘܟܠܽܘܗܝ ܦܰܛܺܝܪܳܐ ܥܰܠ ܓܶܢ̱ܒ ܡܰܕܒܚܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ.
Lev 10:13 ܐܘܟܠܽܘܗܝ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܝܳܡܬܳܟ݂ ܗܝ ܘܰܩܝܳܡܬܳܐ ܕܰܒܢܰܝ̈ܟ ܥܰܡܳܟ݂. ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܡܶܛܽܠ ܕܗܳܟܰܢܳܐ ܐܶܬ݂ܦܰܩܕܶܬ݂.
Lev 10:14 ܘܚܰܕ݂ܝܳܐ ܕܦܽܘܪܫܳܢܳܐ ܘܫܳܩܳܐ ܕܦܽܘܪܫܳܢܳܐ. ܐܰܟ݂ܽܘܠܘ ܒܰܐܬܪܳܐ ܕܰܕ݂ܟܶܐ. ܐܰܢ̱ܬ ܘܰܒܢܰܝ̈ܟ. ܘܰܒܢ̈ܳܬܳܟ݂ ܥܰܡܳܟ݂. ܡܶܛܽܠ ܕܰܩܝܳܡܬܳܟ݂ ܗܝ. ܘܰܩܝܳܡܬܳܐ ܕܰܒܢܰܝ̈ܟ ܥܰܡܳܟ݂. ܐܶܬ݂ܝܰܗܒܰܬ݂ ܡܶܢ ܕܶܒܚܳܐ ܫܰܠܡܳܐ ܕܰܒܢܰܝ̈ ܝܺܣܪܳܐܶܝܠ.
Lev 10:15 ܘܫܳܩܳܐ ܕܦܽܘܪܫܳܢܳܐ. ܘܚܰܕ݂ܝܳܐ ܕܦܽܘܪܫܳܢܳܐ. ܥܰܠ ܩܽܘܪܒܳܢܳܐ ܕܬܰܪܒܳܐ ܢܰܝܬܽܘܢ. ܠܡܶܦܪܰܫ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܘܢܶܗܘܶܐ ܠܳܟ݂ ܘܠܰܒܢܰܝ̈ܟ ܥܰܡܳܟ݂. ܩܝܳܡܳܐ ܠܥܳܠܰܡ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ.
Lev 10:16 ܘܨܺܦܪܳܝܳܐ ܕܰܚܛܳܗܳܐ ܡܶܬ݂ܒܰܥ ܬܰܒܥܶܗ ܡܽܘܫܶܐ. ܘܗܳܐ ܝܺܩܶܕ݂. ܘܰܪܓܶܙ ܥܰܠ ܐܶܠܺܝܥܳܙܳܪ. ܘܥܰܠ ܐܺܝܬܳܡܳܪ. ܒܢܰܘ̈ܗܝ ܕܰܐܗܪܽܘܢ ܕܶܐܫܬܚܰܪܘ ܠܶܗ. ܘܶܐܡܰܪ ܠܗܽܘܢ.
Lev 10:17 ܡܶܛܽܠ ܡܳܢܳܐ ܠܳܐ ܐܶܟܰܠܬܽܘܢ ܚܛܳܗܳܐ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ. ܘܠܶܗ ܗܘ ܝܶܗܒܶܬ݂ ܠܟܽܘܢ. ܕܢܶܫܩܽܘܠ ܚܛܳܗܳܗ̇ ܕܰܟܢܽܘܫܬܳܐ. ܘܰܢܚܰܣܶܐ ܥܠܰܝܗܽܘܢ ܩܕ݂ܳܡ ܡܳܪܝܳܐ.
Lev 10:18 ܗܳܐ ܠܳܐ ܥܳܐܶܠ ܡܶܢ ܕܡܶܗ ܠܩܽܘܕ݂ܫܳܐ ܓܘܳܝܳܐ. ܐܶܟܰܠܬܽܘܢܳܝܗܝ ܕܶܝܢ ܒܩܽܘܕ݂ܫܳܐ ܐܰܝܟ݂ ܕܶܐܬ݂ܦܰܩܕܶܬ݂. ܕܰܐܗܪܽܘܢ ܘܰܒܢܰܘ̈ܗܝ ܢܶܐܟܠܽܘܢܶܗ.
Lev 10:19 ܘܶܐܡܰܪ ܐܰܗܪܽܘܢ ܠܡܽܘܫܶܐ. ܗܳܐ ܝܰܘܡܳܢܳܐ ܩܰܪܶܒܘ ܚܛܳܗܰܝ̈ܗܽܘܢ ܘܝܰܩܕܰܝ̈ܗܽܘܢ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܘܡܰܛܝܳܢ̈ܝ ܗܳܠܶܝܢ ܟܽܠܗܶܝܢ. ܘܶܐܠܽܘ ܐܶܟܠܶܬ݂ ܚܛܳܗܳܐ ܝܰܘܡܳܢܳܐ. ܫܰܦܺܝܪ ܗܘܳܐ ܩܕ݂ܳܡ ܡܳܪܝܳܐ.
Lev 10:20 ܘܰܫܡܰܥ ܡܽܘܫܶܐ. ܘܰܫܦܰܪ ܒܥܰܝܢܰܘ̈ܗܝ.
Lev 11:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܰܐܗܪܽܘܢ. ܘܶܐܡܰܪ ܠܗܽܘܢ.
Lev 11:2 ܡܰܠܶܠܘ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܗܳܕ݂ܶܐ ܚܰܝܽܘܬܳܐ ܗܘܰܝܬܽܘܢ ܐܳܟܠܺܝܢ ܡܶܢ ܟܽܠ ܒܥܺܝܪܳܐ ܕܒܰܐܪܥܳܐ.
Lev 11:3 ܟܽܠ ܕܨܰܪܝܳܐ ܦܰܪܣܬ݂ܳܗ̇. ܘܰܦܠܺܝܓ݂ܳܐ ܠܰܬܪܶܝܢ. ܘܡܶܬ݂ܓܰܘܪܪܳܐ. ܠܳܗ̇ ܐܰܟ݂ܽܘܠܘ.
Lev 11:4 ܘܗܳܠܶܝܢ ܠܳܐ ܬܶܐܟܠܽܘܢ ܡܶܢ ܐܰܝܠܶܝܢ ܕܡܶܬ݂ܓܰܘܪܪܺܝܢ ܘܡܶܢ ܐܰܝܠܶܝܢ ܕܨܰܖ̈ܝܳܢ ܦܰܖ̈ܣܳܬ݂ܗܽܘܢ ܓܰܡܠܳܐ ܕܡܶܬ݂ܓܰܘܪܰܪ. ܘܦܰܪܣܬܶܗ ܠܳܐ ܨܰܪܝܳܐ. ܛܡܰܐ ܗ̱ܘ ܠܟܽܘܢ.
Lev 11:5 ܘܰܚܓ݂ܳܣܳܐ ܕܡܶܬ݂ܓܰܘܪܰܪ. ܘܦܰܪܣܬܶܗ ܠܳܐ ܨܰܪܝܳܐ. ܛܡܰܐ ܗ̱ܘ ܠܟܽܘܢ.
Lev 11:6 ܘܰܐܪܢܒܳܐ ܕܡܶܬ݂ܓܰܘܪܪܳܐ. ܘܦܰܪܣܬ݂ܳܗ̇ ܠܳܐ ܨܰܪܝܳܐ. ܛܰܡܐܳܐ ܗ̱ܝ ܠܟܽܘܢ.
Lev 11:7 ܘܰܚܙܺܝܪܳܐ ܕܨܰܪܝܳܐ ܦܰܪܣܬܶܗ. ܘܰܦܠܺܝܓ݂ܳܐ ܠܰܬܪܶܝܢ. ܘܠܳܐ ܡܶܬܓܰܘܪܰܪ. ܛܡܰܐ ܗ̱ܘ ܠܟܽܘܢ.
Lev 11:8 ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ ܘܰܠܦܰܓ݂ܖ̈ܰܝܗܽܘܢ ܠܳܐ ܬܶܬ݂ܩܰܪܒܽܘܢ. ܛܰܡܐܺܝܢ ܐܶܢܽܘܢ ܠܟܽܘܢ.
Lev 11:9 ܘܗܳܠܶܝܢ ܬܶܐܟܠܽܘܢ ܡܶܢ ܟܽܠ ܕܺܐܝܬ݂ ܒܡܰܝ̈ܳܐ. ܟܽܠ ܕܺܐܝܬ݂ ܠܶܗ ܓܶܦ̈ܶܐ. ܘܰܩܠܳܦ̈ܶܐ. ܒܡܰܝ̈ܳܐ. ܒܝܰܡ̈ܡܶܐ. ܘܰܒܖ̈ܶܓ݂ܠܳܬܳܐ. ܐܰܟ݂ܽܘܠܘ.
Lev 11:10 ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܒܝܰܡ̈ܡܶܐ ܘܰܒܖ̈ܶܓ݂ܠܳܬܳܐ. ܘܰܒܟܽܠܳܗ̇ ܪܰܚܫܳܐ ܕܡܰܝ̈ܳܐ. ܘܰܒܟܽܠܳܗ̇ ܢܰܦܫܳܐ ܚܰܝܬܳܐ ܕܰܒܡܰܝ̈ܳܐ. ܛܰܡܐܺܝܢ ܐܶܢܽܘܢ ܠܟܽܘܢ.
Lev 11:11 ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ. ܘܰܠܦܰܓ݂ܖ̈ܰܝܗܽܘܢ ܠܳܐ ܬܛܰܡܐܽܘܢ.
Lev 11:12 ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܒܡܰܝ̈ܳܐ. ܛܡܰܐ ܗ̱ܘ ܠܟܽܘܢ.
Lev 11:13 ܘܗܳܠܶܝܢ ܐܰܣܠܰܘ ܡܶܢ ܦܳܖ̈ܚܳܬܳܐ. ܘܠܳܐ ܢܶܬ݂ܰܐܟܠܽܘܢ. ܡܶܛܽܠ ܕܛܰܡܐܺܝ̈ܢ ܐܶܢܽܘܢ. ܢܶܫܪܳܐ. ܘܕܰܝܬܳܐ.
Lev 11:14 ܘܢܰܥܒܳܐ. ܒܓܶܢܣܰܝ̈ܗܽܘܢ.
Lev 11:15 ܘܢܰܥܳܡܳܐ. ܘܢܶܨܳܐ. ܠܓܶܢܣܰܝ̈ܗܽܘܢ.
Lev 11:16 ܘܥܽܘܕ݂ܳܐ. ܘܫܳܠܶܐ ܢܽܘ̈ܢܶܐ.
Lev 11:17 ܘܩܰܦܽܘܦܳܐ. ܘܟ݂ܽܘܟܒܰܝ. ܘܩܳܩܳܐ. ܘܰܫܪܰܩܪܳܩܳܐ.
Lev 11:18 ܘܚܽܘܪܒܳܐ. ܘܰܐܢܦܳܐ. ܠܓܶܢܣܰܝ̈ܗܽܘܢ.
Lev 11:19 ܘܬܰܪܢܳܓ݂ܽܘܠ ܒܰܪܳܐ. ܘܛܰܘܣܳܐ.
Lev 11:20 ܘܟܽܠܶܗ ܝܰܠܕܳܐ ܕܦܳܪܰܚܬܳܐ ܕܰܡܗܰܠܶܟ݂ ܥܰܠ ܐܰܪܒܰܥ. ܛܡܰܐ ܗ̱ܘ ܠܟܽܘܢ.
Lev 11:21 ܘܗܳܠܶܝܢ ܐܰܟ݂ܽܘܠܘ ܡܶܢ ܟܽܠܶܗ ܝܰܠܕܳܐ ܕܦܳܪܰܚܬܳܐ ܕܰܡܗܰܠܶܟ݂ ܥܰܠ ܐܰܪܒܰܥ. ܕܺܐܝܬ݂ ܠܶܗ ܛܶܦܖ̈ܶܐ ܠܥܶܠ ܡܶܢ ܖ̈ܶܓ݂ܠܰܘܗܝ. ܕܢܳܒܰܪ ܒܗܶܝܢ ܒܰܐܪܥܳܐ.
Lev 11:22 ܗܳܠܶܝܢ ܐܰܟ݂ܽܘܠܘ ܡܶܢܗܽܘܢ. ܩܰܡܨܳܐ ܠܓܶܢܣܶܗ. ܘܚܰܪܓܳܠܳܐ ܠܓܶܢܣܶܗ.
Lev 11:23 ܘܟܽܠܶܗ ܝܰܠܕܳܐ ܕܦܳܪܰܚܬܳܐ ܕܺܐܝܬ݂ ܠܶܗ ܐܰܪܒܰܥ ܖ̈ܶܓ݂ܠܺܝܢ. ܛܡܰܐ ܗ̱ܘ ܠܟܽܘܢ.
Lev 11:24 ܘܰܒܗܳܠܶܝܢ ܬܶܬܛܰܡܐܽܘܢ. ܟܽܠ ܕܩܳܪܶܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:25 ܘܟܽܠ ܕܫܳܩܶܠ ܦܰܓ݂ܖ̈ܰܝܗܽܘܢ ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:26 ܘܟܽܠܳܗ̇ ܒܥܺܝܪܳܐ ܕܨܰܪܝܳܐ ܦܰܪܣܬ݂ܳܗ̇. ܘܠܳܐ ܗܘܳܬ݂ ܦܠܺܝܓ݂ܳܐ ܠܰܬܪܶܝܢ. ܘܠܳܐ ܡܶܬ݂ܓܰܘܪܪܳܐ. ܛܰܡܐܳܐ ܗ̱ܝ ܠܟܽܘܢ. ܘܟܽܠ ܕܢܶܩܪܽܘܒ ܠܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:27 ܘܟܽܠ ܕܰܡܗܰܠܶܟ݂ ܥܰܠ ܐܺܝܕܰܘ̈ܗܝ. ܘܟܽܠܳܗ̇ ܚܰܝܽܘܬܳܐ ܕܰܡܗܰܠܟ݂ܳܐ ܥܰܠ ܐܰܪܒܰܥ. ܛܰܡܐܳܐ ܗ̱ܝ ܠܟܽܘܢ. ܘܟܽܠ ܕܩܳܪܶܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:28 ܘܡܰܢ ܕܫܳܩܶܠ ܦܰܓ݂ܖ̈ܰܝܗܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܡܶܛܽܠ ܕܛܰܡܐܺܝܢ ܐܶܢܽܘܢ ܠܟܽܘܢ.
Lev 11:29 ܘܗܳܠܶܝܢ ܕܛܰܡܐܺܝܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܟܳܟ݂ܽܘܫܬܳܐ. ܘܥܽܘܩܰܒܪܳܐ. ܘܚܰܪܕܳܢܳܐ. ܠܓܶܢܣܰܝ̈ܗܽܘܢ.
Lev 11:30 ܘܳܐܡܰܩܬܳܐ. ܘܚܽܘܠܕܳܐ. ܘܰܨܪܪܺܝܬܳܐ. ܘܚܽܘܠܡܳܛܳܐ. ܘܝܰܕ݂ܝܳܕ݂ܳܐ.
Lev 11:31 ܗܳܠܶܝܢ ܛܰܡܐܺܝܢ ܒܟܽܠܳܗ̇ ܪܰܚܫܳܐ. ܟܽܠ ܕܩܳܪܶܒ ܠܗܽܘܢ ܟܰܕ݂ ܡܺܝܬ݂ܺܝܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:32 ܘܟܽܠ ܕܢܳܦܶܠ ܥܠܰܘܗܝ ܡܶܢܗܽܘܢ ܟܰܕ ܡܺܝܬ݂ܺܝܢ. ܢܶܬܛܰܡܰܐ. ܘܟܽܠ ܡܳܐܢܳܐ ܕܩܰܝܣܳܐ. ܐܰܘ ܠܒܽܘܫܳܐ. ܐܰܘ ܡܶܫܟܳܐ. ܐܰܘ ܣܰܩܳܐ. ܐܰܘ ܟܽܠ ܡܳܐܢ ܕܡܶܬ݂ܥܒܶܕ݂ ܒܗܽܘܢ ܥܒܳܕ݂ܳܐ. ܒܡܰܝ̈ܳܐ ܢܶܨܒܥܽܘܢ ܐܶܢܽܘܢ. ܘܢܶܗܘܽܘܢ ܛܰܡܐܺܝܢ ܥܕܰܡܳܐ ܠܪܰܡܫܳܐ. ܘܢܶܬܕܰܟܽܘܢ.
Lev 11:33 ܘܟܽܠ ܡܳܐܢܳܐ ܕܦܰܚܳܪܳܐ ܕܢܳܦܶܠ ܡܶܢܗܽܘܢ ܒܓܰܘܶܗ. ܟܽܠ ܕܰܒܓܰܘܶܗ ܢܶܗܘܶܐ ܛܡܰܐ. ܘܠܶܗ ܬܒܰܪܘ.
Lev 11:34 ܘܡܶܢ ܟܽܠ ܡܶܐܟ݂ܽܘܠܬܳܐ ܕܡܶܬ݂ܐܰܟܠܳܐ. ܕܢܳܦܠܺܝܢ ܥܠܶܝܗ̇ ܡܰܝ̈ܳܐ. ܬܶܬܛܰܡܰܐ. ܘܟܽܠ ܡܰܫܬܝܳܐ ܕܡܶܫܬܬܶܐ ܒܟܽܠ ܡܳܐܢ. ܢܶܬܛܰܡܰܐ.
Lev 11:35 ܘܟܽܠ ܕܢܳܦܶܠ ܡܶܢ ܦܰܓ݂ܖ̈ܰܝܗܽܘܢ ܥܠܰܘܗܝ. ܢܶܗܘܶܐ ܛܡܰܐ. ܬܰܢܽܘܪܳܐ. ܘܒܶܝܬ݂ ܬܦܰܝܳܐ. ܢܶܬ݂ܥܰܩܪܽܘܢ. ܛܰܡܐܺܝܢ ܐܶܢܽܘܢ. ܘܛܰܡܐܺܝܢ ܢܶܗܘܽܘܢ ܠܟܽܘܢ.
Lev 11:36 ܒܪܰܡ ܡܥܺܝܢ̈ܶܐ. ܘܓ݂ܽܘ̈ܒܶܐ. ܘܩܳܒ̈ܝܳܬܳܐ ܕܡܰܝ̈ܳܐ. ܢܶܗܘܽܘܢ ܕܟܶܝܢ. ܘܡܶܢ ܕܢܶܩܪܽܘܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ.
Lev 11:37 ܘܶܐܢ ܢܳܦܶܠ ܡܶܢ ܦܰܓ݂ܖ̈ܰܝܗܽܘܢ ܥܰܠ ܟܽܠ ܒܰܪܙܰܪܥܳܐ ܙܰܪܥܳܐ ܕܡܶܙܕܪܰܥ. ܕܟܶܐ ܗܽܘ.
Lev 11:38 ܘܶܐܢ ܢܦܰܠܘ ܡܰܝ̈ܳܐ ܥܰܠ ܒܰܪܙܰܪܥܳܐ. ܘܰܢܦܰܠ ܡܶܢ ܦܰܓ݂ܖ̈ܰܝܗܽܘܢ ܥܠܰܘܗܝ. ܛܡܰܐ ܗ̱ܘ ܠܟܽܘܢ.
Lev 11:39 ܘܶܐܢ ܢܡܽܘܬ݂ ܡܶܢ ܒܥܺܝܪܳܐ ܕܕܰܟ݂ܝܳܐ ܠܟܽܘܢ ܠܡܶܐܟ݂ܰܠ. ܟܽܠ ܕܢܶܩܪܽܘܒ ܠܦܰܓ݂ܪܶܗ ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:40 ܘܡܰܢ ܕܢܶܐܟ݂ܽܘܠ ܡܶܢ ܦܰܓ݂ܪܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܰܕ݂ܢܶܫܩܽܘܠ ܡܶܢ ܦܰܓ݂ܪܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 11:41 ܘܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܛܡܰܐ ܗ̱ܘ ܠܟܽܘܢ ܠܳܐ ܬܶܐܟܠܽܘܢ.
Lev 11:42 ܘܟܽܠ ܕܫܳܐܶܦ ܥܰܠ ܟܰܪܣܶܗ. ܘܟܽܠ ܕܰܡܗܰܠܶܟ݂ ܥܰܠ ܐܰܪܒܰܥ. ܘܥܰܠ ܣܽܘܓ݂ܳܐܐ ܕܖ̈ܶܓ݂ܠܶܐ. ܡܶܢ ܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܠܳܐ ܬܶܐܟܠܽܘܢ ܡܶܢܗܽܘܢ. ܡܶܛܽܠ ܕܛܰܡܐܺܝܢ ܐܶܢܽܘܢ.
Lev 11:43 ܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܕܠܳܐ ܬܶܬܛܰܡܐܽܘܢ ܒܗܽܘܢ. ܠܳܐ ܬܶܬܛܰܡܐܽܘܢ ܒܗܽܘܢ.
Lev 11:44 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܘܬܶܬ݂ܩܰܕܫܽܘܢ ܘܬܶܗܘܢ ܩܰܕܺܝܫܺܝܢ. ܡܶܛܽܠ ܕܩܰܕܺܝܫ ܐ̱ܢܳܐ. ܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ.
Lev 11:45 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܬܶܗܘܢ ܩܰܕܺܝܫܺܝܢ. ܡܶܛܽܠ ܕܩܰܕܺܝܫ ܐ̱ܢܳܐ.
Lev 11:46 ܗܳܢܳܐ ܢܳܡܽܘܣܳܐ ܕܰܒܥܺܝܪܳܐ. ܘܰܕ݂ܦܳܪܰܚܬܳܐ. ܘܰܕ݂ܟܽܠ ܢܰܦܫܳܐ ܚܰܝܬܳܐ ܕܪܳܚܫܳܐ ܒܡܰܝ̈ܳܐ. ܘܰܕ݂ܟܽܠ ܢܰܦܫܳܐ ܕܪܳܚܫܳܐ ܒܰܐܪܥܳܐ.
Lev 11:47 ܘܰܠܡܶܦܪܰܫ ܒܶܝܬ݂ ܛܡܰܐ ܠܕܰܟ݂ܝܳܐ. ܘܒܶܝܬ݂ ܚܰܝܽܘܬܳܐ ܕܡܶܬ݂ܰܐܟܠܳܐ ܠܒܶܝܬ݂ ܚܰܝܽܘܬܳܐ ܕܠܳܐ ܡܶܬ݂ܐܰܟܠܳܐ.
Lev 12:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ.
Lev 12:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܬ݂ܳܐ ܟܰܕ݂ ܬܶܒܛܰܢܝ ܘܬܺܐܠܰܕ݂ܝ ܕܶܟܪܳܐ. ܬܶܗܘܶܐ ܛܰܡܐܳܐ ܫܰܒܥܳܐ ܝܰܘܡܺܝ̈ܢ. ܐܰܝܟ݂ ܝܰܘ̈ܡܳܬ݂ܳܐ ܕܟܶܦܣܳܗ̇. ܬܶܗܘܶܐ ܛܰܡܐܳܐ.
Lev 12:3 ܘܰܠܝܰܘܡܳܐ ܕܰܬܡܳܢܝܳܐ ܢܶܓ݂ܙܪܽܘܢ ܒܶܣܪܳܐ ܕܥܽܘܪܠܽܘܬܶܗ.
Lev 12:4 ܘܰܬܠܳܬܺܝܢ ܘܰܬܠܳܬܳܐ ܝܰܘܡܺܝ̈ܢ ܬܶܬܶܒ ܥܰܠ ܕܡܳܐ ܕܰܟ݂ܝܳܐ. ܘܰܒܟܽܠ ܩܽܘܕ݂ܫܳܐ ܠܳܐ ܬܶܬ݂ܩܰܪܰܒܝ. ܘܰܠܡܰܩܕܫܳܐ ܠܳܐ ܬܶܥܽܘܠܝ. ܥܕܰܡܳܐ ܕܢܶܡܠܽܘܢ ܝܰܘ̈ܡܰܝ ܕܰܟ݂ܝܽܘܬ݂ܳܗ̇.
Lev 12:5 ܘܶܐܢ ܢܶܩܒܬ݂ܳܐ ܬܺܐܠܰܕ݂ܝ. ܬܶܗܘܶܐ ܛܰܡܐܳܐ ܐܰܪܒܬܰܥܣܰܪ ܝܰܘܡܺܝ̈ܢ. ܐܰܝܟ݂ ܟܶܦܣܳܗ̇. ܘܶܫܬܺܝܢ ܘܶܐܫܬܳܐ ܝܰܘܡܺܝ̈ܢ ܬܶܬܶܒ ܥܰܠ ܕܡܳܐ ܕܰܟ݂ܝܳܐ.
Lev 12:6 ܘܡܳܐ ܕܰܡܠܰܘ ܝܰܘ̈ܡܳܬ݂ܳܐ ܕܕܰܟ݂ܝܽܘܬ݂ܳܗ̇ ܕܰܒܪܳܐ ܐܰܘ ܕܒܰܪܬܳܐ. ܬܰܝܬܶܐ ܐܶܡܪܳܐ ܒܰܪ ܫܰܢ̱ܬܳܐ ܠܝܰܩܕܳܐ ܫܰܠܡܳܐ. ܘܫܽܘܦܢܺܝܢܳܐ ܐܰܘ ܒܰܪ ܝܰܘܢܳܐ ܠܰܚܛܳܗܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ ܠܘܳܬ݂ ܟܳܗܢܳܐ.
Lev 12:7 ܘܢܰܩܪܒܺܝܗ̇ ܩܕ݂ܳܡ ܡܳܪܝܳܐ. ܘܰܢܚܰܣܶܐ ܥܠܶܝܗ̇. ܘܬܶܬܕܰܟܶܐ ܡܶܢ ܡܰܒܽܘܥܳܐ ܕܰܕ݂ܡܳܗ̇. ܗܳܢܰܐ ܗ̱ܘ ܢܳܡܽܘܣܳܐ ܕܰܐܝܕܳܐ ܕܝܳܠܕܳܐ ܕܶܟܪܳܐ ܐܰܘ ܢܶܩܒܬ݂ܳܐ.
Lev 12:8 ܘܶܐܢ ܠܳܐ ܡܳܛܶܐ ܒܶܐܝ̈ܕܶܝܗ̇ ܕܬܰܝܬܶܐ ܐܶܡܪܳܐ. ܬܶܣܰܒ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܚܰܕ݂ ܠܰܚܛܳܗܳܐ. ܘܚܰܕ݂ ܠܝܰܩܕܳܐ ܫܰܠܡܳܐ. ܘܰܢܚܰܣܶܐ ܥܠܶܝܗ̇ ܟܳܗܢܳܐ ܘܬܶܬܕܰܟܶܐ.
Lev 13:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Lev 13:2 ܐ̱ܢܳܫܳܐ ܟܰܕ݂ ܬܶܗܘܶܐ ܒܡܶܫܟܳܐ ܕܒܶܣܪܶܗ ܫܽܘܡܬ݂ܳܐ. ܐܰܘ ܩܰܠܳܦܺܝܬ݂ܳܐ. ܐܰܘ ܒܶܗܩܺܝܬ݂ܳܐ. ܘܬܶܗܘܶܐ ܒܡܶܫܟܳܐ ܕܒܶܣܪܶܗ ܫܽܘܡܬ݂ܳܐ ܕܰܡܚܽܘܬܳܐ ܕܓܰܪܒܳܐ. ܢܰܝܬܽܘܢܶܗ ܠܘܳܬ ܐܰܗܪܽܘܢ ܟܳܗܢܳܐ. ܐܰܘ ܠܘܳܬ݂ ܚܰܕ݂ ܡܶܢ ܒܢܰܘ̈ܗܝ ܟܳܗ̈ܢܶܐ.
Lev 13:3 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܡܶܫܟܳܐ ܕܒܶܣܪܶܗ. ܘܣܰܥܪܳܐ ܕܰܡܚܽܘܬ݂ܳܐ ܐܶܬ݂ܗܦܶܟ݂ ܠܡܶܚܘܰܪ. ܘܚܶܙܘܳܗ̇ ܕܰܡܚܽܘܬ݂ܳܐ ܥܰܡܺܝܩ ܗܽܘ ܡܶܢ ܡܶܫܟܳܐ ܕܒܶܣܪܶܗ. ܡܚܽܘܬ݂ܳܐ ܗ̱ܝ ܕܓܰܪܒܳܐ. ܘܢܶܚܙܶܝܗ̇ ܟܳܗܢܳܐ ܘܰܢܛܰܡܺܐܝܗ̇.
Lev 13:4 ܘܶܐܢ ܒܶܗܩܺܝܬ݂ܳܐ ܚܶܘܪܰܬ݂ ܒܡܶܫܟܳܐ ܕܒܶܣܪܶܗ. ܘܥܰܡܺܝܩܳܐ ܗ̱ܝ ܘܠܳܐ ܡܶܬ݂ܚܰܙܝܳܐ ܡܶܢ ܡܶܫܟܳܐ. ܘܣܰܥܪܳܐ ܠܳܐ ܐܶܬ݂ܗܦܶܟ݂ ܠܡܶܚܘܰܪ. ܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܫܰܒܥܳܐ ܝܰܘܡܺܝ̈ܢ.
Lev 13:5 ܘܢܶܚܙܶܝܗ̇ ܟܳܗܢܳܐ ܒܝܰܘܡܳܐ ܕܫܰܒܥܳܐ. ܐܶܢ ܩܳܡܰܬ݂ ܡܚܽܘܬ݂ܳܐ ܒܕ݂ܽܘܟܬ݂ܳܗ̇. ܘܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.
Lev 13:6 ܘܢܶܚܙܶܝܗ̇ ܟܳܗܢܳܐ ܒܳܬܰܪ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ. ܐܶܢ ܕܶܥܟܰܬ݂ ܡܚܽܘܬ݂ܳܐ ܘܠܳܐ ܗܰܠܟܰܬ݂. ܡܚܽܘܬ݂ܳܐ ܗ̱ܝ ܒܡܶܫܟܳܐ. ܢܕܰܟܶܝܗ̇ ܟܳܗܢܳܐ. ܡܶܛܽܠ ܕܚܰܙܳܙܺܝܬܳܐ ܗ̱ܝ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܬܕܰܟܶܐ.
Lev 13:7 ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܒܶܗܩܺܝܬ݂ܳܐ ܒܡܶܫܟܳܐ. ܡܶܢ ܒܳܬܰܪ ܕܰܚܙܳܗ̇ ܟܳܗܢܳܐ ܘܕܰܟܝܳܗ̇. ܢܚܰܘܢܳܗ̇ ܬܽܘܒ ܠܟܳܗܢܳܐ.
Lev 13:8 ܘܢܶܚܙܶܐ ܟܳܗܢܳܐ. ܐܶܢ ܗܰܠܟܰܬ݂ ܒܶܗܩܺܝܬ݂ܳܐ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܓܰܪܒܰܐ ܗ̱ܘ.
Lev 13:9 ܘܰܡܚܽܘܬ݂ܳܐ ܕܓܰܪܒܳܐ ܟܰܕ ܬܶܗܘܶܐ ܒܐ̱ܢܳܫܳܐ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.
Lev 13:10 ܘܢܶܚܙܶܐ ܟܳܗܢܳܐ. ܐܶܢ ܫܽܘܡܬ݂ܳܐ ܚܶܘܳܪܬܳܐ ܒܡܶܫܟܳܐ. ܘܗܺܝ ܗܶܦܟܰܬ݂ ܣܰܥܪܳܗ̇ ܠܡܶܚܘܰܪ. ܘܪܽܘܫܡܳܐ ܕܒܶܣܪܳܐ ܚܰܝܳܐ ܒܫܽܘܡܬ݂ܳܐ.
Lev 13:11 ܓܰܪܒܰܐ ܗ̱ܘ ܥܰܬܺܝܩܳܐ ܒܡܶܫܟܳܐ ܕܒܶܣܪܶܗ. ܢܛܰܡܐܺܝܘܗܝ ܟܳܗܢܳܐ ܘܠܳܐ ܢܶܣܓܪܺܝܘܗܝ. ܡܶܛܽܠ ܕܛܡܰܐ ܗ̱ܘ.
Lev 13:12 ܘܶܐܢ ܡܶܦܪܰܚ ܢܶܦܪܰܚ ܓܰܪܒܳܐ ܒܡܶܫܟܶܗ. ܘܰܢܟܰܣܶܝܘܗܝ ܓܰܪܒܳܐ ܠܟܽܠܶܗ ܡܶܫܟܶܗ. ܡܶܢ ܪܺܝܫܶܗ ܘܰܥܕܰܡܳܐ ܠܖ̈ܶܓ݂ܠܰܘܗܝ. ܟܽܠ ܕܚܳܙܶܝܢ ܥܰܝܢܰܘ̈ܗܝ ܕܟܳܗܢܳܐ.
Lev 13:13 ܢܶܚܙܶܐ ܟܳܗܢܳܐ ܐܶܢ ܟܰܣܺܝ ܓܰܪܒܳܐ ܠܟܽܠܶܗ ܒܶܣܪܶܗ. ܢܕܰܟܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܟܽܠܶܗ ܓܶܝܪ ܐܶܬ݂ܗܦܶܟ݂ ܠܡܶܚܘܰܪ ܡܶܛܽܠ ܕܰܕ݂ܟܶܐ ܗܽܘ.
Lev 13:14 ܘܰܒܝܰܘܡܳܐ ܕܢܶܬ݂ܚܙܶܐ ܒܶܗ ܒܶܣܪܳܐ ܚܰܝܳܐ. ܢܶܗܘܶܐ ܛܡܰܐ.
Lev 13:15 ܘܢܶܚܙܶܐ ܟܳܗܢܳܐ ܠܒܶܣܪܳܐ ܚܰܝܳܐ. ܘܰܢܛܰܡܐܺܝܘܗܝ ܠܒܶܣܪܳܐ ܚܰܝܳܐ. ܛܡܰܐ ܗ̱ܘ. ܡܶܛܽܠ ܕܓܰܪܒܰܐ ܗ̱ܘ.
Lev 13:16 ܘܶܐܢܗܽܘ ܕܶܐܬ݂ܗܦܶܟ݂ ܒܶܣܪܳܐ ܚܰܝܳܐ ܠܡܶܚܘܰܪ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.
Lev 13:17 ܘܢܶܚܙܶܐ ܟܳܗܢܳܐ. ܐܶܢ ܐܶܬ݂ܗܰܦܟܰܬ݂ ܡܚܽܘܬ݂ܳܐ ܠܡܶܚܘܰܪ. ܢܕܰܟܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܡܶܛܽܠ ܕܕܰܟ݂ܝܳܐ ܗ̱ܝ.
Lev 13:18 ܘܒܶܣܪܳܐ ܐܶܢ ܢܶܗܘܶܐ ܫܽܘܚܢܳܐ ܒܡܶܫܟܶܗ. ܘܢܶܬ݂ܰܐܣܶܐ.
Lev 13:19 ܘܬܶܗܘܶܐ ܒܕ݂ܽܘܟܬܶܗ ܕܫܽܘܚܢܳܐ ܫܽܘܡܬ݂ܳܐ ܚܶܘܳܪܬܳܐ. ܐܰܘ ܒܶܗܩܺܝܬ݂ܳܐ ܕܚܶܘܳܪܳܐ ܐܰܘ ܕܣܽܘܡܳܩܳܐ. ܢܚܰܘܢܳܗ̇ ܠܟܳܗܢܳܐ.
Lev 13:20 ܘܢܶܚܙܶܝܗ̇ ܟܳܗܢܳܐ. ܐܶܢ ܚܶܙܘܳܗ̇ ܡܰܟܺܝܟ݂ ܡܶܢ ܡܶܫܟܳܐ. ܘܣܰܥܪܳܗ̇ ܐܶܬ݂ܗܦܶܟ݂ ܠܡܶܚܘܰܪ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ. ܘܰܒܫܽܘܚܢܳܐ ܣܶܓܝܰܬ݂.
Lev 13:21 ܘܶܐܢ ܢܶܚܙܶܐ ܟܳܗܢܳܐ ܕܠܰܝܬ ܒܳܗ̇ ܣܰܥܪܳܐ ܚܶܘܳܪܳܐ. ܘܠܳܐ ܗܘܳܬ݂ ܡܰܟܺܝܟܳܐ ܡܶܢ ܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ.
Lev 13:22 ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.
Lev 13:23 ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܒܶܗܩܺܝܬ݂ܳܐ. ܘܠܳܐ ܗܰܠܟܰܬ݂. ܫܽܘܡܬ݂ܳܐ ܗ̱ܝ ܕܫܽܘܚܢܳܐ. ܢܕܰܟܶܝܗ̇ ܟܳܗܢܳܐ.
Lev 13:24 ܘܒܶܣܪܳܐ ܐܶܢ ܢܶܗܘܶܐ ܒܡܶܫܟܶܗ ܟܘܳܝܳܐ ܕܢܽܘܪܳܐ. ܘܬܶܗܘܶܐ ܒܫܽܘܡܬ݂ܳܐ ܕܰܟ݂ܘܳܝܳܐ ܒܶܗܩܺܝܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܐܰܘ ܕܡܰܚܘܪܳܐ.
Lev 13:25 ܢܶܚܙܶܐ ܟܳܗܢܳܐ. ܐܶܢ ܐܶܬ݂ܗܦܶܟ݂ ܣܰܥܪܳܐ ܠܡܶܚܘܰܪ ܒܒܶܗܩܺܝܬ݂ܳܐ. ܘܚܶܙܘܳܗ̇ ܥܰܡܺܝܩ ܡܶܢ ܡܶܫܟܳܐ. ܓܰܪܒܰܐ ܗ̱ܘ. ܘܒܰܟ݂ܘܳܝܳܐ ܦܪܰܚ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.
Lev 13:26 ܘܶܐܢ ܢܶܚܙܶܐ ܟܳܗܢܳܐ. ܕܠܰܝܬ ܒܒܶܗܩܺܝܬ݂ܳܐ ܣܰܥܪܳܐ ܚܶܘܳܪܳܐ. ܘܠܳܐ ܗܘܳܬ݂ ܡܰܟܺܝܟܳܐ ܡܶܢ ܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ.
Lev 13:27 ܘܢܶܚܙܶܐ ܟܳܗܢܳܐ ܒܝܰܘܡܳܐ ܫܒܺܝܥܳܝܳܐ. ܐܶܢ ܗܰܠܟܰܬ݂ ܒܶܗܩܺܝܬ݂ܳܐ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.
Lev 13:28 ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܒܶܗܩܺܝܬ݂ܳܐ. ܘܠܳܐ ܗܰܠܟܰܬ݂ ܒܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܫܽܘܡܬ݂ܳܐ ܗ̱ܝ ܕܰܟ݂ܘܳܝܳܐ. ܢܕܰܟܶܝܗ̇ ܟܳܗܢܳܐ. ܡܶܛܽܠ ܕܫܽܘܡܬ݂ܳܐ ܗ̱ܝ ܕܰܟ݂ܘܳܝܳܐ.
Lev 13:29 ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܐܶܢ ܬܶܗܘܶܐ ܒܶܗ ܡܚܽܘܬ݂ܳܐ ܒܪܺܝܫܶܗ. ܐܰܘ ܒܕܰܩܢܶܗ.
Lev 13:30 ܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܐܶܢ ܚܶܙܘܳܗ̇ ܥܰܡܺܝܩ ܡܶܢ ܡܶܫܟܳܐ. ܘܶܐܢ ܐܺܝܬ݂ ܒܳܗ̇ ܣܥܰܪ ܫܶܡܫܳܐ ܩܰܛܺܝܢܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ ܕܪܺܝܫܐ ܐܰܘ ܕܕܰܩܢܳܐ.
Lev 13:31 ܘܶܐܢ ܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܕܠܳܐ ܗܘܳܐ ܥܰܡܺܝܩ ܚܶܙܘܳܗ̇ ܡܶܢ ܡܶܫܟܳܐ. ܘܣܰܥܪܳܐ ܐܽܘܟܳܡܳܐ ܠܰܝܬ ܒܳܗ̇. ܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܗܳܝ ܫܰܒܥܳܐ ܝܰܘܡܺܝ̈ܢ.
Lev 13:32 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܗܳܝ ܒܝܰܘܡܳܐ ܫܒܺܝܥܳܝܳܐ. ܐܶܢ ܠܳܐ ܗܰܠܟܰܬ݂ ܡܚܽܘܬ݂ܳܐ. ܘܶܐܢ ܠܳܐ ܗܘܳܐ ܒܳܗ̇ ܣܥܰܪ ܫܶܡܫܳܐ. ܘܚܶܙܘܳܗ̇ ܕܰܡܚܽܘܬ݂ܳܐ ܠܳܐ ܗܘܳܐ ܥܰܡܺܝܩ ܡܶܢ ܡܶܫܟܳܐ.
Lev 13:33 ܢܶܓܪܽܘܥ ܣܶܛܖ̈ܶܝܗ̇ ܕܰܡܚܽܘܬ݂ܳܐ. ܘܠܳܗ̇ ܠܳܐ ܢܶܓ݂ܪܽܘܥ. ܘܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ. ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.
Lev 13:34 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܝܰܘܡܳܐ ܫܒܺܝܥܳܝܳܐ. ܐܶܢ ܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܘܚܶܙܘܳܗ̇ ܠܳܐ ܗܘܳܐ ܥܰܡܺܝܩ ܡܶܢ ܡܶܫܟܳܐ. ܢܕܰܟܶܝܗ̇ ܟܳܗܢܳܐ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܬܕܰܟܶܐ.
Lev 13:35 ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܡܚܽܘܬ݂ܳܐ ܒܡܶܫܟܳܐ ܡܶܢ ܒܳܬܰܪ ܕܶܐܬܕܰܟܺܝ.
Lev 13:36 ܢܶܚܙܶܐ ܟܳܗܢܳܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܠܳܐ ܢܫܰܐܶܠ ܟܳܗܢܳܐ ܥܰܠ ܣܥܰܪ ܫܶܡܫܳܐ. ܡܶܛܽܠ ܕܛܡܰܐ ܗ̱ܘ.
Lev 13:37 ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܡܚܽܘܬ݂ܳܐ. ܘܣܰܥܪܳܐ ܐܽܘܟܳܡܳܐ ܝܺܥܳܐ ܒܳܗ̇. ܡܶܬ݂ܰܐܣܝܳܐ ܡܚܽܘܬ݂ܳܐ. ܡܶܛܽܠ ܕܕܰܟ݂ܝܳܐ ܗ̱ܝ. ܢܕܰܟܶܝܗ̇ ܟܳܗܢܳܐ.
Lev 13:38 ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܐܶܢ ܬܶܗܘܶܐ ܒܡܶܫܟܳܐ ܕܒܶܣܪܗܽܘܢ ܒܶܗܩܺܝܬ݂ܳܐ ܕܡܰܒܗܩܳܐ ܐܰܘ ܚܶܘܳܪܳܐ.
Lev 13:39 ܢܶܚܙܶܐ ܟܳܗܢܳܐ. ܐܶܢ ܐܺܝܬ݂ ܒܡܶܫܟܳܐ ܕܒܶܣܪܗܽܘܢ ܒܶܗܩܺܝܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܩܰܠܦܺܝܬܳܐ ܣܶܓ݂ܝܰܬ݂ ܒܡܶܫܟܳܐ. ܕܟܶܐ ܗܽܘ.
Lev 13:40 ܘܓܰܒܪܳܐ ܐܶܢ ܢܶܬܰܪ ܣܰܥܪܶܗ ܘܢܰܩܪܰܚ. ܕܟܶܐ ܗܽܘ.
Lev 13:41 ܘܶܐܢ ܡܶܢ ܠܽܘܩܒܰܠ ܐܰܦܰܘ̈ܗܝ ܢܶܬܰܪ ܣܰܥܪܶܗ. ܓܒܳܚܰܐ ܗ̱ܘ. ܕܟܶܐ ܗܽܘ.
Lev 13:42 ܘܶܐܢ ܬܶܗܘܶܐ ܒܰܩܪܳܚܽܘܬܶܗ. ܐܰܘ ܒܰܓ݂ܒܳܚܽܘܬܶܗ. ܡܚܽܘܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܓܰܪܒܰܐ ܗ̱ܘ ܣܓ݂ܺܝ ܒܰܩܪܳܚܽܘܬܶܗ. ܐܰܘ ܒܰܓ݂ܒܳܚܽܘܬܶܗ.
Lev 13:43 ܢܶܚܙܶܝܗ̇ ܟܳܗܢܳܐ ܠܫܽܘܡܬ݂ܳܐ ܕܰܡܚܽܘܬ݂ܳܐ. ܐܶܢ ܚܶܘܪܰܬ݂ ܘܶܐܢ ܣܶܡܩܰܬ݂ ܒܰܩܪܳܚܽܘܬܶܗ ܐܰܘ ܒܰܓ݂ܒܳܚܽܘܬܶܗ. ܐܰܝܟ݂ ܚܶܙܘܳܐ ܕܓܰܪܒܳܐ ܕܺܐܝܬ݂ ܒܡܶܫܟܳܐ ܕܒܶܣܪܳܐ.
Lev 13:44 ܓܰܪܒܳܐ ܗܽܘ ܓܰܒܪܳܐ ܗܰܘ. ܘܛܰܡܳܐܐ ܗ̱ܘ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܒܪܺܝܫܶܗ ܗܺܝ.
Lev 13:45 ܘܰܐܝܢܳܐ ܕܰܓ݂ܪܶܒ ܘܺܐܝܬ݂ ܒܶܗ ܡܚܽܘܬ݂ܳܐ. ܡܳܐܢܰܘ̈ܗܝ ܢܶܗܘܽܘܢ ܡܦܰܪܡܺܝܢ. ܘܪܺܝܫܶܗ ܢܶܗܘܶܐ ܦܪܺܝܥ. ܘܥܰܠ ܣܶܦ̈ܘܳܬܶܗ ܢܶܬ݂ܥܰܛܰܦ. ܘܛܰܡܳܐܐ ܢܶܩܪܶܐ ܢܰܦܫܶܗ.
Lev 13:46 ܟܽܠ ܝܰܘ̈ܡܳܬ݂ܳܐ ܕܺܐܝܬ݂ ܒܶܗ ܡܚܽܘܬ݂ܳܐ. ܢܶܗܘܶܐ ܛܡܰܐ. ܡܶܛܽܠ ܕܛܰܡܳܐܐ ܗ̱ܘ. ܒܰܠܚܽܘܕ݂ܘܗܝ ܢܶܬܶܒ. ܘܰܠܒܰܪ ܡܶܢ ܡܰܫܪܺܝܬ݂ܳܐ ܢܶܗܘܶܐ ܡܰܘܬܒܶܗ.
Lev 13:47 ܘܡܰܪܛܽܘܛܳܐ ܐܶܢ ܬܶܗܘܶܐ ܒܳܗ̇ ܡܚܽܘܬ݂ܳܐ ܕܓܰܪܒܳܐ. ܒܡܰܪܛܽܘܛܳܐ ܕܥܰܡܪܳܐ. ܐܰܘ ܒܡܰܪܛܽܘܛܳܐ ܕܟܶܬܳܢܳܐ.
Lev 13:48 ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟ݂ܳܐ ܕܟܶܬܳܢܳܐ. ܐܰܘ ܕܥܰܡܪܳܐ. ܐܰܘ ܒܡܶܫܟܳܐ. ܐܰܘ ܒܟܽܠ ܥܒܳܕ݂ ܕܡܶܫܟܳܐ.
Lev 13:49 ܘܬܶܗܘܶܐ ܡܚܽܘܬ݂ܳܐ ܝܽܘܪܳܩܳܐ. ܐܰܘ ܣܽܘܡܳܩܳܐ. ܒܡܰܪܛܽܘܛܳܐ. ܐܰܘ ܒܡܶܫܟܳܐ. ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟ݂ܳܐ. ܐܰܘ ܒܟܽܠ ܡܳܐܢܳܐ ܕܡܶܫܟܳܐ. ܡܚܽܘܬ݂ܳܐ ܗ̱ܝ ܕܓܰܪܒܳܐ. ܢܚܰܘܢܳܗ̇ ܠܟܳܗܢܳܐ.
Lev 13:50 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܘܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܫܰܒܥܳܐ ܝܰܘܡܺܝ̈ܢ.
Lev 13:51 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܝܰܘܡܳܐ ܕܫܰܒܥܳܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܡܰܪܛܽܘܛܳܐ. ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟܳܐ. ܐܰܘ ܒܡܶܫܟܳܐ. ܐܰܘ ܒܟܽܠ ܡܶܫܟܳܐ ܕܡܶܬ݂ܥܒܶܕ݂ ܠܰܥܒܳܕ݂ܳܐ. ܡܚܽܘܬ݂ܳܐ ܗ̱ܝ ܕܓܰܪܒܳܐ ܡܰܪܺܝܪܳܐ. ܛܡܰܐ ܗ̱ܘ.
Lev 13:52 ܢܰܘܩܕ݂ܺܝܘܗܝ ܟܳܗܢܳܐ ܠܡܰܪܛܽܘܛܳܐ. ܐܰܘ ܠܫܶܬ݂ܝܳܐ. ܐܰܘ ܠܰܟ݂ܪܳܟ݂ܳܐ ܕܥܰܡܪܳܐ. ܐܰܘ ܕܟܶܬܳܢܳܐ. ܐܰܘ ܠܟܽܠ ܡܳܐܢܳܐ ܕܡܶܫܟܳܐ ܕܬܶܗܘܶܐ ܒܶܗ ܡܚܽܘܬ݂ܳܐ. ܒܢܽܘܪܳܐ ܢܰܘܩܕ݂ܽܘܢܶܗ. ܡܶܛܽܠ ܕܓܰܪܒܰܐ ܗ̱ܘ ܡܰܪܺܝܪܳܐ.
Lev 13:53 ܘܶܐܢ ܢܶܚܙܶܐ ܟܳܗܢܳܐ ܕܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܰܪܛܽܘܛܳܐ. ܐܰܘ ܒܫܶܬܝܳܐ. ܐܰܘ ܒܰܟܪܳܟܳܐ. ܐܰܘ ܒܟܽܠ ܡܳܐܢ ܕܡܶܫܟܳܐ.
Lev 13:54 ܢܶܦܩܽܘܕ݂ ܟܳܗܢܳܐ. ܘܰܢܚܰܠܠܽܘܢ ܡܶܕܶܡ ܕܺܐܝܬ݂ ܒܶܗ ܡܚܽܘܬ݂ܳܐ. ܘܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.
Lev 13:55 ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܡܶܢ ܒܳܬܰܪ ܕܚܰܠܠܽܘܗ̇. ܐܶܢ ܠܳܐ ܐܶܬ݂ܚܰܠܰܦ ܚܶܙܘܳܗ̇ ܕܰܡܚܽܘܬ݂ܳܐ. ܘܰܡܚܽܘܬ݂ܳܐ ܠܳܐ ܐܶܬ݂ܚܰܠܦܰܬ݂. ܛܡܰܐ ܗ̱ܘ ܐܰܘܩܶܕܳܝܗܝ ܒܢܽܘܪܳܐ. ܡܚܽܘܬ݂ܳܐ ܗ̱ܝ ܒܚܰܕ݂ܬ݂ܽܘܬܶܗ. ܐܰܘ ܒܰܒܠܳܝܽܘܬܶܗ.
Lev 13:56 ܘܶܐܢ ܢܶܚܙܶܐ ܟܳܗܢܳܐ ܕܫܰܘܝܳܐ ܗ̱ܝ ܡܚܽܘܬ݂ܳܐ ܡܶܢ ܒܳܬܰܪ ܕܶܐܬ݂ܚܰܠܰܠ. ܢܶܩܽܘܕ݂ ܢܶܫܩܠܺܝܗ̇ ܡܶܢ ܡܰܪܛܽܘܛܳܐ. ܐܰܘ ܡܶܢ ܡܶܫܟܳܐ. ܐܰܘ ܡܶܢ ܫܶܬ݂ܝܳܐ. ܐܰܘ ܡܶܢ ܟܪܳܟܳܐ.
Lev 13:57 ܘܶܐܢ ܬܽܘܒ ܬܶܬ݂ܚܙܶܐ ܒܡܰܪܛܽܘܛܳܐ. ܐܰܘ ܒܫܶܬܝܳܐ. ܐܰܘ ܒܰܟܪܳܟܳܐ. ܐܰܘ ܒܟܽܠ ܡܳܐܢ ܕܡܶܫܟܳܐ. ܢܰܘܩܕ݂ܺܝܘܗܝ ܒܢܽܘܪܳܐ. ܡܶܛܽܠ ܕܣܶܓ݂ܝܰܬ݂ ܒܶܗ ܡܚܽܘܬ݂ܳܐ.
Lev 13:58 ܘܡܰܪܛܽܘܛܳܐ. ܐܰܘ ܫܶܬ݂ܝܳܐ. ܐܰܘ ܟܪܳܟ݂ܳܐ. ܐܰܘ ܟܽܠ ܡܳܐܢܳܐ ܕܡܶܫܟܳܐ ܕܡܶܬ݂ܚܰܠܰܠ. ܘܦܳܪܩܳܐ ܡܶܢܗܽܘܢ ܡܚܽܘܬ݂ܳܐ. ܢܶܬ݂ܚܰܠܰܠ ܬܰܪܬܶܝܢ ܙܰܒܢܺܝ̈ܢ. ܘܢܶܬܕܰܟܶܐ.
Lev 13:59 ܗܳܢܰܘ ܢܳܡܽܘܣܳܐ ܕܰܡܚܽܘܬ݂ܳܐ ܕܓܰܪܒܳܐ. ܕܡܰܪܛܽܘܛܳܐ ܕܥܰܡܪܳܐ. ܐܰܘ ܕܟܶܬܳܢܳܐ. ܐܰܘ ܕܫܶܬ݂ܝܳܐ. ܐܰܘ ܕܰܟ݂ܪܳܟ݂ܳܐ. ܐܰܘ ܕܟܽܠ ܡܳܐܢܳܐ ܕܡܶܫܟܳܐ. ܕܰܢܕܰܟܶܝܘܗܝ. ܐܰܘ ܕܰܢܛܰܡܐܺܝܘܗܝ.
Lev 14:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 14:2 ܗܳܢܳܐ ܢܶܗܘܶܐ ܢܳܡܽܘܣܳܐ ܕܓܰܪܒܳܐ ܒܝܰܘܡܳܐ ܕܡܶܬܕܰܟܶܐ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.
Lev 14:3 ܘܢܶܦܽܘܩ ܟܳܗܢܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܘܢܶܚܙܶܐ ܟܳܗܢܳܐ. ܐܶܢ ܐܶܬ݂ܰܐܣܝܰܬ݂ ܡܚܽܘܬ݂ܳܐ ܕܓܰܪܒܳܐ ܡܶܢ ܓܰܒܪܳܐ.
Lev 14:4 ܢܶܦܩܽܘܕ݂ ܟܳܗܢܳܐ. ܘܢܰܝܬܽܘܢ ܠܗܰܘ ܕܡܶܬܕܰܟܶܐ. ܬܰܪܬܶܝܢ ܨܶܦܖ̈ܺܝܢ ܚܰܝ̈ܳܬܳܐ ܕܰܟ݂ܝ̈ܳܬܳܐ. ܘܩܰܝܣܳܐ ܕܰܐܪܙܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܙܽܘܦܳܐ.
Lev 14:5 ܘܢܶܦܩܽܘܕ݂ ܟܳܗܢܳܐ. ܘܢܶܟܣܽܘܢ ܨܶܦܪܳܐ ܚܕ݂ܳܐ ܒܡܳܐܢܳܐ ܕܦܰܚܳܪܳܐ ܥܰܠ ܡܰܒܽܘܥܳܐ ܕܡܰܝ̈ܳܐ.
Lev 14:6 ܘܢܶܣܰܒ ܠܨܶܦܪܳܐ ܗܳܝ ܚܰܝܬܳܐ. ܘܩܰܝܣܳܐ ܕܰܐܪܙܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܙܽܘܦܳܐ. ܘܢܶܨܒܽܘܥ ܐܶܢܽܘܢ ܠܗܽܘܢ ܘܰܠܨܶܦܪܳܐ ܚܰܝܬܳܐ. ܒܰܕ݂ܡܳܐ ܕܨܶܦܪܳܐ ܕܶܐܬ݂ܢܰܟ݂ܣܰܬ݂ ܥܰܠ ܡܰܝ̈ܳܐ ܕܡܰܒܽܘܥܳܐ.
Lev 14:7 ܘܢܶܪܽܘܣ ܥܰܠ ܗܰܘ ܕܡܶܬܕܰܟܶܐ ܡܶܢ ܓܰܪܒܳܐ. ܫܒܰܥ ܙܰܒܢܺܝ̈ܢ. ܘܢܶܬܕܰܟܶܐ. ܘܢܰܦܪܚܺܝܗ̇ ܠܨܶܦܪܳܐ ܚܰܝܬܳܐ ܠܰܐܦܰܝ̈ ܚܰܩܠܳܐ.
Lev 14:8 ܘܰܢܚܰܠܶܠ ܡܳܐܢܰܘ̈ܗܝ ܗܰܘ ܕܡܶܬܕܰܟܶܐ. ܘܢܶܓ݂ܪܽܘܥ ܟܽܠܶܗ ܣܰܥܪܶܗ. ܘܢܶܣܚܶܐ ܒܡܰܝ̈ܳܐ. ܘܢܶܬܕܰܟܶܐ. ܘܡܶܢ ܒܳܬܰܪܟܶܢ ܢܶܥܽܘܠ ܠܡܰܫܪܺܝܬ݂ܳܐ. ܘܢܶܬܶܒ ܠܒܰܪ ܡܶܢ ܡܰܫܟܢܶܗ ܫܰܒܥܳܐ ܝܰܘܡܺܝ̈ܢ.
Lev 14:9 ܘܰܒܝܰܘܡܳܐ ܕܫܰܒܥܳܐ ܢܶܓ݂ܪܽܘܥ ܟܽܠܶܗ ܣܰܥܪܶܗ. ܪܺܝܫܶܗ. ܘܕܰܩܢܶܗ. ܘܰܓ݂ܒܺܝܢܰܘ̈ܗܝ. ܘܟܽܠܶܗ ܣܰܥܪܶܗ ܢܶܓܪܽܘܥ. ܘܰܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܢܶܬܕܰܟܶܐ.
Lev 14:10 ܘܰܒܝܰܘܡܳܐ ܕܰܬܡܳܢܝܳܐ. ܢܶܣܰܒ ܬܪܶܝܢ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ. ܘܦܰܪܬܳܐ ܚܕ݂ܳܐ ܒܰܪܬ݂ ܫܰܢ̱ܬܳܐ ܕܠܰܝܬ ܒܳܗ̇ ܡܽܘܡܳܐ. ܘܰܬܠܳܬܳܐ ܥܶܣܖ̈ܽܘܢܺܝܢ ܢܰܫܺܝܦܳܐ ܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܩܰܡܢܶܩܺܝܬ݂ܳܐ ܕܡܶܫܚܳܐ.
Lev 14:11 ܘܰܢܩܺܝܡܺܝܘܗܝ ܟܳܗܢܳܐ ܕܰܡܕܰܟܶܐ ܠܗܰܘ ܓܰܒܪܳܐ ܕܡܶܬܕܰܟܶܐ. ܘܰܠܗܽܘܢ ܠܗܳܠܶܝܢ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.
Lev 14:12 ܘܢܶܣܰܒ ܟܳܗܢܳܐ ܐܶܡܪܳܐ ܚܰܕ݂. ܘܰܢܩܰܪܒܺܝܘܗܝ ܚܠܳܦ ܚܛܳܗܳܐ. ܘܠܰܡܢܺܩܺܝܬ݂ܳܐ ܕܡܶܫܚܳܐ. ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.
Lev 14:13 ܘܢܶܟܣܺܝܘܗܝ ܠܶܐܡܪܳܐ ܒܰܐܬܪܳܐ ܕܢܳܟܶܣ ܚܛܳܗܳܐ ܘܝܰܩܕܳܐ ܫܰܠܡܳܐ. ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܗܰܘ ܕܰܚܠܳܦ ܚܛܳܗܳܐ. ܩܽܘܪܒܳܢܳܐ ܗ̱ܘ ܕܟܳܗܢܳܐ. ܘܰܩܕܽܘܫܩܽܘ̈ܕܫܺܝܢ ܗ̱ܘ.
Lev 14:14 ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ. ܘܢܶܪܽܘܣ ܟܳܗܢܳܐ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.
Lev 14:15 ܘܢܶܣܰܒ ܟܳܗܢܳܐ ܡܢܶܩܺܝܬ݂ܳܐ ܚܕ݂ܳܐ ܕܡܶܫܚܳܐ. ܘܢܶܣܽܘܟ݂ ܥܰܠ ܐܺܝܕ݂ܶܗ ܕܣܶܡܳܠܳܐ ܕܟܳܗܢܳܐ.
Lev 14:16 ܘܢܶܨܒܽܘܥ ܟܳܗܢܳܐ ܨܶܒܥܶܗ ܕܝܰܡܺܝܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ ܕܣܶܡܳܠܳܐ. ܘܢܶܪܽܘܣ ܟܳܗܢܳܐ ܡܶܢ ܡܶܫܚܳܐ ܒܨܶܒܥܶܗ. ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ.
Lev 14:17 ܘܡܶܕܶܡ ܕܝܳܬܰܪ ܡܶܢ ܡܶܫܚܳܐ ܕܒܺܐܝܕ݂ܶܗ ܕܟܳܗܢܳܐ. ܢܶܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ. ܥܰܠ ܕܽܘܟܰܬ݂ ܕܡܳܐ ܕܰܚܛܳܗܳܐ.
Lev 14:18 ܘܡܶܕܶܡ ܕܡܶܫܬܚܰܪ ܡܶܢ ܡܶܫܚܳܐ. ܕܒܺܐܝܕ݂ܶܗ ܕܟܳܗܢܳܐ. ܢܰܪܡܶܐ ܒܪܺܝܫܶܗ ܕܗܰܘ ܕܡܶܬܕܰܟܶܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܩܕ݂ܳܡ ܡܳܪܝܳܐ.
Lev 14:19 ܘܰܢܩܰܪܶܒ ܟܳܗܢܳܐ ܩܽܘܪܒܳܢܳܐ ܕܰܚܠܳܦ ܚܛܳܗܳܐ. ܘܰܢܚܰܣܶܐ ܥܠܰܘܗܝ ܕܗܰܘ ܕܡܶܬܕܰܟܶܐ ܡܶܢ ܛܰܡܐܽܘܬܶܗ. ܘܒܳܬ݂ܰܪܟܶܢ ܢܶܟܣܺܝܘܗܝ ܠܝܰܩܕܳܐ ܫܰܠܡܳܐ.
Lev 14:20 ܘܢܰܣܶܩ ܟܳܗܢܳܐ ܝܰܩܕܳܐ ܫܰܠܡܳܐ. ܘܰܣܡܺܝܕ݂ܳܐ ܥܰܠ ܡܰܕܒܚܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܘܢܶܬܕܰܟܶܐ.
Lev 14:21 ܘܶܐܢ ܡܶܣܟܺܝܢ ܗ̱ܘ ܘܠܳܐ ܣܳܦܩܳܐ ܒܺܐܝܕܰܘ̈ܗܝ ܢܶܣܰܒ ܐܶܡܪܳܐ ܚܰܕ݂ ܚܠܳܦ ܚܛܳܗܳܐ ܠܦܽܘܪܫܳܢܳܐ. ܕܢܶܬ݂ܚܰܣܶܐ ܥܠܰܘܗܝ. ܘܚܰܕ݂ ܡܶܢ ܥܶܣܪܳܐ ܠܣܰܐܬܳܐ. ܣܡܺܝܕ݂ܳܐ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ. ܘܡܢܶܩܺܝܬ݂ܳܐ ܚܕ݂ܳܐ ܕܡܶܫܚܳܐ.
Lev 14:22 ܘܰܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ. ܘܢܶܗܘܶܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܰܥܠܳܬ݂ܳܐ.
Lev 14:23 ܘܢܰܝܬܶܐ ܐܶܢܽܘܢ ܠܝܰܘܡܳܐ ܕܰܬܡܳܢܝܳܐ ܠܘܳܬ݂ ܟܳܗܢܳܐ ܕܰܢܕܰܟܶܝܘܗܝ. ܠܬܰܪܥܳܐ ܕܡܰܫܟܰܢ ܙܰܒܢܳܐ ܩܕ݂ܳܡ ܡܳܪܝܳܐ.
Lev 14:24 ܘܢܶܣܰܒ ܟܳܗܢܳܐ ܐܶܡܪܳܐ ܚܰܕ݂. ܘܰܡܢܶܩܺܝܬ݂ܳܐ ܕܡܶܫܚܳܐ. ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.
Lev 14:25 ܘܢܶܟܣܺܝܘܗܝ ܠܶܐܡܪܳܐ ܕܰܚܛܳܗܳܐ. ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ. ܘܢܶܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.
Lev 14:26 ܘܡܶܢ ܡܶܫܚܳܐ ܢܶܣܽܘܟ݂ ܟܳܗܢܳܐ ܒܺܐܝܕ݂ܶܗ ܕܣܶܡܳܠܳܐ ܕܟܳܗܢܳܐ.
Lev 14:27 ܘܢܶܪܽܘܣ ܟܳܗܢܳܐ ܒܨܶܒܥܶܗ ܕܝܰܡܺܝܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ ܕܣܶܡܳܠܳܐ. ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ.
Lev 14:28 ܘܢܶܪܽܘܣ ܟܳܗܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ. ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ. ܒܕ݂ܽܘܟܰܬ݂ ܕܡܳܐ ܕܰܚܛܳܗܳܐ.
Lev 14:29 ܘܡܶܕܶܡ ܕܡܶܫܬܚܰܪ ܡܶܢ ܡܶܫܚܳܐ ܕܒܺܐܝܕ݂ܶܗ ܕܟܳܗܢܳܐ. ܢܶܪܽܘܣ ܥܰܠ ܪܺܝܫܶܗ ܕܗܰܘ ܕܡܶܬܕܰܟܶܐ. ܘܰܢܚܰܣܶܐ ܥܠܰܘܗܝ ܩܕ݂ܳܡ ܡܳܪܝܳܐ.
Lev 14:30 ܘܰܢܩܰܪܶܒ ܡܶܢ ܫܽܘܦܢܺܝ̈ܢܶܐ. ܐܰܘ ܡܶܢ ܒܢܰܝ̈ ܝܰܘܢܳܐ. ܡܶܢ ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ.
Lev 14:31 ܘܢܶܗܘܶܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܰܥܠܳܬ݂ܳܐ ܥܰܠ ܣܡܺܝܕ݂ܳܐ. ܘܰܢܚܰܣܶܐ ܟܳܗܢܳܐ ܩܕ݂ܳܡ ܡܳܪܝܳܐ ܥܰܠ ܗܰܘ ܕܡܶܬܕܰܟܶܐ.
Lev 14:32 ܗܳܢܰܘ ܢܳܡܽܘܣܳܐ ܕܡܰܢ ܕܺܐܝܬ݂ ܒܶܗ ܡܚܽܘܬ݂ܳܐ ܕܓܰܪܒܳܐ. ܕܠܳܐ ܣܳܦܩܳܐ ܒܺܐܝܕܰܘ̈ܗܝ ܕܢܶܬܕܰܟܶܐ.
Lev 14:33 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܰܐܗܪܽܘܢ. ܘܶܐܡܰܪ ܠܗܽܘܢ.
Lev 14:34 ܟܰܕ݂ ܬܶܥܠܽܘܢ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ. ܘܶܐܬܶܠ ܡܚܽܘܬ݂ܳܐ ܕܓܰܪܒܳܐ ܒܶܝܬ݂ ܐܰܪܰܥ ܝܳܪܬܽܘܬ݂ܟܽܘܢ.
Lev 14:35 ܢܺܐܬܶܐ ܡܳܪܶܗ ܕܒܰܝܬܳܐ. ܘܰܢܚܰܘܶܐ ܠܟܳܗܢܳܐ. ܘܢܺܐܡܰܪ ܠܶܗ ܐܰܝܟ݂ ܡܚܽܘܬ݂ܳܐ ܕܓܰܪܒܳܐ ܐܶܬ݂ܚܰܙܝܰܬ݂ ܠܺܝ ܒܒܰܝܬܳܐ.
Lev 14:36 ܢܶܦܩܽܘܕ݂ ܟܳܗܢܳܐ. ܘܰܢܣܰܦܩܽܘܢܶܗ ܠܒܰܝܬܳܐ. ܥܰܕ݂ܠܳܐ ܢܶܥܽܘܠ ܟܳܗܢܳܐ ܢܶܚܙܶܝܗ̇ ܠܰܡܚܽܘܬ݂ܳܐ. ܕܠܳܐ ܢܶܬܛܰܡܰܐ ܟܽܠ ܕܺܐܝܬ݂ ܒܒܰܝܬܳܐ. ܘܒܳܬ݂ܰܪܟܶܢ ܢܶܥܽܘܠ ܟܳܗܢܳܐ.
Lev 14:37 ܘܢܶܚܙܶܝܗ̇ ܠܰܡܚܽܘܬ݂ܳܐ. ܘܗܳܐ ܡܚܽܘܬ݂ܳܐ ܒܶܐܣܬܳܐ ܕܒܰܝܬܳܐ. ܩܠܳܦ̈ܶܐ ܕܝܽܘܖ̈ܳܩܳܢ. ܐܰܘ ܕܣܽܘܡܳܩ̈ܳܢ. ܘܚܶܙܘܗܶܝܢ ܥܰܡܺܝܩ ܡܶܢ ܐܶܣܬܳܐ.
Lev 14:38 ܢܶܦܽܘܩ ܠܶܗ ܟܳܗܢܳܐ ܠܒܰܪ ܡܶܢ ܒܰܝܬܳܐ. ܘܰܢܩܽܘܡ ܒܬܰܪܥܶܗ. ܘܢܶܣܓܪܺܝܘܗܝ ܠܒܰܝܬܳܐ ܗܰܘ ܫܰܒܥܳܐ ܝܰܘܡܺܝ̈ܢ.
Lev 14:39 ܘܢܶܗܦܽܘܟ݂ ܟܳܗܢܳܐ ܒܝܰܘܡܳܐ ܕܫܰܒܥܳܐ. ܘܢܶܚܙܶܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܶܐܣܬܳܐ ܕܒܰܝܬܳܐ.
Lev 14:40 ܢܶܦܩܽܘܕ݂ ܟܳܗܢܳܐ. ܘܢܶܫܡܛܽܘܢ ܐܶܢܽܘܢ ܠܟܺܐܦ̈ܶܐ ܕܺܐܝܬ݂ ܒܗܶܝܢ ܡܚܽܘܬ݂ܳܐ ܕܓܰܪܒܳܐ. ܘܢܰܪܡܽܘܢ ܐܶܢܶܝܢ ܠܒܰܪ ܡܶܢ ܩܪܺܝܬ݂ܳܐ ܒܰܐܬܪܳܐ ܛܰܡܐܳܐ.
Lev 14:41 ܘܒܰܝܬܳܐ ܗܰܘ ܢܶܩܠܦܽܘܢܶܗ ܡܶܢ ܠܓ݂ܰܘ ܟܰܕ݂ ܚܳܕܰܪ. ܘܢܶܫܕܽܘܢ ܥܰܦܪܳܐ ܕܰܩܠܰܦܘ ܠܒܰܪ ܡܶܢ ܩܪܺܝܬ݂ܳܐ ܒܰܐܬܪܳܐ ܛܰܡܐܳܐ.
Lev 14:42 ܘܢܶܣܒܽܘܢ ܟܺܐܦ̈ܶܐ ܐ̱ܚܖ̈ܳܢܝܳܬܳܐ. ܘܢܰܥܠܽܘܢ ܚܠܳܦ ܟܺܐܦ̈ܶܐ. ܘܥܰܦܪܳܐ ܐ̱ܚܪܺܢܳܐ ܢܶܣܒܽܘܢ. ܘܢܶܛܪܽܘܢܶܗ ܠܒܰܝܬܳܐ.
Lev 14:43 ܐܶܢ ܬܗܰܠܶܟ݂ ܡܚܽܘܬ݂ܳܐ ܘܬܶܣܓܶܐ ܒܒܰܝܬܳܐ. ܡܶܢ ܒܳܬܰܪ ܕܶܐܬ݂ܢܣܶܒ̈ܝ ܟܺܐܦ̈ܶܐ. ܡܶܢ ܒܳܬܰܪ ܕܶܐܬ݂ܩܠܶܦ ܒܰܝܬܳܐ ܘܶܐܬܛܰܪܺܝ.
Lev 14:44 ܢܶܥܽܘܠ ܟܳܗܢܳܐ ܘܢܶܚܙܶܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܒܰܝܬܳܐ. ܓܰܪܒܰܐ ܗ̱ܘ ܡܰܪܺܝܪܳܐ ܐܺܝܬ݂ ܒܶܗ ܒܒܰܝܬܳܐ. ܛܡܰܐ ܗ̱ܘ.
Lev 14:45 ܢܶܥܩܪܽܘܢܶܗ ܠܒܰܝܬܳܐ. ܠܟܺܐܦܰܘ̈ܗܝ ܘܰܠܩܰܝܣܰܘ̈ܗܝ. ܘܰܠܟܽܠܶܗ ܥܰܦܪܶܗ. ܘܢܰܦܩܽܘܢܶܗ ܠܒܰܪ ܡܶܢ ܩܪܺܝܬ݂ܳܐ ܠܰܐܬ݂ܪܳܐ ܛܰܡܐܳܐ. ܘܢܰܘܩܕ݂ܽܘܢܶܗ ܒܢܽܘܪܳܐ.
Lev 14:46 ܘܡܰܢ ܕܥܳܐܶܠ ܠܓܰܘܶܗ ܕܒܰܝܬܳܐ ܟܽܠ ܝܰܘ̈ܡܳܬ݂ܳܐ ܕܰܣܓܺܝܪ. ܢܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ.
Lev 14:47 ܘܡܰܢ ܕܕ݂ܳܡܶܟ݂ ܒܓܰܘܶܗ ܕܒܰܝܬܳܐ. ܢܚܰܠܶܠ ܡܳܐܢܰܘ̈ܗܝ. ܘܡܰܢ ܕܳܐܟܶܠ ܒܓܰܘܶܗ ܕܒܰܝܬܳܐ. ܢܚܰܠܶܠ ܡܳܐܢܰܘ̈ܗܝ.
Lev 14:48 ܘܶܐܢ ܢܶܥܽܘܠ ܟܳܗܢܳܐ ܘܢܶܚܙܶܐ ܕܠܳܐ ܗܰܠܟܰܬ݂ ܡܚܽܘܬ݂ܳܐ ܒܒܰܝܬܳܐ. ܡܶܢ ܒܳܬܰܪ ܕܰܛܪܰܐܗܝ ܠܒܰܝܬܳܐ. ܢܕܰܟܶܝܘܗܝ ܟܳܗܢܳܐ ܠܒܰܝܬܳܐ ܗܰܘ. ܡܶܛܽܠ ܕܶܐܬ݂ܰܐܣܝܰܬ݂ ܠܳܗ̇ ܡܚܽܘܬܶܗ.
Lev 14:49 ܘܢܶܣܰܒ ܠܰܡܕܰܟܳܝܽܘܬܶܗ ܠܒܰܝܬܳܐ. ܬܰܪܬܶܝܢ ܨܶܦܖ̈ܺܝܢ ܚܰܝ̈ܳܬܳܐ ܕܰܟ݂ܝ̈ܳܬܳܐ. ܘܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ.
Lev 14:50 ܘܢܶܦܩܽܘܕ݂ ܟܳܗܢܳܐ. ܘܢܶܟܣܽܘܢ ܨܶܦܪܳܐ ܚܕ݂ܳܐ ܒܡܳܐܢܳܐ ܕܦܰܚܳܪܳܐ. ܥܰܠ ܡܰܒܽܘܥܳܐ ܕܡܰܝ̈ܳܐ.
Lev 14:51 ܘܢܶܣܰܒ ܠܨܶܦܪܳܐ ܗܳܝ ܚܰܝܬܳܐ ܐ̱ܚܪܺܬܳܐ. ܘܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܢܶܨܒܽܘܥ ܐܶܢܽܘܢ ܠܗܳܠܶܝܢ ܒܰܕ݂ܡܳܐ ܕܨܶܦܪܳܐ ܗܳܝ ܕܰܢܟ݂ܺܝܣܳܐ. ܘܰܒܡܰܝ̈ܳܐ ܚܰܝ̈ܶܐ. ܘܢܶܪܽܘܣ ܥܰܠ ܒܰܝܬܳܐ ܗܰܘ ܫܒܰܥ ܙܰܒܢܺܝ̈ܢ.
Lev 14:52 ܘܰܢܕܰܟܶܝܘܗܝ ܠܒܰܝܬܳܐ ܒܰܕ݂ܡܳܐ ܕܨܶܦܪܳܐ. ܘܰܒܡܰܝ̈ܳܐ ܚܰܝ̈ܶܐ. ܘܰܒܨܶܦܪܳܐ ܚܰܝܬܳܐ. ܘܰܒܩܰܝܣܳܐ ܕܰܐܪܙܳܐ. ܘܰܒܙܽܘܦܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ.
Lev 14:53 ܘܢܰܦܪܚܺܝܗ̇ ܠܨܶܦܪܳܐ ܚܰܝܬܳܐ ܠܒܰܪ ܡܶܢ ܩܪܺܝܬ݂ܳܐ ܠܰܐܦܰܝ̈ ܚܰܩܠܳܐ. ܘܰܢܚܰܣܶܐ ܥܰܠ ܒܰܝܬܳܐ. ܘܢܶܬܕܰܟܶܐ.
Lev 14:54 ܗܳܢܳܐ ܢܳܡܽܘܣܳܐ ܢܶܗܘܶܐ ܠܟܽܠ ܡܰܚ̈ܘܳܢ ܕܓܰܪܒܳܐ.
Lev 14:55 ܘܠܰܡܚܽܘܬ݂ܳܐ ܕܓܰܪܒܳܐ. ܕܡܰܪܛܽܘܛܳܐ. ܘܰܕ݂ܒܰܝܬܳܐ.
Lev 14:56 ܘܰܠܫܽܘܡܬ݂ܳܐ. ܘܰܠܩܰܠܳܦܺܝܬ݂ܳܐ. ܘܰܠܒܶܗܩܺܝܬ݂ܳܐ.
Lev 14:57 ܘܰܠܡܶܦܪܰܫ ܒܶܝܬ݂ ܛܡܰܐ ܠܕܰܟ݂ܝܳܐ. ܗܳܢܳܐ ܢܳܡܽܘܣܳܐ ܕܓܰܪܒܳܐ.
Lev 15:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Lev 15:2 ܡܰܠܶܠܘ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܓܒܰܪ ܓܒܰܪ ܟܰܕ݂ ܢܶܗܘܶܐ ܕܳܐܶܒ ܡܶܢ ܒܶܣܪܶܗ ܕܰܘܒܶܗ. ܛܰܡܐܳܐ ܗ̱ܘ.
Lev 15:3 ܘܗܳܕ݂ܶܐ ܬܶܗܘܶܐ ܛܰܡܐܽܘܬܳܐ ܕܕ݂ܰܘܒܶܗ. ܪܳܕܶܐ ܒܶܣܪܶܗ ܥܰܡ ܕܰܘܒܶܗ. ܐܰܘ ܚܬ݂ܺܝܡ ܒܶܣܪܶܗ ܡܶܢ ܕܰܘܒܶܗ. ܛܰܡܐܽܘܬܶܗ ܗܺܝ.
Lev 15:4 ܘܟܽܠ ܡܰܫܟܒܳܐ ܕܕܳܡܶܟ݂ ܥܠܰܘܗܝ ܕܳܝܒܳܐ. ܢܶܗܘܶܐ ܛܡܰܐ. ܘܟܽܠ ܡܳܐܢܳܐ ܕܝܳܬܶܒ ܥܠܰܘܗܝ. ܢܶܗܘܶܐ ܛܡܰܐ.
Lev 15:5 ܘܓܰܒܪܳܐ ܕܢܶܩܪܽܘܒ ܠܡܰܫܟܒܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:6 ܘܡܰܢ ܕܝܳܬܶܒ ܥܰܠ ܡܳܐܢ̈ܶܐ ܕܝܳܬܶܒ ܥܠܰܘܗܝ ܕܳܝܒܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:7 ܘܡܰܢ ܕܢܶܩܪܽܘܒ ܠܒܶܣܪܶܗ ܕܕܳܝܒܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:8 ܘܶܐܢ ܢܶܪܽܘܩ ܗܰܘ ܡܰܢ ܕܕ݂ܳܐܶܒ ܥܰܠ ܡܰܢ ܕܰܕ݂ܟܶܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:9 ܘܟܽܠ ܡܶܕܶܡ ܕܪܳܟܶܒ ܥܠܰܘܗܝ ܗܰܘ ܡܰܢ ܕܕ݂ܳܐܶܒ. ܢܶܗܘܶܐ ܛܡܰܐ.
Lev 15:10 ܘܟܽܠ ܕܢܶܩܪܽܘܒ ܠܟܽܠ ܡܶܕܶܡ ܕܺܐܝܬ݂ ܬܚܽܘܬ݂ܰܘܗܝ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܡܰܢ ܕܢܶܫܩܽܘܠ ܐܶܢܶܝܢ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:11 ܘܟܽܠ ܕܢܶܩܪܽܘܒ ܠܗܰܘ ܐܰܝܢܳܐ ܕܕܳܐܶܒ. ܡܳܐ ܕܠܳܐ ܐܰܫܺܝܓ݂ ܐܺܝܕܰܘ̈ܗܝ ܒܡܰܝ̈ܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:12 ܘܡܳܐܢܳܐ ܕܦܰܚܳܪܳܐ ܕܢܶܩܪܽܘܒ ܠܶܗ ܐܰܝܢܳܐ ܕܕ݂ܳܐܶܒ. ܢܶܬܬܒܰܪ. ܘܟܽܠ ܡܳܐܢܳܐ ܕܩܰܝܣܳܐ. ܐܰܘ ܕܰܢܚܳܫܳܐ. ܢܶܬܬܫܺܝܓ݂ ܒܡܰܝ̈ܳܐ.
Lev 15:13 ܘܶܐܢ ܢܶܬ݂ܕܰܟܶܐ ܐܰܝܢܳܐ ܕܕ݂ܳܐܶܒ ܡܶܢ ܕܰܘܒܶܗ. ܢܶܡܢܶܐ ܠܶܗ ܫܰܒܥܳܐ ܝܰܘܡܺܝ̈ܢ. ܘܢܶܬ݂ܕܰܟܶܐ. ܘܰܢܚܰܠܶܠ ܡܳܐܢܰܘ̈ܗܝ ܘܢܰܣܚܶܐ ܒܶܣܪܶܗ ܒܡܰܝ̈ܳܐ ܚܰܝ̈ܶܐ. ܘܢܶܬ݂ܕܰܟܶܐ.
Lev 15:14 ܘܰܠܝܰܘܡܳܐ ܕܰܬܡܳܢܝܳܐ. ܢܶܣܰܒ ܠܶܗ ܬܰܪܬܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܘܢܰܝܬܶܐ ܐܶܢܽܘܢ ܩܕ݂ܳܡ ܡܳܪܝܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܬܶܠ ܐܶܢܽܘܢ ܠܟܳܗܢܳܐ.
Lev 15:15 ܘܢܶܥܒܶܕ݂ ܐܶܢܽܘܢ ܟܳܗܢܳܐ ܚܰܕ݂ ܠܰܚܛܳܗܳܐ. ܘܚܰܕ݂ ܠܕܶܒܚܳܐ ܫܰܠܡܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܕܰܘܒܶܗ ܩܕ݂ܳܡ ܡܳܪܝܳܐ.
Lev 15:16 ܘܓܰܒܪܳܐ ܐܶܢ ܢܶܦܽܘܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ. ܢܰܣܚܶܐ ܒܡܰܝ̈ܳܐ ܟܽܠܶܗ ܒܶܣܪܶܗ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:17 ܘܟܽܠ ܡܰܪܛܽܘܛܳܐ. ܐܰܘ ܡܰܫܟܒܳܐ ܕܢܳܦܶܠ ܥܠܰܘܗܝ ܙܰܪܥܳܐ ܕܡܰܕ݂ܡܟ݂ܳܐ. ܢܶܬ݂ܚܰܠܰܠ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:18 ܘܰܐܢ̱ܬܬܳܐ ܕܢܶܕ݂ܡܰܟ݂ ܠܘܳܬ݂ܳܗ̇ ܓܰܒܪܳܐ ܡܰܕ݂ܡܟ݂ܳܐ ܕܙܰܪܥܳܐ. ܢܶܣܚܽܘܢ ܒܡܰܝ̈ܳܐ. ܘܢܶܗܘܽܘܢ ܛܰܡܐܺܝܢ ܥܕܰܡܳܐ ܠܪܰܡܫܳܐ.
Lev 15:19 ܘܰܐܢ̱ܬܬܳܐ ܟܰܕ݂ ܬܶܗܘܶܐ ܕܳܝܒܳܐ ܕܡܳܗ. ܢܶܗܘܶܐ ܕܰܘܒܳܗ̇ ܒܒܶܣܪܳܗ̇. ܘܫܰܒܥܳܐ ܝܰܘܡܺܝ̈ܢ ܬܶܬܶܒ ܒܟܶܦܣܳܗ̇. ܘܟܽܠ ܕܢܶܩܪܽܘܒ ܠܳܗ̇. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:20 ܘܟܽܠ ܡܶܕܶܡ ܕܬܶܕ݂ܡܰܟ݂ ܥܠܰܘܗܝ ܒܟܶܦܣܳܗ̇. ܢܶܗܘܶܐ ܛܡܰܐ. ܘܟܽܠ ܡܶܕܶܡ ܕܬܶܬܶܒ ܥܠܰܘܗܝ. ܢܶܗܘܶܐ ܛܡܰܐ.
Lev 15:21 ܘܟܽܠ ܕܢܶܩܪܽܘܒ ܠܥܰܪܣܳܗ̇. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:22 ܘܟܽܠ ܕܢܶܩܪܽܘܒ ܠܟܽܠ ܡܳܐܢ ܕܬܶܬܶܒ ܥܠܰܘܗܝ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:23 ܘܶܐܢ ܠܡܰܕ݂ܡܟ݂ܳܐ. ܐܰܘ ܠܡܳܐܢܳܐ ܕܝܳܬ݂ܒܳܐ ܥܠܰܘܗܝ ܩܪܶܒ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:24 ܘܶܐܢ ܢܶܕ݂ܡܰܟ݂ ܠܘܳܬ݂ܳܗ̇ ܓܰܒܪܳܐ. ܘܢܶܦܶܠ ܡܶܢ ܟܶܦܣܳܗ̇ ܥܠܰܘܗܝ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ. ܘܟܽܠ ܡܰܕ݂ܡܟ݂ܳܐ ܕܕ݂ܳܡܶܟ݂ ܥܠܰܘܗܝ ܢܶܗܘܶܐ ܛܡܰܐ.
Lev 15:25 ܘܰܐܢ̱ܬܬܳܐ ܟܰܕ݂ ܢܕ݂ܽܘܒ ܕܰܘܒܳܐ ܕܰܕ݂ܡܳܗ̇ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܕܠܳܐ ܙܰܒܢܳܐ ܕܟܶܦܣܳܗ̇. ܐܰܘ ܐܶܢ ܬܕ݂ܽܘܒ ܥܰܠ ܟܶܦܣܳܗ̇. ܟܽܠ ܝܰܘ̈ܡܳܬ݂ܳܐ ܕܕܳܝܒܳܐ ܒܛܰܡܐܽܘܬ݂ܳܗ̇. ܐܰܝܟ݂ ܝܰܘܡܰܝ̈ ܟܶܦܣܳܗ̇ ܢܶܗܘܽܘܢ. ܘܬܶܗܘܶܐ ܛܰܡܐܳܐ.
Lev 15:26 ܘܟܽܠ ܡܰܕ݂ܡܟ݂ܳܐ ܕܬܶܕ݂ܡܳܟ݂ ܥܠܰܘܗܝ. ܟܽܠ ܝܰܘ̈ܡܰܝ ܕܰܘܒܳܗ̇. ܐܰܝܟ݂ ܡܰܕ݂ܡܟ݂ܳܐ ܕܟܶܦܣܳܗ̇ ܢܶܗܘܶܐ ܠܳܗ̇. ܘܟܽܠ ܡܳܐܢܳܐ ܕܬܶܬܶܒ ܥܠܰܘܗܝ. ܢܶܗܘܶܐ ܛܡܰܐ ܐܰܝܟ݂ ܝܰܘ̈ܡܳܬ݂ܳܐ ܕܟܶܦܣܳܗ̇.
Lev 15:27 ܘܟܽܠ ܕܢܶܩܪܽܘܒ ܠܗܽܘܢ ܢܶܬܛܰܡܰܐ. ܘܰܢܚܰܠܶܠ ܡܳܐܢܰܘ̈ܗܝ . ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Lev 15:28 ܘܶܐܢ ܕܶܟ݂ܝܰܬ݂ ܡܶܢ ܕܰܘܒܳܗ̇. ܬܶܡܢܶܐ ܠܳܗ̇ ܫܰܒܥܳܐ ܝܰܘܡܺܝ̈ܢ. ܘܒܳܬ݂ܰܪܟܶܢ ܬܶܬܕܰܟܶܐ.
Lev 15:29 ܘܰܒܝܰܘܡܳܐ ܕܰܬܡܳܢܝܳܐ ܬܶܣܰܒ ܠܳܗ̇ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܘܬܰܝܬܶܐ ܐܶܢܽܘܢ ܠܘܳܬ݂ ܟܳܗܢܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ.
Lev 15:30 ܘܢܶܥܒܶܕ݂ ܐܶܢܽܘܢ ܟܳܗܢܳܐ ܚܰܕ݂ ܠܰܚܛܳܗܳܐ. ܘܚܰܕ݂ ܠܰܥܠܳܬ݂ܳܐ. ܘܰܢܚܰܣܶܐ ܥܠܶܝܗ̇ ܟܳܗܢܳܐ ܡܶܢ ܕܡܳܐ ܕܛܰܡܐܽܘܬ݂ܳܗ̇ ܩܕ݂ܳܡ ܡܳܪܝܳܐ.
Lev 15:31 ܘܰܬ݂ܙܰܗܪܽܘܢ ܠܰܒܢܰܝ̈ ܝܺܣܪܳܐܶܝܠ ܡܶܢ ܛܰܡܐܽܘܬ݂ܗܽܘܢ. ܘܠܳܐ ܢܡܽܘܬ݂ܽܘܢ ܒܛܰܡܐܽܘܬ݂ܗܽܘܢ. ܘܠܳܐ ܢܛܰܡܐܽܘܢ ܡܰܫܟܰܢܝ ܕܒܰܝܢܳܬ݂ܗܽܘܢ.
Lev 15:32 ܗܳܢܳܐ ܢܳܡܽܘܣܳܐ ܢܶܗܘܶܐ ܠܡܰܢ ܕܕ݂ܳܐܶܒ. ܘܰܠܡܰܢ ܕܢܳܦܶܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ. ܕܢܶܬܛܰܡܰܐ ܒܶܗ.
Lev 15:33 ܘܟܶܦܣܳܢܺܝܬܳܐ. ܬܶܗܘܶܐ ܒܟܶܦܣܳܗ̇. ܘܡܰܢ ܕܕ݂ܳܐܶܒ ܢܶܗܘܶܐ ܒܕ݂ܰܘܒܶܗ. ܕܶܟܪܳܐ ܐܰܘ ܢܶܩܒܬ݂ܳܐ. ܘܓܰܒܪܳܐ ܕܢܶܕ݂ܡܰܟ݂ ܥܰܡ ܛܰܡܰܐܬܳܐ.
Lev 16:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܡܶܢ ܒܳܬܰܪ ܕܡܺܝܬ݂ܘ ܬܖ̈ܰܝܗܽܘܢ ܒܢܰܘ̈ܗܝ ܕܰܐܗܪܽܘܢ. ܟܰܕ݂ ܩܰܪܶܒܘ ܢܽܘܪܳܐ ܢܽܘܟ݂ܪܳܝܬܳܐ ܩܕ݂ܳܡ ܡܳܪܝܳܐ. ܘܡܺܝܬ݂ܘ.
Lev 16:2 ܘܶܐܡܰܪ ܡܳܪܝܳܐ ܠܡܽܘܫܶܐ. ܡܰܠܶܠ ܥܰܡ ܐܰܗܪܽܘܢ ܐܰܚܽܘܟ݂. ܕܠܳܐ ܢܶܗܘܶܐ ܥܳܐܶܠ ܒܟܽܠܙܒܰܢ ܠܩܽܘܕ݂ܫܳܐ. ܠܓܰܘ ܡܶܢ ܐܰܦܰܝ̈ ܬܰܪܥܳܐ ܕܰܩܕ݂ܳܡ ܚܽܘܣܳܝܳܐ ܕܩܺܒܽܘܬ݂ܳܐ. ܕܠܳܐ ܢܡܽܘܬ݂. ܡܶܛܽܠ ܕܒܰܥܢܳܢܳܐ ܡܶܬ݂ܚܙܶܐ ܐ̱ܢܳܐ ܥܰܠ ܚܽܘܣܳܝܳܐ.
Lev 16:3 ܒܗܳܕ݂ܶܐ ܕܶܝܢ ܢܶܗܘܶܐ ܥܳܐܶܠ ܐܰܗܪܽܘܢ ܠܩܽܘܕ݂ܫܳܐ. ܒܬܰܘܪܳܐ ܒܰܪ ܒܰܩܪܳܐ ܠܰܚܛܳܗܳܐ. ܘܕܶܟܪܳܐ ܝܰܩܕ݂ܳܐ ܫܰܠܡܳܐ.
Lev 16:4 ܘܟܽܘܬܺܝܢܳܐ ܕܒܽܘܨܳܐ ܕܩܽܘܕ݂ܫܳܐ ܢܶܠܒܰܫ. ܘܡܳܐܢ̈ܶܐ ܕܒܽܘܨܳܐ ܢܶܗܘܽܘܢ ܥܰܠ ܒܶܣܪܶܗ. ܘܰܒܗܶܡܝܳܢܳܐ ܕܒܽܘܨܳܐ ܢܶܬ݂ܚܰܙܰܩ. ܘܡܰܨܢܰܦܬܳܐ ܕܒܽܘܨܳܐ ܢܣܺܝܡ ܒܪܺܝܫܶܗ. ܡܶܛܽܠ ܕܰܠܒܽܘ̈ܫܶܐ ܐܶܢܽܘܢ ܕܩܽܘܕ݂ܫܳܐ. ܘܢܰܣܚܶܐ ܒܡܰܝ̈ܳܐ ܒܶܣܪܶܗ. ܘܢܶܠܒܰܫ ܐܶܢܽܘܢ.
Lev 16:5 ܘܡܶܢ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܢܶܣܰܒ ܬܪܶܝܢ ܨܺܦܖ̈ܳܝ݂ܝ݂ܺܢ ܕܥܶܙ̈ܶܐ ܠܰܚܛܳܗܳܐ. ܘܕܶܟܪܳܐ ܚܰܕ݂ ܠܰܥܠܳܬ݂ܳܐ.
Lev 16:6 ܘܰܢܩܰܪܶܒ ܥܠܰܘܗܝ ܐܰܗܪܽܘܢ ܬܰܘܪܳܐ ܕܰܚܛܳܗܳܐ ܕܺܝܠܶܗ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ.
Lev 16:7 ܘܢܶܣܰܒ ܬܪܶܝܢ ܨܺܦܖ̈ܳܝ݂ܝ݂ܺܢ. ܘܰܢܩܺܝܡ ܐܶܢܽܘܢ ܟܰܕ݂ ܚܰܝܺܝܢ ܩܕ݂ܳܡ ܡܳܪܝܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ.
Lev 16:8 ܘܢܰܪܡܶܐ ܐܰܗܪܽܘܢ ܦܶܨ̈ܶܐ ܥܰܠ ܬܪܶܝܢ ܨܺܦܖ̈ܳܝ݂ܝ݂ܺܢ. ܦܶܨܬܳܐ ܚܕ݂ܳܐ ܠܡܳܪܝܳܐ. ܘܦܶܨܬܳܐ ܚܕ݂ܳܐ ܠܰܥܙܳܙܳܐܶܝܠ.
Lev 16:9 ܘܰܢܩܰܪܶܒ ܐܰܗܪܽܘܢ ܨܺܦܪܳܝܳܐ ܕܢܶܦܠܰܬ݂ ܥܠܰܘܗܝ ܦܶܨܬܳܐ ܕܡܳܪܝܳܐ. ܘܢܶܥܒܕ݂ܺܝܘܗܝ ܠܰܚܛܳܗܳܐ.
Lev 16:10 ܘܨܺܦܪܳܝܳܐ ܕܢܶܦܠܰܬ݂ ܥܠܰܘܗܝ ܦܶܨܬܳܐ ܕܰܥܙܳܙܳܐܶܝܠ. ܢܩܽܘܡ ܟܰܕ݂ ܚܰܝ ܩܕ݂ܳܡ ܡܳܪܝܳܐ. ܕܢܶܬ݂ܚܰܣܶܐ ܥܠܰܘܗܝ. ܘܰܢܫܰܕܪܽܘܢܶܗ ܠܘܳܬ݂ ܥܙܳܙܳܐܶܝܠ ܠܡܰܕ݂ܒܪܳܐ.
Lev 16:11 ܘܰܢܩܰܪܶܒ ܐܰܗܪܽܘܢ ܬܰܘܪܳܐ ܕܰܚܛܳܗܳܐ ܕܢܰܦܫܶܗ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ. ܘܢܶܟܣܺܝܘܗܝ ܠܬܰܘܪܳܐ ܕܰܚܛܳܗܳܐ.
Lev 16:12 ܘܢܶܣܰܒ ܡ̇ܠܶܐ̣ ܦܺܝܪܡܳܐ ܓܽܘܡܖ̈ܶܐ ܕܢܽܘܪܳܐ ܡܶܢ ܡܰܕܒܚܳܐ ܕܰܩܕ݂ܳܡ ܡܳܪܝܳܐ. ܘܰܡܠܶܐ ܚܽܘܦܢܰܘ̈ܗܝ ܥܶܛܪܳܐ ܕܒܶܣ̈ܡܶܐ ܛܳܒ̈ܶܐ. ܘܢܶܥܽܘܠ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ.
Lev 16:13 ܘܰܢܣܺܝܡ ܥܶܛܪܳܐ ܥܰܠ ܢܽܘܪܳܐ ܩܕ݂ܳܡ ܡܳܪܝܳܐ. ܘܰܬ݂ܟܰܣܶܝܘܗܝ ܥܢܳܢܳܐ ܕܥܶܛܪܳܐ ܠܚܽܘܣܳܝܳܐ ܕܥܰܠ ܣܳܗܕܽܘܬܳܐ. ܘܠܳܐ ܢܡܽܘܬ݂.
Lev 16:14 ܘܢܶܣܰܒ ܡܶܢ ܕܡܳܐ ܕܬܰܘܪܳܐ. ܘܢܶܪܽܘܣ ܒܨܶܒܥܶܗ ܠܰܐܦܰܝ̈ ܚܽܘܣܳܝܳܐ ܡܶܢ ܡܰܕ݂ܢܚܶܗ̇. ܘܰܩܕ݂ܳܡ ܚܽܘܣܳܝܳܐ. ܢܶܪܽܘܣ ܫܒܰܥ ܙܰܒܢܺܝ̈ܢ ܡܶܢ ܕܡܳܐ ܒܨܶܒܥܶܗ.
Lev 16:15 ܘܢܶܟܽܘܣ ܨܺܦܪܳܝܳܐ ܕܰܚܛܳܗܳܐ ܕܥܰܡܳܐ. ܘܢܰܥܶܠ ܕܡܶܗ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ. ܘܢܶܥܒܶܕ݂ ܠܰܕ݂ܡܶܗ ܐܰܝܟ݂ ܕܰܥܒܰܕ݂ ܠܰܕ݂ܡܳܐ ܕܬܰܘܪܳܐ. ܘܢܶܪܣܺܝܘܗܝ ܥܰܠ ܚܽܘܣܳܝܳܐ. ܘܰܩܕ݂ܳܡ ܚܽܘܣܳܝܳܐ.
Lev 16:16 ܘܰܢܚܰܣܶܐ ܥܰܠ ܩܽܘܕ݂ܫܳܐ. ܡܶܢ ܛܰܡܐܽܘܬܳܐ ܕܰܒܢܰܝ̈ ܝܺܣܪܳܐܶܝܠ. ܘܡܶܢ ܥܰܘܠܗܽܘܢ. ܘܡܶܢ ܟܽܠܗܽܘܢ ܚܛܳܗܰܝ̈ܗܽܘܢ. ܘܗܳܟܰܢܳܐ ܢܶܥܒܶܕ݂ ܠܡܰܫܟܰܢ ܙܰܒܢܳܐ. ܕܰܫܪܶܐ ܥܰܡܗܽܘܢ. ܒܓܰܘ ܛܰܡܐܽܘܬ݂ܗܽܘܢ.
Lev 16:17 ܘܟܽܠ ܐ̱ܢܳܫ ܠܳܐ ܢܶܗܘܶܐ ܒܡܰܫܟܰܢ ܙܰܒܢܳܐ. ܡܳܐ ܕܥܳܐܶܠ ܠܰܡܚܰܣܳܝܽܘ ܒܩܽܘܕ݂ܫܳܐ ܥܕܰܡܳܐ ܕܢܳܦܶܩ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ. ܘܥܰܠ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܢܚܰܣܶܐ.
Lev 16:18 ܘܢܶܦܽܘܩ ܠܘܳܬ݂ ܡܰܕܒܚܳܐ ܕܰܩܕ݂ܳܡ ܡܳܪܝܳܐ. ܘܰܢܚܰܣܶܐ ܥܠܰܘܗܝ. ܘܢܶܣܰܒ ܡܶܢ ܕܡܳܐ ܕܬܰܘܪܳܐ. ܘܡܶܢ ܕܡܳܐ ܕܨܺܦܪܳܝܳܐ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܟܰܕ݂ ܚܳܕܰܪ.
Lev 16:19 ܘܢܶܪܽܘܣ ܥܠܰܘܗܝ ܡܶܢ ܕܡܳܐ ܒܨܶܒܥܶܗ ܫܒܰܥ ܙܰܒܢܺܝ̈ܢ. ܘܰܢܕܰܟܶܝܘܗܝ. ܘܰܢܩܰܕܫܺܝܘܗܝ ܡܶܢ ܛܰܡܐܽܘܬܳܐ ܕܰܒܢܰܝ̈ ܝܺܣܪܳܐܶܝܠ.
Lev 16:20 ܘܡܳܐ ܕܫܰܠܶܡ ܠܰܡܚܰܣܳܝܽܘ ܥܰܠ ܩܽܘܕ݂ܫܳܐ. ܘܥܰܠ ܡܰܫܟܰܢ ܙܰܒܢܳܐ. ܘܥܰܠ ܡܰܕܒܚܳܐ. ܘܰܢܩܰܪܶܒ ܨܺܦܪܳܝܳܐ ܚܰܝܳܐ.
Lev 16:21 ܘܰܢܣܺܝܡ ܐܰܗܪܽܘܢ ܬܰܖ̈ܬܰܝܗܶܝܢ ܐܺܝܕܰܘ̈ܗܝ ܥܰܠ ܪܺܝܫܶܗ ܕܨܺܦܪܳܝܳܐ ܚܰܝܳܐ. ܘܢܰܘܕܶܐ ܥܠܰܘܗܝ ܟܽܠܳܗ̇ ܣܰܟܠܽܘܬܳܐ ܕܰܒܢܰܝ̈ ܝܺܣܪܳܐܶܝܠ. ܘܟܽܠܶܗ ܥܰܘܠܗܽܘܢ. ܘܟܽܠܗܽܘܢ ܚܛܳܗܰܝ̈ܗܽܘܢ. ܘܰܢܣܺܝܡ ܐܶܢܽܘܢ ܥܰܠ ܪܺܝܫܶܗ ܕܨܺܦܪܳܝܳܐ. ܘܰܢܫܰܕܰܪ ܒܝܰܕ݂ ܓܰܒܪܳܐ ܕܰܡܛܰܝܰܒ ܠܡܰܕ݂ܒܪܳܐ.
Lev 16:22 ܘܢܶܫܩܽܘܠ ܥܠܰܘܗܝ ܨܺܦܪܳܝܳܐ ܟܽܠܶܗ ܥܰܘܠܗܽܘܢ ܠܰܐܪܥܳܐ ܒܰܝܳܪܬܳܐ. ܘܢܶܫܒܩܺܝܘܗܝ ܠܨܺܦܪܳܝܳܐ ܒܡܰܕ݂ܒܪܳܐ.
Lev 16:23 ܘܢܶܥܽܘܠ ܐܰܗܪܽܘܢ ܠܡܰܫܟܰܢ ܙܰܒܢܳܐ. ܘܢܶܫܠܰܚ ܠܒܽܘ̈ܫܶܐ ܕܒܽܘܨܳܐ ܕܠܳܒܶܫ ܡܳܐ ܕܥܳܐܶܠ ܠܩܽܘܕ݂ܫܳܐ. ܘܢܶܫܒܽܘܩ ܐܶܢܽܘܢ ܬܰܡܳܢ.
Lev 16:24 ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܒܰܐܬܪܳܐ ܩܰܕܺܝܫܳܐ. ܘܢܶܠܒܰܫ ܡܳܐܢܰܘ̈ܗܝ. ܘܢܶܦܽܘܩ ܘܰܢܩܰܪܶܒ ܝܰܩܕ݂ܳܐ ܫܰܠܡܳܐ. ܘܝܰܩܕ݂ܳܐ ܫܰܠܡܳܐ ܕܥܰܡܳܐ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܥܰܡܳܐ.
Lev 16:25 ܘܬܰܪܒܳܐ ܕܰܚܛܳܗܳܐ ܢܰܣܶܩ ܠܡܰܕܒܚܳܐ.
Lev 16:26 ܘܗܰܘ ܕܰܡܫܰܕܰܪ ܨܺܦܪܳܝܳܐ ܠܰܥܙܳܙܳܐܶܝܠ. ܢܚܰܠܶܠ ܡܳܐܢܰܘ̈ܗܝ ܘܢܶܣܚܶܐ ܒܡܰܝ̈ܳܐ. ܘܒܳܬܰܪܟܶܢ ܢܶܥܽܘܠ ܠܡܰܫܪܺܝܬ݂ܳܐ.
Lev 16:27 ܘܬܰܘܪܳܐ ܕܰܚܛܳܗܳܐ. ܘܨܺܦܪܳܝܳܐ ܕܰܚܛܳܗܳܐ ܕܥܳܐܶܠ ܡܶܢ ܕܶܡܗܽܘܢ ܠܰܡܚܰܣܳܝܽܘ ܒܩܽܘܕ݂ܫܳܐ. ܢܶܦܩܽܘܢ ܠܒܰܪ ܡܶܢ ܡܰܫܪܺܝܬ݂ܳܐ ܘܢܰܘܩܕ݂ܽܘܢ ܒܢܽܘܪܳܐ ܡܶܫܟܗܽܘܢ ܘܒܶܣܪܗܽܘܢ ܘܦܶܪܬܗܽܘܢ.
Lev 16:28 ܘܡܰܢ ܕܡܰܘܩܶܕ݂ ܠܗܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܗܳܝܕܶܝܢ ܢܶܥܽܘܠ ܠܡܰܫܪܺܝܬ݂ܳܐ.
Lev 16:29 ܘܢܶܗܘܶܐ ܠܟܽܘܢ ܢܳܡܽܘܣܳܐ ܠܥܳܠܰܡ. ܕܥܰܠ ܚܽܘܣܳܝܳܐ. ܒܝܰܪܚܳܐ ܕܫܰܒܥܳܐ ܒܰܥܣܰܪܬܳܐ ܒܶܗ ܒܝܰܪܚܳܐ. ܡܰܟܶܟ݂ܘ ܢܰܦ̈ܫܳܬܟܽܘܢ. ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ. ܐܰܢ̱ܬܽܘܢ ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ.
Lev 16:30 ܡܶܛܽܠ ܕܰܒܝܰܘܡܳܐ ܗܳܢܳܐ ܢܶܬ݂ܚܰܣܶܐ ܥܠܰܝܟܽܘܢ. ܕܬܶܬܕܰܟܽܘܢ ܡܶܢ ܟܽܠܗܽܘܢ ܚܛܳܗܰܝ̈ܟܽܘܢ. ܩܕ݂ܳܡ ܡܳܪܝܳܐ ܬܶܬܕܰܟܽܘܢ.
Lev 16:31 ܫܰܒܬ݂ܳܐ ܘܰܢܝܳܚܳܐ ܠܟܽܘܢ. ܘܡܰܟܶܟܘ ܢܰܦ̈ܫܳܬܟܽܘܢ. ܢܳܡܽܘܣܳܐ ܠܥܳܠܰܡ.
Lev 16:32 ܘܰܢܚܰܣܶܐ ܟܳܗܢܳܐ ܕܡܶܬ݂ܡܫܰܚ. ܘܕܰܡܫܰܡܠܶܐ ܐܺܝܕܰܘ̈ܗܝ ܠܰܡܫܰܡܳܫܽܘ ܒܳܬܰܪ ܐܰܒܽܘܗܝ. ܘܢܶܠܒܰܫ ܠܒܽܘ̈ܫܶܐ ܕܒܽܘܨܳܐ. ܘܡܳܐܢ̈ܶܐ ܕܩܽܘܕ݂ܫܳܐ.
Lev 16:33 ܘܰܢܚܰܣܶܐ ܥܰܠ ܩܕ݂ܽܘܫ ܩܽܘܕ݂̈ܫܶܐ. ܘܥܰܠ ܡܰܫܟܰܢ ܙܰܒܢܳܐ. ܘܥܰܠ ܡܰܕܒܚܳܐ ܢܚܰܣܶܐ. ܘܥܰܠ ܟܳܗ̈ܢܶܐ. ܘܥܰܠ ܟܽܠܶܗ ܥܰܡܳܐ ܕܰܟܢܽܘܫܬܳܐ ܢܚܰܣܶܐ.
Lev 16:34 ܘܢܶܗܘܶܐ ܠܟܽܘܢ ܗܳܢܳܐ ܢܳܡܽܘܣܳܐ ܠܥܳܠܰܡ. ܕܢܶܬ݂ܚܰܣܶܐ ܥܰܠ ܒܢܰܝ̈ ܝܺܣܪܳܐܶܝܠ ܡܶܢ ܟܽܠܗܽܘܢ ܚܛܳܗܰܝ̈ܗܽܘܢ. ܚܕ݂ܳܐ ܒܫܰܢ̱ܬܳܐ. ܘܰܥܒܰܕ݂ܘ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 17:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 17:2 ܡܰܠܶܠ ܥܰܡ ܐܰܗܪܽܘܢ ܘܥܰܡ ܒܢܰܘ̈ܗܝ. ܘܥܰܡ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܠܡܺܐܡܰܪ.
Lev 17:3 ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ. ܕܢܶܟܽܘܣ ܬܰܘܪܳܐ. ܐܰܘ ܐܶܡܪܳܐ. ܐܰܘ ܥܶܙܳܐ ܒܡܰܫܪܺܝܬ݂ܳܐ. ܐܰܘ ܕܢܶܟܽܘܣ ܠܒܰܪ ܡܶܢ ܡܰܫܪܺܝܬ݂ܳܐ.
Lev 17:4 ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܐܰܝܬܝܶܗ̇. ܕܰܢܩܰܪܒܺܝܘܗܝ ܩܽܘܪܒܳܢܳܐ ܠܡܳܪܝܳܐ ܩܕ݂ܳܡ ܡܰܫܟܢܶܗ ܕܡܳܪܝܳܐ. ܕܡܳܐ ܢܶܬ݂ܚܰܫܰܒ ܥܰܠ ܓܰܒܪܳܐ ܗܰܘ. ܡܶܛܽܠ ܕܰܕ݂ܡܳܐ ܐܶܫܰܕ݂. ܘܢܺܐܒܰܕ݂ ܓܰܒܪܳܐ ܗܰܘ ܡܶܢ ܓܰܘ ܥܰܡܶܗ.
Lev 17:5 ܡܶܛܽܠ ܕܢܶܗܘܽܘܢ ܡܰܝܬܶܝܢ ܒܢܰܝ̈ ܝܺܣܪܳܐܶܝܠ ܕܶܒܚܰܝ̈ܗܽܘܢ ܕܕ݂ܳܒܚܺܝܢ ܥܰܠ ܐܰܦܰܝ̈ ܚܰܩܠܳܐ. ܘܢܰܝܬܽܘܢ ܐܶܢܽܘܢ ܩܕ݂ܳܡ ܡܳܪܝܳܐ. ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܘܳܬ݂ ܟܳܗܢܳܐ. ܘܰܢܕܰܒܚܽܘܢ ܐܶܢܽܘܢ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ.
Lev 17:6 ܘܢܶܪܽܘܣ ܟܳܗܢܳܐ ܕܡܳܐ ܥܰܠ ܡܰܕ݂ܒܚܶܗ ܕܡܳܪܝܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܰܣܶܩ ܬܰܪܒܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Lev 17:7 ܘܬܽܘܒ ܠܳܐ ܢܕܰܒܚܽܘܢ ܕܶܒܚܰܝ̈ܗܽܘܢ ܠܫܺܐܕ̈ܶܐ ܕܛܳܥܶܝܢ ܒܳܬܰܪܗܽܘܢ. ܗܳܢܳܐ ܢܳܡܽܘܣܳܐ ܠܥܳܠܰܡ ܢܶܗܘܶܐ ܠܗܽܘܢ ܠܕ݂ܳܖ̈ܰܝܗܽܘܢ.
Lev 17:8 ܘܶܐܡܰܪ ܠܗܽܘܢ. ܓܒܰܪ ܓܒܰܪ ܡܶܢ ܕܒܶܝܬ݂ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܰܝܢܳܬ݂ܟܽܘܢ. ܕܢܰܣܶܩ ܝܰܩܕ݂ܳܐ ܫܰܠܡܳܐ. ܐܰܘ ܕܶܒܚܳܐ.
Lev 17:9 ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܢܰܝܬܶܝܘܗܝ ܕܰܢܩܰܪܒܺܝܘܗܝ ܩܕ݂ܳܡ ܡܳܪܝܳܐ. ܢܺܐܒܰܕ ܓܰܒܪܳܐ ܗܰܘ ܡܶܢ ܓܰܘ ܥܰܡܶܗ.
Lev 17:10 ܘܰܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܕܢܶܐܟ݂ܽܘܠ ܕܡܳܐ. ܐܶܬܶܠ ܪܽܘܓ݂ܙܝ ܒܢܰܦܫܳܐ ܕܳܐܟܠܳܐ ܕܡܳܐ. ܘܰܐܘܒܕ݂ܺܝܗ̇ ܡܶܢ ܓܰܘ ܥܰܡܳܗ̇.
Lev 17:11 ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܶܐܢܳܐ ܝܰܗܒܬ݂ܶܗ ܠܟܽܘܢ ܥܰܠ ܡܰܕܒܚܳܐ ܠܚܽܘܣܳܝܳܐ ܕܢܰܦ̈ܫܳܬܟܽܘܢ. ܡܶܛܽܠ ܕܰܕ݂ܡܳܐ ܗܽܘ ܡܚܰܣܶܐ ܥܰܠ ܢܰܦܫܳܐ.
Lev 17:12 ܡܶܛܽܠ ܗܳܢܳܐ ܐܶܡܪܶܬ݂ ܠܰܒܢܰܝ̈ ܝܺܣܪܳܐܶܝܠ. ܕܟܽܠ ܢܰܦܫܳܐ ܡܶܢܟܽܘܢ ܠܳܐ ܬܶܐܟ݂ܽܘܠ ܕܡܳܐ. ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܥܰܡܟܽܘܢ. ܠܳܐ ܢܶܐܟܠܽܘܢ ܕܡܳܐ.
Lev 17:13 ܘܰܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܕܰܢܨܽܘܕ݂ ܨܰܝܕܳܐ ܕܚܰܝܽܘܬܳܐ. ܐܰܘ ܕܦܳܪܰܚܬܳܐ ܕܡܶܬ݂ܐܰܟܠܳܐ. ܢܶܐܫܽܘܕ݂ ܕܡܳܗ̇ ܘܰܢܟܰܣܶܝܘܗܝ ܒܥܰܦܪܳܐ.
Lev 17:14 ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܕܡܳܐ ܕܟܽܠ ܒܣܰܪ ܠܳܐ ܬܶܐܟܠܽܘܢ. ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܟܽܠܡܰܢ ܕܳܐܟܶܠ ܠܶܗ ܢܺܐܒܰܕ݂.
Lev 17:15 ܘܟܽܠ ܢܰܦܫܳܐ ܕܬܶܐܟ݂ܽܘܠ ܦܰܓ݂ܪܳܐ. ܐܰܘ ܕܰܬ݂ܒܺܝܪ ܠܚܰܝܽܘܬܳܐ. ܒܟܽܘܢ ܘܒܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܢܶܬܕܰܟܶܐ.
Lev 17:16 ܘܶܐܢ ܠܳܐ ܢܚܰܠܶܠ ܡܳܐܢܰܘ̈ܗܝ. ܘܒܶܣܪܶܗ ܠܳܐ ܢܰܣܚܶܐ. ܢܩܰܒܶܠ ܚܛܳܗܶܗ.
Lev 18:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 18:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 18:3 ܐܰܝܟ݂ ܥܒܳܕ̈ܶܐ ܕܰܐܪܥܳܐ ܕܡܶܨܪܶܝܢ ܕܰܥܡܰܪܬܽܘܢ ܒܳܗ̇ ܠܳܐ ܬܶܥܒܕ݂ܽܘܢ. ܘܰܐܝܟ݂ ܥܒܳܕ̈ܶܐ ܕܰܐܪܥܳܐ ܕܰܟ݂ܢܰܥܢ ܕܡܰܥܶܠ ܐ̱ܢܳܐ ܠܟܽܘܢ ܠܬܰܡܳܢ ܠܳܐ ܬܶܥܒܕ݂ܽܘܢ. ܘܰܒܢܳܡܽܘܣܰܝ̈ܗܽܘܢ ܠܳܐ ܬܗܰܠܟܽܘܢ.
Lev 18:4 ܐܶܠܳܐ ܥܒܶܕ݂ܘ ܕܺܝ̈ܢܰܝ. ܘܛܰܪܘ ܦܽܘ̈ܩܕܳܢܰܝ. ܘܗܰܠܶܟ݂ܘ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 18:5 ܛܰܪܘ ܦܽܘ̈ܩܕܳܢܰܝ ܘܕ݂ܺܝ̈ܢܰܝ. ܕܒܰܪܢܳܫܳܐ ܕܥܳܒܶܕ݂ ܠܗܽܘܢ ܚܳܝܶܐ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Lev 18:6 ܓܒܰܪ ܓܒܰܪ ܥܰܠ ܟܽܠ ܩܰܪܺܝܒ ܒܶܣܪܶܗ. ܠܳܐ ܬܶܬ݂ܩܰܪܒܽܘܢ ܠܰܡܓܰܠܳܝܽܘ ܦܽܘܪܣܳܝܳܐ. ܐܶܢܳܐ ܐ̱ܢܳܐ ܡܳܪܝܳܐ.
Lev 18:7 ܦܽܘܪܣܳܝܶܗ ܕܰܐܒܽܘܟ݂. ܘܦܽܘܪܣܳܝܳܗ̇ ܕܶܐܡܳܟ݂ ܠܳܐ ܬܶܓ݂ܠܶܐ. ܐܶܡܳܟ݂ ܗܺܝ ܠܳܐ ܬܶܓ݂ܠܶܐ ܦܽܘܪܣܳܝܳܗ̇.
Lev 18:8 ܦܽܘܪܣܳܝܳܗ̇ ܕܰܐܢ̱ܬܰܬ݂ ܐܰܒܽܘܟ݂ ܠܳܐ ܬܶܓ݂ܠܶܐ. ܦܽܘܪܣܳܝܶܗ ܗܽܘ ܓܶܝܪ ܕܰܐܒܽܘܟ݂.
Lev 18:9 ܦܽܘܪܣܳܝܳܗ̇ ܕܚܳܬܳܟ݂ ܒܰܪܬ݂ ܐܰܒܽܘܟ݂. ܐܰܘ ܒܰܪܬ݂ ܐܶܡܳܟ݂ ܕܺܝܠܺܝܕ݂ܳܐ ܡܶܢ ܐܰܒܽܘܟ݂. ܐܰܘ ܡܶܢ ܓܒܰܪ ܐ̱ܚܪܺܝܢ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.
Lev 18:10 ܦܽܘܪܣܳܝܳܐ ܕܒܰܪܬ݂ ܒܪܳܟ݂. ܐܰܘ ܕܒܰܪܬ݂ ܒܰܪܬܳܟ݂ . ܠܳܐ ܬܶܓ݂ܠܶܐ ܦܽܘܪܣܳܝܗܶܝܢ. ܡܶܛܽܠ ܕܦܽܘܪܣܳܝܳܟ݂ ܗܽܘ.
Lev 18:11 ܦܽܘܪܣܳܝܳܐ ܕܒܰܪܬ݂ ܐܰܢ̱ܬܰܬ݂ ܐܰܒܽܘܟ݂ ܕܺܝܠܺܝܕ݂ܳܐ ܡܶܢ ܐܰܒܽܘܟ݂ ܠܳܐ ܬܶܓ݂ܠܶܐ. ܚܳܬܳܟ݂ ܗܺܝ ܠܳܐ ܬܶܓ݂ܠܶܐ ܦܽܘܪܣܳܝܳܗ̇.
Lev 18:12 ܦܽܘܪܣܳܝܳܐ ܕܚܳܬܳܐ ܕܰܐܒܽܘܟ݂ ܠܳܐ ܬܶܓ݂ܠܶܐ. ܩܰܪܺܝܒܬܶܗ ܗܺܝ ܓܶܝܪ ܕܰܐܒܽܘܟ݂.
Lev 18:13 ܦܽܘܪܣܳܝܳܐ ܕܚܳܬܳܐ ܕܶܐܡܳܟ݂ ܠܳܐ ܬܶܓ݂ܠܶܐ. ܡܶܛܽܠ ܕܩܰܪܺܝܒܬܳܗ̇ ܗܺܝ ܕܶܐܡܳܟ݂.
Lev 18:14 ܦܽܘܪܣܳܝܳܐ ܕܰܐܢ̱ܬܰܬ݂ ܕܳܕܳܟ݂ ܠܳܐ ܬܶܓ݂ܠܶܐ. ܘܠܰܐܢ̱ܬܬܶܗ ܠܳܐ ܬܶܬ݂ܩܰܪܰܒ. ܡܶܛܽܠ ܕܰܐܢ̱ܬܰܬ݂ ܕܳܕܳܟ݂ ܗܺܝ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.
Lev 18:15 ܦܽܘܪܣܳܝܳܐ ܕܟܰܠܬܳܟ݂ ܠܳܐ ܬܶܓ݂ܠܶܐ. ܡܶܛܽܠ ܕܰܐܢ̱ܬܰܬ݂ ܒܪܳܟ݂ ܗܺܝ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.
Lev 18:16 ܦܽܘܪܣܳܝܳܐ ܕܰܐܢ̱ܬܰܬ݂ ܐܰܚܽܘܟ݂ ܠܳܐ ܬܶܓ݂ܠܶܐ. ܦܽܘܪܣܳܝܶܗ ܗܽܘ ܓܶܝܪ ܕܰܐܚܽܘܟ݂.
Lev 18:17 ܦܽܘܪܣܳܝܳܐ ܕܰܐܢ̱ܬܬܳܐ ܘܰܕ݂ܒܰܪܬ݂ܳܗ̇ ܠܳܐ ܬܶܓ݂ܠܶܐ. ܐܰܘ ܕܒܰܪܬ݂ ܒܪܳܗ̇. ܐܰܘ ܕܒܰܪܬ݂ ܒܰܪܬ݂ܳܗ̇. ܠܳܐ ܬܶܬ݂ܩܰܪܰܒ ܠܰܡܓܰܠܳܝܽܘ ܦܽܘܪܣܳܝܗܶܝܢ. ܩܰܖ̈ܺܝܒܳܢ ܐܶܢܶܝܢ ܘܥܰܘܠܳܐ ܗܽܘ.
Lev 18:18 ܘܰܐܢ̱ܬܬܳܐ ܥܰܠ ܚܳܬ݂ܳܗ̇ ܠܳܐ ܬܶܣܰܒ. ܘܰܬ݂ܥܺܝܩ ܠܳܗ̇. ܘܬܶܓ݂ܠܶܐ ܦܽܘܪܣܳܝܳܗ̇ ܥܠܶܝܗ̇ ܒܚܰܝܶܝ̈ܗ̇.
Lev 18:19 ܘܠܰܐܢ̱ܬܬܳܐ ܒܟܶܦܣܳܗ̇ ܕܛܰܡܐܽܘܬ݂ܳܗ̇ ܠܳܐ ܬܶܬ݂ܩܰܪܰܒ. ܠܰܡܓܰܠܳܝܽܘ ܦܽܘܪܣܳܝܳܗ̇.
Lev 18:20 ܘܒܰܐܢ̱ܬܰܬ݂ ܚܰܒܪܳܟ݂ ܠܳܐ ܬܰܪܡܶܐ ܙܰܪܥܳܐ ܕܡܰܕ݂ܡܟ݂ܳܟ݂. ܘܬܶܬܛܰܡܰܐ ܒܳܗ̇.
Lev 18:21 ܘܡܶܢ ܙܰܪܥܳܟ݂ ܠܳܐ ܬܰܪܡܶܐ ܠܰܡܒܰܛܳܢܽܘ ܢܽܘܟ݂ܪܳܝܬܳܐ. ܘܠܳܐ ܬܛܰܘܶܫ ܫܡܶܗ ܕܰܐܠܳܗܳܟ݂. ܐܶܢܳܐ ܐ̱ܢܳܐ ܡܳܪܝܳܐ.
Lev 18:22 ܘܥܰܡ ܕܶܟܪܳܐ ܠܳܐ ܬܶܕ݂ܡܳܟ݂ ܡܰܕ݂ܡܟ݂ܳܐ ܕܰܐܢ̱ܬܬܳܐ. ܡܶܛܽܠ ܕܛܡܰܐ ܗ̱ܘ.
Lev 18:23 ܘܰܒܟܽܠ ܒܥܺܝܪܳܐ ܠܳܐ ܬܰܪܡܶܐ ܙܰܪܥܳܟ݂ ܘܬܶܬܛܡܰܐ ܒܳܗ̇. ܘܰܐܢ̱ܬܬܳܐ ܠܳܐ ܬܩܽܘܡ ܩܕ݂ܳܡ ܒܥܺܝܪܳܐ ܕܬܶܬ݂ܪܟܶܒ ܡܶܢܳܗ̇. ܡܶܛܽܠ ܕܛܰܡܐܽܘܬܳܐ ܗ̱ܝ.
Lev 18:24 ܠܳܐ ܬܶܬܛܰܡܐܽܘܢ ܒܗܳܠܶܝܢ ܟܽܠܗܶܝܢ. ܡܶܛܽܠ ܕܰܒܗܳܠܶܝܢ ܟܽܠܗܶܝܢ ܐܶܬܛܰܡܰܐܘ ܥܰܡ̈ܡܶܐ ܕܫܳܕܶܐ ܐ̱ܢܳܐ ܡܶܢ ܩܕܳܡܰܝܟܽܘܢ.
Lev 18:25 ܘܶܐܬܛܰܢܦܰܬ݂ ܐܰܪܥܳܐ. ܘܦܶܪܥܶܬ݂ ܥܰܘܠܳܗ̇ ܥܠܶܝܗ̇. ܘܣܰܪܩܰܬ݂ ܐܰܪܥܳܐ ܥܳܡܽܘܖ̈ܶܝܗ̇.
Lev 18:26 ܛܰܪܘ ܩܝܳܡܰܝ̈ ܘܕ݂ܺܝ̈ܢܰܝ. ܘܠܳܐ ܬܶܥܒܕ݂ܽܘܢ ܚܰܕ݂ ܡܶܢ ܗܳܠܶܝܢ ܚܛܳܗ̈ܶܐ. ܠܳܐ ܐܰܢ̱ܬܽܘܢ ܘܠܳܐ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ.
Lev 18:27 ܡܶܛܽܠ ܕܗܳܠܶܝܢ ܟܽܠܗܽܘܢ ܚܛܳܗ̈ܶܐ ܥܒܰܕ݂ܘ ܐ̱ܢܳܫܰܝ̈ ܐܰܬ݂ܪܳܐ ܕܡܶܢ ܩܕܳܡܰܝܟܽܘܢ. ܘܶܐܬܛܰܢܦܰܬ݂ ܐܰܪܥܳܐ.
Lev 18:28 ܠܳܐ ܬܛܰܡܐܽܘܢܳܗ̇ ܠܰܐܪܥܳܐ. ܕܠܳܐ ܬܣܰܪܶܩܟܽܘܢ ܐܰܝܟ݂ ܕܣܰܪܩܰܬ݂ ܥܰܡ̈ܡܶܐ ܕܡܶܢ ܩܕܳܡܰܝܟܽܘܢ.
Lev 18:29 ܡܶܛܽܠ ܕܟܽܠ ܡܰܢ ܕܥܳܒܶܕ݂ ܚܰܕ݂ ܡܶܢ ܗܳܠܶܝܢ ܟܽܠܗܽܘܢ ܚܛܳܗ̈ܶܐ. ܢܺܐܒ̈ܕܳܢ ܢܰܦ̈ܫܳܬܳܐ ܕܥܳܒ̈ܕܳܢ ܡܶܢ ܓܰܘ ܥܰܡܗܶܝܢ.
Lev 18:30 ܘܛܰܪܘ ܢܛܽܘܖ̈ܳܬ݂ܝ. ܘܠܳܐ ܬܶܥܒܕ݂ܽܘܢ ܐܰܝܟ݂ ܚܰܕ݂ ܡܶܢ ܢܳܡܽܘܣ̈ܶܐ ܕܰܚܛܳܗ̈ܶܐ ܕܰܥܒܰܕ݂ܘ ܕܰܩܕܳܡܰܝܟܽܘܢ. ܘܠܳܐ ܬܶܬܛܰܡܐܽܘܢ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 19:2 ܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܘܰܘ ܩܰܕܺܝܫܺܝܢ ܡܶܛܽܠ ܕܩܰܕܺܝܫ ܐ̱ܢܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:3 ܓܒܰܪ ܡܶܢ ܐܰܒܽܘܗܝ ܘܡܶܢ ܐܶܡܶܗ ܕܚܰܠܘ. ܘܛܰܪܘ ܦܽܘܩܕܳܢܰܝ̈. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:4 ܠܳܐ ܬܶܬ݂ܦܢܽܘܢ ܒܳܬܰܪ ܫܺܐܕ̈ܶܐ. ܘܰܐܠܳܗ̈ܶܐ ܕܢܶܣܟܬܳܐ ܠܳܐ ܬܶܥܒܕ݂ܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:5 ܘܶܐܢ ܕܳܒܚܺܝܬܽܘܢ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ. ܡܩܰܒ̈ܠܶܐ ܕܰܒܰܚܘ.
Lev 19:6 ܘܰܒܝܰܘܡܳܐ ܕܡܶܬܕܰܒܚܺܝܢ ܢܶܬ݂ܐܰܟܠܽܘܢ. ܘܰܠܝܰܘܡܳܐ ܐ̱ܚܪܺܢܳܐ ܢܶܬ݂ܐܰܟܠܽܘܢ. ܘܡܶܕܶܡ ܕܝܳܬܰܪ ܠܝܰܘܡܳܐ ܕܰܬܠܳܬܳܐ. ܒܢܽܘܪܳܐ ܢܺܐܩܰܕ݂. ܘܠܳܐ ܢܶܬ݂ܶܐܟܶܠ.
Lev 19:7 ܘܶܐܢ ܡܶܬ݂ܐܟܳܠܽܘ ܢܶܬ݂ܶܐܟܶܠ ܒܝܰܘܡܳܐ ܕܰܬܠܳܬܳܐ. ܡܰܣܠܰܝܽ ܗ̱ܘ. ܘܠܳܐ ܢܶܬ݂ܩܰܒܰܠ.
Lev 19:8 ܘܡܰܢ ܕܳܐܟܶܠ ܡܶܢܶܗ. ܚܛܳܗܳܐ ܢܩܰܒܶܠ. ܡܶܛܽܠ ܕܩܽܘܕ݂ܫܶܗ ܕܡܳܪܝܳܐ ܛܰܘܶܫ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.
Lev 19:9 ܘܡܳܐ ܕܚܳܨܕܺܝܢ ܐܰܢ̱ܬܽܘܢ ܚܨܳܕܳܐ ܕܰܐܪܥܟܽܘܢ. ܠܳܐ ܬܓܰܡܪܽܘܢ ܣܦܳܖ̈ܶܐ ܕܚܰܩ̈ܠܳܬ݂ܟܽܘܢ ܠܡܶܚܨܰܕ. ܘܰܠܩܳܛܳܐ ܕܰܚܨܳܕ݂ܟܽܘܢ ܠܳܐ ܬܶܠܩܛܽܘܢ.
Lev 19:10 ܘܟܰܖ̈ܡܰܝܟܽܘܢ ܠܳܐ ܬܒܰܥܪܽܘܢ. ܘܢܶܬ݂ܪܳܐ ܕܙܰܝܬܰܝ̈ܟܽܘܢ ܠܳܐ ܬܶܠܩܛܽܘܢ. ܐܶܠܳܐ ܫܒܽܘܩܘ ܐܶܢܽܘܢ ܠܡܶܣܟܺܢ̈ܶܐ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:11 ܠܳܐ ܬܶܓ݂ܢܒܽܘܢ. ܠܳܐ ܬܟܰܕܒܽܘܢ. ܠܳܐ ܬܕܰܓܠܽܘܢ ܐ̱ܢܳܫ ܒܚܰܒܪܶܗ.
Lev 19:12 ܠܳܐ ܬܺܐܡܽܘܢ ܒܫܶܡܝ ܒܟܰܕܳܒܽܘܬܳܐ. ܘܰܬܛܰܘܫܽܘܢ ܫܡܶܗ ܕܰܐܠܳܗܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Lev 19:13 ܠܳܐ ܬܶܛܠܽܘܡ ܠܚܰܒܪܳܟ݂. ܘܠܳܐ ܬܶܕܒܪܺܝܘܗܝ ܒܰܩܛܺܝܪܳܐ. ܠܳܐ ܢܒܽܘܬ ܐܰܓ݂ܪܳܐ ܕܰܐܓ݂ܺܝܪܳܐ ܠܘܳܬ݂ܳܟ݂ ܥܕܰܡܳܐ ܠܨܰܦܪܳܐ.
Lev 19:14 ܘܠܳܐ ܬܨܰܚܶܐ ܠܚܰܪܫܳܐ. ܘܰܩܕ݂ܳܡ ܥܘܺܝܪܳܐ ܠܳܐ ܬܣܺܝܡ ܬܽܘܩܰܠܬܳܐ. ܐܶܠܳܐ ܕܚܰܠ ܡܶܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.
Lev 19:15 ܠܳܐ ܬܶܥܒܕ݂ܽܘܢ ܥܰܘܠܳܐ ܒܕ݂ܺܝܢܳܐ. ܘܠܳܐ ܬܶܣܰܒ ܒܰܐܦܰܝ̈ ܡܶܣܟܺܢܳܐ. ܘܳܐܦܠܳܐ ܒܰܐܦܰܝ̈ ܪܰܒܳܐ. ܐܶܠܳܐ ܒܙܰܕܺܝܩܽܘܬܳܐ ܕܽܘܢ ܚܰܒܪܳܟ݂.
Lev 19:16 ܠܳܐ ܬܶܐܟ݂ܽܘܠ ܩܰܪܨܳܐ ܕܥܰܡܳܟ݂. ܘܠܳܐ ܬܩܽܘܡ ܥܰܠ ܕܡܳܐ ܕܚܰܒܪܳܟ݂. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ.
Lev 19:17 ܠܳܐ ܬܶܣܢܶܐ ܠܰܐܚܽܘܟ݂ ܒܠܶܒܳܟ݂. ܐܶܠܳܐ ܡܰܟܳܣܽܘ ܐܰܟܶܣܳܝܗܝ ܠܚܰܒܪܳܟ݂. ܕܠܳܐ ܡܶܛܽܠܳܬ݂ܶܗ ܬܩܰܒܶܠ ܚܛܳܗܳܐ.
Lev 19:18 ܠܳܐ ܬܶܛܰܪ ܒܥܶܠܕܒܳܒܽܘܬ݂ܳܐ ܠܰܒܢܰܝ̈ ܥܰܡܳܟ݂. ܐܶܠܳܐ ܪܚܰܡ ܠܚܰܒܪܳܟ݂ ܐܰܝܟ݂ ܢܰܦܫܳܟ݂. ܐܶܢܳܐ ܐ̱ܢܳܐ ܡܳܪܝܳܐ.
Lev 19:19 ܛܰܪܘ ܦܽܘܩܕܳܢܰܝ̈. ܒܥܺܝܪܟܽܘܢ ܠܳܐ ܬܰܪܟܒܽܘܢ ܚܶܠܛܳܐ. ܘܚܰܩ̈ܠܳܬ݂ܟܽܘܢ ܠܳܐ ܬܶܙܪܥܽܘܢ ܚܶܠܛܳܐ. ܘܡܰܖ̈ܛܽܘܛܶܐ ܕܚܶܠܛܳܐ ܕܰܦܬ݂ܺܝܟ݂ܺܝܢ ܠܳܐ ܬܶܠܒܫܽܘܢ.
Lev 19:20 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܬ݂ܳܐ ܡܰܕ݂ܡܟ݂ܳܐ ܕܙܰܪܥܳܐ. ܘܰܐܡܬܶܗ ܗܺܝ ܙܒܺܝܢܳܐ ܠܶܗ ܠܓܰܒܪܳܐ. ܘܡܶܬ݂ܦܪܳܩܽܘ ܠܳܐ ܐܶܬ݂ܦܰܪܩܰܬ݂. ܘܚܺܐܪܽܘܬܳܐ ܠܳܐ ܐܶܬ݂ܝܰܗܒܰܬ݂ ܠܳܗ̇. ܫܽܘ̈ܐܳܠܶܐ ܢܶܗܘܽܘܢ ܥܠܰܝܗܽܘܢ. ܘܠܳܐ ܢܶܬ݂ܩܰܛܠܽܘܢ. ܡܶܛܽܠ ܕܠܳܐ ܗܘܳܬ݂ ܡܚܰܪܪܳܐ.
Lev 19:21 ܘܢܰܝܬܶܐ ܩܽܘܪܒܳܢܶܗ ܠܡܳܪܝܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ. ܕܶܟܪܳܐ ܕܰܚܛܳܗܳܐ.
Lev 19:22 ܘܰܢܚܰܣܶܐ ܥܠܰܘܗܝ ܟܳܗܢܳܐ. ܒܕܶܟܪܳܐ ܕܰܚܛܳܗܳܐ ܩܕ݂ܳܡ ܡܳܪܝܳܐ ܥܰܠ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ ܚܛܳܗܳܐ ܕܰܚܛܳܐ.
Lev 19:23 ܘܡܳܐ ܕܥܰܠܬܽܘܢ ܠܰܐܪܥܳܐ. ܘܰܢܨܰܒܬܽܘܢ ܟܽܠ ܐܺܝ̈ܠܳܢܶܐ ܕܡܶܐܟܽܘܠܬܳܐ. ܫܒܽܘܩܘ ܐܶܢܽܘܢ ܬܠܳܬ݂ ܫܢܺܝ̈ܢ. ܠܳܐ ܬܶܐܟ݂ܠܽܘܢ ܡܶܢ ܦܺܐܖ̈ܰܝܗܽܘܢ.
Lev 19:24 ܘܰܒܫܰܢ̱ܬܳܐ ܕܰܐܪܒܰܥ. ܢܶܗܘܽܘܢ ܟܽܠܗܽܘܢ ܦܺܐܖ̈ܰܝܗܽܘܢ ܩܽܘܕ݂ܫܳܐ. ܘܫܽܘܒܚܳܐ ܠܡܳܪܝܳܐ.
Lev 19:25 ܘܰܒܫܰܢ̱ܬܳܐ ܕܚܰܡܶܫ ܐܰܟ݂ܽܘܠܘ ܦܺܐܖ̈ܰܝܗܽܘܢ. ܘܢܰܘܣܦܽܘܢ ܠܟܽܘܢ ܥܰܠ̈ܳܠܬ݂ܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:26 ܠܳܐ ܬܶܐܟ݂ܠܽܘܢ ܕܡܳܐ. ܠܳܐ ܬܢܰܚܫܽܘܢ ܒܚܰܝܘܰܬ݂ ܟܶܢܦܳܐ. ܠܳܐ ܬܶܩܨܡܽܘܢ.
Lev 19:27 ܠܳܐ ܬܪܰܒܽܘܢ ܣܰܥܪܳܐ ܕܖ̈ܺܝܫܰܝܟܽܘܢ. ܘܠܳܐ ܬܚܰܒܠܽܘܢ ܦܳܬܳܐ ܕܕܶܩܢܰܝ̈ܟܽܘܢ.
Lev 19:28 ܘܚܽܘܖ̈ܛܳܬܳܐ ܥܰܠ ܢܰܦܫܳܐ ܠܳܐ ܬܶܥܒܕ݂ܽܘܢ ܒܒܶܣܪܟܽܘܢ. ܘܰܟ݂ܬ݂ܳܒ̈ܶܐ ܕܢܽܘܩ̈ܕ݂ܳܬܳܐ ܠܳܐ ܬܶܥܒܕ݂ܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Lev 19:29 ܠܳܐ ܬܰܦܶܣ ܠܒܰܪܬܳܟ݂ ܕܰܬ݂ܙܰܢܶܐ. ܕܠܳܐ ܬܙܰܢܶܐ ܐܰܪܥܳܐ. ܘܬܶܬ݂ܡܠܶܐ ܐܰܪܥܳܐ ܚܛܺܝܬܳܐ.
Lev 19:30 ܐܶܠܳܐ ܛܰܪܘ ܦܽܘܩܕܳܢܰܝ̈. ܘܡܶܢ ܡܰܩܕܰܫܝ ܕܚܰܠܘ. ܐܶܢܳܐ ܐ̱ܢܳܐ ܡܳܪܝܳܐ.
Lev 19:31 ܠܳܐ ܬܺܐܙܽܠܘܢ ܒܳܬܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ. ܘܠܳܐ ܬܶܫܐܠܽܘܢ ܐܶܢܽܘܢ. ܕܠܳܐ ܬܶܬܛܰܡܐܽܘܢ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:32 ܡܶܢ ܩܕ݂ܳܡ ܣܳܒܳܐ ܗܘܰܝܬ ܩܳܐܶܡ. ܘܰܗܘܰܝܬ ܡܝܰܩܰܪ ܠܡܰܢ ܕܩܰܫܺܝܫ ܡܶܢܳܟ݂. ܘܰܕ݂ܚܰܠ ܡܶܢ ܐܰܠܳܗܳܟ݂. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂.
Lev 19:33 ܘܟܰܕ݂ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬܝ. ܠܳܐ ܬܶܥܠܒܽܘܢܶܗ.
Lev 19:34 ܐܶܠܳܐ ܐܰܟ݂ܘܳܬ݂ܟܽܘܢ ܘܡܶܢܟܽܘܢ ܢܶܗܘܶܐ. ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܥܰܡܟܽܘܢ. ܪܚܰܡܘ ܐܶܢܽܘܢ ܐܰܝܟ݂ ܢܰܦܫܟܽܘܢ. ܡܶܛܽܠ ܕܳܐܦ ܐܰܢ̱ܬܽܘܢ ܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 19:35 ܠܳܐ ܬܶܥܒܕ݂ܽܘܢ ܥܰܘܠܳܐ ܒܕ݂ܺܝܢܳܐ. ܒܡܰܣܰܐܬܳܐ. ܘܰܒܡܰܬ݂ܩܳܠܳܐ. ܘܒܰܟ݂ܝܳܠܬܳܐ.
Lev 19:36 ܡܰܣܰܐܬܳܐ ܕܩܽܘܫܬܳܐ. ܘܡܰܬ݂ܩܳܠܳܐ ܕܩܽܘܫܬܳܐ. ܘܰܟ݂ܝܳܠܬܳܐ ܕܩܽܘܫܬܳܐ. ܘܗܶܡܝܳܢܳܐ ܕܩܽܘܫܬܳܐ ܢܶܗܘܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ.
Lev 19:37 ܛܰܪܘ ܟܽܠܗܽܘܢ ܦܽܘܩܕܳܢܰܝ̈. ܘܟܽܠܗܽܘܢ ܕܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Lev 20:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 20:2 ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܺܝܣܪܳܐܶܝܠ. ܕܢܰܪܡܶܐ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ ܗܰܘ. ܘܥܰܡܳܐ ܕܰܐܪܥܳܐ ܢܶܪܓܡܽܘܢܶܗ ܒܟܺܐܦ̈ܶܐ.
Lev 20:3 ܘܶܐܢܳܐ ܐܶܬܶܠ ܪܽܘܓ݂ܙܝ ܒܓܰܒܪܳܐ ܗܰܘ. ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܶܗ. ܥܰܠ ܕܰܐܪܡܺܝ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܕܰܢܛܰܡܰܐ ܡܰܩܕܰܫܝ. ܘܰܢܛܰܡܰܐ ܫܡܳܐ ܕܩܽܘܕ݂ܫܝ.
Lev 20:4 ܘܶܐܢ ܢܰܪܟ݂ܢܽܘܢ ܥܰܝܢܰܝ̈ܗܽܘܢ ܥܰܡܳܐ ܕܰܐܪܥܳܐ ܡܶܢ ܓܰܒܪܳܐ ܗܰܘ ܕܰܐܪܡܺܝ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܕܠܳܐ ܢܶܩܛܠܽܘܢܶܗ.
Lev 20:5 ܐܶܥܒܶܕ݂ ܐܶܢܳܐ ܪܽܘܓ݂ܙܝ ܒܓܰܒܪܳܐ ܗܰܘ ܘܰܒܫܰܪܒܬ݂ܶܗ. ܘܰܐܘܒܕ݂ܺܝܘܗܝ ܘܰܠܟܽܠ ܕܛܳܥܶܝܢ ܒܳܬ݂ܪܶܗ. ܥܰܠ ܕܛܳܥܶܝܢ ܒܳܬܰܪ ܢܽܘܟܪܳܝܬܳܐ ܡܶܢ ܓܰܘ ܥܰܡܗܽܘܢ.
Lev 20:6 ܘܢܰܦܫܳܐ ܕܬܺܐܙܰܠ ܒܳܬܰܪ ܙܰܟܽܘܖ̈ܶܐ. ܘܝܰܕܽܘ̈ܥܶܐ. ܕܬܶܛܥܶܐ ܒܳܬܰܪܗܽܘܢ. ܐܶܬܶܠ ܪܽܘܓ݂ܙܝ ܒܢܰܦܫܳܐ ܗܳܝ. ܘܰܐܘܒܕ݂ܺܝܗ̇ ܡܶܢ ܥܰܡܳܗ̇.
Lev 20:7 ܐܶܬ݂ܩܰܕܰܫܘ ܘܰܗܘܰܘ ܩܰܕܺܝܫܺܝܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 20:8 ܛܰܪܘ ܦܽܘܩܕܳܢܰܝ̈ ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.
Lev 20:9 ܘܓܰܒܪܳܐ ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ. ܠܰܐܒܽܘܗܝ ܘܠܶܐܡܶܗ ܨܰܚܺܝ. ܕܡܶܗ ܥܠܰܘܗܝ.
Lev 20:10 ܘܓܰܒܪܳܐ ܕܰܢܓ݂ܽܘܪ ܐܰܢ̱ܬܰܬ݂ ܓܰܒܪܳܐ. ܘܰܢܓ݂ܽܘܪ ܐܰܢ̱ܬܰܬ݂ ܚܰܒܪܶܗ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܓܰܝܳܪܳܐ ܘܓܰܝܳܪܬܳܐ.
Lev 20:11 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܐܰܒܽܘܗܝ. ܦܽܘܪܣܳܝܳܐ ܕܰܐܒܽܘܗܝ ܓܠܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܘܕܶܡܗܽܘܢ ܥܠܰܝܗܽܘܢ.
Lev 20:12 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܟܰܠܬ݂ܶܗ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܡܶܛܽܠ ܕܰܚܛܺܝܬܳܐ ܥܒܰܕ݂ܘ. ܕܶܡܗܽܘܢ ܥܠܰܝܗܽܘܢ.
Lev 20:13 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܕܶܟܪܳܐ ܡܰܕ݂ܡܟ݂ܳܐ ܕܰܐܢ̱ܬܬܳܐ. ܛܰܢܦܽܘܬܳܐ ܥܒܰܕ݂ܘ ܬܖ̈ܰܝܗܽܘܢ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܕܶܡܗܽܘܢ ܥܠܰܝܗܽܘܢ.
Lev 20:14 ܘܓܰܒܪܳܐ ܕܢܶܣܰܒ ܐܰܢ̱ܬܬ݂ܳܐ ܘܶܐܡܳܗ̇. ܚܛܺܝܬܳܐ ܗܺܝ ܒܢܽܘܪܳܐ ܢܰܘܩܕ݂ܽܘܢܶܗ ܠܶܗ ܘܰܠܗܶܝܢ. ܘܠܳܐ ܬܶܗܘܶܐ ܚܛܺܝܬܳܐ ܒܰܝܢܳܬ݂ܟ݂ܽܘܢ.
Lev 20:15 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܒܥܺܝܪܳܐ ܡܶܬ݂ܩܛܳܠܽܘ ܢܶܬ݂ܩܛܶܠ. ܘܳܐܦ ܗܺܝ ܒܥܺܝܪܳܐ ܬܶܬ݂ܪܓܶܡ.
Lev 20:16 ܘܰܐܢ̱ܬܳܬܳܐ ܕܬܶܩܪܽܘܒ ܠܘܳܬ݂ ܒܥܺܝܪܳܐ ܕܬܶܬ݂ܪܟܶܒ ܡܶܢܳܗ̇. ܩܛܽܘܠܘ ܐܰܢ̱ܬܬ݂ܳܐ ܘܳܐܦ ܠܰܒܥܺܝܪܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܕܶܡܗܽܘܢ ܥܠܰܝܗܽܘܢ.
Lev 20:17 ܘܓܰܒܪܳܐ ܕܢܶܣܰܒ ܚܳܬܶܗ ܒܰܪܬ݂ ܐܰܒܽܘܗܝ. ܐܰܘ ܒܰܪܬ݂ ܐܶܡܶܗ. ܘܢܶܚܙܶܐ ܦܽܘܪܣܳܝܳܗ̇. ܘܳܐܦ ܗܺܝ ܬܶܚܙܶܐ ܦܽܘܪܣܳܝܶܗ. ܚܶܣܕܰܐ ܗ̱ܘ. ܢܺܐܒܕܽܘܢ ܩܕ݂ܳܡ ܒܢܰܝ̈ ܥܰܡܗܽܘܢ. ܦܽܘܪܣܳܝܳܐ ܕܚܳܬܶܗ ܓܠܳܐ. ܥܰܘܠܗܽܘܢ ܢܩܰܒܠܽܘܢ.
Lev 20:18 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܬ݂ܳܐ ܟܶܦܣܳܢܺܝܬܳܐ. ܘܢܶܓ݂ܠܶܐ ܦܽܘܪܣܳܝܳܗ̇. ܡܰܒܽܘܥܳܗ̇ ܓܠܳܐ. ܘܗܺܝ ܓܠܳܬ݂ ܡܰܒܽܘܥܳܐ ܕܰܕ݂ܡܳܗ̇. ܢܺܐܒܕܽܘܢ ܬܖ̈ܰܝܗܽܘܢ ܡܶܢ ܓܰܘ ܥܰܡܗܽܘܢ.
Lev 20:19 ܘܦܽܘܪܣܳܝܶܗ ܕܚܳܬ݂ܳܗ̇ ܕܶܐܡܳܟ݂ ܘܰܕ݂ܚܳܬܶܗ ܕܰܐܒܽܘܟ݂ ܠܳܐ ܬܶܓ݂ܠܶܐ. ܡܶܛܽܠ ܕܩܰܖ̈ܺܝܒܳܢ ܐܶܢܶܝܢ. ܦܽܘܪܣܳܝ ܥܰܘܠܗܽܘܢ ܢܩܰܒܠܽܘܢ.
Lev 20:20 ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܕܳܕܶܗ. ܦܽܘܪܣܳܝܳܐ ܕܕܳܕܶܗ ܓܠܳܐ. ܚܛܺܝܬ݂ܗܽܘܢ ܢܩܰܒܠܽܘܢ. ܘܰܕ݂ܠܳܐ ܒܢܺܝ̈ܢ ܢܡܽܘܬ݂ܽܘܢ.
Lev 20:21 ܘܓܰܒܪܳܐ ܕܢܶܣܰܒ ܐܰܢ̱ܬܰܬ݂ ܐܰܚܽܘܗܝ. ܥܰܘܠܰܐ ܗ̱ܘ. ܡܶܛܽܠ ܕܦܽܘܪܣܳܝܳܐ ܕܰܐܚܽܘܗܝ ܓܠܳܐ. ܕܠܳܐ ܒܢܺܝ̈ܢ ܢܶܗܘܽܘܢ.
Lev 20:22 ܛܰܪܘ ܟܽܠܗܽܘܢ ܦܽܘܩܕܳܢܰܝ̈. ܘܕ݂ܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܘܠܳܐ ܬܣܰܪܶܩܟܽܘܢ ܐܰܪܥܳܐ ܕܡܰܥܶܠ ܐ̱ܢܳܐ ܠܟܽܘܢ ܠܳܗ̇ ܠܡܶܬܰܒ ܒܳܗ̇.
Lev 20:23 ܘܠܳܐ ܬܗܰܠܟܽܘܢ ܒܢܳܡܽܘܣ̈ܶܐ ܕܥܰܡ̈ܡܶܐ ܕܫܳܕܶܐ ܐ̱ܢܳܐ ܡܶܢ ܩܕܳܡܰܝܟܽܘܢ. ܡܶܛܽܠ ܕܗܳܠܶܝܢ ܟܽܠܗܶܝܢ ܥܒܰܕ݂ܘ. ܘܥܳܩܰܬ݂ ܠܺܝ ܒܗܽܘܢ.
Lev 20:24 ܘܶܐܡܪܶܬ݂ ܠܟܽܘܢ ܕܰܐܢ̱ܬܽܘܢ ܬܺܐܪܬܽܘܢ ܐܰܪܥܗܽܘܢ. ܘܶܐܢܳܐ ܐܶܬܠܺܝܗ̇ ܠܟܽܘܢ ܘܬܺܐܪܬܽܘܢܳܗ̇. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܦܪܰܫܬܟܽܘܢ ܡܶܢ ܥܰܡ̈ܡܶܐ.
Lev 20:25 ܦܪܽܘܫܘ ܒܶܝܬ݂ ܒܥܺܝܪܳܐ ܕܟ݂ܺܝܬ݂ܳܐ ܠܛܰܡܰܐܬܳܐ. ܘܒܶܝܬ݂ ܦܳܪܰܚܬܳܐ ܕܟ݂ܺܝܬ݂ܳܐ ܠܛܰܡܰܐܬܳܐ. ܘܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܰܒܥܺܝܪܳܐ ܘܰܒܦܳܪܰܚܬܳܐ. ܘܰܒܟܽܠܳܗ̇ ܪܰܚܫܳܐ ܕܰܐܪܥܳܐ. ܕܦܶܪܫܶܬ݂ ܠܟܽܘܢ ܠܛܰܡܐܽܘܬܳܐ.
Lev 20:26 ܘܬܶܗܘܢ ܠܺܝ ܩܰܕܺܝܫܺܝܢ. ܡܶܛܽܠ ܕܶܐܢܳܐ ܡܳܪܝܳܐ ܩܰܕܺܝܫ ܐ̱ܢܳܐ. ܘܰܦܪܰܫܬܟܽܘܢ ܡܶܢ ܥܰܡ̈ܡܶܐ ܕܬܶܗܘܢ ܠܺܝ.
Lev 20:27 ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܕܺܐܝܬ݂ ܒܗܽܘܢ ܙܰܟܽܘܖ̈ܶܐ ܐܰܘ ܝܰܕܽܘ̈ܥܶܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܰܒܟܺܐܦ̈ܶܐ ܢܶܪܓܡܽܘܢ ܐܶܢܽܘܢ. ܘܕܶܡܗܽܘܢ ܥܠܰܝܗܽܘܢ.
Lev 21:1 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܟܳܗ̈ܢܶܐ ܒܢܰܝ̈ ܐܰܗܪܽܘܢ. ܕܥܰܠ ܢܰܦܫܳܐ ܕܡܺܝܬܳܐ ܠܳܐ ܢܶܗܘܽܘܢ ܡܶܬܛܰܡܐܺܝܢ ܒܥܰܡܗܽܘܢ.
Lev 21:2 ܐܶܠܳܐ ܐܶܢ ܒܩܰܪܺܝܒܶܗ ܕܩܰܪܺܝܒ ܠܶܗ ܒܰܐܒܽܘܗܝ. ܘܒܶܐܡܶܗ. ܘܒܰܒܪܶܗ ܘܒܰܪܬܶܗ. ܘܒܰܐܚܽܘܗܝ.
Lev 21:3 ܘܰܒܚܳܬܶܗ ܒܬ݂ܽܘܠܬܳܐ ܕܩܰܪܺܝܒܳܐ ܠܶܗ ܕܠܳܐ ܗܘܳܬ݂ ܠܓܰܒܪܳܐ ܢܶܬܛܰܡܰܐ.
Lev 21:4 ܠܳܐ ܢܶܬܛܰܡܰܐ ܒܪܰܒܳܐ ܕܥܰܡܶܗ. ܕܠܳܐ ܢܶܬܛܰܢܰܦ.
Lev 21:5 ܘܠܳܐ ܢܶܩܕܚܽܘܢ ܩܽܘܕ݂ܚ̈ܳܬܳܐ ܒܖ̈ܺܝܫܰܝܗܽܘܢ. ܘܦܰܐܬܳܐ ܕܕܰܩܢܰܝ̈ܗܽܘܢ ܠܳܐ ܢܶܓ݂ܪܥܽܘܢ. ܘܰܒܒܶܣܪܗܽܘܢ ܠܳܐ ܢܶܚܪܛܽܘܢ ܚܽܘܖ̈ܛܳܬܳܐ.
Lev 21:6 ܐܶܠܳܐ ܢܶܗܘܽܘܢ ܩܰܕܺܝܫܺܝܢ ܠܰܐܠܳܗܗܽܘܢ. ܘܠܳܐ ܢܛܰܢܦܽܘܢ ܫܡܳܐ ܕܰܐܠܳܗܗܽܘܢ. ܡܶܛܽܠ ܕܩܽܘܖ̈ܒܳܢܰܘܗܝ ܕܡܳܪܝܳܐ ܠܰܚܡܳܐ ܕܰܐ‌ܠܳܗܳܐ ܗܶܢܽܘܢ ܡܩܰܪܒܺܝܢ. ܘܢܶܗܘܽܘܢ ܩܰܕܺܝܫܺܝܢ.
Lev 21:7 ܐܰܢ̱ܬܬ݂ܳܐ ܙܳܢܺܝܬܳܐ ܘܰܡܛܰܢܰܦܬܳܐ ܠܳܐ ܢܶܣܒܽܘܢ. ܘܰܐܢ̱ܬܬܳܐ ܕܰܫܒܺܝܩܳܐ ܡܶܢ ܒܰܥܠܳܗ̇ ܠܳܐ ܢܶܣܒܽܘܢ. ܡܶܛܽܠ ܕܩܰܕܺܝܫ ܗܽܘ ܠܰܐܠܳܗܶܗ.
Lev 21:8 ܩܰܕܶܫܳܝܗܝ. ܡܶܛܽܠ ܕܠܰܚܡܳܐ ܕܰܐܠܳܗܳܟ݂ ܗܽܘܝܽܘ ܡܩܰܪܶܒ. ܩܰܕܺܝܫ ܢܶܗܘܶܐ ܠܳܟ݂. ܡܶܛܽܠ ܕܩܰܕܺܝܫܽ ܗ̱ܘ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.
Lev 21:9 ܘܒܰܪܬ݂ ܓܰܒܪܳܐ ܟܳܗܢܳܐ ܟܰܕ ܬܫܰܪܶܐ ܠܰܡܙܰܢܳܝܽܘ. ܠܰܐܒܽܘܗܝ ܡܛܰܢܦܳܐ. ܒܢܽܘܪܳܐ ܬܺܐܩܰܕ.
Lev 21:10 ܘܟܳܗܢܳܐ ܪܰܒܳܐ ܡܶܢ ܐܰܚܰܘ̈ܗܝ. ܕܡܶܬ݂ܢܣܶܟ݂ ܥܰܠ ܪܺܝܫܶܗ ܡܶܫܚܳܐ ܕܰܡܫܺܝܚܽܘܬ݂ܳܐ. ܘܕܰܡܫܰܡܠܶܐ ܐܺܝܕܰܘ̈ܗܝ ܠܡܶܠܒܰܫ ܡܳܐܢ̈ܶܐ. ܪܺܝܫܶܗ ܠܳܐ ܢܶܦܪܽܘܥ. ܘܡܳܐܢܰܘ̈ܗܝ ܠܳܐ ܢܨܰܪܶܐ.
Lev 21:11 ܘܥܰܠ ܟܽܠ ܢܰܦܫܳܐ ܕܡܺܝܬܳܐ ܠܳܐ ܢܶܥܽܘܠ. ܘܒܰܐܒܽܘܗܝ ܘܒܶܐܡܶܗ ܠܳܐ ܢܶܬܛܰܢܰܦ.
Lev 21:12 ܘܡܶܢ ܡܰܩܕܫܳܐ ܠܳܐ ܢܶܦܽܘܩ. ܘܠܳܐ ܢܛܰܢܶܦ ܡܰܩܕܫܳܐ ܕܰܐܠܳܗܶܗ. ܡܶܛܽܠ ܕܰܟܠܺܝܠܳܐ ܕܡܶܫܚܳܐ ܕܰܡܫܺܝܚܽܘܬ݂ܳܐ ܕܰܐܠܳܗܶܗ ܥܠܰܘܗܝ. ܐܶܢܳܐ ܐ̱ܢܳܐ ܡܳܪܝܳܐ.
Lev 21:13 ܘܗܽܘ ܗܳܢܳܐ ܐܰܢ̱ܬܬ݂ܳܐ ܒܬ݂ܽܘܠܬܳܐ ܢܶܣܰܒ.
Lev 21:14 ܘܰܐܪܡܰܠܬܳܐ. ܘܰܫܒܺܝܩܬܳܐ. ܘܰܡܛܰܢܦܳܐ ܒܙܳܢܝܽܘܬܳܐ. ܚܕ݂ܳܐ ܡܶܢ ܗܳܠܶܝܢ ܠܳܐ ܢܶܣܰܒ. ܐܶܠܳܐ ܒܬ݂ܽܘܠܬܳܐ ܡܶܢ ܥܰܡܶܗ ܢܶܣܰܒ ܐܰܢ̱ܬܬ݂ܳܐ.
Lev 21:15 ܘܠܳܐ ܢܛܰܘܶܫ ܙܰܪܥܶܗ ܒܥܰܡܶܗ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܠܶܗ.
Lev 21:16 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 21:17 ܡܰܠܶܠ ܥܰܡ ܐܰܗܪܽܘܢ. ܘܶܐܡܰܪ ܠܶܗ. ܓܰܒܪܳܐ ܡܶܢ ܙܰܪܥܳܟ݂ ܠܕ݂ܳܖ̈ܰܝܗܽܘܢ ܕܢܶܗܘܶܐ ܒܶܗ ܡܽܘܡܳܐ. ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ ܠܰܚܡܳܐ ܕܰܐܠܳܗܶܗ.
Lev 21:18 ܡܶܛܽܠ ܕܟܽܠ ܓܰܒܪܳܐ ܕܺܐܝܬ݂ ܒܶܗ ܡܽܘܡܳܐ ܠܳܐ ܢܶܬ݂ܩܰܪܰܒ. ܓܒܰܪ ܕܰܚܓ݂ܺܝܪ. ܐܰܘ ܥܘܺܝܪ ܐܰܘ ܣܪܳܡ. ܐܰܘ ܕܰܣܪܺܝܥܳܐ ܐܶܕ݂ܢܶܗ.
Lev 21:19 ܐܰܘ ܓܰܒܪܳܐ ܕܺܐܝܬ݂ ܒܶܗ ܬܒܳܪܳܐ ܕܪܶܓ݂ܠܳܐ. ܐܰܘ ܬܒܳܪܳܐ ܕܺܐܝܕ݂ܳܐ.
Lev 21:20 ܐܰܘ ܟܦܺܝܦ. ܐܰܘ ܙܥܽܘܪ. ܐܰܘ ܢܬ݂ܺܝܪܺܝܢ ܓܒܺܝܢܰܘ̈ܗܝ. ܐܰܘ ܓܗܰܪ. ܐܰܘ ܚܘܰܪܘܳܖ̈ܶܐ ܐܺܝܬ݂ ܒܥܰܝܢܰܘ̈ܗܝ. ܐܰܘ ܐܺܝܬ݂ ܒܶܗ ܓܰܪܒܳܐ. ܐܰܘ ܟܽܘܣܬ݂ܳܢ. ܐܰܘ ܕܰܚܕ݂ܳܐ ܐܶܫܟܶܗ.
Lev 21:21 ܟܽܠ ܓܰܒܪܳܐ ܕܺܐܝܬ݂ ܒܶܗ ܡܽܘܡܳܐ. ܡܶܢ ܙܰܪܥܶܗ ܕܰܐܗܪܽܘܢ ܟܳܗܢܳܐ. ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ ܩܽܘܪܒܳܢܶܗ ܕܡܳܪܝܳܐ. ܡܶܛܽܠ ܕܡܽܘܡܳܐ ܒܶܗ. ܠܠܰܚܡܳܐ ܕܰܐ‌ܠܳܗܳܐ ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ.
Lev 21:22 ܠܰܚܡܳܐ ܕܰܐܠܳܗܶܗ ܒܶܝܬ݂ ܩܕ݂ܽܘܫ ܩܽܘܕ݂̈ܫܶܐ. ܡܶܢ ܩܽܘܕ݂ܫܳܐ ܢܶܐܟ݂ܽܘܠ.
Lev 21:23 ܒܪܰܡ ܕܶܝܢ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ ܠܳܐ ܢܶܥܽܘܠ. ܘܰܠܡܰܕܒܚܳܐ ܠܳܐ ܢܶܬ݂ܩܰܪܰܒ. ܡܶܛܽܠ ܕܡܽܘܡܳܐ ܐܺܝܬ݂ ܒܶܗ. ܘܠܳܐ ܢܛܰܘܶܫ ܡܰܩܕܰܫܝ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ.
Lev 21:24 ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ.
Lev 22:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 22:2 ܐܶܡܰܪ ܠܰܐܗܪܽܘܢ ܘܠܰܒܢܰܘ̈ܗܝ. ܘܢܶܬ݂ܢܰܙܪܽܘܢ ܡܶܢ ܩܽܘ̈ܕ݂ܫܶܐ ܕܰܒܢܰܝ̈ ܝܺܣܪܳܐܶܝܠ. ܘܠܳܐ ܢܛܰܢܦܽܘܢ ܫܡܳܐ ܕܩܽܘܕ݂ܫܝ. ܡܶܛܽܠ ܕܰܡܩܰܕܫܺܝܢ ܐܶܢܽܘܢ ܠܺܝ. ܐܶܢܳܐ ܐ̱ܢܳܐ ܡܳܪܝܳܐ.
Lev 22:3 ܐܶܡܰܪ ܠܗܽܘܢ ܠܕ݂ܳܖ̈ܰܝܗܽܘܢ. ܟܽܠ ܓܰܒܪܳܐ ܕܢܶܩܪܽܘܒ ܡܶܢ ܟܽܠܶܗ ܙܰܪܥܟ݂ܽܘܢ ܠܩܽܘܕ݂ܫܳܐ ܕܰܡܩܰܕܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܟܰܕ݂ ܛܰܢܦܽܘܬ݂ܶܗ ܐܺܝܬ݂ ܥܠܰܘܗܝ. ܬܺܐܒܰܕ ܢܰܦܫܳܐ ܗܳܝ ܡܶܢ ܩܕ݂ܳܡ ܥܰܝ̈ܢܰܝ. ܐܶܢܳܐ ܐ̱ܢܳܐ ܡܳܪܝܳܐ.
Lev 22:4 ܓܒܰܪ ܓܒܰܪ ܡܶܢ ܙܰܪܥܶܗ ܕܰܐܗܪܽܘܢ. ܘܗܽܘ ܓܪܶܒ ܐܰܘ ܕܳܐܶܒ. ܡܶܢ ܩܽܘܕܫܳܐ ܠܳܐ ܢܶܐܟ݂ܽܘܠ ܥܕܰܡܳܐ ܕܡܶܬ݂ܕܰܟܶܐ. ܘܡܰܢ ܕܢܶܩܪܽܘܒ ܠܟܽܠܳܗ̇ ܛܰܡܐܽܘܬܳܐ ܕܢܰܦܫܳܐ. ܐܰܘ ܓܰܒܪܳܐ ܕܢܶܦܽܘܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ.
Lev 22:5 ܐܰܘ ܓܰܒܪܳܐ ܕܢܶܩܪܽܘܒ ܠܟܽܠ ܪܰܚܫܳܐ ܕܛܡܰܐ ܠܶܗ. ܐܰܘ ܒܐ̱ܢܳܫܳܐ ܕܛܡܰܐ ܠܶܗ ܒܟܽܠܳܗ̇ ܛܰܡܐܽܘܬܶܗ.
Lev 22:6 ܘܟܽܠ ܢܰܦܫܳܐ ܕܬܶܩܪܽܘܒ ܠܶܗ. ܬܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ. ܘܠܳܐ ܢܶܐܟ݂ܽܘܠ ܡܶܢ ܩܽܘܕ݂ܫܳܐ. ܐܶܠܳܐ ܐܶܢ ܐܰܫܺܝܓ݂ ܒܶܣܪܶܗ ܒܡܰܝ̈ܳܐ.
Lev 22:7 ܘܰܒܡܰܥܖ̈ܳܒܰܝ ܫܶܡܫܳܐ ܢܶܬܕܰܟܶܐ. ܘܗܳܝܕܶܝܢ ܢܶܐܟ݂ܽܘܠ ܡܶܢ ܩܽܘܕ݂ܫܳܐ. ܡܶܛܽܠ ܕܠܰܚܡܶܗ ܗܽܘ.
Lev 22:8 ܘܦܰܓ݂ܪܳܐ ܕܰܬ݂ܒܺܝܪ ܠܚܰܝܽܘܬܳܐ ܠܳܐ ܢܶܐܟ݂ܽܘܠ. ܕܠܳܐ ܢܶܬܛܰܡܰܐ ܒܶܗ. ܐܶܢܳܐ ܐ̱ܢܳܐ ܡܳܪܝܳܐ.
Lev 22:9 ܘܢܶܛܪܽܘܢ ܢܛܽܘܖ̈ܳܬ݂ܝ. ܘܠܳܐ ܢܩܰܒܠܽܘܢ ܥܠܰܝܗܽܘܢ ܚܛܳܗ̈ܶܐ ܘܰܢܡܽܘܬ݂ܽܘܢ ܒܗܽܘܢ. ܡܶܛܽܠ ܕܛܰܘܶܫܘ ܢܰܦ̈ܫܳܬܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ.
Lev 22:10 ܘܟܽܠ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܩܽܘܕ݂ܫܳܐ. ܬܰܘܬܳܒܳܐ ܕܟܳܗܢܳܐ. ܘܰܐܓ݂ܺܝܪܳܐ ܠܳܐ ܢܶܐܟ݂ܽܘܠ ܩܽܘܕ݂ܫܳܐ.
Lev 22:11 ܘܟܳܗܢܳܐ ܟܰܕ݂ ܢܶܙܒܶܢ ܢܰܦܫܳܐ. ܙܒܺܝܢ ܟܶܣܦܶܗ ܢܶܐܟ݂ܽܘܠ ܡܶܢ ܠܰܚܡܶܗ. ܘܺܝܠܺܝ̈ܕܰܝ ܒܰܝܬܶܗ. ܗܶܢܽܘܢ ܢܶܐܟܠܽܘܢ ܡܶܢ ܠܰܚܡܶܗ.
Lev 22:12 ܘܒܰܪܬ݂ ܟܳܗܢܳܐ ܟܰܕ݂ ܬܶܗܘܶܐ ܠܓܰܒܪܳܐ ܢܽܘܟܪܳܝܳܐ. ܐܳܦ ܗܺܝ ܡܶܢ ܦܽܘܪܫܳܢܳܐ ܕܩܽܘܕ݂ܫܳܐ ܠܳܐ ܬܶܐܟ݂ܽܘܠ.
Lev 22:13 ܘܒܰܪܬ݂ ܟܳܗܢܳܐ ܟܰܕ݂ ܬܶܗܘܶܐ ܐܰܪܡܰܠܬܳܐ. ܘܰܫܒܺܝܩܬܳܐ. ܘܰܒܢܰܝ̈ܐ ܠܰܝܬ ܠܳܗ̇. ܘܬܶܗܦܽܘܟ݂ ܠܒܶܝܬ݂ ܐܰܒܽܘܗ̇. ܐܰܝܟ݂ ܕܰܒܛܰܠܝܽܘܬ݂ܳܗ̇ ܡܶܢ ܠܰܚܡܳܐ ܕܰܐܒܽܘܗ̇ ܬܶܐܟ݂ܽܘܠ. ܘܟܽܠ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܢܶܗ.
Lev 22:14 ܘܓܰܒܪܳܐ ܕܢܶܐܟ݂ܽܘܠ ܩܽܘܕ݂ܫܳܐ ܒܛܽܘܥܝ݂ܰܝ݂. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܠܰܘܗܝ. ܘܢܶܬܠܺܝܘܗܝ ܠܟܳܗܢܳܐ ܩܽܘܕ݂ܫܳܐ.
Lev 22:15 ܘܠܳܐ ܢܛܰܘܫܽܘܢ ܒܢܰܝ̈ ܝܺܣܪܳܐܶܝܠ ܩܽܘܕ݂̈ܫܶܐ ܕܰܡܦܰܪܫܺܝܢ ܠܡܳܪܝܳܐ.
Lev 22:16 ܘܢܶܫܩܠܽܘܢ ܥܠܰܝܗܽܘܢ ܥܰܘܠܳܐ ܘܰܚܛܳܗܳܐ ܡܳܐ ܕܳܐܟܠܺܝܢ ܡܶܢ ܩܽܘܕ݂ܫܰܝ̈ܗܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ. ܢܳܡܽܘܣܳܐ ܕܢܶܕ݂ܖ̈ܶܐ ܘܰܕܩܽܘܖ̈ܒܳܢܶܐ ܕܢܶܬ݂ܩܰܪܒܽܘܢ ܕܠܳܐ ܡܽܘܡ ܠܡܳܪܝܳܐ.
Lev 22:17 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 22:18 ܡܰܠܶܠ ܥܰܡ ܐܰܗܪܽܘܢ ܘܰܒܢܰܘ̈ܗܝ. ܘܥܰܡ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܺܝܣܪܳܐܶܝܠ. ܕܰܢܩܰܪܶܒ ܩܽܘܪܒܳܢܶܗ ܡܶܢ ܟܽܠ ܢܶܕ݂ܖ̈ܰܝܟܽܘܢ. ܘܡܶܢ ܟܽܠ ܦܽܘܖ̈ܫܳܢܰܝܟܽܘܢ ܕܰܡܩܰܪܒܺܝܢ ܠܡܳܪܝܳܐ. ܝܰܩܕ݂ܳܐ ܫܰܠܡܳܐ.
Lev 22:19 ܠܩܽܘܒܳܠܳܐ. ܕܶܟܪܳܐ ܕܠܰܝܬ ܒܶܗ ܡܽܘܡܳܐ. ܡܶܢ ܬܰܘܖ̈ܶܐ ܘܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ.
Lev 22:20 ܟܽܠ ܕܺܐܝܬ݂ ܒܶܗ ܡܽܘܡܳܐ. ܠܳܐ ܬܩܰܪܒܽܘܢ. ܡܶܛܽܠ ܕܠܳܐ ܗܳܘܶܐ ܠܟܽܘܢ ܠܨܶܒܝܳܢܳܐ.
Lev 22:21 ܘܓܰܒܪܳܐ ܕܰܢܩܰܪܶܒ ܕܶܒܚܳܐ ܫܰܠܡܳܐ ܠܡܳܪܝܳܐ. ܠܡܶܦܪܰܫ ܢܶܕ݂ܪܳܐ. ܐܰܘ ܦܽܘܪܫܳܢܳܐ. ܡܶܢ ܬܰܘܖ̈ܶܐ ܐܰܘ ܡܶܢ ܥܳܢ̈ܳܐ. ܡܳܐ ܕܠܰܝܬ ܒܶܗ ܡܽܘܡܳܐ. ܢܶܬ݂ܩܰܒܰܠ. ܐܶܢ ܟܽܠ ܡܽܘܡ ܠܰܝܬ ܒܶܗ.
Lev 22:22 ܕܰܥܘܺܝܪ. ܐܰܘ ܕܰܬ݂ܒܺܝܪ. ܐܰܘ ܕܰܚܙܳܙ. ܐܰܘ ܕܰܪܫܳܠ. ܐܰܘ ܕܰܓ݂ܪܶܒ. ܐܰܘ ܕܩܰܣܕ݂ܳܢ. ܠܳܐ ܬܩܰܪܒܽܘܢ ܚܰܕ݂ ܡܶܢ ܗܳܠܶܝܢ ܠܡܳܪܝܳܐ. ܘܩܽܘܪܒܳܢܳܐ ܡܶܢ ܗܳܠܶܝܢ ܠܳܐ ܬܣܺܝܡܽܘܢ ܥܰܠ ܡܰܕܒܚܳܐ ܠܡܳܪܝܳܐ.
Lev 22:23 ܘܬܰܘܪܳܐ. ܘܶܐܡܪܳܐ ܕܰܣܪܺܝܥܳܐ ܐܶܕ݂ܢܶܗ. ܐܰܘ ܕܟܰܪܝܳܐ ܐܶܠܺܝܬ݂ܶܗ. ܠܦܽܘܪܫܳܢܳܐ ܬܶܥܒܕ݂ܺܝܘܗܝ. ܒܪܰܡ ܕܶܝܢ ܠܢܶܕ݂ܪܳܐ ܠܳܐ ܢܶܬ݂ܩܰܒܰܠ.
Lev 22:24 ܘܕܰܪܨܺܝܨ. ܘܕܰܦܣܺܝܩ. ܘܕܰܩܛܺܝܥ. ܠܳܐ ܬܩܰܪܒܽܘܢ ܠܡܳܪܝܳܐ. ܘܠܳܐ ܬܶܥܒܕ݂ܽܘܢ ܒܰܐܪܥܟܽܘܢ.
Lev 22:25 ܘܡܶܢ ܝܰܕ݂ ܒܰܪ ܢܽܘܟܪܳܝܳܐ. ܠܳܐ ܬܩܰܪܒܽܘܢ ܠܰܚܡܳܐ ܕܰܐܠܳܗܟܽܘܢ ܡܶܢ ܗܳܠܶܝܢ ܟܽܠܗܽܘܢ. ܡܶܛܽܠ ܕܰܡܚܰܒܠܺܝܢ ܐܶܢܽܘܢ. ܘܡܽܘܡܳܐ ܐܺܝܬ݂ ܒܗܽܘܢ. ܘܠܳܐ ܡܶܬ݂ܩܰܒܠܺܝܢ ܡܶܢܟܽܘܢ.
Lev 22:26 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 22:27 ܬܰܘܪܳܐ. ܐܰܘ ܐܶܡܪܳܐ. ܐܰܘ ܓܰܕ݂ܝܳܐ ܟܰܕ݂ ܢܶܬ݂ܺܝܠܶܕ݂. ܢܶܗܘܶܐ ܫܰܒܥܳܐ ܝܰܘܡܺܝ̈ܢ ܒܳܬܰܪ ܐܶܡܶܗ. ܘܡܶܢ ܝܰܘܡܳܐ ܕܰܬܡܳܢܝܳܐ ܘܰܠܗܰܠ ܢܶܬ݂ܩܰܒܰܠ ܩܽܘܪܒܳܢܶܗ. ܩܽܘܪܒܳܢܳܐ ܠܡܳܪܝܳܐ.
Lev 22:28 ܘܬܰܘܪܳܐ ܐܰܘ ܥܶܪܒܳܐ. ܠܶܗ ܘܠܰܒܪܶܗ ܠܳܐ ܬܶܟܣܽܘܢ ܒܝܰܘܡܳܐ ܚܰܕ݂.
Lev 22:29 ܘܶܐܢ ܬܕܰܒܚܽܘܢ ܕܶܒܚܳܐ ܕܬ݂ܰܘܕܺܝܬܳܐ ܠܡܳܪܝܳܐ. ܠܩܽܘܒܳܠܳܐ ܕܽܘܒܚܽܘܗܝ.
Lev 22:30 ܘܒܶܗ ܒܝܰܘܡܳܐ ܗܰܘ ܢܶܬ݂ܶܐܟܶܠ. ܘܠܳܐ ܬܰܘܬܪܽܘܢ ܡܶܢܶܗ ܠܨܰܦܪܳܐ. ܐܶܢܳܐ ܐ̱ܢܳܐ ܡܳܪܝܳܐ.
Lev 22:31 ܛܰܪܘ ܦܽܘܩܕܳܢܰܝ̈. ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Lev 22:32 ܘܠܳܐ ܬܛܰܢܦܽܘܢ ܫܡܳܐ ܕܩܽܘܕ݂ܫܝ. ܕܶܐܬ݂ܩܰܕܰܫ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.
Lev 22:33 ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.
Lev 23:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 23:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܕܬܶܩܪܽܘܢ ܐܶܢܽܘܢ ܩܖ̈ܰܝܳܐ ܘܩܰܕܺܝ̈ܫܶܐ. ܗܳܠܶܝܢ ܐܶܢܽܘܢ ܥܰܕ݂ܥܺܐܕܰܝ̈. ܕܥܰܠ ܫܰܒܬܳܐ
Lev 23:3 ܫܬܳܐ ܝܰܘܡܺܝ̈ܢ ܬܶܥܒܕ݂ܽܘܢ ܥܒܳܕ݂ܳܐ. ܘܰܒܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܘܰܢܝܳܚܳܐ. ܬܶܗܘܶܐ ܩܽܘܕ݂ܫܳܐ ܠܡܳܪܝܳܐ. ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ. ܫܰܒܬ݂ܳܐ ܗ̱ܝ ܠܡܳܪܝܳܐ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.
Lev 23:4 ܗܳܠܶܝܢ ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܩܖ̈ܰܝܳܐ ܘܩܰܕܺܝ̈ܫܶܐ. ܕܬܶܩܪܽܘܢ ܐܶܢܽܘܢ ܒܙܰܒܢܰܝ̈ܗܽܘܢ.
Lev 23:5 ܒܝܰܪܚܳܐ ܩܰܕܡܳܝܳܐ ܒܰܐܪܒܰܥܶܣܪܳܐ ܒܝܰܪܚܳܐ ܒܶܝܬ݂ ܪܰܡܫܳܐ. ܦܶܨܚܳܐ ܠܡܳܪܝܳܐ.
Lev 23:6 ܘܰܒܚܰܡܫܰܥܶܣܪܳܐ ܒܶܗ ܒܝܰܪܚܳܐ ܗܳܢܳܐ. ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܠܡܳܪܝܳܐ. ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟܠܽܘܢ.
Lev 23:7 ܝܰܘܡܳܐ ܩܰܕܡܳܝܳܐ ܩܪܶܐ ܘܩܰܕܺܝܫ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Lev 23:8 ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ. ܘܝܰܘܡܳܐ ܕܫܰܒܥܳܐ ܢܶܗܘܶܐ ܩܪܶܐ ܘܩܰܕܺܝܫ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܥܰܠ ܟܰܦܳܐ ܕܰܚܨܳܕ݂ܳܐ.
Lev 23:9 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 23:10 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܝܳܗܶܒ ܐ̱ܢܳܐ ܠܟܽܘܢ. ܘܰܚܨܰܕܬܽܘܢ ܚܨܳܕ݂ܳܗ̇. ܐܰܝܬܰܘ ܟܰܦܳܐ ܕܪܺܝܫ ܚܨܳܕ݂ܟܽܘܢ ܠܟܳܗܢܳܐ.
Lev 23:11 ܘܢܶܦܪܫܺܝܗ̇ ܠܟܰܦܳܐ ܩܕ݂ܳܡ ܡܳܪܝܳܐ ܠܩܽܘܒܳܠܳܐ. ܘܒܳܬܰܪ ܝܰܘܡܳܐ ܐ̱ܚܪܺܢܳܐ ܢܶܦܪܫܺܝܗ̇ ܟܳܗܢܳܐ.
Lev 23:12 ܘܬܶܥܒܕ݂ܽܘܢ ܒܝܰܘܡܳܐ ܕܦܳܪܫܺܝܢ ܐܰܢ̱ܬܽܘܢ ܟܰܦܳܐ. ܐܶܡܪܳܐ ܒܰܪ ܫܰܢ̱ܬܳܐ ܕܠܰܝܬ ܒܶܗ ܡܽܘܡܳܐ. ܝܰܩܕ݂ܳܐ ܫܰܠܡܳܐ ܠܡܳܪܝܳܐ.
Lev 23:13 ܘܩܽܘܪܒܳܢܶܗ ܬܪܶܝܢ ܥܶܣܖ̈ܽܘܢܺܝܢ. ܡܶܢ ܬܰܪܬܶܝܢ ܣܳܐܺܝ̈ܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܩܽܘܪܒܳܢܳܐ ܠܡܳܪܝܳܐ ܠܪܺܝܚ ܣܘܳܬ݂ܳܐ. ܘܢܽܘܩܳܝܶܗ ܚܰܡܪܳܐ. ܪܽܘܒܥܶܗ ܕܗܶܡܝܳܢܳܐ.
Lev 23:14 ܘܠܰܚܡܳܐ. ܘܩܶܠ̈ܝܳܬ݂ܳܐ. ܘܰܦܖ̈ܺܝܟܳܬܳܐ. ܠܳܐ ܬܶܐܟ݂ܠܽܘܢ ܥܕܰܡܳܐ ܠܝܰܘܡܳܐ ܗܳܢܳܐ. ܥܕܰܡܳܐ ܠܝܰܘܡܳܐ ܕܡܰܝܬܶܝܢ ܐܰܢ̱ܬܽܘܢ ܩܽܘܪܒܳܢܳܐ ܠܰܐܠܳܗܟܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܟ݂ܽܠܶܗ ܒܶܝܬ݂ ܡܰܥܡܰܪܟܽܘܢ.
Lev 23:15 ܘܰܡܢܰܘ ܠܟܽܘܢ ܡܶܢ ܒܳܬ݂ܪܶܗ ܕܝܰܘܡܳܐ. ܡܶܢ ܝܰܘܡܳܐ ܕܡܰܝܬܶܝܢ ܐܰܢ̱ܬܽܘܢ ܟܰܦܳܐ ܕܦܽܘܪܫܳܢܳܐ. ܫܒܰܥ ܫܳܒܽܘ̈ܥܺܝܢ ܫܠܰܡܠ̈ܡܳܢ ܢܶܗܘ̈ܝܳܢ ܠܟܽܘܢ.
Lev 23:16 ܥܕܰܡܳܐ ܠܒܳܬܰܪ ܫܳܒܽܘܥܬܳܐ ܫܒܺܝܥܳܝܬܳܐ. ܡܢܰܘ ܚܰܡܫܺܝܢ ܝܰܘܡܺܝ̈ܢ. ܘܩܰܪܶܒܘ ܣܡܺܝܕ݂ܳܐ ܚܰܕ݂ܬܳܐ ܠܡܳܪܝܳܐ.
Lev 23:17 ܡܶܢ ܒܶܝܬ݂ ܡܰܥܡܰܪܟܽܘܢ ܐܰܝܬܰܘ ܠܰܚܡܳܐ ܕܦܽܘܪܫܳܢܳܐ. ܬܰܪܬܶܝܢ ܚܳܚܖ̈ܳܢ. ܡܶܢ ܬܪܶܝܢ ܥܶܣܖ̈ܽܘܢܺܝܢ ܕܢܰܫܺܝܦܳܐ ܢܶܗܘ̈ܝܳܢ. ܘܚܰܡܺܝܥ ܢܶܬ݂ܰܐܦܝ̈ܳܢ. ܒܰܟܳܖ̈ܶܐ ܠܡܳܪܝܳܐ.
Lev 23:18 ܘܩܰܪܶܒܘ ܥܰܠ ܠܰܚܡܳܐ. ܫܰܒܥܳܐ ܐܶܡܖ̈ܺܝܢ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܰܬܪܶܝܢ ܕܶܟ݂ܖ̈ܺܝܢ. ܘܢܶܗܘܽܘܢ ܝܰܩܕ݂ܳܐ ܫܰܠܡܳܐ ܠܡܳܪܝܳܐ. ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Lev 23:19 ܘܰܥܒܶܕ݂ܘ ܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܘܰܬܪܶܝܢ ܐܶܡܖ̈ܺܝܢ ܒܢܰܝ̈ ܫܰܢ̱ܬܳܐ ܠܕܶܒܚܳܐ ܫܰܠܡܳܐ.
Lev 23:20 ܘܢܶܦܪܽܘܫ ܐܶܢܽܘܢ ܟܳܗܢܳܐ ܥܰܠ ܠܰܚܡܳܐ ܕܒܰܟܳܖ̈ܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܥܰܠ ܬܪܶܝܢ ܐܶܡܖ̈ܺܝܢ. ܩܽܘܕ݂ܫܳܐ ܢܶܗܘܽܘܢ ܩܕ݂ܳܡ ܡܳܪܝܳܐ ܠܟܳܗܢܳܐ.
Lev 23:21 ܘܰܩܪܰܘ ܠܝܰܘܡܳܐ ܗܳܢܳܐ ܩܰܪܝܳܐ ܘܩܰܕܺܝܫܳܐ. ܘܟܽܠ ܥܒܳܕ݂ܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.
Lev 23:22 ܘܡܳܐ ܕܚܳܨܕܺܝܢ ܐܰܢ̱ܬܽܘܢ ܚܨܳܕܳܐ ܕܰܐܪܥܟܽܘܢ. ܠܳܐ ܬܓܰܡܪܽܘܢ ܣܦܳܖ̈ܶܐ ܕܚܰܩ̈ܠܳܬ݂ܟܽܘܢ ܒܰܚܨܳܕ݂ܟܽܘܢ. ܘܰܠܩܳܛܳܐ ܕܰܚܨܳܕ݂ܟܽܘܢ ܠܳܐ ܬܶܠܩܛܽܘܢ. ܐܶܠܳܐ ܠܡܶܣܟܺܢ̈ܶܐ ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܫܒܽܘܩܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 23:23 ܕܥܰܠ ܕܽܘܟܪܳܢܳܐ ܕܰܩܪܳܝܬܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ . ܘܶܐܡܰܪ ܠܶܗ.
Lev 23:24 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܚܰܕ݂ ܒܝܰܪܚܳܐ. ܒܝܰܪܚܳܐ ܫܒܺܝܥܳܝܳܐ ܢܶܗܘܶܐ ܠܟܽܘܢ ܢܝܳܚܳܐ ܘܕܽܘܟܪܳܢܳܐ ܕܰܩܪܳܝܬܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ.
Lev 23:25 ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܕܥܰܠ ܚܽܘܣܳܝܳܐ.
Lev 23:26 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ.
Lev 23:27 ܒܰܥܣܰܪܬܳܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܝܰܘܡܰܐ ܗ̱ܘ ܕܚܽܘܣܳܝܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܡܰܟܶܟ݂ܘ ܢܰܦ̈ܫܳܬܟܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ.
Lev 23:28 ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ ܒܶܗ ܒܝܰܘܡܳܐ ܗܳܢܳܐ. ܡܶܛܽܠ ܕܝܰܘܡܰܐ ܗ̱ܘ ܕܚܽܘܣܳܝܳܐ. ܠܰܡܚܰܣܳܝܽܘ ܥܠܰܝܟܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ.
Lev 23:29 ܡܶܛܽܠ ܕܟܽܠ ܢܰܦܫܳܐ ܕܠܳܐ ܬܶܬ݂ܡܰܟܰܟ݂ ܒܶܗ ܒܝܰܘܡܳܐ ܗܳܢܳܐ. ܬܺܐܒܰܕ݂ ܡܶܢ ܥܰܡܳܗ̇.
Lev 23:30 ܘܟܽܠ ܢܰܦܫܳܐ ܕܬܶܥܒܶܕ݂ ܟܽܠ ܥܒܳܕ݂ ܒܶܗ ܒܝܰܘܡܳܐ ܗܳܢܳܐ. ܬܺܐܒܰܕ ܢܰܦܫܳܐ ܗܳܝ ܡܶܢ ܓܰܘ ܥܰܡܳܗ̇.
Lev 23:31 ܘܟܽܠ ܥܒܳܕ݂ ܠܳܐ ܬܶܥܒܕ݂ܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.
Lev 23:32 ܫܰܒܰܬ݂ ܫܰܒ̈ܶܐ ܗܺܝ ܠܟܽܘܢ. ܘܡܰܟܶܟ݂ܘ ܢܰܦ̈ܫܳܬܟܽܘܢ. ܒܰܬ݂ܫܰܥܬܳܐ ܒܝܰܪܚܳܐ. ܒܪܰܡܫܳܐ ܒܶܝܬ݂ ܖ̈ܰܡܫܶܐ. ܡܶܢ ܪܰܡܫܳܐ ܘܰܥܕܰܡܳܐ ܠܪܰܡܫܳܐ. ܐܰܫܒܶܬ݂ܘ ܫܰܒܰܝ̈ܟܽܘܢ. ܕܥܰܠ ܥܰܕܥܺܐܕܳܐ ܕܰܡ̈ܛܰܠܠܶܐ.
Lev 23:33 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 23:34 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܥܒܶܕ݂ܘ ܥܰܕ݂ܥܺܐܕ݂ܳܐ ܕܰܡܛ̈ܰܠܠܶܐ ܫܰܒܥܳܐ ܝܰܘܡܺܝ̈ܢ ܩܕ݂ܳܡ ܡܳܪܝܳܐ.
Lev 23:35 ܝܰܘܡܳܐ ܩܰܕܡܳܝܳܐ ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Lev 23:36 ܫܰܒܥܳܐ ܝܰܘܡܺܝ̈ܢ ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܘܝܰܘܡܳܐ ܕܰܬܡܳܢܝܳܐ ܩܰܪܝܳܐ ܘܩܰܕܺܝܫܳܐ. ܢܶܗܘܶܐ ܠܟܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܘܰܗܘܰܝܬܽܘܢ ܟܳܢܫܺܝܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Lev 23:37 ܗܳܠܶܝܢ ܐܶܢܽܘܢ ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܕܬܶܩܪܽܘܢ ܐܶܢܽܘܢ ܩܖ̈ܰܝܳܐ ܘܩܰܕܺܝ̈ܫܶܐ. ܘܰܬ݂ܩܰܪܒܽܘܢ ܒܗܽܘܢ ܩܽܘܖ̈ܒܳܢܶܐ. ܠܡܳܪܝܳܐ. ܝܰܩܕ̈ܶܐ ܫܰܠ̈ܡܶܐ. ܘܰܣܡܺܝܕ݂ܳܐ. ܘܢܽܘܩܳܝ̈ܶܐ. ܘܕܶܒܚ̈ܶܐ. ܙܶܕ݂ܩܳܐ ܕܝܰܘܡܳܐ ܒܝܰܘܡܳܐ.
Lev 23:38 ܣܛܰܪ ܡܶܢ ܫܰܒܰܘ̈ܗܝ ܕܡܳܪܝܳܐ. ܘܰܣܛܰܪ ܡܶܢ ܩܽܘܪܒܢܰܝ̈ܟܽܘܢ. ܘܰܣܛܰܪ ܡܶܢ ܡܰܘ̈ܗܒܳܬ݂ܟܽܘܢ. ܘܰܣܛܰܪ ܡܶܢ ܟܽܠܗܽܘܢ ܢܶܕ݂ܖ̈ܰܝܟܽܘܢ. ܘܰܣܛܰܪ ܡܶܢ ܟܽܠܶܗ ܦܽܘܪܫܳܢܟܽܘܢ. ܕܝܳܗܒܺܝܢ ܐܰܢ̱ܬܽܘܢ ܠܡܳܪܝܳܐ.
Lev 23:39 ܒܪܰܡ ܕܶܝܢ ܒܚܰܡܫܰܥܶܣܖ̈ܶܐ ܒܝܰܪܚܳܐ ܕܫܰܒܥܳܐ. ܡܳܐ ܕܚܳܡܠܺܝܬܽܘܢ ܥܰܠܳܠ̈ܬ݂ܳܗ̇ ܕܰܐܪܥܳܐ. ܥܒܶܕ݂ܘ ܥܰܕ݂ܥܺܐܕ݂ܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ. ܒܝܰܘܡܳܐ ܩܰܕܡܳܝܳܐ ܒܶܛܠܳܢܳܐ. ܘܰܒܝܰܘܡܳܐ ܕܰܬܡܳܢܝܳܐ ܢܝܳܚܳܐ.
Lev 23:40 ܣܰܒܘ ܠܟܽܘܢ ܒܝܰܘܡܳܐ ܩܰܕܡܳܝܳܐ. ܦܺܐܖ̈ܰܝ ܐܺܝ̈ܠܳܢܶܐ ܫܰܦܺܝܖ̈ܶܐ. ܐܶܛܖ̈ܽܘܓ݂ܶܐ. ܘܠܶܒܘ̈ܳܬܳܐ ܕܕܶܩ̈ܠܶܐ. ܘܳܐܣܳܐ. ܘܥܰܖ̈ܒܶܐ.
Lev 23:41 ܘܰܚܕ݂ܰܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܫܰܒܥܳܐ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܘܥܽܘܒܕܽܘܗܝ ܥܰܕ݂ܥܺܐܕ݂ܳܐ ܗܳܢܳܐ ܠܡܳܪܝܳܐ. ܫܰܒܥܳܐ ܝܰܘܡܺܝ̈ܢ ܒܫܰܢ̱ܬܳܐ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܝܰܪܚܳܐ ܕܫܰܒܥܳܐ ܥܽܘܒܕܽܘܗܝ.
Lev 23:42 ܒܰܡ̈ܛܰܠܠܶܐ ܬܶܒܘ ܫܰܒܥܳܐ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܬܒܽܘܢ ܒܰܡ̈ܛܰܠܠܶܐ.
Lev 23:43 ܕܢܶܕܥܽܘܢ ܕܳܖ̈ܰܝܟܽܘܢ. ܕܒܰܡ̈ܛܰܠܠܶܐ ܐܰܘܬܒܶܬ݂ ܠܰܒܢܰܝ̈ ܝܺܣܪܳܐܶܝܠ ܟܰܕ ܐܰܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 23:44 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܥܰܕ݂ܥܺܐܕܰܘ̈ܗܝ ܕܡܳܪܝܳܐ.
Lev 24:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 24:2 ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܰܝܬܽܘܢ ܠܳܟ݂ ܡܶܫܚܳܐ ܕܙܰܝܬܳܐ ܕܰܟ݂ܝܳܐ ܥܨܺܝܪܳܐ. ܠܡܰܢܗܳܪܽܘ ܫܖ̈ܳܓܶܐ ܐܰܡܺܝܢܳܐܺܝܬ.
Lev 24:3 ܠܒܰܪ ܡܶܢ ܐܰܦܰܝ̈ ܬܰܪܥܳܐ ܕܣܳܗܕܽܘܬܳܐ. ܒܡܰܫܟܰܢ ܙܰܒܢܳܐ. ܘܢܶܗܘܶܐ ܣܳܕܰܪ ܠܗܽܘܢ ܐܰܗܪܽܘܢ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ.
Lev 24:4 ܥܰܠ ܡܢܳܪܬܳܐ ܪܰܒܬ݂ܳܐ ܢܶܗܘܶܐ ܣܳܕܰܪ ܫܖ̈ܳܓܶܐ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ.
Lev 24:5 ܘܣܰܒ ܢܰܫܺܝܦܳܐ. ܘܶܐܦܺܝ ܬܰܪܬܰܥܶܣܖ̈ܶܐ ܚܳܚܖ̈ܳܢ. ܡܶܢ ܬܪܶܝܢ ܥܶܣܖ̈ܽܘܢܺܝܢ ܚܳܚܽܘܪܬܳܐ ܚܕ݂ܳܐ.
Lev 24:6 ܘܰܣܕ݂ܽܘܪ ܐܶܢܶܝܢ ܬܪܶܝܢ ܣܶܕ݂ܖ̈ܺܝܢ. ܫܶܬ݂ ܫܶܬ݂ ܒܣܶܕ݂ܪܳܐ. ܥܰܠ ܦܳܬ݂ܽܘܪܳܐ ܕܰܟ݂ܝܳܐ ܩܕ݂ܳܡ ܡܳܪܝܳܐ.
Lev 24:7 ܘܣܺܝܡ ܥܰܠ ܣܶܕ݂ܪܳܐ ܠܒܽܘܢܬܳܐ ܕܟ݂ܺܝܬ݂ܳܐ ܩܕ݂ܳܡ ܡܳܪܝܳܐ. ܘܢܶܗܘܶܐ ܠܠܰܚܡܳܐ ܕܽܘܟܪܳܢܳܐ ܘܩܽܘܪܒܳܢܳܐ ܠܡܳܪܝܳܐ.
Lev 24:8 ܒܝܰܘܡܳܐ ܕܶܫܬܳܐ ܢܶܗܘܶܐ ܣܳܕ݂ܰܪ ܠܗܽܘܢ ܐܰܗܪܽܘܢ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ݂. ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܩܝܳܡܳܐ ܠܥܳܠܰܡ.
Lev 24:9 ܢܶܗܘܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܢܶܐܟܠܽܘܢܶܗ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܽܘ ܠܶܗ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܢܳܡܽܘܣܳܐ ܠܥܳܠܰܡ.
Lev 24:10 ܘܰܢܦܰܩ ܒܰܪ ܐܰܢ̱ܬܬ݂ܳܐ ܐܺܝܣܰܪܠܳܝܬܳܐ. ܘܗܽܘ ܒܰܪ ܓܰܒܪܳܐ ܗܘܳܐ ܡܶܨܪܳܝܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܘܰܢܨܰܘ ܒܡܰܫܪܺܝܬ݂ܳܐ ܒܰܪ ܐܺܝܣܰܪܠܳܝܬܳܐ. ܘܓܰܒܪܳܐ ܐܺܝܣܰܪܠܳܝܳܐ.
Lev 24:11 ܘܰܦܪܰܫ ܒܰܪ ܐܰܢ̱ܬܬ݂ܳܐ ܐܺܝܣܰܪܠܳܝܬܳܐ ܫܡܳܐ. ܘܨܰܚܺܝ. ܘܰܐܝܬܝܽܘܗܝ ܠܘܳܬ݂ ܡܽܘܫܶܐ. ܘܰܫܡܳܐ ܕܶܐܡܶܗ ܫܳܠܽܘܡܺܝܬ݂ ܒܰܪܬ݂ ܕܰܒܪܺܝ. ܡܶܢ ܫܰܒܛܳܐ ܕܕ݂ܳܢ.
Lev 24:12 ܘܚܰܒܫܽܘܗܝ ܒܶܝܬ݂ ܢܛܽܘܪܬܳܐ. ܕܢܶܬ݂ܦܰܫܰܩ ܠܗܽܘܢ ܡܶܢ ܦܽܘܡܶܗ ܕܡܳܪܝܳܐ.
Lev 24:13 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 24:14 ܐܰܦܩܽܘܗܝ ܠܗܰܘ ܕܨܰܚܺܝ ܠܒܰܪ ܡܶܢ ܡܰܫܪܺܝܬ݂ܳܐ. ܘܟܽܠ ܕܫܰܡܥܽܘܗܝ. ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܪܺܝܫܶܗ. ܘܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ.
Lev 24:15 ܘܥܰܡ ܒܢܰܝ̈ ܝܺܣܪܳܐܶܝܠ ܡܰܠܶܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܢܨܰܚܶܐ ܠܰܐܠܳܗܶܗ. ܢܩܰܒܶܠ ܚܛܳܗܶܗ.
Lev 24:16 ܘܡܰܢ ܕܢܶܦܪܽܘܫ ܫܡܶܗ ܕܡܳܪܝܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ. ܘܡܶܪܓܰܡ ܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ. ܐܰܝܢܳܐ ܕܡܶܬ݂ܦܢܶܐ ܠܘܳܬܝ. ܐܰܘ ܒܰܪ ܝܺܣܪܳܐܶܝܠ. ܡܳܐ ܕܰܦܪܰܫ ܫܶܡܝ. ܢܶܬ݂ܩܛܶܠ.
Lev 24:17 ܘܓܰܒܪܳܐ ܐܶܢ ܢܶܩܛܽܘܠ ܟܽܠ ܢܰܦܫܳܐ ܕܒܰܪܢܳܫܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.
Lev 24:18 ܘܰܕ݂ܢܶܩܛܽܘܠ ܢܰܦܫܳܐ ܕܰܒܥܺܝܪܳܐ. ܢܶܦܪܽܘܥ ܢܰܦܫܳܐ ܚܠܳܦ ܢܰܦܫܳܐ.
Lev 24:19 ܘܓܰܒܪܳܐ ܐܶܢ ܢܶܥܒܶܕ݂ ܡܽܘܡܳܐ ܒܚܰܒܪܶܗ. ܐܰܝܟ݂ ܕܰܥܒܰܕ݂ ܡܽܘܡܳܐ ܒܚܰܒܪܶܗ. ܗܳܟܰܢܳܐ ܢܶܬ݂ܥܒܶܕ݂ ܠܶܗ.
Lev 24:20 ܬܒܳܪܳܐ ܚܠܳܦ ܬܒܳܪܳܐ. ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܰܝܟ݂ ܕܰܥܒܰܕ݂ ܡܽܘܡܳܐ ܒܚܰܒܪܶܗ. ܗܳܟܰܢܳܐ ܢܶܬ݂ܥܒܶܕ݂ ܠܶܗ.
Lev 24:21 ܘܰܕ݂ܢܶܩܛܽܘܠ ܒܥܺܝܪܳܐ. ܢܶܦܪܥܺܝܗ̇. ܘܰܕ݂ܢܶܩܛܽܘܠ ܢܰܦܫܳܐ. ܢܶܬ݂ܩܛܶܠ.
Lev 24:22 ܕܺܝܢܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܢܳܐ ܕܡܶܬ݂ܦܢܶܐ ܠܘܳܬܝ. ܘܰܠܒܰܪ ܝܺܣܪܳܐܶܝܠ. ܗܳܟܰܢܳܐ ܢܶܗܘܶܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 24:23 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܰܐܦܩܽܘܗܝ ܠܗܰܘ ܕܨܰܚܺܝ. ܠܒܰܪ ܡܶܢ ܡܰܫܪܺܝܬ݂ܳܐ. ܘܪܰܓ݂ܡܽܘܗܝ ܒܟܺܐܦ̈ܶܐ ܘܡܺܝܬ݂. ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Lev 25:1 ܘܰܡܶܠܠ ܡܳܪܝܳܐ ܥܰܡ ܡܽܘܫܶܐ ܒܛܽܘܪܳܐ ܕܣܺܝܢܰܝ. ܘܶܐܡܰܪ ܠܶܗ.
Lev 25:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ. ܬܫܰܒܶܬ݂ ܐܰܪܥܳܐ ܫܰܒܬ݂ܳܐ ܠܡܳܪܝܳܐ.
Lev 25:3 ܫܶܬ݂ ܫܢܺܝ̈ܢ ܬܶܙܪܥܽܘܢ ܚܰܩ̈ܠܳܬ݂ܟܽܘܢ. ܘܫܶܬ݂ ܫܢܺܝ̈ܢ. ܬܶܟ݂ܣܚܽܘܢ ܟܰܖ̈ܡܰܝܟܽܘܢ. ܘܫܶܬ݂ ܫܢܺܝ̈ܢ ܗܘܰܝܬܽܘܢ ܚܳܡܠܺܝܢ ܥܰܠ̈ܠܳܬ݂ܟܽܘܢ.
Lev 25:4 ܘܫܰܢ̱ܬܳܐ ܕܰܫܒܰܥ ܫܰܒܰܬ݂ ܫܰܒ̈ܶܐ ܬܶܗܘܶܐ ܠܰܐܪܥܳܐ ܘܬܶܗܘܶܐ ܠܟܽܘܢ ܫܰܒܬ݂ܳܐ ܠܡܳܪܝܳܐ. ܘܚܰܩ̈ܠܳܬ݂ܟܽܘܢ ܠܳܐ ܬܶܙܪܥܽܘܢ. ܘܟܰܖ̈ܡܰܝܟܽܘܢ ܠܳܐ ܬܶܟ݂ܣܚܽܘܢ.
Lev 25:5 ܘܟ݂ܳܬܳܐ ܕܰܚܨܳܕ݂ܟܽܘܢ ܠܳܐ ܬܶܚܨܕ݂ܽܘܢ. ܘܥܶܢ̈ܒܶܐ ܕܰܫܒܺܫܬܰܝ̈ܟܽܘܢ ܠܳܐ ܬܶܩܛܦܽܘܢ. ܫܰܢ̱ܬܳܐ ܬܶܗܘܶܐ ܠܰܐܪܥܳܐ.
Lev 25:6 ܘܬܶܗܘܶܐ ܠܟܽܘܢ ܫܰܒܬ݂ܳܐ ܕܰܐܪܥܳܐ ܠܡܶܐܟܽܘܠܬܳܐ. ܠܟܽܘܢ. ܘܰܠܥܰܒܕܰܝ̈ܟܽܘܢ. ܘܠܰܐܡܗ̈ܳܬ݂ܟܽܘܢ ܘܠܰܐܓ݂ܺܝܖ̈ܰܝܟܽܘܢ. ܘܰܠܬ݂ܰܘܬܳܒ̈ܶܐ ܕܥܳܡܪܺܝܢ ܥܰܡܟܽܘܢ.
Lev 25:7 ܘܠܰܒܥܺܝܪܟܽܘܢ. ܘܰܠܚܰܝܘܬܳܐ ܕܒܰܐܪܥܟܽܘܢ. ܘܬܶܗܘܶܐ ܠܟܽܘܢ ܟܽܠܳܗ̇ ܥܠܰܠܬܳܐ ܠܡܶܐܟܽܘܠܬܳܐ.
Lev 25:8 ܘܰܡܢܰܘ ܠܟܽܘܢ ܫܒܰܥ ܫܢܺܝ̈ܢ ܕܫܰܒ̈ܶܐ. ܫܒܰܥ ܫܢܺܝ̈ܢ ܥܰܠ ܫܒܰܥ ܙܰܒܢܺܝ̈ܢ. ܘܢܶܗܘܽܘܢ ܠܟܽܘܢ ܝܰܘ̈ܡܳܬ݂ܳܐ ܕܰܫܒܰܥ ܫܢܰܝ̈ܳܐ ܕܫܰܒ̈ܶܐ. ܐܰܪܒܥܺܝܢ ܘܰܬ݂ܫܰܥ ܫܢܺܝ̈ܢ.
Lev 25:9 ܘܰܩܪܰܘ ܒܫܺܝܦܽܘܪܳܐ ܕܝܽܘܒܳܒܳܐ. ܒܰܥܣܰܪܬܳܐ ܒܝܰܪܚܳܐ ܕܫܰܒܥܳܐ ܒܝܰܘܡܳܐ ܕܚܽܘܣܳܝܳܐ. ܩܪܰܘ ܫܺܝܦܽܘܪܳܐ ܒܟܽܠܳܗ̇ ܐܰܪܥܟܽܘܢ.
Lev 25:10 ܘܩܰܕܫܽܘܗ̇ ܠܰܫܢܰܬ݂ ܚܰܡܫܺܝܢ ܫܢܺܝ̈ܢ. ܘܰܩܪܰܘ ܚܺܐܪܽܘܬܳܐ ܒܰܐܪܥܳܐ ܠܟܽܠܗܽܘܢ ܥܳܡܽܘܖ̈ܶܝܗ̇. ܘܦܽܘܢܳܝܳܐ ܢܶܗܘܶܐ ܠܟܽܘܢ. ܘܰܗܦܽܘܟ݂ܘ ܐ̱ܢܳܫ ܠܝܳܪܬܽܘܬܶܗ. ܐ̱ܢܳܫ ܠܫܰܪܒܬܶܗ.
Lev 25:11 ܘܦܽܘܢܳܝܳܐ ܒܰܫܢܰܬ݂ ܚܰܡܫܺܝܢ ܫܢܺܝ̈ܢ ܢܶܗܘܶܐ ܠܟܽܘܢ. ܠܳܐ ܬܶܙܪܥܽܘܢ ܐܰܪܥܟܽܘܢ. ܘܠܳܐ ܬܶܚܨܕ݂ܽܘܢ ܟܳܬ݂ܳܗ̇. ܘܠܳܐ ܬܶܩܛܦܽܘܢ ܫܒܺܫܬܶܝ̈ܗ̇.
Lev 25:12 ܡܶܛܽܠ ܕܦܽܘܢܳܝܰܐ ܗ̱ܘ. ܘܩܽܘܕ݂ܫܳܐ ܢܶܗܘܶܐ ܠܟܽܘܢ. ܡܶܢ ܚܰܩܠܳܐ ܐܰܟ݂ܽܘܠܘ ܥܠܰܠܬܳܐ.
Lev 25:13 ܒܫܰܢ̱ܬܳܐ ܗܳܕ݂ܶܐ ܕܦܽܘܢܳܝܳܐ. ܘܰܗܦܽܘܟ݂ܘ ܐ̱ܢܳܫ ܠܝܳܪܬܽܘܬܶܗ.
Lev 25:14 ܘܶܐܢ ܬܙܰܒܶܢ ܙܶܒܢܳܐ ܠܚܰܒܪܳܟ݂. ܐܰܘ ܐܶܢ ܬܶܙܒܶܢ ܡܶܢ ܚܰܒܪܳܟ݂ ܠܳܐ ܬܶܥܠܒܽܘܢ ܓܒܰܪ ܠܰܐܚܽܘܗܝ.
Lev 25:15 ܒܡܶܢܝܳܢܳܐ ܕܰܫܢܰܝ̈ܳܐ. ܒܳܬܰܪ ܦܽܘܢܳܝܳܐ. ܙܒܶܢ ܡܶܢ ܚܰܒܪܳܟ݂. ܘܰܒܡܶܢܝܳܢܳܐ ܕܰܫܢܰܝ̈ܳܐ ܕܰܥܠܰܠܬܳܐ ܢܙܰܒܶܢ ܠܳܟ݂.
Lev 25:16 ܠܦܽܘܬ݂ ܣܽܘܓ݂ܳܐܐ ܕܰܫܢܰܝ̈ܳܐ ܬܶܣܓܶܐ ܙܒܺܝܢܬܶܗ. ܘܰܠܦܽܘܬ݂ ܙܥܽܘܪܽܘܬܳܐ ܕܰܫܢܰܝ̈ܳܐ ܬܶܙܥܰܪ ܙܒܺܝܢܬܶܗ. ܡܶܛܽܠ ܕܰܒܡܶܢܝܳܢܰܐ ܗ̱ܘ ܕܰܫܢܰܝ̈ܳܐ ܕܰܥܠܰܠܬܳܐ ܡܙܰܒܶܢ ܠܳܟ݂.
Lev 25:17 ܘܠܳܐ ܬܶܥܠܒܽܘܢ ܐ̱ܢܳܫ ܠܰܐܚܽܘܗܝ. ܘܰܕ݂ܚܰܠ ܡܶܢ ܐܰܠܳܗܳܟ݂. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂.
Lev 25:18 ܥܒܶܕ݂ܘ ܦܽܘܩܕܳܢܰܝ̈ ܘܛܰܪܘ ܕܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܘܬܶܒܘ ܒܰܐܪܥܳܐ ܒܫܶܠܝܳܐ.
Lev 25:19 ܘܬܶܬܶܠ ܐܰܪܥܳܐ ܦܺܐܖ̈ܶܝܗ̇. ܘܬܶܐܟܠܽܘܢ ܘܬܶܣܒܥܽܘܢ. ܘܬܶܬܒܽܘܢ ܒܳܗ̇ ܒܫܶܠܝܳܐ.
Lev 25:20 ܘܶܐܢ ܐܳܡܪܺܝܢ ܐܰܢ̱ܬܽܘܢ ܡܳܢܳܐ ܢܶܐܟ݂ܽܘܠ ܒܫܰܢ̱ܬܳܐ ܕܰܫܒܰܥ ܕܠܳܐ ܙܳܪܥܺܝܢܰܢ ܘܠܳܐ ܚܳܡܠܺܝܢ ܚܢܰܢ ܥܰܠ̈ܠܳܬ݂ܳܗ̇.
Lev 25:21 ܐܶܫܰܕܰܪ ܠܟܽܘܢ ܒܽܘܖ̈ܟܳܬ݂ܝ. ܒܫܰܢ̱ܬܳܐ ܫܬܺܝܬ݂ܳܝܬܳܐ. ܘܬܶܥܒܶܕ݂ ܥܠܰܠܬܳܐ ܕܰܬܠܳܬ݂ ܫܢܺܝ̈ܢ.
Lev 25:22 ܕܬܶܙܪܥܽܘܢ ܒܫܰܢ̱ܬܳܐ ܬܡܺܝܢܳܝܬܳܐ. ܘܬܶܐܟܠܽܘܢ ܡܶܢ ܥܠܰܠܬܳܐ ܥܰܬܺܝܩܬܳܐ ܥܕܰܡܳܐ ܠܫܰܢ̱ܬܳܐ ܬܫܺܝܥܳܝܬܳܐ. ܥܕܰܡܳܐ ܕܥܳܐܠܳܐ ܥܠܰܠܬܳܐ ܗܘܰܝܬܽܘܢ ܐܳܟܠܺܝܢ ܥܰܬܺܝܩܳܐ.
Lev 25:23 ܘܰܐܪܥܳܐ ܒܰܫܪܳܪܳܐ ܠܳܐ ܬܶܙܕܰܒܰܢ ܠܥܳܠܰܡ. ܡܶܛܽܠ ܕܕ݂ܺܝܠܝ ܗܺܝ ܐܰܪܥܳܐ. ܘܥܳܡܽܘܖ̈ܶܐ ܐܰܢ̱ܬܽܘܢ ܘܬ݂ܰܘܬܳܒ̈ܶܐ ܥܰܡܝ.
Lev 25:24 ܘܰܒܟܽܠܳܗ̇ ܐܰܪܥܳܐ ܕܝܳܪܬܽܘܬ݂ܟܽܘܢ. ܦܽܘܪܩܳܢܳܐ ܕܰܐܪܥܳܐ ܗܘܰܝܬܽܘܢ ܝܳܗܒܺܝܢ.
Lev 25:25 ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܰܢܙܰܒܶܢ ܡܶܢ ܝܳܪܬܽܘܬܶܗ. ܢܺܐܬܶܐ ܩܰܪܺܝܒܶܗ ܕܩܰܪܺܝܒ ܠܶܗ ܘܢܶܦܪܽܘܩ ܙܶܒܢܶܗ ܕܰܐܚܽܘܗܝ.
Lev 25:26 ܘܶܐܢ ܠܰܝܬ ܡܰܢ ܕܦܳܪܶܩ. ܘܢܶܡܛܶܐ ܒܺܐܝܕܰܘ̈ܗܝ ܘܢܶܫܟܰܚ ܡܶܣܰܬ ܦܽܘܪܩܳܢܶܗ.
Lev 25:27 ܢܶܚܫܽܘܒ ܫܢܰܝ̈ܳܐ ܕܰܙܒܺܝܢܬܶܗ. ܘܰܢܦܰܢܶܐ ܝܰܬܺܝܪܳܐ ܠܓܰܒܪܳܐ ܕܰܙܒܰܢ ܡܶܢܶܗ. ܘܢܶܗܦܽܘܟ݂ ܠܝܳܪܬܽܘܬܶܗ.
Lev 25:28 ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ ܐܰܝܟ݂ ܕܢܶܦܪܥܺܝܘܗܝ. ܬܶܗܘܶܐ ܙܒܺܝܢܬܳܐ ܫܰܪܺܝܪܳܐ ܠܡܰܢ ܕܙܰܒܢܳܗ̇ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܦܽܘܩ ܒܦܽܘܢܳܝܳܐ ܘܢܶܗܦܽܘܟ݂ ܠܝܳܪܬܽܘܬܶܗ.
Lev 25:29 ܘܓܰܒܪܳܐ ܐܶܢ ܢܙܰܒܶܢ ܒܶܝܬ݂ ܡܰܥܡܪܳܐ ܕܰܩܪܺܝܬ݂ܳܐ ܕܺܐܝܬ݂ ܠܳܗ̇ ܫܽܘܪܳܐ. ܢܶܗܘܶܐ ܦܽܘܪܩܳܢܶܗ ܥܕܰܡܳܐ ܕܫܳܠܡܳܐ ܫܰܢ̱ܬܳܐ ܕܰܙܒܺܝܢܬܶܗ. ܡܶܢ ܥܶܕܳܢ ܠܥܶܕܳܢ ܢܶܗܘܶܐ ܦܽܘܪܩܳܢܶܗ.
Lev 25:30 ܘܶܐܢ ܠܳܐ ܡܶܬ݂ܦܪܶܩ ܥܕܰܡܳܐ ܕܫܳܠܡܳܐ ܠܳܗ̇ ܫܰܢ̱ܬܳܐ ܫܰܠܡܬܳܐ. ܢܩܽܘܡ ܒܰܝܬܳܐ ܕܰܩܪܺܝܬ݂ܳܐ ܕܺܐܝܬ݂ ܠܶܗ ܫܽܘܪܳܐ ܒܰܫܪܳܪܳܐ ܠܡܰܢ ܕܙܰܒܢܶܗ. ܘܢܶܗܘܶܐ ܠܕ݂ܳܖ̈ܰܘܗܝ. ܘܠܳܐ ܢܶܦܽܘܩ ܡܶܢܶܗ ܒܦܽܘܢܳܝܳܐ.
Lev 25:31 ܒ̈ܳܬܶܐ ܕܶܝܢ ܕܫܶܛ̈ܚܶܐ ܕܠܳܐ ܚܳܕܰܪ ܠܗܽܘܢ ܫܽܘܪܳܐ. ܐܰܝܟ݂ ܚܰܩܠܳܐ ܕܰܐܪܥܳܐ ܢܶܬ݂ܚܰܫܒܽܘܢ. ܦܽܘܪܩܳܢܳܐ ܢܶܗܘܶܐ ܠܗܽܘܢ. ܘܰܒܦܽܘܢܳܝܳܐ ܢܶܦܽܘܩ.
Lev 25:32 ܘܩܽܘܖ̈ܝܳܐ ܕܠܶܘ̈ܳܝܶܐ. ܘܒ̈ܳܬܶܐ ܕܰܒܩܽܘܖ̈ܝܳܐ ܕܝܳܪܬܽܘܬ݂ܗܽܘܢ. ܦܽܘܪܩܳܢܳܐ ܠܥܳܠܰܡ ܢܶܗܘܶܐ ܠܠܶܘܳܝ̈ܶܐ.
Lev 25:33 ܘܰܕ݂ܢܶܦܪܽܘܩ ܦܽܘܪܩܳܢܳܐ ܡܶܢ ܠܶܘܳܝ̈ܶܐ. ܢܶܦܽܘܩ ܡܶܢ ܙܶܒܢܶܗ ܕܒܰܝܬܳܐ ܘܰܩܪܺܝܬ݂ܳܐ ܕܝܳܪܬܽܘܬܶܗ ܒܦܽܘܢܳܝܳܐ. ܡܶܛܽܠ ܕܒ̈ܳܬܶܐ ܕܰܒܩܽܘܖ̈ܝܳܐ ܕܠܶܘܳܝ̈ܶܐ ܗܶܢܽܘܢ ܐܶܢܽܘܢ ܝܳܪܬܽܘܬ݂ܗܽܘܢ ܒܰܝܢܳܬ ܒܢܰܝ̈ ܝܺܣܪܳܐܶܝܠ.
Lev 25:34 ܘܚܰܩܠܳܐ ܕܒܰܣܦܳܖ̈ܰܝ ܩܽܘܖ̈ܝܗܶܝܢ ܠܳܐ ܬܶܙܕܰܒܰܢ. ܡܶܛܽܠ ܕܝܽܘܪܬ݂ܳܢܳܐ ܗ̱ܝ ܠܗܽܘܢ ܠܥܳܠܰܡ.
Lev 25:35 ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܢܰܪܟܶܢ ܐܺܝܕ݂ܶܗ ܥܰܡܳܟ݂. ܠܳܐ ܬܶܐܚܕܺܝܘܗܝ ܐܰܝܟ݂ ܥܳܡܽܘܪܳܐ ܘܰܐܝܟ݂ ܬܰܘܬܳܒܳܐ. ܘܢܺܚܶܐ ܥܰܡܳܟ݂.
Lev 25:36 ܠܳܐ ܬܶܣܰܒ ܡܶܢܶܗ ܩܨܳܨܳܐ ܘܪܶܒܺܝܬܳܐ. ܘܰܕ݂ܚܰܠ ܡܶܢ ܐܰܠܳܗܳܟ݂. ܘܢܺܚܶܐ ܐܰܚܽܘܟ݂ ܥܰܡܳܟ݂.
Lev 25:37 ܟܶܣܦܳܟ݂ ܠܳܐ ܬܶܬܶܠ ܠܶܗ ܒܰܩܨܳܨܳܐ. ܘܰܒܪܶܒܺܝܬܳܐ ܠܳܐ ܬܶܬܶܠ ܡܶܐܟ݂ܽܘܠܬܳܟ݂.
Lev 25:38 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܬܶܠ ܠܟܽܘܢ ܐܰܪܥܳܐ ܕܰܟ݂ܢܰܥܢ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ.
Lev 25:39 ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܢܶܙܕܰܒܰܢ ܠܳܟ݂. ܠܳܐ ܬܶܦܠܽܘܚ ܒܶܗ ܦܽܘܠܚܳܢܳܐ ܕܥܰܒܕܳܐ.
Lev 25:40 ܐܰܝܟ݂ ܐܰܓ݂ܺܝܪܳܐ ܘܰܐܝܟ݂ ܬܰܘܬܳܒܳܐ ܢܶܗܘܶܐ ܥܰܡܳܟ݂. ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ ܢܶܗܘܶܐ ܥܰܡܳܟ݂.
Lev 25:41 ܘܢܶܦܽܘܩ ܡܶܢ ܠܘܳܬ݂ܳܟ݂ ܗܽܘ ܘܰܒܢܰܘ̈ܗܝ ܥܰܡܶܗ. ܘܢܶܗܦܽܘܟ݂ ܠܫܰܪܒܬܶܗ. ܘܰܠܝܳܪܬܽܘܬܳܐ ܕܰܐܒܳܗܰܘ̈ܗܝ ܢܶܗܦܽܘܟ݂.
Lev 25:42 ܡܶܛܽܠ ܕܥܰܒ̈ܕܰܝ ܐܶܢܽܘܢ ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܢܶܙܕܰܒܢܽܘܢ ܒܙܶܒܢܳܐ ܕܥܰܒܕ̈ܶܐ.
Lev 25:43 ܘܠܳܐ ܬܰܦܠܚܺܝܘܗܝ ܦܽܘܠܚܳܢܳܐ ܩܰܫܝܳܐ. ܘܰܕ݂ܚܰܠ ܡܶܢ ܐܰܠܳܗܳܟ݂.
Lev 25:44 ܘܥܰܒܕܰܝ̈ܟܽܘܢ. ܘܰܐܡܗ̈ܳܬ݂ܟܽܘܢ ܕܢܶܗܘܽܘܢ ܠܟܽܘܢ ܡܶܢ ܥܰܡ̈ܡܶܐ ܕܒܰܚܕܳܖ̈ܰܝܟܽܘܢ. ܡܶܢܗܽܘܢ ܬܶܙܒܢܽܘܢ ܥܰܒܕ̈ܶܐ ܘܰܐܡܗ̈ܳܬܳܐ.
Lev 25:45 ܘܳܐܦ ܡܶܢ ܒܢܰܝ̈ ܬܰܘܬܳܒ̈ܶܐ ܕܥܳܡܪܺܝܢ ܥܰܡܟܽܘܢ ܡܶܢܗܽܘܢ ܬܶܩܢܽܘܢ. ܘܡܶܢ ܫܰܪܒܬ݂ܗܽܘܢ ܕܥܰܡܟܽܘܢ: ܕܰܐܘܠܶܕܘ ܒܰܐܪܥܟܽܘܢ. ܘܢܶܗܘܽܘܢ ܠܟܽܘܢ ܝܽܘܪܬ݂ܳܢܳܐ.
Lev 25:46 ܘܰܐܘܪܶܬ݂ܘ ܐܶܢܽܘܢ ܠܰܒܢܰܝ̈ܟܽܘܢ ܡܶܢ ܒܳܬܰܪܟܽܘܢ. ܠܡܺܐܪܰܬ݂ ܝܽܘܪܬ݂ܳܢܳܐ. ܘܰܠܥܳܠܰܡ ܒܗܽܘܢ ܬܶܦܠܚܽܘܢ. ܘܒܰܐܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ. ܓܒܰܪ ܒܰܐܚܽܘܗܝ ܠܳܐ ܬܶܦܠܚܽܘܢ ܦܽܘܠܚܳܢܳܐ ܩܰܫܝܳܐ.
Lev 25:47 ܘܶܐܢ ܣܳܦܩܳܐ ܒܺܐܝܕܰܘ̈ܗܝ ܕܥܳܡܽܘܪܳܐ. ܘܰܕ݂ܬܰܘܬܳܒܳܐ ܕܥܰܡܳܟ݂. ܘܢܶܬ݂ܡܰܣܟܰܢ ܐܰܚܽܘܟ݂ ܥܰܡܶܗ. ܘܢܶܙܕܰܒܰܢ ܠܥܳܡܽܘܪܳܐ ܘܰܠܬܰܘܬܳܒܳܐ ܕܥܰܡܳܟ݂. ܐܰܘ ܠܺܝܠܺܝܕ݂ܳܐ ܕܫܰܪܒܬܳܐ ܕܥܳܡܽܘܪܳܐ ܕܥܰܡܳܟ݂.
Lev 25:48 ܡܶܢ ܒܳܬܰܪ ܕܢܶܙܕܰܒܰܢ. ܦܽܘܪܩܳܢܳܐ ܢܶܗܘܶܐ ܠܶܗ. ܚܰܕ݂ ܡܶܢ ܐܰܚܰܘ̈ܗܝ ܢܶܦܪܩܺܝܘܗܝ.
Lev 25:49 ܐܰܘ ܕܳܕܶܗ. ܐܰܘ ܒܰܪ ܕܳܕܶܗ ܢܶܦܪܩܺܝܘܗܝ. ܐܰܘ ܩܰܪܺܝܒ ܒܶܣܪܶܗ ܡܶܢ ܫܰܪܒܬܶܗ ܢܶܦܪܩܺܝܘܗܝ. ܘܶܐܢ ܬܶܣܦܰܩ ܒܺܐܝܕܰܘ̈ܗܝ ܘܢܶܬ݂ܦܪܶܩ.
Lev 25:50 ܢܶܚܫܽܘܒ ܥܰܡ ܙܳܒܽܘܢܶܗ. ܡܶܢ ܫܰܢ̱ܬܳܐ ܕܶܐܙܕܰܒܰܢ ܠܶܗ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܗܘܶܐ ܟܶܣܦܳܐ ܕܙܶܒܢܶܗ ܒܡܶܢܝܳܢܳܐ ܕܰܫܢܰܝ̈ܳܐ ܐܰܝܟ݂ ܝܰܘ̈ܡܳܬ݂ܳܐ ܕܰܐܓ݂ܺܝܪܳܐ ܢܶܗܘܶܐ ܥܰܡܶܗ.
Lev 25:51 ܘܶܐܢ ܩܰܝܳܡ̈ܳܢ ܬܽܘܒ ܣܽܘܓ݂ܳܐܐ ܕܰܫܢܰܝ̈ܳܐ. ܠܦܽܘܬ݂ܗܶܝܢ ܢܰܗܦܶܟ݂ ܦܽܘܪܩܳܢܶܗ ܡܶܢ ܟܶܣܦܳܐ ܕܰܙܒܺܝܢܬ݂ܶܗ.
Lev 25:52 ܘܶܐܢ ܩܰܠܺܝܠ ܢܶܫܬܚܰܪ ܒܰܫܢܰܝ̈ܳܐ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܢܶܚܫܽܘܒ ܥܰܡܶܗ. ܘܰܐܝܟ݂ ܠܦܽܘܬ݂ ܫܢܰܘ̈ܗܝ ܢܰܗܦܶܟ݂ ܦܽܘܪܩܳܢܶܗ.
Lev 25:53 ܐܰܝܟ݂ ܐܰܓ݂ܺܝܪܳܐ ܫܢܳܐ ܒܰܫܢܳܐ ܢܶܗܘܶܐ ܥܰܡܶܗ. ܠܳܐ ܢܰܦܠܚܺܝܘܗܝ ܩܰܫܝܳܐܺܝܬ݂ ܠܥܳܢܰܝ̈ܟ.
Lev 25:54 ܘܶܐܢ ܠܳܐ ܢܶܬ݂ܦܪܶܩ ܒܗܳܠܶܝܢ. ܢܶܦܽܘܩ ܒܫܰܢ̱ܬܳܐ ܕܦܽܘܢܳܝܳܐ ܗܽܘ ܘܰܒܢܰܘ̈ܗܝ ܥܰܡܶܗ.
Lev 25:55 ܡܶܛܽܠ ܕܰܒܢܰܝ̈ ܝܺܣܪܳܐܶܝܠ ܕܺܝܠܝ ܐܶܢܽܘܢ ܥܰܒܕ̈ܶܐ. ܥܰܒ̈ܕܰܝ ܐܶܢܽܘܢ ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 26:1 ܠܳܐ ܬܶܥܒܕ݂ܽܘܢ ܠܟܽܘܢ ܕܶܚ̈ܠܳܬܳܐ ܘܨܰܠ̈ܡܶܐ. ܘܩܳܝ̈ܡܳܬܳܐ ܠܳܐ ܬܩܺܝܡܽܘܢ ܠܟܽܘܢ. ܘܟܺܐܦ̈ܶܐ ܕܣܶܓ݂̈ܕܳܬܳܐ ܠܳܐ ܬܶܥܒܕ݂ܽܘܢ ܒܰܐܪܥܟܽܘܢ. ܘܠܳܐ ܬܶܣܓܕ݂ܽܘܢ ܠܗܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Lev 26:2 ܦܽܘܩܕܳܢܰܝ̈ ܛܰܪܘ. ܘܡܶܢ ܡܰܩܕܰܫܝ ܕܚܰܠܘ. ܐܶܢܳܐ ܐ̱ܢܳܐ ܡܳܪܝܳܐ. ܦܳܪܥܳܢܽܘܬ݂ܳܐ ܕܰܥܒܳܕ̈ܶܐ ܛܳܒ̈ܶܐ.
Lev 26:3 ܐܶܢ ܒܢܳܡܽܘ̈ܣܰܝ ܬܗܰܠܟ݂ܽܘܢ. ܘܦܽܘܩܕܳܢܰܝ̈ ܬܶܛܪܽܘܢ ܘܬܶܥܒܕ݂ܽܘܢ ܐܶܢܽܘܢ.
Lev 26:4 ܐܶܬܶܠ ܡܶܛܖ̈ܰܝܟܽܘܢ ܒܙܰܒܢܗܽܘܢ. ܘܰܐܪܥܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܺܐܝܠܳܢܳܐ ܕܚܰܩܠܳܐ ܢܶܬܶܠ ܦܺܐܖ̈ܰܘܗܝ.
Lev 26:5 ܘܬܰܕ݂ܪܶܟ݂ ܕܪܳܟ݂ܬܳܐ ܠܰܩܛܳܦܳܐ. ܘܰܩܛܳܦܳܐ ܢܰܕ݂ܪܶܟ݂ ܠܙܰܪܥܳܐ. ܘܬܶܐܟܠܽܘܢ ܠܰܚܡܳܐ ܘܬܶܣܒܥܽܘܢ. ܘܬܶܬܒܽܘܢ ܒܰܐܪܥܟܽܘܢ ܒܫܶܠܝܳܐ.
Lev 26:6 ܘܶܐܬܶܠ ܫܠܳܡܳܐ ܒܰܐܪܥܟܽܘܢ. ܘܬܶܕ݂ܡܟ݂ܽܘܢ ܘܠܳܐ ܢܶܗܘܶܐ ܡܰܢ ܕܰܡܕܰܚܶܠ ܠܟܽܘܢ. ܘܶܐܒܰܛܶܠ ܚܰܝܘܬܳܐ ܒܺܝܫܬܳܐ ܡܶܢ ܐܰܪܥܳܐ. ܘܚܰܪܒܳܐ ܠܳܐ ܬܶܥܒܰܪ ܒܰܐܪܥܟܽܘܢ.
Lev 26:7 ܘܬܶܪܕ݂ܦܽܘܢ ܠܰܒܥܶܠܕܒܳܒܰܝ̈ܟܽܘܢ. ܘܢܶܦܠܽܘܢ ܩܕܳܡܰܝܟܽܘܢ ܒܚܰܪܒܳܐ.
Lev 26:8 ܘܢܶܪܕܦܽܘܢ ܚܰܡܫܳܐ ܡܶܢܟܽܘܢ ܠܰܡܳܐܐ. ܘܰܡܳܐܐ ܡܶܢܟܽܘܢ ܢܶܪܕܦܽܘܢ ܠܖ̈ܶܒܘܳܬܳܐ. ܘܢܶܦܠܽܘܢ ܒܥܶܠܕܒܳܒܰܝ̈ܟܽܘܢ ܩܕܳܡܰܝܟܽܘܢ ܒܚܰܪܒܳܐ.
Lev 26:9 ܘܶܐܬ݂ܦܢܶܐ ܥܠܰܝܟܽܘܢ. ܘܰܐܟ݂ܒܰܪܟܽܘܢ ܘܰܐܣܓܶܝܟܽܘܢ. ܘܰܐܩܺܝܡ ܩܝܳܡܝ ܥܰܡܟܽܘܢ.
Lev 26:10 ܘܬܶܐܟܠܽܘܢ ܥܰܬܺܝܩܳܐ ܕܥܰܬܺܝܩ. ܘܥܰܬܺܝܩܳܐ ܡܶܢ ܩܕ݂ܳܡ ܚܰܕ݂ܬܳܐ ܬܰܦܩܽܘܢ.
Lev 26:11 ܘܶܐܬܶܠ ܡܰܫܟܰܢܝ ܒܰܝܢܳܬ݂ܟܽܘܢ. ܘܠܳܐ ܬܶܓ݂ܥܰܨ ܢܰܦܫܝ ܡܶܢܟܽܘܢ.
Lev 26:12 ܘܶܐܗܰܠܶܟ݂ ܒܰܝܢܳܬ݂ܟܽܘܢ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܰܐܢ̱ܬܽܘܢ ܬܶܗܘܢ ܠܺܝ ܥܰܡܳܐ.
Lev 26:13 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ ܕܠܳܐ ܬܶܗܘܢ ܠܗܽܘܢ ܥܰܒܕ̈ܶܐ. ܘܬܶܒܪܶܬ݂ ܢܺܝܪܳܐ ܕܫܽܘܥܒܳܕ݂ܟܽܘܢ. ܘܗܰܠܶܟ݂ܬܟܽܘܢ ܒܩܰܘܡܬܳܐ ܦܫܺܝܛܬܳܐ.
Lev 26:14 ܐܶܢ ܕܶܝܢ ܠܳܐ ܬܶܫܡܥܽܘܢܳܢܝ. ܘܠܳܐ ܬܶܥܒܕ݂ܽܘܢ ܗܳܠܶܝܢ ܟܽܠܗܽܘܢ ܦܽܘܩܕܳܢ̈ܶܐ.
Lev 26:15 ܐܶܢ ܢܳܡܽܘ̈ܣܰܝ ܬܰܣܠܽܘܢ. ܘܰܒܕ݂ܺܝ̈ܢܰܝ ܬܶܓ݂ܥܰܨ ܢܰܦܫܟܽܘܢ. ܘܠܳܐ ܬܶܥܒܕ݂ܽܘܢ ܟܽܠܗܽܘܢ ܦܽܘܩܕܳܢܰܝ̈ ܘܰܩܝ̈ܳܡܰܝ ܬܒܰܛܠܽܘܢ.
Lev 26:16 ܐܳܦ ܐܶܢܳܐ ܗܳܟܰܢܳܐ ܐܶܥܒܶܕ݂ ܠܟܽܘܢ. ܐܶܦܩܽܘܕ݂ ܥܠܰܝܟܽܘܢ ܬܗܳܪܳܐ. ܘܓܰܪܒܳܐ. ܘܩܰܠܳܦܺܝܬ݂ܳܐ. ܘܪܶܕ݂ܝܳܐ ܕܰܡܓܰܡܰܪ ܥܰܝ̈ܢܶܐ. ܘܰܡܕܰܝܶܒ ܢܰܦܫܳܐ. ܘܬܶܙܪܥܽܘܢ ܙܰܪܥܟܽܘܢ ܣܪܺܝܩܳܐܺܝܬ݂. ܘܢܶܐܟܠܽܘܢܶܗ ܒܥܶܠܕܒܳܒܰܝ̈ܟܽܘܢ.
Lev 26:17 ܘܶܐܬܶܠ ܪܽܘܓ݂ܙܝ ܒܟܽܘܢ. ܘܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ. ܘܢܶܫܬܰܠܛܽܘܢ ܒܟܽܘܢ ܣܳܢܐܰܝ̈ܟܽܘܢ. ܘܬܶܥܪܩܽܘܢ ܟܰܕ݂ ܠܰܝܬ ܕܪܳܕܶܦ ܠܟܽܘܢ.
Lev 26:18 ܘܶܐܢ ܒܗܳܠܶܝܢ ܬܽܘܒ ܠܳܐ ܬܶܫܡܥܽܘܢܳܢܝ. ܐܰܘܣܶܦ ܠܡܶܪܕܳܟܽܘܢ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.
Lev 26:19 ܘܶܐܬ݂ܒܰܪ ܓܰܐܝܽܘܬܳܐ ܕܥܽܘܫܢܟܽܘܢ. ܘܶܐܥܒܶܕ݂ ܫܡܰܝ̈ܟܽܘܢ ܐܰܝܟ݂ ܦܰܪܙܠܳܐ. ܘܰܐܪܥܟܽܘܢ ܐܰܝܟ݂ ܢܳܚܫܳܐ.
Lev 26:20 ܘܢܶܓ݂ܡܰܪ ܚܰܝܠܟܽܘܢ ܒܰܣܪܺܝܩܽܘܬ݂ܳܐ. ܘܰܐܪܥܟܽܘܢ ܠܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܺܐܝ̈ܠܳܢܶܐ ܕܰܐܪܥܳܐ ܠܳܐ ܢܶܬܠܽܘܢ ܦܺܐܖ̈ܰܝܗܽܘܢ.
Lev 26:21 ܘܶܐܢ ܬܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂. ܘܠܳܐ ܬܶܨܒܽܘܢ ܠܡܶܫܡܥܰܢܝ. ܐܰܘܣܶܦ ܥܠܰܝܟܽܘܢ ܡܚܽܘܬ݂ܳܐ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.
Lev 26:22 ܘܶܐܫܰܕܰܪ ܥܠܰܝܟܽܘܢ ܚܰܝܽܘܬܳܐ ܕܚܰܩܠܳܐ. ܘܰܬ݂ܓܰܝܶܙܟܽܘܢ. ܘܬ݂ܰܘܒܶܕ݂ ܒܥܺܝܪܟܽܘܢ. ܘܬܰܙܥܰܪܟܽܘܢ. ܘܢܶܨܕܝ̈ܳܢ ܐܽܘܖ̈ܚܳܬ݂ܟܽܘܢ.
Lev 26:23 ܘܶܐܢ ܬܽܘܒ ܒܗܳܠܶܝܢ ܠܳܐ ܬܶܬ݂ܪܕ݂ܽܘܢ. ܘܰܬ݂ܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂.
Lev 26:24 ܐܶܗܰܠܶܟ݂ ܐܳܦ ܐܶܢܳܐ ܥܰܡܟܽܘܢ ܩܶܪܝܳܐܺܝܬ݂. ܘܶܐܡܚܶܝܟܽܘܢ ܐܳܦ ܐܶܢܳܐ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.
Lev 26:25 ܘܰܐܝܬܶܐ ܥܠܰܝܟܽܘܢ ܚܰܪܒܳܐ ܕܡܶܬ݂ܦܰܪܥܳܐ ܦܽܘܪܥܳܢܳܐ ܕܰܩܝܳܡܳܐ. ܘܬܶܥܪܩܽܘܢ ܠܩܽܘܖ̈ܺܝܟ݂ܽܘܢ. ܘܶܐܫܰܕܰܪ ܒܟܽܘܢ ܡܰܘܬܳܢܳܐ. ܘܬܶܫܬܰܠܡܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܟܽܘܢ.
Lev 26:26 ܘܶܐܬ݂ܒܰܪ ܩܰܢܝܳܐ ܕܰܥܒܽܘܪܟܽܘܢ. ܘܢܺܐܦ̈ܝܳܢ ܥܣܰܪ ܢܶܫܺܝ̈ܢ ܠܰܚܡܟܽܘܢ ܒܚܰܕ݂ ܬܰܢܽܘܪ. ܘܢܶܬܠ̈ܳܢ ܠܟܽܘܢ ܠܰܚܡܳܐ ܒܡܰܬ݂ܩܳܠܳܐ. ܘܬܶܐܟܠܽܘܢ ܘܠܳܐ ܬܶܣܒܥܽܘܢ.
Lev 26:27 ܘܶܐܢ ܬܽܘܒ ܒܗܳܠܶܝܢ ܠܳܐ ܬܶܫܡܥܽܘܢܳܢܝ. ܘܰܬ݂ܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂.
Lev 26:28 ܘܳܐܦ ܐܶܢܳܐ ܐܶܗܰܠܶܟ݂ ܥܰܡܟܽܘܢ ܒܚܶܡܬܳܐ. ܘܰܒܩܶܪܝܳܝܽܘܬܳܐ. ܘܶܐܪܕܶܝܟ݂ܽܘܢ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.
Lev 26:29 ܘܬܶܐܟܠܽܘܢ ܒܶܣܪܳܐ ܕܰܒܢܰܝ̈ܟܽܘܢ. ܘܒܶܣܪܳܐ ܕܰܒܢ̈ܳܬ݂ܟܽܘܢ ܬܶܐܟܠܽܘܢ.
Lev 26:30 ܘܰܐܚܪܶܒ ܦܖ̈ܰܟ݂ܰܝܟܽܘܢ. ܘܰܐܘܒܶܕ݂ ܕܶܚ̈ܠܳܬ݂ܟܽܘܢ. ܘܰܐܪܡܶܐ ܦܰܓ݂ܖ̈ܰܝܟܽܘܢ ܥܰܠ ܦܰܓ݂ܖ̈ܶܐ ܕܕܶܚ̈ܠܳܬ݂ܟܽܘܢ. ܘܬܶܓ݂ܥܰܨ ܢܰܦܫܝ ܡܶܢܟܽܘܢ.
Lev 26:31 ܘܶܐܥܒܶܕ݂ ܩܽܘܖ̈ܺܝܟܽܘܢ ܠܚܽܘܪܒܳܐ. ܘܰܐܨܕܶܐ ܡܰܩܕܰܫܟܽܘܢ. ܘܠܳܐ ܐܰܪܺܝܚ ܪܺܝܚܳܐ ܕܰܣܘܳܬ݂ܟܽܘܢ.
Lev 26:32 ܘܶܐܚܪܒܺܝܗ̇ ܐܳܦ ܐܶܢܳܐ ܠܰܐܪܥܳܐ. ܘܢܶܬ݂ܡܗܽܘܢ ܥܠܶܝܗ̇ ܒܥܶܠܕܒܳܒܰܝ̈ܟܽܘܢ ܕܥܳܡܪܺܝܢ ܒܳܗ̇.
Lev 26:33 ܘܰܠܟܽܘܢ ܐܶܒܰܕܰܪ ܒܶܝܬ݂ ܥܰܡ̈ܡܶܐ. ܘܶܐܫܡܽܘܛ ܒܳܬܰܪܟܽܘܢ ܣܰܝܦܳܐ. ܘܬܶܗܘܶܐ ܐܰܪܥܟܽܘܢ ܠܰܚܒܳܠܳܐ. ܘܩܽܘܖ̈ܺܝܟܽܘܢ ܢܶܗܘ̈ܝܳܢ ܠܚܽܘܪܒܳܐ.
Lev 26:34 ܘܗܳܝܕܶܝܢ ܬܶܨܛܒܶܐ ܐܰܪܥܳܐ ܒܫܰܒܶܝ̈ܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܕܨܰܕ݂ܝܽܘܬ݂ܳܗ̇. ܟܰܕ݂ ܐܰܢ̱ܬܽܘܢ ܒܰܐܪܥܳܐ ܕܰܒܥܶܠܕܒܳܒܰܝ̈ܟܽܘܢ. ܘܗܳܝܕܶܝܢ ܬܫܰܒܶܬ݂ ܐܰܪܥܳܐ ܘܬܶܨܛܒܶܐ ܒܫܰܒܶܝ̈ܗ̇.
Lev 26:35 ܟܽܠܗܽܘܢ ܝܰܘ̈ܡܳܬ݂ܳܐ ܕܨܰܕ݂ܝܽܘܬ݂ܳܗ̇ ܬܫܰܒܶܬ݂ ܥܰܠ ܕܠܳܐ ܐܰܫܒܬܰܬ݂ ܒܫܰܒܰܝ̈ܟܽܘܢ ܟܰܕ݂ ܥܳܡܪܺܝܢ ܗܘܰܝܬܽܘܢ ܒܳܗ̇.
Lev 26:36 ܘܰܕ݂ܡܶܫܬܰܚܪܺܝܢ ܒܟܽܘܢ ܐܰܪܡܶܐ ܪܗܺܝܒܽܘܬܳܐ ܒܠܶܒܗܽܘܢ ܒܰܐܖ̈ܥܳܬܳܐ ܕܰܒܥܶܠܕܒܳܒܰܝ̈ܗܽܘܢ. ܘܢܶܪܕܽܘܦ ܐܶܢܽܘܢ ܩܳܠ ܛܰܪܦܳܐ ܕܢܳܩܶܫ. ܘܢܶܥܪܩܽܘܢ ܐܰܝܟ݂ ܕܥܳܪܩܺܝܢ ܡܶܢ ܩܕ݂ܳܡ ܣܰܝܦܳܐ. ܘܢܶܦܠܽܘܢ ܟܰܕ ܠܰܝܬ ܕܪܳܕܶܦ ܠܗܽܘܢ.
Lev 26:37 ܘܢܶܬܬܰܩܠܽܘܢ ܓܒܰܪ ܒܰܐܚܽܘܗܝ. ܐܰܝܟ݂ ܕܡܶܢ ܩܕ݂ܳܡ ܚܰܪܒܳܐ ܟܰܕ݂ ܠܰܝܬ ܕܪܳܕܶܦ ܠܗܽܘܢ. ܘܠܳܐ ܬܶܗܘܶܐ ܠܗܽܘܢ ܩܝܳܡܬܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ.
Lev 26:38 ܘܬܺܐܒܕܽܘܢ ܒܶܝܬ݂ ܥܰܡ̈ܡܶܐ. ܘܬܶܐܟ݂ܽܘܠܟܽܘܢ ܐܰܪܥܳܐ ܕܰܒܥܶܠܕܒܳܒܰܝ̈ܟܽܘܢ.
Lev 26:39 ܘܰܐܝܠܶܝܢ ܕܡܶܫܬܰܚܪܺܝܢ ܒܟܽܘܢ. ܢܶܬ݂ܡܣܽܘܢ ܒܥܰܘܠܗܽܘܢ ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܐܳܦ ܒܥܰܘܠܳܐ ܕܰܐܒܳܗܰܝ̈ܗܽܘܢ ܗܶܢܽܘܢ ܢܶܬ݂ܡܣܽܘܢ.
Lev 26:40 ܘܢܰܘܕܽܘܢ ܥܰܘܠܗܽܘܢ. ܘܥܰܘܠܳܐ ܕܰܐܒܳܗܰܝ̈ܗܽܘܢ ܒܥܰܘܠܗܽܘܢ ܕܰܐܥܠܺܝܘ ܒܺܝ ܘܰܕ݂ܗܰܠܶܟ݂ܘ ܥܰܡܝ ܒܩܶܪܝܳܝܽܘܬܳܐ.
Lev 26:41 ܘܳܐܦ ܐܶܢܳܐ ܐܶܗܰܠܶܟ݂ ܥܰܡܗܽܘܢ ܒܩܶܪܝܳܝܽܘܬܳܐ. ܘܰܐܝܬܶܐ ܐܶܢܽܘܢ ܠܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܘܗܳܝܕܶܝܢ ܢܶܬܬܒܰܪ ܠܶܒܗܽܘܢ ܥܽܘܪܠܳܐ. ܘܗܳܝܕܶܝܢ ܢܶܨܛܒܽܘܢ ܒܥܰܘܠܗܽܘܢ.
Lev 26:42 ܘܶܐܬܕܟܰܪ ܩܝܳܡܝ ܕܥܰܡ ܝܰܥܩܽܘܒ. ܘܰܩܝܳܡܝ ܕܥܰܡ ܐܺܝܣܚܳܩ. ܘܰܩܝܳܡܝ ܕܥܰܡ ܐܰܒܪܳܗܳܡ ܐܶܬܕܟܰܪ. ܘܰܐܪܥܳܐ ܐܶܬܕܟܰܪ.
Lev 26:43 ܘܰܐܪܥܳܐ ܬܶܫܬܒܶܩ ܡܶܢܗܽܘܢ. ܘܬܶܨܛܒܶܐ ܒܫܰܒܶܝ̈ܗ̇ ܡܳܐ ܕܨܶܕ݂ܝܰܬ ܡܶܢܗܽܘܢ. ܘܗܶܢܽܘܢ ܢܶܨܛܒܽܘܢ ܒܥܰܘܠܗܽܘܢ. ܥܰܠ ܕܰܐܣܠܺܝܘ ܕܺܝ̈ܢܰܝ. ܘܰܒܦܽܘܩܕܳܢܰܝ̈ ܓܶܥܨܰܬ݂ ܢܰܦܫܗܽܘܢ.
Lev 26:44 ܘܳܐܦ ܟܰܕ݂ ܗܘܰܘ ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܠܳܐ ܐܰܣܠܺܝܬ݂ ܐܶܢܽܘܢ. ܘܠܳܐ ܕܶܚܩܶܬ݂ ܐܶܢܽܘܢ. ܘܠܳܐ ܐܰܘܒܕܶܬ݂ ܐܶܢܽܘܢ. ܘܠܳܐ ܒܰܛܠܶܬ݂ ܩܝܳܡܝ ܕܥܰܡܗܽܘܢ.
Lev 26:45 ܐܶܠܳܐ ܐܶܬܕܰܟ݂ܪܶܬ݂ ܠܗܽܘܢ ܩܝܳܡܳܐ ܕܩܰܕ݂ܡܳܝ̈ܶܐ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ. ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܠܥܺܝܢ ܥܰܡ̈ܡܶܐ. ܘܰܗܘܺܝܬ݂ ܠܗܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.
Lev 26:46 ܗܳܠܶܝܢ ܦܽܘܩܕܳܢ̈ܶܐ. ܘܢܳܡܽܘܣ̈ܶܐ. ܘܕ݂ܺܝܢ̈ܶܐ ܕܝܰܗܒ ܡܳܪܝܳܐ ܒܰܝܢܰܘ̈ܗܝ ܠܰܒܢܰܝ̈ ܝܺܣܪܳܐܶܝܠ ܒܛܽܘܪܳܐ ܕܣܺܝܢܰܝ ܒܺܐܝܕ݂ܳܐ ܕܡܽܘܫܶܐ.
Lev 27:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Lev 27:2 ܡܰܠܶܠ ܥܰܡ ܒܢܰܝ̈ ܐܺܝܣܳܪܐܶܝܠ. ܘܶܐܡܰܪ ܠܗܽܘܢ. ܓܰܒܪܳܐ ܟܰܕ݂ ܢܶܦܪܽܘܫ ܢܶܕ݂ܪܳܐ ܒܰܕ݂ܡܰܝ̈ܳܐ ܕܢܰܦ̈ܫܳܬܳܐ ܠܡܳܪܝܳܐ.
Lev 27:3 ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܥܕܰܡܳܐ ܠܒܰܪ ܫܬܺܝܢ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܚܰܡܫܺܝܢ ܡܰܬ݂ܩ̈ܳܠܺܝܢ ܕܟܶܣܦܳܐ. ܒܡܰܬ݂ܩܳܠܳܐ ܕܩܽܘܕ݂ܫܳܐ.
Lev 27:4 ܘܶܐܢ ܢܶܩܒܬ݂ܳܐ ܗ̱ܝ. ܢܶܗܘܽܘܢ ܕܡܶܝ̈ܗ̇ ܬܠܳܬ݂ܺܝܢ ܡܰܬ݂ܩ̈ܳܠܺܝܢ.
Lev 27:5 ܘܶܐܢ ܡܶܢ ܒܰܪ ܚܰܡܶܫ ܫܢܺܝ̈ܢ ܘܰܥܕܰܡܳܐ ܠܒܰܪ ܥܶܣܪܺܝܢ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ ܥܶܣܪܺܝܢ ܡܰܬ݂ܩ̈ܳܠܺܝܢ. ܘܰܕ݂ܢܶܩܒܬ݂ܳܐ ܥܶܣܪܳܐ ܡܰܬ݂ܩ̈ܳܠܺܝܢ.
Lev 27:6 ܘܶܐܢ ܡܶܢ ܒܰܪ ܝܰܪܚܳܐ ܘܰܥܕܰܡܳܐ ܠܒܰܪ ܚܰܡܶܫ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ ܚܰܡܫܳܐ ܡܰܬ݂ܩ̈ܳܠܺܝܢ ܕܟܶܣܦܳܐ. ܘܰܕ݂ܢܶܩܒܬ݂ܳܐ ܬܠܳܬܳܐ ܡܰܬ݂ܩ̈ܳܠܺܝܢ.
Lev 27:7 ܘܶܐܢ ܕܶܟܪܰܐ ܗ̱ܘ ܡܶܢ ܒܰܪ ܫܬܺܝܢ ܫܢܺܝ̈ܢ ܘܰܠܥܶܠ. ܢܶܗܘܽܘܢ ܕܡܰܘ̈ܗܝ ܚܰܡܶܫܬܰܥܣܰܪ ܡܰܬ݂ܩ̈ܳܠܺܝܢ. ܘܰܕ݂ܢܶܩܒܬ݂ܳܐ ܥܶܣܪܳܐ ܡܰܬ݂ܩ̈ܳܠܺܝܢ.
Lev 27:8 ܘܶܐܢ ܡܶܣܟܺܝܢ ܗ̱ܘ ܡܶܢ ܕܡܰܝ̈ܳܐ. ܢܩܺܝܡܽܘܢܶܗ ܩܕ݂ܳܡ ܟܳܗܢܳܐ. ܘܢܶܦܣܽܘܩ ܕܡܰܘ̈ܗܝ ܟܳܗܢܳܐ. ܘܰܐܝܟ݂ ܕܣܳܦܩܳܐ ܒܺܐܝܕܰܘ̈ܗܝ ܕܡܰܢ ܕܢܳܕܰܪ ܢܶܕ݂ܪܳܐ. ܗܳܟܰܢܳܐ ܢܶܦܣܽܘܩ ܕܡܰܘ̈ܗܝ ܟܳܗܢܳܐ.
Lev 27:9 ܘܶܐܢ ܒܥܺܝܪܳܐ ܗ̱ܝ ܕܰܡܩܰܪܒܺܝܢ ܡܶܢܳܗ̇ ܩܽܘܪܒܳܢܳܐ ܠܡܳܪܝܳܐ. ܟܽܠ ܕܝܳܗܶܒ ܡܶܢܳܗ̇ ܩܰܕܺܝܫ ܢܶܗܘܶܐ ܠܡܳܪܝܳܐ.
Lev 27:10 ܠܳܐ ܢܚܰܠܦܺܝܘܗܝ ܛܳܒܳܐ ܒܒܺܝܫܳܐ. ܘܒܺܝܫܳܐ ܒܛܳܒܳܐ. ܘܶܐܢ ܡܚܰܠܳܦܽܘ ܢܚܰܠܶܦ ܒܰܒܥܺܝܪܳܐ. ܗܺܝ ܘܬܰܚܠܽܘܦܳܗ̇ ܢܶܗܘܽܘܢ ܩܽܘܕܫܳܐ.
Lev 27:11 ܘܶܐܢ ܒܥܺܝܪܳܐ ܗ̱ܝ ܛܰܡܰܐܬܳܐ ܕܠܳܐ ܡܩܰܪܒܺܝܢ ܡܶܢܳܗ̇ ܩܽܘܪܒܳܢܳܐ ܠܡܳܪܝܳܐ. ܢܩܺܝܡܽܘܢܳܗ̇ ܠܰܒܥܺܝܪܳܐ ܩܕ݂ܳܡ ܟܳܗܢܳܐ.
Lev 27:12 ܘܢܶܦܣܽܘܩ ܕܡܶܝ̈ܗ̇ ܟܳܗܢܳܐ ܒܶܝܬ݂ ܛܳܒܬܳܐ ܠܒܺܝܫܬܳܐ. ܘܰܐܝܟ݂ ܕܰܦܣܰܩ ܕܡܶܝ̈ܗ̇ ܟܳܗܢܳܐ. ܗܳܟܰܢܳܐ ܢܶܗܘܶܐ.
Lev 27:13 ܘܶܐܢ ܡܶܦܪܰܩ ܢܶܦܪܩܺܝܗ̇. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܰܠ ܕܡܶܝ̈ܗ̇.
Lev 27:14 ܘܓܰܒܪܳܐ ܐܶܢ ܢܩܰܕܶܫ ܒܰܝܬܶܗ ܩܽܘܕ݂ܫܳܐ ܠܡܳܪܝܳܐ. ܢܶܦܣܽܘܩ ܕܡܰܘ̈ܗܝ ܟܳܗܢܳܐ ܒܶܝܬ݂ ܛܳܒܬܳܐ ܠܒܺܝܫܬܳܐ. ܘܰܐܝܟ݂ ܕܦܳܣܶܩ ܕܡܰܘ̈ܗܝ ܟܳܗܢܳܐ. ܗܳܟܰܢܳܐ ܢܩܽܘܡ.
Lev 27:15 ܘܶܐܢ ܗܰܘ ܕܰܡܩܰܕܶܫ ܢܶܦܪܩܺܝܘܗܝ ܠܒܰܝܬܶܗ. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܟܶܣܦܳܐ ܕܰܕܡܰܘ̈ܗܝ ܥܠܰܘܗܝ. ܘܢܶܗܘܶܐ ܕܺܝܠܶܗ.
Lev 27:16 ܘܶܐܢ ܡܶܢ ܚܰܩܠܳܐ ܕܝܳܪܬܽܘܬܶܗ ܢܩܰܕܶܫ ܓܰܒܪܳܐ ܠܡܳܪܝܳܐ. ܢܶܗܘܽܘܢ ܕܡܶܝ̈ܗ̇ ܠܦܽܘܬ݂ ܙܰܪܥܳܗ̇. ܒܶܝܬ݂ ܙܰܪܥܳܐ ܕܟ݂ܽܘܪ ܣܥܳܖ̈ܺܝܢ ܒܚܰܡܫܺܝܢ ܡܰܬ݂ܩ̈ܳܠܺܝܢ ܕܟܶܣܦܳܐ.
Lev 27:17 ܘܶܐܢ ܡܶܢ ܫܰܢ̱ܬܳܐ ܕܦܽܘܢܳܝܳܐ ܢܩܰܕܶܫ ܚܰܩܠܶܗ. ܐܰܝܟ݂ ܕܡܶܝ̈ܗ̇ ܗܳܟܰܢܳܐ ܢܩܺܝܡ.
Lev 27:18 ܘܶܐܢ ܡܶܢ ܒܳܬܰܪ ܦܽܘܢܳܝܳܐ ܢܩܰܕܶܫ ܚܰܩܠܶܗ. ܢܶܚܫܽܘܒ ܠܶܗ ܟܳܗܢܳܐ ܟܶܣܦܳܐ ܠܦܽܘܬ ܫܢܰܝ̈ܳܐ ܕܶܐܫܬܚܰܪ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܒܨܽܘܪ ܡܶܢ ܕܡܶܝ̈ܗ̇.
Lev 27:19 ܘܶܐܢ ܡܶܦܪܰܩ ܢܶܦܪܩܺܝܗ̇ ܠܚܰܩܠܳܐ ܗܰܘ ܡܰܢ ܕܰܡܩܰܕܶܫ ܠܳܗ̇. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܟܶܣܦܳܐ ܕܰܕ݂ܡܶܝ̈ܗ̇ ܥܠܶܝܗ̇. ܘܬܶܗܘܶܐ ܕܺܝܠܶܗ.
Lev 27:20 ܘܶܐܢ ܠܳܐ ܢܶܦܪܩܺܝܗ̇ ܠܚܰܩܠܳܐ ܘܰܢܙܰܒܢܺܝܗ̇ ܠܓܰܒܪܳܐ ܐ̱ܚܪܺܢܳܐ. ܬܽܘܒ ܠܳܐ ܬܶܬ݂ܦܪܶܩ.
Lev 27:21 ܐܶܠܳܐ ܬܶܗܘܶܐ ܚܰܩܠܳܐ ܡܳܐ ܕܢܳܦܩܳܐ ܒܦܽܘܢܳܝܳܐ ܩܽܘܕ݂ܫܳܐ ܠܡܳܪܝܳܐ. ܐܰܝܟ݂ ܚܰܩܠܳܐ ܕܚܶܪܡܳܐ. ܕܟܳܗܢܳܐ ܬܶܗܘܶܐ ܝܳܪܬܽܘܬܳܐ.
Lev 27:22 ܘܶܐܢ ܚܰܩܠܳܐ ܗ̱ܝ ܕܰܙܒܺܝܢܬܳܐ ܘܠܳܐ ܗܘܳܐ ܚܰܩܠܳܐ ܕܝܳܪܬܽܘܬܶܗ ܡܩܰܕܶܫ ܓܰܒܪܳܐ ܠܡܳܪܝܳܐ.
Lev 27:23 ܢܶܚܫܽܘܒ ܟܳܗܢܳܐ ܕܡܶܝ̈ܗ̇ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܬܶܠ ܕܡܶܝ̈ܗ̇ ܒܝܰܘܡܳܐ ܗܰܘ ܩܽܘܕ݂ܫܳܐ ܠܡܳܪܝܳܐ.
Lev 27:24 ܘܰܒܫܰܢ̱ܬܳܐ ܕܦܽܘܢܳܝܳܐ. ܬܶܬ݂ܦܢܶܐ ܚܰܩܠܳܐ ܠܡܰܢ ܕܙܰܒܢܳܗ̇ ܗܘܳܐ ܡܶܢܶܗ. ܠܡܰܢ ܕܕ݂ܺܝܠܶܗ ܗܺܝ ܝܳܪܬܽܘܬܳܐ ܕܰܐܪܥܳܐ.
Lev 27:25 ܘܟܽܠܗܽܘܢ ܕܡܶܝ̈ܗ̇ ܢܶܗܘܽܘܢ ܒܡܰܬ݂ܩܳܠܳܐ ܕܩܽܘܕ݂ܫܳܐ. ܥܶܣܪܺܝܢ ܡܳܥܺܝ̈ܢ ܗܳܘܶܐ ܡܰܬ݂ܩܳܠܳܐ.
Lev 27:26 ܒܪܰܡ ܕܶܝܢ ܒܽܘܟ݂ܪܳܐ ܕܡܶܬ݂ܒܰܟܰܪ ܠܡܳܪܝܳܐ ܡܶܢ ܒܥܺܝܪܳܐ. ܠܳܐ ܢܩܰܕܫܺܝܘܗܝ ܓܰܒܪܳܐ. ܐܶܢ ܬܰܘܪܰܐ ܗ̱ܘ. ܐܰܘ ܐܶܡܪܳܐ. ܕܡܳܪܝܰܐ ܗ̱ܘ.
Lev 27:27 ܘܶܐܢ ܒܥܺܝܪܳܐ ܗ̱ܝ ܛܰܡܰܐܬܳܐ. ܬܶܬ݂ܦܪܶܩ ܒܰܕ݂ܡܰܝ̈ܳܐ. ܘܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܠܶܝܗ̇. ܘܶܐܢ ܠܳܐ ܡܶܬ݂ܦܰܪܩܳܐ ܬܶܙܕܰܒܰܢ ܒܰܕ݂ܡܰܝ̈ܳܐ.
Lev 27:28 ܒܪܰܡ ܕܶܝܢ ܟܽܠ ܚܶܪܡܳܐ ܕܡܰܚܪܶܡ ܓܰܒܪܳܐ ܠܡܳܪܝܳܐ. ܡܶܢ ܟܽܠܡܶܕܶܡ ܕܺܐܝܬ݂ ܠܶܗ. ܡܶܢ ܐ̱ܢܳܫܳܐ. ܘܡܶܢ ܒܥܺܝܪܳܐ. ܘܡܶܢ ܚܰܩܠܳܐ ܕܝܳܪܬܽܘܬܶܗ. ܠܳܐ ܢܶܙܕܰܒܰܢ. ܘܠܳܐ ܢܶܬ݂ܦܪܶܩ. ܟܽܠܶܗ ܚܶܪܡܳܐ ܩܕܽܘܫܩܽܘ̈ܕܫܺܝܢ ܗ̱ܘ ܠܡܳܪܝܳܐ.
Lev 27:29 ܘܟܽܠ ܚܶܪܡܳܐ ܕܡܰܚܪܰܡ ܡܶܢ ܐ̱ܢܳܫܳܐ ܠܳܐ ܢܶܬ݂ܦܪܶܩ. ܐܶܠܳܐ ܡܶܬ݂ܩܛܳܠܽܘ ܢܶܬ݂ܩܛܶܠ.
Lev 27:30 ܘܟܽܠ ܡܰܥܣܳܪܳܐ ܕܰܐܪܥܳܐ. ܡܶܢ ܙܰܪܥܳܐ ܕܰܐܪܥܳܐ. ܘܡܶܢ ܦܺܐܖ̈ܶܐ ܕܺܐܝ̈ܠܳܢܶܐ. ܕܡܳܪܝܰܐ ܗ̱ܘ. ܘܩܽܘܕ݂ܫܰܐ ܗ̱ܘ ܠܡܳܪܝܳܐ.
Lev 27:31 ܘܶܐܢ ܡܶܦܪܰܩ ܢܶܦܪܽܘܩ ܓܰܒܪܳܐ ܡܶܢ ܡܰܥܣܳܪܶܗ. ܢܰܘܣܶܦ ܥܠܰܘܗܝ ܚܰܕ݂ ܡܶܢ ܚܰܡܫܳܐ.
Lev 27:32 ܘܟܽܠ ܡܰܥܣܳܪܳܐ ܕܬܰܘܖ̈ܶܐ. ܘܰܕ݂ܥܳܢ̈ܳܐ. ܟܽܠ ܕܥܳܒܰܪ ܬܚܶܝܬ݂ ܚܽܘܛܪܳܐ ܕܪܳܥܝܳܐ. ܢܶܗܘܶܐ ܩܽܘܕ݂ܫܳܐ ܠܡܳܪܝܳܐ.
Lev 27:33 ܠܳܐ ܢܫܰܐܶܠ ܒܶܝܬ݂ ܛܳܒ ܠܒܺܝܫ. ܘܒܶܝܬ݂ ܒܺܝܫ ܠܛܳܒ. ܘܠܳܐ ܢܚܰܠܦܺܝܘܗܝ. ܘܶܐܢ ܡܚܰܠܳܦܽܘ ܢܚܰܠܦܺܝܘܗܝ. ܗܽܘ ܘܬܰܚܠܽܘܦܶܗ ܢܶܗܘܶܐ ܩܽܘܕ݂ܫܳܐ. ܘܠܳܐ ܢܶܬ݂ܦܪܶܩ.
Lev 27:34 ܗܳܠܶܝܢ ܦܽܘܩ̈ܕܳܢܶܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܥܰܠ ܒܢܰܝ̈ ܝܺܣܪܳܐܶܝܠ ܒܛܽܘܪܳܐ ܕܣܺܝܢܰܝ.
Num 1:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܒܡܰܫܟܰܢ ܙܰܒܢܳܐ. ܒܚܰܕ݂ ܒܝܰܪܚܳܐ ܬܶܢܝܳܢܳܐ. ܒܰܫܢܰܬ݂ ܬܰܪܬܶܝܢ. ܟܰܕ݂ ܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܡܰܪ ܠܶܗ.
Num 1:2 ܩܰܒܶܠ ܚܽܘܫܒܳܢܳܐ ܕܡܶܢܝܳܢܳܐ ܕܪܺܝܫܳܐ ܕܟܽܠܳܗ̇ ܟܢܽܘܫܬܳܐ ܕܒܢܰܝ̈ ܝܺܣܪܳܐܶܝܠ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ.
Num 1:3 ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ. ܬܶܡܢܶܐ ܐܶܢܽܘܢ ܒܚܰܝܠܗܽܘܢ. ܐܰܢ̱ܬ ܘܰܐܗܪܽܘܢ ܐܰܚܽܘܟ݂.
Num 1:4 ܘܥܰܡܟܽܘܢ ܢܶܗܘܽܘܢ ܓܰܒܪܳܐ ܓܰܒܪܳܐ ܡܶܢ ܫܰܒܛܳܐ. ܓܒܰܪ ܪܺܝܫܐ ܕܒܶܝܬ݂ ܐܰܒܽܘܗܝ.
Num 1:5 ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܰܢܩܽܘܡܽܘܢ ܥܰܡܟ݂ܽܘܢ. ܕܪܽܘܒܺܝܠ. ܐܶܠܺܝܨܽܘܪ ܒܰܪ ܫܰܕ݂ܐܪ.
Num 1:6 ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.
Num 1:7 ܕܺܝܺܗܽܘܕܳܐ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.
Num 1:8 ܕܺܐܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.
Num 1:9 ܕܰܙܒܽܘܠܽܘܢ. ܐܶܠܝܰܐܒ ܒܰܪ ܚܰܠܽܘܢ.
Num 1:10 ܕܰܒܢܰܝ̈ ܝܰܘܣܶܦ. ܕܰܐܦܪܶܝܡ. ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂. ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.
Num 1:11 ܕܒܶܢܝܳܡܶܝܢ. ܐܳܒܝܕ݂ܳܢ ܒܰܪ ܓܶܕܥܽܘܢܺܝ.
Num 1:12 ܕܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.
Num 1:13 ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟܪܳܢ.
Num 1:14 ܕܓܳܕ. ܐܶܠܝܳܐܣܳܦ ܒܰܪ ܪܰܥܽܘܐܶܝܠ.
Num 1:15 ܕܢܰܦܬܳܠܺܝ. ܐܰܚܺܝܕܳܥ ܒܰܪ ܥܰܝܢܳܢ.
Num 1:16 ܗܳܠܶܝܢ ܩܖ̈ܺܝܚܶܐ ܕܰܟܢܽܘܫܬܳܐ. ܪܰܘܖ̈ܒܳܢܶܐ ܕܫܰܒ̈ܛܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܖ̈ܺܝܫܶܐ ܐܶܢܽܘܢ ܕܰܐܠܦ̈ܶܐ ܕܺܝܣܪܳܐܶܝܠ.
Num 1:17 ܘܰܕܒܰܪܘ ܐܶܢܽܘܢ ܡܽܘܫܶܐ ܘܰܐܗܪܽܘܢ ܠܓܰܒܖ̈ܶܐ ܗܳܠܶܝܢ ܕܶܐܬܦܪܶܫܘ ܒܰܫܡܳܗ̈ܶܐ.
Num 1:18 ܘܟܰܢܶܫܘ ܠܟܽܠܳܗ̇ ܟܢܽܘܫܬܳܐ ܒܚܰܕ ܒܝܰܪܚܳܐ ܬܶܢܝܳܢܳܐ. ܘܶܐܬܡܢܺܝܘ ܠܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܠܖ̈ܺܝܫܰܝܗܽܘܢ.
Num 1:19 ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܘܰܡܢܳܐ ܐܶܢܽܘܢ ܒܡܰܕܒܪܳܐ ܕܣܺܝܢܰܝ.
Num 1:20 ܘܰܗܘܰܘ ܒܢܰܘ̈ܗܝ ܕܪܽܘܒܺܝܠ ܒܽܘܟܪܶܗ ܕܺܝܣܪܳܐܶܝܠ. ܒܬܰܘܠ̈ܕܳܬ݂ܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:21 ܡܶܢܝܳܢܗܽܘܢ ܕܫܰܒܛܳܐ ܕܪܽܘܒܺܝܠ. ܐܰܪܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Num 1:22 ܘܰܒܢܰܝ̈ ܫܶܡܥܽܘܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:23 ܡܶܢܝܳܢܗܽܘܢ ܕܫܰܒܛܳܐ ܕܫܶܡܥܽܘܢ. ܚܰܡܫܺܝܢ ܘܬܶܫܥܳܐ ܐܰܠܦܺܝ̈ܢ ܘܬܠܳܬܡܳܐܐ.
Num 1:24 ܘܒܢܰܝ̈ ܓܳܕ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:25 ܡܶܢܝܳܢܗܽܘܢ ܕܫܰܒܛܳܐ ܕܓܳܕ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ. ܘܫܶܬܡܳܐܐ ܘܚܰܡܫܺܝܢ.
Num 1:26 ܘܒܢܰܝ̈ ܝܺܗܽܘܕܳܐ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:27 ܡܶܢܝܳܢܗܽܘܢ ܕܫܰܒܛܳܐ ܕܝܺܗܽܘܕܳܐ. ܫܰܒܥܺܝܢ ܘܰܐܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.
Num 1:28 ܘܰܒܢܰܝ̈ ܐܺܝܣܳܟܳܪ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:29 ܡܶܢܝܳܢܗܽܘܢ ܕܫܰܒܛܳܐ ܕܺܐܝܣܳܟܳܪ. ܚܰܡܫܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 1:30 ܘܰܒܢܰܝ̈ ܙܒܳܘܠܽܘܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:31 ܡܶܢܝܳܢܗܽܘܢ ܕܫܰܒܛܳܐ ܕܰܙܒܳܘܠܽܘܢ. ܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 1:32 ܘܒܢܰܝ̈ ܝܰܘܣܶܦ. ܒܢܰܝ̈ ܐܰܦܪܶܝܡ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:33 ܡܶܢܝܳܢܗܽܘܢ ܕܫܰܒܛܳܐ ܕܰܐܦܪܶܝܡ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.
Num 1:34 ܘܒܢܰܝ̈ ܡܢܰܫܶܐ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:35 ܡܶܢܝܳܢܗܽܘܢ ܕܫܰܒܛܳܐ ܕܰܡܢܰܫܶܐ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.
Num 1:36 ܘܰܒܢܰܝ̈ ܒܶܢܝܡܳܝܶܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:37 ܡܶܢܝܳܢܗܽܘܢ ܕܫܰܒܛܳܐ ܕܒܶܢܝܳܡܶܝܢ. ܬܠܳܬܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 1:38 ܘܰܒܢܰܝ̈ ܕܳܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:39 ܡܶܢܝܳܢܗܽܘܢ ܕܫܰܒܛܳܐ ܕܕܳܢ. ܫܬܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.
Num 1:40 ܘܰܒܢܰܝ̈ ܐܳܫܺܝܪ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:41 ܡܶܢܝܳܢܗܽܘܢ ܕܫܰܒܛܳܐ ܕܳܐܫܺܝܪ. ܐܰܪܒܥܺܝܢ ܘܚܰܕ ܐܰܠܦܺܝ̈ܢ ܘܚܰܡܶܫܡܳܐܐ.
Num 1:42 ܘܒܢܰܝ̈ ܢܰܦܬܳܠܺܝ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:43 ܡܶܢܝܳܢܗܽܘܢ ܕܫܰܒܛܳܐ ܕܢܰܦܬܳܠܺܝ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 1:44 ܗܳܠܶܝܢ ܡܶܢܝܳܢ̈ܶܐ ܕܰܡܢܳܐ ܡܽܘܫܶܐ ܘܰܐܗܪܽܘܢ. ܘܪܰܘܖ̈ܒܳܢܶܐ ܕܺܝܣܪܳܐܶܝܠ ܬܪܶܥܣܰܪ ܓܰܒܖ̈ܺܝܢ. ܚܰܕ ܚܰܕ ܓܰܒܪܳܐ ܡܶܢ ܒܶܝܬ݂ ܐܰܒܽܘܗܝ.
Num 1:45 ܘܰܗܘܰܘ ܟܽܠܗܽܘܢ ܡܶܢܝܳܢ̈ܶܐ ܕܒܢܰܝ̈ ܝܺܣܪܳܐܶܝܠ. ܠܒܶܝܬ݂ ܐܰܒܳܗܰܝ̈ܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 1:46 ܘܰܗܘܰܘ ܟܽܠܗܽܘܢ ܡܶܢܝܳܢ̈ܶܐ ܕܒܢܰܝ̈ ܝܺܣܪܳܐܶܝܠ. ܫܶܬܡܳܐܐ ܘܰܬܠܳܬܳܐ ܐܰܠܦܺܝ̈ܢ ܘܚܰܡܶܫܡܳܐܐ ܘܚܰܡܫܺܝܢ.
Num 1:47 ܘܠܶܘܳܝ̈ܶܐ ܘܫܰܒ̈ܛܶܐ ܕܰܐܒܳܗܰܝ̈ܗܽܘܢ. ܠܳܐ ܐܶܬܡܢܺܝܘ ܒܰܝܢܳܬܗܽܘܢ.
Num 1:48 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 1:49 ܠܫܰܒܛܳܐ ܕܠܶܘܺܝ ܠܳܐ ܬܶܡܢܶܐ. ܘܚܽܘܫܒܳܢܗܽܘܢ ܠܳܐ ܬܩܰܒܶܠ ܒܓܰܘ ܒܢܰܝ̈ ܝܺܣܪܳܐܶܝܠ.
Num 1:50 ܐܶܠܳܐ ܐܰܫܠܶܛ ܠܠܶܘܳܝ̈ܶܐ. ܥܰܠ ܡܰܫܟܢܳܐ ܕܣܳܗܕܽܘܬܳܐ. ܘܥܰܠ ܟܽܠܗܽܘܢ ܡܳܐܢܰܘ̈ܗܝ. ܘܥܰܠ ܟܽܠ ܡܶܕܶܡ ܕܺܐܝܬ ܒܶܗ. ܗܶܢܽܘܢ ܢܶܫܩܠܽܘܢܶܗ ܠܡܰܫܟܢܳܐ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܗܶܢܽܘܢ ܢܫܰܡܫܽܘܢܶܗ. ܘܰܚܕܳܪ ܡܰܫܟܢܳܐ ܢܶܗܘܽܘܢ ܫܪܶܝܢ.
Num 1:51 ܘܡܳܐ ܕܫܳܩܶܠ ܡܰܫܟܢܳܐ. ܢܰܪܟܢܽܘܢܶܗ ܠܶܘܳܝ̈ܶܐ. ܘܡܳܐ ܕܫܳܪܶܐ ܡܰܫܟܢܳܐ. ܢܩܺܝܡܽܘܢܶܗ ܠܶܘܳܝ̈ܶܐ. ܘܢܽܘܟܪܳܝܳܐ ܕܩܳܪܶܒ ܠܶܗ. ܢܶܬܩܛܶܠ.
Num 1:52 ܘܢܶܫܪܽܘܢ ܒܢܰܝ̈ ܝܺܣܪܳܐܶܝܠ ܓܒܰܪ ܒܡܰܫܪܺܝܬܶܗ. ܘܰܓܒܰܪ ܒܛܽܘܠܩܶܗ ܒܚܰܝܠܰܘ̈ܳܬܗܽܘܢ.
Num 1:53 ܘܠܶܘܳܝ̈ܶܐ ܢܶܗܘܽܘܢ ܫܪܶܝܢ ܚܕܳܪ ܡܰܫܟܢܳܐ ܕܣܳܗܕܽܘܬܳܐ. ܘܠܳܐ ܢܶܗܘܶܐ ܪܽܘܓܙܳܐ ܥܰܠ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܢܶܛܪܽܘܢ ܠܶܘܳܝ̈ܶܐ ܡܰܛܰܪܬܳܐ ܕܡܰܫܟܢܳܐ ܕܣܳܗܕܽܘܬܳܐ.
Num 1:54 ܘܰܥܒܰܕܘ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ. 
Num 2:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 2:2 ܓܒܰܪ ܒܛܽܘܠܩܶܗ ܒܰܐܬܖ̈ܰܘܳܬܳܐ ܕܒܶܝܬ݂ ܐܰܒܳܗܰܝ̈ܗܽܘܢ ܢܶܫܪܽܘܢ ܒܢܰܝ̈ ܝܺܣܪܳܐܶܝܠ ܡܶܢ ܩܒܽܘܠ. ܘܰܚܕܳܪ ܡܰܫܟܰܢ ܙܰܒܢܳܐ ܢܶܫܪܽܘܢ.
Num 2:3 ܘܰܕܫܳܪܶܝܢ ܠܽܘܩܕܰܡ ܡܶܢ ܡܰܕܢܚܳܐ ܛܽܘܠܩܳܐ ܕܡܰܫܪܺܝܬܳܐ ܕܝܺܗܽܘܕܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܝܺܗܽܘܕܳܐ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.
Num 2:4 ܘܡܶܢܝܳܢܳܐ ܕܚܰܝܠܶܗ. ܫܰܒܥܺܝܢ ܘܰܐܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.
Num 2:5 ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܺܐܝܣܳܟܳܪ. ܘܪܺܝܫܳܐ ܕܰܒܢܰܝ̈ ܐܺܝܣܳܟܳܪ. ܢܰܬܰܢܝܶܐܝܠ ܒܰܪ ܨܽܘܥܳܪ.
Num 2:6 ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 2:7 ܘܫܰܒܛܳܐ ܕܰܙܒܳܘܠܽܘܢ. ܘܪܺܝܫܳܐ ܕܰܒܢܰܝ̈ ܙܒܳܘܠܽܘܢ. ܐܶܠܝܰܐܒ ܒܰܪ ܚܰܠܽܘܢ.
Num 2:8 ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 2:9 ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܝܺܗܽܘܕܳܐ ܡܳܐܐ ܘܰܬܡܳܢܺܝܢ ܘܶܫܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ ܠܚܰܝܠܰܘ̈ܳܬܗܽܘܢ. ܩܰܕܡܳܝܰܬ ܗܶܢܽܘܢ ܢܶܗܘܽܘܢ ܫܳܩܠܺܝܢ.
Num 2:10 ܘܛܽܘܠܩܳܐ ܕܡܰܫܪܺܝܬܳܐ ܕܪܽܘܒܺܝܠ ܡܶܢ ܬܰܝܡܢܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܪܽܘܒܺܝܠ ܐܶܠܺܝܨܽܘܪ ܒܰܪ ܫܕܰܐܽܘܪ.
Num 2:11 ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Num 2:12 ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܫܶܡܥܽܘܢ. ܘܪܺܝܫܳܐ ܕܰܒܢܰܝ̈ ܫܶܡܥܽܘܢ. ܫܠܰܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.
Num 2:13 ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܬܶܫܥܳܐ ܐܰܠܦܺܝ̈ܢ ܘܬܠܳܬܡܳܐܐ.
Num 2:14 ܘܫܰܒܛܳܐ ܕܓܳܕ. ܘܪܺܝܫܳܐ ܕܰܒܢܰܝ̈ ܓܳܕ ܐܶܠܝܳܐܣܳܦ ܒܰܪ ܪܰܥܽܘܐܶܝܠ.
Num 2:15 ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܫܶܬܡܳܐܐ ܘܚܰܡܫܺܝܢ.
Num 2:16 ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܪܽܘܒܺܝܠ ܡܳܐܐ ܘܚܰܡܫܺܝܢ ܘܚܰܕ ܐܰܠܦܺܝ̈ܢ ܘܰܐܪܒܰܥܡܳܐܐ ܘܚܰܡܫܺܝܢ ܠܚܰܝܠܗܽܘܢ. ܒܳܬܰܪ ܩܰܕܡܳܝ̈ܶܐ ܗܘܰܘ ܫܳܩܠܺܝܢ.
Num 2:17 ܘܫܳܩܶܠ ܡܰܫܟܰܢ ܙܰܒܢܳܐ. ܡܰܫܪܺܝܬܳܐ ܕܠܶܘܳܝ̈ܶܐ. ܒܓܰܘ ܡܰܫܪܺܝܬܳܐ. ܐܰܝܟ݂ ܕܫܳܪܶܝܢ ܗܳܟܰܢܳܐ ܗܘܰܘ ܫܳܩܠܺܝܢ. ܐ̱ܢܳܫ ܥܰܡ ܛܽܘܠܩܶܗ ܠܚܰܝܠܰܘ̈ܳܬܗܽܘܢ.
Num 2:18 ܘܛܽܘܠܩܳܐ ܕܡܰܫܪܺܝܬܳܐ ܕܰܐܦܪܶܝܡ. ܠܚܰܝܠܗܽܘܢ ܡܶܢ ܡܰܥܪܒܳܐ. ܘܪܺܝܫܳܐ ܕܰܒܢܰܝ̈ ܐܰܦܪܶܝܡ ܐܶܠܺܝܫܡܳܥ ܒܰܪ ܥܰܡܺܝܗܳܘܕ.
Num 2:19 ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.
Num 2:20 ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܰܡܢܰܫܶܐ. ܘܪܺܝܫܳܐ ܕܰܒܢܰܝ̈ ܡܢܰܫܶܐ ܓܰܡܰܠܺܝܐܶܝܠ ܒܰܪ ܦܰܪܨܽܘܪ.
Num 2:21 ܘܡܶܢܝܳܢܳܐ ܕܚܰܝܠܶܗ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.
Num 2:22 ܘܫܰܒܛܳܐ ܕܒܶܢܝܳܡܶܝܢ. ܘܪܺܝܫܳܐ ܕܰܒܢܰܝ̈ ܒܶܢܝܳܡܶܝܢ ܐܰܒܺܝܕܳܢ ܒܰܪ ܓܶܕܥܽܘܢܺܝ.
Num 2:23 ܘܡܶܢܝܳܢܳܐ ܕܚܰܝܠܶܗ. ܬܠܳܬܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 2:24 ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܰܐܦܪܶܝܡ ܡܳܐܐ ܘܰܬܡܳܢܝܳܐ ܐܰܠܦܺܝ̈ܢ ܘܡܳܐܐ ܠܚܰܝܠܗܽܘܢ. ܒܳܬܰܪ ܬܪܶܝܢ ܢܶܫܩܠܽܘܢ.
Num 2:25 ܘܛܽܘܠܩܳܐ ܕܡܰܫܪܺܝܬܳܐ ܕܕܳܢ ܡܶܢ ܓܰܪܒܝܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܕܳܢ ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.
Num 2:26 ܘܡܶܢܝܳܢܳܐ ܕܚܰܝܠܶܗ. ܫܬܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.
Num 2:27 ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܳܐܫܺܝܪ. ܘܪܺܝܫܳܐ ܕܰܒܢܰܝ̈ ܐܳܫܺܝܪ. ܦܓܰܥܐܶܝܠ ܒܰܪ ܥܰܟܪܳܢ.
Num 2:28 ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܚܰܕ ܐܰܠܦܺܝ̈ܢ ܘܚܰܡܶܫܡܳܐܐ.
Num 2:29 ܘܫܰܒܛܳܐ ܕܢܰܦܬܳܠܺܝ. ܘܪܺܝܫܳܐ ܕܰܒܢܰܝ̈ ܢܰܦܬܳܠܺܝ ܐܰܚܺܝܕܳܥ ܒܰܪ ܥܺܝܢܳܢ.
Num 2:30 ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 2:31 ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܕܳܢ ܡܳܐܐ ܘܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܫܶܬܡܳܐܐ. ܒܰܐ̱ܚܪܳܝܰܬ ܛܽܘܠ̈ܩܶܐ ܢܶܗܘܽܘܢ ܫܳܩܠܺܝܢ.
Num 2:32 ܗܳܠܶܝܢ ܡܶܢܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܒܶܝܬ ܐܰܒܳܗܰܝ̈ܗܽܘܢ. ܟܽܠܗܽܘܢ ܡܶܢܝܳܢ̈ܶܐ ܕܡܰܫܖ̈ܝܳܬܳܐ ܠܚܰܝܠܗܽܘܢ. ܫܶܬܡܳܐܐ ܘܰܬܠܳܬܳܐ ܐܰܠܦܺܝ̈ܢ ܘܚܰܡܶܫ ܡܳܐܐ ܘܚܰܡܫܺܝܢ.
Num 2:33 ܘܠܶܘܳܝ̈ܶܐ ܘܫܰܒܛܳܐ ܕܰܐܒܳܗܰܝ̈ܗܽܘܢ ܠܳܐ ܐܶܬܡܢܺܝܘ ܒܰܝܢܳܬ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.
Num 2:34 ܘܰܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܠ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ. ܘܗܳܟܰܢܳܐ ܫܳܩܠܺܝܢ ܗܘܰܘ ܒܛܽܘܠܩܰܝ̈ܗܽܘܢ. ܘܗܳܟܰܢܳܐ ܫܳܪܶܝܢ ܗܘܰܘ ܐ̱ܢܳܫ ܒܡܰܫܪܺܝܬܶܗ. ܥܰܠܒܶܝܬ݂ ܐܰܒܽܘܗܝ.
Num 3:1 ܘܗܳܠܶܝܢ ܬܰܘܠ̈ܕܳܬ݂ܶܗ ܕܰܐܗܪܽܘܢ ܘܰܕܡܽܘܫܶܐ. ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܛܽܘܪܳܐ ܕܣܺܝܢܰܝ.
Num 3:2 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܐܰܗܪܽܘܢ. ܒܽܘܟܪܶܗ ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.
Num 3:3 ܗܳܠܶܝܢ ܫܡܳܗ̈ܶܐ ܕܒܢܰܝ̈ ܐܰܗܪܽܘܢ ܟܳܗܢܳܐ. ܕܶܐܬܡܫܰܚܘ ܘܫܰܡܠܺܝܘ ܐܺܝܕܰܝ̈ܗܽܘܢ ܠܟܳܗܢܽܘܬܳܐ.
Num 3:4 ܘܡܺܝܬܘ ܢܳܕ݂ܳܒ ܘܰܐܒܺܝܗܽܘ ܩܕܳܡ ܡܳܪܝܳܐ. ܟܰܕ ܩܰܪܶܒܘ ܢܽܘܪܳܐ ܢܽܘܟܪܳܝܬܳܐ ܩܕܳܡ ܡܳܪܝܳܐ. ܒܡܰܕܒܪܳܐ ܕܣܺܝܢܰܝ. ܘܰܒܢܰܝ̈ܳܐ ܠܳܐ ܗܘܰܘ ܠܗܽܘܢ. ܘܟܰܗܶܢܘ ܐܶܠܺܝܥܳܙܳܪ ܘܺܐܝܬܳܡܳܪ. ܒܰܚܝ݂ܰܝ݂̈ ܐܰܗܪܽܘܢ ܐܰܒܽܘܗܽܘܢ.
Num 3:5 ܘܡܰܠܶܠ ܡܳܪܝܳܐ ܥܡ ܡܽܘܫܶܐ ܘܶܐܡܰܪ ܠܶܗ.
Num 3:6 ܩܰܪܶܒ ܠܫܰܒܛܳܐ ܕܠܶܘܺܝ. ܘܰܐܩܺܝܡܳܝܗܝ ܩܕܳܡ ܐܰܗܪܽܘܢ ܟܳܗܢܳܐ. ܘܰܢܫܰܡܫܽܘܢܶܗ.
Num 3:7 ܘܢܶܛܪܽܘܢ ܡܰܛܰܪܬܶܗ. ܘܡܰܛܰܪܬܳܐ ܕܟܽܠܳܗ̇ ܟܢܽܘܫܬܳܐ ܩܕܳܡ ܡܳܪܝܳܐ ܩܕܳܡ ܡܰܫܟܰܢ ܙܰܒܢܳܐ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܳܐ.
Num 3:8 ܘܢܶܛܪܽܘܢ ܟܽܠܗܽܘܢ ܡܳܐܢ̈ܶܐ ܕܡܰܫܟܰܢ ܙܰܒܢܳܐ ܡܰܛܰܪܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܳܐ.
Num 3:9 ܘܬܶܬܶܠ ܐܶܢܽܘܢ ܠܠܶܘܳܝ̈ܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܡܰܘܗܰܒܬܳܐ ܝܺܗܺܝܒܺܝܢ ܐܶܢܽܘܢ ܠܶܗ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ.
Num 3:10 ܘܠܰܐܗܪܽܘܢ ܘܠܰܒܢܰܘ̈ܗܝ ܦܰܩܶܕ. ܘܢܶܛܪܽܘܢ ܟܳܗܢܽܘܬܗܽܘܢ. ܘܢܽܘܟܪܳܝܳܐ ܕܩܳܪܶܒ. ܢܶܬܩܛܶܠ.
Num 3:11 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 3:12 ܗܳܐ ܐܶܢܳܐ ܢܶܣܒܶܬ ܠܠܶܘܳܝ̈ܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܚܠܳܦ ܟܽܠ ܒܽܘܟܪܳܐ ܕܦܳܬܰܚ ܟܽܠ ܡܰܪܒܥܳܐ ܡܶܢ ܒܢܰܝ̈ ܝܺܣܪܳܐܶܝܠ. ܕܢܶܗܘܽܘܢ ܠܺܝ ܠܶܘܳܝ̈ܶܐ.
Num 3:13 ܡܶܛܽܠ ܕܕܺܝܠܝ ܗܽܘ ܟܽܠ ܒܽܘܟܪܳܐ. ܒܝܰܘܡܳܐ ܕܩܶܛܠܶܬ ܟܽܠܗܽܘܢ ܒܽܘܟܖ̈ܶܐ ܕܒܰܐܪܥܳܐ ܕܡܶܨܪܶܝܢ. ܩܰܕܫܶܬ ܠܺܝ ܟܽܠ ܒܽܘܟܪܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܐ̱ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܠܺܝ ܢܶܗܘܽܘܢ. ܐܶܢܳܐ ܐ̱ܢܳܐ ܡܳܪܝܳܐ.
Num 3:14 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܘܶܐܡܰܪ ܠܶܗ.
Num 3:15 ܡܢܺܝ ܠܰܒܢܰܝ̈ ܠܶܘܺܝ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ ܬܶܡܢܶܐ ܐܶܢܽܘܢ.
Num 3:16 ܘܰܡܢܳܐ ܐܶܢܽܘܢ ܡܽܘܫܶܐ ܒܡܶܠܰܬ ܦܽܘܡܶܗ ܕܡܳܪܝܳܐ. ܐܰܝܟ݂ ܕܶܐܬܦܰܩܰܕ.
Num 3:17 ܘܰܗܘܰܘ ܗܳܠܶܝܢ ܒܢܰܝ̈ ܠܶܘܺܝ ܒܰܫܡܳܗܰܝ̈ܗܽܘܢ. ܓܶܪܫܽܘܢ. ܘܩܳܗܳܬ. ܘܡܳܪܪܳܝ.
Num 3:18 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܓܶܪܫܽܘܢ ܠܫܰܖ̈ܒܳܬ݂ܗܽܘܢ. ܠܶܒܢܺܝ. ܘܫܶܡܥܺܝ.
Num 3:19 ܘܰܒܢܰܝ̈ ܩܳܗܳܬ ܠܫܰܖ̈ܒܳܬ݂ܗܽܘܢ. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.
Num 3:20 ܘܰܒܢܰܝ̈ ܡܳܪܪܳܝ ܠܫܰܖ̈ܒܳܬ݂ܗܽܘܢ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܐܶܢܽܘܢ ܫܰܖ̈ܒܳܬܳܐ ܕܠܶܘܳܝ̈ܶܐ ܠܒܶܝܬ݂ ܐܰܒܳܗܰܝ̈ܗܽܘܢ.
Num 3:21 ܠܓܶܪܫܽܘܢ ܫܰܪܒܬܳܐ ܕܠܶܒܢܺܝ. ܘܫܰܪܒܬܳܐ ܕܫܶܡܥܺܝ. ܗܳܠܶܝܢ ܐܶܢܽܘܢ ܫܰܪܒܬܳܐ ܕܓܶܪܫܽܘܢ.
Num 3:22 ܘܡܶܢܝܳܢܗܽܘܢ ܒܡܶܢܝܳܢܳܐ ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ. ܘܰܠܥܶܠ. ܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Num 3:23 ܫܰܪܒܬܳܐ ܕܓܶܪܫܽܘܢ ܒܶܣܬܰܪ ܡܰܫܟܢܳܐ ܢܶܗܘܽܘܢ ܫܪܶܝܢ ܡܶܢ ܡܰܥܪܒܳܐ.
Num 3:24 ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܓܶܪܫܽܘܢ ܐܶܠܝܳܐܣܳܦ ܒܰܪ ܐܶܠܝܰܐܒ.
Num 3:25 ܘܡܰܛܰܪܬܳܐ ܕܰܒܢܰܝ̈ ܓܶܪܫܽܘܢ ܒܡܰܫܟܰܢ ܙܰܒܢܳܐ. ܡܰܫܟܢܳܐ ܘܰܐܦܰܝ̈ ܬܰܪܥܶܗ. ܘܰܦܪܳܣܶܗ. ܘܰܦܪܳܣܳܐ ܕܬܰܪܥܳܐ ܕܡܰܫܟܰܢ ܙܰܒܢܳܐ.
Num 3:26 ܘܓܳܠܓ̈ܶܐ ܕܕܳܪܬܳܐ. ܘܰܦܪܳܣܳܐ ܕܬܰܪܥܳܐ ܕܕܳܪܬܳܐ ܕܥܰܠ ܡܰܫܟܢܳܐ ܘܥܰܠ ܡܰܕܒܚܳܐ ܟܰܕ ܚܳܕܰܪ. ܘܛܽܘܢܒܰܘ̈ܗܝ ܘܟܽܠܗܽܘܢ ܦܽܘܠܚܳܢܰܘ̈ܗܝ.
Num 3:27 ܘܰܠܩܗܳܬ ܫܰܪܒܬܳܐ ܕܥܰܡܪܰܡ. ܘܫܰܪܒܬܳܐ ܕܝܰܨܗܳܪ. ܘܫܰܪܒܬܳܐ ܕܚܶܒܪܽܘܢ. ܘܫܰܪܒܬܳܐ ܕܥܽܘܙܺܝܶܠ. ܗܳܠܶܝܢ ܐܶܢܶܝܢ ܫܰܖ̈ܒܳܬܳܐ ܕܩܳܗܳܬ.
Num 3:28 ܘܡܶܢܝܳܢܗܽܘܢ ܒܡܶܢܝܳܢܳܐ ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ ܬܡܳܢܝܳܐ ܐܰܠܦܺܝ̈ܢ ܘܫܶܬ ܡܳܐܐ. ܢܳܛܖ̈ܰܝ ܡܰܛܰܪܬܳܐ ܕܩܽܘܕܫܳܐ.
Num 3:29 ܘܫܰܪܒܬܳܐ ܕܒܶܝܬ݂ ܩܳܗܳܬ. ܢܶܫܪܽܘܢ ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܬܰܝܡܢܳܐ.
Num 3:30 ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܫܰܪܒܬܳܐ ܕܩܳܗܳܬ. ܐܶܠܝܳܨܦܳܢ ܒܰܪ ܥܽܘܙܺܝܶܠ.
Num 3:31 ܘܰܡܛܰܪܬܗܽܘܢ ܩܺܐܒܽܘܬܳܐ. ܘܦܳܬܽܘܪܳܐ. ܘܰܡܢܳܪܬܳܐ. ܘܡܰܕܒܚܳܐ. ܘܡܳܐܢܰܝ̈ ܩܽܘܕܫܳܐ ܕܰܡܫܺܡܫܺܝܢ ܒܗܽܘܢ. ܘܰܐܦܰܝ̈ ܬܰܪܥܳܐ ܘܟܽܠܶܗ ܦܽܘܠܚܳܢܶܗ.
Num 3:32 ܘܪܺܝܫܳܐ ܕܖ̈ܺܝܫܶܐ ܕܠܶܘܳܝ̈ܶܐ. ܐܶܠܺܝܥܳܙܳܪ ܒܪܶܗ ܕܰܐܗܪܽܘܢ ܟܳܗܢܳܐ. ܕܫܰܠܺܝܛ ܥܰܠ ܢܳܛܖ̈ܰܝ ܡܰܛܰܪܬܳܐ ܕܩܽܘܕܫܳܐ.
Num 3:33 ܘܰܕܡܳܪܪܳܝ ܫܰܪܒܬܳܐ ܕܡܰܚܠܺܝ. ܘܫܰܪܒܬܳܐ ܕܡܽܘܫܺܝ. ܗܳܠܶܝܢ ܐܶܢܽܘܢ ܫܰܖ̈ܒܳܬܳܐ ܕܡܳܪܪܳܝ.
Num 3:34 ܘܡܶܢܝܳܢܗܽܘܢ ܒܡܶܢܝܳܢܳܐ. ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܫܬܳܐ ܐܰܠܦܺܝ̈ܢ ܘܡܰܐܬܶܝܢ.
Num 3:35 ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܫܰܪܒܬܳܐ ܕܡܳܪܪܳܝ. ܨܽܘܪܺܝܐܶܝܠ ܒܰܪ ܐܰܒܺܝܚܶܠ. ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܢܶܗܘܽܘܢ ܫܪܶܝܢ ܡܶܢ ܓܰܪܒܝܳܐ.
Num 3:36 ܘܫܽܘܠܛܳܢܳܐ ܕܡܰܛܰܪܬܳܐ ܕܰܒܢܰܝ̈ ܡܳܪܪܳܝ. ܕܰܦ̈ܶܐ ܕܡܰܫܟܢܳܐ. ܘܡܽܘܟܠܰܘ̈ܗܝ. ܘܰܩܝܳܡܰܘ̈ܗܝ. ܘܣܳܡܟܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܟܽܠܶܗ ܦܽܘܠܚܳܢܶܗ.
Num 3:37 ܘܥܰܡܽܘܕܳܐ ܕܕܳܪܬܳܐ ܟܰܕ ܚܳܕܪܺܝܢ. ܘܛܽܘܢܒܰܝ̈ܗܽܘܢ. ܘܣܳܡܟܰܝ̈ܗܽܘܢ. ܘܓܶܠܓܰܝ̈ܗܽܘܢ.
Num 3:38 ܘܰܕܫܳܪܶܝܢ ܩܕܳܡ ܡܰܫܟܢܳܐ ܡܶܢ ܡܰܕܢܚܳܐ. ܩܕܳܡ ܡܰܫܟܰܢ ܙܰܒܢܳܐ ܡܶܢ ܡܰܕܢܚܳܐ. ܡܽܘܫܶܐ. ܘܰܐܗܪܽܘܢ ܘܰܒܢܰܘ̈ܗܝ. ܕܢܳܛܪܺܝܢ ܡܰܛܰܪܬܳܐ ܕܩܽܘܕܫܳܐ ܥܰܠ ܡܰܛܰܪܬܳܐ ܕܒܢܰܝ̈ ܝܺܣܪܳܐܶܝܠ. ܘܢܽܘܟܪܳܝܳܐ ܕܩܳܪܶܒ ܢܶܬܩܛܶܠ.
Num 3:39 ܟܽܠܗܽܘܢ ܡܶܢܝܳܢ̈ܶܐ ܕܠܶܘܳܝ̈ܶܐ ܕܰܡܢܳܐ ܡܽܘܫܶܐ. ܒܡܶܠܰܬ ܦܽܘܡܶܗ ܕܡܳܪܝܳܐ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ.
Num 3:40 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܢܺܝ ܟܽܠ ܒܽܘܟܪܳܐ ܕܶܟܪܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܰܪ ܝܰܪܚܳܐ ܘܰܠܥܶܠ.
Num 3:41 ܘܩܰܒܶܠ ܡܶܢܝܳܢܳܐ ܕܰܫܡܳܗܰܝ̈ܗܽܘܢ. ܘܰܬܩܰܪܶܒ ܐܶܢܽܘܢ ܠܺܝ ܠܠܶܘܳܝ̈ܶܐ. ܐܶܢܳܐ ܐ̱ܢܳܐ ܡܳܪܝܳܐ. ܚܠܳܦ ܟܽܠܗܽܘܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܒܥܺܝܪܳܐ ܕܠܶܘܳܝ̈ܶܐ. ܚܠܳܦ ܟܽܠܗܽܘܢ ܒܽܘܟܖ̈ܶܐ ܕܰܒܥܺܝܪܳܐ ܕܰܒܢܰܝ̈ ܝܺܣܪܳܐܶܝܠ.
Num 3:42 ܘܰܡܢܳܐ ܡܽܘܫܶܐ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܟܽܠܗܽܘܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ.
Num 3:43 ܘܰܗܘܰܘ ܟܽܠܗܽܘܢ ܒܽܘܟܖ̈ܶܐ ܕܶܟܖ̈ܶܐ ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܝܰܪܚܳܐ ܘܰܠܥܶܠ. ܡܶܢܝܳܢܗܽܘܢ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ ܘܫܰܒܥܺܝܢ ܘܰܬܠܳܬܳܐ.
Num 3:44 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 3:45 ܩܰܪܶܒ ܠܠܶܘܳܝ̈ܶܐ ܚܠܳܦ ܟܽܠ ܒܽܘܟܪܳܐ ܕܒܢܰܝ̈ ܝܺܣܪܳܐܶܝܠ. ܘܰܒܥܺܝܪܳܐ ܕܠܶܘܳܝ̈ܶܐ ܚܠܳܦ ܒܥܺܝܪܗܽܘܢ. ܘܢܶܗܘܽܘܢ ܠܺܝ ܠܶܘܳܝ̈ܶܐ. ܐܶܢܳܐ ܐ̱ܢܳܐ ܡܳܪܝܳܐ.
Num 3:46 ܘܦܽܘܪܩܳܢܳܐ ܕܡܰܐܬܶܝܢ ܘܫܰܒܥܺܝܢ ܘܰܬܠܳܬܳܐ. ܕܝܰܬܺܝܪܺܝܢ ܥܰܠ ܠܶܘܳܝ̈ܶܐ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ.
Num 3:47 ܣܰܒ ܚܰܡܫܳܐ ܚܰܡܫܳܐ ܡܰܬܩ̈ܳܠܺܝܢ ܠܪܺܝܫܳܐ. ܒܡܰܬܩܳܠܳܐ ܕܩܽܘܕܫܳܐ. ܣܰܒ ܥܶܣܪܺܝܢ ܡܳܥ̈ܝܺܢ ܠܡܰܬܩܳܠܳܐ.
Num 3:48 ܘܗܰܒܳܝܗܝ ܟܶܣܦܳܐ ܕܦܽܘܪܩܳܢܳܐ. ܕܰܐܝܠܶܝܢ ܕܝܰܬܺܝܪܺܝܢ ܒܗܽܘܢ. ܠܰܐܗܪܽܘܢ ܘܠܰܒܢܰܘ̈ܗܝ.
Num 3:49 ܘܰܢܣܰܒ ܡܽܘܫܶܐ ܟܶܣܦܳܐ ܕܦܽܘܪܩܳܢܳܐ ܡܶܢ ܗܳܢܽܘܢ ܕܝܰܬܺܝܪܺܝܢ ܥܰܠ ܦܽܘܪܩܳܢܳܐ ܕܠܶܘܳܝ̈ܶܐ.
Num 3:50 ܡܶܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܢܣܰܒ ܟܶܣܦܳܐ ܐܳܠܶܦ ܘܰܬܠܳܬܡܳܐܐ ܘܶܫܬܺܝܢ ܘܚܰܡܫܳܐ ܡܰܬܩ̈ܳܠܺܝܢ ܒܡܰܬܩܳܠܳܐ ܕܩܽܘܕܫܳܐ.
Num 3:51 ܘܝܰܗܒ ܡܽܘܫܶܐ ܟܶܣܦܳܐ ܕܦܽܘܪܩܳܢܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܐܰܝܟ݂ ܡܶܠܰܬ ܦܽܘܡܶܗ ܕܡܳܪܝܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.
Num 4:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 4:2 ܩܰܒܶܠܘ ܚܽܘܫܒܳܢܳܐ ܕܰܒܢܰܝ̈ ܩܳܗܳܬ݂ ܡܶܢ ܓܰܘ ܒܢܰܝ̈ ܠܶܘܺܝ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. 
Num 4:3 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܡܶܥܒܰܕ݂ ܥܒܳܕ݂ܳܐ ܒܡܰܫܟܰܢ ܙܰܒܢܳܐ. 
Num 4:4 ܗܳܢܰܘ ܦܽܘܠܚܳܢܳܐ ܕܰܒܢܰܝ̈ ܩܳܗܳܬ݂ ܕܰܒܡܰܫܟܰܢ ܙܰܒܢܳܐ. ܩܕ݂ܽܘܫ ܩܽܘܕܫ̈ܶܐ. 
Num 4:5 ܘܢܶܥܽܘܠ ܐܰܗܪܽܘܢ ܘܰܒܢܰܘ̈ܗܝ ܡܳܐ ܕܫܳܩܠܳܐ ܡܰܫܪܺܝܬܳܐ. ܘܢܰܚܬܽܘܢ ܐܰܦܰܝ̈ ܬܰܪܥܳܐ ܕܰܦܪܺܝܣ. ܘܰܢܟܰܣܽܘܢ ܒܶܗ ܩܺܐܒܽܘܬܳܐ ܕܣܳܗܕܽܘܬܳܐ. 
Num 4:6 ܘܢܶܦܪܣܽܘܢ ܥܠܶܝܗ̇ ܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܢܶܦܪܣܽܘܢ ܢܰܚܬܳܐ ܓܡܺܝܪܳܐ ܕܬܶܟܠܬܳܐ ܡܶܢ ܠܥܶܠ. ܘܰܢܣܺܝܡܽܘܢ ܩܽܘ̈ܦܶܝܗ̇. 
Num 4:7 ܘܥܰܠ ܦܳܬܽܘܪܳܐ ܕܰܐܦ̈ܶܐ ܢܶܦܪܣܽܘܢ ܢܰܚܬܳܐ ܕܬܶܟܠܬܳܐ. ܘܢܰܪܡܽܘܢ ܒܶܗ ܡܰܓܣ̈ܶܐ. ܘܟܰܦ̈ܶܐ. ܘܰܡܢܺܩ̈ܝܳܬ݂ܳܐ. ܘܰܛܖ̈ܽܘܠܶܐ ܕܢܽܘܩܳܝܳܐ. ܘܠܰܚܡܳܐ ܐܰܡܺܝܢܳܐܺܝܬ ܥܠܰܘܗܝ ܢܶܗܘܶܐ. 
Num 4:8 ܘܢܶܦܪܣܽܘܢ ܥܠܰܘܗܝ ܢܰܚܬܳܐ ܕܰܙܚܽܘܪܺܝܬ݂ܳܐ. ܘܰܢܟܰܣܘܢܶܗ ܒܰܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܰܢܣܺܝܡܽܘܢ ܩܽܘܦܰܘ̈ܗܝ. 
Num 4:9 ܘܢܶܣܒܽܘܢ ܢܰܚܬܳܐ ܕܬܶܟܠܬܳܐ. ܘܰܢܟܰܣܽܘܢ ܡܢܳܪܬܳܐ ܕܡܰܢܗܪܳܐ. ܘܰܫܖ̈ܳܓܶܝܗ̇ ܘܡܰܠܩ̈ܛܶܝܗ̇. ܘܟܰܦܶܝ̈ܗ̇. ܘܟܽܠܗܽܘܢ ܡܳܐܢ̈ܶܐ ܕܡܶܫܚܳܐ. ܕܰܡܫܰܡܫܺܝܢ ܠܶܗ ܒܗܽܘܢ. 
Num 4:10 ܘܢܶܩܪܡܽܘܢܳܗ̇ ܘܰܠܟܽܠܗܽܘܢ ܡܳܐܢ̈ܶܝܗ̇. ܒܰܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܢܰܪܡܽܘܢ ܥܰܠ ܩܽܘܦܶܝ̈ܗ̇. 
Num 4:11 ܘܥܰܠ ܡܰܕ݂ܒܚܳܐ ܕܕܰܗܒܳܐ. ܢܶܦܪܣܽܘܢ ܢܰܚܬܳܐ ܓܡܺܝܪܳܐ ܕܬܶܟܠܬܳܐ. ܘܰܢܟܰܣܘܢܶܗ ܒܰܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܩܽܘܦܰܘ̈ܗܝ. 
Num 4:12 ܘܢܶܣܒܽܘܢ ܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܳܐ ܕܰܡܫܰܡܫܺܝܢ ܒܗܽܘܢ ܒܩܽܘܕܫܳܐ. ܘܢܰܪܡܽܘܢ ܐܶܢܽܘܢ ܒܢܰܚܬܳܐ ܕܬܶܟܠܬܳܐ. ܘܰܢܟܰܣܽܘܢ ܐܶܢܽܘܢ ܒܰܟ݂ܣܳܝܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܥܰܠ ܩܽܘ̈ܦܶܐ. 
Num 4:13 ܘܢܰܦܪܩܽܘܢܶܗ ܠܡܰܕ݂ܒܚܳܐ. ܘܢܶܦܪܣܽܘܢ ܥܠܰܘܗܝ ܢܰܚܬܳܐ ܕܰܐܪܓܘܳܢܳܐ. 
Num 4:14 ܘܢܰܪܡܽܘܢ ܥܰܡܶܗ ܟܽܠܗܽܘܢ ܡܳܐܢܰܘ̈ܗܝ ܕܰܡܫܰܡܫܺܝܢ ܒܗܽܘܢ ܥܠܰܘܗܝ. ܦܺܝܖ̈ܡܶܐ. ܘܡܰܫ̈ܠܘܳܬ݂ܳܐ. ܘܡܰܓܖ̈ܽܘܦܝܳܬ݂ܳܐ. ܘܫܳܚ̈ܠܶܐ. ܘܟܽܠܗܽܘܢ ܡܳܐܢ̈ܶܐ ܕܡܰܕ݂ܒܚܳܐ. ܘܢܶܦܪܣܽܘܢ ܥܠܰܘܗܝ ܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܩܽܘܦܰܘ̈ܗܝ. 
Num 4:15 ܘܡܳܐ ܕܫܰܠܶܡܘ ܐܰܗܪܽܘܢ ܘܰܒܢܰܘ̈ܗܝ ܠܰܡܟܰܣܳܝܽܘ ܩܽܘܕܫܳܐ. ܘܟܽܠܗܽܘܢ ܡܳܐܢ̈ܶܐ ܕܩܽܘܕܫܳܐ. ܡܳܐ ܕܫܳܩܠܳܐ ܡܰܫܪܺܝܬܳܐ. ܗܳܝܕܶܝܢ ܢܶܥܠܽܘܢ ܒܢܰܝ̈ ܩܳܗܳܬ݂ ܠܡܶܫܩܰܠ. ܕܠܳܐ ܢܶܩܪܒܽܘܢ ܠܩܽܘܕܫܳܐ ܘܰܢܡܽܘܬ݂ܽܘܢ. ܗܳܠܶܝܢ ܐܶܢܽܘܢ ܡܰܫܩܠܳܢ̈ܶܐ ܕܰܒܢܰܝ̈ ܩܳܗܳܬ݂ ܕܰܒܡܰܫܟܰܢ ܙܰܒܢܳܐ
Num 4:16 ܘܫܽܘܠܛܳܢܶܗ ܕܶܐܠܺܝܥܳܙܳܪ ܒܪܶܗ ܕܰܐܗܪܽܘܢ ܟܳܗܢܳܐ. ܡܶܢ ܡܶܫܚܳܐ ܕܡܰܢܗܪܺܝܢ. ܘܥܶܛܪܳܐ ܕܒܶܣ̈ܡܶܐ. ܘܰܣܡܺܝܕ݂ܳܐ ܐܰܡܺܝܢܳܐ. ܘܡܶܫܚܳܐ ܕܰܡܫܺܝܚܽܘܬ݂ܳܐ. ܫܰܠܺܝܛ ܥܰܠ ܟܽܠܶܗ ܡܰܫܟܢܳܐ. ܘܥܰܠ ܟܽܠܡܶܕܶܡ ܕܺܐܝܬ݂ ܒܶܗ. ܘܰܒܩܽܘܕܫܳܐ. ܘܰܒܡܳܐܢܰܘ̈ܗܝ. 
Num 4:17 ܘܡܰܠܶܠ ܡܳܪܝܳܐ ܥܰܠ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ. 
Num 4:18 ܠܳܐ ܬܰܘܒܕ݂ܽܘܢ ܫܰܒܛܳܐ ܕܫܰܪܒܬ݂ܳܐ ܕܩܳܗܳܬ݂ ܡܶܢ ܓܰܘ ܠܶܘ̈ܳܝܶܐ. 
Num 4:19 ܐܶܠܳܐ ܗܳܕ݂ܶܐ ܥܒܶܕ݂ܘ ܠܗܽܘܢ ܘܢܺܚܽܘܢ. ܕܠܳܐ ܢܡܽܘܬ݂ܽܘܢ. ܡܳܐ ܕܥܳܐܠܺܝܢ ܠܰܩܕ݂ܽܘܫ ܩܽܘܕ̈ܫܶܐ. ܐܰܗܪܽܘܢ ܘܰܒܢܰܘ̈ܗܝ ܢܶܥܠܽܘܢ. ܘܢܰܫܠܛܽܘܢ ܐܶܢܽܘܢ ܐ̱ܢܳܫ ܐ̱ܢܳܫ ܥܰܠ ܦܽܘܠܚܳܢܶܗ. ܘܥܰܠ ܡܰܫܩܠܳܢܶܗ. 
Num 4:20 ܘܠܳܐ ܢܶܥܠܽܘܢ ܠܡܶܚܙܳܐ ܟܰܕ݂ ܡܶܬ݂ܟܰܣܶܐ ܩܽܘܕܫܳܐ. ܕܠܳܐ ܢܡܽܘܬ݂ܽܘܢ. 
Num 4:21 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. 
Num 4:22 ܩܰܒܶܠ ܚܽܘܫܒܳܢܳܐ ܕܰܒܢܰܝ̈ ܓܶܪܫܽܘܢ. ܐܳܦ ܕܺܝܠܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ.
Num 4:23 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ ܬܶܡܢܶܐ ܐܶܢܽܘܢ. ܟܽܠ ܕܳܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ. ܘܰܠܡܶܦܠܰܚ ܦܽܘܠܚܳܢܳܐ ܒܡܰܫܟܰܢܙܰܒܢܳܐ. 
Num 4:24 ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܓܶܪܫܽܘܢ ܠܡܶܦܠܰܚ. ܘܰܠܡܶܫܩܰܠ. 
Num 4:25 ܢܶܫܩܠܽܘܢ ܝܳܖ̈ܺܝܥܳܬܳܐ ܕܡܰܫܟܢܳܐ. ܘܡܰܫܟܰܢܙܰܒܢܳܐ. ܘܰܐܦܰܝ̈ ܬܰܪܥܶܗ. ܘܰܦܪܳܣܳܐ ܕܣܳܣܓܰܘܢܳܐ ܕܺܐܝܬ݂ ܥܠܰܘܗܝ ܡܶܢ ܠܥܶܠ. ܘܰܐܦܰܝ̈ ܬܰܪܥܳܐ ܕܡܰܫܟܰܢܙܰܒܢܳܐ.
Num 4:26 ܘܓܳܠ̈ܓܶܐ ܕܕ݂ܳܪܬܳܐ. ܘܰܦܪܳܣܳܐ ܕܡܰܥܠܳܢܳܐ ܕܬܰܪܥܳܐ ܕܕ݂ܳܪܬܳܐ. ܕܥܰܠ ܡܰܫܟܢܳܐ ܘܥܰܠ ܡܰܕܒܚܳܐ ܟܰܕ݂ ܚܳܕܰܪ. ܘܛܽܘܢܒܰܝ̈ܗܽܘܢ. ܘܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܗܽܘܢ. ܟܽܠ ܡܶܕܶܡ ܕܥܳܒܕܺܝܢ ܘܦܳܠܚܺܝܢ. 
Num 4:27 ܒܡܶܠܰܬ݂ ܦܽܘܡܶܗ ܕܰܐܗܪܽܘܢ ܘܕܰܒܢܰܘ̈ܗܝ ܢܶܗܘܶܐ ܟܽܠܶܗ ܦܽܘܠܚܳܢܳܐ ܕܰܒܢܰܝ̈ ܓܶܪܫܽܘܢ. ܠܟܽܠܶܗ ܫܩܽܘܠܬܗܽܘܢ. ܘܰܠܟܽܠܶܗ ܦܽܘܠܚܳܢܗܽܘܢ. ܘܬܰܫܠܛܽܘܢ ܥܠܰܝܗܽܘܢ ܡܰܛܰܪܬܳܐ ܥܰܠ ܟܽܠܳܗ̇ ܫܩܽܘܠܬܗܽܘܢ. 
Num 4:28 ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܓܶܪܫܽܘܢ ܕܰܒܡܰܫܟܰܢ ܙܰܒܢܳܐ. ܘܡܰܛܰܪܬ݂ܗܽܘܢ ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ. 
Num 4:29 ܘܰܒܢܰܝ̈ ܡܪܳܪܺܝ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ ܬܶܡܢܶܐ ܐܶܢܽܘܢ.
Num 4:30 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ ܬܶܡܢܶܐ ܐܶܢܽܘܢ. ܟܽܠ ܕܳܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ. ܘܰܠܡܶܦܠܰܚ ܦܽܘܠܚܳܢܳܐ ܒܡܰܫܟܰܢܙܰܒܢܳܐ. 
Num 4:31 ܘܗܳܕܳܐ ܗ̱ܝ ܡܰܛܰܪܬܳܐ ܕܰܫܩܽܘܠܬܗܽܘܢ. ܘܰܕ݂ܟܽܠܶܗ ܦܽܘܠܚܳܢܗܽܘܢ ܒܡܰܫܟܰܢ ܙܰܒܢܳܐ. ܕܰܦܰܘ̈ܗܝ ܕܡܰܫܟܢܳܐ. ܘܡܽܘܟܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟܰܘ̈ܗܝ. 
Num 4:32 ܘܥܰܡܽܘܕܳܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ. ܘܣܳܡܟܰܝ̈ܗܽܘܢ. ܘܣܶܟܰܝ̈ܗܽܘܢ. ܘܛܽܘܢܒܰܝ̈ܗܽܘܢ. ܘܟܽܠܗܽܘܢ ܡܳܐܢܰܝ̈ܗܽܘܢ ܘܟܽܠܶܗ ܦܽܘܠܚܳܢܗܽܘܢ. ܒܰܫܡܳܗ̈ܶܐ ܡܢܰܘ ܡܳܐܢ̈ܶܐ ܕܡܰܛܰܪܬܳܐ ܕܰܫܩܽܘܠܬܗܽܘܢ. 
Num 4:33 ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܘܟܽܠܶܗ ܦܽܘܠܚܳܢܗܽܘܢ ܒܡܰܫܟܰܢ ܙܰܒܢܳܐ. ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ.
Num 4:34 ܘܰܡܢܳܐ ܡܽܘܫܶܐ ܘܰܐܗܪܽܘܢ ܘܪܰܘܖ̈ܒܳܢܶܐ ܕܰܟܢܽܘܫܬܳܐ. ܠܰܒܢܰܝ̈ ܩܳܗܳܬ݂ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. 
Num 4:35 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. 
Num 4:36 ܘܰܗܘܳܐ ܡܶܢܝܳܢܗܽܘܢ ܠܫܰܖ̈ܒܳܬ݂ܗܽܘܢ. ܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ ܘܚܰܡܫܺܝܢ. 
Num 4:37 ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܩܳܗܳܬ݂. ܟܽܠ ܕܦܳܠܰܚ ܒܡܰܫܟܰܢܙܰܒܢܳܐ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕܳܐ ܕܡܽܘܫܶܐ. 
Num 4:38 ܘܡܶܢܝܳܢܳܐ ܕܰܒܢܰܝ̈ ܓܶܪܫܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. 
Num 4:39 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܫܡܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.
Num 4:40 ܘܰܗܘܳܐ ܡܶܢܝܳܢܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܪܶܝܢ ܐܰܠܦܺܝ̈ܢ ܘܫܶܬܡܳܐܐ. ܘܰܬܠܳܬܺܝܢ. 
Num 4:41 ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܓܶܪܫܽܘܢ. ܟܽܠ ܕܦܳܠܰܚ ܒܡܰܫܟܰܢܙܰܒܢܳܐ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ. 
Num 4:42 ܘܡܶܢܝܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. 
Num 4:43 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢܙܰܒܢܳܐ. 
Num 4:44 ܘܰܗܘܳܐ ܡܶܢܝܳܢܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܠܳܬܳܐ ܐܰܠܦܺܝ̈ܢ ܘܡܰܐܬܶܝܢ. 
Num 4:45 ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܒܺܐܝܕ݂ܳܐ ܕܡܽܘܫܶܐ. 
Num 4:46 ܟܽܠ ܡܶܢܝܳܢܳܐ ܕܰܡܢܳܐ ܡܽܘܫܶܐ ܘܰܐܗܪܽܘܢ. ܘܪܰܘܖ̈ܒܳܢܶܐ ܕܺܝܣܪܳܐܶܝܠ ܠܠܶܘ̈ܳܝܶܐ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ.
Num 4:47 ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܡܶܥܒܰܕ݂ ܥܒܳܕ݂ܳܐ ܒܦܽܘܠܚܳܢܳܐ. ܘܦܽܘܠܚܳܢܳܐ ܕܰܫܩܘܠܬܳܐ ܒܡܰܫܟܰܢܙܰܒܢܳܐ. 
Num 4:48 ܘܰܗܘܳܐ ܡܶܢܝܳܢܗܽܘܢ. ܬܡܳܢܝܳܐ ܐܰܠܦܺܝ̈ܢ ܘܚܰܡܶܫܡܳܐܐ ܘܰܬܡܳܢܺܝܢ.
Num 4:49 ܒܡܶܠܰܬ݂ ܦܽܘܡܶܗ ܕܡܳܪܝܳܐ ܡܢܳܐ ܐܶܢܽܘܢ. ܒܺܐܝܕ݂ܳܐ ܕܡܽܘܫܶܐ. ܓܒܰܪ ܓܒܰܪ ܥܰܠ ܦܽܘܠܚܳܢܶܗ ܘܥܰܠ ܫܩܽܘܠܬܶܗ. ܘܰܡܢܳܐ ܐܶܢܽܘܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 5:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. 
Num 5:2 ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܕܢܰܦܩܽܘܢ ܠܒܰܪ ܡܶܢ ܡܰܫܪܺܝܬܳܐ. ܠܟܽܠ ܕܰܓܪܶܒ ܘܰܠܟܽܠ ܕܕ݂ܳܐܶܒ. ܘܰܠܟܽܠ ܕܰܛܡܰܐ ܒܢܰܦܫܶܗ. 
Num 5:3 ܡܶܢ ܕܶܟܪܳܐ ܘܰܥܕܰܡܳܐ ܠܢܶܩܒܬ݂ܳܐ. ܬܰܦܩܽܘܢ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ. ܘܠܳܐ ܢܛܰܡܐܽܘܢ ܡܰܫܖ̈ܝܳܬ݂ܟܽܘܢ. ܕܶܐܢܳܐ ܫܳܪܶܐ ܐ̱ܢܳܐ ܒܰܝܢܳܬ݂ܟܽܘܢ. 
Num 5:4 ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ. ܘܰܐܦܶܩܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ. ܘܰܐܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܢܳܡܽܘܣܳܐ ܕܥܰܠ ܚܛܳܗ̈ܶܐ. 
Num 5:5 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. 
Num 5:6 ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܓܰܒܪܳܐ ܐܰܘ ܐܰܢ̱ܬܬ݂ܳܐ. ܐܶܢ ܢܶܥܒܕ݂ܽܘܢ ܡܶܢ ܟܽܠ ܚܛܳܗ̈ܶܐ ܕܰܒܢܰܝ̈ܢܳܫܳܐ. ܘܢܶܥܒܕ݂ܽܘܢ ܥܰܘܠܳܐ ܩܕ݂ܳܡ ܡܳܪܝܳܐ. ܬܶܬ݂ܚܰܝܰܒ ܢܰܦܫܳܐ ܗܳܝ. 
Num 5:7 ܘܢܰܘܕܽܘܢ ܚܛܳܗܰܝ̈ܗܽܘܢ ܕܰܥܒܰܕ݂ܘ. ܘܢܶܗܦܽܘܟ݂ ܚܛܳܗܶܗ ܥܰܠ ܪܺܝܫܶܗ. ܘܚܰܕ݂ ܡܶܢ ܚܰܡܫܳܐ ܢܰܘܣܶܦ ܥܠܰܘܗܝ. ܘܰܢܦܰܢܶܐ ܠܡܰܢ ܕܕܺܝܠܶܗ ܗܽܘ ܚܛܳܗܳܐ. 
Num 5:8 ܘܶܐܢ ܠܰܝܬ ܠܶܗ ܠܓܰܒܪܳܐ ܡܰܢ ܕܩܰܪܺܝܒ ܠܶܗ. ܢܰܝܬܶܐ ܚܠܳܦ ܚܛܳܗܳܐ ܥܰܠ ܐܰܦܰܘ̈ܗܝ. ܚܛܳܗܳܐ ܕܡܰܝܬܶܝܢ ܚܠܳܦܰܘܗܝ ܩܕܳܡ ܡܳܪܝܳܐ ܠܟܳܗܢܳܐ ܢܶܗܘܶܐ. ܣܛܰܪ ܡܶܢ ܕܶܟܪܳܐ ܕܚܽܘܣܳܝܳܐ ܕܡܶܬ݂ܚܰܣܶܐ ܒܶܗ ܥܠܰܘܗܝ
Num 5:9 ܘܟܽܠܶܗ ܦܽܘܪܫܳܢܳܐ ܕܟܽܠܗܽܘܢ ܩܽܘܕ̈ܫܶܐ ܕܰܡܩܰܪܒܺܝܢ ܒܢܰܝ̈ ܝܺܣܪܳܐܶܝܠ ܠܟܳܗܢܳܐ. ܕܺܝܠܶܗ ܢܶܗܘܽܘܢ.
Num 5:10 ܘܰܓܒܰܪ ܩܽܘܕ݂ܫܶܗ ܠܶܗ ܢܶܗܘܶܐ. ܘܰܓܒܰܪ ܕܢܶܬܶܠ ܠܟܳܗܢܳܐ. ܠܶܗ ܢܶܗܘܶܐ. ܢܳܡܽܘܣܳܐ ܕܥܰܠ ܪܽܘܚܳܐ ܕܰܛܢܳܢܳܐ.
Num 5:11 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 5:12 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܬܶܫܛܶܐ ܐܰܢ̱ܬܬܶܗ. ܘܬܶܥܒܶܕ݂ ܒܶܗ ܥܰܘܠܳܐ.
Num 5:13 ܘܢܶܕ݂ܡܰܟ݂ ܓܰܒܪܳܐ ܥܰܡܳܗ̇ ܡܰܕ݂ܡܟ݂ܳܐ ܕܙܰܪܥܳܐ. ܘܟܰܣܝܳܐ ܗܺܝ ܡܶܢ ܥܰܝ̈ܢܰܝ ܒܰܥܠܳܗ̇ ܘܰܡܛܰܫܝܳܐ. ܘܗܺܝ ܡܛܰܡܐܳܐ ܗܝ. ܘܣܳܗܕܳܐ ܠܰܝܬ ܥܠܶܝܗ̇. ܘܗܺܝ ܠܳܐ ܐܶܬܬܰܚܕܰܬ݂.
Num 5:14 ܘܬܺܐܬ݂ܶܐ ܥܰܠ ܒܰܥܠܳܗ̇ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ ܟܰܕ݂ ܗܺܝ ܡܛܰܡܐܳܐ. ܐܰܘ ܬܺܐܬ݂ܶܐ ܥܠܰܘܗܝ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ ܟܰܕ݂ ܗܘܳܬ݂ ܡܛܰܡܐܳܐ.
Num 5:15 ܢܰܝܬܶܐ ܓܰܒܪܳܐ ܩܽܘܪܒܳܢܶܗ ܠܘܳܬ݂ ܟܳܗܢܳܐ. ܚܰܕ݂ ܡܶܢ ܥܶܣܪܳܐ ܠܣܰܐܬ݂ܳܐ ܩܰܡܚܳܐ ܕܰܣܥܳܖ̈ܶܐ. ܘܠܳܐ ܢܶܣܽܘܟ݂ ܥܠܰܘܗܝ ܡܶܫܚܳܐ. ܘܠܳܐ ܢܣܺܝܡ ܥܠܰܘܗܝ ܠܒܽܘܢܬܳܐ. ܡܶܛܽܠ ܕܰܣܡܺܝܕܰܐ ܗ̱ܘ ܕܰܛܢܳܢܳܐ. ܣܡܺܝܕ݂ܰܐ ܗ̱ܘ ܕܕܽܘܟܪܳܢܳܐ ܕܡܰܕ݂ܟܰܪ ܚܛܳܗܳܐ.
Num 5:16 ܢܩܰܪܒܺܝܗ̇ ܟܳܗܢܳܐ. ܘܰܬ݂ܩܽܘܡ ܩܕ݂ܳܡ ܡܳܪܝܳܐ.
Num 5:17 ܘܢܶܣܰܒ ܟܳܗܢܳܐ ܡܰܝ̈ܳܐ ܩܰܕܺܝ̈ܫܶܐ ܒܡܳܐܢܳܐ ܕܦܰܚܳܪܳܐ. ܘܡܶܢ ܥܰܦܪܳܐ ܕܺܐܝܬ݂ ܒܰܫܦܽܘܠܰܘ̈ܗܝ ܕܡܰܕ݂ܒܚܳܐ. ܢܶܣܰܒ ܟܳܗܢܳܐ. ܘܢܰܪܡܶܐ ܒܡܰܝ̈ܳܐ.
Num 5:18 ܘܰܢܩܺܝܡܺܝܗ̇ ܟܳܗܢܳܐ ܠܰܐܢ̱ܬܬ݂ܳܐ ܩܕ݂ܳܡ ܡܳܪܝܳܐ. ܘܢܶܦܪܽܘܥ ܪܺܝܫܳܗ̇ ܕܰܐܢ̱ܬܬ݂ܳܐ. ܘܰܢܣܺܝܡ ܥܰܠ ܐܺܝ̈ܕܶܝܗ̇ ܣܡܺܝܕܳܐ ܕܕܽܘܟܪܳܢܳܐ. ܣܡܺܝܕܳܐ ܕܰܛܢܳܢܳܐ ܘܒܺܐܝܕ݂ܳܐ ܕܟܳܗܢܳܐ ܢܶܗܘܽܘܢ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ.
Num 5:19 ܘܢܰܘܡܶܝܗ̇ ܟܳܗܢܳܐ ܠܰܐܢ̱ܬܬ݂ܳܐ. ܘܢܺܐܡܰܪ ܠܳܗ̇. ܐܶܢ ܠܳܐ ܕܡܶܟ݂ ܓܰܒܪܳܐ ܥܰܡܶܟ݂ܝ. ܘܠܳܐ ܫܛܰܝܬܝ. ܘܠܳܐ ܐܶܬܛܰܡܰܐܬܝ ܠܒܰܪ ܡܶܢ ܒܰܥܠܶܟ݂ܝ. ܐܶܬ݂ܚܰܣܳܝ ܡܶܢ ܗܳܠܶܝܢ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ.
Num 5:20 ܐܶܢ ܕܶܝܢ ܫܛܰܝܬܝ ܠܒܰܪ ܡܶܢ ܒܰܥܠܶܟ݂ܝ. ܘܶܐܬܛܰܡܰܐܬܝ. ܘܰܕ݂ܡܶܟ݂ ܓܰܒܪܳܐ ܠܘܳܬܶܟ݂ܝ ܠܒܰܪ ܡܶܢ ܒܰܥܠܶܟ݂ܝ.
Num 5:21 ܢܰܘܡܶܝܗ̇ ܟܳܗܢܳܐ ܠܰܐܢ̱ܬܬ݂ܳܐ ܒܡܰܘܡܬ݂ܳܐ ܕܠܰܘ̈ܛܳܬ݂ܳܐ. ܘܢܺܐܡܰܪ ܟܳܗܢܳܐ ܠܰܐܢ̱ܬܬ݂ܳܐ. ܢܶܬܠܶܟ݂ܝ ܡܳܪܝܳܐ ܠܠܰܘܛܬ݂ܳܐ ܘܰܠܡܰܘܡܬ݂ܳܐ ܒܓ݂ܰܘ ܥܰܡܶܟ݂ܝ. ܢܰܡܣܶܐ ܡܳܪܝܳܐ ܥܰܛ̈ܡܳܬܶܟ݂ܝ. ܘܢܶܦܽܘܚ ܟܰܪܣܶܟ݂ܝ.
Num 5:22 ܘܢܶܥܠܽܘܢ ܗܳܠܶܝܢ ܡܰܝ̈ܳܐ ܒܳܚܖ̈ܶܐ ܒܟܰܪܣܶܟ݂ܝ. ܘܢܶܦܚܽܘܢ ܡܥܰܝ̈ܟܝ. ܘܢܰܡܣܽܘܢ ܥܰܛ̈ܡܳܬܶܟ݂ܝ. ܘܬܺܐܡܰܪ ܐܰܢ̱ܬܬ݂ܳܐ ܗ̱ܝ. ܐܰܡܺܝܢ. ܐܰܡܺܝܢ.
Num 5:23 ܘܢܶܟ݂ܬܽܘܒ ܐܶܢܶܝܢ ܟܳܗܢܳܐ ܠܠܰܘ̈ܛܳܬ݂ܳܐ ܗܳܠܶܝܢ ܒܣܶܦܪܳܐ. ܘܢܶܥܛܶܐ ܐܶܢܶܝܢ ܒܡܰܝ̈ܳܐ ܒܳܚܖ̈ܶܐ.
Num 5:24 ܘܢܰܫܩܶܝܗ̇ ܠܰܐܢ̱ܬܬ݂ܳܐ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ. ܘܢܶܥܠܽܘܢ ܒܳܗ̇ ܡܰܝ̈ܳܐ ܒܳܚܖ̈ܶܐ ܠܡܶܒܚܪܳܗ̇.
Num 5:25 ܘܢܶܣܰܒ ܟܳܗܢܳܐ ܡܶܢ ܐܺܝ̈ܕܶܝܗ̇ ܕܰܐܢ̱ܬܬ݂ܳܐ ܣܡܺܝܕ݂ܳܐ ܕܰܛܢܳܢܳܐ. ܘܢܶܦܪܫܺܝܘܗܝ ܣܡܺܝܕ݂ܳܐ ܩܕ݂ܳܡ ܡܳܪܝܳܐ. ܘܢܰܣܩܺܝܘܗܝ ܠܡܰܕ݂ܒܚܳܐ.
Num 5:26 ܘܢܶܣܰܒ. ܟܳܗܢܳܐ ܡܶܢ ܣܡܺܝܕ݂ܳܐ ܕܽܘܟܪܳܢܶܗ. ܘܢܰܣܶܩ ܠܡܰܕ݂ܒܚܳܐ.
Num 5:27 ܘܗܳܝܕܶܝܢ ܢܰܫܩܶܝܗ̇ ܡܰܝ̈ܳܐ ܠܰܐܢ̱ܬܬ݂ܳܐ. ܘܶܐܢ ܐܶܬܛܰܡܐܰܬ݂ ܘܥܶܒܕܰܬ݂ ܥܰܘܠܳܐ ܒܒܰܥܠܳܗ̇. ܘܥܰܠܘ ܒܳܗ̇ ܡܰܝ̈ܳܐ ܒܳܚܖ̈ܶܐ. ܘܒܰܚܪܽܘܗ̇. ܘܢܶܦܚܰܬ݂ ܟܰܪܣܳܗ̇. ܘܶܐܬ݂ܡܣܺܝ̈ ܥܰܛ̈ܡܳܬ݂ܳܗ̇. ܬܶܗܘܶܐ ܐܰܢ̱ܬܬ݂ܳܐ ܗܳܝ ܠܠܰܘܛܬ݂ܳܐ ܡܶܢ ܓܰܘ ܥܰܡܳܗ̇.
Num 5:28 ܐܶܢ ܕܶܝܢ ܠܳܐ ܐܶܬܛܰܡܐܰܬ ܐܰܢ̱ܬܬ݂ܳܐ ܗܳܝ. ܘܕܰܟ݂ܝܳܐ ܗ̱ܝ. ܬܶܬ݂ܚܰܣܶܐ ܘܬܺܐܠܰܕ݂ ܕܶܟܪܳܐ.
Num 5:29 ܗܳܢܰܘ ܢܳܡܽܘܣܳܐ ܕܰܛܢܳܢܳܐ. ܟܰܕ݂ ܬܶܫܛܶܐ ܐܰܢ̱ܬܬ݂ܳܐ ܠܒܰܪ ܡܶܢ ܒܰܥܠܳܗ̇. ܘܬܶܬܛܰܡܰܐ.
Num 5:30 ܐܰܘ ܓܰܒܪܳܐ ܕܬܶܥܽܘܠ ܥܠܰܘܗܝ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ. ܘܰܢܩܺܝܡܺܝܗ̇ ܠܰܐܢ̱ܬܬ݂ܳܐ ܩܕ݂ܳܡ ܡܳܪܝܳܐ. ܘܢܶܥܒܶܕ݂ ܠܳܗ̇ ܟܳܗܢܳܐ ܗܳܢܳܐ ܟܽܠܶܗ ܢܳܡܽܘܣܳܐ.
Num 5:31 ܘܢܶܗܘܶܐ ܡܚܰܣܰܝ ܓܰܒܪܳܐ ܗܰܘ ܡܶܢ ܚܛܳܗܳܐ. ܘܰܐܢ̱ܬܬ݂ܳܐ ܗܳܝ ܬܩܰܒܶܠ ܚܛܳܗܳܗ̇.
Num 6:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 6:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ ܓܰܒܪܳܐ ܐܰܘ ܐܰܢ̱ܬܬ݂ܳܐ ܕܢܶܦܪܽܘܫ ܘܢܶܕܽܘܪ ܢܶܕ݂ܪܳܐ ܕܰܢܙܺܝܪܽܘܬ݂ܳܐ ܘܢܶܬ݂ܢܙܰܪ ܠܡܳܪܝܳܐ.
Num 6:3 ܡܶܢ ܚܰܡܪܳܐ ܘܡܶܢ ܫܰܟ݂ܪܳܐ ܢܶܬ݂ܢܙܰܪ. ܚܰܠܳܐ ܕܚܰܡܪܳܐ ܘܚܰܠܳܐ ܕܫܰܟ݂ܪܳܐ ܠܳܐ ܢܶܫܬܶܐ. ܘܟܽܠ ܬܶܪܝܳܢܳܐ ܕܥܶܢ̈ܒܶܐ ܠܳܐ ܢܶܫܬܶܐ. ܘܥܶܢ̈ܒܶܐ ܘܰܐܦ̈ܫܳܬ݂ܳܐ ܠܳܐ ܢܶܐܟܽܘܠ.
Num 6:4 ܟܽܠܗܽܘܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ ܟܽܠܡܶܕܶܡ ܕܡܶܬ݂ܥܒܶܕ݂ ܡܶܢ ܓܦܶܬܳܐ ܕܚܰܡܪܳܐ ܡܶܢ ܥܽܘܨܳܖ̈ܶܐ ܘܰܥܕܰܡܳܐ ܠܟܰܡܫ̈ܽܘܢܶܐ. ܠܳܐ ܢܶܐܟܽܘܠ.
Num 6:5 ܟܽܠܗܽܘܢ ܝܰܘ̈ܡܳܬ݂ܳܐ ܕܢܶܕ݂ܪܳܐ ܕܰܢܙܺܝܪܽܘܬܶܗ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ. ܥܕܰܡܳܐ ܕܢܶܫܠܡܽܘܢ ܝܰܘ̈ܡܳܬ݂ܳܐ ܕܶܐܬ݂ܢܙܰܪ ܠܡܳܪܝܳܐ. ܩܰܕܺܝܫ ܢܶܗܘܶܐ. ܘܰܢܪܰܒܶܐ ܣܰܥܪܳܐ ܕܪܺܝܫܶܗ.
Num 6:6 ܟܽܠܗܽܘܢ ܝܰܘ̈ܡܳܬ݂ܳܐ ܕܶܐܬ݂ܢܙܰܪ ܠܡܳܪܝܳܐ. ܘܥܰܠ ܢܰܦܫܳܐ ܕܡܺܝܬ݂ܳܐ ܠܳܐ ܢܶܥܽܘܠ.
Num 6:7 ܘܒܰܐܒܽܘܗܝ. ܘܒܶܐܡܶܗ. ܘܒܰܐܚܽܘܗܝ. ܘܰܒܚܳܬܶܗ. ܠܳܐ ܢܶܬܛܰܡܰܐ ܒܗܽܘܢ ܒܡܰܘܬܗܽܘܢ. ܡܶܛܽܠ ܕܰܟܠܺܝܠܳܐ ܕܰܐܠܳܗܶܗ ܥܰܠ ܪܺܝܫܶܗ.
Num 6:8 ܟܽܠܗܽܘܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ ܩܰܕܺܝܫ ܗ̱ܘ ܠܡܳܪܝܳܐ.
Num 6:9 ܘܶܐܢ ܢܡܽܘܬ݂ ܡܺܝܬ݂ܳܐ ܥܠܰܘܗܝ ܡܶܢ ܫܶܠܝܳܐ. ܢܶܬܛܰܡܰܐ ܪܺܝܫܳܐ ܕܰܢܙܺܝܪܽܘܬܶܗ. ܘܢܶܓܪܽܘܥ ܪܺܝܫܶܗ ܒܝܰܘܡܳܐ ܕܰܕ݂ܟܶܐ. ܘܰܠܝܰܘܡܳܐ ܕܫܰܒܥܳܐ ܢܶܓܪܥܺܝܘܗܝ.
Num 6:10 ܘܰܠܝܰܘܡܳܐ ܕܰܬܡܳܢܝܳܐ. ܢܰܝܬܶܐ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܠܘܳܬ݂ ܟܳܗܢܳܐ ܠܬܰܪܥܳܐ ܕܡܰܫܟܰܢܙܰܒܢܳܐ.
Num 6:11 ܘܰܢܩܰܪܶܒ ܟܳܗܢܳܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܝܰܩܕ݂ܳܐ ܫܰܠܡܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ ܒܢܰܦܫܳܐ. ܘܰܢܩܰܕܶܫ ܪܺܝܫܶܗ ܒܶܗ ܒܝܰܘܡܳܐ ܗܰܘ.
Num 6:12 ܘܢܶܬ݂ܢܙܰܪ ܩܕ݂ܳܡ ܡܳܪܝܳܐ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ. ܘܢܰܝܬܶܐ ܐܶܡܪܳܐ ܒܰܪ ܫܰܢ̱ܬܳܐ ܠܩܽܘܪܒܳܢܳܐ. ܘܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܢܶܒܛܠܽܘܢ. ܡܶܛܽܠ ܕܶܐܬܛܰܡܐܰܬ ܢܙܺܝܪܽܘܬܶܗ.
Num 6:13 ܗܳܢܰܘ ܢܳܡܽܘܣܳܐ ܕܰܢܙܺܝܪܳܐ. ܒܝܰܘܡܳܐ ܕܫܳܠܡܺܝܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ. ܢܰܝܬܽܘܢܶܗ ܠܬܰܪܥܳܐ ܕܡܰܫܟܰܢܙܰܒܢܳܐ.
Num 6:14 ܘܰܢܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܐܶܡܪܳܐ ܚܰܕ݂ ܒܰܪ ܫܰܢ̱ܬܳܐ ܕܠܰܝܬ ܒܶܗ ܡܽܘܡܳܐ ܠܰܥܠܳܬ݂ܳܐ. ܘܦܰܪܬ݂ܳܐ ܚܕܳܐ ܫܰܢ̱ܬܳܐ ܕܠܰܝܬ ܒܳܗ̇ ܡܽܘܡܳܐ. ܚܠܳܦ ܚܛܳܗܳܐ. ܘܕܶܟܪܳܐ ܚܰܕ݂ ܕܠܰܝܬ ܒܶܗ ܡܽܘܡܳܐ. ܠܕܶܒܚܳܐ ܫܰܠܡܳܐ.
Num 6:15 ܘܣܰܠܳܐ ܕܦܰܛܺܝܖ̈ܶܐ. ܢܰܫܺܝܦܳܐ ܚܳܝܖ̈ܳܬ݂ܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܰܡܫܺܝܚܺܝܢ ܒܡܶܫܚܳܐ. ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ.
Num 6:16 ܘܰܢܩܰܪܒܺܝܘܗܝ ܟܳܗܢܳܐ ܩܕ݂ܳܡ ܡܳܪܝܳܐ. ܘܰܢܩܰܪܶܒ ܚܛܳܗܶܗ ܘܝܰܩܕܶܗ ܫܰܠܡܳܐ.
Num 6:17 ܘܕܶܟܪܳܐ ܢܶܥܒܶܕ݂ ܕܶܒܚܳܐ ܫܰܠܡܳܐ ܠܡܳܪܝܳܐ. ܥܰܠ ܣܰܠܳܐ ܕܦܰܛܺܝܪܳܐ. ܘܢܶܥܒܶܕ݂ ܟܳܗܢܳܐ ܣܡܺܝܕܶܗ ܘܢܽܘܩܳܝܶܗ.
Num 6:18 ܘܢܶܓܪܽܘܥ ܢܙܺܝܪܳܐ ܒܬܰܪܥܳܐ ܕܡܰܫܟܰܢܙܰܒܢܳܐ ܪܺܝܫܐ ܕܰܢܙܺܝܪܽܘܬܶܗ. ܘܢܶܣܰܒ ܣܰܥܪܳܐ ܕܪܺܝܫܳܐ ܕܰܢܙܺܝܪܽܘܬܶܗ. ܘܢܰܪܡܶܐ ܒܢܽܘܪܳܐ ܕܰܬ݂ܚܶܝܬ݂ ܕܶܒܚܳܐ ܫܰܠܡܳܐ.
Num 6:19 ܘܢܶܣܰܒ ܟܳܗܢܳܐ ܕܪܳܥܳܐ ܒܰܫܺܝܠܳܐ ܡܶܢ ܕܶܟܪܳܐ. ܘܚܳܚܽܘܪܬܳܐ ܚܕܳܐ ܦܰܛܺܝܪܬܳܐ ܡܶܢ ܣܰܠܳܐ. ܘܠܶܓܢܳܐ ܚܰܕ݂ ܦܰܛܺܝܪܳܐ. ܘܰܢܣܺܝܡ ܥܰܠ ܐܺܝܕܰܘ̈ܗܝ ܕܰܢܙܺܝܪܳܐ ܡܶܢ ܒܳܬܰܪ ܕܰܓܪܰܥ ܢܙܺܝܪܽܘܬܶܗ.
Num 6:20 ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܩܽܘܕܫܰܐ ܗ̱ܘ ܠܟܳܗܢܳܐ. ܥܰܠ ܚܰܕ݂ܝܳܐ ܕܦܽܘܪܫܳܢܳܐ. ܘܥܰܠ ܫܳܩܳܐ ܕܦܽܘܪܫܳܢܳܐ. ܘܗܳܝܕܶܝܢ ܢܶܫܬܶܐ ܢܙܺܝܪܳܐ ܚܰܡܪܳܐ.
Num 6:21 ܗܳܢܰܘ ܢܳܡܽܘܣܳܐ ܕܰܢܙܺܝܪܳܐ ܕܢܳܕܰܪ ܠܡܳܪܝܳܐ ܩܽܘܪܒܳܢܳܐ ܥܰܠ ܢܙܺܝܪܽܘܬܶܗ. ܣܛܰܪ ܡܶܢ ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ. ܐܰܝܟ݂ ܡܶܣܰܬ݂ ܢܶܕ݂ܪܳܐ ܕܰܢܕܰܪ. ܗܳܟܰܢܳܐ ܢܶܥܒܶܕ݂ ܥܰܠ ܢܳܡܽܘܣܳܐ ܕܰܢܙܺܝܪܽܘܬܶܗ.
Num 6:22 ܕܥܰܠ ܒܽܘܖ̈ܟܳܬ݂ܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 6:23 ܡܰܠܶܠ ܥܰܡ ܐܰܗܪܽܘܢ ܘܥܰܡ ܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܟܰܢܳܐ ܗܘܰܝܬܽܘܢ ܡܒܰܪܟ݂ܺܝܢ ܠܰܒܢܰܝ̈ ܝܺܣܪܳܐܶܝܠ. ܐܶܡܰܪܘ ܠܗܽܘܢ.
Num 6:24 ܢܒܰܪܟ݂ܳܟ݂ ܡܳܪܝܳܐ ܘܰܢܢܰܛܪܳܟ݂.
Num 6:25 ܢܰܢܗܰܪ ܡܳܪܝܳܐ ܐܰܦܰܘ̈ܗܝ ܥܠܰܝܟ ܘܢܰܚܶܝܟ݂.
Num 6:26 ܢܪܺܝܡ ܡܳܪܝܳܐ ܐܰܦܰܘ̈ܗܝ ܥܠܰܝܟ ܘܢܶܥܒܶܕ݂ ܠܳܟ݂ ܫܠܳܡܳܐ.
Num 6:27 ܘܰܢܣܺܝܡܽܘܢ ܫܶܡܝ ܥܰܠ ܒܢܰܝ̈ ܝܺܣܪܳܐܶܝܠ. ܘܶܐܢܳܐ ܐܶܒܰܪܶܟ݂ ܐܶܢܽܘܢ.
Num 7:1 ܘܰܗܘܳܐ ܒܝܰܘܡܳܐ ܕܫܰܠܶܡ ܡܽܘܫܶܐ ܠܰܡܩܳܡܽܘܬܶܗ ܠܡܰܫܟܢܳܐ. ܡܰܫܚܶܗ ܘܩܰܕܫܶܗ ܠܶܗ ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܡܰܕ݂ܒܚܳܐ ܘܰܠܟܽܠܗܽܘܢ ܡܳܐܢܰܘ̈ܗܝ. ܡܫܰܚ ܐܶܢܽܘܢ ܘܩܰܕܶܫ ܐܶܢܽܘܢ.
Num 7:2 ܘܩܰܪܶܒܘ ܪܰܘܖ̈ܒܳܢܶܐ ܕܰܒܢܰܝ̈ ܝܺܣܪܳܐܶܝܠ. ܪܺܝܫܳܐ ܕܒܶܝܬ݂ ܐܰܒܳܗܰܝ̈ܗܽܘܢ. ܗܶܢܽܘܢ ܪܰܘܖ̈ܒܳܢܶܐ ܕܫܰܒ̈ܛܶܐ. ܗܳܢܽܘܢ ܕܩܳܝܡܺܝܢ ܥܰܠ ܡܶܢܝܳܢܳܐ.
Num 7:3 ܘܰܐܝܬܺܝܘ ܩܽܘܖ̈ܒܳܢܰܝܗܽܘܢ ܩܕ݂ܳܡ ܡܳܪܝܳܐ. ܫܶܬ݂ ܥܶܓ̈ܠܳܢ ܟܰܕ݂ ܡܰܬ݂ܩ̈ܢܳܢ. ܘܰܬܪܶܥܣܰܪ ܬܰܘܖ̈ܺܝܢ. ܥܓܶܠܬܳܐ ܠܰܬܪܶܝܢ ܪܰܘܖ̈ܒܳܢܺܝ̈ܢ. ܘܬܰܘܪܳܐ ܠܚܰܕ݂. ܘܩܰܪܶܒܘ ܐܶܢܽܘܢ ܩܕ݂ܳܡ ܡܰܫܟܢܳܐ.
Num 7:4 ܘܶܐܡܰܪ ܡܳܪܝܳܐ ܠܡܽܘܫܶܐ.
Num 7:5 ܣܰܒ ܡܶܢܗܽܘܢ. ܘܢܶܗܘܽܘܢ ܠܡܶܦܠܰܚ ܒܗܽܘܢ ܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. ܘܗܰܒ ܐܶܢܽܘܢ ܠܠܶܘ̈ܳܝܶܐ ܐ̱ܢܳܫ ܡܶܣܰܬ݂ ܦܽܘܠܚܳܢܶܗ.
Num 7:6 ܘܰܕ݂ܒܰܪ ܡܽܘܫܶܐ ܬܰܘܖ̈ܶܐ ܘܥܶܓ̈ܠܳܬܳܐ. ܘܰܐܫܠܶܡ ܐܶܢܽܘܢ ܠܠܶܘ̈ܳܝܶܐ.
Num 7:7 ܬܰܪܬܶܝܢ ܥܶܓ̈ܠܳܢ ܘܰܐܪܒܥܳܐ ܬܰܘܖ̈ܺܝܢ. ܝܰܗܒ ܠܰܒܢܰܝ̈ ܓܶܪܫܽܘܢ. ܡܶܣܰܬ݂ ܦܽܘܠܚܳܢܗܽܘܢ.
Num 7:8 ܘܰܐܪܒܰܥ ܥܶܓ̈ܠܳܢ ܘܰܬܡܳܢܝܳܐ ܬܰܘܖ̈ܺܝܢ. ܝܰܗܒ ܠܰܒܢܰܝ̈ ܡܪܳܪܺܝ. ܡܶܣܰܬ݂ ܦܽܘܠܚܳܢܗܽܘܢ. ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ.
Num 7:9 ܘܠܰܒܢܰܝ̈ ܩܳܗܳܬ݂ ܠܳܐ ܝܰܗܒ. ܡܶܛܽܠ ܕܦܽܘܠܚܳܢܳܐ ܕܩܽܘܕܫܳܐ ܡܰܫܠܰܡ ܠܗܽܘܢ. ܘܥܰܠ ܟܰܬ݂ܦ̈ܳܬ݂ܗܽܘܢ ܫܳܩܠܺܝܢ.
Num 7:10 ܘܩܰܪܶܒܘ ܪܰܘܖ̈ܒܳܢܶܐ ܩܽܘܪܒܳܢܳܐ ܕܚܽܘܕܳܬ݂ܳܐ ܕܡܰܕ݂ܒܚܳܐ ܒܝܰܘܡܳܐ ܕܡܰܫܚܽܘܗܝ. ܘܩܰܪܶܒܘ ܪܰܘܖ̈ܒܳܢܶܐ ܩܽܘܖ̈ܒܢܰܝ̈ܗܽܘܢ ܩܕ݂ܳܡ ܡܳܪܝܳܐ.
Num 7:11 ܘܶܐܡܰܪ ܡܳܪܝܳܐ ܠܡܽܘܫܶܐ. ܚܰܕ݂ ܚܰܕ݂ ܪܰܒܳܐ ܒܝܰܘܡܳܐ ܢܶܗܘܽܘܢ ܡܩܰܪܒܺܝܢ ܩܽܘܖ̈ܒܢܰܝ̈ܗܽܘܢ ܠܚܽܘܕܳܬ݂ܳܐ ܕܡܰܕ݂ܒܚܳܐ.
Num 7:12 ܘܰܗܘܳܐ ܕܰܡܩܰܪܶܒ ܒܝܰܘܡܳܐ ܩܰܕܡܳܝܳܐ ܩܽܘܪܒܳܢܶܗ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ. ܪܺܝܫ ܫܰܒܛܳܐ ܕܒܶܝܬ݂ ܝܺܗܽܘܕܳܐ.
Num 7:13 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬܩ̈ܳܠܺܝܢ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܣܡܺܝܕ݂ܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:14 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ ܘܡܰܠܝܳܐ ܒܶܣ̈ܡܶܐ.
Num 7:15 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:16 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:17 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܢܶܚܫܽܘܢ. ܒܰܪ ܥܰܡܺܝܢܳܕ݂ܳܒ.
Num 7:18 ܘܰܒܝܰܘܡܳܐ ܕܰܬܪܶܝܢ. ܩܰܪܶܒ ܪܺܝܫ ܫܰܒܛܳܐ ܕܺܐܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.
Num 7:19 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܣܡܺܝܕ݂ܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:20 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:21 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:22 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:23 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܪܳܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܢܰܬ݂ܢܺܝܐܶܝܠ ܒܰܪ ܨܽܘܥܳܪ.
Num 7:24 ܘܰܒܝܰܘܡܳܐ ܕܰܬܠܳܬܳܐ. ܩܰܪܶܒ ܪܺܝܫ ܫܰܒܛܳܐ ܕܰܙܒܳܘܠܽܘܢ. ܐܶܠܝܰܒ ܒܰܪ ܚܰܠܽܘܢ.
Num 7:25 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:26 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:27 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:28 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:29 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܝܰܒ ܒܰܪ ܚܰܠܽܘܢ.
Num 7:30 ܘܰܒܝܰܘܡܳܐ ܕܰܐܪܒܥܳܐ. ܩܰܪܶܒ ܪܺܝܫ ܫܰܒܛܳܐ ܕܪܽܘܒܺܝܠ. ܐܶܠܺܝܨܽܘܪ ܒܰܪ ܫܰܕܐܽܘܪ.
Num 7:31 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:32 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:33 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:34 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:35 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܺܝܨܽܘܪ ܒܰܪ ܫܰܕ݂ܐܳܘܪ.
Num 7:36 ܘܰܒܝܰܘܡܳܐ ܕܚܰܡܫܳܐ. ܩܰܪܶܒ ܪܺܝܫ ܫܰܒܛܳܐ ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܕܰܝ.
Num 7:37 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:38 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:39 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:40 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:41 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܫܰܠܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.
Num 7:42 ܘܰܒܝܰܘܡܳܐ ܕܶܫܬܳܐ. ܩܰܪܶܒ ܪܺܝܫ ܫܰܒܛܳܐ ܕܓܳܕ݂. ܐܶܠܝܳܐܣܳܦ ܒܰܪ ܪܥܽܘܐܶܝܠ.
Num 7:43 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ ܬܖ̈ܰܝܗܽܘܢ ܟܰܕ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:44 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:45 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:46 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:47 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܝܳܐܣܳܦ ܒܰܪ ܪܥܽܘܐܶܝܠ.
Num 7:48 ܘܰܒܝܰܘܡܳܐ ܕܫܰܒܥܳܐ ܩܰܪܶܒ ܪܺܝܫ ܫܰܒܛܳܐ ܕܰܐܦܪܶܝܡ. ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂.
Num 7:49 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:50 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:51 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܥܠܳܬ݂ܳܐ.
Num 7:52 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:53 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܺܝܫܡܰܥ ܒܰܪ ܥܰܡܺܝܗܽܘܕ݂.
Num 7:54 ܘܰܒܝܰܘܡܳܐ ܕܰܬܡܳܢܝܳܐ. ܩܰܪܶܒ ܪܺܝܫ ܫܰܒܛܳܐ ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.
Num 7:55 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:56 ܘܟܰܦܬ݂ܳܐ ܚܕ݂ܳܐ ܡܶܢ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:57 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:58 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:59 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܪܳܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܓܰܡܰܠܺܝܐܶܝܠ ܒܰܪ ܦܰܪܨܽܘܪ.
Num 7:60 ܘܰܒܝܰܘܡܳܐ ܕܬܶܫܥܳܐ ܩܰܪܶܒ ܪܺܝܫ ܫܰܒܛܳܐ ܕܒܶܢܝܳܡܶܝܢ. ܐܳܒܺܝܕܳܢ ܒܰܪ ܓܶܕܥܽܘܢܺܝ.
Num 7:61 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:62 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:63 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:64 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:65 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܒܺܝܕܳܢ ܒܰܪ ܓܶܕܥܽܘܢܺܝ.
Num 7:66 ܘܰܒܝܰܘܡܳܐ ܕܥܶܣܪܳܐ ܩܰܪܶܒ ܪܺܝܫ ܫܰܒܛܳܐ ܕܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.
Num 7:67 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:68 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:69 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:70 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:71 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܚܺܝܥܳܙܳܪ ܒܰܪ ܥܰܡܺܝܫܰܕܰܝ.
Num 7:72 ܘܰܒܝܰܘܡܳܐ ܕܰܚܕܰܥܣܰܪ ܩܰܪܶܒ ܪܺܝܫ ܫܰܒܛܳܐ ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟ݂ܪܳܢ.
Num 7:73 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:74 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.
Num 7:75 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:76 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:77 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܦܰܓܥܳܐܶܝܠ ܒܰܪ ܥܰܟ݂ܪܳܢ.
Num 7:78 ܘܰܒܝܰܘܡܳܐ ܕܰܬܪܶܥܣܰܪ ܩܰܪܶܒ ܪܺܝܫ ܫܰܒܛܳܐ ܕܢܰܦܬܳܠܺܝ. ܐܰܚܺܝܕܳܥ ܒܰܪ ܥܰܝܢܳܢ.
Num 7:79 ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.
Num 7:80 ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ ܘܡܰܠܝܳܐ ܒܶܣ̈ܡܶܐ.
Num 7:81 ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.
Num 7:82 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.
Num 7:83 ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܚܺܝܕܳܥ ܒܰܪ ܥܰܝܢܳܢ.
Num 7:84 ܗܳܢܰܘ ܩܽܘܪܒܳܢܳܐ ܕܚܽܘܕܳܬ݂ܳܐ ܕܡܰܕ݂ܒܚܳܐ. ܒܝܰܘܡܳܐ ܕܶܐܬ݂ܡܫܰܚ ܡܶܢ ܠܘܳܬ݂ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܦܺܝܠܳܣ̈ܶܐ ܬܪܶܥܣܰܪ ܕܣܺܐܡܳܐ. ܘܫܳܚ̈ܠܶܐ ܬܪܶܥܣܰܪ ܕܣܺܐܡܳܐ. ܘܟܰܦ̈ܶܐ ܬܰܪܬܰܥܶܣܖ̈ܶܐ ܕܕܰܗܒܳܐ.
Num 7:85 ܡܳܐܐ ܘܰܬܠܳܬܺܝܢ ܗܳܘܶܐ ܡܰܬ݂ܩܳܠܶܗ ܕܦܺܝܠܳܣܳܐ ܚܰܕ݂ ܕܣܺܐܡܳܐ. ܘܫܰܒܥܺܝܢ ܕܫܳܚܠܳܐ ܚܰܕ݂. ܟܽܠܶܗ ܣܺܐܡܳܐ ܕܡܳܐܢ̈ܶܐ ܬܪܶܝܢ ܐܰܠܦܺܝ̈ܢ ܘܰܐܪܒܰܥܡܳܐܐ ܒܡܰܬ݂ܩܳܠܳܐ ܕܩܽܘܕܫܳܐ.
Num 7:86 ܘܟܰܦ̈ܶܐ ܕܕܰܗܒܳܐ ܬܰܪܬܰܥܶܣܖ̈ܶܐ ܕܡܰܠ̈ܝܳܢ ܒܶܣ̈ܡܶܐ. ܡܶܢ ܥܶܣܪܳܐ ܥܶܣܪܳܐ ܡܰܬܩ̈ܳܠܺܝܢ ܗܳܘܝܳܐ ܗܘܳܬ݂ ܟܰܦܬ݂ܳܐ. ܒܡܰܬ݂ܩܳܠܳܐ ܕܩܽܘܕܫܳܐ. ܟܽܠܶܗ ܕܰܗܒܳܐ ܕܟܰܦ̈ܶܐ ܡܳܐܐ ܘܥܶܣܪܺܝܢ.
Num 7:87 ܘܟܽܠܗܽܘܢ ܬܰܘܖ̈ܶܐ ܠܰܥܠܳܬ݂ܳܐ ܬܪܶܥܣܰܪ. ܘܕܶܟܖ̈ܶܐ ܬܪܶܥܣܰܪ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܬܪܶܥܣܰܪ. ܘܰܢܫܺܝܦܗܽܘܢ. ܘܨܶܦܖ̈ܳܝܶܐ ܕܥܶܙ̈ܶܐ ܬܪܶܥܣܰܪ. ܠܰܚܛܳܗܳܐ.
Num 7:88 ܘܟܽܠܗܽܘܢ ܬܰܘܖ̈ܶܐ ܠܕܶܒܚܳܐ ܫܰܠܡܳܐ ܥܶܣܪܺܝܢ ܘܰܐܪܒܥܳܐ. ܘܕܶܟܖ̈ܶܐ ܫܬܺܝܢ. ܘܰܓܕܰܝ̈ܳܐ ܫܬܺܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܬܺܝܢ. ܗܳܢܰܘ ܚܽܘܕܳܬܶܗ ܕܡܰܕ݂ܒܚܳܐ ܡܶܢ ܒܳܬܰܪ ܕܶܐܬ݂ܡܫܰܚ.
Num 7:89 ܘܟܰܕ݂ ܥ̣ܰܠ ܡܽܘܫܶܐ ܠܡܰܫܟܰܢܙܰܒܢܳܐ. ܫܡܰܥ ܩܳܠܳܐ ܕܰܡܡܰܠܶܠ ܥܰܡܶܗ ܡܶܢ ܚܽܘܣܳܝܳܐ ܕܰܠܥܶܠ ܡܶܢ ܩܺܐܒܽܘܬܳܐ ܕܣܳܗܕܽܘܬܳܐ. ܡܶܢ ܒܰܝܢܳܬ݂ ܬܪܶܝܢ ܟܖ̈ܽܘܒܺܝܢ. ܡܰܠܶܠ ܥܰܡܶܗ.
Num 8:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܰܠܶܠ ܥܰܡ ܐܰܗܪܽܘܢ. ܘܶܐܡܰܪ ܠܶܗ.
Num 8:2 ܡܳܐ ܕܡܰܢܗܰܪ ܐܰܢ̱ܬ̇ ܫܖ̈ܳܓܶܐ. ܠܽܘܩܒܰܠ ܐܰܦܰܝ̈ ܡܢܳܪܬܳܐ ܢܶܗܘܽܘܢ ܡܰܢܗܪܺܝܢ ܫܰܒܥܳܐ ܫܖ̈ܳܓܺܝܢ.
Num 8:3 ܘܰܥܒܰܕ݂ ܗܳܟܰܢܳܐ ܐܰܗܪܽܘܢ. ܫܰܒܥܳܐ ܫܖ̈ܳܓܺܝܢ ܠܽܘܩܒܰܠ ܐܰܦܰܝ̈ ܡܢܳܪܬܳܐ. ܘܰܐܢܗܰܪ ܫܖ̈ܳܓܶܝܗ̇ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 8:4 ܘܗܳܢܰܘ ܥܒܳܕ݂ܳܗ̇ ܕܰܡܢܳܪܬܳܐ ܕܢܶܣܟܬ݂ܳܐ ܗܺܝ ܕܕܰܗܒܳܐ. ܡܶܢ ܟܰܢܳܗ̇ ܘܰܥܕܰܡܳܐ ܠܪܺܝܫܗ̇ ܕܢܶܣܟܬ݂ܳܐ ܗܺܝ. ܐܰܝܟ݂ ܚܶܙܘܳܐ ܕܚܰܘܺܝ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܰܒܕܳܗ̇ ܠܰܡܢܳܪܬܳܐ.
Num 8:5 ܓܰܒܝܽܘܬ݂ܳܐ ܕܠܶܘܳܝ̈ܶܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 8:6 ܕܒܰܪ ܠܶܠܘܳܝ̈ܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܘܕܰܟܳܐ ܐܶܢܽܘܢ.
Num 8:7 ܗܳܟܰܢܳܐ ܥܒܶܕ݂ ܠܗܽܘܢ. ܘܕܰܟܳܐ ܐܶܢܽܘܢ. ܪܽܘܣ ܥܠܰܝܗܽܘܢ ܡܰܝ̈ܳܐ ܕܰܚܛܳܗܳܐ. ܘܢܰܥܒܪܽܘܢ ܡܕܰܟܝܳܐ ܥܰܠ ܟܽܠܶܗ ܒܶܣܪܗܽܘܢ. ܘܰܢܚܰܠܠܽܘܢ ܡܳܐܢܰܝ̈ܗܽܘܢ. ܘܢܶܬܕܰܟܽܘܢ.
Num 8:8 ܘܢܶܣܒܽܘܢ ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܟܰܕ݂ ܡ̇ܠܶܐ̣ ܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܘܬܰܘܪܳܐ ܐ̱ܚܪܺܢܳܐ ܒܰܪ ܒܰܩܪܳܐ ܩܰܪܶܒ ܠܰܚܛܳܗܳܐ.
Num 8:9 ܘܩܰܪܶܒ ܠܠܶܘ̈ܳܝܶܐ ܩܕ݂ܳܡ ܡܰܫܟܰܢܙܰܒܢܳܐ. ܘܟܰܢܶܫ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.
Num 8:10 ܘܩܰܪܶܒ ܠܠܶܘ̈ܳܝܶܐ ܩܕ݂ܳܡ ܡܳܪܝܳܐ. ܘܰܢܣܺܝܡܽܘܢ ܒܢܰܝ̈ ܝܺܣܪܳܐܶܝܠ ܐܺܝܕܰܝ̈ܗܽܘܢ ܥܰܠ ܠܶܘ̈ܳܝܶܐ.
Num 8:11 ܘܢܶܦܪܽܘܫ ܐܶܢܽܘܢ ܐܰܗܪܽܘܢ ܠܠܶܘ̈ܳܝܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܘܢܶܗܘܽܘܢ ܠܡܶܦܠܰܚ ܦܽܘܠܚܳܢܶܗ ܕܡܳܪܝܳܐ.
Num 8:12 ܘܠܶܘ̈ܳܝܶܐ ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ. ܘܰܥܒܶܕ݂ ܚܰܕ݂ ܠܰܚܛܳܗܳܐ. ܘܚܰܕ݂ ܠܰܥܠܳܬ݂ܳܐ ܠܡܳܪܝܳܐ. ܕܢܶܬ݂ܚܰܣܶܐ ܥܰܠ ܠܶܘ̈ܳܝܶܐ.
Num 8:13 ܘܰܐܩܺܝܡ ܠܠܶܘ̈ܳܝܶܐ ܩܕ݂ܳܡ ܐܰܗܪܽܘܢ. ܘܰܩܕ݂ܳܡ ܒܢܰܘ̈ܗܝ. ܘܢܶܦܪܽܘܫ ܐܶܢܽܘܢ ܦܽܘܪܫܳܢܳܐ ܠܡܳܪܝܳܐ.
Num 8:14 ܘܰܦܪܽܘܫ ܠܠܶܘ̈ܳܝܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܘܢܶܗܘܽܘܢ ܠܺܝ ܠܶܘ̈ܳܝܶܐ.
Num 8:15 ܘܡܶܢ ܒܳܬ݂ܪܟܶܢ ܢܶܥܠܽܘܢ ܠܶܘ̈ܳܝܶܐ ܘܢܶܦܠܚܽܘܢ ܒܡܰܫܟܰܢ ܙܰܒܢܳܐ. ܘܕܰܟܳܐ ܐܶܢܽܘܢ. ܘܰܦܪܽܘܫ ܐܶܢܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.
Num 8:16 ܡܶܛܽܠ ܕܡܰܘܗܰܒܬܳܐ ܐܶܢܽܘܢ ܝܺܗܺܝܒܺܝܢ ܠܺܝ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܚܠܳܦ ܟܽܠ ܦܳܬܰܚ ܖ̈ܰܚܡܶܐ ܒܽܘܟܪܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܩܰܪܒܶܬ݂ ܐܶܢܽܘܢ ܠܺܝ.
Num 8:17 ܡܶܛܽܠ ܕܕ݂ܺܝܠܝ ܐܶܢܽܘܢ ܟܽܠ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܒܝܰܘܡܳܐ ܕܩܰܛܠܶܬ݂ ܟܽܠ ܒܽܘܟܪܳܐ ܕܒܰܐܪܥܳܐ ܕܡܶܨܪܶܝܢ ܩܰܕܫܶܬ݂ ܐܶܢܽܘܢ ܠܺܝ.
Num 8:18 ܘܩܰܪܒܶܬ݂ ܠܠܶܘ̈ܳܝܶܐ ܚܠܳܦ ܒܽܘܟܪܳܐ ܕܰܒܢܰܝ̈ ܝܺܣܪܳܐܶܝܠ.
Num 8:19 ܘܝܶܗܒܶܬ݂ ܐܶܢܽܘܢ ܠܠܶܘ̈ܳܝܶܐ. ܡܰܘܗܰܒܬܳܐ ܠܰܐܗܪܽܘܢ ܘܠܰܒܢܰܘ̈ܗܝ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܠܡܶܦܠܰܚ ܦܽܘܠܚܳܢܳܐ ܕܰܒܢܰܝ̈ ܝܺܣܪܳܐܶܝܠ ܒܡܰܫܟܰܢ ܙܰܒܢܳܐ. ܘܠܰܡܚܰܣܳܝܽܘ ܥܰܠ ܒܢܰܝ̈ ܝܺܣܪܳܐܶܝܠ. ܘܠܳܐ ܢܶܗܘܶܐ ܒܰܒܢܰܝ̈ ܝܺܣܪܳܐܶܝܠ ܡܰܘܬܳܐ ܕܡܶܢ ܫܶܠܝ. ܡܳܐ ܕܰܩܪܶܒܘ ܒܢܰܝ̈ ܝܺܣܪܳܐܶܝܠ ܠܩܽܘܕܫܳܐ.
Num 8:20 ܘܰܥ̣ܒܰܕ݂ܘ ܡܽܘܫܶܐ ܘܰܐܗܪܽܘܢ. ܘܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܠܶܘ̈ܳܝܶܐ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܠ ܠܶܘ̈ܳܝܶܐ. ܗܳܟܰܢܳܐ ܥܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ.
Num 8:21 ܘܶܐܬܕܰܟܺܝܘ ܠܶܘ̈ܳܝܶܐ. ܘܚܰܠܶܠܘ ܡܳܐܢܰܝ̈ܗܽܘܢ. ܘܰܦܪܰܫ ܐܶܢܽܘܢ ܐܰܗܪܽܘܢ ܠܠܶܘ̈ܳܝܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܘܚܰܣܺܝ ܥܠܰܝܗܽܘܢ ܐܰܗܪܽܘܢ ܘܕܰܟܺܝ ܐܶܢܽܘܢ.
Num 8:22 ܘܒܳܬܰܪܟܶܢ ܥܰܠܘ ܠܶܘ̈ܳܝܶܐ ܠܡܶܦܠܰܚ ܦܽܘܠܚܳܢܗܽܘܢ ܒܡܰܫܟܰܢܙܰܒܢܳܐ. ܩܕ݂ܳܡ ܐܰܗܪܽܘܢ ܘܰܩܕ݂ܳܡ ܒܢܰܘ̈ܗܝ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܠ ܠܶܘ̈ܳܝܶܐ. ܗܳܟܰܢܳܐ ܥܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ.
Num 8:23 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 8:24 ܗܳܢܳܐ ܢܶܗܘܶܐ ܢܳܡܽܘܣܳܐ ܠܠܶܘ̈ܳܝܶܐ ܡܶܢ ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܘܰܠܥܶܠ. ܢܺܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ ܒܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.
Num 8:25 ܘܡܶܢ ܒܰܪ ܚܰܡܫܺܝܢ ܫܢܺܝ̈ܢ ܢܶܗܦܽܘܟ݂ ܡܶܢ ܚܰܝܠܳܐ ܕܦܽܘܠܚܳܢܳܐ. ܘܬ݂ܽܘܒ ܠܳܐ ܢܶܦܠܽܘܚ.
Num 8:26 ܘܰܢܫܰܡܶܫ ܠܰܐܚܰܘ̈ܗܝ ܒܡܰܫܟܰܢܙܰܒܢܳܐ. ܠܡܶܛܰܪ ܡܰܛܰܪܬܳܐ. ܘܰܥܒܳܕ݂ܳܐ ܠܳܐ ܢܶܥܒܶܕ݂ ܗܳܟܰܢܳܐ ܥܒܶܕ݂ ܠܠܶܘ̈ܳܝܶܐ ܒܡܰܛܖ̈ܳܬ݂ܗܽܘܢ.
Num 9:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܒܰܫܢܰܬ݂ ܬܰܪܬܶܝܢ ܟܰܕ݂ ܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܝܰܪܚܳܐ ܩܰܕܡܳܝܳܐ. ܘܶܐܡܰܪ ܠܶܗ.
Num 9:2 ܢܶܥܒܕ݂ܽܘܢ ܒܢܰܝ̈ ܝܺܣܪܳܐܶܝܠ ܦܶܨܚܳܐ ܒܙܰܒܢܶܗ.
Num 9:3 ܒܰܐܪܒܰܥܶܣܖ̈ܶܐ ܒܝܰܪܚܳܐ ܗܳܢܳܐ. ܒܶܝܬ݂ ܖ̈ܰܡܫܶܐ ܢܶܥܒܕ݂ܽܘܢܶܗ ܒܙܰܒܢܶܗ. ܐܰܝܟ݂ ܟܽܠܗܽܘܢ ܦܽܘܩܕܳܢܰܘ̈ܗܝ. ܘܰܐܝܟ݂ ܟܽܠܗܽܘܢ ܕܺܝܢܰܘ̈ܗܝ ܢܶܥܒܕ݂ܽܘܢܶܗ.
Num 9:4 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܕܢܶܥܒܕ݂ܽܘܢ ܦܶܨܚܳܐ.
Num 9:5 ܘܰܥܒܰܕ݂ܘ ܦܶܨܚܳܐ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ. ܒܶܝܬ݂ ܖ̈ܰܡܫܶܐ ܒܡܰܕܒܪܳܐ ܕܣܺܝܢܰܝ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ.
Num 9:6 ܘܓܰܒܖ̈ܶܐ ܕܛܰܡܐܺܝ̣ܢ ܗܘܰܘ ܒܢܰܦܫܳܐ ܕܐ̱ܢܳܫ̈ܳܐ. ܠܳܐ ܐܶܫܟܰܚܘ ܠܡܶܥܒܰܕ݂ ܦܶܨܚܳܐ ܒܝܰܘܡܳܐ ܗܰܘ. ܘܰܩܪܶܒܘ ܩܕ݂ܳܡ ܡܽܘܫܶܐ ܘܰܩܕ݂ܳܡ ܐܰܗܪܽܘܢ ܒܝܰܘܡܳܐ ܗܰܘ.
Num 9:7 ܘܳܐܡܪܺܝܢ ܠܗܽܘܢ ܗܳܢܽܘܢ ܓܰܒܖ̈ܶܐ. ܚܢܰܢ ܛܰܡܐܺܝܢܰܢ ܒܢܰܦܫܳܐ ܕܐ̱ܢܳܫ̈ܐ. ܠܡܳܢܳܐ ܡܶܬ݂ܟܠܶܝܢ ܚܢܰܢ. ܘܠܳܐ ܡܩܰܪܒܺܝܢܰܢ ܩܽܘܪܒܳܢܶܗ ܕܡܳܪܝܳܐ ܒܙܰܒܢܶܗ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Num 9:8 ܘܶܐܡܰܪ ܠܗܽܘܢ ܡܽܘܫܶܐ. ܩܽܘܡܘ ܥܰܠ ܕܽܘܟܬ݂ܟܽܘܢ. ܘܶܐܫܡܰܥ ܡܳܢܳܐ ܦܳܩܶܕ݂ ܡܳܪܝܳܐ ܥܠܰܝܟܽܘܢ.
Num 9:9 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 9:10 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܢܶܗܘܶܐ ܛܡܰܐ ܒܢܰܦܫܳܐ. ܐܰܘ ܒܽܐܘܪܚܳܐ ܗܽܘ ܪܰܚܺܝܩܬܳܐ. ܐܰܘ ܒܕܳܖ̈ܰܝܟܽܘܢ. ܢܶܥܒܶܕ݂ ܦܶܨܚܳܐ ܠܡܳܪܝܳܐ.
Num 9:11 ܒܰܐܪܒܰܥܶܣܖ̈ܶܐ ܒܝܰܪܚܳܐ ܕܰܬܪܶܝܢ. ܒܶܝܬ݂ ܖ̈ܰܡܫܶܐ ܢܶܥܒܕ݂ܽܘܢܶܗ. ܥܰܠ ܦܰܛܺܝܪܳܐ ܘܰܡܪܳܖ̈ܶܐ ܢܶܐܟܠܽܘܢܶܗ.
Num 9:12 ܘܠܳܐ ܢܰܘܬܪܽܘܢ ܡܶܢܶܗ ܠܨܰܦܪܳܐ. ܘܓܰܪܡܳܐ ܠܳܐ ܢܶܬ݂ܒܪܽܘܢ ܒܶܗ. ܐܰܝܟ݂ ܟܽܠܶܗ ܦܽܘܩܕܳܢܳܐ ܕܦܶܨܚܳܐ ܢܶܥܒܕ݂ܽܘܢܶܗ.
Num 9:13 ܘܓܰܒܪܳܐ ܕܰܕ݂ܟܶܐ ܗܽܘ ܘܠܳܐ ܗܘܳܐ ܒܽܐܘܪܚܳܐ. ܘܠܳܐ ܥ̣ܒܰܕ݂ ܦܶܨܚܳܐ ܒܙܰܒܢܶܗ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇. ܥܰܠ ܕܠܳܐ ܩܰܪܶܒ ܩܽܘܪܒܳܢܶܗ ܕܡܳܪܝܳܐ ܒܙܰܒܢܶܗ. ܚܛܳܗܳܐ ܢܩܰܒܶܠ ܓܰܒܪܳܐ ܗܰܘ.
Num 9:14 ܘܟܰܕ݂ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܢܶܥܒܶܕ݂ ܦܶܨܚܳܐ ܠܡܳܪܝܳܐ. ܐܰܝܟ݂ ܦܽܘܩܕܳܢܳܐ ܕܦܶܨܚܳܐ. ܘܰܐܝܟ݂ ܕܺܝܢܰܘ̈ܗܝ ܗܳܟܰܢܳܐ ܢܶܥܒܶܕ݂. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܰܠܥܳܡܽܘܪܳܐ ܕܰܐܪܥܳܐ.
Num 9:15 ܘܰܒܝܰܘܡܳܐ ܕܩܳܡ ܡܰܫܟܢܳܐ. ܟܰܣܝܰܬ ܥܢܳܢܳܐ ܠܡܰܫܟܰܢܙܰܒܢܳܐ. ܘܠܰܐܦܰܝ̈ ܬܰܪܥܳܐ ܕܣܳܗܕܽܘܬ݂ܳܐ. ܘܰܒܪܰܡܫܳܐ ܗܰܘ ܗܘܳܐ ܗ̱ܘܳܐ ܥܰܠ ܡܰܫܟܢܳܐ. ܐܰܝܟ݂ ܚܶܙܘܳܐ ܕܢܽܘܪܳܐ ܥܕܰܡܳܐ ܠܨܰܦܪܳܐ.
Num 9:16 ܘܗܳܟܰܢܳܐ ܗܳܘܶܐ ܗܘܳܐ ܐܰܡܺܝܢܳܐܺܝܬ. ܘܰܥܢܳܢܳܐ ܡܟܰܣܝܳܐ ܗܘܳܬ݂ ܠܶܗ ܒܺܐܝܡܳܡܳܐ. ܘܚܶܙܘܳܐ ܕܢܽܘܪܳܐ ܒܠܺܠܝܳܐ.
Num 9:17 ܘܶܐܡܰܬ݂ܝ ܕܣܳܠܩܳܐ ܥܢܳܢܳܐ ܡܶܢ ܡܰܫܟܢܳܐ. ܒܳܬܰܪܟܶܢ ܫܳܩܠܺܝܢ ܒܢܰܝ̈ ܝܺܣܪܳܐܶܝܠ. ܘܒܰܐܬ݂ܪܳܐ ܕܫܳܪܝܳܐ ܒܶܗ ܥܢܳܢܳܐ. ܬܰܡܳܢ ܫܳܪܶܝܢ ܒܢܰܝ̈ ܝܺܣܪܳܐܶܝܠ.
Num 9:18 ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ ܒܢܰܝ̈ ܝܺܣܪܳܐܶܝܠ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܟܽܠܗܽܘܢ ܝܰܘ̈ܡܳܬ݂ܳܐ ܕܫܳܪܝܳܐ ܥܢܳܢܳܐ ܥܰܠ ܡܰܫܟܢܳܐ ܫܳܪܶܝܢ.
Num 9:19 ܘܡܳܐ ܕܡܰܓܪܳܐ ܥܢܳܢܳܐ ܥܰܠ ܡܰܫܟܢܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܢܳܛܪܺܝܢ ܒܢܰܝ̈ ܝܺܣܪܳܐܶܝܠ ܡܰܛܰܪܬܶܗ ܕܡܳܪܝܳܐ ܘܠܳܐ ܫܳܩܠܺܝܢ.
Num 9:20 ܘܺܐܝܬ݂ ܙܰܒܢܳܐ ܕܗܳܘܝܳܐ ܥܢܳܢܳܐ ܝܰܘ̈ܡܳܬ݂ܳܐ ܕܡܶܢܝܳܢܳܐ ܥܰܠ ܡܰܫܟܢܳܐ. ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ.
Num 9:21 ܘܺܐܝܬ݂ ܙܰܒܢܳܐ ܕܗܳܘܝܳܐ ܥܢܳܢܳܐ ܥܰܠ ܡܰܫܟܢܳܐ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ. ܘܣܳܠܩܳܐ ܥܢܳܢܳܐ ܒܨܰܦܪܳܐ ܘܫܳܩܠܺܝܢ. ܐܰܘ ܐܺܝܡܳܡܳܐ ܐܰܘ ܠܺܠܝܳܐ ܣܳܠܩܳܐ ܥܢܳܢܳܐ. ܘܫܳܩܠܺܝܢ.
Num 9:22 ܐܰܘ ܝܰܘ̈ܡܳܬ݂ܳܐ. ܐܰܘ ܝܰܖ̈ܚܶܐ. ܐܰܘ ܥܶܕܳܢ ܒܥܶܕܳܢ. ܟܡܳܐ ܕܡܰܓܪܳܐ ܥܢܳܢܳܐ ܠܡܶܫܪܳܐ ܥܰܠ ܡܰܫܟܢܳܐ. ܗܳܟܰܢܳܐ ܫܳܪܶܝܢ ܒܢܰܝ̈ ܝܺܣܪܳܐܶܝܠ ܘܠܳܐ ܫܳܩܠܺܝܢ. ܘܡܳܐ ܕܣܶܠܩܰܬ ܥܢܳܢܳܐ ܫܳܩܠܺܝܢ.
Num 9:23 ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ. ܘܡܰܛܰܪܬܶܗ ܕܡܳܪܝܳܐ ܢܳܛܪܺܝܢ. ܐܰܝܟ݂ ܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Num 10:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 10:2 ܥܒܶܕ݂ ܠܳܟ݂ ܬܰܪܬܶܝܢ ܩܰܖ̈ܢܳܬܳܐ ܕܣܺܐܡܳܐ. ܕܢܶܣܟܬ݂ܳܐ ܥܒܶܕ݂ ܐܶܢܶܝܢ. ܘܢܶܗܘ̈ܝܳܢ ܠܳܟ݂ ܠܡܶܩܪܳܐ ܟܢܽܘܫܬܳܐ. ܘܰܠܡܰܫܩܳܠܽܘ ܡܰܫܪܺܝܬܳܐ.
Num 10:3 ܘܢܶܩܪܽܘܢ ܒܗܶܝܢ. ܘܢܶܬ݂ܘܰܥܕ݂ܽܘܢ ܠܘܳܬ݂ܳܟ݂ ܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢܙܰܒܢܳܐ.
Num 10:4 ܘܶܐܢ ܒܰܚܕ݂ܳܐ ܢܶܩܪܽܘܢ. ܢܶܬ݂ܘܰܥܕ݂ܽܘܢ ܠܘܳܬ݂ܳܟ݂ ܪܰܘܖ̈ܒܳܢܶܐ ܘܖ̈ܺܝܫܰܝ ܐܰܠܦ̈ܶܐ ܕܺܝܣܪܳܐܶܝܠ.
Num 10:5 ܘܰܢܝܰܒܒܽܘܢ ܒܩܰܪܢܳܐ. ܘܢܶܫܩ̈ܠܳܢ ܡܰܫܖ̈ܝܳܬܳܐ ܕܫܰܖ̈ܝܳܢ ܡܶܢ ܡܰܕܢܚܳܐ.
Num 10:6 ܘܰܢܝܰܒܒܽܘܢ ܒܩܰܪܢܳܐ ܕܬܰܪܬܶܝܢ. ܘܢܶܫܩ̈ܠܳܢ ܡܰܫܖ̈ܝܳܬܳܐ ܕܫܰܖ̈ܝܳܢ ܡܶܢ ܬܰܝܡܢܳܐ. ܒܩܰܪܢܳܐ ܢܶܩܪܽܘܢ ܒܡܰܫܩ̈ܠܳܢܰܝܗܽܘܢ.
Num 10:7 ܘܡܳܐ ܕܟ݂ܳܢܫܺܝܢ ܐܢ̱ܬܽܘܢ ܟܢܽܘܫܝܳܐ. ܗܘܰܝܬܽܘܢ ܩܳܪܶܝܢ ܘܠܳܐ ܡܝܰܒܒܺܝܢ.
Num 10:8 ܘܰܒܢܰܝ̈ ܐܰܗܪܽܘܢ ܟܳܗܢܳܐ ܢܶܩܪܽܘܢ ܒܩܰܖ̈ܢܳܬܳܐ. ܘܢܶܗܘ̈ܝܳܢ ܠܟܽܘܢ ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ.
Num 10:9 ܘܶܐܢ ܢܺܐܬܶܐ ܩܪܳܒܳܐ ܠܰܐܪܥܟܽܘܢ. ܥܰܠ ܐܳܠܽܘܨ̈ܶܐ ܕܳܐܠܨܺܝܢ ܠܟܽܘܢ ܝܰܒܶܒܘ ܒܩܰܖ̈ܢܳܬܳܐ ܘܬܶܬܕܰܟ݂ܪܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܬܶܬ݂ܦܰܨܽܘܢ ܡܶܢ ܒܥܶܠܕܒܳܒܰܝ̈ܟܽܘܢ.
Num 10:10 ܘܰܒܝܰܘܡܳܐ ܕܚܰܕ݂ܘܰܬ݂ܟܽܘܢ ܘܰܕ݂ܪܺܝܫ ܝܰܖ̈ܚܰܝܟܽܘܢ ܘܰܕ݂ܥܺܐܕܰܝ̈ܟܽܘܢ. ܩܪܰܘ ܒܩܰܖ̈ܢܳܬܳܐ ܥܰܠ ܝܰܩܕܰܝ̈ܟܽܘܢ ܘܥܰܠ ܕܶܒܚܰܝ̈ܟܽܘܢ ܫܰܠ̈ܡܶܐ. ܘܢܶܗܘ̈ܝܳܢ ܠܟܽܘܢ ܠܕܽܘܟܪܳܢܳܐ ܩܕ݂ܳܡ ܐܰܠܳܗܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Num 10:11 ܘܰܗܘܳܐ ܒܰܫܢܰܬ݂ ܬܰܪܬܶܝܢ ܒܰܥܣܰܪܬܳܐ ܒܝܰܪܚܳܐ ܕܰܬܪܶܝܢ. ܣܶܠܩܰܬ ܥܢܳܢܳܐ ܡܶܢ ܡܰܫܟܢܳܐ ܕܣܳܗܕܽܘܬܳܐ.
Num 10:12 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܒܡܰܫܩܠܳܢܰܝ̈ܗܽܘܢ ܡܶܢ ܡܰܕܒܪܳܐ ܕܣܺܝܢܰܝ. ܘܰܫܪܳܬ ܥܢܳܢܳܐ ܒܡܰܕܒܪܳܐ ܕܦܳܪܳܢ.
Num 10:13 ܘܰܫܩܰܠܘ ܒܩܰܕ݂ܡܳܝܬܳܐ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Num 10:14 ܘܰܫܩܰܠ ܠܽܘܩܕ݂ܳܡ ܛܽܘܠܩܳܐ ܕܡܰܫܪܺܝܬܳܐ ܕܰܒܢܰܝ̈ ܝܺܗܽܘܕܳܐ. ܘܚܰܝܠܗܽܘܢ. ܘܪܰܒ ܚܰܝܠܳܐ ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.
Num 10:15 ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܐܺܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.
Num 10:16 ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܙܒܳܘܠܽܘܢ. ܐܶܠܝܰܒ ܒܰܪ ܚܰܠܽܘܢ.
Num 10:17 ܘܰܐܚܬ݂ܽܘܗܝ ܠܡܰܫܟܢܳܐ. ܘܰܫܩܰܠܘ ܒܢܰܝ̈ ܓܶܪܫܽܘܢ. ܘܰܒܢܰܝ̈ ܡܪܳܪܺܝ ܫܳܩ̈ܠܰܝ ܡܰܫܟܢܳܐ.
Num 10:18 ܘܰܫܩܰܠܘ ܛܽܘܠܩܳܐ ܕܡܰܫܪܺܝܬܳܐ ܕܪܽܘܒܺܝܠ. ܘܚܰܝܠܗܽܘܢ. ܘܪܰܒ ܚܰܝܠܳܐ ܐܶܠܺܝܨܽܘܪ ܒܰܪ ܫܰܕ݂ܐܽܘܪ.
Num 10:19 ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܕܰܝ.
Num 10:20 ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܓܳܕ݂. ܐܶܠܝܳܐܣܳܦ ܒܰܪ ܪܥܽܘܐܶܝܠ.
Num 10:21 ܘܫܳܩܠܺܝܢ ܒܢܰܝ̈ ܩܳܗܳܬ݂ ܫܳܩ̈ܠܰܝ ܡܰܫܟܢܳܐ. ܘܰܡܩܺܝܡܺܝܢ ܠܶܗ ܠܡܰܫܟܢܳܐ ܥܰܕ݂ ܐܳܬܶܝܢ.
Num 10:22 ܘܰܫܩܰܠ ܛܽܘܠܩܳܐ ܕܡܰܫܪܺܝܬܳܐ ܕܰܐܦܪܶܝܡ ܠܚܰܝܠܗܽܘܢ. ܘܪܰܒ ܚܰܝܠܳܐ ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂.
Num 10:23 ܘܪܰܒ ܚܰܝܠܳܐ ܕܫܰܒܛܳܐ ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.
Num 10:24 ܘܪܰܒܚܰܝܠܳܐ ܕܫܰܒܛܳܐ ܕܒܶܢܝܳܡܶܝܢ. ܐܳܒܺܝܕܳܢ ܒܰܪ ܓܶܕܥܽܘܢܺܝ.
Num 10:25 ܘܰܫܩܰܠ ܛܽܘܠܩܳܐ ܕܡܰܫܪܺܝܬܳܐ ܕܰܒܢܰܝ̈ ܕܳܢ. ܘܰܡܟܰܢܶܫ ܠܟܽܠܗܶܝܢ ܡܰܫܖ̈ܝܳܬܳܐ ܘܰܠܚܰܝܠܗܶܝܢ. ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.
Num 10:26 ܘܪܰܒܚܰܝܠܳܐ ܕܫܰܒܛܳܐ ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟ݂ܪܳܢ.
Num 10:27 ܘܪܰܒܚܰܝܠܳܐ ܕܫܰܒܛܳܐ ܕܢܰܦܬܳܠܺܝ. ܐܰܚܺܝܕܰܥ ܒܰܪ ܥܰܝܢܳܢ.
Num 10:28 ܗܳܠܶܝܢ ܡܰܫܩ̈ܠܳܢܶܐ ܕܰܒܢܰܝ̈ ܝܺܣܪܳܐܶܝܠ ܠܚܰܝ̈ܠܘܳܬ݂ܗܽܘܢ.
Num 10:29 ܘܶܐܡܰܪ ܡܽܘܫܶܐ ܠܚܽܘܒܳܒ. ܒܰܪ ܪܥܽܘܐܶܝܠ ܡܶܕܝܰܢܳܝܳܐ ܚܡܽܘܗܝ ܕܡܽܘܫܶܐ. ܫܳܩܠܺܝܢܰܢ ܠܰܐܬ݂ܪܳܐ ܕܶܐܡܰܪ ܡܳܪܝܳܐ ܠܶܗ ܐܶܬܶܠ ܠܟܽܘܢ. ܬܳܐ ܥܰܡܰܢ ܘܢܶܛܐܰܒ ܠܳܟ݂. ܡܶܛܽܠ ܕܡܳܪܝܳܐ ܡܰܠܶܠ ܛܳܒܬ݂ܳܐ ܥܰܠ ܝܺܣܪܳܐܶܝܠ.
Num 10:30 ܘܶܐܡܰܪ ܠܶܗ ܠܳܐ ܐܳܙܶܠ ܐ̱ܢܳܐ. ܐܶܠܳܐ ܠܰܐܪܥܝ ܐܳܙܶܠ ܐ̱ܢܳܐ. ܠܰܐܝܟܳܐ ܕܺܝܠܺܝܕ݂ ܐ̱ܢܳܐ.
Num 10:31 ܐܶܡܰܪ ܠܶܗ ܡܽܘܫܶܐ ܠܳܐ ܬܶܫܒܩܰܢ. ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ ܒܶܝܬ݂ ܡܰܫܪܝܰܢ ܕܰܒܡܰܕܒܪܳܐ. ܘܗܳܘܶܐ ܐܰܢ̱ܬ ܠܰܢ ܥܰܝ̈ܢܶܐ.
Num 10:32 ܘܶܐܢ ܬܺܐܙܰܠ ܥܰܡܰܢ. ܡܶܢ ܗܳܝ ܛܳܒܬܳܐ ܕܡܰܛܐܶܒ ܠܰܢ ܡܳܪܝܳܐ. ܢܰܛܐܶܒ ܠܳܟ݂.
Num 10:33 ܘܰܫܩܰܠܘ ܡܶܢ ܛܽܘܪܶܗ ܕܡܳܪܝܳܐ ܡܰܪܕܶܐ ܬܠܳܬܳܐ ܝܰܘܡܺܝ̈ܢ. ܘܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܫܶܩܠܰܬ݂ ܡܶܢ ܩܕ݂ܳܡܝܗܽܘܢ ܡܰܪܕܶܐ ܝܰܘܡܳܐ ܚܰܕ݂. ܕܰܬܛܰܝܶܒ ܠܗܽܘܢ ܒܶܝܬ݂ ܡܰܫܪܝܳܐ.
Num 10:34 ܘܰܥܢܳܢܶܗ ܕܡܳܪܝܳܐ ܠܥܶܠ ܡܶܢܗܽܘܢ ܒܺܐܝܡܳܡܳܐ. ܡܳܐ ܕܫܳܩܠܺܝܢ ܡܶܢ ܡܰܫܪܺܝܬܳܐ.
Num 10:35 ܘܰܗܘܳܐ ܕܟܰܕ݂ ܫܶܩܠܰܬ݂ ܩܺܐܒܽܘܬܳܐ ܐܶܡܰܪ ܡܽܘܫܶܐ. ܩܽܘܡ ܡܳܪܝܳܐ. ܘܢܶܬܬܰܒܪܽܘܢ ܣܳܢܰܐܝ̈ܟ. ܘܢܶܥܪܩܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ.
Num 10:36 ܘܟܰܕ݂ ܫܪܳܬ݂ ܐܶܡܰܪ. ܐܶܬ݂ܦܰܢܝ ܡܳܪܝܳܐ ܥܰܠ ܖ̈ܶܒܘܳܬ݂ܳܐ. ܘܥܰܠ ܐܰܠܦ̈ܶܐ ܕܺܝܣܪܳܐܶܝܠ.
Num 11:1 ܘܟܰܕ݂ ܪܛܶܢܘ ܗܘܰܘ ܥܰܡܳܐ. ܐܶܬ݂ܒܐܶܫ ܩܕ݂ܳܡ ܡܳܪܝܳܐ. ܘܰܫܡܰܥ ܡܳܪܝܳܐ ܘܶܐܬ݂ܚܰܡܰܬ݂ ܪܽܘܓܙܶܗ. ܘܣܶܦܰܬ݂ ܒܗܽܘܢ ܢܽܘܪܶܗ ܕܡܳܪܝܳܐ. ܘܶܐܟܰܠܬ݂ ܒܰܚܕܳܖ̈ܶܝܗ̇ ܕܡܰܫܪܺܝܬܳܐ.
Num 11:2 ܘܰܓܥܰܘ ܥܰܡܳܐ ܥܰܠ ܡܽܘܫܶܐ. ܘܨܰܠܺܝ ܡܽܘܫܶܐ ܩܕ݂ܳܡ ܡܳܪܝܳܐ. ܘܫܶܠܝܰܬ݂ ܢܽܘܪܳܐ.
Num 11:3 ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܝܰܩܕ݂ܳܢܳܐ. ܡܶܛܽܠ ܕܣܶܦܰܬ݂ ܒܗܽܘܢ ܢܽܘܪܶܗ ܕܡܳܪܝܳܐ.
Num 11:4 ܘܚܰܠܽܘܛܳܐ ܕܺܐܝܬ݂ ܗܘܰܘ ܒܰܝܢܳܬ݂ܗܽܘܢ ܪܰܓܘ ܪܶܓܬ݂ܳܐ. ܘܰܗܦܰܟ݂ܘ ܐܰܒܟܺܝܘ ܐܳܦ ܠܰܒܢܰܝ̈ ܝܺܣܪܳܐܶܝܠ. ܘܳܐܡܪܺܝܢ. ܡܰܢ ܕܶܝܢ ܐܰܘܟܠܰܢ ܒܶܣܪܳܐ.
Num 11:5 ܐܶܬܕܟܰܪܢ ܢܽܘ̈ܢܶܐ ܕܳܐܟܠܺܝܢ ܗܘܰܝܢ ܒܡܶܨܪܶܝܢ ܡܰܓܳܢ. ܘܰܩܛܰܝ̈ܳܐ ܘܦܰܛܺܝܚ̈ܶܐ ܘܟܰܖ̈ܳܬܳܐ. ܘܒܶܨ̈ܠܶܐ. ܘܬ݂ܽܘܡܳܐ.
Num 11:6 ܘܗܳܫܳܐ ܗܳܐ ܢܰܚܒܳܐ ܢܰܦܫܰܢ. ܘܠܰܝܬ ܡܶܕܶܡ. ܐܶܠܳܐ ܐܶܢ ܗܳܢܳܐ ܡܰܢܢܳܐ ܕܰܩܕ݂ܳܡ ܥܰܝ̈ܢܰܝܢ.
Num 11:7 ܘܡܰܢܢܳܐ ܐܰܝܟ݂ ܙܰܪܥܳܐ ܗܘܳܐ ܕܟܽܘܣܒܰܪܬܳܐ. ܘܥܰܝܢܶܗ ܐܰܝܟ݂ ܥܰܝܢܳܐ ܕܒܶܪܽܘܠܚܳܐ.
Num 11:8 ܘܡܶܬ݂ܟܰܪܟܺܝܢ ܥܰܡܳܐ ܘܠܳܩܛܺܝܢ ܠܶܗ. ܘܛܳܚܢܺܝܢ ܠܶܗ ܒܪܰܚܝܳܐ. ܘܕܳܩܺܝܢ ܠܶܗ ܒܰܡܕ݂ܳܟܬ݂ܳܐ ܘܰܡܒܰܫܠܺܝܢ ܠܶܗ ܒܩܶܕ݂ܪܳܐ. ܘܥܳܒܕܺܝܢ ܡܶܢܶܗ ܪܰܥܦܳܐ. ܘܗܳܘܶܐ ܛܰܥܡܶܗ ܐܰܝܟ݂ ܛܰܥܡܳܐ ܕܠܺܝܫ ܒܡܶܫܚܳܐ.
Num 11:9 ܘܡܳܐ ܕܢܳܚܶܬ݂ ܛܰܠܳܐ ܥܰܠ ܡܰܫܪܺܝܬܳܐ ܒܠܺܠܝܳܐ. ܢܳܚܶܬ݂ ܥܠܰܘܗܝ ܡܰܢܢܳܐ.
Num 11:10 ܘܰܫܡܰܥ ܡܽܘܫܶܐ ܠܥܰܡܳܐ ܟܰܕ݂ ܒܳܟܶܝܢ ܒܫܰܖ̈ܒܳܬ݂ܗܽܘܢ. ܐ̱ܢܳܫ ܒܰܬ݂ܪܰܥ ܡܰܫܟܢܶܗ. ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ. ܘܳܐܦ ܒܥܰܝܢܰܘ̈ܗܝ ܕܡܽܘܫܶܐ ܐܶܬ݂ܒܐܶܫ.
Num 11:11 ܘܶܐܡܰܪ ܡܽܘܫܶܐ ܠܡܳܪܝܳܐ. ܡܳܪܝ. ܠܡܳܢܳܐ ܐܰܒܐܶܫܬ ܠܥܰܒܕܳܟ݂. ܘܰܠܡܳܢܳܐ ܠܳܐ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܕܰܐܪܡܺܝܬܳܝܗܝ ܥܠܰܝ ܟܽܠܶܗ ܛܰܥܢܶܗ ܕܥܰܡܳܐ ܗܳܢܳܐ.
Num 11:12 ܕܰܠܡܳܐ ܐܶܢܳܐ ܒܛܶܢܬܶܗ ܠܗܳܢܳܐ ܟܽܠܶܗ ܥܰܡܳܐ ܐܰܘ ܕܰܠܡܳܐ ܐܶܢܳܐ ܝܺܠܶܕܬܶܗ. ܕܳܐܡܰܪ ܐܰܢ̱ܬ ܠܺܝ ܫܰܩܠܳܝܗܝ ܒܥܽܘܒܳܟ݂ ܐܰܝܟ݂ ܕܰܡܫܰܩܶܠ ܡܪܰܒܝܳܢܳܐ ܠܝܳܠܽܘܕܳܐ. ܠܰܐܪܥܳܐ ܕܺܝܡܰܝܬ ܠܰܐܒܳܗܰܝ̈ܗܽܘܢ.
Num 11:13 ܐܰܝܡܶܟܳܐ ܠܺܝ ܒܶܣܪܳܐ ܕܶܐܬܶܠ ܠܗܳܢܳܐ ܟܽܠܶܗ ܥܰܡܳܐ. ܕܒܳܟܶܝܢ ܥܠܰܝ. ܘܳܐܡܪܺܝܢ. ܗܰܒ ܠܰܢ ܒܶܣܪܳܐ ܕܢܶܐܟܽܘܠ.
Num 11:14 ܠܳܐ ܡܶܫܟܰܚ ܐ̱ܢܳܐ ܕܶܐܣܰܝܒܰܪ ܒܰܠܚܽܘܕܰܝ ܠܗܳܢܳܐ ܟܽܠܶܗ ܥܰܡܳܐ. ܡܶܛܽܠ ܕܥܰܫܺܝܢ ܗ̱ܘ ܡܶܢܝ.
Num 11:15 ܐܶܢ ܗܳܟܰܢܳܐ ܥܳܒܶܕ݂ ܐܰܢ̱ܬ ܠܺܝ. ܩܛܽܘܠܰܝܢܝ ܡܶܩܛܰܠ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܘܠܳܐ ܐܶܚܙܶܐ ܒܒܺܝܫܬܝ.
Num 11:16 ܘܶܐܡܰܪ ܡܳܪܝܳܐ ܠܡܽܘܫܶܐ. ܟܰܢܶܫ ܠܺܝ ܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܺܝܣܪܳܐܶܝܠ. ܐܰܝܠܶܝܢ ܕܝܳܕܰܥ ܐܰܢ̱ܬ ܕܗܶܢܽܘܢ ܐܶܢܽܘܢ ܖ̈ܺܝܫܰܘܗܝ ܕܥܰܡܳܐ ܘܣܳܦܖ̈ܰܘܗܝ. ܘܰܕ݂ܒܰܪ ܐܶܢܽܘܢ ܠܡܰܫܟܰܢ ܙܰܒܢܳܐ. ܘܢܶܬܛܰܝܒܽܘܢ ܬܰܡܳܢ ܥܰܡܳܟ݂.
Num 11:17 ܘܶܐܚܽܘܬ݂ ܘܶܐܡܰܠܶܠ ܥܰܡܳܟ݂ ܬܰܡܳܢ. ܘܶܐܒܨܽܘܪ ܡܶܢ ܪܽܘܚܳܐ ܕܰܥܠܰܝܟ ܘܶܐܣܺܝܡ ܥܠܰܝܗܽܘܢ. ܘܢܶܫܩܠܽܘܢ ܥܰܡܳܟ݂ ܒܛܰܥܢܶܗ ܕܥܰܡܳܐ ܗܳܢܳܐ. ܘܠܳܐ ܬܶܫܩܽܘܠ ܐܰܢ̱ܬ ܒܰܠܚܽܘܕܰܝܟ.
Num 11:18 ܘܶܐܡܰܪ ܡܽܘܫܶܐ ܠܥܰܡܳܐ. ܐܶܬ݂ܩܰܕܰܫܘ ܡܚܳܪ ܕܬܶܐܟܠܽܘܢ ܒܶܣܪܳܐ. ܡܶܛܽܠ ܕܰܒܟܰܝܬܽܘܢ ܩܕ݂ܳܡ ܡܳܪܝܳܐ ܘܶܐܡܰܪܬܽܘܢ. ܡܰܢ ܕܶܝܢ ܐܰܘܟܠܰܢ ܒܶܣܪܳܐ. ܡܶܛܽܠ ܕܛܳܒ ܗܘܳܐ ܠܰܢ ܒܡܶܨܪܶܝܢ. ܘܢܶܬܶܠ ܠܟܽܘܢ ܡܳܪܝܳܐ ܒܶܣܪܳܐ ܕܬܶܐܟܠܽܘܢ.
Num 11:19 ܠܳܐ ܚܰܕ݂ ܝܽܘܡ ܬܶܐܟܠܽܘܢܶܗ. ܘܠܳܐ ܬܪܶܝܢ ܝܰܘܡܺܝ̈ܢ. ܘܠܳܐ ܚܰܡܫܳܐ ܝܰܘܡܺܝ̈ܢ. ܘܳܐܦܠܳܐ ܥܶܣܪܳܐ ܝܰܘܡܺܝ̈ܢ. ܘܠܳܐ ܥܶܣܪܺܝܢ ܝܰܘܡܺܝ̈ܢ.
Num 11:20 ܥܕܰܡܳܐ ܠܺܝܪܰܚ ܝܰܘܡܺܝ̈ܢ ܬܶܐܟܠܽܘܢܶܗ. ܥܕܰܡܳܐ ܕܢܶܦܽܘܩ ܡܶܢ ܢܚܺܝܖ̈ܰܝܟܽܘܢ ܘܬܶܗܘܶܐ ܠܟܽܘܢ ܐܰܦܬܳܪܳܐ ܥܰܠ ܕܰܐܣܠܺܝܬܽܘܢ ܠܡܳܪܝܳܐ ܕܰܒܟܽܘܢ. ܘܰܒܟܰܝܬܽܘܢ ܩܕ݂ܳܡ ܡܳܪܝܳܐ ܘܶܐܡܰܪܬܽܘܢ. ܠܡܳܢܳܐ ܓܶܝܪ ܢܦܰܩܢ ܡܶܢ ܡܶܨܪܶܝܢ.
Num 11:21 ܘܶܐܡܰܪ ܡܽܘܫܶܐ ܩܕ݂ܳܡ ܡܳܪܝܳܐ. ܫܶܬܡܳܐܐ ܐܰܠܦܺܝ̈ܢ ܓܰܒܪܳܐ ܖ̈ܶܓܠܳܝܶܐ. ܥܰܡܳܐ ܕܶܐܢܳܐ ܒܰܝܢܳܬ݂ܗܽܘܢ. ܘܰܐܢ̱ܬ ܐܶܡܰܪܬ ܕܒܶܣܪܳܐ ܐܶܬܶܠ ܠܗܽܘܢ. ܘܢܶܐܟܠܽܘܢ ܝܺܪܰܚ ܝܰܘܡܺܝ̈ܢ.
Num 11:22 ܐܶܢ ܥܳܢ̈ܳܐ ܘܬܰܘܖ̈ܶܐ ܡܶܬ݂ܢܰܟ݂ܣܺܝܢ ܠܗܽܘܢ. ܡܳܢܳܐ ܥܳܒܕܺܝܢ ܠܗܽܘܢ. ܘܶܐܢ ܟܽܠܗܽܘܢ ܢܽܘ̈ܢܶܐ ܕܝܰܡܳܐ ܡܶܬܬܨܺܝܕ݂ܺܝܢ ܠܗܽܘܢ. ܠܰܐܝܟܳܐ ܡܡܰܠܶܝܢ ܠܗܽܘܢ.
Num 11:23 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܺܝܕ݂ܶܗ ܕܡܳܪܝܳܐ ܡܡܰܠܝܳܐ. ܗܳܫܳܐ ܬܶܚܙܶܐ ܐܶܢ ܗܳܘܝܳܐ ܡܶܠܰܬ݂ܝ ܐܰܘ ܠܳܐ.
Num 11:24 ܘܰܢܦܰܩ ܡܽܘܫܶܐ. ܘܶܐܡܰܪ ܠܥܰܡܳܐ ܦܶܬܓܳܡܰܘ̈ܗܝ ܕܡܳܪܝܳܐ. ܘܟܰܢܶܫ ܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܥܰܡܳܐ. ܘܰܐܩܺܝܡ ܐܶܢܽܘܢ ܚܕܳܖ̈ܰܘܗܝ ܕܡܰܫܟܢܳܐ.
Num 11:25 ܘܰܢܚܶܬ݂ ܡܳܪܝܳܐ ܒܰܥܢܳܢܳܐ. ܘܡܰܠܶܠ ܥܰܡܶܗ. ܘܒܰܨܰܪ ܡܶܢ ܪܽܘܚܳܐ ܕܰܥܠܰܘܗܝ. ܘܝܰܗܒ ܥܰܠ ܫܰܒܥܺܝܢ ܓܰܒܖ̈ܺܝܢ ܣܳܒ̈ܶܐ. ܘܟܰܕ݂ ܫܪܳܬ݂ ܥܠܰܝܗܽܘܢ ܪܽܘܚܳܐ. ܐܶܬ݂ܢܰܒܺܝܘ ܘܠܳܐ ܐܰܘܣܶܦܘ.
Num 11:26 ܘܶܐܫܬܚܰܪܘ ܬܪܶܝܢ ܓܰܒܖ̈ܺܝܢ ܒܡܰܫܪܺܝܬܳܐ. ܫܡܶܗ ܕܚܰܕ݂ ܐܶܠܕ݂ܳܕ݂. ܘܰܫܡܶܗ ܕܰܐ̱ܚܪܺܢܳܐ ܡܺܝܕ݂ܳܕ݂. ܘܰܫܪܳܬ݂ ܥܠܰܝܗܽܘܢ ܪܽܘܚܳܐ. ܘܳܐܦ ܗܶܢܽܘܢ ܟܬܺܝܒܺܝܢ ܗܘܰܘ. ܘܠܳܐ ܐܶܬ݂ܰܘ ܠܡܰܫܟܢܳܐ. ܘܶܐܬ݂ܢܰܒܺܝܘ ܒܡܰܫܪܺܝܬܳܐ.
Num 11:27 ܘܰܪܗܶܛ ܥܠܰܝܡܳܐ ܘܚܰܘܺܝ ܠܡܽܘܫܶܐ. ܘܶܐܡܰܪ ܠܶܗ. ܐܶܠܕ݂ܳܕ݂ ܘܡܺܝܕ݂ܳܕ݂ ܗܳܐ ܡܶܬ݂ܢܰܒܶܝܢ ܒܡܰܫܪܺܝܬܳܐ.
Num 11:28 ܘܰܥܢܳܐ ܗܽܘܫܳܥ ܒܰܪܢܽܘܢ. ܡܫܰܡܫܳܢܶܗ ܕܡܽܘܫܶܐ ܡܶܢ ܛܰܠܝܽܘܬܶܗ. ܘܶܐܡܰܪ ܠܶܗ. ܡܳܪܝ ܡܽܘܫܶܐ ܟܠܺܝ ܐܶܢܽܘܢ.
Num 11:29 ܐܶܡܰܪ ܠܶܗ ܡܽܘܫܶܐ ܠܳܐ ܬܰܛܢܰܢܝ. ܡܰܢ ܕܶܝܢ ܥ̣ܒܰܕ݂ ܟܽܠܶܗ ܥܰܡܶܗ ܕܡܳܪܝܳܐ ܢܒܺܝ̈ܶܐ. ܡܶܛܽܠ ܕܝܰܗܒ ܡܳܪܝܳܐ ܪܽܘܚܶܗ ܥܠܰܝܗܽܘܢ.
Num 11:30 ܘܥܰܠ ܡܽܘܫܶܐ ܠܡܰܫܪܺܝܬܳܐ ܗܽܘ ܘܣܳܒ̈ܶܐ. ܕܺܝܣܪܳܐܶܝܠ.
Num 11:31 ܘܪܽܘܚܳܐ ܫܶܩܠܰܬ݂ ܡܶܢ ܩܕ݂ܳܡ ܡܳܪܝܳܐ. ܘܰܐܣܩܰܬ݂ ܣܰܠܘܰܝ ܡܶܢ ܝܰܡܳܐ. ܘܰܐܪܡܝܰܬ݂ ܥܰܠ ܡܰܫܪܺܝܬܳܐ. ܡܰܪܕܶܐ ܝܰܘܡܳܐ ܠܟ݂ܳܐ. ܘܡܰܪܕܶܐ ܝܰܘܡܳܐ ܠܟ݂ܳܐ. ܚܕ݂ܳܖ̈ܶܝܗ̇ ܕܡܰܫܪܺܝܬܳܐ. ܘܰܐܝܟ݂ ܬܰܪܬܶܝܢ ܐܰܡܺܝ̈ܢ ܥܰܠ ܐܰܦܰܝ̈ ܐܰܪܥܳܐ.
Num 11:32 ܘܩܳܡ ܥܰܡܳܐ ܟܽܠܶܗ ܐܺܝܡܳܡܳܐ ܗܰܘ. ܘܟܽܠܶܗ ܠܺܠܝܳܐ. ܘܟܽܠܶܗ ܐܺܝܡܳܡܳܐ ܕܒܳܬܪܶܗ. ܘܟܰܢܫܽܘܗ̇ ܠܣܰܠܘܰܝ. ܐܰܝܢܳܐ ܕܰܐܙܥܰܪ ܟܰܢܶܫ ܥܶܣܪܳܐ ܟܖ̈ܰܘܳܢ. ܘܰܫܛܰܚܘ ܠܗܽܘܢ ܡܰܫܛ̈ܚܶܐ ܚܕ݂ܳܖ̈ܶܝܗ̇ ܕܡܰܫܪܺܝܬܳܐ.
Num 11:33 ܒܶܣܪܳܐ ܥܕܰܟܺܝܠ ܒܶܝܬ݂ ܫܶܢܰܝ̈ܗܽܘܢ. ܘܥܰܕ݂ܠܳܐ ܥ̣ܒܰܪ ܬܩܶܦ ܪܽܘܓܙܶܗ ܕܡܳܪܝܳܐ ܥܰܠ ܥܰܡܳܐ. ܘܰܡ̣ܚܳܐ ܡܳܪܝܳܐ ܒܥܰܡܳܐ ܡܚܽܘܬ݂ܳܐ ܕܛܳܒ ܪܰܒܳܐ.
Num 11:34 ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܩܰܒܖ̈ܶܐ ܕܪܶܓܬ݂ܳܐ. ܡܶܛܽܠ ܕܬܰܡܳܢ ܩܒܰܪܘ ܠܥܰܡܳܐ ܕܪܰܓܘ ܪܶܓܬ݂ܳܐ.
Num 11:35 ܘܡܶܢ ܩܰܒܖ̈ܶܐ ܕܪܶܓܬ݂ܳܐ ܫܩܰܠܘ ܥܰܡܳܐ ܠܚܶܨܪܽܘܬ݂. ܘܰܗܘܰܘ ܒܚܶܨܪܽܘܬ݂.
Num 12:1 ܘܡܰܠܠܰܬ݂ ܡܰܪܝܰܡ ܘܰܐܗܪܽܘܢ ܒܡܽܘܫܶܐ. ܥܰܠ ܨܒܽܘܬ݂ܳܐ ܕܰܐܢ̱ܬܬ݂ܳܐ ܟܽܘܫܳܝܬܳܐ ܕܰܢܣܰܒ. ܡܶܛܽܠ ܕܰܐܢ̱ܬܬ݂ܳܐ ܟܽܘܫܳܝܬܳܐ ܢܣܰܒ.
Num 12:2 ܘܳܐܡܪܺܝܢ. ܕܰܠܡܳܐ ܥܰܡ ܡܽܘܫܶܐ ܗܽܘ ܒܰܠܚܽܘܕ݂ ܡܰܠܶܠ ܡܳܪܝܳܐ. ܗܳܐ ܐܳܦ ܥܰܡܰܢ ܡܰܠܶܠ. ܘܰܫܡܰܥ ܡܳܪܝܳܐ.
Num 12:3 ܘܓܰܒܪܳܐ ܡܽܘܫܶܐ ܡܰܟܺܝܟ݂ ܗܘܳܐ ܛܳܒ ܡܶܢ ܟܽܠܗܽܘܢ ܒܢܰܝ̈ܢܳܫܳܐ ܕܥܰܠ ܐܰܪܥܳܐ.
Num 12:4 ܘܶܐܡܰܪ ܡܳܪܝܳܐ ܡܶܢ ܫܶܠܝܳܐ ܠܡܽܘܫܶܐ. ܘܠܰܐܗܪܽܘܢ. ܘܰܠܡܰܪܰܝܡ. ܦܽܘܩܘ ܬܠܳܬܰܝ̈ܟܽܘܢ ܠܡܰܫܟܰܢܙܰܒܢܳܐ. ܘܰܢܦܰܩܘ ܬܠܳܬܰܝ̈ܗܽܘܢ.
Num 12:5 ܘܰܢܚܶܬ݂ ܡܳܪܝܳܐ ܒܥܰܡܽܘܕܳܐ ܕܰܥܢܳܢܳܐ. ܘܩܳܡ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܩܪܳܐ ܠܰܐܗܪܽܘܢ ܘܰܠܡܰܪܝܰܡ. ܘܰܢܦܰܩܘ ܬܖ̈ܰܝܗܽܘܢ.
Num 12:6 ܘܶܐܡܰܪ ܠܗܽܘܢ ܡܳܪܝܳܐ. ܫܡܰܥܘ ܗܳܫܳܐ ܦܶܬ݂ܓܳܡܰܝ̈. ܐܶܢ ܬܶܗܘܶܐ ܢܒܺܝܽܘܬ݂ܟܽܘܢ. ܐܶܢܳܐ ܡܳܪܝܳܐ ܒܚܶܙܘܳܐ ܡܶܬ݂ܓܠܶܐ ܐ̱ܢܳܐ ܥܠܰܝܟܽܘܢ. ܘܰܒܚܶܠܡܳܐ ܡܡܰܠܶܠ ܐ̱ܢܳܐ ܥܰܡܟܽܘܢ.
Num 12:7 ܠܳܐ ܗܘܳܐ ܗܳܟܰܢܳܐ ܥܰܒܕܝ ܡܽܘܫܶܐ. ܐܶܠܳܐ ܒܟܽܠܶܗ ܒܰܝܬܝ ܡܗܰܝܡܰܢ ܗ̱ܘ.
Num 12:8 ܡܶܢ ܦܽܘܡ ܠܦܽܘܡ ܡܡܰܠܶܠ ܐ̱ܢܳܐ ܥܰܡܶܗ. ܒܚܶܙܘܳܐ ܘܠܳܐ ܒܰܕ݂ܡܽܘܬ݂ܳܐ. ܘܫܽܘܒܚܶܗ ܕܡܳܪܝܳܐ ܚܙܳܐ. ܡܶܛܽܠ ܡܳܢܳܐ ܠܳܐ ܕܚܶܠܬܽܘܢ ܠܰܡܡܰܠܳܠܽܘ ܒܥܰܒܕܝ ܡܽܘܫܶܐ.
Num 12:9 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܗܽܘܢ. ܘܶܐܙܰܠ.
Num 12:10 ܘܰܥܢܳܢܳܐ ܦܶܪܩܰܬ݂ ܡܶܢ ܡܰܫܟܢܳܐ. ܘܗܳܐ ܡܰܪܝܰܡ ܓܶܪܒܰܬ݂ ܐܰܝܟ݂ ܬܰܠܓܳܐ. ܘܶܐܬ݂ܦܢܺܝ ܐܰܗܪܽܘܢ ܠܘܳܬ݂ ܡܰܪܝܰܡ. ܘܰܚܙܳܐ ܕܓܶܪܒܰܬ݂.
Num 12:11 ܘܶܐܡܰܪ ܐܰܗܪܽܘܢ ܠܡܽܘܫܶܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܠܳܐ ܬܶܚܫܽܘܒ ܥܠܰܝܢ ܚܛܳܗܳܐ. ܥܰܠ ܕܰܐܣܟܶܠܢ. ܘܥܰܠ ܕܰܚܛܰܝܢ.
Num 12:12 ܘܠܳܐ ܢܶܗܘܶܐ ܐܰܝܟ݂ ܡܺܝܬ݂ܳܐ ܕܰܢܦܰܩ ܡܶܢ ܟܰܪܣܳܗ̇ ܕܶܐܡܶܗ. ܘܰܐܟ݂ܺܝܠ ܦܶܠܓܶܗ ܕܒܶܣܪܶܗ.
Num 12:13 ܘܰܓܥܳܐ ܡܽܘܫܶܐ ܠܘܳܬ݂ ܡܳܪܝܳܐ. ܘܶܐܡܰܪ. ܒܒܳܥܽܘ ܐܰ‌ܠܳܗܳܐ ܐܰܣܳܗ̇.
Num 12:14 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܠܽܘ ܐܰܒܽܘܗܝ ܡܶܪܰܩ ܪܰܩ ܒܰܐܦܶܝ̈ܗ̇. ܘܳܠܶܐ ܗܘܳܐ ܠܳܗ̇ ܕܬܶܒܗܰܬ݂ ܫܰܒܥܳܐ ܝܰܘܡܺܝ̈ܢ. ܬܶܬܶܒ ܫܰܒܥܳܐ ܝܰܘܡܺܝ̈ܢ ܠܒܰܪ ܡܶܢ ܡܰܫܪܺܝܬܳܐ. ܘܗܳܝܕܶܝܢ ܬܶܥܽܘܠ.
Num 12:15 ܘܝܶܬ݂ܒܰܬ݂ ܡܰܪܝܰܡ ܠܒܰܪ ܡܶܢ ܡܰܫܪܺܝܬܳܐ ܫܰܒܥܳܐ ܝܰܘܡܺܝ̈ܢ. ܘܥܰܡܳܐ ܠܳܐ ܫܩܰܠܘ ܥܕܰܡܳܐ ܕܥܶܠܰܬ݂ ܡܰܪܝܰܡ.
Num 13:1 ܘܗܳܝܕܶܝܢ ܫܩܰܠܘ ܥܰܡܳܐ ܡܶܢ ܚܶܨܪܽܘܬ݂. ܘܰܫܪܰܘ ܒܡܰܕܒܪܳܐ ܕܦܳܪܳܢ.
Num 13:2 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 13:3 ܫܰܕܰܪ ܓܰܒܖ̈ܶܐ ܕܢܶܓܫܽܘܢ ܐܰܪܥܳܐ ܕܰܟ݂ܢܰܥܢ. ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ ܕܰܐܒܳܗܰܘ̈ܗܝ ܫܰܕܰܪ. ܟܽܠ ܪܺܝܫܐ ܕܺܐܝܬ݂ ܒܗܽܘܢ.
Num 13:4 ܘܫܰܕܰܪ ܐܶܢܽܘܢ ܡܽܘܫܶܐ ܡܶܢ ܡܰܕܒܪܳܐ ܕܦܳܪܳܢ. ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܟܽܠܗܽܘܢ ܓܰܒܖ̈ܶܐ ܖ̈ܺܝܫܶܐ ܐܶܢܽܘܢ ܕܺܝܣܪܳܐܶܝܠ.
Num 13:5 ܘܗܳܠܶܝܢ ܫܡܳܗܰܝ̈ܗܽܘܢ. ܡܶܢ ܫܰܒܛܳܐ ܕܪܽܘܒܺܝܠ. ܫܳܡܽܘܥ ܒܰܪ ܙܰܟܽܘܪ.
Num 13:6 ܡܶܢ ܫܰܒܛܳܐ ܕܫܶܡܥܽܘܢ. ܫܳܦܳܛ ܒܰܪ ܚܰܕܺܝ.
Num 13:7 ܡܶܢ ܫܰܒܛܳܐ ܕܺܝܺܗܽܘܕܳܐ. ܟܳܠܳܒ ܒܰܪ ܝܽܘܦܢܳܐ.
Num 13:8 ܡܶܢ ܫܰܒܛܳܐ ܕܺܐܝܣܳܟܳܪ. ܢܳܓܳܐܶܝܠ ܒܰܪ ܝܰܘܣܶܦ.
Num 13:9 ܡܶܢ ܫܰܒܛܳܐ ܕܰܐܦܪܶܝܡ. ܗܽܘܫܳܥ ܒܰܪܢܽܘܢ.
Num 13:10 ܡܶܢ ܫܰܒܛܳܐ ܕܒܶܢܝܳܡܶܝܢ. ܦܰܠܛܺܝ ܒܰܪ ܕܰܦܽܘ.
Num 13:11 ܡܶܢ ܫܰܒܛܳܐ ܕܰܙܒܳܘܠܽܘܢ. ܓܰܕܝܳܐܶܝܠ ܒܰܪ ܣܽܘܪܺܝ.
Num 13:12 ܡܶܢ ܫܰܒܛܳܐ ܕܝܰܘܣܶܦ. ܡܶܢ ܫܰܒܛܳܐ ܕܰܡܢܰܫܶܐ. ܓܰܕܺܝ ܒܰܪ ܣܽܘܣܺܝ.
Num 13:13 ܡܶܢ ܫܰܒܛܳܐ ܕܕ݂ܳܢ. ܓܰܡܰܠܺܝܐܶܝܠ ܒܰܪ ܓܰܡܠܺܝ.
Num 13:14 ܡܶܢ ܫܰܒܛܳܐ ܕܳܐܫܺܝܪ. ܣܳܬ݂ܽܘܪ ܒܰܪ ܡܰܠܟܺܝܠ.
Num 13:15 ܡܶܢ ܫܰܒܛܳܐ ܕܢܰܦܬܳܠܺܝ. ܢܰܚܒܺܝ ܒܰܪ ܘܰܦܣܺܝ.
Num 13:16 ܡܶܢ ܫܰܒܛܳܐ ܕܓܳܕ݂. ܓܽܘܐܶܝܠ ܒܰܪ ܡܰܟ݂ܺܝܪ.
Num 13:17 ܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܫܰܕܰܪ ܡܽܘܫܶܐ ܠܡܶܓܰܫ ܐܰܪܥܳܐ. ܘܰܩܪܳܐ ܡܽܘܫܶܐ ܠܗܽܘܫܳܥ ܒܰܪܢܽܘܢ ܝܶܫܽܘܥ.
Num 13:18 ܘܫܰܕܰܪ ܐܶܢܽܘܢ ܡܽܘܫܶܐ ܠܡܶܓܰܫ ܐܰܪܥܳܐ ܕܰܟ݂ܢܰܥܢ. ܘܶܐܡܰܪ ܠܗܽܘܢ. ܣܰܩܘ ܗܳܟܰܢܳܐ ܠܬܰܝܡܢܳܐ. ܘܣܰܩܘ ܠܛܽܘܪܳܐ.
Num 13:19 ܘܰܚܙܰܘ ܠܰܐܪܥܳܐ ܡܳܢܳܐ ܗ̱ܝ. ܘܰܠܥܰܡܳܐ ܕܝܳܬ݂ܒܺܝܢ ܒܳܗ̇. ܐܶܢ ܥܰܫܺܝܢ ܗܽܘ ܐܰܘ ܚܰܠܳܫ. ܐܰܘ ܙܥܽܘܪ ܗܽܘ ܐܰܘ ܣܰܓܺܝ.
Num 13:20 ܘܡܳܢܳܐ ܗ̱ܝ ܐܰܪܥܳܐ ܕܝܳܬܒܺܝܢ ܒܳܗ̇. ܐܶܢ ܫܰܡܺܝܢܳܐ ܗ̱ܝ. ܐܰܘ ܐܺܝܬ݂ ܒܳܗ̇ ܐܺܝ̈ܠܳܢܶܐ ܐܰܘ ܠܳܐ.
Num 13:21 ܘܶܐܬ݂ܚܰܝܰܠܘ ܘܣܰܒܘ ܡܶܢ ܦܺܐܖ̈ܶܐ ܕܰܐܪܥܳܐ. ܘܝܰܘ̈ܡܳܬ݂ܳܐ ܝܰܘ̈ܡܰܝ ܒܰܟܳܖ̈ܶܐ ܕܥܶܢ̈ܒܶܐ.
Num 13:22 ܘܰܣܠܶܩܘ ܘܓܰܫܽܘܗ̇ ܠܰܐܪܥܳܐ ܡܶܢ ܡܰܕܒܪܳܐ ܕܨܺܝܢ. ܘܰܥܕܰܡܳܐ ܠܪܳܚܽܘܒ ܕܰܒܡܰܥܠܳܢܳܐ ܕܰܚܡܳܬ݂.
Num 13:23 ܘܰܣܠܶܩܘ ܠܬܰܝܡܢܳܐ. ܘܶܐܬ݂ܰܘ ܥܕܰܡܳܐ ܠܚܶܒܪܽܘܢ. ܘܬܰܡܳܢ ܗܘܰܘ ܐܰܚܺܝܡܳܢ. ܘܫܺܝܫܰܝ. ܘܬ݂ܽܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ. ܘܚܶܒܪܽܘܢ ܫܒܰܥ ܫܢܺܝ̈ܢ ܐܶܬ݂ܒܰܢܝܰܬ݂ ܩܕ݂ܳܡ ܨܳܥܳܢ ܕܰܒܡܶܨܪܶܝܢ.
Num 13:24 ܘܶܐܬ݂ܘ ܥܕܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܰܦܣܰܩܘ ܡܶܢ ܬܰܡܳܢ ܫܰܒܽܘܩܳܐ. ܘܰܣܓܽܘܠܳܐ ܚܰܕ݂ ܕܥܶܢ̈ܒܶܐ. ܘܫܰܩܠܽܘܗܝ ܒܩܽܘܦܳܐ ܒܶܝܬ݂ ܬܪܶܝܢ. ܘܡܶܢ ܖ̈ܽܘܡܳܢܶܐ ܘܡܶܢ ܬܺܐܢ̈ܶܐ.
Num 13:25 ܘܠܰܐܬ݂ܪܳܐ ܗܰܘ ܩܪܰܘ ܢܰܚܠܳܐ ܕܰܣܓܽܘܠܳܐ. ܡܶܛܽܠ ܣܓܽܘܠܳܐ ܕܰܩܛܰܦܘ ܡܶܢ ܬܰܡܳܢ ܒܢܰܝ̈ ܝܺܣܪܳܐܶܝܠ.
Num 13:26 ܘܰܗܦܰܟ݂ܘ ܡܶܢ ܓܶܫܬ݂ܳܗ̇ ܕܰܐܪܥܳܐ ܒܳܬܰܪ ܐܰܪܒܥܺܝܢ ܝܰܘܡܺܝ̈ܢ.
Num 13:27 ܘܶܐܬ݂ܰܘ ܠܘܳܬ݂ ܡܽܘܫܶܐ. ܘܰܠܘܳܬ݂ ܐܰܗܪܽܘܢ. ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܰܕܒܪܳܐ ܕܦܳܪܳܢ ܠܰܪܩܶܡ. ܘܰܐܬ݂ܺܝܒܽܘܗܝ ܦܶܬ݂ܓ݂ܳܡܳܐ ܠܶܗ ܘܰܠܟܽܠܳܗ̇ ܟܢܽܘܫܬܳܐ. ܘܚܰܘܺܝܘ ܐܶܢܽܘܢ ܦܺܐܖ̈ܶܐ ܕܰܐܪܥܳܐ.
Num 13:28 ܘܶܐܫܬܰܥܺܝܘ ܠܶܗ. ܘܶܐܡܰܪܘ. ܐܶܙܰܠܢ ܠܰܐܪܥܳܐ ܕܫܰܕܰܪܬܳܢ. ܘܡܰܪܕܝܳܐ ܚܰܠܒܳܐ ܘܕܶܒܫܳܐ. ܘܗܳܠܶܝܢ ܦܺܐܖ̈ܶܝܗ̇.
Num 13:29 ܒܪܰܡ ܕܶܝܢ ܥܰܫܺܝܢ ܥܰܡܳܐ ܕܝܳܬ݂ܒܺܝܢ ܒܰܐܪܥܳܐ. ܘܩܽܘܖ̈ܝܳܐ ܥܰܫ̈ܺܝܢܳܢ ܘܛܳܒ ܪܰܘܖ̈ܒܳܢ. ܘܳܐܦ ܒܢܰܝ̈ ܓܰܢ̱ܒܳܖ̈ܶܐ ܚ̣ܙܰܝܢ ܬܰܡܳܢ.
Num 13:30 ܥܡܳܠܺܝܩ ܝܳܬܶܒ ܒܰܐܪܥܳܐ ܕܬܰܝܡܢܳܐ. ܘܚܺܝ̈ܬ݂ܳܝܶܐ. ܘܝܰܒܽܘܣܳܝ̈ܶܐ. ܘܳܐܡܽܘܖ̈ܳܝܶܐ. ܝܳܬ݂ܒܺܝܢ ܒܛܽܘܪܳܐ. ܘܰܟ݂ܢܰܥܢܳܝ̈ܶܐ ܝܳܬ݂ܒܺܝܢ ܥܰܠ ܝܰܕ ܝܰܡܳܐ. ܘܥܰܠ ܝܰܕ݂ ܝܽܘܪܕܢܳܢ.
Num 13:31 ܘܫܰܬܶܩ ܟܳܠܳܒ ܥܰܡܳܐ ܡܶܢ ܡܽܘܫܶܐ. ܘܶܐܡܰܪ. ܡܶܣܰܩ ܢܶܣܰܩ. ܘܢܺܐܪܬܺܝܗ̇. ܡܶܛܽܠ ܕܰܡܨܶܝܢ ܚܢܰܢ ܚܰܝܠܳܗ̇.
Num 13:32 ܘܓܰܒܖ̈ܶܐ ܕܰܣܠܶܩܘ ܥܰܡܶܗ ܐܳܡܪܺܝܢ. ܠܳܐ ܡܶܫܟܚܺܝܢܰܢ ܠܡܶܣܰܩ ܥܰܠ ܥܰܡܳܐ. ܡܶܛܽܠ ܕܥܰܫܺܝܢ ܗܽܘ ܡܶܢܰܢ.
Num 13:33 ܘܰܐܦܶܩܘ ܛܶܒܳܗ̇ ܕܰܐܪܥܳܐ ܗܳܢܽܘܢ ܕܓܰܫܽܘܗ̇ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܐܰܪܥܳܐ ܕܰܥܒܰܪܢ ܒܳܗ̇ ܘܓܰܫܢܳܗ̇. ܐܰܪܥܳܐ ܐܳܟܠܰܬ݂ ܥܳܡܽܘܖ̈ܶܝܗ̇ ܗܺܝ. ܘܟܽܠ ܥܰܡܳܐ ܕܰܚܙܰܝܢ ܒܓܰܘܳܗ̇. ܓܰܒܖ̈ܶܐ ܐܶܢܽܘܢ ܕܰܡܫܽܘܚܬ݂ܳܐ.
Num 14:1 ܘܰܐܪܺܝܒܰܬ݂ ܟܽܠܳܗ̇ ܟܢܽܘܫܬܳܐ. ܘܰܐܪܺܝܡܘ ܩܳܠܗܽܘܢ ܒܰܒܟ݂ܳܬ݂ܳܐ. ܘܰܒܟ݂ܰܘ ܥܰܡܳܐ ܒܠܺܠܝܳܐ ܗܰܘ ܒܟ݂ܳܬ݂ܳܐ ܪܰܒܬܳܐ.
Num 14:2 ܘܰܪܛܶܢܘ ܒܝܰܘܡܳܐ ܗܰܘ ܥܰܠ ܡܽܘܫܶܐ. ܘܥܰܠ ܐܰܗܪܽܘܢ. ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ ܟܽܠܳܗ̇ ܟܢܽܘܫܬܳܐ. ܐܶܫܬܽܘܦ ܕܶܝܢ ܡܺܝܬܰܢ ܒܺܐܝܕ݂ܶܗ ܕܡܳܪܝܳܐ ܒܰܐܪܥܳܐ ܕܡܶܨܪܶܝܢ. ܐܰܘ ܒܡܰܕܒܪܳܐ ܗܳܢܳܐ ܐܶܫܬܽܘܦ ܕܶܝܢ ܡܺܝܬܰܢ.
Num 14:3 ܠܡܳܢܳܐ ܡܰܥܶܠ ܠܰܢ ܡܳܪܝܳܐ ܠܰܐܪܥܳܐ ܗܳܕ݂ܶܐ ܕܢܶܦܶܠ ܒܚܰܪܒܳܐ. ܘܢܶܫܰܝ̈ܢ ܘܺܝܩܰܪܬܰܢ ܢܶܗܘ̈ܝܳܢ ܠܒܶܙܬ݂ܳܐ. ܦܰܩܳܚ ܗܘܳܐ ܠܰܢ ܟܰܕ݂ ܝܳܬ݂ܒܺܝܢ ܗܘܰܝܢ ܒܡܶܨܪܶܝܢ.
Num 14:4 ܘܶܐܡܰܪ ܐ̱ܢܳܫ ܠܰܐܚܽܘܗܝ. ܬܰܘ ܢܶܥܒܶܕ݂ ܠܰܢ ܪܺܝܫܳܐ. ܘܢܶܗܦܽܘܟ݂ ܠܡܶܨܪܶܝܢ.
Num 14:5 ܘܰܢܦܰܠܘ ܡܽܘܫܶܐ ܘܰܐܗܪܽܘܢ ܥܰܠ ܐܰܦܰܝ̈ܗܽܘܢ. ܩܕ݂ܳܡ ܟܽܠܶܗ ܟܶܢܫܳܐ ܕܰܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.
Num 14:6 ܘܝܶܫܽܘܥ ܒܰܪ ܢܽܘܢ. ܘܟܳܠܳܒ ܒܰܪ ܝܽܘܦܢܳܐ. ܡܶܢ ܓܫܽܘ̈ܫܶܐ ܕܰܐܪܥܳܐ. ܨܰܪܺܝܘ ܢܰܚܬܰܝ̈ܗܽܘܢ.
Num 14:7 ܘܶܐܡܰܪܘ ܠܟܽܠܳܗ̇ ܟܢܽܘܫܬܳܐ. ܕܰܒܢܰܝ̈ ܝܺܣܪܳܐܶܝܠ. ܐܰܪܥܳܐ ܕܰܥܒܰܪܢ ܒܳܗ̇ ܠܡܶܓܫܳܗ̇. ܛܳܒܳܐ ܗ̱ܝ ܐܰܪܥܳܐ ܛܳܒ.
Num 14:8 ܐܶܢ ܨܳܒܶܐ ܒܰܢ ܡܳܪܝܳܐ ܘܡܰܥܶܠ ܠܰܢ ܠܰܐܪܥܳܐ ܗܳܕ݂ܶܐ ܘܝܳܗܶܒ ܠܳܗ̇ ܠܰܢ. ܐܰܪܥܳܐ ܗ̱ܝ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Num 14:9 ܒܰܠܚܽܘܕ݂ ܥܰܠ ܡܳܪܝܳܐ ܠܳܐ ܬܶܡܪܕ݂ܽܘܢ. ܘܰܐܢ̱ܬܽܘܢ ܠܳܐ ܬܶܕ݂ܚܠܽܘܢ ܡܶܢ ܥܰܡܳܐ ܕܰܐܪܥܳܐ. ܡܶܛܽܠ ܕܠܰܚܡܰܢ ܐܶܢܽܘܢ. ܥܳܒܰܪ ܠܶܗ ܓܶܝܪ ܥܽܘܫܢܗܽܘܢ ܡܶܢܗܽܘܢ. ܘܡܳܪܝܳܐ ܥܰܡܰܢ ܗܽܘ. ܠܳܐ ܬܶܕ݂ܚܠܽܘܢ ܡܶܢܗܽܘܢ.
Num 14:10 ܘܶܐܡܰܪܘ ܟܽܠܳܗ̇ ܟܢܽܘܫܬܳܐ ܠܡܶܪܓܰܡ ܐܶܢܽܘܢ ܒܟܺܐܦ̈ܶܐ. ܘܫܽܘܒܚܶܗ ܕܡܳܪܝܳܐ ܐܶܬ݂ܓܠܺܝ ܒܰܥܢܳܢܳܐ ܒܡܰܫܟܰܢܙܰܒܢܳܐ. ܠܥܺܝܢ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ.
Num 14:11 ܘܶܐܡܰܪ ܡܳܪܝܳܐ ܠܡܽܘܫܶܐ. ܥܕܰܡܳܐ ܠܶܐܡܰܬ݂ܝ ܡܰܪܓܙܺܝܢ ܠܺܝ ܥܰܡܳܐ ܗܳܢܳܐ. ܘܰܥܕܰܡܳܐ ܠܶܐܡܰܬ݂ܝ ܠܳܐ ܡܗܰܝܡܢܺܝܢ ܠܺܝ. ܒܟܽܠܗܽܘܢ ܐܳܬ݂ܘ̈ܳܬ݂ܳܐ ܕܥܶܒܕ݂ܶܬ݂ ܒܰܝܢܳܬ݂ܗܽܘܢ.
Num 14:12 ܐܶܡܚܶܐ ܐܶܢܽܘܢ ܒܡܰܘܬܳܢܳܐ. ܘܰܐܘܒܶܕ݂ ܐܶܢܽܘܢ. ܘܶܐܥܒܕ݂ܳܟ݂ ܠܥܰܡܳܐ ܕܪܰܒ ܘܥܰܫܺܝܢ ܡܶܢܗܽܘܢ.
Num 14:13 ܘܶܐܡܰܪ ܡܽܘܫܶܐ ܠܡܳܪܝܳܐ. ܢܶܫܡܥܽܘܢ ܡܶܨܖ̈ܳܝܶܐ. ܕܰܐܣܶܩܬ ܒܚܰܝܠܳܟ݂ ܠܥܰܡܳܐ ܗܳܢܳܐ ܡܶܢ ܒܰܝܢܳܬ݂ܗܽܘܢ.
Num 14:14 ܘܢܺܐܡܪܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕ݂ܶܐ. ܕܰܫܡܰܥܘ ܕܰܐܢ̱ܬ ܗܽܘ ܡܳܪܝܳܐ ܒܓܰܘܶܗ ܕܥܰܡܳܐ ܗܳܢܳܐ. ܕܥܺܝܢ ܒܥܺܝܢ ܐܶܬ݂ܚܙܺܝܬ ܡܳܪܝܳܐ. ܘܰܥܢܳܢܳܟ݂ ܩܳܝܡܳܐ ܠܥܶܠ ܡܶܢܗܽܘܢ. ܘܰܒܥܰܡܽܘܕܳܐ ܕܰܥܢܳܢܳܐ ܐܶܙܰܠܬ ܩܕ݂ܳܡܰܝܗܽܘܢ ܒܺܐܝܡܳܡܳܐ. ܘܰܒܥܰܡܽܘܕܳܐ ܕܢܽܘܪܳܐ ܒܠܺܠܝܳܐ.
Num 14:15 ܘܡܳܐ ܕܰܩܛܰܠܬܳܝܗܝ ܠܥܰܡܳܐ ܗܳܢܳܐ ܐܰܝܟ݂ ܚܰܕ݂ ܓܒܰܪ. ܢܺܐܡܪܽܘܢ ܥܰܡ̈ܡܶܐ ܕܰܫܡܰܥܘ ܫܶܡܥܳܟ݂.
Num 14:16 ܡܶܛܽܠ ܕܠܳܐ ܐܶܫܟܰܚ ܡܳܪܝܳܐ ܕܢܰܥܠܺܝܘܗܝ ܠܥܰܡܳܐ ܗܳܢܳܐ ܠܰܐܪܥܳܐ ܕܺܝܡܳܐ ܠܰܐܒܳܗܰܝ̈ܗܽܘܢ. ܥܰܠ ܗܰܘ ܗܽܘ ܢܰܟܶܣ ܐܶܢܽܘܢ ܒܡܰܕܒܪܳܐ.
Num 14:17 ܘܗܳܫܳܐ ܢܺܐܪܰܒ ܚܰܝܠܳܟ݂ ܡܳܪܝܳܐ. ܐܰܝܟ݂ ܕܡܰܠܶܠܬ ܘܶܐܡܰܪܬ.
Num 14:18 ܡܳܪܝܳܐ ܢܰܓܺܝܪܳܐ ܪܽܘܚܳܟ݂. ܘܣܰܓܺܝܐܳܐ ܛܰܝܒܽܘܬܳܟ݂. ܘܫܳܒܶܩ ܐܰܢ̱ܬ ܠܥܰܘܠܳܐ ܘܠܰܚܛܺܝܬ݂ܳܐ. ܘܰܡܙܰܟܳܝܽܘ ܠܳܐ ܡܙܰܟܶܐ ܐܰܢ̱ܬ. ܦܳܩܶܕ݂ ܐܰܢ̱ܬ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܘܥܰܠ ܒܢܰܝ̈ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ.
Num 14:19 ܫܒܽܘܩ ܗܳܫܳܐ ܠܥܰܘܠܶܗ ܕܥܰܡܳܐ ܗܳܢܳܐ ܐܰܝܟ݂ ܣܽܘܓܐܳܐ ܕܛܰܝ̈ܒܘܳܬܳܟ݂. ܘܰܐܝܟ݂ ܕܰܫܒܰܩܬ ܠܗܽܘܢ ܡܶܢ ܡܶܨܪܶܝܢ ܘܰܥܕܰܡܳܐ ܠܗܳܫܳܐ.
Num 14:20 ܘܶܐܡܰܪ ܡܳܪܝܳܐ ܠܡܽܘܫܶܐ. ܫܶܒܩܶܬ݂ ܠܗܽܘܢ ܐܰܝܟ݂ ܡܶܠܬܳܟ݂.
Num 14:21 ܒܪܰܡ ܕܶܝܢ ܚܰܝ ܐ̱ܢܳܐ. ܘܶܐܬ݂ܡܠܺܝ ܫܽܘܒܚܶܗ ܕܡܳܪܝܳܐ ܒܰܐܪܥܳܐ ܟܽܠܳܗ̇.
Num 14:22 ܘܟܽܠܗܽܘܢ ܓܰܒܖ̈ܶܐ ܕܰܚܙܰܘ ܫܽܘܒܚܝ. ܘܳܐܬ݂ܘ̈ܳܬ݂ܳܐ ܕܥܶܒܕܶܬ݂ ܒܡܶܨܪܶܝܢ ܘܰܒܡܰܕܒܪܳܐ. ܘܢܰܣܝܽܘܢܝ ܗܳܐ ܥܣܰܪ ܙܰܒܢܺܝ̈ܢ ܘܠܳܐ ܫܡܰܥܘ ܒܩܳܠܝ.
Num 14:23 ܐܶܢ ܢܶܚܙܽܘܢܳܗ̇ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ. ܟܽܠ ܡܰܖ̈ܓܙܳܢܰܝ ܠܳܐ ܢܶܚܙܘܢܳܗ̇.
Num 14:24 ܘܥܰܒܕܝ ܟܳܠܳܒ. ܚܠܳܦ ܕܰܗܘܳܬ݂ ܪܽܘܚܝ ܥܰܡܶܗ. ܘܫܰܡܠܺܝ ܒܳܬܰܪܝ. ܐܰܥܠܺܝܘܗܝ ܠܰܐܪܥܳܐ ܕܥܰܠ ܠܬܰܡܳܢ. ܘܙܰܪܥܶܗ ܢܺܐܪܬܺܝܗ̇.
Num 14:25 ܘܥܰܡܠܩܳܝ̈ܶܐ ܘܰܟ݂ܢܰܥ̈ܢܳܝܶܐ ܝܳܬ݂ܒܺܝܢ ܒܛܽܘܪܳܐ. ܡܚܳܪ ܐܶܬ݂ܦܢܰܘ ܘܰܫܩܽܘܠܘ ܠܟܽܘܢ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ.
Num 14:26 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 14:27 ܥܕܰܡܳܐ ܠܶܐܡܰܬ݂ܝ ܟܢܽܘܫܬܳܐ ܗܳܕ݂ܶܐ ܒܺܝܫܬܳܐ ܪܳܛܢܺܝܢ ܩܕ݂ܳܡܰܝ. ܪܶܛܢܳܐ ܕܪܳܛܢܺܝܢ ܩܕ݂ܳܡܰܝ ܒܢܰܝ̈ ܝܺܣܪܳܐܶܝܠ ܫܶܡܥܶܬ݂.
Num 14:28 ܐܶܡܰܪ ܠܗܽܘܢ. ܚܰܝ ܐ̱ܢܳܐ ܐܳܡܰܪ ܡܳܪܝܳܐ. ܐܶܠܳܐ ܐܰܝܟ݂ ܕܶܐܡܰܪܬܽܘܢ ܩܕ݂ܳܡܰܝ. ܗܳܟܰܢܳܐ ܐܶܥܒܶܕ݂ ܠܟܽܘܢ.
Num 14:29 ܒܡܰܕܒܪܳܐ ܗܳܢܳܐ ܢܶܦ̈ܠܳܢ ܫܠܰܕܰܝ̈ܟܽܘܢ. ܘܟܽܠܶܗ ܡܶܢܝܳܢܟܽܘܢ. ܘܟܽܠܶܗ ܚܽܘܫܒܳܢܟܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܥܰܠ ܕܰܪܛܶܢܬܽܘܢ ܥܠܰܝ.
Num 14:30 ܠܳܐ ܬܶܥܠܽܘܢ ܠܰܐܪܥܳܐ ܕܰܐܪܺܝܡܶܬ݂ ܐܺܝܕ݂ܝ ܠܡܰܫܪܝܽܘܬ݂ܟܽܘܢ ܒܳܗ̇. ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ. ܘܝܶܫܽܘܥ ܒܰܪܢܽܘܢ.
Num 14:31 ܘܺܝܩܰܪܬܟܽܘܢ ܕܶܐܡܰܪܬܽܘܢ. ܠܒܶܙܬ݂ܳܐ ܬܶܗܘܶܐ. ܘܰܒܢܰܝ̈ܟܽܘܢ ܕܠܳܐ ܝܺܕܰܥܘ ܝܰܘܡܳܢܳܐ ܛܳܒܬ݂ܳܐ ܘܒܺܝܫܬܳܐ. ܗܶܢܽܘܢ ܢܶܥܠܽܘܢ ܠܰܐܪܥܳܐ. ܘܰܐܝܬܶܐ ܐܶܢܽܘܢ ܘܢܶܕܥܽܘܢܳܗ̇ ܠܰܐܪܥܳܐ ܕܰܐܣܠܺܝܬܽܘܢ.
Num 14:32 ܘܰܫܠܰܕܰܝ̈ܟܽܘܢ ܕܺܝܠܟܽܘܢ ܢܶܦ̈ܠܳܢ ܒܡܰܕܒܪܳܐ ܗܳܢܳܐ.
Num 14:33 ܘܰܒܢܰܝ̈ܟܽܘܢ ܢܶܗܘܽܘܢ ܪܳܥܶܝܢ ܒܡܰܕܒܪܳܐ ܗܳܢܳܐ ܐܰܪܒܥܺܝܢ ܫܢܺܝ̈ܢ. ܘܰܢܩܰܒܠܽܘܢ ܙܳܢܝܽܘܬ݂ܟܽܘܢ. ܥܕܰܡܳܐ ܕܰܢܣܽܘ̈ܦܳܢ ܫܠܰܕܰܝ̈ܟܽܘܢ ܒܡܰܕܒܪܳܐ ܗܳܢܳܐ.
Num 14:34 ܒܡܶܢܝܳܢܳܐ ܕܝܰܘ̈ܡܳܬ݂ܳܐ ܕܓܰܫܬܽܘܢܳܗ̇ ܠܰܐܪܥܳܐ ܐܰܪܒܥܺܝܢ ܝܰܘܡܺܝ̈ܢ. ܝܰܘܡܳܐ ܠܫܰܢ̱ܬܳܐ ܬܩܰܒܠܽܘܢ ܥܰܘܠܟܽܘܢ ܐܰܪܒܥܺܝܢ ܫܢܺܝ̈ܢ. ܘܬܶܕܥܽܘܢ ܕܥܰܠ ܕܰܪܛܶܢܬܽܘܢ ܩܕ݂ܳܡܰܝ.
Num 14:35 ܐܶܢܳܐ ܡܳܪܝܳܐ ܐܶܡܪܶܬ݂. ܕܗܳܟܰܢܳܐ ܐܶܥܒܶܕ݂ ܠܳܗ̇ ܠܟܽܠܳܗ̇ ܟܢܽܘܫܬܳܐ ܗܳܕ݂ܶܐ ܒܺܝܫܬܳܐ ܕܶܐܬ݂ܘܰܥܰܕܬܽܘܢ ܩܕ݂ܳܡܰܝ. ܒܡܰܕܒܪܳܐ ܗܳܢܳܐ ܢܣܽܘܦܽܘܢ. ܘܬܰܡܳܢ ܢܡܽܘܬ݂ܽܘܢ.
Num 14:36 ܘܓܰܒܖ̈ܶܐ ܕܫܰܕܰܪ ܡܽܘܫܶܐ ܠܡܶܓܰܫ ܐܰܪܥܳܐ. ܗܦܰܟ݂ܘ ܐܰܪܛܶܢܘ ܥܠܰܘܗܝ ܟܽܠܳܗ̇ ܟܢܽܘܫܬܳܐ. ܕܢܰܦܩܽܘܢ ܛܶܒܳܐ ܒܺܝܫܳܐ ܥܰܠ ܐܰܪܥܳܐ.
Num 14:37 ܘܡܺܝܬ݂ܘ ܓܰܒܖ̈ܶܐ ܕܰܐܦܶܩܘ ܛܶܒܳܐ ܒܺܝܫܳܐ ܥܰܠ ܐܰܪܥܳܐ ܒܡܰܘܬܳܢܳܐ ܕܡܶܢ ܫܶܠܝܳܐ ܩܕ݂ܳܡ ܡܳܪܝܳܐ.
Num 14:38 ܘܝܶܫܽܘܥ ܒܰܪܢܽܘܢ. ܘܟܳܠܳܒ ܒܰܪ ܝܽܘܦܢܳܐ ܚܝܰܘ ܡܶܢ ܓܰܒܖ̈ܶܐ ܗܳܢܽܘܢ ܕܶܐܙܰܠܘ ܠܡܶܓܰܫ ܐܰܪܥܳܐ.
Num 14:39 ܘܶܐܡܰܪ ܡܽܘܫܶܐ ܦܶܬܓܳܡ̈ܶܐ ܗܳܠܶܝܢ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܺܝܬܶܒܘ ܥܰܡܳܐ ܒܶܐܒܠܳܐ ܪܰܒܳܐ.
Num 14:40 ܘܩܰܕܶܡܘ ܒܨܰܦܪܳܐ. ܘܰܣܠܶܩܘ ܠܪܺܝܫ ܛܽܘܪܳܐ. ܘܶܐܡܰܪܘ. ܗܳܐ ܣܳܠܩܺܝܢܰܢ ܠܰܐܬ݂ܪܳܐ ܕܶܐܡܰܪ ܠܰܢ ܡܳܪܝܳܐ ܥܰܠ ܕܰܚܛܰܝܢ.
Num 14:41 ܘܶܐܡܰܪ ܠܗܽܘܢ ܡܽܘܫܶܐ. ܠܡܳܢܳܐ ܥܒܰܪܬܽܘܢ ܥܰܠ ܡܠܰܬ݂ ܦܽܘܡܶܗ ܕܡܳܪܝܳܐ. ܡܶܛܽܠ ܗܳܢܳܐ ܠܳܐ ܡܰܣܩܺܝܢ ܐܢ̱ܬܽܘܢ ܠܪܺܝܫ.
Num 14:42 ܠܳܐ ܬܶܣܩܽܘܢ ܡܶܛܽܠ ܕܠܳܐ ܗܘܳܐ ܥܰܡܟܽܘܢ ܡܳܪܝܳܐ. ܕܠܳܐ ܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ.
Num 14:43 ܡܶܛܽܠ ܕܰܟ݂ܢܰܥ̈ܢܳܝܶܐ ܘܥܰܡܠܩܳܝ̈ܶܐ. ܐܺܝܬ݂ ܬܰܡܳܢ ܩܕܳܡܰܝܟܽܘܢ. ܘܬܶܦܠܽܘܢ ܒܚܰܪܒܳܐ. ܥܰܠ ܕܰܗܦܰܟ݂ܬܽܘܢ ܡܶܢ ܒܳܬܰܪ ܡܳܪܝܳܐ. ܘܠܳܐ ܢܶܗܘܶܐ ܡܳܪܝܳܐ ܥܰܡܟܽܘܢ.
Num 14:44 ܘܫܰܪܺܝܘ ܠܡܶܣܰܩ ܠܪܺܝܫ ܛܽܘܪܳܐ. ܘܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܘܡܽܘܫܶܐ. ܠܳܐ ܦܪܰܩܘ ܡܶܢ ܓܰܘ ܡܰܫܪܺܝܬܳܐ.
Num 14:45 ܘܰܢܚܶܬ݂ܘ ܥܰܡܠܩܳܝ̈ܶܐ ܘܰܟ݂ܢܰܥ̈ܢܳܝܶܐ ܕܝܳܬ݂ܒܺܝܢ ܒܛܽܘܪܳܐ ܗܰܘ. ܘܰܚܪܰܒܘ ܐܶܢܽܘܢ. ܘܰܪܕܰܦܘ ܐܶܢܽܘܢ ܥܕܰܡܳܐ ܠܚܶܪܡܳܐ.
Num 15:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 15:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܒܶܝܬ݂ ܡܰܥܡܰܪܟܽܘܢ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ.
Num 15:3 ܩܰܪܶܒܘ ܩܽܘܪܒܳܢܳܐ ܠܡܳܪܝܳܐ ܥܠܳܬ݂ܳܐ. ܐܰܘ ܕܶܒܚܳܐ. ܦܪܽܘܫܘ ܢܶܕ݂ܪܳܐ. ܐܰܘ ܦܽܘܪܫܳܢܳܐ ܐܰܘ ܒܥܰܕ݂ܥܺܐܕܰܝ̈ܟܽܘܢ. ܘܰܥܒܶܕ݂ܘ ܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ ܡܶܢ ܬܰܘܖ̈ܶܐ ܘܡܶܢ ܥܳܢ̈ܳܐ.
Num 15:4 ܘܰܢܩܰܪܶܒ ܗܰܘ ܕܰܡܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܣܡܺܝܕ݂ܳܐ ܢܰܫܺܝܦܳܐ. ܥܶܣܪܽܘܢܳܐ ܕܦܺܝܠ ܒܪܽܘܒܥܶܗ ܕܗܶܡܺܝܢܳܐ ܕܡܶܫܚܳܐ.
Num 15:5 ܘܚܰܡܪܳܐ ܠܢܽܘܩܳܝܳܐ. ܪܽܘܒܥܶܗ ܕܗܶܡܺܝܢܳܐ ܩܰܪܶܒ ܥܰܠ ܥܠܳܬ݂ܳܐ. ܐܰܘ ܠܕܶܒܚܳܐ ܕܶܐܡܪܳܐ ܚܰܕ݂.
Num 15:6 ܐܰܘ ܠܕܶܟܪܳܐ ܚܰܕ݂. ܘܰܥܒܶܕ݂ ܩܽܘܪܒܳܢܳܐ ܢܰܫܺܝܦܳܐ. ܬܪܶܝܢ ܥܶܣܖ̈ܽܘܢܺܝܢ. ܕܦܺܝܠܺܝܢ ܒܡܶܫܚܳܐ. ܬܽܘܠܬܶܗ ܕܗܶܡܺܝܢܳܐ.
Num 15:7 ܘܚܰܡܪܳܐ ܠܢܽܘܩܳܝܳܐ ܬܽܘܠܬܶܗ ܕܗܶܡܺܝܢܳܐ. ܩܰܪܶܒ ܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.
Num 15:8 ܘܶܐܢ ܡܩܰܪܶܒ ܐܰܢ̱ܬ ܒܰܪ ܒܰܩܪܳܐ ܝܰܩܕ݂ܳܐ ܫܰܠܡܳܐ. ܐܰܘ ܕܶܒܚܳܐ ܠܡܶܦܪܰܫ ܢܶܕ݂ܪܳܐ. ܐܰܘ ܫܰܠܡܳܐ ܠܡܳܪܝܳܐ.
Num 15:9 ܩܰܪܶܒ ܥܰܠ ܒܰܪ ܒܰܩܪܳܐ ܩܽܘܪܒܳܢܳܐ ܢܰܫܺܝܦܳܐ. ܬܠܳܬܳܐ ܥܶܣܖ̈ܽܘܢܺܝܢ ܕܦܺܝܠܺܝܢ ܒܡܶܫܚܳܐ ܦܶܠܓܶܗ ܕܗܶܡܺܝܢܳܐ.
Num 15:10 ܘܚܰܡܪܳܐ ܩܰܪܶܒ ܠܢܽܘܩܳܝܳܐ ܦܶܠܓܶܗ ܕܗܶܡܺܝܢܳܐ. ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.
Num 15:11 ܗܳܟܰܢܳܐ ܥܒܶܕ݂ܘ ܠܬܰܘܪܳܐ ܚܰܕ݂. ܘܰܠܕܶܟܪܳܐ ܚܰܕ݂. ܐܰܘ ܠܶܐܡܪܳܐ ܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ.
Num 15:12 ܐܰܝܟ݂ ܡܶܢܝܳܢܳܐ ܕܥܳܒܕܺܝܢ ܐܢ̱ܬܽܘܢ. ܗܳܟܰܢܳܐ ܥܒܶܕ݂ܘ ܠܚܰܕ݂ ܚܰܕ݂ ܒܡܶܢܝܳܢܗܽܘܢ.
Num 15:13 ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܥܒܕ݂ܽܘܢ ܗܳܠܶܝܢ ܗܳܟܰܢܳܐ. ܘܰܢܩܰܪܒܽܘܢ ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.
Num 15:14 ܘܶܐܢ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܐܰܘ ܒܰܝܢܳܬ݂ܟܽܘܢ ܠܕܳܖ̈ܰܝܟܽܘܢ. ܘܢܶܥܒܶܕ݂ ܩܽܘܪܒܳܢܳܐ ܕܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܐܰܝܟ݂ ܕܥܳܒܕܺܝܢ ܐܢ̱ܬܽܘܢ ܗܳܟܰܢܳܐ ܢܶܥܒܶܕ݂.
Num 15:15 ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ ܕܥܳܡܰܪ ܥܰܡܟܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܐܰܟ݂ܘܳܬ݂ܟܽܘܢ ܢܶܗܘܶܐ ܩܕ݂ܳܡ ܡܳܪܝܳܐ.
Num 15:16 ܢܳܡܽܘܣܳܐ ܚܰܕ݂ ܘܕ݂ܺܝܢܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܥܰܡܟܽܘܢ.
Num 15:17 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 15:18 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܡܰܥܶܠ ܐ̱ܢܳܐ ܠܟܽܘܢ ܠܬܰܡܳܢ.
Num 15:19 ܡܳܐ ܕܳܐܟܠܺܝܢ ܐ̱ܢܬܽܘܢ ܡܶܢ ܠܰܚܡܳܐ ܕܰܐܪܥܳܐ. ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ.
Num 15:20 ܡܶܢ ܪܺܝܫ ܐܳܨ̈ܘܳܬ݂ܟܽܘܢ. ܚܳܚܽܘܪܬܳܐ ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ. ܐܝܟ݂ ܦܽܘܪܫܳܢܳܐ ܕܶܐܕܪܳܐ ܗܳܟܰܢܳܐ ܦܽܘܪܫܽܘܗ̇.
Num 15:21 ܪܺܝܫ ܐܳܨܘ̈ܳܬܟܽܘܢ ܗܰܒܘ ܦܽܘܪܫܳܢܳܐ ܠܡܳܪܝܳܐ ܠܕܳܖ̈ܰܝܟܽܘܢ.
Num 15:22 ܘܶܐܢ ܬܶܛܥܽܘܢ ܘܠܳܐ ܬܶܥܒܕ݂ܽܘܢ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ.
Num 15:23 ܟܽܠܡܶܕܶܡ ܕܦܰܩܶܕ݂ ܡܳܪܝܳܐ ܠܘܳܬ݂ܟܽܘܢ ܒܺܐܝܕ݂ܳܐ ܕܡܽܘܫܶܐ. ܡܶܢ ܝܰܘܡܳܐ ܕܦܰܩܶܕ݂ ܡܳܪܝܳܐ ܘܰܠܗܰܠ ܠܕܳܖ̈ܰܝܟܽܘܢ.
Num 15:24 ܘܶܐܢ ܡܶܢ ܩܕ݂ܳܡ ܥܰܝ̈ܢܶܝܗ̇ ܕܰܟܢܽܘܫܬܳܐ ܐܶܬ݂ܥܰܒܕܰܬ݂ ܛܽܘܥܝ݂ܰܝ݂. ܢܩܰܪܒܽܘܢ ܟܽܠܳܗ̇ ܟܢܽܘܫܬܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܠܰܥܠܳܬ݂ܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܘܰܣܡܺܝܕܶܗ. ܘܢܽܘܩܳܝܶܗ ܐܰܝܟ݂ ܙܶܕܩܶܗ. ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ.
Num 15:25 ܘܰܢܚܰܣܶܐ ܟܳܗܢܳܐ ܥܰܠ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܢܶܫܬܒܶܩ ܠܗܽܘܢ. ܡܶܛܽܠ ܕܛܽܘܥܝ݂ܰܝ݂ ܗܺܝ. ܘܗܶܢܽܘܢ ܐܰܝܬܺܝܘ ܩܽܘܖ̈ܒܢܰܝ̈ܗܽܘܢ ܩܽܘܪܒܳܢܳܐ ܠܡܳܪܝܳܐ. ܘܕܰܚܠܳܦ ܚܛܳܗܰܝ̈ܗܽܘܢ ܩܽܘܪܒܳܢܳܐ ܠܡܳܪܝܳܐ ܥܰܠ ܣܰܟ݂̈ܠܘܳܬ݂ܗܽܘܢ.
Num 15:26 ܘܢܶܫܬܒܶܩ ܠܗܽܘܢ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܰܪܺܝܢ ܒܺܝܣܪܳܐܶܝܠ. ܡܶܛܽܠ ܕܰܕ݂ܟܽܠܶܗ ܗܺܝ ܥܰܡܳܐ ܛܽܘܥܝ݂ܰܝ݂.
Num 15:27 ܘܶܐܢ ܢܰܦܫܳܐ ܚܕ݂ܳܐ ܬܶܚܛܶܐ ܒܛܽܘܥܝ݂ܰܝ݂. ܬܩܰܪܶܒ ܥܶܙܳܐ ܒܰܪܬ݂ ܫܰܢ̱ܬܳܐ ܚܠܳܦ ܚܛܳܗܳܐ.
Num 15:28 ܘܰܢܚܰܣܶܐ ܟܳܗܢܳܐ ܥܰܠ ܢܰܦܫܳܐ ܕܰܚܛܳܬ݂ ܒܰܚܛܳܗܳܐ ܕܛܽܘܥܝ݂ܰܝ݂ ܩܕ݂ܳܡ ܡܳܪܝܳܐ. ܘܢܶܬ݂ܚܰܣܶܐ ܥܠܰܘܗܝ ܘܢܶܫܬܒܶܩ ܠܶܗ.
Num 15:29 ܘܠܰܒܢܰܝ̈ ܝܺܣܪܳܐܶܝܠ ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܠܡܰܢ ܕܥܳܒܶܕ݂ ܒܛܽܘܥܝ݂ܰܝ݂.
Num 15:30 ܘܢܰܦܫܳܐ ܕܬܶܥܒܶܕ݂ ܒܺܐܝܕ݂ܳܐ ܪܳܡܬ݂ܳܐ. ܡܶܢܟܽܘܢ ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ. ܩܕ݂ܳܡ ܡܳܪܝܳܐ ܓܰܕܶܦ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.
Num 15:31 ܡܶܛܽܠ ܕܫܳܛ ܦܶܬܓܳܡܰܘ̈ܗܝ ܕܡܳܪܝܳܐ. ܘܰܠܦܽܘܩܕܳܢܰܘ̈ܗܝ ܒܰܛܶܠ. ܬܺܐܒܰܕ݂ ܢܰܦܫܳܐ ܗܳܝ. ܘܥܰܘܠܳܗ̇ ܥܠܶܝܗ̇.
Num 15:32 ܘܰܗܘܰܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܘܶܐܫܟܰܚܘ ܓܰܒܪܳܐ ܚܰܕ݂ ܟܰܕ݂ ܠܳܩܶܛ ܩܰܝ̈ܣܶܐ ܒܝܰܘܡܳܐ ܕܫܰܒܬ݂ܳܐ.
Num 15:33 ܘܩܰܪܒܽܘܗܝ ܗܳܢܽܘܢ ܕܶܐܫܟܚܽܘܗܝ ܟܰܕ݂ ܠܳܩܶܛ ܩܰܝ̈ܣܶܐ. ܠܘܳܬ݂ ܡܽܘܫܶܐ ܘܰܠܘܳܬ݂ ܐܰܗܪܽܘܢ ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ.
Num 15:34 ܘܚܰܒܫܽܘܗܝ ܒܶܝܬ݂ ܢܛܽܘܪܬܳܐ. ܡܶܛܽܠ ܕܠܳܐ ܥܕܰܟܺܝܠ ܐܶܬ݂ܦܰܫܰܩ ܡܳܢܳܐ ܢܶܬ݂ܥܒܶܕ݂ ܠܶܗ.
Num 15:35 ܘܶܐܡܰܪ ܡܳܪܝܳܐ ܠܡܽܘܫܶܐ. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ. ܘܡܶܪܓܰܡ ܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ ܒܟܺܐܦ̈ܶܐ ܠܒܰܪ ܡܶܢ ܡܰܫܪܺܝܬܳܐ.
Num 15:36 ܘܰܐܦܩܽܘܗܝ ܟܽܠܳܗ̇ ܟܢܽܘܫܬܳܐ ܠܒܰܪ ܡܶܢ ܡܰܫܪܺܝܬܳܐ. ܘܪܰܓܡܽܘܗܝ ܒܟܺܐܦ̈ܶܐ ܘܡܺܝܬ݂. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 15:37 ܢܳܡܽܘܣܳܐ ܕܥܰܠ ܨܽܘ̈ܨܝܳܬ݂ܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 15:38 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܘܢܶܥܒܕ݂ܽܘܢ ܠܗܽܘܢ ܨܽܘܨ̈ܝܳܬ݂ܳܐ ܥܰܠ ܟܶܢ̈ܦܶܐ ܕܡܰܖ̈ܛܽܘܛܰܝܗܽܘܢ. ܠܕ݂ܳܖ̈ܰܝܗܽܘܢ. ܘܢܶܥܒܕ݂ܽܘܢ ܒܨܽܘܨ̈ܝܳܬ݂ܳܐ ܕܟܶܢ̈ܦܰܝܗܽܘܢ ܚܽܘܛܳܐ ܕܬܶܟܠܬܳܐ.
Num 15:39 ܘܢܶܗܘ̈ܝܳܢ ܠܟܽܘܢ ܨܽܘܨ̈ܝܳܬ݂ܳܐ. ܕܬܶܚܙܽܘܢ ܐܶܢܶܝܢ. ܘܬܶܬܕܰܟ݂ܪܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܬܶܥܒܕ݂ܽܘܢ ܐܶܢܽܘܢ. ܘܠܳܐ ܬܶܛܥܽܘܢ ܒܳܬܰܪ ܠܶܒܰܝ̈ܟܽܘܢ. ܘܒܳܬܰܪ ܖ̈ܶܥܝܳܢܰܝܟܽܘܢ. ܕܛܳܥܶܝܢ ܐ̱ܢܬܽܘܢ ܒܳܬܰܪܗܽܘܢ.
Num 15:40 ܘܬܶܬܕܰܟ݂ܪܽܘܢ ܘܬܶܥܒܕ݂ܽܘܢ ܟܽܠܗܽܘܢ ܦܽܘܩܕܳܢܰܝ̈. ܘܬܶܗܘܢ ܩܰܕܺܝܫܺܝܢ ܠܰܐܠܳܗܟܽܘܢ.
Num 15:41 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Num 16:1 ܘܶܐܬ݂ܦܠܶܓ ܩܽܘܪܰܚ ܒܰܪ ܝܰܨܗܳܪ. ܒܰܪ ܩܳܗܳܬ݂. ܒܰܪ ܠܶܘܺܝ. ܘܕ݂ܳܬ݂ܳܢ ܘܰܐܒܺܝܪܳܡ. ܒܢܰܝ̈ ܐܶܠܝܰܒ. ܘܳܐܘܳܢ ܒܰܪ ܦܶܠܰܬ݂. ܒܢܰܝ̈ ܪܽܘܒܺܝܠ.
Num 16:2 ܘܩܳܡܘ ܩܕ݂ܳܡ ܡܽܘܫܶܐ. ܘܓܰܒܖ̈ܶܐ ܡܶܢ ܒܢܰܝ̈ ܝܺܣܪܳܐܶܝܠ. ܡܰܐܬܶܝܢ ܘܚܰܡܫܺܝܢ ܖ̈ܺܝܫܶܐ ܕܰܟܢܽܘܫܬܳܐ. ܕܡܶܬ݂ܩܪܶܝܢ ܠܙܰܒܢܳܐ ܓܰܒܖ̈ܶܐ ܕܰܫܡܳܗ̈ܳܬ݂ܳܐ.
Num 16:3 ܘܶܐܬ݂ܟܰܢܰܫܘ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܘܶܐܡܰܪܘ ܠܗܽܘܢ. ܠܳܐ ܟܰܕܽܘ ܠܟܽܘܢ ܕܟܽܠܳܗ̇ ܟܢܽܘܫܬܳܐ ܟܽܠܗܽܘܢ ܩܰܕܺܝܫܺܝܢ. ܘܡܳܪܝܳܐ ܒܗܽܘܢ. ܐܶܠܳܐ ܕܬܶܫܬܰܩܠܽܘܢ ܥܰܠ ܟܽܠܳܗ̇ ܟܢܽܘܫܬܶܗ ܕܡܳܪܝܳܐ.
Num 16:4 ܘܰܫܡܰܥ ܡܽܘܫܶܐ. ܘܰܢܦܰܠ ܥܰܠ ܐܰܦܰܘ̈ܗܝ.
Num 16:5 ܘܡܰܠܶܠ ܥܰܡ ܩܽܘܪܰܚ ܘܥܰܡ ܟܽܠܳܗ̇ ܟܢܽܘܫܬܶܗ. ܘܶܐܡܰܪ ܠܗܽܘܢ. ܒܨܰܦܪܳܐ ܢܚܰܘܶܐ ܡܳܪܝܳܐ ܡܰܢ ܕܕ݂ܺܝܠܶܗ ܗ̱ܘ. ܘܰܕ݂ܩܰܕܺܝܫ ܢܶܬ݂ܩܰܪܰܒ ܠܘܳܬܶܗ. ܘܰܐܝܢܳܐ ܕܰܓܒܶܐ ܠܶܗ ܢܶܬ݂ܩܰܪܰܒ ܠܘܳܬܶܗ.
Num 16:6 ܗܳܟܰܢܳܐ ܥܒܶܕ݂ܘ. ܣܰܒܘ ܠܟܽܘܢ ܦܺܝܖ̈ܡܶܐ. ܐܰܢ̱ܬ ܩܽܘܪܰܚ ܘܟܽܠܳܗ̇ ܟܢܽܘܫܬܳܟ݂.
Num 16:7 ܘܣܺܝܡܘ ܒܗܽܘܢ ܢܽܘܪܳܐ. ܘܣܺܝܡܘ ܒܗܽܘܢ ܒܶܣ̈ܡܶܐ ܩܕ݂ܳܡ ܡܳܪܝܳܐ ܡܚܳܪ. ܘܓܰܒܪܳܐ ܕܓܳܒܶܐ ܠܶܗ ܡܳܪܝܳܐ. ܗܽܘ ܢܶܗܘܶܐ ܩܰܕܺܝܫ. ܟܰܕܽܘ ܠܟܽܘܢ ܒܢܰܝ̈ ܠܶܘܺܝ.
Num 16:8 ܘܶܐܡܰܪ ܡܽܘܫܶܐ ܠܩܽܘܪܰܚ. ܫܡܰܥܘ ܬܽܘܒ ܒܢܰܝ̈ ܠܶܘܺܝ.
Num 16:9 ܠܳܐ ܟܰܕܽܘ ܠܟܽܘܢ ܕܰܦܪܰܫܟܽܘܢ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܘܩܰܪܶܒܟܽܘܢ ܠܘܳܬܶܗ ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܶܗ ܕܡܳܪܝܳܐ. ܘܠܰܡܩܳܡ ܩܕ݂ܳܡ ܟܢܽܘܫܬܳܐ ܠܰܡܫܰܡܳܫܽܘ ܐܶܢܽܘܢ.
Num 16:10 ܘܩܰܪܒܳܟ݂ ܠܳܟ݂ ܘܰܠܟܽܠܗܽܘܢ ܐܰܚܰܝ̈ܟ ܒܢܰܝ̈ ܠܶܘܺܝ ܥܰܡܳܟ݂. ܐܶܠܳܐ ܒܳܥܶܝܢ ܐ̱ܢܬܽܘܢ ܐܳܦ ܟܳܗܢܽܘܬܳܐ.
Num 16:11 ܡܶܛܽܠ ܗܳܕ݂ܶܐ ܐܰܢ̱ܬ ܘܟܽܠܳܗ̇ ܟܢܽܘܫܬܳܟ݂. ܐܶܬ݂ܘܰܥܰܕ݂ܘ ܩܕ݂ܳܡ ܡܳܪܝܳܐ ܡܚܳܪ. ܘܰܐܗܪܽܘܢ ܡܰܢܽܘ ܕܪܳܛܢܺܝܢ ܐ̱ܢܬܽܘܢ ܥܠܰܘܗܝ.
Num 16:12 ܘܫܰܕܰܪܘ ܡܽܘܫܶܐ ܠܡܶܩܪܳܐ ܠܕ݂ܳܬܳܢ ܘܠܰܐܒܺܝܪܳܡ ܒܢܰܝ̈ ܐܶܠܝܰܒ. ܘܶܐܡܰܪܘ ܠܳܐ ܣܳܠܩܺܝܢܰܢ.
Num 16:13 ܠܳܐ ܟܰܕܽܘ ܠܟܽܘܢ ܕܰܐܣܶܩܬܽܘܢܳܢ ܡܶܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܠܰܡܩܰܛܳܠܽܘܬܰܢ ܒܡܰܕܒܪܳܐ. ܐܶܠܳܐ ܡܶܬ݂ܪܰܘܪܒܺܝܬܽܘܢ ܥܠܰܝܢ ܐܳܦ ܡܶܬ݂ܪܰܘܪܳܒܽܘ.
Num 16:14 ܘܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܠܳܐ ܐܰܥܶܠܬܳܢ. ܘܠܳܐ ܝ̣ܰܗܒܬ ܠܰܢ ܝܳܪܬܽܘܬ݂ܳܐ ܕܚܰܩ̈ܠܳܬ݂ܳܐ ܘܰܕ݂ܟܰܖ̈ܡܶܐ. ܐܶܢ ܥܰܝܢܰܝ̈ܢ ܡܥܰܘܰܪ ܐܰܢ̱ܬ. ܠܳܐ ܣܳܠܩܺܝܢܰܢ.
Num 16:15 ܘܶܐܬ݂ܒܐܶܫ ܛܳܒ ܠܡܽܘܫܶܐ. ܘܶܐܡܰܪ ܩܕ݂ܳܡ ܡܳܪܝܳܐ. ܠܳܐ ܬܶܦܢܶܐ ܥܰܠ ܩܽܘܖ̈ܒܳܢܰܝܗܽܘܢ. ܡܶܛܽܠ ܕܠܳܐ ܚܡܳܪܳܐ ܕܚܰܕ݂ ܡܶܢܗܽܘܢ ܕܶܒܪܶܬ݂. ܐܳܦܠܳܐ ܐܰܒܶܐܫܶܬ݂ ܠܚܰܕ݂ ܡܶܢܗܽܘܢ.
Num 16:16 ܘܶܐܡܰܪ ܡܽܘܫܶܐ ܠܩܽܘܪܰܚ. ܐܰܢ̱ܬ ܘܟܽܠܳܗ̇ ܟܢܽܘܫܬܳܟ݂ ܗܘܰܘ ܩܕ݂ܳܡ ܡܳܪܝܳܐ. ܐܰܢ̱ܬ ܘܗܶܢܽܘܢ ܘܰܐܗܪܽܘܢ ܡܚܳܪ.
Num 16:17 ܣܰܒܘ ܓܒܰܪ ܦܺܝܪܡܶܗ. ܘܣܺܝܡܘ ܒܗܽܘܢ ܢܽܘܪܳܐ. ܘܣܺܝܡܘ ܒܗܽܘܢ ܒܶܣ̈ܡܶܐ. ܘܩܰܪܶܒܘ ܩܕ݂ܳܡ ܡܳܪܝܳܐ ܓܒܰܪ ܦܺܝܪܡܶܗ. ܡܰܐܬܶܝܢ ܘܚܰܡܫܺܝܢ ܦܺܝܖ̈ܡܺܝܢ. ܘܰܐܢ̱ܬ ܘܰܐܗܪܽܘܢ ܓܒܰܪ ܦܺܝܪܡܶܗ.
Num 16:18 ܘܰܢܣܰܒܘ ܓܒܰܪ ܦܺܝܪܡܶܗ. ܘܣܳܡܘ ܒܗܽܘܢ ܢܽܘܪܳܐ. ܘܣܳܡܘ ܒܗܽܘܢ ܒܶܣ̈ܡܶܐ. ܘܩܳܡܘ ܩܕ݂ܳܡ ܡܰܫܟܰܢ ܙܰܒܢܳܐ ܡܽܘܫܶܐ ܘܰܐܗܪܽܘܢ.
Num 16:19 ܘܟܰܢܶܫ ܥܠܰܝܗܽܘܢ ܩܽܘܪܳܚ ܠܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ ܥܰܠ ܟܽܠܳܗ̇ ܟܢܽܘܫܬܳܐ.
Num 16:20 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 16:21 ܐܶܬ݂ܦܰܪܫܘ ܡܶܢ ܓܰܘ ܟܢܽܘܫܬܳܐ ܗܳܕ݂ܶܐ. ܘܰܐܘܒܶܕ݂ ܐܶܢܽܘܢ ܒܰܚܕ݂ܳܐ ܫܳܥܳܐ.
Num 16:22 ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܘܶܐܡܰܪܘ. ܐܺܝܠ ܐܰ‌ܠܳܗܳܐ ܕܖ̈ܽܘܚܳܬ݂ܳܐ ܕܟܽܠܒܣܰܪ. ܓܰܒܪܳܐ ܚܰܕ݂ ܢܶܚܛܶܐ. ܘܥܰܠ ܟܽܠܳܗ̇ ܟܢܽܘܫܬܳܐ ܢܶܗܘܶܐ ܪܽܘܓܙܳܐ.
Num 16:23 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 16:24 ܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ. ܘܶܐܡܰܪ ܠܗܽܘܢ. ܐܶܬ݂ܦܰܪܫܘ ܡܶܢ ܚܕ݂ܳܖ̈ܰܘܗܝ ܕܡܰܫܟܢܳܐ ܕܩܽܘܪܰܚ. ܘܰܕܕܳܬܰܢ. ܘܕܰܐܒܺܝܪܰܡ.
Num 16:25 ܘܩܳܡ ܡܽܘܫܶܐ ܘܶܐܙܰܠ ܠܘܳܬ݂ ܕܳܬܰܢ ܘܰܐܒܺܝܪܰܡ. ܘܶܐܙܰܠܘ ܒܳܬܪܶܗ ܣܳܒ̈ܶܐ ܕܺܝܣܪܳܐܶܝܠ.
Num 16:26 ܘܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ ܘܶܐܡܰܪ ܠܗܽܘܢ. ܐܶܬ݂ܦܰܪܩܘ ܡܶܢ ܡܰܫܟܢܰܝ̈ܗܽܘܢ ܕܓܰܒܖ̈ܶܐ ܗܳܠܶܝܢ ܚܰܛܳܝ̈ܶܐ. ܘܠܳܐ ܬܶܬ݂ܩܰܪܒܽܘܢ ܠܟܽܠܡܶܕܶܡ ܕܺܐܝܬ݂ ܠܗܽܘܢ. ܕܠܳܐ ܬܶܒܠܥܽܘܢ ܒܰܚܛܳܗܰܝ̈ܗܽܘܢ.
Num 16:27 ܘܶܐܬ݂ܦܰܪܰܩܘ ܡܶܢ ܡܰܫܟܢܳܐ ܕܩܽܘܪܰܚ. ܘܰܕܕܳܬ݂ܰܢ. ܘܕܰܐܒܺܝܪܰܡ. ܘܕܳܬ݂ܰܢ ܘܰܐܒܺܝܪܰܡ ܢܦܰܩܘ ܟܰܕ݂ ܩܳܝܡܺܝܢ ܒܬܰܪܥܳܐ ܕܡܰܫܟܢܰܝ̈ܗܽܘܢ. ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܺܝܩܰܪܬܗܽܘܢ.
Num 16:28 ܘܶܐܡܰܪ ܡܽܘܫܶܐ ܒܗܳܕ݂ܶܐ ܬܶܕܥܽܘܢ ܕܡܳܪܝܳܐ ܫܰܕܪܰܢܝ. ܠܡܶܥܒܰܕ݂ ܗܳܠܶܝܢ ܟܽܠܗܽܘܢ ܥܒܳܕ̈ܶܐ. ܘܠܳܐ ܗܘܳܐ ܡܶܢ ܪܶܥܝܳܢܝ.
Num 16:29 ܐܶܢ ܐܰܝܟ݂ ܡܰܘܬܳܐ ܕܟܽܠܢܳܫ ܢܡܽܘܬ݂ܽܘܢ ܗܳܠܶܝܢ. ܘܦܽܘܩܕܳܢܳܐ ܐܰܝܟ݂ ܕܥܰܠ ܟܽܠܢܳܫ ܢܶܬ݂ܦܩܶܕ݂ ܥܠܰܝܗܽܘܢ. ܠܳܐ ܗܘܳܐ ܡܳܪܝܳܐ ܫܰܕܪܰܢܝ.
Num 16:30 ܘܶܐܢ ܒܪܺܝܬ݂ܳܐ ܢܶܒܪܶܐ ܡܳܪܝܳܐ. ܘܬܶܦܬܰܚ ܐܰܪܥܳܐ ܦܽܘܡܳܗ̇. ܘܬܶܒܠܰܥ ܐܶܢܽܘܢ. ܠܗܽܘܢ ܘܰܠܟܽܠܡܶܕܶܡ ܕܺܐܝܬ݂ ܠܗܽܘܢ. ܘܢܶܚܬܽܘܢ ܟܰܕ݂ ܚܰܝ݂ܺܝ݂ܢ ܠܰܫܝܽܘܠ. ܬܶܕܥܽܘܢ ܕܰܐܪܓܶܙܘ ܓܰܒܖ̈ܶܐ ܗܳܠܶܝܢ ܠܡܳܪܝܳܐ.
Num 16:31 ܘܟܰܕ݂ ܫܰܠܶܡ ܡܽܘܫܶܐ ܠܡܺܐܡܰܪ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ. ܐܶܬ݂ܦܰܬ݂ܚܰܬ݂ ܐܰܪܥܳܐ ܕܰܬ݂ܚܽܘܬܰܝܗܽܘܢ.
Num 16:32 ܘܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܠܗܽܘܢ ܘܰܠܒܳܬܰܝ̈ܗܽܘܢ ܘܰܠܟܽܠܗܽܘܢ ܒܢܰܝ̈ܢܳܫܳܐ ܕܥܰܡ ܩܽܘܪܰܚ. ܘܰܠܟܽܠܶܗ ܩܶܢܝܳܢܗܽܘܢ.
Num 16:33 ܘܰܢܚܶܬ݂ܘ ܗܶܢܽܘܢ. ܘܟܽܠܡܶܕܶܡ ܕܺܐܝܬ݂ ܠܗܽܘܢ ܟܰܕ݂ ܚܰܝ݂ܺܝ݂ܢ ܠܰܫܝܽܘܠ. ܘܶܐܬ݂ܟܰܣܝܰܬ݂ ܐܰܪܥܳܐ ܠܥܶܠ ܡܶܢܗܽܘܢ. ܘܶܐܒܰܕ݂ܘ ܡܶܢ ܓܰܘ ܟܢܽܘܫܬܳܐ.
Num 16:34 ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܕܒܰܚܕܳܖ̈ܰܝܗܽܘܢ ܥܪܰܩܘ ܡܶܢ ܩܳܠܗܽܘܢ. ܘܶܐܡܰܪܘ ܕܰܠܡܳܐ ܬܶܒܠܥܰܢ ܐܰܪܥܳܐ.
Num 16:35 ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟ݂ܠܰܬ݂ ܠܡܰܐܬܶܝܢ ܘܚܰܡܫܺܝܢ ܓܰܒܖ̈ܺܝܢ ܕܰܡܩܰܪܒܺܝܢ ܗܘܰܘ ܒܶܣ̈ܡܶܐ.
Num 16:36 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 16:37 ܐܶܡܰܪ ܠܶܐܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܣܰܒ ܦܺܝܖ̈ܡܶܐ ܡܶܢ ܒܰܝܢܳܬ݂ ܡܰܘܩ̈ܕܶܐ. ܘܢܽܘܪܳܐ ܫܕ݂ܺܝ ܠܗܰܠ ܡܶܛܽܠ ܕܶܐܬ݂ܩܰܕܰܫܘ.
Num 16:38 ܦܺܝܖ̈ܡܰܝܗܽܘܢ ܕܚܰܛܳܝ̈ܶܐ ܗܳܠܶܝܢ ܒܢܰܦܫ̈ܳܬ݂ܗܽܘܢ. ܘܰܥܒܶܕ݂ ܐܶܢܽܘܢ ܛܰܣ̈ܶܐ ܖ̈ܰܩܺܝܩܶܐ ܩܪܳܡܳܐ ܠܡܰܕ݂ܒܚܳܐ. ܡܶܛܽܠ ܕܩܰܪܶܒܘ ܐܶܢܽܘܢ ܩܕ݂ܳܡ ܡܳܪܝܳܐ. ܘܶܐܬ݂ܩܰܕܰܫܘ. ܢܶܗܘܽܘܢ ܠܳܐܬܳܐ ܒܢܰܝ̈ ܝܺܣܪܳܐܶܝܠ.
Num 16:39 ܘܰܢܣܰܒ ܐܶܠܺܝܥܳܙܳܪ ܟܳܗܢܳܐ ܦܺܝܖ̈ܡܶܐ ܕܰܢܚܳܫܳܐ ܕܩܰܪܶܒܘ ܡܰܘܩ̈ܕܶܐ. ܘܰܐܪܶܩܘ ܐܶܢܽܘܢ ܛܰܣ̈ܶܐ ܠܡܰܕ݂ܒܚܳܐ.
Num 16:40 ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܕܠܳܐ ܢܶܗܘܶܐ ܩܳܪܶܒ ܓܰܒܪܳܐ ܢܽܘܟܪܳܝܳܐ ܐܰܝܢܳܐ ܕܠܳܐ ܗܘܳܐ ܡܶܢ ܙܰܪܥܶܗ ܕܰܐܗܪܽܘܢ. ܠܰܡܣܳܡ ܥܶܛܪܳܐ ܕܒܶܣ̈ܡܶܐ ܩܕ݂ܳܡ ܡܳܪܝܳܐ. ܘܠܳܐ ܢܶܗܘܶܐ ܐܰܝܟ݂ ܩܽܘܪܰܚ ܘܰܐܝܟ݂ ܟܽܠܳܗ̇ ܟܢܽܘܫܬܶܗ. ܕܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Num 16:41 ܘܰܪܛܶܢܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܒܳܬܰܪ ܝܰܘܡܳܐ. ܥܰܠ ܡܽܘܫܶܐ ܘܥܰܠ ܐܰܗܪܽܘܢ. ܘܶܐܡܰܪܘ ܠܗܽܘܢ. ܐܰܢ̱ܬܽܘܢ ܩܛܰܠܬܽܘܢ ܠܥܰܡܶܗ ܕܡܳܪܝܳܐ.
Num 16:42 ܘܟܰܕ݂ ܐܶܬ݂ܟܰܢܫܰܬ݂ ܟܽܠܳܗ̇ ܟܢܽܘܫܬܳܐ ܥܰܠ ܡܽܘܫܶܐ ܘܥܰܠ ܐܰܗܪܽܘܢ. ܐܶܬ݂ܦܢܺܝܘ ܠܡܰܫܟܰܢܙܰܒܢܳܐ. ܘܰܚܙܰܘ ܕܟܰܣܝܰܬ݂ܶܗ ܥܢܳܢܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ.
Num 16:43 ܘܶܐܬ݂ܳܐ ܡܽܘܫܶܐ ܘܰܐܗܪܽܘܢ ܩܕ݂ܳܡ ܡܰܫܟܰܢ ܙܰܒܢܳܐ.
Num 16:44 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 16:45 ܐܶܬ݂ܦܰܪܫܘ ܡܶܢ ܓܰܘ ܟܢܽܘܫܬܳܐ ܗܳܕ݂ܶܐ. ܘܰܐܘܒܶܕ݂ ܐܶܢܽܘܢ ܒܰܚܕ݂ܳܐ ܫܳܥܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ
Num 16:46 . ܘܶܐܡܰܪ ܡܽܘܫܶܐ ܠܰܐܗܪܽܘܢ. ܣܰܒ ܦܺܝܪܡܳܐ ܘܣܺܝܡ ܒܶܗ ܢܽܘܪܳܐ. ܘܣܺܝܡ ܒܶܗ ܒܶܣ̈ܡܶܐ. ܘܰܐܘܒܶܠ ܒܰܥܓܰܠ ܠܰܟܢܽܘܫܬܳܐ ܘܚܰܣܳܐ ܥܠܰܝܗܽܘܢ. ܡܶܛܽܠ ܕܰܢܦܰܩ ܪܽܘܓܙܳܐ ܡܶܢ ܩܕ݂ܳܡ ܡܳܪܝܳܐ. ܘܫܰܪܺܝ ܡܰܘܬܳܢܳܐ ܕܡܶܢ ܫܶܠܝܳܐ ܒܥܰܡܳܐ.
Num 16:47 ܘܰܢܣܰܒ ܐܰܗܪܽܘܢ ܐܰܝܟ݂ ܕܶܐܡܰܪ ܠܶܗ ܡܽܘܫܶܐ. ܘܰܪܗܶܛ ܠܓܰܘ ܟܢܽܘܫܬܳܐ. ܘܰܚܙܳܐ ܕܫܰܪܺܝ ܡܰܘܬܳܢܳܐ ܕܡܶܢ ܫܶܠܝܳܐ ܒܥܰܡܳܐ. ܘܣܳܡ ܒܶܣ̈ܡܶܐ ܘܚܰܣܺܝ ܥܰܠ ܥܰܡܳܐ.
Num 16:48 ܘܩܳܡ ܒܶܝܬ݂ ܡܺܝ̈ܬܶܐ ܠܚܰܝ̈ܶܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ.
Num 16:49 ܘܰܗܘܰܘ ܕܡܺܝܬ݂ܘ ܒܡܰܘܬܳܢܳܐ ܕܡܶܢ ܫܶܠܝܳܐ. ܐܰܪܒܬܰܥܣܰܪ ܐܰܠܦܺܝ̈ܢ ܘܰܫܒܰܥ ܡܳܐܐ. ܣܛܰܪ ܡܶܢ ܕܡܺܝܬ݂ܘ ܒܦܳܠܓܽܘܬܶܗ ܕܩܽܘܪܰܚ.
Num 16:50 ܘܰܗܦܰܟ݂ ܐܰܗܪܽܘܢ ܠܘܳܬ݂ ܡܽܘܫܶܐ ܠܬܰܪܥܳܐ ܕܡܰܫܟܰܢܙܰܒܢܳܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ.
Num 17:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 17:2 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܣܰܒ ܡܶܢܗܽܘܢ ܫܰܒܛܳܐ ܫܰܒܛܳܐ ܠܒܶܝܬ݂ ܐܰܒܳܗ̈ܶܐ ܡܶܢ ܠܘܳܬ݂ ܟܽܠ ܪܰܘܖ̈ܒܳܢܰܝ̈ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܪܶܥܣܰܪ ܫܰܒ̈ܛܺܝܢ. ܘܰܓܒܰܪ ܫܡܶܗ ܟܬ݂ܽܘܒ ܥܰܠ ܫܰܒܛܶܗ.
Num 17:3 ܘܰܫܡܳܐ ܕܰܐܗܪܽܘܢ ܟܬ݂ܽܘܒ ܥܰܠ ܫܰܒܛܳܐ ܕܠܶܘܺܝ. ܡܶܛܽܠ ܕܚܰܕ݂ ܚܰܕ݂ ܫܰܒܛܳܐ ܠܒܶܝܬ݂ ܐܰܒܳܗܰܝ̈ܗܽܘܢ.
Num 17:4 ܘܣܺܝܡ ܐܶܢܽܘܢ ܒܡܰܫܟܰܢܙܰܒܢܳܐ ܩܕ݂ܳܡ ܣܳܗܕܽܘܬܳܐ. ܕܡܶܬ݂ܘܰܥܰܕ݂ ܐ̱ܢܳܐ ܠܟܽܘܢ ܬܰܡܳܢ.
Num 17:5 ܘܢܶܗܘܶܐ ܓܰܒܪܳܐ ܕܶܐܨܛܒܶܐ ܒܶܗ. ܢܰܘܥܶܐ ܫܰܒܛܶܗ. ܘܰܐܦܪܶܩ ܡܶܢܝ ܪܶܛܢܳܐ ܕܰܒܢܰܝ̈ ܝܺܣܪܳܐܶܝܠ. ܕܰܡܪܰܛܢܺܝܢ ܥܠܰܝܟܽܘܢ.
Num 17:6 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܝܰܗܒܘ ܠܶܗ ܟܽܠܗܽܘܢ ܪܰܘܖ̈ܒܳܢܰܝ̈ܗܽܘܢ. ܫܰܒܛܳܐ ܫܰܒܛܳܐ ܠܪܺܝܫܳܐ ܠܟܽܠܗܽܘܢ ܒܶܝܬ݂ ܐܰܒܳܗܰܝ̈ܗܽܘܢ. ܬܪܶܥܣܰܪ ܫܰܒ̈ܛܺܝܢ. ܘܫܰܒܛܳܐ ܕܰܐܗܪܽܘܢ ܒܓܰܘ ܫܰܒ̈ܛܰܝܗܽܘܢ.
Num 17:7 ܘܣܳܡ ܐܶܢܽܘܢ ܡܽܘܫܶܐ ܠܫܰܒ̈ܛܶܐ ܩܕ݂ܳܡ ܡܳܪܝܳܐ ܒܓܰܘ ܡܰܫܟܰܢܙܰܒܢܳܐ ܕܣܳܗܕܽܘܬܳܐ.
Num 17:8 ܘܰܠܝܰܘܡܳܐ ܐ̱ܚܪܺܢܳܐ. ܥܰܠ ܡܽܘܫܶܐ ܠܡܰܫܟܢܳܐ ܕܣܳܗܕܽܘܬܳܐ. ܘܰܚܙܳܐ ܕܰܐܦܪܰܥ ܫܰܒܛܳܐ ܕܰܐܗܪܽܘܢ ܕܒܶܝܬ݂ ܠܶܘܺܝ. ܘܰܐܦܶܩ ܛܰܖ̈ܦܶܐ ܘܰܟ݂ܦܰܬ݂ ܠܽܘܙ̈ܶܐ.
Num 17:9 ܘܰܐܦܶܩ ܐܶܢܽܘܢ ܡܽܘܫܶܐ. ܠܟܽܠܗܽܘܢ ܫܰܒ̈ܛܶܐ ܡܶܢ ܩܕ݂ܳܡ ܡܳܪܝܳܐ ܠܘܳܬ݂ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܚܙܰܘ. ܘܰܢܣܰܒ ܐ̱ܢܳܫ ܫܰܒܛܶܗ.
Num 17:10 ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܗܦܶܟ݂ ܫܰܒܛܳܐ ܕܰܐܗܪܽܘܢ ܩܕ݂ܳܡ ܣܳܗܕܽܘܬܳܐ. ܕܢܶܬ݂ܢܛܰܪ ܠܳܐܬܳܐ ܠܰܒܢܰܝ̈ܳܐ ܡܡܰܪܡܖ̈ܳܢܶܐ. ܕܢܶܓܡܰܪ ܪܶܛܢܗܽܘܢ ܡܶܢܝ ܘܠܳܐ ܢܡܽܘܬ݂ܽܘܢ.
Num 17:11 ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ ܗܳܟܰܢܳܐ ܥܒܰܕ݂.
Num 17:12 ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܡܽܘܫܶܐ. ܗܳܐ ܣܳܦܢ ܘܶܐܒܰܕܢ. ܘܟܽܠܰܢ ܓܡܰܪܢ.
Num 17:13 ܘܟܽܠ ܕܡܶܬ݂ܩܰܪܰܒ ܠܡܰܫܟܢܶܗ ܕܡܳܪܝܳܐ ܡܳܐܶܬ݂. ܘܗܳܐ ܐܳܦ ܚܢܰܢ ܐܰܩܶܦܢ ܠܰܡܣܳܦ.
Num 18:1 ܘܶܐܡܰܪ ܡܳܪܝܳܐ ܠܰܐܗܪܽܘܢ. ܐܰܢ̱ܬ ܘܰܒܢܰܝ̈ܟ ܘܒܶܝܬ݂ ܐܰܒܽܘܟ݂ ܥܰܡܳܟ݂. ܫܩܽܘܠܘ ܥܰܘܠܶܗ ܕܡܰܩܕܫܳܐ. ܘܰܐܢ̱ܬ ܘܰܒܢܰܝ̈ܟ ܥܰܡܳܟ݂. ܫܩܽܘܠܘ ܥܰܘܠܳܐ ܕܟ݂ܳܗܢܽܘܬ݂ܟܽܘܢ.
Num 18:2 ܘܳܐܦ ܐܰܚܰܝ̈ܟ ܫܰܒܛܳܐ ܕܠܶܘܺܝ. ܫܰܒܛܳܐ ܕܰܐܒܽܘܟ݂ ܬܩܰܪܶܒ ܥܰܡܳܟ݂. ܘܢܶܬ݂ܠܰܘܢ ܠܳܟ݂ ܘܰܢܫܰܡܫܽܘܢܳܟ݂. ܘܰܐܢ̱ܬ ܘܰܒܢܰܝ̈ܟ ܥܰܡܳܟ݂ ܩܕ݂ܳܡ ܡܰܫܟܢܳܐ ܕܣܳܗܕܽܘܬܳܐ.
Num 18:3 ܘܢܶܛܪܽܘܢ ܡܰܛܰܪܬܳܟ݂. ܘܡܰܛܰܪܬܳܐ ܕܟܽܠܶܗ ܡܰܫܟܢܳܐ. ܒܪܰܡ ܠܡܳܐܢܰܝ̈ ܩܽܘܕܫܳܐ. ܘܰܠܡܳܐܢܰܝ̈ ܡܰܕ݂ܒܚܳܐ ܠܳܐ ܢܶܩܪܒܽܘܢ ܕܠܳܐ ܢܡܽܘܬܽܘܢ. ܐܳܦ ܗܶܢܽܘܢ. ܐܳܦ ܐܰܢ̱ܬܽܘܢ.
Num 18:4 ܘܢܶܬ݂ܠܰܘܢ ܠܳܟ݂. ܘܢܶܛܪܽܘܢ ܡܰܛܰܪܬܳܐ ܕܡܰܫܟܰܢܙܰܒܢܳܐ. ܘܰܕ݂ܟܽܠܶܗ ܦܽܘܠܚܳܢܳܐ ܕܡܰܫܟܢܳܐ. ܘܢܽܘܟܪܳܝܳܐ ܠܳܐ ܢܶܬ݂ܩܰܪܰܒ ܠܘܳܬ݂ܟܽܘܢ.
Num 18:5 ܘܛܰܪܘ ܡܰܛܰܪܬܳܐ ܕܩܽܘܕܫܳܐ. ܘܡܰܛܰܪܬܳܐ ܕܡܰܕ݂ܒܚܳܐ. ܘܬ݂ܽܘܒ ܠܳܐ ܢܶܗܘܶܐ ܪܽܘܓܙܳܐ ܥܰܠ ܒܢܰܝ̈ ܝܺܣܪܳܐܶܝܠ.
Num 18:6 ܘܶܐܢܳܐ ܗܳܐ ܩܰܪܒܶܬ݂ ܠܰܐܚܰܝ̈ܟܽܘܢ ܠܶܘ̈ܳܝܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܡܰܘܗܰܒܬܳܐ ܝܺܗܺܝܒܺܝܢ ܠܡܳܪܝܳܐ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܰܢܙܰܒܢܳܐ.
Num 18:7 ܘܰܐܢܬ ܘܰܒܢܰܝ̈ܟ ܥܰܡܳܟ݂ ܛܰܪܘ ܟܳܗܢܽܘܬ݂ܟܽܘܢ. ܘܟܽܠܗܽܘܢ ܐܶܣܟܺܡܰܘ̈ܗܝ ܕܡܰܕ݂ܒܚܳܐ. ܘܰܠܓܰܘ ܡܶܢ ܐܰܦܰܝ̈ ܬܰܪܥܳܐ ܦܠܽܘܚܘ ܦܽܘܠܚܳܢܳܐ. ܡܰܘܗܰܒܬܳܐ ܕܝܶܗܒܶܬ݂ ܠܟ݂ܳܗܢܽܘܬ݂ܟܽܘܢ. ܘܢܽܘܟܪܳܝܳܐ ܕܩܳܪܶܒ ܢܶܬ݂ܩܛܶܠ.
Num 18:8 ܘܶܐܡܰܪ ܡܳܪܝܳܐ ܠܰܐܗܪܽܘܢ. ܗܳܐ ܐܶܢܳܐ ܝܶܗܒܶܬ݂ ܠܳܟ݂ ܡܰܛܰܪܬܳܐ ܕܦܽܘܖ̈ܫܳܢܰܝ ܘܟܽܠܗܽܘܢ ܩܽܘܕܫܳܐ ܕܰܒܢܰܝ̈ ܝܺܣܪܳܐܶܝܠ ܠܳܟ݂ ܝܶܗܒܶܬ݂ ܐܶܢܽܘܢ ܠܰܡܫܺܝܚܽܘܬ݂ܳܐ. ܠܳܟ݂ ܘܠܰܒܢܰܝ̈ܟ ܥܰܡܳܟ݂. ܢܳܡܽܘܣܳܐ ܠܥܳܠܰܡ.
Num 18:9 ܗܳܢܳܐ ܢܶܗܘܶܐ ܡܰܩܕܫܳܐ ܕܩܽܘܕ݂ܫܶܗ ܡܶܢ ܢܽܘܪܳܐ. ܟܽܠܶܗ ܩܽܘܪܒܳܢܗܽܘܢ. ܘܟܽܠܶܗ ܣܡܺܝܕ݂ܗܽܘܢ. ܘܟܽܠܗܽܘܢ ܚܛܳܗܰܝ̈ܗܽܘܢ. ܘܟܽܠܗܽܘܢ ܩܽܘܖ̈ܒܳܢܰܝܗܽܘܢ ܕܰܡܩܰܪܒܺܝܢ ܠܺܝ. ܩܕܽܘܫܩܽܘ̈ܕܫܺܝܢ ܐܶܢܽܘܢ ܠܳܟ݂ ܘܠܰܒܢܰܝ̈ܟ.
Num 18:10 ܒܰܩܕ݂ܽܘܫ ܩܽܘܕܫ̈ܶܐ ܬܶܐܟܠܽܘܢܶܗ. ܟܽܠ ܕܶܟܪܳܐ ܢܶܐܟܠܺܝܘܗܝ. ܩܽܘܕܫܳܐ ܢܶܗܘܶܐ ܠܳܟ݂.
Num 18:11 ܘܗܳܢܰܘ ܦܽܘܪܫܳܢܳܐ ܕܡܰܘ̈ܗܒܳܬ݂ܟܽܘܢ. ܘܟܽܠܗܽܘܢ ܦܽܘܖ̈ܫܳܢܶܐ ܕܰܒܢܰܝ̈ ܝܺܣܪܳܐܶܝܠ ܠܳܟ݂ ܝܶܗܒܶܬ݂ ܐܶܢܽܘܢ. ܘܠܰܒܢܰܝ̈ܟ ܘܠܰܒ̈ܢܳܬܳܟ݂ ܥܰܡܳܟ݂. ܢܳܡܽܘܣܳܐ ܠܥܳܠܰܡ. ܟܽܠܡܰܢ ܕܰܕ݂ܟܶܐ ܒܒܰܝܬܳܟ݂. ܢܶܐܟܠܺܝܘܗܝ.
Num 18:12 ܟܽܠܶܗ ܫܽܘܡܢܳܐ ܕܡܶܫܚܳܐ. ܘܟܽܠܶܗ ܫܽܘܡܢܳܐ ܕܰܥܒܽܘܪܳܐ ܘܰܕ݂ܚܰܡܪܳܐ. ܘܖ̈ܺܝܫܝܳܬ݂ܗܽܘܢ ܕܝܳܗܒܺܝܢ ܠܡܳܪܝܳܐ. ܠܳܟ݂ ܝܶܗܒܶܬ݂ ܐܶܢܶܝܢ.
Num 18:13 ܒܰܟܳܪܳܐ ܟܽܠܶܗ ܕܒܰܐܪܥܗܽܘܢ. ܕܡܰܝܬܶܝܢ ܠܡܳܪܝܳܐ ܠܳܟ݂ ܢܶܗܘܶܐ ܘܟܽܠܡܰܢ ܕܰܕ݂ܟܶܐ ܒܒܰܝܬܳܟ݂. ܢܶܐܟܠܺܝܘܗܝ.
Num 18:14 ܘܟܽܠ ܚܶܪܡܳܐ ܒܺܝܣܪܳܐܶܝܠ. ܠܳܟ݂ ܢܶܗܘܶܐ.
Num 18:15 ܘܟܽܠ ܦܳܬܰܚ ܡܰܪܒܥܳܐ ܕܟܽܠ ܒܣܰܪ ܕܰܡܩܰܪܒܺܝܢ ܠܡܳܪܝܳܐ. ܕܐ̱ܢܳܫ̈ܳܐ ܘܕܰܒܥܺܝܖ̈ܳܐ ܠܳܟ݂ ܢܶܗܘܶܐ. ܒܪܰܡ ܕܶܝܢ ܡܶܦܪܰܩ ܬܶܦܪܽܘܩ ܒܽܘܟ݂ܖ̈ܰܝܗܽܘܢ ܕܐ̱ܢܳܫ̈ܳܐ. ܘܒܽܘܟ݂ܖ̈ܰܝܗܽܘܢ ܕܰܒܥܺܝܪܳܐ ܛܰܡܰܐܬ݂ܳܐ ܬܶܦܪܽܘܩ.
Num 18:16 ܘܦܽܘܪܩܳܢܶܗ ܡܶܢ ܒܰܪ ܝܰܪܚܳܐ ܘܰܠܥܶܠ. ܬܶܦܪܽܘܩ ܒܰܕ݂ܡܰܝ̈ܳܐ ܕܟܶܣܦܳܐ. ܚܰܡܫܳܐ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܥܶܣܪܺܝܢ ܡܳܥܺܝ̈ܢ ܗܳܘܶܐ ܡܰܬ݂ܩܳܠܳܐ.
Num 18:17 ܒܪܰܡ ܕܶܝܢ ܒܽܘܟܪܳܐ ܕܬܰܘܖ̈ܶܐ ܘܒܽܘܟܪܳܐ ܕܥܶܙ̈ܶܐ. ܘܒܽܘܟܪܳܐ ܕܶܐܡܖ̈ܶܐ ܠܳܐ ܬܶܦܪܽܘܩ. ܡܶܛܽܠ ܕܩܽܘܕܫܳܐ ܐܶܢܽܘܢ. ܘܕܶܡܗܽܘܢ ܪܽܘܣ ܥܰܠ ܡܰܕ݂ܒܚܳܐ ܘܬܰܪܒܗܽܘܢ ܐܰܣܶܩ ܩܽܘܪܒܳܢܳܐ ܠܡܰܕ݂ܒܚܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Num 18:18 ܘܒܶܣܪܗܽܘܢ ܢܶܗܘܶܐ ܠܳܟ݂. ܐܰܝܟ݂ ܚܰܕ݂ܝܳܐ ܕܦܽܘܪܫܳܢܳܐ. ܘܰܐܝܟ݂ ܫܳܩܳܐ ܕܝܰܡܺܝܢܳܐ ܠܳܟ݂ ܢܶܗܘܶܐ.
Num 18:19 ܟܽܠܶܗ ܦܽܘܪܫܳܢܳܐ. ܕܩܽܘܕܫܳܐ ܕܰܡܦܰܪܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܝܶܗܒܶܬ݂ ܠܳܟ݂. ܘܠܰܒܢܰܝ̈ܟ ܘܠܰܒ̈ܢܳܬܳܟ݂ ܥܰܡܳܟ݂. ܢܳܡܽܘܣܳܐ ܠܥܳܠܰܡ. ܩܝܳܡܰܐ ܗ̱ܘ ܕܡܶܠܚܳܐ ܕܥܳܠܰܡ ܩܕ݂ܳܡ ܡܳܪܝܳܐ. ܠܳܟ݂ ܘܰܠܙܰܪܥܳܟ݂ ܥܰܡܳܟ݂.
Num 18:20 ܘܶܐܡܰܪ ܡܳܪܝܳܐ ܠܰܐܗܪܽܘܢ. ܒܰܐܪܥܗܽܘܢ ܠܳܐ ܬܺܐܪܰܬ݂. ܘܦܳܠܓܽܘܬ݂ܳܐ ܠܳܐ ܬܶܗܘܶܐ ܠܳܟ݂ ܒܰܝܢܳܬ݂ܗܽܘܢ ܐܶܠܳܐ ܦܳܠܓܽܘܬܳܟ݂ ܘܝܳܪܬܽܘܬܳܟ݂ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܦܽܘܪܫܳܢܰܘ̈ܗܝ ܕܡܳܪܝܳܐ ܘܩܽܘܕ݂ܫܰܘ̈ܗܝ.
Num 18:21 ܘܠܰܒܢܰܝ̈ ܠܶܘܺܝ ܗܳܐ ܝܶܗܒܶܬ݂ ܟܽܠܗܽܘܢ ܡܰܥܣܳܖ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܝܽܘܪܬ݂ܳܢܳܐ. ܚܠܳܦ ܦܽܘܠܚܳܢܗܽܘܢ. ܕܗܶܢܽܘܢ ܦܳܠܚܺܝܢ ܦܽܘܠܚܳܢܳܐ ܕܡܰܫܟܰܢܙܰܒܢܳܐ.
Num 18:22 ܘܬ݂ܽܘܒ ܠܳܐ ܢܶܬ݂ܩܰܪܒܽܘܢ ܒܢܰܝ̈ ܝܺܣܪܳܐܶܝܠ ܠܡܰܫܟܰܢܙܰܒܢܳܐ. ܕܠܳܐ ܢܩܰܒܠܽܘܢ ܚܛܳܗܳܐ ܘܰܢܡܽܘܬ݂ܽܘܢ.
Num 18:23 ܘܢܶܦܠܚܽܘܢ ܠܶܘ̈ܳܝܶܐ ܦܽܘܠܚܳܢܳܐ ܕܡܰܫܟܰܢܙܰܒܢܳܐ. ܘܗܶܢܽܘܢ ܢܩܰܒܠܽܘܢ ܥܰܘܠܗܽܘܢ. ܢܳܡܽܘܣܳܐ ܠܥܳܠܰܡ. ܠܕ݂ܳܖ̈ܰܝܗܽܘܢ. ܘܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܳܐ ܢܺܐܪܬܽܘܢ ܝܽܘܪܬ݂ܳܢܳܐ.
Num 18:24 ܡܶܛܽܠ ܕܡܰܥܣܳܖ̈ܶܐ ܕܦܳܪܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܝܶܗܒܶܬ݂ ܠܠܶܘ̈ܳܝܶܐ ܝܽܘܪܬ݂ܳܢܳܐ. ܡܶܛܽܠ ܗܳܢܳܐ ܐܶܡܪܶܬ݂ ܠܗܽܘܢ. ܕܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܳܐ ܢܺܐܪܬܽܘܢ ܝܽܘܪܬ݂ܳܢܳܐ.
Num 18:25 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 18:26 ܡܰܠܶܠ ܥܰܡ ܠܶܘ̈ܳܝܶܐ. ܘܶܐܡܰܪ ܠܗܽܘܢ. ܡܳܐ ܕܢܳܣܒܺܝܢ ܐ̱ܢܬܽܘܢ ܡܶܢ ܒܢܰܝ̈ ܝܺܣܪܳܐܶܝܠ ܡܰܥܣܳܖ̈ܶܐ ܕܝܶܗܒܶܬ݂ ܠܟܽܘܢ ܡܶܢܗܽܘܢ ܝܽܘܪܬ݂ܳܢܳܐ. ܦܪܽܘܫܘ ܡܶܢܶܗ ܦܽܘܪܫܳܢܳܐ ܠܡܳܪܝܳܐ. ܡܰܥܣܳܪܳܐ ܡܶܢ ܡܰܥܣܳܖ̈ܶܐ.
Num 18:27 ܘܢܶܬ݂ܚܫܶܒ ܠܟܽܘܢ ܦܽܘܪܫܳܢܟܽܘܢ ܐܰܝܟ݂ ܥܒܽܘܪܳܐ ܡܶܢ ܐܶܕ݂ܪܳܐ. ܘܰܐܝܟ݂ ܦܽܘܪܫܳܢܳܐ ܡܶܢ ܡܰܥܨܰܪܬܳܐ.
Num 18:28 ܗܳܟܰܢܳܐ ܦܪܽܘܫܘ ܐܳܦ ܐܰܢ̱ܬܽܘܢ ܦܽܘܪܫܳܢܳܐ ܠܡܳܪܝܳܐ. ܡܶܢ ܟܽܠܗܽܘܢ ܡܰܥܣܳܖ̈ܰܝܟܽܘܢ ܕܢܳܣܒܺܝܢ ܐ̱ܢܬܽܘܢ ܡܶܢ ܒܢܰܝ̈ ܝܺܣܪܳܐܶܝܠ. ܘܗܰܒܘ ܡܶܢܗܽܘܢ ܦܽܘܪܫܳܢܶܗ ܕܡܳܪܝܳܐ. ܠܰܐܗܪܽܘܢ ܟܳܗܢܳܐ ܘܠܰܒܢܰܘ̈ܗܝ.
Num 18:29 ܡܶܢ ܟܽܠܗܶܝܢ ܡܰܘܗ̈ܒܳܬ݂ܟܽܘܢ ܦܪܽܘܫܘ ܟܽܠܶܗ ܦܽܘܪܫܳܢܳܐ ܠܡܳܪܝܳܐ. ܡܶܢ ܟܽܠܶܗ ܫܽܘܡܢܳܐ ܡܰܩܕܫܶܗ ܡܶܢܶܗ.
Num 18:30 ܘܶܐܡܰܪ ܠܗܽܘܢ. ܡܳܐ ܕܦܳܪܫܺܝܢ ܐ̱ܢܬܽܘܢ ܫܽܘܡܢܶܗ ܡܶܢܶܗ. ܢܶܬ݂ܚܫܶܒ ܠܠܶܘ̈ܳܝܶܐ. ܐܰܝܟ݂ ܥܠܰܠܬܳܐ ܕܶܐܕܪܳܐ. ܘܰܐܝܟ݂ ܥܠܰܠܬܳܐ ܕܡܰܥܨܰܪܬܳܐ.
Num 18:31 ܐܘܟܠܽܘܗܝ ܒܟܽܠ ܐܰܬܰܪ. ܐܰܢ̱ܬܽܘܢ ܘܐ̱ܢܳܫܰܝ̈ ܒܳܬܰܝ̈ܟܽܘܢ. ܡܶܛܽܠ ܕܗܳܢܰܘ ܐܰܓܪܟܽܘܢ ܚܠܳܦ ܦܽܘܠܚܳܢܟܽܘܢ ܕܰܒܡܰܫܟܰܢ ܙܰܒܢܳܐ.
Num 18:32 ܘܠܳܐ ܬܩܰܒܠܽܘܢ ܥܠܰܘܗܝ ܚܛܳܗܳܐ. ܡܳܐ ܕܦܳܪܫܺܝܢ ܐ̱ܢܬܽܘܢ ܫܽܘܡܢܶܗ ܡܶܢܶܗ. ܘܩܽܘܕܫܳܐ ܕܰܒܢܰܝ̈ ܝܺܣܪܳܐܶܝܠ ܠܳܐ ܬܛܰܘܫܽܘܢ ܕܠܳܐ ܬܡܽܘܬ݂ܽܘܢ.
Num 19:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.
Num 19:2 ܗܳܢܰܘ ܦܽܘܩܕܳܢܳܐ ܕܢܳܡܽܘܣܳܐ ܕܦܰܩܶܕ݂ ܡܳܪܝܳܐ ܘܶܐܡܰܪ. ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܘܢܰܝܬܽܘܢ ܠܳܟ݂ ܬܽܘܪܬܳܐ ܣܽܘܡܳܩܬܳܐ ܫܰܠܡܬ݂ܳܐ ܕܠܰܝܬ ܒܳܗ̇ ܡܽܘܡܳܐ. ܕܠܳܐ ܢܦܰܠ ܥܠܶܝܗ̇ ܢܺܝܪܳܐ.
Num 19:3 ܘܗܰܒܽܘܗ̇ ܠܶܐܠܺܝܥܳܙܳܪ ܟܳܗܢܳܐ. ܘܢܰܦܩܺܝܗ̇ ܠܒܰܪ ܡܶܢ ܡܰܫܪܺܝܬܳܐ. ܘܢܶܟܣܺܝܗ̇ ܩܕܳܡܰܘܗܝ.
Num 19:4 ܘܢܶܣܰܒ ܐܶܠܺܝܥܳܙܳܪ ܟܳܗܢܳܐ. ܡܶܢ ܕܡܳܗ̇ ܒܨܶܒܥܶܗ. ܘܢܶܪܽܘܣ ܠܽܘܩܒܰܠ ܐܰܦܰܝ̈ ܡܰܫܟܰܢܙܰܒܢܳܐ. ܡܶܢ ܕܡܳܐ ܫܒܰܥ ܙܰܒܢܺܝ̈ܢ.
Num 19:5 ܘܢܰܘܩܕܶܝܗ̇ ܠܬ݂ܽܘܪܬܳܐ ܩܕ݂ܳܡܰܘܗܝ. ܘܡܶܫܟܳܗ̇. ܘܰܕ݂ܡܳܗ̇. ܘܒܶܣܪܳܗ̇ ܥܰܡ ܦܶܪܬ݂ܳܗ̇ ܢܰܘܩܶܕ݂.
Num 19:6 ܘܢܶܣܰܒ ܟܳܗܢܳܐ ܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܢܰܪܡܶܐ ܒܓܰܘ ܝܰܩܕܳܢܳܗ̇ ܕܬ݂ܽܘܪܬܳܐ.
Num 19:7 ܘܰܢܚܰܠܶܠ ܡܳܐܢܰܘ̈ܗܝ ܟܳܗܢܳܐ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܗܳܝܕܶܝܢ ܢܶܥܽܘܠ ܠܡܰܫܪܺܝܬܳܐ. ܘܢܶܗܘܶܐ ܛܡܰܐ ܟܳܗܢܳܐ ܥܕܰܡܳܐ ܠܪܰܡܫܳܐ.
Num 19:8 ܘܡܰܢ ܕܡܰܘܩܶܕ݂ ܠܳܗ̇ ܠܬ݂ܽܘܪܬܳܐ. ܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Num 19:9 ܘܢܶܟ݂ܢܽܘܫ ܓܰܒܪܳܐ ܕܰܕ݂ܟܶܐ ܩܶܛܡܳܗ̇ ܕܬ݂ܽܘܪܬܳܐ. ܘܢܰܪܡܶܝܘܗܝ ܠܒܰܪ ܡܶܢ ܡܰܫܪܺܝܬܳܐ ܒܰܐܬ݂ܪܳܐ ܕܰܕ݂ܟܶܐ. ܘܢܶܗܘܶܐ ܢܛܺܝܪ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܰܛܰܪܬܳܐ ܠܡܰܝ̈ܳܐ ܕܰܪܣܳܣܳܐ. ܡܶܛܽܠ ܕܰܚܛܳܗܰܐ ܗ̱ܘ.
Num 19:10 ܘܰܢܚܰܠܶܠ ܡܳܐܢܰܘ̈ܗܝ ܗܰܘ ܕܟ݂ܳܢܶܫ ܩܶܛܡܳܐ ܕܬ݂ܽܘܪܬܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܗܽܘܢ. ܢܳܡܽܘܣܳܐ ܠܥܳܠܰܡ.
Num 19:11 ܘܡܰܢ ܕܩܳܪܶܒ ܠܡܺܝܬ݂ܳܐ ܕܟܽܠ ܢܰܦܫܳܐ ܕܐ̱ܢܳܫܳܐ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.
Num 19:12 ܘܢܶܪܽܘܣ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܘܢܶܬܕܰܟܶܐ ܘܶܐܢ ܠܳܐ ܢܶܪܽܘܣ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ ܠܳܐ ܢܶܬܕܰܟܶܐ.
Num 19:13 ܘܟܽܠ ܕܢܶܩܪܽܘܒ ܠܡܺܝܬ݂ܳܐ ܕܟܽܠ ܢܰܦܫܳܐ ܕܐ̱ܢܳܫܳܐ ܕܰܢܡܽܘܬ݂. ܘܠܳܐ ܢܶܪܽܘܣ ܥܠܰܘܗܝ. ܠܡܰܫܟܢܶܗ ܕܡܳܪܝܳܐ ܛܰܡܰܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܝܺܣܪܳܐܶܝܠ. ܡܶܛܽܠ ܕܡܰܝ̈ܳܐ ܕܰܪܣܳܣܳܐ ܠܳܐ ܪܰܣ̣ ܥܠܰܘܗܝ. ܬܽܘܒ ܢܶܗܘܶܐ ܛܡܰܐ. ܘܛܰܡܐܽܘܬܶܗ ܒܶܗ.
Num 19:14 ܗܳܢܰܘ ܢܳܡܽܘܣܳܐ ܕܐ̱ܢܳܫܳܐ ܟܰܕ݂ ܢܡܽܘܬ݂ ܒܡܰܫܟܢܳܐ. ܟܽܠ ܕܥܳܐܶܠ ܠܡܰܫܟܢܳܐ ܘܟܽܠ ܕܰܒܡܰܫܟܢܳܐ ܗܽܘ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.
Num 19:15 ܘܟܽܠ ܡܳܐܢܳܐ ܕܗܳܘܶܐ ܦܬ݂ܺܝܚ ܘܠܳܐ ܗܘܳܐ ܫܺܝܥ. ܛܡܰܐ ܗܽܘ.
Num 19:16 ܘܟܽܠ ܕܢܶܩܪܽܘܒ ܥܰܠ ܐܰܦܰܝ̈ ܚܰܩܠܳܐ ܠܰܩܛܺܝܠܳܐ ܕܚܰܪܒܳܐ. ܐܰܘ ܠܡܺܝܬ݂ܳܐ. ܐܰܘ ܠܓܰܪܡܳܐ ܕܐ̱ܢܳܫܳܐ. ܐܰܘ ܠܩܰܒܪܳܐ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.
Num 19:17 ܘܢܶܣܒܽܘܢ ܠܰܐܝܢܳܐ ܕܰܛܡܰܐ ܡܶܢ ܥܰܦܪܳܐ ܕܝܰܩܕ݂ܳܢܳܐ ܕܰܚܛܳܗܳܐ. ܘܢܰܪܡܽܘܢ ܥܠܰܘܗܝ ܡܰܝ̈ܳܐ ܚܰܝ̈ܶܐ ܥܰܠ ܡܳܐܢܳܐ.
Num 19:18 ܘܢܶܣܰܒ ܙܽܘܦܳܐ. ܘܢܶܨܒܽܘܥ ܒܡܰܝ̈ܳܐ ܓܰܒܪܳܐ ܕܰܕ݂ܟܶܐ. ܘܢܶܪܽܘܣ ܥܰܠ ܡܰܫܟܢܳܐ ܘܥܰܠ ܡܳܐܢ̈ܶܐ. ܘܥܰܠ ܟܽܠ ܢܰܦ̈ܫܳܬܳܐ ܕܺܐܝܬ݂ ܗܘܰܝ̈ ܬܰܡܳܢ. ܘܥܰܠ ܟܽܠܡܰܢ ܕܰܩܪܶܒ ܠܓܰܪܡܳܐ ܐܰܘ ܠܰܩܛܺܝܠܳܐ. ܐܰܘ ܠܡܺܝܬ݂ܳܐ ܐܰܘ ܠܩܰܒܪܳܐ.
Num 19:19 ܢܶܪܽܘܣ ܕܰܟ݂ܝܳܐ ܥܰܠ ܛܡܰܐ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܘܢܶܪܽܘܣ ܥܠܰܘܗܝ ܒܝܰܘܡܳܐ ܕܫܰܒܥܳܐ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܬܕܰܟܶܐ ܒܪܰܡܫܳܐ.
Num 19:20 ܘܓܰܒܪܳܐ ܕܢܶܗܘܶܐ ܛܡܰܐ. ܘܠܳܐ ܢܶܬ݂ܪܣܶܣ ܥܠܰܘܗܝ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܓܰܘ ܟܢܽܘܫܬܳܗ̇. ܡܶܛܽܠ ܕܡܰܩܕܫܶܗ ܕܡܳܪܝܳܐ ܛܡܰܐ. ܡܰܝ̈ܳܐ ܕܰܪܣܳܣܳܐ ܠܳܐ ܪܰܣ̣ ܥܠܰܘܗܝ. ܛܡܰܐ ܗܽܘ.
Num 19:21 ܘܢܶܗܘܶܐ ܠܟܽܘܢ ܢܳܡܽܘܣܳܐ ܠܥܳܠܰܡ. ܘܡܰܢ ܕܪܳܐܶܣ ܡܰܝ̈ܳܐ ܕܰܪܣܳܣܳܐ. ܢܚܰܠܶܠ ܡܳܐܢܰܘ̈ܗܝ. ܘܡܰܢ ܕܩܳܪܶܒ ܠܡܰܝ̈ܳܐ ܕܰܪܣܳܣܳܐ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.
Num 19:22 ܘܟܽܠ ܕܢܶܩܪܽܘܒ ܠܶܗ ܛܰܡܐܳܐ. ܢܶܗܘܶܐ ܛܡܰܐ. ܘܢܰܦܫܳܐ ܕܬܶܩܪܽܘܒ ܠܶܗ. ܬܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ.
Num 20:1 ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܟܽܠܳܗ̇ ܟܢܽܘܫܬܳܐ ܠܡܰܕܒܪܳܐ ܕܨܺܝܢ ܒܝܰܪܚܳܐ ܩܰܕܡܳܝܳܐ. ܘܺܝܬܶܒ ܥܰܡܳܐ ܒܰܪܩܶܡ. ܘܡܺܝܬܬ݂ ܬܰܡܳܢ ܡܰܪܝܰܡ. ܘܶܐܬ݂ܩܰܒܪܰܬ݂ ܬܰܡܳܢ.
Num 20:2 ܘܠܰܝܬ ܗܘܳܐ ܡܰܝ̈ܳܐ ܠܥܰܡܳܐ ܕܢܶܫܬܶܐ. ܘܶܐܬ݂ܟܰܢܫܘ ܥܰܡܳܐ ܥܰܠ ܡܽܘܫܶܐ ܘܥܰܠ ܐܰܗܪܽܘܢ.
Num 20:3 ܘܰܢܨܰܘ ܥܰܡܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪܘ ܠܗܽܘܢ. ܐܶܫܬܽܘܦ ܕܶܝܢ ܡܺܝܬ݂ܢ ܒܡܰܘܬܳܢܳܐ ܕܰܐܚܰܝ̈ܢ ܩܕ݂ܳܡ ܡܳܪܝܳܐ.
Num 20:4 ܠܡܳܢܳܐ ܐܰܝܬܺܝܬܽܘܢ ܟܢܽܘܫܬܶܗ ܕܡܳܪܝܳܐ ܠܡܰܕܒܪܳܐ ܗܳܢܳܐ. ܕܰܢܡܽܘܬ݂ ܬܢܳܢ ܚܢܰܢ ܘܰܒܥܺܝܪܰܢ.
Num 20:5 ܘܰܠܡܳܢܳܐ ܐܰܣܶܩܬܽܘܢܳܢ ܡܶܢ ܡܶܨܪܶܝܢ. ܘܰܐܝܬܺܝܬܽܘܢܳܢ ܠܰܐܬ݂ܪܳܐ ܗܳܢܳܐ ܒܺܝܫܳܐ. ܠܳܐ ܐܰܬ݂ܪܳܐ ܕܒܶܝܬ݂ ܙܰܪܥܳܐ. ܘܳܐܦܠܳܐ ܕܓܽܘܦ̈ܢܶܐ. ܘܬܺܐܢ̈ܶܐ. ܘܖ̈ܽܘܡܳܢܶܐ. ܘܳܐܦܠܳܐ ܡܰܝ̈ܳܐ ܠܡܶܫܬܳܐ.
Num 20:6 ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܡܶܢ ܩܕ݂ܳܡ ܟܢܽܘܫܬܳܐ. ܠܬܰܪܥܳܐ ܕܡܰܫܟܰܢܙܰܒܢܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ. ܘܶܐܬܓܠܺܝ ܥܠܰܝܗܽܘܢ ܫܽܘܒܚܶܗ ܕܡܳܪܝܳܐ.
Num 20:7 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 20:8 ܣܰܒ ܠܳܟ݂ ܫܰܒܛܳܐ. ܘܰܟ݂ܢܽܘܫ ܟܢܽܘܫܬܳܐ ܐܰܢ̱ܬ ܘܰܐܗܪܽܘܢ ܐܰܚܽܘܟ݂. ܘܡܰܠܶܠ ܥܰܠ ܟܺܐܦܳܐ ܠܥܺܢܰܝ̈ܗܽܘܢ. ܘܬܶܬܶܠ ܡܶܝ̈ܗ̇. ܘܰܐܦܶܩ ܠܗܽܘܢ ܡܰܝ̈ܳܐ ܡܶܢ ܟܺܐܦܳܐ. ܘܰܐܫܩܳܗ̇ ܠܰܟܢܽܘܫܬܳܐ ܘܠܰܒܥܺܝܪܗܽܘܢ.
Num 20:9 ܘܰܢ̣ܣܰܒ ܡܽܘܫܶܐ ܫܰܒܛܳܐ ܡܶܢ ܩܕ݂ܳܡ ܡܳܪܝܳܐ ܐܰܝܟ݂ ܕܦܰܩܕܶܗ.
Num 20:10 ܘܟ̣ܰܢܶܫܘ ܡܽܘܫܶܐ ܘܰܐܗܪܽܘܢ ܠܟܽܠܳܗ̇ ܟܢܽܘܫܬܳܐ ܠܘܳܬ݂ ܟܺܐܦܳܐ. ܘܶܐܡܰܪ ܠܗܽܘܢ. ܫܡ̣ܰܥܘ ܗܳܫܳܐ ܡܡܰܪܡܖ̈ܳܢܶܐ. ܡܶܢ ܗܳܕ݂ܶܐ ܟܺܐܦܳܐ ܢܳܦܶܩ ܠܟܽܘܢ ܡܰܝ̈ܳܐ.
Num 20:11 ܘܰܐܪܺܝܡ ܡܽܘܫܶܐ ܐܺܝܕ݂ܶܗ. ܘܰܡܚܳܗ̇ ܠܟܺܐܦܳܐ ܒܫܰܒܛܶܗ ܬܰܪܬܶܝܢ ܙܰܒܢܺܝ̈ܢ. ܘܰܢܦܰܩܘ ܡܰܝ̈ܳܐ ܣܰܓܺܝ̈ܐܶܐ. ܘܶܐܫܬܺܝܘ ܥܰܡܳܐ ܟܽܠܶܗ. ܘܰܒܥܺܝܪܗܽܘܢ.
Num 20:12 ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܥܰܠ ܕܠܳܐ ܗܰܝܡܶܢܬܽܘܢ ܒܺܝ ܠܰܡܩܰܕܳܫܽܘܬܰܢܝ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܡܶܛܽܠ ܗܳܢܳܐ ܠܳܐ ܬܰܥܠܽܘܢܳܗ̇ ܠܰܟܢܽܘܫܬܳܐ ܗܳܕ݂ܶܐ ܠܰܐܪܥܳܐ ܕܝܶܗܒܶܬ݂ ܠܗܽܘܢ.
Num 20:13 ܗܳܠܶܝܢ ܐܶܢܽܘܢ ܡܰܝ̈ܳܐ ܕܡܰܨܽܘܬ݂ܳܐ. ܕܰܢܨܰܘ ܒܢܰܝ̈ ܝܺܣܪܳܐܶܝܠ ܩܕ݂ܳܡ ܡܳܪܝܳܐ. ܘܶܐܬ݂ܩܰܕܰܫ ܒܗܽܘܢ.
Num 20:14 ܘܫܰܕܰܪ ܡܽܘܫܶܐ ܐܺܝܙ̈ܓܰܕܶܐ ܡܶܢ ܪܩܶܡ ܠܘܳܬ݂ ܡܰܠܟܳܐ ܕܰܐܕ݂ܽܘܡ. ܗܳܟܰܢܳܐ ܐܳܡܰܪ ܐܰܚܽܘܟ݂ ܝܺܣܪܳܐܶܝܠ. ܐܰܢ̱ܬ ܝܳܕܰܥ ܐܰܢ̱ܬ ܟܽܠܳܗ̇ ܠܶܐܘܬ݂ܳܐ ܕܰܐܕ݂ܪܶܟ݂ܬܰܢ.
Num 20:15 ܘܰܢܚܶܬ݂ܘ ܐܰܒܳܗܰܝ̈ܢ ܠܡܶܨܪܶܝܢ. ܘܺܝܬ݂ܒܢ ܒܡܶܨܪܶܝܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܐܒܐܶܫܘ ܠܰܢ ܡܶܨܖ̈ܳܝܶܐ. ܘܠܰܐܒܳܗܰܝ̈ܢ.
Num 20:16 ܘܨܰܠܺܝܢ ܩܕ݂ܳܡ ܡܳܪܝܳܐ ܘܰܫܡܰܥ ܒܩܳܠܰܢ. ܘܫܰܕܰܪ ܡܰܠܰܐܟ݂ܳܐ ܘܰܐܦܩܰܢ ܡܶܢ ܡܶܨܪܶܝܢ. ܘܗܳܐ ܚܢܰܢ ܒܰܪܩܶܡ ܩܪܺܝܬ݂ܳܐ ܕܰܒܣܽܘܦ ܬܚܽܘܡܳܟ݂.
Num 20:17 ܗܳܫܳܐ ܢܶܥܒܰܪ ܒܰܐܪܥܳܟ݂. ܠܳܐ ܢܶܥܒܰܪ ܒܚܰܩܠܳܐ ܘܰܒܟܰܪܡܳܐ. ܘܠܳܐ ܢܶܫܬܶܐ ܡܶܢ ܡܰܝ̈ܳܐ ܕܓܽܘ̈ܒܶܐ. ܐܶܠܳܐ ܒܽܐܘܪܚ ܡܰܠܟܳܐ ܢܺܐܙܰܠ. ܘܠܳܐ ܢܶܣܛܶܐ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܥܕܰܡܳܐ ܕܢܶܥܒܰܪ ܬܚܽܘܡܳܟ݂.
Num 20:18 ܘܶܐܡܰܪ ܠܶܗ ܐܰܕ݂ܽܘܡ. ܠܳܐ ܬܶܥܒܰܪ ܒܰܬ݂ܚܽܘܡܝ. ܕܠܳܐ ܒܚܰܪܒܳܐ ܐܶܦܽܘܩ ܠܽܐܘܪܥܳܟ݂
Num 20:19 ܘܶܐܡܰܪܘ ܠܶܗ ܒܢܰܝ̈ ܝܺܣܪܳܐܶܝܠ ܒܰܫܒܺܝܠܳܐ ܢܶܣܰܩ. ܘܶܐܢ ܡܶܢ ܡܰܝ̈ܟ ܢܶܫܬܶܐ ܚܢܰܢ ܘܰܒܥܺܝܪܰܢ. ܢܶܬܶܠ ܕܡܰܝ̈ܗܽܘܢ. ܒܰܠܚܽܘܕ݂ ܒܖ̈ܶܓܠܰܝܢ ܢܶܥܒܰܪ.
Num 20:20 ܘܶܐܡܰܪ ܠܗܽܘܢ ܐܰܕ݂ܽܘܡ. ܠܳܐ ܬܶܥܒܪܽܘܢ. ܘܰܢܦܰܩ ܐܰܕ݂ܽܘܡ ܠܽܐܘܪܥܗܽܘܢ ܒܥܰܡܳܐ ܥܰܫܺܝܢܳܐ. ܘܒܺܐܝܕ݂ܳܐ ܬܰܩܺܝܦܬܳܐ.
Num 20:21 ܘܠܳܐ ܨܒ̣ܳܐ ܐܰܕ݂ܽܘܡ ܠܡܶܫܒܰܩ ܠܰܒܢܰܝ̈ ܝܺܣܪܳܐܶܝܠ ܠܡܶܥܒܰܪ ܒܰܬܚܽܘܡܶܗ. ܘܰܣܛܳܐ ܠܶܗ ܝܺܣܪܳܐܶܝܠ ܡܶܢܶܗ.
Num 20:22 ܘܰܫܩܰܠܘ ܡܶܢ ܪܩܶܡ. ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܟܽܠܳܗ ܟܢܽܘܫܬܳܐ ܠܗܽܘܪ ܛܽܘܪܳܐ.
Num 20:23 ܡܰܦܩܳܢܶܗ ܕܰܐܗܪܽܘܢ: ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ ܒܗܽܘܪ ܛܽܘܪܳܐ. ܒܰܬ݂ܚܽܘܡܳܐ ܕܰܐܪܥܳܐ ܕܰܐܕ݂ܽܘܡ.
Num 20:24 ܢܶܬ݂ܟܢܶܫ ܐܰܗܪܽܘܢ ܠܘܳܬ݂ ܥܰܡܶܗ. ܡܶܛܽܠ ܕܠܳܐ ܢܶܥܽܘܠ ܠܰܐܪܥܳܐ ܕܝܶܗܒܶܬ݂ ܠܰܒܢܰܝ̈ ܝܺܣܪܳܐܶܝܠ. ܥܰܠ ܕܡܰܪܡܰܪܬܽܘܢ ܡܶܠܰܬ݂ ܦܽܘܡܝ ܒܡܰܝ̈ܳܐ ܕܡܰܨܽܘܬ݂ܳܐ. ܘܠܳܐ ܩܰܕܶܫܬܽܘܢܳܢܝ ܒܡܰܝ̈ܳܐ ܠܥܺܝ̈ܢܝܰܗܽܘܢ.
Num 20:25 ܕܒܰܪ ܠܰܐܗܪܽܘܢ ܘܠܶܐܠܺܝܥܳܙܳܪ ܒܪܶܗ. ܘܰܐܣܶܩ ܐܶܢܽܘܢ ܠܗܽܘܪ ܛܽܘܪܳܐ.
Num 20:26 ܘܰܐܫܠܰܚ ܠܰܐܗܪܽܘܢ ܢܰܚܬܰܘ̈ܗܝ. ܘܰܐܠܒܶܫ ܐܶܢܽܘܢ ܠܶܐܠܺܝܥܳܙܳܪ ܒܪܶܗ. ܘܰܐܗܪܽܘܢ ܢܶܬ݂ܟܢܶܫ ܘܰܢܡܽܘܬ݂ ܬܰܡܳܢ.
Num 20:27 ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܰܣܠܶܩܘ ܠܗܽܘܪ ܛܽܘܪܳܐ ܠܥܺܝܢ ܟܽܠܳܗ ܟܢܽܘܫܬܳܐ.
Num 20:28 ܘܰܐܫܠܰܚ ܡܽܘܫܶܐ ܠܰܐܗܪܽܘܢ ܢܰܚܬܰܘ̈ܗܝ. ܘܰܐܠܒܶܫ ܐܶܢܽܘܢ ܠܶܐܠܺܝܥܳܙܳܪ ܒܪܶܗ. ܘܡܺܝܬ݂ ܬܰܡܳܢ ܐܰܗܪܽܘܢ ܒܗܽܘܪ ܛܽܘܪܳܐ. ܘܰܢܚܶܬ݂ܘ ܡܽܘܫܶܐ ܘܶܐܠܺܝܥܳܙܳܪ ܡܶܢ ܛܽܘܪܳܐ.
Num 20:29 ܘܰܚܙܰܘ ܟܽܠܳܗ ܟܢܽܘܫܬܳܐ ܕܡܺܝܬ݂ ܐܰܗܪܽܘܢ. ܘܰܒܟ݂ܰܘ ܥܰܠ ܐܰܗܪܽܘܢ ܬܠܳܬܺܝܢ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.
Num 21:1 ܘܰܫܡܰܥ ܟܢܰܥܢܳܝܳܐ ܡܰܠܟܳܐ ܕܓܳܕܳܪ. ܕܥܳܡܰܪ ܒܬܰܝܡܢܳܐ. ܕܶܐܬ݂ܳܐ ܝܺܣܪܳܐܶܝܠ ܒܽܐܘܪܚܳܐ ܕܓܳܫܽܘ̈ܫܶܐ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ. ܘܰܫܒܳܐ ܡܶܢܗܽܘܢ ܫܒܺܝܬ݂ܳܐ.
Num 21:2 ܘܰܢܕܰܪ ܝܺܣܪܳܐܶܝܠ ܢܶܕܪܳܐ ܠܡܳܪܝܳܐ. ܘܶܐܡܰܪ. ܐܶܢ ܡܰܫܠܳܡܽܘ ܬܰܫܠܶܡ ܥܰܡܳܐ ܗܳܢܳܐ ܒܺܐܝܕܰܝ̈. ܐܰܚܪܶܡ ܐܶܢܶܝܢ ܩܽܘܖ̈ܝܗܶܝܢ.
Num 21:3 ܘܰܫܡܰܥ ܡܳܪܝܳܐ ܒܩܳܠܶܗ ܕܺܝܣܪܳܐܶܝܠ. ܘܰܐܫܠܶܡ ܐܶܢܽܘܢ ܠܰܟ݂ܢܰܥܢܳܝ̈ܶܐ ܒܺܐܝܕܰܝ̈ܗܽܘܢ. ܘܰܚܪܰܒܘ ܐܶܢܽܘܢ. ܘܰܐܚܪܶܡܘ ܐܶܢܽܘܢ. ܘܰܠܩܽܘܖ̈ܝܗܶܝܢ. ܘܰܩܪܰܘ ܫܡܶܗ ܕܰܐܬ݂ܪܳܐ ܗܰܘ ܚܶܪܡܳܐ.
Num 21:4 ܕܥܰܠ ܚܶܘܝܳܐ ܕܰܢܚܳܫܳܐ. ܘܰܫܩܰܠܘ ܡܶܢ ܗܽܘܪ ܛܽܘܪܳܐ ܒܽܐܘܪܚܳܐ ܕܝܰܡܳܐ ܕܣܽܘܦ. ܠܡܶܬ݂ܟܪܳܟ݂ܽܘܬ݂ܳܗ̇ ܠܰܐܪܥܳܐ ܕܰܐܕ݂ܽܘܡ. ܘܶܐܬܬܥܺܝܩܰܬ݂ ܢܰܦܫܶܗ ܕܥܰܡܳܐ ܒܽܐܘܪܚܳܐ.
Num 21:5 ܘܰܪܛܶܢܘ ܥܰܡܳܐ ܥܰܠ ܐܰ‌ܠܳܗܳܐ. ܘܥܰܠ ܡܽܘܫܶܐ. ܘܶܐܡܰܪ. ܠܡܳܢܳܐ ܐܰܣܶܩܬܳܢ ܡܶܢ ܡܶܨܪܶܝܢ ܕܰܢܡܽܘܬ݂ ܒܡܰܕܒܪܳܐ. ܡܶܛܽܠ ܕܠܰܝܬ ܠܰܚܡܳܐ ܘܠܳܐ ܡܰܝ̈ܳܐ. ܘܢܰܦܫܰܢ ܥܳܩܰܬ݂ ܒܠܰܚܡܳܐ ܙܥܽܘܪܳܐ.
Num 21:6 ܘܫܰܕܰܪ ܡܳܪܝܳܐ ܥܰܠ ܥܰܡܳܐ ܚܘܰܘ̈ܳܬ݂ܳܐ ܚܰܖ̈ܡܳܢܶܐ. ܘܢܰܟ݂ܬܽܘܗܝ ܠܥܰܡܳܐ. ܘܡܺܝܬ݂ܘ ܥܰܡܳܐ ܣܰܓܺܝܐܳܐ ܡܶܢ ܝܺܣܪܳܐܶܝܠ.
Num 21:7 ܘܶܐܬ݂ܰܘ ܥܰܡܳܐ ܠܘܳܬ݂ ܡܽܘܫܶܐ. ܘܶܐܡܰܪܘ ܠܶܗ. ܚܛܰܝܢ ܥܰܠ ܕܰܪܛܶܢܢ ܥܰܠ ܡܳܪܝܳܐ. ܘܳܐܦ ܥܠܰܝܟ. ܨܰܠܳܐ ܩܕ݂ܳܡ ܡܳܪܝܳܐ ܘܢܰܦܪܶܩ ܡܶܢܰܢ ܚܘܰܘ̈ܳܬ݂ܳܐ. ܘܨܰܠܺܝ ܡܽܘܫܶܐ ܥܰܠ ܥܰܡܳܐ.
Num 21:8 ܘܶܐܡܰܪ ܡܳܪܝܳܐ ܠܡܽܘܫܶܐ. ܥܒܶܕ݂ ܠܳܟ݂ ܚܶܘܝܳܐ ܚܰܪܡܳܢܳܐ ܕܰܢܚܳܫܳܐ. ܘܣܺܝܡܳܝܗܝ ܠܳܐܬܳܐ. ܘܟܽܠ ܡܰܢ ܕܢܳܟܶܬ݂ ܠܶܗ ܚܶܘܝܳܐ. ܢܶܚܙܶܝܘܗܝ ܘܢܺܚܶܐ.
Num 21:9 ܘܰܥܒܰܕ݂ ܡܽܘܫܶܐ ܚܶܘܝܳܐ ܕܰܢܚܳܫܳܐ. ܘܣܳܡܶܗ ܠܳܐܬܳܐ. ܘܡܳܐ ܕܢܳܟܶܬ݂ ܚܶܘܝܳܐ ܠܓܰܒܪܳܐ. ܚܳܐܰܪ ܒܚܶܘܝܳܐ ܕܰܢܚܳܫܳܐ ܘܚܳܝܶܐ.
Num 21:10 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܘܰܫܪܰܘ ܒܳܐܒܽܘܬ݂.
Num 21:11 ܘܰܫ̣ܩܰܠܘ ܡܶܢ ܐܳܒܽܘܬ݂. ܘܰܫܪܰܘ ܒܥܰܝܢܳܐ ܕܥܶܒܖ̈ܳܝܶܐ. ܒܡܰܕܒܪܳܐ ܕܰܩܕ݂ܳܡ ܡܽܘܐܳܒ. ܡܶܢ ܡܰܕܢܚܳܐ ܡܶܢ ܡܰܕ݂ܢܳܚܰܝ̈ ܫܶܡܫܳܐ.
Num 21:12 ܘܡܶܢ ܬܰܡܳܢ ܫܩܰܠܘ. ܘܰܫܪܰܘ ܒܢܰܚܠܳܐ ܕܰܙܕ݂ܳܪ.
Num 21:13 ܘܡܶܢ ܬܰܡܳܢ ܫܩܰܠܘ. ܘܰܫܪܰܘ ܒܥܶܒܪܳܐ ܕܰܐܪܢܽܘܢ. ܒܡܰܕܒܪܳܐ ܕܢܳܦܶܩ ܡܶܢ ܬܚܽܘܡܳܐ ܕܳܐܡܽܘܖ̈ܳܝܶܐ. ܡܶܛܽܠ ܕܰܐܪܢܽܘܢ ܬܚܽܘܡܳܐ ܗܽܘ ܕܡܽܘܐܳܒܳܝ̈ܶܐ. ܒܶܝܬ݂ ܡܽܘܐܳܒܳܝ̈ܶܐ ܠܒܶܝܬ݂ ܐܰܡܽܘܖ̈ܳܝܶܐ.
Num 21:14 ܡܶܛܽܠ ܗܳܢܳܐ ܡܶܬ݂ܐܡܰܪ ܒܰܣܦܰܪ ܩܖ̈ܳܒܰܘܗܝ ܕܡܳܪܝܳܐ. ܫܰܠܗܶܒܺܝܬ݂ܳܐ ܒܥܰܠܥܳܠܳܐ. ܘܰܒܢܰܚܠܳܐ ܕܰܐܪܢܽܘܢ.
Num 21:15 ܘܰܐܬ݂ܩܶܢ ܢܰܚ̈ܠܶܐ ܕܰܨܠܶܝܢ ܗܘܰܘ ܠܝܰܬ݂ܒܳܐ ܕܥܳܕ݂. ܘܣܳܡܟܺܝܢ ܗܘܰܘ ܥܰܠ ܬܚܽܘܡܳܐ ܕܡܽܘܐܳܒܳܝ̈ܶܐ.
Num 21:16 ܘܬܰܡܳܢ ܒܺܪܳܐ. ܗܳܝ ܒܺܪܳܐ ܕܶܐܡܰܪ ܡܳܪܝܳܐ ܠܡܽܘܫܶܐ. ܟܰܢܶܫ ܠܺܝ ܥܰܡܳܐ ܘܶܐܬܶܠ ܠܗܽܘܢ ܡܰܝ̈ܳܐ.
Num 21:17 ܗܳܝܕܶܝܢ ܫܰܒܰܚ ܝܺܣܪܳܐܶܝܠ ܬܶܫܒܽܘܚܬܳܐ ܗܳܕ݂ܶܐ. ܣܰܩܝ ܒܺܪܳܐ. ܥܰܢܰܘ ܠܳܗ̇.
Num 21:18 ܒܺܪܳܐ ܕܚܰܦܪܽܘܗ̇ ܪܘܰܖ̈ܒܳܢܶܐ. ܘܚܰܛܽܘܗ̇ ܫܰܠܺܝܛܳܢ̈ܶܐ ܕܥܰܡܳܐ. ܘܒܰܕ݂ܩܽܘܗ̇ ܒܚܽܘܛܖ̈ܰܝܗܽܘܢ. ܘܡܶܢ ܡܰܕܒܪܳܐ ܐܶܬ݂ܝܰܗܒܰܬ݂ ܠܡܰܬ݂ܢ̈ܶܐ.
Num 21:19 ܘܡܶܢ ܡܰܬ݂ܢ̈ܶܐ ܠܢܰܚܠܳܐܶܝܠ. ܘܡܶܢ ܢܰܚܠܳܐܶܝܠ. ܠܒܶܡܽܘܬ݂.
Num 21:20 ܘܡܶܢ ܒܶܡܽܘܬ݂ ܕܢܰܚܠܳܐ ܕܰܒܚܰܩܠܳܐ ܕܡܽܘܐܳܒ. ܠܪܺܝܫ ܪܳܡܬ݂ܳܐ ܕܡܶܬ݂ܚܰܙܝܳܐ ܠܽܘܩܒܰܠ ܐܰܫܺܝܡܽܘܢ.
Num 21:21 ܘܫܰܕܰܪ ܝܺܣܪܳܐܶܝܠ ܐܺܝܙ̈ܓܰܕܶܐ ܠܘܳܬ݂ ܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܶܐܡܰܪ ܠܶܗ.
Num 21:22 ܐܶܥܒܰܪ ܒܰܐܪܥܳܟ݂. ܘܠܳܐ ܢܶܣܛܶܐ ܒܚܰܩܠܳܐ ܘܰܒܟܰܪܡܳܐ. ܘܠܳܐ ܢܶܫܬܶܐ ܡܶܢ ܡܰܝ̈ܳܐ ܕܓܽܘ̈ܒܶܐ. ܐܶܠܳܐ ܒܽܐܘܪܰܚ ܡܰܠܟܳܐ ܢܺܐܙܰܠ. ܥܕܰܡܳܐ ܕܢܶܥܒܰܪ ܬܚܽܘܡܳܟ݂.
Num 21:23 ܘܠܳܐ ܫܒܰܩ ܣܺܝܚܽܘܢ ܠܺܝܣܪܳܐܶܝܠ ܕܢܶܥܒܰܪ ܒܰܬ݂ܚܽܘܡܶܗ. ܘܟܰܢܶܫ ܣܺܝܚܽܘܢ ܠܟܽܠܶܗ ܚܰܝܠܶܗ. ܘܰܢܦܰܩ ܠܽܐܘܪܥܳܐ ܕܺܝܣܪܳܐܶܝܠ ܠܡܰܕܒܪܳܐ. ܘܶܐܬ݂ܳܐ ܠܝܳܗܳܨ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ.
Num 21:24 ܘܰܡܚܳܝܗܝ ܝܺܣܪܳܐܶܝܠ ܒܦܽܘܡܳܐ ܕܚܰܪܒܳܐ. ܘܺܝܪܶܬ݂ ܐܰܪܥܶܗ. ܡܶܢ ܐܰܪܢܽܘܢ ܘܰܥܕܰܡܳܐ ܠܝܳܒܳܩ. ܘܰܥܕܰܡܳܐ ܠܰܒܢܰܝ̈ ܥܰܡܽܘܢ. ܡܶܛܽܠ ܕܥܰܫܺܝܢ ܗܘܰܘ ܬܚܽܘܡܳܐ ܕܰܒܢܰܝ̈ ܥܰܡܽܘܢ.
Num 21:25 ܘܰܢܣܰܒ ܝܺܣܪܳܐܶܝܠ ܗܳܠܶܝܢ ܟܽܠܗܶܝܢ ܩܽܘܖ̈ܝܳܐ. ܘܺܝܬܶܒ ܝܺܣܪܳܐܶܝܠ ܒܟܽܠܗܶܝܢ ܩܽܘܖ̈ܝܳܐ ܕܰܐܡܽܘܖ̈ܳܝܶܐ. ܒܚܶܫܒܽܘܢ ܘܰܒܟܽܠܗܽܘܢ ܟܰܦܖ̈ܽܘܢܶܝܗ̇.
Num 21:26 ܡܶܛܽܠ ܕܚܶܫܒܽܘܢ ܩܪܺܝܬܶܗ ܗܺܝ ܕܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܗܽܘ ܐܶܬ݂ܟܰܬܰܫ ܥܰܡ ܡܰܠܟܳܐ ܕܡܽܘܐܳܒ ܩܰܕܡܳܝܳܐ. ܘܰܢܣܰܒ ܟܽܠܳܗ̇ ܐܰܪܥܶܗ. ܡܶܢ ܬܚܽܘܡܶܗ ܘܰܥܕܰܡܳܐ ܠܰܐܪܢܽܘܢ.
Num 21:27 ܡܶܛܽܠ ܗܳܢܳܐ ܐܳܡܪܺܝܢ ܒܡܰܬ݂ܠܳܐ. ܥܽܘܠܘ ܠܚܶܫܒܽܘܢ. ܬܶܬ݂ܒܢܶܐ ܘܬܶܬ݂ܩܰܢ ܩܪܺܝܬܶܗ ܕܣܺܝܚܽܘܢ.
Num 21:28 ܡܶܛܽܠ ܕܢܽܘܪܳܐ ܢܶܦܩܰܬ݂ ܡܶܢ ܚܶܫܒܽܘܢ. ܘܫܰܠܗܶܒܺܝܬ݂ܳܐ ܡܶܢ ܟܰܪܟܳܐ ܕܣܺܝܚܽܘܢ. ܘܶܐܟ݂ܠܰܬ݂ ܠܥܳܕ݂ ܕܡܽܘܐܳܒ. ܘܰܠܦܳܠܚܰܝ̈ ܥܠܰܘ̈ܳܬ݂ܳܐ ܕܰܐܪܢܽܘܢ.
Num 21:29 ܘܳܝ ܠܳܟ݂ ܐܰܪܢܽܘܢ. ܘܳܝܠܳܟ݂ ܡܽܘܐܳܒ ܐܶܒܰܕܬ. ܥܰܡܳܐ ܕܟ݂ܳܡܽܘܫ ܝܳܗܶܒ ܒܢܰܘ̈ܗܝ ܒܰܗܡܰܝܖ̈ܶܐ. ܘܰܒ̈ܢܳܬܶܗ ܒܫܶܒܝܳܐ ܠܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ.
Num 21:30 ܘܚܰܩ̈ܠܳܬ݂ܳܐ ܕܚܶܫܒܽܘܢ ܐܶܒܰܕ݂̈ܝ ܥܕܰܡܳܐ ܠܪܺܝܒܽܘܢ. ܘܰܨ̈ܕܺܝ ܥܕܰܡܳܐ ܠܰܢܟ݂ܳܚ ܕܰܒܡܰܕܒܪܳܐ.
Num 21:31 ܘܺܝܬܶܒ ܝܺܣܪܳܐܶܝܠ ܒܰܐܪܥܳܐ ܕܰܐܡܽܘܖ̈ܳܝܶܐ.
Num 21:32 ܘܫܰܕܰܪ ܡܽܘܫܶܐ ܠܡܶܓܰܫ ܠܝܰܥܙܺܝܪ. ܘܰܟ݂ܒܰܫ ܟܰܦܖ̈ܽܘܢܶܝܗ̇. ܘܰܐܘܒܶܕ݂ ܠܳܐܡܽܘܖ̈ܳܝܶܐ ܕܬܰܡܳܢ.
Num 21:33 ܘܰܗܦܰܟ݂ܘ ܣܠܶܩܘ ܠܰܐܪܥܳܐ ܕܡܰܬ݂ܢܺܝܢ. ܘܰܢܦܰܩ ܥܽܘܓ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܗܽܘܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܒܰܐܪܕܥܺܝ.
Num 21:34 ܘܶܐܡܰܪ ܡܳܪܝܳܐ ܠܡܽܘܫܶܐ. ܠܳܐ ܬܕ݂ܚܰܠ ܡܶܢܶܗ. ܡܶܛܽܠ ܕܒܺܐܝܕܰܝ̈ܟ ܡܰܫܠܶܡ ܐ̱ܢܳܐ ܠܶܗ. ܘܰܠܟܽܠܶܗ ܥܰܡܶܗ. ܘܰܠܟܽܠܳܗ̇ ܐܰܪܥܶܗ. ܘܰܥܒܶܕ݂ ܠܶܗ ܐܰܝܟ݂ ܕܰܥܒܰܕܬ ܠܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ.
Num 21:35 ܘܚܰܪܒܽܘܗܝ ܠܶܗ. ܘܠܰܒܢܰܘ̈ܗܝ. ܘܰܠܟܽܠܶܗ ܥܰܡܶܗ. ܘܠܳܐ ܫ̣ܒܰܩܘ ܠܶܗ ܣܪܺܝܕ݂ܳܐ. ܘܺܝܪܶܬ݂ܘ ܐܰܪܥܶܗ.
Num 22:1 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ. ܘܰܫܪܰܘ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 22:2 ܢܒܺܝܽܘܬ݂ܶܗ ܕܒܶܠܥܰܡ. ܘܰܚܙܳܐ ܒܳܠܳܩ ܒܰܪ ܨܶܦܽܘܪ. ܟܽܠ ܕܰܥܒܰܕ݂ ܝܺܣܪܳܐܶܝܠ ܠܳܐܡܽܘܖ̈ܳܝܶܐ.
Num 22:3 ܘܰܕ݂ܚܶܠܘ ܡܽܘܐܳܒܳܝ̈ܶܐ ܡܶܢ ܩܕ݂ܳܡ ܥܰܡܳܐ ܛܳܒ. ܡܶܛܽܠ ܕܣܰܓܺܝ ܗܘܳܐ ܛܳܒ. ܘܥܳܩܰܬ݂ ܠܗܽܘܢ ܠܡܽܘܐܳܒܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Num 22:4 ܘܶܐܡܰܪ ܡܽܘܐܳܒ ܠܣܳܒ̈ܶܐ ܕܡܶܕ݂ܝܰܢ. ܡܶܟܺܝܠ ܪܳܥܶܝܢ ܟܶܢܫܳܐ ܗܳܢܳܐ ܠܟܽܠܗܽܘܢ ܕܰܚܕܳܪܰܝܢ ܐܰܝܟ݂ ܕܪܳܥܶܐ ܬܰܘܪܳܐ ܠܝܽܘܪܳܩܳܐ ܕܚܰܩܠܳܐ. ܘܒܳܠܳܩ ܗܘܳܐ ܒܰܪ ܨܶܦܽܘܪ ܡܰܠܟܳܐ ܕܡܽܘܐܳܒܳܝ̈ܶܐ ܒܙܰܒܢܳܐ ܗܰܘ.
Num 22:5 ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܒܶܠܥܰܡ ܒܰܪ ܒܥܽܘܪ ܦܳܫܽܘܪܳܐ ܕܥܰܠ ܢܰܗܪܳܐ. ܠܰܐܪܥܳܐ ܕܰܒܢܰܝ̈ ܥܰܡܽܘܢ ܠܡܶܩܪܝܶܗ. ܘܰܠܡܺܐܡܰܪ ܠܶܗ. ܗܳܐ ܥܰܡܳܐ ܢܦܰܩ ܡܶܢ ܡܶܨܪܶܝܢ. ܘܟܰܣܺܝ ܐܰܦܶܝ̈ܗ̇ ܕܰܐܪܥܳܐ. ܘܗܳܐ ܫܪܶܝܢ ܠܽܘܩܒܰܠܝ.
Num 22:6 ܡܶܟܺܝܠ ܬܳܐ ܠܽܘܛܳܝܗܝ ܠܺܝ ܠܥܰܡܳܐ ܗܳܢܳܐ. ܡܶܛܽܠ ܕܥܰܫܺܝܢ ܗܽܘ ܡܶܢܝ. ܟܒܰܪ ܢܶܫܟܰܚ ܢܶܚܪܽܘܒ ܡܶܢܶܗ. ܘܢܰܘܒܕ݂ܺܝܘܗܝ ܡܶܢ ܐܰܪܥܳܐ. ܡܶܛܽܠ ܕܝܳܕܰܥ ܐ̱ܢܳܐ ܕܰܠܡܰܢ ܕܰܡܒܰܪܶܟ݂ ܐܰܢ̱ܬ ܒܪܺܝܟ݂ ܗ̱ܘ. ܘܰܠܡܰܢ ܕܠܳܐܶܛ ܐܰܢ̱ܬ ܠܺܝܛ ܗܽܘ.
Num 22:7 ܘܶܐܙܰܠܘ ܣܳܒ̈ܶܐ ܕܡܽܘܐܳܒ ܘܣܳܒ̈ܶܐ ܕܡܶܕܶܝܢ. ܘܩܶܨܡܰܝ̈ܗܽܘܢ ܒܺܐܝܕܰܝ̈ܗܽܘܢ. ܘܶܐܬ݂ܰܘ ܠܘܳܬ݂ ܒܶܠܥܰܡ. ܘܶܐܡܰܪܘ ܠܶܗ ܡܶܠܰܘ̈ܗܝ ܕܒܳܠܳܩ.
Num 22:8 ܘܶܐܡܰܪ ܠܗܽܘܢ. ܒܽܘܬ݂ܘ ܗܳܪܟܳܐ ܒܠܺܠܝܳܐ. ܘܶܐܬܶܠ ܠܟܽܘܢ ܦܶܬ݂ܓ݂ܳܡܳܐ ܐܰܝܟ݂ ܕܳܐܡܰܪ ܠܺܝ ܡܳܪܝܳܐ. ܘܦܳܫܘ ܪܰܘܖ̈ܒܳܢܶܐ ܕܡܽܘܐܳܒ ܠܘܳܬ݂ ܒܶܠܥܰܡ.
Num 22:9 ܘܶܐܬ݂ܳܐ ܐܰ‌ܠܳܗܳܐ ܥܰܠ ܒܶܠܥܰܡ. ܘܶܐܡܰܪ ܠܶܗ. ܡܰܢ ܐܶܢܽܘܢ ܗܳܠܶܝܢ ܓܰܒܖ̈ܶܐ ܕܥܰܡܳܟ݂.
Num 22:10 ܘܶܐܡܰܪ ܒܶܠܥܰܡ ܠܰܐܠܳܗܳܐ. ܒܳܠܳܩ ܒܰܪ ܨܶܦܽܘܪ ܡܰܠܟܳܐ ܕܡܽܘܐܳܒ ܫܰܕܰܪ ܥܠܰܝ. ܘܶܐܡܰܪ ܠܺܝ.
Num 22:11 ܗܳܐ ܥܰܡܳܐ ܢܦܰܩ ܡܶܢ ܡܶܨܪܶܝܢ. ܘܟܰܣܺܝ ܐܰܦܶܝ̈ܗ̇ ܕܰܐܪܥܳܐ. ܗܳܫܳܐ ܬܳܐ ܠܽܘܛܳܝܗܝ ܠܺܝ. ܟܒܰܪ ܐܶܫܟܰܚ ܠܡܶܬ݂ܟܰܬܳܫܽܘ ܥܰܡܶܗ ܘܰܐܘܒܕ݂ܺܝܘܗܝ.
Num 22:12 ܘܶܐܡܰܪ ܐܰ‌ܠܳܗܳܐ ܠܒܶܠܥܰܡ ܠܳܐ ܬܺܐܙܰܠ ܥܰܡܗܽܘܢ. ܘܠܳܐ ܬܠܽܘܛܺܝܘܗܝ ܠܥܰܡܳܐ ܡܶܛܽܠ ܕܰܒܪܺܝܟ݂ ܗ̱ܘ.
Num 22:13 ܘܩܳܡ ܒܶܠܥܰܡ ܒܨܰܦܪܳܐ. ܘܶܐܡܰܪ ܠܪܰܘܖ̈ܒܳܢܶܐ ܕܒܳܠܳܩ. ܙܶܠܘ ܠܰܐܪܥܟܽܘܢ. ܡܶܛܽܠ ܕܠܳܐ ܨܒܳܐ ܡܳܪܝܳܐ ܠܡܶܫܒܩܰܢܝ ܕܺܐܙܰܠ ܥܰܡܟܽܘܢ.
Num 22:14 ܘܩ̣ܳܡܘ ܪܰܘܖ̈ܒܳܢܶܐ ܕܡܽܘܐܳܒ ܘܶܐܬ݂ܰܘ ܠܘܳܬ݂ ܒܳܠܳܩ. ܘܳܐܡܪܺܝܢ ܠܶܗ. ܠܳܐ ܨܒܳܐ ܒܶܠܥܰܡ ܠܡܶܐܬ݂ܳܐ ܥܰܡܰܢ.
Num 22:15 ܘܰܗܦܰܟ݂ ܬܽܘܒ ܒܳܠܳܩ. ܘܫܰܕܰܪ ܐܺܝܙܓܰܕ̈ܶܐ ܕܪܰܘܪܒܺܝܢ ܘܝܰܩܺܝܪܺܝܢ ܡܶܢ ܗܳܠܶܝܢ.
Num 22:16 ܘܶܐܬ݂ܰܘ ܠܘܳܬ݂ ܒܶܠܥܰܡ. ܘܶܐܡܰܪܘ ܠܶܗ. ܗܳܟܰܢܳܐ ܐܳܡܰܪ ܒܳܠܳܩ ܒܰܪ ܨܶܦܽܘܪ. ܠܳܐ ܬܶܬ݂ܟܠܶܐ ܠܡܶܐܬ݂ܳܐ ܠܘܳܬ݂ܝ.
Num 22:17 ܡܶܛܽܠ ܕܰܡܝܰܩܪܽܘ ܐܶܝܰܩܪܳܟ݂ ܛܳܒ. ܘܟܽܠ ܕܬܺܐܡܰܪ ܠܺܝ ܐܶܥܒܶܕ݂. ܘܬ݂ܰܐ ܠܽܘܛ ܠܺܝ ܠܥܰܡܳܐ ܗܳܢܳܐ.
Num 22:18 ܘܰܥܢܳܐ ܒܶܠܥܰܡ ܘܶܐܡܰܪ ܠܺܐܝܙܓܰܕܰܘ̈ܗܝ ܕܒܳܠܳܩ. ܐܶܢ ܢܶܬܶܠ ܠܺܝ ܒܳܠܳܩ ܡ̇ܠܶܐ̣ ܒܰܝܬܶܗ ܣܺܐܡܳܐ ܐܰܘ ܕܰܗܒܳܐ. ܠܳܐ ܡܶܫܟܰܚ ܐ̱ܢܳܐ ܕܶܐܥܒܰܪ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ ܐܰܠܳܗܝ. ܠܳܐ ܥܰܠ ܕܰܙܥܽܘܪܝܳܐ ܘܠܳܐ ܥܰܠ ܕܪܰܒܳܐ.
Num 22:19 ܡܶܟܺܝܠ ܦܽܘܫܘ ܐܳܦ ܐܰܢ̱ܬܽܘܢ ܗܳܪܟܳܐ ܒܠܺܠܝܳܐ. ܘܶܐܕܰܥ ܡܳܢܳܐ ܡܰܘܣܶܦ ܠܰܡܡܰܠܳܠܽܘ ܥܰܡܝ.
Num 22:20 ܘܶܐܬ݂ܳܐ ܐܰ‌ܠܳܗܳܐ ܥܰܠ ܒܶܠܥܰܡ ܒܠܺܠܝܳܐ. ܘܶܐܡܰܪ ܠܶܗ. ܐܶܢ ܠܡܶܩܪܝܳܟ݂ ܐܶܬ݂ܰܘ ܓܰܒܖ̈ܶܐ ܗܳܠܶܝܢ. ܩܽܘܡ ܙܶܠ ܥܰܡܗܽܘܢ. ܒܰܠܚܽܘܕ݂ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ݂. ܗܰܘ ܥܒܶܕ݂.
Num 22:21 ܘܩ̣ܳܡ ܒܶܠܥܰܡ ܒܨܰܦܪܳܐ. ܘܰܐܪܡܺܝ ܥܰܠ ܐܰܬܳܢܶܗ. ܘܶܐܙܰܠ ܥܰܡ ܪܰܘܖ̈ܒܳܢܶܐ ܕܡܽܘܐܳܒ.
Num 22:22 ܘܶܐܬ݂ܚܰܡܰܬ݂ ܪܽܘܓܙܶܗ ܕܰܐ‌ܠܳܗܳܐ ܥܠܰܘܗܝ ܥܰܠ ܕܶܐܙܰܠ. ܘܩܳܡ ܡܰܠܰܐܟܶܗ ܕܡܳܪܝܳܐ ܒܽܐܘܪܚܳܐ ܕܢܶܗܘܶܐ ܠܶܗ ܣܳܛܳܢܳܐ. ܘܗܽܘ ܪܟ݂ܺܝܒ ܥܰܠ ܚܡܳܪܶܗ. ܘܬܪܶܝܢ ܥܠܰܝ̈ܡܰܘܗܝ ܥܰܡܶܗ.
Num 22:23 ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ ܕܩܳܐܶܡ ܒܽܐܘܪܚܳܐ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܰܣܛܬ݂ ܐܰܬܳܢܳܐ ܡܶܢ ܐܽܘܪܚܳܐ ܘܶܐܙܰܠܬ݂ ܒܚܰܩܠܳܐ. ܘܰܡܚܳܐ ܒܶܠܥܰܡ ܠܰܐܬܳܢܳܐ ܠܡܰܣܛܳܝܽܘܬ݂ܳܗ̇ ܠܽܐܘܪܚܳܐ.
Num 22:24 ܘܩ̣ܳܡ ܡܰܠܰܐܟܶܗ ܕܡܳܪܝܳܐ ܒܰܫܒܺܝܠܳܐ ܕܟܰܪܡܳܐ. ܕܰܣܝܳܓܳܐ ܡܶܟܳܐ. ܘܰܣܝܳܓܳܐ ܡܶܟܳܐ.
Num 22:25 ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ. ܘܶܐܬ݂ܚܰܒܨܰܬ݂ ܒܶܐܣܬ݂ܳܐ. ܘܰܚܒܰܨܬ݂ܳܗ̇ ܪܶܓܠܶܗ ܕܒܶܠܥܰܡ ܒܶܐܣܬ݂ܳܐ. ܘܰܐܘܣܶܦ ܬܽܘܒ ܠܡܶܡܚܝܳܗ̇.
Num 22:26 ܘܰܐܘܣܶܦ ܡܰܠܰܐܟܶܗ ܕܡܳܪܝܳܐ. ܘܰܥܒܰܪ ܘܩ̣ܳܡ ܒܰܐܬ݂ܪܳܐ ܐܰܠܺܝܨܳܐ. ܐܰܬܰܪ ܕܠܰܝܬ ܐܽܘܪܚܳܐ ܠܡܶܣܛܳܐ. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.
Num 22:27 ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ. ܘܪܶܒܥܰܬ݂ ܬܚܶܝܬ݂ ܒܶܠܥܰܡ. ܘܶܐܬ݂ܚܰܡܰܬ݂ ܪܽܘܓܙܶܗ ܕܒܶܠܥܰܡ. ܘܰܡ̣ܚܳܗ̇ ܠܰܐܬܳܢܳܐ ܒܚܽܘܛܪܳܐ.
Num 22:28 ܘܰܦܬܰܚ ܡܳܪܝܳܐ ܦܽܘܡܳܗ̇ ܕܰܐܬܳܢܳܐ. ܘܶܐܡܪܰܬ݂ ܠܒܶܠܥܰܡ. ܡܳܢܳܐ ܥܶܒ̣ܕܶܬ݂ ܠܳܟ݂ ܕܰܡܚܰܝܬܳܢܝ ܗܳܐ ܬܠܳܬ݂ ܙܰܒܢܺܝ̈ܢ.
Num 22:29 ܘܶܐܡܰܪ ܒܶܠܥܰܡ ܠܰܐܬܳܢܳܐ. ܥܰܠ ܕܒܰܙܰܚܬܝ ܒܺܝ. ܘܶܐܠܽܘ ܐܺܝܬ݂ ܗܘܳܐ ܣܰܝܦܳܐ ܒܺܐܝܕܰܝ̈ ܗܳܫܳܐ ܩܳܛܶܠ ܗܘܺܝܬ ܠܶܟ݂ܝ.
Num 22:30 ܘܶܐܡܪܰܬ݂ ܐܰܬܳܢܳܐ ܠܒܶܠܥܰܡ. ܠܳܐ ܗܘܺܝܬ݂ ܐܶܢܳܐ ܐܰܬܳܢܳܟ݂. ܕܰܪܟ݂ܺܝܒ ܐܰܢ̱ܬ ܥܠܰܝ ܡܶܢ ܛܰܠܝܽܘܬܳܟ݂ ܘܰܥܕܰܡܳܐ ܠܝܰܘܡܳܢܳܐ. ܕܰܠܡܳܐ ܡܶܢ ܡܬ݂ܽܘܡ ܥ̣ܶܒܕܶܬ݂ ܠܳܟ݂ ܗܳܟܰܢܳܐ. ܐܳܡܰܪ ܠܳܗ̇. ܠܳܐ.
Num 22:31 ܘܰܓܠܳܐ ܡܳܪܝܳܐ ܥܰܝܢܰܘ̈ܗܝ ܕܒܶܠܥܰܡ. ܘܰܚܙܳܐ ܠܡܰܠܰܐܟܶܗ ܕܡܳܪܝܳܐ ܩܳܐܶܡ ܒܽܐܘܪܚܳܐ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܰܩܥܶܕ݂ ܘܰܣܓܶܕ݂ ܥܰܠ ܐܰܦܰܘ̈ܗܝ.
Num 22:32 ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܠܡܳܢܳܐ ܡܚܰܝܬ ܐܰܬܳܢܳܟ݂ ܗܳܐ ܬܠܳܬ݂ ܙܰܒܢܺܝ̈ܢ. ܗܳܐ ܐܶܢܳܐ ܢܶܦܩܶ݀ܬ݂ ܕܶܐܗܘܶܐ ܠܳܟ݂ ܣܳܛܳܢܳܐ. ܥܰܠ ܕܰܬ݂ܪܰܨܬ ܐܽܘܪܚܳܐ ܠܽܘܩܒܰܠܝ.
Num 22:33 ܘܰܚܙܳܬܰܢܝ ܐܰܬܳܢܳܐ ܘܰܣܛܳܬ݂ ܡܶܢ ܩܕ݂ܳܡܰܝ ܗܳܐ ܬܠܳܬ݂ ܙܰܒܢܺܝ̈ܢ. ܐܶܠܽܘܠܳܐ ܣܛܳܬ݂ ܡܶܢ ܩܕ݂ܳܡܰܝ. ܗܳܫܳܐ ܠܳܟ݂ ܩܳܛܶܠ ܗܘܺܝ݀ܬ݂. ܘܠܳܗ̇ ܡܰܚܶܐ ܗܘܺܝ݀ܬ݂.
Num 22:34 ܘܶܐܡܰܪ ܒܶܠܥܰܡ ܠܡܰܠܰܐܟܶܗ ܕܡܳܪܝܳܐ. ܚܛܺܝܬ݂. ܠܳܐ ܝܳܕܰܥ ܗܘܺܝ݀ܬ݂ ܕܰܐܢ̱ܬ ܩܳܐܶܡ ܠܽܘܩܒܰܠܝ ܒܽܐܘܪܚܳܐ. ܗܳܫܳܐ ܐܶܢ ܒܺܝܫ ܒܥܰܝܢܰܝ̈ܟ ܐܶܗܦܽܘܟ݂ ܠܺܝ.
Num 22:35 ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܒܶܠܥܰܡ. ܙܶܠ ܥܰܡ ܓܰܒܖ̈ܶܐ ܒܰܠܚܽܘܕ݂ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ݂ ܗܰܘ ܥܒܶܕ݂. ܘܶܐܙܰܠ ܒܶܠܥܰܡ ܥܰܡ ܪܰܘܖ̈ܒܳܢܶܐ ܕܒܳܠܳܩ.
Num 22:36 ܘܰܫ̣ܡܰܥ ܒܳܠܳܩ ܕܶܐܬ݂ܳܐ ܒܶܠܥܰܡ. ܘܰܢܦܰܩ ܠܽܐܘܪܥܶܗ ܠܰܩܪܺܝܬ݂ܳܐ ܕܡܽܘܐܳܒ. ܕܒܰܬ݂ܚܽܘܡܳܐ ܕܰܐܪܢܽܘܢ ܕܒܰܣܦܳܖ̈ܰܝ ܬܚܽܘܡܳܐ.
Num 22:37 ܘܶܐܡܰܪ ܒܳܠܳܩ ܠܒܶܠܥܰܡ. ܗܳܐ ܫܰܕܪܶܬ݂ ܥܠܰܝܟ ܠܡܶܩܪܝܳܟ݂. ܐܰܝܟܰܘ ܠܳܐ ܐܶܬܰܝܬ ܠܘܳܬ݂ܝ. ܟܒܰܪ ܐܳܡܰܪ ܗܘܰܝܬ ܕܠܳܐ ܡܨܶܐ ܐ̱ܢܳܐ ܒܚܰܝܠܳܐ ܠܰܡܝܰܩܳܪܽܘܬܳܟ݂.
Num 22:38 ܘܶܐܡܰܪ ܒܶܠܥܰܡ ܠܒܳܠܳܩ. ܗܳܐ ܐܶܬܺܝܬ݂ ܠܘܳܬ݂ܳܟ݂. ܗܳܫܳܐ ܕܰܠܡܳܐ ܡܶܫܟܳܚܽܘ ܡܶܫܟܰܚ ܐ̱ܢܳܐ ܕܺܐܡܰܪ ܡܶܕܶܡ. ܐܶܠܳܐ ܗܰܘ ܦܶܬ݂ܓ݂ܳܡܳܐ ܕܣܳܐܶܡ ܐܰ‌ܠܳܗܳܐ ܒܦܽܘܡܝ. ܗܰܘ ܗܽܘ ܐܳܡܰܪ ܐ̱ܢܳܐ.
Num 22:39 ܘܶܐܙܰܠ ܒܶܠܥܰܡ ܥܰܡ ܒܳܠܳܩ. ܘܰܐܥܠܶܗ ܠܩܽܘܪܝܰܬ݂ ܚܶܨܪܽܘܬ݂.
Num 22:40 ܘܰܢܟ݂ܰܣ ܒܳܠܳܩ ܬܰܘܖ̈ܶܐ ܘܥܳܢ̈ܳܐ. ܘܫܰܕܰܪ ܠܒܶܠܥܰܡ ܘܰܠܪܰܘܖ̈ܒܳܢܶܐ ܕܥܰܡܶܗ.
Num 22:41 ܘܟܰܕ݂ ܗܘܳܐ ܨܰܦܪܳܐ. ܕܒܰܪ ܒܳܠܳܩ ܠܒܶܠܥܰܡ. ܘܰܐܣܩܶܗ ܠܒܶܡܽܘܬ݂ ܒܰܥܠܳܐ. ܘܰܚܙܳܐ ܡܶܢ ܬܰܡܳܢ ܣܳܟܶܗ ܕܥܰܡܳܐ.
Num 23:1 ܘܶܐܡܰܪ ܒܶܠܥܰܡ ܠܒܳܠܳܩ. ܒܢܺܝ ܠܺܝ ܗܳܪܟܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܛܰܝܶܒ ܠܺܝ ܗܳܪܟܳܐ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.
Num 23:2 ܘܰܥܒܰܕ݂ ܒܳܠܳܩ ܐܰܝܟ݂ ܕܶܐܡܰܪ ܠܶܗ ܒܶܠܥܰܡ. ܘܰܐܣܶܩܘ ܒܳܠܳܩ ܘܒܶܠܥܰܡ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚܳܐ.
Num 23:3 ܘܶܐܡܰܪ ܒܶܠܥܰܡ ܠܒܳܠܳܩ. ܩܽܘܡ ܗܳܪܟܳܐ ܠܘܳܬ݂ ܥܠ̈ܰܘܳܬ݂ܳܟ݂. ܘܶܐܢܳܐ ܐܺܙܰܠ. ܛܳܟ݂ ܢܶܩܪܶܐ ܡܳܪܝܳܐ ܠܽܐܘܪܥܝ. ܘܦܶܬ݂ܓ݂ܳܡܳܐ ܕܰܡܚܰܘܶܐ ܠܺܝ ܐܶܚܰܘܶܝܘܗܝ ܠܳܟ݂. ܘܶܐܙܰܠ ܫܰܦܝܳܐܺܝܬ݂.
Num 23:4 ܘܶܐܬ݂ܓܠܺܝ ܐܰ‌ܠܳܗܳܐ ܥܰܠ ܒܶܠܥܰܡ. ܘܶܐܡܰܪ ܠܶܗ. ܫܰܒܥܳܐ ܡܰܕ݂ܒܚܺܝ̈ܢ ܛܰܝܶܒܬ. ܘܰܐܣ̣ܶܩܬ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚܳܐ.
Num 23:5 ܘܣܳܡ ܡܳܪܝܳܐ ܡܶܠܬ݂ܳܐ ܒܦܽܘܡܶܗ ܕܒܶܠܥܰܡ. ܘܶܐܡܰܪ ܠܶܗ. ܙܶܠ ܠܘܳܬ݂ ܒܳܠܳܩ. ܘܗܳܟܰܢܳܐ ܡܰܠܶܠ.
Num 23:6 ܘܶܐܬ݂ܳܐ ܠܘܳܬܶܗ. ܘܗܽܘ ܩܳܐܶܡ ܗܘܳܐ ܠܘܳܬ݂ ܥ̈ܠܰܘܳܬܶܗ. ܗܽܘ ܘܟܽܠܗܽܘܢ ܪܰܘܖ̈ܒܳܢܶܐ ܕܡܽܘܐܳܒ.
Num 23:7 ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܡܶܢ ܐܳܪܳܡ ܕܰܒܪܰܢܝ ܒܳܠܳܩ ܡܰܠܟܳܐ ܕܡܽܘܐܳܒܳܝ̈ܶܐ. ܡܶܢ ܛܽܘܖ̈ܰܝ ܡܰܕܢܚܳܐ. ܘܶܐܡܰܪ ܠܺܝ ܬܳܐ ܠܽܘܛ ܠܺܝ ܠܝܰܥܩܽܘܒ. ܘܬ݂ܳܐ ܐܰܘܒܶܕ݂ ܠܺܝ ܠܺܝܣܪܳܐܶܝܠ.
Num 23:8 ܡܳܢܳܐ ܐܶܠܽܘܛܺܝܘܗܝ. ܕܠܳܐ ܠܳܛܶܗ ܐܰ‌ܠܳܗܳܐ. ܘܡܳܢܳܐ ܐܰܘܒܕ݂ܺܝܘܗܝ. ܕܠܳܐ ܐܰܘܒܕܶܗ ܡܳܪܝܳܐ.
Num 23:9 ܡܶܛܽܠ ܕܡܶܢ ܪܺܝܫܐ ܕܛܽܘܪܳܐ ܚܙܺܝܬܶܗ. ܘܡܶܢ ܖ̈ܳܡܳܬ݂ܳܐ ܚܰܪܬܶܗ. ܗܳܐ ܥܰܡܳܐ ܒܰܠܚܽܘܕ݂ܰܘܗܝ ܫ̣ܪܳܐ. ܘܰܒܥܰܡ̈ܡܶܐ ܠܳܐ ܡܶܬ݂ܚܫܶܒ.
Num 23:10 ܡܰܢܽܘ ܡܶܫܟܰܚ ܠܡܶܡܢܳܐ ܥܰܟ݂ܪܶܗ ܕܝܰܥܩܽܘܒ. ܘܡܶܢܝܳܢܳܐ ܕܪܽܘܒܥܶܗ ܕܺܝܣܪܳܐܶܝܠ. ܬܡܽܘܬ݂ ܢܰܦܫܝ ܡܰܘܬܳܐ ܕܰܬ݂ܖ̈ܺܝܨܰܝܗܽܘܢ. ܘܬܶܗܘܶܐ ܚܰܪܬ݂ܝ ܐܰܟ݂ܘܳܬ݂ܗܽܘܢ.
Num 23:11 ܘܶܐܡܰܪ ܒܳܠܳܩ ܠܒܶܠܥܰܡ. ܡܳܢܳܐ ܥܒܰܕܬ ܠܺܝ. ܠܰܡܠܳܛ ܒܥܶܠ̈ܕܒܳܒܰܝ ܩܪܺܝܬܳܟ݂. ܘܗܳܐ ܡܒܰܪܳܟ݂ܽܘ ܡܒܰܪܶܟ݂ ܐܰܢ̱ܬ ܠܗܽܘܢ.
Num 23:12 ܘܰܥܢܳܐ ܒܶܠܥܰܡ ܘܶܐܡܰܪ. ܗܳܐ ܡܶܕܶܡ ܕܣܳܐܶܡ ܡܳܪܝܳܐ ܒܦܽܘܡܝ. ܗܰܘ ܗܽܘ ܢܳܛܰܪ ܐ̱ܢܳܐ ܠܰܡܡܰܠܳܠܽܘ.
Num 23:13 ܘܶܐܡܰܪ ܠܶܗ ܒܳܠܳܩ. ܬܳܐ ܥܰܡܝ ܠܰܐܬ݂ܪܳܐ ܐ̱ܚܪܺܢܳܐ ܕܬܶܚܙܶܝܘܗܝ ܡܶܢ ܬܰܡܳܢ. ܒܪܰܡ ܕܶܝܢ ܚܰܪܬܶܗ ܬܶܚܙܶܐ. ܘܟܽܠܶܗ ܠܳܐ ܬܶܚܙܶܐ. ܘܠܽܘܛܶܝܗܝ ܠܺܝ ܡܶܢ ܬܰܡܳܢ.
Num 23:14 ܘܕܰܒܪܶܗ ܠܰܚܩܰܠ ܕܰܘ̈ܩܶܐ ܠܪܺܝܫ ܪܳܡܬ݂ܳܐ ܘܰܒ̣ܢܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܰܐܣܶܩ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚ̈ܶܐ.
Num 23:15 ܘܶܐܡܰܪ ܒܶܠܥܰܡ ܠܒܳܠܳܩ. ܩܽܘܡ ܗܳܪܟܳܐ ܠܘܳܬ݂ ܥ̈ܠܰܘܳܬ݂ܳܟ݂. ܘܶܐܢܳܐ ܐܶܡܛܶܐ ܥܕܰܡܳܐ ܠܗܳܪܟܳܐ.
Num 23:16 ܘܶܐܬ݂ܓܠܺܝ ܡܳܪܝܳܐ ܥܰܠ ܒܶܠܥܰܡ. ܘܣܳܡ ܡܶܠܬ݂ܳܐ ܒܦܽܘܡܶܗ. ܘܶܐܡܰܪ ܠܶܗ. ܙܶܠ ܠܘܳܬ݂ ܒܳܠܳܩ ܘܗܳܟܰܢܳܐ ܐܶܡܰܪ ܠܶܗ.
Num 23:17 ܘܶܐܬ݂ܳܐ ܠܘܳܬܶܗ. ܘܗܽܘ ܩܳܐܶܡ ܗܘܳܐ ܠܘܳܬ݂ ܥ̈ܠܰܘܳܬܶܗ. ܘܪܰܘܖ̈ܒܳܢܶܐ ܕܡܽܘܐܳܒ ܥܰܡܶܗ. ܘܶܐܡܰܪ ܠܶܗ ܒܳܠܳܩ. ܡܳܢܳܐ ܐܶܡܰܪ ܡܳܪܝܳܐ.
Num 23:18 ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܩܽܘܡ ܒܳܠܳܩ ܘܰܫܡܰܥ ܘܨܽܘܬ݂ ܠܣܳܗܕܽܘܬ݂ܝ ܒܰܪܨܶܦܽܘܪ.
Num 23:19 ܠܳܐ ܗܘܳܐ ܓܰܒܪܳܐ ܐܰ‌ܠܳܗܳܐ ܕܰܢܕܰܓܶܠ. ܘܳܐܦܠܳܐ ܒܰܪܢܳܫܳܐ ܕܢܶܬ݂ܡܰܠܰܟ݂ ܗܽܘ ܐܳܡܰܪ ܘܥܳܒܶܕ݂. ܘܡܶܠܬܶܗ ܩܰܝܳܡܳܐ ܠܥܳܠܡܺܝܢ.
Num 23:20 ܗܳܐ ܠܰܡܒܰܪܳܟ݂ܽܘ ܐܶܬܕܰܒܪܶܬ݂. ܘܒܽܘܪܟܬ݂ܳܐ ܠܳܐ ܐܰܗܦܶܟ݂.
Num 23:21 ܠܳܐ ܚܳܙܶܐ ܐ̱ܢܳܐ ܥܰܘܠܳܐ ܒܝܰܥܩܽܘܒ. ܘܠܳܐ ܚܳܐܰܪ ܐ̱ܢܳܐ ܥܶܠܳܝܳܐ ܒܺܝܣܪܳܐܶܝܠ ܡܳܪܝܳܐ ܐܰܠܳܗܶܗ ܥܰܡܶܗ. ܘܬܶܫܒܽܘܚܬܳܐ ܕܡܰܠܟܶܗ ܒܶܗ.
Num 23:22 ܐܰ‌ܠܳܗܳܐ ܕܰܐܦܶܩ ܐܶܢܽܘܢ ܡܶܢ ܡܶܨܪܶܝܢ. ܒܥܽܘܫܢܶܗ ܘܰܒܪܰܘܡܶܗ.
Num 23:23 ܡܶܛܽܠ ܕܠܳܐ ܢܶܚܫܶܐ ܒܝܰܥܩܽܘܒ. ܘܳܐܦܠܳܐ ܩܶܨܡܳܐ ܒܺܝܣܪܳܐܶܝܠ. ܐܰܝܟ݂ ܕܰܒܙܰܒܢܳܐ ܗܳܢܳܐ ܢܶܬ݂ܐܡܰܪ ܠܝܰܥܩܽܘܒ ܘܠܺܝܣܪܳܐܶܝܠ ܡܳܢܳܐ ܥܳܒܶܕ݂ ܐܰ‌ܠܳܗܳܐ.
Num 23:24 ܗܳܐ ܥܰܡܳܐ ܐܰܝܟ݂ ܐܰܪܝܳܐ ܩܳܐܶܡ. ܘܰܐܝܟ݂ ܐܰܪܝܳܐ ܡܶܫܬܰܩܰܠ ܠܳܐ ܢܶܕ݂ܡܰܟ݂ ܥܕܰܡܳܐ ܕܢܶܐܟܽܘܠ ܬܒܪܳܐ. ܘܰܕ݂ܡܳܐ ܕܰܩ̈ܛܺܝܠܶܐ ܢܶܫܬܶܐ.
Num 23:25 ܘܶܐܡܰܪ ܒܳܠܳܩ ܠܒܶܠܥܰܡ. ܠܳܐ ܡܠܳܛ ܬܠܽܘܛܺܝܘܗܝ. ܘܳܐܦܠܳܐ ܡܒܰܪܰܟ݂ܽܘ ܬܒܰܪܟ݂ܺܝܘܗܝ.
Num 23:26 ܘܰܥܢܳܐ ܒܶܠܥܰܡ ܘܶܐܡܰܪ ܠܒܳܠܳܩ. ܠܳܐ ܐܶ݀ܡܪܶܬ݂ ܠܳܟ݂ ܕܟܽܠ ܕܳܐܡܰܪ ܠܺܝ ܡܳܪܝܳܐ. ܗܰܘ ܗܽܘ ܥܳܒܶܕ݂ ܐ̱ܢܳܐ.
Num 23:27 ܘܶܐܡܰܪ ܒܳܠܳܩ ܠܒܶܠܥܰܡ. ܬܳܐ ܐܶܕ݂ܒܪܳܟ݂ ܠܰܐܬ݂ܪܳܐ ܐ̱ܚܪܺܢܳܐ. ܟܒܰܪ ܢܶܫܦܰܪ ܒܥܰܝ̈ܢܰܝ ܐܰ‌ܠܳܗܳܐ. ܘܠܽܘܛܶܝܗܝ ܠܺܝ ܡܶܢ ܬܰܡܳܢ.
Num 23:28 ܘܰܕ݂ܒܰܪ ܒܳܠܳܩ ܠܒܶܠܥܰܡ. ܠܪܺܝܫ ܦܥܽܘܪ ܕܡܶܬ݂ܚܙܶܐ ܠܽܘܩܒܰܠ ܐܰܫܺܝܡܽܘܢ.
Num 23:29 ܘܶܐܡܰܪ ܒܶܠܥܰܡ ܠܒܳܠܳܩ. ܒܢܺܝ ܠܺܝ ܗܳܪܟܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܛܰܝܶܒ ܠܺܝ ܗܳܪܟܳܐ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.
Num 23:30 ܘܰܥܒܰܕ݂ ܒܳܠܳܩ ܐܰܝܟ݂ ܕܶܐܡܰܪ ܠܶܗ ܒܶܠܥܰܡ. ܘܰܐܣܶܩ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚ̈ܶܐ.
Num 24:1 ܘܰܚܙܳܐ ܒܶܠܥܰܡ ܕܫܰܦܺܝܪ ܗܽܘ ܒܥܰܝ̈ܢܰܝ ܡܳܪܝܳܐ ܠܰܡܒܰܪܳܟ݂ܽܘܬܶܗ ܠܺܝܣܪܳܐܶܝܠ. ܘܠܳܐ ܐܶܙܰܠ ܐܰܝܟ݂ ܕܰܒܟܽܠ ܫܳܥܳܐ ܠܡܶܕܰܥ ܢܶܚܫܳܐ. ܘܣܳܡ ܠܡܰܕܒܪܳܐ ܐܰܦܰܘ̈ܗܝ.
Num 24:2 ܘܰܐܪܺܝܡ ܒܶܠܥܰܡ ܥܰܝܢܰܘ̈ܗܝ. ܘܰܚܙܳܐ ܠܺܝܣܪܳܐܶܝܠ ܟܰܕ݂ ܫܪܶܝܢ ܫܰܒ̈ܛܺܝܢ ܫܰܒ̈ܛܺܝܢ. ܘܰܗܘܳܬ݂ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ.
Num 24:3 ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܐܶܡܰܪ ܒܶܠܥܰܡ ܒܪܶܗ ܕܰܒܥܽܘܪ. ܐܶܡܰܪ ܓܰܒܪܳܐ ܕܓܰܠܝܳܐ ܥܰܝܢܶܗ.
Num 24:4 ܐܶܡܰܪ ܕܰܫܡܰܥ ܡܺܐܡܪܳܐ ܕܰܐ‌ܠܳܗܳܐ. ܘܚܶܙܘܳܐ ܕܰܐ‌ܠܳܗܳܐ ܚ̣ܙܳܐ. ܟܰܕ݂ ܪܡܶܐ ܘܰܦܬ݂ܝ̈ܚܳܢ ܥܰܝܢܰܘ̈ܗܝ.
Num 24:5 ܡܳܐ ܫܰܦܺܝܪ ܡܰܫܟܢܳܟ݂ ܝܰܥܩܽܘܒ. ܘܡܰܫܟܢܰܝ̈ܟ ܝܺܣܪܳܐܶܝܠ.
Num 24:6 ܐܰܝܟ݂ ܢܰܚ̈ܠܶܐ ܕܪܳܕܶܝܢ. ܘܰܐܝܟ݂ ܦܰܖ̈ܕܰܝܣܶܐ ܕܥܰܠ ܢܰܗܪܳܐ. ܘܰܐܝܟ݂ ܡܰܫܟܢܳܐ ܕܰܢ̣ܨܰܒ ܡܳܪܝܳܐ. ܘܰܐܝܟ݂ ܐܰܖ̈ܙܶܐ ܕܥܰܠ ܡܰܝ̈ܳܐ.
Num 24:7 ܢܶܦܽܘܩ ܓܰܒܪܳܐ ܡܶܢ ܒܢܰܘ̈ܗܝ. ܘܙܰܪܥܶܗ ܒܡܰܝ̈ܳܐ ܣܰܓܺܝ̈ܐܶܐ. ܘܢܶܬܬܪܺܝܡ ܡܶܢ ܐܳܓܳܓ ܡܰܠܟܳܐ. ܘܬܶܬܪܺܝܡ ܡܰܠܟܽܘܬܶܗ.
Num 24:8 ܐܰ‌ܠܳܗܳܐ ܕܰܐܦܶܩ ܐܶܢܽܘܢ ܡܶܢ ܡܶܨܪܶܝܢ. ܒܥܽܘܫܢܶܗ ܘܰܒܪܰܘܡܶܗ. ܢܶܐܟܽܘܠ ܥܰܡ̈ܡܶܐ ܣܳܢܰܐܘ̈ܗܝ ܘܓܰܖ̈ܡܰܝܗܽܘܢ ܢܬܰܒܰܪ. ܘܚܰܨܰܝ̈ܗܽܘܢ ܢܦܰܣܶܩ.
Num 24:9 ܪܒܰܥ ܘܰܕ݂ܡܶܟ݂ ܐܰܝܟ݂ ܐܰܪܝܳܐ. ܘܰܐܝܟ݂ ܓܽܘܪܝܳܐ ܕܰܐܪܝܳܐ. ܘܡܰܢܽܘ ܢܩܺܝܡܺܝܘܗܝ. ܒܳܖ̈ܟܰܝܟ ܒܖ̈ܺܝܟ݂ܺܝܢ. ܘܠܳܝܛܰܝ̈ܟ ܠܺܝܛܺܝܢ.
Num 24:10 ܘܶܐܬ݂ܚܰܡܰܬ݂ ܪܽܘܓܙܶܗ ܕܒܳܠܳܩ ܥܰܠ ܒܶܠܥܰܡ ܘܛܰܪܶܦ ܐܺܝܕܰܘ̈ܗܝ. ܘܶܐܡܰܪ ܒܳܠܳܩ ܠܒܶܠܥܰܡ. ܠܰܡܠܳܛ ܒܥܶܠ̈ܕܒܳܒܰܝ ܩܪܺܝܬܳܟ݂. ܘܗܳܐ ܡܒܰܪܳܟ݂ܽܘ ܡܒܰܪܶܟ݂ ܐܰܢ̱ܬ ܠܗܽܘܢ ܗܳܐ ܬܠܳܬ݂ ܙܰܒܢܺܝ̈ܢ.
Num 24:11 ܗܳܫܳܐ ܦܽܘܩ ܙܶܠ ܠܳܟ݂ ܠܰܐܬ݂ܪܳܟ݂. ܐܶܡ̇ܪܶܬ݂ ܕܰܡܝܰܩܳܪܽܘ ܐܶܝܰܩܪܳܟ݂. ܘܗܳܐ ܟܠܳܟ݂ ܡܳܪܝܳܐ ܡܶܢ ܐܺܝܩܳܪܳܐ.
Num 24:12 ܘܰܥܢܳܐ ܒܶܠܥܰܡ ܘܶܐܡܰܪ ܠܒܳܠܳܩ. ܗܳܐ ܘܳܐܦ ܠܺܐܝܙܓܰܕܰܝ̈ܟ ܕܫܰܕܰܪܬ ܠܘܳܬ݂ܝ ܐܶܡ̇ܪܶܬ݂.
Num 24:13 ܕܶܐܢ ܢܶܬܶܠ ܠܺܝ ܒܳܠܳܩ ܡܠܶܐ ܒܰܝܬܶܗ ܣܺܐܡܳܐ ܐܰܘ ܕܰܗܒܳܐ. ܠܳܐ ܡܶܫܟܰܚ ܐ̱ܢܳܐ ܕܶܐܥܒܰܪ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܶܐܥܒܶܕ݂ ܡܶܢ ܠܶܒܝ ܛܳܒܬ݂ܳܐ ܐܰܘ ܒܺܝܫܬܳܐ. ܐܶܠܳܐ ܡܶܕܶܡ ܕܳܐܡܰܪ ܠܺܝ ܡܳܪܝܳܐ. ܗܰܘ ܗܽܘ ܡܡܰܠܶܠ ܐ̱ܢܳܐ.
Num 24:14 ܗܳܫܳܐ ܗܳܐ ܐܳܙܶܠ ܐ̱ܢܳܐ ܠܺܝ ܠܰܐܪܥܝ. ܬܳܐ ܕܶܝܢ ܐܶܡܠܟ݂ܳܟ݂ ܡܶܕܶܡ ܕܥܳܒܶܕ݂ ܥܰܡܳܐ ܗܳܢܳܐ ܠܥܰܡܳܟ݂ ܒܚܰܪܬ݂ܳܐ ܕܝܰܘ̈ܡܳܬ݂ܳܐ.
Num 24:15 ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܐܶܡܰܪ ܒܶܠܥܰܡ ܒܪܶܗ ܕܒܥܽܘܪ. ܐܶܡܰܪ ܓܰܒܪܳܐ ܕܓܰܠܝܳܐ ܥܰܝܢܶܗ.
Num 24:16 ܐܶܡܰܪ ܕܰܫܡܰܥ ܡܺܐܡܪܳܐ ܕܰܐ‌ܠܳܗܳܐ. ܘܺܝܕܰܥ ܡܰܕܥܳܐ ܕܰܡܪܰܝܡܳܐ. ܘܚܶܙܘܳܐ ܕܰܐ‌ܠܳܗܳܐ ܚܙܳܐ. ܟܰܕ݂ ܪܡܶܐ ܘܰܦܬ݂ܺܝ̈ܚܳܢ ܥܰܝܢܰܘ̈ܗܝ.
Num 24:17 ܚܙܺܝܬܶܗ ܘܠܳܐ ܡܶܢ ܟܰܕܽܘ. ܘܚܳܪܬܶܗ ܘܠܳܐ ܗܘܳܐ ܩܰܪܺܝܒ. ܢܶܕ݂ܢܰܚ ܟܰܘܟܒܳܐ ܡܶܢ ܝܰܥܩܽܘܒ. ܘܰܢܩܽܘܡ ܪܺܝܫܐ ܡܶܢ ܝܺܣܪܳܐܶܝܠ. ܘܢܰܘܒܶܕ݂ ܠܓܰܢ̱ܒܳܖ̈ܶܐ ܕܡܽܘܐܳܒ. ܘܰܢܫܰܥܒܶܕ݂ ܠܟܽܠܗܽܘܢ ܒܢܰܝ̈ ܫܺܝܬ݂.
Num 24:18 ܘܬܶܗܘܶܐ ܐܰܕ݂ܽܘܡ ܝܳܪܬܽܘܬܶܗ. ܘܣܳܥܺܝܪ ܝܳܪܬܽܘܬ݂ܳܐ ܕܰܒܥܶܠܕܒܳܒܰܘ̈ܗܝ. ܬܶܗܘܶܐ ܕܺܝܠܶܗ. ܘܺܝܣܪܳܐܶܝܠ ܢܶܩܢܶܐ ܚܰܝܠܳܐ.
Num 24:19 ܘܢܶܚܽܘܬ݂ ܡܶܢ ܝܰܥܩܽܘܒ. ܘܢܰܘܒܶܕ݂ ܠܰܐܝܢܳܐ ܕܡܶܫܬܰܘܙܰܒ ܡܶܢ ܩܪܺܝܬ݂ܳܐ.
Num 24:20 ܘܰܚܙܳܐ ܠܰܥܡܳܠܺܝܩ. ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܪܺܝܫ ܥܰܡ̈ܡܶܐ ܥܡܳܠܺܝܩ. ܘܚܰܪܬܶܗ ܬܺܐܒܰܕ݂ ܠܥܳܠܡܺܝܢ.
Num 24:21 ܘܰܚܙܳܐ ܠܩܺܝܢܳܝ̈ܶܐ. ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܥܰܫܺܝܢ ܡܰܘܬܒܳܟ݂. ܘܣܺܝܡ ܒܰܫܩܺܝܦܳܐ ܩܶܢܳܟ݂.
Num 24:22 ܐܶܢ ܢܶܗܘܶܐ ܠܒܽܘܥܳܪܳܐ ܩܺܝܢ. ܥܕܰܡܳܐ ܠܰܐܬ݂ܽܘܪ ܢܶܫܒܽܘܢܳܟ݂.
Num 24:23 ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܘܳܝ ܡܰܢܽܘ ܢܺܚܶܐ ܡܳܐ ܕܣܳܐܶܡ ܗܳܠܶܝܢ ܐܰ‌ܠܳܗܳܐ.
Num 24:24 ܘܠܶܓܝܽܘܢ̈ܶܐ ܢܳܦ̈ܩܳܢ ܡܶܢ ܐܰܪܥܳܐ ܕܟܺܬܳܝ̈ܶܐ. ܘܰܢܫܰܥܒܕ݂ܽܘܢ ܠܳܐܬ݂ܽܘܪ. ܘܰܢܫܰܥܒܕ݂ܽܘܢ ܠܥܶܒܖ̈ܳܝܶܐ. ܘܳܐܦ ܗܶܢܽܘܢ ܢܺܐܒܕܽܘܢ ܠܥܳܠܡܺܝܢ.
Num 24:25 ܘܩܳܡ ܒܶܠܥܰܡ ܘܰܗܦܰܟ݂ ܐܶܙܰܠ ܠܶܗ ܠܰܐܬ݂ܪܶܗ. ܘܳܐܦ ܒܳܠܳܩ ܐܶܙܰܠ ܠܽܐܘܪܚܶܗ.
Num 25:1 ܘܺܝܬ݂ܶܒ ܝܺܣܪܳܐܶܝܠ ܒܣܳܛܺܝܡ. ܘܫܰܪܺܝ ܥܰܡܳܐ ܠܰܡܙܰܢܳܝܽܘ ܒܰܒ̈ܢܳܬ݂ ܡܽܘܐܳܒ.
Num 25:2 ܘܰܩܖ̈ܰܝ ܠܥܰܡܳܐ ܠܕܶܒܚ̈ܶܐ ܕܰܐ‌ܠܳܗܰܝ̈ܗܶܝܢ. ܘܶܐܟܰܠܘ ܥܰܡܳܐ ܘܰܣܓܶܕ݂ܘ ܠܰܐܠܳܗܰܝ̈ܗܶܝܢ.
Num 25:3 ܘܶܐܫܬܰܡܠܺܝ ܝܺܣܪܳܐܶܝܠ ܒܰܒܥܶܠ ܦܥܽܘܪ. ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.
Num 25:4 ܘܶܐܡܰܪ ܡܳܪܝܳܐ ܠܡܽܘܫܶܐ. ܕܒܰܪ ܠܟܽܠܗܽܘܢ ܖ̈ܺܝܫܶܐ ܕܥܰܡܳܐ. ܘܦܰܪܣܳܐ ܐܶܢܽܘܢ ܩܕ݂ܳܡ ܡܳܪܝܳܐ ܠܽܘܩܒܰܠ ܫܶܡܫܳܐ. ܘܬܶܗܦܽܘܟ݂ ܚܶܡܬ݂ܳܐ ܕܪܽܘܓܙܝ ܡܶܢ ܒܢܰܝ̈ ܝܺܣܪܳܐܶܝܠ.
Num 25:5 ܘܶܐܡܰܪ ܡܽܘܫܶܐ ܠܕܰܝܳܢ̈ܶܐ ܕܺܝܣܪܳܐܶܝܠ. ܩܛܽܘܠܘ ܐ̱ܢܳܫ ܓܰܒܖ̈ܰܘܗܝ ܐܰܝܠܶܝܢ ܕܶܐܫܬܰܡܠܺܝܘ ܒܰܒܥܶܠ ܦܥܽܘܪ.
Num 25:6 ܘܗܳܐ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ. ܐܶܬ݂ܳܐ ܘܰܩܪܶܒ ܩܕ݂ܳܡ ܐܰܚܰܘ̈ܗܝ. ܘܥܰܠ ܥ̣ܰܠ ܡܶܕ݂ܝܰܢܳܝܬܳܐ. ܠܥܺܝܢ ܡܽܘܫܶܐ. ܘܰܠܥܺܝܢ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܗܶܢܽܘܢ ܒܳܟ݂ܶܝܢ ܗܘܰܘ ܒܬܰܪܥܳܐ ܕܡܰܫܟܰܢܙܰܒܢܳܐ.
Num 25:7 ܘܰܚܙܳܝܗܝ ܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܘܩܳܡ ܡܶܢ ܓܰܘ ܟܢܽܘܫܬܳܐ. ܘܰܢܣܰܒ ܪܽܘܡܚܳܐ ܒܺܐܝܕ݂ܶܗ.
Num 25:8 ܘܥܰܠ ܒܳܬܰܪ ܓܰܒܪܳܐ ܒܰܪ ܝܺܣܪܳܐܶܝܠ ܠܩܶܠܳܝܬܳܐ. ܘܰܕ݂ܩܰܪ ܐܶܢܽܘܢ ܠܰܬܖ̈ܰܝܗܽܘܢ. ܠܓܰܒܪܳܐ ܒܰܪ ܝܺܣܪܳܐܶܝܠ ܘܠܰܐܢ̱ܬܬ݂ܳܐ ܒܟܰܪܣܳܗ̇ ܒܩܶܠܳܝܬܳܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ ܡܶܢ ܝܺܣܪܳܐܶܝܠ.
Num 25:9 ܘܰܗܘܰܘ ܕܡܺܝܬ݂ܘ ܒܡܰܘܬܳܢܳܐ ܕܡܶܢ ܫܶܠܝܳܐ. ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
Num 25:10 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 25:11 ܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ ܐܰܗܦܶܟ݂ ܚܶܡܬ݂ܝ ܡܶܢ ܒܢܰܝ̈ ܝܺܣܪܳܐܶܝܠ. ܘܛܰܢ ܛܢܳܢܝ ܒܰܝܢܳܬ݂ܗܽܘܢ. ܘܠܳܐ ܐܰܘܒܕܶܬ݂ ܠܰܒܢܰܝ̈ ܝܺܣܪܳܐܶܝܠ ܒܰܛܢܳܢܝ.
Num 25:12 ܡܶܛܽܠ ܗܳܢܳܐ ܐܶܡ̇ܪܶܬ݂. ܕܗܳܐ ܝܳܗܶܒ ܐ̱ܢܳܐ ܠܶܗ ܩܝܳܡܳܐ ܕܰܫܠܳܡܳܐ.
Num 25:13 ܘܢܶܗܘܶܐ ܠܶܗ. ܘܠܰܒܢܰܘ̈ܗܝ ܡܶܢ ܒܳܬܪܶܗ. ܩܝܳܡܳܐ ܕܟܳܗܢܽܘܬܳܐ ܠܥܳܠܰܡ. ܚܠܳܦ ܕܛܰܢ ܒܰܐܠܳܗܶܗ. ܘܚܰܣܺܝ ܥܰܠ ܒܢܰܝ̈ ܝܺܣܪܳܐܶܝܠ.
Num 25:14 ܘܰܫܡܶܗ ܕܓܰܒܪܳܐ ܒܰܪ ܝܺܣܪܳܐܶܝܠ ܩܛܺܝܠܳܐ. ܕܶܐܬ݂ܩܛܶܠ ܥܰܡ ܡܶܕ݂ܝܰܢܳܝܬܳܐ. ܙܰܡܪܺܝ ܒܰܪ ܣܰܠܽܘ. ܪܺܝܫ ܒܶܝܬ݂ ܐܰܒܳܗ̈ܶܐ ܕܫܰܒܛܳܐ ܕܫܶܡܥܽܘܢ.
Num 25:15 ܘܰܫܡܳܗ̇ ܕܰܐܢ̱ܬܬ݂ܳܐ ܡܶܕ݂ܝܰܢܳܝܬܳܐ. ܟܽܘܣܒܺܝ ܒܰܪܬ݂ ܨܽܘܪ. ܪܺܝܫ ܐܽܘܡܬ݂ܳܐ ܕܒܶܝܬ݂ ܐܰܒܳܗܶܝ̈ܗ̇ ܒܡܶܕ݂ܝܰܢ ܗܽܘܝܽܘ ܗܘܳܐ.
Num 25:16 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 25:17 ܐܰܥܺܝܩ ܠܡܶܕ݂ܝܰܢܳܝ̈ܶܐ. ܘܰܚܪܽܘܒ ܐܶܢܽܘܢ.
Num 25:18 ܡܶܛܽܠ ܕܰܡܥܺܝܩܺܝܢ ܠܟܽܘܢ. ܒܢܶܟ݂ܠܗܽܘܢ ܕܶܐܬ݂ܢܟܶܠܘ ܥܠܰܝܟܽܘܢ ܒܰܨܒܽܘܬ݂ܳܐ ܕܰܦܥܽܘܪ. ܘܒܰܨܒܽܘܬ݂ܳܐ ܕܟ݂ܽܘܣܒܺܝ ܒܰܪܬ݂ ܪܺܝܫܐ ܕܡܶܕ݂ܝܰܢ ܚܳܬ݂ܗܽܘܢ. ܕܶܐܬ݂ܩܰܛܠܰܬ݂ ܒܝܰܘܡܳܐ ܕܰܡܚܽܘܬ݂ܳܐ ܕܡܶܢ ܫܶܠܝܳܐ ܒܰܨܒܽܘܬ݂ܳܐ ܕܰܦܥܽܘܪ.
Num 26:1 ܘܰܗܘܳܐ ܡܶܢ ܒܳܬܰܪ ܡܰܘܬܳܢܳܐ ܕܡܶܢ ܫܶܠܝܳܐ. ܐܶܡܰܪ ܡܳܪܝܳܐ ܠܡܽܘܫܶܐ ܘܠܶܐܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ.
Num 26:2 ܩܰܒܶܠ ܚܽܘܫܒܳܢܳܐ ܕܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܠܒܶܝܬ݂ ܐܰܒܳܗܰܝ̈ܗܽܘܢ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.
Num 26:3 ܘܡܰܠܶܠܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ ܥܰܡܗܽܘܢ. ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 26:4 ܘܰܡܢܳܐ ܐܶܢܽܘܢ ܡܽܘܫܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܘܰܒܢܰܝ̈ ܝܺܣܪܳܐܶܝܠ ܕܰܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ.
Num 26:5 ܪܽܘܒܺܝܠ ܒܽܘܟܪܶܗ ܕܺܝܣܪܳܐܶܝܠ. ܒܢܰܝ̈ ܪܽܘܒܺܝܠ. ܚܢܽܘܟ. ܫܰܪܒܬ݂ܳܐ ܕܰܚܢܽܘܟ ܦܰܠܽܘ. ܫܰܪܒܬ݂ܳܐ ܕܦܰܠܽܘ.
Num 26:6 ܚܶܨܪܽܘܢ. ܫܰܪܒܬ݂ܳܐ ܕܚܶܨܪܽܘܢ. ܟܰܪܡܺܝ. ܫܰܪܒܬ݂ܳܐ ܕܟܰܪܡܺܝ.
Num 26:7 ܗܳܠܶܝܢ ܫܰܖ̈ܒܳܬ݂ܳܐ ܕܪܽܘܒܺܝܠ. ܘܰܗܘܳܐ ܡܶܢܝܳܢܗܽܘܢ. ܐܰܪܒܥܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܫܒܰܥ ܡܳܐܐ ܘܰܬܠܳܬܺܝܢ.
Num 26:8 ܘܰܒܢܰܝ̈ ܦܰܠܽܘ. ܐܶܠܝܰܐܒ.
Num 26:9 ܘܰܒܢܰܝ̈ ܐܶܠܝܰܐܒ. ܢܒܽܘܐܶܝܠ. ܘܕ݂ܳܬ݂ܳܢ. ܘܰܐܒܺܝܪܳܡ ܩܖ̈ܺܝܚܶܐ ܕܰܟܢܽܘܫܬܳܐ. ܕܶܐܬ݂ܦܠܶܓܘ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܒܰܟ݂ܢܽܘܫܬܶܗ ܕܩܽܘܪܰܚ ܘܶܐܬ݂ܦܠܶܓܘ ܥܰܠ ܡܳܪܝܳܐ.
Num 26:10 ܘܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇. ܘܒܶܠܥܰܬ݂ ܐܶܢܽܘܢ. ܘܰܠܩܽܘܪܰܚ ܒܡܰܘܬܳܢܳܐ ܕܰܟܢܽܘܫܬܳܐ. ܟܰܕ݂ ܐܶܟܠܰܬ݂ ܢܽܘܪܳܐ ܠܡܰܐܬܶܝܢ ܘܚܰܡܫܺܝܢ ܓܰܒܖ̈ܺܝܢ ܘܰܗܘܰܘ ܠܳܐܬܳܐ.
Num 26:11 ܘܰܒܢܰܝ̈ ܩܽܘܪܰܚ ܠܳܐ ܡܺܝܬ݂ܘ.
Num 26:12 ܘܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ݂ܗܽܘܢ. ܝܰܡܽܘܐܶܝܠ. ܫܰܪܒܬ݂ܳܐ ܕܝܰܡܽܘܐܶܝܠ. ܝܰܡܢܺܝ. ܫܰܪܒܬ݂ܳܐ ܕܝܰܡܢܺܝ. ܝܰܟ݂ܺܝܢ. ܫܰܪܒܬ݂ܳܐ ܕܝܰܟ݂ܺܝܢ.
Num 26:13 ܙܳܪܳܚ. ܫܰܪܒܬ݂ܳܐ ܕܙܳܪܳܚ ܫܳܐܘܳܠ. ܫܰܪܒܬ݂ܳܐ ܕܫܳܐܘܳܠ.
Num 26:14 ܗܳܠܶܝܢ ܫܰܖ̈ܒܳܬ݂ܳܐ ܕܫܶܡܥܽܘܢ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.
Num 26:15 ܘܰܒܢܰܝ̈ ܓܳܕ݂ ܠܫܰܖ̈ܒܳܬ݂ܗܽܘܢ. ܨܶܦܝܽܘܢ. ܫܰܪܒܬ݂ܳܐ ܕܨܶܦܝܽܘܢ. ܚܰܓܺܝ. ܫܰܪܒܬ݂ܳܐ ܕܚܰܓܺܝ. ܫܽܘܢܺܝ. ܫܰܪܒܬ݂ܳܐ ܕܫܽܘܢܺܝ.
Num 26:16 ܐܳܙܢܺܝ. ܫܰܪܒܬ݂ܳܐ ܕܳܐܙܢܺܝ ܥܰܕܺܝ. ܫܰܪܒܬ݂ܳܐ ܕܥܰܕܺܝ.
Num 26:17 ܐܰܪܽܘܕ݂ܺܝ. ܫܰܪܒܬ݂ܳܐ ܕܰܐܪܽܘܕ݂ܺܝ ܐܰܕ݂ܺܝܠ. ܫܰܪܒܬ݂ܳܐ ܕܰܐܕ݂ܺܝܠ.
Num 26:18 ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܓܳܕ݂ ܠܡܶܢܝܳܢܗܽܘܢ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫ ܡܳܐܐ.
Num 26:19 ܘܰܒܢܰܝ̈ ܝܺܗܽܘܕܳܐ. ܥܺܝܪ ܐܘܢܳܢ. ܘܡܺܝܬ݂ܘ ܥܺܝܪ ܐܘܢܳܢ ܒܰܐܪܥܳܐ ܕܰܟ݂ܢܰܥܢ.
Num 26:20 ܘܰܗܘܰܘ ܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ݂ܗܽܘܢ. ܫܶܠܳܐ. ܫܰܪܒܬ݂ܳܐ ܕܫܶܠܳܐ. ܦܰܪܶܨ. ܫܰܪܒܬ݂ܳܐ ܕܦܰܪܶܨ. ܙܳܪܳܚ. ܫܰܪܒܬ݂ܳܐ ܕܙܳܪܳܚ.
Num 26:21 ܘܰܗܘܰܘ ܒܢܰܝ̈ ܦܰܪܶܨ. ܚܶܨܪܽܘܢ. ܫܰܪܒܬ݂ܳܐ ܕܚܶܨܪܽܘܢ ܚܳܡܽܘܠ. ܫܰܪܒܬ݂ܳܐ ܕܚܳܡܽܘܠ.
Num 26:22 ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܝܺܗܽܘܕܳܐ ܠܡܶܢܝܳܢܗܽܘܢ. ܫܰܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫ ܡܳܐܐ.
Num 26:23 ܘܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ݂ܗܽܘܢ. ܬܽܘܠܳܥ. ܫܰܪܒܬ݂ܳܐ ܕܬܽܘܠܳܥ. ܦܽܘܐܳܐ. ܫܰܪܒܬ݂ܳܐ ܕܦܽܘܐܳܐ.
Num 26:24 ܝܳܫܽܘܒ. ܫܰܪܒܬ݂ܳܐ ܕܝܳܫܽܘܒ ܫܶܡܪܽܘܢ. ܫܰܪܒܬ݂ܳܐ ܕܫܶܡܪܽܘܢ.
Num 26:25 ܗܳܠܶܝܢ ܫܰܖ̈ܒܳܬ݂ܳܐ ܕܺܐܝܣܳܟܳܪ ܠܡܶܢܝܳܢܗܽܘܢ. ܫܬܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܬ݂ܠܳܬ݂ ܡܳܐܐ.
Num 26:26 ܘܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ݂ܗܽܘܢ. ܣܳܕ݂ܳܪ. ܫܰܪܒܬ݂ܳܐ ܕܣܳܕ݂ܳܪ. ܐܰܠܽܘܢ. ܫܰܪܒܬ݂ܳܐ ܕܰܐܠܽܘܢ. ܢܰܚܠܳܐܶܝܠ. ܫܰܪܒܬ݂ܳܐ ܕܢܰܚܠܳܐܶܝܠ.
Num 26:27 ܗܳܠܶܝܢ ܫܰܖ̈ܒܳܬ݂ܳܐ ܕܰܙܒܽܘܠܽܘܢ ܠܡܶܢܝܳܢܗܽܘܢ. ܫܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.
Num 26:28 ܘܰܒܢܰܝ̈ ܝܰܘܣܶܦ ܠܫܰܖ̈ܒܳܬ݂ܗܽܘܢ. ܡܢܰܫܶܐ ܘܰܐܦܪܶܝܡ.
Num 26:29 ܘܰܒܢܰܝ̈ ܡܢܰܫܶܐ. ܡܳܟ݂ܺܝܪ. ܫܰܪܒܬ݂ܳܐ ܕܡܳܟ݂ܺܝܪ. ܘܡܳܟ݂ܺܝܪ ܐܰܘܠܶܕ ܠܓܶܠܥܳܕ݂. ܓܶܠܥܳܕ݂. ܫܰܪܒܬ݂ܳܐ ܕܓܶܠܥܳܕ݂.
Num 26:30 ܘܗܳܠܶܝܢ ܒܢܰܝ̈ ܓܶܠܥܳܕ݂. ܫܰܪܒܬ݂ܳܐ ܕܝܰܥܙܺܝܪ. ܚܳܠܳܩ. ܫܰܪܒܬ݂ܳܐ ܕܚܳܠܳܩ.
Num 26:31 ܐܰܫܕ݂ܳܐܶܝܠ. ܫܰܪܒܬ݂ܳܐ ܕܰܐܫܕ݂ܳܐܶܝܠ. ܫܟܺܝܡ. ܫܰܪܒܬ݂ܳܐ ܕܰܫܟ݂ܺܝܡ.
Num 26:32 ܫܡܺܝܕܳܥ. ܫܰܪܒܬ݂ܳܐ ܕܰܫܡܺܝܕܳܥ ܚܳܦܳܪ. ܫܰܪܒܬ݂ܳܐ ܕܚܳܦܳܪ.
Num 26:33 ܘܠܰܨܠܶܦܚܳܕ݂ ܒܰܪ ܚܳܦܳܪ. ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ݂ܳܐ. ܘܰܫܡܳܗ̈ܶܐ ܕܰܒ̈ܢܳܬܶܗ ܕܰܨܠܶܦܚܳܕ݂. ܡܰܚܠܳܐ. ܘܝܰܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.
Num 26:34 ܗܳܠܶܝܢ ܫܰܖ̈ܒܳܬ݂ܳܐ ܕܰܡܢܰܫܶܐ. ܘܡܶܢܝܳܢܗܽܘܢ ܚܰܡܫܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.
Num 26:35 ܘܰܒܢܰܝ̈ ܐܰܦܪܶܝܡ ܠܫܰܖ̈ܒܳܬ݂ܗܽܘܢ. ܫܽܘܬ݂ܠܰܚ. ܫܰܪܒܬ݂ܳܐ ܕܫܽܘܬ݂ܠܰܚ. ܒܳܟ݂ܳܪ. ܫܰܪܒܬ݂ܳܐ ܕܒܳܟ݂ܳܪ. ܬܳܚܳܢ. ܫܰܪܒܬ݂ܳܐ ܕܬ݂ܳܚܳܢ.
Num 26:36 ܘܗܳܠܶܝܢ ܒܢܰܘ̈ܗܝ ܕܫܽܘܬ݂ܠܰܚ. ܥܰܕܳܢ. ܫܰܪܒܬ݂ܳܐ ܕܥܰܕܳܢ.
Num 26:37 ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܐܰܦܪܶܝܡ ܠܡܶܢܝܳܢܗܽܘܢ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܚܰܡܶܫܡܳܐܐ. ܗܳܠܶܝܢ ܒܢܰܝ̈ ܝܰܘܣܶܦ ܠܫܰܖ̈ܒܳܬ݂ܗܽܘܢ.
Num 26:38 ܘܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ݂ܗܽܘܢ. ܒܳܠܳܥ. ܫܰܪܒܬ݂ܳܐ ܕܒܳܠܳܥ. ܐܰܫܒܶܠ. ܫܰܪܒܬ݂ܳܐ ܕܰܐܫܒܶܠ. ܐܰܚܺܝܪܰܡ. ܫܰܪܒܬ݂ܳܐ ܕܰܐܚܺܝܪܰܡ.
Num 26:39 ܫܽܘܦܳܡ. ܫܰܪܒܬ݂ܳܐ ܕܫܽܘܦܳܡ. ܚܽܘܦܺܝܡ. ܫܰܪܒܬ݂ܳܐ ܕܚܽܘܦܺܝܡ.
Num 26:40 ܘܰܗܘܰܘ ܒܢܰܘ̈ܗܝ ܕܒܳܠܳܥ. ܐܳܪܽܘܕ݂ ܘܢܰܥܡܳܢ. ܫܰܪܒܬ݂ܳܐ ܕܳܐܪܽܘܕ݂. ܢܰܥܡܳܢ. ܫܰܪܒܬ݂ܳܐ ܕܢܰܥܡܳܢ.
Num 26:41 ܗܳܠܶܝܢ ܒܢܰܝ̈ ܒܶܢܝܳܡܶܝܢ ܒܡܶܢܝܳܗܽܘܢ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܫܶܬܡܳܐܐ.
Num 26:42 ܘܰܒܢܰܝ̈ ܕܳܢ ܠܫܰܖ̈ܒܳܬ݂ܗܽܘܢ. ܫܽܘܚܳܡ ܫܰܪܒܬ݂ܳܐ ܕܫܽܘܚܳܡ. ܗܳܠܶܝܢ ܫܰܖ̈ܒܳܬ݂ܳܐ ܕܕܳܢ ܠܫܰܖ̈ܒܳܬ݂ܗܽܘܢ.
Num 26:43 ܟܽܠܗܶܝܢ ܫܰܖ̈ܒܳܬ݂ܳܐ ܕܫܽܘܚܳܡ ܠܡܶܢܝܳܢܗܽܘܢ. ܫܬܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 26:44 ܘܰܒܢܰܝ̈ ܐܳܫܺܝܪ ܠܫܰܖ̈ܒܳܬ݂ܗܽܘܢ. ܝܰܡܢܳܐ. ܫܰܪܒܬ݂ܳܐ ܕܝܰܡܢܳܐ. ܝܰܫܘܳܐ. ܫܰܪܒܬ݂ܳܐ ܕܝܰܫܘܳܐ. ܝܰܫܘܺܝ. ܫܰܪܒܬ݂ܳܐ ܕܝܰܫܘܺܝ ܒܪܺܝܥܳܐ. ܫܰܪܒܬ݂ܳܐ ܕܰܒܪܺܝܥܳܐ.
Num 26:45 ܘܰܒܢܰܝ̈ ܒܪܺܝܥܳܐ. ܚܳܒܳܪ. ܫܰܪܒܬ݂ܳܐ ܕܚܳܒܳܪ ܡܰܠܟܺܝܠ. ܫܰܪܒܬ݂ܳܐ ܕܡܰܠܟܺܝܠ.
Num 26:46 ܘܫܶܡ ܒܰܪܬ݂ ܐܳܫܺܝܪ ܣܳܪܰܚ.
Num 26:47 ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܐܳܫܺܝܪ ܠܡܶܢܝܳܢܗܽܘܢ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥ ܡܳܐܐ.
Num 26:48 ܘܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ݂ܗܽܘܢ. ܢܰܚܨܳܐܶܝܠ. ܫܰܪܒܬ݂ܳܐ ܕܢܰܚܨܳܐܶܝܠ. ܓܽܘܢܺܝ. ܫܰܪܒܬ݂ܳܐ ܕܓܽܘܢܺܝ.
Num 26:49 ܝܳܨܳܪ. ܫܰܪܒܬ݂ܳܐ ܕܝܳܨܳܪ. ܫܳܠܺܝܡ. ܫܰܪܒܬ݂ܳܐ ܕܫܳܠܺܝܡ.
Num 26:50 ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ݂ܗܽܘܢ. ܘܡܶܢܝܳܢܗܽܘܢ ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.
Num 26:51 ܟܽܠܗܽܘܢ ܡܶܢܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ. ܫܶܬܡܳܐܐ ܐܰܠܦܺܝ̈ܢ ܘܳܐܠܶܦ ܘܰܫܒܰܥܡܳܐܐ. ܘܰܬܠܳܬܺܝܢ.
Num 26:52 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 26:53 ܠܗܳܠܶܝܢ ܬܶܬ݂ܦܰܠܰܓ ܐܰܪܥܳܐ ܒܝܳܪܬܽܘܬ݂ܳܐ ܠܡܶܢܝܳܢܳܐ ܕܰܫܡܳܗ̈ܶܐ.
Num 26:54 ܠܣܰܓܺܝ̈ܐܶܐ ܬܶܣܓܶܐ ܝܳܪܬܽܘܬ݂ܗܽܘܢ. ܘܠܰܙܥܽܘܖ̈ܶܐ ܬܶܙܥܰܪ ܝܳܪܬܽܘܬ݂ܗܽܘܢ. ܐ̱ܢܳܫ ܠܦܽܘܬ݂ ܡܶܢܝܳܢܶܗ ܢܩܰܒܶܠ ܝܳܪܬܽܘܬܶܗ.
Num 26:55 ܒܪܰܡ ܕܶܝܢ ܒܦܶܨ̈ܶܐ ܬܶܬ݂ܦܰܠܰܓ ܐܰܪܥܳܐ. ܠܰܫܡܳܗ̈ܶܐ ܕܫܰܒ̈ܛܶܐ ܕܰܐܒܳܗܰܝ̈ܗܽܘܢ ܢܺܐܪܬܽܘܢ.
Num 26:56 ܡܶܢ ܦܽܘܡ ܦܶܨ̈ܶܐ ܬܶܬ݂ܦܰܠܰܓ ܝܳܪܬܽܘܬ݂ܳܐ. ܒܶܝܬ݂ ܣܰܓܺܝ̈ܐܶܐ ܠܰܙܥܽܘܖ̈ܶܐ.
Num 26:57 ܘܗܳܠܶܝܢ ܡܶܢܝܳܢ̈ܶܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ. ܓܶܪܫܽܘܢ. ܫܰܪܒܬ݂ܳܐ ܕܓܶܪܫܽܘܢ. ܩܳܗܳܬ݂. ܫܰܪܒܬ݂ܳܐ ܕܩܳܗܳܬ݂ ܡܪܳܪܺܝ. ܫܰܪܒܬ݂ܳܐ ܕܰܡܪܳܪܺܝ.
Num 26:58 ܗܳܠܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ. ܫܰܪܒܬ݂ܳܐ ܕܠܶܒܢܺܝ. ܫܰܪܒܬ݂ܳܐ ܕܚܶܒܪܽܘܢܺܝ. ܫܰܪܒܬ݂ܳܐ ܕܡܰܚܠܺܝ. ܫܰܪܒܬ݂ܳܐ ܕܡܽܘܫܺܝ. ܫܰܪܒܬ݂ܳܐ ܕܩܽܘܪܳܚ. ܘܩܳܗܳܬ݂ ܐܰܘܠܶܕ ܠܥܰܡܪܰܡ.
Num 26:59 ܘܫܶܡ ܐܰܢ̱ܬܬܶܗ ܕܥܰܡܪܰܡ ܝܽܘܟ݂ܳܒܳܪ ܒܰܪܬ݂ ܠܶܘܺܝ ܕܶܐܬ݂ܝܰܠܕܰܬ݂ ܠܠܶܘܺܝ ܒܡܶܨܪܶܝܢ. ܘܝܶܠܕܰܬ݂ ܠܥܰܡܪܰܡ. ܠܰܐܗܪܽܘܢ. ܘܰܠܡܽܘܫܶܐ. ܘܰܠܡܰܪܝܰܡ ܚܳܬ݂ܗܽܘܢ.
Num 26:60 ܘܶܐܬ݂ܺܝܠܶܕ݂ܘ ܠܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.
Num 26:61 ܘܡܺܝܬ݂ܘ ܢܳܕ݂ܳܒ ܘܰܐܒܺܝܗܽܘ ܟܰܕ݂ ܩܰܪܶܒܘ ܢܽܘܪܳܐ ܢܽܘܟܪܳܝܬܳܐ ܩܕ݂ܳܡ ܡܳܪܝܳܐ.
Num 26:62 ܘܰܗܘܳܐ ܡܶܢܝܳܢܗܽܘܢ. ܥܶܣܪܺܝܢ ܘܰܬܠܳܬܳܐ ܐܰܠܦܺܝ̈ܢ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܡܶܛܽܠ ܕܠܳܐ ܐܶܬ݂ܡܢܺܝܘ ܒܓܰܘ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܠܳܐ ܐܶܬ݂ܝܰܗܒܰܬ݂ ܠܗܽܘܢ ܝܳܪܬܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Num 26:63 ܗܳܠܶܝܢ ܡܶܢܝܳܢ̈ܶܐ ܕܡܽܘܫܶܐ ܘܕܶܐܠܺܝܥܳܙܳܪ ܟܳܗܢܳܐ. ܕܰܡܢܰܘ ܠܰܒܢܰܝ̈ ܝܺܣܪܳܐܶܝܠ ܒܥܰܪܒܽܘܬ݂ ܡܽܘܐܳܒ. ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 26:64 ܘܰܒܗܳܠܶܝܢ ܠܳܐ ܗܘܳܐ ܓܰܒܪܳܐ ܡܶܢ ܡܶܢܝܳܢܳܐ ܕܡܽܘܫܶܐ ܘܕܰܐܗܪܽܘܢ ܟܳܗܢܳܐ. ܕܰܡܢܰܘ ܠܰܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ ܕܣܺܝܢܰܝ.
Num 26:65 ܡܶܛܽܠ ܕܶܐܡܰܪ ܠܗܽܘܢ ܡܳܪܝܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܒܡܰܕܒܪܳܐ. ܘܠܳܐ ܢܶܫܬܰܚܰܪ ܡܶܢܗܽܘܢ ܓܒܰܪ. ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ ܘܝܶܫܽܘܥ ܒܰܪܢܽܘܢ.
Num 27:1 ܘܰܩܪܶܒ ܒ̈ܢܳܬܶܗ ܕܰܨܠܶܦܚܰܕ݂. ܒܰܪ ܚܳܦܳܪ. ܒܰܪ ܓܶܠܥܳܕ݂. ܒܰܪ ܡܳܟ݂ܺܝܪ. ܒܰܪ ܡܢܰܫܶܐ. ܡܶܢ ܫܰܪܒܬ݂ܳܐ ܕܰܡܢܰܫܶܐ ܒܰܪ ܝܰܘܣܶܦ. ܘܗܳܠܶܝܢ ܫܡܳܗ̈ܶܐ ܕܰܒ̈ܢܳܬܶܗ. ܡܰܚܠܳܐ. ܘܝܰܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.
Num 27:2 ܘܩܳܡ̈ܝ ܩܕ݂ܳܡ ܡܽܘܫܶܐ. ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܪܰܘܖ̈ܒܳܢܶܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܳܐܡܖ̈ܳܢ.
Num 27:3 ܐܰܒܽܘܢ ܡܺܝܬ݂ ܒܡܰܕܒܪܳܐ. ܘܠܳܐ ܗܘܳܐ ܒܓܰܘ ܟܢܽܘܫܬܳܐ ܗܘܳܐ ܗܳܝ ܕܩܳܡܰܬ݂ ܩܕ݂ܳܡ ܡܳܪܝܳܐ ܒܰܟ݂ܢܽܘܫܬܶܗ ܕܩܽܘܪܳܚ. ܡܶܛܽܠ ܕܒܰܚܛܳܗܰܘ̈ܗܝ ܓܶܝܪ ܡܺܝܬ݂. ܘܰܒܢܰܝ̈ܐ ܠܳܐ ܗܘܰܘ ܠܶܗ.
Num 27:4 ܠܡܳܢܳܐ ܡܶܬ݂ܥܛܶܐ ܫܡܶܗ ܕܰܐܒܽܘܢ ܡܶܢ ܓܰܘ ܫܰܪܒܬܶܗ ܕܠܰܝܬ ܠܶܗ ܒܪܳܐ. ܗܰܒ ܠܰܢ ܝܳܪܬܽܘܬ݂ܳܐ ܒܰܝܢܳܬ݂ ܐܰܚ̈ܶܐ ܕܰܐܒܽܘܢ.
Num 27:5 ܘܩܰܪܶܒ ܡܽܘܫܶܐ ܕܺܝܢܗܶܝܢ ܩܕ݂ܳܡ ܡܳܪܝܳܐ.
Num 27:6 ܘܶܐܡܰܪ ܡܳܪܝܳܐ ܠܡܽܘܫܶܐ.
Num 27:7 ܟܺܐܢܳܐܺܝܬ݂ ܐܳܡܖ̈ܳܢ ܒܢ̈ܳܬܶܗ ܕܰܨܠܶܦܚܰܕ݂. ܗܰܒ ܠܗܶܝܢ ܐܽܘܚܕܳܢܳܐ ܝܳܪܬܽܘܬ݂ܳܐ ܒܰܝܢܳܬ݂ ܐܰܚܰܘ̈ܗܝ ܕܰܐܒܽܘܗܶܝܢ. ܘܰܐܩܺܝܡ ܠܗܶܝܢ ܝܳܪܬܽܘܬ݂ܳܐ ܕܰܐܒܽܘܗܶܝܢ.
Num 27:8 ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܓܰܒܪܳܐ ܟܰܕ݂ ܢܡܽܘܬ݂ ܘܠܰܝܬ ܠܶܗ ܒܪܳܐ. ܗܰܒܘ ܝܳܪܬܽܘܬܶܗ ܠܒܰܪܬܶܗ.
Num 27:9 ܘܶܐܢ ܠܰܝܬ ܠܶܗ ܒܰܪܬ݂ܳܐ. ܗܰܒܘ ܝܳܪܬܽܘܬ݂ܶܗ ܠܰܐܚܰܘ̈ܗܝ.
Num 27:10 ܘܶܐܢ ܠܰܝܬ ܠܶܗ ܐܰܚ̈ܶܐ. ܗܰܒܘ ܝܳܪܬܽܘܬ݂ܶܗ ܠܕ݂ܳܕܰܘ̈ܗܝ.
Num 27:11 ܘܶܐܢ ܠܰܝܬ ܠܶܗ ܕܳܕ̈ܶܐ. ܗܰܒܘ ܝܳܪܬܽܘܬ݂ܶܗ ܠܰܐܝܢܳܐ ܕܩܰܪܺܝܒ ܠܶܗ ܡܶܢ ܫܰܪܒܬܶܗ ܘܢܺܐܪܬܺܝܘܗܝ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ ܢܳܡܽܘܣܳܐ ܕܕ݂ܺܝܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 27:12 ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܩ ܠܛܽܘܪܳܐ ܗܳܢܳܐ ܕܥܶܒܖ̈ܳܝܶܐ. ܘܰܚܙܺܝܗ̇ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ.
Num 27:13 ܚܙܺܝܗ̇ ܘܶܐܬ݂ܟܰܢܫ ܐܳܦ ܐܰܢܬ ܠܘܳܬ݂ ܥܰܡܳܟ݂. ܐܰܝܟ݂ ܕܶܐܬ݂ܟܰܢܫ ܐܰܗܪܽܘܢ ܐܰܚܽܘܟ݂.
Num 27:14 ܥܰܠ ܕܡܰܪܡܰܪܬܗܽܘܢ ܡܶܠܰܬ݂ ܦܽܘܡܝ ܒܡܰܕܒܪܳܐ ܕܨܺܝܢ. ܒܡܰܨܽܘܬ݂ܳܐ ܕܰܟܢܽܘܫܬܳܐ. ܘܠܳܐ ܩܰܕ݂ܶܫܬܽܘܢܳܢܝ ܒܡܰܝ̈ܳܐ ܠܥܺܢܰܝ̈ܗܽܘܢ ܗܳܢܽܘܢ ܐܶܢܽܘܢ ܡܰܝ̈ܳܐ ܕܡܰܨܽܘܬ݂ܳܐ. ܕܰܪܩܶܡ ܒܡܰܕܒܪܳܐ ܕܨܺܝܢ. ܘܡܰܠܶܠ ܡܽܘܫܶܐ
Num 27:15 ܩܕ݂ܳܡ ܡܳܪܝܳܐ. ܘܶܐܡܰܪ.
Num 27:16 ܢܶܦܩܽܘܕ݂ ܡܳܪܝܳܐ ܐܰ‌ܠܳܗܳܐ ܕܖ̈ܽܘܚܳܬ݂ܳܐ ܕܟܽܠ ܒܣܰܪ ܓܰܒܪܳܐ ܚܰܕ݂ ܥܰܠ ܟܢܽܘܫܬܳܐ.
Num 27:17 ܕܢܶܦܽܘܩ ܩܕ݂ܳܡܰܝܗܽܘܢ. ܘܰܕ݂ܢܶܥܽܘܠ ܩܕ݂ܳܡܝܗܽܘܢ. ܘܰܕ݂ܢܰܦܶܩ ܐܶܢܽܘܢ. ܘܰܕ݂ܢܰܥܶܠ ܐܶܢܽܘܢ. ܕܠܳܐ ܬܶܗܘܶܐ ܟܢܽܘܫܬܶܗ ܕܡܳܪܝܳܐ ܐܰܝܟ݂ ܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ.
Num 27:18 ܘܶܐܡܰܪ ܡܳܪܝܳܐ ܠܡܽܘܫܶܐ. ܕܒܰܪ ܠܳܟ݂ ܠܝܶܫܽܘܥ ܒܰܪܢܽܘܢ ܓܰܒܪܳܐ ܕܪܽܘܚܳܐ ܒܶܗ. ܘܣܺܝܡ ܐܺܝܕ݂ܳܟ݂ ܥܠܰܘܗܝ.
Num 27:19 ܘܰܐܩܺܝܡܳܝܗܝ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ. ܘܦܰܩܶܕܳܝܗܝ ܠܥܺܢܰܝ̈ܗܽܘܢ.
Num 27:20 ܘܗܰܒ ܡܶܢ ܫܽܘܒܚܳܟ݂ ܥܠܰܘܗܝ. ܕܢܶܫܡܥܽܘܢܶܗ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.
Num 27:21 ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ ܢܩܽܘܡ. ܘܢܶܗܘܶܐ ܫܳܐܶܠ ܠܶܗ ܢܳܡܽܘܣܳܐ ܕܫܶܐܠܬ݂ܳܐ ܩܕ݂ܳܡ ܡܳܪܝܳܐ. ܒܡܶܠܰܬ݂ ܦܽܘܡܶܗ ܢܶܗܘܽܘܢ ܢܳܦܩܺܝܢ. ܘܰܒܡܶܠܰܬ݂ ܦܽܘܡܶܗ ܥܳܐܠܺܝܢ. ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܥܰܡܶܗ. ܘܟܽܠܳܗ̇ ܟܢܽܘܫܬܳܐ.
Num 27:22 ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܰܕ݂ܒܰܪ ܠܝܶܫܽܘܥ. ܘܰܐܩܺܝܡܶܗ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ.
Num 27:23 ܘܣܳܡ ܐܺܝܕ݂ܶܗ ܥܠܰܘܗܝ. ܘܦܰܩܕܶܗ. ܐܰܝܟܰܢܳܐ ܕܡܰܠܶܠ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.
Num 28:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 28:2 ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܩܽܘܖ̈ܒܢܰܝ. ܘܠܰܚܡܳܐ ܕܩܽܘܖ̈ܒܳܢܰܝ. ܘܪܺܝܚܳܐ ܕܰܣܘܳܬ݂ܳܐ. ܢܶܗܘܽܘܢ ܢܳܛܪܺܝܢ ܘܰܡܩܰܪܒܺܝܢ ܠܺܝ ܒܙܰܒܢܰܝ̈ܗܽܘܢ.
Num 28:3 ܘܶܐܡܰܪ ܠܗܽܘܢ. ܗܳܢܳܐ ܩܽܘܪܒܳܢܳܐ ܕܬܶܗܘܢ ܡܩܰܪܒܺܝܢ ܠܡܳܪܝܳܐ. ܐܶܡܖ̈ܶܐ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܬܪܶܝܢ ܒܝܰܘܡܳܐ ܠܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ.
Num 28:4 ܐܶܡܪܳܐ ܚܰܕ݂ ܩܰܪܶܒ ܒܨܰܦܪܳܐ. ܘܶܐܡܪܳܐ ܐ̱ܚܪܺܢܳܐ ܩܰܪܶܒ ܒܶܝܬ݂ ܖ̈ܰܡܫܶܐ.
Num 28:5 ܘܚܰܕ݂ ܡܶܢ ܥܶܣܪܳܐ ܠܣܰܐܬ݂ܳܐ ܢܰܫܺܝܦܳܐ. ܩܽܘܪܒܳܢܳܐ ܕܦܺܝܠ ܒܡܶܫܚܳܐ ܥܨܺܝܪܳܐ ܪܽܘܒܥܶܗ ܕܗܶܡܺܝܢܳܐ.
Num 28:6 ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ. ܕܶܐܬ݂ܥܒܶܕ݂ ܒܛܽܘܪܳܐ ܕܣܺܝܢܰܝ. ܠܪܺܝܚܳܐ ܕܰܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.
Num 28:7 ܘܢܽܘܩܳܝܶܗ ܚܰܡܪܳܐ ܪܽܘܒܥܶܗ ܕܗܶܡܺܝܢܳܐ. ܠܶܐܡܪܳܐ ܚܰܕ݂. ܒܩܽܘܕܫܳܐ ܢܶܬ݂ܢܰܩܶܐ ܢܽܘܩܳܝܳܐ ܕܥܰܬܺܝܩܳܐ ܩܕ݂ܳܡ ܡܳܪܝܳܐ.
Num 28:8 ܘܶܐܡܪܳܐ ܐ̱ܚܪܺܢܳܐ ܥܒܶܕ݂ ܒܶܝܬ݂ ܖ̈ܰܡܫܶܐ. ܐܰܝܟ݂ ܩܽܘܪܒܳܢܳܐ ܕܨܰܦܪܳܐ. ܘܰܐܝܟ݂ ܢܽܘܩܳܝܶܗ ܥܒܶܕ݂. ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.
Num 28:9 ܘܰܒܝܰܘܡܳܐ ܕܫܰܒܬ݂ܳܐ. ܐܶܡܖ̈ܶܐ ܬܪܶܝܢ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ. ܘܢܽܘܩܳܝܶܗ.
Num 28:10 ܝܰܩܕ݂ܳܐ ܫܰܠܡܳܐ ܕܫܰܒܬ݂ܳܐ ܒܫܰܒܬ݂ܳܐ. ܥܰܠ ܝܰܩܕܳܐ ܫܰܠܡܳܐ ܐܰܡܺܝܢܳܐܺܝܬ. ܘܢܽܘܩܳܝܶܗ.
Num 28:11 ܘܰܒܪܺܝܫ ܝܰܖ̈ܚܰܝܟܽܘܢ. ܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ ܕܠܰܝܬ ܒܗܽܘܢ ܡܽܘܡܳܐ.
Num 28:12 ܘܰܬܠܳܬܳܐ ܥܶܣܖ̈ܽܘܢܺܝܢ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܕܶܟܪܳܐ ܚܰܕ݂.
Num 28:13 ܘܥܶܣܪܽܘܢܳܐ ܚܰܕ݂ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ ܠܶܐܡܪܳܐ ܚܰܕ݂. ܝܰܩܕ݂ܳܐ ܫܰܠܡܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.
Num 28:14 ܘܢܽܘܩܳܝܗܽܘܢ ܚܰܡܪܳܐ. ܦܶܠܓܶܗ ܕܗܶܡܺܝܢܳܐ ܢܶܗܘܶܐ ܠܬܰܘܪܳܐ. ܘܬ݂ܽܘܠܬܶܗ ܕܗܶܡܺܝܢܳܐ ܢܶܗܘܶܐ ܠܕܶܟܪܳܐ. ܘܪܽܘܒܥܶܗ ܕܗܶܡܺܝܢܳܐ ܠܶܐܡܪܳܐ. ܗܳܢܰܘ ܝܰܩܕ݂ܳܐ ܫܰܠܡܳܐ ܕܪܺܝܫ ܝܰܪܚܳܐ ܒܟܽܠܗܽܘܢ ܝܰܖ̈ܚܶܐ ܕܫܰܢ̱ܬܳܐ.
Num 28:15 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ ܠܡܳܪܝܳܐ. ܥܰܠ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܢܶܬ݂ܥܒܶܕ݂. ܗܽܘ ܘܢܽܘܩܳܝܶܗ.
Num 28:16 ܘܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ ܦܶܨܚܰܐ ܗ̱ܘ ܠܡܳܪܝܳܐ.
Num 28:17 ܘܰܒܚܰܡܫܥܶܣܖ̈ܶܐ ܒܶܗ ܒܝܰܪܚܳܐ ܥܰܕ݂ܥܺܐܕܳܐ. ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܢܶܬ݂ܐܟܶܠ.
Num 28:18 ܝܰܘܡܳܐ ܩܰܕܡܳܝܳܐ ܩܰܪܝܳܐ ܘܩܰܕܺܝܫܳܐ. ܘܟܽܠ ܥܒܳܕܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Num 28:19 ܘܩܰܪܶܒܘ ܩܽܘܖ̈ܒܳܢܶܐ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ ܢܶܗܘܽܘܢ ܠܟܽܘܢ .
Num 28:20 ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܬܶܥܒܕ݂ܽܘܢ.
Num 28:21 ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂ ܗܳܟܰܢܳܐ ܥܒܶܕ݂ܘ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.
Num 28:22 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ ܠܰܡܚܰܣܳܝܽܘ ܥܠܰܝܟܽܘܢ.
Num 28:23 ܠܒܰܪ ܡܶܢ ܝܰܩܕ݂ܳܐ ܫܰܠܡܳܐ ܕܨܰܦܪܳܐ. ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܬܶܥܒܕ݂ܽܘܢ.
Num 28:24 ܗܳܠܶܝܢ ܗܘܰܝܬܽܘܢ ܥܳܒܕܺܝܢ ܒܟܽܠܝܽܘܡ ܫܰܒܥܳܐ ܝܰܘܡܺܝ̈ܢ. ܩܽܘܪܒܳܢܳܐ ܕܠܰܚܡܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܥܰܠ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܢܶܬ݂ܥܒܶܕ݂. ܗܽܘ ܘܢܽܘܩܳܝܶܗ.
Num 28:25 ܘܝܰܘܡܳܐ ܕܫܰܒܥܳܐ ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Num 28:26 ܘܰܒܝܰܘܡܳܐ ܕܒܰܟܳܖ̈ܶܐ. ܡܳܐ ܕܰܡܩܰܪܒܺܝܢ ܐ̱ܢܬܽܘܢ ܣܡܺܝܕ݂ܳܐ ܡܶܢ ܚܰܕ݂ܬ݂ܳܐ ܠܡܳܪܝܳܐ. ܒܫܳܒܽܘܥܰܝ̈ܟܽܘܢ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Num 28:27 ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܪܺܝܚ ܣܘܳܬ݂ܳܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ.
Num 28:28 ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂.
Num 28:29 ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.
Num 28:30 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܡܚܰܣܳܝܽܘ ܥܠܰܝܟܽܘܢ.
Num 28:31 ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ ܗܘܰܝܬܽܘܢ ܥܳܒܕܺܝܢ. ܕܠܰܝܬ ܒܗܽܘܢ ܡܽܘܡܳܐ. ܘܢܽܘܩܳܝܗܽܘܢ.
Num 29:1 ܘܰܒܚܰܕ݂ ܒܝܰܪܚܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܝܰܘܡܳܐ ܕܝܽܘܒܳܒܳܐ ܢܶܗܘܶܐ ܠܟܽܘܢ.
Num 29:2 ܘܰܥܒܶܕ݂ܘ ܝܰܩ̈ܕܶܐ ܫܰܠ̈ܡܶܐ. ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ.
Num 29:3 ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂.
Num 29:4 ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.
Num 29:5 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܠܰܡܚܰܣܳܝܽܘ ܥܠܰܝܟܽܘܢ.
Num 29:6 ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܕܪܺܝܫ ܝܰܪܚܳܐ. ܘܰܣܡܺܝܕܶܗ. ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ. ܐܰܝܟ݂ ܙܶܕ݂ܩܗܽܘܢ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.
Num 29:7 ܘܒܰܥܣܰܪܬܳܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Num 29:8 ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ ܠܪܺܝܚܳܐ ܕܰܣܘܳܬ݂ܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ.
Num 29:9 ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ.
Num 29:10 ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.
Num 29:11 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܕܚܽܘܣܳܝܳܐ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ.
Num 29:12 ܘܰܒܚܰܡܫܰܥܶܣܖ̈ܶܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܘܰܥܒܶܕ݂ܘ ܥܰܕ݂ܥܺܐܕ݂ܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ.
Num 29:13 ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܩܽܘܪܒܳܢܳܐ ܕܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܠܳܬܰܥܣܰܪ. ܘܕܶܟܖ̈ܶܐ ܬܪܶܝܢ ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.
Num 29:14 ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܖ̈ܶܐ ܚܰܕ݂. ܗܳܟܰܢܳܐ ܠܰܬ݂ܠܳܬܰܥܣܰܪ ܬܰܘܖ̈ܺܝܢ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂. ܗܳܟܰܢܳܐ ܠܰܬܪܶܝܢ ܕܶܟ݂ܖ̈ܺܝܢ.
Num 29:15 ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܰܐܪܒܬܰܥܣܰܪ ܐܶܡܖ̈ܺܝܢ.
Num 29:16 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕ݂ܶܗ. ܘܢܽܘܩܳܝܶܗ.
Num 29:17 ܘܰܒܝܰܘܡܳܐ ܕܰܬܪܶܝܢ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܥܣܰܪ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.
Num 29:18 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:19 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.
Num 29:20 ܘܰܒܝܰܘܡܳܐ ܕܰܬܠܳܬܳܐ. ܬܰܘܖ̈ܶܐ ܚܕܰܥܣܰܪ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.
Num 29:21 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:22 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.
Num 29:23 ܘܰܒܝܰܘܡܳܐ ܕܰܐܪܒܥܳܐ. ܬܰܘܖ̈ܶܐ ܥܶܣܪܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.
Num 29:24 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:25 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ. ܘܢܽܘܩܳܝܶܗ.
Num 29:26 ܘܰܒܝܰܘܡܳܐ ܕܚܰܡܫܳܐ. ܬܰܘܖ̈ܶܐ ܬܶܫܥܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.
Num 29:27 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:28 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.
Num 29:29 ܘܰܒܝܰܘܡܳܐ ܕܶܫܬܳܐ. ܬܰܘܖ̈ܶܐ ܬܡܳܢܝܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.
Num 29:30 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ. ܘܰܕܕܶܟܖ̈ܶܐ. ܘܕܶܐܡܖ̈ܶܐ ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:31 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.
Num 29:32 ܘܰܒܝܰܘܡܳܐ ܕܫܰܒܥܳܐ. ܬܰܘܖ̈ܶܐ ܫܰܒܥܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.
Num 29:33 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ. ܕܬܰܘܖ̈ܶܐ. ܘܰܕܕܶܟܖ̈ܶܐ. ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:34 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ ܘܢܽܘܩܳܝܶܗ.
Num 29:35 ܘܰܒܝܰܘܡܳܐ ܕܰܬܡܳܢܝܳܐ ܗܘܰܝܬܽܘܢ ܟܳܢܫܺܝܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.
Num 29:36 ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܥܳܐ ܕܠܰܝܬ ܒܗܽܘܢ ܡܽܘܡܳܐ.
Num 29:37 ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ. ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.
Num 29:38 ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ. ܘܢܽܘܩܳܝܶܗ.
Num 29:39 ܗܳܠܶܝܢ ܗܘܰܝܬܽܘܢ ܥܳܒܕܺܝܢ ܠܡܳܪܝܳܐ ܒܥܰܕ݂ܥܺܐܕܰܝ̈ܟܽܘܢ. ܣܛܰܪ ܡܶܢ ܢܶܕ݂ܖ̈ܰܝܟܽܘܢ. ܘܰܣܛܰܪ ܡܶܢ ܦܽܘܖ̈ܫܳܢܰܝܟܽܘܢ. ܘܝܰܩܕܰܝ̈ܟܽܘܢ ܫܰܠ̈ܡܶܐ. ܘܰܣܡܺܝܕ݂ܟܽܘܢ ܘܢܽܘܩܳܝܟܽܘܢ. ܘܩܽܘܖ̈ܒܳܢܰܝܟܽܘܢ.
Num 30:1 ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܟܽܠ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 30:2 ܘܡܰܠܶܠ ܡܽܘܫܶܐ ܥܰܡ ܖ̈ܺܝܫܶܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܢܰܘ ܦܶܬ݂ܓ݂ܳܡܳܐ ܕܦܰܩܕܰܢܝ ܡܳܪܝܳܐ.
Num 30:3 ܓܰܒܪܳܐ ܟܰܕ݂ ܢܶܕܽܘܪ ܢܶܕ݂ܪܳܐ ܠܡܳܪܝܳܐ. ܘܢܺܐܡܶܐ ܒܡܰܘܡܳܬ݂ܳܐ. ܘܢܶܐܣܽܘܪ ܐܶܣܳܪܳܐ ܥܰܠ ܢܰܦܫܶܗ. ܠܳܐ ܢܒܰܛܶܠ ܡܶܠܬܶܗ. ܟܽܠܡܶܕܶܡ ܕܰܢܦܰܩ ܡܶܢ ܦܽܘܡܶܗ ܢܶܥܒܶܕ݂.
Num 30:4 ܘܰܐܢ̱ܬܬ݂ܳܐ ܟܰܕ݂ ܬܶܕܽܘܪ ܢܶܕ݂ܪܳܐ ܠܡܳܪܝܳܐ. ܘܬܶܐܣܽܘܪ ܐܶܣܳܪܳܐ ܥܰܠ ܢܰܦܫܳܗ̇ ܒܛܰܠܝܽܘܬ݂ܳܗ̇ ܒܶܝܬ݂ ܐܰܒܽܘܗ̇.
Num 30:5 ܘܢܶܫܡܰܥ ܐܰܒܽܘܗ̇ ܢܶܕ݂ܪܳܐ ܘܶܐܣܳܪܳܐ ܕܶܐܣܪܰܬ݂ ܥܰܠ ܢܰܦܫܳܗ̇. ܘܢܶܫܬܽܘܩ ܠܶܗ ܐܰܒܽܘܗ̇. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ ܘܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇.
Num 30:6 ܘܶܐܢ ܢܒܰܛܶܠ ܐܶܢܽܘܢ ܐܰܒܽܘܗܝ ܒܝܰܘܡܳܐ ܕܫܳܡܰܥ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܠܳܐ ܢܶܬ݂ܩܰܝܡܽܘܢ. ܘܡܳܪܝܳܐ ܢܶܫܒܽܘܩ ܠܳܗ̇. ܡܶܛܽܠ ܕܒܰܛܶܠ ܐܶܢܽܘܢ ܐܰܒܽܘܗܝ.
Num 30:7 ܘܶܐܢ ܬܶܗܘܶܐ ܠܓܰܒܪܳܐ. ܘܢܶܕ݂ܖ̈ܶܝܗ̇ ܥܠܶܝܗ̇. ܐܰܘ ܦܽܘܪܫܳܢܳܐ ܕܣܶܦ̈ܘܳܬܳܗ̇ ܕܶܐܣܪܰܬ݂ ܥܰܠ ܢܰܦܫܳܗ̇.
Num 30:8 ܘܢܶܫܡܰܥ ܒܰܥܠܳܗ̇. ܒܝܰܘܡܳܐ ܕܫܳܡܰܥ ܘܢܶܫܬܽܘܩ ܠܶܗ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇ ܢܶܬ݂ܩܰܝܡܽܘܢ.
Num 30:9 ܘܶܐܢ ܒܝܰܘܡܳܐ ܕܰܫܡܰܥ ܒܰܥܠܳܗ̇ ܒܰܛܶܠ ܐܶܢܽܘܢ. ܢܶܒܛܠܽܘܢ ܢܶܕ݂ܖ̈ܶܐ ܘܦܽܘܖ̈ܫܳܢܶܐ ܕܣܶܦ̈ܘܳܬ݂ܳܗ̇ ܕܶܐܣܪܰܬ݂ ܥܰܠ ܢܰܦܫܳܗ̇. ܘܡܳܪܝܳܐ ܢܶܫܒܽܘܩ ܠܳܗ̇.
Num 30:10 ܘܢܶܕ݂ܪܳܐ ܕܰܐܪܡܰܠܬܳܐ. ܘܕܰܫܒܺܝܩܬܳܐ. ܟܽܠ ܕܳܐܣܪܳܐ ܥܰܠ ܢܰܦܫܳܗ̇ ܢܶܬ݂ܩܰܝܰܡ ܥܠܶܝܗ̇.
Num 30:11 ܘܶܐܢ ܒܶܝܬ݂ ܒܰܥܠܳܗ̇ ܢܶܕ݂ܪܰܬ݂. ܐܰܘ ܐܶܣܪܰܬ݂ ܐܶܣܳܪܳܐ ܥܰܠ ܢܰܦܫܳܗ̇ ܒܡܰܘܡܳܬ݂ܳܐ.
Num 30:12 ܘܢܶܫܡܰܥ ܒܰܥܠܳܗ̇ ܘܢܶܫܬܽܘܩ ܠܶܗ ܘܠܳܐ ܢܒܰܛܶܠ ܐܶܢܽܘܢ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇ ܢܶܬ݂ܩܰܝܡܽܘܢ.
Num 30:13 ܘܶܐܢ ܡܒܰܛܳܠܽܘ ܢܒܰܛܶܠ ܐܶܢܽܘܢ ܒܰܥܠܳܗ̇ ܒܝܰܘܡܳܐ ܕܫܳܡܰܥ. ܟܽܠ ܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܳܗ̇ ܠܢܶܕ݂ܖ̈ܶܐ. ܘܠܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܠܳܐ ܢܶܬ݂ܩܰܝܡܽܘܢ. ܡܶܛܽܠ ܕܒܰܥܠܳܗ̇ ܒܰܛܶܠ ܐܶܢܽܘܢ. ܘܡܳܪܝܳܐ ܢܶܫܒܽܘܩ ܠܳܗ̇.
Num 30:14 ܟܽܠܗܽܘܢ ܢܶܕ݂ܖ̈ܶܐ ܘܟܽܠܗܶܝܢ ܡܰܘܡܳܬ݂ܳܐ ܕܶܐܣܳܖ̈ܶܐ ܕܰܡܣܰܓܦܺܝܢ ܢܰܦܫܳܐ. ܒܰܥܠܳܗ̇ ܢܩܰܝܶܡ ܐܶܢܽܘܢ ܘܒܰܥܠܳܗ̇ ܢܒܰܛܶܠ ܐܶܢܽܘܢ.
Num 30:15 ܘܶܐܢ ܡܶܫܬܰܩ ܢܶܫܬܽܘܩ ܠܶܗ ܒܰܥܠܳܗ̇ ܡܶܢ ܝܽܘܡ ܠܝܽܘܡ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܡܶܛܽܠ ܕܰܫܬܶܩ ܠܶܗ ܒܰܥܠܳܗ̇ ܒܝܰܘܡܳܐ ܕܰܫܡܰܥ.
Num 30:16 ܘܶܐܢ ܡܒܰܛܳܠܽܘ ܢܒܰܛܶܠ ܐܶܢܽܘܢ ܡܶܢ ܒܳܬܰܪ ܕܫܳܡܰܥ. ܢܩܰܒܶܠ ܚܛܳܗܳܗ̇.
Num 31:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 31:2 ܐܶܬ݂ܒܰܥ ܥܝܳܪܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܕ݂ܝܰܢܳܝ̈ܶܐ. ܘܗܳܝܕܶܝܢ ܬܶܬ݂ܟܢܶܫ ܠܘܳܬ݂ ܥܰܡܳܟ݂.
Num 31:3 ܘܶܐܡܰܪ ܡܽܘܫܶܐ ܠܥܰܡܳܐ. ܙܰܝܶܢܘ ܡܶܢܟܽܘܢ ܓܰܒܖ̈ܶܐ ܠܚܰܝܠܳܐ. ܘܢܶܗܘܽܘܢ ܥܰܠ ܡܶܕ݂ܝܰܢܳܝ̈ܶܐ ܘܢܶܬ݂ܒܥܽܘܢ ܬܒܰܥܬܶܗ ܕܡܳܪܝܳܐ ܡܶܢ ܡܶܕ݂ܝܰܢܳܝ̈ܶܐ.
Num 31:4 ܐܳܠܶܦ ܐܳܠܶܦ ܡܶܢ ܫܰܒܛܳܐ. ܡܶܢ ܟܽܠܗܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܫܰܕܰܪܘ ܒܚܰܝܠܳܐ.
Num 31:5 ܘܶܐܬ݂ܓܒܺܝܘ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܐܰܠܦܳܐ ܐܰܠܦܳܐ ܡܶܢ ܫܰܒܛܳܐ. ܬܪܶܥܣܰܪ ܐܰܠܦܺܝ̈ܢ ܕܰܡܙܰܝܢܺܝܢ ܒܚܰܝܠܳܐ.
Num 31:6 ܘܫܰܕܰܪ ܐܶܢܽܘܢ ܡܽܘܫܶܐ ܐܳܠܶܦ ܡܶܢ ܫܰܒܛܳܐ. ܬܪܶܥܣܰܪ ܐܰܠܦܺܝ̈ܢ ܕܰܡܙܰܝܢܺܝܢ. ܠܗܽܘܢ ܘܰܠܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ ܒܚܰܝܠܳܐ. ܘܡܳܐܢ̈ܶܐ ܕܩܽܘܕܫܳܐ ܘܩܰܖ̈ܢܳܬܳܐ ܕܝܽܘܒܳܒܳܐ ܒܺܐܝܕ݂ܶܗ.
Num 31:7 ܘܶܐܬ݂ܚܰܝܰܠܘ ܥܰܠ ܡܶܕ݂ܝܰܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܘܩܰܛܶܠܘ ܟܽܠ ܕܶܟܪܳܐ.
Num 31:8 ܘܰܠܡܰܠ̈ܟܶܐ ܕܡܶܕ݂ܝܰܢ ܩܛܰܠܘ ܥܰܡ ܩܛܺܝܠܰܝ̈ܗܽܘܢ. ܠܳܐܘܺܝ ܘܠܰܪܩܶܡ. ܘܰܠܨܽܘܪ. ܘܰܠܚܽܘܪ. ܘܠܰܪܒܳܥ. ܚܰܡܫܳܐ ܡܰܠ̈ܟܶܐ ܡܶܕ݂ܝܰܢܳܝ̈ܶܐ. ܘܰܠܒܶܠܥܰܡ ܒܰܪ ܒܳܥܽܘܪ ܩܛܰܠܘ ܒܚܰܪܒܳܐ.
Num 31:9 ܘܰܫܒܰܘ ܒܢܰܝ̈ ܝܺܣܪܳܐܶܝܠ ܠܢܶܫ̈ܶܐ ܕܡܶܕ݂ܝܰܢ. ܘܠܺܝܩܰܪܬܗܽܘܢ. ܘܰܠܟܽܠܶܗ ܒܥܺܝܪܗܽܘܢ. ܘܰܠܟܽܠܶܗ ܩܶܢܝܳܢܗܽܘܢ. ܘܰܠܟܽܠܗܽܘܢ ܢܶܟ݂ܣܰܝ̈ܗܽܘܢ ܒܰܙܘ.
Num 31:10 ܘܰܠܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܡܰܥܡܰܪܗܽܘܢ. ܘܰܠܟܽܠܗܽܘܢ ܫܶܛܚܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ.
Num 31:11 ܘܰܕ݂ܒܰܪܘ ܠܟܽܠܳܗ̇ ܫܒܺܝܬ݂ܳܐ. ܘܰܠܟܽܠܳܗ̇ ܕܒܳܪܬܳܐ ܕܰܒܢܰܝ̈ܢܳܫܳܐ. ܘܕܰܒܥܺܝܪܳܐ.
Num 31:12 ܘܰܐܝܬܝܽܘܗ̇ ܠܘܳܬ݂ ܡܽܘܫܶܐ. ܘܰܠܘܳܬ݂ ܐܶܠܺܝܥܳܙܳܪ ܟܳܗܢܳܐ. ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܫܒܺܝܬ݂ܳܐ. ܘܰܕ݂ܒܳܪܬܳܐ. ܘܒܶܙܬܳܐ ܠܡܰܫܪܺܝܬܳܐ. ܠܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 31:13 ܘܰܢܦܰܩܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܘܟܽܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ ܠܽܐܘܪܥܗܽܘܢ ܠܒܰܪ ܡܶܢ ܡܰܫܪܺܝܬܳܐ.
Num 31:14 ܘܰܪܓܶܙ ܡܽܘܫܶܐ ܥܰܠ ܦܳܩܽܘ̈ܕܶܐ ܕܚܰܝܠܳܐ. ܖ̈ܺܝܫܰܝ. ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ. ܕܶܐܬ݂ܰܘ ܡܶܢ ܚܰܝܠܳܐ ܕܰܩܪܳܒܳܐ.
Num 31:15 ܘܶܐܡܰܪ ܠܗܽܘܢ ܡܽܘܫܶܐ. ܠܡܳܢܳܐ ܐܰܚܺܝܬܽܘܢ ܟܽܠܗܶܝܢ ܢܶܩ̈ܒܳܬ݂ܳܐ.
Num 31:16 ܕܗܶܢܶܝܢ ܗܘܰܝ̈ ܬܽܘܩܠܬ݂ܳܐ ܠܰܒܢܰܝ̈ ܝܺܣܪܳܐܶܝܠ ܒܡܶܠܬܶܗ ܕܒܶܠܥܰܡ. ܘܰܡܪܰܕ݂ܘ ܘܰܐܥܠܺܝܘ ܒܡܳܪܝܳܐ ܒܰܨܒܽܘܬ݂ܳܐ ܕܰܦܥܽܘܪ. ܘܰܗܘܳܐ ܡܰܘܬܳܢܳܐ ܕܡܶܢ ܫܶܠܝܳܐ ܒܰܟ݂ܢܽܘܫܬܶܗ ܕܡܳܪܝܳܐ.
Num 31:17 ܗܳܫܳܐ ܩܛܽܘܠܘ ܟܽܠܗܽܘܢ ܛܠܳܝ̈ܶܐ ܕܶܟܖ̈ܶܐ. ܘܟܽܠ ܐܰܢ̱ܬܬܳܐ ܕܝܳܕ݂ܥܳܐ ܡܰܕ݂ܡܟ݂ܳܐ ܕܕܶܟܖ̈ܶܐ. ܩܛܽܘܠܘ.
Num 31:18 ܘܟܽܠ ܝܺܩܰܪܬܳܐ ܕܢܶܫ̈ܶܐ ܕܠܳܐ ܝܺܕܰܥܝ̈ ܡܰܕ݂ܡܟ݂ܳܐ ܕܕܶܟܖ̈ܶܐ ܐܰܚܰܘ ܠܟܽܘܢ.
Num 31:19 ܐܰܢ̱ܬܽܘܢ ܕܶܝܢ ܫܪܰܘ ܠܒܰܪ ܡܶܢ ܡܰܫܪܺܝܬܳܐ ܫܰܒܥܳܐ ܝܰܘܡܺܝ̈ܢ. ܟܽܠ ܕܰܩܛܰܠ ܢܰܦܫܳܐ ܘܟܽܠ ܕܰܩܪܶܒ ܠܰܩܛܺܝܠܳܐ. ܪܽܘܣܘ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܐܰܢ̱ܬܽܘܢ ܘܰܫܒܺܝܬ݂ܟܽܘܢ.
Num 31:20 ܘܟܽܠܳܗ̇ ܬܰܟ݂ܣܺܝܬ݂ܳܐ. ܘܟܽܠ ܡܳܐܢܳܐ ܕܡܶܫܟܳܐ. ܘܟܽܠ ܡܳܐܢܳܐ ܕܣܰܥܪܳܐ. ܘܟܽܠ ܡܳܐܢܳܐ ܕܩܰܝܣܳܐ ܪܽܘܣܘ ܥܠܰܘܗܝ.
Num 31:21 ܘܶܐܡܰܪ ܐܶܠܺܝܥܳܙܳܪ ܟܳܗܢܳܐ ܠܓܰܒܖ̈ܶܐ ܕܚܰܝܠܳܐ ܕܶܐܬ݂ܰܘ ܡܶܢ ܩܪܳܒܳܐ. ܗܳܢܳܐ ܦܽܘܩܕܳܢܳܐ ܕܢܳܡܽܘܣܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 31:22 ܒܪܰܡ ܕܶܝܢ ܕܰܗܒܳܐ. ܘܣܺܐܡܳܐ. ܘܰܢܳܚܫܳܐ. ܘܦܰܪܙܠܳܐ. ܘܰܐܢܟ݂ܳܐ. ܘܰܐܒܳܪܳܐ.
Num 31:23 ܘܟܽܠ ܡܶܕܶܡ ܕܥܳܐܶܠ ܠܟ݂ܽܘܪܳܐ. ܐܰܥܒܪܽܘܗܝ ܒܢܽܘܪܳܐ. ܘܢܶܬܕܰܟܶܐ. ܘܡܰܝ̈ܳܐ ܕܰܪܣܳܣܳܐ ܪܽܘܣܘ ܥܠܰܘܗܝ. ܘܟܽܠ ܕܠܳܐ ܥܳܒܰܪ ܒܢܽܘܪܳܐ ܐܰܥܡܕ݂ܽܘܗܝ ܒܡܰܝ̈ܳܐ.
Num 31:24 ܘܚܰܠܶܠܘ ܡܳܐܢܰܝ̈ܟܽܘܢ ܒܝܰܘܡܳܐ ܕܫܰܒܥܳܐ ܘܬܶܬܕܰܟܽܘܢ. ܘܒܳܬܰܪܟܶܢ ܬܶܥܠܽܘܢ ܠܡܰܫܪܺܝܬܳܐ.
Num 31:25 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 31:26 ܩܰܒܶܠ ܚܽܘܫܒܳܢܳܐ ܕܰܕ݂ܒܳܪܬܳܐ. ܘܕܰܫܒܺܝܬ݂ܳܐ ܕܰܒܢܰܝ̈ܢܳܫܳܐ. ܘܕܰܒܥܺܝܪܳܐ. ܐܰܢ̱ܬ ܘܶܐܠܺܝܥܳܙܳܪ ܟܳܗܢܳܐ. ܘܖ̈ܺܝܫܰܝ ܐܰܒܳܗ̈ܳܬ݂ܳܐ ܕܰܟܢܽܘܫܬܳܐ.
Num 31:27 ܘܦܰܠܶܓܘ ܕܒܳܪܬܳܐ ܒܶܝܬ݂ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܕܰܢܦܰܩܘ ܒܚܰܝܠܳܐ. ܘܒܶܝܬ݂ ܟܽܠܳܗ̇ ܟܢܽܘܫܬܳܐ.
Num 31:28 ܘܰܦܪܽܘܫܘ ܡܰܟ݂ܣܳܐ ܠܡܳܪܝܳܐ ܡܶܢ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܕܰܢܦܰܩܘ ܒܚܰܝܠܳܐ ܡܶܢ ܟܽܠܳܗ̇ ܟܢܽܘܫܬܳܐ. ܚܕ݂ܳܐ ܢܰܦܫܳܐ ܡܶܢ ܚܰܡܫܺܝܢ ܡܶܢ ܒܢܰܝ̈ܢܳܫܳܐ. ܘܡܶܢ ܬܰܘܖ̈ܶܐ. ܘܡܶܢ ܚܶܡܖ̈ܳܐ. ܘܡܶܢ ܥܳܢ̈ܳܐ.
Num 31:29 ܘܡܶܢ ܦܳܠܓܽܘܬ݂ܗܽܘܢ ܣܰܒ. ܘܗܰܒ ܠܶܐܠܺܝܥܳܙܳܪ ܟܳܗܢܳܐ ܦܽܘܪܫܳܢܶܗ ܕܡܳܪܝܳܐ.
Num 31:30 ܘܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܣܰܒ ܚܰܕ݂ ܡܶܢ ܚܰܡܫܺܝܢ ܡܶܢ ܐ̱ܢܳܫ̈ܳܐ. ܘܡܶܢ ܬܰܘܖ̈ܶܐ. ܘܡܶܢ ܚܶܡܖ̈ܳܐ. ܘܡܶܢ ܟܽܠܶܗ ܒܥܺܝܪܳܐ. ܘܗܰܒ ܐܶܢܽܘܢ ܠܠܶܘ̈ܳܝܶܐ ܕܢܳܛܪܺܝܢ ܡܰܛܰܪܬܳܐ ܕܡܰܫܟܢܶܗ ܕܡܳܪܝܳܐ.
Num 31:31 ܘܰܥܒܰܕ݂ܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 31:32 ܘܰܗܘܳܬ݂ ܕܒܳܪܬܳܐ ܘܰܫܒܺܝܬ݂ܳܐ ܕܒܰܙܘ ܥܰܡܳܐ ܘܚܰܝܠܳܐ. ܥܳܢ̈ܳܐ ܫܶܬܡܳܐܐ ܘܫܰܒܥܺܝܢ ܘܚܰܡܫܳܐ ܐܰܠܦܺܝ̈ܢ.
Num 31:33 ܘܬܰܘܖ̈ܶܐ ܫܰܒܥܺܝܢ ܘܰܬܪܶܝܢ ܐܰܠܦܺܝ̈ܢ.
Num 31:34 ܘܚܶܡܖ̈ܳܐ ܫܬܺܝܢ ܘܚܰܕ݂ ܐܰܠܦܺܝ̈ܢ.
Num 31:35 ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܡܶܢ ܢܶܫ̈ܶܐ ܕܠܳܐ ܝܺܕܰܥܝ̈ ܡܰܕ݂ܡܟ݂ܳܐ ܕܕܶܟܖ̈ܶܐ. ܟܽܠܗܶܝܢ ܢܰܦ̈ܫܳܬܳܐ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ.
Num 31:36 ܘܰܗܘܳܬ݂ ܦܳܠܓܽܘܬ݂ܳܐ ܒܰܡܢܳܬ݂ܳܐ ܕܰܐܝܠܶܝܢ ܕܰܢܦܰܩܘ ܒܚܰܝܠܳܐ. ܥܳܢ̈ܳܐ ܬܠܳܬܡܳܐܐ ܘܰܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Num 31:37 ܘܰܗܘܳܐ ܡܰܟ݂ܣܳܐ ܠܡܳܪܝܳܐ ܡܶܢ ܥܳܢ̈ܳܐ. ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܚܰܡܫܺܝܢ.
Num 31:38 ܘܬܰܘܖ̈ܶܐ ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ. ܘܡܰܟ݂ܣܗܽܘܢ ܠܡܳܪܝܳܐ ܫܒܰܥܡܳܐܐ ܘܥܶܣܪܺܝܢ.
Num 31:39 ܘܚܶܡܖ̈ܳܐ ܬܠܳܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ. ܘܡܰܟ݂ܣܗܽܘܢ ܠܡܳܪܝܳܐ ܫܶܬܡܳܐܐ ܘܥܶܣܪܳܐ.
Num 31:40 ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܫܬܳܬܰܥܣܰܪ ܐܰܠܦܺܝ̈ܢ. ܘܡܰܟ݂ܣܗܽܘܢ ܠܡܳܪܝܳܐ ܬܠܳܬܡܳܐܐ ܘܥܶܣܪܺܝܢ ܢܰܦ̈ܫܳܢ.
Num 31:41 ܘܝܰܗܒ ܡܽܘܫܶܐ ܡܰܟ݂ܣܳܐ ܕܦܽܘܪܫܳܢܳܐ ܕܡܳܪܝܳܐ ܠܶܐܠܺܝܥܳܙܳܪ ܟܳܗܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 31:42 ܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܕܦܰܠܶܓ ܠܗܽܘܢ ܡܽܘܫܶܐ ܡܶܢ ܓܰܒܖ̈ܶܐ ܕܰܢܦܰܩܘ ܒܚܰܝܠܳܐ.
Num 31:43 ܘܰܗܘܳܬ݂ ܦܳܠܓܽܘܬ݂ܳܐ ܕܰܟܢܽܘܫܬܳܐ ܡܶܢ ܥܳܢ̈ܳܐ. ܬܠܳܬܡܳܐܐ ܘܰܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ ܘܚܰܡܶܫ ܡܳܐܐ.
Num 31:44 ܘܬܰܘܖ̈ܶܐ ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ.
Num 31:45 ܘܚܶܡܖ̈ܳܐ ܬܠܳܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.
Num 31:46 ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܫܬܳܬܰܥܣܰܪ ܐܰܠܦܺܝ̈ܢ.
Num 31:47 ܘܰܢܣܰܒ ܡܽܘܫܶܐ ܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܚܰܕ݂ ܡܶܢ ܚܰܡܫܺܝܢ ܡܶܢ ܒܢܰܝ̈ܢܳܫܳܐ ܘܡܶܢ ܒܥܺܝܪܳܐ. ܘܝܰܗܒ ܐܶܢܽܘܢ ܠܠܶܘ̈ܳܝܶܐ ܕܢܳܛܪܺܝܢ ܡܰܛܰܪܬܳܐ ܕܡܰܫܟܢܶܗ ܕܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Num 31:48 ܘܰܩܪܶܒܘ ܠܘܳܬ݂ ܡܽܘܫܶܐ ܓܰܒܖ̈ܶܐ ܕܰܦܩܺܝܕ݂ܺܝܢ ܥܰܠ ܐܰܠܦ̈ܶܐ ܕܚܰܝܠܳܐ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ.
Num 31:49 ܘܶܐܡܰܪܘ ܠܡܽܘܫܶܐ. ܥܰܒܕܰܝ̈ܟ ܩܰܒܶܠܘ ܚܽܘܫܒܳܢܳܐ ܕܓܰܒܖ̈ܶܐ ܕܚܰܝܠܳܐ ܥܳܒܕܰܝ̈ ܩܪܳܒܳܐ ܕܥܰܡܰܢ. ܘܠܳܐ ܛܥܳܐ ܡܶܢܰܢ ܓܒܰܪ.
Num 31:50 ܘܩܰܪܒܢ ܩܽܘܪܒܳܢܶܗ ܕܡܳܪܝܳܐ. ܓܰܒܪܳܐ ܕܶܐܫܟܰܚ ܡܳܐܢ̈ܶܐ ܕܕܰܗܒܳܐ. ܐܰܩ̈ܠܳܢܶܐ. ܘܫܶܐܖ̈ܶܐ. ܘܥܶܙ̈ܩܳܬ݂ܳܐ. ܘܰܩ̈ܕ݂ܳܫܶܐ. ܘܗܰܡܢܺܝ̈ܟܶܐ. ܕܰܢܚܰܣܶܐ ܥܰܠ ܢܰܦ̈ܫܳܬܰܢ ܩܕ݂ܳܡ ܡܳܪܝܳܐ.
Num 31:51 ܘܰܢܣܰܒ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ ܕܰܗܒܳܐ ܡܶܢܗܽܘܢ. ܟܽܠܗܽܘܢ ܡܳܐܢ̈ܶܐ ܕܰܥܒܳܕ݂ܳܐ.
Num 31:52 ܘܰܗܘܳܐ ܟܽܠܶܗ ܕܰܗܒܳܐ ܕܦܽܘܪܫܳܢܳܐ ܕܰܐܦܪܶܫܘ ܠܡܳܪܝܳܐ. ܫܬܳܬܰܥܣܰܪ ܐܰܠܦܺܝ̈ܢ ܘܰܫܒܰܥ ܡܳܐܐ ܘܚܰܡܫܺܝܢ ܡܰܬܩ̈ܳܠܺܝܢ. ܡܶܢ ܖ̈ܺܝܫܰܝ ܐܰܠܦ̈ܶܐ. ܘܡܶܢ ܖ̈ܺܝܫܰܝ ܡܰܐܘ̈ܳܬ݂ܳܐ.
Num 31:53 ܓܰܒܖ̈ܶܐ ܕܶܝܢ ܕܚܰܝܠܳܐ. ܒܰܙܘ ܠܗܽܘܢ ܐ̱ܢܳܫ ܠܢܰܦܫܶܗ.
Num 31:54 ܘܰܢܣܰܒ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܕܰܗܒܳܐ ܡܶܢ ܖ̈ܺܝܫܰܝ ܐܰܠܦ̈ܶܐ. ܘܡܶܢ ܖ̈ܺܝܫܰܝ ܡܰܐܘ̈ܳܬ݂ܳܐ. ܘܰܐܝܬܝܽܘܗܝ ܠܡܰܫܟܰܢ ܙܰܒܢܳܐ. ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ ܩܕ݂ܳܡ ܡܳܪܝܳܐ.
Num 32:1 .ܘܩܶܢܝܳܢܳܐ ܪܰܒܳܐ ܗܘܳܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܕܛܳܒ ܥܰܫܺܝܢ. ܘܰܚܙܰܐܗ̇ ܠܝܰܥܙܺܝܪ. ܘܠܰܐܪܥܳܐ ܕܓܶܠܥܳܕ݂. ܐܰܬ݂ܪܳܐ ܕܳܐܙܶܠ ܠܒܶܝܬ݂ ܩܶܢܝܳܢܳܐ.
Num 32:2 ܘܶܐܬ݂ܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂. ܘܶܐܡܰܪܘ ܠܡܽܘܫܶܐ ܘܠܶܐܠܺܝܥܳܙܳܪ ܟܳܗܢܳܐ. ܘܰܠܪܰܘܖ̈ܒܳܢܶܐ ܕܰܟܢܽܘܫܬܳܐ.
Num 32:3 ܥܶܛܪܽܘܬ݂. ܘܪܺܝܒܽܘܢ. ܘܝܰܥܙܺܝܪ. ܘܢܰܡܪܳܐ. ܘܚܶܫܒܽܘܢ. ܘܰܐܠܥܰܠܳܐ. ܘܰܫܒܳܐ. ܘܢܳܒܽܘ. ܘܒܰܥܽܘܢ.
Num 32:4 ܐܰܪܥܳܐ ܕܰܚܪܶܒ ܡܳܪܝܳܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܐܰܪܥܳܐ ܗ̱ܝ ܕܳܐܙܠܳܐ ܠܒܶܝܬ݂ ܩܶܢܝܳܢܳܐ. ܘܰܠܥܰܒ̈ܕܰܝܟ ܐܺܝܬ݂ ܩܶܢܝܳܢܳܐ.
Num 32:5 ܘܶܐܡܰܪܘ. ܐܶܢ ܐܶܫܟܰܚܢ ܖ̈ܰܚܡܶܐ ܩܕܳܡܰܝܟ. ܬܶܬ݂ܺܝܗܶܒ ܐܰܪܥܳܐ ܗܳܕ݂ܶܐ ܠܥܰܒܕܰܝ̈ܟ ܝܽܘܪܬ݂ܳܢܳܐ. ܘܠܳܐ ܬܰܥܒܪܰܢ ܝܽܘܪܕܢܳܢ.
Num 32:6 ܘܶܐܡܰܪ ܡܽܘܫܶܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܐܰܚܰܝ̈ܟܽܘܢ ܢܳܦܩܺܝܢ ܠܰܩܪܳܒܳܐ. ܘܰܐܢ̱ܬܽܘܢ ܝܳܬ݂ܒܺܝܬܽܘܢ ܗܳܪܟܳܐ.
Num 32:7 ܠܡܳܢܳܐ ܬܳܒܪܺܝܢ ܐ̱ܢܬܽܘܢ ܠܶܒܳܐ ܕܰܐܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ ܕܠܳܐ ܢܶܥܒܪܽܘܢ ܠܰܐܪܥܳܐ ܕܝܰܗܒ ܠܗܽܘܢ ܡܳܪܝܳܐ.
Num 32:8 ܗܳܟܰܢܳܐ ܥܒܰܕ݂ܘ ܐܰܒܳܗܰܝ̈ܟܽܘܢ ܟܰܕ݂ ܫܰܕܪܶܬ݂ ܐܶܢܽܘܢ ܡܶܢ ܪܩܶܡ ܕܓܰܐܝܳܐ ܠܡܶܓܰܫ ܐܰܪܥܳܐ.
Num 32:9 ܘܰܣܠܶܩܘ ܥܕܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܰܚܙܰܐܗ̇ ܠܰܐܪܥܳܐ. ܘܰܬ݂ܒܰܪܘ ܠܶܒܳܐ ܕܰܒܢܰܝ̈ ܝܺܣܪܳܐܶܝܠ. ܕܠܳܐ ܢܶܥܠܽܘܢ ܠܰܐܪܥܳܐ ܕܝܰܗܒ ܠܗܽܘܢ ܡܳܪܝܳܐ.
Num 32:10 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܗܽܘܢ ܒܝܰܘܡܳܐ ܗܰܘ. ܘܺܝܡܳܐ. ܘܶܐܡܰܪ.
Num 32:11 ܕܠܳܐ ܢܶܚܙܽܘܢ ܓܰܒܖ̈ܶܐ ܕܰܣܠܶܩܘ ܡܶܢ ܡܶܨܪܶܝܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܐܰܪܥܳܐ ܕܺܝܡܺܝܬ݂ ܠܰܐܒܪܳܗܳܡ. ܘܠܺܐܝܣܚܳܩ ܘܰܠܝܰܥܩܽܘܒ. ܡܶܛܽܠ ܕܠܳܐ ܫܰܡܠܺܝܘ ܒܳܬܰܪܝ.
Num 32:12 ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ ܩܰܢܙܳܝܳܐ. ܘܝܶܫܽܘܥ ܒܰܪܢܽܘܢ. ܕܫܰܡܠܺܝܘ ܒܳܬܰܪ ܡܳܪܝܳܐ.
Num 32:13 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܛܥܺܝ ܐܶܢܽܘܢ ܒܡܰܕܒܪܳܐ ܐܰܪܒܥܺܝܢ ܫܢܺܝ̈ܢ. ܥܕܰܡܳܐ ܕܣܳܦܘ ܟܽܠܶܗ ܕܳܪܳܐ ܕܰܥܒܰܕ݂ܘ ܒܺܝܫܬܳܐ ܩܕ݂ܳܡ ܡܳܪܝܳܐ.
Num 32:14 ܘܗܳܐ ܩܳܡܬܽܘܢ ܐܳܦ ܐܰܢ̱ܬܽܘܢ ܝܰܘܡܳܢܳܐ ܚܠܳܦ ܐܰܒܳܗܰܝ̈ܟܽܘܢ ܬܰܪܒܺܝܬ݂ܳܐ ܕܓܰܒܖ̈ܶܐ ܚܰܛܳܝ̈ܶܐ. ܕܬ݂ܰܘܣܦܽܘܢ ܬܽܘܒ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ.
Num 32:15 ܘܶܐܢ ܬܶܗܦܟܽܘܢ ܬܽܘܒ ܡܶܢ ܡܳܪܝܳܐ. ܢܰܘܣܶܦ ܬܽܘܒ ܠܡܰܛܥܳܝܽܘܬ݂ܟܽܘܢ ܒܡܰܕܒܪܳܐ. ܘܰܡܚܰܒܠܺܝܢ ܐ̱ܢܬܽܘܢ ܥܰܠ ܗܳܢܳܐ ܟܽܠܶܗ ܥܰܡܳܐ.
Num 32:16 ܘܰܩܪܶܒܘ ܠܘܳܬܶܗ ܘܶܐܡܰܪܘ. ܛܝܳܖ̈ܶܐ ܕܥܳܢ̈ܳܐ ܢܶܒܢܶܐ ܠܩܶܢܝܳܢܰܢ ܗܳܪܟܳܐ. ܘܩܽܘܖ̈ܝܳܐ ܠܺܝܩܰܪܬܰܢ.
Num 32:17 ܘܰܚܢܰܢ ܢܶܙܕܰܝܰܢ. ܘܢܺܐܙܰܠ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܥܕܰܡܳܐ ܕܢܰܥܶܠ ܐܶܢܽܘܢ ܠܰܐܬ݂ܪܗܽܘܢ. ܘܺܝܩܰܪܬܰܢ ܬܶܬܶܒ ܒܩܽܘܖ̈ܝܳܐ ܥܰܫܺܝ̈ܢܳܬ݂ܳܐ ܡܶܢ ܩܕ݂ܳܡ ܥܳܡܽܘܖ̈ܶܝܗ̇ ܕܰܐܪܥܳܐ.
Num 32:18 ܠܳܐ ܢܶܗܦܽܘܟ݂ ܠܒܳܬܰܝ̈ܢ. ܥܕܰܡܳܐ ܕܢܺܐܪܬܽܘܢ ܒܢܰܝ̈ ܝܺܣܪܳܐܶܝܠ. ܐ̱ܢܳܫ ܝܳܪܬܽܘܬ݂ܶܗ.
Num 32:19 ܘܠܳܐ ܢܺܐܪܰܬ݂ ܥܰܡܗܽܘܢ ܡܶܢ ܥܶܒܪܳܐ ܕܝܽܘܪܕܢܳܢ ܘܰܠܗܰܠ. ܡܶܛܽܠ ܕܩܰܒܶܠܢ ܝܳܪܬܽܘܬܰܢ ܡܶܢ ܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ.
Num 32:20 ܘܶܐܡܰܪ ܠܗܽܘܢ ܡܽܘܫܶܐ. ܐܶܢ ܥܳܒܕܺܝܬܽܘܢ ܦܶܬ݂ܓ݂ܳܡܳܐ ܗܳܢܳܐ. ܘܡܶܙܕܰܝܢܺܝܢ ܐ̱ܢܬܽܘܢ ܩܕ݂ܳܡ ܡܳܪܝܳܐ ܠܰܩܪܳܒܳܐ.
Num 32:21 ܘܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܟܽܠܟܽܘܢ ܟܰܕ݂ ܡܙܰܝܢܺܝܢ ܐ̱ܢܬܽܘܢ ܩܕ݂ܳܡ ܡܳܪܝܳܐ ܠܰܩܪܳܒܳܐ. ܥܕܰܡܳܐ ܕܢܰܘܒܶܕ݂ ܒܥܶܠܕܒܳܒܰܘ̈ܗܝ ܡܶܢ ܩܕܳܡܰܘܗܝ.
Num 32:22 ܘܬܶܬ݂ܟܒܶܫ ܐܰܪܥܳܐ ܩܕ݂ܳܡ ܡܳܪܝܳܐ. ܗܳܝܕܶܝܢ ܬܶܗܦܟܽܘܢ. ܘܬܶܬ݂ܚܰܣܽܘܢ ܡܶܢ ܡܳܪܝܳܐ. ܘܡܶܢ ܝܺܣܪܳܐܶܝܠ. ܘܬܶܗܘܶܐ ܠܟܽܘܢ ܐܰܪܥܳܐ ܗܳܕ݂ܶܐ ܠܝܳܪܬܽܘܬ݂ܳܐ. ܩܕ݂ܳܡ ܡܳܪܝܳܐ.
Num 32:23 ܘܶܐܢ ܠܳܐ ܥܳܒܕܺܝܬܽܘܢ ܗܳܟܰܢܳܐ. ܚܳܛܶܝܢ ܐ̱ܢܬܽܘܢ ܠܡܳܪܝܳܐ. ܘܕܰܥܘ ܕܰܚܛܳܗܰܝ̈ܟܽܘܢ ܡܰܕ݂ܪܟ݂ܺܝܢ ܠܟܽܘܢ.
Num 32:24 ܒܢܰܘ ܠܟܽܘܢ ܩܽܘܖ̈ܝܳܐ ܠܺܝܩܰܪܬܟܽܘܢ. ܘܰܛܝܳܖ̈ܶܐ ܠܥܳܢ̈ܟܽܘܢ. ܘܡܶܕܶܡ ܕܰܢܦܰܩ ܡܶܢ ܦܽܘܡܟܽܘܢ ܥܒܶܕ݂ܘ.
Num 32:25 ܘܶܐܡܰܪܘ ܒܢܰܝ̈ ܪܽܘܒܺܝܠ ܘܰܒܢܰܝ̈ ܓܳܕ݂ ܠܡܽܘܫܶܐ. ܥܰܒܕܰܝ̈ܟ ܢܶܥܒܕ݂ܽܘܢ ܐܰܝܟ݂ ܕܡܳܪܰܢ ܦܳܩܰܕ݂.
Num 32:26 ܝܺܩܰܪܬܰܢ. ܘܢܶܫܰܝ̈ܢ. ܘܩܶܢܝܳܢܰܢ. ܘܟܽܠܶܗ ܒܥܺܝܪܰܢ. ܢܶܗܘܽܘܢ ܒܩܽܘܖ̈ܝܳܐ ܕܓܶܠܥܳܕ݂.
Num 32:27 ܘܥܰܒܕܰܝ̈ܟ ܢܶܥܒܪܽܘܢ ܟܰܕ݂ ܡܙܰܝܢܺܝܢ ܒܚܰܝܠܳܐ ܩܕ݂ܳܡ ܡܳܪܝܳܐ ܠܰܩܪܳܒܳܐ ܐܰܝܟ݂ ܕܡܳܪܰܢ ܐܶܡܰܪ.
Num 32:28 ܘܦܰܩܶܕ݂ ܥܰܠ ܟܽܠܗܽܘܢ ܡܽܘܫܶܐ. ܠܶܐܠܺܝܥܳܙܳܪ ܟܳܗܢܳܐ. ܘܰܠܝܶܫܽܘܥ ܒܰܪܢܽܘܢ. ܘܰܠܖ̈ܺܝܫܶܐ ܕܫܰܒ̈ܛܶܐ ܕܰܐܒܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.
Num 32:29 ܘܶܐܡܰܪ ܠܗܽܘܢ ܡܽܘܫܶܐ. ܐܶܢ ܥܳܒܪܺܝܢ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܥܰܡܟܽܘܢ ܝܽܘܪܕܢܳܢ ܟܰܕ݂ ܡܙܰܝܢܺܝܢ ܩܕ݂ܳܡ ܡܳܪܝܳܐ ܠܰܩܪܳܒܳܐ. ܘܬܶܬ݂ܟܒܶܫ ܐܰܪܥܳܐ ܩܕܳܡܰܝܟܽܘܢ. ܬܶܬܠܽܘܢ ܠܗܽܘܢ ܐܰܪܥܳܐ ܕܓܶܠܥܳܕ݂ ܝܽܘܪܬ݂ܳܢܳܐ.
Num 32:30 ܘܶܐܢ ܠܳܐ ܢܶܥܒܪܽܘܢ ܥܰܡܟܽܘܢ ܟܰܕ݂ ܡܙܰܝܢܺܝܢ. ܢܺܐܪܬܽܘܢ ܥܰܡܟܽܘܢ ܐܰܪܥܳܐ ܕܰܟ݂ܢܰܥܢ.
Num 32:31 ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂. ܘܶܐܡܰܪܘ ܠܡܽܘܫܶܐ. ܐܰܝܟ݂ ܕܶܐܡܰܪ ܡܳܪܝܳܐ ܠܥܰܒܕܰܝ̈ܟ ܗܳܟܰܢܳܐ ܢܶܥܒܶܕ݂.
Num 32:32 ܚܢܰܢ ܢܶܥܒܰܪ ܟܰܕ݂ ܡܙܰܝܢܺܝܢ ܚܢܰܢ ܩܕ݂ܳܡ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢ. ܘܕ݂ܺܝܠܰܢ ܐܽܘܚܕܳܢܳܐ ܕܝܳܪܬܽܘܬܰܢ ܒܥܶܒܪܳܐ ܕܝܽܘܪܕܢܳܢ.
Num 32:33 ܘܝܰܗܒ ܠܗܽܘܢ ܡܽܘܫܶܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܒܰܪ ܝܰܘܣܶܦ. ܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܡܰܠܟܽܘܬܶܗ ܕܥܽܘܓ ܡܰܠܟܳܐ ܕܡܰܬ݂ܢܺܝܢ. ܐܰܪܥܳܐ ܟܽܠܳܗ̇. ܘܩܽܘܖ̈ܝܳܗ̇ ܒܰܬ݂ܚܽܘܡܶܝ̈ܗ̇. ܘܩܽܘܖ̈ܝܳܐ ܕܰܐܪܥܳܐ ܕܰܚܕ݂ܺܝܖ̈ܳܢ ܠܳܗ̇.
Num 32:34 ܘܰܒܢܰܘ ܒܢܰܝ̈ ܓܳܕ݂ ܠܪܺܝܒܽܘܢ. ܘܰܠܥܰܛܪܽܘܬ݂. ܘܰܠܥܰܕ݂ܽܘܥܺܝܪ.
Num 32:35 ܘܰܠܥܰܛܪܽܘܬ݂ ܫܽܘܦܳܡ. ܘܰܠܝܰܥܙܺܝܪ. ܘܰܠܝܰܒܓܗܳܐ.
Num 32:36 ܘܰܠܒܶܝܬ݂ ܢܰܡܪܳܐ. ܘܰܠܒܶܝܬ݂ ܗܳܪܳܢ. ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܰܛܝܳܖ̈ܶܐ ܕܥܳܢ̈ܳܐ.
Num 32:37 ܘܰܒܢܰܝ̈ ܪܽܘܒܺܝܠ ܒܢܰܘ ܠܚܶܫܒܽܘܢ. ܘܠܰܐܠܥܰܠܳܐ. ܘܰܠܩܽܘܪܝܰܬܺܝܡ.
Num 32:38 ܘܰܠܢܳܒܽܘ. ܘܠܰܒܥܶܠܡܽܘܢ. ܕܰܢܣܺܝ̈ܒܳܢ ܗܘܰܝ̈ ܫܡܳܐ. ܘܰܠܣܰܒܡܳܐ. ܘܰܩܪܰܘ ܫܡܳܗܰܝ̈ܗܶܝܢ ܥܰܠ ܫܡܳܗ̈ܶܐ ܕܩܽܘܖ̈ܝܳܐ ܕܰܒܢܰܘ.
Num 32:39 ܘܶܐܙܰܠ ܒܢܰܝ̈ ܡܳܟ݂ܺܝܪ ܒܰܪ ܡܢܰܫܶܐ ܠܓܶܠܥܳܕ݂ ܘܟܰܒܫܽܘܗ̇. ܘܰܐܘܒܶܕ݂ܘ ܠܳܐܡܽܘܖ̈ܳܝܶܐ ܕܒܳܗ̇.
Num 32:40 ܘܝܰܗܒܳܗ̇ ܡܽܘܫܶܐ ܠܓܶܠܥܳܕ݂. ܠܡܳܟ݂ܺܝܪ ܒܰܪ ܡܢܰܫܶܐ. ܘܺܝܬ݂ܶܒ ܒܳܗ̇.
Num 32:41 ܘܝܳܐܺܝܪ ܒܰܪ ܡܢܰܫܶܐ. ܐܶܙܰܠ ܘܰܟ݂ܒܰܫ ܟܰܦܖ̈ܽܘܢܰܝܗܶܝܢ. ܘܰܩܪܳܐ ܐܶܢܶܝܢ ܟܰܦܖ̈ܽܘܢܶܐ ܕܝܳܐܺܝܪ ܥܕܰܡܳܐ ܠܝܰܘܡܳܢܳܐ.
Num 32:42 ܘܰܢܟ݂ܳܚ ܐܶܙܰܠ ܘܰܟ݂ܒܰܫ ܠܩܺܝܬ݂. ܘܰܠܟܰܦܖ̈ܽܘܢܶܝܗ̇. ܘܰܩܪܳܗ̇ ܒܰܫܡܶܗ ܢܟܳܚ.
Num 33:1 ܘܗܳܠܶܝܢ ܡܰܫܩܠܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܰܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ ܠܚܰܝܠܰܘ̈ܳܬ݂ܗܽܘܢ. ܒܺܐܝܕܳܐ ܕܡܽܘܫܶܐ ܘܕܰܐܗܪܽܘܢ.
Num 33:2 ܘܰܟ݂ܬܰܒ ܡܽܘܫܶܐ ܡܰܦܩܳܢܰܝ̈ܗܽܘܢ. ܘܡܰܫ̈ܩܠܳܢܰܝܗܽܘܢ. ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܘܗܳܠܶܝܢ ܡܰܦܩܳܢܰܝ̈ܗܽܘܢ. ܘܡܰܫ̈ܩܠܳܢܰܝܗܽܘܢ.
Num 33:3 ܘܰܫܩܰܠܘ ܡܶܢ ܪܰܥܡܣܺܝܣ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ ܡܶܢ ܒܳܬܰܪ ܦܶܨܚܳܐ. ܘܰܢܦܰܩܘ ܒܢܰܝ̈ ܝܺܣܪܳܐܶܝܠ ܒܺܐܝܕ݂ܳܐ ܪܳܡܬ݂ܳܐ ܠܥܺܝܢ ܟܽܠܗܽܘܢ ܡܶܨܖ̈ܳܝܶܐ.
Num 33:4 ܘܡܶܨܖ̈ܳܝܶܐ ܩܳܒܪܺܝܢ ܗܘܰܘ ܠܒܽܘܟܖ̈ܶܐ ܕܩܰܛܶܠ ܒܗܽܘܢ ܡܳܪܝܳܐ. ܘܒܰܐܠܳܗܰܝ̈ܗܽܘܢ ܥܒܰܕ݂ ܡܳܪܝܳܐ ܕܺܝܢܳܐ.
Num 33:5 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܡܶܢ ܪܰܥܡܣܺܝܣ. ܘܰܫܪܰܘ ܒܣܳܟ݂ܽܘܬ݂.
Num 33:6 ܘܰܫܩܰܠܘ ܡܶܢ ܣܳܟ݂ܽܘܬ݂. ܘܰܫܪܰܘ ܒܳܐܬ݂ܳܡ ܕܰܒܣܰܘ̈ܦܰܝ ܡܰܕܒܪܳܐ.
Num 33:7 ܘܰܫܩܰܠܘ ܡܶܢ ܐܳܬ݂ܳܡ. ܘܰܫܪܰܘ ܥܰܠ ܦܽܘܡ ܚܶܐܪܺܝܬ݂ܳܐ ܕܰܩܕ݂ܳܡ ܒܥܶܠܨܦܽܘܢ. ܘܰܫܪܰܘ ܩܕ݂ܳܡ ܡܰܓܕܽܘܠ.
Num 33:8 ܘܰܫܩܰܠܘ ܡܶܢ ܦܽܘܡ ܚܶܐܪܺܝܬ݂ܳܐ. ܘܶܐܙܰܠܘ ܒܓܰܘ ܝܰܡܳܐ ܠܡܰܕܒܪܳܐ. ܘܶܐܙܰܠܘ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕܒܪܳܐ ܕܰܐܬ݂ܳܡ. ܘܰܫܪܰܘ ܒܡܽܘܪܰܬ݂.
Num 33:9 ܘܰܫܩܰܠܘ ܡܶܢ ܡܽܘܪܰܬ݂. ܘܶܐܬ݂ܰܘ ܠܳܐܠܺܝܡ. ܘܒܳܐܠܺܝܡ ܐܺܝܬ݂ ܗܘܰܝ̈ ܬܰܪܬܰܥܶܣܖ̈ܶܐ ܥܰܝ̈ܢܳܬ݂ܳܐ ܕܡܰܝ̈ܳܐ. ܘܫܰܒܥܺܝܢ ܕܶܩ̈ܠܺܝܢ. ܘܰܫܪܰܘ ܬܰܡܳܢ.
Num 33:10 ܘܰܫܩܰܠܘ ܡܶܢ ܐܳܠܺܝܡ. ܘܰܫܪܰܘ ܥܰܠ ܝܰܕ݂ ܝܰܡܳܐ ܕܣܽܘܦ.
Num 33:11 ܘܰܫܩܰܠܘ ܡܶܢ ܝܰܕ݂ ܝܰܡܳܐ ܕܣܽܘܦ. ܘܰܫܪܰܘ ܒܡܰܕܒܪܳܐ ܕܣܺܝܢ.
Num 33:12 ܘܰܫܩܰܠܘ ܡܶܢ ܡܰܕܒܪܳܐ ܕܣܺܝܢ. ܘܰܫܪܰܘ ܒܪܰܦܩܳܐ.
Num 33:13 ܘܰܫܩܰܠܘ ܡܶܢ ܪܰܦܩܳܐ. ܘܰܫܪܰܘ ܒܳܐܠܽܘܫ.
Num 33:14 ܘܰܫܩܰܠܘ ܡܶܢ ܐܳܠܽܘܫ. ܘܰܫܪܰܘ ܒܰܪܦܺܝܕ݂ܺܝܢ. ܘܠܰܝܬ ܗܘܰܘ ܬܰܡܳܢ ܡܰܝ̈ܳܐ ܠܥܰܡܳܐ ܕܢܶܫܬܽܘܢ.
Num 33:15 ܘܰܫܩܰܠܘ ܡܶܢ ܪܦܺܝܕ݂ܺܝܢ. ܘܰܫܪܰܘ ܒܡܰܕܒܪܳܐ ܕܣܺܝܢܰܝ.
Num 33:16 ܘܰܫܩܰܠܘ ܡܶܢ ܡܰܕܒܪܳܐ ܕܣܺܝܢܰܝ. ܘܰܫܪܰܘ ܒܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ.
Num 33:17 ܘܰܫܩܰܠܘ ܡܶܢ ܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ. ܘܰܫܪܰܘ ܒܚܶܨܪܽܘܬ݂.
Num 33:18 ܘܰܫܩܰܠܘ ܡܶܢ ܚܶܨܪܽܘܬ݂. ܘܰܫܪܰܘ ܒܪܶܬ݂ܡܳܐ.
Num 33:19 ܘܰܫܩܰܠܘ ܡܶܢ ܪܶܬ݂ܡܳܐ. ܘܰܫܪܰܘ ܒܪܰܡܽܘܢ ܦܰܪܶܨ.
Num 33:20 ܘܰܫܩܰܠܘ ܡܶܢ ܪܰܡܽܘܢ ܦܰܪܶܨ. ܘܰܫܪܰܘ ܒܠܶܒܢܳܐ.
Num 33:21 ܘܰܫܩܰܠܘ ܡܶܢ ܠܶܒܢܳܐ. ܘܰܫܪܰܘ ܒܪܳܣܳܐ.
Num 33:22 ܘܰܫܩܰܠܘ ܡܶܢ ܪܳܣܳܐ. ܘܰܫܪܰܘ ܒܩܰܗܠܰܬ݂.
Num 33:23 ܘܰܫܩܰܠܘ ܡܶܢ ܩܰܗܠܰܬ݂. ܘܰܫܪܰܘ ܒܛܽܘܪܳܐ ܕܫܳܦܳܪ.
Num 33:24 ܘܫܩܰܠܘ ܡܶܢ ܛܽܘܪܳܐ ܕܫܳܦܳܪ. ܘܰܫܪܰܘ ܒܚܶܕܕܳܐ.
Num 33:25 ܘܰܫܩܰܠܘ ܡܶܢ ܚܶܕܕܳܐ. ܘܰܫܪܰܘ ܒܡܰܩܗܰܠܽܘܬ݂.
Num 33:26 ܘܰܫܩܰܠܘ ܡܶܢ ܡܰܩܗܰܠܽܘܬ݂. ܘܰܫܪܰܘ ܒܬ݂ܳܚܳܬ݂.
Num 33:27 ܘܰܫܩܰܠܘ ܡܶܢ ܬܳܚܳܬ݂. ܘܰܫܪܰܘ ܒܬܳܪܰܚ.
Num 33:28 ܘܰܫܩܰܠܘ ܡܶܢ ܬܳܪܰܚ. ܘܰܫܪܰܘ ܒܡܶܬ݂ܩܳܐ.
Num 33:29 ܘܰܫܩܰܠܘ ܡܶܢ ܡܶܬ݂ܩܳܐ. ܘܰܫܪܰܘ ܒܚܰܫܡܽܘܢܳܐ.
Num 33:30 ܘܰܫܩܰܠܘ ܡܶܢ ܚܰܫܡܽܘܢܳܐ. ܘܰܫܪܰܘ ܒܡܰܣܪܽܘܬ݂.
Num 33:31 ܘܰܫܩܰܠܘ ܡܶܢ ܡܰܣܪܽܘܬ݂. ܘܰܫܪܰܘ ܒܰܒܢܰܝ̈ ܝܰܥܩܳܢ.
Num 33:32 ܘܰܫܩܰܠܘ ܡܶܢ ܒܢܰܝ̈ ܝܰܥܩܳܢ. ܘܰܫܪܰܘ ܒܚܳܪ ܓܰܕ݂ܓܰܕ݂.
Num 33:33 ܘܰܫܩܰܠܘ ܡܶܢ ܚܳܪ ܓܰܕ݂ܓܰܕ݂ ܘܰܫܪܰܘ ܒܝܰܛܒܰܬ݂.
Num 33:34 ܘܰܫܩܰܠܘ ܡܶܢ ܝܰܛܒܰܬ݂. ܘܰܫܪܰܘ ܒܥܰܟ݂ܪܽܘܢܳܐ.
Num 33:35 ܘܰܫܩܰܠܘ ܡܶܢ ܥܰܟ݂ܪܽܘܢܳܐ. ܘܰܫܪܰܘ ܒܥܺܨܺܝܢܽܘ ܓܒܰܪ.
Num 33:36 ܘܰܫܩܰܠܘ ܡܶܢ ܥܺܨܺܝܢܽܘ ܓܒܰܪ. ܘܰܫܪܰܘ ܒܡܰܕܒܪܳܐ ܕܨܺܝܢ ܕܗܺܝ ܗܺܝ ܩܕܶܫ.
Num 33:37 ܘܰܫܩܰܠܘ ܡܶܢ ܩܕܶܫ. ܘܰܫܪܰܘ ܒܗܽܘܪ ܛܽܘܪܳܐ ܕܰܒܣܰܘ̈ܦܰܝ ܐܰܪܥܳܐ ܕܰܐܕ݂ܽܘܡ.
Num 33:38 ܘܰܣܠܶܩ ܐܰܗܪܽܘܢ ܟܳܗܢܳܐ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܠܗܽܘܪ ܛܽܘܪܳܐ ܘܡܺܝܬ݂ ܬܰܡܳܢ. ܒܰܫܢܰܬ݂ ܐܰܪܒܥܺܝܢ ܕܰܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܝܰܪܚܳܐ ܩܰܕܡܳܝܳܐ ܒܚܰܕ݂ ܒܝܰܪܚܳܐ.
Num 33:39 ܘܰܐܗܪܽܘܢ ܒܰܪ ܡܳܐܐ ܗܘܳܐ ܘܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ. ܟܰܕ݂ ܡܺܝܬ݂ ܒܗܽܘܪ ܛܽܘܪܳܐ.
Num 33:40 ܘܰܫܡܰܥ ܟܢܰܥܢܳܝܳܐ ܡܰܠܟܳܐ ܕܓܳܕ݂ܳܪ ܕܥܳܡܰܪ ܒܬܰܝܡܢܳܐ ܒܰܐܪܥܳܐ ܕܰܟ݂ܢܰܥܢ. ܟܰܕ݂ ܐܶܬ݂ܰܘ ܒܢܰܝ̈ ܝܺܣܪܳܐܶܝܠ.
Num 33:41 ܘܰܫܩܰܠܘ ܡܶܢ ܗܽܘܪ ܛܽܘܪܳܐ. ܘܰܫܪܰܘ ܒܨܰܠܡܽܘܢܳܐ.
Num 33:42 ܘܰܫܩܰܠܘ ܡܶܢ ܨܰܠܡܽܘܢܳܐ. ܘܰܫܪܰܘ ܒܦܺܝܢܽܘܢ.
Num 33:43 ܘܰܫܩܰܠܘ ܡܶܢ ܦܺܝܢܽܘܢ. ܘܰܫܪܰܘ ܒܰܐܒܽܘܬ݂.
Num 33:44 ܘܰܫܩܰܠܘ ܡܶܢ ܐܰܒܽܘܬ݂. ܘܰܫܪܰܘ ܒܥܰܝܢܳܐ ܕܥܶܒܖ̈ܳܝܶܐ. ܒܰܬ݂ܚܽܘܡܳܐ ܕܡܽܘܐܳܒ.
Num 33:45 ܘܰܫܩܰܠܘ ܡܶܢ ܥܰܝܢܳܐ ܕܥܶܒܖ̈ܳܝܶܐ. ܘܰܫܪܰܘ ܒܪܺܝܒܽܘܢ ܓܰܕ݂.
Num 33:46 ܘܰܫܩܰܠܘ ܡܶܢ ܪܺܝܒܽܘܢ ܓܰܕ݂. ܘܰܫܪܰܘ ܒܰܒܥܶܠܡܽܘܢ ܕܰܒܠܰܬ݂ܺܝܡ.
Num 33:47 ܘܰܫܩܰܠܘ ܡܶܢ ܒܥܶܠܡܽܘܢ ܕܰܒܠܰܬ݂ܺܝܡ ܘܰܫܪܩܘ ܒܛܽܘܪܳܐ ܕܥܶܒܖ̈ܳܝܶܐ ܕܰܩܕ݂ܳܡ ܢܳܒܽܘ.
Num 33:48 ܘܰܫܩܰܠܘ ܡܶܢ ܛܽܘܪܳܐ ܕܥܶܒܖ̈ܳܝܶܐ. ܘܰܫܪܰܘ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 33:49 ܘܰܫܪܰܘ ܥܰܠ ܝܽܘܪܕܢܳܢ ܡܶܢ ܒܶܝܬ݂ ܐܰܫܺܝܡܽܘܢ. ܘܰܥܕܰܡܳܐ ܠܳܐܒܳܠ ܣܳܛܺܝܡ ܕܰܒܥܰܪܒܽܘܬ݂ ܡܽܘܐܳܒ.
Num 33:50 ܘܶܐܡܰܪ ܡܳܪܝܳܐ ܠܡܽܘܫܶܐ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Num 33:51 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܒܪܺܝܢ ܐܰܢ̱ܬܽܘܢ ܝܽܘܪܕܢܳܢ ܠܰܐܪܥܳܐ ܕܰܟ݂ܢܰܥܢ.
Num 33:52 ܘܬ݂ܰܘܒܕ݂ܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܘܬ݂ܽܘܒܕ݂ܽܘܢ ܟܽܠܗܶܝܢ ܣܶܓ̈ܕܳܬ݂ܗܽܘܢ. ܘܟܽܠܗܽܘܢ ܨܰܠ̈ܡܶܐ ܕܢܶܣ̈ܟܳܬ݂ܗܽܘܢ ܬܰܘܒܕ݂ܽܘܢ. ܘܟܽܠܗܶܝܢ ܥܠܰܘ̈ܳܬ݂ܗܽܘܢ ܬܶܥܩܪܽܘܢ.
Num 33:53 ܘܬܺܐܪܬܽܘܢܳܗ̇ ܠܰܐܪܥܳܐ ܘܬܶܬܒܽܘܢ ܒܳܗ̇. ܡܶܛܽܠ ܕܰܠܟܽܘܢ ܝܰܗܒܬ݂ܳܗ̇ ܠܰܐܪܥܳܐ ܠܡܺܐܪܬ݂ܳܗ̇.
Num 33:54 ܘܺܝܪܰܬ݂ܘ ܐܰܪܥܳܐ ܒܦܶܨ̈ܶܐ ܕܫܰܖ̈ܒܳܬ݂ܟܽܘܢ. ܠܣܰܓܺܝ̈ܐܶܐ ܬܰܣܓܽܘܢ ܝܳܪܬܽܘܬ݂ܳܐ. ܘܠܰܙܥܽܘܖ̈ܶܐ ܬܰܙܥܪܽܘܢ ܝܳܪܬܽܘܬ݂ܳܐ. ܡܰܢ ܕܣܳܠܩܳܐ ܠܶܗ ܦܶܨܬܳܐ ܠܫܰܒ̈ܛܶܐ ܕܰܐܒܳܗܰܝ̈ܟܽܘܢ ܢܺܐܪܬܽܘܢ.
Num 33:55 ܘܶܐܢ ܠܳܐ ܬܰܘܒܕ݂ܽܘܢ ܠܥܳܡܽܘܖ̈ܶܐ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܗܳܢܽܘܢ ܕܡܶܫܬܰܚܪܺܝܢ ܡܶܢܗܽܘܢ. ܢܶܗܘܽܘܢ ܣܶܟ̈ܶܐ ܒܥܰܝܢܰܝ̈ܟܽܘܢ. ܘܠܽܘܠ̈ܝܳܬ݂ܳܐ ܒܨܶܕ݂ܥܰܝ̈ܟܽܘܢ. ܘܰܢܥܺܝܩܽܘܢ ܠܟܽܘܢ ܒܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇.
Num 33:56 ܘܰܐܝܟ݂ ܕܶܐܬ݂ܚܰܫܒܶܬ݂ ܕܶܐܥܒܶܕ݂ ܠܗܽܘܢ. ܐܶܥܒܶܕ݂ ܠܟܽܘܢ.
Num 34:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 34:2 ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܠܺܝܢ ܐܰܢ̱ܬܽܘܢ ܠܰܐܪܥܳܐ ܕܰܟ݂ܢܰܥܢ. ܗܳܕ݂ܶܐ ܐܰܪܥܳܐ ܬܶܬ݂ܦܰܠܰܓ ܠܟܽܘܢ ܒܝܽܘܪܬ݂ܳܢܳܐ. ܐܰܪܥܳܐ ܕܰܟ݂ܢܰܥܢ ܒܰܬ݂ܚܽܘܡܶܝ̈ܗ̇.
Num 34:3 ܘܢܶܗܘܶܐ ܠܟܽܘܢ ܣܶܛܪܳܐ ܕܬܰܝܡܢܳܐ. ܡܶܢ ܡܰܕܒܪܳܐ ܕܨܺܝܢ ܥܰܠ ܬܚܽܘܡܳܐ ܕܰܐܕ݂ܽܘܡ. ܘܢܶܗܘܶܐ ܠܟܽܘܢ ܬܚܽܘܡܳܐ ܕܬܰܝܡܢܳܐ. ܡܶܢ ܣܽܘܦ ܝܰܡܳܐ ܕܡܶܠܚܳܐ ܡܶܢ ܡܰܕܢܚܳܐ.
Num 34:4 ܘܢܶܗܘܶܐ ܟܳܪܶܟ݂ ܬܚܽܘܡܟܽܘܢ ܡܶܢ ܬܰܝܡܢܳܐ ܠܡܰܣܩܳܢܳܐ ܕܰܣܦܰܪܘܺܝܡ. ܘܢܶܗܘܶܐ ܥܳܒܰܪ ܠܨܺܝܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܡܶܢ ܬܰܝܡܢܳܐ ܠܰܪܩܶܡ ܕܓܰܐܝܳܐ. ܘܢܶܦܽܘܩ ܥܰܠ ܚܰܨܳܪ ܐܶܕܰܪ. ܘܢܶܥܒܰܪ ܠܥܰܨܡܽܘܢ.
Num 34:5 ܘܢܶܬ݂ܟܪܶܟ݂ ܬܚܽܘܡܳܐ ܡܶܢ ܥܰܨܡܽܘܢ ܠܢܰܚܠܳܐ ܕܡܶܨܪܶܝܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܝܰܡܳܐ.
Num 34:6 ܘܰܬ݂ܚܽܘܡܳܐ ܕܝܰܡܳܐ ܢܶܗܘܶܐ ܠܟܽܘܢ. ܝܰܡܳܐ ܪܰܒܳܐ ܘܰܬ݂ܚܽܘܡܶܗ. ܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܝܰܡܳܐ.
Num 34:7 ܘܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܓܰܪܒܝܳܐ. ܡܶܢ ܝܰܡܳܐ ܪܰܒܳܐ ܬܶܬܰܚܡܽܘܢ ܠܟܽܘܢ ܠܗܽܘܪ ܛܽܘܪܳܐ.
Num 34:8 ܘܡܶܢ ܗܽܘܪ ܛܽܘܪܳܐ ܬܶܬܰܚܡܽܘܢ ܠܡܰܥܠܳܢܳܐ ܕܰܚܡܳܬ݂. ܘܢܶܗܘܽܘܢ ܡܰܦܩܳܢܰܘ̈ܗܝ ܕܰܬ݂ܚܽܘܡܳܐ ܠܰܨܕܳܕ݂.
Num 34:9 ܘܢܶܗܘܶܐ ܢܳܦܶܩ ܬܚܽܘܡܳܐ ܠܙܰܦܪܽܘܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܰܚܨܰܪ ܥܰܝܢܳܢ. ܗܳܠܶܝܢ ܢܶܗܘܽܘܢ ܠܟܽܘܢ ܬܚܽܘ̈ܡܶܐ ܕܓܰܪܒܝܳܐ.
Num 34:10 ܘܰܬܬܰܚܡܽܘܢ ܠܟܽܘܢ ܬܚܽܘܡܳܐ ܕܡܰܕܢܚܳܐ. ܡܶܢ ܚܨܰܪ ܥܰܝܢܳܢ ܠܫܳܦܳܡ.
Num 34:11 ܘܢܶܗܘܶܐ ܢܳܚܶܬ݂ ܬܚܽܘܡܳܐ ܡܶܢ ܫܳܦܳܡ ܠܕܶܒܠܰܬ݂. ܡܶܢ ܡܰܕ݂ܢܰܚ ܠܥܺܝܢ. ܘܢܶܗܘܶܐ ܢܳܚܶܬ݂ ܬܚܽܘܡܳܐ. ܘܢܶܗܘܶܐ ܣܳܡܶܟ݂ ܠܣܶܛܪܳܐ ܕܝܰܡܳܐ ܕܟܶܢܪܰܬ݂ ܡܶܢ ܡܰܕܢܚܳܐ.
Num 34:12 ܘܢܶܗܘܶܐ ܢܳܚܶܬ݂ ܬܚܽܘܡܳܐ ܠܝܽܘܪܕܢܳܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܝܰܡܳܐ ܕܡܶܠܚܳܐ. ܗܳܕ݂ܶܐ ܬܶܗܘܶܐ ܠܟܽܘܢ ܐܰܪܥܳܐ ܒܰܬ݂ܚܽܘܡܶܝ̈ܗ̇ ܟܰܕ݂ ܚܳܕ݂ܪܳܐ.
Num 34:13 ܘܦܰܩܶܕ݂ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܕܳܐ ܗ̱ܝ ܐܰܪܥܳܐ ܕܰܬ݂ܦܰܠܓܽܘܢ ܒܦܶܨ̈ܶܐ. ܕܦܰܩܶܕ݂ ܡܳܪܝܳܐ ܠܡܶܬܰܠ ܠܬܶܫܥܳܐ ܫܰܒ̈ܛܺܝܢ. ܘܰܠܦܶܠܓܽܘܬ݂ ܫܰܒܛܳܐ.
Num 34:14 ܡܶܛܽܠ ܕܰܢܣܰܒܘ ܫܰܒܛܳܐ ܕܰܒܢܰܝ̈ ܪܽܘܒܺܝܠ ܠܒܶܝܬ݂ ܐܰܒܳܗܰܝ̈ܗܽܘܢ. ܘܫܰܒܛܳܐ ܕܰܒܢܰܝ̈ ܓܳܕ݂ ܠܒܶܝܬ݂ ܐܰܒܳܗܰܝ̈ܗܽܘܢ. ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ ܩܰܒܶܠܘ ܝܳܪܬܽܘܬܗܽܘܢ.
Num 34:15 ܬܪܶܝܢ ܫܰܒ̈ܛܺܝܢ ܘܦܶܠܓܽܘܬ݂ ܫܰܒܛܳܐ. ܩܰܒܶܠܘ ܝܳܪܬܽܘܬ݂ܗܽܘܢ ܡܶܢ ܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ. ܩܰܕ݂ܡܳܝܰܬ݂ ܡܶܢ ܡܰܕܢܚܳܐ.
Num 34:16 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 34:17 ܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܡܰܘܪܬ݂ܺܝܢ ܠܟܽܘܢ ܐܰܪܥܳܐ. ܐܶܠܺܝܥܳܙܳܪ ܟܳܗܢܳܐ. ܘܝܶܫܽܘܥ ܒܰܪܢܽܘܢ.
Num 34:18 ܘܚܰܕ݂ ܚܰܕ݂ ܪܺܝܫܐ ܡܶܢ ܫܰܒܛܳܐ ܕܒܰܪܘ ܕܰܢܦܰܠܓܽܘܢ ܠܟܽܘܢ ܐܰܪܥܳܐ.
Num 34:19 ܘܗܳܠܶܝܢ ܫܡܳܗ̈ܶܐ ܕܖ̈ܺܝܫܶܐ ܕܓܰܒܖ̈ܶܐ. ܡܶܢ ܫܰܒܛܳܐ ܕܺܝܗܽܘܕܳܐ. ܟܳܠܳܒ ܒܰܪ ܝܽܘܦܢܳܐ.
Num 34:20 ܡܶܢ ܫܰܒܛܳܐ ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܥܰܡܺܝܗܽܘܪ.
Num 34:21 ܡܶܢ ܫܰܒܛܳܐ ܕܒܶܢܝܳܡܶܝܢ ܐܶܠܕܳܕ݂ ܒܰܪ ܟܶܣܠܽܘܢ.
Num 34:22 ܡܶܢ ܫܰܒܛܳܐ ܕܕ݂ܳܢ. ܒܰܩܺܝ ܒܰܪ ܝܰܓܠܺܝ.
Num 34:23 ܡܶܢ ܫܰܒܛܳܐ ܕܝܰܘܣܶܦ. ܡܶܢ ܫܰܒܛܳܐ ܕܰܡܢܰܫܶܐ. ܢܰܚܠܳܐܶܝܠ ܒܰܪ ܐܳܦܽܘܕ݂.
Num 34:24 ܘܡܶܢ ܫܰܒܛܳܐ ܕܰܐܦܪܶܝܡ. ܩܰܡܽܘܐܶܝܠ ܒܰܪ ܫܰܦܛܳܢ.
Num 34:25 ܡܶܢ ܫܰܒܛܳܐ ܕܰܙܒܽܘܠܽܘܢ ܐܶܠܺܝܨܳܦܰܢ ܒܰܪ ܦܰܪܢܳܟ݂.
Num 34:26 ܡܶܢ ܫܰܒܛܳܐ ܕܺܐܝܣܳܟܳܪ. ܦܛܳܐܶܝܠ ܒܰܪ ܥܳܙܽܘܪ.
Num 34:27 ܡܶܢ ܫܰܒܛܳܐ ܕܳܐܫܺܝܪ. ܐܰܚܺܝܗܽܘܕ݂ ܒܰܪ ܫܰܠܽܘܡܺܝ.
Num 34:28 ܡܶܢ ܫܰܒܛܳܐ ܕܢܰܦܬܳܠܺܝ. ܦܕ݂ܳܐܶܝܠ ܒܰܪ ܥܰܡܺܝܗܽܘܕ݂.
Num 34:29 ܠܗܳܠܶܝܢ ܦܰܩܶܕ݂ ܡܳܪܝܳܐ ܕܢܰܘܪܬܽܘܢ ܠܰܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܰܟ݂ܢܰܥܢ.
Num 35:1 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܥܰܪܒܽܘܬ݂ ܡܽܘܐܳܒ. ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ. ܘܶܐܡܰܪ ܠܶܗ.
Num 35:2 ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܶܬܠܽܘܢ ܠܠܶܘ̈ܳܝܶܐ ܡܶܢ ܝܽܘܪܬ݂ܳܢܳܐ ܕܽܐܘܚܕܳܢܗܽܘܢ ܩܽܘܖ̈ܝܳܐ ܠܡܶܬܰܒ. ܘܰܐܓܽܘܖ̈ܣܶܐ ܕܩܽܘܖ̈ܝܳܐ ܕܒܰܚܕ݂ܳܖ̈ܰܝܗܶܝܢ ܢܶܬܠܽܘܢ ܠܠܶܘ̈ܳܝܶܐ.
Num 35:3 ܘܢܶܗܘ̈ܝܳܢ ܠܗܽܘܢ ܩܽܘܖ̈ܝܳܐ ܠܡܶܬܰܒ. ܘܰܐܓܽܘܖ̈ܣܰܝܗܶܝܢ ܢܶܗܘܽܘܢ ܠܰܒܥܺܝܪܗܽܘܢ ܘܰܠܩܶܢܝܳܢܗܽܘܢ. ܘܰܠܟܽܠܳܗ̇ ܚܰܝܘܰܬ݂ܗܽܘܢ.
Num 35:4 ܘܰܐܓܽܘܖ̈ܣܶܐ ܕܩܽܘܖ̈ܝܳܐ ܕܬܶܬܠܽܘܢ ܠܠܶܘ̈ܳܝܶܐ ܡܶܢ ܐܶܣܬ݂ܳܐ ܕܰܩܪܺܝܬ݂ܳܐ ܘܰܠܒܰܪ. ܐܳܠܶܦ ܐܰܡܺܝ̈ܢ ܟܰܕ݂ ܚܳܕ݂ܪܳܐ.
Num 35:5 ܘܰܡܫܽܘܚ ܡܶܢ ܠܒܰܪ ܠܰܩܪܺܝܬ݂ܳܐ ܠܣܶܛܪܳܐ ܕܡܰܕܢܚܳܐ. ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܬܰܝܡܢܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܡܰܥܪܒܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܓܰܪܒܝܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܩܪܺܝܬ݂ܳܐ ܒܰܡܨܰܥܬ݂ܳܐ. ܗܳܢܳܐ ܢܶܗܘܶܐ ܠܟܽܘܢ ܫܶܛܚܳܐ ܕܩܽܘܖ̈ܝܳܐ.
Num 35:6 ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܠܠܶܘ̈ܳܝܶܐ. ܫܶܬ݂ ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ ܠܟܽܘܢ. ܕܢܶܗܘܶܐ ܥܳܪܶܩ ܠܬܰܡܳܢ ܩܳܛܽܘܠܳܐ ܕܩܳܛܶܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܰܥܠܰܝܗܽܘܢ ܐܰܪܡܰܘ ܐܰܪܒܥܺܝܢ ܘܬܰܪܬܶܝܢ ܩܽܘܖ̈ܝܳܐ.
Num 35:7 ܟܽܠܗܶܝܢ ܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܠܠܶܘ̈ܳܝܶܐ. ܐܰܪܒܥܺܝܢ ܘܰܬ݂ܡܳܢܶܐ ܩܽܘܖ̈ܝܳܐ. ܗܶܢܶܝܢ ܘܫܶܛܚܰܝ̈ܗܶܝܢ.
Num 35:8 ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܡܶܢ ܝܳܪܬܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܣܰܓܺܝ̈ܐܶܐ ܬܰܣܓܽܘܢ. ܘܡܶܢ ܙܥܽܘܖ̈ܶܐ ܬܰܙܥܪܽܘܢ. ܐ̱ܢܳܫ ܐܰܝܟ݂ ܠܦܽܘܬ݂ ܝܳܪܬܽܘܬ݂ܳܐ ܕܝܳܪܶܬ݂. ܢܶܬܶܠ ܡܶܢ ܩܽܘܖ̈ܳܝܗ ܠܠܶܘ̈ܳܝܶܐ.
Num 35:9 ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.
Num 35:10 ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ ܡܳܐ ܕܰܥܒܰܪܬܽܘܢ ܝܽܘܪܕܢܳܢ ܠܰܐܪܥܳܐ ܕܰܟ݂ܢܰܥܢ.
Num 35:11 ܛܰܝܶܒܘ ܠܟܽܘܢ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ ܕܢܶܗܘ̈ܝܳܢ ܠܟܽܘܢ. ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ ܐܰܝܢܳܐ ܕܢܶܩܛܽܘܠ ܢܰܦܫܳܐ ܒܛܽܘܥܝ݂ܰܝ݂.
Num 35:12 ܘܢܶܗܘ̈ܝܳܢ ܠܟܽܘܢ ܗܳܠܶܝܢ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ. ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ. ܘܠܳܐ ܢܶܬ݂ܩܛܶܠ ܩܳܛܽܘܠܳܐ. ܥܕܰܡܳܐ ܕܩܳܐܶܡ ܩܕ݂ܳܡ ܟܢܽܘܫܬܳܐ ܒܕ݂ܺܝܢܳܐ.
Num 35:13 ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ. ܫܶܬ݂ ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ ܠܟܽܘܢ.
Num 35:14 ܬܠܳܬ݂ ܩܽܘܖ̈ܝܳܐ ܗܰܒܘ ܒܥܶܒܪܳܐ ܕܝܽܘܪܕܢܳܢ. ܘܰܬ݂ܠܳܬ݂ ܩܽܘܖ̈ܝܳܐ ܗܰܒܘ ܒܰܐܪܥܳܐ ܕܰܟ݂ܢܰܥܢ. ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ. ܠܰܒܢܰܝ̈ ܝܺܣܪܳܐܶܝܠ.
Num 35:15 ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܠܰܐܝܠܶܝܢ ܕܥܳܡܪܺܝܢ ܒܰܝܢܳܬ݂ܟܽܘܢ. ܘܢܶܗܘ̈ܝܳܢ ܠܟܽܘܢ ܗܳܠܶܝܢ ܫܶܬ݂ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ. ܕܢܶܥܪܽܘܩ ܠܗܶܝܢ ܟܽܠ ܕܩܳܛܶܠ ܢܰܦܫܳܐ ܒܛܽܘܥܝ݂ܰܝ݂.
Num 35:16 ܘܶܐܢ ܒܡܳܐܢܳܐ ܕܦܰܪܙܠܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܩܳܛܽܘܠܰܐ ܗ̱ܘ. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.
Num 35:17 ܘܶܐܢ ܒܟܺܐܦܳܐ ܒܺܐܝܕ݂ܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.
Num 35:18 ܐܰܘ ܒܡܳܐܢܳܐ ܕܩܰܝܣܳܐ ܒܺܐܝܕ݂ܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܩܳܛܽܘܠܰܐ ܗ̱ܘ. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.
Num 35:19 ܬܳܒܰܥ ܥܝܳܪܬܳܐ ܕܰܕ݂ܡܳܐ. ܗܽܘ ܢܶܩܛܠܺܝܘܗܝ ܠܩܳܛܽܘܠܳܐ ܡܳܐ ܕܦܳܓܰܥ ܒܶܗ.
Num 35:20 ܘܶܐܢ ܒܣܶܢܶܐܬ݂ܳܐ ܡܚܳܝܗܝ. ܐܰܘ ܫܕ݂ܳܐ ܒܶܗ ܒܢܶܟܠܳܐ ܘܡܺܝܬ݂. ܩܳܛܽܘܠܰܐ ܗ̱ܘ.
Num 35:21 ܒܰܒܥܶܠܕܒܳܒܽܘܬ݂ܳܐ ܡܚܳܝܗܝ ܒܺܐܝܕ݂ܶܗ ܐܰܝܟ݂ ܕܰܢܡܽܘܬ݂. ܘܡܺܝܬ݂. ܩܳܛܽܘܠܰܐ ܗ̱ܘ ܡܶܬ݂ܩܛܳܠܽܘ ܢܶܬ݂ܩܛܶܠ. ܬܳܒܰܥ ܥܝܳܪܬܳܐ ܕܰܕ݂ܡܳܐ. ܗܽܘ ܢܶܩܛܠܺܝܘܗܝ ܠܩܳܛܽܘܠܳܐ ܡܳܐ ܕܦܳܓܰܥ ܒܶܗ.
Num 35:22 ܘܶܐܢ ܡܶܢ ܫܶܠܝܳܐ ܕܠܳܐ ܒܥܶܠܕܒܳܒܽܘܬ݂ܳܐ ܡܚܳܝܗܝ. ܐܰܘ ܫܕ݂ܳܐ ܒܶܗ ܟܽܠ ܡܳܐܢ ܕܠܳܐ ܒܢܶܟܠܳܐ.
Num 35:23 ܐܰܘ ܒܟܽܠ ܟܺܐܦ ܕܩܶܛܠܳܐ. ܟܰܕ݂ ܠܳܐ ܚܙܳܐ. ܫܕ݂ܳܐ ܥܠܰܘܗܝ ܘܡܺܝܬ݂. ܘܠܳܐ ܗܘܳܐ ܒܥܶܠܕܒܳܒܶܗ. ܘܠܳܐ ܨܳܒܶܐ ܗܘܳܐ ܠܒܺܝܫܬܶܗ.
Num 35:24 ܬܕ݂ܽܘܢ ܟܢܽܘܫܬܳܐ ܒܶܝܬ݂ ܩܳܛܽܘܠܳܐ ܠܬܳܒܰܥ ܥܝܳܪܬܳܐ ܕܰܕ݂ܡܳܐ ܥܰܠ ܕܺܝܢ̈ܶܐ ܗܳܠܶܝܢ.
Num 35:25 ܘܰܬ݂ܦܰܨܶܝܘܗܝ ܟܢܽܘܫܬܳܐ ܠܩܳܛܽܘܠܳܐ ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ. ܘܰܬ݂ܫܰܕܪܺܝܘܗܝ ܟܢܽܘܫܬܳܐ ܠܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܕܰܥܪܰܩ ܗܘܳܐ ܠܳܗ̇. ܘܢܶܬܶܒ ܒܳܗ̇ ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ ܕܶܐܬ݂ܡܫܰܚ ܒܡܶܫܚܳܐ ܕܩܽܘܕܫܳܐ.
Num 35:26 ܘܶܐܢ ܢܶܦܽܘܩ ܩܳܛܽܘܠܳܐ ܠܒܰܪ ܡܶܢ ܬܚܽܘܡܳܐ ܕܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܕܰܥܪܰܩ ܠܳܗ̇.
Num 35:27 ܘܢܶܫܟܚܺܝܘܗܝ ܬܳܒܰܥ ܥܝܳܪܬܳܐ ܕܰܕ݂ܡܳܐ ܠܒܰܪ ܡܶܢ ܬܚܽܘ̈ܡܶܐ ܕܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ. ܘܢܶܩܛܽܘܠ ܬܳܒܰܥ ܥܝܳܪܬܳܐ ܕܰܕ݂ܡܳܐ ܠܩܳܛܽܘܠܳܐ. ܠܰܝܬ ܠܶܗ ܥܝܳܪܬܳܐ.
Num 35:28 ܡܶܛܽܠ ܗܳܢܳܐ ܒܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܢܶܬܶܒ. ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ. ܘܡܳܐ ܕܡܺܝܬ݂ ܟܳܗܢܳܐ ܪܰܒܳܐ. ܢܶܗܦܽܘܟ݂ ܩܳܛܽܘܠܳܐ ܠܰܐܪܥܳܐ ܕܝܳܪܬܽܘܬ݂ܶܗ.
Num 35:29 ܘܢܶܗܘܽܘܢ ܠܟܽܘܢ ܗܳܠܶܝܢ ܢܳܡܽܘܣ̈ܶܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.
Num 35:30 ܟܽܠ ܕܢܶܩܛܽܘܠ ܢܰܦܫܳܐ. ܥܰܠ ܦܽܘܡ ܣܳܗ̈ܕܶܐ ܢܶܬ݂ܩܛܶܠ ܩܳܛܽܘܠܳܐ. ܘܣܳܗܕܳܐ ܚܰܕ݂ ܠܳܐ ܢܰܣܗܶܕ݂ ܥܰܠ ܢܰܦܫܳܐ ܕܰܬ݂ܡܽܘܬ݂.
Num 35:31 ܘܠܳܐ ܬܩܰܒܠܽܘܢ ܫܽܘܚܕܳܐ ܥܰܠ ܢܰܦܫܳܐ ܕܩܳܛܽܘܠܳܐ ܕܚܰܝܳܒ ܡܰܘܬܳܐ. ܐܶܠܳܐ ܡܶܬ݂ܩܛܳܠܽܘ ܢܶܬ݂ܩܛܶܠ.
Num 35:32 ܘܠܳܐ ܬܶܣܒܽܘܢ ܫܽܘܚܕܳܐ ܕܢܶܥܪܽܘܩ ܠܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ. ܘܢܺܐܙܰܠ ܘܢܶܬܶܒ ܒܰܐܪܥܳܐ ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ.
Num 35:33 ܠܳܐ ܬܛܰܢܦܽܘܢܳܗ̇ ܠܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇. ܡܶܛܽܠ ܕܰܕ݂ܡܳܐ ܗܽܘ ܡܛܰܢܶܦ ܠܰܐܪܥܳܐ ܘܰܐܪܥܳܐ ܕܰܕ݂ܡܳܐ ܐܰܫܺܝܕ݂ ܒܳܗ̇. ܠܳܐ ܢܶܬ݂ܚܰܣܶܐ ܥܠܶܝܗ̇. ܐܶܠܳܐ ܐܶܢ ܐܶܬ݂ܐܫܶܕ݂ ܒܳܗ̇ ܕܡܳܐ ܕܗܰܘ ܡܰܢ ܕܰܐܫܕܶܗ.
Num 35:34 ܘܠܳܐ ܬܛܰܡܐܽܘܢܳܗ̇ ܠܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇ ܕܫܳܪܶܐ ܐ̱ܢܳܐ ܒܓܰܘܳܗ̇. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܫܳܪܶܐ ܐ̱ܢܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Num 36:1 ܘܰܩܪܶܒܘ ܖ̈ܺܝܫܰܝ ܐܰܒܳܗ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܓܶܠܥܳܕ݂. ܒܰܪ ܡܳܟ݂ܺܝܪ. ܒܰܪ ܡܢܰܫܶܐ. ܡܶܢ ܫܰܪܒܬ݂ܳܐ ܕܰܡܢܰܫܶܐ ܒܰܪ ܝܰܘܣܶܦ. ܘܡܰܠܶܠܘ ܩܕ݂ܳܡ ܡܽܘܫܶܐ. ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܪܺܝܫܐ ܕܰܐܒܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.
Num 36:2 ܘܶܐܡܰܪܘ. ܠܡܳܪܰܢ ܦܰܩܶܕ݂ ܡܳܪܝܳܐ ܠܡܶܬܰܠ ܐܰܪܥܳܐ ܠܝܽܘܪܬ݂ܳܢܳܐ ܒܦܶܨ̈ܶܐ ܠܰܒܢܰܝ̈ ܝܺܣܪܳܐܶܝܠ. ܘܡܳܪܰܢ ܐܶܬ݂ܦܰܩܰܕ݂ ܡܶܢ ܡܳܪܝܳܐ. ܕܢܶܬܶܠ ܝܳܪܬܽܘܬ݂ܶܗ ܕܰܨܠܶܦܚܰܕ݂ ܐܰܚܽܘܢ ܠܰܒ̈ܢܳܬܶܗ.
Num 36:3 ܘܶܐܢ ܢܶܗܘ̈ܝܳܢ ܠܚܰܕ݂ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܢܶܫ̈ܶܐ. ܬܶܬ݂ܒܰܨܰܪ ܝܳܪܬܽܘܬ݂ܗܶܝܢ ܡܶܢ ܝܳܪܬܽܘܬ݂ܳܐ ܕܰܐܒܽܘܗܶܝܢ. ܘܬܶܬܘܣܰܦ ܥܰܠ ܝܳܪܬܽܘܬ݂ܳܐ ܕܫܰܒ̈ܛܶܐ ܕܢܶܗܘ̈ܝܳܢ ܠܗܽܘܢ. ܡܶܢ ܦܶܨܬ݂ܳܐ ܕܝܳܪܬܽܘܬܰܢ ܬܶܬ݂ܒܰܨܰܪ.
Num 36:4 ܘܶܐܢ ܢܶܗܘܶܐ ܦܽܘܢܳܝܳܐ ܠܰܒܢܰܝ̈ ܝܺܣܪܳܐܶܝܠ. ܬܶܬܰܘܣܰܦ ܝܳܪܬܽܘܬ݂ܗܶܝܢ ܥܰܠ ܝܳܪܬܽܘܬ݂ܳܐ ܕܫܰܒ̈ܛܶܐ ܕܢܶܗܘ̈ܝܳܢ ܠܗܽܘܢ. ܡܶܢ ܝܳܪܬܽܘܬ݂ܳܐ ܕܫܰܒܛܳܐ ܕܰܐܒܽܘܗܶܝܢ ܬܶܬ݂ܒܰܨܰܪ ܝܳܪܬܽܘܬ݂ܗܶܝܢ.
Num 36:5 ܘܦܰܩܶܕ݂ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܶܐܡܰܪ. ܟܺܐܢܳܐܺܝܬ݂ ܡܡܰܠܶܠ ܫܰܒܛܳܐ ܕܰܒܢܰܝ̈ ܝܰܘܣܶܦ.
Num 36:6 ܗܳܢܳܐ ܦܶܬ݂ܓ݂ܳܡܳܐ ܕܦܰܩܶܕ݂ ܡܳܪܝܳܐ ܥܰܠ ܒ̈ܢܳܬܶܗ ܕܰܨܠܶܦܚܰܕ݂. ܘܶܐܡܰܪ. ܕܰܠܡܰܢ ܕܫܳܦܰܪ ܒܥܰܝܢܰܝ̈ܗܶܝܢ ܢܶܗܘ̈ܝܳܢ ܢܶܫ̈ܶܐ. ܒܪܰܡ ܠܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗܶܝܢ ܢܶܗܘ̈ܝܳܢ.
Num 36:7 ܘܠܐ ܬܶܬ݂ܟܪܶܟ݂ ܝܳܪܬܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܫܰܒܛܳܐ ܠܫܰܒܛܳܐ ܐ̱ܚܪܺܢܳܐ. ܐܶܠܳܐ ܓܒܰܪ ܒܝܳܪܬܽܘܬ݂ܳܐ ܕܫܰܒܛܳܐ ܕܰܐܒܽܘܗܝ ܢܶܬ݂ܢܰܩܦܽܘܢ ܒܢܰܝ̈ ܝܺܣܪܳܐܶܝܠ.
Num 36:8 ܘܟܽܠ ܒܰܪܬܳܐ ܕܝܳܪܬܳܐ ܝܽܘܪܬ݂ܳܢܳܐ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܠܚܰܕ݂ ܡܶܢ ܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗ̇ ܬܶܗܘܶܐ ܐܰܢ̱ܬܬ݂ܳܐ. ܘܢܺܐܪܬܽܘܢ ܒܢܰܝ̈ ܝܺܣܪܳܐܶܝܠ ܐ̱ܢܳܫ ܝܳܪܬܽܘܬ݂ܳܐ ܕܰܐܒܽܘܗܝ.
Num 36:9 ܘܠܳܐ ܬܶܬ݂ܟܪܶܟ݂ ܝܳܪܬܽܘܬ݂ܳܐ ܡܶܢ ܫܰܒܛܳܐ ܠܫܰܒܛܳܐ ܐ̱ܚܪܺܢܳܐ. ܐܶܠܳܐ ܓܒܰܪ ܒܝܳܪܬܽܘܬ݂ܶܗ ܢܶܬ݂ܢܰܩܦܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ.
Num 36:10 ܘܰܐܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܝ̈ ܒ̈ܢܳܬܶܗ ܕܰܨܠܶܦܚܰܕ݂.
Num 36:11 ܘܰܗܘܰܝ̈ ܡܰܚܠܳܐ. ܘܬܰܪܨܳܐ. ܘܚܰܓܠܳܐ. ܘܡܶܠܟܳܐ. ܘܝܰܥܳܐ. ܒ̈ܢܳܬܶܗ ܕܰܨܠܶܦܚܰܕ݂. ܠܰܒܢܰܝ̈ ܕܳܕܰܝ̈ܗܶܝܢ.
Num 36:12 ܠܫܰܖ̈ܒܳܬ݂ܳܐ ܕܰܒܢܰܝ̈ ܡܢܰܫܶܐ ܒܰܪ ܝܰܘܣܶܦ ܗܘܰܝ̈. ܘܰܗܘܳܬ݂ ܝܳܪܬܽܘܬ݂ܗܶܝܢ ܥܰܠ ܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗܶܝܢ.
Num 36:13 ܗܳܠܶܝܢ ܦܽܘܩ̈ܕܳܢܶܐ ܘܢܳܡܽܘܣ̈ܶܐ ܘܕ݂ܺܝܢ̈ܶܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ ܥܰܠ ܒܢܰܝ̈ ܝܺܣܪܳܐܶܝܠ. ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.
Deu 1:1 ܘܗܳܠܶܝܢ ܦܶܬܓܳܡ̈ܶܐ ܕܶܐܡܰܪ ܡܽܘܫܶܐ ܠܟܽܠܶܗ ܝܺܣܪܳܐܶܝܠ ܒܥܶܒܪܳܐ ܕܝܽܘܪܕܢܳܢ ܒܡܰܕܒܪܳܐ. ܒܥܰܪܳܒܳܐ ܠܽܘܩܒܰܠ ܣܽܘܦ. ܒܶܝܬ ܦܰܪܰܢ. ܘܒܶܝܬ ܬܳܦܶܠ ܘܠܶܒܢܳܢ. ܘܚܰܨܪܽܘܬ݂ ܘܕ݂ܺܝܙܰܗܰܒ.
Deu 1:2 ܡܰܪܕܶܐ ܚܕܰܥܣܰܪ ܝܰܘܡܺܝ̈ܢ ܡܶܢ ܚܽܘܪܺܝܒ ܠܛܽܘܪܳܐ ܕܣܳܥܺܝܪ. ܘܰܥܕ݂ܰܡܳܐ ܠܰܪܩܶܡ ܕܓܰܐܝܳܐ.
Deu 1:3 ܘܰܗܘܳܐ ܒܰܫܢܰܬ ܐܰܪܒܥܺܝܢ. ܒܝܰܪܚܳܐ ܕܰܚܕܰܥܣܰܪ ܒܚܰܕ݂ ܒܝܰܪܚܳܐ. ܡܰܠܶܠ ܡܽܘܫܶܐ ܥܰܡ ܒܢܰܝ̈ ܝܺܣܪܳܐܶܝܠ. ܟܽܠܡܶܕܶܡ ܕܦܰܩܕܶܗ ܡܳܪܝܳܐ ܥܠܰܝܗܽܘܢ.
Deu 1:4 ܡܶܢ ܒܳܬܰܪ ܕܰܩܛܰܠ ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܕܝܳܬܶܒ ܗܘܳܐ ܒܚܶܫܒܽܘܢ. ܘܰܠܥܽܘܓ ܡܰܠܟܳܐ ܕܡܰܬܢܺܝܢ. ܕܝܳܬܶܒ ܗܘܳܐ ܒܥܰܣܬܪܽܘܬ. ܘܒܰܐܪܕܥܺܝ.
Deu 1:5 ܒܥܶܒܪܳܐ ܕܝܽܘܪܕܢܳܢ. ܒܰܐܪܥܳܐ ܕܡܽܘܐܳܒ. ܫܰܪܺܝ ܡܽܘܫܶܐ ܡܦܰܫܶܩ ܢܳܡܽܘܣܳܐ ܗܳܢܳܐ. ܘܳܐܡܰܪ.
Deu 1:6 ܡܳܪܝܳܐ ܐܰܠܳܗܰܢ ܐܶܡܰܪ ܠܰܢ ܒܚܽܘܪܺܝܒ. ܣܰܓܺܝ ܠܟܽܘܢ ܕܺܝܬܶܒܬܽܘܢ ܒܛܽܘܪܳܐ ܗܳܢܳܐ.
Deu 1:7 ܐܶܬܦܢܰܘ ܘܰܫܩܽܘܠܘ ܠܟܽܘܢ. ܘܥܽܘܠܘ ܠܛܽܘܪܳܐ ܕܳܐܡܽܘܖ̈ܳܝܶܐ. ܘܰܠܟܽܠ ܚܕ݂ܳܖ̈ܰܘܗܝ. ܠܥܳܪܳܒܳܐ. ܘܰܠܛܽܘܪܳܐ. ܘܠܰܫܦܳܠܳܐ. ܘܰܠܬܰܝܡܢܳܐ. ܘܠܰܣܦܳܖ̈ܰܝ ܝܰܡܳܐ. ܐܰܪܥܳܐ ܕܰܟ݂ܢܰܥܢܳܝ̈ܶܐ. ܘܠܶܒܢܳܢ ܥܕ݂ܰܡܳܐ ܠܢܰܗܪܳܐ ܪܰܒܳܐ ܢܰܗܪܳܐ ܦܪܳܬ݂.
Deu 1:8 ܚܙܰܘ ܕܝܶܗܒܶܬ݂ ܩܕܳܡܰܝܟܽܘܢ ܐܰܪܥܳܐ. ܥܽܘܠܘ ܘܺܝܪܰܬ݂ܘ ܐܰܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܡܶܬܰܠ ܠܗܽܘܢ ܘܰܠܙܰܪܥܗܽܘܢ ܒܳܬܰܪܗܽܘܢ.
Deu 1:9 ܘܶܐܡܪܶܬ݂ ܠܟܽܘܢ ܒܶܗ ܒܙܰܒܢܳܐ ܗܰܘ. ܠܳܐ ܡܶܫܟܰܚ ܐ̱ܢܳܐ ܒܰܠܚܽܘܕܰܝ ܕܶܐܣܰܝܒܰܪܟܽܘܢ.
Deu 1:10 ܡܳܪܝܳܐ ܐܰܠܳܗܟܽܘܢ ܐܰܣܓܺܝܟܽܘܢ. ܘܺܐܝܬܰܝܟܽܘܢ ܝܰܘܡܳܢܳܐ ܣܽܘܓ݂ܳܐܐ ܐܰܝܟ݂ ܟܰܘ̈ܟܒܶܐ ܕܰܫܡܰܝܳܐ.
Deu 1:11 ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ. ܢܰܘܣܶܦ ܥܠܰܝܟܽܘܢ ܐܰܟ݂ܘܳܬ݂ܟܽܘܢ ܐܳܠܶܦ ܙܰܒܢܺܝ̈ܢ. ܘܰܢܒܰܪܶܟ݂ܟܽܘܢ ܐܰܝܟܰܢܳܐ ܕܶܐܡܰܪ ܠܟܽܘܢ.
Deu 1:12 ܐܰܝܟܰܢܳܐ ܗܳܟܺܝܠ ܡܶܫܟܰܚ ܐ̱ܢܳܐ ܕܶܐܣܰܝܒܰܪ ܒܰܠܚܽܘܕܰܝ ܝܺܩܰܪܬܟܽܘܢ. ܘܛܰܥܢܟܽܘܢ. ܘܕ݂ܺܝܢܰܝ̈ܟܽܘܢ.
Deu 1:13 ܓܒܰܘ ܠܟܽܘܢ ܓܰܒܖ̈ܶܐ ܕܚܰܟܺܝܡܺܝܢ. ܘܣܰܟܽܘܠܬ݂ܳܢܺܝܢ. ܘܺܝܕ݂ܺܝܥܺܝܢ ܠܫܰܒܛܰܝ̈ܟܽܘܢ. ܘܰܐܩܺܝܡ ܐܶܢܽܘܢ ܒܪܺܝܫܟܽܘܢ.
Deu 1:14 ܘܰܥܢܰܝܬܽܘܢ ܘܶܐܡܰܪܬܽܘܢ ܠܺܝ. ܫܰܦܺܝܪ ܦܶܬ݂ܓ݂ܳܡܳܐ ܕܶܐܡܰܪܬ ܠܡܶܥܒܰܕ݂.
Deu 1:15 ܘܕܶܒܪܶܬ݂ ܖ̈ܺܝܫܶܐ ܕܫܰܒܛܰܝ̈ܟܽܘܢ ܓܰܒܖ̈ܶܐ ܚܰܟܺܝ̈ܡܶܐ ܘܺܝܕ݂ܺܝ̈ܥܶܐ. ܘܥܶܒܕܶܬ݂ ܐܶܢܽܘܢ ܖ̈ܺܝܫܶܐ ܥܠܰܝܟܽܘܢ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ. ܘܣܳܦܖ̈ܶܐ ܠܫܰܒܛܰܝ̈ܟܽܘܢ.
Deu 1:16 ܘܦܰܩܕܶܬ݂ ܠܕܰܝܳܢܰܝ̈ܟܽܘܢ ܒܙܰܒܢܳܐ ܗܰܘ. ܘܶܐܡܪܶܬ݂ ܠܗܽܘܢ. ܗܘܰܝܬܽܘܢ ܫܳܡܥܺܝܢ ܒܶܝܬ݂ ܐܰܚܰܝ̈ܟܽܘܢ. ܘܕ݂ܳܝܢܺܝܢ ܩܽܘܫܬܳܐ ܒܶܝܬ݂ ܓܰܒܪܳܐ ܠܰܐܚܽܘܗܝ. ܘܰܠܬ݂ܰܘܬܳܒܶܗ
Deu 1:17 ܠܳܐ ܬܶܣܒܽܘܢ ܒܰܐܦ̈ܶܐ ܒܕ݂ܺܝܢܳܐ. ܠܰܙܥܽܘܪܳܐ ܐܰܝܟ݂ ܪܰܒܳܐ ܗܘܰܝܬܽܘܢ ܫܳܡܥܺܝܢ. ܠܳܐ ܬ݂ܕ݂ܚܠܽܘܢ ܡܶܢ ܩܕ݂ܳܡ ܓܰܒܪܳܐ. ܡܶܛܽܠ ܕܕ݂ܺܝܢܳܐ ܕܰܐܠܳܗܰܐ ܗ̱ܘ. ܘܦܶܬ݂ܓ݂ܳܡܳܐ ܕܗܳܘܶܐ ܩܫܶܐ ܡܶܢܟܽܘܢ. ܩܰܪܒܽܘܗܝ ܠܘܳܬ݂ܝ ܘܶܐܫܡܥܺܝܘܗܝ.
Deu 1:18 ܘܦܰܩܶܕܬܟܽܘܢ ܒܙܰܒܢܳܐ ܗܰܘ ܟܽܠ ܦܶܬܓܳܡ̈ܶܐ. ܕܬܶܥܒܕ݂ܽܘܢ.
Deu 1:19 ܘܰܫܩܠܰܢ ܡܶܢ ܚܽܘܪܺܝܒ ܘܗܰܠܶܟ݂ܢ ܒܟܽܠܶܗ ܗܰܘ ܡܰܕܒܪܳܐ ܪܰܒܳܐ ܘܰܕ݂ܚܺܝܠܳܐ. ܕܰܚܙܰܝܬܽܘܢ ܒܰܐܪܥܳܐ ܕܛܽܘܪܳܐ ܕܳܐܡܽܘܖ̈ܳܝܶܐ ܐܰܝܟ݂ ܕܦܰܩܕܰܢ ܡܳܪܝܳܐ ܐܰܠܳܗܰܢ. ܘܶܐܬܰܝܢ ܥܕ݂ܰܡܳܐ ܠܰܪܩܶܡ ܕܓܰܐܝܳܐ.
Deu 1:20 ܘܶܐܡܪܶܬ݂ ܠܟܽܘܢ. ܐܶܬܰܝܬܽܘܢ ܥܕ݂ܰܡܳܐ ܠܛܽܘܪܳܐ ܕܳܐܡܽܘܖ̈ܳܝܶܐ. ܕܡܳܪܝܳܐ ܐܰܠܳܗܰܢ ܝܰܗܒ ܠܰܢ.
Deu 1:21 ܚܙܰܘ ܕܝܰܗܒ ܡܳܪܝܳܐ ܐܰܠܳܗܟܽܘܢ ܩܕܳܡܰܝܟܽܘܢ ܐܰܪܥܳܐ. ܣܰܩܘ ܘܺܝܪܰܬ݂ܘ ܐܰܪܥܳܐ. ܐܰܝܟܰܢܳܐ ܕܶܐܡܰܪ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ. ܠܳܐ ܬܶܕ݂ܚܠܽܘܢ. ܘܠܳܐ ܬܶܬ݂ܪܰܗܒܽܘܢ.
Deu 1:22 ܘܰܩܪܶܒܬܽܘܢ ܠܘܳܬ݂ܝ ܟܽܠܟܽܘܢ. ܘܶܐܡܰܪܬܽܘܢ. ܢܫܰܕܰܪ ܓܰܒܖ̈ܶܐ ܩܕܳܡܰܝܢ ܘܢܶܓܫܽܘܢ ܠܰܢ ܐܰܪܥܳܐ. ܘܢܶܬܠܽܘܢ ܠܰܢ ܦܶܬ݂ܓ݂ܳܡܳܐ. ܘܰܢܚܰܘܢܳܢ ܐܽܘܪܚܳܐ ܕܢܺܐܙܰܠ ܒܳܗ̇. ܘܩܽܘܖ̈ܝܳܐ ܕܢܶܥܽܘܠ ܠܗܶܝܢ.
Deu 1:23 ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܝ̈. ܘܕܶܒܪܶܬ݂ ܡܶܢܟܽܘܢ ܬܪܶܥܣܰܪ ܓܰܒܖ̈ܺܝܢ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.
Deu 1:24 ܘܶܐܬ݂ܦܢܺܝܘ ܘܰܣܠܶܩܘ ܠܛܽܘܪܳܐ. ܘܰܣܠܶܩܘ ܥܕ݂ܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܓܰܫܽܘܗ̇ ܠܰܐܪܥܳܐ.
Deu 1:25 ܘܰܢܣܰܒܘ ܒܺܐܝܕܰܝ̈ܗܽܘܢ ܡܶܢ ܦܺܐܖ̈ܶܐ ܕܰܐܪܥܳܐ. ܘܰܐܝܬܺܝܘ ܠܰܢ. ܘܰܐܬ݂ܺܝܒܽܘܢ ܦܶܬ݂ܓ݂ܳܡܳܐ. ܘܶܐܡܰܪܘ ܠܰܢ. ܛܳܒܳܐ ܗ̱ܝ ܐܰܪܥܳܐ ܕܝܳܗܶܒ ܠܰܢ ܡܳܪܝܳܐ ܐܰܠܳܗܰܢ.
Deu 1:26 ܘܠܳܐ ܨܒܰܝܬܽܘܢ ܠܡܶܣܰܩ. ܐܶܠܳܐ ܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ ܐܰܠܳܗܰܢ.
Deu 1:27 ܘܰܪܛܶܢܬܽܘܢ ܡܶܢ ܡܰܫܟܢܰܝ̈ܟܽܘܢ. ܘܶܐܡܰܪܬܽܘܢ. ܡܶܛܽܠ ܕܣܳܢܶܐ ܗܽܘ ܠܰܢ ܡܳܪܝܳܐ ܐܰܦܩܰܢ ܡܶܢ ܐܰܪܥܳܐ ܕܡܶܨܪܶܝܢ. ܕܢܰܫܠܡܰܢ ܒܺܐܝܕ݂ܳܐ ܕܳܐܡܽܘܖ̈ܳܝܶܐ ܕܢܰܘܒܕܰܢ.
Deu 1:28 ܠܰܐܝܟܳܐ ܣܳܠܩܺܝܢܰܢ. ܐܰܚܰܝ̈ܢ ܬܒܰܪܘ ܠܶܒܰܢ. ܘܶܐܡܰܪܘ ܠܰܢ. ܕܥܰܡܳܐ ܪܰܒ ܘܪܳܡ ܘܥܰܫܺܝܢ ܡܶܢܰܢ. ܘܩܽܘܖ̈ܝܳܐ ܪܰܘܖ̈ܒܳܢ ܘܰܟ݂ܖ̈ܺܝܟ݂ܳܢ ܥܕ݂ܰܡܳܐ ܠܰܫܡܰܝܳܐ. ܐܳܦ ܒܢܰܝ̈ ܓܰܢ̱ܒܳܖ̈ܶܐ. ܚܙܰܝܢ ܬܰܡܳܢ.
Deu 1:29 ܘܶܐܡܪܶܬ݂ ܠܟܽܘܢ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ ܡܶܢܗܽܘܢ.
Deu 1:30 ܡܳܪܝܳܐ ܐܰܠܳܗܟܽܘܢ ܐܳܙܶܠ ܩܕܳܡܰܝܟܽܘܢ. ܘܗܽܘ ܡܶܬ݂ܟܰܬܰܫ ܚܠܳܦܰܝܟܽܘܢ. ܐܰܝܟ݂ ܟܽܠ ܕܰܥܒܰܕ݂ ܥܰܡܟܽܘܢ ܒܡܶܨܪܶܝܢ ܠܥܺܢܰܝ̈ܟܽܘܢ
Deu 1:31 ܘܰܒܡܰܕܒܪܳܐ ܕܰܚܙܰܝܬܽܘܢ. ܕܬܰܪܣܺܝܟܽܘܢ ܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܰܡܬܰܪܣܶܐ ܓܰܒܪܳܐ ܠܰܒܪܶܗ. ܒܟܽܠܳܗ̇ ܐܰܪܥܳܐ ܕܶܐܙܰܠܬܽܘܢ. ܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ.
Deu 1:32 ܘܰܒܦܶܬ݂ܓ݂ܳܡܳܐ ܗܳܢܳܐ ܠܳܐ ܡܗܰܝܡܢܺܝܢ ܐ̱ܢܬܽܘܢ ܒܡܳܪܝܳܐ ܐܰܠܳܗܟܽܘܢ
Deu 1:33 ܕܳܐܙܶܠ ܩܕܳܡܰܝܟܽܘܢ ܒܽܐܘܪܚܳܐ ܠܡܰܬ݂ܩܳܢܽܘ ܠܟܽܘܢ ܐܰܬ݂ܪܳܐ ܕܬܶܫܪܽܘܢ ܒܶܗ. ܒܢܽܘܪܳܐ ܒܠܺܠܝܳܐ ܚܰܘܺܝܟܽܘܢ ܐܽܘܪܚܳܐ ܕܬܺܐܙܽܠܘܢ ܒܳܗ̇. ܘܒܳܥܢܳܢܳܐ ܒܺܐܝܡܳܡܳܐ.
Deu 1:34 ܘܰܫܡܰܥ ܡܳܪܝܳܐ ܩܳܠܳܐ ܕܡܶܠܰܝ̈ܟܽܘܢ. ܘܰܪܓܶܙ ܘܺܝܡܳܐ ܘܶܐܡܰܪ.
Deu 1:35 ܕܠܳܐ ܢܶܚܙܽܘܢ ܚܰܕ݂ ܡܶܢ ܓܰܒܖ̈ܶܐ ܗܳܠܶܝܢ ܕܳܪܳܐ ܗܳܢܳܐ ܒܺܝܫܳܐ. ܐܰܪܥܳܐ ܛܳܒܬ݂ܳܐ ܕܺܝܡܺܝܬ݂ ܠܡܶܬܰܠ ܠܰܐܒܳܗܰܝ̈ܟܽܘܢ.
Deu 1:36 ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ. ܗܽܘ ܢܶܚܙܶܝܗ̇ ܘܠܶܗ ܐܶܬܶܠ ܐܰܪܥܳܐ ܕܗܰܠܶܟ݂ ܒܳܗ̇. ܘܠܰܒܢܰܘ̈ܗܝ. ܘܶܐܡܰܪ ܠܺܝ. ܕܳܐܦ ܐܰܢ̱ܬ ܠܳܐ ܬܶܥܽܘܠ ܠܬܰܡܳܢ.
Deu 1:38 ܐܶܠܳܐ ܐܶܢ ܝܶܫܽܘܥ ܒܰܪܢܽܘܢ ܕܩܳܐܶܡ ܩܕܳܡܰܝܟ. ܗܽܘ ܢܶܥܽܘܠ ܠܬܰܡܳܢ. ܠܶܗ ܚܰܝܶܠ. ܡܶܛܽܠ ܕܗܽܘ ܢܰܘܪܬ݂ܺܝܗ̇ ܠܺܝܣܪܳܐܶܝܠ.
Deu 1:39 ܘܺܝܩܰܪܬܟܽܘܢ ܕܶܐܡܰܪܬܽܘܢ ܠܒܶܙܬܳܐ ܬܶܗܘܶܐ. ܘܰܒܢܰܝ̈ܟܽܘܢ ܕܠܳܐ ܝܺܕܰܥܘ ܝܰܘܡܳܢܳܐ ܛܳܒܬܳܐ ܘܒܺܝܫܬܳܐ. ܗܶܢܽܘܢ ܢܺܐܪܬܽܘܢܳܗ̇.
Deu 1:40 ܘܰܐܢ̱ܬܽܘܢ ܐܶܬ݂ܦܢܰܘ ܠܟܽܘܢ. ܘܰܫܩܽܘܠܘ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ.
Deu 1:41 ܘܰܥܢܰܝܬܽܘܢ ܘܶܐܡܰܪܬܽܘܢ ܠܺܝ. ܚܛܰܝܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܚܢܰܢ ܢܶܣܰܩ ܘܢܶܬ݂ܟܰܬܰܫ ܐܰܝܟ݂ ܕܦܰܩܕܰܢ ܡܳܪܝܳܐ ܐܰܠܳܗܰܢ. ܘܶܐܙܕܰܝܰܢܬܽܘܢ ܓܒܰܪ ܒܡܳܐܢܰܝ̈ ܩܪܳܒܶܗ. ܘܶܐܬ݂ܓܰܪܰܓܬܽܘܢ ܠܡܶܣܰܒ ܠܛܽܘܪܳܐ
Deu 1:42 ܘܶܐܡܰܪ ܠܺܝ ܡܳܪܝܳܐ. ܐܶܡܰܪ ܠܗܽܘܢ. ܠܳܐ ܬܶܣܩܽܘܢ ܘܠܳܐ ܬܶܬ݂ܟܰܬܫܽܘܢ. ܡܶܛܽܠ ܕܠܳܐ ܗܘܺܝܬ ܒܰܝܢܳܬ݂ܟܽܘܢ. ܕܠܳܐ ܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ.
Deu 1:43 ܘܶܐܡܪܶܬ݂ ܠܟܽܘܢ ܘܠܳܐ ܫܡܰܥܬܽܘܢ. ܘܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܰܐܡܪܰܚܬܽܘܢ ܘܰܣܠܶܩܬܽܘܢ ܠܛܽܘܪܳܐ.
Deu 1:44 ܘܰܢܦܰܩܘ ܐܳܡܽܘܖ̈ܳܝܶܐ ܕܥܳܡܪܺܝܢ ܒܛܽܘܪܳܐ ܗܰܘ ܠܽܐܘܪܥܟܽܘܢ. ܘܪܰܕ݂ܦܽܘܟܽܘܢ ܐܰܝܟ݂ ܕܶܒܽܘܖ̈ܶܐ ܡܬܰܢܢ̈ܶܐ. ܘܛܰܪܕܽܘܟܽܘܢ ܡܶܢ ܣܰܥܺܝܪ ܘܰܥܕ݂ܰܡܳܐ ܠܚܶܪܡܳܐ.
Deu 1:45 ܘܺܝܬ݂ܶܒܬܽܘܢ ܘܰܒܟܰܝܬܽܘܢ ܩܕ݂ܳܡ ܡܳܪܝܳܐ. ܘܠܳܐ ܫܡܰܥ ܡܳܪܝܳܐ ܒܩܳܠܟܽܘܢ ܘܠܳܐ ܨܳܬ݂ܟܽܘܢ.
Deu 1:46 ܘܺܝܬ݂ܶܒܬܽܘܢ ܒܰܪܩܶܡ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܐܰܝܟ݂ ܝܰܘ̈ܡܳܬ݂ܳܐ ܕܺܝܬ݂ܶܒܬܽܘܢ.
Deu 2:1 ܘܶܐܬ݂ܦܢܺܝܢ ܘܰܫܩܰܠܢ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ. ܐܰܝܟܰܢܳܐ ܕܶܐܡܰܪ ܠܺܝ ܡܳܪܝܳܐ. ܘܶܐܬ݂ܟܪܟ݂ܢܳܝܗܝ ܠܛܽܘܪܳܐ ܕܣܳܥܺܝܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
Deu 2:2 ܐܶܡܰܪ ܠܺܝ ܡܳܪܝܳܐ.
Deu 2:3 ܣܰܓܺܝ ܠܟܽܘܢ ܗܳܐ ܡܶܢ ܕܡܶܬ݂ܟܰܪܟ݂ܺܝܢ ܐ̱ܢܬܽܘܢ ܛܽܘܪܳܐ ܗܳܢܳܐ ܐܶܬ݂ܦܢܰܘ ܠܟܽܘܢ ܠܓܰܪܒܝܳܐ.
Deu 2:4 ܘܰܠܥܰܡܳܐ ܦܰܩܶܕ݂. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܒܪܺܝܢ ܐ̱ܢܬܽܘܢ ܒܰܬ݂ܚܽܘܡܳܐ ܕܰܐܚܰܝ̈ܟܽܘܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܢܶܕ݂ܚܠܽܘܢ ܡܶܢܟܽܘܢ. ܐܶܙܕܰܗܪܘ ܛܳܒ.
Deu 2:5 ܘܠܳܐ ܬܶܬ݂ܓܰܪܽܘܢ ܒܗܽܘܢ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ ܡܶܢ ܐܰܪܥܗܽܘܢ ܒܶܝܬ݂ ܡܰܕ݂ܪܰܟ݂ ܦܰܣܬ݂ܳܐ ܕܪܶܓܠܳܐ. ܡܶܛܽܠ ܕܝܽܘܪܬ݂ܳܢܳܐ ܠܥܺܣܽܘ ܝܶܗܒܶܬ݂ ܛܽܘܪܳܐ ܕܣܳܥܺܝܪ.
Deu 2:6 ܥܒܽܘܪܳܐ ܙܒܶܢܘ ܡܶܢܗܽܘܢ ܒܟܶܣܦܳܐ. ܘܰܐܟ݂ܽܘܠܘ. ܘܳܐܦ ܡܰܝ̈ܳܐ ܙܒܶܢܘ ܡܶܢܗܽܘܢ ܒܟܶܣܦܳܐ ܘܶܐܫܬܰܘ.
Deu 2:7 ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܒܰܪܶܟ݂ܟܽܘܢ. ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟܽܘܢ. ܘܺܝܕܰܥ ܠܰܡܕܰܒܳܪܽܘܬ݂ܟܽܘܢ ܒܡܰܕܒܪܳܐ ܗܳܢܳܐ ܗܳܐ ܐܰܪܒܥܺܝܢ ܫܢܺܝ̈ܢ. ܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܠܳܐ ܚܣܰܪ ܠܟܽܘܢ ܡܶܕܶܡ.
Deu 2:8 ܘܰܥ̣ܒܰܪܢ ܡܶܢ ܠܘܳܬ݂ ܐܰܚܰܝ̈ܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܡܶܢ ܐܽܘܪܚܳܐ ܕܥܳܪܳܒܳܐ. ܘܡܶܢ ܐܰܝܠܰܬ݂. ܘܡܶܢ ܥܺܨܺܝܢܽܘ ܓܒܰܪ. ܘܶܐܬ݂ܦܢܺܝܢ ܘܰܥܒܰܪܢ ܠܰܢ ܒܡܰܕܒܪܳܐ ܠܽܐܘܪܚܳܐ ܕܡܽܘܐܳܒ.
Deu 2:9 ܘܶܐܡܰܪ ܠܺܝ ܡܳܪܝܳܐ. ܠܳܐ ܬܶܐܠܽܘܨ ܠܡܽܘܐܳܒܳܝ̈ܶܐ. ܘܠܳܐ ܬܶܬ݂ܓܰܪܶܐ ܥܰܡܗܽܘܢ ܠܰܩܪܳܒܳܐ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܳܟ݂ ܡܶܢ ܐܰܪܥܗܽܘܢ ܝܽܘܪܬ݂ܳܢܳܐ. ܡܶܛܽܠ ܕܠܰܒܢܰܝ̈ ܠܽܘܛ ܝܰܗܒܬ݂ܳܗ̇ ܝܽܘܪܬ݂ܳܢܳܐ.
Deu 2:10 ܐܰܡ̈ܢܶܐ ܡܶܢ ܠܽܘܩܕܰܡ ܝܺܬ݂ܶܒܘ ܒܳܗ̇. ܥܰܡܳܐ ܕܪܰܒ ܘܣܰܓܺܝ. ܘܪܳܡ ܐܰܝܟ݂ ܓܰܢ̱ܒܳܖ̈ܶܐ.
Deu 2:11 ܓܰܢ̱ܒܳܖ̈ܶܐ ܐܶܢܽܘܢ. ܘܡܶܬ݂ܚܰܫܒܺܝܢ ܐܳܦ ܗܶܢܽܘܢ ܐܰܝܟ݂ ܓܰܢ̱ܒܳܖ̈ܶܐ. ܘܡܽܘܐܳܒܳܝ̈ܶܐ ܩܳܪܶܝܢ ܠܗܽܘܢ ܐܰܡ̈ܢܶܐ.
Deu 2:12 ܘܰܒܣܳܥܺܝܪ ܝܺܬ݂ܶܒܘ ܚܳܘܖ̈ܳܝܶܐ ܡܶܢ ܠܽܘܩܕܰܡ. ܘܰܒܢܰܝ̈ ܥܺܣܽܘ ܝܺܪܶܬ݂ܘ ܐܶܢܽܘܢ. ܘܶܐܘܒܰܕ݂ܘ ܐܶܢܽܘܢ ܡܶܢ ܩܕ݂ܳܡܝܗܽܘܢ. ܘܺܝܬ݂ܶܒܘ ܒܰܐܪܥܗܽܘܢ. ܐܰܝܟ݂ ܕܰܥܒܰܕ݂ ܝܺܣܪܳܐܶܝܠ ܠܰܐܪܥܳܐ ܕܝܳܪܬܽܘܬ݂ܶܗ ܕܝܰܗܒ ܠܗܽܘܢ ܡܳܪܝܳܐ.
Deu 2:13 ܡܶܟܺܝܠ ܩܽܘܡܘ ܥܒܰܪܘ ܢܰܚܠܳܐ ܕܙܳܪܳܕ݂. ܘܰܥܒܰܪܢ ܢܰܚܠܳܐ ܕܙܳܪܳܕ.
Deu 2:14 ܘܝܰܘ̈ܡܳܬ݂ܳܐ ܕܗܰܠܶܟ݂ܢ ܡܶܢ ܪܩܶܡ ܕܓܰܐܝܳܐ ܥܕ݂ܰܡܳܐ ܕܰܥܒܰܪܢ ܢܰܚܠܳܐ ܕܙܳܪܳܕ. ܬܠܳܬܺܝܢ ܘܰܬ݂ܡܳܢܶܐ ܫܢܺܝ̈ܢ. ܥܕ݂ܰܡܳܐ ܕܣܳܦܘ ܟܽܠܶܗ ܕܳܪܳܐ ܕܓܰܒܖ̈ܶܐ ܩܖ̈ܰܒܬܳܢܶܐ ܡܶܢ ܓܰܘ ܡܰܫܪܺܝܬܳܐ. ܐܰܝܟ݂ ܕܺܝܡܳܐ ܠܗܽܘܢ ܡܳܪܝܳܐ.
Deu 2:15 ܐܳܦ ܐܺܝܕ݂ܶܗ ܕܡܳܪܝܳܐ ܗܘܳܬ݂ ܒܗܽܘܢ ܕܬ݂ܰܘܒܶܕ݂ ܐܶܢܽܘܢ ܡܶܢ ܓܰܘ ܡܰܫܪܺܝܬܳܐ ܥܕ݂ܰܡܳܐ ܕܰܓܡܰܪܘ.
Deu 2:16 ܘܟܰܕ݂ ܓܡܰܪܘ ܟܽܠܗܽܘܢ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܠܰܡܡܳܬ݂ ܡܶܢ ܓܰܘ ܥܰܡܳܐ.
Deu 2:17 ܡܰܠܶܠ ܥܰܡܝ ܡܳܪܝܳܐ ܘܶܐܡܰܪ ܠܺܝ.
Deu 2:18 ܐܰܢ̱ܬ ܥܳܒܰܪ ܐܰܢ̱ܬ ܝܰܘܡܳܢܳܐ ܠܰܬ݂ܚܽܘܡܳܐ ܕܡܽܘܐܳܒ. ܘܰܠܥܳܕ݂.
Deu 2:19 ܘܬܶܬ݂ܩܰܪܰܒ ܠܽܘܩܒܰܠ ܒܢܰܝ̈ ܥܰܡܽܘܢ. ܠܳܐ ܬܶܐܠܽܘܨ ܐܶܢܽܘܢ. ܘܠܳܐ ܬܶܬ݂ܓܰܪܶܐ ܒܗܽܘܢ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܳܟ݂ ܝܽܘܪܬ݂ܳܢܳܐ ܡܶܢ ܐܰܪܥܳܐ ܕܰܒܢܰܝ̈ ܥܰܡܽܘܢ. ܡܶܛܽܠ ܕܠܰܒܢܰܝ̈ ܠܽܘܛ ܝܰܗܒܬ݂ܳܗ̇ ܝܽܘܪܬ݂ܳܢܳܐ.
Deu 2:20 ܐܰܪܥܳܐ ܕܓܰܢ̱ܒܳܖ̈ܶܐ ܡܶܬ݂ܚܰܫܒܳܐ ܐܳܦ ܗܺܝ. ܓܰܢ̱ܒܳܖ̈ܶܐ ܝܺܬ݂ܶܒܘ ܒܳܗ̇ ܡܶܢ ܠܽܘܩܕܰܡ. ܘܥܰܡܽܘܢܳܝ̈ܶܐ ܩܳܪܶܝܢ ܠܗܽܘܢ ܙܰܡܙܡܺܝܢ
Deu 2:21 ܥܰܡܳܐ ܕܪܰܒ ܣܰܓܺܝ. ܘܪܳܡ ܐܰܝܟ݂ ܓܰܢ̱ܒܳܖ̈ܶܐ. ܘܰܐܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕ݂ܳܡܰܝܗܽܘܢ. ܘܺܝܪܶܬ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ.
Deu 2:22 ܐܰܝܟ݂ ܕܰܥܒܰܕ݂ܘ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܕܰܐܘܒܶܕ݂ܘ ܠܚܳܘܖ̈ܳܝܶܐ ܡܶܢ ܩܕ݂ܳܡܝܗܽܘܢ. ܘܺܝܪܶܬ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ ܥܕ݂ܰܡܳܐ ܠܝܰܘܡܳܢܳܐ.
Deu 2:23 ܘܥܰܘܳܝ̈ܶܐ ܕܝܳܬ݂ܒܺܝܢ ܒܚܰܨܪܺܝܡ. ܘܰܥܕ݂ܰܡܳܐ ܠܥܰܐܙܳܐ. ܘܩܰܦܽܘܕ݂ܩܳܝ̈ܶܐ ܕܰܢܦܰܩܘ ܡܶܢ ܩܰܦܰܕܽܘܩܺܝ ܐܰܘܒܶܕ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ.
Deu 2:24 ܩܽܘܡܘ ܫܩܽܘܠܘ. ܘܰܥܒܰܪܘ ܢܰܚܠܳܐ ܕܰܐܪܢܽܘܢ. ܚܙܺܝ ܕܰܐܫܠܡܶܬ݂ ܒܺܐܝܕܰܝ̈ܟ ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ ܐܳܡܽܘܪܳܝܳܐ. ܘܠܰܐܪܥܶܗ. ܫܰܪܳܐ ܠܡܰܘܒܳܕ݂ܽܘܬ݂ܶܗ. ܘܶܐܬ݂ܓܰܪܳܐ ܥܰܡܶܗ ܠܰܩܪܳܒܳܐ.
Deu 2:25 ܝܰܘܡܳܢܳܐ ܐܶܫܰܪܶܐ ܠܡܶܬܰܠ ܕܶܚܠܬܳܟ݂. ܘܙܰܘܥܬܳܟ݂ ܥܰܠ ܐܰܦܰܝ̈ ܥܰܡ̈ܡܶܐ ܕܰܬ݂ܚܶܝܬ݂ ܫܡܰܝܳܐ. ܕܢܶܫܡܥܽܘܢ ܫܶܡܥܳܟ݂. ܘܰܢܙܽܘܥܽܘܢ. ܘܢܶܕܚܠܽܘܢ ܡܶܢ ܩܕܳܡܰܝܟ.
Deu 2:26 ܘܫܰܕܪܶܬ݂ ܐܺܝܙܓܰܕ̈ܶܐ ܡܶܢ ܡܰܕܒܪܳܐ ܕܩܶܪܡܽܘܬ݂. ܠܘܳܬ݂ ܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܒܡ̈ܶܠܶܐ ܕܰܫܠܳܡܳܐ ܠܡܺܐܡܰܪ ܠܶܗ.
Deu 2:27 ܢܶܥܒܰܪ ܒܰܐܪܥܳܟ݂. ܒܽܐܘܪܚܳܐ ܐܽܘܪܚܳܐ ܢܺܐܙܰܠ. ܘܠܳܐ ܢܶܣܛܶܐ ܠܝܰܡܺܝܢܳܐ ܘܰܠܣܶܡܳܠܳܐ.
Deu 2:28 ܥܒܽܘܪܳܐ ܒܟܶܣܦܳܐ ܙܰܒܶܢܘ ܠܰܢ ܘܢܶܐܟܽܘܠ. ܘܡܰܝ̈ܳܐ ܒܟܶܣܦܳܐ ܙܰܒܶܢܘ ܠܰܢ ܘܢܶܫܬܶܐ. ܒܰܠܚܽܘܕ݂ ܒܖ̈ܶܓ̣ܠܰܝܢ ܢܶܥܒܰܪ.
Deu 2:29 ܐܰܝܟ݂ ܕܰܥܒܰܕ݂ܘ ܠܰܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܡܽܘܐܳܒܳܝ̈ܶܐ ܕܝܳܬ݂ܒܺܝܢ ܒܥܳܕ݂. ܥܕ݂ܰܡܳܐ ܕܢܶܥܒܰܪ ܝܽܘܪܕܢܳܢ ܠܰܐܪܥܳܐ ܕܝܳܗܶܒ ܠܰܢ ܡܳܪܝܳܐ ܐܰܠܳܗܰܢ.
Deu 2:30 ܘܠܳܐ ܨܒܳܐ ܣܺܝܚܽܘܢ ܡܰܠܟܳܐ ܕܚܶܫܒܽܘܢ ܕܢܰܥܒܪܰܢ ܒܰܬ݂ܚܽܘܡܶܗ. ܡܶܛܽܠ ܕܩܰܫܺܝ ܡܳܪܝܳܐ ܐܰܠܳܗܟܽܘܢ ܪܽܘܚܶܗ. ܘܰܐܥܫܶܢ ܠܶܒܶܗ. ܕܢܰܫܠܡܺܝܘܗܝ ܒܺܐܝ̈ܕܰܝܟܽܘܢ ܐܰܝܟ݂ ܕܝܰܘܡܳܢܳܐ.
Deu 2:31 ܘܶܐܡܰܪ ܠܺܝ ܡܳܪܝܳܐ. ܚܙܺܝ ܕܫܰܪܺܝܬ݂ ܠܡܰܫܠܳܡܽܘ ܒܺܐܝܕܰܝ̈ܟ ܠܣܺܝܚܽܘܢ ܘܠܰܐܪܥܶܗ. ܫܰܪܳܐ ܠܡܰܘܒܳܕ݂ܽܘܬܶܗ ܘܰܠܡܺܐܪܰܬ݂ ܐܰܪܥܶܗ.
Deu 2:32 ܘܰܢܦܰܩ ܣܺܝܚܽܘܢ ܠܽܐܘܪܥܰܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܠܝܳܗܳܨ.
Deu 2:33 ܘܰܐܫܠܡܶܗ ܡܳܪܝܳܐ ܐܰܠܳܗܰܢ ܩܕܳܡܰܝܢ. ܘܰܚܪܰܒܢܳܝܗܝ ܠܶܗ ܘܠܰܒܢܰܘ̈ܗܝ. ܘܰܠܟܽܠܶܗ ܥܰܡܶܗ.
Deu 2:34 ܘܰܟ݂ܒܰܫܢ ܟܽܠܗܶܝܢ ܩܽܘܖ̈ܝܶܗ ܒܙܰܒܢܳܐ ܗܰܘ. ܘܰܐܘܒܶܕܢ ܟܽܠܗܶܝܢ ܩܽܘܖ̈ܝܳܐ ܠܰܓ݂ܡܳܪ. ܘܢܶܫ̈ܶܐ ܘܺܝܩܰܪܬܳܐ. ܘܠܳܐ ܫܒܰܩܢ ܡܶܢܗܽܘܢ ܣܪܺܝܕ݂ܳܐ.
Deu 2:35 ܒܰܠܚܽܘܕ݂ ܒܥܺܝܪܳܐ ܒܰܙܢ ܠܰܢ. ܘܒܶܙܬܳܐ ܕܩܽܘܖ̈ܝܳܐ ܕܰܟ݂ܒܰܫܢ.
Deu 2:36 ܡܶܢ ܥܰܕܽܘܥܺܝܪ ܕܥܰܠ ܣܶܦܬܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ݂ܳܐ ܕܰܒܢܰܚܠܳܐ ܘܰܥܕ݂ܰܡܳܐ ܠܓܶܠܥܳܕ݂. ܠܳܐ ܗܘܳܬ݂ ܩܪܺܝܬ݂ܳܐ ܕܥܶܫܢܰܬ݂ ܡܶܢܰܢ. ܟܽܠܗܶܝܢ ܐܰܫܠܶܡ ܐܶܢܶܝܢ ܡܳܪܝܳܐ ܐܰܠܳܗܰܢ ܩܕܳܡܰܝܢ.
Deu 2:37 ܒܰܠܚܽܘܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ ܠܳܐ ܐܶܬ݂ܩܰܪܰܒܢܰܢ. ܟܽܠ ܝܰܕ݂ ܢܰܚܠܳܐ ܕܝܳܒܳܩ. ܘܩܽܘܖ̈ܝܳܐ ܕܛܽܘܪܳܐ. ܘܟܽܠ ܕܦܰܩܕܰܢ ܡܳܪܝܳܐ ܐܰܠܳܗܰܢ.
Deu 3:1 ܐܶܬ݂ܦܢܺܝܢ ܘܰܣܠܶܩܢ ܠܽܐܘܪܚܳܐ ܕܡܰܬ݂ܢܺܝܢ. ܘܰܢܦܰܩ ܥܽܘܓ݂ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܰܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܒܰܐܪܕܥܺܝ. 
Deu 3:2 ܘܶܐܡܰܪ ܠܺܝ ܡܳܪܝܳܐ. ܠܳܐ ܬܶܕ݂ܚܰܠ ܡܶܢܶܗ. ܡܶܛܽܠ ܕܒܺܐܝܕܰܝ̈ܟ ܐܰܫܠܶܡܬܶܗ. ܘܰܠܟܽܠܶܗ ܥܰܡܶܗ. ܘܠܰܐܪܥܶܗ. ܘܰܥܒܶܕ݂ ܠܶܗ ܐܰܝܟ݂ ܕܰܥܒܰܕܬ ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. 
Deu 3:3 ܘܰܐܫܠܶܡ ܡܳܪܝܳܐ ܐܰܠܳܗܰܢ ܒܺܐܝܕܰܢ ܐܳܦ ܠܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܘܰܠܟܽܠܶܗ ܥܰܡܶܗ. ܘܰܚܪܰܒܢܳܝܗܝ ܘܠܳܐ ܫܒܰܩܢ ܠܶܗ ܣܪܺܝܕ݂ܳܐ.
Deu 3:4 ܘܰܟ݂ܒܰܫܢ ܟܽܠܗܶܝܢ ܩܽܘܖ̈ܶܝܗ ܒܙܰܒܢܳܐ ܗܰܘ. ܘܠܳܐ ܫܒܰܩܢ ܩܪܺܝܬ݂ܳܐ ܕܠܳܐ ܢܣܰܒܢܳܗ̇ ܡܶܢܗܽܘܢ. ܫܬܺܝܢ ܩܽܘܖ̈ܝܳܐ. ܟܽܠܶܗ ܚܒܶܠ ܐܰܪܓܽܘܒ. ܒܶܝܬ݂ ܡܰܠܟܽܘܬܶܗ ܕܥܽܘܓ݂ ܕܰܒܡܰܬ݂ܢܺܝܢ.
Deu 3:5 ܟܽܠܗܶܝܢ ܗܳܠܶܝܢ ܩܽܘܖ̈ܝܳܐ ܕܥܰܫܺܝܢܺܝܢ ܫܽܘܖ̈ܰܝܗܶܝܢ. ܘܖ̈ܳܡܺܝܢ ܬܰܖ̈ܥܰܝܗܶܝܢ ܘܡܽܘܟܽܠܝ̈ܗܶܝܢ. ܣܛܰܪ ܡܶܢ ܩܽܘܖ̈ܝܳܐ ܕܫܶܛܚ̈ܶܐ ܕܛܳܒ ܣܰܓܺܝ̈ܐܳܢ.
Deu 3:6 ܘܰܚܪܰܒܢ ܐܶܢܶܝܢ. ܐܰܝܟ݂ ܕܰܥܒܰܕ݂ܢ ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܕܰܚܪܰܒܢ ܟܽܠܗܶܝܢ ܩܽܘܖ̈ܝܶܗ ܠܰܓܡܳܪ. ܘܢܶܫ̈ܶܐ ܘܺܝܩܰܪܬܳܐ.
Deu 3:7 ܘܟܽܠܳܗ̇ ܒܥܺܝܪܳܐ. ܘܒܶܙܬ݂ܳܐ ܕܩܽܘܖ̈ܝܳܐ ܒܰܙܢ ܠܰܢ.
Deu 3:8 ܘܰܢܣܰܒܢܳܗ̇ ܒܙܰܒܢܳܐ ܗܰܘ ܠܰܐܪܥܳܐ. ܡܶܢ ܐܺܝܕ݂ܳܐ ܕܰܬܖ̈ܰܝܗܽܘܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܡܶܢ ܢܰܚܠܳܐ ܕܰܐܪܢܽܘܢ ܘܰܥܕ݂ܰܡܳܐ ܠܛܽܘܪܳܐ ܕܚܶܪܡܽܘܢ.
Deu 3:9 ܨܰܝܕܢܳܝ̈ܶܐ ܩܳܪܶܝܢ ܠܚܶܪܡܽܘܢ ܣܶܪܝܽܘܢ. ܘܳܐܡܽܘܖ̈ܳܝܶܐ ܩܳܪܶܝܢ ܠܶܗ ܣܳܢܺܝܪ.
Deu 3:10 ܟܽܠܗܶܝܢ ܩܽܘܖ̈ܝܳܐ ܕܰܦܩܰܥܬ݂ܳܐ. ܘܟܽܠܳܗ̇ ܓܶܠܥܳܕ݂ ܘܟܽܠܳܗ̇ ܡܰܬ݂ܢܺܝܢ. ܥܕ݂ܰܡܳܐ ܠܣܶܠܟܳܐ ܘܠܰܐܪܕܥܺܝ. ܟܽܠܗܶܝܢ ܩܽܘܖ̈ܝܳܐ ܕܡܰܠܟܽܘܬܶܗ ܕܥܽܘܓ݂ ܕܰܒܡܰܬ݂ܢܺܝܢ.
Deu 3:11 ܡܶܛܽܠ ܕܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܒܰܠܚܽܘܕ݂ܰܘܗܝ ܐܶܫܬܚܰܪ ܡܶܢ ܫܰܪܟܳܐ ܕܓܰܢ̱ܒܳܖ̈ܶܐ ܥܰܪܣܶܗ ܥܰܪܣܳܐ ܗܺܝ ܕܦܰܪܙܠܳܐ. ܘܗܳܐ ܒܪܰܒܰܬ݂ ܗܺܝ ܕܰܒܢܰܝ̈ ܥܰܡܽܘܢ. ܬܫܰܥ ܐܰܡܺܝ̈ܢ ܐܽܘܪܟܳܗ̇. ܘܰܐܪܒܰܥ ܐܰܡܺܝ̈ܢ ܦܬܳܝܳܗ̇. ܒܰܐܡܬ݂ܳܐ ܕܓܰܢ̱ܒܳܖ̈ܶܐ.
Deu 3:12 ܘܰܐܪܥܳܐ ܗܳܕ݂ܶܐ ܝܺܪܶܬ݂ܢ ܒܙܰܒܢܳܐ ܗܰܘ. ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܦܶܠܓܶܗ ܕܛܽܘܪܳܐ ܕܓܶܠܥܳܕ݂ ܘܩܽܘܖ̈ܝܶܗ. ܝܶܗܒܶܬ݂ ܠܪܽܘܒܺܝܠ. ܘܰܠܓܳܕ݂.
Deu 3:13 ܘܫܰܪܟܳܐ ܕܓܶܠܥܳܕ݂ ܘܟܽܠܳܗ̇ ܡܰܬ݂ܢܺܝܢ. ܒܶܝܬ݂ ܡܰܠܟܽܘܬܶܗ ܕܥܽܘܓ݂. ܝܶܗܒܶܬ݂ ܠܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܟܽܠܶܗ ܚܒܶܠ ܐܳܪܓܽܘܒ. ܘܟܽܠܳܗ̇ ܡܰܬ݂ܢܺܝܢ. ܗܺܝ ܗܺܝ ܡܶܬ݂ܩܰܪܝܳܐ ܐܰܪܰܥ ܓܰܢ̱ܒܳܖ̈ܶܐ.
Deu 3:14 ܘܝܳܐܺܝܪ ܒܰܪ ܡܢܰܫܶܐ. ܢܣܰܒ ܟܽܠܶܗ ܚܒܶܠ ܐܳܪܓܽܘܒ. ܥܕ݂ܰܡܳܐ ܠܰܬ݂ܚܽܘܡܳܐ ܕܰܓܫܽܘܪ. ܘܰܕ݂ܡܰܥܟܰܬ݂. ܘܰܩܪܳܐ ܐܶܢܶܝܢ ܥܰܠ ܫܡܶܗ. ܡܰܬ݂ܢܺܝܢ ܘܟܰܦܖ̈ܽܘܢܶܐ ܕܝܳܐܺܝܪ ܥܕ݂ܰܡܳܐ ܠܝܰܘܡܳܢܳܐ.
Deu 3:15 ܘܰܠܡܳܟ݂ܺܝܪ ܝܶܗܒܶܬ݂ ܓܶܠܥܳܕ݂
Deu 3:16 ܘܰܠܪܽܘܒܺܝܠ ܘܰܠܓܳܕ݂ ܝܶܗܒܶܬ݂ ܡܶܢ ܓܶܠܥܳܕ݂ ܘܰܥܕ݂ܰܡܳܐ ܠܢܰܚܠܳܐ ܕܰܐܪܢܽܘܢ. ܘܓܰܘܶܗ ܕܢܰܚܠܳܐ ܘܰܬ݂ܚܽܘܡܶܗ. ܘܰܥܕ݂ܰܡܳܐ ܠܝܳܒܳܩ ܢܰܚܠܳܐ ܬܚܽܘܡܳܐ ܕܰܒܢܰܝ̈ ܥܰܡܽܘܢ.
Deu 3:17 ܘܥܳܪܳܒܳܐ. ܘܝܽܘܪܕܢܳܢ. ܘܰܬ݂ܚܽܘܡܳܐ ܡܶܢ ܟܶܢܪܰܬ݂ ܘܰܥܕ݂ܰܡܳܐ ܠܝܰܡܳܐ ܕܥܳܪܳܒܳܐ ܝܰܡܳܐ ܕܡܶܠܚܳܐ ܕܰܬ݂ܚܶܝܬ݂ ܐܰܫܕܽܘܕ݂ ܘܦܰܣܓܳܐ ܕܰܒܪܳܡܬ݂ܳܐ ܡܶܢ ܡܰܕܢܚܳܐ.
Deu 3:18 ܘܦܰܩܶܕܬܟܽܘܢ ܒܶܗ ܒܙܰܒܢܳܐ ܗܰܘ ܘܶܐܡܪܶܬ݂ ܠܟܽܘܢ. ܡܳܪܝܳܐ ܐܰܠܳܗܟܽܘܢ ܝܳܗܶܒ ܠܟܽܘܢ ܐܰܪܥܳܐ ܗܳܕ݂ܶܐ ܠܡܺܐܪܬ݂ܳܗ̇. ܟܰܕ݂ ܡܙܰܝܢܺܝܢ ܐ̱ܢܬܽܘܢ ܥܒܰܪܘ ܩܕ݂ܳܡ ܐܰܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ ܟܽܠܟܽܘܢ ܓܰܢ̱ܒܳܖ̈ܰܝ ܚܰܝܠܳܐ.
Deu 3:19 ܒܰܠܚܽܘܕ݂ ܢܶܫܰܝ̈ܟܽܘܢ. ܘܺܝܩܰܪܬܟܽܘܢ. ܘܰܒܥܺܝܪܟܽܘܢ ܫܒܽܘܩܘ. ܝܳܕܰܥ ܐ̱ܢܳܐ ܓܶܝܪ ܕܩܶܢܝܳܢܳܐ ܣܰܓܺܝܐܳܐ ܐܺܝܬ݂ ܠܟܽܘܢ. ܢܶܬܒܽܘܢ ܒܩܽܘܖ̈ܝܟܽܘܢ ܕܝܶܗܒܶܬ݂ ܠܟܽܘܢ.
Deu 3:20 ܥܕ݂ܰܡܳܐ ܕܰܢܢܺܝܚ ܡܳܪܝܳܐ ܠܰܐܚܰܝ̈ܟܽܘܢ ܐܰܟ݂ܘܳܬ݂ܟܽܘܢ. ܘܢܺܐܪܬܽܘܢ ܐܳܦ ܗܶܢܽܘܢ ܐܰܪܥܳܐ ܕܝܳܗܶܒ ܠܗܽܘܢ ܡܳܪܝܳܐ ܐܰܠܳܗܟܽܘܢ ܒܥܶܒܪܳܐ ܕܝܽܘܪܕܢܳܢ. ܘܗܳܝܕܶܝܢ ܬܶܗܦܟ݂ܽܘܢ ܐ̱ܢܳܫ ܠܝܳܪܬܽܘܬ݂ܶܗ ܕܝܶܗܒܶܬ݂ ܠܟܽܘܢ.
Deu 3:21 ܘܠܝܶܫܽܘܥ ܦܰܩܕܶܬ݂ ܒܙܰܒܢܳܐ ܗܰܘ. ܘܶܐܡܪܶܬ݂. ܥܰܝܢܰܝ̈ܟ ܚܙܰܝ̈ ܟܽܠ ܕܰܥܒܰܕ݂ ܡܳܪܝܳܐ ܐܰܠܳܗܟܽܘܢ ܠܗܳܠܶܝܢ ܬܪܶܝܢ ܡܰܠܟܺܝ̈ܢ. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܗܳܠܶܝܢ ܟܽܠܗܶܝܢ ܡܰܠܟ̈ܘܳܬ݂ܳܐ. ܕܥܳܒܪܺܝܢ ܐ̱ܢܬܽܘܢ ܠܗܶܝܢ.
Deu 3:22 ܠܳܐ ܬܶܕ݂ܚܠܽܘܢ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܗܽܘ ܡܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ.
Deu 3:23 ܘܶܐܬ݂ܟܰܫܦܶܬ݂ ܩܕ݂ܳܡ ܡܳܪܝܳܐ ܒܙܰܒܢܳܐ ܗܰܘ. ܘܶܐܡܪܶܬ݂.
Deu 3:24 ܒܒܳܥܽܘ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܫܰܪܺܝܬ ܠܰܡܚܰܘܳܝܽܘ ܠܥܰܒܕܳܟ݂ ܪܰܒܽܘܬܳܟ݂. ܘܺܐܝܕ݂ܳܟ݂ ܬܰܩܺܝܦܬ݂ܳܐ. ܘܰܕ݂ܪܳܥܳܟ݂ ܪܳܡܳܐ. ܐܰܝܢܰܘ ܓܶܝܪ ܐܰ‌ܠܳܗܳܐ ܐܺܝܬ݂ ܒܰܫܡܰܝܳܐ. ܐܰܘ ܒܰܐܪܥܳܐ. ܕܢܶܥܒܶܕ݂ ܐܰܝܟ݂ ܥܒܳܕܰܝ̈ܟ ܘܰܐܝܟ݂ ܓܒܰܖ̈ܘܳܬܳܟ݂.
Deu 3:25 ܐܶܥܒܰܪ ܗܳܫܳܐ ܐܶܚܙܶܐ ܐܰܪܥܳܐ ܛܳܒܬ݂ܳܐ ܕܰܒܥܶܒܪܳܐ ܕܝܽܘܪܕܢܳܢ. ܛܽܘܪܳܐ ܗܳܢܳܐ ܛܳܒܳܐ. ܘܠܶܒܢܳܢ.
Deu 3:26 ܘܰܪܓܶܙ ܥܠܰܝ ܡܳܪܝܳܐ ܡܶܛܽܠܬ݂ܟܽܘܢ ܘܠܳܐ ܫܰܡܥܰܢܝ. ܘܶܐܡܰܪ ܠܺܝ ܡܳܪܝܳܐ. ܣܳܦܶܩ ܠܳܟ݂. ܠܳܐ ܬܰܘܣܶܦ ܬܽܘܒ ܠܰܡܡܰܠܳܠܽܘ ܩܕ݂ܳܡܰܝ ܦܶܬ݂ܓ݂ܳܡܳܐ ܗܳܢܳܐ.
Deu 3:27 ܣܰܩ ܠܪܺܝܫ ܪܳܡܬ݂ܳܐ. ܘܰܐܪܺܝܡ ܥܰܝܢܰܝ̈ܟ ܠܡܰܕ݂ܒܚܳܐ. ܘܰܠܡܰܥܪܒܳܐ. ܘܰܠܓܰܪܒܝܳܐ. ܘܰܠܬܰܝܡܢܳܐ. ܘܰܚܙܺܝܗ̇ ܒܥܰܝܢܰܝ̈ܟ. ܘܠܳܐ ܬܶܥܒܰܪ ܝܽܘܪܕܢܳܢ ܗܳܢܳܐ.
Deu 3:28 ܘܦܰܩܶܕ݂ ܠܝܶܫܽܘܥ. ܘܚܰܝܶܠܳܝܗܝ. ܘܥܰܫܶܢܳܝܗܝ. ܡܶܛܽܠ ܕܗܽܘ ܢܶܥܒܰܪ ܩܕ݂ܳܡ ܥܰܡܳܐ ܗܳܢܳܐ. ܘܗܽܘ ܢܰܘܪܶܬ݂ ܐܶܢܽܘܢ ܐܰܪܥܳܐ ܕܬܶܚܙܶܐ.
Deu 3:29 ܘܺܝܬ݂ܶܒܢ ܒܢܰܚܠܳܐ ܠܽܘܩܒܰܠ ܒܶܝܬ݂ ܦܥܽܘܪ.
Deu 4:1 ܡܶܟܺܝܠ ܝܺܣܪܳܐܶܝܠ. ܫܡܰܥܘ ܢܳܡܽܘܣ̈ܶܐ ܘܕܺܝܢ̈ܶܐ ܕܡܰܠܶܦ ܐ̱ܢܳܐ ܠܟܽܘܢ ܝܰܘܡܳܢܳܐ ܠܡܶܥܒܰܕ݂. ܕܬܺܚܽܘܢ. ܘܬܶܥܠܽܘܢ ܘܬܺܐܪܬܽܘܢ ܐܰܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.
Deu 4:2 ܠܳܐ ܬܰܘܣܦܽܘܢ ܥܰܠ ܦܽܘܩܕܳܢ̈ܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ. ܘܠܳܐ ܬܒܰܨܪܽܘܢ ܡܶܢܶܗ ܐܶܠܳܐ ܛܰܪܘ ܦܽܘܩܕܳܢܶܗ ܕܡܳܪܝܳܐ ܐܰܠܳܗܟܽܘܢ ܕܰܡܦܰܩܶܕ݂ ܐ̱ܢܳܐ ܠܟܽܘܢ.
Deu 4:3 ܥܰܝܢܰܝ̈ܟܽܘܢ ܚܙܰܝ̈ ܟܽܠܡܶܕܶܡ ܕܰܥܒܰܕ݂ ܡܳܪܝܳܐ ܠܰܒܥܶܠ ܦܥܽܘܪ ܡܶܛܽܠ ܕܟܽܠ ܓܰܒܪܳܐ ܕܶܐܙܰܠ ܒܳܬܰܪ ܒܥܶܠ ܦܥܽܘܪ. ܐܰܘܒܕܶܗ ܡܳܪܝܳܐ ܐܰܠܳܗܟܽܘܢ ܡܶܢ ܒܰܝܢܳܬ݂ܟܽܘܢ.
Deu 4:4 ܘܰܐܢ̱ܬܽܘܢ ܕܶܐܬ݂ܢܩܶܦܬܽܘܢ ܠܡܳܪܝܳܐ ܐܰܠܳܗܟܽܘܢ. ܗܳܐ ܚܰܝ݂ܝ݂ܺܢ ܐܢ̱ܬܽܘܢ ܟܽܠܟܽܘܢ ܥܕ݂ܰܡܳܐ ܠܝܰܘܡܳܢܳܐ.
Deu 4:5 ܚܙܰܘ ܕܰܐܠܶܦܬܟܽܘܢ ܢܳܡܽܘܣ̈ܶܐ ܘܕܺܝܢ̈ܶܐ. ܐܰܝܟܰܢܳܐ ܕܦܰܩܕܰܢܝ ܡܳܪܝܳܐ ܐܰܠܳܗܝ. ܕܬܶܥܒܕ݂ܽܘܢ ܐܶܢܽܘܢ ܒܰܐܪܥܳܐ ܕܥܳܐܠܺܝܢ ܐܢ̱ܬܽܘܢ ܠܳܗ̇ ܠܡܺܐܪܬ݂ܳܗ̇
Deu 4:6 ܘܬܶܛܪܽܘܢ ܘܬܶܥܒܕ݂ܽܘܢ ܐܶܢܽܘܢ. ܕܗܺܝ ܗܺܝ ܚܶܟ݂ܡܰܬ݂ܟܽܘܢ ܘܣܽܘܟܠܟܽܘܢ ܠܥܺܝܢ ܥܰܡ̈ܡܶܐ. ܕܢܶܫܡܥܽܘܢ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܘܢܺܐܡܪܽܘܢ ܕܚܰܟܺܝܡ ܗܽܘ ܘܣܰܟܽܘܠܬ݂ܳܢ ܥܰܡܳܐ ܗܳܢܳܐ ܪܰܒܳܐ.
Deu 4:7 ܐܰܝܢܰܘ ܓܶܝܪ ܥܰܡܳܐ ܪܰܒܳܐ ܕܩܰܪܺܝܒ ܠܶܗ ܐܰܠܳܗܶܗ. ܐܰܝܟ݂ ܡܳܪܝܳܐ ܐܰܠܳܗܰܢ ܒܟܽܠ ܕܩܳܪܶܝܢܰܢ ܠܶܗ.
Deu 4:8 ܘܰܐܝܢܰܘ ܥܰܡܳܐ ܪܰܒܳܐ ܕܺܐܝܬ݂ ܠܶܗ ܢܳܡܽܘܣ̈ܶܐ. ܘܕܺܝܢ̈ܶܐ ܙܰܕܺܝܩ̈ܶܐ. ܐܰܝܟ݂ ܟܽܠܶܗ ܢܳܡܽܘܣܳܐ ܗܳܢܳܐ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ.
Deu 4:9 ܒܰܠܚܽܘܕ݂ ܐܶܙܕܰܗܪܘ ܛܳܒ. ܘܛܰܪܘ ܢܰܦ̈ܫܳܬ݂ܟܽܘܢ. ܕܠܳܐ ܬܶܛܥܽܘܢ ܟܽܠ ܦܶܬܓܳܡ̈ܶܐ ܕܰܚ̈ܙܰܝ ܥܰܝܢܰܝ̈ܟܽܘܢ. ܘܠܳܐ ܢܶܥܒܪܽܘܢ ܡܶܢ ܠܶܒܟܽܘܢ ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟܽܘܢ. ܘܰܐܘܕܰܥܘ ܐܶܢܽܘܢ ܠܰܒܢܰܝ̈ܟܽܘܢ. ܘܠܰܒܢܰܝ̈ ܒܢܰܝ̈ܟܽܘܢ.
Deu 4:10 ܝܰܘܡܳܐ ܕܩܳܡܬܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܒܚܽܘܪܺܝܒ. ܟܰܕ݂ ܐܶܡܰܪ ܠܺܝ ܡܳܪܝܳܐ. ܟܰܢܶܫ ܩܕ݂ܳܡܰܝ ܠܥܰܡܳܐ ܘܰܐܫܡܰܥ ܐܶܢܽܘܢ ܦܶܬܓܳܡܰܝ̈. ܘܢܺܐܠܦܽܘܢ ܠܡܶܕ݂ܚܰܠ ܩܕ݂ܳܡܰܝ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܒܰܐܪܥܳܐ. ܘܠܰܒܢܰܝ̈ܗܽܘܢ ܢܰܠܦܽܘܢ.
Deu 4:11 ܘܰܩܪܶܒܬܽܘܢ ܘܩܳܡܬܽܘܢ ܒܰܫ̈ܦܽܘܠܰܝ ܛܽܘܪܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܥܕ݂ܰܡܳܐ ܠܠܶܒܳܐ ܕܰܫܡܰܝܳܐ. ܘܚܶܫܽܘܟ݂ܳܐ. ܘܰܥܢܳܢܳܐ. ܘܥܰܪܦܠܳܐ.
Deu 4:12 ܘܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ. ܩܳܠܳܐ ܕܡܰܡܠܠܳܐ ܫܳܡܥܺܝܢ ܗܘܰܝܬܽܘܢ. ܘܰܕ݂ܡܽܘܬ݂ܳܐ ܠܳܐ ܚܳܙܶܝܢ ܗܘܰܝܬܽܘܢ. ܐܶܠܳܐ ܐܶܢ ܩܳܠܳܐ ܒܰܠܚܽܘܕ݂.
Deu 4:13 ܘܚܰܘܺܝܟܽܘܢ ܩܝܳܡܶܗ. ܘܦܰܩܶܕ݂ܟܽܘܢ ܕܬܶܥܒܕ݂ܽܘܢ ܥܶܣܪܳܐ ܦܶܬ݂ܓ݂ܳܡܺܝ̈ܢ. ܘܰܟ݂ܬܰܒ ܐܶܢܽܘܢ ܥܰܠ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ.
Deu 4:14 ܘܠܺܝ ܦܰܩܕܰܢܝ ܡܳܪܝܳܐ ܒܙܰܒܢܳܐ ܗܰܘ. ܕܰܐܠܶܦܟܽܘܢ ܢܳܡܽܘܣ̈ܶܐ ܘܕܺܝܢ̈ܶܐ. ܕܬܶܥܒܕ݂ܽܘܢ ܐܶܢܽܘܢ ܒܰܐܪܥܳܐ ܕܥܳܒܪܺܝܢ ܐ̱ܢܬܽܘܢ ܠܬܰܡܳܢ ܠܡܺܐܪܬ݂ܳܗ̇
Deu 4:15 ܐܶܙܕܰܗܪܘ ܛܳܒ ܒܢܰܦܫܟܽܘܢ ܡܶܛܽܠ ܕܠܳܐ ܚܙܰܝܬܽܘܢ ܕܡܽܘܬ݂ܳܐ. ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡܟܽܘܢ ܒܚܽܘܪܺܝܒ ܡܶܢ ܓܰܘ ܢܽܘܪܳܐ.
Deu 4:16 ܕܠܳܐ ܬܚܰܒܠܽܘܢ ܘܬܶܥܒܕ݂ܽܘܢ ܠܟܽܘܢ ܨܰܠܡܶܐ ܘܕܶܡ̈ܘܳܬ݂ܳܐ ܕܟܽܠ ܓܢܶܣ. ܕܡܽܘܬ݂ܳܐ ܕܕܶܟܪܳܐ. ܐܰܘ ܕܢܶܩܒܬ݂ܳܐ.
Deu 4:17 ܕܡܽܘܬ݂ܳܐ ܕܟܽܠ ܒܥܺܝܪܳܐ ܕܺܐܝܬ݂ ܒܰܐܪܥܳܐ. ܕܡܽܘܬ݂ܳܐ ܕܟܽܠ ܦܳܪܰܚܬ݂ܳܐ ܕܓܶܦܳܐ ܕܦܳܪܚܳܐ ܒܰܫܡܰܝܳܐ.
Deu 4:18 ܕܡܽܘܬ݂ܳܐ ܕܟܽܠ ܖ̈ܰܚܫܳܐ ܕܰܐܪܥܳܐ. ܕܡܽܘܬ݂ܳܐ ܕܟܽܠ ܢܽܘ̈ܢܶܐ ܕܰܒܝܰܡܳܐ ܕܰܠܬܰܚܬ ܡܶܢ ܐܰܪܥܳܐ.
Deu 4:19 ܘܰܕ݂ܠܳܐ ܬܪܺܝܡܽܘܢ ܥܰܝܢܰܝ̈ܟܽܘܢ. ܠܰܫܡܰܝܳܐ. ܘܬܶܚܙܽܘܢ ܫܶܡܫܳܐ. ܘܣܰܗܪܳܐ. ܘܟ݂ܰܘܟ̈ܒܶܐ. ܘܟܽܠܗܽܘܢ ܚܰܝ̈ܠܘܳܬ݂ܳܐ ܕܰܫܡܰܝܳܐ. ܘܬܶܛܥܽܘܢ ܘܬܶܣܓܕ݂ܽܘܢ ܠܗܽܘܢ. ܘܬܶܦܠܚܽܘܢ ܐܶܢܽܘܢ. ܕܦܰܠܶܓ ܐܶܢܽܘܢ ܡܳܪܝܳܐ ܐܰܠܳܗܟܽܘܢ ܠܟܽܠܗܽܘܢ ܥܰܡ̈ܡܶܐ ܕܰܬ݂ܚܶܝܬ݂ ܫܡܰܝܳܐ.
Deu 4:20 ܘܰܠܟܽܘܢ ܩܰܪܶܒ ܡܳܪܝܳܐ. ܘܰܐܦܶܩܟܽܘܢ ܡܶܢ ܟܽܘܪܳܐ ܕܦܰܪܙܠܳܐ ܡܶܢ ܡܶܨܪܶܝܢ. ܕܬܶܗܘܢ ܠܶܗ ܥܰܡܳܐ ܘܝܳܪܬܽܘܬ݂ܳܐ ܐܰܝܟ݂ ܝܰܘܡܳܢܳܐ.
Deu 4:21 ܘܰܪܓܶܙ ܥܠܰܝ ܡܳܪܝܳܐ ܡܶܛܽܠ ܦܶܬ݂ܓܳܡܰܝ̈ܟܽܘܢ. ܘܺܝܡܳܐ ܕܠܳܐ ܐܶܥܒܰܪ ܝܽܘܪܕܢܳܢ ܗܳܢܳܐ. ܘܠܳܐ ܐܶܥܽܘܠ ܠܰܐܪܥܳܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ ܝܽܘܪܬ݂ܳܢܳܐ.
Deu 4:22 ܡܶܛܽܠ ܕܶܐܢܳܐ ܡܳܐܶܬ݂ ܐ̱ܢܳܐ ܒܰܐܪܥܳܐ ܗܳܕ݂ܶܐ. ܘܠܳܐ ܥܳܒܰܪ ܐ̱ܢܳܐ ܝܽܘܪܕܢܳܢ ܗܳܢܳܐ. ܐܰܢ̱ܬܽܘܢ. ܕܶܝܢ ܥܳܒܪܺܝܢ ܐ̱ܢܬܽܘܢ. ܘܝܳܪܬܺܝܢ ܐ̱ܢܬܽܘܢ ܐܰܪܥܳܐ ܗܳܕ݂ܶܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ.
Deu 4:23 ܐܶܙܕܰܗܪܘ ܕܠܳܐ ܬܶܛܥܽܘܢ ܩܝܳܡܶܗ ܕܡܳܪܝܳܐ ܐܰܠܳܗܟܽܘܢ ܕܰܐܩܺܝܡ ܥܰܡܟܽܘܢ. ܘܰܬ݂ܚܰܒܠܽܘܢ ܘܬܶܥܒܕ݂ܽܘܢ ܠܟܽܘܢ ܨܰܠ̈ܡܶܐ ܘܕܶܡ̈ܘܳܬ݂ܳܐ. ܕܟܽܠܡܶܕܶܡ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ.
Deu 4:24 ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܢܽܘܪܳܐ ܗܽܘ ܐܳܟܶܠܬ݂ܳܐ. ܘܰܐ‌ܠܳܗܳܐ ܗܽܘ ܛܰܢܳܢܳܐ.
Deu 4:25 ܘܟܰܕ݂ ܬܰܘܠܕ݂ܽܘܢ ܒܢܰܝ̈ܳܐ. ܐܰܘ ܒܢܰܝ̈ ܒܢܰܝ̈ܳܐ. ܘܬܶܥܬܩܽܘܢ ܒܰܐܪܥܳܐ. ܘܰܬ݂ܚܰܒܠܽܘܢ ܘܬܶܥܒܕ݂ܽܘܢ ܨܰܠ̈ܡܶܐ ܘܕܶܡ̈ܘܳܬ݂ܳܐ ܕܟܽܠܡܶܕܶܡ. ܘܬܶܥܒܕ݂ܽܘܢ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܘܬܰܪܓܙܽܘܢܶܗ.
Deu 4:26 ܣܰܗܕܶܬ݂ ܒܟܽܘܢ ܝܰܘܡܳܢܳܐ ܫܡܰܝܳܐ ܘܰܐܪܥܳܐ. ܕܡܶܐܒܰܕ݂ ܐܳܒܕܺܝܢ ܐ̱ܢܬܽܘܢ ܒܰܥܓܰܠ ܡܶܢ ܐܰܪܥܳܐ ܕܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܝܰܘܡܳܢܳܐ ܠܡܺܐܪܬ݂ܳܗ̇ ܘܠܳܐ ܬܰܣܓܽܘܢ ܒܳܗ̇ ܝܰܘ̈ܡܳܬ݂ܳܐ. ܐܶܠܳܐ ܡܺܐܒܰܕ݂ ܬܺܐܒܕܽܘܢ
Deu 4:27 ܘܰܢܒܰܕܰܪܟܽܘܢ ܡܳܪܝܳܐ ܒܶܝܬ݂ ܥܰܡ̈ܡܶܐ. ܘܬܶܫܬܰܚܪܽܘܢ ܩܰܠܺܝܠ ܒܡܶܢܝܳܢܳܐ. ܒܶܝܬ݂ ܥܰܡ̈ܡܶܐ. ܕܰܢܒܰܕܰܪܟ݂ܽܘܢ ܡܳܪܝܳܐ ܠܬܰܡܳܢ.
Deu 4:28 ܘܬܶܦܠܚܽܘܢ ܬܰܡܳܢ ܠܰܐܠܳܗ̈ܳܐ ܥܒܳܕ݂ ܐܺܝ̈ܕܰܝܳܐ ܕܰܒܢܰܝ̈ܢܳܫܳܐ. ܕܩܰܝܣܳܐ ܘܰܕ݂ܟܺܐܦܳܐ. ܕܠܳܐ ܚܳܙܶܝܢ ܘܠܳܐ ܫܳܡܥܺܝܢ. ܘܠܳܐ ܐܳܟܠܺܝܢ. ܘܠܳܐ ܡܪܺܝܚܺܝܢ.
Deu 4:29 ܘܬܶܒܥܽܘܢܶܗ ܬܰܡܳܢ ܠܡܳܪܝܳܐ ܐܰܠܳܗܟܽܘܢ. ܘܬܶܫܟܚܽܘܢܶܗ. ܟܰܕ݂ ܬܥܰܩܒܽܘܢ ܥܠܰܘܗܝ ܡܶܢ ܟܽܠܶܗ ܠܶܒܟܽܘܢ ܘܡܶܢ ܟܽܠܳܗ̇ ܢܰܦܫܟܽܘܢ.
Deu 4:30 ܡܳܐ ܕܥܳܩܰܬ݂ ܠܟܽܘܢ. ܘܡܰܛܺܝܟܽܘܢ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܒܚܰܪܬ݂ܳܐ ܕܝܰܘ̈ܡܳܬ݂ܳܐ. ܘܬܶܬ݂ܦܢܽܘܢ ܠܘܳܬ݂ ܡܳܪܝܳܐ ܐܰܠܳܗܟܽܘܢ ܘܬܶܫܡܥܽܘܢ ܒܩܳܠܶܗ.
Deu 4:31 ܡܶܛܽܠ ܕܰܐܠܳܗܰܐ ܗ̱ܘ ܡܪܰܚܡܳܢܳܐ ܡܳܪܝܳܐ ܐܰܠܳܗܟܽܘܢ. ܠܳܐ ܢܚܰܒܶܠܟܽܘܢ. ܘܠܳܐ ܢܶܫܒܽܘܩܟܽܘܢ. ܘܠܳܐ ܢܶܛܥܶܐ ܩܝܳܡܳܐ ܕܺܝܡܳܐ ܠܰܐܒܳܗܰܝ̈ܟܽܘܢ.
Deu 4:32 ܐܶܠܳܐ ܫܰܐܶܠܘ ܥܰܠ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܕܰܗܘܰܘ ܩܕܳܡܰܝܟܽܘܢ. ܡܶܢ ܝܰܘܡܳܐ ܕܰܒܪܳܐ ܐܰ‌ܠܳܗܳܐ ܠܐ̱ܢܳܫܳܐ ܥܰܠ ܐܰܪܥܳܐ. ܡܶܢ ܣܰܘ̈ܦܰܝ ܫܡܰܝܳܐ ܘܰܥܕ݂ܰܡܳܐ ܠܣܰܘ̈ܦܰܝ ܫܡܰܝܳܐ. ܐܶܢ ܗܘܳܐ ܐܰܝܟ݂ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ. ܐܰܘ ܐܶܫܬܡܰܥ ܐܰܟ݂ܘܳܬܶܗ.
Deu 4:33 ܐܶܢ ܫܡܰܥ ܥܰܡܳܐ ܐ̱ܚܪܺܢܳܐ ܩܳܠܶܗ ܕܰܐ‌ܠܳܗܳܐ ܕܰܡܡܰܠܶܠ ܡܶܢ ܓܰܘ ܢܽܘܪܳܐ. ܐܰܝܟ݂ ܕܰܫܡܰܥܬܽܘܢ ܐ̱ܢܬܽܘܢ ܘܰܚܝܰܝܬܽܘܢ.
Deu 4:34 ܐܰܘ ܢܰܣܺܝܘ ܠܰܐܠܳܗܳܐ ܕܶܐܙܰܠ ܘܰܢܣܰܒ ܠܶܗ ܥܰܡܳܐ ܡܶܢ ܓܰܘ ܥܰܡܳܐ. ܒܢܶܣܝܽܘܢ̈ܶܐ. ܘܒܳܐܬ݂ܘ̈ܳܬ݂ܳܐ. ܘܰܒܬܶܕ݂ܡܖ̈ܳܬ݂ܳܐ. ܘܒܰܩܖ̈ܳܒܶܐ. ܘܒܺܐܝܕ݂ܳܐ ܬܰܩܺܝܦܬܳܐ. ܘܒܰܕܪܳܥܳܐ ܪܳܡܳܐ. ܘܰܒܚܶܙ̈ܘܳܢܶܐ ܪܰܘܖ̈ܒܶܐ. ܐܰܝܟ݂ ܟܽܠ ܕܰܥܒܰܕ݂ ܡܳܪܝܳܐ ܐܰܠܳܗܟܽܘܢ ܠܡܶܨܖ̈ܳܝܶܐ ܠܥܺܝܢܰܝ̈ܟܽܘܢ.
Deu 4:35 ܐܰܢ̱ܬܽܘܢ ܚܙܰܝܬܽܘܢ ܘܳܝܕ݂ܥܺܝܬܽܘܢ ܕܡܳܪܝܰܐ ܗ̱ܘ ܐܰ‌ܠܳܗܳܐ. ܘܠܰܝܬ ܬܽܘܒ ܠܒܰܪ ܡܶܢܶܗ.
Deu 4:36 ܡܶܢ ܫܡܰܝܳܐ ܐܰܫܡܰܥܟܽܘܢ ܩܳܠܶܗ ܠܡܰܠܳܦܽܘܬ݂ܟܽܘܢ. ܘܥܰܠ ܐܰܪܥܳܐ ܚܰܘܺܝܟܽܘܢ ܢܽܘܪܶܗ ܪܰܒܬ݂ܳܐ. ܘܦܶܬܓܳܡܰܘ̈ܗܝ ܫܡܰܥܬܽܘܢ ܡܶܢ ܓܰܘ ܢܽܘܪܳܐ.
Deu 4:37 ܘܰܒܕܰܪܚܶܡ ܠܰܐܒܳܗܰܝ̈ܟܽܘܢ ܓܒܳܐ ܠܙܰܪܥܗܽܘܢ ܒܳܬܰܪܗܽܘܢ. ܘܰܐܦܶܩܟܽܘܢ ܒܦܰܪܨܽܘܦܶܗ ܒܚܰܝܠܳܐ ܪܰܒܳܐ ܡܶܢ ܡܶܨܪܶܝܢ.
Deu 4:38 ܠܡܰܘܒܳܕ݂ܽܘ ܡܶܢ ܩܕܳܡܰܝܟܽܘܢ ܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܟܽܘܢ. ܕܢܰܥܶܠܟܽܘܢ ܘܢܶܬܶܠ ܠܟܽܘܢ ܐܰܪܥܗܽܘܢ ܝܽܘܪܬ݂ܳܢܳܐ ܐܰܝܟ݂ ܝܰܘܡܳܢܳܐ.
Deu 4:39 ܘܬܶܕܥܽܘܢ ܝܰܘܡܳܢܳܐ ܘܬܰܦܢܽܘܢ ܠܶܒܟܽܘܢ. ܡܶܛܽܠ ܕܡܳܪܝܰܐ ܗ̱ܘ ܐܰ‌ܠܳܗܳܐ ܒܰܫܡܰܝܳܐ ܡܶܢ ܠܥܶܠ. ܘܥܰܠ ܐܰܪܥܳܐ ܡܶܢ ܠܬܰܚܬ. ܘܠܰܝܬ ܬܽܘܒ ܠܒܰܪ ܡܶܢܶܗ.
Deu 4:40 ܛܰܪܘ ܢܳܡܽܘܣܰܘ̈ܗܝ ܘܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܕܢܰܛܐܶܒ ܠܟܽܘܢ. ܘܠܰܒܢܰܝ̈ܟܽܘܢ ܒܳܬܰܪܟܽܘܢ. ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ ܟܽܠܗܽܘܢ ܝܰܘ̈ܡܳܬ݂ܳܐ.
Deu 4:41 ܗܳܝܕܶܝܢ ܦܪܰܫ ܡܽܘܫܶܐ ܬܠܳܬ݂ ܩܽܘܖ̈ܝܳܐ ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ.
Deu 4:42 ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ ܕܢܶܩܛܽܘܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܘܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ. ܘܢܺܚܶܐ.
Deu 4:43 ܚܕ݂ܳܐ ܡܶܢܗܶܝܢ ܒܽܘܨܳܪ ܕܰܒܡܰܕܒܪܳܐ ܒܰܐܪܥܳܐ ܕܰܦܩܰܥܬ݂ܳܐ ܕܪܽܘܒܺܝܠ. ܘܰܐ̱ܚܪܺܬ݂ܳܐ ܪܳܡܰܬ݂ ܓܶܠܥܳܕ݂ ܕܓܳܕ݂. ܘܓܽܘܠܳܢ ܕܰܒܡܰܬ݂ܢܺܝܢ ܕܰܡܢܰܫܶܐ.
Deu 4:44 ܗܳܢܳܐ ܢܳܡܽܘܣܳܐ ܕܣܳܡ ܡܽܘܫܶܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Deu 4:45 ܗܳܠܶܝܢ ܣܳܗܕܘ̈ܳܬܳܐ. ܘܢܳܡܽܘܣ̈ܶܐ. ܘܕܺܝܢ̈ܶܐ. ܕܡܰܠܶܠ ܡܽܘܫܶܐ ܥܰܡ ܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.
Deu 4:46 ܒܥܶܒܪܳܐ ܕܝܽܘܪܕܢܳܢ. ܒܢܰܚܠܳܐ ܠܽܘܩܒܰܠ ܒܶܝܬ݂ ܦܥܽܘܪ. ܒܰܐܪܥܳܐ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. ܕܩܰܛܠܶܗ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.
Deu 4:47 ܘܺܝܪܶܬ݂ܘ ܐܰܪܥܶܗ. ܘܰܐܪܥܳܐ ܕܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܬܪܶܝܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ.
Deu 4:48 ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܰܥܕ݂ܰܡܳܐ ܠܛܽܘܪܳܐ ܕܣܰܪܝܽܘܢ ܗܽܘܝܽܘ ܚܶܪܡܽܘܢ.
Deu 4:49 ܘܟܽܠܶܗ ܥܳܪܳܒܳܐ ܕܰܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܘܰܥܕ݂ܰܡܳܐ ܠܝܰܡܳܐ ܕܥܳܪܳܒܳܐ ܕܰܬ݂ܚܶܝܬ݂ ܐܰܫܕܽܘܕ݂ ܘܦܰܣܓܳܐ.
Deu 5:1 ܘܰܩܪܳܐ ܡܽܘܫܶܐ ܠܟܽܠܶܗ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܫܡܰܥ ܝܺܣܪܳܐܶܝܠ ܢܳܡܽܘܣ̈ܶܐ ܘܕܺܝܢ̈ܶܐ ܕܳܐܡܰܪ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ. ܕܬܺܐܠܦܽܘܢ ܐܶܢܽܘܢ. ܘܬܶܛܪܽܘܢ ܐܶܢܽܘܢ. ܘܬܶܥܒܕ݂ܽܘܢ ܐܶܢܽܘܢ.
Deu 5:2 ܡܳܪܝܳܐ ܐܰܠܳܗܰܢ ܐܰܩܺܝܡ ܥܰܡܰܢ ܩܝܳܡܳܐ ܒܚܽܘܪܺܝܒ
Deu 5:3 ܠܳܐ ܗܘܳܐ ܥܰܡ ܐܰܒܳܗܰܝ̈ܢ ܐܰܩܺܝܡ ܡܳܪܝܳܐ ܩܝܳܡܳܐ ܗܳܢܳܐ ܐܶܠܳܐ ܥܰܡܰܢ. ܚܢܰܢ ܕܗܳܪܟܳܐ ܚܢܰܢ ܝܰܘܡܳܢܳܐ ܘܟܽܠܰܢ ܚܰܝܺܝܢ ܚܢܰܢ.
Deu 5:4 ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ ܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ.
Deu 5:5 ܘܶܐܢܳܐ ܩܳܐܶܡ ܗܘܺܝܬ݂ ܒܶܝܬ݂ ܡܳܪܝܳܐ ܘܰܠܟܽܘܢ ܒܙܰܒܢܳܐ ܗܰܘ. ܕܶܐܚܰܘܶܝܟܽܘܢ ܦܶܬܓܳܡܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܟܰܕ݂ ܕܚܶܠܬܽܘܢ ܡܶܢ ܩܕ݂ܳܡ ܢܽܘܪܳܐ ܘܠܳܐ ܣܠܶܩܬܽܘܢ ܠܛܽܘܪܳܐ. ܥܶܣܪܳܐ ܦܶܬܓ݂ܳܡܺܝܢ. 
Deu 5:6 ܘܶܐܡܰܪ ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܦܶܩܬܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ
Deu 5:7 ܠܳܐ ܢܶܗܘܶܐ ܠܳܟ݂ ܐܰܠܳܗ̇ ܐ̱ܚܪܺܝܢ ܠܒܰܪ ܡܶܢܝ
Deu 5:8 ܠܳܐ ܬܶܥܒܶܕ݂ ܠܳܟ݂ ܨܠܶܡ. ܘܟܽܠ ܕܡܽܘ. ܕܺܐܝܬ݂ ܒܰܫܡܰܝܳܐ ܡܶܢ ܠܥܶܠ. ܘܕ݂ܺܐܝܬ݂ ܒܰܐܪܥܳܐ ܡܶܢ ܠܬܰܚܬ. ܘܕ݂ܺܐܝܬ݂ ܒܡܰܝ̈ܳܐ ܠܬܰܚܬ ܡܶܢ ܐܰܪܥܳܐ.
Deu 5:9 ܠܳܐ ܬܶܣܓܽܘܕ݂ ܠܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂. ܐܰ‌ܠܳܗܳܐ ܛܰܢܳܢܳܐ. ܦܳܪܰܥ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ ܠܰܬܠܳܬܳܐ ܘܠܰܐܪܒܥܳܐ ܕܳܖ̈ܺܝܢ ܠܣܳܢܰܐܝ̈
Deu 5:10 ܘܥܳܒܶܕ݂ ܐ̱ܢܳܐ ܛܰܝܒܽܘܬ݂ܳܐ ܠܰܐܠܦܰܝ̈ ܕܳܖ̈ܶܐ ܠܖ̈ܳܚܡܰܝ. ܘܰܠܢܳܛܖ̈ܰܝ ܦܽܘܩܕܳܢܰܝ̈
Deu 5:11 ܠܳܐ ܬܺܐܡܶܐ ܒܰܫܡܶܗ ܕܡܳܪܝܳܐ ܐܰܠܳܗܳܟ݂ ܒܕܰܓܳܠܘܳܬ݂ܐ. ܡܶܛܽܠ ܕܠܳܐ ܡܙܰܟܶܐ ܡܳܪܝܳܐ ܠܡܰܢ ܕܝܳܡܶܐ ܒܰܫܡܶܗ ܒܕܰܓܳܠܘܳܬ݂ܐ.
Deu 5:12 ܛܰܪ ܝܰܘܡܳܐ ܕܫܰܒܬ݂ܳܐ ܘܩܰܕܶܫܳܝܗܝ. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.
Deu 5:13 ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܬܶܥܒܶܕ݂ ܟܽܠ ܥܒܳܕ݂ܳܟ݂
Deu 5:14 ܘܝܰܘܡܳܐ ܕܫܰܒܥܳܐ ܫܰܒܬ݂ܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܥܒܶܕ݂ ܒܶܗ ܟܽܠ ܥܒܳܕ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܬ݂ܰܘܪܳܟ݂. ܘܰܚܡܳܪܳܟ݂. ܘܟܽܠܳܗ̇ ܒܥܺܝܪܳܟ݂. ܘܥܳܡܽܘܪܳܐ ܕܺܐܝܬ݂ ܒܩܽܘܖ̈ܝܳܟ݂. ܕܢܶܬܬܢܺܝܚ ܥܰܒܕܳܟ݂. ܘܰܐܡܬܳܟ݂ ܐܰܟ݂ܘܳܬܳܟ݂.
Deu 5:15 ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܰܐܦܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܬܰܡܳܢ. ܒܺܐܝܕ݂ܳܐ ܬܰܩܺܝܦܬܳܐ. ܘܒܰܕܪܳܥܳܐ ܪܳܡܳܐ. ܡܶܛܽܠ ܗܳܢܳܐ ܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂ ܠܡܶܛܰܪ ܝܰܘܡܳܐ ܕܫܰܒܬ݂ܳܐ
Deu 5:16 ܝܰܩܰܪ ܠܰܐܒܽܘܟ݂ ܘܠܶܐܡܳܟ݂. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂. ܕܢܶܣܓܽܘܢ ܝܰܘ̈ܡܰܝܟ ܘܢܰܛܐܶܒ ܠܳܟ݂. ܒܰܐܪܥܳܐ ܛܳܒܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂
Deu 5:17 ܠܳܐ ܬܶܩܛܽܘܠ.
Deu 5:18 ܠܳܐ ܬܓܽܘܪ.
Deu 5:19 ܠܳܐ ܬܶܓܢܽܘܒ.
Deu 5:20 ܠܳܐ ܬܰܣܗܶܕ݂ ܥܰܠ ܚܰܒܪܳܟ݂ ܣܳܗܕܽܘܬܳܐ ܕܰܓܳܠܬܳܐ
Deu 5:21 ܠܳܐ ܬܶܪܰܓ ܐܰܢ̱ܬܬܶܗ ܕܚܰܒܪܳܟ݂. ܠܳܐ ܬܶܪܰܓ ܒܰܝܬܶܗ ܕܚܰܒܪܳܟ݂. ܘܠܳܐ ܚܰܩܠܶܗ. ܘܠܳܐ ܟܰܪܡܶܗ. ܘܠܳܐ ܥܰܒܕܶܗ. ܘܠܳܐ ܐܰܡܬܶܗ. ܘܠܳܐ ܬܰܘܪܶܗ. ܘܠܳܐ ܚܡܳܪܶܗ. ܘܠܳܐ ܟܽܠܡܶܕܶܡ ܕܺܐܝܬ݂ ܠܚܰܒܪܳܟ݂.
Deu 5:22 ܗܳܠܶܝܢ ܦܶܬܓܳܡ̈ܶܐ ܡܰܠܶܠ ܡܳܪܝܳܐ ܥܰܡ ܟܽܠܳܗ̇ ܟܢܽܘܫܬܳܐ ܒܛܽܘܪܳܐ ܡܶܢ ܓܰܘ ܢܽܘܪܳܐ. ܒܰܥܢܳܢܳܐ ܘܰܒܥܰܪܦܶܠܳܐ. ܘܰܒܩܳܠܳܐ ܪܰܒܳܐ ܕܠܰܝܬ ܠܶܗ ܣܳܟ݂ܳܐ. ܘܰܟ݂ܬܰܒ ܐܶܢܽܘܢ ܥܰܠ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܘܝܰܗܒ ܐܶܢܽܘܢ ܠܺܝ.
Deu 5:23 ܘܟܰܕ݂ ܫܡܰܥܬܽܘܢ ܩܳܠܳܐ ܡܶܢ ܓܰܘ ܚܶܫܽܘܟ݂ܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܩܪܶܒܬܽܘܢ ܠܘܳܬ݂ܝ ܟܽܠܟܽܘܢ ܖ̈ܺܝܫܶܐ ܕܫܰܒ̈ܛܰܝܟܽܘܢ. ܘܣܳܒܰܝ̈ܟܽܘܢ.
Deu 5:24 ܘܶܐܡܰܪܬܽܘܢ. ܗܳܐ ܚܰܘܝܰܢ ܡܳܪܝܳܐ ܐܰܠܳܗܰܢ ܫܽܘܒܚܶܗ. ܘܪܰܒܽܘܬܶܗ. ܘܩܳܠܶܗ ܫܡܰܥܢ ܡܶܢ ܓܰܘ ܢܽܘܪܳܐ. ܝܰܘܡܳܢܳܐ ܚܙܰܝܢ ܕܡܰܠܶܠ ܐܰ‌ܠܳܗܳܐ ܥܰܡ ܐ̱ܢܳܫܳܐ ܘܰܚܝܳܐ.
Deu 5:25 ܡܶܟܺܝܠ ܠܡܳܢܳܐ ܡܳܝܬܺܝܢܰܢ. ܘܬܶܐܟܠܰܢ ܢܽܘܪܳܐ ܗܳܕ݂ܶܐ ܪܰܒܬܳܐ. ܐܶܢ ܡܰܘܣܦܺܝܢܰܢ ܬܽܘܒ ܠܡܶܫܡܰܥ ܩܳܠܶܗ ܕܡܳܪܝܳܐ ܐܰܠܳܗܰܢ ܡܳܝܬܺܝܢܰܢ.
Deu 5:26 ܡܰܢܽܘ ܓܶܝܪ ܒܰܪ ܒܶܣܪܳܐ ܕܰܐܟ݂ܘܳܬܰܢ. ܕܰܫܡܰܥ ܩܳܠܶܗ ܕܰܐ‌ܠܳܗܳܐ ܚܰܝܳܐ ܕܰܡܡܰܠܶܠ ܡܶܢ ܓܰܘ ܢܽܘܪܳܐ ܘܰܚܝܳܐ.
Deu 5:27 ܩܪܽܘܒ ܐܰܢ̱ܬ ܘܰܫܡܰܥ ܟܽܠ ܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ. ܘܰܐܢ̱ܬ ܬܡܰܠܶܠ ܥܰܡܰܢ ܟܽܠ ܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ. ܘܢܶܫܡܰܥ ܘܢܶܥܒܶܕ݂.
Deu 5:28 ܘܰܫܡܰܥ ܡܳܪܝܳܐ ܩܳܠܳܐ ܕܦܶܬ݂ܓܳܡܰܝ̈ܟܽܘܢ. ܐܰܝܟ݂ ܕܶܐܡܰܪܬܽܘܢ ܠܺܝ. ܘܶܐܡܰܪ ܠܺܝ ܡܳܪܝܳܐ. ܫܶܡܥܶܬ݂ ܒܩܳܠܶܗ ܕܥܰܡܳܐ ܘܦܶܬܓܳܡ̈ܶܐ ܕܶܐܡܰܪܘ ܠܳܟ݂. ܫܰܦܺܝܪ ܟܽܠ ܡܶܕܶܡ ܕܡܰܠܶܠܘ. 
Deu 5:29 ܐܶܫܬܽܘܦ ܕܶܝܢ ܢܶܗܘܶܐ ܠܗܽܘܢ ܠܶܒܳܐ ܗܳܢܳܐ ܠܡܶܕ݂ܚܰܠ ܩܕ݂ܳܡܰܝ. ܘܰܠܡܶܛܰܪ ܟܽܠܗܽܘܢ ܦܽܘܩܕܳܢܰܝ̈. ܟܽܠܗܽܘܢ ܝܰܘ̈ܡܳܬ݂ܳܐ. ܕܢܰܛܐܶܒ ܠܗܽܘܢ ܘܠܰܒܢܰܝ̈ܗܽܘܢ ܠܥܳܠܰܡ.
Deu 5:30 ܙܶܠ ܐܶܡܰܪ ܠܗܽܘܢ. ܐܶܬ݂ܦܢܰܘ ܠܟܽܘܢ ܠܡܰܫܟܢܰܝ̈ܟܽܘܢ.
Deu 5:31 ܘܰܐܢ̱ܬ ܗܳܪܟܳܐ ܩܽܘܡ ܩܕ݂ܳܡܰܝ. ܘܺܐܡܰܪ ܠܳܟ݂ ܟܽܠܗܽܘܢ ܢܳܡܽܘܣܰܝ̈. ܘܦܽܘܩܕܳܢܰܝ̈. ܘܕ݂ܺܝܢܰܝ̈. ܕܬܰܠܶܦ ܐܶܢܽܘܢ. ܘܢܶܥܒܕ݂ܽܘܢ ܒܰܐܪܥܳܐ ܕܝܳܗܶܒ ܐ̱ܢܳܐ ܠܗܽܘܢ ܠܡܺܐܪܬ݂ܳܗ̇
Deu 5:32 ܛܰܪܘ ܘܰܥܒܶܕ݂ܘ ܐܰܝܟ݂ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ ܠܳܐ ܬܶܣܛܽܘܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.
Deu 5:33 ܒܟܽܠܳܗ̇ ܐܽܘܪܚܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ ܙܶܠܘ. ܕܬܺܚܽܘܢ ܘܢܰܛܐܶܒ ܠܟܽܘܢ ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܬܺܐܪܬܽܘܢ.
Deu 6:1 ܗܳܠܶܝܢ ܦܽܘܩ̈ܕܳܢܶܐ ܘܢܳܡܽܘܣ̈ܶܐ ܘܕܺܝܢ̈ܶܐ ܕܦܰܩܕܰܢܝ ܡܳܪܝܳܐ ܐܰܠܳܗܟܽܘܢ. ܕܰܐܠܶܦܟܽܘܢ. ܕܬܶܥܒܕ݂ܽܘܢ ܒܰܐܪܥܳܐ ܕܥܳܐܠܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇
Deu 6:2 ܘܬܶܕ݂ܚܠܽܘܢ ܡܶܢ ܡܳܪܝܳܐ ܐܰܠܳܗܟܽܘܢ. ܘܬܶܛܪܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂. ܐܰܢ̱ܬ ܘܰܒܪܳܟ݂. ܘܒܰܪ ܒܪܳܟ݂. ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟ. ܕܢܶܣܓܽܘܢ ܝܰܘ̈ܡܳܬ݂ܳܟ݂.
Deu 6:3 ܫܡܰܥ ܝܺܣܪܳܐܶܝܠ. ܘܛܰܪ ܘܰܥܒܶܕ݂. ܕܢܰܛܐܶܒ ܠܳܟ݂ ܘܬܶܣܓܶܐ ܛܳܒ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟ. ܕܢܶܬܶܠ ܠܳܟ݂ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Deu 6:4 ܫܡܰܥ ܝܺܣܪܳܐܶܝܠ. ܡܳܪܝܳܐ ܐܰܠܳܗܰܢ ܡܳܪܝܳܐ ܚܰܕ݂ ܗ̱ܘ.
Deu 6:5 ܪܚܰܡ ܠܡܳܪܝܳܐ ܐܰܠܳܗܳܟ݂. ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂. ܘܡܶܢ ܟܽܠܶܗ ܩܶܢܝܳܢܳܟ݂.
Deu 6:6 ܘܢܶܗܘܽܘܢ ܗܳܠܶܝܢ ܦܶܬܓܳܡ̈ܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ ܥܰܠ ܠܶܒܳܟ݂.
Deu 6:7 ܘܬܰܢܳܐ ܐܶܢܽܘܢ ܠܰܒܢܰܝ̈ܟ. ܘܡܰܠܶܠ ܒܗܽܘܢ ܡܳܐ ܕܝܳܬܶܒ ܐܰܢ̱ܬ ܒܒܰܝܬܳܟ݂. ܘܡܳܐ ܕܳܐܙܶܠ ܐܰܢ̱ܬ. ܒܽܐܘܪܚܳܐ. ܘܡܳܐ ܕܕ݂ܳܡܶܟ݂ ܐܰܢ̱ܬ. ܘܡܳܐ ܕܩܳܐܶܡ ܐܰܢ̱ܬ.
Deu 6:8 ܘܰܩܛܽܘܪ ܐܶܢܽܘܢ ܐܳܬܳܐ ܥܰܠ ܐܺܝܕ݂ܳܟ݂. ܘܢܶܗܘܽܘܢ ܪܽܘܫܡܳܐ ܒܶܝܬ݂ ܥܰܝܢܰܝ̈ܟ.
Deu 6:9 ܘܰܟ݂ܬܽܘܒ ܐܶܢܽܘܢ ܥܰܠ ܐܶܣ̈ܟܦܳܬ݂ܳܐ ܕܒܳܬܰܝ̈ܟ ܘܥܰܠ ܬܰܖ̈ܥܰܝܟ.
Deu 6:10 ܘܡܳܐ ܕܰܐܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܺܝܡܳܐ ܠܰܐܒܳܗܰܝ̈ܟ ܠܡܶܬܰܠ ܠܗܽܘܢ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܡܶܬܰܠ ܠܳܟ݂ ܩܽܘܖ̈ܝܳܐ ܕܪܰܘܖ̈ܒܳܢ ܘܛܳܒ̈ܳܢ ܕܠܳܐ ܒܢܰܝܬ.
Deu 6:11 ܘܒ̈ܳܬܶܐ ܕܰܡܠܶܝܢ ܟܽܠ ܛܳܒ̈ܳܬ݂ܳܐ ܕܠܳܐ ܡܠܰܝܬ ܘܓܽܘ̈ܒܶܐ ܚܦܺܝܖ̈ܶܐ ܕܠܳܐ ܚܦܰܪܬ. ܘܟܰܖ̈ܡܶܐ ܘܙܰܝ̈ܬܶܐ ܕܠܳܐ ܢܨܰܒܬ. ܘܬܶܐܟ݂ܽܘܠ ܘܬܶܣܒܰܥ.
Deu 6:12 ܐܶܙܕܰܗܪ ܕܠܳܐ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ.
Deu 6:13 ܠܡܳܪܝܳܐ ܐܰܠܳܗܳܟ݂ ܕܚܰܠ. ܘܠܶܗ ܦܠܽܘܚ. ܘܒܰܫܡܶܗ ܝܺܡܰܝ.
Deu 6:14 ܠܳܐ ܬܺܐܙܽܠܘܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܟܽܘܢ.
Deu 6:15 ܡܶܛܽܠ ܕܰܐܠܳܗܰܐ ܗ̱ܘ ܛܰܢܳܢܳܐ ܡܳܪܝܳܐ ܐܰܠܳܗܳܟ݂ ܒܓܰܘܳܟ݂. ܕܠܳܐ ܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܐܰܠܳܗܳܟ݂ ܥܠܰܝܟ. ܘܢܰܘܒܕ݂ܳܟ݂ ܡܶܢ ܐܰܦܶܝ̈ܗ̇ ܕܰܐܪܥܳܐ.
Deu 6:16 ܠܳܐ ܬܢܰܣܽܘܢ ܠܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܢܰܣܺܝܬܽܘܢ ܒܢܶܣ̈ܝܽܘܢܶܐ. 
Deu 6:17 ܐܶܠܳܐ ܛܰܪܘ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܣܗ̈ܕܘܳܬܶܗ. ܘܢܳܡܽܘܣܰܘ̈ܗܝ ܕܦܰܩܕ݂ܳܟ݂.
Deu 6:18 ܘܰܥܒܶܕ݂ ܕܫܰܦܺܝܪ ܘܰܬ݂ܪܺܝܨ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܕܢܰܛܐܶܒ ܠܳܟ݂. ܘܬܶܥܽܘܠ ܘܬܺܐܪܰܬ݂ ܐܰܪܥܳܐ ܛܳܒܬ݂ܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ.
Deu 6:19 ܘܢܶܬ݂ܒܰܪ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ ܐܰܝܟ݂ ܕܶܐܡܰܪ ܡܳܪܝܳܐ.
Deu 6:20 ܘܟܰܕ݂ ܢܫܰܐܠܳܟ݂ ܒܪܳܟ݂ ܡܚܳܪ. ܘܢܺܐܡܰܪ ܠܳܟ݂. ܡܳܢܳܐ ܗ̱ܝ ܣܳܗܕܽܘܬܳܐ. ܘܢܳܡܽܘܣܳܐ. ܘܕ݂ܺܝܢܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܰܢ.
Deu 6:21 ܐܶܡܰܪ ܠܰܒܪܳܟ݂. ܕܥܰܒ̈ܕܶܐ ܗܘܰܝܢ ܕܦܶܪܥܽܘܢ ܒܡܶܨܪܶܝܢ. ܘܰܐܦܩܰܢ ܡܳܪܝܳܐ ܡܶܢ ܡܶܨܪܶܝܢ ܒܺܐܝܕ݂ܳܐ ܬܰܩܺܝܦܬܳܐ.
Deu 6:22 ܘܰܥܒܰܕ݂ ܡܳܪܝܳܐ ܐܳܬ݂ܘ̈ܳܬܳܐ. ܘܬܶܕ݂ܡܖ̈ܳܬ݂ܳܐ ܪܰܘܖ̈ܒܳܬ݂ܳܐ. ܘܒܺܝ̈ܫܳܬܳܐ ܒܡܶܨܪܶܝܢ. ܒܦܶܪܥܽܘܢ ܘܰܒܟܽܠܶܗ ܒܰܝܬܶܗ ܠܥܺܝܢܰܝ̈ܢ.
Deu 6:23 ܘܠܰܢ ܐܰܦܶܩ ܡܳܪܝܳܐ ܡܶܢ ܬܰܡܳܢ. ܕܢܰܥܠܰܢ ܘܢܶܬܶܠ ܠܰܢ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܢ. 
Deu 6:24 ܘܦܰܩܕܰܢ ܡܳܪܝܳܐ ܠܡܶܥܒܰܕ݂ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܠܡܶܕ݂ܚܰܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܕܢܰܛܐܶܒ ܠܰܢ ܟܽܠܗܽܘܢ ܝܰܘ̈ܡܳܬ݂ܳܐ. ܘܢܰܚܶܝܢ ܐܰܝܟ݂ ܕܝܰܘܡܳܢܳܐ.
Deu 6:25 ܘܙܰܕܺܝܩܽܘܬ݂ܳܐ ܬܶܗܘܶܐ ܠܰܢ ܡܳܐ ܕܰܢܛܰܪܢ ܘܰܥܒܰܕܢ ܦܽܘܩܕܳܢܳܐ ܗܳܢܳܐ ܟܽܠܶܗ ܩܕ݂ܳܡ ܡܳܪܝܳܐ ܐܰܠܳܗܰܢ ܐܰܝܟ݂ ܕܦܰܩܕܰܢ. 
Deu 7:1 ܘܡܳܐ ܕܰܐܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇ ܘܢܰܘܒܶܕ݂ ܥܰܡ̈ܡܶܐ ܣܰܓܺܝ̈ܐܶܐ ܡܶܢ ܩܕܳܡܰܝܟ. ܚܺܝܬ݂ܳܝ̈ܶܐ. ܘܓܰܖ̈ܓܽܘܣܳܝܶܐ. ܘܳܐܡܽܘܖ̈ܳܝܶܐ. ܘܰܟܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܰܒܽܘܣܳܝ̈ܶܐ. ܫܰܒܥܳܐ ܥܰܡ̈ܡܺܝܢ ܕܣܰܓܺܝܐܺܝܢ ܘܥܰܫܺܝܢܺܝܢ ܡܶܢܳܟ݂.
Deu 7:2 ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܩܕܳܡܰܝܟ. ܘܬܶܡܚܽܘܢ ܐܶܢܽܘܢ. ܘܡܰܚܪܳܡܽܘ ܬܰܚܪܡܽܘܢ ܐܶܢܽܘܢ. ܠܳܐ ܬܩܺܝܡܽܘܢ ܥܰܡܗܽܘܢ ܩܝܳܡܳܐ. ܘܠܳܐ ܬܪܰܚܡܽܘܢ ܥܠܰܝܗܽܘܢ.
Deu 7:3 ܘܠܳܐ ܬܶܬ݂ܚܰܬܢܽܘܢ ܠܗܽܘܢ. ܒܢ̈ܳܬ݂ܟܽܘܢ ܠܳܐ ܬܶܬܠܽܘܢ ܠܰܒܢܰܝ̈ܗܽܘܢ. ܘܰܒ̈ܢܳܬ݂ܗܽܘܢ ܠܳܐ ܬܶܣܒܽܘܢ ܠܰܒܢܰܝ̈ܟܽܘܢ.
Deu 7:4 ܕܠܳܐ ܢܰܣܛ̈ܝܳܢ ܠܰܒܢܰܝ̈ܟܽܘܢ ܡܶܢܝ. ܘܢܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܟܽܘܢ. ܘܢܰܘܒܶܕ݂ܟܽܘܢ ܒܰܥܓܰܠ.
Deu 7:5 ܐܶܠܳܐ ܗܳܟܰܢܳܐ ܥܒܶܕ݂ܘ ܠܗܽܘܢ. ܡܰܕ݂ܒܚܰܚ̈ܗܽܘܢ ܥܰܩܰܪܘ. ܘܩܳܝ̈ܡܳܬ݂ܗܽܘܢ ܬܰܒܰܪܘ. ܘܚܶܫ̈ܠܳܬ݂ܗܽܘܢ ܓܰܕܶܡܘ. ܘܰܓܠܺܝܦܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ.
Deu 7:6 ܡܶܛܽܠ ܕܥܰܡܳܐ ܐܰܢ̱ܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܘܠܳܟ݂ ܓܒܳܐ ܡܳܪܝܳܐ ܐܰܠܳܗܳܟ݂ ܕܬܶܗܘܶܐ ܠܶܗ ܥܰܡܳܐ ܚܰܒܺܝܒܳܐ. ܡܶܢ ܟܽܠܗܽܘܢ ܥܰܡ̈ܡܶܐ ܕܥܰܠ ܐܰܦܰܝ̈ ܐܰܪܥܳܐ.
Deu 7:7 ܠܳܐ ܗܘܳܐ ܡܶܛܽܠ ܕܣܰܓܺܝܐܺܝܢ ܐ̱ܢܬܽܘܢ ܡܶܢ ܟܽܠܗܽܘܢ ܥܰܡ̈ܡܶܐ. ܨܒܳܐ ܒܟܽܘܢ ܡܳܪܝܳܐ ܘܰܓܒܳܟܽܘܢ ܡܶܛܽܠ ܕܰܐܢ̱ܬܽܘܢ ܙܥܽܘܪܺܝܢ ܐ̱ܢܬܽܘܢ ܡܶܢ ܟܽܠܗܽܘܢ ܥܰܡ̈ܡܶܐ. 
Deu 7:8 ܐܶܠܳܐ ܡܶܛܽܠ ܕܪܳܚܶܡ ܠܟܽܘܢ ܡܳܪܝܳܐ. ܘܕܰܢܩܺܝܡ ܡܰܘܡܳܬ݂ܳܐ ܕܺܝܡܳܐ ܠܰܐܒܳܗܰܝ̈ܟܽܘܢ. ܐܰܦܶܩܟܽܘܢ ܡܳܪܝܳܐ ܒܺܐܝܕ݂ܶܗ ܬܰܩܺܝܦܬܳܐ. ܘܰܦܪܰܩܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ. ܡܶܢ ܐܺܝܕ݂ܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ.
Deu 7:9 ܘܰܕܬܶܕܰܥ ܕܡܳܪܝܳܐ ܐܰܠܳܗܳܟ݂ ܗܽܘܝܽܘ ܐܰ‌ܠܳܗܳܐ. ܐܰ‌ܠܳܗܳܐ ܡܗܰܝܡܢܳܐ. ܢܳܛܰܪ ܩܝܳܡܳܐ ܘܛܰܝܒܽܘܬ݂ܳܐ ܠܖ̈ܳܚܡܰܘܗܝ. ܘܰܠܢܳܛܖ̈ܰܝ ܦܽܘܩܕܳܢܰܘ̈ܗܝ. ܠܳܐܠܶܦ ܕܳܖ̈ܺܝܢ.
Deu 7:10 ܘܦܳܪܰܥ ܠܣܳܢܰܐܘ̈ܗܝ ܒܚܰܝܰܝ̈ܗܽܘܢ. ܦܳܪܰܥ ܠܗܽܘܢ ܕܢܰܘܒܶܕ݂ ܐܶܢܽܘܢ. ܠܳܐ ܢܳܛܰܪ ܠܣܳܢܰܐܘ̈ܗܝ. ܐܶܠܳܐ ܒܚܰܝܰܝ̈ܗܽܘܢ ܦܳܪܰܥ ܠܗܽܘܢ.
Deu 7:11 ܛܰܪܘ ܦܽܘܩܕܳܢ̈ܶܐ. ܘܢܳܡܽܘܣ̈ܶܐ. ܘܕܺܝܢ̈ܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܰܥܒܶܕ݂ܘ ܐܶܢܽܘܢ.
Deu 7:12 ܘܶܐܢ ܬܶܫܡܥܽܘܢ ܕܺܝܢ̈ܶܐ ܗܳܠܶܝܢ. ܘܬܶܛܪܽܘܢ ܐܶܢܽܘܢ. ܘܬܶܥܒܕ݂ܽܘܢ ܐܶܢܽܘܢ. ܢܶܛܰܪ ܠܳܟ݂ ܡܳܪܝܳܐ ܐܰܠܳܗܳܟ݂ ܩܝܳܡܳܐ ܘܛܰܝܒܽܘܬ݂ܳܐ ܕܺܝܡܳܐ ܠܰܐܒܳܗܰܝ̈ܟ.
Deu 7:13 ܘܢܶܪܚܡܳܟ݂. ܘܰܢܒܰܪܟ݂ܳܟ݂. ܘܢܰܣܓܶܝܟ݂ ܘܰܢܒܰܪܶܟ݂ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܰܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂. ܘܒܰܩܖ̈ܶܐ ܕܬܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂. ܒܰܐܪܥܳܐ ܕܺܝܡܳܐ ܠܰܐܒܳܗܰܝ̈ܟ ܠܡܶܬܰܠ ܠܳܟ݂.
Deu 7:14 ܒܪܺܝܟ݂ ܬܶܗܘܶܐ ܡܶܢ ܟܽܠ ܥܰܡ̈ܡܺܝܢ. ܠܳܐ ܢܶܗܘܶܐ ܒܳܟ݂ ܕܰܥܩܰܪ ܘܰܕ݂ܥܰܩܪܳܐ. ܘܳܐܦܠܳܐ ܒܰܒܥܺܝܪܳܟ݂.
Deu 7:15 ܘܢܰܥܒܰܪ ܡܳܪܝܳܐ ܡܶܢܳܟ݂ ܟܽܠ ܟܺܐܒ. ܘܟܽܠܗܶܝܢ ܡܰܚ̈ܘܳܬ݂ܳܐ ܒܺܝ̈ܫܳܬܳܐ ܕܡܶܨܖ̈ܳܝܶܐ ܕܝܳܕܰܥ ܐܰܢ̱ܬ. ܠܳܐ ܢܰܝܬܶܐ ܐܶܢܶܝܢ ܥܠܰܝܟ. ܐܶܠܳܐ ܢܰܝܬܶܐ ܐܶܢܶܝܢ ܥܰܠ ܟܽܠܗܽܘܢ ܣܳܢܰܐܝ̈ܟ.
Deu 7:16 ܘܬܶܐܟ݂ܽܘܠ ܠܟܽܠܗܽܘܢ ܥܰܡ̈ܡܶܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܠܳܐ ܬܚܽܘܣ ܥܰܝܢܳܟ݂ ܥܠܰܝܗܽܘܢ. ܘܠܳܐ ܬܶܦܠܽܘܚ ܠܰܐܠܳܗܰܝ̈ܗܽܘܢ. ܡܶܛܽܠ ܕܦܰܚ̈ܶܐ ܐܶܢܽܘܢ ܠܳܟ݂.
Deu 7:17 ܘܶܐܢ ܬܺܐܡܰܪ ܒܠܶܒܳܟ݂ ܕܣܰܓܺܝܐܺܝܢ ܐܶܢܽܘܢ ܗܳܠܶܝܢ ܥܰܡ̈ܡܶܐ ܡܶܢܝ. ܐܰܝܟܰܢܳܐ ܡܶܫܟܰܚ ܐ̱ܢܳܐ ܕܰܐܘܒܶܕ݂ ܐܶܢܽܘܢ.
Deu 7:18 ܠܳܐ ܬܶܕ݂ܚܰܠ ܡܶܢܗܽܘܢ. ܐܶܠܳܐ ܐܶܬܕܰܟ݂ܪ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܐܰܠܳܗܳܟ݂ ܠܦܶܪܥܽܘܢ. ܘܰܠܟܽܠܳܗ̇ ܡܶܨܪܶܝܢ.
Deu 7:19 ܢܶܣܝܽܘܢ̈ܶܐ ܪܰܘܖ̈ܒܶܐ ܕܰܚ̈ܙܰܝ ܥܰܝܢܰܝ̈ܟ. ܐܳܬ݂ܘ̈ܳܬ݂ܳܐ. ܘܬܶܕ݂ܡܖ̈ܳܬ݂ܳܐ. ܘܺܐܝܕ݂ܳܐ ܬܰܩܺܝܦܬܳܐ. ܘܰܕ݂ܪܳܥܳܐ ܪܳܡܳܐ. ܕܰܐܦܩܳܟ݂ ܡܳܪܝܳܐ ܐܰܠܳܗܳܟ݂. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܐܰܠܳܗܳܟ݂. ܠܟܽܠܗܽܘܢ ܥܰܡ̈ܡܶܐ ܕܕ݂ܳܚܶܠ ܐܰܢ̱ܬ ܡܶܢ ܩܕ݂ܳܡܰܝܗܽܘܢ.
Deu 7:20 ܘܳܐܦ ܕܶܒܽܘܖ̈ܝܳܬ݂ܳܐ ܢܓܰܪܶܐ ܡܳܪܝܳܐ ܐܰܠܳܗܳܟ݂ ܒܗܽܘܢ ܥܕ݂ܰܡܳܐ ܕܢܺܐܒܕܽܘܢ. ܘܰܐܝܠܶܝܢ ܕܡܶܫܬܰܚܪܺܝܢ. ܘܰܐܝܠܶܝܢ ܕܛܳܫܶܝܢ ܡܶܢ ܩܕܳܡܰܝܟ.
Deu 7:21 ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܒܓܰܘܳܟ݂. ܐܰ‌ܠܳܗܳܐ ܪܰܒܳܐ ܘܰܕ݂ܚܺܝܠܳܐ. 
Deu 7:22 ܘܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܠܗܳܠܶܝܢ ܥܰܡ̈ܡܶܐ ܡܶܢ ܩܕܳܡܰܝܟ ܒܩܰܠܺܝܠ ܩܰܠܺܝܠ. ܠܳܐ ܡܶܫܟܰܚ ܐܰܢ̱ܬ ܕܬ݂ܰܘܒܶܕ݂ ܐܶܢܽܘܢ ܒܰܥܓܰܠ. ܕܠܳܐ ܬܶܣܓܶܐ ܥܠܰܝܟ ܚܰܝܘܰܬ݂ ܒܰܪܳܐ.
Deu 7:23 ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܩܕܳܡܰܝܟ. ܘܬܶܡܚܶܐ ܐܶܢܽܘܢ ܡܚܽܘܬ݂ܳܐ ܪܰܒܬܳܐ ܥܕ݂ܰܡܳܐ ܕܬ݂ܰܘܒܶܕ݂ ܐܶܢܽܘܢ.
Deu 7:24 ܘܢܰܫܠܶܡ ܡܰܠܟܰܝ̈ܗܽܘܢ ܒܺܐܝܕܰܝ̈ܟ. ܘܬ݂ܰܘܒܶܕ݂ ܫܶܡܗܽܘܢ ܡܶܢ ܬܚܶܝܬ݂ ܫܡܰܝܳܐ. ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟ ܥܕ݂ܰܡܳܐ ܕܬ݂ܰܘܒܶܕ݂ ܐܶܢܽܘܢ.
Deu 7:25 ܓܠܺܝ̈ܦܶܐ ܕܰܐ‌ܠܳܗܰܝ̈ܗܽܘܢ ܬܰܘܩܕ݂ܽܘܢ ܒܢܽܘܪܳܐ. ܘܠܳܐ ܬܶܪܰܓ ܣܺܐܡܳܐ ܘܕܰܗܒܳܐ ܕܺܐܝܬ݂ ܒܗܽܘܢ ܘܬܶܣܰܒ ܠܳܟ݂. ܕܠܳܐ ܬܶܬܛܰܡܰܐ ܒܶܗ. ܡܶܛܽܠ ܕܡܰܣܠܰܝ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 7:26 ܠܳܐ ܬܰܥܶܠ ܛܰܢܦܽܘܬ݂ܳܐ ܠܒܰܝܬܳܟ݂. ܕܠܳܐ ܬܶܗܘܶܐ ܚܪܶܡ ܐܰܟ݂ܘܳܬܶܗ. ܐܶܠܳܐ ܡܰܣܠܳܝܽܘ ܐܰܣܠܳܝܗܝ ܘܰܡܛܰܢܳܦܽܘ ܛܰܢܶܦܳܝܗܝ. ܡܶܛܽܠ ܕܚܶܪܡܰܐ ܗ̱ܘ.
Deu 8:1 ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܠܟܽܘܢ ܝܰܘܡܳܢܳܐ. ܛܰܪܘ ܘܰܥܒܶܕ݂ܘ ܐܶܢܽܘܢ. ܕܬܺܚܽܘܢ. ܘܬܶܣܓܽܘܢ. ܘܬܶܥܠܽܘܢ. ܘܬܺܐܪܬܽܘܢ ܐܰܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ.
Deu 8:2 ܘܬܶܬܕܰܟ݂ܪܽܘܢ ܟܽܠܳܗ̇ ܐܽܘܪܚܳܐ ܕܰܕ݂ܒܰܪܟ݂ܽܘܢ ܡܳܪܝܳܐ ܐܰܠܳܗܟܽܘܢ. ܗܳܐ ܐܰܪܒܥܺܝܢ ܫܢܺܝ̈ܢ ܒܡܰܕܒܪܳܐ. ܕܰܢܡܰܟܶܟ݂ܟܽܘܢ ܘܰܢܢܰܣܶܝܟܽܘܢ. ܘܰܕ݂ܢܶܕܰܥ ܡܳܐ ܕܺܐܝܬ݂ ܒܠܶܒܟܽܘܢ. ܐܶܢ ܢܳܛܪܺܝܢ ܐ̱ܢܬܽܘܢ ܦܽܘܩܕܳܢܰܘ̈ܗܝ ܐܰܘ ܠܳܐ.
Deu 8:3 ܘܡܰܟܟ݂ܳܟ݂. ܘܰܐܟ݂ܦܢܳܟ݂. ܘܰܐܘܟܠܳܟ݂ ܡܰܢܢܳܐ ܕܠܳܐ ܝܺܕܰܥܬ݂. ܘܠܳܐ ܝܰܕ݂ܥܽܘܗܝ ܐܰܒܳܗܰܝ̈ܟ. ܕܰܢܚܰܘܶܝܟ݂ ܕܠܳܐ ܗܘܳܐ ܒܠܰܚܡܳܐ ܒܰܠܚܽܘܕ݂ ܚܳܝܶܐ ܒܰܪܢܳܫܳܐ. ܐܶܠܳܐ ܒܟܽܠܡܶܕܶܡ ܕܡܰܦܶܩ ܦܽܘܡܶܗ ܕܡܳܪܝܳܐ ܚܳܝܶܐ ܐ̱ܢܳܫܳܐ.
Deu 8:4 ܢܰܚܬܰܝ̈ܟ ܠܳܐ ܒܠܺܝܘ ܡܶܢܳܟ݂. ܘܖ̈ܶܓܠܰܝܟ ܠܳܐ ܐܰܢܚܶܦܝ̈ ܗܳܐ ܐܰܪܒܥܺܝܢ ܫܢܺܝ̈ܢ.
Deu 8:5 ܘܰܕܬܶܕܰܥ ܒܠܶܒܳܟ݂ ܕܰܐܝܟ݂ ܕܪܳܕܶܐ ܓܰܒܪܳܐ ܠܰܒܪܶܗ. ܗܳܟܰܢܳܐ ܪܳܕܶܐ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 8:6 ܛܰܪ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܗܰܠܶܟ݂ ܒܽܐܘܖ̈ܚܳܬ݂ܶܗ. ܘܰܕ݂ܚܰܠ ܡܶܢܶܗ.
Deu 8:7 ܡܶܛܽܠ ܕܡܳܪܝܳܐ ܐܰܠܳܗܳܟ݂ ܡܰܥܶܠ ܠܳܟ݂ ܠܰܐܪܥܳܐ ܛܳܒܬ݂ܳܐ. ܐܰܪܥܳܐ ܕܖ̈ܶܓ̣ܠܳܬ݂ܳܐ ܕܡܰܝ̈ܳܐ. ܘܡܰܒܽܘܥ̈ܶܐ ܘܰܬ݂ܗܽܘ̈ܡܶܐ ܕܢܳܦܩܺܝܢ ܒܦܰܩ̈ܥܳܬ݂ܳܐ ܘܰܒܛܽܘܖ̈ܶܐ.
Deu 8:8 ܐܰܪܥܳܐ ܕܚܶܛ̈ܶܐ. ܘܕܰܣܥܳܖ̈ܶܐ. ܘܰܕ݂ܓܽܘܦܢ̈ܶܐ. ܘܰܕܬܺܐܢ̈ܶܐ. ܘܰܕ݂ܖ̈ܽܘܡܳܢܶܐ. ܐܰܪܥܳܐ ܕܙܰܝ̈ܬܶܐ. ܘܰܕ݂ܡܶܫܚܳܐ. ܘܰܕܕ݂ܶܒܫܳܐ.
Deu 8:9 ܐܰܪܥܳܐ ܕܠܳܐ ܒܡܶܣܟܺܢܽܘܬ݂ܳܐ ܬܶܐܟ݂ܽܘܠ ܒܳܗ̇ ܠܰܚܡܳܐ. ܘܠܳܐ ܢܶܚܣܰܪ ܠܳܟ݂ ܒܳܗ̇ ܡܶܕܶܡ. ܐܰܪܥܳܐ ܕܟܺܐܦܶܝ̈ܗ̇ ܦܰܪܙܠܳܐ. ܘܡܶܢ ܛܽܘܖ̈ܶܝܗ̇ ܬܶܦܣܽܘܠ ܢܚܳܫܳܐ.
Deu 8:10 ܘܬܶܐܟ݂ܽܘܠ ܘܬܶܣܒܰܥ. ܘܰܬ݂ܒܰܪܶܟ݂ ܠܡܳܪܝܳܐ ܐܰܠܳܗܳܟ݂. ܒܰܐܪܥܳܐ ܛܳܒܬ݂ܳܐ ܕܝܳܗܶܒ ܠܳܟ݂
Deu 8:11 ܐܶܙܕܰܗܪ ܠܳܟ݂ ܕܰܠܡܳܐ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܐܶܠܳܐ ܛܰܪ ܦܽܘܩܕܳܢܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.
Deu 8:12 ܕܠܳܐ ܟܰܕ݂ ܬܶܐܟ݂ܽܘܠ ܘܬܶܣܒܰܥ. ܘܒ̈ܳܬܶܐ ܫܰܦܺܝܖ̈ܶܐ ܬܶܒܢܶܐ ܘܬܶܬܶܒ.
Deu 8:13 ܘܥܳܢ̈ܳܟ݂ ܘܬܰܘܖ̈ܰܝܟ ܢܶܣܓܽܘܢ. ܘܣܺܐܡܳܐ ܘܕܰܗܒܳܐ ܢܶܣܓܶܐ ܠܳܟ݂. ܘܟܽܠ ܕܺܐܝܬ݂ ܠܳܟ݂ ܢܶܣܓܶܐ.
Deu 8:14 ܢܶܬܬܪܺܝܡ ܠܶܒܳܟ݂. ܘܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ݂ ܥܰܒܕܽܘܬ݂ܳܐ.
Deu 8:15 ܘܕܰܒܪܳܟ݂ ܒܡܰܕܒܪܳܐ ܪܰܒܳܐ ܘܰܕ݂ܚܺܝܠܳܐ. ܐܰܬܰܪ ܕܰܚ̈ܘܰܘܳܬ݂ܳܐ ܚܰܖ̈ܡܳܢܶܐ ܘܥܶܩܰܖ̈ܒܶܐ. ܘܒܶܝܬ݂ ܨܰܗܘܳܢ̈ܶܐ. ܐܰܬܰܪ ܕܠܰܝܬ ܡܰܝ̈ܳܐ. ܐܰܦܶܩ ܠܳܟ݂ ܡܰܝ̈ܳܐ ܡܶܢ ܟܺܐܦܳܐ ܕܛܰܪܳܢܳܐ.
Deu 8:16 ܘܰܐܘܟܠܳܟ݂ ܡܰܢܢܳܐ ܒܡܰܕܒܪܳܐ ܕܠܳܐ ܝܰܕ݂ܥܽܘܗܝ ܐܰܒܳܗܰܝ̈ܟ. ܕܰܢܡܰܟܟ݂ܳܟ݂ ܘܰܢܢܰܣܶܝܟ݂. ܘܢܰܛܐܶܒ ܠܳܟ݂ ܒܚܰܪܬ݂ܳܐ.
Deu 8:17 ܘܬܺܐܡܰܪ ܒܠܶܒܳܟ݂ ܕܰܒܚܰܠܝ ܘܰܒܥܽܘܫܢܳܐ ܕܺܐܝܕܰܝ̈ ܩܢܺܝܬ݂ ܠܺܝ ܗܳܠܶܝܢ ܢܶܟ݂ܣ̈ܶܐ.
Deu 8:18 ܐܶܬܕܰܟ݂ܪ ܠܡܳܪܝܳܐ ܐܰܠܳܗܳܟ݂ ܕܗܽܘܝܽܘ ܝܰܗܒ ܠܳܟ݂ ܚܰܝܠܳܐ ܕܬܶܩܢܶܐ ܢܶܟ݂ܣ̈ܶܐ. ܕܰܢܩܺܝܡ ܩܝܳܡܶܗ ܕܺܝܡܳܐ ܠܰܐܒܳܗܰܝ̈ܟ. ܐܰܝܟ݂ ܕܝܰܘܡܳܢܳܐ.
Deu 8:19 ܘܶܐܢ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܘܬܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܬܶܦܠܽܘܚ ܐܶܢܽܘܢ. ܘܬܶܣܓܽܘܕ݂ ܠܗܽܘܢ. ܣܰܗܕܶܬ݂ ܒܟܽܘܢ ܝܰܘܡܳܢܳܐ. ܕܡܺܐܒܰܕ݂ ܐܳܒܕܺܝܢ ܐ̱ܢܬܽܘܢ.
Deu 8:20 ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕܳܡܰܝܟܽܘܢ. ܗܳܟܰܢܳܐ ܐܳܒܕܺܝܢ ܐ̱ܢܬܽܘܢ. ܐܶܢ ܠܳܐ ܫܳܡܥܺܝܢ ܐ̱ܢܬܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ. 
Deu 9:1 ܫܡܰܥ ܝܺܣܪܳܐܶܝܠ. ܐܰܢ̱ܬ ܥܳܒܰܪ ܐܰܢ̱ܬ ܝܰܘܡܳܢܳܐ ܝܽܘܪܕܢܳܢ. ܠܡܺܐܙܰܠ ܘܰܠܡܰܘܒܳܕ݂ܽܘ ܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܳܟ݂. ܘܩܽܘܖ̈ܝܳܐ ܕܪܰܘܖ̈ܒܳܢ ܘܥܰܫܺܝ̈ܢܳܢ ܘܰܟ݂ܖ̈ܺܝܟ݂ܳܢ ܥܕ݂ܰܡܳܐ ܠܰܫܡܰܝܳܐ.
Deu 9:2 ܥܰܡܳܐ ܕܪܰܒ ܘܪܳܡ. ܒܢܰܝ̈ ܓܰܢ̱ܒܳܖ̈ܶܐ. ܕܰܐܢ̱ܬ ܝܳܕܰܥ ܐܰܢ̱ܬ. ܘܰܐܢ̱ܬ ܫܡܰܥܬ ܕܠܳܐ ܐ̱ܢܳܫ ܡܶܫܟܰܚ ܠܰܡܩܳܡ ܩܕ݂ܳܡ ܓܰܢ̱ܒܳܖ̈ܶܐ.
Deu 9:3 ܘܰܕܬܶܕܰܥ ܝܰܘܡܳܢܳܐ. ܕܡܳܪܝܳܐ ܐܰܠܳܗܳܟ݂. ܗܽܘ ܥܳܒܰܪ ܩܕܳܡܰܝܟ. ܢܽܘܪܳܐ ܗܽܘ ܐܳܟܶܠܬ݂ܳܐ. ܘܗܽܘ ܢܰܘܒܶܕ݂ ܐܶܢܽܘܢ. ܘܗܽܘ ܢܬܰܒܰܪ ܐܶܢܽܘܢ ܡܶܢ ܩܕܳܡܰܝܟ. ܘܬܶܚܪܽܘܒ ܐܶܢܽܘܢ. ܘܬ݂ܰܘܒܶܕ݂ ܐܶܢܽܘܢ ܒܰܥܓܰܠ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ.
Deu 9:4 ܠܳܐ ܬܺܐܡܰܪ ܒܠܶܒܳܟ݂ ܡܳܐ ܕܰܬ݂ܒܰܪ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ. ܕܰܒܙܰܕܺܝܩܽܘܬ݂ܝ ܐܰܥܠܰܢܝ ܡܳܪܝܳܐ ܠܡܺܐܪܰܬ݂ ܐܰܪܥܳܐ ܗܳܕ݂ܶܐ. ܡܶܛܽܠ ܕܒܰܚܛܰܗܰܝ̈ܗܽܘܢ ܗܽܘ ܕܥܰܡ̈ܡܶܐ ܗܳܠܶܝܢ. ܡܰܘܒܶܕ݂ ܠܗܽܘܢ ܡܳܪܝܳܐ ܡܶܢ ܩܕܳܡܰܝܟ.
Deu 9:5 ܠܳܐ ܗܘܳܐ ܒܙܰܕܺܝܩܽܘܬܳܟ݂ ܘܒܰܬ݂ܪܺܝܨܽܘܬܶܗ ܕܠܶܒܳܟ݂. ܥܳܐܶܠ ܐܰܢ̱ܬ ܠܡܺܐܪܰܬ݂ ܐܰܪܥܗܽܘܢ. ܐܶܠܳܐ ܒܰܚܛܳܗܰܝ̈ܗܽܘܢ ܗܽܘ ܕܥܰܡ̈ܡܶܐ ܗܳܠܶܝܢ ܡܰܘܒܶܕ݂ ܠܗܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ. ܘܕܰܢܩܺܝܡ ܦܶܬ݂ܓ݂ܳܡܳܐ ܕܺܝܡܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ.
Deu 9:6 ܘܰܕܬܶܕܰܥ ܕܠܳܐ ܗܘܳܐ ܒܙܰܕܺܝܩܽܘܬܳܟ݂ ܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܐܰܪܥܳܐ ܗܳܕ݂ܶܐ ܛܳܒܬ݂ܳܐ ܠܡܺܐܪܬ݂ܳܗ̇ ܡܶܛܽܠ ܕܥܰܡܳܐ ܐܰܢ̱ܬ ܩܫܶܐ ܩܕ݂ܳܠܳܐ.
Deu 9:7 ܐܶܬܕܰܟ݂ܪ ܘܠܳܐ ܬܶܛܥܶܐ ܕܰܐܪܓܶܙܬ ܠܡܳܪܝܳܐ ܐܰܠܳܗܳܟ݂ ܒܡܰܕܒܪܳܐ. ܡܶܢ ܝܰܘܡܳܐ ܕܰܢܦܰܩܬܽܘܢ ܡܶܢ ܡܶܨܪܶܝܢ ܘܰܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ. ܡܡܰܖ̈ܡܪܳܢܶܐ ܗܽܘܝܬܽܘܢ ܩܕ݂ܳܡ ܡܳܪܝܳܐ.
Deu 9:8 ܘܰܒܚܽܘܪܺܝܒ ܐܰܪܓܶܙܬܽܘܢܳܝܗܝ ܠܡܳܪܝܳܐ. ܘܰܪܓܶܙ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ.
Deu 9:9 ܟܰܕ݂ ܣܶܠܩܶܬ݂ ܠܛܽܘܪܳܐ. ܘܢܶܣܒܶܬ݂ ܠܽܘ̈ܚܶܐ ܕܟܺܐܦܳܐ. ܠܽܘ̈ܚܶܐ ܕܰܩܝܳܡܳܐ ܕܰܐܩܺܝܡ ܡܳܪܝܳܐ ܥܰܡܟܽܘܢ. ܘܶܝܬ݂ܒܶܬ݂ ܒܛܽܘܪܳܐ ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܠܶܬ݂. ܘܡܰܝ̈ܳܐ ܠܳܐ ܐܶܫܬܺܝܬ݂.
Deu 9:10 ܘܝܰܗܒ ܠܺܝ ܡܳܪܝܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܕܰܟ݂ܬ݂ܺܝ̈ܒܳܢ ܒܨܶܒܥܶܗ ܕܰܐ‌ܠܳܗܳܐ. ܘܰܥܠܰܝܗܶܝܢ ܐܺܝܬ݂ ܗܘܰܘ ܟܽܠܗܽܘܢ ܦܶܬܓܳܡ̈ܶܐ ܕܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ. ܡܶܢ ܓܰܘ ܢܽܘܪܳܐ ܒܝܰܘܡܳܐ ܕܰܟ݂ܢܽܘܫܝܳܐ.
Deu 9:11 ܘܡܶܢ ܒܳܬܰܪ ܐܰܪܒܥܺܝܢ. ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܝܰܗܒ ܠܺܝ ܡܳܪܝܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܠܽܘ̈ܚܶܐ ܕܰܩܝܳܡܳܐ.
Deu 9:12 ܘܶܐܡܰܪ ܠܺܝ ܡܳܪܝܳܐ. ܩܽܘܡ ܚܽܘܬ݂ ܒܰܥܓܰܠ ܡܶܟܳܐ. ܡܶܛܽܠ ܕܚܰܒܶܠ ܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ. ܣܛܰܘ ܠܗܽܘܢ ܒܰܥܓܰܠ ܡܶܢ ܐܽܘܪܚܳܐ ܕܦܰܩܕܶܬ݂ ܐܶܢܽܘܢ. ܘܰܥܒܰܕ݂ܘ ܠܗܽܘܢ ܢܣܺܝܟ݂ܳܐ.
Deu 9:13 ܘܶܐܡܰܪ ܠܺܝ ܡܳܪܝܳܐ. ܚܙܺܝܬܶܗ ܠܥܰܡܳܐ ܗܳܢܳܐ ܘܗܳܐ ܥܰܡܳܐ ܩܫܶܐ ܩܕ݂ܳܠܰܐ ܗ̱ܘ.
Deu 9:14 ܗܳܫܳܐ ܫܒܽܘܩܰܝܢܝ ܐܰܘܒܶܕ݂ ܐܶܢܽܘܢ. ܘܶܐܥܛܶܐ ܫܶܡܗܽܘܢ ܡܶܢ ܬܚܶܝܬ݂ ܫܡܰܝܳܐ. ܘܶܐܥܒܕ݂ܳܟ݂ ܠܥܰܡܳܐ ܕܥܰܫܺܝܢ . ܣܰܓܺܝ ܡܶܢܗܽܘܢ.
Deu 9:15 ܘܶܐܬ݂ܦܢܺܝܬ݂ ܘܢܶܚܬܶܬ݂ ܡܶܢ ܛܽܘܪܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܘܬܰܪܬܶܝܢ ܠܽܘ̈ܚܶܐ ܕܰܩܝܳܡܳܐ ܒܬܰܖ̈ܬܰܝܗܶܝܢ ܐܺܝܕܰܝ̈.
Deu 9:16 ܘܰܚܙܺܝܬ݂ ܕܰܚܛܰܝܬܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܥܒܰܕܬܽܘܢ ܠܟܽܘܢ ܥܶܓܠܳܐ ܕܢܶܣܟܬ݂ܳܐ. ܘܰܣܛܰܝܬܽܘܢ ܒܰܥܓܰܠ ܡܶܢ ܐܽܘܪܚܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ.
Deu 9:17 ܘܶܐܚܕܶܬ݂ ܠܬܰܖ̈ܬܰܝܗܶܝܢ ܠܽܘ̈ܚܶܐ. ܘܰܫܕܺܝܬ݂ ܐܶܢܶܝܢ ܡܶܢ ܬܰܖ̈ܬܰܝܗܶܝܢ ܐܺܝܕܰܝ̈. ܘܬܰܒܪܶܬ݂ ܐܶܢܶܝܢ ܠܥܺܝ̈ܢܰܝܟܽܘܢ.
Deu 9:18 ܘܨܰܠܺܝܬ݂ ܩܕ݂ܳܡ ܡܳܪܝܳܐ ܐܰܝܟ݂ ܕܡܶܢ ܠܽܘܩܕܰܡ. ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܠܶܬ݂. ܘܡܰܝ̈ܳܐ ܠܳܐ ܐܶܫܬܺܝܬ݂. ܥܰܠ ܟܽܠܗܽܘܢ ܚܛܳܗܰܝ̈ܟܽܘܢ ܕܰܚܛܰܝܬܽܘܢ. ܘܰܥܒܰܕܬܽܘܢ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܪܓܶܙܬܽܘܢܳܝܗܝ.
Deu 9:19 ܡܶܛܽܠ ܕܕܶܚܠܶܬ݂ ܡܶܢ ܩܕ݂ܳܡ ܚܶܡܬ݂ܳܐ ܘܪܽܘܓܙܳܐ ܕܰܪܓܶܙ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ. ܘܫܰܡܥܰܢܝ ܡܳܪܝܳܐ ܐܳܦ ܒܙܰܒܢܳܐ ܗܰܘ.
Deu 9:20 ܘܥܰܠ ܐܰܗܪܽܘܢ ܪܓܶܙ ܡܳܪܝܳܐ ܛܳܒ ܕܢܰܘܒܕ݂ܺܝܘܗܝ. ܘܨܰܠܺܝܬ ܐܳܦ ܥܰܠ ܐܰܗܪܽܘܢ ܒܙܰܒܢܳܐ ܗܰܘ.
Deu 9:21 ܘܥܶܓܠܳܐ ܕܰܚܛܳܗܰܝ̈ܟܽܘܢ ܕܰܥܒܰܕܬܽܘܢ. ܢܶܣܒܶܬ݂ ܘܰܐܘܩܶܕܬܶܗ ܒܢܽܘܪܳܐ. ܘܕܰܩܶܩܬܶܗ ܘܰܛܚܶܢܬܶܗ ܛܳܒ. ܥܕ݂ܰܡܳܐ ܕܶܐܬܕܩܶܩ ܐܰܝܟ݂ ܥܰܦܪܳܐ. ܘܰܫܕܺܝܬܶܗ ܥܰܦܪܶܗ ܒܢܰܚܠܳܐ ܕܢܳܚܶܬ݂ ܡܶܢ ܛܽܘܪܳܐ.
Deu 9:22 ܘܰܒܝܰܩܕ݂ܳܢܳܐ. ܘܰܒܢܶܣܝܽܘܢ̈ܶܐ. ܘܰܒܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ ܡܰܪܓ݂ܙܺܝܢ ܗܘܰܝܬܽܘܢ ܠܡܳܪܝܳܐ.
Deu 9:23 ܘܟܰܕ݂ ܫܰܕܰܪܟܽܘܢ ܡܳܪܝܳܐ ܡܶܢ ܪܩܶܡ ܕܓܰܐܝܳܐ ܘܶܐܡܰܪ ܠܟܽܘܢ. ܣܰܩܘ ܘܺܝܪܰܬ݂ܘ ܐܰܪܥܳܐ ܕܝܶܗܒܶܬ݂ ܠܟܽܘܢ. ܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܠܳܐ ܗܰܝܡܶܢܬܽܘܢܳܝܗܝ. ܘܠܳܐ ܫܡܰܥܬܽܘܢ ܒܩܳܠܶܗ.
Deu 9:24 ܡܡܰܪܡܖ̈ܳܢܶܐ ܗܘܰܝܬܽܘܢ ܩܕ݂ܳܡ ܡܳܪܝܳܐ ܡܶܢ ܝܰܘܡܳܐ ܕܺܝܕܰܥܬܟܽܘܢ.
Deu 9:25 ܘܨܰܠܺܝܬ݂ ܩܕ݂ܳܡ ܡܳܪܝܳܐ ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܡܶܛܽܠ ܕܶܐܡܰܪ ܡܳܪܝܳܐ ܕܢܰܘܒܶܕ݂ܟܽܘܢ.
Deu 9:26 ܘܨܰܠܺܝܬ݂ ܩܕ݂ܳܡ ܡܳܪܝܳܐ. ܘܶܐܡܪܶܬ݂. ܡܳܪܝܳܐ ܐܰ‌ܠܳܗܳܐ. ܠܳܐ ܬܚܰܒܶܠ ܥܰܡܳܟ݂ ܘܝܳܪܬ݂ܽܘܬܳܟ݂ ܕܰܦܪܰܩܬ ܒܪܰܒܽܘܬܳܟ݂. ܘܰܐܦܶܩܬ ܐܶܢܽܘܢ ܡܶܢ ܡܶܨܪܶܝܢ ܒܺܐܝܕ݂ܳܐ ܬܰܩܺܝܦܬܳܐ.
Deu 9:27 ܐܶܠܳܐ ܐܶܬܕܰܟ݂ܪ ܠܥܰܒ̈ܕܰܝܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܳܐ ܬܶܬ݂ܦܢܶܐ ܥܰܠ ܩܰܫܝܽܘܬܶܗ ܕܥܰܡܳܐ ܗܳܢܳܐ. ܘܰܒܥܰܘܠܶܗ ܘܒܰܚܛܳܗܰܘ̈ܗܝ.
Deu 9:28 ܘܠܳܐ ܢܺܐܡܪܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܝ ܕܰܐܦܶܩܬ ܐܶܢܽܘܢ ܡܶܢܳܗ̇. ܡܶܛܽܠ ܕܠܳܐ ܐܶܬ݂ܡܨܺܝ ܚܰܝܠܳܐ ܡܳܪܝܳܐ. ܕܢܰܥܶܠ ܐܶܢܽܘܢ ܠܰܐܪܥܳܐ ܕܶܐܡܰܪ ܠܗܽܘܢ. ܘܡܶܛܽܠ ܕܣܳܢܶܐ ܠܗܽܘܢ ܐܰܦܶܩ ܐܶܢܽܘܢ. ܕܰܢܩܰܛܶܠ ܐܶܢܽܘܢ ܒܡܰܕܒܪܳܐ.
Deu 9:29 ܘܗܶܢܽܘܢ ܥܰܡܳܟ݂ ܐܶܢܽܘܢ ܘܝܳܪܬܽܘܬܳܟ݂. ܕܰܐܦܶܩܬ ܒܚܰܝܠܳܟ݂ ܪܰܒܳܐ. ܘܒܰܕ݂ܪܳܥܳܟ݂ ܪܳܡܳܐ. 
Deu 10:1 ܒܶܗ ܒܙܰܒܢܳܐ ܗܰܘ ܐܶܡܰܪ ܠܺܝ ܡܳܪܝܳܐ. ܦܣܽܘܠ ܠܳܟ݂ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܬ݂ܳܐ. ܘܣܰܩ ܠܘܳܬ݂ܝ ܠܛܽܘܪܳܐ. ܘܰܥܒܶܕ݂ ܠܳܟ݂ ܩܺܐܒܽܘܬ݂ܳܐ ܕܩܰܝܣܳܐ.
Deu 10:2 ܘܰܟ݂ܬܽܘܒ ܥܰܠ ܠܽܘ̈ܚܶܐ ܦܶܬܓܳܡ̈ܶܐ ܕܺܐܝܬ݂ ܗܘܰܘ ܥܰܠ ܠܽܘ̈ܚܶܐ ܩܰܕ݂ܡܳܝ̈ܳܬ݂ܳܐ ܕܬܰܒܰܪܬ. ܘܣܺܝܡ ܐܶܢܶܝܢ ܒܩܺܐܒܽܘܬ݂ܳܐ.
Deu 10:3 ܘܥܶܒܕܶܬ݂ ܩܺܐܒܽܘܬ݂ܳܐ ܕܩܰܝܣܳܐ ܕܶܐܫܟܳܪܥܳܐ. ܘܦܶܣܠܶܬ݂ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܣܶܠܩܶܬ݂ ܠܛܽܘܪܳܐ. ܘܬܰܖ̈ܬܰܝܗܶܝܢ ܠܽܘ̈ܚܶܐ ܒܺܐܝܕܰܝ̈.
Deu 10:4 ܘܰܟ݂ܬܰܒ ܥܰܠ ܠܽܘ̈ܚܶܐ ܐܰܝܟ݂ ܟܬ݂ܳܒܳܐ ܩܰܕܡܳܝܳܐ. ܥܶܣܪܳܐ ܦܶܬ݂ܓܳܡܺܝ̈ܢ ܕܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ ܒܝܰܘܡܳܐ ܕܰܟ݂ܢܽܘܫܝܳܐ. ܘܝܰܗܒ ܐܶܢܶܝܢ ܠܺܝ ܡܳܪܝܳܐ.
Deu 10:5 ܘܶܐܬ݂ܦܢܺܝܬ݂ ܘܢܶܚܬܶܬ݂ ܡܶܢ ܛܽܘܪܳܐ. ܘܣܳܡܶܬ݂ ܐܶܢܶܝܢ ܠܠܽܘ̈ܚܶܐ ܒܩܺܐܒܽܘܬܳܐ ܕܥܶܒܕܶܬ݂. ܘܫܶܒܩܶܬ݂ ܐܶܢܶܝܢ ܒܳܗ̇ ܐܰܝܟ݂ ܕܦܰܩܕܰܢܝ ܡܳܪܝܳܐ.
Deu 10:6 ܘܰܒܢܰܝ̈ ܝܺܣܪܳܐܶܝܠ ܫܩܰܠܘ ܡܶܢ ܒܪܳܐܽܘܬ݂ ܕܰܒܢܰܝ̈ ܝܰܥܩܳܢ ܠܡܽܘܣܳܪܳܐ. ܬܰܡܳܢ ܡܺܝܬ݂ ܐܰܗܪܽܘܢ ܘܶܐܬ݂ܩܒܰܪ ܬܰܡܳܢ. ܘܟܰܗܶܢ ܐܶܠܺܝܥܳܙܳܪ ܒܪܶܗ ܒܳܬܪܶܗ.
Deu 10:7 ܘܡܶܢ ܬܰܡܳܢ ܫܩܰܠܘ ܠܓܳܕ݂ܓܳܕ݂. ܘܡܶܢ ܓܳܕ݂ܓܳܪ ܠܝܳܛܒܰܬ݂. ܠܰܐܪܥܳܐ ܕܖ̈ܶܓܠܳܬ݂ܳܐ ܕܡܰܝ̈ܳܐ.
Deu 10:8 ܒܶܗ ܒܙܰܒܢܳܐ ܗܰܘ ܦܪܰܫ ܡܳܪܝܳܐ ܠܫܰܒܛܳܐ ܕܠܶܘܺܝ. ܕܢܶܫܩܽܘܠ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ. ܘܕܰܢܩܽܘܡ ܩܕ݂ܳܡ ܡܳܪܝܳܐ ܘܰܢܫܰܡܫܺܝܘܗܝ. ܘܰܢܒܰܪܶܟ݂ ܫܡܶܗ ܕܡܳܪܝܳܐ ܥܕ݂ܰܡܳܐ ܠܝܰܘܡܳܢܳܐ.
Deu 10:9 ܡܶܛܽܠ ܗܳܢܳܐ ܠܰܝܬ ܠܠܶܘܺܝ ܦܳܠܓܽܘܬ݂ܳܐ ܘܝܳܪܬܽܘܬ݂ܳܐ ܥܰܡ ܐܰܚܰܘ̈ܗܝ. ܡܳܪܝܳܐ ܗܽܘ ܓܶܝܪ ܝܳܪܬܽܘܬ݂ܶܗ ܐܰܝܟ݂ ܕܶܐܡܰܪ ܠܶܗ ܡܳܪܝܳܐ ܐܰܠܳܗܳܟ݂.
Deu 10:10 ܘܶܐܢܳܐ ܩܳܡܶܬ݂ ܩܕ݂ܳܡ ܡܳܪܝܳܐ ܒܛܽܘܪܳܐ ܐܰܝܟ݂ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ. ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝܠܰܘ̈ܳܢ. ܘܫܰܡܥܰܢܝ ܡܳܪܝܳܐ ܐܳܦ ܒܙܰܒܢܳܐ ܗܰܘ. ܘܠܳܐ ܨܒܳܐ ܡܳܪܝܳܐ ܐܰܠܳܗܳܟ݂ ܕܰܢܚܰܒܠܳܟ݂.
Deu 10:11 ܘܶܐܡܰܪ ܠܺܝ ܡܳܪܝܳܐ. ܩܽܘܡ ܫܩܽܘܠ ܘܙܶܠ ܩܕ݂ܳܡ ܥܰܡܳܐ. ܘܢܶܥܠܽܘܢ ܘܢܺܐܪܬܽܘܢ ܐܰܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ.
Deu 10:12 ܡܶܟܺܝܠ ܝܺܣܪܳܐܶܝܠ. ܡܳܢܳܐ ܫܳܐܶܠ ܠܳܟ݂ ܡܳܪܝܳܐ ܐܰܠܳܗܳܟ݂. ܐܶܠܳܐ ܕܬܶܕ݂ܚܰܠ ܡܶܢ ܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܪܚܡܺܝܘܗܝ. ܘܬܶܦܠܽܘܚ ܠܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂ ܘܡܶܢ ܟܽܠܳܗ̇ ܢܰܦܫܳܟ݂.
Deu 10:13 ܘܬܶܛܰܪ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ ܕܢܰܛܐܶܒ ܠܳܟ݂.
Deu 10:14 ܕܡܳܪܝܳܐ ܐܶܢܽܘܢ ܐܰܠܳܗܳܟ݂ ܫܡܰܝܳܐ ܘܰܫܡܰܝ̈ ܫܡܰܝܳܐ. ܘܰܐܪܥܳܐ ܘܟܽܠ ܕܺܐܝܬ݂ ܒܳܗ̇.
Deu 10:15 ܘܒܰܐܒܳܗܰܝ̈ܟܽܘܢ ܒܰܠܚܽܘܕ݂ ܨܒܳܐ ܡܳܪܝܳܐ. ܘܰܪܚܶܡ ܐܶܢܽܘܢ ܘܰܓܒܳܐ ܠܙܰܪܥܗܽܘܢ ܒܳܬܰܪܗܽܘܢ. ܡܶܢ ܟܽܠܗܽܘܢ ܥܰܡ̈ܡܶܐ ܐܰܝܟ݂ ܕܝܰܘܡܳܢܳܐ.
Deu 10:16 ܓܙܽܘܪܘ ܥܽܘܪܠܘܳܬ݂ܳܐ ܕܠܶܒܟܽܘܢ. ܘܰܩܕ݂ܳܠܟܽܘܢ ܬܽܘܒ ܠܳܐ ܬܩܰܫܽܘܢ.
Deu 10:17 ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܗܽܘܝܽܘ ܐܰܠܳܗ ܐܰܠܳܗܺܝ̈ܢ. ܘܡܳܪܶܐ ܡܳܖ̈ܰܘܳܬ݂ܳܐ. ܐܰ‌ܠܳܗܳܐ ܪܰܒܳܐ. ܘܓܰܢ̱ܒܪܳܐ. ܘܰܕ݂ܚܺܝܠܳܐ. ܕܠܳܐ ܢܳܣܶܒ ܒܰܐܦ̈ܶܐ. ܘܠܳܐ ܡܩܰܒܶܠ ܫܽܘܚܕܳܐ.
Deu 10:18 ܘܥܳܒܶܕ݂ ܕܺܝܢܳܐ ܕܝܰܬ݂ܡ̈ܶܐ. ܘܕܰܐܖ̈ܡܠܳܬ݂ܳܐ. ܘܪܳܚܶܡ ܠܰܐܝܢܳܐ ܕܡܶܬܦܢܶܐ ܠܘܳܬܶܗ. ܘܝܳܗܶܒ ܠܶܗ ܠܰܚܡܳܐ ܘܬܰܟ݂ܣܺܝܬ݂ܳܐ.
Deu 10:19 ܪܚܰܡܘ ܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܶܗ. ܡܶܛܽܠ ܕܬܰܘܬܳܒ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.
Deu 10:20 ܡܶܢ ܡܳܪܝܳܐ ܐܰܠܳܗܳܟ݂ ܕܚܰܠ. ܘܠܶܗ ܦܠܽܘܚ. ܘܠܶܗ ܐܶܬ݂ܢܰܩܦ. ܘܒܰܫܡܶܗ ܝܺܡܰܝ.
Deu 10:21 ܕܗܽܘܝܽܘ ܬܶܫܒܽܘܚܬܳܟ݂. ܘܗܽܘܝܽܘ ܐܰܠܳܗܳܟ݂. ܕܰܥܒܰܕ݂ ܥܰܡܳܟ݂ ܪܰܘܖ̈ܒܳܬ݂ܳܐ ܘܰܕ݂ܚܺܝ̈ܠܳܬ݂ܳܐ ܕܰܚܙܰܝ̈ ܥܰܝܢܰܝ̈ܟ.
Deu 10:22 ܒܫܰܒܥܺܝܢ ܢܰܦ̈ܫܳܢ ܢܚܶܬ݂ܘ ܐܰܒܳܗܰܝ̈ܟ ܠܡܶܨܪܶܝܢ. ܘܗܳܫܳܐ ܗܳܐ ܐܰܣܓܝܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܟܰܘܟ̈ܒܶܐ ܕܒܰܫܡܰܝܳܐ. 
Deu 11:1 ܪܚܰܡ ܠܡܳܪܝܳܐ ܐܰܠܳܗܳܟ݂. ܘܛܰܪ ܢܛܽܘܖ̈ܳܬܶܗ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܦܽܘܩܕܳܢܰܘ̈ܗܝ. ܟܽܠܗܽܘܢ ܝܰܘ̈ܡܳܬ݂ܳܐ.
Deu 11:2 ܘܬܶܕܥܽܘܢ ܝܰܘܡܳܢܳܐ. ܕܠܳܐ ܗܘܳܐ ܠܰܒܢܰܝ̈ܟܽܘܢ ܕܠܳܐ ܝܺܕܰܥܘ. ܘܠܳܐ ܚܙܰܘ ܡܰܪܕܽܘܬܶܗ ܕܡܳܪܝܳܐ ܐܰܠܳܗܟܽܘܢ. ܘܪܰܒܽܘܬܶܗ. ܘܺܐܝܕ݂ܶܗ ܬܰܩܺܝܦܬܳܐ. ܘܰܕ݂ܪܳܥܶܗ ܪܳܡܳܐ.
Deu 11:3 ܘܳܐܬ݂ܘ̈ܳܬܶܗ. ܘܰܥܒܳܕ݂ܰܘ̈ܗܝ ܕܰܥܒܰܕ݂ ܒܡܶܨܪܶܝܢ. ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܠܟܽܠܳܗ̇ ܐܰܪܥܶܗ.
Deu 11:4 ܘܕܰܥܒܰܕ݂ ܠܚܰܝܠܳܐ ܕܡܶܨܖ̈ܳܝܶܐ. ܠܖ̈ܰܟ݂ܫܳܐ. ܘܰܠܡܰܖ̈ܟܒܳܬ݂ܳܐ. ܘܰܠܖ̈ܳܟ݂ܒܰܝܗܶܝܢ. ܕܰܐܛܺܝܦ ܡܰܝ̈ܳܐ ܕܝܰܡܳܐ ܕܣܽܘܦ ܥܰܠ ܐܰܦܰܝ̈ܗܽܘܢ ܟܰܕ݂ ܪܕܰܦܘ ܒܳܬܰܪܟܽܘܢ. ܘܰܐܘܒܶܕ݂ ܐܶܢܽܘܢ ܡܳܪܝܳܐ ܥܕ݂ܰܡܳܐ ܠܝܰܘܡܳܢܳܐ.
Deu 11:5 ܘܟܽܠ ܕܰܥܒܰܕ݂ ܠܟܽܘܢ ܒܡܰܕܒܪܳܐ. ܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ.
Deu 11:6 ܘܡܶܕܶܡ ܕܰܥܒܰܕ݂ ܠܕ݂ܳܬ݂ܳܢ ܘܠܰܐܒܺܝܪܰܡ ܒܢܰܝ̈ ܐܶܠܝܰܐܒ. ܒܪܶܗ ܕܪܽܘܒܺܝܠ. ܕܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܠܗܽܘܢ ܘܠܰܒܢܰܝ̈ܗܽܘܢ. ܘܰܠܡܰܫܟܰܢܝ̈ܗܽܘܢ. ܘܰܠܟܽܠܡܶܕܶܡ ܕܺܐܝܬ݂ ܗܘܳܐ ܠܗܽܘܢ. ܕܩܳܝܡܺܝܢ ܗܘܰܘ ܥܰܠ ܖ̈ܶܓܠܰܝܗܽܘܢ ܒܰܝܢܳܬ݂ ܟܽܠܶܗ ܝܺܣܪܳܐܶܝܠ.
Deu 11:7 ܐܶܠܳܐ ܥܰܝܢܰܝ̈ܟܽܘܢ ܗܽܘ ܚܙܰܝ̈ ܠܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܪܰܘܖ̈ܒܶܐ ܕܰܥܒܰܕ݂.
Deu 11:8 ܛܰܪܘ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܕܬܶܬ݂ܚܰܝܠܽܘܢ. ܘܬܶܥܠܽܘܢ. ܘܺܬ݂ܐܪܬ݂ܽܘܢ ܐܰܪܥܳܐ ܕܥܳܒܪܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇
Deu 11:9 ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ. ܠܡܶܬܰܠ ܠܗܽܘܢ. ܘܰܠܙܰܪܥܗܽܘܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Deu 11:10 ܡܶܛܽܠ ܕܰܐܪܥܳܐ ܕܥܳܐܠܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇ ܠܳܐ ܗܘܳܬ݂ ܐܰܝܟ݂ ܐܰܪܥܳܐ ܕܡܶܨܪܶܝܢ ܕܰܢܦܰܩܬܽܘܢ ܡܶܢܳܗ̇. ܕܙܳܪܥܺܝܢ ܐ̱ܢܬܽܘܢ ܙܰܪܥܟܽܘܢ ܘܡܰܫܩܶܝܢ ܐ̱ܢܬܽܘܢ ܒܖ̈ܶܓܠܰܝܟܽܘܢ ܐܰܝܟ݂ ܦܰܪܕܰܝܣܳܐ ܕܫܶܩܝܳܐ.
Deu 11:11 ܐܰܪܥܳܐ ܕܶܝܢ ܕܥܳܒܪܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇ ܐܰܪܥܳܐ ܗܺܝ ܕܛܽܘܖ̈ܶܐ. ܘܰܕ݂ܦܰܩ̈ܥܳܬ݂ܳܐ. ܘܡܶܢ ܡܶܛܪܳܐ ܗܽܘ ܕܰܫܡܰܝܳܐ ܫܳܬ݂ܝܳܐ ܡܰܝ̈ܳܐ.
Deu 11:12 ܐܰܪܥܳܐ ܕܡܳܪܝܳܐ ܐܰܠܳܗܳܟ݂ ܬܳܒܰܥ ܠܳܗ̇ ܐܰܡܺܝܢܳܐܺܝܬ. ܘܥܰܝܢܰܘ̈ܗܝ ܕܡܳܪܝܳܐ ܐܰܠܳܗܳܟ݂ ܒܳܗ̇. ܡܶܢ ܪܺܝܫܳܗ̇ ܕܫܰܢ̱ܬܳܐ ܘܰܥܕ݂ܰܡܳܐ ܠܚܰܪܬ݂ܳܗ̇ ܕܫܰܢ̱ܬܳܐ.
Deu 11:13 ܘܶܐܢ ܬܶܫܡܥܽܘܢ ܠܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܬܶܪܚܡܽܘܢ ܠܡܳܪܝܳܐ ܐܰܠܳܗܟܽܘܢ ܘܬܶܦܠܚܽܘܢܶܗ. ܡܶܢ ܟܽܠܶܗ ܠܶܒܟܽܘܢ ܘܡܶܢ ܟܽܠܳܗ̇ ܢܰܦܫܟܽܘܢ.
Deu 11:14 ܐܶܬܶܠ ܡܶܛܪܳܐ ܕܰܐܪܥܟܽܘܢ ܒܙܰܒܢܶܗ. ܒܟ݂ܺܝܪܳܝܳܐ ܘܰܠܩܺܝܫܳܝܳܐ. ܘܬܶܚܡܽܘܠ ܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂.
Deu 11:15 ܘܶܐܬܶܠ ܥܶܣܒܳܐ ܒܚܰܩܠܳܟ݂ ܠܰܒܥܺܝܪܳܟ݂. ܘܬܶܐܟ݂ܽܘܠ ܘܬܶܣܒܰܥ.
Deu 11:16 ܐܶܙܕܰܗܪܘ ܕܠܳܐ ܢܶܫܬܰܕܰܠ ܠܶܒܟܽܘܢ. ܘܬܶܣܛܽܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ.
Deu 11:17 ܘܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܟܽܘܢ. ܘܢܶܟܠܶܐ ܫܡܰܝܳܐ ܕܠܳܐ ܢܶܗܘܶܐ ܡܶܛܪܳܐ. ܘܰܐܪܥܳܐ ܠܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܬܺܐܒܕܽܘܢ ܒܰܥܓܰܠ ܡܶܢ ܐܰܪܥܳܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ.
Deu 11:18 ܘܰܬ݂ܣܺܝܡܽܘܢ ܗܳܠܶܝܢ ܦܽܘܩ̈ܕܳܢܶܐ ܒܠܶܒܟܽܘܢ. ܘܰܒܢܰܦܫܟܽܘܢ. ܘܰܩܛܽܘܪܘ ܐܶܢܽܘܢ ܐܳܬ݂ܳܐ ܥܰܠ ܐܺܝܕܰܝ̈ܟܽܘܢ. ܘܢܶܗܘܽܘܢ ܪܽܘܫܡܳܐ ܒܶܝܬ݂ ܥܰܝܢܰܝ̈ܟܽܘܢ.
Deu 11:19 ܘܰܐܠܶܦܘ ܐܶܢܽܘܢ ܠܰܒܢܰܝ̈ܟܽܘܢ. ܕܰܢܡܰܠܠܽܘܢ ܒܗܽܘܢ. ܡܳܐ ܕܝܳܬ݂ܒܺܝܢ ܐ̱ܢܬܽܘܢ ܒܒܳܬܰܝ̈ܟܽܘܢ. ܘܡܳܐ ܕܳܐܙܺܠܝܢ ܐ̱ܢܬܽܘܢ ܒܽܐܘܪܚܳܐ. ܘܡܳܐ ܕܕ݂ܳܡܟܺܝܢ ܐ̱ܢܬܽܘܢ. ܘܡܳܐ ܕܩܳܝܡܺܝܢ ܐ̱ܢܬܽܘܢ.
Deu 11:20 ܘܰܟ݂ܬ݂ܽܘܒܘ ܐܶܢܽܘܢ ܥܰܠ ܐܶܣܟ̈ܦܳܬ݂ܳܐ ܕܒܳܬܰܝ̈ܟܽܘܢ. ܘܥܰܠ ܬܰܖ̈ܥܰܝܗܽܘܢ.
Deu 11:21 ܘܢܶܣܓܽܘܢ ܝܰܘ̈ܡܰܝܟܽܘܢ. ܘܝܰܘ̈ܡܰܝ ܒܢܰܝ̈ܟܽܘܢ. ܒܰܐܪܥܳܐ ܕܺܝܡܳܐ ܡܳܪܝܳܐ ܐܰܠܳܗܟܽܘܢ ܠܰܐܒܳܗܰܝ̈ܟܽܘܢ ܠܡܶܬܰܠ ܠܗܽܘܢ. ܐܰܝܟ݂ ܝܰܘ̈ܡܰܝ ܫܡܰܝܳܐ ܥܰܠ ܐܰܪܥܳܐ.
Deu 11:22 ܘܶܐܢ ܬܶܛܪܽܘܢ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܬܶܥܒܕ݂ܽܘܢ ܐܶܢܽܘܢ. ܘܬܶܪܚܡܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܬ݂ܗܰܠܟ݂ܽܘܢ ܒܟܽܠܗܶܝܢ ܐܽܘܖ̈ܚܳܬܶܗ. ܘܬܶܬ݂ܢܰܩܦܽܘܢ ܠܶܗ.
Deu 11:23 ܢܰܘܒܶܕ݂ ܡܳܪܝܳܐ ܗܳܠܶܝܢ ܟܽܠܗܽܘܢ ܥܰܡ̈ܡܶܐ ܡܶܢ ܩܕܳܡܰܝܟܽܘܢ. ܘܬܺܐܪܬܽܘܢ ܠܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܟܽܘܢ.
Deu 11:24 ܟܽܠ ܐܰܬ݂ܪܳܐ ܕܬܶܕ݂ܪܽܘܟ݂ ܒܶܗ ܦܰܣܬ݂ܳܐ ܕܪܶܓܠܟܽܘܢ. ܠܟܽܘܢ ܢܶܗܘܶܐ. ܡܶܢ ܡܰܕܒܪܳܐ ܘܠܶܒܢܳܢ. ܘܡܶܢ ܢܰܗܪܳܐ ܠܢܰܗܪܳܐ ܦܪܳܬ݂. ܘܰܥܕ݂ܰܡܳܐ ܠܝܰܡܳܐ ܐ̱ܚܪܳܝܳܐ ܢܶܗܘܶܐ ܬܚܽܘܡܟܽܘܢ.
Deu 11:25 ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟܽܘܢ. ܘܕܶܚܠܰܬ݂ܟܽܘܢ ܘܙܰܘܥܰܬ݂ܟܽܘܢ ܢܶܬܶܠ ܡܳܪܝܳܐ ܐܰܠܳܗܟܽܘܢ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ ܕܬܶܕ݂ܪܟܽܘܢ ܒܳܗ̇. ܐܰܝܟ݂ ܕܶܐܡܰܪ ܠܟܽܘܢ ܡܳܪܝܳܐ.
Deu 11:26 ܚܙܰܘ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ.
Deu 11:27 ܒܽܘܖ̈ܟܳܬ݂ܳܐ ܐܶܢ ܬܶܫܡܥܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ.
Deu 11:28 ܘܠܰܘ̈ܛܳܬ݂ܳܐ ܐܶܢ ܠܳܐ ܬܶܫܡܥܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܶܐܢ ܬܶܣܛܽܘܢ ܡܶܢ ܐܽܘܪܚܳܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ ܘܬܺܐܙܽܠܘܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܳܕ݂ܥܺܝܢ ܐ̱ܢܬܽܘܢ ܠܗܽܘܢ.
Deu 11:29 ܘܟܰܕ݂ ܢܰܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇ ܗܰܒ ܒܽܘܖ̈ܟܳܬ݂ܳܐ ܥܰܠ ܛܽܘܪܳܐ ܕܓܰܪܙܺܝܡ. ܘܠܰܘ̈ܛܳܬ݂ܳܐ ܥܰܠ ܛܽܘܪܳܐ ܕܰܓܒܶܠ.
Deu 11:30 ܗܳܐ ܗܶܢܽܘܢ ܒܥܶܒܪܳܐ ܕܝܽܘܪܕܢܳܢ ܒܶܣܬܰܪ ܐܽܘܪܚܳܐ ܒܡܰܥܖ̈ܳܒܰܝ ܫܶܡܫܳܐ. ܒܰܐܪܥܳܐ ܕܰܟ݂ܢܰܥܢܳܝ̈ܶܐ ܕܝܳܬ݂ܒܺܝܢ ܒܥܳܪܳܒܳܐ ܠܽܘܩܒܰܠ ܓܰܠܓܳܠܳܐ. ܘܠܽܘܩܒܰܠ ܒܶܝܬ݂ ܒܰܠܽܘܛܳܐ ܕܡܰܡܪܶܐ.
Deu 11:31 ܡܶܛܽܠ ܕܥܳܒܪܺܝܬܽܘܢ ܝܽܘܪܕܢܳܢ. ܠܡܶܥܰܠ ܠܡܺܐܪܰܬ݂ ܐܰܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܘܬܺܐܪܬܽܘܢܳܗ̇ ܘܬܶܬܒܽܘܢ ܒܳܗ̇.
Deu 11:32 ܘܬܶܛܪܽܘܢ ܘܬܶܥܒܕ݂ܽܘܢ ܟܽܠܗܽܘܢ ܢܳܡܽܘܣ̈ܶܐ ܘܕܺܝܢ̈ܶܐ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ. 
Deu 12:1 ܗܳܠܶܝܢ ܢܳܡܽܘܣ̈ܶܐ ܘܕܺܝܢ̈ܶܐ ܕܬܶܛܪܽܘܢ ܘܬܶܥܒܕ݂ܽܘܢ ܒܰܐܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܠܡܺܐܪܬ݂ܳܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܐ̱ܢܬܽܘܢ ܒܰܐܪܥܳܐ.
Deu 12:2 ܐܰܘܒܶܕ݂ܘ ܟܽܠܗܽܘܢ ܐܰܬ݂ܖ̈ܰܘܳܬ݂ܳܐ. ܕܰܦܠܰܚܘ ܬܰܡܳܢ ܥܰܡ̈ܡܶܐ ܕܝܳܪܬܺܝܢ ܐ̱ܢܬܽܘܢ ܠܗܽܘܢ. ܘܠܰܐܠܳܗܰܝ̈ܗܽܘܢ. ܥܰܠ ܛܽܘܖ̈ܶܐ ܖ̈ܳܡܶܐ. ܘܥܰܠ ܖ̈ܳܡܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܡܰܛܶܠ.
Deu 12:3 ܘܬܶܥܩܪܽܘܢ ܡܰܕ݂ܒܚܰܝ̈ܗܽܘܢ. ܘܬܶܬܒܪܽܘܢ ܩܳܝ̈ܡܳܬ݂ܗܽܘܢ. ܘܚܶܫ̈ܠܳܬ݂ܗܽܘܢ ܬܰܘܩܕ݂ܽܘܢ ܒܢܽܘܪܳܐ. ܘܰܐܠܳܗܰܝ̈ܗܽܘܢ ܓܠܺܝ̈ܦܶܐ ܬܶܬܒܪܽܘܢ. ܘܬ݂ܰܘܒܕ݂ܽܘܢ ܗܳܟܰܢܳܐ ܫܶܡܗܽܘܢ ܡܶܢ ܐܰܬ݂ܪܳܐ ܗܰܘ.
Deu 12:4 ܘܰܐܢ̱ܬܽܘܢ ܠܳܐ ܬܶܥܒܕ݂ܽܘܢ ܗܳܟܰܢܳܐ ܠܡܳܪܝܳܐ ܐܰܠܳܗܟܽܘܢ.
Deu 12:5 ܐܶܠܳܐ ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܟܽܘܢ ܡܶܢ ܟܽܠ ܫܰܒܛܰܝ̈ܟܽܘܢ ܠܰܡܣܳܡ ܫܡܶܗ ܬܰܡܳܢ. ܠܒܶܝܬ݂ ܡܰܫܪܝܶܗ ܗܘܰܝܬܽܘܢ ܡܥܰܩܒܺܝܢ. ܘܳܐܙܺܠܝܢ ܠܬܰܡܳܢ.
Deu 12:6 ܘܰܐܘܒܶܠܘ ܠܬܰܡܳܢ ܝܰܩܕܰܝ̈ܟܽܘܢ ܫܰܠ̈ܡܶܐ. ܘܕܶܒܚܰܝ̈ܟܽܘܢ. ܘܡܰܥܣܳܖ̈ܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ. ܘܢܶܕ݂ܖ̈ܰܝܟܽܘܢ. ܘܩܽܘܖ̈ܒܢܰܝ̈ܟܽܘܢ. ܘܒܽܘܟܖ̈ܶܐ ܕܬ݂ܰܘܖ̈ܰܝܟܽܘܢ. ܘܰܕ݂ܥܳܢ̈ܟܽܘܢ.
Deu 12:7 ܘܰܐܟ݂ܽܘܠܘ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܰܚܕ݂ܰܘ ܒܟܽܠܡܶܕܶܡ ܕܡܰܘܫܛܺܝܢ ܐ̱ܢܬܽܘܢ ܐܺܝܕܰܝ̈ܟܽܘܢ. ܐܰܢ̱ܬܽܘܢ ܘܐ̱ܢܳܫܰܝ̈ ܒܳܬܰܝ̈ܟܽܘܢ. ܕܰܢܒܰܪܶܟ݂ܟܽܘܢ ܡܳܪܝܳܐ ܐܰܠܳܗܟܽܘܢ.
Deu 12:8 ܠܳܐ ܬܶܥܒܕ݂ܽܘܢ ܐܰܝܟ݂ ܕܥܳܒܕܺܝܢ ܚ̱ܢܰܢ ܗܳܪܟܳܐ ܝܰܘܡܳܢܳܐ. ܐ̱ܢܳܫ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ.
Deu 12:9 ܡܶܛܽܠ ܕܠܳܐ ܥܕܰܟܺܝܠ ܡܰܛܺܝܬܽܘܢ ܠܒܶܝܬ݂ ܡܰܫܪܝܳܐ ܘܰܠܝܳܪܬܽܘܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 12:10 ܘܰܥܒܰܪܘ ܝܽܘܪܕܢܳܢ. ܘܬܶܒܘ ܒܰܐܪܥܳܐ ܕܡܰܘܪܶܬ݂ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܘܰܡܢܺܝܚ ܠܟܽܘܢ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟܽܘܢ ܕܰܚܕ݂ܺܝܪܺܝܢ ܠܟܽܘܢ. ܘܬܶܒܘ ܒܣܰܒܪܳܐ.
Deu 12:11 ܘܰܐܬ݂ܪܳܐ ܕܢܶܓܒܶܐ ܡܳܪܝܳܐ ܐܰܠܳܗܟܽܘܢ ܕܢܰܫܪܶܐ ܒܶܗ ܫܡܶܗ. ܠܬܰܡܳܢ ܐܰܝܬܰܘ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܟܽܘܢ. ܝܰܩܕܰܝ̈ܟܽܘܢ ܫܰܠ̈ܡܶܐ. ܘܕܶܒܚܰܝ̈ܟܽܘܢ. ܘܡܰܥܣܳܖ̈ܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ. ܘܟܽܠܶܗ ܓܶܒܝܳܐ ܕܢܶܕ݂ܖ̈ܰܝܟܽܘܢ ܕܢܳܕ݂ܪܺܝܢ ܐ̱ܢܬܽܘܢ ܠܡܳܪܝܳܐ.
Deu 12:12 ܘܰܚܕ݂ܰܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܐܰܢ̱ܬܽܘܢ ܘܰܒܢܰܝ̈ܟܽܘܢ ܘܰܒ̈ܢܳܬ݂ܟܽܘܢ. ܘܥܰܒܕܰܝ̈ܟܽܘܢ ܘܰܐܡ̈ܗܳܬ݂ܟܽܘܢ. ܘܠܶܘ̈ܳܝܶܐ ܕܰܒܩܽܘܖ̈ܝܟܽܘܢ. ܡܶܛܽܠ ܕܠܰܝܬ ܠܗܽܘܢ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܟܽܘܢ.
Deu 12:13 ܐܶܙܕܰܗܪܘ ܕܠܳܐ ܬܰܣܶܩ ܝܰܩܕܰܝ̈ܟ ܫܰܠ̈ܡܶܐ ܒܟܽܠ ܐܰܬܰܪ ܕܨܳܒܶܐ ܐܰܢ̱ܬ.
Deu 12:14 ܐܶܠܳܐ ܐܶܢ ܒܰܐܬ݂ܪܳܐ ܕܢܶܓܒܶܐ ܡܳܪܝܳܐ ܒܚܰܕ݂ ܡܶܢ ܫܰܒܛܰܝ̈ܟ. ܬܰܡܳܢ ܬܰܣܶܩ ܝܰܩ̈ܕܰܝܟ ܫܰܠ̈ܡܶܐ. ܘܬܰܡܳܢ ܬܶܥܒܶܕ݂ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂.
Deu 12:15 ܒܰܠܚܽܘܕ݂ ܒܟܽܠ ܪܶܓܬ݂ܳܐ ܕܢܰܦܫܳܟ݂ ܟܽܘܣ ܘܰܐܟ݂ܽܘܠ ܒܶܣܪܳܐ. ܐܰܝܟ݂ ܒܽܘܪܟܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܕܰܛܡܰܐ ܘܕܰܕ݂ܟܶܐ ܢܶܐܟܠܽܘܢ. ܐܰܝܟ݂ ܛܰܒܝܳܐ. ܘܰܐܝܟ݂ ܐܰܝܠܳܐ.
Deu 12:16 ܒܰܠܚܽܘܕ݂ ܕܡܳܐ ܠܳܐ ܬܶܐܟܠܽܘܢ. ܐܶܠܳܐ ܥܰܠ ܐܰܪܥܳܐ ܐܰܫܽܘܕܳܝܗܝ ܐܰܝܟ݂ ܡܰܝ̈ܳܐ.
Deu 12:17 ܠܳܐ ܬܶܫܬܰܠܰܛ ܠܡܶܐܟܰܠ ܒܩܽܘܖ̈ܝܟܽܘܢ. ܡܰܥܣܳܖ̈ܶܐ ܕܰܥܒܽܘܪܟܽܘܢ. ܘܰܕ݂ܚܰܡܪܟܽܘܢ. ܘܰܕ݂ܡܶܫܚܟܽܘܢ. ܘܒܽܘܟܖ̈ܶܐ ܕܬ݂ܰܘܖ̈ܰܝܟܽܘܢ. ܘܰܕ݂ܥܳܢ̈ܟܽܘܢ. ܘܟܽܠ ܢܶܕ݂ܖ̈ܰܝܟܽܘܢ ܕܬܶܕܪܽܘܢ. ܘܩܽܘܖ̈ܒܳܢܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ.
Deu 12:18 ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܶܐܟܠܺܝܘܗܝ ܕܰܫܢܳܐ ܒܰܫܢܳܐ. ܒܰܐܬ݂ܪܳܐ ܕܢܶܓܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܠܶܘܳܝܳܐ ܕܰܒܩܽܘܖ̈ܝܳܟ݂. ܘܬܶܚܕܶܐ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܟܽܠܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂.
Deu 12:19 ܐܶܙܕܰܗܪ ܕܠܳܐ ܬܶܫܒܽܘܩ ܠܠܶܘܳܝܳܐ ܟܽܠܗܽܘܢ ܝܰܘ̈ܡܰܝܟ ܒܰܐܪܥܳܐ.
Deu 12:20 ܘܟܰܕ݂ ܢܪܰܘܰܚ ܡܳܪܝܳܐ ܐܰܠܳܗܳܟ݂ ܬܚܽܘܡܳܟ݂ ܐܰܝܟ݂ ܕܶܐܡܰܪ ܠܳܟ݂. ܘܬܺܐܡܰܪ ܐܶܟ݂ܽܘܠ ܒܶܣܪܳܐ. ܡܶܛܽܠ ܕܪܳܓܳܐ ܢܰܦܫܳܟ݂ ܠܡܶܐܟܰܠ ܒܶܣܪܳܐ. ܒܟܽܠܗܶܝܢ ܖ̈ܓܺܝܓܳܬ݂ܳܐ ܕܢܰܦܫܳܟ݂ ܬܶܐܟ݂ܽܘܠ ܒܶܣܪܳܐ.
Deu 12:21 ܘܶܐܢ ܪܰܚܺܝܩ ܗܽܘ ܡܶܢܳܟ݂ ܐܰܬ݂ܪܳܐ ܕܢܶܓܒܶܐ ܡܳܪܝܳܐ ܐܰܠܳܗܳܟ݂ ܕܰܢܣܺܝܡ ܫܡܶܗ ܬܰܡܳܢ. ܟܽܘܣ ܡܶܢ ܬܰܘܖ̈ܰܝܟ. ܘܡܶܢ ܥܳܢ̈ܳܟ݂. ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܕܦܰܩܕ݂ܳܟ݂. ܘܰܐܟ݂ܽܘܠ ܒܩܽܘܖ̈ܝܳܟ݂. ܒܟܽܠܗܶܝܢ ܖ̈ܓܺܝܓܳܬ݂ܳܐ ܕܢܰܦܫܳܟ݂.
Deu 12:22 ܒܪܰܡ ܕܶܝܢ ܐܰܝܟ݂ ܕܡܶܬ݂ܐܟܶܠ ܛܰܒܝܳܐ ܘܰܐܝܠܳܐ. ܗܳܟܰܢܳܐ ܬܶܐܟܠܺܝܘܗܝ. ܕܰܛܡܰܐ ܘܕܰܕ݂ܟܶܐ ܐܰܟ݂ܚܕ݂ܳܐ ܬܶܐܟܠܽܘܢܶܗ.
Deu 12:23 ܒܰܠܚܽܘܕ݂ ܐܶܬ݂ܚܰܝܰܠܘ ܕܠܳܐ ܬܶܐܟܠܽܘܢ ܕܡܳܐ. ܡܶܛܽܠ ܕܰܕ݂ܡܳܐ ܢܰܦܫܳܐ ܗܽܘ. ܠܳܐ ܬܶܐܟ݂ܽܘܠ ܢܰܦܫܳܐ ܥܰܡ ܒܶܣܪܳܐ.
Deu 12:24 ܠܳܐ ܬܶܐܟܠܺܝܘܗܝ. ܐܶܠܳܐ ܐܰܫܽܘܕܳܝܗܝ ܥܰܠ ܐܰܪܥܳܐ ܐܰܝܟ݂ ܡܰܝ̈ܳܐ.
Deu 12:25 ܠܳܐ ܬܶܐܟܠܺܝܘܗܝ. ܕܢܰܛܐܶܒ ܠܳܟ݂ ܘܠܰܒܢܰܝ̈ܟ ܡܶܢ ܒܳܬ݂ܪܳܟ݂. ܟܰܕ݂ ܬܶܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 12:26 ܒܰܠܚܽܘܕ݂ ܩܽܘܕ݂ܫܰܝ̈ܟ ܕܢܶܗܘܽܘܢ ܠܳܟ݂. ܘܢܶܕ݂ܖ̈ܰܝܟ. ܫܩܽܘܠ ܘܬ݂ܳܐ ܠܰܐܬ݂ܪܳܐ ܕܢܶܓܒܶܐ ܡܳܪܝܳܐ.
Deu 12:27 ܘܰܥܒܶܕ݂ ܝܰܩܕܳܟ݂ ܫܰܠܡܳܐ ܒܶܣܪܳܐ ܘܰܕ݂ܡܳܐ ܥܰܠ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܰܕ݂ܡܳܐ ܕܕܶܒܚܰܝ̈ܟ ܢܶܬ݂ܐܫܶܕ݂ ܥܰܠ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܒܶܣܪܳܐ ܐܰܟ݂ܽܘܠ.
Deu 12:28 ܛܰܪ ܘܰܫܡܰܥ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܢܰܛܐܶܒ ܠܳܟ݂ ܘܠܰܒܢܰܝ̈ܟ ܡܶܢ ܒܳܬ݂ܪܳܟ݂ ܠܥܳܠܰܡ. ܟܰܕ݂ ܬܶܥܒܶܕ݂ ܕܛܳܒ ܘܰܕ݂ܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 12:29 ܘܟܰܕ݂ ܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܥܰܡ̈ܡܶܐ ܕܳܐܙܶܠ ܐܰܢ̱ܬ ܠܘܳܬ݂ܗܽܘܢ. ܘܢܰܘܒܶܕ݂ ܐܶܢܽܘܢ ܡܶܢ ܩܕܳܡܰܝܟ. ܘܬܺܐܪܰܬ݂ ܐܶܢܽܘܢ ܘܬܶܬܶܒ ܒܰܐܪܥܗܽܘܢ .
Deu 12:30 ܐܶܙܕܰܗܪ ܕܠܳܐ ܬܶܛܥܶܐ ܒܳܬܰܪܗܽܘܢ. ܡܶܢ ܒܳܬܰܪ ܕܡܰܘܒܶܕ݂ ܠܗܽܘܢ ܡܳܪܝܳܐ ܡܶܢ ܩܕܳܡܰܝܟ. ܘܠܳܐ ܬܫܰܐܶܠ ܥܰܠ ܐܰܠܳܗܰܝ̈ܗܽܘܢ. ܘܬܺܐܡܰܪ ܐܰܝܟܰܢܳܐ ܦܳܠܚܺܝܢ ܗܘܰܘ ܥܰܡ̈ܡܶܐ ܗܳܠܶܝܢ ܠܰܐܠܳܗܰܝ̈ܗܽܘܢ. ܕܶܐܥܒܶܕ݂ ܐܳܦ ܐܶܢܳܐ ܐܰܟ݂ܘܳܬ݂ܗܽܘܢ.
Deu 12:31 ܐܰܢ̱ܬ ܕܶܝܢ ܠܳܐ ܬܶܥܒܶܕ݂ ܗܳܟܰܢܳܐ ܠܡܳܪܝܳܐ ܐܰܠܳܗܳܟ݂. ܡܶܛܽܠ ܕܟܽܠ ܕܰܣܢܳܐ ܘܰܐܣܠܺܝ ܡܳܪܝܳܐ ܥܒܰܕ݂ܘ ܠܰܐܠܳܗܰܝ̈ܗܽܘܢ. ܘܳܐܦ ܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܐܰܘܩܶܕ݂ܘ ܒܢܽܘܪܳܐ ܠܰܐܠܳܗܰܝ̈ܗܽܘܢ.
Deu 12:32 ܟܽܠ ܦܶܬ݂ܓ݂ܳܡܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂. ܠܶܗ ܛܰܪ ܘܰܥܒܶܕ݂. ܠܳܐ ܬܰܘܣܶܦ ܥܠܰܘܗܝ. ܘܠܳܐ ܬܒܰܨܰܪ ܡܶܢܶܗ. 
Deu 13:1 ܘܟܰܕ݂ ܢܩܽܘܡ ܒܰܝܢܳܬ݂ܟܽܘܢ ܢܒܺܝܳܐ ܐܰܘ ܚܳܠܶܡ ܚܶܠ̈ܡܶܐ. ܘܢܶܬܶܠ ܠܳܟ݂ ܐܳܬܳܐ ܘܬܶܕ݂ܡܽܘܪܬܳܐ.
Deu 13:2 ܘܬܶܗܘܶܐ ܐܳܬܳܐ ܘܬܶܕ݂ܡܽܘܪܬܳܐ ܕܳܐܡܰܪ ܠܳܟ݂. ܘܢܺܐܡܰܪ ܠܳܟ݂ ܕܬ݂ܳܐ ܢܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܕܠܳܐ ܝܳܕܰܥ ܐܰܢ̱ܬ ܠܗܽܘܢ. ܘܢܶܦܠܽܘܚ ܐܶܢܽܘܢ.
Deu 13:3 ܠܳܐ ܬܶܫܡܰܥ ܠܦܶܬܓܳܡܰܘ̈ܗܝ ܕܰܢܒܺܝܳܐ ܗܰܘ. ܐܰܘ ܕܚܳܠܶܡ ܚܶܠ̈ܡܶܐ ܗܰܘ. ܡܶܛܽܠ ܕܰܡܢܰܣܳܝܽܘ ܡܢܰܣܶܐ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܕܢܶܕܰܥ ܐܶܢ ܪܳܚܡܺܝܢ ܐ̱ܢܬܽܘܢ ܠܶܗ ܠܡܳܪܝܳܐ ܐܰܠܳܗܟܽܘܢ. ܡܶܢ ܟܽܠܶܗ ܠܶܒܟܽܘܢ. ܘܡܶܢ ܟܽܠܳܗ̇ ܢܰܦܫܟܽܘܢ.
Deu 13:4 ܒܳܬܰܪ ܡܳܪܝܳܐ ܐܰܠܳܗܟܽܘܢ ܙܶܠܘ. ܘܠܶܗ ܕܚܰܠܘ. ܘܦܽܘܩܕܳܢܰܘ̈ܗܝ ܛܰܪܘ. ܘܠܶܗ ܫܡܰܥܘ. ܘܠܶܗ ܦܠܽܘܚܘ. ܘܠܶܗ ܐܶܬ݂ܢܰܩܦܘ.
Deu 13:5 ܘܰܢܒܺܝܳܐ ܗܰܘ. ܐܰܘ ܚܳܠܶܡ ܚܶܠ̈ܡܶܐ ܗܰܘ. ܢܶܬ݂ܩܛܶܠ. ܥܰܠ ܕܡܰܠܶܠ ܥܰܘܠܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܦܪܰܩܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ. ܕܢܰܛܥܶܝܟ݂ ܡܶܢ ܐܽܘܪܚܳܐ ܕܦܰܩܕܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܙܰܠ ܒܳܗ̇. ܘܒܰܥܰܪ ܒܺܝܫܬܳܐ ܡܶܢ ܓܰܘܳܟ݂.
Deu 13:6 ܘܶܐܢ ܢܓܰܪܓܳܟ݂ ܐܰܚܽܘܟ݂ ܒܰܪ ܐܶܡܳܟ݂. ܐܰܘ ܒܪܳܟ݂. ܐܰܘ ܒܰܪܬܳܟ݂. ܐܰܘ ܐܰܢ̱ܬܰܬ݂ ܩܝܳܡܳܟ݂. ܐܰܘ ܪܳܚܡܳܟ݂ ܕܰܐܝܟ݂ ܢܰܦܫܳܟ݂. ܒܣܶܬ݂ܪܳܐ. ܘܢܺܐܡܰܪ ܠܳܟ݂. ܬܳܐ ܢܺܐܙܰܠ ܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ.
Deu 13:7 ܡܶܢ ܐܰܠܳܗ̈ܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܟܽܘܢ. ܕܩܰܪܺܝܒܺܝܢ ܠܟܽܘܢ ܐܰܘ ܕܪܰܚܺܝܩܺܝܢ ܡܶܢܟܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.
Deu 13:8 ܠܳܐ ܬܶܬܛܦܺܝܣ ܡܶܢܶܗ. ܘܠܳܐ ܬܶܫܡܥܺܝܘܗܝ. ܘܠܳܐ ܬܚܽܘܣ ܥܰܝܢܳܟ݂ ܥܠܰܘܗܝ. ܘܠܳܐ ܬܪܰܚܶܡ. ܘܠܳܐ ܬܟܰܣܶܐ ܥܠܰܘܗܝ.
Deu 13:9 ܐܶܠܳܐ ܡܶܩܛܰܠ ܩܛܽܘܠܳܝܗܝ. ܐܺܝܕ݂ܳܟ݂ ܬܫܰܪܶܐ ܒܶܗ ܠܽܘܩܕܰܡ ܠܡܶܩܛܠܶܗ ܘܺܐܝܕ݂ܳܐ ܕܟܽܠܶܗ ܥܰܡܳܐ ܒܰܐ̱ܚܪܳܝܬܳܐ.
Deu 13:10 ܘܪܽܘܓܡܽܘܗܝ ܒܟܺܐܦ̈ܶܐ ܘܰܢܡܽܘܬ݂. ܥܰܠ ܕܰܒ̣ܥܳܐ ܠܡܰܛܥܳܝܽܘܬ݂ܳܟ݂ ܡܶܢ ܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ.
Deu 13:11 ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܫܡܥܽܘܢ ܘܢܶܕ݂ܚܠܽܘܢ. ܘܠܳܐ ܢܰܘܣܦܽܘܢ ܠܡܶܥܒܰܕ݂ ܐܰܝܟ݂ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܰܝܢܳܬ݂ܟܽܘܢ.
Deu 13:12 ܘܟܰܕ݂ ܬܶܫܡܰܥ ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܶܬܰܒ ܒܳܗ̇. ܘܢܺܐܡܪܽܘܢ ܠܳܟ݂.
Deu 13:13 ܢܦܰܩܘ ܓܰܒܖ̈ܶܐ ܒܢܰܝ̈ ܚ̣ܛܳܐ ܡܶܢ ܓܰܘܳܟ݂. ܘܰܐܛܥܺܝܘ ܠܐ̱ܢܳܫ̈ܳܐ ܕܰܩܪܺܝܬ݂ܗܽܘܢ. ܘܶܐܡܰܪܘ ܢܺܐܙܰܠ ܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬܽܘܢ.
Deu 13:14 ܬܒܰܥ ܘܰܒܨܺܝ ܘܫܰܐܶܠ ܫܰܦܺܝܪ. ܐܶܢ ܫܰܪܺܝܪܳܐܺܝܬ݂ ܐܺܝܬܰܘܗܝ ܦܶܬ݂ܓ݂ܳܡܳܐ. ܘܶܐܬ݂ܥܰܒܕܰܬ݂ ܛܰܢܦܽܘܬ݂ܳܐ ܗܳܕ݂ܶܐ ܒܓܰܘܳܟ݂.
Deu 13:15 ܚܪܽܘܒ ܠܥܳܡܽܘܖ̈ܶܝܗ̇ ܕܰܩܪܺܝܬ݂ܳܐ ܗܳܝ ܒܦܽܘܡܳܐ ܕܚܰܪܒܳܐ. ܚܪܽܘܒܶܝܗ̇ ܘܰܠܟܽܠ ܕܺܐܝܬ݂ ܒܳܗ̇. ܘܠܰܒܥܺܝܪܳܗ̇ ܒܦܽܘܡܳܐ ܕܚܰܪܒܳܐ.
Deu 13:16 ܘܟܽܠܳܗ̇ ܒܶܙܬ݂ܳܗ̇ ܟܰܢܶܫ ܠܓܰܘ ܫܶܛܚܳܗ̇. ܘܰܐܘܩܶܕ݂ܶܝܗ̇ ܠܰܩܪܺܝܬ݂ܳܐ ܒܢܽܘܪܳܐ ܘܰܠܟܽܠܳܗ̇ ܒܶܙܬ݂ܳܗ̇ ܠܰܓܡܳܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܬܶܗܘܶܐ ܬܶܠܳܐ ܠܥܳܠܰܡ. ܘܬܽܘܒ ܠܳܐ ܬܶܬ݂ܒܢܶܐ.
Deu 13:17 ܘܠܳܐ ܢܶܕ݂ܒܰܩ ܒܺܐܝܕ݂ܳܟ݂ ܡܶܕܶܡ ܡܶܢ ܚܶܪܡܳܐ. ܕܢܶܬ݂ܦܢܶܐ ܡܳܪܝܳܐ ܡܶܢ ܚܶܡܬ݂ܳܐ ܕܪܽܘܓܙܶܗ. ܘܢܶܬܶܠ ܠܳܟ݂ ܖ̈ܰܚܡܶܐ ܘܰܢܪܰܚܶܡ ܥܠܰܝܟ. ܘܢܶܪܚܡܳܟ݂ ܘܢܰܣܓܶܝܟ݂ ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟ.
Deu 13:18 ܐܶܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܘܬܶܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. 
Deu 14:1 ܒܢܰܝ̈ܳܐ ܐܰܢ̱ܬܽܘܢ ܕܡܳܪܝܳܐ ܐܰܠܳܗܟܽܘܢ. ܠܳܐ ܬܶܬ݂ܥܰܪܕ݂ܽܘܢ ܘܠܳܐ ܬܶܥܒܕ݂ܽܘܢ ܩܽܘܕ݂̈ܚܳܬ݂ܳܐ ܒܶܝܬ݂ ܥܰܝܢܰܝ̈ܟܽܘܢ ܥܰܠ ܡܺܝܬ݂ܳܐ.
Deu 14:2 ܡܶܛܽܠ ܕܥܰܡܳܐ ܐܰܢ̱ܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܘܠܳܟ݂ ܓܒܳܐ ܡܳܪܝܳܐ ܐܰܠܳܗܳܟ݂ ܕܬܶܗܘܶܐ ܠܶܗ. ܥܰܡܳܐ ܚܰܒܺܝܒܳܐ. ܛܳܒ ܡܶܢ ܟܽܠܗܽܘܢ ܥܰܡ̈ܡܶܐ ܕܥܰܠ ܐܰܦܰܝ̈ ܐܰܪܥܳܐ. ܥܰܠ ܦܽܘܪܳܫ ܡܶܐܟ݂̈ܠܳܬܳܐ.
Deu 14:3 ܠܳܐ ܬܶܐܟܠܽܘܢ ܟܽܠ ܕܰܛܡܰܐ.
Deu 14:4 ܗܳܕ݂ܶܐ ܚܰܝܽܘܬ݂ܳܐ ܬܶܐܟܠܽܘܢ. ܬܰܘܪܳܐ. ܘܶܐܡܪܳܐ. ܘܢܶܩܝܳܐ. ܘܥܶܙܳܐ.
Deu 14:5 ܘܰܐܝܠܳܐ. ܘܛܰܒܝܳܐ. ܘܝܰܚܡܽܘܪܳܐ. ܘܝܰܥܠܳܐ. ܘܪܰܝܡܳܐ. ܘܕܰܝܨܳܐ. ܘܰܐܪܳܢܳܐ.
Deu 14:6 ܟܽܠ ܒܥܺܝܪܳܐ ܕܨܰܪܝܳܐ ܦܰܪܣܬ݂ܳܗ̇ ܘܰܦܠܺܝܓܳܐ ܠܰܬܪܶܝܢ ܘܡܶܬ݂ܓܰܘܪܪܳܐ. ܗܳܝ ܐܰܟ݂ܽܘܠܘ.
Deu 14:7 ܗܳܠܶܝܢ ܕܶܝܢ ܠܳܐ ܬܶܐܟܠܽܘܢ. ܡܶܢ ܐܰܝܠܶܝܢ ܕܡܶܬ݂ܓܰܘܪܪܺܝܢ. ܘܡܶܢ ܐܰܝܠܶܝܢ ܕܨܰܖ̈ܝܳܢ ܦܰܖ̈ܣܳܬ݂ܗܽܘܢ ܨ̈ܠܳܦܳܢ ܨ̈ܠܳܦܳܢ. ܓܰܡܠܳܐ. ܘܰܐܪܢܒܳܐ. ܘܰܚܓܳܣܳܐ. ܕܡܶܬ݂ܓܰܘܪܪܺܝܢ ܘܦܰܖ̈ܣܳܬ݂ܗܽܘܢ ܠܳܐ ܨܰܖ̈ܝܳܢ. ܛܰܡܐܺܝܢ ܐܶܢܽܘܢ ܠܟܽܘܢ.
Deu 14:8 ܘܰܚܙܺܝܪܳܐ ܕܨܰܪܝܳܐ ܦܰܪܣܬܶܗ ܘܠܳܐ ܡܶܬ݂ܓܰܘܪܰܪ. ܛܰܡܰܐ ܗܽܘ ܠܟܽܘܢ. ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ. ܘܰܠܦܰܓܖ̈ܰܝܗܽܘܢ ܠܳܐ ܬܶܬ݂ܩܰܪܒܽܘܢ.
Deu 14:9 ܘܗܳܠܶܝܢ ܐܰܟ݂ܽܘܠܘ ܡܶܢ ܟܽܠ ܕܺܐܝܬ݂ ܒܡܰܝ̈ܳܐ. ܟܽܠ ܕܺܐܝܬ݂ ܠܶܗ ܓܶܦ̈ܶܐ ܘܰܩܠܳܦ̈ܶܐ ܐܰܟ݂ܽܘܠܘ.
Deu 14:10 ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܠܳܐ ܬܶܐܟܠܽܘܢ. ܛܰܡܰܐ ܗܽܘ ܠܟܽܘܢ.
Deu 14:11 ܘܟܽܠ ܦܳܪܰܚܬ݂ܳܐ ܕܕܰܟ݂ܝܳܐ ܐܰܟ݂ܽܘܠܘ.
Deu 14:12 ܘܗܳܠܶܝܢ ܠܳܐ ܬܶܐܟܠܽܘܢ ܡܶܢܗܽܘܢ. ܢܶܫܪܳܐ ܘܕܰܝܬ݂ܳܐ ܘܢܰܥܒܳܐ ܒܓܶܢܣܰܝ̈ܗܽܘܢ.
Deu 14:13 ܘܢܰܥܳܡܳܐ. ܘܢܶܨܳܐ ܒܓܶܢܣܰܝ̈ܗܽܘܢ.
Deu 14:14 ܘܥܽܘܕ݂ܳܐ. ܘܫܳܠܶܐ ܢܽܘ̈ܢܶܐ. ܘܩܰܦܽܘܦܳܐ.
Deu 14:15 ܘܟ݂ܽܘܟܒܰܝ. ܘܩܳܩܳܐ. ܘܰܫܪܰܩܪܳܩܳܐ.
Deu 14:16 ܘܚܽܘܪܒܳܐ. ܘܰܐܢܦܳܐ ܒܓܶܢܣܰܝ̈ܗܽܘܢ.
Deu 14:17 ܘܬܰܪܢܳܓܽܘܠ ܒܰܪܳܐ. ܘܛܰܘܣܳܐ.
Deu 14:18 ܘܟܽܠܶܗ ܝܰܠܕܳܐ ܕܦܳܪܰܚܬ݂ܳܐ ܗܳܕ݂ܶܐ ܛܰܡܰܐ ܗܽܘ ܠܟܽܘܢ. ܠܳܐ ܢܶܬ݂ܰܐܟܠܽܘܢ.
Deu 14:19 ܘܟܽܠ ܦܳܪܰܚܬ݂ܳܐ ܕܕܰܟ݂ܝܳܐ ܐܰܟ݂ܽܘܠܘ.
Deu 14:20 ܘܠܳܐ ܬܶܐܟܠܽܘܢ ܟܽܠ ܕܰܛܡܰܐ. ܐܶܠܳܐ ܠܥܳܡܽܘܪܳܐ ܕܰܒܩܽܘܖ̈ܝܳܟ݂ ܗܰܒܳܝܗܝ ܢܶܐܟܠܺܝܘܗܝ.
Deu 14:21 ܐܰܘ ܙܰܒܶܢܳܝܗܝ ܠܢܽܘܟܪܳܝܳܐ. ܡܶܛܽܠ ܕܥܰܡܳܐ ܐܰܢܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ. ܕܥܰܠ ܡܰܥܣܳܖ̈ܶܐ.
Deu 14:22 ܡܥܰܣܳܪܽܘ ܥܰܣܰܪܘ ܟܽܠܳܗ̇ ܥܠܰܠܬ݂ܳܐ ܕܙܰܪܥܟܽܘܢ ܕܡܰܦܩܳܐ ܐܰܪܥܟܽܘܢ ܫܢܳܐ ܒܰܫܢܳܐ.
Deu 14:23 ܘܰܐܟ݂ܽܘܠ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܰܐܬ݂ܪܳܐ ܕܓܳܒܶܐ ܠܡܰܫܪܳܝܽܘ ܫܡܶܗ ܬܰܡܳܢ. ܡܰܥܣܳܖ̈ܶܐ ܕܰܥܒܽܘܪܳܟ݂ ܘܰܕ݂ܚܰܡܪܳܟ݂. ܘܰܕ݂ܡܶܫܚܳܟ݂. ܘܒܽܘܟܖ̈ܶܐ ܕܬ݂ܰܘܖ̈ܰܝܟ ܘܰܕ݂ܥܳܢ̈ܳܟ݂. ܘܬܺܐܠܰܦ ܠܡܶܕ݂ܚܰܠ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ.
Deu 14:24 ܘܶܐܢ ܣܰܓܺܝܐܳܐ ܗ̱ܝ ܡܶܢܳܟ݂ ܐܽܘܪܚܳܐ. ܘܠܳܐ ܡܶܫܟܰܚ ܐܰܢ̱ܬ ܠܡܶܫܩܠܶܗ. ܡܶܛܽܠ ܕܪܰܚܺܝܩ ܗܽܘ ܡܶܢܳܟ݂ ܐܰܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ. ܡܳܐ ܕܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂.
Deu 14:25 ܙܰܒܶܢܳܝܗܝ ܒܟܶܣܦܳܐ. ܘܨܽܘܪ ܟܶܣܦܳܐ ܒܺܐܝܕ݂ܳܟ݂. ܘܙܶܠ ܠܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂.
Deu 14:26 ܘܰܙܒܶܢ ܒܟܶܣܦܳܐ ܟܽܠ ܕܪܳܓܳܐ ܢܰܦܫܳܟ݂. ܡܶܢ ܬܰܘܖ̈ܶܐ. ܘܡܶܢ ܥܳܢ̈ܳܐ. ܘܡܶܢ ܚܰܡܪܳܐ ܘܡܶܢ ܫܰܟܪܳܐ. ܘܡܶܢ ܟܽܠ ܕܫܳܐܠܳܐ ܠܳܟ݂ ܢܰܦܫܳܟ݂. ܘܰܐܟ݂ܽܘܠ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܚܕ݂ܺܝ ܐܰܢ̱ܬ ܘܒܰܝܬܳܟ݂.
Deu 14:27 ܘܠܶܘܳܝܳܐ ܕܰܒܩܽܘܖ̈ܝܳܟ݂ ܠܳܐ ܬܶܫܒܩܺܝܘܗܝ. ܡܶܛܽܠ ܕܠܰܝܬ ܠܶܗ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܳܟ݂.
Deu 14:28 ܘܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܐܰܦܶܩ ܟܽܠܶܗ ܡܰܥܣܳܪܳܐ ܕܰܥܠܰܠܬܳܟ݂ ܒܫܰܢ̱ܬܳܐ ܗܳܝ. ܫܒܽܘܩ ܒܩܽܘܖ̈ܝܳܟ݂.
Deu 14:29 ܘܢܺܐܬܶܐ ܠܶܘܳܝܳܐ ܕܠܰܝܬ ܠܶܗ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܳܟ݂. ܘܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܝܰܬ݂ܡܳܐ. ܘܰܐܪܡܰܠܬܳܐ ܕܰܒܩܽܘܖ̈ܝܳܟ݂. ܘܢܶܐܟܠܽܘܢ ܘܢܶܣܒܥܽܘܢ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ ܕܬܶܥܒܶܕ݂. 
Deu 15:1 ܘܒܳܬܰܪ ܫܒܰܥ ܫܢܺܝ̈ܢ ܥܒܶܕ݂ ܫܽܘܒܩܳܢܳܐ.
Deu 15:2 ܘܗܳܢܰܘ ܙܶܕܩܶܗ ܕܫܽܘܒܩܳܢܳܐ. ܢܶܫܒܽܘܩ ܟܽܠ ܓܰܒܪܳܐ ܡܳܪܶܐ ܚܰܘܒܳܐ ܕܚܰܝܳܒ ܠܶܗ ܚܰܒܪܶܗ. ܠܳܐ ܢܶܬ݂ܒܰܥ ܡܶܢ ܚܰܒܪܶܗ ܘܡܶܢ ܐܰܚܽܘܗܝ. ܡܶܛܽܠ ܕܶܐܬ݂ܩܪܺܝ ܫܽܘܒܩܳܢܳܐ ܠܡܳܪܝܳܐ.
Deu 15:3 ܘܡܶܢ ܢܽܘܟܪܳܝܳܐ ܬܒܰܥ. ܘܡܶܕ݂ܶܡ ܕܺܐܝܬ݂ ܠܳܟ݂ ܠܘܳܬ݂ ܐܰܚܽܘܟ݂ ܫܒܽܘܩ.
Deu 15:4 ܕܠܳܐ ܢܶܗܘܶܐ ܒܰܝܢܳܬ݂ܟܽܘܢ ܡܶܣܟܺܢܳܐ. ܡܶܛܽܠ ܕܰܡܒܰܪܳܟ݂ܽܘ ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇
Deu 15:5 ܘܶܐܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܘܬܶܥܒܶܕ݂ ܗܳܢܳܐ ܟܽܠܶܗ ܦܽܘܩܕܳܢܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.
Deu 15:6 ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܕܶܐܡܰܪ ܠܳܟ݂. ܬܰܘܙܶܦ ܠܥܰܡ̈ܡܶܐ ܣܰܓܺܝ̈ܐܶܐ ܘܰܐܢ̱ܬ ܠܳܐ ܬܺܐܙܰܦ. ܘܬܶܫܬܰܠܰܛ ܒܥܰܡ̈ܡܶܐ ܣܰܓܺܝ̈ܐܶܐ. ܘܒܳܟ݂ ܠܳܐ ܢܶܫܬܰܠܛܽܘܢ.
Deu 15:7 ܘܶܐܢ ܢܶܗܘܶܐ ܒܰܝܢܳܬ݂ܟܽܘܢ ܡܶܣܟܺܢܳܐ ܚܰܕ݂ ܡܶܢ ܐܰܚܰܝ̈ܟܽܘܢ. ܒܰܚܕ݂ܳܐ ܡܶܢ ܩܽܘܖ̈ܝܟܽܘܢ. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܳܐ ܬܰܥܫܶܢ ܠܶܒܳܟ݂. ܘܠܳܐ ܬܶܐܚܽܘܕ݂ ܐܺܝܕ݂ܳܟ݂ ܡܶܢ ܐܰܚܽܘܟ݂ ܡܶܣܟܺܢܳܐ.
Deu 15:8 ܐܶܠܳܐ ܦܬܰܚ ܠܶܗ ܐܺܝܕ݂ܳܟ݂. ܘܰܐܘܙܶܦܳܝܗܝ ܡܶܕܶܡ ܕܚܰܣܺܝܪ ܠܶܗ.
Deu 15:9 ܐܶܙܕܰܗܪ ܕܰܠܡܳܐ ܢܶܗܘܶܐ ܦܶܬ݂ܓ݂ܳܡܳܐ ܕܥܰܘܠܳܐ ܒܠܶܒܳܟ݂. ܘܬܺܐܡܰܪ. ܩܶܪܒܰܬ݂ ܫܰܢ̱ܬܳܐ ܕܫܳܒܽܘܥܳܐ ܫܰܢ̱ܬܳܐ ܕܫܽܘܒܩܳܢܳܐ. ܘܬܶܒܐܰܫ ܥܰܝܢܳܟ݂ ܒܰܐܚܽܘܟ݂ ܡܶܣܟܺܢܳܐ ܘܠܳܐ ܬܶܬܶܠ ܠܶܗ. ܘܢܶܩܪܶܐ ܥܠܰܝܟ ܠܡܳܪܝܳܐ. ܘܢܶܗܘܶܐ ܥܠܰܝܟ ܚܛܳܗܳܐ.
Deu 15:10 ܐܶܠܳܐ ܗܰܒ ܠܶܗ. ܘܠܳܐ ܢܶܒܐܰܫ ܠܶܒܳܟ݂ ܡܳܐ ܕܝܳܗܶܒ ܐܰܢ̱ܬ ܠܶܗ. ܕܡܶܛܽܠ ܦܶܬ݂ܓ݂ܳܡܳܐ ܗܳܢܳܐ. ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܗܽܘܢ ܥܒܳܕܰܝ̈ܟ ܘܰܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂.
Deu 15:11 ܠܳܐ ܓܶܝܪ ܓܳܡܰܪ ܡܶܣܟܺܢܳܐ ܡܶܢ ܓܰܘ ܐܰܪܥܳܐ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܘܳܐܡܰܪ ܐ̱ܢܳܐ ܠܳܟ݂. ܕܬܶܦܬܰܚ ܐܺܝܕ݂ܳܟ݂ ܠܰܐܚܽܘܟ݂ ܡܶܣܟܺܢܳܐ ܘܰܠܒܳܝܫܳܐ ܕܒܰܐܪܥܳܟ݂.
Deu 15:12 ܘܟܰܕ݂ ܢܶܙܕܰܒܰܢ ܠܳܟ݂ ܐܰܚܽܘܟ݂ ܥܶܒܪܳܝܳܐ ܐܰܘ ܥܶܒܪܳܝܬܳܐ. ܫܶܬ݂ ܫܢܺܝ̈ܢ ܢܶܦܠܚܳܟ݂. ܘܰܠܫܰܢ̱ܬܳܐ ܕܰܫܒܰܥ ܫܒܽܘܩܳܝܗܝ ܒܰܪ ܚܺܐܖ̈ܶܐ ܡܶܢ ܠܘܳܬ݂ܟ݂.
Deu 15:13 ܘܡܳܐ ܕܫܳܒܶܩ ܐܰܢ̱ܬ ܠܶܗ ܒܰܪ ܚܺܐܖ̈ܶܐ ܡܶܢ ܠܘܳܬ݂ܳܟ݂. ܠܳܐ ܬܶܫܒܩܺܝܘܗܝ ܣܪܺܝܩܳܐܺܝܬ݂.
Deu 15:14 ܐܶܠܳܐ ܦܪܽܘܫ ܘܗܰܒ ܠܶܗ ܡܶܢ ܥܳܢ̈ܳܟ݂. ܘܡܶܢ ܬܰܘܖ̈ܰܝܟ. ܘܡܶܢ ܐܶܕܪܳܟ݂. ܘܡܶܢ ܡܰܥܨܰܪܬܳܟ݂. ܡܶܢ ܡܶܕܶܡ ܕܝܰܗܒ ܠܳܟ݂ ܡܳܪܝܳܐ ܐܰܠܳܗܳܟ݂ ܗܰܒ ܠܶܗ.
Deu 15:15 ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܦܰܪܩܳܟ݂ ܡܳܪܝܳܐ ܐܰܠܳܗܳܟ݂. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܦܶܬ݂ܓ݂ܳܡܳܐ ܗܳܢܳܐ ܝܰܘܡܳܢܳܐ.
Deu 15:16 ܘܶܐܢ ܢܺܐܡܰܪ ܠܳܟ݂ ܠܳܐ ܢܳܦܶܩ ܐ̱ܢܳܐ ܡܶܢ ܠܘܳܬ݂ܳܟ݂. ܡܶܛܽܠ ܕܰܪܚܶܡܬܳܟ݂ ܘܰܠܒܰܝܬܳܟ݂. ܘܦܰܩܳܚ ܠܺܝ ܥܰܡܳܟ݂.
Deu 15:17 ܣܰܒ ܡܰܩܒܳܐ ܩܽܘܒ ܐܶܕ݂ܢܶܗ ܥܰܠ ܬܰܪܥܳܐ ܘܢܶܗܘܶܐ ܠܳܟ݂ ܥܰܒܕܳܐ ܠܥܳܠܰܡ. ܘܳܐܦ ܠܰܐܡܬܳܟ݂ ܗܳܟܰܢܳܐ ܬܶܥܒܶܕ݂ ܠܳܗ̇.
Deu 15:18 ܘܠܳܐ ܢܶܬ݂ܒܐܶܫ ܒܥܰܝܢܰܝ̈ܟ ܡܳܐ ܕܫܳܒܶܩ ܐܰܢ̱ܬ ܠܶܗ ܒܰܪ ܚܺܐܖ̈ܶܐ ܡܶܢ ܠܘܳܬ݂ܟ݂. ܡܶܛܽܠ ܕܚܰܕ݂ ܬܪܶܝܢ ܒܰܐܓܪܳܐ ܕܰܐܓܺܝܪܳܐ ܦܰܠܚܳܟ݂ ܫܶܬ݂ ܫܢܺܝ̈ܢ. ܘܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܡܶܕܶܡ ܕܥܳܒܶܕ݂ ܐܰܢ̱ܬ. ܕܥܰܠ ܒܽܘܟ݂ܖ̈ܶܐ
Deu 15:19 ܟܽܠ ܒܽܘܟ݂ܪܳܐ ܕܡܶܬ݂ܺܝܠܶܕ݂ ܒܬ݂ܰܘܖ̈ܰܝܟ. ܘܰܒܥܳܢ̈ܳܟ݂ ܕܶܟܪܳܐ. ܩܰܕܶܫ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܦܠܽܘܚ ܒܒܽܘܟܪܳܐ ܕܬ݂ܰܘܖ̈ܰܝܟ. ܘܠܳܐ ܬܶܓܽܘܙ ܒܽܘܟܪܳܐ ܕܥܳܢ̈ܳܟ݂.
Deu 15:20 ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܐܰܟ݂ܽܘܠܳܝܗܝ ܕܰܫܢܳܐ ܒܰܫܢܳܐ. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܒܰܝܬܳܟ݂.
Deu 15:21 ܘܶܐܢ ܢܶܗܘܶܐ ܒܶܗ ܡܽܘܡܳܐ. ܐܰܘ ܢܶܬ݂ܚܓܰܪ ܐܰܘ ܢܶܬ݂ܥܰܘܰܪ. ܐܰܘ ܟܽܠ ܡܽܘܡ ܕܰܣܢܶܐ. ܠܳܐ ܬܩܰܪܒܺܝܘܗܝ ܠܡܳܪܝܳܐ ܐܰܠܳܗܳܟ݂.
Deu 15:22 ܐܶܠܳܐ ܒܩܽܘܖ̈ܝܳܟ݂ ܐܰܟ݂ܽܘܠܳܝܗܝ. ܕܰܛܡܰܐ ܘܕܰܕ݂ܟ݂ܶܐ ܐܰܟ݂ܚܕ݂ܳܐ. ܐܰܝܟ݂ ܛܰܒܝܳܐ ܘܰܐܝܟ݂ ܐܰܝܠܳܐ ܬܶܐܟܠܺܝܘܗܝ.
Deu 15:23 ܒܰܠܚܽܘܕ݂ ܕܡܳܐ ܠܳܐ ܬܶܐܟܠܽܘܢ. ܐܶܠܳܐ ܥܰܠ ܐܰܪܥܳܐ ܐܰܫܽܘܕܳܝܗܝ ܐܰܝܟ݂ ܡܰܝ̈ܳܐ.
Deu 16:1 ܛܰܪ ܝܰܪܚܳܐ ܕܗܰܒܳܒ̈ܶܐ ܘܰܥܒܶܕ݂ ܦܶܨܚܳܐ ܠܡܳܪܝܳܐ ܐܰܠܳܗܳܟ݂. ܡܶܛܽܠ ܕܰܒܝܰܪܚܳܐ ܕܗܰܒܳܒ̈ܶܐ ܐܰܦܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܡܶܨܪܶܝܢ ܒܠܺܠܝܳܐ.
Deu 16:2 ܘܟ݂ܽܘܣ ܦܶܨܚܳܐ ܠܡܳܪܝܳܐ ܐܰܠܳܗܳܟ݂ ܡܶܢ ܥܳܢ̈ܳܐ ܘܡܶܢ ܬܰܘܖ̈ܶܐ. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ.
Deu 16:3 ܠܳܐ ܬܶܐܟ݂ܽܘܠ ܥܠܰܘܗܝ ܚܰܡܺܝܥܳܐ. ܐܶܠܳܐ ܫܰܒܥܳܐ ܝܰܘܡܺܝ̈ܢ ܐܰܟ݂ܽܘܠ ܥܠܰܘܗܝ ܦܰܛܺܝܪܳܐ. ܠܰܚܡܳܐ ܡܡܰܟܟ݂ܳܐ. ܡܶܛܽܠ ܕܰܒܣܽܘܪܗܳܒܳܐ ܢܦܰܩܬܽܘܢ ܡܶܢ ܡܶܨܪܶܝܢ. ܕܬܶܗܘܶܐ ܡܶܬܕܟܰܪ ܝܰܘܡܳܐ ܕܰܢܦܰܩܬ ܒܶܗ ܡܶܢ ܡܶܨܪܶܝܢ ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟ.
Deu 16:4 ܘܠܳܐ ܢܶܬ݂ܚܙܶܐ ܚܰܡܺܝܥܳܐ ܒܟܽܠܶܗ ܬܚܽܘܡܳܟ݂ ܫܰܒܥܳܐ ܝܰܘܡܺܝ̈ܢ. ܘܠܳܐ ܢܒܽܘܬ݂ ܡܶܢ ܒܶܣܪܳܐ ܕܢܳܟܶܣ ܐܰܢ̱ܬ ܒܪܰܡܫܳܐ ܒܝܰܘܡܳܐ ܩܰܕܡܳܝܳܐ ܠܨܰܦܪܳܐ.
Deu 16:5 ܠܳܐ ܫܰܠܺܝܛ ܠܳܟ݂ ܠܡܶܟܰܣ ܦܶܨܚܳܐ ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂
Deu 16:6 ܐܶܠܳܐ ܒܰܐܬܪܳܐ ܕܢܶܓܒܶܐ ܡܳܪܝܳܐ ܐܰܠܳܗܳܟ݂. ܠܡܰܫܪܳܝܽܘ ܫܡܶܗ ܬܰܡܳܢ ܟܽܘܣ ܦܶܨܚܳܐ. ܒܪܰܡܫܳܐ ܒܡܰܥܖ̈ܳܒܰܝ ܫܶܡܫܳܐ. ܐܰܝܟ݂ ܙܰܒܢܳܐ ܕܰܢܦܰܩܬ ܡܶܢ ܡܶܨܪܶܝܢ.
Deu 16:7 ܘܒܰܫܶܠ ܘܰܐܟ݂ܽܘܠ ܒܰܐܬ݂ܪܳܐ ܕܓܳܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܘܰܗܦܽܘܟ݂ ܒܨܰܦܪܳܐ ܘܙܶܠ ܠܡܰܫܟܢܳܟ݂.
Deu 16:8 ܫܬܳܐ ܝܰܘܡܺܝ̈ܢ ܬܶܐܟ݂ܽܘܠ ܦܰܛܺܝܪܳܐ. ܘܝܰܘܡܳܐ ܕܫܰܒܥܳܐ ܟܢܽܘܫܝܳܐ ܗܽܘ ܠܡܳܪܝܳܐ ܐܰܠܳܗܟܽܘܢ. ܠܳܐ ܬܶܥܒܕ݂ܽܘܢ ܒܶܗ ܟܽܠ ܥܒܳܕ݂ܳܐ.
Deu 16:9 ܥܰܠ ܦܰܢܛܺܝܩܽܘܣܛܳܐ. ܫܰܒܥܳܐ ܫܳܒܽܘ̈ܥܺܝܢ ܬܶܡܢܶܐ ܠܳܟ݂. ܡܳܐ ܕܰܡܫܰܪܶܐ ܐܰܢ̱ܬ ܡܰܓܠܳܐ ܒܩܳܝܶܡܬ݂ܳܐ. ܫܰܪܳܐ ܠܡܶܡܢܳܐ ܫܰܒܥܳܐ ܫܳܒܽܘ̈ܥܺܝܢ.
Deu 16:10 ܘܰܥܒܶܕ݂ ܥܰܕ݂ܥܺܐܕ݂ܳܐ ܕܫܳܒܽܘܥ̈ܶܐ ܠܡܳܪܝܳܐ ܐܰܠܳܗܳܟ݂. ܡܶܣܰܬ݂ ܦܽܘܪܫܳܢܳܐ ܕܺܐܝܕܰܝ̈ܟ ܕܦܳܪܶܫ ܐܰܢ̱ܬ. ܐܰܝܟܰܢܳܐ ܕܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂.
Deu 16:11 ܘܰܚܕ݂ܺܝ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܠܶܘܝܳܐ ܕܰܒܩܽܘܖ̈ܝܳܟ݂. ܘܥܳܡܽܘܪܳܐ. ܘܝܰܬ݂ܡܳܐ. ܘܰܐܪܡܰܠܬ݂ܳܐ ܕܰܒܓܰܘܳܟ݂. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ.
Deu 16:12 ܘܶܐܬܕܟܰܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܛܰܪ ܘܰܥܒܶܕ݂ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܕܥܰܠ ܡܛܰܠ̈ܠܶܐ.
Deu 16:13 ܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ ܥܒܶܕ݂ ܠܳܟ݂ ܫܰܒܥܳܐ ܝܰܘܡܺܝ̈ܢ ܡܳܐ ܕܚܳܡܶܠ ܐܰܢ̱ܬ ܡܶܢ ܐܶܕܪܳܐ ܘܡܶܢ ܡܰܥܨܰܪܬܳܐ.
Deu 16:14 ܘܰܚܕ݂ܺܝ ܒܥܰܕ݂ܥܺܐܕ݂ܳܟ݂ ܐܰܢ̱ܬ. ܘܰܒܪܳܟ݂. ܘܒܰܪܬܳܟ݂. ܘܥܰܒܕ݂ܳܟ݂. ܘܰܐܡܬܳܟ݂. ܘܠܶܘܳܝܳܐ. ܘܥܳܡܽܘܪܳܐ. ܘܝܰܬ݂ܡܳܐ. ܘܰܐܪܡܰܠܬܳܐ ܕܰܒܩܽܘܖ̈ܝܳܟ݂.
Deu 16:15 ܫܰܒܥܳܐ ܝܰܘܡܺܝ̈ܢ ܥܒܶܕ݂ ܥܰܕ݂ܥܺܐܕ݂ܳܐ ܠܡܳܪܝܳܐ ܐܰܠܳܗܳܟ݂ ܒܰܐܬ݂ܪܳܐ ܕܓܳܒܶܐ ܡܳܪܝܳܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܳܗ̇ ܥܠܰܠܬܳܟ݂. ܘܰܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ. ܘܬܶܗܘܶܐ ܚܳܕܶܐ.
Deu 16:16 ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܽܘܢ ܕܽܘܟ݂ܖ̈ܳܢܰܝܟ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܒܰܐܬ݂ܪܳܐ ܕܓܳܒܶܐ. ܒܥܰܕ݂ܥܺܐܕܳܐ ܕܦܰܛܺܝܖ̈ܶܐ. ܘܰܒܥܰܕ݂ܥܺܐܕ݂ܳܐ ܕܫܳܒܽܘܥ̈ܶܐ. ܘܰܒܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ. ܘܠܳܐ ܬܶܬ݂ܚܙܶܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܣܪܺܝܩܳܐܺܝܬ݂.
Deu 16:17 ܐܶܠܳܐ ܐ̱ܢܳܫ ܐܰܝܟ݂ ܡܰܘܗܰܒܬܳܐ ܕܺܐܝܕ݂ܶܗ. ܐܰܝܟ݂ ܒܽܘܪܟܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܕܥܰܠ ܕܰܝܳܢ̈ܶܐ ܘܣܳܦܖ̈ܶܐ.
Deu 16:18 ܕܰܝܳܢ̈ܶܐ ܘܣܳܦܖ̈ܶܐ ܥܒܶܕ݂ ܠܳܟ݂ ܒܟܽܠܗܶܝܢ ܩܽܘܖ̈ܝܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܫܰܒܛܰܝ̈ܟ. ܘܰܢܕ݂ܽܘܢܽܘܢ ܠܥܰܡܳܐ ܕܺܝܢ̈ܶܐ ܕܙܰܕܺܝܩܽܘܬ݂ܳܐ.
Deu 16:19 ܠܳܐ ܬܶܨܠܶܐ ܕܺܝܢܳܐ. ܘܠܳܐ ܬܶܣܰܒ ܒܰܐܦ̈ܶܐ. ܘܠܳܐ ܬܩܰܒܶܠ ܫܽܘܚܕ݂ܳܐ. ܡܶܛܽܠ ܕܫܽܘܚܕܳܐ ܡܥܰܘܰܪ ܥܰܝܢܰܝ̈ܗܽܘܢ ܕܚܰܟܺܝ̈ܡܶܐ ܒܕܺܝܢܳܐ. ܘܡܰܗܦܶܟ݂ ܡܶܠܰܝ̈ܗܽܘܢ ܕܙܰܟܳܝ̈ܶܐ.
Deu 16:20 ܐܶܠܳܐ ܒܙܰܕܺܝܩܽܘܬ݂ܳܐ ܕܽܘܢ ܚܰܒܪܳܟ݂. ܕܬܺܚܶܐ. ܘܬܶܥܽܘܠ ܘܬܺܐܪܰܬ݂ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂
Deu 16:21 ܠܳܐ ܬܶܨܽܘܒ ܠܳܟ݂ ܫܶܬܠ̈ܳܬܳܐ ܕܟܽܠ ܐܺܝܠܳܢ ܥܰܠ ܓܶܢ̱ܒ ܡܰܕ݂ܒܚܳܐ ܕܡܳܪܝܳܐ ܐܰܠܳܗܳܟ݂ ܕܬܶܥܒܶܕ݂ ܠܳܟ݂.
Deu 16:22 ܘܠܳܐ ܬܩܺܝܡ ܠܳܟ݂ ܩܳܝܶܡܬ݂ܳܐ ܡܶܕܶܡ ܕܣܳܢܶܐ ܡܳܪܝܳܐ ܐܰܠܳܗܳܟ݂. 
Deu 17:1 ܠܳܐ ܬܶܟܽܘܣ ܠܡܳܪܝܳܐ ܐܰܠܳܗܳܟ݂. ܬܰܘܪܳܐ ܐܰܘ ܐܶܡܪܳܐ ܕܺܐܝܬ݂ ܒܶܗ ܡܽܘܡܳܐ. ܟܽܠ ܡܶܕܶܡ ܕܰܣܢܶܐ. ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 17:2 ܘܶܐܢ ܢܶܫܬܟܰܚ ܒܰܝܢܳܬ݂ܟܽܘܢ ܒܰܚܕ݂ܳܐ ܡܶܢ ܩܽܘܖ̈ܝܟܽܘܢ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܓܰܒܪܳܐ ܐܰܘ ܐܰܢ̱ܬܬ݂ܳܐ. ܕܢܶܥܒܶܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܢܶܥܒܰܪ ܥܰܠ ܩܝܳܡܶܗ.
Deu 17:3 ܘܢܺܐܙܰܠ ܘܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܢܶܣܓܽܘܕ݂ ܠܗܽܘܢ. ܐܰܘ ܠܫܶܡܫܳܐ. ܐܰܘ ܠܣܰܗܪܳܐ. ܐܰܘ ܠܟܽܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ ܕܠܳܐ ܦܰܩܕܶܬ݂.
Deu 17:4 ܘܰܢܚܰܘܢܳܟ݂. ܘܬܶܫܡܰܥ. ܘܰܬ݂ܥܰܩܶܒ ܫܰܦܺܝܪ ܐܶܢ ܫܰܪܺܝܪܳܐ ܗ̱ܝ ܡܶܠܬ݂ܳܐ. ܘܶܐܬ݂ܥܰܒܕܰܬ݂ ܗܳܕ݂ܶܐ ܛܰܢܦܽܘܬ݂ܳܐ ܒܺܝܣܪܳܐܶܝܠ.
Deu 17:5 ܐܰܦܶܩܳܝܗܝ ܠܓܰܒܪܳܐ ܗܰܘ. ܐܰܘ ܠܰܐܢ̱ܬܬ݂ܳܐ ܗܳܝ. ܕܰܥܒܰܕ݂ܘ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܩܽܘܖ̈ܝܳܟ݂. ܐܶܢ ܓܰܒܪܰܐ ܗ̱ܘ ܐܰܘ ܐܰܢ̱ܬܬ݂ܳܐ. ܘܰܪܓܽܘܡܘ ܐܶܢܽܘܢ ܒܟܺܐܦ̈ܶܐ. ܘܰܢܡܽܘܬ݂ܽܘܢ.
Deu 17:6 ܥܰܠ ܦܽܘܡ ܬܪܶܝܢ ܣܳܗܕܺܝ̈ܢ. ܐܰܘ ܥܰܠ ܦܽܘܡ ܬܠܳܬܳܐ ܣܳܗ̈ܕܺܝܢ. ܢܶܬ݂ܩܛܶܠ ܡܰܢ ܕܚܰܝܳܒ ܡܰܘܬܳܐ. ܠܳܐ ܢܶܬ݂ܩܛܶܠ ܥܰܠ ܦܽܘܡܳܐ ܕܣܳܗܕܳܐ ܚܰܕ݂.
Deu 17:7 ܘܺܐܝܕ݂ܳܐ ܕܣܳܗ̈ܕܶܐ ܬܫܰܪܶܐ ܒܶܗ ܒܩܰܕ݂ܡܳܝܬܳܐ ܠܡܶܩܛܠܶܗ. ܘܺܐܝܕ݂ܳܐ ܕܟܽܠܶܗ ܥܰܡܳܐ ܒܰܐ̱ܚܪܳܝܬܳܐ. ܘܰܐܘܒܶܕ݂ܘ ܥܳܒܕܰܝ̈ ܒܺܝ̈ܫܳܬܳܐ ܡܶܢ ܒܰܝܢܳܬ݂ܟܽܘܢ.
Deu 17:8 ܘܟܰܕ݂ ܢܶܬ݂ܟܰܣܶܐ ܡܶܢܟܽܘܢ ܦܶܬ݂ܓ݂ܳܡܳܐ ܕܕܺܝܢܳܐ. ܒܶܝܬ݂ ܕܡܳܐ ܠܰܕ݂ܡܳܐ. ܘܒܶܝܬ݂ ܕܺܝܢܳܐ ܠܕܺܝܢܳܐ. ܘܒܶܝܬ݂ ܡܚܽܘܬ݂ܳܐ ܕܓܰܪܒܳܐ ܠܒܶܝܬ݂ ܡܚܽܘܬ݂ܳܐ ܕܓܰܪܒܳܐ. ܦܶܬ݂ܓ݂ܳܡܳܐ ܕܚܶܪܝܳܢܳܐ ܒܩܽܘܖ̈ܝܟܽܘܢ. ܬܩܽܘܡ ܘܬܺܐܙܰܠ ܠܰܐܬ݂ܪܳܐ ܕܢܶܓܒܶܐ ܠܶܗ ܡܳܪܝܳܐ ܐܰܠܳܗܳܟ݂.
Deu 17:9 ܘܬܺܐܙܰܠ ܠܘܳܬ݂ ܟܳܗܢܳܐ. ܐܰܘ ܠܘܳܬ݂ ܠܶܘܳܝܳܐ. ܐܰܘ ܠܘܳܬ݂ ܕܰܝܳܢܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܰܬ݂ܫܰܐܶܠ. ܘܰܢܚܰܘܢܳܟ݂ ܦܶܬ݂ܓ݂ܳܡܳܐ ܕܕܺܝܢܳܐ.
Deu 17:10 ܘܬܶܥܒܶܕ݂ ܡܶܢ ܦܽܘܡ ܦܶܬ݂ܓ݂ܳܡܳܐ ܕܰܢܚܰܘܢܳܟ݂ ܡܶܢ ܐܰܬ݂ܪܳܐ ܗܰܘ. ܐܰܝܟ݂ ܕܶܐܡܰܪ ܡܳܪܝܳܐ. ܘܬܶܛܰܪ ܘܬܶܥܒܶܕ݂ ܐܰܝܟ݂ ܕܢܰܠܦܽܘܢܳܟ݂.
Deu 17:11 ܡܶܢ ܦܽܘܡ ܢܳܡܽܘܣܳܐ ܕܰܢܚܰܘܢܳܟ݂. ܘܡܶܢ ܦܽܘܡ ܕܺܝܢܳܐ ܕܢܺܐܡܪܽܘܢ ܠܳܟ݂ ܬܶܥܒܶܕ݂. ܘܠܳܐ ܬܶܣܛܶܐ ܡܶܢ ܦܽܘܡ ܦܶܬ݂ܓ݂ܳܡܳܐ ܕܰܢܚܰܘܢܳܟ݂. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.
Deu 17:12 ܘܓܰܒܪܳܐ ܕܢܶܥܒܶܕ݂ ܒܡܰܪܳܚܽܘܬ݂ܳܐ. ܘܠܳܐ ܢܶܫܡܰܥ ܠܟܳܗܢܳܐ ܕܩܳܐܶܡ ܠܰܡܫܰܡܳܫܽܘ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܐܰܘ ܠܕܰܝܳܢܳܐ. ܢܶܬ݂ܩܛܶܠ ܓܰܒܪܳܐ ܗܰܘ. ܘܰܐܘܒܶܕ݂ܘ ܥܳܒܕܰܝ̈ ܒܺܝ̈ܫܳܬܳܐ ܡܶܢ ܒܰܝܢܳܬ݂ܟܽܘܢ.
Deu 17:13 ܘܟܽܠܶܗ ܥܰܡܳܐ ܢܶܫܡܥܽܘܢ ܘܢܶܕ݂ܚܠܽܘܢ. ܘܬܽܘܒ ܠܳܐ ܢܰܡܪܚܽܘܢ.
Deu 17:14 ܘܟܰܕ݂ ܬܶܥܽܘܠ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܬܺܐܪܬܺܝܗ̇ ܘܬܶܬܶܒ ܒܳܗ̇. ܘܬܺܐܡܰܪ ܐܰܩܺܝܡ ܥܠܰܝ ܡܰܠܟܳܐ ܗܳܠܶܝܢ ܥܰܡ̈ܡܶܐ ܕܒܰܚܕܳܖ̈ܰܝ.
Deu 17:15 ܡܩܳܡܽܘ ܐܰܩܺܝܡ ܥܠܰܝܟ ܡܰܠܟܳܐ ܐܰܝܢܳܐ ܕܓܳܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܡܶܢ ܒܰܝܢܳܬ݂ ܐܰܚܰܝ̈ܟ ܐܰܩܺܝܡ ܥܠܰܝܟ ܡܰܠܟܳܐ. ܠܳܐ ܫܰܠܺܝܛ ܠܳܟ݂ ܕܰܬ݂ܩܺܝܡ ܥܠܰܝܟ ܓܰܒܪܳܐ ܢܽܘܟܪܳܝܳܐ ܐܰܝܢܳܐ ܕܠܳܐ ܗܘܳܐ ܡܶܢ ܐܰܚܰܝ̈ܟ.
Deu 17:16 ܒܰܠܚܽܘܕ݂ ܕܶܝܢ ܠܳܐ ܢܶܣܓܶܐ ܠܶܗ ܖ̈ܰܟ݂ܫܳܐ. ܕܠܳܐ ܢܰܗܦܟ݂ܺܝܘܗܝ ܠܥܰܡܳܐ ܠܡܶܨܪܶܝܢ ܟܰܕ݂ ܢܶܣܓܽܘܢ ܠܶܗ ܖ̈ܰܟ݂ܫܳܐ. ܘܡܳܪܝܳܐ ܐܶܡܰܪ ܠܟܽܘܢ. ܠܳܐ ܬܰܘܣܦܽܘܢ ܬܽܘܒ ܠܡܶܗܦܰܟ݂ ܒܽܐܘܪܚܳܐ ܗܳܕ݂ܶܐ.
Deu 17:17 ܘܠܳܐ ܢܰܣܓܶܐ ܠܶܗ ܢܶܫ̈ܶܐ ܕܠܳܐ ܢܰܣ̈ܛܝܳܢ ܠܶܒܶܗ. ܘܣܺܐܡܳܐ ܘܕܰܗܒܳܐ ܠܳܐ ܢܰܣܓܶܐ ܠܶܗ ܛܳܒ.
Deu 17:18 ܘܡܳܐ ܕܝܳܬܶܒ ܥܰܠ ܟܽܘܪܣܝܳܐ ܕܡܰܠܟܽܘܬܶܗ. ܢܶܟ݂ܬܽܘܒ ܠܶܗ ܦܰܪܫܰܓܢܶܗ ܕܢܳܡܽܘܣܳܐ ܗܳܢܳܐ ܒܣܶܦܪܳܐ. ܡܶܢ ܩܕ݂ܳܡ ܟܳܗܢܳܐ ܘܠܶܘܳܝܳܐ.
Deu 17:19 ܘܢܶܗܘܶܐ ܥܰܡܶܗ. ܘܢܶܗܘܶܐ ܩܳܪܶܐ ܒܶܗ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܕܢܺܐܠܰܦ ܠܡܶܕ݂ܚܰܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܢܶܛܰܪ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ ܘܦܽܘܩ̈ܕܳܢܶܐ ܗܳܠܶܝܢ. ܘܢܶܥܒܶܕ݂ ܐܶܢܽܘܢ.
Deu 17:20 ܕܠܳܐ ܢܶܬܬܪܺܝܡ ܠܶܒܶܗ ܡܶܢ ܐܰܚܰܘ̈ܗܝ. ܘܠܳܐ ܢܶܣܛܶܐ ܡܶܢ ܦܽܘܩ̈ܕܳܢܶܐ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܕܢܰܣܓܶܐ ܝܰܘ̈ܡܳܬ݂ܳܐ ܕܡܰܠܟܽܘܬܶܗ ܗܽܘ ܘܰܒܢܰܘ̈ܗܝ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. 
Deu 18:1 ܠܳܐ ܬܶܗܘܶܐ ܠܟܳܗܢܳܐ ܘܰܠܠܶܘܳܝܳܐ ܦܳܠܓܽܘܬ݂ܳܐ ܘܝܳܪܬܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܐܶܠܳܐ ܩܽܘܖ̈ܒܳܢܰܘܗܝ ܕܡܳܪܝܳܐ ܘܝܳܪܬܽܘܬ݂ܶܗ ܢܶܐܟܠܽܘܢ.
Deu 18:2 ܘܝܳܪܬܽܘܬ݂ܳܐ ܠܳܐ ܬܶܗܘܶܐ ܠܶܗ ܒܰܝܢܳܬ݂ ܐܰܚܰܘ̈ܗܝ. ܡܳܪܝܳܐ ܗܽܘ ܓܶܝܪ ܝܳܪܬܽܘܬ݂ܶܗ ܐܰܝܟ݂ ܕܶܐܡܰܪ ܠܶܗ.
Deu 18:3 ܘܗܳܢܳܐ ܢܶܗܘܶܐ ܙܶܕܩܶܗ ܕܟܳܗܢܳܐ ܡܶܢ ܥܰܡܳܐ ܡܶܢ ܢܳܟ݂ܣܰܝ̈ ܢܶܟ݂ܣܬ݂ܳܐ. ܐܶܢ ܬܰܘܪܳܐ ܗܽܘ ܐܰܘ ܐܶܡܪܳܐ. ܢܶܬܶܠ ܠܟܳܗܢܳܐ ܕܪܳܥܳܐ. ܘܦܰܟܳܐ. ܘܥܰܢܳܘܺܝܬ݂ܳܐ.
Deu 18:4 ܪܺܝܫ ܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂. ܘܪܺܝܫ ܓܶܙ̈ܶܐ ܕܥܳܢ̈ܳܟ݂ ܗܰܒ ܠܶܗ.
Deu 18:5 ܡܶܛܽܠ ܕܠܶܗ ܓܒܳܐ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܗܽܘܢ ܫܰܒ̈ܛܰܝܟ. ܕܰܢܩܽܘܡ ܘܰܢܫܰܡܶܫ ܒܰܫܡܶܗ ܕܡܳܪܝܳܐ ܐܰܠܳܗܳܟ݂. ܗܽܘ ܘܰܒܢܰܘ̈ܗܝ. ܟܽܠܗܽܘܢ ܝܰܘ̈ܡܳܬ݂ܳܐ.
Deu 18:6 ܘܶܐܢ ܢܺܐܬ݂ܶܐ ܠܶܘܳܝܳܐ ܚܰܕ݂ ܡܶܢ ܐܰܚܰܝ̈ܟ ܡܶܢ ܟܽܠܶܗ ܝܺܣܪܳܐܶܝܠ. ܡܶܢ ܐܰܬܰܪ ܕܥܳܡܰܪ. ܢܺܐܬܶܐ ܒܟܽܠ ܪܶܓܰܬ݂ ܢܰܦܫܶܗ ܠܰܐܬ݂ܪܳܐ ܕܓܳܒܶܐ ܡܳܪܝܳܐ.
Deu 18:7 ܘܰܢܫܰܡܶܫ ܒܰܫܡܶܗ ܕܡܳܪܝܳܐ ܐܰܠܳܗܶܗ. ܐܰܝܟ݂ ܟܽܠܗܽܘܢ ܐܰܚܰܘ̈ܗܝ ܠܶܘ̈ܳܝܶܐ ܕܩܳܝܡܺܝܢ ܬܰܡܳܢ ܩܕ݂ܳܡ ܡܳܪܝܳܐ.
Deu 18:8 ܡܢܳܬ݂ܳܐ ܫܰܘܝܳܐܺܝܬ݂ ܢܶܐܟ݂ܠܽܘܢ ܣܛܰܪ ܡܶܢ ܙܶܒܢܳܐ ܕܰܐܒܳܗ̈ܶܐ.
Deu 18:9 ܘܡܳܐ ܕܥ̣ܰܠܬ݂ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܳܐ ܬܺܐܠܰܦ ܠܡܶܥܒܰܕ݂ ܐܰܝܟ݂ ܥܒܳܕܰܝ̈ܗܽܘܢ ܕܥܰܡ̈ܡܶܐ ܗܳܢܽܘܢ.
Deu 18:10 ܠܳܐ ܢܶܫܬܟܰܚ ܒܳܟ݂ ܕܡܰܥܒܰܪ ܒܪܶܗ ܐܰܘ ܒܰܪܬ݂ܶܗ ܒܢܽܘܪܳܐ. ܐܰܘ ܕܩܳܨܶܡ ܩܶܨܡܳܐ. ܘܰܕ݂ܡܰܐܚܶܕ݂ ܥܰܝ̈ܢܶܐ. ܘܕܰܡܢܰܚܶܫ. ܘܰܕ݂ܚܰܪܳܫ.
Deu 18:11 ܘܕܳܐܫܶܦ ܒܶܐܫܦܳܐ. ܘܰܕ݂ܫܳܐܶܠ ܡܶܢ ܙܰܟܽܘܖ̈ܶܐ. ܘܡܶܢ ܝܰܕܽܘ̈ܥܶܐ. ܘܫܳܐܶܠ ܠܡܺܝ̈ܬܶܐ.
Deu 18:12 ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ. ܘܡܶܛܽܠ ܛܰܢ̈ܦܘܳܬ݂ܳܐ ܗܳܠܶܝܢ ܡܰܘܒܶܕ݂ ܠܗܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ.
Deu 18:13 ܗܘܰܝܬ ܬܰܡܺܝܡ ܩܕ݂ܳܡ ܡܳܪܝܳܐ ܐܰܠܳܗܳܟ݂. 
Deu 18:14 ܡܶܛܽܠ ܕܥܰܡ̈ܡܶܐ ܗܳܠܶܝܢ ܕܝܳܪܶܬ݂ ܐܰܢ̱ܬ ܠܗܽܘܢ. ܠܙܰܟܽܘܖ̈ܶܐ ܘܰܠܩܳܨܽܘܡ̈ܶܐ ܫܳܡܥܺܝܢ. ܐܰܢ̱ܬ ܕܶܝܢ ܠܳܐ ܗܘܳܐ ܗܳܟܰܢܳܐ ܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 18:15 ܢܒܺܝܳܐ ܡܶܢ ܓܰܘܳܟ݂ ܘܡܶܢ ܐܰܚܰܝ̈ܟ ܐܰܟ݂ܘܳܬ݂ܝ ܢܩܺܝܡ ܠܳܟ݂ ܡܳܪܝܳܐ ܐܰܠܳܗܳܟ݂. ܠܶܗ ܗܘܰܝܬܽܘܢ ܫܳܡܥܺܝܢ.
Deu 18:16 ܐܰܝܟ݂ ܕܰܫܐܶܠܬ ܡܶܢ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܒܚܽܘܪܺܝܒ ܒܝܰܘܡܳܐ ܕܰܟ݂ܢܽܘܫܝܳܐ. ܘܶܐܡܰܪܬ. ܠܳܐ ܐܰܘܣܶܦ ܠܡܶܫܡܰܥ ܩܳܠܶܗ ܕܡܳܪܝܳܐ ܐܰܠܳܗܝ. ܘܗܳܕ݂ܶܐ ܢܽܘܪܳܐ ܪܰܒܬܳܐ ܬܽܘܒ ܠܳܐ ܐܶܚܙܶܐ ܕܠܳܐ ܐܶܡܽܘܬ݂.
Deu 18:17 ܘܶܐܡܰܪ ܠܺܝ ܡܳܪܝܳܐ. ܫܰܦܺܝܪ ܟܽܠܡܶܕܶܡ ܕܡܰܠܶܠܘ.
Deu 18:18 ܢܒܺܝܳܐ ܐܰܩܺܝܡ ܠܗܽܘܢ ܡܶܢ ܓܰܘ ܐܰܚܰܝ̈ܗܽܘܢ ܐܰܟ݂ܘܳܬܳܟ݂ ܘܶܐܬܶܠ ܦܶܬ݂ܓܳܡܰܝ̈ ܒܦܽܘܡܶܗ. ܘܢܺܐܡܰܪ ܠܗܽܘܢ ܟܽܠܡܶܕܶܡ ܕܶܐܦܰܩܕ݂ܺܝܘܗܝ.
Deu 18:19 ܘܓܰܒܪܳܐ ܕܠܳܐ ܢܶܫܡܰܥ ܠܦܶܬ݂ܓܳܡܰܝ̈ ܕܰܢܡܰܠܶܠ ܒܫܶܡܝ. ܐܶܢܳܐ ܐܶܬ݂ܒܰܥ ܡܶܢܶܗ.
Deu 18:20 ܒܪܰܡ ܕܶܝܢ ܢܒܺܝܳܐ ܕܢܰܡܪܰܚ ܠܰܡܡܰܠܳܠܽܘ ܡܶܠܬ݂ܳܐ ܒܫܶܡܝ. ܕܠܳܐ ܦܰܩܶܕܬ݂ܶܗ ܠܡܺܐܡܰܪ. ܘܕܰܢܡܰܠܶܠ ܒܫܶܡ ܐܰܠܳܗ̈ܶܐ ܐ̱ܚܖ̈ܳܢܶܐ. ܢܶܬ݂ܩܛܶܠ ܢܒܺܝܳܐ ܗܰܘ.
Deu 18:21 ܘܶܐܢ ܬܺܐܡܰܪ ܒܠܶܒܳܟ݂ ܐܰܝܟܰܢܳܐ ܐܶܕ݂ܥܺܝܘܗܝ ܠܦܶܬ݂ܓ݂ܳܡܳܐ ܕܠܳܐ ܐܰܡܪܶܗ ܡܳܪܝܳܐ.
Deu 18:22 ܡܳܐ ܕܡܰܠܶܠ ܢܒܺܝܳܐ ܒܰܫܡܶܗ ܕܡܳܪܝܳܐ. ܘܠܳܐ ܗܘܳܐ ܦܶܬ݂ܓ݂ܳܡܳܐ ܗܰܘ. ܘܠܳܐ ܐܶܬ݂ܳܐ. ܗܽܘ ܗܰܘ ܦܶܬ݂ܓ݂ܳܡܳܐ ܠܳܐ ܡܰܠܶܠ ܡܳܪܝܳܐ. ܒܡܰܪܳܚܽܘܬ݂ܳܐ ܡܰܠܶܠܗ ܢܒܺܝܳܐ. ܠܳܐ ܬܶܕ݂ܚܠܽܘܢ ܡܶܢܶܗ.
Deu 19:1 ܘܟܰܕ݂ ܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܥܰܡ̈ܡܶܐ ܕܡܳܪܝܳܐ ܐܰܠܳܗܳܟ݂ ܝܳܗܶܒ ܠܟ݂ ܐܰܪܥܗܽܘܢ. ܘܬܺܐܪܰܬ݂ ܐܶܢܽܘܢ. ܘܬܶܬܶܒ ܒܩܽܘܖ̈ܝܗܽܘܢ. ܘܰܒܒܳܬܰܝ̈ܗܽܘܢ.
Deu 19:2 ܬܠܳܬ݂ ܩܽܘܖ̈ܝܳܐ ܦܪܽܘܫ ܠܳܟ݂ ܒܓܰܘ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ.
Deu 19:3 ܛܰܝܶܒ ܐܽܘܪܚܳܐ. ܘܬܰܠܶܬ݂ ܬܚܽܘܡܳܐ ܕܰܐܪܥܳܐ ܕܡܰܘܪܶܬ݂ ܠܳܟ݂ ܡܳܪܝܳܐ ܐܰܠܳܗܳܟ݂. ܕܢܶܗܘܶܐ ܥܳܪܶܩ ܠܬܰܡܳܢ ܟܽܠ ܩܳܛܽܘܠܳܐ.
Deu 19:4 ܘܗܳܢܰܘ ܙܶܕܩܶܗ ܕܩܳܛܽܘܠܳܐ ܕܩܳܛܶܠ ܠܚܰܒܪܶܗ ܘܚܳܝܶܐ. ܡܳܐ ܕܰܩܛܰܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.
Deu 19:5 ܘܡܰܢ ܕܢܶܥܽܘܠ ܥܰܡ ܚܰܒܪܶܗ ܠܥܳܒܳܐ ܕܩܰܝ̈ܣܶܐ ܠܡܶܦܣܰܩ. ܘܰܢܪܺܝܡ ܐܺܝܕ݂ܶܗ ܒܢܳܪܓܳܐ ܠܡܶܦܣܰܩ ܩܰܝ̈ܣܶܐ. ܘܢܶܫܬܡܶܛ ܦܰܪܙܠܳܐ ܡܶܢ ܩܰܝܣܳܐ. ܘܢܶܡܚܶܐ ܠܚܰܒܪܶܗ ܘܰܢܡܽܘܬ݂. ܗܳܢܳܐ ܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ ܘܢܺܚܶܐ.
Deu 19:6 ܕܠܳܐ ܟܰܕ݂ ܢܶܪܕܽܘܦ ܬܳܒܰܥ ܥܝܳܪܬܳܐ ܕܰܕ݂ܡܳܐ ܒܳܬܰܪ ܩܳܛܽܘܠܳܐ ܒܚܰܡܺܝܡܽܘܬ݂ܳܐ ܕܠܶܒܶܗ. ܘܢܰܕ݂ܪܟ݂ܺܝܘܗܝ. ܟܰܕ݂ ܬܶܗܘܶܐ ܣܰܓܺܝܐܳܐ ܐܽܘܪܚܳܐ. ܘܢܶܩܛܠܺܝܘܗܝ ܟܰܕ݂ ܠܳܐ ܚܰܝܳܒ ܕܺܝܢܳܐ ܕܡܰܘܬܳܐ. ܠܳܐ ܓܶܝܪ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.
Deu 19:7 ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂. ܘܳܐܡܰܪ ܐ̱ܢܳܐ ܠܳܟ݂. ܕܬܶܦܪܽܘܫ ܠܳܟ݂ ܬܠܳܬ݂ ܩܽܘܖ̈ܝܳܐ.
Deu 19:8 ܘܟܰܕ݂ ܢܪܰܘܰܚ ܡܳܪܝܳܐ ܐܰܠܳܗܳܟ݂ ܬܚܽܘܡܳܟ݂. ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟ. ܘܢܶܬܶܠ ܠܳܟ݂ ܟܽܠܳܗ̇ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܟ.
Deu 19:9 ܐܶܢ ܬܶܛܰܪ ܟܽܠܗܽܘܢ ܦܽܘܩ̈ܕܳܢܶܐ ܗܳܠܶܝܢ ܘܬܶܥܒܶܕ݂ ܐܶܢܽܘܢ. ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܬܶܪܚܰܡ ܠܡܳܪܝܳܐ ܐܰܠܳܗܳܟ݂ ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܶܗ ܟܽܠܗܽܘܢ ܝܰܘ̈ܡܳܬ݂ܳܐ. ܬܰܘܣܶܦ ܠܳܟ݂ ܬܽܘܒ ܬܠܳܬ݂ ܩܽܘܖ̈ܝܳܐ ܥܰܠ ܗܳܠܶܝܢ ܬܠܳܬ݂.
Deu 19:10 ܕܠܳܐ ܢܶܬ݂ܐܫܶܕ݂ ܕܡܳܐ ܙܰܟܳܝܳܐ ܒܓܰܘ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܢܶܬ݂ܚܫܶܒ ܥܠܰܝܟ ܕܡܳܐ ܙܰܟܳܝܳܐ.
Deu 19:11 ܘܶܐܢ ܢܶܗܘܶܐ ܓܰܒܪܳܐ ܣܳܢܶܐ ܠܚܰܒܪܶܗ. ܘܢܶܟ݂ܡܰܢ ܠܶܗ. ܘܰܢܩܽܘܡ ܥܠܰܘܗܝ ܘܢܶܡܚܶܝܘܗܝ ܘܰܢܡܽܘܬ݂. ܘܢܶܥܪܽܘܩ ܠܶܗ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ.
Deu 19:12 ܢܫܰܕܪܽܘܢ ܣܳܒ̈ܶܐ ܕܰܩܪܺܝܬܶܗ ܘܢܶܕ݂ܒܪܽܘܢܶܗ ܡܶܢ ܬܰܡܳܢ. ܘܢܰܫܠܡܽܘܢܶܗ ܠܬܳܒܰܥ ܥܝܳܪܬܳܐ ܕܰܕ݂ܡܳܐ ܘܢܶܩܛܠܺܝܘܗܝ.
Deu 19:13 ܘܠܳܐ ܬܚܽܘܣ ܥܰܝܢܳܟ݂ ܥܠܰܘܗܝ ܕܬܶܩܛܠܺܝܘܗܝ. ܘܥܰܩܶܒ ܕܡܳܐ ܙܰܟܳܝܳܐ ܡܶܢ ܝܺܣܪܳܐܶܝܠ. ܘܢܰܛܐܶܒ ܠܳܟ݂.
Deu 19:14 ܘܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ. ܕܬܰܚܶܡܘ ܩܰܕ݂ܡܳܝ̈ܶܐ ܒܝܳܪܬܽܘܬܳܟ݂. ܕܬܺܐܪܰܬ݂ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇
Deu 19:15 ܠܳܐ ܢܩܽܘܡ ܣܳܗܕܳܐ ܚܰܕ݂ ܥܰܠ ܓܰܒܪܳܐ ܥܰܠ ܟܽܠ ܣܰܟܽܠܘܳܬ݂ܐ ܘܥܰܠ ܟܽܠ ܚܛܳܗܳܐ. ܒܟܽܠ ܚܛܳܗܳܐ ܕܢܶܚܛܶܐ. ܥܰܠ ܦܽܘܡ ܬܪܶܝܢ ܣܳܗ̈ܕܺܝܢ. ܐܰܘ ܥܰܠ ܦܽܘܡ ܬܠܳܬܳܐ ܣܳܗ̈ܕܺܝܢ. ܬܶܬ݂ܩܰܝܰܡ ܡܶܠܬ݂ܳܐ.
Deu 19:16 ܘܶܐܢ ܢܩܽܘܡ ܣܳܗܕܳܐ ܕܰܓܳܠܳܐ ܥܰܠ ܓܰܒܪܳܐ. ܘܢܰܣܗܶܕ݂ ܥܠܰܘܗܝ ܥܰܘܠܳܐ.
Deu 19:17 ܢܩܽܘܡܽܘܢ ܬܖ̈ܰܝܗܽܘܢ ܓܰܒܖ̈ܶܐ ܕܺܐܝܬ݂ ܠܗܽܘܢ ܕܺܝܢܳܐ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܟܳܗ̈ܢܶܐ ܘܕܰܝܳܢ̈ܶܐ. ܕܢܶܗܘܽܘܢ ܒܝܰܘ̈ܡܳܬ݂ܳܐ ܗܳܢܽܘܢ.
Deu 19:18 ܘܰܢܥܰܩܒܽܘܢ ܕܰܝܳܢ̈ܶܐ ܫܰܦܺܝܪ. ܘܢܶܚܙܽܘܢ ܐܶܢ ܣܳܗܕܽܘܬܳܐ ܕܰܓܳܠܬܳܐ ܒܳܥܶܐ ܗܘܳܐ ܕܢܰܣܗܶܕ݂ ܥܰܠ ܐܰܚܽܘܗܝ.
Deu 19:19 ܥܒܶܕ݂ܘ ܠܶܗ ܐܰܝܟ݂ ܕܶܐܬ݂ܚܰܫܰܒ ܠܡܶܥܒܰܕ݂ ܠܰܐܚܽܘܗܝ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.
Deu 19:20 ܘܰܐܝܠܶܝܢ ܕܡܶܫܬܰܚܪܺܝܢ. ܢܶܫܡܥܽܘܢ ܘܢܶܕ݂ܚܠܽܘܢ. ܘܠܳܐ ܢܰܘܣܦܽܘܢ ܬܽܘܒ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܰܝܢܳܬ݂ܟܽܘܢ.
Deu 19:21 ܠܳܐ ܬܚܽܘܣ ܥܰܝܢܳܟ݂. ܐܶܠܳܐ ܢܰܦܫܳܐ ܚܠܳܦ ܢܰܦܫܳܐ. ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܺܝܕ݂ܳܐ ܚܠܳܦ ܐܺܝܕ݂ܳܐ. ܪܶܓܠܳܐ ܚܠܳܦ ܪܶܓܠܳܐ. 
Deu 20:1 ܘܟܰܕ݂ ܬܶܦܽܘܩ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟ. ܘܬܶܚܙܶܐ ܖ̈ܰܟ݂ܫܳܐ. ܘܡܰܖ̈ܟܒܳܬ݂ܳܐ. ܥܰܡܳܐ ܕܣܰܓܺܝ ܡܶܢܳܟ݂. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܐܳܙܶܠ ܥܰܡܳܟ݂. ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ.
Deu 20:2 ܘܡܳܐ ܕܰܩܪܶܒܬܽܘܢ ܠܰܩܪܳܒܳܐ. ܢܶܩܪܽܘܒ ܟܳܗܢܳܐ. ܘܢܺܐܡܰܪ ܠܥܰܡܳܐ.
Deu 20:3 ܫܡܰܥ ܝܺܣܪܳܐܶܝܠ. ܐܰܢ̱ܬܽܘܢ ܩܳܪܒܺܝܬܽܘܢ ܝܰܘܡܳܢܳܐ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟܽܘܢ. ܠܳܐ ܢܶܬܬܒܰܪ ܠܶܒܟܽܘܢ. ܘܠܳܐ ܬܶܕ݂ܚܠܽܘܢ. ܘܠܳܐ ܬܙܽܘܥܽܘܢ. ܘܠܳܐ ܬܶܬ݂ܪܰܗܒܽܘܢ ܡܶܢ ܩܕ݂ܳܡܰܝܗܽܘܢ.
Deu 20:4 ܡܶܛܽܠ ܕܡܳܪܝܳܐ ܐܰܠܳܗܳܟ݂ ܐܳܙܶܠ ܥܰܡܳܟ݂ ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܘܗܽܘ ܢܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ ܥܰܡ ܒܥܶܠܕܒܳܒܰܝ̈ܟܽܘܢ. ܘܢܶܦܪܽܘܩܟܽܘܢ.
Deu 20:5 ܘܢܺܐܡܪܽܘܢ ܣܳܦܖ̈ܶܐ ܠܥܰܡܳܐ. ܡܰܢܽܘ ܓܰܒܪܳܐ ܕܰܒܢܳܐ ܒܰܝܬܳܐ ܚܰܕܬ݂ܳܐ ܘܠܳܐ ܚܰܕܬܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܚܰܕܬ݂ܺܝܘܗܝ.
Deu 20:6 ܘܡܰܢܽܘ ܓܰܒܪܳܐ ܕܰܢܨܰܒ ܟܰܪܡܳܐ ܘܠܳܐ ܥܨܰܪ ܡܶܢܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܶܥܨܪܺܝܘܗܝ.
Deu 20:7 ܘܡܰܢܽܘ ܓܰܒܪܳܐ ܕܰܡܟܰܪ ܐܰܢ̱ܬܬ݂ܳܐ ܘܠܳܐ ܢܰܣܒܳܗ̇. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܶܣܒܺܝܗ̇.
Deu 20:8 ܘܢܰܘܣܦܽܘܢ ܣܳܦܖ̈ܶܐ ܘܢܺܐܡܪܽܘܢ ܠܥܰܡܳܐ. ܡܰܢܽܘ ܓܰܒܪܳܐ ܕܕܰܚܺܝܠ ܘܪܰܬ݂ܺܝܬ݂ ܠܶܒܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬܬܒܰܪ ܠܶܒܳܐ ܕܰܐܚܰܘ̈ܗܝ ܐܰܝܟ݂ ܕܠܶܒܶܗ.
Deu 20:9 ܘܡܳܐ ܕܫܰܠܶܡܘ ܣܳܦܖ̈ܶܐ ܠܡܺܐܡܰܪ ܠܥܰܡܳܐ. ܢܩܽܘܡܽܘܢ ܖ̈ܺܝܫܰܝ ܚܰܝ̈ܠܰܘܳܬ݂ܐ ܒܪܺܝܫ ܥܰܡܳܐ.
Deu 20:10 ܘܡܳܐ ܕܩܳܪܶܒ ܐܰܢ̱ܬ ܠܰܩܪܺܝܬ݂ܳܐ ܠܡܶܬ݂ܟܰܬܳܫܽܘ ܥܠܶܝܗ̇. ܐܰܟ݂ܪܶܙ ܥܠܶܝܗ̇ ܫܠܳܡܳܐ
Deu 20:11 ܘܶܐܢ ܫܠܳܡܳܐ ܬܶܥܢܶܝܟ݂ ܘܬܶܦܬܰܚ ܠܳܟ݂. ܟܽܠ ܥܰܡܳܐ ܕܡܶܫܬܟܰܚ ܒܳܗ̇. ܢܶܗܘܽܘܢ ܠܳܟ݂ ܥܰܒ̈ܕܶܐ ܡܰܣܩܰܝ̈ ܡܰܕܰܐܬ݂ܳܐ. ܘܢܶܦܠܚܽܘܢܳܟ݂.
Deu 20:12 ܘܶܐܢ ܠܳܐ ܬܰܫܠܶܡ ܠܳܟ݂. ܘܬܶܥܒܶܕ݂ ܥܰܡܳܟ݂ ܩܪܳܒܳܐ. ܐܰܠܽܘܨܶܝܗ̇.
Deu 20:13 ܘܢܰܫܠܡܺܝܗ̇ ܡܳܪܝܳܐ ܐܰܠܳܗܳܟ݂ ܒܺܐܝ̈ܕܰܝܟ. ܘܩܰܛܶܠ ܟܽܠܗܽܘܢ ܕܶܟ݂ܖ̈ܶܝܗ̇ ܒܦܽܘܡܳܐ ܕܚܰܪܒܳܐ.
Deu 20:14 ܒܰܠܚܽܘܕ݂ ܢܶܫ̈ܶܐ. ܘܺܝܩܰܪܬܳܐ. ܘܰܒܥܺܝܪܳܐ. ܘܟܽܠ ܕܺܐܝܬ݂ ܒܰܩܪܺܝܬ݂ܳܐ. ܘܟܽܠ ܒܶܙܬ݂ܳܐ ܒܽܘܙ ܠܳܟ݂. ܘܰܐܟ݂ܽܘܠ ܡܶܢ ܒܶܙܬ݂ܳܐ ܕܰܒܥܶܠܕܒܳܒܰܝ̈ܟ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 20:15 ܗܳܟܰܢܳܐ ܥܒܶܕ݂ ܠܟܽܠܗܶܝܢ ܩܽܘܖ̈ܝܳܐ ܕܖ̈ܰܚܺܝܩܳܢ ܡܶܢܳܟ݂ ܛܳܒ. ܕܠܳܐ ܗܘܰܝ̈ ܡܶܢ ܩܽܘܪܝܳܐ ܕܥܰܡ̈ܡܶܐ ܗܳܠܶܝܢ.
Deu 20:16 ܒܰܠܚܽܘܕ݂ ܡܶܢ ܩܽܘܖ̈ܝܳܐ ܕܗܳܠܶܝܢ ܥܰܡ̈ܡܶܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ ܠܳܐ ܬܰܚܶܐ ܟܽܠ ܢܶܫܡܳܐ.
Deu 20:17 ܐܶܠܳܐ ܡܶܚܪܰܒ ܚܪܽܘܒ ܐܶܢܽܘܢ ܠܚܺܝܬ݂ܳܝ̈ܶܐ. ܘܠܳܐܡܽܘܖ̈ܳܝܶܐ. ܘܠܰܟ݂ܢܰܥܢܳܝ̈ܶܐ. ܘܰܠܦܰܪܙܳܝ̈ܶܐ. ܘܰܠܚܳܘܳܝ̈ܶܐ. ܘܰܠܝܰܒܽܘܣܳܝ̈ܶܐ. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.
Deu 20:18 ܕܠܳܐ ܢܰܠܦܽܘܢܳܟ݂ ܠܡܶܥܒܰܕ݂ ܐܰܝܟ݂ ܟܽܠܳܗ̇ ܛܰܢܦܽܘܬ݂ܗܽܘܢ ܕܥܳܒܕܺܝܢ ܗܘܰܘ ܠܰܐܒܳܗܰܝ̈ܗܽܘܢ. ܘܬܶܚܛܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ.
Deu 20:19 ܘܟܰܕ݂ ܬܶܐܠܨܺܝܗ̇ ܠܰܩܪܺܝܬ݂ܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܠܡܶܬ݂ܟܰܬܳܫܽܘ ܥܠܶܝܗ̇ ܘܰܠܡܶܟ݂ܒܫܳܗ̇. ܠܳܐ ܬܚܰܒܶܠ ܐܺܝܠܳܢܶܝ̈ܗ̇. ܘܠܳܐ ܬܰܪܡܶܐ ܥܠܰܝܗܽܘܢ ܦܰܪܙܠܳܐ. ܡܶܛܽܠ ܕܡܶܢܗܽܘܢ ܐܳܟܶܠ ܐܰܢ̱ܬ. ܘܰܠܗܽܘܢ ܦܳܣܶܩ ܐܰܢ̱ܬ.ܡܶܛܽܠ ܕܺܐܝܠܳܢܳܐ ܕܚܰܩܠܳܐ ܠܳܐ ܗܘܳܐ ܐܰܝܟ݂ ܒܰܪܢܳܫܳܐ ܕܢܶܥܪܽܘܩ ܡܶܢ ܩܕܳܡܰܝܟ ܒܽܐܘܠܨܳܢܳܐ.
Deu 20:20 ܒܰܠܚܽܘܕ݂ ܕܶܝܢ ܐܺܝܠܳܢܳܐ ܐܰܝܢܳܐ ܕܝܳܕܰܥ ܐܰܢ̱ܬ ܕܠܳܐ ܗܘܳܐ ܐܺܝܠܳܢܳܐ ܕܡܶܐܟܽܘܠܬܳܐ. ܠܶܗ ܚܰܒܶܠ ܘܰܦܣܽܘܩ. ܘܰܒܢܺܝ ܩܰܠܩܽܘܡ̈ܶܐ ܥܰܠ ܩܪܺܝܬ݂ܳܐ ܕܥܳܒܕܳܐ ܥܰܡܳܟ݂ ܩܪܳܒܳܐ. ܥܕ݂ܰܡܳܐ ܕܬ݂ܶܟ݂ܒܫܺܝܗ̇. 
Deu 21:1 ܘܟܰܕ݂ ܢܶܫܬܟܰܚ ܩܛܺܝܠܳܐ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇ ܕܰܪܡܶܐ ܒܚܰܩܠܳܐ ܘܠܳܐ ܝܺܕ݂ܺܝܥ ܡܰܢܽܘ ܩܰܛܠܶܗ.
Deu 21:2 ܢܶܦܩܽܘܢ ܣܳܒܰܝ̈ܟ. ܘܕܰܝܳܢܰܝ̈ܟ. ܘܢܶܡܫܚܽܘܢ ܠܩܽܘܖ̈ܝܳܐ ܕܰܚܕ݂ܳܖ̈ܰܘܗܝ ܕܰܩܛܺܝܠܳܐ.
Deu 21:3 ܘܰܩܪܺܝܬ݂ܳܐ ܕܩܰܪܺܝܒܳܐ ܠܰܩܛܺܝܠܳܐ. ܢܶܕ݂ܒܪܽܘܢ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܥܓ݂ܶܠܬ݂ܳܐ ܕܬܰܘܖ̈ܶܐ. ܕܠܳܐ ܐܶܬܕܒܰܪ ܒܳܗ̇. ܘܠܳܐ ܢܶܓܕܰܬ݂ ܒܢܺܝܪܳܐ.
Deu 21:4 ܘܢܰܚܬܽܘܢܳܗ̇ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܠܰܥܓܶܠܬܳܐ ܠܢܰܚܠܳܐ ܒܰܝܳܪܳܐ. ܕܠܳܐ ܐܶܬ݂ܦܠܰܚ ܒܶܗ ܘܠܳܐ ܐܶܙܕܪܰܥ. ܘܢܶܟ݂ܣܽܘܢܳܗ̇ ܬܰܡܳܢ ܠܰܥܓܶܠܬܳܐ ܒܢܰܚܠܳܐ.
Deu 21:5 ܘܢܶܩܪܒܽܘܢ ܟܳܗ̈ܢܶܐ ܒܢܰܝ̈ ܠܶܘܺܝ. ܕܰܠܗܽܘܢ ܓܒܳܐ ܡܳܪܝܳܐ ܐܰܠܳܗܳܟ݂ ܠܰܡܫܰܡܳܫܽܘܬܶܗ. ܘܠܰܡܒܰܪܳܟ݂ܽܘ ܒܰܫܡܶܗ ܕܡܳܪܝܳܐ. ܘܥܰܠ ܡܶܠܰܬ݂ ܦܽܘܡܶܗܘܢ ܢܶܗܘܶܐ ܟܽܠ ܕܺܝܢܳܐ ܘܟܽܠ ܡܚܽܘܬ݂ܳܐ.
Deu 21:6 ܘܟܽܠܗܽܘܢ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܕܰܩܪܺܝܒܺܝܢ ܠܰܩܛܺܝܠܳܐ. ܢܫܺܝܓܽܘܢ ܐܺܝܕܰܝ̈ܗܽܘܢ ܠܥܶܠ ܡܶܢ ܥܓ݂ܶܠܬ݂ܳܐ ܕܰܢܟ݂ܺܝܣܳܐ ܒܢܰܚܠܳܐ.
Deu 21:7 ܘܢܶܥܢܽܘܢ ܘܢܺܐܡܪܽܘܢ. ܐܺܝܕܰܢ ܠܳܐ ܐܶܫܕܰܬ݂ ܕܡܳܐ ܗܳܢܳܐ. ܘܥܰܝܢܰܝ̈ܢ ܠܳܐ ܚܙܰܝ̈.
Deu 21:8 ܚܰܣܳܐ ܥܰܠ ܥܰܡܳܟ݂ ܝܺܣܪܳܐܶܝܠ. ܕܰܦܪܰܩܬ ܡܳܪܝܳܐ. ܘܠܳܐ ܬܶܚܫܽܘܒ ܕܡܳܐ ܙܰܟܳܝܳܐ ܥܰܠ ܥܰܡܳܟ݂ ܝܺܣܪܳܐܶܝܠ. ܘܢܶܬ݂ܚܰܣܶܐ ܠܗܽܘܢ ܥܰܠ ܕܡܳܐ.
Deu 21:9 ܘܰܐܢ̱ܬ ܥܰܩܶܒ ܕܡܳܐ ܙܰܟܳܝܳܐ ܡܶܢ ܓܰܘܳܟ݂. ܘܰܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 21:10 ܘܟܰܕ݂ ܬܶܦܽܘܩ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟ. ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܒܺܐܝܕܰܝ̈ܟ. ܘܬܶܫܒܶܐ ܡܶܢܗܽܘܢ ܫܒܺܝܬ݂ܳܐ.
Deu 21:11 ܘܬܶܚܙܶܐ ܒܰܫܒܺܝܬ݂ܳܐ ܐܰܢ̱ܬܬ݂ܳܐ ܕܫܰܦܺܝܪܳܐ ܒܚܶܙܘܳܗ̇. ܘܬܶܨܛܒܶܐ ܒܳܗ̇. ܘܬܶܣܒܺܝܗ̇ ܠܳܟ݂ ܐܰܢ̱ܬܬ݂ܳܐ.
Deu 21:12 ܘܬܰܥܠܺܝܗ̇ ܠܓܰܘ ܒܰܝܬܳܟ݂. ܘܬܶܓܪܽܘܥ ܪܺܝܫܳܗ̇. ܘܬܶܣܰܒ ܛܶܦܖ̈ܶܝܗ̇.
Deu 21:13 ܘܬܶܫܠܰܚ ܡܳܐܢ̈ܶܐ ܕܰܫܒܺܝܬܳܗ̇ ܡܶܢܳܗ̇. ܘܬܶܬܶܒ ܒܒܰܝܬܳܟ݂ ܘܬܶܒܟܶܐ ܥܰܠ ܐܰܒܽܘܗ̇ ܘܥܰܠ ܐܶܡܳܗ̇ ܝܺܪܰܚ ܝܰܘܡܺܝ̈ܢ. ܘܒܳܬܰܪܟܶܢ ܬܶܥܽܘܠ ܠܘܳܬ݂ܳܗ̇ ܘܬܶܣܒܺܝܗ̇. ܘܬܶܗܘܶܐ ܠܳܟ݂ ܐܰܢ̱ܬܬ݂ܳܐ.
Deu 21:14 ܘܶܐܢ ܠܳܐ ܨܳܒܶܐ ܐܰܢ̱ܬ ܒܳܗ̇. ܫܒܽܘܩܶܝܗ̇ ܠܢܰܦܫܳܗ̇. ܘܰܒܟܶܣܦܳܐ ܠܳܐ ܬܙܰܒܢܳܝܗ̇. ܘܠܳܐ ܬܶܬܰܓܰܪ ܒܳܗ̇. ܚܠܳܦ ܕܨܰܥܰܪܬܳܗ̇.
Deu 21:15 ܘܟܰܕ݂ ܢܶܗܘ̈ܝܳܢ ܠܓܰܒܪܳܐ ܬܰܪܬܶܝܢ ܢܶܫܺܝ̈ܢ. ܚܕ݂ܳܐ ܪܚܽܘܡܬܳܐ ܘܰܚܕ݂ܳܐ ܣܶܢܽܘܐܬ݂ܳܐ. ܘܢܺܐܠ̈ܕܳܢ ܠܶܗ ܒܢܰܝ̈ܳܐ ܪܚܽܘܡܬܳܐ ܘܣܶܢܽܘܐܬ݂ܳܐ. ܘܢܶܗܘܶܐ ܒܪܳܐ ܒܽܘܟܪܳܐ ܠܣܶܢܽܘܐܬ݂ܳܐ.
Deu 21:16 ܒܝܰܘܡܳܐ ܕܡܰܘܪܶܬ݂ ܠܰܒܢܰܘ̈ܗܝ ܡܶܕܶܡ ܕܺܐܝܬ݂ ܠܶܗ. ܠܳܐ ܫܰܠܺܝܛ ܠܶܗ ܕܰܢܩܰܫܶܫ ܠܒܰܪ ܪܚܽܘܡܬܳܐ ܩܕ݂ܳܡ ܒܰܪ ܣܶܢܽܘܐܬ݂ܳܐ.
Deu 21:17 ܐܶܠܳܐ ܒܽܘܟܪܳܐ ܒܰܪ ܣܶܢܽܘܐܬ݂ܳܐ. ܘܳܠܶܐ ܠܶܗ ܕܢܶܣܰܒ ܬܰܪܬܶܝܢ ܡܢܰܘ̈ܳܢ ܒܟܽܠ ܡܶܕܶܡ ܕܡܶܫܬܟܰܚ ܠܶܗ. ܡܶܛܽܠ ܕܗܽܘܝܽܘ ܪܺܝܫ ܝܰܠܕܶܗ. ܘܠܶܗ ܗܽܘ ܙܳܕ݂ܩܳܐ ܒܽܘܟ݂ܪܽܘܬ݂ܳܐ.
Deu 21:18 ܘܟܰܕ݂ ܢܶܗܘܶܐ ܠܓܰܒܪܳܐ ܒܪܳܐ ܡܳܪܽܘܕܳܐ. ܘܰܡܡܰܪܡܪܳܢܳܐ. ܘܠܳܐ ܫܳܡܰܥ ܠܩܳܠ ܐܰܒܽܘܗܝ. ܘܰܠܩܳܠ ܐܶܡܶܗ. ܘܪܳܕܶܝܢ ܠܶܗ ܘܠܳܐ ܫܳܡܰܥ ܠܗܽܘܢ.
Deu 21:19 ܢܶܐܚܕܽܘܢܶܗ ܐܰܒܽܘܗܝ ܘܶܐܡܶܗ. ܘܢܰܦܩܽܘܢܶܗ ܠܘܳܬ݂ ܣܳܒ̈ܶܐ ܕܰܩܪܺܝܬ݂ܳܐ. ܘܰܠܬܰܪܥܳܐ ܕܰܐܬ݂ܪܶܗ.
Deu 21:20 ܘܢܺܐܡܪܽܘܢ ܠܣܳܒ̈ܶܐ ܕܰܩܪܺܝܬܶܗ. ܒܪܰܢ ܗܳܢܳܐ ܡܳܪܽܘܕ݂ ܘܰܡܡܰܪܡܪܳܢ. ܘܠܳܐ ܫܳܡܰܥ ܠܩܳܠܰܢ. ܐܳܣܽܘܛ ܘܪܰܘܳܝ.
Deu 21:21 ܢܶܪܓܡܽܘܢܶܗ ܟܽܠܗܽܘܢ ܐ̱ܢܳܫ̈ܳܐ ܕܰܩܪܺܝܬܶܗ ܒܟܺܐܦ̈ܶܐ. ܘܰܢܡܽܘܬ݂. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ. ܘܟܽܠܶܗ ܝܺܣܪܳܐܶܝܠ ܢܶܫܡܥܽܘܢ ܘܢܶܕ݂ܚܠܽܘܢ.
Deu 21:22 ܘܶܐܢ ܚܰܝܳܒ ܓܰܒܪܳܐ ܚܠܳܦ ܚܛܳܗܳܐ ܕܺܝܢܳܐ ܕܡܰܘܬܳܐ. ܘܢܶܙܕܩܶܦ ܥܰܠ ܩܰܝܣܳܐ ܘܢܶܬ݂ܩܛܶܠ.
Deu 21:23 ܠܳܐ ܬܒܽܘܬ݂ ܫܠܰܕܶܗ ܥܰܠ ܩܰܝܣܳܐ. ܐܶܠܳܐ ܩܽܘܒܪܽܘܗܝ ܒܝܰܘܡܳܐ ܗܰܘ. ܡܶܛܽܠ ܕܡܰܢ ܕܰܡܨܰܚܶܐ ܠܰܐܠܳܗܳܐ ܢܶܙܕܩܶܦ. ܘܠܳܐ ܬܛܰܡܰܐ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. 
Deu 22:1 ܠܳܐ ܬܶܚܙܶܐ ܬܰܘܪܶܗ ܕܰܐܚܽܘܟ݂ ܐܰܘ ܢܶܩܝܶܗ ܟܰܕ݂ ܛܳܥܶܝܢ ܘܬܰܗܡܶܐ ܡܶܢܗܽܘܢ. ܐܶܠܳܐ ܡܰܗܦܳܟ݂ܽܘ ܐܰܗܦܶܟ݂ ܐܶܢܽܘܢ ܠܶܗ.
Deu 22:2 ܘܶܐܢ ܠܳܐ ܩܰܪܺܝܒ ܠܳܟ݂ ܐܰܚܽܘܟ݂ ܘܠܳܐ ܝܳܕܰܥ ܐܰܢ̱ܬ ܠܶܗ. ܐܰܥܶܠ ܐܶܢܽܘܢ ܠܓܰܘ ܒܰܝܬܳܟ݂. ܘܢܶܗܘܽܘܢ ܠܘܳܬ݂ܟ݂ ܥܕ݂ܰܡܳܐ ܕܬ݂ܳܒܰܥ ܠܗܽܘܢ ܐܰܚܽܘܟ݂. ܘܦܰܢܳܐ ܐܶܢܽܘܢ ܠܶܗ.
Deu 22:3 ܗܳܟܰܢܳܐ ܥܒܶܕ݂ ܠܬ݂ܰܘܪܶܗ. ܘܠܰܚܡܳܪܶܗ. ܘܰܠܬܰܟ݂ܣܺܝܬܶܗ. ܘܗܳܟܰܢܳܐ ܥܒܶܕ݂ ܠܟܽܠ ܐܰܒܶܕ݂ܬܳܐ ܕܳܐܒܕ݂ܳܐ ܡܶܢܶܗ ܘܡܶܫܟܰܚ ܐܰܢ̱ܬ ܠܳܗ̇. ܫܰܠܺܝܛ ܠܳܟ݂ ܕܬܰܗܡܶܐ.
Deu 22:4 ܠܳܐ ܬܶܚܙܶܐ ܚܡܳܪܶܗ ܕܰܒܥܶܠܕܒܳܒܳܟ݂ ܐܰܘ ܬܰܘܪܶܗ ܟܰܕ݂ ܪܡܶܝܢ ܒܽܐܘܪܚܳܐ ܘܬܰܗܡܶܐ ܡܶܢܗܽܘܢ. ܐܶܠܳܐ ܡܩܳܡܽܘ ܐܰܩܺܝܡ ܐܶܢܽܘܢ ܥܰܡܶܗ.
Deu 22:5 ܠܳܐ ܢܶܗܘܽܘܢ ܡܳܐܢ̈ܶܐ ܕܓܰܒܪܳܐ ܥܰܠ ܐܰܢ̱ܬܬ݂ܳܐ. ܘܠܳܐ ܢܶܠܒܰܫ ܓܰܒܪܳܐ ܡܳܐܢ̈ܶܐ ܕܰܐܢ̱ܬܬ݂ܳܐ. ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ.
Deu 22:6 ܘܟܰܕ݂ ܬܶܫܟܰܚ ܩܶܢܳܐ ܕܨܶܦܪܳܐ ܩܕܳܡܰܝܟ ܒܽܐܘܪܚܳܐ. ܒܟܽܠ ܐܺܝܠܳܢ ܐܰܘ ܥܰܠ ܐܰܪܥܳܐ. ܦܰܖ̈ܽܘܓܶܐ ܐܰܘ ܒܢ̈ܳܬ݂ܳܐ. ܘܶܐܡܳܐ ܩܰܦܺܝܦܳܐ ܥܰܠ ܦܰܖ̈ܽܘܓܶܐ. ܐܰܘ ܥܰܠ ܒܢ̈ܳܬ݂ܳܐ. ܠܳܐ ܬܶܣܰܒ ܐܶܡܳܐ ܥܰܡ ܒܢܶܝ̈ܗ̇.
Deu 22:7 ܐܶܠܳܐ ܡܰܦܪܳܚܽܘ ܐܰܦܪܰܚܶܝܗ̇ ܠܶܐܡܳܐ. ܘܰܒܢܶܝ̈ܗ̇ ܣܰܒ ܠܳܟ݂. ܕܢܰܛܐܶܒ ܠܳܟ݂ ܘܢܶܣܓܽܘܢ ܝܰܘ̈ܡܳܬ݂ܳܟ݂.
Deu 22:8 ܘܡܳܐ ܕܒܳܢܶܐ ܐܰܢ̱ܬ ܒܰܝܬܳܐ ܚܰܕܬܳܐ. ܥܒܶܕ݂ ܬܝܳܟ݂ܳܐ ܠܶܐܓܳܪܳܟ݂. ܕܠܳܐ ܢܶܦܶܠ ܡܶܢܶܗ ܐ̱ܢܳܫܳܐ. ܘܢܶܗܘܶܐ ܕܡܳܐ ܒܒܰܝܬܳܟ݂.
Deu 22:9 ܠܳܐ ܬܶܙܪܽܘܥ ܟܪܳܒܳܟ݂ ܚܶܠܛܳܐ. ܕܠܳܐ ܬܶܬ݂ܩܰܕܰܫ ܥܠܰܠܬܶܗ ܕܙܰܪܥܳܐ ܕܙܳܪܰܥ ܐܰܢ̱ܬ ܘܰܥܠܰܠܬܶܗ ܕܟܰܪܡܳܐ.
Deu 22:10 ܠܳܐ ܬܶܕ݂ܒܰܪ ܦܰܕܳܢܳܐ ܒܬܰܘܪܳܐ ܘܒܰܚܡܳܪܳܐ ܐܰܟ݂ܚܕ݂ܳܐ.
Deu 22:11 ܠܳܐ ܬܶܠܒܰܫ ܦܶܬ݂ܟܳܐ ܕܥܰܡܪܳܐ ܘܰܕ݂ܟܶܬܳܢܳܐ ܐܰܟ݂ܚܕ݂ܳܐ.
Deu 22:12 ܓܕ݂ܺܝ̈ܠܳܬ݂ܳܐ ܥܒܶܕ݂ ܠܳܟ݂ ܥܰܠ ܐܰܪܒܰܥ ܟܶܢܦܰܘ̈ܗܝ ܕܡܰܪܛܽܘܛܳܟ݂. ܕܡܶܬ݂ܟܰܣܶܐ ܐܰܢ̱ܬ.
Deu 22:13 ܘܟܰܕ݂ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ ܘܢܶܥܽܘܠ ܠܘܳܬ݂ܳܗ̇. ܘܢܶܣܢܶܝܗ̇.
Deu 22:14 ܘܢܶܓܽܘܪ ܒܳܬ݂ܪܳܗ̇ ܥܶܠܬ݂ܳܐ ܒܡ̈ܶܠܶܐ. ܘܢܰܦܶܩ ܥܠܶܝܗ̇ ܫܡܳܐ ܒܺܝܫܳܐ. ܘܢܺܐܡܰܪ ܐܰܢ̱ܬܬ݂ܳܐ ܗܳܕ݂ܶܐ ܢܶܣܒܶܬ݂. ܘܕܶܡܟܶܬ݂ ܠܘܳܬ݂ܳܗ̇ ܘܠܳܐ ܐܶܫܟܚܶܬ݂ ܠܳܗ̇ ܒܬ݂ܽܘ̈ܠܶܐ.
Deu 22:15 ܢܶܣܰܒ ܐܰܒܽܘܗ̇ ܕܰܛܠܺܝܬ݂ܳܐ ܘܶܐܡܳܗ̇. ܘܢܰܦܩܽܘܢ ܐܶܢܽܘܢ ܠܰܒܬ݂ܽܘ̈ܠܶܝܗ̇ ܕܰܛܠܺܝܬ݂ܳܐ ܠܘܳܬ݂ ܣܳܒ̈ܶܐ ܕܰܩܪܺܝܬ݂ܳܐ ܠܬܰܪܥܳܐ.
Deu 22:16 ܘܢܺܐܡܰܪ ܐܰܒܽܘܗܝ ܕܰܛܠܺܝܬ݂ܳܐ ܠܣܳܒ̈ܶܐ. ܒܪܰܬ݂ܝ ܝܶܗܒܶܬ݂ ܠܓܰܒܪܳܐ ܗܳܢܳܐ ܐܰܢ̱ܬܬ݂ܳܐ. ܘܰܣܢܳܗ̇.
Deu 22:17 ܘܗܳܐ ܓܳܐܰܪ ܒܰܬ݂ܪܳܗ̇ ܥܶܠܬ݂ܳܐ ܒܡ̈ܶܠܶܐ. ܘܳܐܡܰܪ ܕܠܳܐ ܐܶܫܟܚܶܬ݂ ܒܬ݂ܽܘ̈ܠܶܐ. ܠܒܰܪܬܳܟ݂. ܘܗܳܠܶܝܢ ܒܬ݂ܽܘ̈ܠܶܐ ܕܰܒܪܰܬ݂ܝ. ܢܶܦܪܣܽܘܢ ܫܽܘܫܶܦܳܐ ܩܕ݂ܳܡ ܣܳܒ̈ܶܐ ܕܰܩܪܺܝܬ݂ܳܐ.
Deu 22:18 ܘܢܶܕܒܪܽܘܢܶܗ ܣܳܒ̈ܶܐ ܕܰܩܪܺܝܬ݂ܳܐ ܠܓܰܒܪܳܐ ܗܰܘ ܘܢܶܪܕܽܘܢܶܗ.
Deu 22:19 ܘܰܢܚܰܣܪܽܘܢܶܗ ܡܳܐܐ ܕܟܶܣܦܳܐ. ܘܢܶܬܠܽܘܢ ܠܰܐܒܽܘܗ̇ ܕܰܛܠܺܝܬ݂ܳܐ. ܥܰܠ ܕܰܐܦܶܩ ܫܡܳܐ ܒܺܝܫܳܐ ܥܰܠ ܒܬ݂ܽܘܠܬܳܐ ܒܰܪܬ݂ ܝܺܣܪܳܐܶܝܠ. ܘܠܶܗ ܬܶܗܘܶܐ ܐܰܢ̱ܬܬ݂ܳܐ. ܘܠܳܐ ܢܶܫܬܰܠܰܛ ܠܡܶܫܒܩܳܗ̇ ܟܽܠܗܽܘܢ ܝܰܘ̈ܡܰܘܗܝ.
Deu 22:20 ܘܶܐܢ ܡܶܢ ܩܽܘܫܬܳܐ ܗܘܳܬ݂ ܡܶܠܬ݂ܳܐ ܗܳܕ݂ܶܐ. ܘܠܳܐ ܐܶܫܬܟܰܚܘ ܒܬ݂ܽܘ̈ܠܶܐ ܠܰܛܠܺܝܬ݂ܳܐ.
Deu 22:21 ܢܰܦܩܽܘܢܳܗ̇ ܠܰܛܠܺܝܬ݂ܳܐ ܠܬܰܪܥܳܐ ܕܒܶܝܬ݂ ܐܰܒܽܘܗ̇. ܘܢܶܪܓܡܽܘܢܳܗ̇ ܒܟܺܐܦ̈ܶܐ ܐ̱ܢܳܫܰܝ̈ ܩܪܺܝܬ݂ܳܐ ܘܰܬ݂ܡܽܘܬ݂. ܥܰܠ ܕܥܶܒܕܰܬ݂ ܒܶܗܬܬ݂ܳܐ ܒܺܝܣܪܳܐܶܝܠ. ܘܙܰܢܝܰܬ݂ ܒܶܝܬ݂ ܐܰܒܽܘܗ̇. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.
Deu 22:22 ܘܟܰܕ݂ ܢܶܫܬܟܰܚ ܓܰܒܪܳܐ ܕܕ݂ܳܡܶܟ݂ ܥܰܡ ܐܰܢ̱ܬܰܬ݂ ܓܰܒܪܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܓܰܒܪܳܐ ܕܰܕ݂ܡܶܟ݂ ܥܰܡܳܗ̇. ܐܳܦ ܗܺܝ ܐܰܢ̱ܬܬ݂ܳܐ. ܘܒܰܥܰܪܘ ܒܺܝܫܬܳܐ ܡܶܢ ܝܺܣܪܳܐܶܝܠ.
Deu 22:23 ܘܶܐܢ ܬܶܗܘܶܐ ܥܠܰܝܡܬ݂ܳܐ ܒܬ݂ܽܘܠܬܳܐ ܕܰܡܟ݂ܺܝܪܳܐ ܠܓܰܒܪܳܐ. ܘܢܶܫܟܚܺܝܗ̇ ܓܰܒܪܳܐ ܐ̱ܚܪܺܢܳܐ ܒܰܩܪܺܝܬ݂ܳܐ. ܘܢܶܕ݂ܡܰܟ݂ ܥܰܡܳܗ̇.
Deu 22:24 ܐܰܦܶܩܘ ܐܶܢܽܘܢ ܠܰܬܖ̈ܰܝܗܽܘܢ ܠܬܰܪܥܳܐ ܕܰܩܪܺܝܬ݂ܳܐ ܗܳܝ. ܘܰܪܓܽܘܡܘ ܐܶܢܽܘܢ ܒܟܺܐܦ̈ܶܐ. ܘܰܢܡܽܘܬ݂ܽܘܢ. ܥܰܠ ܕܠܳܐ ܒܰܓܢܰܬ݂ ܗܳܝ ܥܠܰܝܡܬ݂ܳܐ ܒܰܩܪܺܝܬ݂ܳܐ. ܘܗܰܘ ܓܰܒܪܳܐ ܥܰܠ ܕܨܰܥܰܪ ܐܰܢ̱ܬܰܬ݂ ܚܰܒܪܶܗ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ. 
Deu 22:25 ܘܶܐܢ ܒܚܰܩܠܳܐ ܐܶܫܟܰܚ ܓܰܒܪܳܐ ܥܠܰܝܡܬ݂ܳܐ ܕܰܡܟ݂ܺܝܪܳܐ. ܘܰܐܚܕܳܗ̇ ܒܰܩܛܺܝܪܳܐ. ܘܰܕ݂ܡܶܟ݂ ܥܰܡܳܗ̇. ܢܶܬ݂ܩܛܶܠ ܓܰܒܪܳܐ ܕܰܕ݂ܡܶܟ݂ ܥܰܡܳܗ̇ ܒܰܠܚܽܘܕܰܘܗܝ.
Deu 22:26 ܘܠܰܥܠܰܝܡܬ݂ܳܐ ܠܳܐ ܬܶܥܒܕ݂ܽܘܢ ܠܳܗ̇ ܡܶܕܶܡ. ܡܶܛܽܠ ܕܠܳܐ ܚܰܝܳܒܳܐ ܥܠܰܝܡܬ݂ܳܐ ܚܛܳܗܳܐ ܕܡܰܘܬܳܐ. ܐܰܝܟ݂ ܕܩܳܐܶܡ ܓܶܝܪ ܓܰܒܪܳܐ ܥܰܠ ܓܰܒܪܶܗ ܘܩܳܛܶܠ ܠܶܗ. ܗܳܟܰܢܳܐ ܗܺܝ ܨܒܽܘܬ݂ܳܐ ܗܳܕ݂ܶܐ.
Deu 22:27 ܡܶܛܽܠ ܕܰܒܚܰܩܠܳܐ ܗܽܘ ܐܶܫܟܚܳܗ̇. ܘܒܰܓܢܰܬ݂ ܥܠܰܝܡܬ݂ܳܐ ܕܰܡܟ݂ܺܝܪܳܐ. ܘܠܰܝܬ ܕܰܡܦܰܨܷܶܐ ܠܳܗ̇.
Deu 22:28 ܘܶܐܢ ܢܶܫܟܰܚ ܓܰܒܪܳܐ ܥܠܰܝܡܬ݂ܳܐ ܒܬ݂ܽܘܠܬܳܐ ܕܠܳܐ ܗܘܳܬ݂ ܡܟ݂ܺܝܪܳܐ. ܘܢܶܐܚܕܺܝܗ̇ ܢܶܕ݂ܡܰܟ݂ ܥܰܡܳܗ̇. ܘܢܶܫܬܰܟ݂ܚܽܘܢ.
Deu 22:29 ܢܶܬܶܠ ܓܰܒܪܳܐ ܗܰܘ ܕܰܕܶܡܶܟ݂ ܥܰܡܳܗ̇ ܠܰܐܒܽܘܗ̇ ܕܰܥܠܰܝܡܬ݂ܳܐ ܚܰܡܫܺܝܢ ܕܟܶܣܦܳܐ ܠܰܐܒܽܘܗ̇. ܘܠܶܗ ܬܶܗܘܶܐ ܐܰܢ̱ܬܬ݂ܳܐ ܚܠܳܦ ܕܨܰܥܪܳܗ̇. ܘܠܳܐ ܢܶܫܬܰܠܰܛ ܠܡܶܫܒܩܳܗ̇ ܟܽܠ ܝܰܘ̈ܡܰܝ ܚܰܝܰܘ̈ܗܝ.
Deu 22:30 ܠܳܐ ܢܶܣܰܒ ܓܰܒܪܳܐ ܐܰܢ̱ܬܰܬ݂ ܐܰܒܽܘܗܝ. ܘܠܳܐ ܢܶܓܠܶܐ ܟܶܢܦܳܐ ܕܰܐܒܽܘܗܝ.
Deu 23:1 ܠܳܐ ܢܶܥܽܘܠ ܓܰܝܳܪܳܐ ܠܰܟ݂ܢܽܘܫܬܶܗ ܕܡܳܪܝܳܐ.
Deu 23:2 ܘܠܳܐ ܢܶܥܽܘܠ ܒܰܪ ܓܰܘܪܳܐ ܠܰܟ݂ܢܽܘܫܬܶܗ ܕܡܳܪܝܳܐ. ܐܳܦܠܳܐ ܥܰܠ ܥܶܣܪܳܐ ܕܳܖ̈ܺܝܢ ܢܶܥܽܘܠ ܠܰܟ݂ܢܽܘܫܬܶܗ ܕܡܳܪܝܳܐ.
Deu 23:3 ܠܳܐ ܢܶܥܽܘܠ ܥܰܡܽܘܢܳܝܳܐ ܘܡܽܘܐܳܒܳܝܳܐ ܠܰܟ݂ܢܽܘܫܬܶܗ ܕܡܳܪܝܳܐ. ܐܳܦܠܳܐ ܠܕܳܪܳܐ ܥܣܺܝܪܳܝܳܐ ܢܶܥܠܽܘܢ ܠܰܟ݂ܢܽܘܫܬܶܗ ܕܡܳܪܝܳܐ ܠܥܳܠܰܡ.
Deu 23:4 ܥܰܠ ܕܠܳܐ ܩܰܪܶܒܘ ܠܟܽܘܢ ܠܰܚܡܳܐ ܘܡܰܝ̈ܳܐ ܒܽܐܘܪܚܳܐ ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ. ܘܥܰܠ ܕܶܐܓܰܪ ܥܠܰܝܟ ܠܒܶܠܥܳܡ ܒܰܪ ܒܥܽܘܪ ܡܶܢ ܦܺܝܬ݂ܽܘܪ ܕܳܐܪܳܡ ܢܰܗܖ̈ܺܝܢ. ܠܰܡܠܳܛܳܟ݂.
Deu 23:5 ܘܠܳܐ ܨܒܳܐ ܡܳܪܝܳܐ ܐܰܠܳܗܳܟ݂ ܠܡܶܫܡܥܶܗ ܠܒܶܠܥܳܡ. ܘܰܐܗܦܶܟ݂ ܐܶܢܶܝܢ ܡܳܪܝܳܐ ܐܰܠܳܗܳܟ݂ ܠܰܘ̈ܛܳܬܶܗ ܠܒ̣ܽܘܖ̈ܟܳܬ݂ܳܐ. ܡܶܛܽܠ ܕܪܰܚܡܳܟ݂ ܡܳܪܝܳܐ ܐܰܠܳܗܳܟ݂.
Deu 23:6 ܠܳܐ ܬܶܨܒܶܐ ܠܰܫܠܳܡܗܽܘܢ ܘܰܠܛܳܒ̈ܳܬ݂ܗܽܘܢ ܟܽܠ ܝܰܘ̈ܡܰܝ ܚܰܝܰܝ̈ܟ ܠܥܳܠܰܡ.
Deu 23:7 ܠܳܐ ܬܶܕ݂ܚܩܺܘܗܝ ܠܰܐܕ݂ܽܘܡܳܝܳܐ. ܡܶܛܽܠ ܕܰܐܚܽܘܟ݂ ܗܽܘ. ܘܠܳܐ ܬܶܕ݂ܚܩܺܝܘܗܝ ܠܡܶܨܪܳܝܳܐ. ܡܶܛܽܠ ܕܥܳܡܽܘܪܳܐ ܗܘܰܝܬ ܒܰܐܪܥܶܗ.
Deu 23:8 ܒܢܰܝ̈ܳܐ ܕܡܶܬ݂ܝܰܠܕܺܝܢ ܠܗܽܘܢ ܒܕ݂ܳܪܳܐ ܬܠܺܝܬ݂ܳܝܳܐ. ܢܶܥܠܽܘܢ ܠܰܟ݂ܢܽܘܫܬܶܗ ܕܡܳܪܝܳܐ.
Deu 23:9 ܘܟܰܕ݂ ܬܶܦܽܘܩ ܒܡܰܫܪܺܝܬܳܐ ܥܰܠ ܒܥܶܠܕܒܳܒܰܝ̈ܟ. ܐܶܙܕܰܗܪ ܡܶܢ ܟܽܠܡܶܕܶܡ ܕܒܺܝܫ.
Deu 23:10 ܘܶܐܢ ܢܶܗܘܶܐ ܒܳܟ݂ ܓܰܒܪܳܐ ܕܠܳܐ ܗܘܳܐ ܕܟܶܐ ܡܶܢ ܩܶܪܝܳܐ ܕܠܺܠܝܳܐ. ܢܶܦܽܘܩ ܠܶܗ ܠܒܰܪ ܡܶܢ ܡܰܫܪܺܝܬܳܐ. ܘܠܳܐ ܢܶܥܽܘܠ ܠܓܰܘ ܡܰܫܪܺܝܬܳܐ.
Deu 23:11 ܘܰܠܥܶܕܳܢ ܪܰܡܫܳܐ ܢܶܣܚܶܐ ܒܡܰܝ̈ܳܐ. ܘܡܳܐ ܕܥܶܪܒܰܬ݂ ܫܶܡܫܳܐ ܢܶܥܽܘܠ ܠܓܰܘ ܡܰܫܪܺܝܬܳܐ.
Deu 23:12 ܘܰܐܬ݂ܪܳܐ ܢܶܗܘܶܐ ܝܺܕ݂ܺܝܥ ܠܳܟ݂ ܠܒܰܪ ܡܶܢ ܡܰܫܪܺܝܬܳܐ. ܘܦܽܘܩ ܠܬܰܡܳܢ ܠܡܰܝ̈ ܖ̈ܶܓܠܰܝܟ.
Deu 23:13 ܘܣܶܟܬ݂ܳܐ ܬܶܗܘܶܐ ܠܳܟ݂ ܥܰܠ ܙܰܝܢܳܟ݂. ܘܡܳܐ ܕܝܳܬܶܒ ܐܰܢ̱ܬ ܠܡܰܝ̈ ܖ̈ܶܓܠܰܝܟ. ܗܘܰܝܬ ܚܳܦܰܪ ܒܳܗ̇. ܘܰܗܘܰܝܬ ܡܟܰܣܶܐ ܬܶܒܬܳܟ݂.
Deu 23:14 ܡܶܛܽܠ ܕܡܳܪܝܳܐ ܐܰܠܳܗܳܟ݂ ܡܗܰܠܶܟ݂ ܒܓܰܘ ܡܰܫܪܺܝܬܳܟ݂. ܕܰܢܦܰܨܶܝܟ݂ ܘܢܰܫܠܶܡ ܒܥܶܠܕܒܳܒܰܝ̈ܟ ܩܕܳܡܰܝܟ. ܘܬܶܗܘܶܐ ܡܰܫܪܺܝܬܳܟ݂ ܩܰܕܺܝܫܳܐ. ܕܠܳܐ ܢܶܚܙܶܐ ܒܳܟ݂ ܨܒܽܘܬ݂ܳܐ ܕܰܡܦܰܪܣܝܳܐ. ܘܢܶܗܦܽܘܟ݂ ܠܶܗ ܡܶܢܟܽܘܢ.
Deu 23:15 ܠܳܐ ܬܰܫܠܶܡ ܥܰܒܕܳܐ ܠܡܳܪܶܗ ܕܥܳܪܶܩ ܠܘܳܬ݂ܳܟ݂ ܡܶܢ ܡܳܪܶܗ.
Deu 23:16 ܐܶܠܳܐ ܥܰܡܳܟ݂ ܢܶܬܶܒ ܒܰܐܬ݂ܪܳܐ ܕܨܳܒܶܐ. ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܐܰܬܰܪ ܕܫܰܦܺܝܪ ܠܶܗ. ܘܠܳܐ ܬܶܥܠܒܺܝܘܗܝ.
Deu 23:17 ܠܳܐ ܬܶܗܘܶܐ ܙܳܢܺܝܬ݂ܳܐ ܡܶܢ ܒ̈ܢܳܬ݂ ܝܺܣܪܳܐܶܝܠ. ܘܳܐܦܠܳܐ ܢܶܗܘܶܐ ܕܰܡܙܰܢܶܐ ܡܶܢ ܒܢܰܝ̈ ܝܺܣܪܳܐܶܝܠ.
Deu 23:18 ܠܳܐ ܬܰܥܶܠ ܐܰܓܰܪ ܙܳܢܺܝܬ݂ܳܐ ܘܰܕ݂ܡܰܝ̈ ܟܰܠܒܳܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂ ܠܟܽܠ ܢܕܰܪ. ܡܶܛܽܠ ܕܛܰܡܐܺܝܢ ܐܶܢܽܘܢ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܖ̈ܰܝܗܽܘܢ.
Deu 23:19 ܠܳܐ ܬܪܰܒܶܐ ܥܰܠ ܐܰܚܽܘܟ݂ ܪܶܒܺܝܬ݂ܳܐ ܕܟܶܣܦܳܐ. ܘܪܶܒܺܝܬ݂ܳܐ ܕܰܥܒܽܘܪܳܐ. ܘܪܶܒܺܝܬ݂ܳܐ ܕܟܽܠܡܶܕܶܡ ܕܪܳܒܶܐ.
Deu 23:20 ܥܰܠ ܢܽܘܟܪܳܝܳܐ ܪܰܒܳܐ. ܘܥܰܠ ܐܰܚܽܘܟ݂ ܠܳܐ ܬܪܰܒܶܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂. ܒܰܐܪܥܳܐ ܕܥܳܐܶܠ ܐܰܢ̱ܬ ܠܳܗ̇ ܠܡܺܐܪܬ݂ܳܗ̇
Deu 23:21 ܘܶܐܢ ܢܳܕܰܪ ܐܰܢ̱ܬ ܢܶܕ݂ܪܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܫܰܘܚܰܪ ܠܡܶܦܪܥܶܗ. ܡܶܛܽܠ ܕܡܶܬ݂ܒܰܥ ܬܳܒܰܥ ܠܶܗ ܡܳܪܝܳܐ ܡܶܢܳܟ݂. ܘܗܳܘܶܐ ܥܠܰܝܟ ܚܛܳܗܳܐ.
Deu 23:22 ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܕܰܪ. ܠܳܐ ܗܳܘܶܐ ܥܠܰܝܟ ܚܛܳܗܳܐ.
Deu 23:23 ܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬܳܟ݂ ܛܰܪ ܘܰܥܒܶܕ݂. ܐܰܝܟ݂ ܕܰܢܕܰܪܬ ܠܡܳܪܝܳܐ ܐܰܠܳܗܳܟ݂. ܦܽܘܪܫܳܢܳܐ ܕܡܰܠܶܠܬ ܒܦܽܘܡܳܟ.
Deu 23:24 ܘܡܳܐ ܕܥܳܐܶܠ ܐܰܢ̱ܬ ܠܟܰܪܡܳܐ ܕܚܰܒܪܳܟ݂. ܐܰܟ݂ܽܘܠ ܥܶܢ̈ܒܶܐ ܥܕ݂ܰܡܳܐ ܕܣܳܒܥܳܐ ܢܰܦܫܳܟ݂. ܘܰܒܡܳܐܢܳܟ݂ ܠܳܐ ܬܰܪܡܶܐ.
Deu 23:25 ܘܡܳܐ ܕܥܳܐܶܠ ܐܰܢ̱ܬ ܠܩܳܝܶܡܬ݂ܳܐ ܕܚܰܒܪܳܟ݂. ܡܠܽܘܓ ܫܶܒ̈ܶܐ ܒܺܐܝܕ݂ܳܟ݂. ܘܡܰܓܠܳܐ ܠܳܐ ܬܢܺܝܦ ܥܰܠ ܩܳܝܶܡܬ݂ܳܐ ܕܚܰܒܪܳܟ݂. 
Deu 24:1 ܘܶܐܢ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ. ܘܢܶܕ݂ܡܰܟ݂ ܥܰܡܳܗ̇. ܐܶܢ ܠܳܐ ܐܶܫܟܚܰܬ݂ ܖ̈ܰܚܡܶܐ ܩܕܳܡܰܘܗܝ ܥܰܠ ܕܶܐܫܟܰܚ ܒܳܗ̇ ܨܒܽܘܬ݂ܳܐ ܕܰܡܦܰܪܣܝܳܐ. ܢܶܟ݂ܬܽܘܒ ܠܳܗ̇ ܟܬ݂ܳܒܳܐ ܕܫܽܘܒܩܳܢܳܐ. ܘܢܶܬܶܠ ܠܳܗ̇ ܘܢܶܫܪܶܝܗ̇.
Deu 24:2 ܘܬܶܦܽܘܩ ܡܶܢ ܒܰܝܬܶܗ. ܘܶܐܢ ܬܺܐܙܰܠ ܘܬܶܗܘܶܐ ܠܓܰܒܪܳܐ ܐ̱ܚܪܺܢܳܐ. ܘܢܶܣܢܶܝܗ̇ ܓܰܒܪܳܐ ܐ̱ܚܪܺܢܳܐ.
Deu 24:3 ܘܢܶܟ݂ܬܽܘܒ ܠܳܗ̇ ܟܬ݂ܳܒܳܐ ܕܫܽܘܒܩܳܢܳܐ ܘܢܶܬܶܠ ܠܳܗ̇. ܘܢܶܫܪܶܝܗ̇ ܡܶܢ ܒܰܝܬܶܗ. ܐܰܘ ܐܶܢ ܢܡܽܘܬ݂ ܓܰܒܪܳܐ ܐ̱ܚܪܺܢܳܐ ܕܢܰܣܒܳܗ̇.
Deu 24:4 ܠܳܐ ܫܰܠܺܝܛ ܠܶܗ ܠܒܰܥܠܳܗ̇ ܩܰܕܡܳܝܳܐ ܕܫܰܒܩܳܗ̇. ܕܢܶܚܕܰܪ ܢܶܣܒܺܝܗ̇ ܒܳܬܰܪ ܕܶܐܬܛܰܡܐܰܬ݂. ܡܶܛܽܠ ܕܛܰܡܐܳܐ ܗ̱ܝ ܩܕ݂ܳܡ ܡܳܪܝܳܐ. ܘܠܳܐ ܬܰܚܛܶܐ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܝܽܘܪܬ݂ܳܢܳܐ.
Deu 24:5 ܘܟܰܕ݂ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ ܚܕܰܬܳܐ. ܠܳܐ ܢܶܦܽܘܩ ܒܚܰܝܠܳܐ. ܘܠܳܐ ܢܺܐܙܰܠ ܠܟܽܠ ܨܒܽܘ. ܐܶܠܳܐ ܢܶܗܘܶܐ ܒܒܰܝܬܶܗ ܫܰܢ̱ܬܳܐ ܚܕ݂ܳܐ. ܘܢܶܚܕܶܐ ܥܰܡ ܐܰܢ̱ܬܬ݂ܳܐ ܕܰܢܣܰܒ.
Deu 24:6 ܠܳܐ ܬܶܣܰܒ ܪܰܚܝܳܐ ܘܪܰܟ݂ܒܳܗ̇ ܡܶܫܟܳܢܳܐ. ܢܰܦܫܳܐ ܗܽܘ ܓܶܝܪ ܡܥܺܝܩ ܐܰܢ̱ܬ.
Deu 24:7 ܘܶܐܢ ܢܶܫܬܟܰܚ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ. ܕܢܶܓܢܽܘܒ ܢܰܦܫܳܐ ܡܶܢ ܐܰܚܰܘ̈ܗܝ ܒܢܰܝ̈ ܝܺܣܪܳܐܶܝܠ. ܘܢܶܬܬܰܓܰܪ ܒܳܗ̇ ܘܰܢܙܰܒܢܺܝܗ̇. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ ܗܰܘ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.
Deu 24:8 ܛܰܪܘ ܡܚܽܘܬ݂ܳܐ ܕܓܰܪܒܳܐ. ܘܶܐܙܕܰܗܪܘ ܛܳܒ. ܘܰܥܒܶܕ݂ܘ ܐܰܝܟܰܢܳܐ ܕܡܰܠܦܺܝܢ ܠܟܽܘܢ ܟܳܗ̈ܢܶܐ ܘܠܶܘ̈ܳܝܶܐ. ܐܰܝܟ݂ ܕܦܰܩܕܶܬ݂ ܐܶܢܽܘܢ ܢܶܛܪܽܘܢ ܘܢܶܥܒܕ݂ܽܘܢ.
Deu 24:9 ܘܶܐܬܕܰܟ݂ܪ ܡܶܕܶܡ ܕܰܥܒܰܕ݂ ܡܳܪܝܳܐ ܐܰܠܳܗܳܟ݂ ܠܡܰܪܝܰܡ ܒܽܐܘܪܚܳܐ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ.
Deu 24:10 ܘܶܐܢ ܢܚܽܘܒ ܠܳܟ݂ ܚܰܒܪܳܟ݂ ܚܰܘܒܬ݂ܳܐ ܡܶܕܶܡ. ܠܳܐ ܬܶܥܽܘܠ ܠܒܰܝܬܶܗ ܠܡܶܣܰܒ ܡܶܫܟܳܢܶܗ.
Deu 24:11 ܐܶܠܳܐ ܩܽܘܡ ܒܫܽܘܩܳܐ. ܘܓܰܒܪܳܐ ܗܰܘ ܕܚܰܝܳܒ ܠܳܟ݂. ܗܽܘ ܢܰܦܩܺܝܘܗܝ ܠܳܟ݂ ܡܶܫܟܳܢܳܐ ܠܫܽܘܩܳܐ.
Deu 24:12 ܘܶܐܢ ܓܰܒܪܳܐ ܗ̱ܘ ܡܶܣܟܺܢܳܐ. ܠܳܐ ܬܶܕ݂ܡܰܟ݂ ܒܡܰܪܛܽܘܛܶܗ.
Deu 24:13 ܐܶܠܳܐ ܦܰܢܳܝܗܝ ܠܶܗ ܡܶܫܟܳܢܶܗ ܡܳܐ ܕܥܶܪܒܰܬ݂ ܫܶܡܫܳܐ. ܘܢܶܕ݂ܡܰܟ݂ ܒܡܰܪܛܽܘܛܶܗ ܘܰܢܒܰܪܟ݂ܳܟ݂. ܘܬܶܗܘܶܐ ܠܳܟ݂ ܙܰܕܺܝܩܽܘܬ݂ܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 24:14 ܠܳܐ ܬܶܛܠܽܘܡ ܐܰܓܪܳܐ ܕܡܶܣܟܺܢܳܐ ܘܰܕ݂ܒܳܝܫܳܐ ܡܶܢ ܐܰܚܰܝ̈ܟ. ܐܰܘ ܡܶܢ ܥܳܡܽܘܪܳܐ ܕܰܒܩܽܘܖ̈ܝܳܟ݂.
Deu 24:15 ܐܶܠܳܐ ܒܰܪ ܝܰܘܡܶܗ ܗܰܒ ܠܶܗ ܐܰܓܪܶܗ. ܘܠܳܐ ܬܶܥܪܰܒ ܥܠܰܘܗܝ ܫܶܡܫܳܐ. ܡܶܛܽܠ ܕܡܶܣܟܺܢܳܐ ܗܽܘ. ܘܥܰܠ ܐܰܦܰܝ̈ ܐܰܓܪܶܗ ܗܽܘ ܡܰܫܠܶܡ ܠܳܟ݂ ܢܰܦܫܶܗ. ܕܠܳܐ ܢܶܩܪܶܐ ܥܠܰܝܟ ܠܡܳܪܝܳܐ ܘܢܶܗܘܶܐ ܥܠܰܝܟ ܚܛܳܗܳܐ.
Deu 24:16 ܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܗܽܘܢ. ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗܰܝ̈ܗܽܘܢ. ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂.
Deu 24:17 ܠܳܐ ܬܶܨܠܶܐ ܕܺܝܢܳܐ ܕܥܳܡܽܘܪܳܐ. ܘܰܕ݂ܝܰܬ݂ܡܳܐ. ܘܠܳܐ ܬܶܣܰܒ ܡܶܫܟܳܢܳܐ ܡܰܪܛܽܘܛܳܗ̇ ܕܰܐܪܡܰܠܬܳܐ.
Deu 24:18 ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܦܰܪܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܬܰܡܳܢ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂. ܘܳܐܡܰܪ ܐ̱ܢܳܐ ܠܳܟ݂. ܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ.
Deu 24:19 ܘܡܳܐ ܕܚܳܨܶܕ݂ ܐܰܢ̱ܬ ܚܨܳܕܳܐ ܕܚܰܩܠܳܟ݂ ܘܛܳܥܶܐ ܐܰܢ̱ܬ ܟܰܦܳܐ. ܠܳܐ ܬܶܗܦܽܘܟ݂ ܬܶܣܒܺܝܗ̇. ܐܶܠܳܐ ܬܶܗܘܶܐ ܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ.
Deu 24:20 ܘܡܳܐ ܕܚܳܒܶܛ ܐܰܢ̱ܬ ܙܰܝ̈ܬܰܝܟ. ܠܳܐ ܬܶܦܠܶܐ ܒܶܣܬܪܳܟ݂. ܐܶܠܳܐ ܠܥܳܡܽܘܪܳܐ ܘܰܠܝܰܬ݂ܡܳܐ ܘܠܰܐܪܡܰܠܬ݂ܳܐ ܢܶܗܘܶܐ.
Deu 24:21 ܘܡܳܐ ܕܩܳܛܶܦ ܐܰܢ̱ܬ ܟܰܪܡܳܟ݂. ܠܳܐ ܬܒܰܥܰܪ ܒܶܣܬܪܳܟ݂. ܐܶܠܳܐ ܠܥܳܡܽܘܪܳܐ ܘܰܠܝܰܬ݂ܡܳܐ ܘܠܰܐܪܡܰܠܬ݂ܳܐ ܢܶܗܘܶܐ.
Deu 24:22 ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܕܬܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ.
Deu 25:1 ܘܶܐܢ ܢܶܗܘܶܐ ܕܺܝܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ ܢܶܩܪܒܽܘܢ ܠܘܳܬ݂ ܕܰܝܳܢ̈ܶܐ ܘܰܢܕ݂ܽܘܢܽܘܢ ܐܶܢܽܘܢ. ܘܰܢܙܰܟܽܘܢ ܠܙܰܟܳܝܳܐ. ܘܰܢܚܰܝܒܽܘܢ ܠܚܰܝܳܒܳܐ.
Deu 25:2 ܘܶܐܢ ܚܰܝܳܒ ܡܰܪܕܽܘܬ݂ܳܐ ܚܰܝܳܒܳܐ. ܢܰܪܡܶܝܘܗܝ ܕܰܝܳܢܳܐ. ܘܰܢܢܰܓܕ݂ܺܝܘܗܝ ܩܕܳܡܰܘܗܝ ܐܰܝܟ݂ ܙܶܕܩܳܐ ܕܣܰܟܠܽܘܬܶܗ.
Deu 25:3 ܒܡܶܢܝܳܢܳܐ ܐܰܪܒܥܺܝܢ ܢܢܰܓܕ݂ܽܘܢܶܗ. ܘܠܳܐ ܢܰܘܣܦܽܘܢ. ܕܠܳܐ ܟܰܕ݂ ܢܰܘܣܦܽܘܢ ܢܢܰܓܕ݂ܽܘܢܶܗ ܝܰܬܺܝܪ ܥܰܠ ܗܳܢܳܐ ܢܶܓܕܳܐ. ܢܶܬ݂ܩܠܶܐ ܐܰܚܽܘܟ݂ ܠܥܺܝ̈ܢܰܝܟ.
Deu 25:4 ܠܳܐ ܬܶܒܠܽܘܡ ܬܰܘܪܳܐ ܒܰܕ݂ܪܳܟ݂ܬܳܐ.
Deu 25:5 ܘܟܰܕ݂ ܢܶܬܒܽܘܢ ܐܰܚ̈ܶܐ ܐܰܟ݂ܚܕ݂ܳܐ. ܘܰܢܡܽܘܬ݂ ܚܰܕ݂ ܡܶܢܗܽܘܢ. ܘܠܰܝܬ ܠܶܗ ܒܪܳܐ. ܠܳܐ ܬܶܗܘܶܐ ܐܰܢ̱ܬܬܶܗ ܕܡܺܝܬ݂ܳܐ ܠܓܰܒܪܳܐ ܢܽܘܟܪܳܝܳܐ. ܐܶܠܳܐ ܝܰܒܡܳܗ̇ ܢܶܣܒܺܝܗ̇. ܘܬܶܗܘܶܐ ܠܶܗ ܐܰܢ̱ܬܬ݂ܳܐ ܘܰܢܝܰܒܡܺܝܗ̇.
Deu 25:6 ܘܒܽܘܟܪܳܐ ܕܝܳܠܕܳܐ. ܢܶܫܬܰܡܶܐ ܥܰܠ ܫܡܳܐ ܕܰܐܚܽܘܗܝ ܡܺܝܬ݂ܳܐ. ܕܠܳܐ ܢܶܬܛܥܶܐ ܫܡܶܗ ܡܶܢ ܝܺܣܪܳܐܶܝܠ.
Deu 25:7 ܘܶܐܢ ܠܳܐ ܨܳܒܶܐ ܓܰܒܪܳܐ ܕܢܶܣܰܒ ܐܰܢ̱ܬܰܬ݂ ܐܰܚܽܘܗܝ. ܬܶܣܰܩ ܐܰܢ̱ܬܰܬ݂ ܐܰܚܽܘܗܝ ܠܬܰܪܥܳܐ ܠܘܳܬ݂ ܣܳܒ̈ܶܐ. ܘܬܺܐܡܰܪ. ܠܳܐ ܨܳܒܶܐ ܝܰܒܡ̱ܝ ܕܰܢܩܺܝܡ ܠܰܐܚܽܘܗܝ ܫܡܳܐ ܒܺܝܣܪܳܐܶܝܠ. ܘܠܳܐ ܨܳܒܶܐ ܠܡܶܣܒܢܰܝ.
Deu 25:8 ܢܶܩܪܽܘܢܶܗ ܣܳܒ̈ܶܐ ܕܰܩܪܺܝܬܶܗ ܘܰܢܡܰܠܠܽܘܢ ܥܰܡܶܗ. ܘܶܐܢ ܢܩܽܘܡ ܘܢܺܐܡܰܪ ܕܠܳܐ ܢܳܣܶܒ ܐ̱ܢܳܐ ܠܳܗ̇.
Deu 25:9 ܬܶܩܪܽܘܒ ܝܺܒܰܡܬܶܗ ܠܘܳܬܶܗ ܩܕ݂ܳܡ ܣܳܒ̈ܶܐ. ܘܬܶܫܪܶܐ ܡܣܳܢܶܗ ܡܶܢ ܪܶܓܠܶܗ. ܘܬܶܪܽܘܩ ܒܰܐܦܰܘ̈ܗܝ. ܘܬܺܐܡܰܪ. ܗܳܟܰܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܠܳܐ ܢܶܒܢܶܐ ܒܰܝܬܳܐ ܠܰܐܚܽܘܗܝ.
Deu 25:10 ܘܢܶܬ݂ܩܪܶܐ ܫܡܶܗ ܒܺܝܣܪܳܐܶܝܠ ܒܶܝܬ݂ ܫܳܪܶܐ ܡܣܳܢ̈ܶܐ
Deu 25:11 ܘܟܰܕ݂ ܢܶܨܽܘܢ ܓܰܒܪܳܐ ܘܰܐܚܽܘܗܝ ܚܰܕ݂ ܥܰܡ ܚܰܕ݂. ܘܬܶܩܪܽܘܒ ܐܰܢ̱ܬܰܬ݂ ܚܰܕ݂ ܡܶܢܗܽܘܢ ܠܰܡܦܰܨܳܝܽܘ ܒܰܥܠܳܗ̇ ܡܶܢ ܐܺܝܕܰܝ̈ ܡܰܢ ܕܡܶܬ݂ܟܰܬܰܫ ܥܰܡܶܗ. ܘܬܰܘܫܶܛ ܐܺܝܕ݂ܳܗ̇ ܘܬܶܐܚܽܘܕ݂ ܒܚܰܢܶܗ.
Deu 25:12 ܦܣܽܘܩ ܐܺܝܕܳܗ̇. ܘܠܳܐ ܬܚܽܘܣ ܥܰܝܢܳܟ݂ ܥܠܶܝܗ̇.
Deu 25:13 ܠܳܐ ܢܶܗܘܶܐ ܠܳܟ݂ ܒܡܰܪܣܽܘܦܳܟ݂ ܡܰܬ݂ܩܳܠܳܐ ܘܡܰܬ݂ܩܳܠܳܐ. ܪܰܒܳܐ ܘܰܙܥܽܘܪܳܐ.
Deu 25:14 ܠܳܐ ܬܶܗܘܶܐ ܠܳܟ݂ ܒܒܰܝܬܳܟ݂ ܟܝܳܠܬܳܐ ܘܰܟ݂ܝܳܠܬܳܐ. ܪܰܒܬܳܐ ܘܰܙܥܽܘܪܬܳܐ.
Deu 25:15 ܡܰܬ݂ܩܳܠܳܐ ܫܰܠܡܳܐ ܕܙܰܕܺܝܩܽܘܬ݂ܳܐ ܢܶܗܘܶܐ ܠܳܟ݂. ܘܰܟ݂ܝܳܠܬܳܐ ܬܪܺܝܨܬܳܐ ܕܙܰܕܺܝܩܽܘܬ݂ܳܐ ܬܶܗܘܶܐ ܠܳܟ݂. ܕܢܶܣܓܽܘܢ ܝܰܘ̈ܡܰܝܟ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 25:16 ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ. ܘܟܽܠ ܡܰܢ ܕܥܳܒܶܕ݂ ܥܰܘܠܳܐ.
Deu 25:17 ܐܶܬܕܰܟ݂ܪ ܟܽܠܡܶܕܶܡ ܕܰܥܒܰܕ ܠܳܟ݂ ܥܡܳܠܺܝܩ ܒܽܐܘܪܚܳܐ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ.
Deu 25:18 ܕܶܐܪܰܥܟܽܘܢ ܒܚܰܪܒܳܐ. ܘܩܰܛܶܠ ܒܟ݂ܽܘܢ ܟܽܠ ܕܦܳܫ ܒܳܬ݂ܪܟܽܘܢ. ܘܰܐܢ̱ܬ ܡܛܰܪܰܦ ܘܰܠܐܶܐ. ܘܠܳܐ ܕܚܶܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 25:19 ܘܡܳܐ ܕܰܐܢܺܝܚ ܠܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ ܕܒܰܚܕ݂ܳܖ̈ܰܝܟ. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܝܽܘܪܬ݂ܳܢܳܐ. ܥܛܺܝ ܕܽܘܟܪܳܢܶܗ ܕܰܥܡܳܠܺܝܩ ܡܶܢ ܬܚܶܝܬ݂ ܫܡܰܝܳܐ. ܘܠܳܐ ܬܶܛܥܶܐ.
Deu 26:1 ܘܡܳܐ ܕܥܰܠܬ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. ܘܺܝܪܶܬܬܳܗ̇. ܘܺܝܬ݂ܶܒܬ ܒܳܗ̇.
Deu 26:2 ܣܰܒ. ܡܶܢ ܪܺܝܫ ܟܽܠܗܽܘܢ ܦܺܐܖ̈ܶܐ ܕܰܐܪܥܳܐ ܕܡܰܥܶܠ ܐܰܢ̱ܬ ܡܶܢ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. ܘܣܺܝܡ ܒܰܡܣܰܢܬ݂ܳܐ. ܘܩܽܘܡ ܙܶܠ ܠܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂. ܕܢܰܫܪܶܐ ܫܡܶܗ ܬܰܡܳܢ.
Deu 26:3 ܘܬ݂ܳܐ ܠܘܳܬ݂ ܟܳܗܢܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܶܐܡܰܪ ܠܶܗ. ܚܰܘܺܝܬ݂ ܝܰܘܡܳܢܳܐ ܠܡܳܪܝܳܐ ܐܰܠܳܗܳܟ݂. ܕܶܐܬܺܝܬ݂ ܠܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܢ ܠܡܶܬܰܠ ܠܰܢ.
Deu 26:4 ܘܢܶܣܰܒ ܟܳܗܢܳܐ ܡܣܰܢܬ݂ܳܐ ܡܶܢ ܐܺܝܕ݂ܳܟ݂. ܘܰܢܣܺܝܡܺܝܗ̇ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 26:5 ܘܰܥܢܺܝ ܘܶܐܡܰܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܠܳܐܪܳܡ ܐܶܬܕܒܰܪ ܐܳܒܝ. ܘܰܢܚܶܬ݂ ܠܡܶܨܪܶܝܢ. ܘܰܥܡܰܪ ܬܰܡܳܢ ܙܰܒܢܳܐ ܙܥܽܘܪܳܐ. ܘܰܗܘܳܐ ܬܰܡܳܢ ܠܥܰܡܳܐ ܪܰܒܳܐ ܘܥܰܫܺܝܢܳܐ.
Deu 26:6 ܘܰܐܒܐܶܫܘ ܠܰܢ ܡܶܨܖ̈ܳܝܶܐ. ܘܡܰܟܟ݂ܽܘܢ ܘܣܳܡܘ ܥܠܰܝܢ ܦܽܘܠܚܳܢܳܐ ܩܰܫܝܳܐ.
Deu 26:7 ܘܰܓܥܰܝܢ ܠܘܳܬ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܢ. ܘܰܫܡܰܥ ܡܳܪܝܳܐ ܒܩܳܠܰܢ. ܘܰܚܙܳܐ ܡܽܘܟܳܟܰܢ. ܘܥܰܡܠܰܢ. ܐܘܠܨܳܢܰܢ.
Deu 26:8 ܘܰܐܦܩܰܢ ܡܳܪܝܳܐ ܡܶܢ ܡܶܨܪܶܝܢ. ܒܺܐܝܕ݂ܳܐ ܥܰܫܺܝܢܬܳܐ. ܘܒܰܕܪܳܥܳܐ ܪܳܡܳܐ. ܘܰܒܚܶܙܘܳܐ ܪܰܒܳܐ. ܘܒܳܐܬ݂ܘ̈ܳܬ݂ܳܐ. ܘܰܒܬܶܕ݂ܡܖ̈ܳܬ݂ܳܐ.
Deu 26:9 ܘܶܐܬܰܝܢ ܠܰܐܬ݂ܪܳܐ ܗܳܢܳܐ. ܘܝܰܗܒ ܠܰܢ ܡܳܪܝܳܐ ܐܰܪܥܳܐ ܗܳܕ݂ܶܐ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Deu 26:10 ܘܗܳܫܳܐ ܗܳܐ ܐܰܝܬܺܝܬ݂ ܪܺܝܫܺܝܬ݂ܳܐ ܕܦܺܐܖ̈ܶܐ ܕܰܐܪܥܳܐ ܕܝܰܗܒ ܠܺܝ ܡܳܪܝܳܐ. ܘܣܺܝܡܶܝܗ̇ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܣܓܽܘܕ݂ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂
Deu 26:11 ܘܰܚܕ݂ܺܝ ܒܟܽܠ ܛܳܒܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܰܠܒܰܝܬܳܟ݂ ܐܰܢ̱ܬ. ܘܠܶܘܳܝܳܐ. ܘܥܳܡܽܘܪܳܐ ܕܰܒܓܰܘܳܟ݂.
Deu 26:12 ܘܡܳܐ ܕܫܰܠܶܡܬ ܠܰܡܥܰܣܳܪܽܘ ܟܽܠܶܗ ܡܰܥܣܳܪܳܐ ܕܰܥܠܰܠܬܳܟ݂. ܒܫܰܢ̱ܬܳܐ ܕܰܬ݂ܠܳܬ݂ ܕܗܺܝ ܗܺܝ ܫܢܰܬ݂ ܡܰܥܣܳܖ̈ܶܐ. ܗܰܒ ܠܠܶܘܳܝܳܐ ܘܰܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܘܢܶܐܟܠܽܘܢ ܒܩܽܘܖ̈ܝܳܟ݂ ܘܢܶܣܒܥܽܘܢ.
Deu 26:13 ܘܶܐܡܰܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܨܺܝܬ݂ ܩܽܘܕܫܳܐ ܡܶܢ ܒܰܝܬܳܐ. ܘܝܶܗܒܶܬ݂ ܠܠܶܘܳܝܳܐ. ܘܰܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܐܰܝܟ݂ ܟܽܠܗܽܘܢ ܦܽܘܩ̈ܕܳܢܶܐ ܕܦܰܩܶܕܬܳܢܝ. ܠܳܐ ܥܶܒܪܶܬ݂ ܡܶܢ ܦܽܘܩܕܳܢܰܝ̈ܟ. ܘܠܳܐ ܛܥܺܝܬ݂.
Deu 26:14 ܘܠܳܐ ܐܶܟܠܶܬ݂ ܒܶܐܒܠܝ ܡܶܢܶܗ. ܘܠܳܐ ܒܨܺܝܬܶܗ ܟܰܕ݂ ܛܰܡܰܐ ܐ̱ܢܳܐ. ܘܠܳܐ ܣܡܶܬ݂ ܡܶܢܶܗ ܠܡܺܝܬ݂ܳܐ. ܐܶܠܳܐ ܫܶܡܥܶܬ݂ ܒܩܳܠܶܗ ܕܡܳܪܝܳܐ ܐܰܠܳܗܝ. ܘܥܶܒܕܶܬ݂ ܐܰܝܟ݂ ܕܦܰܩܶܕܬܳܢܝ.
Deu 26:15 ܚܙܺܝ ܡܶܢ ܡܰܥܡܪܳܐ ܕܩܽܘܕ݂ܫܳܟ݂ ܡܶܢ ܫܡܰܝܳܐ. ܘܒܰܪܶܟ݂ ܠܥܰܡܳܟ݂ ܝܺܣܪܳܐܶܝܠ. ܘܠܰܐܪܥܳܐ ܕܝܰܗܒܬ ܠܰܢ. ܐܰܝܟ݂ ܕܺܝܡܰܝܬ ܠܰܐܒܳܗܰܝ̈ܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Deu 26:16 ܝܰܘܡܳܢܳܐ ܡܳܪܝܳܐ ܐܰܠܳܗܳܟ݂ ܡܦܰܩܶܕ݂ ܠܳܟ݂. ܕܬܶܥܒܶܕ݂ ܢܳܡܽܘܣ̈ܶܐ ܗܳܠܶܝܢ ܘܕܺܝܢ̈ܶܐ. ܛܰܪ ܘܰܥܒܶܕ݂ ܐܶܢܽܘܢ. ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂.
Deu 26:17 ܠܡܳܪܝܳܐ ܐܶܡܰܪܬ ܝܰܘܡܳܢܳܐ. ܕܢܶܗܘܶܐ ܠܳܟ݂ ܐܰ‌ܠܳܗܳܐ. ܕܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܛܰܪ ܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܦܽܘܩܕܳܢܰܘ̈ܗܝ. ܘܬܶܫܡܰܥ ܒܩܳܠܶܗ.
Deu 26:18 ܡܳܪܝܳܐ ܐܳܡܰܪ ܠܳܟ݂ ܝܰܘܡܳܢܳܐ. ܕܬܶܗܘܶܐ ܠܶܗ ܥܰܡܳܐ ܚܰܒܺܝܒܳܐ. ܐܰܝܟ݂ ܕܶܐܡܰܪ ܠܳܟ݂. ܘܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ.
Deu 26:19 ܘܢܶܥܒܕ݂ܳܟ݂ ܠܥܶܠ ܡܶܢ ܟܽܠܗܽܘܢ ܥܰܡ̈ܡܶܐ ܕܰܥܒܰܕ݂. ܠܬܶܫܒܽܘܚܬܳܐ. ܘܠܰܫܡܳܐ. ܘܠܺܐܝܩܳܪܳܐ. ܘܬܶܗܘܶܐ ܥܰܡܳܐ ܩܰܕܺܝܫܳܐ. ܠܡܳܪܝܳܐ ܐܰܠܳܗܳܟ݂ ܐܰܝܟ݂ ܕܶܐܡܰܪ ܠܳܟ݂. 
Deu 27:1 ܘܦܰܩܶܕ݂ ܡܽܘܫܶܐ ܘܣܳܒ̈ܶܐ ܕܺܝܣܪܳܐܶܝܠ ܠܥܰܡܳܐ ܘܶܐܡܰܪܘ ܠܗܽܘܢ. ܛܰܪܘ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ.
Deu 27:2 ܒܝܰܘܡܳܐ ܕܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ. ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܐܰܩܺܝܡ ܠܳܟ݂ ܟܺܐܦ̈ܶܐ ܪܰܘܖ̈ܒܳܬ݂ܳܐ. ܘܰܐܟܠܶܫ ܐܶܢܶܝܢ ܒܟܶܠܫܳܐ.
Deu 27:3 ܘܰܟ݂ܬ݂ܽܘܒ ܥܠܰܝܗܶܝܢ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ. ܡܳܐ ܕܰܥܒܰܪܬ ܝܽܘܪܕܢܳܢ. ܕܬܶܥܽܘܠ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟ.
Deu 27:4 ܘܡܳܐ ܕܰܥܒܰܪܬܽܘܢ ܝܽܘܪܕܢܳܢ. ܐܰܩܺܝܡܘ ܟܺܐܦ̈ܶܐ ܗܳܠܶܝܢ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ ܒܛܽܘܪܳܐ ܕܰܓܒܶܠ. ܘܰܐܟܠܶܫ ܐܶܢܶܝܢ ܒܟܶܠܫܳܐ.
Deu 27:5 ܘܰܒܢܺܝ ܬܰܡܳܢ ܡܰܕ݂ܒܚܳܐ ܠܡܳܪܝܳܐ ܐܰܠܳܗܳܟ݂. ܡܰܕ݂ܒܚܳܐ ܕܟܺܐܦ̈ܶܐ. ܘܠܳܐ ܬܰܪܡܶܐ ܥܠܰܝܗܶܝܢ ܦܰܪܙܠܳܐ.
Deu 27:6 ܐܶܠܳܐ ܒܟܺܐܦ̈ܶܐ ܫܠܰܡܠ̈ܡܳܬ݂ܳܐ ܒܢܺܝ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܰܐܣܶܩ ܥܠܰܘܗܝ ܝܰܩ̈ܕܶܐ ܫܰܠ̈ܡܶܐ. ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 27:7 ܘܕܰܒܰܚ ܫܰܠ̈ܡܶܐ. ܘܰܐܟ݂ܽܘܠ ܬܰܡܳܢ. ܘܰܚܕ݂ܺܝ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Deu 27:8 ܘܰܟ݂ܬ݂ܽܘܒ ܥܰܠ ܟܺܐܦ̈ܶܐ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ. ܘܦܰܪܶܫ ܐܶܢܽܘܢ ܛܳܒ.
Deu 27:9 ܘܶܐܡܰܪ ܡܽܘܫܶܐ. ܘܟ݂ܳܗ̈ܢܶܐ. ܘܠܶܘ̈ܳܝܶܐ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܨܽܘܬ݂ ܘܰܫܡܰܥ ܝܺܣܪܳܐܶܝܠ. ܝܰܘܡܳܢܳܐ ܗܳܘܶܐ ܐܰܢ̱ܬ ܥܰܡܳܐ ܠܡܳܪܝܳܐ ܐܰܠܳܗܳܟ݂.
Deu 27:10 ܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܰܥܒܶܕ݂ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܰܘ̈ܛܳܬ݂ܳܐ.
Deu 27:11 ܘܦܰܩܶܕ݂ ܡܽܘܫܶܐ ܠܥܰܡܳܐ ܒܝܰܘܡܳܐ ܗܰܘ. ܘܶܐܡܰܪ ܠܗܽܘܢ.
Deu 27:12 ܗܳܠܶܝܢ ܢܩܽܘܡܽܘܢ ܥܰܠ ܛܽܘܪܳܐ ܕܓܰܪܙܺܝܡ. ܠܰܡܒܰܪܳܟ݂ܽܘܬ݂ܶܗ ܠܥܰܡܳܐ. ܡܳܐ ܕܰܥܒܰܪܬܽܘܢ ܝܽܘܪܕܢܳܢ. ܫܶܡܥܽܘܢ. ܘܠܶܘܺܝ. ܘܺܝܗܽܘܕ݂ܳܐ. ܘܺܐܝܣܳܟܳܪ. ܘܝܰܘܣܶܦ. ܘܒܶܢܝܳܡܶܝܢ.
Deu 27:13 ܘܗܳܠܶܝܢ ܢܩܽܘܡܽܘܢ ܠܰܡܠܳܛ ܒܛܽܘܪܳܐ ܕܰܓܒܶܠ. ܪܽܘܒܺܝܠ. ܘܓܳܕ݂. ܘܳܐܫܺܝܪ. ܘܰܙܒܽܘܠܽܘܢ ܘܕܳܢ. ܘܢܰܦܬܳܠܺܝ.
Deu 27:14 ܘܢܶܥܢܽܘܢ ܘܢܺܐܡܪܽܘܢ ܠܥܰܡܳܐ ܟܽܠܶܗ ܕܺܝܣܪܳܐܶܝܠ ܒܩܳܠܳܐ ܪܳܡܳܐ.
Deu 27:15 ܠܺܝܛ ܗܽܘ ܓܰܒܪܳܐ ܕܢܶܥܒܶܕ݂ ܓܠܺܝܦ̈ܶܐ ܘܰܢܣܺܝܟ̈ܶܐ. ܕܛܰܡܐܺܝܢ ܐܶܢܽܘܢ ܩܕ݂ܳܡ ܡܳܪܝܳܐ. ܥܒܳܕ݂ ܐܺܝ̈ܕܰܝܳܐ ܕܢܰܓܳܪܳܐ. ܘܰܢܣܺܝܡ ܒܣܶܬ݂ܪܳܐ. ܘܢܶܥܢܽܘܢ ܟܽܠܶܗ ܥܰܡܳܐ ܘܢܺܐܡܪܽܘܢ. ܐܰܡܺܝܢ.
Deu 27:16 ܠܺܝܛ ܗܽܘ ܡܰܢ ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:17 ܠܺܝܛ ܗܽܘ ܡܰܢ ܕܰܢܫܰܢܶܐ ܬܚܽܘܡܳܐ ܕܚܰܒܪܶܗ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ.
Deu 27:18 ܠܺܝܛ ܗܽܘ ܡܰܢ ܕܢܰܛܥܶܐ ܥܘܺܝܪܳܐ ܒܽܐܘܪܚܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:19 ܠܺܝܛ ܗܽܘ ܟܽܠ ܕܢܶܨܠܶܐ ܕܺܝܢܳܐ ܕܥܳܡܽܘܪܳܐ. ܘܰܕ݂ܝܰܬ݂ܡܳܐ. ܘܕܰܐܪܡܰܠܬܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:20 ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܐܰܒܽܘܗܝ. ܘܢܶܓܠܶܐ ܟܶܢܦܳܐ ܕܰܐܒܽܘܗܝ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ. 
Deu 27:21 ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܟܽܠ ܒܥܺܝܪܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:22 ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܚܳܬܶܗ. ܒܰܪܬ݂ ܐܰܒܽܘܗܝ. ܐܰܘ ܒܰܪܬ݂ ܐܶܡܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:23 ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܚܡܳܬܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:24 ܠܺܝܛ ܗܽܘ ܟܽܠ ܕܢܶܡܚܶܐ ܠܚܰܒܪܶܗ ܒܣܶܬ݂ܪܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:25 ܠܺܝܛ ܗܽܘ ܟܽܠ ܕܢܶܣܰܒ ܫܽܘܚܕܳܐ. ܠܡܶܩܛܰܠ ܢܰܦܫܳܐ ܕܰܕ݂ܡܳܐ ܙܰܟܳܝܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.
Deu 27:26 ܠܺܝܛ ܗܽܘ ܟܽܠ ܕܠܳܐ ܢܩܽܘܡ ܥܰܠ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ. ܘܢܶܥܒܶܕ݂ ܐܶܢܽܘܢ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ. 
Deu 28:1 ܘܶܐܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܢܶܥܒܕ݂ܳܟ݂ ܡܳܪܝܳܐ ܐܰ‌ܠܳܗܳܐ ܠܥܶܠ ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Deu 28:2 ܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܒܽܘܖ̈ܟܳܬ݂ܳܐ. ܘܢܰܕ݂ܖ̈ܟܳܢܳܟ݂. ܟܰܕ݂ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂.
Deu 28:3 ܒܪܺܝܟ݂ ܐܰܢ̱ܬ ܒܰܩܪܺܝܬ݂ܳܐ. ܒܪܺܝܟ݂ ܐܰܢ̱ܬ ܒܚܰܩܠܳܐ.
Deu 28:4 ܒܪܺܝܟ݂ܺܝܢ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܝܰܠܕܳܐ ܕܰܒܥܺܝܪܳܟ݂. ܘܒܰܩܖ̈ܶܐ ܕܬ݂ܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂.
Deu 28:5 ܒܪܺܝܟ݂ ܣܰܠܳܟ݂. ܘܳܐܨܽܘܬ݂ܳܟ݂.
Deu 28:6 ܒܪܺܝܟ݂ ܐܰܢ̱ܬ ܒܡܰܥܠܳܟ݂. ܒܪܺܝܟ݂ ܐܰܢ̱ܬ ܒܡܰܦܩܳܟ݂.
Deu 28:7 ܘܢܰܫܠܶܡ ܡܳܪܝܳܐ ܠܰܒܥܶܠܕܒܳܒܰܝ̈ܟ ܕܩܳܝܡܺܝܢ ܥܠܰܝܟ ܩܕܳܡܰܝܟ ܟܰܕ݂ ܬܒܺܝܪܺܝܢ. ܒܽܐܘܪܚܳܐ ܚܕ݂ܳܐ ܢܶܦܩܽܘܢ ܥܠܰܝܟ. ܘܒܰܫܒܰܥ ܐܽܘܖ̈ܚܳܢ ܢܶܥܪܩܽܘܢ ܡܶܢ ܩܕܳܡܰܝܟ.
Deu 28:8 ܢܶܦܩܽܘܕ݂ ܡܳܪܝܳܐ ܒܽܘܪܟܬ݂ܳܐ ܒܰܐܘܨܖ̈ܰܝܟ. ܘܰܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂. ܘܰܢܒܰܪܟܳܟ݂ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 28:9 ܢܩܺܝܡܳܟ݂ ܠܶܗ ܡܳܪܝܳܐ ܥܰܡܳܐ ܩܰܕܺܝܫܳܐ. ܐܰܝܟ݂ ܕܺܝܡܳܐ ܠܳܟ݂. ܐܶܢ ܬܶܛܰܪ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܶܗ.
Deu 28:10 ܘܢܶܚܙܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܕܰܫܡܶܗ ܕܡܳܪܝܳܐ ܐܶܬ݂ܩܪܺܝ ܥܠܰܝܟ. ܘܢܶܕ݂ܚܠܽܘܢ ܡܶܢܳܟ݂.
Deu 28:11 ܘܢܰܘܬܪܳܟ݂ ܡܳܪܝܳܐ ܠܛܳܒܬ݂ܳܐ. ܒܦܺܐܖ̈ܶܐ ܕܟܰܪܣܳܟ݂ ܘܰܒܝܰܠܕܳܐ ܕܰܒܥܺܝܪܳܟ݂. ܘܰܒܦܺܐܖ̈ܶܐ ܕܰܐܪܥܳܟ݂. ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ ܠܡܶܬܰܠ ܠܳܟ݂.
Deu 28:12 ܢܶܦܬܰܚ ܠܳܟ݂ ܡܳܪܝܳܐ ܐܰܘܨܪܶܗ ܛܳܒܳܐ ܫܡܰܝܳܐ. ܘܢܶܬܶܠ ܡܶܛܪܳܐ ܕܰܐܪܥܳܟ݂ ܒܙܰܒܢܶܗ. ܘܰܢܒܰܪܶܟ݂ ܟܽܠܗܽܘܢ ܥܒܳܕ̈ܶܐ ܕܺܐܝܕܰܝ̈ܟ. ܬܰܘܙܶܦ. ܠܥܰܡ̈ܡܶܐ ܣܰܓܺܝ̈ܐܶܐ. ܘܰܐܢ̱ܬ ܠܳܐ ܬܺܐܙܰܦ. ܘܬܶܫܬܰܠܰܛ ܒܥܰܡ̈ܡܶܐ ܣܰܓܺܝ̈ܐܶܐ. ܘܒܳܟ݂ ܠܳܐ ܢܶܫܬܰܠܛܽܘܢ.
Deu 28:13 ܢܶܥܒܕ݂ܳܟ݂ ܡܳܪܝܳܐ ܪܺܝܫܐ ܘܠܳܐ ܕܽܘܢܒܬ݂ܳܐ ܘܬܶܗܘܶܐ ܠܥܶܠ ܘܠܳܐ ܬܶܗܘܶܐ ܠܬܰܚܬ. ܟܰܕ݂ ܬܶܫܡܰܥ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܘܬܶܛܰܪ ܘܬܶܥܒܶܕ݂ ܐܶܢܽܘܢ.
Deu 28:14 ܘܠܳܐ ܬܶܣܛܶܐ ܡܶܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܘܠܳܐ ܬܺܐܙܰܠ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ. ܘܠܳܐ ܬܶܦܠܽܘܚ ܐܶܢܽܘܢ. ܠܰܘ̈ܛܳܬ݂ܳܐ.
Deu 28:15 ܘܶܐܢ ܠܳܐ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܠܳܐ ܬܶܛܰܪ ܘܠܳܐ ܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܘܢܰܕ݂ܖ̈ܟܳܢܳܟ݂.
Deu 28:16 ܠܺܝܛ ܐܰܢ̱ܬ ܒܰܩܪܺܝܬ݂ܳܐ. ܠܺܝܛ ܐܰܢ̱ܬ ܒܚܰܩܠܳܐ.
Deu 28:17 ܠܺܝܛ ܣܰܠܳܟ݂. ܘܳܐܨܽܘܬܳܟ݂.
Deu 28:18 ܠܺܝܛܺܝܢ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܒܰܩܖ̈ܶܐ ܕܬ݂ܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂.
Deu 28:19 ܠܺܝܛ ܐܰܢ̱ܬ ܒܡܰܥܠܳܟ݂. ܠܺܝܛ ܐܰܢ̱ܬ ܒܡܰܦܩܳܟ݂.
Deu 28:20 ܢܫܰܕܰܪ ܥܠܰܝܟ ܡܳܪܝܳܐ ܚܽܘܣܪܳܢܳܐ. ܘܰܕ݂ܠܽܘܚܝܳܐ. ܘܰܟ݂ܐܳܬ݂ܳܐ ܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂ ܕܬܶܥܒܶܕ݂. ܥܕ݂ܰܡܳܐ ܕܢܰܘܒܕ݂ܳܟ݂. ܘܰܥܕ݂ܰܡܳܐ ܕܰܢܣܺܝܦܳܟ݂ ܒܰܥܓܰܠ. ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟ. ܕܰܫܒܰܩܬܳܢܝ.
Deu 28:21 ܢܫܰܕܰܪ ܥܠܰܝܟ ܡܳܪܝܳܐ ܡܰܘܬܳܢܳܐ. ܥܕ݂ܰܡܳܐ ܕܢܰܘܒܕ݂ܳܟ݂ ܡܶܢ ܐܰܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇
Deu 28:22 ܢܶܡܚܶܝܟ݂ ܡܳܪܝܳܐ ܒܬܶܡܗܳܐ. ܘܰܒܩܰܠܳܦܺܝܬ݂ܳܐ. ܘܰܒܝܰܩܕ݂ܳܢܳܐ. ܘܰܒܫܰܠܗܶܒܺܝܬ݂ܳܐ. ܘܰܒܝܰܪܩܳܢܳܐ. ܘܰܒܚܰܪܒܳܐ. ܘܰܒܪܽܘܚܳܐ ܕܫܰܘܒܳܐ. ܘܢܶܪܕܦܽܘܢܳܟ݂ ܥܕ݂ܰܡܳܐ ܕܢܰܘܒܕ݂ܽܘܢܳܟ݂.
Deu 28:23 ܘܢܶܗܘܽܘܢ ܫܡܰܝܳܐ ܕܰܠܥܶܠ ܡܶܢ ܪܺܝܫܳܟ݂ ܢܚܳܫܳܐ. ܘܰܐܪܥܳܐ ܕܰܬ݂ܚܽܘܬܰܝܟ ܦܰܪܙܠܳܐ.
Deu 28:24 ܢܶܬܶܠ ܡܳܪܝܳܐ ܡܶܛܪܳܐ ܕܰܐܪܥܳܟ݂ ܐܰܒܩܳܐ. ܘܥܰܦܪܳܐ ܡܶܢ ܫܡܰܝܳܐ ܢܳܚܶܬ݂ ܥܠܰܝܟ ܥܕ݂ܰܡܳܐ ܕܢܰܘܒܕ݂ܳܟ݂.
Deu 28:25 ܢܶܬ݂ܒܪܳܟ݂ ܡܳܪܝܳܐ ܩܕ݂ܳܡ ܒܥܶܠܕܒܳܒܰܝ̈ܟ. ܒܽܐܘܪܚܳܐ ܚܕ݂ܳܐ ܬܶܦܽܘܩ ܥܠܰܝܗܽܘܢ. ܘܒܰܫܒܰܥ ܐܽܘܖ̈ܚܳܢ ܬܶܥܪܽܘܩ ܡܶܢ ܩܕ݂ܳܡܰܝܗܽܘܢ. ܘܬܶܗܘܶܐ ܠܙܰܘܥܬ݂ܳܐ ܠܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ.
Deu 28:26 ܘܬܶܗܘܶܐ ܫܠܰܕܳܟ݂ ܡܶܐܟܽܘܠܬܳܐ ܠܦܳܪܰܚܬ݂ܳܐ ܕܰܫܡܰܝܳܐ. ܘܰܠܚܰܝܽܘܬ݂ܳܐ ܕܰܐܪܥܳܐ ܘܠܰܝܬ ܕܡܰܟܶܫ.
Deu 28:27 ܢܶܡܚܶܝܟ݂ ܡܳܪܝܳܐ ܒܫܽܘܚܢܳܐ ܕܡܶܨܖ̈ܳܝܶܐ. ܘܒܰܛܚܽܘܪܳܐ. ܘܰܒܓܰܪܒܳܐ. ܘܰܒܢܰܚܒܳܐ. ܕܠܳܐ ܬܶܫܟܰܚ ܠܡܶܬ݂ܐܰܣܳܝܽܘ.
Deu 28:28 ܢܶܡܚܶܝܟ݂ ܡܳܪܝܳܐ ܒܟܰܡܗܽܘܬ݂ܳܐ ܘܒܰܥܘܳܪܳܐ. ܘܰܒܬ݂ܶܡܗܳܐ ܕܠܶܒܳܐ.
Deu 28:29 ܘܰܗܘܰܝܬ ܡܳܐܶܫ ܒܛܰܗܪܳܐ. ܐܰܝܟ݂ ܕܡܳܐܶܫ ܥܘܺܝܪܳܐ ܒܚܶܫܽܘܟ݂ܳܐ. ܘܠܳܐ ܬܶܣܰܩ ܐܽܘܪܚܳܟ݂ ܠܪܺܝܫ. ܘܰܗܘܰܝܬ ܕܒܺܝܪ ܒܰܩܛܺܝܪܳܐ. ܘܰܛܠܺܝܡ ܟܽܠܗܽܘܢ ܝܰܘ̈ܡܳܬ݂ܳܟ݂. ܘܠܳܐ ܢܶܗܘܶܐ ܡܰܢ ܕܦܳܪܶܩ ܠܳܟ݂.
Deu 28:30 ܐܰܢ̱ܬܬ݂ܳܐ ܬܶܡܟܽܘܪ. ܘܓܰܒܪܳܐ ܐ̱ܚܪܺܢܳܐ ܢܶܣܒܺܝܗ̇. ܒܰܝܬܳܐ ܬܶܒܢܶܐ. ܘܠܳܐ ܬܶܬܶܒ ܒܶܗ. ܟܰܪܡܳܐ ܬܶܨܽܘܒ. ܘܠܳܐ ܬܶܥܨܽܘܪ ܡܶܢܶܗ.
Deu 28:31 ܬܰܘܪܳܟ݂ ܢܶܬ݂ܢܟܶܣ ܩܕܳܡܰܝܟ ܘܠܳܐ ܬܶܐܟ݂ܽܘܠ ܡܶܢܶܗ. ܘܰܚܡܳܪܳܟ݂ ܢܶܬܕܒܰܪ ܡܶܢܳܟ݂ ܒܰܩܛܺܝܪܳܐ ܘܠܳܐ ܢܶܬ݂ܦܢܶܐ ܠܳܟ݂. ܥܳܢ̈ܳܟ݂ ܬܶܫܬܠܶܡ ܠܰܒܥܠܕܒܳܒܰܝ̈ܟ ܘܠܰܝܬ ܕܰܡܦܰܨܶܐ.
Deu 28:32 ܒܢܰܝ̈ܟ ܘܰܒ̈ܢܳܬܳܟ݂ ܢܶܫܬܰܠܡܽܘܢ ܠܥܰܡܳܐ ܐ̱ܚܪܺܢܳܐ. ܘܥܰܝܢܰܝ̈ܟ ܢܶܚܙ̈ܝܳܢ. ܘܬܶܕ݂ܘܶܐ ܥܠܰܝܗܽܘܢ ܟܽܠܶܗ ܝܰܘܡܳܐ. ܘܠܳܐ ܬܶܣܦܰܩ ܒܺܐܝܕܰܝ̈ܟ.
Deu 28:33 ܦܺܐܖ̈ܶܐ ܕܰܐܪܥܳܟ݂. ܘܟܽܠܳܗ̇ ܠܶܐܘܬܳܟ݂. ܢܶܐܟܽܘܠ ܥܰܡܳܐ ܕܠܳܐ ܝܳܕܰܥ ܐܰܢ̱ܬ ܠܶܗ. ܘܰܗܘܰܝܬ ܛܠܺܝܡ ܘܰܐܠܺܝܨ ܟܽܠܗܽܘܢ ܝܰܘ̈ܡܳܬ݂ܳܟ݂.
Deu 28:34 ܘܰܗܘܰܝܬ ܟܡܰܗ ܡܶܢ ܚܶܙܘܳܐ ܕܥܰܝܢܰܝ̈ܟ ܕܚܳܙܶܐ ܐܰܢ̱ܬ.
Deu 28:35 ܢܶܡܚܶܝܟ݂ ܡܳܪܝܳܐ ܒܫܽܘܚܢܳܐ ܒܺܝܫܳܐ ܥܰܠ ܒܽܘܖ̈ܟܰܝܟ. ܘܥܰܠ ܫܳܩܰܝ̈ܟ. ܕܠܳܐ ܬܶܫܟܰܚ ܠܡܶܬ݂ܰܐܣܳܝܽܘ ܡܶܢ ܦܰܣܬ݂ܳܐ ܕܪܶܓܠܳܟ݂ ܘܰܥܕ݂ܰܡܳܐ ܠܡܽܘܚܳܟ݂.
Deu 28:36 ܢܶܕ݂ܒܪܳܟ݂ ܡܳܪܝܳܐ ܠܳܟ݂ ܘܰܠܡܰܠܟܳܟ݂ ܕܰܐܩܺܝܡܬ ܥܠܰܝܟ. ܠܘܳܬ݂ ܥܰܡܳܐ ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ. ܘܬܶܦܠܽܘܚ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܩܰܝܣܳܐ ܘܰܕ݂ܟܺܐܦܳܐ.
Deu 28:37 ܘܬܶܗܘܶܐ ܠܬܶܡܗܳܐ. ܘܰܠܡܰܬ݂ܠܳܐ. ܘܰܠܪܶܢܝܳܐ ܒܟܽܠܗܽܘܢ ܥܰܡ̈ܡܶܐ ܕܰܢܒܰܕܪܳܟ݂ ܡܳܪܝܳܐ ܠܬܰܡܳܢ.
Deu 28:38 ܙܰܪܥܳܐ ܣܰܓܺܝ ܬܰܦܶܩ ܚܰܩܠܳܟ݂. ܘܩܰܠܺܝܠ ܬܶܚܡܽܘܠ. ܡܶܛܽܠ ܕܢܶܐܟܠܺܝܘܗܝ ܩܰܡܨܳܐ.
Deu 28:39 ܟܰܪܡܳܐ ܬܶܨܽܘܒ ܘܬܶܦܠܽܘܚ. ܘܚܰܡܪܳܐ ܠܳܐ ܬܶܫܬܶܐ. ܘܠܳܐ ܬܶܚܡܽܘܠ. ܡܶܛܽܠ ܕܳܐܟܠܳܐ ܠܶܗ ܬܰܘܠܥܳܐ.
Deu 28:40 ܙܰܝ̈ܬܶܐ ܢܶܗܘܽܘܢ ܠܳܟ݂ ܒܟܽܠܶܗ ܬܚܽܘܡܳܟ݂. ܘܡܶܫܚܳܐ ܠܳܐ ܬܶܡܫܽܘܚ. ܡܶܛܽܠ ܕܢܶܬܪܽܘܢ ܙܰܝܬܰܝ̈ܟ.
Deu 28:41 ܒܢܰܝ̈ܳܐ ܘܰܒܢ̈ܳܬ݂ܳܐ ܬܰܘܠܶܕ݂. ܘܠܳܐ ܢܶܗܘܽܘܢ ܕܺܝܠܳܟ݂. ܡܶܛܽܠ ܕܰܒܫܶܒܝܳܐ ܢܺܐܙܽܠܘܢ.
Deu 28:42 ܟܽܠܗܽܘܢ ܐܺܝܠܳܢܰܝ̈ܟ ܘܦܺܐܖ̈ܶܐ ܕܰܐܪܥܳܟ݂. ܢܶܐܟܽܘܠ ܐܶܢܽܘܢ ܨܰܪܨܽܘܪܳܐ.
Deu 28:43 ܘܥܳܡܽܘܪܳܐ ܕܰܒܓܰܘܳܟ݂ ܢܶܬܬܪܺܝܡ ܥܠܰܝܟ ܠܥܶܠ. ܘܰܐܢ̱ܬ ܬܶܚܽܘܬ݂ ܠܬܰܚܬ.
Deu 28:44 ܗܽܘ ܢܰܘܙܦܳܟ݂. ܘܰܐܢ̱ܬ ܠܳܐ ܬܰܘܙܦܺܝܘܗܝ. ܗܽܘ ܢܶܗܘܶܐ ܪܺܝܫܳܐ. ܘܰܐܢ̱ܬ ܬܶܗܘܶܐ ܕܽܘܢܒܬ݂ܳܐ.
Deu 28:45 ܘܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܘܢܰܕ݂ܖ̈ܟ݂ܳܢܳܟ݂. ܘܢܶܖ̈ܕܦܳܢܳܟ݂ ܥܕ݂ܰܡܳܐ ܕܢܰܘ̈ܒܕ݂ܳܢܳܟ݂. ܡܶܛܽܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܠܳܐ ܢܛܰܪܬ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܕܦܰܩܕ݂ܳܟ݂.
Deu 28:46 ܘܢܶܗܘ̈ܝܳܢ ܒܳܟ݂ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ. ܘܰܒܙܰܪܥܳܟ݂ ܠܥܳܠܰܡ.
Deu 28:47 ܥܰܠ ܕܠܳܐ ܦܠܰܚܬ ܠܡܳܪܝܳܐ ܐܰܠܳܗܳܟ݂ ܒܚܰܕ݂ܽܘܬ݂ܳܐ ܘܰܒܛܳܒܽܘܬ݂ ܠܶܒܳܐ. ܡܶܢ ܣܽܘܓ݂ܳܐܐ ܕܟܽܠ ܡܶܕܶܡ.
Deu 28:48 ܘܬܶܦܠܽܘܚ ܠܰܒܥܶܠܕܒܳܒܰܝ̈ܟ. ܕܰܢܫܰܕܰܪ ܐܶܢܽܘܢ ܡܳܪܝܳܐ ܥܠܰܝܟ. ܒܟܰܦܢܳܐ ܘܰܒܨܶܗܝܳܐ. ܘܰܒܥܰܪܛܶܠܳܝܽܘܬ݂ܳܐ. ܘܰܒܚܽܘܣܪܳܢܳܐ ܕܟܽܠ ܡܶܕܶܡ. ܘܢܶܬܶܠ ܢܺܝܪܳܐ ܕܦܰܪܙܠܳܐ ܥܰܠ ܨܰܘܪܳܟ݂ ܥܕ݂ܰܡܳܐ ܕܢܰܘܒܕ݂ܳܟ݂.
Deu 28:49 ܢܰܝܬܶܐ ܥܠܰܝܟ ܡܳܪܝܳܐ ܥܰܡܳܐ ܡܶܢ ܪܽܘܚܩܳܐ ܡܶܢ ܣܰܘܦܶܝ̈ܗ̇ ܕܰܐܪܥܳܐ. ܐܰܝܟ݂ ܕܛܳܐܶܣ ܢܶܫܪܳܐ. ܥܰܡܳܐ ܕܠܳܐ ܫܳܡܰܥ ܐܰܢ̱ܬ ܠܶܫܳܢܶܗ.
Deu 28:50 ܥܰܡܳܐ ܕܚܰܨܺܝ̈ܦܳܢ ܐܰܦܰܘ̈ܗܝ. ܕܠܳܐ ܒܳܗܶܬ݂ ܡܶܢ ܐܰܦܰܝ̈ ܣܳܒ̈ܶܐ. ܘܥܰܠ ܛܠܳܝ̈ܶܐ ܠܳܐ ܡܪܰܚܶܡ.
Deu 28:51 ܘܢܶܐܟܽܘܠ ܝܰܠܕܳܐ ܕܰܒܥܺܝܪܳܟ݂. ܘܦܺܐܖ̈ܶܐ ܕܰܐܪܥܳܟ݂. ܥܕ݂ܰܡܳܐ ܕܢܰܘܒܕ݂ܳܟ݂. ܘܠܳܐ ܢܶܫܒܽܘܩ ܠܳܟ݂ ܠܳܐ ܥܒܽܘܪܳܐ. ܘܠܳܐ ܚܰܡܪܳܐ. ܘܠܳܐ ܡܶܫܚܳܐ. ܘܠܳܐ ܒܰܩܖ̈ܶܐ ܕܬܰܘܖ̈ܶܐ. ܘܠܳܐ ܓܙܳܖ̈ܶܐ ܕܥܳܢ̈ܳܐ. ܥܕ݂ܰܡܳܐ ܕܢܰܘܒܕ݂ܳܟ݂.
Deu 28:52 ܘܢܶܐܠܨܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܥܕ݂ܰܡܳܐ ܕܢܶܟ݂ܒܽܘܫ ܫܽܘܖ̈ܰܝܟ ܖ̈ܳܡܶܐ ܘܥܰܫܺܝܢ̈ܶܐ. ܕܰܬ݂ܟ݂ܺܝܠ ܐܰܢ̱ܬ ܥܠܰܝܗܽܘܢ ܒܟܽܠܶܗ ܐܰܪܥܳܟ݂. ܘܢܶܐܠܨܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܒܟܽܠܳܗ̇ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.
Deu 28:53 ܘܬܶܐܟ݂ܽܘܠ ܦܺܐܖ̈ܶܐ ܕܟܰܪܣܳܟ݂. ܒܶܣܪܳܐ ܕܰܒܢܰܝ̈ܟ ܘܕܰܒܢ̈ܳܬ݂ܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܬܶܐܟ݂ܽܘܠ ܐܶܢܽܘܢ ܒܽܐܘܠܨܳܢܳܐ. ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂.
Deu 28:54 ܓܰܒܪܳܐ ܕܰܡܥܰܕܰܢ ܒܳܟ݂. ܘܰܡܦܰܢܰܩ ܒܳܟ݂. ܬܶܚܽܘܪ ܥܰܝܢܶܗ ܒܰܐܚܽܘܗܝ. ܘܒܰܐܢ̱ܬܰܬ݂ ܩܝܳܡܶܗ ܘܰܒܫܰܪܟܳܐ ܕܰܒܢܰܘ̈ܗܝ ܕܡܶܫܬܰܚܪܺܝܢ.
Deu 28:55 ܘܠܳܐ ܢܶܬܶܠ ܠܚܰܕ݂ ܡܶܢܗܽܘܢ ܡܶܢ ܒܶܣܪܳܐ ܕܰܒܢܰܘ̈ܗܝ ܕܳܐܟܶܠ. ܡܶܛܽܠ ܕܠܳܐ ܢܶܫܬܒܶܩ ܠܶܗ ܡܶܕܶܡ. ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂ ܒܟܽܠܗܶܝܢ ܩܽܘܖ̈ܝܳܟ݂.
Deu 28:56 ܐܰܝܕܳܐ ܕܰܡܥܰܕܢܳܐ ܒܳܟ݂ ܘܰܡܦܰܢܩܳܐ. ܕܠܳܐ ܢܰܣܝܰܬ݂ ܦܰܣܬ݂ܳܐ ܕܪܶܓܠܳܗ̇ ܠܰܡܩܳܡ ܥܰܠ ܐܰܪܥܳܐ. ܡܶܢ ܥܽܘܕܳܢܳܗ̇ ܘܡܶܢ ܦܽܘܢܳܩܳܗ̇. ܬܚܽܘܪ ܥܰܝܢܳܗ̇ ܒܒܰܥܠܳܗ̇. ܘܒܰܒܪܳܗ̇. ܘܰܒܒܰܪܬ݂ܳܗ̇.
Deu 28:57 ܘܒܰܫܠܺܝܬ݂ܳܐ ܕܢܳܦܩܳܐ ܡܶܢ ܒܶܝܬ݂ ܖ̈ܶܓܠܶܝܗ̇. ܘܒܰܒܪܳܗ̇ ܕܬܺܐܠܰܕ݂ ܟܰܕ݂ ܬܶܐܟ݂ܽܘܠ ܐܶܢܽܘܢ. ܡܳܐ ܕܰܚܣܰܪ ܠܳܗ̇ ܟܽܠ. ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂. ܒܟܽܠܗܶܝܢ ܩܽܘܖ̈ܝܳܟ݂.
Deu 28:58 ܐܶܢ ܠܳܐ ܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ ܕܰܟܬܺܝܒܺܝܢ ܒܰܟ݂ܬ݂ܳܒܳܐ ܗܳܢܳܐ. ܘܬܶܕ݂ܚܰܠ ܡܶܢ ܫܡܳܐ ܗܳܢܳܐ ܡܫܰܒܚܳܐ ܘܰܕ݂ܚܺܝܠܳܐ ܕܡܳܪܝܳܐ ܐܰܠܳܗܳܟ݂.
Deu 28:59 ܢܶܦܪܽܘܫ ܡܳܪܝܳܐ ܡܰܚ̈ܘܳܬܳܟ݂. ܘܡܰܚ̈ܘܳܬ݂ܳܐ ܕܙܰܪܥܳܟ݂. ܡܰܚ̈ܘܳܬ݂ܳܐ ܕܪܰܘܖ̈ܒܳܢ ܘܰܡܗܰܝܡ̈ܢܳܢ. ܘܟܺܐܒ̈ܶܐ ܕܒܺܝܫܺܝܢ. ܘܰܡܗܰܝܡܢܺܝܢ.
Deu 28:60 ܘܢܰܝܬܶܐ ܥܠܰܝܟ ܟܽܠܗܶܝܢ ܡܰܚ̈ܘܳܬ݂ܳܐ ܕܡܶܨܖ̈ܳܝܶܐ ܕܕܳܚܶܠ ܐܰܢ̱ܬ ܡܶܢ ܩܕ݂ܳܡܰܝܗܶܝܢ. ܘܢܶܕܒ̈ܩܳܢ ܒܳܟ݂.
Deu 28:61 ܘܟܽܠ ܟܽܘܪܗܳܢ ܘܟܽܠ ܡܰܚ̈ܘܳܢ. ܕܠܳܐ ܟܬ݂ܺܝ̈ܒܳܢ ܒܰܟ݂ܬ݂ܳܒܳܐ ܗܳܢܳܐ ܕܢܳܡܽܘܣܳܐ. ܢܰܝܬܶܐ ܐܶܢܶܝܢ ܡܳܪܝܳܐ ܥܠܰܝܟ ܥܕ݂ܰܡܳܐ ܕܢܰܘܒܕ݂ܳܟ݂.
Deu 28:62 ܘܬܶܫܬܰܚܪܽܘܢ ܩܰܠܺܝܠ ܒܡܶܢܝܳܢܳܐ. ܕܰܣܓܺܝܬܽܘܢ ܗܘܰܝܬܽܘܢ ܛܳܒ ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ. ܥܰܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂.
Deu 28:63 ܘܰܐܝܟ݂ ܕܰܚܕ݂ܺܝ ܡܳܪܝܳܐ ܥܠܰܝܟܽܘܢ ܕܢܰܛܐܶܒ ܠܟܽܘܢ ܘܢܰܣܓܶܝܟܽܘܢ. ܗܳܟܰܢܳܐ ܢܶܚܕܶܐ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ ܘܰܢܓܰܡܰܪܟܽܘܢ. ܘܬܶܫܬܰܩܠܽܘܢ ܡܶܢ ܐܰܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇
Deu 28:64 ܘܰܢܒܰܕܪܳܟ݂ ܡܳܪܝܳܐ ܒܟܽܠܗܽܘܢ ܥܰܡ̈ܡܶܐ. ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ. ܘܬܶܦܠܽܘܚ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܩܰܝܣܳܐ. ܘܰܕ݂ܟܺܐܦܳܐ. ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ.
Deu 28:65 ܘܰܒܥܰܡ̈ܡܶܐ ܗܳܢܽܘܢ ܠܳܐ ܬܶܫܠܶܐ. ܘܠܳܐ ܢܶܗܘܶܐ ܢܝܳܚܳܐ ܠܦܰܣܰܬ݂ ܪܶܓܠܳܟ݂. ܐܶܠܳܐ ܢܶܬܶܠ ܠܳܟ݂ ܡܳܪܝܳܐ ܬܰܡܳܢ ܠܶܒܳܐ ܙܰܝܳܥܳܐ. ܘܚܶܫܟܳܐ ܕܥܰܝ̈ܢܶܐ. ܘܕ݂ܽܘܝܳܒܳܐ ܕܢܰܦܫܳܐ.
Deu 28:66 ܘܢܶܗܘܽܘܢ ܚܰܝܰܝ̈ܟ ܬܠܶܝܢ ܡܶܢ ܩܒܽܘܠ. ܘܬܶܗܘܶܐ ܕܳܚܶܠ ܒܺܐܝܡܳܡܳܐ ܘܰܒܠܺܠܝܳܐ. ܘܠܳܐ ܬܗܰܝܡܶܢ ܒܚܰܝܰܝ̈ܟ.
Deu 28:67 ܒܨܰܦܪܳܐ ܬܺܐܡܰܪ ܐܶܡܰܬ݂ܝ ܕܶܝܢ ܗܘܳܐ ܪܰܡܫܳܐ. ܘܰܒܪܰܡܫܳܐ ܬܺܐܡܰܪ ܐܶܡܰܬ݂ܝ ܕܶܝܢ ܗܘܳܐ ܨܰܦܪܳܐ. ܡܶܢ ܕܶܚܠܬ݂ܳܐ ܕܠܶܒܳܟ݂ ܕܕ݂ܳܚܶܠ ܐܰܢ̱ܬ. ܘܡܶܢ ܚܶܙܘܳܐ ܕܥܰܝܢܰܝ̈ܟ ܕܚܳܙܶܐ ܐܰܢ̱ܬ.
Deu 28:68 ܘܢܰܗܦܟ݂ܳܟ݂ ܡܳܪܝܳܐ ܠܡܶܨܪܶܝܢ ܒܶܐܠܦ̈ܶܐ. ܒܽܐܘܪܚܳܐ ܕܶܐܡܰܪ ܠܳܟ݂ ܠܳܐ ܬܰܘܣܶܦ ܬܽܘܒ ܠܡܶܚܙܝܳܗ̇. ܘܬܶܙܕܰܒܢܽܘܢ ܬܰܡܳܢ ܠܰܒܥܶܠܕܒܳܒܰܝ̈ܟܽܘܢ. ܠܥܰܒ̈ܕܶܐ ܘܠܰܐܡ̈ܗܳܬ݂ܳܐ. ܘܠܰܝܬ ܕܙܳܒܶܢ.
Deu 29:1 ܗܳܠܶܝܢ ܦܶܬܓܳܡ̈ܶܐ ܕܰܩܝܳܡܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܠܰܡܩܳܡܽܘ ܥܰܡ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܡܽܘܐܳܒ. ܣܛܰܪ ܡܶܢ ܩܝܳܡܳܐ ܕܰܐܩܺܝܡ ܥܰܡܗܽܘܢ ܒܚܽܘܪܺܝܒ.
Deu 29:2 ܘܰܩܪܳܐ ܡܽܘܫܶܐ ܠܟܽܠܶܗ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܚܙܰܝܬܽܘܢ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܠܥܺܝܢܰܝ̈ܟܽܘܢ ܒܰܐܪܥܳܐ ܕܡܶܨܪܶܝܢ. ܠܦܶܪܥܽܘܢ ܘܰܠܟܽܠܗܽܘܢ ܥܰܒܕܰܘ̈ܗܝ. ܘܰܠܟܽܠܶܗ ܥܰܡܶܗ. ܘܰܠܟܽܠܳܗ̇ ܐܰܪܥܶܗ.
Deu 29:3 ܢܶܣܝܽܘ̈ܢܶܐ ܪܰܘܖ̈ܒܶܐ ܕܰܚ̈ܙܰܝ ܥܰܝܢܰܝ̈ܟܽܘܢ. ܐܳܬ݂ܘ̈ܳܬ݂ܳܐ. ܘܬܶܕ݂ܡܖ̈ܳܬ݂ܳܐ ܪܰܘܖ̈ܒܳܬ݂ܳܐ ܗܳܠܶܝܢ ܕܰܚܙܰܝܬܽܘܢ.
Deu 29:4 ܘܠܳܐ ܝܰܗܒ ܠܟܽܘܢ ܡܳܪܝܳܐ ܠܶܒܳܐ ܠܡܶܕܰܥ. ܘܥܰܝ̈ܢܶܐ ܠܡܶܚܙܳܐ. ܘܶܐܕ݂ܢ̈ܶܐ ܠܡܶܫܡܰܥ ܥܕ݂ܰܡܳܐ ܠܝܰܘܡܳܢܳܐ.
Deu 29:5 ܘܕܰܒܰܪܟܽܘܢ ܐܰܪܒܥܺܝܢ ܫܢܺܝ̈ܢ ܒܡܰܕܒܪܳܐ. ܠܳܐ ܒܠܺܝܘ ܢܰܚܬܰܝ̈ܟܽܘܢ ܡܶܢܟܽܘܢ. ܘܰܡܣܳܢܰܝ̈ܟܽܘܢ ܠܳܐ ܒܠܺܝܘ ܡܶܢ ܖ̈ܶܓܠܰܝܟܽܘܢ.
Deu 29:6 ܘܠܰܚܡܳܐ ܠܳܐ ܐܶܟܰܠܬܽܘܢ. ܘܚܰܡܪܳܐ ܘܫܰܟܪܳܐ ܠܳܐ ܐܶܫܬܺܝܬܽܘܢ. ܡܶܛܽܠ ܕܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Deu 29:7 ܘܰܐܝܬܺܝܟܽܘܢ ܠܰܐܬ݂ܪܳܐ ܗܳܢܳܐ. ܘܰܢܦܰܩ ܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܥܽܘܓ݂ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܰܢ ܠܰܩܪܳܒܳܐ. ܘܰܚܪܰܒܢ ܐܶܢܽܘܢ.
Deu 29:8 ܘܰܢܣܰܒܢ ܐܰܪܥܗܽܘܢ. ܘܝܰܗܒܢܳܗ̇ ܝܽܘܪܬ݂ܳܢܳܐ ܠܪܽܘܒܺܝܠ. ܘܰܠܓܳܕ݂. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ.
Deu 29:9 ܛܰܪܘ ܦܽܘܩܕܳܢܰܘ̈ܗܝ ܕܢܳܡܽܘܣܳܐ ܗܳܢܳܐ. ܘܰܥܒܶܕ݂ܘ ܐܶܢܽܘܢ. ܕܰܗܘܰܝܬܽܘܢ ܡܰܣܩܺܝܢ ܠܪܺܝܫ ܟܽܠ ܡܶܕܶܡ ܕܥܳܒܕܺܝܢ ܐ̱ܢܬܽܘܢ.
Deu 29:10 ܐܰܢ̱ܬܽܘܢ ܩܳܝܡܺܝܢ ܐܰܢ̱ܬܽܘܢ ܝܰܘܡܳܢܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܟܽܠܗܽܘܢ ܖ̈ܺܝܫܰܝ ܫܰܒܛܰܝ̈ܟܽܘܢ. ܘܣܳܒܰܝ̈ܟܽܘܢ. ܘܣܳܦܖ̈ܰܝܟܽܘܢ. ܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ.
Deu 29:11 ܘܺܝܩܰܪܬܟܽܘܢ. ܘܢܶܫܰܝ̈ܟܽܘܢ. ܘܥܳܡܽܘܪܳܐ ܕܰܒܓܰܘ ܡܰܫܪܺܝܬܳܟ݂. ܡܶܢ ܠܳܩܶܛ ܩܰܝ̈ܣܰܝܟ. ܘܰܥܕ݂ܰܡܳܐ ܠܡܳܠܶܐ ܡܰܝ̈ܟ.
Deu 29:12 ܕܠܳܐ ܬܶܥܒܪܽܘܢ ܥܰܠ ܩܝܳܡܶܗ ܕܡܳܪܝܳܐ ܐܰܠܳܗܟܽܘܢ. ܘܥܰܠ ܡܰܘ̈ܡܳܬܶܗ ܕܡܳܪܝܳܐ ܐܰܠܳܗܟܽܘܢ. ܕܰܐܩܺܝܡ ܥܰܡܟܽܘܢ ܝܰܘܡܳܢܳܐ.
Deu 29:13 ܡܶܛܽܠ ܕܰܢܩܺܝܡܳܟ݂ ܠܶܗ ܝܰܘܡܳܢܳܐ ܥܰܡܳܐ. ܘܗܽܘ ܢܶܗܘܶܐ ܠܳܟ݂ ܐܰ‌ܠܳܗܳܐ ܐܰܝܟ݂ ܕܶܐܡܰܪ ܠܳܟ݂. ܘܰܐܝܟ݂ ܕܺܝܡܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ.
Deu 29:14 ܠܳܐ ܗܘܳܐ ܥܰܡܟܽܘܢ ܒܰܠܚܽܘܕܰܝܟܽܘܢ ܡܩܺܝܡ ܐ̱ܢܳܐ ܩܝܳܡܳܐ ܗܳܢܳܐ ܘܡܰܘܡܬ݂ܳܐ ܗܳܕ݂ܶܐ.
Deu 29:15 ܐܶܠܳܐ ܥܰܡ ܟܽܠܡܰܢ ܕܗܳܪܟܳܐ ܗܽܘ. ܘܥܰܡܰܢ ܩܳܐܶܡ ܝܰܘܡܳܢܳܐ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܥܰܡ ܟܽܠ ܡܰܢ ܕܠܳܐ ܗܘܳܐ ܥܰܡܰܢ ܗܳܪܟܳܐ ܝܰܘܡܳܢܳܐ.
Deu 29:16 ܡܶܛܽܠ ܕܰܐܢ̱ܬܽܘܢ ܝܳܕ݂ܥܺܝܢ ܐܰܢ̱ܬܽܘܢ. ܕܰܥܡܰܪܢ ܒܰܐܪܥܳܐ ܕܡܶܨܪܶܝܢ. ܘܰܥܒܰܪܢ ܒܶܝܬ݂ ܥܰܡ̈ܡܶܐ ܕܰܥܒܰܪܬܽܘܢ.
Deu 29:17 ܘܰܚܙܰܝܬܽܘܢ ܛܰܢܦ̈ܘܳܬ݂ܗܽܘܢ. ܘܕܶܚ̈ܠܳܬ݂ܗܽܘܢ ܕܩܰܝܣܳܐ. ܘܰܕ݂ܟܺܐܦܳܐ. ܘܰܕ݂ܣܺܐܡܳܐ. ܘܰܕܕܰܗܒܳܐ. ܕܰܩܪܺܝܡܺܝܢ.
Deu 29:18 ܕܰܠܡܳܐ ܐܺܝܬ݂ ܒܟܽܘܢ ܓܰܒܪܳܐ. ܐܰܘ ܐܰܢ̱ܬܬ݂ܳܐ. ܐܰܘ ܫܰܪܒܬ݂ܳܐ. ܐܰܘ ܫܰܒܛܳܐ. ܕܣܳܛܶܐ ܠܶܒܶܗ ܝܰܘܡܳܢܳܐ ܡܶܢ ܡܳܪܝܳܐ ܐܰܠܳܗܰܢ. ܠܡܺܐܙܰܠ ܠܡܶܦܠܰܚ ܠܰܐܠܳܗ̈ܶܐ ܕܥܰܡ̈ܡܶܐ ܗܳܢܽܘܢ. ܕܰܠܡܳܐ ܐܺܝܬ݂ ܒܟܽܘܢ ܥܶܩܳܪܳܐ ܕܡܰܘܥܶܐ ܡܶܪܬ݂ܳܐ ܘܓܶܕ̈ܕܶܐ.
Deu 29:19 ܘܡܳܐ ܕܰܫܡܰܥ ܦܶܬܓܳܡ̈ܶܐ ܕܡܰܘܡܬ݂ܳܐ ܗܳܕ݂ܶܐ. ܢܶܬ݂ܚܰܫܰܒ ܒܠܶܒܶܗ. ܘܢܺܐܡܰܪ. ܫܠܳܡܳܐ ܢܶܗܘܶܐ ܠܺܝ ܕܰܒܨܶܒܝܳܢ ܠܶܒܝ ܐܳܙܶܠ ܐ̱ܢܳܐ. ܕܢܰܘܣܶܦ ܪܰܘܳܝܽܘܬ݂ܳܐ ܥܰܠ ܨܶܗܝܽܘܬ݂ܳܐ.
Deu 29:20 ܠܳܐ ܢܶܨܛܒܶܐ ܡܳܪܝܳܐ ܠܡܶܫܒܰܩ ܠܶܗ. ܐܶܠܳܐ ܗܳܝܕܶܝܢ ܢܶܥܫܰܢ ܪܽܘܓܙܶܗ ܕܡܳܪܝܳܐ ܘܰܛܢܳܢܶܗ ܒܓܰܒܪܳܐ ܗܰܘ. ܘܬܺܐܬܶܐ ܥܠܰܘܗܝ ܟܽܠܳܗ̇ ܠܰܘܛܬ݂ܳܐ ܕܰܟ݂ܬ݂ܺܝܒܳܐ ܒܰܟ݂ܬ݂ܳܒܳܐ ܗܳܢܳܐ. ܘܢܶܥܛܶܐ ܡܳܪܝܳܐ ܫܡܶܗ ܡܶܢ ܬܚܶܝܬ݂ ܫܡܰܝܳܐ
Deu 29:21 ܘܢܶܦܪܫܺܝܘܗܝ ܡܳܪܝܳܐ ܠܒܺܝܫܬܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܰܝܟ݂ ܟܽܠܗܶܝܢ ܠܰܘ̈ܛܳܬ݂ܳܐ ܕܰܩܝܳܡܳܐ ܕܰܟ݂ܬ݂ܺܝ̈ܒܳܢ ܒܰܟ݂ܬ݂ܳܒܳܐ ܕܢܳܡܽܘܣܳܐ ܗܳܢܳܐ.
Deu 29:22 ܘܢܺܐܡܰܪ ܕܳܪܳܐ ܐ̱ܚܪܺܢܳܐ. ܒܢܰܝ̈ܟܽܘܢ ܕܰܢܩܽܘܡܽܘܢ ܒܳܬܰܪܟܽܘܢ. ܘܢܽܘܟܖ̈ܳܝܶܐ ܕܢܺܐܬܽܘܢ ܡܶܢ ܐܰܪܥܳܐ ܪܰܚܺܝܩܬܳܐ. ܘܢܶܚܙܽܘܢ ܡܰܚ̈ܘܳܬܳܗ̇ ܕܰܐܪܥܳܐ ܗܳܝ. ܘܟ݂ܽܘܖ̈ܗܳܢܶܐ ܕܰܐܝܬܺܝ ܥܠܶܝܗ̇ ܡܳܪܝܳܐ.
Deu 29:23 ܟܶܒܪܺܝܬܳܐ. ܘܡܶܠܚܳܐ ܝܰܩܺܝܕܬܳܐ. ܟܽܠܳܗ̇ ܐܰܪܥܳܐ ܠܳܐ ܬܶܙܕܪܰܥ. ܘܠܳܐ ܬܰܘܥܶܐ. ܘܠܳܐ ܢܶܣܰܩ ܒܳܗ̇ ܟܽܠ ܥܣܶܒ. ܐܶܠܳܐ ܬܶܗܘܶܐ ܐܰܝܟ݂ ܣܕ݂ܽܘܡ ܘܰܐܝܟ݂ ܥܰܡܽܘܪܳܐ ܘܰܐܝܟ݂ ܐܰܕܡܳܐ ܘܰܐܝܟ݂ ܨܒܽܘܐܳܝܺܡ ܕܰܗܦܰܟ݂ ܐܶܢܶܝܢ ܡܳܪܝܳܐ ܒܪܽܘܓܙܶܗ ܘܰܒܚܶܡܬܶܗ.
Deu 29:24 ܘܢܺܐܡܪܽܘܢ ܟܽܠܗܽܘܢ ܥܰܡ̈ܡܶܐ. ܥܰܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܐܪܥܳܐ ܗܳܕ݂ܶܐ. ܘܥܰܠ ܡܳܢܳܐ ܐܶܬ݂ܚܰܡܰܬ݂ ܪܽܘܓܙܶܗ ܗܳܢܳܐ ܪܰܒܳܐ.
Deu 29:25 ܘܢܺܐܡܪܽܘܢ. ܥܰܠ ܕܰܫܒܰܩܘ ܩܝܳܡܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܕܰܐܩܺܝܡ ܥܰܡܗܽܘܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.
Deu 29:26 ܘܶܐܙܰܠܘ ܘܰܦܠܰܚܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܣܓܶܕ݂ܘ ܠܗܽܘܢ. ܐܰܠܳܗ̈ܶܐ ܕܠܳܐ ܝܺܕܰܥܘ ܐܶܢܽܘܢ. ܘܠܳܐ ܐܶܬ݂ܦܰܠܰܓܘ ܠܗܽܘܢ.
Deu 29:27 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܐܰܪܥܳܐ ܗܳܝ. ܕܢܰܝܬܶܐ ܥܠܶܝܗ̇ ܟܽܠܗܶܝܢ ܠܰܘ̈ܛܳܬ݂ܳܐ ܕܰܟ݂ܬ݂ܺܝ̈ܒܳܢ ܒܰܟ݂ܬ݂ܳܒܳܐ ܗܳܢܳܐ.
Deu 29:28 ܘܢܶܥܩܽܘܪ ܐܶܢܽܘܢ ܡܳܪܝܳܐ ܡܶܢ ܐܰܬ݂ܪܗܽܘܢ. ܒܚܶܡܬ݂ܳܐ ܘܰܒܪܽܘܓܙܳܐ ܪܰܒܳܐ. ܘܢܶܫܕܶܐ ܐܶܢܽܘܢ ܠܰܐܪܥܳܐ ܐ̱ܚܪܺܬ݂ܳܐ ܐܰܝܟ݂ ܕܝܰܘܡܳܢܳܐ.
Deu 29:29 ܣܬܺܝܖ̈ܳܬ݂ܳܐ ܕܡܳܪܝܳܐ ܐܶܢܶܝܢ ܐܰܠܳܗܰܢ. ܘܓܰܠ̈ܝܳܬ݂ܳܐ ܕܺܝܠܰܢ ܘܕܰܒܢܰܝ̈ܢ ܠܥܳܠܰܡ. ܘܢܶܥܒܶܕ݂ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ. 
Deu 30:1 ܘܢܶܗܘܶܐ ܕܟܰܕ݂ ܢܺܐܬܽܘܢ ܥܠܰܝܟ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ. ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ ܕܝܶܗܒܶܬ݂ ܩܕܳܡܰܝܟ. ܘܬܶܬ݂ܚܰܫܰܒ ܒܠܶܒܳܟ݂ ܒܟܽܠܗܽܘܢ ܥܰܡ̈ܡܶܐ. ܕܰܢܒܰܕܪܳܟ݂ ܡܳܪܝܳܐ ܐܰܠܳܗܳܟ݂ ܠܬܰܡܳܢ.
Deu 30:2 ܘܬܶܬ݂ܦܢܶܐ ܠܘܳܬ݂ ܡܳܪܝܳܐ ܐܰܠܳܗܳܟ݂. ܘܬܶܫܡܰܥ ܒܩܳܠܶܗ ܐܰܝܟ݂ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܝܰܘܡܳܢܳܐ. ܐܰܢ̱ܬ ܘܰܒܢܰܝ̈ܟ. ܒܟܽܠܶܗ ܠܶܒܳܟ݂. ܘܰܒܟܽܠܳܗ̇ ܢܰܦܫܳܟ݂.
Deu 30:3 ܢܰܗܦܶܟ݂ ܡܳܪܝܳܐ ܐܰܠܳܗܳܟ݂ ܫܒܺܝܬܳܟ݂. ܘܰܢܪܰܚܶܡ ܥܠܰܝܟ. ܘܰܢܬܽܘܒ ܘܰܢܟܰܢܫܳܟ݂ ܡܶܢ ܟܽܠܗܽܘܢ ܥܰܡ̈ܡܶܐ. ܕܒܰܕܪܳܟ݂ ܒܗܽܘܢ ܡܳܪܝܳܐ ܐܰܠܳܗܳܟ݂.
Deu 30:4 ܘܶܐܢ ܢܶܗܘܽܘܢ ܡܒܰܕܖ̈ܰܝܟ ܝܺܣܪܳܐܶܝܠ ܪܰܚܺܝܩܺܝܢ ܒܣܰܘ̈ܦܰܝ ܫܡܰܝܳܐ. ܡܶܢ ܬܰܡܳܢ ܢܟܰܢܫܳܟ݂ ܡܳܪܝܳܐ ܐܰܠܳܗܳܟ݂. ܘܡܶܢ ܬܰܡܳܢ ܢܩܰܪܒܳܟ݂.
Deu 30:5 ܘܢܰܝܬܶܝܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܺܝܪܶܬ݂ܘ ܐܰܒܳܗܰܝ̈ܟ. ܘܬܺܐܪܬܺܝܗ̇. ܘܢܰܛܐܶܒ ܠܳܟ݂. ܘܢܰܣܓܶܝܟ݂ ܛܳܒ ܡܶܢ ܐܰܒܳܗܰܝ̈ܟ.
Deu 30:6 ܘܢܶܓܙܽܘܪ ܡܳܪܝܳܐ ܐܰܠܳܗܳܟ݂ ܠܶܒܳܟ݂. ܘܠܶܒܳܐ ܕܙܰܪܥܳܟ݂ ܠܥܳܠܰܡ. ܘܬܶܪܚܰܡ ܠܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂ ܘܡܶܢ ܟܽܠܳܗ̇ ܢܰܦܫܳܟ݂. ܡܶܛܽܠ ܕܰܢܢܺܝܚܳܟ݂.
Deu 30:7 ܘܢܶܬܶܠ ܡܳܪܝܳܐ ܐܰܠܳܗܳܟ݂ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܥܰܠ ܒܥܶܠܕܒܳܒܰܝ̈ܟ. ܘܥܰܠ ܣܳܢ̈ܰܐܝܟ ܕܪܰܕ݂ܦܽܘܟ݂.
Deu 30:8 ܘܰܐܢ̱ܬ ܬܶܬ݂ܦܢܶܐ ܘܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.
Deu 30:9 ܘܢܰܘܬܪܳܟ݂ ܡܳܪܝܳܐ ܐܰܠܳܗܳܟ݂. ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ. ܘܰܒܦܺܐܖ̈ܶܐ ܕܰܐܪܥܳܟ݂ ܠܛܳܒܬ݂ܳܐ. ܡܶܛܽܠ ܕܢܶܬ݂ܦܢܶܐ ܡܳܪܝܳܐ ܠܡܶܚܕܳܐ ܥܠܰܝܟ ܠܛܳܒܬ݂ܳܐ. ܐܰܝܟ݂ ܕܰܚܕ݂ܺܝ ܥܰܠ ܐܰܒܳܗܰܝ̈ܟܽܘܢ.
Deu 30:10 ܐܶܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ ܕܰܟܬܺܝܒܺܝܢ ܒܰܟ݂ܬ݂ܳܒܳܐ ܗܳܢܳܐ. ܘܬܶܬ݂ܦܢܶܐ ܠܘܳܬ݂ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂
Deu 30:11 ܡܶܛܽܠ ܕܦܽܘܩܕܳܢܳܐ ܗܳܢܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܳܐ ܗܘܳܐ ܟܣܶܐ ܡܶܢܳܟ݂. ܐܳܦܠܳܐ ܗܘܳܐ ܪܰܚܺܝܩ.
Deu 30:12 ܠܳܐ ܗܘܳܐ ܒܰܫܡܰܝܳܐ ܗܽܘ. ܕܬܺܐܡܰܪ ܡܰܢܽܘ ܢܶܣܰܩ ܠܳܟ݂ ܠܰܫܡܰܝܳܐ ܘܢܶܣܒܺܝܘܗܝ ܠܰܢ. ܘܢܶܫܡܰܥ ܘܢܶܥܒܕ݂ܺܝܘܗܝ.
Deu 30:13 ܘܠܳܐ ܗܘܳܐ ܒܥܶܒܪܳܐ ܕܝܰܡܳܐ. ܕܬܺܐܡܰܪ ܡܰܢܽܘ ܢܶܥܒܰܪ ܠܰܢ ܠܥܶܒܪܳܐ ܕܝܰܡܳܐ. ܘܢܶܣܒܺܝܘܗܝ ܠܰܢ. ܘܢܶܫܡܰܥ ܘܢܶܥܒܕ݂ܺܝܘܗܝ.
Deu 30:14 ܐܶܠܳܐ ܩܰܪܺܝܒ ܗܽܘ ܠܳܟ݂ ܦܶܬ݂ܓ݂ܳܡܳܐ ܛܳܒ. ܒܦܽܘܡܳܟ ܘܰܒܠܶܒܳܟ݂ ܠܡܶܥܒܕܶܗ.
Deu 30:15 ܚܙܺܝ. ܕܝܶܗܒܶܬ݂ ܩܕܳܡܰܝܟ ܝܰܘܡܳܢܳܐ ܚܰܝ̈ܶܐ ܘܛܳܒ̈ܳܬ݂ܳܐ. ܘܡܰܘܬܳܐ ܘܒܺܝ̈ܫܳܬܳܐ.
Deu 30:16 ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܬܶܪܚܰܡ ܠܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܛܰܪ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܬܺܚܶܐ ܘܬܶܣܓܶܐ ܛܳܒ. ܘܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇
Deu 30:17 ܘܶܐܢ ܢܶܣܛܶܐ ܠܶܒܳܟ݂ ܘܠܳܐ ܬܶܫܡܰܥ. ܘܬܶܛܥܶܐ ܘܬܶܣܓܽܘܕ݂ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܦܠܽܘܚ ܐܶܢܽܘܢ.
Deu 30:18 ܚܰܘܺܝܬܟܽܘܢ ܝܰܘܡܳܢܳܐ ܕܡܺܐܒܰܕ݂ ܐܳܒܕܺܝܢ ܐܢ̱ܬܽܘܢ. ܘܠܳܐ ܬܰܓܪܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܥܳܒܪܺܝܢ ܐܢ̱ܬܽܘܢ ܝܽܘܪܕܢܳܢ. ܠܡܶܥܰܠ ܠܬܰܡܳܢ ܠܡܺܐܪܬ݂ܳܗ̇
Deu 30:19 ܣܰܗܕܶܬ݂ ܒܟܽܘܢ ܝܰܘܡܳܢܳܐ ܫܡܰܝܳܐ ܘܰܐܪܥܳܐ. ܕܚܰܝ̈ܶܐ ܘܡܰܘܬܳܐ ܝܶܗܒܶܬ݂ ܩܕܳܡܰܝܟܽܘܢ ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ ܓܒܺܝ ܠܳܟ݂ ܚܰܝ̈ܶܐ. ܕܬܺܚܶܐ ܐܰܢ̱ܬ ܘܙܰܪܥܳܟ݂.
Deu 30:20 ܟܰܕ݂ ܬܶܪܚܰܡ ܠܡܳܪܝܳܐ ܐܰܠܳܗܳܟ݂. ܘܬܶܫܡܰܥ ܒܩܳܠܶܗ ܘܬܶܬ݂ܢܰܩܰܦ ܠܶܗ. ܡܶܛܽܠ ܕܗܽܘܝܽܘ ܚܰܝܰܝ̈ܟ ܘܢܽܘܓܪܳܐ ܕܝܰܘ̈ܡܳܬ݂ܳܟ݂. ܕܬܶܬܶܒ ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ ܠܡܶܬܰܠ ܠܳܟ݂.
Deu 31:1 ܘܶܐܙܰܠ ܡܽܘܫܶܐ. ܘܡܰܠܶܠ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܥܰܡ ܟܽܠܶܗ ܝܺܣܪܳܐܶܝܠ.
Deu 31:2 ܘܶܐܡܰܪ ܠܗܽܘܢ. ܒܰܪ ܡܳܐܐ ܐ̱ܢܳܐ ܘܥܶܣܪܺܝܢ ܫܢܺܝ̈ܢ ܝܰܘܡܳܢܳܐ. ܘܠܳܐ ܡܶܫܟܰܚ ܐ̱ܢܳܐ ܬܽܘܒ ܠܡܶܦܰܩ ܘܰܠܡܶܥܰܠ. ܘܡܳܪܝܳܐ ܐܶܡܰܪ ܠܺܝ. ܕܠܳܐ ܬܶܥܒܰܪ ܝܽܘܪܕܢܳܢ ܗܳܢܳܐ.
Deu 31:3 ܡܳܪܝܳܐ ܐܰܠܳܗܳܟ݂ ܗܽܘ ܥܳܒܰܪ ܩܕܳܡܰܝܟ. ܘܗܽܘ ܢܰܘܒܶܕ݂ ܥܰܡ̈ܡܶܐ ܗܳܠܶܝܢ ܡܶܢ ܩܕܳܡܰܝܟ. ܘܬܺܐܪܰܬ݂ ܐܶܢܽܘܢ. ܝܶܫܽܘܥ ܗܽܘ ܥܳܒܰܪ ܩܕܳܡܰܝܟ ܐܰܝܟ݂ ܕܶܐܡܰܪ ܡܳܪܝܳܐ.
Deu 31:4 ܘܢܶܥܒܶܕ݂ ܠܗܽܘܢ ܡܳܪܝܳܐ ܐܰܝܟ݂ ܕܥܒܰܕ݂ ܠܣܺܝܚܽܘܢ ܘܰܠܥܽܘܓ݂ ܡܰܠܟ̈ܶܐ ܕܳܐܡܽܘܖ̈ܳܝܶܐ. ܘܠܰܐܪܥܗܽܘܢ. ܕܰܐܘܒܶܕ݂ ܐܶܢܽܘܢ.
Deu 31:5 ܢܰܫܠܶܡ ܐܶܢܽܘܢ ܡܳܪܝܳܐ ܩܕܳܡܰܝܟܽܘܢ. ܘܰܥܒܶܕ݂ܘ ܠܗܽܘܢ ܐܰܝܟ݂ ܟܽܠܶܗ ܦܽܘܩܕܳܢܳܐ ܕܦܰܩܶܕܬܟܽܘܢ.
Deu 31:6 ܐܶܬ݂ܚܰܝܰܠܘ ܘܶܐܬ݂ܥܰܫܰܢܘ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ ܘܠܳܐ ܬܶܬ݂ܪܰܗܒܽܘܢ ܡܶܢ ܩܕ݂ܳܡܰܝܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܗܽܘ ܐܳܙܶܠ ܩܕܳܡܰܝܟ. ܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂.
Deu 31:7 ܘܰܩܪܳܐ ܡܽܘܫܶܐ ܠܝܶܫܽܘܥ. ܘܶܐܡܰܪ ܠܶܗ ܠܥܺܝܢ ܟܽܠܶܗ ܝܺܣܪܳܐܶܝܠ. ܐܶܬ݂ܚܰܝܰܠ ܘܶܐܬ݂ܥܰܫܰܢ ܡܶܛܽܠ ܕܰܐܢ̱ܬ ܡܰܥܶܠ ܐܰܢ̱ܬ ܠܶܗ ܠܥܰܡܳܐ ܗܳܢܳܐ. ܠܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ. ܘܰܐܢ̱ܬ ܬܰܘܪܬ݂ܺܝܗ̇ ܠܗܽܘܢ.
Deu 31:8 ܘܡܳܪܝܳܐ ܗܽܘ ܐܳܙܶܠ ܩܕܳܡܰܝܟ. ܘܗܽܘ ܢܶܗܘܶܐ ܥܰܡܳܟ݂. ܘܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂. ܠܳܐ ܬܶܕ݂ܚܰܠ ܘܠܳܐ ܬܙܽܘܥ ܘܠܳܐ ܬܶܬ݂ܪܗܶܒ.
Deu 31:9 ܘܰܟ݂ܬܰܒ ܡܽܘܫܶܐ ܢܳܡܽܘܣܳܐ ܗܳܢܳܐ ܘܝܰܗܒܶܗ ܠܟܳܗ̈ܢܶܐ ܒܢܰܝ̈ ܠܶܘܺܝ. ܕܰܫܩܺܝܠܺܝܢ ܩܺܐܒܽܘܬܳܐ. ܕܰܩܝܳܡܶܗ ܕܡܳܪܝܳܐ. ܘܰܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.
Deu 31:10 ܘܦܰܩܶܕ݂ ܐܶܢܽܘܢ ܡܽܘܫܶܐ. ܘܶܐܡܰܪ ܠܗܽܘܢ. ܡܶܢ ܒܳܬܰܪ ܫܒܰܥ ܫܢܺܝ̈ܢ. ܒܙܰܒܢܳܐ ܕܫܰܢ̱ܬܳܐ ܕܫܽܘܒܩܳܢܳܐ. ܒܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ.
Deu 31:11 ܡܳܐ ܕܳܐܬܶܐ ܟܽܠܶܗ ܝܺܣܪܳܐܶܝܠ ܠܡܶܬ݂ܚܙܳܝܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܰܐܬ݂ܪܳܐ ܕܓܳܒܶܐ. ܩܪܺܝ ܢܳܡܽܘܣܳܐ ܗܳܢܳܐ ܩܕ݂ܳܡ ܟܽܠܶܗ ܝܺܣܪܳܐܶܝܠ ܒܶܐܕ݂ܢܰܝ̈ܗܽܘܢ.
Deu 31:12 ܟܰܢܶܫܳܝܗܝ ܠܥܰܡܳܐ ܓܰܒܖ̈ܶܐ ܘܢܶܫ̈ܶܐ. ܘܺܝܩܰܪܬܳܐ. ܘܥܳܡܽܘܪܳܐ ܕܰܒܩܽܘܖ̈ܝܳܟ݂. ܡܶܛܽܠ ܕܢܶܫܡܥܽܘܢ ܘܢܺܐܠܦܽܘܢ. ܘܢܶܕ݂ܚܠܽܘܢ ܡܶܢ ܡܳܪܝܳܐ ܐܰܠܳܗܟܽܘܢ. ܘܢܶܛܪܽܘܢ ܘܢܶܥܒܕ݂ܽܘܢ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ.
Deu 31:13 ܘܰܒܢܰܝ̈ܗܽܘܢ ܕܠܳܐ ܝܺܕܰܥܘ ܢܶܫܡܥܽܘܢ. ܘܢܺܐܠܦܽܘܢ ܠܡܶܕ݂ܚܰܠ ܡܶܢ ܡܳܪܝܳܐ ܐܰܠܳܗܗܽܘܢ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܐܢ̱ܬܽܘܢ ܒܰܐܪܥܳܐ ܕܥܳܒܪܺܝܢ ܐܢ̱ܬܽܘܢ ܝܽܘܪܕܢܳܢ ܠܡܺܐܪܬ݂ܳܗ̇
Deu 31:14 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܩܪܶܒܘ ܝܰܘܡܰܝ̈ܟ ܠܰܡܡܳܬ݂. ܩܪܺܝ ܠܝܶܫܽܘܥ. ܘܩܽܘܡ ܒܡܰܫܟܰܢܙܰܒܢܳܐ ܘܶܐܦܰܩܕ݂ܺܝܘܗܝ. ܘܶܐܙܰܠܘ ܡܽܘܫܶܐ ܘܝܶܫܽܘܥ. ܘܩܳܡܘ ܒܡܰܫܟܰܢ ܙܰܒܢܳܐ.
Deu 31:15 ܘܶܐܬ݂ܓܠܺܝ ܡܳܪܝܳܐ ܒܡܰܫܟܰܢܙܰܒܢܳܐ ܒܥܰܡܽܘܕܳܐ ܕܰܥܢܳܢܳܐ. ܘܩܳܡ ܥܰܡܽܘܕܳܐ ܕܰܥܢܳܢܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.
Deu 31:16 ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܐܰܢ̱ܬ ܫܳܟܶܒ ܐܰܢ̱ܬ ܥܰܡ ܐܰܒܳܗܰܝ̈ܟ. ܘܩܳܐܶܡ ܥܰܡܳܐ ܗܳܢܳܐ. ܘܛܳܥܶܐ ܒܳܬܰܪ ܐܰܠܳܗ̈ܶܐ ܢܽܘܟܖ̈ܳܝܶܐ ܕܰܐܪܥܳܐ. ܕܗܽܘ ܥܳܐܶܠ ܠܬܰܡܳܢ ܒܰܝܢܳܬ݂ܟܽܘܢ. ܘܫܳܒܶܩ ܠܺܝ ܘܰܡܒܰܛܶܠ ܩܝܳܡܝ ܕܰܐܩܺܝܡܶܬ݂ ܥܰܡܶܗ.
Deu 31:17 ܘܡܶܬ݂ܚܰܡܰܬ݂ ܪܽܘܓܙܝ ܥܠܰܘܗܝ ܒܝܰܘܡܳܐ ܗܰܘ. ܘܶܐܫܒܽܘܩ ܐܶܢܽܘܢ ܘܰܐܗܦܶܟ݂ ܐܰܦܰܝ̈ ܡܶܢܗܽܘܢ. ܘܢܶܗܘܽܘܢ ܠܡܶܐܟܽܘܠܬܳܐ. ܘܬܶܡܛܶܝܘܗܝ ܒܺܝܫܬܳܐ ܣܰܓܺܝܐܬ݂ܳܐ ܘܥܳܩܬ݂ܳܐ. ܘܢܺܐܡܰܪ ܒܝܰܘܡܳܐ ܗܰܘ. ܡܶܛܽܠ ܕܠܰܝܬ ܐܰ‌ܠܳܗܳܐ ܒܓܰܘܝ. ܐܰܖ̈ܥܳܢܝ ܗܳܠܶܝܢ ܟܽܠܗܶܝܢ ܒܺܝ̈ܫܳܬܳܐ.
Deu 31:18 ܘܶܐܢܳܐ ܐܰܗܦܶܟ݂ ܐܰܦܰܝ̈ ܡܶܢܗܽܘܢ ܒܝܰܘܡܳܐ ܗܰܘ. ܡܶܛܽܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ. ܥܰܠ ܕܰܣܛܰܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ.
Deu 31:19 ܡܶܟܺܝܠ ܟܬ݂ܽܘܒ ܠܗܽܘܢ ܬܶܫܒܽܘܚܬܳܐ ܗܳܕ݂ܶܐ. ܘܰܐܠܶܦܶܝܗ̇ ܠܰܒܢܰܝ̈ ܝܺܣܪܳܐܶܝܠ. ܘܣܺܝܡܶܝܗ̇ ܒܦܽܘܡܗܽܘܢ. ܡܶܛܽܠ ܕܬܶܗܘܶܐ ܠܺܝ ܬܶܫܒܽܘܚܬܳܐ ܗܳܕ݂ܶܐ ܠܣܳܗܕܽܘܬܳܐ ܒܰܒܢܰܝ̈ ܝܺܣܪܳܐܶܝܠ.
Deu 31:20 ܡܶܛܽܠ ܕܡܰܥܶܠ ܐ̱ܢܳܐ ܠܗܽܘܢ ܠܰܐܪܥܳܐ ܕܺܝܡܰܝܬ݂ ܠܰܐܒܳܗܰܝ̈ܗܽܘܢ. ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܘܳܐܟܠܺܝܢ ܘܣܳܒܥܺܝܢ ܘܡܶܬ݂ܦܰܢܩܺܝܢ. ܘܣܳܛܶܝܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܦܳܠܚܺܝܢ ܠܗܽܘܢ ܘܡܰܪܓܙܺܝܢ ܠܺܝ. ܘܰܡܒܰܛܠܺܝܢ ܩܝܳܡܝ.
Deu 31:21 ܘܡܳܐ ܕܡܰܛܺܝ̈ ܐܶܢܽܘܢ ܒܺܝ̈ܫܳܬܳܐ ܣܰܓܺܝ̈ܐܳܬ݂ܳܐ ܘܥܳܩ̈ܳܬ݂ܳܐ. ܬܶܩܪܶܐ ܬܶܫܒܽܘܚܬܳܐ ܗܳܕ݂ܶܐ ܩܕ݂ܳܡܰܝܗܽܘܢ ܠܣܳܗܕܽܘܬܳܐ. ܕܠܳܐ ܬܶܬܛܥܶܐ ܡܶܢ ܦܽܘܡܳܐ ܕܙܰܪܥܗܽܘܢ. ܡܶܛܽܠ ܕܝܳܕܰܥ ܐ̱ܢܳܐ ܝܰܨܪܗܽܘܢ ܘܟܽܠ ܕܥܳܒܕܺܝܢ ܗܳܪܟܳܐ ܝܰܘܡܳܢܳܐ. ܥܰܕ݂ܠܳܐ ܐܰܥܶܠ ܐܶܢܽܘܢ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ.
Deu 31:22 ܘܰܟ݂ܬܰܒ ܡܽܘܫܶܐ ܬܶܫܒܽܘܚܬܳܐ ܗܳܕ݂ܶܐ ܒܝܰܘܡܳܐ ܗܰܘ. ܘܰܐܠܦܳܗ̇ ܠܰܒܢܰܝ̈ ܝܺܣܪܳܐܶܝܠ.
Deu 31:23 ܘܦܰܩܶܕ݂ ܠܝܶܫܽܘܥ ܒܰܪܢܽܘܢ. ܘܶܐܡܰܪ ܠܶܗ. ܐܶܬ݂ܚܰܝܰܠ ܘܶܐܬ݂ܥܰܫܰܢ. ܡܶܛܽܠ ܕܰܐܢ̱ܬ ܡܰܥܶܠ ܐܰܢ̱ܬ ܠܰܒܢܰܝ̈ ܝܺܣܪܳܐܶܝܠ ܠܰܐܪܥܳܐ ܕܺܝܡܺܝܬ݂ ܠܗܽܘܢ. ܘܶܐܢܳܐ ܐܶܗܘܶܐ ܥܰܡܳܟ݂.
Deu 31:24 ܘܟܰܕ݂ ܫܰܠܶܡ ܡܽܘܫܶܐ ܠܡܶܟ݂ܬܰܒ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ ܒܣܶܦܪܳܐ ܥܕ݂ܰܡܳܐ ܕܰܫܠܶܡܘ.
Deu 31:25 ܦܰܩܶܕ݂ ܡܽܘܫܶܐ ܠܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ. ܘܶܐܡܰܪ ܠܗܽܘܢ.
Deu 31:26 ܣܰܒܘ ܣܶܦܪܳܐ ܗܳܢܳܐ ܕܢܳܡܽܘܣܳܐ. ܘܣܺܝܡܽܘܗܝ ܒܣܶܛܪܳܐ ܕܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܐܰܠܳܗܟܽܘܢ. ܘܢܶܗܘܶܐ ܠܟܽܘܢ ܬܰܡܳܢ ܣܳܗܕܳܐ.
Deu 31:27 ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܡܡܰܪܡܪܳܢܽܘܬ݂ܟܽܘܢ. ܘܰܩܕ݂ܳܠܟܽܘܢ ܩܰܫܝܳܐ. ܘܗܳܐ ܥܰܕ݂ ܐܶܢܳܐ ܚܰܝ ܥܰܡܟܽܘܢ ܝܰܘܡܳܢܳܐ ܡܰܪܡܰܪܬܽܘܢ ܠܡܳܪܝܳܐ. ܘܳܐܦ ܡܶܢ ܒܳܬܰܪ ܕܡܳܐܶܬ݂ ܐ̱ܢܳܐ.
Deu 31:28 ܟܰܢܶܫܘ ܠܘܳܬ݂ܝ ܟܽܠܗܽܘܢ ܣܳܒ̈ܶܐ ܕܫܰܒܛܰܝ̈ܟܽܘܢ. ܘܣܳܦܖ̈ܰܝܟܽܘܢ. ܘܺܐܡܰܪ ܠܟܽܘܢ ܗܳܠܶܝܢ ܦܶܬܓܳܡ̈ܶܐ. ܘܶܐܣܰܗܶܕ݂ ܒܟܽܘܢ ܫܡܰܝܳܐ ܘܰܐܪܥܳܐ.
Deu 31:29 ܡܶܛܽܠ ܕܝܳܕܰܥ ܐ̱ܢܳܐ ܕܡܶܢ ܒܳܬܰܪ ܡܰܘܬܝ ܡܚܰܒܳܠܽܘ ܡܚܰܒܠܺܝܢ ܐܢ̱ܬܽܘܢ. ܘܣܳܛܶܝܢ ܐܢ̱ܬܽܘܢ ܡܶܢ ܐܽܘܪܚܳܐ ܕܦܰܩܶܕܬܟܽܘܢ. ܘܰܐܪܥܳܐ ܠܟܽܘܢ ܒܺܝܫܬܳܐ ܒܚܰܪܬ݂ܳܐ ܕܝܰܘ̈ܡܳܬ݂ܳܐ. ܡܳܐ ܕܥܒܰܕܬܽܘܢ ܒܺܝܫܬܳܐ ܩܕ݂ܳܡ ܡܳܪܝܳܐ. ܘܰܐܪܓܶܙܬܽܘܢܳܝܗܝ ܒܰܥܒܳܕ݂ܳܐ ܕܺܐܝܕܰܝ̈ܟܽܘܢ.
Deu 31:30 ܘܶܐܡܰܪ ܡܽܘܫܶܐ ܩܕ݂ܳܡ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܦܶܬܓܳܡ̈ܶܐ ܕܬܶܫܒܽܘܚܬܳܐ ܗܳܕ݂ܶܐ ܥܕ݂ܰܡܳܐ ܕܰܫܠܶܡܘ.
Deu 32:1 ܨܽܘܬ݂ܘ ܫܡܰܝ̈ܳܐ ܘܶܐܡܰܠܶܠ. ܬܶܫܡܰܥ ܐܰܪܥܳܐ ܡܺܐܡܪܶܗ ܕܦܽܘܡܝ.
Deu 32:2 ܢܶܪܣܰܡ ܐܰܝܟ݂ ܡܶܛܪܳܐ ܝܽܘܠܦܳܢܝ. ܘܢܶܚܽܘܬ݂ ܐܰܝܟ݂ ܛܰܠܳܐ ܡܺܐܡܰܪܝ. ܐܰܝܟ݂ ܖ̈ܽܘܚܶܐ ܕܥܰܠ ܬܰܕ݂ܐܳܐ. ܘܰܐܝܟ݂ ܖ̈ܣܺܝܣܶܐ ܕܥܰܠ ܥܶܣܒܳܐ.
Deu 32:3 ܡܶܛܽܠ ܕܒܰܫܡܶܗ ܕܡܳܪܝܳܐ ܐܶܩܪܶܐ. ܗܰܒܘ ܪܰܒܽܘܬ݂ܳܐ ܠܰܐܠܳܗܰܢ ܬܰܩܺܝܦܳܐ.
Deu 32:4 ܕܰܕ݂ܠܳܐ ܡܽܘܡ ܥܒܳܕ݂ܰܘ̈ܗܝ. ܘܟܽܠܗܶܝܢ ܐܽܘܖ̈ܚܳܬܶܗ ܕܺܝܢܳܐ. ܐܰ‌ܠܳܗܳܐ ܗܽܘ ܡܗܰܝܡܢܳܐ ܘܠܳܐ ܗܘܳܐ ܥܰܘܳܠܳܐ. ܙܰܕܺܝܩܳܐ ܘܰܬ݂ܪܺܝܨܳܐ.
Deu 32:5 ܚܰܒܶܠܘ ܘܠܳܐ ܠܶܗ ܒܢܰܝ̈ܳܐ ܕܡܽܘܡܳܐ. ܕܳܪܳܐ ܡܥܰܩܡܳܐ ܘܰܡܦܰܬܠܳܐ.
Deu 32:6 ܗܳܠܶܝܢ ܠܡܳܪܝܳܐ ܦܳܪܥܺܝܢ ܐܢ̱ܬܽܘܢ. ܥܰܡܳܐ ܣܰܟܠܳܐ ܘܠܳܐ ܗܘܳܐ ܚܰܟܺܝܡܳܐ. ܕܰܠܡܳܐ ܠܳܐ ܗܘܳܐ ܐܰܒܽܘܟ݂ ܕܰܩܢܳܟ݂. ܘܗܽܘܝܽܘ ܥܰܒܕܳܟ݂ ܘܰܐܬ݂ܩܢܳܟ݂.
Deu 32:7 ܐܶܬܕܰܟ݂ܪ ܝܰܘ̈ܡܳܬ݂ܳܐ ܕܡܶܢ ܥܳܠܰܡ. ܘܶܐܣܬܰܟܠ ܒܰܫܢܰܝ̈ܳܐ ܕܕ݂ܳܪܕܳܖ̈ܺܝܢ. ܫܰܐܶܠ ܠܰܐܒܽܘܟ݂. ܘܰܢܚܰܘܶܝܟ݂. ܘܰܠܣܳܒܰܝ̈ܟ. ܘܢܺܐܡܪܽܘܢ ܠܳܟ݂.
Deu 32:8 ܟܰܕ݂ ܡܦܰܠܶܓ ܡܪܰܝܡܳܐ ܥܰܡ̈ܡܶܐ. ܘܟܰܕ݂ ܡܦܰܪܶܫ ܒܢܰܝ̈ܢܳܫܳܐ. ܐܰܩܺܝܡ ܬܚܽܘܡܳܐ ܕܥܰܡ̈ܡܶܐ ܠܡܶܢܝܳܢܳܐ ܕܰܒܢܰܝ̈ ܝܺܣܪܳܐܶܝܠ.
Deu 32:9 ܡܶܛܽܠ ܕܦܳܠܓܽܘܬܶܗ ܕܡܳܪܝܳܐ ܥܰܡܶܗ. ܘܝܰܥܩܽܘܒ ܚܰܒܠܳܐ ܕܝܳܪܬܽܘܬ݂ܶܗ.
Deu 32:10 ܐܶܫܟܚܶܗ ܒܰܐܪܥܳܐ ܕܡܰܕܒܪܳܐ. ܘܰܒܚܽܘܪܒܳܐ ܕܰܐܫܺܝܡܽܘܢ. ܐܰܩܦܶܗ ܘܚܰܒܒܶܗ ܘܢܰܛܪܶܗ ܐܰܝܟ݂ ܒܳܒܬ݂ܳܐ ܕܥܰܝܢܳܐ.
Deu 32:11 ܘܰܐܝܟ݂ ܢܶܫܪܳܐ ܕܛܳܐܶܣ ܥܰܠ ܩܶܢܶܗ. ܘܥܰܠ ܦܰܖ̈ܽܘܓܰܘܗܝ ܡܪܰܚܶܦ. ܦܳܪܶܣ ܓܶܦܰܘ̈ܗܝ ܘܰܡܩܰܒܶܠ ܠܗܽܘܢ. ܘܫܳܩܶܠ ܠܗܽܘܢ ܥܰܠ ܥܽܘܫܢܳܐ ܕܶܐܒܖ̈ܰܘܗܝ.
Deu 32:12 ܡܳܪܝܳܐ ܒܰܠܚܽ̈ܘܕ݂ܘܗܝ ܕܰܒܪܶܗ. ܘܠܰܝܬ ܗܘܳܐ ܥܰܡܶܗ ܐܰܠܳܗ ܢܽܘܟ݂ܪܳܝ.
Deu 32:13 ܐܰܘܬܒܶܗ ܥܰܠ ܥܽܘܫܢܳܐ ܕܰܐܪܥܳܐ. ܘܰܐܘܟܠܶܗ ܥܰܠ̈ܠܳܬ݂ܳܐ ܕܚܰܩܠܳܐ. ܐܰܝܢܩܶܗ ܕܶܒܫܳܐ ܡܶܢ ܟܺܐܦܳܐ. ܘܡܶܫܚܳܐ ܡܶܢ ܟܺܐܦܳܐ ܕܛܰܪܳܢܳܐ.
Deu 32:14 ܚܶܐܘܬ݂ܳܐ ܕܬܰܘܖ̈ܶܐ ܘܚܰܠܒܳܐ ܕܥܳܢ̈ܳܐ. ܥܰܡ ܬܰܪܒܳܐ ܕܰܡܦܰܛܡ̈ܶܐ. ܕܶܟܖ̈ܶܐ ܒܢܰܝ̈ ܕܰܝ̈ܨܶܐ ܘܰܓܕܰܝ̈ܳܐ ܥܰܡ ܬܰܪܒܳܐ ܘܫܽܘܡܢܳܐ ܕܚܶܛ̈ܶܐ. ܘܰܕ݂ܡܳܐ ܕܥܶܢ̈ܒܶܐ ܐܰܫܩܝܶܗ ܚܰܡܪܳܐ.
Deu 32:15 ܘܰܫܡܶܢ ܝܺܣܪܳܐܶܝܠ ܘܰܒܥܰܛ. ܫܡܶܢ ܘܰܬ݂ܩܶܦ ܘܰܩܢܳܐ ܢܶܟ݂ܣ̈ܶܐ. ܘܰܛܥܳܐ ܠܰܐܠܳܗܳܐ ܕܰܥܒܕܶܗ. ܘܨܰܚܺܝ ܠܬܰܩܺܝܦܳܐ ܕܦܰܪܩܶܗ.
Deu 32:16 ܐܰܛܢܶܗ ܒܢܽܘܟܪܳܝܳܐ. ܘܰܒܕܶܚ̈ܠܳܬ݂ܳܐ ܐܰܪܓܙܶܗ.
Deu 32:17 ܕܰܒܰܚܘ ܠܫ̈ܺܐܕܶܐ ܕܠܳܐ ܗܘܰܘ ܐܰܠܳܗ̈ܶܐ. ܐܰܠܳܗ̈ܶܐ ܕܠܳܐ ܝܺܕܰܥܘ ܐܶܢܽܘܢ. ܚܰܕ̈ܬܶܐ ܐܶܢܽܘܢ ܕܗܳܟܺܝܠ ܐܶܬ݂ܥܒܶܕ݂ܘ. ܘܠܳܐ ܕܚܶܠܘ ܠܗܽܘܢ ܐܰܒܳܗܰܝ̈ܟܽܘܢ.
Deu 32:18 ܠܬܰܩܺܝܦܳܐ ܕܝܰܠܕܳܟ݂ ܛܥܰܝܬ. ܘܶܐܬ݂ܢܫܺܝܬ ܠܰܐܠܳܗܳܐ ܕܫܰܒܚܳܟ݂.
Deu 32:19 ܘܰܚܙܳܐ ܡܳܪܝܳܐ ܘܰܪܓܶܙ. ܥܰܠ ܕܰܐܪܓܙܽܘܗܝ ܒܢܰܘ̈ܗܝ ܘܰܒ̈ܢܳܬܶܗ.
Deu 32:20 ܘܶܐܡܰܪ ܐܰܦܢܶܐ ܐܰܦܰܝ̈ ܡܶܢܗܽܘܢ. ܘܶܐܚܙܶܐ ܡܳܢܳܐ ܗܳܘܝܳܐ ܚܰܪܬ݂ܗܽܘܢ. ܡܶܛܽܠ ܕܕ݂ܳܪܳܐ ܐܶܢܽܘܢ ܗܦܺܝܟܳܐ. ܒܢܰܝ̈ܳܐ ܕܠܰܝܬ ܒܗܽܘܢ ܗܰܝܡܳܢܽܘܬ݂ܳܐ.
Deu 32:21 ܗܶܢܽܘܢ ܐܰܛܢܽܘܢܝ ܒܠܳܐ ܐܰܠܳܗ. ܘܰܐܪܓܙܽܘܢܝ ܒܕܶܚ̈ܠܳܬ݂ܗܽܘܢ. ܘܳܐܦ ܐܶܢܳܐ ܐܰܛܶܢ ܐܶܢܽܘܢ ܒܠܳܐ ܥܰܡܝ. ܘܰܒܥܰܡܳܐ ܣܰܟܠܳܐ ܐܰܪܓܶܙ ܐܶܢܽܘܢ.
Deu 32:22 ܡܶܛܽܠ ܕܢܽܘܪܳܐ ܩܳܕ݂ܚܳܐ ܒܪܽܙܓܙܝ. ܘܡܰܘܩܕ݂ܳܐ ܥܕ݂ܰܡܳܐ ܠܰܫܝܽܘܠ ܬܰܚܬܳܝܬܳܐ. ܬܶܐܟ݂ܽܘܠ ܐܰܪܥܳܐ ܘܥܰܠ̈ܠܳܬ݂ܳܗ̇. ܘܬ݂ܰܘܩܶܕ݂ ܫܶܬܶܐܣ̈ܶܐ. ܕܛܽܘܖ̈ܶܐ.
Deu 32:23 ܐܶܟܰܢܶܫ ܥܠܰܝܗܽܘܢ ܒܺܝ̈ܫܳܬܳܐ. ܘܓܶܐܖ̈ܰܝ ܐܰܘܟܶܠ ܒܗܽܘܢ.
Deu 32:24 ܢܶܬܛܰܪܦܽܘܢ ܒܟܰܦܢܳܐ ܘܢܶܫ̈ܬܰܠܡܳܢ ܠܗܽܘܢ ܖ̈ܽܘܚܶܐ ܒܺܝ̈ܫܳܬܳܐ. ܘܰܠܛܰܝܪܳܐ ܐܰܫܠܶܡ ܐܶܢܽܘܢ. ܘܚܰܝܘܰܬ݂ ܫܶܢܳܐ ܐܶܓܰܪܶܐ ܒܗܽܘܢ. ܥܰܡ ܚܶܡܬ݂ܳܐ ܕܰܚ̈ܘܰܘܳܬ݂ܳܐ ܕܚܳܠܕܺܝܢ ܒܥܰܦܪܳܐ.
Deu 32:25 ܡܶܢ ܠܒܰܪ ܬܓܰܝܶܙ ܚܰܪܒܳܐ. ܘܡܶܢ ܬܰܘܳܢ̈ܶܐ ܕܶܚܠܬ݂ܳܐ. ܐܳܦ ܓܰܕ݂ܽܘ̈ܕܶܐ ܘܰܒܬ݂ܽܘܠܳܬ݂ܳܐ. ܘܰܛܠܳܝ̈ܶܐ ܥܰܡ ܓܰܒܖ̈ܶܐ ܣܳܒ̈ܶܐ.
Deu 32:26 ܐܶܡܪܶܬ݂ ܐܰܝܟܳܐ ܐܶܢܽܘܢ. ܐܶܒܰܛܶܠ ܡܶܢ ܒܢܰܝ̈ܢܳܫܳܐ ܕܽܘܟ݂ܪܳܢܗܽܘܢ.
Deu 32:27 ܐܶܠܽܘܠܳܐ ܪܽܘܓܙܳܐ ܕܰܒܥܶܠܕܒܳܒܳܐ ܕܰܥܫܶܢ. ܕܠܳܐ ܢܶܬܬܪܺܝܡܽܘܢ ܐܳܠܽܘܨܰܝ̈ܗܽܘܢ. ܘܢܺܐܡܪܽܘܢ ܕܺܐܝܕܰܢ ܗܽܘ ܐܶܬܬܪܺܝܡܰܬ݂. ܘܠܳܐ ܗܘܳܐ ܡܳܪܝܳܐ ܥܒܰܕ݂ ܗܳܠܶܝܢ.
Deu 32:28 ܡܶܛܽܠ ܕܥܰܡܳܐ ܗܽܘ ܕܰܐܒܺܝܕ݂ܳܐ ܬܰܪܥܺܝܬܶܗ. ܘܠܰܝܬ ܒܗܽܘܢ ܣܽܘܟܳܠܳܐ.
Deu 32:29 ܐܶܠܽܘ ܚܟܰܡܘ ܘܶܐܣܬܰܟܰܠܘ ܒܗܳܕ݂ܶܐ. ܘܶܐܬ݂ܒܰܝܰܢܘ ܒܚܰܪܬ݂ܗܽܘܢ.
Deu 32:30 ܪܳܕܶܦ ܗܘܳܐ ܚܰܕ݂ ܠܰܐܠܦܳܐ. ܘܰܬܪܶܝܢ ܡܰܥܪܩܺܝܢ ܗܘܰܘ ܪܶܒܽܘܬ݂ܳܐ. ܐܶܠܳܐ ܬܰܩܺܝܦܗܽܘܢ ܐܰܫܠܶܡ ܐܶܢܽܘܢ. ܘܡܳܪܝܳܐ ܚܒܰܫ ܐܶܢܽܘܢ.
Deu 32:31 ܡܶܛܽܠ ܕܡܶܢ ܓܦܶܬܳܐ ܕܰܣܕ݂ܽܘܡ ܓܦܶܬܗܽܘܢ. ܘܡܶܢ ܫܬܶܠܬ݂ܳܐ ܕܥܳܡܽܘܪܳܐ. ܥܶܢܒܰܝ̈ܗܽܘܢ ܥܶܢ̈ܒܺܝܢ ܡܰܪܺܝܖ̈ܳܢ. ܘܰܣܓ̈ܽܘܠܰܝܗܽܘܢ ܡܪܳܖ̈ܶܐ ܠܗܽܘܢ.
Deu 32:33 ܚܶܡܬ݂ܳܐ ܕܬܰܢܺܝܢܳܐ ܚܶܡܬ݂ܗܽܘܢ. ܘܪܺܝܫܳܐ ܕܦܰܬ݂ܢܳܐ ܒܺܝܫܳܐ.
Deu 32:34 ܗܳܐ ܓܢܺܝܙ ܥܰܡܝ ܘܰܚܬ݂ܺܝܡ ܒܰܐܘܨܖ̈ܶܐ.
Deu 32:35 ܘܕ݂ܺܝܠܝ ܗܽܘ ܦܽܘܪܥܳܢܳܐ ܕܶܐܦܪܽܘܥ ܐܶܢܽܘܢ. ܒܙܰܒܢܳܐ ܕܰܬ݂ܡܽܘܛ ܪܶܓܠܗܽܘܢ. ܡܶܛܽܠ ܕܩܰܪܺܝܒ ܗܽܘ ܝܰܘܡܳܐ ܕܰܬ݂ܒܳܪܗܽܘܢ. ܘܰܡܣܰܪܗܰܒ ܡܶܕܶܡ ܕܰܥܬ݂ܺܝܕ݂ ܠܗܽܘܢ.
Deu 32:36 ܡܶܛܽܠ ܕܕ݂ܳܐܶܢ ܡܳܪܝܳܐ ܠܥܰܡܶܗ. ܘܰܒܥܰܒܕ݂ܰܘ̈ܗܝ ܡܶܬ݂ܒܰܝܰܐ. ܡܶܛܽܠ ܕܰܚܙܳܐ ܕܫܶܠܛܰܬ݂ ܐܺܝܕ݂ܳܐ. ܘܠܰܝܬ ܕܥܳܕܰܪ ܘܰܕ݂ܣܳܡܶܟ݂.
Deu 32:37 ܘܢܺܐܡܰܪ ܐܰܝܟܳܐ ܐܶܢܽܘܢ ܐܰܠܳܗܰܝ̈ܗܽܘܢ ܬܰܩܺܝܦ̈ܶܐ. ܗܳܢܽܘܢ ܕܰܬ݂ܟ݂ܺܝܠܺܝܢ ܗܘܰܘ ܥܠܰܝܗܽܘܢ.
Deu 32:38 ܕܬܰܪܒܳܐ ܕܕܶܒܚܰܝ̈ܗܽܘܢ ܐܳܟܠܺܝܢ ܗܘܰܘ. ܘܫܳܬܶܝܢ ܗܘܰܘ ܚܰܡܪܳܐ ܕܢܽܘܩܳܝܗܽܘܢ. ܢܩܽܘܡܽܘܢ ܗܳܫܳܐ ܘܰܢܥܰܕܪܽܘܢܳܟܽܘܢ. ܘܢܶܗܘܽܘܢ ܥܠܰܝܟܽܘܢ ܡܣܰܬܖ̈ܳܢܶܐ.
Deu 32:39 ܚܙܰܘ ܗܳܟܺܝܠ ܕܶܐܢܳܐ ܐ̱ܢܳܐ. ܘܠܰܝܬ ܐܰܠܳܗ ܠܒܰܪ ܡܶܢܝ. ܐܶܢܳܐ ܡܡܺܝܬ݂ ܐ̱ܢܳܐ ܘܶܐܢܳܐ ܡܰܚܶܐ ܐ̱ܢܳܐ. ܐܶܢܳܐ ܡܰܚܶܐ ܐ̱ܢܳܐ ܘܶܐܢܳܐ ܡܰܐܣܶܐ ܐ̱ܢܳܐ. ܘܠܰܝܬ ܕܦܳܠܶܛ ܡܶܢ ܐܺܝܕܰܝ̈.
Deu 32:40 ܡܶܛܽܠ ܕܰܐܪܺܝܡܶܬ݂ ܥܰܠ ܫܡܰܝ̈ܳܐ. ܐܺܝܕܝ. ܘܶܐܡܪܶܬ݂ ܕܚܰܝ ܐ̱ܢܳܐ ܠܥܳܠܰܡ
Deu 32:41 ܐܶܠܛܽܘܫ ܫܢܳܢܶܗ ܕܣܰܝܦܝ ܐܰܝܟ݂ ܒܰܪܩܳܐ. ܘܬܶܐܚܽܘܕ݂ ܒܕܺܝܢܳܐ ܐܺܝܕܝ. ܘܰܐܗܦܶܟ݂ ܦܽܘܪܥܳܢܳܐ ܠܣܳܢܰܐܝ̈. ܘܠܰܒܥܶܠܕܒܳܒܰܝ̈ ܐܰܫܠܶܡ.
Deu 32:42 ܐܰܪܘܶܐ ܓܶܐܖ̈ܰܝ ܡܶܢ ܕܡܳܐ. ܘܣܰܝܦܝ ܢܶܐܟܽܘܠ ܒܶܣܪܳܐ. ܡܶܢ ܕܡܳܐ ܕܰܩܛܺܝ̈ܠܶܐ ܘܕܰܫ̈ܒܰܝܳܐ. ܘܡܶܢ ܪܺܝܫ ܬܳܓܳܐ ܕܰܒܥܶܠܕܒܳܒܳܐ.
Deu 32:43 ܡܶܟܺܝܠ ܫܰܒܰܚܘ ܥܰܡ̈ܡܶܐ ܥܰܡܶܗ. ܡܶܛܽܠ ܕܰܕ݂ܡܳܐ ܕܥܰܒܕܰܘ̈ܗܝ ܡܶܬ݂ܦܪܰܥ. ܘܦܽܘܪܥܳܢܳܐ ܡܰܗܦܶܟ݂ ܠܣܳܢܰܐܘ̈ܗܝ. ܘܰܡܚܰܣܶܐ ܥܰܠ ܐܰܪܥܶܗ ܘܥܰܠ ܥܰܡܶܗ.
Deu 32:44 ܘܶܐܬ݂ܳܐ ܡܽܘܫܶܐ. ܘܶܐܡܰܪ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܬܶܫܒܽܘܚܬܳܐ ܗܳܕ݂ܶܐ ܩܕ݂ܳܡ ܟܽܠܶܗ ܥܰܡܳܐ. ܗܽܘ ܘܝܶܫܽܘܥ ܒܰܪܢܽܘܢ.
Deu 32:45 ܘܟܰܕ݂ ܫܰܠܶܡ ܡܽܘܫܶܐ ܠܡܺܐܡܰܪ ܦܶܬܓܳܡ̈ܶܐ ܗܳܠܶܝܢ ܠܟܽܠܶܗ ܝܺܣܪܳܐܶܝܠ.
Deu 32:46 ܐܶܡܰܪ ܠܗܽܘܢ. ܣܺܝܡܘ ܠܶܒܟܽܘܢ ܒܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ. ܕܰܡܣܰܗܶܕ݂ ܒܟܽܘܢ ܝܰܘܡܳܢܳܐ. ܕܰܬ݂ܦܰܩܕܽܘܢ ܠܰܒܢܰܝ̈ܟܽܘܢ. ܕܢܶܛܪܽܘܢ ܘܢܶܥܒܕ݂ܽܘܢ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ.
Deu 32:47 ܡܶܛܽܠ ܕܠܳܐ ܗܘܳܐ ܓܶܝܪ ܦܶܬ݂ܓ݂ܳܡܳܐ ܣܪܺܝܩܳܐ ܠܟܽܘܢ. ܡܶܛܽܠ ܕܗܽܘܝܽܘ ܚܰܝܰܝ̈ܟܽܘܢ. ܘܰܒܦܶܬ݂ܓ݂ܳܡܳܐ ܗܳܢܳܐ ܬܰܣܓܽܘܢ ܝܰܘ̈ܡܳܬ݂ܳܐ. ܒܰܐܪܥܳܐ ܕܥܳܒܪܺܝܢ ܐܰܢ̱ܬܽܘܢ ܝܽܘܪܕܢܳܢ ܠܬܰܡܳܢ ܠܡܺܐܪܬ݂ܳܗ̇
Deu 32:48 ܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܶܗ ܒܝܰܘܡܳܐ ܗܰܘ. ܘܶܐܡܰܪ ܠܶܗ.
Deu 32:49 ܣܰܩ ܠܛܽܘܪܳܐ ܗܳܢܳܐ ܕܥܶܒܖ̈ܳܝܶܐ. ܠܛܽܘܪܳܐ ܕܢܳܒܽܘ. ܕܒܰܐܪܥܳܐ ܕܡܽܘܐܳܒ ܩܕ݂ܳܡ ܐܺܝܪܺܝܚܽܘ. ܘܰܚܙܺܝܗ̇ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ ܝܽܘܪܬ݂ܳܢܳܐ.
Deu 32:50 ܘܡܽܘܬ݂ ܒܛܽܘܪܳܐ ܕܣܳܠܶܩ ܐܰܢ̱ܬ ܠܶܗ. ܘܶܐܬ݂ܟܰܢܰܫ ܠܘܳܬ݂ ܥܰܡܳܟ݂. ܐܰܝܟܰܢܳܐ ܕܡܺܝܬ݂ ܐܰܗܪܽܘܢ ܐܰܚܽܘܟ݂ ܒܗܰܘ ܛܽܘܪܳܐ. ܘܶܐܬ݂ܟܰܢܶܫ ܠܘܳܬ݂ ܥܰܡܶܗ.
Deu 32:51 ܥܰܠ ܕܰܐܥܠܺܝܬܽܘܢ ܒܺܝ ܒܓܰܘ ܒܢܰܝ̈ ܝܺܣܪܳܐܶܝܠ ܒܡܰܝ̈ܳܐ ܕܡܰܨܽܘܬ݂ܳܐ. ܒܰܪܩܶܡ ܒܡܰܕܒܪܳܐ ܕܨܺܝܢ. ܥܰܠ ܕܠܳܐ ܩܰܕܶܫܬܽܘܢܳܢܝ ܒܓܰܘ ܒܢܰܝ̈ ܝܺܣܪܳܐܶܝܠ
Deu 32:52 ܡܶܢ ܩܒܽܘܠ ܚܙܺܝܗ̇ ܠܰܐܪܥܳܐ. ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ. ܘܰܠܬܰܡܳܢ ܠܳܐ ܬܶܥܽܘܠ. 
Deu 33:1 ܘܗܳܕ݂ܶܐ ܒܽܘܪܟܬ݂ܳܐ ܕܒܰܪܶܟ݂ ܡܽܘܫܶܐ ܥܰܒܕܶܗ ܕܰܐ‌ܠܳܗܳܐ ܠܰܒܢܰܝ̈ ܝܺܣܪܳܐܶܝܠ. ܩܕ݂ܳܡ ܕܰܢܡܽܘܬ݂.
Deu 33:2 ܘܶܐܡܰܪ. ܡܳܪܝܳܐ ܡܶܢ ܣܺܝܢܰܝ ܐܶܬ݂ܳܐ. ܘܰܕ݂ܢܰܚ ܠܰܢ ܡܶܢ ܣܳܥܺܝܪ. ܘܶܐܬ݂ܓܠܺܝ ܡܶܢ ܛܽܘܪܳܐ ܕܦܰܪܰܢ. ܘܥܰܡܶܗ ܡܶܢ ܖ̈ܶܒܘܳܬ݂ܳܐ ܕܩܰܕܺܝ̈ܫܶܐ ܡܶܢ ܝܰܡܺܝܢܶܗ.
Deu 33:3 ܝܰܗܒ ܠܗܽܘܢ ܘܳܐܦ ܐܰܪܚܶܡ ܐܶܢܽܘܢ ܠܥܰܡ̈ܡܶܐ. ܘܟܽܠܗܽܘܢ ܩܰܕܺܝܫܰܘ̈ܗܝ ܒܰܪܶܟ݂. ܘܗܶܢܽܘܢ ܡܰܕܪܟ݂ܺܝܢ ܠܪܶܓܠܳܟ݂. ܘܰܡܩܰܒܠܺܝܢ ܡܶܢ ܡܶܠܬܳܟ݂.
Deu 33:4 ܢܳܡܽܘܣܳܐ ܐܰܫܠܶܡ ܠܰܢ ܡܽܘܫܶܐ. ܘܝܰܗܒܶܗ ܝܽܘܪܬ݂ܳܢܳܐ ܠܰܟ݂ܢܽܘܫܬܶܗ ܕܝܰܥܩܽܘܒ.
Deu 33:5 ܘܢܶܗܘܶܐ ܒܺܝܣܪܳܐܶܝܠ ܡܰܠܟܳܐ. ܡܳܐ ܕܶܐܬ݂ܟܰܢܰܫܘ ܖ̈ܺܝܫܶܐ ܕܥܰܡܳܐ ܐܰܟ݂ܚܕ݂ܳܐ ܘܫܰܒ̈ܛܶܐ ܕܺܝܣܪܳܐܶܝܠ.
Deu 33:6 ܘܢܺܚܶܐ ܪܽܘܒܺܝܠ ܘܠܳܐ ܢܡܽܘܬ݂. ܘܢܶܗܘܶܐ ܒܡܶܢܝܳܢܳܐ.
Deu 33:7 ܘܗܳܕ݂ܶܐ ܐܶܡܰܪ ܠܺܝܗܽܘܕܳܐ. ܫܡܰܥ ܡܳܪܝܳܐ ܒܩܳܠܶܗ ܕܺܝܗܽܘܕܳܐ. ܘܰܠܥܰܡܶܗ ܐܰܝܬܳܝܗܝ. ܐܺܝܕܰܘ̈ܗܝ ܢܕ݂ܽܘ̈ܢܳܢ ܠܶܗ. ܘܥܳܕܽܘܪܳܐ ܡܶܢ ܐܳܠܽܘܨܰܘ̈ܗܝ ܗܘܰܝ̈ ܠܶܗ.
Deu 33:8 ܘܰܠܠܶܘܺܝ ܐܶܡܰܪ. ܫܽܘܡܠܳܝܳܟ݂ ܘܢܽܘܗܪܳܟ݂ ܠܓܰܒܪܳܐ ܚܰܣܝܳܐ. ܕܢܰܣܺܝܬܶܗ ܒܢܶܣܝܽܘܢ̈ܶܐ. ܘܰܒܚܰܪܬܶܗ ܒܡܰܝ̈ܳܐ ܕܡܰܨܽܘܬ݂ܳܐ.
Deu 33:9 ܕܶܐܡܰܪ ܥܰܠ ܐܰܒܽܘܗܝ. ܘܥܰܠ ܐܶܡܶܗ ܠܳܐ ܚܙܺܝܬܶܗ. ܘܠܰܐܚܰܘ̈ܗܝ ܠܳܐ ܐܶܫܬܰܘܕܰܥ. ܘܠܰܒܢܰܘ̈ܗܝ ܠܳܐ ܝܺܕܰܥ. ܕܰܢܛܰܪܘ ܡܺܐܡܪܳܟ݂ ܘܰܩܝܳܡܳܟ݂ ܢܛܰܪܘ.
Deu 33:10 ܢܰܠܦܽܘܢ ܕܺܝܢܰܝ̈ܟ ܠܝܰܥܩܽܘܒ. ܘܢܳܡܽܘܣܰܝ̈ܟ ܠܺܝܣܪܳܐܶܝܠ. ܢܣܺܝܡܽܘܢ ܥܶܛܪܳܐ ܒܪܽܘܓܙܳܟ݂. ܘܫܽܘܡܠܳܝܳܐ ܥܰܠ ܡܰܕ݂ܒܚܳܟ݂.
Deu 33:11 ܒܰܪܶܟ݂ ܡܳܪܝܳܐ ܚܰܝܠܶܗ. ܘܶܐܨܛܒܺܝ ܒܰܥܒܳܕ݂ܳܐ ܕܺܐܝܕܰܘ̈ܗܝ. ܬܒܰܪ ܚܰܨܳܐ ܕܣܳܢܰܐܘ̈ܗܝ ܘܰܒܥܶܠܕܒܳܒܰܘ̈ܗܝ ܠܳܐ ܢܩܽܘܡܽܘܢ.
Deu 33:12 ܘܰܠܒܶܢܝܳܡܶܝܢ ܐܶܡܰܪ. ܚܰܒܺܝܒܶܗ ܕܡܳܪܝܳܐ ܢܶܫܪܶܐ ܒܫܶܠܝܳܐ. ܘܰܥܠܰܘܗܝ ܢܪܰܚܶܦ ܟܽܠܶܗ ܝܰܘܡܳܐ. ܘܒܶܝܬ݂ ܟܰܬ݂ܦ̈ܳܬܶܗ ܢܶܫܪܶܐ.
Deu 33:13 ܘܰܠܝܰܘܣܶܦ ܐܶܡܰܪ. ܡܒܰܪܰܟ݂ܬܳܐ ܗ̱ܝ ܕܡܳܪܝܳܐ ܐܰܪܥܶܗ ܒܠܶܒܳܐ. ܡܶܢ ܛܰܠܳܐ ܕܰܫܡܰܝܳܐ ܡܶܢ ܠܥܶܠ. ܘܡܶܢ ܬܗܽܘܡܳܐ ܕܰܪܒܺܝܥܳܐ ܡܶܢ ܠܬܰܚܬ.
Deu 33:14 ܘܡܶܢ ܐܶܒܳܐ ܕܥܰܠ̈ܠܳܬ݂ܳܐ ܕܫܶܡܫܳܐ. ܘܡܶܢ ܐܶܒܳܐ ܕܡܰܘܥܶܐ ܣܰܗܪܳܐ.
Deu 33:15 ܘܡܶܢ ܪܺܝܫ ܛܽܘܖ̈ܰܝ ܡܰܕܢܚܳܐ. ܘܡܶܢ ܐܶܒܳܐ ܕܖ̈ܳܡܳܬ݂ܳܐ ܕܥܳܠܰܡ.
Deu 33:16 ܘܡܶܢ ܐܶܒܳܐ ܕܰܐܪܥܳܐ ܒܰܡܠܳܐܳܗ̇. ܘܨܶܒܝܳܢܶܗ ܕܡܰܢ ܕܰܫܪܳܐ ܒܣܰܢܝܳܐ. ܢܺܐܬ݂ܝ̈ܳܢ ܥܰܠ ܪܺܝܫܶܗ ܕܝܰܘܣܶܦ ܘܥܰܠ ܪܺܝܫ ܟܠܺܝܠܳܐ ܕܰܐܚܰܘ̈ܗܝ.
Deu 33:17 ܒܽܘܟܪܳܐ ܕܬܰܘܖ̈ܶܐ ܗܶܕ݂ܪܳܐ ܠܶܗ. ܘܩܰܖ̈ܢܳܬܳܐ ܕܪܰܝܡܳܐ ܩܰܖ̈ܢܳܬܶܗ. ܒܗܶܝܢ ܢܕܰܩܰܪ ܥܰܡ̈ܡܶܐ ܐܰܟ݂ܚܕ݂ܳܐ ܥܕ݂ܰܡܳܐ ܠܥܶܒܖ̈ܶܝܗ̇ ܕܰܐܪܥܳܐ. ܗܳܠܶܝܢ ܖ̈ܶܒܘܳܬ݂ܳܐ ܕܰܐܦܪܶܝܡ. ܘܗܳܠܶܝܢ ܐܰܠܦ̈ܶܐ ܕܰܡܢܰܫܶܐ.
Deu 33:18 ܘܠܰܙܒܽܘܠܽܘܢ ܐܶܡܰܪ. ܚܕ݂ܺܝ ܙܒܽܘܠܽܘܢ ܒܡܰܦܩܳܟ݂. ܘܺܐܝܣܳܟܳܪ ܒܡܰܫ̈ܟܢܰܝܟ݂.
Deu 33:19 ܥܰܡ̈ܡܶܐ ܠܛܽܘܪܳܐ ܢܶܩܪܽܘܢ. ܘܬܰܡܳܢ ܢܶܕ݂ܒܚܽܘܢ ܕܶܒܚ̈ܶܐ ܕܙܰܕܺܝܩܽܘܬ݂ܳܐ. ܡܶܛܽܠ ܕܫܶܦܥܳܐ ܕܝܰܡ̈ܡܶܐ ܢܶܐܢܩܽܘܢ. ܘܶܐܠܦ̈ܶܐ ܕܰܛܡܺܝܖ̈ܳܢ ܒܚܳܠܳܐ.
Deu 33:20 ܘܰܠܓܳܕ݂ ܐܶܡܰܪ. ܒܪܺܝܟ݂ ܡܰܢ ܕܰܐܪܘܰܚ ܠܓܳܕ݂. ܐܰܝܟ݂ ܐܰܪܝܳܐ ܫܪܶܐ. ܘܰܬ݂ܒܰܪ ܕܪܳܥܳܐ ܥܰܡ ܪܺܝܫܳܐ
Deu 33:21 ܘܰܚܙܳܐ ܩܰܕ݂ܡܳܝܰܬ݂ ܠܶܗ. ܡܶܛܽܠ ܕܬܰܡܳܢ ܛܡܺܝܪܳܐ ܦܳܠܓܽܘܬ݂ܶܗ ܕܰܡܒܰܕܩܳܢܳܐ. ܕܢܳܦܶܩ ܗܘܳܐ ܒܪܺܝܫܶܗ ܕܥܰܡܳܐ. ܙܰܕܺܝܩܽܘܬܶܗ ܕܡܳܪܝܳܐ ܥܒܰܕ݂. ܘܕ݂ܺܝܢܰܘ̈ܗܝ ܥܰܡ ܝܺܣܪܳܐܶܝܠ.
Deu 33:22 ܘܰܠܕ݂ܳܢ ܐܶܡܰܪ. ܕܳܢ ܓܽܘܪܝܳܐ ܕܰܐܪܝܳܐ ܕܝܳܢܶܩ ܡܶܢ ܡܰܬ݂ܢܺܝܢ.
Deu 33:23 ܘܰܠܢܰܦܬܳܠܺܝ ܐܶܡܰܪ. ܢܰܦܬܳܠܺܝ ܣܒܰܥ ܨܶܒܝܳܢܳܐ. ܘܰܡܠܶܐ ܒܽܘܪܟܬܶܗ ܕܡܳܪܝܳܐ. ܠܡܰܥܪܒܳܐ ܘܰܠܬܰܝܡܢܳܐ ܢܺܐܪܰܬ݂.
Deu 33:24 ܘܠܳܐܫܺܝܪ ܐܶܡܰܪ. ܒܪܺܝܟ݂ ܡܶܢ ܒܢܰܝ̈ܳܐ ܐܳܫܺܝܪ. ܢܶܗܘܶܐ ܨܶܒܝܳܢܳܐ ܠܰܐܚܰܘ̈ܗܝ. ܘܰܢܨܰܒܰܥ ܒܡܶܫܚܳܐ ܪܶܓܠܶܗ.
Deu 33:25 ܦܰܪܙܠܳܐ ܘܰܢܚܳܫܳܐ ܡܣܳܢܳܟ݂. ܘܰܐܝܟ݂ ܝܰܘ̈ܡܳܬ݂ܳܟ݂ ܥܽܘܫܢܳܟ݂.
Deu 33:26 ܠܰܝܬ ܐܰܝܟ݂ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܪܟܰܒܬܶܗ ܒܰܫܡܰܝܳܐ ܒܥܶܕ݂ܪܳܟ݂. ܘܰܒܓܰܐܝܽܘܬܶܗ.
Deu 33:27 ܒܰܫ̈ܡܰܝ ܫܡܰܝܳܐ ܡܰܥܡܪܶܗ ܕܰܐܠܳܗܰܢ ܡܶܢ ܩܕ݂ܺܝܡ. ܘܰܠܬܰܚܬ ܙܪܰܥ ܥܳܠܡܳܐ. ܘܢܰܘܒܶܕ݂ ܡܶܢ ܩܕܳܡܰܝܟ ܒܥܶܠܕܒܳܒܳܐ ܕܶܐܡܰܪ ܐܰܘܒܶܕ݂.
Deu 33:28 ܘܢܶܫܪܶܐ ܝܺܣܪܳܐܶܝܠ ܒܫܶܠܝܳܐ ܒܰܠܚܽܘܕ݂ܰܘܗܝ. ܡܰܒܽܘܥܶܗ ܕܝܰܥܩܽܘܒ ܒܰܐܪܥܳܐ ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܳܐܦ ܫܡܰܝܳܐ ܢܶܪܣܽܘܢ ܛܰܠܳܐ.
Deu 33:29 ܛܽܘܒܰܝܟ ܝܺܣܪܳܐܶܝܠ ܡܰܢܽܘ ܐܰܟ݂ܘܳܬܳܟ݂. ܥܰܡܳܐ ܕܦܽܘܪܩܳܢܶܗ ܒܡܳܪܝܳܐ ܡܣܰܝܰܥ. ܥܶܕ݂ܪܳܟ݂ ܐܰ‌ܠܳܗܳܐ ܘܠܳܐ ܗܘܳܐ ܒܣܰܦܣܺܪܳܐ ܫܽܘܒܗܳܪܳܟ݂. ܢܶܬ݂ܟܰܕܒܽܘܢ ܠܳܟ݂ ܒܥܶܠܕܒܳܒܰܝ̈ܟ. ܘܰܐܢ̱ܬ ܥܰܠ ܩܕ݂ܳܠܗܽܘܢ ܬܶܕ݂ܪܽܘܟ݂.
Deu 34:1 ܘܰܣܠܶܩ ܡܽܘܫܶܐ ܡܶܢ ܥܰܪܒܽܘܬ݂ ܡܽܘܐܳܒ ܠܛܽܘܪܳܐ ܕܢܳܒܽܘ. ܠܪܺܝܫ ܪܳܡܬ݂ܳܐ ܕܠܽܘܩܒܰܠ ܐܺܝܪܺܝܚܽܘ. ܘܚܰܘܝܶܗ ܡܳܪܝܳܐ ܟܽܠܳܗ ܐܰܪܥܳܐ ܕܓܶܠܥܳܕ݂. ܘܰܕ݂ܓܳܕ݂. ܘܰܥܕ݂ܰܡܳܐ ܠܕ݂ܳܢ.
Deu 34:2 ܘܟܽܠܶܗ ܢܰܦܬܳܠܺܝ. ܘܟܽܠܳܗ̇ ܐܰܪܥܳܐ ܕܰܐܦܪܶܝܡ. ܘܰܕ݂ܡܢܰܫܶܐ. ܘܟܽܠܳܗ̇ ܐܰܪܥܳܐ ܕܺܝܗܽܘܕܳܐ. ܥܕ݂ܰܡܳܐ ܠܝܰܡܳܐ ܐ̱ܚܪܳܝܳܐ ܘܰܠܬܰܝܡܢܳܐ.
Deu 34:3 ܘܰܠܟ݂ܳܟ݂ܳܪ ܕܒܰܦܩܰܥܬ݂ܳܐ ܕܺܐܝܪܺܝܚܽܘ ܩܪܺܝܬ݂ܳܐ ܕܕܶܩ̈ܠܶܐ. ܥܕ݂ܰܡܳܐ ܠܨܳܥܳܪ.
Deu 34:4 ܘܶܐܡܰܪ ܠܶܗ ܡܳܪܝܳܐ. ܗܳܕ݂ܳܐ ܗ̱ܝ ܐܰܪܥܳܐ ܕܺܝܡܺܝܬ݂ ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܘܶܐܡܪܶܬ݂ ܕܰܠܙܰܪܥܟܽܘܢ ܐܶܬܠܺܝܗ̇. ܚܰܘܺܝܬ݂ܳܗ̇ ܠܳܟ݂ ܒܥܰܝܢܰܝ̈ܟ. ܘܰܠܬܰܡܳܢ ܠܳܐ ܬܶܥܽܘܠ.
Deu 34:5 ܘܡܺܝܬ݂ ܬܰܡܳܢ ܡܽܘܫܶܐ ܥܰܒܕܶܗ ܕܡܳܪܝܳܐ ܒܰܐܪܥܳܐ ܕܡܽܘܐܳܒ. ܒܡܶܠܰܬ݂ ܦܽܘܡܶܗ ܕܡܳܪܝܳܐ.
Deu 34:6 ܘܩܰܒܪܶܗ ܒܢܰܚܠܳܐ ܒܰܐܪܥܳܐ ܕܡܽܘܐܳܒ. ܠܽܘܩܒܰܠ ܒܶܝܬ݂ ܦܥܽܘܪ. ܘܠܳܐ ܝܺܕܰܥ ܐ̱ܢܳܫ ܩܰܒܪܶܗ ܥܕ݂ܰܡܳܐ ܠܝܰܘܡܳܢܳܐ.
Deu 34:7 ܘܡܽܘܫܶܐ ܒܰܪ ܡܳܐܐ ܗܘܳܐ ܘܥܶܣܪܺܝܢ ܫܢܺܝ̈ܢ ܟܰܕ݂ ܡܺܝܬ݂. ܠܳܐ ܝܶܩܪܰܬ݂ ܥܰܝܢܶܗ. ܘܠܳܐ ܐܶܬ݂ܩܰܡܰܛܘ ܦܰܟܰܘ̈ܗܝ.
Deu 34:8 ܘܰܒܟܰܐܗܝ ܒܢܰܝ̈ ܝܺܣܪܳܐܶܝܠ ܠܡܽܘܫܶܐ ܒܥܰܪܒܽܘܬ݂ ܡܽܘܐܳܒ ܬܠܳܬܺܝܢ ܝܰܘܡܺܝ̈ܢ. ܘܰܫܠܶܡܘ ܝܰܘ̈ܡܰܝ ܒܟ݂ܳܬ݂ܳܐ ܕܶܐܒܠܶܗ ܕܡܽܘܫܶܐ.
Deu 34:9 ܘܝܶܫܽܘܥ ܒܰܪܢܽܘܢ ܐܶܬ݂ܡܠܺܝ ܪܽܘܚܳܐ ܕܚܶܟ݂ܡܬ݂ܳܐ. ܡܶܛܽܠ ܕܣܳܡ ܡܽܘܫܶܐ ܐܺܝܕܰܘ̈ܗܝ ܥܠܰܘܗܝ. ܘܫܳܡܥܺܝܢ ܗܘܰܘ ܠܶܗ ܒܢܰܝ̈ ܝܺܣܪܳܐܶܝܠ. ܘܥܳܒܕܺܝܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Deu 34:10 ܘܬܽܘܒ ܠܳܐ ܩܳܡ ܢܒܺܝܳܐ ܒܺܝܣܪܳܐܶܝܠ ܐܰܝܟ݂ ܡܽܘܫܶܐ. ܕܝܰܕ݂ܥܶܗ ܡܳܪܝܳܐ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ.
Deu 34:11 ܒܟܽܠܗܶܝܢ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ ܕܫܰܕܪܶܗ ܡܳܪܝܳܐ ܠܡܶܥܒܰܕ݂ ܒܰܐܪܥܳܐ ܕܡܶܨܪܶܝܢ. ܠܦܶܪܥܽܘܢ ܘܰܠܟܽܠܗܽܘܢ ܥܰܒܕܰܘ̈ܗܝ ܘܰܠܟܽܠܳܗ̇ ܐܰܪܥܶܗ.
Deu 34:12 ܘܰܠܟܽܠܳܗ̇ ܐܺܝܕ݂ܳܐ ܥܰܫܺܝܢܬܳܐ. ܘܰܠܟܽܠܶܗ ܚܶܙܘܳܐ ܪܰܒܳܐ. ܕܰܥܒܰܕ݂ ܡܽܘܫܶܐ ܠܥܺܝܢ ܟܽܠܶܗ ܝܺܣܪܳܐܶܝܠ.
Jos 1:1 ܘܡܶܢ ܒܳܬܰܪ ܕܡܺܝܬ̥ ܡܽܘܫܶܐ ܥܰܒܕܶܗ ܕܡܳܪܝܳܐ. ܐܶܡܰܪ ܡܳܪܝܳܐ ܠܝܶܫܽܘܥ ܒܰܪܢܽܘܢ ܡܫܰܡܫܳܢܶܗ ܕܡܽܘܫܶܐ.
Jos 1:2 ܡܽܘܫܶܐ ܥܰܒܕܝ ܡܺܝܬ̥. ܡܶܟܺܝܠ ܩܽܘܡ ܥܒܰܪ ܝܽܘܪܕܢܳܢ ܗܳܢܳܐ. ܐܰܢ̱ܬ ܘܟܽܠܶܗ ܥܰܡܳܐ ܗܳܢܳܐ. ܠܰܐܪܥܳܐ ܕܝܳܗܶܒ ܐ̱ܢܳܐ ܠܗܽܘܢ ܠܰܒܢܰܝ̈ ܝܺܣܪܳܐܶܝܠ.
Jos 1:3 ܟܽܠ ܐܰܬ̥ܪܳܐ ܕܬܶܕ݂ܪܽܘܟ̥ ܒܶܗ ܦܰܣܬܳܐ ܕܪܶܓܠܟܽܘܢ. ܠܟܽܘܢ ܢܶܗܘܶܐ. ܐܰܝܟ̥ ܕܶܐܡܪܶܬ̥ ܠܡܽܘܫܶܐ.
Jos 1:4 ܡܶܢ ܡܰܕܒܪܳܐ ܘܛܽܘܪܳܐ ܕܠܶܒܢܳܢ ܗܳܢܳܐ ܘܰܥܕܰܡܳܐ ܠܰܦܪܳܬ̥ ܢܰܗܪܳܐ ܪܰܒܳܐ. ܘܟܽܠܳܗ̇ ܐܰܪܥܳܐ ܕܚܺܝܬܳܝ̈ܶܐ. ܘܰܥܕܰܡܳܐ ܠܝܰܡܳܐ ܪܰܒܳܐ. ܒܶܝܬ̥ ܡܰܥܖ̈ܳܒܰܝ ܫܶܡܫܳܐ ܢܶܗܘܶܐ ܬܚܽܘܡܟܽܘܢ.
Jos 1:5 ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟܽܘܢ ܟܽܠܗܽܘܢ ܝܰܘ̈ܡܳܬ̥ܐ ܕܚܰܝܰܝ̈ܟܽܘܢ. ܘܰܐܝܟܰܢܳܐ ܕܰܗܘܺܝܬ̥ ܥܰܡ ܡܽܘܫܶܐ. ܐܶܗܘܶܐ ܐܳܦ ܥܰܡܳܟ̥. ܠܳܐ ܐܰܪܦܶܝܟ̥. ܘܠܳܐ ܐܶܫܒܩܳܟ̥.
Jos 1:6 ܐܶܬ̥ܚܰܝܰܠ ܘܶܐܬ̥ܥܰܫܢ ܛܳܒ. ܡܶܛܽܠ ܕܰܐܢ̱ܬ ܬܰܘܪܬ̥ܺܝܘܗܝ ܠܥܰܡܳܐ ܗܳܢܳܐ. ܐܰܪܥܳܐ ܕܺܝܡܺܝܬ̥ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ.
Jos 1:7 ܒܰܠܚܽܘܕ݂ ܐܶܬ̥ܚܰܝܰܠ ܘܶܐܬ̥ܥܰܫܢ ܛܳܒ. ܠܡܶܛܰܪ ܘܰܠܡܶܥܒܰܕ݂ ܟܽܠ ܢܳܡܽܘܣ̈ܶܐ ܕܦܰܩܕ݂ܳܟ̥ ܡܽܘܫܶܐ ܥܰܒܕܝ. ܠܳܐ ܬܶܥܒܰܪ ܡܶܢܗܽܘܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܡܶܛܽܠ ܕܬܰܨܠܰܚ ܒܟܽܠ ܕܰܬ̥ܗܰܠܶܟ̥.
Jos 1:8 ܘܠܳܐ ܢܶܥܢܰܕ݂ ܗܳܢܳܐ ܣܶܦܪܳܐ ܕܢܳܡܽܘܣܳܐ ܡܶܢ ܦܽܘܡܳܟ. ܐܶܠܳܐ ܗܘܰܝܬ ܪܳܢܶܐ ܒܶܗ ܒܠܺܠܝܳܐ ܘܒܺܐܝܡܳܡܳܐ. ܕܬܶܛܰܪ ܘܬܶܥܒܶܕ݂ ܟܽܠ ܕܰܟ̥ܬ̥ܺܝܒ ܒܶܗ. ܕܬܰܨܠܰܚ ܘܬܰܟ̥ܫܰܪ.
Jos 1:9 ܗܳܐ ܦܰܩܶܕܬܳܟ̥. ܐܶܬ̥ܚܰܝܰܠ ܘܶܐܬ̥ܥܰܫܢ. ܠܳܐ ܬܶܕ݂ܚܰܠ. ܘܠܳܐ ܬܙܽܘܥ. ܡܶܛܽܠ ܕܥܰܡܳܟ̥ ܗܽܘ ܡܳܪܝܳܐ ܐܰܠܳܗܳܟ̥ ܐܰܬܰܪ ܕܳܐܙܶܠ ܐܰܢ̱ܬ.
Jos 1:10 ܘܦܰܩܶܕ݂ ܝܶܫܽܘܥ ܠܫܰܠܺܝܛܳܢܰܘ̈ܗܝ ܕܥܰܡܳܐ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ.
Jos 1:11 ܥܒܰܪܘ ܒܓܰܘ ܡܰܫܪܺܝܬܳܐ. ܘܦܰܩܶܕ݂ܘ ܠܥܰܡܳܐ. ܘܶܐܡܰܪܘ ܠܗܽܘܢ. ܛܰܝܶܒܘ ܠܟܽܘܢ ܙܘܳܕ̈ܶܐ. ܡܶܛܽܠ ܕܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܗܳܢܳܐ. ܠܡܶܥܰܠ ܠܡܺܐܪܰܬ̥ ܐܰܪܥܳܐ ܕܡܳܪܝܳܐ ܐܰܠܳܗܟܽܘܢ ܝܳܗܶܒ ܠܟܽܘܢ ܠܡܺܐܪܬܳܗ̇.
Jos 1:12 ܘܰܠܪܽܘܒܺܝܠ. ܘܰܠܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܐܶܡܰܪ ܝܶܫܽܘܥ.
Jos 1:13 ܐܶܬܕܰܟ̥ܪܘ ܦܶܬ̥ܓ݂ܳܡܳܐ ܕܦܰܩܶܕ݂ܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܘܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ ܡܢܺܝܚ ܠܟܽܘܢ. ܘܝܳܗܶܒ ܠܟܽܘܢ ܐܰܪܥܳܐ ܗܳܕ݂ܶܐ.
Jos 1:14 ܢܶܫܰܝ̈ܟܽܘܢ ܘܺܝܩܰܪܬܟܽܘܢ. ܘܩܶܢܝܳܢܟܽܘܢ. ܢܶܬܒܽܘܢ ܒܰܐܪܥܳܐ ܕܝܰܗܒ ܠܟܽܘܢ ܡܽܘܫܶܐ. ܒܥܶܒܪܳܐ ܕܝܽܘܪܕܢܳܢ. ܘܰܐܢ̱ܬܽܘܢ ܥܒܰܪܘ ܟܰܕ݂ ܡܙܰܝܢܺܝܢ ܐ̱ܢܬܽܘܢ ܩܕ݂ܳܡ ܐܰܚܰܝ̈ܟܽܘܢ. ܟܽܠܟܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܘܥܰܕܰܪܘ ܐܶܢܽܘܢ.
Jos 1:15 ܥܕܰܡܳܐ ܕܰܢܢܺܝܚ ܡܳܪܝܳܐ ܠܰܐܚܰܝ̈ܟܽܘܢ ܐܰܟ̥ܘܳܬ̥ܟܽܘܢ. ܘܢܺܐܪܬܽܘܢ ܐܳܦ ܗܶܢܽܘܢ ܐܰܪܥܳܐ ܕܡܳܪܝܳܐ ܐܰܠܳܗܟܽܘܢ ܝܳܗܶܒ ܠܗܽܘܢ. ܘܬܶܗܦܟܽܘܢ ܠܰܐܪܥܳܐ ܕܝܳܪܬܽܘܬ̥ܟܽܘܢ. ܘܬܺܐܪܬܽܘܢܳܗ̇. ܕܝܰܗܒ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܚܰܝ̈ ܫܶܡܫܳܐ.
Jos 1:16 ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ. ܘܶܐܡܰܪܘ ܠܝܶܫܽܘܥ. ܟܽܠܡܶܕܶܡ ܕܦܳܩܶܕ݂ ܐܰܢ̱ܬ ܠܰܢ ܢܶܥܒܶܕ݂. ܘܠܰܐܝܟܳܐ ܕܰܬ̥ܫܰܕܪܰܢ ܢܺܐܙܰܠ.
Jos 1:17 ܘܰܐܝܟܰܢܳܐ ܕܫܳܡܥܺܝܢ ܗܘܰܝܢ ܠܡܽܘܫܶܐ. ܗܳܟܰܢܳܐ ܢܶܫܡܥܳܟ̥. ܒܰܠܚܽܘܕ݂ ܡܳܪܝܳܐ ܐܰܠܳܗܳܟ̥ ܢܶܗܘܶܐ ܥܰܡܳܟ̥. ܐܰܝܟܰܢܳܐ ܕܰܗܘܳܐ ܥܰܡ ܡܽܘܫܶܐ.
Jos 1:18 ܘܟܽܠ ܐ̱ܢܳܫ ܕܢܶܬ̥ܚܪܶܐ ܥܰܡܳܟ̥. ܘܠܳܐ ܢܶܫܡܰܥ ܡܶܠܬܳܟ̥ ܠܟܽܠܡܶܕܶܡ ܕܦܳܩܶܕ݂ ܐܰܢ̱ܬ ܠܶܗ. ܢܶܬ̥ܩܛܶܠ. ܒܰܠܚܽܘܕ݂ ܐܶܬ̥ܚܰܝܰܠ ܘܶܐܬ̥ܥܰܫܢ.
Jos 2:1 ܘܫܰܕܰܪ ܝܶܫܽܘܥ ܒܰܪܢܽܘܢ ܡܶܢ ܣܳܛܺܝܡ ܬܪܶܝܢ ܓܰܒܖ̈ܺܝܢ ܕܝܳܕ݂ܥܺܝܢ ܒܰܐܪܥܳܐ. ܘܶܐܡܰܪ ܠܗܽܘܢ. ܙܶܠܘ ܚܙܰܘ ܠܰܐܪܥܳܐ ܕܺܐܝܪܺܝܚܽܘ ܘܶܐܙܰܠܘ ܘܥܰܠܘ ܠܘܳܬ̥ ܐܰܢ̱ܬܬ̥ܳܐ ܙܳܢܺܝܬ̥ܳܐ ܕܰܫܡܳܗ̇ ܪܳܚܳܒ. ܘܒܳܬ̥ܘ ܬܰܡܳܢ.
Jos 2:2 ܘܶܐܬ̥ܶܐܡܰܪ ܠܡܰܠܟܳܐ ܕܺܐܝܪܺܝܚܽܘ. ܕܗܳܐ ܓܰܒܖ̈ܶܐ ܐܶܬ̥ܰܘ ܠܗܳܪܟܳܐ ܒܠܺܠܝܳܐ ܡܶܢ ܒܢܰܝ̈ ܝܺܣܪܳܐܶܝܠ ܠܡܶܓܰܫ ܐܰܪܥܳܐ.
Jos 2:3 ܘܫܰܕܰܪ ܡܰܠܟܳܐ ܕܺܐܝܪܺܝܚܽܘ ܠܘܳܬ̥ ܪܳܚܳܒ. ܘܶܐܡܰܪ ܠܳܗ̇. ܐܰܦܶܩ ܠܓܰܒܖ̈ܶܐ ܕܥ̣ܰܠܘ ܠܘܳܬܶܟ̥ܝ ܒܠܺܠܝܳܐ. ܡܶܛܽܠ ܕܰܠܡܶܓܰܫ ܐܰܪܥܰܢ ܐܶܬ̥ܰܘ.
Jos 2:4 ܘܕܶܒܪܰܬ̥ ܐܰܢ̱ܬܬ̥ܳܐ ܠܰܬܖ̈ܰܝܗܽܘܢ ܓܰܒܖ̈ܶܐ ܘܛܰܫܝܰܬ̥ ܐܶܢܽܘܢ. ܘܶܐܡܪܰܬ̥ ܫܰܪܺܝܪܳܐܺܝܬ̥ ܐܶܬ̥ܰܘ ܠܘܳܬ̥ܝ ܓܰܒܖ̈ܶܐ. ܘܠܳܐ ܝܶܕ݂ܥܶܬ̥ ܡܶܢ ܐܰܝܡܶܟܳܐ ܐܶܢܽܘܢ.
Jos 2:5 ܘܟܰܕ݂ ܗܘܳܐ ܙܰܒܢܳܐ ܕܡܶܬܬܚܶܕ݂ ܬܰܪܥܳܐ ܒܪܰܡܫܳܐ ܢ̣ܦܰܩܘ ܠܗܽܘܢ. ܘܠܳܐ ܝܶܕ݂ܥܶܬ̥ ܠܰܐܝܟܳܐ ܐܶܙܰܠܘ. ܦܽܘܩܘ ܥܓܰܠ ܒܳܬܰܪܗܽܘܢ. ܡܶܛܽܠ ܕܡܰܕ݂ܪܟ̥ܺܝܢ ܐ̱ܢܬܽܘܢ ܠܗܽܘܢ.
Jos 2:6 ܘܗܺܝ ܐܰܣܩܰܬ̥ ܐܶܢܽܘܢ ܠܶܐܓܳܪܳܐ. ܘܛܰܫܝܰܬ̥ ܐܶܢܽܘܢ ܒܶܝܬ̥ ܟܰܖ̈ܣܒܳܢܶܐ ܕܟܶܬܳܢܳܐ ܕܣܺܝܡܺܝܢ ܗܘܰܘ ܠܳܗ̇ ܥܰܠ ܐܶܓܳܪܳܐ.
Jos 2:7 ܘܓܰܒܖ̈ܶܐ ܢ̣ܦܰܩܘ ܒܳܬܰܪܗܽܘܢ ܒܽܐܘܪܚܳܐ ܕܝܽܘܪܕܢܳܢ ܕܥܰܠ ܡܰܥܒܰܪܬܳܐ. ܘܬܰܪܥܳܐ ܐܶܚܰܕ݂ܘ ܒܳܬܰܪ ܕܰܢ̣ܦܰܩܘ ܖ̈ܳܕܽܘܦܶܐ ܒܳܬܰܪ ܓܳܫܽܘ̈ܫܶܐ.
Jos 2:8 ܘܗܶܢܽܘܢ ܥܕܰܡܳܐ ܠܗܳܫܳܐ ܠܳܐ ܫܟܶܒܘ ܗܘܰܘ. ܘܗܺܝ ܣܶܠܩܰܬ̥ ܠܘܳܬ̥ܗܽܘܢ ܠܶܐܓܳܪܳܐ.
Jos 2:9 ܘܶܐܡܪܰܬ̥ ܠܓܰܒܖ̈ܶܐ. ܕܰܐܫܠܡܳܗ̇ ܠܟܽܘܢ ܡܳܪܝܳܐ ܠܰܐܪܥܳܐ. ܘܢܶܦܠܰܬ̥ ܕܶܚܠܰܬ̥ܟܽܘܢ ܥܠܰܝܢ. ܐܳܦ ܕܚܶܠܘ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ.
Jos 2:10 ܡܶܛܽܠ ܕܰܫܡܰܥܢ ܕܰܐܘܒܶܫ ܡܳܪܝܳܐ ܡܰܝ̈ܳܐ ܕܝܰܡܳܐ ܕܣܽܘܦ ܡܶܢ ܩܕܳܡܰܝܟܽܘܢ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ ܘܡܶܕܶܡ ܕܰܥܒܰܕܬܽܘܢ ܠܰܬܪܶܝܢ ܡܰܠܟ̈ܶܐ ܕܳܐܡܽܘܖ̈ܳܝܶܐ. ܠܣܺܝܚܽܘܢ ܘܰܠܥܽܘܓ݂ ܕܰܚܪܰܒܬܽܘܢ ܐܶܢܽܘܢ.
Jos 2:11 ܘܟܰܕ݂ ܫܡܰܥܢ ܙܳܥ ܠܶܒܰܢ. ܘܠܳܐ ܐܶܫܬܰܚܪܰܬ̥ ܪܽܘܚܳܐ ܒܐ̱ܢܳܫ ܡܶܢܰܢ ܡܶܢ ܩܕܳܡܰܝܟܽܘܢ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ. ܗܽܘܝܽܘ ܐܰ‌ܠܳܗܳܐ ܒܰܫܡܰܝܳܐ ܡܶܢ ܠܥܶܠ. ܘܒܰܐܪܥܳܐ ܡܶܢ ܠܬܰܚܬ.
Jos 2:12 ܡܶܟܺܝܠ ܝܺܡܰܘ ܠܺܝ ܒܡܳܪܝܳܐ. ܡܶܛܽܠ ܕܥܶܒܕܶܬ̥ ܒܟܽܘܢ ܛܰܝܒܽܘܬ̥ܐ. ܘܰܥܒܶܕ݂ܘ ܘܳܐܦ ܐܰܢ̱ܬܽܘܢ ܒܺܝ. ܘܰܒܒܶܝܬ̥ ܐܳܒܝ ܛܰܝܒܽܘܬ̥ܳܐ. ܘܗܰܒܘ ܠܺܝ ܐܳܬܳܐ ܕܩܽܘܫܬܳܐ.
Jos 2:13 ܘܰܐܚܰܘ ܠܺܝ. ܘܠܳܐܒܝ. ܘܠܶܐܡܝ. ܘܠܰܐܚܰܝ̈. ܘܠܰܐܚ̈ܘܳܬ̥ܝ. ܘܰܠܟܽܠ ܕܺܐܝܬ̥ ܠܰܢ. ܘܦܰܨܰܘ ܢܰܦ̈ܫܳܬܰܢ ܡܶܢ ܡܰܘܬܳܐ.
Jos 2:14 ܘܶܐܡܰܪܘ ܠܳܗ̇ ܓܰܒܖ̈ܶܐ. ܢܰܦ̈ܫܳܬܰܢ ܕܺܝܠܰܢ ܝܳܗܒܺܝܢ ܚܢܰܢ ܚܠܳܦܰܝܟܽܘܢ ܠܡܰܘܬܳܐ. ܐܶܢ ܠܳܐ ܕܶܝܢ ܡܚܰܘܶܝܢ ܐ̱ܢܬܽܘܢ ܡܶܠܬ̥ܳܐ ܗܳܕ݂ܶܐ. ܘܡܳܐ ܕܝܰܗܒܳܗ̇ ܠܰܢ ܡܳܪܝܳܐ ܠܰܐܪܥܳܐ ܗܳܕ݂ܶܐ. ܥܳܒܕܺܝܢ ܚܢܰܢ ܥܰܡܶܟ̥ܝ ܛܰܝܒܽܘܬ̥ܐ ܘܩܽܘܫܬܳܐ.
Jos 2:15 ܘܰܐܚܬܰܬ̥ ܐܶܢܽܘܢ ܒܚܰܒܠܳܐ ܡܶܢ ܟܰܘܬ̥ܳܐ. ܡܶܛܽܠ ܕܒܰܝܬܳܗ̇ ܒܶܐܣܬ̥ܳܐ ܗܘܳܐ ܕܫܽܘܪܳܐ. ܘܥܰܠ ܫܽܘܪܳܐ ܝܳܬ̥ܒܳܐ ܗܘܳܬ̥.
Jos 2:16 ܘܶܐܡܪܰܬ̥ ܠܗܽܘܢ. ܒܛܽܘܪܳܐ ܛܽܘܪܳܐ ܙܶܠܘ. ܕܰܠܡܳܐ ܢܶܦܓܥܽܘܢ ܒܟܽܘܢ ܗܳܢܽܘܢ ܕܰܢ̣ܦܰܩܘ ܒܳܬܰܪܟܽܘܢ. ܘܶܐܬܛܰܫܰܘ ܬܰܡܳܢ ܬܠܳܬܳܐ ܝܰܘܡܺܝ̈ܢ ܥܕܰܡܳܐ ܕܗܳܦܟܺܝܢ. ܘܗܳܝܕܶܝܢ ܬܺܐܙܽܠܘܢ ܒܽܐܘܪܚܟܽܘܢ.
Jos 2:17 ܘܶܐܡܰܪܘ ܠܳܗ̇ ܓܰܒܖ̈ܶܐ. ܡܚܰܣܶܝܢ ܚܢܰܢ ܡܶܢ ܡܰܘܡܬ̥ܳܐ ܗܳܕ݂ܶܐ ܕܰܐܘܡܺܝܬܺܝܢ.
Jos 2:18 ܗܳܐ ܚܢܰܢ ܥܳܐܠܺܝܢ ܚܢܰܢ ܠܰܐܪܥܳܐ. ܚܽܘܛܳܐ ܕܶܝܢ ܕܰܙܚܽܘܪܺܝܬ̥ܐ ܩܛܽܘܪܝ ܒܟ̥ܘܬ̥ܳܐ ܕܰܐܚܶܬܬܺܝܢ ܡܶܢܳܗ̇. ܘܠܰܐܒܽܘܟ̥ܝ. ܘܠܶܐܡܶܟ̥ܝ. ܘܠܰܐܚܰܝ̈ܟܝ. ܘܰܠܟܽܠܶܗ ܒܶܝܬ̥ ܐܰܒܽܘܟ̥ܝ. ܐܰܥܶܠܝ ܠܘܳܬܶܟ̥ܝ ܠܓܰܘ ܒܰܝܬܳܐ.
Jos 2:19 ܘܟܽܠܡܰܢ ܕܢܳܦܶܩ ܡܶܢ ܬܰܪܥܳܐ ܕܒܰܝܬܶܟ̥ܝ ܠܒܰܪ. ܕܡܶܗ ܒܪܺܝܫܶܗ. ܘܰܚܢܰܢ ܡܦܰܨܶܝܢ ܚܢܰܢ ܡܶܢ ܥܝܳܪܬܶܗ. ܐܶܢ ܐ̱ܢܳܫ ܢܰܗܪܺܝܘܗܝ
Jos 2:20 ܘܶܐܢ ܬܚܰܘܶܝܢ ܡܶܠܬ̥ܳܐ ܗܳܕ݂ܶܐ. ܗܘܰܝܢ ܡܚܰܣܶܝܢ ܡܶܢ ܡܰܘܡܬ̥ܳܐ ܗܳܕ݂ܶܐ ܕܰܐܘܡܺܝܬܺܝܢ.
Jos 2:21 ܘܶܐܡܪܰܬ̥ ܠܗܽܘܢ. ܐܰܝܟ̥ ܡܶܠܰܬ̥ܟܽܘܢ ܗܳܟܰܢܳܐ ܢܶܗܘܶܐ. ܘܫܰܕܪܰܬ̥ ܐܶܢܽܘܢ ܘܶܐܙܰܠܘ. ܘܩܶܛܪܰܬ̥ ܚܽܘܛܳܐ ܕܰܙܚܽܘܪܺܝܬ̥ܐ ܒܟ̥ܘܬܳܐ.
Jos 2:22 ܘܶܐܙܰܠܘ ܠܛܽܘܪܳܐ. ܘܺܝܬ̥ܒܘ ܬܰܡܳܢ ܬܠܳܬܳܐ ܝܰܘܡܺܝ̈ܢ. ܥܕܰܡܳܐ ܕܰܗܦܰܟ̥ܘ ܗܳܢܽܘܢ ܕܶܐܙܰܠܘ ܒܳܬܰܪܗܽܘܢ ܠܡܶܐܬ̥ܳܐ. ܘܰܒܥܰܘ ܐܶܢܽܘܢ ܗܳܢܽܘܢ ܕܰܢܦܰܩܘ ܒܳܬܰܪܗܽܘܢ ܒܟܽܠܳܗ̇ ܐܽܘܪܚܳܐ. ܘܟܰܕ݂ ܠܳܐ ܐܶܫܟܰܚܘ ܐܶܢܽܘܢ ܗܦܰܟ̥ܘ ܠܗܽܘܢ.
Jos 2:23 ܘܗܳܢܽܘܢ ܬܪܶܝܢ ܓܳܫܽܘ̈ܫܺܝܢ ܢܚܶܬ̥ܘ ܡܶܢ ܛܽܘܪܳܐ. ܘܰܥܒܰܪܘ ܘܶܐܙܰܠܘ ܠܘܳܬ̥ ܝܶܫܽܘܥ ܒܰܪܢܽܘܢ. ܘܶܐܫܬܰܥܺܝܘ ܠܶܗ ܟܽܠ ܡܶܕܶܡ ܕܰܓ̣ܕܰܫ ܠܗܽܘܢ.
Jos 2:24 ܘܶܐܡ̣ܰܪܘ ܠܶܗ ܠܝܶܫܽܘܥ. ܐܰܫܠܡܳܗ̇ ܡܳܪܝܳܐ ܒܺܐܝܕܰܝ̈ܢ ܠܟܽܠܳܗ̇ ܐܰܪܥܳܐ. ܐܳܦ ܕܚ̣ܶܠܘ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܢ.
Jos 3:1 ܘܩܰܕܶܡ ܝܶܫܽܘܥ ܒܨܰܦܪܳܐ ܘܰܫܩܰܠܘ ܡܶܢ ܣܳܛܺܝܡ. ܘܶܐܬ̥ܘ ܥܕܰܡܳܐ ܠܝܽܘܪܕܢܳܢ ܟܽܠܗܽܘܢ ܕܒܶܝܬ̥ ܝܺܣܪܳܐܶܝܠ. ܘܒܳܬ̥ܘ ܬܰܡܳܢ ܘܠܳܐ ܥ̣ܒܰܪܘ.
Jos 3:2 ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ ܥ̣ܒܰܪܘ ܫܰܠܺܝܛܳܢ̈ܶܐ ܒܓܰܘ ܡܰܫܪܺܝܬܳܐ.
Jos 3:3 ܘܦܰܩܶܕ݂ܘ ܠܥܰܡܳܐ. ܘܶܐܡܰܪܘ ܠܗܽܘܢ. ܡܳܐ ܕܰܚܙܰܝܬܽܘܢ ܠܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܰܠܳܗܟܽܘܢ. ܘܟܳܗ̈ܢܶܐ ܘܠܶܘ̈ܳܝܶܐ ܕܰܫܩܺܝܠܺܝܢ ܠܳܗ̇. ܗܳܝܕܶܝܢ ܫܩܽܘܠܘ ܡܶܢ ܐܰܬ̥ܪܟܽܘܢ. ܘܙܶܠܘ ܒܳܬ̥ܪܳܗ̇.
Jos 3:4 ܘܢܶܗܘܶܐ ܪܰܚܺܝܩ ܒܰܝܢܰܝ̈ܟܽܘܢ ܘܰܠܩܺܐܒܽܘܬܳܐ ܐܰܝܟ̥ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܒܰܠܚܽܘܕ݂ ܒܰܡܫܽܘܚܬ̥ܳܐ. ܠܳܐ ܬܶܬ̥ܩܰܪܒܽܘܢ ܠܘܳܬ̥ܗ̇. ܡܶܛܽܠ ܕܬܶܕܥܽܘܢ ܐܽܘܪܚܳܐ ܕܬܺܐܙܽܠܘܢ ܒܳܗ̇. ܡܶܛܽܠ ܕܠܳܐ ܥܒܰܪܬܽܘܢ ܒܽܐܘܪܚܳܐ ܡܶܢ ܐܶܬ̥ܡܳܠܝ ܘܡܶܢ ܡܢܳܬ̥ܡܳܠܝ.
Jos 3:5 ܘܶܐܡܰܪ ܝܶܫܽܘܥ ܠܥܰܡܳܐ ܐܶܬ̥ܩܰܕܰܫܘ. ܡܶܛܽܠ ܕܰܡܚܳܪ ܥܳܒܶܕ݂ ܡܳܪܝܳܐ ܬܶܕ݂ܡܽܘܪܬܳܐ ܒܰܝܢܳܬ̥ܟܽܘܢ.
Jos 3:6 ܘܶܐܡܰܪ ܝܶܫܽܘܥ ܠܟܳܗ̈ܢܶܐ. ܫܩܽܘܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ. ܘܰܥܒܰܪܘ ܩܕ݂ܳܡ ܥܰܡܳܐ. ܘܰܫܩܰܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܘܰܥܒܰܪܘ ܩܕ݂ܳܡ ܥܰܡܳܐ.
Jos 3:7 ܘܶܐܡܰܪ ܡܳܪܝܳܐ ܠܝܶܫܽܘܥ. ܡܶܢ ܝܰܘܡܳܢܳܐ ܐܶܫܰܪܶܐ ܠܡܰܘܪܳܒܽܘܬܳܟ̥ ܒܥܰܝ̈ܢܰܝ ܟܽܠܶܗ ܝܺܣܪܳܐܶܝܠ. ܕܢܶܕܥܽܘܢ ܕܰܐܝܟܰܢܳܐ ܕܰܗܘܺܝܬ̥ ܥܰܡ ܡܽܘܫܶܐ. ܐܶܗܘܶܐ ܐܳܦ ܥܰܡܳܟ̥.
Jos 3:8 ܘܰܐܢ̱ܬ ܦܰܩܶܕ݂ ܠܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܶܐܡܰܪ ܠܗܽܘܢ. ܡܳܐ ܕܡܳܛܶܝܬܽܘܢ ܠܪܺܝܫ ܡܰܝ̈ܳܐ ܕܝܽܘܪܕܢܳܢ. ܒܶܗ ܒܝܽܘܪܕܢܳܢ. ܩܽܘܡܘ.
Jos 3:9 ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܩܪܽܘܒܘ ܠܗܳܪܟܳܐ. ܘܰܫܡܰܥܘ ܡܶܠܰܘ̈ܗܝ ܕܡܳܪܝܳܐ ܐܰܠܳܗܟܽܘܢ.
Jos 3:10 ܘܶܐܡܰܪ ܝܶܫܽܘܥ ܒܗܳܕ݂ܶܐ ܗܘܰܝܬܽܘܢ ܝܳܕ݂ܥܺܝܢ ܕܰܐ‌ܠܳܗܳܐ ܚܰܝܳܐ ܒܟܽܘܢ. ܘܚܳܪܶܒ ܡܶܢ ܩܕܳܡܰܝܟܽܘܢ ܠܚܺܝܬܳܝ̈ܶܐ. ܘܠܰܟ̥ܢܰܥ̈ܢܳܝܶܐ. ܘܰܠܚܳܘܳܝ̈ܶܐ. ܘܰܠܦܰܖ̈ܙܳܝܶܐ. ܘܰܠܓܰܖ̈ܓܽܘܣܳܝܶܐ. ܘܠܳܐܡܽܘܖ̈ܳܝܶܐ. ܘܰܠܝܳܒܽܘܣܳܝ̈ܶܐ.
Jos 3:11 ܕܗܳܐ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܡܳܪܳܗ̇ ܕܟܽܠܳܗ̇ ܐܰܪܥܳܐ ܥܳܒܪܳܐ ܩܕܳܡܰܝܟܽܘܢ ܒܝܽܘܪܕܢܳܢ.
Jos 3:12 ܡܶܟܺܝܠ ܕܒܰܪܘ ܠܟܽܘܢ ܬܪܶܥܣܰܪ ܓܰܒܖ̈ܺܝܢ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.
Jos 3:13 ܘܡܳܐ ܕܶܐܬܬܢܺܝ̈ܚܝ ܦܰܣ̈ܳܬ̥ܳܐ ܕܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܕܟܽܠܳܗ̇ ܐܰܪܥܳܐ ܒܡܰܝ̈ܳܐ ܕܝܽܘܪܕܢܳܢ. ܡܰܝ̈ܳܐ ܕܝܽܘܪܕܢܳܢ ܢܶܬ̥ܦܰܠܓܽܘܢ. ܡܰܝ̈ܳܐ ܕܢܳܚܬܺܝܢ ܡܶܢ ܠܥܶܠ ܢܩܽܘܡܽܘܢ ܐܰܝܟ̥ ܕܰܒܙܶܩܳܐ ܚܕ݂ܳܐ. ܠܣܶܛܪܳܐ ܚܰܕ݂.
Jos 3:14 ܘܟܰܕ݂ ܫ̣ܩܰܠܘ ܥܰܡܳܐ ܡܶܢ ܡܰܫܟܢܰܝ̈ܗܽܘܢ ܠܡܶܥܒܰܪ ܝܽܘܪܕܢܳܢ. ܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܐܳܙܺܠܝܢ ܗܘܰܘ ܩܕ݂ܳܡ ܥܰܡܳܐ.
Jos 3:15 ܘܟܰܕ݂ ܡܰܛܺܝܘ ܫܩܺܝ̈ܠܰܝ ܩܺܐܒܽܘܬܳܐ ܥܕܰܡܳܐ ܠܝܽܘܪܕܢܳܢ. ܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܐܶܨܛܰܒܰܥ̈ܝ ܒܰܣܦܳܖ̈ܰܝ ܡܰܝ̈ܳܐ. ܘܝܽܘܪܕܢܳܢ ܡ̇ܠܶܐ̣ ܗܘܳܐ ܣܦܳܐ ܒܣܶܦܳܐ ܟܽܠܗܽܘܢ ܝܰܘ̈ܡܳܬ̥ܐ ܕܰܚܨܳܕܳܐ.
Jos 3:16 ܘܩ̣ܳܡܘ ܡܰܝ̈ܳܐ ܕܢܳܚܬܺܝܢ ܗܘܰܘ ܡܶܢ ܠܥܶܠ ܩ̣ܳܡܘ ܐܰܝܟ̥ ܕܰܒܙܶܩܳܐ ܚܕ݂ܳܐ ܠܣܶܛܪܳܐ ܚܰܕ݂. ܐܰܪܚܶܩܘ ܛܳܒ ܡܶܢ ܐܳܪܳܡ ܩܪܺܝܬ̥ܐ ܕܺܐܝܬ̥ ܥܰܠ ܓܶܢ̱ܒ ܨܰܪܬܰܡ. ܘܰܕ݂ܢܳܚܬܺܝܢ ܠܝܰܡܳܐ ܕܡܰܥܪܒܳܐ ܝܰܡܳܐ ܕܡܶܠܚܳܐ. ܓܡܰܪܘ ܘܶܐܬ̥ܦܠܶܓܘ ܥܰܡܳܐ ܕܶܝܢ ܥܒܰܪܘ ܠܽܘܩܒܰܠ ܐܺܝܪܺܝܚܽܘ.
Jos 3:17 ܘܩ̣ܳܡܘ ܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܒܝܰܒܫܳܐ ܒܓܰܘ ܝܽܘܪܕܢܳܢ. ܘܶܐܬܛܰܝܰܒܘ ܟܽܠܗܽܘܢ ܕܒܶܝܬ̥ ܝܺܣܪܳܐܶܝܠ ܥܳܒܪܺܝܢ ܒܝܰܒܫܳܐ. ܥܕܰܡܳܐ ܕܰܫ̣ܠܶܡܘ ܟܽܠܶܗ ܥܰܡܳܐ ܠܡܶܥܒܰܪ ܝܽܘܪܕܢܳܢ.
Jos 4:1 ܘܟܰܕ݂ ܫܠܶܡܘ ܟܽܠܶܗ ܥܰܡܳܐ ܠܡܶܥܒܰܪ ܝܽܘܪܕܢܳܢ. ܐܶܡܰܪ ܡܳܪܝܳܐ ܠܝܶܫܽܘܥ.
Jos 4:2 ܕܒܰܪ ܠܟܽܘܢ ܡܶܢ ܥܰܡܳܐ ܬܪܶܥܣܰܪ ܓܰܒܖ̈ܺܝܢ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.
Jos 4:3 ܘܦܰܩܶܕ݂ ܐܶܢܽܘܢ. ܘܶܐܡܰܪ ܠܗܽܘܢ. ܣ̣ܰܒܘ ܠܟܽܘܢ ܡܶܟܳܐ ܡܶܢ ܓܰܘ ܝܽܘܪܕܢܳܢ ܡܶܢ ܬܚܶܝܬ̥ ܖ̈ܶܓܠܰܝܗܽܘܢ ܕܟܳܗ̈ܢܶܐ. ܛܰܝܶܒܘ ܬܰܪܬܰܥܶܣܖ̈ܶܐ ܟܺܐܦܺܝ̈ܢ. ܘܰܐܥܒܰܪܘ ܐܶܢܶܝܢ ܥܰܡܟܽܘܢ. ܘܣܺܝܡܘ ܐܶܢܶܝܢ ܒܶܝܬ̥ ܒܰܘܬܳܐ ܕܒܳܝܬܺܝܢ ܐ̱ܢܬܽܘܢ ܒܶܗ ܒܠܺܠܝܳܐ.
Jos 4:4 ܘܰܩܪܳܐ ܝܶܫܽܘܥ ܠܰܬܪܶܥܣܰܪ ܓܰܒܖ̈ܺܝܢ ܗܳܢܽܘܢ ܕܛܰܝܶܒܘ ܡܶܢ ܒܢܰܝ̈ ܝܺܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.
Jos 4:5 ܘܶܐܡܰܪ ܠܗܽܘܢ ܝܶܫܽܘܥ. ܥܒܰܪܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܐܰܠܳܗܟܽܘܢ ܒܓܰܘ ܝܽܘܪܕܢܳܢ. ܘܣܺܝܡܘ ܓܒܰܪ ܟܺܐܦܶܗ ܥܰܠ ܟܰܬ̥ܦܶܗ. ܒܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ.
Jos 4:6 ܡܶܛܽܠ ܕܬܶܗܘܶܐ ܐܳܬܳܐ ܗܳܕ݂ܶܐ ܒܰܝܢܳܬ̥ܟܽܘܢ. ܕܟܰܕ݂ ܢܫܰܐܠܽܘܢܳܟܽܘܢ ܒܢܰܝ̈ܟܽܘܢ ܡܶܢ ܡܚܳܪ. ܘܢܺܐܡܪܽܘܢ ܠܟܽܘܢ. ܡܳܢܳܐ ܐܶܢܶܝܢ ܟܺܐܦ̈ܶܐ ܗܳܠܶܝܢ.
Jos 4:7 ܐܶܡܰܪܘ ܠܗܽܘܢ. ܕܶܐܬ̥ܦܠܶܓܘ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܟܰܕ݂ ܥܒܰܪܢ ܒܝܽܘܪܕܢܳܢ. ܐܶܬ̥ܦܠܶܓܘ ܡܰܝ̈ܳܐ ܕܝܽܘܪܕܢܳܢ. ܘܰܗܘܰܝ̈ ܗܳܠܶܝܢ ܟܺܐܦ̈ܶܐ ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ ܠܥܳܠܰܡ.
Jos 4:8 ܘܰܥ̣ܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ ܐܰܝܟ̥ ܕܦܰܩܶܕ݂ ܐܶܢܽܘܢ ܝܶܫܽܘܥ. ܘܰܫ̣ܩܰܠܘ ܬܰܪܬܰܥܶܣܖ̈ܶܐ ܟܺܐܦܺܝ̈ܢ ܡܶܢ ܓܰܘ ܝܽܘܪܕܢܳܢ. ܐܰܝܟ̥ ܕܶܐܡܰܪ ܡܳܪܝܳܐ ܠܝܶܫܽܘܥ. ܒܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܘܰܐܥܒܰܪܘ ܐܶܢܶܝܢ ܥܰܡܗܽܘܢ ܠܒܶܝܬ̥ ܒܰܘܬܳܐ. ܘܰܫܒܰܩܘ ܐܶܢܶܝܢ ܬܰܡܳܢ.
Jos 4:9 ܘܬܰܪܬܰܥܶܣܖ̈ܶܐ ܟܺܐܦܺܝ̈ܢ ܐܰܩܺܝܡܘ. ܕܰܢ̣ܣܰܒܘ ܡܶܢ ܓܰܘ ܝܽܘܪܕܢܳܢ. ܡܶܢ ܬܚܶܝܬ̥ ܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܘܰܗܘܰܝ̈ ܬܰܡܳܢ ܥܕܰܡܳܐ ܠܝܰܘܡܳܢܳܐ.
Jos 4:10 ܘܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܩܳܝܡܺܝܢ ܗܘܰܘ ܒܓܰܘ ܝܽܘܪܕܢܳܢ. ܥܕܰܡܳܐ ܕܰܫ̣ܠܶܡܘ ܟܽܠܗܽܘܢ ܦܶܬܓܳܡ̈ܶܐ ܕܦ̣ܰܩܶܕ݂ ܡܳܪܝܳܐ ܠܝܶܫܽܘܥ. ܠܡܺܐܡܰܪ ܦܶܬܓܳܡ̈ܶܐ ܕܦ̣ܰܩܶܕ݂ ܡܳܪܝܳܐ ܠܝܶܫܽܘܥ. ܠܡܺܐܡܰܪ ܠܥܰܡܳܐ. ܐܰܝܟܰܢܳܐ ܕܦܰܩܕܶܗ ܡܽܘܫܶܐ ܠܝܶܫܽܘܥ. ܘܶܐܣܬܰܪܗܰܒܘ ܥܰܡܳܐ ܘܥ̣ܒܰܪܘ.
Jos 4:11 ܘܟܰܕ݂ ܥ̣ܒܰܪܘ ܟܽܠܶܗ ܥܰܡܳܐ ܡܫܰܡܠܝܳܐܺܝܬ̥. ܘܥܶܒܪܰܬ̥ ܩܺܐܒܽܘܬܳܐ ܕܡܳܪܝܳܐ. ܘܟܳܗ̈ܢܶܐ ܩܕ݂ܳܡ ܥܰܡܳܐ.
Jos 4:12 ܘܰܥ̣ܒܰܪܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܟܰܕ݂ ܡܙܰܝܢܺܝܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܽܘܫܶܐ.
Jos 4:13 ܐܰܪܒܥܺܝܢ ܐܰܠܦܺܝ̈ܢ ܟܰܕ݂ ܡܙܰܝܢܺܝܢ ܒܚܰܝܠܳܐ. ܥ̣ܒܰܪܘ ܩܕ݂ܳܡ ܡܳܪܝܳܐ ܠܰܩܪܳܒܳܐ ܒܰܦܩܰܥܬ̥ܳܐ ܕܺܐܝܪܺܝܚܽܘ.
Jos 4:14 ܒܶܗ ܒܝܰܘܡܳܐ ܗܰܘ. ܐܰܘܪܶܒ ܡܳܪܝܳܐ ܠܝܶܫܽܘܥ ܒܥܰܝ̈ܢܰܝ ܟܽܠܶܗ ܝܺܣܪܳܐܶܝܠ. ܘܰܕ݂ܚܶܠܘ ܡܶܢܶܗ ܐܰܝܟܰܢܳܐ ܕܕ݂ܳܚܠܺܝܢ ܗܘܰܘ ܡܶܢ ܡܽܘܫܶܐ. ܟܽܠܗܽܘܢ ܝܰܘ̈ܡܳܬ̥ܐ ܕܚܰܝܰܘ̈ܗܝ.
Jos 4:15 ܘܶܐܡܰܪ ܡܳܪܝܳܐ ܠܝܶܫܽܘܥ.
Jos 4:16 ܦܰܩܶܕ݂ ܠܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܣܳܗܕܽܘܬܳܐ. ܘܢܶܣܩܽܘܢ ܡܶܢ ܓܰܘ ܝܽܘܪܕܢܳܢ.
Jos 4:17 ܘܦܰܩܶܕ݂ ܝܶܫܽܘܥ ܠܟܳܗ̈ܢܶܐ. ܘܶܐܡܰܪ ܠܗܽܘܢ. ܣܰܩܘ ܡܶܢ ܓܰܘ ܝܽܘܪܕܢܳܢ.
Jos 4:18 ܘܟܰܕ݂ ܣܠܶܩܘ ܗܘܰܘ ܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܡܶܢ ܓܰܘ ܝܽܘܪܕܢܳܢ. ܣܡܰܟ̥̈ܝ ܦܰܣ̈ܳܬ̥ܳܐ ܕܖ̈ܶܓܠܰܝܗܽܘܢ ܕܟܳܗ̈ܢܶܐ ܒܝܰܒܫܳܐ. ܘܰܗܦܰܟ̥ܘ ܡܰܝ̈ܳܐ ܕܝܽܘܪܕܢܳܢ ܠܕ݂ܽܘܟܰܬ̥ܗܽܘܢ. ܘܗܰܠܶܟ̥ܘ ܐܰܝܟ̥ ܕܡܶܢ ܩܕ݂ܺܝܡ ܥܰܠ ܟܽܠܗܽܘܢ ܣܦܳܖ̈ܰܘܗܝ ܕܝܽܘܪܕܢܳܢ.
Jos 4:19 ܘܥܰܡܳܐ ܣܠ̣ܶܩ ܡܶܢ ܓܰܘ ܝܽܘܪܕܢܳܢ. ܒܰܥܣܰܪܬܳܐ ܒܝܰܪܚܳܐ ܩܰܕܡܳܝܳܐ. ܘܰܫ̣ܪܰܘ ܒܓܰܠܓܳܠܳܐ ܒܣܰܘ̈ܦܰܝ ܡܰܕ݂ܢܳܚܶܝܗ̇ ܕܺܐܝܪܺܝܚܽܘ.
Jos 4:20 ܘܬܰܪܬܰܥܶܣܖ̈ܶܐ ܟܺܐܦܺܝ̈ܢ ܗܳܠܶܝܢ ܕܰܢ̣ܣܰܒܘ ܡܶܢ ܓܰܘ ܝܽܘܪܕܢܳܢ. ܐܰܩܺܝܡ ܐܶܢܶܝܢ ܝܶܫܽܘܥ ܒܓܰܠܓܳܠܳܐ.
Jos 4:21 ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܟܰܕ݂ ܢܫܰܐܠܽܘܢܳܟܽܘܢ ܒܢܰܝ̈ܟܽܘܢ ܡܶܢ ܡܚܳܪ. ܘܢܺܐܡܪܽܘܢ ܠܟܽܘܢ. ܡܳܢܳܐ ܐܶܢܶܝܢ ܟܺܐܦ̈ܶܐ ܗܳܠܶܝܢ.
Jos 4:22 ܚܰܘܰܘ ܐܶܢܶܝܢ ܠܰܒܢܰܝ̈ܟܽܘܢ. ܘܶܐܡܰܪܘ ܠܗܽܘܢ. ܕܰܒܝܰܒܫܳܐ ܥ̣ܒܰܪܘ ܒܢܰܝ̈ ܝܺܣܪܳܐܶܝܠ ܝܽܘܪܕܢܳܢ ܗܳܢܳܐ.
Jos 4:23 ܘܰܐܘܒܶܫ ܡܳܪܝܳܐ ܐܰܠܳܗܗܽܘܢ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡܝܗܽܘܢ ܥܕܰܡܳܐ ܕܰܥ̣ܒܰܪܘ. ܐܰܝܟ̥ ܕܰܥ̣ܒܰܕ݂ ܡܳܪܝܳܐ ܐܰܠܳܗܟܽܘܢ ܠܝܰܡܳܐ ܕܣܽܘܦ. ܘܰܐܘܒܫܶܗ ܡܶܢ ܩܕܳܡܰܝܢ ܥܕܰܡܳܐ ܕܰܥܒܰܪܢ.
Jos 4:24 ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܐܺܝܕ݂ܶܗ ܕܡܳܪܝܳܐ ܕܚܰܝܠܬ̥ܢܝܳܐ ܗܝ. ܘܬܶܕ݂ܚܠܽܘܢ ܠܡܳܪܝܳܐ ܐܰܠܳܗܟܽܘܢ ܟܽܠܗܽܘܢ ܝܰܘ̈ܡܳܬ̥ܐ.
Jos 5:1 ܘܟܰܕ݂ ܫ̣ܡܰܥܘ ܟܽܠܗܽܘܢ ܡܰܠܟ̈ܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ ܕܰܒܡܰܥܪܒܳܐ. ܘܟܽܠܗܽܘܢ ܡܰܠ̈ܟܶܐ ܕܰܟ̥ܢܰܥܢ ܕܥܰܠ ܝܰܕ݂ ܝܰܡܳܐ. ܕܰܐܘܒܶܫ ܡܳܪܝܳܐ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܕܰܥ̣ܒܰܪܘ. ܙܳܥ ܠܶܒܗܽܘܢ. ܘܠܳܐ ܐܶܫܬܰܚܪܰܬ̥ ܒܗܽܘܢ ܢܰܦܫܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Jos 5:2 ܒܶܗ ܒܙܰܒܢܳܐ ܗܰܘ. ܐܶܡܰܪ ܡܳܪܝܳܐ ܠܝܶܫܽܘܥ. ܥܒܶܕ݂ ܠܳܟ̥ ܣܰܦܣܺܝܪܳܐ ܕܛܰܪܳܢܳܐ. ܘܰܗܦܽܘܟ̥ ܓܙܽܘܪ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܬܶܢܝܳܢܽܘܬ̥.
Jos 5:3 ܘܰܥ̣ܒܰܕ݂ ܠܶܗ ܝܶܫܽܘܥ ܣܰܦܣܺܝܪܳܐ ܕܛܰܪܳܢܳܐ. ܘܰܓܙܰܪ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܬܶܢܝܳܢܽܘܬ̥ ܒܪܳܡܬ̥ܐ ܕܥܽܘܖ̈ܠܶܐ.
Jos 5:4 ܘܗܳܠܶܝܢ ܐܶܢܽܘܢ ܕܰܓܙܰܪ ܝܶܫܽܘܥ. ܠܟܽܠ ܝܰܠܕܳܐ ܕܥܰܡܳܐ ܕܰܢ̣ܦܰܩܘ ܡܶܢ ܡܶܨܪܶܝܢ ܕܶܟܖ̈ܶܐ. ܡܶܛܽܠ ܕܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܡܺܝܬ̥ܘ ܒܡܰܕܒܪܳܐ ܒܽܐܘܪܚܳܐ ܟܰܕ݂ ܢܦ̣ܰܩܘ ܡܶܢ ܡܶܨܪܶܝܢ.
Jos 5:5 ܡܶܛܽܠ ܕܰܓܙܺܝܪܺܝܢ ܗܘܰܘ ܟܽܠ ܥܰܡܳܐ ܕܰܢ̣ܦܰܩܘ. ܘܟܽܠ ܥܰܡܳܐ ܕܶܐܬ̥ܝܠܶܕ݂ ܒܡܰܕܒܪܳܐ. ܒܽܐܘܪܚܳܐ ܟܰܕ݂ ܢ̣ܦܰܩܘ ܡܶܢ ܡܶܨܪܶܝܢ ܠܳܐ ܐܶܬ̥ܓܙܰܪܘ.
Jos 5:6 ܡܶܛܽܠ ܕܰܐܪܒܥܺܝܢ ܫܢܺܝ̈ܢ ܗܰܠܶܟ̥ܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܥܕܰܡܳܐ ܕܣܳܦܘ ܟܽܠܶܗ ܥܰܡܳܐ ܕܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ ܕܰܢ̣ܦܰܩܘ ܡܶܢ ܡܶܨܪܶܝܢ. ܥܰܠ ܕܠܳܐ ܫ̣ܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ. ܘܺܝܡܳܐ ܠܗܽܘܢ ܡܳܪܝܳܐ. ܕܠܳܐ ܢܚܰܘܶܐ ܐܶܢܽܘܢ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Jos 5:7 ܘܠܰܒܢܰܝ̈ܗܽܘܢ ܕܰܗܘܰܘ ܡܶܢ ܒܳܬܰܪܗܽܘܢ. ܠܗܽܘܢ ܓܙܰܪ ܝܶܫܽܘܥ. ܡܶܛܽܠ ܕܥܽܘܖ̈ܠܺܝܢ ܗܘܰܘ ܠܳܐ ܓܙܺܝܪܺܝܢ ܗܘܰܘ.
Jos 5:8 ܘܟܰܕ݂ ܓܡܰܪܘ ܟܽܠܶܗ ܥܰܡܳܐ ܠܡܶܬ̥ܓܙܳܪܽܘ. ܘܺܝܬ̥ܒܘ ܒܕ݂ܽܘ̈ܟܝܳܬ̥ܗܽܘܢ ܒܡܰܫܪܺܝܬܳܐ ܥܕܰܡܳܐ ܕܶܐܬ̥ܐܣܺܝܘ.
Jos 5:9 ܘܶܐܡܰܪ ܡܳܪܝܳܐ ܠܝܶܫܽܘܥ. ܝܰܘܡܳܢܳܐ ܐܰܥ̇ܒܪܶܬ̥ ܚܶܣܕܳܐ ܕܡܶܨܖ̈ܳܝܶܐ ܡܶܢܟܽܘܢ ܘܰܩܪܳܐ ܫܡܶܗ ܕܰܐܬ̥ܪܰܐ ܗܰܘ ܓܰܠܓܳܠܳܐ ܥܕܰܡܳܐ ܠܝܰܘܡܳܢܳܐ.
Jos 5:10 ܘܰܫܪܰܘ ܒܢܰܝ̈ ܝܺܣܪܳܐܶܝܠ ܒܓܰܠܓܳܠܳܐ. ܘܰܥ̣ܒܰܕ݂ܘ ܦܶܨܚܳܐ ܒܰܐܪܒܰܥܶܣܪܳܐ ܒܝܰܪܚܳܐ ܩܰܕܡܳܝܳܐ. ܒܪܰܡܫܳܐ ܒܰܦܩܰܥܬ̥ܳܐ ܕܺܐܝܪܺܝܚܽܘ.
Jos 5:11 ܘܶܐܟܰܠܘ ܡܶܢ ܥܒܽܘܪܳܐ ܕܰܐܪܥܳܐ ܡܶܢ ܒܳܬܰܪ ܦܶܨܚܳܐ. ܦܰܛܺܝܖ̈ܶܐ. ܘܩܶܠ̈ܝܳܬ̥ܳܐ ܐܶܟܰܠܘ ܒܶܗ ܒܝܰܘܡܳܐ ܗܳܢܳܐ.
Jos 5:12 ܘܶܐܫܬܩܶܠ ܡܰܢܢܳܐ ܡܶܢ ܒܳܬܰܪ ܝܰܘܡܳܐ. ܟܰܕ݂ ܐܶܟܰܠܘ ܡܶܢ ܥܒܽܘܪܳܐ ܕܰܐܪܥܳܐ. ܘܠܳܐ ܗܘܳܐ ܬܽܘܒ ܡܰܢܢܳܐ ܠܰܒܢܰܝ̈ ܝܺܣܪܳܐܶܝܠ. ܘܶܐܟܰܠܘ ܡܶܢ ܥܠܰܠܬ̥ܳܗ̇ ܕܰܐܪܥܳܐ ܕܰܟ̥ܢܰܥܢ ܒܳܗ̇ ܒܫܰܢ̱ܬܳܐ ܗܳܝ.
Jos 5:13 ܘܟܰܕ݂ ܗܘܳܐ ܝܶܫܽܘܥ ܒܰܦܩܰܥܬ̥ܳܐ ܕܺܐܝܪܺܝܚܽܘ. ܐܰܪܺܝܡ ܥܰܝܢܰܘ̈ܗܝ ܘܰܚܙܳܐ ܓܰܒܪܳܐ ܚܰܕ݂ ܩܳܐܶܡ ܠܩܽܘܒܠܶܗ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܶܐܙܰܠ ܝܶܫܽܘܥ ܠܘܳܬܶܗ ܘܶܐܡܰܪ ܠܶܗ. ܡܶܢܰܢ ܐܰܢ̱ܬ ܐܰܘ ܡܶܢ ܒܥܶܠܕܒܳܒܰܝ̈ܢ.
Jos 5:14 ܐܳܡܰܪ ܠܶܗ. ܐܶܢܳܐ ܪܰܒ ܚܰܝ̈ܠܰܘܳܬܶܗ ܐ̱ܢܳܐ ܕܡܳܪܝܳܐ. ܘܗܳܫܳܐ ܐܶܬܺܝܬ̥. ܘܰܢܦܰܠ ܝܶܫܽܘܥ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܶܐܡܰܪ. ܡܳܢܳܐ ܐܳܡܰܪ ܡܳܪܝ ܠܥܰܒܕܶܗ.
Jos 5:15 ܘܶܐܡܰܪ ܪܰܒ ܚܰܝ̈ܠܰܘܳܬܶܗ. ܕܡܳܪܝܳܐ ܠܝܶܫܽܘܥ. ܫܪܺܝ ܡܣܳܐܢܰܝ̈ܟ ܡܶܢ ܖ̈ܶܓܠܰܝܟ. ܡܶܛܽܠ ܕܕܽܘܟܬܳܐ ܕܩܳܐܶܡ ܐܰܢ̱ܬ ܒܳܗ̇ ܩܰܕܺܝܫܳܐ ܗ̱ܝ. ܘܰܥܒܰܕ݂ ܝܶܫܽܘܥ ܗܳܟܰܢܳܐ.
Jos 6:1 ܘܺܐܝܪܺܝܚܽܘ ܐܰܚܺܝܕ݂ܳܐ ܗܘܳܬ̥ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܠܰܝܬ ܗܘܳܐ ܕܢܳܦܶܩ ܘܠܳܐ ܕܥܳܐܶܠ.
Jos 6:2 ܘܶܐܡܰܪ ܡܳܪܝܳܐ ܠܝܶܫܽܘܥ. ܚܙܺܝ ܕܰܐܫܠܡܶܬ̥ ܒܺܐܝܕܰܝ̈ܟ ܠܺܐܝܪܺܝܚܽܘ. ܘܰܠܡܰܠܟܳܗ̇. ܘܰܠܟܽܠܶܗ ܚܰܝܠܶܗ. ܚܽܘܕ݂ܪܽܘܗ̇ ܠܰܡܕܺܝܢܬܳܐ ܟܽܠܟܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ.
Jos 6:3 ܘܶܐܬ̥ܟܽܘܪܟܽܘܗ̇ ܠܰܡܕܺܝܢܬܳܐ ܙܒܰܢ̱ܬܳܐ ܚܕ݂ܳܐ ܒܝܰܘܡܳܐ ܚܰܕ݂. ܗܳܟܰܢܳܐ ܥܒܶܕ݂ܘ ܫܬܳܐ ܝܰܘܡܺܝ̈ܢ.
Jos 6:4 ܘܫܰܒܥܳܐ ܟܳܗ̈ܢܶܐ ܢܶܫܩܠܽܘܢ ܩܰܖ̈ܢܳܬܳܐ. ܘܰܢܝܰܒܒܽܘܢ ܩܕ݂ܳܡ ܩܺܐܒܽܘܬܳܐ. ܘܰܠܝܰܘܡܳܐ ܕܫܰܒܥܳܐ. ܐܶܬ̥ܟܽܘܪܟܽܘܗ̇ ܠܰܡܕܺܝܢܬܳܐ ܫܒܰܥ ܙܰܒܢܺܝ̈ܢ ܘܟܳܗ̈ܢܶܐ ܢܶܩܪܽܘܢ ܒܩܰܖ̈ܢܳܬܳܐ.
Jos 6:5 ܘܡܳܐ ܕܝܰܒܶܒܘ ܒܩܰܖ̈ܢܳܬܳܐ ܘܰܫܡܰܥܬܽܘܢ ܩܳܠܳܐ ܕܩܰܪܢܳܐ. ܢܶܩܥܽܘܢ ܟܽܠܶܗ ܥܰܡܳܐ ܩܥܳܬ̥ܳܐ ܪܰܒܬܳܐ. ܘܢܶܦܶܠ ܫܽܘܪܳܐ ܕܰܡܕܺܝܢܬܳܐ ܥܰܠ ܕܽܘܟܬܶܗ. ܘܢܶܣܩܽܘܢ ܥܰܡܳܐ ܐ̱ܢܳܫ ܠܩܽܘܒܠܶܗ.
Jos 6:6 ܘܰܩܪܳܐ ܝܶܫܽܘܥ ܒܰܪܢܽܘܢ ܠܟܳܗ̈ܢܶܐ ܘܶܐܡܰܪ ܠܗܽܘܢ. ܫܩܽܘܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܫܰܒܥܳܐ ܟܳܗ̈ܢܺܝܢ ܢܶܫܩܠܽܘܢ ܫܒܰܥ ܩܰܖ̈ܢܳܢ. ܘܰܢܝܰܒܒܽܘܢ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ.
Jos 6:7 ܘܶܐܡܰܪ ܠܥܰܡܳܐ. ܥܒܰܪܘ ܘܶܐܬ̥ܟܰܪܟܘ ܠܰܡܕܺܝܢܬܳܐ. ܘܰܐܝܠܶܝܢ ܕܰܡܙܰܝܢܺܝܢ ܢܶܥܒܪܽܘܢ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ.
Jos 6:8 ܘܰܐܝܟ̥ ܕܶܐܡܰܪ ܝܶܫܽܘܥ ܠܥܰܡܳܐ. ܫܰܒܥܳܐ ܟܳܗ̈ܢܶܐ ܫܩܺܝܠܺܝܢ ܗܘܰܘ ܫܒܰܥ ܩܰܖ̈ܢܳܢ. ܘܰܡܝܰܒܒܺܝܢ ܗܘܰܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ. ܘܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܳܬ̥ܝܳܐ ܗܘܳܬ̥ ܒܳܬܰܪܗܽܘܢ.
Jos 6:9 ܘܕܰܡܙܰܝܢܺܝܢ ܗܘܰܘ ܐܳܙܺܠܝܢ ܗܘܰܘ ܩܕ݂ܳܡ ܟܳܗ̈ܢܶܐ ܕܩܳܪܶܝܢ ܗܘܰܘ ܒܩܰܖ̈ܢܳܬܳܐ. ܘܕܰܡܟܰܢܫܺܝܢ ܐܳܙܺܠܝܢ ܗܘܰܘ ܒܳܬܰܪ ܩܺܐܒܽܘܬܳܐ. ܘܰܡܗܰܠܟ̥ܝܢ ܗܘܰܘ ܘܩܳܪܶܝܢ ܒܩܰܖ̈ܢܳܬܳܐ.
Jos 6:10 ܘܰܠܥܰܡܳܐ ܦܰܩܶܕ݂ ܝܶܫܽܘܥ. ܘܶܐܡܰܪ. ܠܳܐ ܬܶܩܥܽܘܢ ܘܠܳܐ ܬܰܫܡܥܽܘܢ ܩܳܠܟܽܘܢ. ܘܡܶܠܳܐ ܠܳܐ ܬܶܦܽܘܩ ܡܶܢ ܦܽܘܡܟܽܘܢ. ܥܕܰܡܳܐ ܠܝܰܘܡܳܐ ܕܺܐܡܰܪ ܠܟܽܘܢ ܕܰܩܥܰܘ. ܘܗܳܝܕܶܝܢ ܬܶܩܥܽܘܢ.
Jos 6:11 ܘܶܐܬ̥ܟܰܪܟܰܬ̥ ܩܺܐܒܽܘܬܶܗ ܕܡܳܪܝܳܐ ܠܰܡܕܺܝܢܬܳܐ ܙܒܰܢ̱ܬܳܐ ܚܕ݂ܳܐ. ܘܶܐܬ̥ܘ ܠܡܰܫܪܺܝܬܳܐ. ܘܒܳܬ̥ܘ ܒܡܰܫܪܺܝܬܳܐ.
Jos 6:12 ܘܩܰܕܶܡ ܝܶܫܽܘܥ ܒܨܰܦܪܳܐ. ܘܰܫ̣ܩܰܠܘ ܟܳܗ̈ܢܶܐ ܩܺܐܒܽܘܬܶܗ ܕܡܳܪܝܳܐ.
Jos 6:13 ܘܫܰܒܥܳܐ ܟܳܗ̈ܢܶܐ ܫܩܺܝܠܺܝܢ ܗܘܰܘ ܫܒܰܥ ܩܰܖ̈ܢܳܢ. ܘܳܐܙܺܠܝܢ ܗܘܰܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܰܡܗܰܠܟ̥ܝܢ ܗܘܰܘ ܘܩܳܪܶܝܢ ܒܩܰܖ̈ܢܳܬܳܐ. ܘܰܐܝܠܶܝܢ ܕܰܡܙܰܝܢܺܝܢ ܗܘܰܘ ܐܳܙܺܠܝܢ ܩܕ݂ܳܡܰܝܗܽܘܢ. ܘܕܰܡܟܰܢܫܺܝܢ ܗܘܰܘ ܐܳܙܺܠܝܢ ܗܘܰܘ ܒܳܬܰܪ ܩܺܐܒܽܘܬܶܗ ܕܡܳܪܝܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ.
Jos 6:14 ܘܶܐܬ̥ܟܰܪܟܽܘܗ̇ ܠܰܡܕܺܝܢܬܳܐ ܗܳܝ ܒܝܰܘܡܳܐ ܕܰܬܪܶܝܢ ܙܒܰܢ̱ܬܳܐ ܚܕ݂ܳܐ. ܘܰܗܦܰܟ̥ܘ ܠܗܽܘܢ ܠܡܰܫܪܺܝܬܳܐ. ܗܳܟܰܢܳܐ ܥܳܒܕܺܝܢ ܗܘܰܘ ܫܬܳܬܰܝ̈ܗܽܘܢ ܝܰܘ̈ܡܳܬ̥ܐ.
Jos 6:15 ܘܰܒܝܰܘܡܳܐ ܕܫܰܒܥܳܐ. ܩܰܕܶܡܘ ܒܨܰܦܪܳܐ ܘܶܐܬ̥ܟܰܪܟܽܘܗ̇ ܠܰܡܕܺܝܢܬܳܐ ܐܰܝܟ̥ ܢܳܡܽܘܣܳܐ ܗܳܢܳܐ ܫܒܰܥ ܙܰܒܢܺܝ̈ܢ. ܒܰܠܚܽܘܕ݂ ܕܶܝܢ ܒܶܗ ܒܗܰܘ ܝܰܘܡܳܐ ܐܶܬ̥ܟܰܪܟܽܘܗ̇ ܫܒܰܥ ܙܰܒܢܺܝ̈ܢ.
Jos 6:16 ܘܒܰܙܒܰܢ̱ܬܳܐ ܗܳܝ ܕܰܫܒܰܥ. ܩ̣ܪܰܘ ܟܳܗ̈ܢܶܐ ܒܩܰܖ̈ܢܳܬܳܐ. ܘܶܐܡܰܪ ܝܶܫܽܘܥ ܠܥܰܡܳܐ ܩܥܰܘ. ܡܶܛܽܠ ܕܰܐܫܠܡܳܗ̇ ܠܟܽܘܢ ܡܳܪܝܳܐ ܠܰܡܕܺܝܢܬܳܐ.
Jos 6:17 ܘܬܶܗܘܶܐ ܡܕܺܝܢܬܳܐ ܗܳܕ݂ܶܐ ܘܟܽܠ ܕܺܐܝܬ̥ ܒܳܗ̇ ܚܶܪܡܳܐ ܠܡܳܪܝܳܐ. ܒܰܠܚܽܘܕ݂ ܠܪܳܚܳܒ ܙܳܢܺܝܬ̥ܳܐ ܐܰܚܰܘ ܠܳܗ̇ ܘܰܠܟܽܠ ܕܺܐܝܬ̥ ܥܰܡܳܗ̇ ܒܒܰܝܬܳܐ. ܡܶܛܽܠ ܕܛܰܫܝܰܬ̥ ܠܗܳܢܽܘܢ ܓܳܫܽܘ̈ܫܶܐ ܕܫܰܕܰܪܢ. 
Jos 6:18 ܐܰܢ̱ܬܽܘܢ ܕܶܝܢ ܗܘܰܝܬܽܘܢ ܙܗܺܝܪܺܝܢ ܡܶܢ ܚܶܪܡܳܐ. ܕܠܳܐ ܬܛܰܘܫܽܘܢ ܘܬܶܣܒܽܘܢ ܡܶܢ ܚܶܪܡܳܐ. ܘܬܶܥܒܕ݂ܽܘܢܳܗ̇ ܠܡܰܫܪܺܝܬܳܐ ܕܺܝܣܪܳܐܶܝܠ ܚܶܪܡܳܐ. ܘܰܬܕܰܠܚܽܘܢܳܗ̇.
Jos 6:19 ܟܽܠ ܣܺܐܡܳܐ. ܘܕܰܗܒܳܐ. ܘܡܳܐܢ̈ܶܐ ܕܰܢܚܳܫܳܐ. ܘܰܕ݂ܦܰܪܙܠܳܐ. ܩܰܕܺܝܫܺܝܢ ܐܶܢܽܘܢ ܠܡܳܪܝܳܐ. ܠܒܶܝܬ̥ ܓܰܙܶܗ ܕܡܳܪܝܳܐ ܢܶܥܠܽܘܢ.
Jos 6:20 ܘܰܩܥܰܘ ܥܰܡܳܐ. ܘܰܩ̣ܪܘ ܒܩܰܖ̈ܢܳܬܳܐ. ܘܟܰܕ݂ ܫ̣ܡܰܥܘ ܥܰܡܳܐ ܩܳܠܳܐ ܕܩܰܖ̈ܢܳܬܳܐ. ܩ̣ܥܳܐ ܥܰܡܳܐ ܩܥܳܬ̥ܳܐ ܪܰܒܬܳܐ ܕܛܳܒ. ܘܰܢܦܰܠ ܫܽܘܪܳܐ ܥܰܠ ܕܽܘܟܬܶܗ. ܘܰܣܠܶܩܘ ܥܰܡܳܐ ܠܰܡܕܺܝܢܬܳܐ ܐ̱ܢܳܫ ܠܩܽܘܒܠܶܗ. ܘܟܰܒܫܽܘܗ̇ ܠܰܡܕܺܝܢܬܳܐ.
Jos 6:21 ܘܰܚܪܰܒܘ ܠܟܽܠ ܕܺܐܝܬ̥ ܒܳܗ̇. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܛܠܳܝ̈ܶܐ ܘܰܥܕܰܡܳܐ ܠܩܰܫܺܝ̈ܫܶܐ. ܘܰܥܕܰܡܳܐ ܠܬܰܘܖ̈ܶܐ. ܘܰܥܕܰܡܳܐ ܠܥܳܢ̈ܳܐ ܘܰܠܚܶܡܖ̈ܳܐ. ܚܪܰܒܘ ܒܦܽܘܡܳܐ ܕܣܰܝܦܳܐ.
Jos 6:22 ܘܠܰܬܪܶܝܢ ܓܰܒܖ̈ܺܝܢ ܗܳܢܽܘܢ ܕܓܰܫܽܘܗ̇ ܠܰܐܪܥܳܐ ܐܶܡܰܪ ܝܶܫܽܘܥ. ܥܽܘܠܘ ܠܒܶܝܬ̥ ܐܰܢ̱ܬܬ̥ܳܐ ܗܳܝ ܙܳܢܺܝܬ̥ܳܐ. ܘܰܐܦܩܽܘܗ̇ ܡܶܢ ܬܰܡܳܢ ܠܳܗ̇ ܠܰܐܢ̱ܬܬ̥ܳܐ ܘܰܠܟܽܠ ܕܺܐܝܬ̥ ܠܳܗ̇. ܐܰܝܟܰܢܳܐ ܕܺܝܡܰܝܬܽܘܢ ܠܳܗ̇.
Jos 6:23 ܘܶܐܙܰܠܘ ܓܳܫܽܘ̈ܫܶܐ ܘܰܐܦܩܽܘܗ̇ ܠܪܳܚܳܒ. ܘܠܰܐܒܽܘܗ̇. ܘܠܶܐܡܳܗ̇. ܘܠܰܐܚܶܝ̈ܗ̇. ܘܰܠܟܽܠ ܕܺܐܝܬ̥ ܠܳܗ̇. ܘܰܠܟܽܠܳܗ̇ ܫܰܪܒܬ̥ܗ̇ ܐܰܦܶܩܘ. ܘܰܐܫܪܺܝܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ ܕܺܝܣܪܳܐܶܝܠ.
Jos 6:24 ܘܠܰܡܕܺܝܢܬܳܐ ܐܰܘܩܕ݂ܽܘܗ̇ ܒܢܽܘܪܳܐ ܘܰܠܟܽܠ ܕܺܐܝܬ̥ ܒܳܗ̇. ܒܰܠܚܽܘܕ݂ ܠܕܰܗܒܳܐ. ܘܰܠܣܺܐܡܳܐ. ܘܰܠܡܳܐܢ̈ܶܐ ܕܰܢܚܳܫܳܐ. ܘܰܕܦܰܪܙܠܳܐ. ܐܰܝܬܺܝܘ ܐܶܢܽܘܢ ܠܒܶܝܬ̥ ܓܰܙܶܗ ܕܡܳܪܝܳܐ.
Jos 6:25 ܘܰܠܪܳܚܳܒ ܙܳܢܺܝܬ̥ܳܐ. ܘܰܠܒܶܝܬ̥ ܐܰܒܽܘܗ̇ ܘܰܠܟܽܠ ܕܺܐܝܬ̥ ܠܳܗ̇ ܐܰܚܺܝ ܝܶܫܽܘܥ. ܘܶܝܬ̥ܒܰܬ̥ ܒܓܰܘ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܛܰܫܝܰܬ̥ ܓܳܫܽܘ̈ܫܶܐ ܕܫܰܕܰܪ ܝܶܫܽܘܥ ܠܡܶܓܰܫ ܠܺܐܝܪܺܝܚܽܘ.
Jos 6:26 ܘܺܝܡܳܐ ܝܶܫܽܘܥ ܒܙܰܒܢܳܐ ܗܰܘ. ܘܶܐܡܰܪ. ܠܺܝܛ ܗܽܘ ܓܰܒܪܳܐ ܩܕ݂ܳܡ ܡܳܪܝܳܐ. ܕܰܢܩܽܘܡ ܘܢܶܒܢܶܝܗ̇ ܠܰܡܕܺܝܢܬܳܐ ܗܳܕ݂ܶܐ ܐܺܝܪܺܝܚܽܘ ܒܒܽܘܟܪܶܗ ܢܶܒܢܶܝܗ̇. ܘܒܰܙܥܽܘܪܶܗ ܢܩܺܝܡ ܬܰܖ̈ܥܶܝܗ̇.
Jos 6:27 ܘܰܗܘܳܐ ܡܳܪܝܳܐ ܥܰܡ ܝܶܫܽܘܥ ܘܫܶܡܥܶܗ ܐܳܙܶܠ ܗܘܳܐ ܒܟܽܠܳܗ̇ ܐܰܪܥܳܐ.
Jos 7:1 ܘܰܐܥܠܺܝܘ ܒܢܰܝ̈ ܝܺܣܪܳܐܶܝܠ ܥܰܘܠܳܐ ܒܚܶܪܡܳܐ. ܘܰܢܣܰܒ ܥܳܟ̥ܪ ܒܰܪ ܟܰܪܡܺܝ. ܒܰܪ ܙܰܒܕܺܝ. ܒܰܪ ܙܳܪܳܚ. ܡܶܢ ܫܰܒܛܳܐ ܕܺܝܗܽܘܕܳܐ. ܡܶܢ ܚܶܪܡܳܐ ܘܛܰܫܺܝ ܘܶܐܬ̥ܚܰܡܰܬ̥ ܪܽܘܓܙܶܗ ܕܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.
Jos 7:2 ܘܫܰܕܰܪ ܝܶܫܽܘܥ ܓܰܒܖ̈ܶܐ ܡܶܢ ܐܺܝܪܺܝܚܽܘ ܠܥܳܝ. ܕܥܰܠ ܓܶܢ̱ܒ ܒܶܝܬ̥ ܐܳܘܳܢ. ܡܶܢ ܡܰܕܢܚܳܐ ܕܒܶܝܬ̥ ܐܺܝܠ. ܘܶܐܡܰܪ ܠܗܽܘܢ ܣܰܩܘ ܓܽܘܫܘ ܐܰܪܥܳܐ. ܘܰܣܠܶܩܘ ܓܰܒܖ̈ܶܐ ܘܓܰܫܽܘܗ̇ ܠܥܳܝ.
Jos 7:3 ܘܰܗܦܰܟ̥ܘ ܠܘܳܬ̥ ܝܶܫܽܘܥ. ܘܳܐܡܪܺܝܢ ܠܶܗ. ܠܳܐ ܢܶܣܰܩ ܟܽܠܶܗ ܥܰܡܳܐ. ܐܶܠܳܐ ܐܰܝܟ̥ ܬܪܶܝܢ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܢܶܣܩܽܘܢ ܢܶܚܪܒܽܘܢܳܗ̇ ܠܥܳܝ. ܠܳܐ ܬܫܰܕܰܪ ܠܟܽܠܶܗ ܥܰܡܳܐ. ܡܶܛܽܠ ܕܰܙܥܽܘܪܺܝܢ ܐܶܢܽܘܢ.
Jos 7:4 ܘܰܣܠܶܩܘ ܡܶܢ ܥܰܡܳܐ ܠܬܰܡܳܢ. ܐܰܝܟ̥ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܰܥܪܰܩܘ ܠܗܽܘܢ ܡܶܢ ܩܕ݂ܳܡ ܐ̱ܢܳܫܶܝ̈ܗ̇ ܕܥܳܝ.
Jos 7:5 ܘܰܚܪܰܒܘ ܐ̱ܢܳܫܶܝ̈ܗ̇ ܕܥܳܝ ܡܶܢ ܝܺܣܪܳܐܶܝܠ. ܬܠܳܬܺܝܢ ܘܶܫܬܳܐ ܓܰܒܖ̈ܺܝܢ. ܘܰܪܕܰܦܘ ܐܶܢܽܘܢ ܩܕ݂ܳܡ ܬܰܪܥܳܐ ܥܕܰܡܳܐ ܕܶܐܬܬܒܰܪܘ. ܘܰܡܚܰܘ ܒܗܽܘܢ ܡܚܽܘܬ̥ܐ. ܘܙܳܥ ܠܶܒܶܗ ܕܥܰܡܳܐ. ܘܰܗܘܳܐ ܐܰܝܟ̥ ܡܰܝ̈ܳܐ.
Jos 7:6 ܘܨܰܪܺܝ ܝܶܫܽܘܥ ܠܒܽܘܫܰܘ̈ܗܝ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܥܕܰܡܳܐ ܠܪܰܡܫܳܐ. ܗܽܘ ܘܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܐܪܡܺܝܘ ܥܰܦܪܳܐ ܥܰܠ ܖ̈ܺܝܫܰܝܗܽܘܢ.
Jos 7:7 ܘܶܐܡܰܪ ܝܶܫܽܘܥ. ܐܽܘܢ ܡܳܪܝܳܐ ܐܰ‌ܠܳܗܳܐ. ܠܡܳܢܳܐ ܐܰܥܒܰܪܬܳܝܗܝ ܠܥܰܡܳܐ ܗܳܢܳܐ ܝܽܘܪܕܢܳܢ. ܕܬܰܫܠܡܰܢ ܒܺܐܝܕ݂ܳܐ ܕܳܐܡܽܘܖ̈ܳܝܶܐ. ܐܶܠܽܘ ܝܺܬܶܒܢ ܗܘܰܝܢ ܠܰܢ ܟܰܝ ܒܥܶܒܪܳܐ ܕܝܽܘܪܕܢܳܢ.
Jos 7:8 ܡܳܢܳܐ ܡܶܟܺܝܠ ܐܺܡܰܪ. ܕܰܐܦܢܺܝ ܝܺܣܪܳܐܶܝܠ ܩܕ݂ܳܠܶܗ ܩܕ݂ܳܡ ܒܥܶܠܕܒܳܒܰܘ̈ܗܝ.
Jos 7:9 ܘܢܶܫܡܥܽܘܢ ܟܢܰܥ̈ܢܳܝܶܐ ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ. ܘܢܶܬ̥ܟܰܢܫܽܘܢ ܥܠܰܝܢ. ܘܢܰܘܒܕ݂ܽܘܢ ܫܡܰܢ ܡܶܢ ܐܰܦܰܝ̈ ܐܰܪܥܳܐ. ܘܡܳܢܳܐ ܕܶܝܢ ܥܳܒܶܕ݂ ܐܰܢ̱ܬ ܠܰܫܡܳܟ̥ ܪܰܒܳܐ.
Jos 7:10 ܘܶܐܡܰܪ ܡܳܪܝܳܐ ܠܝܶܫܽܘܥ. ܩܽܘܡ ܠܳܟ̥. ܠܡܳܢܳܐ ܪܡܶܐ ܐܰܢ̱ܬ ܥܰܠ ܐܰܦܰܝ̈ܟ ܥܰܠ ܐܰܪܥܳܐ.
Jos 7:11 ܚ̣ܛܳܐ ܝܺܣܪܳܐܶܝܠ. ܘܰܥܒܰܪܘ ܥܰܠ ܦܽܘܩܕܳܢܳܐ ܕܦܰܩܕܶܬ̥ ܐܶܢܽܘܢ. ܘܰܢ̣ܣܰܒܘ ܡܶܢ ܚܶܪܡܳܐ. ܐܳܦ ܓܢܰܒܘ. ܐܳܦ ܟܰܕܶܒܘ. ܘܛܰܫܺܝܘ ܒܡܳܐܢܰܝ̈ܗܽܘܢ.
Jos 7:12 ܘܠܳܐ ܢܶܫܟܚܽܘܢ ܬܽܘܒ ܒܢܰܝ̈ ܝܺܣܪܳܐܶܝܠ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܐܶܠܳܐ ܩܕ݂ܳܠܗܽܘܢ ܢܰܦܢܽܘܢ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܡܶܛܽܠ ܕܰܗܘܰܘ ܠܚܶܪܡܳܐ. ܘܬܽܘܒ ܠܳܐ ܐܶܗܘܶܐ ܥܰܡܟܽܘܢ. ܐܶܠܳܐ ܐܶܢ ܐܰܦܪܶܩܬܽܘܢ ܚܶܪܡܳܐ ܡܶܢ ܒܰܝܢܳܬ̥ܟܽܘܢ.
Jos 7:13 ܩܽܘܡ ܙܰܡܶܢܳܝܗܝ ܠܥܰܡܳܐ ܗܳܢܳܐ. ܘܶܐܡܰܪ. ܐܶܙܕܰܡܢܘ ܡܚܳܪ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܚܶܪܡܳܐ ܒܓܰܘܟ̥ ܝܺܣܪܳܐܶܝܠ. ܬܽܘܒ ܠܳܐ ܡܶܫܟܰܚ ܐܰܢ̱ܬ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܟ. ܥܕܰܡܳܐ ܕܬܰܦܪܩܽܘܢ ܚܶܪܡܳܐ ܡܶܢ ܒܰܝܢܳܬ̥ܟܽܘܢ.
Jos 7:14 ܘܰܒܨܰܦܪܳܐ ܩܰܪܶܒܘ ܫܰܒܛܰܝ̈ܟܽܘܢ ܘܫܰܒܛܳܐ ܕܢܶܐܚܕܺܝܘܗܝ ܡܳܪܝܳܐ. ܢܶܬ̥ܩܰܪܰܒ ܠܫܰܖ̈ܒܳܬ̥ܐ. ܘܫܰܪܒܬ̥ܳܐ ܕܢܶܐܚܕܺܝܗ̇ ܡܳܪܝܳܐ. ܬܶܬ̥ܩܰܪܰܒ ܠܒ̈ܳܬܺܝܢ. ܘܒܰܝܬܳܐ ܕܢܶܐܚܕܺܝܘܗܝ ܡܳܪܝܳܐ. ܢܶܬ̥ܩܰܪܰܒ ܠܓܰܒܖ̈ܺܝܢ.
Jos 7:15 ܘܡܰܢ ܕܡܶܬܬܚܶܕ݂ ܒܶܗ ܒܚܶܪܡܳܐ. ܢܺܐܩܰܕ݂ ܒܢܽܘܪܳܐ ܗܽܘ ܘܟܽܠ ܡܶܕܶܡ ܕܺܐܝܬ̥ ܠܶܗ. ܥܰܠ ܕܰܥܒܰܪ ܥܰܠ ܦܽܘܩܕܳܢܶܗ ܕܡܳܪܝܳܐ. ܘܥܰܠ ܕܰܥܒܰܕ ܥܰܘܠܳܐ ܒܺܝܣܪܳܐܶܝܠ.
Jos 7:16 ܘܩܰܕܶܡ ܝܶܫܽܘܥ ܒܨܶܦܪܳܐ. ܘܩܰܪܒܶܗ ܠܺܝܣܪܳܐܶܝܠ ܠܫܰܒ̈ܛܺܝܢ. ܘܶܐܬܬܚܶܕ݂ ܫܰܒܛܳܐ ܕܺܝܗܽܘܕܳܐ.
Jos 7:17 ܘܩܰܪܶܒ ܫܰܒܛܳܐ ܕܺܝܗܽܘܕܳܐ ܠܫܰܖ̈ܒܳܬ̥ܐ. ܘܶܐܬܬܰܚܕܰܬ̥ ܫܰܪܒܬ̥ܳܐ ܕܙܳܪܳܚ. ܘܩܰܪܶܒ ܫܰܪܒܬ̥ܳܐ ܕܙܳܪܳܚ ܠܒ̈ܳܬܺܝܢ. ܘܶܐܬܬܚܶܕ݂ ܙܰܒܕܺܝ.
Jos 7:18 ܘܩܰܪܶܒ ܒܰܝܬܶܗ ܠܓܰܒܖ̈ܺܝܢ. ܘܶܐܬܬܚܶܕ݂ ܥܳܟ̥ܪ. ܒܰܪ ܟܰܪܡܺܝ. ܒܰܪ ܙܰܒܕܺܝ. ܒܰܪ ܙܳܪܳܚ. ܡܶܢ ܫܰܒܛܳܐ ܕܺܝܗܽܘܕܳܐ.
Jos 7:19 ܘܶܐܡܰܪ ܝܶܫܽܘܥ ܠܥܳܟ̥ܪ. ܗܰܒ ܪܰܒܽܘܬ̥ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܗܰܒ ܠܶܗ ܬܰܘܕܺܝܬ̥ܳܐ. ܘܚܰܘܳܐ ܡܶܕܶܡ ܕܰܥܒܰܕܬ ܘܠܳܐ ܬܛܰܫܶܐ ܡܶܢܝ.
Jos 7:20 ܥ̣ܢܳܐ ܥܳܟ̥ܪ ܘܶܐܡܰܪ ܠܝܶܫܽܘܥ. ܫܰܪܺܝܪܳܐܺܝܬ̥ ܐܶܢܳܐ ܚܛܺܝܬ̥ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܗܳܟܰܢܳܐ ܥܶܒܕܶܬ̥.
Jos 7:21 ܚܙܺܝܬ̥ ܒܒܶܙܬ̥ܳܐ. ܐܳܡܶܠܳܐ ܚܕ݂ܳܐ ܒܳܒܠܳܝܬܳܐ. ܘܫܰܦܺܝܪܳܐ ܗܘܳܬ̥. ܘܡܰܐܬܶܝܢ ܡܰܬܩ̈ܳܠܺܝܢ ܕܣܺܐܡܳܐ. ܘܠܶܫܳܢܳܐ ܚܰܕ݂ ܕܕܰܗܒܳܐ. ܕܬ̥ܩܶܠ ܚܰܡܫܺܝܢ ܡܰܬܩ̈ܳܠܺܝܢ ܘܪܶܓܶܬ̥ ܐܶܢܽܘܢ. ܘܢܶܣܒܶܬ̥ ܐܶܢܽܘܢ. ܘܗܳܐ ܛܡܺܝܪܺܝܢ ܠܺܝ ܒܰܐܪܥܳܐ ܒܡܰܫܟܰܢܝ. ܘܣܺܐܡܳܐ ܡܶܢ ܠܬܰܚܬ.
Jos 7:22 ܘܫܰܕܰܪ ܝܶܫܽܘܥ ܓܰܒܖ̈ܶܐ. ܘܰܪܗܶܛܘ ܠܡܰܫܟܢܶܗ. ܘܰܚܙܰܘ ܕܰܛܡܺܝܪܺܝܢ ܒܡܰܫܟܢܶܗ. ܘܣܺܐܡܳܐ ܡܶܢ ܠܬܰܚܬ.
Jos 7:23 ܘܰܢ̣ܣܰܒܘ ܐܶܢܽܘܢ ܡܶܢ ܡܰܫܟܢܶܗ ܘܰܐܝܬܺܝܘ ܐܶܢܽܘܢ ܠܘܳܬ̥ ܝܶܫܽܘܥ. ܘܰܠܘܳܬ̥ ܟܽܠܶܗ ܝܺܣܪܳܐܶܝܠ ܘܣܳܡ ܐܶܢܽܘܢ ܩܕ݂ܳܡ ܡܳܪܝܳܐ.
Jos 7:24 ܘܕܰܒܪܶܗ ܝܶܫܽܘܥ ܠܥܳܟܳܪ ܒܰܪ ܙܳܪܳܚ. ܘܰܢ̣ܣܰܒ ܠܣܺܐܡܳܐ. ܘܠܳܐܡܶܠܳܐ. ܘܰܠܠܶܫܳܢܳܐ ܕܕܰܗܒܳܐ ܘܰܕ݂ܒܰܪ ܠܰܒܢܰܘ̈ܗܝ. ܘܠܰܒ̈ܢܳܬܶܗ. ܘܰܠܬ̥ܘܖ̈ܰܘܗܝ. ܘܰܠܚܶܡܖ̈ܶܗ. ܘܰܠܥܳܢ̈ܶܗ. ܘܰܠܡܰܫܟܢܶܗ. ܘܰܠܟܽܠܡܶܕܶܡ ܕܺܐܝܬ̥ ܠܶܗ. ܘܰܠܟܽܠܶܗ ܝܺܣܪܳܐܶܝܠ ܥܰܡܶܗ. ܘܰܐܣܶܩ ܐܶܢܽܘܢ ܠܥܽܘܡܩܳܐ ܕܥܳܟ̥ܪ.
Jos 7:25 ܘܶܐܡܰܪ ܠܶܗ ܝܶܫܽܘܥ. ܠܡܳܢܳܐ ܕܰܠܰܚܬܳܢܝ. ܢܕܰܠܚܳܟ̥ ܡܳܪܝܳܐ ܒܝܰܘܡܳܐ ܗܳܢܳܐ. ܘܪܰܓܡܽܘܗܝ ܒܟܺܐܦ̈ܶܐ ܟܽܠܶܗ ܝܺܣܪܳܐܶܝܠ. ܠܶܗ ܘܰܠܟܽܠ ܕܺܐܝܬ̥ ܠܶܗ. ܘܰܐܘܩܶܕ݂ܘ ܐܶܢܽܘܢ ܒܢܽܘܪܳܐ.
Jos 7:26 ܘܰܐܩܺܝܡܘ ܥܠܰܘܗܝ ܝܰܓܪܳܐ ܕܟܺܐܦ̈ܶܐ ܪܰܘܖ̈ܒܳܬ̥ܳܐ ܥܕܰܡܳܐ ܠܝܰܘܡܳܢܳܐ. ܘܶܐܬܬܢܺܝܚ ܡܳܪܝܳܐ ܡܶܢ ܚܡܬ̥ܳܐ ܕܪܽܘܓܙܶܗ ܡܶܛܽܠ ܗܳܢܳܐ ܐܶܬ̥ܩܪܺܝ ܫܡܶܗ ܕܰܐܬ̥ܪܳܐ ܗܰܘ. ܥܽܘܡܩܳܐ ܕܥܳܟ̥ܪ ܥܕܰܡܳܐ ܠܝܰܘܡܳܢܳܐ.
Jos 8:1 ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ. ܘܠܳܐ ܬܙܽܘܥ. ܕܒܰܪ ܥܰܡܳܟ̥ ܠܟܽܠܶܗ ܥܰܡܳܐ ܘܰܥܒܶܕ݂ ܩܪܳܒܳܐ. ܘܩܽܘܡ ܣܰܩ ܠܥܳܝ ܡܶܛܽܠ ܕܰܐܫܠܶܡܬܶܗ ܒܺܐܝܕܰܝ̈ܟ ܠܡܰܠܟܳܐ ܕܥܳܝ. ܘܰܠܥܰܡܶܗ. ܘܠܰܡܕ݂ܺܝܢ̱ܬܶܗ. ܘܠܰܐܪܥܶܗ.
Jos 8:2 ܘܰܥܒܶܕ݂ ܠܥܳܝ ܘܰܠܡܰܠܟܳܗ̇. ܐܰܝܟܰܢܳܐ ܕܰܥܒܰܕܬ ܠܺܐܝܪܺܝܚܽܘ. ܘܰܠܡܰܠܟܳܗ̇ ܒܰܠܚܽܘܕ݂ ܕܶܝܢ. ܒܶܙܬܳܐ ܘܰܒܥܺܝܪܳܐ ܒܽܘܙܘ ܠܟܽܘܢ. ܘܰܐܟ̥ܡܶܢܘ ܠܟܽܘܢ ܟܡܺܐܢ̈ܶܐ ܡܶܢ ܒܶܣܬܪܳܗ̇ ܕܰܡܕܺܝܢܬܳܐ.
Jos 8:3 ܘܩܳܡ ܝܶܫܽܘܥ ܘܟܽܠܶܗ ܥܰܡܳܐ ܥܳܒܕ݂ܰܝ̈ ܩܪܳܒܳܐ ܠܡܶܣܰܩ ܠܥܳܝ. ܘܰܓܒܳܐ ܝܶܫܽܘܥ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܕܓܰܢ̱ܒܳܖ̈ܺܝܢ ܒܚܰܝܠܗܽܘܢ. ܘܫܰܕܰܪ ܐܶܢܽܘܢ ܒܠܺܠܝܳܐ.
Jos 8:4 ܘܦܰܩܶܕ݂ ܐܶܢܽܘܢ. ܘܶܐܡܰܪ ܠܗܽܘܢ. ܚܙܰܘ ܡܳܐ ܕܟ̥ܳܡܢܺܝܢ ܐ̱ܢܬܽܘܢ ܥܰܠ ܡܕܺܝܢܬܳܐ. ܡܶܢ ܒܶܣܬܪܳܗ̇ ܕܰܡܕܺܝܢܬܳܐ. ܠܳܐ ܬܶܪܚܩܽܘܢ ܛܳܒ ܡܶܢܳܗ̇ ܡܶܢ ܡܕܺܝܢܬܳܐ. ܘܰܗܘܰܝܬܽܘܢ ܡܛܰܝܒܺܝܢ ܟܽܠܟܽܘܢ.
Jos 8:5 ܘܶܐܢܳܐ ܘܥܰܡܳܐ ܕܺܐܝܬ̥ ܥܰܡܝ ܢܶܬ̥ܩܰܪܰܒ ܠܰܡܕܺܝܢܬܳܐ. ܘܡܳܐ ܕܰܢ̣ܦܰܩܘ ܠܽܐܘܪܥܰܢ ܐܰܝܟ̥ ܕܰܒܩܰܕ݂ܡܳܝܬܳܐ. ܗܳܐ ܥܳܪܩܺܝܢ ܚܢܰܢ ܡܶܢ ܩܕ݂ܳܡܰܝܗܽܘܢ.
Jos 8:6 ܘܢܳܦܩܺܝܢ ܒܳܬ̥ܪܰܢ ܘܪܳܕ݂ܦܺܝܢ ܠܰܢ ܡܶܢ ܡܕܺܝܢܬܳܐ. ܡܶܛܽܠ ܕܳܐܡܪܺܝܢ. ܕܥܳܪܩܺܝܢ ܐܶܢܽܘܢ ܡܶܢ ܩܕܳܡܰܝܢ ܐܰܝܟ̥ ܕܰܒܩܰܕ݂ܡܳܝܬܳܐ. ܘܰܚܢܰܢ ܗܳܐ ܥܳܪܩܺܝܢ ܚܢܰܢ ܡܶܢ ܩܕ݂ܳܡܰܝܗܽܘܢ.
Jos 8:7 ܘܰܐܢ̱ܬܽܘܢ ܩܽܘܡܘ ܡܶܢ ܟܡܺܐܢܟܽܘܢ. ܘܚܽܘܪܒܽܘܗ̇ ܠܰܡܕܺܝܢܬܳܐ. ܘܢܰܫܠܡܺܝܗ̇ ܡܳܪܝܳܐ ܐܰܠܳܗܟܽܘܢ ܒܺܐܝ̈ܕܰܝܟܽܘܢ.
Jos 8:8 ܘܡܳܐ ܕܶܐܚܰܕܬܽܘܢܗ̇ ܠܰܡܕܺܝܢܬܳܐ. ܐܰܘܩܕ݂ܽܘܗ̇ ܒܢܽܘܪܳܐ. ܐܰܝܟ̥ ܡܶܠܬܶܗ ܕܡܳܪܝܳܐ ܥܒܶܕ݂ܘ. ܘܰܚܙܰܘ ܕܶܝܢ ܕܦܰܩܶܕܬܟܽܘܢ.
Jos 8:9 ܘܫܰܕܰܪ ܐܶܢܽܘܢ ܝܶܫܽܘܥ. ܘܶܐܙܰܠܘ ܠܒܶܝܬ̥ ܟܡܺܐܢܳܐ. ܘܺܝܬ̥ܶܒܘ ܒܰܝܢܳܬ̥ ܒܶܝܬ̥ ܐܺܝܠ ܠܥܳܝ. ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ. ܘܒܳܬ̥ ܝܶܫܽܘܥ ܒܠܺܠܝܳܐ ܗܰܘ ܒܓܰܘ ܥܰܡܳܐ.
Jos 8:10 ܘܩܰܕܶܡ ܝܶܫܽܘܥ ܒܨܰܦܪܳܐ ܘܰܡܢܳܝܗܝ ܠܥܰܡܳܐ. ܘܰܣ̣ܠܶܩܘ ܗܽܘ ܘܣܳܒ̈ܶܐ ܕܺܝܣܪܳܐܶܝܠ ܠܥܳܝ ܩܕ݂ܳܡ ܥܰܡܳܐ.
Jos 8:11 ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ ܕܥܰܡܶܗ. ܣ̣ܠܶܩܘ. ܘܰܩ̣ܪܶܒܘ ܠܩܽܘܒܠܳܗ̇ ܕܰܡܕܺܝܢܬܳܐ. ܘܰܫܪܰܘ ܡܶܢ ܓܰܪܒܝܳܝܳܗ̇ ܕܥܳܝ. ܘܢܰܚܠܳܐ ܐܝܬ̥ ܗܘܳܐ ܒܰܝܢܳܬ̥ܗܽܘܢ ܠܥܳܝ.
Jos 8:12 ܘܰܕ݂ܒܰܪ ܝܶܫܽܘܥ ܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܰܐܘܬܶܒ ܐܶܢܽܘܢ ܒܰܟ̥ܡܺܐܢܳܐ ܒܰܝܢܳܬ̥ ܒܶܝܬ̥ ܐܺܝܠ ܠܥܳܝ. ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ.
Jos 8:13 ܘܥܰܒܕܶܗ ܠܥܰܡܶܗ ܘܰܠܟܽܠܳܗ̇ ܡܰܫܪܺܝܬܶܗ ܡܶܢ ܓܰܪܒܝܳܝܳܗ̇ ܕܰܡܕܺܝܢܬܳܐ. ܘܢܳܛܖ̈ܰܝ ܥܶܩܒܳܐ ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ. ܘܶܐܙܰܠ ܝܶܫܽܘܥ ܒܠܺܠܝܳܐ ܗܰܘ ܒܓܰܘ ܥܰܡܳܐ.
Jos 8:14 ܘܟܰܕ݂ ܚ̣ܙܳܐ ܡܰܠܟܳܐ ܕܥܳܝ ܐܶܣܬܰܪܗܰܒ ܘܩ̣ܳܡܘ ܢ̣ܦܰܩܘ ܐ̱ܢܳܫܶܝ̈ܗ̇ ܕܰܡܕܺܝܢܬܳܐ ܠܽܐܘܪܥܶܗ ܕܺܝܣܪܳܐܶܝܠ. ܘܰܗܘܰܘ ܟܽܠܶܗ ܥܰܡܳܐ ܕܥܳܝ ܒܰܦܩܰܥܬ̥ܳܐ. ܘܥܰܡܳܐ ܠܳܐ ܝܳܕܰܥ ܗܘܳܐ ܕܰܟ̥ܡܺܐܢܳܐ ܐܺܝܬ̥ ܗܘܳܐ ܠܗܽܘܢ ܡܶܢ ܒܶܣܬܪܳܗ̇ ܕܰܡܕܺܝܢܬܳܐ.
Jos 8:15 ܘܶܐܬ̥ܒܰܕܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܡܶܢ ܩܕ݂ܳܡܰܝܗܽܘܢ ܠܡܶܥܪܰܩ ܒܽܐܘܪܚܳܐ ܕܡܰܕܒܪܳܐ.
Jos 8:16 ܘܰܩ̣ܥܳܐ ܟܽܠܶܗ ܥܰܡܳܐ ܕܥܳܝ ܠܡܶܪܕܰܦ ܒܳܬܰܪܗܽܘܢ. ܘܰܪܕܰܦܘ ܒܳܬܰܪ ܝܶܫܽܘܥ. ܘܶܐܣܬܰܪܰܩܘ ܠܗܽܘܢ ܡܶܢ ܡܕܺܝܢܬܳܐ.
Jos 8:17 ܘܠܳܐ ܐܶܫܬܚܰܪ ܐ̱ܢܳܫ ܒܥܳܝ. ܘܰܒܒܶܝܬ̥ ܐܺܝܠ. ܕܠܳܐ ܢ̣ܦܰܩܘ ܒܳܬܰܪ ܝܺܣܪܳܐܶܝܠ. ܘܫܰܒܩܽܘܗ̇ ܠܰܡܕܺܝܢܬܳܐ ܟܰܕ݂ ܦܬ̥ܝܚܳܐ. ܘܰܪܕܰܦܘ ܒܳܬܰܪ ܝܺܣܪܳܐܶܝܠ. 
Jos 8:18 ܘܶܐܡܰܪ ܡܳܪܝܳܐ ܠܝܶܫܽܘܥ. ܐܰܪܺܝܡ ܒܢܰܝܙܟ̥ܐ ܕܒܺܐܝܕ݂ܳܟ̥ ܥܰܠ ܥܳܝ. ܡܶܛܽܠ ܕܒܺܐܝܕܰܝ̈ܟ ܐܰܫܠܶܡܬܳܗ̇. ܘܰܐܪܺܝܡ ܝܶܫܽܘܥ ܒܢܰܝܙܟ̥ܐ ܕܰܐܚܺܝܕ݂ ܗܘܳܐ ܒܺܐܝܕ݂ܶܗ ܥܰܠ ܡܕܺܝܢܬܳܐ.
Jos 8:19 ܘܰܟ̥ܡܺܐܢܳܐ ܩ̣ܡ ܡܣܰܪܗܒܳܐܺܝܬ̥ ܡܶܢ ܕܽܘܟܬܶܗ. ܘܰܪܗܶܛܘ ܚܦܺܝܛܳܐܺܝܬ̥ ܐܰܝܟ̥ ܡܰܦܢܶܐ ܐܺܝܕ݂ܳܐ. ܘܥ̣ܰܠܘ ܠܰܡܕܺܝܢܬܳܐ ܘܰܐܚܕܽܘܗ̇. ܘܶܐܣܬܰܪܗܰܒܘ ܘܰܐܘܩܕ݂ܽܘܗ̇ ܠܰܡܕܺܝܢܬܳܐ ܒܢܽܘܪܳܐ.
Jos 8:20 ܘܶܐܬ̥ܦܢܺܝܘ ܐ̱ܢܳܫ̈ܳܐ ܕܥܳܝ ܠܒܶܣܬܰܪܗܽܘܢ. ܘܰܚܙܰܘ ܕܣܳܠܶܩ ܬܶܢܳܢܳܐ ܕܰܡܕ݂ܺܝܢ̱ܬܗܽܘܢ ܥܕܰܡܳܐ ܠܰܫܡܰܝܳܐ. ܘܠܳܐ ܐܰܘܦܺܝܘ ܠܡܶܥܪܰܩ ܠܟ̥ܐ ܘܰܠܟ̥ܐ. ܘܥܰܡܳܐ ܕܺܝܣܪܳܐܶܝܠ ܕܥܳܪܶܩ ܗܘܳܐ ܒܡܰܕܒܪܳܐ. ܐܶܬ̥ܗܦܶܟ̥ ܥܰܠ ܖ̈ܳܕ݂ܽܘܦܰܘܗܝ.
Jos 8:21 ܘܝܶܫܽܘܥ ܘܟܽܠܶܗ ܝܺܣܪܳܐܶܝܠ. ܚ̣ܙܰܘ ܕܟܰܒܫܳܗ̇ ܟܡܺܐܢܳܐ ܠܰܡܕܺܝܢܬܳܐ. ܘܰܣܠܶܩ ܬܶܢܳܢܳܗ̇ ܕܰܡܕܺܝܢܬܳܐ. ܘܰܗܦܰܟ̥ܘ ܘܰܚܪܰܒܘ ܐܶܢܽܘܢ ܠܐ̱ܢܳܫܶܝ̈ܗ̇ ܕܥܳܝ.
Jos 8:22 ܘܗܳܠܶܝܢ ܢ̣ܦܰܩܘ ܡܶܢ ܡܕܺܝܢܬܳܐ ܠܽܐܘܪܥܗܽܘܢ. ܘܰܗܘܰܘ ܠܗܽܘܢ ܐ̱ܢܳܫܶܝ̈ܗ̇ ܕܥܳܝ ܒܰܡܨܰܥܬܶܗ ܕܺܝܣܪܳܐܶܝܠ. ܘܗܳܠܶܝܢ ܡܶܟܳܐ ܘܗܳܠܶܝܢ ܡܶܟܳܐ. ܘܰܚܪܰܒܘ ܐܶܢܽܘܢ. ܘܰܣܪܺܝܕ݂ܳܐ ܠܳܐ ܫܒܰܩܘ ܠܗܽܘܢ.
Jos 8:23 ܘܰܠܡܰܠܟܳܐ ܕܥܳܝ ܐܰܚܕܽܘܗܝ ܟܰܕ݂ ܚܰܝ. ܘܩܰܪܒܽܘܗܝ ܠܘܳܬ̥ ܝܶܫܽܘܥ.
Jos 8:24 ܘܟܰܕ݂ ܓܰܡܰܪ ܝܺܣܪܳܐܶܝܠ ܠܡܶܚܪܰܒ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܥܳܝ. ܒܚܰܩ̈ܠܳܬ̥ܳܐ ܘܰܒܡܰܕܒܪܳܐ ܪܳܕ݂ܦܺܝܢ ܗܘܰܘ ܠܗܽܘܢ ܘܰܢ̣ܦܰܠܘ ܟܽܠܗܽܘܢ ܒܦܽܘܡܳܐ ܕܚܰܪܒܳܐ ܥܕܰܡܳܐ ܕܰܓܡܰܪܘ. ܘܰܗܦܰܟ̥ܘ ܟܽܠܶܗ ܝܺܣܪܳܐܶܝܠ ܠܥܳܝ. ܘܚܰܪܒܽܘܗ̇ ܒܦܽܘܡܳܐ ܕܚܰܪܒܳܐ.
Jos 8:25 ܘܟܽܠܗܽܘܢ ܕܰܢܦ̣ܰܠܘ ܒܝܰܘܡܳܐ ܗܰܘ. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ ܬܪܶܥܣܰܪ ܐܰܠܦܺܝ̈ܢ. ܟܽܠܗܽܘܢ ܐ̱ܢܳܫ̈ܳܐ ܕܥܳܝ.
Jos 8:26 ܘܝܶܫܽܘܥ ܠܳܐ ܐܰܗܦܰܟ̥ ܐܺܝܕ݂ܶܗ ܕܰܐܪܺܝܡ ܗܘܳܐ ܒܢܰܝܙܟ̥ܐ. ܥܕܰܡܳܐ ܕܰܚܪܰܒ ܐܶܢܽܘܢ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܥܳܝ.
Jos 8:27 ܒܰܠܚܽܘܕ݂ ܒܥܺܝܪܳܐ ܘܒܶܙܬ̥ܳܐ ܕܰܡܕܺܝܢܬܳܐ ܗܳܝ. ܒܰܙܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܐܰܝܟ̥ ܡܶܠܬܶܗ ܕܡܳܪܝܳܐ ܕܦܰܩܶܕ݂ ܠܝܶܫܽܘܥ.
Jos 8:28 ܘܰܐܘܩܕ݂ܳܗ̇ ܝܶܫܽܘܥ ܠܥܳܝ. ܘܥܰܒܕܳܗ̇ ܬܶܠܳܐ ܚܰܪܒܳܐ ܠܥܳܠܰܡ. ܥܕܰܡܳܐ ܠܝܰܘܡܳܢܳܐ.
Jos 8:29 ܘܰܠܡܰܠܟܳܐ ܕܥܳܝ ܙܰܩܦܶܗ ܥܰܠ ܩܰܝܣܳܐ. ܥܕܰܡܳܐ ܠܙܰܒܢܳܐ ܕܪܰܡܫܳܐ. ܘܟܰܕ݂ ܥܶܪܒܰܬ̥ ܫܶܡܫܳܐ. ܦ̣ܩܰܕ݂ ܝܶܫܽܘܥ ܘܰܐܚܬ̥ܘܗ̇ ܠܰܫܠܰܕܳܐ ܡܶܢ ܩܰܝܣܳܐ. ܘܰܐܪܡܝܽܘܗ̇ ܒܡܰܥܠܳܢܳܐ ܕܬܰܪܥܳܐ ܕܰܡܕܺܝܢܬܳܐ. ܘܰܐܩܺܝܡܘ ܥܠܰܘܗܝ ܝܰܓܪܳܐ ܕܟܺܐܦ̈ܶܐ ܪܰܘܖ̈ܒܳܬ̥ܳܐ ܥܕܰܡܳܐ ܠܝܰܘܡܳܢܳܐ.
Jos 8:30 ܗܳܝܕܶܝܢ ܒ̣ܢܳܐ ܝܶܫܽܘܥ ܡܰܕ݂ܒܚܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܛܽܘܪܳܐ ܕܰܓܒܶܠ.
Jos 8:31 ܐܰܝܟ̥ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܐܰܝܟ̥ ܕܰܟ̥ܬ̥ܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ. ܡܰܕ݂ܒܚܳܐ ܕܟܺܐܦ̈ܶܐ ܫܠܰܡܠ̈ܡܳܬ̥ܳܐ. ܕܠܳܐ ܢܦܰܠ ܥܠܰܝܗܶܝܢ ܦܰܪܙܠܳܐ. ܘܩܰܪܶܒܘ ܥܠܰܘܗܝ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܘܕܰܒܰܚܘ ܕܶܒܚ̈ܳܬ̥ܳܐ.
Jos 8:32 ܘܰܟ̥ܬܰܒ ܬܰܡܳܢ ܥܰܠ ܟܺܐܦ̈ܶܐ ܗܳܠܶܝܢ ܕܡܰܕ݂ܒܚܳܐ. ܦܰܪܫܰܓܢܳܐ ܕܢܳܡܽܘܣܶܗ ܕܡܽܘܫܶܐ. ܕܰܟ̥ܬܰܒ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Jos 8:33 ܘܟܽܠܶܗ ܝܺܣܪܳܐܶܝܠ. ܘܩܰܫܺܝܫܰܘ̈ܗܝ. ܘܣܳܦܖ̈ܰܘܗܝ. ܘܕܰܝܳܢܰܘ̈ܗܝ. ܩܳܝܡܺܝܢ ܡܶܟܳܐ ܘܡܶܟܳܐ. ܡܶܢ ܬܖ̈ܰܝܗܽܘܢ ܣܶܛܖ̈ܶܝܗ̇ ܕܩܺܐܒܽܘܬܳܐ. ܠܽܘܩܒܰܠ ܟܳܗ̈ܢܶܐ ܘܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܰܝܟ̥ ܒܽܘܟ̥ܢ̈ܶܐ. ܘܗܳܟ̥ܘܳܬ̥ ܥܳܡܽܘܖ̈ܶܐ ܦܶܠܓܗܽܘܢ ܠܽܘܩܒܰܠ ܛܽܘܪܳܐ ܕܓܰܪܙܺܝܡ. ܘܦܶܠܓܗܽܘܢ ܠܽܘܩܒܰܠ ܛܽܘܪܳܐ ܕܰܓܒܶܠ. ܐܰܝܟܰܢܳܐ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܰܡܒܰܪܳܟ̥ܘ ܠܺܝܣܪܳܐܶܝܠ ܐܰܝܟ̥ ܕܡܶܢ ܩܕ݂ܺܝܡ.
Jos 8:34 ܘܡܶܢ ܒܳܬܰܪܟܶܢ ܩ̣ܪܳܐ ܝܶܫܽܘܥ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ. ܒܽܘܖ̈ܟܳܬ̥ܳܐ ܘܠܰܘ̈ܛܳܬ̥ܳܐ ܟܽܠܗܶܝܢ ܕܰܟ̥ܬ̥ܝ̈ܒܳܢ ܒܣܶܦܪܳܐ ܕܢܳܡܽܘܣܳܐ.
Jos 8:35 ܠܳܐ ܫܒܰܩ ܚܕ݂ܳܐ ܡܶܠܬܳܐ ܡܶܢ ܟܽܠ ܕܦܰܩܶܕ݂ ܡܽܘܫܶܐ ܕܠܳܐ ܩ̣ܪܳܐ ܝܶܫܽܘܥ ܩܕ݂ܳܡ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܘܰܩܕ݂ܳܡ ܢܶܫ̈ܶܐ. ܘܰܩܕ݂ܳܡ ܛܠܳܝ̈ܶܐ. ܘܰܩܕ݂ܳܡ ܬܰܘܬܳܒܳܐ ܕܒܰܝܢܳܬ̥ܗܽܘܢ.
Jos 9:1 ܘܟܰܕ݂ ܫ̣ܡܰܥܘ ܟܽܠܗܽܘܢ ܡܰܠ̈ܟܶܐ ܕܺܐܝܬ̥ ܒܥܶܒܪܳܐ ܕܝܽܘܪܕܢܳܢ. ܒܛܽܘܖ̈ܶܐ ܘܰܒܦܰܩ̈ܥܳܬ̥ܳܐ. ܘܰܒܟܽܠܗܽܘܢ ܣܦܳܖ̈ܰܘܗܝ ܕܝܰܡܳܐ ܪܰܒܳܐ ܕܠܽܘܩܒܰܠ ܠܶܒܢܳܢ. ܚܺܝܬܳܝ̈ܶܐ. ܘܳܐܡܽܘܖ̈ܳܝܶܐ. ܘܰܟܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ.
Jos 9:2 ܐܶܬ̥ܟܰܢܰܫܘ ܐܰܟ̥ܚܕ݂ܳܐ ܠܡܶܥܒܰܕ݂ ܩܪܳܒܳܐ ܥܰܡ ܝܶܫܽܘܥ ܘܥܰܡ ܝܺܣܪܳܐܶܝܠ. ܡܶܢ ܚܰܕ݂ ܦܽܘܡ.
Jos 9:3 ܘܥܳܡܽܘܖ̈ܶܐ ܕܓܶܒܥܽܘܢ ܫ̣ܡܰܥܘ ܡܶܕܶܡ ܕܰܥ̣ܒܰܕ݂ ܝܶܫܽܘܥ ܠܥܳܝ ܘܠܺܐܝܪܺܝܚܽܘ.
Jos 9:4 ܘܰܥ̣ܒܰܕ݂ܘ ܐܳܦ ܗܶܢܽܘܢ ܒܰܥܪܺܝܡܽܘܬ̥ܳܐ. ܘܶܐܙܰܠܘ ܐܶܙܕܰܘܰܕ݂ܘ. ܘܰܐܪܡܺܝܘ ܣܰܩ̈ܶܐ ܒܠܳܝ̈ܶܐ ܥܰܠ ܚܶܡܖ̈ܗܽܘܢ. ܘܙܶܩ̈ܶܐ ܕܚܰܡܪܳܐ ܕܰܒ̈ܠܳܝܳܢ. ܘܰܡܒܰܙ̈ܥܳܢ ܘܰܡܨܰܖ̈ܪܳܢ.
Jos 9:5 ܘܰܡܣܳܐܢ̈ܶܐ ܕܰܒ̈ܠܳܝܳܢ ܘܛܰܖ̈ܡܺܝܣܝܳܬ̥ܳܐ ܣܐܺܝܢܺܝܢ ܗܘܰܘ ܒܖ̈ܶܓ̣ܠܰܝܗܽܘܢ. ܘܢܰܚ̈ܬܶܐ ܒ̈ܠܳܝܶܐ ܠܒܺܝܫܺܝܢ ܗܘܰܘ. ܘܠܰܚܡܳܐ ܕܰܙܘܳܕܰܝ̈ܗܽܘܢ ܝܰܒܶܫܘ. ܘܰܗܘܳܐ ܠܶܗ ܦܰܓܽܘܪܳܐ.
Jos 9:6 ܘܶܐܬ̥ܘ ܠܘܳܬ̥ ܝܶܫܽܘܥ ܠܡܰܫܪܺܝܬܳܐ ܠܓܰܠܓܳܠܳܐ. ܘܶܐܡܰܪܘ ܠܶܗ ܘܠܰܕ݂ܒܶܝܬ̥ ܝܺܣܪܳܐܶܝܠ. ܡܶܢ ܐܰܬ̥ܪܳܐ ܪܰܚܺܝܩܳܐ ܐܶܬܰܝܢ. ܗܳܫܳܐ ܗܰܒܘ ܠܰܢ ܝܰܡܺܝܢܳܐ.
Jos 9:7 ܐܳܡܪܺܝܢ ܕܒܶܝܬ̥ ܝܺܣܪܳܐܶܝܠ ܠܚܳܘܳܝ̈ܶܐ. ܐܶܢ ܠܘܳܬ̥ܢ ܥܳܡܪܺܝܢ ܐ̱ܢܬܽܘܢ. ܠܡܳܢܳܐ ܗܳܘܝܳܐ ܠܟܽܘܢ ܝܰܡܺܝܢܳܐ.
Jos 9:8 ܘܶܐܡܰܪܘ ܠܝܶܫܽܘܥ ܥܰܒܕܰܝ̈ܟ ܚܢܰܢ. ܐܳܡܰܪ ܠܗܽܘܢ ܝܶܫܽܘܥ ܐܰܝܡܶܟܳܐ ܐܰܢ̱ܬܽܘܢ. ܘܡܶܢ ܐܰܝܡܶܟܳܐ ܐܶܬܰܝܬܽܘܢ.
Jos 9:9 ܘܶܐܡܰܪܘ ܠܶܗ. ܡܶܢ ܐܰܬ̥ܪܳܐ ܕܪܰܚܺܝܩ ܛܳܒ ܐܶܬ̥ܘ ܥܰܒܕܰܝ̈ܟ. ܠܰܫܡܶܗ ܕܡܳܪܝܳܐ ܐܰܠܳܗܳܟ̥. ܡܶܛܽܠ ܕܰܫܡܰܥܢ ܫܡܶܗ ܘܟܽܠܡܶܕܶܡ ܕܰܥܒܰܕ݂ ܒܡܶܨܪܶܝܢ.
Jos 9:10 ܘܟܽܠ ܕܰܥܒܰܕ݂ ܠܰܬܖ̈ܰܝܗܽܘܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܰܠܥܽܘܓ݂ ܡܰܠܟܳܐ ܕܡܰܬ̥ܢܶܝܢ. ܕܝܳܬܶܒ ܗܘܳܐ ܒܥܶܣܬܪܽܘܬ̥.
Jos 9:11 ܘܶܐܡܰܪܘ ܠܰܢ ܩܰܫܺܝ̈ܫܰܢ. ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܰܢ. ܣܰܒܘ ܥܰܡܟܽܘܢ ܙܘܳܕ̈ܶܐ ܠܽܐܘܪܚܳܐ ܘܙܶܠܘ ܠܽܐܘܪܥܗܽܘܢ. ܘܶܐܡܰܪܘ ܠܗܽܘܢ ܕܥܰܒܕܰܝ̈ܟܽܘܢ ܚܢܰܢ. ܡܶܟܺܝܠ ܗܰܒܘ ܠܰܢ ܝܰܡܺܝܢܳܐ.
Jos 9:12 ܘܶܐܡܰܪܘ ܠܝܶܫܽܘܥ. ܗܳܢܳܐ ܠܰܚܡܰܢ ܟܰܕ݂ ܚܰܡܺܝܡ ܐܶܙܕܰܘܰܕ݂ܢܳܝܗܝ ܡܶܢ ܒܳܬܰܝ̈ܢ. ܒܝܰܘܡܳܐ ܕܰܢܦܰܩܢ ܠܡܶܐܬ̥ܳܐ ܠܘܳܬ̥ܟܽܘܢ. ܘܗܳܫܳܐ ܗܳܐ ܝܺܒܶܫ ܘܰܗܘܳܐ ܦܰܓܽܘܪܳܐ.
Jos 9:13 ܘܗܳܠܶܝܢ ܙܶܩ̈ܶܐ ܕܚܰܡܪܳܐ. ܡܠܰܝܢ ܐܶܢܶܝܢ ܟܰܕ݂ ܚܰܕ݂̈ܬ̥ܢ. ܘܗܳܐ ܐܶܬ̥ܒܰܙܰܥܝ̈. ܘܗܳܠܶܝܢ ܢܰܚ̈ܬܰܝܢ ܘܰܡܣܳܐܢܰܝ̈ܢ. ܟܰܕ݂ ܚܰܕ݂̈ܬ̥ܝܳܢ ܢܣܰܒܢ ܐܶܢܽܘܢ ܠܰܢ. ܘܗܳܐ ܒܠܺܝܘ. ܡܶܛܽܠ ܕܛܳܒ ܣܰܓܺܝܐܳܐ ܗܘܳܬ̥ ܐܽܘܪܚܳܐ.
Jos 9:14 ܘܰܢ̣ܣܰܒܘ ܓܰܒܖ̈ܶܐ ܗܳܠܶܝܢ ܡܶܢ ܙܘܳܕܰܝ̈ܗܽܘܢ ܘܶܐܙܰܠ̣ܘ. ܘܡܶܢ ܦܽܘܡܶܗ ܕܡܳܪܝܳܐ ܠܳܐ ܫܐܶܠܘ.
Jos 9:15 ܘܰܥܒܰܕ݂ ܠܗܽܘܢ ܝܶܫܽܘܥ ܫܠܳܡܳܐ. ܘܝܰܗܒ ܠܗܽܘܢ ܝܰܡܺܝܢܳܐ ܠܚܰܝ݂ܰܝ݂̈ܗܽܘܢ. ܘܺܝܡܰܘ ܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ.
Jos 9:16 ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ. ܡܶܢ ܒܳܬܰܪ ܕܝܰܗܒܘ ܠܗܽܘܢ ܝܰܡܺܝܢܳܐ. ܫ̣ܡܰܥܘ ܕܩܰܪܺܝܒܺܝܢ ܐܶܢܽܘܢ ܠܗܽܘܢ. ܘܒܰܝܢܳܬ̥ܗܽܘܢ ܫܪܶܝܢ.
Jos 9:17 ܘܰܫܩܰܠܘ ܒܢܰܝ̈ ܝܺܣܪܳܐܶܝܠ. ܘܶܐܬ̥ܘ ܠܩܽܘܖ̈ܝܗܽܘܢ ܒܝܰܘܡܳܐ ܕܰܬܠܳܬܳܐ. ܘܰܫܡܳܗ̈ܶܐ ܕܩܽܘܖ̈ܝܗܽܘܢ. ܓܶܒܥܽܘܢ. ܘܰܟ̥ܦܺܝܪܳܐ. ܘܥܺܝܪܽܘܬ̥. ܘܩܽܘܪܝܰܬ̥ ܢܰܥܪܺܝܢ.
Jos 9:18 ܘܠܳܐ ܩܰܛܶܠܘ ܐܶܢܽܘܢ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܺܝܡܰܘ ܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܪܳܛܢܺܝܢ ܗܘܰܘ ܘܪܳܝܒܺܝܢ ܟܽܠܳܗ̇ ܟܢܽܘܫܬܳܐ ܥܰܠ ܪܰܘܖ̈ܒܳܢܶܐ.
Jos 9:19 ܘܳܐܡܪܺܝܢ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܚܢܰܢ ܝܺܡܰܝܢ ܠܗܽܘܢ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܟܺܝܠ ܠܳܐ ܡܶܫܟܚܺܝܢܰܢ ܠܡܰܗܳܪܽܘ ܐܶܢܽܘܢ.
Jos 9:20 ܗܳܟܰܢܳܐ ܕܶܝܢ ܥܳܒܕܺܝܢ ܚܢܰܢ ܘܡܰܚܶܝܢ ܚܢܰܢ ܠܗܽܘܢ. ܕܠܳܐ ܢܶܗܘܶܐ ܥܠܰܝܢ ܪܽܘܓܙܳܐ. ܡܶܛܽܠ ܡܰܘܡܳܬ̥ܳܐ ܕܺܝܡܰܢ ܠܗܽܘܢ.
Jos 9:21 ܘܳܐܡܪܺܝܢ ܪܰܘܖ̈ܒܳܢܶܐ ܠܰܒܢܰܝ̈ ܝܺܣܪܳܐܶܝܠ. ܢܺܚܽܘܢ. ܘܢܶܗܘܽܘܢ ܠܳܩܛܺܝܢ ܩܰܝ̈ܣܶܐ. ܘܡܳܠܶܝܢ ܡܰܝ̈ܳܐ ܠܟܽܠܳܗ̇ ܟܢܽܘܫܬܳܐ. ܘܰܗܘܰܘ ܠܳܩܛܰܝ̈ ܩܰܝ̈ܣܶܐ ܘܡܳܠܶܝܢ ܡܰܝ̈ܳܐ ܠܰܟ̥ܢܽܘܫܬܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܐܰܝܟܰܢܳܐ ܕܶܐܡܰܪܘ ܠܗܽܘܢ ܪܰܘܖ̈ܒܳܢܶܐ.
Jos 9:22 ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ. ܠܡܳܢܳܐ ܢܟ̥ܠܬܽܘܢܳܢ ܘܶܐܡܰܪܬܽܘܢ ܠܰܢ ܕܛܳܒ ܪܰܚܺܝܩܺܝܢ ܚܢܰܢ ܡܶܢܟܽܘܢ. ܘܗܳܐ ܠܘܳܬܰܢ ܥܳܡܪܺܝܢ ܐ̱ܢܬܽܘܢ.
Jos 9:23 ܡܶܟܺܝܠ ܬܶܗܘܢ ܠܺܝܛܺܝܢ. ܘܠܳܐ ܢܶܥܢܰܕ݂ ܡܶܢܟܽܘܢ ܓܰܒܪܳܐ ܠܳܩܶܛ ܩܰܝ̈ܣܶܐ ܘܡܳܠܶܐ ܡܰܝ̈ܳܐ ܠܒܰܝܬܶܗ ܕܰܐ‌ܠܳܗܳܐ.
Jos 9:24 ܘܰܥܢܰܘ ܘܶܐܡܰܪܘ ܠܝܶܫܽܘܥ. ܡܶܫܬܡܳܥܽܘ ܐܶܫܬܡܰܥ ܠܥܰܒܕܰܝ̈ܟ ܡܶܕܶܡ ܕܦܰܩܶܕ݂ ܡܳܪܝܳܐ ܐܰܠܳܗܳܟ̥ ܠܡܽܘܫܶܐ ܥܰܒܕܶܗ. ܠܡܶܬܰܠ ܠܟܽܘܢ ܟܽܠܳܗ̇ ܐܰܪܥܳܐ. ܘܰܠܡܰܘܒܳܕ݂ܽܘ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܘܰܕ݂ܚܶܠܢ ܛܳܒ ܡܶܢ ܢܰܦܫܰܢ ܘܰܥܒܰܕܢ ܗܳܟܰܢܳܐ.
Jos 9:25 ܗܳܫܳܐ ܗܳܐ ܒܺܐܝܕܰܝ̈ܟ ܚܢܰܢ. ܐܰܝܟܰܢܳܐ ܕܫܰܦܺܝܪ ܒܥܰܝܢܰܝ̈ܟ ܠܡܶܥܒܰܕ݂ ܠܰܢ. ܥܒܶܕ݂ ܠܰܢ.
Jos 9:26 ܘܰܥܒܰܕ݂ ܠܗܽܘܢ ܝܶܫܽܘܥ ܗܳܟܰܢܳܐ. ܘܦܰܨܺܝ ܐܶܢܽܘܢ ܡܶܢ ܐܺܝܕ݂ܳܐ ܕܺܝܣܪܳܐܶܝܠ. ܘܠܳܐ ܩܰܛܠܘ ܐܶܢܽܘܢ.
Jos 9:27 ܘܰܥܒܰܕ݂ ܐܶܢܽܘܢ ܝܶܫܽܘܥ ܒܶܗ ܒܝܰܘܡܳܐ ܗܰܘ. ܠܳܩܛܰܝ̈ ܩܰܝ̈ܣܶܐ. ܘܡܳܠ̈ܝ݂ܰܝ݂ ܡܰܝ̈ܳܐ ܠܰܟܢܽܘܫܬܳܐ ܘܰܠܡܰܕ݂ܒܚܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܒܰܐܬ̥ܪܳܐ ܕܨܳܒܶܐ ܡܳܪܝܳܐ.
Jos 10:1 ܘܟܰܕ݂ ܫ̣ܡܰܥ ܐܰܕ݂ܽܘܢܺܝܨܕܶܩ ܡܰܠܟܳܐ ܕܽܐܘܪܺܫܠܶܡ. ܕܟܰܒܫܳܗ̇ ܝܶܫܽܘܥ ܠܥܳܝ ܘܚܰܪܒܳܗ̇. ܐܰܝܟܰܢܳܐ ܕܰܥ̣ܒܰܕ݂ ܠܺܐܝܪܺܝܚܽܘ ܘܰܠܡܰܠܟܳܗ̇. ܗܳܟܰܢܳܐ ܥ̣ܒܰܕ݂ ܠܥܳܝ ܘܰܠܡܰܠܟܳܗ̇. ܘܕܰܫܠܶܡܘ ܥܳܡܽܘܖ̈ܶܝܗ̇ ܕܓܶܒܥܽܘܢ ܥܰܡ ܝܺܣܪܳܐܶܝܠ ܘܰܗܘܰܘ ܒܰܝܢܳܬ̥ܗܽܘܢ.
Jos 10:2 ܕܚܶܠ ܛܳܒ. ܡܶܛܽܠ ܕܰܡܕܺܝܢܬܳܐ ܗ̱ܝ ܪܰܒܬܳܐ ܓܶܒܥܽܘܢ. ܐܰܝܟ̥ ܚܕ݂ܳܐ ܡܶܢ ܡܕ݂ܺܝ̈ܢܳܬ̥ܳܐ ܕܡܰܠܟܽܘܬ̥ܳܐ. ܘܪܰܒܳܐ ܗܘܳܬ̥ ܡܶܢ ܥܳܝ. ܘܟܽܠܗܽܘܢ ܓܰܒܖ̈ܶܝܗ̇ ܓܰܢ̱ܒܳܖ̈ܺܝܢ ܗܘܰܘ.
Jos 10:3 ܘܫܰܕܰܪ ܐܰܕ݂ܽܘܢܺܝܨܕܶܩ ܡܰܠܟܳܐ ܕܽܐܘܪܺܫܠܶܡ ܠܘܳܬ̥ ܗܽܘܗܳܡ ܡܰܠܟܳܐ ܕܚܶܒܪܽܘܢ. ܘܰܠܘܳܬ̥ ܒܰܪܐܳܢ ܡܰܠܟܳܐ ܕܝܰܪܡܽܘܬ̥. ܘܰܠܘܳܬ̥ ܢܳܦܺܝܥ ܡܰܠܟܳܐ ܕܰܠܟ̥ܝܫ. ܘܰܠܘܳܬ̥ ܕܳܒܺܝܪ ܡܰܠܟܳܐ ܕܥܶܓܠܽܘܢ.
Jos 10:4 ܘܰܫܠܰܚ ܠܗܽܘܢ. ܕܣܰܩܘ ܠܘܳܬ̥ܝ ܘܰܗܘܰܘ ܠܺܝ ܥܶܕ݂ܪܳܐ. ܘܢܶܬ̥ܟܰܬܰܫ ܥܰܡ ܓܶܒܥܽܘܢ. ܡܶܛܽܠ ܕܰܐܫܠܡܰܬ̥ ܠܳܗ̇ ܥܰܡ ܝܶܫܽܘܥ. ܘܥܰܡ ܝܺܣܪܳܐܶܝܠ.
Jos 10:5 ܘܶܐܬ̥ܟܰܢܰܫܘ ܘܰܣܠܶܩܘ ܚܰܡܫܳܐ ܡܰܠܟܰܝ̈ܗܽܘܢ ܕܳܐܡܽܘܖ̈ܳܝܶܐ. ܡܰܠܟܳܐ ܕܽܐܘܪܺܫܠܶܡ. ܘܡܰܠܟܳܐ ܕܚܶܒܪܽܘܢ. ܘܡܰܠܟܳܐ ܕܝܰܪܡܽܘܬ̥. ܘܡܰܠܟܳܐ ܕܰܠܟ̥ܝܫ. ܘܡܰܠܟܳܐ ܕܥܶܓܠܽܘܢ. ܗܶܢܽܘܢ ܘܟܽܠܗܶܝܢ ܡܰܫܖ̈ܝܳܬ̥ܗܽܘܢ. ܘܰܫܪܰܘ ܥܰܠ ܓܶܒܥܽܘܢ. ܘܰܥܒܰܕ݂ܘ ܥܰܡܳܗ̇ ܩܪܳܒܳܐ.
Jos 10:6 ܘܫܰܕܰܪܘ ܐ̱ܢܳܫ̈ܳܐ ܕܓܶܒܥܽܘܢ ܠܘܳܬ̥ ܝܶܫܽܘܥ ܠܡܰܫܪܺܝܬܳܐ ܠܓܰܠܓܳܠܳܐ ܘܶܐܡܰܪܘ ܠܶܗ. ܠܳܐ ܬܰܪܫܶܠ ܐܺܝܕܰܝ̈ܟ ܡܶܢ ܥܰܒܕܰܝ̈ܟ. ܡܶܛܽܠ ܕܶܐܬ̥ܟܰܢܰܫܘ ܥܠܰܝܢ ܟܽܠܗܽܘܢ ܡܰܠܟܰܝ̈ܗܽܘܢ ܕܳܐܡܽܘܖ̈ܳܝܶܐ ܕܥܳܡܪܺܝܢ ܒܛܽܘܪܳܐ.
Jos 10:7 ܘܰܣܠܶܩ ܝܶܫܽܘܥ ܡܶܢ ܓܰܠܓܳܠܳܐ. ܗܽܘ ܘܟܽܠܶܗ ܥܰܡܳܐ ܩܪܰܒܬ̥ܢܳܐ ܕܥܰܡܶܗ. ܘܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ.
Jos 10:8 ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܒܺܐܝܕܰܝ̈ܟ ܐܰܫܠܡܶܬ̥ ܐܶܢܽܘܢ. ܘܚܰܕ݂ ܡܶܢܗܽܘܢ ܠܳܐ ܡܶܫܟܰܚ ܠܰܡܩܳܡ ܩܕܳܡܰܝܟ.
Jos 10:9 ܘܶܐܬ̥ܐ ܠܘܳܬ̥ܗܽܘܢ ܝܶܫܽܘܥ ܡܶܢ ܫܶܠܝܳܐ. ܟܽܠܶܗ ܠܺܠܝܳܐ ܣ̣ܠܶܩ ܗܘܳܐ ܡܶܢ ܓܰܠܓܳܠܳܐ.
Jos 10:10 ܘܕܰܠܰܚ ܐܶܢܽܘܢ ܡܳܪܝܳܐ ܩܕ݂ܳܡ ܝܺܣܪܳܐܶܝܠ. ܘܰܡ̣ܚܰܘ ܐܶܢܽܘܢ ܡܚܽܘܬ̥ܐ ܪܰܒܬܳܐ ܒܓܶܒܥܽܘܢ ܕܒܶܝܬ̥ ܚܽܘܪܳܢ. ܘܰܪܕܰܦܘ ܐܶܢܽܘܢ ܒܽܐܘܪܚܳܐ ܕܡܰܣܩܳܢܳܐ ܕܒܶܝܬ̥ ܚܽܘܪܳܢ. ܘܰܚܪܰܒܘ ܐܶܢܽܘܢ ܥܕܰܡܳܐ ܠܥܳܟ̥ܪ. ܘܰܥܕܰܡܳܐ ܠܡܳܩܳܪ.
Jos 10:11 ܘܟܰܕ݂ ܥܪܰܩܘ ܡܶܢ ܩܕ݂ܳܡ ܝܺܣܪܳܐܶܝܠ. ܘܢܳܚܬܺܝܢ ܗܘܰܘ ܒܡܰܚܰܬܬ̥ܳܐ ܕܒܶܝܬ̥ ܚܽܘܪܳܢ. ܘܡܳܪܝܳܐ ܫܕ݂ܳܐ ܥܰܠܝܗܽܘܢ ܟܺܐܦ̈ܶܐ ܪܰܘܖ̈ܒܳܬ̥ܳܐ ܡܶܢ ܫܡܰܝܳܐ. ܥܕܰܡܳܐ ܠܥܳܟܳܪ ܘܡܺܝܬ̥ܘ. ܘܣܰܓܺܝܐܺܝܢ ܗܘܰܘ ܕܡܺܝܬ̥ܘ ܒܟܺܐܦ̈ܶܐ ܕܒܰܪܕ݂ܳܐ. ܡܶܢ ܗܳܢܽܘܢ ܕܰܚܪܰܒܘ ܒܢܰܝ̈ ܝܺܣܪܳܐܶܝܠ ܒܚܰܪܒܳܐ.
Jos 10:12 ܗܳܝܕܶܝܢ ܡܰܠܶܠ ܝܶܫܽܘܥ ܩܕ݂ܳܡ ܡܳܪܝܳܐ. ܒܝܰܘܡܳܐ ܕܰܐܫܠܶܡ ܡܳܪܝܳܐ ܠܳܐܡܽܘܖ̈ܳܝܶܐ ܩܕ݂ܳܡ ܝܺܣܪܳܐܶܝܠ. ܘܶܐܡܰܪ ܝܶܫܽܘܥ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܫܶܡܫܳܐ ܒܓܶܒܥܽܘܢ ܟܰܬܰܪ. ܘܰܐܢ̱ܬ ܣܰܗܪܳܐ ܒܰܦܩܰܥܬ̥ܳܐ ܕܰܐܝܠܽܘܢ.
Jos 10:13 ܘܟܰܬܰܪ ܫܶܡܫܳܐ. ܘܣܰܗܪܳܐ ܩܳܡ. ܥܕܰܡܳܐ ܕܶܐܬ̥ܦܪܰܥ ܥܰܡܳܐ ܡܶܢ ܒܥܶܠܕܒܳܒܰܘ̈ܗܝ. ܘܗܳܐ ܟܬ̥ܝܒ ܒܣܶܦܪܳܐ ܕܬܶܫ̈ܒܚܳܬ̥ܳܐ. ܘܩܳܡ ܫܶܡܫܳܐ ܒܦܶܠܓܽܘܬ̥ ܫܡܰܝܳܐ. ܘܠܳܐ ܣܰܪܗܶܒ ܠܡܶܥܪܰܒ. ܘܰܗܘܳܐ ܐܰܝܟ̥ ܝܰܘܡܳܐ ܫܰܠܡܳܐ.
Jos 10:14 ܘܠܳܐ ܗܘܳܐ ܐܰܝܟ̥ ܝܰܘܡܳܐ ܗܰܘ ܩܕܳܡܰܘܗܝ ܐܰܘ ܒܳܬܪܶܗ. ܐܰܝܟܰܢܳܐ ܕܰܫ̣ܡܰܥ ܡܳܪܝܳܐ ܒܩܳܠܶܗ ܕܐ̱ܢܳܫ. ܡܶܛܽܠ ܕܡܳܪܝܳܐ ܥܳܒܶܕ݂ ܗܘܳܐ ܩܪܳܒܳܐ ܠܺܝܣܪܳܐܶܝܠ.
Jos 10:15 ܘܰܗܦܰܟ̥ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܠܡܰܫܪܺܝܬܳܐ ܠܓܰܠܓܳܠܳܐ.
Jos 10:16 ܘܰܥܪܰܩܘ ܚܰܡܫܳܐ ܡܰܠܟܺܝ̈ܢ ܗܳܠܶܝܢ. ܘܶܐܬܛܰܫܺܝܘ ܒܰܡܥܰܪܬ̥ܳܐ ܕܡܳܩܳܪ.
Jos 10:17 ܘܶܐܫܬܡܰܥ ܠܝܶܫܽܘܥ ܘܶܐܡܰܪܘ ܠܶܗ. ܕܶܐܫܬܟܰܚܘ ܚܰܡܫܳܐ ܡܰܠܟܺܝ̈ܢ ܗܳܠܶܝܢ. ܟܰܕ݂ ܛܫܶܝܢ ܒܰܡܥܰܪܬ̥ܳܐ ܕܡܳܩܳܪ.
Jos 10:18 ܘܶܐܡܰܪ ܝܶܫܽܘܥ. ܥܰܓܶܠܘ ܟܺܐܦ̈ܶܐ ܪܰܘܖ̈ܒܳܬ̥ܳܐ. ܘܰܐܪܡܰܘ ܥܰܠ ܬܰܪܥܳܗ̇ ܕܰܡܥܰܪܬ̥ܳܐ. ܘܰܫܒܽܘܩܘ ܬܰܡܳܢ ܓܰܒܖ̈ܶܐ ܕܢܶܛܪܽܘܢ ܐܶܢܽܘܢ.
Jos 10:19 ܐܰܢ̱ܬܽܘܢ ܕܶܝܢ ܠܳܐ ܬܩܽܘܡܽܘܢ. ܐܶܠܳܐ ܪܕ݂ܽܘܦܘ ܒܳܬܰܪ ܒܥܶܠܕܒܳܒܰܝ̈ܟܽܘܢ ܘܰܐܕ݂ܪܶܟ̥ܘ ܐܶܢܽܘܢ ܘܠܳܐ ܬܶܫܒܩܽܘܢ ܐܶܢܽܘܢ ܕܢܶܥܠܽܘܢ ܠܰܡܕܺܝܢܬܳܐ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܐܰܠܳܗܟܽܘܢ ܒܺܐܝ̈ܕܰܝܟܽܘܢ.
Jos 10:20 ܘܟܰܕ݂ ܓܰܡܰܪ ܝܶܫܽܘܥ ܘܰܒܢܰܝ̈ ܝܺܣܪܳܐܶܝܠ ܠܡܶܚܪܰܒ ܐܶܢܽܘܢ ܚܰܪܒܳܐ ܪܰܒܬܳܐ. ܥܕܰܡܳܐ ܕܰܓܡܰܪܘ. ܘܰܣܪܺܝܕ݂ܳܐ ܠܳܐ ܐܶܫܬܚܰܪ ܡܶܢܗܽܘܢ. ܘܰܐܥܶܠܘ ܠܗܳܢܽܘܢ ܡܖ̈ܺܝܕܶܐ ܕܓܶܒܥܽܘܢ ܠܟܰܪܟ̥ܗܽܘܢ.
Jos 10:21 ܗܳܝܕܶܝܢ ܗܦܰܟ̥ ܟܽܠܶܗ ܥܰܡܳܐ ܠܡܰܫܪܺܝܬܳܐ ܠܘܳܬ̥ ܝܶܫܽܘܥ ܠܡܳܩܳܪ ܒܰܫܠܳܡܳܐ. ܘܠܳܐ ܐܰܗܰܪܘ ܡܶܢ ܕܒܶܝܬ̥ ܝܺܣܪܳܐܶܝܠ ܓܒܰܪ ܒܠܶܫܳܢܶܗ.
Jos 10:22 ܘܶܐܡܰܪ ܝܶܫܽܘܥ. ܦܬܰܚܘ ܦܽܘܡܳܗ̇ ܕܰܡܥܰܪܬ̥ܳܐ. ܘܰܐܦܶܩܘ ܠܺܝ ܚܰܡ̈ܫܳܬܰܝܗܽܘܢ ܡܰܠ̈ܟܶܐ ܗܳܠܶܝܢ ܡܶܢ ܡܥܰܪܬ̥ܳܐ.
Jos 10:23 ܘܰܥܒܰܕ݂ܘ ܐܰܝܟ̥ ܕܶܐܡܰܪ ܠܗܽܘܢ ܝܶܫܽܘܥ. ܘܰܐܦܶܩܘ ܠܘܳܬܶܗ ܠܚܰܡ̈ܫܳܬܰܝܗܽܘܢ ܡܰܠ̈ܟܶܐ ܗܳܠܶܝܢ ܡܶܢ ܡܥܰܪܬ̥ܳܐ. ܠܡܰܠܟܳܐ ܕܽܐܘܪܺܫܠܶܡ. ܘܰܠܡܰܠܟܳܐ ܕܚܶܒܪܽܘܢ. ܘܰܠܡܰܠܟܳܐ ܕܝܰܪܡܽܘܬ̥. ܘܰܠܡܰܠܟܳܐ ܕܰܠܟ̥ܝܫ. ܘܰܠܡܰܠܟܳܐ ܕܥܶܓܠܽܘܢ.
Jos 10:24 ܘܟܰܕ݂ ܐܰܦܶܩܘ ܐܶܢܽܘܢ ܠܡܰܠܟ̈ܶܐ ܗܳܠܶܝܢ ܠܘܳܬ̥ ܝܶܫܽܘܥ. ܩܪܳܐ ܝܶܫܽܘܥ ܠܟܽܠܗܽܘܢ ܫܰܠܺܝܛܳܢ̈ܶܐ ܥܳܒܕ݂ܰܝ̈ ܩܪܳܒܳܐ ܕܰܡܗܰܠܟ̥ܝܢ ܥܰܡܶܗ. ܘܶܐܡܰܪ ܠܗܽܘܢ. ܩܪܽܘܒܘ ܘܣܺܝܡܘ ܖ̈ܶܓܠܰܝܟܽܘܢ ܥܰܠ ܨܰܘܖ̈ܰܝܗܽܘܢ ܕܡܰܠܟ̈ܶܐ ܗܳܠܶܝܢ. ܘܰܩܪܶܒܘ ܘܣܳܡܘ ܖ̈ܶܓܠܰܝܗܽܘܢ ܥܰܠ ܨܰܘܖ̈ܰܝܗܽܘܢ ܕܡܰܠܟ̈ܶܐ ܗܳܠܶܝܢ.
Jos 10:25 ܘܶܐܡܰܪ ܠܗܽܘܢ ܝܶܫܽܘܥ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ. ܐܶܬ̥ܚܰܝܠܘ ܘܶܐܬ̥ܥܰܫܢܘ. ܡܶܛܽܠ ܕܗܳܟܰܢܳܐ ܥܳܒܶܕ݂ ܡܳܪܝܳܐ ܠܟܽܠܗܽܘܢ ܒܥܶܠܕܒܳܒܰܝ̈ܟܽܘܢ ܕܡܶܬ̥ܟܰܬܫܺܝܢ ܐ̱ܢܬܽܘܢ ܥܰܡܗܽܘܢ.
Jos 10:26 ܘܒܳܬܰܪ ܗܳܝܕܶܝܢ ܩܰܛܶܠ ܐܶܢܽܘܢ ܝܶܫܽܘܥ. ܘܰܙܩܰܦ ܐܶܢܽܘܢ ܥܰܠ ܚܰܡܫܳܐ ܩܰܝ̈ܣܺܝܢ. ܘܰܗܘܰܘ ܙܩܺܝܦܺܝܢ ܥܰܠ ܩܰܝ̈ܣܶܐ ܥܕ݂ܰܡܳܐ ܠܪܰܡܫܳܐ
Jos 10:27 ܘܰܒܙܰܒܢܳܐ ܕܡܰܥܖ̈ܳܒܰܝ ܫܶܡܫܳܐ. ܦܩܰܕ݂ ܝܶܫܽܘܥ ܘܰܐܚܶܬ̥ܘ ܐܶܢܽܘܢ ܡܶܢ ܩܰܝ̈ܣܶܐ ܠܰܙܩܺܝ̈ܦܶܐ. ܘܰܐܪܡܺܝܘ ܐܶܢܽܘܢ ܒܰܡܥܰܪܬ̥ܳܐ ܕܰܛܫܶܝܢ ܗܘܰܘ ܒܳܗ̇. ܘܣܳܡܘ ܟܺܐܦ̈ܶܐ ܪܰܘܖ̈ܒܳܬ̥ܳܐ ܥܰܠ ܦܽܘܡܳܗ̇ ܕܰܡܥܰܪܬܳܐ ܥܕܰܡܳܐ ܠܝܰܘܡܳܢܳܐ.
Jos 10:28 ܘܰܠܡܳܩܳܪ ܟܒܰܫ ܝܶܫܽܘܥ ܒܝܰܘܡܳܐ ܗܰܘ. ܘܚܰܪܒܳܗ̇ ܒܦܽܘܡܳܐ ܕܚܰܪܒܳܐ. ܘܰܠܡܰܠܟܳܗ̇ ܘܰܠܟܽܠ ܕܺܐܝܬ̥ ܒܳܗ̇ ܩܰܛܶܠ. ܘܠܳܐ ܫܒܰܩ ܡܶܢܗܽܘܢ ܣܪܺܝܕ݂ܳܐ. ܘܰܥܒܰܕ݂ ܠܡܰܠܟܳܐ ܕܡܳܩܳܪ ܐܰܝܟܰܢܳܐ ܕܰܥܒܰܕ݂ ܠܡܰܠܟܳܐ ܕܺܐܝܪܺܝܚܽܘ.
Jos 10:29 ܘܰܥܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܡܳܩܳܪ ܠܠܶܒܢܳܐ. ܘܶܐܬ̥ܟܰܬܰܫ ܥܰܡ ܠܶܒܢܳܐ.
Jos 10:30 ܘܰܐܫܠܡܳܗ̇ ܡܳܪܝܳܐ ܐܳܦ ܠܳܗ̇ ܒܺܐܝܕ݂ܳܐ ܕܺܝܣܪܳܐܶܝܠ ܘܚܰܪܒܽܘܗ̇ ܘܰܠܡܰܠܟܳܗ̇ ܒܦܽܘܡܳܐ ܕܚܰܪܒܳܐ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܘܠܳܐ ܫܒܰܩ ܒܳܗ̇ ܣܪܺܝܕ݂ܳܐ. ܘܰܥܒܰܕ݂ ܝܶܫܽܘܥ ܠܡܰܠܟܳܗ̇ ܐܰܝܟ̥ ܕܰܥܒܰܕ݂ ܠܡܰܠܟܳܐ ܕܺܐܝܪܺܝܚܽܘ.
Jos 10:31 ܘܰܥܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܠܶܒܢܳܐ ܠܰܠܟ̥ܝܫ. ܘܰܫܪܳܐ ܥܠܶܝܗ̇. ܘܰܥܒܰܕ݂ ܥܰܡܳܗ̇ ܩܪܳܒܳܐ.
Jos 10:32 ܘܰܐܫܠܡܳܗ̇ ܡܳܪܝܳܐ ܠܰܠܟ̥ܝܫ ܒܺܐܝܕ݂ܳܐ ܕܺܝܣܪܳܐܶܝܠ. ܘܟܰܒܫܳܗ̇ ܒܝܰܘܡܳܐ ܕܰܬܪܶܝܢ. ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܟܽܠܗܶܝܢ ܢܰܦ̈ܫܳܬ̥ܳܐ ܕܺܐܝܬ̥ ܗܘܰܝ̈ ܒܳܗ̇. ܐܰܝܟܰܢܳܐ ܕܰܥܒܰܕ݂ ܠܠܶܒܢܳܐ.
Jos 10:33 ܗܳܝܕܶܝܢ ܣܠܶܩ ܗܰܪܡܽܘܢ ܡܰܠܟܳܐ ܕܓܳܙܳܪ ܠܰܡܥܰܕܳܪܽܘܬ̥ܗ̇ ܠܰܠܟ̥ܝܫ. ܘܚܰܪܒܶܗ ܝܶܫܽܘܥ ܐܳܦ ܠܶܗ ܘܰܠܥܰܡܶܗ ܒܦܽܘܡܳܐ ܕܚܰܪܒܳܐ. ܘܠܳܐ ܫܒܰܩ ܠܶܗ ܣܪܺܝܕ݂ܳܐ.
Jos 10:34 ܘܰܥ̣ܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܠܟ̥ܝܫ ܠܥܶܓܠܽܘܢ. ܘܰܫܪܳܐ ܥܠܶܝܗ̇ ܘܰܥܒܰܕ݂ ܥܰܡܳܗ̇ ܩܪܳܒܳܐ.
Jos 10:35 ܘܟܰܒܫܳܗ̇ ܒܝܰܘܡܳܐ ܗܰܘ. ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܐܰܝܟܰܢܳܐ ܕܰܥܒܰܕ݂ ܠܰܠܟ̥ܝܫ.
Jos 10:36 ܘܰܣܠܶܩ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܥܶܓܠܽܘܢ ܠܚܶܒܪܽܘܢ. ܘܰܥܒܰܕ݂ ܥܰܡܳܗ̇ ܩܪܳܒܳܐ.
Jos 10:37 ܘܟܰܒܫܳܗ̇ ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܡܰܠܟܳܗ̇ ܘܰܠܟܽܠܗܶܝܢ ܩܽܘܖ̈ܝܳܐ ܕܺܝܠܳܗ̇. ܘܰܠܟܽܠܗܶܝܢ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܘܠܳܐ ܫ̣ܒܰܩ ܡܶܢܗܶܝܢ ܣܪܺܝܕ݂ܳܐ ܐܰܝܟ̥ ܕܰܥܒܰܕ݂ ܠܥܶܓܠܽܘܢ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܕܰܚܪܰܒ ܐܶܢܶܝܢ.
Jos 10:38 ܘܰܗܦܰܟ̥ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܠܕ݂ܳܒܺܝܪ. ܘܶܐܬ̥ܟܰܬܰܫ ܥܰܡܳܗ̇.
Jos 10:39 ܘܟܰܒܫܳܗ̇. ܘܰܠܡܰܠܟܳܗ̇. ܘܰܠܟܽܠܗܶܝܢ ܩܽܘܖ̈ܝܳܗ̇. ܘܰܚܪܰܒ ܐܶܢܶܝܢ ܒܦܽܘܡܳܐ ܕܣܰܝܦܳܐ. ܘܰܚܪܰܒ ܠܟܽܠ ܢܰܦ̈ܫܳܬܳܐ ܕܒܳܗ̇. ܘܠܳܐ ܫܒܰܩ ܡܶܢܗܶܝܢ ܣܪܺܝܕ݂ܳܐ. ܐܰܝܟ̥ ܕܰܥܒܰܕ݂ ܠܚܶܒܪܽܘܢ. ܗܳܟܰܢܳܐ ܥܒܰܕ݂ ܠܕ݂ܳܒܺܝܪ ܘܰܠܡܰܠܟܳܗ̇. ܘܰܐܝܟܰܢܳܐ ܕܰܥܒܰܕ݂ ܠܠܶܒܢܳܐ ܘܰܠܡܰܠܟܳܗ̇.
Jos 10:40 ܘܚܰܪܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ. ܠܛܽܘܪܳܐ. ܘܰܠܬܰܝܡܢܳܐ. ܘܠܰܦܩܰܥܬ̥ܳܐ. ܘܠܰܐܫܕܽܘܕ݂ ܘܰܠܟܽܠܗܽܘܢ ܡܰܠܟܰܝ̈ܗܽܘܢ. ܘܠܳܐ ܫ̣ܒܰܩ ܡܶܢܗܽܘܢ ܣܪܺܝܕ݂ܳܐ. ܘܰܠܟܽܠܶܗ ܚܰܝܠܗܽܘܢ ܚܪܰܒ. ܐܰܝܟܰܢܳܐ ܕܦܰܩܕܶܗ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Jos 10:41 ܘܰܚܪܰܒ ܐܶܢܽܘܢ ܝܶܫܽܘܥ. ܡܶܢ ܪܩܶܡ ܕܓܰܐܝܳܐ ܥܕܰܡܳܐ ܠܥܳܐܙܳܐ. ܘܰܠܟܽܠܳܗ̇ ܐܰܪܥܳܐ ܕܓܶܫܳܢ. ܘܰܥܕܰܡܳܐ ܠܓܶܒܥܽܘܢ.
Jos 10:42 ܘܰܠܟܽܠܗܽܘܢ ܡܰܠܟ̈ܶܐ ܗܳܠܶܝܢ ܘܠܰܐܬ̥ܖ̈ܰܘܳܬ̥ܗܽܘܢ ܟܒܰܫ ܝܶܫܽܘܥ ܒܙܰܒܢܳܐ ܚܰܕ݂. ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܰܡܶܗ. ܘܗܽܘܝܽܘ ܥܳܒܶܕ݂ ܩܪܳܒܳܐ ܠܺܝܣܪܳܐܶܝܠ.
Jos 11:1 ܘܟܰܕ݂ ܫ̣ܡܰܥ ܢܳܒܺܝܢ ܡܰܠܟܳܐ ܕܚܳܨܽܘܪ. ܫܰܕܰܪ ܥܰܠ ܝܽܘܒܳܒ ܡܰܠܟܳܐ ܕܡܰܪܽܘܢ. ܘܥܰܠ ܡܰܠܟܳܐ ܕܫܳܡܪܺܝܢ ܘܥܰܠ ܡܰܠܟܳܐ ܕܰܐܟ̥ܫܳܦ.
Jos 11:2 ܘܥܰܠ ܡܰܠܟ̈ܶܐ ܕܰܠܓܰܪܒܝܳܐ ܡܶܢܶܗ. ܕܰܒܛܽܘܪܳܐ. ܘܰܒܬܰܝܡܢܳܐ. ܘܒܰܦܩܰܥܬ̥ܳܐ ܕܟܶܢܪܰܬ̥. ܘܰܒܦܰܩ̈ܥܳܬܳܗ̇ ܘܒܰܢܦܶܬܕܽܘܪ ܕܡܶܢ ܡܰܥܪܒܳܐ.
Jos 11:3 ܘܠܰܟ̥ܢܰܥ̈ܢܳܝܶܐ ܕܡܶܢ ܡܰܕܢܚܳܐ ܘܡܶܢ ܡܰܥܪܒܳܐ. ܘܳܐܡܽܘܖ̈ܳܝܶܐ. ܘܚܺܝܬܳܝ̈ܶܐ. ܘܦܰܖ̈ܙܳܝܶܐ. ܘܝܳܒܽܘܣܳܝ̈ܶܐ. ܕܰܒܛܽܘܪܳܐ. ܘܰܠܚܳܘܳܝ̈ܶܐ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܕܒܰܐܪܥܳܐ ܕܕ݂ܰܘܩ̈ܶܐ.
Jos 11:4 ܘܰܢܦܰܩܘ ܗܶܢܽܘܢ ܘܟܽܠܗܶܝܢ ܡܰܫܖ̈ܝܳܬ̥ܗܽܘܢ ܥܰܡܗܽܘܢ ܣܰܓܺܝܐܺܝܢ ܐܰܝܟ̥ ܚܳܠܳܐ ܕܥܰܠ ܣܶܦܬܶܗ ܕܝܰܡܳܐ. ܘܖ̈ܰܟ̥ܫܳܐ ܘܩܳܖ̈ܽܘܟ̥ܶܐ ܣܽܘܓ݂ܳܐܐ ܕܛܳܒ.
Jos 11:5 ܘܶܐܬ̥ܘܰܥܰܕ݂ܘ ܟܽܠܗܽܘܢ ܡܰܠܟ̈ܶܐ ܗܳܠܶܝܢ. ܘܰܫܪܰܘ ܐܰܟ̥ܚܕ݂ܳܐ ܥܰܠ ܡܰܝ̈ܳܐ ܕܡܶܪܽܘܢ. ܘܶܐܬܛܰܝܰܒܘ ܠܡܶܥܒܰܕ݂ ܩܪܳܒܳܐ ܥܰܡ ܝܺܣܪܳܐܶܝܠ.
Jos 11:6 ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܰܡܚܳܪ ܠܗܳܢܳܐ ܥܶܕܳܢܳܐ. ܥܳܒܶܕ݂ ܐ̱ܢܳܐ ܠܗܽܘܢ ܠܟܽܠܗܽܘܢ ܟܰܕ݂ ܚܪܺܝܒܺܝܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܖ̈ܰܟ̥ܫܗܽܘܢ ܐܶܓܰܡܰܪ. ܘܩܳܖ̈ܽܘܟܰܝܗܽܘܢ ܐܰܘܩܶܕ݂ ܒܢܽܘܪܳܐ.
Jos 11:7 ܘܶܐܬ̥ܐ ܝܶܫܽܘܥ ܠܡܰܝ̈ܳܐ ܕܡܶܪܽܘܢ ܡܶܢ ܫܶܠܝܳܐ. ܗܽܘ ܘܟܽܠܶܗ ܥܰܡܳܐ ܥܳܒܕ݂ܰܝ̈ ܩܪܳܒܳܐ ܕܺܐܝܬ̥ ܗܘܳܐ ܥܰܡܶܗ. ܘܰܢܦܰܠܘ ܒܗܽܘܢ.
Jos 11:8 ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܺܝܣܪܳܐܶܝܠ. ܘܰܚܪܰܒܘ ܐܶܢܽܘܢ. ܘܰܪܕܰܦܘ ܐܶܢܽܘܢ ܥܕܰܡܳܐ ܠܨܰܝܕܽܘܢ ܪܰܒܳܐ. ܘܰܥܕܰܡܳܐ ܠܒܶܝܬ̥ ܟܶܢܫܳܐ ܕܡܰܝ̈ܳܐ. ܘܰܥܕܰܡܳܐ ܠܰܦܩܰܥܬ̥ܳܐ ܕܡܰܨܦܝܳܐ ܕܰܒܡܰܕܢܚܳܐ. ܘܰܚܪܰܒܘ ܐܶܢܽܘܢ. ܘܠܳܐ ܫܒܰܩܘ ܡܶܢܗܽܘܢ ܣܪܺܝܕ݂ܳܐ.
Jos 11:9 ܘܰܥܒܰܕ݂ ܠܗܽܘܢ ܝܶܫܽܘܥ ܐܰܝܟ̥ ܕܶܐܡܰܪ ܠܶܗ ܡܳܪܝܳܐ. ܖ̈ܰܟ̥ܫܗܽܘܢ ܓܰܡܰܪ. ܘܩܳܖ̈ܽܘܟܰܝܗܽܘܢ ܐܰܘܩܶܕ݂ ܒܢܽܘܪܳܐ.
Jos 11:10 ܘܰܗܦܰܟ̥ ܝܶܫܽܘܥ ܒܙܰܒܢܳܐ ܗܰܘ. ܘܰܟ̥ܒܰܫ ܠܚܳܨܽܘܪ. ܘܰܠܡܰܠܟܳܗ̇ ܩܛܰܠ ܒܚܰܪܒܳܐ. ܡܶܛܽܠ ܕܡܶܢ ܩܕ݂ܺܝܡ ܚܳܨܽܘܪ ܗܘܳܬ̥ ܪܺܝܫܗܶܝܢ ܕܡܰܠܟܘ̈ܳܬܳܐ ܗܳܠܶܝܢ.
Jos 11:11 ܘܰܚܪܰܒ ܠܟܽܠ ܢܰܦ̈ܫܳܬܳܐ ܕܒܳܗ̇ ܒܦܽܘܡܳܐ ܕܚܰܪܒܳܐ. ܘܠܳܐ ܫܒܰܩ ܡܶܢܗܶܝܢ ܢܫܰܡܬ̥ܳܐ. ܘܰܠܚܳܨܽܘܪ ܐܰܘܩܶܕ݂ ܒܢܽܘܪܳܐ.
Jos 11:12 ܘܰܠܟܽܠܗܶܝܢ ܡܕ݂ܺܝ̈ܢܳܬ̥ܳܐ ܕܡܰܠ̈ܟܶܐ ܗܳܠܶܝܢ. ܘܰܠܡܰܠܟܰܝ̈ܗܶܝܢ ܟܒܰܫ ܝܶܫܽܘܥ. ܘܰܚܪܰܒ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܐܰܝܟܰܢܳܐ ܕܦܰܩܕܶܗ ܡܽܘܫܶܐ ܥܰܒܕܶܗ ܕܡܳܪܝܳܐ.
Jos 11:13 ܘܰܠܟܽܠܗܶܝܢ ܩܽܘܖ̈ܝܳܐ ܕܩܳܝ̈ܡܳܢ ܥܰܠ ܬܶܠܳܐ ܐܰܘܩܶܕ݂ ܐܶܢܶܝܢ ܝܺܣܪܳܐܶܝܠ. ܘܰܠܚܳܨܽܘܪ ܐܰܘܩܶܕ݂ ܝܶܫܽܘܥ.
Jos 11:14 ܘܰܠܟܽܠܳܗ̇ ܒܶܙܬ̥ܳܐ ܕܰܡܕ݂ܺܝ̈ܢܳܬ̥ܳܐ ܗܳܠܶܝܢ. ܘܰܒܥܺܝܪܳܐ ܒܰܙܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܠܟܽܠܗܽܘܢ ܒܢܰܝ̈ܢܳܫܳܐ ܚܪܰܒܘ ܒܦܽܘܡܳܐ ܕܣܰܝܦܳܐ ܥܕܰܡܳܐ ܕܓܰܡܰܪܘ ܐܶܢܽܘܢ. ܘܠܳܐ ܫ̣ܒܰܩܘ ܡܶܢܗܽܘܢ ܢܫܰܡܬ̥ܳܐ.
Jos 11:15 ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܒܕܶܗ. ܗܳܟܰܢܳܐ ܦܰܩܕܶܗ ܡܽܘܫܶܐ ܠܝܶܫܽܘܥ. ܘܗܳܟܰܢܳܐ ܥܒܰܕ݂ ܝܶܫܽܘܥ. ܘܠܳܐ ܒܰܛܶܠ ܡܶܠܬ̥ܳܐ ܡܶܢ ܟܽܠܡܶܕܶܡ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
Jos 11:16 ܘܢܰܣܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ ܗܳܕ݂ܶܐ ܕܛܽܘܪܳܐ. ܘܰܠܟܽܠܶܗ ܬܰܝܡܢܳܐ. ܘܰܠܟܽܠܳܗ̇ ܐܰܪܥܳܐ ܕܰܦܩܰܥܬ̥ܳܐ. ܘܰܠܛܽܘܖ̈ܶܐ ܟܽܠܗܽܘܢ. ܘܰܠܦܰܩ̈ܥܳܬ̥ܗܽܘܢ.
Jos 11:17 ܡܶܢ ܛܽܘܪܳܐ ܕܦܳܠܶܓ ܘܣܳܠܶܩ ܠܣܳܥܺܝܪ. ܘܰܥܕܰܡܳܐ ܠܓܰܕ݂ܓܳܕ݂ ܕܒܰܦܩܰܥܬ̥ܳܐ ܕܠܶܒܢܳܢ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܘܰܠܟܽܠܗܽܘܢ ܡܰܠܟܰܝ̈ܗܽܘܢ ܟܒܰܫ. ܘܩܰܛܶܠ ܐܶܢܽܘܢ ܝܶܫܽܘܥ.
Jos 11:18 ܘܝܰܘ̈ܡܳܬܶܐ ܣܰܓܺܝ̈ܐܶܐ ܥܒܰܕ݂ ܝܶܫܽܘܥ ܩܪܳܒܳܐ. ܥܰܡ ܟܽܠܗܽܘܢ ܗܳܠܶܝܢ.
Jos 11:19 ܘܠܳܐ ܐܶܫܬܰܚܪܰܬ̥ ܩܪܺܝܬ̥ܐ ܕܠܳܐ ܐܶܫܬܰܠܡܰܬ̥ ܠܰܒܢܰܝ̈ ܝܺܣܪܳܐܶܝܠ ܘܚܰܪܒܽܘܗܝ ܐܶܠܳܐ ܐܶܢ ܚܳܘܳܝ̈ܶܐ ܕܝܳܬ̥ܒܺܝܢ ܒܓܶܒܥܽܘܢ. ܕܰܐܚܺܝ ܐܶܢܽܘܢ ܝܶܫܽܘܥ. ܘܰܫܒܰܩ ܐܶܢܽܘܢ ܝܶܫܽܘܥ ܕܢܶܦܠܚܽܘܢ ܠܺܝܣܪܳܐܶܝܠ. ܘܰܠܟܽܠܗܶܝܢ ܡܰܠܟ̈ܘܳܬ̥ܐ ܗܳܠܶܝܢ ܫܒܳܐ ܐܶܢܶܝܢ ܝܶܫܽܘܥ ܘܰܚܪܰܒ ܐܶܢܶܝܢ.
Jos 11:20 ܡܶܛܽܠ ܕܡܶܢ ܩܕ݂ܳܡ ܡܳܪܝܳܐ ܗܘܳܬ̥ ܗܳܕ݂ܶܐ. ܕܢܶܬ̥ܚܰܝܰܠ ܠܶܒܗܽܘܢ ܕܢܶܦܩܽܘܢ ܠܰܩܪܳܒܳܐ ܥܰܠ ܝܺܣܪܳܐܶܝܠ. ܡܶܛܽܠ ܕܢܶܚܪܒܽܘܢ ܐܶܢܽܘܢ ܘܠܳܐ ܬܶܗܘܶܐ ܥܠܰܝܗܽܘܢ ܬܰܟ̥ܫܶܦܬܳܐ. ܡܶܛܽܠ ܕܰܐܘܒܶܕ݂ ܐܶܢܽܘܢ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ
Jos 11:21 ܘܶܐܬ̥ܐ ܝܶܫܽܘܥ ܒܙܰܒܢܳܐ ܗܰܘ. ܘܰܚܪܰܒ ܠܓܰܢ̱ܒܳܖ̈ܶܐ ܕܰܒܛܽܘܪܳܐ. ܡܶܢ ܚܶܒܪܽܘܢ. ܘܡܶܢ ܕܳܒܺܝܪ. ܘܡܶܢ ܓܒܶܠ. ܘܡܶܢ ܟܽܠܶܗ ܛܽܘܪܳܐ ܕܺܝܗܽܘܕ݂ܳܐ. ܘܡܶܢ ܟܽܠܶܗ ܛܽܘܪܳܐ ܕܺܝܣܪܳܐܶܝܠ. ܥܰܡ ܡܕ݂ܺܝ̈ܢܳܬ̥ܗܽܘܢ ܚܪܰܒ ܐܶܢܽܘܢ ܝܶܫܽܘܥ
Jos 11:22 ܘܠܳܐ ܐܶܫܬܰܚܰܪܘ ܓܰܢ̱ܒܳܖ̈ܶܐ ܒܰܐܪܥܳܐ ܕܰܒܢܰܝ̈ ܝܺܣܪܳܐܶܝܠ. ܐܶܠܳܐ ܐܶܢ ܒܥܳܐܙܳܐ. ܘܰܒܓܳܬ̥. ܘܒܰܐܫܕܽܘܕ݂ ܐܶܫܬܚܰܪܘ
Jos 11:23 ܘܢܰܣܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ. ܐܰܝܟ̥ ܕܶܐܡܰܪ ܡܳܪܝܳܐ ܠܡܽܘܫܶܐ. ܘܝܰܗܒܳܗ̇ ܝܶܫܽܘܥ ܝܽܘܪܬ̥ܢܳܐ ܠܺܝܣܪܳܐܶܝܠ ܒܦܳܠܰܓ̈ܘܳܬ̥ܳܐ ܠܫܰܒܛܰܝ̈ܗܽܘܢ. ܘܰܐܪܥܳܐ ܐܶܬܬܢܺܝܚܰܬ̥ ܡܶܢ ܩܪܳܒܳܐ.
Jos 12:1 ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒܘ ܒܢܰܝ̈ ܝܺܣܪܳܐܶܝܠ. ܘܺܝܪܶܬ̥ܘ ܐܰܬ̥ܖ̈ܰܘܳܬ̥ܗܽܘܢ. ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕ݂ܢܳܚܰܝ̈ ܫܶܡܫܳܐ. ܡܶܢ ܢܰܚܠܳܐ ܕܰܐܪܢܽܘܢ ܘܰܥܕܰܡܳܐ ܠܛܽܘܪܳܐ ܕܚܶܪܡܽܘܢ. ܘܟܽܠܳܗ̇ ܦܩܰܥܬ̥ܳܐ ܕܰܒܡܰܕܢܚܳܐ
Jos 12:2 ܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. ܘܫܰܠܺܝܛ ܗܘܳܐ ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܓܰܘܶܗ ܕܢܰܚܠܳܐ. ܘܦܶܠܓܳܗ̇ ܕܓܶܠܥܳܕ݂ ܘܰܥܕܰܡܳܐ ܠܳܐܦܳܩ ܢܰܚܠܳܐ ܕܰܬ̥ܚܽܘܡܳܐ ܕܰܒܢܰܝ̈ ܥܰܡܽܘܢ
Jos 12:3 ܘܰܦܩܰܥܬ̥ܳܐ ܥܕܰܡܳܐ ܠܝܰܡܳܐ ܕܟܶܢܪܰܬ̥. ܡܶܢ ܡܰܕܢܚܳܐ. ܘܰܥܕܰܡܳܐ ܠܝܰܡܳܐ ܕܰܦܩܰܥܬ̥ܳܐ ܝܰܡܳܐ ܕܡܶܠܚܳܐ. ܕܰܒܡܰܕܢܚܳܐ ܕܽܐܘܪܚܳܐ ܕܒܶܝܬ̥ ܐܰܫܺܝܡܽܘܢ. ܘܡܶܢ ܬܰܝܡܰܢ ܕܰܬ̥ܚܶܝܬ̥ ܐܰܫܕܽܘܬ̥ ܪܳܡܬ̥ܐ
Jos 12:4 ܘܰܬ̥ܚܽܘܡܳܐ ܕܥܽܘܓ ܡܰܠܟܳܐ ܕܒܰܝܫܳܢ ܡܶܢ ܫܰܪܒܬ̥ܳܐ ܕܓܰܢ̱ܒܳܖ̈ܶܐ ܕܝܳܬܶܒ ܗܘܳܐ ܒܥܶܣܬܪܽܘܬ̥. ܘܒܰܐܪܕܥܺܝ
Jos 12:5 ܘܫܰܠܺܝܛ ܗܘܳܐ ܒܛܽܘܪܳܐ ܕܰܐܫܺܝܡܽܘܢ. ܘܰܒܣܶܠܟܳܐ. ܘܰܒܟܽܠܳܗ̇ ܒܰܝܫܳܢ. ܥܕܰܡܳܐ ܠܰܬ̥ܚܽܘܡܳܐ ܕܥܺܝܢܕܽܘܪ ܘܰܕ݂ܡܰܥܟܰܬ̥. ܘܦܶܠܓܳܗ̇ ܕܓܶܠܥܳܕ݂ ܘܰܬ̥ܚܽܘܡܶܗ ܕܣܺܝܚܽܘܢ ܡܰܠܟܳܐ ܕܚܶܫܒܽܘܢ
Jos 12:6 ܕܩܰܛܠܶܗ ܡܽܘܫܶܐ ܥܰܒܕܶܗ ܕܡܳܪܝܳܐ. ܘܝܰܗܒܶܗ ܝܽܘܪܬ̥ܢܳܐ ܠܪܽܘܒܺܝܠ. ܘܰܠܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ
Jos 12:7 ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒ ܝܶܫܽܘܥ ܘܰܒܢܰܝ̈ ܝܺܣܪܳܐܶܝܠ ܕܝܽܘܪܕܢܳܢ. ܡܶܢ ܥܳܪܳܒܳܐ. ܘܡܶܢ ܓܰܠܓܳܠܳܐ ܕܰܦܩܰܥܬ̥ܳܐ ܕܠܶܒܢܳܢ. ܘܰܥܕܰܡܳܐ ܠܛܽܘܪܳܐ ܕܦܳܠܶܓ ܘܣܳܠܶܩ ܠܣܳܥܺܝܪ. ܘܝܰܗܒܶܗ ܝܶܫܽܘܥ ܠܫܰܒ̈ܛܶܐ ܕܺܝܣܪܳܐܶܝܠ ܠܝܽܘܪܬ̥ܢܳܐ ܒܦܳܠܓܽܘܬ̥ܗܽܘܢ
Jos 12:8 ܒܛܽܘܖ̈ܶܐ ܘܰܒܦܰܩ̈ܥܳܬ̥ܳܐ. ܘܰܒܥܳܪܳܒܳܐ. ܘܒܰܐܫܕܽܘܕ݂. ܘܰܒܡܰܕܒܪܳܐ. ܘܰܒܬܰܝܡܢܳܐ. ܘܚܺܝܬ̥ܝ̈ܶܐ. ܘܳܐܡܽܘܖ̈ܳܝܶܐ. ܘܰܟ̥ܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ
Jos 12:9 ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒ ܝܶܫܽܘܥ. ܡܰܠܟܳܐ ܚܰܕ݂ ܕܺܐܝܪܺܝܚܽܘ. ܡܰܠܟܳܐ ܚܰܕ݂ ܕܥܳܝ. ܕܥܰܠ ܓܶܢ̱ܒ ܒܶܝܬ̥ ܐܺܝܠ
Jos 12:10 ܡܰܠܟܳܐ ܚܰܕ݂ ܕܽܐܘܪܺܫܠܶܡ. ܡܰܠܟܳܐ ܚܰܕ݂ ܕܚܶܒܪܽܘܢ
Jos 12:11 ܡܰܠܟܳܐ ܚܰܕ݂ ܕܝܰܪܡܽܘܬ̥. ܡܰܠܟܳܐ ܚܰܕ݂ ܕܰܠܟ̥ܝܫ
Jos 12:12 ܡܰܠܟܳܐ ܚܰܕ݂ ܕܥܶܓܠܽܘܢ. ܡܰܠܟܳܐ ܚܰܕ݂ ܕܓܳܙܳܪ
Jos 12:13 ܡܰܠܟܳܐ ܚܰܕ݂ ܕܕܳܒܺܝܪ. ܡܰܠܟܳܐ ܚܰܕ݂ ܕܓܳܕܳܪ
Jos 12:14 ܡܰܠܟܳܐ ܚܰܕ݂ ܕܚܶܪܡܳܐ. ܡܰܠܟܳܐ ܚܰܕ݂ ܕܥܳܕ݂ܳܪ
Jos 12:15 ܡܰܠܟܳܐ ܚܰܕ݂ ܕܠܶܒܢܳܐ. ܡܰܠܟܳܐ ܚܰܕ݂ ܕܥܰܪܠܳܡ
Jos 12:16 ܡܰܠܟܳܐ ܚܰܕ݂ ܕܡܳܩܳܪ. ܡܰܠܟܳܐ ܚܰܕ݂ ܕܒܶܝܬ̥ ܐܺܝܠ
Jos 12:17 ܡܰܠܟܳܐ ܚܰܕ݂ ܕܬܰܦܽܘܚ. ܡܰܠܟܳܐ ܚܰܕ݂ ܕܚܳܦܳܪ.
Jos 12:18 ܡܰܠܟܳܐ ܚܰܕ݂ ܕܳܐܦܳܩ. ܡܰܠܟܳܐ ܚܰܕ݂ ܕܢܶܫܪܽܘܢ
Jos 12:19 ܡܰܠܟܳܐ ܚܰܕ݂ ܕܡܳܪܽܘܢ. ܡܰܠܟܳܐ ܚܰܕ݂ ܕܚܳܨܽܘܪ
Jos 12:20 ܡܰܠܟܳܐ ܚܰܕ݂ ܕܫܳܡܪܺܝܢ ܘܰܕ݂ܡܰܪܽܘܢ. ܡܰܠܟܳܐ ܚܰܕ݂ ܕܰܐܟ̥ܫܳܦ
Jos 12:21 ܡܰܠܟܳܐ ܚܰܕ݂ ܕܬܰܥܢܳܟ̥. ܡܰܠܟܳܐ ܚܰܕ݂ ܕܡܰܓܕܽܘ
Jos 12:22 ܡܰܠܟܳܐ ܚܰܕ݂ ܕܰܪܩܶܡ. ܡܰܠܟܳܐ ܚܰܕ݂ ܕܰܢܩܰܡܥܰܡ ܘܰܕ݂ܟܰܪܡܠܳܐ
Jos 12:23 ܡܰܠܟܳܐ ܚܰܕ݂ ܕܕ݂ܽܘܪ ܘܕܰܢܦܶܬܕܽܘܪ. ܡܰܠܟܳܐ ܚܰܕ݂ ܕܥܽܘܡܩܳܐ ܘܰܕ݂ܓܰܠܓܳܠܳܐ
Jos 12:24 ܡܰܠܟܳܐ ܚܰܕ݂ ܕܬܰܪܨܳܐ. ܟܽܠܗܽܘܢ ܡܰܠܟ̈ܶܐ ܕܰܚܪܰܒ ܝܶܫܽܘܥ ܬܠܳܬܺܝܢ ܘܚܰܕ݂.
Jos 13:1 ܘܝܶܫܽܘܥ ܩܰܫ ܘܥܰܠ ܒܰܫܢܰܝ̈ܳܐ. ܘܶܐܡܰܪ ܠܶܗ ܡܳܪܝܳܐ. ܗܳܐ ܐܰܢ̱ܬ ܩܰܫܬ ܘܥܰܠܬ ܒܰܫܢܰܝ̈ܳܐ. ܘܰܐܪܥܳܐ ܕܶܐܫܬܰܚܪܰܬ̥ ܣܰܓܺܝܐܳܐ ܗ̱ܝ ܛܳܒ ܠܡܺܐܪܬ݂ܳܗ̇
Jos 13:2 ܗܕܳܐ ܗ̱ܝ ܐܰܪܥܳܐ ܕܶܐܫܬܰܚܪܰܬ̥ ܒܟܽܠܶܗ ܓܠܺܝܠܳܐ ܕܰܦܠܶܫܬܳܝ̈ܶܐ ܘܰܒܟܽܠܶܗ ܐܰܬ̥ܪܳܐ ܕܥܺܝܢܕܽܘܪ
Jos 13:3 ܡܶܢ ܫܺܝܚܽܘܪ ܕܰܩܕ݂ܳܡ ܡܶܨܪܶܝܢ. ܘܰܥܕܰܡܳܐ ܠܰܬ̥ܚܽܘܡܳܐ ܕܥܶܩܪܽܘܢ ܕܰܒܓܰܪܒܝܳܐ. ܕܰܟ̥ܢܰܥܢܳܝ̈ܶܐ ܡܶܬ̥ܚܰܫܒܳܐ. ܘܚܰܡܫܳܐ ܛܖ̈ܽܘܢܰܝܗܽܘܢ ܕܰܦܠܶܫ̈ܬܳܝܶܐ. ܓܰܙܬܳܝ̈ܶܐ. ܘܰܐܫܕ݂ܽܘ̈ܢܳܝܶܐ. ܘܰܐܫܩܠܽܘܢܳܝ̈ܶܐ. ܘܓܳܬ̥ܝ̈ܶܐ. ܘܥܶܩܖ̈ܽܘܢܳܝܶܐ. ܘܥܳܘܳܝ̈ܶܐ ܕܡܶܢ ܬܰܝܡܢܳܐ
Jos 13:4 ܘܟܽܠܳܗ̇ ܐܰܪܥܳܐ ܕܰܟ̥ܢܰܥܢܳܝ̈ܶܐ. ܘܰܡܥܰܪܬ̥ܳܐ ܕܨܰܝܕܢܳܝ̈ܶܐ. ܥܕܰܡܳܐ ܠܳܐܦܳܩ. ܘܰܥܕܰܡܳܐ ܠܰܬ̥ܚܽܘܡܳܐ ܕܳܐܡܽܘܖ̈ܳܝܶܐ
Jos 13:5 ܘܰܐܪܥܳܐ ܕܰܓܒܶܠ ܘܟܽܠܶܗ ܠܶܒܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ ܕܰܒܓܶܠܥܳܕ݂ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܥܕܰܡܳܐ ܠܡܰܥܠܳܢܳܐ ܕܰܚܡܳܬ̥
Jos 13:6 ܟܽܠܗܽܘܢ ܥܳܡܽܘܖ̈ܶܐ ܕܛܽܘܪܳܐ. ܡܶܢ ܠܶܒܢܳܢ ܘܰܥܕܰܡܳܐ ܠܰܐܬ̥ܪܳܐ ܕܡܰܝ̈ܳܐ ܚܰܡܺܝ̈ܡܶܐ. ܘܰܠܟܽܠܗܽܘܢ ܨܰܝܕܢܳܝ̈ܶܐ. ܐܶܢܳܐ ܡܳܪܝܳܐ ܐܰܘܒܶܕ݂ ܐܶܢܽܘܢ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܒܰܠܚܽܘܕ݂ ܕܶܝܢ ܠܰܒܢܰܝ̈ ܝܺܣܪܳܐܶܝܠ ܐܰܝܟܰܢܳܐ ܕܦܰܩܶܕܬܳܟ̥
Jos 13:7 ܦܰܠܶܓܶܝܗ̇ ܠܰܐܪܥܳܐ ܗܳܕ݂ܶܐ ܒܝܳܪܬܽܘܬ̥ܳܐ ܠܬܶܫܥܳܐ ܫܰܒ̈ܛܶܐ. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܥܰܡܗܽܘܢ
Jos 13:8 ܡܶܛܽܠ ܕܪܽܘܒܺܝܠ. ܘܓܳܕ݂. ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܰܒܶܠܘ ܝܳܪܬܽܘܬ̥ܗܽܘܢ ܕܝܰܗܒ ܠܗܽܘܢ ܡܽܘܫܶܐ ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܐܰܝܟܰܢܳܐ ܕܝܰܗܒ ܠܗܽܘܢ ܥܰܒܕܝ ܡܽܘܫܶܐ
Jos 13:9 ܡܢ ܥܰܕ݂ܽܘܥܺܝܪ ܕܥܰܠ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ̥ܐ ܕܰܒܓܰܘܶܗ ܕܢܰܚܠܳܐ. ܘܟܽܠܳܗ̇ ܦܩܰܥܬ̥ܳܐ ܕܰܒܡܰܥܪܒܳܐ. ܘܰܥܕܰܡܳܐ ܠܪܺܝܒܽܘܢ
Jos 13:10 ܘܟܽܠܗܶܝܢ ܩܽܘܖ̈ܝܳܐ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܐܡܠܶܟ̥ ܒܚܶܫܒܽܘܢ. ܥܕܰܡܳܐ ܠܰܬ̥ܚܽܘܡܳܐ ܕܰܒܢܰܝ̈ ܥܰܡܽܘܢ
Jos 13:11 ܘܓܶܠܥܳܕ݂. ܘܰܬ̥ܚܽܘܡܳܐ ܕܥܺܝܢܕܽܘܪ. ܘܰܕ݂ܩܽܘܪܽܘܣ. ܘܟܽܠܶܗ ܛܽܘܪܳܐ ܕܚܶܪܡܽܘܢ. ܘܟܽܠܶܗ ܡܰܬ̥ܢܺܝܢ ܥܕܰܡܳܐ ܠܣܶܠܟܳܐ
Jos 13:12 ܟܽܠܳܗ̇ ܡܰܠܟܽܘܬܶܗ ܕܥܽܘܓ݂ ܕܰܒܡܰܬ̥ܢܺܝܢ. ܕܰܐܡܠܶܟ̥ ܒܥܶܣܬܪܽܘܬ̥ ܘܒܰܐܪܕܥܺܝ. ܘܗܽܘ ܐܶܫܬܚܰܪ ܡܶܢ ܫܰܪܟܳܐ ܕܓܰܢ̱ܒܳܖ̈ܶܐ. ܕܩܰܛܶܠ ܐܶܢܽܘܢ ܡܽܘܫܶܐ ܘܺܝܪܶܬ̥ ܐܰܪܥܗܽܘܢ
Jos 13:13 ܘܠܳܐ ܚܪܰܒܘ ܒܢܰܝ̈ ܝܺܣܪܳܐܶܝܠ ܠܥܰܡ̈ܡܶܐ ܕܥܺܝܢܕܽܘܪ. ܘܰܕ݂ܩܽܘܪܽܘܣ ܘܺܝܬ̥ܒܘ ܥܺܝܢܕܽܘܖ̈ܳܝܶܐ ܘܩܽܘܖ̈ܽܘܣܳܝܶܐ ܒܓܰܘ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܠܝܰܘܡܳܢܳܐ
Jos 13:14 ܒܰܠܚܽܘܕ݂ ܠܫܰܒܛܳܐ ܕܠܶܘܺܝ ܠܳܐ ܝܰܗܒ ܦܳܠܓܽܘܬ̥ܳܐ. ܡܶܛܽܠ ܕܩܽܘܖ̈ܒܳܢܰܘܗܝ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܗܶܢܽܘܢ ܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܽܘܫܶܐ
Jos 13:15 ܘܝܰܗܒ ܡܽܘܫܶܐ ܠܫܰܒܛܳܐ ܕܪܽܘܒܺܝܠ ܠܫܰܖ̈ܒܳܬ̥ܗܽܘܢ
Jos 13:16 ܘܰܗܘܳܐ ܬܚܽܘܡܗܽܘܢ ܡܶܢ ܥܰܕ݂ܽܘܥܺܝܪ ܕܥܰܠ ܓܶܢ̱ܒ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ̥ܐ ܕܰܒܓܰܘ ܢܰܚܠܳܐ. ܘܟܽܠܳܗ̇ ܦܩܰܥܬ̥ܳܐ. ܥܕܰܡܳܐ ܠܪܺܝܒܳܐ
Jos 13:17 ܘܚܶܫܒܽܘܢ. ܘܟܽܠܗܶܝܢ ܩܽܘܖ̈ܝܳܐ ܕܺܐܝܬ̥ ܒܰܦܩܰܥܬ̥ܳܐ. ܘܪܺܝܒܽܘܢ ܘܡܰܬ̥ܒܥܶܠ. ܘܒܶܝܬ̥ ܒܢܰܝ̈ ܥܰܡܽܘܢ
Jos 13:18 ܘܝܳܗܳܨ. ܘܩܶܪܡܽܘܬ̥. ܘܰܥܢܳܬ̥
Jos 13:19 ܘܩܽܘܪܝܰܬܺܝܡ. ܘܫܰܡܡܳܐ. ܘܝܰܨܪܰܬ̥. ܘܣܳܥܺܝܪ ܕܰܒܛܽܘܪܳܐ ܕܰܒܥܽܘܡܩܳܐ
Jos 13:20 ܘܒܶܝܬ̥ ܦܥܽܘܪ. ܘܥܶܣܬܪܽܘܬ̥. ܘܦܰܣܓܳܐ. ܘܒܶܝܬ̥ ܐܰܚܫܡܽܘܬ̥
Jos 13:21 ܘܟܽܠܗܶܝܢ ܩܽܘܖ̈ܝܳܐ ܕܒܰܦܩܰܥܬ̥ܳܐ. ܘܟܽܠܳܗ̇ ܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܐܡܠܶܟ̥ ܒܚܶܫܒܽܘܢ. ܕܩܰܛܠܶܗ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ ܒܡܶܕ݂ܝܰܢ. ܠܶܗ ܘܰܠܪܰܘܖ̈ܒܳܢܰܘ̈ܗܝ. ܠܰܐܘܺܝ. ܘܠܰܪܩܶܡ. ܘܰܠܨܽܘܪ. ܘܰܠܚܽܘܪ. ܘܠܰܪܒܳܥ. ܚܰܡܫܳܐ ܗܳܠܶܝܢ ܫܰܠܺܝܛܳܢܰܘ̈ܗܝ ܕܣܺܝܚܽܘܢ ܕܥܳܡܪܺܝܢ ܒܰܐܪܥܳܐ
Jos 13:22 ܘܰܠܒܶܠܥܳܡ ܒܰܪ ܒܥܽܘܪ ܩܳܨܽܘܡܳܐ. ܩܰܛܠܽܘܗܝ ܒܢܰܝ̈ ܝܺܣܪܳܐܶܝܠ ܒܚܰܪܒܳܐ ܥܰܡ ܩܛܺܝܠܰܝ̈ܗܽܘܢ
Jos 13:23 ܘܰܗܘܳܐ ܬܚܽܘܡܳܐ ܕܰܒܢܰܝ̈ ܪܽܘܒܺܝܠ ܝܽܘܪܕܢܳܢ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܪܽܘܒܺܝܠ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ
Jos 13:24 ܘܝܰܗܒܘ ܡܽܘܫܶܐ ܠܫܰܒܛܳܐ ܕܓܳܕ݂ ܠܫܰܖ̈ܒܳܬ̥ܗܽܘܢ
Jos 13:25 ܘܰܗܘܳܐ ܬܚܽܘܡܗܽܘܢ. ܝܰܥܙܺܝܪ ܘܟܽܠܗܶܝܢ ܩܽܘܖ̈ܝܳܐ ܕܓܶܠܥܳܕ݂ ܘܦܶܠܓܳܗ̇ ܕܰܐܪܥܳܐ ܕܰܒܢܰܝ̈ ܥܰܡܽܘܢ. ܥܕܰܡܳܐ ܠܥܰܕ݂ܽܘܥܺܝܪ ܕܺܐܝܬ̥ ܩܕ݂ܳܡ ܪܰܒܰܬ̥
Jos 13:26 ܘܡܶܢ ܚܶܫܒܽܘܢ ܘܰܥܕܰܡܳܐ ܠܪܳܡܰܬ̥ ܡܰܨܦܝܳܐ ܘܒܳܛܢܺܝܢ. ܘܡܶܢ ܡܰܚܢܺܝܡ ܘܰܥܕܰܡܳܐ ܠܰܬ̥ܚܽܘܡܳܐ ܕܕܳܒܺܝܪ
Jos 13:27 ܘܰܒܥܽܘܡܩܳܐ. ܒܶܝܬ̥ ܐܰܬ̥ܝܡ. ܘܒܶܝܬ̥ ܢܰܡܪܳܐ. ܘܣܳܟ̥ܘܬ̥. ܘܓܰܪܒܝܳܐ. ܘܫܰܪܟܳܐ ܕܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܰܬ̥ܚܽܘܡܗܽܘܢ ܥܕܰܡܳܐ ܠܝܽܘܪܕܢܳܢ. ܥܕܰܡܳܐ ܠܣܰܘܦܳܐ ܕܝܰܡܳܐ ܕܟܶܢܪܰܬ̥. ܠܥܶܒܪܳܐ ܕܝܽܘܪܕܢܳܢ ܕܰܒܡܰܕܢܚܳܐ
Jos 13:28 ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܓܳܕ݂ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ
Jos 13:29 ܘܝܰܗܒ ܡܽܘܫܶܐ ܠܦܶܠܓܽܘܬ̥ ܫܰܒܛܳܐ ܕܰܡܢܰܫܶܐ. ܘܰܗܘܳܬ̥ ܦܳܠܓܽܘܬ̥ܗܽܘܢ ܕܰܒܢܰܝ̈ ܡܢܰܫܶܐ ܠܫܰܖ̈ܒܳܬ̥ܗܽܘܢ
Jos 13:30 ܘܰܗܘܳܐ ܬܚܽܘܡܗܽܘܢ. ܡܶܢ ܡܰܚܢܺܝܡ ܘܟܽܠܳܗ̇ ܡܰܬ̥ܢܺܝܢ. ܘܟܽܠܳܗ̇ ܡܰܠܟܽܘܬܶܗ ܕܥܽܘܓ݂ ܡܰܠܟܳܐ ܕܡܰܬ̥ܢܺܝܢ. ܘܟܽܠܗܽܘܢ ܟܰܦܖ̈ܽܘܢܶܐ ܕܝܳܐܺܝܪ ܕܰܒܡܰܬ̥ܢܺܝܢ. ܫܬܺܝܢ ܩܽܘܖ̈ܝܳܐ
Jos 13:31 ܘܦܶܠܓܳܗ̇ ܕܓܶܠܥܳܕ݂ ܘܰܕ݂ܥܶܣܬܪܽܘܬ̥. ܘܕܰܐܪܕܥܺܝ. ܩܽܘܖ̈ܝܳܐ ܕܡܰܠܟܽܘܬܶܗ ܕܥܽܘܓ ܕܰܒܡܰܬ̥ܢܺܝܢ ܗܳܠܶܝܢ ܩܽܘܖ̈ܝܳܐ ܘܟܰܦܖ̈ܽܘܢܰܝܗܶܝܢ. ܝܰܗܒ ܡܽܘܫܶܐ ܠܰܒܢܰܘ̈ܗܝ ܕܡܳܟ̥ܝܪ ܒܰܪ ܡܢܰܫܶܐ. ܠܦܶܠܓܳܐ ܕܰܒܢܰܝ̈ ܡܳܟ̥ܝܪ ܠܫܰܖ̈ܒܳܬ̥ܗܽܘܢ
Jos 13:32 ܠܗܳܠܶܝܢ ܬܪܶܝܢ ܫܰܒ̈ܛܺܝܢ. ܘܰܠܦܶܠܓܽܘܬ̥ ܫܰܒܛܳܐ. ܐܰܘܪܶܬ̥ ܡܽܘܫܶܐ ܒܰܦܩܰܥܬ̥ܳܐ ܕܡܽܘܐܳܒ. ܡܶܢ ܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ
Jos 13:33 ܘܰܠܫܰܒܛܳܐ ܕܠܶܘܺܝ ܠܳܐ ܝܰܗܒ ܡܽܘܫܶܐ ܝܳܪܬܽܘܬ̥ܐ. ܡܶܛܽܠ ܕܡܳܪܝܳܐ ܗܽܘ ܐܰ‌ܠܳܗܳܐ ܕܺܝܣܪܳܐܶܝܠ ܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܶܐܡܰܪ ܠܗܽܘܢ.
Jos 14:1 ܘܗܳܠܶܝܢ ܕܺܝܪܶܬ̥ܘ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܰܟ̥ܢܰܥܢ. ܕܰܐܘܪܶܬ̥ ܐܶܢܽܘܢ ܐܶܠܺܝܥܳܙܳܪ ܟܳܗܢܳܐ ܘܝܶܫܽܘܥ ܒܰܪܢܽܘܢ. ܘܪܺܝܫܳܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ.
Jos 14:2 ܒܰܡܢܳܬ̥ܳܐ ܕܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ. ܠܡܶܬܰܠ ܠܬܶܫܥܳܐ ܫܰܒ̈ܛܺܝܢ ܘܰܠܦܶܠܓܽܘܬ̥ ܫܰܒܛܳܐ
Jos 14:3 ܡܶܛܽܠ ܕܝܰܗܒ ܡܽܘܫܶܐ ܝܳܪܬܽܘܬ̥ܐ ܠܰܬܪܶܝܢ ܫܰܒ̈ܛܺܝܢ. ܘܰܠܦܶܠܓܽܘܬ̥ ܫܰܒܛܳܐ ܒܥܶܒܪܳܐ ܕܝܽܘܪܕܢܳܢ. ܘܰܠܠܶܘ̈ܳܝܶܐ ܠܳܐ ܝܰܗܒ ܝܰܪܬܽܘܬ̥ܳܐ ܒܰܝܢܳܬ̥ܗܽܘܢ
Jos 14:4 ܡܶܛܽܠ ܕܰܗܘܰܘ ܒܢܰܝ̈ ܝܰܘܣܶܦ ܬܪܶܝܢ ܫܰܒ̈ܛܺܝܢ. ܡܢܰܫܶܐ ܘܰܐܦܪܶܝܡ. ܘܠܳܐ ܝܰܗܒ ܦܳܠܓܽܘܬ̥ܳܐ ܠܠܶܘ̈ܳܝܶܐ ܒܰܐܪܥܳܐ. ܐܶܠܳܐ ܐܶܢ ܩܽܘܖ̈ܝܳܐ ܠܡܶܥܡܰܪ ܒܗܶܝܢ. ܘܰܐܓܽܘܖ̈ܣܶܐ ܠܰܒܥܺܝܪܗܽܘܢ. ܘܰܠܩܶܢܝܳܢܗܽܘܢ
Jos 14:5 ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܘܦܰܠܓܽܘܗ̇ ܠܰܐܪܥܳܐ.
Jos 14:6 ܘܰܩܪܶܒܘ ܒܢܰܝ̈ ܝܺܗܽܘܕܳܐ ܠܘܳܬ̥ ܝܶܫܽܘܥ ܒܓܰܠܓܳܠܳܐ. ܘܶܐܡܰܪ ܟܳܠܳܒ ܒܰܪܝܽܘܦܢܳܐ ܩܰܢܙܳܝܳܐ ܠܝܶܫܽܘܥ ܐܰܢ̱ܬ ܝܳܕܰܥ ܐܰܢ̱ܬ ܦܶܬ̥ܓ݂ܳܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܥܰܒܕܶܗ. ܥܰܠ ܨܒܽܘܬ̥ܝ ܘܥܰܠ ܨܒܽܘܬܳܟ̥ ܒܰܪܩܶܡ ܕܓܰܐܝܳܐ.
Jos 14:7 ܟܰܕ݂ ܒܰܪ ܐܰܪܒܥܺܝܢ ܗܘܺܝܬ̥ ܫܢܺܝ̈ܢ ܗܳܝܕܶܝܢ. ܟܰܕ݂ ܫܰܕܪܰܢܝ ܡܽܘܫܶܐ ܥܰܒܕܶܗ ܕܰܐ‌ܠܳܗܳܐ. ܡܶܢ ܪܩܶܡ ܕܓܰܐܝܳܐ ܠܡܶܓܫܳܗ̇ ܠܰܐܪܥܳܐ. ܘܰܐܬ̥ܝܒܬ̥ܗ ܦܶܬ̥ܓ݂ܳܡܳܐ ܐܰܝܟ̥ ܕܺܐܝܬ̥ ܗܘܳܐ ܒܠܶܒܝ.
Jos 14:8 ܘܰܐܚܰܝ̈ܢ ܕܰܣܠܶܩܘ ܗܘܰܘ ܥܰܡܰܢ. ܐܰܙܺܝܥܽܘܗܝ ܠܶܒܶܗ ܕܥܰܡܳܐ. ܘܶܐܢܳܐ ܫܰܡܠܺܝܬ̥ ܒܳܬܰܪ ܡܳܪܝܳܐ ܐܰܠܳܗܝ.
Jos 14:9 ܘܺܝܡܳܐ ܡܽܘܫܶܐ ܒܶܗ ܒܙܰܒܢܳܐ ܗܰܘ. ܘܶܐܡܰܪ. ܐܰܪܥܳܐ ܕܕܶܪܟܰܬ̥ ܒܳܗ̇ ܪܶܓܠܳܟ̥. ܠܳܟ̥ ܬܶܗܘܶܐ ܝܳܪܬܽܘܬ̥ܐ. ܘܠܰܒܢܰܝ̈ܟ ܠܥܳܠܰܡ. ܡܶܛܽܠ ܕܫܰܡܠܺܝܬ ܒܳܬܰܪ ܡܳܪܝܳܐ ܐܰ‌ܠܳܗܳܐ.
Jos 14:10 ܘܗܳܫܳܐ ܗܳܐ ܐܰܢܺܝܚ ܠܰܢ ܡܳܪܝܳܐ ܐܰܝܟܰܢܳܐ ܕܶܐܡܰܪ. ܗܳܐ ܐܰܪܒܥܺܝܢ ܘܚܰܡܶܫ ܫܢܺܝ̈ܢ. ܗܳܐ ܡܶܢ ܕܶܐܡܰܪ ܡܳܪܝܳܐ ܡܶܠܬ̥ܳܐ ܗܳܕ݂ܶܐ ܠܡܽܘܫܶܐ. ܕܰܢܗܰܠܶܟ̥ ܠܺܝܣܪܳܐܶܝܠ ܒܡܰܕܒܪܳܐ. ܘܗܳܫܳܐ ܐܶܢܳܐ ܝܰܘܡܳܢܳܐ. ܒܰܪ ܬܡܳܢܺܝܢ ܐ̱ܢܳܐ ܘܚܰܡܶܫ ܫܢܺܝ̈ܢ.
Jos 14:11 ܘܰܥܕܰܡܳܐ ܠܗܳܫܳܐ ܚܰܝܠܳܐ ܐܺܝܬ̥ ܒܺܝ. ܐܰܝܟ̥ ܕܰܒܝܰܘܡܳܐ ܗܰܘ ܕܫܰܕܪܰܢܝ ܡܽܘܫܶܐ ܚܰܝܠܝ ܕܗܳܝܕܶܝܢ ܘܰܕ݂ܗܳܫܳܐ ܫܘܶܐ ܗܽܘ ܠܰܩܪܳܒܳܐ ܘܰܠܡܶܦܰܩ ܘܰܠܡܶܥܰܠ.
Jos 14:12 ܗܳܫܳܐ ܗܰܒ ܠܺܝ ܛܽܘܪܳܐ ܗܳܢܳܐ ܕܶܐܡܰܪ ܡܳܪܝܳܐ ܒܶܗ ܒܝܰܘܡܳܐ ܗܰܘ. ܘܰܐܢ̱ܬ ܫܡܰܥܬ ܒܶܗ ܒܝܰܘܡܳܐ ܗܰܘ ܕܓܰܢ̱ܒܳܖ̈ܶܐ ܐܺܝܬ̥ ܬܰܡܳܢ. ܘܰܡܕ݂ܺܝ̈ܢܳܬ̥ܳܐ ܪܰܘܖ̈ܒܳܢ ܐܶܢܶܝܢ ܘܚܰܣܺܝ̈ܢܳܢ. ܟܒܰܪ ܢܶܗܘܶܐ ܡܳܪܝܳܐ ܥܰܡܝ ܘܶܐܚܪܽܘܒ ܐܶܢܽܘܢ. ܐܰܝܟ̥ ܕܶܐܡܰܪ ܡܳܪܝܳܐ.
Jos 14:13 ܘܒܰܪܟܶܗ ܝܶܫܽܘܥ ܠܟܳܠܳܒ ܒܰܪ ܝܽܘܦܢܳܐ. ܘܝܰܗܒ ܠܶܗ ܠܚܶܒܪܽܘܢ ܟܰܪܟ̥ܐ ܝܳܪܬܽܘܬ̥ܐ.
Jos 14:14 ܡܶܛܽܠ ܗܳܢܳܐ ܗܘܳܐ ܚܶܒܪܽܘܢ ܟܰܪܟ̥ܐ ܝܳܪܬܽܘܬ̥ܐ ܠܟܳܠܳܒ ܒܰܪ ܝܽܘܦܢܳܐ ܩܰܢܙܳܝܳܐ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܫܰܡܠܺܝ ܒܳܬܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Jos 14:15 ܘܰܫܡܳܗ̇ ܕܚܶܒܪܽܘܢ ܟܰܪܟ̥ܐ ܡܶܢ ܩܕ݂ܺܝܡ. ܩܽܘܪܝܰܬ̥ ܐܰܪܒܰܥ ܕܐ̱ܢܳܫ̈ܳܐ ܓܰܢ̱ܒܳܖ̈ܶܐ. ܘܰܐܪܥܳܐ ܐܰܬܬܢܺܝܚܰܬ̥ ܡܶܢ ܩܪܳܒܳܐ.
Jos 15:1 ܘܰܗܘܳܬ̥ ܡܢܳܬ̥ܳܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ. ܥܰܠ ܬܚܽܘܡܳܐ ܕܰܐܕܽܘܡ. ܘܰܥܕܰܡܳܐ ܠܡܰܕܒܪܳܐ ܕܨܺܝܢ. ܘܰܥܕܰܡܳܐ ܠܚܰܪܬܶܗ ܕܬܰܝܡܢܳܐ.
Jos 15:2 ܘܰܗܘܳܐ ܬܚܽܘܡܗܽܘܢ. ܡܶܢ ܬܰܝܡܢܳܐ ܕܣܰܘܦܳܐ ܕܝܰܡܳܐ ܕܡܶܠܚܳܐ. ܘܣܳܠܶܩ ܡܶܢ ܬܰܡܳܢ ܠܠܶܫܳܢܳܐ ܕܦܳܢܶܐ ܠܬܰܝܡܢܳܐ.
Jos 15:3 ܘܢܳܦܶܩ ܡܶܢ ܬܰܝܡܢܳܐ ܠܡܰܣܩܳܢܳܐ ܕܰܥܩܰܪܩܰܡ. ܘܥܳܒܰܪ ܠܨܺܝܢ. ܘܣܳܠܶܩ ܡܶܢ ܬܰܝܡܢܳܐ ܠܰܪܩܶܡ ܕܓܰܐܝܳܐ. ܘܥܳܒܰܪ ܠܚܶܨܪܽܘܬ̥. ܘܣܳܠܶܩ ܠܳܐܕܳܪ. ܘܚܳܕܰܪ ܠܩܰܪܩܰܥ.
Jos 15:4 ܘܥܳܒܰܪ ܠܥܶܨܡܽܘܢ. ܘܢܳܦܶܩ ܠܢܰܚܠܳܐ ܕܡܶܨܪܶܝܢ ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܠܡܰܥܪܒܳܐ. ܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܬܰܝܡܢܳܐ.
Jos 15:5 ܘܰܬ̥ܚܽܘܡܳܐ ܕܡܰܕܢܚܳܐ ܣܰܘܦܳܐ ܕܝܰܡܳܐ ܕܡܶܠܚܳܐ. ܥܕܰܡܳܐ ܠܣܰܘܦܳܐ ܕܝܽܘܪܕܢܳܢ ܘܣܳܠܶܩ ܬܚܽܘܡܳܐ ܠܣܶܛܪܳܐ ܕܓܰܪܒܝܳܐ. ܡܶܢ ܠܶܫܳܢܳܐ ܕܝܰܡܳܐ. ܡܶܢ ܣܰܘܦܳܐ ܕܝܽܘܪܕܢܳܢ.
Jos 15:6 ܘܣܳܠܶܩ ܬܚܽܘܡܳܐ ܠܠܶܒܳܢ ܕܰܒܢܰܝ̈ ܪܽܘܒܺܝܠ.
Jos 15:7 ܘܣܳܠܶܩ ܬܚܽܘܡܳܐ ܠܕ݂ܳܒܺܝܪ. ܡܶܢ ܥܽܘܡܩܳܐ ܕܥܳܟ̥ܪ ܘܰܠܓܰܪܒܝܳܐ. ܘܦܳܢܶܐ ܥܰܠ ܓܠܺܝܠܳܐ ܕܠܽܘܩܒܰܠ ܡܰܣܩܳܢܳܐ ܕܪܳܡܺܝܢ. ܡܶܢ ܬܰܝܡܢܳܐ ܠܢܰܚܠܳܐ ܘܥܳܒܰܪ ܬܚܽܘܡܳܐ ܥܰܠ ܡܰܒܽܘܥܳܐ ܕܰܫܡܶܫ. ܘܰܗܘܰܝܢ ܡܰܦܩܳܢܰܘ̈ܗܝ ܥܰܠ ܥܰܝܢܳܐ ܕܕ݂ܽܘܓܶܠ.
Jos 15:8 ܘܣܳܠܶܩ ܬܚܽܘܡܳܐ ܠܢܰܚܠܳܐ ܕܒܰܪ ܗܳܢܽܘܡ. ܠܣܶܛܪܳܐ ܕܝܳܒܽܘܣܳܝ̈ܶܐ ܕܡܶܢ ܬܰܝܡܢܳܐ ܕܗܺܝ ܗܺܝ ܐܽܘܪܺܫܠܶܡ. ܘܣܳܠܶܩ ܬܚܽܘܡܳܐ ܥܰܠ ܪܺܝܫܳܐ ܕܛܽܘܪܳܐ ܕܰܩܕ݂ܳܡ ܢܰܚܠܳܐ ܕܒܰܪ ܗܳܢܽܘܡ. ܡܶܢ ܡܰܥܪܒܳܐ ܕܣܽܘܦ ܥܽܘܡܩܳܐ ܕܓܰܢ̱ܒܳܖ̈ܶܐ.
Jos 15:9 ܘܚܳܐܰܪ ܬܚܽܘܡܳܐ ܡܶܢ ܪܺܝܫܶܗ ܕܛܽܘܪܳܐ ܠܡܰܒܽܘܥܳܐ ܕܡܰܝ̈ܳܐ ܕܢܰܦܬܽܘܚ. ܘܢܳܦܶܩ ܥܰܠ ܩܰܪܢܳܐ ܕܛܽܘܪܳܐ ܕܥܶܒܪܽܘܢ. ܘܚܳܐܰܪ ܬܚܽܘܡܳܐ ܠܒܳܠܳܥ ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ.
Jos 15:10 ܘܚܳܐܰܪ ܬܚܽܘܡܳܐ ܡܶܢ ܒܳܠܳܥ ܠܡܰܥܪܒܳܐ ܥܰܠ ܛܽܘܪܳܐ ܕܣܳܥܺܝܪ. ܘܥܳܒܰܪ ܥܰܠ ܣܶܛܪܳܐ ܕܛܽܘܪܳܐ ܕܢܰܥܪܺܝܡ ܡܶܢ ܓܰܪܒܝܳܐ. ܗܺܝ ܗܺܝ ܟܶܣܠܽܘܢ. ܘܢܳܚܶܬ̥ ܠܒܶܝܬ̥ ܫܡܶܫ. ܘܥܳܒܰܪ ܠܬܰܝܡܢܳܐ.
Jos 15:11 ܘܢܳܦܶܩ ܬܚܽܘܡܳܐ ܠܣܶܛܪܳܐ ܕܥܶܩܪܽܘܢ ܡܶܢ ܓܰܪܒܝܳܐ. ܬܚܽܘܡܳܐ ܠܫܶܟ̥ܪܽܘܢ. ܘܥܳܒܰܪ ܥܰܠ ܛܽܘܪܳܐ ܕܒܳܠܳܥ. ܘܢܳܦܶܩ ܠܝܰܗܒܳܐܶܝܠ. ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܠܡܰܥܪܒܳܐ.
Jos 15:12 ܘܰܬ̥ܚܽܘܡܶܗ ܡܶܢ ܡܰܥܪܒܳܐ ܠܰܡܪܺܝܒܳܐ ܒܰܬ̥ܚܽܘܡܶܝ̈ܗ̇ ܗܳܢܰܘ ܬܚܽܘܡܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ ܟܰܕ݂ ܚܳܕܰܪ.
Jos 15:13 ܘܰܠܟܳܠܳܒ ܒܰܪ ܝܽܘܦܢܳܐ. ܝܰܗܒ ܝܶܫܽܘܥ ܦܳܠܓܽܘܬ̥ܳܐ ܒܰܝܢܳܬ̥ ܒܢܰܝ̈ ܝܺܗܽܘܕܳܐ. ܐܰܝܟ̥ ܡܶܠܰܬ̥ ܦܽܘܡܶܗ ܕܡܳܪܝܳܐ ܘܶܐܡܰܪ ܟܳܠܳܒ ܠܝܶܫܽܘܥ. ܗܰܒ ܠܺܝ ܗܳܕ݂ܶܐ ܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܘܝܰܗܒ ܝܶܫܽܘܥ ܠܟܳܠܳܒ ܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܕܗܺܝ ܗܺܝ ܚܶܒܪܽܘܢ.
Jos 15:14 ܘܰܚܪܰܒ ܡܶܢ ܬܰܡܳܢ ܟܳܠܳܒ ܬܠܳܬܳܐ ܒܢܰܝ̈ ܓܰܢ̱ܒܳܖ̈ܶܐ. ܠܫܺܝܫܰܝ ܘܠܰܐܚܺܝܡܳܢ. ܘܰܠܬ̥ܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ.
Jos 15:15 ܘܰܣܠܶܩ ܡܶܢ ܬܰܡܳܢ ܥܰܠ ܥܳܡܽܘܖ̈ܶܐ ܕܕ݂ܳܒܺܝܪ. ܘܰܫܡܳܗ̇ ܕܕ݂ܳܒܺܝܪ ܡܶܢ ܩܕ݂ܺܝܡ ܩܽܘܪܝܰܬ̥ ܣܶܦܪܳܐ.
Jos 15:16 ܘܶܐܡܰܪ ܟܳܠܳܒ. ܟܽܠܡܰܢ ܕܢܶܟ̥ܒܫܺܝܗ̇ ܠܩܽܘܪܝܰܬ̥ ܣܶܦܪܳܐ ܘܢܶܚܪܒܺܝܗ̇. ܐܶܬܶܠ ܠܶܗ ܠܥܰܟ̥ܣܳܐ ܒܪܰܬ̥ܝ ܐܰܢ̱ܬܬ̥ܳܐ.
Jos 15:17 ܘܟܰܒܫܳܗ̇ ܥܰܬ̥ܢܳܐܶܝܠ ܒܰܪ ܩܰܢܙ ܐܰܚܽܘܗܝ ܕܟܳܠܳܒ. ܘܝܰܗܒ ܠܶܗ ܠܥܰܟ̥ܣܳܐ ܒܰܪܬܶܗ ܐܰܢ̱ܬܬ̥ܳܐ.
Jos 15:18 ܘܟܰܕ݂ ܗܘܳܬ̥ ܠܶܗ. ܐܶܬ̥ܓܰܪܓܰܬ̥ ܕܬܶܫܐܰܠ ܡܶܢ ܐܰܒܽܘܗ̇ ܝܳܪܬܽܘܬ̥ܐ ܕܚܰܩܠܳܐ. ܘܶܐܬ̥ܪܰܟ̥ܢܰܬ̥ ܡܶܢ ܚܡܳܪܳܐ. ܐܳܡܰܪ ܠܳܗ̇ ܟܳܠܳܒ. ܡܳܐ ܠܶܟ̥ܝ ܒܪܰܬ̥ܝ.
Jos 15:19 ܐܳܡܪܳܐ ܠܶܗ ܗܰܒ ܠܺܝ ܒܽܘܪܟܬ̥ܳܐ. ܡܶܛܽܠ ܕܒܰܐܪܥܳܐ ܕܬܰܝܡܢܳܐ ܝܰܗܒܬܳܢܝ. ܗܰܒ ܠܺܝ ܚܶܦܪܳܐ ܗܳܢܳܐ ܕܡܰܝ̈ܳܐ. ܘܝܰܗܒ ܠܳܗ̇ ܟܳܠܳܒ ܚܶܦܪܳܐ ܥܶܠܳܝܳܐ. ܘܚܶܦܪܳܐ ܬܰܚܬܳܝܳܐ
Jos 15:20 ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ.
Jos 15:21 ܘܰܗܘܰܝ̈ ܩܽܘܖ̈ܝܳܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ. ܥܰܠ ܬܚܽܘܡܳܐ ܕܰܐܕܽܘܡ ܡܶܢ ܬܰܝܡܢܳܐ. ܘܗܳܠܶܝܢ ܐܶܢܽܘܢ ܫܡܳܗ̈ܶܐ ܕܩܽܘܖ̈ܝܳܐ ܕܰܒܢܰܝ̈ ܝܺܗܽܘܕܳܐ. ܩܰܒܨܳܐܶܝܠ. ܘܥܳܕ݂ܳܪ. ܘܝܳܓܽܘܪ.
Jos 15:22 ܘܩܺܝܢܳܐ. ܘܝܰܪܡܽܘܢܳܐ. ܘܓܰܕ݂ܓܳܕ݂ܳܐ.
Jos 15:23 ܘܰܩܕܶܫ. ܘܚܳܨܽܘܪ. ܘܢܰܬ̥ܢܺܝܢ.
Jos 15:24 ܘܙܺܝܒ. ܘܰܐܛܠܶܡ. ܘܒܰܥܠܽܘܬ̥.
Jos 15:25 ܘܚܳܨܽܘܪ. ܘܰܚܕܰܬܳܐ. ܘܩܽܘܪܝܰܬ ܚܶܨܪܽܘܢ.
Jos 15:26 ܘܳܐܡܳܡ. ܘܰܐܫܡܰܥ. ܘܡܰܘܠܳܕ݂ܳܐ.
Jos 15:27 ܘܰܚܨܳܪ ܐܰܕܳܐ. ܘܚܶܫܡܽܘܢ. ܘܒܶܝܬ̥ ܦܳܠܳܛ.
Jos 15:28 ܘܕ݂ܳܪܰܬ̥ ܬܰܥ̈ܠܶܐ. ܘܒܺܪ ܫܒܰܥ. ܘܒܺܪ ܝܽܘܬܺܝܳܐ.
Jos 15:29 ܘܰܒܥܶܠ. ܘܥܶܠܺܝܢ. ܘܰܥܨܰܡ.
Jos 15:30 ܘܶܐܠܬܳܠܰܡ. ܘܰܐܟ̥ܣܺܝܢ. ܘܚܶܪܡܳܐ.
Jos 15:31 ܘܨܶܢܩܠܰܓ. ܘܡܰܪܡܳܢܳܐ. ܘܣܰܡܣܳܠܳܐ.
Jos 15:32 ܘܰܠܒܶܐܽܘܬ̥. ܘܫܰܠܽܘܚ. ܘܥܺܝܪܡܽܘܢ. ܟܽܠܗܶܝܢ ܩܽܘܖ̈ܝܳܐ ܬܠܳܬܺܝܢ ܘܫܶܬ̥. ܘܰܐܓܽܘܖ̈ܣܰܝܗܶܝܢ ܒܰܦܩܰܥܬ̥ܳܐ.
Jos 15:33 ܘܶܐܫܬܽܘܐܶܝܠ. ܘܨܰܕܥܳܐ. ܘܶܐܫܬܳܢܳܐ.
Jos 15:34 ܘܚܽܘܚ. ܘܥܺܝܢ ܓܰܚܽܘܡ. ܘܦܰܬܽܘܚ. ܘܥܺܝܠܰܡ.
Jos 15:35 ܘܝܰܪܡܽܘܬ̥. ܘܥܰܪܠܰܡ. ܘܣܰܘܟܳܐ. ܘܥܰܙܩܳܐ.
Jos 15:36 ܘܫܰܥܬܺܝܢ. ܘܥܰܙܺܝܬ̥ܝܡ. ܘܓܳܬ̥ܪ. ܘܓܶܬ̥ܪܽܘܢܺܝܢ. ܩܽܘܖ̈ܝܳܐ ܚܰܡܫܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ.
Jos 15:37 ܘܨܰܠܳܢ. ܘܚܰܪܫܳܐ ܘܡܰܓܕܰܠܓܳܕ݂
Jos 15:38 ܘܕܶܠܒܳܢ. ܘܩܰܨܦܳܐ. ܘܢܰܩܬ̥ܳܐܶܝܠ.
Jos 15:39 ܘܰܠܟ̥ܝܫ ܘܥܰܙܩܰܬ̥. ܘܥܶܓܠܽܘܢ.
Jos 15:40 ܘܟܰܒܫܽܘܢ. ܘܠܰܚܡܳܣ. ܘܟܰܬ̥ܠܺܝܫ.
Jos 15:41 ܘܥܶܕܪܽܘܬ̥. ܘܒܶܝܬ̥ ܕܓܽܘܢ. ܘܢܰܥܡܳܐ. ܘܢܰܩܕܳܐ ܩܽܘܖ̈ܝܳܐ ܫܶܬܬܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ.
Jos 15:42 ܘܠܶܒܳܢ. ܘܥܰܬ̥ܪ. ܘܢܰܦܬܰܚ.
Jos 15:43 ܘܰܥܫܳܢ. ܘܰܐܫܝܳܐ. ܘܨܶܢܩܠܰܓ.
Jos 15:44 ܘܰܩܥܺܝܠܳܐ. ܘܰܐܟ̥ܙܺܝܒ. ܘܡܶܐܪܫܳܐ ܩܽܘܖ̈ܝܳܐ ܬܫܰܥ. ܘܰܐܓܽܘܖ̈ܣܰܝܗܶܝܢ.
Jos 15:45 ܘܥܶܩܪܽܘܢ. ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇ ܡܶܢ ܡܰܥܪܒܳܐ.
Jos 15:46 ܘܟܽܠܶܗ ܐܰܬ̥ܪܳܐ ܕܰܐܫܕܽܘܕ݂. ܘܰܐܓܽܘܖ̈ܣܰܝܗܶܝܢ.
Jos 15:47 ܘܰܐܫܕܽܘܕ݂ ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇. ܘܥܳܐܙܳܐ ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇. ܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܘܝܰܡܳܐ ܪܰܒܳܐ ܬܚܽܘܡܳܐ.
Jos 15:48 ܘܗܳܠܶܝܢ ܒܛܽܘܪܳܐ. ܫܳܡܺܝܪ ܘܝܳܬ̥ܝܪ. ܘܣܰܘܟܳܐ.
Jos 15:49 ܘܪܰܢܳܐ. ܘܩܽܘܪܝܰܬ̥ ܣܶܦܪܳܐ ܕܗܺܝ ܗܺܝ ܕܳܒܺܝܪ.
Jos 15:50 ܘܰܓܢܳܒ. ܘܶܐܫܬܡܽܘ. ܘܥܶܠܺܝܢ.
Jos 15:51 ܘܥܶܫܝܰܢ. ܘܚܰܠܳܢ. ܘܓܰܠܽܘ ܩܽܘܖ̈ܝܳܐ ܚܕܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ.
Jos 15:52 ܘܪܰܝܺܒ. ܘܪܽܘܡܳܐ. ܘܰܥܫܳܢ.
Jos 15:53 ܘܝܰܠܽܘܡ. ܘܒܶܝܬ̥ ܦܰܬܽܘܚ. ܘܳܐܦܳܩ.
Jos 15:54 ܘܚܶܡܛܳܐ ܘܩܽܘܪܝܰܬ̥ ܐܰܪܒܰܥ. ܕܗܺܝ ܗܺܝ ܚܶܒܪܽܘܢ. ܘܨܶܒܥܽܘܢ. ܩܽܘܖ̈ܝܳܐ ܬܫܰܥ. ܘܰܐܓܽܘܖ̈ܣܰܝܗܶܝܢ.
Jos 15:55 ܘܡܳܥܽܘܢ. ܘܟܰܪܡܶܠ. ܘܙܺܝܒ. ܘܰܐܛܢܳܐ.
Jos 15:56 ܘܺܐܝܙܰܪܥܺܝܠ. ܘܰܢܩܶܡܥܰܡ. ܘܙܰܠܽܘܚ.
Jos 15:57 ܘܩܳܝܶܢ. ܘܓܰܒܥܳܐ. ܘܬܰܩܢܳܐ ܩܽܘܖ̈ܝܳܐ ܥܣܰܪ. ܘܰܐܓܽܘܖ̈ܣܰܝܗܶܝܢ.
Jos 15:58 ܘܚܰܠܽܘܠ. ܘܒܶܝܬ̥ ܨܰܕܽܘܢ. ܘܓܳܬ̥ܳܪ.
Jos 15:59 ܘܰܡܥܰܪܰܬ̥. ܘܒܶܝܬ̥ ܥܢܳܬ̥. ܘܠܰܬ̥ܩܳܢ. ܩܽܘܖ̈ܝܳܐ ܫܶܬ̥ ܘܰܐܓܽܘܖ̈ܣܰܝܗܶܝܢ.
Jos 15:60 ܘܕܰܟܰܬ̥. ܘܩܽܘܪܝܰܬ̥ ܒܥܶܠ ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ. ܩܽܘܖ̈ܝܳܐ ܬܰܪܬܶܝܢ. ܘܰܐܓܽܘܖ̈ܣܰܝܗܶܝܢ ܒܡܰܕܒܪܳܐ.
Jos 15:61 ܘܒܶܝܬ̥ ܥܳܪܳܒܳܐ. ܘܡܶܕ݂ܝܰܢ. ܘܣܳܟ̥ܣܳܐ.
Jos 15:62 ܘܝܰܥܫܳܢ. ܘܥܺܝܪ ܡܚܺܝܠ. ܘܥܺܝܢ ܓܳܕ݂ ܩܽܘܖ̈ܝܳܐ ܫܶܬ̥ ܘܰܐܓܽܘܖ̈ܣܰܝܗܶܝܢ.
Jos 15:63 ܘܰܠܝܳܒܽܘܣܳܝ̈ܶܐ ܕܥܳܡܪܺܝܢ ܒܽܐܘܪܺܫܠܶܡ. ܠܳܐ ܚܪܰܒܘ ܒܢܰܝ̈ ܝܺܗܽܘܕܳܐ. ܘܺܝܬ̥ܒܘ ܝܳܒܽܘܣܳܝ̈ܶܐ ܥܰܡ ܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ ܥܕܰܡܳܐ ܠܝܰܘܡܳܢܳܐ.
Jos 16:1 ܘܢܶܦܩܰܬ̥ ܡܢܳܬ̥ܳܐ ܕܰܒܢܰܝ̈ ܝܰܘܣܶܦ. ܡܶܢ ܝܽܘܪܕܢܳܢ ܕܺܐܝܪܺܝܚܽܘ. ܠܡܰܝ̈ܳܐ ܕܺܐܝܪܺܝܚܽܘ. ܡܶܢ ܡܰܕ݂ܢܳܚܰܝ̈ ܡܰܕܒܪܳܐ ܕܣܳܠܶܩ ܡܶܢ ܐܺܝܪܺܝܚܽܘ. ܘܰܥܕܰܡܳܐ ܠܛܽܘܪܳܐ ܕܣܳܠܶܩ ܠܒܶܝܬ̥ ܐܺܝܠ.
Jos 16:2 ܘܢܳܦܶܩ ܡܶܢ ܒܶܝܬ̥ ܐܺܝܠ ܠܠܽܘܙ. ܘܥܳܒܰܪ ܠܰܬ̥ܚܽܘܡܳܐ ܕܥܶܒܪܳܐ. ܘܰܕ݂ܥܶܛܪܽܘܬ̥.
Jos 16:3 ܘܢܳܚܶܬ̥ ܠܡܰܥܪܒܳܐ ܠܰܬ̥ܚܽܘܡܳܐ ܕܦܰܠܛܳܐ. ܥܕܰܡܳܐ ܠܰܬ̥ܚܽܘܡܳܐ ܕܒܶܝܬ̥ ܚܽܘܪܳܢ ܬܰܚܬܳܝܬܳܐ. ܘܰܥܕܰܡܳܐ ܠܓܳܕܳܪ. ܘܰܗܘܰܘ ܡܰܦܩܳܢܰܘ̈ܗܝ ܠܡܰܥܪܒܳܐ.
Jos 16:4 ܘܺܝܪܶܬ̥ܘ ܒܢܰܝ̈ ܝܰܘܣܶܦ. ܡܢܰܫܶܐ. ܘܰܐܦܪܶܝܡ.
Jos 16:5 ܘܰܗܘܳܐ ܬܚܽܘܡܳܐ ܕܰܒܢܰܝ̈ ܐܰܦܪܶܝܡ ܠܫܰܖ̈ܒܳܬ̥ܗܽܘܢ. ܬܚܽܘܡܳܐ ܕܝܳܪܬܽܘܬ̥ܗܽܘܢ ܥܶܛܪܽܘܬ̥. ܘܶܐܕܰܪ. ܥܕܰܡܳܐ ܠܒܶܝܬ̥ ܚܽܘܪܳܢ ܥܶܠܳܝܬܳܐ.
Jos 16:6 ܘܢܳܦܶܩ ܬܚܽܘܡܳܐ ܠܡܰܥܪܒܳܐ ܘܡܰܥܟܰܬ̥ ܡܶܢ ܓܰܪܒܝܳܐ. ܘܚܳܕܰܪ ܬܚܽܘܡܳܐ ܡܶܢ ܡܰܕܢܚܳܐ ܕܰܬ̥ܚܶܝܬ̥ ܫܺܝܠܽܘ. ܘܥܳܒܰܪ ܡܶܢ ܡܰܕܢܚܳܐ ܕܝܰܠܽܘܚ.
Jos 16:7 ܘܢܳܚܶܬ̥ ܡܶܢ ܝܰܠܽܘܚ ܠܥܶܛܪܽܘܬ̥. ܘܰܠܝܰܓܪܰܬ̥. ܘܰܠܦܳܓܳܪ. ܘܠܺܐܝܪܺܝܚܽܘ ܘܢܳܦܶܩ ܡܶܢ ܬܰܦܽܘܚ ܠܝܽܘܪܕܢܳܢ.
Jos 16:8 ܘܳܐܙܶܠ ܠܰܬ̥ܚܽܘܡܳܐ ܡܰܥܪܒܳܝܳܐ ܕܢܰܚܠܳܐ ܕܩܳܒܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܥܪܒܳܐ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܰܦܪܶܝܡ. ܠܫܰܖ̈ܒܳܬ̥ܗܽܘܢ.
Jos 16:9 ܩܽܘܖ̈ܝܳܐ ܕܰܦܖ̈ܺܝܫܳܢ ܗܘܰܝ̈ ܠܰܒܢܰܝ̈ ܐܰܦܪܶܝܡ. ܒܓܰܘ ܝܳܪܬܽܘܬ̥ܐ ܕܰܒܢܰܝ̈ ܡܢܰܫܶܐ. ܟܽܠܗܶܝܢ ܩܽܘܖ̈ܝܳܢ ܘܰܐܓܽܘܖ̈ܣܰܝܗܶܝܢ.
Jos 16:10 ܘܠܳܐ ܚܪܰܒܘ ܠܰܟ̥ܢܰܥܢܳܝ̈ܶܐ ܕܝܳܬ̥ܒܺܝܢ ܒܓܳܕܳܪ. ܘܺܝܬ̥ܒܘ ܟܢܰܥܢܳܝ̈ܶܐ ܒܓܰܘ ܒܶܝܬ̥ ܐܰܦܪܶܝܡ ܥܕܰܡܳܐ ܠܝܰܘܡܳܢܳܐ. ܘܶܐܬ̥ܟܒܶܫܘ ܒܡܰܕܰܐܬ̥ܳܐ.
Jos 17:1 ܘܰܗܘܳܬ̥ ܓܶܠܥܳܕ݂ ܡܢܳܬ̥ܳܐ ܕܫܰܒܛܳܐ ܕܰܡܢܰܫܶܐ. ܡܶܛܽܠ ܕܗܽܘܝܽܘ ܗܘܳܐ ܒܽܘܟܪܶܗ ܕܝܰܘܣܶܦ. ܘܰܠܡܳܟ̥ܝܪ ܒܽܘܟܪܶܗ ܕܰܡܢܰܫܶܐ. ܐܰܒܽܘܗܝ ܕܓܶܠܥܳܕ݂ ܡܶܛܽܠ ܕܗܽܘ ܗܘܳܐ ܒܽܘܟܪܳܐ ܓܰܒܪܳܐ ܩܪܰܒܬ̥ܢܳܐ. ܘܰܗܘܳܬ̥ ܕܺܝܠܶܗ ܓܶܠܥܳܕ݂ ܘܡܰܬ̥ܢܺܝܢ.
Jos 17:2 ܘܰܗܘܳܬ̥ ܕܰܒܢܰܝ̈ ܡܢܰܫܶܐ ܕܶܐܫܬܚܰܪܘ ܠܫܰܖ̈ܒܳܬ̥ܗܽܘܢ. ܘܠܰܒܢܰܝ̈ ܐܳܒܺܝܥܳܙܰܪ. ܘܠܰܒܢܰܝ̈ ܚܳܠܳܩ. ܘܠܰܒܢܰܝ̈ ܢܶܫܪܳܐܶܝܠ. ܘܠܰܒܢܰܝ̈ ܫܽܘܦܳܡ. ܘܠܰܒܢܰܝ̈ ܚܳܦܳܪ. ܘܠܰܒܢܰܝ̈ ܫܡܺܝܕ݂ܳܥ ܗܳܠܶܝܢ ܒܢܰܘ̈ܗܝ ܕܰܡܢܰܫܶܐ ܒܰܪ ܝܰܘܣܶܦ ܕܶܟܖ̈ܶܐ ܠܫܰܖ̈ܒܳܬ̥ܗܽܘܢ.
Jos 17:3 ܘܠܰܨܠܶܦܚܰܕ݂ ܒܰܪ ܚܳܦܳܪ. ܒܰܪ ܓܶܠܥܳܕ݂ ܒܰܪ ܡܳܟ̥ܝܪ. ܒܰܪ ܡܢܰܫܶܐ. ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ̥ܐ ܘܗܳܠܶܝܢ ܫܡܳܗ̈ܶܐ ܕܰܒ̈ܢܳܬܶܗ. ܡܰܚܠܳܐ. ܘܝܳܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.
Jos 17:4 ܘܰܩܖ̈ܶܒܝ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܝܶܫܽܘܥ ܒܰܪܢܽܘܢ. ܘܰܩܕ݂ܳܡ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܘܳܐܡܖ̈ܳܢ. ܡܳܪܝܳܐ ܦܰܩܶܕ݂ ܠܡܽܘܫܶܐ ܕܢܶܬܶܠ ܠܰܢ ܝܳܪܬܽܘܬ̥ܐ ܒܰܝܢܳܬ̥ ܐܰܚܰܝ̈ܢ. ܘܝܰܗܒ ܠܰܢ ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܒܰܝܢܳܬ̥ ܐܰܚ̈ܶܐ ܕܰܐܒܽܘܢ. ܘܝܰܗܒ ܠܗܶܝܢ ܝܶܫܽܘܥ ܝܳܪܬܽܘܬ̥ܐ ܘܦܳܠܓܽܘܬ̥ܳܐ ܒܰܝܢܳܬ̥ ܐܰܚ̈ܶܐ ܕܰܐܒܽܘܗܶܝܢ.
Jos 17:5 ܘܰܢܦܰܠܘ ܚܰܒܠܰܘ̈ܗܝ ܕܰܡܢܰܫܶܐ ܥܶܣܪܳܐ. ܠܒܰܪ ܡܶܢ ܐܰܪܥܳܐ ܕܓܶܠܥܳܕ݂ ܘܰܕ݂ܡܰܬ̥ܢܺܝܢ ܕܺܐܝܬ̥ ܒܥܶܒܪܳܐ ܕܝܽܘܪܕܢܳܢ.
Jos 17:6 ܡܶܛܽܠ ܕܰܒ̈ܢܳܬܶܗ ܕܰܡܢܰܫܶܐ ܝܺܖ̈ܶܬ̥ܝ ܝܳܪܬܽܘܬ̥ܐ ܥܰܡ ܐܰܚܰܝ̈ܗܶܝܢ. ܘܰܐܪܥܳܐ ܕܓܶܠܥܳܕ݂ ܗܘܳܬ̥ ܠܰܒܢܰܘ̈ܗܝ ܕܰܡܢܰܫܶܐ ܕܶܐܫܬܚܰܪܘ.
Jos 17:7 ܘܰܗܘܳܐ ܬܚܽܘܡܳܐ ܕܰܒܢܰܝ̈ ܡܢܰܫܶܐ. ܡܶܢ ܬܚܽܘܡܳܐ ܕܡܶܥܟܰܬ̥ ܕܺܐܝܬ̥ ܥܰܠ ܝܰܡܺܝܢܳܐ ܕܝܳܬ̥ܒܰܝ̈ ܥܺܝܢ ܬܰܦܽܘܚ.
Jos 17:8 ܘܰܗܘܳܬ̥ ܐܰܪܥܗܽܘܢ ܒܬܰܦܽܘܚ ܘܰܦܬܰܚ. ܘܰܗܘܳܐ ܬܚܽܘܡܳܐ ܠܰܒܢܰܝ̈ ܡܢܰܫܶܐ ܒܰܪ ܝܰܘܣܶܦ. ܘܰܠܒܶܝܬ̥ ܒܢܰܝ̈ ܐܰܦܪܶܝܡ.
Jos 17:9 ܘܢܳܚܶܬ̥ ܬܚܽܘܡܗܽܘܢ ܠܢܰܚܠܳܐ ܕܝܰܡܳܐ ܡܶܢ ܬܰܝܡܢܳܐ ܕܢܰܚܠܳܐ ܕܩܽܘܖ̈ܝܳܐ ܗܳܠܶܝܢ ܕܰܐܦܪܶܝܡ ܠܒܶܝܬ̥ ܩܽܘܖ̈ܝܳܐ ܕܰܡܢܰܫܶܐ. ܘܰܬ̥ܚܽܘܡܳܐ ܕܰܡܢܰܫܶܐ ܡܶܢ ܓܰܪܒܝܳܐ ܕܢܰܚܠܳܐ. ܘܰܗܘܰܘ ܡܰܦܩܳܢܰܘ̈ܗܝ ܠܡܰܥܪܒܳܐ.
Jos 17:10 ܘܬܰܝܡܢܳܐ ܠܰܐܦܪܶܝܡ. ܘܓܰܪܒܝܳܐ ܠܰܡܢܰܫܶܐ. ܘܝܰܡܳܐ ܬܚܽܘܡܗܽܘܢ ܘܒܳܐܫܺܝܪ ܦܳܓܥܺܝܢ ܡܶܢ ܓܰܪܒܝܳܐ. ܘܒܺܐܝܣܳܟܳܪ ܡܶܢ ܡܰܕܢܚܳܐ.
Jos 17:11 ܘܰܗܘܳܬ̥ ܕܰܡܢܰܫܶܐ ܠܩܽܘܒܠܶܗ ܕܺܐܝܣܳܟܳܪ. ܒܶܝܬ̥ ܝܳܫܳܢ ܘܟܰܦܖ̈ܽܘܢܶܝܗ̇. ܘܰܢܒܶܠܥܳܡ ܘܟܰܦܖ̈ܽܘܢܶܝܗ̇. ܘܥܺܝܢܕܽܘܪ ܘܟܰܦܖ̈ܽܘܢܶܝܗ̇. ܘܬܰܥܢܳܟ̥ ܘܟܰܦܖ̈ܽܘܢܶܝܗ̇. ܘܡܰܓ݂ܕ݂ܽܘ ܘܟܰܦܖ̈ܽܘܢܶܝܗ̇. ܬܠܳܬ̥ ܙܳܘ̈ܝܳܢ.
Jos 17:12 ܘܠܳܐ ܚܪܰܒܘ ܒܢܰܝ̈ ܝܺܣܪܳܐܶܝܠ ܠܩܽܘܖ̈ܝܳܐ ܗܳܠܶܝܢ. ܡܶܛܽܠ ܕܶܐܬܛܦܺܝܣܘ ܟܢܰܥܢܳܝ̈ܶܐ ܠܡܶܬܰܒ ܒܩܽܘܖ̈ܝܳܐ ܗܳܠܶܝܢ.
Jos 17:13 ܘܟܰܕ݂ ܥܫܶܢܘ ܒܢܰܝ̈ ܝܺܣܪܳܐܶܝܠ. ܟܒܰܫܘ ܐܶܢܽܘܢ ܠܰܟ̥ܢܰܥܢܳܝ̈ܶܐ ܒܡܰܕܰܐܬ̥ܳܐ. ܘܡܶܚܪܰܒ ܠܳܐ ܚܪܰܒܘ ܐܶܢܽܘܢ.
Jos 17:14 ܘܶܐܡܰܪܘ ܒܢܰܝ̈ ܝܰܘܣܶܦ ܠܝܶܫܽܘܥ. ܠܡܳܢܳܐ ܝܰܗܒܬ ܠܰܢ ܝܳܪܬܽܘܬ̥ܐ ܡܢܳܬ̥ܳܐ ܚܕ݂ܳܐ. ܘܚܰܒܠܳܐ ܚܰܕ݂. ܘܰܚܢܰܢ ܥܰܡܳܐ ܣܰܓܺܝܐܐ ܥܕܰܡܳܐ ܗܽܘ ܠܗܳܪܟܳܐ ܒܰܪܟܰܢ ܡܳܪܝܳܐ.
Jos 17:15 ܐܳܡܰܪ ܠܗܽܘܢ ܝܶܫܽܘܥ. ܐܶܢ ܥܰܡܳܐ ܐܰܢ̱ܬܽܘܢ ܣܰܓܺܝܐܐ. ܣܰܩܘ ܠܟܽܘܢ ܠܓܰܒܳܐ ܕܛܽܘܪܳܐ. ܘܰܓܒܰܘ ܠܟܽܘܢ ܬܰܡܳܢ ܒܰܐܪܥܳܐ ܕܦܰܖ̈ܙܳܝܶܐ ܘܰܕ݂ܓܰܢ̱ܒܳܖ̈ܶܐ. ܡܶܛܽܠ ܕܰܐܠܺܝܨ ܗܽܘ ܠܟܽܘܢ ܛܽܘܪܳܐ ܕܰܐܦܪܶܝܡ.
Jos 17:16 ܘܶܐܡܰܪܘ ܒܢܰܝ̈ ܝܰܘܣܶܦ. ܠܳܐ ܣܳܦܶܩ ܠܰܢ ܛܽܘܪܳܐ ܘܰܡܕ݂ܺܝ̈ܢܳܬ̥ܳܐ ܕܦܰܖ̈ܙܳܝܶܐ. ܡܶܛܽܠ ܕܰܟ̥ܢܰܥܢܳܝ̈ܶܐ ܝܳܬ̥ܒܺܝܢ ܒܰܐܪܥܳܐ ܕܥܽܘܡܩܳܐ. ܘܒܶܝܬ̥ ܝܳܫܳܢ ܘܰܒܟܰܦܖ̈ܽܘܢܶܝܗ̇. ܘܰܒܥܽܘܡܩܳܐ ܕܺܐܝܙܰܪܥܺܝܠ.
Jos 17:17 ܘܶܐܡܰܪ ܝܶܫܽܘܥ ܠܰܕ݂ܒܶܝܬ̥ ܝܰܘܣܶܦ ܠܰܒܢܰܝ̈ ܐܰܦܪܶܝܡ ܘܰܡܢܰܫܶܐ. ܥܰܡܳܐ ܣܰܓܺܝܐܐ ܐܰܢ̱ܬܽܘܢ. ܘܚܰܝܠܳܐ ܪܰܒܳܐ ܠܟܽܘܢ. ܐܶܢ ܠܳܐ ܣܳܦܩܳܐ ܠܟܽܘܢ ܡܢܳܬ̥ܳܐ ܚܕ݂ܳܐ.
Jos 17:18 ܓܒܰܘ ܠܟܽܘܢ ܛܽܘܪܳܐ. ܘܣܳܦܶܩ ܠܟܽܘܢ. ܘܓܰܒܰܘ̈ܗܝ ܕܛܽܘܪܳܐ ܢܶܗܘܽܘܢ ܠܟܽܘܢ ܡܰܦܩܳܢܰܘ̈ܗܝ. ܘܰܚܪܽܘܒܘ ܠܰܟ̥ܢܰܥܢܳܝ̈ܶܐ ܘܰܠܦܰܖ̈ܙܳܝܶܐ. ܡܶܛܽܠ ܕܡܰܖ̈ܟܒܳܬ̥ܳܐ ܪܰܘܖ̈ܒܳܬ̥ܳܐ ܕܥܰܫܺܝ̈ܢܳܢ ܕܦܰܪܙܠܳܐ ܐܺܝܬ̥ ܠܗܽܘܢ ܘܥܰܫܺܝܢܺܝܢ ܐܶܢܽܘܢ.
Jos 18:1 ܘܶܐܬ̥ܟܰܢܰܫܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܫܺܝܠܽܘ. ܘܰܐܫܪܺܝܘ ܬܰܡܳܢ ܡܰܫܟܰܢ ܙܰܒܢܳܐ. ܘܰܐܪܥܳܐ ܐܶܬ̥ܟܰܒܫܰܬ̥ ܩܕ݂ܳܡܰܝܗܽܘܢ.
Jos 18:2 ܘܶܐܫܬܚܰܪܘ ܡܶܢ ܒܢܰܝ̈ ܝܺܣܪܳܐܶܝܠ ܕܠܐ ܦܰܠܶܓܘ ܝܳܪܬܽܘܬ̥ܐ ܫܰܒ̈ܛܶܐ ܫܰܒܥܳܐ.
Jos 18:3 ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܥܕܰܡܳܐ ܠܶܐܡܰܬ̥ܝ ܡܶܬ̥ܪܰܦܶܝܢ ܐ̱ܢܬܽܘܢ ܠܡܶܥܰܠ ܠܡܺܐܪܰܬ̥ ܐܰܪܥܳܐ. ܕܝܰܗܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.
Jos 18:4 ܓܒܰܘ ܠܟܽܘܢ ܬܠܳܬܳܐ ܬܠܳܬܳܐ ܓܰܒܖ̈ܺܝܢ ܡܶܢ ܫܰܒܛܳܐ. ܘܶܐܫܰܕܰܪ ܐܶܢܽܘܢ. ܘܰܢܩܽܘܡܽܘܢ ܘܰܢܗܰܠܟ̥ܘܢ ܒܰܐܪܥܳܐ. ܘܢܶܟ̥ܬܒܽܘܢܳܗ̇ ܠܦܽܘܬ̥ ܝܳܪܬܽܘܬ̥ܗܽܘܢ. ܘܢܺܐܬ̥ܘܢ ܠܘܳܬ̥ܝ.
Jos 18:5 ܘܰܢܦܰܠܓܽܘܢܳܗ̇ ܠܰܐܪܥܳܐ ܠܰܫܒܰܥ ܦܳܠ̈ܰܓܘܳܢ. ܘܺܝܗܽܘܕܳܐ ܢܩܽܘܡ ܥܰܠ ܬܚܽܘܡܶܗ ܡܶܢ ܬܰܝܡܢܳܐ. ܘܰܕ݂ܒܶܝܬ̥ ܝܰܘܣܶܦ ܢܩܽܘܡܽܘܢ ܥܰܠ ܬܚܽܘܡܗܽܘܢ ܡܶܢ ܓܰܪܒܝܳܐ.
Jos 18:6 ܘܰܐܢ̱ܬܽܘܢ ܟܽܘܬܒܽܘܗ̇ ܠܰܐܪܥܳܐ ܠܰܫܒܰܥ ܦܳܠ̈ܰܓܘܳܢ. ܘܰܐܝܬܰܗ̇ ܠܘܳܬ̥ܝ ܠܗܳܪܟܳܐ. ܘܶܐܚܰܘܶܝܟܽܘܢ ܡܢܳܬ̥ܳܐ ܕܓܰܒܝܳܐ ܩܕ݂ܳܡ ܡܳܪܝܳܐ ܐܰܠܳܗܰܢ.
Jos 18:7 ܡܶܛܽܠ ܕܠܰܝܬ ܦܳܠܓܽܘܬ̥ܳܐ ܠܠܶܘ̈ܳܝܶܐ ܒܰܝܢܳܬ̥ܟܽܘܢ. ܡܶܛܽܠ ܕܟ̥ܳܗܢܽܘܬܶܗ ܗܺܝ ܕܡܳܪܝܳܐ ܝܳܪܬܽܘܬ̥ܗܽܘܢ. ܘܓܳܕ݂. ܘܪܽܘܒܺܝܠ. ܘܦܳܠܓܽܘܬ̥ ܫܰܒܛܳܐ ܕܰܡܢܰܫܶܐ ܩܰܒܶܠܘ ܝܳܪܬܽܘܬ̥ܗܽܘܢ ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܕܝܰܗܒ ܠܗܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ.
Jos 18:8 ܘܩܳܡܘ ܓܰܒܪܳܐ ܘܶܐܙܰܠܘ. ܘܦܰܩܶܕ݂ ܝܶܫܽܘܥ ܠܗܳܢܽܘܢ ܕܶܐܙܰܠܘ ܠܡܶܟ̥ܬܒܳܗ̇ ܠܰܐܪܥܳܐ. ܘܶܐܡܰܪ ܠܗܽܘܢ. ܙܶܠܘ ܗܰܠܶܟ̥ܘ ܒܰܐܪܥܳܐ ܘܟ̥ܘܬܒܽܘܗ̇. ܘܬܰܘ ܠܘܳܬ̥ܝ ܠܗܳܪܟܳܐ. ܘܰܐܪܡܶܐ ܠܟܽܘܢ ܡܢܰܘ̈ܳܬ̥ܳܐ ܩܕ݂ܳܡ ܡܳܪܝܳܐ ܒܫܺܝܠܽܘ
Jos 18:9 ܘܶܐܙܰܠܘ ܓܰܒܖ̈ܶܐ ܘܰܥܒܰܪܘ ܒܰܐܪܥܳܐ. ܘܰܟ̥ܬܰܒܘ ܐܶܢܶܝܢ ܠܩܽܘܖ̈ܝܳܐ ܫܒܰܥ ܦܳܠ̈ܰܓܘܳܢ ܥܰܠ ܡܓܰܠܬ̥ܳܐ. ܘܶܐܬ̥ܘ ܠܘܳܬ̥ ܝܶܫܽܘܥ ܠܫܺܝܠܽܘ ܡܕܺܝܢܬܳܐ
Jos 18:10 ܘܰܐܪܡܺܝ ܠܗܽܘܢ ܦܶܨ̈ܶܐ ܒܫܺܝܠܽܘ ܩܕ݂ܳܡ ܡܳܪܝܳܐ. ܘܦܰܠܓܳܗ̇ ܬܰܡܳܢ ܝܶܫܽܘܥ ܠܰܐܪܥܳܐ ܠܰܒܢܰܝ̈ ܝܺܣܪܳܐܶܝܠ ܒܦܳܠ̈ܰܓܘܳܬ̥ܳܐ
Jos 18:11 ܘܣܶܠܩܰܬ̥ ܦܶܨܬ̥ܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ. ܘܰܢܦܰܩ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܠܒܶܝܬ̥ ܒܢܰܝ̈ ܝܺܗܽܘܕܳܐ. ܘܰܠܒܶܝܬ̥ ܒܢܰܝ̈ ܝܰܘܣܶܦ.
Jos 18:12 ܘܰܗܘܳܐ ܬܚܽܘܡܗܽܘܢ ܠܣܶܛܪܳܐ ܕܓܰܪܒܝܳܐ ܡܶܢ ܝܽܘܪܕܢܳܢ. ܘܣܳܠܶܩ ܬܚܽܘܡܳܐ ܠܣܶܛܪܳܐ ܕܺܐܝܪܺܝܚܽܘ ܡܶܢ ܓܰܪܒܝܳܐ. ܘܣܳܠܶܩ ܒܛܽܘܪܳܐ ܠܡܰܥܪܒܳܐ ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܕܒܪܳܐ ܕܒܶܝܬ̥ ܐܳܘܳܢ
Jos 18:13 ܘܥܳܒܰܪ ܡܶܢ ܬܰܡܳܢ ܬܚܽܘܡܳܐ ܠܠܽܘܙ. ܥܰܠ ܣܶܛܪܳܐ ܕܠܽܘܙ ܡܶܢ ܬܰܝܡܢܳܐ. ܗܺܝ ܗܺܝ ܒܶܝܬ̥ ܐܺܝܠ. ܘܢܳܚܶܬ̥ ܬܚܽܘܡܳܐ ܠܥܶܛܪܽܘܬ̥ ܐܶܕܰܪ. ܥܰܠ ܛܽܘܪܳܐ ܕܡܶܢ ܬܰܝܡܢܳܐ ܕܒܶܝܬ̥ ܚܽܘܪܳܢ ܬܰܚܬܳܝܬܳܐ
Jos 18:14 ܘܚܳܐܰܪ ܬܚܽܘܡܳܐ ܠܣܶܛܪܳܐ ܕܝܰܡܳܐ ܡܶܢ ܬܰܝܡܢܳܐ. ܡܶܢ ܛܽܘܪܳܐ ܕܠܰܐܦܰܝ̈ ܒܶܝܬ̥ ܚܽܘܪܳܢ ܕܰܒܬܰܝܡܢܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܥܰܠ ܩܽܘܪܝܰܬ̥ ܒܥܶܠ. ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ ܡܕܺܝܢܬܳܐ ܕܰܒܢܰܝ̈ ܝܺܗܽܘܕܳܐ. ܗܳܢܳܐ ܗܽܘ ܣܶܛܪܳܐ ܕܝܰܡܳܐ
Jos 18:15 ܘܣܶܛܪܳܐ ܕܬܰܝܡܢܳܐ ܡܶܢ ܣܰܘܦܳܐ ܕܩܽܘܪܝܰܬ̥ ܢܰܥܪܺܝܢ. ܘܢܳܦܶܩ ܬܚܽܘܡܳܐ ܠܝܰܡܳܐ. ܘܢܳܦܶܩ ܠܡܰܒܽܘܥܳܐ ܕܡܰܝ̈ܳܐ ܕܢܰܦܬܳܠܺܝ
Jos 18:16 ܘܢܳܚܶܬ̥ ܬܚܽܘܡܳܐ ܥܰܠ ܣܰܘܦܶܗ ܕܛܽܘܪܳܐ ܠܰܐܦܰܝ̈ ܢܰܚܠܳܐ ܕܒܰܪ ܗܳܢܽܘܡ. ܕܺܐܝܬ̥ ܒܥܽܘܡܩܳܐ ܕܓܰܒܳܢ̱ܖ̈ܶܐ ܕܡܶܢ ܓܰܪܒܝܳܐ. ܘܢܳܚܶܬ̥ ܬܚܽܘܡܳܐ ܕܒܰܪ ܗܳܢܽܘܡ. ܥܰܠ ܣܶܛܪܳܐ ܕܝܳܒܽܘܣܳܝ̈ܶܐ ܡܶܢ ܬܰܝܡܢܳܐ. ܘܢܳܚܶܬ̥ ܠܥܺܝܢ ܕܽܘܓܶܠ
Jos 18:17 ܘܚܳܐܰܪ ܡܶܢ ܓܰܪܒܝܳܐ. ܘܢܳܦܶܩ ܠܡܰܒܽܘܥܳܐ ܕܰܫܡܶܫ. ܘܢܳܦܶܩ ܥܰܠ ܓܠܺܝܠܳܐ ܕܠܽܘܩܒܰܠ ܡܰܣܩܳܢܳܐ ܕܰܪܡܺܝܢ. ܘܢܳܚܶܬ̥ ܠܠܳܒܳܢ. ܘܰܠܒܳܗܳܢ ܕܰܒܪܶܗ ܕܪܽܘܒܺܝܠ.
Jos 18:18 ܘܥܳܒܰܪ ܥܰܠ ܣܶܛܪܳܐ ܕܠܽܘܩܒܰܠ ܦܩܰܥܬ̥ܳܐ ܡܶܢ ܓܰܪܒܝܳܐ. ܘܢܳܚܶܬ̥ ܠܰܦܩܰܥܬ̥ܳܐ
Jos 18:19 ܘܥܳܒܰܪ ܬܚܽܘܡܳܐ ܥܰܠ ܣܶܛܪܳܐ ܕܒܶܝܬ̥ ܚܰܓܠܳܐ ܡܶܢ ܓܰܪܒܝܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܥܰܠ ܠܶܫܳܢܳܐ ܕܝܰܡܳܐ ܕܡܶܠܚܳܐ ܡܶܢ ܓܰܪܒܝܳܐ. ܘܥܰܠ ܣܦܳܖ̈ܰܘܗܝ ܕܝܽܘܪܕܢܳܢ ܡܶܢ ܬܰܝܡܢܳܐ. ܗܳܢܰܘ ܬܚܽܘܡܳܐ ܕܬܰܝܡܢܳܐ ܘܰܕ݂ܝܽܘܪܕܢܳܢ.
Jos 18:20 ܒܰܬ̥ܚܽܘܡܰܘ̈ܗܝ ܠܣܶܛܪܳܐ ܕܡܰܕܢܚܳܐ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܒܰܬ̥ܚܽܘܡܶܝ̈ܗ̇ ܟܰܕ݂ ܚܳܕ݂ܪܳܐ ܠܫܰܖ̈ܒܳܬ̥ܗܽܘܢ.
Jos 18:21 ܘܰܗܘܰܝ̈ ܩܽܘܖ̈ܝܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ. ܐܺܝܪܺܝܚܽܘ. ܘܒܶܝܬ̥ ܚܰܓܠܳܐ. ܘܰܥܡܳܩ. ܘܰܩܨܳܨ.
Jos 18:22 ܘܒܶܝܬ̥ ܥܳܪܳܒܳܐ. ܘܰܨܡܳܪܺܝܡ. ܘܒܶܝܬ̥ ܐܺܝܠ.
Jos 18:23 ܘܥܳܘܶܝܢ. ܘܦܰܪܳܐ. ܘܥܽܘܦܪܳܐ.
Jos 18:24 ܘܰܟ̥ܦܰܪ ܥܽܘܡܩܳܐ. ܘܥܰܦܠܺܝ. ܘܰܓܒܳܥ. ܩܽܘܖ̈ܝܳܐ ܐܰܪܒܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ.
Jos 18:25 ܘܓܶܒܥܽܘܢ. ܘܪܳܡܬ̥ܐ. ܘܒܶܪܽܘܬ̥.
Jos 18:26 ܘܡܰܨܦܝܳܐ. ܘܰܟ̥ܦܺܝܪܳܐ. ܘܡܰܨܳܐ.
Jos 18:27 ܘܰܪܩܶܡ. ܘܰܪܦܳܐܶܝܠ. ܘܬܰܪܳܐܠܳܐ.
Jos 18:28 ܘܰܨܠܰܥ. ܘܰܓܒܺܝܪܳܐ. ܘܝܳܒܽܘܣ ܕܗܺܝ ܗܺܝ ܐܽܘܪܺܫܠܶܡ. ܘܓܶܒܥܰܬ̥. ܘܩܽܘܪܝܰܬܺܝܡ ܩܽܘܖ̈ܝܳܐ ܐܰܪܒܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ ܗܳܕܳܐ ܗ̱ܝ ܝܳܪܬܽܘܬ̥ܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ.
Jos 19:1 ܘܢܶܦܩܰܬ̥ ܦܶܨܬ̥ܳܐ ܕܬܰܪܬܶܝܢ ܠܫܰܒܛܳܐ ܕܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ̥ܗܽܘܢ. ܘܰܗܘܳܬ̥ ܝܳܪܬܽܘܬ̥ܗܽܘܢ ܒܓܰܘ ܝܳܪܬܽܘܬ̥ܐ ܕܰܒܢܰܝ̈ ܝܺܗܽܘܕܳܐ
Jos 19:2 ܘܰܗܘܰܝ̈ ܠܗܽܘܢ ܒܝܳܪܬܽܘܬ̥ܗܽܘܢ ܒܺܪ ܫܒܰܥ. ܘܰܫܒܰܥ. ܘܡܰܘܠܳܕ݂ܳܐ
Jos 19:3 ܘܕ݂ܳܪܰܬ̥ ܬܰܥ̈ܠܶܐ. ܘܒܰܠܳܐ ܘܰܥܨܺܝܡ
Jos 19:4 ܘܶܐܠܽܘܬ̥ܠܰܕ݂. ܘܒܶܝܬ̥ ܐܺܝܠ. ܘܚܶܪܡܳܐ
Jos 19:5 ܘܰܨܢܰܩܠܳܓ. ܘܒܶܝܬ̥ ܡܰܪܟܒܽܘܬ̥. ܘܰܚܨܳܪ ܣܽܘܣܳܐ
Jos 19:6 ܘܒܶܝܬ̥ ܠܶܒܽܘܬ̥. ܘܫܰܪܘܰܝܢܳܢ. ܩܽܘܖ̈ܝܳܐ ܐܰܪܒܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ
Jos 19:7 ܘܥܺܝܢ. ܘܰܪܡܺܝܢ. ܘܓܳܬ̥ܪ. ܘܥܳܫܳܢ. ܩܽܘܖ̈ܝܳܐ ܐܰܪܒܰܥ. ܘܰܐܓܽܘܖ̈ܣܰܝܗܶܝܢ
Jos 19:8 ܘܟܽܠܗܽܘܢ ܐܰܓܽܘܖ̈ܣܶܐ ܕܰܚܕ݂ܺܝܪܺܝܢ ܠܗܶܝܢ ܠܩܽܘܖ̈ܝܳܐ ܗܳܠܶܝܢ. ܥܕܰܡܳܐ ܠܰܒܥܳܬ̥ ܒܶܝܬ̥ ܪܳܡܬ̥ܐ ܕܰܒܬܰܝܡܢܳܐ ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ̥ܗܽܘܢ
Jos 19:9 ܡܶܢ ܚܰܒܠܳܐ ܕܰܒܢܰܝ̈ ܝܺܗܽܘܕܳܐ ܗܘܳܬ̥ ܝܳܪܬܽܘܬ̥ܐ ܕܰܒܢܰܝ̈ ܫܶܡܥܽܘܢ. ܡܶܛܽܠ ܕܣܰܓܺܝܐܳܐ ܗܘܳܬ̥ ܦܳܠܓܽܘܬ̥ܗܽܘܢ ܕܰܒܢܰܝ̈ ܝܺܗܽܘܕܳܐ. ܘܺܝܪܶܬ̥ܘ ܒܢܰܝ̈ ܫܶܡܥܽܘܢ ܡܶܢ ܝܳܪܬܽܘܬ̥ܗܽܘܢ
Jos 19:10 ܘܣܶܠܩܰܬ̥ ܦܶܨܬ̥ܳܐ ܕܰܬ̥ܠܳܬ̥ ܠܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ̥ܗܽܘܢ. ܘܰܗܘܳܐ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܥܕܰܡܳܐ ܠܰܐܫܕܽܘܕ݂
Jos 19:11 ܘܣܳܠܶܩ ܬܚܽܘܡܗܽܘܢ ܠܡܰܥܪܒܳܐ. ܘܰܠܪܳܡܰܬ̥ ܬܰܥ̈ܠܶܐ. ܘܦܳܓܰܥ ܒܕ݂ܶܒܫܰܬ̥. ܘܦܳܓܰܥ ܒܢܰܚܠܳܐ ܕܰܩܕ݂ܳܡ ܢܩܰܡܥܰܡ
Jos 19:12 ܘܗܳܦܶܟ̥ ܡܶܢ ܐܰܫܕܽܘܕ݂ ܡܶܢ ܡܰܕ݂ܢܳܚܰܝ̈ ܫܶܡܫܳܐ. ܥܰܠ ܬܚܽܘܡܳܐ ܕܟܶܣܠܽܘܬ̥. ܘܰܕ݂ܒܶܬܽܘܪ. ܘܢܳܦܶܩ ܠܪܰܒܰܬ̥. ܘܣܳܠܶܩ ܠܢܳܦܺܝܥ
Jos 19:13 ܘܡܶܢ ܬܰܡܳܢ ܥܳܒܰܪ ܩܰܕ݂ܡܳܝܰܬ̥ ܡܶܢ ܡܰܕܢܚܳܐ. ܠܓܶܬ̥ ܘܰܠܚܳܦܳܪ. ܘܰܠܥܰܬܳܐ. ܘܰܠܩܶܨܝܳܢ ܘܢܳܦܶܩ ܠܰܐܪܡܽܘܢ. ܘܰܠܡܰܬ̥ܘܳܐ. ܘܰܠܥܳܘܳܐ
Jos 19:14 ܘܚܳܕܰܪ ܠܶܗ ܬܚܽܘܡܳܐ ܡܶܢ ܓܰܪܒܝܳܐ ܕܰܚܕ݂ܺܝܬܽܘܢ. ܘܗܳܘܶܝܢ ܡܰܦܩܳܢܰܘ̈ܗܝ ܠܢܰܚܠܳܐ ܕܟܰܦܬܢܳܐܶܝܠ
Jos 19:15 ܘܰܠܩܰܛܰܬ̥. ܘܰܠܝܰܗܠܺܝܠ. ܘܰܠܫܳܡܪܺܝܢ. ܘܰܠܥܰܪܰܐܠܳܐ. ܘܰܠܒܶܝܬ̥ ܠܚܶܡ ܩܽܘܖ̈ܝܳܐ ܬܰܪܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ
Jos 19:16 ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ̥ܗܽܘܢ
Jos 19:17 ܘܢܶܦܩܰܬ̥ ܦܶܨܬ̥ܳܐ ܕܰܐܪܒܰܥ ܕܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ̥ܗܽܘܢ.
Jos 19:18 ܘܰܗܘܳܐ ܬܚܽܘܡܗܽܘܢ. ܐܺܝܙܰܪܥܺܝܠ. ܘܟܶܣܠܽܘܬ̥. ܘܫܽܘܝܳܡ
Jos 19:19 ܘܰܚܦܺܝܪܳܡ. ܘܫܶܢܳܐܢ. ܘܰܐܚܬܰܪ
Jos 19:20 ܘܕܶܒܠܰܬ̥. ܘܩܺܝܫܽܘܢ. ܘܳܐܦܳܨ
Jos 19:21 ܘܪܳܡܰܬ̥ ܥܺܝܢ. ܘܥܶܢܝܳܢ. ܘܥܺܝܢ ܚܰܕܳܐ. ܘܒܶܝܬ̥ ܦܶܨܝܳܢ.
Jos 19:22 ܘܦܳܓܰܥ ܬܚܽܘܡܳܐ ܒܬܳܒܽܘܪ. ܘܰܒܫܰܚܨܺܝܡܳܐ. ܘܰܒܒܶܝܬ̥ ܫܡܶܫ. ܘܗܳܘܶܐ ܡܰܦܩܳܢܳܐ ܕܰܬ̥ܚܽܘܡܗܽܘܢ ܠܝܽܘܪܕܢܳܢ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ
Jos 19:23 ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ̥ܗܽܘܢ ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ
Jos 19:24 ܘܢܰܦܩܰܬ̥ ܦܶܨܬ̥ܳܐ ܕܚܰܡܶܫ ܕܫܰܒܛܳܐ ܕܰܒܢܰܝ̈ ܐܳܫܺܝܪ ܠܫܰܖ̈ܒܳܬ̥ܗܽܘܢ.
Jos 19:25 ܘܰܗܘܳܐ ܬܚܽܘܡܗܽܘܢ. ܚܰܩܠܰܬ̥. ܘܚܰܠܺܝ. ܘܰܒܛܶܢ. ܘܰܐܟ̥ܫܳܦ
Jos 19:26 ܘܰܐܡܠܶܟ̥. ܘܥܰܡܟܳܪ. ܘܰܐܡܫܳܐܶܝܠ ܘܦܳܓܰܥ ܒܟܰܪܡܠܳܐ ܡܶܢ ܡܰܥܪܒܳܐ. ܘܫܺܝܚܽܘܪ. ܘܰܠܒܶܝܬ̥
Jos 19:27 ܘܗܳܦܶܟ̥ ܡܶܢ ܡܰܕ݂ܢܳܚܰܝ̈ ܫܶܡܫܳܐ ܠܒܶܝܬ̥ ܕܰܓܽܘܢ. ܘܦܳܓܰܥ ܒܰܙܒܽܘܠܽܘܢ. ܘܰܒܢܰܚܠܳܐ ܕܢܰܦܬܚܳܐܶܝܠ ܡܶܢ ܓܰܪܒܝܳܐ. ܘܕܰܒܶܝܬ̥. ܘܥܽܘܡܩܳܐ. ܘܕܰܢܥܳܐܶܝܠ. ܘܢܳܦܶܩ ܥܰܠ ܟܽܘܒܶܠ ܡܶܢ ܓܰܪܒܝܳܐ
Jos 19:28 ܘܰܠܥܶܒܪܽܘܢ. ܘܠܰܪܚܳܐܒ. ܘܰܠܚܰܡܽܘܢ. ܘܰܠܩܰܥܳܐ. ܥܕܰܡܳܐ ܠܨܰܝܕܽܘܢ ܪܰܒܳܐ
Jos 19:29 ܘܗܳܦܶܟ̥ ܬܚܽܘܡܳܐ ܠܪܳܡܬ̥ܐ. ܘܰܥܕܰܡܳܐ ܠܨܽܘܪ ܡܕܺܝܢܬܳܐ ܥܰܫܺܝܢܬܳܐ. ܘܗܳܦܶܟ̥ ܬܚܽܘܡܳܐ ܠܚܰܣ. ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܥܪܒܳܐ ܡܶܢ ܢܰܚܠܳܐ ܕܰܐܟ̥ܙܺܝܒ
Jos 19:30 ܘܥܽܘܡܩܳܐ. ܘܳܐܦܳܩ. ܘܪܳܚܽܘܒ. ܩܽܘܖ̈ܝܳܐ ܥܶܣܪܺܝܢ ܘܬܰܪܬܶܝܢ. ܘܰܐܓܽܘܖ̈ܣܰܝܗܶܝܢ
Jos 19:31 ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܳܫܺܝܪ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ
Jos 19:32 ܘܢܶܦܩܰܬ̥ ܦܶܨܬ̥ܳܐ ܕܫܶܬ̥ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ̥ܗܽܘܢ
Jos 19:33 ܘܰܗܘܳܐ ܬܚܽܘܡܗܽܘܢ. ܡܶܢ ܚܰܠܦܳܐ. ܘܡܶܢ ܐܰܠܽܘܢ. ܘܡܶܢ ܨܶܢܥܰܡ. ܘܰܐܕܳܡܳܐ. ܘܰܢܩܶܒ. ܘܰܢܒܳܐܶܝܠ. ܥܕܰܡܳܐ ܠܠܰܩܽܘܡ. ܘܗܳܘܶܐ ܡܰܦܩܳܢܗܶܝܢ ܠܝܽܘܪܕܢܳܢ
Jos 19:34 ܘܗܳܦܶܟ̥ ܬܚܽܘܡܳܐ ܠܡܰܥܪܒܳܐ ܠܰܐܙܢܽܘܬ̥ ܒܰܩܒܽܘܙ. ܘܢܳܦܶܩ ܡܶܢ ܬܰܡܳܢ ܠܰܚܩܺܝܩ. ܘܦܳܓܰܥ ܒܰܙܒܽܘܠܽܘܢ ܡܶܢ ܬܰܝܡܢܳܐ. ܘܒܳܐܫܺܝܪ ܦܳܓܰܥ ܡܶܢ ܡܰܥܪܒܳܐ. ܘܒܺܝܗܽܘܕܳܐ ܒܝܽܘܪܕܢܳܢ ܡܶܢ ܡܰܕ݂ܢܳܚܰܝ̈ ܫܶܡܫܳܐ
Jos 19:35 ܘܒܰܡܕ݂ܺܝ̈ܢܳܬ̥ܳܐ ܪܰܘܖ̈ܒܳܬ̥ܳܐ. ܒܨܽܘܪ. ܘܰܒܨܰܝܕܳܢ. ܘܒܰܚܡܳܬ̥. ܘܩܰܪܰܬ̥. ܘܟܶܢܰܪܰܬ̥
Jos 19:36 ܘܳܐܕܳܡܳܐ. ܘܕ݂ܳܡܳܐ. ܘܚܳܨܽܘܪ
Jos 19:37 ܘܰܩܕܶܫ. ܘܰܐܪܕܥܺܝ. ܘܥܺܝܢ ܨܽܘܪ
Jos 19:38 ܘܕܺܝܐܽܘܢ. ܘܡܰܓܕܰܠܺܝܠ. ܘܚܳܪܽܘܡ. ܘܒܶܝܬ̥ ܥܢܳܬ̥. ܘܒܶܝܬ̥ ܫܡܶܫ. ܡܕ݂ܺܝ̈ܢܳܬ̥ܳܐ ܬܫܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ
Jos 19:39 ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ̥ܗܽܘܢ. ܗܳܠܶܝܢ ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ
Jos 19:40 ܘܢܶܦܩܰܬ̥ ܦܶܨܬ̥ܳܐ ܕܰܫܒܰܥ ܕܰܒܢܰܝ̈ ܕܳܢ ܠܫܰܖ̈ܒܳܬ̥ܗܽܘܢ
Jos 19:41 ܘܰܗܘܳܐ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܨܰܕ݂ܥܳܐ. ܘܶܐܫܬܽܘܐܶܝܠ. ܘܰܩܪܺܝܬ̥ܐ ܕܰܫܡܶܫ
Jos 19:42 ܘܫܰܥܠܒܺܝܢ. ܘܰܐܝܠܽܘܢ. ܘܢܰܬ̥ܠܳܐ
Jos 19:43 ܘܰܐܠܽܘܢ. ܘܬܶܡܢܳܐ. ܘܥܶܩܪܽܘܢ
Jos 19:44 ܘܶܐܠܩܰܬ̥. ܘܓܶܒܬܽܘܢ. ܘܒܰܥܠܰܬ̥
Jos 19:45 ܘܺܝܗܽܘܕ݂ܺܝܬ̥. ܘܰܒܥܶܠܕܒܰܟ̥. ܘܓܶܬ̥ܪܽܡܘܢ
Jos 19:46 ܘܡܰܝ݂ܝܰܪܩܽܘܢ. ܘܟܰܪܩܽܘܢ. ܥܕܰܡܳܐ ܠܰܬ̥ܚܽܘܡܳܐ ܕܠܽܘܩܒܰܠ ܐܰܝܠܰܬ̥
Jos 19:47 ܘܰܢܦܰܩ ܬܚܽܘܡܳܐ ܕܰܒܢܰܘ̈ܗܝ ܕܕ݂ܳܢ ܡܶܢܗܽܘܢ. ܘܰܣܠܶܩܘ ܒܢܰܝ̈ ܕܳܢ. ܘܰܥܒܰܕ݂ܘ ܩܪܳܒܳܐ ܥܰܡ ܐ̱ܢܳܫ̈ܳܐ ܕܰܐܝܢܽܘ. ܘܟܰܒܫܽܘܗ̇ ܘܚܰܪܒܽܘܗ̇ ܒܦܽܘܡܳܐ ܕܣܰܝܦܳܐ. ܘܝܰܪܬܽܘܗ̇ ܘܺܝܬ̥ܒܘ ܒܳܗ̇. ܘܰܩܪܰܐܽܘܗ̇ ܠܺܐܝܢܽܘ ܕܳܢ ܥܰܠ ܫܶܡ ܕܳܢ ܐܰܒܽܘܗܽܘܢ
Jos 19:48 ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܕܳܢ ܠܫܰܖ̈ܒܳܬ̥ܗܽܘܢ. ܡܕ݂ܺܝ̈ܢܳܬ̥ܳܐ ܗܳܠܶܝܢ ܘܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ.
Jos 19:49 ܘܫܰܠܶܡܘ ܠܡܺܐܪܬ݂ܳܗ̇ ܠܰܐܪܥܳܐ ܒܰܬ̥ܚܽܘ̈ܡܶܝܗ̇. ܘܝܰܗܒܘ ܒܢܰܝ̈ ܝܺܣܪܳܐܶܝܠ ܝܳܪܬܽܘܬ̥ܐ ܠܝܶܫܽܘܥ ܒܰܪܢܽܘܢ ܒܰܝܢܳܬ̥ܗܽܘܢ.
Jos 19:50 ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܝܰܗܒܘ ܠܶܗ ܩܪܺܝܬ̥ܐ ܕܰܫܐܶܠ. ܠܬܰܡܢܰܬ̥ܣܪܳܚ ܕܰܒܛܽܘܪܳܐ ܕܰܐܦܪܶܝܡ. ܘܰܒܢܳܗ̇ ܠܰܩܪܺܝܬ̥ܐ ܘܺܝܬ̥ܒ ܒܳܗ̇
Jos 19:51 ܗܳܠܶܝܢ ܝܳܖ̈ܬܘܳܬ̥ܳܐ ܕܰܐܘܪܶܬ̥ܘ ܐܶܠܺܝܥܳܙܳܪ ܟܳܗܢܳܐ ܘܝܶܫܽܘܥ ܒܰܪܢܽܘܢ. ܘܪܺܝܫܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ. ܒܦܶܨ̈ܶܐ ܒܫܺܝܠܽܘ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢܙܰܒܢܳܐ. ܘܫܰܠܶܡܘ ܠܰܡܦܰܠܳܓܽܘܬ̥ܗ̇ ܠܰܐܪܥܳܐ.
Jos 20:1 ܘܶܐܡܰܪ ܡܳܪܝܳܐ ܠܝܶܫܽܘܥ
Jos 20:2 ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܫܒܽܘܩܘ ܠܟܽܘܢ ܩܽܘܖ̈ܝܳܐ ܠܰܡܫܰܘܙܒܽܘܬ̥ܳܐ. ܐܰܝܟܰܢܳܐ ܕܶܐܡܪܶܬ̥ ܠܟܽܘܢ ܒܺܐܝܕ݂ܳܐ ܕܥܰܒܕܝ ܡܽܘܫܶܐ
Jos 20:3 ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ. ܐܰܝܢܳܐ ܕܢܶܩܛܽܘܠ ܢܰܦܫܳܐ ܡܶܢ ܫܶܠܝܳܐ ܟܰܕ݂ ܠܳܐ ܝܳܕܰܥ. ܘܢܶܗܘ̈ܝܳܢ ܠܟܽܘܢ ܠܰܡܫܰܘܙܒܽܘܬ̥ܳܐ ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ
Jos 20:4 ܘܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ. ܘܰܢܩܽܘܡ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ̥ܐ. ܘܰܢܡܰܠܶܠ ܩܕ݂ܳܡ ܩܰܫܺܝ̈ܫܶܐ ܕܰܩܪܺܝܬ̥ܐ ܗܳܝ. ܘܢܺܐܡܰܪ ܡܶܠܰܘ̈ܗܝ. ܘܢܶܚܡܠܽܘܢܶܗ ܠܘܳܬ̥ܗܽܘܢ ܒܰܩܪܺܝܬ̥ܐ. ܘܢܶܬܠܽܘܢ ܠܶܗ ܕܽܘܟܬܳܐ ܠܡܶܥܡܰܪ ܥܰܡܗܽܘܢ
Jos 20:5 ܟܰܕ݂ ܢܶܪܕܽܘܦ ܬܳܒܰܥ ܥܝܳܪܬܳܐ ܕܰܕ݂ܡܳܐ ܒܳܬ̥ܪܶܗ. ܘܠܳܐ ܢܰܫܠܡܽܘܢܶܗ ܒܺܐܝܕܰܘ̈ܗܝ ܠܩܳܛܽܘܠܳܐ. ܡܶܛܽܠ ܕܟܰܕ݂ ܠܳܐ ܝܳܕܰܥ ܗܘܳܐ ܡܚܳܝܗܝ ܠܚܰܒܪܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܩܕ݂ܳܡ ܝܰܘ̈ܡܳܬ̥ܐ
Jos 20:6 ܘܢܶܬܶܒ ܒܰܩܪܺܝܬ̥ܐ ܗܳܝ. ܥܕܰܡܳܐ ܕܩܳܐܶܡ ܩܕ݂ܳܡ ܟܢܽܘܫܬܳܐ ܒܕܺܝܢܳܐ. ܥܕܰܡܳܐ ܕܰܢܡܽܘܬ̥ ܟܳܗܢܳܐ ܪܰܒܳܐ ܕܢܶܗܘܶܐ ܒܝܰܘ̈ܡܳܬ̥ܐ ܗܳܢܽܘܢ. ܘܗܳܝܕܶܝܢ ܢܶܗܦܽܘܟ̥ ܩܳܛܽܘܠܳܐ ܘܢܺܐܬܶܐ ܠܒܰܝܬܶܗ. ܘܠܰܩܪܺܝܬܶܗ. ܘܠܰܡܕܺܝܢܬܳܐ ܕܰܥܪܰܩ ܡܶܢܳܗ̇
Jos 20:7 ܗܳܝܕܶܝܢ ܦܪܰܫܘ ܩܽܘܖ̈ܝܳܐ ܗܳܠܶܝܢ ܠܒܶܝܬ̥ ܓܰܘܣܳܐ. ܠܰܪܩܶܡ ܕܒܰܓܠܺܝܠܳܐ ܕܰܒܛܽܘܪܳܐ ܕܢܰܦܬܳܠܺܝ. ܘܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ. ܘܰܠܩܽܘܪܝܰܬ̥ ܐܰܪܒܰܥ ܕܗܺܝ ܗܺܝ ܚܶܒܪܽܘܢ ܕܰܒܛܽܘܪܳܐ ܕܺܝܗܽܘܕ݂ܳܐ
Jos 20:8 ܘܰܒܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ ܡܶܢ ܡܰܕܢܚܳܐ. ܝܰܗܒܘ ܒܽܘܨܳܪ ܕܒܡܰܕܒܪܳܐ ܕܝܳܬ̥ܒܳܐ ܒܰܦܩܰܥܬ̥ܳܐ ܡܶܢ ܫܰܒܛܳܐ ܕܪܽܘܒܺܝܠ. ܘܪܳܡܰܬ̥ ܓܶܠܥܳܕ݂ ܡܶܢ ܫܰܒܛܳܐ ܕܓܳܕ݂. ܘܓܽܘܠܳܢ ܕܰܒܡܰܬ̥ܢܺܝܢ ܡܶܢ ܫܰܒܛܳܐ ܕܰܡܢܰܫܶܐ
Jos 20:9 ܗܳܠܶܝܢ ܐܶܢܶܝܢ ܩܽܘܖ̈ܝܳܐ ܕܫܽܘܘܙܳܒܳܐ ܘܰܕ݂ܒܶܝܬ̥ ܓܰܘܣܳܐ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܠܥܳܡܽܘܖ̈ܶܐ ܕܥܳܡܪܺܝܢ ܒܰܝܢܳܬ̥ܗܽܘܢ. ܕܢܶܗܘܶܐ ܥܳܪܶܩ ܠܬܰܡܳܢ ܟܽܠ ܡܰܢ ܕܩܳܛܶܠ ܢܰܦܫܳܐ ܡܶܢ ܫܶܠܝܳܐ. ܘܠܳܐ ܢܶܫܬܠܶܡ ܒܺܐܝܕ݂ܳܐ ܕܬ̥ܒܰܥ ܥܝܳܪܬܳܐ ܕܰܕ݂ܡܳܐ. ܥܕ݂ܰܡܳܐ ܕܰܢܩܽܘܡ ܩܕ݂ܳܡ ܟܢܽܘܫܬܳܐ ܒܕܺܝܢܳܐ.
Jos 21:1 ܘܰܩܪܶܒܘ ܖ̈ܺܝܫܶܐ ܕܟܳܗ̈ܢܶܐ ܘܠܶܘ̈ܳܝܶܐ ܠܘܳܬ̥ ܐܶܠܺܝܥܳܙܳܪ ܟܳܗܢܳܐ ܘܰܠܘܳܬ̥ ܝܶܫܽܘܥ ܒܰܪܢܽܘܢ. ܘܰܠܘܳܬ̥ ܪܺܝܫܳܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ
Jos 21:2 ܘܶܐܡܰܪܘ ܠܗܽܘܢ ܒܫܺܝܠܽܘ ܒܰܐܪܥܳܐ ܕܰܟ̥ܢܰܥܢ. ܡܳܪܝܳܐ ܦܰܩܶܕ݂ ܒܺܐܝܕ݂ܳܐ ܕܡܽܘܫܶܐ. ܕܢܶܬܠܽܘܢ ܠܰܢ ܩܽܘܖ̈ܝܳܐ ܠܡܶܥܡܰܪ ܒܗܶܝܢ. ܘܰܐܓܽܘܖ̈ܣܰܝܗܶܝܢ ܠܰܒܥܺܝܪܰܢ
Jos 21:3 ܘܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ ܡܶܢ ܝܳܪܬܽܘܬ̥ܗܽܘܢ ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ
Jos 21:4 ܘܢܶܦܩܰܬ̥ ܦܶܨܬ̥ܳܐ ܕܫܰܪܒܬ̥ܳܐ ܕܩܳܗܳܬ̥. ܕܰܒܢܰܝ̈ ܐܰܗܪܽܘܢ ܟܳܗܢܳܐ ܡܶܢ ܠܶܘ̈ܳܝܶܐ. ܘܝܰܗܒܘ ܠܗܽܘܢ ܡܶܢ ܫܰܒܛܳܐ ܕܺܝܗܽܘܕ݂ܳܐ. ܘܡܶܢ ܫܰܒܛܳܐ ܕܫܶܡܥܽܘܢ. ܘܡܶܢ ܫܰܒܛܳܐ ܕܒܶܢܝܳܡܶܝܢ. ܒܦܶܨܬ̥ܳܐ ܩܽܘܖ̈ܝܳܐ ܬܠܳܬܰܥܶܣܖ̈ܶܐ
Jos 21:5 ܘܠܰܒܢܰܘ̈ܗܝ ܕܩܳܗܳܬ̥ ܕܶܐܫܬܚܰܪܘ. ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܰܐܦܪܶܝܡ. ܘܡܶܢ ܫܰܒܛܳܐ ܕܕ݂ܳܢ. ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܽܘܖ̈ܝܳܐ ܥܣܰܪ
Jos 21:6 ܘܠܰܒܢܰܘ̈ܗܝ ܕܓܶܪܫܽܘܢ. ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܺܐܝܣܳܟܳܪ. ܘܡܶܢ ܫܰܒܛܳܐ ܕܳܐܫܺܝܪ. ܘܡܶܢ ܫܰܒܛܳܐ ܕܢܰܦܬܳܠܺܝ. ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܕܰܒܡܰܬܢܺܝܢ. ܒܦܶܨܬ̥ܳܐ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ.
Jos 21:7 ܘܠܰܒܢܰܘ̈ܗܝ ܕܡܳܪܳܪܺܝ. ܠܫܰܖ̈ܒܳܬ̥ܗܽܘܢ ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܪܽܘܒܺܝܠ. ܘܡܶܢ ܫܰܒܛܳܐ ܕܓܳܕ݂. ܘܡܶܢ ܫܰܒܛܳܐ ܕܰܙܒܽܘܠܽܘܢ. ܩܽܘܖ̈ܝܳܐ ܬܰܪܬܰܥܶܣܖ̈ܶܐ
Jos 21:8 ܘܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ ܒܦܶܨ̈ܶܐ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ
Jos 21:9 ܘܗܳܠܶܝܢ ܫܡܳܗ̈ܶܐ ܕܩܽܘܖ̈ܝܳܐ ܕܝܰܗܒܘ ܡܶܢ ܫܰܒܛܳܐ ܕܺܝܗܽܘܕ݂ܳܐ. ܘܡܶܢ ܫܰܒܛܳܐ ܕܫܶܡܥܽܘܢ. ܩܽܘܖ̈ܝܳܐ ܒܰܫܡܳܗܰܝ̈ܗܶܝܢ
Jos 21:10 ܘܰܗܘܰܝ̈ ܠܰܒܢܰܘ̈ܗܝ ܕܰܐܗܪܽܘܢ ܡܶܢ ܫܰܪܒܬ̥ܳܐ ܕܩܳܗܳܬ̥. ܡܶܢ ܒܢܰܘ̈ܗܝ ܕܠܶܘܺܝ. ܡܶܛܽܠ ܕܕ݂ܺܝܠܗܽܘܢ ܗܘܳܬ̥ ܦܶܨܬ̥ܳܐ ܩܰܕ݂ܡܳܝܬܳܐ
Jos 21:11 ܘܝܰܗܒܘ ܠܗܽܘܢ ܠܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܕܗܺܝ ܗܺܝ ܚܶܒܪܽܘܢ ܕܰܒܛܽܘܪܳܐ ܕܺܝܗܽܘܕ݂ܳܐ. ܘܠܰܐܓܽܘܖ̈ܣܶܝܗ̇ ܟܰܕ݂ ܚܳܕ݂ܪܺܝܢ ܠܳܗ̇
Jos 21:12 ܘܰܠܚܰܩ̈ܠܳܬ̥ܳܗ̇ ܕܰܩܪܺܝܬ̥ܐ ܘܰܠܫܰܪܟܳܐ ܕܰܐܓܽܘܖ̈ܣܶܝܗ̇. ܝܰܗܒܘ ܠܟܳܠܳܒ ܒܰܪ ܝܽܘܦܢܳܐ ܒܝܳܪܬܽܘܬܶܗ
Jos 21:13 ܘܠܰܒܢܰܝ̈ ܐܰܗܪܽܘܢ ܟܳܗܢܳܐ ܝܰܗܒܘ ܩܪܺܝܬ̥ܐ ܕܰܡܫܰܘܙܒܳܐ ܠܩܳܛܽܘ̈ܠܶܐ. ܠܚܶܒܪܽܘܢ ܘܠܰܐܓܽܘܖ̈ܣܶܝܗ̇ ܘܰܠܠܶܒܢܳܐ ܘܠܰܐܓܽܘܖ̈ܣܶܝܗ̇
Jos 21:14 ܘܰܠܝܳܪܳܬ ܘܠܰܐܓܽܘܖ̈ܣܶܝܗ̇ ܘܠܶܐܫܬܡܽܘܥ ܘܠܰܐܓܽܘܖ̈ܣܶܝܗ̇
Jos 21:15 ܘܰܠܚܰܠܽܘܠ ܘܠܰܐܓܽܘܖ̈ܣܶܝܗ̇ ܘܰܠܕ݂ܳܒܺܝܪ ܘܠܰܐܓܽܘܖ̈ܣܶܝܗ̇
Jos 21:16 ܘܰܠܥܰܝܳܢ ܘܠܰܐܓܽܘܖ̈ܣܶܝܗ. ܘܰܠܥܰܛܳܐ . ܘܠܰܐܓܽܘܖ̈ܣܶܝܗ̇ ܘܰܠܒܶܝܬ̥ ܫܡܶܫ ܘܠܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܫܰܥ ܡܶܢ ܫܰܒܛܳܐ ܕܺܝܗܽܘܕ݂ܳܐ ܘܰܕ݂ܫܶܡܥܽܘܢ
Jos 21:17 ܘܡܶܢ ܫܰܒܛܳܐ ܕܒܶܢܝܳܡܶܝܢ. ܓܶܒܥܽܘܢ ܘܰܐܓܽܘܖ̈ܣܶܝܗ̇. ܘܰܓܒܰܥ ܘܰܐܓܽܘܖ̈ܣܶܝܗ̇.
Jos 21:18 ܘܰܥܢܳܬ̥ܘܬ̥ ܘܰܐܓܽܘܖ̈ܣܶܝܗ̇. ܘܥܶܠܡܽܘܢ ܘܰܐܓܽܘܖ̈ܣܶܝܗ̇. ܡܕ݂ܺܝ̈ܢܳܬ̥ܳܐ ܐܰܪܒܰܥ.
Jos 21:19 ܟܽܠܗܶܝܢ ܩܽܘܖ̈ܝܳܐ ܕܰܒܢܰܝ̈ ܐܰܗܪܽܘܢ ܟܳܗܢܳܐ. ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ
Jos 21:20 ܘܰܠܫܰܪܒܬ̥ܳܐ ܕܠܶܘ̈ܳܝܶܐ ܕܰܒܢܰܝ̈ ܩܳܗܳܬ̥ ܕܶܐܫܬܚܰܪܘ ܡܶܢ ܒܢܰܝ̈ ܩܳܗܳܬ̥. ܗܘܰܝ̈ ܩܽܘܖ̈ܝܳܐ ܕܦܶܨܰܝ̈ܗܽܘܢ ܡܶܢ ܫܰܒܛܳܐ ܕܰܐܦܪܶܝܡ
Jos 21:21 ܘܝܰܗܒܘ ܠܗܽܘܢ ܩܪܺܝܬ̥ܐ ܕܒܶܝܬ̥ ܡܫܰܘܙܒܽܘܬ̥ܳܐ ܕܩܳܛܽܘ̈ܠܶܐ. ܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ ܘܠܰܐܓܽܘܖ̈ܣܶܝܗ̇. ܘܰܠܓܳܕ݂ܳܪ ܘܠܰܐܓܽܘܖ̈ܣܶܝܗ̇
Jos 21:22 ܘܰܠܩܰܒܨܺܝܢ ܘܠܰܐܓܽܘܖ̈ܣܶܝܗ̇. ܘܰܠܒܶܝܬ̥ ܚܽܘܪܳܢ ܘܠܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ
Jos 21:23 ܘܡܶܢ ܫܰܒܛܳܐ ܕܕ݂ܳܢ. ܐܰܬ̥ܠܳܩܳܐ ܘܰܐܓܽܘܖ̈ܣܶܝܗ̇. ܘܓܶܒܬܽܘܢ ܘܰܐܓܽܘܖ̈ܣܶܝܗ̇
Jos 21:24 ܘܰܐܠܽܘܢ ܘܰܐܓܽܘܖ̈ܣܶܝܗ̇. ܘܓܰܬ̥ܪܶܡܽܘܢ ܘܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ
Jos 21:25 ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܬܰܥܢܳܟ̥ ܘܰܐܓܽܘܖ̈ܣܶܝܗ̇. ܘܓܰܬ̥ܪܶܡܽܘܢ ܘܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܬܰܪܬܶܝܢ ܘܰܐܓܽܘܖ̈ܣܰܝܗܶܝܢ
Jos 21:26 ܟܽܠܗܶܝܢ ܩܽܘܖ̈ܝܳܐ ܘܰܡܕ݂ܺܝ̈ܢܳܬ̥ܳܐ ܥܣܰܪ ܘܰܐܓܽܘܖ̈ܣܰܝܗܶܝܢ. ܗܘܰܝ̈ ܠܫܰܪܒܬ̥ܳܐ ܕܰܒܢܰܘ̈ܗܝ ܕܩܳܗܳܬ̥ ܕܶܐܫܬܚܰܪܘ
Jos 21:27 ܘܠܰܒܢܰܘ̈ܗܝ ܕܓܶܪܫܽܘܢ ܡܶܢ ܫܰܪܒܬ̥ܳܐ ܕܠܶܘ̈ܳܝܶܐ. ܗܘܰܝ̈ ܩܽܘܖ̈ܝܗܽܘܢ ܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܪܺܝܬ̥ܐ ܕܒܶܝܬ̥ ܫܽܘܘܙܳܒܳܐ ܕܩܳܛܽܘ̈ܠܶܐ. ܓܽܘܠܳܢ ܕܰܒܡܰܬ̥ܢܺܝܢ ܘܰܐܓܽܘܖ̈ܣܶܝܗ̇. ܘܥܶܣܬܪܽܘܬ̥ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܰܪܬܶܝܢ ܘܰܐܓܽܘܖ̈ܣܰܝܗܶܝܢ
Jos 21:28 ܘܡܶܢ ܫܰܒܛܳܐ ܕܺܐܝܣܳܟܳܪ. ܩܶܫܝܰܢ ܘܰܐܓܽܘܖ̈ܣܶܝܗ̇. ܘܪܰܒܰܬ ܘܰܐܓܽܘܖ̈ܣܶܝܗ̇
Jos 21:29 ܘܝܰܪܡܽܘܬ̥ ܘܰܐܓܽܘܖ̈ܣܶܝܗ̇. ܘܥܺܝܳܢ ܓܳܕ݂ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.
Jos 21:30 . ܘܡܶܢ ܫܰܒܛܳܐ ܕܳܐܫܺܝܪ. ܡܫܳܐܶܝܠ ܘܰܐܓܽܘܖ̈ܣܶܝܗ̇. ܘܥܰܟ̥ܪܽܘܢ ܘܰܐܓܽܘܖ̈ܣܶܝܗ̇. ܘܚܶܠܩܽܘܬ̥ ܘܰܐܓܽܘܖ̈ܣܶܝܗ̇
Jos 21:31 ܘܰܪܚܽܘܒ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.
Jos 21:32 ܘܡܶܢ ܫܰܒܛܳܐ ܕܢܰܦܬܳܠܺܝ. ܩܪܺܝܬ̥ܐ ܕܒܶܝܬ̥ ܫܽܘܘܙܳܒܳܐ ܕܩܳܛܽܘ̈ܠܶܐ. ܩܕܶܫ ܕܒܰܓܠܺܝܠܳܐ ܘܰܐܓܽܘܖ̈ܣܶܝܗ̇. ܘܰܚܡܳܬ̥ ܕܽܘܪ ܘܰܐܓܽܘܖ̈ܣܶܝܗ̇ ܘܩܰܪܬ̥ܢ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܠܳܬ̥ ܘܰܐܓܽܘܖ̈ܣܰܝܗܶܝܢ
Jos 21:33 ܟܽܠܗܶܝܢ ܩܽܘܖ̈ܝܳܐ ܕܫܰܪܒܬ̥ܳܐ ܕܰܒܢܰܝ̈ ܓܶܪܫܽܘܢ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ
Jos 21:34 ܘܰܠܫܰܪܒܬ̥ܳܐ ܕܰܒܢܰܝ̈ ܡܪܳܪܺܝ ܠܠܶܘ̈ܳܝܶܐ ܕܶܐܫܬܚܰܪܘ ܗܘܰܝ̈ ܩܽܘܖ̈ܝܗܽܘܢ ܡܶܢ ܫܰܒܛܳܐ ܕܪܽܘܒܶܝܠ. ܝܳܗܳܨ ܘܰܐܓܽܘܖ̈ܣܶܝܗ̇. ܘܩܶܪܡܽܘܬ̥ ܘܰܐܓܽܘܖ̈ܣܶܝܗ̇
Jos 21:35 ܘܩܰܪܝܰܬܺܝܡ ܘܰܐܓܽܘܖ̈ܣܶܝܗ̇. ܘܰܐܚܫܡܽܘܬ̥ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.
Jos 21:36 ܘܡܶܢ ܫܰܒܛܳܐ ܕܰܙܒܽܘܠܽܘܢ. ܢܳܟܳܚ ܘܰܐܓܽܘܖ̈ܣܶܝܗ̇. ܘܩܰܪܬ̥ܢ ܘܰܐܓܽܘܖ̈ܣܶܝܗ̇
Jos 21:37 ܘܰܪܡܺܝܢ ܘܰܐܓܽܘܖ̈ܣܶܝܗ̇. ܘܝܰܗܠܳܐ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ
Jos 21:38 ܘܡܶܢ ܫܰܒܛܳܐ ܕܓܳܕ. ܩܪܺܝܬ̥ܐ ܕܫܽܘܘܙܳܒܳܐ ܕܩܳܛܽܘ̈ܠܶܐ. ܪܳܡܰܬ̥ ܓܶܠܥܳܕ݂ ܘܰܐܓܽܘܖ̈ܣܶܝܗ̇. ܘܡܰܚܢܺܝܡ ܘܰܐܓܽܘܖ̈ܣܶܝܗ̇
Jos 21:39 ܘܚܶܫܒܽܘܢ ܘܰܐܓܽܘܖ̈ܣܶܝܗ̇. ܘܝܰܥܙܺܝܪ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ
Jos 21:40 ܗܳܠܶܝܢ ܩܽܘܖ̈ܝܳܐ ܕܰܒܢܰܝ̈ ܡܪܳܪܺܝ ܠܫܰܖ̈ܒܳܬ̥ܗܽܘܢ. ܕܶܐܫܬܚܰܪܘ ܡܶܢ ܫܰܪܒܬ̥ܳܐ ܕܠܶܘ̈ܳܝܶܐ. ܘܰܣܠܶܩ̈ܝ ܒܦܶܨܬ̥ܗܽܘܢ. ܩܽܘܖ̈ܝܳܐ ܬܰܪܬܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ
Jos 21:41 ܘܟܽܠܗܶܝܢ ܩܽܘܖ̈ܝܳܐ ܗܳܠܶܝܢ ܕܠܶܘ̈ܳܝܶܐ. ܒܓܰܘ ܝܳܪܬܽܘܬ̥ܐ ܐܶܢܶܝܢ ܕܰܒܢܰܝ̈ ܝܺܣܪܳܐܶܝܠ. ܘܰܗܘܰܝ̈ ܩܽܘܖ̈ܝܳܐ ܕܠܶܘ̈ܳܝܶܐ. ܐܰܪܒܥܺܝܢ ܘܰܬ̥ܡܳܢ̈ܶܐ ܘܰܐܓܽܘܖ̈ܣܰܝܗܶܝܢ
Jos 21:42 ܝܳܬ̥ܒ̈ܳܢ ܗܘܰܝ̈ ܕܶܝܢ ܩܽܘܖ̈ܝܳܐ ܘܰܡܕ݂ܺܝ̈ܢܳܬ̥ܳܐ ܗܳܠܶܝܢ ܩܪܺܝܬ̥ܐ ܩܪܺܝܬ̥ܐ ܘܰܐܓܽܘܖ̈ܣܰܝܗܶܝܢ ܚܕ݂ܺܝܪܺܝܢ ܠܗܶܝܢ. ܘܟܽܠܗܶܝܢ ܩܽܘܖ̈ܝܳܐ ܗܳܠܶܝܢ ܘܰܡܕ݂ܺܝ̈ܢܳܬ̥ܳܐ ܗܳܟܰܢܳܐ
Jos 21:43 ܘܝܰܗܒ ܡܳܪܝܳܐ ܠܺܝܣܪܳܐܶܝܠ ܟܽܠܳܗ̇ ܐܰܪܥܳܐ ܕܺܝܡܳܐ ܠܡܶܬܰܠ ܠܰܐܒܳܗܰܝ̈ܗܽܘܢ. ܘܝܰܪܬܽܘܗ̇ ܘܺܝܬ̥ܒܘ ܒܳܗ̇
Jos 21:44 ܘܰܐܢܺܝܚ ܠܗܽܘܢ ܡܳܪܝܳܐ ܡܶܢ ܟܽܠܗܽܘܢ ܚܕ݂ܳܖ̈ܰܝܗܽܘܢ. ܐܰܝܟ̥ ܕܺܝܡܳܐ ܠܰܐܒܳܗܰܝ̈ܗܽܘܢ. ܘܐ̱ܢܳܫ ܡܶܢ ܒܥܶܠܕܒܳܒܰܝ̈ܗܽܘܢ ܠܳܐ ܩܳܡ ܩܕ݂ܳܡܰܝܗܽܘܢ. ܐܶܠܳܐ ܐܰܫܠܶܡ ܐܶܢܽܘܢ ܡܳܪܝܳܐ ܠܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܒܺܐܝܕܰܝ̈ܗܽܘܢ
Jos 21:45 ܘܠܳܐ ܒܶܛܠܰܬ̥ ܚܕ݂ܳܐ ܡܶܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܡܳܪܝܳܐ ܠܰܕ݂ܒܶܝܬ̥ ܝܺܣܪܳܐܶܝܠ. ܐܶܠܳܐ ܟܽܠܗܶܝܢ ܗܘܰܝ̈.
Jos 22:1 ܗܳܝܕܶܝܢ ܩ̣ܪܳܐ ܝܶܫܽܘܥ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ
Jos 22:2 ܘܶܐܡܰܪ ܠܗܽܘܢ. ܐܰܢ̱ܬܽܘܢ ܢܛܰܪܬܽܘܢ ܟܽܠܡܶܕܶܡ ܕܶܐܡܰܪ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ ܘܰܫܡܰܥܬܽܘܢ ܒܩܳܠܝ ܠܟܽܠ ܡܶܕܶܡ ܕܦܰܩܶܕܬܟܽܘܢ
Jos 22:3 ܘܠܳܐ ܫܒܰܩܬܽܘܢ ܠܰܐܚܰܝ̈ܟܽܘܢ. ܗܳܐ ܝܰܘ̈ܡܳܬ̥ܐ ܣܰܓܺܝ̈ܐܶܐ ܥܕܰܡܳܐ ܠܝܰܘܡܳܢܳܐ. ܘܰܢܛܰܪܬܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ
Jos 22:4 ܘܗܳܫܳܐ ܗܳܐ ܐܰܢܺܝܚ ܡܳܪܝܳܐ ܐܰܠܳܗܟܽܘܢ ܠܰܐܚܰܝ̈ܟܽܘܢ ܐܰܝܟܰܢܳܐ ܕܶܐܡܰܪ ܠܗܽܘܢ ܡܶܟܶܝܠ ܐܶܬ̥ܦܢܰܘ ܘܙܶܠܘ ܠܩܽܘܖ̈ܝܟ̥ܘܢ. ܘܠܰܐܪܥܳܐ ܕܝܳܪܬܽܘܬ̥ܟܽܘܢ. ܕܝܰܗܒ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ
Jos 22:5 ܒܰܠܚܽܘܕ݂ ܕܶܝܢ ܐܶܙܕܰܗܪܘ ܛܳܒ. ܘܰܥܒܶܕ݂ܘ ܦܽܘܩܕܳܢ̈ܶܐ ܘܢܳܡܽܘܣ̈ܶܐ ܕܦܰܩܶܕ݂ܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܡܶܪܚܰܡ ܠܡܳܪܝܳܐ ܐܰܠܳܗܟܽܘܢ. ܘܰܠܡܶܛܰܪ ܦܽܘܩܕܳܢܰܘ̈ܗܝ. ܘܰܠܡܶܬ̥ܢܰܩܳܦܽܘ ܠܶܗ. ܘܰܠܡܶܦܠܚܶܗ. ܒܟܽܠܶܗ ܠܶܒܟܽܘܢ. ܘܰܒܟܽܠܳܗ̇ ܢܰܦܫܟܽܘܢ
Jos 22:6 ܘܒܰܪܶܟ̥ ܐܶܢܽܘܢ ܝܶܫܽܘܥ. ܘܫܰܕܰܪ ܐܶܢܽܘܢ ܘܶܐܙܰܠܘ ܠܩܽܘܖ̈ܝܗܽܘܢ
Jos 22:7 ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܝܰܗܒ ܡܽܘܫܶܐ ܒܡܰܬ̥ܢܺܝܢ. ܘܰܠܦܶܠܓܶܗ ܝܰܗܒ ܝܶܫܽܘܥ ܥܰܡ ܐܰܚܰܝ̈ܗܽܘܢ. ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܥܪܒܳܐ. ܘܫܰܕܰܪ ܐܶܢܽܘܢ ܝܶܫܽܘܥ ܘܶܐܙܰܠܘ ܠܩܽܘܖ̈ܝܗܽܘܢ. ܘܒܰܪܶܟ̥ ܐܶܢܽܘܢ
Jos 22:8 ܘܶܐܡܰܪ ܠܗܽܘܢ. ܒܢܶܟ̥ܣ̈ܶܐ ܣܰܓܺܝ̈ܐܶܐ ܗܦܽܘܟ̥ܘ ܠܩܽܘܖ̈ܝܟܽܘܢ. ܘܠܰܐܪܥܳܐ ܕܝܳܪܬܽܘܬ̥ܟܽܘܢ. ܘܰܒܩܶܢܝܳܢܳܐ ܕܛܳܒ ܣܰܓܺܝ. ܒܣܺܐܡܳܐ. ܘܰܒܕܰܗܒܳܐ. ܘܒܰܢܳܚܫܳܐ. ܘܰܒܦܰܪܙܠܳܐ. ܘܰܒܢܰܚ̈ܬܶܐ ܕܣܰܓܺܝܐܺܝܢ ܛܳܒ. ܘܦܰܠܶܓܘ ܒܶܙܬ̥ܳܐ ܕܰܒܥܶܠܕܒܳܒܰܝ̈ܟܽܘܢ. ܥܰܡ ܐܰܚܰܝ̈ܟܽܘܢ
Jos 22:9 ܘܰܗܦܰܟ̥ܘ ܘܶܐܙܰܠܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܡܶܢ ܠܘܳܬ̥ ܒܢܰܝ̈ ܝܺܣܪܳܐܶܝܠ. ܡܶܢ ܫܺܝܠܽܘ ܕܒܰܐܪܥܳܐ ܕܰܟ̥ܢܰܥܢ. ܠܡܺܐܙܰܠ ܠܰܐܪܥܳܐ ܕܓܶܠܥܳܕ݂ ܠܰܐܪܥܳܐ ܕܝܳܪܬܽܘܬ̥ܗܽܘܢ ܕܺܝܪܶܬ̥ܘ ܒܳܗ̇. ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ
Jos 22:10 ܘܶܐܬ̥ܰܘ ܠܓܰܠܓܳܠܳܐ ܕܥܰܠ ܓܶܢ̱ܒ ܝܽܘܪܕܢܳܢ ܕܒܰܐܪܥܳܐ ܕܰܟ̥ܢܰܥܢ. ܘܰܒܢܰܘ ܬܰܡܳܢ ܒܢܰܝ̈ ܪܽܘܒܺܝܠ ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܡܰܕ݂ܒܚܳܐ ܥܰܠ ܓܶܢ̱ܒ ܝܽܘܪܕܢܳܢ. ܡܰܕ݂ܒܚܳܐ ܪܰܒܳܐ ܕܚܶܙܘܳܐ.
Jos 22:11 ܘܰܫ̣ܡܰܥܘ ܒܢܰܝ̈ ܝܺܣܪܳܐܶܝܠ ܕܰܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܒܢܰܘ ܡܰܕ݂ܒܚܳܐ ܠܽܘܩܒܰܠ ܐܰܪܥܳܐ ܕܰܟ̥ܢܰܥܢ. ܒܓܰܠܓܳܠܳܐ ܕܥܰܠ ܓܶܢ̱ܒ ܝܽܘܪܕܢܳܢ ܒܰܐܪܥܳܐ ܕܰܒܢܰܝ̈ ܝܺܣܪܳܐܶܝܠ
Jos 22:12 ܘܶܐܬ̥ܟܰܢܰܫܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܫܺܝܠܽܘ. ܠܡܶܣܰܩ ܥܠܰܝܗܽܘܢ ܠܰܩܪܳܒܳܐ
Jos 22:13 ܘܫܰܕܰܪܘ ܒܢܰܝ̈ ܝܺܣܪܳܐܶܝܠ ܠܘܳܬ̥ ܒܢܰܝ̈ ܪܽܘܒܺܝܠ. ܘܰܠܘܳܬ̥ ܒܢܰܝ̈ ܓܳܕ݂ ܘܰܠܘܳܬ̥ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܠܰܐܪܥܳܐ ܕܓܶܠܥܳܕ݂ ܠܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ.
Jos 22:14 ܘܥܶܣܪܳܐ ܪܰܘܖ̈ܒܳܢܺܝ̈ܢ ܥܰܡܶܗ. ܚܰܕ݂ ܚܰܕ݂ ܪܰܒܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܗܶܢܽܘܢ ܓܰܒܖ̈ܶܐ ܗܳܠܶܝܢ. ܖ̈ܺܝܫܶܐ ܗܘܰܘ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ
Jos 22:15 ܘܶܐܬ̥ܘ ܠܘܳܬ̥ ܒܢܰܝ̈ ܪܽܘܒܺܝܠ. ܘܰܠܘܳܬ̥ ܒܢܰܝ̈ ܓܳܕ݂ ܘܰܠܘܳܬ̥ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܠܰܐܪܥܳܐ ܕܓܶܠܥܳܕ݂ ܘܡܰܠܶܠܘ ܥܰܡܗܽܘܢ. ܘܶܐܡܰܪܘ ܠܗܽܘܢ
Jos 22:16 ܗܳܟܰܢܳܐ ܐܳܡܪܺܝܢ ܟܽܠܳܗ̇ ܟܢܽܘܫܬܳܐ ܕܡܳܪܝܳܐ. ܡܳܢܳܐ ܗ̱ܝ ܟܰܕܳܒܽܘܬ̥ܳܐ ܗܳܕ݂ܶܐ ܕܟܰܕܶܒܬܽܘܢ ܒܰܐܠܳܗܳܐ ܕܺܝܣܪܳܐܶܝܠ. ܘܰܗܦܰܟ̥ܬܽܘܢ ܡܶܢ ܒܳܬܪܶܗ ܕܡܳܪܝܳܐ. ܘܰܒܢܰܝܬܽܘܢ ܠܟܽܘܢ ܡܰܕ݂ܒܚܳܐ ܕܬܶܦܪܩܽܘܢ ܡܶܢ ܕܶܚܠܬܶܗ ܕܡܳܪܝܳܐ
Jos 22:17 ܠܳܐ ܟܰܕܽܘ ܠܰܢ ܚܛܺܝܬ̥ܳܐ ܕܰܦܥܽܘܪ. ܕܠܳܐ ܐܶܬܕܰܟܺܝܢ ܡܶܢܳܗ̇ ܥܕܰܡܳܐ ܠܝܰܘܡܳܢܳܐ. ܘܰܗܘܳܐ ܡܰܘܬܳܢܳܐ ܒܰܟ̥ܢܽܘܫܬܶܗ ܕܡܳܪܝܳܐ.
Jos 22:18 ܘܰܐܢ̱ܬܽܘܢ ܡܳܐ ܕܰܗܦܰܟ̥ܬܽܘܢ ܝܰܘܡܳܢܳܐ ܡܶܢ ܕܶܚܠܬܶܗ ܕܡܳܪܝܳܐ. ܡܶܢ ܡܚܳܪ ܥܰܠ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܗܳܘܶܐ ܪܽܘܓܙܳܐ
Jos 22:19 ܒܪܰܡ ܕܶܝܢ ܐܶܢ ܡܛܰܘܫܳܐ ܗ̱ܝ ܐܰܪܥܳܐ ܕܝܳܪܬܽܘܬ̥ܟܽܘܢ. ܥܒܰܪܘ ܠܟܽܘܢ ܠܰܐܪܥܳܐ ܕܝܳܪܬܽܘܬ̥ܗ ܕܡܳܪܝܳܐ. ܐܰܝܟܳܐ ܕܫܳܪܶܐ ܡܰܫܟܢܶܗ ܕܡܳܪܝܳܐ. ܘܺܝܪܰܬ̥ܘ ܥܰܡܰܢ. ܘܰܒܕܶܚܠܬܶܗ ܕܡܳܪܝܳܐ ܠܳܐ ܬܶܒܣܽܘܢ. ܘܰܥܠܰܝܢ ܠܳܐ ܬܶܡܪܕ݂ܽܘܢ. ܡܶܛܽܠ ܕܰܒܢܰܝܬܽܘܢ ܠܟܽܘܢ ܡܰܕ݂ܒܚܳܐ ܠܒܰܪ ܡܶܢ ܡܰܕ݂ܒܚܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ
Jos 22:20 ܠܳܐ ܚܙܰܝܬܽܘܢ ܕܥܳܟ̥ܪ ܒܰܪ ܟܰܪܡܺܝ ܪܕܰܓ ܗܘܳܐ ܘܰܢܣܰܒ ܡܶܢ ܚܶܪܡܳܐ. ܥܰܠ ܟܽܠܳܗ̇ ܗܽܘ ܟܢܽܘܫܬܳܐ ܕܺܝܣܪܳܐܶܝܠ ܗܘܳܐ ܪܽܘܓܙܳܐ. ܘܗܽܘ ܚܕ݂ ܗܘܳܐ ܓܒܰܪ. ܘܟܽܠܰܢ ܒܠܰܥܢ ܒܰܚܛܺܝܬܶܗ
Jos 22:21 ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܡܰܠܶܠܘ ܥܰܡ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܘܥܰܡ ܖ̈ܺܝܫܶܐ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ. ܘܶܐܡܰܪܘ ܠܗܽܘܢ.
Jos 22:22 ܡܳܪܝܳܐ ܗܽܘ ܐܰ‌ܠܳܗܳܐ ܕܰܐܠܳܗ̈ܶܐ. ܐܰܠܳܗ ܐܰܠܳܗ̈ܺܝܢ ܡܳܪܝܰܐ ܗ̱ܘ. ܘܗܽܘܝܽܘ ܐܰܠܳܗܰܢ. ܘܠܺܝܣܪܳܐܶܝܠ ܗܽܘ ܝܳܕܰܥ. ܘܠܰܢ ܗܽܘ ܝܳܕܰܥ. ܐܶܢ ܕܢܶܦܪܽܘܩ ܡܶܢܶܗ ܘܶܐܢ ܕܢܶܟܠܶܐ ܗܽܘ ܒܕܶܚܠܬܶܗ ܕܡܳܪܝܳܐ ܥܒܰܕܢ ܗܳܟܰܢܳܐ. ܠܳܐ ܢܶܦܪܩܰܢ ܝܰܘܡܳܢܳܐ
Jos 22:23 ܐܶܢ ܒܢܰܝܢ ܠܰܢ ܡܰܕ݂ܒܚܳܐ ܕܢܶܗܦܽܘܟ̥ ܡܶܢ ܕܶܚܠܬܶܗ ܕܡܳܪܝܳܐ. ܐܰܘ ܕܰܢܩܰܪܶܒ ܥܠܰܘܗܝ ܕܶܒ̈ܚܳܬ̥ܳܐ. ܐܰܘ ܦܽܘܠܚܳܢ ܐ̱ܚܪܺܝܢ. ܡܳܪܝܳܐ ܢܶܬ̥ܒܰܥ ܒܺܐܝܕܰܢ
Jos 22:24 ܐܶܢ ܠܳܐ ܗܘܳܐ ܡܶܢ ܕܶܚܠܬܶܗ ܥܒܰܕ݂ܢܳܗ̇ ܗܳܕ݂ܶܐ. ܘܰܕ݂ܠܳܐ ܢܺܐܡܪܽܘܢ ܡܶܢ ܡܚܳܪ ܒܢܰܝ̈ܟܽܘܢ ܠܰܒܢܰܝ̈ܢ. ܡܳܢܳܐ ܐܺܝܬ̥ ܠܟܽܘܢ ܠܘܳܬ̥ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂
Jos 22:25 ܕܗܳܐ ܬܚܽܘܡܳܐ ܝܰܗܒ ܡܳܪܝܳܐ ܒܰܝ̈ܢܰܝܢ ܘܰܠܟܽܘܢ ܝܽܘܪܕܢܳܢ ܗܳܢܳܐ. ܡܶܟܶܝܠ ܠܰܝܬ ܠܟܽܘܢ ܡܢܳܬ̥ܳܐ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܘܰܢܒܰܛܠܽܘܢ ܒܢܰܝ̈ܟܽܘܢ ܡܶܢ ܡܚܳܪ ܠܰܒܢܰܝ̈ܢ ܕܠܳܐ ܢܶܕ݂ܚܠܽܘܢ ܠܡܳܪܝܳܐ
Jos 22:26 ܡܶܛܽܠ ܗܳܢܳܐ ܗܽܘ ܐܶܡܰܪܢ ܕܢܶܥܒܶܕ݂ ܠܰܢ ܡܰܕ݂ܒܚܳܐ. ܠܳܐ ܠܕܶܒܚܬ̥ܳܐ. ܘܠܳܐ ܠܩܽܘܪܒܳܢܳܐ
Jos 22:27 ܐܶܠܳܐ ܠܣܳܗܕܽܘܬܳܐ ܒܰܝ̈ܢܰܝܢ ܘܰܠܟܽܘܢ. ܘܒܶܝܬ̥ ܕܳܖ̈ܰܝܢ ܡܶܢ ܒܳܬ̥ܪܰܢ. ܘܰܚܢܰܢ ܘܕܳܖ̈ܰܝܢ ܡܶܢ ܒܳܬ̥ܪܰܢ. ܦܽܘܠܚܳܢܶܗ ܗܽܘ ܕܡܳܪܝܳܐ ܦܳܠܚܺܝܢܰܢ ܩܕܳܡܰܘܗܝ ܒܰܥ̈ܠܰܘܳܬܰܢ. ܘܰܒܕܶܒܚܰܝ̈ܢ. ܘܰܒܩܽܘܖ̈ܒܢܰܝ̈ܢ ܒܰܐܬ̥ܪܳܐ ܕܓܳܒܶܐ ܡܳܪܝܳܐ ܠܡܰܫܪܳܝܽܘ ܫܡܶܗ ܬܰܡܳܢ. ܘܰܕ݂ܠܳܐ ܢܺܐܡܪܽܘܢ ܒܢܰܝ̈ܟܽܘܢ ܡܶܢ ܡܚܳܪ ܠܰܒܢܰܝ̈ܢ. ܠܰܝܬ ܠܟܽܘܢ ܡܢܳܬ̥ܳܐ ܒܡܳܪܝܳܐ
Jos 22:28 ܘܶܐܡܰܪܢ. ܡܳܐ ܕܶܐܡܰܪܘ ܠܰܢ. ܘܰܠܕ݂ܳܖ̈ܰܝܢ ܡܶܢ ܡܚܳܪ. ܢܺܐܡܪܽܘܢ ܠܗܽܘܢ. ܚܙܰܘ ܕܡܽܘܬ̥ܳܐ ܕܡܰܕ݂ܒܚܶܗ ܕܡܳܪܝܳܐ ܕܰܥܒܰܕ݂ܘ ܐܰܒܳܗܰܝ̈ܢ. ܠܳܐ ܠܝܰܩܕ݂ܳܐ ܫܰܠܡܳܐ. ܘܠܳܐ ܠܕܶܒܚܬ̥ܳܐ. ܐܶܠܳܐ ܕܢܶܗܘܶܐ ܣܳܗܕܳܐ ܒܰܝ̈ܢܰܝܢ ܘܰܠܟܽܘܢ
Jos 22:29 ܚܳܣ ܠܰܢ ܕܢܰܣܠܶܐ ܕܶܚܠܬܶܗ ܕܡܳܪܝܳܐ. ܘܢܶܗܦܽܘܟ̥ ܡܶܢ ܕܶܚܠܬܶܗ ܕܰܐ‌ܠܳܗܳܐ. ܘܢܶܒܢܶܐ ܠܰܢ ܡܰܕ݂ܒܚܳܐ ܠܝܰܩܕ݂ܳܐ ܫܰܠܡܳܐ. ܘܰܠܩܽܘܪܒܳܢܳܐ. ܘܰܠܕܶܒܚܬ̥ܳܐ. ܠܒܰܪ ܡܶܢ ܡܰܕ݂ܒܚܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܕܺܐܝܬ̥ ܩܕ݂ܳܡ ܡܰܫܟܢܶܗ.
Jos 22:30 . ܘܰܫ̣ܡܰܥ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܘܪܰܘܖ̈ܒܳܢܶܐ ܕܰܟܢܽܘܫܬܳܐ. ܖ̈ܺܝܫܶܐ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ ܕܥܰܡܶܗ. ܡ̈ܶܠܶܐ ܕܡܰܠܶܠܘ ܒܢܰܝ̈ ܪܽܘܒܺܝܠ. ܕܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܰܫܦܰܖ̈ܝ ܒܥܰܝܢܰܝ̈ܗܽܘܢ
Jos 22:31 ܘܶܐܡܰܪ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂ ܘܠܰܒܢܰܝ̈ ܡܢܰܫܶܐ. ܝܰܘܡܳܢܳܐ ܝܺܕܰܥܢ ܕܒܰܝܢܳܬܰܢ ܗܽܘ ܡܳܪܝܳܐ. ܕܠܳܐ ܕܰܓܶܠܬܽܘܢ ܒܡܳܪܝܳܐ ܕܰܓܳܠܘܳܬ̥ܐ ܗܳܕ݂ܶܐ. ܡܶܟܺܝܠ ܐܰܢ̱ܬܽܘܢ ܦܰܨܺܝܬܽܘܢ ܠܰܒܢܰܝ̈ ܝܺܣܪܳܐܶܝܠ. ܕܠܳܐ ܬܶܗܘܶܐ ܒܗܽܘܢ ܐܺܝܕ݂ܶܗ ܕܡܳܪܝܳܐ ܠܪܽܘܓܙܳܐ
Jos 22:32 ܘܰܗܦܰܟ̥ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ ܘܪܰܘܖ̈ܒܳܢܶܐ ܕܥܰܡܶܗ. ܡܶܢ ܠܘܳܬ̥ ܒܢܰܝ̈ ܪܽܘܒܺܝܠ. ܘܡܶܢ ܠܘܳܬ̥ ܒܢܰܝ̈ ܓܳܕ݂ ܘܰܡܢܰܫܶܐ ܡܶܢ ܐܰܪܥܳܐ ܕܓܶܠܥܳܕ݂ ܠܰܐܪܥܳܐ ܕܰܟ̥ܢܰܥܢ. ܠܘܳܬ̥ ܒܢܰܝ̈ ܝܺܣܪܳܐܶܝܠ. ܘܰܐܬ̥ܝܒܘ ܐܶܢܽܘܢ ܦܶܬ̥ܓ݂ܳܡܳܐ
Jos 22:33 ܘܰܫܦܰܪ ܦܶܬ̥ܓ݂ܳܡܳܐ ܒܥܰܝ̈ܢܰܝ ܒܢܰܝ̈ ܝܺܣܪܳܐܶܝܠ. ܘܒܰܪܶܟ̥ܘ ܒܢܰܝ̈ ܝܺܣܪܳܐܶܝܠ ܠܰܐܠܳܗܳܐ. ܘܠܳܐ ܐܶܡܰܪܘ ܕܢܶܣܩܽܘܢ ܥܠܰܝܗܽܘܢ ܠܰܩܪܳܒܳܐ ܠܡܰܚܪܳܒܽܘܬ̥ܗ̇ ܠܰܐܪܥܳܐ ܕܰܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ ܝܳܬ̥ܒܺܝܢ ܒܳܗ̇
Jos 22:34 ܘܰܩܪܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ ܠܡܰܕ݂ܒܚܳܐ ܕܰܥܒܰܕ݂ܘ. ܡܰܕ݂ܒܚܳܐ ܕܣܳܗܕܽܘܬܳܐ. ܡܶܛܽܠ ܕܣܳܗܕܽܘܬܳܐ ܗܽܘ ܒܰܝܢܳܬ̥ܗܽܘܢ. ܘܡܳܪܝܳܐ ܗܽܘ ܒܰܠܚܽܘܕ݂ ܐܰ‌ܠܳܗܳܐ.
Jos 23:1 ܘܡܶܢ ܒܳܬܰܪ ܝܰܘ̈ܡܳܬ̥ܐ ܣܰܓܺܝ̈ܐܶܐ. ܐܰܢܺܝܚ ܡܳܪܝܳܐ ܠܺܝܣܪܳܐܶܝܠ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܕܰܟ̥ܪܺܝܟ̥ܝܢ ܠܗܽܘܢ. ܘܝܶܫܽܘܥ ܩܰܫ ܘܥܰܠ ܒܰܫܢܰܝ̈ܳܐ
Jos 23:2 ܘܰܩܪܳܐ ܝܶܫܽܘܥ ܠܟܽܠܶܗ ܝܺܣܪܳܐܶܝܠ. ܠܩܰܫܺܝܫܰܘ̈ܗܝ ܘܰܠܖ̈ܺܝܫܰܘܗܝ ܘܰܠܕܰܝܳܢܰܘ̈ܗܝ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ. ܐܶܢܳܐ ܣܶܐܒܶܬ̥ ܘܥܶܠܶܬ̥ ܒܰܫܢܰܝ̈ܳܐ
Jos 23:3 ܘܰܐܢ̱ܬܽܘܢ ܚܙܰܝܬܽܘܢ ܟܽܠ ܕܰܥ̣ܒܰܕ݂ ܡܳܪܝܳܐ ܐܰܠܳܗܟܽܘܢ ܠܟܽܠܗܽܘܢ ܥܰܡ̈ܡܶܐ ܗܳܠܶܝܢ. ܘܰܐܘܒܶܕ݂ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܡܳܪܝܳܐ ܐܰܠܳܗܟܽܘܢ ܗܽܘܝܽܘ ܥܳܒܶܕ݂ ܩܪܳܒܟܽܘܢ
Jos 23:4 ܚܙܰܘ ܕܶܝܢ ܕܠܳܐ ܦܰܠܓܶܬ̥ ܠܟܽܘܢ ܥܰܡ̈ܡܶܐ ܗܳܠܶܝܢ ܕܶܐܫܬܚܰܪܘ ܒܝܳܪܬܽܘܬ̥ܐ ܕܫܰܒ̈ܛܰܝܟܽܘܢ. ܡܶܢ ܝܽܘܪܕܢܳܢ ܘܟܽܠܗܽܘܢ ܥܰܡ̈ܡܶܐ ܕܚܶܪܒܶܬ̥. ܘܝܰܡܳܐ ܪܰܒܳܐ ܒܡܰܥܖ̈ܳܒܰܝ ܫܶܡܫܳܐ ܦܰܠܓܶܬ̥ ܠܟܽܘܢ
Jos 23:5 ܡܳܪܝܳܐ ܐܰܠܳܗܟܽܘܢ ܗܽܘ ܢܶܬ̥ܒܰܪ ܐܶܢܽܘܢ. ܘܢܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܬܺܐܪܬܽܘܢ ܐܰܪܥܗܽܘܢ. ܐܰܝܟ̥ ܕܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ
Jos 23:6 ܒܰܠܚܽܘܕ݂ ܐܶܬ̥ܚܰܝܰܠܘ ܛܳܒ. ܘܛܰܪܘ ܘܰܥܒܶܕ݂ܘ ܟܽܠ ܕܰܟ̥ܬ̥ܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܘܠܳܐ ܬܶܣܛܽܘܢ ܡܶܢܶܗ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ
Jos 23:7 ܘܠܳܐ ܬܶܬ̥ܚܰܠܛܽܘܢ ܒܥܰܡ̈ܡܶܐ ܗܳܠܶܝܢ ܕܶܐܫܬܚܰܪܘ ܒܰܝܢܳܬ̥ܟܽܘܢ. ܘܰܫܡܳܐ ܕܰܐ‌ܠܳܗܰܝ̈ܗܽܘܢ ܠܳܐ ܬܶܬܕܰܟ̥ܪܽܘܢ. ܘܠܳܐ ܬܺܐܡܽܘܢ ܒܗܽܘܢ. ܘܠܳܐ ܬܶܦܠܚܽܘܢ ܐܶܢܽܘܢ. ܘܠܳܐ ܬܶܣܓܕ݂ܽܘܢ ܠܗܽܘܢ
Jos 23:8 ܐܶܠܳܐ ܠܡܳܪܝܳܐ ܐܰܠܳܗܟܽܘܢ ܐܶܬ̥ܢܰܩܦܘ. ܐܰܝܟܰܢܳܐ ܕܰܥܒܰܕܬܽܘܢ ܥܕܰܡܳܐ ܠܝܰܘܡܳܢܳܐ
Jos 23:9 ܘܰܚܪܰܒ ܡܳܪܝܳܐ ܡܶܢ ܩܕܳܡܰܝܟܽܘܢ ܥܰܡ̈ܡܶܐ ܪܰܘܖ̈ܒܶܐ ܘܥܰܫܺܝܢ̈ܶܐ. ܘܐ̱ܢܳܫ ܠܳܐ ܩܳܡ ܠܽܘܩܒܰܠܟܽܘܢ ܥܕܰܡܳܐ ܠܝܰܘܡܳܢܳܐ
Jos 23:10 ܓܰܒܪܳܐ ܚܰܕ݂ ܡܶܢܟܽܘܢ. ܢܶܪܕܽܘܦ ܠܰܐܠܦܳܐ ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܗܽܘ ܥܳܒܶܕ݂ ܩܪܳܒܟܽܘܢ ܐܰܝܟܰܢܳܐ ܕܶܐܡܰܪ ܠܟܽܘܢ
Jos 23:11 ܐܶܙܕܰܗܪܘ ܛܳܒ ܒܢܰܦܫܟܽܘܢ ܠܡܶܕ݂ܚܰܠ ܠܡܳܪܝܳܐ ܐܰܠܳܗܟܽܘܢ
Jos 23:12 ܐܶܢ ܕܶܝܢ ܬܶܗܦܟܽܘܢ ܘܬܶܬ̥ܢܰܩܦܽܘܢ ܒܫܰܪܟܳܐ ܕܗܳܠܶܝܢ ܥܰܡ̈ܡܶܐ ܕܶܐܫܬܚܰܪܘ ܒܰܝܢܳܬ̥ܟܽܘܢ. ܘܬܶܗܘܢ ܠܗܽܘܢ ܚܰܬ̥ܢ̈ܶܐ. ܘܬܶܬ̥ܚܰܠܛܽܘܢ ܒܗܽܘܢ ܘܗܶܢܽܘܢ ܒܟܽܘܢ.
Jos 23:13 ܗܘܰܝܬܽܘܢ ܝܳܕ݂ܥܺܝܢ. ܕܬܽܘܒ ܠܳܐ ܡܰܘܣܶܦ ܡܳܪܝܳܐ ܐܰܠܳܗܟܽܘܢ ܠܡܶܚܪܰܒ ܠܗܳܠܶܝܢ ܥܰܡ̈ܡܶܐ ܡܶܢ ܩܕܳܡܰܝܟܽܘܢ. ܘܢܶܗܘܽܘܢ ܠܟܽܘܢ ܠܦܰܚ̈ܶܐ ܘܰܠܬ̥ܘܩ̈ܠܳܬ̥ܳܐ. ܘܠܽܘܠ̈ܝܳܬ̥ܳܐ ܒܨܶܕ݂ܥܰܝ̈ܟܽܘܢ. ܘܨܶܢܳܖ̈ܝܳܬ̥ܳܐ ܒܥܰܝ̈ܢܰܝܟܽܘܢ. ܥܕܰܡܳܐ ܕܬܺܐܒܕܽܘܢ ܡܶܢ ܐܰܪܥܳܐ ܛܳܒܬ̥ܐ ܕܝܰܗܒ ܠܟܽܘܢ ܡܳܪܝܳܐ ܐܰܠܳܗܟܽܘܢ
Jos 23:14 ܐܶܢܳܐ ܕܶܝܢ ܗܳܐ ܐܳܙܶܠ ܐ̱ܢܳܐ ܒܽܐܘܪܚܳܐ ܕܟܽܠܳܗ̇ ܐܰܪܥܳܐ. ܐܰܢ̱ܬܽܘܢ ܕܶܝܢ ܝܳܕ݂ܥܺܝܢ ܐ̱ܢܬܽܘܢ ܒܟܽܠܶܗ ܠܶܒܟܽܘܢ ܘܰܒܟܽܠܳܗ̇ ܢܰܦܫܟܽܘܢ. ܕܠܳܐ ܒܶܛܠܰܬ̥ ܡܶܠܬ̥ܳܐ ܚܕ݂ܳܐ ܡܶܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܡܳܪܝܳܐ ܐܰܠܳܗܟܽܘܢ ܥܠܰܝܟܽܘܢ. ܐܶܠܳܐ ܟܽܠܗܶܝܢ ܐܶܬܰܝ̈ ܥܠܰܝܟܽܘܢ. ܘܠܳܐ ܒܶܛܠܰܬ̥ ܡܶܠܬ̥ܳܐ ܚܕ݂ܳܐ
Jos 23:15 ܘܰܐܝܟܰܢܳܐ ܕܶܝܢ ܕܶܐܬܰܝ̈ ܥܠܰܝܟܽܘܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܗܳܟܰܢܳܐ ܢܺܐܬ̥ܝ̈ܳܢ ܥܠܰܝܟܽܘܢ ܟܽܠܗܶܝܢ ܠܰܘ̈ܛܳܬ̥ܳܐ. ܥܕܰܡܳܐ ܕܢܰܘܒܶܕ݂ܟܽܘܢ ܡܶܢ ܐܰܪܥܳܐ ܗܳܕ݂ܶܐ ܛܳܒܬ̥ܐ ܕܝܰܗܒ ܠܟܽܘܢ
Jos 23:16 ܐܶܢ ܬܶܥܒܪܽܘܢ ܥܰܠ ܕܺܝܰܬܺܝܩܺܝ ܕܡܳܪܝܳܐ ܐܰܠܳܗܟܽܘܢ. ܘܥܰܠ ܦܽܘܩ̈ܕܳܢܶܐ ܕܶܐܬ̥ܦܰܩܰܕܬܽܘܢ. ܘܬܺܐܙܽܠܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ. ܢܶܬ̥ܚܰܡܰܬ̥ ܪܽܘܓܙܶܗ ܕܡܳܪܝܳܐ ܐܰܠܳܗܟܽܘܢ ܥܠܰܝܟܽܘܢ. ܘܬܺܐܒܕܽܘܢ ܒܰܥܓܰܠ ܡܶܢ ܐܰܪܥܳܐ ܛܳܒܬ̥ܐ ܕܝܰܗܒ ܠܟܽܘܢ.
Jos 24:1 ܘܟܰܢܶܫ ܝܶܫܽܘܥ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܰܫܟܺܝܡ. ܘܰܩܪܳܐ ܠܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܠܖ̈ܺܝܫܳܢܰܝܗܽܘܢ ܘܰܠܕܰܝܳܢܰܝ̈ܗܽܘܢ. ܘܰܠܣܳܦܖ̈ܰܝܗܽܘܢ. ܘܩܳܡܘ ܩܕ݂ܳܡ ܡܰܫܟܰܢ ܙܰܒܢܳܐ ܩܕ݂ܳܡ ܐܰ‌ܠܳܗܳܐ
Jos 24:2 ܘܶܐܡܰܪ ܝܶܫܽܘܥ ܠܟܽܠܶܗ ܥܰܡܳܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܥܶܒܪܳܐ ܕܢܰܗܪܳܐ ܝܺܬ̥ܒܘ ܗܘܰܘ ܐܰܒܳܗܰܝ̈ܟܽܘܢ ܡܶܢ ܥܳܠܰܡ. ܬܳܪܳܚ ܐܰܒܽܘܗܝ ܕܰܐܒܪܳܗܳܡ. ܘܰܐܒܽܘܗܝ ܕܢܳܚܽܘܪ. ܘܦܳܠܚܺܝܢ ܗܘܰܘ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ
Jos 24:3 ܘܕܶܒܪܶܬ̥ ܠܰܐܒܪܳܗܳܡ ܐܰܒܽܘܟܽܘܢ ܡܶܢ ܥܶܒܪܳܐ ܕܢܰܗܪܳܐ. ܘܗܰܠܶܟ̥ܬ̥ܗ ܒܟܽܠܳܗ̇ ܐܰܪܥܳܐ ܕܰܟ̥ܢܰܥܢ. ܘܰܐܣܓܺܝܬ̥ ܙܰܪܥܶܗ. ܘܝܶܗܒܶܬ̥ ܠܶܗ ܠܺܐܝܣܚܳܩ
Jos 24:4 ܘܝܶܗܒܶܬ̥ ܠܺܐܝܣܚܳܩ ܠܝܰܥܩܽܘܒ ܘܰܠܥܺܣܽܘ. ܘܝܶܗܒܶܬ̥ ܠܥܺܣܽܘ ܝܽܘܪܬ̥ܢܳܐ ܛܽܘܪܳܐ ܕܣܳܥܺܝܪ. ܘܝܰܥܩܽܘܒ ܘܰܒܢܰܘ̈ܗܝ ܢܚܶܬ̥ܘ ܠܡܶܨܪܶܝܢ
Jos 24:5 ܘܫܰܕܪܶܬ̥ ܠܡܽܘܫܶܐ ܘܠܰܐܗܪܽܘܢ. ܘܰܡܚܺܝܬ̥ ܠܡܶܨܖ̈ܳܝܶܐ. ܘܬܶܕ݂ܡܖ̈ܳܬ̥ܳܐ ܥܶܒܕܶܬ̥ ܒܰܝܢܳܬ̥ܗܽܘܢ. ܘܡܶܢ ܒܳܬܰܪ ܗܳܝܕܶܝܢ ܐܰܦܶܩܬܟܽܘܢ
Jos 24:6 ܘܰܐܦܩܶܬ̥ ܠܰܐܒܳܗܰܝ̈ܟܽܘܢ ܡܶܢ ܡܶܨܪܶܝܢ. ܘܰܐܝܬܺܝܬ̥ ܐܶܢܽܘܢ ܠܝܰܡܳܐ. ܘܰܪܕܰܦܘ ܡܶܨܖ̈ܳܝܶܐ ܒܳܬܰܪ ܐܰܒܳܗܰܝ̈ܟܽܘܢ. ܒܩܳܖ̈ܽܘܟ̥ܐ ܘܰܒܦܰܖ̈ܳܫܶܐ ܠܝܰܡܳܐ ܕܣܽܘܦ
Jos 24:7 ܘܰܓܥܰܘ ܐܰܒܳܗܰܝ̈ܟܽܘܢ ܠܘܳܬ̥ ܡܳܪܝܳܐ. ܘܰܥ̣ܒܰܕ݂ ܚܶܫܽܘܟ̥ܐ ܒܰܝܢܳܬ̥ܗܽܘܢ ܠܡܶܨܖ̈ܳܝܶܐ. ܘܦܰܠܶܓ ܡܳܪܝܳܐ ܝܰܡܳܐ ܕܣܽܘܦ. ܘܰܐܥܒܰܪ ܠܰܐܒܳܗܰܝ̈ܟܽܘܢ ܒܓܰܘܶܗ. ܘܰܐܝܬܝܶܗ ܠܝܰܡܳܐ ܥܰܠ ܡܶܨܪܶܝܢ ܘܟܰܣܺܝ ܐܶܢܽܘܢ. ܘܰܚܙܰܝ̈ ܥܰܝܢܰܝ̈ܟܽܘܢ ܡܶܕܶܡ ܕܥܶܒܕܶܬ̥ ܠܡܶܨܖ̈ܳܝܶܐ. ܘܰܐܝܬܺܝܬܟܽܘܢ ܠܡܰܕܒܪܳܐ. ܘܺܝܬ̥ܒܬܽܘܢ ܒܡܰܕܒܪܳܐ ܝܰܘ̈ܡܳܬ̥ܐ ܣܰܓܺܝ̈ܐܶܐ
Jos 24:8 ܘܰܐܝܬܺܝܬܟܽܘܢ ܠܰܐܪܥܳܐ ܕܳܐܡܽܘܖ̈ܳܝܶܐ ܕܝܳܬ̥ܒܺܝܢ ܒܥܶܒܪܳܐ ܕܝܽܘܪܕܢܳܢ. ܘܶܐܬ̥ܟܰܬܰܫܘ ܥܰܡܟܽܘܢ. ܘܰܐܫܠܡܶܬ̥ ܐܶܢܽܘܢ ܒܺܐܝ̈ܕܰܝܟܽܘܢ. ܘܰܐܘܒܕܶܬ̥ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܺܝܪܶܬܬܽܘܢ ܐܰܪܥܗܽܘܢ
Jos 24:9 ܘܩܳܡ ܒܳܠܳܩ ܒܰܪ ܨܶܦܽܘܪ ܡܰܠܟܳܐ. ܕܡܽܘܐܳܒܳܝ̈ܶܐ. ܘܶܐܬ̥ܟܰܬܰܫ ܥܰܡ ܝܺܣܪܳܐܶܝܠ. ܘܫܰܕܰܪ ܩܪܳܐ ܠܒܶܠܥܳܡ ܒܰܪ ܒܥܽܘܪ ܠܰܡܠܳܛܽܘܬ̥ܟܽܘܢ
Jos 24:10 ܘܠܳܐ ܨܒܺܝܬ̥ ܠܡܶܫܡܥܶܗ ܠܒܶܥܠܳܡ. ܘܰܡܒܰܪܳܟ̥ܘ ܒܰܪܶܟ̥ܬܟܽܘܢ ܘܦܰܨܺܝܬܟܽܘܢ ܡܶܢ ܐܺܝܕܰܘ̈ܗܝ
Jos 24:11 ܘܰܥܒܰܪܬܽܘܢ ܝܽܘܪܕܢܳܢ. ܘܶܐܬܰܝܬܽܘܢ ܠܺܐܝܪܺܝܚܽܘ. ܘܶܐܬ̥ܟܰܬܰܫܘ ܥܰܡܟܽܘܢ ܓܰܒܖ̈ܶܐ ܕܺܐܝܪܺܝܚܽܘ. ܘܳܐܡܽܘܖ̈ܳܝܶܐ. ܘܰܟ̥ܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܺܝܬ̥ܝ̈ܶܐ. ܘܓܰܖ̈ܓܽܘܣܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ ܘܰܐܫܠܡܶܬ̥ ܐܶܢܽܘܢ ܒܺܐܝ̈ܕܰܝܟܽܘܢ
Jos 24:12 ܘܫܰܕܪܶܬ̥ ܩܕܳܡܰܝܟܽܘܢ ܕܶܒܽܘܖ̈ܝܳܬ̥ܳܐ. ܘܰܐܘܒܕܶܬ̥ ܡܶܢ ܩܕܳܡܰܝܟܽܘܢ ܬܪܶܝܢ ܡܰܠܟܰܝ̈ܗܽܘܢ. ܕܳܐܡܽܘܖ̈ܳܝܶܐ. ܠܳܐ ܒܣܰܝܦܰܝ̈ܟܽܘܢ. ܐܳܦܠܳܐ ܒܩܶܫ̈ܬܳܬ̥ܟܽܘܢ
Jos 24:13 ܘܝܶܗܒܶܬ̥ ܠܟܽܘܢ ܐܰܪܥܳܐ ܕܠܳܐ ܠܺܐܝܬܽܘܢ ܒܳܗ̇. ܘܩܽܘܖ̈ܝܳܐ ܕܠܳܐ ܒܢܰܝܬܽܘܢ. ܘܺܝܬ̥ܒܬܽܘܢ ܒܗܶܝܢ. ܘܟܰܖ̈ܡܶܐ ܘܙܰܝ̈ܬܶܐ ܕܠܳܐ ܢܨܰܒܬܽܘܢ. ܗܳܐ ܐܳܟܠܺܝܢ ܐ̱ܢܬܽܘܢ
Jos 24:14 ܡܶܟܺܝܠ ܕܚܰܠܘ ܡܶܢ ܡܳܪܝܳܐ. ܘܦܽܘܠܚܽܘܗܝ. ܒܬܰܡܺܝܡܽܘܬ̥ܳܐ ܘܰܒܩܽܘܫܬܳܐ. ܘܰܐܥܒܰܪܘ ܡܶܢ ܠܶܒܟܽܘܢ ܐܰܠܳܗ̈ܶܐ ܢܽܘܟܖ̈ܳܝܶܐ. ܕܰܦܠܰܚܘ ܐܰܒܳܗܰܝ̈ܟܽܘܢ ܒܥܶܒܪܳܐ ܕܢܰܗܪܳܐ ܘܰܒܡܶܨܪܶܝܢ. ܘܰܐܢ̱ܬܽܘܢ ܦܠܽܘܚܘ ܠܡܳܪܝܳܐ
Jos 24:15 ܘܶܐܢ ܒܺܝܫ ܗܽܘ ܒܥܰܝܢܰܝ̈ܟܽܘܢ ܠܡܶܦܠܰܚ ܠܡܳܪܝܳܐ. ܓܒܰܘ ܠܟܽܘܢ ܝܰܘܡܳܢܳܐ ܠܡܰܢ ܦܳܠܚܺܝܢ ܐ̱ܢܬܽܘܢ. ܐܶܢ ܠܰܐܠܳܗ̈ܶܐ ܕܰܦܠܰܚܘ ܐܰܒܳܗܰܝ̈ܟܽܘܢ ܒܥܶܒܪܳܐ ܕܢܰܗܪܳܐ. ܘܶܐܢ ܠܰܐܠܳܗ̈ܶܐ ܕܳܐܡܽܘܖ̈ܳܝܶܐ ܕܥܳܡܪܺܝܢ ܐ̱ܢܬܽܘܢ ܒܰܐܪܥܗܽܘܢ. ܐܶܢܳܐ ܕܶܝܢ ܘܰܒܢܰܝ̈ ܒܰܝܬܝ. ܠܡܳܪܝܳܐ ܗܽܘ ܐܰ‌ܠܳܗܳܐ ܦܳܠܚܺܝܢ ܚܢܰܢ
Jos 24:16 ܘܰܥܢܰܘ ܟܽܠܶܗ ܥܰܡܳܐ ܘܶܐܡܰܪܘ. ܚܳܣ ܠܰܢ ܕܢܶܫܒܽܘܩ ܠܡܳܪܝܳܐ. ܘܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ
Jos 24:17 ܡܶܛܽܠ ܕܡܳܪܝܳܐ ܗܽܘ ܐܰܠܳܗܰܢ. ܗܰܘ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ̥ ܥܰܒܕܽܘܬ̥ܐ. ܘܰܥܒܰܕ݂ ܩܕܳܡܰܝܢ ܗܳܠܶܝܢ ܐܳܬ̥ܘ̈ܳܬ̥ܳܐ ܪܰܘܖ̈ܒܳܬ̥ܳܐ. ܘܢܰܛܪܰܢ ܒܟܽܠܳܗ̇ ܐܽܘܪܚܳܐ ܕܗܰܠܶܟ̥ܢ ܒܳܗ̇. ܘܰܒܟܽܠܗܽܘܢ ܥܰܡ̈ܡܶܐ ܕܰܥܒܰܪܢ ܒܰܝܢܳܬ̥ܗܽܘܢ.
Jos 24:18 ܘܰܐܘܒܶܕ݂ ܐܶܢܽܘܢ ܡܳܪܝܳܐ ܐܰܠܳܗܰܢ ܠܟܽܠܗܽܘܢ ܥܰܡ̈ܡܶܐ ܗܳܠܶܝܢ. ܘܠܳܐܡܽܘܖ̈ܳܝܶܐ ܕܥܳܡܪܺܝܢ ܚܢܰܢ ܒܰܐܪܥܗܽܘܢ. ܐܰܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕܳܡܰܝܢ. ܡܶܛܽܠ ܗܳܢܳܐ ܠܡܳܪܝܳܐ ܗܽܘ ܦܳܠܚܺܝܢ ܚܢܰܢ. ܡܶܛܽܠ ܕܗܽܘܝܽܘ ܐܰ‌ܠܳܗܳܐ ܒܰܠܚܽܘܕ݂ܘܗܝ. ܘܗܽܘܝܽܘ ܐܰܠܳܗܰܢ
Jos 24:19 ܘܶܐܡܰܪ ܝܶܫܽܘܥ ܠܥܰܡܳܐ. ܚܙܰܘ ܕܶܝܢ ܕܰܠܡܳܐ ܠܳܐ ܡܶܫܟܚܺܝܢ ܐ̱ܢܬܽܘܢ ܠܡܶܦܠܰܚ ܠܡܳܪܝܳܐ. ܡܶܛܽܠ ܕܰܐܠܳܗܰܐ ܗ̱ܘ ܩܰܕܺܝܫܳܐ. ܘܰܐܠܳܗܰܐ ܗ̱ܘ ܛܰܢܳܢܳܐ. ܘܠܳܐ ܕܶܝܢ ܫܳܒܶܩ ܠܚܰܘܒܰܝ̈ܟܽܘܢ ܘܠܰܚܛܳܗܰܝ̈ܟܽܘܢ
Jos 24:20 ܕܰܠܡܳܐ ܬܶܫܒܩܽܘܢܶܗ ܠܡܳܪܝܳܐ. ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܢܽܘܟܖ̈ܳܝܶܐ ܕܰܐܪܥܳܐ. ܘܢܶܗܦܽܘܟ̥ ܡܳܪܝܳܐ ܠܡܰܒܐܳܫܽܘ ܠܟܽܘܢ. ܘܰܢܓܰܡܪܟܽܘܢ ܡܶܢ ܒܳܬܰܪ ܕܰܐܛܐܶܒ ܠܟܽܘܢ
Jos 24:21 ܘܶܐܡܰܪܘ ܥܰܡܳܐ ܠܝܶܫܽܘܥ. ܠܳܐ ܗܳܘܶܐ ܠܰܢ ܦܽܘܠܚܳܢ ܐ̱ܚܪܺܝܢ. ܐܶܠܳܐ ܠܡܳܪܝܰܐ ܗ̱ܘ ܐܰ‌ܠܳܗܳܐ ܦܳܠܚܺܝܢܰܢ
Jos 24:22 ܘܶܐܡܰܪ ܝܶܫܽܘܥ ܠܥܰܡܳܐ. ܣܳܗܕܺܝܢ ܐ̱ܢܬܽܘܢ ܒܢܰܦܫܟܽܘܢ. ܕܰܐܢ̱ܬܽܘܢ ܓܒܰܝܬܽܘܢ ܠܟܽܘܢ ܠܡܶܦܠܰܚ ܠܡܳܪܝܳܐ. ܘܳܐܡܪܺܝܢ ܠܶܗ ܣܳܗܕܺܝܢ ܚܢܰܢ
Jos 24:23 ܐܳܡܰܪ ܠܗܽܘܢ ܝܶܫܽܘܥ. ܡܶܟܺܝܠ ܐܰܥܒܰܪܘ ܐܰܠܳܗ̈ܶܐ ܢܽܘܟܖ̈ܳܝܶܐ ܕܒܰܝܢܳܬ̥ܟܽܘܢ. ܘܰܐܬ̥ܩܶܢܘ ܠܶܒܟܽܘܢ ܠܘܳܬ̥ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ
Jos 24:24 ܘܶܐܡܰܪܘ ܥܰܡܳܐ ܠܝܶܫܽܘܥ. ܠܡܳܪܝܳܐ ܐܰܠܳܗܰܢ ܦܳܠܚܺܝܢ ܚܢܰܢ. ܘܰܒܩܳܠܶܗ ܫܳܡܥܺܝܢ ܚܢܰܢ
Jos 24:25 ܘܰܐܩܺܝܡ ܝܶܫܽܘܥ ܕܺܝܰܬܺܝܩܺܝ ܠܥܰܡܳܐ ܒܶܗ ܒܝܰܘܡܳܐ ܗܰܘ. ܘܰܐܠܶܦ ܐܶܢܽܘܢ ܦܽܘܩ̈ܕܳܢܶܐ. ܘܕܺܝܢ̈ܶܐ. ܒܰܫܟܺܝܡ.
Jos 24:26 ܘܰܟܬܰܒ ܝܶܫܽܘܥ ܡ̈ܶܠܶܐ ܗܳܠܶܝܢ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܘܰܢܣܰܒ ܟܺܐܦܳܐ ܪܰܒܬܳܐ. ܘܰܐܩܺܝܡܳܗ̇ ܬܚܶܝܬ̥ ܒܶܛܡܬ̥ܳܐ ܕܒܶܝܬ̥ ܡܰܩܕܫܶܗ ܕܡܳܪܝܳܐ
Jos 24:27 ܘܶܐܡܰܪ ܝܶܫܽܘܥ ܠܟܽܠܶܗ ܥܰܡܳܐ. ܗܳܐ ܟܺܐܦܳܐ ܗܳܕ݂ܶܐ ܬܶܗܘܶܐ ܠܰܢ ܣܳܗܕܽܘܬܳܐ. ܡܶܛܽܠ ܕܗܺܝ ܫܶܡܥܰܬ̥ ܟܽܠܗܶܝܢ ܡܶܠܰܘ̈ܗܝ ܕܡܳܪܝܳܐ ܕܡܰܠܶܠ ܥܰܡܰܢ. ܘܬܶܗܘܶܐ ܠܟܽܘܢ ܠܣܳܗܕܽܘܬܳܐ. ܕܠܳܐ ܬܟܰܕܒܽܘܢ ܒܡܳܪܝܳܐ ܐܰܠܳܗܟܽܘܢ
Jos 24:28 ܘܡܶܢ ܒܳܬܰܪ ܕܦܰܩܶܕ݂ ܝܶܫܽܘܥ ܠܥܰܡܳܐ. ܫܰܕܰܪ ܐܶܢܽܘܢ ܐ̱ܢܳܫ ܠܝܳܪܬܽܘܬ̥ܗ
Jos 24:29 ܘܡܶܢ ܒܳܬܰܪ ܡ̈ܶܠܶܐ ܗܳܠܶܝܢ. ܡܺܝܬ̥ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܒܰܪ ܡܳܐܐ ܘܰܥܣܰܪ ܫܢܺܝ̈ܢ
Jos 24:30 ܘܩܰܒܪܽܘܗܝ ܒܰܬ̥ܚܽܘܡܳܐ ܕܝܳܪܬܽܘܬ̥ܗ. ܒܬܰܡܢܰܬ̥ܣܪܰܚ ܕܰܒܛܽܘܪܳܐ ܕܰܐܦܪܶܝܡ. ܡܶܢ ܓܰܪܒܝܳܐ ܠܛܽܘܪܳܐ ܕܓܳܥܳܫ
Jos 24:31 ܘܰܦܠܰܚ ܝܺܣܪܳܐܶܝܠ ܠܡܳܪܝܳܐ ܟܽܠܗܽܘܢ ܝܰܘ̈ܡܳܬ̥ܗ ܕܝܶܫܽܘܥ. ܘܟܽܠܗܽܘܢ ܝܰܘ̈ܡܳܬ̥ܐ ܕܩܰܫܺܝ̈ܫܶܐ ܕܰܚܝܰܘ ܢܽܘܓܪܳܐ ܒܳܬܰܪ ܝܶܫܽܘܥ. ܥܒܳܕ݂ܰܘ̈ܗܝ ܕܡܳܪܝܳܐ ܕܰܥܒܰܕ݂ ܠܺܝܣܪܳܐܶܝܠ
Jos 24:32 ܘܰܠܓܰܖ̈ܡܰܘܗܝ ܕܝܰܘܣܶܦ ܕܰܐܣܶܩܘ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ. ܩܒܰܪܘ ܒܰܫܟܺܝܡ. ܒܦܳܠܓܽܘܬ̥ܳܐ ܕܚܰܩܠܳܐ ܕܰܙܒܰܢ ܝܰܥܩܽܘܒ ܡܶܢ ܚܡܽܘܪ ܐܰܒܽܘܗܝ ܕܰܫܟܺܝܡ ܒܡܳܐܐ ܢܩܰܘ̈ܳܢ. ܘܰܗܘܳܬ̥ ܝܳܪܬܽܘܬ̥ܐ ܠܰܒܢܰܝ̈ ܝܰܘܣܶܦ
Jos 24:33 ܘܶܐܠܺܝܥܳܙܳܪ ܟܳܗܢܳܐ ܒܰܪ ܐܰܗܪܽܘܢ ܟܳܗܢܳܐ ܡܺܝܬ̥. ܘܩܰܒܪܽܘܗܝ ܒܰܓܒܰܥܬ̥ܳܐ ܕܦܺܝܢܚܶܣ ܒܪܶܗ. ܕܶܐܬ̥ܝܰܗܒܰܬ̥ ܠܶܗ ܒܛܽܘܪܳܐ ܕܰܐܦܪܶܝܡ.
Jdg 1:1 ܘܡܶܢ ܒܳܬܰܪ ܕܡܺܝܬ݂ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܫܰܐܶܠܘ ܒܢܰܝ̈ ܝܺܣܪܳܐܶܝܠ ܒܡܳܪܝܳܐ ܘܳܐܡܪܺܝܢ. ܡܰܢܽܘ ܢܶܣܰܩ ܠܰܢ ܥܰܠ ܟܢܰܥܢܳܝ̈ܶܐ ܒܪܺܝܫܳܐ. ܠܡܶܬ݂ܟܰܬܳܫܽܘ ܥܰܡܗܽܘܢ ܒܰܩܪܳܒܳܐ.
Jdg 1:2 ܘܶܐܡܰܪ ܡܳܪܝܳܐ ܝܺܗܽܘܕܳܐ ܢܶܣܰܩ. ܗܳܐ ܐܰܫܠܶܡܬܳܗ̇ ܠܰܐܪܥܳܐ ܒܺܐܝܕ݂ܰܘ̈ܗܝ.
Jdg 1:3 ܘܶܐܡܰܪ ܝܺܗܽܘܕܳܐ ܠܫܶܡܥܽܘܢ ܐܰܚܽܘܗܝ. ܣܰܩ ܥܰܡܝ ܒܦܶܨܰܬ݂ܝ. ܘܢܶܬ݂ܟܰܬܰܫ ܥܰܡ ܟܢܰܥܢܳܝ̈ܶܐ. ܘܺܐܙܰܠ ܐܳܦ ܐܶܢܳܐ ܥܰܡܳܟ݂ ܒܦܶܨܬ݂ܳܟ. ܘܶܐܙܰܠ ܥܰܡܶܗ ܫܶܡܥܽܘܢ.
Jdg 1:4 ܘܺܐܙܰܠ ܝܺܗܽܘܕܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܠܰܟܢܰܥܢܳܝ̈ܶܐ. ܘܰܠܦܰܖ̈ܙܳܝܶܐ ܒܺܐܝܕܰܝ̈ܗܽܘܢ. ܘܰܚܪܰܒܘ ܡܶܢܗܽܘܢ ܒܒܳܙܳܩ. ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ.
Jdg 1:5 ܘܶܐܫܟܚܽܘܗܝ ܠܡܳܪܳܗ̇ ܕܒܳܙܳܩ ܒܒܳܙܳܩ. ܘܶܐܬ݂ܟܰܬܰܫܘ ܥܰܡܶܗ. ܘܰܚܪܰܒܘ ܠܰܟܢܰܥܢܳܝ̈ܶܐ ܘܰܠܦܰܖ̈ܙܳܝܶܐ.
Jdg 1:6 ܘܰܥ̣ܪܰܩ ܡܳܪܳܗ̇ ܕܒܳܙܳܩ. ܘܰܪܕܰܦ̣ܘ ܒܳܬܪܶܗ ܘܰܐܚܕܽܘܗܝ. ܘܦ̣ܰܣܶܩܘ ܟܖ̈ܰܘܳܬ݂ܳܐ ܕܺܐܝܕ݂ܘ̈ܗܝ ܘܰܕܖ̈ܶܓܠܰܘܗܝ.
Jdg 1:7 ܘܶܐܡܰܪ ܡܳܪܳܗ̇ ܕܒܳܙܳܩ. ܫܰܒܥܺܝܢ ܡܰܠܟܺܝ̈ܢ ܕܰܡܦܰܣ̈ܩܳܢ ܗܘܰܝ̈ ܟܖ̈ܰܘܳܬ݂ܳܐ ܕܺܐܝܕܰܝ̈ܗܽܘܢ ܘܰܕܖ̈ܶܓܠܰܝܗܽܘܢ. ܡܠܰܩܛܺܝܢ ܗܘܰܘ ܠܰܚܡܳܐ ܡܶܢ ܬܚܶܝܬ݂ ܦܳܬ݂ܽܘܪܝ. ܐܰܝܟ ܡܳܐ ܕܥܶܒܕܶܬ݂ ܗܳܟܰܢܳܐ ܦܰܪܥܰܢܝ ܐܰ‌ܠܳܗܳܐ. ܘܰܐܥܠܽܘܗܝ ܠܽܐܘܪܺܫܠܶܡ. ܘܡܺܝܬ݂ ܬܰܡܳܢ.
Jdg 1:8 ܘܶܐܬ݂ܟܰܬܰܫܘ ܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ ܘܟܰܒܫܽܘܗ̇. ܘܰܡ̣ܚܰܐܗ̇ ܒܦܽܘܡܳܐ ܕܚܰܪܒܳܐ. ܘܰܠܩܽܘܖ̈ܝܳܗ̇ ܐܰܘܩܶܕ݂ܘ ܒܢܽܘܪܳܐ.
Jdg 1:9 ܘܒܳܬܰܪ ܗܳܝܕܶܝܢ. ܢܚܶܬ݂ܘ ܒܢܰܝ̈ ܝܺܗܽܘܕܳܐ ܠܡܶܬ݂ܟܰܬܳܫܽܘ ܥܰܡ ܟܢܰܥܢܳܝ̈ܶܐ. ܝܳܬ݂ܒܰܝ̈ ܛܽܘܪܳܐ ܘܬܰܝܡܢܳܐ ܘܰܦܩܰܥܬ݂ܳܐ.
Jdg 1:10 ܘܶܐܙܰܠ ܝܺܗܽܘܕܳܐ ܥܰܠ ܟܢܰܥܢܳܝ̈ܶܐ ܕܝܳܬ݂ܒܺܝܢ ܒܚܶܒܪܽܘܢ. ܘܰܫܡܳܗ̇ ܕܚܶܒܪܽܘܢ ܡܶܢ ܩܕ݂ܺܝܡ ܩܽܘܪܝܰܬ݂ ܐܰܪܒܰܥ. ܘܩܰܛܶܠܘ ܠܫܺܝܫܰܝ. ܘܠܰܐܚܺܝܡܳܢ. ܘܰܠܬ݂ܽܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ.
Jdg 1:11 ܘܶܐܙܰܠܘ ܡܶܢ ܬܰܡܳܢ ܥܰܠ ܝܳܬ݂ܒܰܝ̈ ܕܳܒܺܝܪ. ܘܰܫܡܳܗ̇ ܕܕ݂ܒܺܝܪ ܡܶܢ ܩܕ݂ܺܝܡ ܩܽܘܪܝܰܬ݂ ܣܶܦܪܳܐ.
Jdg 1:12 ܘܶܐܡܰܪ ܟܳܠܳܒ. ܡܰܢ ܕܢܶܟܒܫܺܝܗ̇ ܠܩܽܘܪܝܰܬ݂ ܣܶܦܪܳܐ ܘܢܶܚܪܒܺܝܗ̇. ܐܶܬܶܠ ܠܶܗ ܠܥܰܟܣܳܐ ܒܪܰܬ݂ܝ ܐܰܢ̱ܬܬ݂ܳܐ.
Jdg 1:13 ܘܟܰܒܫܳܗ̇ ܥܰܬ݂ܢܳܐܶܝܠ ܒܰܪ ܩܰܢܰܙ ܐܰܚܽܘܗܝ ܕܟܳܠܳܒ ܕܰܙܥܽܘܪ ܡܶܢܶܗ. ܘܝܰܗܒ ܠܶܗ ܠܥܰܟܣܳܐ ܒܰܪܬܶܗ ܐܰܢ̱ܬܬ݂ܳܐ.
Jdg 1:14 ܘܟܰܕ݂ ܥܳܐܠܳܐ. ܐܶܬ݂ܪܰܓܪܓܰܬ݂ ܠܡܶܫܐܶܠ ܡܶܢ ܐܰܒܽܘܗܝ ܚܰܩܠܳܐ. ܘܶܐܬ݂ܪܰܟܢܰܬ݂ ܡܶܢ ܚܡܳܪܳܐ. ܐܳܡܰܪ ܠܳܗ̇ ܟܳܠܳܒ. ܡܳܐ ܠܶܟܝ ܒܪܰܬ݂ܝ.
Jdg 1:15 ܐܳܡ̇ܪܳܐ ܠܶܗ. ܗܰܒ ܠܺܝ ܒܽܘܪܟܬ݂ܳܐ. ܡܶܛܽܠ ܕܒܰܐܪܥܳܐ ܕܬܰܝܡܢܳܐ ܝܰܗܒܬܳܢܝ. ܗܰܒܠܺܝ ܒܶܝܬ݂ ܫܶܩܝܳܐ ܕܡܰܝ̈ܳܐ. ܘܝܰܗܒ ܠܳܗ̇ ܟܳܠܳܒ ܒܶܝܬ݂ ܫܶܩܝܳܐ ܥܶܠܳܝܬܳܐ ܘܒܶܝܬ݂ ܫܶܩܝܳܐ ܬܰܚܬܳܝܬܳܐ.
Jdg 1:16 ܘܰܒܢܰܝ̈ ܩܺܝܢܰܝ ܚܡܽܘܗܝ ܕܡܽܘܫܶܐ. ܣܠܶܩܘ ܡܶܢ ܩܪܺܝܬ݂ܳܐ ܕܕܶܩ̈ܠܶܐ ܥܰܡ ܒܢܰܝ̈ ܝܺܗܽܘܕܳܐ. ܠܡܰܕܒܪܳܐ ܕܺܝܗܽܘܕܳܐ ܕܰܒܬܰܝܡܢܳܐ ܕܥܳܕܰܪ. ܘܶܐܙܰܠܘ ܘܰܐܘܬܶܒܘ ܠܥܰܡܳܐ.
Jdg 1:17 ܘܶܐܙܰܠ ܫܶܡܥܽܘܢ ܥܰܡ ܝܺܗܽܘܕܳܐ ܐܰܚܽܘܗܝ. ܘܰܡܚܰܘ ܠܰܟܢܰܥܢܳܝ̈ܶܐ ܕܝܳܬ݂ܒܺܝܢ ܒܨܽܘܦܳܬ݂ ܘܰܐܚܪܡܽܘܗ̇. ܘܰܩܪܰܘ ܫܡܳܗ̇ ܕܰܩܪܺܝܬ݂ܳܐ ܚܶܪܡܳܐ.
Jdg 1:18 ܘܰܟ݂ܒܰܫ ܝܺܗܽܘܕܳܐ ܠܥܰܐܙܳܐ ܘܠܰܬ݂ܚܽܘ̈ܡܶܝܗ̇. ܘܠܰܐܫܩܠܽܘܢ ܘܠܰܬ݂ܚܽܘ̈ܡܶܝܗ̇. ܘܰܠܥܶܩܪܽܘܢ ܘܠܰܬ݂ܚܽܘ̈ܡܶܝܗ̇.
Jdg 1:19 ܘܰܗܘܳܐ ܡܳܪܝܳܐ ܥܰܡ ܝܺܗܽܘܕܳܐ ܘܺܝܪܶܬ݂ܘ ܛܽܘܪܳܐ. ܡܶܛܽܠ ܕܠܳܐ ܚܪܰܒܘ ܠܝܳܬ݂ܒܰܝ̈ ܥܽܘܡܩܳܐ. ܕܡܰܖ̈ܟܒܳܬ݂ܳܐ ܕܦܰܪܙܠܳܐ ܐܺܝܬ݂ ܠܗܽܘܢ.
Jdg 1:20 ܘܝܰܗܒܘ ܠܟܳܠܳܒ ܚܶܒܪܽܘܢ ܐܰܝܟ݂ ܕܶܐܡܰܪ ܡܽܘܫܶܐ. ܘܩܰܛܶܠܘ ܘܰܐܘܒܶܕ݂ܘ ܡܶܢ ܬܰܡܳܢ ܬܠܳܬܳܐ ܒܢܰܝ̈ ܓܰܢ̱ܒܳܖ̈ܶܐ.
Jdg 1:21 ܘܰܠܝܳܒܽܘܣܳܝ̈ܶܐ ܕܝܳܬ݂ܒܺܝܢ ܒܽܐܘܪܺܫܠܶܡ. ܠܳܐ ܐܰܘܒܶܕ݂ܘ ܒܢܰܝ̈ ܒܶܢܝܳܡܶܝܢ. ܘܺܝܬ݂ܶܒܘ ܝܳܒܽܘܣܳܝ̈ܶܐ ܥܰܡ ܒܢܰܝ̈ ܒܶܢܝܳܡܶܝܢ ܒܽܐܘܪܺܫܠܶܡ ܥܕܰܡܳܐ ܠܝܰܘܡܳܢܳܐ.
Jdg 1:22 ܘܰܣܠܶܩܘ ܕܒܶܝܬ݂ ܝܰܘܣܶܦ ܘܳܐܦ ܗܶܢܽܘܢ ܠܒܶܝܬ݂ ܐܺܝܠ ܘܡܳܪܝܳܐ ܥܰܡܗܽܘܢ.
Jdg 1:23 ܘܦܳܫܘ ܕܒܶܝܬ݂ ܝܰܘܣܶܦ ܒܒܶܝܬ݂ ܐܺܝܠ. ܘܰܫܡܳܗ̇ ܕܰܩܪܺܝܬ݂ܳܐ ܡܶܢ ܩܕ݂ܺܝܡ ܠܽܘܙ.
Jdg 1:24 ܘܰܚܙܰܘ ܢܳܛܽܘܖ̈ܶܐ ܓܰܒܪܳܐ ܕܢܳܦܶܩ ܡܶܢ ܩܪܺܝܬ݂ܳܐ ܘܳܐܡܪܺܝܢ ܠܶܗ. ܚܰܘܳܢ ܐܰܝܢܰܘ ܡܰܥܠܳܢܳܐ ܕܰܩܪܺܝܬ݂ܳܐ. ܘܢܶܥܒܶܕ݂ ܥܰܡܳܟ݂ ܫܠܳܡܳܐ.
Jdg 1:25 ܘܚܰܘܺܝ ܐܶܢܽܘܢ ܡܰܥܠܳܢܳܐ ܕܰܩܪܺܝܬ݂ܳܐ. ܘܰܡ̣ܚܰܘ ܠܰܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ. ܘܰܠܓܰܒܪܳܐ ܗܰܘ ܘܰܠܟܽܠܳܗ̇ ܫܰܪܒܬܶܗ ܫܰܒܩܽܘܗܝ.
Jdg 1:26 ܘܶܐܙܰܠ ܓܰܒܪܳܐ ܗܰܘ ܠܰܐܪܥܳܐ ܕܚܺܝܬ݂ܳܝ̈ܶܐ ܘܰܒ̣ܢܳܐ ܩܪܺܝܬ݂ܳܐ. ܘܰܩܪܳܐ ܫܡܳܗ̇ ܠܽܘܙ. ܘܗܽܘܝܽܘ ܫܡܳܗ̇ ܥܕܰܡܳܐ ܠܝܰܘܡܳܢܳܐ.
Jdg 1:27 ܘܠܳܐ ܚܪܰܒ ܡܢܰܫܶܐ ܠܒܶܝܬ݂ ܫܳܐܰܢ ܘܰܠܟܰܦܖ̈ܽܘܢܶܝܗ̇. ܘܰܠܬܰܥܢܳܟ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܕܽܘܪ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܐܰܒܺܝܢܥܳܡ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܡܰܓܕܽܘ ܘܰܠܟܰܦܖ̈ܽܘܢܶܝܗ̇. ܘܠܳܐ ܐܶܫܬܰܥܒܰܕ݂ ܟܢܰܥܢܳܝܳܐ ܕܝܳܬ݂ܶܒ ܒܰܐܪܥܳܐ ܗܳܝ.
Jdg 1:28 ܘܟܰܕ݂ ܐܶܬ݂ܚܰܝܰܠ ܝܺܣܪܳܐܶܝܠ. ܟܰܒܫܶܗ ܠܰܟܢܰܥܢܳܝܳܐ ܒܡܰܕܰܐܬ݂ܳܐ. ܘܡܰܘܒܳܕܽܘ ܠܳܐ ܐܰܘܒܕ݂ܶܗ.
Jdg 1:29 ܘܰܐܦܪܶܝܡ ܠܳܐ ܐܰܘܒܶܕ ܠܰܟܢܰܥܢܳܝܳܐ ܕܝܳܬ݂ܶܒ ܒܓܳܙܳܪ. ܘܺܝܬ݂ܶܒܘ ܟܢܰܥܢܳܝ̈ܶܐ ܒܰܝܢܳܬ݂ܗܽܘܢ ܒܓܳܙܳܪ.
Jdg 1:30 ܘܰܙܒܽܘܠܽܘܢ ܠܳܐ ܐܰܘܒܶܕ݂ ܠܝܳܬ݂ܒܰܝ̈ ܩܶܛܪܽܘܢ ܘܰܠܝܳܬ݂ܒܰܝ̈ ܝܰܗܠܺܝܠ. ܘܺܝܬ݂ܶܒܘ ܟܢܰܥܢܳܝ̈ܶܐ ܥܰܡܶܗ. ܘܶܐܬ݂ܟܒܶܫܘ ܒܡܰܕܰܐܬ݂ܳܐ.
Jdg 1:31 ܘܰܐܫܺܝܪ ܠܳܐ ܐܰܘܒܶܕ݂ ܠܝܳܬ݂ܒܰܝ̈ ܥܰܟܽܘ. ܘܰܠܝܳܬ݂ܒܰܝ̈ ܨܰܝܕܽܘܢ. ܘܠܰܚܒܶܠ. ܘܠܺܐܝܙܒܺܠ. ܘܰܠܚܰܠܒܳܐ. ܘܠܳܐܦܳܩ. ܘܰܠܪܳܚܽܘܒ.
Jdg 1:32 ܘܺܝܬ݂ܶܒ ܐܳܫܺܝܪ ܒܰܝܢܳܬ݂ ܟܢܰܥܢܳܝ̈ܶܐ ܝܳܬ݂ܒܰܝ̈ ܐܰܪܥܳܐ. ܡܶܛܽܠ ܕܠܳܐ ܐܰܘܒܶܕ݂ ܐܶܢܽܘܢ.
Jdg 1:33 ܘܢܰܦܬܳܠܺܝ ܠܳܐ ܐܰܘܒܶܕ ܠܝܳܬ݂ܒܰܝ̈ ܒܶܝܬ݂ ܫܡܶܫ. ܘܰܠܝܳܬ݂ܒܰܝ̈ ܒܶܝܬ݂ ܥܢܳܬ݂. ܘܺܝܬ݂ܶܒܘ ܒܶܝܬ݂ ܟܢܰܥܢܳܝܳܐ ܝܳܬ݂ܒܰܝ̈ ܐܰܪܥܳܐ. ܘܝܳܬ݂ܒܰܝ̈ ܒܶܝܬ݂ ܫܡܶܫ. ܘܝܳܬ݂ܒܰܝ̈ ܒܶܝܬ݂ ܥܢܳܬ݂. ܘܶܐܬ݂ܟܒܶܫܘ ܠܗܽܘܢ ܒܡܰܕܰܐܬ݂ܳܐ.
Jdg 1:34 ܘܰܐܪܚܶܩܘ ܐܶܢܽܘܢ ܠܳܐܡܽܘܖ̈ܳܝܶܐ ܒܢܰܝ̈ ܕܳܢ ܠܛܽܘܪܳܐ. ܡܶܛܽܠ ܕܠܳܐ ܫܒܰܩܘ ܐܶܢܽܘܢ ܠܡܶܚܰܬ݂ ܠܥܽܘܡܩܳܐ.
Jdg 1:35 ܘܶܐܬܛܦܺܝܣܘ ܐܳܡܽܘܖ̈ܳܝܶܐ ܠܡܶܬܰܒ ܒܰܐܪܥܳܐ ܕܰܚܕܶܣ ܒܛܽܘܪܳܐ. ܒܰܐܠܽܘܢ ܘܰܒܫܰܥܠܒܺܝܢ. ܘܥܶܫܢܰܬ݂ ܐܺܝܕ݂ܳܐ ܕܒܶܝܬ݂ ܝܰܘܣܶܦ. ܘܶܐܬ݂ܟܒܶܫܘ ܒܡܰܕܰܐܬ݂ܳܐ.
Jdg 1:36 ܘܰܬ݂ܚܽܘܡܳܐ ܕܳܐܡܽܘܖ̈ܳܝܶܐ. ܡܶܢ ܡܰܣܩܳܢܳܐ ܕܥܶܩܪܽܘܢ ܡܶܢ ܫܩܺܝܦܳܐ ܘܰܠܥܶܠ.
Jdg 2:1 ܘܰܣܠܶܩ ܡܰܠܰܐܟܶܗ ܕܡܳܪܝܳܐ ܡܶܢ ܓܰܠܓܳܠܳܐ ܠܒܶܟ݂ܝܳܢ. ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܗܳܟܰܢܳܐ ܐܳܡܰܪ ܡܳܪܝܳܐ. ܐܶܢܳܐ ܐܰܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܝܬܺܝܬܟܽܘܢ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܟܽܘܢ. ܘܶܐܡܪܶܬ݂ ܕܠܳܐ ܐܶܒܰܛܶܠ ܩܝܳܡܝ ܕܥܰܡܟܽܘܢ ܠܥܳܠܰܡ.
Jdg 2:2 ܘܰܐܢ̱ܬܽܘܢ ܠܳܐ ܬܩܺܝܡܽܘܢ ܩܝܳܡܳܐ ܠܝܳܬ݂ܒܰܝ̈ ܐܰܪܥܳܐ ܗܳܕ݂ܶܐ. ܡܰܕ݂ܒܚܰܝ̈ܗܽܘܢ ܥܰܩܰܪܘ. ܘܠܳܐ ܫܡܰܥܬܽܘܢ ܠܩܳܠܝ. ܠܡܳܢܳܐ ܗܳܟܰܢܳܐ ܥܒܰܕܬܽܘܢ.
Jdg 2:3 ܐܳܦ ܐܶܢܳܐ ܗܳܟܰܢܳܐ ܐܶܡ̇ܪܶܬ݂. ܕܠܳܐ ܐܰܘܒܶܕ݂ ܐܶܢܽܘܢ ܡܶܢ ܩܕ݂ܳܡܰܝܟܽܘܢ. ܘܢܶܗܘܽܘܢ ܠܟܽܘܢ ܠܰܣܪܺܝܩܽܘܬ݂ܳܐ. ܘܰܐܠܳܗܰܝ̈ܗܽܘܢ ܢܶܗܘܽܘܢ ܠܟܽܘܢ ܠܬ݂ܽܘܩܰܠܬ݂ܳܐ.
Jdg 2:4 ܘܟܰܕ݂ ܐܶܡܰܪ ܡܰܠܰܐܟܶܗ ܕܡܳܪܝܳܐ ܡ̈ܶܠܶܐ ܗܳܠܶܝܢ ܠܺܝܣܪܳܐܶܝܠ. ܐܰܪܺܝܡܘ ܥܰܡܳܐ ܟܽܠܶܗ ܩܳܠܗܽܘܢ ܘܰܒ̣ܟܰܘ.
Jdg 2:5 ܘܰܩ̣ܪܳܐ ܥܰܡܳܐ ܫܡܶܗ ܕܰܐܬ݂ܪܳܐ ܗܰܘ ܒܶܟܝܳܢ. ܘܕܰܒܰܚܘ ܬܰܡܳܢ ܠܡܳܪܝܳܐ.
Jdg 2:6 ܘܫܰܕܰܪ ܝܶܫܽܘܥ ܠܥܰܡܳܐ. ܘܶܐܙܰܠܘ ܒܢܰܝ̈ ܝܺܣܪܳܐܶܝܠ ܓܒܰܪ ܠܝܳܪܬܽܘܬ݂ܶܗ ܠܡܺܐܪܰܬ݂ ܐܰܪܥܳܐ.
Jdg 2:7 ܘܰܦ̣ܠܰܚܘ ܥܰܡܳܐ ܠܡܳܪܝܳܐ ܟܽܠܗܽܘܢ ܝܰܘ̈ܡܳܬ݂ܶܗ ܕܝܶܫܽܘܥ. ܘܟܽܠܗܽܘܢ ܝܰܘ̈ܡܳܬ݂ܳܐ ܕܩܰܫܺܝ̈ܫܶܐ ܕܰܐܓܰܪܘ ܒܳܬܰܪ ܝܶܫܽܘܥ. ܘܰܚ̣ܙܰܘ ܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ. ܘܪܰܘܖ̈ܒܳܬ݂ܳܐ ܕܰܥܒܰܕ݂ ܠܺܝܣܪܳܐܶܝܠ.
Jdg 2:8 ܘܡܺܝܬ݂ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܒܰܪܡܳܐܐ ܘܰܥܣܰܪ ܫܢܺܝ̈ܢ.
Jdg 2:9 ܘܩܰܒܪܽܘܗܝ ܒܰܬ݂ܚܽܘܡܳܐ ܕܝܳܪܬܽܘܬ݂ܶܗ ܒܬܰܡܢܰܬ݂ܣܪܰܚ ܕܰܒܛܽܘܪܳܐ ܕܰܐܦܪܶܝܡ. ܡܶܢ ܓܰܪܒܝܳܐ ܠܛܽܘܪܳܐ ܕܓܳܥܳܫ.
Jdg 2:10 ܘܳܐܦ ܟܽܠܶܗ ܕܳܪܳܐ ܗܰܘ ܐܶܬ݂ܟܢܶܫܘ ܠܘܳܬ݂ ܐܰܒܳܗܰܝ̈ܗܽܘܢ. ܘܩ̣ܳܡ ܕܳܪܳܐ ܐ̱ܚܪܺܢܳܐ ܒܳܬܰܪܗܽܘܢ ܕܠܳܐ ܝܺܕ݂ܰܥܘ ܠܡܳܪܝܳܐ. ܘܳܐܦܠܳܐ ܠܰܥܒܳܕ݂ܰܘ̈ܗܝ ܕܰܥܒܰܕ݂ ܠܺܝܣܪܳܐܶܝܠ.
Jdg 2:11 ܘܰܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܦ̣ܠܰܚܘ ܠܒܰܥܠܳܐ.
Jdg 2:12 ܘܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܙܰܠܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܥܰܡ̈ܡܶܐ ܕܰܚܕ݂ܳܖ̈ܰܝܗܽܘܢ. ܘܰܣܓܶܕ݂ܘ ܠܗܽܘܢ. ܘܰܐܪܓܶܙܘ ܠܡܳܪܝܳܐ.
Jdg 2:13 ܘܰܫ̣ܒܰܩܘ ܠܡܳܪܝܳܐ. ܘܰܦ̣ܠܰܚܘ ܠܒܰܥܠܳܐ. ܘܠܶܐܣܬܖ̈ܳܬ݂ܳܐ.
Jdg 2:14 ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܒܳܙܽܘܙ̈ܶܐ ܘܒܰܙܘ ܐܶܢܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܕܒܰܚܕ݂ܳܖ̈ܰܝܗܽܘܢ. ܘܠܳܐ ܐܶܫܟܰܚܘ ܬܽܘܒ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ.
Jdg 2:15 ܘܰܠܟܰܪ ܕܢܳܦܩܺܝܢ ܗܘܰܘ. ܐܺܝܕ݂ܶܗ ܕܡܳܪܝܳܐ ܗܳܘܝܳܐ ܗܘܳܬ݂ ܥܠܰܝܗܽܘܢ ܠܒܺܝܫܬܳܐ. ܐܰܝܟ݂ ܕܶܐܡܰܪ ܡܳܪܝܳܐ. ܘܰܐܝܟ݂ ܕܺܝܡܳܐ ܠܗܽܘܢ ܡܳܪܝܳܐ. ܘܥܳܩܰܬ݂ ܠܗܽܘܢ ܛܳܒ.
Jdg 2:16 ܘܰܐܩܺܝܡ ܡܳܪܝܳܐ ܕܰܝܳܢ̈ܶܐ ܒܶܝܬ݂ ܝܺܣܪܳܐܶܝܠ. ܘܰܦܪܰܩܘ ܐܶܢܽܘܢ ܡܶܢ ܐܺܝܕ݂ܳܐ ܕܒܳܙܽܘܙܰܝ̈ܗܽܘܢ.
Jdg 2:17 ܘܳܐܦ ܠܕܰܝܳܢܰܝ̈ܗܽܘܢ ܠܳܐ ܫ̣ܡܰܥܘ. ܡܶܛܽܠ ܕܰܛܥܰܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܰܣܓܶܕ݂ܘ ܠܗܽܘܢ. ܘܰܣܛܰܘ ܒܰܥܓܰܠ ܡܶܢ ܐܽܘܪܚܳܐ ܕܶܐܙܰܠܘ ܒܳܗ̇ ܐܰܒܳܗܰܝ̈ܗܽܘܢ. ܠܡܶܫܡܰܥ ܦܽܘܩܕܳܢܰܘ̈ܗܝ ܕܡܳܪܝܳܐ. ܘܠܳܐ ܥܒܰܕ݂ܘ ܗܳܟܰܢܳܐ.
Jdg 2:18 ܘܟܰܕ݂ ܐܰܩܺܝܡ ܠܗܽܘܢ ܡܳܪܝܳܐ ܕܰܝܳܢ̈ܶܐ. ܗܘܳܐ ܡܳܪܝܳܐ ܥܰܡ ܕܰܝܳܢ̈ܶܐ. ܘܰܦܪܰܩ ܐܶܢܽܘܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܟܽܠ ܝܰܘ̈ܡܰܝ ܕܰܝܳܢ̈ܶܐ. ܫܳܡܰܥ ܗܘܳܐ ܡܳܪܝܳܐ ܐܶܢܰܩܬ݂ܗܽܘܢ. ܡܶܢ ܩܕ݂ܳܡ ܐܳܠܽܘܨܰܝ̈ܗܽܘܢ. ܘܕܳܚܽܘܩܰܝ̈ܗܽܘܢ.
Jdg 2:19 ܘܟܰܕ݂ ܡܺܝܬ݂ܘ ܕܰܝܳܢ̈ܶܐ. ܗܦܰܟܘ ܘܚܰܒܶܠܘ ܡܶܢ ܐܰܒܳܗܰܝ̈ܗܽܘܢ. ܠܡܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܠܡܶܦܠܰܚ ܐܶܢܽܘܢ. ܘܰܠܡܶܣܓܕ݂ ܠܗܽܘܢ. ܘܠܳܐ ܒܰܨܰܪܘ ܡܶܢ ܥܒܳܕܰܝ̈ܗܽܘܢ. ܘܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬܳܐ.
Jdg 2:20 ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܶܐܡܰܪ ܥܰܠ ܕܰܥܒܰܪ ܥܰܡܳܐ ܗܳܢܳܐ ܥܰܠ ܩܝܳܡܝ ܕܦܰܩܕܶܬ݂ ܠܰܐܒܳܗܰܝ̈ܗܽܘܢ. ܘܠܳܐ ܫ̣ܡܰܥܘ ܒܩܳܠܝ.
Jdg 2:21 ܘܳܐܦ ܐܶܢܳܐ ܠܳܐ ܐܰܘܣܶܦ ܠܡܰܘܒܳܕ݂ܽܘ ܠܐ̱ܢܳܫ ܡܶܢ ܩܕ݂ܳܡܰܝܗܽܘܢ. ܡܶܢ ܥܰܡ̈ܡܶܐ ܕܰܫܒܰܩ ܝܶܫܽܘܥ ܘܡܺܝܬ݂.
Jdg 2:22 ܡܶܛܽܠ ܕܰܢܢܰܣܶܐ ܒܗܽܘܢ ܡܳܪܝܳܐ ܠܺܝܣܪܳܐܶܝܠ. ܐܶܢ ܢܳܛܪܺܝܢ ܐܽܘܪܚܶܗ ܕܡܳܪܝܳܐ. ܘܶܐܢ ܡܗܰܠܟܺܝܢ ܒܳܗ̇. ܐܰܝܟ݂ ܕܰܢܛܰܪܘ ܐܰܒܳܗܰܝ̈ܗܽܘܢ ܐܰܘ ܠܳܐ.
Jdg 2:23 ܘܰܫܒܰܩ ܐܶܢܽܘܢ ܡܳܪܝܳܐ ܠܥܰܡ̈ܡܶܐ ܗܳܠܶܝܢ. ܘܠܳܐ ܐܰܘܒܶܕ݂ ܐܶܢܽܘܢ ܒܰܥܓܰܠ. ܘܠܳܐ ܐܰܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܝܶܫܽܘܥ.
Jdg 3:1 ܘܗܳܠܶܝܢ ܥܰܡ̈ܡܶܐ ܕܰܫܒܰܩ ܡܳܪܝܳܐ ܠܰܡܢܰܣܳܝܽܘ ܒܗܽܘܢ ܠܺܝܣܪܳܐܶܝܠ. ܟܽܠ ܕܠܳܐ ܝܺܕܰܥܘ ܠܟܽܠܗܽܘܢ ܩܖ̈ܳܒܶܐ ܕܰܟܢܰܥܢܳܝ̈ܶܐ.
Jdg 3:2 ܒܰܠܚܽܘܕ݂ ܡܶܛܽܠ ܕܢܶܕܥܽܘܢ ܕܳܖ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܢܺܐܠܦܽܘܢ ܩܪܳܒܳܐ. ܒܰܠܚܽܘܕ݂ ܩܰܕ݂ܡܳܝ̈ܶܐ ܠܳܐ ܝܺܕ݂ܰܥܘ.
Jdg 3:3 ܚܰܡܫܳܐ ܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܘܟܽܠܗܽܘܢ ܟܢܰܥܢܳܝ̈ܶܐ ܘܨܰܝ̈ܕܢܳܝܶܐ. ܘܚܳܘܳܝ̈ܶܐ ܝܳܬ݂ܒܰܝ̈ ܛܽܘܪܳܐ ܕܠܶܒܢܳܢ. ܘܡܶܢ ܛܽܘܪܳܐ ܕܰܒܢܰܝ̈ ܚܶܪܡܽܘܢ. ܘܰܥܕܰܡܳܐ ܠܡܰܥܠܳܢܳܐ ܕܰܚܡܳܬ݂.
Jdg 3:4 ܗܘܰܘ ܠܰܡܢܰܣܳܝܽܘ ܒܗܽܘܢ ܠܺܝܣܪܳܐܶܝܠ. ܕܢܶܕܰܥ ܐܶܢ ܫܳܡܥܺܝܢ ܦܽܘܩܕܳܢܰܘ̈ܗܝ ܕܡܳܪܝܳܐ. ܕܦܰܩܶܕ݂ ܠܰܐܒܳܗܰܝ̈ܗܽܘܢ ܒܺܐܝܕ݂ܳܐ ܕܡܽܘܫܶܐ.
Jdg 3:5 ܘܰܒܢܰܝ̈ ܝܺܣܪܳܐܶܝܠ ܝܺܬ݂ܶܒܘ ܒܰܝܢܳܬ݂ ܟܢܰܥܢܳܝ̈ܶܐ. ܘܚܳܘܳܝ̈ܶܐ. ܘܳܐܡܽܘܖ̈ܳܝܶܐ. ܘܦܰܖ̈ܙܳܝܶܐ. ܘܚܺܝܬ݂ܳܝ̈ܶܐ. ܘܝܳܒܽܘܣܳܝ̈ܶܐ.
Jdg 3:6 ܘܰܢܣܰܒܘ ܡܶܢ ܒ̈ܢܳܬ݂ܗܽܘܢ ܠܗܽܘܢ ܢܶܫ̈ܶܐ. ܘܰܒ̈ܢܳܬ݂ܗܽܘܢ ܝܰܗܒܘ ܠܰܒܢܰܝ̈ܗܽܘܢ. ܘܰܦܠܰܚܘ ܠܰܐܠܳܗܰܝ̈ܗܽܘܢ.
Jdg 3:7 ܘܰܥ̣ܒܰܕܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ. ܘܰܦܠܰܚܘ ܠܒܰܥܠܳܐ ܘܠܶܐܣܬܖ̈ܳܬ݂ܳܐ.
Jdg 3:8 ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܟܽܘܫܳܢ ܥܰܘܳܠܳܐ ܡܰܠܟܳܐ ܕܳܐܪܳܡ ܢܰܗܖ̈ܺܝܢ. ܘܰܦܠܰܚܘ ܒܢܰܝ̈ ܝܺܣܪܳܐܶܝܠ ܠܟܽܘܫܳܢ ܥܰܘܳܠܳܐ ܬܡܳܢܶܐ ܫܢܺܝ̈ܢ.
Jdg 3:9 ܘܰܩܪܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܘܰܐܩܺܝܡ ܡܳܪܝܳܐ ܦܳܪܽܘܩܳܐ ܠܰܒܢܰܝ̈ ܝܺܣܪܳܐܶܝܠ. ܘܰܦܪܰܩ ܐܶܢܽܘܢ ܥܰܬ݂ܢܳܐܶܝܠ ܒܰܪ ܩܰܢܰܙ ܐܰܚܽܘܗܝ ܕܟܳܠܳܒ ܕܰܙܥܽܘܪ ܡܶܢܶܗ.
Jdg 3:10 ܘܰܗܘܳܬ݂ ܥܠܰܘܗܝ ܐܺܝܕ݂ܶܗ ܕܡܳܪܝܳܐ. ܘܕ݂ܳܢ ܠܺܝܣܪܳܐܶܝܠ. ܘܰܢܦܰܩ ܠܰܩܪܳܒܳܐ. ܘܰܐܫܠܶܡ ܡܳܪܝܳܐ ܒܺܐܝܕ݂ܰܘ̈ܗܝ ܠܟܽܘܫܳܢ ܥܰܘܳܠܳܐ ܡܰܠܟܳܐ ܕܳܐܪܳܡ ܢܰܗܖ̈ܺܝܢ. ܘܥܶܫܢܰܬ݂ ܐܺܝܕ݂ܶܗ ܥܰܠ ܟܽܘܫܳܢ ܥܰܘܳܠܳܐ.
Jdg 3:11 ܘܶܐܬܬܢܺܝܚܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ. ܘܡܺܝܬ݂ ܥܰܬ݂ܢܳܐܶܝܠ ܒܰܪ ܩܰܢܰܙ.
Jdg 3:12 ܘܰܐܘܣܶܦ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܚܰܝܶܠ ܡܳܪܝܳܐ ܠܥܶܓܠܽܘܢ ܡܰܠܟܳܐ ܕܡܽܘܐܳܒ ܥܰܠ ܝܺܣܪܳܐܶܝܠ. ܥܰܠ ܕܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ.
Jdg 3:13 ܘܟܰܢܶܫ ܥܠܰܝܗܽܘܢ ܠܰܒܢܰܝ̈ ܥܰܡܽܘܢ ܘܠܰܥܡܳܠܺܝܩ. ܘܶܐܙܰܠ̣ܘ ܘܰܡ̣ܚܰܘ ܠܺܝܣܪܳܐܶܝܠ. ܘܺܝܪܶܬ݂ܘ ܩܪܺܝܬ݂ܳܐ ܕܕܶܩ̈ܠܶܐ.
Jdg 3:14 ܘܰܦ̣ܠܰܚܘ ܒܢܰܝ̈ ܝܺܣܪܳܐܶܝܠ ܠܥܶܓܠܽܘܢ ܡܰܠܟܳܐ ܕܡܽܘܐܳܒ ܬܡܳܢܰܥܶܣܖ̈ܶܐ ܫܢܺܝ̈ܢ.
Jdg 3:15 ܘܰܩܪܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܘܰܐܩܺܝܡ ܠܗܽܘܢ ܡܳܪܝܳܐ ܦܳܪܽܘܩܳܐ. ܠܳܐܗܽܘܪ ܒܰܪ ܓܳܐܪܳܐ ܡܶܢ ܫܰܒܛܳܐ ܕܒܶܢܝܳܡܶܝܢ. ܓܰܒܪܳܐ ܕܰܦܫܺܝܓܳܐ ܗܘܳܬ݂ ܐܺܝܕ݂ܶܗ ܕܝܰܡܺܝܢܳܐ. ܘܫܰܕܰܪܘ ܒܢܰܝ̈ ܝܺܣܪܳܐܶܝܠ ܩܽܘܪܒܳܢܳܐ ܒܺܐܝܕ݂ܶܗ ܠܥܶܓܠܽܘܢ ܡܰܠܟܳܐ ܕܡܽܘܐܳܒ.
Jdg 3:16 ܘܰܥܒܰܕ݂ ܠܶܗ ܐܳܗܽܘܪ ܣܰܝܦܳܐ ܕܰܬܪܶܝܢ ܦܽܘܡܰܘ̈ܗܝ. ܩܦܰܣ ܐܽܘܪܟܶܗ. ܘܰܐܣܪܶܗ ܠܓܰܘ ܡܶܢ ܠܒܽܘܫܶܗ ܥܰܠ ܥܰܛܡܶܗ ܕܝܰܡܺܝܢܳܐ.
Jdg 3:17 ܘܩܰܪܶܒ ܩܽܘܪܒܳܢܳܐ ܠܥܶܓܠܽܘܢ ܡܰܠܟܳܐ ܕܡܽܘܐܳܒ. ܘܥܶܓܠܽܘܢ ܡܰܠܟܳܐ ܓܰܒܪܳܐ ܗܘܳܐ ܕܰܒܪܺܝܪ ܛܳܒ.
Jdg 3:18 ܘܟܰܕ݂ ܓܰܡܰܪ ܠܰܡܩܰܪܳܒܽܘ ܩܽܘܪܒܳܢܳܐ. ܫܪܳܐ ܠܥܰܡܳܐ ܫܩܺܝ̈ܠܰܝ ܩܽܘܪܒܳܢܳܐ.
Jdg 3:19 ܘܗܽܘ ܗ̣ܦܰܟ݂ ܡܶܢ ܦܣܺܝܠܺܝܢ ܕܥܰܠ ܓܶܢ̱ܒ ܓܰܠܓܳܠܳܐ. ܘܶܐܡܰܪ ܠܶܗ. ܡܶܠܬ݂ܳܐ ܕܣܶܬ݂ܪܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂ ܡܰܠܟܳܐ ܒܰܝ̈ܢܰܝ ܘܠܳܟ݂. ܘܶܐܡܰܪ ܡܰܠܟܳܐ ܥܒܰܪܘ ܡܶܢ ܬܰܡܳܢ. ܘܰܦܪܰܩܘ ܠܗܽܘܢ ܟܽܠܗܽܘܢ ܐܰܝܠܶܝܢ ܕܩܳܝܡܺܝܢ ܗܘܰܘ ܠܘܳܬܶܗ.
Jdg 3:20 ܘܳܐܗܽܘܪ ܥܰܠ ܠܘܳܬ݂ܶܗ. ܘܗܽܘ ܝܳܬ݂ܶܒ ܗܘܳܐ ܒܥܶܠܺܝܬ݂ܳܐ ܒܰܠܚܽܘܕ݂ܰܘܗܝ ܕܰܡܬ݂ܰܩܢܳܐ ܗܘܳܬ݂ ܠܶܗ. ܘܶܐܡܰܪ ܐܳܗܽܘܪ. ܡܶܠܬ݂ܳܐ ܕܰܐ‌ܠܳܗܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂. ܘܩܳܡ ܥܶܓܠܽܘܢ ܡܶܢ ܟܽܘܪܣܝܶܗ.
Jdg 3:21 ܘܰܐܘܫܶܛ ܐܳܗܽܘܪ ܐܺܝܕ݂ܶܗ ܕܣܶܡܳܠܳܐ. ܘܰܢ̣ܣܰܒ ܣܰܝܦܳܐ ܡܶܢ ܥܰܛܡܶܗ ܕܝܰܡܺܝܢܳܐ. ܘܰܡܚܳܝܗܝ ܒܟܰܪܣܶܗ.
Jdg 3:22 ܘܶܐܬ݂ܳܐ ܡܰܪܩܩܶܗ ܒܳܬܰܪ ܡܚܽܘܬܶܗ. ܘܣܰܟ݂ܪܳܗ̇ ܚܶܠܒܳܐ ܠܰܡܚܽܘܬ݂ܳܐ. ܡܶܛܽܠ ܕܠܳܐ ܫܰܡܛܶܗ ܣܰܝܦܳܐ ܡܶܢ ܟܰܪܣܶܗ. ܘܰܢܦܰܩ ܡܣܰܪܗܒܳܐܺܝܬ݂.
Jdg 3:23 ܘܰܢܦܰܩ ܐܳܗܽܘܪ ܠܰܟ݂ܣܽܘܣܛܪܽܘܢ ܘܶܐܚܰܕ݂ ܬܰܖ̈ܥܶܐ ܕܥܶܠܺܝܬ݂ܳܐ ܒܰܐܦܰܘ̈ܗܝ ܘܰܢܦܰܩ.
Jdg 3:24 ܗܽܘ ܢܦܰܩ ܘܥܰܒܕܰܘ̈ܗܝ ܥ̣ܰܠܘ. ܘܚܳܙܶܝܢ ܬܰܖ̈ܥܶܐ ܕܥܶܠܺܝܬ݂ܳܐ ܛܦܶܝܢ. ܘܳܐܡܪܺܝܢ. ܟܒܰܪ ܠܰܦܪܽܘܕܕܩܳܐ ܢܦܰܩ ܒܬ݂ܰܘܳܢܳܐ ܕܥܶܠܺܝܬ݂ܳܐ.
Jdg 3:25 ܘܟܰܬܰܪܘ ܣܰܓܺܝ. ܘܚܳܙܶܝܢ ܠܳܐ ܦܳܬܰܚ ܬܰܖ̈ܥܶܐ ܕܥܶܠܺܝܬ݂ܳܐ. ܘܰܢ̣ܣܰܒܘ ܩܠܺܝ̈ܕܶܐ ܘܰܦܬܰܚܘ. ܘܚܳܙܶܝܢ ܡܳܪܗܽܘܢ ܪܡܶܐ ܥܰܠ ܐܰܪܥܳܐ ܘܡܺܝܬ݂.
Jdg 3:26 ܘܥܰܕ݂ ܗܶܢܽܘܢ ܡܶܬܬܰܘܗܺܝܢ ܗܘܰܘ. ܐܳܗܽܘܪ ܥܒܰܪ ܠܰܦܣܺܝܠܺܝܢ ܘܶܐܬ݂ܦܰܠܰܛ. ܘܰܪܗܶܛ ܠܫܺܝܥܪܰܬ݂.
Jdg 3:27 ܘܟܰܕ݂ ܐܶܬ݂ܳܐ. ܩܪܳܐ ܒܫܺܝܦܽܘܪܳܐ ܒܛܽܘܪܳܐ ܕܰܐܦܪܶܝܡ. ܘܰܢܚܶܬ݂ܘ ܥܰܡܶܗ ܒܢܰܝ̈ ܝܺܣܪܳܐܶܝܠ ܡܶܢ ܛܽܘܪܳܐ. ܘܗܽܘ ܩܕ݂ܳܡܰܝܗܽܘܢ.
Jdg 3:28 ܘܶܐܡܰܪ ܠܗܽܘܢ. ܬܰܘ ܒܳܬܰܪܝ. ܡܶܛܽܠ ܕܰܐܫܠܶܡ ܡܳܪܝܳܐ ܠܰܒܥܶܠܕܒܳܒܰܝ̈ܟܽܘܢ ܡܽܘܐܳܒܳܝ̈ܶܐ ܒܺܐܝ̈ܕܰܝܟܽܘܢ. ܘܰܢܚܶܬ݂ܘ ܒܳܬܪܶܗ. ܘܶܐܚܰܕ݂ܘ ܡܰܥܒܰܪܬ݂ܳܐ ܕܝܽܘܪܕܢܳܢ ܕܡܽܘܐܳܒ. ܘܠܳܐ ܫ̣ܒܰܩܘ ܠܐ̱ܢܳܫ ܕܢܶܥܒܰܪ.
Jdg 3:29 ܘܩܰܛܶܠܘ ܡܶܢ ܡܽܘܐܳܒܳܝ̈ܶܐ ܒܗܰܘ ܙܰܒܢܳܐ. ܐܰܝܟ݂ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܟܽܠ ܕܥܰܬܺܝܪ ܘܟܽܠ ܓܒܰܪ ܚܰܝܠܬ݂ܳܢ. ܘܠܳܐ ܐܶܬ݂ܦܰܠܰܛ ܐ̱ܢܳܫ.
Jdg 3:30 ܘܶܐܬܬܰܒܰܪܘ ܡܽܘܐܳܒܳܝ̈ܶܐ ܒܗܰܘ ܙܰܒܢܳܐ ܬܚܶܝܬ݂ ܐܺܝܕ݂ܳܐ ܕܺܝܣܪܳܐܶܝܠ. ܘܫܶܠܝܰܬ݂ ܐܰܪܥܳܐ ܬܡܳܢܺܝܢ ܫܢܺܝ̈ܢ.
Jdg 3:31 ܘܒܳܬܪܶܗ ܗܘܳܐ ܫܰܡܓܰܪ ܒܰܪ ܥܢܳܬ݂. ܘܰܚܪܰܒ ܡܶܢ ܦܠܶܫܬܳܝ̈ܶܐ. ܫܶܬܡܳܐܐ ܓܰܒܖ̈ܺܝܢ ܒܡܰܣܳܣܳܐ ܕܬܰܘܖ̈ܶܐ. ܘܰܦܪܰܩ ܐܳܦ ܗܽܘ ܠܺܝܣܪܳܐܶܝܠ. 
Jdg 4:1 ܘܰܐܘܣܶܦܘ ܬܽܘܒ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܳܐܗܽܘܪ ܡܺܝܬ݂.
Jdg 4:2 ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܢܳܒܺܝܢ ܡܰܠܟܳܐ ܕܰܟ݂ܢܰܥܢ ܕܰܐܡܠܶܟ݂ ܒܚܳܨܽܘܪ. ܘܪܰܒ ܚܰܝܠܶܗ ܣܺܝܣܪܳܐ. ܘܗܽܘ ܝܳܬ݂ܶܒ ܗܘܳܐ ܒܚܰܪܫܰܬ݂ ܕܥܰܡ̈ܡܶܐ.
Jdg 4:3 ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܡܶܛܽܠ ܕܰܬ݂ܫܰܥܡܳܐܐ ܡܰܖ̈ܟܒܳܬ݂ܳܐ ܕܦܰܪܙܠܳܐ ܐܺܝܬ݂ ܗܘܰܝ̈ ܠܶܗ. ܘܗܽܘ ܡܫܰܥܒܶܕ݂ ܗܘܳܐ ܠܰܒܢܰܝ̈ ܝܺܣܪܳܐܶܝܠ ܒܰܩܛܺܝܪܳܐ ܥܶܣܪܺܝܢ ܫܢܺܝ̈ܢ.
Jdg 4:4 ܘܰܕ݂ܒܽܘܪܳܐ ܐܰܢ̱ܬܬ݂ܳܐ ܢܒܺܝܬ݂ܳܐ. ܐܰܢ̱ܬܰܬ݂ ܠܦܺܝܬ݂ܽܘܪ. ܗܺܝ ܗܘܳܬ݂ ܕܳܝܢܳܐ ܠܺܝܣܪܳܐܶܝܠ ܒܗܰܘ ܙܰܒܢܳܐ.
Jdg 4:5 ܘܗܺܝ ܕܒܽܘܪܳܐ ܝܳܬ݂ܒܳܐ ܗܘܳܬ݂ ܬܚܶܝܬ݂ ܕܶܩܠܳܐ. ܒܶܝܬ݂ ܪܳܡܬ݂ܳܐ ܘܒܶܝܬ݂ ܐܺܝܠ ܕܰܒܛܽܘܪܳܐ ܕܰܐܦܪܶܝܡ. ܘܰܣܠܶܩܘ ܠܘܳܬ݂ܳܗ̇ ܒܢܰܝ̈ ܝܺܣܪܳܐܶܝܠ ܠܕܺܝܢܳܐ.
Jdg 4:6 ܘܫܰܕܪܰܬ݂ ܩܪܳܬ݂ ܠܒܳܪܳܩ ܒܰܪ ܐܳܒܺܝܢܥܳܡ ܡܶܢ ܪܩܶܡ ܕܢܰܦܬܳܠܺܝ. ܘܳܐܡܪܳܐ ܠܶܗ. ܠܳܐ ܦܰܩܕ݂ܳܟ݂ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܬܺܐܙܰܠ ܘܬܶܬܶܒ ܒܛܽܘܪܳܐ ܕܬ݂ܳܒܽܘܪ. ܘܬܶܕ݂ܒܰܪ ܥܰܡܳܟ݂ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܡܶܢ ܒܢܰܝ̈ ܢܰܦܬܳܠܺܝ. ܘܡܶܢ ܒܢܰܝ̈ ܙܒܽܘܠܽܘܢ.
Jdg 4:7 ܘܢܺܐܬܽܘܢ ܥܰܡܳܟ݂ ܠܢܰܚܠܳܐ ܕܩܺܝܫܽܘܢ. ܥܰܠ ܣܺܝܣܪܳܐ ܪܰܒ ܚܰܝܠܳܐ ܕܢܳܒܺܝܢ. ܘܥܰܠ ܡܰܖ̈ܟܒܳܬܶܗ. ܘܥܰܠ ܚܰܝܠܶܗ. ܘܰܐܫܠܡܺܝܘܗܝ ܒܺܐܝܕܰܝ̈ܟ.
Jdg 4:8 ܐܳܡܰܪ ܠܳܗ̇ ܒܳܪܳܩ. ܐܶܢ ܐܳܙܳܠ̱ܐ ܐܰܢ̱ܬܝ ܥܰܡܝ. ܐܳܙܶܠ ܐ̱ܢܳܐ. ܘܶܐܢ ܠܳܐ ܐܳܙܳܠ̱ܐ ܐܰܢ̱ܬܝ ܥܰܡܝ. ܠܳܐ ܐܳܙܶܠ ܐ̱ܢܳܐ.
Jdg 4:9 ܐܳܡܪܳܐ ܠܶܗ. ܡܺܐܙܰܠ ܐܳܙܳܠ̱ܐ ܐ̱ܢܳܐ ܥܰܡܳܟ݂. ܒܪܰܡ ܒܳܪܳܩ ܠܳܐ ܬܶܫܬܰܒܗܰܪ ܥܰܠ ܐܽܘܪܚܳܐ ܕܳܐܙܶܠ ܐܰܢ̱ܬ. ܡܶܛܽܠ ܕܒܺܐܝܕ݂ܳܐ ܕܰܐܢ̱ܬܬ݂ܳܐ ܢܰܫܠܡܺܝܘܗܝ ܡܳܪܝܳܐ ܠܣܺܝܣܪܳܐ. ܘܩܳܡܰܬ݂ ܕܒܽܘܪܳܐ ܘܶܐܙܰܠ̱ܬ݂ ܥܰܡ ܒܳܪܳܩ ܠܰܪܩܶܡ.
Jdg 4:10 ܘܟܰܢܶܫ ܒܳܪܳܩ ܠܰܙܒܽܘܠܽܘܢ. ܘܰܠܢܰܦܬܳܠܺܝ ܠܰܪܩܶܡ. ܘܰܣܠܶܩܘ ܥܰܡܶܗ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܣܶܠܩܰܬ݂ ܥܰܡܶܗ ܐܳܦ ܕܒܽܘܪܳܐ.
Jdg 4:11 ܘܚܽܘܒܳܪ ܩܺܝܢܳܢ. ܢܦܰܩ ܡܶܢ ܩܺܝܢ ܡܶܢ ܒܢܰܝ̈ ܚܽܘܒܳܒ ܚܡܽܘܗܝ ܕܡܽܘܫܶܐ. ܘܰܢܩܰܫ ܡܰܫܟܢܶܗ ܥܕܰܡܳܐ ܠܒܶܛܡܬ݂ܳܐ ܕܒܰܨܥܺܝܢܺܝܢ ܕܥܰܠ ܓܶܢ̱ܒ̣ ܪܩܶܡ.
Jdg 4:12 ܘܚܰܘܺܝܘ ܠܣܺܝܣܪܳܐ ܕܰܣܠܶܩ ܒܳܪܳܩ ܒܰܪ ܐܳܒܺܝܢܥܳܡ ܠܛܽܘܪܳܐ ܕܬ݂ܳܒܽܘܪ.
Jdg 4:13 ܘܟܰܢܶܫ ܣܺܝܣܪܳܐ ܟܽܠܗܶܝܢ ܡܰܖ̈ܟܒܳܬܶܗ. ܬܫܰܥܡܳܐܐ ܡܰܖ̈ܟܒܳܬ݂ܳܐ ܕܦܰܪܙܠܳܐ. ܘܟܽܠܶܗ ܥܰܡܳܐ ܕܥܰܡܶܗ. ܡܶܢ ܚܰܪܫܰܬ݂ ܕܥܰܡ̈ܡܶܐ. ܘܰܥܕܰܡܳܐ ܠܢܰܚܠܳܐ ܕܩܺܝܫܽܘܢ.
Jdg 4:14 ܘܶܐܡܪܰܬ݂ ܕܒܽܘܪܳܐ ܠܒܳܪܳܩ. ܩܽܘܡ. ܡܶܛܽܠ ܕܗܳܢܰܘ ܝܰܘܡܳܐ ܕܰܐܫܠܶܡ ܡܳܪܝܳܐ ܠܣܺܝܣܪܳܐ ܒܺܐܝܕܰܝ̈ܟ. ܗܳܐ ܡܳܪܝܳܐ ܢܳܦܶܩ ܩܕ݂ܳܡܰܝܟ ܘܰܢܚܶܬ݂ ܒܳܪܳܩ ܡܶܢ ܛܽܘܪܳܐ ܕܬ݂ܳܒܽܘܪ. ܘܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ ܥܰܡܶܗ.
Jdg 4:15 ܘܰܬ݂ܒܰܪ ܡܳܪܝܳܐ ܠܣܺܝܣܪܳܐ ܘܰܠܟܽܠܗܶܝܢ ܡܰܖ̈ܟܒܳܬܶܗ. ܘܰܠܟܽܠܳܗ̇ ܡܰܫܪܺܝܬܶܗ ܒܦܽܘܡܳܐ ܕܚܰܪܒܳܐ ܩܕ݂ܳܡ ܒܳܪܳܩ. ܘܰܢܚܶܬ݂ ܣܺܝܣܪܳܐ ܡܶܢ ܡܰܪܟܰܒܬܶܗ. ܘܰܥ̣ܪܰܩ ܒܖ̈ܶܓܠܰܘܗܝ.
Jdg 4:16 ܘܒܳܪܳܩ ܪܕܰܦ ܒܳܬܰܪ ܡܰܖ̈ܟܒܳܬܶܗ ܘܒܳܬܰܪ ܡܰܫܪܺܝܬܶܗ. ܥܕܰܡܳܐ ܠܚܰܪܫܶܬ݂ ܕܥܰܡ̈ܡܶܐ. ܘܢܶܦܠܰܬ݂ ܟܽܠܳܗ̇ ܡܰܫܪܺܝܬܶܗ ܕܣܺܝܣܪܳܐ ܒܦܽܘܡܳܐ ܕܚܰܪܒܳܐ. ܘܐ̱ܢܳܫ ܠܳܐ ܐܶܬ݂ܦܰܠܰܛ ܟܰܕ݂ ܚܰܝ.
Jdg 4:17 ܘܣܺܝܣܪܳܐ ܥ̣ܪܰܩ ܒܰܪܓܶܠ. ܘܥ̣ܰܠ ܠܡܰܫܟܢܳܐ ܕܰܥܢܳܐܶܝܠ ܐ̱ܢܬܰܬ݂ ܚܽܘܒܳܪ ܩܺܝܳܢܳܐ. ܡܶܛܽܠ ܕܰܫܠܳܡܳܐ ܐܺܝܬ݂ ܗܘܳܐ ܒܶܝܬ݂ ܢܳܒܺܝܢ ܡܰܠܟܳܐ ܕܚܳܨܽܘܪ ܘܒܶܝܬ݂ ܚܽܘܒܳܪ ܩܺܝܢܳܝܳܐ.
Jdg 4:18 ܘܢܶܦܩܰܬ݂ ܥܢܳܐܶܝܠ ܠܽܐܘܪܥܶܗ ܕܣܺܝܣܪܳܐ ܘܳܐܡܪܳܐ ܠܶܗ. ܣܛܺܝ ܡܳܪܝ ܠܘܳܬ݂ܝ ܘܠܳܐ ܬܶܕ݂ܚܰܠ. ܘܰܣܛܳܐ ܠܘܳܬ݂ܳܗ̇ ܠܡܰܫܟܢܳܐ. ܘܟܰܣܝܰܬܶܗ ܒܰܚܡܺܝܠܬܳܐ.
Jdg 4:19 ܘܶܐܡܰܪ ܠܳܗ̇. ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܛܽܠ ܕܰܨܗܺܝܬ݂ ܘܰܫܪܳܬ݂ ܚܠܺܝܨܳܐ ܕܚܰܠܒܳܐ ܘܰܐܫܩܝܰܬܶܗ ܘܟܰܣܝܰܬܶܗ.
Jdg 4:20 ܘܶܐܡܰܪ ܠܳܗ̇ ܩܽܘܡܝ ܒܬܰܪܥܳܐ ܕܡܰܫܟܢܳܐ. ܘܶܐܢܗܽܘ ܕܳܐܬܶܐ ܐ̱ܢܳܫ ܫܳܐܶܠ ܠܶܟ݂ܝ ܘܳܐܡܰܪ ܕܺܐܝܬ݂ ܬܢܳܢ ܐ̱ܢܳܫ. ܐܶܡܰܪܝ ܠܶܗ ܠܰܝܬ.
Jdg 4:21 ܘܢܶܣܒܰܬ݂ ܥܢܳܐܶܝܠ ܐܰܢ̱ܬܬܶܗ ܕܚܽܘܒܳܪ ܣܶܟܬ݂ܳܐ ܕܡܰܫܟܢܳܐ. ܘܶܐܚܕܰܬ݂ ܐܰܪܙܰܦܬ݂ܳܐ ܒܺܐܝܕ݂ܳܗ̇. ܘܥܶܠܰܬ݂ ܥܠܰܘܗܝ ܟܰܕ݂ ܗܽܘ ܕܰܡܺܝܟ݂. ܘܢܶܩܫܰܬ݂ ܣܶܟܬ݂ܳܐ ܒܨܶܕ݂ܥܶܗ. ܘܛܶܒܥܰܬ݂ ܒܰܐܪܥܳܐ ܟܰܕ݂ ܗܽܘ ܕܰܡܺܝܟ݂. ܘܶܐܬܛܰܪܰܦ ܘܡܺܝܬ݂.
Jdg 4:22 ܘܗܳܐ ܒܳܪܳܩ ܪܳܕܶܦ ܒܳܬܰܪ ܣܺܝܣܪܳܐ. ܘܢܶܦܩܰܬ݂ ܥܢܳܐܶܝܠ ܠܽܐܘܪܥܶܗ. ܘܳܐܡܪܳܐ ܠܶܗ. ܬܳܐ ܐܶܚܰܘܶܝܟ ܠܓܰܒܪܳܐ ܕܒܳܥܶܐ ܐܰܢ̱ܬ. ܘܥܰܠ ܠܘܳܬ݂ܳܗ̇ ܘܰܚܙܳܐ. ܘܗܳܐ ܪܡܶܐ ܘܡܺܝܬ݂. ܘܣܶܟܬ݂ܳܐ ܒܨܶܕ݂ܥܶܗ.
Jdg 4:23 ܘܰܬ݂ܒܰܪ ܡܳܪܝܳܐ ܒܝܰܘܡܳܐ ܗܰܘ ܠܢܳܒܺܝܢ ܡܰܠܟܳܐ ܕܰܟ݂ܢܰܥܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Jdg 4:24 ܘܺܐܝܕ݂ܳܐ ܕܰܒܢܰܝ̈ ܝܺܣܪܳܐܶܝܠ ܐܳܙܳܠ̱ܐ ܗܘܳܬ݂ ܘܥܳܫܢܳܐ ܥܰܠ ܢܳܒܺܝܢ ܡܰܠܟܳܐ ܕܰܟ݂ܢܰܥܢ. ܥܕܰܡܳܐ ܕܩܰܛܠܽܘܗܝ ܠܢܳܒܺܝܢ ܡܰܠܟܳܐ ܕܰܟ݂ܢܰܥܢ.
Jdg 5:1 ܘܫܰܒܚܰܬ݂ ܕܒܽܘܪܳܐ ܘܒܳܪܳܩ ܒܰܪ ܐܳܒܺܝܢܥܳܡ ܒܝܰܘܡܳܐ ܗܰܘ. ܠܡܺܐܡܰܪ.
Jdg 5:2 ܒܦܽܘܪܥܳܢܽܘܬ݂ܳܐ ܕܶܐܬ݂ܦܪܰܥ ܝܺܣܪܳܐܶܝܠ. ܒܬܶܫܒܽܘܚܬܳܐ ܕܥܰܡܳܐ ܫܰܒܰܚܘ ܠܡܳܪܝܳܐ.
Jdg 5:3 ܫܡܰܥܘ ܡܰܠܟ̈ܶܐ. ܘܨܽܘܬ݂ܘ ܫܰܠܺܝܛܳܢ̈ܶܐ. ܐܶܢܳܐ ܠܡܳܪܝܳܐ ܐܶܫܰܒܰܚ. ܘܶܐܙܰܡܰܪ ܠܶܗ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Jdg 5:4 ܡܳܪܝܳܐ ܒܡܰܦܩܳܟ ܕܡܶܢ ܣܳܥܺܝܪ. ܟܰܕ݂ ܗܰܠܶܟ݂ܬ ܒܰܝܢܳܬ݂ ܚܰܩ̈ܠܳܬ݂ܳܐ ܕܰܐܕ݂ܽܘܡ ܐܰܪܥܳܐ ܙܳܥܰܬ݂. ܘܳܐܦ ܫܡܰܝ̈ܳܐ ܢܰܛܶܦܘ. ܘܰܥܢܳܢ̈ܶܐ ܖ̈ܰܣܝ ܡܰܝ̈ܳܐ.
Jdg 5:5 ܘܛܽܘܖ̈ܶܐ ܕܳܠܘ ܩܕ݂ܳܡ ܡܳܪܝܳܐ. ܘܗܳܢܳܐ ܣܺܝܢܰܝ ܡܶܢ ܩܕ݂ܳܡ ܡܳܪܝܳܐ ܩܰܕܺܝܫܳܐ ܕܺܝܣܪܳܐܶܝܠ.
Jdg 5:6 ܒܝܰܘܡܰܘ̈ܗܝ ܕܫܰܡܓܰܪ ܒܰܪ ܥܢܳܬ݂. ܘܰܒܝܰܘ̈ܡܰܝ ܥܢܳܐܶܝܠ ܦ̣ܣܰܩܘ ܐܽܘܖ̈ܚܳܬ݂ܳܐ. ܘܕܰܡܗܰܠܟ݂ܺܝܢ ܗܘܰܘ ܒܰܫܒܺܝ̈ܠܶܐ ܬܖ̈ܺܝܨܶܐ. ܗܰܠܶܟ݂ܘ ܒܽܐܘܖ̈ܚܳܬ݂ܳܐ ܡܥܰܩ̈ܡܳܬ݂ܳܐ.
Jdg 5:7 ܦܣܰܩܘ ܫܶܛܚ̈ܶܐ ܕܺܝܣܪܳܐܶܝܠ. ܦܣܰܩܘ ܥܕܰܡܳܐ ܕܩܳܡܶܬ݂ ܐܶܢܳܐ ܕܒܽܘܪܳܐ. ܩܳܡܶܬ݂ ܐܶܡܳܐ ܒܺܝܣܪܳܐܶܝܠ.
Jdg 5:8 ܢܶܓܒܶܐ ܐܰ‌ܠܳܗܳܐ ܚܕܰܬܳܐ. ܘܗܳܝܕܶܝܢ ܠܰܚܡܳܐ ܕܰܣܥܳܖ̈ܶܐ. ܘܣܰܝܦܳܐ ܘܪܽܘܡܚܳܐ ܠܳܐ ܢܶܬ݂ܚܙܶܐ ܒܰܝܢܳܬ݂ ܐܰܪܒܥܺܝܢ ܐܰܠܦ̈ܶܐ ܕܺܝܣܪܳܐܶܝܠ.
Jdg 5:9 ܠܶܒܝ ܐܶܡܰܪ ܠܰܡܒܰܕܩܳܢܳܐ ܕܺܝܣܪܳܐܶܝܠ. ܐܰܝܠܶܝܢ ܕܰܦܪܺܝܫܺܝܢ ܒܥܰܡܳܐ ܒܰܪܶܟ݂ܘ ܠܡܳܪܝܳܐ.
Jdg 5:10 ܘܖ̈ܳܟ݂ܒܰܝ ܐܰܬܳܢ̈ܶܐ ܚܶܘܳܖ̈ܳܬ݂ܳܐ. ܘܝܳܬ݂ܒܰܝ̈ ܒܒ̈ܳܬܶܐ. ܘܰܡܗܰܠܟܰܝ̈ ܒܽܐܘܖ̈ܚܳܬ݂ܳܐ.
Jdg 5:11 ܪܢܰܘ ܡܶܢ ܡ̈ܶܠܶܐ ܕܒܳܨܽܘ̈ܝܶܐ ܕܒܰܝܢܳܬ݂ ܡܰܠܦܳܢ̈ܶܐ. ܬܰܡܳܢ ܢܶܬܠܽܘܢ ܙܰܕܺܝܩܽܘܬܶܗ ܕܡܳܪܝܳܐ. ܙܰܕܺܝܩܽܘܬܶܗ ܕܰܐܣܓܺܝ ܒܺܝܣܪܳܐܶܝܠ. ܗܳܝܕܶܝܢ ܢܚܶܬ݂ ܠܬܰܪܥܳܐ ܥܰܡܶܗ ܕܡܳܪܝܳܐ.
Jdg 5:12 ܐܶܬܬܥܺܝܪܝ. ܐܶܬܬܥܺܝܪܝ. ܕܒܽܘܪܳܐ. ܐܶܬܬܥܺܝܪܝ. ܘܶܐܬ݂ܝܰܕܳܝ. ܘܡܰܠܶܠܝ ܬܶܫܒܽܘܚܬܳܐ. ܩܽܘܡ ܒܳܪܳܩ. ܘܰܫܒܺܝ ܫܳܒܰܝ̈ܟ. ܒܪܶܗ ܕܰܐܒܺܝܢܥܳܡ.
Jdg 5:13 ܗܳܝܕܶܝܢ ܢܚܶܬ݂ ܡܦܰܨܝܳܢܳܐ ܠܰܡܫܰܒܳܚܽܘ ܩܕ݂ܳܡ ܡܳܪܝܳܐ. ܕܰܢܚܶܬ݂ ܠܺܝ ܒܓܰܒܪܳܐ ܡܶܢ ܐܰܦܪܶܝܡ.
Jdg 5:14 ܘܰܥܒܳܕ݂ܰܘ̈ܗܝ ܒܰܥܡܳܠܺܝܩ. ܒܳܬ݂ܪܳܟ݂ ܒܶܢܝܳܡܶܝܢ ܒܚܽܘܒܳܟ. ܡܶܢ ܡܳܟ݂ܺܝܪ ܢܦܰܩ ܡܒܰܕܩܳܢܳܐ. ܘܡܶܢ ܙܒܽܘܠܽܘܢ ܕܟ݂ܳܬܒܺܝܢ ܒܩܰܢܝܳܐ ܕܣܳܦܪܳܐ.
Jdg 5:15 ܪܰܘܖ̈ܒܳܢܶܐ ܕܺܐܝܣܳܟܳܪ ܥܰܡ ܕܒܽܘܪܳܐ. ܘܺܐܝܣܳܟܳܪ ܐܰܝܟ݂ ܒܳܪܳܩ ܒܥܰܡ̈ܡܶܐ. ܐܶܫܬܰܕܰܪ ܒܖ̈ܶܓܠܰܘܗܝ ܠܦܳܠܓܽܘܬ݂ܳܐ ܕܪܽܘܒܺܝܠ. ܪܰܘܪܒܺܝܢ ܒܳܕ݂ܩܰܝ̈ ܠܶܒܳܐ.
Jdg 5:16 ܠܡܳܢܳܐ ܝܳܬ݂ܶܒ ܐܰܢ̱ܬ ܒܰܝܢܳܬ݂ ܫܒܺܝ̈ܠܶܐ. ܠܡܶܫܡܰܥ ܣܰܘܩܳܐ ܕܰܥܖ̈ܳܕܶܐ. ܠܦܳܠܓܽܘܬ݂ܳܐ ܕܪܽܘܒܺܝܠ. ܪܰܘܖ̈ܒܺܝܢ ܒܳܕ݂ܩܰܝ̈ ܠܶܒܳܐ.
Jdg 5:17 ܓܳܕ݂ ܒܥܶܒܪܳܐ ܕܝܽܘܪܕܢܳܢ ܫܪܶܐ. ܘܕ݂ܳܢ ܠܰܠܡܺܐܢܳܐ ܓܳܐܰܪ ܣܦܺܝܢ̈ܶܐ. ܐܳܫܺܝܪ ܝܳܬ݂ܶܒ ܥܰܠ ܣܦܳܪܳܐ ܕܝܰܡܳܐ. ܘܥܰܠ ܬܽܘܪܥܬܶܗ ܢܶܫܪܶܐ.
Jdg 5:18 ܙܒܽܘܠܽܘܢ ܥܰܡܳܐ ܕܚܰܣܶܕ݂ ܢܰܦܫܶܗ ܠܡܰܘܬܳܐ. ܢܰܦܬܳܠܺܝ ܥܰܠ ܪܰܘܡܳܐ ܕܚܰܩܠܶܗ.
Jdg 5:19 ܐܶܬ݂ܰܘ ܡܰܠ̈ܟܶܐ ܘܶܐܬ݂ܟܰܬܰܫܘ. ܘܗܳܝܕܶܝܢ ܐܶܬ݂ܟܰܬܰܫܘ ܡܰܠ̈ܟܶܐ ܕܰܟ݂ܢܰܥܢ. ܒܬܰܥܢܳܟ ܐܶܬ݂ܟܰܬܰܫܘ ܥܰܠ ܡܰܝ̈ܳܐ ܕܡܰܓ݂ܕܽܘ. ܩܶܢܝܳܢܳܐ ܘܟܶܣܦܳܐ ܠܳܐ ܢ̣ܣܰܒܘ.
Jdg 5:20 ܥ̣ܒܰܕ݂ܘ ܩܪܳܒܳܐ ܟܰܘܟ̈ܒܶܐ ܡܶܢ ܕܽܘ̈ܟܝܳܬ݂ܗܽܘܢ. ܩܪܳܒܳܐ ܡܶܢ ܫܡܰܝܳܐ ܥܰܡ ܣܺܝܣܪܳܐ ܒܢܰܚܠܳܐ ܕܩܺܝܫܽܘܢ.
Jdg 5:21 ܓܪܰܦ ܐܶܢܽܘܢ ܢܰܚܠܳܐ ܕܩܺܝܫܽܘܢ. ܘܢܰܚܠܳܐ ܕܩܰܪܡܺܝܢ. ܬܰܕ݂ܪܶܟ݂ ܢܰܦܫܝ ܚܰܝܠܳܐ.
Jdg 5:22 ܗܳܝܕܶܝܢ ܢܦܰܠ ܥܶܩܒܶܐ ܕܪܰܟ݂ܫܶܗ. ܡܶܢ ܢܶܗܡܬ݂ܳܐ ܕܚܰܝܠܳܐ ܕܬܰܩܺܝܦܰܘ̈ܗܝ.
Jdg 5:23 ܠܽܘܛܘ ܠܰܡܪܽܘܕ݂. ܐܳܡܰܪ ܡܰܠܰܐܟܶܗ ܕܡܳܪܝܳܐ. ܠܽܘܛܽܘܗ̇ ܘܠܽܘܛܘ ܠܝܰܬ݂ܳܒܶܝ̈ܗ̇. ܡܶܛܽܠ ܕܠܳܐ ܐܶܬ݂ܰܘ ܠܥܽܘܕ݂ܪܳܢܶܗ ܕܡܳܪܝܳܐ ܒܓܰܒܖ̈ܶܐ.
Jdg 5:24 ܬܶܬ݂ܒܰܪܰܟ݂ ܡܶܢ ܢܶܫ̈ܶܐ ܥܢܳܐܶܝܠ ܐܰܢ̱ܬܬܶܗ ܕܚܽܘܒܳܪ ܩܺܝܢܳܝܳܐ. ܡܶܢ ܢܶܫ̈ܶܐ ܕܰܒܡܰܫܟܢܳܐ ܬܶܬ݂ܒܰܪܰܟ݂.
Jdg 5:25 ܡܰܝ̈ܳܐ ܫܐܶܠ ܘܚܰܠܒܳܐ ܝܶܗܒܰܬ݂. ܒܟ݂ܳܣܳܐ ܕܓܰܢ̱ܒܳܖ̈ܶܐ ܩܰܪܒܰܬ݂ ܚܶܐܘܬ݂ܳܐ.
Jdg 5:26 ܐܺܝܕ݂ܳܗ̇ ܥܰܠ ܣܶܟܬ݂ܳܐ ܐܰܘܫܛܰܬ݂. ܘܝܰܡܺܝܢܳܗ̇ ܠܰܐܪܙܰܦܬ݂ܳܐ ܕܢܰܓܳܪܳܐ. ܘܰܡܚܳܬܶܗ ܠܣܺܝܣܪܳܐ. ܘܦܰܟ݂ܬܶܗ ܠܪܺܝܫܶܗ. ܘܰܡܚܳܬ݂ ܘܰܐܥܒܪ݂ܰܬ݂ ܒܨܶܕ݂ܥܶܗ.
Jdg 5:27 ܘܒܰܝܢܳܬ݂ ܖ̈ܶܓܠܶܝܗ̇ ܒ̣ܪܰܟ݂ ܘܰܢ̣ܦܰܠ. ܘܰܫ̣ܟܶܒ. ܒܕܽܘܟܬܳܐ ܕܰܒ̣ܪܰܟ݂ ܬܰܡܳܢ ܢܦ̣ܰܠ ܒܳܙܽܘܙܳܐ.
Jdg 5:28 ܘܡܶܢ ܟܰܘܬ݂ܳܐ ܐܰܕ݂ܺܝܩܰܬ݂ ܘܝܰܒܒܰܬ݂ ܐܶܡܶܗ ܕܣܺܝܣܪܳܐ ܡܶܢ ܟܣܽܘܣܛܳܪܽܘܢ ܘܶܐܡܪܰܬ݂. ܡܳܢܰܘ ܐܶܫܬܰܘܚܰܖ̈ܝ ܡܰܖ̈ܟܒܳܬܶܗ ܕܒܶܪܝ ܠܡܶܐܬ݂ܳܐ. ܘܡܳܢܰܘ ܐܰܘܚܰܪ ܙܢܳܓܳܐ ܕܡܰܖ̈ܟܒܳܬܶܗ.
Jdg 5:29 ܚܰܟܺܝܡܰܬ݂ ܥܠܰܝ̈ܡܳܬ݂ܳܗ̇ ܐܳܦ ܗܺܝ ܥܢܳܬ݂. ܘܳܐܡܪܳܐ ܠܳܗ̇.
Jdg 5:30 ܟܒܰܪ ܐܶܙܰܠ ܘܶܐܫܟܰܚ ܒܶܙܬ݂ܳܐ ܣܰܓܺܝܐܬ݂ܳܐ. ܘܦܰܠܶܓ ܟܽܘܕܰܢܝܳܐ ܠܖ̈ܺܝܰܫ ܓܰܒܖ̈ܶܐ. ܘܒܶܙܬ݂ܳܐ ܣܰܓܺܝܐܬ݂ܳܐ. ܘܨܽܘܒܥܳܢ̈ܶܐ. ܘܨܽܘܖ̈ܳܬ݂ܳܐ. ܠܣܺܝܣܪܳܐ. ܘܨܽܘܒܥܳܢ̈ܶܐ. ܘܨܽܘܖ̈ܳܬ݂ܳܐ. ܥܰܠ ܨܰܘܖ̈ܶܐ ܕܒܳܙܽܘܙ̈ܶܐ.
Jdg 5:31 ܗܳܟܰܢܳܐ ܢܺܐܒܕܽܘܢ ܟܽܠܗܽܘܢ ܒܥܶܠܕܒܳܒܰܝ̈ܟ ܡܳܪܝܳܐ. ܘܖ̈ܳܚܡܰܝܟ ܐܰܝܟ݂ ܡܰܦܰܩ ܫܶܡܫܳܐ ܒܓܰܢ̱ܒܳܪܽܘܬܶܗ. ܘܫܶܠܝܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ.
Jdg 6:1 ܘܰܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܡܶܕ݂ܝܰܢܳܝ̈ܶܐ ܫܒܰܥ ܫܢܺܝ̈ܢ.
Jdg 6:2 ܘܥܶܫܢܰܬ݂ ܐܺܝܕ݂ܳܐ ܕܡܶܕܝܰܢܳܝ̈ܶܐ ܥܰܠ ܝܺܣܪܳܐܶܝܠ. ܘܰܥܪܰܩܘ ܡܶܢ ܩܕ݂ܳܡ ܡܶܕܝܰܢܳܝ̈ܶܐ. ܘܰܥ̣ܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ ܒ̈ܳܬܶܐ ܒܛܽܘܪܳܐ. ܘܰܡܥܰܖ̈ܶܐ ܘܰܛܝܳܖ̈ܶܐ.
Jdg 6:3 ܘܡܳܐ ܕܙܳܪܰܥ ܗܘܳܐ ܝܺܣܪܳܐܶܝܠ. ܣܳܠܩܺܝܢ ܗܘܰܘ ܡܶܕܝܰܢܳܝ̈ܶܐ. ܘܥܰܡܠܩܳܝ̈ܶܐ. ܘܰܒܢܰܝ̈ ܪܩܶܡ. ܘܫܳܪܶܝܢ ܗܘܰܘ ܥܠܰܝܗܽܘܢ.
Jdg 6:4 ܘܰܡܚܰܒܠܺܝܢ ܗܘܰܘ ܟܽܠܳܗ̇ ܐܰܪܥܳܐ. ܥܕܰܡܳܐ ܠܡܰܥܠܳܢܳܐ ܕܥܰܐܙܳܐ. ܘܠܳܐ ܫܳܒܩܺܝܢ ܗܘܰܘ ܠܺܝܣܪܳܐܶܝܠ ܕܢܰܚܽܘܢ ܬܰܘܖ̈ܶܐ. ܘܶܐܡܖ̈ܶܐ. ܘܚܶܡܖ̈ܶܐ.
Jdg 6:5 ܡܶܛܽܠ ܕܗܶܢܽܘܢ. ܘܰܒܥܺܝܪܗܽܘܢ. ܘܡܰܫܟܢܰܝ̈ܗܽܘܢ. ܐܳܬܶܝܢ ܗܘܰܘ. ܐܰܝܟ݂ ܩܰܡܨܳܐ ܣܰܓܺܝܐܳܐ. ܘܰܠܗܽܘܢ ܘܰܠܓܰܡܠܰܝ̈ܗܽܘܢ ܠܰܝܬ ܗܘܳܐ ܡܶܢܝܳܢ. ܘܥ̣ܰܠܘ ܠܰܐܪܥܳܐ ܠܰܡܚܰܒܳܠܽܘܬ݂ܳܗ̇.
Jdg 6:6 ܘܶܐܬܬܙܺܝܥ ܝܺܣܪܳܐܶܝܠ ܛܳܒ. ܡܶܢ ܩܕ݂ܳܡ ܡܶܕܝܰܢܳܝ̈ܶܐ.
Jdg 6:7 ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܥܰܠ ܨܒܽܘܬ݂ܳܐ ܕܡܶܕ݂ܝܰܢ.
Jdg 6:8 ܘܫܰܕܰܪ ܡܳܪܝܳܐ ܠܓܰܒܪܳܐ ܢܒܺܝܳܐ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܦܶܩܬܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ.
Jdg 6:9 ܘܦܰܨܺܝܬܟܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܽܘܢ ܐܳܠܽܘܨܰܝ̈ܟܽܘܢ. ܘܰܐܘܒܕܶܬ݂ ܐܶܢܽܘܢ ܡܶܢ ܩܕ݂ܳܡܰܝܟܽܘܢ. ܘܝܶܗܒܶܬ݂ ܠܟܽܘܢ ܐܰܪܥܗܽܘܢ.
Jdg 6:10 ܘܶܐܡܪܶܬ݂ ܠܟܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܕܳܐܡܽܘܖ̈ܳܝܶܐ ܕܝܳܬ݂ܒܺܝܢ ܐ̱ܢܬܽܘܢ ܒܰܐܪܥܗܽܘܢ. ܘܠܳܐ ܫܡܰܥܬܽܘܢ ܒܩܳܠܝ.
Jdg 6:11 ܘܶܐܬ݂ܳܐ ܡܰܠܰܐܟܶܗ ܕܡܳܪܝܳܐ ܘܺܝܬܶܒ ܬܚܶܝܬ݂ ܒܶܛܡܬ݂ܳܐ ܕܺܐܝܬ݂ ܒܥܽܘܦܪܳܐ. ܩܪܺܝܬ݂ܶܗ ܕܝܽܘܐܳܫ ܐܰܒܽܘܗܝ ܕܥܰܙܪܺܝ. ܘܓܶܕ݂ܥܽܘܢ ܒܪܶܗ ܚܳܒܶܛ ܗܘܳܐ ܚܶܛ̈ܶܐ ܒܓܰܬ݂. ܕܢܶܥܪܽܘܩ ܡܶܢ ܩܕ݂ܳܡ ܡܶܕܝܰܢܳܝ̈ܶܐ.
Jdg 6:12 ܘܶܐܬ݂ܚܙܺܝ ܠܶܗ ܡܰܠܰܐܟܶܗ ܕܡܳܪܝܳܐ. ܘܶܐܡܰܪ ܠܶܗ. ܡܳܪܝܳܐ ܓܰܢ̱ܒܳܪ ܚܰܝܠܳܐ ܥܰܡܳܟ݂.
Jdg 6:13 ܘܶܐܡܰܪ ܠܶܗ ܓܶܕ݂ܥܽܘܢ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܐܶܢ ܐܺܝܬ݂ ܡܳܪܝܳܐ ܥܰܡܰܢ. ܠܡܳܢܳܐ ܓܕܰܫܝ̈ ܠܰܢ ܗܳܠܶܝܢ ܟܽܠܗܶܝܢ. ܘܰܐܝܟܰܐ ܐܶܢܶܝܢ ܟܽܠܗܶܝܢ ܬܶܕ݂ܡܖ̈ܳܬܶܗ ܕܶܐܫܬܰܥܺܝܘ ܠܰܢ ܐܰܒܳܗܰܝ̈ܢ. ܘܶܐܡܰܪܘ ܠܰܢ ܕܡܶܢ ܡܶܨܪܶܝܢ ܐܰܦܩܰܢ ܡܳܪܝܳܐ. ܘܗܳܫܳܐ ܫܰܒܩܰܢ ܡܳܪܝܳܐ. ܘܰܐܫܠܡܰܢ ܒܺܐܝܕ݂ܳܐ ܕܡܶܕ݂ܝܰܢܳܝ̈ܶܐ.
Jdg 6:14 ܘܶܐܬ݂ܦܢܺܝ ܥܠܰܘܗܝ ܡܳܪܝܳܐ. ܘܶܐܡܰܪ ܠܶܗ. ܙܶܠ ܒܚܰܝܠܳܟ݂ ܗܳܢܳܐ. ܡܶܛܽܠ ܕܰܐܢ̱ܬ ܬܶܦܪܽܘܩ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܡܶܕܝܰܢܳܝ̈ܶܐ. ܗܳܐ ܫܰܕܰܪܬܳܟ݂.
Jdg 6:15 ܐܳܡܰܪ ܠܶܗ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܒܡܳܢܳܐ ܐܶܦܪܩܺܝܘܗܝ ܠܺܝܣܪܳܐܶܝܠ. ܕܗܳܐ ܫܰܪܒܰܬ݂ܝ ܒܨܺܝܪܳܐ ܗܺܝ ܒܰܡܢܰܫܶܐ. ܘܶܐܢܳܐ ܙܥܽܘܪ ܐ̱ܢܳܐ ܕܒܶܝܬ݂ ܐܳܒܝ.
Jdg 6:16 ܘܶܐܡܰܪ ܠܶܗ ܡܳܪܝܳܐ. ܐܶܢܳܐ ܐܶܗܘܶܐ ܥܰܡܳܟ݂. ܘܬܶܚܪܽܘܒ ܠܡܶܕܝܰܢܳܝ̈ܶܐ ܐܰܝܟ݂ ܓܰܒܪܳܐ ܚܰܕ݂.
Jdg 6:17 ܘܶܐܡܰܪ ܠܶܗ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܥܒܶܕ݂ ܠܺܝ ܐܳܬ݂ܳܐ. ܘܶܐܕܰܥ ܕܰܐܢ̱ܬ ܡܡܰܠܶܠ ܥܰܡܝ.
Jdg 6:18 ܠܳܐ ܬܶܦܪܽܘܩ ܡܶܟܳܐ. ܥܕܰܡܳܐ ܕܺܐܬ݂ܶܐ ܠܘܳܬ݂ܳܟ݂. ܘܰܐܦܶܩ ܫܳܪܽܘܬ݂ܝ ܘܶܐܣܺܝܡ ܩܕ݂ܳܡܰܝܟ. ܘܶܐܡܰܪ ܠܶܗ. ܐܶܢܳܐ ܐܶܬܶܒ ܥܕܰܡܳܐ ܕܬܺܐܬ݂ܶܐ.
Jdg 6:19 ܘܓܶܕ݂ܥܽܘܢ ܥܰܠ ܥ̣ܒܰܕ݂ ܓܰܕ݂ܝܳܐ ܕܥܶܙ̈ܶܐ. ܘܣܰܐܬ݂ܳܐ ܕܩܰܡܚܳܐ ܦܰܛܺܝܪܳܐ. ܘܒܶܣܪܳܐ ܣܳܡ ܒܣܰܠܳܐ. ܘܰܡܨܰܠܠܳܐ ܐܰܪܡܺܝ ܒܩܶܣܛܳܐ. ܘܰܐܦܶܩ ܠܶܗ ܬܚܶܝܬ݂ ܒܶܛܡܬ݂ܳܐ. ܘܩܰܪܶܒ ܠܶܗ.
Jdg 6:20 ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܣܰܒ ܒܶܣܪܳܐ ܘܦܰܛܺܝܪܳܐ ܘܣܺܝܡ ܥܰܠ ܟܺܐܦܳܐ. ܘܰܡܨܰܠܠܳܐ ܐܰܫܽܘܕ݂ ܥܠܶܝܗ̇. ܘܰܥܒܰܕ݂ ܗܳܟܰܢܳܐ.
Jdg 6:21 ܘܰܐܘܫܶܛ ܡܰܠܰܐܟܶܗ ܕܡܳܪܝܳܐ ܒܪܺܝܫ ܚܽܘܛܪܳܐ ܕܒܺܐܝܕ݂ܶܗ. ܘܰܩ̣ܪܶܒ ܠܒܶܣܪܳܐ ܘܰܠܦܛܺܝܪܳܐ. ܘܣܶܠܩܰܬ݂ ܢܽܘܪܳܐ ܡܶܢ ܟܺܐܦܳܐ ܘܶܐܟ݂ܠܰܬ݂ ܒܶܣܪܳܐ ܘܦܰܛܺܝܪܳܐ. ܘܡܰܠܰܐܟܶܗ ܕܡܳܪܝܳܐ ܐܶܬ݂ܓܠܶܙ ܡܶܢ ܨܶܐܕ݂ܰܘܗܝ.
Jdg 6:22 ܘܰܚܙܳܐ ܓܶܕ݂ܥܽܘܢ ܕܡܰܠܰܐܟܶܗ ܗܽܘ ܕܡܳܪܝܳܐ. ܘܶܐܡܰܪ ܓܶܕ݂ܥܽܘܢ. ܐܽܘܢ ܡܳܪܝܳܐ ܐܰ‌ܠܳܗܳܐ. ܕܰܚܙܺܝܬ݂ ܡܰܠܰܐܟܶܗ ܕܡܳܪܝܳܐ ܐܰܦܺܝ̈ܢ ܒܰܐܦܺܝ̈ܢ.
Jdg 6:23 ܘܶܐܡܰܪ ܠܶܗ ܡܳܪܝܳܐ. ܫܠܳܡ ܠܳܟ݂. ܠܳܐ ܬܶܕ݂ܚܰܠ. ܠܳܐ ܡܳܐܶܬ݂ ܐܰܢ̱ܬ.
Jdg 6:24 ܘܰܒ̣ܢܳܐ ܬܰܡܳܢ ܓܶܕ݂ܥܽܘܢ ܡܰܕ݂ܒܚܳܐ ܠܡܳܪܝܳܐ. ܘܰܩܪܳܝܗܝ ܡܳܪܝܳܐ ܫܠܳܡܳܐ ܥܕܰܡܳܐ ܠܝܰܘܡܳܢܳܐ. ܘܰܥܕ݂ܰܟܺܝܠ ܒܥܽܘܦܪܳܐ ܗܘܳܐ ܩܪܺܝܬ݂ܳܐ ܕܰܐܒܽܘܗܝ ܕܥܰܙܪܺܝ.
Jdg 6:25 ܘܰܗܘܳܐ ܒܝܰܘܡܳܐ ܗܰܘ. ܘܶܐܡܰܪ ܠܶܗ ܡܳܪܝܳܐ. ܣܰܒ ܬܰܘܪܳܐ ܕܰܐܒܽܘܟ݂. ܘܬܰܘܪܳܐ ܐ̱ܚܪܺܢܳܐ ܒܰܪ ܫܒܰܥ ܫܢܺܝ̈ܢ. ܘܰܣܚܽܘܦ ܡܰܕ݂ܒܚܶܗ ܕܒܰܥܠܳܐ ܦܬܰܟ݂ܪܶܗ ܕܰܐܒܽܘܟ݂. ܘܶܐܣܬܪܳܐ ܕܩܳܝܡܳܐ ܥܠܰܘܗܝ ܦܰܣܶܩ.
Jdg 6:26 ܘܰܒܢܺܝ ܡܰܕ݂ܒܚܳܐ ܠܡܳܪܝܳܐ ܐܰܠܳܗܳܟ݂ ܥܰܠ ܪܺܝܫ ܬܽܘܩܦܳܐ ܗܳܢܳܐ. ܒܣܶܕ݂ܪܳܐ. ܘܣܰܒ ܬܰܘܪܳܐ ܐ̱ܚܪܺܢܳܐ. ܘܰܐܣܶܩ ܥܠܰܘܗܝ ܥܠܳܬ݂ܳܐ. ܘܩܰܝ̈ܣܶܐ ܒܩܰܝ̈ܣܶܐ ܕܶܐܣܬܪܳܐ ܕܰܡܦܰܣܶܩ ܐܰܢ̱ܬ.
Jdg 6:27 ܘܰܕ݂ܒܰܪ ܓܶܕ݂ܥܽܘܢ ܥܶܣܪܳܐ ܓܰܒܖ̈ܺܝܢ ܡܶܢ ܥܰܒܕܰܘ̈ܗܝ. ܘܰܥ̣ܒܰܕ݂ ܐܰܝܟ݂ ܕܶܐܡܰܪ ܠܶܗ ܡܳܪܝܳܐ ܘܡܶܛܽܠ ܕܕ݂ܳܚܶܠ ܗܘܳܐ ܡܶܢ ܒܶܝܬ݂ ܐܰܒܽܘܗܝ ܘܡܶܢ ܐ̱ܢܳܫܝ̈ ܩܪܺܝܬ݂ܳܐ ܕܢܶܥܒܶܕ݂ ܒܺܐܝܡܳܡܳܐ. ܥܒܰܕ݂ ܒܠܺܠܝܳܐ.
Jdg 6:28 ܘܩܰܕܶܡܘ ܐ̱ܢܳܫܰܝ̈ ܩܪܺܝܬ݂ܳܐ ܒܨܰܦܪܳܐ. ܘܰܚ̣ܙܰܘ ܕܰܥܩܺܝܪ ܡܰܕ݂ܒܚܳܐ ܕܒܰܥܠܳܐ. ܘܶܐܣܬܪܳܐ ܕܰܥܠܰܘܗܝ ܡܦܰܣܩܳܐ. ܘܬܰܘܪܳܐ ܐ̱ܚܪܺܢܳܐ ܡܰܣܰܩ ܥܰܠ ܡܰܕ݂ܒܚܳܐ ܐ̱ܚܪܺܢܳܐ ܕܰܒ̣ܢܶܐ.
Jdg 6:29 ܘܳܐܡܪܺܝܢ ܓܒܰܪ ܠܚܰܒܪܶܗ. ܡܰܢܽܘ ܥܒܰܕ݂ ܥܒܺܝܕܬܳܐ ܗܳܕ݂ܶܐ. ܘܫܰܐܶܠܘ ܘܥ̣ܰܩܶܒܘ. ܘܳܐܡܪܺܝܢ ܓܶܕ݂ܥܽܘܢ ܒܰܪ ܝܽܘܐܳܫ ܥܒܰܕ݂ ܥܒܺܝܕ݂ܳܬ݂ܳܐ ܗܳܕ݂ܶܐ.
Jdg 6:30 ܘܶܐܡܰܪܘ ܐ̱ܢܳܫܰܝ̈ ܩܪܺܝܬ݂ܳܐ ܠܝܽܘܐܳܫ. ܐܰܦܶܩ ܒܪܳܟ݂ ܢܡܽܘܬ݂. ܕܰܥܩܰܪ ܡܰܕ݂ܒܚܶܗ ܕܒܰܥܠܳܐ. ܘܦܰܣܶܩ ܐܶܣܬܪܳܐ ܕܰܥܠܰܘܗܝ.
Jdg 6:31 ܘܶܐܡܰܪ ܝܽܘܐܳܫ ܠܟܽܠ ܕܩ̣ܳܡܘ ܥܠܰܘܗܝ. ܐܰܢ̱ܬܽܘܢ ܕܳܝܢܺܝܢ ܐ̱ܢܬܽܘܢ ܥܰܠ ܐܰܦܰܝ̈ ܒܰܥܠܳܐ. ܐܰܘ ܐܰܢ̱ܬܽܘܢ ܡܦܰܨܶܝܢ ܐ̱ܢܬܽܘܢ ܠܶܗ. ܡܰܢܽܘ ܕܕ݂ܳܐܶܢ ܥܰܠ ܐܰܦܰܘ̈ܗܝ ܥܕܰܡܳܐ ܠܨܰܦܪܳܐ ܢܡܽܘܬ݂. ܐܶܢ ܐܰ‌ܠܳܗܳܐ ܗܽܘ ܢܕ݂ܽܘܢ ܥܰܠ ܐܰܦܰܝ̈ ܢܰܦܫܶܗ ܥܰܠ ܕܰܥܩܰܪ ܡܰܕ݂ܒܚܶܗ.
Jdg 6:32 ܘܰܩܪܳܝܗܝ ܒܝܰܘܡܳܐ ܗܰܘ ܢܕ݂ܽܘܒܥܰܠ. ܘܶܐܡܰܪ ܢܕ݂ܽܘܢܺܝܘܗܝ ܒܰܥܠܳܐ ܥܰܠ ܕܰܥܩܰܪ ܡܰܕ݂ܒܚܶܗ.
Jdg 6:33 ܘܟܽܠܗܽܘܢ ܡܶܕܝܰܢܳܝ̈ܶܐ. ܘܥܰܡܠܩܳܝ̈ܶܐ. ܘܰܒܢܰܝ̈ ܪܩܶܡ. ܐܶܬ݂ܟܰܢܰܫܘ ܐܰܟ݂ܚܕ݂ܳܐ. ܘܰܥܒܰܪܘ ܘܰܫܪܰܘ ܒܥܽܘܡܩܳܐ ܕܺܐܝܙܰܪܥܺܝܠ.
Jdg 6:34 ܘܪܽܘܚܶܗ ܕܡܳܪܝܳܐ ܠܶܒ̣ܫܰܬ݂ ܠܓܶܕ݂ܥܽܘܢ. ܘܰܩܪܳܐ ܒܫܺܝܦܽܘܪܳܐ. ܘܰܩܥܳܐ ܐܺܝܙܰܪܥܺܝܠ ܒܳܬܪܶܗ. ܘܺܐܝܙܓܰܕܰܘ̈ܗܝ ܫܰܕܰܪ ܒܟܽܠܶܗ ܡܢܰܫܶܐ. ܘܰܩܥܰܘ ܐܳܦ ܗܶܢܽܘܢ ܒܳܬܪܶܗ.
Jdg 6:35 ܘܺܐܝܙܓܰܕܰܘ̈ܗܝ ܫܰܕܰܪ ܐܳܦ ܥܰܠ ܐܳܫܺܝܪ. ܘܥܰܠ ܙܒܽܘܠܽܘܢ. ܘܥܰܠ ܢܰܦܬܳܠܺܝ. ܘܰܣܠܶܩܘ ܠܽܐܘܪܥܗܽܘܢ.
Jdg 6:36 ܘܶܐܡܰܪ ܓܶܕ݂ܥܽܘܢ ܠܡܳܪܝܳܐ. ܐܶܢܗܽܘ ܕܦܳܪܶܩ ܐܰܢ̱ܬ ܒܺܐܝܕܰܝ̈ ܠܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪܬ.
Jdg 6:37 ܗܳܐ ܣܳܐܶܡ ܐ̱ܢܳܐ ܓܶܙܬ݂ܳܐ ܕܥܰܡܪܳܐ ܒܶܐܕܪܳܐ. ܐܶܢ ܢܶܗܘܶܐ ܛܰܠܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܝܰܒܫܳܐ. ܝܳܕܰܥ ܐ̱ܢܳܐ ܕܦܳܪܶܩ ܐܰܢ̱ܬ ܒܺܐܝܕܰܝ̈ ܠܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪܬ.
Jdg 6:38 ܘܰܗܘܳܐ ܗܳܟܰܢܳܐ. ܘܩܰܕܶܡ ܒܳܬܰܪ ܝܰܘܡܳܐ ܘܥܰܨܪܳܗ̇ ܠܓܶܙܬ݂ܳܐ. ܘܰܐܡܨܺܝ ܛܰܠܳܐ ܡܶܢ ܓܶܙܬ݂ܳܐ ܡܠܶܐ ܠܰܩܢܳܐ ܡܰܝ̈ܳܐ.
Jdg 6:39 ܘܶܐܡܰܪ ܓܶܕ݂ܥܽܘܢ ܠܰܐܠܳܗܳܐ. ܠܳܐ ܢܶܬ݂ܚܰܡܰܬ݂ ܪܽܘܓܙܳܟ݂ ܥܠܰܝ. ܘܶܐܡܰܠܶܠ ܗܳܕ݂ܶܐ ܙܒܰܢ̱ܬܳܐ ܒܰܠܚܽܘܕ݂. ܐܶܢܰܣܶܐ ܬܽܘܒ ܙܒܰܢ̱ܬܳܐ ܗܳܕ݂ܶܐ ܒܓܶܙܬ݂ܳܐ. ܢܶܗܘܶܐ ܝܰܒܫܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܢܶܗܘܶܐ ܛܰܠܳܐ.
Jdg 6:40 ܘܰܥܒܰܕ݂ ܐܰ‌ܠܳܗܳܐ ܒܠܺܠܝܳܐ ܗܰܘ ܗܳܟܰܢܳܐ. ܘܰܗܘܳܐ ܝܰܒܫܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܗܘܳܐ ܛܰܠܳܐ.
Jdg 7:1 ܘܩܰܕܶܡ ܢܕ݂ܽܘܒܥܶܠ ܕܗܽܘ ܓܶܕ݂ܥܽܘܢ ܘܟܽܠܶܗ ܥܰܡܳܐ ܕܥܰܡܶܗ. ܘܰܫܪܰܘ ܥܰܠ ܥܺܝܢ ܚܳܕ݂ܳܪ. ܘܡܰܫܪܺܝܬܳܐ ܕܡܶܕ݂ܝܰܢ ܗܘܳܬ݂ ܠܳܗ̇ ܡܶܢ ܓܰܪܒܝܳܐ ܕܓܶܒܥܰܬ݂ ܪܳܡܬ݂ܳܐ ܒܥܽܘܡܩܳܐ.
Jdg 7:2 ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ ܣܰܓܺܝ ܗܽܘ ܗܳܢܳܐ ܥܰܡܳܐ ܕܥܰܡܳܟ݂. ܕܰܐܫܠܶܡ ܐܶܢܽܘܢ ܠܡܶܕܝܰܢܳܝ̈ܶܐ ܒܺܐܝ̈ܕܰܝܟܽܘܢ. ܕܠܳܐ ܢܶܫܬܰܒܗܰܪ ܝܺܣܪܳܐܶܝܠ ܘܢܺܐܡܰܪ ܐܺܝܕ݂ܝ ܗܽܘ ܙܰܟܝܰܬܰܢܝ.
Jdg 7:3 ܗܳܫܳܐ ܩܪܺܝ ܒܶܐܕ݂ܢܰܝ̈ ܥܰܡܳܐ ܘܶܐܡܰܪ. ܡܢ ܕܕܰܚܺܝܠ ܘܪܰܬܺܝܬ݂ ܢܦܽܘܫ ܠܶܗ. ܘܢܶܗܦܽܘܟ݂ ܡܢ ܛܽܘܪܳܐ ܕܓܶܠܥܳܕ݂. ܘܰܗܦܰܟ݂ܘ ܡܶܢ ܥܰܡܳܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܶܣܪܳܐ ܐܰܠܦܺܝ̈ܢ ܐܶܫܬܚܰܪܘ.
Jdg 7:4 ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܬܽܘܒ ܣܰܓܺܝ ܗܽܘ ܥܰܡܳܐ ܗܳܢܳܐ. ܐܰܚܶܬ݂ ܐܶܢܽܘܢ ܠܡܰܝ̈ܳܐ. ܘܶܐܒܩܶܐ ܐܶܢܽܘܢ ܠܳܟ݂ ܬܰܡܳܢ ܘܰܠܡܰܢ ܕܺܐܡܰܪ ܠܳܟ݂ ܕܗܰܘ ܢܺܐܙܰܠ ܥܰܡܳܟ݂. ܗܰܘ ܢܺܐܙܰܠ ܥܰܡܳܟ݂. ܘܰܠܡܰܢ ܕܺܐܡܰܪ ܠܳܟ ܕܗܰܘ ܠܳܐ ܢܺܐܙܰܠ ܥܰܡܳܟ݂. ܗܰܘ ܠܳܐ ܢܺܐܙܰܠ ܥܰܡܳܟ݂.
Jdg 7:5 ܘܰܐܚܬܶܗ ܠܥܰܡܳܐ ܠܡܰܝ̈ܳܐ ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܟܽܠ ܕܠܳܐܝܰܥ ܡܰܝ̈ܳܐ ܒܠܶܫܳܢܶܗ ܐܰܝܟ݂ ܕܠܳܐܝܰܥ ܟܰܠܒܳܐ. ܐܰܩܺܝܡܳܝܗܝ ܐܰܟ݂ܚܕ݂ܳܐ. ܘܟܽܠ ܕܒܳܪܶܟ݂ ܥܰܠ ܒܽܘܖ̈ܟܰܘܗܝ ܠܡܶܫܬܳܐ. ܐܰܩܺܝܡܳܝܗܝ ܐܰܟ݂ܚܕ݂ܳܐ.
Jdg 7:6 ܘܰܗܘܳܐ ܡܶܢܝܳܢܳܐ ܕܰܐܝܠܶܝܢ ܕܠܳܐܥܺܝܢ ܒܺܐܝܕܰܝ̈ܗܽܘܢ ܠܦܽܘܡܗܽܘܢ ܬܠܳܬܡܳܐܐ ܓܰܒܖ̈ܺܝܢ. ܘܟܽܠܶܗ ܫܰܪܟܶܗ ܕܥܰܡܳܐ ܒܪܶܟ݂ܘ ܥܰܠ ܒܽܘܖ̈ܟܰܝܗܽܘܢ ܠܡܶܫܬܳܐ ܡܰܝ̈ܳܐ.
Jdg 7:7 ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܒܗܳܠܶܝܢ ܬܠܳܬܡܳܐܐ ܓܰܒܖ̈ܺܝܢ ܕܠܳܐܥܺܝܢ ܡܰܝ̈ܳܐ ܒܺܐܝܕܰܝ̈ܗܽܘܢ ܠܦܽܘܡܗܽܘܢ ܐܶܦܪܽܘܩܟܽܘܢ. ܘܰܐܫܠܶܡ ܠܡܶܕܝܰܢܳܝ̈ܶܐ ܒܺܐܝ̈ܕܰܝܟܽܘܢ. ܘܟܽܠܶܗ ܥܰܡܳܐ ܢܺܐܙܽܠܘܢ ܐ̱ܢܳܫ ܠܰܐܬ݂ܪܶܗ.
Jdg 7:8 ܘܰܢܣܰܒܘ ܙܘܳܕܰܝ̈ܗܽܘܢ ܟܽܠܶܗ ܥܰܡܳܐ ܒܺܐܝܕܰܝ̈ܗܽܘܢ. ܘܩܰܖ̈ܢܳܬ݂ܗܽܘܢ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܫܪܳܐ ܐܶܢܽܘܢ ܐ̱ܢܳܫ ܠܺܝܪܳܬܽܘܬܶܗ. ܘܰܠܡܰܫܟܢܶܗ. ܘܒܰܬܠܳܬܡܳܐܐ ܓܰܒܖ̈ܺܝܢ ܐܶܬ݂ܚܰܝܰܠ. ܘܡܰܫܪܺܝܬܳܐ ܕܡܶܕ݂ܝܰܢ ܗܘܳܬ݂ ܠܳܗ̇ ܠܬܰܚܬ ܒܥܽܘܡܩܳܐ.
Jdg 7:9 ܘܰܗܘܳܐ ܒܠܺܠܝܳܐ ܗܰܘ. ܘܶܐܡܰܪ ܠܶܗ ܡܳܪܝܳܐ. ܩܽܘܡ ܚܽܘܬ݂ ܠܡܰܫܪܺܝܬܳܐ. ܡܶܛܽܠ ܕܰܐܫܠܶܡܬܳܗ̇ ܒܺܐܝܕܰܝ̈ܟ.
Jdg 7:10 ܘܶܐܢ ܕܳܚܶܠ ܐܰܢ̱ܬ ܠܡܶܚܰܬ݂. ܚܽܘܬ݂ ܐܰܢ̱ܬ ܘܦܺܐܪܳܐ ܥܠܰܝܡܳܟ݂ ܠܡܰܫܪܺܝܬܳܐ.
Jdg 7:11 ܘܬܶܫܡܰܥ ܡܶܕܶܡ ܕܰܡܡܰܠܺܠܝܢ. ܘܗܳܝܕܶܝܢ ܢܶܬ݂ܚܰܝ̈ܠܳܢ ܐܺܝܕܰܝ̈ܟ. ܘܰܢܚܶܬ݂ ܠܡܰܫܪܺܝܬܳܐ ܗܽܘ ܘܦܺܐܪܳܐ ܥܠܰܝܡܶܗ. ܥܰܠ ܪܺܝܫ ܚܰܡܫܺܝܢ ܕܰܒܡܰܫܪܺܝܬܳܐ.
Jdg 7:12 ܘܡܶܕ݂ܝܰܢ ܘܰܥܡܳܠܺܝܩ ܘܟܽܠܗܽܘܢ ܒܢܰܝ̈ ܪܩܶܡ. ܢܦܰܠܘ ܒܥܽܘܡܩܳܐ ܐܰܝܟ݂ ܩܰܡܨܳܐ ܣܰܓܺܝܐܐ. ܘܰܠܗܽܘܢ ܘܰܠܓܰܡܠܰܝ̈ܗܽܘܢ ܠܰܝܬ ܡܶܢܝܳܢ. ܐܰܝܟ݂ ܚܳܠܳܐ ܕܥܰܠ ܣܶܦܬܶܗ ܕܝܰܡܳܐ ܣܽܘܓ݂ܳܐܐ.
Jdg 7:13 ܘܶܐܬ݂ܳܐ ܓܶܕ݂ܥܽܘܢ. ܘܰܚܙܳܐ ܓܰܒܪܳܐ ܕܡܶܫܬܰܥܶܐ ܠܚܰܒܪܶܗ ܚܶܠܡܳܐ. ܘܶܐܡܰܪ ܠܶܗ. ܚܙܺܝܬ ܒܚܶܠܡܝ. ܟܽܘܟܳܐ ܕܠܰܚܡܳܐ ܕܰܣܥܳܖ̈ܶܐ ܡܶܬ݂ܗܰܦܰܟ݂ ܒܡܰܫܪܺܝܬܳܐ ܕܡܶܕ݂ܝܰܢ. ܘܡܰܛܺܝ ܥܕܰܡܳܐ ܠܡܰܫܟܢܳܐ. ܘܗܰܦܟܶܗ ܠܥܶܠ ܘܰܢ̣ܦܰܠ ܡܰܫܟܢܳܐ.
Jdg 7:14 ܥ̣ܢܳܐ ܚܰܒܪܶܗ ܘܶܐܡܰܪ ܠܶܗ. ܠܳܐ ܐܺܝܬܶܝܗ̇ ܗܳܕ݂ܶܐ. ܐܶܠܳܐ ܐܶܢ ܚܰܪܒܶܗ ܕܓܶܕ݂ܥܽܘܢ ܒܰܪ ܝܽܘܐܳܫ ܓܰܢ̱ܒܪܳܐ ܕܺܝܣܪܳܐܶܝܠ. ܕܰܐܫܠܶܡ ܐܰ‌ܠܳܗܳܐ ܒܺܐܝܕ݂ܶܗ ܠܡܰܫܪܺܝܬܳܐ ܕܡܶܕ݂ܝܰܢ.
Jdg 7:15 ܘܟܰܕ݂ ܫ̣ܡܰܥ ܓܶܕ݂ܥܽܘܢ ܬܰܫܥܺܝܬܶܗ ܕܚܶܠܡܳܐ ܘܰܦܫܳܪܶܗ. ܣܓܶܕ݂ ܘܰܗܦܰܟ݂ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܶܐܡܰܪ ܩܽܘܡܘ. ܡܶܛܽܠ ܕܰܐܫܠܶܡ ܡܳܪܝܳܐ ܒܺܐܝ̈ܕܰܝܟܽܘܢ ܠܡܰܫܪܺܝܬܳܐ ܕܡܶܕ݂ܝܰܢ.
Jdg 7:16 ܘܦܰܠܶܓ ܬܠܳܬܡܳܐܐ ܓܰܒܖ̈ܺܝܢ. ܠܰܬܠܳܬܳܐ ܖ̈ܺܝܫܺܝܢ. ܘܰܐܘܚܶܕ݂ ܩܰܖ̈ܢܳܬܳܐ ܒܺܐܝܕܰܝ̈ܗܽܘܢ ܕܟܽܠܗܽܘܢ. ܘܩܽܘ̈ܠܶܐ ܣܖ̈ܺܝܩܳܬ݂ܳܐ ܘܠܰܡܦܺܝ̈ܕܶܐ ܒܓܰܘ ܩܽܘ̈ܠܶܐ.
Jdg 7:17 ܘܶܐܡܰܪ ܠܗܽܘܢ. ܠܺܝ ܚܙܰܘ ܘܗܳܟܰܢܳܐ ܥܒܶܕ݂ܘ. ܗܳܐ ܥܳܐܶܠ ܐ̱ܢܳܐ ܒܓܰܘ ܡܰܫܪܺܝܬܳܐ ܐܰܝܟܰܢܳܐ ܕܥܳܒܶܕ݂ ܐ̱ܢܳܐ ܗܳܟܰܢܳܐ ܥܒܶܕ݂ܘ.
Jdg 7:18 ܘܩܳܪܶܐ ܐ̱ܢܳܐ ܒܫܺܝܦܽܘܪܳܐ. ܐܶܢܳܐ ܘܟܽܠܶܗ ܥܰܡܳܐ ܕܥܰܡܝ. ܘܰܩܪܰܘ ܐܳܦ ܐܰܢ̱ܬܽܘܢ ܒܫܺܝܦܽܘܖ̈ܶܐ ܒܰܚܕ݂ܳܖ̈ܰܝ ܟܽܠܳܗ̇ ܡܰܫܪܺܝܬܳܐ. ܘܶܐܡܰܪܘ. ܚܰܪܒܳܐ ܠܡܳܪܝܳܐ ܘܰܠܓܶܕ݂ܥܽܘܢ.
Jdg 7:19 ܘܥܰܠ ܓܶܕ݂ܥܽܘܢ. ܘܰܡܳܐܐ ܓܰܒܖ̈ܺܝܢ ܕܥܰܡܶܗ. ܒܪܺܝܫ ܡܰܫܪܺܝܬܳܐ ܒܡܰܛܰܪܬܳܐ ܡܶܨܥܳܝܬܳܐ. ܘܰܡܩܳܡܽܘ ܐܰܩܺܝܡ ܠܢܳܛܽܘܖ̈ܶܐ.
Jdg 7:20 ܘܰܩܪܰܘ ܬܠܳܬܡܳܐܐ ܖ̈ܺܝܫܺܝܢ ܒܩܰܖ̈ܢܳܬܳܐ. ܘܬܰܒܰܪܘ ܩܽܘ̈ܠܶܐ. ܘܶܐܚܰܕ݂ܘ ܒܣܶܡܳܠܰܝ̈ܗܽܘܢ ܠܰܡܦܺܝ̈ܕܶܐ ܘܰܒܝܰܡܺܝܢܰܝ̈ܗܽܘܢ ܩܰܖ̈ܢܳܬܳܐ ܕܢܶܩܪܽܘܢ. ܘܰܩ̣ܪܰܘ ܚܰܪܒܳܐ ܠܡܳܪܝܳܐ ܘܰܠܓܶܕ݂ܥܽܘܢ.
Jdg 7:21 ܘܩܳܡ̣ܘ ܐ̱ܢܳܫ ܒܕ݂ܽܘܟܬܶܗ ܚܕ݂ܳܖ̈ܰܝ ܡܰܫܪܺܝܬܳܐ. ܘܪܶܗܛܰܬ݂ ܟܽܠܳܗ̇ ܡܰܫܪܺܝܬܳܐ ܘܝܰܒܶܒܘ ܘܰܥܪܰܩܘ.
Jdg 7:22 ܘܰܩܖ̈ܰܝ ܬܠܳܬܡܳܐܐ ܩܰܖ̈ܢܳܢ. ܘܣܳܡ ܡܳܪܝܳܐ ܚܰܪܒܶܗ ܕܓܰܒܪܳܐ ܒܚܰܒܪܶܗ ܒܟܽܠܳܗ̇ ܡܰܫܪܺܝܬܳܐ. ܘܥܶܪܩܰܬ݂ ܟܽܠܳܗ̇ ܡܰܫܪܺܝܬܳܐ. ܥܕܰܡܳܐ ܠܒܶܝܬ݂ ܫܰܒ̈ܛܶܐ ܘܰܠܨܶܕ݂ܪܰܬ݂. ܘܰܥܕܰܡܳܐ ܠܣܶܦܬ݂ܳܐ ܕܳܐܒܶܠ ܡܚܽܘܠܳܐ ܕܥܰܠ ܝܰܛܒܰܬ݂.
Jdg 7:23 ܘܰܩܥܰܘ ܒܢܰܝ̈ ܝܺܣܪܳܐܶܝܠ ܡܶܢ ܢܰܦܬܳܠܺܝ. ܘܡܶܢ ܐܳܫܺܝܪ. ܘܡܶܢ ܟܽܠܶܗ ܡܢܰܫܶܐ. ܘܰܪܕܰܦܘ ܒܳܬܰܪ ܡܶܕ݂ܝܰܢ.
Jdg 7:24 ܘܺܐܝܙܓܰܕ̈ܶܐ ܫܰܕܰܪ ܓܶܕ݂ܥܽܘܢ ܒܟܽܠܶܗ ܛܽܘܪܳܐ ܕܰܐܦܪܶܝܡ. ܘܶܐܡܰܪܘ ܚܽܘܬ݂ܘ ܠܽܐܘܪܥܳܐ ܕܡܶܕ݂ܝܰܢ. ܘܰܐܚܽܘܕ݂ܘ ܡܰܝ̈ܳܐ. ܥܕܰܡܳܐ ܠܒܶܝܬ݂ ܒܺܪܳܐ ܕܥܰܠ ܓܶܢ̱ܒ ܝܽܘܪܕܢܳܢ. ܘܰܩܥܰܘ ܟܽܠܗܽܘܢ ܕܒܶܝܬ݂ ܐܰܦܪܶܝܡ. ܘܶܐܚܰܕ݂ܘ ܡܰܝ̈ܳܐ ܥܕܰܡܳܐ ܠܒܶܝܬ݂ ܒܺܪܳܐ ܕܝܽܘܪܕܢܳܢ.
Jdg 7:25 ܘܶܐܚܰܕ݂ܘ ܠܰܬܪܶܝܢ ܪܰܘܖ̈ܒܳܢܶܐ ܕܡܶܕ݂ܝܰܢ ܠܥܽܘܪܺܝܒ. ܘܰܠܙܺܝܒ ܘܩܰܛܠܽܘܗܝ ܠܥܽܘܪܺܝܒ ܒܨܽܘܪ. ܘܰܠܙܺܝܒ ܩܛܰܠܘ ܒܒܶܝܬ݂ ܩܰܒܪܰܒ. ܘܰܪܕܰܦܘ ܠܡܶܕ݂ܝܰܢ. ܘܰܠܖ̈ܺܝܫܰܝܗܽܘܢ ܕܥܽܘܪܺܝܒ. ܘܰܕ݂ܙܺܝܒ. ܐܰܝܬܺܝܘ ܠܓܶܕ݂ܥܽܘܢ ܠܥܶܒܪܳܐ ܕܝܽܘܪܕܢܳܢ.
Jdg 8:1 ܘܳܐܡܪܺܝܢ ܠܶܗ ܕܒܶܝܬ݂ ܐܰܦܪܶܝܡ. ܠܡܳܢܳܐ ܥܒܰܕܬ ܗܳܟܰܢܳܐ. ܠܳܐ ܩܪܰܝܬܳܢ ܟܰܕ݂ ܐܳܙܶܠ ܐܰܢ̱ܬ ܠܡܶܬ݂ܟܰܬܳܫܽܘ ܥܰܡ ܡܶܕܝܰܢ. ܘܢܳܨܶܝܢ ܗܘܰܘ ܥܰܡܶܗ ܩܰܫܝܳܐܺܝܬ݂.
Jdg 8:2 ܐܳܡܰܪ ܠܗܽܘܢ. ܡܳܢܳܐ ܥܶܒܕܶܬ݂ ܗܳܫܳܐ ܐܰܟ݂ܘܳܬ݂ܟܽܘܢ. ܠܳܐ ܗܘܳܐ ܛܳܒ ܒܽܘܥܪܶܗ ܕܰܐܦܪܶܝܡ ܡܶܢ ܩܛܳܦܶܗ ܕܺܐܝܙܰܪܥܶܠ.
Jdg 8:3 ܘܒܺܐܝܙܰܪܥܶܠ ܒܺܐܝ̈ܕܰܝܟܽܘܢ ܐܰܫܠܶܡ ܐܰ‌ܠܳܗܳܐ ܠܰܬܪܶܝܢ ܪܰܘܖ̈ܒܳܢܶܐ ܕܡܶܕ݂ܝܰܢ. ܠܥܽܘܪܺܝܒ. ܘܰܠܙܺܝܒ ܘܡܳܢܳܐ ܐܶܫܟܚܶܬ݂ ܕܶܐܥܒܶܕ݂ ܐܰܟ݂ܘܳܬ݂ܟܽܘܢ ܗܳܝܕܶܝܢ ܦܶܪܩܰܬ݂ ܚܶܡܬ݂ܗܽܘܢ ܡܶܢܶܗ. ܟܰܕ݂ ܐܶܡܰܪ ܦܶܬ݂ܓ݂ܳܡܳܐ ܗܳܢܳܐ.
Jdg 8:4 ܘܶܐܬ݂ܳܐ ܓܶܕ݂ܥܽܘܢ ܠܝܽܘܪܕܢܳܢ. ܘܰܥܒܰܪ ܗܽܘ ܘܰܬܠܳܬܡܳܐܐ ܓܰܒܖ̈ܺܝܢ ܕܥܰܡܶܗ. ܪܳܗܛܺܝܢ ܘܥܰܝ݂ܺܝ݂ܦܺܝܢ.
Jdg 8:5 ܘܶܐܡܰܪ ܠܐ̱ܢܳܫܰܝ̈ ܣܳܟ݂ܽܘܬ݂. ܗܰܒܘ ܓܪܺܝܨܬܳܐ ܓܪܺܝܨܬܳܐ ܕܠܰܚܡܳܐ ܠܥܰܡܳܐ ܕܥܰܡܝ. ܡܶܛܽܠ ܕܥܰܝ݂ܺܝ݂ܦܺܝܢ ܐܶܢܽܘܢ. ܘܶܐܢܳܐ ܗܳܐ ܪܳܕ݂ܶܦ ܐ̱ܢܳܐ ܒܳܬܰܪ ܙܳܒܳܚ ܘܨܰܠܡܢܰܥ ܡܰܠ̈ܟܶܐ ܕܡܶܕܝܰܢ.
Jdg 8:6 ܐܳܡܪܺܝܢ ܠܶܗ ܪܰܘܖ̈ܒܳܢܶܐ ܕܣܳܟ݂ܽܘܬ݂. ܗܳܐ ܐܺܝܕ݂ܶܗ ܕܙܳܒܳܚ ܘܰܕ݂ܨܰܠܡܢܰܥ ܗܳܫܳܐ ܒܺܐܝܕܰܝ̈ܟ. ܕܢܶܬܶܠ ܠܚܰܝܠܳܟ݂ ܠܰܚܡܳܐ.
Jdg 8:7 ܘܶܐܡܰܪ ܠܗܽܘܢ ܓܶܕ݂ܥܽܘܢ. ܡܶܛܽܠ ܗܳܢܳܐ ܡܳܐ ܕܰܐܫܠܶܡ ܡܳܪܝܳܐ ܠܙܳܒܚ ܘܰܠܨܰܠܡܢܰܥ ܒܺܐܝܕܰܝ̈. ܐܶܕܽܘܫ ܒܶܣܪܟܽܘܢ ܥܰܠ ܟܽܘ̈ܒܶܐ ܕܰܒܡܰܕܒܪܳܐ ܘܥܰܠ ܩܽܘܖ̈ܛܒܶܐ.
Jdg 8:8 ܘܰܣܠܶܩ ܡܶܢ ܬܰܡܳܢ ܠܰܦܢܽܘܐܶܝܠ. ܘܰܐܝܟ݂ ܕܰܥܢܰܐܗܝ ܐ̱ܢܳܫܰܝ̈ ܣܳܟ݂ܽܘܬ݂. ܗܳܟܰܢܳܐ ܥܢܰܐܗܝ ܐܳܦ ܐ̱ܢܳܫܰܝ̈ ܦܢܽܘܐܶܝܠ.
Jdg 8:9 ܘܶܐܡܰܪ ܐܳܦ ܠܐ̱ܢܳܫܰܝ̈ ܦܢܽܘܐܶܝܠ. ܡܳܐ ܕܶܐܬܺܝܬ݂ ܒܰܫܠܳܡܳܐ. ܐܶܥܩܪܺܝܘܗܝ ܠܡܰܓܕܠܳܐ ܗܳܢܳܐ.
Jdg 8:10 ܘܙܳܒܳܚ ܘܨܰܠܡܢܰܥ ܫܪܶܝܢ ܒܩܰܪܩܰܒ. ܗܶܢܽܘܢ ܘܡܰܫܖ̈ܝܳܬ݂ܗܽܘܢ ܥܰܡܗܽܘܢ ܐܰܝܟ݂ ܚܰܡܶܫܬܰܥܣܰܪ ܐܰܠܦܺܝ̈ܢ. ܟܽܠ ܕܶܐܫܬܚܰܪܘ ܡܶܢ ܟܽܠܗܶܝܢ ܡܰܫܖ̈ܝܳܬܳܐ ܕܰܒܢܰܝ̈ ܡܰܕܢܚܳܐ. ܘܕܰܢ̣ܦܰܠܘ ܡܳܐܐ ܘܥܶܣܪܺܝܢ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ.
Jdg 8:11 ܘܰܣܠܶܩ ܓܶܕ݂ܥܽܘܢ ܒܽܐܘܪܚܳܐ ܕܫܳܖ̈ܝ݂ܰܝ݂ ܡܰܫܟܢܳܐ. ܡܶܢ ܡܰܕܢܚܳܐ ܕܢܳܟ݂ܚ ܘܰܕ݂ܝܰܒܓܳܗܳܐ. ܘܰܡ̣ܚܳܐ ܠܡܰܫܪܺܝܬܳܐ. ܘܡܰܫܪܺܝܬܳܐ ܗܘܳܬ݂ ܒܫܶܠܝܳܐ.
Jdg 8:12 ܘܰܥܪܰܩܘ ܙܳܒܳܚ ܘܨܰܠܡܢܰܥ. ܘܰܪܕܰܦ ܒܳܬܰܪܗܽܘܢ. ܘܶܐܚܰܕ݂ ܠܰܬܪܶܝܢ ܡܰܠ̈ܟܶܐ ܕܡܶܕ݂ܝܰܢ. ܘܰܠܟܽܠܳܗ̇ ܡܰܫܪܺܝܬܳܐ ܐܰܙܺܝܥ.
Jdg 8:13 ܘܰܗܦܰܟ݂ ܓܶܕ݂ܥܽܘܢ ܒܰܪ ܝܽܘܐܳܫ ܡܶܢ ܩܪܳܒܳܐ. ܡܶܢ ܡܰܣܩܳܢܳܐ ܕܰܚܕܶܣ.
Jdg 8:14 ܘܶܐܚܰܕ݂ ܥܠܰܝܡܳܐ ܚܰܕ݂ ܡܶܢ ܐ̱ܢܳܫܶܝ̈ܗ̇ ܕܣܳܟ݂ܽܘܬ݂ ܘܫܰܐܠܶܗ. ܘܰܐܟ݂ܬܶܒ ܠܶܗ ܪܰܘܖ̈ܒܳܢܶܝ̈ܗ̇ ܕܣܳܟ݂ܽܘܬ݂ ܘܩܰܫܺܝ̈ܫܶܝܗ̇. ܫܰܒܥܺܝܢ ܘܫܰܒܥܳܐ ܓܰܒܖ̈ܺܝܢ.
Jdg 8:15 ܘܶܐܬ݂ܳܐ ܠܘܳܬ݂ ܐ̱ܢܳܫܰܝ̈ ܣܳܟ݂ܽܘܬ݂ ܘܶܐܡܰܪ ܠܗܽܘܢ. ܗܳܐ ܙܳܒܳܚ ܘܨܰܠܡܢܰܥ ܕܚܰܣܶܕܬܽܘܢܢܝ ܘܶܐܡܰܪܬܽܘܢ ܠܺܝ ܙܳܒܳܚ ܘܨܰܠܡܢܰܥ ܦܟ݂ܺܝܪܺܝܢ ܒܺܐܝܕܰܝ̈ܟ. ܕܢܶܬܶܠ ܠܥܰܒܕܰܝ̈ܟ ܠܰܚܡܳܐ ܕܥܰܝ݂ܺܝ݂ܦܺܝܢ.
Jdg 8:16 ܘܓܰܪ ܠܣܳܒ̈ܶܐ ܕܰܩܪܺܝܬ݂ܳܐ ܥܰܠ ܟܽܘ̈ܒܶܐ ܕܰܒܡܰܕܒܪܳܐ. ܘܥܰܠ ܩܽܘܖ̈ܛܒܶܐ. ܘܶܐܫܬܰܢܰܕ݂ ܒܗܽܘܢ ܒܐ̱ܢܳܫܰܝ̈ ܣܳܟ݂ܽܘܬ݂.
Jdg 8:17 ܘܡܰܓܕܠܳܐ ܕܰܦܢܽܘܐܶܝܠ ܥܩܰܪ. ܘܩܰܛܶܠ ܠܐ̱ܢܳܫܰܝ̈ ܩܪܺܝܬ݂ܳܐ.
Jdg 8:18 ܘܶܐܡܰܪ ܠܙܳܒܳܚ ܘܰܠܨܰܠܡܢܰܥ. ܐܰܝܟܰܢܳܐ ܐܶܢܽܘܢ ܐ̱ܢܳܫ̈ܳܐ ܕܩܰܛܶܠܬܽܘܢ ܒܬ݂ܳܒܽܘܪ ܐܳܡܪܺܝܢ ܠܶܗ. ܐܰܟ݂ܘܳܬ݂ܳܟ݂ ܐܺܝܬܰܝܗܽܘܢ ܗܘܰܘ ܐܰܝܟ݂ ܚܶܙܘܳܐ ܕܰܒܢܰܝ̈ ܡܰܠ̈ܟܶܐ.
Jdg 8:19 ܘܶܐܡܰܪ. ܐܰܚܰܝ̈ ܐܶܢܽܘܢ ܒܢܰܝ̈ ܐܶܡܝ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ. ܕܶܐܠܽܘ ܐܰܚܺܝܬܽܘܢ ܐܶܢܽܘܢ. ܠܳܐ ܩܰܛܶܠܬܟܽܘܢ.
Jdg 8:20 ܘܶܐܡܰܪ ܠܝܳܬ݂ܳܪ ܒܽܘܟܪܶܗ. ܩܽܘܡ ܩܛܽܘܠ ܐܶܢܽܘܢ. ܘܠܳܐ ܫ̣ܡܰܛ ܛܰܠܝܳܐ ܣܰܝܦܶܗ ܡܶܛܽܠ ܕܰܕ݂ܚܶܠ ܕܰܥܕܰܟܺܝܠ ܛܰܠܝܳܐ ܗܘܳܐ.
Jdg 8:21 ܘܶܐܡܰܪܘ ܙܳܒܳܚ ܘܨܰܠܡܢܰܥ. ܩܽܘܡ ܐܰܢ̱ܬ ܘܰܦܓܰܥ ܒܰܢ. ܘܰܐܝܟ݂ ܓܰܒܪܳܐ ܓܰܢ̱ܒܳܪܽܘܬܶܗ. ܘܩܳܡ ܓܶܕ݂ܥܽܘܢ ܘܩܰܛܶܠ ܠܙܳܒܳܚ ܘܰܠܨܰܠܡܢܰܥ. ܘܰܢܣܰܒ ܣܰܗܖ̈ܳܢܶܐ ܕܺܐܝܬ݂ ܗܘܰܘ ܒܨܰܘܖ̈ܶܐ ܕܓܰܡܠܰܝ̈ܗܽܘܢ.
Jdg 8:22 ܘܳܐܡܪܺܝܢ ܒܢܰܝ̈ ܝܺܣܪܳܐܶܝܠ ܠܓܶܕ݂ܥܽܘܢ. ܐܶܫܬܰܠܛ ܒܰܢ ܐܳܦ ܐܰܢ̱ܬ ܐܳܦ ܒܪܳܟ݂. ܐܳܦ ܒܰܪ ܒܪܳܟ݂. ܕܰܦܪܰܩܬܳܢ ܡܶܢ ܐܺܝܕ݂ܳܐ ܕܡܶܕ݂ܝܰܢ.
Jdg 8:23 ܐܳܡܰܪ ܠܗܽܘܢ ܓܶܕ݂ܥܽܘܢ. ܠܳܐ ܐܶܢܳܐ ܡܶܫܬܰܠܰܛ ܐ̱ܢܳܐ ܒܟܽܘܢ. ܘܠܳܐ ܒܶܪܝ ܡܶܫܬܠܰܛ ܒܟܽܘܢ. ܡܳܪܝܳܐ ܢܶܫܬܰܠܰܛ ܒܟܽܘܢ.
Jdg 8:24 ܘܶܐܡܰܪ ܠܗܽܘܢ ܓܶܕ݂ܥܽܘܢ. ܐܶܢܳܐ ܫܶܐܠܬ݂ܳܐ ܚܕ݂ܳܐ ܫܳܐܶܠ ܐ̱ܢܳܐ ܡܶܢܟܽܘܢ. ܗܰܒܘ ܠܺܝ ܐ̱ܢܳܫ ܚܰܕ݂ ܚܰܕ݂ ܩܕ݂ܳܫܳܐ ܡܶܢ ܒܶܙܬܶܗ. ܡܶܛܽܠ ܕܰܩܕ݂ܳܫ̈ܶܐ ܕܕܰܗܒܳܐ ܐܺܝܬ݂ ܗܘܰܘ ܠܗܽܘܢ. ܡܶܛܽܠ ܕܥܰܖ̈ܒܳܝܶܐ ܗܘܰܘ.
Jdg 8:25 ܐܳܡܪܺܝܢ ܠܶܗ ܝܳܗܒܺܝܢܢ ܠܳܟ݂. ܘܰܦܪܰܣܘ ܡܰܪܛܽܘܛܳܐ. ܘܰܐܪܡܺܝܘ ܬܰܡܳܢ ܐ̱ܢܳܫ ܚܰܕ݂ ܚܰܕ݂ ܩܕ݂ܳܫܳܐ ܡܶܢ ܒܶܙܬܶܗ.
Jdg 8:26 ܘܰܗܘܳܐ ܡܰܬ݂ܩܳܠܳܐ ܕܰܩܕ݂ܳܫ̈ܶܐ ܕܕܰܗܒܳܐ ܕܰܫܐܶܠ ܐܳܠܶܦ ܘܰܫܒܰܥܡܳܐܐ ܕܕܰܗܒܳܐ. ܣܛܰܪ ܡܶܢ ܣܰܗܖ̈ܳܢܶܐ. ܘܥܶܩ̈ܶܐ. ܘܰܠܒܽܘ̈ܫܶܐ ܕܰܐܪܓܘܳܢܳܐ. ܕܺܐܝܬ݂ ܗܘܰܘ ܥܰܠ ܡܰܠ̈ܟܶܐ ܕܡܶܕ݂ܝܰܢ. ܘܰܣܛܰܪ ܡܶܢ ܥܶܩ̈ܶܐ ܕܺܐܝܬ݂ ܗܘܰܘ ܒܨܰܘܖ̈ܶܐ ܕܓܰܡܠܰܝ̈ܗܽܘܢ.
Jdg 8:27 ܘܰܢܣܰܒ ܡܶܢܗܽܘܢ ܓܶܕ݂ܥܽܘܢ ܘܰܥܒܰܕ݂ ܥܽܘܦܪܳܐ. ܘܰܐܩܺܝܡܶܗ ܒܰܩܪܺܝܬܶܗ ܒܥܽܘܦܪܳܐ. ܘܰܛܥܰܘ ܠܗܽܘܢ ܒܢܰܝ̈ ܝܺܣܪܳܐܶܝܠ ܒܳܬܪܶܗ ܬܰܡܳܢ. ܘܰܗܘܳܐ ܠܓܶܕ݂ܥܽܘܢ ܘܰܠܒܰܝܬܶܗ ܠܬ݂ܽܘܩܰܠܬ݂ܳܐ.
Jdg 8:28 ܘܶܐܬܬܰܒܰܪܘ ܡܶܕܝܰܢܳܝ̈ܶܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܬܽܘܒ ܠܳܐ ܐܰܘܣܶܦܘ ܕܰܢܪܺܝܡܽܘܢ ܪܺܝܫܗܽܘܢ ܘܫܶܠܝܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ ܒܝܰܘܡܰܘ̈ܗܝ ܕܓܶܕ݂ܥܽܘܢ.
Jdg 8:29 ܘܶܐܙܰܠ ܢܕ݂ܽܘܒܥܶܠ ܒܰܪ ܝܽܘܐܳܫ ܘܺܝܬܶܒ ܒܒܰܝܬܶܗ.
Jdg 8:30 ܘܠܶܗ ܠܓܶܕ݂ܥܽܘܢ ܐܺܝܬ݂ ܗܘܰܘ ܫܰܒܥܺܝܢ ܒܢܺܝ̈ܢ ܕܰܢܦܰܩܘ ܡܶܢ ܚܰܨܶܗ. ܡܶܛܽܠ ܕܢܶܫ̈ܶܐ ܣܰܓܺܝ̈ܐܳܬ݂ܳܐ ܐܺܝܬ݂ ܗܘܰܝ̈ ܠܶܗ.
Jdg 8:31 ܘܰܕ݂ܪܽܘܟܬܶܗ ܕܒܰܫܟܺܝܡ ܝܶܠܕܰܬ݂ ܠܶܗ ܒܪܳܐ. ܘܫܰܡܺܝ ܫܡܶܗ ܐܰܒܺܝܡܠܶܟ.
Jdg 8:32 ܘܡܺܝܬ݂ ܓܶܕ݂ܥܽܘܢ ܒܰܪ ܝܽܘܐܳܫ ܒܣܰܝܒܽܘܬ݂ܳܐ ܛܳܒܬ݂ܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܝܽܘܐܳܫ ܐܰܒܽܘܗܝ. ܒܥܽܘܦܪܳܐ ܕܰܐܒܽܘܗܝ ܕܥܰܙܪܺܝ.
Jdg 8:33 ܘܟܰܕ݂ ܡܺܝܬ݂ ܓܶܕ݂ܥܽܘܢ. ܗܦܰܟ݂ܘ ܒܢܰܝ̈ ܝܺܣܪܳܐܶܝܠ. ܘܰܛܥܰܘ ܒܳܬܰܪ ܒܰܥܠܳܐ. ܘܰܥܒܰܕ݂ܘ ܠܗܽܘܢ ܒܥܶܠ ܩܝܳܡܳܐ ܐܰ‌ܠܳܗܳܐ.
Jdg 8:34 ܘܠܳܐ ܐܶܬܕܟܰܪܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܐܰܠܳܗܗܽܘܢ. ܕܰܡܦܰܨܶܐ ܠܗܽܘܢ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܕܒܰܚܕ݂ܳܖ̈ܰܝܗܽܘܢ.
Jdg 8:35 ܘܠܳܐ ܥܒܰܕ݂ ܛܰܝܒܽܘܬ݂ܳܐ ܥܰܡ ܒܰܝܬܶܗ ܕܰܢܕ݂ܽܘܒܥܶܠ. ܕܗܽܘܝܽܘ ܓܶܕ݂ܥܽܘܢ. ܐܰܝܟ݂ ܟܽܠܳܗ̇ ܛܰܝܒܽܘܬ݂ܳܐ ܕܰܥܒܰܕ݂ ܥܰܡ ܝܺܣܪܳܐܶܝܠ.
Jdg 9:1 ܘܶܐܙܰܠ ܐܰܒܺܝܡܠܶܟ ܒܰܪ ܢܕܽܘܒܥܺܝܠ ܠܰܫܟܺܝܡ ܠܘܳܬ݂ ܐܰܚ̈ܶܐ ܕܶܐܡܶܗ. ܘܶܐܡܰܪ ܠܗܽܘܢ. ܘܰܠܟܽܠܳܗ̇ ܫܰܪܒܬ݂ܳܐ ܕܒܶܝܬ݂ ܐܰܒܽܘܗ̇ ܕܶܐܡܶܗ.
Jdg 9:2 ܐܶܡܰܪܘ ܩܕ݂ܳܡ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ. ܡܳܢܳܐ ܦܰܩܳܚ ܠܟܽܘܢ. ܕܢܶܫܬܰܠܛܽܘܢ ܒܟܽܘܢ ܫܰܒܥܺܝܢ ܓܰܒܖ̈ܺܝܢ ܒܢܰܘ̈ܗܝ ܕܰܢܕܽܘܒܥܺܝܠ. ܐܰܘ ܕܢܶܫܬܰܠܰܛ ܒܟܽܘܢ ܚܰܕ݂ ܓܒܰܪ. ܘܶܐܬܕܰܟ݂ܪܘ ܕܓܰܪܡܟܽܘܢ ܐ̱ܢܳܐ ܘܒܶܣܪܟܽܘܢ.
Jdg 9:3 ܘܶܐܡܰܪܘ ܐܰܚ̈ܶܐ ܕܶܐܡܶܗ ܩܕ݂ܳܡ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ ܥܠܰܘܗܝ ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܶܐܨܛܒܺܝ ܠܶܒܗܽܘܢ ܒܳܬܰܪ ܐܰܒܺܝܡܠܶܟ. ܘܳܐܡܪܺܝܢ ܐܰܚܽܘܢ ܗܽܘ.
Jdg 9:4 ܘܝܰܗܒܘ ܠܶܗ ܫܰܒܥܺܝܢ ܕܟܶܣܦܳܐ ܡܶܢ ܒܶܝܬ݂ ܒܥܶܠ ܩܝܳܡܳܐ. ܘܶܐܓܰܪ ܒܗܽܘܢ ܐܰܒܺܝܡܠܶܟ ܐ̱ܢܳܫ̈ܳܐ ܣܖ̈ܺܝܩܶܐ. ܘܦܰܚ̈ܙܶܐ. ܘܶܐܙܰܠ̣ܘ ܒܳܬܪܶܗ.
Jdg 9:5 ܘܥܰܠ ܠܒܶܝܬ݂ ܐܰܒܽܘܗܝ ܠܥܽܘܦܪܳܐ. ܘܩܰܛܶܠ ܠܰܐܚܰܘ̈ܗܝ ܒܢܰܘ̈ܗܝ ܕܰܢܕܽܘܒܥܺܝܠ ܫܰܒܥܺܝܢ ܓܰܒܖ̈ܺܝܢ ܥܰܠ ܟܺܐܦܳܐ ܚܕ݂ܳܐ. ܘܶܐܫܬܰܚܰܪ ܝܽܘܬ݂ܳܡ ܒܰܪ ܢܕܽܘܒܥܺܝܠ ܙܥܽܘܪܳܐ ܡܶܛܽܠ ܕܶܐܬܛܰܫܺܝ.
Jdg 9:6 ܘܶܐܬ݂ܟܰܢܰܫܘ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ ܘܟܽܠܶܗ ܥܰܡܳܐ ܕܒܶܝܬ݂ ܡܳܠܽܘ. ܘܶܐܙܰܠܘ ܘܰܐܩܺܝܡܘ ܠܰܐܒܺܝܡܠܶܟ ܕܢܶܗܘܶܐ ܥܠܰܝܗܽܘܢ ܡܰܠܟܳܐ. ܥܰܠ ܓܶܢ̱ܒ ܒܰܠܽܘܛܳܐ ܕܡܰܨܦܝܳܐ ܕܺܐܝܬ݂ ܒܰܫܟܺܝܡ.
Jdg 9:7 ܘܚܰܘܺܝܘ ܠܝܽܘܬ݂ܳܡ. ܘܰܣܠܶܩ ܘܩܳܡ ܒܪܺܝܫ ܛܽܘܪܳܐ ܕܓܰܪܙܺܝܡ. ܘܰܐܪܺܝܡ ܩܳܠܶܗ. ܘܶܐܡܰܪ. ܫܽܘܡܥܽܘܢܝ ܡܳܖ̈ܶܝܗ̇ ܕܰܫܟܺܝܡ. ܕܢܶܫܡܰܥܟܽܘܢ ܐܰ‌ܠܳܗܳܐ.
Jdg 9:8 ܡܺܐܙܰܠ ܐܶܙܰܠܘ ܐܺܝ̈ܠܳܢܶܐ ܕܢܶܡܫܚܽܘܢ ܥܠܰܝܗܽܘܢ ܡܰܠܟܳܐ. ܐܳܡܪܺܝܢ ܠܙܰܝܬܳܐ ܐܰܡܠܶܟ݂ ܥܠܰܝܢ.
Jdg 9:9 ܐܳܡܰܪ ܠܗܽܘܢ ܙܰܝܬܳܐ. ܠܳܐ ܫܳܒܶܩ ܐ̱ܢܳܐ ܕܽܘܗܢܝ. ܕܒܺܝ ܡܶܬ݂ܝܰܩܪܺܝܢ ܐܰܠܳܗ̈ܶܐ ܘܐ̱ܢܳܫ̈ܳܐ. ܘܳܐܙܶܠ ܐ̱ܢܳܐ ܠܰܡܢܳܕ݂ ܐܺܝ̈ܠܳܢܶܐ.
Jdg 9:10 ܐܳܡܪܺܝܢ ܐܺܝ̈ܠܳܢܶܐ ܠܬܺܬܳܐ. ܬܳܝ ܐܰܢ̱ܬܝ ܐܰܡܠܶܟ݂ܝ ܥܠܰܝܢ.
Jdg 9:11 ܐܳܡܪܳܐ ܠܗܽܘܢ ܬܺܬܳܐ. ܠܳܐ ܫܳܒܩܳܐ ܐ̱ܢܳܐ ܚܰܠܝܽܘܬ݂ܝ. ܘܶܐܒܝ ܛܳܒܳܐ. ܘܳܐܙܳܠ̱ܐ ܐ̱ܢܳܐ ܠܰܡܢܳܕ݂ ܥܰܠ ܐܺܝ̈ܠܳܢܶܐ.
Jdg 9:12 ܐܳܡܪܺܝܢ ܐܺܝ̈ܠܳܢܶܐ ܠܰܓܦܶܬܳܐ. ܬܳܝ ܐܰܢ̱ܬܝ ܐܰܡܠܶܟ݂ܝ ܥܠܰܝܢ.
Jdg 9:13 ܐܳܡܪܳܐ ܠܗܽܘܢ ܓܦܶܬܳܐ. ܠܳܐ ܫܳܒܩܳܐ ܐ̱ܢܳܐ ܐܳܕ݂ܫܝ ܕܰܡܚܰܕ݂ܶܐ ܠܶܒܳܐ ܕܰܐܠܳܗ̈ܶܐ ܘܰܕ݂ܐ̱ܢܳܫ̈ܳܐ. ܘܳܐܙܠ̱ܐ ܐ̱ܢܳܐ ܠܰܡܢܳܕ݂ ܥܰܠ ܐܺܝ̈ܠܳܢܶܐ.
Jdg 9:14 ܐܳܡܪܺܝܢ ܐܺܝ̈ܠܳܢܶܐ ܟܽܠܗܽܘܢ ܠܗܰܛܛܳܐ. ܐܰܢ̱ܬ ܐܰܡܠܶܟ݂ ܥܠܰܝܢ.
Jdg 9:15 ܐܳܡܰܪ ܗܰܛܛܳܐ ܠܺܐܝ̈ܠܳܢܶܐ. ܐܶܢ ܒܰܫܪܳܪܳܐ ܡܳܫܚܺܝܢ ܐ̱ܢܬܽܘܢ ܠܺܝ ܕܰܐܡܠܶܟ݂ ܥܠܰܝܟܽܘܢ. ܬܰܘ ܐܶܣܬܰܬܰܪܘ ܒܛܶܠܳܠܝ. ܘܶܐܢ ܠܳܐ. ܬܶܦܽܘܩ ܢܽܘܪܳܐ ܡܶܢ ܗܰܛܛܳܐ. ܘܬܶܐܟ݂ܽܘܠ ܠܰܐܖ̈ܙܶܐ ܕܰܒܠܶܒܢܳܢ.
Jdg 9:16 ܘܗܳܫܳܐ ܐܶܢ ܒܩܽܘܫܬܳܐ ܘܒܰܫܪܳܪܳܐ ܥܒܰܕܬܽܘܢ. ܕܰܐܡܠܶܟ݂ܬܽܘܢ ܠܰܐܒܺܝܡܠܰܟ. ܘܶܐܢ ܛܳܒܬ݂ܳܐ ܥܒܰܕܬܽܘܢ ܥܰܡ ܢܕܽܘܒܥܺܝܠ ܘܥܰܡ ܒܰܝܬܶܗ. ܐܰܘ ܐܰܝܟ݂ ܥܰܡܠܳܐ ܕܺܐܝܕ݂ܰܘ̈ܗܝ ܦܪܰܥܬܽܘܢܳܝܗܝ.
Jdg 9:17 ܕܶܐܬ݂ܟܰܬܰܫ ܐܳܒܝ ܥܰܠ ܐܰܦܰܝ̈ܟܽܘܢ. ܘܰܫܕ݂ܳܐ ܢܰܦܫܶܗ ܡܶܢ ܩܒܽܘܠ. ܘܦܰܨܺܝܟܽܘܢ ܡܶܢ ܐܺܝܕ݂ܳܐ ܕܡܶܕܝܰܢ.
Jdg 9:18 ܘܰܐܢ̱ܬܽܘܢ ܩܳܡܬܽܘܢ ܥܰܠ ܒܶܝܬ݂ ܐܳܒܝ ܝܰܘܡܳܢܳܐ. ܘܩܰܛܶܠܬܽܘܢ ܠܰܒܢܰܘ̈ܗܝ ܫܰܒܥܺܝܢ ܓܰܒܖ̈ܺܝܢ ܥܰܠ ܟܺܐܦܳܐ ܚܕ݂ܳܐ. ܘܰܐܡܠܶܟ݂ܬܽܘܢ ܠܰܐܒܺܝܡܠܰܟ ܒܰܪ ܐܰܡܬܶܗ ܥܰܠ ܡܳܖ̈ܶܝܗ̇ ܕܰܫܟ݂ܺܝܡ. ܡܶܛܽܠ ܕܰܐܚܽܘܟܽܘܢ ܗܽܘ.
Jdg 9:19 ܘܶܐܢ ܒܩܽܘܫܬܳܐ ܘܒܰܫܪܳܪܳܐ ܥܒܰܕܬܽܘܢ ܥܰܡ ܢܕܽܘܒܥܺܝܠ ܘܥܰܡ ܒܰܝܬܶܗ ܝܰܘܡܳܢܳܐ. ܚܕ݂ܰܘ ܒܰܐܒܺܝܡܠܶܟ. ܘܳܐܦ ܗܽܘ ܢܶܚܕܶܐ ܒܟܽܘܢ.
Jdg 9:20 ܘܶܐܢ ܠܳܐ. ܬܶܦܽܘܩ ܢܽܘܪܳܐ ܡܶܢ ܐܰܒܺܝܡܠܶܟ. ܘܬܶܐܟ݂ܽܘܠ ܠܡܳܖ̈ܶܝܗ̇ ܕܰܫܟܺܝܡ ܘܰܠܡܳܖ̈ܶܝܗ̇ ܕܡܰܠܽܘ. ܘܬܶܦܽܘܩ ܢܽܘܪܳܐ ܡܶܢ ܡܳܖ̈ܶܝܗ̇ ܕܰܫܟܺܝܡ. ܘܡܳܖ̈ܶܝܗ̇ ܕܡܰܠܽܘ. ܘܬܶܐܟܠܺܝܘܗܝ ܠܰܐܒܺܝܡܠܰܟ.
Jdg 9:21 ܘܰܥܪܰܩ ܝܽܘܬ݂ܳܡ ܘܶܐܬ݂ܦܰܠܰܛ. ܘܶܐܙܰܠ ܠܕ݂ܳܒܺܝܪ ܘܺܝܬ݂ܶܒ ܬܰܡܳܢ. ܐܰܝܟܳܐ ܕܝܳܬ݂ܶܒ ܗܘܳܐ ܐܰܒܺܝܡܠܶܟ ܡܶܢ ܩܕ݂ܺܝܡ.
Jdg 9:22 ܘܶܐܫܬܰܠܰܛ ܐܰܒܺܝܡܠܶܟ ܥܰܠ ܝܺܣܪܳܐܶܝܠ ܬܠܳܬ݂ ܫܢܺܝ̈ܢ.
Jdg 9:23 ܘܫܰܕܰܪ ܐܰ‌ܠܳܗܳܐ ܪܽܘܚܳܐ ܒܺܝܫܬܳܐ ܥܰܠ ܐܰܒܺܝܡܠܶܟ. ܘܥܰܠ ܡܳܖ̈ܶܝܗ̇ ܕܰܫܟܺܝܡ. ܘܕܰܓܶܠܘ ܡܳܖ̈ܶܝܗ̇ ܕܰܫܟܺܝܡ ܒܰܐܒܺܝܡܠܶܟ.
Jdg 9:24 ܡܶܛܽܠ ܕܢܺܐܬܶܐ ܥܰܘܠܳܐ ܕܫܰܒܥܺܝܢ ܒܢܰܘ̈ܗܝ ܕܰܢܕܽܘܒܥܺܝܠ. ܘܕܶܡܗܽܘܢ ܠܰܡܣܳܡ ܥܰܠ ܐܰܒܺܝܡܠܶܟ ܐܰܚܽܘܗܽܘܢ ܕܩܰܛܶܠ ܐܶܢܽܘܢ. ܘܥܰܠ ܡܳܖ̈ܶܝܗ̇ ܕܰܫܟܺܝܡ ܕܚܰܝܶܠܘ ܐܺܝܕ݂ܰܘ̈ܗܝ ܕܰܢܩܰܛܶܠ ܠܰܐܚܰܘ̈ܗܝ.
Jdg 9:25 ܘܰܐܟ݂ܡܶܢܘ ܠܶܗ ܟܡܺܐܢ̈ܶܐ ܥܰܠ ܪܺܝܫ ܛܽܘܪܳܐ. ܘܰܚܛܰܦܘ ܟܽܠ ܕܥܳܒܰܪ ܥܠܰܝܗܽܘܢ ܒܽܐܘܪܚܳܐ. ܘܶܐܬ݂ܚܰܘܺܝ ܠܰܐܒܺܝܡܠܰܟ.
Jdg 9:26 ܘܶܐܬ݂ܳܐ ܓܳܥܶܠ ܒܰܪ ܥܳܦܳܪ. ܗܽܘ ܘܰܐܚܰܘ̈ܗܝ. ܘܰܥܒܰܪܘ ܒܰܫܟܺܝܡ. ܘܶܐܬܬܟܶܠܘ ܥܠܰܘܗܝ ܡܳܖ̈ܶܝܗ̇ ܕܰܫܟܺܝܡ.
Jdg 9:27 ܘܰܢܦܰܩܘ ܠܕܰܒܪܳܐ. ܘܰܩܛܰܦܘ ܟܰܖ̈ܡܰܝܗܽܘܢ ܘܰܥܨܰܪܘ. ܘܰܥܒܰܕ݂ܘ ܚܠܽܘܠܳܐ. ܘܥ̣ܰܠܘ ܠܒܶܝܬ݂ ܐܰܠܳܗܰܝ̈ܗܽܘܢ. ܘܰܠܥܶܣܘ. ܘܶܐܫܬܺܝܘ. ܘܨܰܚܺܝܘ ܠܰܐܒܺܝܡܠܰܟ.
Jdg 9:28 ܘܳܐܡܰܪ ܓܳܥܶܠ ܒܰܪ ܥܳܦܳܪ. ܡܰܢܽܘ ܐܰܒܺܝܡܠܶܟ ܘܡܰܢܽܘ ܫܟܺܝܡ ܕܢܶܦܠܚܺܝܘܗܝ. ܠܳܐ ܗܘܳܐ ܒܰܪ ܢܕܽܘܒܥܺܝܠ. ܘܙܳܒܳܠ ܕܫܰܢܺܝ ܦܽܘܩܕܳܢܶܗ. ܦܠܰܚ ܠܐ̱ܢܳܫܰܝ̈ ܚܡܽܘܪ ܐܰܒܽܘܗܝ ܕܰܫܟܺܝܡ. ܡܶܛܽܠ ܡܳܢܳܐ ܢܶܦܠܚܺܝܘܗܝ ܚܢܰܢ.
Jdg 9:29 ܡܰܢ ܕܶܝܢ ܐܰܫܠܡܶܗ ܠܥܰܡܳܐ ܗܳܢܳܐ ܒܺܐܝܕܰܝ̈. ܘܰܐܥܒܰܪܬܶܗ ܠܰܐܒܺܝܡܠܰܟ. ܘܶܐܡܰܪ ܠܰܐܒܺܝܡܠܰܟ. ܐܰܣܓܳܐ ܚܰܝܠܳܟ݂. ܘܦܽܘܩ.
Jdg 9:30 ܘܰܫܡܰܥ ܙܳܒܳܠ ܫܰܠܺܝܛܳܐ ܕܰܩܪܺܝܬ݂ܳܐ ܡܶܠܰܘ̈ܗܝ ܕܓܳܥܶܠ ܒܰܪ ܥܳܦܳܪ. ܘܶܐܬ݂ܚܰܡܰܬ݂ ܪܽܘܓܙܶܗ.
Jdg 9:31 ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܐܰܒܺܝܡܠܶܟ ܒܢܶܟܠܳܐ. ܘܶܐܡܰܪ. ܗܳܐ ܓܳܥܶܠ ܒܰܪ ܥܳܦܳܪ ܗܽܘ ܘܰܐܚܰܘ̈ܗܝ ܐܶܬ݂ܰܘ ܠܰܫܟܺܝܡ. ܘܗܳܐ ܚܕ݂ܺܝܪܺܝܢ ܠܰܩܪܺܝܬ݂ܳܐ ܥܠܰܝܟ.
Jdg 9:32 ܗܳܫܳܐ ܩܽܘܡ ܒܠܺܠܝܳܐ ܐܰܢ̱ܬ ܘܥܰܡܳܐ ܕܥܰܡܳܟ݂. ܘܶܐܬ݂ܟܡܰܢܘ ܒܕܰܒܪܳܐ.
Jdg 9:33 ܘܰܒܨܰܦܪܳܐ ܡܳܐ ܕܕܶܢܚܰܬ݂ ܫܶܡܫܳܐ. ܩܽܘܡ ܘܗܰܠܶܟ݂ ܥܰܠ ܩܪܺܝܬ݂ܳܐ. ܘܗܳܐ ܗܽܘ ܘܥܰܡܳܐ ܕܥܰܡܶܗ ܢܳܦܩܺܝܢ ܠܘܳܬ݂ܳܟ݂. ܥܒܶܕ݂ ܠܗܽܘܢ ܐܰܟ݂ܡܳܐ ܕܣܳܦܩܳܐ ܒܺܐܝܕܰܝ̈ܟ.
Jdg 9:34 ܘܩܳܡ ܐܰܒܺܝܡܠܶܟ ܘܥܰܡܳܐ ܟܽܠܶܗ ܕܥܰܡܶܗ ܒܠܺܠܝܳܐ. ܘܶܐܬ݂ܟܡܶܢܘ ܥܰܠ ܫܟܺܝܡ ܐܰܪܒܥܳܐ ܖ̈ܺܝܫܺܝܢ.
Jdg 9:35 ܘܰܢܦܰܩ ܓܳܥܶܠ ܒܰܪ ܥܳܦܳܪ. ܘܩܳܡ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܩܳܡ ܐܰܒܺܝܡܠܶܟ ܘܥܰܡܳܐ ܕܥܰܡܶܗ ܡܶܢ ܟܡܺܐܢܳܐ.
Jdg 9:36 ܘܰܚܙܳܐ ܓܳܥܶܠ ܠܥܰܡܳܐ ܘܶܐܡܰܪ ܠܙܳܒܳܠ. ܗܳܐ ܥܰܡܳܐ ܢܳܚܬܺܝܢ ܡܶܢ ܖ̈ܺܝܫܰܝ ܛܽܘܪܳܐ. ܘܶܐܡܰܪ ܠܶܗ ܙܳܒܳܠ. ܛܶܠܳܠܳܐ ܗܽܘ ܕܛܽܘܪܳܐ ܚܳܙܶܐ ܐܰܢ̱ܬ ܐܰܝܟ݂ ܐ̱ܢܳܫ̈ܳܐ.
Jdg 9:37 ܘܰܐܘܣܶܦ ܓܳܥܶܠ ܘܶܐܡܰܪ ܠܙܳܒܳܠ. ܗܳܐ ܥܰܡܳܐ ܢܳܚܬܺܝܢ ܡܶܢ ܬܽܘܩܢܳܗ̇ ܕܰܐܪܥܳܐ. ܘܪܺܝܫܳܐ ܚܰܕ݂ ܐܳܬܶܐ ܡܶܢ ܐܽܘܪܚܳܐ ܕܒܶܝܬ݂ ܒܰܠܽܘܛܳܐ ܕܰܡܥܽܘܢܺܝܢ.
Jdg 9:38 ܐܳܡܰܪ ܠܶܗ ܙܳܒܳܠ. ܐܰܝܟܰܘ ܦܽܘܡܳܟ ܗܰܘ ܕܳܐܡܰܪ ܗܘܳܐ. ܕܡܰܢܽܘ ܐܰܒܺܝܡܠܶܟ ܕܢܶܦܠܚܺܝܘܗܝ. ܠܳܐ ܗܘܳܐ ܗܳܢܳܐ ܥܰܡܳܐ ܕܰܐܣܠܺܝܬ. ܦܽܘܩ ܗܳܫܳܐ ܘܶܐܬ݂ܟܰܬܰܫ ܥܰܡܶܗ.
Jdg 9:39 ܘܰܢܦܰܩ ܓܳܥܶܠ ܩܕ݂ܳܡ ܡܳܖ̈ܶܝܗ̇ ܕܰܫܟܺܝܡ. ܘܶܐܬ݂ܟܰܬܫ ܥܰܡ ܐܰܒܺܝܡܠܶܟ.
Jdg 9:40 ܘܪܰܕ݂ܦܶܗ ܐܰܒܺܝܡܠܶܟ ܘܰܥܪܰܩ ܡܶܢ ܩܕܳܡܰܘ̈ܗܝ. ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ. ܥܕܰܡܳܐ ܠܡܰܥܠܳܢܳܐ ܕܬܰܪܥܳܐ.
Jdg 9:41 ܘܺܝܬ݂ܶܒ ܐܰܒܺܝܡܠܶܟ ܒܰܐܕ݂ܽܘܡܳܐ. ܘܰܛܪܰܕ݂ ܙܳܒܳܠ ܠܓܳܥܶܠ ܘܠܰܐܚܰܘ̈ܗܝ ܕܠܳܐ ܢܶܬܒܽܘܢ ܒܰܫܟܺܝܡ.
Jdg 9:42 ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܰܢܦܰܩܘ ܥܰܡܳܐ ܠܕܰܒܪܳܐ. ܘܚܰܘܺܝܘ ܠܰܐܒܺܝܡܠܰܟ.
Jdg 9:43 ܘܰܕ݂ܒܰܪ ܠܥܰܡܳܐ. ܘܦܰܠܶܓ ܐܶܢܽܘܢ ܠܰܬܠܳܬܳܐ ܖ̈ܺܝܫܺܝܢ. ܘܶܐܬ݂ܟܡܶܢ ܒܕܰܒܪܳܐ. ܘܰܚܙܳܐ ܘܗܳܐ ܥܰܡܳܐ ܢܳܦܶܩ ܡܶܢ ܩܪܺܝܬ݂ܳܐ. ܘܩܳܡ ܥܠܰܝܗܽܘܢ. ܘܩܰܛܶܠ ܐܶܢܽܘܢ.
Jdg 9:44 ܘܰܐܒܺܝܡܠܶܟ ܘܖ̈ܺܝܫܶܐ ܕܥܰܡܶܗ. ܗܰܠܶܟ݂ܘ ܘܩܳܡܘ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܰܬܪܶܝܢ ܖ̈ܺܝܫܺܝܢ ܗܰܠܶܟ݂ܘ ܥܰܠ ܟܽܠ ܕܰܒܡܰܕܒܪܳܐ ܘܩܰܛܶܠܘ ܐܶܢܽܘܢ.
Jdg 9:45 ܘܰܐܒܺܝܡܠܶܟ ܐܶܬ݂ܟܰܬܰܫ ܒܰܩܪܺܝܬ݂ܳܐ ܟܽܠܶܗ ܝܰܘܡܳܐ ܗܰܘ. ܘܟܰܒܫܳܗ̇ ܠܰܩܪܺܝܬ݂ܳܐ ܘܰܠܟܽܠܶܗ ܥܰܡܳܐ ܕܺܐܝܬ݂ ܒܳܗ̇ ܩܰܛܶܠ. ܘܥܰܩܪܳܗ̇ ܠܰܩܪܺܝܬ݂ܳܐ ܘܙܰܪܥܳܗ̇ ܡܰܠܽܘܚܳܐ.
Jdg 9:46 ܘܰܫܡܰܥܘ ܟܽܠܗܽܘܢ ܡܳܖ̈ܶܝܗ̇ ܕܡܰܓܕܰܠ ܫܟܺܝܡ. ܘܶܐܬ݂ܰܘ ܠܡܶܦܣܰܩ ܒܒܶܝܬ݂ ܐܺܝܠ ܩܝܳܡܳܐ.
Jdg 9:47 ܘܚܰܘܺܝܘ ܠܰܐܒܺܝܡܠܰܟ ܕܶܐܬ݂ܟܰܢܰܫܘ ܟܽܠܗܽܘܢ ܡܳܖ̈ܶܝܗ̇ ܕܡܰܓܕܰܠ ܫܟܺܝܡ.
Jdg 9:48 ܘܰܣܠܶܩ ܐܰܒܺܝܡܠܶܟ ܠܛܽܘܪܳܐ ܕܨܰܠܡܽܘܢ. ܘܟܽܠܶܗ ܥܰܡܳܐ ܕܥܰܡܶܗ. ܘܰܢܣܰܒ ܐܰܒܺܝܡܠܶܟ ܢܳܪܓܳܐ ܒܺܐܝܕ݂ܶܗ. ܘܰܦܣܰܩ ܣܰܘܟܬ݂ܳܐ ܕܩܰܝ̈ܣܶܐ. ܘܫܰܩܠܳܗ̇ ܘܣܳܡܳܗ̇ ܥܰܠ ܟܰܬ݂ܦܶܗ. ܘܶܐܡܰܪ ܠܥܰܡܳܐ ܕܥܰܡܶܗ. ܡܳܐ ܕܰܚܙܰܝܬܽܘܢ ܕܥܶܒܕܶܬ݂. ܥܒܶܕ݂ܘ ܐܳܦ ܐܰܢ̱ܬܽܘܢ ܒܰܥܓܰܠ ܐܰܟ݂ܘܳܬ݂ܝ.
Jdg 9:49 ܘܰܦܣܰܩܘ ܓܒܰܪ ܣܰܘܟܬܶܗ. ܘܶܐܙܰܠ ܒܳܬܰܪ ܐܰܒܺܝܡܠܶܟ. ܘܣܳܡ ܟܳܫܺܝܬ݂ܳܐ ܘܰܐܘܩܕ݂ܳܗ̇ ܠܰܩܪܺܝܬ݂ܳܐ ܒܢܽܘܪܳܐ. ܘܡܺܝܬ݂ܘ ܟܽܠܗܽܘܢ ܐ̱ܢܳܫ̈ܳܐ ܕܺܐܝܬ݂ ܒܡܰܓܕܰܠ ܫܟܺܝܡ ܒܢܽܘܪܳܐ. ܐܰܝܟ ܐܳܠܶܦ. ܒܶܝܬ݂ ܓܰܒܖ̈ܶܐ ܠܢܶܫ̈ܶܐ.
Jdg 9:50 ܘܶܐܙܰܠ ܐܰܒܺܝܡܠܶܟ ܠܬ݂ܒܳܨ. ܘܰܫܪܳܐ ܒܬ݂ܒܳܨ ܘܰܐܚܕܳܗ̇.
Jdg 9:51 ܘܡܰܓܕܠܳܐ ܥܰܫܺܝܢܳܐ ܗܘܳܐ ܒܓܰܘܳܗ̇ ܕܰܩܪܺܝܬ݂ܳܐ. ܘܰܥܪܰܩܘ ܠܬܰܡܳܢ ܟܽܠܗܽܘܢ ܓܰܒܪܳܐ ܘܢܶܫ̈ܶܐ. ܘܟܽܠܗܽܘܢ ܡܳܖ̈ܶܝܗ̇ ܕܰܩܪܺܝܬ݂ܳܐ. ܘܶܐܚܰܕ݂ܘ ܒܰܐܦܰܝ̈ܗܽܘܢ. ܘܰܣܠܶܩܘ ܠܶܐܓܳܪܳܐ ܕܡܰܓܕܠܳܐ.
Jdg 9:52 ܘܡܰܛܺܝ ܐܰܒܺܝܡܠܶܟ ܥܕܰܡܳܐ ܠܡܰܓܕܠܳܐ ܘܡܶܬ݂ܟܰܬܰܫ ܒܶܗ. ܘܰܩܪܶܒ ܥܕܰܡܳܐ ܠܬܰܪܥܳܐ ܕܡܰܓܕܠܳܐ ܕܢܰܘܩܕ݂ܺܝܘܗܝ ܒܢܽܘܪܳܐ.
Jdg 9:53 ܘܰܫܕ݂ܳܬ݂ ܐܰܢ̱ܬܬ݂ܳܐ ܚܕ݂ܳܐ ܬܒܳܪܳܐ ܕܪܰܟ݂ܒܳܐ ܕܪܰܚܝܳܐ ܥܰܠ ܪܺܝܫܶܗ ܕܰܐܒܺܝܡܠܶܟ. ܘܰܬ݂ܒܰܪܬܶܗ ܠܪܺܝܫܶܗ.
Jdg 9:54 ܘܰܩܪܳܐ ܡܣܰܪܗܒܳܐܺܝܬ݂ ܠܛܰܠܝܳܐ ܫܳܩܶܠ ܡܳܐܢܰܘ̈ܗܝ. ܘܶܐܡܰܪ ܠܶܗ. ܫܡܽܘܛ ܣܰܝܦܳܟ ܘܰܩܛܽܘܠܰܝܢܝ ܒܶܗ. ܕܠܳܐ ܢܺܐܡܪܽܘܢ ܥܠܰܝ ܕܰܐܢ̱ܬܬ݂ܳܐ ܩܛܰܠܬܶܗ. ܘܕܰܩܪܶܗ ܥܠܰܝܡܳܐ ܘܡܺܝܬ݂.
Jdg 9:55 ܘܰܚܙܰܘ ܒܢܰܝ̈ ܝܺܣܪܳܐܶܝܠ ܕܡܺܝܬ݂ ܠܶܗ ܐܰܒܺܝܡܠܶܟ. ܘܶܐܙܰܠܘ ܐ̱ܢܳܫ ܠܰܐܬ݂ܪܶܗ.
Jdg 9:56 ܘܦܰܪܥܶܗ ܐܰ‌ܠܳܗܳܐ ܒܺܝܫܬܳܐ ܠܰܐܒܺܝܡܠܶܟ ܕܰܥܒܰܕ݂ ܠܰܐܒܽܘܗܝ. ܘܩܰܛܶܠ ܠܫܰܒܥܺܝܢ ܐܰܚܰܘ̈ܗܝ.
Jdg 9:57 ܘܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܐ̱ܢܳܫܰܝ̈ ܫܟܺܝܡ. ܐܰܗܦܶܟ ܐܰ‌ܠܳܗܳܐ ܒܪܺܝܫܗܽܘܢ. ܘܶܐܬ݂ܳܬ݂ ܥܠܰܝܗܽܘܢ ܟܽܠܳܗ̇ ܠܰܘܛܬܶܗ ܕܝܽܘܬ݂ܳܡ ܒܰܪ ܢܕܽܘܒܥܺܝܠ. 
Jdg 10:1 ܘܩܳܡ ܡܶܢ ܒܳܬܰܪ ܐܰܒܺܝܡܠܶܟ ܠܡܶܦܪܰܩ ܠܺܝܣܪܳܐܶܝܠ. ܬܽܘܠܰܥ ܒܰܪ ܦܽܘܐܳܐ ܒܰܪ ܕܳܕܶܗ. ܓܰܒܪܳܐ ܡܶܢ ܐܺܝܣܳܟܳܪ. ܘܗܽܘ ܝܳܬ݂ܶܒ ܗܘܳܐ ܒܫܳܡܺܝܪ ܛܽܘܪܳܐ ܕܰܐܦܪܶܝܡ.
Jdg 10:2 ܘܕ݂ܳܢ ܠܺܝܣܪܳܐܶܝܠ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ. ܘܡܺܝܬ݂ ܘܶܐܬ݂ܩܒܰܪ ܒܫܳܡܺܝܪ.
Jdg 10:3 ܘܩܳܡ ܡܶܢ ܒܳܬܪܶܗ ܝܳܐܺܝܪ ܓܶܠܥܕ݂ܳܝܳܐ. ܘܕ݂ܳܢ ܠܺܝܣܪܳܐܶܝܠ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ.
Jdg 10:4 ܘܰܗܘܰܘ ܠܶܗ ܬܠܳܬܺܝܢ ܒܢܺܝ̈ܢ. ܘܰܪܟ݂ܺܝܒܺܝܢ ܗܘܰܘ ܥܰܠ ܬܠܳܬܺܝܢ ܥܺܝ̈ܠܺܝܢ. ܘܰܬܠܳܬܺܝܢ ܩܽܘܖ̈ܝܳܐ ܐܺܝܬ݂ ܗܘܰܝ̈ ܠܗܽܘܢ. ܘܩܳܪܶܝܢ ܗܘܰܘ ܠܗܶܝܢ. ܟܰܦܖ̈ܽܘܢܶܐ ܕܝܳܐܺܝܪ ܥܕܰܡܳܐ ܠܝܰܘܡܳܢܳܐ. ܕܒܰܐܪܥܳܐ ܕܓܶܠܥܳܕ݂.
Jdg 10:5 ܘܡܺܝܬ݂ ܝܳܐܺܝܪ ܘܶܐܬ݂ܩܒܰܪ ܒܩܰܡܽܘܢ.
Jdg 10:6 ܘܰܐܘܣܶܦܘ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܦܠܰܚܘ ܠܒܰܥܠܳܐ. ܘܠܶܐܣܬܖ̈ܳܬ݂ܳܐ. ܘܠܰܐܠܳܗ̈ܶܐ ܕܰܐܕ݂ܽܘܡ. ܘܠܰܐܠܳܗ̈ܶܐ ܕܨܰܝܕܳܢ. ܘܠܰܐܠܳܗ̈ܶܐ ܕܡܽܘܐܳܒ. ܘܠܰܐܠܳܗ̈ܶܐ ܕܰܒܢܰܝ̈ ܥܰܡܽܘܢ. ܘܠܰܐܠܳܗ̈ܶܐ ܕܰܦܠܶܫܬܳܝ̈ܶܐ. ܘܠܰܐܠܳܗ̈ܶܐ ܕܫܰܪܟܳܐ ܕܥܰܡ̈ܡܶܐ. ܘܰܫܒܰܩܘ ܠܡܳܪܝܳܐ ܘܠܳܐ ܦܰܠܚܽܘܗܝ.
Jdg 10:7 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܦܠܶܫܬܳܝ̈ܶܐ. ܘܒܺܐܝܕ݂ܳܐ ܕܰܒܢܰܝ̈ ܥܰܡܽܘܢ.
Jdg 10:8 ܘܰܥܨܰܘ ܘܶܐܠܰܨܘ ܠܰܒܢܰܝ̈ ܝܺܣܪܳܐܶܝܠ. ܡܶܢ ܗܳܝ ܫܰܢ̱ܬܳܐ ܬܡܳܢܰܥܶܣܖ̈ܶܐ ܫܢܺܝ̈ܢ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܕܰܒܥܶܒܪܳܐ ܕܝܽܘܪܕܢܳܢ. ܒܰܐܪܥܳܐ ܕܳܐܡܽܘܖ̈ܳܝܶܐ ܕܰܒܓܶܠܥܳܕ݂.
Jdg 10:9 ܘܰܥ̣ܒܰܪܘ ܒܢܰܝ̈ ܥܰܡܽܘܢ ܝܽܘܪܕܢܳܢ ܠܡܶܬ݂ܟܰܬܳܫܽܘ ܥܰܡ ܝܺܗܽܘܕܳܐ. ܘܳܐܦ ܥܰܡ ܒܢܰܝ̈ ܐܰܦܪܶܝܡ. ܘܒܶܢܝܳܡܶܝܢ ܘܥܳܩܰܬ݂ ܠܺܝܣܪܳܐܶܝܠ ܛܳܒ.
Jdg 10:10 ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܘܳܬ݂ ܡܳܪܝܳܐ. ܘܳܐܡܪܺܝܢ. ܚܛܰܝܢ ܠܳܟ݂ ܕܰܫܒܰܩܢ ܠܰܐܠܳܗܰܢ. ܘܰܦ̣ܠܰܚܢ ܠܒܰܥܠܳܐ.
Jdg 10:11 ܘܶܐܡܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܠܳܐ ܡܶܨܖ̈ܳܝܶܐ. ܘܡܽܘܐܳܒܳܝ̈ܶܐ ܘܰܒܢܰܝ̈ ܥܰܡܽܘܢ. ܘܰܦܠܶܫܬܳܝ̈ܶܐ.
Jdg 10:12 ܘܨܰܝ̈ܕܢܳܝܶܐ. ܘܰܥܡܳܠܺܝܩ. ܘܥܰܡܽܘܢ ܐܶܠܰܨܟܽܘܢ. ܘܰܓܥܰܝܬܽܘܢ ܠܘܳܬ݂ܝ ܘܰܦܪܰܩܬܟܽܘܢ ܡܶܢ ܐܺܝܕܰܝ̈ܗܽܘܢ.
Jdg 10:13 ܘܰܐܢ̱ܬܽܘܢ ܫܒܰܩܬܽܘܢܳܢܝ ܘܰܦܠܰܚܬܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܡܶܛܽܠ ܗܳܢܳܐ ܠܳܐ ܐܰܘܣܶܦ ܬܽܘܒ ܕܶܐܦܪܽܘܩܟܽܘܢ.
Jdg 10:14 ܙܶܠܘ ܨܰܠܰܘ ܠܘܳܬ݂ ܐܰܠܳܗ̈ܶܐ ܕܰܨܒܰܝܬܽܘܢ ܒܗܽܘܢ. ܗܶܢܽܘܢ ܢܶܗܘܽܘܢ ܠܟܽܘܢ ܦܳܖ̈ܽܘܩܶܐ ܒܙܰܒܢܳܐ ܕܥܳܩܬ݂ܟܽܘܢ.
Jdg 10:15 ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܚܛܰܝܢ ܠܳܟ݂. ܐܰܢ̱ܬ ܥܒܶܕ݂ ܠܰܢ ܡܶܕܶܡ ܕܫܰܦܺܝܪ ܒܥܰܝ̈ܢܰܝܟ. ܒܰܠܚܽܘܕ݂ ܦܰܨܳܢ ܝܰܘܡܳܢܳܐ.
Jdg 10:16 ܘܰܐܦܪܶܩܘ ܒܢܰܝ̈ ܝܺܣܪܳܐܶܝܠ ܐܰܠܳܗ̈ܶܐ ܢܽܘܟܖ̈ܳܝܶܐ ܡܶܢ ܒܰܝܢܳܬ݂ܗܽܘܢ. ܘܰܦܠܰܚܘ ܠܡܳܪܝܳܐ. ܡܶܛܽܠ ܕܶܐܬܬܥܺܝܩܰܬ݂ ܢܰܦܫܶܗ ܕܺܝܣܪܳܐܶܝܠ.
Jdg 10:17 ܘܶܐܬ݂ܟܰܢܰܫܘ ܒܢܰܝ̈ ܥܰܡܽܘܢ ܘܰܫܪܰܘ ܒܓܶܠܥܳܕ݂. ܘܶܐܬ݂ܟܰܢܰܫܘ ܒܢܰܝ̈ ܝܺܣܪܳܐܶܝܠ ܘܰܫܪܰܘ ܒܡܰܨܦܝܳܐ.
Jdg 10:18 ܘܶܐܡܰܪܘ ܥܰܡܳܐ ܪܰܘܖ̈ܒܳܢܰܝ̈ ܓܶܠܥܳܕ݂ ܐ̱ܢܳܫ ܠܚܰܒܪܶܗ. ܐܰܝܢܳܐ ܓܰܒܪܳܐ ܕܰܢܫܰܪܶܐ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܥܰܡܽܘܢ. ܗܽܘ ܢܶܗܘܶܐ ܪܺܝܫܐ ܠܟܽܠ ܝܳܬ݂ܒܰܝ̈ ܓܶܠܥܳܕ݂.
Jdg 11:1 ܘܢܰܦܬܰܚ ܓܶܠܥܕ݂ܳܝܳܐ ܓܰܢ̱ܒܳܪ ܗܘܳܐ ܚܰܝܠܶܗ. ܘܗܽܘ ܒܰܪ ܐܰܢ̱ܬܬ݂ܳܐ ܗܘܳܐ ܙܳܢܺܝܬ݂ܳܐ. ܘܰܐܘܠܶܕ݂ ܓܶܠܥܳܕ݂ ܠܢܰܦܬܰܚ.
Jdg 11:2 ܘܝܶܠܕܰܬ݂ ܐܰܢ̱ܬܬܶܗ ܕܓܶܠܥܳܕ݂ ܠܶܗ ܒܢܰܝ̈ܳܐ. ܘܰܪܒܰܘ ܒܢܶܝ̈ܗ̇ ܕܰܐܢ̱ܬܬ݂ܳܐ ܘܛܰܪܕܽܘܗܝ ܠܢܰܦܬܰܚ. ܘܳܐܡܪܺܝܢ ܠܳܐ ܢܺܐܪܰܬ݂ ܒܶܝܬ݂ ܐܰܒܽܘܢ. ܡܶܛܽܠ ܕܒܰܪ ܐܰܢ̱ܬܬ݂ܳܐ ܗܽܘ ܐ̱ܚܪܺܬ݂ܳܐ.
Jdg 11:3 ܘܰܥܪܰܩ ܢܰܦܬܰܚ ܡܶܢ ܩܕ݂ܳܡ ܐܰܚܰܘ̈ܗܝ. ܘܺܝܬ݂ܶܒ ܒܰܐܪܥܳܐ ܛܳܒܬ݂ܳܐ. ܘܶܐܬ݂ܠܰܩܛܘ ܠܘܳܬ݂ ܢܰܦܬܰܚ ܐ̱ܢܳܫ̈ܳܐ ܣܖ̈ܺܝܩܶܐ. ܘܰܢܦܰܩܘ ܥܰܡܶܗ.
Jdg 11:4 ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ. ܐܶܬ݂ܟܰܬܰܫܘ ܒܢܰܝ̈ ܥܰܡܽܘܢ ܥܰܡ ܝܺܣܪܳܐܶܝܠ.
Jdg 11:5 ܘܟܰܕ݂ ܐܶܬ݂ܟܰܬܰܫܘ ܒܢܰܝ̈ ܥܰܡܽܘܢ ܥܰܡ ܒܢܰܝ̈ ܝܺܣܪܳܐܶܝܠ. ܐܶܙܰܠܘ ܩܰܫܺܝ̈ܫܶܐ ܕܓܶܠܥܳܕ݂ ܠܡܶܕ݂ܒܪܶܗ ܠܢܰܦܬܰܚ ܡܶܢ ܐܰܪܥܳܐ ܛܳܒܬ݂ܳܐ.
Jdg 11:6 ܘܶܐܡܰܪܘ ܠܢܰܦܬܰܚ. ܬܳܐ ܗܘܺܝ ܠܰܢ ܪܺܝܫܐ. ܘܢܶܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ.
Jdg 11:7 ܘܶܐܡܰܪ ܢܰܦܬܰܚ ܠܩܰܫܺܝ̈ܫܶܐ ܕܓܶܠܥܳܕ݂. ܠܳܐ ܐܰܢ̱ܬܽܘܢ ܣܢܰܝܬܽܘܢܳܢܝ ܘܰܛܪܰܕܬܽܘܢܳܢܝ ܡܶܢ ܒܶܝܬ݂ ܐܳܒܝ. ܘܗܳܫܳܐ ܡܳܢܳܐ ܐܶܬܰܝܬܽܘܢ ܠܘܳܬ݂ܝ ܟܰܕ݂ ܥܳܩܰܬ݂ ܠܟܽܘܢ.
Jdg 11:8 ܘܶܐܡܰܪܘ ܠܶܗ ܩܰܫܺܝ̈ܫܶܐ ܕܓܶܠܥܳܕ݂ ܠܢܰܦܬܰܚ. ܡܶܛܽܠ ܗܳܢܳܐ ܗܳܫܳܐ ܗܳܐ ܐܶܬܰܝܢ ܠܘܳܬ݂ܳܟ݂. ܙܶܠ ܥܰܡܰܢ ܘܢܶܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ. ܘܰܗܘܺܝ ܪܺܝܫܳܐ ܠܟܽܠ ܝܳܬ݂ܒܰܝ̈ ܓܶܠܥܳܕ݂.
Jdg 11:9 ܘܶܐܡܰܪ ܢܰܦܬܰܚ ܠܩܰܫܺܝ̈ܫܶܐ ܕܓܶܠܥܳܕ݂. ܐܶܢ ܡܰܗܦܟ݂ܺܝܢ ܐ̱ܢܬܽܘܢ ܠܺܝ ܕܶܐܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ. ܘܡܰܫܠܶܡ ܠܗܽܘܢ ܡܳܪܝܳܐ ܩܕ݂ܳܡܰܝ. ܐܶܢܳܐ ܐܶܗܘܶܐ ܠܟܽܘܢ ܪܺܝܫܳܐ.
Jdg 11:10 ܘܶܐܡܰܪܘ ܠܶܗ ܩܰܫܺܝ̈ܫܶܐ ܕܓܶܠܥܳܕ݂. ܡܳܪܝܳܐ ܢܶܗܘܶܐ ܫܳܡܽܘܥܳܐ ܒܰܝܢܳܬܰܢ. ܐܶܠܳܐ ܐܰܝܟ ܡܶܠܬ݂ܳܟ݂ ܗܳܟܰܢܳܐ ܢܶܥܒܶܕ݂.
Jdg 11:11 ܘܶܐܙܰܠ ܢܰܦܬܰܚ ܥܰܡ ܩܰܫܺܝ̈ܫܶܐ ܕܓܶܠܥܳܕ݂. ܘܰܐܩܺܝܡܽܘܗܝ ܥܠܰܝܗܽܘܢ ܪܺܝܫܳܐ ܘܫܰܠܺܝܛܳܐ. ܘܶܐܡܰܪ ܢܰܦܬܰܚ ܟܽܠܗܶܝܢ ܡܶܠܰܘ̈ܗܝ ܩܕ݂ܳܡ ܡܳܪܝܳܐ ܒܡܰܨܦܝܳܐ.
Jdg 11:12 ܘܫܰܕܰܪ ܢܰܦܬܰܚ ܐܺܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܡܺܐܡܰܪ ܠܶܗ. ܡܳܐ ܠܺܝ ܘܠܳܟ݂ ܕܶܐܬܰܝܬ ܠܡܶܬ݂ܟܰܬܳܫܽܘ ܒܰܐܪܥܝ.
Jdg 11:13 ܘܶܐܡܰܪ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܺܐܝܙܓܰܕܰܘ̈ܗܝ ܕܢܰܦܬܰܚ. ܡܶܛܽܠ ܕܰܢܣܰܒܘ ܗܘܰܘ ܒܢܰܝ̈ ܝܺܣܪܳܐܶܝܠ ܐܰܪܥܝ. ܟܰܕ݂ ܣܳܠܩܺܝܢ ܗܘܰܘ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܐܰܪܢܽܘܢ ܘܰܥܕܰܡܳܐ ܠܳܐܒܳܩ. ܘܰܥܕܰܡܳܐ ܠܝܽܘܪܕܢܳܢ. ܗܳܫܳܐ ܦܰܢܳܐ ܐܶܢܶܝܢ ܠܺܝ ܒܰܫܠܳܡܳܐ.
Jdg 11:14 ܘܰܗܦܰܟ݂ ܬܽܘܒ ܢܰܦܬܰܚ. ܘܫܰܕܰܪ ܐܶܓܖ̈ܳܬ݂ܳܐ ܘܺܐܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ.
Jdg 11:15 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܢܰܦܬܰܚ. ܠܳܐ ܢܣܰܒ ܝܺܣܪܳܐܶܝܠ ܐܰܪܥܳܐ ܕܡܽܘܐܳܒ. ܘܰܐܪܥܳܐ ܕܰܒܢܰܝ̈ ܥܰܡܽܘܢ.
Jdg 11:16 ܡܶܛܽܠ ܕܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ. ܗܰܠܶܟ݂ܘ ܗܘܰܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܥܕܰܡܳܐ ܠܝܰܡܳܐ ܕܣܽܘܦ. ܘܡܰܛܺܝܘ ܠܰܪܩܶܡ.
Jdg 11:17 ܘܫܰܕܰܪ ܗܘܳܐ ܝܺܣܪܳܐܶܝܠ ܐܺܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܐܕ݂ܽܘܡ. ܠܡܺܐܡܰܪ ܠܶܗ. ܢܶܥܒܰܪ ܒܰܐܪܥܳܟ݂. ܘܠܳܐ ܫ̣ܡܰܥ ܡܰܠܟܳܐ ܕܰܐܕ݂ܽܘܡ. ܘܳܐܦ ܠܡܰܠܟܳܐ ܕܡܽܘܐܳܒ ܫܠܰܚ ܘܠܳܐ ܐܶܬܛܦܺܝܣ ܠܶܗ. ܘܺܝܬܶܒ ܝܺܣܪܳܐܶܝܠ ܒܰܪܩܶܡ.
Jdg 11:18 ܘܗܰܠܶܟ݂ ܒܡܰܕܒܪܳܐ. ܘܶܐܬ݂ܟܪܶܟ݂ ܐܰܪܥܳܐ ܕܰܐܕ݂ܽܘܡ. ܘܰܐܪܥܳܐ ܕܡܽܘܐܳܒ. ܘܰܫܪܰܘ ܒܥܶܒܪܳܐ ܕܰܐܪܢܽܘܢ. ܘܠܳܐ ܥ̣ܰܠܘ ܒܰܬ݂ܚܽܘܡܳܐ ܕܡܽܘܐܳܒ. ܡܶܛܽܠ ܕܰܐܪܢܽܘܢ ܬܚܽܘܡܳܐ ܗܘܳܐ ܕܡܽܘܐܳܒ.
Jdg 11:19 ܘܫܰܕܰܪ ܗܘܳܐ ܝܺܣܪܳܐܶܝܠ ܐܺܝܙܓܰܕ̈ܶܐ ܠܘܳܬ݂ ܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܘܡܰܠܟܳܐ ܕܚܶܫܒܽܘܢ. ܘܶܐܡܰܪ ܠܶܗ ܝܺܣܪܳܐܶܝܠ. ܢܶܥܒܰܪ ܒܰܐܪܥܳܟ݂ ܥܕܰܡܳܐ ܠܰܐܪܥܝ.
Jdg 11:20 ܘܠܳܐ ܗܰܝܡܶܢ ܣܺܝܚܽܘܢ ܠܺܝܣܪܳܐܶܝܠ ܕܢܶܥܒܰܪ ܒܰܬ݂ܚܽܘܡܶܗ. ܘܟܰܢܶܫ ܣܺܝܚܽܘܢ ܠܟܽܠܶܗ ܥܰܡܶܗ. ܘܰܫܪܰܘ ܒܝܳܗܳܨ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ.
Jdg 11:21 ܘܰܐܫܠܶܡ ܡܳܪܝܳܐ ܐܰܠܳܗܰܢ ܠܣܺܝܚܽܘܢ ܘܰܠܟܽܠܶܗ ܥܰܡܶܗ ܒܺܐܝܕ݂ܳܐ ܕܺܝܣܪܳܐܶܝܠ. ܘܰܐܘܒܶܕ݂ ܝܺܣܪܳܐܶܝܠ ܐܰܪܥܳܐ ܕܳܐܡܽܘܖ̈ܳܝܶܐ.
Jdg 11:22 ܘܺܝܪܶܬ݂ܘ ܟܽܠܶܗ ܬܚܽܘܡܗܽܘܢ. ܡܶܢ ܐܰܪܢܽܘܢ ܘܰܥܕܰܡܳܐ ܠܳܐܒܳܩ. ܘܡܶܢ ܡܰܕܒܪܳܐ ܘܰܥܕܰܡܳܐ ܠܝܽܘܪܕܢܳܢ.
Jdg 11:23 ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܐܰܘܒܶܕ݂ ܠܳܐܡܽܘܖ̈ܳܝܶܐ ܡܶܢ ܩܕ݂ܳܡ ܥܰܡܶܗ ܝܺܣܪܳܐܶܝܠ. ܘܰܐܢ̱ܬ ܝܳܪܶܬ݂ ܐܰܢ̱ܬ ܠܗܽܘܢ.
Jdg 11:24 ܠܳܐ ܗܘܳܐ ܡܶܕܶܡ ܕܰܐܘܪܬ݂ܳܟ݂ ܟܳܡܽܘܫ ܐܰܠܳܗܳܟ݂ ܝܳܪܶܬ݂ ܐܰܢ̱ܬ. ܘܡܶܕܶܡ ܕܰܐܘܒܶܕ݂ ܡܳܪܝܳܐ ܐܰܠܳܗܰܢ ܡܶܢ ܩܕ݂ܳܡܰܝܢ. ܠܶܗ ܗܽܘ ܝܳܪܬܺܝܢܰܢ.
Jdg 11:25 ܗܳܫܳܐ ܡܛܳܒ ܛܳܒ ܐܰܢ̱ܬ ܡܶܢ ܒܳܠܳܩ ܒܰܪ ܨܦܽܘܪ ܡܰܠܟܳܐ ܕܡܽܘܐܳܒ. ܕܰܠܡܳܐ ܡܶܬ݂ܚܪܳܝܽܘ ܐܶܬ݂ܚܪܺܝ ܗܘܳܐ ܥܰܡ ܝܺܣܪܳܐܶܝܠ. ܐܰܘ ܡܶܬ݂ܟܰܬܳܫܽܘ ܐܶܬ݂ܟܰܬܰܫ ܗܘܳܐ ܥܰܡܗܽܘܢ.
Jdg 11:26 ܟܰܕ݂ ܝܺܬܶܒ ܝܺܣܪܳܐܶܝܠ ܒܚܶܫܒܽܘܢ ܘܰܒܟܰܦܖ̈ܽܘܢܶܝܗ̇. ܘܰܒܥܰܕܽܘܥܺܝܪ ܘܰܒܟܰܦܖ̈ܽܘܢܶܝܗ̇. ܘܰܒܟܽܠܗܽܘܢ ܩܽܘܖ̈ܝܳܐ ܕܥܰܠ ܓܶܢ̱ܒ ܐܰܪܢܽܘܢ ܬܠܳܬܡܳܐܐ ܫܢܺܝ̈ܢ. ܠܡܳܢܳܐ ܠܳܐ ܐܰܥܕܺܝܬܽܘܢ ܐܶܢܶܝܢ ܒܙܰܒܢܳܐ ܗܰܘ.
Jdg 11:27 ܐܶܠܳܐ ܐܶܢܳܐ ܗܳܫܳܐ ܠܳܐ ܚܛܺܝܬ݂ ܠܳܟ݂. ܘܰܐܢ̱ܬ ܥܳܒܶܕ݂ ܐܰܢ̱ܬ ܥܰܡܝ ܒܺܝܫܬܳܐ ܠܡܶܬ݂ܟܰܬܳܫܽܘ ܥܰܡܝ. ܢܕ݂ܽܘܢ ܡܳܪܝܳܐ ܝܰܘܡܳܢܳܐ ܒܰܝ̈ܢܰܝ ܒܢܰܝ̈ ܝܺܣܪܳܐܶܝܠ. ܘܰܠܒܶܝܬ݂ ܒܢܰܝ̈ ܥܰܡܽܘܢ.
Jdg 11:28 ܘܠܳܐ ܫ̣ܡܰܥ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܡܶܠܰܘ̈ܗܝ ܕܢܰܦܬܰܚ ܕܰܫ̣ܠܰܚ ܠܶܗ.
Jdg 11:29 ܘܰܗܘܳܬ݂ ܥܰܠ ܢܰܦܬܰܚ ܪܽܘܚܶܗ ܕܡܳܪܝܳܐ. ܘܰܥ̣ܒܰܪ ܠܓܶܠܥܳܕ݂ ܘܠܰܡܢܰܫܶܐ. ܘܰܥ̣ܒܰܪ ܠܡܰܨܦܝܳܐ ܕܓܶܠܥܳܕ݂. ܘܡܶܢ ܡܰܨܦܝܳܐ ܕܓܶܠܥܳܕ݂ ܥ̣ܒܰܪ ܠܰܒܢܰܝ̈ ܥܰܡܽܘܢ.
Jdg 11:30 ܘܰܢܕܰܪ ܢܰܦܬܰܚ ܢܶܕ݂ܪܳܐ ܠܡܳܪܝܳܐ. ܘܶܐܡܰܪ. ܐܶܢ ܡܰܫܠܳܡܽܘ ܬܰܫܠܶܡ ܠܰܒܢܰܝ̈ ܥܰܡܽܘܢ ܒܺܐܝܕܰܝ̈.
Jdg 11:31 ܡܰܢ ܕܢܳܦܶܩ ܡܶܢ ܬܰܪܥܳܐ ܕܒܰܝܬܝ ܠܽܐܘܪܥܝ. ܡܳܐ ܕܶܐܬܺܝܬ݂ ܒܰܫܠܳܡܳܐ ܡܶܢ ܒܢܰܝ̈ ܥܰܡܽܘܢ. ܢܶܗܘܶܐ ܠܡܳܪܝܳܐ. ܘܰܐܣܩܺܝܘܗܝ ܠܰܥܠܳܬ݂ܳܐ.
Jdg 11:32 ܘܰܥܒܰܪ ܢܰܦܬܰܚ ܥܰܠ ܒܢܰܝ̈ ܥܰܡܽܘܢ. ܠܡܶܬ݂ܟܰܬܳܫܽܘ ܥܰܡܗܽܘܢ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܶܗ.
Jdg 11:33 ܘܰܡ̣ܚܳܐ ܐܶܢܽܘܢ ܡܶܢ ܥܰܕ݂ܽܘܥܺܝܪ ܘܰܥܕܰܡܳܐ ܠܡܰܥܠܳܢܳܐ ܕܡܳܟ݂ܺܝܪ. ܥܶܣܪܺܝܢ ܩܽܘܖ̈ܝܳܐ. ܘܰܥܕܰܡܳܐ ܠܳܐܒܶܠ ܟܰܖ̈ܡܺܝܢ. ܡܚܽܘܬ݂ܳܐ ܪܰܒܬܳܐ ܕܛܳܒ. ܘܶܐܬܬܒܰܪܘ ܒܢܰܝ̈ ܥܰܡܽܘܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
Jdg 11:34 ܘܶܐܬ݂ܳܐ ܢܰܦܬܰܚ ܠܡܰܨܦܝܳܐ ܠܒܰܝܬܶܗ. ܘܗܳܐ ܒܰܪܬܶܗ ܢܶܦܩܰܬ݂ ܠܽܐܘܪܥܶܗ ܒܰܦ̈ܠܰܓܶܐ ܘܒܰܖ̈ܒܺܝܥܶܐ. ܘܗܺܝ ܝܺܚܺܝܕ݂ܳܝܬܳܐ ܗܘܳܬ݂ ܠܶܗ. ܘܠܰܝܬ ܗܘܳܐ ܠܶܗ ܒܪܳܐ ܐܰܘ ܒܰܪܬ݂ܳܐ ܠܒܰܪ ܡܶܢܳܗ̇.
Jdg 11:35 ܘܟܰܕ݂ ܚ̣ܙܳܗ̇ ܨܰܪܺܝ ܠܒܽܘܫܰܘ̈ܗܝ. ܘܶܐܡܰܪ. ܐܽܘܗ̇ ܒܪܰܬ݂ܝ ܡܶܣܚܰܦ ܣܚܰܦܬܺܝܢܝ. ܘܰܐܢ̱ܬܝ ܗܘܰܝܬܝ ܝܰܘܡܳܢܳܐ ܡܶܢ ܣܳܚܽܘܦܰܝ̈. ܕܗܳܐ ܐܶܢܳܐ ܦܶܬ݂ܚܶܬ݂ ܦܽܘܡܝ ܠܘܳܬ݂ ܐܰ‌ܠܳܗܳܐ. ܘܠܳܐ ܡܶܫܟܰܚ ܐ̱ܢܳܐ ܕܶܐܗܦܽܘܟ݂.
Jdg 11:36 ܘܶܐܡܪܰܬ݂ ܠܶܗ ܒܰܪܬܶܗ. ܐܳܒܝ ܦܬܰܚܬ ܦܽܘܡܳܟ ܠܘܳܬ݂ ܐܰ‌ܠܳܗܳܐ. ܥܒܶܕ݂ ܠܺܝ ܐܰܝܟ݂ ܡܶܕܶܡ ܕܰܢ̣ܦܰܩ ܡܶܢ ܦܽܘܡܳܟ. ܡܶܢ ܒܳܬܰܪ ܕܰܥ̣ܒܰܕ݂ ܠܳܟ݂ ܡܳܪܝܳܐ ܢܩܰܡܬ݂ܳܐ ܡܶܢ ܒܥܶܠܕܒܳܒܰܝ̈ܟ ܡܶܢ ܒܢܰܝ̈ ܥܰܡܽܘܢ.
Jdg 11:37 ܘܳܐܡܪܳܐ ܠܰܐܒܽܘܗܝ. ܒܰܠܚܽܘܕ݂ ܥܒܶܕ݂ ܠܺܝ ܗܳܕ݂ܶܐ. ܐܰܪܦܳܢܝ ܬܪܶܝܢ ܝܰܖ̈ܚܺܝܢ. ܘܺܐܙܰܠ ܐܶܗܰܠܶܟ݂ ܥܰܠ ܛܽܘܖ̈ܶܐ. ܘܶܐܒܟܶܐ ܥܰܠ ܒܬ݂ܽܘܠܽܘܬ݂ܝ ܐܶܢܳܐ ܘܚܰܒܖ̈ܳܬ݂ܝ.
Jdg 11:38 ܘܶܐܡܰܪ ܠܳܗ̇ ܙܶܠܝ. ܘܫܰܕܪܳܗ̇ ܬܪܶܝܢ ܝܰܖ̈ܚܺܝܢ. ܘܶܐܙܰܠ̱ܬ ܗܺܝ ܘܚܰܒܖ̈ܳܬ݂ܳܗ̇. ܘܰܒ̣ܟ݂ܳܬ݂ ܥܰܠ ܒܬ݂ܽܘܠܽܘܬ݂ܳܗ̇ ܥܰܠ ܛܽܘܖ̈ܶܐ.
Jdg 11:39 ܘܡܶܢ ܒܳܬܰܪ ܬܪܶܝܢ ܝܰܖ̈ܚܺܝܢ. ܐܶܬ݂ܳܬ݂ ܠܘܳܬ݂ ܐܰܒܽܘܗ̇. ܘܰܥ̣ܒܰܕ݂ ܠܳܗ̇ ܐܰܝܟ݂ ܢܶܕ݂ܪܳܐ ܕܰܢܕܰܪ. ܘܗܽܘ ܠܳܐ ܚܰܟ݂ܡܳܗ̇ ܓܒܰܪ. ܘܰܗܘܳܬ݂ ܠܳܗ̇ ܐܳܬܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Jdg 11:40 ܘܡܶܢ ܥܶܕܳܢ ܠܥܶܕܳܢ. ܐܳܙܳܠ̱̈ܢ ܗܘܰܝ̈ ܒ̈ܢܳܬ݂ ܝܺܣܪܳܐܶܝܠ. ܘܒܳܟ݂̈ܝܳܢ ܘܳܐܠ̈ܝܳܢ ܥܰܠ ܒܰܪܬܶܗ ܕܢܰܦܬܰܚ ܓܶܠܥܕ݂ܳܝܳܐ. ܐܰܪܒܥܳܐ ܝܰܘܡܺܝ̈ܢ ܒܫܰܢ̱ܬܳܐ.
Jdg 12:1 ܘܰܩܥܰܘ ܓܰܒܖ̈ܳܐ ܕܰܐܦܪܶܝܡ. ܘܰܥܒܰܪܘ ܠܓܰܪܒܝܳܐ. ܘܶܐܡܰܪܘ ܠܢܰܦܬܰܚ. ܠܡܳܢܳܐ ܥܒܰܪܬ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܥܰܡܽܘܢ. ܘܠܰܢ ܠܳܐ ܩܪܰܝܬ ܠܡܺܐܙܰܠ ܥܰܡܳܟ݂. ܒܰܝܬܳܟ݂ ܡܰܘܩܕ݂ܺܝܢܰܢ ܥܠܰܝܟ ܒܢܽܘܪܳܐ.
Jdg 12:2 ܘܶܐܡܰܪ ܠܗܽܘܢ ܢܰܦܬܰܚ. ܓܰܒܖ̈ܳܐ. ܢܳܨܶܐ ܗܘܺܝܬ݂ ܐܶܢܳܐ ܘܥܰܡܝ ܥܰܡ ܒܢܰܝ̈ ܥܰܡܽܘܢ. ܘܰܩܪܺܝܬ݂ܟܽܘܢ ܘܠܳܐ ܦܪܰܩܬܽܘܢܳܢܝ ܡܶܢ ܐܺܝܕܰܝ̈ܗܽܘܢ.
Jdg 12:3 ܘܟܰܕ݂ ܚܙܺܝܬ݂ ܕܠܰܝܬ ܕܦܳܪܶܩ ܠܺܝ. ܣܳܡܶܬ݂ ܢܰܦܫܝ ܒܰܙܘܳܖ̈ܳܬܝ. ܘܥܶܒ̣ܪܶܬ݂ ܥܰܠ ܒܢܰܝ̈ ܥܰܡܽܘܢ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕܰܝ̈ ܘܗܳܫܳܐ ܠܡܳܢܳܐ ܣܠܶܩܬܽܘܢ ܥܠܰܝ ܝܰܘܡܳܢܳܐ ܕܬܶܬ݂ܟܰܬܫܽܘܢ ܥܰܡܝ.
Jdg 12:4 ܘܟ̣ܰܢܶܫ ܢܰܦܬܰܚ ܠܟܽܠܗܽܘܢ ܐ̱ܢܳܫ̈ܳܐ ܕܓܶܠܥܳܕ݂. ܘܶܐܬ݂ܟܰܬܰܫ ܥܰܡ ܐܰܦܪܶܝܡ. ܘܰܡܚܰܘ ܐ̱ܢܳܫܰܝ̈ ܓܶܠܥܳܕ݂ ܠܐ̱ܢܳܫܰܝ̈ ܐܰܦܪܶܝܡ. ܡܶܛܽܠ ܕܳܐܡܪܺܝܢ. ܕܰܐܦܖ̈ܶܡܳܝܶܐ ܐܶܢܽܘܢ ܕܒܶܝܬ݂ ܐܰܦܪܶܝܡ ܘܰܡܢܰܫܶܐ.
Jdg 12:5 ܘܶܐܚܰܕ݂ܘ ܓܶܠܥܕ݂ܳܝ̈ܶܐ ܠܡܰܥܒܰܪܬܳܐ ܕܝܽܘܪܕܢܳܢ ܕܰܐܦܪܶܝܡ. ܘܡܳܐ ܕܥܳܒܪܺܝܢ ܗܘܰܘ ܒܡܰܥܒܰܪܬܳܐ ܐܰܝܠܶܝܢ ܕܡܶܬ݂ܦܰܠܛܺܝܢ ܗܘܰܘ ܡܶܢ ܐܰܦܪܶܝܡ ܠܡܶܥܒܰܪ. ܡܫܰܐܠܺܝܢ ܗܘܰܘ ܠܶܗ ܐ̱ܢܳܫܰܝ̈ ܓܶܠܥܳܕ݂. ܐܰܦܪܶܡܳܝܳܐ ܐܰܢ̱ܬ. ܐܳܡܰܪ ܠܳܐ.
Jdg 12:6 ܐܳܡܪܺܝܢ ܠܶܗ. ܐܶܡܰܪ ܫܶܒ̈ܠܶܐ. ܐܳܡܰܪ ܣܶܒ̈ܠܶܐ. ܡܶܛܽܠ ܕܠܳܐ ܓܶܝܪ ܡܶܫܟܰܚ ܗܘܳܐ ܠܰܡܡܰܠܳܠܽܘ ܗܳܟܰܢܳܐ. ܘܰܐܥܒܪܽܘܗܝ ܘܢܰܟ݂ܣܽܘܗܝ ܥܰܠ ܡܰܥܒܰܪܬܳܐ ܕܝܽܘܪܕܢܳܢ ܘܰܢ̣ܦܰܠܘ ܒܙܰܒܢܳܐ ܗܰܘ ܡܶܢ ܐܰܦܪܶܝܡ. ܐܰܪܒܥܺܝܢ ܘܰܬܪܶܝܢ ܐܰܠܦܺܝ̈ܢ.
Jdg 12:7 ܘܕ݂ܳܢ ܢܰܦܬܰܚ ܠܺܝܣܪܳܐܶܝܠ ܫܶܬ݂ ܫܢܺܝ̈ܢ. ܘܡܺܝܬ݂ ܢܰܦܬܰܚ ܓܶܠܥܕ݂ܳܝܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܓܶܠܥܳܕ݂.
Jdg 12:8 ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ. ܐܳܒܺܝܨܳܢ ܕܡܶܢ ܒܶܝܬ݂ ܠܚܶܡ.
Jdg 12:9 ܘܰܗܘܰܘ ܠܶܗ ܬܠܳܬܺܝܢ ܒܢܺܝ̈ܢ. ܘܰܬܠܳܬܺܝܢ ܒ̈ܢܳܢ. ܘܰܬܠܳܬܺܝܢ ܒ̈ܢܳܬܶܗ ܐܰܦܶܩ ܠܒܰܪ. ܘܰܬܠܳܬܺܝܢ ܟܰܠ̈ܠܳܢ ܐܰܥܶܠ ܡܶܢ ܠܒܰܪ. ܘܕ݂ܳܢ ܠܺܝܣܪܳܐܶܝܠ ܫܒܰܥ ܫܢܺܝ̈ܢ.
Jdg 12:10 ܘܡܺܝܬ݂ ܐܰܒܺܝܨܳܢ. ܘܶܐܬ݂ܩܒܰܪ ܒܒܶܝܬ݂ ܠܚܶܡ.
Jdg 12:11 ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ ܐܰܠܽܘܢ ܕܡܶܢ ܙܒܽܘܠܽܘܢ ܥܣܰܪ ܫܢܺܝ̈ܢ.
Jdg 12:12 ܘܡܺܝܬ݂ ܐܰܠܽܘܢ ܕܡܶܢ ܙܒܽܘܠܽܘܢ. ܘܶܐܬ݂ܩܒܰܪ ܒܰܐܝܠܽܘܢ ܒܰܐܪܥܳܐ ܕܰܙܒܽܘܠܽܘܢ.
Jdg 12:13 ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ. ܥܰܟ݂ܪܽܘܢ ܒܰܪ ܗܶܠܰܝܢ ܐܶܦܪܰܥܬܽܘܢܳܝܳܐ.
Jdg 12:14 ܘܰܗܘܰܘ ܠܶܗ ܐܰܪܒܥܺܝܢ ܒܢܺܝ̈ܢ. ܘܰܬܠܳܬܺܝܢ ܒܢܰܝ̈ ܒܢܰܘ̈ܗܝ. ܘܰܗܘܰܘ ܪܟ݂ܺܝܒܺܝܢ ܥܰܠ ܫܰܒܥܺܝܢ ܥܺܝ̈ܠܺܝܢ. ܘܕ݂ܳܢ ܠܺܝܣܪܳܐܶܝܠ ܬܡܳܢܶܐ ܫܢܺܝ̈ܢ.
Jdg 12:15 ܘܡܺܝܬ݂ ܥܰܟ݂ܪܽܘܢ ܒܰܪ ܗܳܠܶܝܢ ܐܶܦܪܰܥܬܽܘܢܳܝܳܐ. ܘܶܐܬ݂ܩܒܰܪ ܒܶܐܦܪܰܥܬܽܘܢ. ܒܰܐܪܥܳܐ ܕܰܐܦܪܶܝܡ ܒܛܽܘܪܳܐ ܕܥܰܡܠܩܳܝ̈ܶܐ.
Jdg 13:1 ܘܰܐܘܣܶܦܘ ܬܽܘܒ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܰܦܠܶܫܬܳܝ̈ܶܐ ܐܰܪܒܥܺܝܢ ܫܢܺܝ̈ܢ.
Jdg 13:2 ܘܰܗܘܳܐ ܓܰܒܪܳܐ ܚܰܕ݂ ܡܶܢ ܨܰܕܥܳܐ. ܡܶܢ ܫܰܪܒܬ݂ܳܐ ܕܕ݂ܳܢ. ܘܰܫܡܶܗ ܡܢܽܘܚ. ܘܰܐܢ̱ܬܬܶܗ ܥܩܰܪܬ݂ܳܐ ܗܘܳܬ݂ ܘܠܳܐ ܝܳܠܕܳܐ.
Jdg 13:3 ܘܶܐܬ݂ܚܙܺܝ ܡܰܠܰܐܟܶܗ ܕܡܳܪܝܳܐ ܠܰܐܢ̱ܬܬ݂ܳܐ ܗܳܝ. ܘܶܐܡܰܪ ܠܳܗ̇. ܗܳܐ ܐܰܢ̱ܬܝ ܥܰܩܪܳܐ ܘܠܳܐ ܝܳܠܕܳܐ. ܗܳܫܳܐ ܬܶܒܛܢܺܝܢ ܘܬܺܐܠܕܺܝܢ ܒܪܳܐ.
Jdg 13:4 ܐܶܙܕܰܗܪܝ ܕܰܠܡܳܐ ܬܶܫܬܶܝܢ ܚܰܡܪܳܐ ܐܰܘ ܫܰܟ݂ܪܳܐ. ܘܠܳܐ ܬܶܐܟܠܺܝܢ ܟܽܠ ܡܶܕܶܡ ܕܰܛܡܰܐ.
Jdg 13:5 ܡܶܛܽܠ ܕܗܳܐ ܒܳܛܢܳܐ ܐܰܢ̱ܬܝ ܘܝܳܠܕܳܐ ܐܰܢ̱ܬܝ ܒܪܳܐ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ. ܡܶܛܽܠ ܕܰܢܙܺܝܪܶܗ ܕܰܐ‌ܠܳܗܳܐ ܢܶܗܘܶܐ ܛܰܠܝܳܐ ܡܶܢ ܡܰܪܒܥܳܐ. ܘܗܽܘ ܢܫܰܪܶܐ ܠܡܶܦܪܰܩ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ.
Jdg 13:6 ܘܶܐܬ݂ܬ݂ ܐܰܢ̱ܬܬ݂ܳܐ ܘܶܐܡܪܰܬ݂ ܠܒܰܥܠܳܗ̇. ܓܰܒܪܳܐ ܕܰܐ‌ܠܳܗܳܐ ܐܶܬ݂ܳܐ ܠܘܳܬ݂ܝ. ܘܶܐܬ݂ܚܙܺܝ ܠܺܝ ܒܚܶܙܘܳܐ ܕܡܰܠܰܐܟ݂ܳܐ ܕܰܐ‌ܠܳܗܳܐ. ܘܙܳܥܶܬ݂ ܛܳܒ. ܘܠܳܐ ܫܰܐܠܬܶܗ ܡܶܢ ܐܰܝܡܶܟܳܐ ܗܽܘ. ܘܰܫܡܶܗ ܠܳܐ ܚܰܘܝܰܢܝ.
Jdg 13:7 ܘܶܐܡܰܪ ܠܺܝ. ܕܗܳܐ ܒܳܛܢܳܐ ܐܰܢ̱ܬܝ ܘܝܳܠܕܳܐ ܐܰܢ̱ܬܝ ܒܪܳܐ. ܡܶܟܺܝܠ ܠܳܐ ܬܶܫܬܶܝܢ ܚܰܡܪܳܐ ܘܫܰܟ݂ܪܳܐ. ܘܠܳܐ ܬܶܐܟܠܺܝܢ ܟܽܠ ܡܶܕܶܡ ܕܰܛܡܰܐ. ܡܶܛܽܠ ܕܰܢܙܺܝܪܶܗ ܕܰܐ‌ܠܳܗܳܐ ܢܶܗܘܶܐ ܛܰܠܝܳܐ ܡܶܢ ܡܰܪܒܥܳܐ ܥܕܰܡܳܐ ܠܝܰܘܡܳܐ ܕܡܳܐܶܬ݂.
Jdg 13:8 ܘܰܒ̣ܥܳܐ ܡܢܽܘܚ ܡܶܢ ܡܳܪܝܳܐ ܘܶܐܡܰܪ. ܒܒܳܥܽܘ ܡܳܪܝܳܐ. ܓܰܒܪܳܐ ܕܰܐ‌ܠܳܗܳܐ ܕܫܰܕܰܪܬ. ܢܺܐܬܶܐ ܬܽܘܒ ܠܘܳܬܰܢ. ܘܢܰܠܦܰܢ ܡܳܢܳܐ ܢܶܥܒܶܕ݂ ܠܶܗ ܠܛܰܠܝܳܐ ܕܡܶܬ݂ܺܝܠܶܕ݂.
Jdg 13:9 ܘܰܫ̣ܡܰܥ ܡܳܪܝܳܐ ܒܩܳܠܶܗ ܕܰܡܢܽܘܚ. ܘܶܐܬ݂ܳܐ ܬܽܘܒ ܡܰܠܰܐܟܶܗ ܕܡܳܪܝܳܐ ܠܘܳܬ݂ ܐܰܢ̱ܬܬ݂ܳܐ. ܘܗܺܝ ܝܳܬ݂ܒܳܐ ܗܘܳܬ݂ ܒܚܰܩܠܳܐ. ܘܰܡܢܽܘܚ ܒܰܥܠܳܗ̇ ܠܳܐ ܗܘܳܐ ܠܘܳܬ݂ܳܗ̇.
Jdg 13:10 ܘܶܐܣܬܰܪܗܒܰܬ݂ ܐܰܢ̱ܬܬ݂ܳܐ. ܘܪܶܗܛܰܬ݂ ܘܚܰܘܝܰܬ݂ ܠܒܰܥܠܳܗ̇. ܘܳܐܡܪܳܐ ܠܶܗ. ܗܳܐ ܐܶܬ݂ܚܙܺܝ ܠܺܝ ܓܰܒܪܳܐ ܕܶܐܬ݂ܳܐ ܒܗܰܘ ܝܰܘܡܳܐ ܠܘܳܬ݂ܝ.
Jdg 13:11 ܘܩܳܡ ܡܢܽܘܚ ܘܶܐܙܰܠ ܥܰܡ ܐܰܢ̱ܬܬܶܗ. ܘܶܐܬ݂ܳܐ ܠܘܳܬ݂ ܓܰܒܪܳܐ. ܘܶܐܡܰܪ ܠܶܗ. ܐܰܢ̱ܬ ܗܽܘ ܓܰܒܪܳܐ ܕܡܰܠܶܠܬ ܥܰܡ ܗܳܕ݂ܶܐ ܐܰܢ̱ܬܬ݂ܳܐ. ܘܶܐܡܰܪ ܐܶܢܳܐ ܗܽܘ.
Jdg 13:12 ܘܶܐܡܰܪ ܡܢܽܘܚ. ܗܳܫܳܐ ܗܳܘܶܐ ܦܶܬ݂ܓܳܡܳܟ݂. ܐܶܡܰܪ ܠܺܝ ܡܳܢܰܘ ܕܺܝܢܶܗ ܕܛܰܠܝܳܐ ܘܰܥܒܳܕ݂ܰܘ̈ܗܝ.
Jdg 13:13 ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܰܡܢܽܘܚ. ܡܶܢ ܟܽܠ ܡܶܕܶܡ ܕܶܐܡܪܶܬ݂ ܠܰܐܢ̱ܬܬ݂ܳܐ ܬܶܙܕܗܰܪ.
Jdg 13:14 ܘܡܶܢ ܟܽܠ ܕܢܳܦܶܩ ܡܶܢ ܓܦܶܬܳܐ ܠܳܐ ܬܶܐܟ݂ܽܘܠ. ܘܚܰܡܪܳܐ ܘܫܰܟ݂ܪܳܐ ܠܳܐ ܬܶܫܬܶܐ. ܘܟܽܠ ܕܰܛܡܰܐ ܠܳܐ ܬܶܐܟ݂ܽܘܠ. ܘܟܽܠ ܕܦܰܩܶܕܬܳܗ̇ ܬܶܛܰܪ.
Jdg 13:15 ܘܶܐܡܰܪ ܡܢܽܘܚ ܠܡܰܠܰܐܟܶܗ ܕܡܳܪܝܳܐ. ܢܶܟܠܶܟ ܘܢܶܥܒܶܕ݂ ܓܰܕ݂ܝܳܐ ܕܥܶܙ̈ܶܐ ܩܕ݂ܳܡܰܝܟ.
Jdg 13:16 ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܰܡܢܽܘܚ. ܐܶܢ ܬܶܟܠܶܝܢܝ ܠܳܐ ܐܶܟܽܘܠ ܡܶܢ ܠܰܚܡܳܟ݂. ܘܶܐܢ ܬܰܣܶܩ ܥܠܳܬ݂ܳܐ. ܠܡܳܪܝܳܐ ܬܰܣܩܺܝܗ̇ ܡܶܛܽܠ ܕܠܳܐ ܝܳܕ݂ܳܥ ܗܘܳܐ ܡܢܽܘܚ ܕܡܰܠܰܐܟܶܗ ܗܽܘ ܕܡܳܪܝܳܐ.
Jdg 13:17 ܘܶܐܡܰܪ ܡܢܽܘܚ ܠܡܰܠܰܐܟܶܗ ܕܡܳܪܝܳܐ. ܡܳܢܰܘ ܫܡܳܟ݂ ܕܡܳܐ ܕܰܗܘܳܐ ܦܶܬ݂ܓܳܡܳܟ݂ ܢܶܩܪܶܝܟ.
Jdg 13:18 ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܠܡܳܢܳܐ ܫܳܐܶܠ ܐܰܢ̱ܬ ܥܰܠ ܫܶܡܝ ܕܗܽܘ ܡܫܰܒܰܚ.
Jdg 13:19 ܘܰܢܣܰܒ ܡܢܽܘܚ ܓܰܕ݂ܝܳܐ ܕܥܶܙ̈ܶܐ. ܘܰܣܡܺܝܕ݂ܳܐ. ܘܰܐܣܶܩ ܥܰܠ ܟܺܐܦܳܐ ܠܡܳܪܝܳܐ ܘܰܡܫܰܒܰܚ ܗܘܳܐ ܠܡܳܪܝܳܐ.
Jdg 13:20 ܘܰܡܢܽܘܚ ܘܰܐܢ̱ܬܬܶܗ ܚܳܙܶܝܢ ܗܘܰܘ. ܟܰܕ݂ ܣܶܠܩܰܬ݂ ܫܰܠܗܶܒܺܝܬ݂ܳܐ ܕܢܽܘܪܳܐ ܡܶܢ ܟܺܐܦܳܐ ܠܰܫܡܰܝܳܐ. ܘܰܣܠܶܩ ܡܰܠܰܐܟܶܗ ܕܡܳܪܝܳܐ ܒܫܰܠܗܶܒܺܝܬ݂ܳܐ ܕܡܰܕ݂ܒܚܳܐ. ܘܰܡܢܽܘܚ ܘܰܐܢ̱ܬܬܶܗ ܚ̣ܙܰܘ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ. ܘܰܣܓܶܕ݂ܘ.
Jdg 13:21 ܘܠܳܐ ܐܰܘܣܶܦ ܬܽܘܒ ܡܰܠܰܐܟܶܗ ܕܡܳܪܝܳܐ ܠܡܶܬ݂ܚܙܳܝܽܘ ܠܰܡܢܽܘܚ ܘܠܰܐܢ̱ܬܬܶܗ. ܘܗܳܝܕܶܝܢ ܝܺܕ݂ܰܥܘ ܡܢܽܘܚ ܘܰܐܢ̱ܬܬܶܗ. ܕܡܰܠܰܐܟܶܗ ܗܽܘ ܕܡܳܪܝܳܐ.
Jdg 13:22 ܘܶܐܡܰܪ ܡܢܽܘܚ ܠܰܐܢ̱ܬܬܶܗ. ܡܡܳܬ݂ ܡܳܝܬܺܝܢ ܚܢܰܢ. ܡܶܛܽܠ ܕܠܰܐܠܳܗܳܐ ܚܙܰܝܢ.
Jdg 13:23 ܘܶܐܡܪܰܬ݂ ܠܶܗ ܐܰܢ̱ܬܬܶܗ. ܐܶܠܽܘ ܨܳܒܶܐ ܗܘܳܐ ܐܰ‌ܠܳܗܳܐ ܕܰܢܡܺܝܬܰܢ. ܠܳܐ ܡܩܰܒܶܠ ܗܘܳܐ ܡܶܢܰܢ ܥܠܳܬ݂ܳܐ ܘܰܣܡܺܝܕ݂ܳܐ. ܘܠܳܐ ܡܚܰܘܶܐ ܗܘܳܐ ܠܰܢ ܗܳܠܶܝܢ ܟܽܠܗܶܝܢ ܒܗܳܢܳܐ ܙܰܒܢܳܐ. ܘܠܳܐ ܡܰܫܡܰܥ ܗܘܳܐ ܠܰܢ ܗܳܠܶܝܢ.
Jdg 13:24 ܘܝܶܠܕܰܬ݂ ܐܰܢ̱ܬܬ݂ܳܐ ܒܪܳܐ. ܘܰܩܪܳܬ݂ ܫܡܶܗ ܫܶܡܫܽܘܢ. ܘܰܪܒܳܐ ܛܰܠܝܳܐ. ܘܒܰܪܟܶܗ ܡܳܪܝܳܐ.
Jdg 13:25 ܘܫܰܪܝܰܬ݂ ܪܽܘܚܶܗ ܕܡܳܪܝܳܐ ܠܰܡܗܰܠܳܟ݂ܽܘܬܶܗ ܒܡܰܫܪܺܝܬܳܐ ܕܕ݂ܳܢ. ܒܶܝܬ݂ ܨܰܕܥܳܐ ܘܒܶܝܬ݂ ܐܶܫܬܘܳܐܶܝܠ.
Jdg 14:1 ܘܰܢܚܶܬ݂ ܫܶܡܫܽܘܢ ܠܬܰܡܢܰܬ݂. ܘܰܚܙܳܐ ܐܰܢ̱ܬܬ݂ܳܐ ܒܬܰܡܢܰܬ݂. ܡܶܢ ܒ̈ܢܳܬ݂ ܦܠܶܫܬܳܝ̈ܶܐ.
Jdg 14:2 ܘܰܣܠܶܩ ܘܚܰܘܺܝ ܠܰܐܒܽܘܗܝ ܘܠܶܐܡܶܗ. ܘܶܐܡܰܪ ܠܗܽܘܢ. ܐܰܢ̱ܬܬ݂ܳܐ ܚܙܺܝܬ݂ ܒܬܰܡܢܰܬ݂ ܡܶܢ ܒ̈ܢܳܬ݂ ܦܠܶܫܬܳܝ̈ܶܐ. ܗܳܫܳܐ ܣܒܽܘܗ̇ ܠܺܝ ܐܰܢ̱ܬܬ݂ܳܐ.
Jdg 14:3 ܘܶܐܡܰܪܘ ܠܶܗ ܐܰܒܽܘܗܝ ܘܶܐܡܶܗ. ܠܰܝܬ ܗܳܪܟܳܐ ܒܒܶܝܬ݂ ܐܰܒܽܘܟ݂ ܘܰܒܟܽܠܶܗ ܥܰܡܳܟ݂ ܐܰܢ̱ܬܬ݂ܳܐ ܕܳܐܙܶܠ ܐܰܢ̱ܬ ܠܡܶܣܰܒ ܐܰܢ̱ܬܬ݂ܳܐ ܡܶܢ ܦܠܶܫܬܳܝ̈ܶܐ ܥܽܘܖ̈ܠܶܐ. ܘܶܐܡܰܪ ܫܶܡܫܽܘܢ ܠܰܐܒܽܘܗܝ. ܠܗܳܝ ܣܰܒܘ ܠܺܝ ܡܶܛܽܠ ܕܗܺܝ ܫܶܦܪܰܬ݂ ܒܥܰܝ̈ܢܰܝ.
Jdg 14:4 ܘܰܐܒܽܘܗܝ ܘܶܐܡܶܗ ܠܳܐ ܝܳܕ݂ܥܺܝܢ ܗܘܰܘ ܕܡܶܢ ܡܳܪܝܳܐ ܗܺܝ. ܕܢܶܬ݂ܒܰܥ ܥܝܳܪܬܳܐ ܡܶܢ ܦܠܶܫܬܳܝ̈ܶܐ. ܘܰܒܙܰܒܢܳܐ ܗܰܘ ܦܠܶܫܬܳܝ̈ܶܐ ܫܰܠܺܝܛܺܝܢ ܗܘܰܘ ܥܰܠ ܝܺܣܪܳܐܶܝܠ.
Jdg 14:5 ܘܰܢܚܶܬ݂ ܫܶܡܫܽܘܢ ܘܰܐܒܽܘܗܝ ܘܶܐܡܶܗ ܠܬܰܡܢܰܬ݂. ܘܡܰܛܺܝܘ ܥܕܰܡܳܐ ܠܟܰܖ̈ܡܶܐ ܕܬܰܡܢܰܬ݂. ܘܗܳܐ ܓܽܘܪܝܳܐ ܕܰܐܪܝܳܐ ܢܳܗܶܡ ܠܩܽܘܒܠܶܗ.
Jdg 14:6 ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ. ܘܦܰܫܚܶܗ ܐܰܝܟ݂ ܕܰܡܦܰܫܚܺܝܢ ܠܓܰܕ݂ܝܳܐ. ܘܠܳܐ ܐܺܝܬ݂ ܗܘܳܐ ܡܶܕܶܡ ܒܺܐܝܕ݂ܶܗ. ܘܠܳܐ ܚܰܘܺܝ ܗܘܳܐ ܠܰܐܒܽܘܗܝ ܘܠܶܐܡܶܗ ܡܶܕܶܡ ܕܰܥܒܰܕ݂.
Jdg 14:7 ܘܰܢܚܶܬ݂ܘ ܘܡܰܠܶܠܘ ܥܰܡ ܐܰܢ̱ܬܬ݂ܳܐ. ܘܫܶܦܪܰܬ݂ ܒܥܰܝܢܰܘ̈ܗܝ ܕܫܶܡܫܽܘܢ.
Jdg 14:8 ܘܰܗܦܰܟ݂ ܡܶܢ ܒܳܬܰܪ ܝܰܘ̈ܡܳܬ݂ܳܐ ܠܡܶܣܒܳܗ̇. ܘܰܣܛܳܐ ܠܡܶܚܙܳܐ ܬܰܓܪܽܘܡܬܳܐ ܕܰܐܪܝܳܐ. ܘܗܳܐ ܫܶܠܚܳܐ ܕܕܶܒܽܘܖ̈ܝܳܬ݂ܳܐ ܒܓܽܘܫܡܶܗ ܕܰܐܪܝܳܐ ܗܰܘ. ܘܪܳܕܶܐ ܗܘܳܐ ܕܶܒܫܳܐ ܥܰܠ ܐܺܝܕ݂ܰܘ̈ܗܝ ܘܰܡܗܰܠܶܟ.
Jdg 14:9 ܘܶܐܙܰܠ ܠܘܳܬ݂ ܐܰܒܽܘܗܝ ܘܰܠܘܳܬ݂ ܐܶܡܶܗ. ܘܝܰܗܒ ܠܗܽܘܢ ܘܶܐܟܰܠܘ. ܘܠܳܐ ܚܰܘܺܝ ܐܶܢܽܘܢ ܕܡܶܢ ܓܽܘܫܡܶܗ ܕܰܐܪܝܳܐ ܪܕ݂ܳܐ ܕܶܒܫܳܐ.
Jdg 14:10 ܘܰܢܚܶܬ݂ ܐܰܒܽܘܗܝ ܠܘܳܬ݂ ܐܰܢ̱ܬܬ݂ܳܐ. ܘܰܥܒܰܕ݂ ܬܰܡܳܢ ܫܶܡܫܽܘܢ ܡܶܫܬܽܘܬ݂ܳܐ ܫܰܒܥܳܐ ܝܰܘܡܺܝ̈ܢ. ܡܶܛܽܠ ܕܗܳܟܰܢܳܐ ܥܳܒܕܺܝܢ ܗܘܰܘ ܓܰܕܽܘ̈ܕܶܐ ܡܶܫܬܽܘܬ݂ܳܐ.
Jdg 14:11 ܘܟܰܕ݂ ܚܰܙܐܗܝ ܐܶܬ݂ܰܘ ܬܠܳܬܺܝܢ ܓܰܒܖ̈ܺܝܢ. ܘܰܗܘܰܘ ܠܶܗ ܫܰܘܫܒܺܝ̈ܢܶܐ.
Jdg 14:12 ܘܶܐܡܰܪ ܠܗܽܘܢ ܫܶܡܫܽܘܢ. ܐܳܚܶܕ݂ ܐ̱ܢܳܐ ܠܟܽܘܢ ܐܽܘܚܰܕܬ݂ܳܐ. ܐܶܢ ܬܶܦܫܪܽܘܢܳܗ̇ ܠܺܝ ܫܰܒܥܳܐ ܝܰܘ̈ܡܰܝ ܡܶܫܬܽܘܬ݂ܳܐ ܘܬܶܕܥܽܘܢܳܗ̇. ܐܶܬܶܠ ܠܟܽܘܢ ܬܠܳܬܺܝܢ ܐܳܦܩܰܖ̈ܣܺܝܢ. ܘܰܬܠܳܬܺܝܢ ܙܰܘ̈ܓܺܝܢ ܕܰܠܒܽܘ̈ܫܶܐ.
Jdg 14:13 ܘܶܐܢ ܠܳܐ ܐܶܫܟܰܚܬܽܘܢ ܕܬܶܦܫܪܽܘܢܳܗ̇ ܠܺܝ. ܝܳܗܒܺܝܢ ܐ̱ܢܬܽܘܢ ܠܺܝ ܬܠܳܬܺܝܢ ܐܳܦܩܰܖ̈ܣܺܝܢ. ܘܰܬܠܳܬܺܝܢ ܙܰܘ̈ܓܺܝܢ ܕܰܠܒܽܘ̈ܫܶܐ. ܐܳܡܪܺܝܢ ܠܶܗ. ܐܰܚܽܘܕ݂ ܐܽܘܚܰܕܬ݂ܳܟ݂. ܘܢܶܫܡܥܺܝܗ̇.
Jdg 14:14 ܐܳܡܰܪ ܠܗܽܘܢ. ܡܶܢ ܐܳܟܠܳܐ ܢܦܰܩ ܐܽܘܟܠܳܐ. ܘܡܶܢ ܡܰܪܺܝܪܳܐ ܢܦܰܩ ܚܰܠܝܳܐ. ܘܠܳܐ ܐܶܫܟܰܚܘ ܠܡܶܦܫܪܳܗ̇ ܐܽܘܚܰܕܬܳܐ ܬܠܳܬܳܐ ܝܰܘܡܺܝ̈ܢ.
Jdg 14:15 ܘܰܒܝܰܘܡܳܐ ܪܒܺܝܥܳܝܳܐ ܐܳܡܪܺܝܢ ܠܰܐܢ̱ܬܬܶܗ ܕܫܶܡܫܽܘܢ. ܫܰܕܠܺܝܘܗܝ ܠܒܰܥܠܶܟ݂ܝ ܕܢܰܘܕܥܰܢ ܐܽܘܚܰܕܬܶܗ. ܕܠܳܐ ܢܰܘܩܕܶܟ݂ܝ ܠܶܟ݂ܝ ܘܰܠܒܶܝܬ݂ ܐܰܒܽܘܟ݂ܝ ܒܢܽܘܪܳܐ. ܘܢܺܐܪܰܬ݂ ܝܽܘܪܬܳܢܶܗ.
Jdg 14:16 ܘܰܒ̣ܟ݂ܳܬ݂ ܐܰܢ̱ܬܬܶܗ ܕܫܶܡܫܽܘܢ ܘܳܐܡܪܳܐ ܠܶܗ. ܫܰܪܺܝܪܳܐܝܬ݂ ܣܢܰܝܬܳܢܝ ܘܠܳܐ ܪܚܶܡܬܳܢܝ. ܕܽܐܘܚܰܕܬܳܐ ܕܶܐܚܰܕܬ ܠܰܒܢܰܝ̈ ܥܰܡܝ. ܠܺܝ ܠܳܐ ܐܶܡܰܪܬܳܗ̇. ܘܶܐܡܰܪ ܠܳܗ̇. ܠܳܐܒܝ ܘܠܶܐܡܝ ܠܳܐ ܐܶܡ̇ܪܬ݂. ܠܶܟ݂ܝ ܐܺܡܰܪ.
Jdg 14:17 ܘܰܗܘܳܬ݂ ܒܳܟ݂ܝܳܐ ܗܳܢܽܘܢ ܫܰܒܥܳܐ ܝܰܘܡܺܝ̈ܢ ܕܡܶܫܬܽܘܬ݂ܳܐ. ܘܰܠܝܰܘܡܳܐ ܕܫܰܒܥܳܐ. ܐܶܡܰܪ ܠܳܗ̇ ܡܶܛܽܠ ܕܰܐܥܺܝܩܰܬ݂ ܠܶܗ. ܘܰܓܠܳܬ݂ܳܗ̇ ܐܽܘܚܰܕܬܳܐ ܠܰܒܢܰܝ̈ ܥܰܡܳܗ̇.
Jdg 14:18 ܘܳܐܡܪܺܝܢ ܐ̱ܢܳܫܰܝ̈ ܩܪܺܝܬ݂ܳܐ ܒܝܰܘܡܳܐ ܕܫܰܒܥܳܐ. ܥܰܕ݂ܠܳܐ ܢܶܥܽܘܠ ܬܽܘܩܳܢܳܐ. ܡܰܢܽܘ ܕܰܚܠܶܐ ܡܶܢ ܕܶܒܫܳܐ. ܐܰܘ ܡܰܢܽܘ ܕܬܰܩܺܝܦ ܡܶܢ ܐܰܪܝܳܐ. ܐܳܡܰܪ ܠܗܽܘܢ ܫܶܡܫܽܘܢ. ܐܶܠܽܘ ܠܳܐ ܫܰܕܶܠܬܽܘܢ ܥܓܶܠܬܝ. ܠܳܐ ܦܫܰܪܬܽܘܢ ܐܽܘܚܕܰܬ݂ܝ.
Jdg 14:19 ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ ܘܰܢܚܶܬ݂ ܠܰܐܫܩܳܠܽܘܢ. ܘܶܐܚܰܕ݂ ܡܶܢܗܽܘܢ ܬܠܳܬܺܝܢ ܓܰܒܖ̈ܺܝܢ ܘܩܰܛܶܠ ܐܶܢܽܘܢ. ܘܰܢܣܰܒ ܠܒܽܘ̈ܫܰܝܗܽܘܢ. ܘܝܰܗܒ ܠܗܳܢܽܘܢ ܕܰܦܫܰܪܘ ܐܽܘܚܰܕܬܶܗ. ܘܶܐܬ݂ܚܰܡܰܬ݂ ܪܽܘܓܙܶܗ ܘܰܣܠܶܩ ܠܒܶܝܬ݂ ܐܰܒܽܘܗܝ.
Jdg 14:20 ܘܰܗܘܳܬ݂ ܐܰܢ̱ܬܬܶܗ ܕܫܶܡܫܽܘܢ ܕܪܳܚܶܡ ܗܘܳܐ ܠܳܗ̇. ܠܫܰܘܫܒܺܝܢܶܗ.
Jdg 15:1 ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ ܒܙܰܒܢܳܐ ܕܰܚܨܳܕܳܐ ܕܚ̈ܶܛܶܐ. ܘܶܐܬܕܰܟ݂ܪܳܗ̇ ܫܶܡܫܽܘܢ. ܠܰܐܢ̱ܬܬܶܗ ܒܓܰܕܝܳܐ ܕܥܶܙ̈ܶܐ. ܘܶܐܡܰܪ ܐܺܙܰܠ ܠܘܳܬ݂ ܐܰܢ̱ܬܰܬ݂ܝ ܠܩܰܝܛܽܘܢܳܐ ܘܠܳܐ ܫܰܒ̣ܩܶܗ ܐܰܒܽܘܗ̇ ܠܡܶܥܰܠ.
Jdg 15:2 ܘܶܐܡܰܪ ܠܶܗ ܐܰܒܽܘܗ̇. ܣܳܒܰܪ ܗܘܺܝ݀ܬ݂ ܕܡܶܣܢܳܐ ܣܢܰܝܬܳܗ̇. ܘܝܰܗܒܬܳܗ̇ ܠܫܰܘܫܒܺܝܢܳܟ݂ ܗܳܐ ܚܳܬ݂ܳܗ̇ ܙܥܽܘܪܬܳܐ ܕܛܳܒܳܐ ܡܶܢܳܗ̇. ܬܶܗܘܶܐ ܠܳܟ݂ ܚܠܳܦܶܝܗ̇.
Jdg 15:3 ܘܶܐܡܰܪ ܠܗܽܘܢ ܫܶܡܫܽܘܢ. ܙܰܟܳܝ ܐ̱ܢܳܐ ܡܶܢ ܦܠܶܫܬܳܝ̈ܶܐ. ܡܶܛܽܠ ܕܥܳܒܶܕ݂ ܐ̱ܢܳܐ ܥܰܡܟܽܘܢ ܒܺܝܫܬܳܐ.
Jdg 15:4 ܘܶܐܙܰܠ ܫܶܡܫܽܘܢ ܘܶܐܚܰܕ݂ ܬܠܳܬ݂ ܡܳܐܐ ܬܰܥ̈ܠܺܝܢ. ܘܰܢܣܰܒ ܠܰܡܦܺܝ̈ܕܶܐ. ܘܶܐܣܰܪ ܒܕ݂ܽܘܢ̈ܒܝܳܬ݂ܗܽܘܢ. ܬܪܶܝܢ ܬܪܶܝܢ ܬܰܥ̈ܠܺܝܢ ܐܰܟ݂ܚܕ݂ܳܐ. ܘܶܐܣܰܪ ܚܰܕ݂ ܚܰܕ݂ ܠܰܡܦܺܝܕ݂ܳܐ ܒܶܝܬ݂ ܬܪܶܝܢ ܬܰܥ̈ܠܺܝܢ. ܒܰܝܢܳܬ݂ ܬܰܪܬܶܝܢ ܕܽܘܢ̈ܒܝܳܬ݂ܗܽܘܢ.
Jdg 15:5 ܘܰܐܘܚܶܕ݂ ܢܽܘܪܳܐ ܒܠܰܡܦܺܝ̈ܕܶܐ. ܘܰܫܒܰܩ ܒܩܳܝ̈ܡܳܬ݂ܳܐ ܕܰܦܠܶܫܬܳܝ̈ܶܐ. ܘܰܐܘܩܶܕ݂ ܡܶܢ ܓܕ݂ܺܝ̈ܫܶܐ. ܘܰܥܕܰܡܳܐ ܠܩܳܝ̈ܡܳܬ݂ܳܐ. ܘܰܥܕܰܡܳܐ ܠܟܰܖ̈ܡܶܐ. ܘܰܥܕܰܡܳܐ ܠܙܰܝ̈ܬܶܐ.
Jdg 15:6 ܘܳܐܡܪܺܝܢ ܦܠܶܫܬܳܝ̈ܶܐ. ܡܰܢܽܘ ܥܒܰܕ݂ ܗܳܟܰܢܳܐ. ܐܳܡܪܺܝܢ ܫܶܡܫܽܘܢ ܚܰܬ݂ܢܶܗ ܕܬܰܡܢܰܡ. ܥܰܠ ܕܰܢܣܰܒ ܐܰܢ̱ܬܬܶܗ ܘܝܰܗܒܳܗ̇ ܠܫܰܘܫܒܺܝܢܶܗ. ܘܰܣܠܶܩܘ ܦܠܶܫܬܳܝ̈ܶܐ. ܘܰܐܘܩܕ݂ܽܘܗ̇ ܠܳܗ̇ ܘܰܠܒܶܝܬ݂ ܐܰܒܽܘܗ̇ ܒܢܽܘܪܳܐ.
Jdg 15:7 ܘܶܐܡܰܪ ܠܗܽܘܢ ܫܶܡܫܽܘܢ. ܐܳܦܶܢ ܬܶܥܒܕ݂ܽܘܢ ܗܳܟܰܢܳܐ. ܡܶܬ݂ܢܰܩܰܡ ܐ̱ܢܳܐ ܡܶܢܟܽܘܢ. ܘܗܳܝܕܶܝܢ ܫܳܠܶܐ ܐ̱ܢܳܐ.
Jdg 15:8 ܘܰܡ̣ܚܳܐ ܐܶܢܽܘܢ ܒܰܡܚܽܘܬ݂ܳܐ. ܡܶܢ ܫܳܩܰܝ̈ܗܽܘܢ ܘܰܥܕܰܡܳܐ ܠܚܰܨܰܝ̈ܗܽܘܢ. ܡܚܽܘܬ݂ܳܐ ܪܰܒܬܳܐ ܘܶܐܙܰܠ ܘܺܝܬ݂ܶܒ ܒܣܳܚܳܦ ܕܒܰܫܩܺܝܦܳܐ ܕܥܰܛܡܺܝܢ.
Jdg 15:9 ܘܰܣܠܶܩܘ ܦܠܶܫܬܳܝ̈ܶܐ ܘܰܫܪܰܘ ܒܺܝܗܽܘܕܳܐ.
Jdg 15:10 ܘܳܐܡܪܺܝܢ ܓܰܒܖ̈ܶܐ ܕܺܝܗܽܘܕܳܐ ܠܡܳܢܳܐ ܣܠܶܩܬܽܘܢ. ܐܳܡܪܺܝܢ ܕܢܶܐܣܽܘܪ ܠܫܶܡܫܽܘܢ ܣܠܶܩܢ. ܕܢܶܥܒܶܕ݂ ܠܶܗ ܐܰܝܟ݂ ܕܰܥܒܰܕ݂ ܠܰܢ.
Jdg 15:11 ܘܰܢܚܶܬ݂ܘ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܝܺܗܽܘܕܳܐ. ܠܣܳܚܳܦ ܕܒܰܫܩܺܝܦܳܐ ܕܥܰܛܡܺܝܢ. ܘܳܐܡܪܺܝܢ ܠܫܶܡܫܽܘܢ. ܠܳܐ ܝܳܕܰܥ ܐܰܢ̱ܬ ܕܫܰܠܺܝܛܺܝܢ ܒܰܢ ܦܠܶܫܬܳܝ̈ܶܐ. ܡܶܛܽܠ ܡܳܢܳܐ ܥܒܰܕܬ ܠܰܢ ܗܳܟܰܢܳܐ. ܐܳܡܰܪ ܠܗܽܘܢ. ܐܰܝܟ݂ ܡܳܐ ܕܰܥܒܰܕ݂ܘ. ܗܳܟܰܢܳܐ ܥܶܒ̣ܕܶܬ݂ ܠܗܽܘܢ.
Jdg 15:12 ܐܳܡܪܺܝܢ ܠܗ. ܠܡܶܐܣܪܳܟ݂ ܢܚܶܬ݂ܢ ܘܰܠܡܰܫܠܳܡܽܘܬ݂ܳܟ݂ ܒܺܐܝܕ݂ܳܐ ܕܰܦܠܶܫܬܳܝ̈ܶܐ ܐܳܡܰܪ ܠܗܽܘܢ. ܝܺܡܰܘ ܠܺܝ ܕܠܳܐ ܬܰܗܪܽܘܢܳܢܝ ܐܰܢ̱ܬܽܘܢ.
Jdg 15:13 ܐܳܡܪܺܝܢ ܠܶܗ ܠܳܐ. ܐܶܠܳܐ ܡܶܐܣܰܪ ܐܳܣܪܺܝܢܰܢ ܠܳܟ݂. ܘܡܰܫܠܡܺܝܢ ܚܢܰܢ ܒܺܐܝܕܰܝ̈ܗܽܘܢ. ܘܡܶܩܛܰܠ ܠܳܐ ܩܳܛܠܺܝܢܰܢ ܠܳܟ݂. ܘܰܐܣܪܽܘܗܝ ܒܬܰܪܬܶܝܢ ܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ. ܘܰܐܣܩܽܘܗܝ ܡܶܢ ܫܩܺܝܦܳܐ ܗܰܘ.
Jdg 15:14 ܘܡܰܛܺܝ ܥܕܰܡܳܐ ܠܰܠܚܺܝ. ܘܰܦܠܶܫܬܳܝ̈ܶܐ ܩܳܡ̣ܘ ܠܡܶܩܛܠܶܗ. ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ. ܘܰܗܘܰܝ̈ ܫܺܫ̈ܠܳܬܳܐ ܕܥܰܠ ܐܺܝܕ݂ܰܘ̈ܗܝ. ܐܰܝܟ݂ ܟܶܬܳܢܳܐ ܕܣܶܦܰܬ݂ ܒܶܗ ܢܽܘܪܳܐ. ܘܶܐܫܬܪܺܝܘ ܐܰܣܽܘܖ̈ܶܐ ܡܶܢ ܐܺܝܕ݂ܰܘ̈ܗܝ.
Jdg 15:15 ܘܶܐܫܟܰܚ ܦܰܟܳܐ ܕܰܚܡܳܪܳܐ ܛܰܪܽܘܢܳܐ. ܘܰܐܘܫܶܛ ܐܺܝܕ݂ܶܗ ܘܢܰܣܒܶܗ. ܘܩܰܛܶܠ ܒܶܗ ܐܳܠܶܦ ܓܰܒܖ̈ܺܝܢ.
Jdg 15:16 ܘܶܐܡܰܪ ܫܶܡܫܽܘܢ. ܒܦܰܟܳܐ ܕܰܚܡܳܪܳܐ ܟܳܫ̈ܝܳܬ݂ܳܐ ܟܫܺܝܬ݂ ܡܶܢܗܽܘܢ. ܒܦܰܟܳܐ ܕܰܚܡܳܪܳܐ ܩܰܛܠܶܬ݂ ܐܳܠܶܦ ܓܰܒܖ̈ܺܝܢ.
Jdg 15:17 ܘܟܰܕ݂ ܫܰܠܶܡ ܠܰܡܡܰܠܶܠܘ. ܫܕ݂ܳܝܗܝ ܦܰܟܳܐ ܡܶܢ ܐܺܝܕ݂ܶܗ. ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܕܡܳܐ ܕܦܰܟܳܐ.
Jdg 15:18 ܘܰܨܗܺܝ ܛܳܒ. ܘܰܩܪܳܐ ܠܡܳܪܝܳܐ ܘܶܐܡܰܪ. ܐܰܢ̱ܬ ܝܰܗܒ̣ܬ ܒܺܐܝܕ݂ܶܗ ܕܥܰܒܕܳܟ݂ ܢܶܨܚܳܢܳܐ ܗܳܢܳܐ ܪܰܒܳܐ. ܘܗܳܫܳܐ ܐܶܡܽܘܬ݂ ܠܨܶܗܝܳܐ. ܘܶܐܦܶܠ ܒܺܐܝܕ݂ܳܐ ܕܥܽܘܖ̈ܠܶܐ ܗܳܠܶܝܢ.
Jdg 15:19 ܘܒܰܙܰܥ ܡܳܪܝܳܐ ܐܰ‌ܠܳܗܳܐ ܠܽܘܓܡܳܐ ܕܦܰܟܳܐ ܕܰܚܡܳܪܳܐ. ܘܰܢܦܰܩܘ ܡܶܢܶܗ ܡܰܝ̈ܳܐ. ܘܶܐܫܬܺܝ ܘܶܐܬ݂ܦܰܢܝܰܬ݂ ܪܽܘܚܶܗ. ܡܶܛܽܠ ܗܳܢܳܐ ܩ̣ܪܳܐ ܫܡܶܗ ܕܰܐܬ݂ܪܳܐ ܗܰܘ. ܥܺܝܢ ܩܰܪܢܳܐ ܕܦܰܟܳܐ ܕܰܚܡܳܪܳܐ ܥܕܰܡܳܐ ܠܝܰܘܡܳܢܳܐ.
Jdg 15:20 ܘܗܽܘ ܕܳܢ ܠܺܝܣܪܳܐܶܝܠ ܒܝܰܘ̈ܡܳܬ݂ܳܐ ܕܰܦܠܶܫܬܳܝ̈ܶܐ ܥܶܣܪܺܝܢ ܫܢܺܝ̈ܢ.
Jdg 16:1 ܘܶܐܙܰܠ ܫܶܡܫܽܘܢ ܠܥܳܙܰܬ݂. ܘܰܚܙܳܐ ܬܰܡܳܢ ܐܰܢ̱ܬܬ݂ܳܐ ܙܳܢܺܝܬ݂ܳܐ. ܘܥܰܠ ܠܘܳܬ݂ܳܗ̇ ܠܥܳܙܰܬ݂.
Jdg 16:2 ܘܶܐܬ݂ܶܐܡܰܪ ܕܶܐܬ݂ܳܐ ܫܶܡܫܽܘܢ ܠܗܳܪܟܳܐ. ܘܶܐܬ݂ܟܡܶܢܘ ܥܠܰܘܗܝ ܟܽܠܶܗ ܠܺܠܝܳܐ ܒܬܰܪܥܳܐ ܕܰܩܪܺܝܬ݂ܳܐ. ܘܰܗܘܰܘ ܡܠܰܚܫܺܝܢ ܟܽܠܶܗ ܠܺܠܝܳܐ. ܘܶܐܡܰܪܘ ܡܳܐ ܕܰܢܗܰܪ ܨܰܦܪܳܐ. ܢܶܩܛܠܺܝܘܗܝ.
Jdg 16:3 ܘܰܕ݂ܡܶܟ݂ ܫܶܡܫܽܘܢ ܥܕܰܡܳܐ ܠܦܶܠܓܶܗ ܕܠܺܠܝܳܐ. ܘܩܳܡ ܒܦܶܠܓܶܗ ܕܠܺܠܝܳܐ. ܘܶܐܚܰܕ݂ ܒܰܬܪܶܝܢ ܦܖ̈ܽܘܣܬܕܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܫܰܩܠܶܗ ܥܕܰܡܳܐ ܠܡܽܘܟ݂ܠܰܘ̈ܗܝ. ܘܣܳܡ ܥܰܠ ܟܰܬ݂ܦܶܗ. ܘܰܐܣܶܩ ܐܶܢܽܘܢ ܠܛܽܘܪܳܐ ܕܰܩܕ݂ܳܡ ܚܶܒܪܽܘܢ.
Jdg 16:4 ܘܒܳܬܰܪܟܶܢ ܪܚܶܡ ܐܰܢ̱ܬܬ݂ܳܐ ܒܰܢܚܶܠ ܣܳܪܽܘܩ. ܘܰܫܡܳܗ̇ ܕܰܠܺܝܠܰܐ.
Jdg 16:5 ܘܰܣܠܶܩܘ ܠܘܳܬ݂ܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܳܐܡܪܺܝܢ ܠܳܗ̇. ܫܰܕܠܺܝܘܗܝ ܘܰܚܙܳܝ ܒܡܳܢܳܐ ܪܳܒ ܚܰܝܠܶܗ. ܘܰܒܡܳܢܳܐ ܢܶܬ݂ܡܨܶܐ ܚܰܝܠܳܐ ܕܢܶܐܣܪܺܝܘܗܝ ܠܰܡܨܰܥܳܪܽܘܬܶܗ. ܘܰܚܢܰܢ ܢܶܬܶܠ ܠܶܟ݂ܝ ܟܽܠ ܓܒܰܪ ܐܳܠܶܦ ܘܰܬܠܳܬܡܳܐܐ ܕܟܶܣܦܳܐ.
Jdg 16:6 ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܚܰܘܳܢܝ ܒܡܳܢܳܐ ܪܳܒ ܚܰܝܠܳܟ݂. ܘܰܒܡܳܢܳܐ ܡܶܬ݂ܶܐܣܰܪ ܐܰܢ̱ܬ. ܘܶܐܢ ܡܶܬ݂ܒܰܨܰܪ ܐܰܢ̱ܬ.
Jdg 16:7 ܐܳܡܰܪ ܠܶܗ ܫܶܡܫܽܘܢ. ܐܶܢ ܢܶܐܣܪܽܘܢܳܢܝ ܒܫܰܒܥܳܐ ܝܰܬ݂ܖ̈ܶܐ ܖ̈ܰܛܺܝܒܶܐ ܕܠܳܐ ܫܪܶܒܘ. ܡܶܫܬܰܦܰܠ ܐ̱ܢܳܐ ܘܗܳܘܶܐ ܐ̱ܢܳܐ ܐܰܝܟ݂ ܚܰܕ݂ ܐ̱ܢܳܫ.
Jdg 16:8 ܘܰܐܣܶܩܘ ܠܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ ܫܰܒܥܳܐ ܝܰܬ݂ܖ̈ܶܐ ܖ̈ܰܛܺܝܒܶܐ ܕܠܳܐ ܫܪܶܒܘ. ܘܶܐܣܰܪܬܶܗ ܒܗܽܘܢ.
Jdg 16:9 ܘܰܟܡܺܐܢܳܐ ܝܳܬ݂ܶܒ ܠܳܗ̇ ܒܬ݂ܰܘܳܢܳܐ. ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܦܰܣܶܩ ܐܶܢܽܘܢ ܠܝܰܬ݂ܖ̈ܶܐ. ܐܰܝܟ݂ ܕܡܶܬ݂ܦܰܣܰܩ ܚܽܘܛܳܐ ܕܟܶܬܳܢܳܐ ܡܳܐ ܕܰܡܪܺܝܚܳܐ ܒܶܗ ܢܽܘܪܳܐ. ܘܠܳܐ ܐܶܬܬܙܺܝܥ ܚܰܝܠܶܗ.
Jdg 16:10 ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܗܳܐ ܕܰܓܶܠܬ ܒܺܝ ܘܶܐܡܰܪܬ ܠܺܝ ܕܰܓ̈ܳܠܳܬ݂ܳܐ. ܚܰܘܳܢܝ ܒܡܳܢܳܐ ܬܶܬ݂ܶܐܣܰܪ.
Jdg 16:11 ܘܶܐܡܰܪ ܠܳܗ̇. ܐܶܢ ܡܶܐܣܰܪ ܢܶܐܣܪܽܘܢܳܢܝ ܒܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ ܕܠܳܐ ܐܶܬ݂ܥܒܶܕ݂ ܒܗܶܝܢ ܥܒܳܕ݂ܳܐ. ܐܶܫܬܰܦܰܠ ܘܶܐܗܘܶܐ ܐܰܝܟ݂ ܚܰܕ݂ ܐ̱ܢܳܫ.
Jdg 16:12 ܘܢܶܣܒܰܬ݂ ܕܰܠܺܝܠܰܐ ܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ. ܘܶܐܣܰܪܬܶܗ ܒܗܶܝܢ. ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܰܟܡܺܐܢܳܐ ܝܳܬ݂ܶܒ ܠܳܗ̇ ܒܬ݂ܰܘܳܢܳܐ. ܘܦܰܣܶܩ ܐܶܢܶܝܢ ܡܶܢ ܕܖ̈ܳܥܰܘܗܝ ܐܰܝܟ݂ ܚܽܘܛܳܐ.
Jdg 16:13 ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܗܳܐ ܕܰܓܶܠܬ ܒܺܝ ܘܶܐܡܰܪܬ ܠܺܝ ܟܰܕܳܒ̈ܳܬ݂ܳܐ. ܚܰܘܳܢܝ ܒܡܳܢܳܐ ܬܶܬ݂ܶܐܣܰܪ ܘܶܐܡܰܪ ܠܳܗ̇. ܐܶܢܗܽܘ ܕܡܰܫܬܝܰܬܝ ܫܒܰܥ ܥܶܕ݂ܩܰܘ̈ܗܝ ܕܪܺܝܫܝ ܒܡܶܫܬܺܝܬ݂ܳܐ.
Jdg 16:14 ܘܰܐܫܬܝܰܬ݂ ܒܢܰܘܠܳܐ ܘܶܐܡܪܰܬ݂. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ ܘܶܐܬܬܥܺܝܪ ܡܶܢ ܫܶܢܬܶܗ. ܘܫܰܩܠܶܗ ܠܢܰܘܠܳܐ ܕܓܰܖ̈ܕܳܚܶܐ ܘܰܠܡܶܫܬܺܝܬ݂ܳܐ.
Jdg 16:15 ܘܳܐܡܪܳܐ ܠܶܗ. ܐܰܝܟܰܢܳܐ ܐܶܡܰܪܬ ܠܺܝ ܕܰܪܚܶܡܬܶܟ݂ܝ. ܘܠܶܒܳܟ݂ ܠܳܐ ܗܘܳܐ ܠܘܳܬ݂ܝ. ܕܗܳܐ ܬܠܳܬ݂ ܙܰܒܢܺܝ̈ܢ ܕܰܓܶܠܬ ܒܺܝ. ܘܠܳܐ ܚܰܘܺܝܬܳܢܝ ܒܡܳܢܳܐ ܪܳܒ ܚܰܝܠܳܟ݂.
Jdg 16:16 ܘܟܰܕ݂ ܐܰܥܺܝܩܰܬ݂ ܠܶܗ ܒܡܶܠܶܝ̈ܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܘܶܐܠܰܨܬܶܗ. ܐܶܬܬܥܺܝܩܰܬ݂ ܢܰܦܫܶܗ ܥܕܰܡܳܐ ܠܡܰܘܬܳܐ.
Jdg 16:17 ܘܰܓ̣ܠܳܐ ܠܳܗ̇ ܟܽܠܶܗ ܠܶܒܶܗ. ܘܶܐܡܰܪ ܠܳܗ̇. ܡܕܰܟܝܳܐ ܠܳܐ ܣܠܶܩ ܥܰܠ ܪܺܝܫܝ. ܡܶܛܽܠ ܕܰܢܙܺܝܪܳܐ ܐ̱ܢܳܐ ܕܰܐ‌ܠܳܗܳܐ ܡܶܢ ܟܰܪܣܳܗ̇ ܕܶܐܡܝ. ܐܶܢܗܽܘ ܕܓܶܪܥܶܬ݂. ܦܳܪܶܩ ܠܶܗ ܡܶܢܝ ܚܰܝܠܝ. ܘܡܶܫܬܰܦܰܠ ܐ̱ܢܳܐ ܘܗܳܘܶܐ ܐ̱ܢܳܐ ܐܰܝܟ݂ ܟܽܠ ܐ̱ܢܳܫ.
Jdg 16:18 ܘܟܰܕ݂ ܚܙܳܬ݂ ܕܰܠܺܝܠܰܐ ܕܰܓ̣ܠܳܐ ܠܳܗ̇ ܟܽܠܶܗ ܠܶܒܶܗ. ܫܰܕܪܰܬ݂ ܩܪܳܬ݂ ܠܰܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܳܐܡܪܳܐ ܠܗܽܘܢ. ܣܰܩܘ ܡܶܟܺܝܠ. ܡܶܛܽܠ ܕܓ̣ܠܳܐ ܠܺܝ ܟܽܠܶܗ ܠܶܒܶܗ. ܘܰܣܠܶܩܘ ܠܘܳܬ݂ܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ ܘܰܐܣܶܩܘ ܟܶܣܦܳܐ ܥܰܡܗܽܘܢ.
Jdg 16:19 ܘܰܐܕ݂ܡܶܟ݂ܬܶܗ ܥܰܠ ܒܽܘܖ̈ܟܶܝܗ̇. ܘܰܩܪܳܬ݂ ܠܓܰܪܳܥܳܐ. ܘܓܶܪܥܰܬ݂ ܫܒܰܥ ܥܶܕ݂ܩ̈ܶܐ ܕܪܺܝܫܶܗ. ܘܫܰܪܝܰܬ݂ ܠܰܡܫܰܦܳܠܽܘܬܶܗ. ܘܰܦܪܰܩ ܠܶܗ ܚܰܝܠܶܗ ܡܶܢܶܗ.
Jdg 16:20 ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܶܐܬܬܥܺܝܪ ܡܶܢ ܫܶܢܬܶܗ ܘܶܐܡܰܪ. ܐܶܦܽܘܩ ܐܰܝܟ݂ ܕܰܒܟܽܠܙܒܰܢ ܘܶܐܫܬܰܢܰܕ݂ ܒܗܽܘܢ. ܘܗܽܘ ܠܳܐ ܝܺܕܰܥ ܕܡܳܪܝܳܐ ܦܪܰܩ ܠܶܗ ܡܶܢܶܗ.
Jdg 16:21 ܘܰܐܚܕ݂ܽܘܗܝ ܦܠܶܫܬܳܝ̈ܶܐ ܘܥܰܘܰܪܘ ܥܰܝܢܰܘ̈ܗܝ. ܘܰܐܣܪܽܘܗܝ ܒܫܺܫ̈ܠܳܬܳܐ ܘܰܐܚܬ݂ܽܘܗܝ ܠܥܳܙܰܬ݂ ܘܰܗܘܳܐ ܛܳܚܶܢ ܒܶܝܬ݂ ܐܰܣܺܝܖ̈ܶܐ.
Jdg 16:22 ܘܫܰܪܺܝ ܣܰܥܪܳܐ ܕܪܺܝܫܶܗ ܠܡܺܐܥܳܐ ܟܰܕ݂ ܐܶܬ݂ܓܪܰܥ.
Jdg 16:23 ܘܰܛܖ̈ܽܘܢܶܐ ܕܰܦܠܶܫܬܳܝ̈ܶܐ ܐܶܬ݂ܟܰܢܰܫܘ ܠܡܶܕ݂ܒܰܚ ܕܶܒܚܳܐ ܪܰܒܳܐ ܠܕܳܓܽܘܢ ܐܰܠܳܗܗܽܘܢ ܒܚܰܕ݂ܽܘܬ݂ܳܐ. ܘܳܐܡܪܺܝܢ. ܐܰܫܠܶܡ ܐܰܠܳܗܰܢ ܒܺܐܝܕܰܢ ܠܫܶܡܫܽܘܢ ܒܥܶܠܕܒܳܒܰܢ.
Jdg 16:24 ܘܟܰܕ݂ ܚܙܰܐܗܝ ܥܰܡܳܐ ܫܰܒܰܚܘ ܠܰܐܠܳܗܗܽܘܢ. ܡܶܛܽܠ ܕܳܐܡܪܺܝܢ. ܕܰܐܫܠܶܡ ܐܰܠܳܗܰܢ ܒܺܐܝܕܰܢ ܠܰܒܥܶܠܕܒܳܒܰܢ. ܘܰܠܡܰܚܪܶܒ ܐܰܖ̈ܥܳܬܰܢ. ܘܰܠܕܰܐܣܓܺܝ ܩܛܺܝܠܰܝ̈ܢ.
Jdg 16:25 ܘܟܰܕ݂ ܫ̣ܦܰܪ ܠܶܒܗܽܘܢ ܐܳܡܪܺܝܢ. ܩܪܰܘ ܠܫܶܡܫܽܘܢ ܡܪܰܩܶܕ݂ ܩܕ݂ܳܡܰܝܢ ܘܰܩܪܰܘ ܠܫܶܡܫܽܘܢ ܡܶܢ ܒܶܝܬ݂ ܐܰܣܺܝܖ̈ܶܐ. ܘܰܡܪܰܩܶܕ݂ ܗܘܳܐ ܩܕ݂ܳܡܰܝܗܽܘܢ. ܘܰܐܩܺܝܡܽܘܗܝ ܒܰܝܢܳܬ݂ ܥܰܡܽܘ̈ܕܶܐ.
Jdg 16:26 ܘܶܐܡܰܪ ܫܶܡܫܽܘܢ ܠܛܰܠܝܳܐ ܕܰܐܚܺܝܕ݂ ܒܺܐܝܕ݂ܶܗ. ܫܒܽܘܩܰܝܢܝ ܘܰܐܡܺܝܫܰܝܢܝ ܥܰܡܽܘ̈ܕܶܐ ܕܒܰܝܬܳܐ ܣܡܺܝܟ݂ ܥܠܰܝܗܽܘܢ. ܘܶܐܣܬܡܶܟ ܥܠܰܝܗܽܘܢ.
Jdg 16:27 ܘܒܰܝܬܳܐ ܡܠܶܐ ܗܘܳܐ ܓܰܒܖ̈ܶܐ ܘܢܶܫ̈ܶܐ. ܘܬܰܡܳܢ ܗܘܰܘ ܟܽܠܗܽܘܢ ܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܥܰܠ ܐܶܓܳܪܳܐ ܐܺܝܬ݂ ܗܘܰܘ ܐܰܝܟ݂ ܬܠܳܬܳܐ ܐܰܠܦܺܝ̈ܢ ܓܰܒܖ̈ܶܐ ܘܢܶܫ̈ܶܐ. ܘܚܳܙܶܝܢ ܗܘܰܘ ܟܰܕ݂ ܡܪܰܩܶܕ݂ ܫܶܡܫܽܘܢ.
Jdg 16:28 ܘܰܩܪܳܐ ܫܶܡܫܽܘܢ ܠܡܳܪܝܳܐ. ܘܶܐܡܰܪ. ܒܒܳܥܽܘ ܡܳܪܝܳܐ ܐܰ‌ܠܳܗܳܐ. ܐܶܬܕܰܟ݂ܪܰܝܢܝ. ܘܚܰܝܶܠܰܝܢܝ ܒܰܠܚܽܘܕ݂ ܗܳܕ݂ܶܐ ܙܒܰܢ̱ܬܳܐ. ܐܰ‌ܠܳܗܳܐ. ܕܶܐܬ݂ܢܰܩܰܡ ܢܩܰܡܬ݂ܳܐ ܕܬܰܪܬܶܝܢ ܥܰܝ̈ܢܰܝ ܡܶܢ ܦܠܶܫ̈ܬܳܝܶܐ.
Jdg 16:29 ܘܶܐܚܰܕ݂ ܫܶܡܫܽܘܢ ܬܪܶܝܢ ܥܰܡܽܘ̈ܕܶܐ ܡܶܨܥܳܝ̈ܶܐ ܕܒܰܝܬܳܐ ܣܡܺܝܟ݂ ܥܠܰܝܗܽܘܢ. ܘܶܐܣܬܡܶܟ ܥܠܰܝܗܽܘܢ. ܚܰܕ݂ ܒܝܰܡܺܝܢܶܗ ܘܚܰܕ݂ ܒܣܶܡܳܠܶܗ.
Jdg 16:30 ܘܶܐܡܰܪ ܫܶܡܫܽܘܢ. ܬܡܽܘܬ݂ ܢܰܦܫܝ ܥܰܡ ܦܠܶܫܬܳܝ̈ܶܐ. ܘܰܢܓܰܕ݂ ܒܚܰܝܠܶܗ. ܘܰܢܦܰܠ ܒܰܝܬܳܐ ܥܰܠ ܛܖ̈ܽܘܢܶܐ. ܘܥܰܠ ܟܽܠܶܗ ܥܰܡܳܐ ܕܒܶܗ. ܘܰܗܘܰܘ ܡܺܝ̈ܬܶܐ ܕܡܺܝܬ݂ܘ ܒܡܰܘܬܶܗ ܕܫܶܡܫܽܘܢ. ܣܰܓܺܝܐܺܝܢ ܡܶܢ ܕܡܺܝܬ݂ܘ ܒܚܰܝܰܘ̈ܗܝ.
Jdg 16:31 ܘܰܢܚܶܬ݂ܘ ܟܽܠܗܽܘܢ ܐܰܚܰܘ̈ܗܝ. ܘܟܽܠܶܗ ܒܶܝܬ݂ ܐܰܒܽܘܗܝ. ܘܰܣܠܩܘ ܘܩܰܒܪܽܘܗܝ ܒܶܝܬ݂ ܨܰܕܥܳܐ. ܘܒܶܝܬ݂ ܐܶܫܬܘܳܐܶܝܠ ܒܩܰܒܪܶܗ ܕܰܡܢܽܘܚ ܐܰܒܽܘܗܝ ܘܗܽܘ ܕܳܢ ܠܺܝܣܪܳܐܶܝܠ ܥܶܣܪܺܝܢ ܫܢܺܝ̈ܢ.
Jdg 17:1 ܘܰܗܘܳܐ ܓܰܒܪܳܐ ܚܰܕ݂ ܡܶܢ ܛܽܘܪܳܐ ܕܰܐܦܪܶܝܡ. ܘܰܫܡܶܗ ܡܺܝܟ݂ܳܐ.
Jdg 17:2 ܘܶܐܡܰܪ ܠܶܐܡܶܗ. ܐܳܠܶܦ ܘܡܳܐܐ ܕܟܶܣܦܳܐ ܕܶܐܬ݂ܢܣܶܒ̣ ܠܶܟ݂ܝ. ܘܰܐܢ̱ܬܝ ܝܰܡܺܝܬܝ ܘܳܐܦ ܐܶܡܰܪܬܝ ܒܶܐܕ݂ܢܰܝ̈. ܗܰܘ ܟܶܣܦܳܐ ܐܶܢܳܐ ܢܣܰܒܬܶܗ ܘܶܐܡܪܬ݂ ܐܶܡܶܗ. ܒܪܺܝܟ݂ ܒܶܪܝ ܠܡܳܪܝܳܐ.
Jdg 17:3 ܘܦܰܢܺܝ ܐܳܠܶܦ ܘܰܡܳܐܐ ܕܟܶܣܦܳܐ ܠܶܐܡܶܗ. ܘܶܐܡܪܰܬ݂ ܐܶܡܶܗ. ܡܩܰܕܳܫܽܘ ܩܰܕܫܶܬ݂ ܟܶܣܦܳܐ ܠܡܳܪܝܳܐ ܡܶܢ ܐܺܝܕܰܝ̈ ܒܶܪܝ. ܕܶܐܥܒܶܕ݂ ܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ ܘܗܳܫܳܐ ܦܰܢܳܝܗܝ ܠܺܝ.
Jdg 17:4 ܘܦܰܢܺܝ ܟܶܣܦܳܐ ܠܶܐܡܶܗ. ܘܢܶܣܒܰܬ݂ ܐܶܡܶܗ ܡܰܐܬܶܝܢ ܕܟܶܣܦܳܐ ܘܝܶܗܒܰܬ݂ ܠܩܰܝܢܳܝܳܐ. ܘܰܥܒܰܕ݂ ܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ. ܘܰܗܘܳܐ ܒܒܶܝܬ݂ ܡܺܝܟ݂ܳܐ.
Jdg 17:5 ܘܓܰܒܪܳܐ ܡܺܝܟ݂ܳܐ ܐܺܝܬ݂ ܗܘܳܐ ܠܶܗ ܒܶܝܬ݂ ܐܰܠܳܗ̈ܶܐ. ܘܰܥܒܰܕ݂ ܦܕܰܬ ܘܰܦܪܺܝܣܳܐ. ܘܫܰܡܠܺܝ ܐܺܝܕ݂ܳܐ ܕܚܰܕ݂ ܡܶܢ ܒܢܰܘ̈ܗܝ. ܘܰܗܘܳܐ ܠܶܗ ܟܽܘܡܪܳܐ.
Jdg 17:6 ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ. ܘܟܽܠ ܐ̱ܢܳܫ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ ܥܳܒܶܕ݂ ܗܘܳܐ.
Jdg 17:7 ܘܰܗܘܳܐ ܥܠܰܝܡܳܐ ܚܰܕ݂ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܫܡܶܗ ܠܶܘܺܝ. ܘܥܳܡܰܪ ܗܘܳܐ ܬܰܡܳܢ.
Jdg 17:8 ܘܶܐܙܰܠ ܓܰܒܪܳܐ ܡܶܢ ܩܪܺܝܬ݂ܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܠܡܶܥܡܰܪ ܐܰܝܟܳܐ ܕܡܶܫܟܰܚ. ܘܰܡܛܳܐ ܠܛܽܘܪܳܐ ܕܰܐܦܪܶܝܡ ܥܕܰܡܳܐ ܠܒܶܝܬ݂ ܡܺܝܟ݂ܳܐ. ܠܡܶܣܥܰܪ ܐܽܘܪܚܶܗ.
Jdg 17:9 ܘܶܐܡܰܪ ܠܶܗ ܡܺܝܟ݂ܳܐ ܐܰܝܡܶܟܳܐ ܐܳܬܶܐ ܐܰܢ̱ܬ ܐܳܡܰܪ ܠܶܗ. ܠܶܘܳܝܳܐ ܐ̱ܢܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܳܐܙܶܠ ܐ̱ܢܳܐ ܠܡܶܥܡܰܪ ܐܰܝܟܳܐ ܕܡܶܫܟܰܚ ܐ̱ܢܳܐ.
Jdg 17:10 ܐܳܡܰܪ ܠܶܗ ܡܺܝܟ݂ܳܐ. ܬܶܒ ܠܘܳܬ݂ܝ. ܘܰܗܘܺܝ ܠܺܝ ܐܰܝܟ݂ ܐܰܒܳܐ ܘܟܽܘܡܪܳܐ. ܘܶܐܢܳܐ ܐܶܬܶܠ ܠܳܟ݂ ܥܶܣܪܳܐ ܕܟܶܣܦܳܐ ܠܝܰܘ̈ܡܳܬ݂ܳܐ. ܘܡܳܐܢܰܝ̈ܟ. ܘܬ݂ܽܘܪܣܳܝܳܟ݂.
Jdg 17:11 ܘܶܐܙܰܠ ܠܶܘܺܝ ܘܶܐܬܛܦܺܝܣ ܠܡܶܬܰܒ ܥܰܡ ܓܰܒܪܳܐ. ܘܰܗܘܳܐ ܠܶܗ ܥܠܰܝܡܳܐ ܐܰܝܟ݂ ܚܰܕ݂ ܡܶܢ ܒܢܰܘ̈ܗܝ.
Jdg 17:12 ܘܫܰܡܠܺܝ ܡܺܝܟ݂ܳܐ ܐܺܝܕ݂ܶܗ ܕܠܶܘܳܝܳܐ. ܘܰܗܘܳܐ ܠܶܗ ܟܽܘܡܪܳܐ. ܘܰܗܘܳܐ ܠܶܗ ܒܒܶܝܬ݂ ܡܺܝܟ݂ܳܐ.
Jdg 17:13 ܘܶܐܡܰܪ ܡܺܝܟ݂ܳܐ. ܗܳܫܳܐ ܝܶܕ݂ܥܶܬ݂ ܕܡܰܛܐܶܒ ܠܺܝ ܡܳܪܝܳܐ. ܕܰܗܘܳܐ ܠܺܝ ܠܶܘܳܝܳܐ ܟܽܘܡܪܳܐ.
Jdg 18:1 ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ. ܘܰܒܝܰܘ̈ܡܳܬ݂ܳܐ ܗܳܢܽܘܢ. ܫܰܒܛܳܐ ܕܕ݂ܳܢ ܒܳܥܶܐ ܗܘܳܐ ܠܶܗ ܦܳܠܓܽܘܬ݂ܳܐ ܠܡܶܬܰܒ. ܡܶܛܽܠ ܕܠܳܐ ܐܶܬ݂ܦܰܠܓܰܬ݂ ܗܘܳܬ݂ ܥܕܰܡܳܐ ܠܝܰܘܡܳܐ ܗܰܘ ܝܳܪܬܽܘܬ݂ܳܐ ܒܰܝܢܳܬ݂ ܫܰܒ̈ܛܶܐ ܕܺܝܣܪܳܐܶܝܠ.
Jdg 18:2 ܘܫܰܕܰܪܘ ܒܢܰܝ̈ ܕܳܢ ܡܶܢ ܫܰܖ̈ܒܳܬ݂ܗܽܘܢ ܚܰܡܫܳܐ ܓܰܒܖ̈ܺܝܢ. ܡܶܢ ܨܶܕ݂ܥܳܐ ܘܡܶܢ ܐܶܫܬܘܳܐܶܝܠ. ܠܡܶܓܰܫ ܐܰܪܥܳܐ ܘܰܠܡܶܒܕܩܳܗ̇. ܘܳܐܡܪܺܝܢ ܠܗܽܘܢ. ܙܶܠܘ ܒܽܘܕ݂ܩܽܘܗ̇ ܠܰܐܪܥܳܐ. ܘܶܐܬ݂ܰܘ ܠܛܽܘܪܳܐ ܕܰܐܦܪܶܝܡ ܥܕܰܡܳܐ ܠܒܶܝܬ݂ ܡܺܝܟ݂ܳܐ. ܘܒ̣ܳܬ݂ܘ ܬܰܡܳܢ.
Jdg 18:3 ܗܶܢܽܘܢ ܥܰܡ ܒܶܝܬ݂ ܡܺܝܟ݂ܳܐ. ܘܶܐܫܬܰܘܕܰܥܘ ܠܩܳܠܶܗ ܕܰܥܠܰܝܡܳܐ ܠܶܘܺܝ. ܘܰܣܛܰܘ ܠܘܳܬܶܗ ܠܬܰܡܳܢ. ܘܶܐܡܰܪܘ ܠܶܗ. ܡܳܢܳܐ ܐܶܬܰܝܬ ܠܗܳܪܟܳܐ. ܘܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ.
Jdg 18:4 ܐܳܡܰܪ ܠܗܽܘܢ. ܗܳܟܰܢܳܐ ܘܗܳܟܰܢܳܐ ܥܒܰܕ݂ ܠܺܝ ܡܺܝܟ݂ܳܐ. ܘܰܐܓܪܰܢܝ. ܘܰܗܘܺܝܬ݂ ܠܶܗ ܟܽܘܡܪܳܐ.
Jdg 18:5 ܐܳܡܪܺܝܢ ܠܶܗ ܫܐܰܠ ܠܰܢ ܒܰܐܠܳܗܳܐ. ܘܢܶܕܰܥ ܐܶܢ ܡܰܟ݂ܫܪܳܐ ܐܽܘܪܚܳܐ ܕܳܐܙܺܠ̱ܝܢܰܢ ܥܠܶܝܗ̇.
Jdg 18:6 ܐܳܡܰܪ ܠܗܽܘܢ ܟܽܘܡܪܳܐ. ܙܶܠܘ ܒܰܫܠܳܡܳܐ. ܘܡܳܪܝܳܐ ܢܰܬ݂ܩܶܢ ܐܽܘܪܚܟܽܘܢ ܕܬܺܐܙܽܠܘܢ ܥܠܶܝܗ̇.
Jdg 18:7 ܘܶܐܙܰܠܘ ܚܰܡܫܳܐ ܓܰܒܖ̈ܺܝܢ ܠܠܺܝܫ. ܘܰܚܙܰܘ ܠܥܰܡܳܐ ܕܝܳܬ݂ܶܒ ܒܓܰܘܳܗ̇. ܕܝܳܬ݂ܒܺܝܢ ܒܫܶܠܝܳܐ ܐܰܝܟ݂ ܢܳܡܽܘܣܳܐ ܕܨܰܝ̈ܕܢܳܝܶܐ. ܫܠܶܝܢ ܘܰܒܗܺܝܠܺܝܢ. ܘܠܰܝܬ ܕܡܰܗܰܪ ܒܰܐܪܥܳܐ. ܐܳܦܠܳܐ ܕܳܐܠܶܨ ܘܰܡܥܺܝܩ. ܘܪܰܚܺܝܩܺܝܢ ܐܶܢܽܘܢ ܡܶܢ ܨܰܝ̈ܕܢܳܝܶܐ. ܘܡܶܠܬ݂ܳܐ ܠܰܝܬ ܠܗܽܘܢ ܥܰܡ ܒܰܪܢܳܫ.
Jdg 18:8 ܘܶܐܬ݂ܰܘ ܠܘܳܬ݂ ܐܰܚܰܝ̈ܗܽܘܢ ܠܨܶܕ݂ܥܳܐ ܘܶܐܫܬܳܘܐܶܝܠ. ܘܳܐܡܪܺܝܢ ܠܗܽܘܢ ܐܰܚܰܝ̈ܗܽܘܢ. ܐܰܝܡܶܟܳܐ ܐܶܬܰܝܬܽܘܢ.
Jdg 18:9 ܘܳܐܡܪܺܝܢ ܡܶܢ ܠܺܝܫ. ܩܽܘܡܘ ܗܳܫܳܐ ܢܶܣܰܩ ܥܠܰܝܗܽܘܢ. ܡܶܛܽܠ ܕܰܚܙܰܝܢܳܗ̇ ܠܰܐܪܥܳܐ. ܕܛܳܒܳܐ ܗ̱ܝ ܛܳܒ ܘܰܐܢ̱ܬܽܘܢ ܠܳܐ ܬܶܫܬܩܽܘܢ. ܐܳܦ ܠܳܐ ܬܶܬ݂ܚܰܒܢܽܘܢ ܠܡܺܐܙܰܠ ܘܰܠܡܶܥܰܠ ܠܡܺܐܪܰܬ݂ ܐܰܪܥܳܐ.
Jdg 18:10 ܒܡܰܥܠܳܢܰܝ̈ܟܽܘܢ ܥܳܐܠܺܝܢ ܐ̱ܢܬܽܘܢ ܥܰܠ ܥܰܡܳܐ ܟܰܗܺܝܢܳܐ. ܘܰܐܪܥܳܐ ܪܘܰܚܬܳܐ ܕܺܐܝ̈ܕܰܝܳܐ ܡܶܛܽܠ ܕܰܐܫܠܡܳܗ̇ ܐܰ‌ܠܳܗܳܐ ܒܺܐܝ̈ܕܰܝܟܽܘܢ. ܕܠܳܐ ܬܶܚܣܪܽܘܢ ܡܶܕܶܡ ܒܰܐܪܥܳܐ.
Jdg 18:11 ܘܰܫܩܰܠܘ ܡܶܢ ܬܰܡܳܢ ܡܶܢ ܫܰܪܒܬ݂ܳܐ ܕܕ݂ܳܢ. ܡܶܢ ܨܶܕ݂ܥܳܐ ܘܡܶܢ ܐܶܫܬܘܳܐܶܝܠ. ܫܶܬܡܳܐܐ ܓܰܒܖ̈ܺܝܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ.
Jdg 18:12 ܘܰܣܠܩܘ ܘܰܫܪܰܘ ܒܩܽܘܪܝܰܬ݂ ܢܰܥܪܺܝܢ ܕܺܝܗܽܘܕ݂ܳܐ. ܡܶܛܽܠ ܗܳܢܳܐ ܩ̣ܪܰܐܗܝ ܠܰܐܬ݂ܪܳܐ ܗܰܘ. ܡܰܫܪܺܝܬܳܐ ܕܕ݂ܳܢ ܥܕܰܡܳܐ ܠܝܰܘܡܳܢܳܐ. ܗܳܐ ܒܶܣܬܰܪ ܩܽܘܪܝܰܬ݂ ܢܰܥܪܺܝܢ.
Jdg 18:13 ܘܰܥܒܰܪܘ ܡܶܢ ܬܰܡܳܢ ܠܛܽܘܪܳܐ ܕܰܐܦܪܶܝܡ. ܘܶܐܙܰܠܘ ܥܕܰܡܳܐ ܠܒܶܝܬ݂ ܡܺܝܟ݂ܳܐ.
Jdg 18:14 ܘܰܥܢܰܘ ܚܰܡܫܳܐ ܓܰܒܖ̈ܺܝܢ ܕܶܐܙܰܠܘ ܠܡܶܓܫ ܐܰܪܥܳܐ ܕܠܺܝܫ. ܘܶܐܡܰܪܘ ܠܰܐܚܰܝ̈ܗܽܘܢ. ܝܳܕ݂ܥܺܝܢ ܐ̱ܢܬܽܘܢ ܕܺܐܝܬ݂ ܒܖ̈ܳܡܳܬ݂ܳܐ ܗܳܠܶܝܢ ܦܶܕܬ݂ܳܐ ܘܰܦܪܺܝܣܳܐ. ܘܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ ܘܗܳܫܳܐ ܕܰܥܘ ܡܳܢܳܐ ܥܳܒܕܺܝܢ ܐ̱ܢܬܽܘܢ.
Jdg 18:15 ܘܰܣܛܰܘ. ܘܥܰܠܘ ܠܒܶܝܬ݂ ܥܠܰܝܡܳܐ ܠܶܘܺܝ. ܠܒܶܝܬ݂ ܡܺܝܟ݂ܳܐ. ܘܰܫܐܶܠܘ ܒܰܫܠܳܡܶܗ.
Jdg 18:16 ܘܫܶܬܡܳܐܐ ܓܰܒܖ̈ܺܝܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ. ܩܳܝܡܺܝܢ ܒܡܰܥܠܳܢܳܐ ܕܬܰܪܥܳܐ ܡܶܢ ܒܢܰܝ̈ ܕܳܢ.
Jdg 18:17 ܘܰܣܠܶܩܘ ܚܰܡܫܳܐ ܓܰܒܖ̈ܺܝܢ ܕܶܐܙܰܠܘ ܠܡܶܓܰܫ ܐܰܪܥܳܐ. ܘܥܰܠܘ ܠܬܰܡܳܢ ܘܰܢܣܰܒܘ ܨܰܠܡܳܐ. ܘܦܶܕܬ݂ܳܐ. ܘܰܦܪܺܝܣܳܐ. ܘܰܚܫܰܠܬ݂ܳܐ. ܘܟܽܘܡܪܳܐ ܟܰܕ݂ ܩܳܐܶܡ ܒܡܰܥܠܳܢܳܐ ܕܬܰܪܥܳܐ.
Jdg 18:18 ܘܫܶܬܡܳܐܐ ܓܰܒܖ̈ܺܝܢ ܗܳܢܽܘܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ. ܥܰܠܘ ܠܒܶܝܬ݂ ܡܺܝܟ݂ܳܐ ܘܰܢܣܰܒܘ ܨܰܠܡܳܐ. ܘܦܶܕܬܳܐ. ܘܰܦܪܺܝܣܳܐ. ܘܰܚܫܰܠܬ݂ܳܐ. ܐܳܡܰܪ ܠܗܽܘܢ ܟܽܘܡܪܳܐ ܡܳܢܳܐ ܥܳܒܕܺܝܢ ܐ̱ܢܬܽܘܢ.
Jdg 18:19 ܐܳܡܪܺܝܢ ܠܶܗ ܫܬ݂ܽܘܩ. ܣܺܝܡ ܐܺܝܕ݂ܳܟ݂ ܥܰܠ ܦܽܘܡܳܟ. ܘܬ݂ܳܐ ܥܰܡܰܢ. ܘܰܗܘܺܝ ܠܰܢ ܐܰܒܳܐ ܘܟܽܘܡܪܳܐ. ܐܰܝܢܳܐ ܛܳܒ ܠܳܟ݂. ܕܬܶܗܘܶܐ ܟܽܘܡܪܳܐ ܠܒܶܝܬ݂ ܓܰܒܪܳܐ ܚܰܕ݂. ܐܰܘ ܕܬܶܗܘܶܐ ܟܽܘܡܪܳܐ ܠܛܽܘܗܡܳܐ ܘܰܠܫܰܪܒܬ݂ܳܐ ܕܺܝܣܪܳܐܶܝܠ.
Jdg 18:20 ܘܰܫܦܰܪ ܠܶܒܶܗ ܕܟܽܘܡܪܳܐ. ܘܰܢܣܰܒ ܨܰܠܡܳܐ. ܘܦܶܕܬ݂ܳܐ. ܘܰܦܪܺܝܣܳܐ. ܘܶܐܙܰܠ ܥܰܡ ܥܰܡܳܐ.
Jdg 18:21 ܘܶܐܬ݂ܦܢܺܝܘ ܘܰܥܒܰܪܘ ܘܶܐܙܰܠܘ. ܘܰܢܩܰܘ̈ܳܬ݂ܳܐ. ܘܩܶܢܝܳܢܳܐ. ܘܰܒܥܺܝܪܳܐ ܩܕ݂ܳܡܝܗܽܘܢ.
Jdg 18:22 ܗܶܢܽܘܢ ܐܰܪܚܶܩܘ ܡܶܢ ܒܶܝܬ݂ ܡܺܝܟ݂ܳܐ. ܘܓܰܒܪܳܐ ܕܺܐܝܬ݂ ܒܒܰܝܬܳܐ ܥܰܠ ܓܶܢ̱ܒ ܒܶܝܬ݂ ܡܺܝܟ݂ܳܐ. ܩ̣ܥܳܐ ܘܰܪܕܰܦ ܒܳܬܰܪ ܒܢܰܝ̈ ܕܳܢ.
Jdg 18:23 ܘܰܩܪܳܐ ܠܰܒܢܰܝ̈ ܕܳܢ. ܘܶܐܬ݂ܦܢܺܝܘ ܘܶܐܡܰܪܘ ܠܡܺܝܟ݂ܳܐ. ܡܳܐ ܠܳܟ݂ ܕܩܳܥܶܐ ܐܰܢ̱ܬ.
Jdg 18:24 ܐܳܡܰܪ ܠܗܽܘܢ. ܐܰܠܳܗ̈ܶܐ ܕܥܶܒ̣ܕܶܬ݂ ܢܣܰܒܬܽܘܢ. ܘܳܐܦ ܠܟܽܘܡܪܳܐ ܕܒܰܪܬܽܘܢ ܘܶܐܙܰܠܬܽܘܢ ܘܡܳܢܳܐ ܐܺܝܬ݂ ܠܺܝ ܬܽܘܒ. ܕܳܐܡܪܺܝܢ ܐ̱ܢܬܽܘܢ ܠܺܝ ܡܳܐ ܠܳܟ݂.
Jdg 18:25 ܘܶܐܡܰܪܘ ܠܶܗ ܒܢܰܝ̈ ܕܳܢ. ܠܳܐ ܬܰܫܡܰܥ ܩܳܠܳܟ݂ ܠܘܳܬܰܢ. ܕܰܠܡܳܐ ܢܶܦܓܥܽܘܢ ܒܳܟ݂ ܐ̱ܢܳܫ̈ܳܐ ܡܰܖ̈ܺܝܪܰܝ ܢܰܦܫܳܐ. ܘܬ݂ܰܘܒܶܕ݂ ܢܰܦܫܳܟ݂ ܘܢܰܦܫܳܐ ܕܰܒܢܰܝ̈ܟ.
Jdg 18:26 ܘܶܐܙܰܠܘ ܒܢܰܝ̈ ܕܳܢ ܠܽܐܘܪܚܗܽܘܢ ܘܟܰܕ݂ ܚܙܳܐ ܡܺܝܟ݂ܳܐ ܕܥܰܫܺܝܢܺܝܢ ܐܶܢܽܘܢ ܡܶܢܶܗ. ܐܶܬ݂ܦܢܺܝ ܘܶܐܬ݂ܳܐ ܠܒܰܝܬܶܗ.
Jdg 18:27 ܘܗܶܢܽܘܢ ܢܣܰܒܘ ܠܡܶܕܶܡ ܕܰܥܒܰܕ݂ ܡܺܝܟ݂ܳܐ. ܘܰܕ݂ܒܰܪܘ ܠܟܽܘܡܪܳܐ ܕܺܐܝܬ݂ ܗܘܳܐ ܠܶܗ. ܘܥ̣ܰܠܘ ܠܠܺܝܫ ܥܰܠ ܥܰܡܳܐ ܟܰܗܺܝܢܳܐ ܘܫܰܠܝܳܐ. ܘܰܡ̣ܚܰܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܠܰܩܪܺܝܬ݂ܳܐ ܐܰܘܩܶܕ݂ܘ ܒܢܽܘܪܳܐ.
Jdg 18:28 ܘܠܰܝܬ ܡܰܢ ܕܰܡܦܰܨܶܐ. ܡܶܛܽܠ ܕܪܰܚܺܝܩܳܐ ܗܘܳܬ݂ ܡܶܢ ܨܰܝܕܳܢ. ܘܡܶܠܬ݂ܳܐ ܠܰܝܬ ܗܘܳܐ ܠܗܽܘܢ ܥܰܡ ܒܰܪܢܳܫ. ܘܗܺܝ ܒܥܽܘܡܩܳܐ ܗܘܳܬ݂ ܕܒܶܝܬ݂ ܪܚܽܘܒ. ܘܰܒ̣ܢܰܐܗ̇ ܠܰܩܪܺܝܬ݂ܳܐ. ܘܺܝܬ݂ܶܒܘ ܒܳܗ̇.
Jdg 18:29 ܘܰܩܪܰܘ ܫܡܳܗ̇ ܕܰܩܪܺܝܬ݂ܳܐ ܕܳܢ. ܥܰܠ ܫܶܡ ܕܳܢ ܐܰܒܽܘܗܽܘܢ. ܕܶܐܬ݂ܺܝܠܶܕ݂ ܠܺܝܣܪܳܐܶܝܠ. ܒܪܰܡ ܠܽܘܙ ܫܡܳܗ̇ ܗܘܳܐ ܠܰܩܪܺܝܬ݂ܳܐ ܡܶܢ ܩܕ݂ܺܝܡ.
Jdg 18:30 ܘܰܐܩܺܝܡܘ ܠܗܽܘܢ ܒܢܰܝ̈ ܕܳܢ ܨܰܠܡܳܐ ܘܝܽܘܢܳܬ݂ܳܢ ܒܰܪ ܓܶܪܫܽܘܢ. ܒܰܪ ܡܢܰܫܶܐ. ܗܽܘ ܘܰܒܢܰܘ̈ܗܝ ܗܘܰܘ ܟܽܘܡܖ̈ܶܐ ܠܫܰܒܛܳܐ ܕܕ݂ܳܢ. ܥܕܰܡܳܐ ܠܝܰܘܡܳܐ ܕܶܐܫܬܰܒܝܰܬ݂ ܐܰܪܥܳܐ.
Jdg 18:31 ܘܣܳܡܽܘܗܝ ܠܗܽܘܢ ܨܰܠܡܳܐ ܕܡܺܝܟ݂ܳܐ ܕܰܥܒܰܕ݂. ܟܽܠܗܽܘܢ ܝܰܘ̈ܡܳܬ݂ܳܐ ܕܰܗܘܳܐ ܒܰܝܬܶܗ ܕܰܐ‌ܠܳܗܳܐ ܒܫܺܝܠܽܘ.
Jdg 19:1 ܘܰܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܡܰܠܟܳܐ ܠܰܝܬ ܗܘܳܐ ܒܺܝܣܪܳܐܶܝܠ. ܘܰܗܘܳܐ ܓܰܒܪܳܐ ܠܶܘܺܝ ܥܡܰܪ ܗܘܳܐ ܒܰܫܦܽܘܠܳܐ ܕܛܽܘܪܳܐ. ܘܰܢܣܰܒ̣ ܠܶܗ ܐܰܢ̱ܬܬ݂ܳܐ ܕܪܽܘܟ݂ܬ݂ܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ.
Jdg 19:2 ܘܙܰܢܝܰܬ݂ ܥܠܰܘܗܝ ܕܪܽܘܟ݂ܬܶܗ. ܘܩܳܡܰܬ݂ ܘܶܐܙܰܠ̱ܬ ܡܶܢ ܠܘܳܬ݂ܶܗ ܠܒܶܝܬ݂ ܐܰܒܽܘܗ̇ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܗܘܳܬ݂ ܬܰܡܳܢ ܝܰܘ̈ܡܳܬ݂ܳܐ ܝܰܖ̈ܚܶܐ ܐܰܪܒܥܳܐ.
Jdg 19:3 ܘܩܳܡ ܒܰܥܠܳܗ̇ ܘܶܐܙܰܠ ܒܳܬ݂ܪܳܗ̇. ܕܢܶܡܠܶܐ ܒܠܶܒܳܗ̇ ܘܢܰܝܬܶܝܗ̇. ܘܰܥܠܰܝܡܶܗ ܘܰܬܪܶܝܢ ܚܶܡܖ̈ܺܝܢ ܥܰܡܶܗ. ܘܰܐܥܶܠܬܶܗ ܠܒܶܝܬ݂ ܐܰܒܽܘܗ̇. ܘܰܚܙܳܝܗܝ ܐܰܒܽܘܗ̇ ܕܰܥܠܰܝܡܬ݂ܳܐ ܘܰܚܕ݂ܺܝ ܠܩܽܘܒܠܶܗ.
Jdg 19:4 ܘܰܐܚܕܶܗ ܚܡܽܘܗܝ ܐܰܒܽܘܗ̇ ܕܰܥܠܰܝܡܬ݂ܳܐ. ܘܺܝܬ݂ܶܒ ܠܘܳܬܶܗ ܬܠܳܬܳܐ ܝܰܘܡܺܝ̈ܢ. ܘܰܠܥܶܣܘ ܘܶܐܫܬܺܝܘ ܘܒ̣ܳܬ݂ܘ ܬܰܡܳܢ.
Jdg 19:5 ܘܰܒܝܰܘܡܳܐ ܕܰܐܪܒܥܳܐ. ܩܰܕܶܡ ܒܨܰܦܪܳܐ ܠܡܺܐܙܰܠ. ܘܶܐܡܰܪ ܐܰܒܽܘܗ̇ ܕܰܥܠܰܝܡܬ݂ܳܐ ܠܚܰܬ݂ܢܶܗ. ܣܡܽܘܟ݂ ܠܶܒܳܟ݂ ܒܩܰܨܝܳܐ ܕܠܰܚܡܳܐ. ܘܗܳܝܕܶܝܢ ܬܩܽܘܡ ܘܬܺܐܙܰܠ.
Jdg 19:6 ܘܺܝܬ݂ܶܒܘ ܘܰܠܥܶܣܘ ܬܖ̈ܰܝܗܽܘܢ ܐܰܟ݂ܚܕ݂ܳܐ ܘܶܐܫܬܺܝܘ. ܘܶܐܡܰܪ ܐܰܒܽܘܗܝ ܕܰܥܠܰܝܡܬ݂ܳܐ. ܠܚܰܬ݂ܢܶܗ. ܐܶܢ ܨܳܒܶܐ ܐܰܢ̱ܬ. ܒܽܘܬ݂ ܘܢܶܛܐܰܒ ܠܳܟ݂.
Jdg 19:7 ܘܩܳܡ ܓܰܒܪܳܐ ܠܡܺܐܙܰܠ. ܘܰܐܠܨܶܗ ܚܡܽܘܗܝ. ܘܒ̣ܳܬ݂ ܠܶܗ ܬܰܡܳܢ.
Jdg 19:8 ܘܩܰܕܶܡ ܒܨܰܦܪܳܐ ܒܝܰܘܡܳܐ ܕܚܰܡܫܳܐ ܠܡܺܐܙܰܠ. ܘܶܐܡܰܪ ܠܶܗ ܐܰܒܽܘܗ̇ ܕܰܥܠܰܝܡܬ݂ܳܐ. ܣܡܽܘܟ݂ ܠܶܒܳܟ݂. ܘܶܐܬ݂ܟܪܰܟ݂ ܥܰܕ݂ ܨܳܠܶܐ ܝܰܘܡܳܐ. ܘܰܠܥܶܣܘ ܬܖ̈ܰܝܗܽܘܢ ܘܶܐܫܬܺܝܘ.
Jdg 19:9 ܘܩܳܡ ܓܰܒܪܳܐ ܠܡܺܐܙܰܠ. ܗܽܘ ܘܰܕ݂ܪܽܘܟ݂ܬܶܗ ܘܰܥܠܰܝܡܶܗ. ܘܶܐܡܰܪ ܠܶܗ ܚܡܽܘܗܝ ܐܰܒܽܘܗ̇ ܕܰܥܠܰܝܡܬ݂ܳܐ. ܗܳܐ ܦ̣ܢܳܐ ܝܰܘܡܳܐ. ܒܽܘܬ݂ ܗܳܪܟܳܐ ܘܢܶܛܐܰܒ ܠܳܟ݂. ܘܩܰܕܶܡܘ ܡܚܳܪ ܘܙܶܠܘ ܠܡܰܫܟܰܢܟܽܘܢ.
Jdg 19:10 ܘܠܳܐ ܨܒ̣ܳܐ ܓܰܒܪܳܐ ܠܰܡܒܳܬ݂. ܘܩܳܡ ܘܶܐܙܰܠ ܘܡܰܛܺܝ ܠܽܘܩܒܰܠ ܝܳܒܽܘܣ ܕܗܺܝ ܗܺܝ ܐܽܘܪܺܫܠܶܡ. ܘܥܰܡܶܗ ܬܪܶܝܢ ܚܶܡܖ̈ܺܝܢ ܟܰܕ݂ ܛܥܺܝܢܺܝܢ. ܘܰܕ݂ܪܽܘܟ݂ܬܶܗ ܥܰܡܶܗ.
Jdg 19:11 ܗܶܢܽܘܢ ܥܰܠ ܓܶܢ̱ܒ̣ ܝܳܒܽܘܣ. ܘܝܰܘܡܳܐ ܪܟܶܢ ܠܶܗ ܛܳܒ. ܘܶܐܡܰܪ ܥܠܰܝܡܳܐ ܠܡܳܪܶܗ. ܬܳܐ ܢܶܣܛܶܐ ܠܰܩܪܺܝܬ݂ܳܐ ܗܳܕ݂ܶܐ ܝܳܒܽܘܣ. ܘܰܢܒܽܘܬ݂ ܒܳܗ̇.
Jdg 19:12 ܐܳܡܰܪ ܠܶܗ ܡܳܪܶܗ. ܠܳܐ ܢܶܣܛܶܐ ܠܰܩܪܺܝܬ݂ܳܐ ܢܽܘܟܪܳܝܬܳܐ ܕܠܳܐ ܗܘܳܬ݂ ܡܶܢ ܕܒܶܝܬ݂ ܝܺܣܪܳܐܶܝܠ. ܐܶܠܳܐ ܢܶܥܒܰܪ ܥܕܰܡܳܐ ܠܰܓܒܰܥ.
Jdg 19:13 ܘܶܐܡܰܪ ܠܶܗ ܡܳܪܶܗ. ܬܳܐ ܢܶܬ݂ܩܰܪܰܒ ܠܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ. ܘܰܢܒܽܘܬ݂ ܒܰܓܒܰܥ ܐܰܘ ܒܪܳܡܬ݂ܳܐ.
Jdg 19:14 ܘܰܥ̣ܒܰܪܘ ܘܶܐܙܰܠܘ. ܘܥܶܪܒܰܬ݂ ܠܗܽܘܢ ܫܶܡܫܳܐ ܥܰܠ ܓܶܢ̱ܒ ܓܒܰܥ ܕܒܶܢܝܳܡܶܝܢ.
Jdg 19:15 ܘܰܣܛܰܘ ܠܬܰܡܳܢ ܠܰܡܒܳܬ݂. ܘܥ̣ܰܠܘ ܠܰܓܒܰܥ ܘܺܝܬ݂ܶܒܘ ܒܫܽܘܩܳܐ ܕܰܩܪܺܝܬ݂ܳܐ. ܘܠܰܝܬ ܐ̱ܢܳܫ ܕܡܰܥܶܠ ܠܗܽܘܢ ܠܒܰܝܬܳܐ ܠܰܡܒܳܬ݂.
Jdg 19:16 ܘܗܳܐ ܓܰܒܪܳܐ ܣܳܒܳܐ ܐܳܬܶܐ ܡܶܢ ܥܒܳܕܶܗ ܡܶܢ ܚܰܩܠܳܐ ܒܪܰܡܫܳܐ. ܘܓܰܒܪܳܐ ܡܢ ܛܽܘܪܳܐ ܗܘܳܐ ܕܰܐܦܪܶܝܡ. ܘܥܳܡܰܪ ܗܘܳܐ ܒܰܓܒܰܥ ܕܒܶܢܝܳܡܶܝܢ. ܘܐ̱ܢܳܫܰܘ̈ܗܝ ܕܰܐܬ݂ܪܳܐ ܒܢܰܝ̈ ܒܶܢܝܳܡܶܝܢ. ܒܺܝܫܺܝܢ ܗܘܰܘ ܥܒܳܕܰܝ̈ܗܽܘܢ ܛܳܒ.
Jdg 19:17 ܘܰܐܪܺܝܡ ܥܰܝܢܰܘ̈ܗܝ ܓܰܒܪܳܐ ܣܳܒܳܐ. ܘܰܚܙܳܐ ܐܳܪܚܳܐ ܒܫܽܘܩܳܐ ܕܰܩܪܺܝܬ݂ܳܐ. ܘܶܐܡܰܪ ܠܶܗ ܓܰܒܪܳܐ ܣܳܒܳܐ. ܠܰܐܝܟܳܐ ܐܳܙܶܠ ܐܰܢ̱ܬ. ܘܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ.
Jdg 19:18 ܐܳܡܰܪ ܠܶܗ. ܡܶܥܒܰܪ ܥܳܒܪܺܝܢܰܢ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܥܕܰܡܳܐ ܠܰܫܦܽܘܠܰܝ̈ ܛܽܘܪܳܐ. ܘܡܶܢ ܬܰܡܳܢ ܐ̱ܢܳܐ. ܘܶܐܙܶܠ̱ܬ ܥܕܰܡܳܐ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܠܒܰܝܬܶܗ ܕܡܳܪܝܳܐ ܐܳܙܶܠ ܐ̱ܢܳܐ. ܘܠܰܝܬ ܐ̱ܢܳܫ ܕܡܰܥܶܠ ܠܰܢ ܠܒܰܝܬܳܐ.
Jdg 19:19 ܐܳܦ ܬܶܒܢܳܐ ܐܳܦ ܟܶܣܬ݂ܳܐ ܐܺܝܬ݂ ܠܚܶܡܖ̈ܰܢ. ܘܳܐܦ ܠܰܚܡܳܐ ܘܚܰܡܪܳܐ ܐܺܝܬ݂ ܠܺܝ ܘܠܰܐܡܬ݂ܳܟ݂ ܘܠܰܥܠܰܝܡܳܐ ܥܰܒܕܳܟ݂. ܘܡܶܕܶܡ ܠܳܐ ܚܰܣܺܝܪ.
Jdg 19:20 ܐܳܡܰܪ ܠܶܗ ܓܰܒܪܳܐ ܣܳܒܳܐ ܫܠܳܡ ܠܳܟ݂. ܟܽܠܡܶܕܶܡ ܕܚܰܣܺܝܪ ܠܳܟ݂ ܐܶܢܳܐ ܐܶܬܶܠ. ܒܰܠܚܽܘܕ݂ ܒܫܽܘܩܳܐ ܠܳܐ ܬܒܽܘܬ݂.
Jdg 19:21 ܘܰܐܥܠܶܗ ܠܒܰܝܬܶܗ ܘܰܐܪܡܺܝ ܠܚܶܡܪܶܗ. ܘܰܐܫܺܝܓܘ ܖ̈ܶܓܠܰܝܗܽܘܢ. ܘܰܠܥܶܣܘ ܘܶܐܫܬܺܝܘ.
Jdg 19:22 ܘܗܶܢܽܘܢ ܫܦܰܪ ܠܶܒܗܽܘܢ. ܘܗܳܐ ܐ̱ܢܳܫܰܝ̈ ܩܪܺܝܬ݂ܳܐ ܓܰܒܖ̈ܶܐ ܥܰܘ̈ܳܠܶܐ ܐܶܬ݂ܟܰܪܟܽܘܗܝ ܠܒܰܝܬܳܐ. ܘܥܰܠ ܬܰܪܥܳܐ ܡܶܬ݂ܟܰܬܫܺܝܢ. ܘܳܐܡܪܺܝܢ ܠܓܰܒܪܳܐ ܣܳܒܳܐ ܡܳܪܶܗ ܕܒܰܝܬܳܐ. ܐܰܦܶܩ ܠܓܰܒܪܳܐ ܕܥܰܠ ܠܒܰܝܬܳܟ݂ ܕܢܶܕܥܺܝܘܗܝ.
Jdg 19:23 ܘܰܢܦܰܩ ܠܘܳܬ݂ܗܽܘܢ ܓܰܒܪܳܐ ܣܳܒܳܐ ܡܳܪܶܗ ܕܒܰܝܬܳܐ. ܘܶܐܡܰܪ ܠܗܽܘܢ. ܠܳܐ ܐܰܚܰܝ̈ ܠܳܐ ܬܰܒܐܫܽܘܢ ܗܳܟܰܢܳܐ. ܡܶܛܽܠ ܕܥ̣ܰܠ ܓܰܒܪܳܐ ܗܳܢܳܐ ܠܒܰܝܬܝ ܠܳܐ ܬܶܥܒܕ݂ܽܘܢ ܨܰܥܪܳܐ ܗܳܢܳܐ.
Jdg 19:24 ܗܳܐ ܒܪܰܬܝ ܒܬ݂ܽܘܠܬܳܐ. ܘܰܕ݂ܪܽܘܟ݂ܬܶܗ. ܐܰܦܶܩ ܐܶܢܶܝܢ ܠܟܽܘܢ. ܘܨܰܥܰܪܘ ܐܶܢܶܝܢ. ܘܰܥܒܶܕ݂ܘ ܠܗܶܝܢ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܽܘܢ. ܘܰܠܓܰܒܪܳܐ ܗܳܢܳܐ ܠܳܐ ܬܶܥܒܕ݂ܽܘܢ ܨܰܥܪܳܐ ܗܳܢܳܐ.
Jdg 19:25 ܘܠܳܐ ܨܒ̣ܰܘ ܓܰܒܖ̈ܶܐ ܗܳܢܽܘܢ ܠܡܶܫܡܥܶܗ. ܘܶܐܚܰܕ݂ ܓܰܒܪܳܐ ܕܪܽܘܟ݂ܬܶܗ. ܘܰܐܦܩܳܗ̇ ܠܗܽܘܢ ܠܒܰܪ. ܘܚܰܟ݂ܡܽܘܗ̇. ܘܶܐܫܬܰܢܰܕ݂ܘ ܒܳܗ̇ ܟܽܠܶܗ ܠܺܠܝܳܐ ܥܕܰܡܳܐ ܠܨܰܦܪܳܐ. ܘܫܰܒܩܽܘܗ̇ ܟܰܕ݂ ܣܠܶܩ ܨܰܦܪܳܐ.
Jdg 19:26 ܘܶܐܬ݂ܳܬ݂ ܐܰܢ̱ܬܬ݂ܳܐ ܠܥܶܕܳܢ ܨܰܦܪܳܐ. ܘܢܶܦܠܰܬ݂ ܒܬܰܪܥܳܐ ܕܓܰܒܪܳܐ ܐܰܝܟܳܐ ܕܡܳܪܳܗ̇ ܬܰܡܳܢ. ܥܕܰܡܳܐ ܕܢܶܓܗܰܬ݂.
Jdg 19:27 ܘܩܳܡ ܡܳܪܳܗ̇ ܒܨܰܦܪܳܐ. ܘܰܦܬܰܚ ܬܰܪܥܳܐ ܕܒܰܝܬܳܐ. ܘܰܢܦܰܩ ܕܢܺܐܙܰܠ ܠܽܐܘܪܚܶܗ. ܘܰܚܙܳܐ ܕܪܽܘܟ݂ܬܶܗ ܪܰܡܝܳܐ ܥܰܠ ܬܰܪܥܳܐ ܕܒܰܝܬܳܐ. ܘܺܐܝܕ݂ܳܗ̇ ܥܰܠ ܬܰܪܥܳܐ.
Jdg 19:28 ܐܳܡܰܪ ܠܳܗ̇ ܩܽܘܡܝ ܢܺܐܙܰܠ. ܘܠܳܐ ܥܳܢܝܳܐ ܗܘܳܬ݂ ܠܶܗ. ܘܫܰܩܠܳܗ̇ ܥܰܠ ܚܡܳܪܶܗ. ܘܩܳܡ ܓܰܒܪܳܐ ܘܶܐܙܰܠ ܠܰܐܬ݂ܪܶܗ.
Jdg 19:29 ܘܥܰܠ ܠܒܰܝܬܶܗ. ܘܰܢܣܰܒ ܣܰܟܺܝܢܳܐ. ܘܦܰܫܚܳܗ̇ ܠܰܕ݂ܪܽܘܟ݂ܬܶܗ ܠܬܰܪܬܰܥܶܣܖ̈ܶܐ ܡ̈ܢܰܘܳܢ. ܘܰܫܕ݂ܳܗ̇ ܒܟܽܠܗܽܘܢ ܬܚ̈ܽܘܡܶܐ ܕܺܝܣܪܳܐܶܝܠ.
Jdg 19:30 ܘܟܽܠܡܰܢ ܕܰܚܙܳܗ̇. ܐܶܡܰܪ. ܠܳܐ ܗܘܳܬ݂ ܘܠܳܐ ܐܶܬ݂ܚܰܙܝܰܬ݂ ܐܰܝܟ݂ ܗܳܕ݂ܶܐ. ܡܶܢ ܝܰܘܡܳܐ ܕܰܣܠܶܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܶܐܬ݂ܪܰܥܺܝܘ ܥܠܶܝܗ̇. ܘܶܐܬ݂ܡܰܠܰܟ݂ܘ ܘܡܰܠܶܠܘ.
Jdg 20:1 ܘܰܢܦܰܩܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܬ݂ܟܰܢܰܫܘ ܟܢܽܘܫܬܳܐ ܐܰܝܟ݂ ܚܰܕ݂ ܓܒܰܪ. ܡܶܢ ܕܳܢ ܘܰܥܕܰܡܳܐ ܠܒܰܪ ܫܒܰܥ. ܠܰܐܪܥܳܐ ܕܓܶܠܥܳܕ݂ ܩܕ݂ܳܡ ܡܳܪܝܳܐ. ܒܡܰܨܦܝܳܐ.
Jdg 20:2 ܘܩܳܡ ܫܰܖ̈ܒܳܬ݂ܳܐ ܕܟܽܠܶܗ ܥܰܡܳܐ. ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܒܰܟܢܽܘܫܬܳܐ ܥܰܡܶܗ ܕܰܐ‌ܠܳܗܳܐ. ܐܰܪܒܰܥܡܳܐܐ ܐܰܠܦܺܝ̈ܢ ܖ̈ܶܓܠܳܝܺܝܢ ܫܳܡܛܰܝ̈ ܣܰܝܦܳܐ.
Jdg 20:3 ܘܰܫ̣ܡܰܥܘ ܒܢܰܝ̈ ܒܶܢܝܳܡܶܝܢ ܕܰܣܠܶܩܘ ܒܢܰܝ̈ ܝܺܣܪܳܐܶܝܠ ܠܡܰܨܦܝܳܐ. ܘܶܐܡܰܪܘ ܒܢܰܝ̈ ܝܺܣܪܳܐܶܝܠ. ܐܶܡܰܪܘ ܠܰܢ ܐܰܝܟܰܢܳܐ ܗܘܳܬ݂ ܒܺܝܫܬܳܐ ܗܳܕ݂ܶܐ.
Jdg 20:4 ܥ̣ܢܳܐ ܠܶܘܺܝ ܒܰܥܠܳܗ̇ ܕܰܐܢ̱ܬܬ݂ܳܐ ܕܶܐܬ݂ܩܰܛܠܰܬ݂ ܘܶܐܡܰܪ ܠܗܽܘܢ. ܠܰܓܒܰܥ ܕܒܶܢܝܳܡܶܝܢ ܥܶܠܶܬ݂ ܐܶܢܳܐ ܘܰܕ݂ܪܽܘܟ݂ܬܝ ܠܰܡܒ̣ܳܬ݂.
Jdg 20:5 ܘܩܳܡ̣ܘ ܥܠܰܝ ܡܳܖ̈ܶܝܗ̇ ܕܰܓܒܰܥ. ܘܶܐܬ݂ܟܰܪܟܽܘܗܝ ܥܠܰܝ ܒܰܝܬܳܐ ܒܠܺܠܝܳܐ. ܠܺܝ ܒܥܰܘ ܠܡܶܩܛܰܠ. ܘܠܰܕ݂ܪܽܘܟ݂ܬܝ ܨܰܥܰܪܘ ܘܡܺܝܬܰܬ݂.
Jdg 20:6 ܘܶܐܚܰܕܬܳܗ̇ ܠܰܕ݂ܪܽܘܟ݂ܬܝ. ܘܰܦܫܰܚܬܳܗ̇. ܘܰܫܕܺܝܬ݂ܳܗ̇ ܒܟܽܠܗܶܝܢ ܚܰܩ̈ܠܳܬ݂ܳܐ ܕܝܳܪܬܽܘܬ݂ܳܐ ܕܺܝܣܪܳܐܶܝܠ. ܥܰܠ ܕܰܥ̣ܒܰܕ݂ܘ ܚܛܺܝܬ݂ܳܐ ܘܥܰܘܠܳܐ ܒܺܝܣܪܳܐܶܝܠ.
Jdg 20:7 ܗܳܐ ܟܽܠܟܽܘܢ ܒܢܰܝ̈ ܝܺܣܪܳܐܶܝܠ. ܗܰܒܘ ܦܶܬ݂ܓ݂ܳܡܳܐ ܘܡܶܠܟܳܐ ܥܰܠ ܗܳܕ݂ܶܐ.
Jdg 20:8 ܘܩ̣ܳܡܘ ܟܽܠܶܗ ܥܰܡܳܐ ܐܰܝܟ݂ ܓܰܒܪܳܐ ܚܰܕ݂. ܘܳܐܡܪܺܝܢ. ܠܳܐ ܐ̱ܢܳܫ ܢܺܐܙܰܠ ܠܡܰܫܟܢܶܗ. ܘܠܳܐ ܢܶܣܛܶܐ ܐ̱ܢܳܫ ܠܒܰܝܬܶܗ.
Jdg 20:9 ܗܳܫܳܐ ܗܳܟܰܢܳܐ ܢܶܥܒܶܕ݂ ܠܳܗ̇ ܠܰܓܒܰܥ. ܢܰܪܡܶܐ ܥܠܶܝܗ̇ ܦܶܨ̈ܶܐ.
Jdg 20:10 ܢܶܕ݂ܒܰܪ ܥܶܣܪܳܐ ܓܰܒܖ̈ܺܝܢ ܠܰܡܳܐܐ. ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܡܳܐܐ ܠܳܐܠܶܦ. ܘܳܐܠܶܦ ܠܪܶܒܽܘ. ܕܢܶܣܒܽܘܢ ܙܘܳܕ̈ܶܐ ܠܥܰܡܳܐ ܕܥܳܒܪܺܝܢ. ܕܢܺܐܙܽܠܘܢ ܥܰܠ ܓܒܰܥ ܕܒܶܢܝܳܡܶܝܢ. ܐܰܝܟ݂ ܟܽܠܶܗ ܥܰܘܠܳܐ ܕܰܥܒܰܕܘ ܒܺܝܣܪܳܐܶܝܠ.
Jdg 20:11 ܘܶܐܬ݂ܟܰܢܰܫܘ ܟܽܠܗܽܘܢ ܐ̱ܢܳܫ̈ܳܐ ܕܺܝܣܪܳܐܶܝܠ ܥܰܠ ܩܪܺܝܬ݂ܳܐ. ܐܰܝܟ݂ ܓܰܒܪܳܐ ܚܰܕ݂ ܟܰܕ݂ ܫܘܶܝܢ.
Jdg 20:12 ܘܫܰܕܰܪܘ ܟܽܠܗܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܓܰܒܖ̈ܶܐ ܠܘܳܬ݂ ܟܽܠܗܽܘܢ ܕܒܶܝܬ݂ ܒܶܢܝܳܡܶܝܢ. ܠܡܺܐܡܰܪ. ܡܳܢܳܐ ܗܺܝ ܒܺܝܫܬܳܐ ܗܳܕ݂ܶܐ ܕܰܗܘܳܬ݂ ܠܟܽܘܢ.
Jdg 20:13 ܗܳܫܳܐ ܗܰܒܘ ܓܰܒܖ̈ܶܐ ܒܢܰܝ̈ ܥܰܘܠܳܐ ܕܺܐܝܬ݂ ܒܰܓܒܰܥ ܢܩܰܛܶܠ ܐܶܢܽܘܢ. ܘܢܰܦܪܶܩ ܒܺܝܫܬܳܐ ܡܶܢ ܝܺܣܪܳܐܶܝܠ. ܘܠܳܐ ܨܒܰܘ ܒܢܰܝ̈ ܒܶܢܝܳܡܶܝܢ ܕܢܶܫܡܥܽܘܢ ܒܩܳܠܳܐ ܕܰܐܚܰܝ̈ܗܽܘܢ. ܒܢܰܝ̈ ܝܺܣܪܳܐܶܝܠ.
Jdg 20:14 ܘܶܐܬ݂ܟܰܢܰܫܘ ܟܽܠܗܽܘܢ ܒܢܰܝ̈ ܒܶܢܝܳܡܶܝܢ ܡܶܢ ܩܽܘܖ̈ܝܗܽܘܢ ܠܰܓܒܰܥ. ܠܡܶܦܰܩ ܘܰܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܝܺܣܪܳܐܶܝܠ.
Jdg 20:15 ܘܶܐܬ݂ܡܢܺܝܘ ܒܢܰܝ̈ ܒܶܢܝܳܡܶܝܢ ܒܝܰܘܡܳܐ ܗܰܘ ܡܶܢ ܩܽܘܖ̈ܝܳܐ. ܥܶܣܪܺܝܢ ܘܶܫܬܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܣܛܰܪ ܡܶܢ ܝܳܬ݂ܒܰܝ̈ ܓܒܰܥ ܕܶܐܬ݂ܡܢܺܝܘ ܫܒܰܥܡܳܐܐ ܓܰܒܖ̈ܺܝܢ.
Jdg 20:16 ܕܰܦܫܺܝ̈ܓܳܢ ܐܺܝܕܰܝ̈ܗܽܘܢ ܕܝܰܡܺܝܢܳܐ. ܟܽܠ ܕܫܳܕܶܐ ܒܩܶܠܥܳܐ ܠܥܰܠܥܳܠܳܐ ܘܠܳܐ ܡܦܺܝܫ.
Jdg 20:17 ܘܓܰܒܖ̈ܶܐ ܕܺܝܣܪܳܐܶܝܠ ܐܶܬ݂ܡܢܺܝܘ ܣܛܰܪ ܡܶܢ ܒܢܰܝ̈ ܒܶܢܝܳܡܶܝܢ. ܐܰܪܒܰܥܡܳܐܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ.
Jdg 20:18 ܘܩ̣ܳܡܘ ܘܰܣܠܶܩܘ ܠܒܶܝܬ݂ ܐܺܝܠ. ܘܰܫܐܶܠܘ ܒܰܐܠܳܗܳܐ. ܘܳܐܡܪܺܝܢ ܒܢܰܝ̈ ܝܺܣܪܳܐܶܝܠ. ܡܰܢܽܘ ܢܶܣܰܩ ܠܰܢ ܒܪܺܝܫܳܐ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܒܶܢܝܳܡܶܝܢ. ܘܶܐܡܰܪ ܡܳܪܝܳܐ. ܝܺܗܽܘܕܳܐ ܒܩܰܕ݂ܡܳܝܬܳܐ.
Jdg 20:19 ܘܩ̣ܳܡܘ ܒܢܰܝ̈ ܝܺܣܪܳܐܶܝܠ ܒܨܰܦܪܳܐ. ܘܰܫܪܰܘ ܥܰܠ ܓܒܰܥ.
Jdg 20:20 ܘܰܢ̣ܦܰܩܘ ܒܢܰܝ̈ ܝܺܣܪܳܐܶܝܠ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܒܶܢܝܳܡܶܝܢ. ܘܰܣܕܰܪܘ ܒܢܰܝ̈ ܝܺܣܪܳܐܶܝܠ ܩܪܳܒܳܐ ܥܰܡܗܽܘܢ ܥܰܠ ܓܒܰܥ.
Jdg 20:21 ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܡܶܢ ܓܒܰܥ. ܘܶܐܣܬܕܰܪܘ ܠܽܘܩܒܰܠ ܝܺܣܪܳܐܶܝܠ. ܘܰܐܪܡܺܝܘ ܡܶܢ ܝܺܣܪܳܐܶܝܠ ܒܝܰܘܡܳܐ ܗܰܘ ܕܰܐܩܪܶܒܘ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ ܥܰܠ ܐܰܪܥܳܐ.
Jdg 20:22 ܘܶܐܬ݂ܚܰܝܰܠܘ ܬܽܘܒ ܒܢܰܝ̈ ܝܺܣܪܳܐܶܝܠ. ܘܰܐܘܣܶܦܘ ܠܡܶܣܕ݂ܰܪ ܩܪܳܒܳܐ ܒܕܽܘܟܬܳܐ ܕܰܣܕܰܪܘ ܒܝܰܘܡܳܐ ܩܰܕ݂ܡܳܝܳܐ.
Jdg 20:23 ܘܰܣܠܶܩܘ ܒܢܰܝ̈ ܝܺܣܪܳܐܶܝܠ. ܘܰܒ̣ܟ݂ܰܘ ܩܕ݂ܳܡ ܡܳܪܝܳܐ ܥܕܰܡܳܐ ܠܪܰܡܫܳܐ. ܘܰܫܐܶܠܘ ܒܡܳܪܝܳܐ. ܘܳܐܡܪܺܝܢ. ܢܰܘܣܶܦ ܬܽܘܒ ܠܡܰܩܪܳܒܽܘ ܩܪܳܒܳܐ ܥܰܡ ܒܢܰܝ̈ ܒܶܢܝܳܡܶܝܢ ܐܰܚܽܘܢ. ܘܶܐܡܰܪ ܡܳܪܝܳܐ ܣܰܩܘ ܥܠܰܘܗܝ.
Jdg 20:24 ܘܰܐܩܪܶܒܘ ܒܢܰܝ̈ ܝܺܣܪܳܐܶܝܠ ܥܰܡ ܒܢܰܝ̈ ܒܶܢܝܳܡܶܝܢ ܠܝܰܘܡܳܐ ܐ̱ܚܪܺܢܳܐ.
Jdg 20:25 ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܠܽܘܩܒܰܠܗܽܘܢ ܡܶܢ ܓܒܰܥ ܒܝܰܘܡܳܐ ܕܰܬܪܶܝܢ. ܘܰܐܪܡܺܝܘ ܬܽܘܒ ܒܢܰܝ̈ ܒܶܢܝܳܡܶܝܢ ܡܶܢ ܝܺܣܪܳܐܶܝܠ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ ܥܰܠ ܐܰܪܥܳܐ. ܟܽܠܗܽܘܢ ܗܳܠܶܝܢ ܫܳܡܛܰܝ̈ ܣܰܝܦܳܐ.
Jdg 20:26 ܘܰܣܠܶܩܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܟܽܠܶܗ ܥܰܡܳܐ. ܘܶܐܬ݂ܰܘ ܠܒܶܝܬ݂ ܐܺܝܠ. ܘܰܒ̣ܟܰܘ. ܘܺܝܬ݂ܶܒܘ ܬܰܡܳܢ ܩܕ݂ܳܡ ܡܳܪܝܳܐ. ܘܨܳܡ̣ܘ ܒܝܰܘܡܳܐ ܗܰܘ ܥܕܰܡܳܐ ܠܪܰܡܫܳܐ. ܘܰܐܣܶܩܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܩܕ݂ܳܡ ܡܳܪܝܳܐ.
Jdg 20:27 ܘܰܫܐܶܠܘ ܒܢܰܝ̈ ܝܺܣܪܳܐܶܝܠ ܒܡܳܪܝܳܐ. ܘܬܰܡܳܢ ܗܘܳܬ݂ ܩܺܐܒܽܘܬܶܗ ܕܡܳܪܝܳܐ ܒܝܰܘ̈ܡܳܬ݂ܳܐ ܗܳܢܽܘܢ.
Jdg 20:28 ܘܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܩܳܐܶܡ ܗܘܳܐ ܩܕ݂ܳܡܰܘ̈ܗܝ ܒܝܰܘ̈ܡܳܬ݂ܳܐ ܗܳܢܽܘܢ. ܘܳܐܡܪܺܝܢ ܢܰܘܣܶܦ ܬܽܘܒ ܠܡܶܦܰܩ ܠܰܩܪܳܒܳܐ ܥܰܠ ܒܢܰܝ̈ ܒܶܢܝܳܡܶܝܢ ܐܰܚܽܘܢ. ܐܰܘ ܢܶܫܠܶܐ. ܘܶܐܡܰܪ ܡܳܪܝܳܐ ܣܰܩܘ. ܡܶܛܽܠ ܕܰܡܚܳܪ ܡܰܫܠܶܡ ܐ̱ܢܳܐ ܠܶܗ ܒܺܐܝ̈ܕܰܝܟܽܘܢ.
Jdg 20:29 ܘܰܐܟ݂ܡܶܢܘ ܒܢܰܝ̈ ܝܺܣܪܳܐܶܝܠ ܟܡܺܐܢܳܐ ܥܰܠ ܓܒܰܥ. ܘܚܰܕ݂ܪܽܘܗ̇.
Jdg 20:30 ܘܰܣܠܶܩܘ ܒܢܰܝ̈ ܝܺܣܪܳܐܶܝܠ ܥܰܠ ܒܢܰܝ̈ ܒܶܢܝܳܡܶܝܢ ܒܝܰܘܡܳܐ ܬܠܺܝܬ݂ܳܝܳܐ. ܘܶܐܣܬܕܰܪܘ ܥܰܠ ܓܒܰܥ ܐܰܝܟ݂ ܕܰܒܟܽܠܙܒܰܢ.
Jdg 20:31 ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܠܽܐܘܪܥܶܗ ܕܥܰܡܳܐ. ܘܶܐܬ݂ܢܰܦܰܨܘ ܡܶܢ ܩܪܺܝܬ݂ܳܐ. ܘܫܰܪܺܝܘ ܕܢܰܪܡܽܘܢ ܡܶܢ ܥܰܡܳܐ ܩܛܺܝ̈ܠܶܐ. ܐܰܝܟ݂ ܕܰܒܟܽܠܙܒܰܢ. ܒܰܫܒܺܝܠܳܐ. ܚܰܕ݂ ܕܣܳܠܶܩ ܠܰܓܒܰܥ. ܘܚܰܕ݂ ܠܒܶܝܬ݂ ܐܺܝܠ ܒܚܰܩܠܳܐ. ܐܰܝܟ݂ ܬܠܳܬܺܝܢ ܓܰܒܖ̈ܺܝܢ ܡܶܢ ܝܺܣܪܳܐܶܝܠ.
Jdg 20:32 ܘܶܐܡܰܪܘ ܒܢܰܝ̈ ܒܶܢܝܳܡܶܝܢ ܡܶܬܬܰܒܪܺܝܢ ܐܶܢܽܘܢ ܡܶܢ ܩܕ݂ܳܡܰܝܢ ܐܰܝܟ݂ ܕܰܒܩܰܕ݂ܡܳܝܬܳܐ. ܘܰܒܢܰܝ̈ ܝܺܣܪܳܐܶܝܠ ܐܶܡܰܪܘ. ܢܶܥܪܽܘܩ ܘܢܰܦܶܩ ܐܶܢܽܘܢ ܡܶܢ ܩܪܺܝܬ݂ܳܐ ܠܰܫܒܺܝܠܳܐ.
Jdg 20:33 ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܩ̣ܳܡܘ ܡܶܢ ܕܽܘܟܝ̈ܳܬ݂ܗܽܘܢ. ܘܶܐܣܬܕܰܪܘ ܒܰܒܥܶܠ ܬܳܡܳܪ. ܘܰܟܡܺܐܢܳܐ ܕܺܝܣܪܳܐܶܝܠ ܡܕ݂ܺܝܩ ܗܘܳܐ ܡܶܢ ܕܽܘܟܬܶܗ ܡܶܢ ܡܥܰܪܬ݂ܳܐ ܕܒܰܓܒܰܥ.
Jdg 20:34 ܘܶܐܬ݂ܰܘ ܡܶܢ ܠܽܘܩܒܰܠ ܓܒܰܥ. ܥܶܣܪܳܐ ܐܰܠܦܺܝ̈ܢ ܓܰܒܖ̈ܶܐ ܓܒܰܝ̈ܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܰܩܪܳܒܳܐ ܥܫܶܢ. ܘܗܶܢܽܘܢ ܠܳܐ ܝܺܕ݂ܰܥܘ ܕܰܡܛܳܬ݂ ܥܠܰܝܗܽܘܢ ܒܺܝܫܬܳܐ.
Jdg 20:35 ܘܬܰܒܪܶܗ ܡܳܪܝܳܐ ܠܒܶܢܝܳܡܶܝܢ ܩܕ݂ܳܡ ܝܺܣܪܳܐܶܝܠ. ܘܰܐܪܡܺܝܘ ܕܒܶܝܬ݂ ܝܺܣܪܳܐܶܝܠ ܡܶܢ ܕܒܶܝܬ݂ ܒܶܢܝܳܡܶܝܢ ܒܝܰܘܡܳܐ ܗܰܘ. ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ. ܘܡܳܐܐ ܓܰܒܖ̈ܺܝܢ. ܟܽܠܗܽܘܢ ܗܳܠܶܝܢ ܫܳܡܛܰܝ̈ ܣܰܝܦܳܐ.
Jdg 20:36 ܘܰܚܙܰܘ ܒܢܰܝ̈ ܒܶܢܝܳܡܶܝܢ ܕܶܐܬܬܰܒܰܪܘ. ܘܝܰܗܒܘ ܒܢܰܝ̈ ܝܺܣܪܳܐܶܝܠ ܐܰܬ݂ܪܳܐ ܠܓܰܒܖ̈ܶܐ ܕܒܶܢܝܳܡܶܝܢ. ܡܶܛܽܠ ܕܶܐܬܬܟܶܠܘ ܥܰܠ ܟܡܺܐܢܳܐ ܕܰܐܟ݂ܡܶܢܘ ܥܰܠ ܓܒܰܥ.
Jdg 20:37 ܘܰܟ݂ܡܺܐܢܳܐ ܪܰܟܺܝܟ݂ܳܐܺܝܬ݂ ܢܦܰܠ ܥܰܠ ܓܒܰܥ. ܘܗܰܠܶܟ݂ ܟܡܺܐܢܳܐ. ܘܰܡ̣ܚܳܐ ܠܟܽܠܳܗ̇ ܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ.
Jdg 20:38 ܘܘܰܥܕܳܐ ܗܘܳܐ ܠܓܰܒܖ̈ܶܐ ܕܺܝܣܪܳܐܶܝܠ ܥܰܡ ܟܡܺܐܢܳܐ. ܠܡܰܣܳܩܽܘ ܐܶܢܽܘܢ ܐܰܝܟ݂ ܡܰܣܰܩ ܬܶܢܳܢܳܐ ܡܶܢ ܩܪܺܝܬ݂ܳܐ.
Jdg 20:39 ܘܰܗܦܰܟ݂ܘ ܓܰܒܖ̈ܶܐ ܕܺܝܣܪܳܐܶܝܠ ܡܶܢ ܩܪܳܒܳܐ. ܘܒܶܢܝܳܡܶܝܢ ܫܰܪܺܝ ܕܢܰܪܡܶܐ ܩܛܺܝ̈ܠܶܐ ܡܶܢ ܝܺܣܪܳܐܶܝܠ ܬܠܳܬܺܝܢ ܓܰܒܖ̈ܺܝܢ. ܡܶܛܽܠ ܕܳܐܡܪܺܝܢ. ܡܶܬܬܒܳܪܽܘ ܡܶܬܬܰܒܪܺܝܢ ܡܶܢ ܩܕ݂ܳܡܰܝܢ ܐܰܝܟ݂ ܕܒܰܩܖ̈ܳܒܶܐ ܩܰܕ݂ܡܳܝ̈ܶܐ.
Jdg 20:40 ܘܬܶܢܳܢܳܐ ܫܰܪܺܝ ܕܢܶܣܰܩ ܡܶܢ ܩܪܺܝܬ݂ܳܐ ܐܰܝܟ݂ ܥܰܡܽܘܕܳܐ. ܘܶܐܬ݂ܦܢܺܝܘ ܒܢܰܝ̈ ܒܶܢܝܳܡܶܝܢ ܠܒܶܣܬܰܪܗܽܘܢ. ܘܗܳܐ ܣܳܠܶܩ ܚܰܝܒܽܘܪܳܗ̇ ܕܰܩܪܺܝܬ݂ܳܐ ܥܕܰܡܳܐ ܠܰܫܡܰܝܳܐ.
Jdg 20:41 ܘܓܰܒܖ̈ܶܐ ܕܺܝܣܪܳܐܶܝܠ ܗܦܰܟ݂ܘ ܥܠܰܝܗܽܘܢ. ܘܰܕ݂ܚܶܠܘ ܓܰܒܖ̈ܶܐ ܕܒܶܢܝܳܡܶܝܢ. ܡܶܛܽܠ ܕܰܚܙܰܘ ܕܩܶܪܒܰܬ݂ ܥܠܰܝܗܽܘܢ ܒܺܝܫܬܳܐ.
Jdg 20:42 ܘܰܥܪܰܩܘ ܡܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܠܽܐܘܪܚܳܐ ܕܡܰܕܒܪܳܐ. ܘܰܩܪܳܒܳܐ ܐܰܕ݂ܪܶܟ݂ ܐܶܢܽܘܢ. ܘܕܰܒܩܰܕ݂ܡܳܝܬܳܐ ܥܒܰܕ݂ܘ ܐܶܢܽܘܢ ܒܰܡܨܰܥܬ݂ܳܐ.
Jdg 20:43 ܘܪܰܕܦܽܘܗܝ ܠܒܶܢܝܳܡܶܝܢ. ܘܛܰܪܕܽܘܗܝ. ܘܒܰܢܝܳܚܳܐ ܚܰܪܒܽܘܗܝ. ܥܕܰܡܳܐ ܠܽܘܩܒܰܠ ܓܒܰܥ ܡܶܢ ܡܰܕ݂ܢܳܚܰܝ̈ ܫܶܡܫܳܐ.
Jdg 20:44 ܘܰܢܦܰܠܘ ܡܶܢ ܒܶܢܝܳܡܶܝܢ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ. ܟܽܠܗܽܘܢ ܗܳܠܶܝܢ ܓܰܒܖ̈ܶܐ ܩܖ̈ܰܒܬܳܢܶܐ.
Jdg 20:45 ܘܶܐܬ݂ܦܢܺܝܘ ܘܰܥܪܰܩܘ ܠܡܰܕܒܪܳܐ ܠܰܫܩܺܝܦܳܐ ܕܪܰܡܽܘܢ. ܘܰܢܦܰܠܘ ܒܰܫܒܺܝ̈ܠܶܐ ܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܘܰܪܕܰܦܘ ܒܳܬܰܪܗܽܘܢ ܥܕܰܡܳܐ ܠܓܶܒܥܽܘܢ. ܘܰܚܪܰܒܘ ܡܶܢܗܽܘܢ ܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ.
Jdg 20:46 ܘܟܽܠ ܕܰܢܦܰܠܘ ܡܶܢ ܒܶܢܝܳܡܶܝܢ. ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ ܒܝܰܘܡܳܐ ܗܰܘ. ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ.
Jdg 20:47 ܘܶܐܬ݂ܦܢܺܝܘ ܘܰܥܪܰܩܘ ܠܡܰܕܒܪܳܐ ܠܰܫܩܺܝܦܳܐ ܕܪܰܡܽܘܢ ܫܶܬܡܳܐܐ ܓܰܒܖ̈ܺܝܢ. ܘܺܝܬ݂ܶܒܘ ܒܰܫܩܺܝܦܳܐ ܕܪܰܡܽܘܢ ܐܰܪܒܥܳܐ ܝܰܖ̈ܚܺܝܢ.
Jdg 20:48 ܘܰܒܢܰܝ̈ ܝܺܣܪܳܐܶܝܠ ܗܦܰܟ݂ܘ ܥܰܠ ܒܢܰܝ̈ ܒܶܢܝܳܡܶܝܢ. ܘܰܡ̣ܚܰܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܓܰܡܰܪܘ ܐܶܢܽܘܢ ܡܶܢ ܩܽܘܖ̈ܝܳܐ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܰܥܕܰܡܳܐ ܠܟܽܠ ܕܶܐܫܬܟܰܚ ܘܳܐܦ ܟܽܠܗܶܝܢ ܩܽܘܖ̈ܝܳܐ ܕܶܐܫܬܟܰܚ̈ܝ. ܐܰܘܩܶܕ݂ܘ ܐܶܢܶܝܢ ܒܢܽܘܪܳܐ.
Jdg 21:1 ܘܓܰܒܖ̈ܶܐ ܕܺܝܣܪܳܐܶܝܠ ܝܺܡܰܘ ܒܡܰܨܦܝܳܐ. ܘܶܐܡܰܪܘ. ܕܓܰܒܪܳܐ ܡܶܢܰܢ ܠܳܐ ܢܶܬܶܠ ܒܰܪܬܶܗ ܠܰܒܢܰܝ̈ ܒܶܢܝܳܡܶܝܢ ܠܰܐܢ̱ܬܬܳܐ.
Jdg 21:2 ܘܶܐܬܰܘ ܥܕܰܡܳܐ ܠܒܶܝܬ݂ ܐܺܝܠ. ܘܺܝܬܶܒܘ ܬܰܡܳܢ ܥܕܰܡܳܐ ܠܪܰܡܫܳܐ ܩܕ݂ܡ ܐܰ‌ܠܳܗܳܐ. ܘܰܐܪܺܝܡܘ ܩܳܠܗܽܘܢ ܘܰܒ̣ܟܰܘ ܒܟ݂ܳܬ݂ܳܐ ܪܰܒܬܳܐ.
Jdg 21:3 ܘܶܐܡܰܪܘ. ܠܡܳܢܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܗܘܳܬ݂ ܗܳܕ݂ܶܐ ܒܶܝܬ݂ ܝܺܣܪܳܐܶܝܠ. ܕܢܶܛܥܶܐ ܝܰܘܡܳܢܳܐ ܡܶܢ ܝܺܣܪܳܐܶܝܠ ܚܰܕ݂ ܫܰܒܛܳܐ.
Jdg 21:4 ܘܡܶܢ ܒܳܬܰܪ ܝܰܘܡܳܐ. ܩܰܕܶܡܘ ܥܰܡܳܐ. ܘܰܒ̣ܢܰܘ ܬܰܡܳܢ ܡܰܕ݂ܒܚܳܐ. ܘܰܐܣܶܩܘ ܥܠܰܘ̈ܳܬ݂ܐ ܘܫܰܠ̈ܡܶܐ.
Jdg 21:5 ܘܶܐܡܰܪܘ ܒܢܰܝ̈ ܝܺܣܪܳܐܶܝܠ. ܡܰܢܽܘ ܕܠܳܐ ܣܠܶܩ ܒܟܶܢܫܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܩܕ݂ܳܡ ܡܳܪܝܳܐ. ܡܶܛܽܠ ܕܡܰܘܡܬ݂ܳܐ ܪܰܒܬܳܐ ܗܘܳܬ݂ ܕܡܰܢ ܕܠܳܐ ܣܳܠܶܩ ܩܕ݂ܳܡ ܡܳܪܝܳܐ ܠܡܰܨܦܝܳܐ ܡܡܳܬ݂ ܢܡܽܘܬ݂.
Jdg 21:6 ܘܶܐܬܬܘܺܝܘ ܒܢܰܝ̈ ܝܺܣܪܳܐܶܝܠ ܥܰܠ ܒܢܰܝ̈ ܒܶܢܝܳܡܶܝܢ ܐܰܚܽܘܗܽܘܢ. ܘܳܐܡܪܺܝܢ. ܝܰܘܡܳܢܳܐ ܥܢܰܕ݂ ܫܰܒܛܳܐ ܚܰܕ݂ ܡܶܢ ܝܺܣܪܳܐܶܝܠ.
Jdg 21:7 ܘܶܐܡܰܪ. ܡܳܢܳܐ ܢܶܥܒܶܕ݂ ܠܗܳܢܽܘܢ ܕܶܐܫܬܒܶܩܘ ܕܠܳܐ ܢܶܫ̈ܶܐ. ܕܰܚܢܰܢ ܝܺܡܰܝܢ ܒܡܳܪܝܳܐ ܕܠܳܐ ܢܶܬܶܠ ܠܗܽܘܢ ܢܶܫ̈ܶܐ.
Jdg 21:8 ܘܳܐܡܪܺܝܢ. ܡܰܢ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ ܕܠܳܐ ܣܠܶܩ ܩܕ݂ܳܡ ܡܳܪܝܳܐ ܠܡܰܨܦܝܳܐ ܘܠܳܐ ܐܶܬ݂ܰܘ ܓܰܒܖ̈ܶܐ ܠܡܰܫܪܺܝܬܳܐ. ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂.
Jdg 21:9 ܘܶܐܬ݂ܡܢܺܝܘ ܬܰܡܳܢ ܥܰܡܳܐ. ܘܠܳܐ ܐܶܫܬܟܰܚ ܐ̱ܢܳܫ ܬܰܡܳܢ ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂.
Jdg 21:10 ܘܫܰܕܰܪܘ ܠܬܰܡܳܢ ܥܰܡܳܐ. ܬܪܶܥܣܰܪ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܒܢܰܝ̈ ܚܰܝܠܳܐ. ܘܦܰܩܶܕ݂ܘ ܐܶܢܽܘܢ. ܘܶܐܡܰܪܘ ܠܗܽܘܢ. ܙܶܠܘ ܚܪܽܘܒܘ ܠܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܒܦܽܘܡܳܐ ܕܚܰܪܒܳܐ. ܘܢܶܫ̈ܶܐ ܘܰܛܠܳܝ̈ܶܐ.
Jdg 21:11 ܗܳܟܰܢܳܐ ܥܒܶܕ݂ܘ ܠܟܽܠ ܓܰܒܪܳܐ. ܘܰܠܟܽܠ ܐܰܢ̱ܬܬ݂ܳܐ ܕܚܰܟ݂ܡܳܗ̇ ܓܒܰܪ ܚܪܽܘܒܘ.
Jdg 21:12 ܘܶܐܫܟܰܚܘ ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂. ܐܰܪܒܰܥܡܳܐܐ ܥܠܰܝ̈ܡܳܬ݂ܳܐ ܒܬ݂ܽܘ̈ܠܳܬܳܐ ܕܠܳܐ ܚܟܰܡܘ ܐܶܢܶܝܢ ܓܰܒܖ̈ܶܐ. ܘܰܐܝܬܺܝܘ ܐܶܢܶܝܢ ܠܡܰܫܪܺܝܬܳܐ ܠܫܺܝܠܽܘ ܕܒܰܐܪܥܳܐ ܕܰܟ݂ܢܰܥܢ.
Jdg 21:13 ܘܫܰܕܰܪ ܟܽܠܶܗ ܥܰܡܳܐ. ܘܶܐܡܰܪܘ ܠܒܶܢܝܳܡܶܝܢ ܕܒܰܫܩܺܝܦܳܐ ܕܪܰܡܽܘܢ. ܘܰܩܪܰܘ ܠܶܗ ܫܠܳܡܳܐ.
Jdg 21:14 ܘܶܐܬ݂ܳܐ ܒܶܢܝܳܡܶܝܢ ܒܙܰܒܢܳܐ ܗܰܘ. ܘܝܰܗܒܘ ܠܗܽܘܢ ܢܶܫ̈ܶܐ ܕܰܐܚܺܝܘ ܡܶܢ ܢܶܫ̈ܶܐ ܕܝܳܒܺܝܫ ܕܓܶܠܥܳܕ݂ ܘܠܳܐ ܡ̈ܠܰܝ ܠܗܽܘܢ.
Jdg 21:15 ܘܥܰܡܳܐ ܐܶܬܬܘܺܝ ܥܰܠ ܒܶܢܝܳܡܶܝܢ. ܡܶܛܽܠ ܕܰܥܒܰܕ݂ ܡܳܪܝܳܐ ܬܽܘܪܥܬ݂ܳܐ ܒܫܰܒ̈ܛܶܐ ܕܺܝܣܪܳܐܶܝܠ.
Jdg 21:16 ܘܶܐܡܰܪܘ ܣܳܒ̈ܶܐ ܕܥܰܡܳܐ. ܡܳܢܳܐ ܢܶܥܒܶܕ݂ ܠܰܐܝܠܶܝܢ ܕܶܐܫܬܒܶܩܘ ܕܠܳܐ ܢܶܫ̈ܶܐ. ܗܳܠܶܝܢ ܕܶܐܫܬܚܰܖ̈ܘ. ܡܶܛܽܠ ܕܣܳܦܝ̈ ܠܗܶܝܢ ܢܶܫ̈ܶܐ ܕܒܶܢܝܳܡܶܝܢ.
Jdg 21:17 ܘܶܐܡܰܪܘ ܕܢܶܫܬܒܶܩ ܫܰܪܟܳܢܳܐ ܕܒܶܢܝܳܡܶܝܢ. ܘܠܳܐ ܢܶܬܛܥܶܐ ܫܰܒܛܳܐ ܡܶܢ ܝܺܣܪܳܐܶܝܠ.
Jdg 21:18 ܚܢܰܢ ܓܶܝܪ ܠܳܐ ܡܶܫܟܚܺܝܢܰܢ ܕܢܶܬܶܠ ܠܗܽܘܢ ܢܶܫ̈ܶܐ ܡܶܢ ܒ̈ܢܳܬܰܢ. ܡܶܛܽܠ ܕܺܝܡܰܘ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ. ܠܺܝܛ ܗܽܘ ܡܰܢ ܕܢܶܬܶܠ ܐܰܢ̱ܬܬ݂ܳܐ ܠܒܶܢܝܳܡܶܝܢ.
Jdg 21:19 ܘܶܐܡܰܪܘ. ܗܳܐ ܚܰܓܳܐ ܕܡܳܪܝܳܐ ܗܳܘܶܐ ܒܫܺܝܠܽܘ ܡܶܢ ܥܶܕܳܢ ܠܥܶܕܳܢ. ܡܶܢ ܓܰܪܒܝܳܐ ܕܒܶܝܬ݂ ܐܺܝܠ. ܡܶܢ ܡܰܕ݂ܢܳܚܰܝ̈ ܫܶܡܫܳܐ ܡܶܢ ܫܒܺܝܠܳܐ ܕܣܳܠܶܩ ܡܶܢ ܒܶܝܬ݂ ܐܺܝܠ ܠܰܫܟܺܝܡ. ܡܶܢ ܬܰܝܡܢܳܐ ܕܰܠܒܽܘܢܳܐ.
Jdg 21:20 ܘܦܰܩܶܕ݂ܘ ܠܰܒܢܰܝ̈ ܒܶܢܝܳܡܶܝܢ. ܘܶܐܡܰܪܘ ܠܗܽܘܢ. ܙܶܠܘ ܟܡܰܢܘ ܒܟܰܖ̈ܡܶܐ.
Jdg 21:21 ܘܡܳܐ ܕܰܚܙܰܝܬܽܘܢ ܕܰܢܦܰܩ̈ܝ ܡܶܢ ܒ̈ܢܳܬ݂ ܫܺܝܠܽܘ ܠܡܶܩܰܫ ܒܰܦ̈ܠܰܓܶܐ. ܦܽܘܩܘ ܡܶܢ ܟܰܖ̈ܡܶܐ. ܘܰܚܛܽܘܦܘ ܠܟܽܘܢ ܓܒܰܪ ܐܰܢ̱ܬܬܶܗ ܡܶܢ ܒ̈ܢܳܬ݂ ܫܺܝܠܽܘ. ܘܙܶܠܘ ܠܰܐܪܥܳܐ ܕܒܶܢܝܳܡܶܝܢ.
Jdg 21:22 ܘܶܐܢ ܐܶܬ݂ܰܘ ܐܰܒܳܗܰܝ̈ܗܶܝܢ ܐܰܘ ܐܰܚܰܝ̈ܗܶܝܢ ܠܰܡܕ݂ܳܢ ܩܕ݂ܳܡܰܝܢ. ܐܳܡܪܺܝܢܰܢ ܠܗܽܘܢ. ܪܰܚܶܡܘ ܥܠܰܝܗܽܘܢ. ܡܶܛܽܠ ܕܠܳܐ ܕܒܰܪܘ ܓܒܰܪ ܐܰܢ̱ܬܬܶܗ ܒܰܩܪܳܒܳܐ. ܠܳܐ ܗܘܳܐ ܐܰܢ̱ܬܽܘܢ ܝܰܗܒܬܽܘܢ ܐܶܢܶܝܢ ܠܗܽܘܢ ܕܬܶܚܛܽܘܢ.
Jdg 21:23 ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܒܶܢܝܳܡܶܝܢ. ܘܰܢܣܰܒܘ ܠܗܽܘܢ ܢܶܫ̈ܶܐ ܠܟܽܠܗܽܘܢ ܡܶܢ ܢܳܩ̈ܫܳܬ݂ ܦ̈ܠܰܓܶܐ ܕܰܚܛܰܦܘ ܘܰܗܦܰܟ݂ܘ ܘܶܐܬ݂ܰܘ ܠܝܳܪܬܽܘܬ݂ܗܽܘܢ. ܘܰܒܢܰܘ ܩܽܘܖ̈ܝܳܐ ܘܺܝܬ݂ܶܒܘ ܒܗܶܝܢ.
Jdg 21:24 ܘܶܐܙܰܠܘ ܡܶܢ ܬܰܡܳܢ ܒܢܰܝ̈ ܝܺܣܪܳܐܶܝܠ ܒܙܰܒܢܳܐ ܗܰܘ. ܐ̱ܢܳܫ ܠܫܰܒܛܶܗ ܘܰܠܫܰܪܒܬܶܗ. ܘܰܢ̣ܦܰܩܘ ܡܶܢ ܬܰܡܳܢ ܐ̱ܢܳܫ ܠܝܳܪܬܽܘܬ݂ܶܗ.
Jdg 21:25 ܘܰܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ ܘܟܽܠ ܐ̱ܢܳܫ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ. ܗܰܘ ܗܽܘ ܥܳܒܶܕ݂ ܗܘܳܐ.
Rut 1:1 ܘܰܗܘܳܐ ܒܝܰܘ̈ܡܰܝ ܕܰܝܳܢ̈ܶܐ: ܗܘܳܐ ܟܰܦܢܳܐ ܒܰܐܪܥܳܐ. ܘܶܐܙܰܠ ܓܰܒܪܳܐ ܡܶܢ ܒܶܝܬ ܠܚܶܡ ܕܺܝܗܽܘܕܳܐ ܠܡܶܥܡܰܪ ܒܰܐܪܥܳܐ ܕܡܽܘܐܳܒ: ܗܽܘ ܘܰܐܢ̱ܬܬܶܗ ܘܰܒܢܰܘ̈ܗܝ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ.
Rut 1:2 ܘܰܫܡܶܗ ܠܓܰܒܪܳܐ ܐܶܠܺܝܡܰܠܶܟ: ܘܰܫܡܳܗ̇ ܕܰܐܢ̱ܬܬܶܗ ܢܰܥܡܺܝ. ܘܰܫܡܳܗ̈ܶܐ ܕܰܒܢܰܘ̈ܗܝ: ܡܰܠܝܽܘܢ ܘܟܶܠܝܽܘܢ: ܐܰܦܰܖ̈ܬܳܐܝܶܐ ܡܶܢ ܒܶܝܬ ܠܚܶܡ ܕܺܝܗܽܘܕܳܐ. ܘܶܐܬܰܐܘ ܠܰܐܪܥܳܐ ܕܡܽܘܐܳܒ ܠܡܶܥܡܰܪ ܬܰܡܳܢ.
Rut 1:3 ܘܡܺܝܬ ܐܶܠܺܝܡܰܠܶܟ ܒܰܥܠܳܗ̇ ܕܢܰܥܡܺܝ: ܘܶܐܫܬܰܚܪܰܬ ܗܺܝ ܘܰܬܪܶܝܢ ܒܢܶܝ̈ܗ̇.
Rut 1:4 ܘܰܢܣܰܒܘ ܠܗܽܘܢ ܢܶܫ̈ܶܐ ܡܽܘܐܳܒܳܝ̈ܳܬܳܐ: ܫܡܳܗ̇ ܕܰܚܕܳܐ ܥܰܪܦܳܐ: ܘܰܫܡܳܗ̇ ܕܰܐ̱ܚܪܺܬܳܐ ܪܥܽܘܬ. ܘܰܥܡܰܪܘ ܬܰܡܳܢ ܐܰܝܟ ܫ̈ܢܰܝܳܐ ܥܣܰܪ.
Rut 1:5 ܘܡܺܝܬܘ ܬܖ̈ܰܝܗܽܘܢ ܒܢܶܝ̈ܗ̇: ܡܰܠܝܽܘܢ ܘܟܶܠܝܽܘܢ: ܘܶܐܬܓܰܙܝܰܬ ܐܰܢ̱ܬܬܳܐ ܡܶܢ ܒܰܥܠܳܗ̇ ܘܡܶܢ ܬܖ̈ܰܝܗܽܘܢ ܒܢܶܝ̈ܗ̇.
Rut 1:6 ܘܗܶܦܟܰܬ ܗܺܝ ܘܬܰܪܬܶܝܢ ܟܰܠ̈ܠܳܬܳܗ̇ ܥܰܡܳܗ̇ ܡܶܢ ܐܰܪܥܳܐ ܕܡܽܘܐܳܒ. ܡܶܛܽܠ ܕܰܫܡܰܥܝ̈ ܒܰܐܪܥܳܐ ܕܡܽܘܐܳܒ: ܕܰܣܥܰܪ ܡܳܪܝܳܐ ܠܥܰܡܶܗ ܠܡܶܬܰܠ ܠܗܽܘܢ ܡܳܙܽܘܢܳܐ.
Rut 1:7 ܘܰܢܦܰܩܝ̈ ܡܶܢ ܐܰܪܥܳܐ ܕܡܰܥܡܰܪܗܶܝܢ ܗܺܝ ܘܬܰܪܬܶܝܢ ܟܰܠ̈ܠܳܬܳܗ̇ ܥܰܡܳܗ̇: ܠܡܶܗܦܰܟ ܘܰܠܡܺܐܙܰܠ ܠܰܐܪܥܳܐ ܕܰܝܗܽܘܕܳܐ.
Rut 1:8 ܘܶܐܡܪܰܬ݂ ܢܰܥܡܺܝ ܠܟܰܠ̈ܠܳܬܳܗ̇: ܗܦܽܘܟܶܝ̈ܢ ܙܶܠܶܝ̈ܢ ܠܰܐܬܪܟܶܝܢ ܘܰܠܒܶܝܬ ܐ̱ܢܳܫܰܝ̈ܟܶܝܢ. ܘܡܳܪܝܳܐ ܢܶܥܒܶܕ ܥܰܡܟܶܝܢ ܖ̈ܰܚܡܶܐ: ܐܰܝܟ ܕܰܥܒܰܕܬܶܝ̈ܢ ܥܰܡܝ: ܘܥܰܡ ܬܖ̈ܰܝܗܽܘܢ ܒܢܰܝ̈ ܕܡܺܝܬܘ.
Rut 1:9 ܘܢܶܬܶܠܟܶܝܢ ܡܳܪܝܳܐ ܠܚܶܣܕܳܐ: ܘܬܶܫ̈ܟܚܳܢ ܢܝܳܚܳܐ ܒܶܝܬ ܐܰܒܳܗܰܝ̈ܟܶܝܢ. ܘܢܶܫܩܰܬ ܐܶܢܶܝܢ: ܘܰܐܖ̈ܺܝܡܝ ܩܳܠܗܶܝܢ ܘܰܒ̈ܟܰܝ.
Rut 1:10 ܘܳܐܡܖ̈ܳܢ ܠܳܗ̇ ܠܳܐ: ܐܶܠܳܐ ܥܰܡܶܟܝ ܢܺܐܙܰܠ: ܠܰܐܪܥܶܟܝ ܘܰܠܥܰܡܶܟܝ.
Rut 1:11 ܘܶܐܡܪܰܬ݂ ܠܗܶܝܢ ܢܰܥܡܺܝ: ܗܦܽܘ̈ܟܶܝܢ ܒ̈ܢܳܬܝ: ܐܳܙܠ̈ܳܢ ܐܢ̱ܬܶܝܢ ܥܰܡܝ. ܕܰܠܡܳܐ ܬܽܘܒ ܢܶܗܘܽܘܢ ܠܺܝ ܒܢܰܝ̈ܳܐ ܘܶܐܬܶܠܟܶܝܢ ܠܗܽܘܢ.
Rut 1:12 ܗܦܽܘܟܶܝ̈ܢ ܒܢ̈ܳܬܝ: ܡܶܛܽܠ ܕܶܐܢܳܐ ܣܶܐܒܶܬ ܠܺܝ ܡܶܢ ܕܰܠܡܶܗܘܳܐ ܠܓܰܒܪܳܐ: ܕܳܐܡܰܪ ܕܬܽܘܒ ܢܶܗܘܶܐ ܠܺܝ ܣܰܒܪܳܐ: ܘܶܐܗܘܶܐ ܠܓܰܒܪܳܐ ܘܰܐܘܠܶܕ ܒܢܰܝ̈ܳܐ.
Rut 1:13 ܘܰܐܢ̱ܬܶܝܢ ܬܣܰܟ̈ܝܳܢ ܠܗܽܘܢ ܥܕܰܡܳܐ ܕܢܶܪܒܽܘܢ: ܘܬܶܬܥܰܟܖ̈ܳܢ ܡܶܢ ܕܰܠܡܶܗܘܳܐ ܠܓܰܒܪܳܐ. ܠܳܐ ܒܢ̈ܳܬܝ: ܡܶܛܽܠ ܕܡܶܪܰܬ ܠܺܝ ܛܳܒ ܥܠܰܝܟܶܝܢ: ܘܠܺܝ ܡܰܪܺܝܪܳܐ ܝܰܬܺܝܪ ܡܶܢܟܶܝܢ: ܡܶܛܽܠ ܕܺܐܝܕܶܗ ܕܡܳܪܝܳܐ ܢܶܦܩܰܬ ܒܳܬܰܪܝ.
Rut 1:14 ܘܰܐܖ̈ܺܝܡܝ ܬܽܘܒ ܩܳܠܗܶܝܢ ܘܰܒܰܟ̈ܝ. ܘܢܶܫܩܰܬ ܥܰܪܦܳܐ ܠܰܚܡܳܬܳܗ̇ ܘܗܶܦܟܰܬ ܘܶܐܙܰܠ̱ܬ: ܪܥܽܘܬ ܕܶܝܢ ܢܩܶܦܬܳܗ̇.
Rut 1:15 ܘܶܐܡܪܰܬ݂ ܠܳܗ̇ ܚܡܳܬܳܗ̇: ܗܳܐ ܝܰܒܡܳܬܶܟܝ ܗܶܦܟܰܬ ܠܥܰܡܳܗ̇ ܘܰܠܒܶܝܬ ܐ̱ܢܳܫܳܝ̈ܗ̇: ܗܦܽܘܟܝ ܐܳܦ ܐܰܢ̱ܬܝ ܒܳܬܰܪ ܝܰܒܡܳܬܶܟܝ.
Rut 1:16 ܘܶܐܡܪܰܬ݂ ܠܳܗ̇ ܪܥܽܘܬ: ܚܳܣ ܠܺܝ ܕܶܐܗܦܽܘܟ ܡܶܢ ܠܘܳܬܶܟܝ ܘܶܐܫܒܩܶܟܝ: ܡܶܛܽܠ ܕܠܰܐܬܰܪ ܕܬܺܐܙܺܠܝܢ ܐܺܙܰܠ: ܘܰܐܝܟܳܐ ܕܬܶܥܡܪܺܝܢ ܐܶܥܡܰܪ. ܥܰܡܶܟܝ ܥܰܡܝ: ܘܰܐܠܳܗܶܟܝ ܐܰܠܳܗܝ.
Rut 1:17 ܘܰܐܬܰܪ ܕܰܬܡܽܘܬܺܝܢ: ܐܶܡܽܘܬ ܐܳܦ ܐܶܢܳܐ. ܘܶܐܬܩܒܰܪ. ܗܳܟܰܢܳܐ ܢܶܥܒܶܕ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ: ܐܶܠܳܐ ܐܶܢ ܡܰܘܬܳܐ ܒܰܠܚܽܘܕ ܢܶܦܪܽܘܫ ܒܰܝ̈ܢܰܝ ܘܠܶܟܝ.
Rut 1:18 ܟܰܕ ܚܙܳܬ ܕܶܝܢ ܢܰܥܡܺܝ ܕܫܰܪܺܝܪܳܐܺܝܬ ܐܶܨܛܰܒܝܰܬ݂ ܠܡܺܐܙܰܠ ܥܰܡܳܗ̇: ܫܶܠܝܰܬ ܡܶܢ ܕܰܠܡܺܐܡܰܪ ܠܳܗ̇ ܠܡܶܗܦܰܟ.
Rut 1:19 ܘܶܐܬܰܝ̈ ܐܰܟܚܕܳܐ ܥܕܰܡܳܐ ܠܒܶܝܬ ܠܚܶܡ ܕܰܝܗܽܘܕܳܐ: ܘܰܗܘܳܐ ܕܟܰܕ ܐܶܬܰܝ̈ ܠܒܶܝܬܠܚܶܡ: ܚܶܕܝܰܬ ܒܗܶܝܢ ܟܽܠܳܗ̇ ܡܕܺܝܢ̱ܬܳܐ: ܘܳܐܡܪܺܝܢ ܗܳܕܳܐ ܗ̱ܝ ܢܰܥܡܺܝ.
Rut 1:20 ܘܶܐܡܪܰܬ݂ ܠܗܶܝܢ ܠܳܐ ܬܶܩܖ̈ܺܝܢܳܢܝ ܢܰܥܡܺܝ: ܐܶܠܳܐ ܩܖ̈ܳܝܶܢܶܢܝ ܡܰܪܺܝܪܰܬ ܢܰܦܫܳܐ: ܡܶܛܽܠ ܕܺܐܝܠܫܰܕܰܝ ܡܰܪܡܪܰܢܝ ܛܳܒ. 
Rut 1:21 ܡܰܠܝܳܐܺܝܬ ܓܶܝܪ ܐܶܙܶܠ̱ܬ݂ ܡܶܟܳܐ: ܘܡܳܪܝܳܐ ܐܰܗܦܟܰܢܝ ܣܪܺܝܩܳܐܺܝܬ. ܘܰܠܡܳܢܳܐ ܡܶܟܺܝܠ ܩܳܖ̈ܝܳܢ ܐ̱ܢܬܶܝܢ ܠܺܝ ܢܰܥܡܺܝ ܕܡܳܪܝܳܐ ܡܰܟܟܰܢܝ: ܘܡܰܢ ܕܡܳܛܶܐ ܒܺܐܝܕܰܘ̈ܗܝ ܐܰܒܐܶܫ ܠܺܝ.
Rut 1:22 ܘܗܶܦܟܰܬ ܢܰܥܡܺܝ ܘܰܪܥܽܘܬ ܡܽܘܐܳܒܳܝܬܳܐ ܟܰܠܬܳܗ̇ ܥܰܡܳܗ̇: ܕܶܐܨܛܰܒܝܰܬ ܠܡܶܗܦܰܟ ܥܰܡܳܗ̇ ܒܠܶܒܳܐ ܫܰܠܡܳܐ. ܘܶܐܬܰܝ̈ ܡܶܢ ܐܰܪܥܳܐ ܕܡܽܘܐܳܒ ܒܪܺܝܫ ܚܨܳܕܳܐ ܕܰܣܥܳܖ̈ܶܐ.
Rut 2:1 ܘܰܠܢܰܥܡܺܝ ܐܺܝܬ ܗ̱ܘܳܐ ܓܰܒܪܳܐ ܚܰܕ ܡܰܘܕܰܥܬܳܐ: ܡܶܢ ܫܰܪܒܬܶܗ ܕܶܐܠܺܝܡܰܠܶܟ ܒܰܥܠܳܗ̇: ܓܰܒܪܳܐ ܝܺܕܺܝܥܳܐ: ܘܰܫܡܶܗ ܒܳܥܳܙ. 
Rut 2:2 ܘܶܐܡܪܰܬ݂ ܪܥܽܘܬ ܡܽܘܐܒܳܝܬܳܐ ܠܢܰܥܡܺܝ ܚܡܳܬܳܗ̇. ܐܺܙܰܠ ܠܚܰܩܠܳܐ: ܘܶܐܠܩܽܘܛ ܠܩܳܛܳܐ ܒܳܬܰܪ ܦܳܥ̈ܠܶܐ ܡܰܢ ܕܶܐܫܟܰܚ ܖ̈ܰܚܡܶܐ ܒܥܰܝܢܰܘ̈ܗܝ. ܘܶܐܡܪܰܬ݂ ܠܳܗ̇ ܚܡܳܬܳܗ̇ ܙܶܠܝ ܒܪܰܬܝ.
Rut 2:3 ܘܶܐܙܰܠ̱ܬ ܪܥܽܘܬ ܠܡܶܠܩܰܛ ܠܩܳܛܳܐ ܒܬܰܪ ܚܳܨܽܘ̈ܕܶܐ: ܘܶܐܣܬܰܩܒܠܰܬ ܒܦܳܠܓܽܘܬܳܐ ܕܚܰܩܠܶܗ ܕܒܳܥܳܙ ܒܰܪ ܫܰܪܒܬܶܗ ܕܶܐܠܺܝܡܰܠܶܟ.
Rut 2:4 ܘܗܳܐ ܒܳܥܳܙ ܐܳܬܶܐ ܡܶܢ ܒܶܝܬ ܠܚܶܡ: ܘܶܐܡܰܪ ܠܚܳܨܽܘ̈ܕܶܐ ܫܠܳܡܳܐ ܥܰܡܟܽܘܢ: ܘܳܐܡܪܺܝܢ ܠܶܗ ܡܳܪܝܳܐ ܢܒܰܪܟܳܟ.
Rut 2:5 ܘܶܐܡܰܪ ܒܳܥܳܙ ܠܛܰܠܝܳܐ ܕܩܳܐܶܡ ܥܰܠ ܦܳܥ̈ܠܶܐ: ܡܳܐ ܛܶܒܳܗ̇ ܕܰܥܠܰܝܡܬܳܐ ܗܳܕܶܐ.
Rut 2:6 ܘܰܥܢܳܐ ܛܰܠܝܳܐ ܘܶܐܡܰܪ ܠܶܗ: ܐܰܢ̱ܬܬܳܐ ܗ̱ܝ ܡܽܘܐܒܳܝܬܳܐ: ܗܳܝ ܕܶܐܬܳܬ ܥܰܡ ܢܰܥܡܺܝ ܡܶܢ ܐܰܪܥܳܐ ܕܡܽܘܐܳܒ.
Rut 2:7 ܘܳܐܡܪܳܐ ܐܶܠܩܽܘܛ ܠܩܳܛܳܐ ܒܳܬܰܪ ܦܳܥ̈ܠܶܐ. ܘܠܶܩܛܰܬ ܡܶܢ ܨܰܦܪܳܐ ܘܰܥܕܰܡܳܐ ܠܰܢܝܳܚܬܳܐ.
Rut 2:8 ܘܶܐܡܰܪ ܒܳܥܳܙ ܠܰܪܥܽܘܬ: ܒܪܰܬܝ: ܠܳܐ ܫܡܺܝܥ ܠܶܟܝ ܒܡܰܬܠܳܐ: ܕܰܒܚܰܩܠܳܐ ܕܠܳܐ ܕܺܝܠܳܟ ܠܳܐ ܬܶܠܩܽܘܛ: ܡܶܛܽܠ ܗܳܢܳܐ ܩܰܘܳܝ ܘܰܗܘܰܝܬܝ ܬܢܳܢ ܥܰܡ ܛܰܠ̈ܝܳܬܝ.
Rut 2:9 ܘܰܗܘܰܝܬܝ ܚܳܙܝܳܐ ܐܰܝܟܳܐ ܚܳܨܕܺܝܢ: ܘܰܗܘܰܝܬܝ ܐܳܙܳܠ̱ܐ ܒܳܬܰܪܗܽܘܢ: ܗܳܐ ܦܩܕܶܬ ܠܰܛܠܳܝ̈ܶܐ ܕܐ̱ܢܳܫ ܠܳܐ ܢܰܗܪܶܟܝ. ܘܶܐܢ ܨܳܗܝܳܐ ܐܰܢ̱ܬܝ: ܙܶܠܝ ܘܶܐܫܬܳܝ ܡܶܢ ܡܳܐܢ̈ܶܐ ܕܡܳܠܶܝܢ ܛܠܳܝ̈ܶܐ.
Rut 2:10 ܘܢܶܦܠܰܬ ܥܰܠ ܐܰܦܶܝ̈ܗ̇ ܥܰܠ ܐܰܪܥܳܐ ܘܣܶܓܕܰܬ ܠܶܗ: ܘܶܐܡܪܰܬ݂: ܡܶܛܽܠ ܕܶܐܫܟܚܶܬ ܖ̈ܰܚܡܶܐ ܒܥܰܝܢܰܝ̈ܟ ܠܡܶܕܰܥܰܢܝ ܕܰܐܟܣܢܳܝܬܳܐ ܐ̱ܢܳܐ.
Rut 2:11 ܐܳܡܰܪ ܠܳܗ̇ ܒܳܥܳܙ: ܡܶܬܰܐܡܳܪܽܘ ܐܶܬܶܐܡܰܪ ܠܺܝ ܡܶܕܶܡ ܕܰܥܒܰܕܬܝ ܥܰܡ ܚܡܳܬܶܟܝ ܡܶܢ ܒܳܬܰܪ ܕܡܺܝܬ ܒܰܥܠܶܟܝ: ܕܰܫܒܰܩܬܝ ܐܰܒܽܘܟܝ ܘܶܐܡܶܟܝ ܘܫܰܪܒܬܶܟܝ: ܘܶܐܬܰܝܬܝ ܠܥܰܡܳܐ ܕܠܳܐ ܝܳܕܥܳܐ ܗ̱ܘܰܝܬܝ ܡܶܢ ܐܶܬܡܳܠܝ ܘܡܶܢ ܡܢܶܬܡܳܠܝ.
Rut 2:12 ܢܶܦ̱ܪܥܶܟܝ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܢܶܬܶܠ ܐܰܓܪܶܟܝ ܗܰܘ ܕܶܐܬܰܝܬܝ ܠܡܶܣܬܰܬܳܪܽܘ ܬܚܶܝܬ ܟܶܢܦܰܘ̈ܗܝ.
Rut 2:13 ܘܶܐܡܪܰܬ݂ ܠܶܗ: ܡܶܛܽܠ ܕܶܐܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ: ܘܒܰܝܰܐܬܳܢܝ ܘܰܡܠܰܝܬ ܒܠܶܒܳܗ̇ ܕܰܐܡܬܳܟ: ܘܶܐܢܳܐ ܐܶܗܘܶܐ ܐܰܝܟ ܚܕܳܐ ܡܶܢ ܐܰܡ̈ܗܳܬܳܟ.
Rut 2:14 ܘܶܐܡܰܪ ܠܳܗ̇ ܒܳܥܳܙ ܒܥܶܕܳܢܳܐ ܕܫܳܪܽܘܬܳܐ: ܩܪܽܘܒܝ ܘܰܐܟܽܘܠܝ ܡܶܢ ܠܰܚܡܳܐ: ܘܰܐܘܬܒܳܗ̇ ܥܰܠ ܓܶܢ̱ܒ ܚܳܨܽܘ̈ܕܶܐ: ܘܝܰܗܒ ܠܳܗ̇ ܫܰܚܬܺܝܬܳܐ: ܘܰܨܒܰܥ ܠܰܚܡܳܐ ܒܚܰܠܒܳܐ: ܘܰܐܪܡܺܝ ܦ̈ܶܬܶܐ ܕܰܦܖ̈ܺܝܟܳܬܳܐ. ܘܝܰܗܒ ܠܳܗ̇: ܘܶܐܟܠܰܬ ܘܣܶܒܥܰܬ ܘܰܐܘܬܪܰܬ݂. 
Rut 2:15 ܘܩܳܡܰܬ ܠܡܶܠܩܰܛ: ܘܦܰܩܶܕ ܒܳܥܳܙ ܠܥܰܒܕܰܘ̈ܗܝ: ܘܶܐܡܰܪ: ܬܶܠܩܽܘܛ ܡܶܢ ܒܰܝܢܳܬ ܟܰܦ̈ܶܐ ܘܠܳܐ ܬܰܗܪܽܘܢܳܗ̇.
Rut 2:16 ܬܶܠܩܽܘܛܝ ܡܶܢ ܒܰܝܢܳܬ ܟܰܦ̈ܶܐ. ܘܠܳܐ ܬܰܗܪܽܘܢܳܗ̇.
Rut 2:17 ܘܰܗܘܳܬ ܠܳܩܛܳܐ ܒܚܰܩܠܳܐ ܥܕܰܡܳܐ ܠܪܰܡܫܳܐ: ܘܚܰܒܛܰܬ ܐܶܢܶܝܢ: ܐܶܫܟܚܰܬ ܒܗܶܝܢ ܐܰܝܟ ܡܠܶܐ ܟܰܝܠܳܐ ܕܰܣܥܳܖ̈ܶܐ.
Rut 2:18 ܘܫܶܩܠܰܬ ܐܶܢܶܝܢ ܘܥܶܠܰܬ ܠܰܡܕܺܝܢ̱ܬܳܐ: ܘܚܰܘܝܰܬ ܠܰܚܡܳܬܳܗ̇ ܠܩܳܛܳܐ ܕܠܶܩܛܰܬ: ܘܝܶܗ̱ܒܰܬ ܠܳܐ ܡܶܢ ܗܰܘ ܡܳܐ ܕܠܶܥܣܰܬ ܘܰܐܘܬܪܰܬ. 
Rut 2:19 ܘܶܐܡܪܰܬ݂ ܠܳܗ̇ ܚܡܳܬܳܗ̇: ܐܰܝܟܳܐ ܠܳܩܛܳܐ ܗ̱ܘܰܝܬܝ ܝܰܘܡܳܢܳܐ: ܘܰܐܰܪ ܕܰܗܘܰܝܬܝ ܢܶܗܘܶܐ ܒܪܺܝܟ: ܘܗܰܘ ܡܰܢ ܕܶܐܫܟܰܚܬܝ ܖ̈ܰܚܡܶܐ ܒܥܰܝܢܰܘ̈ܗܝ. ܘܶܐܫܬܰܥܝܰܬ ܠܰܚܡܳܬܳܗ̇ ܐܰܝܟܳܐ ܗܘܳܬ: ܘܳܐܡܪܳܐ ܠܳܗ̇: ܒܳܥܳܙ ܫܡܶܗ ܠܓܰܒܪܳܐ ܕܠܳܩܛܳܐ ܗ̱ܘܺܝܬ ܒܚܰܩܠܶܗ ܝܰܘܡܳܢܳܐ.
Rut 2:20 ܘܶܐܡܪܰܬ݂ ܢܰܥܡܺܝ ܠܟܰܠܬܳܗ̇: ܒܪܺܝܟ ܗ̱ܘ ܡܳܪܝܳܐ ܕܠܳܐ ܐܰܥܒܰܪ ܚܶܣܕܶܗ ܡܶܢ ܚܰܝ̈ܶܐ ܘܡܶܢ ܡܺܝ̈ܬܶܐ. ܘܶܐܡܪܰܬ݂ ܠܳܗ̇ ܢܰܥܡܺܝ: ܩܰܪܺܝܒܰܢ ܗ̱ܘ ܓܰܒܪܳܐ: ܘܡܶܢ ܬܳܒܥܰܝ̈ ܥܝܳܪܬܰܢ ܗ̱ܘ.
Rut 2:21 ܘܶܐܡܪܰܬ݂ ܪܥܽܘܬ ܠܰܚܡܳܬܳܗ̇: ܘܶܐܡܰܪ ܠܺܝ ܬܽܘܒ: ܕܰܕܒܰܩܝ ܠܥܰܒ̈ܕܰܝ ܥܕܰܡܳܐ ܕܢܶܓܡܰܪ ܚܨܳܕܳܐ ܟܽܠܶܗ.
Rut 2:22 ܘܶܐܡܪܰܬ݂ ܢܰܥܡܺܝ ܠܰܪܥܽܘܬ ܟܰܠܬܳܗ̇: ܛܽܘܒܰܝܟܝ ܒܪܰܬܝ ܕܰܕܒܶܩܬܝ ܠܰܥܠܰܝ̈ܡܳܬܶܗ: ܘܠܳܐ ܐ̱ܢܳܫ ܐܰܗܪܶܟܝ ܒܚܰܩܠܳܐ ܕܠܳܐ ܝܺܕܰܥܬܝ.
Rut 2:23 ܐܶܠܳܐ ܢܩܶܦܬܝ ܠܰܐܡ̈ܗܳܬܶܗ ܕܒܳܥܳܙ ܠܡܶܠܩܰܛ: ܥܕܰܡܳܐ ܕܢܶܫܠܰܡ ܚܨܳܕܳܐ ܕܰܣܥܳܖ̈ܶܐ ܘܰܕܚ̈ܶܛܶܐ.
Rut 3:1 ܘܝܶܬܒܰܬ ܪܥܽܘܬ ܥܰܡ ܚܡܳܬܳܗ̇: ܘܶܐܡܪܰܬ݂ ܠܳܗ̇ ܢܰܥܡܺܝ: ܒܪܰܬܝ: ܠܳܐ ܐܶܒܥܶܐ ܠܶܟܝ ܢܝܳܚܳܐ ܘܢܶܛܐܰܒ ܠܶܟܝ.
Rut 3:2 ܘܗܳܐ ܒܳܥܳܙ ܡܰܚܟܽܘܡܬܳܢ ܗܽܘ: ܗܰܘ ܕܰܗܘܰܝܬܝ ܥܰܡ ܥܠܰܝ̈ܡܳܬܶܗ: ܘܗܳܐ ܒܗܳܢܳܐ ܠܺܠܝܳܐ ܐܶܕܪܳܐ ܕܰܣܥܳܖ̈ܶܐ ܟܳܫܶܐ.
Rut 3:3 ܣܚܳܝ ܗܳܟܺܝܠ ܘܰܡܫܽܘܚܝ: ܘܶܐܨܛܰܒܰܬܝ ܒܰܠܒܽܘ̈ܫܰܝܟܝ: ܘܚܽܘܬܝ ܠܰܐܕܪܳܐ: ܘܠܳܐ ܬܶܬܚܙܶܝܢ ܠܶܗ: ܥܕܰܡܳܐ ܕܠܳܥܶܣ ܘܫܳܬܶܐ.
Rut 3:4 ܘܢܶܗܘܶܐ ܡܳܐ ܕܕܳܡܶܟ: ܬܣܺܝܡܺܝܢ ܠܒܳܠܶܟܝ ܒܕܽܘܟܳܬܳܐ ܕܳܡܶܟ ܒܳܗ̇. ܘܬܶܬܩܰܪܒܺܝܢ ܘܬܶܕܡܟܺܝܢ ܠܘܳܬ ܖ̈ܶܓܠܰܘܗܝ: ܘܗܽܘ ܢܺܐܡܰܪ ܠܶܟܝ ܡܳܐ ܕܬܶܥܒܕܺܝܢ.
Rut 3:5 ܘܶܐܡܪܰܬ݂ ܠܳܗ̇: ܟܽܠܡܳܐ ܕܳܐܡܪܳܐ ܐܰܢ̱ܬܝ ܠܺܝ: ܐܶܥܒܶܕ.
Rut 3:6 ܘܢܶܚܬܰܬ ܠܐܶܕܪܳܐ: ܘܥܶܒܕܰܬ ܟܽܠ ܡܳܐ ܕܦܰܩܶܕܬܶܗ̇ ܚܡܳܬܳܗ̇.
Rut 3:7 ܘܟܰܕ ܐܶܟܰܠ ܒܳܙܳܥ ܘܶܐܫܬܺܝ: ܘܰܛܐܶܒ ܠܶܒܶܗ: ܘܶܐܬܳܐ ܘܰܕܡܶܟ ܒܓܰܒܶܗ ܕܶܐܕܪܳܐ: ܘܰܒܡܰܚܠܳܢܳܐ ܕܫܶܢܬܳܐ ܟܰܕ ܕܳܡܶܟ ܒܶܐܕܪܳܐ: ܐܶܬܳܬ ܗܺܝ ܒܛܽܘܫܝܳܐ: ܘܰܓܠܳܬ ܠܟܶܢܦܳܐ ܕܡܰܪܛܽܘܛܶܗ: ܘܢܶܦܠܰܬ ܠܘܳܬ ܖ̈ܶܓܠܰܘܗܝ.
Rut 3:8 ܘܰܗܘܳܐ ܒܦܶܠܓܶܗ ܕܠܺܠܝܳܐ: ܢܳܕ ܓܰܒܪܳܐ ܡܶܢ ܫܶܢܬܶܗ: ܘܰܬܘܰܗ ܕܰܚܙܳܐ ܐܰܢ̱ܬܬܳܐ ܕܕܳܡܟܳܐ ܠܘܳܬ ܖ̈ܶܓܠܰܘܗܝ.
Rut 3:9 ܘܶܐܡܰܪ ܠܳܗ̇ ܡܳܐ ܛܶܒܶܟܝ: ܘܶܐܡܪܰܬ݂ ܠܶܗ: ܐܶܢܳܐ ܐ̱ܢܳܐ ܪܥܽܘܬ ܐܰܡܬܳܟ: ܐܶܠܳܐ ܟܰܣܳܐ ܠܰܐܡܬܳܟ ܒܟܶܢܦܳܐ ܕܡܰܪܛܽܘܛܳܟ݂: ܡܶܛܽܠ ܕܰܐܢ̱ܬ ܗܽܘ ܬܳܒܰܥ ܝܳܪܬܽܘܬܳܐ.
Rut 3:10 ܘܶܐܡܰܪ ܠܳܗ̇ ܒܳܥܳܙ. ܒܪܺܝܟܳܐ ܐܰܢ̱ܬܝ ܠܰܐܠܳܗܳܐ ܒܪܰܬܝ: ܡܶܛܽܠ ܕܰܐܛܶܒܬܝ ܚܶܣܕܶܟܝ ܐ̱ܚܪܳܝܳܐ ܛܳܒ ܡܶܢ ܩܰܕܡܳܝܳܐ: ܕܠܳܐ ܐܶܙܰܠܬܝ ܒܳܬܰܪ ܥܠܰܝ̈ܡܶܐ ܕܥܰܬܺܝܪܺܝܢ ܐܰܘ ܕܡܶܣܟܺܢܺܝܢ.
Rut 3:11 ܘܗܳܫܳܐ ܒܪܰܬܝ ܠܳܐ ܬܶܕܚܠܺܝܢ: ܡܶܛܽܠ ܕܟܽܠ ܕܬܺܐܡܪܺܝܢ ܠܺܝ ܐܶܥܒܶܕ ܠܶܟܝ. ܝܳܕܥܳܐ ܓܶܝܪ ܟܽܠܳܗ̇ ܫܰܪܒܬܳܐ ܕܥܰܡܰܢ: ܕܰܐܢ̱ܬܬܳܐ ܐܰܢ̱ܬܝ ܕܥܽܘܫܢܳܐ.
Rut 3:12 ܘܗܳܫܳܐ ܒܩܽܘܫܬܳܐ ܐܶܢܳܐ ܐ̱ܢܳܐ ܬܳܒܰܥ ܝܳܪܬܽܘܬܳܐ: ܒܪܰܡ ܕܶܝܢ ܐܺܝܬ ܗܽܘ ܐ̱ܚܪܺܢܳܐ ܬܳܒܰܥ ܝܳܪܬܽܘܬܳܐ ܕܗܽܘ ܩܰܪܺܝܒ ܝܰܬܺܝܪ ܡܶܢܝ.
Rut 3:13 ܘܗܳܫܳܐ ܟܰܬܰܪܝ ܝܰܘܡܳܢܳܐ ܘܒܽܘܬܝ ܥܰܕ ܢܳܓܗܳܐ. ܘܢܶܗܘܶܐ ܒܨܰܦܪܳܐ: ܐܶܢ ܬܰܒܥܶܟܝ: ܫܰܦܺܝܪ ܢܶܬܒܰܥ. ܘܶܐܢ ܕܶܝܢ ܠܳܐ ܢܶܨܒܶܐ ܕܢܶܬܒܥܶܟܝ: ܚܰܝ ܗܽܘ ܡܳܪܝܳܐ ܐܶܢܳܐ ܐܶܬܒܥܶܟܝ. ܘܶܐܡܰܪ ܠܳܗ̇ ܕܡܰܟܝ ܥܰܕ ܨܰܦܪܳܐ.
Rut 3:14 ܘܕܶܡܟܰܬ ܠܘܳܬ ܖ̈ܶܓܠܰܘܗܝ ܥܕܰܡܳܐ ܕܢܶܓܗܰܬ: ܘܩܳܡܰܬ ܒܨܰܦܪܳܐ ܟܰܕ ܥܰܡܽܘܛ: ܥܰܕ ܠܳܐ ܐ̱ܢܳܫ ܢܶܕܰܥ ܠܚܰܒܪܶܗ: ܘܶܐܡܪܰܬ݂ ܠܶܗ: ܕܠܳܐ ܐ̱ܢܳܫ ܢܶܕܰܥ ܕܢܶܚܬܶܬ ܠܘܳܬܳܟ ܠܶܐܕܪܳܐ.
Rut 3:15 ܐܳܡܰܪ ܠܳܗ̇ ܒܳܥܳܙ: ܦܪܽܘܣܝ ܡܰܪܛܽܘܛܶܟܝ: ܘܦܶܪܣܰܬ: ܘܰܐܟܺܝܠ ܐܰܪܡܺܝ ܠܳܗ̇ ܫܬܳܐ ܟܰܝ̈ܠܺܝܢ ܕܰܣܥܳܖ̈ܶܐ: ܘܰܐܪܺܝܡ ܥܠܶܝܗ̇: ܘܫܶܩܠܰܬ ܘܶܐܬܳܬ ܠܰܡܕܺܝܢ̱ܬܳܐ.
Rut 3:16 ܘܥܶܠܰܬ ܠܘܳܬ ܚܡܳܬܳܗ̇: ܐܳܡܪܳܐ ܠܳܗ̇ ܚܡܳܬܳܗ̇ ܡܰܢ ܐܰܢ̱ܬܝ ܒܪܰܬܝ. ܐܳܡܪܳܐ ܠܳܗ̇: ܐܶܢܳܐ ܐ̱ܢܳܐ ܪܥܽܘܬ: ܘܶܐܡܪܰܬ ܠܳܗ̇ ܟܽܠܡܳܐ ܕܰܥܒܰܕ ܠܳܗ̇ ܒܳܥܳܙ.
Rut 3:17 ܘܰܕܝܰܗܒ ܠܳܗ̇ ܫܬܳܐ ܟܰܝ̈ܠܺܝܢ ܕܰܣܥܳܖ̈ܶܐ: ܘܕܶܐܡܰܪ ܠܳܗ̇ ܕܠܳܐ ܬܶܥܠܺܝܢ ܠܘܳܬ ܚܡܳܬܶܟܝ ܣܪܺܝܩܳܐܺܝܬ.
Rut 3:18 ܐܳܡܪܳܐ ܠܳܗ̇ ܚܡܳܬܳܗ̇: ܬܶܒܝ ܒܪܰܬܝ ܥܰܕ ܬܶܚܙܶܝܢ: ܠܳܐ ܓܶܝܪ ܫܳܠܶܐ ܓܰܒܪܳܐ ܥܕܰܡܳܐ ܕܰܡܩܰܪܶܒ ܠܶܗ ܕܺܝܢܳܐ ܝܰܘܡܳܢܳܐ.
Rut 4:1 ܘܰܣܠܶܩ ܒܳܥܳܙ: ܘܺܝܬܶܒ ܥܰܠ ܬܰܪܥܳܐ ܕܰܡܕܺܝܢ̱ܬܳܐ: ܘܗܳܐ ܬܳܒܰܥ ܥܝܳܪܬܳܐ ܥܳܒܰܪ: ܗܰܘ ܕܶܐܡܰܪ ܥܠܰܘܗܝ ܒܳܥܳܙ: ܘܶܐܡܰܪ ܠܶܗ ܬܳܐ ܬܶܒ ܗܳܪܟܳܐ: ܗܽܘ ܕܶܝܢ ܐܶܡܰܪ ܠܶܗ ܡܰܢܽܘ: ܘܺܝܬܶܒ ܠܘܳܬܶܗ.
Rut 4:2 ܘܰܓܒܳܐ ܠܶܗ ܥܶܣܪܳܐ ܓܰܒܖ̈ܺܝܢ: ܡܶܢ ܣܳܒ̈ܶܐ ܕܰܡܕܺܝܢ̱ܬܳܐ: ܘܰܐܘܬܶܒ ܐܶܢܽܘܢ ܠܘܳܬܶܗ.
Rut 4:3 ܘܶܐܡܰܪ ܠܬܳܒܰܥ ܝܳܪܬܽܘܬܳܐ: ܦܳܠܓܽܘܬܳܐ ܕܚܰܩܠܳܐ ܕܰܐܚܽܘܟ ܐܶܠܺܝܡܰܠܶܟ ܙܰܒܢܰܬ ܠܺܝ ܢܰܥܡܺܝ.
Rut 4:4 ܘܶܐܢܳܐ ܐܶܡܪܶܬ. ܕܶܐܓܠܶܐ ܘܰܐܘܕܥܳܟ: ܘܳܐܡܰܪ ܠܳܟ ܕܰܩܢܺܝ ܐܰܢ̱ܬ ܩܕܳܡ ܗܳܠܶܝܢ ܕܝܳܬܒܺܝܢ: ܘܶܐܢܳܐ ܐ̱ܢܳܐ ܕܚܰܘܺܝܬ ܢܰܦܫܝ ܠܡܺܐܡܰܪ ܘܰܠܡܶܩܢܳܐ ܩܕܳܡ ܗܳܠܶܝܢ ܣܳܒ̈ܶܐ ܕܥܰܡܝ ܕܝܳܬܒܺܝܢ. ܘܗܳܫܳܐ ܐܶܢܗܽܘ ܕܬܳܒܰܥ ܐܰܢ̱ܬ ܬܒܰܥ. ܘܶܐܢ ܠܳܐ ܬܳܒܰܥ ܐܰܢ̱ܬ: ܐܶܡܰܪ ܠܺܝ: ܘܶܐܕܰܥ ܗܘܰܝܬ ܬܳܒܽܘܥܳܐ: ܘܶܐܢܳܐ ܐܶܬܒܰܥ. ܘܶܐܡܰܪ ܬܳܒܰܥ ܐ̱ܢܳܐ.
Rut 4:5 ܘܶܐܡܰܪ ܒܳܥܳܙ: ܒܝܰܘܡܳܐ ܕܙܳܒܶܢ ܐܰܢ̱ܬ ܚܰܩܠܳܐ ܡܶܢ ܢܰܥܡܺܝ ܘܡܶܢ ܪܥܽܘܬ ܡܽܘܐܒܳܝܬܳܐ ܐܰܢ̱ܬܬܶܗ ܕܗܰܘ ܕܡܺܝܬ: ܩܢܺܝ ܥܕܰܡܳܐ ܕܰܬܩܺܝܡ ܫܡܶܗ ܕܡܺܝܬܳܐ ܥܰܠ ܝܳܪܬܽܘܬܶܗ.
Rut 4:6 ܘܶܐܡܰܪ ܬܳܒܽܘܥܳܐ: ܠܳܐ ܡܶܫܟܰܚ ܐ̱ܢܳܐ ܕܶܐܬܒܰܥ: ܕܰܠܡܳܐ ܐܶܚܰܒܶܠ ܝܳܪܬܽܘܬܝ. ܬܒܰܥ ܐܰܢ̱ܬ: ܡܶܛܽܠ ܚܰܣܺܝܪܽܘܬ ܗܰܝܡܳܢܽܘܬܝ ܕܺܝܠܝ ܕܠܳܐ ܡܶܫܟܰܚ ܐ̱ܢܳܐ ܕܶܐܬܒܰܥ.
Rut 4:7 ܘܗܳܕܶܐ ܬܒܰܥܬܳܐ: ܗܳܐ ܩܽܘܕܡܰܬ ܒܢܰܝ̈ ܝܺܣܪܳܐܶܝܠ: ܘܫܽܘܚܠܳܦܳܐ ܕܰܬܒܰܥܬܳܐ ܠܰܡܩܳܡܽܘ: ܫܳܪܶܐ ܓܰܒܪܳܐ ܡܣܳܢܶܗ. ܘܝܳܗܶܒ ܠܚܰܒܪܶܗ. ܘܗܳܕܳܐ ܗ̱ܝ ܣܳܗܕܽܘܬܳܐ ܒܺܝܣܪܳܐܶܝܠ.
Rut 4:8 ܘܶܐܡܰܪ ܗܰܘ ܬܳܒܽܘܥܳܐ ܠܒܳܥܳܙ: ܩܢܺܝ ܠܢܰܦܫܳܟ: ܘܰܫܪܳܐ ܡܶܢ ܖ̈ܶܓܠܰܘܗܝ.
Rut 4:9 ܘܶܐܡܰܪ ܒܳܥܳܙ ܠܣܳܒ̈ܶܐ ܘܰܠܟܽܠܶܗ ܥܰܡܳܐ: ܐܰܢ̱ܬܽܘܢ ܣܳܗܕܺܝܢ ܝܰܘܡܳܢܳܐ: ܕܰܩܢܺܝܬ ܟܽܠ ܡܳܐ ܕܺܐܝܬ ܗ̱ܘܳܐ ܠܐܶܝܠܺܝܡܰܠܟ: ܘܟܽܠ ܡܳܐ ܕܺܐܝܬ ܗ̱ܘܳܐ ܠܡܰܠܝܽܘܢ ܘܰܠܟܽܠܝܽܘܢ ܡܶܢ ܐܺܝܕܳܐ ܕܢܰܥܡܺܝ.
Rut 4:10 ܘܠܶܟܝ ܪܥܽܘܬ ܡܽܘܐܒܳܝܬܳܐ ܐܰܢ̱ܬܰܬ ܡܰܠܝܽܘܢ ܢܣܰܒܬܶܟܝ ܠܺܝ ܐܰܢ̱ܬܬܳܐ: ܠܰܡܩܳܡܽܘ ܫܡܶܗ ܕܡܺܝܬܳܐ ܥܰܠ ܝܳܪܬܽܘܬܶܗ: ܕܠܳܐ ܢܶܬܛܥܶܐ ܕܽܘܟܪܳܢܶܗ ܕܡܺܝܬܳܐ ܡܶܢ ܒܰܝܢܳܬ ܐܰܚܰܘ̈ܗܝ ܘܡܶܢ ܫܰܪܒܬܶܗ: ܐܰܢ̱ܬܽܘܢ ܣܳܗܕܺܝܢ ܝܰܘܡܳܐ.
Rut 4:11 ܘܰܥܢܰܘ ܣܳܒ̈ܶܐ ܘܟܽܠܶܗ ܥܰܡܳܐ ܕܰܒܬܰܪܥܳܐ ܕܰܩܪܺܝܬܳܐ ܘܳܐܡܪܺܝܢ: ܣܳܗܕܺܝܢ ܚܢܰܢ. ܘܒܰܪܟܽܘܗܝ: ܘܶܐܡܰܪܘ ܠܶܗ: ܢܶܥܒܶܕ ܡܳܪܝܳܐ ܐܰܢ̱ܬܬܳܐ ܗܳܕܶܐ ܩܕܳܡܰܝܟ: ܐܰܝܟ ܪܳܚܶܝܠ ܘܰܐܝܟ ܠܶܝܰܐ: ܗܳܠܶܝܢ ܕܗܶܢܶܝܢ ܬܰܖ̈ܬܰܝܗܶܝܢ ܒܢܰܝ̈ ܒܰܝܬܳܐ ܠܺܝܣܪܳܐܶܝܠ: ܘܰܥܒܰܕ ܚܰܝ̈ܠܶܐ ܒܳܐܦܰܪܬܳܐ: ܘܰܩܖ̈ܰܝ ܫܡܳܗ̇ ܒܶܝܬ ܠܚܶܡ. 
Rut 4:12 ܘܢܶܗܘܶܐ ܒܰܝܬܳܟ ܐܰܝܟ ܒܰܝܬܶܗ ܕܦܰܪܨ: ܗܰܘ ܕܝܶܠܕܬ ܬܳܡܳܪ ܠܰܝܗܽܘܕܳܐ. ܘܢܶܬܶܠ ܠܳܟ ܡܳܪܝܳܐ ܙܰܪܥܳܐ ܡܶܢ ܐܰܢ̱ܬܬܳܐ ܗܳܕܶܐ.
Rut 4:13 ܘܢܰܣܒܳܗ̇ ܠܰܪܥܽܘܬ ܘܰܗܘܳܬ ܠܶܗ ܐܰܢ̱ܬܬܳܐ: ܘܥܰܠ ܠܘܳܬܳܗ̇. ܘܝܰܗܒ ܠܳܗ̇ ܡܳܪܝܳܐ ܘܒܶܛܢܰܬ ܘܝܶܠܕܰܬ ܒܪܳܐ.
Rut 4:14 ܘܳܐܡܖ̈ܳܢ ܢܶܫ̈ܶܐ ܠܢܰܥܡܺܝ: ܒܪܺܝܟܽ ܗ̱ܘ ܡܳܪܝܳܐ ܕܠܳܐ ܐܰܥܢܶܕ ܠܶܟܝ ܬܳܒܽܘܥܳܐ ܝܰܘܡܳܢܳܐ: ܘܬܶܩܪܶܝܢ ܫܡܶܗ ܒܺܝܣܪܳܐܶܝܠ.
Rut 4:15 ܘܬܶܗܘܶܐ ܡܒܰܝܐܳܢܳܐ ܠܢܰܦܫܶܟܝ: ܘܰܡܬܰܪܣܝܳܢܳܐ ܠܰܡܕܺܝܢ̱ܬܶܟܝ. ܡܶܛܽܠ ܕܟܰܠܬܶܟܝ ܕܰܐܚܶܒܬܶܟܝ ܝܺܠܶܕܬܶܗ: ܗܳܝ ܕܛܶܐܒܰܬ ܒܥܰܝܢܰܝ̈ܟܝ ܝܰܬܺܝܪ ܡܶܢ ܫܰܒܥܳܐ ܒܢܺܝ̈ܢ.
Rut 4:16 ܘܰܫܩܰܠܬܶܗ ܢܰܥܡܺܝ ܠܛܰܠܝܳܐ: ܘܰܗܘܳܬ ܠܶܗ ܡܪܰܒܝܳܢܺܝܬܳܐ.
Rut 4:17 ܘܶܐܡܰܖ̈ܝ ܫܒܳܒ̈ܳܬܶܗ̇ ܐܶܬܺܝܠܶܕ ܒܪܳܐ ܠܢܰܥܡܺܝ: ܘܰܩܖ̈ܰܝ ܫܡܶܗ ܥܽܘܒܺܝܕ: ܗܽܘܝܽܘ ܐܰܒܽܘܗܝ ܕܺܐܝܫܰܝ ܐܰܒܽܘܗܝ ܕܕܰܘܺܝܕ. 
Rut 4:18 ܘܗܳܠܶܝܢ ܬܰܘ̈ܠܕܳܬܶܗ ܕܦܰܪܨ: ܦܰܪܨ ܐܰܘܠܶܕ ܠܚܶܨܪܽܘܢ.
Rut 4:19 ܚܶܨܪܽܘܢ ܐܰܘܠܶܕ ܠܳܐܪܳܡ: ܐܳܪܳܡ ܐܰܘܠܶܕ ܠܥܰܡܺܝܢܳܕܳܒ.
Rut 4:20 ܥܰܡܺܝܢܳܕܳܒ ܐܰܘܠܶܕ ܠܢܶܚܫܽܘܢ: ܢܶܚܫܽܘܢ ܐܰܘܠܶܕ ܠܫܶܠܳܐ.
Rut 4:21 ܘܫܶܠܳܐ ܐܰܘܠܶܕ ܠܒܳܥܳܙ: ܒܳܥܳܙ ܐܰܘܠܶܕ ܠܥܽܘܒܺܝܕ.
Rut 4:22 ܘܥܽܘܒܺܝܕ ܐܰܘܠܶܕ ܠܺܐܝܫܰܝ: ܘܺܐܝܫܰܝ ܐܰܘܠܶܕ ܠܕܰܘܺܝܕ ܡܰܠܟܳܐ.
1Sa 1:1 ܘܰܗܘܳܐ ܓܰܒܪܳܐ ܡܶܢ ܪܳܡܬ݂ܳܐ ܕܕ݂ܰܘ̈ܩܶܐ ܡܶܢ ܛܽܘܪܳܐ ܕܰܐܦܪܶܝܡ. ܘܰܫܡܶܗ ܗܰܠܩܳܢܳܐ. ܒܰܪ ܝܰܪܚܽܘܡ. ܒܰܪ ܐܶܠܺܝܗܽܘ. ܒܰܪ ܬܳܚܽܘ. ܒܰܪ ܨܽܘܦ ܐܳܦܰܪܬ݂ܳܝܳܐ.
1Sa 1:2 ܘܺܐܝܬ݂ ܗܘܰܝ̈ ܠܶܗ ܬܰܪܬܶܝܢ ܢܶܫܺܝ̈ܢ. ܫܡܳܗ̇ ܕ݂ܰܚܕ݂ܳܐ ܚܰܢܳܐ. ܘܰܫܡܳܗ̇ ܕܰܐܚܪܺܬ݂ܳܐ ܦܰܢܳܢܳܐ. ܘܰܗܘܰܘ ܠܦܰܢܳܢܳܐ ܒܢܰܝ̈ܳܐ. ܘܰܠܚܰܢܳܐ ܠܰܝܬ ܠܳܗ̇ ܒܢܰܝ̈ܳܐ.
1Sa 1:3 ܘܣܳܠܶܩ ܗܘܳܐ ܓܰܒܪܳܐ ܗܰܘ ܡܶܢ ܩܪܺܝܬܶܗ ܡܶܢ ܥܶܕܳܢ ܠܥܶܕܳܢ. ܠܡܶܣܓܰܕ݂ ܘܠܰܡܕܰܒܳܚܽܘ ܠܡܳܪܝܳܐ ܨܒܰܐܬ݂ ܒܫܺܝܠܽܘ. ܘܬܰܡܳܢ ܐܺܝܬ݂ ܗܘܰܘ ܬܪܶܝܢ ܒܢܰܘ̈ܗܝ ܕܥܺܝܠܺܝ. ܚܳܦܢܺܝ ܘܦܺܝܢܚܶܣ ܟܳܗ̈ܢܶܐ ܠܡܳܪܝܳܐ.
1Sa 1:4 ܘܰܗܘܳܐ ܝܰܘܡܳܐ ܘܕܰܒܰܚ ܗܰܠܩܳܢܳܐ. ܘܝܰܗܒ ܠܦܰܢܳܢܳܐ ܐܰܢ̱ܬܬܶܗ. ܘܰܠܟܽܠܗܽܘܢ ܒܢܶܝ̈ܗ̇ ܘܰܒ̈ܢܳܬܳܗ̇ ܝܰܗܒ ܡܢ̈ܰܘܳܬ݂ܳܐ.
1Sa 1:5 ܘܰܠܚܰܢܳܐ ܝܰܗܒ ܡܢܳܬ݂ܳܐ ܚܕ݂ܳܐ ܐܰܥܦܳܐ. ܡܶܛܽܠ ܕܰܠܚܰܢܳܐ ܪܳܚܶܡ. ܘܡܳܪܝܳܐ ܐܶܚܰܕ݂ ܪܰܚܡܳܗ̇.
1Sa 1:6 ܘܡܰܪܓܙܳܐ ܗܘܳܬ݂ ܠܳܗ̇ ܥܰܪܬ݂ܳܗ̇ ܐܳܦ ܡܰܪܓܳܙܽܘ. ܡܶܛܽܠ ܕܬܶܟ݂ܪܶܐ ܠܳܗ̇. ܡܶܛܽܠ ܕܶܐܚܰܕ݂ ܡܳܪܝܳܐ ܒܰܐܦܰܝ̈ ܡܰܪܒܥܳܗ̇.
1Sa 1:7 ܘܗܳܟܰܢܳܐ ܥܳܒܕܳܐ ܗܘܳܬ݂ ܦܰܢܳܢܳܐ ܟܽܠ ܫܢܳܐ ܒܰܫܢܳܐ. ܒܙܰܒܢܳܐ ܕܣܳܠܩܳܐ ܗܘܳܬ݂ ܠܒܰܝܬܶܗ ܕܡܳܪܝܳܐ. ܗܳܟܰܢܳܐ ܡܰܪܓܙܳܐ ܗܘܳܬ݂ ܠܳܗ̇. ܘܰܒ̣ܟ݂ܳܬ݂ ܚܰܢܳܐ ܘܠܳܐ ܠܶܥܣܰܬ݂.
1Sa 1:8 ܘܶܐܡܰܪ ܠܳܗ̇ ܗܰܠܩܳܢܳܐ ܒܰܥܠܳܗ̇. ܚܰܢܳܐ ܠܡܳܢܳܐ ܒܳܟ݂ܝܳܐ ܐܰܢ̱ܬܝ. ܘܰܐܝܟܰܘ ܠܳܐ ܠܳܥܣܰܬܝ. ܘܰܠܡܳܢܳܐ ܒܺܝܫ ܠܶܒܶܟ݂ܝ. ܗܳܐ ܐܶܢܳܐ ܛܳܒ ܐ̱ܢܳܐ ܠܶܟ݂ܝ ܡܶܢ ܥܶܣܪܳܐ ܒܢܺܝ̈ܢ.
1Sa 1:9 ܘܩܳܡܰܬ݂ ܚܰܢܳܐ ܡܶܢ ܒܳܬܰܪ ܕܠܶܥܣܰܬ݂ ܒܫܺܝܠܽܘ. ܘܡܶܢ ܒܳܬܰܪ ܕܶܐܫܬܝܰܬ݂. ܘܥܺܝܠܺܝ ܟܳܗܢܳܐ ܝܳܬ݂ܶܒ ܗܘܳܐ ܥܰܠ ܟܽܘܪܣܝܳܐ ܥܰܠ ܐܶܣܟܽܘܦܬ݂ܳܐ ܕܗܰܝܟܠܶܗ ܕܡܳܪܝܳܐ.
1Sa 1:10 ܘܕ݂ܺܝܠܳܗ̇ ܡܰܪܺܝܪܳܐ ܢܰܦܫܳܗ̇. ܘܰܡܨܰܠܝܳܐ ܗܘܳܬ݂ ܩܕ݂ܳܡ ܡܳܪܝܳܐ. ܘܡܶܒܟ݂ܳܐ ܒܳܟ݂ܝܳܐ ܗܘܳܬ݂.
1Sa 1:11 ܘܢܶܕ݂ܪܰܬ݂ ܘܶܐܡܪܰܬ݂. ܡܳܪܝܳܐ ܨܒܰܐܬ݂. ܐܶܢ ܡܶܚܙܳܐ ܬܶܚܙܶܐ ܒܫܽܘܥܒܳܕ݂ܳܗ̇ ܕܰܐܡܬܳܟ݂. ܘܬܶܬܕܰܟ݂ܪܰܝܢܝ ܘܠܳܐ ܬܶܛܥܶܐ ܠܰܐܡܬܳܟ݂. ܘܬܶܬܶܠ ܠܰܐܡܬܳܟ݂ ܙܰܪܥܳܐ ܕܐ̱ܢܳܫܳܐ. ܐܶܬܠܺܝܘܗܝ ܠܡܳܪܝܳܐ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ.
1Sa 1:12 ܘܰܗܘܳܐ ܕܟܰܕ݂ ܐܰܣܓܝܰܬ݂ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܘܥܺܝܠܺܝ ܢܳܛܰܪ ܗܘܳܐ ܠܦܽܘܡܳܗ̇.
1Sa 1:13 ܘܚܰܢܳܐ ܒܠܶܒܳܗ̇ ܗܽܘ ܡܡܰܠܠܳܐ ܗܘܳܬ݂ ܒܰܠܚܽܘܕ݂. ܘܣܶܦ̈ܘܳܬ݂ܳܗ̇ ܗܽܘ ܙܳܝ̈ܥܳܢ ܗܘܰܝ̈. ܘܩܳܠܳܗ̇ ܠܳܐ ܡܶܫܬܡܰܥ ܗܘܳܐ. ܘܚܰܫܒܳܗ̇ ܥܺܝܠܺܝ ܐܰܝܟ݂ ܪܰܘܝܳܐ.
1Sa 1:14 ܘܶܐܡܰܪ ܠܳܗ̇ ܥܺܝܠܺܝ. ܥܕܰܡܳܐ ܠܶܐܡܰܬ݂ܝ ܡܶܬ݂ܪܰܘܝܳܐ ܐܰܢ̱ܬܝ. ܐܰܦܺܝܓܝ ܚܰܡܪܶܟ݂ܝ ܡܶܢܶܟ݂ܝ.
1Sa 1:15 ܥܢܳܬ݂ ܚܰܢܳܐ ܘܶܐܡܪܰܬ݂ ܠܶܗ. ܠܳܐ ܡܳܪܝ. ܐܰܢ̱ܬܬ݂ܳܐ ܐ̱ܢܳܐ ܥܰܝ݂ܝ݂ܩܰܬ݂ ܪܽܘܚܳܐ. ܘܚܰܡܪܳܐ ܘܫܰܟܪܳܐ ܠܳܐ ܐܶܫܬܺܝܬ݂. ܘܶܐܫܕܶܬ݂ ܢܰܦܫܝ ܩܕ݂ܳܡ ܡܳܪܝܳܐ.
1Sa 1:16 ܠܳܐ ܬܶܚܫܒܺܝܗ̇ ܠܰܐܡܬܳܟ݂ ܩܕܳܡܰܝܟ ܒܰܪܬ݂ ܚܛܳܗܳܐ. ܡܶܛܽܠ ܕܡܶܢ ܣܽܘܓ݂ܳܐܐ ܗܘ̣ ܕܥܳܩܰܬ݂ܝ ܘܰܕ݂ܪܽܘܓܙܝ ܡܰܠܠܶܬ݂ ܥܕܰܡܳܐ ܠܗܳܫܳܐ.
1Sa 1:17 ܘܰܥܢܳܐ ܥܺܝܠܺܝ ܘܶܐܡܰܪ ܠܳܗ̇. ܙܶܠܝ ܒܰܫܠܳܡܳܐ. ܘܰܐ‌ܠܳܗܳܐ ܕܺܝܣܪܳܐܶܝܠ ܢܶܬܶܠ ܠܶܟ݂ܝ ܫܶܐܠܬܶܟ݂ܝ ܕܰܫܐܶܠܬܝ ܡܶܢܶܗ.
1Sa 1:18 ܘܶܐܡܪܰܬ݂ ܬܶܫܟܰܚ ܐܰܡܬܳܟ݂ ܖ̈ܰܚܡܶܐ ܒܥܰܝܢܰܝ̈ܟ. ܘܶܐܙܰܠ̱ܬ݂ ܐܰܢ̱ܬܬ݂ܳܐ ܠܽܐܘܪܚܳܗ̇. ܘܰܐܦܶܝ̈ܗ̇ ܠܳܐ ܙܳܥ̈ܝ ܠܳܗ̇ ܬܽܘܒ.
1Sa 1:19 ܘܩܰܕܶܡܘ ܒܨܰܦܪܳܐ ܘܰܣܓܕ݂ܘ ܩܕ݂ܳܡ ܡܳܪܝܳܐ. ܘܰܗܦܰܟ݂ܘ ܘܶܐܙܰܠܘ ܠܒܰܝܬܗܽܘܢ ܠܪܳܡܬ݂ܳܐ. ܘܰܚܟܰܡ ܗܰܠܩܳܢܳܐ ܠܚܰܢܳܐ ܐܰܢ̱ܬܬܶܗ. ܘܶܐܬܕܰܟ݂ܪܳܗ̇ ܡܳܪܝܳܐ.
1Sa 1:20 ܘܰܗܘܳܐ ܠܙܰܒܢܳܐ ܕܝܰܘ̈ܡܳܬ݂ܳܐ. ܘܒܶܛܢܰܬ݂ ܚܰܢܳܐ ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܫܡܽܘܐܶܝܠ. ܡܶܛܽܠ ܕܡܶܢ ܡܳܪܝܳܐ ܫܐܶܠܬܶܗ.
1Sa 1:21 ܘܰܣܠܶܩ ܓܰܒܪܳܐ ܗܰܠܩܳܢܳܐ ܘܟܽܠܶܗ ܒܰܝܬܶܗ. ܠܰܡܕܰܒܳܚܽܘ ܠܡܳܪܝܳܐ ܕܶܒܚ̈ܶܐ ܕܝܰܘ̈ܡܳܬ݂ܳܐ ܕܢܶܕ݂ܪܶܗ.
1Sa 1:22 ܘܚܰܢܳܐ ܠܳܐ ܣܶܠܩܰܬ݂. ܡܶܛܽܠ ܕܶܐܡܪܰܬ݂ ܠܒܰܥܠܳܗ̇. ܥܕܰܡܳܐ ܕܢܶܬ݂ܚܣܶܠ ܛܰܠܝܳܐ. ܘܰܐܝܬܶܝܘܗܝ ܘܢܶܬ݂ܚܙܶܐ ܩܕ݂ܳܡ ܡܳܪܝܳܐ. ܘܢܶܬܶܒ ܬܰܡܳܢ ܠܥܳܠܰܡ.
1Sa 1:23 ܘܶܐܡܰܪ ܠܳܗ̇ ܗܰܠܩܳܢܳܐ ܒܰܥܠܳܗ̇. ܥܒܶܕ݂ܝ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟܝ. ܬܶܒܝ ܥܕܰܡܳܐ ܕܬܶܚܣܠܺܝܢܶܗ. ܒܪܰܡ ܢܰܫܰܪ ܡܳܪܝܳܐ ܡܶܠܬܶܟ݂ܝ. ܘܺܝܬ݂ܒܰܬ݂ ܐܰܢ̱ܬܬ݂ܳܐ ܐܰܝܢܩܰܬ݂ ܒܪܳܗ̇ ܥܕܰܡܳܐ ܕܰܚܣܰܠܬܶܗ.
1Sa 1:24 ܘܰܐܣܶܩܬܶܗ ܥܰܡܳܗ̇ ܟܰܕ݂ ܚܣܰܠܬܶܗ ܒܬܰܘܪܳܐ ܬܽܘܠܬܳܐ. ܘܣܰܐܬ݂ܳܐ ܚܕ݂ܳܐ ܕܩܰܡܚܳܐ. ܘܰܓܪܳܒܳܐ ܚܰܕ݂ ܕܚܰܡܪܳܐ. ܘܰܐܝܬܝܰܬܶܗ ܠܒܰܝܬܶܗ ܕܡܳܪܝܳܐ ܠܫܺܝܠܽܘ. ܘܛܰܠܝܳܐ ܛܠܶܐ ܗܘܳܐ.
1Sa 1:25 ܘܰܢܟܰܣܘ ܬܰܘܪܳܐ. ܘܰܐܝܬܝܽܘܗܝ ܠܛܰܠܝܳܐ ܠܥܺܝܠܺܝ.
1Sa 1:26 ܘܶܐܡܪܰܬ݂ ܚܰܢܳܐ ܠܥܺܝܠܺܝ. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܚܰܝܳܐ ܗܝ ܢܰܦܫܳܟ݂ ܡܳܪܝ. ܐܶܢܳܐ ܗ̱ܝ ܗܳܝ ܐܰܢ̱ܬܬ݂ܳܐ ܕܩܳܝܡܳܐ ܗܘܺܝܬ݂ ܥܰܡܳܟ݂ ܗܳܪܟܳܐ. ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܥܰܠ ܛܰܠܝܳܐ ܗܳܢܳܐ.
1Sa 1:27 ܘܨܰܠܺܝܬ݂ ܘܝܰܗܒ ܠܺܝ ܡܳܪܝܳܐ ܫܶܐܠܰܬ݂ܝ ܕܫܶܐܠܶܬ݂ ܡܶܢܶܗ.
1Sa 1:28 ܘܳܐܦ ܐܶܢܳܐ ܐܰܫܐܶܠܬܶܗ ܠܡܳܪܝܳܐ. ܟܽܠܗܽܘܢ ܝܰܘ̈ܡܳܬ݂ܳܐ ܕܗܽܘ ܚܰܝ. ܕܰܫܐܺܝܠ ܠܺܝ ܡܶܢ ܡܳܪܝܳܐ. ܘܰܣܓܶܕ݂ܘ ܬܰܡܳܢ ܠܡܳܪܝܳܐ.
1Sa 2:1 ܘܨܰܠܝܰܬ݂ ܚܰܢܳܐ ܘܶܐܡܪܰܬ݂. ܥܫܶܢ ܠܶܒܝ ܒܡܳܪܝܳܐ. ܘܶܐܬܬܪܺܝܡܰܬ݂ ܩܰܪܢܝ. ܘܶܐܬ݂ܦܬܰܚ ܦܽܘܡܝ ܥܰܠ ܒܥܶܠܕܒܳܒܰܝ̈. ܡܶܛܽܠ ܕܚܰܕܺܝܬܳܢܝ ܒܦܽܘܪܩܳܢܳܟ݂.
1Sa 2:2 ܠܰܝܬ ܕܩܕܺܝܫ ܐܰܝܟ݂ ܡܳܪܝܳܐ. ܡܶܛܽܠ ܕܠܰܝܬ ܠܒܰܪ ܡܶܢܳܟ݂. ܘܠܰܝܬ ܕܬܰܩܺܝܦ ܐܰܝܟ݂ ܐܰܠܳܗܰܢ.
1Sa 2:3 ܠܳܐ ܬܰܣܓܽܘܢ ܠܰܡܡܰܠܳܠܽܘ ܪܰܘܖ̈ܒܳܬ݂ܳܐ. ܘܠܳܐ ܢܶܦܽܘܩ ܛܠܽܘܡܝܳܐ ܡܶܢ ܦܽܘܡܟܽܘܢ. ܡܶܛܽܠ ܕܕ݂ܺܝܕܰܥܬ݂ܳܐ ܗܽܘ ܡܳܪܝܳܐ. ܘܠܳܐ ܬܰܩ̈ܢܳܢ ܨܶܢ̈ܥܳܬ݂ܳܐ ܩܕܳܡܰܘܗܝ.
1Sa 2:4 ܩܶܫ̈ܬܳܬ݂ܳܐ ܕܓܰܢ̱ܒܳܖ̈ܶܐ ܢܶܬܬܰܒܖ̈ܳܢ. ܘܰܟ݂ܖ̈ܺܝܗܶܐ ܐܶܬ݂ܥܰܫܰܢܘ ܒܚܰܝܠܳܐ.
1Sa 2:5 ܘܣܰܒ̈ܥܶܐ ܒܠܰܚܡܳܐ ܐܶܬ݂ܶܐܓܰܪܘ. ܘܟܰܦܢ̈ܶܐ ܐܰܘܬܰܪܘ. ܥܩܰܪܬ݂ܳܐ ܝܶܠܕܰܬ݂ ܘܣܶܒܥܰܬ݂. ܘܣܰܓܺܝܐܰܬ݂ ܒܢܰܝ̈ܳܐ ܨܶܕ݂ܝܰܬ݂.
1Sa 2:6 ܡܳܪܝܳܐ ܗܽܘ ܡܡܺܝܬ݂ ܘܡܰܚܶܐ. ܘܡܰܚܶܬ݂ ܠܰܫܝܽܘܠ ܘܡܰܣܶܩ.
1Sa 2:7 ܡܳܪܝܳܐ ܗܽܘ ܡܡܰܣܟܶܢ ܘܡܰܥܬܰܪ. ܘܰܡܫܰܦܶܠ ܘܳܐܦ ܡܪܺܝܡ. 
1Sa 2:8 ܡܪܺܝܡ ܡܶܢ ܥܰܦܪܳܐ ܠܡܶܣܟܺܢܳܐ. ܘܡܶܢ ܩܺܩܰܠܬܳܐ ܡܩܺܝܡ ܠܒܳܝܫܳܐ. ܠܡܰܘܬܳܒܽܘܬܶܗ ܥܰܡ ܪܰܘܖ̈ܒܳܢܶܐ. ܘܟܽܘܪܣܝܳܐ ܕܺܐܝܩܳܪܳܐ ܢܰܘܪܶܬ݂ ܐܶܢܽܘܢ. ܛܰܠܶܠ ܡܳܪܝܳܐ ܥܽܘܡ̈ܩܶܝܗ̇ ܕܰܐܪܥܳܐ. ܘܣܳܡ ܥܠܰܝܗܽܘܢ ܬܺܒܶܝܠ.
1Sa 2:9 ܖ̈ܶܓܠܶܐ ܕܚܰܣܝܰܘ̈ܗܝ ܢܢܰܛܪ. ܘܖ̈ܰܫܺܝܥܶܐ ܒܚܶܫܽܘܟ݂ܳܐ ܢܶܫܬܰܬܩܽܘܢ. ܡܶܛܽܠ ܕܠܳܐ ܗܘܳܐ ܒܚܰܝܠܶܗ ܡܶܬ݂ܓܰܢ̱ܒܰܪ ܓܰܢ̱ܒܪܳܐ.
1Sa 2:10 ܡܳܪܝܳܐ ܢܶܬܒܰܪ ܡܡܰܪܡܖ̈ܳܢܰܘܗܝ. ܘܰܥܠܰܝܗܽܘܢ ܒܰܫܡܰܝܳܐ ܢܶܪܥܰܡ. ܡܳܪܝܳܐ ܢܕ݂ܽܘܢ ܥܶܒܖ̈ܶܝܗ̇ ܕܰܐܪܥܳܐ. ܘܢܶܬܶܠ ܥܽܘܫܢܳܐ ܠܡܰܠܟܶܗ. ܘܰܢܪܺܝܡ ܩܰܪܢܳܐ ܕܰܡܫܺܝܚܶܗ.
1Sa 2:11 ܘܶܐܙܰܠ ܗܰܠܩܳܢܳܐ ܠܪܳܡܬ݂ܳܐ ܠܒܰܝܬܶܗ. ܗܽܘ ܘܚܰܢܳܐ ܐܰܢ̱ܬܬܶܗ. ܘܛܰܠܝܳܐ ܫܡܽܘܐܶܝܠ ܡܫܰܡܶܫ ܗܘܳܐ ܩܕ݂ܳܡ ܡܳܪܝܳܐ ܩܕ݂ܳܡ ܥܺܝܠܺܝ ܟܳܗܢܳܐ.
1Sa 2:12 ܘܰܒܢܰܝ̈ ܥܺܝܠܺܝ ܒܢܰܝ̈ ܚܛܳܐ. ܠܳܐ ܝܳܕ݂ܥܺܝܢ ܗܘܰܘ ܠܡܳܪܝܳܐ.
1Sa 2:13 ܘܰܥܒܰܕ݂ܘ ܠܗܽܘܢ ܡܰܫܠܝܳܐ ܕܰܬ݂ܠܬ݂ ܫܶܢ̈ܢܳܢ. ܘܙܶܕ݂ܩܳܐ ܕܟܳܗ̈ܢܶܐ ܢܳܣܒܺܝܢ ܡܶܢ ܥܰܡܳܐ. ܘܡܶܢ ܟܽܠ ܓܒܰܪ ܕܕ݂ܳܒܰܚ ܕܶܒܚܬ݂ܳܐ. ܘܳܐܬܶܐ ܗܘܳܐ ܛܰܠܝܳܐ ܕܟܳܗܢܳܐ ܡܳܐ ܕܡܶܬ݂ܒܰܫܰܠ ܒܶܣܪܳܐ. ܘܡܰܫܠܝܳܐ ܕܰܬ݂ܠܳܬ݂ ܫܶܢ̈ܢܳܢ ܒܺܐܝܕ݂ܶܗ.
1Sa 2:14 ܘܡܰܘܫܶܛ ܗܘܳܐ ܠܩܰܕ݂ܣܳܐ. ܐܰܘ ܠܺܐܝܪܳܐ. ܐܰܘ ܠܩܰܪܕ݂ܳܠܳܐ. ܐܰܘ ܠܩܶܕ݂ܪܳܐ. ܘܟܽܠ ܕܡܰܣܶܩ ܡܰܫܠܝܳܐ. ܢܳܣܶܒ ܠܶܗ ܟܳܗܢܳܐ. ܗܳܟܰܢܳܐ ܥܳܒܕܺܝܢ ܗܘܰܘ ܠܟܽܠܶܗ ܝܺܣܪܳܐܶܝܠ. ܕܳܐܬܶܝܢ ܗܘܰܘ ܠܬܰܡܳܢ ܠܫܺܝܠܽܘ.
1Sa 2:15 ܘܳܐܦ ܥܰܕ݂ܠܳܐ ܢܰܣܩܽܘܢ ܕܶܒܚܰܝ̈ ܕܶܒܚܬ݂ܳܐ. ܐܳܬܶܐ ܗܘܳܐ ܛܰܠܝܳܐ ܕܟܳܗܢܳܐ. ܘܳܐܡܰܪ ܠܓܰܒܪܳܐ ܕܕ݂ܳܒܰܚ. ܗܰܒ ܒܶܣܪܳܐ ܠܰܡܛܰܘܳܝܽܘ ܠܟܳܗܢܳܐ. ܠܳܐ ܢܳܣܶܒ ܐ̱ܢܳܐ ܡܶܢܳܟ݂ ܒܶܣܪܳܐ ܡܒܰܫܠܳܐ. ܐܶܠܳܐ ܚܰܝܳܐ.
1Sa 2:16 ܐܳܡܰܪ ܠܶܗ ܓܰܒܪܳܐ. ܡܰܣܳܩܽܘ ܢܰܣܩܽܘܢ ܝܰܘܡܳܢܳܐ. ܘܣܰܒ ܠܳܟ݂ ܡܳܐ ܕܪܳܓܳܐ ܢܰܦܫܳܟ݂. ܘܳܐܡܰܪ ܠܶܗ. ܗܳܫܳܐ ܗܽܘ ܝܳܗܶܒ ܐܰܢ̱ܬ ܘܶܐܢ ܠܳܐ. ܢܳܣܶܒ ܐ̱ܢܳܐ ܒܰܩܛܺܝܪܳܐ.
1Sa 2:17 ܘܰܗܘܳܬ݂ ܚܛܺܝܬ݂ܳܐ ܕܰܛܠܳܝ̈ܶܐ ܪܰܒܳܐ ܛܳܒ ܩܕ݂ܳܡ ܡܳܪܝܳܐ. ܕܰܐܪܓܶܙܘ ܓܰܒܖ̈ܶܐ ܩܕ݂ܳܡ ܡܳܪܝܳܐ.
1Sa 2:18 ܘܰܫܡܽܘܐܶܝܠ ܛܰܠܝܳܐ ܡܫܰܡܶܫ ܗܘܳܐ ܩܕ݂ܳܡ ܡܳܪܝܳܐ. ܘܰܠܒܺܝܫ ܗܘܳܐ ܦܶܕܬ݂ܳܐ ܕܒܽܘܨܳܐ.
1Sa 2:19 ܘܰܦܪܺܝܣܳܐ ܙܥܽܘܪܳܐ ܥܶܒܕܰܬ݂ ܠܶܗ ܐܶܡܶܗ. ܘܰܐܣܩܰܬ݂ ܠܶܗ ܡܶܢ ܥܶܕܳܢ ܠܥܶܕܳܢ. ܟܰܕ݂ ܣܶܠܩܰܬ݂ ܥܰܡ ܒܰܥܠܳܗ̇ ܠܰܡܕܰܒܳܚܽܘ ܕܶܒܚ̈ܶܐ ܕܢܶܕ݂ܪܳܗ̇.
1Sa 2:20 ܘܒܰܪܶܟ ܥܺܝܠܺܝ ܠܗܰܠܩܳܢܳܐ ܘܠܰܐܢ̱ܬܬܶܗ. ܘܶܐܡܰܪ. ܢܶܬܶܠ ܠܳܟ݂ ܡܳܪܝܳܐ ܙܰܪܥܳܐ ܡܶܢ ܐܰܢ̱ܬܬ݂ܳܐ ܗܳܕ݂ܶܐ. ܚܠܳܦ ܫܶܐܠܬ݂ܳܐ ܕܰܫܐܶܠܬ ܠܡܳܪܝܳܐ. ܘܶܐܙܰܠܘ ܠܰܐܬ݂ܪܗܽܘܢ.
1Sa 2:21 ܘܡܳܪܝܳܐ ܦܩܰܕ݂ ܠܚܰܢܳܐ. ܘܒܶܛܢܰܬ݂ ܘܝܶܠܕܰܬ݂ ܬܠܳܬܳܐ ܒܢܺܝ̈ܢ ܘܬܰܪܬܶܝܢ ܒ̈ܢܳܢ. ܘܰܪܒܳܐ ܛܰܠܝܳܐ ܫܡܽܘܐܶܝܠ ܩܕ݂ܳܡ ܡܳܪܝܳܐ.
1Sa 2:22 ܘܥܺܝܠܺܝ ܣܐܶܒ ܛܳܒ. ܘܰܫܡܰܥ ܟܽܠ ܕܥܳܒܕܺܝܢ ܒܢܰܘ̈ܗܝ ܠܟܽܠܶܗ ܝܺܣܪܳܐܶܝܠ. ܘܕ݂ܰܡܨܰܥܪܺܝܢ ܢܶܫ̈ܶܐ ܕܰܡܨܰܠ̈ܝܳܢ ܒܡܰܫܟܰܢ ܙܰܒܢܳܐ.
1Sa 2:23 ܘܶܐܡܰܪ ܠܗܽܘܢ. ܠܡܳܢܳܐ ܥܳܒܕܺܝܢ ܐ̱ܢܬܽܘܢ ܐܰܝܟ݂ ܡ̈ܶܠܶܐ ܗܳܠܶܝܢ. ܕܫܳܡܰܥ ܐ̱ܢܳܐ ܛܶܒܟܽܘܢ ܒܺܝܫܳܐ ܡܶܢ ܟܽܠܶܗ ܥܰܡܳܐ ܗܳܢܳܐ.
1Sa 2:24 ܠܳܐ ܒܢܰܝ̈. ܡܶܛܽܠ ܕܠܳܐ ܗܘܳܐ ܫܰܦܺܝܪ ܫܶܡܥܳܐ ܗܳܢܳܐ. ܕܫܳܡܰܥ ܐ̱ܢܳܐ ܕܰܡܒܰܛܠܺܝܢ ܐ̱ܢܬܽܘܢ ܠܥܰܡܶܗ ܕܡܳܪܝܳܐ.
1Sa 2:25 ܐܶܢ ܢܶܚܛܶܐ ܓܰܒܪܳܐ ܒܓܰܒܪܳܐ. ܢܶܒܥܶܐ ܡܶܢ ܩܕ݂ܳܡ ܡܳܪܝܳܐ. ܘܶܐܢ ܒܡܳܪܝܳܐ ܢܶܚܛܶܐ ܓܰܒܪܳܐ. ܡܶܢ ܡܰܢ ܢܶܒܥܶܐ. ܘܠܳܐ ܫܡܰܥܘ ܠܩܳܠܳܐ ܕܰܐܒܽܘܗܽܘܢ. ܡܶܛܽܠ ܕܰܨܒܳܐ ܡܳܪܝܳܐ ܕܰܢܡܺܝܬ݂ ܐܶܢܽܘܢ. 
1Sa 2:26 ܘܛܰܠܝܳܐ ܫܡܽܘܐܶܝܠ ܐܶܙܰܠ ܘܺܝܪܶܒ ܛܳܒ. ܘܛܳܐܶܒ ܩܕ݂ܳܡ ܡܳܪܝܳܐ. ܘܳܐܦ ܩܕ݂ܳܡ ܒܢܰܝ̈ܢܳܫܳܐ.
1Sa 2:27 ܘܶܐܬ݂ܳܐ ܓܰܒܪܳܐ ܕܡܳܪܝܳܐ ܠܘܳܬ݂ ܥܺܝܠܺܝ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܡܶܬ݂ܓܠܳܝܽܘ ܐܶܬ݂ܓܠܺܝܬ݂ ܥܰܠ ܒܶܝܬ݂ ܐܰܒܽܘܟ݂. ܟܰܕ݂ ܗܘܳܐ ܒܡܶܨܪܶܝܢ ܕܒܶܝܬ݂ ܦܶܪܥܽܘܢ.
1Sa 2:28 ܘܰܓܒܺܝܬܶܗ ܠܺܝ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܟܳܗܢܳܐ. ܕܢܶܣܰܩ ܥܰܠ ܡܰܕ݂ܒܰܚܝ. ܘܰܢܣܺܝܡ ܒܶܣܪܳܐ ܩܕ݂ܳܡܰܝ. ܘܢܶܫܩܽܘܠ ܦܶܕܬ݂ܳܐ. ܘܝܶܗܒܶܬ ܠܒܶܝܬ݂ ܐܰܒܽܘܟ݂. ܟܽܠܗܽܘܢ ܩܽܘܖ̈ܒܳܢܶܐ ܕܰܒܢܰܝ̈ ܝܺܣܪܳܐܶܝܠ.
1Sa 2:29 ܠܡܳܢܳܐ ܐܰܥܠܺܝܬܽܘܢ ܒܕܶܒ̈ܚܰܝ ܘܰܒܩܽܘܖ̈ܒܳܢܰܝ ܕܦܰܩܕܶܬ݂ ܡܶܢ ܡܰܕܒܪܳܐ. ܘܝܰܩܰܪܬ ܒܢܰܝ̈ܟ ܡܶܢܝ. ܕܬܶܓܒܽܘܢ ܡܶܢ ܪܺܝܫ ܟܽܠܗܽܘܢ ܩܽܘܖ̈ܒܳܢܶܐ. ܕܰܒܢܰܝ̈ ܝܺܣܪܳܐܶܝܠ ܥܰܡܝ.
1Sa 2:30 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܺܐܡܰܪ ܐܶܡܪܶܬ݂. ܕܒܰܝܬܳܟ݂ ܘܒܶܝܬ݂ ܐܰܒܽܘܟ݂ ܢܫܰܡܫܽܘܢ ܩܕ݂ܳܡܰܝ ܥܕܰܡܳܐ ܠܥܳܠܰܡ. ܘܗܳܫܳܐ ܐܳܡܰܪ ܡܳܪܝܳܐ ܚܳܣ ܠܺܝ. ܡܶܛܽܠ ܕܰܡܝܰܩܖ̈ܳܢܰܝ ܐܶܝܰܩܰܪ. ܘܫܳܝܽܘܛܰܝ̈ ܢܶܨܛܰܥܪܽܘܢ.
1Sa 2:31 ܗܳܐ ܝܰܘ̈ܡܳܬ݂ܳܐ ܐܳܬܶܝܢ. ܐܳܡܰܪ ܡܳܪܝܳܐ. ܘܶܐܓܕܽܘܡ ܕܪܳܥܳܟ݂ ܘܰܕ݂ܪܳܥܶܗ ܕܰܐܒܽܘܟ݂. ܘܠܳܐ ܢܶܗܘܶܐ ܣܳܒܳܐ ܒܒܰܝܬܳܟ݂.
1Sa 2:32 ܘܕ݂ܳܐܚܶܕ݂ ܬܰܩܕܳܐ ܒܡܰܥܡܪܳܟ݂. ܘܟܽܠ ܕܡܰܛܐܶܒ ܒܺܝܣܪܳܐܶܝܠ ܘܠܳܐ ܢܶܗܘܶܐ ܣܳܒܳܐ ܒܒܰܝܬܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ.
1Sa 2:33 ܘܓܰܒܪܳܐ ܠܳܐ ܐܰܥܢܶܕ݂ ܠܳܟ݂ ܡܶܢ ܡܰܕ݂ܒܰܚܝ. ܠܡܰܚܫܳܟ݂ܽܘ ܥܰܝܢܰܝ̈ܟ. ܘܠܰܡܕܰܝܳܒܽܘ ܢܰܦܫܳܟ݂. ܘܟܽܠܳܗ̇ ܡܰܪܒܺܝܬ݂ܳܐ ܕܒܰܝܬܳܟ݂ ܢܡܽܘܬ݂ܽܘܢ ܓܰܒܖ̈ܶܐ.
1Sa 2:34 ܘܗܳܕ݂ܶܐ ܠܳܟ݂ ܐܳܬܳܐ ܕܳܐܬ݂ܝܳܐ ܥܰܠ ܬܪܶܝܢ ܒܢܰܝ̈ܟ. ܥܰܠ ܚܳܦܢܺܝ ܘܥܰܠ ܦܺܝܢܚܶܣ. ܒܝܰܘܡܳܐ ܚܰܕ݂ ܢܡܽܘܬ݂ܽܘܢ ܬܖ̈ܰܝܗܽܘܢ.
1Sa 2:35 ܘܰܐܩܺܝܡ ܠܺܝ ܟܳܗܢܳܐ ܕܰܡܗܰܝܡܰܢ ܐܰܝܟ݂ ܠܶܒܝ. ܘܰܐܝܟ݂ ܕܰܒܠܶܒܝ ܘܰܒܢܰܦܫܝ ܢܶܥܒܶܕ݂. ܘܶܐܒܢܶܐ ܠܶܗ ܒܰܝܬܳܐ ܡܗܰܝܡܢܳܐ. ܘܰܢܗܰܠܶܟ݂ ܩܕ݂ܳܡܰܝ ܡܫܺܝܚܝ ܟܽܠܗܽܘܢ ܝܰܘ̈ܡܳܬ݂ܳܐ.
1Sa 2:36 ܘܢܶܗܘܶܐ ܟܽܠ ܕܡܶܫܬܚܰܪ ܒܒܰܝܬܳܟ݂. ܢܺܐܬ݂ܶܐ ܠܡܶܣܓܰܕ݂ ܠܶܗ. ܠܰܐܓܺܝܪܬܳܐ ܕܟܶܣܦܳܐ. ܘܠܰܓܪܺܝܨܬܳܐ ܕܠܰܚܡܳܐ. ܘܢܺܐܡܰܪ ܫܰܕܰܪܰܝܢܝ ܠܘܳܬ݂ ܚܰܕ݂ ܡܶܢ ܟܳܗ̈ܢܶܐ ܕܶܐܠܥܰܣ ܥܽܘܡܨܳܐ ܕܠܰܚܡܳܐ.
1Sa 3:1 ܘܛܰܠܝܳܐ ܫܡܽܘܐܶܝܠ ܡܫܰܡܶܫ ܗܘܳܐ ܩܕܳܡ ܡܳܪܝܳܐ ܩܕܳܡ ܥܺܝܠܺܝ ܟܳܗܢܳܐ. ܘܦܶܬ݂ܓܳܡܶܗ ܕܡܳܪܝܳܐ ܝܰܩܝܺܪ ܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܚܶܙܘܳܐ ܕ݂ܓܳܠܶܐ.
1Sa 3:2 ܘܰܗܘܳܐ ܒܗܳܢܽܘܢ ܝܰܘ̈ܡܳܬ݂ܳܐ. ܘܥܺܝܠܺܝ ܕܡܶܟ݂ ܒܕ݂ܽܘܟܬܶܗ. ܘܥܰܝܢܰܘ̈ܗܝ ܫܰܖ̈ܺܝ ܝܳܩܖ̈ܳܢ. ܘܠܳܐ ܡܶܫܟܰܚ ܗܘܳܐ ܠܡܶܚܙܳܐ.
1Sa 3:3 ܘܰܫܪܳܓܶܗ ܕܡܳܪܝܳܐ ܥܕܰܟܺܝܠ ܠܳܐ ܕܥܶܟ݂. ܘܰܫܡܽܘܐܶܝܠ ܕܡܶܟ݂ ܒܗܰܝܟܠܶܗ ܕܡܳܪܝܳܐ ܕܬܰܡܳܢ ܩܺܐܒܽܘܬܶܗ ܕܰܐ‌ܠܳܗܳܐ.
1Sa 3:4 ܘܰܩܪܳܐ ܡܳܪܝܳܐ ܠܰܫܡܽܘܐܶܝܠ. ܘܶܐܡܰܪ ܗܳܐ ܐܶܢܳܐ.
1Sa 3:5 ܘܰܪܗܶܛ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܡܰܪ ܠܳܐ ܩܪܺܝܬ݂. ܙܶܠ ܕܡܰܟ݂. ܘܶܐܙܰܠ ܕܡܶܟ݂.
1Sa 3:6 ܘܰܐܘܣܶܦ ܬܽܘܒ ܡܳܪܝܳܐ ܠܡܶܩܪܳܐ ܠܰܫܡܽܘܐܶܝܠ. ܘܩܳܡ ܫܡܽܘܐܶܝܠ ܘܶܐܙܰܠ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܡܰܪ ܠܳܐ ܩܪܺܝܬ݂ ܒܶܪܝ. ܙܶܠ ܕܡܰܟ݂.
1Sa 3:7 ܘܰܫܡܽܘܐܶܝܠ ܥܕܰܟܺܝܠ ܠܳܐ ܝܺܕܰܥ ܠܡܳܪܝܳܐ. ܘܰܥܕܰܟܺܝܠ ܠܳܐ ܐܶܬ݂ܓܠܺܝ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ.
1Sa 3:8 ܘܰܐܘܣܶܦ ܬܽܘܒ ܡܳܪܝܳܐ ܠܡܶܩܪܳܐ ܠܰܫܡܽܘܐܶܝܠ ܕܰܬ݂ܠܳܬ݂ ܙܰܒܢܺܝ̈ܢ. ܘܩܳܡ ܫܡܽܘܐܶܝܠ ܘܶܐܙܰܠ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܬ݂ܒܰܝܰܢ ܥܺܝܠܺܝ ܕܡܳܪܝܳܐ ܩܪܳܐ ܠܛܰܠܝܳܐ.
1Sa 3:9 ܘܶܐܡܰܪ ܥܺܝܠܺܝ ܠܰܫܡܽܘܐܶܝܠ. ܙܶܠ ܕܡܰܟ݂. ܘܶܐܢ ܢܶܩܪܶܝܟ݂ ܐܶܡܰܪ. ܡܰܠܶܠ ܡܳܪܝܳܐ ܡܶܛܽܠ ܕܫܳܡܰܥ ܥܰܒܕܳܟ݂. ܘܶܐܙܰܠ ܫܡܽܘܐܶܝܠ ܘܰܕ݂ܡܶܟ݂ ܒܕ݂ܽܘܟܬܶܗ.
1Sa 3:10 ܘܶܐܬ݂ܳܐ ܡܳܪܝܳܐ ܘܩܳܡ ܘܰܩܪܳܐ ܬܰܪܬܶܝܢ ܙܰܒܢܺܝ̈ܢ. ܫܡܽܘܐܶܝܠ. ܫܡܽܘܐܶܝܠ. ܘܶܐܡܰܪ ܫܡܽܘܐܶܝܠ. ܡܰܠܶܠ ܡܳܪܝܳܐ ܕܫܳܡܰܥ ܥܰܒܕܳܟ݂.
1Sa 3:11 ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܗܳܐ ܥܳܒܶܕ݂ ܐ̱ܢܳܐ ܦܶܬ݂ܓ݂ܳܡܳܐ ܒܺܝܣܪܳܐܶܝܠ. ܕܟܽܠ ܕܢܶܫܡܥܺܝܘܗܝ. ܢܶܨ̈ܠܳܢ ܬܰܖ̈ܬܰܝܗܶܝܢ ܐܶܕ݂ܢܰܘ̈ܗܝ.
1Sa 3:12 ܒܝܰܘܡܳܐ ܗܰܘ ܐܰܩܺܝܡ ܥܰܠ ܥܺܝܠܺܝ ܟܽܠ ܕܶܐܡܪܶܬ݂ ܥܰܠ ܒܰܝܬܶܗ. ܫܽܘܪܳܝܳܐ ܘܰܓܡܽܘܪܝܳܐ.
1Sa 3:13 ܘܶܐܚܰܘܶܝܘܗܝ ܕܕ݂ܳܐܶܢ ܐ̱ܢܳܐ ܠܒܰܝܬܶܗ ܠܥܳܠܰܡ. ܒܥܰܘܠܳܐ ܕܝܳܕܰܥ ܗܘܳܐ ܕܰܡܨܰܥܪܺܝܢ ܗܘܰܘ ܗܳܠܶܝܢ ܒܢܰܘ̈ܗܝ ܠܥܰܡܳܐ. ܘܠܳܐ ܟ݂ܐܳܐ ܒܗܽܘܢ.
1Sa 3:14 ܡܶܛܽܠ ܗܳܢܳܐ ܐܰܡܺܝܬ݂ ܠܰܕ݂ܒܶܝܬ݂ ܥܺܝܠܺܝ. ܘܠܳܐ ܢܶܬ݂ܚܰܣܶܐ ܥܰܘܠܳܐ ܕܒܶܝܬ݂ ܥܺܝܠܺܝ. ܒܕܶܒܚ̈ܶܐ ܘܰܒܩܽܘܖ̈ܒܳܢܶܐ ܥܕܰܡܳܐ ܠܥܳܠܰܡ.
1Sa 3:15 ܘܰܕ݂ܡܶܟ݂ ܫܡܽܘܐܶܝܠ ܥܕܰܡܳܐ ܠܨܰܦܪܳܐ. ܘܰܦܬܰܚ ܬܰܪܥܳܐ ܕܒܰܝܬܶܗ ܕܡܳܪܝܳܐ. ܘܰܫܡܽܘܐܶܝܠ ܕܚܶܠ ܕܰܢܚܰܘܶܐ ܚܶܙܘܳܐ ܠܥܺܝܠܺܝ.
1Sa 3:16 ܘܰܩܪܳܐ ܥܺܝܠܺܝ ܠܰܫܡܽܘܐܶܝܠ ܘܶܐܡܰܪ. ܫܡܽܘܐܶܝܠ ܒܶܪܝ. ܘܶܐܡܰܪ ܗܳܐ ܐܶܢܳܐ.
1Sa 3:17 ܘܶܐܡܰܪ ܠܶܗ. ܡܳܢܳܐ ܗܽܘ ܦܶܬ݂ܓ݂ܳܡܳܐ ܕܶܐܡܰܪ ܠܳܟ݂ ܡܳܪܝܳܐ. ܠܳܐ ܬܶܒܗܰܬ݂ ܡܶܢܝ. ܗܳܟܰܢܳܐ ܢܶܥܒܶܕ݂ ܠܳܟ݂ ܐܰ‌ܠܳܗܳܐ. ܘܗܳܟܰܢܳܐ ܢܰܘܣܶܦ ܠܳܟ݂. ܐܶܢ ܬܟܰܣܶܐ ܡܶܢܝ ܡܶܠܬ݂ܳܐ ܡܶܢ ܟܽܠ ܦܶܬ݂ܓ݂ܳܡܳܐ ܕܶܐܡܰܪ ܠܳܟ݂ ܡܳܪܝܳܐ.
1Sa 3:18 ܘܚܰܘܝܶܗ ܫܡܽܘܐܶܝܠ ܟܽܠܗܶܝܢ ܡ̈ܶܠܶܐ. ܘܠܳܐ ܟܰܣܺܝ ܡܶܢܶܗ. ܘܶܐܡܰܪ ܥܺܝܠܺܝ. ܡܳܪܝܳܐ ܗܽܘ. ܟܽܠ ܕܫܰܦܺܝܪ ܒܥܰܝܢܰܘ̈ܗܝ ܢܶܥܒܶܕ݂.
1Sa 3:19 ܘܺܝܕܰܥ ܫܡܽܘܐܶܝܠ ܕܡܳܪܝܳܐ ܗܘܳܐ ܥܰܡܶܗ. ܘܠܳܐ ܐܰܪܡܺܝ ܡܶܢ ܟܽܠܗܶܝܢ ܡܶܠܰܘ̈ܗܝ ܥܰܠ ܐܰܪܥܳܐ.
1Sa 3:20 ܘܺܝܕܰܥ ܟܽܠܶܗ ܝܺܣܪܳܐܶܝܠ ܡܶܢ ܕܳܢ ܘܰܥܕܰܡܳܐ ܠܒܺܪܫܒܰܥ. ܕܶܐܬ݂ܗܰܝܡܰܢ ܫܡܽܘܐܶܝܠ ܢܒܺܝܳܐ ܠܰܐܠܳܗܳܐ.
1Sa 3:21 ܘܰܐܘܣܶܦ ܬܽܘܒ ܡܳܪܝܳܐ ܠܡܶܬ݂ܓܠܳܝܽܘ ܒܫܺܝܠܽܘ ܒܦܶܬܓܳܡܰܘ̈ܗܝ. ܘܰܗܘܳܐ ܦܶܬ݂ܓܳܡܶܗ ܕܰܫܡܽܘܐܶܝܠ ܥܰܠ ܟܽܠܶܗ ܝܺܣܪܳܐܶܝܠ.
1Sa 4:1 ܘܰܢܦܰܩ ܝܺܣܪܳܐܶܝܠ ܠܽܐܘܪܥܳܐ ܕܰܦܠܶܫܬܳܝ̈ܶܐ ܠܰܩܪܳܒܳܐ. ܘܰܫܪܰܘ ܥܰܠ ܟܺܐܦܳܐ ܕܥܽܘܕ݂ܪܳܢܳܐ ܘܰܦܠܶܫܬܳܝ̈ܶܐ ܫܪܰܘ ܒܳܐܦܳܩ.
1Sa 4:2 ܘܶܐܣܬܕܰܪܘ ܦܠܶܫܬܳܝ̈ܶܐ ܠܽܘܩܒܰܠ ܝܺܣܪܳܐܶܝܠ. ܘܰܗܘܳܐ ܩܪܳܒܳܐ. ܘܶܐܬܬܒܰܪܘ ܝܺܣܪܳܐܶܝܠ ܩܕܳܡ ܦܠܶܫܬܳܝ̈ܶܐ. ܘܶܐܬ݂ܩܰܛܰܠܘ ܒܣܶܕ݂ܪܳܐ ܒܚܰܩܠܳܐ. ܐܰܝܟ݂ ܐܰܪܒܥܳܐ ܐܰܠܦܺܝ̈ܢ ܓܰܒܖ̈ܺܝܢ.
1Sa 4:3 ܘܶܐܬ݂ܳܐ ܥܰܡܳܐ ܠܡܰܫܪܺܝܬܳܐ. ܘܶܐܡܰܪܘ ܣܳܒ̈ܶܐ ܕܺܝܣܪܳܐܶܝܠ. ܠܡܳܢܳܐ ܬܰܒܪܰܢ ܡܳܪܝܳܐ ܝܰܘܡܳܢܳܐ ܩܕܳܡ ܦܠܶܫܬܳܝ̈ܶܐ. ܢܶܕ݂ܒܰܪ ܠܰܢ ܡܶܢ ܫܺܝܠܽܘ ܠܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܨܒܰܐܬ݂. ܘܬܺܐܙܰܠ ܒܰܝܢܳܬܰܢ. ܘܬܶܦܪܩܰܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܢ.
1Sa 4:4 ܘܫܰܕܰܪܘ ܥܰܡܳܐ ܠܫܺܝܠܽܘ. ܘܰܫܩܰܠܘ ܡܶܢ ܬܰܡܳܢ ܠܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܨܒܰܐܬ݂ ܝܳܬ݂ܶܒ ܥܰܠ ܟܖ̈ܽܘܒܶܐ. ܘܬܰܡܳܢ ܬܪܶܝܢ ܒܢܰܘ̈ܗܝ ܕܥܺܝܠܺܝ ܥܰܡ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܚܳܦܢܺܝ ܘܦܺܝܢܚܶܣ.
1Sa 4:5 ܘܰܗܘܳܐ ܕܟܰܕ݂ ܐܶܬ݂ܳܬ݂ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܠܡܰܫܪܺܝܬܳܐ. ܝܰܒܶܒܘ ܟܽܠܶܗ ܝܺܣܪܳܐܶܝܠ ܝܽܘܒܳܒܳܐ ܪܰܒܳܐ. ܘܶܐܫܬܰܓܫܰܬ݂ ܐܰܪܥܳܐ.
1Sa 4:6 ܘܰܫܡܰܥܘ ܦܠܶܫܬܳܝ̈ܶܐ ܩܳܠܳܐ ܕܝܽܘܒܳܒܳܐ. ܘܶܐܡܰܪܘ. ܡܳܢܳܐ ܗܽܘ ܩܳܠܳܐ ܗܳܢܳܐ ܕܝܽܘܒܳܒܳܐ ܒܡܰܫܪܺܝܬܳܐ ܕܥܶܒܖ̈ܳܝܶܐ. ܘܺܝܕܰܥܘ ܕܩܺܐܒܽܘܬܶܗ ܕܡܳܪܝܳܐ ܐܶܬ݂ܳܬ݂ ܠܡܰܫܪܺܝܬܳܐ.
1Sa 4:7 ܘܰܕ݂ܚܶܠܘ ܦܠܶܫ̈ܬܳܝܶܐ. ܡܶܛܽܠ ܕܳܐܡܪܺܝܢ. ܕܶܐܬ݂ܳܐ ܐܰ‌ܠܳܗܳܐ ܠܡܰܫܪܺܝܬܳܐ. ܘܶܐܡܰܪܘ. ܘܳܝ ܠܰܢ. ܕܠܳܐ ܗܘܳܬ݂ ܐܰܝܟ݂ ܗܳܕ݂ܶܐ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.
1Sa 4:8 ܘܳܝ ܠܰܢ. ܡܰܢܽܘ ܢܦܰܨܶܝܢ ܡܶܢ ܐܺܝ̈ܕܰܝ ܐܰ‌ܠܳܗܳܐ ܥܰܫܺܝܢܳܐ. ܗܳܢܰܘ ܐܰ‌ܠܳܗܳܐ ܕܰܡܚܳܐ ܠܟܽܠܳܗ̇ ܡܶܨܪܶܝܢ ܒܟܽܠ ܡܰܚ̈ܘܳܢ. ܘܰܒܡܰܕܒܪܳܐ.
1Sa 4:9 ܐܶܬ݂ܚܰܝܰܠܘ ܘܰܗܘܰܘ ܓܰܒܖ̈ܶܐ. ܦܠܶܫܬܳܝ̈ܶܐ. ܕܰܠܡܳܐ ܬܶܦܠܚܽܘܢ ܠܥܶܒܖ̈ܳܝܶܐ ܐܰܝܟ݂ ܕܦܰܠܚܽܘܟܽܘܢ. ܘܰܗܘܰܘ ܓܰܒܖ̈ܶܐ ܘܶܐܬ݂ܟܰܬܫܘ ܥܰܡܗܽܘܢ.
1Sa 4:10 ܘܶܐܬ݂ܟܰܬܫܘ ܦܠܶܫܬܳܝ̈ܶܐ ܥܰܡ ܝܺܣܪܳܐܶܝܠ. ܘܶܐܬܬܒܰܪ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ ܠܡܰܫܟܢܶܗ. ܘܰܗܘܳܬ݂ ܡܚܽܘܬ݂ܳܐ ܪܰܒܬܳܐ ܕܛܳܒ ܒܺܝܣܪܳܐܶܝܠ. ܘܰܢܦܰܠܘ ܡܶܢ ܝܺܣܪܳܐܶܝܠ ܒܝܰܘܡܳܐ ܗܰܘ ܬܠܳܬܺܝܢ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ.
1Sa 4:11 ܘܩܺܐܒܽܘܬܶܗ ܕܡܳܪܝܳܐ ܐܶܬܕܰܒܪܰܬ݂. ܘܰܬܪܶܝܢ ܒܢܰܘ̈ܗܝ ܕܥܺܝܠܺܝ ܡܺܝܬ݂ܘ. ܚܳܦܢܺܝ ܘܦܺܝܢܚܶܣ.
1Sa 4:12 ܘܰܪܗܶܛ ܓܰܒܪܳܐ ܡܶܢ ܕܒܶܝܬ݂ ܒܶܢܝܳܡܶܝܢ ܡܶܢ ܣܶܕ݂ܪܳܐ. ܘܶܐܬ݂ܳܐ ܠܫܺܝܠܽܘ ܒܝܰܘܡܳܐ ܗܰܘ. ܟܰܕ݂ ܡܨܰܪܶܝܢ ܢܰܚ̈ܬܰܘܗܝ ܘܳܐܕ݂ܰܡܬ݂ܳܐ ܒܪܺܝܫܶܗ.
1Sa 4:13 ܘܥܺܝܠܺܝ ܝܳܬ݂ܶܒ ܗܘܳܐ ܥܰܠ ܟܽܘܪܣܝܳܐ ܥܰܠ ܝܰܕ݂ ܐܽܘܪܚܳܐ ܘܚܳܐܰܪ ܗܘܳܐ. ܡܶܛܽܠ ܕܙܳܐܰܥ ܗܘܳܐ ܠܶܒܶܗ ܥܰܠ ܩܺܐܒܽܘܬܶܗ ܕܰܐ‌ܠܳܗܳܐ. ܘܓܰܒܪܳܐ ܐܶܬ݂ܳܐ ܠܰܡܚܰܘܳܝܽܘ ܒܰܩܪܺܝܬ݂ܳܐ. ܘܰܐܝܠܠܰܬ݂ ܟܽܠܳܗ̇ ܩܪܺܝܬ݂ܳܐ.
1Sa 4:14 ܘܰܫܡܰܥ ܥܺܝܠܺܝ ܩܳܠܳܐ ܕܺܝܠܶܠܬܳܐ. ܘܶܐܡܰܪ. ܡܳܢܳܐ ܗܽܘ ܩܳܠܳܐ ܕܰܕ݂ܠܽܘܚܝܳܐ ܗܳܢܳܐ. ܘܓܰܒܪܳܐ ܣܰܪܗܶܒ ܘܶܐܬ݂ܳܐ. ܘܚܰܘܺܝ ܠܥܺܝܠܺܝ.
1Sa 4:15 ܘܥܺܝܠܺܝ ܒܰܪ ܫܰܒܥܺܝܢ ܗܘܳܐ ܘܰܬ݂ܡܳܢܶܐ ܫܢܺܝ̈ܢ. ܘܥܰܝܢܰܘ̈ܗܝ ܝܺܩܰܖ̈ܝ ܘܠܳܐ ܡܶܫܟܰܚ ܗܘܳܐ ܠܡܶܚܙܳܐ.
1Sa 4:16 ܘܶܐܡܰܪ ܓܰܒܪܳܐ ܗܰܘ ܠܥܺܝܠܺܝ. ܐܶܢܳܐ ܐܶܬܺܝܬ݂ ܡܶܢ ܣܶܕ݂ܪܳܐ. ܘܶܐܢܳܐ ܡܶܢ ܣܶܕ݂ܪܳܐ ܥܶܪܩܶܬ݂ ܐܶܬܺܝܬ݂ ܝܰܘܡܳܢܳܐ. ܘܶܐܡܰܪ ܠܶܗ. ܡܳܢܳܐ ܗܽܘ ܦܶܬ݂ܓ݂ܳܡܳܐ. ܒܶܪܝ.
1Sa 4:17 ܘܰܥܢܳܐ ܡܣܰܒܪܳܢܳܐ. ܘܶܐܡܰܪ. ܥܪܰܩ ܝܺܣܪܳܐܶܝܠ ܡܶܢ ܩܕܳܡ ܦܠܶܫܬܳܝ̈ܶܐ. ܘܳܐܦ ܡܚܽܘܬ݂ܳܐ ܪܰܒܬܳܐ ܗܘܳܬ݂ ܒܥܰܡܳܐ. ܘܳܐܦ ܬܪܶܝܢ ܒܢܰܝ̈ܟ ܡܺܝܬ݂ܘ. ܚܳܦܢܺܝ ܘܦܺܝܢܚܶܣ. ܘܩܺܐܒܽܘܬܶܗ ܕܰܐ‌ܠܳܗܳܐ ܐܶܬܕܰܒܪܰܬ݂.
1Sa 4:18 ܘܰܗܘܳܐ ܕܟܰܕ݂ ܐܶܬܕܰܟ݂ܪܳܗ̇ ܥܺܝܠܺܝ ܠܩܺܐܒܽܘܬܶܗ ܕܰܐ‌ܠܳܗܳܐ. ܢܦܰܠ ܡܶܢ ܟܽܘܪܣܝܳܐ ܠܒܶܣܬܪܶܗ ܥܰܠ ܝܰܕ݂ ܬܰܪܥܳܐ. ܘܶܐܬܬܰܒܪܰܬ݂ ܦܳܪܰܩܬܶܗ ܘܡܺܝܬ݂. ܡܶܛܽܠ ܕܰܣܐܶܒ ܗܘܳܐ ܓܰܒܪܳܐ ܘܺܝܩܰܪ. ܘܗܽܘ ܕܳܢ ܠܺܝܣܪܳܐܶܝܠ ܐܰܪܒܥܺܝܢ ܫܢܺܝ̈ܢ.
1Sa 4:19 ܘܟܰܠܬܶܗ ܐܰܢ̱ܬܬ݂ ܦܺܝܢܚܶܣ ܒܰܛܢܳܐ ܗܘܳܬ݂. ܘܩܰܪܺܝܒܳܐ ܗܘܳܬ݂ ܠܡܺܐܠܰܕ݂. ܘܟܰܕ݂ ܫܶܡܥܰܬ݂ ܫܶܡܥܳܐ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ. ܘܰܕ݂ܡܺܝܬ݂ ܚܡܽܘܗ̇ ܘܒܰܥܠܳܗ̇. ܒܶܪܟܰܬ݂ ܘܝܶܠܕܰܬ݂. ܡܶܛܽܠ ܕܶܐܬ݂ܗܦܶܟ݂ܘ ܥܠܶܝܗ̇ ܚܶܒ̈ܠܶܝܗ̇.
1Sa 4:20 ܘܰܒܫܳܥܬ݂ܳܐ ܕܡܰܘܬܳܗ̇ ܐܶܡܰܖ̈ܝ ܐܰܝܠܶܝܢ ܕܩܳܝ̈ܡܳܢ ܠܥܶܠ ܡܶܢܳܗ̇. ܠܳܐ ܬܶܕ݂ܚܠܺܝܢ ܡܶܛܽܠ ܕܕܶܟܪܳܐ ܝܺܠܶܕܬܝ. ܘܠܳܐ ܥܢܳܬ݂ ܘܠܳܐ ܐܰܝܬܝܰܬ݂ ܥܰܠ ܒܳܠܳܗ̇.
1Sa 4:21 ܘܰܩܪܳܬ݂ ܫܡܶܗ ܕܛܰܠܝܳܐ ܝܽܘܟ݂ܳܒܳܪ. ܘܶܐܡܪܰܬ݂. ܥܒܰܪ ܐܺܝܩܳܪܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ. ܘܥܰܠ ܚܡܽܘܗ̇ ܘܥܰܠ ܒܰܥܠܳܗ̇.
1Sa 4:22 ܘܶܐܡܪܰܬ݂. ܥܒܰܪ ܐܺܝܩܳܪܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ.
1Sa 5:1 ܘܰܦܠܶܫܬܳܝ̈ܶܐ ܕܒܰܪܘ ܩܺܐܒܽܘܬܶܗ ܕܰܐ‌ܠܳܗܳܐ. ܘܰܐܝܬܝܽܘܗ̇ ܡܶܢ ܟܺܐܦܳܐ ܕܥܽܘܕܪܳܢܳܐ ܠܰܐܫܕܽܘܕ݂.
1Sa 5:2 ܘܰܕ݂ܒܰܪܘ ܦܠܶܫܬܳܝ̈ܶܐ ܠܩܺܐܒܽܘܬܶܗ ܕܰܐ‌ܠܳܗܳܐ. ܘܰܐܝܬܝܽܘܗ̇ ܠܒܶܝܬ݂ ܕܳܓܽܘܢ. ܘܰܐܩܺܝܡܽܘܗ̇ ܥܰܠ ܓܶܢ̱ܒ ܕܳܓܽܘܢ.
1Sa 5:3 ܘܩܰܕܶܡܘ ܐܰܫܕܽܘܕ݂ܳܝ̈ܶܐ ܠܝܰܘܡܳܐ ܕܒܳܬܪܶܗ. ܘܶܐܫܟܚܽܘܗܝ ܠܕܳܓܽܘܢ ܟܰܕ݂ ܪܡܶܐ ܥܰܠ ܐܰܦܘ̈ܗܝ ܥܰܠ ܐܰܪܥܳܐ ܩܕܳܡ ܩܺܐܒܽܘܬܶܗ ܕܰܐ‌ܠܳܗܳܐ. ܘܢܰܣܒܽܘܗܝ ܠܕ݂ܳܓܽܘܢ ܘܰܐܬ݂ܩܢܽܘܗܝ ܥܰܠ ܕܽܘܟܬܶܗ.
1Sa 5:4 ܘܩܰܕ݂ܶܡܘ ܒܨܰܦܪܳܐ ܠܝܰܘܡܳܐ ܐ̱ܚܪܺܢܳܐ. ܘܗܳܐ ܕܳܓܽܘܢ ܪܡܶܐ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܩܕܳܡ ܩܺܐܒܽܘܬܶܗ ܕܡܳܪܝܳܐ. ܘܪܺܝܫܶܗ ܕܕܳܓܽܘܢ ܘܬܰܖ̈ܬܰܝܗܶܝܢ ܦܰܣ̈ܶܐ ܕܺܐܝܕܰܘ̈ܗܝ ܦܣܺܝ̈ܩܳܢ ܥܰܠ ܐܶܣܟܽܘܦܬ݂ܳܐ ܕܬܰܪܥܳܐ. ܘܓܽܘܫܡܶܗ ܕܕܳܓܽܘܢ ܐܶܫܬܚܰܪ.
1Sa 5:5 ܡܶܛܽܠ ܗܳܢܳܐ ܠܳܐ ܕܳܪܟܺܝܢ ܟܽܘܡܖ̈ܶܐ ܕܕܳܓܽܘܢ. ܘܟܽܠ ܕܥܳܐܠܺܝܢ ܥܰܠ ܐܶܣܟܽܘܦܬ݂ܳܐ ܕܕܳܓܽܘܢ ܒܰܐܫܕܽܘܕ݂ ܥܕܰܡܳܐ ܠܝܰܘܡܳܢܳܐ.
1Sa 5:6 ܘܥܶܫܢܰܬ݂ ܐܺܝܕ݂ܶܗ ܕܡܳܪܝܳܐ ܥܰܠ ܐܰܫܕܽܘܕ݂ܳܝ̈ܶܐ. ܘܰܚܪܰܒ ܐܶܢܽܘܢ. ܘܰܡܚܳܐ ܐܶܢܽܘܢ ܒܰܛܚܽܘܖ̈ܰܝܗܽܘܢ. ܠܰܐܫܕܽܘܕ݂ ܘܠܰܬ݂ܚܽܘ̈ܡܶܝܗ̇.
1Sa 5:7 ܘܰܚܙܰܘ ܒܢܰܝ̈ ܐܰܫܕܽܘܕ݂ ܕܗܳܟܰܢܳܐ ܗܘܳܐ ܐܶܢܽܘܢ. ܘܶܐܡܰܪܘ ܠܳܐ ܬܶܬܶܒ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܥܰܡܰܢ. ܡܶܛܽܠ ܕܥܶܫܢܰܬ݂ ܐܺܝܕ݂ܶܗ ܥܠܰܝܢ ܘܥܰܠ ܕܳܓܽܘܢ ܐܰܠܳܗܰܢ.
1Sa 5:8 ܘܫܰܕܰܪܘ ܘܟܰܢܶܫܘ ܠܟܽܠܗܽܘܢ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܠܘܳܬ݂ܗܽܘܢ. ܘܶܐܡܰܪܘ. ܡܳܢܳܐ ܢܶܥܒܶܕ݂ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܶܐܡܰܪܘ. ܠܓܳܬ݂ ܬܶܗܦܽܘܟ݂ ܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
1Sa 5:9 ܘܰܐܗܦܟ݂ܽܘܗ̇ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܡܶܢ ܒܳܬܰܪ ܕܰܐܗܦܟ݂ܽܘܗ̇. ܗܘܳܬ݂ ܐܺܝܕ݂ܶܗ ܕܡܳܪܝܳܐ ܒܰܩܪܺܝܬ݂ܳܐ ܡܚܽܘܬ݂ܳܐ ܪܰܒܬ݂ܳܐ ܕܛܳܒ. ܘܰܡܚܳܐ ܠܐ̱ܢܳܫܶܝ̈ܗ̇ ܕܰܩܪܺܝܬ݂ܳܐ. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܶܐܣܬܬܰܪܘ ܥܠܰܝܗܽܘܢ ܛܚܽܘܖ̈ܰܝܗܽܘܢ.
1Sa 5:10 ܘܫܰܕܪܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܠܥܶܩܪܽܘܢ. ܘܰܐܝܠܶܠܘ ܥܶܩܖ̈ܽܘܢܳܝܶܐ. ܘܶܐܡܰܪܘ ܐܰܗܦܶܟ݂ܘ ܥܠܰܝܢ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ. ܕܬܶܩܛܠܰܢ ܠܰܢ ܘܰܠܥܰܡܰܢ.
1Sa 5:11 ܘܫܰܕܰܪܘ ܘܟܰܢܶܫܘ ܠܟܽܠܗܽܘܢ ܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܘܶܐܡܰܪܘ. ܫܰܕܪܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ. ܘܬܶܗܦܽܘܟ݂ ܠܕ݂ܽܘܟܬ݂ܳܗ̇. ܕܠܳܐ ܬܶܩܛܠܰܢ ܠܰܢ ܘܰܠܥܰܡܰܢ. ܡܶܛܽܠ ܕܰܗܘܳܬ݂ ܫܓܺܝܫܬܳܐ ܕܡܰܘܬܳܐ ܒܟܽܠܳܗ̇ ܩܪܺܝܬ݂ܳܐ. ܘܥܶܫܢܰܬ݂ ܛܳܒ ܐܺܝܕ݂ܶܗ ܕܰܐ‌ܠܳܗܳܐ ܬܰܡܳܢ.
1Sa 5:12 ܘܐ̱ܢܳܫ̈ܳܐ ܕܠܳܐ ܡܺܝܬ݂ܘ. ܐܶܬܡܚܺܝܘ ܒܰܛܚܽܘܖ̈ܰܝܗܽܘܢ. ܘܣܶܠܩܰܬ݂ ܓܥܳܬ݂ܳܐ ܕܰܩܪܺܝܬ݂ܳܐ ܥܕܰܡܳܐ ܠܰܫܡܰܝܳܐ.
1Sa 6:1 ܘܰܗܘܳܬ݂ ܩܺܐܒܽܘܬܶܗ ܕܡܳܪܝܳܐ ܒܚܰܩܠܳܐ ܕܰܦܠܶܫ̈ܬܳܝܶܐ ܫܰܒܥܳܐ ܝܰܖ̈ܚܺܝܢ.
1Sa 6:2 ܘܰܩܪܰܘ ܦܠܶܫܬܳܝ̈ܶܐ ܠܟ݂ܽܘܡܖ̈ܶܐ ܘܠܰܛܖ̈ܽܘܢܶܐ. ܘܶܐܡܰܪܘ. ܡܳܢܳܐ ܢܶܥܒܶܕ݂ ܠܩܺܐܒܽܘܬܶܗ ܕܡܳܪܝܳܐ. ܚܰܘܰܐܽܘܢ ܒܡܳܢܳܐ ܢܫܰܕܪܺܝܗ̇ ܠܕ݂ܽܘܟܬ݂ܳܗ̇.
1Sa 6:3 ܘܶܐܡܰܪܘ. ܐܶܢ ܡܫܰܕܪܺܝܢ ܐ̱ܢܬܽܘܢ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܳܐ ܬܫܰܕܪܽܘܢܳܗ̇ ܣܪܺܝܩܳܐܺܝܬ݂. ܐܶܠܳܐ ܡܰܝܬܳܝܽܘ ܐܰܝܬܰܘ ܠܳܗ̇ ܩܽܘܖ̈ܒܳܢܶܐ. ܘܗܳܝܕܶܝܢ ܬܶܬ݂ܰܐܣܽܘܢ. ܘܢܶܬ݂ܺܝܕܰܥ ܠܟܽܘܢ. ܕܰܠܡܳܐ ܠܳܐ ܬܶܗܦܽܘܟ݂ ܐܺܝܕ݂ܶܗ ܕܡܳܪܝܳܐ ܡܶܢܟܽܘܢ.
1Sa 6:4 ܘܶܐܡܰܪܘ. ܡܳܢܳܐ ܩܽܘܖ̈ܒܳܢܶܐ ܢܰܝܬܶܐ ܠܳܗ̇. ܘܶܐܡܰܪܘ. ܡܶܢܝܳܢܳܐ ܕܰܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܚܰܡܫܳܐ ܛܚܽܘܖ̈ܺܝܢ ܕܕܰܗܒܳܐ. ܘܚܰܡܫܳܐ ܥܽܘܩܰܒܖ̈ܺܝܢ ܕܕܰܗܒܳܐ. ܡܶܛܽܠ ܕܰܡܚܽܘܬ݂ܳܐ ܚܕ݂ܳܐ ܗܺܝ ܠܟܽܘܢ. ܘܠܰܛܖ̈ܽܘܢܰܝܟܽܘܢ.
1Sa 6:5 ܘܬܶܥܒܕ݂ܽܘܢ ܨܰܠ̈ܡܶܐ ܕܰܛܚܽܘܖ̈ܰܝܟܽܘܢ. ܘܨܰܠ̈ܡܶܐ ܕܥܽܘܩܰܒܖ̈ܰܝܟܽܘܢ. ܕܰܡܚܰܒܠܺܝܢ ܠܰܐܪܥܳܐ. ܘܬܶܬܠܽܘܢ ܠܰܐܠܳܗܳܐ ܕܺܝܣܪܳܐܶܝܠ ܐܺܝܩܳܪܳܐ. ܛܳܟ݂ ܢܰܩܶܠ ܐܺܝܕ݂ܶܗ ܡܶܢܟܽܘܢ. ܘܡܶܢ ܐܰܠܳܗܟܽܘܢ. ܘܡܶܢ ܐܰܪܥܟܽܘܢ.
1Sa 6:6 ܘܠܳܐ ܬܰܥܫܢܽܘܢ ܠܶܒܟܽܘܢ. ܐܰܝܟ݂ ܕܰܐܥܫܶܢܘ ܡܶܨܖ̈ܳܝܶܐ ܘܦܶܪܥܽܘܢ ܠܶܒܗܽܘܢ. ܐܰܝܟ݂ ܕܒܰܙܰܚܘ ܒܗܽܘܢ ܘܠܳܐ ܫܰܕܰܪܘ ܐܶܢܽܘܢ ܘܶܐܙܰܠܘ.
1Sa 6:7 ܘܗܳܫܳܐ ܣܰܒܘ ܘܰܥܒܶܕ݂ܘ ܥܓܶܠܬ݂ܳܐ ܚܕ݂ܳܐ ܚܕܰܬܳܐ. ܘܬܰܪܬܶܝܢ ܬܰܘܖ̈ܳܢ ܕܡܰܝܢ̈ܩܳܢ. ܕܠܳܐ ܢܦܰܠ ܥܠܰܝܗܶܝܢ ܢܺܝܪܳܐ. ܘܰܐܣܽܘܪܘ ܬܰܘܖ̈ܳܬ݂ܳܐ ܒܥܓܶܠܬ݂ܳܐ. ܘܰܐܗܦܶܟ݂ܘ ܒܢܰܝ̈ܗܶܝܢ ܡܶܢ ܒܳܬܰܪܗܶܝܢ ܠܒܰܝܬܳܐ.
1Sa 6:8 ܘܣܰܒܘ ܩܺܐܒܽܘܬܶܗ ܕܡܳܪܝܳܐ ܘܣܺܝܡܘ ܒܥܓܶܠܬ݂ܳܐ. ܘܡܳܐܢ̈ܶܐ ܕܕܰܗܒܳܐ ܕܰܐܝܬܺܝܬܽܘܢ ܠܳܗ̇ ܩܽܘܖ̈ܒܳܢܶܐ. ܘܣܺܝܡܘ ܒܰܪܓܳܙܬܳܐ ܡܶܢ ܣܶܛܪܳܗ̇. ܘܫܰܕܪܽܘܗ̇ ܘܬܺܐܙܰܠ.
1Sa 6:9 ܘܰܚܙܰܘ ܐܶܢ ܒܽܐܘܪܚܳܐ ܕܰܬ݂ܚܽܘܡܳܐ ܕܣܳܠܶܩ ܠܒܶܝܬ݂ ܫܡܶܫ ܐܳܙܳܠ̱ܐ. ܡܳܪܝܳܐ ܗܽܘ ܥܒܰܕ݂ ܠܰܢ ܒܺܝܫܬܳܐ ܗܳܕ݂ܶܐ ܪܰܒܬܳܐ. ܘܶܐܢ ܠܳܐ. ܢܶܕܰܥ ܕܠܳܐ ܗܘܳܐ ܐܺܝܕ݂ܶܗ ܩܶܪܒܰܬ݂ ܠܰܢ. ܐܶܠܳܐ ܣܽܘܩܒܳܠܳܐ ܗܽܘ ܗܘܳܐ ܠܰܢ.
1Sa 6:10 ܘܰܥܒܰܕ݂ܘ ܓܰܒܖ̈ܶܐ ܗܳܟܰܢܳܐ. ܘܰܕ݂ܒܰܪܘ ܬܰܪܬܶܝܢ ܬܰܘܖ̈ܳܢ ܕܡܰܝ̈ܢܩܳܢ. ܘܶܐܣܰܪܘ ܐܶܢܶܝܢ ܒܥܓܶܠܬ݂ܳܐ. ܘܰܒܢܰܝ̈ܗܶܝܢ ܚܒܰܫܘ ܒܒܰܝܬܳܐ.
1Sa 6:11 ܘܣܳܡܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܒܥܓܶܠܬ݂ܳܐ. ܘܠܰܪܓܳܙܬܳܐ ܘܰܠܥܽܘܩܰܒܖ̈ܶܐ ܕܕܰܗܒܳܐ. ܘܰܠܨܰܠ̈ܡܶܐ ܕܰܛܚܽܘܖ̈ܰܝܗܽܘܢ.
1Sa 6:12 ܘܶܐܫܬܰܕܰܖ̈ܝ ܬܰܘܖ̈ܳܬ݂ܳܐ ܒܽܐܘܪܚܳܐ ܕܥܰܠ ܬܚܽܘܡܳܐ ܕܒܶܝܬ݂ ܫܡܶܫ. ܒܰܫܒܺܝܠܳܐ ܚܰܕ݂ ܡܗܰܠ̈ܟܳܢ ܘܳܐܙܳܠ̱ܢ ܘܓܳܥ̈ܝܳܢ. ܘܠܳܐ ܣܳܛ̈ܝܳܢ ܠܝܰܡܺܝܢܳܐ ܘܰܠܣܶܡܳܠܳܐ. ܘܰܛܖ̈ܽܘܢܶܐ ܕܰܦܠܶܫ̈ܬܳܝܶܐ ܐܳܙܺܠܝܢ ܒܳܬܰܪܗܶܝܢ. ܥܕܰܡܳܐ ܠܰܬ݂ܚܽܘܡܳܐ ܕܒܶܝܬ݂ ܫܡܶܫ.
1Sa 6:13 ܘܐ̱ܢܳܫ̈ܳܐ ܕܰܩܪܺܝܬ݂ܳܐ ܕܒܶܝܬ݂ ܫܡܶܫ. ܚܳܨܕܺܝܢ ܗܘܰܘ ܚܨܳܕܳܐ ܕܚܶܛ̈ܶܐ ܒܥܽܘܡܩܳܐ. ܘܰܐܪܺܝܡܘ ܥܰܝܢܰܝ̈ܗܽܘܢ ܘܰܚܙܰܐܗܝ ܠܳܐܪܽܘܢܳܐ. ܘܰܚܕ݂ܺܝܘ ܟܰܕ݂ ܚܙܰܐܗܝ.
1Sa 6:14 ܘܥܓܶܠܬ݂ܳܐ ܐܶܬ݂ܳܬ݂ ܠܚܰܩܠܶܗ ܕܝܶܫܽܘܥ ܕܡܶܢ ܒܶܝܬ݂ ܫܡܶܫ. ܘܩܳܡܰܬ݂ ܬܰܡܳܢ. ܘܬܰܡܳܢ ܟܺܐܦܳܐ ܪܰܒܬܳܐ. ܘܨܰܠܰܚܘ ܩܰܝ̈ܣܶܐ ܕܥܓܶܠܬ݂ܳܐ. ܘܬ݂ܰܘܖ̈ܳܬ݂ܳܐ ܐܰܣܩܶܘ ܥܠܳܬ݂ܳܐ ܠܡܳܪܝܳܐ.
1Sa 6:15 ܘܠܶܘ̈ܳܝܶܐ ܐܰܚܶܬ݂ܘ ܠܳܐܪܽܘܢܶܗ ܕܡܳܪܝܳܐ. ܘܠܰܪܓܳܙܬܳܐ ܕܥܰܡܶܗ. ܕܺܐܝܬ݂ ܒܳܗ̇ ܡܳܐܢܰܝ̈ ܕܰܗܒܳܐ. ܘܣܳܡܘ ܥܰܠ ܟܺܐܦܳܐ ܪܰܒܬܳܐ. ܘܐ̱ܢܳܫ̈ܳܐ ܕܒܶܝܬ݂ ܫܡܶܫ ܐܰܣܶܩܘ ܥܠܳܬ݂ܳܐ. ܘܕܰܒܰܚܘ ܕܶܒܚ̈ܶܐ ܒܝܰܘܡܳܐ ܗܰܘ ܠܰܐܠܳܗܳܐ.
1Sa 6:16 ܘܚܰܡܫܳܐ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܚܙܰܘ. ܘܰܗܦܰܟ݂ܘ ܠܥܶܩܪܽܘܢ ܒܝܰܘܡܳܐ ܗܰܘ.
1Sa 6:17 ܘܗܳܠܶܝܢ ܛܚܽܘܖ̈ܶܐ ܕܕܰܗܒܳܐ ܕܰܐܝܬܺܝܘ ܦܠܶܫܬܳܝ̈ܶܐ ܩܽܘܪܒܳܢܳܐ ܠܰܐܠܳܗܳܐ. ܕܰܐܫܕܽܘܕ݂ ܚܰܕ݂. ܘܰܕ݂ܥܰܐܙܳܐ ܚܰܕ݂. ܘܕܰܐܫܩܳܠܽܘܢ ܚܰܕ݂. ܘܰܕ݂ܓܳܬ݂ ܚܰܕ݂. ܘܰܕ݂ܥܶܩܪܽܘܢ ܚܰܕ݂.
1Sa 6:18 ܘܚܰܕ݂ ܚܰܕ݂ ܥܽܘܩܒܪܳܐ ܕܕܰܗܒܳܐ. ܡܶܢܝܳܢܳܐ ܕܟܽܠܗܶܝܢ ܩܽܘܖ̈ܝܳܐ ܕܰܦܠܶܫ̈ܬܳܝܶܐ. ܘܚܰܡܫܳܐ ܛܖ̈ܽܘܢܶܐ ܡܶܢ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ. ܘܰܥܕܰܡܳܐ ܠܟܰܦܪܳܐ ܕܦܰܖ̈ܙܳܝܶܐ. ܘܰܥܕܰܡܳܐ ܠܳܐܒܳܠ ܪܰܒܬܳܐ ܘܣܳܡܘ ܥܠܶܝܗ̇ ܐܳܪܽܘܢܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܒܚܰܩܠܶܗ ܕܝܶܫܽܘܥ ܕܡܶܢ ܒܶܝܬ݂ ܫܡܶܫ.
1Sa 6:19 ܘܰܡܚܳܐ ܡܳܪܝܳܐ ܠܐ̱ܢܳܫ̈ܳܐ ܕܒܶܝܬ݂ ܫܡܶܫ. ܥܰܠ ܕܰܕ݂ܚܶܠܘ ܒܳܐܪܽܘܢܶܗ ܕܡܳܪܝܳܐ. ܘܰܡܚܳܐ ܡܳܪܝܳܐ ܒܥܰܡܳܐ. ܚܰܡܫܳܐ ܐܰܠܦܺܝ̈ܢ ܘܫܰܒܥܺܝܢ ܓܰܒܖ̈ܺܝܢ. ܘܶܐܬ݂ܶܐܒܶܠܘ ܥܰܡܳܐ ܥܰܠ ܕܰܡܚܳܐ ܡܳܪܝܳܐ ܒܥܰܡܳܐ ܡܚܽܘܬ݂ܳܐ ܪܰܒܬ݂ܳܐ.
1Sa 6:20 ܘܶܐܡܰܪܘ ܐ̱ܢܳܫ̈ܳܐ ܕܒܶܝܬ݂ ܫܡܶܫ. ܡܰܢܽܘ ܡܶܫܟܰܚ ܠܰܡܩܳܡ ܩܕܳܡ ܡܳܪܝܳܐ ܐܰ‌ܠܳܗܳܐ ܩܰܕܺܝܫܳܐ ܗܳܢܳܐ. ܘܡܰܢܽܘ ܢܰܣܩܺܝܘܗܝ ܡܶܢܰܢ ܠܳܐܪܽܘܢܳܐ.
1Sa 6:21 ܘܫܰܕܰܪܘ ܐܺܝ̈ܙܓܰܕܶܐ ܠܘܳܬ݂ ܝܳܬ݂ܒܰܝ̈ ܩܽܘܪܝܰܬ݂ ܢܰܥܪܺܝܢ. ܘܶܐܡܰܪܘ. ܐܰܗܦܶܟ݂ܘ ܦܠܶܫܬܳܝ̈ܶܐ ܠܳܐܪܽܘܢܶܗ ܕܡܳܪܝܳܐ. ܚܽܘܬ݂ܘ ܐܰܣܩܽܘܗܝ ܠܘܳܬ݂ܟܽܘܢ.
1Sa 7:1 ܘܶܐܬ݂ܰܘ ܐ̱ܢܳܫܰܝ̈ ܩܽܘܪܝܰܬ݂ ܢܰܥܪܺܝܢ. ܘܰܐܣܩܽܘܗܝ ܠܳܐܪܽܘܢܶܗ ܕܡܳܪܝܳܐ. ܘܰܐܝܬܝܽܘܗܝ ܠܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥܬ݂ܳܐ. ܘܩܰܕܶܫ ܠܶܐܠܺܝܥܳܙܳܪ ܒܪܶܗ. ܘܰܢܛܰܪ ܐܳܪܽܘܢܶܗ ܕܡܳܪܝܳܐ.
1Sa 7:2 ܘܰܗܘܳܐ ܡܶܢ ܝܰܘܡܳܐ ܕܺܝܬܶܒ ܐܳܪܽܘܢܳܐ ܒܩܽܘܪܝܰܬ݂ ܢܰܥܪܺܝܢ. ܘܰܣܓܺܝܘ ܝܰܘ̈ܡܳܬ݂ܳܐ. ܘܰܗܘܰܝ̈ ܐܰܝܟ݂ ܥܶܣܪܺܝܢ ܫܢܺܝ̈ܢ. ܘܶܐܫܬܕ݂ܺܝܘ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܳܬܰܪ ܡܳܪܝܳܐ.
1Sa 7:3 ܘܶܐܡܰܪ ܫܡܽܘܐܶܝܠ ܠܟܽܠܶܗ ܒܶܝܬ݂ ܝܺܣܪܳܐܶܝܠ. ܐܶܢ ܒܟܽܠܶܗ ܠܶܒܟܽܘܢ ܡܶܬ݂ܦܢܶܝܢ ܐ̱ܢܬܽܘܢ ܠܘܳܬ݂ ܡܳܪܝܳܐ. ܐܰܥܒܰܪܘ ܐܰܠܳܗ̈ܶܐ ܢܽܘܟܖ̈ܳܝܶܐ ܡܶܢ ܒܰܝܢܳܬ݂ܟܽܘܢ ܘܓܶܢ̈ܝܳܬ݂ܳܐ. ܘܰܐܬ݂ܩܶܢܘ ܠܶܒܟܽܘܢ ܠܘܳܬ݂ ܡܳܪܝܳܐ. ܘܦܽܘܠܚܽܘܗܝ ܠܶܗ ܒܰܠܚܽܘܕ݂ܘܗܝ. ܘܰܢܦܰܨܶܝܟܽܘܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ.
1Sa 7:4 ܘܰܐܥܒܰܪܘ ܒܢܰܝ̈ ܝܺܣܪܳܐܶܝܠ ܒܰܥܠܳܐ ܘܓܶܢ̈ܝܳܬ݂ܳܐ. ܘܰܦܠܰܚܘ ܠܡܳܪܝܳܐ ܒܰܠܚܽܘܕ݂ܰܘܗܝ.
1Sa 7:5 ܘܶܐܡܰܪ ܫܡܽܘܐܶܝܠ. ܟܰܢܶܫܘ ܠܟܽܠܶܗ ܝܺܣܪܳܐܶܝܠ ܠܡܰܨܦܝܳܐ. ܘܶܐܨܰܠܶܐ ܥܠܰܝܟܽܘܢ ܩܕܳܡ ܡܳܪܝܳܐ.
1Sa 7:6 ܘܶܐܬ݂ܟܰܢܰܫܘ ܠܡܰܨܦܝܳܐ. ܘܰܡܠܰܘ ܡܰܝ̈ܳܐ ܘܶܐܫܰܕ݂ܘ ܩܕܳܡ ܡܳܪܝܳܐ. ܘܨܳܡܘ ܒܝܰܘܡܳܐ ܗܰܘ. ܘܶܐܡܰܪܘ ܡܶܛܽܠ ܕܰܚܛܰܝܢ ܠܡܳܪܝܳܐ. ܘܕ݂ܳܢ ܫܡܽܘܐܶܝܠ ܠܰܒܢܰܝ̈ ܝܺܣܪܳܐܶܝܠ ܒܡܰܨܦܝܳܐ.
1Sa 7:7 ܘܰܫܡܰܥܘ ܦܠܶܫܬܳܝ̈ܶܐ ܕܶܐܬ݂ܟܰܢܰܫܘ ܒܢܰܝ̈ ܝܺܣܪܳܐܶܝܠ ܠܡܰܨܦܝܳܐ. ܘܰܣܠܶܩܘ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܥܰܠ ܝܺܣܪܳܐܶܝܠ. ܘܰܫܡܰܥܘ ܒܢܰܝ̈ ܝܺܣܪܳܐܶܝܠ ܘܰܕ݂ܚܶܠܘ ܡܶܢ ܩܕܳܡ ܦܠܶܫܬܳܝ̈ܶܐ.
1Sa 7:8 ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܰܫܡܽܘܐܶܝܠ. ܠܳܐ ܬܶܫܬܽܘܩ ܡܶܢܰܢ ܠܰܡܨܰܠܳܝܽܘ ܩܕܳܡ ܡܳܪܝܳܐ ܐܰܠܳܗܰܢ. ܕܢܶܦܪܩܰܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ.
1Sa 7:9 ܘܰܢܣܰܒ ܫܡܽܘܐܶܝܠ ܐܶܡܪܳܐ ܚܰܕ݂ ܕܚܰܠܒܳܐ. ܘܰܐܣܩܶܗ ܥܠܳܬ݂ܳܐ ܓܡܺܝܪܬܳܐ ܠܡܳܪܝܳܐ. ܘܨܰܠܺܝ ܫܡܽܘܐܶܝܠ ܩܕܳܡ ܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ. ܘܰܥܢܳܝܗܝ ܡܳܪܝܳܐ.
1Sa 7:10 ܘܰܗܘܳܐ ܫܡܽܘܐܶܝܠ ܡܰܣܶܩ ܥܠܳܬ݂ܳܐ. ܘܰܦܠܶܫܬܳܝ̈ܶܐ ܩܪܶܒܘ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܘܰܪܥܶܡ ܡܳܪܝܳܐ ܒܩܳܠܳܐ ܪܳܡܳܐ ܒܝܰܘܡܳܐ ܗܰܘ ܥܰܠ ܦܠܶܫܬܳܝ̈ܶܐ. ܘܕܰܠܰܚ ܐܶܢܽܘܢ. ܘܶܐܬܬܒܰܪܘ ܩܕܳܡ ܝܺܣܪܳܐܶܝܠ.
1Sa 7:11 ܘܰܢܦܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܡܶܢ ܡܰܨܦܝܳܐ. ܘܰܪܕܰܦܘ ܠܰܦܠܶܫܬܳܝ̈ܶܐ ܘܰܚܪܰܒܘ ܐܶܢܽܘܢ. ܥܕܰܡܳܐ ܠܬܰܚܬ ܡܶܢ ܒܶܝܬ݂ ܝܳܫܳܢ.
1Sa 7:12 ܘܰܢܣܰܒ ܫܡܽܘܐܶܝܠ ܟܺܐܦܳܐ ܚܕ݂ܳܐ. ܘܣܳܡ ܒܶܝܬ݂ ܡܰܨܦܝܳܐ ܠܒܶܝܬ݂ ܝܳܫܳܢ. ܘܰܩܪܳܐ ܫܡܳܗ̇ ܟܺܐܦܳܐ ܕܥܽܘܕܪܳܢܳܐ. ܘܶܐܡܰܪ ܥܕܰܡܳܐ ܠܗܳܪܟܳܐ ܥܰܕ݂ܪܰܢ ܡܳܪܝܳܐ.
1Sa 7:13 ܘܶܐܬܬܒܰܪܘ ܦܠܶܫܬܳܝ̈ܶܐ. ܘܠܳܐ ܐܰܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܐܬ݂ܳܐ ܠܰܬ݂ܚܽܘܡܳܐ ܕܺܝܣܪܳܐܶܝܠ. ܘܰܗܘܳܬ݂ ܐܺܝܕ݂ܶܗ ܕܡܳܪܝܳܐ ܒܰܦܠܶܫܬܳܝ̈ܶܐ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܡܽܘܐܶܝܠ.
1Sa 7:14 ܘܰܐܗܦܶܟ݂ܘ ܩܽܘܖ̈ܝܳܐ ܕܰܢܣܰܒܘ ܦܠܶܫܬܳܝ̈ܶܐ ܡܶܢ ܝܺܣܪܳܐܶܝܠ ܠܺܝܣܪܳܐܶܝܠ. ܡܶܢ ܥܶܩܪܽܘܢ ܘܰܥܕܰܡܳܐ ܠܓܳܬ݂. ܘܰܬ݂ܚܽܘ̈ܡܰܝܗܶܝܢ. ܘܦܰܨܺܝ ܡܳܪܝܳܐ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܰܗܘܳܐ ܫܠܳܡܳܐ ܒܶܝܬ݂ ܝܺܣܪܳܐܶܝܠ ܠܳܐܡܽܘܖ̈ܳܝܶܐ.
1Sa 7:15 ܘܕ݂ܳܢ ܫܡܽܘܐܶܝܠ ܠܰܒܢܰܝ̈ ܝܺܣܪܳܐܶܝܠ ܟܽܠ ܝܰܘ̈ܡܰܝ ܚܰܝܰܘ̈ܗܝ.
1Sa 7:16 ܘܳܐܙܶܠ ܗܘܳܐ ܡܶܢ ܫܢܳܐ ܠܰܫܢܳܐ. ܘܡܶܬ݂ܟܪܶܟ݂ ܠܒܶܝܬ݂ ܐܺܝܠ. ܘܰܠܓܰܠܓܳܠܳܐ. ܘܰܠܡܰܨܦܝܳܐ. ܘܕܳܐܶܢ ܠܺܝܣܪܳܐܶܝܠ ܘܰܠܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܗܳܠܶܝܢ.
1Sa 7:17 ܘܗܳܦܶܟ݂ ܗܘܳܐ ܠܪܳܡܬ݂ܳܐ. ܡܶܛܽܠ ܕܬܰܡܳܢ ܗܘܳܐ ܒܰܝܬܶܗ. ܘܬܰܡܳܢ ܕܳܐܶܢ ܗܘܳܐ ܠܺܝܣܪܳܐܶܝܠ. ܘܰܒܢܳܐ ܬܰܡܳܢ ܡܰܕ݂ܒܚܳܐ ܠܡܳܪܝܳܐ.
1Sa 8:1 ܘܰܗܘܳܐ ܕܟܰܕ݂ ܣܐܶܒ ܫܡܽܘܐܶܝܠ. ܥܒܰܕ݂ ܠܰܒܢܰܘ̈ܗܝ ܕܰܝܳܢ̈ܶܐ. ܥܰܠ ܝܺܣܪܳܐܶܝܠ.
1Sa 8:2 ܘܰܗܘܳܐ ܫܶܡ ܒܪܶܗ ܒܽܘܟܪܶܗ ܝܽܘܐܺܝܠ. ܘܫܶܡ ܬܶܢܝܳܢܶܗ ܐܰܒܺܝܳܐ. ܕܰܝܳܢ̈ܶܐ ܒܒܺܪ ܫܒܰܥ.
1Sa 8:3 ܘܠܳܐ ܗܰܠܶܟ݂ܘ ܒܢܰܘ̈ܗܝ ܒܽܐܘܖ̈ܚܳܬܶܗ. ܘܶܐܨܛܠܺܝܘ ܒܳܬܰܪ ܢܶܟܠܳܐ. ܘܰܢܣܰܒܘ ܫܽܘܚܕܳܐ ܘܰܨܠܰܘ ܕܺܝܢܳܐ.
1Sa 8:4 ܘܶܐܬ݂ܟܰܢܰܫܘ ܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܬ݂ܰܘ ܠܘܳܬ݂ ܫܡܽܘܐܶܝܠ ܠܪܳܡܬ݂ܳܐ.
1Sa 8:5 ܘܶܐܡܰܪܘ ܠܶܗ. ܗܳܐ ܐܰܢ̱ܬ ܣܐܶܒܬ. ܘܰܒܢܰܝ̈ܟ ܠܳܐ ܡܗܰܠܟ݂ܺܝܢ ܒܽܐܘܖ̈ܚܳܬܳܟ݂. ܗܳܫܳܐ ܗܰܒ ܠܰܢ ܡܰܠܟܳܐ ܕܰܢܕ݂ܽܘܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ.
1Sa 8:6 ܘܶܐܬ݂ܒܐܶܫ ܦܶܬ݂ܓܳܡܳܐ ܒܥܰܝܢܰܘ̈ܗܝ ܕܰܫܡܽܘܐܶܝܠ. ܟܰܕ݂ ܐܶܡܰܪܘ ܠܶܗ ܗܰܒܠܰܢ ܡܰܠܟܳܐ ܕܰܢܕ݂ܽܘܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ. ܘܨܰܠܺܝ ܫܡܽܘܐܶܝܠ ܩܕܳܡ ܡܳܪܝܳܐ.
1Sa 8:7 ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ ܫܡܰܥ ܒܩܳܠܶܗ ܕܥܰܡܳܐ. ܠܟܽܠ ܕܳܐܡܪܺܝܢ ܠܳܟ݂. ܡܶܛܽܠ ܕܠܳܐ ܗܘܳܐ ܠܳܟ݂ ܐܰܣܠܺܝܘ. ܐܶܠܳܐ ܠܺܝ ܐܰܣܠܺܝܘ ܕܠܳܐ ܐܰܡܠܶܟ݂ ܥܠܰܝܗܽܘܢ.
1Sa 8:8 ܐܰܝܟ݂ ܟܽܠ ܥܒܳܕ̈ܶܐ ܕܰܥܒܰܕ݂ܘ. ܡܶܢ ܝܰܘܡܳܐ ܕܰܐܣܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܫܰܒܩܽܘܢܝ ܘܰܦܠܰܚܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܗܳܟܰܢܳܐ ܗܶܢܽܘܢ ܥܳܒܕܺܝܢ ܘܳܐܦ ܠܳܟ݂.
1Sa 8:9 ܘܗܳܫܳܐ ܫܡܰܥ ܒܩܳܠܗܽܘܢ. ܒܪܰܡ ܡܣܰܗܳܕ݂ܽܘ ܣܰܗܶܕ݂ ܒܗܽܘܢ. ܘܚܰܘܳܐ ܐܶܢܽܘܢ ܢܳܡܽܘܣܶܗ ܕܡܰܠܟܳܐ ܕܡܰܡܠܶܟ݂ ܥܠܰܝܗܽܘܢ.
1Sa 8:10 ܘܶܐܡܰܪ ܫܡܽܘܐܶܝܠ ܟܽܠܗܽܘܢ ܦܶܬܓܳܡܰܘ̈ܗܝ ܕܡܳܪܝܳܐ ܠܥܰܡܳܐ. ܕܰܫܐܶܠܘ ܡܶܢܶܗ ܡܰܠܟܳܐ.
1Sa 8:11 ܘܶܐܡܰܪ. ܗܳܢܳܐ ܢܶܗܘܶܐ ܢܳܡܽܘܣܶܗ ܕܡܰܠܟܳܐ ܕܡܰܡܠܶܟ݂ ܥܠܰܝܟܽܘܢ. ܒܢܰܝ̈ܟܽܘܢ ܢܶܕ݂ܒܰܪ. ܘܢܶܥܒܶܕ݂ ܠܶܗ ܒܡܰܖ̈ܟܒܳܬܶܗ ܘܰܒܦܰܖ̈ܳܫܰܘܗܝ. ܘܢܶܪܗܛܽܘܢ ܩܕܳܡ ܡܰܖ̈ܟܒܳܬܶܗ.
1Sa 8:12 ܘܢܶܥܒܶܕ݂ ܠܶܗ ܖ̈ܰܒܰܝ ܐܰܠܦ̈ܶܐ. ܘܖ̈ܰܒܰܝ ܡܰܐܘ̈ܳܬ݂ܳܐ. ܘܖ̈ܰܒܰܝ ܚܰܡܫܺܝܢ. ܘܖ̈ܰܒܰܝ ܥܶܣܪܳܐ. ܘܢܶܕ݂ܒܪܽܘܢ ܕܒܳܪܶܗ. ܘܢܶܚܨܕ݂ܽܘܢ ܚܨܳܕܶܗ. ܘܢܶܥܒܕ݂ܽܘܢ ܡܳܐܢܰܝ̈ ܩܪܳܒܶܗ. ܘܡܳܐܢܰܝ̈ ܡܰܖ̈ܟܒܳܬܶܗ.
1Sa 8:13 ܘܰܒ̈ܢܳܬ݂ܟܽܘܢ ܢܶܕ݂ܒܰܪ. ܠܙܰܩܳܖ̈ܳܬ݂ܳܐ ܘܰܠܛܰܚܳܢ̈ܳܬ݂ܳܐ ܘܠܳܐܦ̈ܝܳܬ݂ܳܐ.
1Sa 8:14 ܘܚܰܩ̈ܠܳܬ݂ܟܽܘܢ. ܘܟܰܖ̈ܡܰܝܟܽܘܢ. ܘܙܰܝܬܰܝ̈ܟܽܘܢ ܛܳܒ̈ܶܐ. ܢܶܣܰܒ ܘܢܶܬܶܠ ܠܥܰܒܕܰܘ̈ܗܝ.
1Sa 8:15 ܘܙܰܪܥܟܽܘܢ ܘܟܰܖ̈ܡܰܝܟܽܘܢ ܢܥܰܣܰܪ. ܘܢܶܬܶܠ ܠܰܡܗܰܝܡܢܰܘ̈ܗܝ ܘܰܠܥܰܒܕܰܘ̈ܗܝ.
1Sa 8:16 ܘܥܰܒܕܰܝ̈ܟܽܘܢ ܘܰܐܡ̈ܗܳܬ݂ܟܽܘܢ ܘܓܰܕܽܘܕܰܝ̈ܟܽܘܢ ܫܰܦܺܝܖ̈ܶܐ. ܘܚܶܡܖ̈ܟܽܘܢ ܢܶܕܒܰܪ. ܘܢܶܥܒܶܕ݂ ܥܒܳܕܶܗ.
1Sa 8:17 ܘܥܳܢ̈ܟܽܘܢ ܢܥܰܣܰܪ. ܘܰܐܢ̱ܬܽܘܢ ܬܶܗܘܢ ܠܶܗ ܥܰܒ̈ܕܶܐ.
1Sa 8:18 ܘܬܰܝܠܠܽܘܢ ܒܝܰܘܡܳܐ ܗܰܘ ܡܶܢ ܩܕܳܡ ܡܰܠܟܟܽܘܢ ܕܰܓܒܰܝܬܽܘܢ ܠܟܽܘܢ. ܘܠܳܐ ܢܶܥܢܶܝܟܽܘܢ ܡܳܪܝܳܐ ܒܝܰܘܡܳܐ ܗܰܘ.
1Sa 8:19 ܘܠܳܐ ܨܒܰܘ ܥܰܡܳܐ ܠܡܶܫܡܰܥ ܒܩܳܠܶܗ ܕܰܫܡܽܘܐܶܝܠ. ܘܶܐܡܰܪܘ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܢܶܗܘܶܐ ܥܠܰܝܢ.
1Sa 8:20 ܘܢܶܗܘܶܐ ܐܳܦ ܚܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ. ܘܰܢܕ݂ܽܘܢܰܢ ܡܰܠܟܰܢ. ܘܢܶܦܽܘܩ ܩܕܳܡܰܝܢ. ܘܢܶܬ݂ܟܰܬܰܫ ܬܰܟ݂ܬܽܘܫܰܢ.
1Sa 8:21 ܘܰܫܡܰܥ ܫܡܽܘܐܶܝܠ ܟܽܠܗܶܝܢ ܡܶܠܰܘ̈ܗܝ ܕܥܰܡܳܐ. ܘܡܰܠܶܠ ܐܶܢܶܝܢ ܩܕܳܡ ܡܳܪܝܳܐ.
1Sa 8:22 ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܫܡܰܥ ܒܩܳܠܗܽܘܢ. ܘܰܐܡܠܶܟ݂ ܠܗܽܘܢ ܡܰܠܟܳܐ. ܘܶܐܡܰܪ ܫܡܽܘܐܶܝܠ ܠܐ̱ܢܳܫ̈ܳܐ ܕܺܝܣܪܳܐܶܝܠ. ܙܶܠܘ ܐ̱ܢܳܫ ܠܰܩܪܺܝܬܶܗ.
1Sa 9:1 ܘܰܗܘܳܐ ܓܰܒܪܳܐ ܡܶܢ ܒܶܢܝܳܡܶܝܢ. ܘܰܫܡܶܗ ܩܺܝܫ ܒܰܪ ܐܰܒܺܝܶܠ. ܒܰܪ ܨܕܽܘܪ. ܒܰܪ ܒܟ݂ܳܪܽܘܬ݂. ܒܰܪ ܐܰܦܺܝܚ. ܓܰܒܪܳܐ ܡܶܢ ܒܶܢܝܳܡܶܝܢ ܓܰܢ̱ܒܳܪ ܚܰܝܠܳܐ.
1Sa 9:2 ܘܠܶܗ ܗܘܳܐ ܒܪܳܐ ܘܰܫܡܶܗ ܫܳܐܘܳܠ. ܓܒܶܐ ܘܛܳܒ. ܘܠܰܝܬ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ ܕܛܳܒ ܡܶܢܶܗ. ܘܡܶܢ ܟܰܬ݂ܦܶܗ ܘܰܠܥܶܠ ܪܳܡ ܗܘܳܐ ܡܶܢ ܟܽܠܶܗ ܥܰܡܳܐ.
1Sa 9:3 ܘܶܐܒܰܕ݂̈ܝ ܐܰܬܳܢ̈ܶܐ ܕܩܺܝܫ ܐܰܒܽܘܗܝ ܕܫܳܐܘܳܠ. ܘܶܐܡܰܪ ܩܺܝܫ ܠܫܳܐܘܳܠ ܒܪܶܗ. ܕܒܰܪ ܥܰܡܳܟ݂ ܠܚܰܕ݂ ܡܶܢ ܛܠܳܝ̈ܶܐ. ܩܽܘܡ ܙܶܠ ܒܥܺܝ ܐܰܬܳܢ̈ܶܐ. ܘܩܳܡ ܫܳܐܘܳܠ ܘܶܐܙܰܠ. ܘܰܕ݂ܒܰܪ ܥܰܡܶܗ ܠܚܰܕ݂ ܡܶܢ ܛܠܳܝ̈ܶܐ. ܘܶܐܙܰܠ ܠܡܶܒܥܳܐ ܐܰܬܳܢ̈ܶܐ ܕܰܐܒܽܘܗܝ.
1Sa 9:4 ܘܰܥܒܰܪ ܒܛܽܘܪܳܐ ܕܰܐܦܪܶܝܡ. ܘܰܥܒܰܪ ܒܰܐܪܥܳܐ ܕܓܽܘܡܖ̈ܶܐ. ܘܠܳܐ ܐܶܫܟܰܚܘ. ܘܰܥܒܰܪ ܒܰܐܪܥܳܐ ܕܬܰܥ̈ܠܶܐ ܘܠܰܝܬ. ܘܰܥܒܰܪ ܒܰܐܪܥܳܐ ܕܒܶܢܝܳܡܶܝܢ ܘܠܳܐ ܐܶܫܟܰܚܘ.
1Sa 9:5 ܘܶܐܬ݂ܰܘ ܠܗܽܘܢ ܠܰܐܪܥܳܐ ܕܨܽܘܪ. ܘܶܐܡܰܪ ܫܳܐܘܳܠ ܠܛܰܠܝܳܐ ܕܥܰܡܶܗ. ܬܳܐ ܢܶܗܦܽܘܟ݂. ܕܰܠܡܳܐ ܢܶܫܒܽܘܩ ܐܳܒܝ ܪܶܢܝܳܐ ܕܰܐܬܳܢ̈ܶܐ ܘܢܶܕ݂ܚܰܠ ܥܠܰܝܢ.
1Sa 9:6 ܘܶܐܡܰܪ ܠܶܗ ܛܰܠܝܶܗ. ܗܳܐ ܓܰܒܪܳܐ ܚܰܕ݂ ܕܰܐ‌ܠܳܗܳܐ ܒܰܩܪܺܝܬ݂ܳܐ ܗܳܕ݂ܶܐ. ܘܓܰܒܪܳܐ ܝܰܩܺܝܪ ܒܥܰܝ̈ܢܰܝ ܥܰܡܳܐ. ܘܟܽܠ ܕܳܐܡܰܪ ܡܶܐܬ݂ܳܐ ܐܳܬܶܐ. ܗܳܫܳܐ ܢܺܐܙܰܠ ܠܬܰܡܳܢ. ܛܳܟ݂ ܢܚܰܘܶܝܢ ܐܽܘܪܚܳܐ ܕܶܐܬܰܝܢ ܥܠܶܝܗ̇.
1Sa 9:7 ܘܶܐܡܰܪ ܫܳܐܘܳܠ ܠܛܰܠܝܶܗ. ܗܳܐ ܐܳܙܺܠܝܢܰܢ. ܡܳܢܳܐ ܢܰܘܒܶܠ ܠܓܰܒܪܳܐ ܕܰܐ‌ܠܳܗܳܐ. ܡܶܛܽܠ ܕܠܰܚܡܳܐ ܛܠܶܩ ܡܶܢ ܡܳܐܢܰܝ̈ܢ. ܘܰܙܘܳܕ̈ܶܐ ܠܰܝܬ ܕܢܰܘܒܶܠ ܠܓܰܒܪܳܐ ܕܰܐ‌ܠܳܗܳܐ. ܡܶܛܽܠ ܕܠܰܝܬ ܠܰܢ.
1Sa 9:8 ܘܰܐܘܣܶܦ ܛܰܠܝܳܐ ܘܰܥܢܳܐ ܠܡܳܪܶܗ ܘܶܐܡܰܪ. ܗܳܐ ܐܶܫܬܟܰܚ ܒܺܐܝ̈ܕ݂ܰܝ ܪܽܘܒܥܶܗ ܕܡܰܬ݂ܩܳܠܳܐ ܕܟܶܣܦܳܐ ܠܓܰܒܪܳܐ ܕܰܐ‌ܠܳܗܳܐ ܘܰܢܚܰܘܶܝܢ ܐܽܘܪܚܰܢ.
1Sa 9:9 ܡܶܛܽܠ ܕܡܶܢ ܠܽܘܩܕܰܡ ܒܺܝܣܪܳܐܶܝܠ. ܗܳܟܰܢܳܐ ܐܳܡܰܪ ܗܘܳܐ ܓܰܒܪܳܐ. ܡܳܐ ܕܳܐܙܶܠ ܗܘܳܐ ܠܡܶܒܥܳܐ ܡܶܢ ܐܰ‌ܠܳܗܳܐ. ܬܰܘ ܢܺܐܙܰܠ ܥܕܰܡܳܐ ܠܚܰܙܳܝܳܐ. ܡܶܛܽܠ ܕܰܢܒܺܝܳܐ ܕܝܰܘܡܳܢܳܐ. ܡܶܢ ܩܕ݂ܺܝܡ ܚܰܙܳܝܳܐ ܡܶܬ݂ܩܪܶܐ ܗܘܳܐ.
1Sa 9:10 ܘܶܐܡܰܪ ܫܳܐܘܳܠ ܠܛܰܠܝܶܗ. ܛܳܒ ܦܶܬ݂ܓܳܡܳܟ݂. ܬܳܐ ܢܺܐܙܰܠ ܘܶܐܙܰܠܘ ܠܰܩܪܺܝܬ݂ܳܐ ܕܬܰܡܳܢ ܓܰܒܪܳܐ ܕܰܐ‌ܠܳܗܳܐ.
1Sa 9:11 ܗܶܢܽܘܢ ܣܳܠܩܺܝܢ ܒܡܰܣܩܳܢܳܐ ܕܰܩܪܺܝܬ݂ܳܐ. ܘܶܐܫܟܰܚܘ ܥܠܰܝ̈ܡܳܬ݂ܳܐ ܕܢܳܦ̈ܩܳܢ ܠܡܶܡܠܳܐ ܡܰܝ̈ܳܐ. ܘܶܐܡܰܪ ܠܗܶܝܢ ܫܳܐܘܳܠ. ܐܺܝܬ݂ ܗܳܪܟܳܐ ܚܰܙܳܝܳܐ.
1Sa 9:12 ܘܰܥܢܰܝ̈ ܘܳܐܡܖ̈ܳܢ. ܐܺܝܬ݂ ܗܳܐ ܩܕܳܡܰܝܟ. ܣܰܩܘ ܗܳܫܳܐ ܒܰܥܓܰܠ. ܡܶܛܽܠ ܕܝܰܘܡܳܢܳܐ ܐܶܬ݂ܳܐ ܠܰܩܪܺܝܬ݂ܳܐ. ܡܶܛܽܠ ܕܕܶܒܚܬ݂ܳܐ ܝܰܘܡܳܢܳܐ ܠܥܰܡܳܐ ܒܒܺܝܡ.
1Sa 9:13 ܘܡܳܐ ܕܥܰܠܬܽܘܢ ܠܰܩܪܺܝܬ݂ܳܐ. ܗܳܟܰܢܳܐ ܬܶܫܟܚܽܘܢܶܗ. ܥܰܕ݂ܠܳܐ ܣܳܠܶܩ ܠܒܺܝܡ ܠܡܶܠܥܰܣ. ܡܶܛܽܠ ܕܠܳܐ ܠܳܥܶܣ ܥܰܡܳܐ ܥܕܰܡܳܐ ܕܳܐܬܶܐ. ܡܶܛܽܠ ܕܗܽܘ ܡܒܰܪܶܟ݂ ܕܶܒܚ̈ܶܐ. ܘܒܳܬܰܪܟܶܢ ܐܳܟܠܺܝܢ ܐܰܝܠܶܝܢ ܕܰܩܪܶܝܢ. ܘܗܳܫܳܐ ܣܰܩܘ ܡܶܛܽܠ ܕܝܰܘܡܳܢܳܐ ܡܶܫܟܚܺܝܢ ܐ̱ܢܬܽܘܢ ܠܶܗ.
1Sa 9:14 ܘܰܣܠܶܩܘ ܠܰܩܪܺܝܬ݂ܳܐ. ܗܶܢܽܘܢ ܥܳܐܠܺܝܢ ܒܡܰܥܠܳܢܳܐ ܕܰܩܪܺܝܬ݂ܳܐ. ܘܗܳܐ ܫܡܽܘܐܶܝܠ ܢܳܦܶܩ ܠܽܐܘܪܥܗܽܘܢ ܠܡܶܣܰܩ ܠܒܺܝܡ.
1Sa 9:15 ܘܡܳܪܝܳܐ ܐܶܡܰܪ ܠܰܫܡܽܘܐܶܝܠ. ܝܰܘܡܳܐ ܚܰܕ݂ ܩܕ݂ܳܡ ܕܢܺܐܬܶܐ ܫܳܐܘܳܠ ܠܡܺܐܡܰܪ.
1Sa 9:16 ܠܙܰܒܢܳܐ ܕܰܡܚܳܪ ܐܶܫܰܕܰܪ ܠܘܳܬ݂ܳܟ݂ ܓܰܒܪܳܐ ܡܶܢ ܐܰܪܥܳܐ ܕܒܶܢܝܳܡܶܝܢ. ܡܫܽܘܚܳܝܗܝ ܠܰܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܢܶܦܪܩܺܝܘܗܝ ܠܥܰܡܝ ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ. ܡܶܛܽܠ ܕܰܚܙܺܝܬܶܗ ܠܥܰܡܝ. ܘܥܶܠܰܬ݂ ܓܥܳܬ݂ܗܽܘܢ ܠܘܳܬ݂ܝ.
1Sa 9:17 ܘܰܫܡܽܘܐܶܝܠ ܚܙܳܝܗܝ ܠܫܳܐܘܳܠ. ܕܡܳܪܝܳܐ ܓܒܳܝܗܝ. ܘܡܳܪܝܳܐ ܐܶܡܰܪ ܠܰܫܡܽܘܐܶܝܠ. ܗܳܐ ܓܰܒܪܳܐ ܕܶܐܡܪܶܬ݂ ܠܳܟ݂. ܗܳܢܳܐ ܢܶܐܚܽܘܕ݂ ܒܥܰܡܝ.
1Sa 9:18 ܘܰܩܪܶܒ ܫܳܐܘܳܠ ܠܘܳܬ݂ ܫܡܽܘܐܶܝܠ ܒܓܰܘ ܬܰܪܥܳܐ. ܘܶܐܡܰܪ. ܚܰܘܳܢܝ ܐܰܝܟܰܘ ܒܶܝܬ݂ ܚܰܙܳܝܳܐ.
1Sa 9:19 ܘܰܥܢܳܐ ܫܡܽܘܐܶܝܠ ܘܶܐܡܰܪ ܠܫܳܐܘܳܠ. ܐܶܢܳܐ ܗܽܘ ܚܰܙܳܝܳܐ. ܣܰܩ ܩܕ݂ܳܡܰܝ ܠܒܺܝܡ. ܘܰܐܟ݂ܽܘܠ ܥܰܡܝ ܝܰܘܡܳܢܳܐ. ܘܶܐܫܰܕܪܳܟ݂ ܒܨܰܦܪܳܐ. ܘܟܽܠ ܕܰܒܠܶܒܳܟ݂ ܐܶܚܰܘܶܝܟ݂.
1Sa 9:20 ܘܥܰܠ ܐܰܬܳܢ̈ܶܐ ܕܶܐܒܰܕ݂̈ܝ ܠܳܟ݂. ܝܰܘܡܳܢܳܐ ܗܳܐ ܬܠܳܬܳܐ ܝܰܘܡܺܝ̈ܢ. ܠܳܐ ܬܣܺܝܡ ܠܶܒܳܟ݂ ܥܠܰܝܗܶܝܢ. ܡܶܛܽܠ ܕܶܐܫܬܟܰܚ̈ܝ. ܘܰܕ݂ܡܰܢ ܗܺܝ ܟܽܠܳܗ̇ ܪܶܓܬ݂ܳܐ ܕܒܶܝܬ݂ ܝܺܣܪܳܐܶܝܠ. ܐܶܠܳܐ ܐܶܢ ܕܺܝܠܳܟ݂ ܘܰܕ݂ܒܶܝܬ݂ ܐܰܒܽܘܟ݂.
1Sa 9:21 ܘܰܥܢܳܐ ܫܳܐܘܳܠ ܘܶܐܡܰܪ ܠܰܫܡܽܘܐܶܝܠ. ܗܳܐ ܒܰܪ ܒܶܢܝܳܡܶܝܢ ܐ̱ܢܳܐ. ܡܶܢ ܙܥܽܘܪܳܐ ܕܫܰܒ̈ܛܶܐ ܕܺܝܣܪܳܐܶܝܠ. ܘܫܰܪܒܰܬ݂ܝ ܙܥܽܘܪܝܳܐ ܗܺܝ ܡܶܢ ܟܽܠܗܶܝܢ ܫܰܖ̈ܒܳܬ݂ܳܐ ܕܫܰܒܛܳܐ ܕܒܶܢܝܳܡܶܝܢ. ܘܰܠܡܳܢܳܐ ܐܶܡܰܪܬ ܠܺܝ ܡܶܠܬ݂ܳܐ ܗܳܕ݂ܶܐ.
1Sa 9:22 ܘܰܕ݂ܒܰܪ ܫܡܽܘܐܶܝܠ ܠܫܳܐܘܳܠ ܘܰܠܛܰܠܝܶܗ. ܘܰܐܥܶܠ ܐܶܢܽܘܢ ܠܒܰܝܬܳܐ. ܘܝܰܗܒ ܠܗܽܘܢ ܕܽܘܟܬܳܐ ܒܪܺܝܫ ܩܖ̈ܰܝܳܐ. ܘܗܶܢܽܘܢ ܐܰܝܟ݂ ܬܠܳܬ݂ܺܝܢ ܓܰܒܖ̈ܺܝܢ.
1Sa 9:23 ܘܶܐܡܰܪ ܫܡܽܘܐܶܝܠ ܠܛܰܒܳܚܳܐ. ܗܰܒ ܡܢܳܬ݂ܳܐ ܕܝܶܗܒܶܬ݂ ܠܳܟ݂ ܘܶܐܡܪܶܬ݂ ܠܳܟ݂ ܣܺܝܡ ܠܘܳܬ݂ܳܟ݂.
1Sa 9:24 ܘܰܐܪܺܝܡ ܛܰܒܳܚܳܐ ܫܳܩܳܐ ܘܥܶܠܳܝܬܳܐ. ܘܣܳܡ ܩܕ݂ܳܡ ܫܳܐܘܳܠ. ܘܶܐܡܰܪ ܗܳܐ ܕܶܐܫܬܚܰܪ. ܣܺܝܡ ܩܕܳܡܰܝܟ ܘܰܐܟ݂ܽܘܠ. ܡܶܛܽܠ ܕܡܶܢ ܙܰܒܢܳܐ ܢܛܺܝܪ ܠܳܟ݂. ܘܶܐܟܰܠ ܫܳܐܘܳܠ ܥܰܡ ܫܡܽܘܐܶܝܠ ܒܝܰܘܡܳܐ ܗܰܘ.
1Sa 9:25 ܘܰܢܚܶܬ݂ ܡܶܢ ܒܺܝܡ ܠܰܩܪܺܝܬ݂ܳܐ. ܘܡܰܠܶܠ ܥܰܡ ܫܳܐܘܳܠ ܥܰܠ ܐܶܓܳܪܳܐ.
1Sa 9:26 ܘܩܰܕ݂ܶܡ ܗܘܳܐ ܟܰܕ݂ ܣܠܶܩ ܨܰܦܪܳܐ. ܘܰܩܪܳܐ ܫܡܽܘܐܶܝܠ ܠܫܳܐܘܳܠ ܠܶܐܓܳܪܳܐ. ܘܶܐܡܰܪ ܩܽܘܡ ܐܶܫܰܕܪܳܟ݂. ܘܩܳܡ ܫܳܐܘܳܠ. ܘܰܢܦܰܩܘ ܬܖ̈ܰܝܗܽܘܢ. ܗܽܘ ܘܰܫܡܽܘܐܶܝܠ ܠܒܰܪ.
1Sa 9:27 ܗܢܽܘܢ ܢܳܚܬܺܝܢ ܒܣܰܘܦܳܗ̇ ܕܰܩܪܺܝܬ݂ܳܐ. ܘܰܫܡܽܘܐܶܝܠ ܐܶܡܰܪ ܠܫܳܐܘܳܠ. ܐܶܡܰܪ ܠܛܰܠܝܳܐ ܕܢܶܥܒܰܪ ܩܕܳܡܰܝܢ. ܘܰܐܢ̱ܬ ܩܽܘܡ ܐܰܝܟ݂ ܕܝܰܘܡܳܢܳܐ. ܘܰܐܫܡܥܳܟ݂ ܦܶܬ݂ܓܳܡܶܗ ܕܰܐ‌ܠܳܗܳܐ.
1Sa 10:1 ܘܰܢܣܰܒ ܫܡܽܘܐܶܝܠ ܩܰܪܢܳܐ ܕܡܶܫܚܳܐ ܘܰܢܣܰܟ݂ ܒܪܺܝܫܶܗ. ܘܢܰܫܩܶܗ. ܘܶܐܡܰܪ ܠܶܗ. ܗܳܐ ܡܰܫܚܳܟ݂ ܡܳܪܝܳܐ ܥܰܠ ܝܳܪܬܽܘܬ݂ܶܗ ܠܰܡܕܰܒܪܳܢܳܐ.
1Sa 10:2 ܘܡܳܐ ܕܶܐܙܰܠܬ ܝܰܘܡܳܢܳܐ ܡܶܢ ܠܘܳܬ݂ܝ. ܗܳܐ ܡܶܫܟܰܚ ܐܰܢ̱ܬ ܬܪܶܝܢ ܓܰܒܖ̈ܺܝܢ ܥܰܠ ܩܰܒܪܳܗ̇ ܕܪܳܚܶܠ. ܒܰܬ݂ܚܽܘܡܳܐ ܕܒܶܢܝܳܡܶܝܢ ܒܨܶܠܨܰܚ. ܘܢܺܐܡܪܽܘܢ ܠܳܟ݂. ܐܶܫܬܟܰܚ̈ܝ ܐܰܬܳܢ̈ܶܐ ܕܶܐܙܰܠܬ ܠܡܶܒܥܳܐ. ܘܗܳܐ ܫܒܰܩ ܐܰܒܽܘܟ݂ ܪܶܢܝܳܐ ܕܰܐܬܳܢ̈ܶܐ ܘܰܕ݂ܚܶܠ ܥܠܰܝܟܽܘܢ. ܘܶܐܡܰܪ ܡܳܢܳܐ ܐܶܥܒܶܕ݂ ܠܒܶܪܝ.
1Sa 10:3 ܘܡܳܐ ܕܰܥܒܰܪܬ ܬܽܘܒ ܠܗܰܠ. ܘܡܰܛܺܝܬ ܠܘܳܬ݂ ܒܶܛܡܬ݂ܳܐ ܕܬ݂ܳܒܽܘܪ. ܗܳܐ ܡܶܫܟܰܚ ܐܰܢ̱ܬ ܬܰܡܳܢ ܬܠܳܬܳܐ ܓܰܒܖ̈ܺܝܢ. ܣܳܠܩܺܝܢ ܠܘܳܬ݂ ܐܰ‌ܠܳܗܳܐ ܠܒܶܝܬ݂ ܐܺܝܠ. ܚܰܕ݂ ܫܩܺܝܠ ܬܠܳܬܳܐ ܓܕ݂ܺܝ̈ܢ. ܘܚܰܕ݂ ܫܩܺܝܠ ܬܠܳܬ݂ ܓܖ̈ܺܝܨܳܢ ܕܠܰܚܡܳܐ. ܘܚܰܕ݂ ܫܩܺܝܠ ܓܪܳܒܳܐ ܕܚܰܡܪܳܐ.
1Sa 10:4 ܘܢܶܫܐܠܽܘܢ ܒܰܫܠܳܡܳܟ݂. ܘܢܶܬܠܽܘܢ ܠܳܟ݂ ܬܰܪܬܶܝܢ ܕܠܰܚܡܳܐ. ܘܬܶܣܰܒ ܡܶܢ ܐܺܝܕܰܝ̈ܗܽܘܢ.
1Sa 10:5 ܘܒܳܬܰܪܟܶܢ ܬܺܐܬܶܐ ܠܪܳܡܬ݂ܳܐ ܕܰܐ‌ܠܳܗܳܐ. ܕܬܰܡܳܢ ܩܳܝܶܡܬܳܐ ܕܰܦܠܶܫ̈ܬܳܝܶܐ. ܘܡܳܐ ܕܡܰܛܺܝܬ ܠܬܰܡܳܢ ܠܰܩܪܺܝܬ݂ܳܐ. ܗܳܐ ܦܳܓܥ ܐܰܢ̱ܬ ܒܚܰܒܠܳܐ ܕܰܢܒܺܝ̈ܶܐ ܕܢܳܚܬܺܝܢ ܡܶܢ ܒܺܐܝܡ. ܘܰܩܕ݂ܳܡܝܗܽܘܢ ܩܺܝܬ݂ܳܖ̈ܶܐ ܘܟܶܢܳܖ̈ܶܐ ܘܰܦ̈ܠܰܓܶܐ ܘܰܖ̈ܒܺܝܥܶܐ. ܘܗܶܢܽܘܢ ܡܶܬ݂ܢܰܒܶܝܢ.
1Sa 10:6 ܘܬܰܨܠܰܚ ܥܠܰܝܟ ܪܽܘܚܶܗ ܕܡܳܪܝܳܐ. ܘܬܶܬ݂ܢܰܒܶܐ ܥܰܡܗܽܘܢ. ܘܬܶܫܬܰܓܢܶܐ ܐܰܝܟ݂ ܓܰܒܪܳܐ ܐ̱ܚܪܺܢܳܐ.
1Sa 10:7 ܘܢܶܗܘܶܐ ܟܰܕ݂ ܢܺܐܬ݂ܝ̈ܳܢ ܥܠܰܝܟ ܐܳܬ݂ܘ̈ܳܬ݂ܳܐ ܗܳܠܶܝܢ. ܥܒܶܕ݂ ܠܳܟ݂ ܡܶܕܶܡ ܕܣܳܦܩܳܐ ܒܺܐܝܕܰܝ̈ܟ. ܡܶܛܽܠ ܕܰܐ‌ܠܳܗܳܐ ܥܰܡܳܟ݂.
1Sa 10:8 ܘܚܽܘܬ݂ ܩܕ݂ܳܡܰܝ ܠܓܰܠܓܳܠܳܐ. ܘܗܳܐ ܐܶܢܳܐ ܢܳܚܶܬ݂ ܐ̱ܢܳܐ ܠܘܳܬܳܟ݂. ܠܡܰܣܳܩܽܘ ܥܰܠ̈ܘܳܬ݂ܳܐ. ܘܰܠܡܶܕ݂ܒܰܚ ܕܶܒܚ̈ܶܐ ܫܰܠ̈ܡܶܐ. ܫܰܒܥܳܐ ܝܰܘܡܺܝ̈ܢ ܬܟܰܬܰܪ ܥܕܰܡܳܐ ܕܳܐܬ݂ܶܐ ܐ̱ܢܳܐ ܠܘܳܬ݂ܳܟ݂. ܘܰܐܘܕܥܳܟ݂ ܡܶܕܶܡ ܕܬܶܥܒܶܕ݂.
1Sa 10:9 ܘܰܗܘܳܐ ܕܟܰܕ݂ ܐܰܦܢܺܝ ܟܰܬ݂ܦܶܗ ܠܡܺܐܙܰܠ ܡܶܢ ܠܘܳܬ݂ ܫܡܽܘܐܶܝܠ. ܫܰܚܠܶܦ ܠܶܗ ܐܰ‌ܠܳܗܳܐ ܠܶܒܳܐ ܐ̱ܚܪܺܢܳܐ. ܘܶܐܬܰܝ̈ ܟܽܠܗܶܝܢ ܐܳܬ݂ܘ̈ܳܬ݂ܳܐ ܗܳܠܶܝܢ ܒܝܰܘܡܳܐ ܗܰܘ.
1Sa 10:10 ܘܶܐܬ݂ܳܐ ܥܕܰܡܳܐ ܠܪܳܡܬ݂ܳܐ. ܘܗܳܐ ܚܰܒܠܳܐ ܕܰܢܒܺܝ̈ܶܐ ܐܰܪܥܶܗ. ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ. ܘܶܐܬܢܰܒܺܝ ܒܰܝܢܳܬܗܽܘܢ.
1Sa 10:11 ܘܰܗܘܳܐ ܕܟܽܠ ܕܝܳܕ݂ܰܥ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܚܙܰܘ ܘܗܳܐ ܥܰܡ ܢܒܺܝ̈ܶܐ ܡܶܬ݂ܢܰܒܶܐ. ܘܶܐܡܰܪ ܥܰܡܳܐ ܓܒܰܪ ܠܚܰܒܪܶܗ. ܡܳܢܳܐ ܗܽܘ ܗܳܢܳܐ ܕܰܗܘܳܐ ܠܒܰܪ ܩܺܝܫ. ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.
1Sa 10:12 ܘܰܥܢܳܐ ܓܰܒܪܳܐ ܡܶܢ ܬܰܡܳܢ ܘܶܐܡܰܪ. ܡܰܢܽܘ ܐܰܒܽܘܗܝ. ܡܶܛܽܠ ܗܳܢܳܐ ܗܘܳܬ݂ ܠܡܰܬ݂ܠܳܐ. ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.
1Sa 10:13 ܘܓܰܡܰܪܘ ܠܡܶܬ݂ܢܰܒܳܝܽܘ. ܘܶܐܬ݂ܳܐ ܫܳܐܘܳܠ ܡܶܢ ܒܺܝܡ.
1Sa 10:14 ܘܶܐܡܰܪ ܠܶܗ ܕܳܕܶܗ ܠܫܳܐܘܳܠ ܘܰܠܛܰܠܝܶܗ. ܠܰܐܝܟܳܐ ܐܶܙܰܠܬܽܘܢ. ܘܶܐܡܰܪܘ ܠܡܶܒܥܳܐ ܐܰܬܳܢ̈ܶܐ. ܘܰܚܙܰܝܢ ܕܠܰܝܬ ܘܶܐܬܰܝܢ ܠܘܳܬ݂ ܫܡܽܘܐܶܝܠ.
1Sa 10:15 ܘܶܐܡܰܪ ܠܶܗ ܕܳܕܶܗ ܠܫܳܐܘܳܠ. ܚܰܘܳܢܝ ܡܳܢܳܐ ܐܶܡܰܪ ܠܟܽܘܢ ܫܡܽܘܐܶܝܠ.
1Sa 10:16 ܘܶܐܡܰܪ ܫܳܐܘܳܠ ܠܕܳܕܶܗ. ܡܚܰܘܳܝܽܘ ܚܰܘܝܰܢܝ ܕܶܐܫܬܟܰܚ̈ܝ ܐܰܬܳܢ̈ܶܐ. ܘܰܨܒܽܘܬ݂ܳܐ ܕܡܰܠܟܽܘܬ݂ܳܐ ܠܳܐ ܚܰܘܝܶܗ. ܕܶܐܡܰܪ ܠܶܗ ܫܡܽܘܐܶܝܠ.
1Sa 10:17 ܘܟܰܢܶܫ ܫܡܽܘܐܶܝܠ ܠܥܰܡܳܐ ܩܕ݂ܳܡ ܡܳܪܝܳܐ ܠܡܰܨܦܝܳܐ.
1Sa 10:18 ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܣܩܶܬ݂ ܠܺܝܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܦܰܨܺܝܬܟܽܘܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܶܝܢ ܡܰܠܟ̈ܘܳܬ݂ܳܐ ܕܳܐܠ̈ܨܳܢ ܠܟܽܘܢ.
1Sa 10:19 ܘܰܐܢ̱ܬܽܘܢ ܝܰܘܡܳܢܳܐ ܐܰܣܠܺܝܬܽܘܢ ܠܰܐܠܳܗܟܽܘܢ. ܕܗܽܘ ܦܳܪܶܩ ܠܟܽܘܢ ܡܶܢ ܟܽܠܗܶܝܢ ܒܺܝ̈ܫܳܬ݂ܟܽܘܢ ܘܥܳܩ̈ܳܬ݂ܟܽܘܢ. ܘܶܐܡܰܪܬܽܘܢ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܐܰܩܺܝܡ ܥܠܰܝܢ. ܗܳܫܳܐ ܢܩܽܘܡܽܘܢ ܩܕ݂ܳܡ ܡܳܪܝܳܐ ܫܰܒܛܰܝ̈ܟܽܘܢ ܘܰܐܠܦܰܝ̈ܟܽܘܢ.
1Sa 10:20 ܘܩܰܪܶܒ ܫܡܽܘܐܶܝܠ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܶܐܬܬܚܶܕ݂ ܫܰܒܛܳܐ ܕܒܶܢܝܳܡܶܝܢ.
1Sa 10:21 ܘܩܰܪܶܒ ܫܰܒܛܳܐ ܕܒܶܢܝܳܡܶܝܢ ܠܫܰܖ̈ܒܳܬ݂ܳܐ. ܘܶܐܬܬܰܚܕܰܬ݂ ܫܰܪܒܬ݂ܳܐ ܕܡܰܛܪܺܝ. ܘܶܐܬܬܚܶܕ݂ ܫܳܐܘܳܠ ܒܰܪ ܩܺܝܫ. ܘܰܒܥܰܐܗܝ ܘܠܳܐ ܐܶܫܬܟܰܚ.
1Sa 10:22 ܘܰܫܐܶܠ ܬܽܘܒ ܫܡܽܘܐܶܝܠ ܒܡܳܪܝܳܐ. ܘܶܐܡܰܪ ܐܰܝܟܰܘ ܓܰܒܪܳܐ ܗܳܢܳܐ. ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܗܳܐ ܗܽܘ ܡܶܬܛܰܫܶܐ ܒܶܝܬ݂ ܡܳܐܢ̈ܶܐ.
1Sa 10:23 ܘܰܪܗܶܛܘ ܘܕܰܒܪܽܘܗܝ ܡܶܢ ܬܰܡܳܢ. ܘܩܳܡ ܒܓܰܘ ܥܰܡܳܐ ܘܪܳܡ ܗܘܳܐ ܡܶܢ ܟܽܠܶܗ ܥܰܡܳܐ ܡܶܢ ܟܰܬ݂ܦܶܗ ܘܰܠܥܶܠ.
1Sa 10:24 ܘܶܐܡܰܪ ܫܡܽܘܐܶܝܠ ܠܟܽܠܶܗ ܥܰܡܳܐ. ܚܙܰܝܬܽܘܢ ܕܰܨܒܳܐ ܒܶܗ ܐܰ‌ܠܳܗܳܐ. ܡܶܛܽܠ ܕܠܰܝܬ ܐܰܟ݂ܘܳܬܶܗ ܒܟܽܠܶܗ ܥܰܡܳܐ. ܘܝܰܒܶܒܘ ܟܽܠܶܗ ܥܰܡܳܐ ܘܶܐܡܰܪܘ. ܢܺܚܶܐ ܡܰܠܟܳܐ.
1Sa 10:25 ܘܶܐܡܰܪ ܫܡܽܘܐܶܝܠ ܠܥܰܡܳܐ ܢܳܡܽܘܣܶܗ ܕܡܰܠܟܳܐ. ܘܰܟ݂ܬܰܒ ܒܣܶܦܪܳܐ ܘܣܳܡ ܩܕ݂ܳܡ ܡܳܪܝܳܐ. ܘܫܰܕܰܪ ܫܡܽܘܐܶܝܠ ܠܟܽܠܶܗ ܥܰܡܳܐ. ܘܶܐܙܰܠܘ ܐ̱ܢܳܫ ܠܒܰܝܬܶܗ.
1Sa 10:26 ܘܳܐܦ ܫܳܐܘܳܠ ܐܶܙܰܠ ܠܒܰܝܬܶܗ ܠܪܳܡܬ݂ܳܐ. ܘܶܐܙܰܠ ܥܰܡܶܗ ܚܰܝܠܳܐ ܕܶܐܬ݂ܩܰܪܰܒ ܐܰ‌ܠܳܗܳܐ ܒܠܶܒܗܽܘܢ.
1Sa 10:27 ܘܰܒܢܰܝ̈ ܚܛܳܐ ܐܳܡܪܺܝܢ. ܒܡܳܢܳܐ ܢܶܦܪܩܰܢ ܗܳܢܳܐ. ܘܫܳܛܽܘܗܝ ܘܠܳܐ ܐܰܝܬܺܝܘ ܠܶܗ ܩܽܘܖ̈ܒܳܢܶܐ. ܘܰܗܘܳܐ ܐܰܝܟ݂ ܫܰܬܺܝܩ.
1Sa 11:1 ܘܰܣܠܶܩ ܢܳܚܳܫ ܥܰܡܽܘܢܳܝܳܐ. ܘܰܫܪܳܐ ܥ̣ܰܠ ܠܟܺܝܫ ܕܓܶܠܥܳܕ݂ ܘܶܐܡܰܪܘ ܟܽܠܗܽܘܢ ܐ̱ܢܳܫ̈ܳܐ ܕܰܠܟܺܝܫ ܠܢܳܚܳܫ. ܐܰܩܺܝܡ ܠܰܢ ܩܝܳܡܳܐ ܘܢܶܦܠܚܳܟ݂.
1Sa 11:2 ܘܶܐܡܰܪ ܠܗܽܘܢ ܢܳܚܳܫ ܥܰܡܽܘܢܳܝܳܐ. ܒܗܳܕ݂ܶܐ ܐܰܩܺܝܡ ܠܟܽܘܢ ܩܝܳܡܳܐ. ܡܳܐ ܕܥܰܘܰܪܬܽܘܢ ܟܽܠ ܥܰܝܢܟܽܘܢ ܕܝܰܡܺܝܢܳܐ. ܘܶܐܥܒܕ݂ܺܝܘܗܝ ܚܶܣܕܳܐ ܥܰܠ ܟܽܠܶܗ ܝܺܣܪܳܐܶܝܠ.
1Sa 11:3 ܘܶܐܡܰܪܘ ܠܶܗ ܣܳܒ̈ܶܐ ܕܰܠܟܺܝܫ. ܐܰܪܦܳܐ ܠܰܢ ܫܰܒܥܳܐ ܝܰܘܡܺܝ̈ܢ ܘܰܢܫܰܕܰܪ ܐܺܝܙܓܰܕ̈ܶܐ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܢܶܚܙܶܐ ܐܶܢ ܐܺܝܬ݂ ܠܰܢ ܦܳܪܽܘܩܳܐ. ܘܶܐܢ ܠܳܐ. ܗܳܝܕܶܝܢ ܢܶܦܽܘܩ ܠܘܳܬ݂ܳܟ݂.
1Sa 11:4 ܘܶܐܬ݂ܰܘ ܐܺܝܙܓܰܕ̈ܶܐ ܠܪܳܡܬ݂ܳܐ ܕܫܳܐܘܳܠ. ܘܡܰܠܶܠܘ ܡ̈ܶܠܶܐ ܗܳܠܶܝܢ ܩܕ݂ܳܡ ܥܰܡܳܐ. ܘܰܐܪܺܝܡܘ ܟܽܠܶܗ ܥܰܡܳܐ ܩܳܠܗܽܘܢ ܘܰܒܟܰܘ.
1Sa 11:5 ܘܗܳܐ ܫܳܐܘܳܠ ܐܳܬܶܐ ܒܳܬܰܪ ܬܰܘܖ̈ܶܐ ܡܶܢ ܚܰܩܠܳܐ. ܘܶܐܡܰܪ ܫܳܐܘܳܠ. ܡܳܐ ܠܶܗ ܠܥܰܡܳܐ ܕ݂ܒܳܟܶܝܢ. ܘܶܐܫܬܰܥܺܝܘ ܠܶܗ ܡ̈ܶܠܶܐ ܕܐ̱ܢܳܫܰܝ̈ ܠܟܺܝܫ.
1Sa 11:6 ܘܰܐܨܠܚܰܬ݂ ܪܽܘܚܶܗ ܕܰܐ‌ܠܳܗܳܐ ܥܰܠ ܫܳܐܘܳܠ. ܟܰܕ݂ ܫܡܰܥ ܡ̈ܶܠܶܐ ܗܳܠܶܝܢ. ܘܶܐܬ݂ܚܰܡܰܬ݂ ܪܽܘܓܙܶܗ ܛܳܒ.
1Sa 11:7 ܘܢܰܣܒܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܦܰܫܰܚ ܐܶܢܽܘܢ. ܘܫܰܕܰܪ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ ܒܝܰܕ݂ ܐܺܝܙ̈ܓܰܕܶܐ ܠܡܺܐܡܰܪ. ܟܽܠ ܕܠܳܐ ܢܳܦܶܩ ܒܳܬܰܪ ܫܳܐܘܳܠ ܘܒܳܬܰܪ ܫܡܽܘܐܶܝܠ. ܗܳܟܰܢܳܐ ܢܶܬ݂ܥܒܶܕ݂ ܠܬܰܘܖ̈ܰܘܗܝ. ܘܢܶܦܠܰܬ݂ ܕܶܚܠܬܶܗ ܕܰܐ‌ܠܳܗܳܐ ܥܰܠ ܥܰܡܳܐ. ܘܰܢܦܰܩܘ ܟܽܠܗܽܘܢ ܐܰܝܟ݂ ܓܰܒܪܳܐ ܚܰܕ݂.
1Sa 11:8 ܘܰܡܢܳܐ ܐܶܢܽܘܢ ܒܒܳܙܳܩ. ܘܰܗܘܰܘ ܒܢܰܝ̈ ܝܺܣܪܳܐܶܝܠ ܬܠܳܬܡܳܐܐ ܐܰܠܦܺܝ̈ܢ. ܘܓܰܒܖ̈ܶܐ ܕܺܝܗܽܘܕ݂ܳܐ ܬܠܳܬܺܝܢ ܐܰܠܦܺܝ̈ܢ.
1Sa 11:9 ܘܶܐܡܰܪ ܠܺܐܝܙܓܰܕ̈ܶܐ ܕܶܐܬ݂ܰܘ ܡܶܢ ܠܟܺܝܫ ܐܶܡܰܪܘ ܠܓܰܒܖ̈ܶܐ ܕܰܠܟܺܝܫ ܘܰܕ݂ܓܶܠܥܳܕ݂ ܡܚܳܪ ܢܶܗܘܶܐ ܠܟܽܘܢ ܦܽܘܪܩܳܢܳܐ ܡܳܐ ܕܚܰܡ ܫܶܡܫܳܐ. ܘܶܐܬ݂ܰܘ ܐܺܝܙܓܰܕ̈ܶܐ ܘܚܰܘܺܝܘ ܠܐ̱ܢܳܫܰܝ̈ ܠܟܺܝܫ. ܘܰܚܕ݂ܺܝܘ.
1Sa 11:10 ܘܶܐܡܰܪܘ ܐ̱ܢܳܫܰܝ̈ ܠܟܺܝܫ. ܡܚܳܪ ܢܶܦܽܘܩ ܠܘܳܬ݂ܟܽܘܢ. ܘܬܶܥܒܕ݂ܽܘܢ ܠܰܢ ܟܽܠ ܕܫܰܦܺܝܪ ܒܥܰܝܢܰܝ̈ܟܽܘܢ.
1Sa 11:11 ܘܰܗܘܳܐ ܠܝܰܘܡܳܐ ܕܒܳܬ݂ܪܶܗ. ܘܦܰܠܶܓ ܫܳܐܘܳܠ ܠܥܰܡܳܐ ܠܰܬܠܳܬܳܐ ܖ̈ܺܝܫܺܝܢ. ܘܥܰܠܘ ܒܓܰܘ ܡܰܫܪܺܝܬܳܐ ܒܡܰܛܰܪܬܳܐ ܕܨܰܦܪܳܐ. ܘܰܚܪܰܒܘ ܠܰܒܢܰܝ̈ ܥܰܡܽܘܢ ܥܕܰܡܳܐ ܕܚܰܡ ܝܰܘܡܳܐ. ܘܕܶܐܫܬܚܰܪܘ ܐܶܬ݂ܒܰܕ݂ܰܪܘ. ܘܠܳܐ ܐܶܫܬܟܰܚܘ ܒܗܽܘܢ ܬܪܶܝܢ ܐܰܟ݂ܚܕ݂ܳܐ.
1Sa 11:12 ܘܶܐܡܰܪܘ ܥܰܡܳܐ ܠܰܫܡܽܘܐܶܝܠ. ܡܰܢܽܘ ܐܶܡܰܪ ܕܫܳܐܘܳܠ ܠܳܐ ܢܰܡܠܶܟ݂ ܥܠܰܝܢ. ܗܰܒ ܠܰܢ ܓܰܒܖ̈ܶܐ ܢܡܺܝܬ݂ ܐܶܢܽܘܢ.
1Sa 11:13 ܘܶܐܡܰܪ ܫܳܐܘܳܠ. ܠܳܐ ܢܶܬ݂ܩܛܶܠ ܓܒܰܪ ܒܝܰܘܡܳܐ ܗܳܢܳܐ. ܡܶܛܽܠ ܕܝܰܘܡܳܢܳܐ ܥܒܰܕ݂ ܡܳܪܝܳܐ ܦܽܘܪܩܳܢܳܐ ܠܺܝܣܪܳܐܶܝܠ.
1Sa 11:14 ܘܶܐܡܰܪ ܫܡܽܘܐܶܝܠ ܠܥܰܡܳܐ. ܬܰܘ ܢܺܐܙܰܠ ܠܓܰܠܓܳܠܳܐ. ܘܰܢܚܰܕܶܬ݂ ܬܰܡܳܢ ܡܰܠܟܽܘܬ݂ܳܐ.
1Sa 11:15 ܘܶܐܙܰܠ ܟܽܠܶܗ ܥܰܡܳܐ ܠܓܰܠܓܳܠܳܐ. ܘܰܐܡܠܶܟܘ ܬܰܡܳܢ ܠܫܳܐܘܳܠ ܩܕ݂ܳܡ ܡܳܪܝܳܐ ܒܓܰܠܓܳܠܳܐ. ܘܕܰܒܰܚܘ ܬܰܡܳܢ ܕܶܒܚ̈ܶܐ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܘܰܚܕ݂ܺܝܘ ܬܰܡܳܢ ܫܳܐܘܳܠ ܘܟܽܠܗܽܘܢ ܐ̱ܢܳܫ̈ܳܐ ܕܺܝܣܪܳܐܶܝܠ ܛܳܒ.
1Sa 12:1 ܘܶܐܡܰܪ ܫܡܽܘܐܶܝܠ ܠܟܽܠܶܗ ܝܺܣܪܳܐܶܝܠ. ܗܳܐ ܫܶܡܥܶܬ݂ ܒܩܳܠܟܽܘܢ ܟܽܠ ܕܶܐܡܰܪܬܽܘܢ ܠܺܝ. ܘܰܐܡܠܟܶܬ݂ ܥܠܰܝܟܽܘܢ ܡܰܠܟܳܐ.
1Sa 12:2 ܘܗܳܫܳܐ ܗܳܐ ܡܰܠܟܳܐ ܩܕܳܡܰܝܟܽܘܢ. ܘܶܐܢܳܐ ܣܶܐܒܶܬ݂ ܘܩܶܫܶܬ݂. ܘܰܒܢܰܝ̈ ܗܳܐ ܥܰܡܟܽܘܢ. ܘܶܐܢܳܐ ܗܰܠܟܶܬ݂ ܩܕܳܡܰܝܟܽܘܢ. ܡܶܢ ܛܰܠܝܽܘܬ݂ܝ ܘܰܥܕܰܡܳܐ ܠܝܰܘܡܳܢܳܐ.
1Sa 12:3 ܗܳܐ ܩܳܐܶܡ ܐ̱ܢܳܐ ܩܕܳܡܰܝܟܽܘܢ. ܣܰܗܶܕܘ ܒܺܝ ܩܕ݂ܳܡ ܡܳܪܝܳܐ ܘܰܩܕ݂ܳܡ ܡܫܺܝܚܶܗ. ܬܰܘܪܳܐ ܕܡܰܢ ܕܶܒܪܶܬ݂. ܘܰܚܡܳܪܳܐ ܕܡܰܢ ܕܶܒܪܶܬ݂. ܐܰܘ ܠܡܰܢ ܛܶܠܡܶܬ݂. ܐܰܘ ܠܡܰܢ ܐܶܠܨܶܬ݂. ܐܰܘ ܡܶܢ ܐܺܝܕ݂ܳܐ ܕܡܰܢ ܢܶܣܒܶܬ݂ ܫܽܘܚܕܳܐ ܘܰܐܨܕܶܬ݂ ܥܰܝܢܝ ܒܶܗ. ܐܶܡܰܪܘ ܠܺܝ ܘܶܐܢܳܐ ܐܶܦܪܽܘܥܟܽܘܢ.
1Sa 12:4 ܐܳܡܪܺܝܢ ܠܶܗ. ܠܳܐ ܛܠܰܡܬܳܢ. ܘܠܳܐ ܐܶܠܰܨܬܳܢ. ܘܠܳܐ ܢܶܣܿܶܬ݂ ܡܶܢ ܐ̱ܢܳܫ ܡܶܢܰܢ ܡܶܕܶܡ.
1Sa 12:5 ܐܳܡܰܪ ܠܗܽܘܢ ܣܳܗܶܕ݂ ܒܟܽܘܢ ܐܰ‌ܠܳܗܳܐ. ܘܣܳܗܶܕ݂ ܒܟܽܘܢ ܡܫܺܝܚܶܗ ܝܰܘܡܳܢܳܐ. ܕܠܳܐ ܐܶܫܟܰܚܬܽܘܢ ܒܺܐܝ̈ܕܰܝ ܡܶܕܶܡ. ܘܳܐܡܪܺܝܢ ܣܳܗܶܕ݂.
1Sa 12:6 ܘܶܐܡܰܪ ܫܡܽܘܐܶܝܠ ܠܥܰܡܳܐ. ܡܳܪܝܳܐ ܗܽܘ ܒܰܠܚܽܘܕ݂ ܐܰ‌ܠܳܗܳܐ. ܕܰܥܒܰܕ݂ ܠܡܽܘܫܶܐ ܘܠܰܐܗܪܽܘܢ. ܘܰܐܣܶܩ ܠܰܐܒܳܗ̈ܳܬܰܢ ܡܶܢ ܐܰܪܥܳܐ ܕܡܶܨܪܶܝܢ.
1Sa 12:7 ܩܽܘܡܘ ܗܳܫܳܐ ܘܶܐܕܽܘܢܟܽܘܢ ܩܕ݂ܳܡ ܡܳܪܝܳܐ. ܒܟܽܠܳܗ̇ ܙܰܕܺܝ.ܩܽܘܬܶܗ ܕܰܥܒܰܕ݂ ܥܰܡܟܽܘܢ ܘܥܰܡ ܐܰܒܳܗܰܝ̈ܟܽܘܢ.
1Sa 12:8 ܟܰܕ݂ ܥܰܠ ܝܰܥܩܽܘܒ ܠܡܶܨܪܶܝܢ. ܘܨܰܠܺܝܘ ܐܰܒܳܗܰܝ̈ܟܽܘܢ ܩܕ݂ܳܡ ܡܳܪܝܳܐ. ܘܫܰܕܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܘܰܐܣܶܩ ܠܰܐܒܗܰܝ̈ܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܘܬܶܒ ܐܶܢܽܘܢ ܒܰܐܬ݂ܪܳܐ ܗܳܢܳܐ.
1Sa 12:9 ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܣܺܝܣܪܳܐ ܪܰܒ ܚܰܝܠܳܐ ܕܚܳܨܽܘܪ. ܘܒܺܐܝܕ݂ܳܐ ܕܰܦܠܶܫ̈ܬܳܝܶܐ. ܘܒܺܐܝܕ݂ܳܐ ܕܡܰܠܟܳܐ ܕܡܽܘܐܳܒ. ܘܶܐܬ݂ܟܰܬܫܘ ܥܰܡܗܽܘܢ.
1Sa 12:10 ܘܨܰܠܺܝܘ ܩܕ݂ܳܡ ܡܳܪܝܳܐ. ܘܶܐܡܰܪܘ. ܚܛܰܝܢ ܥܰܠ ܕܰܫܒܰܩܢ ܠܡܳܪܝܳܐ ܐܰܠܳܗܰܢ. ܘܰܦܠܰܚܢ ܠܒܰܥܠܳܐ ܘܰܠܓܶܢ̈ܝܳܬ݂ܳܐ. ܗܳܫܳܐ ܦܰܨܳܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܢ. ܘܢܶܦܠܚܳܟ݂.
1Sa 12:11 ܘܫܰܕܰܪ ܡܳܪܝܳܐ ܠܰܕ݂ܒܽܘܪܳܐ. ܘܰܠܒܳܪܳܩ. ܘܰܠܓܶܕ݂ܥܽܘܢ ܘܰܠܢܰܦܬܰܚ. ܘܰܠܫܡܫܽܘܢ. ܘܦܰܨܺܝܟܽܘܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܟܽܘܢ ܕܡܶܢ ܚܕ݂ܳܖ̈ܰܝܟܽܘܢ. ܘܺܝܬ݂ܶܒܬܽܘܢ ܒܫܶܠܝܳܐ.
1Sa 12:12 ܘܰܚܙܰܝܬܽܘܢ ܠܢܳܚܳܫ ܡܰܠܟܳܐ ܕܰܒܢܰܝ̈ ܥܰܡܽܘܢ. ܕܶܐܬ݂ܳܐ ܥܠܰܝܟܽܘܢ. ܘܶܐܡܰܪܬܽܘܢ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܢܰܡܠܶܟ݂ ܥܠܰܝܢ. ܘܡܳܪܝܳܐ ܐܰܠܳܗܟܽܘܢ ܡܰܠܟܟܽܘܢ.
1Sa 12:13 ܘܗܳܫܳܐ ܗܳܐ ܡܰܠܟܳܐ ܕܰܓܒܰܝܬܽܘܢ ܘܰܫܐܶܠܬܽܘܢ. ܗܳܐ ܝܰܗܒ ܠܟܽܘܢ ܡܳܪܝܳܐ ܡܰܠܟܳܐ.
1Sa 12:14 ܘܶܐܢ ܬܶܕ݂ܚܠܽܘܢ ܡܶܢ ܡܳܪܝܳܐ ܘܶܬܦܠܚܽܘܢܶܗ. ܘܬܶܫܡܥܽܘܢ ܒܩܳܠܶܗ ܘܠܳܐ ܬܡܰܪܡܪܽܘܢܶܗ. ܬܶܗܘܢ ܐܳܦ ܐܰܢ̱ܬܽܘܢ ܐܳܦ ܡܰܠܟܟܽܘܢ ܕܰܐܡܠܶܟ݂ ܥܠܰܝܟܽܘܢ. ܒܳܬܰܪ ܡܳܪܝܳܐ ܐܰܠܳܗܟܽܘܢ.
1Sa 12:15 ܘܶܐܢ ܠܳܐ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ. ܘܬ݂ܡܰܪܡܪܽܘܢܶܗ. ܬܶܗܘܶܐ ܐܺܝܕ݂ܶܗ ܕܡܳܪܝܳܐ ܒܟܽܘܢ ܐܰܝܟ݂ ܕܰܗܘܳܬ݂ ܒܰܐܒܳܗܰܝ̈ܟܽܘܢ.
1Sa 12:16 ܘܗܳܫܳܐ ܐܶܬܛܰܝܰܒܘ ܘܰܚܙܰܘ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ ܕܥܳܒܶܕ݂ ܡܳܪܝܳܐ ܥܠܰܝܟܽܘܢ.
1Sa 12:17 ܗܳܐ ܚܨܳܕܳܐ ܗ̱ܘ ܕܚܶܛ̈ܶܐ ܝܰܘܡܳܢܳܐ. ܐܶܩܪܶܐ ܠܡܳܪܝܳܐ ܘܢܶܬܶܠ ܩܳܠܳܐ ܘܡܶܛܪܳܐ. ܘܕܰܥܘ ܘܰܚܙܰܘ ܕܒܺܝܫܬܟܽܘܢ ܪܰܒܳܐ ܗ̱ܝ. ܕܰܫܐܶܠܬܽܘܢ ܠܟܽܘܢ ܡܰܠܟܳܐ.
1Sa 12:18 ܗܳܝܕܶܝܢ ܩܪܳܐ ܫܡܽܘܐܶܝܠ ܠܡܳܪܝܳܐ. ܘܝܰܗܒ ܡܳܪܝܳܐ ܩܳܠܳܐ ܘܡܶܛܪܳܐ ܒܰܐܬ݂ܪܳܐ ܗܰܘ. ܘܰܕ݂ܚܶܠܘ ܟܽܠܶܗ ܥܰܡܳܐ ܛܳܒ ܡܶܢ ܡܳܪܝܳܐ ܘܡܶܢ ܫܡܽܘܐܶܝܠ.
1Sa 12:19 ܘܶܐܡܰܪܘ ܟܽܠܶܗ ܥܰܡܳܐ ܠܰܫܡܽܘܐܶܝܠ. ܨܰܠܳܐ ܥܰܠ ܥܰܒ̈ܕܰܝܟ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܘܠܳܐ ܢܡܽܘܬ݂. ܡܶܛܽܠ ܕܰܐܘܣܶܦܢ ܥܰܠ ܟܽܠܗܽܘܢ ܚܛܳܗܰܝ̈ܢ ܒܺܝܫܬܳܐ ܪܰܒܬܳܐ. ܕܰܫܐܶܠܢ ܠܰܢ ܡܰܠܟܳܐ.
1Sa 12:20 ܘܶܐܡܰܪ ܫܡܽܘܐܶܝܠ ܠܥܰܡܳܐ ܠܳܐ ܬܶܕ݂ܚܠܽܘܢ. ܐܰܢ̱ܬܽܘܢ ܥܒܰܕܬܽܘܢ ܗܳܕ݂ܶܐ ܟܽܠܳܗ̇ ܒܺܝܫܬܳܐ. ܒܪܰܡ ܠܳܐ ܬܶܣܛܽܘܢ ܡܶܢ ܒܳܬܪܶܗ ܕܡܳܪܝܳܐ. ܐܶܠܳܐ ܦܽܘܠܚܽܘܗܝ ܠܡܳܪܝܳܐ ܒܟܽܠܶܗ ܠܶܒܟܽܘܢ.
1Sa 12:21 ܘܠܳܐ ܬܶܣܛܽܘܢ ܒܳܬܰܪ ܣܖ̈ܺܝܩܳܬ݂ܳܐ. ܕܠܳܐ ܬܡܽܘܬ݂ܽܘܢ. ܘܠܳܐ ܡܦܰܨ̈ܝܳܢ ܠܟܽܘܢ ܡܶܛܽܠ ܕܰܣܖ̈ܺܝܩܳܬ݂ܳܐ ܐܶܢܶܝܢ.
1Sa 12:22 ܡܶܛܽܠ ܕܠܳܐ ܫܳܒܶܩ ܡܳܪܝܳܐ ܠܥܰܡܶܗ ܡܶܛܽܠ ܫܡܶܗ ܪܰܒܳܐ. ܡܶܛܽܠ ܕܶܐܬܛܦܺܝܣ ܠܡܶܥܒܰܕ݂ܟܽܘܢ ܠܶܗ ܥܰܡܳܐ.
1Sa 12:23 ܘܶܐܢܳܐ ܚܳܣ ܠܺܝ ܕܶܐܚܛܶܐ ܠܡܳܪܝܳܐ ܘܠܳܐ ܐܶܨܰܠܶܐ ܥܠܰܝܗܽܘܢ. ܘܰܐܠܶܦܟܽܘܢ ܐܽܘܪܚܳܐ ܛܳܒܬ݂ܳܐ ܘܰܬ݂ܪܺܝܨܬܳܐ.
1Sa 12:24 ܐܶܠܳܐ ܕܚܰܠܘ ܠܡܳܪܝܳܐ. ܘܦܽܘܠܚܽܘܗܝ ܒܩܽܘܫܬܳܐ ܒܟܽܠܶܗ ܠܶܒܟܽܘܢ ܘܰܒܟܽܠܳܗ̇ ܢܰܦܫܟܽܘܢ. ܘܰܚܙܰܘ ܕܡܰܘܪܶܒ ܥܰܡܟܽܘܢ.
1Sa 12:25 ܘܶܐܢ ܡܰܒܐܳܫܽܘ ܬܰܒܐܫܽܘܢ. ܐܳܦ ܐܰܢ̱ܬܽܘܢ ܐܳܦ ܡܰܠܟܟܽܘܢ ܬܡܽܘܬ݂ܽܘܢ.
1Sa 13:1 ܘܟܰܕ݂ ܫܰܢ̱ܬܳܐ ܚܕ݂ܳܐ ܘܬܰܪܬܶܝܢ ܐܰܡܠܶܟ݂ ܫܳܐܘܳܠ ܒܡܰܠܟܽܘܬܶܗ ܥܰܠ ܝܺܣܪܳܐܶܝܠ.
1Sa 13:2 ܓܰܒܝ ܠܶܗ ܫܳܐܘܳܠ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܝܺܣܪܳܐܶܝܠ. ܘܰܗܘܰܘ ܥܰܡ ܫܳܐܘܳܠ ܬܪܶܝܢ ܐܰܠܦܺܝ̈ܢ ܒܡܰܟ݂ܡܰܣ. ܘܰܒܛܽܘܪܳܐ ܕܒܶܝܬ݂ ܐܺܝܠ. ܘܳܐܠܶܦ ܗܘܰܘ ܥܰܡ ܝܽܘܢܳܬܳܢ ܒܪܶܗ ܒܪܳܡܬ݂ܳܐ ܕܒܶܢܝܳܡܶܝܢ. ܘܫܰܪܟܶܗ ܕܥܰܡܳܐ ܫܪܳܐ ܐܶܢܽܘܢ ܐ̱ܢܳܫ ܠܒܰܝܬܶܗ.
1Sa 13:3 ܘܰܡܚܳܐ ܝܽܘܢܳܬ݂ܳܢ ܠܰܩܝܳܡܳܐ ܕܰܦܠܶܫܬܳܝ̈ܶܐ ܒܰܓܒܰܥ. ܘܰܫܡܰܥܘ ܦܠܶܫܬܳܝ̈ܶܐ. ܘܫܳܐܘܳܠ ܩܪܳܐ ܒܫܺܝܦܽܘܪܳܐ ܒܟܽܠܳܗ̇ ܐܰܪܥܳܐ ܠܡܺܐܡܰܪ. ܢܶܫܡܥܽܘܢ ܥܶܒܖ̈ܳܝܶܐ ܘܟܽܠܶܗ ܝܺܣܪܳܐܶܝܠ.
1Sa 13:4 ܕܰܡܚܳܐ ܫܳܐܘܳܠ ܠܰܩܝܳܡܳܐ ܕܰܦܠܶܫܬܳܝ̈ܶܐ. ܘܰܚܣܰܢ ܝܺܣܪܳܐܶܝܠ ܠܰܦܠܶܫܬܳܝ̈ܶܐ. ܘܶܐܬ݂ܟܰܢܰܫܘ ܥܰܡܳܐ ܒܳܬܰܪ ܫܳܐܘܳܠ ܠܓܰܠܓܳܠܳܐ.
1Sa 13:5 ܘܰܦܠܶܫܬܳܝ̈ܶܐ ܐܶܬ݂ܟܰܢܰܫܘ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܬܠܳܬܳܐ ܐܰܠܦܺܝ̈ܢ ܡܰܖ̈ܟܒܳܢ. ܘܶܫܬܳܐ ܐܰܠܦܺܝ̈ܢ ܦܰܖ̈ܳܫܺܝܢ. ܘܥܰܡܳܐ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ ܕܛܳܒ. ܘܰܣܠܶܩܘ ܘܰܫܪܰܘ ܒܡܰܟ݂ܡܰܣ ܡܶܢ ܡܰܕ݂ܢܚܝܳܗ̇ ܕܒܶܝܬ݂ ܐܺܝܠ.
1Sa 13:6 ܘܰܚܙܰܘ ܓܰܒܖ̈ܶܐ ܕܺܝܣܪܳܐܶܝܠ ܘܰܕ݂ܚܶܠܘ. ܘܶܐܬ݂ܛܰܫܺܝܘ ܠܗܽܘܢ ܒܰܡܥܰܖ̈ܶܐ ܘܒܰܚ̈ܠܶܠܶܐ. ܘܒܰܫܩܺܝ̈ܦܶܐ ܘܰܒܦܶܥܖ̈ܶܐ. ܘܰܒܓܽܘ̈ܒܶܐ.
1Sa 13:7 ܘܥܶܒܖ̈ܳܝܶܐ ܥܒܰܪܘ ܝܽܘܪܕܢܳܢ ܠܰܐܪܥܳܐ ܕܓܳܕ݂ ܘܰܕ݂ܓܶܠܥܳܕ݂ ܘܫܳܐܘܳܠ ܥܕܰܟܺܝܠ ܒܓܰܠܓܳܠܳܐ ܗܘܳܐ. ܘܟܽܠܶܗ ܥܰܡܳܐ ܥܰܡܶܗ.
1Sa 13:8 ܘܦܳܫ ܫܰܒܥܳܐ ܝܰܘܡܺܝ̈ܢ ܠܙܰܒܢܳܐ ܕܰܫܡܽܘܐܶܝܠ. ܘܠܳܐ ܐܶܬ݂ܳܐ ܫܡܽܘܐܶܝܠ ܠܓܰܠܓܳܠܳܐ. ܘܶܐܬ݂ܒܰܕܰܪܘ ܥܰܡܳܐ ܡܶܢ ܠܘܳܬ݂ ܫܳܐܘܳܠ.
1Sa 13:9 ܘܶܐܡܰܪ ܫܳܐܘܳܠ. ܩܰܪܶܒܘ ܠܺܝ ܥܠܳܬ݂ܳܐ. ܘܰܐܣܶܩ ܕܶܒܚ̈ܶܐ ܫܰܠ̈ܡܶܐ ܠܰܥܠܳܬ݂ܳܐ.
1Sa 13:10 ܘܟܰܕ݂ ܫܰܠܶܡ ܠܡܰܣܳܩܽܘ ܥܠܳܬ݂ܳܐ. ܐܶܬ݂ܳܐ ܫܡܽܘܐܶܝܠ. ܘܰܢܦܰܩ ܫܳܐܘܳܠ ܠܽܐܘܪܥܶܗ ܠܰܡܒܰܪܳܟ݂ܽܘܬܶܗ.
1Sa 13:11 ܘܶܐܡܰܪ ܫܡܽܘܐܶܝܠ. ܡܳܢܳܐ ܥܒܰܕܬ. ܘܶܐܡܰܪ ܫܳܐܘܳܠ. ܚܙܺܝܬ݂ ܕܶܐܬ݂ܒܰܕܰܪ ܠܶܗ ܥܰܡܳܐ ܡܶܢܝ. ܘܰܐܢ̱ܬ ܠܳܐ ܐܶܬܰܝܬ ܠܙܰܒܢܳܐ ܕܝܰܘ̈ܡܳܬ݂ܳܐ. ܘܰܦܠܶܫܬܳܝ̈ܶܐ ܟܢܺܝܫܺܝܢ ܒܡܰܟ݂ܡܰܣ.
1Sa 13:12 ܘܶܐܡܪܶܬ݂. ܕܰܠܡܳܐ ܢܶܚܬ݂ܽܘܢ ܦܠܶܫܬܳܝ̈ܶܐ ܥܠܰܝ ܠܓܰܠܓܳܠܳܐ. ܘܰܐܦܰܝ̈ ܡܳܪܝܳܐ ܠܳܐ ܚܙܺܝܬ݂. ܘܰܐܡܪܚܶܬ݂ ܘܰܐܣܩܶܬ݂ ܥܠܳܬ݂ܳܐ.
1Sa 13:13 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܐܰܣܟܶܠܬ ܕܠܳܐ ܢܛܰܪܬ ܦܽܘܩܕܳܢܶܗ ܕܡܳܪܝܳܐ ܕܦܰܩܕ݂ܳܟ݂. ܡܶܛܽܠ ܕܗܳܫܳܐ ܐܰܬ݂ܩܶܢ ܡܳܪܝܳܐ ܐܰܠܳܗܳܟ݂ ܡܰܠܟܽܘܬܳܟ݂ ܥܰܠ ܝܺܣܪܳܐܶܝܠ. ܘܶܐܡܰܪ ܕܢܰܬ݂ܩܢܳܟ݂ ܥܕܰܡܳܐ ܠܥܳܠܰܡ.
1Sa 13:14 ܡܶܟܺܝܠ ܡܰܠܟܽܘܬܳܟ݂ ܠܳܐ ܬܩܽܘܡ. ܡܶܛܽܠ ܕܰܓܒܳܐ ܠܶܗ ܡܳܪܝܳܐ ܓܰܒܪܳܐ ܐܰܝܟ݂ ܠܶܒܶܗ. ܘܦܰܩܕܶܗ ܡܳܪܝܳܐ ܠܰܡܕܰܒܳܪܽܘ ܠܥܰܡܶܗ. ܡܶܛܽܠ ܕܠܳܐ ܢܛܰܪܬ ܟܽܠ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.
1Sa 13:15 ܘܩܳܡ ܫܡܽܘܐܶܝܠ ܘܰܣܠܶܩ ܡܶܢ ܓܰܠܓܳܠܳܐ ܠܪܳܡܬ݂ܳܐ ܕܒܶܢܝܳܡܶܝܢ. ܘܰܡܢܳܐ ܫܳܐܘܳܠ ܠܥܰܡܳܐ ܕܶܐܫܬܟܰܚ ܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ.
1Sa 13:16 ܘܫܳܐܘܳܠ ܘܝܽܘܢܳܬ݂ܳܢ ܒܪܶܗ. ܝܳܬ݂ܒܺܝܢ ܒܓܒܰܥܬ݂ܳܐ ܕܒܶܢܝܳܡܶܝܢ. ܘܰܦܠܶܫ̈ܬܳܝ̈ܶܐ ܫܪܶܝܢ ܒܡܰܟ݂ܡܰܣ.
1Sa 13:17 ܘܰܢܦܰܩܘ ܡܚܰܒ̈ܠܳܢܶܐ ܡܶܢ ܡܰܫܪܺܝܬܳܐ ܕܰܦܠܶܫ̈ܬܳܝܶܐ ܬܠܳܬܳܐ ܖ̈ܺܝܫܺܝܢ. ܪܺܝܫܳܐ ܚܰܕ݂ ܡܶܢܗܽܘܢ ܐܳܙܶܠ ܠܽܐܘܪܚܳܐ ܕܥܳܦܰܪ ܥܰܠ ܐܰܪܥܳܐ ܕܰܫܓܽܘܐܶܝܠ.
1Sa 13:18 ܘܪܺܝܫܳܐ ܐ̱ܚܪܺܢܳܐ ܐܳܙܶܠ ܠܽܐܘܪܚܳܐ ܕܒܶܝܬ݂ ܚܰܘܪܳܢ. ܘܪܺܝܫܳܐ ܐ̱ܚܪܺܢܳܐ ܦܳܢܶܐ ܠܽܐܘܪܚܳܐ ܕܰܬ݂ܚܽܘܡܳܐ ܕܚܳܐܰܪ ܠܢܰܚܠܳܐ ܕܨܶܒܥܽܘܢ ܘܰܠܡܰܕܒܪܳܐ.
1Sa 13:19 ܐܘܡܳܢܳܐ ܠܳܐ ܐܶܫܟܰܚ ܒܟܽܠܳܗ̇ ܐܰܪܥܳܐ ܕܺܝܣܪܳܐܶܝܠ. ܡܶܛܽܠ ܕܶܐܡܰܪܘ ܦܠܶܫܬܳܝ̈ܶܐ ܕܠܳܐ ܢܶܥܒܕ݂ܽܘܢ ܥܶܒܖ̈ܳܝܶܐ ܣܰܝ̈ܦܶܐ ܘܡܽܘܖ̈ܢܝܳܬ݂ܳܐ.
1Sa 13:20 ܘܰܢܚܶܬ݂ܘ ܟܽܠܶܗ ܝܺܣܪܳܐܶܝܠ ܡܶܢ ܠܘܳܬ݂ ܦܠܶܫܬܳܝ̈ܶܐ. ܠܡܶܠܛܰܫ ܐ̱ܢܳܫ ܡܰܓܠܶܗ. ܘܣܶܟܬܶܗ. ܘܟ݂ܽܘܠܒܶܗ. ܘܡܰܣܳܣܶܗ.
1Sa 13:21 ܘܗܳܘܶܐ ܫܽܘܦܺܝܢܳܐ ܕܰܦܬܶܐ ܠܡܰܓܠܳܐ. ܘܰܠܣܶܟܬ݂ܳܐ. ܘܠܳܐܒܽܘܬ݂ܳܐ. ܘܰܠܟ݂ܽܘܠܒܳܐ. ܘܰܠܩܳܝܶܡܬܳܐ ܕܡܰܣܳܣܳܐ.
1Sa 13:22 ܘܰܒܝܰܘܡܳܐ ܕܰܩܪܳܒܳܐ ܠܳܐ ܐܶܫܬܟܰܚ ܣܰܝܦܳܐ ܐܰܘ ܡܽܘܪܢܺܝܬ݂ܳܐ. ܒܺܐܝܕ݂ܳܐ ܕܟܽܠܶܗ ܥܰܡܳܐ ܕܥܰܡ ܫܳܐܘܳܠ. ܘܥܰܡ ܝܽܘܢܳܬ݂ܳܢ. ܘܶܐܫܬܟܰܚ ܠܫܳܐܘܳܠ ܘܰܠܝܽܘܢܳܬ݂ܳܢ ܒܪܶܗ.
1Sa 13:23 ܘܰܢܦܰܩ ܩܝܳܡܳܐ ܕܰܦܠܶܫ̈ܬܳܝܶܐ. ܠܥܶܒܪܳܐ ܕܡܰܟ݂ܡܰܣ.
1Sa 14:1 ܘܰܗܘܳܐ ܝܰܘܡܳܐ. ܘܶܐܡܰܪ ܝܽܘܢܳܬ݂ܳܢ ܒܰܪ ܫܳܐܘܳܠ ܠܛܰܠܝܳܐ ܕܰܫܩܺܝܠ ܡܳܐܢܰܘ̈ܗܝ. ܬܳܐ ܢܶܥܒܰܪ ܠܰܩܝܳܡܳܐ ܕܰܦܠܶܫ̈ܬܳܝܶܐ ܠܥܶܒܪܳܐ ܕܰܠܗܰܠ. ܘܠܰܐܒܽܘܗܝ ܠܳܐ ܚܰܘܺܝ.
1Sa 14:2 ܘܫܳܐܘܳܠ ܝܳܬ݂ܶܒ ܒܣܰܘܦܳܗ̇ ܕܪܳܡܬ݂ܳܐ ܬܚܶܝܬ݂ ܪܽܘܡܳܢܳܐ ܕܰܒܓܶܒܥܽܘܢ. ܘܥܰܡܳܐ ܐܺܝܬ݂ ܗܘܳܐ ܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ.
1Sa 14:3 ܘܰܐܚܝܳܐ ܒܰܪ ܐܰܚܝܳܛܳܘܒ. ܐܰܚܽܘܗܝ ܕܝܽܘܟ݂ܳܒܳܪ ܒܰܪ ܦܺܝܢܚܶܣ ܒܰܪ ܥܺܝܠܺܝ ܟܳܗܢܶܗ ܕܡܳܪܝܳܐ ܕܰܒܫܺܝܠܽܘ. ܘܫܳܩܶܠ ܦܶܕܬ݂ܳܐ. ܘܥܰܡܳܐ ܠܳܐ ܝܺܕܰܥܘ ܕܶܐܙܰܠ ܝܽܘܢܳܬ݂ܳܢ ܠܒܶܝܬ݂ ܡܰܥܒܰܪܬܳܐ.
1Sa 14:4 ܘܰܒܥܳܐ ܕܢܶܥܒܰܪ ܠܰܩܝܳܡܳܐ ܕܰܦܠܶܫ̈ܬܳܝܶܐ. ܘܫܶܢܳܐ ܕܟܺܐܦܳܐ ܡܶܢ ܥܶܒܪܳܐ ܡܶܟܳܐ. ܘܫܶܢܳܐ ܐ̱ܚܪܺܬ݂ܳܐ ܕܟܺܐܦܳܐ ܡܶܟܳܐ. ܫܡܳܗ̇ ܕܰܚܕ݂ܳܐ ܒܳܨܽܘܨ. ܘܰܫܡܳܗ̇ ܕܰܐܚܪܺܬ݂ܳܐ ܣܺܝܥܳܐ.
1Sa 14:5 ܫܶܢܳܐ ܚܕ݂ܳܐ ܢܳܓܕܳܐ ܡܶܢ ܓܰܪܒܝܳܐ ܠܽܘܩܒܰܠ ܡܰܟ݂ܡܰܣ. ܘܰܐܚܪܺܬ݂ܳܐ ܡܶܢ ܬܰܝܡܢܳܐ ܠܽܘܩܒܰܠ ܓܒܰܥ.
1Sa 14:6 ܘܶܐܡܰܪ ܝܽܘܢܳܬ݂ܳܢ ܠܛܰܠܝܳܐ ܕܰܫܩܺܝܠ ܡܳܐܢܰܘ̈ܗܝ. ܬܳܐ ܢܶܥܒܰܪ ܠܰܩܝܳܡܳܐ ܕܥܽܘܖ̈ܠܶܐ ܗܳܠܶܝܢ. ܛܳܟ݂ ܢܥܰܕܪܰܢ ܡܳܪܝܳܐ. ܡܶܛܽܠ ܕܠܰܝܬ ܟܠܺܝܬ݂ܳܐ ܠܡܳܪܝܳܐ. ܠܡܶܦܪܰܩ ܒܣܰܓܺܝ ܐܰܘ ܒܰܙܥܽܘܪ.
1Sa 14:7 ܘܶܐܡܰܪ ܠܶܗ ܫܳܩܶܠ ܡܳܐܢܰܘ̈ܗܝ. ܥܒܶܕ݂ ܟܽܠ ܕܰܒܠܶܒܳܟ݂. ܘܰܣܛܺܝ ܙܶܠ. ܗܳܐ ܐܶܢܳܐ ܥܰܡܳܟ݂. ܟܽܠ ܕܰܒܠܶܒܳܟ݂ ܥܒܶܕ݂.
1Sa 14:8 ܘܶܐܡܰܪ ܠܶܗ ܝܽܘܢܳܬ݂ܳܢ. ܗܳܐ ܚܢܰܢ ܥܳܒܪܺܝܢܰܢ ܥܰܠ ܓܰܒܖ̈ܶܐ. ܘܢܶܬ݂ܓܠܶܐ ܠܗܽܘܢ.
1Sa 14:9 ܐܶܢ ܗܳܟܰܢܳܐ ܢܺܐܡܪܽܘܢ ܠܰܢ ܫܬ݂ܽܘܩܘ ܥܰܕ݂ ܢܶܡܛܶܐ ܠܘܳܬ݂ܟܽܘܢ. ܢܩܽܘܡ ܒܕ݂ܽܘܟ݂ܬܰܢ. ܘܠܳܐ ܢܶܣܰܩ ܥܠܰܝܗܽܘܢ.
1Sa 14:10 ܘܶܐܢ ܗܳܟܰܢܳܐ ܢܺܐܡܪܽܘܢ ܠܰܢ ܣܰܩܘ ܠܘܳܬܰܢ. ܢܶܣܰܩ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܐܰܠܳܗܰܢ ܒܺܐܝܕܰܢ. ܗܳܕ݂ܶܐ ܠܰܢ ܐܳܬܳܐ.
1Sa 14:11 ܘܶܐܬ݂ܓܠܺܝܘ ܬܖ̈ܰܝܗܽܘܢ ܥܰܠ ܩܝܳܡܳܐ ܕܰܦܠܶܫ̈ܬܳܝܶܐ. ܘܶܐܡܰܪܘ ܦܠܶܫܬܳܝ̈ܶܐ. ܗܳܐ ܥܶܒܖ̈ܳܝܶܐ ܢܳܦܩܺܝܢ ܡܶܢ ܚ̈ܠܶܠܶܐ ܕܶܐܬܛܰܫܺܝܘ ܬܰܡܳܢ.
1Sa 14:12 ܘܰܥܢܰܘ ܐ̱ܢܳܫܰܝ̈ ܩܝܳܡܳܐ ܠܝܽܘܢܳܬ݂ܳܢ ܘܰܠܫܳܩܶܠ ܡܳܐܢܰܘ̈ܗܝ ܘܶܐܡܰܪܘ. ܣܰܩܘ ܠܘܳܬܰܢ ܘܢܰܘܕܰܥܟܽܘܢ ܦܶܬ݂ܓ݂ܳܡܳܐ. ܘܶܐܡܰܪ ܝܽܘܢܳܬ݂ܳܢ ܠܫܳܩܶܠ ܡܳܐܢܰܘ̈ܗܝ. ܣܰܩ ܒܳܬܰܪܝ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܺܝܣܪܳܐܶܝܠ.
1Sa 14:13 ܘܰܣܠܶܩ ܝܽܘܢܳܬ݂ܳܢ ܥܰܠ ܐܺܝܕܰܘ̈ܗܝ ܘܥܰܠ ܖ̈ܶܓܠܰܘܗܝ. ܘܫܳܩܶܠ ܡܳܐܢܰܘ̈ܗܝ ܒܳܬܪܶܗ. ܘܰܢܦܰܠ ܩܝܳܡܳܐ ܕܰܦܠܶܫ̈ܬܳܝܶܐ ܩܕ݂ܳܡ ܝܽܘܢܳܬ݂ܳܢ. ܘܫܳܩܶܠ ܡܳܐܢܰܘ̈ܗܝ ܡܩܰܛܶܠ ܗܘܳܐ ܒܳܬܪܶܗ.
1Sa 14:14 ܘܰܗܘܳܬ݂ ܡܚܽܘܬ݂ܳܐ ܩܰܕ݂ܡܳܝܬܳܐ ܕܰܡܚܳܐ ܝܽܘܢܳܬܳܢ ܘܫܳܩܶܠ ܡܳܐܢܰܘ̈ܗܝ. ܐܰܝܟ݂ ܥܶܣܪܺܝܢ ܓܰܒܖ̈ܺܝܢ. ܐܰܝܟ݂ ܦܳܣ̈ܽܘܠܶܐ ܘܰܐܝܟ݂ ܕܳܒܖ̈ܰܝ ܦܰܕܳܢ̈ܶܐ ܒܚܰܩܠܳܐ.
1Sa 14:15 ܘܰܗܘܳܬ݂ ܙܰܘܥܬ݂ܳܐ ܡܶܢ ܡܰܫܪܺܝܬܳܐ ܕܰܒܚܰܩܠܳܐ. ܘܰܒܟܽܠܶܗ ܥܰܡܳܐ ܕܩܳܐܶܡ. ܘܰܡܚܰܒܠܳܢ̈ܶܐ ܙܳܥܘ ܐܳܦ ܗܶܢܽܘܢ. ܘܙܳܥܰܬ݂ ܐܰܪܥܳܐ. ܘܰܗܘܳܬ݂ ܥܠܰܝܗܽܘܢ ܕܶܚܠܬܶܗ ܕܡܳܪܝܳܐ.
1Sa 14:16 ܘܰܚܙܰܘ ܕܰܘܩ̈ܶܐ ܕܫܳܐܘܳܠ ܕܰܒܓܒܰܥܬ݂ܳܐ ܕܒܶܢܝܳܡܶܝܢ. ܘܗܳܐ ܚܰܝܠܳܐ ܕܰܦܠܶܫ̈ܬܳܝܶܐ ܙܳܥ ܘܶܐܙܰܠ ܘܶܐܬܬܒܰܪ.
1Sa 14:17 ܘܶܐܡܰܪ ܫܳܐܘܳܠ ܠܥܰܡܳܐ ܕܥܰܡܶܗ. ܦܩܽܘܕ݂ܘ ܘܰܚܙܰܘ ܡܰܢܽܘ ܐܶܙܰܠ ܡܶܢܰܢ. ܘܰܦܩܰܕ݂ܘ ܘܰܚܙܰܘ. ܘܗܳܐ ܠܰܝܬ ܝܽܘܢܳܬ݂ܳܢ ܘܫܳܩܶܠ ܡܳܐܢܰܘ̈ܗܝ.
1Sa 14:18 ܘܶܐܡܰܪ ܫܳܐܘܳܠ ܠܰܐܚܝܳܐ. ܩܰܪܶܒ ܐܳܪܽܘܢܶܗ ܕܰܐ‌ܠܳܗܳܐ. ܡܶܛܽܠ ܕܬܰܡܳܢ ܗܘܳܐ ܐܳܪܽܘܢܶܗ ܕܡܳܪܝܳܐ. ܒܝܰܘܡܳܐ ܗܰܘ ܥܰܡ ܒܢܰܝ̈ ܝܺܣܪܳܐܶܝܠ.
1Sa 14:19 ܘܗܘܳܐ ܕܟܰܕ݂ ܐܶܡܰܪ ܫܳܐܘܳܠ ܠܟܳܗܢܳܐ. ܚܰܝܠܳܐ ܕܰܒܡܰܫܪܺܝܬܳܐ ܕܰܦܠܶܫ̈ܬܳܝܶܐ ܐܶܙܰܠ ܣܽܘܓ݂ܳܐܐ. ܘܶܐܡܰܪ ܫܳܐܘܳܠ ܠܟܳܗܢܳܐ ܟܢܽܘܫ ܐܺܝܕ݂ܳܟ݂.
1Sa 14:20 ܘܰܩܥܳܐ ܫܳܐܘܳܠ ܘܟܽܠܶܗ ܥܰܡܳܐ ܕܥܰܡܶܗ. ܘܶܐܬ݂ܰܘ ܥܕܰܡܳܐ ܠܰܩܪܳܒܳܐ. ܘܗܳܐ ܗܘܳܬ ܬܰܡܳܢ ܚܰܪܒܶܗ ܕܓܰܒܪܳܐ ܒܚܰܒܪܶܗ. ܫܓܺܝܫܬܳܐ ܪܰܒܬܳܐ ܕܛܳܒ.
1Sa 14:21 ܥܶܒܖ̈ܳܝܶܐ ܘܰܦܠܶܫܬܳܝ̈ܶܐ. ܐܰܝܟ݂ ܕܶܐܬ݂ܡܳܠ ܘܰܐܝܟ݂ ܕܡܶܢ ܡܢܳܬ݂ܡܳܠ. ܘܰܣܠܶܩܘ ܥܰܡܗܽܘܢ ܠܡܰܫܪܺܝܬܳܐ. ܘܰܚܕ݂ܺܝܪܺܝܢ ܐܳܦ ܗܶܢܽܘܢ ܠܡܶܗܘܳܐ ܥܰܡ ܒܢܰܝ̈ ܝܺܣܪܳܐܶܝܠ. ܘܥܰܡ ܫܳܐܘܳܠ ܘܥܰܡ ܝܽܘܢܳܬ݂ܳܢ.
1Sa 14:22 ܘܟܽܠܗܽܘܢ ܓܰܒܪܳܐ ܕܺܝܣܪܳܐܶܝܠ ܕܰܡܛܰܫܶܝܢ ܒܛܽܘܪܳܐ ܕܰܐܦܪܶܝܡ. ܫܡܰܥܘ ܕܰܥܪܰܩܘ ܦܠܶܫܬܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܶܐܙܕܰܝܰܢܘ ܐܳܦ ܗܶܢܽܘܢ ܒܳܬܰܪܗܽܘܢ ܠܰܩܪܳܒܳܐ.
1Sa 14:23 ܘܰܦܪܰܩ ܡܳܪܝܳܐ ܠܺܝܣܪܳܐܶܝܠ ܒܝܰܘܡܳܐ ܗܰܘ. ܘܰܩܪܳܒܳܐ ܥܒܰܪ ܠܗܽܘܢ ܒܶܝܬ݂ ܐܽܘܢ ܠܓܰܒܖ̈ܶܐ ܕܺܝܣܪܳܐܶܝܠ.
1Sa 14:24 ܘܰܩܪܶܒ ܫܳܐܘܳܠ ܒܝܰܘܡܳܐ ܗܰܘ ܘܶܐܡܰܪ ܠܥܰܡܳܐ. ܠܺܝܛ ܗܽܘ ܓܰܒܪܳܐ ܕܢܶܐܟܽܘܠ ܠܰܚܡܳܐ ܥܕܰܡܳܐ ܠܪܰܡܫܳܐ. ܥܕܰܡܳܐ ܕܶܐܬ݂ܦܪܰܥ ܡܶܢ ܒܥܶܠܕܒܳܒܰܝ̈. ܘܠܳܐ ܛܥܶܡܘ ܟܽܠܶܗ ܥܰܡܳܐ ܠܰܚܡܳܐ.
1Sa 14:25 ܘܶܐܙܰܠܘ ܒܟܽܠܳܗ̇ ܐܰܪܥܳܐ. ܘܥܰܠܘ ܒܥܳܒܳܐ. ܘܗܳܐ ܕܶܒܫܳܐ ܒܥܳܒܳܐ ܥܰܠ ܐܰܦܰܝ̈ ܚܰܩܠܳܐ. ܘܥܰܠܘ ܥܰܡܳܐ ܒܥܳܒܳܐ. ܘܪܳܕܶܐ ܗܘܳܐ ܕܶܒܫܳܐ.
1Sa 14:26 ܘܠܰܝܬ ܕܡܰܘܫܶܛ ܐܺܝܕ݂ܶܗ ܠܦܽܘܡܶܗ. ܡܶܛܽܠ ܕܰܕ݂ܚܶܠܘ ܥܰܡܳܐ ܡܶܢ ܡܰܘܡܳܬ݂ܳܐ.
1Sa 14:27 ܘܝܽܘܢܳܬ݂ܳܢ ܠܳܐ ܫܡܰܥ ܟܰܕ݂ ܐܰܘܡܺܝ ܐܰܒܽܘܗܝ ܠܥܰܡܳܐ. ܘܰܐܘܫܶܛ ܗܽܘ ܒܪܺܝܫ ܚܽܘܛܪܳܐ ܕܒܺܐܝܕ݂ܶܗ. ܘܛܰܡܫܶܗ ܒܟܰܟܳܪܺܝܬ݂ܳܐ ܕܕܶܒܫܳܐ. ܘܰܐܗܦܶܟ݂ ܐܺܝܕ݂ܶܗ ܠܦܽܘܡܶܗ. ܘܰܢܗܰܖ̈ܝ ܥܰܝܢܰܘ̈ܗܝ.
1Sa 14:28 ܘܰܥܢܳܐ ܓܰܒܪܳܐ ܡܶܢ ܥܰܡܳܐ ܘܶܐܡܰܪ ܠܝܽܘܢܳܬ݂ܳܢ. ܡܰܘܡܳܝܽܘ ܐܰܘܡܺܝ ܐܰܒܽܘܟ݂ ܠܥܰܡܳܐ ܘܶܐܡܰܪ. ܠܺܝܛ ܗܽܘ ܓܰܒܪܳܐ ܕܢܶܐܟ݂ܽܘܠ ܠܰܚܡܳܐ ܝܰܘܡܳܢܳܐ. ܘܶܐܬܛܰܪܰܦ ܥܰܡܳܐ.
1Sa 14:29 ܘܶܐܡܰܪ ܝܽܘܢܳܬ݂ܳܢ. ܕܰܠܚܳܗ̇ ܐܳܒܝ ܠܰܐܪܥܳܐ. ܚܙܰܘ ܕܰܢܗܰܖ̈ܝ ܥܰܝܢܰܝ̈ ܕܛܶܥܡܶܬ݂ ܩܰܠܺܝܠ ܡܶܢ ܕܶܒܫܳܐ ܗܳܢܳܐ.
1Sa 14:30 ܘܳܐܦ ܡܶܛܽܠ ܕܠܳܐ ܐܶܟܰܠ ܥܰܡܳܐ ܝܰܘܡܳܢܳܐ ܡܶܢ ܒܶܙܬ݂ܳܐ ܕܰܒܥܶܠܕܒܳܒܰܘ̈ܗܝ ܕܶܐܫܟܰܚ. ܡܶܛܽܠ ܗܰܘ ܠܳܐ ܣܰܓܺܝܐܳܐ ܡܚܽܘܬ݂ܳܐ ܒܰܦܠܶܫܬܳܝ̈ܶܐ.
1Sa 14:31 ܘܰܚܪܰܒܢ ܝܰܘܡܳܢܳܐ ܒܰܦܠܶܫܬܳܝ̈ܶܐ ܡܶܢ ܡܰܟ݂ܡܰܣ ܐܰܝܠܽܘܢ. ܘܶܐܬ݂ܛܰܪܰܦ ܥܰܡܳܐ ܛܳܒ.
1Sa 14:32 ܘܶܐܬ݂ܠܰܥܰܒܘ ܥܰܡܳܐ ܥܰܠ ܒܶܙܬ݂ܳܐ. ܘܰܕ݂ܒܰܪܘ ܥܳܢ̈ܳܐ. ܘܬܰܘܖ̈ܶܐ. ܘܥܶܓ̈ܠܶܐ. ܘܰܢܟܰܣܘ ܥܰܠ ܐܰܪܥܳܐ. ܘܶܐܟܰܠܘ ܥܰܡܳܐ ܥܰܠ ܕܡܳܐ.
1Sa 14:33 ܘܚܰܘܺܝܘ ܠܫܳܐܘܳܠ ܘܶܐܡܰܪܘ ܠܶܗ. ܗܳܐ ܥܰܡܳܐ ܚܛܰܘ ܠܡܳܪܝܳܐ ܘܳܐܟܠܺܝܢ ܥܰܠ ܕܡܳܐ. ܘܶܐܡܰܪ ܫܳܐܘܳܠ ܐܰܥܠܺܝܬܽܘܢ. ܓܙܽܘܪܘ ܠܺܝ ܝܰܘܡܳܢܳܐ ܟܺܐܦܳܐ ܪܰܒܬܳܐ.
1Sa 14:34 ܘܶܐܡܰܪ ܫܳܐܘܳܠ. ܐܶܬ݂ܟܰܪܟܘ ܒܥܰܡܳܐ ܘܶܐܡܰܪܘ ܠܗܽܘܢ. ܩܰܪܶܒܘ ܓܒܰܪ ܬܰܘܪܶܗ. ܘܰܓܒܰܪ ܥܶܪܒܶܗ. ܘܟ݂ܽܘܣܘ ܗܳܪܟܳܐ. ܘܠܳܐ ܬܶܚܛܽܘܢ ܠܡܳܪܝܳܐ. ܘܬ݂ܶܐܟ݂ܠܽܘܢ ܥܰܠ ܕܡܳܐ. ܘܩܰܪܶܒܘ ܟܽܠܶܗ ܥܰܡܳܐ ܓܒܰܪ ܬܰܘܪܶܗ ܒܺܐܝܕ݂ܶܗ ܒܠܺܠܝܳܐ. ܘܢܰܟܶܣܘ ܬܰܡܳܢ.
1Sa 14:35 ܘܰܒܢܳܐ ܬܰܡܳܢ ܫܳܐܘܳܠ ܡܰܕ݂ܒܚܳܐ ܠܡܳܪܝܳܐ. ܘܫܰܪܺܝ ܠܡܶܒܢܳܐ ܡܰܕ݂ܒܚܳܐ ܠܡܳܪܝܳܐ.
1Sa 14:36 ܘܶܐܡܰܪ ܫܳܐܘܳܠ. ܢܶܚܽܘܬ݂ ܒܳܬܰܪ ܦܠܶܫܬܳܝ̈ܶܐ. ܘܢܶܒܽܘܙ ܒܗܽܘܢ. ܥܕܰܡܳܐ ܕܢܳܗܰܪ ܨܰܦܪܳܐ. ܘܠܳܐ ܢܶܫܒܽܘܩ ܡܶܢܗܽܘܢ ܓܒܰܪ. ܘܶܐܡܰܪܘ. ܟܽܠ ܕܫܰܦܺܝܪ ܒܥܰܝܢܰܝ̈ܟ ܢܶܥܒܶܕ݂.
1Sa 14:37 ܘܶܐܡܰܪ ܫܳܐܘܳܠ ܠܰܐܠܳܗܳܐ. ܐܶܚܽܘܬ݂ ܒܳܬ݂ܰܪ ܦܠܶܫܬܳܝ̈ܶܐ. ܡܰܫܠܶܡ ܐܰܢ̱ܬ ܠܗܽܘܢ ܒܺܐܝܕ݂ܳܐ ܕܺܝܣܪܳܐܶܝܠ. ܘܠܳܐ ܥܢܳܝܗܝ ܡܳܪܝܳܐ ܒܝܰܘܡܳܐ ܗܰܘ.
1Sa 14:38 ܘܶܐܡܰܪ ܫܳܐܘܳܠ. ܩܰܪܶܒܘ ܠܺܝ ܠܗܳܪܟܳܐ ܠܟܽܠܗܶܝܢ ܫܰܖ̈ܒܳܬܶܗ ܕܥܰܡܳܐ. ܘܕܰܥܘ ܘܰܚܙܰܘ ܒܡܳܢܳܐ ܗܘܳܬ݂ ܚܛܺܝܬ݂ܳܐ ܗܳܕ݂ܶܐ ܝܰܘܡܳܢܳܐ.
1Sa 14:39 ܡܶܛܽܠ ܕܚܰܝ ܗܘ̣ ܡܳܪܝܳܐ ܕܰܦܪܰܩ ܠܺܝܣܪܳܐܶܝܠ. ܕܶܐܢ ܐܺܝܬ݂ ܒܝܽܘܢܳܬ݂ܳܢ ܒܶܪܝ. ܐܶܠܳܐ ܡܡܳܬ݂ ܢܡܽܘܬ݂. ܘܠܰܝܬ ܕܰܥܢܳܝܗܝ ܡܶܢ ܟܽܠܶܗ ܥܰܡܳܐ.
1Sa 14:40 ܘܶܐܡܰܪ ܠܟܽܠܶܗ ܝܺܣܪܳܐܶܝܠ. ܐܰܢ̱ܬܽܘܢ ܗܘܰܘ ܒܣܶܛܪܳܐ ܚܰܕ݂. ܘܶܐܢܳܐ ܘܝܽܘܢܳܬ݂ܳܢ ܒܶܪܝ ܢܶܗܘܶܐ ܒܣܶܛܪܳܐ ܚܰܕ݂. ܘܶܐܡܰܪ ܥܰܡܳܐ ܠܫܳܐܘܳܠ. ܟܽܠ ܕܫܰܦܺܝܪ ܒܥܰܝܢܰܝ̈ܟ ܠܡܶܥܒܰܕ݂ ܥܒܶܕ݂.
1Sa 14:41 ܘܶܐܡܰܪ ܫܳܐܘܳܠ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܰܒ ܫܰܠܡܽܘܬ݂ܳܐ. ܘܶܐܬܬܚܶܕ݂ ܫܳܐܘܳܠ ܘܝܽܘܢܳܬ݂ܳܢ. ܘܰܢܦܰܩܘ ܥܰܡܳܐ.
1Sa 14:42 ܘܶܐܡܰܪ ܫܳܐܘܳܠ. ܐܰܪܡܰܘ ܒܰܝ̈ܢܰܝ ܘܰܠܝܽܘܢܳܬ݂ܳܢ ܒܶܪܝ. ܘܶܐܬܬܚܶܕ݂ ܝܽܘܢܳܬ݂ܳܢ.
1Sa 14:43 ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ. ܚܰܘܳܢܝ ܡܳܢܳܐ ܥܒܰܕܬ. ܘܚܰܘܝܶܗ ܝܽܘܢܳܬ݂ܳܢ. ܘܶܐܡܰܪ ܠܶܗ. ܒܪܺܝܫ ܚܽܘܛܪܳܐ ܕܒܺܐܝܕ݂ܝ ܩܰܠܺܝܠ ܛܶܥܡܶܬ݂ ܕܶܒܫܳܐ. ܡܶܛܽܠ ܗܰܘ ܡܳܐܶܬ݂ ܐ̱ܢܳܐ.
1Sa 14:44 ܘܶܐܡܰܪ ܫܳܐܘܳܠ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܕܰܡܡܳܬ݂ ܬܡܽܘܬ݂ ܝܽܘܢܳܬ݂ܳܢ.
1Sa 14:45 ܘܶܐܡܪܘ ܥܰܡܳܐ ܠܫܳܐܘܳܠ. ܝܽܘܢܳܬ݂ܳܢ ܢܡܽܘܬ݂ ܕܰܥܒܰܕ݂ ܦܽܘܪܩܳܢܳܐ ܠܺܝܣܪܳܐܶܝܠ. ܚܳܣ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܥܰܠ ܐܰܪܥܳܐ. ܡܶܛܽܠ ܕܥܰܡܶܗ ܕܰܐ‌ܠܳܗܳܐ ܦܪܰܩ ܝܰܘܡܳܢܳܐ. ܘܦܰܨܝܶܗ ܥܰܡܳܐ ܠܝܽܘܢܳܬ݂ܳܢ. ܘܠܳܐ ܡܺܝܬ݂.
1Sa 14:46 ܘܰܗܦܰܟ݂ ܫܳܐܘܳܠ ܡܶܢ ܒܳܬܰܪ ܦܠܶܫܬܳܝ̈ܶܐ. ܘܰܦܠܶܫܬܳܝ̈ܶܐ ܐܶܙܰܠܘ ܠܰܐܬ݂ܪܗܽܘܢ.
1Sa 14:47 ܘܶܐܚܰܕ݂ ܫܳܐܘܳܠ ܡܰܠܟܽܘܬ݂ܳܐ ܕܺܝܣܪܳܐܶܝܠ. ܘܶܐܬ݂ܟܰܬܰܫ ܒܰܚܕ݂ܳܖ̈ܰܘܗܝ. ܘܰܒܟܽܠܗܽܘܢ ܒܥܶܠܕܒܳܒܰܘ̈ܗܝ. ܒܡܽܘܐܳܒ ܘܰܒܒܢܰܝ̈ ܥܰܡܽܘܢ. ܘܒܰܐܕ݂ܽܘܡ. ܘܰܒܡܰܠܟܽܘܬ݂ܳܐ ܕܨܽܘܒܳܐ. ܘܒܰܦܠܶܫܬܳܝ̈ܶܐ. ܘܠܰܐܝܟܳܐ ܕܡܶܬ݂ܦܢܶܐ ܗܘܳܐ. ܙܳܟܶܐ ܗܘܳܐ.
1Sa 14:48 ܘܟܰܢܶܫ ܚܰܝܠܳܐ. ܘܰܚܪܰܒ ܠܰܥܡܳܠܺܝܩ. ܘܦܰܨܺܝ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܒܳܙܽܘܙܰܘ̈ܗܝ.
1Sa 14:49 ܘܗܳܠܶܝܢ ܗܘܰܘ ܒܢܰܘ̈ܗܝ ܕܫܳܐܘܳܠ. ܝܽܘܢܳܬ݂ܳܢ. ܘܝܰܫܘܺܝ. ܘܡܰܠܟܝܶܫܽܘܥ. ܘܰܐܫܒܳܫܽܘܠ. ܘܰܫܡܳܗ̈ܶܐ ܕܬܰܪܬܶܝܢ ܒ̈ܢܳܬܶܗ. ܫܡܳܗ̇ ܕܩܰܫܺܝܫܬܳܐ ܢܳܕ݂ܳܒ. ܘܰܫܡܳܗ̇ ܕܰܙܥܽܘܪܬܳܐ ܡܰܠܟܺܝܠ.
1Sa 14:50 ܘܰܫܡܳܗ̇ ܕܰܐܢ̱ܬܬ݂ܶܗ ܕܫܳܐܘܳܠ ܐܰܚܺܝܢܥܰܡ ܒܰܪܬ݂ ܐܰܚܺܝܡܥܳܨ. ܘܫܶܡ ܪܰܒ ܚܰܝܠܶܗ. ܐܰܒܢܺܝܪ ܒܰܪ ܢܺܝܪ ܕܳܕܶܗ ܕܫܳܐܘܳܠ.
1Sa 14:51 ܘܩܺܝܫ ܐܰܒܽܘܗܝ ܕܫܳܐܘܳܠ. ܘܢܺܝܪ ܒܰܪ ܐܳܒܺܝܠ ܐܰܒܽܘܗܝ ܕܰܐܒܢܺܝܪ.
1Sa 14:52 ܘܰܗܘܳܐ ܩܪܳܒܳܐ ܥܰܫܺܝܢܳܐ ܥܰܡ ܦܠܶܫܬܳܝ̈ܶܐ. ܟܽܠܗܽܘܢ ܝܰܘ̈ܡܳܬ݂ܶܗ ܕܫܳܐܘܳܠ. ܘܚܳܙܶܐ ܗܘܳܐ ܫܳܐܘܳܠ ܟܽܠ ܓܰܒܪܳܐ ܕܓܰܢ̱ܒܳܪ. ܘܟܽܠ ܓܰܒܪܳܐ ܕܺܐܝܬ݂ ܒܶܗ ܚܰܝܠܳܐ. ܘܟ݂ܳܢܶܫ ܗܘܳܐ ܠܶܗ ܠܘܳܬܶܗ.
1Sa 15:1 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܺܝ ܫܰܕܰܪ ܡܳܪܝܳܐ ܠܡܶܡܫܚܳܟ݂. ܕܬܰܡܠܶܟ݂ ܥܰܠ ܝܺܣܪܳܐܶܝܠ ܥܰܡܶܗ. ܗܳܫܳܐ ܫܡܰܥ ܠܩܳܠ ܦܶܬܓܳܡܰܘ̈ܗܝ ܕܡܳܪܝܳܐ.
1Sa 15:2 ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂. ܕܟ݂ܺܝܪ ܐ̱ܢܳܐ ܟܽܠܡܶܕܶܡ ܕܰܥܒܰܕ݂ ܥܡܳܠܺܝܩ ܠܺܝܣܪܳܐܶܝܠ ܒܽܐܘܪܚܳܐ. ܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ.
1Sa 15:3 ܗܳܫܳܐ ܙܶܠ ܚܪܽܘܒ ܠܰܥܡܳܠܺܝܩ. ܘܰܐܘܒܶܕ݂ ܠܟܽܠ ܕܺܐܝܬ݂ ܠܗܽܘܢ. ܘܠܳܐ ܬܚܽܘܣ ܥܠܝܗܽܘܢ. ܘܩܰܛܶܠ ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܥܠܰܝ̈ܡܶܐ ܘܰܥܕܰܡܳܐ ܠܝܰܠܽܘܕ̈ܶܐ. ܘܡܶܢ ܬܰܘܖ̈ܶܐ ܘܰܥܕܰܡܳܐ ܠܶܐܡܖ̈ܶܐ. ܘܡܶܢ ܓܰܡ̈ܠܶܐ ܘܰܥܕܰܡܳܐ ܠܚܶܡܖ̈ܳܐ.
1Sa 15:4 ܘܰܐܫܡܰܥ ܫܳܐܘܳܠ ܠܟܽܠܶܗ ܥܰܡܳܐ ܠܰܩܪܳܒܳܐ. ܘܰܡܢܳܐ ܐܶܢܽܘܢ ܒܰܛܠܳܝ̈ܶܐ. ܡܰܐܬܶܝܢ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ. ܘܥܶܣܪܳܐ ܐܰܠܦܺܝ̈ܢ ܥܰܡ ܓܰܒܖ̈ܶܐ ܕܺܝܗܽܘܕ݂ܳܐ.
1Sa 15:5 ܘܶܐܬ݂ܳܐ ܫܳܐܘܳܠ ܥܕܰܡܳܐ ܠܰܩܪܺܝܬ݂ܳܐ ܕܰܥܡܳܠܺܝܩ. ܘܕ݂ܳܢ ܒܢܰܚܠܳܐ.
1Sa 15:6 ܘܶܐܡܰܪ ܫܳܐܘܳܠ ܠܩܺܝܢܳܝ̈ܶܐ. ܣܛܰܘ ܘܙܶܠܘ ܘܚܽܘܬ݂ܘ ܡܶܢ ܓܰܘ ܥܰܡܠ̈ܩܳܝܶܐ. ܕܠܳܐ ܐܰܘܒܶܕ݂ܟܽܘܢ ܥܰܡܗܽܘܢ. ܘܰܐܢ̱ܬܽܘܢ ܥܒܰܕܬܽܘܢ ܛܰܝܒܽܘܬ݂ܳܐ ܥܰܡ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ. ܘܰܣܛܰ ܩܺܝ̈ܢܳܝܶܐ ܡܶܢ ܓܰܘ ܥܰܡܠ̈ܩܳܝܶܐ.
1Sa 15:7 ܘܰܡܚܳܐ ܫܳܐܘܳܠ ܠܰܥܡܳܠܺܝܩ. ܡܶܢ ܚܘܺܝܠܳܐ ܕܰܒܡܰܥܠܳܢܳܐ ܕܫܽܘܕ݂ ܕܰܩܕ݂ܳܡ ܡܶܨܪܶܝܢ.
1Sa 15:8 ܘܶܐܚܰܕ݂ ܠܳܐܓܳܓ ܡܰܠܟܳܐ ܕܰܥܡܳܠܺܝܩ ܟܰܕ݂ ܚܰܝ. ܘܰܠܟܽܠܶܗ ܥܰܡܳܐ ܐܰܘܒܶܕ݂ ܒܦܽܘܡܳܐ ܕܚܰܪܒܳܐ.
1Sa 15:9 ܘܚܳܣ ܫܳܐܘܳܠ ܘܥܰܡܳܐ ܥܰܠ ܐܳܓܳܓ ܡܰܠܟܳܐ. ܘܥܰܠ ܫܽܘܦܪܳܐ ܕܥܳܢ̈ܳܐ. ܘܰܕܬܰܘܖ̈ܶܐ. ܘܰܕ݂ܫܰܡܺܝܢ̈ܶܐ. ܘܕܰܡܦܰܛ̈ܡܶܐ. ܘܥܰܠ ܟܽܠܳܗ̇ ܛܳܒܬ݂ܳܐ. ܘܠܳܐ ܨܒܰܘ ܕܢܶܚܪܒܽܘܢ ܐܶܢܽܘܢ. ܘܟܽܠܳܗ̇ ܥܒܺܝܕܬܳܐ ܕܫܺܝܛܳܐ ܘܡܰܣܠܝܳܐ ܒܥܰܝܢܰܝ̈ܗܽܘܢ. ܠܳܗ̇ ܐܰܘܒܶܕ݂ܘ.
1Sa 15:10 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܡܽܘܐܶܝܠ ܠܡܺܐܡܰܪ.
1Sa 15:11 ܐܶܬܬܘܺܝܬ݂ ܕܰܐܡܠܟܶܬ݂ ܠܫܳܐܘܳܠ ܡܰܠܟܳܐ. ܕܰܗܦܰܟ݂ ܡܶܢ ܒܳܬܰܪܝ. ܘܡܶܠܰܝ̈ ܠܳܐ ܐܰܩܺܝܡ. ܘܶܐܬ݂ܶܒܐܶܫ ܠܰܫܡܽܘܐܶܝܠ. ܘܨܰܠܺܝ ܩܕ݂ܳܡ ܡܳܪܝܳܐ ܟܽܠܶܗ ܠܺܠܝܳܐ.
1Sa 15:12 ܘܩܰܕܶܡ ܫܡܽܘܐܶܝܠ ܒܨܰܦܪܳܐ ܠܽܐܘܪܥܶܗ ܕܫܳܐܘܳܠ. ܘܶܐܬ݂ܚܰܘܺܝ ܠܰܫܡܽܘܐܶܝܠ ܕܶܐܬ݂ܳܐ ܫܳܐܘܳܠ ܠܟܰܪܡܠܳܐ. ܘܗܳܐ ܡܰܬ݂ܩܶܢ ܠܶܗ ܐܰܬ݂ܪܳܐ. ܘܶܐܬ݂ܦܢܺܝ ܘܰܥܒܰܪ ܘܰܢܚܶܬ݂ ܠܓܰܠܓܳܠܳܐ.
1Sa 15:13 ܘܶܐܬ݂ܳܐ ܫܡܽܘܐܶܝܠ ܠܘܳܬ݂ ܫܳܐܘܳܠ. ܘܶܐܡܰܪ ܠܶܗ ܫܳܐܘܳܠ. ܒܪܺܝܟ݂ ܗܽܘ ܡܳܪܝܳܐ ܕܰܐܩܺܝܡ ܦܶܬ݂ܓܳܡܶܗ.
1Sa 15:14 ܘܶܐܡܰܪ ܫܡܽܘܐܶܝܠ. ܡܳܢܰܘ ܩܳܠܳܐ ܗܳܢܳܐ ܕܥܳܢ̈ܳܐ ܒܶܐܕ݂ܢܰܝ̈. ܘܩܳܠܳܐ ܕܬܰܘܖ̈ܶܐ ܕܫܳܡܰܥ ܐ̱ܢܳܐ.
1Sa 15:15 ܘܶܐܡܰܪ ܠܶܗ ܫܳܐܘܳܠ. ܡܶܢ ܥܡܳܠܺܝܩ ܐܰܝܬܺܝܘ ܐܶܢܽܘܢ. ܡܶܛܽܠ ܕܚܳܣ ܥܰܡܳܐ ܥܰܠ ܫܽܘܦܪܳܐ ܕܥܳܢ̈ܳܐ. ܘܰܕ݂ܬܰܘܖ̈ܶܐ. ܘܰܐܝܬܺܝܘ ܕܰܢܕ݂ܰܒܚܽܘܢ ܠܡܳܪܝܳܐ ܐܰܠܳܗܳܟ݂. ܘܫܰܪܟܳܐ ܚܪܰܒܢ.
1Sa 15:16 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܫܬ݂ܽܘܩ ܘܶܐܚܰܘܶܝܟ݂ ܡܶܕܶܡ ܕܶܐܡܰܪ ܠܺܝ ܡܳܪܝܳܐ ܒܠܺܠܝܳܐ ܘܶܐܡܰܪ ܠܶܗ ܫܳܐܘܳܠ ܐܶܡܰܪ.
1Sa 15:17 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܗܳܐ ܐܶܢ ܙܥܽܘܪ ܐܰܢ̱ܬ ܒܥܰܝܢܰܝ̈ܟ. ܪܺܝܫ ܫܰܒ̈ܛܶܐ ܐܰܢ̱ܬ ܕܺܝܣܪܳܐܶܝܠ. ܘܡܰܫܚܳܟ݂ ܡܳܪܝܳܐ ܕܬܰܡܠܶܟ݂ ܥܰܠ ܝܺܣܪܳܐܶܝܠ.
1Sa 15:18 ܘܫܰܕܪܳܟ݂ ܡܳܪܝܳܐ ܒܽܐܘܪܚܳܐ ܘܶܐܡܰܪ. ܙܶܠ ܚܪܽܘܒ ܠܚܰܛܳܝܳܐ ܥܡܳܠܺܝܩ. ܘܶܐܬ݂ܟܰܬܫ ܥܰܡܗܽܘܢ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.
1Sa 15:19 ܐܰܝܟܰܘ ܠܳܐ ܫܡܰܥܬ ܒܩܳܠܶܗ ܕܡܳܪܝܳܐ. ܐܶܠܳܐ ܐܶܬ݂ܦܢܺܝܬ݂ ܥܰܠ ܒܶܙܬ݂ܳܐ. ܘܰܥܒܰܕܬ ܕܒܺܝܫ ܩܕ݂ܳܡ ܡܳܪܝܳܐ.
1Sa 15:20 ܘܶܐܡܰܪ ܫܳܐܘܳܠ ܠܰܫܡܽܘܐܶܝܠ. ܫܶܡܥܶܬ݂ ܒܩܳܠܶܗ ܕܡܳܪܝܳܐ ܘܶܐܙܶܠܬ݂ ܒܽܐܘܪܚܳܐ ܕܫܰܕܪܰܢܝ. ܘܰܐܝܬܺܝܬ݂ ܠܳܐܓܳܓ ܡܰܠܟܳܐ ܕܰܥܡܳܠܺܝܩ. ܘܥܰܡܠܩܳܝ̈ܶܐ ܐܰܘܒܕܶܬ݂.
1Sa 15:21 ܘܰܕ݂ܒܰܪܘ ܥܰܡܳܐ ܡܶܢ ܒܶܙܬ݂ܳܐ ܥܳܢ̈ܳܐ ܘܬܰܘܖ̈ܶܐ ܪܺܝܫܺܝܬ݂ܳܐ ܕܚܶܪܡܳܐ. ܕܰܢܕܰܒܚܽܘܢ ܠܡܳܪܝܳܐ ܐܰܠܳܗܳܟ݂ ܒܓܰܠܓܳܠܳܐ.
1Sa 15:22 ܘܶܐܡܰܪ ܫܡܽܘܐܶܝܠ. ܠܳܐ ܨܳܒܶܐ ܡܳܪܝܳܐ ܒܰܥ̈ܠܰܘܳܬ݂ܳܐ ܘܰܒܕܶܒܚ̈ܶܐ ܐܰܝܟ݂ ܡܰܢ ܕܫܳܡܰܥ ܒܩܳܠܶܗ. ܗܳܐ ܫܶܡܥܳܐ ܡܶܢ ܕܶܒܚ̈ܶܐ ܛܳܒ. ܘܠܰܡܨܳܬ݂ ܡܶܢ ܬܰܪܒܳܐ ܕܕܶܟܖ̈ܶܐ.
1Sa 15:23 ܡܶܛܽܠ ܕ݂ܰܚܛܺܝܬܶܗ ܕܩܶܨܡܳܐ ܡܡܰܪܡܪܳܢܽܘܬ݂ܳܐ. ܘܩܶܨܡܳܐ ܥܰܘܠܳܐ ܡܰܥܫܢܳܐ. ܥܰܠ ܕܰܐܣܠܺܝܬ ܠܡܶܠܬܶܗ ܕܡܳܪܝܳܐ. ܢܰܣܠܶܝܟ݂ ܡܶܢ ܡܰܠܟܽܘܬ݂ܳܐ.
1Sa 15:24 ܘܶܐܡܰܪ ܫܳܐܘܳܠ ܠܰܫܡܽܘܐܶܝܠ. ܚܛܺܝܬ݂ ܥܰܠ ܕܥܶܒܪܶܬ݂ ܥܰܠ ܡܶܠܰܬ ܦܽܘܡܶܗ ܕܡܳܪܝܳܐ. ܘܥܰܠ ܡܶܠܰܝ̈ܟ. ܡܶܛܽܠ ܕܕܶܚܠܶܬ݂ ܡܶܢ ܥܰܡܳܐ ܘܫܶܡܥܶܬ݂ ܒܩܳܠܗܽܘܢ.
1Sa 15:25 ܗܳܫܳܐ ܫܒܽܘܩ ܠܰܚܛܺܝܬ݂ܝ. ܘܰܗܦܽܘܟ݂ ܥܰܡܝ. ܘܶܐܣܓܽܘܕ݂ ܠܡܳܪܝܳܐ.
1Sa 15:26 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܳܐ ܐܶܗܦܽܘܟ݂ ܥܰܡܳܟ݂. ܥܰܠ ܕܰܐܣܠܺܝܬ ܡܶܠܬܶܗ ܕܡܳܪܝܳܐ. ܐܰܣܠܝܳܟ݂ ܡܳܪܝܳܐ ܕܠܳܐ ܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.
1Sa 15:27 ܘܶܐܬ݂ܦܢܺܝ ܫܡܽܘܐܶܝܠ ܠܡܺܐܙܰܠ. ܘܶܐܚܰܕ݂ ܫܳܐܘܳܠ ܒܟܶܢܦܳܐ ܕܰܦܪܺܝܣܶܗ ܘܰܨܪܳܝܗܝ.
1Sa 15:28 ܘܶܐܡܰܪ ܠܶܗ ܫܡܽܘܐܶܝܠ. ܨܪܳܗ̇ ܡܳܪܝܳܐ ܡܰܠܟܽܘܬ݂ܳܐ ܕܺܝܣܪܳܐܶܝܠ ܡܶܢܳܟ݂ ܝܰܘܡܳܢܳܐ. ܘܝܰܗܒܳܗ̇ ܠܚܰܒܪܳܟ݂ ܕܛܳܒ ܡܶܢܳܟ݂.
1Sa 15:29 ܘܳܐܦ ܢܰܨܺܝܚܶܗ ܕܺܝܣܪܳܐܶܝܠ. ܠܳܐ ܡܕܰܓܶܠ ܘܳܐܦܠܳܐ ܡܶܬ݂ܡܠܶܟ݂. ܡܶܛܽܠ ܕܠܳܐ ܗܘܳܐ ܒܰܪܢܳܫܳܐ ܕܢܶܬ݂ܡܠܶܟ݂.
1Sa 15:30 ܘܶܐܡܰܪ ܫܳܐܘܳܠ. ܚܛܺܝܬ݂. ܗܳܫܳܐ ܝܰܩܰܪܰܝܢܝ ܩܕ݂ܳܡ ܣܳܒ̈ܶܐ ܕܥܰܡܝ. ܘܰܩܕ݂ܳܡ ܝܺܣܪܳܐܶܝܠ. ܘܰܗܦܽܘܟ݂ ܥܰܡܝ. ܘܶܐܣܓܽܘܕ݂ ܠܡܳܪܝܳܐ ܐܰܠܳܗܳܟ݂.
1Sa 15:31 ܘܰܗܦܰܟ݂ ܫܡܽܘܐܶܝܠ ܒܳܬܰܪ ܫܳܐܘܳܠ. ܘܰܣܓܶܕ݂ ܫܳܐܘܳܠ ܠܡܳܪܝܳܐ.
1Sa 15:32 ܘܶܐܡܰܪ ܫܡܽܘܐܶܝܠ ܩܰܪܶܒܳܝܗܝ ܠܺܝ ܠܐܳܓܳܓ ܡܰܠܟܳܐ ܕܰܥܡܳܠܺܝܩ. ܘܶܐܡܰܪ ܐܳܓܳܓ ܫܰܪܺܝܪܳܐܺܝܬ݂ ܡܰܪܺܝܪ ܡܰܘܬܳܐ.
1Sa 15:33 ܘܶܐܡܰܪ ܫܡܽܘܐܶܝܠ. ܐܰܝܟܰܢܳܐ ܕܓܰܙܝܰܬ݂ ܢܶܫ̈ܶܐ ܚܰܪܒܳܟ݂. ܗܳܟܰܢܳܐ ܬܶܬ݂ܓܰܙܶܐ ܐܶܡܳܟ݂ ܡܶܢ ܢܶܫ̈ܶܐ. ܘܦܰܫܰܚ ܫܡܽܘܐܶܝܠ ܠܳܐܓܳܓ ܡܰܠܟܳܐ ܩܕ݂ܳܡ ܡܳܪܝܳܐ ܒܓܰܠܓܳܠܳܐ. ܘܶܐܙܰܠ ܫܡܽܘܐܶܝܠ ܠܪܳܡܬ݂ܳܐ.
1Sa 15:34 ܘܫܳܐܘܳܠ ܣܠܶܩ ܠܒܰܝܬܶܗ ܠܪܳܡܬ݂ܳܐ ܕܫܳܐܘܳܠ. ܘܠܳܐ ܐܰܘܣܶܦ ܬܽܘܒ ܫܡܽܘܐܶܝܠ. ܠܡܶܚܙܝܶܗ ܠܫܳܐܘܳܠ ܥܕܰܡܳܐ ܠܝܰܘܡܳܐ ܕܡܺܝܬ݂. ܡܶܛܽܠ ܕܶܐܬ݂ܐܒܶܠ ܫܡܽܘܐܶܝܠ ܥܰܠ ܫܳܐܘܳܠ.
1Sa 15:35 ܘܡܳܪܝܳܐ ܐܶܬܬܘܺܝ ܥܰܠ ܕܰܐܡܠܶܟ݂ ܠܫܳܐܘܳܠ ܥܰܠ ܝܺܣܪܳܐܶܝܠ.
1Sa 16:1 ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܥܕܰܡܳܐ ܠܶܐܡܰܬ݂ܝ ܡܶܬ݂ܐܒܶܠ ܐܰܢ̱ܬ ܥܰܠ ܫܳܐܘܳܠ. ܘܶܐܢܳܐ ܐܰܣܠܺܝܬܶܗ ܕܠܳܐ ܢܰܡܠܶܟ݂ ܥܰܠ ܝܺܣܪܳܐܶܝܠ. ܡܠܺܝ ܩܰܪܢܳܟ݂ ܡܶܫܚܳܐ. ܘܬ݂ܳܐ ܐܶܫܰܕܪܳܟ݂ ܠܘܳܬ݂ ܐܺܝܫܰܝ ܕܡܶܢ ܒܶܝܬ݂ ܠܚܶܡ. ܡܶܛܽܠ ܕܰܚܙܺܝܬ݂ ܠܺܝ ܒܰܒܢܰܘ̈ܗܝ ܡܰܠܟܳܐ.
1Sa 16:2 ܘܶܐܡܰܪ ܫܡܽܘܐܶܝܠ. ܐܰܝܟܰܢܳܐ ܐܺܙܰܠ. ܘܢܶܫܡܰܥ ܫܳܐܘܳܠ ܘܢܶܩܛܠܰܢܝ. ܘܶܐܡܰܪ ܡܳܪܝܳܐ ܠܫܡܽܘܐܶܝܠ. ܥܓܶܠܬ݂ܳܐ ܕܬܰܘܖ̈ܶܐ ܐܰܚܽܘܕ݂ ܒܺܐܝܕ݂ܳܟ݂. ܘܶܐܡܰܪ ܠܰܡܕܰܒܳܚܽܘ ܠܡܳܪܝܳܐ ܐܶܬ݂ܺܝܬ݂.
1Sa 16:3 ܘܰܩܪܺܝ ܠܺܐܝܫܰܝ ܠܕܶܒܚܳܐ. ܘܶܐܢܳܐ ܐܶܚܰܘܶܝܟ݂ ܡܶܕܶܡ ܕܬܶܥܒܶܕ݂. ܘܰܡܫܽܘܚ ܠܺܝ ܠܡܰܢ ܕܺܐܡܰܪ ܠܳܟ݂.
1Sa 16:4 ܘܰܥܒܰܕ݂ ܫܡܽܘܐܶܝܠ ܐܰܝܟ݂ ܕܦܰܩܕܶܗ ܡܳܪܝܳܐ. ܘܶܐܬ݂ܳܐ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܢܦܰܩܘ ܣܳܒ̈ܶܐ ܕܰܩܪܺܝܬ݂ܳܐ ܠܽܐܘܪܥܶܗ.
1Sa 16:5 ܘܶܐܡܰܪܘ ܫܠܳܡ ܡܶܐܬ݂ܝܳܟ݂. ܘܶܐܡܰܪ ܫܠܳܡ. ܠܰܡܕܰܒܳܚܽܘ ܠܡܳܪܝܳܐ ܐܶܬܺܝܬ݂. ܐܶܬ݂ܩܰܕܰܫܘ ܘܬ݂ܰܘ ܥܰܡܝ ܠܕܶܒܚܳܐ. ܘܩܰܕܶܫ ܠܺܐܝܫܰܝ ܘܠܰܒܢܰܘ̈ܗܝ. ܘܰܩܪܳܐ ܐܶܢܽܘܢ ܠܕܶܒܚܳܐ.
1Sa 16:6 ܘܟܰܕ݂ ܐܶܬ݂ܰܘ ܚܙܳܐ ܠܶܐܠܝܰܐܒ. ܘܶܐܡܰܪ ܐܰܟ݂ܘܳܬܶܗ ܕܡܳܪܝܳܐ ܡܫܺܝܚܶܗ.
1Sa 16:7 ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܠܳܐ ܬܚܽܘܪ ܒܚܶܙܘܶܗ ܘܰܒܪܰܘܡܳܐ ܕܩܰܘܡܬܶܗ. ܡܶܛܽܠ ܕܰܐܣܠܺܝܬܶܗ. ܠܳܐ ܗܘܺܝܬ݂ ܓܶܝܪ ܐܰܝܟ݂ ܕܚܳܙܶܐ ܐ̱ܢܳܫܳܐ. ܡܶܛܽܠ ܕܐ̱ܢܳܫܳܐ ܚܳܙܶܐ ܒܥܰܝ̈ܢܶܐ. ܘܡܳܪܝܳܐ ܚܳܙܶܐ ܒܠܶܒܳܐ.
1Sa 16:8 ܘܰܩܪܳܐ ܐܺܝܫܰܝ ܠܰܐܒܺܝܢܳܕ݂ܳܒ. ܘܰܐܥܒܪܶܗ ܩܕ݂ܳܡ ܫܡܽܘܐܶܝܠ. ܘܶܐܡܰܪ ܠܳܐ ܨܳܒܶܐ ܡܳܪܝܳܐ ܒܗܳܢܳܐ.
1Sa 16:9 ܘܰܐܥܒܰܪ ܐܺܝܫܰܝ ܠܫܰܡܳܐ. ܘܶܐܡܰܪ ܐܳܦܠܳܐ ܒܗܳܢܳܐ ܨܳܒܶܐ ܡܳܪܝܳܐ.
1Sa 16:10 ܘܰܐܥܒܰܪ ܐܺܝܫܰܝ ܠܫܰܒܥܳܐ ܒܢܰܘ̈ܗܝ ܩܕ݂ܳܡ ܫܡܽܘܐܶܝܠ. ܘܶܐܡܰܪ ܫܡܽܘܐܶܝܠ ܠܺܐܝܫܰܝ. ܠܳܐ ܨܳܒܶܐ ܡܳܪܝܳܐ ܒܗܳܠܶܝܢ.
1Sa 16:11 ܘܶܐܡܰܪ ܫܡܽܘܐܶܝܠ ܠܺܐܝܫܰܝ ܫܠܶܡܘ ܛܠܳܝ̈ܶܐ. ܘܶܐܡܰܪ ܠܶܗ. ܙܥܽܘܪܳܐ ܐܶܫܬܚܰܪ. ܘܗܳܐ ܪܳܥܶܐ ܥܳܢ̈ܳܐ. ܘܶܐܡܰܪ ܫܡܽܘܐܶܝܠ ܠܺܐܝܫܰܝ. ܫܰܕܰܪ ܕܒܰܪܳܝܗܝ. ܡܶܛܽܠ ܕܠܳܐ ܐܶܗܦܽܘܟ݂ ܥܕܰܡܳܐ ܕܳܐܬܶܐ ܠܗܳܪܟܳܐ.
1Sa 16:12 ܘܫܰܕܰܪ ܐܰܝܬܝܶܗ. ܘܗܽܘ ܣܡܰܩܪܳܝ. ܘܫܰܦܺܝܖ̈ܳܢ ܥܰܝܢܰܘ̈ܗܝ. ܘܫܰܦܺܝܪ ܚܶܙܘܶܗ. ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܩܽܘܡ ܡܫܽܘܚܳܝܗܝ ܡܶܛܽܠ ܕܗܳܢܳܐ ܗܽܘ.
1Sa 16:13 ܘܰܢܣܰܒ ܫܡܽܘܐܶܝܠ ܩܰܪܢܳܐ ܕܡܶܫܚܳܐ. ܘܡܰܫܚܶܗ ܒܓܰܘ ܐܰܚܰܘ̈ܗܝ. ܘܰܐܨܠܚܰܬ݂ ܪܽܘܚܶܗ ܕܡܳܪܝܳܐ ܥܰܠ ܕܰܘܺܝܕ݂ ܡܶܢ ܗܰܘ ܝܰܘܡܳܐ. ܘܩܳܡ ܫܡܽܘܐܶܝܠ ܘܶܐܙܰܠ ܠܪܳܡܬ݂ܳܐ ܠܒܰܝܬܶܗ.
1Sa 16:14 ܘܪܽܘܚܶܗ ܕܰܐ‌ܠܳܗܳܐ ܥܶܒܪܰܬ݂ ܡܶܢ ܫܳܐܘܳܠ. ܘܰܡܕܺܝܒܳܐ ܠܶܗ ܪܽܘܚܳܐ ܒܺܝܫܬܳܐ. ܡܶܢ ܩܕ݂ܳܡ ܡܳܪܝܳܐ.
1Sa 16:15 ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܫܳܐܘܳܠ.
1Sa 16:16 ܗܳܐ ܥܰܒܕܰܝ̈ܟ ܩܕܳܡܰܝܟ. ܢܶܒܥܽܘܢ ܓܰܒܪܳܐ ܕܝܳܕܰܥ ܠܡܶܩܰܫ ܒܟܶܢܳܪܳܐ. ܘܡܳܐ ܕܗܳܘܝܳܐ ܥܠܰܝܟ ܪܽܘܚܳܐ ܒܺܝܫܬܳܐ. ܢܶܩܽܘܫ ܒܺܐܝܕܰܘ̈ܗܝ ܘܢܰܛܐܶܒ ܠܳܟ݂.
1Sa 16:17 ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ. ܚܙܰܘ ܠܺܝ ܓܰܒܪܳܐ ܕܫܰܦܺܝܪ ܢܳܩܶܫ. ܘܰܐܝܬܰܐܗܝ ܠܘܳܬ݂ܝ.
1Sa 16:18 ܘܰܥܢܳܐ ܚܰܕ݂ ܡܶܢ ܥܠܰܝ̈ܡܶܐ ܘܶܐܡܰܪ. ܗܳܐ ܚܙܺܝܬ݂ ܒܪܳܐ ܠܺܐܝܫܰܝ ܕܡܶܢ ܒܶܝܬ݂ ܠܚܶܡ. ܘܝܳܕܰܥ ܠܡܶܩܰܫ. ܘܓܰܢ̱ܒܳܪ ܚܰܝܠܶܗ. ܘܓܰܒܪܳܐ ܗ̱ܘ ܩܪܰܒܬ݂ܳܢܳܐ. ܘܡܶܬ݂ܒܰܝܰܢ ܒܡܶܠܬ݂ܳܐ. ܘܚܶܙܘܶܗ ܫܰܦܺܝܪ. ܘܡܳܪܝܳܐ ܥܰܡܶܗ.
1Sa 16:19 ܘܫܰܕܰܪ ܫܳܐܘܳܠ ܡܰܠܟܳܐ ܠܘܳܬ݂ ܐܺܝܫܰܝ. ܘܶܐܡܰܪ ܠܶܗ. ܫܰܕܰܪ ܠܺܝ ܠܕܰܘܺܝܕ݂ ܒܪܳܟ݂. ܚܳܫܰܚ ܠܺܝ.
1Sa 16:20 ܘܰܕ݂ܒܰܪ ܐܺܝܫܰܝ ܚܡܳܪܳܐ. ܘܰܐܛܥܶܢ ܠܰܚܡܳܐ ܘܙܶܩܳܐ ܕܚܰܡܪܳܐ. ܘܓܰܕ݂ܝܳܐ ܚܰܕ݂ ܕܥܶܙ̈ܶܐ. ܘܫܕܰܪ ܒܺܐܝܕ݂ܶܗ ܕܕܰܘܺܝܕ݂ ܒܪܶܗ ܠܫܳܐܘܳܠ.
1Sa 16:21 ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܫܳܐܘܳܠ. ܘܩܳܡ ܩܕܳܡܰܘܗܝ. ܘܪܰܚܡܶܗ ܛܳܒ. ܘܰܗܘܳܐ ܠܶܗ ܫܳܩܶܠ ܡܳܐܢ̈ܶܐ.
1Sa 16:22 ܘܰܫܠܰܚ ܫܳܐܘܳܠ ܠܺܐܝܫܰܝ. ܘܶܐܡܰܪ ܠܶܗ. ܢܩܽܘܡ ܕܰܘܺܝܕ݂ ܩܕ݂ܳܡܝ. ܡܶܛܽܠ ܕܶܐܫܟܰܚ ܖ̈ܰܚܡܶܐ ܒܥܰܝ̈ܢܰܝ.
1Sa 16:23 ܘܡܳܐ ܕܗܳܘܝܳܐ ܪܽܘܚܶܗ ܕܡܳܪܝܳܐ ܒܺܝܫܬܳܐ ܥܰܠ ܫܳܐܘܳܠ. ܢܳܣܶܒ ܕܰܘܺܝܕ݂ ܘܢܳܩܶܫ ܒܟܶܢܳܪܳܐ. ܘܡܰܪܘܰܚ ܠܫܳܐܘܳܠ. ܘܡܰܛܐܶܒ ܠܶܗ. ܘܥܳܒܪܳܐ ܡܶܢܶܗ ܪܽܘܚܳܐ ܒܺܝܫܬܳܐ.
1Sa 17:1 ܘܟܰܢܶܫܘ ܦܠܶܫܬܳܝ̈ܶܐ ܡܰܫܖ̈ܝܳܬ݂ܗܽܘܢ ܠܰܩܪܳܒܳܐ. ܘܶܐܬ݂ܟܰܬܫܘ ܒܣܰܘܦܳܐ ܕܺܝܗܽܘܕ݂ܳܐ. ܘܰܫܪܰܘ ܒܶܝܬ݂ ܣܰܘܦܳܐ ܠܒܶܝܬ݂ ܥܰܪܩܳܐ ܒܰܐܦܰܪܣܡܺܝܢ.
1Sa 17:2 ܘܫܳܐܘܳܠ ܘܓܰܒܖ̈ܶܐ ܕܺܝܣܪܳܐܶܝܠ ܐܶܬ݂ܟܰܢܰܫܘ. ܘܰܫܪܰܘ ܒܥܽܘܡܩܳܐ ܕܒܶܛܡܬ݂ܳܐ. ܘܰܣܕܰܪܘ ܩܪܳܒܳܐ ܠܽܘܩܒܰܠ ܦܠܶܫܬܳܝ̈ܶܐ.
1Sa 17:3 ܘܰܦܠܶܫܬܳܝ̈ܶܐ ܩܳܝܡܺܝܢ ܥܰܠ ܛܽܘܪܳܐ ܡܶܟܳܐ. ܘܺܝܣܪܳܐܶܝܠ ܩܳܝܡܺܝܢ ܥܰܠ ܛܽܘܪܳܐ ܡܶܟܳܐ. ܘܢܰܚܠܳܐ ܒܰܝܢܳܬ݂ܗܽܘܢ.
1Sa 17:4 ܘܰܢܦܰܩ ܓܰܒܪܳܐ ܓܰܢ̱ܒܪܳܐ ܡܶܢ ܡܰܫܪܺܝܬܳܐ ܕܰܦܠܶܫ̈ܬܳܝܶܐ. ܓܽܘܠܝܰܕ݂ ܫܡܶܗ. ܡܶܢ ܓܰܬ݂. ܪܰܘܡܶܗ ܫܶܬ݂ ܐܰܡܺܝ̈ܢ ܘܰܙܪܶܬ݂.
1Sa 17:5 ܘܣܰܢܘܰܪܬܳܐ ܕܰܢܚܳܫܳܐ ܒܪܺܝܫܶܗ. ܘܫܶܪܝܳܢܳܐ ܕܛܰܣܳܐ ܠܒܺܝܫ. ܘܡܰܬ݂ܩܳܠܳܐ ܕܫܶܪܝܳܢܶܗ ܚܰܡܫܳܐ ܐܰܠܦܺܝ̈ܢ ܡܰܬ݂ܩܳܠܺܝ̈ܢ ܕܰܢܚܳܫܳܐ.
1Sa 17:6 ܘܒܰܖ̈ܙܳܢܩܶܐ ܕܰܢܚܳܫܳܐ ܒܖ̈ܶܓܠܰܘܗܝ. ܘܛܰܪܦܳܢܣܳܐ ܕܰܢܚܳܫܳܐ ܒܶܝܬ݂ ܟܰܬ݂ܦ̈ܳܬܶܗ.
1Sa 17:7 ܘܩܰܝܣܳܐ ܕܢܰܝܙܟܶܗ ܐܰܝܟ݂ ܢܰܘܠܳܐ ܕܓܰܖ̈ܕܳܝܝܶܐ. ܘܰܫܢܳܢܳܐ ܕܢܰܝܙܟܶܗ ܡܶܢ ܫܶܬܡܳܐܐ ܡܰܬܩ̈ܳܠܺܝܢ ܕܦܰܪܙܠܳܐ. ܘܫܳܩܶܠ ܣܰܟܪܳܐ ܐܳܙܶܠ ܩܕܳܡܰܘܗܝ.
1Sa 17:8 ܘܩܳܡ ܘܰܩܪܳܐ ܠܣܶܕ݂ܖ̈ܶܐ ܕܺܝܣܪܳܐܶܝܠ. ܘܶܐܡܰܪ ܠܗܽܘܢ. ܠܡܳܢܳܐ ܢܳܦܩܺܝܢ ܐܢ̱ܬܽܘܢ ܠܡܶܣܕܰܪ ܩܪܳܒܳܐ. ܗܳܐ ܐܶܢܳܐ ܦܠܶܫܬܳܝܳܐ. ܘܰܐܢ̱ܬܽܘܢ ܥܰܒܕܰܘ̈ܗܝ ܕܫܳܐܘܳܠ. ܓܒܰܘ ܠܟܽܘܢ ܓܰܒܪܳܐ ܕܢܶܦܽܘܩ ܥܠܰܝ.
1Sa 17:9 ܐܶܢ ܐܶܫܟܰܚ ܠܡܶܬ݂ܟܰܬܳܫܽܘ ܥܰܡܝ. ܘܢܶܩܛܠܰܢܝ. ܢܶܗܘܶܐ ܠܟܽܘܢ ܥܰܒܕ̈ܶܐ. ܘܶܐܢ ܐܶܢܳܐ ܐܶܙܟܶܝܘܗܝ ܘܶܐܩܛܠܺܝܘܗܝ. ܬܶܗܘܢ ܠܰܢ ܥܰܒܕ̈ܶܐ ܘܬܶܦܠܚܽܘܢܳܢ.
1Sa 17:10 ܘܶܐܡܰܪ ܦܠܶܫܬܳܝܳܐ. ܐܶܢܳܐ ܚܰܣܕܶܬ݂ ܠܣܶܕ݂ܖ̈ܰܘܗܝ ܕܺܝܣܪܳܐܶܝܠ ܝܰܘܡܳܢܳܐ. ܗܰܒܘ ܠܺܝ ܓܰܒܪܳܐ ܢܶܬ݂ܟܰܬܰܫ ܐܰܟ݂ܚܕ݂ܳܐ.
1Sa 17:11 ܘܰܫܡܰܥ ܫܳܐܘܳܠ ܘܟܽܠܶܗ ܝܺܣܪܳܐܶܝܠ ܡܶܠܰܘ̈ܗܝ ܕܰܦܠܶܫܬܳܝܳܐ. ܘܙܳܥܘ ܘܰܕ݂ܚܶܠܘ ܛܳܒ.
1Sa 17:12 ܘܕܰܘܺܝܕ݂ ܒܰܪ ܓܰܒܪܳܐ ܗܘܳܐ ܐܳܦܰܪܬ݂ܳܝܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܫܡܶܗ ܐܺܝܫܰܝ. ܘܠܶܗ ܬܡܳܢܝܳܐ ܒܢܺܝ̈ܢ. ܘܓܰܒܪܳܐ ܒܝܰܘܡܰܘ̈ܗܝ ܕܫܳܐܘܳܠ. ܣܐܶܒ ܘܥܰܠ ܒܰܫܢܰܝ̈ܳܐ.
1Sa 17:13 ܘܶܐܙܰܠܘ ܬܠܳܬܳܐ ܒܢܰܘ̈ܗܝ ܕܺܐܝܫܰܝ ܪܰܘܖ̈ܒܶܐ ܒܳܬܰܪ ܫܳܐܘܳܠ ܠܰܩܪܳܒܳܐ. ܘܰܫܡܳܗܰܝ̈ܗܽܘܢ ܐܶܠܝܰܐܒ ܒܽܘܟܪܶܗ. ܘܬܶܢܝܳܢܶܗ ܐܰܒܺܝܢܳܕ݂ܳܒ. ܘܰܬ݂ܠܺܝܬ݂ܝܳܐ ܫܰܡܳܐ.
1Sa 17:14 ܘܕܰܘܺܝܕ݂ ܗܘܳܐ ܙܥܽܘܪܳܐ.
1Sa 17:15 ܘܗܽܘ ܕܰܘܺܝܕ݂ ܗܦܰܟ݂ ܗܘܳܐ ܡܶܢ ܠܘܳܬ݂ ܫܳܐܘܳܠ. ܘܶܐܙܰܠ ܠܡܶܪܥܳܐ ܥܳܢ̈ܳܐ ܕܰܐܒܽܘܗܝ ܒܒܶܝܬ݂ ܠܚܶܡ.
1Sa 17:16 ܘܰܩܪܶܒ ܦܠܶܫܬܳܝܳܐ ܡܩܰܕܶܡ ܘܰܡܚܰܫܶܟ݂. ܘܩܳܡ ܐܰܪܒܥܺܝܢ ܝܰܘܡܺܝ̈ܢ.
1Sa 17:17 ܘܶܐܡܰܪ ܐܺܝܫܰܝ ܠܕܰܘܺܝܕ݂ ܒܪܶܗ. ܐܰܘܒܶܠ ܠܰܐܚܰܝ̈ܟ ܣܐܳܐ ܩܶܠ̈ܝܳܬ݂ܳܐ. ܘܰܥܣܰܪ ܕܠܰܚܡܳܐ. ܘܰܐܪܗܶܛ ܠܡܰܫܪܺܝܬܳܐ ܠܰܐܚܰܝ̈ܟ.
1Sa 17:18 ܘܰܥܣܰܪ ܓܽܘܒ̈ܢܶܐ ܗܳܠܶܝܢ ܕܚܰܠܒܳܐ. ܐܰܘܒܶܠ ܠܪܰܒ ܐܰܠܦܳܐ. ܘܰܐܚܰܝ̈ܟ ܦܩܽܘܕ݂ ܒܰܫܠܳܡܳܐ. ܘܰܣܒܰܪܬ݂ܗܽܘܢ ܐܰܝܬܳܐ ܠܺܝ.
1Sa 17:19 ܘܫܳܐܘܳܠ ܘܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ. ܒܥܽܘܡܩܳܐ ܕܒܶܛܡܬ݂ܳܐ ܡܶܬ݂ܟܰܬܫܺܝܢ ܥܰܡ ܦܠܶܫܬܳܝ̈ܶܐ.
1Sa 17:20 ܘܩܰܕܶܡ ܕܰܘܺܝܕ݂ ܒܨܰܦܪܳܐ. ܘܰܫܒܰܩ ܥܳܢ̈ܳܐ ܥܰܠ ܢܳܛܽܘܪܳܐ. ܘܰܫܩܰܠ ܘܶܐܙܰܠ ܐܰܝܟ݂ ܕܦܰܩܕܶܗ ܐܺܝܫܰܝ. ܘܶܐܬ݂ܳܐ ܠܡܰܫܪܺܝܬܳܐ ܠܢܰܚܠܳܐ ܕܢܳܦܶܩ ܠܣܶܕ݂ܪܳܐ. ܘܝܰܒܶܒܘ ܠܰܩܪܳܒܳܐ.
1Sa 17:21 ܘܶܐܣܬܕ݂ܰܪܘ ܝܺܣܪܳܐܶܝܠ ܘܰܦܠܶܫܬܳܝ̈ܶܐ ܣܶܕܪܳܐ ܠܽܘܩܒܰܠ ܣܶܕܪܳܐ.
1Sa 17:22 ܘܰܐܢܺܝܚ ܕܰܘܺܝܕ݂ ܡܳܐܢ̈ܶܐ ܡܶܢܶܗ ܥܰܠ ܓܶܢ̱ܒ ܡܳܐܢ̈ܶܐ. ܘܰܪܗܶܛ ܠܣܶܕܪܳܐ. ܘܫܰܐܶܠ ܒܰܫܠܳܡܳܐ ܕܰܐܚܰܘ̈ܗܝ.
1Sa 17:23 ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ. ܘܗܳܐ ܓܰܒܪܳܐ ܓܰܢ̱ܒܪܳܐ ܣܠܶܩ. ܓܽܘܠܝܰܕ݂ ܦܠܶܫܬܳܝܳܐ ܫܡܶܗ ܡܶܢ ܓܳܬ݂. ܡܶܢ ܣܶܕܪܳܐ ܕܰܦܠܶܫ̈ܬܳܝܶܐ. ܘܶܐܡܰܪ ܡ̈ܶܠܶܐ ܗܳܠܶܝܢ. ܘܰܫܡܰܥ ܕܰܘܺܝܕ݂.
1Sa 17:24 ܘܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ. ܟܰܕ݂ ܚܙܰܐܗܝ ܠܓܰܢ̱ܒܪܳܐ. ܕܚܶܠܘ ܘܰܥܪܰܩܘ ܡܶܢ ܩܕܳܡܰܘܗܝ.
1Sa 17:25 ܘܶܐܡܰܪ ܓܰܒܖ̈ܶܐ ܕܺܝܣܪܳܐܶܝܠ. ܚܙܰܝܬܽܘܢ ܓܰܒܪܳܐ ܗܳܢܳܐ ܕܠܰܡܚܰܣܳܕ݂ܽܘܬܶܗ ܠܺܝܣܪܳܐܶܝܠ ܣܠܶܩ. ܓܰܒܪܳܐ ܕܢܶܩܛܠܺܝܘܗܝ. ܢܰܥܬܪܺܝܘܗܝ ܡܰܠܟܳܐ ܥܽܘܬ݂ܪܳܐ ܪܰܒܳܐ. ܘܒܰܪܬܶܗ ܢܶܬܶܠ ܠܶܗ. ܘܰܠܒܶܝܬ݂ ܐܰܒܽܘܗܝ ܢܶܥܒܶܕ݂ ܡܚܰܪܪܳܐ ܒܺܝܣܪܳܐܶܝܠ.
1Sa 17:26 ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܩܳܝܡܺܝܢ ܠܘܳܬܶܗ. ܡܳܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܢܶܩܛܠܺܝܘܗܝ ܠܰܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܘܢܰܥܒܰܪ ܚܶܣܕܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܡܳܢܳܐ ܗܽܘ ܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܕܰܡܚܰܣܶܕ݂ ܠܣܶܕ݂ܖ̈ܰܘܗܝ ܕܰܐ‌ܠܳܗܳܐ ܚܰܝܳܐ.
1Sa 17:27 ܘܶܐܡܰܪ ܠܶܗ ܥܰܡܳܐ ܐܰܝܟ݂ ܡܶܠܬ݂ܳܐ ܗܳܕ݂ܶܐ. ܕܗܳܟܰܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܢܶܩܛܠܺܝܘܗܝ.
1Sa 17:28 ܘܰܫܡܰܥ ܐܶܠܝܰܐܒ ܐܰܚܽܘܗܝ ܩܰܫܺܝܫܳܐ ܟܰܕ݂ ܐܳܡܰܪ ܠܗܽܘܢ ܠܓܰܒܖ̈ܶܐ. ܘܶܐܬ݂ܚܰܡܰܬ݂ ܪܽܘܓܙܶܗ ܕܶܐܠܝܰܐܒ ܥܰܠ ܕܰܘܺܝܕ݂. ܘܶܐܡܰܪ ܠܶܗ. ܡܳܢܳܐ ܢܚܶܬܬ. ܘܥܰܠ ܡܰܢ ܫܒܰܩܬ ܥܳܢ̈ܳܐ ܗܳܠܶܝܢ ܩܰܠܺܝܠ ܕܰܒܡܰܕܒܪܳܐ. ܐܶܢܳܐ ܝܳܕ݂ܰܥ ܐ̱ܢܳܐ ܡܰܪܳܚܽܘܬܳܟ݂ ܘܒܺܝܫܽܘܬ݂ ܠܶܒܳܟ݂. ܕܰܠܡܶܚܙܳܐ ܗܽܘ ܩܪܳܒܳܐ ܢܚܶܬܬ.
1Sa 17:29 ܘܶܐܡܰܪ ܕܰܘܺܝܕ݂ ܡܳܢܳܐ ܥܶܒܕܶܬ݂. ܗܳܫܳܐ ܗܳܐ ܡܶܠܬ݂ܳܐ ܗܺܝ.
1Sa 17:30 ܘܶܐܬ݂ܦܢܺܝ ܡܶܢ ܠܘܳܬ݂ܶܗ ܠܓܰܒܳܐ ܐ̱ܚܪܺܢܳܐ. ܘܶܐܡܰܪ ܐܰܝܟ݂ ܡܶܠܬ݂ܳܐ ܗܳܕ݂ܶܐ. ܘܰܐܬ݂ܺܝܒܽܘܗܝ ܥܰܡܳܐ ܦܶܬ݂ܓ݂ܳܡܳܐ ܐܰܝܟ݂ ܦܶܬ݂ܓ݂ܳܡܳܐ ܩܰܕܡܳܝܳܐ.
1Sa 17:31 ܘܶܐܫܬܡܰܥ ܡ̈ܶܠܶܐ ܕܡܰܠܶܠ ܕܰܘܺܝܕ݂ ܩܕ݂ܳܡ ܫܳܐܘܳܠ. ܘܕܰܒܪܶܗ.
1Sa 17:32 ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܠܳܐ ܢܶܦܶܠ ܠܶܒܶܗ ܕܳܐܕܳܡ ܥܠܰܘܗܝ. ܥܰܒܕܳܟ݂ ܐܳܙܶܠ ܘܡܶܬ݂ܟܰܬܰܫ ܥܰܡ ܦܠܶܫܬܳܝܳܐ ܗܳܢܳܐ.
1Sa 17:33 ܘܶܐܡܰܪ ܫܳܐܘܳܠ ܠܕܰܘܺܝܕ݂. ܠܳܐ ܡܶܫܟܰܚ ܐܰܢ̱ܬ ܠܡܺܐܙܰܠ ܥܰܠ ܦܠܶܫܬܳܝܳܐ ܗܳܢܳܐ ܠܡܶܬ݂ܟܰܬܳܫܽܘ ܥܰܡܶܗ. ܡܶܛܽܠ ܕܛܰܠܝܳܐ ܐܰܢ̱ܬ. ܘܗܽܘ ܓܰܒܪܳܐ ܗܽܘ ܩܪܰܒܬܳܢܳܐ ܡܶܢ ܛܰܠܝܽܘܬܶܗ.
1Sa 17:34 ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܪܳܥܶܐ ܗܘܳܐ ܥܰܒܕܳܟ݂ ܠܳܐܒܝ ܥܳܢ̈ܳܐ. ܘܶܐܬ݂ܳܐ ܐܰܪܝܳܐ ܘܕܺܐܒܳܐ. ܘܰܫܩܰܠܘ ܐܶܡܪܳܐ ܡܶܢ ܓܙܳܪܳܐ.
1Sa 17:35 ܘܢܶܦܩܶܬ݂ ܒܳܬܪܶܗ ܘܰܡܚܺܝܬܶܗ. ܘܰܐܥܕܺܝܬܶܗ ܡܶܢ ܦܽܘܡܶܗ. ܘܶܐܬ݂ܡܰܪܡܰܪ ܥܠܰܝ. ܘܶܐܚܰܕܬܶܗ ܒܕܰܩܢܶܗ ܘܰܡܚܺܝܬܶܗ. ܘܰܐܩܠܺܝܬܶܗ.
1Sa 17:36 ܘܳܐܦ ܐܰܪܝܳܐ ܘܳܐܦ ܕܺܐܒܳܐ ܩܛܰܠ ܥܰܒܕܳܟ݂. ܢܶܗܘܶܐ ܦܠܶܫܬܳܝܳܐ ܗܳܢܳܐ ܥܽܘܪܠܳܐ ܐܰܝܟ݂ ܚܰܕ݂ ܡܶܢܗܽܘܢ. ܡܶܛܽܠ ܕܚܰܣܶܕ݂ ܠܣܶܕ݂ܖ̈ܰܘܗܝ ܕܰܐ‌ܠܳܗܳܐ ܚܰܝܳܐ.
1Sa 17:37 ܘܶܐܡܰܪ ܕܰܘܺܝܕ݂. ܡܳܪܝܳܐ ܕܦܰܨܝܰܢܝ ܡܶܢ ܐܺܝܕ݂ܳܐ ܕܰܐܪܝܳܐ ܘܡܶܢ ܐܺܝܕ݂ܳܐ ܕܕܺܐܒܳܐ. ܗܽܘ ܢܦܰܨܶܝܢܝ ܡܶܢ ܐܺܝܕܰܘ̈ܗܝ ܕܰܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܘܶܐܡܰܪ ܫܳܐܘܳܠ ܠܕܰܘܺܝܕ݂. ܙܶܠ ܘܡܳܪܝܳܐ ܢܶܗܘܶܐ ܥܰܡܳܟ݂.
1Sa 17:38 ܘܰܐܠܒܶܫ ܫܳܐܘܳܠ ܠܕܰܘܺܝܕ݂ ܡܳܐܢܰܘ̈ܗܝ. ܘܣܳܡ ܣܰܢܘܰܪܬܳܐ ܕܰܢܚܳܫܳܐ ܒܪܺܝܫܶܗ. ܘܰܐܠܒܫܶܗ ܫܶܪܝܳܢܳܐ.
1Sa 17:39 ܘܶܐܣܰܪ ܕܰܘܺܝܕ݂ ܣܰܝܦܶܗ ܠܥܶܠ ܡܶܢ ܡܳܐܢܰܘ̈ܗܝ. ܘܠܳܐ ܨܒܳܐ ܠܡܺܐܙܰܠ ܡܶܛܽܠ ܕܠܳܐ ܢܰܣܺܝ ܐܶܢܽܘܢ. ܘܰܐܥܒܰܪ ܐܶܢܽܘܢ ܕܰܘܺܝܕ݂ ܡܶܢܶܗ.
1Sa 17:40 ܘܰܢܣܰܒ ܚܽܘܛܪܶܗ ܒܺܐܝܕ݂ܶܗ. ܘܰܓܒܳܐ ܠܶܗ ܚܰܡܫܳܐ ܫܥܳܥܺܝ̈ܢ ܕܟܺܐܦܳܐ ܡܶܢ ܚܳܠܳܐ. ܘܣܳܡ ܐܶܢܽܘܢ ܒܡܳܐܢܳܐ ܕܺܝܠܶܗ ܕܖ̈ܳܥܰܘܳܬ݂ܳܐ. ܒܬܰܪܡܳܠܶܗ. ܘܩܶܠܥܶܗ ܒܺܐܝܕ݂ܶܗ. ܘܰܩܪܶܒ ܠܘܳܬ݂ ܦܠܶܫܬܳܝܳܐ.
1Sa 17:41 ܘܗܳܐ ܦܠܶܫܬܳܝܳܐ ܐܶܬ݂ܳܐ ܘܰܩܪܶܒ ܠܘܳܬ݂ ܕܰܘܺܝܕ݂. ܘܓܰܒܪܳܐ ܫܳܩܶܠ ܣܰܟܪܳܐ ܩܕܳܡܰܘܗܝ.
1Sa 17:42 ܘܰܐܕ݂ܺܝܩ ܦܠܶܫܬܳܝܳܐ ܘܰܚܙܳܐ ܠܕܰܘܺܝܕ݂ ܘܒܰܣܰܪ ܥܠܰܘܗܝ. ܡܶܛܽܠ ܕܛܰܠܝܳܐ ܗܘܳܐ. ܘܰܣܡܰܩܪܳܝ ܘܫܰܦܺܝܪ ܚܶܙܘܳܐ.
1Sa 17:43 ܘܶܐܡܰܪ ܦܠܶܫܬܳܝܳܐ ܠܕܰܘܺܝܕ݂. ܟܰܠܒܳܐ ܐ̱ܢܳܐ ܕܳܐܬܶܐ ܐܰܢ̱ܬ ܥܠܰܝ ܒܚܽܘܛܪܳܐ. ܘܨܰܚܺܝ ܦܠܶܫܬܳܝܳܐ ܠܕܰܘܺܝܕ݂ ܒܰܐܠܳܗܰܘ̈ܗܝ.
1Sa 17:44 ܘܶܐܡܰܪ ܦܠܶܫܬܳܝܳܐ ܠܕܰܘܺܝܕ݂. ܬܳܐ ܠܘܳܬ݂ܝ. ܘܶܐܬܠܺܝܘܗܝ ܒܶܣܪܳܟ݂ ܠܥܰܘܦܳܐ ܕܰܫܡܰܝܳܐ. ܘܰܠܚܰܝܽܘܬ݂ܳܐ ܕܕܰܒܪܳܐ.
1Sa 17:45 ܘܶܐܡܰܪ ܕܰܘܺܝܕ݂ ܠܰܦܠܶܫܬܳܝܳܐ. ܐܰܢ̱ܬ ܐܳܬܶܐ ܐܰܢ̱ܬ ܥܠܰܝ ܒܣܰܝܦܳܐ ܘܰܒܢܰܝܙܟ݂ܳܐ. ܘܰܒܣܰܟܪܳܐ. ܘܶܐܢܳܐ ܐܳܬܶܐ ܐ̱ܢܳܐ ܥܠܰܝܟ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܨܒܰܐܬ݂. ܕܣܶܕܖ̈ܶܐ ܕܺܝܣܪܳܐܶܝܠ ܚܰܣܶܕܬ.
1Sa 17:46 ܝܰܘܡܳܢܳܐ ܢܰܫܠܡܳܟ݂ ܡܳܪܝܳܐ ܒܺܐܝܕܰܝ̈. ܘܶܐܩܛܠܳܟ݂ ܘܶܐܣܰܒ ܪܺܝܫܟ݂ ܡܶܢܳܟ݂. ܘܶܐܬܶܠ ܫܠܰܕ̈ܶܐ ܕܡܰܫܖ̈ܝܳܬܳܐ ܕܰܦܠܶܫ̈ܬܳܝܶܐ ܝܰܘܡܳܢܳܐ. ܠܚܰܝܽܘܬ݂ܳܐ ܕܕܰܒܪܳܐ. ܘܰܠܥܰܘܦܳܐ ܕܰܫܡܰܝܳܐ.
1Sa 17:47 ܘܢܶܕܥܽܘܢ ܟܽܠܳܗ̇ ܐܰܪܥܳܐ. ܕܺܐܝܬ݂ ܐܰ‌ܠܳܗܳܐ ܒܺܝܣܪܳܐܶܝܠ. ܘܢܶܕܥܽܘܢ ܟܽܠܶܗ ܟܶܢܫܳܐ ܗܳܢܳܐ. ܕܠܳܐ ܗܘܳܐ ܒܣܰܝܦܳܐ ܘܰܒܢܰܝܙܟ݂ܳܐ ܦܳܪܶܩ ܡܳܪܝܳܐ. ܡܶܛܽܠ ܕܰܕ݂ܡܳܪܝܳܐ ܗܽܘ ܩܪܳܒܳܐ. ܘܢܰܫܠܶܡܟܽܘܢ ܒܺܐܝܕܰܝ̈ܢ.
1Sa 17:48 ܘܗܳܐ ܦܠܶܫܬܳܝܳܐ ܐܶܬ݂ܳܐ ܘܰܩܪܶܒ ܠܽܐܘܪܥܶܗ ܕܕܰܘܺܝܕ݂. ܘܶܐܣܬܰܪܗܰܒ̣ ܕܰܘܺܝܕ݂. ܘܰܪܗܶܛ ܠܣܶܕ݂ܪܳܐ ܠܽܐܘܪܥܶܗ ܕܰܦܠܶܫܬܳܝܳܐ.
1Sa 17:49 ܘܰܐܘܫܶܛ ܕܰܘܺܝܕ݂ ܐܺܝܕ݂ܶܗ ܠܡܳܐܢܶܗ. ܘܰܢܣܰܒ ܡܶܢ ܬܰܡܳܢ ܟܺܐܦܳܐ. ܘܰܐܟ݂ܪܶܟ݂ ܘܰܡܚܳܝܗܝ ܠܰܦܠܶܫܬܳܝܳܐ ܒܶܝܬ݂ ܥܰܝܢܰܘ̈ܗܝ. ܘܛܶܒܥܰܬ݂ ܟܺܐܦܳܐ ܒܶܝܬ݂ ܥܰܝܢܰܘ̈ܗܝ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ.
1Sa 17:50 ܘܰܥܫܶܢ ܕܰܘܺܝܕ݂ ܡܶܢ ܦܠܶܫܬܳܝܳܐ ܒܩܶܠܥܳܐ ܘܰܒܟܺܐܦܳܐ. ܘܰܡܚܳܝܗܝ ܠܰܦܠܶܫܬܳܝܳܐ ܘܩܰܛܠܶܗ. ܘܣܰܝܦܳܐ ܠܰܝܬ ܒܺܐܝܕ݂ܶܗ ܕܕܰܘܺܝܕ݂.
1Sa 17:51 ܘܰܪܗܶܛ ܕܰܘܺܝܕ݂ ܘܩܳܡ ܥܰܠ ܦܠܶܫܬܳܝܳܐ. ܘܰܢܣܰܒ ܣܰܝܦܶܗ ܘܫܰܡܛܶܗ ܡܶܢ ܚܶܠܬܶܗ. ܘܩܰܛܠܶܗ. ܘܰܦܣܰܩ ܪܺܝܫܶܗ. ܘܰܚܙܰܘ ܦܠܶܫܬܳܝ̈ܶܐ ܕܡܺܝܬ݂ ܓܰܢ̱ܒܳܪܗܽܘܢ ܘܰܥܪܰܩܘ.
1Sa 17:52 ܘܩܳܡܘ ܐ̱ܢܳܫ̈ܳܐ ܕܺܝܣܪܳܐܶܝܠ. ܘܕܺܝܗܽܘܕ݂ܳܐ. ܘܶܐܬ݂ܠܰܒܰܒܘ ܘܰܪܕܰܦܘ ܠܰܦܠܶܫܬܳܝ̈ܶܐ. ܥܕܰܡܳܐ ܠܡܰܥܠܳܢܳܐ ܕܢܰܚܠܳܐ. ܘܰܥܕܰܡܳܐ ܠܢܰܚܠܳܐ ܕܥܶܩܪܽܘܢ. ܘܰܢܦܰܠܘ ܩܛܺܝ̈ܠܶܐ ܕܰܦܠܶܫ̈ܬܳܝܶܐ ܒܽܐܘܪܚܳܐ ܕܰܫܪܶܝܢ. ܘܰܥܕܰܡܳܐ ܠܓܰܬ݂. ܘܰܥܕܰܡܳܐ ܠܥܶܩܪܽܘܢ.
1Sa 17:53 ܘܰܗܦܰܟ݂ܘ ܒܢܰܝ̈ ܝܺܣܪܳܐܶܝܠ ܕܪܳܕ݂ܦܺܝܢ ܗܘܰܘ ܒܳܬܰܪ ܦܠܶܫܬܳܝ̈ܶܐ. ܘܒܰܙܘ ܡܰܫܖ̈ܝܳܬ݂ܗܽܘܢ.
1Sa 17:54 ܘܰܢܣܰܒ ܕܰܘܺܝܕ݂ ܪܺܝܫܶܗ ܕܰܦܠܶܫܬܳܝܳܐ ܘܰܐܝـܬܝܶܗ ܠܽܐܘܪܺܫܠܶܡ. ܘܡܳܐܢܰܘ̈ܗܝ ܣܳܡ ܒܡܰܫܟܢܶܗ.
1Sa 17:55 ܘܟܰܕ݂ ܚܙܳܝܗܝ ܫܳܐܘܳܠ ܠܕܰܘܺܝܕ݂ ܕܰܢܦܰܩ ܠܽܐܘܪܥܶܗ ܕܰܦܠܶܫܬܳܝܳܐ. ܐܶܡܰܪ ܠܰܐܒܢܺܝܪ ܪܰܒ ܚܰܝܠܶܗ. ܒܰܪ ܡܰܢܽܘ ܛܰܠܝܳܐ ܗܳܢܳܐ.
1Sa 17:56 ܘܶܐܡܰܪ ܐܰܒܢܺܝܪ. ܚܰܝܳܐ ܗܺܝ ܢܰܦܫܳܟ݂ ܡܰܠܟܳܐ ܕܠܳܐ ܝܳܕܰܥ ܐ̱ܢܳܐ. ܘܶܐܡܰܪ ܡܰܠܟܳܐ. ܫܰܐܶܠ ܐܰܢ̱ܬ ܒܰܪ ܡܰܢܽܘ ܥܠܰܝܡܳܐ ܗܳܢܳܐ.
1Sa 17:57 ܘܟܰܕ݂ ܗܦܰܟ݂ ܕܰܘܺܝܕ݂ ܟܰܕ݂ ܩܰܛܠܶܗ ܠܰܦܠܶܫܬܳܝܳܐ. ܕܰܒܪܶܗ ܐܰܒܢܺܝܪ. ܘܰܐܥܠܶܗ ܩܕ݂ܳܡ ܫܳܐܘܳܠ. ܘܪܺܝܫܶܗ ܕܰܦܠܶܫܬܳܝܳܐ ܒܺܐܝܕ݂ܶܗ.
1Sa 17:58 ܘܶܐܡܰܪ ܠܶܗ ܫܳܐܘܳܠ. ܒܰܪ ܡܰܢ ܐܰܢ̱ܬ ܛܰܠܝܳܐ. ܘܶܐܡܰܪ ܠܶܗ ܕܰܘܺܝܕ݂. ܒܰܪ ܥܰܒܕܳܟ݂ ܐܺܝܫܰܝ ܕܡܶܢ ܒܶܝܬ݂ ܠܚܶܡ.
1Sa 18:1 ܘܟܰܕ݂ ܫܰܠܶܡ ܕܰܘܺܝܕ݂ ܠܡܺܐܡܰܪ ܠܫܳܐܘܳܠ. ܢܰܦܫܶܗ ܕܝܽܘܢܳܬ݂ܳܢ ܢܶܩܦܰܬ݂ ܠܢܰܦܫܶܗ ܕܕܰܘܺܝܕ݂. ܘܪܰܚܡܶܗ ܝܽܘܢܳܬ݂ܳܢ ܐܰܝܟ݂ ܢܰܦܫܶܗ.
1Sa 18:2 ܘܕܰܒܪܶܗ ܫܳܐܘܳܠ ܒܝܰܘܡܳܐ ܗܰܘ. ܘܠܳܐ ܫܰܒܩܶܗ ܠܡܶܗܦܰܟ݂ ܠܒܶܝܬ݂ ܐܰܒܽܘܗܝ.
1Sa 18:3 ܘܰܐܩܺܝܡܘ ܝܽܘܢܳܬ݂ܳܢ ܘܕܰܘܺܝܕ݂ ܩܝܳܡܳܐ. ܡܶܛܽܠ ܕܰܪܚܶܡ ܗܘܳܐ ܝܽܘܢܳܬ݂ܳܢ ܠܕܰܘܺܝܕ݂ ܐܰܝܟ݂ ܢܰܦܫܶܗ.
1Sa 18:4 ܘܰܫܠܰܚ ܝܽܘܢܳܬ݂ܳܢ ܦܪܺܝܣܳܐ ܕܰܥܠܰܘܗܝ ܘܝܰܗܒܶܗ ܠܕܰܘܺܝܕ݂. ܘܡܳܐܢ̈ܶܐ ܕܰܥܠܰܘܗܝ. ܥܕܰܡܳܐ ܠܣܰܝܦܶܗ. ܘܩܶܫܬܶܗ. ܘܗܶܡܝܳܢܶܗ.
1Sa 18:5 ܘܢܳܦܶܩ ܗܘܳܐ ܕܰܘܺܝܕ݂ ܠܰܐܝܟܳܐ ܕܰܡܫܰܕܰܪ ܗܘܳܐ ܠܶܗ ܫܳܐܘܳܠ. ܘܙܳܟܶܐ ܗܘܳܐ. ܘܰܐܩܺܝܡܶܗ ܫܳܐܘܳܠ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ. ܘܰܫܦܰܪ ܒܥܰܝ̈ܢܰܝ ܥܰܡܳܐ. ܘܳܐܦ ܒܥܰܝ̈ܢܰܝ ܥܰܒܕܰܘ̈ܗܝ ܕܫܳܐܘܳܠ.
1Sa 18:6 ܘܰܗܘܳܐ ܕܟܰܕ݂ ܐܶܬ݂ܰܘ. ܟܰܕ݂ ܗܦܰܟ݂ ܕܰܘܺܝܕ݂ ܟܰܕ݂ ܩܰܛܠܶܗ ܠܰܦܠܶܫܬܳܝܳܐ. ܢܦܰܩ̈ܝ ܢܶܫ̈ܶܐ ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܠܰܡܫܰܒܳܚܽܘ ܒܰܖ̈ܒܺܝܥܶܐ ܠܽܐܘܪܥܶܗ ܕܫܳܐܘܳܠ ܡܰܠܟܳܐ. ܒܰܦ̈ܠܰܓܶܐ. ܘܰܒܨܶܨ̈ܠܶܐ. ܘܰܒܚܰܕ݂ܽܘܬ݂ܳܐ
1Sa 18:7 ܘܰܡܥܰܢ̈ܝܳܢ ܗܘܰܝ̈ ܢܶܫܶܐ. ܘܓܳܚ̈ܟܳܢ. ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.
1Sa 18:8 ܘܶܐܬ݂ܚܰܡܰܬ݂ ܫܳܐܘܳܠ ܛܳܒ. ܘܶܐܬ݂ܒܐܶܫ ܒܥܰܝܢܰܘ̈ܗܝ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܝܰܗܒ ܠܕܰܘܺܝܕ݂ ܖ̈ܶܒܘܳܬ݂ܳܐ. ܘܠܺܝ ܝܰܗܒ ܐܰܠܦ̈ܶܐ. ܘܬܽܘܒ ܕܺܝܠܶܗ ܗܺܝ ܡܰܠܟܽܘܬ݂ܳܐ.
1Sa 18:9 ܘܫܰܪܺܝ ܫܳܐܘܳܠ ܠܡܶܣܩܪܶܗ ܠܕܰܘܺܝܕ݂ ܡܶܢ ܗܰܘ ܝܰܘܡܳܐ.
1Sa 18:10 ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ. ܘܰܐܨܠܚܰܬ݂ ܪܽܘܚܶܗ ܕܰܐ‌ܠܳܗܳܐ ܒܺܝܫܬܳܐ ܥܰܠ ܫܳܐܘܳܠ. ܘܶܐܬ݂ܢܰܒܺܝ ܒܓܰܘ ܒܰܝܬܶܗ. ܘܕܰܘܺܝܕ݂ ܢܳܩܶܫ ܩܕܳܡܰܘܗܝ ܐܰܝܟ݂ ܕܟܽܠܝܽܘܡ. ܘܡܽܘܪܢܺܝܬ݂ܳܐ ܒܺܐܝܕ݂ܶܗ ܕܫܳܐܘܳܠ.
1Sa 18:11 ܘܰܫܕ݂ܳܐ ܫܳܐܘܳܠ ܡܽܘܪܢܺܝܬ݂ܳܐ ܘܶܐܡܰܪ. ܐܶܡܚܶܐ ܒܕܰܘܺܝܕ݂. ܘܒܶܐܣܬ݂ܳܐ. ܘܶܐܬ݂ܟܪܶܟ݂ ܕܰܘܺܝܕ݂ ܡܶܢ ܩܕܳܡܰܘܗܝ ܬܰܪܬܶܝܢ ܙܰܒܢܺܝ̈ܢ
1Sa 18:12 ܘܰܕ݂ܚܶܠ ܫܳܐܘܳܠ ܡܶܢ ܩܕ݂ܳܡ ܕܰܘܺܝܕ݂. ܡܶܛܽܠ ܕܡܳܪܝܳܐ ܗܘܳܐ ܥܰܡܶܗ. ܘܡܶܢ ܫܳܐܘܳܠ ܥܒܰܪ.
1Sa 18:13 ܘܰܐܦܪܩܶܗ ܫܳܐܘܳܠ ܡܶܢ ܠܘܳܬܶܗ. ܘܥܰܒܕܶܗ ܠܶܗ ܪܰܒ ܐܰܠܦܳܐ. ܘܰܗܘܳܐ ܢܳܦܶܩ ܘܥܳܐܶܠ ܩܕ݂ܳܡ ܥܰܡܳܐ.
1Sa 18:14 ܘܰܗܘܳܐ ܕܰܘܺܝܕ݂ ܒܟܽܠܗܶܝܢ ܐܽܘܖ̈ܚܳܬܶܗ ܣܰܟܽܘܠܬ݂ܳܢ. ܘܡܳܪܝܳܐ ܥܰܡܶܗ.
1Sa 18:15 ܘܰܚܙܳܐ ܫܳܐܘܳܠ ܕܣܰܟܽܘܠܬ݂ܳܢ ܗܽܘ ܛܳܒ. ܘܰܕ݂ܚܶܠ ܡܶܢ ܩܕܳܡܰܘܗܝ.
1Sa 18:16 ܘܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ ܪܚܶܡܘ ܠܕܰܘܺܝܕ݂. ܡܶܛܽܠ ܕܗܽܘ ܢܳܦܶܩ ܗܘܳܐ ܘܥܳܐܶܠ ܩܕ݂ܳܡܰܝܗܽܘܢ.
1Sa 18:17 ܘܶܐܡܰܪ ܫܳܐܘܳܠ ܠܕܰܘܺܝܕ݂. ܗܳܐ ܒܪܰܬ݂ܝ ܩܰܫܺܝܫܬܳܐ ܢܳܕ݂ܳܒ. ܐܶܬܠܺܝܗ̇ ܠܳܟ݂ ܐܰܢ̱ܬܬ݂ܳܐ. ܒܪܰܡ ܗܘܺܝ ܠܺܝ ܪܰܒ ܚܰܝܠܳܐ. ܘܶܐܬ݂ܟܰܬܫ ܒܰܩܖ̈ܳܒܰܘܗܝ ܕܡܳܪܝܳܐ. ܘܫܳܐܘܳܠ ܐܶܡܰܪ. ܠܳܐ ܬܶܗܘܶܐ ܒܶܗ ܐܺܝܕ݂ܝ. ܐܶܠܳܐ ܬܶܗܘܶܐ ܒܶܗ ܐܺܝܕ݂ܳܐ ܕܰܦܠܶܫ̈ܬܳܝܶܐ.
1Sa 18:18 ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܡܰܢ ܐܶܢܳܐ. ܘܡܳܢܳܐ ܥܶܒܕܶܬ݂. ܘܡܳܢܳܐ ܐܶܢܽܘܢ ܚܰܝܰܝ̈. ܘܫܰܪܒܬܶܗ ܕܳܐܒܝ ܒܺܝܣܪܳܐܶܝܠ. ܕܒܰܪܬܶܗ ܕܡܰܠܟܳܐ ܐܶܣܰܒ.
1Sa 18:19 ܘܰܗܘܳܐ ܙܰܒܢܳܐ ܠܡܶܬܰܠ ܠܢܳܕ݂ܳܒ ܒܰܪܬ ܫܳܐܘܳܠ ܠܕܰܘܺܝܕ݂. ܘܗܺܝ ܐܶܬ݂ܝܰܗܒܰܬ݂ ܠܥܰܙܪܳܐܶܝܠ ܕܡܶܢ ܡܚܽܘܠܳܐ ܐܰܢ̱ܬܬ݂ܳܐ.
1Sa 18:20 ܘܪܶܚܡܰܬ݂ ܡܰܠܟܺܝܠ ܒܰܪܬ݂ ܫܳܐܘܳܠ ܠܕܰܘܺܝܕ݂. ܘܚܰܘܺܝܘ ܠܫܳܐܘܳܠ. ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ.
1Sa 18:21 ܘܶܐܡܰܪ ܫܳܐܘܳܠ. ܐܶܬܠܺܝܗ̇ ܠܶܗ. ܘܬܶܗܘܶܐ ܠܶܗ ܬܽܘܩܰܠܬ݂ܳܐ. ܘܬܶܗܘܶܐ ܒܶܗ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܶܐܡܰܪ ܫܳܐܘܳܠ ܠܕܰܘܺܝܕ݂. ܒܬܰܖ̈ܬܰܝܗܶܝܢ ܬܶܗܘܶܐ ܠܺܝ ܚܰܬ݂ܢܳܐ ܝܰܘܡܳܢܳܐ.
1Sa 18:22 ܘܦܰܩܶܕ݂ ܫܳܐܘܳܠ ܠܥܰܒܕܰܘ̈ܗܝ. ܕܶܐܡܰܪܘ ܠܕܰܘܺܝܕ݂ ܒܰܪ ܐܺܝܫܰܝ. ܗܳܐ ܨܒܳܐ ܒܳܟ݂ ܡܰܠܟܳܐ. ܘܟܽܠܗܽܘܢ ܥܰܒܕܰܘ̈ܗܝ ܪܰܚܡܽܘܟ݂. ܗܳܫܳܐ ܗܘܺܝ ܚܰܬ݂ܢܳܐ ܠܡܰܠܟܳܐ.
1Sa 18:23 ܘܶܐܡܰܪܘ ܥܰܒܕܰܘ̈ܗܝ ܕܫܳܐܘܳܠ ܠܕܰܘܺܝܕ݂ ܡ̈ܶܠܶܐ ܗܳܠܶܝܢ. ܘܶܐܡܰܪ ܕܰܘܺܝܕ݂. ܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟܽܘܢ. ܕܶܐܗܘܶܐ ܚܰܬ݂ܢܳܐ ܠܡܰܠܟܳܐ. ܘܶܐܢܳܐ ܓܰܒܪܳܐ ܐ̱ܢܳܐ ܡܶܣܟܺܢܳܐ ܘܰܡܨܰܥܪܳܐ.
1Sa 18:24 ܘܚܰܘܝܽܘܗܝ ܥܰܒܕܰܘ̈ܗܝ ܠܫܳܐܘܳܠ. ܘܶܐܡܰܪܘ ܠܶܗ ܡ̈ܶܠܶܐ ܗܳܠܶܝܢ ܕܶܐܡܰܪ ܕܰܘܺܝܕ݂.
1Sa 18:25 ܘܶܐܡܰܪ ܫܳܐܘܳܠ. ܗܳܟܰܢܳܐ ܬܺܐܡܪܽܘܢ ܠܕܰܘܺܝܕ݂. ܠܳܐ ܨܳܒܶܐ ܡܰܠܟܳܐ ܒܡܰܗܪܳܐ. ܐܶܠܳܐ ܒܡܰܐܬܶܝܢ ܥܽܘܖ̈ܠܘܳܬ݂ܳܐ ܕܰܦܠܶܫ̈ܬܳܝܶܐ. ܠܡܶܬ݂ܦܪܳܥܘ ܡܶܢ ܒܥܶܠܕܒܳܒܰܘ̈ܗܝ. ܘܡܰܠܟܳܐ ܫܳܐܘܳܠ ܐܶܬ݂ܚܰܫܰܒ ܠܡܰܪܡܳܝܽܘܬܶܗ ܠܕܰܘܺܝܕ݂ ܒܺܐܝܕ݂ܳܐ ܕܰܦܠܶܫ̈ܬܳܝܶܐ.
1Sa 18:26 ܘܚܰܘܝܽܘܗܝ ܥܰܒܕܰܘ̈ܗܝ ܕܫܳܐܘܳܠ ܠܕܰܘܺܝܕ݂ ܡ̈ܶܠܶܐ ܗܳܠܶܝܢ. ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ ܕܕܰܘܺܝܕ݂ ܠܡܶܗܘܳܐ ܚܰܬ݂ܢܳܐ ܠܡܰܠܟܳܐ. ܘܠܳܐ ܫܠܶܡܘ ܝܰܘ̈ܡܳܬ݂ܳܐ.
1Sa 18:27 ܘܩܳܡ ܕܰܘܺܝܕ݂ ܘܶܐܙܰܠ ܗܽܘ ܘܓܰܒܖ̈ܰܘܗܝ. ܘܩܰܛܶܠ ܡܶܢ ܦܠܶܫܬܳܝ̈ܶܐ ܡܰܐܬܶܝܢ ܓܰܒܖ̈ܺܝܢ. ܘܰܐܝܬܺܝ ܕܰܘܺܝܕ݂ ܥܽܘܖ̈ܠܘܳܬ݂ܗܽܘܢ. ܘܩܰܪܶܒ ܐܶܢܶܝܢ ܠܡܰܠܟܳܐ ܕܢܶܗܘܶܐ ܚܰܬ݂ܢܳܐ ܠܡܰܠܟܳܐ. ܘܝܰܗܒ ܠܶܗ ܫܳܐܘܳܠ ܠܡܰܠܟܺܝܠ ܒܰܪܬܶܗ ܐܰܢ̱ܬܬ݂ܳܐ.
1Sa 18:28 ܘܰܚܙܳܐ ܫܳܐܘܳܠ ܘܺܝܕܰܥ ܕܡܳܪܝܳܐ ܗܘܳܐ ܥܰܡ ܕܰܘܺܝܕ݂. ܘܡܰܠܟܺܝܠ ܒܰܪܬ݂ ܫܳܐܘܳܠ ܪܚܶܡܬܶܗ ܠܕܰܘܺܝܕ݂ ܛܳܒ.
1Sa 18:29 ܘܰܐܘܣܶܦ ܬܽܘܒ ܫܳܐܘܳܠ ܠܡܶܕ݂ܚܰܠ ܡܶܢ ܩܕ݂ܳܡ ܕܰܘܺܝܕ݂. ܘܰܗܘܳܐ ܫܳܐܘܳܠ ܠܕܰܘܺܝܕ݂ ܒܥܶܠܕܒܒܐ ܟܽܠܗܽܘܢ ܝܰܘ̈ܡܳܬ݂ܳܐ.
1Sa 18:30 ܘܰܢܦܰܩܘ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܘܰܗܘܳܐ ܒܙܰܒܢܳܐ ܕܰܢܦܰܩܘ. ܐܰܨܠܰܚ ܕܰܘܺܝܕ݂ ܡܶܢ ܟܽܠܗܽܘܢ ܥܰܒܕܰܘ̈ܗܝ ܕܫܳܐܘܳܠ. ܘܶܐܬ݂ܝܰܩܰܪ ܫܡܶܗ ܛܳܒ.
1Sa 19:1 ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ ܒܪܶܗ ܘܰܠܟܽܠܗܽܘܢ ܥܰܒܕܰܘ̈ܗܝ ܠܡܶܩܛܠܶܗ ܠܕܰܘܺܝܕ݂. ܘܝܽܘܢܳܬ݂ܳܢ ܒܰܪ ܫܳܐܘܳܠ ܨܳܒܶܐ ܗܘܳܐ ܒܕܰܘܺܝܕ݂ ܛܳܒ.
1Sa 19:2 ܘܚܰܘܺܝ ܝܽܘܢܳܬ݂ܳܢ ܠܕܰܘܺܝܕ݂. ܘܶܐܡܰܪ ܠܶܗ. ܒܳܥܶܐ ܫܳܐܘܳܠ ܐܳܒܝ ܠܡܶܩܛܠܳܟ݂. ܐܶܙܕܰܗܪ ܘܬܶܒ ܒܛܽܘܫܝܳܐ. ܘܶܐܬܛܰܫܳܐ.
1Sa 19:3 ܘܶܐܢܳܐ ܗܳܐ ܢܳܦܶܩ ܐ̱ܢܳܐ ܘܩܳܐܶܡ ܐ̱ܢܳܐ ܥܰܠ ܓܶܢ̱ܒ ܐܳܒܝ ܒܚܰܩܠܳܐ. ܕܰܐܢ̱ܬ ܒܳܗ̇. ܘܶܐܢܳܐ ܐܺܡܰܪ ܥܠܰܝܟ ܠܳܐܒܝ. ܘܶܐܚܙܶܐ ܡܰܢܳܐ ܗ̱ܘ ܒܪܶܥܝܳܢܶܗ. ܘܶܐܚܰܘܶܝܟ݂.
1Sa 19:4 ܘܶܐܡܰܪ ܝܽܘܢܳܬ݂ܳܢ ܥܰܠ ܕܰܘܺܝܕ݂ ܛܳܒܬ݂ܳܐ ܠܫܳܐܘܳܠ ܐܰܒܽܘܗܝ. ܘܶܐܡܰܪ ܠܶܗ. ܠܳܐ ܢܶܚܛܶܐ ܡܰܠܟܳܐ ܒܥܰܒܕܶܗ ܕܰܘܺܝܕ݂. ܡܶܛܽܠ ܕܠܳܐ ܚܛܳܐ ܠܳܟ݂. ܘܳܐܦ ܥܒܳܕ݂ܰܘ̈ܗܝ ܣܳܦܩܺܝܢ ܠܳܟ݂.
1Sa 19:5 ܕܣܳܡ ܢܰܦܫܶܗ ܒܺܐܝܕܰܝ̈ܟ. ܘܰܩܛܰܠ ܠܰܦܠܶܫܬܳܝܳܐ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܪܰܒܳܐ ܠܟܽܠܶܗ ܝܺܣܪܳܐܶܝܠ ܒܺܐܝܕ݂ܶܗ. ܘܰܚܙܰܝܬ ܘܰܚܕ݂ܺܝܬ. ܘܗܳܫܳܐ ܠܡܳܢܳܐ ܚܳܛܶܐ ܐܰܢ̱ܬ ܒܰܕ݂ܡܳܐ ܙܰܟܳܝܳܐ. ܘܩܳܛܶܠ ܐܰܢ̱ܬ ܠܶܗ ܠܕܰܘܺܝܕ݂ ܡܰܓܳܢ.
1Sa 19:6 ܘܰܫܡܰܥ ܫܳܐܘܳܠ ܒܩܳܠܶܗ ܕܝܽܘܢܳܬ݂ܳܢ ܒܪܶܗ. ܘܺܝܡܳܐ ܫܳܐܘܳܠ ܘܶܐܡܰܪ. ܚܰܝ ܗܽܘ ܡܳܪܝܳܐ ܐܶܢ ܢܡܽܘܬ.
1Sa 19:7 ܘܰܩܪܳܐ ܝܽܘܢܳܬ݂ܳܢ ܠܕܰܘܺܝܕ݂. ܘܚܰܘܝܶܗ ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܰܐܥܠܶܗ ܠܘܳܬ݂ ܫܳܐܘܳܠ. ܘܰܗܘܳܐ ܠܘܳܬ݂ܶܗ ܐܰܝܟ݂ ܕܶܐܬ݂ܡܳܠ ܘܰܐܝܟ݂ ܕܡܢܳܬ݂ܡܳܠ.
1Sa 19:8 ܘܰܐܘܣܶܦ ܩܪܳܒܳܐ ܠܡܶܗܘܳܐ. ܘܰܢܦܰܩ ܕܰܘܺܝܕ݂ ܘܶܐܬ݂ܟܰܬܰܫ ܥܰܡ ܦܠܶܫܬܳܝ̈ܶܐ. ܘܰܡܚܳܐ ܒܗܽܘܢ ܡܚܽܘܬ݂ܳܐ ܪܰܒܬܳܐ. ܘܰܥܪܰܩܘ ܡܶܢ ܩܕܳܡܰܘܗܝ.
1Sa 19:9 ܘܰܗܘܳܐ ܪܽܘܚܶܗ ܕܡܳܪܝܳܐ ܒܺܝܫܬܳܐ ܥܰܠ ܫܳܐܘܳܠ. ܘܗܽܘ ܝܳܬ݂ܶܒ ܒܒܰܝܬܶܗ. ܘܡܽܘܪܢܺܝܬܶܗ ܒܺܐܝܕ݂ܶܗ. ܘܕܰܘܺܝܕ݂ ܢܳܩܶܫ ܩܕܳܡܰܘܗܝ.
1Sa 19:10 ܘܰܒܥܳܐ ܫܳܐܘܳܠ ܠܡܶܡܚܝܳܗ̇ ܠܡܽܘܪܢܺܝܬ݂ܳܐ ܒܕܰܘܺܝܕ݂ ܘܒܶܐܣܬ݂ܳܐ. ܘܰܥܪܰܩ ܠܶܗ ܡܶܢ ܩܕ݂ܳܡ ܫܳܐܘܳܠ. ܘܰܡܚܳܗ̇ ܠܡܽܘܪܢܺܝܬ݂ܳܐ ܒܶܐܣܬ݂ܳܐ. ܕܰܘܺܝܕ݂ ܥܪܰܩ ܘܶܐܫܬܰܘܙܰܒ ܒܠܺܠܝܳܐ ܗܰܘ.
1Sa 19:11 ܘܫܰܕܰܪ ܫܳܐܘܳܠ ܐܺܝܙܓ̈ܰܕܶܐ ܠܒܰܝܬܶܗ ܕܕܰܘܺܝܕ݂. ܠܡܶܛܪܶܗ ܘܰܠܡܶܩܛܠܶܗ ܒܨܰܦܪܳܐ. ܘܚܰܘܝܰܬ݂ ܠܕܰܘܺܝܕ݂ ܡܰܠܟܺܝܠ ܐܰܢ̱ܬܬܶܗ. ܘܶܐܡܪܰܬ݂ ܠܶܗ. ܕܶܐܢ ܠܳܐ ܡܦܰܨܶܐ ܐܰܢ̱ܬ ܢܰܦܫܳܟ݂. ܡܚܳܪ ܡܳܐܶܬ݂ ܐܰܢ̱ܬ.
1Sa 19:12 ܘܰܐܚܶܬ݂ܬܶܗ ܡܰܠܟܺܝܠ ܠܕܰܘܺܝܕ݂ ܡܶܢ ܟܰܘܬ݂ܳܐ. ܘܰܥܪܰܩ ܘܶܐܙܰܠ ܘܶܐܬ݂ܦܰܨܺܝ.
1Sa 19:13 ܘܢܶܣܒܰܬ݂ ܡܰܠܟܺܝܠ ܨܰܠܡܳܐ ܘܰܐܪܡܝܰܬ݂ ܒܥܰܪܣܳܐ. ܘܡܶܫܟܳܐ ܕܥܶܙ̈ܶܐ ܣܳܡܰܬ݂ ܐܶܣܳܕ݂ܰܘ̈ܗܝ. ܘܟܰܣܝܰܬ݂ ܒܡܰܪܛܽܘܛܳܐ.
1Sa 19:14 ܘܫܰܕܰܪ ܫܳܐܘܳܠ ܐܺܝܙܓܕ̈ܶܐ ܠܡܶܕ݂ܒܪܶܗ ܠܕܰܘܺܝܕ݂. ܘܶܐܡܪܰܬ݂ ܟܪܺܝܗ ܗܽܘ.
1Sa 19:15 ܘܫܰܕܰܪ ܫܳܐܘܳܠ ܐܺܝܙܓܰܕ̈ܶܐ ܠܡܶܚܙܝܶܗ ܠܕܰܘܺܝܕ݂. ܘܶܐܡܰܪ ܐܰܣܩܽܘܗܝ ܠܘܳܬ݂ ܒܥܰܪܣܳܐ ܠܡܶܩܛܠܶܗ.
1Sa 19:16 ܘܶܐܬ݂ܰܘ ܐܺܝܙܓܰܕ̈ܶܐ ܘܗܳܐ ܨܰܠܡܳܐ ܒܥܰܪܣܳܐ. ܘܡܶܫܟܳܐ ܕܥܶܙ̈ܶܐ ܐܶܣܳܕ݂ܰܘ̈ܗܝ.
1Sa 19:17 ܘܚܰܘܺܝܘ ܠܫܳܐܘܳܠ. ܘܶܐܡܰܪ ܫܳܐܘܳܠ ܡܰܠܟܺܝܠ. ܠܡܳܢܳܐ ܗܳܟܰܢܳܐ ܢܟܰܠܬܺܝܢܝ. ܘܫܕܰܪܬܝ ܒܥܶܠܕܒܳܒܝ ܘܶܐܬ݂ܦܰܠܰܛ. ܘܶܐܡܪܰܬ݂ ܡܰܠܟܺܝܠ ܠܫܳܐܘܳܠ. ܗܽܘ ܐܶܡܰܪ ܠܺܝ ܫܰܕܪܺܝܢܝ ܕܠܳܐ ܐܶܩܛܠܶܟ݂ܝ.
1Sa 19:18 ܘܕܰܘܺܝܕ݂ ܥܪܰܩ ܘܶܐܬ݂ܦܰܠܰܛ. ܘܶܐܬ݂ܳܐ ܠܘܳܬ݂ ܫܡܽܘܐܶܝܠ ܠܪܳܡܬ݂ܳܐ. ܘܚܰܘܝܶܗ ܟܽܠ ܕܰܥܒܰܕ݂ ܠܶܗ ܫܳܐܘܳܠ. ܘܶܐܙܰܠ ܗܽܘ ܘܰܫܡܽܘܐܶܝܠ. ܘܺܝܬ݂ܶܒܘ ܒܝܽܘܢܰܬ݂ ܕܰܒܪܳܡܬ݂ܳܐ.
1Sa 19:19 ܘܚܰܘܺܝܘ ܠܫܳܐܘܳܠ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܒܝܽܘܢܰܬ݂ ܕܰܒܪܳܡܬ݂ܳܐ.
1Sa 19:20 ܘܫܰܕܰܪ ܫܳܐܘܳܠ ܐܺܝܙ̈ܓܰܕܶܐ ܠܡܶܕ݂ܒܪܶܗ ܠܕܰܘܺܝܕ݂. ܘܰܚܙܰܘ ܟܶܢܫܳܐ ܕܰܢܒܺܝ̈ܶܐ ܕܡܶܬ݂ܢܰܒܶܝܢ. ܘܰܫܡܽܘܐܶܝܠ ܩܳܐܶܡ ܥܠܰܝܗܽܘܢ. ܘܰܗܘܳܬ݂ ܥܰܠ ܐܺܝܙܓܰܕܰܘ̈ܗܝ ܕܫܳܐܘܳܠ ܪܽܘܚܶܗ ܕܰܐ‌ܠܳܗܳܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ.
1Sa 19:21 ܘܚܰܘܺܝܘ ܠܫܳܐܘܳܠ. ܘܫܰܕܰܪ ܬܽܘܒ ܐܺܝܙܓܰܕ̈ܶܐ ܐ̱ܚܖ̈ܳܢܶܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ. ܘܰܐܘܣܶܦ ܫܳܐܘܳܠ ܘܫܰܕܰܪ ܐܺܝܙܓܰܕ̈ܶܐ ܬܠܺܝܬ݂ܳܝ̈ܶܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ.
1Sa 19:22 ܘܶܐܙܰܠ ܐܳܦ ܗܽܘ ܠܪܳܡܬ݂ܳܐ. ܘܡܰܛܺܝ ܠܓܽܘܒܳܐ ܪܰܒܳܐ ܕܰܒܣܰܘܦܳܐ. ܘܫܳܐܘܳܠ ܐܶܡܰܪ. ܐܰܝܟܰܘ ܫܡܽܘܐܶܝܠ ܘܕܰܘܺܝܕ݂. ܘܶܐܡܰܪܘ ܠܶܗ. ܗܳܐ ܒܝܽܘܢܰܬ݂ ܕܰܒܪܳܡܬ݂ܳܐ.
1Sa 19:23 ܘܶܐܙܰܠ ܠܬܰܡܳܐ ܠܝܽܘܢܰܬ݂ ܕܰܒܪܳܡܬ݂ܳܐ. ܘܰܗܘܳܬ݂ ܐܳܦ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ. ܘܶܐܙܰܠ ܡܺܐܙܰܠ. ܘܡܶܬ݂ܢܰܒܶܐ. ܥܕܰܡܳܐ ܕܰܡܛܳܐ ܠܝܽܘܢܰܬ݂ ܕܰܒܪܳܡܬ݂ܳܐ.
1Sa 19:24 ܘܰܫܠܰܚ ܐܳܦ ܗܽܘ ܡܳܐܢܰܘ̈ܗܝ. ܘܶܐܬ݂ܢܰܒܺܝ ܩܕ݂ܳܡ ܫܡܽܘܐܶܝܠ. ܘܰܢܦܰܠ ܥܰܪܛܶܠ ܟܽܠܶܗ ܐܺܝܡܳܡܳܐ ܗܰܘ ܘܟܽܠܶܗ ܠܺܠܝܳܐ. ܡܶܛܽܠ ܗܳܕܶܐ ܐܳܡܪܺܝܢ ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.
1Sa 20:1 ܘܰܥܪܰܩ ܕܰܘܺܝܕ݂ ܡܶܢ ܝܽܘܢܰܬ݂ ܕܰܒܪܳܡܬ݂ܳܐ. ܘܶܐܬ݂ܳܐ ܘܶܐܡܰܪ ܩܕ݂ܳܡ ܝܽܘܢܳܬܳܢ. ܡܳܢܳܐ ܥܶܒܕܶܬ݂. ܘܡܳܢܳܐ ܗܺܝ ܣܰܟܠܽܘܬ݂ܝ. ܘܡܳܢܳܐ ܗܽܘ ܣܽܘܪܚܳܢܝ. ܩܕ݂ܳܡ ܐܰܒܽܘܟ݂ ܕܒܳܥܶܐ ܢܰܦܫܝ.
1Sa 20:2 ܘܶܐܡܰܪ ܠܶܗ ܝܽܘܢܳܬ݂ܳܢ. ܚܳܣ ܠܳܟ݂. ܠܳܐ ܬܡܽܘܬ݂. ܗܳܐ ܠܳܐ ܥܳܒܶܕ݂ ܐܳܒܝ ܡܶܠܬ݂ܳܐ ܪܰܒܬܳܐ ܘܡܶܠܬ݂ܳܐ ܙܥܽܘܪܬܳܐ ܕܠܳܐ ܓܳܠܶܐ ܠܺܝ. ܘܡܶܛܽܠ ܡܳܢܳܐ ܛܰܫܺܝ ܐܳܒܝ ܡܶܠܬ݂ܳܐ ܗܳܕ݂ܶܐ. ܠܰܝܬ ܗܳܕ݂ܶܐ.
1Sa 20:3 ܘܺܝܡܳܐ ܠܶܗ ܕܰܘܺܝܕ݂. ܘܶܐܡܰܪ. ܡܶܛܽܠ ܕܺܝܕܰܥ ܐܰܒܽܘܟ݂ ܕܶܐܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܐܶܡܰܪ ܕܠܳܐ ܢܶܕܰܥ ܝܽܘܢܳܬ݂ܳܢ ܒܗܳܕ݂ܶܐ ܕܠܳܐ ܬܶܟ݂ܪܶܐ ܠܶܗ. ܒܪܰܡ ܚܰܝ ܗܽܘ ܡܳܪܝܳܐ ܘܚܰܝܳܐ ܗܺܝ ܢܰܦܫܳܟ݂. ܐܶܠܳܐ ܐܶܢ ܦܣܳܥܬ݂ܳܐ ܚܕ݂ܳܐ ܗܘܳܬ݂ ܒܰܝ̈ܢܰܝ ܠܡܰܘܬܳܐ.
1Sa 20:4 ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂. ܡܳܐ ܕܳܐܡܪܳܐ ܢܰܦܫܳܟ݂ ܐܶܥܒܶܕ݂ ܠܳܟ݂.
1Sa 20:5 ܘܶܐܡܰܪ ܕܰܘܺܝܕ݂ ܠܝܽܘܢܳܬ݂ܳܢ. ܗܳܐ ܪܺܝܫ ܝܰܪܚܳܐ ܗܽܘ ܡܚܳܪ. ܘܶܐܢܳܐ ܡܶܣܬܡܳܟ݂ܽܘ ܡܶܣܬܡܶܟ݂ ܐ̱ܢܳܐ ܩܕ݂ܳܡ ܐܰܒܽܘܟ݂ ܠܡܶܠܥܰܣ. ܘܰܬ݂ܫܰܕܪܰܢܝ ܠܡܶܛܫܳܐ ܒܚܰܩܠܳܐ. ܥܕܰܡܳܐ ܠܪܰܡܫܳܐ ܬܠܺܝܬ݂ܳܝܳܐ.
1Sa 20:6 ܐܶܢ ܡܶܦܩܰܕ ܢܦܰܩܕܰܢܝ ܐܰܒܽܘܟ݂. ܐܶܡܰܪ ܠܶܗ. ܡܶܫܬܐܳܠܽܘ ܐܶܫܬܐܶܠ ܡܶܢܝ ܕܰܘܺܝܕ݂. ܕܢܺܐܙܰܠ ܠܒܶܝܬ݂ ܠܚܶܡ ܩܪܺܝܬܶܗ. ܡܶܛܽܠ ܕܕܶܒܚ̈ܶܐ ܕܝܰܘ̈ܡܳܬ݂ܳܐ ܬܰܡܳܢ ܠܟܽܠܳܗ̇ ܫܰܪܒܬ݂ܳܐ.
1Sa 20:7 ܐܶܢ ܗܳܟܰܢܳܐ ܢܺܐܡܰܪ. ܛܳܒ ܫܰܦܺܝܪ. ܫܠܳܡܳܐ ܗܽܘ ܠܥܰܒܕܳܟ݂. ܘܶܐܢ ܡܶܬ݂ܒܐܳܫܽܘ ܢܶܬ݂ܒܐܶܫ ܠܶܗ. ܕܰܥ ܕܓܶܪܡܰܬ݂ ܒܺܝܫܬܳܐ ܡܶܢ ܠܘܳܬܶܗ.
1Sa 20:8 ܘܰܥܒܶܕ݂ ܛܰܝܒܽܘܬ݂ܳܐ ܗܳܕ݂ܶܐ ܥܰܡ ܥܰܒܕܳܟ݂. ܡܶܛܽܠ ܕܒܰܩܝܳܡܶܗ ܕܡܳܪܝܳܐ ܐܰܥܶܠܬ ܠܥܰܒܕܳܟ݂ ܥܰܡܳܟ݂. ܘܶܐܢ ܐܺܝܬ݂ ܠܺܝ ܣܰܟܽܠܘܳܬ݂ܐ. ܩܛܽܘܠܰܝܢܝ ܐܰܢ̱ܬ. ܘܰܠܘܳܬ݂ ܐܰܒܽܘܟ݂ ܠܳܐ ܬܰܘܒܶܠܰ(ܝ)ܢܝ.
1Sa 20:9 ܘܶܐܡܰܪ ܝܽܘܢܳܬ݂ܳܢ ܚܳܣ ܠܳܟ݂. ܡܶܛܽܠ ܕܶܐܢ ܡܶܕܰܥ ܐܶܕܰܥ ܕܓܶܪܡܰܬ݂ ܠܳܗ̇ ܒܺܝܫܬܳܐ ܡܶܢ ܠܘܳܬ݂ ܐܳܒܝ. ܐܺܬܶܐ ܠܘܳܬ݂ܳܟ݂ ܘܶܐܚܰܘܶܝܟ݂.
1Sa 20:10 ܘܶܐܡܰܪ ܕܰܘܺܝܕ݂ ܠܝܽܘܢܳܬ݂ܳܢ. ܡܰܢܽܘ ܢܚܰܘܶܝܢܝ . ܕܰܠܡܳܐ ܢܶܥܢܶܝܟ݂ ܐܰܒܽܘܟ݂ ܩܰܫܝܳܐܺܝܬ݂.
1Sa 20:11 ܘܶܐܡܰܪ ܠܶܗ ܝܽܘܢܳܬ݂ܳܢ ܠܕܰܘܺܝܕ݂. ܬܳܐ ܢܶܦܽܘܩ ܠܚܰܩܠܳܐ. ܘܰܢܦܰܩܘ ܬܖ̈ܰܝܗܽܘܢ ܠܚܰܩܠܳܐ.
1Sa 20:12 ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂. ܢܶܣܗܰܕ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢ ܠܳܐ ܐܶܒܰܕܩܺܝܘܗܝ ܠܳܐܒܝ ܐܰܝܟ݂ ܙܰܒܢܳܐ ܗܳܢܳܐ. ܡܚܳܪ ܠܰܬ݂ܠܳܬ݂ ܫܳܥܺܝ̈ܢ. ܐܶܢ ܛܳܒ ܠܳܟ݂. ܘܗܳܝܕܶܝܢ ܐܶܫܠܽܘܚ ܠܳܟ݂ ܘܶܐܓܠܶܐ ܠܳܟ݂.
1Sa 20:13 ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܝܽܘܢܳܬ݂ܳܢ. ܘܗܳܟܰܢܳܐ ܢܰܘܣܶܦ ܠܶܗ. ܕܶܐܢ ܐܶܛܰܒ ܡܶܢ ܐܳܒܝ ܒܺܝܫܬܳܐ ܕܰܥܠܰܝܟ. ܐܶܓܠܶܐ ܠܳܟ݂. ܘܶܐܫܰܕܪܳܟ݂ ܘܬܺܐܙܰܠ ܒܰܫܠܳܡܳܐ. ܘܢܶܗܘܶܐ ܡܳܪܝܳܐ ܥܰܡܳܟ݂ ܐܰܝܟ݂ ܕܰܗܘܳܐ ܥܰܡ ܐܳܒܝ.
1Sa 20:14 ܘܰܠܘܰܝ ܕܶܝܢ ܟܰܕ݂ ܐܶܢܳܐ ܚܰܝ. ܐܶܠܳܐ ܥܒܶܕ݂ ܥܰܡܝ ܛܰܝܒܽܘܬ݂ܶܗ ܕܰܐ‌ܠܳܗܳܐ ܥܰܕ݂ܠܳܐ ܐܶܡܽܘܬ݂.
1Sa 20:15 ܘܠܳܐ ܬܶܥܢܰܕ݂ ܛܰܝܒܽܘܬܳܟ݂ ܡܶܢ ܒܰܝܬܝ ܠܥܳܠܰܡ. ܘܟܰܕ݂ ܢܰܘܒܶܕ݂ ܡܳܪܝܳܐ ܠܰܒܠܕܒܳܒܰܘ̈ܗܝ ܕܕܰܘܺܝܕ݂ ܡܶܢ ܐܰܦܰܝ̈ ܐܰܪܥܳܐ.
1Sa 20:16 ܢܩܽܘܡ ܝܽܘܢܳܬ݂ܳܢ ܥܰܡ ܕܒܶܝܬ݂ ܕܰܘܺܝܕ݂. ܘܢܶܬ݂ܒܰܥ ܡܳܪܝܳܐ ܡܶܢ ܒܥܶܠܕܒܳܒܰܘ̈ܗܝ ܕܕܰܘܺܝܕ݂.
1Sa 20:17 ܘܰܐܘܣܶܦ ܝܽܘܢܳܬ݂ܳܢ ܠܡܰܘܡܳܝܽܘܬܶܗ ܠܕܰܘܺܝܕ݂ ܒܰܕ݂ܪܳܚܶܡ ܗܘܳܐ ܠܶܗ. ܡܶܛܽܠ ܕܪܶܚܡܬ݂ܳܐ ܕܢܰܦܫܶܗ ܪܰܚܡܶܗ.
1Sa 20:18 ܘܶܐܡܰܪ ܠܶܗ ܝܽܘܢܳܬ݂ܳܢ. ܡܚܳܪ ܪܺܝܫ ܝܰܪܚܳܐ ܗܽܘ. ܘܡܶܬ݂ܦܩܶܕ݂ ܐܰܢ̱ܬ ܡܶܛܽܠ ܕܡܶܬ݂ܦܩܶܕ݂ ܡܰܘܬܒܳܟ݂.
1Sa 20:19 ܘܠܰܬ݂ܠܳܬ݂ ܫܳܥܺܝ̈ܢ ܡܶܬ݂ܒܥܶܐ ܐܰܢ̱ܬ ܛܳܒ ܘܬܺܐܬ݂ܶܐ ܠܕܽܘܟܬܳܐ ܬܰܡܳܢ ܒܝܰܘܡܳܐ ܕܰܡܚܳܪ. ܘܬܶܬܶܒ ܥܰܠ ܓܶܢ̱ܒ ܟܺܐܦܳܐ ܗܳܝ.
1Sa 20:20 ܘܶܐܢܳܐ ܗܳܐ ܬܳܪܶܨ ܐ̱ܢܳܐ ܬܠܳܬܳܐ ܓܶܐܖ̈ܺܝܢ. ܠܡܶܫܕܳܐ ܠܡܰܪܡܳܝܽܘ ܢܺܝܫܳܐ.
1Sa 20:21 ܘܗܳܐ ܡܫܰܕܰܪ ܐ̱ܢܳܐ ܛܰܠܝܳܐ ܐܳܙܶܠ ܠܳܩܶܛ ܓܶܐܖ̈ܶܐ. ܐܶܢ ܐܺܡܰܪ ܠܛܰܠܝܳܐ ܕܗܳܐ ܓܶܐܖ̈ܶܐ ܡܶܢܳܟ݂ ܘܰܠܟ݂ܳܐ. ܣܰܒ ܐܶܢܽܘܢ ܘܬ݂ܳܐ. ܕܰܥ ܘܰܚܙܺܝ ܕܰܫܠܳܡ ܠܳܟ݂. ܘܠܰܝܬ ܡܶܠܳܐ ܒܺܝܫܳܐ. ܚܰܝ ܗܽܘ ܡܳܪܝܳܐ.
1Sa 20:22 ܘܶܐܢ ܗܳܟܰܢܳܐ ܐܺܡܰܪ ܠܛܰܠܝܳܐ. ܕܗܳܐ ܓܶܐܖ̈ܶܐ ܡܶܢܳܟ݂ ܘܰܠܗܰܠ. ܙܶܠ. ܡܶܛܽܠ ܕܫܰܕܪܳܟ݂ ܡܳܪܝܳܐ.
1Sa 20:23 ܒܦܶܬ݂ܓ݂ܳܡܳܐ ܕܡܰܠܶܠܢ ܐܶܢܳܐ ܘܰܐܢ̱ܬ. ܗܳܐ ܡܳܪܝܳܐ ܐܰ‌ܠܳܗܳܐ ܒܰܝ̈ܢܰܝ ܘܠܳܟ݂ ܥܕܰܡܳܐ ܠܥܳܠܰܡ.
1Sa 20:24 ܘܶܐܬܛܰܫܺܝ ܕܰܘܺܝܕ݂ ܒܚܰܩܠܳܐ. ܘܰܗܘܳܐ ܪܺܝܫ ܝܰܪܚܳܐ. ܘܶܐܣܬܡܶܟ݂ ܡܰܠܟܳܐ ܥܰܠ ܠܰܚܡܳܐ ܠܡܶܠܥܰܣ.
1Sa 20:25 ܘܶܐܣܬܡܶܟ݂ ܡܰܠܟܳܐ ܥܰܠ ܣܡܳܟ݂ܶܗ ܐܰܝܟ݂ ܕܰܒܟܽܠܙܒܰܢ. ܥܰܠ ܓܶܢ̱ܒ ܐܶܣܬ݂ܳܐ. ܘܩܳܡ ܝܽܘܢܳܬ݂ܳܢ ܘܶܐܣܬܡܶܟ݂. ܘܰܐܒܢܺܝܪ ܥܰܠ ܓܶܢ̱ܒ ܫܳܐܘܳܠ. ܘܶܐܬ݂ܦܰܩܕܰܬ݂ ܕܽܘܟܬܶܗ ܕܕܰܘܺܝܕ݂.
1Sa 20:26 ܘܠܳܐ ܐܶܡܰܪ ܫܳܐܘܳܠ ܡܶܕ݂ܡ ܒܝܰܘܡܳܐ ܗܰܘ. ܡܶܛܽܠ ܕܶܐܡܰܪ ܕܓܶܕ݂ܫܰܐ ܗ̱ܘ. ܕܰܠܡܳܐ ܕܟܶܐ ܗܽܘ. ܐܰܘ ܕܰܠܡܳܐ ܠܳܐ ܗܘܳܐ ܕܟܶܐ.
1Sa 20:27 ܘܰܗܘܳܐ ܠܝܰܘܡܳܐ ܐ̱ܚܪܺܢܳܐ ܕܪܺܝܫ ܝܰܪܚܳܐ. ܘܶܐܬ݂ܦܰܩܕܰܬ݂ ܕܽܘܟܬܶܗ ܕܕܰܘܺܝܕ݂. ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ ܒܪܶܗ. ܡܶܛܽܠ ܡܳܢܳܐ ܠܳܐ ܐܶܬ݂ܳܐ ܒܰܪ ܐܺܝܫܰܝ. ܠܳܐ ܐܶܬ݂ܡܳܠ ܘܠܳܐ ܝܰܘܡܳܢܳܐ. ܠܠܰܚܡܳܐ.
1Sa 20:28 ܘܰܥܢܳܐ ܝܽܘܢܳܬ݂ܳܢ ܘܶܐܡܰܪ ܠܫܳܐܘܳܠ ܐܰܒܽܘܗܝ. ܡܶܫܬܐܳܠܽܘ ܐܶܫܬܐܶܠ ܡܶܢܝ ܕܰܘܺܝܕ݂ ܥܕܰܡܳܐ ܠܒܶܝܬ݂ ܠܚܶܡ ܩܪܺܝܬܶܗ.
1Sa 20:29 ܘܶܐܡܰܪ ܫܰܕܰܪܰܝܢܝ ܡܶܛܽܠ ܕܕܶܒܚܬܳܐ ܕܫܰܪܒܬ݂ܳܐ ܐܺܝܬ݂ ܠܰܢ ܒܰܩܪܺܝܬ݂ܳܐ. ܘܦܰܩܕܰܢܝ ܘܶܐܡܰܪ ܠܺܝ. ܐܳܚܝ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܐܺܙܰܠ ܐܶܚܙܶܐ ܠܰܐܚܰܝ̈. ܡܶܛܽܠ ܗܳܢܳܐ ܠܳܐ ܐܶܬ݂ܳܐ ܠܦܳܬܽܘܪܳܐ ܕܡܰܠܟܳܐ.
1Sa 20:30 ܘܶܐܬ݂ܚܰܡܰܬ݂ ܪܽܘܓܙܶܗ ܕܫܳܐܘܳܠ ܘܶܐܡܰܪ ܠܶܗ. ܒܰܪ ܚܰܣܺܝܪܰܬ݂ ܡܰܪܕܽܘܬ݂ܳܐ. ܠܳܐ ܝܳܕ݂ܰܥ ܐ̱ܢܳܐ. ܕܨܳܒܶܐ ܐܰܢ̱ܬ ܒܰܒܪܶܗ ܕܺܐܝܫܰܝ. ܠܒܶܗܬܬܳܟ݂ ܘܰܠܒܶܗܬܰܬ݂ ܦܽܘܪܣܳܝܳܗ̇ ܕܶܐܡܳܟ݂.
1Sa 20:31 ܡܶܛܽܠ ܕܟܽܠܗܽܘܢ ܝܰܘ̈ܡܳܬ݂ܳܐ ܕܒܰܪ ܐܺܝܫܰܝ ܚܰܝ ܥܰܠ ܐܰܪܥܳܐ. ܠܳܐ ܬܶܬ݂ܩܰܢ ܐܰܢ̱ܬ ܘܡܰܠܟܽܘܬܳܟ݂. ܗܳܫܳܐ ܐܶܫܰܕܰܪ ܐܶܕ݂ܒܪܺܝܘܗܝ ܠܺܝ. ܡܶܛܽܠ ܕܒܰܪ ܡܰܘܬܳܐ ܗܽܘ.
1Sa 20:32 ܘܰܥܢܳܐ ܝܽܘܢܳܬ݂ܳܢ ܘܶܐܡܰܪ ܠܫܳܐܘܳܠ ܐܰܒܽܘܗܝ. ܥܰܠ ܡܢܳܐ ܡܳܐܶܬ݂. ܡܳܢܳܐ ܥܒܰܕ݂.
1Sa 20:33 ܘܰܐܪܺܝܡ ܫܳܐܘܳܠ ܡܽܘܪܢܺܝܬ݂ܳܐ ܥܠܰܘܗܝ ܠܡܶܡܚܝܶܗ. ܘܺܝܕܰܥ ܝܽܘܢܳܬ݂ܳܢ ܕܓܶܪܡܰܬ݂ ܡܶܢ ܠܘܳܬ݂ ܐܰܒܽܘܗܝ ܠܡܶܩܛܠܶܗ ܠܕܰܘܺܝܕ݂.
1Sa 20:34 ܘܩܳܡ ܝܽܘܢܳܬ݂ܳܢ ܡܶܢ ܦܳܬ݂ܽܘܪܳܐ ܒܚܶܡܬ݂ܳܐ ܥܰܫܺܝܢܬܳܐ. ܘܠܳܐ ܐܶܟܰܠ ܒܝܰܘܡܳܐ ܗܰܘ ܕܰܬܪܶܝܢ ܕܪܺܝܫ ܝܰܪܚܳܐ. ܡܶܛܽܠ ܕܟܶܪܝܰܬ݂ ܠܶܗ ܥܰܠ ܕܰܘܺܝܕ݂. ܕܓܰܪܡܳܗ̇ ܐܰܒܽܘܗܝ ܥܠܰܘܗܝ.
1Sa 20:35 ܘܰܗܘܳܐ ܨܰܦܪܳܐ ܘܰܢܦܰܩ ܝܽܘܢܳܬ݂ܳܢ ܠܚܰܩܠܳܐ ܠܽܐܘܪܥܶܗ ܕܕܰܘܺܝܕ݂. ܘܛܰܠܝܳܐ ܙܥܽܘܪܳܐ ܥܰܡܶܗ.
1Sa 20:36 ܘܶܐܡܰܪ ܠܛܰܠܝܳܐ. ܗܰܪܛ ܠܰܩܶܛ ܓܶܐܖ̈ܶܐ ܕܫܳܕܶܐ ܐ̱ܢܳܐ. ܛܰܠܝܳܐ ܪܗܶܛ. ܘܗܽܘ ܫܕ݂ܳܐ ܓܶܐܪܳܐ ܠܡܰܥܒܳܪܽܘܬܶܗ.
1Sa 20:37 ܘܰܡܛܳܐ ܛܰܠܝܳܐ ܥܕܰܡܳܐ ܠܕܽܘܟܬܳܐ ܕܓܶܐܪܳܐ ܕܰܫܕ݂ܳܐ ܝܽܘܢܳܬ݂ܳܢ. ܘܰܩܪܳܐ ܝܽܘܢܳܬ݂ܳܢ ܠܛܰܠܝܳܐ ܘܶܐܡܰܪ. ܗܳܐ ܓܶܐܪܳܐ ܡܶܢܳܟ݂ ܘܰܠܗܰܠ.
1Sa 20:38 ܘܰܩܪܳܐ ܝܽܘܢܳܬ݂ܳܢ ܒܳܬܰܪ ܛܰܠܝܳܐ. ܐܶܣܬܰܪܗܰܒ ܒܰܥܓܰܠ ܘܠܳܐ ܬܩܽܘܡ. ܘܠܰܩܶܛ ܛܰܠܝܳܐ ܕܝܽܘܢܳܬ݂ܳܢ ܓܶܐܖ̈ܶܐ. ܘܰܐܝܬܺܝ ܠܡܳܪܶܗ.
1Sa 20:39 ܘܠܳܐ ܝܺܕܰܥ ܛܰܠܝܳܐ ܡܶܕܶܡ. ܐܶܠܳܐ ܝܽܘܢܳܬ݂ܳܢ ܘܕܰܘܺܝܕ݂ ܕܝܳܕ݂ܥܺܝܢ ܗܘܰܘ ܦܶܬ݂ܓ݂ܳܡܳܐ.
1Sa 20:40 ܘܝܰܗܒ ܝܽܘܢܳܬ݂ܳܢ ܡܳܐܢܰܘ̈ܗܝ ܠܛܰܠܝܶܗ. ܘܶܐܡܰܪ ܠܶܗ ܙܶܠ ܐܰܥܶܠ ܠܰܩܪܺܝܬ݂ܳܐ.
1Sa 20:41 ܛܰܠܝܳܐ ܥܰܠ. ܘܕܰܘܺܝܕ݂ ܩܳܡ ܡܶܢ ܠܘܳܬ݂ ܟܺܐܦܳܐ. ܘܶܐܬ݂ܳܐ ܠܘܳܬ݂ ܝܽܘܢܳܬ݂ܳܢ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܰܣܓܶܕ݂ ܬܠܳܬ ܙܰܒܢܺܝ̈ܢ. ܘܢܰܫܶܩܘ ܓܒܰܪ ܠܚܰܒܪܶܗ. ܘܰܒܟ݂ܰܘ ܓܒܰܪ ܥܰܠ ܚܰܒܪܶܗ. ܒܪܰܡ ܕܰܘܺܝܕ݂ ܐܰܣܓܺܝ.
1Sa 20:42 ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂ ܙܶܠ ܒܰܫܠܳܡܳܐ. ܝܳܡܶܝܢܰܢ ܕܶܝܢ ܬܖ̈ܰܝܢ ܒܰܫܡܶܗ ܕܡܳܪܝܳܐ ܠܡܺܐܡܰܪ. ܡܳܪܝܳܐ ܒܰܝ̈ܢܰܝ ܘܠܳܟ݂. ܘܒܶܝܬ݂ ܙܰܪܥܝ ܠܙܰܪܥܳܟ݂. ܥܕܰܡܳܐ ܠܥܳܠܰܡ. 
1Sa 21:1 ܘܩܳܡ ܝܽܘܢܳܬ݂ܳܢ ܘܥܰܠ ܠܰܩܪܺܝܬ݂ܳܐ.
1Sa 21:2 ܘܶܐܬ݂ܳܐ ܕܰܘܺܝܕ݂ ܠܰܢܟ݂ܳܚ ܠܘܳܬ݂ ܐܰܚܺܝܡܰܠܟ ܟܳܗܢܳܐ. ܘܰܬ݂ܘܰܗ ܐܰܚܺܝܡܰܠܟ ܠܽܐܘܪܥܶܗ ܕܕܰܘܺܝܕ݂. ܘܶܐܡܰܪ ܠܶܗ. ܡܳܢܳܐ ܗܽܘ ܕܰܐܢ̱ܬ ܒܰܠܚܽܘܕܰܝܟ ܐܶܬܰܝܬ ܘܐ̱ܢܳܫ ܠܰܝܬ ܥܰܡܳܟ݂.
1Sa 21:3 ܘܶܐܡܰܪ ܕܰܘܺܝܕ݂ ܠܰܐܚܺܝܡܰܠܟ ܟܳܗܢܳܐ. ܡܰܠܟܳܐ ܦܰܩܕܰܢܝ ܦܶܬ݂ܓ݂ܳܡܳܐ. ܘܶܐܡܰܪ ܠܺܝ. ܕܐ̱ܢܳܫ ܠܳܐ ܢܕܰܥ ܡܶܕܶܡ ܕܰܡܫܰܕܰܪ ܐ̱ܢܳܐ ܠܳܟ݂. ܘܰܡܦܰܩܶܕ݂ ܐ̱ܢܳܐ ܠܳܟ݂. ܘܠܰܛܠܳܝ̈ܶܐ ܚܰܘܺܝܬ݂ ܐܰܬ݂ܪܳܐ ܕܰܓܢܶܐ ܘܰܡܛܰܫܰܝ.
1Sa 21:4 ܘܗܳܫܳܐ ܡܳܢܳܐ ܐܺܝܬ݂ ܬܚܶܝܬ݂ ܐܺܝܕܳܟ݂. ܚܰܡܶܫ ܕܠܰܚܡܳܐ ܗܰܒ ܒܺܐܝܕܰܝ̈. ܐܰܘ ܡܶܕܶܡ ܕܡܶܫܬܟܰܚ.
1Sa 21:5 ܘܰܥܢܳܐ ܟܳܗܢܳܐ ܠܕܰܘܺܝܕ݂ ܘܶܐܡܰܪ ܠܶܗ. ܠܰܝܬ ܠܰܚܡܳܐ ܫܰܪܝܳܐ ܬܚܶܝܬ݂ ܐܺܝ̈ܕ݂ܰܝ. ܐܶܠܳܐ ܠܰܚܡܳܐ ܕܩܽܘܕܫܳܐ ܐܺܝܬ݂. ܐܶܢ ܢܛܰܪܘ ܛܠܳܝ̈ܶܐ ܡܶܢ ܩܽܘܪܒܳܢܳܐ.
1Sa 21:6 ܘܰܥܢܳܐ ܕܰܘܺܝܕ݂ ܘܶܐܡܰܪ ܠܟܳܗܢܳܐ. ܩܽܘܪܒܳܢܳܐ ܡܫܰܠܰܛ ܗܽܘ ܠܰܢ ܡܶܢ ܐܶܬ݂ܡܳܠ ܘܡܶܢ ܡܢܳܬ݂ܡܳܠ ܟܰܕ݂ ܢܶܦܩܶܬ݂. ܘܗܳܐ ܡܳܐܢ̈ܶܐ ܕܰܛܠܳܝ̈ܶܐ ܩܰܕܺܝܫܺܝܢ. ܘܗܺܝ ܐܽܘܪܚܳܐ ܫܰܪܝܳܐ. ܘܳܐܦ ܝܰܘܡܳܢܳܐ ܐܶܬ݂ܩܰܕܰܫܘ ܒܡܳܐܢ̈ܶܐ.
1Sa 21:7 ܘܝܰܗܒ ܠܶܗ ܟܳܗܢܳܐ ܩܽܘܕܫܳܐ. ܡܶܛܽܠ ܕܠܳܐ ܗܘܳܐ ܬܰܡܳܢ ܠܰܚܡܳܐ. ܐܶܠܳܐ ܐܶܢ ܠܰܚܡܳܐ ܕܰܐܦ̈ܶܐ ܕܡܰܥܒܪܺܝܢ ܡܶܢ ܩܕ݂ܳܡ ܡܳܪܝܳܐ ܠܰܡܣܳܡ ܠܰܚܡܳܐ ܚܰܡܺܝܡܳܐ ܒܝܰܘܡܳܐ ܕܡܶܬ݂ܢܣܶܒ.
1Sa 21:8 ܘܬ݂ܰܡܳܢ ܓܰܒܪܳܐ ܡܶܢ ܥܰܒܕܰܘ̈ܗܝ ܕܫܳܐܘܳܠ. ܒܝܰܘܡܳܐ ܗܰܘ ܟܳܠܶܐ ܗܘܳܐ ܩܕ݂ܳܡ ܡܳܪܝܳܐ. ܘܰܫܡܶܗ ܕܽܘܐܳܓ ܐܰܕ݂ܽܘܡܳܝܳܐ. ܥܰܫܺܝܢܳܐ ܕܖ̈ܳܥܰܘܳܬ݂ܳܐ ܕܫܳܐܘܳܠ.
1Sa 21:9 ܘܶܐܡܰܪ ܕܰܘܺܝܕ݂ ܠܰܐܚܺܝܡܰܠܟ ܠܰܝܬ ܗܳܪܟܳܐ ܬܚܶܝܬ݂ ܐܺܝܕ݂ܳܟ݂ ܣܰܝܦܳܐ ܐܰܘ ܡܽܘܪܢܺܝܬ݂ܳܐ. ܡܶܛܽܠ ܕܳܐܦ ܣܰܝܦܝ ܐܳܦ ܡܽܘܪܳܢܺܝܬ݂ܝ ܠܳܐ ܢܶܣܒܶܬ݂ ܒܺܐܝ̈ܕ݂ܰܝ. ܡܶܛܽܠ ܕܰܗܘܳܐ ܦܶܬ݂ܓܳܡܶܗ ܕܡܰܠܟܳܐ ܡܣܰܪܗܰܒ.
1Sa 21:10 ܘܶܐܡܰܪ ܟܳܗܢܳܐ. ܣܰܝܦܶܗ ܕܓܽܘܠܝܰܕ݂ ܦܠܶܫܬܳܝܳܐ ܗܰܘ ܕܰܩܛܰܠܬ ܒܥܽܘܡܩܳܐ ܕܒܶܛܡܬ݂ܳܐ. ܗܳܐ ܟܪܺܝܟ݂ ܒܫܽܘܫܶܦܳܐ ܒܶܣܬܰܪ ܦܶܕܬ݂ܳܐ. ܐܶܢܗܽܘ ܕܢܳܣܶܒ ܐܰܢ̱ܬ ܠܶܗ ܣܰܒ. ܡܶܛܽܠ ܕܠܰܝܬ ܠܒܰܪ ܡܶܢܶܗ ܐ̱ܚܪܺܝܢ ܗܳܪܟܳܐ. ܘܶܐܡܰܪ ܕܰܘܺܝܕ݂. ܠܰܝܬ ܐܰܟ݂ܘܳܬܶܗ. ܗܒܳܝܗܝ ܠܺܝ.
1Sa 21:11 ܘܩܳܡ ܕܰܘܺܝܕ݂ ܘܰܥܪܰܩ ܡܶܢ ܩܕ݂ܳܡ ܫܳܐܘܳܠ. ܒܝܰܘܡܳܐ ܗܰܘ. ܘܶܐܬ݂ܳܐ ܠܘܳܬ݂ ܐܰܟܺܝܫ ܡܰܠܟܳܐ ܕܓܰܬ݂.
1Sa 21:12 ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܰܐܟܺܝܫ. ܗܳܢܰܘ ܡܰܠܟܳܐ ܕܰܐܪܥܳܐ ܕܺܝܣܪܳܐܶܝܠ. ܠܗܳܢܳܐ ܡܣܰܓ̈ܝܳܢ ܗܘܰܝ̈ ܒܢ̈ܳܬ ܝܺܣܪܳܐܶܝܠ ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.
1Sa 21:13 ܘܣܳܡ ܕܰܘܺܝܕ݂ ܡ̈ܶܠܶܐ ܗܳܠܶܝܢ ܒܠܶܒܶܗ. ܘܰܕ݂ܚܶܠ ܛܳܒ ܡܶܢ ܩܕ݂ܳܡ ܐܰܟܺܝܫ ܡܰܠܟܳܐ ܕܓܰܬ݂.
1Sa 21:14 ܘܫܰܢܺܝ ܛܰܥܡܶܗ ܒܥܰܝܢܰܘ̈ܗܝ. ܘܶܐܫܬܰܟܰܪ ܒܥܰܝܢܰܝ̈ܗܽܘܢ. ܘܺܝܬ݂ܶܒ ܥܰܠ ܐܶܣܟܽܘܦܬ݂ܳܐ ܕܬܰܪܥܳܐ. ܘܰܐܪܡܺܝ ܪܺܝܪܶܗ ܥܰܠ ܕܰܩܢܶܗ.
1Sa 21:15 ܘܶܐܡܰܪ ܐܰܟܺܝܫ ܠܥܰܒܕܰܘ̈ܗܝ. ܗܳܐ ܚܳܙܶܝܬܽܘܢ ܠܓܰܒܪܳܐ ܕܫܳܢܝܰܐ ܗ̱ܘ. ܠܡܳܢܳܐ ܐܰܝܬܺܝܬܽܘܢܳܝܗܝ ܠܘܳܬ݂ܝ.
1Sa 22:1 ܘܶܐܙܰܠ ܕܰܘܺܝܕ݂ ܡܶܢ ܬܰܡܳܢ. ܘܶܐܬ݂ܦܰܠܰܛ ܠܰܡܥܰܪܰܬ݂ ܥܰܪܠܰܡ. ܘܰܫܡܰܥ ܐܰܚܰܘ̈ܗܝ ܘܟܽܠܶܗ ܒܶܝܬ݂ ܐܰܒܽܘܗܝ. ܘܰܢܚܶܬ݂ܘ ܠܘܳܬܶܗ ܠܬܰܡܳܢ.
1Sa 22:2 ܘܶܐܬ݂ܟܰܢܰܫܘ ܠܘܳܬܶܗ ܟܽܠ ܓܰܒܪܳܐ ܕܰܡܥܳܩ. ܘܟܽܠ ܓܰܒܪܳܐ ܕܺܐܝܬ݂ ܠܶܗ ܡܳܪܶܐ ܚܰܘܒܳܐ. ܘܟܽܠ ܓܰܒܪܳܐ ܡܰܪܺܝܪ ܢܰܦܫܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܰܗܘܰܘ ܥܰܡܶܗ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ.
1Sa 22:3 ܘܶܐܙܰܠ ܕܰܘܺܝܕ݂ ܡܶܢ ܬܰܡܳܢ ܠܡܰܨܦܝܳܐ ܕܡܽܘܐܳܒ. ܘܶܐܡܰܪ ܠܡܰܠܟܳܐ ܕܡܽܘܐܳܒ. ܢܶܬܶܒ ܐܳܒܝ ܘܶܐܡܝ ܥܰܡܟܽܘܢ. ܥܕܰܡܳܐ ܕܶܐܕܰܥ ܡܳܢܳܐ ܥܳܒܶܕ݂ ܠܺܝ ܐܰ‌ܠܳܗܳܐ.
1Sa 22:4 ܘܰܫܒܰܩ ܐܶܢܽܘܢ ܠܘܳܬ݂ ܡܰܠܟܳܐ ܕܡܽܘܐܳܒ. ܘܺܝܬ݂ܶܒܘ ܥܰܡܶܗ ܟܽܠ ܝܰܘ̈ܡܳܬ݂ܳܐ ܕܰܗܘܳܐ ܕܰܘܺܝܕ݂ ܒܡܰܨܦܝܳܐ.
1Sa 22:5 ܘܶܐܡܰܪ ܓܳܕ ܢܒܺܝܳܐ ܠܕܰܘܺܝܕ݂. ܠܳܐ ܬܶܬܶܒ ܒܡܰܨܦܝܳܐ. ܙܶܠ ܥܽܘܠ ܠܳܟ݂ ܠܰܐܪܥܳܐ ܕܺܝܗܽܘܕ݂ܳܐ. ܘܶܐܙܰܠ ܕܰܘܺܝܕ݂ ܘܥܰܠ ܠܶܗ ܠܥܳܒܳܐ ܕܚܶܙܝܽܘܬ݂.
1Sa 22:6 ܘܰܫܡܰܥ ܫܳܐܘܳܠ ܕܶܐܬ݂ܓܠܺܝ ܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ. ܘܫܳܐܘܳܠ ܝܳܬ݂ܶܒ ܗܘܳܐ ܒܰܓܒܰܥ ܬܚܶܝܬ݂ ܠܽܘܙܳܐ ܕܰܒܪܳܡܬ݂ܳܐ. ܘܡܽܘܪܢܺܝܬܶܗ ܒܺܐܝܕܶܗ. ܘܟܽܠܗܽܘܢ ܥܰܒܕܰܘ̈ܗܝ ܩܳܝܡܺܝܢ ܠܥܶܠ ܡܶܢܶܗ.
1Sa 22:7 ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ ܕܩܳܝܡܺܝܢ ܠܥܶܠ ܡܶܢܶܗ. ܫܡܰܥܘ ܒܢܰܝ̈ ܒܶܢܝܳܡܶܝܢ. ܗܳܐ ܠܟܽܠܟܽܘܢ ܢܶܬܶܠ ܒܰܪ ܐܺܝܫܰܝ ܚܰܩ̈ܠܳܬ݂ܳܐ ܘܟܰܖ̈ܡܶܐ. ܘܰܠܟܽܠܟܽܘܢ ܢܶܥܒܶܕ݂ ܪܰܘܖ̈ܒܳܢܰܝ̈ ܐܰܠܦ̈ܶܐ ܘܡܰܐܘ̈ܳܬ݂ܳܐ.
1Sa 22:8 ܡܶܛܽܠ ܕܰܡܪܰܕܬܽܘܢ ܟܽܠܟܽܘܢ ܥܠܰܝ. ܘܠܰܝܬ ܕܓܳܠܶܐ ܠܺܝ ܒܰܩܝܳܡܳܐ ܕܒܶܪܝ ܕܥܰܡ ܒܰܪ ܐܺܝܫܰܝ. ܘܠܰܝܬ ܕܟ݂ܳܐܶܒ ܠܶܗ ܡܶܢܟܽܘܢ ܥܠܰܝ ܘܓܳܠܶܐ ܠܺܝ. ܡܶܛܽܠ ܕܰܐܩܺܝܡ ܒܶܪܝ ܠܥܰܒܕܝ ܥܠܰܝ ܟܡܺܐܢܳܐ ܐܰܝܟ݂ ܕܝܰܘܡܳܐ.
1Sa 22:9 ܘܰܥܢܳܐ ܕܽܘܐܳܓ ܐܰܕܽܘܡܳܝܳܐ. ܘܗܽܘ ܩܳܐܶܡ ܥܰܠ ܥܰܒܕܰܘ̈ܗܝ ܕܫܳܐܘܳܠ. ܘܶܐܡܰܪ. ܚܙܺܝܬܶܗ ܠܕܰܘܺܝܕ݂ ܕܶܐܬ݂ܳܐ ܠܰܢܟܳܚ. ܠܘܳܬ݂ ܐܰܚܺܝܡܰܠܟ ܒܰܪ ܐܰܚܺܝܛܽܘܒ ܟܳܗܢܳܐ.
1Sa 22:10 ܘܰܫܐܶܠ ܠܶܗ ܒܰܐܠܳܗܳܐ. ܘܡܳܐܢ̈ܶܐ ܘܰܙܘܳܕ̈ܶܐ ܝܰܗܒ ܠܶܗ. ܘܣܰܝܦܶܗ ܕܓܽܘܠܝܰܕ݂ ܦܠܶܫܬܳܝܳܐ ܝܰܗܒ ܠܶܗ.
1Sa 22:11 ܘܫܰܕܰܪ ܡܰܠܟܳܐ ܠܡܶܩܪܳܐ ܠܰܐܚܺܝܡܰܠܟ ܒܰܪ ܐܰܚܝܛܽܘܒ ܟܳܗܢܳܐ. ܘܰܠܟܽܠܶܗ ܒܶܝܬ݂ ܐܰܒܽܘܗܝ ܟܳܗ̈ܢܶܐ ܕܒܰܢܟܳܚ. ܘܶܐܬ݂ܰܘ ܟܽܠܗܽܘܢ ܠܘܳܬ݂ ܡܰܠܟܳܐ.
1Sa 22:12 ܘܶܐܡܰܪ ܫܳܐܘܳܠ. ܫܡܰܥ ܢܺܐ ܒܰܪ ܐܰܚܺܝܛܽܘܒ. ܘܶܐܡܰܪ ܗܳܐ ܐܶܢܳܐ ܡܳܪܝ.
1Sa 22:13 ܘܶܐܡܰܪ ܠܶܗ ܫܳܐܘܳܠ. ܠܡܳܢܳܐ ܐܶܬ݂ܢܟܠܬܽܘܢ ܥܠܰܝ ܐܰܢ̱ܬ ܘܒܰܪ ܐܺܝܫܰܝ. ܟܰܕ݂ ܝܰܗܒܬ ܠܶܗ ܠܰܚܡܳܐ ܘܣܰܝܦܳܐ. ܘܰܫܐܶܠܬ ܠܶܗ ܒܰܐܠܳܗܳܐ. ܕܰܬ݂ܩܺܝܡ ܥܠܰܝ ܟܡܺܐܢܳܐ ܐܰܝܟ݂ ܕܝܰܘܡܳܢܳܐ.
1Sa 22:14 ܘܰܥܢܳܐ ܐܰܚܺܝܡܰܠܟ ܟܳܗܢܳܐ ܠܡܰܠܟܳܐ. ܘܶܐܡܰܪ. ܡܰܢܽܘ ܒܟܽܠܗܽܘܢ ܥܰܒܕܰܝ̈ܟ ܐܰܝܟ݂ ܕܰܘܺܝܕ݂ ܕܰܡܗܰܝܡܰܢ. ܘܚܰܬ݂ܢܳܐ ܕܡܰܠܟܳܐ ܘܢܳܛܰܪ ܦܽܘܩܕܳܢܰܝ̈ܟ. ܘܝܰܩܺܝܪ ܒܒܰܝܬܳܟ݂.
1Sa 22:15 ܘܝܰܘܡܳܢܳܐ ܗܽܘ ܫܰܪܺܝܬ݂ ܠܡܶܫܐܰܠ ܠܶܗ ܒܰܐܠܳܗܳܐ. ܚܳܣ ܠܺܝ. ܠܳܐ ܢܣܺܝܡ ܡܰܠܟܳܐ ܥܰܠ ܥܰܒܕܶܗ ܡܶܠܬ݂ܳܐ ܗܳܕ݂ܶܐ ܘܥܰܠ ܟܽܠܶܗ ܒܶܝܬ݂ ܐܳܒܝ. ܡܶܛܽܠ ܕܠܳܐ ܝܺܕܰܥ ܥܰܒܕܳܟ݂ ܒܟܽܠܶܗ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ ܘܰܙܥܽܘܪܳܐ.
1Sa 22:16 ܘܶܐܡܰܪ ܡܰܠܟܳܐ. ܡܡܳܬ݂ ܬܡܽܘܬ݂ ܐܰܚܺܝܡܰܠܟ. ܐܰܢ̱ܬ ܘܟܽܠܶܗ ܒܶܝܬ݂ ܐܰܒܽܘܟ݂.
1Sa 22:17 ܘܶܐܡܰܪ ܡܰܠܟܳܐ ܠܖ̈ܰܗܳܛܶܐ ܕܩܳܝܡܺܝܢ ܠܥܶܠ ܡܶܢܶܗ. ܐܶܬ݂ܟܰܪܟܘ ܘܩܰܛܶܠܘ ܐܶܢܽܘܢ ܠܟܳܗܢܰܘ̈ܗܝ ܕܰܐ‌ܠܳܗܳܐ. ܡܶܛܽܠ ܕܺܐܝܕܰܝ̈ܗܽܘܢ ܥܰܡ ܕܰܘܺܝܕ݂. ܘܺܝܕܰܥܘ ܕܥܰܪܺܝܩ ܗܘܳܐ ܘܠܳܐ ܓܠܰܘ ܠܺܝ. ܘܠܳܐ ܨܒܰܘ ܥܰܒܕܰܝ̈ ܡܰܠܟܳܐ ܕܢܰܘܫܛܽܘܢ ܐܺܝܕܰܝ̈ܗܽܘܢ ܘܢܰܗܪܽܘܢ ܠܟܳܗܢܰܘ̈ܗܝ ܕܰܐ‌ܠܳܗܳܐ.
1Sa 22:18 ܘܶܐܡܰܪ ܡܰܠܟܳܐ ܠܕ݂ܽܘܐܳܓ. ܐܶܬ݂ܟܰܪܟ݂ ܐܰܢ̱ܬ ܘܰܦܓܰܥ ܒܗܽܘܢ ܒܟܳܗ̈ܢܶܐ. ܘܰܦܓܰܥ ܕܽܘܐܳܓ ܒܟܳܗ̈ܢܶܐ. ܘܰܐܡܺܝܬ݂ ܒܝܰܘܡܳܐ ܗܰܘ ܬܡܳܢܺܝܢ ܘܚܰܡܫܳܐ ܓܰܒܖ̈ܺܝܢ ܕܰܫܩܺܝܠܺܝܢ ܗܘܰܘ ܦܶܕܬ݂ܳܐ ܕܒܽܘܨܳܐ.
1Sa 22:19 ܘܝܰܗܒ ܠܶܗ ܩܪܺܝܬ݂ܳܐ ܕܟܳܗ̈ܢܶܐ. ܘܩܰܛܶܠ ܒܦܽܘܡܳܐ ܕܚܰܪܒܳܐ. ܡܶܢ ܓܰܒܪܳܐ ܘܰܥܕܰܡܳܐ ܠܰܐܢ̱ܬܬ݂ܳܐ. ܘܡܶܢ ܥܠܰܝ̈ܡܶܐ ܘܰܥܕܰܡܳܐ ܠܝܰܠܽܘܕ̈ܶܐ. ܘܬܰܘܖ̈ܶܐ ܘܚܶܡܖ̈ܳܐ ܘܥܳܢ̈ܳܐ. ܒܦܽܘܡܳܐ ܕܚܰܪܒܳܐ.
1Sa 22:20 ܘܶܐܬ݂ܦܰܠܰܛ ܒܪܳܐ ܚܰܕ݂ ܠܰܐܚܺܝܡܰܠܟ ܒܰܪ ܐܰܚܺܝܛܽܘܒ ܘܰܫܡܶܗ ܐܰܒܺܝܬܰܪ. ܘܰܥܪܰܩ ܠܶܗ ܒܳܬܰܪ ܕܰܘܺܝܕ݂.
1Sa 22:21 ܘܚܰܘܺܝ ܐܰܒܺܝܬܰܪ ܠܕܰܘܺܝܕ݂. ܕܩܰܛܶܠ ܐܶܢܽܘܢ ܫܳܐܘܳܠ ܠܟܳܗܢܰܘ̈ܗܝ ܕܰܐ‌ܠܳܗܳܐ.
1Sa 22:22 ܘܶܐܡܰܪ ܕܰܘܺܝܕ݂ ܠܰܐܒܺܝܬܰܪ. ܝܳܕܰܥ ܗܘܺܝܬ݂ ܒܝܰܘܡܳܐ ܗܰܘ ܕܬܰܡܳܢ ܗܘܳܐ ܕܽܘܐܳܓ ܐܰܕܽܘܡܳܝܳܐ. ܕܰܡܚܰܘܳܝܽܘ ܡܚܰܘܶܐ ܠܫܳܐܘܳܠ. ܘܶܐܢܳܐ ܐܶܬ݂ܚܰܝܒܶܬ݂ ܒܟܽܠܶܗ ܢܰܦܫܳܐ ܕܒܶܝܬ݂ ܐܰܒܽܘܟ݂.
1Sa 22:23 ܬܶܒ ܠܘܳܬ݂ܝ ܘܠܳܐ ܬܶܕ݂ܚܰܠ. ܡܶܛܽܠ ܕܡܰܢ ܕܒܳܥܶܐ ܢܰܦܫܝ. ܒܳܥܶܐ ܐܳܦ ܢܰܦܫܳܟ݂. ܡܶܛܽܠ ܕܢܳܛܽܘܪܳܐ ܐܰܢ̱ܬ ܥܰܡܝ.
1Sa 23:1 ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ. ܗܳܐ ܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܒܰܩܥܺܝܠܳܐ. ܘܗܶܢܽܘܢ ܒܳܙܺܝܢ ܐܶܕܖ̈ܶܐ.
1Sa 23:2 ܘܫܰܐܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܺܙܰܠ ܐܶܚܪܽܘܒ ܠܰܦܠܶܫ̈ܬܳܝܶܐ ܗܳܠܶܝܢ. ܘܶܐܡܰܪ ܠܶܗ ܡܳܪܝܳܐ. ܙܶܠ ܚܪܽܘܒ ܠܰܦܠܶܫܬܳܝ̈ܶܐ. ܘܰܦܪܽܘܩ ܠܰܩܥܺܝܠܳܐ.
1Sa 23:3 ܘܶܐܡܰܪܘ ܠܶܗ ܐ̱ܢܳܫܰܘ̈ܗܝ ܠܕܰܘܺܝܕ݂. ܡܶܢ ܡܚܳܪ ܚܢܰܢ ܗܳܪܟܳܐ. ܚܢܰܢ ܕܳܚܠܺܝܢܰܢ. ܐܰܝܟܰܢܳܐ ܢܺܐܙܰܠ ܠܰܩܥܺܝܠܳܐ ܠܣܶܕܖ̈ܶܐ ܕܰܦܠܶܫ̈ܬܳܝܶܐ.
1Sa 23:4 ܘܰܐܘܣܶܦ ܬܽܘܒ ܕܰܘܺܝܕ݂ ܠܡܶܫܐܰܠ ܒܰܐܠܳܗܳܐ. ܘܰܥܢܳܝܗܝ ܡܳܪܝܳܐ ܘܶܐܡܰܪ ܠܶܗ. ܩܽܘܡ ܚܽܘܬ݂ ܠܰܩܥܺܝܠܳܐ. ܡܶܛܽܠ ܕܶܐܢܳܐ ܡܰܫܠܶܡ ܐ̱ܢܳܐ ܠܗܽܘܢ ܠܰܦܠܶܫܬܳܝ̈ܶܐ ܒܺܐܝܕܰܝ̈ܟ.
1Sa 23:5 ܘܶܐܙܰܠ ܕܰܘܺܝܕ݂ ܘܓܰܒܖ̈ܰܘܗܝ ܠܰܩܥܺܝܠܳܐ. ܘܶܐܬ݂ܟܰܬܫܘ ܥܰܡ ܦܠܶܫ̈ܬܳܝܶܐ. ܘܰܕ݂ܒܰܪܘ ܒܥܺܝܪܗܽܘܢ. ܘܰܡܚܳܐ ܒܗܽܘܢ ܡܚܽܘܬ݂ܳܐ ܪܰܒܬܳܐ. ܘܰܦܪܰܩ ܕܰܘܺܝܕ݂ ܠܥܳܡܽܘܖ̈ܶܝܗ̇ ܕܰܩܥܺܝܠܳܐ.
1Sa 23:6 ܘܟܰܕ݂ ܥܪܰܩ ܐܰܒܺܝܬ݂ܰܪ ܒܰܪ ܐܰܚܺܝܡܰܠܟ ܠܘܳܬ݂ ܕܰܘܺܝܕ݂ ܠܰܩܥܺܝܠܳܐ. ܦܶܕܬܳܐ ܢܶܚܬܰܬ݂ ܒܺܐܝܕܶܗ.
1Sa 23:7 ܘܚܰܘܺܝܘ ܠܫܳܐܘܳܠ ܕܥܰܠ ܕܰܘܺܝܕ݂ ܠܰܩܥܺܝܠܳܐ. ܘܶܐܡܰܪ ܫܳܐܘܳܠ ܐܰܫܠܡܶܗ ܐܰ‌ܠܳܗܳܐ ܒܺܐܝܕܰܝ̈. ܡܶܛܽܠ ܕܶܐܬܬܚܶܕ݂ ܕܥܰܠ ܠܰܩܪܺܝܬ݂ܳܐ ܕܬܰܖ̈ܥܶܐ ܘܣܽܘܟܖ̈ܶܐ.
1Sa 23:8 ܘܰܐܫܡܰܥ ܫܳܐܘܳܠ ܠܟܽܠܶܗ ܥܰܡܳܐ ܠܰܩܪܳܒܳܐ ܠܡܶܚܰܬ݂ ܠܰܩܥܺܝܠܳܐ. ܠܡܶܚܒܰܫ ܠܕܰܘܺܝܕ݂. ܘܰܠܓܰܒܖ̈ܶܐ ܕܥܰܡܶܗ.
1Sa 23:9 ܘܺܝܕܰܥ ܕܰܘܺܝܕ݂ ܕܰܚܫܰܠ ܫܳܐܘܳܠ ܥܠܰܘܗܝ ܒܺܝܫܬܳܐ. ܘܶܐܡܰܪ ܠܰܐܒܺܝܬܳܪ ܟܳܗܢܳܐ. ܩܰܪܶܒ ܠܺܝ ܦܶܕܬ݂ܳܐ.
1Sa 23:10 ܘܶܐܡܰܪ ܕܰܘܺܝܕ݂ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܫܡܰܥ ܫܡܰܥ ܥܰܒܕܳܟ݂. ܕܒܳܥܶܐ ܫܳܐܘܳܠ ܠܡܶܐܬ݂ܳܐ ܠܰܩܥܺܝܠܳܐ. ܠܰܡܚܰܒܳܠܽܘ ܠܰܩܪܺܝܬ݂ܳܐ ܡܶܛܽܠܬ݂ܝ.
1Sa 23:11 ܡܰܫܠܡܺܝܢ ܠܺܝ ܡܳܖ̈ܶܝܗ̇ ܕܰܩܪܺܝܬ݂ܳܐ ܘܰܠܓܰܒܖ̈ܶܐ ܕܥܰܡܝ ܒܺܐܝܕܶܗ ܕܫܳܐܘܳܠ.
1Sa 23:12 ܘܶܐܡܰܪ ܡܳܪܝܳܐ ܡܰܫܠܡܺܝܢ ܠܳܟ݂. ܩܽܘܡ ܦܽܘܩ ܡܶܢ ܩܪܺܝܬ݂ܳܐ.
1Sa 23:13 ܘܩܳܡ ܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ. ܘܰܢܦܰܩܘ ܡܶܢ ܩܥܺܝܠܳܐ. ܘܰܗܦܰܟ݂ܘ ܘܚܰܘܺܝܘ ܠܫܳܐܘܳܠ ܕܰܥܪܰܩ ܕܰܘܺܝܕ݂ ܡܶܢ ܩܥܺܝܠܳܐ. ܘܦܳܫ ܠܶܗ ܡܶܢ ܕܰܠܡܶܦܰܩ.
1Sa 23:14 ܘܺܝܬ݂ܶܒ ܕܰܘܺܝܕ݂ ܒܡܰܕܒܪܳܐ ܕܡܶܨܪܽܘܬ݂. ܘܺܝܬ݂ܶܒ ܒܛܽܘܪܳܐ ܒܡܰܕܒܪܳܐ ܕܙܺܝܦ. ܘܰܒܥܳܝܗܝ ܫܳܐܘܳܠ ܟܽܠܗܽܘܢ ܝܰܘ̈ܡܳܬ݂ܳܐ. ܘܠܳܐ ܐܰܫܠܡܶܗ ܐܰ‌ܠܳܗܳܐ ܒܺܐܝܕܶܗ.
1Sa 23:15 ܘܰܚܙܳܐ ܕܰܘܺܝܕ݂ ܕܰܢܦܰܩ ܫܳܐܘܳܠ ܠܡܶܒܥܳܐ ܢܰܦܫܶܗ. ܘܕܰܘܺܝܕ݂ ܒܡܰܕܒܪܳܐ ܕܙܺܝܦ ܒܥܳܒܳܐ.
1Sa 23:16 ܘܩܳܡ ܝܽܘܢܳܬ݂ܳܢ ܒܰܪ ܫܳܐܘܳܠ. ܘܶܐܙܰܠ ܠܘܳܬ݂ ܕܰܘܺܝܕ݂ ܠܥܳܒܳܐ. ܘܚܰܡܣܶܢ ܐܺܝܕܰܘ̈ܗܝ ܒܰܐܠܳܗܳܐ.
1Sa 23:17 ܘܶܐܡܰܪ ܠܶܗ ܠܳܐ ܬܶܕ݂ܚܰܠ. ܡܶܛܽܠ ܕܠܳܐ ܡܶܫܟܚܳܐ ܠܳܟ݂ ܐܺܝܕ݂ܶܗ ܕܫܳܐܘܳܠ ܐܳܒܝ. ܘܰܐܢ̱ܬ ܬܰܡܠܶܟ݂ ܥܰܠ ܝܺܣܪܳܐܶܝܠ. ܘܶܐܢܳܐ ܐܶܗܘܶܐ ܥܰܡܳܟ݂ ܘܬܺܚܶܐ. ܘܳܐܦ ܫܳܐܘܳܠ ܐܳܒܝ ܝܳܕܰܥ ܕܗܳܟܰܢܳܐ ܗܽܘ.
1Sa 23:18 ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ ܩܕ݂ܳܡ ܡܳܪܝܳܐ. ܝܳܬ݂ܶܒ ܟܖ̈ܽܘܒܶܐ ܒܥܽܘܡܩܳܐ. ܘܝܽܘܢܳܬ݂ܳܢ ܐܶܙܰܠ ܠܒܰܝܬܶܗ.
1Sa 23:19 ܘܰܣܠܶܩܘ ܙܺܝܦܳܝ̈ܶܐ ܠܘܳܬ݂ ܫܳܐܘܳܠ ܠܰܓܒܰܥ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܡܶܬܛܰܫܶܐ ܥܰܡܰܢ ܒܡܶܨܪܽܘܬ݂. ܒܥܳܒܳܐ ܒܓܶܒܥܽܘܬ݂ ܒܢܰܚܠܳܐ ܕܡܶܢ ܝܰܡܺܝܢܳܐ ܕܰܐܫܺܝܡܽܘܢ.
1Sa 23:20 ܘܗܳܫܳܐ ܐܰܝܟ݂ ܟܽܠ ܪܶܓܬ݂ܳܐ ܕܢܰܦܫܳܟ݂ ܚܽܘܬ݂ ܥܠܰܝܢ. ܘܰܚܢܰܢ ܢܰܫܠܡܺܝܘܗܝ ܒܺܐܝܕ݂ܳܐ ܕܡܰܠܟܳܐ.
1Sa 23:21 ܘܶܐܡܰܪ ܠܗܽܘܢ ܫܳܐܘܳܠ. ܒܪܺܝܟ݂ܺܝܢ ܐ̱ܢܬܽܘܢ ܠܰܐܠܳܗܳܐ ܕܚܳܣܬܽܘܢ ܥܠܰܝ.
1Sa 23:22 ܙܶܠܘ ܬܶܒܽܘܢ ܛܰܒܘ ܝܰܬ݂ܒܶܗ. ܘܕܰܥܘ ܘܰܚܙܰܘ ܕܽܘܟܬܶܗ. ܕܬܶܗܘܶܐ ܪܶܓܠܶܗ ܕܡܰܢ ܕܰܚܙܳܝܗܝ ܬܰܡܳܢ. ܡܶܛܽܠ ܕܶܐܡܰܪܘ ܠܺܝ ܕܰܡܥܰܪܡܽܘ ܡܥܰܪܰܡ.
1Sa 23:23 ܘܕܰܥܘ ܘܰܚܙܰܘ ܡܶܢ ܟܽܠܗܶܝܢ ܡܰܛܫ̈ܝܳܬ݂ܳܐ ܕܰܡܛܰܫܰܝ ܬܰܡܳܢ. ܘܰܗܦܽܘܟ݂ܘ ܠܘܳܬ݂ܝ ܠܡܰܬ݂ܩܳܢܽܘܬܰܢܝ. ܘܺܐܙܰܠ ܥܰܡܟܽܘܢ. ܕܶܐܢ ܐܺܝܬܰܘܗܝ ܒܰܐܪܥܳܐ. ܐܶܒܨܶܝܘܗܝ ܒܟܽܠܗܽܘܢ ܐܰܠܦ̈ܶܐ ܕܺܝܗܽܘܕ݂ܳܐ.
1Sa 23:24 ܘܩܳܡܘ ܘܶܐܙܰܠܘ ܠܙܺܝܦ. ܩܕ݂ܳܡ ܫܳܐܘܳܠ. ܘܕܰܘܺܝܕ݂ ܘܓܰܒܖ̈ܰܘܗܝ ܒܡܰܕܒܪܳܐ ܕܡܰܥܽܘܢ. ܒܥܳܪܳܒܳܐ ܥܰܠ ܓܶܢ̱ܒ ܐܰܫܺܝܡܽܘܢ.
1Sa 23:25 ܘܶܐܙܰܠ ܫܳܐܘܳܠ ܘܥܰܒܕܰܘ̈ܗܝ ܠܡܶܒܥܳܐ ܠܕܰܘܺܝܕ݂. ܘܚܰܘܺܝܘ ܠܕܰܘܺܝܕ݂ ܘܰܢܚܶܬ݂ ܠܶܗ ܠܣܰܠܰܥ. ܘܺܝܬ݂ܶܒ ܒܡܰܕܒܪܳܐ ܕܡܰܥܽܘܢ. ܘܰܫܡܰܥ ܫܳܐܘܳܠ ܘܰܪܕܰܦ ܒܳܬܰܪ ܕܰܘܺܝܕ݂ ܠܡܰܕܒܪܳܐ ܕܡܰܥܽܘܢ.
1Sa 23:26 ܘܶܐܙܰܠ ܫܳܐܘܳܠ ܡܶܢ ܓܰܒܶܗ ܕܛܽܘܪܳܐ. ܘܕܰܘܺܝܕ݂ ܘܓܰܒܖ̈ܰܘܗܝ ܡܶܢ ܓܰܒܶܗ ܐ̱ܚܪܺܢܳܐ. ܘܰܗܘܳܐ ܕܰܘܺܝܕ݂ ܡܶܣܬܰܪܗܰܒ ܠܡܶܥܪܰܩ ܡܶܢ ܩܕ݂ܳܡ ܫܳܐܘܳܠ. ܘܫܳܐܘܳܠ ܘܥܰܒܕܰܘ̈ܗܝ ܡܶܬ݂ܟܰܪܟܺܝܢ ܥܰܠ ܕܰܘܺܝܕ݂ ܘܥܰܠ ܓܰܒܖ̈ܰܘܗܝ ܠܡܶܐܚܰܕ݂ ܐܶܢܽܘܢ.
1Sa 23:27 ܘܺܐܝܙܓܰܕܳܐ ܐܶܬ݂ܳܐ ܠܘܳܬ݂ ܫܳܐܘܳܠ ܘܶܐܡܰܪ ܠܶܗ. ܒܰܥܓܰܠ ܬܳܐ. ܡܶܛܽܠ ܕܰܫܪܰܘ ܦܠܶܫܬܳܝ̈ܶܐ ܒܟܽܠܳܗ̇ ܐܰܪܥܳܐ.
1Sa 23:28 ܘܰܗܦܰܟ݂ ܫܳܐܘܳܠ ܡܶܢ ܒܳܬܰܪ ܕܰܘܺܝܕ݂. ܘܶܐܙܰܠ ܠܽܐܘܪܥܳܐ ܕܰܦܠܶܫ̈ܬܳܝܶܐ. ܡܶܛܽܠ ܗܳܢܳܐ ܩܪܰܐܗ̇ ܠܰܐܪܥܳܐ ܗܳܝ ܣܶܢܥܳܪ ܦܳܠܓܽܘܬ݂ܳܐ. 
1Sa 24:1 ܘܰܣܠܶܩ ܕܰܘܺܝܕ݂ ܡܶܢ ܬܰܡܳܢ ܘܺܝܬ݂ܶܒ ܒܡܶܨܪܽܘܬ݂ ܕܰܒܓܶܒܥܽܘܬ݂.
1Sa 24:2 ܘܰܗܘܳܐ ܕܟܰܕ݂ ܗܦܰܟ݂ ܫܳܐܘܳܠ ܡܶܢ ܒܳܬܰܪ ܦܠܶܫܬܳܝ̈ܶܐ. ܚܰܘܝܽܘܗܝ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܒܡܶܨܪܽܘܬ݂ ܕܰܒܓܶܒܥܽܘܬ݂.
1Sa 24:3 ܘܰܕ݂ܒܰܪ ܫܳܐܘܳܠ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܓܒܰܝ̈ܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܶܐܙܰܠ ܠܡܶܒܥܳܐ ܠܕܰܘܺܝܕ݂ ܘܰܠܓܰܒܖ̈ܰܘܗܝ ܥܰܠ ܐܰܦܰܝ̈ ܛܽܘܪܳܐ ܕܕܰܝܨ̈ܶܐ.
1Sa 24:4 ܘܶܐܬ݂ܳܐ ܠܡܰܪܒܥܳܐ ܕܥܳܢ̈ܳܐ ܕܒܽܐܘܪܚܳܐ. ܘܬܰܡܳܢ ܐܺܝܬ݂ ܡܥܰܪܬ݂ܳܐ. ܘܥܰܠ ܫܳܐܘܳܠ ܠܰܡܥܰܪܬ݂ܳܐ ܘܰܕ݂ܡܶܟ݂ ܬܰܡܳܢ. ܘܕܰܘܺܝܕ݂ ܘܓܰܒܖ̈ܰܘܗܝ ܒܰܫܦܽܘ̈ܠܰܝ ܡܥܰܪܬ݂ܳܐ ܝܳܬ݂ܒܺܝܢ.
1Sa 24:5 ܘܶܐܡܰܪܘ ܠܶܗ ܓܰܒܖ̈ܰܘܗܝ ܠܕܰܘܺܝܕ݂. ܗܳܢܳܐ ܗܽܘ ܝܰܘܡܳܐ ܕܶܐܡܰܪ ܠܳܟ݂ ܡܳܪܝܳܐ. ܗܳܐ ܡܰܫܠܶܡ ܐ̱ܢܳܐ ܒܥܶܠܕܒܳܒܳܟ݂ ܒܺܐܝܕܰܝ̈ܟ. ܥܒܶܕ݂ ܠܶܗ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟ. ܘܩܳܡ ܕܰܘܺܝܕ݂ ܘܰܦܣܰܩ ܟܶܢܦܳܐ ܕܰܦܪܺܝܣܶܗ ܕܫܳܐܘܳܠ ܪܰܟܺܝܟܳܐܺܝܬ݂.
1Sa 24:6 ܘܡܶܢ ܒܳܬܰܪܟܶܢ ܬܘܳܝܗܝ ܠܶܒܶܗ ܠܕܰܘܺܝܕ݂. ܥܰܠ ܕܰܦܣܰܩ ܟܶܢܦܳܐ ܕܰܦܪܺܝܣܶܗ ܕܫܳܐܘܳܠ.
1Sa 24:7 ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ. ܚܳܣ ܠܺܝ ܡܶܢ ܡܳܪܝܳܐ ܐܶܢ ܐܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ ܠܡܳܪܝ ܠܰܡܫܺܝܚܶܗ ܕܡܳܪܝܳܐ. ܘܰܐܘܫܶܛ ܐܺܝܕ݂ܝ ܒܶܗ. ܡܶܛܽܠ ܕܰܡܫܺܝܚܶܗ ܗܽܘ ܕܡܳܪܝܳܐ.
1Sa 24:8 ܘܬ݂ܰܘܺܝ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ ܒܡ̈ܶܠܶܐ ܗܳܠܶܝܢ. ܘܠܳܐ ܫܒܰܩ ܐܶܢܽܘܢ ܠܰܡܩܳܡ ܥܰܠ ܫܳܐܘܳܠ. ܘܫܳܐܘܳܠ ܩܳܡ ܡܶܢ ܡܥܰܪܬ݂ܳܐ ܘܶܐܙܰܠ ܒܽܐܘܪܚܳܐ.
1Sa 24:9 ܘܩܳܡ ܕܰܘܺܝܕ݂ ܡܶܢ ܒܳܬܰܪܟܶܢ. ܘܰܢܦܰܩ ܡܶܢ ܡܥܰܪܬ݂ܳܐ. ܘܰܩܪܳܐ ܒܳܬܰܪ ܫܳܐܘܳܠ ܘܶܐܡܰܪ. ܡܳܪܝ ܡܰܠܟܳܐ. ܘܶܐܬ݂ܦܢܺܝ ܫܳܐܘܳܠ ܠܒܶܣܬܪܶܗ. ܘܰܢܦܰܠ ܕܰܘܺܝܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.
1Sa 24:10 ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܠܳܐ ܬܶܫܡܰܥ ܡ̈ܶܠܶܐ ܕܐ̱ܢܳܫ̈ܳܐ ܕܳܐܡܪܺܝܢ. ܕܗܳܐ ܕܰܘܺܝܕ݂ ܒܳܥܶܐ ܠܒܺܝܫܬܳܟ݂.
1Sa 24:11 ܗܳܐ ܚܙܺܝ ܝܰܘܡܳܢܳܐ ܒܥܰܝܢܰܝ̈ܟ. ܕܰܐܫܠܡܳܟ݂ ܡܳܪܝܳܐ ܒܺܐܝܕܰܝ̈ ܝܰܘܡܳܢܳܐ ܒܰܡܥܰܪܬ݂ܳܐ. ܘܶܐܡܰܪܘ ܓܰܒܖ̈ܶܐ ܕܥܰܡܝ ܠܡܶܩܛܠܳܟ݂. ܘܚܳܣܶܬ ܥܠܰܝܟ. ܘܶܐܡ̇ܪܶܬ݂ ܠܳܐ ܐܰܘܫܶܛ ܐܺܝܕ݂ܝ ܒܡܳܪܝ. ܡܶܛܽܠ ܕܰܡܫܺܝܚܶܝܗ ܗܽܘ ܕܡܳܪܝܳܐ.
1Sa 24:12 ܘܶܐܬ݂ܦܢܰܝ ܘܰܚܙܺܝ ܐܳܦ ܟܶܢܦܳܐ ܕܰܦܪܺܝܣܳܟ݂ ܒܺܐܝܕ݂ܝ. ܡܶܛܽܠ ܕܟܰܕ݂ ܦܶܣܩܶܬ݂ ܟܶܢܦܳܐ ܕܰܦܪܺܝܣܳܟ݂ ܠܳܐ ܩܛܰܠܬܳܟ݂. ܕܰܥ ܘܰܚܙܺܝ ܕܠܰܝܬ ܒܺܐܝܕܰܝ̈ ܒܺܝܫܬܳܐ ܘܣܰܟܠܽܘܬܳܐ. ܘܠܳܐ ܚܛܺܝܬ݂ ܠܳܟ݂. ܘܰܐܢ̱ܬ ܡܨܺܝܕ݂ ܐܰܢ̱ܬ ܠܡܶܣܰܒ ܢܰܦܫܝ.
1Sa 24:13 ܢܕ݂ܽܘܢ ܡܳܪܝܳܐ ܒܰܝ̈ܢܰܝ ܘܠܳܟ݂. ܘܢܶܬ݂ܒܥܰܢܝ ܡܳܪܝܳܐ ܒܺܐܝܕܰܝ̈ܟ. ܘܺܐܝܕ݂ܝ ܠܳܐ ܬܶܗܘܶܐ ܒܳܟ݂.
1Sa 24:14 ܐܰܝܟ݂ ܕܰܐܡܺܝܪ ܒܡܰܬ݂ܠܳܐ ܩܰܕܡܳܝܳܐ. ܕܡܶܢ ܪܰܫܺܝܥܳܐ ܢܶܦܽܘܩ ܪܽܘܫܥܳܐ. ܘܺܐܝܕ݂ܝ ܠܳܐ ܬܶܗܘܶܐ ܒܳܟ݂.
1Sa 24:15 ܒܳܬܰܪ ܡܰܢܽܘ ܢܦܰܩܬ ܡܰܠܟܳܐ ܕܺܝܣܪܳܐܶܝܠ. ܘܒܳܬܰܪ ܡܰܢܽܘ ܪܳܕܶܦ ܐܰܢ̱ܬ. ܒܳܬܰܪ ܟܰܠܒܳܐ ܡܺܝܬ݂ܳܐ. ܘܒܳܬܰܪ ܦܽܘܪܬ݂ܰܥܢܳܐ ܚܰܕ݂.
1Sa 24:16 ܢܶܗܘܶܐ ܡܳܪܝܳܐ ܕܰܝܳܢܳܐ. ܘܰܢܕ݂ܽܘܢ ܒܰܝ̈ܢܰܝ ܘܠܳܟ݂. ܘܢܶܚܙܶܐ ܘܰܢܕ݂ܽܘܢ ܕܺܝܢܝ. ܘܢܶܬ݂ܒܥܰܢܝ ܒܺܐܝܕܰܝ̈ܟ.
1Sa 24:17 ܘܟܰܕ݂ ܓܰܡܰܪ ܕܰܘܺܝܕ݂ ܠܡܺܐܡܰܪ ܡ̈ܶܠܶܐ ܗܳܠܶܝܢ ܠܫܳܐܘܳܠ. ܐܶܡܰܪ ܠܶܗ ܫܳܐܘܳܠ. ܩܳܠܳܟ݂ ܗܽܘ ܗܳܢܳܐ ܒܶܪܝ ܕܰܘܺܝܕ݂. ܘܰܐܪܺܝܡ ܫܳܐܘܳܠ ܩܳܠܶܗ ܘܰܒ̣ܟܳܐ.
1Sa 24:18 ܘܶܐܡܰܪ ܫܳܐܘܳܠ ܠܕܰܘܺܝܕ݂. ܙܰܕܺܝܩ ܐܰܢ̱ܬ ܡܶܢܝ ܡܶܛܽܠ ܕܰܐܢ̱ܬ ܦܪܰܥܬܳܢܝ ܛܳܒܬ݂ܳܐ. ܘܶܐܢܳܐ ܦܪܰܥܬܳܟ݂ ܒܺܝܫܬܳܐ.
1Sa 24:19 ܘܰܐܢ̱ܬ ܚܰܘܺܝܬ ܝܰܘܡܳܢܳܐ ܕܰܥܒܰܕܬ ܠܺܝ ܛܳܒܬ݂ܳܐ. ܕܰܐܫܠܡܰܢܝ ܡܳܪܝܳܐ ܒܺܐܝܕܰܝ̈ܟ ܘܠܳܐ ܩܛܰܠܬܳܢܝ.
1Sa 24:20 ܘܟܰܕ݂ ܢܶܫܟܰܚ ܓܰܒܪܳܐ ܠܰܒܥܶܠܕܒܳܒܶܗ. ܘܰܢܫܰܕܪܺܝܘܗܝ ܒܽܐܘܪܚܳܐ ܛܰܒܬ݂ܳܐ. ܡܳܪܝܳܐ ܢܶܦܪܥܺܝܘܗܝ ܛܳܒܬ݂ܳܐ. ܢܶܦܪܥܳܟ݂ ܡܳܪܝܳܐ ܚܠܳܦ ܛܳܒܬ݂ܳܐ ܝܰܘܡܳܢܳܐ ܕܰܥܒܰܕܬ ܠܺܝ.
1Sa 24:21 ܘܗܳܫܳܐ ܗܳܐ ܝܶܕ݂ܥܶܬ݂ ܕܡܰܡܠܳܟ݂ܽܘ ܡܰܡܠܶܟ݂ ܐܰܢ̱ܬ. ܘܡܶܬ݂ܩܰܝܡܳܐ ܒܺܐܝܕܰܝ̈ܟ ܡܰܠܟܽܘܬ݂ܳܐ ܕܺܝܣܪܳܐܶܝܠ.
1Sa 24:22 ܝܺܡܰܝ ܠܺܝ ܒܡܳܪܝܳܐ ܕܠܳܐ ܬܰܘܒܶܕ݂ ܙܰܪܥܝ ܡܶܢ ܒܳܬܰܪܝ. ܘܠܳܐ ܬܰܘܒܶܕ݂ ܫܶܡܝ ܡܶܢ ܒܶܝܬ݂ ܐܳܒܝ.
1Sa 25:1 ܘܡܺܝܬ݂ ܫܡܽܘܐܶܝܠ. ܘܶܐܬ݂ܟܰܢܰܫܘ ܟܽܠܶܗ ܝܺܣܪܳܐܶܝܠ. ܘܰܐܪܩܶܕ݂ܘ ܥܠܰܘܗܝ. ܘܩܰܒܪܽܘܗܝ ܒܩܰܒܪܶܗ ܒܪܳܡܬ݂ܳܐ. ܘܩܳܡ ܕܰܘܺܝܕ݂ ܘܰܢܚܶܬ݂ ܠܡܰܕܒܪܳܐ ܕܦܰܪܰܢ.
1Sa 25:2 ܘܓܰܒܪܳܐ ܐܺܝܬ݂ ܗܘܳܐ ܒܡܰܥܽܘܢ. ܘܰܥܒܳܕܶܗ ܒܟܰܪܡܠܳܐ. ܘܓܰܒܪܳܐ ܪܰܒ ܗܘܳܐ ܛܳܒ. ܘܺܐܝܬ݂ ܗܘܳܐ ܠܶܗ ܥܳܢ̈ܳܐ ܬܠܳܬܳܐ ܐܰܠܦܺܝ̈ܢ. ܘܳܐܠܶܦ ܥܶܙܺܝ̈ܢ. ܘܰܗܘܳܐ ܕܟܰܕ݂ ܓܳܐܶܙ ܥܳܢ̈ܶܗ ܒܟܰܪܡܠܳܐ.
1Sa 25:3 ܘܰܫܡܶܗ ܕܓܰܒܪܳܐ ܢܳܒܳܠ. ܘܰܫܡܳܗ̇ ܕܰܐܢ̱ܬܬܶܗ ܐܳܒܺܝܓܶܠ. ܘܰܐܢ̱ܬܬ݂ܳܐ ܫܰܦܺܝܪ ܗܘܳܐ ܚܶܙܘܳܗ̇ ܘܩܽܘܒܠܠܳܗ̇. ܘܓܰܒܪܳܐ ܢܳܒܳܠ ܩܫܶܐ ܗܘܳܐ. ܘܒܺܝܫ ܒܨܶܢ̈ܥܳܬܶܗ ܘܰܟܠܶܒ.
1Sa 25:4 ܘܰܫܡܰܥ ܕܰܘܺܝܕ݂ ܒܡܰܕܒܪܳܐ ܕܓܳܐܶܙ ܢܳܒܳܠ ܥܳܢ̈ܳܐ.
1Sa 25:5 ܘܫܰܕܰܪ ܕܰܘܺܝܕ݂ ܥܶܣܪܳܐ ܥܠܰܝܡܺܝ̈ܢ. ܘܶܐܡܰܪ ܕܰܘܺܝܕ݂ ܠܰܥܠܰܝ̈ܡܶܐ. ܣܰܩܘ ܠܟܰܪܡܠܳܐ ܘܙܶܠܘ ܠܘܳܬ݂ ܢܳܒܳܠ. ܘܫܰܐܶܠܘ ܒܰܫܠܳܡܶܗ ܒܫܶܡܝ.
1Sa 25:6 ܘܶܐܡܰܪܘ ܠܶܗ ܗܳܟܰܢܳܐ. ܡܰܢ ܕܢܶܗܘܶܐ ܚܰܝ ܘܰܐܢ̱ܬ ܫܠܳܡ ܘܒܰܝܬܳܟ݂.
1Sa 25:7 ܖ̈ܳܥܰܘܳܬ݂ܳܐ ܕܺܝܠܳܟ݂ ܗܘܰܘ ܥܰܡܰܢ. ܘܠܳܐ ܐܰܗܰܪܢ ܐܶܢܽܘܢ. ܘܠܳܐ ܛܥܶܐ ܠܗܽܘܢ ܡܶܕܶܡ. ܟܽܠ ܝܰܘ̈ܡܳܬ݂ܳܐ ܕܰܗܘܰܘ ܒܡܰܕܒܪܳܐ.
1Sa 25:8 ܫܰܐܶܠ ܠܥܰܒܕܰܝ̈ܟ ܘܰܢܚܰܘܢܳܟ݂. ܘܗܳܫܳܐ ܢܶܫܟܚܽܘܢ ܥܠܰܝ̈ܡܶܐ ܖ̈ܰܚܡܶܐ ܒܥܰܝܢܰܝ̈ܟ. ܡܶܛܽܠ ܕܥܰܠ ܝܰܘܡܳܐ ܛܳܒܳܐ ܐܶܬܰܝܢ. ܗܰܒ ܡܶܕܶܡ ܕܨܳܒܶܐ ܐܰܢ̱ܬ ܠܥܰܒܕܰܝ̈ܟ ܘܠܰܒܪܳܟ݂ ܕܰܘܺܝܕ݂.
1Sa 25:9 ܘܶܐܬ݂ܰܘ ܥܠܰܝܡܰܘ̈ܗܝ ܕܕܰܘܺܝܕ݂. ܘܶܐܡܰܪܘ ܠܢܳܒܳܠ ܟܽܠܗܶܝܢ ܡ̈ܶܠܶܐ ܗܳܠܶܝܢ ܒܰܫܡܶܗ ܕܕܰܘܺܝܕ݂.
1Sa 25:10 ܘܰܥܢܳܐ ܢܳܒܳܠ ܘܶܐܡܰܪ ܠܥܰܒܕܰܘ̈ܗܝ ܕܕܰܘܺܝܕ݂. ܡܰܢܽܘ ܒܪܶܗ ܕܺܐܝܫܰܝ. ܝܰܘܡܳܢܳܐ ܣܓܺܝܘ ܥܰܒܕ̈ܶܐ ܕܡܰܪܺܝܕ݂ܺܝܢ ܐ̱ܢܳܫ ܡܶܢ ܩܕ݂ܳܡ ܡܳܪܶܗ.
1Sa 25:11 ܐܶܣܰܒ ܠܰܚܡܝ ܘܡܰܝ̈. ܘܢܶܟ݂ܣܬ݂ܳܐ ܕܢܶܟ݂ܣܶܬ݂ ܠܓܳܙܽܘ̈ܙܰܝ. ܘܶܐܬܶܠ ܠܓܰܒܖ̈ܶܐ ܕܠܳܐ ܝܳܕ݂ܰܥ ܐ̱ܢܳܐ ܡܶܢ ܐܰܝܡܶܟܳܐ ܐܶܢܽܘܢ.
1Sa 25:12 ܘܰܗܦܰܟ݂ܘ ܥܠܰܝܡܰܘ̈ܗܝ ܕܕܰܘܺܝܕ݂ ܠܽܐܘܪܚܗܽܘܢ. ܘܚܰܘܺܝܘ ܠܕܰܘܺܝܕ݂ ܟܽܠܗܶܝܢ ܡ̈ܶܠܶܐ ܗܳܠܶܝܢ.
1Sa 25:13 ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ. ܐܰܣܽܘܪܘ ܐ̱ܢܳܫ ܣܰܝܦܶܗ. ܘܶܐܣܰܪܘ ܣܰܝܦܰܝ̈ܗܽܘܢ. ܘܳܐܦ ܕܰܘܺܝܕ݂ ܐܶܣܰܪ ܣܰܝܦܶܗ. ܘܰܣܠܶܩܘ ܒܳܬܰܪ ܕܰܘܺܝܕ݂ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܡܰܐܬܶܝܢ ܦܳܫܘ ܠܘܳܬ݂ ܡܳܐܢ̈ܶܐ.
1Sa 25:14 ܘܠܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ. ܚܰܘܺܝ ܛܰܠܝܳܐ ܚܰܕ݂ ܡܶܢ ܥܠܰܝ̈ܡܶܐ ܘܶܐܡܰܪ. ܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܡܶܢ ܡܰܕܒܪܳܐ ܠܰܡܒܰܪܳܟ݂ܽܘܬܶܗ ܠܡܳܪܰܢ ܘܡܶܐܢܰܬ݂ ܠܶܗ ܒܗܽܘܢ.
1Sa 25:15 ܘܓܰܒܖ̈ܶܐ ܛܳܒܺܝܢ ܗܘܰܘ ܠܰܢ ܛܳܒ. ܘܠܳܐ ܐܰܗܪܽܘܢ. ܘܠܳܐ ܐܰܛܥܺܝܘ ܠܰܢ ܡܶܕܶܡ. ܟܽܠ ܝܰܘ̈ܡܳܬ݂ܳܐ ܕܗܰܠܶܟ݂ܢ ܥܰܡܗܽܘܢ.
1Sa 25:16 ܟܰܕ݂ ܗܘܰܝܢ ܒܡܰܕܒܪܳܐ ܫܽܘܪܳܐ ܗܘܰܘ ܠܰܢ ܐܳܦ ܒܠܺܠܝܳܐ ܐܳܦ ܒܺܐܝܡܳܡܳܐ. ܟܽܠ ܝܰܘ̈ܡܳܬ݂ܳܐ ܕܰܗܘܰܝܢ ܥܰܡܗܽܘܢ. ܘܪܳܥܶܝܢ ܗܘܰܝܢ ܥܳܢ̈ܳܐ.
1Sa 25:17 ܗܳܫܳܐ ܕܰܥܝ ܘܰܚܙܳܝ ܡܳܢܳܐ ܥܳܒܕܳܐ ܐܰܢ̱ܬܝ. ܡܶܛܽܠ ܕܓܶܪܡܰܬ݂ ܒܺܝܫܬܳܐ ܥܰܠ ܡܳܪܰܢ ܘܥܰܠ ܟܽܠܶܗ ܒܰܝܬܶܗ. ܘܢܳܒܳܠ ܠܘܳܬ݂ ܖ̈ܳܥܰܘܳܬ݂ܳܐ ܗܘܳܐ.
1Sa 25:18 ܘܶܐܣܬܰܪܗܒܰܬ݂ ܐܳܒܺܝܓܶܠ. ܘܢܶܣܒܰܬ݂ ܡܰܐܬܶܝܢ ܕܠܰܚܡܳܐ. ܘܰܬܪܶܝܢ ܓܖ̈ܳܒܺܝܢ ܕܚܰܡܪܳܐ. ܘܚܰܡܶܫ ܥܳܢ̈ܳܐ ܟܰܕ݂ ܡܰܬ݂ܩ̈ܢܳܢ. ܘܚܰܡܶܫ ܣܳܐܺܝ̈ܢ ܩܶܠܝ̈ܳܬ݂ܳܐ. ܘܰܡܳܐܐ ܓܽܘܒܺܝ̈ܢ ܘܡܰܐܬܶܝܢ ܕܶܒ̈ܠܺܝܢ. ܘܣܳܡܰܬ݂ ܥܰܠ ܚܶܡܖ̈ܳܐ.
1Sa 25:19 ܘܶܐܡܪܰܬ݂ ܠܰܥܠܰܝ̈ܡܶܐ. ܥܒܰܪܘ ܩܕ݂ܳܡܰܝ. ܗܳܐ ܐܶܢܳܐ ܐܳܬ݂ܝܳܐ ܐ̱ܢܳܐ. ܘܰܠܢܳܒܳܠ ܒܰܥܠܳܗ̇ ܠܳܐ ܚܰܘܝܰܬ݂.
1Sa 25:20 ܘܗܺܝ ܝܳܬ݂ܒܳܐ ܗܘܳܬ݂ ܥܰܠ ܚܡܳܪܳܐ ܘܢܳܚܬܳܐ ܒܓܶܢܝܳܐ ܕܛܽܘܪܳܐ. ܘܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܣܳܠܩܺܝܢ ܠܽܐܘܪܥܳܗ̇. ܘܦܶܓܥܰܬ݂ ܒܗܽܘܢ.
1Sa 25:21 ܘܕܰܘܺܝܕ݂ ܐܶܡܰܪ. ܕܰܓܳܠܳܐܺܝܬ݂ ܢܛܰܪܢ ܟܽܠ ܕܺܐܝܬ݂ ܗܘܳܐ ܠܶܗ ܒܡܰܕܒܪܳܐ. ܘܠܳܐ ܐܰܛܥܺܝܢ ܡܶܕܶܡ ܡܶܢ ܟܽܠ ܕܺܐܝܬ݂ ܗܘܳܐ ܠܶܗ. ܘܦܰܪܥܰܢ ܒܺܝܫܬܳܐ ܚܠܳܦ ܛܳܒܬ݂ܳܐ.
1Sa 25:22 ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܥܰܒܕܶܗ ܕܰܘܺܝܕ݂ ܘܗܳܟܰܢܳܐ ܢܰܘܣܶܦ ܠܶܗ. ܐܶܢ ܢܶܫܬܒܶܩ ܡܶܕܶܡ ܕܺܐܝܬ݂ ܠܶܗ ܥܕܰܡܳܐ ܠܨܰܦܪܳܐ ܕܡܰܬ݂ܩܶܢ ܒܶܐܣܬ݂ܳܐ.
1Sa 25:23 ܘܰܚܙܳܬ݂ ܐܳܒܺܝܓܶܠ ܠܕܰܘܺܝܕ݂. ܘܶܐܣܬܰܪܗܒܰܬ݂ ܘܢܶܚܬܰܬ݂ ܡܶܢ ܚܡܳܪܳܐ. ܘܢܶܦܠܰܬ݂ ܩܕ݂ܳܡ ܕܰܘܺܝܕ݂ ܥܰܠ ܐܰܦܶܝ̈ܗ̇. ܘܣܶܓܕܰܬ݂ ܠܶܗ ܥܰܠ ܐܰܪܥܳܐ.
1Sa 25:24 ܘܢܶܦܠܰܬ݂ ܥܰܠ ܖ̈ܶܓܠܰܘܗܝ ܘܶܐܡܪܰܬ݂. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܥܠܰܝ ܡܳܪܝ ܣܰܟܠܽܘܬ݂ܐ. ܬܡܰܠܶܠ ܐܰܡܬܳܟ݂ ܩܕܳܡܰܝܟ ܥܰܠ ܓܰܒܪܳܐ ܗܳܢܳܐ ܢܳܒܳܠ.
1Sa 25:25 ܡܶܛܽܠ ܕܰܐܝܟ݂ ܫܡܶܗ ܗܳܟܰܢܳܐ ܗܽܘ. ܢܳܒܳܠ ܫܡܶܗ. ܘܰܡܨܰܥܪܳܢܽܘܬܶܗ ܥܰܡܶܗ. ܘܶܐܢܳܐ ܐܰܡܬ݂ܳܐ ܠܳܐ ܚܙܺܝܬ݂ ܠܰܥܠܰܝ̈ܡܶܐ ܕܫܰܕܰܪ ܡܳܪܝ.
1Sa 25:26 ܘܗܳܫܳܐ ܡܳܪܝ ܚܰܝ ܗܽܘ ܡܳܪܝܳܐ ܘܚܰܝܳܐ ܗܺܝ ܢܰܦܫܳܟ݂ ܕܺܝܠܳܟ݂ ܡܳܪܝ. ܕܠܳܐ ܬܶܬ݂ܩܰܪܰܒ ܠܰܕ݂ܡܳܐ ܘܦܰܪܩܳܟ݂ ܡܳܪܝܳܐ. ܗܳܫܳܐ ܡܳܪܝ ܢܶܗܘܽܘܢ ܒܥܶܠܕܒܳܒܰܝ̈ܟ ܐܰܝܟ݂ ܢܳܒܳܠ. ܘܰܕ݂ܒܳܥܶܝܢ ܠܳܟ݂ ܒܺܝܫܬܳܐ.
1Sa 25:27 ܗܳܫܳܐ ܒܽܘܪܟܬ݂ܳܐ ܗܳܕ݂ܶܐ ܐܰܝܬܝܰܬ݂ ܐܰܡܬܳܟ݂ ܠܡܳܪܝ ܒܽܘܪܟܬ݂ܳܐ ܗܰܒ ܠܰܥܠܰܝ̈ܡܶܐ ܕܰܡܗܰܠܟ݂ܺܝܢ ܠܰܪܓܶܠ ܡܳܪܝ.
1Sa 25:28 ܘܰܫܒܽܘܩ ܣܽܘܪܚܳܢܳܐ ܠܰܐܡܬܳܟ݂. ܡܶܛܽܠ ܕܡܶܥܒܰܕ݂ ܥܳܒܶܕ݂ ܡܳܪܝܳܐ ܠܡܳܪܝ ܒܰܝܬܳܐ ܡܗܰܝܡܢܳܐ. ܡܶܛܽܠ ܕܬܰܟ݂ܬܽܘܫܰܘ̈ܗܝ ܕܡܳܪܝܳܐ ܡܳܪܝ ܡܶܬ݂ܟܰܬܰܫ. ܘܒܺܝܫܬܳܐ ܠܳܐ ܐܶܫܬܰܟܚܰܬ݂ ܒܳܟ݂ ܡܶܢ ܝܰܘ̈ܡܰܝܟ.
1Sa 25:29 ܘܒܰܪܢܳܫܳܐ ܣܳܡ ܠܡܶܪܕܦܳܟ݂ ܘܰܠܡܶܒܥܳܐ ܢܰܦܫܳܟ݂. ܘܰܗܘܳܬ݂ ܢܰܦܫܶܗ ܕܡܳܪܝ. ܨܪܺܝܪܳܐ ܒܰܨܪܳܪܳܐ ܕܚܰܝ̈ܶܐ ܥܰܡ ܡܳܪܝܳܐ ܐܰܠܳܗܳܟ݂. ܘܢܰܦܫܳܐ ܕܰܒܥܶܠܕܒܳܒܰܝ̈ܟ ܢܶܫܕܶܝܗ̇ ܡܳܪܝܳܐ ܒܓܰܘ ܟܰܦܬ݂ܳܐ ܕܩܶܠܥܳܐ.
1Sa 25:30 ܘܢܶܗܘܶܐ ܕܟܰܕ݂ ܢܶܥܒܶܕ݂ ܡܳܪܝܳܐ ܠܡܳܪܝ ܛܳܒܬ݂ܳܐ ܥܠܰܝܟ. ܘܢܶܦܩܕ݂ܳܟ݂ ܠܰܡܕܰܒܪܳܢܳܐ ܥܰܠ ܝܺܣܪܳܐܶܝܠ.
1Sa 25:31 ܠܳܐ ܬܶܗܘܶܐ ܠܳܟ݂ ܗܳܕ݂ܶܐ ܠܙܰܘܥܬ݂ܳܐ. ܘܰܠܬ݂ܽܘܩܰܠܬ݂ܳܐ ܕܠܶܒܳܟ݂. ܠܡܶܐܫܰܕ݂ ܕܡܳܐ ܕܡܰܓܳܢ. ܘܟܰܕ݂ ܢܰܛܐܶܒ ܠܳܟ݂ ܡܳܪܝܳܐ. ܐܶܬ݂ܕܰܟ݂ܪܺܝܗ̇ ܠܰܐܡܬܳܟ݂.
1Sa 25:32 ܘܶܐܡܰܪ ܕܰܘܺܝܕ݂ ܠܰܐܒܺܝܓܶܠ. ܒܪܺܝܟ݂ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܫܰܕܪܶܟ݂ܝ ܝܰܘܡܳܢܳܐ ܠܽܐܘܪܥܝ.
1Sa 25:33 ܒܪܺܝܟ݂ ܛܰܥܡܶܟ݂ܝ. ܘܰܒܪܺܝܟܳܐ ܐܰܢ̱ܬܝ. ܕܰܟܠܰܝܬܺܝܢܝ ܝܰܘܡܳܢܳܐ ܠܡܶܥܰܠ ܒܰܕ݂ܡܳܐ. ܘܰܦܪܰܩܬܝ ܐܺܝ̈ܕܰܝ ܝܰܘܡܳܢܳܐ ܡܶܢ ܕܡܳܐ.
1Sa 25:34 ܒܪܰܡ ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܰܟܠܳܢܝ ܕܠܳܐ ܐܰܒܐܶܫ ܠܶܟ݂ܝ. ܕܶܐܠܽܘ ܠܳܐ ܐܶܣܬܰܪܗܰܒܬܝ ܐܶܬܰܝܬܝ ܠܽܐܘܪܥܝ. ܐܶܢ ܐܶܫܬܚܰܪ ܠܢܳܒܳܠ. ܥܕܰܡܳܐ ܕܢܳܗܰܪ ܨܰܦܪܳܐ. ܕܡܰܬ݂ܩܶܢ ܒܶܐܣܬ݂ܳܐ.
1Sa 25:35 ܘܰܢܣܰܒ ܕܰܘܺܝܕ݂ ܡܶܢ ܐܺܝܕܶܝ̈ܗ̇ ܡܶܕܶܡ ܕܰܐܝܬܝܰܬ݂. ܘܠܳܗ̇ ܐܶܡܰܪ. ܣܰܩܝ ܠܒܰܝܬܶܟ݂ܝ ܒܰܫܠܳܡܳܐ. ܚܙܳܝ ܕܫܶܡܥܶܬ݂ ܒܩܳܠܶܟ݂ܝ. ܘܢܶܣܒܶܬ݂ ܒܰܐܦܰܝ̈ܟܝ.
1Sa 25:36 ܘܶܐܬ݂ܳܬ݂ ܐܳܒܺܝܓܶܠ ܠܘܳܬ݂ ܢܳܒܳܠ. ܘܗܳܐ ܐܺܝܬ݂ ܠܶܗ ܡܰܫܬܝܳܐ ܒܒܰܝܬܶܗ. ܐܰܝܟ݂ ܡܰܫܬܝܳܐ ܕܡܰܠܟܳܐ. ܘܠܶܒܶܗ ܕܢܳܒܳܠ ܛܳܒ ܥܠܰܘܗܝ. ܘܗܽܘ ܪܘܶܐ ܛܳܒ. ܘܠܳܐ ܚܰܘܝܰܬܶܗ ܦܶܬ݂ܓ݂ܳܡܳܐ ܥܕܰܡܳܐ ܕܢܶܓܗܰܬ݂.
1Sa 25:37 ܘܰܗܘܳܐ ܕܟܰܕ݂ ܢܶܓܗܰܬ݂. ܘܢܰܦܨܶܗ ܚܰܡܪܶܗ. ܚܰܘܝܰܬܶܗ ܐܰܢ̱ܬܬܶܗ ܦܶܬܓܳܡ̈ܶܐ ܗܳܠܶܝܢ. ܘܡܺܝܬ݂ ܠܶܒܶܗ ܒܓܰܘܶܗ. ܘܰܗܘܳܐ ܐܰܝܟ݂ ܟܺܐܦܳܐ.
1Sa 25:38 ܘܰܗܘܰܘ ܐܰܝܟ݂ ܥܶܣܪܳܐ ܝܰܘܡܺܝ̈ܢ. ܘܰܡܚܳܐ ܡܳܪܝܳܐ ܠܢܳܒܳܠ ܘܡܺܝܬ݂.
1Sa 25:39 ܘܰܫܡܰܥ ܕܰܘܺܝܕ݂ ܕܡܺܝܬ݂ ܢܳܒܳܠ ܘܶܐܡܰܪ. ܒܪܺܝܟ݂ ܗܽܘ ܡܳܪܝܳܐ ܕܕ݂ܳܢ ܕܺܝܢܳܐ ܕܚܶܣܕܝ ܡܶܢ ܐܺܝܕܰܝ̈ ܢܳܒܳܠ. ܘܰܠܥܰܒܕܶܗ ܚܣܰܟ݂ ܡܶܢ ܒܺܝܫܬܳܐ. ܘܒܺܝܫܬܶܗ ܕܢܳܒܳܠ ܐܰܗܦܶܟ݂ ܡܳܪܝܳܐ ܒܪܺܝܫܶܗ. ܘܫܰܕܰܪ ܕܰܘܺܝܕ݂ ܘܡܰܠܶܠ ܒܰܐܒܺܝܓܶܠ. ܕܢܶܣܒܺܝܗ̇ ܠܶܗ ܐܰܢ̱ܬܬ݂ܳܐ.
1Sa 25:40 ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܘܳܬ݂ ܐܳܒܺܝܓܶܠ ܠܟܰܪܡܠܳܐ. ܘܶܐܡܰܪܘ ܠܳܗ̇. ܕܰܘܺܝܕ݂ ܫܰܕܪܰܢ ܥܠܰܝܟܝ ܕܢܶܣܒܶܟ݂ܝ ܠܶܗ ܐܰܢ̱ܬܬ݂ܳܐ.
1Sa 25:41 ܘܩܳܡܰܬ݂ ܥܰܠ ܐܰܦܶܝ̈ܗ̇ ܥܰܠ ܐܰܪܥܳܐ. ܘܶܐܡܪܰܬ݂ ܗܳܐ ܐܰܡܬ݂ܳܐ ܠܰܡܫܳܓܽܘ ܖ̈ܶܓܠܶܐ ܕܥܰܒܕܰܘ̈ܗܝ ܕܡܳܪܝ.
1Sa 25:42 ܘܶܐܣܬܰܪܗܒܰܬ݂ ܘܩܳܡܰܬ݂ ܐܳܒܺܝܓܶܠ. ܘܝܶܬ݂ܒܰܬ݂ ܥܰܠ ܚܡܳܪܳܐ. ܘܚܰܡܶܫ ܥܠܰܝ̈ܡܳܬ݂ܳܗ̇ ܐܳܙܳܠ̱̈ܢ ܠܪܶܓܠܳܗ̇. ܘܶܐܙܰܠ̱ܬ݂ ܥܰܡ ܡܰܠܰܐܟ݂ܰܘ̈ܗܝ ܕܕܰܘܺܝܕ݂. ܘܰܗܘܳܬ݂ ܠܶܗ ܐܰܢ̱ܬܬ݂ܳܐ.
1Sa 25:43 ܘܠܰܐܚܺܝܢܥܶܡ ܢܣܰܒ ܕܰܘܺܝܕ݂ ܡܶܢ ܐܺܝܙܰܪܥܺܝܠ. ܘܰܗܘܰܝ̈ ܠܶܗ ܬܰܖ̈ܬܰܝܗܶܝܢ ܢܶܫ̈ܶܐ.
1Sa 25:44 ܘܝܰܗܒ ܫܳܐܘܳܠ ܠܡܰܠܟܺܝܠ ܒܰܪܬ݂ܶܗ ܐܰܢ̱ܬܰܬ݂ ܕܰܘܺܝܕ݂ ܠܦܰܠܛܺܝ ܒܰܪ ܠܺܝܫ ܕܡܶܢ ܓܰܠܝܳܡ.
1Sa 26:1 ܘܶܐܬ݂ܰܘ ܙܺܝܦܳܝ̈ܶܐ ܠܘܳܬ݂ ܫܳܐܘܳܠ ܠܰܓܒܰܥ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܡܶܬܛܰܫܶܐ ܒܓܶܒܥܽܘܬ݂ ܚܘܺܝܠܳܐ ܕܰܩܕ݂ܳܡ ܐܰܫܺܝܡܽܘܢ.
1Sa 26:2 ܘܩܳܡ ܫܳܐܘܳܠ ܘܰܢܚܶܬ݂ ܠܡܰܕܒܪܳܐ ܕܙܺܝܦ. ܘܥܰܡܶܗ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܓܒܰܝ̈ܳܐ ܕܺܝܣܪܳܐܶܝܠ. ܠܡܶܒܥܳܐ ܠܕܰܘܺܝܕ݂ ܒܡܰܕܒܪܳܐ ܕܙܺܝܦ.
1Sa 26:3 ܘܰܫܪܳܐ ܫܳܐܘܳܠ ܒܓܶܒܥܽܘܬ݂ ܚܘܺܝܠܳܐ ܕܰܩܕ݂ܳܡ ܐܰܫܺܝܡܽܘܢ ܒܽܐܘܪܚܳܐ. ܘܕܰܘܺܝܕ݂ ܝܳܬ݂ܶܒ ܒܡܰܕܒܪܳܐ. ܘܰܚܙܳܐ ܕܶܐܬ݂ܳܐ ܫܳܐܘܳܠ ܒܳܬܪܶܗ ܠܡܰܕܒܪܳܐ.
1Sa 26:4 ܘܫܰܕܰܪ ܕܰܘܺܝܕ݂ ܓܫܽܘ̈ܫܶܐ. ܘܺܝܕܰܥ ܕܶܐܬ݂ܳܐ ܫܳܐܘܳܠ ܒܳܬܪܶܗ.
1Sa 26:5 ܘܩܳܡ ܕܰܘܺܝܕ݂ ܘܶܐܬ݂ܳܐ ܠܰܐܬ݂ܪܳܐ ܕܰܫܪܶܐ ܬܰܡܳܢ ܫܳܐܘܳܠ. ܘܰܚܙܳܐ ܕܰܘܺܝܕ݂ ܕܽܘܟܬܳܐ ܕܰܕ݂ܡܶܟ݂ ܬܰܡܳܢ ܫܳܐܘܳܠ. ܘܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܶܗ ܕܫܳܐܘܳܠ ܕܡܶܟ ܒܰܫܒܺܝܠܳܐ. ܘܥܰܡܳܐ ܫܪܶܐ ܚܕ݂ܳܖ̈ܰܘܗܝ.
1Sa 26:6 ܘܰܥܢܳܐ ܕܰܘܺܝܕ݂ ܘܶܐܡܰܪ ܠܰܐܚܺܝܡܰܠܟ ܚܺܝܬ݂ܳܝܳܐ. ܘܠܰܐܒܺܝܫܰܝ ܒܰܪ ܨܰܘܪܳܝܳܐ ܐܰܚܽܘܗܝ ܕܝܽܘܐܳܒ. ܘܶܐܡܰܪ. ܡܰܢ ܢܳܚܶܬ݂ ܥܰܡܝ ܠܘܳܬ݂ ܫܳܐܘܳܠ ܠܡܰܫܪܺܝܬܳܐ. ܘܶܐܡܰܪ ܐܳܒܺܝܫܰܝ. ܐܶܢܳܐ ܢܳܚܶܬ݂ ܐ̱ܢܳܐ ܥܰܡܳܟ݂.
1Sa 26:7 ܘܶܐܬ݂ܳܐ ܕܰܘܺܝܕ݂ ܘܰܐܒܺܝܫܰܝ ܠܘܳܬ݂ ܥܰܡܳܐ ܒܠܺܠܝܳܐ. ܘܗܳܐ ܫܳܐܘܳܠ ܕܡܶܟ݂ ܒܰܫܒܺܝܠܳܐ. ܘܡܽܘܪܢܺܝܬܶܗ ܣܺܝܡܳܐ ܥܰܠ ܐܶܣܳܕ݂ܰܘ̈ܗܝ. ܘܰܐܒܢܺܝܪ ܘܥܰܡܳܐ ܕܳܡܟܺܝܢ ܚܕ݂ܳܖ̈ܰܘܗܝ.
1Sa 26:8 ܘܶܐܡܰܪ ܐܳܒܺܝܫܰܝ ܠܕܰܘܺܝܕ݂. ܐܰܫܠܶܡ ܝܰܘܡܳܢܳܐ ܐܰܠܳܗܳܟ݂ ܒܥܶܠܕܒܳܒܳܟ݂ ܒܺܐܝܕܰܝ̈ܟ. ܗܳܫܳܐ ܐܶܡܚܶܝܘܗܝ ܒܡܽܘܪܢܺܝܬ݂ܳܐ ܗܳܕ݂ܶܐ ܕܒܰܐܪܥܳܐ ܙܒܰܢܬܳܐ ܚܕ݂ܳܐ. ܘܠܳܐ ܐܶܬ݂ܢܺܝܘܗܝ.
1Sa 26:9 ܘܶܐܡܰܪ ܕܰܘܺܝܕ݂ ܠܰܐܒܺܝܫܰܝ ܠܳܐ ܬܚܰܒܶܠ. ܡܶܛܽܠ ܕܠܰܝܬ ܕܡܰܘܫܶܛ ܐܺܝܕ݂ܶܗ ܥܰܠ ܡܫܺܝܚܶܗ ܕܡܳܪܝܳܐ ܘܙܳܟܶܐ.
1Sa 26:10 ܘܶܐܡܰܪ ܕܰܘܺܝܕ݂. ܚܰܝ ܗܽܘ ܡܳܪܝܳܐ. ܐܶܠܳܐ ܐܶܢ ܡܳܪܝܳܐ ܢܶܡܚܶܘܗܝ. ܐܰܘ ܝܰܘܡܶܗ ܢܺܐܬܶܐ ܘܰܢܡܽܘܬ݂. ܐܰܘ ܒܰܩܪܳܒܳܐ ܢܶܒܠܰܥ ܘܰܢܡܽܘܬ݂.
1Sa 26:11 ܚܳܣ ܠܺܝ ܡܶܢ ܡܳܪܝܳܐ ܕܰܐܘܫܶܛ ܐܺܝܕ݂ܝ ܒܰܡܫܺܝܚܶܗ ܕܡܳܪܝܳܐ. ܗܳܫܳܐ ܣܰܒ ܡܽܘܪܢܺܝܬ݂ܳܐ ܕܶܐܣܳܕ݂ܰܘ̈ܗܝ. ܘܩܽܘܩܬ݂ܳܐ ܕܡܰܝ̈ܳܐ. ܘܢܺܐܙܰܠ ܠܰܢ.
1Sa 26:12 ܘܰܢܣܰܒ ܕܰܘܺܝܕ݂ ܡܽܘܪܢܺܝܬ݂ܳܐ. ܘܩܽܘܩܬ݂ܳܐ ܕܡܰܝ̈ܳܐ. ܡܶܢ ܐܶܣܳܕ݂ܰܘ̈ܗܝ ܕܫܳܐܘܳܠ. ܘܶܐܙܰܠܘ ܠܗܽܘܢ. ܘܐ̱ܢܳܫ ܠܳܐ ܚܙܳܐ ܘܠܳܐ ܝܺܕܰܥ ܘܠܳܐ ܐܶܬܬܥܺܝܪ. ܡܶܛܽܠ ܕܟܽܠܗܽܘܢ ܕܳܡܟܺܝܢ ܗܘܰܘ. ܘܫܶܢܬ݂ܳܐ ܕܡܳܪܝܳܐ ܢܶܦܠܰܬ݂ ܥܠܰܝܗܽܘܢ.
1Sa 26:13 ܘܰܥܒܰܪ ܕܰܘܺܝܕ݂ ܡܶܢ ܠܘܳܬ݂ ܫܳܐܘܳܠ. ܘܩܳܡ ܥܰܠ ܪܺܝܫܶܗ ܕܛܽܘܪܳܐ ܡܶܢ ܪܽܘܚܩܳܐ ܣܰܓܺܝܐܳܐ.
1Sa 26:14 ܘܰܩܪܳܐ ܕܰܘܺܝܕ݂ ܠܡܰܠܟܳܐ. ܘܠܰܐܒܢܺܝܪ ܒܰܪ ܢܺܝܪ. ܘܶܐܡܰܪ ܠܳܐ ܥܳܢܶܐ ܐܰܢ̱ܬ ܐܰܒܢܺܝܪ. ܘܰܥܢܳܐ ܐܰܒܢܺܝܪ ܘܶܐܡܰܪ. ܡܰܢ ܐܰܢ̱ܬ ܕܩܳܪܶܐ ܐܰܢ̱ܬ ܠܡܰܠܟܳܐ.
1Sa 26:15 ܘܶܐܡܰܪ ܕܰܘܺܝܕ݂ ܠܰܐܒܢܺܝܪ. ܗܳܐ ܓܰܢ̱ܒܳܪܳܐ ܐܰܢ̱ܬ. ܘܡܰܢܽܘ ܐܰܟ݂ܘܳܬܳܟ݂ ܒܟܽܠܶܗ ܝܺܣܪܳܐܶܝܠ. ܐܰܝܟܰܘ ܠܳܐ ܢܛܰܪܬ ܠܡܳܪܳܟ݂ ܡܰܠܟܳܐ. ܕܶܐܬ݂ܳܐ ܚܰܕ݂ ܝܰܘܡܳܢܳܐ ܕܰܢܚܰܒܠܺܝܘܗܝ ܠܡܰܠܟܳܐ ܡܳܪܳܟ݂.
1Sa 26:16 ܠܳܐ ܫܰܦܺܝܪ ܥܒܰܕܬ. ܚܰܝ ܗܽܘ ܡܳܪܝܳܐ ܕܰܒܢܰܝ̈ ܡܰܘܬܳܐ ܐܰܢ̱ܬܽܘܢ. ܕܠܳܐ ܢܛܰܪܬܽܘܢ ܠܡܳܪܟܽܘܢ ܠܰܡܫܺܝܚܶܗ ܕܡܳܪܝܳܐ. ܗܳܫܳܐ ܚܙܺܝ ܐܰܝܟܳܐ ܗ̱ܝ ܡܽܘܪܢܺܝܬܶܗ ܕܡܰܠܟܳܐ. ܘܩܽܘܩܬ݂ܳܐ ܕܡܰܝ̈ܳܐ ܕܶܐܣܳܕ݂ܰܘ̈ܗܝ.
1Sa 26:17 ܘܰܫܡܰܥ ܫܳܐܘܳܠ ܩܳܠܶܗ ܕܕܰܘܺܝܕ݂. ܘܶܐܡܰܪ ܠܶܗ. ܩܳܠܳܟ݂ ܗܽܘ ܗܳܢܳܐ. ܒܶܪܝ ܕܰܘܺܝܕ݂. ܘܶܐܡܰܪ. ܩܳܠܝ ܗ̱ܘ ܡܳܪܝ ܡܰܠܟܳܐ.
1Sa 26:18 ܘܶܐܡܰܪ ܕܰܘܺܝܕ݂. ܠܡܳܢܳܐ ܪܳܕܶܦ ܐܰܢ̱ܬ ܡܳܪܝ ܒܳܬܰܪ ܥܰܒܕܳܟ݂. ܡܳܢܳܐ ܥܶܒܕܶܬ݂. ܘܡܳܢܳܐ ܗ̱ܝ ܒܺܝܫܬܳܐ ܕܒܺܐܝܕܰܝ̈.
1Sa 26:19 ܗܳܫܳܐ ܢܶܫܡܰܥ ܡܳܪܝ ܡܰܠܟܳܐ ܡܶܠܰܘ̈ܗܝ ܕܥܰܒܕܶܗ. ܘܶܐܢ ܡܳܪܝܳܐ ܓܰܪܝܳܟ݂ ܒܺܝ. ܢܩܰܪܶܒ ܩܽܘܪܒܳܢܳܐ. ܘܶܐܢ ܒܢܰܝ̈ܢܳܫܳܐ. ܠܺܝܛܺܝܢ ܐܶܢܽܘܢ ܩܕ݂ܳܡ ܡܳܪܝܳܐ. ܡܶܛܽܠ ܕܛܰܪܕܽܘܢܝ ܕܠܳܐ ܐܶܬܛܰܦܶܐ ܒܝܳܪܬܽܘܬ݂ܶܗ ܕܡܳܪܝܳܐ. ܠܡܺܐܡܰܪ ܙܶܠ ܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ.
1Sa 26:20 ܗܳܫܳܐ ܠܳܐ ܢܶܦܶܠ ܕܶܡܝ ܥܰܠ ܐܰܪܥܳܐ ܡܶܢ ܩܕ݂ܳܡ ܡܳܪܝܳܐ. ܡܶܛܽܠ ܕܰܢܦܰܩ ܡܰܠܟܳܐ ܕܺܝܣܪܳܐܶܝܠ ܠܡܶܒܥܳܐ ܠܦܽܘܪܬܰܥܢܳܐ ܚܰܕ݂. ܐܰܝܟ݂ ܕܪܳܕܶܦ ܚܰܓܠܳܐ ܒܛܽܘܪܳܐ.
1Sa 26:21 ܘܶܐܡܰܪ ܫܳܐܘܳܠ ܠܕܰܘܺܝܕ݂. ܚܛܺܝܬ݂. ܗܦܽܘܟ݂ ܒܶܪܝ ܕܰܘܺܝܕ݂. ܡܶܛܽܠ ܕܠܳܐ ܐܰܒܐܶܫ ܠܳܟ݂ ܬܽܘܒ. ܚܠܳܦ ܕܝܶܩܪܰܬ݂ ܢܰܦܫܝ ܒܥܰܝܢܰܝ̈ܟ ܝܰܘܡܳܢܳܐ. ܗܳܐ ܐܰܣܟܠܶܬ݂ ܘܰܚܛܺܝܬ݂ ܛܳܒ ܣܰܓܺܝ.
1Sa 26:22 ܘܰܥܢܳܐ ܕܰܘܺܝܕ݂ ܘܶܐܡܰܪ ܗܳܐ ܡܽܘܪܢܺܝܬܶܗ ܕܡܰܠܟܳܐ. ܢܶܥܒܰܪ ܚܰܕ݂ ܡܶܢ ܥܠܰܝ̈ܡܶܐ ܢܶܣܒܺܝܗ̇.
1Sa 26:23 ܘܡܳܪܝܳܐ ܢܰܗܦܶܟ݂ ܠܓܰܒܪܳܐ ܙܰܕܺܝܩܽܘܬܶܗ ܘܗܰܝܡܳܢܽܘܬܶܗ. ܕܰܐܫܠܡܳܟ݂ ܡܳܪܝܳܐ ܝܰܘܡܳܢܳܐ ܒܺܐܝܕܰܝ̈. ܘܠܳܐ ܨܒܺܝܬ݂ ܠܡܰܘܫܳܛܽܘ ܐܺܝܕ݂ܝ ܒܰܡܫܺܝܚܶܗ ܕܡܳܪܝܳܐ.
1Sa 26:24 ܐܰܝܟ݂ ܕܝܶܪܒܰܬ݂ ܢܰܦܫܳܟ݂ ܝܰܘܡܳܢܳܐ ܒܥܰܝܢܰܝ̈. ܗܳܟܰܢܳܐ ܬܺܐܪܰܒ ܢܰܦܫܝ ܒܥܰܝܢܰܝ̈ ܡܳܪܝܳܐ.
1Sa 26:25 ܘܶܐܡܰܪ ܫܳܐܘܳܠ ܠܕܰܘܺܝܕ݂. ܒܪܺܝܟ݂ ܐܰܢ̱ܬ ܒܶܪܝ. ܐܳܦ ܡܶܥܒܰܕ݂ ܥܒܰܕܬ. ܐܳܦ ܡܶܙܟܳܐ ܙܟܰܝܬ. ܘܶܐܙܰܠ ܕܰܘܺܝܕ݂ ܠܽܐܘܪܚܶܗ. ܘܳܐܦ ܫܳܐܘܳܠ ܗܦܰܟ݂ ܠܒܰܝܬܶܗ.
1Sa 27:1 ܘܶܐܡܰܪ ܕܰܘܺܝܕ݂ ܒܠܶܒܶܗ. ܗܳܫܳܐ ܐܶܢ ܢܳܦܶܠ ܐ̱ܢܳܐ ܚܰܕ݂ ܝܽܘܡ ܒܺܐܝܕܰܘ̈ܗܝ ܕܫܳܐܘܳܠ. ܠܰܝܬ ܠܺܝ ܛܳܒܬ݂ܳܐ. ܐܶܠܳܐ ܐܶܬ݂ܦܰܠܰܛ ܠܺܝ ܠܰܐܪܥܳܐ ܕܰܦܠܶܫ̈ܬܳܝܶܐ. ܘܢܶܠܐܶܐ ܫܳܐܘܳܠ ܠܡܶܒܥܝܰܢܝ ܬܽܘܒ. ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܶܐܫܬܰܘܙܰܒ ܡܶܢ ܐܺܝܕܰܘ̈ܗܝ.
1Sa 27:2 ܘܩܳܡ ܕܰܘܺܝܕ݂ ܘܰܥܒܰܪ ܗܽܘ ܘܫܶܬܡܳܐܐ ܓܰܒܖ̈ܺܝܢ ܕܥܰܡܶܗ. ܠܘܳܬ݂ ܐܰܟܺܝܫ ܒܰܪ ܡܰܥܟܳܐ ܡܰܠܟܳܐ ܕܓܰܬ݂.
1Sa 27:3 ܘܺܝܬ݂ܶܒ ܕܰܘܺܝܕ݂ ܥܰܡ ܐܰܟܺܝܫ ܒܓܰܬ݂ ܗܽܘ ܘܓܰܒܖ̈ܰܘܗܝ ܘܐ̱ܢܳܫܰܝ̈ ܒܰܝܬܶܗ ܕܕܰܘܺܝܕ݂. ܘܬܰܪܬܶܝܢ ܢܶܫܰܘ̈ܗܝ. ܐܰܚܺܝܢܥܶܡ ܕܡܶܢ ܐܺܝܙܰܪܥܺܝܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܡܶܢ ܟܰܪܡܠܳܐ.
1Sa 27:4 ܘܚܰܘܺܝܘ ܠܫܳܐܘܳܠ ܕܰܢܚܶܬ݂ ܕܰܘܺܝܕ݂ ܠܓܰܬ݂. ܘܠܳܐ ܐܰܘܣܶܦ ܬܽܘܒ ܠܡܶܒܥܝܶܗ.
1Sa 27:5 ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܢܶܬܠܽܘܢ ܠܺܝ ܕܽܘܟܬܳܐ ܒܰܚܕ݂ܳܐ ܡܶܢ ܩܽܘܖ̈ܝܳܐ ܕܰܒܡܰܕܒܪܳܐ. ܘܶܐܬܶܒ ܬܰܡܳܢ. ܘܠܳܐ ܢܶܬܶܒ ܥܰܒܕܳܟ݂ ܒܰܩܪܺܝܬ݂ܳܐ ܕܡܰܠܟܽܘܬ݂ܳܐ ܥܰܡܳܟ݂.
1Sa 27:6 ܘܝܰܗܒ ܠܶܗ ܐܰܟܺܝܫ ܒܝܰܘܡܳܐ ܗܰܘ ܠܨܶܢܩܠܰܓ. ܡܶܛܽܠ ܗܳܢܳܐ ܗܘܳܬ݂ ܨܶܢܩܠܰܓ ܠܡܰܠܟܳܐ ܕܺܝܗܽܘܕ݂ܳܐ. ܥܕܰܡܳܐ ܠܝܰܘܡܳܢܳܐ.
1Sa 27:7 ܘܰܗܘܳܐ ܡܶܢܝܳܢܳܐ ܕܝܰܘ̈ܡܳܬ݂ܳܐ ܕܺܝܬܶܒ ܕܰܘܺܝܕ݂ ܒܰܐܪܥܳܐ ܕܰܦܠܶܫ̈ܬܳܝܶܐ. ܥܶܕܳܢ ܒܥܶܕܳܢ ܘܰܐܪܒܥܳܐ ܝܰܖ̈ܚܺܝܢ.
1Sa 27:8 ܘܰܣܠܶܩܘ ܕܰܘܺܝܕ݂ ܘܓܰܒܖ̈ܰܘܗܝ ܘܗܰܠܶܟ݂ܘ ܥܰܠ ܓܳܫܽܘܪ. ܘܥܰܠ ܓܕ݂ܽܘܠܳܐ. ܘܥܰܠ ܥܡܳܠܺܝܩ. ܡܶܛܽܠ ܕܗܳܠܶܝܢ ܗܘܰܘ ܝܰܬܳܒ̈ܶܐ ܕܰܐܪܥܳܐ ܕܡܶܢ ܥܳܠܰܡ. ܘܗܰܠܶܟ݂ܘ ܥܰܠ ܓܳܫܽܘܪ ܘܰܥܕܰܡܳܐ ܠܰܐܪܥܳܐ ܕܡܶܨܪܶܝܢ.
1Sa 27:9 ܘܰܚܪܰܒ ܕܰܘܺܝܕ݂ ܠܰܐܪܥܳܐ. ܘܠܳܐ ܐܰܚܺܝ ܓܰܒܪܳܐ ܐܰܘ ܐܰܢ̱ܬܬ݂ܳܐ. ܘܰܢܣܰܒ ܥܳܢ̈ܳܐ. ܘܬܰܘܖ̈ܶܐ. ܘܚܶܡܖ̈ܳܐ. ܘܓܰܡ̈ܠܶܐ. ܘܡܳܐܢ̈ܶܐ. ܘܰܗܦܰܟ݂ ܕܰܘܺܝܕ݂ ܘܶܐܬ݂ܳܐ ܠܘܳܬ݂ ܐܰܟܺܝܫ.
1Sa 27:10 ܘܶܐܡܰܪ ܐܰܟܺܝܫ ܠܕܰܘܺܝܕ݂. ܐܰܝܟܳܐ ܗܘܰܝܬܽܘܢ ܝܰܘܡܳܢܳܐ. ܘܶܐܡܰܪ ܕܰܘܺܝܕ݂. ܥܰܠ ܢܓܰܒ ܕܺܝܗܽܘܕ݂ܳܐ. ܘܥܰܠ ܢܓܰܒ ܕܝܰܪܚܡܶܠ. ܘܥܰܠ ܢܓܰܒ ܕܰܩܥܺܝܠܳܐ.
1Sa 27:11 ܘܓܰܒܪܳܐ ܘܰܐܢ̱ܬܬ݂ܳܐ ܠܳܐ ܐܰܚܺܝ ܕܰܘܺܝܕ݂ ܕܢܺܐܬܶܐ ܠܓܰܬ݂ ܠܡܺܐܡܰܪ. ܕܠܳܐ ܢܚܰܘܢ ܥܠܰܝܢ ܘܢܺܐܡܪܽܘܢ. ܗܳܟܰܢܳܐ ܥܒܰܕ݂ ܕܰܘܺܝܕ݂. ܘܗܳܢܳܐ ܗܘܳܐ ܢܳܡܽܘܣܶܗ ܟܽܠܗܽܘܢ ܝܰܘ̈ܡܳܬ݂ܳܐ ܕܺܝܬ݂ܶܒ ܒܰܐܪܥܳܐ ܕܰܦܠܶܫ̈ܬܳܝܶܐ.
1Sa 27:12 ܘܗܰܝܡܶܢ ܐܰܟܺܝܫ ܠܕܰܘܺܝܕ݂. ܘܶܐܡܰܪ. ܡܰܒܐܳܫܽܘ ܐܰܒܐܶܫ ܒܥܰܡܶܗ ܒܺܝܣܪܳܐܶܝܠ. ܗܳܐ ܗܘܳܐ ܠܺܝ ܥܰܒܕܳܐ ܠܥܳܠܰܡ.
1Sa 28:1 ܘܰܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܟܰܢܶܫܘ ܦܠܶܫܬܳܝ̈ܶܐ ܡܰܫܖ̈ܝܳܬ݂ܗܽܘܢ ܠܰܩܪܳܒܳܐ ܠܢܰܚܠܳܐ. ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܘܶܐܡܰܪ ܐܰܟܺܝܫ ܠܕܰܘܺܝܕ݂. ܡܶܕܰܥ ܬܶܕܰܥ ܕܥܰܡܝ ܬܶܦܽܘܩ ܠܡܰܫܪܺܝܬܳܐ. ܐܰܢ̱ܬ ܘܓܰܒܖ̈ܶܐ ܕܥܰܡܳܟ݂.
1Sa 28:2 ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܡܶܛܽܠ ܗܳܢܳܐ ܐܰܢ̱ܬ ܬܶܕܰܥ ܡܶܕܶܡ ܕܢܶܥܒܶܕ݂ ܥܰܒܕܳܟ݂. ܘܶܐܡܰܪ ܐܰܟܺܝܫ ܠܕܰܘܺܝܕ݂. ܡܶܛܽܠ ܗܳܢܳܐ ܢܳܛܽܘܪܳܐ ܐܶܥܒܕ݂ܳܟ݂ ܠܪܺܝܫܝ ܟܽܠܗܽܘܢ ܝܰܘ̈ܡܳܬ݂ܳܐ.
1Sa 28:3 ܘܰܫܡܽܘܐܶܝܠ ܡܺܝܬ݂. ܘܰܐܪܩܶܕ݂ܘ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܰܩܒܪܽܘܗܝ ܒܪܳܡـܬܳܐ ܒܩܰܒܪܶܗ. ܘܫܳܐܘܳܠ ܐܰܥܒܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ ܡܶܢ ܐܰܪܥܳܐ.
1Sa 28:4 ܘܶܐܬ݂ܟܰܢܰܫܘ ܦܠܶܫܬܳܝ̈ܶܐ. ܘܶܐܬ݂ܰܘ ܫܪܰܘ ܒܰܫܟܺܝܡ. ܘܟܰܢܶܫ ܫܳܐܘܳܠ ܠܟܽܠܶܗ ܝܺܣܪܳܐܶܝܠ. ܘܰܫܪܰܘ ܒܓܰܠܓܳܠܳܐ.
1Sa 28:5 ܘܰܚܙܳܐ ܫܳܐܘܳܠ ܠܡܰܫܪܺܝܬܳܐ ܕܰܦܠܶܫ̈ܬܳܝܶܐ ܘܰܕ݂ܚܶܠ. ܘܙܳܥ ܠܶܒܶܗ ܛܳܒ.
1Sa 28:6 ܘܰܫܐܶܠ ܒܡܳܪܝܳܐ ܘܠܳܐ ܥܢܳܝܗܝ. ܘܳܐܦ ܒܚܶܠܡܳܐ. ܘܳܐܦ ܒܢܽܘܪܳܐ. ܘܳܐܦ ܒܰܢܒܺܝ̈ܶܐ.
1Sa 28:7 ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ. ܒܥܰܘ ܠܺܝ ܐܰܢ̱ܬܬ݂ܳܐ ܕܡܰܣܩܳܐ ܙܰܟܽܘܖ̈ܶܐ. ܘܶܐܙܰܠ ܠܘܳܬ݂ܳܗ̇. ܘܶܐܫܐܰܠ ܒܳܗ̇. ܐܳܡܪܺܝܢ ܠܶܗ ܥܰܒܕܰܘ̈ܗܝ. ܗܳܐ ܐܰܢ̱ܬܬ݂ܳܐ ܕܡܰܣܩܳܐ ܙܰܟܽܘܖ̈ܶܐ ܒܥܰܕ݂ܽܘܥܺܝܪ.
1Sa 28:8 ܘܶܐܫܬܰܠܰܚ ܫܳܐܘܳܠ ܢܰܚܬܰܘ̈ܗܝ. ܘܰܠܒܶܫ ܢܰܚ̈ܬܶܐ ܐ̱ܚܖ̈ܳܢܶܐ. ܘܶܐܙܰܠ ܗܽܘ ܘܰܬܪܶܝܢ ܓܰܒܖ̈ܺܝܢ ܥܰܡܶܗ. ܘܶܐܬ݂ܰܘ ܠܘܳܬ݂ ܐܰܢ̱ܬܬ݂ܳܐ ܒܠܺܠܝܳܐ. ܘܶܐܡܰܪ ܠܳܗ̇ ܫܳܐܘܳܠ. ܩܨܽܘܡܝ ܠܺܝ ܒܙܰܟܽܘܖ̈ܶܐ. ܘܰܐܣܶܩܝ ܠܺܝ ܠܡܰܢ ܕܺܐܡܰܪ ܠܶܟ݂ܝ.
1Sa 28:9 ܘܶܐܡܪܰܬ݂ ܠܶܗ ܐܰܢ̱ܬܬ݂ܳܐ. ܗܳܐ ܐܰܢ̱ܬ ܝܳܕܰܥ ܐܰܢ̱ܬ ܡܶܕܶܡ ܕܰܥܒܰܕ݂ ܫܳܐܘܳܠ. ܕܰܐܥܒܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ ܡܶܢ ܐܰܪܥܳܐ. ܠܡܳܢܳܐ ܡܨܰܝܶܕ݂ ܢܰܦܫܝ ܠܰܡܡܳܬ݂ܽܘܬܰܢܝ.
1Sa 28:10 ܘܺܝܡܳܐ ܠܳܗ̇ ܫܳܐܘܳܠ ܒܡܳܪܝܳܐ. ܘܶܐܡܰܪ. ܚܰܝ ܗܽܘ ܡܳܪܝܳܐ ܕܠܳܐ ܢܶܗܘܶܐ ܠܶܟ݂ܝ ܣܽܘܪܚܳܢ ܒܦܶܬ݂ܓ݂ܳܡܳܐ ܗܳܢܳܐ.
1Sa 28:11 ܘܶܐܡܪܰܬ݂ ܐܰܢ̱ܬܬ݂ܳܐ. ܠܡܰܢ ܐܰܣܶܩ ܠܳܟ݂. ܘܶܐܡܰܪ ܠܰܫܡܽܘܐܶܝܠ ܐܰܣܶܩܝ ܠܺܝ.
1Sa 28:12 ܘܰܚܙܳܬܶܗ ܐܰܢ̱ܬܬ݂ܳܐ ܠܰܫܡܽܘܐܶܝܠ. ܘܰܐܝܠܠܰܬ݂ ܒܩܳܠܳܐ ܪܳܡܳܐ. ܘܶܐܡܪܰܬ݂ ܠܫܳܐܘܳܠ. ܡܳܢܰܘ ܗܳܢܳܐ ܕܰܥܒܰܕ݂ܬ ܠܺܝ. ܠܡܳܢܳܐ ܢܟܰܠܬܳܢܝ. ܘܰܐܢ̱ܬ ܫܳܐܘܳܠ ܐܰܢ̱ܬ.
1Sa 28:13 ܘܶܐܡܰܪ ܠܳܗ̇ ܡܰܠܟܳܐ ܠܳܐ ܬܶܕ݂ܚܠܺܝܢ. ܡܳܢܳܐ ܚܙܰܝܬܝ. ܘܶܐܡܪܰܬ݂ ܐܰܢ̱ܬܬ݂ܳܐ ܠܫܳܐܘܳܠ. ܐܰܠܳܗ̈ܶܐ ܚܙܺܝܬ݂ ܕܣܳܠܩܺܝܢ ܡܶܢ ܐܰܪܥܳܐ.
1Sa 28:14 ܘܶܐܡܰܪ ܠܳܗ̇ ܡܳܢܰܘ ܚܶܙܘܶܗ. ܐܳܡܪܳܐ ܠܶܗ. ܓܰܒܪܳܐ ܣܳܒܳܐ ܣܳܠܶܩ ܘܰܡܥܰܛܰܦ ܒܰܦܪܺܝܣܳܐ. ܘܺܝܕܰܥ ܫܳܐܘܳܠ ܕܰܫܡܽܘܐܶܝܠ ܗܽܘ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.
1Sa 28:15 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܡܳܢܳܐ ܐܰܙܺܝܥܬܳܢܝ ܠܡܰܣܳܩܽܘܬܰܢܝ. ܘܶܐܡܰܪ ܫܳܐܘܳܠ. ܥܳܩܰܬ݂ ܠܺܝ ܛܳܒ. ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܥܰܡܝ. ܘܰܐ‌ܠܳܗܳܐ ܥܒܰܪ ܡܶܢܝ. ܘܠܳܐ ܥܢܳܢܝ ܬܽܘܒ. ܘܳܐܦ ܒܺܐܝܕ݂ܳܐ ܕܰܢܒܺܝ̈ܶܐ ܘܳܐܦ ܒܚܶܠܡܳܐ ܒܥܺܝܬ݂. ܘܰܩܪܺܝܬܳܟ݂ ܕܰܬ݂ܚܰܘܶܝܢܝ ܡܳܢܳܐ ܐܶܥܒܶܕ݂.
1Sa 28:16 ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܡܳܢܳܐ ܡܫܰܐܶܠ ܐܰܢ̱ܬ ܠܺܝ ܕܡܳܪܝܳܐ ܥܒܰܪ ܠܶܗ ܡܶܢܳܟ݂. ܘܰܗܘܳܐ ܥܰܡ ܚܰܒܪܳܟ݂.
1Sa 28:17 ܘܰܥܒܰܕ݂ ܠܶܗ ܡܳܪܝܳܐ ܐܰܝܟܰܢܳܐ ܕܶܐܡܰܪ ܒܺܐܝ̈ܕ݂ܰܝ. ܘܰܨܪܳܐ ܡܰܠܟܽܘܬ݂ܳܐ ܡܶܢ ܐܺܝܕ݂ܳܟ݂. ܘܝܰܗܒܳܗ̇ ܠܚܰܒܪܳܟ݂ ܕܰܘܺܝܕ݂.
1Sa 28:18 ܥܰܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ. ܘܠܳܐ ܥܒܰܕܬ ܚܶܡܬ݂ܳܐ ܕܪܽܘܓܙܶܗ ܒܰܥܡܳܠܺܝܩ. ܡܶܛܽܠ ܗܳܢܳܐ ܦܶܬ݂ܓ݂ܳܡܳܐ ܥܒܰܕ݂ ܠܳܟ݂ ܡܳܪܝܳܐ ܝܰܘܡܳܢܳܐ.
1Sa 28:19 ܘܢܰܫܠܶܡ ܡܳܪܝܳܐ ܐܳܦ ܝܺܣܪܳܐܶܝܠ ܥܰܡܳܟ݂ ܒܺܐܝܕ݂ܳܐ ܕܰܦܠܶܫ̈ܬܳܝܶܐ. ܘܰܡܚܳܪ ܐܰܢ̱ܬ ܘܰܒܢܰܝ̈ܟ ܠܘܳܬ݂ܝ. ܘܳܐܦ ܠܡܰܫܪܺܝܬܳܐ ܕܺܝܣܪܳܐܶܝܠ. ܢܰܫܠܡܺܝܗ̇ ܡܳܪܝܳܐ ܒܺܐܝܕ݂ܳܐ ܕܰܦܠܶܫ̈ܬܳܝܶܐ.
1Sa 28:20 ܘܶܐܣܬܪܗܰܒ ܫܳܐܘܳܠ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܰܕ݂ܚܶܠ ܛܳܒ ܡܶܢ ܡܶܠܰܘ̈ܗܝ ܕܰܫܡܽܘܐܶܝܠ. ܘܳܐܦ ܚܰܝܠܳܐ ܠܰܝܬ ܗܘܳܐ ܒܶܗ. ܡܶܛܽܠ ܕܟܽܠܶܗ ܐܺܝܡܳܡܳܐ ܗܰܘ ܘܟܽܠܶܗ ܠܺܠܝܳܐ ܠܳܐ ܐܶܟܰܠ ܗܘܳܐ ܠܰܚܡܳܐ.
1Sa 28:21 ܘܶܐܬ݂ܳܬ݂ ܐܰܢ̱ܬܬ݂ܳܐ ܠܘܳܬ݂ ܫܳܐܘܳܠ ܘܰܚܙܳܬ݂ ܕܰܕ݂ܚܶܠ ܛܳܒ. ܘܶܐܡܪܰܬ݂ ܠܶܗ. ܗܳܐ ܫܶܡܥܰܬ݂ ܐܰܡܬܳܟ݂ ܠܩܳܠܳܟ݂. ܘܣܳܡܶܬ݂ ܢܰܦܫܝ ܒܺܐܝܕܰܝ̈ܟ. ܘܫܶܡܥܶܬ݂ ܡܶܠܰܝ̈ܟ ܕܶܐܡܰܪܬ ܠܺܝ.
1Sa 28:22 ܗܳܫܳܐ ܫܡܰܥ ܐܳܦ ܐܰܢ̱ܬ ܒܩܳܠܳܐ ܕܰܐܡܬܳܟ݂. ܘܶܐܣܺܝܡ ܩܕܳܡܰܝܟ ܩܰܨܝܳܐ ܕܠܰܚܡܳܐ. ܘܰܐܟ݂ܽܘܠ ܘܢܶܗܘܶܐ ܒܳܟ݂ ܚܰܝܠܳܐ. ܡܶܛܽܠ ܕܳܐܙܶܠ ܐܰܢ̱ܬ ܒܽܐܘܪܚܳܐ.
1Sa 28:23 ܘܠܳܐ ܨܒܳܐ. ܘܶܐܡܰܪ ܠܳܗ̇ ܠܳܐ ܐܳܟܶܠ ܐ̱ܢܳܐ. ܘܰܒܥܰܘ ܡܶܢܶܗ ܥܰܒܕܰܘ̈ܗܝ ܘܳܐܦ ܐܰܢ̱ܬܬ݂ܳܐ. ܘܰܫܡܰܥ ܒܩܳܠܗܽܘܢ. ܘܩܳܡ ܡܶܢ ܐܰܪܥܳܐ ܘܺܝܬ݂ܶܒ ܥܰܠ ܥܰܪܣܳܐ.
1Sa 28:24 ܘܠܰܐܢ̱ܬܬܳܐ ܥܶܓܠܳܐ ܡܪܰܒܰܝ ܗܘܳܐ ܠܳܗ̇ ܒܒܰܝܬܳܗ̇. ܘܶܐܣܬܰܪܗܒܰܬ݂ ܢܟܰܣܬܶܗ. ܘܢܶܣܒܰܬ݂ ܩܰܡܚܳܐ ܠܳܫܰܬ݂ ܘܶܐܦܳܬ݂ ܦܰܛܺܝܪܳܐ.
1Sa 28:25 ܘܩܰܪܒܰܬ݂ ܩܕ݂ܳܡ ܫܳܐܘܳܠ ܘܰܩܕ݂ܳܡ ܥܰܒܕܰܘ̈ܗܝ. ܘܰܠܥܶܣܘ ܘܩܳܡܘ ܗܰܠܶܟ݂ܘ ܒܠܺܠܝܳܐ ܗܰܘ.
1Sa 29:1 ܘܟܰܢܶܫܘ ܦܠܶܫܬܳܝ̈ܶܐ ܟܽܠܗܶܝܢ ܡܰܫܖ̈ܝܳܬ݂ܗܽܘܢ ܠܳܐܦܳܩ. ܘܺܝܣܪܳܐܶܝܠ ܫܪܶܝܢ ܒܥܺܝܢ ܕܒܺܐܝܙܰܪܥܶܠ.
1Sa 29:2 ܘܰܛܖ̈ܽܘܢܶܐ ܕܰܦܠܶܫ̈ܬܳܝܶܐ ܥܳܒܪܺܝܢ ܥܰܠ ܡܰܐܘ̈ܳܬ݂ܳܐ ܘܥܰܠ ܐܰܠܦ̈ܶܐ. ܘܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܥܳܒܪܺܝܢ ܒܰܐ̱ܚܪܳܝܬܳܐ ܥܰܡ ܐܰܟܺܝܫ.
1Sa 29:3 ܘܶܐܡܰܪܘ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܠܰܐܟܺܝܫ. ܡܳܢܳܐ ܥܳܒܪܺܝܢ ܗܳܠܶܝܢ. ܘܶܐܡܰܪ ܐܰܟܺܝܫ ܠܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܗܳܢܳܐ ܗܽܘ ܕܰܘܺܝܕ݂ ܥܰܒܕܶܗ ܕܫܳܐܘܳܠ ܡܰܠܟܳܐ ܕܺܝܣܪܳܐܶܝܠ. ܕܰܗܘܳܐ ܠܘܳܬܰܢ ܗܳܐ ܥܶܕܳܢ ܒܥܶܕܳܢ ܘܝܰܖ̈ܚܶܐ. ܘܠܳܐ ܐܶܫܟܚܶܬ݂ ܒܶܗ ܡܶܕܶܡ. ܡܶܢ ܝܰܘܡܳܐ ܕܶܐܬ݂ܳܐ ܠܘܳܬ݂ܝ ܘܰܥܕܰܡܳܐ ܠܝܰܘܡܳܢܳܐ.
1Sa 29:4 ܘܰܪܓܶܙܘ ܥܠܰܘܗܝ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܘܳܐܡܪܺܝܢ ܠܶܗ. ܐܰܦܶܩ ܠܓܰܒܪܳܐ. ܘܢܺܐܙܰܠ ܠܕ݂ܽܘܟܬܶܗ ܕܰܐܫܠܶܛܬܳܝܗܝ ܬܰܡܳܢ. ܘܠܳܐ ܢܺܐܙܰܠ ܥܰܡܰܢ ܠܰܩܪܳܒܳܐ. ܘܠܳܐ ܢܶܗܘܶܐ ܠܰܢ ܫܦܳܝܳܐ ܒܰܩܪܳܒܳܐ. ܒܡܳܢܳܐ ܓܶܝܪ ܡܶܬ݂ܪܰܥܶܐ ܓܰܒܪܳܐ ܗܳܢܳܐ ܥܰܡ ܡܳܪܶܗ. ܐܶܠܳܐ ܐܶܢ ܒܪܺܝܫܳܐ ܕܺܝܠܰܢ.
1Sa 29:5 ܠܳܐ ܗܘܳܐ ܗܳܢܳܐ ܕܰܘܺܝܕ݂ ܗܰܘ ܕܰܡܥܰܢ̈ܝܳܢ ܗܘܰܝ̈ ܠܶܗ ܒܢ̈ܳܬ݂ ܝܺܣܪܳܐܶܝܠ ܒܰܖ̈ܒܺܝܥܶܐ. ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.
1Sa 29:6 ܘܰܩܪܳܐ ܐܰܟܺܝܫ ܠܕܰܘܺܝܕ݂. ܘܶܐܡܰܪ ܠܶܗ. ܚܰܝ ܗܽܘ ܡܳܪܝܳܐ ܕܰܬ݂ܪܺܝܨ ܐܰܢ̱ܬ. ܘܛܳܒ ܒܥܰܝܢܰܝ̈ ܡܰܥܠܳܟ݂ ܘܡܰܦܩܳܟ݂ ܕܥܰܡܝ ܒܰܩܪܳܒܳܐ. ܘܠܳܐ ܐܶܫܟܚܶܬ݂ ܒܳܟ݂ ܒܺܝܫܬܳܐ. ܡܶܢ ܝܰܘܡܳܐ ܕܶܐܬܰܝܬ ܠܘܳܬܰܢ. ܘܰܥܕܰܡܳܐ ܠܝܰܘܡܳܢܳܐ. ܘܰܒܥܰܝܢܰܝ̈ܗܽܘܢ ܕܰܛܖ̈ܽܘܢܶܐ ܠܳܐ ܛܳܒ ܐܰܢ̱ܬ.
1Sa 29:7 ܗܳܫܳܐ ܗܦܽܘܟ݂ ܙܶܠ ܒܰܫܠܳܡܳܐ. ܘܠܳܐ ܬܶܥܒܶܕ݂ ܒܺܝܫܬܳܐ ܒܥܰܝܢܰܝ̈ ܛܖ̈ܽܘܢܰܝܗܽܘܢ ܕܰܦܠܶܫ̈ܬܳܝܶܐ.
1Sa 29:8 ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܡܳܢܳܐ ܥܶܒܕܶܬ݂. ܘܡܳܢܳܐ ܐܶܫܟܰܚܬ ܒܥܰܒܕܳܟ݂. ܡܶܢ ܝܰܘܡܳܐ ܕܰܗܘܺܝܬ݂ ܩܕܳܡܰܝܟ ܘܰܥܕܰܡܳܐ ܠܝܰܘܡܳܢܳܐ. ܐܶܠܳܐ ܐܳܙܶܠ ܐ̱ܢܳܐ ܘܡܶܬ݂ܟܰܬܰܫ ܐ̱ܢܳܐ ܥܰܡ ܒܥܶܠܕܒܳܒܰܘ̈ܗܝ ܕܡܳܪܝ ܡܰܠܟܳܐ.
1Sa 29:9 ܘܰܥܢܳܐ ܐܰܟܺܝܫ ܘܶܐܡܰܪ ܠܕܰܘܺܝܕ݂. ܝܳܕܰܥ ܐ̱ܢܳܐ ܕܛܳܒ ܐܰܢ̱ܬ ܒܥܰܝܢܰܝ̈ ܐܰܝܟ݂ ܡܰܠܰܐܟܶܗ ܕܰܐ‌ܠܳܗܳܐ. ܒܪܰܡ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܐܳܡܪܺܝܢ. ܠܳܐ ܢܺܐܙܰܠ ܥܰܡܰܢ ܠܰܩܪܳܒܳܐ.
1Sa 29:10 ܗܳܫܳܐ ܩܰܕܶܡ ܒܨܰܦܪܳܐ. ܘܥܰܒܕ̈ܶܐ ܕܡܳܪܳܟ݂ ܕܶܐܬ݂ܰܘ ܥܰܡܳܟ݂ ܒܽܐܘܪܚܳܐ. ܘܢܶܢܗܰܪ ܠܟܽܘܢ ܘܙܶܠܘ.
1Sa 29:11 ܘܩܰܕܶܡܘ ܕܰܘܺܝܕ݂ ܘܓܰܒܖ̈ܰܘܗܝ ܠܡܺܐܙܰܠ ܠܰܐܪܥܳܐ ܕܰܦܠܶܫ̈ܬܳܝܶܐ. ܘܰܦܠܶܫܬܳܝ̈ܶܐ ܣܠܶܩܘ ܠܺܐܝܙܰܪܥܶܠ. 
1Sa 30:1 ܘܟܰܕ݂ ܐܶܬ݂ܳܐ ܕܰܘܺܝܕ݂ ܘܓܰܒܖ̈ܰܘܗܝ ܠܨܶܢܩܠܰܓ ܒܝܰܘܡܳܐ ܬܠܺܝܬ݂ܳܝܳܐ. ܘܥܰܡܠܩܳܝ̈ܶܐ ܗܰܠܶܟ݂ܘ ܥܰܠ ܢܓܰܒ ܘܥܰܠ ܨܶܢܩܠܰܓ. ܘܰܐܘܩܶܕ݂ܘ ܐܶܢܶܝܢ ܒܢܽܘܪܳܐ.
1Sa 30:2 ܘܰܫܒܰܘ ܐ̱ܢܳܫ̈ܳܐ ܕܰܒܗܶܝܢ. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܐܡܺܝܬ݂ܘ ܓܰܒܖ̈ܶܐ. ܘܰܕ݂ܒܰܪܘ ܘܶܐܙܰܠܘ ܠܽܐܘܪܚܗܽܘܢ.
1Sa 30:3 ܘܶܐܬ݂ܳܐ ܕܰܘܺܝܕ݂ ܘܓܰܒܖ̈ܰܘܗܝ ܠܰܩܪܺܝܬ݂ܳܐ. ܘܗܳܐ ܡܰܘܩܕ݂ܳܐ ܒܢܽܘܪܳܐ. ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܐܶܫܬܒܺܝܘ.
1Sa 30:4 ܘܰܐܪܺܝܡ ܕܰܘܺܝܕ݂ ܘܥܰܡܳܐ ܩܳܠܗܽܘܢ ܘܰܒܟ݂ܰܘ. ܥܕܰܡܳܐ ܕܠܳܐ ܗܘܳܐ ܒܗܽܘܢ ܚܰܝܠܳܐ ܠܡܶܒܟܳܐ.
1Sa 30:5 ܘܬܰܪܬܶܝܢ ܢܶܫܰܘ̈ܗܝ ܕܕܰܘܺܝܕ݂ ܐܶܫܬܒܺܝ̈. ܐܰܚܺܝܢܥܶܡ ܕܡܶܢ ܐܺܝܙܰܪܥܶܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ.
1Sa 30:6 ܘܥܳܩܰܬ݂ ܠܕܰܘܺܝܕ݂ ܛܳܒ. ܡܶܛܽܠ ܕܶܐܡܰܪ ܥܰܡܳܐ ܠܡܶܪܓܡܶܗ. ܡܶܛܽܠ ܕܡܺܝܬܰܬ݂ ܢܰܦܫܶܗ ܕܟܽܠܶܗ ܥܰܡܳܐ ܥܰܠ ܒܢܰܝ̈ܗܽܘܢ ܘܥܰܠ ܒܢ̈ܳܬܗܽܘܢ. ܘܚܰܡܣܶܢ ܕܰܘܺܝܕ݂ ܒܡܳܪܝܳܐ ܐܰܠܳܗܶܗ.
1Sa 30:7 ܘܶܐܡܰܪ ܕܰܘܺܝܕ݂ ܠܰܐܒܺܝܬܰܪ ܟܳܗܢܳܐ ܒܰܪ ܐܰܚܺܝܡܰܠܟ. ܩܰܪܶܒ ܦܶܕܬ݂ܳܐ. ܘܩܰܪܶܒ ܐܰܒܺܝܬܰܪ ܦܶܕܬ݂ܳܐ ܠܕܰܘܺܝܕ݂.
1Sa 30:8 ܘܰܫܐܶܠ ܕܰܘܺܝܕ݂ ܒܡܳܪܝܳܐ ܘܶܐܡܰܪ. ܐܶܪܕܽܘܦ ܒܳܬܰܪ ܓܰܝܣܳܐ ܗܳܢܳܐ. ܡܰܕ݂ܪܶܟ݂ ܐ̱ܢܳܐ ܠܶܗ. ܘܶܐܡܰܪ ܠܶܗ. ܪܕ݂ܽܘܦ. ܡܶܛܽܠ ܕܒܰܥܓܰܠ ܡܰܕ݂ܪܶܟ݂ ܐܰܢ̱ܬ ܠܶܗ. ܘܰܡܦܰܨܶܐ ܐܰܢܬ.
1Sa 30:9 ܘܶܐܙܰܠ ܕܰܘܺܝܕ݂ ܗܽܘ ܘܫܶܬܡܳܐܐ ܓܰܒܖ̈ܺܝܢ ܕܥܰܡܶܗ. ܘܶܐܬ݂ܰܘ ܥܕܰܡܳܐ ܠܢܰܚܠܳܐ ܕܒܽܘܨܳܪ. ܘܰܫܒܰܩ ܕܰܘܺܝܕ݂ ܡܰܐܬܶܝܢ ܓܰܒܖ̈ܺܝܢ.
1Sa 30:10 ܘܩܳܡ ܪܕܰܦ ܕܰܘܺܝܕ݂ ܗܽܘ ܘܰܐܪܒܰܥܡܳܐ ܓܰܒܖ̈ܺܝܢ ܘܩܳܡܘ ܡܰܐܬܶܝܢ ܓܰܒܖ̈ܺܝܢ ܕܦܳܫܘ. ܘܰܢܛܰܪܘ ܕܠܳܐ ܢܶܥܒܪܽܘܢ ܢܰܚܠܳܐ ܕܒܽܘܨܳܪ.
1Sa 30:11 ܘܶܐܫܟܰܚܘ ܓܰܒܪܳܐ ܡܶܨܪܳܝܳܐ ܒܚܰܩܠܳܐ. ܘܰܐܝܬܝܽܘܗܝ ܠܘܳܬ݂ ܕܰܘܺܝܕ݂. ܘܝܰܗܒ ܠܶܗ ܠܰܚܡܳܐ ܘܰܠܥܶܣ. ܘܰܐܫܩܝܽܘܗܝ ܡܰܝ̈ܳܐ.
1Sa 30:12 ܘܬܰܪܬܶܝܢ ܓܽܘܒܢܺܝ̈ܢ. ܘܶܐܟܰܠ ܘܗܶܦܟܰܬ݂ ܥܠܰܘܗܝ ܪܽܘܚܶܗ. ܡܶܛܽܠ ܕܰܬܠܳܬܳܐ ܝܰܘܡܺܝ̈ܢ ܘܰܬܠܳܬܳܐ ܠܰܝܠܰܘ̈ܳܢ. ܠܳܐ ܐܶܟܰܠ ܠܰܚܡܳܐ. ܘܠܳܐ ܐܶܫܬܺܝ ܡܰܝ̈ܳܐ.
1Sa 30:13 ܐܳܡܰܪ ܠܶܗ ܕܰܘܺܝܕ݂. ܕܡܰܢ ܐܰܢ̱ܬ ܘܡܶܢ ܐܰܝܡܶܟܳܐ ܐܶܬܰܝܬ. ܘܶܐܡܰܪ. ܥܠܰܝܡܳܐ ܡܶܨܪܳܝܳܐ ܐ̱ܢܳܐ. ܥܰܒܕܳܐ ܐ̱ܢܳܐ ܕܓܰܒܪܳܐ ܥܰܡܠܩܳܝܳܐ. ܘܫܰܒܩܰܢܝ ܡܳܪܝ ܡܶܛܽܠ ܕܶܐܬ݂ܟܰܪܗܶܬ݂. ܗܳܐ ܬܠܳܬܳܐ ܝܰܘܡܺܝ̈ܢ.
1Sa 30:14 ܗܳܐ ܡܶܢ ܕܶܐܬܰܝܢ ܡܶܢ ܢܓܰܒ ܕܺܝܗܽܘܕ݂ܳܐ. ܘܡܶܢ ܢܓܰܒ ܕܟܳܠܳܒ. ܘܡܶܢ ܨܶܢܩܠܰܓ. ܕܰܐܘܩܶܕܢ ܐܶܢܶܝܢ ܒܢܽܘܪܳܐ.
1Sa 30:15 ܐܳܡܰܪ ܠܶܗ ܕܰܘܺܝܕ݂. ܡܰܚܶܬ݂ ܐܰܢ̱ܬ ܠܺܝ ܥܰܠ ܓܰܝܣܳܐ ܗܳܢܳܐ. ܐܳܡܰܪ ܠܶܗ. ܝܺܡܰܝ ܠܺܝ ܒܡܳܪܝܳܐ ܕܠܳܐ ܬܶܩܛܠܰܢܝ ܘܠܳܐ ܬܰܫܠܡܰܢܝ ܒܺܐܝܕ݂ܳܐ ܕܡܳܪܝ. ܘܶܐܢܳܐ ܐܶܚܰܘܶܝܟ݂ ܓܰܝܣܳܐ ܗܳܢܳܐ.
1Sa 30:16 ܘܺܝܡܳܐ ܠܶܗ ܕܰܘܺܝܕ݂ ܘܰܐܚܬܶܗ. ܘܗܳܐ ܗܶܢܽܘܢ ܫܪܶܝܢ ܥܰܠ ܐܰܦܰܝ̈ ܐܰܪܥܳܐ ܠܳܥܣܺܝܢ ܘܫܳܬܶܝܢ. ܘܚܳܕܶܝܢ ܒܟܽܠܳܗ̇ ܒܶܙܬ݂ܳܐ ܪܰܒܬܳܐ. ܕܰܢܣܰܒܘ ܡܶܢ ܐܰܪܥܳܐ ܕܺܝܗܽܘܕ݂ܳܐ.
1Sa 30:17 ܘܰܡܚܳܐ ܐܶܢܽܘܢ ܕܰܘܺܝܕ݂. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ ܡܶܢ ܒܶܣܬܰܪܗܽܘܢ. ܘܠܳܐ ܐܶܬ݂ܦܰܠܰܛܘ ܡܶܢܗܽܘܢ. ܐܶܠܳܐ ܐܶܢ ܐܰܪܒܰܥܡܳܐܐ ܓܰܒܖ̈ܺܝܢ ܕܰܪܟ݂ܶܒܘ ܥܰܠ ܓܰܡ̈ܠܶܐ ܘܰܥܪܰܩܘ.
1Sa 30:18 ܘܦܰܨܺܝ ܕܰܘܺܝܕ݂ ܠܟܽܠ ܕܰܢܣܰܒܘ ܥܰܡܠܩܳܝ̈ܶܐ. ܘܬܰܪܬܶܝܢ ܢܶܫܰܘ̈ܗܝ ܒܝܰܘܡܳܐ ܗܰܘ.
1Sa 30:19 ܘܠܳܐ ܛܥܳܐ ܠܗܽܘܢ ܡܶܕܶܡ. ܐܶܠܳܐ ܟܽܠ ܡܶܕܶܡ ܐܰܗܦܶܟ݂ ܕܰܘܺܝܕ݂.
1Sa 30:20 ܘܰܕ݂ܒܰܪ ܕܰܘܺܝܕ݂ ܟܽܠܳܗ̇ ܥܳܢ̈ܳܐ ܘܬܰܘܖ̈ܶܐ. ܠܦܽܘܬ݂ ܩܶܢܝܳܢܳܐ ܗܰܘ. ܘܶܐܡܰܪܘ ܗܳܢܳܐ ܡܕܶܡ ܕܰܐܥܕܺܝ ܕܰܘܺܝܕ݂.
1Sa 30:21 ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܡܰܐܬܶܝܢ ܓܰܒܖ̈ܺܝܢ ܕܦܳܫܘ ܠܡܶܛܰܪ ܡܳܐܢ̈ܶܐ. ܕܰܐܘܬܶܒܘ ܐܶܢܽܘܢ ܠܡܶܛܰܪ ܒܽܐܘܪܚܳܐ ܕܒܽܘܨܳܪ. ܘܰܢܦܰܩܘ ܠܽܐܘܪܥܶܗ ܕܕܰܘܺܝܕ݂ ܘܠܽܐܘܪܥܳܐ ܕܥܰܡܳܐ ܕܥܰܡܶܗ. ܘܰܩܪܶܒܘ ܕܰܘܺܝܕ݂ ܘܥܰܡܳܐ ܘܰܫܐܶܠܘ ܒܰܫܠܳܡܗܽܘܢ.
1Sa 30:22 ܘܰܥܢܰܘ ܓܰܒܖ̈ܶܐ ܒܺܝܫ̈ܶܐ ܘܥܰܘ̈ܳܠܶܐ ܡܶܢ ܓܰܒܖ̈ܶܐ ܕܶܐܙܰܠܘ ܥܰܡ ܕܰܘܺܝܕ݂. ܘܶܐܡܰܪܘ. ܥܰܠ ܕܠܳܐ ܐܶܙܰܠܘ ܥܰܡܰܢ. ܠܳܐ ܬܶܬ݂ܺܝܗܶܒ ܠܗܽܘܢ ܡܢܳܬ݂ܳܐ ܡܶܢ ܒܶܙܬ݂ܳܐ ܕܦܰܨܺܝܢ. ܐܶܠܳܐ ܢܶܕܒܪܽܘܢ ܓܒܰܪ ܐܰܢ̱ܬܬܶܗ ܘܰܒܢܰܘ̈ܗܝ.
1Sa 30:23 ܘܶܐܡܰܪ ܕܰܘܺܝܕ݂. ܠܳܐ ܬܶܥܒܕ݂ܽܘܢ ܗܳܟܰܢܳܐ ܐܰܚܰܝ̈ܢ. ܕܝܰܗܒ ܠܰܢ ܡܳܪܝܳܐ ܘܢܰܛܪܰܢ. ܘܰܐܫܠܶܡ ܒܺܐܝܕܰܝ̈ܢ ܓܰܝܣܳܐ ܕܶܐܬ݂ܳܐ ܥܠܰܝܢ.
1Sa 30:24 ܡܰܢܽܘ ܢܶܫܡܰܥ ܠܡܶܠܰܬ݂ܟܽܘܢ ܗܳܕ݂ܶܐ. ܡܶܛܽܠ ܕܰܡܢܳܬܶܗ ܕܡܰܢ ܕܢܳܚܶܬ݂ ܠܰܩܪܳܒܳܐ. ܐܰܝܟ݂ ܡܢܳܬܶܗ ܕܡܰܢ ܕܝܳܬ݂ܶܒ ܥܰܠ ܓܶܢ̱ܒ ܡܳܐܢ̈ܶܐ. ܘܰܐܟ݂ܚܕ݂ܳܐ ܡܦܰܠܓܺܝܢ.
1Sa 30:25 ܘܰܗܘܳܐ ܡܶܢ ܝܰܘܡܳܐ ܗܰܘ. ܘܣܳܡܶܗ ܕܰܘܺܝܕ݂ ܩܝܳܡܳܐ ܗܳܢܳܐ. ܘܙܶܕ݂ܩܳܐ ܥܕܰܡܳܐ ܠܝܰܘܡܳܢܳܐ.
1Sa 30:26 ܘܶܐܬ݂ܳܐ ܕܰܘܺܝܕ݂ ܠܨܶܢܩܠܰܓ. ܘܫܰܕܰܪ ܡܶܢ ܒܶܙܬ݂ܳܐ ܠܣܳܒ̈ܶܐ ܕܺܝܗܽܘܕ݂ܳܐ ܘܰܠܚܰܒܖ̈ܰܝܗܽܘܢ. ܘܶܐܡܰܪ. ܗܳܐ ܠܟܽܘܢ ܒܽܘܪܟܬ݂ܳܐ. ܡܶܢ ܒܶܙܬ݂ܳܐ ܕܰܒܥܠܕܒܳܒܰܘ̈ܗܝ ܕܡܳܪܝܳܐ.
1Sa 30:27 ܘܫܰܕܰܪ ܠܰܕܒܶܝܬ݂ ܐܺܝܠ. ܘܠܰܕ݂ܒܶܝܬ݂ ܪܳܡܽܘܬ݂ ܢܓܰܒ. ܘܠܰܕ݂ܒܶܝܬ݂ ܥܳܝ.
1Sa 30:28 ܘܠܰܕ݂ܒܶܝܬ݂ ܥܰܕ݂ܽܘܥܺܝܪ. ܘܰܠܕܰܒܣܰܦܡܽܘܬ݂. ܘܰܠܕܰܒܫܶܬܡܽܘܥ.
1Sa 30:29 ܘܰܠܕܰܒܪܰܟܺܝܠ. ܘܰܠܕܰܒܩܽܘܖ̈ܝܳܐ ܕܝܰܪܚܡܶܠ. ܘܰܠܕܰܒܩܽܘܖ̈ܝܳܐ ܕܩܺܝ̈ܢܳܝܶܐ.
1Sa 30:30 ܘܰܠܕܰܒܚܶܪܡܳܐ. ܘܠܰܕ݂ܒܺܪܥܫܳܢ. ܘܰܠܕܰܒܬܰܥܢܳܟ݂. ܘܰܠܕܰܒܚܶܒܪܽܘܢ. ܘܰܠܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܕܗܰܠܶܟ݂ ܬܰܡܳܢ ܕܰܘܺܝܕ݂. ܗܽܘ ܘܓܰܒܖ̈ܰܘܗܝ.
1Sa 31:1 ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܥܰܡ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܡܶܢ ܩܕ݂ܳܡ ܦܠܶܫܬܳܝ̈ܶܐ. ܘܰܢܦܰܠܘ ܩܛܺܝ̈ܠܶܐ ܒܛܽܘܪܳܐ ܕܓܰܠܒܽܘܥ.
1Sa 31:2 ܘܰܐܕ݂ܪܶܟܘ ܦܠܶܫܬܳܝ̈ܶܐ ܠܫܳܐܘܳܠ ܘܠܰܒܢܰܘ̈ܗܝ. ܘܩܰܛܶܠܘ ܦܠܶܫܬܳܝ̈ܶܐ ܠܝܽܘܢܳܬ݂ܳܢ ܘܰܠܝܰܫܘܺܝ. ܘܰܠܡܠܶܟ݂ܝܶܫܽܘܥ ܒܢܰܘ̈ܗܝ ܕܫܳܐܘܳܠ.
1Sa 31:3 ܘܰܥܫܶܢ ܩܪܳܒܳܐ ܥܰܠ ܫܳܐܘܳܠ. ܘܰܐܕ݂ܪܟ݂ܽܘܗܝ ܓܰܒܖ̈ܶܐ ܩܰܫ̈ܳܬܶܐ ܒܩܶܫ̈ܬܳܬ݂ܳܐ. ܘܰܕ݂ܚܶܠ ܛܳܒ ܡܶܢ ܩܰܫ̈ܳܬܶܐ.
1Sa 31:4 ܘܶܐܡܰܪ ܫܳܐܘܳܠ ܠܫܳܩܶܠ ܡܳܐܢܰܘ̈ܗܝ. ܫܡܽܘܛ ܣܰܝܦܳܟ݂ ܘܰܕ݂ܩܽܘܪܰܝܢܝ ܒܶܗ. ܕܠܳܐ ܢܺܐܬܽܘܢ ܥܽܘܖ̈ܠܶܐ ܗܳܠܶܝܢ ܢܶܩܛܠܽܘܢܳܢܝ. ܘܰܢܒܰܙܚܽܘܢ ܒܺܝ. ܘܠܳܐ ܨܒܳܐ ܫܳܩܶܠ ܡܳܐܢܰܘ̈ܗܝ. ܡܶܛܽܠ ܕܰܕ݂ܚܶܠ ܛܳܒ. ܘܰܢܣܰܒ ܫܳܐܘܳܠ ܣܰܝܦܶܗ ܘܰܢܦܰܠ ܥܠܰܘܗܝ.
1Sa 31:5 ܘܰܚܙܳܐ ܫܳܩܶܠ ܡܳܐܢܰܘ̈ܗܝ ܕܡܺܝܬ݂ ܫܳܐܘܳܠ. ܘܰܢܦܰܠ ܐܳܦ ܗܽܘ ܥܰܠ ܣܰܝܦܶܗ ܘܡܺܝܬ݂.
1Sa 31:6 ܘܡܺܝܬ݂ ܫܳܐܘܳܠ ܘܰܬܠܳܬܳܐ ܒܢܰܘ̈ܗܝ ܘܫܳܩܶܠ ܡܳܐܢܰܘ̈ܗܝ. ܘܳܐܦ ܟܽܠܗܽܘܢ ܥܰܒܕܰܘ̈ܗܝ ܒܝܰܘܡܳܐ ܗܰܘ ܐܰܟ݂ܚܕܳܐ.
1Sa 31:7 ܘܰܚܙܰܘ ܐ̱ܢܳܫ̈ܳܐ ܕܺܝܣܪܳܐܶܝܠ ܕܰܒܥܶܒܪܳܐ ܕܰܒܥܽܘܡܩܳܐ ܕܝܽܘܪܕܢܳܢ. ܕܰܥܪܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܘܰܕ݂ܡܺܝܬ݂ ܫܳܐܘܳܠ ܘܰܒܢܰܘ̈ܗܝ. ܘܰܫܒܰܩܘ ܩܽܘܖ̈ܝܳܐ ܘܰܥܪܰܩܘ. ܘܶܐܬ݂ܰܘ ܦܠܶܫܬܳܝ̈ܶܐ ܘܺܝܬ݂ܶܒܘ ܒܗܶܝܢ.
1Sa 31:8 ܘܰܠܝܰܘܡܳܐ ܐ̱ܚܪܺܢܳܐ. ܐܶܬ݂ܰܘ ܦܠܶܫܬܳܝ̈ܶܐ ܠܰܡܫܰܠܳܚܽܘ ܩܛܺܝ̈ܠܶܐ. ܘܶܐܫܟܰܚܘ ܠܫܳܐܘܳܠ ܘܠܰܬܠܳܬܳܐ ܒܢܰܘ̈ܗܝ. ܟܰܕ݂ ܪܡܶܝܢ ܒܛܽܘܪܳܐ ܕܰܓܠܒܽܘܥ.
1Sa 31:9 ܘܰܦܣܰܩܘ ܪܺܝܫܶܗ. ܘܫܰܠܰܚܘ ܡܳܐܢܰܘ̈ܗܝ. ܘܫܰܕܰܪܘ ܠܰܡܣܰܒܳܪܽܘ ܒܰܐܪܥܳܐ ܕܰܦܠܶܫ̈ܬܳܝܶܐ. ܘܰܒܥܰܡܳܐ ܘܒܶܝܬ݂ ܦܬܰܟ݂ܖ̈ܰܝܗܽܘܢ.
1Sa 31:10 ܘܣܳܡܘ ܡܳܐܢܰܘ̈ܗܝ ܒܶܝܬ݂ ܓܶܢ̈ܝܳܬ݂ܳܐ. ܘܓܽܘܫܡܶܗ ܩܒܰܥܘ ܒܫܽܘܪܳܐ ܕܒܶܝܬ݂ ܝܳܫܳܢ.
1Sa 31:11 ܘܰܫܡܰܥܘ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܡܶܕܶܡ ܕܰܥܒܰܕ݂ܘ ܦܠܶܫܬܳܝ̈ܶܐ ܒܫܳܐܘܳܠ ܘܒܰܒܢܰܘ̈ܗܝ.
1Sa 31:12 ܘܩܳܡܘ ܟܽܠ ܓܒܰܪ ܚܰܝܠܬ݂ܳܢ. ܘܶܐܙܰܠܘ ܟܽܠܶܗ ܠܺܠܝܳܐ. ܘܰܢܣܰܒܘ ܦܰܓܪܶܗ ܕܫܳܐܘܳܠ. ܘܦܰܓܖ̈ܶܐ ܕܰܒܢܰܘ̈ܗܝ ܡܶܢ ܫܽܘܪܳܐ ܕܒܶܝܬ݂ ܝܳܫܳܢ. ܘܰܐܝܬܺܝܘ ܠܝܳܒܺܝܫ ܘܰܐܘܩܶܕ݂ܘ ܐܶܢܽܘܢ ܬܰܡܳܢ.
1Sa 31:13 ܘܰܢܣܰܒܘ ܓܰܖ̈ܡܰܝܗܽܘܢ. ܘܰܩܒܰܪܘ ܬܚܶܝܬ݂ ܠܽܘܙܳܐ ܕܰܒܝܳܒܺܝܫ. ܘܨܳܡܘ ܫܰܒܥܳܐ ܝܰܘ̈ܡܺܝܢ.
2Sa 1:1 ܘܰܗܘܳܐ ܡܶܢ ܒܳܬܰܪ ܕܡܺܝܬ݂ ܫܳܐܘܳܠ. ܘܕܰܘܺܝܕ݂ ܗܦܰܟ݂ ܡܶܢ ܕܰܠܡܶܚܪܰܒ ܠܥܰܡܠܩܳܝ̈ܶܐ. ܘܺܝܬ݂ܶܒ ܕܰܘܺܝܕ݂ ܒܨܶܢܩܠܰܓ ܝܰܘ̈ܡܳܬ݂ܳܐ ܬܪܶܝܢ.
2Sa 1:2 ܘܰܗܘܳܐ ܒܝܰܘܡܳܐ ܬܠܺܝܬܳܝܳܐ. ܘܗܳܐ ܓܰܒܪܳܐ ܐܶܬ݂ܳܐ ܡܶܢ ܡܰܫܪܺܝܬܳܐ ܡܶܢ ܠܘܳܬ݂ ܫܳܐܘܳܠ. ܘܰܡܨܰܪܶܝܢ ܠܒܽܘܫܰܘ̈ܗܝ. ܘܐܕܰܡܬ݂ܳܐ ܒܪܺܝܫܶܗ. ܘܰܗܘܳܐ ܕܟܰܕ݂ ܐܶܬ݂ܳܐ ܠܘܳܬ݂ ܕܰܘܺܝܕ݂. ܢܦܰܠ ܥܰܠ ܐܰܪܥܳܐ ܘܰܣܓܶܕ݂ ܠܶܗ.
2Sa 1:3 ܘܶܐܡܰܪ ܠܶܗ ܕܰܘܺܝܕ݂. ܡܶܢ ܐܰܝܡܶܟܳܐ ܐܶܬܰܝܬ. ܐܳܡܰܪ ܠܶܗ. ܡܶܢ ܡܰܫܪܺܝܬܳܐ ܕܺܝܣܪܳܐܶܝܠ ܐܶܫܬܰܘܙܒܶܬ݂.
2Sa 1:4 ܐܳܡܰܪ ܠܶܗ ܕܰܘܺܝܕ݂. ܡܳܢܰܘ ܦܶܬ݂ܓ݂ܳܡܳܐ. ܚܰܘܳܢܝ. ܘܶܐܡܰܪ. ܥܪܰܩ ܥܰܡܳܐ ܡܶܢ ܩܪܳܒܳܐ. ܘܳܐܦ ܣܽܘܓ݂ܳܐܐ ܢܦܰܠ ܡܶܢ ܥܰܡܳܐ. ܘܳܐܦ ܫܳܐܘܳܠ ܘܝܽܘܢܳܬ݂ܳܢ ܒܪܶܗ ܡܺܝܬ݂ܘ.
2Sa 1:5 ܘܶܐܡܰܪ ܕܰܘܺܝܕ݂ ܠܰܥܠܰܝܡܳܐ. ܚܰܘܳܢܝ ܐܰܝܟܰܢܳܐ ܡܺܝܬ݂ܘ ܫܳܐܘܳܠ ܘܝܽܘܢܳܬ݂ܳܢ ܒܪܶܗ.
2Sa 1:6 ܘܶܐܡܰܪ ܠܶܗ ܥܠܰܝܡܳܐ ܗܰܘ. ܡܶܣܬܰܩܒܳܠܽܘ ܐܶܣܬܰܩܒܠܶܬ݂ ܒܛܽܘܪܳܐ ܕܰܓܠܰܒܽܘܥ. ܘܗܳܐ ܫܳܐܘܳܠ ܣܡܺܝܟ݂ ܥܰܠ ܡܽܘܪܢܺܝܬܶܗ. ܘܡܰܖ̈ܟܒܳܬ݂ܳܐ ܘܓܰܒܖ̈ܶܐ ܘܦܰܖ̈ܳܫܶܐ ܐܰܕ݂ܪܟ݂ܽܘܗܝ.
2Sa 1:7 ܘܶܐܬ݂ܦܢܺܝ ܠܒܶܣܬܪܶܗ ܘܰܚܙܳܢܝ ܘܰܩܪܳܢܝ. ܘܶܐܡܪܶܬ݂ ܗܳܐ ܐܶܢܳܐ.
2Sa 1:8 ܘܶܐܡܰܪ ܠܺܝ ܡܰܢ ܐܰܢ̱ܬ. ܘܶܐܡܪܶܬ݂ ܠܶܗ ܥܰܡܠܩܳܝܳܐ ܐ̱ܢܳܐ.
2Sa 1:9 ܘܶܐܡܰܪ ܠܺܝ. ܩܽܘܡ ܥܠܰܝ ܘܰܩܛܽܘܠܰܝܢܝ. ܡܶܛܽܠ ܕܰܐܚܕܽܘܢܝ ܨܰܘܖ̈ܳܢܶܐ. ܘܟܽܠܳܗ̇ ܢܰܦܫܝ ܒܺܝ.
2Sa 1:10 ܘܩܳܡܶܬ݂ ܥܠܰܘܗܝ ܘܰܩܛܰܠܬܶܗ. ܡܶܛܽܠ ܕܝܶܕ݂ܥܶܬ݂ ܕܠܳܐ ܚܳܝܶܐ ܒܳܬܰܪ ܡܰܦܽܘܠـܬܶܗ. ܘܢܶܣܒܶܬ݂ ܟܠܺܝܠܳܐ ܕܰܒܪܺܝܫܶܗ. ܘܩܽܘܠܒܳܐ ܕܒܰܕ݂ܪܳܥܶܗ. ܘܰܐܝܬܺܝܬ݂ ܐܶܢܽܘܢ ܠܡܳܪܝ. ܠܗܳܪܟܳܐ.
2Sa 1:11 ܘܶܐܚܰܕ݂ ܕܰܘܺܝܕ݂ ܒܰܠܒܽܘܫܰܘ̈ܗܝ. ܘܨܰܪܺܝ ܐܶܢܽܘܢ. ܘܳܐܦ ܟܽܠܗܽܘܢ ܓܰܒܖ̈ܶܐ ܕܥܰܡܶܗ.
2Sa 1:12 ܘܰܐܪܩܶܕ݂ܘ ܘܰܒܟ݂ܰܘ. ܘܨܳܡܘ ܥܕܰܡܳܐ ܠܪܰܡܫܳܐ. ܥܰܠ ܫܳܐܘܳܠ ܘܥܰܠ ܝܽܘܢܳܬ݂ܳܢ ܒܪܶܗ. ܘܥܰܠ ܥܰܡܶܗ ܕܡܳܪܝܳܐ. ܘܥܰܠ ܒܢܰܝ̈ ܝܺܣܪܳܐܶܝܠ. ܕܰܢܦܰܠܘ ܒܚܰܪܒܳܐ.
2Sa 1:13 ܘܶܐܡܰܪ ܕܰܘܺܝܕ݂ ܠܰܥܠܰܝܡܳܐ ܗܰܘ ܕܚܰܘܝܶܗ. ܡܶܢ ܐܰܝܡܶܟܳܐ ܐܰܢ̱ܬ. ܐܳܡܰܪ ܠܶܗ. ܒܰܪ ܓܰܒܪܳܐ ܐ̱ܢܳܐ ܓܺܝܽܘܪܳܐ ܥܰܡܠܩܳܝܳܐ.
2Sa 1:14 ܘܶܐܡܰܪ ܠܶܗ ܕܰܘܺܝܕ݂. ܐܰܝܟܰܢܳܐ ܠܳܐ ܕܚܶܠܬ ܠܡܰܘܫܳܛܽܘ ܐܺܝܕ݂ܳܟ݂ ܠܰܡܚܰܒܳܠܽܘ ܠܰܡܫܺܝܚܶܗ ܕܡܳܪܝܳܐ.
2Sa 1:15 ܘܰܩܪܳܐ ܕܰܘܺܝܕ݂ ܠܚܰܕ݂ ܡܶܢ ܥܠܰܝ̈ܡܶܐ. ܘܶܐܡܰܪ. ܩܪܽܘܒ ܦܓܰܥ ܒܶܗ. ܘܰܩܪܶܒ ܦܓܰܥ ܒܶܗ. ܘܰܡܚܳܝܗܝ ܘܡܺܝܬ݂.
2Sa 1:16 ܘܶܐܡܰܪ ܠܶܗ ܕܰܘܺܝܕ݂. ܕܡܳܟ݂ ܒܪܺܝܫܟ݂. ܡܶܛܽܠ ܕܦܽܘܡܳܟ ܣܗܶܕ݂ ܒܳܟ݂. ܕܶܐܡܰܪܬ ܕܶܐܢܳܐ ܩܶܛܠܶܬ݂ ܠܰܡܫܺܝܚܶܗ ܕܡܳܪܝܳܐ.
2Sa 1:17 ܘܶܐܠܳܐ ܕܰܘܺܝܕ݂ ܐܽܘܠܺܝܬ݂ܳܐ ܗܳܕ݂ܶܐ ܥܰܠ ܫܳܐܘܳܠ. ܘܥܰܠ ܝܽܘܢܳܬ݂ܳܢ ܒܪܶܗ.
2Sa 1:18 ܘܶܐܡܰܪ. ܠܡܰܠܳܦܽܘ ܠܰܒܢܰܝ̈ ܝܺܗܽܘܕܳܐ ܩܶܫܬܳܐ. ܗܳܐ ܟܬ݂ܺܝܒ ܒܰܣܦܰܪ ܐܳܫܺܝܪ.
2Sa 1:19 ܛܰܒܝܳܐ ܝܺܣܪܳܐܶܝܠ. ܥܰܠ ܖ̈ܳܡܳܬܳܟ݂ ܩܛܺܝ̈ܠܶܐ. ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ.
2Sa 1:20 ܠܳܐ ܬܚܰܘܢ ܒܓܰܬ݂. ܘܠܳܐ ܬܣܰܒܪܽܘܢ ܒܫܽܘܩ̈ܶܐ ܕܰܐܫܩܳܠܽܘܢ. ܕܠܳܐ ܢܶܚ̈ܕܝܳܢ ܒ̈ܢܳܬ݂ ܦܠܶܫܬܳܝ̈ܶܐ. ܘܠܳܐ ܢܕ݂ܽܘ̈ܨܳܢ ܒ̈ܢܳܬ݂ ܥܽܘܖ̈ܠܶܐ.
2Sa 1:21 ܛܽܘܪܳܐ ܕܰܓ̣ܠܰܒܽܘܥ. ܠܳܐ ܛܰܠܳܐ ܘܠܳܐ ܡܶܛܪܳܐ ܥܠܰܝܟܽܘܢ. ܘܚܰܩ̈ܠܳܬ݂ܳܐ ܕܰܡܦܰܖ̈ܫܺܝܢ. ܡܶܛܽܠ ܕܬܰܡܳܢ ܐܶܬܬܰܒܪܰܬ݂ ܣܰܟܪܳܐ ܕܓܰܢ̱ܒܳܖ̈ܶܐ. ܣܰܟܪܶܗ ܕܫܳܐܘܳܠ ܕܰܡܫܺܝܚ ܗܘܳܐ ܒܡܶܫܚܳܐ.
2Sa 1:22 ܡܶܢ ܕܡܳܐ ܕܰܩܛܺܝ̈ܠܶܐ ܘܡܶܢ ܬܰܪܒܳܐ ܕܓܰܢ̱ܒܳܖ̈ܶܐ. ܩܶܫܬܶܗ ܕܝܽܘܢܳܬ݂ܳܢ ܠܳܐ ܗܳܦܟܳܐ ܗܘܳܬ݂ ܠܒܶܣܬܪܳܗ̇. ܘܚܰܪܒܶܗ ܕܫܳܐܘܳܠ ܠܳܐ ܗܳܦܟܳܐ ܗܘܳܬ݂ ܣܪܺܝܩܳܐܺܝܬ݂.
2Sa 1:23 ܫܳܐܘܳܠ ܘܝܽܘܢܳܬܳܢ ܖ̈ܚܺܝܡܶܐ ܘܒܰܣܺܝ̈ܡܶܐ. ܒܚܰܝ݂ܰܝ݂̈ܗܽܘܢ ܘܰܒܡܰܘܬܗܽܘܢ ܠܳܐ ܦܪܰܫܘ. ܡܶܢ ܢܶܫܖ̈ܶܐ ܩܰܠܺܝܠܺܝܢ ܗܘܰܘ. ܘܡܶܢ ܐܰܖ̈ܝܰܘܳܬ݂ܳܐ ܥܰܫܺܝܢܺܝܢ ܗܘܰܘ.
2Sa 1:24 ܒ̈ܢܳܬ݂ ܝܺܣܪܳܐܶܝܠ ܥܰܠ ܫܳܐܘܳܠ ܒܟ݂ܳܝܶܝ̈ܢ. ܕܡܰܠܒܶܫ ܗܘܳܐ ܠܟܶܝܢ ܙܚܽܘܖ̈ܝܳܬ݂ܳܐ ܥܰܠ ܨܽܘܒ̈ܥܳܢܶܐ. ܘܡܰܣܶܩ ܗܘܳܐ ܨܽܘܖ̈ܳܬ݂ܳܐ ܕܕܰܗܒܳܐ ܥܰܠ ܠܒܽܘ̈ܫܰܝܟܶܝܢ.
2Sa 1:25 ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ ܒܓܰܘ ܩܪܳܒܳܐ. ܝܽܘܢܳܬ݂ܳܢ ܥܰܠ ܖ̈ܳܡܳܬ݂ܳܟ݂ ܩܛܺܝ̈ܠܶܐ.
2Sa 1:26 ܥܳܩܰܬ݂ ܠܺܝ ܥܠܰܝܟ ܐܳܚܝ ܝܽܘܢܳܬ݂ܳܢ. ܚܰܒܺܝܒ ܗܘܰܝܬ ܠܺܝ ܛܳܒ. ܦܪܺܝܫܳܐ ܗܘܳܬ݂ ܠܺܝ ܪܶܚܡܬܳܟ݂ ܡܶܢ ܪܶܚܡܬ݂ܳܐ ܕܢܶܫ̈ܶܐ. ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ. ܘܶܐܒܰܕ݂ܘ ܡܳܐܢ̈ܶܐ ܕܰܩܪܳܒܳܐ.
2Sa 2:1 ܘܰܗܘܳܐ ܡܶܢ ܒܳܬܰܪܟܶܢ. ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܠܰܚܕ݂ܳܐ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܐܶܡܰܪ ܠܶܗ ܡܳܪܝܳܐ ܣܰܩ. ܘܶܐܡܰܪ ܕܰܘܺܝܕ݂. ܠܰܐܝܟܳܐ ܐܶܣܰܩ. ܘܶܐܡܰܪ ܠܶܗ ܠܚܶܒܪܽܘܢ.
2Sa 2:2 ܘܰܣܠܶܩ ܠܬܰܡܳܢ ܕܰܘܺܝܕ݂. ܐܳܦ ܬܰܪܬܶܝܢ ܢܶܫܰܘ̈ܗܝ. ܐܰܚܺܝܢܥܶܡ ܕܡܶܢ ܐܺܝܙܰܪܥܺܝܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ.
2Sa 2:3 ܘܕܰܘܺܝܕ݂ ܘܓܰܒܖ̈ܰܘܗܝ ܥܰܡܶܗ ܣܠܶܩܘ. ܘܐ̱ܢܳܫܰܝ̈ ܒܰܝܬܶܗ. ܘܺܝܬ݂ܶܒܘ ܒܚܶܒܪܽܘܢ.
2Sa 2:4 ܘܶܐܬ݂ܰܘ ܐ̱ܢܳܫ̈ܳܐ ܕܺܝܗܽܘܕ݂ܳܐ ܠܡܶܡܫܰܚ ܬܰܡܳܢ ܠܕܰܘܺܝܕ݂. ܕܢܰܡܠܶܟ݂ ܥܰܠ ܕܒܶܝܬ݂ ܝܺܗܽܘܕܳܐ. ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ ܕܐ̱ܢܳܫܰܝ̈ ܝܳܒܺܝܫ ܕܓܶܠܥܳܕ݂ ܩܒܰܪܘ ܠܫܳܐܘܳܠ.
2Sa 2:5 ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܘܳܬ݂ ܐ̱ܢܳܫܰܝ̈ ܝܳܒܺܝܫ ܕܓܶܠܥܳܕ݂ ܘܶܐܡܰܪ ܠܗܽܘܢ. ܒܪܺܝܟ݂ܺܝܢ ܐܰܢ̱ܬܽܘܢ ܠܡܳܪܝܳܐ. ܕܰܥܒܰܕܬܽܘܢ ܛܰܝܒܽܘܬ݂ܳܐ ܗܳܕ݂ܶܐ ܥܰܡ ܡܳܪܟܽܘܢ ܥܰܡ ܫܳܐܘܳܠ ܕܰܩܒܰܪܬܽܘܢܳܝܗܝ.
2Sa 2:6 ܘܗܳܫܳܐ ܢܶܥܒܶܕ݂ ܡܳܪܝܳܐ ܥܰܡܟܽܘܢ ܛܰܝܒܽܘܬ݂ܳܐ ܘܩܽܘܫܬܳܐ. ܘܳܐܦ ܐܶܢܳܐ ܐܶܥܒܶܕ݂ ܥܰܡܟܽܘܢ ܛܰܝܒܽܘܬ݂ܳܐ ܗܳܕ݂ܶܐ ܕܰܥܒܰܕܬܽܘܢ ܦܶܬ݂ܓ݂ܳܡܳܐ ܗܳܢܳܐ.
2Sa 2:7 ܘܗܳܫܳܐ ܢܶܬ݂ܚܰܝ̈ܠܳܢ ܐܺܝܕܰܝ̈ܟܽܘܢ. ܘܰܗܘܰܘ ܒܢܰܝ̈ ܚܰܝܠܳܐ. ܡܶܛܽܠ ܕܡܺܝܬ݂ ܡܳܪܟܽܘܢ ܫܳܐܘܳܠ. ܘܠܺܝ ܡܫܰܚܘ ܒܢܰܝ̈ ܝܺܗܽܘܕܳܐ ܕܰܐܡܠܶܟ݂ ܥܠܰܝܗܽܘܢ.
2Sa 2:8 ܘܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܶܗ ܕܫܳܐܘܳܠ. ܕܒܰܪ ܠܰܐܫܒܳܫܽܘܠ ܒܰܪ ܫܳܐܘܳܠ. ܘܰܐܥܒܪܶܗ ܠܡܰܚܢܺܝܡ.
2Sa 2:9 ܘܰܐܡܠܟܶܗ ܥܰܠ ܓܶܠܥܳܕ݂ ܘܥܰܠ ܓܳܫܽܘܪ ܘܥܰܠ ܐܺܝܙܰܪܥܺܝܠ. ܘܥܰܠ ܐܰܦܪܶܝܡ. ܘܥܰܠ ܒܶܢܝܳܡܶܝܢ ܘܥܰܠ ܟܽܠܶܗ ܝܺܣܪܳܐܶܝܠ.
2Sa 2:10 ܒܰܪ ܐܰܪܒܥܺܝܢ ܗܘܳܐ ܫܢܺܝ̈ܢ ܐܰܫܒܳܫܽܘܠ ܒܰܪ ܫܳܐܘܳܠ ܟܰܕ݂ ܐܰܡܠܶܟ݂ ܥܰܠ ܝܺܣܪܳܐܶܝܠ. ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂. ܒܪܰܡ ܕܒܶܝܬ݂ ܝܺܗܽܘܕܳܐ ܗܘܰܘ ܒܳܬܰܪ ܕܰܘܺܝܕ݂.
2Sa 2:11 ܘܰܗܘܳܐ ܡܶܢܝܳܢܳܐ ܕܝܰܘ̈ܡܳܬ݂ܳܐ ܕܰܐܡܠܶܟ݂ ܡܰܠܟܳܐ ܕܰܘܺܝܕ݂ ܒܚܶܒܪܽܘܢ ܥܰܠ ܕܒܶܝܬ݂ ܝܺܗܽܘܕܳܐ ܫܒܰܥ ܫܢܺܝ̈ܢ ܘܶܫܬܳܐ ܝܰܖ̈ܚܺܝܢ.
2Sa 2:12 ܘܰܢܦܰܩ ܐܰܒܢܺܝܪ ܒܰܪ ܢܺܝܪ ܘܥܰܒܕܰܘ̈ܗܝ ܕܰܐܫܒܳܫܽܘܠ ܒܰܪ ܫܳܐܘܳܠ ܡܶܢ ܡܰܚܢܺܝܡ ܠܓܶܒܥܽܘܢ.
2Sa 2:13 ܘܝܽܘܐܳܒ ܒܰܪ ܨܽܘܪܺܝܳܐ ܘܓܰܒܖ̈ܰܘܗܝ ܕܕܰܘܺܝܕ݂ ܢܦܰܩܘ. ܘܰܦܓܰܥܘ ܒܗܽܘܢ ܒܰܥܠܰܝ̈ܡܶܐ ܒܓܶܒܥܽܘܢ ܐܰܟ݂ܚܕ݂ܳܐ. ܘܺܝܬ݂ܶܒܘ ܗܳܠܶܝܢ ܥܠܰܝ̈ܡܶܐ ܡܶܟܳܐ. ܘܗܳܠܶܝܢ ܥܠܰܝ̈ܡܶܐ ܡܶܟܳܐ.
2Sa 2:14 ܘܶܐܡܰܪ ܐܰܒܢܺܝܪ ܠܝܽܘܐܳܒ. ܢܩܽܘܡܽܘܢ ܛܠܳܝ̈ܶܐ ܢܶܫܬܥܽܘܢ ܩܕܳܡܰܝܢ. ܘܶܐܡܰܪ ܝܽܘܐܳܒ ܢܩܽܘܡܽܘܢ.
2Sa 2:15 ܘܩܳܡܘ ܘܰܥܒܰܪܘ ܒܡܶܢܝܳܢܳܐ ܬܪܶܥܣܰܪ ܕܒܶܢܝܳܡܶܝܢ ܕܰܐܫܒܳܫܽܘܠ ܒܰܪ ܫܳܐܘܳܠ. ܘܬܪܶܥܣܰܪ ܡܶܢ ܓܰܒܖ̈ܶܐ ܕܕܰܘܺܝܕ݂.
2Sa 2:16 ܘܶܐܚܰܕ ܐ̱ܢܳܫ ܒܪܺܝܫ ܚܰܒܪܶܗ. ܘܣܰܝܦܶܗ ܥܰܠ ܓܶܢ̱ܒ ܚܰܒܪܶܗ. ܘܰܢܦܰܠܘ ܐܰܟ݂ܚܕ݂ܳܐ. ܘܰܩܪܰܘ ܠܰܐܬ݂ܪܳܐ ܗܰܘ. ܚܰܩܠܰܬ݂ ܨܳܪܳܢ ܕܰܒܓܶܒܥܽܘܢ.
2Sa 2:17 ܘܰܗܘܳܐ ܩܪܳܒܳܐ ܥܰܫܺܝܢ ܛܳܒ ܒܝܰܘܡܳܐ ܗܰܘ. ܘܶܐܬܬܒܰܪ ܐܰܒܢܺܝܪ ܘܓܰܒܖ̈ܶܐ ܕܺܝܣܪܳܐܶܝܠ ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂.
2Sa 2:18 ܘܰܗܘܰܘ ܬܰܡܳܢ ܬܠܳܬܳܐ ܒܢܶܝ̈ܗ̇ ܕܨܽܘܪܺܝܳܐ. ܝܽܘܐܳܒ ܘܰܐܒܺܝܫܝ ܘܰܥܫܳܐܶܝܠ. ܘܰܥܫܳܐܶܝܠ ܩܰܠܺܝܠ ܗܘܳܐ ܒܖ̈ܶܓܠܰܘܗܝ ܐܰܝܟ݂ ܚܰܕ݂ ܡܶܢ ܛܒܰܝ̈ܳܐ ܕܰܒܡܰܕܒܪܳܐ.
2Sa 2:19 ܘܰܪܕܰܦ ܥܫܳܐܶܝܠ ܒܳܬܰܪ ܐܰܒܢܺܝܪ. ܘܠܳܐ ܣܛܳܐ ܠܡܺܐܙܰܠ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܡܶܢ ܒܳܬܰܪ ܐܰܒܢܺܝܪ.
2Sa 2:20 ܘܶܐܬ݂ܦܢܺܝ ܐܰܒܢܺܝܪ ܠܒܶܣܬܪܶܗ. ܘܶܐܡܰܪ. ܐܰܢ̱ܬ ܗܽܘ ܗܳܢܳܐ ܥܫܳܐܶܝܠ. ܘܶܐܡܰܪ ܐܶܢܳܐ ܗܽܘ
2Sa 2:21 ܘܶܐܡܰܪ ܠܶܗ ܐܰܒܢܺܝܪ. ܣܛܺܝ ܠܳܟ݂ ܠܝܰܡܺܝܢܳܟ݂ ܐܰܘ ܠܣܶܡܳܠܳܟ݂. ܘܰܐܚܽܘܕ݂ ܠܳܟ݂ ܚܰܕ݂ ܡܶܢ ܛܠܳܝ̈ܶܐ. ܘܣܰܒ ܠܳܟ݂ ܙܰܝܢܶܗ. ܘܠܳܐ ܨܒܳܐ ܥܫܳܐܶܝܠ ܕܢܶܣܛܶܐ ܡܶܢ ܒܳܬܪܶܗ.
2Sa 2:22 ܘܰܐܘܣܶܦ ܬܽܘܒ ܐܰܒܢܺܝܪ ܠܡܺܐܡܰܪ ܠܰܥܫܳܐܶܝܠ ܕܢܶܣܛܶܐ ܡܶܢ ܒܳܬܪܶܗ. ܘܶܐܡܰܪ ܠܶܗ. ܣܛܺܝ ܠܳܟ݂ ܡܶܢ ܒܳܬܰܪܝ. ܕܠܳܐ ܐܶܡܚܶܝܟ݂ ܘܰܐܪܡܶܝܟ݂ ܥܰܠ ܐܰܪܥܳܐ. ܘܰܐܝܟܰܢܳܐ ܐܰܪܺܝܡ ܐܰܦܰܝ̈ ܘܶܐܚܽܘܪ ܒܝܽܘܐܳܒ ܐܰܚܽܘܟ݂.
2Sa 2:23 ܘܠܳܐ ܨܒܳܐ ܠܡܶܣܛܳܐ. ܘܰܡܚܳܝܗܝ ܐܰܒܢܺܝܪ ܒܕ݂ܽܘܢܒܳܐ ܕܢܰܝܙܟ݂ܳܐ ܥܰܠ ܚܰܕ݂ܝܶܗ. ܘܰܢܦܰܩ ܡܶܢ ܒܶܣܬܪܶܗ. ܘܰܢܦܰܠ ܬܰܡܳܢ. ܘܡܺܝܬ݂ ܥܰܠ ܕܽܘܟܬܶܗ. ܘܟܽܠ ܕܳܐܬܶܐ ܗܘܳܐ ܠܘܳܬ݂ ܕܽܘܟܬܳܐ ܗܳܝ ܕܰܢܦܰܠ ܬܰܡܳܢ ܥܫܳܐܶܝܠ. ܩܳܐܶܡ ܗܘܳܐ.
2Sa 2:24 ܘܩܳܡ ܝܽܘܐܳܒ ܘܰܐܒܺܝܫܰܝ ܘܰܪܕܰܦܘ ܒܳܬܰܪ ܐܰܒܢܺܝܪ. ܫܶܡܫܳܐ ܥܪܰܒ. ܘܗܶܢܽܘܢ ܡܰܛܺܝܘ ܠܓܶܒܥܰܬ݂ ܝܰܡܳܐ ܕܰܩܕ݂ܳܡ ܓܺܝܚ. ܒܽܐܘܪܚܳܐ ܕܡܰܕܒܪܳܐ ܕܓܶܒܥܽܘܢ.
2Sa 2:25 ܘܶܐܬ݂ܟܰܢܰܫܘ ܒܢܰܝ̈ ܒܶܢܝܳܡܶܝܢ ܒܳܬܰܪ ܐܰܒܢܺܝܪ. ܘܰܗܘܰܘ ܓܽܘܕܳܐ ܚܕ݂ܳܐ. ܘܩܳܡܘ ܥܰܠ ܪܺܝܫ ܪܳܡܬ݂ܳܐ ܚܕ݂ܳܐ.
2Sa 2:26 ܘܰܩܪܳܐ ܐܰܒܢܺܝܪ ܠܝܽܘܐܳܒ. ܘܶܐܡܰܪ. ܠܥܳܠܡܺܝܢ ܬܩܰܛܶܠܝ ܚܰܪܒܳܐ. ܠܳܐ ܝܳܕ݂ܰܥ ܐܰܢ̱ܬ ܕܡܰܪܺܝܪܳܐܺܝܬ݂ ܬܶܗܘܶܐ ܒܰܐ̱ܚܪܳܝܬܳܐ. ܥܕܰܡܳܐ ܠܶܐܡܰܬ݂ܝ ܠܳܐ ܬܺܐܡܰܪ ܠܥܰܡܳܐ ܠܡܶܗܦܰܟ݂ ܡܶܢ ܒܳܬܰܪ ܐܰܚܰܝ̈ܗܽܘܢ.
2Sa 2:27 ܘܶܐܡܰܪ ܝܽܘܐܳܒ. ܚܰܝ ܗܽܘ ܡܳܪܝܳܐ ܐܶܠܽܘ ܠܳܐ ܡܰܠܶܠܬ. ܐܶܠܳܐ ܫܰܪܺܝܪܳܐܺܝܬ݂ ܠܨܰܦܪܳܐ ܡܰܦܪܶܩ ܗܘܺܝܬ݂ ܠܥܰܡܳܐ ܓܒܰܪ ܡܶܢ ܒܳܬܰܪ ܐܰܚܽܘܗܝ.
2Sa 2:28 ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܩܳܡܘ ܟܽܠܶܗ ܥܰܡܳܐ. ܘܠܳܐ ܪܕܰܦܘ ܬܽܘܒ ܒܳܬܰܪ ܝܺܣܪܳܐܶܝܠ. ܘܠܳܐ ܐܰܘܣܶܦܘ ܬܽܘܒ ܠܡܶܬ݂ܟܰܬܳܫܽܘ.
2Sa 2:29 ܘܰܐܒܢܺܝܪ ܘܓܰܒܖ̈ܰܘܗܝ. ܗܰܠܶܟ݂ܘ ܒܚܽܘܪܒܳܐ ܟܽܠܶܗ ܠܺܠܝܳܐ ܗܰܘ. ܘܰܥܒܰܪܘ ܝܽܘܪܕܢܳܢ. ܘܶܐܙܰܠܘ ܠܰܐܦܰܝ̈ ܓܳܫܽܘܪ. ܘܶܐܬ݂ܰܘ ܠܡܰܚܢܺܝܡ.
2Sa 2:30 ܘܝܽܘܐܳܒ ܗܦܰܟ݂ ܡܶܢ ܒܳܬܰܪ ܐܰܒܢܺܝܪ. ܘܟܰܢܶܫ ܟܽܠܶܗ ܥܰܡܳܐ. ܘܶܐܬ݂ܡܢܺܝܘ ܕܶܐܬ݂ܡܚܺܝܘ ܡܶܢ ܓܰܒܖ̈ܶܐ ܕܕܰܘܺܝܕ݂ ܬܪܶܥܣܰܪ ܓܰܒܖ̈ܺܝܢ. ܘܰܥܫܳܐܺܝܠ ܡܺܝܬ݂.
2Sa 2:31 ܘܓܰܒܖ̈ܶܐ ܕܕܰܘܺܝܕ݂ ܩܰܛܶܠܘ ܡܶܢ ܒܶܢܝܳܡܶܝܢ ܘܡܶܢ ܓܰܒܖ̈ܶܐ ܕܰܐܒܢܺܝܪ ܬܠܳܬ݂ ܡܳܐܐ ܘܶܫܬܺܝܢ ܓܰܒܖ̈ܺܝܢ.
2Sa 2:32 ܘܫܰܩܠܽܘܗܝ ܠܰܥܫܳܐܶܝܠ ܘܩܰܒܪܽܘܗܝ ܒܩܰܒܪܳܐ ܕܰܐܒܽܘܗܝ ܒܒܶܝܬ݂ ܠܚܶܡ. ܘܶܐܙܰܠܘ ܟܽܠܶܗ ܠܺܠܝܳܐ ܝܽܘܐܳܒ ܘܚܰܒܖ̈ܰܘܗܝ. ܘܰܢܗܰܪ ܠܗܽܘܢ ܒܚܶܒܪܽܘܢ.
2Sa 3:1 ܘܰܗܘܳܐ ܩܪܳܒܳܐ ܠܒܶܝܬ݂ ܫܳܐܘܳܠ ܘܰܠܒܶܝܬ݂ ܕܰܘܺܝܕ݂. ܘܕܰܘܺܝܕ݂ ܐܳܙܶܠ ܘܥܳܫܶܢ. ܘܰܕ݂ܒܶܝܬ݂ ܫܳܐܘܳܠ ܐܳܙܳܠܝܢ ܘܡܶܬ݂ܡܰܣܟܢܺܝܢ.
2Sa 3:2 ܘܶܐܬ݂ܺܝܠܶܕ݂ܘ ܠܕܰܘܺܝܕ݂ ܒܢܰܝ̈ܐ ܒܚܶܒܪܽܘܢ. ܘܰܗܘܳܐ ܒܽܘܟܪܶܗ ܚܰܡܢܽܘܢ. ܡܶܢ ܐܰܚܺܝܢܥܶܡ ܐܺܝܙܰܪܥܠܳܝܬܳܐ.
2Sa 3:3 ܘܬܶܢܝܳܢܶܗ ܟܳܠܳܒ. ܡܶܢ ܐܰܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ. ܘܰܬܠܺܝܬܳܝܳܐ ܐܰܒܺܝܫܠܳܘܡ ܒܰܪ ܡܰܥܟܳܐ ܒܰܪܬ݂ ܬܽܘܠܡܰܝ ܡܰܠܟܳܐ ܕܓܳܫܽܘܪ.
2Sa 3:4 ܘܰܪܒܺܝܥܳܝܳܐ ܐܰܕܽܘܢܺܝܳܐ ܒܰܪ ܚܰܓܰܝܬ݂. ܘܰܚܡܺܝܫܳܝܳܐ ܫܦܰܛܝܳܐ ܒܰܪ ܐܰܦܺܝܛܳܠܳܐ.
2Sa 3:5 ܘܰܫܬ݂ܺܝܬ݂ܳܝܳܐ ܐܺܝܬܶܪܥܶܡ ܕܡܶܢ ܥܶܓܠܳܐ ܐܰܢ̱ܬܬܶܗ ܕܕܰܘܺܝܕ݂. ܗܳܠܶܝܢ ܐܶܬܺܝܠܶܕܘ ܠܕܰܘܺܝܕ݂ ܒܚܶܒܪܽܘܢ.
2Sa 3:6 ܘܰܗܘܳܐ ܕܟܰܕ݂ ܗܘܳܐ ܩܪܳܒܳܐ ܒܶܝܬ݂ ܒܰܝܬܳܐ ܕܫܳܐܘܳܠ ܠܒܶܝܬ݂ ܒܰܝܬܳܐ ܕܕܰܘܺܝܕ݂. ܘܰܐܒܢܺܝܪ ܡܚܰܡܣܶܢ ܗܘܳܐ ܒܰܕ݂ܒܶܝܬ݂ ܫܳܐܘܳܠ.
2Sa 3:7 ܘܰܠܫܳܐܘܳܠ ܐܺܝܬ݂ ܗܘܳܐ ܕܪܽܘܟ݂ܬܳܐ ܘܰܫܡܳܗ̇ ܪܰܨܦܳܐ ܒܰܪܬ݂ ܐܰܢܳܐ. ܘܶܐܡܰܪ ܐܰܫܒܳܫܽܘܠ ܠܰܐܒܢܺܝܪ. ܠܡܳܢܳܐ ܥܳܐܶܠ ܐܰܢ̱ܬ ܥܰܠ ܕܪܽܘܟ݂ܬܶܗ ܕܳܐܒܝ.
2Sa 3:8 ܘܶܐܬ݂ܒܐܶܫ ܠܰܐܒܢܺܝܪ ܛܳܒ ܥܰܠ ܡܶܠܰܘ̈ܗܝ ܕܰܐܫܒܳܫܽܘܠ. ܘܶܐܡܰܪ ܐܰܒܢܺܝܪ. ܪܺܝܫ ܟܰܠܒ̈ܶܐ ܐ̱ܢܳܐ ܕܺܝܗܽܘܕ݂ܳܐ ܝܰܘܡܳܢܳܐ. ܕܥܶܒܕܶܬ݂ ܛܰܝܒܽܘܬ݂ܳܐ ܥܰܡ ܕܒܶܝܬ݂ ܐܰܒܽܘܟ݂. ܘܒܰܐܚܰܘ̈ܗܝ ܘܰܒܖ̈ܳܚܡܰܘܗܝ. ܘܠܳܐ ܐܰܫܠܶܡܬܳܟ݂ ܒܺܐܝܕܰܘ̈ܗܝ ܕܕܰܘܺܝܕ݂. ܘܰܐܢ̱ܬ ܕܟܰܪܬ ܥܠܰܝ ܥܰܘܠܳܐ ܕܰܐܢ̱ܬܬ݂ܳܐ ܝܰܘܡܳܢܳܐ.
2Sa 3:9 ܗܳܟܰܢܳܐ ܢܶܥܒܶܕ݂ ܐܰ‌ܠܳܗܳܐ ܠܰܐܒܢܺܝܪ ܘܗܳܟܰܢܳܐ ܢܰܘܣܶܦ ܠܶܗ. ܐܶܠܳܐ ܐܰܝܟܰܢܳܐ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܗܳܟܰܢܳܐ ܐܶܥܒܶܕ݂ ܠܶܗ.
2Sa 3:10 ܠܡܰܥܒܳܪܽܘ ܡܰܠܟܽܘܬ݂ܳܐ ܡܶܢ ܕܒܶܝܬ݂ ܫܳܐܘܳܠ. ܘܠܰܡܩܳܡܽܘ ܟܽܘܪܣܝܶܗ ܕܕܰܘܺܝܕ݂ ܥܰܠ ܝܺܣܪܳܐܶܝܠ ܘܥܰܠ ܝܺܗܽܘܕܳܐ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ.
2Sa 3:11 ܘܠܳܐ ܐܶܫܟܰܚ ܬܽܘܒ ܐܰܫܒܳܫܽܘܠ ܠܰܡܬܳܒܽܘܬܶܗ ܠܰܐܒܢܺܝܪ ܦܶܬ݂ܓ݂ܳܡܳܐ ܡܶܢ ܕܶܚܠܬܶܗ.
2Sa 3:12 ܘܫܰܕܰܪ ܐܰܒܢܺܝܪ ܐܺܝܙ̈ܓܰܕܶܗ ܠܘܳܬ݂ ܕܰܘܺܝܕ݂. ܠܡܺܐܡܰܪ. ܡܳܢܳܐ ܗܺܝ ܐܰܪܥܳܐ. ܐܰܩܺܝܡ ܩܝܳܡܳܟ݂ ܥܰܡܝ. ܘܗܳܐ ܐܺܝܕ݂ܝ ܥܰܡܳܟ݂ ܠܡܰܦܢܳܝܽܘ ܠܘܳܬ݂ܳܟ݂ ܠܟܽܠܶܗ ܝܺܣܪܳܐܶܝܠ.
2Sa 3:13 ܘܶܐܡܰܪ ܕܰܘܺܝܕ݂. ܫܰܦܺܝܪ. ܐܶܢܳܐ ܡܩܺܝܡ ܐ̱ܢܳܐ ܥܰܡܳܟ݂ ܩܝܳܡܳܐ. ܒܪܰܡ ܦܶܬ݂ܓ݂ܳܡܳܐ ܚܰܕ݂ ܫܳܐܶܠ ܐ̱ܢܳܐ ܡܶܢܳܟ݂. ܠܳܐ ܬܶܚܙܶܐ ܐܰܦܰܝ̈ ܐܶܠܳܐ ܐܶܢ ܬܰܝܬܶܐ ܥܰܡܳܟ݂ ܠܡܰܠܟܶܠ ܒܰܪܬ݂ ܫܳܐܘܳܠ.
2Sa 3:14 ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܘܳܬ݂ ܐܰܫܒܳܫܽܘܠ ܒܰܪ ܫܳܐܘܳܠ. ܘܶܐܡܰܪ ܠܶܗ. ܗܰܒܠܺܝ ܐܰܢ̱ܬܰܬ݂ܝ ܕܡܶܟ݂ܪܶܬ݂ ܠܺܝ ܒܡܰܐܬܶܝܢ ܥܽܘܖ̈ܠܘܳܬ݂ܳܐ ܕܰܦܠܶܫ̈ܬܳܝܶܐ.
2Sa 3:15 ܘܫܰܕܰܪ ܐܰܫܒܳܫܽܘܠ ܘܕ݂ܰܒܪܳܗ̇ ܡܶܢ ܠܘܳܬ݂ ܒܰܥܠܳܗ̇. ܡܶܢ ܠܘܳܬ݂ ܦܰܠܛܺܝ ܒܰܪ ܠܺܝܫ.
2Sa 3:16 ܘܶܐܙܰܠ ܒܰܥܠܳܗ̇ ܡܗܰܠܶܟ݂ ܘܒܳܟ݂ܶܐ ܒܳܬ݂ܪܳܗ̇ ܥܕܰܡܳܐ ܠܒܶܝܬ݂ ܚܽܘܪܺܝܡ. ܘܶܐܡܰܪ ܠܶܗ ܐܰܒܢܺܝܪ ܗܦܽܘܟ݂. ܘܰܗܦܰܟ݂.
2Sa 3:17 ܘܡܶܠܬܶܗ ܕܰܐܒܢܺܝܪ ܗܘܳܬ݂ ܥܰܡ ܣܳܒ̈ܶܐ ܕܺܝܣܪܳܐܶܝܠ. ܘܶܐܡܰܪ. ܐܳܦ ܡܶܢ ܐܶܬ݂ܡܳܠܝ ܐܳܦ ܡܶܢ ܡܢܳܬ݂ܡܳܠܝ. ܒܳܥܶܝܢ ܗܘܰܝܬܽܘܢ ܠܕܰܘܺܝܕ݂ ܕܢܰܡܠܶܟ݂ ܥܠܰܝܟܽܘܢ.
2Sa 3:18 ܘܗܳܫܳܐ ܥܒܶܕ݂ܘ ܗܳܟܰܢܳܐ. ܡܶܛܽܠ ܕܡܳܪܝܳܐ ܐܶܡܰܪ ܥܰܠ ܕܰܘܺܝܕ݂. ܕܰܒܝܰܕ݂. ܕܰܘܺܝܕ݂ ܥܰܒܕܝ ܐܶܥܒܶܕ݂ ܦܽܘܪܩܳܢܳܐ ܠܥܰܡܝ ܝܺܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܗܽܘܢ.
2Sa 3:19 ܘܡܰܠܶܠ ܐܰܒܢܺܝܪ ܐܳܦ ܩܕ݂ܳܡ ܒܶܢܝܳܡܶܝܢ. ܘܶܐܙܰܠ ܐܰܒܢܺܝܪ ܠܰܡܡܰܠܳܠܽܘ ܩܕ݂ܳܡ ܕܰܘܺܝܕ݂ ܒܚܶܒܪܽܘܢ. ܟܰܕ݂ ܫܦܰܪ ܒܥܰܝܢܰܝ̈ ܟܽܠܶܗ ܝܺܣܪܳܐܶܝܠ. ܘܰܒܥܰܝܢܰܝ̈ ܟܽܠܶܗ ܒܶܝܬ݂ ܒܶܢܝܳܡܶܝܢ.
2Sa 3:20 ܘܶܐܬ݂ܳܐ ܐܰܒܢܺܝܪ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܥܰܡܶܗ ܥܶܣܪܺܝܢ ܓܰܒܖ̈ܺܝܢ. ܘܰܥܒܰܕ݂ ܕܰܘܺܝܕ݂ ܠܰܐܒܢܺܝܪ ܘܰܠܥܶܣܪܺܝܢ ܓܰܒܖ̈ܺܝܢ ܕܥܰܡܶܗ. ܡܰܫܬܝܳܐ ܪܰܒܳܐ.
2Sa 3:21 ܘܶܐܡܰܪ ܐܰܒܢܺܝܪ ܠܕܰܘܺܝܕ݂. ܐܶܩܽܘܡ ܐܺܙܰܠ ܐܶܟܰܢܶܫ ܠܡܳܪܝ ܡܰܠܟܳܐ ܠܟܽܠܶܗ ܝܺܣܪܳܐܶܝܠ. ܘܰܢܩܺܝܡܽܘܢ ܥܰܡܳܟ݂ ܩܝܳܡܳܐ. ܘܬܰܡܠܶܟ݂ ܒܟܽܠ ܕܪܳܓܳܐ ܢܰܦܫܳܟ݂. ܘܫܰܕܰܪ ܕܰܘܺܝܕ݂ ܠܰܐܒܢܺܝܪ ܘܶܐܙܰܠ ܒܰܫܠܳܡܳܐ.
2Sa 3:22 ܘܗܳܐ ܓܰܒܖ̈ܶܐ ܕܕܰܘܺܝܕ݂ ܘܝܽܘܐܳܒ ܐܶܬ݂ܰܘ ܡܶܢ ܓܰܝܣܳܐ. ܘܰܕ݂ܒܳܪܬܳܐ ܣܰܓܺܝܐܬ݂ܳܐ ܐܰܝܬܺܝܘ ܥܰܡܗܽܘܢ. ܘܰܐܒܢܺܝܪ ܠܳܐ ܗܘܳܐ ܥܰܡ ܕܰܘܺܝܕ݂ ܗܘܳܐ ܒܚܶܒܪܽܘܢ. ܡܶܛܽܠ ܕܫܰܕܪܶܗ ܘܶܐܙܰܠ ܒܰܫܠܳܡܳܐ.
2Sa 3:23 ܘܶܐܬ݂ܳܐ ܝܽܘܐܳܒ ܘܟܽܠܶܗ ܥܰܡܳܐ ܕܥܰܡܶܗ. ܘܚܰܘܺܝܘ ܠܝܽܘܐܳܒ ܕܶܐܬ݂ܳܐ ܐܰܒܢܺܝܪ ܒܰܪ ܢܺܝܪ ܠܘܳܬ݂ ܡܰܠܟܳܐ ܕܰܘܺܝܕ݂. ܘܫܰܕܪܶܗ ܘܶܐܙܰܠ ܒܰܫܠܳܡܳܐ.
2Sa 3:24 ܘܶܐܬ݂ܳܐ ܝܽܘܐܳܒ ܠܘܳܬ݂ ܕܰܘܺܝܕ݂ ܡܰܠܟܳܐ ܘܶܐܡܰܪ ܠܶܗ. ܡܳܢܳܐ ܥܒܰܕܬ. ܗܳܐ ܐܶܬ݂ܳܐ ܐܰܒܢܺܝܪ ܠܘܳܬ݂ܟ݂. ܠܡܳܢܳܐ ܫܰܕܰܪܬܳܝܗܝ ܘܶܐܙܰܠ ܡܶܢ ܠܘܳܬ݂ܳܟ݂.
2Sa 3:25 ܠܳܐ ܝܳܕܰܥ ܐܰܢ̱ܬ ܕܰܒܢܺܝܪ ܒܰܪ ܢܺܝܪ ܠܰܡܫܰܕܳܠܽܘܬܳܟ݂ ܐܶܬ݂ܳܐ. ܘܰܠܡܶܕܰܥ ܡܰܦܩܳܟ݂ ܘܡܰܥܠܳܟ݂. ܘܰܠܡܶܕܰܥ ܟܽܠ ܕܥܳܒܶܕ݂ ܐܰܢ̱ܬ.
2Sa 3:26 ܘܰܢܦܰܩ ܝܽܘܐܳܒ ܡܶܢ ܠܘܳܬ݂ ܕܰܘܺܝܕ݂. ܘܫܰܕܰܪ ܐܺܝܙܓܰܕ̈ܶܐ ܒܳܬܰܪ ܐܰܒܢܺܝܪ. ܘܰܐܗܦܟ݂ܽܘܗܝ ܡܶܢ ܟܪܶܗ ܣܺܝܪܳܐ. ܘܕܰܘܺܝܕ݂ ܠܳܐ ܝܺܕܰܥ.
2Sa 3:27 ܘܰܗܦܰܟ݂ ܐܰܒܢܺܝܪ ܠܚܶܒܪܽܘܢ. ܘܛܰܫܝܶܗ ܝܽܘܐܳܒ ܠܓ̣ܰܘ ܡܶܢ ܬܰܪܥܳܐ ܠܰܡܡܰܠܳܠܽܘ ܥܰܡܶܗ ܒܫܶܠܝܳܐ. ܘܰܡܚܳܝܗܝ ܬܰܡܳܢ ܒܚܽܘܡܫܶܗ. ܘܡܺܝܬ݂ ܒܰܕ݂ܡܳܐ ܕܰܥܫܳܐܶܝܠ ܐܰܚܽܘܗܝ.
2Sa 3:28 ܘܰܫܡܰܥ ܕܰܘܺܝܕ݂ ܡܶܢ ܒܳܬܰܪܟܶܢ. ܘܶܐܡܰܪ. ܙܰܟܳܝ ܐ̱ܢܳܐ ܘܡܰܠܟܽܘܬ݂ܝ ܡܶܢ ܩܕ݂ܳܡ ܡܳܪܝܳܐ ܠܥܳܠܰܡ ܡܶܢ ܕܡܶܗ ܕܰܐܒܢܺܝܪ ܒܰܪ ܢܺܝܪ.
2Sa 3:29 ܢܶܬܬܢܺܝܚ ܥܰܠ ܪܺܝܫܶܗ ܕܝܽܘܐܳܒ. ܘܥܰܠ ܪܺܝܫ ܟܽܠܶܗ ܒܶܝܬ݂ ܐܰܒܽܘܗܝ. ܘܠܳܐ ܢܶܥܢܰܕ݂ ܡܶܢ ܒܰܝܬܶܗ ܕܝܽܘܐܳܒ ܕܝܳܒܳܐ ܘܓܰܪܒܳܐ. ܘܕ݂ܳܐܚܶܕ݂ ܡܽܘܥܳܙܠܳܐ. ܘܰܕ݂ܢܳܦܶܠ ܒܚܰܪܒܳܐ. ܘܰܕ݂ܚܰܣܺܝܪ ܠܰܚܡܳܐ.
2Sa 3:30 ܝܽܘܐܳܒ ܘܰܐܒܺܝܫܰܝ ܐܰܚܽܘܗܝ ܩܛܰܠܘ ܠܰܐܒܢܺܝܪ. ܥܰܠ ܕܰܩܛܰܠ ܠܰܥܫܳܐܶܝܠ ܐܰܚܽܘܗܽܘܢ. ܒܓܶܒܥܽܘܢ ܒܰܩܪܳܒܳܐ.
2Sa 3:31 ܘܶܐܡܰܪ ܕܰܘܺܝܕ݂ ܠܝܽܘܐܳܒ ܘܰܠܟܽܠܶܗ ܥܰܡܳܐ ܕܥܰܡܶܗ. ܨܪܰܘ ܡܳܐܢܰܝ̈ܟܽܘܢ. ܘܶܐܬ݂ܟܰܣܰܘ ܣܰܩ̈ܶܐ. ܘܰܐܪܩܶܕ݂ܘ ܩܕ݂ܳܡ ܐܰܒܢܺܝܪ. ܘܡܰܠܟܳܐ ܕܰܘܺܝܕ݂ ܘܟܽܠܶܗ ܥܰܡܳܐ ܐܳܙܺܠܝܢ ܒܳܬܰܪ ܥܰܪܣܳܐ.
2Sa 3:32 ܘܩܰܒܪܽܘܗܝ ܠܰܐܒܢܺܝܪ ܒܚܶܒܪܽܘܢ. ܘܰܐܪܺܝܡ ܡܰܠܟܳܐ ܩܳܠܶܗ ܘܰܒܟܳܐ ܥܰܠ ܩܰܒܪܶܗ ܕܰܐܒܢܺܝܪ. ܘܰܒܟܰܘ ܟܽܠܶܗ ܥܰܡܳܐ.
2Sa 3:33 ܘܶܐܬ݂ܶܐܒܶܠ ܡܰܠܟܳܐ ܥܰܠ ܐܰܒܢܺܝܪ. ܘܶܐܡܰܪ. ܐܰܝܟ݂ ܡܰܘܬܶܗ ܕܢܳܒܳܠ ܡܺܝܬ݂ ܐܰܒܢܺܝܪ.
2Sa 3:34 ܐܺܝܕܰܝ̈ܟ ܠܳܐ ܐܰܣܺܝܖ̈ܳܢ. ܘܖ̈ܶܓܠܰܝܟ ܠܳܐ ܒܫܺܫ̈ܠܳܬ݂ܳܐ. ܩܪܶܒܬ ܐܰܝܟ݂ ܢܳܦܠܳܐ. ܩܕ݂ܳܡ ܒܢܰܝ̈ ܥܰܘܠܳܐ ܢܦܰܠܬ. ܘܰܐܘܣܶܦܘ ܟܽܠܶܗ ܥܰܡܳܐ ܠܡܶܒܟܳܐ ܥܠܰܘܗܝ.
2Sa 3:35 ܘܶܐܡܰܪ ܟܽܠܶܗ ܥܰܡܳܐ ܠܡܰܘܟܠܽܘܬܶܗ ܠܕܰܘܺܝܕ݂ ܠܰܚܡܳܐ ܥܰܕ݂ ܩܰܝܳܡ ܝܰܘܡܳܐ. ܘܺܝܡܳܐ ܕܰܘܺܝܕ݂ ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܩܕ݂ܳܡ ܕܢܶܥܪܰܒ ܫܶܡܫܳܐ ܐܶܛܥܰܡ ܠܰܚܡܳܐ ܐܰܘ ܡܶܕܶܡ.
2Sa 3:36 ܘܟܽܠܶܗ ܥܰܡܳܐ ܝܺܕܰܥܘ. ܘܰܛܐܶܒ ܒܥܰܝܢܰܝ̈ܗܽܘܢ. ܟܽܠ ܕܰܥܒܰܕ݂ ܡܰܠܟܳܐ. ܘܰܫܦܰܪ ܒܥܰܝܢܰܝ̈ ܟܽܠܶܗ ܥܰܡܳܐ.
2Sa 3:37 ܘܺܝܕܰܥܘ ܟܽܠܶܗ ܥܰܡܳܐ ܘܟܽܠܶܗ ܝܺܣܪܳܐܶܝܠ ܒܝܰܘܡܳܐ ܗܰܘ. ܕܠܳܐ ܗܘܳܐ ܡܶܢ ܡܰܠܟܳܐ ܗܘܳܬ݂ ܠܡܶܩܛܠܶܗ ܠܰܐܒܢܺܝܪ ܒܰܪ ܢܺܝܪ.
2Sa 3:38 ܘܶܐܡܰܪ ܡܰܠܟܳܐ. ܠܳܐ ܝܳܕ݂ܥܺܝܢ ܐܰܢ̱ܬܽܘܢ ܕܪܺܝܫܐ ܪܰܒܳܐ ܢܦܰܠ ܝܰܘܡܳܢܳܐ ܡܶܢ ܝܺܣܪܳܐܶܝܠ.
2Sa 3:39 ܘܶܐܢܳܐ ܝܰܘܡܳܢܳܐ ܕܳܚܶܠ ܐ̱ܢܳܐ. ܘܰܚܙܺܝܬ݂ ܐܶܢܳܐ ܡܰܠܟܳܐ. ܕܓܰܒܖ̈ܶܐ ܗܳܠܶܝܢ ܒܢܰܝ̈ ܨܽܘܪܺܝܳܐ ܩܫܶܝܢ ܡܶܢܝ. ܢܶܦܪܽܘܥ ܡܳܪܝܳܐ ܠܥܳܒܶܕ݂ ܒܺܝܫܬܳܐ ܐܰܝܟ݂ ܒܺܝܫܬܶܗ.
2Sa 4:1 ܘܰܫܡܰܥ ܐܰܫܒܳܫܽܘܠ ܒܰܪ ܫܳܐܘܳܠ ܕܡܺܝܬ݂ ܐܰܒܢܺܝܪ ܒܚܶܒܪܽܘܢ. ܘܶܐܬ݂ܖ̈ܰܫܰܠܝ ܐܺܝܕܰܘ̈ܗܝ. ܘܟܽܠܶܗ ܝܺܣܪܳܐܶܝܠ ܐܶܬܕܰܠܰܚܘ.
2Sa 4:2 ܘܰܬܪܶܝܢ ܓܰܒܖ̈ܺܝܢ ܪܰܒܰܝ ܓܰܝ̈ܣܶܐ ܗܘܰܘ ܥܰܡ ܒܪܶܗ ܕܫܳܐܘܳܠ. ܫܡܶܗ ܕܚܕ݂ ܒܰܥܢܳܐ. ܘܰܫܡܶܗ ܕܰܐܚܪܺܢܳܐ ܪܳܟ݂ܳܒ. ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܡܶܢ ܒܢܰܝ̈ ܒܶܢܝܳܡܶܝܢ. ܡܶܛܽܠ ܕܳܐܦ ܒܪܽܘܬ݂ܺܝ ܡܶܬ݂ܚܰܫܒܳܐ ܥܰܡ ܒܢܰܝ̈ ܒܶܢܝܳܡܶܝܢ.
2Sa 4:3 ܘܰܥܪܰܩܘ ܒܖ̈ܽܘܬܳܝܶܐ ܠܓܶܬܺܝܡ. ܘܰܗܘܰܘ ܬܰܡܳܢ ܥܳܡܽܘܖ̈ܶܐ ܥܕܰܡܳܐ ܠܝܰܘܡܳܢܳܐ.
2Sa 4:4 ܘܰܠܝܽܘܢܳܬ݂ܳܢ ܒܰܪ ܫܳܐܘܳܠ ܐܺܝܬ݂ ܗܘܳܐ ܠܶܗ ܒܪܳܐ. ܘܰܡܣܰܖ̈ܚܳܢ ܗܘܰܝ̈ ܖ̈ܶܓܠܰܘܗܝ. ܘܒܰܪ ܚܰܡܶܫ ܗܘܳܐ ܫܢܺܝ̈ܢ. ܟܰܕ݂ ܐܶܬ݂ܳܬ݂ ܗܘܳܬ݂ ܫܡܽܘܥܬ݂ܳܐ ܕܫܳܐܘܳܠ ܘܰܕ݂ܝܽܘܢܳܬܳܢ ܡܶܢ ܐܺܝܙܰܪܥܺܝܠ. ܘܰܫܩܰܠܬ݂ܶܗ ܡܪܰܒܝܳܢܺܝܬܶܗ ܘܥܶܪܩܰܬ݂. ܘܟܰܕ݂ ܡܶܣܬܰܪܗܒܳܐ ܠܡܶܥܪܰܩ. ܢܦܰܠ ܘܶܐܬ݂ܚܰܓܰܪ. ܘܰܫܡܶܗ ܡܰܦܺܝܒܳܫܬ.
2Sa 4:5 ܘܶܐܙܰܠܘ ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܪܳܟܳܒ ܘܒܰܥܢܳܐ. ܘܶܐܬ݂ܰܘ ܟܰܕ݂ ܚܰܡ ܝܰܘܡܳܐ ܠܒܰܝܬܶܗ ܕܰܐܫܒܳܫܽܘܠ. ܘܗܽܘ ܕܡܶܟ݂ ܡܰܕ݂ܡܟܳܐ ܕܛܰܗܪܳܐ.
2Sa 4:6 ܘܗܳܐ ܐܶܬ݂ܰܘ ܥܕܰܡܳܐ ܠܓܰܘ ܒܰܝܬܳܐ. ܘܰܢܣܰܒܘ ܒܢܰܝ̈ ܚܛܳܐ ܘܰܡܚܰܐܗܝ ܥܰܠ ܚܽܘܡܫܶܗ. ܪܳܟܶܒ ܘܒܰܥܢܳܐ ܐܰܚܽܘܗܝ.
2Sa 4:7 ܘܶܐܬ݂ܦܰܠܰܛܘ ܘܶܐܬ݂ܰܘ ܠܒܰܝܬܳܐ. ܘܗܽܘ ܕܳܡܶܟ݂ ܥܰܠ ܥܰܪܣܶܗ ܒܩܰܝܛܽܘܢܳܐ ܕܡܰܫܟܒܶܗ. ܘܰܡܚܰܐܗܝ ܘܩܰܛܠܽܘܗܝ. ܘܰܢܣܰܒܘ ܪܺܝܫܶܗ. ܘܶܐܙܰܠܘ ܒܽܐܘܪܚܳܐ ܕܥܳܪܳܒܳܐ ܟܽܠܶܗ ܠܺܠܝܳܐ.
2Sa 4:8 ܘܰܐܝܬܺܝܘ ܪܺܝܫܶܗ ܕܰܐܫܒܳܫܽܘܠ ܠܕܰܘܺܝܕ݂ ܠܚܶܒܪܽܘܢ. ܘܶܐܡܰܪܘ ܠܡܰܠܟܳܐ ܕܰܘܺܝܕ݂. ܗܳܐ ܪܺܝܫܶܗ ܕܰܐܫܒܳܫܽܘܠ ܒܰܪ ܫܳܐܘܳܠ ܒܥܶܠܕܒܳܒܳܟ݂ ܘܒܳܥܶܐ ܢܰܦܫܳܟ݂. ܘܢܶܬܶܠ ܡܳܪܝܳܐ ܠܡܳܪܰܢ ܡܰܠܟܳܐ ܬܒܰܥܬ݂ܳܐ ܝܰܘܡܳܢܳܐ. ܡܶܢ ܫܳܐܘܳܠ ܘܡܶܢ ܙܰܪܥܶܗ.
2Sa 4:9 ܘܰܥܢܳܐ ܕܰܘܺܝܕ݂ ܠܪܳܟܳܒ ܘܰܠܒܰܥܢܳܐ ܐܰܚܽܘܗܝ ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܘܶܐܡܰܪ. ܚܰܝ ܗܽܘ ܡܳܪܝܳܐ ܕܰܦܪܰܩ ܢܰܦܫܝ ܡܶܢ ܟܽܠ ܥܳܩܳܐ.
2Sa 4:10 ܐܶܠܳܐ ܡܰܢ ܕܚܰܘܝܰܢܝ ܘܶܐܡܰܪ ܠܺܝ ܕܗܳܐ ܡܺܝܬ݂ ܫܳܐܘܳܠ. ܘܰܗܘܳܐ ܗܽܘ ܐܰܝܟ݂ ܡܣܰܒܪܳܢܳܐ ܒܥܰܝ̈ܢܰܝ. ܐܶܠܳܐ ܐܶܚܰܕܬܶܗ ܘܰܩܛܰܠܬܶܗ ܒܨܶܢܩܠܰܓ ܚܠܳܦ ܕܶܐܬܶܠ ܠܶܗ ܕܰܣܒܰܪܬ݂ܳܐ.
2Sa 4:11 ܘܳܐܦ ܓܰܒܖ̈ܶܐ ܖ̈ܰܫܺܝܥܶܐ. ܩܛܰܠܘ ܠܓܰܒܪܳܐ ܒܒܰܝܬܶܗ ܥܰܠ ܡܰܫܟܒܶܗ. ܗܳܫܳܐ ܐܶܬ݂ܒܰܥ ܕܡܶܗ ܡܶܢ ܐܺܝܕܰܝ̈ܟܽܘܢ. ܘܰܐܘܒܶܕ݂ܟܽܘܢ ܡܶܢ ܐܰܪܥܳܐ.
2Sa 4:12 ܘܫܰܕܰܪ ܕܰܘܺܝܕ݂ ܠܰܥܠܰܝ̈ܡܶܐ ܘܩܰܛܶܠܘ ܐܶܢܽܘܢ. ܘܦܰܣܶܩܘ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ. ܘܰܬ݂ܠܰܘ ܥܰܠ ܪܳܡܬ݂ܳܐ ܒܚܶܒܪܽܘܢ. ܘܪܺܝܫܶܗ ܕܰܐܫܒܳܫܽܘܠ. ܢܣܰܒܘ ܩܰܒܪܽܘܗܝ ܒܩܰܒܪܳܐ ܕܰܐܒܢܺܝܪ ܒܚܶܒܪܽܘܢ.
2Sa 5:1 ܘܶܐܬ݂ܰܘ ܟܽܠܗܽܘܢ ܫܰܒ̈ܛܶܐ ܕܒܶܝܬ݂ ܝܺܣܪܳܐܶܝܠ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܶܐܡܰܪܘ ܠܶܗ. ܗܳܐ ܒܶܣܪܳܟ݂ ܚܢܰܢ ܘܓܰܪܡܳܟ݂.
2Sa 5:2 ܐܳܦ ܡܶܢ ܐܶܬ݂ܡܳܠܝ ܘܳܐܦ ܡܶܢ ܡܢܳܬ݂ܡܳܠܝ ܟܰܕ݂ ܫܳܐܘܳܠ ܗܘܳܐ ܡܰܠܟܳܐ ܥܠܰܝܢ. ܐܰܢ̱ܬ ܗܽܘ ܡܰܦܶܩ ܗܘܰܝܬ ܘܡܰܥܶܠ ܠܺܝܣܪܳܐܶܝܠ. ܘܶܐܡܰܪ ܠܳܟ݂ ܡܳܪܝܳܐ ܕܰܐܢ̱ܬ ܬܶܪܥܶܐ ܠܥܰܡܝ ܝܺܣܪܳܐܶܝܠ. ܘܰܐܢ̱ܬ ܬܶܗܘܶܐ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.
2Sa 5:3 ܘܶܐܬ݂ܰܘ ܟܽܠܗܽܘܢ ܣܳܒ̈ܶܐ ܕܺܝܣܪܳܐܶܝܠ ܠܘܳܬ݂ ܡܰܠܟܳܐ ܠܚܶܒܪܽܘܢ. ܘܰܐܩܺܝܡ ܠܗܽܘܢ ܡܰܠܟܳܐ ܕܰܘܺܝܕ݂ ܒܚܶܒܪܽܘܢ ܩܝܳܡܳܐ ܩܕ݂ܳܡ ܡܳܪܝܳܐ. ܘܰܡܫܰܚܘ ܠܕܰܘܺܝܕ݂ ܕܢܰܡܠܶܟ݂ ܥܰܠ ܝܺܣܪܳܐܶܝܠ.
2Sa 5:4 ܒܰܪ ܬܠܳܬܺܝܢ ܗܘܳܐ ܫܢܺܝ̈ܢ ܕܰܘܺܝܕ݂ ܟܰܕ݂ ܐܰܡܠܶܟ݂. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂.
2Sa 5:5 ܒܚܶܒܪܽܘܢ ܐܰܡܠܶܟ݂ ܥܰܠ ܕܒܶܝܬ݂ ܝܺܗܽܘܕܳܐ. ܫܒܰܥ ܫܢܺܝ̈ܢ ܘܶܫܬܳܐ ܝܰܖ̈ܚܺܝܢ. ܘܒܽܐܘܪܺܫܠܶܡ ܐܰܡܠܶܟ݂ ܬܠܳܬܺܝܢ ܘܰܬ݂ܠܬ݂ ܫܢܺܝ̈ܢ ܥܰܠ ܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ.
2Sa 5:6 ܘܶܐܙܰܠ ܡܰܠܟܳܐ ܕܰܘܺܝܕ݂ ܘܓܰܒܖ̈ܰܘܗܝ ܒܽܐܘܪܺܫܠܶܡ. ܥܰܠ ܝܳܒܽܘܣܳܝ̈ܶܐ. ܝܳܬ݂ܒܰܝ̈ ܐܰܪܥܳܐ. ܘܶܐܡܰܪܘ ܠܕܰܘܺܝܕ݂ ܠܡܺܐܡܰܪ. ܠܳܐ ܬܶܥܽܘܠ ܠܗܳܪܟܳܐ. ܐܶܠܳܐ ܐܶܢ ܐܰܥܒܰܪܬ ܥܘܺܝܖ̈ܶܐ ܘܰܚܓܺܝܖ̈ܶܐ. ܘܶܐܡܰܪܘ ܠܳܐ ܢܶܥܽܘܠ ܕܰܘܺܝܕ݂ ܠܗܳܪܟܳܐ.
2Sa 5:7 ܘܶܐܚܰܕ݂ ܕܰܘܺܝܕ݂ ܠܡܶܨܪܽܘܬ݂ ܨܶܗܝܽܘܢ. ܗܺܝ ܗܺܝ̣ ܩܪܺܝܬܶܗ ܕܕܰܘܺܝܕ݂.
2Sa 5:8 ܘܶܐܡܰܪ ܕܰܘܺܝܕ݂ ܒܝܰܘܡܳܐ ܗܰܘ. ܟܽܠ ܕܡܳܚܶܐ ܠܝܳܘܒܽܣܳܝ̈ܶܐ. ܘܩܳܪܶܒ ܒܣܰܟܪܳܐ ܠܰܥܘܺܝܪܳܐ ܘܠܰܚܓܺܝܪܳܐ. ܣܳܢܶܐ ܢܰܦܫܶܗ ܕܕܰܘܺܝܕ݂. ܡܶܛܽܠ ܗܳܢܳܐ ܐܳܡܪܺܝܢ. ܥܘܺܝܪܳܐ ܘܰܚܓܺܝܪܳܐ ܠܳܐ ܢܶܥܽܘܠ ܠܒܰܝܬܳܐ.
2Sa 5:9 ܘܺܝܬ݂ܶܒ ܕܰܘܺܝܕ݂ ܒܡܶܨܪܽܘܬ݂ ܗܺܝ ܗܺܝ ܨܶܗܝܽܘܢ. ܘܰܩܪܳܗ̇ ܩܪܺܝܬܶܗ ܕܕܰܘܺܝܕ݂. ܘܰܒܢܳܐ ܕܰܘܺܝܕ݂ ܚܕ݂ܳܖ̈ܶܝܗ̇ ܡܶܢ ܠܓܰܘ.
2Sa 5:10 ܘܕܰܘܺܝܕ݂ ܐܳܙܶܠ ܘܝܳܪܶܒ. ܘܡܳܪܝܳܐ ܐܰܠܳܗܶܗ ܨܒܰܐܬ݂ ܥܰܡܶܗ.
2Sa 5:11 ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂. ܘܩܰܝ̈ܣܶܐ ܕܰܐܖ̈ܙܶܐ. ܐܘܡܳܢ̈ܶܐ ܕܩܰܝܣܳܐ. ܐܘܡܳܢ̈ܶܐ ܕܟܺܐܦܳܐ ܕܶܐܣܬ݂ܳܐ. ܘܰܒܢܰܘ ܒܰܝܬܳܐ ܠܕܰܘܺܝܕ݂.
2Sa 5:12 ܘܺܝܕܰܥ ܕܰܘܺܝܕ݂ ܕܰܐܬ݂ܩܢܶܗ ܡܳܪܝܳܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬܬܪܺܝܡܰܬ݂ ܡܰܠܟܽܘܬܶܗ ܥܰܠ ܥܰܡܶܗ ܝܺܣܪܳܐܶܝܠ.
2Sa 5:13 ܘܰܢܣܰܒ ܬܽܘܒ ܕܰܘܺܝܕ݂ ܕܖ̈ܽܘܟ݂ܳܬ݂ܳܐ ܘܢܶܫ̈ܶܐ ܡܶܢ ܐܽܘܪܺܫܠܶܡ. ܡܶܢ ܒܳܬܰܪ ܕܶܐܬ݂ܳܐ ܡܶܢ ܚܶܒܪܽܘܢ ܘܶܐܬ݂ܺܝܠܶܕ݂ܘ ܠܕܰܘܺܝܕ݂ ܬܽܘܒ ܒܢܰܝ̈ܳܐ ܘܰܒܢ̈ܳܬ݂ܳܐ.
2Sa 5:14 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ. ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܫܳܒܽܘܒ. ܘܢܳܬܳܢ. ܘܰܫܠܶܝܡܽܘܢ
2Sa 5:15 ܘܝܽܘܟ݂ܳܒܳܪ. ܘܶܐܠܺܝܫܳܥ. ܘܰܢܦܳܓ. ܘܰܢܦܺܝܠ.
2Sa 5:16 ܘܶܐܠܺܝܫܡܰܥ. ܘܶܐܠܺܝܕܰܥ. ܘܶܐܠܺܝܦܠܰܛ
2Sa 5:17 ܘܰܫܡܰܥܘ ܦܠܶܫܬܳܝ̈ܶܐ ܕܰܡܫܰܚܘ ܠܕܰܘܺܝܕ݂ ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܰܣܠܶܩܘ ܟܽܠܗܽܘܢ ܦܠܶܫܬܳܝ̈ܶܐ ܠܡܶܒܥܳܐ ܠܕܰܘܺܝܕ݂. ܘܰܫܡܰܥ ܕܰܘܺܝܕ݂. ܘܰܢܚܶܬ݂ ܠܶܗ ܠܡܶܨܪܽܘܬ݂.
2Sa 5:18 ܘܰܦܠܶܫܬܳܝ̈ܶܐ ܐܶܬ݂ܰܘ ܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ.
2Sa 5:19 ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܥܰܠ ܦܠܶܫܬܳܝ̈ܶܐ. ܡܰܫܠܶܡ ܐܰܢ̱ܬ ܠܗܽܘܢ ܒܺܐܝ̈ܕ݂ܰܝ. ܘܶܐܡܰܪ ܠܶܗ ܡܳܪܝܳܐ. ܣܰܩ. ܡܶܛܽܠ ܕܒܺܐܝܕܰܝ̈ܟ ܡܰܫܠܶܡ ܐ̱ܢܳܐ ܠܗܽܘܢ.
2Sa 5:20 ܘܶܐܬ݂ܳܐ ܕܰܘܺܝܕ݂ ܠܰܒܥܶܠ ܦܰܪܨܺܝܡ. ܘܰܡܚܳܐ ܐܶܢܽܘܢ ܬܰܡܳܢ ܕܰܘܺܝܕ݂. ܘܶܐܡܰܪ ܕܰܘܺܝܕ݂. ܬܪܰܥ ܡܳܪܝܳܐ ܠܰܒܥܶܠܕܒܳܒܰܘ̈ܗܝ ܩܕ݂ܳܡܰܝ ܐܰܝܟ݂ ܬܽܘܪܥܬ݂ܳܐ ܕܡܰܝ̈ܳܐ. ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܒܥܶܠ ܦܰܪܨܺܝܡ.
2Sa 5:21 ܘܰܫܒܰܩܘ ܬܰܡܳܢ ܦܬܰܟ݂ܖ̈ܰܝܗܽܘܢ. ܘܰܫܩܰܠܘ ܐܶܢܽܘܢ ܕܰܘܺܝܕ݂ ܘܓܰܒܖ̈ܰܘܗܝ.
2Sa 5:22 ܘܰܐܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܣܰܩ. ܘܰܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ.
2Sa 5:23 ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ ܠܶܗ ܡܳܪܝܳܐ. ܠܳܐ ܬܶܣܰܩ. ܐܶܠܳܐ ܗܦܽܘܟ݂ ܠܳܟ݂ ܡܶܢ ܒܶܣܬܰܪܗܽܘܢ. ܘܬ݂ܳܐ ܥܠܰܝܗܽܘܢ ܡܶܢ ܠܽܘܩܒܰܠ ܒܳܐܟ݂ܺܝܡ.
2Sa 5:24 ܘܡܳܐ ܕܰܫܡܰܥܬ ܩܳܠܳܐ ܕܗܶܠܰܟ݂ܬ݂ܳܐ ܒܪܺܝܫܶܗ ܕܛܽܘܪܳܐ ܕܒܳܐܟ݂ܺܝܡ. ܗܳܝܕܶܝܢ ܬܶܬ݂ܥܰܫܰܢ. ܡܶܛܽܠ ܕܗܳܝܕܶܝܢ ܢܳܦܶܩ ܡܳܪܝܳܐ ܩܕܳܡܰܝܟ. ܠܡܶܡܚܳܐ ܠܡܰܫܪܺܝܬܳܐ ܕܰܦܠܶܫ̈ܬܳܝܶܐ.
2Sa 5:25 ܘܰܥܒܰܕ݂ ܕܰܘܺܝܕ݂ ܗܳܟܰܢܳܐ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܡܚܳܐ ܠܰܦܠܶܫܬܳܝ̈ܶܐ ܡܶܢ ܓܒܰܥ ܘܰܥܕܰܡܳܐ ܠܡܰܥܠܳܢܳܐ ܕܓܳܕܳܪ.
2Sa 6:1 ܘܟܰܢܶܫ ܬܽܘܒ ܕܰܘܺܝܕ݂ ܠܟܽܠܗܽܘܢ ܓܰܕܽܘ̈ܕܶܐ ܕܺܝܣܪܳܐܶܝܠ ܬܠܳܬܺܝܢ ܐܰܠܦܺܝ̈ܢ.
2Sa 6:2 ܘܩܳܡ ܐܶܙܰܠ ܕܰܘܺܝܕ݂ ܘܟܽܠܶܗ ܥܰܡܳܐ ܕܥܰܡܶܗ ܡܶܢ ܓܰܒܪܳܐ ܕܺܝܗܽܘܕ݂ܳܐ. ܘܶܐܙܰܠ ܠܰܓܒܰܥ ܠܡܰܣܳܩܽܘ ܡܶܢ ܬܰܡܳܢ ܠܳܐܪܽܘܢܶܗ ܕܰܐ‌ܠܳܗܳܐ. ܕܶܐܬܩܪܺܝ ܬܰܡܳܢ ܫܡܶܗ ܕܡܳܪܝܳܐ ܨܒܰܐܬ݂. ܝܳܬ݂ܶܒ ܥܰܠ ܟܖ̈ܽܘܒܶܐ.
2Sa 6:3 ܘܣܳܡܽܘܗܝ ܠܳܐܪܽܘܢܶܗ ܕܰܐ‌ܠܳܗܳܐ ܥܰܠ ܥܓܶܠܬ݂ܳܐ ܚܕܰܬܳܐ. ܘܫܰܩܠܽܘܗܝ ܡܶܢ ܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥܬ݂ܳܐ. ܘܥܳܐܙܳܐ ܘܰܐܚܝܳܐ ܒܢܰܝ̈ ܐܰܒܺܝܢܳܕ݂ܳܒ. ܡܕܰܒܪܺܝܢ ܠܰܥܓܶܠܬ݂ܳܐ ܒܰܐ̱ܚܪܳܝܬܳܐ.
2Sa 6:4 ܘܫܰܩܠܽܘܗܝ ܡܶܢ ܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥ ܠܳܐܪܽܘܢܶܗ ܕܰܐ‌ܠܳܗܳܐ. ܘܰܐܚܝܳܐ ܐܳܙܶܠ ܩܕ݂ܳܡ ܐܳܪܽܘܢܳܐ.
2Sa 6:5 ܘܕܰܘܺܝܕ݂ ܘܟܽܠܶܗ ܒܶܝـܬ݂ ܝܺܣܪܳܐܶܝܠ. ܡܶܫܬܥܶܝܢ ܩܕ݂ܳܡ ܡܳܪܝܳܐ ܒܩܰܝ̈ܣܶܐ ܕܰܐܪܙܳܐ ܘܕܰܒܪܽܘܬ݂ܳܐ. ܘܰܒܟܶܢܳܖ̈ܶܐ ܘܰܒܩܺܝܬ݂ܳܖ̈ܶܐ. ܘܒܰܦ̈ܠܓܶܐ ܘܒܰܖ̈ܒܺܝܥܶܐ ܘܰܒܨܺܨ̈ܠܶܐ.
2Sa 6:6 ܘܶܐܬ݂ܰܘ ܥܕܰܡܳܐ ܠܶܐܕܪܶܐ ܬܰܩܢ̈ܶܐ. ܘܰܐܘܫܶܛ ܥܳܐܙܳܐ ܐܺܝܕ݂ܶܗ ܥܰܠ ܐܳܪܽܘܢܶܗ ܕܡܳܪܝܳܐ ܘܶܐܚܰܕ݂ ܒܶܗ. ܡܶܛܽܠ ܕܶܐܫܬܰܡܰܛܘ ܠܗܽܘܢ ܬܰܘܖ̈ܶܐ.
2Sa 6:7 ܘܶܐܬ݂ܚܰܡܰܬ݂ ܪܽܘܓܙܳܐ ܕܡܳܪܝܳܐ ܒܥܳܐܙܳܐ. ܘܰܡܚܳܝܗܝ ܬܰܡܳܢ ܡܳܪܝܳܐ. ܥܰܠ ܕܰܐܘܫܶܛ ܐܺܝܕ݂ܶܗ. ܘܡܺܝܬ݂ ܬܰܡܳܢ ܠܘܳܬ݂ ܐܳܪܽܘܢܶܗ ܕܰܐ‌ܠܳܗܳܐ.
2Sa 6:8 ܘܶܐܬ݂ܶܒܐܶܫ ܠܕܰܘܺܝܕ݂ ܥܰܠ ܕܰܬ݂ܪܰܥ ܡܳܪܝܳܐ ܬܽܘܪܰܥܬ݂ܳܐ ܒܥܳܐܙܳܐ. ܘܰܩܪܳܝܗܝ ܠܰܐܬ݂ܪܳܐ ܗܰܘ. ܬܽܘܪܰܥܬ݂ܳܐ ܕܥܳܐܙܳܐ ܥܕܰܡܳܐ ܠܝܰܘܡܳܢܳܐ.
2Sa 6:9 ܘܰܕ݂ܚܶܠ ܕܰܘܺܝܕ݂ ܡܶܢ ܩܕ݂ܳܡ ܡܳܪܝܳܐ ܒܝܰܘܡܳܐ ܗܰܘ. ܘܶܐܡܰܪ. ܐܰܝܟܰܢܳܐ ܐܰܥܶܠ ܠܘܳܬ݂ܝ ܠܳܐܪܽܘܢܶܗ ܕܡܳܪܝܳܐ.
2Sa 6:10 ܘܠܳܐ ܨܒܳܐ ܕܰܘܺܝܕ݂ ܠܡܰܥܳܠܽܘ ܠܘܳܬܶܗ ܠܳܐܪܽܘܢܶܗ ܕܰܐ‌ܠܳܗܳܐ. ܠܰܩܪܺܝܬܶܗ ܕܕܰܘܺܝܕ݂. ܘܰܐܣܛܝܶܗ ܕܰܘܺܝܕ݂ ܠܒܶܝܬ݂ ܥܽܘܒܳܪ ܐܰܕ݂ܽܘܡ ܓܳܬܳܝܳܐ.
2Sa 6:11 ܘܺܝܬ݂ܶܒ ܐܳܪܽܘܢܶܗ ܕܡܳܪܝܳܐ ܒܶܝܬ݂ ܥܽܘܒܳܪ ܐܰܕ݂ܽܘܡ ܓܳܬ݂ܳܝܳܐ ܬܠܳܬܳܐ ܝܰܖ̈ܚܺܝܢ. ܘܒܰܪܶܟ݂ ܡܳܪܝܳܐ ܠܥܽܘܒܳܪ ܐܰܕܽܘܡ ܓܳܬܳܝܳܐ. ܘܰܠܟܽܠܶܗ ܒܰܝܬܶܗ. ܡܶܛܽܠ ܐܳܪܽܘܢܶܗ ܕܡܳܪܝܳܐ.
2Sa 6:12 ܘܚܰܘܺܝܘ ܠܡܰܠܟܳܐ ܕܰܘܺܝܕ݂. ܘܶܐܡܰܪܘ ܠܶܗ. ܕܒܰܪܶܟ݂ ܡܳܪܝܳܐ ܠܥܽܘܒܳܪ ܐܰܕܽܘܡ. ܘܰܠܟܽܠ ܕܺܐܝܬ݂ ܠܶܗ. ܡܶܛܽܠ ܐܳܪܽܘܢܶܗ ܕܡܳܪܝܳܐ. ܘܶܐܙܰܠ ܕܰܘܺܝܕ݂ ܘܰܐܣܶܩ ܠܳܐܪܽܘܢܶܗ ܕܡܳܪܝܳܐ ܡܶܢ ܒܶܝܬ݂ ܥܽܘܒܳܪ ܐܰܕܽܘܡ. ܠܰܩܪܺܝܬܶܗ ܕܕܰܘܺܝܕ݂ ܒܚܰܕ݂ܽܘܬ݂ܳܐ.
2Sa 6:13 ܘܰܗܘܳܐ ܕܟܰܕ݂ ܗܰܠܶܟ݂ܘ ܫܩܺܝ̈ܠܰܝ ܐܳܪܽܘܢܶܗ ܕܡܳܪܝܳܐ ܫܶܬ݂ ܦܣܳܥ̈ܳܢ. ܕܰܒܰܚ ܬܰܘܖ̈ܶܐ ܡܦܰܛ̈ܡܶܐ.
2Sa 6:14 ܘܕܰܘܺܝܕ݂ ܡܫܰܒܰܚ ܒܟܽܠ ܥܽܘܫܢܳܐ ܩܕ݂ܳܡ ܡܳܪܝܳܐ. ܘܕܰܘܺܝܕ݂ ܠܒܺܝܫ ܗܘܳܐ ܦܶܕܬܳܐ ܕܒܽܘܨܳܐ.
2Sa 6:15 ܘܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ. ܡܰܣܩܺܝܢ ܠܳܐܪܽܘܢܶܗ ܕܡܳܪܝܳܐ. ܒܝܽܘܒܳܒܳܐ ܘܰܒܩܳܠܳܐ ܕܫܺܝܦܽܘܪܳܐ.
2Sa 6:16 ܘܰܗܘܳܐ ܐܳܪܽܘܢܶܗ ܕܡܳܪܝܳܐ ܒܒܰܝܬܶܗ ܕܕܰܘܺܝܕ݂. ܘܡܰܠܟܶܠ ܒܰܪܬ݂ ܫܳܐܘܳܠ ܐܰܕ݂ܺܝܩܰܬ݂ ܡܶܢ ܟܰܘܬ݂ܳܐ. ܘܰܚܙܳܬ݂ ܠܡܰܠܟܳܐ ܕܰܘܺܝܕ݂ ܕܚܳܕܶܐ ܘܡܶܫܬܥܶܐ ܩܕ݂ܳܡ ܡܳܪܝܳܐ. ܘܒܰܣܪܰܬ݂ ܥܠܰܘܗܝ ܒܠܶܒܳܗ̇.
2Sa 6:17 ܘܰܐܝܬܝܽܘܗ̇ ܠܩܺܐܒܽܘܬܶܗ ܕܡܳܪܝܳܐ. ܘܰܐܩܺܝܡܽܘܗ̇ ܒܓܰܘ ܡܰܫܟܢܳܐ ܕܰܢܩܰܫ ܠܳܗ̇ ܕܰܘܺܝܕ݂. ܘܰܐܣܶܩ ܕܰܘܺܝܕ݂ ܥܠܰܘ̈ܳܬ݂ܳܐ ܩܕ݂ܳܡ ܡܳܪܝܳܐ ܘܫܰܠ̈ܡܶܐ.
2Sa 6:18 ܘܟܰܕ݂ ܫܰܠܶܡ ܕܰܘܺܝܕ݂ ܠܡܰܣܳܩܽܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܠܡܳܪܝܳܐ. ܒܰܪܶܟ݂ ܠܥܰܡܳܐ ܒܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ.
2Sa 6:19 ܘܦܰܠܶܓ ܠܟܽܠܶܗ ܥܰܡܳܐ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܡܶܢ ܓܰܒܪܳܐ ܘܰܥܕܰܡܳܐ ܠܰܐܢ̱ܬܬ݂ܳܐ. ܓܪܺܝܨܬܳܐ ܚܕ݂ܳܐ ܕܠܰܚܡܳܐ. ܘܢܶܩܣܳܐ ܚܰܕ݂. ܘܰܣܢܳܪܩܳܐ ܚܰܕ݂. ܘܶܐܙܰܠܘ ܟܽܠܶܗ ܥܰܡܳܐ ܐ̱ܢܳܫ ܠܒܰܝܬܶܗ.
2Sa 6:20 ܘܰܗܦܰܟ݂ ܕܰܘܺܝܕ݂ ܠܡܶܐܬ݂ܳܐ ܠܒܰܝܬܶܗ. ܘܢܶܦܩܰܬ݂ ܡܰܠܟܶܠ ܒܰܪܬ݂ ܫܳܐܘܳܠ ܠܽܐܘܪܥܶܗ ܕܕܰܘܺܝܕ݂. ܘܶܐܡܪܰܬ݂. ܡܳܐ ܝܰܩܺܝܪ ܝܰܘܡܳܢܳܐ ܡܰܠܟܳܐ ܕܺܝܣܪܳܐܶܝܠ. ܕܶܐܬ݂ܓܠܺܝ ܝܰܘܡܳܢܳܐ ܠܥܺܝܢ ܐܰܡ̈ܗܳܬ݂ܳܐ ܕܥܰܒܕܰܘ̈ܗܝ. ܡܶܬ݂ܓܠܳܝܽܘ ܐܶܬ݂ܓܠܺܝ ܐܰܝܟ݂ ܚܰܕ݂ ܡܶܢ ܣܖ̈ܺܝܩܶܐ.
2Sa 6:21 ܘܶܐܡܰܪ ܕܰܘܺܝܕ݂ ܠܡܰܠܟܶܠ. ܩܕ݂ܳܡ ܡܳܪܝܳܐ ܕܰܨܒܳܐ ܒܺܝ ܡܶܢ ܐܰܒܽܘܟ݂ܝ ܘܡܶܢ ܟܽܠܶܗ ܒܰܝܬܶܗ. ܘܦܰܩܕܰܢܝ ܕܶܐܗܘܶܐ ܡܕܰܒܪܳܢܳܐ ܥܰܠ ܥܰܡܶܗ ܕܡܳܪܝܳܐ. ܥܰܠ ܝܺܣܪܳܐܶܝܠ. ܡܶܛܽܠ ܗܰܘ ܗܽܘ ܓܶܚܟܶܬ݂ ܩܕ݂ܳܡ ܡܳܪܝܳܐ.
2Sa 6:22 ܘܰܒܨܺܝܪ ܗܘܺܝܬ݂ ܽܘܒ ܡܶܢ ܗܳܕ݂ܶܐ. ܘܰܗܘܺܝܬ ܫܦܰܠ ܒܥܰܝܢܰܝ̈ ܢܰܦܫܝ. ܕܥܰܡ ܐܰܡ̈ܗܳܬ݂ܳܐ ܕܶܐܡܰܪܬܝ. ܥܰܡܗܶܝܢ ܐܶܬ݂ܝܰܩܰܪ.
2Sa 6:23 ܘܰܠܡܰܠܟܶܠ ܒܰܪܬ݂ ܫܳܐܘܳܠ ܠܳܐ ܗܘܳܐ ܠܳܗ̇ ܝܰܠܕܳܐ ܥܕܰܡܳܐ ܠܝܰܘܡܳܐ ܕܡܺܝܬܰܬ݂.
2Sa 7:1 ܘܟܰܕ݂ ܝܺܬܶܒ ܡܰܠܟܳܐ ܒܒܰܝܬܶܗ. ܘܡܳܪܝܳܐ ܐܰܢܺܝܚ ܠܶܗ ܡܶܢ ܟܽܠܗܽܘܢ ܒܥܶܠܕܒܳܒܰܘ̈ܗܝ.
2Sa 7:2 ܐܶܡܰܪ ܡܰܠܟܳܐ ܠܢܳܬܳܢ ܢܒܺܝܳܐ. ܚܙܺܝ ܕܶܐܢܳܐ ܝܳܬ݂ܶܒ ܒܒܰܝܬܳܐ ܕܰܐܖ̈ܙܶܐ. ܘܳܐܪܽܘܢܶܗ ܕܰܐ‌ܠܳܗܳܐ ܝܳܬ݂ܶܒ ܒܓܰܘ ܝܳܖ̈ܺܝܥܳܬܳܐ.
2Sa 7:3 ܘܶܐܡܰܪ ܢܳܬܳܢ ܠܡܰܠܟܳܐ. ܟܽܠ ܕܰܒܠܶܒܳܟ݂ ܥܒܶܕ݂. ܡܶܛܽܠ ܕܡܳܪܝܳܐ ܥܰܡܳܟ݂.
2Sa 7:4 ܒܶܗ ܒܠܺܠܝܳܐ ܗܰܘ ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܢܳܬܳܢ ܢܒܺܝܳܐ ܠܡܺܐܡܰܪ.
2Sa 7:5 ܙܶܠ ܐܶܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܐܰܢ̱ܬ ܠܳܐ ܬܶܒܢܶܐ ܠܺܝ ܒܰܝܬܳܐ ܠܡܰܘܬܰܒܝ.
2Sa 7:6 ܡܶܛܽܠ ܕܠܳܐ ܝܶܬ݂ܒܶܬ݂ ܒܒܰܝܬܳܐ ܡܶܢ ܝܰܘܡܳܐ ܕܰܐܣܩܶܬ݂ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܰܥܕܰܡܳܐ ܠܝܰܘܡܳܢܳܐ. ܘܰܗܘܺܝܬ݂ ܡܗܰܠܶܟ݂ ܒܡܰܫܟܢܳܐ.
2Sa 7:7 ܒܟܽܠ ܕܗܰܠܟܶܬ݂ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܕܰܠܡܳܐ ܡܶܠܬ݂ܳܐ ܐܶܡ̇ܪܶܬ݂ ܠܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ. ܕܦܰܩܕܶܬ݂ ܠܡܶܪܥܳܐ ܠܥܰܡܝ ܝܺܣܪܳܐܶܝܠ. ܕܰܠܡܳܐ ܐܶܡܪܶܬ݂ ܕܰܠܡܳܢܳܐ ܠܳܐ ܒܢܰܝܬܽܘܢ ܠܺܝ ܒܰܝܬܳܐ ܕܰܐܖ̈ܙܶܐ.
2Sa 7:8 ܘܗܳܫܳܐ ܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܐܶܢܳܐ ܕܒܰܪܬܳܟ݂ ܡܶܢ ܕܰܝܪܳܐ ܡܶܢ ܒܶܣܬܰܪ ܥܳܢ̈ܳܐ. ܕܬܶܗܘܶܐ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.
2Sa 7:9 ܘܰܗܘܺܝܬ݂ ܥܰܡܳܟ݂ ܠܟܰܪ ܕܶܐܙܰܠܬ. ܘܰܐܘܒܕܶܬ݂ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ. ܘܶܐܥܒܶܕ݂ ܠܳܟ݂ ܫܡܳܐ ܪܰܒܳܐ. ܐܰܝܟ݂ ܫܡܳܐ ܕܖ̈ܰܘܒܳܢܶܐ ܕܺܐܝܬ݂ ܒܰܐܪܥܳܐ.
2Sa 7:10 ܘܶܐܥܒܶܕ݂ ܐܰܬ݂ܪܳܐ ܠܥܰܡܝ ܝܺܣܪܳܐܶܝܠ. ܘܶܐܨܒܺܝܘܗܝ ܘܰܐܫܪܶܝܘܗܝ ܒܰܐܬ݂ܪܶܗ ܒܫܶܠܝܳܐ. ܘܬܽܘܒ ܠܳܐ ܢܙܽܘܥ. ܘܠܳܐ ܢܰܘܣܦܽܘܢ ܬܽܘܒ ܒܢܰܝ̈ ܥܰܘܠܳܐ ܠܰܡܫܰܥܒܳܕ݂ܽܘܬܶܗ ܐܰܝܟ݂ ܕܰܒܩܰܕ݂ܡܳܝܬܳܐ.
2Sa 7:11 ܡܶܢ ܝܰܘܡܳܐ ܕܦܰܩܶܕܬܳܟ݂ ܕܰܝܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܠܳܟ݂ ܐܰܢܺܝܚܶܬ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ. ܘܚܰܘܝܳܟ݂ ܡܳܪܝܳܐ ܕܒܰܝܬܳܐ ܥܳܒܶܕ݂ ܠܳܟ݂ ܡܳܪܝܳܐ.
2Sa 7:12 ܘܡܳܐ ܕܰܫܠܶܡܘ ܝܰܘ̈ܡܳܬ݂ܳܟ݂. ܘܰܫܟܶܒܬ ܥܰܡ ܐܰܒܳܗܰܝ̈ܟ. ܐܰܩܺܝܡ ܙܰܪܥܳܟ݂ ܡܶܢ ܒܳܬ݂ܪܳܟ݂ ܕܢܳܦܶܩ ܡܶܢ ܚܰܨܳܟ݂. ܘܰܐܬ݂ܩܶܢ ܡܰܠܟܽܘܬܶܗ.
2Sa 7:13 ܘܗܽܘ ܢܶܒܢܶܐ ܒܰܝܬܳܐ ܠܫܶܡܝ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ. ܥܕܰܡܳܐ ܠܥܳܠܰܡ.
2Sa 7:14 ܐܶܢܳܐ ܐܶܗܘܶܐ ܠܶܗ ܠܰܐܒܳܐ. ܘܗܽܘ ܢܶܗܘܶܐ ܠܺܝ ܠܰܒܪܳܐ. ܘܰܒܣܰܟܠܽܘܬܶܗ ܐܰܟܣܺܝܘܗܝ. ܒܫܰܒܛܳܐ ܕܓܰܒܪܳܐ ܘܰܒܢܶܓܕܳܐ ܕܰܒܢܰܝ̈ܢܳܫܳܐ.
2Sa 7:15 ܘܚܶܣܕ݂ܝ ܠܳܐ ܐܰܥܒܰܪ ܡܶܢܶܗ. ܐܰܝܟܰܢܳܐ ܕܰܐܥܒܪܶܬ݂ ܡܶܢ ܫܳܐܘܳܠ. ܕܰܗܘܳܐ ܡܶܢ ܩܕܳܡܰܝܟ. ܕܰܐܥܒܰܪܬܶܗ ܡܶܢ ܩܕ݂ܳܡܝ.
2Sa 7:16 ܘܢܶܗܘܶܐ ܡܗܰܝܡܰܢ ܒܰܝܬܳܟ݂ ܘܡܰܠܟܽܘܬܳܟ݂ ܥܕܰܡܳܐ ܠܥܳܠܰܡ ܩܕ݂ܳܡܰܝ. ܘܟܽܘܪܣܝܳܟ ܢܶܬ݂ܩܰܢ ܩܕ݂ܳܡܰܝ ܥܕܰܡܳܐ ܠܥܳܠܰܡ.
2Sa 7:17 ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܟܽܠܶܗ ܚܶܙܘܳܐ ܗܳܢܳܐ. ܗܳܟܰܢܳܐ ܐܶܡܰܪ ܢܳܬܳܢ ܢܒܺܝܳܐ ܠܕܰܘܺܝܕ݂.
2Sa 7:18 ܘܶܐܬ݂ܳܐ ܡܰܠܟܳܐ ܕܰܘܺܝܕ݂ ܘܺܝܬ݂ܶܒ ܩܕ݂ܳܡ ܡܳܪܝܳܐ. ܘܶܐܡܰܪ. ܡܰܢ ܐ̱ܢܳܐ ܡܳܪܝܳܐ ܐܰ‌ܠܳܗܳܐ ܘܡܳܢܳܐ ܗܽܘ ܒܰܝܬܝ. ܕܡܰܛܺܝܬܳܢܝ ܥܕܰܡܳܐ ܠܗܳܪܟܳܐ.
2Sa 7:19 ܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟ ܡܳܪܝܳܐ ܐܰ‌ܠܳܗܳܐ ܕܶܐܡܰܪܬ ܥܰܠ ܒܶܝܬ݂ ܥܰܒܕܳܟ݂ ܡܶܢ ܪܽܘܚܩܳܐ ܗܳܢܰܘ ܝܽܘܠܦܳܢܶܗ ܕܐ̱ܢܳܫ̈ܳܐ. ܡܳܪܝܳܐ ܐܰ‌ܠܳܗܳܐ.
2Sa 7:20 ܡܳܢܳܐ ܬܽܘܒ ܢܰܘܣܶܦ ܥܰܒܕܳܟ݂ ܕܰܘܺܝܕ݂ ܕܢܺܐܡܰܪ ܠܳܟ݂. ܐܰܢ̱ܬ ܝܳܕ݂ܰܥ ܐܰܢ̱ܬ ܠܶܗ ܠܥܰܒܕܳܟ݂ ܡܳܪܝܳܐ ܐܰ‌ܠܳܗܳܐ. ܡܶܛܽܠ ܦܶܬ݂ܓܳܡܰܝ̈ܟ.
2Sa 7:21 ܘܰܐܝܟ݂ ܠܶܒܳܟ݂ ܥܒܰܕܬ ܗܳܕ݂ܶܐ ܟܽܠܳܗ̇ ܪܰܒܽܘܬܳܐ ܠܡܰܘܕܳܥܽܘ ܠܥܰܒܕܳܟ݂.
2Sa 7:22 ܡܶܛܽܠ ܗܳܢܳܐ ܪܰܒ ܐܰܢ̱ܬ ܡܳܪܝܳܐ ܐܰ‌ܠܳܗܳܐ. ܡܶܛܽܠ ܕܠܰܝܬ ܐܰܟ݂ܘܳܬܳܟ݂. ܘܠܰܝܬ ܐܰ‌ܠܳܗܳܐ ܠܒܰܪ ܡܶܢܳܟ݂. ܕܰܫܡܰܥܢ ܒܶܐܕ݂ܢܰܝ̈ܢ.
2Sa 7:23 ܘܡܰܢܽܘ ܐܰܝܟ݂ ܥܰܡܳܟ݂ ܝܺܣܪܳܐܶܝܠ ܥܰܡܳܐ ܚܰܕ݂ ܒܰܐܪܥܳܐ. ܕܶܐܙܰܠ ܐܰ‌ܠܳܗܳܐ ܠܡܶܦܪܰܩ ܠܶܗ ܥܰܡܳܐ. ܘܰܠܡܶܥܒܰܕ݂ ܠܶܗ ܫܡܳܐ. ܘܰܠܡܶܥܒܰܕ݂ ܠܶܗ ܪܰܒܽܘܬ݂ܳܐ ܘܚܶܙ̈ܘܳܢܶܐ ܥܰܠ ܐܰܪܥܳܐ ܡܶܢ ܩܕ݂ܺܝܡ. ܥܰܠ ܥܰܡܳܟ݂ ܕܰܦܪܰܩܬ ܠܳܟ݂ ܡܶܢ ܡܶܨܪܶܝܢ. ܥܰܡܳܐ ܕܰܐܢ̱ܬ ܐܰܠܳܗܶܗ.
2Sa 7:24 ܘܬܰܩܶܢܬ ܠܳܟ݂ ܠܥܰܡܳܟ݂ ܝܺܣܪܳܐܶܝܠ. ܕܢܶܗܘܶܐ ܠܳܟ݂ ܥܰܡܳܐ ܥܕܰܡܳܐ ܠܥܳܠܰܡ. ܘܰܐܢ̱ܬ ܡܳܪܝܳܐ ܗܘܰܝܬ ܠܗܽܘܢ ܐܰ‌ܠܳܗܳܐ.
2Sa 7:25 ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܡܶܠܬ݂ܳܐ ܕܶܐܡܰܪܬ ܥܰܠ ܥܰܒܕܳܟ݂ ܘܥܰܠ ܒܰܝܬܶܗ. ܐܰܫܰܪ ܥܕܰܡܳܐ ܠܥܳܠܰܡ. ܘܰܥܒܶܕ݂ ܐܰܝܟ݂ ܕܶܐܡܰܪܬ.
2Sa 7:26 ܘܢܺܐܪܰܒ ܫܡܳܟ݂ ܥܕܰܡܳܐ ܠܥܳܠܰܡ. ܐܰܝܟ݂ ܕܶܐܡܰܪܬ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܒܰܝܬܶܗ ܕܥܰܒܕܳܟ݂ ܕܰܘܺܝܕ݂. ܢܶܗܘܶܐ ܡܰܬ݂ܩܰܢ ܩܕܳܡܰܝܟ ܥܕܰܡܳܐ ܠܥܳܠܰܡ.
2Sa 7:27 ܡܶܛܽܠ ܕܰܐܢ̱ܬ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܓܠܰܝܬ ܠܶܐܕ݂ܢܶܗ ܕܥܰܒܕܳܟ݂. ܘܶܐܡܰܪܬ ܕܶܐܒܢܶܐ ܠܳܟ݂ ܒܰܝܬܳܐ. ܡܶܛܽܠ ܗܳܢܳܐ ܐܶܬ݂ܪܰܥܺܝ ܥܰܒܕܳܟ݂ ܒܠܶܒܶܗ. ܠܰܡܨܰܠܳܝܽܘ ܩܕܳܡܰܝܟ. ܨܠܽܘܬ݂ܳܐ ܗܳܕ݂ܶܐ.
2Sa 7:28 ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܗܽܘ ܐܰ‌ܠܳܗܳܐ. ܘܡܶܠܰܝ̈ܟ ܢܶܗܘ̈ܝܳܢ ܫܰܪܺܝܖ̈ܳܢ. ܕܶܐܡܰܪܬ ܥܰܠ ܥܰܒܕܳܟ݂ ܛܳܒܬ݂ܳܐ ܗܳܕ݂ܶܐ.
2Sa 7:29 ܡܶܟܺܝܠ ܫܰܪܳܐ ܘܒܰܪܶܟ݂ ܒܰܝܬܶܗ ܕܥܰܒܕܳܟ݂. ܕܢܶܗܘܶܐ ܩܕܳܡܰܝܟ ܠܥܳܠܰܡ. ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܐܰ‌ܠܳܗܳܐ ܡܰܠܶܠܬ. ܘܡܶܢ ܒܽܘܪܟܬܳܟ݂ ܢܶܬ݂ܒܰܪܰܟ݂ ܒܶܝܬ݂ ܥܰܒܕܳܟ݂ ܥܕܰܡܳܐ ܠܥܳܠܰܡ.
2Sa 8:1 ܘܰܗܘܳܐ ܡܶܢ ܒܳܬܰܪܟܶܢ. ܘܰܡܚܳܐ ܕܰܘܺܝܕ݂ ܠܰܦܠܶܫܬܳܝ̈ܶܐ. ܘܰܬ݂ܒܰܪ ܐܶܢܽܘܢ. ܘܰܢܣܰܒ ܕܰܘܺܝܕ݂ ܠܪܳܡܰܬ݂ ܓܳܡܳܐ ܡܶܢ ܦܠܶܫܬܳܝ̈ܶܐ.
2Sa 8:2 ܘܰܡܚܳܐ ܠܡܽܘܐܳܒܳܝ̈ܶܐ. ܘܰܡܫܰܚ ܐܶܢܽܘܢ ܒܚܰܒ̈ܠܶܐ. ܘܰܐܫܟܶܒ ܐܶܢܽܘܢ ܥܰܠ ܐܰܪܥܳܐ. ܘܰܡܫܰܚ ܬܪܶܝܢ ܚܰܒ̈ܠܺܝܢ ܠܡܶܩܛܰܠ. ܘܰܡܠܶܐ ܚܰܒܠܳܐ ܠܡܰܚܳܝܽܘ. ܘܰܗܘܰܘ ܡܽܘܐܳܒܳܝ̈ܶܐ ܥܰܒܕ̈ܶܐ ܠܕܰܘܺܝܕ݂ ܡܩܰܖ̈ܒܰܝ ܩܽܘܖ̈ܒܳܢܶܐ.
2Sa 8:3 ܘܰܡܚܳܐ ܕܰܘܺܝܕ݂ ܠܰܗܕܰܪܥܙܰܪ ܒܰܪ ܪܳܚܽܘܒ ܡܰܠܟܳܐ ܕܨܽܘܒܳܐ. ܟܰܕ݂ ܐܶܙܰܠ ܕܢܰܗܦܶܟ݂ ܐܺܝܕ݂ܶܗ ܒܢܰܗܪܳܐ ܦܪܳܬ݂.
2Sa 8:4 ܘܰܚܪܰܒ ܕܰܘܺܝܕ݂ ܡܶܢܶܗ ܐܳܠܶܦ ܘܰܫܒܰܥܡܳܐܐ ܡܰܖ̈ܟܒܳܢ. ܘܥܶܣܪܺܝܢ ܐܰܠܦܺܝ̈ܢ ܓܰܒܖ̈ܺܝܢ ܖ̈ܶܓܠܳܝ݂ܺܝ݂ܢ. ܘܰܥܩܰܪ ܕܰܘܺܝܕ݂ ܟܽܠܗܶܝܢ ܡܰܖ̈ܟܒܳܬ݂ܳܐ. ܘܰܫܒܰܩ ܡܶܢܗܶܝܢ ܡܳܐܐ ܡܰܖ̈ܟܒܳܢ.
2Sa 8:5 ܘܶܐܬ݂ܳܬ݂ ܐܰܕܽܘܡ ܘܕܰܪܡܣܽܘܩ ܠܰܡܥܰܕܳܪܽܘ ܠܰܗܕܰܪܥܙܰܪ ܡܰܠܟܳܐ ܕܨܽܘܒܳܐ. ܘܰܡܚܳܐ ܕܰܘܺܝܕ݂ ܒܰܐܕܽܘܡ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ.
2Sa 8:6 ܘܰܐܩܺܝܡ ܕܰܘܺܝܕ݂ ܩܳܝܽܘ̈ܡܶܐ ܒܰܐܕܽܘܡ ܘܰܒܕܰܪܡܣܽܘܩ. ܘܰܗܘܳܬ ܐܰܕܽܘܡ ܠܕܰܘܺܝܕ݂ ܥܰܒܕ̈ܶܐ ܡܣ̈ܩܰܝ ܡܕܰܐܬ݂ܳܐ. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܠܟܪ ܕܶܐܙܰܠ.
2Sa 8:7 ܘܰܢܣܰܒ ܕܰܘܺܝܕ݂ ܫܳܠ̈ܛܶܐ ܕܕܰܗܒܳܐ ܕܺܐܝܬ݂ ܗܘܰܘ ܥܰܠ ܥܰܒܕܰܘ̈ܗܝ ܕܰܗܕܰܪܥܙܰܪ.
2Sa 8:8 ܘܰܢܣܰܒ ܡܰܠܟܳܐ ܕܰܘܺܝܕ݂ ܢܚܳܫܳܐ ܣܽܘܓ݂ܳܐܐ ܕܛܳܒ. ܘܰܐܝܬܺܝ ܐܶܢܽܘܢ ܠܽܐܘܪܺܫܠܶܡ. ܡܶܢ ܛܒܰܚ. ܘܡܶܢ ܒܪܽܘܬ݂ܺܝ. ܩܽܘܖ̈ܳܝܗ ܕܰܗܕܰܪܥܙܰܪ.
2Sa 8:9 ܘܰܫܡܰܥ ܬܽܘܥ ܡܰܠܟܳܐ ܕܰܚܡܳܬ݂. ܕܰܡܚܳܐ ܕܰܘܺܝܕ݂ ܠܟܽܠܶܗ ܚܰܝܠܳܐ ܕܰܗܕܰܪܥܙܰܪ.
2Sa 8:10 ܘܫܰܕܰܪ ܬܽܘܥ ܠܝܽܘܪܳܡ ܒܪܶܗ ܠܘܳܬ݂ ܡܰܠܟܳܐ ܕܰܘܺܝܕ݂. ܕܢܶܫܐܰܠ ܒܰܫܠܳܡܶܗ ܘܰܢܒܰܪܟ݂ܺܝܘܗܝ. ܡܶܛܽܠ ܕܓܰܒܪܳܐ ܗܘܳܐ ܩܪܰܒܬ݂ܳܢܳܐ ܗܕܰܪܥܙܰܪ. ܘܰܢܣܰܒ ܒܺܐܝܕܶܗ ܝܽܘܪܳܡ ܒܰܪ ܬܽܘܥ. ܡܳܐܢܰܝ̈ ܟܶܣܦܳܐ ܘܡܳܐܢܰܝ̈ ܕܰܗܒܳܐ. ܘܡܳܐܢܰܝ̈ ܢܚܳܫܳܐ. ܘܰܐܝܬܺܝ ܠܕܰܘܺܝܕ݂.
2Sa 8:11 ܘܳܐܦ ܠܗܽܘܢ ܩܰܕܶܫ ܡܰܠܟܳܐ ܕܰܘܺܝܕ݂ ܠܡܳܪܝܳܐ. ܥܰܡ ܟܶܣܦܳܐ ܘܕܰܗܒܳܐ ܕܩܰܕܶܫ ܡܶܢ ܟܽܠܗܽܘܢ ܥܰܡ̈ܡܶܐ ܕܰܟ݂ܒܰܫ.
2Sa 8:12 ܡܶܢ ܐܰܕܽܘܡ. ܘܡܶܢ ܡܽܘܐܳܒ. ܘܡܶܢ ܒܢܰܝ̈ ܥܰܡܽܘܢ. ܘܡܶܢ ܦܠܶܫܬܳܝ̈ܶܐ. ܘܡܶܢ ܥܰܡܠܩܳܝ̈ܶܐ. ܘܡܶܢ ܫܽܘܠܛܳܢܶܗ ܕܰܗܕܰܪܥܙܰܪ. ܒܰܪ ܪܳܚܽܘܒ ܡܰܠܟܳܐ ܕܨܽܘܒܳܐ.
2Sa 8:13 ܘܰܥܒܰܕ݂ ܬܰܡܳܢ ܕܰܘܺܝܕ݂ ܩܪܳܒܳܐ ܟܰܕ݂ ܗܦܰܟ݂. ܡܶܢ ܒܳܬܰܪ ܕܰܡܚܳܐ ܗܘܳܐ ܠܰܐܕ݂ܽܘܡ ܒܢܰܚܠܳܐ ܕܡܶܠܚܳܐ. ܘܰܚܪܰܒ ܬܡܳܢܬܰܥܣܰܪ ܐܰܠܦܺܝ̈ܢ.
2Sa 8:14 ܘܰܐܩܺܝܡ ܕܰܘܺܝܕ݂ ܩܳܝܽܘ̈ܡܶܐ ܒܟܽܠܳܗ̇ ܐܰܕܽܘܡ. ܘܰܗܘܰܘ ܟܽܠܗܽܘܢ ܐܰܕܽܘܡܳܝ̈ܶܐ ܥܰܒܕ̈ܶܐ ܠܕܰܘܺܝܕ݂. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܠܟܰܪ ܕܶܐܙܰܠ.
2Sa 8:15 ܘܰܐܡܠܶܟ݂ ܕܰܘܺܝܕ݂ ܥܰܠ ܟܽܠܶܗ ܝܺܣܪܳܐܶܝܠ. ܘܰܗܘܳܐ ܕܰܘܺܝܕ݂ ܥܳܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܥܰܠ ܟܽܠܶܗ ܥܰܡܶܗ.
2Sa 8:16 ܘܝܽܘܐܳܒ ܒܰܪ ܨܽܘܪܺܝܳܐ ܥܰܠ ܚܰܝܠܳܐ ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕܳܢܳܐ.
2Sa 8:17 ܘܨܳܕܽܘܩ ܒܰܪ ܐܰܚܺܝܛܽܘܒ ܓܶܠܝܽܘܢܳܝܳܐ. ܘܰܐܒܺܝܬܳܪ ܒܰܪ ܐܰܚܺܝܡܰܠܟ ܟܳܗ̈ܢܶܐ. ܘܰܫܪܳܝܳܐ ܣܳܦܪܳܐ.
2Sa 8:18 ܘܰܒܢܳܝܳܐ ܒܰܪ ܝܽܘܝܳܕܰܥ ܥܰܠ ܚܺܐܖ̈ܶܐ ܘܥܰܠ ܦܳܠܚ̈ܶܐ. ܘܰܒܢܰܝ̈ ܕܰܘܺܝܕ݂ ܪܰܘܖ̈ܒܺܝܢ ܗܘܰܘ.
2Sa 9:1 ܘܶܐܡܰܪ ܕܰܘܺܝܕ݂. ܐܺܝܬ݂ ܐ̱ܢܳܫ ܕܶܐܫܬܚܰܪ ܡܶܢ ܕܒܶܝܬ݂ ܫܳܐܘܳܠ. ܐܶܥܒܶܕ݂ ܥܠܰܘܗܝ ܖ̈ܰܚܡܶܐ ܡܶܛܽܠ ܝܽܘܢܳܬ݂ܳܢ.
2Sa 9:2 ܘܰܠܒܶܝܬ݂ ܫܳܐܘܳܠ ܐܺܝܬ݂ ܗܘܳܐ ܥܰܒܕܳܐ ܕܰܫܡܶܗ ܨܺܝܒܳܐ. ܘܰܩܪܳܐܗܝ ܠܘܳܬ݂ ܕܰܘܺܝܕ݂.
2Sa 9:3 ܘܶܐܡܰܪ ܠܶܗ ܡܰܠܟܳܐ. ܐܰܢ̱ܬ ܗܽܘ ܨܺܝܒܳܐ. ܘܶܐܡܰܪ ܐܶܢܳܐ ܥܰܒܕܳܟ݂. ܘܶܐܡܰܪ ܠܶܗ ܡܰܠܟܳܐ. ܐܺܝܬ݂ ܬܽܘܒ ܐ̱ܢܳܫ ܡܶܢ ܕܒܶܝܬ݂ ܫܳܐܘܳܠ. ܐܶܥܒܶܕ݂ ܥܠܰܘܗܝ ܖ̈ܰܚܡܶܐ ܡܶܛܽܠ ܐܰ‌ܠܳܗܳܐ. ܘܶܐܡܰܪ ܨܺܝܒܳܐ ܠܡܰܠܟܳܐ. ܩܰܝܳܡ ܒܪܳܐ ܠܝܽܘܢܳܬ݂ܳܢ. ܘܰܡܣܰܖ̈ܚܳܢ ܖ̈ܶܓܠܰܘܗܝ.
2Sa 9:4 ܘܶܐܡܰܪ ܠܶܗ ܡܰܠܟܳܐ. ܐܰܝܟܰܘ. ܐܶܡܰܪ ܨܺܝܒܳܐ ܠܡܰܠܟܳܐ. ܗܳܐ ܒܶܝܬ݂ ܡܳܟ݂ܺܝܪ ܗܽܘ ܒܰܪ ܓܡܺܝܠ ܡܶܢ ܠܽܘܕ݂ܒܰܪ.
2Sa 9:5 ܘܫܰܕܰܪ ܡܰܠܟܳܐ. ܘܕ݂ܒܪܶܗ ܡܶܢ ܒܶܝܬ݂ ܡܳܟ݂ܺܝܪ ܒܰܪ ܓܡܺܝܠ ܡܶܢ ܠܽܘܕ݂ܒܰܪ.
2Sa 9:6 ܘܶܐܬ݂ܳܐ ܡܰܦܺܝܒܫܳܬ ܒܰܪ ܝܽܘܢܳܬ݂ܳܢ. ܒܰܪ ܫܳܐܘܳܠ. ܠܘܳܬ݂ ܕܰܘܺܝܕ݂. ܘܰܢܦܰܠ ܥܰܠ ܐܰܦܰܘ̈ܗܝ ܘܰܣܓܶܕ݂. ܘܶܐܡܰܪ ܕܰܘܺܝܕ݂. ܡܰܦܺܝܒܫܳܬ. ܘܶܐܡܰܪ ܐܶܬ݂ܳܐ ܥܰܒܕܳܟ݂.
2Sa 9:7 ܘܶܐܡܰܪ ܠܶܗ ܕܰܘܺܝܕ݂ ܠܳܐ ܬܶܕ݂ܚܰܠ. ܡܶܛܽܠ ܕܥܳܒܶܕ݂ ܐ̱ܢܳܐ ܥܰܡܳܟ݂ ܛܰܝܒܽܘܬ݂ܳܐ. ܡܶܛܽܠ ܝܽܘܢܳܬ݂ܳܢ ܐܰܒܽܘܟ݂. ܘܡܰܦܢܶܐ ܐ̱ܢܳܐ ܠܳܟ݂ ܟܽܠܗܶܝܢ ܚܰܩ̈ܠܳܬ݂ܳܐ ܕܫܳܐܘܳܠ ܐܰܒܽܘܟ݂. ܘܰܐܢ̱ܬ ܬܶܗܘܶܐ ܐܳܟܶܠ ܠܰܚܡܳܐ ܥܰܠ ܦܳܬ݂ܽܘܪܝ ܐܰܡܺܝܢܳܐܺܝܬ.
2Sa 9:8 ܘܰܣܓܶܕ݂ ܘܶܐܡܰܪ. ܡܳܢܳܐ ܗܽܘ ܥܰܒܕܳܟ݂ ܕܚܳܪܬ ܒܺܝ. ܕܰܐܝܟ݂ ܟܰܠܒܳܐ ܐ̱ܢܳܐ ܡܺܝܬ݂ܳܐ.
2Sa 9:9 ܘܰܩܪܳܐ ܡܰܠܟܳܐ ܠܨܺܝܒܳܐ ܘܶܐܡܰܪ ܠܶܗ. ܟܽܠ ܕܺܐܝܬ݂ ܗܘܳܐ ܠܫܳܐܘܳܠ ܘܰܠܟܽܠܶܗ ܒܰܝܬܶܗ. ܝܶܗܒܶܬ݂ ܠܒܰܪ ܡܳܪܳܟ݂.
2Sa 9:10 ܘܬܶܦܠܽܘܚ ܠܶܗ ܐܰܪܥܳܐ. ܐܰܢ̱ܬ ܘܰܒܢܰܝ̈ܟ. ܘܬܰܥܶܠ ܠܒܰܪ ܡܳܪܳܟ݂ ܠܰܚܡܳܐ ܘܢܶܐܟܽܘܠ. ܘܡܰܦܺܝܒܫܳܬ ܒܰܪ ܡܳܪܳܟ݂. ܢܶܗܘܶܐ ܐܳܟܶܠ ܠܰܚܡܳܐ ܥܰܠ ܦܳܬ݂ܽܘܪܝ ܐܰܡܺܝܢܳܐܺܝܬ. ܘܰܠܨܺܝܒܳܐ ܐܺܝܬ݂ ܗܘܰܘ ܠܶܗ ܚܰܡܶܫܬܰܥܣܰܪ ܒܢܺܝ̈ܢ. ܘܥܶܣܪܺܝܢ ܥܰܒ̈ܕܺܝܢ.
2Sa 9:11 ܘܶܐܡܰܪ ܨܺܝܒܳܐ ܠܡܰܠܟܳܐ. ܟܽܠ ܕܦܳܩܶܕ݂ ܡܳܪܝ ܡܰܠܟܳܐ ܠܥܰܒܕܶܗ. ܗܳܟܰܢܳܐ ܥܳܒܶܕ݂ ܥܰܒܕܳܟ݂. ܘܡܰܦܺܝܒܫܳܬ ܐܳܟܶܠ ܗܘܳܐ ܠܰܚܡܳܐ ܥܰܠ ܦܳܬܽܘܪܶܗ ܕܡܰܠܟܳܐ ܐܰܝܟ݂ ܚܰܕ݂ ܡܶܢ ܒܢܰܝ̈ ܡܰܠܟܳܐ.
2Sa 9:12 ܘܰܠܡܰܦܺܝܒܫܳܬ ܐܺܝܬ݂ ܗܘܳܐ ܠܶܗ ܒܪܳܐ ܙܥܽܘܪܳܐ ܘܰܫܡܶܗ ܡܺܝܟ݂ܳܐ. ܘܟܽܠܶܗ ܝܰܬ݂ܒܳܐ ܕܒܶܝܬ݂ ܨܺܝܒܳܐ. ܗܘܰܘ ܥܰܒܕ̈ܶܐ ܕܡܰܦܺܝܒܫܳܬ.
2Sa 9:13 ܘܡܰܦܺܝܒܫܳܬ ܝܳܬ݂ܶܒ ܗܘܳܐ ܒܽܐܘܪܺܫܠܶܡ. ܡܶܛܽܠ ܕܥܰܠ ܦܳܬܽܘܪܳܐ ܕܡܰܠܟܳܐ ܐܰܡܺܝܢܳܐܺܝܬ ܠܳܥܶܣ ܗܘܳܐ. ܘܰܡܣܰܖ̈ܚܳܢ ܗܘܰܝ̈ ܬܰܖ̈ܬܰܝܗܶܝܢ ܖ̈ܶܓܠܰܘܗܝ.
2Sa 10:1 ܘܡܶܢ ܒܳܬ݂ܪܟܶܢ ܡܺܝܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ. ܘܰܐܡܠܶܟ݂ ܚܳܢܽܘܢ ܒܪܶܗ ܒܳܬܪܶܗ.
2Sa 10:2 ܘܶܐܡܰܪ ܕܰܘܺܝܕ݂ ܐܶܥܒܶܕ݂ ܛܰܝܒܽܘܬ݂ܳܐ ܥܰܡ ܚܳܢܽܘܢ ܒܰܪ ܢܳܚܳܫ. ܐܰܝܟ݂ ܕܰܥܒܰܕ݂ ܐܰܒܽܘܗܝ ܥܰܡܝ ܛܰܝܒܽܘܬ݂ܳܐ. ܘܫܰܕܰܪ ܕܰܘܺܝܕ݂ ܠܰܡܒܰܝܳܐܽܘܬܶܗ ܥܰܠ ܐܰܒܽܘܗܝ ܒܝܰܕ݂ ܥܰܒܕܰܘ̈ܗܝ. ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ.
2Sa 10:3 ܘܳܐܡܪܺܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܰܡܽܘܢ ܠܚܳܢܽܘܢ ܡܳܪܗܽܘܢ. ܡܝܰܩܰܪܽܘ ܡܝܰܩܰܪ ܗܘܳܐ ܕܰܘܺܝܕ݂ ܠܰܐܒܽܘܟ݂ ܒܥܰܝܢܰܝ̈ܟ. ܕܫܰܕܰܪ ܠܘܳܬ݂ܳܟ݂ ܡܒܰܝܐܳܢ̈ܶܐ. ܠܳܐ ܗܘܳܐ ܡܶܛܽܠ ܕܢܶܓܫܺܝܗ̇ ܠܰܩܪܺܝܬ݂ܳܐ ܘܢܶܒܕܩܺܝܗ̇ ܘܢܰܗܦܟ݂ܺܝܗ̇ ܫܰܕܰܪ ܕܰܘܺܝܕ݂ ܠܥܰܒܕܰܘ̈ܗܝ ܠܘܳܬ݂ܳܟ݂.
2Sa 10:4 ܘܶܐܚܰܕ݂ ܐܶܢܽܘܢ ܚܳܢܽܘܢ ܠܥܰܒܕܰܘ̈ܗܝ ܕܕܰܘܺܝܕ݂. ܘܰܓܪܰܥ ܦܶܠܓܳܐ ܕܕܰܩܢܰܝ̈ܗܽܘܢ. ܘܡܰܚܺܝ ܟܽܘܬܺܝܢ̈ܝܳܬ݂ܗܽܘܢ ܒܓܶܐܖ̈ܶܐ ܥܕܰܡܳܐ ܠܶܐܫܬܰܝ̈ܗܽܘܢ. ܘܫܰܕܰܪ ܐܶܢܽܘܢ.
2Sa 10:5 ܘܚܰܘܺܝܘ ܠܕܰܘܺܝܕ݂ ܘܫܰܕܰܪ ܠܽܐܘܪܥܗܽܘܢ. ܡܶܛܽܠ ܕܰܗܘܰܘ ܐ̱ܢܳܫ̈ܳܐ ܒܰܗܺܝܬ݂ܺܝܢ ܛܳܒ. ܐܳܡܰܪ ܠܗܽܘܢ ܡܰܠܟܳܐ. ܬܶܒܘ ܒܺܐܝܪܺܝܚܽܘ. ܥܕܰܡܳܐ ܕܢܺܐܥܽܘܢ ܕܰܩܢܰܝ̈ܟܽܘܢ. ܘܗܳܝܕܶܝܢ ܬܺܐܬܽܘܢ.
2Sa 10:6 ܘܰܚܙܰܘ ܒܢܰܝ̈ ܥܰܡܽܘܢ ܕܰܐܣܟܶܠܘ ܒܕܰܘܺܝܕ݂. ܘܫܰܕܰܪܘ ܒܢܰܝ̈ ܥܰܡܽܘܢ ܘܶܐܓܰܪܘ ܠܰܐܕܽܘܡ ܒܰܪ ܪܳܚܽܘܒ. ܘܠܰܐܕܽܘܡ ܒܰܪ ܨܽܘܒܳܐ ܥܶܣܪܺܝܢ ܐܰܠܦ̈ܺܝܢ ܖ̈ܶܓܠܳܝ݂ܺܝ݂ܢ. ܘܡܶܢ ܡܰܠܟܳܐ ܕܡܰܥܟܳܐ ܐܳܠܶܦ ܓܰܒܖ̈ܺܝܢ. ܘܕܰܐܫܺܝܛܽܘܒ ܬܪܶܥܣܰܪ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ.
2Sa 10:7 ܘܰܫܡܰܥ ܕܰܘܺܝܕ݂. ܘܫܰܕܰܪ ܠܝܽܘܐܳܒ ܘܰܠܟܽܠܶܗ ܚܰܝܠܳܐ ܕܓܰܢ̱ܒܳܖ̈ܶܐ.
2Sa 10:8 ܘܰܢܦܰܩܘ ܒܢܰܝ̈ ܥܰܡܽܘܢ. ܘܰܣܕܰܪܘ ܩܪܳܒܳܐ ܒܡܰܥܠܳܢܳܐ ܕܬܰܪܥܳܐ ܕܰܐܕܽܘܡ ܒܰܪ ܪܳܚܽܘܒ. ܘܕܰܐܕܽܘܡ ܒܰܪ ܨܽܘܒܳܐ. ܘܕܰܐܫܺܝܛܽܘܒ ܘܰܕ݂ܡܰܥܟܳܐ ܒܰܠܚܽܘܕܰܝܗܽܘܢ ܒܚܰܩܠܳܐ.
2Sa 10:9 ܘܰܚܙܳܐ ܝܽܘܐܳܒ ܕܶܐܬܬܣܺܝܡ ܥܠܰܘܗܝ ܩܪܳܒܳܐ ܡܶܢ ܩܕܳܡܰܘܗܝ ܘܡܶܢ ܒܶܣܬܪܶܗ. ܘܰܓܒܳܐ ܡܶܢ ܟܽܠܗܽܘܢ ܓܒܰܝ̈ܳܐ ܕܺܝܣܪܳܐܶܝܠ. ܘܰܣܕܰܪ ܠܽܘܩܒܰܠ ܐܰܕܽܘܡ.
2Sa 10:10 ܘܫܰܪܟܳܐ ܕܥܰܡܳܐ ܐܰܫܠܶܡ ܠܰܐܒܺܝܫܝ ܐܰܚܽܘܗܝ. ܘܰܣܕܰܪ ܠܽܘܩܒܰܠ ܒܢܰܝ̈ ܥܰܡܽܘܢ.
2Sa 10:11 ܘܶܐܡܰܪ ܠܶܗ ܠܰܐܒܺܝܫܝ ܐܰܚܽܘܗܝ. ܐܶܢ ܢܶܥܫܰܢ ܡܶܢܝ ܐܰܕܽܘܡ. ܗܘܺܝ ܠܺܝ ܡܥܰܕܪܳܢܳܐ. ܘܶܐܢ ܒܢܰܝ̈ ܥܰܡܽܘܢ ܢܶܥܫܢܽܘܢ ܡܶܢܳܟ݂. ܐܺܬܶܐ ܘܶܐܥܰܕܪܳܟ݂.
2Sa 10:12 ܘܢܶܬ݂ܚܰܝܰܠ ܘܢܶܬ݂ܟܰܬܰܫ. ܥܰܠ ܐܰܦܰܝ̈ ܥܰܡܰܢ. ܘܥܰܠ ܐܰܦܰܝ̈ ܩܽܘܖ̈ܝܳܐ ܕܰܐܠܳܗܰܢ. ܘܡܳܪܝܳܐ ܢܶܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ.
2Sa 10:13 ܘܰܩܪܶܒ ܝܽܘܐܳܒ ܘܥܰܡܳܐ ܕܥܰܡܶܗ ܠܡܶܬ݂ܟܰܬܳܫܽܘ ܥܰܡ ܐܰܕܽܘܡ. ܘܰܥܪܰܩܘ ܡܶܢ ܩܕܳܡܰܘܗܝ.
2Sa 10:14 ܘܰܒܢܰܝ̈ ܥܰܡܽܘܢ ܚܙܰܘ ܕܰܥܪܰܩ ܐܰܕܽܘܡ. ܘܰܥܪܰܩܘ ܐܳܦ ܗܶܢܽܘܢ ܡܶܢ ܩܕ݂ܳܡ ܐܳܒܝܫܰܝ ܘܥܰܠܘ ܠܰܩܪܺܝܬ݂ܳܐ. ܘܰܗܦܰܟ݂ ܝܽܘܐܳܒ ܡܶܢ ܒܢܰܝ̈ ܥܰܡܽܘܢ ܘܥܰܠ ܠܽܐܘܪܺܫܠܶܡ.
2Sa 10:15 ܘܰܚܙܳܐ ܐܰܕܽܘܡ ܕܶܐܬܬܒܰܪ ܩܕ݂ܳܡ ܝܺܣܪܳܐܶܝܠ. ܘܶܐܬ݂ܟܰܢܰܫܘ ܐܰܟ݂ܚܕ݂ܳܐ.
2Sa 10:16 ܘܫܰܕܰܪ ܗܕܰܪܥܙܰܪ ܘܰܐܦܶܩ ܠܰܐܕܽܘܡ ܕܡܶܢ ܥܒܳܪ ܢܰܗܪܳܐ. ܘܶܐܬ݂ܰܘ ܠܚܺܝܠܰܡ. ܘܫܽܘܒܳܟ݂ ܪܰܒ ܚܰܝܠܳܐ ܕܰܗܕܰܪܥܙܰܪ ܩܕ݂ܳܡܝܗܽܘܢ.
2Sa 10:17 ܘܚܰܘܺܝܘ ܠܕܰܘܺܝܕ݂. ܘܟܰܢܶܫ ܠܟܽܠܶܗ ܝܺܣܪܳܐܶܝܠ. ܘܰܥܒܰܪܘ ܝܽܘܪܕܢܳܢ. ܘܶܐܬ݂ܰܘ ܠܚܺܝܠܰܡ. ܘܶܐܣܬܕܰܪ ܐܰܕ݂ܽܘܡ ܠܽܘܩܒܰܠ ܕܰܘܺܝܕ݂. ܘܶܐܬ݂ܟܰܬܫ ܥܰܡܶܗ.
2Sa 10:18 ܘܰܥܪܰܩ ܐܰܕܽܘܡ ܡܶܢ ܩܕ݂ܳܡ ܝܺܣܪܳܐܶܝܠ. ܘܩܰܛܶܠ ܕܰܘܺܝܕ݂ ܡܶܢ ܐܰܕ݂ܽܘܡ ܫܒܰܥܡܳܐܐ ܡܰܖ̈ܟܒܳܢ. ܘܰܐܪܒܥܳܐ ܐܰܠܦܺܝ̈ܢ ܦܰܖ̈ܳܫܶܐ. ܘܥܰܡܳܐ ܣܰܓܺܝܐܳܐ. ܘܰܠܫܽܘܒܳܟ݂ ܪܰܒ ܚܰܝܠܳܐ ܡܚܳܝܗܝ. ܘܡܺܝܬ݂ ܬܰܡܳܢ.
2Sa 10:19 ܘܰܚܙܰܘ ܟܽܠܗܽܘܢ ܥܰܒܕܰܘ̈ܗܝ ܕܰܗܕܰܪܥܙܰܪ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܰܐܫܠܶܡܘ ܠܺܝܣܪܳܐܶܝܠ. ܘܰܦܠܰܚܘ ܐܶܢܽܘܢ. ܘܰܕ݂ܚܶܠ ܐܰܕܽܘܡ ܠܰܡܥܰܕܳܪܽܘ ܬܽܘܒ ܠܰܒܢܰܝ̈ ܥܰܡܽܘܢ.
2Sa 11:1 ܘܠܰܗܦܳܟܬܳܐ ܕܫܰܢ̱ܬܳܐ ܠܙܰܒܢܳܐ ܕܡܰܦܩܳܢܳܐ ܕܡܰܠ̈ܟܶܐ. ܫܰܕܰܪ ܕܰܘܺܝܕ݂ ܠܝܽܘܐܳܒ ܘܰܠܥܰܒܕܰܘ̈ܗܝ ܥܰܡܶܗ. ܘܰܠܟܽܠܶܗ ܝܺܣܪܳܐܶܝܠ. ܘܰܫܪܰܘ ܥܰܠ ܪܰܒܰܬܰ. ܘܕܰܘܺܝܕ݂ ܝܳܬ݂ܶܒ ܗܘܳܐ ܒܽܐܘܪܺܫܠܶܡ.
2Sa 11:2 ܘܰܠܥܶܕܳܢ ܪܰܡܫܳܐ ܩܳܡ ܕܰܘܺܝܕ݂ ܡܶܢ ܡܰܫܟܒܶܗ. ܘܰܡܗܰܠܶܟ݂ ܥܰܠ ܐܶܓܳܪܳܐ ܕܒܶܝܬ݂ ܡܰܠܟܽܘܬܶܗ. ܘܰܚܙܳܐ ܐܰܢ̱ܬܬ݂ܳܐ ܚܕ݂ܳܐ ܟܰܕ݂ ܣܳܚܝܳܐ. ܘܰܐܢ̱ܬܬ݂ܳܐ ܫܰܦܺܝܪ ܗܘܳܐ ܛܳܒ ܚܶܙܘܳܗ̇.
2Sa 11:3 ܘܫܰܕܰܪ ܕܰܘܺܝܕ݂ ܘܫܰܐܶܠ ܥܠܶܝܗ̇ ܥܰܠ ܐܰܢ̱ܬܬ݂ܳܐ. ܘܳܐܡܪܺܝܢ ܗܳܕ݂ܶܐ ܒܰܪܬ ܫܒܰܥ ܒܰܪܬ݂ ܐܰܚܺܝܢܥܶܡ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ.
2Sa 11:4 ܘܫܰܕܰܪ ܕܰܘܺܝܕ݂ ܡܰܠܰܐܟ݂ܳܐ ܘܕܰܒܪܳܗ̇. ܘܥܶܠܰܬ݂ ܠܘܳܬܶܗ ܘܰܕ݂ܡܶܟ݂ ܥܰܡܳܗ̇. ܟܰܕ݂ ܣܚܳܬ݂ ܡܶܢ ܟܶܦܣܳܗ̇. ܘܗܶܦܟܰܬ݂ ܬܽܘܒ ܘܶܐܙܰܠܬ݂ ܠܒܰܝܬܳܗ̇.
2Sa 11:5 ܘܒܶܛܢܰܬ݂ ܐܰܢ̱ܬܬ݂ܳܐ. ܘܫܰܕܪܰܬ݂ ܚܰܘܝܰܬ݂ ܠܕܰܘܺܝܕ݂. ܘܳܐܡܪܳܐ ܠܶܗ ܕܒܰܛܢܳܐ ܐ̱ܢܳܐ.
2Sa 11:6 ܘܫܰܕܰܪ ܕܰܘܺܝܕ݂ ܠܘܳܬ݂ ܝܽܘܐܳܒ. ܫܰܕܰܪ ܠܺܝ ܠܽܐܘܪܺܝܳܐ ܚܺܝܬܳܝܳܐ. ܘܫܰܕܪܶܗ ܝܽܘܐܳܒ ܠܽܐܘܪܺܝܳܐ ܚܺܝܬܳܝܳܐ ܠܘܳܬ݂ ܕܰܘܺܝܕ݂.
2Sa 11:7 ܘܶܐܬ݂ܳܐ ܐܽܘܪܺܝܳܐ ܠܘܳܬ݂ ܕܰܘܺܝܕ݂. ܘܫܰܐܶܠ ܕܰܘܺܝܕ݂ ܠܽܐܘܪܺܝܳܐ ܥܰܠ ܝܽܘܐܳܒ ܘܥܰܠ ܥܰܡܳܐ ܘܥܰܠ ܩܪܳܒܳܐ.
2Sa 11:8 ܘܶܐܡܰܪ ܕܰܘܺܝܕ݂ ܠܽܐܘܪܺܝܳܐ. ܚܽܘܬ݂ ܠܒܰܝܬܳܟ݂ ܘܰܐܫܺܝܓ ܖ̈ܶܓܠܰܝܟ. ܘܰܢܦܰܩ ܐܽܘܪܺܝܳܐ ܡܶܢ ܒܶܝܬ݂ ܡܰܠܟܳܐ. ܘܢܶܦܩܰܬ݂ ܒܳܬܪܶܗ ܡܰܘܗܰܒܬܳܐ ܕܡܰܠܟܳܐ.
2Sa 11:9 ܘܰܕ݂ܡܶܟ݂ ܐܽܘܪܺܝܳܐ ܒܬܰܪܥܳܐ ܕܡܰܠܟܳܐ ܥܰܠ ܓܶܢ̱ܒ ܟܽܠܗܽܘܢ ܥܰܒܕ̈ܶܐ ܕܡܳܪܶܗ. ܘܠܳܐ ܢܚܶܬ ܠܒܰܝܬܶܗ.
2Sa 11:10 ܘܚܰܘܺܝܘ ܠܕܰܘܺܝܕ݂ ܕܠܳܐ ܢܚܶܬ݂ ܐܽܘܪܺܝܳܐ ܠܒܰܝܬܶܗ. ܘܶܐܡܰܪ ܠܶܗ ܕܰܘܺܝܕ݂ ܠܽܐܘܪܺܝܳܐ. ܗܳܐ ܡܶܢ ܐܽܘܪܚܳܐ ܐܶܬܰܝܬ. ܠܡܳܢܳܐ ܠܳܐ ܢܚܶܬܬ ܠܒܰܝܬܳܟ݂.
2Sa 11:11 ܐܶܡܰܪ ܠܶܗ ܐܽܘܪܺܝܳܐ ܠܕܰܘܺܝܕ݂. ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܺܝܣܪܳܐܶܝܠ ܘܺܝܗܽܘܕܳܐ ܝܳܬ݂ܒܺܝܢ ܒܰܡܛܰܠ̈ܠܶܐ. ܘܡܳܪܝ ܝܽܘܐܳܒ ܘܥܰܒܕܰܘ̈ܗܝ ܕܡܳܪܝ ܫܪܶܝܢ ܥܰܠ ܐܰܦܰܝ̈ ܕܰܒܪܳܐ. ܘܶܐܢܳܐ ܐܺܙܰܠ ܠܒܰܝܬܝ. ܘܶܐܠܥܰܣ ܘܶܐܫܬܶܐ ܘܶܐܕ݂ܡܰܟ݂ ܥܰܡ ܐܰܢ̱ܬܰܬ݂ܝ. ܠܳܐ ܚܰܝܰܝ̈ܟ ܘܠܳܐ ܚܰܝܰܝ̈ ܢܰܦܫܳܟ݂. ܠܳܐ ܥܳܒܶܕ݂ ܐ̱ܢܳܐ ܐܰܝܟ݂ ܗܳܕ݂ܶܐ.
2Sa 11:12 ܐܳܡܰܪ ܠܶܗ ܕܰܘܺܝܕ݂ ܠܽܐܘܪܺܝܳܐ. ܦܽܘܫ ܝܰܘܡܳܢܳܐ ܗܳܪܟܳܐ. ܘܰܡܚܳܪ ܐܶܫܰܕܪܳܟ݂. ܘܦܳܫ ܐܽܘܪܺܝܳܐ ܒܽܐܘܪܺܫܠܶܡ ܒܝܰܘܡܳܐ ܗܰܘ.
2Sa 11:13 ܘܰܠܝܰܘܡܳܐ ܐ̱ܚܪܺܢܳܐ. ܩܪܳܝܗܝ ܕܰܘܺܝܕ݂ ܘܰܠܥܶܣ ܩܕܳܡܰܘܗܝ. ܘܶܐܫܬܺܝ ܘܰܪܘܺܝ. ܘܰܢܦܰܩ ܒܪܰܡܫܳܐ. ܘܰܕ݂ܡܶܟ݂ ܥܰܠ ܓܶܢ̱ܒ ܥܰܒܕ̈ܶܐ ܕܡܳܪܶܗ. ܘܰܠܒܰܝܬܶܗ ܠܳܐ ܢܚܶܬ݂.
2Sa 11:14 ܘܰܒܨܰܦܪܳܐ ܟܬܰܒ ܕܰܘܺܝܕ݂ ܐܶܓܰܪܬܳܐ ܠܝܽܘܐܳܒ. ܘܫܰܕܰܪ ܒܺܐܝܕܶܗ ܕܽܐܘܪܺܝܳܐ.
2Sa 11:15 ܘܰܟ݂ܬܰܒ ܠܶܗ. ܥܒܶܕܳܝܗܝ ܠܽܐܘܪܺܝܳܐ ܒܪܺܝܫ ܚܰܝܠܳܐ ܕܰܩܪܳܒܳܐ. ܘܰܗܦܽܘܟ݂ܘ ܠܟܽܘܢ ܡܶܢ ܒܳܬܪܶܗ. ܕܢܶܒܠܰܥ ܘܰܢܡܽܘܬ݂.
2Sa 11:16 ܘܟܰܕ݂ ܫܪܳܐ ܝܽܘܐܳܒ ܥܰܠ ܩܪܺܝܬ݂ܳܐ. ܐܰܩܺܝܡ ܠܽܐܘܪܺܝܳܐ ܒܕܽܘܟܬܳܐ ܘܝܳܕܰܥ ܕܓܰܒܖ̈ܶܐ ܚܰܝ̱ܠܬܳܢ̈ܶܐ ܬܰܡܳܢ.
2Sa 11:17 ܘܰܢܦܰܩܘ ܐ̱ܢܳܫ̈ܳܐ ܕܰܩܪܺܝܬ݂ܳܐ ܘܶܐܬ݂ܟܰܬܫܘ ܥܰܡ ܝܽܘܐܳܒ. ܘܢܦܰܠܘ ܬܰܡܳܢ ܡܶܢ ܥܳܡܳܐ ܡܶܢ ܥܰܒܕܰܘ̈ܗܝ ܕܕܰܘܺܝܕ݂. ܘܡܺܝܬ݂ ܐܳܦ ܐܽܘܪܺܝܳܐ ܚܺܝܬܳܝܳܐ.
2Sa 11:18 ܘܫܰܕܰܪ ܝܽܘܐܳܒ ܘܚܰܘܺܝ ܠܕܰܘܺܝܕ݂ ܟܽܠ ܡܶܕܶܡ ܕܰܗܘܳܐ ܒܰܩܪܳܒܳܐ.
2Sa 11:19 ܘܦܰܩܕܶܗ ܝܽܘܐܳܒ ܠܡܰܠܰܐܟ݂ܳܐ. ܘܶܐܡܰܪ ܠܶܗ. ܡܳܐ ܕܛܰܠܶܩܬ ܠܡܺܐܡܰܪ ܠܡܰܠܟܳܐ ܟܽܠ ܡܶܕܶܡ ܕܰܗܘܳܐ ܒܰܩܪܳܒܳܐ.
2Sa 11:20 ܐܶܢ ܗܽܘ ܕܣܶܠܩܰܬ݂ ܚܶܡܬܶܗ ܕܡܰܠܟܳܐ ܘܶܐܡܰܪ ܠܳܟ݂. ܠܡܳܢܳܐ ܐܶܬ݂ܩܰܪܒܬܽܘܢ ܠܘܳܬ݂ ܩܪܺܝܬ݂ܳܐ ܠܡܶܬ݂ܟܰܬܳܫܽܘ ܥܰܡܳܗ̇. ܠܳܐ ܝܳܕ݂ܥܺܝܢ ܗܘܰܝܬܽܘܢ. ܕܫܳܕܶܝܢ ܡܶܢ ܫܽܘܪܳܐ.
2Sa 11:21 ܡܰܢܽܘ ܩܰܛܠܶܗ ܠܰܐܒܺܝܡܠܰܟ ܒܰܪ ܢܕܽܘܒܥܺܝܠ. ܠܳܐ ܗܘܳܐ ܐܰܢ̱ܬܬ݂ܳܐ ܫܕ݂ܳܬ݂ ܥܠܰܘܗܝ ܬܒܳܪܳܐ ܕܪܰܟ݂ܒܳܐ ܕܪܰܚܝܳܐ ܡܶܢ ܫܽܘܪܳܐ ܘܡܺܝܬ݂. ܠܡܳܢܳܐ ܐܶܬ݂ܩܰܪܰܒܬܽܘܢ ܠܘܳܬ݂ ܫܽܘܪܳܐ. ܐܶܢ ܗܽܘ ܕܶܐܡܰܪ ܠܳܟ݂ ܗܳܠܶܝܢ. ܐܶܡܰܪ ܠܶܗ. ܐܳܦ ܥܰܒܕܳܟ݂ ܐܽܘܪܺܝܳܐ ܚܺܝܬܳܝܳܐ ܡܺܝܬ݂.
2Sa 11:22 ܘܶܐܙܰܠ ܡܰܠܰܐܟ݂ܳܐ. ܘܚܰܘܺܝ ܠܕܰܘܺܝܕ݂ ܟܽܠ ܡܶܕܶܡ ܕܦܰܩܕܶܗ ܝܽܘܐܳܒ.
2Sa 11:23 ܘܶܐܡܰܪ ܠܶܗ ܡܰܠܰܐܟ݂ܳܐ ܠܕܰܘܺܝܕ݂. ܥܫܶܢܘ ܥܠܰܝܢ ܐ̱ܢܳܫ̈ܳܐ. ܘܰܢܦܰܩܘ ܥܠܰܝܢ ܠܕܰܒܪܳܐ. ܘܶܐܬ݂ܬܣܺܝܡܢ ܥܠܰܝܗܽܘܢ ܥܕܰܡܳܐ ܠܬܰܪܥܳܐ ܕܩܪܺܝܬ݂ܳܐ.
2Sa 11:24 ܘܰܫܕ݂ܰܘ ܗܳܢܽܘܢ ܕܩܳܝܡܺܝܢ ܥܰܠ ܫܽܘܪܳܐ. ܘܡܺܝܬ݂ܘ ܡܶܢ ܥܰܒ̈ܕܰܝܟ ܡܰܠܟܳܐ. ܘܳܐܦ ܥܰܒܕܳܟ݂ ܐܽܘܪܺܝܳܐ ܚܺܝܬܳܝܳܐ ܡܺܝܬ݂.
2Sa 11:25 ܘܶܐܡܰܪ ܕܰܘܺܝܕ݂ ܠܡܰܠܰܐܟ݂ܳܐ. ܐܶܡܰܪ ܠܝܽܘܐܳܒ. ܠܳܐ ܢܶܬܒܐܶܫ ܒܥܰܝܢܰܝ̈ܟ ܥܰܠ ܗܳܕ݂ܶܐ. ܐܳܦ ܗܳܟܰܢܳܐ ܐܳܦ ܗܳܟܰܢܳܐ ܓܳܕܶܫ ܒܰܩܪܳܒܳܐ. ܐܰܥܫܶܢ ܩܪܳܒܳܐ ܥܰܠ ܩܪܺܝܬ݂ܳܐ. ܘܰܐܚܽܘܕܶܝܗ̇ ܘܰܣܚܽܘܦܶܝܗ̇.
2Sa 11:26 ܘܫܶܡܥܰܬ݂ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ ܕܡܺܝܬ݂ ܒܰܥܠܳܗ̇. ܘܰܐܪܩܕܰܬ݂ ܥܰܠ ܒܰܥܠܳܗ̇.
2Sa 11:27 ܘܰܥܒܰܪܘ ܝܰܘ̈ܡܳܬ݂ܳܐ ܕܶܐܒܠܳܗ̇. ܘܫܰܕܰܪ ܕܰܘܺܝܕ݂ ܘܰܐܥܠܳܗ̇ ܠܒܰܝܬܶܗ. ܘܰܗܘܳܬ݂ ܠܶܗ ܐܰܢ̱ܬܬ݂ܳܐ. ܘܝܶܠܕܰܬ݂ ܠܶܗ ܒܪܳܐ. ܘܶܐܬ݂ܐܒܶܐܫܰܬ݂ ܥܒܺܝܕ݂ܬܳܐ ܕܰܥܒܰܕ݂ ܕܰܘܺܝܕ݂ ܩܕ݂ܳܡ ܡܳܪܝܳܐ.
2Sa 12:1 ܘܫܰܕܰܪ ܡܳܪܝܳܐ ܠܢܳܬܳܢ ܢܒܺܝܳܐ ܠܘܳܬ݂ ܕܰܘܺܝܕ݂. ܘܶܐܬ݂ܳܐ ܠܘܳܬ݂ܶܗ. ܘܶܐܡܰܪ ܠܶܗ. ܬܪܶܝܢ ܐ̱ܢܳܫܺܝ̈ܢ ܐܺܝܬ݂ ܗܘܰܘ ܒܰܩܪܺܝܬ݂ܳܐ ܚܕ݂ܳܐ. ܚܰܕ݂ ܥܰܬܺܝܪ ܘܚܰܕ݂ ܡܶܣܟܺܝܢ.
2Sa 12:2 ܠܥܰܬܺܝܪܳܐ ܐܺܝܬ݂ ܗܘܳܐ ܠܶܗ ܥܳܢ̈ܳܐ. ܘܬܰܘܖ̈ܶܐ. ܣܽܘܓܳܐܐ ܕܛܳܒ.
2Sa 12:3 ܘܰܠܡܶܣܟܺܢܳܐ ܠܰܝܬ ܗܘܳܐ ܠܶܗ ܡܶܕܶܡ. ܐܶܠܳܐ ܐܶܢ ܦܰܪܬ݂ܳܐ ܚܕ݂ܳܐ ܙܥܽܘܪܬܳܐ ܕܰܩܢܶܐ ܗܘܳܐ. ܘܚܳܝܳܐ ܗܘܳܬ݂ ܥܰܡܶܗ ܘܥܰܡ ܒܢܰܘ̈ܗܝ ܐܰܟ݂ܚܕ݂ܳܐ. ܡܶܢ ܠܰܚܡܶܗ ܐܳܟܠܳܐ ܗܘܳܬ݂. ܘܡܶܢ ܟܳܣܶܗ ܫܳܬ݂ܝܳܐ ܗܘܳܬ݂. ܘܰܒܥܽܘܒܶܗ ܕܳܡܟܳܐ ܗܘܳܬ݂. ܘܰܐܝܟ݂ ܒܰܪܬ݂ܳܐ ܥܒܺܝܕ݂ܳܐ ܗܘܳܬ݂ ܠܶܗ.
2Sa 12:4 ܘܶܐܬ݂ܳܐ ܐܳܪܚܳܐ ܠܓܰܒܪܳܐ ܥܰܬܺܝܪܳܐ. ܘܚܳܣ ܕܢܶܣܰܒ ܡܶܢ ܬܰܘܖ̈ܰܘܗܝ ܘܡܶܢ ܥܳܢ̈ܶܗ. ܘܢܶܥܒܶܕ݂ ܠܳܐܪܚܳܐ ܕܶܐܬ݂ܳܐ ܠܶܗ. ܢܣܰܒ ܦܰܪܬܶܗ ܕܗܰܘ ܡܶܣܟܺܢܳܐ ܥܒܰܕ݂ ܠܳܐܪܚܳܐ ܕܶܐܬܳܐ ܠܶܗ.
2Sa 12:5 ܗܳܝܕܶܝܢ ܐܶܬ݂ܚܰܡܰܬ݂ ܕܰܘܺܝܕ݂ ܥܠܰܘܗܝ ܥܰܠ ܓܰܒܪܳܐ. ܘܶܐܡܰܪ. ܚܰܝ ܗܽܘ ܡܳܪܝܳܐ ܕܚܰܝܳܒ ܡܰܘܬܳܐ ܗܽܘ ܓܰܒܪܳܐ ܕܰܥܒܰܕ݂ ܗܳܕ݂ܶܐ.
2Sa 12:6 ܘܦܰܪܬ݂ܳܐ ܢܶܦܪܥܺܝܗ̇ ܚܕ݂ܳܐ ܒܰܐܪܒܰܥ. ܥܰܠ ܕܰܥܒܰܕ݂ ܗܳܟܰܢܳܐ ܘܠܳܐ ܚܳܣ.
2Sa 12:7 ܐܳܡܰܪ ܠܶܗ ܢܳܬܳܢ ܠܕܰܘܺܝܕ݂. ܐܰܢ̱ܬ ܗܽܘ ܓܰܒܪܳܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܡܫܰܚܬܳܟ݂ ܕܬܰܡܠܶܟ݂ ܥܰܠ ܥܰܡܝ ܝܺܣܪܳܐܶܝܠ. ܘܶܐܢܳܐ ܦܰܨܺܝܬܳܟ݂ ܡܶܢ ܐܺܝܕܰܘ̈ܗܝ ܕܫܳܐܘܳܠ.
2Sa 12:8 ܘܝܶܗܒܶܬ݂ ܠܳܟ݂ ܒ̈ܢܳܬ݂ ܡܳܖ̈ܰܝܟ. ܘܢܶܫܰܘ̈ܗܝ ܕܡܳܪܳܟ݂ ܐܰܕ݂ܡܟܶܬ݂ ܒܥܽܘܒܳܟ݂. ܘܝܶܗܒܶܬ݂ ܠܳܟ݂ ܒ̈ܢܳܬ݂ ܝܺܣܪܳܐܶܝܠ ܘܺܝܗܽܘܕܳܐ. ܘܶܐܢ ܙܥܽܘܖ̈ܝܳܢ ܗܘܰܝ̈. ܐܶܡܰܪܬ ܕܶܝܢ. ܘܰܐܘܣܦܶܬ݂ ܠܳܟ݂ ܐܰܟ݂ܘܳܬ݂ܗܶܝܢ ܘܰܐܟ݂ܘܳܬ݂ܗܶܝܢ.
2Sa 12:9 ܠܡܳܢܳܐ ܫܳܛܬ ܦܽܘܩܕܳܢܶܗ ܕܡܳܪܝܳܐ. ܘܰܥܒܰܕܬ ܕܒܺܝܫ ܩܕ݂ܳܡ ܡܳܪܝܳܐ. ܠܽܐܘܪܺܝܳܐ ܚܺܝܬܳܝܳܐ ܩܛܰܠܬ ܒܚܰܪܒܳܐ. ܘܰܐܢ̱ܬܬܶܗ ܢܣܰܒܬ ܠܳܟ݂ ܐܰܢ̱ܬܬ݂ܐ. ܘܠܶܗ ܩܛܰܠܬ ܒܚܰܪܒܳܐ ܕܰܒܢܰܝ̈ ܥܰܡܽܘܢ.
2Sa 12:10 ܡܶܟܺܝܠ ܠܳܐ ܬܶܥܢܰܕ݂ ܚܰܪܒܳܐ ܡܶܢ ܒܰܝܬܳܟ݂ ܥܕܰܡܳܐ ܠܥܳܠܰܡ. ܥܰܠ ܕܫܳܛܬܳܢܝ ܘܰܢܣܰܒܬ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ ܕܬܶܗܘܶܐ ܠܳܟ݂ ܐܰܢ̱ܬܬ݂ܳܐ.
2Sa 12:11 ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܡܩܺܝܡ ܐ̱ܢܳܐ ܥܠܰܝܟ ܒܺܝܫܬܳܐ ܡܶܢ ܒܰܝܬܳܟ݂. ܘܶܐܕ݂ܒܰܪ ܢܶܫܰܝ̈ܟ ܠܥܺܢܰܝ̈ܟ ܘܶܐܬܶܠ ܠܚܰܒܪܳܟ݂. ܘܢܶܕ݂ܡܰܟ݂ ܥܰܡܗܶܝܢ ܠܥܺܝܢ ܫܶܡܫܳܐ ܗܳܢܳܐ.
2Sa 12:12 ܐܰܢ̱ܬ ܥܒܰܕܬ ܡܰܛܫܝܳܐܺܝܬ݂. ܘܶܐܢܳܐ ܐܶܥܒܕ݂ܺܝܗ̇ ܠܗܳܕ݂ܶܐ ܠܥܺܝܢ ܟܽܠܶܗ ܝܺܣܪܳܐܶܝܠ ܘܠܽܘܩܒܰܠ ܫܶܡܫܳܐ.
2Sa 12:13 ܘܶܐܡܰܪ ܕܰܘܺܝܕ݂ ܠܢܳܬܳܢ ܚܛܺܝܬ݂ ܩܕ݂ܳܡ ܡܳܪܝܳܐ. ܘܶܐܡܰܪ ܠܶܗ ܢܳܬܳܢ ܠܕܰܘܺܝܕ݂. ܐܳܦ ܡܳܪܝܳܐ ܐܰܥܒܰܪ ܣܰܟܠܽܘܬ݂ܳܟ݂. ܠܳܐ ܬܡܽܘܬ݂.
2Sa 12:14 ܒܪܰܡ ܕܶܝܢ ܥܰܠ ܕܪܰܘܪܶܒܬ ܠܰܒܥܶܠܕܒܳܒܰܘ̈ܗܝ ܕܡܳܪܝܳܐ ܒܰܥܒܺܝܕܬܳܐ ܗܳܕ݂ܶܐ. ܐܳܦ ܒܪܳܐ ܕܡܶܬܺܝܠܶܕ݂ ܠܳܟ݂. ܡܡܳܬ݂ ܢܡܽܘܬ݂.
2Sa 12:15 ܘܶܐܙܰܠ ܢܳܬܳܢ ܠܒܰܝܬܶܗ. ܘܰܡܚܳܝܗܝ ܡܳܪܝܳܐ ܠܛܰܠܝܳܐ ܕܝܶܠܕܰܬ݂ ܐܰܢ̱ܬܬܶܗ ܕܽܐܘܪܺܝܳܐ ܠܕܰܘܺܝܕ݂ ܘܰܚܣܰܢ.
2Sa 12:16 ܘܰܒܥܳܐ ܕܰܘܺܝܕ݂ ܡܶܢ ܐܰ‌ܠܳܗܳܐ ܥܰܠ ܐܰܦܰܝ̈ ܛܰܠܝܳܐ. ܘܨܳܡ ܕܰܘܺܝܕ݂ ܨܰܘܡܳܐ. ܘܒܳܬ݂ ܒܶܗ. ܘܰܕ݂ܡܶܟ݂ ܥܰܠ ܐܰܪܥܳܐ.
2Sa 12:17 ܘܩܳܡܘ ܣܳܒ̈ܶܐ ܕܒܰܝܬܶܗ ܕܰܢܩܺܝܡܽܘܢܶܗ ܡܶܢ ܐܰܪܥܳܐ. ܘܠܳܐ ܨܒܳܐ. ܘܠܳܐ ܠܥܶܣ ܥܰܡܗܽܘܢ ܠܰܚܡܳܐ.
2Sa 12:18 ܘܰܠܝܰܘܡܳܐ ܕܫܰܒܥܳܐ ܡܺܝܬ݂ ܠܶܗ ܛܰܠܝܳܐ. ܘܰܕ݂ܚܶܠܘ ܥܰܒܕܰܘ̈ܗܝ ܕܕܰܘܺܝܕ݂ ܕܰܢܚܰܘܢܳܝܗܝ ܕܡܺܝܬ݂ ܠܶܗ ܛܰܠܝܳܐ. ܡܶܛܽܠ ܕܳܐܡܪܺܝܢ. ܟܰܕ݂ ܚܰܝ ܗܘܳܐ ܛܰܠܝܳܐ ܐܳܡܪܺܝܢ ܗܘܰܝܢ ܠܶܗ. ܘܠܳܐ ܫܳܡܰܥ ܗܘܳܐ ܠܰܢ. ܐܰܝܟܰܢܳܐ ܢܺܐܡܰܪ ܠܶܗ. ܗܳܫܳܐ ܕܡܺܝܬ݂ ܠܶܗ ܛܰܠܝܳܐ. ܥܳܒܶܕ݂ ܒܺܝܫܬܳܐ.
2Sa 12:19 ܘܟܰܕ݂ ܚܙܳܐ ܕܰܘܺܝܕ݂ ܠܥܰܒܕܰܘ̈ܗܝ ܕܰܡܠܰܚܫܺܝܢ. ܐܶܬ݂ܒܰܝܰܢ ܕܰܘܺܝܕ݂ ܕܡܺܝܬ݂ ܠܶܗ ܛܰܠܝܳܐ. ܘܶܐܡܰܪ ܕܰܘܺܝܕ݂ ܠܥܰܒܕܰܘ̈ܗܝ. ܡܺܝܬ݂ ܠܶܗ ܛܰܠܝܳܐ. ܐܳܡܪܺܝܢ ܠܶܗ ܡܺܝܬ݂.
2Sa 12:20 ܘܩܳܡ ܕܰܘܺܝܕ݂ ܡܶܢ ܐܰܪܥܳܐ. ܘܰܐܫܺܝܓ ܘܰܡܫܰܚ ܘܚܰܠܶܦ ܡܳܐܢܰܘ̈ܗܝ. ܘܥܰܠ ܠܒܰܝܬܶܗ ܕܡܳܪܝܳܐ ܘܰܣܓܶܕ݂. ܘܶܐܬ݂ܳܐ ܠܒܰܝܬܶܗ ܘܰܫܐܶܠ ܠܰܚܡܳܐ. ܘܣܳܡܘ ܠܶܗ ܘܰܠܥܶܣ.
2Sa 12:21 ܐܳܡܪܺܝܢ ܠܶܗ ܥܰܒܕܰܘ̈ܗܝ. ܡܳܢܳܐ ܗܽܘ ܗܳܢܳܐ ܕܰܥܒܰܕܬ. ܟܰܕ݂ ܚܰܝ ܗܘܳܐ ܛܰܠܝܳܐ. ܨܳܐܶܡ ܗܘܰܝܬ ܘܒܳܥܶܐ. ܘܟܰܕ݂ ܡܺܝܬ݂. ܩܳܡܬ ܠܥܶܣܬ ܠܰܚܡܳܐ.
2Sa 12:22 ܐܳܡܰܪ ܠܗܽܘܢ ܕܰܘܺܝܕ݂. ܟܰܕ݂ ܛܰܠܝܳܐ ܚܰܝ. ܨܳܐܶܡ ܗܘܺܝܬ݂ ܘܒܳܥܶܐ. ܡܶܛܽܠ ܕܳܐܡܰܪ ܗܘܺܝܬ݂. ܡܰܢܽܘ ܝܳܕܰܥ ܡܪܰܚܶܡ ܥܠܰܘܗܝ ܐܰ‌ܠܳܗܳܐ. ܘܚܳܝܶܐ ܛܰܠܝܳܐ.
2Sa 12:23 ܡܶܟܺܝܠ ܕܡܺܝܬ݂ ܠܶܗ. ܠܡܳܢܳܐ ܨܳܐܶܡ ܐ̱ܢܳܐ. ܠܡܳܐ ܡܶܫܟܚܳܐ ܕܬܽܘܒ ܢܶܗܦܽܘܟ݂. ܐܶܢܳܐ ܐܳܙܶܠ ܐ̱ܢܳܐ ܠܘܳܬ݂ܶܗ. ܘܗܽܘ ܠܳܐ ܡܶܫܟܰܚ ܕܢܺܐܬܶܐ ܠܘܳܬ݂ܝ.
2Sa 12:24 ܘܒܰܝܰܐ ܕܰܘܺܝܕ݂ ܠܒܰܪܬ ܫܒܰܥ ܐܰܢ̱ܬܬܶܗ ܘܥܰܠ ܠܘܳܬ݂ܳܗ̇ ܘܰܕ݂ܡܶܟ݂ ܥܰܡܳܗ̇. ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܫܠܶܝܡܽܘܢ. ܘܡܳܪܝܳܐ ܪܰܚܡܶܗ ܠܛܰܠܝܳܐ.
2Sa 12:25 ܫܰܕܰܪ ܠܢܳܬܳܢ ܢܒܺܝܳܐ. ܘܰܩܪܳܐ ܫܡܶܗ ܝܰܕܺܝܕ݂ܳܐ. ܡܶܛܽܠ ܝܰܕܺܝܕܶܗ.
2Sa 12:26 ܘܶܐܬ݂ܟܰܬܰܫ ܝܽܘܐܳܒ ܒܪܰܒܰܬ݂ ܕܰܒܢܰܝ̈ ܥܰܡܽܘܢ. ܘܶܐܚܰܕ݂ ܩܪܺܝܬ݂ܳܐ ܕܡܰܠܟܽܘܬ݂ܳܐ.
2Sa 12:27 ܘܫܰܕܰܪ ܝܽܘܐܳܒ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂ ܘܶܐܡܰܪ. ܐܶܬ݂ܟܰܬܫܶܬ݂ ܒܪܰܒܰܬ݂. ܘܳܐܦ ܐܶܚܕܶܬ݂ ܠܰܩܪܺܝܬ݂ܳܐ ܕܡܰܠܟܽܘܬ݂ܳܐ.
2Sa 12:28 ܗܳܫܳܐ ܟܰܢܶܫ ܠܫܰܪܟܳܐ ܕܥܰܡܳܐ. ܘܬ݂ܳܐ ܫܪܺܝ ܥܰܠ ܩܪܺܝܬ݂ܳܐ ܘܰܐܚܽܘܕܶܝܗ̇. ܕܰܠܡܳܐ ܐܶܚܕܺܝܗ̇ ܐܶܢܳܐ ܠܰܩܪܺܝܬ݂ܳܐ. ܘܢܶܬ݂ܩܪܶܐ ܫܡܝ ܥܠܶܝܗ̇.
2Sa 12:29 ܘܟܰܢܶܫ ܕܰܘܺܝܕ݂ ܠܟܽܠܶܗ ܥܰܡܳܐ ܘܶܐܙܰܠ ܥܰܠ ܪܰܒܰܬ. ܘܶܐܬ݂ܟܰܬܰܫ ܒܳܗ̇ ܘܰܐܚܕܳܗ̇.
2Sa 12:30 ܘܰܢܣܰܒ ܟܠܺܝܠܳܐ ܕܡܰܠܟܗܽܘܢ ܡܶܢ ܪܺܝܫܶܗ. ܕܬ݂ܳܩܶܠ ܗܘܳܐ ܟܰܟܪܳܐ ܕܕܰܗܒܳܐ. ܘܺܐܝܬ݂ ܗܘܰܝ̈ ܒܶܗ ܟܺܐܦ̈ܶܐ ܛܳܒ̈ܳܬ݂ܳܐ. ܘܶܐܬܬܣܺܝܡ ܒܪܺܝܫܶܗ ܕܕܰܘܺܝܕ݂. ܘܒܶܙܬ݂ܳܐ ܕܰܩܪܺܝܬ݂ܳܐ ܐܰܦܶܩ ܣܽܘܓ݂ܳܐܐ ܕܛܳܒ.
2Sa 12:31 ܘܰܠܥܰܡܳܐ ܕܺܐܝܬ݂ ܗܘܳܐ ܒܳܗ̇ ܐܰܦܶܩ. ܘܰܐܪܡܺܝ ܐܶܢܽܘܢ ܒܩܽܘܠܳܖ̈ܶܐ ܕܦܰܪܙܠܳܐ ܘܰܒܫܺܫ̈ܠܳܬܳܐ. ܘܰܐܥܒܰܪ ܐܶܢܽܘܢ ܒܰܡܫܽܘܚܬ݂ܳܐ. ܘܗܳܟܰܢܳܐ ܥܒܰܕ݂ ܠܟܽܠܗܶܝܢ ܩܽܘܖ̈ܝܳܐ ܕܰܒܢܰܝ̈ ܥܰܡܽܘܢ. ܘܰܗܦܰܟ݂ ܕܰܘܺܝܕ݂ ܘܟܽܠܶܗ ܥܰܡܳܐ ܠܽܐܘܪܺܫܠܶܡ.
2Sa 13:1 ܘܡܶܢ ܒܳܬܰܪܟܶܢ ܐܺܝܬ݂ ܗܘܳܬ݂ ܚܳܬ݂ܳܐ ܠܰܐܒܺܝܫܠܽܘܡ ܒܰܪ ܕܰܘܺܝܕ݂. ܘܰܫܡܳܗ̇ ܬܳܡܳܪ. ܘܪܰܚܡܳܗ̇ ܚܰܡܢܽܘܢ ܒܰܪ ܕܰܘܺܝܕ݂.
2Sa 13:2 ܘܶܐܬܬܥܺܝܩܰܬ݂ ܠܚܰܡܢܽܘܢ ܥܰܠ ܐܰܦܰܝ̈ ܬܳܡܳܪ ܚܳܬܶܗ ܕܰܒܬܽܘܠܬܳܐ ܗ̱ܝ. ܘܠܳܐ ܡܶܫܟܰܚ ܗܘܳܐ ܚܰܡܢܽܘܢ ܕܢܺܐܡܰܪ ܠܳܗ̇ ܡܶܕܶܡ.
2Sa 13:3 ܘܰܠܚܰܡܢܽܘܢ ܐܺܝܬ݂ ܗܘܳܐ ܪܳܚܡܳܐ. ܘܰܫܡܶܗ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂. ܘܝܽܘܢܳܕ݂ܳܒ ܓܰܒܪܳܐ ܗܘܳܐ ܚܰܟܺܝܡܳܐ ܕܛܳܒ.
2Sa 13:4 ܐܳܡܰܪ ܠܶܗ ܠܚܰܡܢܽܘܢ ܒܰܪ ܡܰܠܟܳܐ. ܡܳܢܰܘ ܕܗܳܟܰܢܳܐ ܐܳܙܶܠ ܐܰܢ̱ܬ ܡܶܢ ܨܦܰܪ ܠܰܨܦܰܪ. ܠܳܐ ܐܳܡܰܪ ܐܰܢ̱ܬ ܠܺܝ. ܐܳܡܰܪ ܠܶܗ ܚܰܡܢܽܘܢ. ܠܬ݂ܳܡܳܪ ܚܳܬܶܗ ܕܰܐܒܺܝܫܠܳܘܡ ܐܳܚܝ ܪܳܚܶܡ ܐ̱ܢܳܐ.
2Sa 13:5 ܐܳܡܰܪ ܠܶܗ ܝܽܘܢܳܕ݂ܳܒ. ܕܡܰܟ݂ ܥܰܠ ܥܰܪܣܳܟ݂ ܘܶܐܬ݂ܟܰܪܗ. ܘܡܳܐ ܕܶܐܬܳܐ ܐܰܒܽܘܟ݂ ܠܡܶܚܙܝܳܟ݂ ܐܶܡܰܪ ܠܶܗ. ܬܺܐܬܶܐ ܬܳܡܳܪ ܚܳܬ݂ܝ ܬܰܘܟܠܰܢܝ ܠܰܚܡܳܐ. ܘܬܶܥܒܶܕ݂ ܠܺܝ ܠܶܒܘ̈ܳܬ݂ܳܐ. ܕܶܐܚܙܶܐ ܘܶܐܠܥܰܣ ܡܶܢ ܐܺܝܕܶܝ̈ܗ̇.
2Sa 13:6 ܘܰܕܡܶܟ݂ ܚܰܡܢܽܘܢ ܘܶܐܬ݂ܟܪܰܗ. ܘܶܐܬ݂ܳܐ ܡܰܠܟܳܐ ܠܡܶܚܙܝܶܗ. ܘܶܐܡܰܪ ܠܶܗ ܚܰܡܢܽܘܢ ܠܡܰܠܟܳܐ. ܬܺܐܬܶܐ ܠܘܳܬ݂ܝ ܬܳܡܳܪ ܚܳܬ݂ܝ. ܘܬܶܥܒܶܕ݂ ܠܥܺܢܰܝ̈ ܬܪܶܝܢ ܠܶܒܘ̈ܳܬ݂ܳܐ. ܘܶܐܠܥܰܣ ܡܶܢ ܐܺܝܕܶܝܗ̇.
2Sa 13:7 ܘܰܫܠܰܚ ܕܰܘܺܝܕ݂ ܠܬ݂ܳܡܳܪ. ܘܶܐܡܰܪ ܠܳܗ̇. ܙܶܠܝ ܠܒܶܝܬ݂ ܚܰܡܢܽܘܢ ܐܰܚܽܘܟ݂ܝ. ܘܰܥܒܶܕ݂ܝ ܠܶܗ ܡܶܐܟܽܘܠܬܳܐ.
2Sa 13:8 ܘܶܐܙܰܠܬ݂ ܬܳܡܳܪ ܠܒܶܝܬ݂ ܚܰܡܢܽܘܢ ܐܰܚܽܘܗ̇. ܘܗܽܘ ܕܳܡܶܟ݂ ܗܘܳܐ. ܘܢܶܣܒܰܬ݂ ܠܰܝܫܳܐ. ܠܳܫܰܬ݂ ܘܥܶܒܕܰܬ݂ ܠܶܒܘ̈ܳܬܳܐ.
2Sa 13:9 ܘܢܶܣܒܰܬ݂ ܠܶܒܘ̈ܳܬܳܐ ܘܣܳܡܰܬ݂ ܩܕܳܡܰܘܗܝ. ܘܠܳܐ ܨܒܳܐ ܠܡܶܐܟ݂ܰܠ. ܐܳܡܰܪ ܚܰܡܢܽܘܢ. ܢܶܦܩܽܘܢ ܟܽܠܗܽܘܢ ܐ̱ܢܳܫ̈ܳܐ ܡܶܢ ܠܘܳܬ݂ܝ. ܘܰܢܦܰܩܘ ܟܽܠܗܽܘܢ ܐ̱ܢܳܫ̈ܳܐ ܡܶܢ ܠܘܳܬ݂ܶܗ.
2Sa 13:10 ܐܳܡܰܪ ܠܳܗ̇ ܚܰܡܢܽܘܢ ܠܬ݂ܳܡܳܪ. ܐܰܥܶܠܝ ܠܺܝ ܡܶܐܟܽܘܠܬܳܐ ܠܩܰܝܛܽܘܢܳܐ. ܘܶܐܠܥܰܣ ܡܶܢ ܐܺܝܕܰܝ̈ܟܝ. ܘܢܶܣܒܰܬ݂ ܬܳܡܳܪ ܠܶܒܘ̈ܳܬܳܐ ܕܥܶܒܕܰܬ݂. ܘܰܐܥܠܰܬ݂ ܠܚܰܡܢܽܘܢ ܐܰܚܽܘܗ̇ ܠܩܰܝܛܽܘܢܳܐ.
2Sa 13:11 ܘܩܰܪܒܰܬ ܠܶܗ ܠܡܶܠܥܰܣ. ܘܰܐܚܕܳܗ̇ ܘܶܐܡܰܪ ܠܳܗ̇. ܬܳܝ ܕܡܰܟ݂ܝ ܥܰܡܝ ܚܳܬ݂ܝ.
2Sa 13:12 ܐܳܡܪܳܐ ܠܶܗ. ܠܳܐ ܐܳܚܝ. ܠܳܐ ܬܨܰܥܪܰܢܝ. ܠܳܐ ܘܳܠܶܐ ܕܢܶܬ݂ܥܒܶܕ݂ ܗܳܟܰܢܳܐ ܒܺܝܣܪܳܐܶܝܠ.
2Sa 13:13 ܐܶܢܳܐ ܠܰܐܝܟܳܐ ܐܰܘܒܶܠ ܚܶܣܕܝ. ܘܰܐܢ̱ܬ ܕܶܝܢ ܡܶܬ݂ܚܫܶܒ ܐܰܢ̱ܬ ܒܺܝܣܪܳܐܶܝܠ ܐܰܝܟ݂ ܚܰܕ݂ ܡܶܢ ܫܳܛܰܝ̈ܳܐ. ܗܳܫܳܐ ܐܶܡܰܪ ܠܡܰܠܟܳܐ ܘܠܳܐ ܟܳܠܶܐ ܠܺܝ ܡܶܢܳܟ݂.
2Sa 13:14 ܘܠܳܐ ܨܒܳܐ ܠܡܶܫܡܥܳܗ̇. ܘܰܐܚܕܳܗ̇ ܘܚܰܣܢܳܗ̇. ܘܰܕ݂ܡܶܟ݂ ܥܰܡܳܗ̇ ܘܨܰܥܪܳܗ̇.
2Sa 13:15 ܘܰܣܢܳܗ̇ ܚܰܡܢܽܘܢ ܣܶܢܶܐܬ݂ܳܐ ܪܰܒܬܳܐ. ܘܣܶܓܝܰܬ݂ ܣܶܢܶܐܬ݂ܳܐ ܕܰܣܢܳܗ̇. ܝܰܬܺܝܪ ܡܶܢ ܪܶܚܡܬ݂ܳܐ ܕܪܰܚܡܳܗ̇. ܘܶܐܡܰܪ ܠܳܗ̇ ܚܰܡܢܽܘܢ ܩܽܘܡܝ ܙܶܠܝ.
2Sa 13:16 ܐܳܡܪܳܐ ܠܶܗ. ܡܶܟܺܝܠ ܕܰܥܒܰܕܬ ܒܺܝ ܒܺܝܫܬܳܐ ܗܳܕ݂ܶܐ ܪܰܒܬܳܐ. ܡܫܰܕܰܪ ܐܰܢ̱ܬ ܠܺܝ. ܘܠܳܐ ܨܒܳܐ ܠܡܶܫܡܥܳܗ̇.
2Sa 13:17 ܘܰܩܪܳܐ ܠܛܰܠܝܳܐ ܡܫܰܡܫܳܢܶܗ. ܘܶܐܡܰܪ ܠܶܗ. ܐܰܦܶܩܝܗ̇ ܠܗܳܕ݂ܶܐ ܡܶܢ ܠܘܳܬ݂ܝ ܠܒܰܪ. ܘܰܐܚܽܘܕ݂ ܬܰܪܥܳܐ ܒܰܐܦܶܝ̈ܗ̇.
2Sa 13:18 ؟؟؟
2Sa 13:19 ܘܢܶܣܒܰܬ݂ ܬܳܡܳܪ ܩܶܛܡܳܐ ܘܰܐܪܡܝܰܬ݂ ܒܪܺܝܫܳܗ̇. ܘܟܽܘܬܺܝܢܳܐ ܡܚܰܛܰܒܬܳܐ ܕܰܠܒܺܝܫܳܐ ܗܘܳܬ݂ ܣܰܕܩܰܬ݂. ܘܣܳܡܰܬ݂ ܐܺܝܕܶܝ̈ܗ̇ ܥܰܠ ܪܺܝܫܳܗ̇ ܘܡܰܝܠܠܳܐ ܘܳܐܙܳܠ̱ܐ.
2Sa 13:20 ܐܳܡܰܪ ܠܳܗ̇ ܐܰܒܺܝܫܠܳܘܡ ܐܰܚܽܘܗ̇. ܚܰܡܢܽܘܢ ܐܰܚܽܘܟ݂ܝ ܕܡܶܟ݂ ܠܘܳܬܶܟ݂ܝ. ܗܳܫܳܐ ܚܳܬ݂ܝ ܫܬ݂ܽܘܩܝ ܠܶܟ݂ܝ ܐܰܚܽܘܟ݂ܝ ܗܽܘ. ܠܳܐ ܬܺܐܬܶܐ ܥܰܠ ܒܳܠܶܟ݂ܝ ܗܳܕ݂ܶܐ ܥܒܺܝܕܬܳܐ. ܘܝܶܬܒܰܬ݂ ܬܳܡܳܪ. ܘܬܰܡܺܝܗܳܐ ܗܘܳܬ݂ ܒܶܝܬ݂ ܐܰܒܺܝܫܠܳܘܡ ܐܰܚܽܘܗ̇.
2Sa 13:21 ܘܕܰܘܺܝܕ݂ ܡܰܠܟܳܐ ܫܡܰܥ ܒܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܶܐܬ݂ܒܐܶܫ ܠܶܗ ܛܳܒ.
2Sa 13:22 ܘܠܳܐ ܐܶܡܰܪ ܐܰܒܺܝܫܠܳܘܡ ܠܚܰܡܢܽܘܢ ܠܳܐ ܛܳܒܬܳܐ ܘܠܳܐ ܒܺܝܫܬܳܐ. ܡܶܛܽܠ ܕܰܣܢܳܝܗܝ ܐܰܒܺܝܫܠܳܘܡ ܠܚܰܡܢܽܘܢ. ܥܰܠ ܕܨܰܥܰܪ ܠܬ݂ܳܡܳܪ ܚܳܬܶܗ.
2Sa 13:23 ܘܰܠܥܶܕܳܢ ܒܥܶܕܳܢ. ܗܘܰܘ ܓܳܙܽܘܙ̈ܶܐ ܠܰܐܒܺܝܫܠܳܘܡ ܒܰܒܥܶܠ ܚܳܨܽܘܪ ܕܥܰܡ ܐܰܦܪܶܝܡ. ܘܙܰܡܶܢ ܐܰܒܺܝܫܠܳܘܡ ܠܟܽܠܗܽܘܢ ܒܢܰܝ̈ ܡܰܠܟܳܐ.
2Sa 13:24 ܘܶܐܬ݂ܳܐ ܐܰܒܺܝܫܠܳܘܡ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ. ܓܳܙܽܘܙ̈ܶܐ ܐܺܝܬ݂ ܠܥܰܒܕܳܟ݂. ܢܺܐܙܰܠ ܡܰܠܟܳܐ ܘܥܰܒܕܰܘ̈ܗܝ ܥܰܡ ܥܰܒܕܳܟ݂.
2Sa 13:25 ܘܶܐܡܰܪ ܠܶܗ. ܠܳܐ ܒܶܪܝ. ܠܳܐ ܢܺܐܙܰܠ ܟܽܠܰܢ ܕܠܳܐ ܢܺܐܩܰܪ ܥܠܰܝܟ. ܘܰܐܠܨܶܗ. ܘܠܳܐ ܨܒܳܐ ܕܢܺܐܙܰܠ ܥܰܡܶܗ. ܘܒܰܪܟܶܗ.
2Sa 13:26 ܐܳܡܰܪ ܠܶܗ ܐܰܒܺܝܫܠܳܘܡ. ܘܡܳܐ ܕܠܳܐ ܢܺܐܙܰܠ ܥܰܡܝ ܚܰܡܢܽܘܢ ܐܳܚܝ. ܐܳܡܰܪ ܠܶܗ ܡܰܠܟܳܐ. ܠܡܳܢܳܐ ܐܳܙܶܠ ܥܰܡܳܟ݂.
2Sa 13:27 ܘܰܐܠܨܶܗ ܐܰܒܺܝܫܠܳܘܡ. ܘܫܰܕܰܪ ܥܰܡܶܗ ܠܚܰܡܢܽܘܢ. ܘܰܠܟܽܠܗܽܘܢ ܒܢܰܝ̈ ܡܰܠܟܳܐ.
2Sa 13:28 ܘܦܰܩܶܕ݂ ܐܰܒܺܝܫܠܳܘܡ ܠܥܰܒܕܰܘ̈ܗܝ. ܘܶܐܡܰܪ ܠܗܽܘܢ. ܡܳܐ ܕܰܫܦܰܪ ܠܶܒܶܗ ܕܚܰܡܢܽܘܢ ܒܚܰܡܪܳܐ. ܘܶܐܡܪܶܬ݂ ܠܟܽܘܢ. ܡܚܰܐܗܝ ܠܚܰܡܢܽܘܢ ܘܩܽܘܛܠܽܘܗܝ. ܠܳܐ ܬܶܕ݂ܚܠܽܘܢ. ܐܶܢܳܐ ܗܽܘ ܦܰܩܶܕܬܟܽܘܢ. ܐܶܬ݂ܚܰܝܰܠܘ ܘܰܗܘܰܘ ܓܰܒܖ̈ܶܐ.
2Sa 13:29 ܘܰܥܒܰܕ݂ܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܐܰܝܟ݂ ܕܦܰܩܶܕ݂ ܐܶܢܽܘܢ ܐܰܒܺܝܫܠܳܘܡ. ܘܩܳܡܘ ܟܽܠܗܽܘܢ ܒܢܰܝ̈ ܡܰܠܟܳܐ. ܘܰܪܟܶܒܘ ܓܒܰܪ ܥܰܠ ܟܽܘܕܰܢܝܶܗ ܘܰܥܪܰܩܘ.
2Sa 13:30 ܘܥܰܕ݂ ܗܶܢܽܘܢ ܒܽܐܘܪܚܳܐ. ܡܛܳܐ ܛܶܒܳܐ ܠܕܰܘܺܝܕ݂. ܕܩܰܛܶܠ ܐܶܢܽܘܢ ܐܰܒܺܝܫܠܳܘܡ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܠܳܐ ܫܒܰܩ ܡܶܢܗܽܘܢ ܐ̱ܢܳܫ.
2Sa 13:31 ܘܩܳܡ ܡܰܠܟܳܐ ܘܣܰܕܶܩ ܠܒܽܘܫܰܘ̈ܗܝ. ܘܺܝܬ݂ܶܒ ܥܰܠ ܐܰܪܥܳܐ. ܘܟܽܠܗܽܘܢ ܥܰܒܕܰܘ̈ܗܝ ܩܳܝܡܺܝܢ ܟܰܕ݂ ܡܣܰܕܩܺܝܢ ܠܒܽܘ̈ܫܰܝܗܽܘܢ.
2Sa 13:32 ܘܰܥܢܳܐ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂. ܘܶܐܡܰܪ. ܠܳܐ ܢܶܣܒܰܪ ܡܳܪܝ ܡܰܠܟܳܐ ܕܟܽܠܗܽܘܢ ܒܢܰܝ̈ ܡܰܠܟܳܐ ܡܺܝܬ݂ܘ. ܡܶܛܽܠ ܕܚܰܡܢܽܘܢ ܗܽܘ ܒܰܠܚܽܘܕ݂ܘܗܝ ܡܺܝܬ݂. ܣܺܝܡܳܐ ܗܘܳܬ݂ ܓܶܝܪ ܒܪܶܥܝܳܢܶܗ ܕܰܐܒܺܝܫܠܳܘܡ. ܡܶܢ ܝܰܘܡܳܐ ܕܨܰܥܰܪ ܠܬܳܡܳܪ ܚܳܬܶܗ.
2Sa 13:33 ܐܳܦ ܗܳܫܳܐ ܠܳܐ ܢܶܣܒܰܪ ܡܳܪܝ ܡܰܠܟܳܐ ܕܟܽܠܗܽܘܢ ܒܢܰܝ̈ ܡܰܠܟܳܐ ܡܺܝܬ݂ܘ. ܡܶܛܽܠ ܕܚܰܡܢܽܘܢ ܗܽܘ ܒܰܠܚܽܘܕ݂ܰܘܗܝ ܡܺܝܬ݂.
2Sa 13:34 ܘܰܥܪܰܩ ܠܶܗ ܐܰܒܺܝܫܠܳܘܡ. ܘܰܐܪܺܝܡ ܕܰܘܩܳܐ ܥܰܝܢܰܘ̈ܗܝ. ܘܰܚܙܳܐ ܐ̱ܢܳܫ̈ܳܐ ܣܰܓܺܝ̈ܐܶܐ ܕܳܐܬܶܝܢ ܒܽܐܘܪܚܳܐ. ܡܶܢ ܓܰܒܳܐ ܕܛܽܘܪܳܐ.
2Sa 13:35 ܘܶܐܡܰܪ ܠܶܗ ܝܽܘܢܳܕ݂ܳܒ ܠܡܰܠܟܳܐ. ܗܳܐ ܒܢܰܝ̈ ܡܰܠܟܳܐ ܐܶܬ݂ܰܘ. ܐܰܝܟܰܢܳܐ ܕܶܐܡܰܪ ܥܰܒܕܳܟ݂. ܗܳܟܰܢܳܐ ܗܘܳܐ.
2Sa 13:36 ܘܟܰܕ݂ ܫܰܠܶܡ ܠܰܡܡܰܠܳܠܽܘ. ܐܶܬ݂ܰܘ ܒܢܰܝ̈ ܡܰܠܟܳܐ. ܘܰܐܪܺܝܡܘ ܩܳܠܗܽܘܢ ܘܰܒܟ݂ܰܘ. ܘܳܐܦ ܡܰܠܟܳܐ ܘܟܽܠܗܽܘܢ ܥܰܒܕܰܘ̈ܗܝ ܒܟ݂ܰܘ ܒܟ݂ܳܬ݂ܳܐ ܪܰܒܬ݂ܳܐ.
2Sa 13:37 ܘܰܐܒܺܝܫܠܳܘܡ ܥܪܰܩ. ܘܶܐܙܰܠ ܠܘܳܬ݂ ܬܽܘܠܡܰܝ ܒܰܪ ܥܰܡܺܝܗܽܘܕ݂ ܡܰܠܟܳܐ ܕܓܳܫܽܘܪ ܘܺܝܬ݂ܶܒ ܕܰܘܺܝܕ݂ ܒܶܐܒܠܳܐ ܥܰܠ ܒܪܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
2Sa 13:38 ܘܰܐܒܺܝܫܠܳܘܡ ܥܪܰܩ. ܘܶܐܙܰܠ ܠܓܳܫܽܘܪ. ܘܰܗܘܳܐ ܬܰܡܳܢ ܬܠܳܬ݂ ܫܢܺܝ̈ܢ.
2Sa 13:39 ܘܶܐܬܬܘܺܝ ܕܰܘܺܝܕ݂ ܡܰܠܟܳܐ ܠܡܶܦܰܩ ܒܳܬܰܪ ܐܰܒܺܝܫܠܳܘܡ. ܡܶܛܽܠ ܕܶܐܬ݂ܒܰܝܰܐ ܥܰܠ ܚܰܡܢܽܘܢ ܕܡܺܝܬ݂.
2Sa 14:1 ܘܺܝܕܰܥ ܝܽܘܐܳܒ ܒܰܪ ܨܽܘܪܺܝܳܐ. ܕܶܐܬ݂ܪܰܥܺܝ ܠܶܒܶܗ ܕܕܰܘܺܝܕ݂ ܡܰܠܟܳܐ ܠܰܐܒܺܝܫܠܳܘܡ.
2Sa 14:2 ܘܫܰܕܰܪ ܝܽܘܐܳܒ ܠܰܬ݂ܩܽܘܥ. ܘܰܕ݂ܒܰܪ ܡܶܢ ܬܰܡܳܢ ܐܰܢ̱ܬܬ݂ܳܐ ܚܰܟܺܝܡܬܳܐ. ܘܶܐܡܰܪ ܠܳܗ̇. ܐܶܬ݂ܐܰܒܠܝ ܘܰܠܒܰܫܝ ܠܒܽܘܫܳܐ ܕܶܐܒܠܳܐ. ܘܠܳܐ ܬܶܡܫܚܺܝܢ ܡܶܫܚܳܐ. ܘܰܗܘܺܝ ܐܰܝܟ݂ ܐܰܢ̱ܬܬ݂ܳܐ ܕܗܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܡܶܬܐܰܒܠܳܐ ܥܰܠ ܡܺܝܬ݂ܳܐ.
2Sa 14:3 ܘܥܽܘܠܝ ܠܘܳܬ݂ ܡܰܠܟܳܐ ܘܶܐܡܰܪܝ ܠܶܗ ܡܶܠܬ݂ܳܐ ܗܳܕ݂ܶܐ. ܘܬܰܩܶܢ ܝܽܘܐܳܒ ܡ̈ܶܠܶܐ ܘܣܳܡ ܒܦܽܘܡܳܗ̇.
2Sa 14:4 ܘܥܶܠܰܬ݂ ܐܰܢ̱ܬܬ݂ܳܐ ܬܩܽܘܥܳܝܬܳܐ ܠܘܳܬ݂ ܡܰܠܟܳܐ. ܘܢܶܦܠܰܬ݂ ܥܰܠ ܐܰܦ̈ܶܝܗ̇ ܥܰܠ ܐܰܪܥܳܐ ܘܣܶܓܕܰܬ݂. ܘܶܐܡܪܰܬ݂. ܦܪܽܘܩܰܝܢܝ ܡܳܪܝ ܡܰܠܟܳܐ.
2Sa 14:5 ܐܳܡܰܪ ܠܳܗ̇ ܡܰܠܟܳܐ ܡܳܐ ܠܶܟ݂ܝ. ܐܳܡܪܳܐ ܠܶܗ ܫܰܪܺܝܪܳܐܺܝܬ݂ ܐܰܢ̱ܬܬ݂ܳܐ ܐ̱ܢܳܐ ܐܰܪܡܰܠܬܳܐ. ܒܰܥܠܝ ܡܺܝܬ݂ ܠܶܗ.
2Sa 14:6 ܘܠܰܐܡܬܳܟ݂ ܐܺܝܬ݂ ܗܘܰܘ ܬܪܶܝܢ ܒܢܺܝ̈ܢ. ܘܰܢܨܰܘ ܬܖ̈ܰܝܗܽܘܢ ܒܕܰܒܪܳܐ. ܘܠܳܐ ܗܘܳܐ ܡܦܰܨܝܳܢܳܐ ܒܰܝܢܳܬ݂ܗܽܘܢ. ܘܰܚܣܰܢ ܚܰܕ݂ ܠܚܰܒܪܶܗ ܘܩܰܛܠܶܗ.
2Sa 14:7 ܘܗܳܐ ܩܳܡܰܬ݂ ܟܽܠܳܗ̇ ܫܰܪܒܬ݂ܳܐ ܥܰܠ ܐܰܡܬܳܟ݂. ܘܳܐܡܪܺܝܢ ܗܒܺܝܘܗܝ ܠܰܢ ܠܗܰܘ ܕܰܩܛܰܠ ܠܰܐܚܽܘܗܝ. ܘܢܶܩܛܠܺܝܘܗܝ ܥܰܠ ܐܰܦܰܝ̈ ܐܰܚܽܘܗܝ ܕܰܩܛܰܠ. ܘܒܳܥܶܝܢ ܕܢܰܘܒܕ݂ܽܘܢܶܗ ܠܝܳܪܽܘܬ݂ܳܐ. ܘܒܳܥܶܝܢ ܕܰܢܕܰܥܟ݂ܽܘܢ ܓܡܽܘܪܬܳܐ ܕܶܐܫܬܰܚܪܰܬ݂ ܠܺܝ. ܕܠܳܐ ܢܶܫܒܩܽܘܢ ܠܰܐܒܽܘܗܝ ܫܡܳܐ ܘܫܰܪܒܬ݂ܳܐ ܥܰܠ ܐܰܦܰܝ̈ ܐܰܪܥܳܐ.
2Sa 14:8 ܐܳܡܰܪ ܠܳܗ̇ ܡܰܠܟܳܐ. ܙܶܠܝ ܠܒܰܝܬܶܟ݂ܝ. ܐܶܢܳܐ ܐܶܦܩܽܘܕ݂ ܥܠܰܝܟܝ.
2Sa 14:9 ܐܳܡܪܳܐ ܐܰܢ̱ܬܬ݂ܳܐ ܬܩܽܘܥܳܝܬܳܐ ܠܡܰܠܟܳܐ. ܡܳܪܝ ܡܰܠܟܳܐ. ܗܳܕ݂ܶܐ ܣܰܟܠܽܘܬܳܐ ܥܠܰܝ ܘܥܰܠ ܒܶܝܬ݂ ܐܳܒܝ. ܘܡܰܠܟܳܐ ܘܟܽܘܪܣܝܶܗ ܡܦܰܨܰܝ.
2Sa 14:10 ܐܳܡܰܪ ܠܳܗ̇ ܡܰܠܟܳܐ. ܡܰܢ ܕܳܐܡܰܪ ܠܶܟ݂ܝ ܡܶܕܶܡ. ܐܰܝܬܳܐܺܝܘܗܝ ܠܘܳܬ݂ܝ. ܘܬܽܘܒ ܠܳܐ ܡܶܬ݂ܩܰܪܰܒ ܠܶܟ݂ܝ.
2Sa 14:11 ܘܶܐܡܪܰܬ݂. ܢܶܬܕܟܰܪ ܡܳܪܝ ܡܰܠܟܳܐ ܕܡܳܪܝܳܐ ܐܰܠܳܗܳܟ݂ ܒܣܽܘܓ݂ܳܐܐ ܕܚܽܘܕܬ݂ܳܐ ܕܰܕ݂ܡܳܐ ܠܳܐ ܡܚܰܒܶܠ. ܘܠܳܐ ܢܰܘܒܕ݂ܽܘܢ ܠܒܶܪܝ. ܐܳܡܰܪ ܡܰܠܟܳܐ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ. ܐܶܢ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܕܰܒܪܶܟ݂ܝ ܥܰܠ ܐܰܪܥܳܐ.
2Sa 14:12 ܘܶܐܡܪܰܬ݂ ܐܰܢ̱ܬܬ݂ܳܐ. ܬܺܐܡܰܪ ܐܰܡܬܳܟ݂ ܡܶܠܬ݂ܳܐ ܠܡܰܠܟܳܐ. ܐܳܡܰܪ ܠܳܗ̇ ܡܰܠܟܳܐ ܐܶܡܰܪܝ.
2Sa 14:13 ܐܳܡܪܳܐ ܠܶܗ ܐܰܢ̱ܬܬ݂ܳܐ. ܠܡܳܢܳܐ ܐܶܬ݂ܚܰܫܰܒܬ ܗܳܕ݂ܶܐ ܥܰܠ ܥܰܡܶܗ ܕܰܐ‌ܠܳܗܳܐ. ܘܰܠܡܳܢܳܐ ܐܶܡܰܪܬ ܡܰܠܟܳܐ ܐܰܝܟ݂ ܚܰܝܳܒܳܐ. ܘܠܳܐ ܡܰܗܦܶܟ݂ ܐܰܢ̱ܬ ܡܰܠܟܳܐ ܛܰܥܝܳܟ݂.
2Sa 14:14 ܕܰܡܡܳܬ݂ ܡܳܝܬܺܝܢܰܢ. ܘܰܐܝܟ݂ ܡܰܝ̈ܳܐ ܚܢܰܢ ܕܡܶܬ݂ܐܰܫܕܺܝܢ ܒܰܐܪܥܳܐ. ܘܠܳܐ ܡܶܬ݂ܟܰܢܫܺܝܢ. ܘܠܳܐ ܫܳܩܶܠ ܐܰ‌ܠܳܗܳܐ ܢܰܦܫܳܐ. ܘܡܶܬ݂ܚܰܫܰܒ ܡܰܚܫܰܒܬ݂ܳܐ. ܕܠܳܐ ܢܶܛܥܶܐ ܡܶܢܶܗ ܐ̱ܢܳܫ.
2Sa 14:15 ܘܗܳܫܳܐ ܗܳܐ ܐܶܡܪܶܬ݂ ܠܡܳܪܝ ܡܰܠܟܳܐ ܡܶܠܬ݂ܳܐ ܗܳܕ݂ܶܐ. ܕܰܠܚܽܘܢܝ ܓܶܝܪ ܥܰܡܳܐ. ܘܶܐܡܪܰܬ݂ ܐܰܡܬܳܟ݂ ܐܶܢܳܐ ܐܺܡܰܪ ܠܡܰܠܟܳܐ. ܟܒܰܪ ܢܦܰܨܶܐ ܠܰܐܡܬܶܗ ܡܶܢ ܐܺܝܕܰܝ̈ ܐ̱ܢܳܫ̈ܳܐ.
2Sa 14:16 ܕܠܳܐ ܢܰܘܒܕ݂ܽܘܢܳܢܝ ܠܺܝ ܘܰܠܒܶܪܝ ܡܶܢ ܝܳܪܬܽܘܬܶܗ ܕܰܐ‌ܠܳܗܳܐ.
2Sa 14:17 ܘܶܐܡܪܰܬ݂ ܐܰܡܬܳܟ݂. ܬܶܫܰܪ ܡܶܠܬܶܗ ܕܡܳܪܝ ܡܰܠܟܳܐ ܘܬܶܗܘܶܐ ܩܽܘܪܒܳܢܳܐ. ܡܶܛܽܠ ܕܰܐܝܟ݂ ܡܰܠܰܐܟܶܗ ܕܰܐ‌ܠܳܗܳܐ. ܗܳܟܰܢܳܐ ܡܳܪܝ ܡܰܠܟܳܐ ܠܡܶܫܡܰܥ ܛܳܒ ܘܒܺܝܫ. ܘܡܳܪܝܳܐ ܐܰܠܳܗܳܟ݂ ܢܶܗܘܶܐ ܥܰܡܳܟ݂.
2Sa 14:18 ܘܰܥܢܳܐ ܡܰܠܟܳܐ ܘܶܐܡܰܪ ܠܳܗ̇ ܠܰܐܢ̱ܬܬ݂ܳܐ. ܠܳܐ ܬܛܰܫܶܝܢ ܡܶܢܝ ܡܶܕܶܡ ܕܫܳܐܶܠ ܐ̱ܢܳܐ ܠܶܟ݂ܝ. ܐܳܡܪܳܐ ܠܶܗ ܐܰܢ̱ܬܬ݂ܳܐ. ܐܶܡܰܪ ܡܳܪܝ ܡܰܠܟܳܐ.
2Sa 14:19 ܐܳܡܰܪ ܠܳܗ̇ ܡܰܠܟܳܐ. ܐܺܝܕ݂ܶܗ ܕܝܽܘܐܳܒ ܐܺܝܬ݂ ܥܰܡܶܟ݂ܝ ܒܗܳܠܶܝܢ ܟܽܠܗܶܝܢ. ܥܢܳܬ݂ ܐܰܢ̱ܬܬ݂ܳܐ ܘܶܐܡܪܰܬ݂ ܠܶܗ. ܚܰܝܳܐ ܗܺܝ ܢܰܦܫܳܟ݂ ܡܳܪܝ ܡܰܠܟܳܐ. ܕܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ ܣܛܺܝܬ݂ ܡܶܢ ܟܽܠ ܡܶܕܶܡ ܕܶܐܡܰܪ ܡܳܪܝ ܡܰܠܟܳܐ. ܥܰܒܕܳܟ݂ ܗܽܘ ܝܽܘܐܳܒ ܦܰܩܕܰܢܝ. ܘܗܽܘ ܣܳܡ ܒܦܽܘܡܶܗ ܕܰܐܡܬܳܟ݂ ܟܽܠܗܶܝܢ ܡ̈ܶܠܶܐ ܗܳܠܶܝܢ.
2Sa 14:20 ܡܶܛܽܠ ܕܬܶܥܒܶܕ݂ ܒܰܐܦܰܝ̈. ܡܶܛܽܠ ܗܰܘ ܥܒܰܕ݂ ܥܰܒܕܳܟ݂ ܝܽܘܐܳܒ ܗܳܟܰܢܳܐ. ܘܡܳܪܝ ܚܰܟܺܝܡ ܐܰܝܟ݂ ܚܶܟ݂ܡܬ݂ܳܐ ܕܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ ܠܡܶܕܰܥ ܟܽܠ ܕܺܐܝܬ݂ ܒܰܐܪܥܳܐ.
2Sa 14:21 ܐܳܡܰܪ ܠܶܗ ܡܰܠܟܳܐ ܠܝܽܘܐܳܒ. ܗܳܐ ܥܶܒܕܶܬ݂ ܐܰܝܟ݂ ܕܶܐܡܰܪܬ. ܙܶܠ ܐܰܝܬܳܝܗܝ ܠܰܐܒܺܝܫܠܳܘܡ ܛܰܠܝܳܐ.
2Sa 14:22 ܘܰܢܦܰܠ ܝܽܘܐܳܒ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܒܰܪܶܟ݂ ܠܡܰܠܟܳܐ. ܘܶܐܡܰܪ ܝܽܘܐܳܒ. ܝܰܘܡܳܢܳܐ ܝܺܕܰܥ ܥܰܒܕܳܟ݂ ܕܶܐܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ ܡܰܠܟܳܐ. ܕܰܥܒܰܕ݂ ܡܰܠܟܳܐ ܡܶܠܬ݂ܳܐ ܕܥܰܒܕܶܗ.
2Sa 14:23 ܘܩܳܡ ܝܽܘܐܳܒ ܘܶܐܙܰܠ ܠܓܰܫܽܘܪ. ܘܰܐܝܬܝܶܗ ܠܰܐܒܺܝܫܠܳܘܡ ܠܽܐܘܪܺܫܠܶܡ.
2Sa 14:24 ܘܶܐܡܰܪ ܡܰܠܟܳܐ ܢܺܐܙܰܠ ܠܒܰܝܬܶܗ. ܘܰܩܕ݂ܳܡܰܝ ܠܳܐ ܢܶܬ݂ܚܙܶܐ. ܘܶܐܙܰܠ ܐܰܒܺܝܫܠܳܘܡ ܠܒܰܝܬܶܗ. ܘܰܐܦܰܝ̈ ܡܰܠܟܳܐ ܠܳܐ ܚܙܳܐ.
2Sa 14:25 ܘܰܐܝܟ݂ ܐܰܒܺܝܫܠܳܘܡ ܠܰܝܬ ܗܘܳܐ ܓܰܒܪܳܐ ܒܺܝܣܪܳܐܶܝܠ. ܕܡܶܫܬܰܒܰܚ ܗܘܳܐ ܛܳܒ. ܡܶܢ ܦܰܣܬ݂ܳܐ ܕܪܶܓܠܶܗ ܘܰܥܕܰܡܳܐ ܠܡܽܘܚܶܗ. ܠܰܝܬ ܗܘܳܐ ܒܶܗ ܡܽܘܡܳܐ.
2Sa 14:26 ܘܡܳܐ ܕܰܡܣܰܦܰܪ ܗܘܳܐ ܪܺܝܫܶܗ. ܡܶܢ ܥܶܕܳܢ ܠܥܶܕܳܢ ܡܣܰܦܰܪ ܗܘܳܐ. ܡܶܛܽܠ ܕܥܳܫܶܢ ܗܘܳܐ ܥܠܰܘܗܝ ܡܣܰܦܰܪ ܗܘܳܐ ܠܶܗ. ܘܬ݂ܳܩܶܠ ܗܘܳܐ ܣܰܥܪܳܐ ܕܪܺܝܫܶܗ ܡܰܐܬܶܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܡܰܠܟܳܐ.
2Sa 14:27 ܘܶܐܬ݂ܺܝܠܶܕ݂ܘ ܠܰܐܒܺܝܫܠܳܘܡ ܬܠܳܬܳܐ ܒܢܺܝ̈ܢ ܘܒܰܪܬ݂ܳܐ ܚܕ݂ܳܐ ܘܰܫܡܳܗ̇ ܬܳܡܳܪ. ܐܳܦ ܗܺܝ ܗܘܳܬ݂ ܐܰܢ̱ܬܬ݂ܳܐ ܫܰܦܺܝܪܬ݂ ܒܚܶܙܘܳܐ.
2Sa 14:28 ܘܺܝܬ݂ܶܒ ܐܰܒܺܝܫܠܳܘܡ ܒܽܐܘܪܺܫܠܶܡ ܬܰܪܬܶܝܢ ܫܢܺܝ̈ܢ.
2Sa 14:29 ܘܰܐܦܰܝ̈ ܡܰܠܟܳܐ ܠܳܐ ܚܙܳܐ. ܘܫܰܕܰܪ ܐܰܒܺܝܫܠܳܘܡ ܥܰܠ ܝܽܘܐܳܒ ܕܰܢܫܰܕܪܺܝܘܗܝ ܠܘܳܬ݂ ܡܰܠܟܳܐ. ܘܠܳܐ ܨܒܳܐ ܠܡܶܐܬ݂ܳܐ. ܘܫܰܕܰܪ ܬܽܘܒ ܕܬܰܪܬܶܝܢ ܙܰܒܢܺܝ̈ܢ. ܘܠܳܐ ܨܒܳܐ ܠܡܶܐܬ݂ܳܐ.
2Sa 14:30 ܘܶܐܡܰܪ ܐܰܒܺܝܫܠܳܘܡ ܠܥܰܒܕܰܘ̈ܗܝ. ܚܙܰܘ ܚܰܩܠܳܐ ܐܰܝܟܳܐ ܕܺܐܝܬ݂ ܠܝܽܘܐܳܒ ܥܰܠ ܓܰܒܝ. ܕܚܶܛ̈ܶܐ ܐܰܘ ܕܰܣܥܳܖ̈ܶܐ. ܙܶܠܘ ܐܰܘܩܕ݂ܽܘܗ̇ ܒܢܽܘܪܳܐ. ܘܰܐܘܩܶܕ݂ܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܠܚܰܩܠܳܐ ܕܝܽܘܐܳܒ.
2Sa 14:31 ܘܩܳܡ ܝܽܘܐܳܒ ܘܶܐܙܰܠ ܠܒܰܝܬܶܗ ܕܰܐܒܺܝܫܠܳܘܡ. ܘܶܐܡܰܪ ܠܶܗ ܝܽܘܐܳܒ ܠܰܐܒܺܝܫܠܳܘܡ. ܠܡܳܢܳܐ ܐܰܘܩܶܕ݂ܘ ܥܰܒܕܰܝ̈ܟ ܚܰܩܠܝ ܒܢܽܘܪܳܐ.
2Sa 14:32 ܐܳܡܰܪ ܠܶܗ ܐܰܒܺܝܫܠܳܘܡ ܠܝܽܘܐܳܒ. ܗܳܐ ܫܰܕܪܶܬ݂ ܥܠܰܝܟ. ܘܶܐܡܪܶܬ݂ ܕܬ݂ܳܐ ܐܶܫܰܕܪܳܟ݂ ܠܘܳܬ݂ ܡܰܠܟܳܐ ܕܬܺܐܡܰܪ ܠܡܳܢܳܐ ܐܶܬܺܝܬ݂ ܡܶܢ ܓܳܫܽܘܪ. ܦܰܩܳܚ ܗܘܳܐ ܠܺܝ ܟܰܕ ܐܶܢܳܐ ܬܰܡܳܢ. ܘܗܳܫܳܐ ܨܳܒܶܐ ܐ̱ܢܳܐ ܕܶܐܬ݂ܚܙܶܐ ܩܕ݂ܳܡ ܡܰܠܟܳܐ. ܘܶܐܢ ܐܺܝܬ݂ ܠܺܝ ܣܰܟܠܽܘܬܳܐ. ܢܶܩܛܠܰܢܝ.
2Sa 14:33 ܘܶܐܬ݂ܳܐ ܝܽܘܐܳܒ ܩܕ݂ܳܡ ܡܰܠܟܳܐ ܘܚܰܘܝܶܗ ܡܶܠܰܘ̈ܗܝ ܕܰܐܒܺܝܫܠܳܘܡ. ܘܰܩܪܳܝܗܝ ܠܰܐܒܺܝܫܠܳܘܡ. ܘܥܰܠ ܐܰܒܺܝܫܳܠܽܘܡ ܩܕ݂ܳܡ ܡܰܠܟܳܐ. ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܩܕ݂ܳܡ ܡܰܠܟܳܐ. ܘܢܰܫܩܶܗ ܡܰܠܟܳܐ ܠܰܐܒܺܝܫܠܳܘܡ.
2Sa 15:1 ܘܡܶܢ ܒܳܬܰܪܟܶܢ ܥܒܰܕ݂ ܠܶܗ ܐܰܒܺܝܫܠܳܘܡ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܚܰܡܫܺܝܢ ܛܒܰܠܳܖ̈ܺܝܢ ܕܪܳܗܛܺܝܢ ܗܘܰܘ ܩܕܳܡܰܘܗܝ.
2Sa 15:2 ܘܰܡܩܰܕܶܡ ܗܘܳܐ ܐܰܒܺܝܫܳܠܽܘܡ. ܘܩܳܐܶܡ ܗܘܳܐ ܥܰܠ ܓܶܢ̱ܒ ܬܰܪܥܳܐ ܕܡܰܠܟܳܐ. ܘܟܽܠ ܓܰܒܪܳܐ ܕܺܐܝܬ݂ ܗܘܳܐ ܠܶܗ ܕܺܝܢܳܐ ܩܕ݂ܳܡ ܡܰܠܟܳܐ. ܩܳܪܶܐ ܗܘܳܐ ܠܶܗ ܐܰܒܺܝܫܠܳܘܡ ܠܘܳܬ݂ܶܗ ܘܳܐܡܰܪ ܠܶܗ. ܡܶܢ ܐܰܝܕܳܐ ܐܰܢ̱ܬ ܩܪܺܝܬ݂ܳܐ. ܐܳܡܰܪ ܠܶܗ. ܥܰܒܕܳܟ݂ ܐ̱ܢܳܐ ܡܶܢ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ.
2Sa 15:3 ܐܳܡܰܪ ܠܶܗ ܐܰܒܺܝܫܠܳܘܡ. ܗܳܐ ܚܳܙܶܐ ܐ̱ܢܳܐ ܕܡܶܠܰܝ̈ܟ ܫܰܦܺܝܖ̈ܳܢ ܘܰܬ݂ܖ̈ܺܝܨܳܢ. ܘܫܳܡܽܘܥܳܐ ܠܰܝܬ ܠܳܟ݂ ܡܶܢ ܠܘܳܬ݂ ܡܰܠܟܳܐ.
2Sa 15:4 ܘܶܐܡܰܪ ܐܰܒܺܝܫܠܳܘܡ. ܡܰܢ ܕܶܝܢ ܥܰܒܕܰܢܝ ܕܰܝܳܢܳܐ ܒܰܐܪܥܳܐ. ܘܰܠܘܳܬ݂ܝ ܕܶܝܢ ܐܶܬ݂ܳܐ ܟܽܠ ܓܰܒܪܳܐ ܕܺܐܝܬ݂ ܠܶܗ ܕܺܝܢܳܐ ܘܰܬ݂ܒܰܥܬ݂ܳܐ ܘܰܡܙܰܟܶܐ ܗܘܺܝܬ݂ ܠܶܗ.
2Sa 15:5 ܘܡܳܐ ܕܩܳܐܶܡ ܗܘܳܐ ܓܰܒܪܳܐ ܠܡܶܣܓܰܕ݂ ܠܶܗ. ܐܳܚܶܕ݂ ܗܘܳܐ ܒܺܐܝܕܶܗ ܘܢܳܫܶܩ ܗܘܳܐ ܠܶܗ.
2Sa 15:6 ܘܥܳܒܶܕ݂ ܗܘܳܐ ܐܰܒܺܝܫܠܳܘܡ ܗܳܟܰܢܳܐ ܠܟܽܠܶܗ ܝܺܣܪܳܐܶܝܠ. ܕܳܐܬ݂ܶܝܢ ܗܘܳܐ ܠܰܡܕ݂ܳܢ ܩܕ݂ܳܡ ܡܰܠܟܳܐ ܘܰܐܣܛܝܶܗ ܐܰܒܺܝܫܠܳܘܡ ܠܠܶܒܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ.
2Sa 15:7 ܘܡܶܢ ܒܳܬܰܪ ܐܰܪܒܰܥ ܫܢܺܝ̈ܢ. ܐܶܡܰܪ ܐܰܒܺܝܫܠܳܘܡ ܠܡܰܠܟܳܐ. ܐܺܙܰܠ ܐܶܫܰܠܶܡ ܢܶܕ݂ܖ̈ܰܝ ܕܢܶܕ݂ܪܶܬ݂ ܠܡܳܪܝܳܐ ܒܚܶܒܪܽܘܢ.
2Sa 15:8 ܢܶܕ݂ܪܳܐ ܓܶܝܪ ܢܕܰܪ ܥܰܒܕܳܟ݂. ܟܰܕ݂ ܝܳܬ݂ܶܒ ܗܘܺܝܬ݂ ܒܓܳܫܽܘܪ ܒܰܐܕܽܘܡ. ܕܶܐܢ ܡܰܗܦܳܟ݂ܽܘ ܢܰܗܦܟܰܢܝ ܡܳܪܝܳܐ ܠܽܐܘܪܺܫܠܶܡ. ܐܶܦܠܽܘܚ ܠܡܳܪܝܳܐ.
2Sa 15:9 ܐܳܡܰܪ ܠܶܗ ܡܰܠܟܳܐ ܙܶܠ ܒܰܫܠܳܡܳܐ. ܘܩܳܡ ܐܶܙܰܠ ܠܚܶܒܪܽܘܢ.
2Sa 15:10 ܘܫܰܕܰܪ ܐܰܒܺܝܫܠܳܘܡ ܓܳܫܽܘ̈ܫܶܐ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܦܰܩܶܕ݂ ܕܡܳܐ ܕܰܫܡܰܥܬܽܘܢ ܩܳܠܳܐ ܕܫܺܝܦܽܘܪܳܐ. ܐܶܡܰܪܘ ܕܰܐܡܠܶܟ݂ ܐܰܒܺܝܫܠܳܘܡ ܒܚܶܒܪܽܘܢ.
2Sa 15:11 ܘܥܰܡ ܐܰܒܺܝܫܠܳܘܡ ܐܶܙܰܠܘ ܡܰܐܬܶܝܢ ܓܰܒܖ̈ܺܝܢ ܡܶܢ ܐܽܘܪܺܫܠܶܡ. ܘܶܐܙܰܠܘ ܬܰܡܺܝܡܳܐܺܝܬ݂ ܟܰܕ݂ ܠܳܐ ܝܳܕ݂ܥܺܝܢ ܡܶܕܶܡ.
2Sa 15:12 ܘܫܰܕܰܪ ܐܰܒܺܝܫܠܳܘܡ ܥܰܠ ܐܰܚܺܝܬܽܘܦܶܝܠ ܓܰܠܝܽܘܢܳܝܳܐ. ܡܳܠܶܟ݂ ܡܶܠܟܶܗ ܕܕܰܘܺܝܕ݂. ܘܕܰܒܪܶܗ ܡܶܢ ܩܪܺܝܬܶܗ ܡܶܢ ܓܰܠܝܽܘ ܟܰܕ݂ ܕܳܒܰܚ ܕܶܒܚܬܳܐ. ܘܡܶܪܕܳܐ ܐܳܙܶܠ ܗܘܳܐ ܘܥܳܫܶܢ. ܘܥܰܡܳܐ ܛܳܒ ܣܳܓܶܐ ܗܘܳܐ ܥܰܠ ܓܶܢ̱ܒ ܐܰܒܺܝܫܠܳܘܡ.
2Sa 15:13 ܘܶܐܬ݂ܳܐ ܡܣܰܒܪܳܢܳܐ ܠܘܳܬ݂ ܕܰܘܺܝܕ݂. ܘܶܐܡܰܪ ܠܶܗ. ܐܶܫܬܘܺܝ ܠܶܒܗܽܘܢ ܕܰܒܢܰܝ̈ ܝܺܣܪܳܐܶܝܠ ܒܳܬܰܪ ܐܰܒܺܝܫܠܳܘܡ.
2Sa 15:14 ܘܶܐܡܰܪ ܕܰܘܺܝܕ݂ ܠܟܽܠܗܽܘܢ ܥܰܒܕܰܘ̈ܗܝ ܕܥܰܡܶܗ ܒܽܐܘܪܺܫܠܶܡ. ܩܽܘܡܘ ܢܶܥܪܽܘܩ ܠܰܢ. ܕܰܠܡܳܐ ܠܳܐ ܢܶܫܟܰܚ ܠܡܶܬ݂ܦܰܠܳܛܽܘ ܡܶܢ ܩܕ݂ܳܡ ܐܰܒܺܝܫܠܳܘܡ. ܒܰܥܓܰܠ ܢܺܐܙܰܠ ܠܰܢ. ܕܰܠܡܳܐ ܢܶܣܬܰܪܗܰܒ ܘܢܰܕ݂ܪܟܰܢ ܘܢܶܕ݂ܚܶܐ ܥܠܰܝܢ ܒܺܝܫܬܳܐ. ܘܢܶܡܚܶܝܗ̇ ܠܰܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ.
2Sa 15:15 ܘܶܐܡܰܪܘ ܥܰܒܕܰܘ̈ܗܝ ܕܡܰܠܟܳܐ ܠܡܰܠܟܳܐ. ܟܽܠ ܡܶܕܶܡ ܕܨܳܒܶܐ ܐܰܢ̱ܬ ܡܳܪܰܢ ܡܰܠܟܳܐ. ܗܳܟܰܢܳܐ ܥܳܒܕܺܝܢ ܥܰܒܕܰܝ̈ܟ.
2Sa 15:16 ܘܰܢܦܰܩ ܡܰܠܟܳܐ. ܘܟܽܠܗܽܘܢ ܒܢܰܝ̈ ܒܰܝܬܶܗ ܠܪܶܓܠܶܗ. ܘܰܫܒܰܩ ܡܰܠܟܳܐ ܥܣܰܪ ܢܶܫ̈ܶܐ ܕܖ̈ܽܘܟ݂ܳܬ݂ܳܐ ܕܢܶܛܖ̈ܳܢ ܒܰܝܬܶܗ.
2Sa 15:17 ܘܰܢܦܰܩ ܡܰܠܟܳܐ ܘܟܽܠܶܗ ܥܰܡܳܐ ܠܪܶܓܠܶܗ. ܘܩܳܡܘ ܒܪܽܘܚܩܳܐ.
2Sa 15:18 ܘܟܽܠܗܽܘܢ ܥܰܒܕܰܘ̈ܗܝ ܥܳܒܪܺܝܢ ܥܠܰܘܗܝ. ܘܟܽܠܗܽܘܢ ܚܺܐܖ̈ܰܘܗܝ. ܘܟܽܠܗܽܘܢ ܦܳܠܚܰܘ̈ܗܝ. ܘܟܽܠܗܽܘܢ ܓܳܬ݂ܳܝ̈ܶܐ ܕܶܐܬ݂ܰܘ ܠܪܶܓܠܶܗ ܡܶܢ ܓܳܬ݂ ܥܳܒܪܺܝܢ ܩܕ݂ܳܡ ܡܰܠܟܳܐ.
2Sa 15:19 ܐܳܡܰܪ ܠܶܗ ܡܰܠܟܳܐ ܠܳܐܬ݂ܺܝ ܓܳܬܳܝܳܐ. ܠܡܳܢܳܐ ܐܳܙܶܠ ܐܰܢ̱ܬ ܐܳܦ ܐܰܢ̱ܬ ܥܰܡܰܢ. ܦܽܘܫ ܠܳܟ݂ ܡܶܢ ܡܰܠܟܳܐ. ܡܶܛܽܠ ܕܢܽܘܟܪܳܝܳܐ ܐܰܢ̱ܬ. ܐܳܦ ܡܓܰܠܳܝܽܘ ܓܰܠܺܝܬ ܡܶܢ ܐܰܬ݂ܪܳܟ݂.
2Sa 15:20 ܐܶܬ݂ܡܳܠܝ ܐܶܬܰܝܬ. ܘܝܰܘܡܳܢܳܐ ܢܙܺܝܥܳܟ݂ ܕܬܺܐܙܰܠ ܥܰܡܰܢ. ܘܶܐܢܳܐ ܐܳܙܶܠ ܐ̱ܢܳܐ ܠܟܰܪ ܕܳܐܙܶܠ ܐ̱ܢܳܐ. ܦܽܘܫ ܘܰܐܘܬܶܒ ܠܰܐܚܰܝ̈ܟ ܫܰܦܺܝܪ.
2Sa 15:21 ܘܰܥܢܳܐ ܐܳܬ݂ܺܝ ܘܶܐܡܰܪ ܠܡܰܠܟܳܐ. ܚܰܝ ܗܽܘ ܡܳܪܝܳܐ ܘܚܰܝܳܐ ܗ̱ܝ ܢܰܦܫܳܟ݂ ܡܰܠܟܳܐ. ܐܶܠܳܐ ܒܰܐܬ݂ܪܳܐ ܕܗܳܘܶܐ ܡܳܪܝ ܡܰܠܟܳܐ. ܐܰܘ ܠܡܰܘܬܳܐ ܐܰܘ ܠܚܰܝ̈ܶܐ. ܐܶܠܳܐ ܬܰܡܳܢ ܢܶܗܘܶܐ ܥܰܒܕܳܟ݂.
2Sa 15:22 ܘܶܐܡܰܪ ܕܰܘܺܝܕ݂ ܠܳܐܬ݂ܺܝ. ܥܒܰܪ ܙܶܠ ܠܳܟ݂. ܘܰܥܒܰܪ ܐܳܬ݂ܺܝ ܓܳܬܳܝܳܐ ܘܟܽܠܗܽܘܢ ܐ̱ܢܳܫܰܘ̈ܗܝ. ܘܟܽܠܶܗ ܝܺܩܰܪܬܳܐ ܕܥܰܡܶܗ.
2Sa 15:23 ܘܟܽܠܳܗ̇ ܐܰܪܥܳܐ ܒܳܟܶܝܢ ܒܟ݂ܳܬ݂ܳܐ ܪܰܒܬܳܐ. ܘܟܽܠܶܗ ܥܰܡܳܐ ܥܳܒܪܺܝܢ. ܘܡܰܠܟܳܐ ܥܳܒܰܪ ܒܢܰܚܠܳܐ ܕܩܶܕ݂ܪܽܘܢ. ܘܟܽܠܶܗ ܥܰܡܳܐ ܥܳܒܪܺܝܢ. ܥܰܠ ܐܰܦܰܝ̈ ܐܽܘܪܚܳܐ ܕܡܰܕܒܪܳܐ.
2Sa 15:24 ܘܗܳܐ ܐܳܦ ܨܳܕܽܘܩ ܟܳܗܢܳܐ. ܘܟܽܠܗܽܘܢ ܠܶܘ̈ܳܝܶܐ ܕܥܰܡܶܗ. ܫܩܺܝܠܺܝܢ ܠܩܺܐܒܽܘܬܳܐ ܕܰܐ‌ܠܳܗܳܐ. ܘܰܣܠܶܩ ܐܰܒܺܝܬ݂ܰܪ. ܥܕܰܡܳܐ ܕܰܫܠܶܡ ܟܽܠܶܗ ܥܰܡܳܐ ܠܡܶܥܒܰܪ ܡܶܢ ܩܪܺܝܬ݂ܳܐ.
2Sa 15:25 ܘܶܐܡܰܪ ܡܰܠܟܳܐ ܠܨܳܕܽܘܩ. ܐܰܗܦܶܟܶܝܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܠܰܩܪܺܝܬ݂ܳܐ. ܛܳܟ݂ ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝܳܐ. ܘܢܰܗܦܟܰܢܝ ܘܰܢܚܰܘܶܝܢܝ ܠܳܗ̇ ܘܰܠܕܰܝܪܳܗ̇.
2Sa 15:26 ܘܶܐܢ ܗܳܟܰܢܳܐ ܢܺܐܡܰܪ. ܠܳܐ ܨܳܒܶܐ ܐ̱ܢܳܐ ܒܳܟ݂. ܗܳܐ ܩܳܐܶܡ ܐ̱ܢܳܐ. ܢܶܥܒܶܕ݂ ܠܺܝ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ.
2Sa 15:27 ܘܶܐܡܰܪ ܡܰܠܟܳܐ ܠܨܳܕܽܘܩ ܟܳܗܢܳܐ. ܗܦܽܘܟ݂ ܙܶܠ ܠܰܩܪܺܝܬ݂ܳܐ ܒܰܫܠܳܡܳܐ. ܐܰܢ̱ܬ ܘܰܐܚܺܝܡܥܶܨ ܒܪܳܟ݂. ܘܢܳܬܳܢ ܒܰܪ ܐܰܒܺܝܬ݂ܰܪ. ܬܖ̈ܰܝܗܽܘܢ ܒܢܰܝ̈ܟܽܘܢ ܥܰܡܟܽܘܢ.
2Sa 15:28 ܘܰܚܙܰܘ ܗܳܐ ܐܶܢܳܐ ܡܶܫܬܰܘܚܰܪ ܐ̱ܢܳܐ. ܒܰܦܩܰܥܬ݂ܳܐ ܕܡܰܕܒܪܳܐ. ܥܕܰܡܳܐ ܕܳܐܬܶܐ ܐ̱ܢܳܫ ܡܶܢ ܠܘܳܬ݂ܟܽܘܢ ܘܰܡܚܰܘܶܐ ܠܺܝ.
2Sa 15:29 ܘܰܐܗܦܟ݂ܽܘܗܝ ܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ ܠܳܐܪܽܘܢܶܗ ܕܰܐ‌ܠܳܗܳܐ ܠܽܐܘܪܺܫܠܶܡ. ܘܺܝܬ݂ܶܒܘ ܬܰܡܳܢ.
2Sa 15:30 ܘܕܰܘܺܝܕ݂ ܣܳܠܶܩ ܒܡܰܣܩܳܢܳܐ ܕܙܰܝ̈ܬܶܐ. ܒܳܟ݂ܶܐ ܘܣܳܠܶܩ ܘܰܡܗܰܠܶܟ݂ ܘܪܺܝܫܶܗ ܡܚܰܦܰܝ. ܘܟܽܠܶܗ ܥܰܡܳܐ ܕܥܰܡܶܗ ܡܚܰܦܶܝܢ ܖ̈ܺܝܫܰܝܗܽܘܢ. ܘܒܳܟܶܝܢ ܘܣܳܠܩܺܝܢ.
2Sa 15:31 ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ. ܕܰܡܪܰܕ݂ ܠܶܗ ܐܰܚܺܝܬܽܘܦܶܝܠ ܥܰܡ ܐܰܒܺܝܫܠܳܘܡ. ܘܶܐܡܰܪ ܕܰܘܺܝܕ݂. ܡܳܪܝܳܐ ܢܒܰܛܠܺܝܗ̇ ܬܰܪܥܺܝܬܶܗ ܕܰܐܚܺܝܬܽܘܦܶܝܠ.
2Sa 15:32 ܘܕܰܘܺܝܕ݂ ܡܛܳܐ ܠܕܽܘܟܬܳܐ ܚܕ݂ܳܐ ܐܰܬܰܪ ܕܣܳܓܶܕ݂ ܗܘܳܐ ܠܰܐܠܳܗܳܐ. ܘܶܐܬ݂ܳܐ ܠܘܳܬ݂ܶܗ ܚܽܘܫܺܝ ܐܰܪܟܳܝܳܐ ܨܰܪܝܳܐ ܟܽܘܬܺܝܢܶܗ. ܘܥܰܦܪܳܐ ܪܡܶܐ ܒܪܺܝܫܶܗ.
2Sa 15:33 ܐܳܡܰܪ ܠܶܗ ܕܰܘܺܝܕ݂. ܐܶܢ ܥܳܒܰܪ ܐܰܢ̱ܬ ܥܰܡܝ. ܗܳܘܶܐ ܐܰܢ̱ܬ ܠܺܝ ܛܰܥܢܳܐ.
2Sa 15:34 ܐܶܠܳܐ ܗܦܽܘܟ݂ ܠܰܩܪܺܝܬ݂ܳܐ. ܘܶܐܡܰܪ ܠܰܐܒܺܝܫܠܳܘܡ. ܥܰܒܕܳܟ݂ ܐ̱ܢܳܐ ܡܰܠܟܳܐ. ܘܥܰܒܕܶܗ ܕܰܐܒܽܘܟ݂ ܡܶܢ ܩܕ݂ܺܝܡ. ܘܗܳܫܳܐ ܐܶܢܳܐ ܡܰܠܟܳܐ ܒܳܥܶܐ ܐ̱ܢܳܐ ܡܶܢܳܟ݂ ܙܶܠ ܒܰܛܶܠ ܬܰܪܥܺܝܬܶܗ ܕܰܐܚܺܝܬܽܘܦܶܠ.
2Sa 15:35 ܗܳܐ ܐܺܝܬ݂ ܬܰܡܳܢ ܠܘܳܬ݂ܳܟ݂ ܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ. ܟܽܠ ܡܶܠܬ݂ܳܐ ܕܫܳܡܰܥ ܐܰܢ̱ܬ ܡܶܢ ܒܶܝܬ݂ ܡܰܠܟܳܐ. ܚܰܘܳܐ ܠܨܳܕܽܘܩ ܘܠܰܐܒܺܝܬܳܪ ܟܳܗ̈ܢܶܐ.
2Sa 15:36 ܘܗܳܐ ܐܺܝܬ݂ ܬܰܡܳܢ ܬܖ̈ܰܝܗܽܘܢ ܒܢܰܝ̈ܗܽܘܢ. ܐܰܚܺܝܡܥܶܨ ܒܪܶܗ ܕܨܳܕܽܘܩ. ܘܢܳܬܳܢ ܒܰܪ ܐܳܒܺܝܬܳܪ. ܫܠܽܘܚܘ ܠܺܝ ܒܰܐܝܕܰܝ̈ܗܽܘܢ ܟܽܠ ܡܶܕܶܡ ܕܫܳܡܥܺܝܢ ܐܢ̱ܬܽܘܢ.
2Sa 15:37 ܘܶܐܙܰܠ ܚܽܘܫܺܝ ܪܳܚܡܶܗ ܕܕܰܘܺܝܕ݂ ܠܰܩܪܺܝܬ݂ܳܐ. ܘܰܐܒܺܝܫܠܳܘܡ ܥܰܠ ܠܽܐܘܪܺܫܠܶܡ.
2Sa 16:1 ܘܕܰܘܺܝܕ݂ ܦܪܰܩ ܩܰܠܺܝܠ ܡܶܢ ܕܽܘܟܬܳܐ ܐܰܬܰܪ ܕܣܳܓܶܕ݂ ܗܘܳܐ. ܘܨܺܝܒܳܐ ܛܰܠܝܶܗ ܕܡܰܦܺܝܒܫܳܬ ܐܶܬ݂ܳܐ ܠܽܐܘܪܥܶܗ. ܘܰܐܝܬܺܝ ܥܰܡܶܗ ܬܪܶܝܢ ܚܡܳܖ̈ܺܝܢ ܟܰܕ݂ ܛܥܺܝܢܺܝܢ. ܘܺܐܝܬ݂ ܥܠܰܝܗܽܘܢ ܡܰܐܬܶܝܢ ܓܖ̈ܺܝܨܳܢ. ܘܰܡܳܐܐ ܕܶܒ̈ܠܺܝܢ. ܘܰܡܳܐܐ ܓܽܘܒܢܺܝ̈ܢ. ܘܙܶܩܳܐ ܕܚܰܡܪܳܐ.
2Sa 16:2 ܐܳܡܰܪ ܠܶܗ ܡܰܠܟܳܐ ܠܨܺܝܒܳܐ. ܗܳܠܶܝܢ ܡܶܢ ܐܰܝܡܶܟܳܐ ܠܳܟ݂. ܐܳܡܰܪ ܠܶܗ ܨܺܝܒܳܐ. ܚܶܡܖ̈ܳܐ ܕܢܶܫܩܠܽܘܢ ܛܥܽܘܢܬܳܐ ܕܒܶܝܬ݂ ܡܰܠܟܳܐ. ܘܠܰܚܡܳܐ ܘܓܽܘܒ̈ܢܶܐ ܕܢܶܐܟܠܽܘܢ ܛܠܳܝ̈ܶܐ. ܘܚܰܡܪܳܐ ܕܢܶܫܬܽܘܢ ܐܰܝܠܶܝܢ ܕܰܡܛܰܪܦܺܝܢ ܒܡܰܕܒܪܳܐ.
2Sa 16:3 ܘܶܐܡܰܪ ܠܶܗ ܡܰܠܟܳܐ. ܐܰܝܟܰܘ ܒܰܪ ܡܳܪܳܟ݂. ܐܳܡܰܪ ܠܶܗ ܨܺܝܒܳܐ. ܗܳܐ ܝܳܬ݂ܶܒ ܒܽܐܘܪܺܫܠܶܡ. ܘܳܐܡܰܪ. ܝܰܘܡܳܢܳܐ ܢܰܦܢܽܘܢ ܠܺܝ ܒܢܰܝ̈ ܝܺܣܪܳܐܶܝܠ ܡܰܠܟܽܘܬܶܗ ܕܫܳܐܘܳܠ ܐܳܒܝ.
2Sa 16:4 ܐܳܡܰܪ ܠܶܗ ܕܰܘܺܝܕ݂ ܠܨܺܝܒܳܐ. ܝܺܗܺܝܒ ܠܳܟ݂ ܟܽܠ ܡܕܶܡ ܕܺܐܝܬ݂ ܠܡܰܦܺܝܒܫܳܬ. ܘܶܐܡܰܪ ܨܺܝܒܳܐ. ܣܰܓܺܝ ܐܺܝܬ݂ ܠܺܝ. ܐܶܢܳܐ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ ܡܳܪܝ ܡܰܠܟܳܐ.
2Sa 16:5 ܘܶܐܬ݂ܳܐ ܡܰܠܟܳܐ ܕܰܘܺܝܕ݂ ܥܕܰܡܳܐ ܠܒܶܝܬ݂ ܚܽܘܪܺܝܡ. ܘܰܢܦܰܩ ܡܶܢ ܬܰܡܳܢ ܓܰܒܪܳܐ ܚܰܕ݂ ܡܶܢ ܫܰܪܒܬ݂ܳܐ ܕܒܶܝܬ݂ ܫܳܐܘܳܠ. ܘܰܫܡܶܗ ܫܶܡܥܺܝ ܒܰܪ ܓܶܐܪܳܐ. ܢܦܰܩ ܘܰܡܨܰܚܶܐ ܠܶܗ ܠܕܰܘܺܝܕ݂.
2Sa 16:6 ܘܪܳܓܶܡ ܠܶܗ ܒܟܺܐܦ̈ܶܐ. ܠܶܗ ܘܰܠܟܽܠܗܽܘܢ ܥܰܒܕܰܘ̈ܗܝ. ܘܰܠܟܽܠܶܗ ܥܰܡܳܐ. ܘܰܠܟܽܠܗܽܘܢ ܥܰܒܕܰܘ̈ܗܝ ܕܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ.
2Sa 16:7 ܘܗܳܟܰܢܳܐ ܐܳܡܰܪ ܗܘܳܐ ܫܶܡܥܺܝ ܠܕܰܘܺܝܕ݂ ܟܰܕ݂ ܡܨܰܚܶܐ ܗܘܳܐ ܠܶܗ. ܦܽܘܩ ܦܽܘܩ ܓܰܒܪܳܐ ܐܳܫܶܕ݂ ܕܡܳܐ ܘܥܰܘܳܠܳܐ.
2Sa 16:8 ܢܶܦܪܥܳܟ݂ ܡܳܪܝܳܐ ܟܽܠܶܗ ܕܡܳܐ ܕܒܶܝܬ݂ ܫܳܐܘܳܠ. ܕܰܐܡܠܶܟ݂ܬ ܒܳܬܪܶܗ. ܘܢܰܫܠܡܺܝܗ̇ ܡܳܪܝܳܐ ܡܰܠܟܽܘܬ݂ܳܐ ܒܺܐܝܕܶܗ ܕܰܐܒܺܝܫܠܳܘܡ ܒܪܳܟ݂. ܘܗܳܐ ܐܶܬ݂ܦܪܰܥܬ ܒܺܝܫܬܳܟ݂. ܡܶܛܽܠ ܕܓܰܒܪܳܐ ܐܰܢ̱ܬ ܐܳܫܶܕ݂ ܕܡܳܐ.
2Sa 16:9 ܐܳܡܰܪ ܠܶܗ ܐܰܒܺܝܫܰܝ ܒܰܪ ܨܽܘܪܺܝܳܐ ܠܕܰܘܺܝܕ݂. ܠܡܳܢܳܐ ܡܨܰܚܶܐ ܗܳܢܳܐ ܟܰܠܒܳܐ ܡܺܝܬ݂ܳܐ ܠܡܳܪܝ ܡܰܠܟܳܐ. ܐܶܥܒܰܪ ܐܶܣܒܺܝܘܗܝ ܪܺܝܫܶܗ.
2Sa 16:10 ܐܳܡܰܪ ܠܶܗ ܡܰܠܟܳܐ ܕܰܘܺܝܕ݂. ܡܳܐ ܠܺܝ ܘܰܠܟܽܘܢ ܒܢܰܝ̈ ܨܽܘܪܺܝܳܐ. ܫܽܘܒܩܽܘܗܝ ܡܨܰܚܶܐ. ܡܳܪܝܳܐ ܗܽܘ ܐܶܡܰܪ ܠܶܗ ܕܨܰܚܳܐ ܠܕܰܘܺܝܕ݂. ܡܰܢ ܕܶܝܢ ܐܶܡܰܪ ܠܺܝ ܠܡܳܢܳܐ ܗܘܳܢܝ ܗܳܟܰܢܳܐ.
2Sa 16:11 ܐܳܡܰܪ ܠܶܗ ܕܰܘܺܝܕ݂ ܠܰܐܒܺܝܫܰܝ. ܘܰܠܟܽܠܗܽܘܢ ܥܰܒܕܰܘ̈ܗܝ. ܗܳܐ ܒܶܪܝ ܕܰܢܦܰܩ ܡܶܢ ܡܥܰܝ̈ ܒܳܥܶܐ ܕܢܶܣܰܒ ܢܰܦܫܝ. ܘܳܐܦ ܗܳܫܳܐ ܒܢܰܝ̈ ܝܰܡܺܝܢܝ. ܫܽܘܒܩܽܘܗܝ ܡܨܰܚܶܐ. ܡܳܪܝܳܐ ܗܽܘ ܐܶܡܰܪ ܠܶܗ.
2Sa 16:12 ܛܳܟ݂ ܢܶܚܙܶܐ ܡܳܪܝ ܒܫܽܘܥܒܳܕ݂ܝ. ܘܢܶܦܪܥܰܢܝ ܛܳܒ̈ܳܬ݂ܳܐ ܚܠܳܦ ܨܽܘܚ̈ܝܳܬ݂ܝ ܕܝܰܘܡܳܢܳܐ.
2Sa 16:13 ܘܳܐܙܶܠ ܗܘܳܐ ܕܰܘܺܝܕ݂ ܘܥܰܒܕܰܘ̈ܗܝ ܒܽܐܘܪܚܳܐ. ܘܫܶܡܥܺܝ ܐܳܙܶܠ ܗܘܳܐ ܒܰܛܦܳܝܳܐ ܕܛܽܘܪܳܐ ܩܽܘܒܠܶܗ. ܡܨܰܚܶܐ ܗܘܳܐ ܠܶܗ. ܘܪܳܓܶܡ ܗܘܳܐ ܠܶܗ ܒܟܺܐܦ̈ܶܐ. ܘܫܳܕܶܐ ܗܘܳܐ ܒܶܗ ܥܰܦܪܳܐ.
2Sa 16:14 ܘܶܐܬ݂ܳܐ ܡܰܠܟܳܐ ܘܟܽܠܶܗ ܥܰܡܳܐ ܕܥܰܡܶܗ ܟܰܕ݂ ܡܛܰܪܦܺܝܢ. ܘܶܐܬܬܢܺܝܚܘ ܬܰܡܳܢ.
2Sa 16:15 ܘܰܐܒܺܝܫܠܳܘܡ ܘܟܽܠܶܗ ܥܰܡܳܐ ܕܥܰܡܶܗ. ܘܟܽܠܶܗ ܝܺܣܪܳܐܶܝܠ ܐܶܬ݂ܰܘ ܠܽܐܘܪܺܫܠܶܡ. ܘܰܐܚܺܝܬܽܘܦܶܠ ܥܰܡܶܗ.
2Sa 16:16 ܘܟܰܕ݂ ܐܶܬ݂ܳܐ ܚܽܘܫܺܝ ܐܰܪܟܳܝܳܐ ܪܳܚܡܶܗ ܕܕܰܘܺܝܕ݂ ܠܘܳܬ݂ ܐܰܒܺܝܫܠܳܘܡ. ܐܳܡܰܪ ܠܶܗ ܚܽܘܫܺܝ ܠܰܐܒܺܝܫܠܳܘܡ. ܚܳܝ ܡܰܠܟܳܐ. ܚܳܝ ܡܰܠܟܳܐ.
2Sa 16:17 ܐܳܡܰܪ ܠܶܗ ܐܰܒܺܝܫܠܳܘܡ ܠܚܽܘܫܺܝ. ܗܳܕܳܐ ܗ̱ܝ ܪܳܚܡܽܘܬܶܗ ܕܪܳܚܡܳܟ݂. ܠܡܳܢܳܐ ܠܳܐ ܐܶܙܰܠܬ ܥܰܡ ܪܳܚܡܳܟ݂.
2Sa 16:18 ܐܳܡܰܪ ܠܶܗ ܚܽܘܫܺܝ ܒܰܐܒܺܝܫܠܳܘܡ. ܠܳܐ ܗܘܳܐ ܥܰܡ ܡܰܢ ܕܰܓܒܳܐ ܡܳܪܝܳܐ. ܘܥܰܡܳܐ ܗܳܢܳܐ ܘܟܽܠܶܗ ܝܺܣܪܳܐܶܝܠ ܕܺܝܠܶܗ. ܥܰܡܶܗ ܐܶܬܶܒ ܘܕܺܝܠܶܗ ܐܶܗܘܶܐ.
2Sa 16:19 ܘܰܕܬܪܬܶܝܢ ܙܰܒܢܺܝ̈ܢ ܕܡܰܢ ܐܶܢܳܐ ܥܰܒܕܳܐ. ܠܳܐ ܗܘܳܬ݂ ܒܺܐܝܕܰܝ̈. ܐܰܝܟ݂ ܕܦܶܠܚܶܬ݂ ܩܕ݂ܳܡ ܐܰܒܽܘܟ݂. ܗܳܟܰܢܳܐ ܐܶܦܠܽܘܚ ܩܕܳܡܰܝܟ.
2Sa 16:20 ܐܳܡܰܪ ܐܰܒܺܝܫܠܳܘܡ ܠܰܐܚܺܝܬܽܘܦܶܝܠ. ܡܠܽܘܟܰܝܢܝ ܡܳܢܳܐ ܐܶܥܒܶܕ݂.
2Sa 16:21 ܐܳܡܰܪ ܠܶܗ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ. ܥܽܘܠ ܥܰܠ ܕܖ̈ܽܘܟܳܬܶܗ ܕܰܐܒܽܘܟ݂ ܕܰܫܒܰܩ ܕܢܶܛܖ̈ܳܢ ܒܰܝܬܶܗ. ܘܡܳܐ ܕܰܫܡܰܥܘ ܟܽܠܶܗ ܝܺܣܪܳܐܶܝܠ ܕܰܗܘܰܝܬ ܥܰܡ ܕܖ̈ܽܘܟܳܬܶܗ ܕܰܐܒܽܘܟ݂. ܡܶܬ݂ܚܰܝ̈ܠܳܢ ܐܺܝ̈ܕܰܝܳܐ ܕܟܽܠ ܡܰܢ ܕܥܰܡܳܟ݂.
2Sa 16:22 ܘܰܢܩܰܫܘ ܠܶܗ ܠܰܐܒܺܝܫܠܳܘܡ ܡܰܫܟܢܳܐ ܥܰܠ ܐܶܓܳܪܳܐ. ܘܥܰܠ ܐܰܒܺܝܫܠܳܘܡ ܥܰܠ ܕܖ̈ܽܘܟ݂ܳܬܶܗ ܕܰܐܒܽܘܗܝ ܠܥܺܝܢ ܟܽܠܶܗ ܝܺܣܪܳܐܶܝܠ.
2Sa 16:23 ܘܡܶܠܟܳܐ ܕܡܳܠܶܟ݂ ܗܘܳܐ ܐܰܚܺܝܬܽܘܦܶܝܠ ܒܝܰܘ̈ܡܳܬ݂ܳܐ ܗܳܢܽܘܢ. ܐܰܝܟ݂ ܐ̱ܢܳܫ ܕܢܶܫܐܰܠ ܒܡܶܠܬܶܗ ܕܰܐ‌ܠܳܗܳܐ. ܗܳܟܰܢܳܐ ܟܽܠܗܽܘܢ ܡܶܠܟܰܘ̈ܗܝ ܕܰܐܚܺܝܬܽܘܦܶܝܠ. ܐܳܦ ܠܕܰܘܺܝܕ݂ ܐܳܦ ܠܰܐܒܺܝܫܠܳܘܡ. 
2Sa 17:1 ܐܳܡܰܪ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ. ܐܶܓܒܶܐ ܬܪܶܥܣܰܪ ܐܰܠܦܺܝ̈ܢ ܓܰܒܖ̈ܺܝܢ. ܘܶܐܩܽܘܡ ܐܶܪܕܽܘܦ ܒܳܬܰܪ ܕܰܘܺܝܕ݂ ܒܠܺܠܝܳܐ.
2Sa 17:2 ܘܰܐܕ݂ܪܟ݂ܺܝܘܗܝ ܥܰܕ݂ ܠܐܶܐ ܘܰܡܖ̈ܰܦܝܳܢ ܐܺܝܕܰܘ̈ܗܝ. ܘܶܐܕ݂ܠܚܺܝܘܗܝ. ܘܢܶܥܪܽܘܩ ܟܽܠܶܗ ܥܰܡܳܐ ܕܥܰܡܶܗ. ܘܶܐܩܛܠܺܝܘܗܝ ܠܡܰܠܟܳܐ ܒܰܠܚܽܘܕ݂ܰܘܗܝ.
2Sa 17:3 ܘܰܐܦܢܶܝܘܗܝ ܠܟܽܠܶܗ ܥܰܡܳܐ ܠܘܳܬ݂ܳܟ݂. ܐܰܝܟ݂ ܕܰܗܦܰܟ݂ ܟܽܠ ܐ̱ܢܳܫ ܕܰܨܒܰܝܬ. ܘܟܽܠܶܗ ܥܰܡܳܐ ܢܶܗܘܶܐ ܒܰܫܠܳܡܳܐ.
2Sa 17:4 ܘܫܶܦܪܰܬ݂ ܡܶܠܬ݂ܳܐ ܒܥܰܝ̈ܢܰܝ ܐܰܒܺܝܫܠܳܘܡ ܘܰܒܥܰܝ̈ܢܰܝ ܟܽܠܗܽܘܢ ܣܳܒ̈ܶܐ ܕܺܝܣܪܳܐܶܝܠ.
2Sa 17:5 ܘܶܐܡܰܪ ܐܰܒܺܝܫܠܳܘܡ. ܩܪܰܘ ܠܚܽܘܫܺܝ ܐܰܪܟܳܝܳܐ. ܘܢܶܫܡܰܥ ܡܳܢܳܐ ܐܳܡܰܪ ܐܳܦ ܗܽܘ.
2Sa 17:6 ܘܶܐܬ݂ܳܐ ܚܽܘܫܺܝ ܠܘܳܬ݂ ܐܰܒܺܝܫܠܳܘܡ. ܘܶܐܡܰܪ ܠܶܗ ܐܰܒܺܝܫܠܳܘܡ. ܗܳܟܰܢܳܐ ܘܗܳܟܰܢܳܐ ܐܶܡܰܪ ܐܰܚܺܝܬܽܘܦܶܝܠ. ܢܶܥܒܶܕ݂ ܡܶܕܶܡ ܕܶܐܡܰܪ. ܘܶܐܢ ܠܳܐ ܘܳܠܶܐ. ܐܶܡܰܪ ܐܰܢ̱ܬ.
2Sa 17:7 ܐܳܡܰܪ ܠܶܗ ܚܽܘܫܺܝ ܠܰܐܒܺܝܫܠܳܘܡ. ܠܳܐ ܗܘܳܐ ܫܰܦܺܝܪ ܡܶܠܟܳܐ ܕܰܡܠܰܟ݂ ܐܰܚܺܝܬܽܘܦܶܝܠ ܒܗܳܢܳܐ ܙܰܒܢܳܐ.
2Sa 17:8 ܐܳܡܰܪ ܠܶܗ ܚܽܘܫܺܝ. ܐܰܢ̱ܬ ܝܳܕܰܥ ܐܰܢ̱ܬ ܠܶܗ ܠܰܐܒܽܘܟ݂ ܘܰܠܥܰܒܕܰܘ̈ܗܝ ܕܓܰܢ̱ܒܳܖ̈ܶܐ ܐܶܢܽܘܢ. ܘܓܰܒܖ̈ܶܐ ܐܶܢܽܘܢ ܡܰܪܺܝܖ̈ܰܝ ܢܰܦܫܳܐ. ܐܰܝܟ݂ ܕܶܒܳܐ ܕܬ݂ܳܒܪܳܐ ܒܕܰܒܪܳܐ. ܓܰܒܪܳܐ ܗ̱ܘ ܩܪܰܒܬܳܢܳܐ. ܘܠܳܐ ܒܳܐܶܬ݂ ܥܰܠ ܓܶܢ̱ܒ ܥܰܡܳܐ.
2Sa 17:9 ܗܳܫܳܐ ܡܶܬܛܰܫܶܐ ܒܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ. ܐܰܘ ܒܰܚܕ݂ܳܐ ܡܶܢ ܕܽܘ̈ܟܝܳܬ݂ܳܐ. ܘܡܳܐ ܕܰܢܦܰܠܢ ܒܗܽܘܢ ܐܰܝܟ݂ ܕܰܒܩܰܕ݂ܡܳܝܬܳܐ. ܘܰܫܡܰܥ ܛܶܒܳܐ ܕܰܗܘܳܬ݂ ܡܚܽܘܬ݂ܳܐ ܒܥܰܡܳܐ ܕܒܳܬܰܪ ܐܰܒܺܝܫܠܳܘܡ.
2Sa 17:10 ܐܳܦܶܢ ܓܰܒܪܳܐ ܗܽܘ ܓܰܢ̱ܒܳܪ ܚܰܝܠܳܐ. ܕܠܶܒܶܗ ܐܰܝܟ݂ ܠܶܒܳܐ ܕܰܐܪܝܳܐ. ܡܶܬ݂ܡܣܳܝܽܘ ܠܳܐ ܡܶܬ݂ܡܣܶܐ. ܡܶܛܽܠ ܕܝܳܕ݂ܰܥ ܟܽܠܶܗ ܝܺܣܪܳܐܶܝܠ ܕܓܰܢ̱ܒܪܳܐ ܗ̱ܘ ܐܰܒܽܘܟ݂. ܘܰܕ݂ܥܡܶܗ ܓܰܢ̱ܒܳܖ̈ܰܝ ܚܰܝܠܳܐ ܐܶܢܽܘܢ.
2Sa 17:11 ܡܳܠܶܟ݂ ܐ̱ܢܳܐ ܕܶܝܢ. ܕܡܳܐ ܕܶܐܬ݂ܟܰܢܰܫܘ ܟܽܠܶܗ ܝܺܣܪܳܐܶܝܠ ܠܘܳܬ݂ܳܟ݂. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܐܢ̱ܬ ܐܳܙܶܠ ܒܰܡܨܰܥܬ݂ܳܐ.
2Sa 17:12 ܘܳܐܙܺܠܝܢ ܚܢܰܢ ܥܠܰܘܗܝ ܒܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ ܐܰܝܟܳܐ ܕܡܶܫܬܟܰܚ. ܘܫܳܪܶܝܢ ܚܢܰܢ ܥܠܰܘܗܝ. ܐܰܝܟ݂ ܕܢܳܦܶܠ ܛܰܠܳܐ ܥܰܠ ܐܰܪܥܳܐ. ܘܠܳܐ ܢܰܘܬܰܪ ܡܶܢܶܗ ܘܡܶܢ ܟܽܠ ܐ̱ܢܳܫ ܕܺܐܝܬ݂ ܥܡܶܗ. ܐܳܦܠܳܐ ܚܰܕ݂.
2Sa 17:13 ܘܶܐܢ ܠܰܩܪܺܝܬ݂ܳܐ ܢܶܥܽܘܠ. ܢܰܪܡܽܘܢ ܒܳܗ̇ ܟܽܠܶܗ ܝܺܣܪܳܐܶܝܠ ܚܰܒ̈ܠܶܐ. ܘܢܶܓܪܽܘܢܳܗ̇ ܥܕܰܡܳܐ ܠܢܰܚܠܳܐ. ܘܠܳܐ ܢܶܫܒܰܩܟܽܘܢ ܬܰܡܳܢ ܐܳܦܠܳܐ ܨܶܨܪܳܐ.
2Sa 17:14 ܐܳܡܰܪ ܐܰܒܺܝܫܠܳܘܡ ܘܟܽܠܶܗ ܝܺܣܪܳܐܶܝܠ. ܛܳܒ ܗܽܘ ܡܶܠܟܶܗ ܕܚܽܘܫܺܝ ܐܰܪܟܳܝܳܐ ܡܶܢ ܡܶܠܟܶܗ ܕܰܐܚܺܝܬܽܘܦܶܝܠ. ܘܡܳܪܝܳܐ ܦܩܰܕ݂ ܠܰܡܒܰܛܳܠܽܘ ܡܶܠܟܶܗ ܛܳܒܳܐ ܕܰܐܚܺܝܬܽܘܦܶܝܠ. ܡܶܛܽܠ ܕܢܰܝܬܶܐ ܡܳܪܝܳܐ ܥܰܠ ܐܰܒܺܝܫܠܳܘܡ ܒܺܝܫܬܳܐ.
2Sa 17:15 ܐܳܡܰܪ ܚܽܘܫܺܝ ܠܨܳܕܽܘܩ ܘܠܰܐܒܺܝܬܳܪ ܟܳܗ̈ܢܶܐ. ܗܳܟܰܢܳܐ ܘܗܳܟܰܢܳܐ ܡܠܰܟ݂ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ ܘܰܠܟܽܠܶܗ ܝܺܣܪܳܐܶܝܠ. ܘܗܳܟܰܢܳܐ ܘܗܳܟܰܢܳܐ ܡܶܠܟܶܬ݂ ܐܶܢܳܐ.
2Sa 17:16 ܗܳܫܳܐ ܫܰܕܰܪܘ ܒܰܥܓܰܠ ܚܰܘܰܘ ܠܕܰܘܺܝܕ݂. ܘܶܐܡܰܪܘ ܠܶܗ. ܠܳܐ ܬܒܽܘܬ݂ ܒܠܺܠܝܳܐ ܒܰܦܩܰܥܬ݂ܳܐ ܕܡܰܕܒܪܳܐ. ܐܶܠܳܐ ܥܒܰܪ ܠܳܟ݂. ܕܠܳܐ ܬܺܐܒܰܕ݂ ܐܰܢ̱ܬ ܘܟܽܠܶܗ ܥܰܡܳܐ ܕܥܰܡܳܟ݂.
2Sa 17:17 ܘܢܳܬܳܢ ܘܰܐܚܺܝܡܥܶܨ ܩܳܝܡܺܝܢ ܥܠ ܓܶܢ̱ܒ ܥܰܝܢܳܐ ܕܩܳܨܪܳܐ. ܘܶܐܙܰܠ̱ܬ݂ ܐܰܡܬ݂ܳܐ ܚܰܘܝܰܬ݂ ܐܶܢܽܘܢ. ܘܶܐܙܰܠ ܘܚܰܘܺܝܘ ܠܡܰܠܟܳܐ ܕܰܘܺܝܕ݂ ܡܶܛܽܠ ܕܠܳܐ ܐܶܫܟܰܚܘ ܠܡܶܬ݂ܚܙܳܝܽܘ ܘܰܠܡܶܥܰܠ ܠܰܩܪܺܝܬ݂ܳܐ.
2Sa 17:18 ܘܰܚܙܳܐ ܐܶܢܽܘܢ ܛܰܠܝܳܐ. ܘܚܰܘܺܝ ܠܰܐܒܺܝܫܠܳܘܡ. ܘܶܐܙܰܠܘ ܬܖ̈ܰܝܗܽܘܢ. ܘܥܰܠܘ ܠܒܰܝܬܶܗ ܕܓܰܒܪܳܐ ܚܰܕ݂ ܡܶܢ ܒܶܝܬ݂ ܚܽܘܪܺܝܡ. ܘܺܐܝܬ݂ ܗܘܳܐ ܠܶܗ ܒܺܪܳܐ ܒܕܳܪܬܶܗ. ܘܰܢܚܶܬ݂ܘ ܠܳܗ̇.
2Sa 17:19 ܘܢܶܣܒܰܬ݂ ܠܳܗ̇ ܐܰܢ̱ܬܬ݂ܳܐ ܦܪܳܣܳܐ. ܘܦܶܪܣܰܬ݂ ܠܥܶܠ ܡܶܢ ܒܺܪܳܐ. ܘܫܶܛܚܰܬ݂ ܥܠܰܘܗܝ ܪܽܘܫܳܐ. ܘܐ̱ܢܳܫ ܠܳܐ ܝܳܕܰܥ.
2Sa 17:20 ܘܶܐܬ݂ܰܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܠܒܰܝܬܳܗ̇ ܕܰܐܢ̱ܬܬ݂ܳܐ. ܘܳܐܡܪܺܝܢ. ܐܰܝܟܰܘ ܐܰܚܺܝܡܥܶܨ ܘܢܳܬܳܢ. ܐܳܡܪܳܐ ܠܗܽܘܢ ܐܰܢ̱ܬܬ݂ܳܐ. ܥܒܰܪܘ ܠܗܽܘܢ ܡܶܟܳܐ. ܡܶܛܽܠ ܕܡܰܝ̈ܳܐ ܒܥܰܘ ܘܠܳܐ ܐܶܫܟܰܚܘ. ܘܰܗܦܰܟ݂ܘ ܠܗܽܘܢ ܠܽܐܘܪܺܫܠܶܡ.
2Sa 17:21 ܘܡܶܢ ܒܳܬܰܪ ܕܶܐܙܰܠܘ ܠܗܽܘܢ. ܣܠܶܩܘ ܗܳܢܽܘܢ ܡܶܢ ܒܺܪܳܐ. ܘܶܐܙܰܠܘ ܘܚܰܘܺܝܘ ܠܡܰܠܟܳܐ ܕܰܘܺܝܕ݂ ܘܶܐܡܰܪܘ ܠܶܗ. ܩܽܘܡ ܒܰܥܓܰܠ ܘܰܥܒܰܪ ܡܰܝ̈ܳܐ. ܡܶܛܽܠ ܕܗܳܟܰܢܳܐ ܡܠܰܟ݂ ܥܠܰܝܟܽܘܢ ܐܰܚܺܝܬܽܘܦܶܝܠ.
2Sa 17:22 ܘܩܰܕܶܡ ܕܰܘܺܝܕ݂ ܘܟܽܠܶܗ ܥܰܡܳܐ ܕܥܰܡܶܗ. ܘܰܥܒܰܪܘ ܝܽܘܪܕܢܳܢ. ܘܟܰܕ݂ ܣܠܶܩ ܫܰܦܪܳܐ. ܠܳܐ ܦܳܫ ܐ̱ܢܳܫ ܕܠܳܐ ܥܒܰܪ ܝܽܘܪܕܢܳܢ.
2Sa 17:23 ܘܰܐܚܺܝܬܽܘܦܶܝܠ ܚܙܳܐ ܕܠܳܐ ܫܰܪ ܡܶܠܟܶܗ. ܘܰܐܪܡܺܝ ܥܰܠ ܚܡܳܪܶܗ. ܘܩܳܡ ܐܶܙܰܠ ܠܒܰܝܬܶܗ ܘܠܰܩܪܺܝܬܶܗ. ܘܦܰܩܶܕ݂ ܥܰܠ ܒܰܝܬܶܗ. ܘܰܚܢܰܩ ܢܰܦܫܶܗ ܘܡܺܝܬ݂. ܘܶܐܬ݂ܩܒܰܪ ܒܩܰܒܪܳܐ ܕܰܐܒܽܘܗܝ.
2Sa 17:24 ܘܕܰܘܺܝܕ݂ ܥܒܰܪ ܠܡܰܚܢܺܝܡ. ܘܰܐܒܺܝܫܠܳܘܡ ܥܒܰܪ ܝܽܘܪܕܢܳܢ. ܗܽܘ ܘܟܽܠܶܗ ܝܺܣܪܳܐܶܝܠ ܥܰܡܶܗ.
2Sa 17:25 ܘܰܠܥܰܡܣܳܐ ܐܰܩܺܝܡ ܐܰܒܺܝܫܠܳܘܡ ܚܠܳܦ ܝܽܘܐܳܒ ܥܰܠ ܚܰܝܠܳܐ. ܘܥܰܡܣܳܐ ܒܰܪ ܓܰܒܪܳܐ ܗܘܳܐ ܐܺܝܣܰܪܠܳܝܳܐ ܘܰܫܡܶܗ ܝܰܬ݂ܪܳܐ. ܕܥܰܠ ܗܘܳܐ ܥܰܠ ܐܰܒܺܝܓܶܠ ܒܰܪܬ݂ ܢܳܚܳܫ ܚܳܬ݂ܳܗ̇ ܕܨܽܘܪܺܝܳܐ ܐܶܡܶܗ ܕܝܽܘܐܳܒ.
2Sa 17:26 ܘܰܫܪܳܐ ܝܺܣܪܳܐܶܝܠ ܘܰܐܒܺܝܫܠܳܘܡ ܒܰܐܪܥܳܐ ܕܓܶܠܥܳܕ݂
2Sa 17:27 ܘܟܰܕ݂ ܐܶܬ݂ܳܐ ܕܰܘܺܝܕ݂ ܠܡܰܚܢܺܝܡ. ܘܰܐܒܺܝܫܝ ܒܰܪ ܢܳܚܳܡ ܡܶܢ ܪܰܒܬ݂ ܕܰܒܢܰܝ̈ ܥܰܡܽܘܢ. ܘܡܳܟ݂ܺܝܪ ܒܰܪ ܓܡܺܝܠ ܡܶܢ ܠܽܘܕ݂ܒܰܪ. ܘܒܰܪܙܶܠܝ ܓܶܠܥܳܕ݂ܝܳܐ ܡܶܢ ܕܽܘܒܠܺܝܢ.
2Sa 17:28 ܩܰܪܶܒܘ ܥܰܖ̈ܣܳܬ݂ܳܐ. ܘܶܫܘ̈ܝܳܬ݂ܳܐ. ܘܡܳܐܢ̈ܶܐ ܕܦܰܚܳܪܳܐ. ܘܚܶܛ̈ܶܐ. ܘܰܣܥܳܖ̈ܶܐ. ܘܩܶܠܝ̈ܳܬ݂ܳܐ. ܘܩܰܡܚܳܐ. ܘܓܽܘ̈ܡܶܐ. ܘܰܛܠܰܦܚ̈ܶܐ.
2Sa 17:29 ܘܕܶܒܫܳܐ. ܘܚܶܐܘܬ݂ܳܐ. ܘܥܳܢ̈ܳܐ. ܘܓܽܘܒܢ̈ܶܐ ܕܬܰܘܖ̈ܶܐ. ܩܰܪܶܒܘ ܠܕܰܘܺܝܕ݂ ܘܰܠܥܰܡܳܐ ܕܺܐܝܬ݂ ܥܰܡܶܗ. ܠܡܶܐܟ݂ܰܠ. ܡܶܛܽܠ ܕܳܐܡܪܺܝܢ ܕܥܰܡܳܐ ܟܦܶܢ ܗܽܘ ܘܰܡܛܰܪܰܦ ܘܰܨܗܶܐ ܒܡܰܕܒܪܳܐ.
2Sa 18:1 ܘܰܡܢܳܐ ܕܰܘܺܝܕ݂ ܠܥܰܡܳܐ ܕܥܰܡܶܗ. ܘܰܐܩܺܝܡ ܥܠܰܝܗܽܘܢ ܪܰܒܝ ܐܰܠܦ̈ܶܐ. ܘܖ̈ܰܒܰܝ ܡܰܐܘ̈ܳܬ݂ܳܐ.
2Sa 18:2 ܬܽܘܠܬ݂ܳܐ ܥܰܡ ܝܽܘܐܳܒ. ܘܬܽܘܠܬ݂ܳܐ ܥܰܡ ܐܳܒܺܝܫܰܝ ܒܰܪ ܨܽܘܪܺܝܳܐ ܐܰܚܽܘܗܝ ܕܝܽܘܐܳܒ. ܘܬܽܘܠܬ݂ܳܐ ܥܰܡ ܐܳܬ݂ܺܝ ܓܳܬܳܝܳܐ.
2Sa 18:3 ܘܶܐܡܰܪ ܡܰܠܟܳܐ ܠܥܰܡܳܐ. ܐܶܢ ܡܶܥܪܰܩ ܥܳܪܩܺܝܢ ܚܢܰܢ. ܠܳܐ ܣܳܝܡܺܝܢ ܥܠܰܝܢ ܒܠܶܒܗܽܘܢ. ܗܳܫܳܐ ܟܰܕ݂ܽܘ ܠܰܢ ܥܶܣܪܳܐ ܐܰܠܦܺܝ̈ܢ. ܛܳܒ ܠܰܢ ܕܢܶܗܘܽܘܢ ܠܰܢ ܡܥܰܕܖ̈ܳܢܶܐ ܡܶܢ ܩܽܘܖ̈ܝܳܐ.
2Sa 18:4 ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܕܰܘܺܝܕ݂. ܚܢܰܢ ܢܶܦܽܘܩ ܘܢܶܣܬܰܪܗܰܒ ܠܡܶܬ݂ܟܰܬܳܫܽܘ ܥܰܡܗܽܘܢ. ܐܳܡܰܪ ܠܗܽܘܢ ܡܰܠܟܳܐ. ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܽܘܢ ܥܒܶܕܘ. ܘܩܳܡ ܡܰܠܟܳܐ ܥܰܠ ܝܰܕ݂ ܬܰܪܥܳܐ. ܘܟܽܠܶܗ ܥܰܡܳܐ ܢܦܰܩܘ ܠܡܰܐܘ̈ܳܬ݂ܳܐ ܘܠܰܐܠܦ̈ܶܐ.
2Sa 18:5 ܘܦܰܩܶܕ݂ ܡܰܠܟܳܐ ܠܝܽܘܐܳܒ. ܘܠܰܐܒܺܝܫܰܝ. ܘܠܳܐܬܺܝ. ܕܰܐܚܽܘܕ݂ܘ ܠܺܝ ܠܛܰܠܝܳܐ ܐܰܒܺܝܫܠܳܘܡ ܟܰܕ݂ ܚܰܝ. ܘܰܫܡܰܥܘ ܟܽܠܶܗ ܥܰܡܳܐ ܟܰܕ݂ ܦܰܩܶܕ݂ ܡܰܠܟܳܐ ܠܟܽܠܗܽܘܢ ܪܰܘܖ̈ܒܳܢܶܐ ܥܰܠ ܨܒܽܘܬ݂ܳܐ ܕܰܐܒܺܝܫܠܳܘܡ.
2Sa 18:6 ܘܰܢܦܰܩܘ ܥܰܡܳܐ ܠܕܰܒܪܳܐ. ܠܽܐܘܪܥܶܗ ܕܺܝܣܪܳܐܶܝܠ.
2Sa 18:7 ܘܰܗܘܳܐ ܩܪܳܒܳܐ. ܘܶܐܬܬܒܰܪ ܬܰܡܳܢ ܥܰܡܳܐ ܕܺܝܣܪܳܐܶܝܠ. ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂. ܘܰܗܘܳܐ ܬܰܡܳܢ ܡܰܘܬܳܢܳܐ ܪܰܒܳܐ ܥܶܣܪܺܝܢ ܐܰܠܦܺܝ̈ܢ.
2Sa 18:8 ܘܰܗܘܳܐ ܩܪܳܒܳܐ ܣܰܓܺܝܐܳܐ ܕܛܳܒ ܥܰܠ ܐܰܦܶܝ̈ܗ̇ ܕܰܐܪܥܳܐ. ܘܶܐܟܠܰܬ݂ ܚܰܝܘܰܬ݂ ܥܳܒܳܐ ܡܶܢ ܥܰܡܳܐ. ܝܰܬܺܝܪ ܡܶܢ ܕܰܐܘܒܕܰܬ݂ ܚܰܪܒܳܐ ܒܗܰܘ ܝܰܘܡܳܐ.
2Sa 18:9 ܘܶܐܣܬܰܩܒܰܠ ܐܰܒܺܝܫܠܳܘܡ ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂. ܘܰܐܒܺܝܫܠܳܘܡ ܪܟ݂ܺܝܒ ܗܘܳܐ ܥܰܠ ܟܽܘܕܰܢܝܳܐ. ܘܥܰܠ ܟܽܘܕܰܢܝܳܐ ܬܚܶܝܬ݂ ܣܰܘܟܬ݂ܳܐ ܕܺܐܝܠܬܳܐ ܪܰܒܬܳܐ. ܘܶܐܬ݂ܥܪܺܝ ܪܺܝܫܶܗ ܕܰܐܒܺܝܫܠܳܘܡ ܒܺܐܝܠܬܳܐ ܪܰܒܬܳܐ. ܘܶܐܬܬܠܺܝ ܒܶܝܬ݂ ܫܡܰܝܳܐ ܠܰܐܪܥܳܐ. ܘܟ݂ܽܘܕܰܢܝܳܐ ܕܰܬ݂ܚܽܘܬ݂ܰܘܗܝ ܥܒܰܪ ܘܶܐܙܰܠ.
2Sa 18:10 ܘܰܚܙܳܐ ܓܰܒܪܳܐ. ܘܚܰܘܺܝ ܠܝܽܘܐܳܒ. ܘܶܐܡܰܪ. ܚܙܺܝܬܶܗ ܠܰܐܒܺܝܫܠܳܘܡ ܟܰܕ݂ ܬܠܶܐ ܒܺܐܝܠܬܳܐ.
2Sa 18:11 ܐܳܡܰܪ ܠܶܗ ܝܽܘܐܳܒ ܠܓܰܒܪܳܐ ܕܚܰܘܝܶܗ. ܟܰܕ݂ ܚܙܰܝܬܳܝܗܝ. ܠܡܳܢܳܐ ܠܳܐ ܡܚܰܝܬܳܝܗܝ. ܘܰܐܪܡܺܝܬܳܝܗܝ ܥܰܠ ܐܰܪܥܳܐ. ܘܶܐܢܳܐ ܝܳܗܶܒ ܗܘܺܝܬ݂ ܠܳܟ݂ ܥܶܣܪܳܐ ܕܟܶܣܦܳܐ ܘܰܠܒܽܘܫܳܐ ܚܰܕ݂.
2Sa 18:12 ܐܳܡܰܪ ܠܶܗ ܗܰܘ ܓܰܒܪܳܐ ܠܝܽܘܐܳܒ. ܐܶܠܽܘ ܡܢܰܝܬ ܝܰܗܒܬ ܠܺܝ ܐܳܠܶܦ ܕܟܶܣܦܳܐ. ܠܳܐ ܐܰܘܫܛܶܬ݂ ܐܺܝܕ݂ܝ ܥܠ ܒܰܪ ܡܰܠܟܳܐ. ܩܕ݂ܳܡܰܝ ܓܶܝܪ ܦܰܩܶܕ݂ ܡܰܠܟܳܐ ܠܳܟ݂. ܘܠܰܐܒܺܝܫܰܝ. ܘܠܳܐܬ݂ܺܝ. ܘܶܐܡܰܪ. ܐܶܙܕܰܗܪܘ ܠܺܝ ܒܛܰܠܝܳܐ ܐܰܒܺܝܫܠܳܘܡ.
2Sa 18:13 ܐܶܠܽܘ ܥܶܒܕܶܬ݂ ܒܢܰܦܫܝ. ܡܰܣܟܶܠ ܗܘܺܝܬ݂. ܘܡܶܕܶܡ ܠܳܐ ܡܶܬܛܰܫܶܐ ܗܘܳܐ ܡܶܢ ܡܰܠܟܳܐ. ܘܰܐܢ̱ܬ ܩܳܐܶܡ ܗܘܰܝܬ ܡܶܢ ܩܒܽܘܠ.
2Sa 18:14 ܐܳܡܰܪ ܠܶܗ ܝܽܘܐܳܒ. ܠܳܐ ܗܳܟܰܢܳܐ. ܐܶܢܳܐ ܐܶܫܰܪܶܐ ܩܕܳܡܰܝܟ. ܘܰܢܣܰܒ ܝܽܘܐܳܒ ܬܠܳܬܳܐ ܫܰܒ̈ܛܺܝܢ ܒܺܐܝܕܶܗ. ܘܰܡܚܳܐ ܐܶܢܽܘܢ ܒܠܶܒܶܗ ܕܰܐܒܺܝܫܠܳܘܡ. ܘܰܥܕܰܟܺܝܠ ܚܰܝ ܗܘܳܐ ܘܰܬܠܶܐ ܒܺܐܝܠܬܳܐ.
2Sa 18:15 ܘܰܗܦܰܟ݂ܘ ܥܶܣܪܳܐ ܥܠܰܝܡ̈ܺܝܢ ܫܩܺܝ̈ܠܰܝ ܡܳܐܢܰܘ̈ܗܝ ܕܝܽܘܐܳܒ. ܘܰܡܚܰܐܗܝ ܠܰܐܒܺܝܫܠܳܘܡ ܘܩܰܛܠܽܘܗܝ.
2Sa 18:16 ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܰܗܦܰܟ݂ ܠܶܗ ܟܽܠܶܗ ܥܰܡܳܐ ܕܪܳܕܶܦ ܗܘܳܐ ܒܳܬܰܪ ܝܺܣܪܳܐܶܝܠ. ܡܶܛܽܠ ܕܰܟܠܳܝܗܝ ܝܽܘܐܳܒ ܠܥܰܡܳܐ.
2Sa 18:17 ܘܢܰܣܒܽܘܗܝ ܠܰܐܒܺܝܫܠܳܘܡ ܘܰܐܪܡܝܽܘܗܝ ܒܓܽܘܒܳܐ ܒܓܽܘܡܳܨܳܐ ܪܰܒܳܐ. ܘܰܐܩܺܝܡܘ ܥܠܰܘܗܝ ܝܰܓܪܳܐ ܪܰܒܳܐ ܕܟܺܐܦ̈ܶܐ ܪܰܘܖ̈ܒܳܬ݂ܳܐ. ܘܟܽܠܶܗ ܝܺܣܪܳܐܶܝܠ ܥܪܰܩܘ ܐ̱ܢܳܫ ܠܡܰܫܟܢܶܗ.
2Sa 18:18 ܘܰܐܒܺܝܫܠܳܘܡ ܥܰܕ݂ ܗܽܘ ܚܰܝ. ܢܣܰܒ ܗܘܳܐ ܘܰܐܩܺܝܡ ܗܘܳܐ ܠܶܗ ܨܰܠܡܳܐ ܒܥܽܘܡܩܳܐ ܕܡܰܠܟ̈ܶܐ. ܡܶܛܽܠ ܕܶܐܡܰܪ ܗܘܳܐ. ܕܠܰܝܬ ܠܺܝ ܡܰܢ ܕܢܶܥܒܶܕ݂ ܫܶܡܝ. ܘܰܩܪܳܝܗܝ ܠܨܰܠܡܳܐ ܥܰܠ ܫܡܶܗ. ܘܶܐܬ݂ܩܰܪܝܰܬ݂ ܐܺܝܕ݂ܶܗ ܕܰܐܒܺܝܫܠܳܘܡ ܥܕܰܡܳܐ ܠܝܰܘܡܳܢܳܐ.
2Sa 18:19 ܘܰܐܚܺܝܡܥܶܨ ܒܰܪ ܨܳܕܽܘܩ ܐܶܡܰܪ. ܐܶܪܗܰܛ ܐܶܣܒܪܺܝܘܗܝ ܠܡܰܠܟܳܐ. ܕܕܳܢܶܗ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܘ̈ܗܝ.
2Sa 18:20 ܐܳܡܰܪ ܠܶܗ ܝܽܘܐܳܒ. ܠܳܐ ܘܳܠܶܐ ܕܰܬ݂ܣܰܒܰܪ ܝܰܘܡܳܢܳܐ. ܐܶܠܳܐ ܣܰܒܰܪ ܒܝܰܘܡܳܐ ܐ̱ܚܪܺܢܳܐ. ܠܳܐ ܬܣܰܒܰܪ ܝܰܘܡܳܢܳܐ. ܥܰܠ ܒܰܪ ܡܰܠܟܳܐ ܗܽܘ ܓܶܝܪ ܡܣܰܒܰܪ ܐܰܢ̱ܬ ܕܡܺܝܬ݂.
2Sa 18:21 ܘܶܐܡܰܪ ܝܽܘܐܳܒ ܠܟ݂ܽܘܫܺܝ. ܙܶܠ ܚܰܘܳܐ ܠܡܰܠܟܳܐ ܡܶܕܶܡ ܕܰܚܙܰܝܬ.
2Sa 18:22 ܘܰܪܗܶܛ ܬܽܘܒ ܐܰܚܺܝܡܥܶܨ ܒܰܪ ܨܳܕܽܘܩ. ܘܶܐܡܰܪ ܠܶܗ ܠܝܽܘܐܳܒ. ܡܳܢܳܐ ܡܳܕܶܝܢ. ܐܶܪܗܰܛ ܐܳܦ ܐܶܢܳܐ ܐܺܙܰܠ ܒܳܬܰܪ ܟܽܘܫܺܝ. ܐܳܡܰܪ ܠܶܗ ܝܽܘܐܳܒ. ܠܡܳܢܳܐ ܪܳܗܶܛ ܐܰܢ̱ܬ ܒܶܪܝ. ܕܠܳܐ ܐ̱ܢܳܫ ܝܳܗܶܒ ܠܳܟ݂ ܕܰܣܒܰܪܬ݂ܳܐ.
2Sa 18:23 ܐܳܡܰܪ ܠܶܗ ܡܳܢܳܐ ܡܳܕܶܝܢ. ܐܶܪܗܰܛ. ܐܶܡܰܪ ܠܶܗ ܗܰܪܛ. ܘܰܪܗܶܛ ܐܰܚܺܝܡܥܶܨ ܒܽܐܘܪܚܳܐ ܕܟ݂ܳܟܳܪ. ܘܥܰܒܪܶܗ ܠܟ݂ܽܘܫܺܝ.
2Sa 18:24 ܘܕܰܘܺܝܕ݂ ܝܳܬ݂ܶܒ ܗܘܳܐ ܒܶܝܬ݂ ܬܪܶܝܢ ܬܰܖ̈ܥܺܝܢ. ܘܗܰܠܶܟ݂ ܕܰܘܩܳܐ ܥܰܠ ܐܶܓܳܪܳܐ ܕܬܰܪܥܳܐ ܕܫܽܘܪܳܐ. ܘܰܐܪܺܝܡ ܥܰܝܢܰܘ̈ܗܝ. ܘܰܚܙܳܐ ܓܰܒܪܳܐ ܕܪܳܗܶܛ ܒܰܠܚܽܘܕ݂ܘܗܝ.
2Sa 18:25 ܘܰܩܪܳܐ ܕܰܘܩܳܐ. ܘܚܰܘܺܝ ܠܡܰܠܟܳܐ. ܘܶܐܡܰܪ ܡܰܠܟܳܐ. ܐܶܢ ܒܰܠܚܽܘܕ݂ܰܘܗܝ ܗܽܘ. ܣܒܰܪܬ݂ܳܐ ܒܦܽܘܡܶܗ.
2Sa 18:26 ܘܗܰܠܶܟ݂ ܐܶܬ݂ܳܐ. ܘܰܩܪܶܒ ܘܰܩܪܳܐ ܕܰܘܩܳܐ ܠܬܰܪܥܳܐ ܘܶܐܡܰܪ. ܗܳܐ ܓܰܒܪܳܐ ܐ̱ܚܪܺܢܳܐ ܪܳܗܶܛ ܒܰܠܚܽܘܕ݂ܰܘܗܝ.
2Sa 18:27 ܘܶܐܡܰܪ ܕܰܘܩܳܐ. ܚܳܙܶܐ ܐ̱ܢܳܐ ܪܶܗܛܶܗ ܕܩܰܕܡܳܝܳܐ. ܐܰܝܟ݂ ܪܶܗܛܳܐ ܕܰܐܚܺܝܡܥܶܨ ܒܰܪ ܨܳܕܽܘܩ. ܐܳܡܰܪ ܡܰܠܟܳܐ. ܓܰܒܪܳܐ ܗ̱ܘ ܛܳܒܳܐ ܗܳܢܳܐ. ܘܒܰܣܒܰܪܬ݂ܳܐ ܗ̱ܘ ܛܳܒܬ݂ܳܐ ܐܶܬ݂ܳܐ.
2Sa 18:28 ܘܰܩܪܳܐ ܠܰܐܚܺܝܡܥܶܨ. ܘܶܐܡܰܪ ܠܶܗ ܡܰܠܟܳܐ. ܐܶܬܰܝܬ ܒܰܫܠܳܡ. ܘܰܣܓܶܕ݂ ܠܡܰܠܟܳܐ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܶܐܡܰܪ ܒܪܺܝܟ݂ ܗܽܘ ܡܳܪܝܳܐ ܐܰܠܳܗܳܟ݂ ܕܰܐܫܠܶܡ ܐܶܢܽܘܢ ܠܐ̱ܢܳܫ̈ܐ ܕܰܐܘܫܶܒܘ ܐܺܝܕܰܝ̈ܗܽܘܢ ܥܰܠ ܡܳܪܝ ܡܰܠܟܳܐ.
2Sa 18:29 ܐܳܡܰܪ ܠܶܗ ܡܰܠܟܳܐ. ܫܰܪܺܝܪ ܗܽܘ ܛܰܠܝܳܐ ܐܰܒܺܝܫܠܳܘܡ. ܐܶܡܰܪ ܠܶܗ ܐܰܚܺܝܡܥܶܨ. ܚܙܺܝܬ݂ ܚܰܝܠܳܐ ܪܰܒܳܐ ܕܰܣܕ݂ܺܝܪ ܥܰܠ ܝܽܘܐܳܒ ܥܰܒܕܶܗ ܕܡܳܪܝ ܡܰܠܟܳܐ. ܘܰܠܥܰܒܕܳܟ݂ ܠܳܐ ܝܕܶܥܶܬ݂ ܡܳܢܳܐ ܗܘܳܝܗܝ.
2Sa 18:30 ܐܳܡܰܪ ܠܶܗ ܡܰܠܟܳܐ. ܩܽܘܡ ܗܳܪܟܳܐ. ܘܶܐܬ݂ܗܦܶܟ݂ ܘܩܳܡ.
2Sa 18:31 ܘܗܳܐ ܟܽܘܫܺܝ ܐܶܬ݂ܳܐ. ܘܶܐܡܰܪ. ܢܶܣܬܰܒܰܪ ܡܳܪܝ ܡܰܠܟܳܐ. ܕܕ݂ܳܢܶܗ ܡܳܪܝܳܐ ܝܰܘܡܳܢܳܐ ܡܶܢ ܐܺܝܕ݂ܳܐ ܕܟܽܠ ܡܰܢ ܕܩܳܝܡܺܝܢ ܥܠܰܘܗܝ.
2Sa 18:32 ܐܳܡܰܪ ܠܶܗ ܡܰܠܟܳܐ ܠܟ݂ܽܘܫܺܝ. ܫܰܪܺܝܪ ܗܽܘ ܛܰܠܝܳܐ ܐܰܒܺܝܫܠܳܘܡ. ܐܳܡܰܪ ܟܽܘܫܺܝ. ܢܶܗܘܽܘܢ ܒܥܶܠܕܒܳܒܰܝ̈ܟ ܐܰܝܟ݂ ܛܰܠܝܳܐ ܡܳܪܝ ܡܰܠܟܳܐ. ܘܟܽܠ ܕܩܳܡܘ ܥܠܰܝܟ ܠܒܺܝܫܬܳܐ.
2Sa 18:33 ܘܶܐܬ݂ܡܰܪܡܰܪ ܡܰܠܟܳܐ. ܘܰܣܠܶܩ ܠܩܰܝܛܽܘܢܳܐ ܘܰܒܟܳܐ. ܘܟܰܕ݂ ܒܳܟ݂ܶܐ. ܗܳܟܰܢܳܐ ܐܳܡܰܪ ܗܘܳܐ. ܒܶܪܝ ܐܰܒܺܝܫܠܳܘܡ. ܒܶܪܝ ܒܶܪܝ ܐܰܒܺܝܫܠܳܘܡ. ܡܰܢ ܕܶܝܢ ܐܰܡܺܝܬܰܢܝ ܚܠܳܦܰܝܟ. ܐܰܒܺܝܫܠܳܘܡ ܒܶܪܝ.
2Sa 19:1 ܘܶܐܡܰܪܘ ܠܝܽܘܐܳܒ. ܕܗܳܐ ܒܳܟ݂ܶܐ ܡܰܠܟܳܐ. ܘܡܶܬ݂ܐܒܶܠ ܥܰܠ ܐܰܒܺܝܫܠܳܘܡ.
2Sa 19:2 ܘܰܗܘܳܐ ܒܗܰܘ ܝܰܘܡܳܐ ܐܶܒܠܳܐ ܠܟܽܠܶܗ ܥܰܡܳܐ. ܡܶܛܽܠ ܕܰܫܡܰܥܘ ܥܰܡܳܐ ܒܗܰܘ ܝܰܘܡܳܐ ܕܟ݂ܶܪܝܰܬ݂ ܠܡܰܠܟܳܐ ܥܰܠ ܒܪܶܗ.
2Sa 19:3 ܘܶܐܬ݂ܛܰܫܺܝܘ ܥܰܡܳܐ ܒܗܰܘ ܝܰܘܡܳܐ ܠܡܶܥܰܠ ܠܰܩܪܺܝܬ݂ܳܐ. ܐܰܝܟ݂ ܕܡܶܬܛܰܫܶܐ ܥܰܡܳܐ ܕܒܳܗܬܺܝܢ ܡܳܐ ܕܥܳܪܩܺܝܢ ܡܶܢ ܩܪܳܒܳܐ.
2Sa 19:4 ܘܡܰܠܟܳܐ ܚܰܦܺܝ ܐܰܦܰܘ̈ܗܝ. ܘܰܐܝܠܶܠ ܒܩܳܠܳܐ ܪܳܡܳܐ. ܘܶܐܡܰܪ. ܒܶܪܝ ܐܰܒܺܝܫܠܳܘܡ. ܒܶܪܝ ܐܰܒܺܝܫܠܳܘܡ.
2Sa 19:5 ܘܥܰܠ ܝܽܘܐܳܒ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ. ܐܰܒܗܶܬܬ ܝܰܘܡܳܢܳܐ ܐܰܦ̈ܶܐ ܕܟܽܠܗܽܘܢ ܥܰܒ̈ܕܰܝܟ. ܕܦܰܠܶܛܘ ܢܰܦܫܳܟ݂ ܝܰܘܡܳܢܳܐ. ܘܢܰܦܫܳܐ ܕܰܒܢܰܝ̈ܟ ܘܕܰܒ̈ܢܳܬܳܟ݂. ܘܢܰܦܫܳܐ ܕܢܶܫܰܝ̈ܟ. ܘܢܰܦܫܳܐ ܕܰܕ݂ܖ̈ܽܘܟܳܬܳܟ݂.
2Sa 19:6 ܘܰܪܚܶܡܬ ܣܳܢܰܐܝ̈ܟ. ܘܰܣܢܰܝܬ ܖ̈ܳܚܡܰܝܟ. ܘܚܰܘܺܝܬ ܝܰܘܡܳܢܳܐ. ܕܠܰܝܬ ܠܳܟ݂ ܠܳܐ ܚܺܐܖ̈ܶܐ ܘܠܳܐ ܥܰܒܕ̈ܶܐ. ܝܳܕܰܥ ܐ̱ܢܳܐ ܝܰܘܡܳܢܳܐ. ܕܶܐܠܽܘ ܐܰܒܺܝܫܠܳܘܡ ܚܰܝ ܗܘܳܐ. ܟܽܠܰܢ ܡܺܝܬ݂ܺܝܢ ܗܘܰܝܢ. ܘܫܰܦܺܝܪ ܗܘܳܐ ܒܥܰܝܢܰܝ̈ܟ.
2Sa 19:7 ܗܳܫܳܐ ܩܽܘܡ ܦܽܘܩ ܘܡܰܠܶܠ ܥܰܡ ܥܰܒܕܰܝ̈ܟ. ܡܶܛܽܠ ܕܰܒܡܳܪܝܳܐ ܝܺܡܰܝܬ݂. ܕܶܐܢ ܠܳܐ ܢܳܦܶܩ ܐܰܢ̱ܬ. ܠܳܐ ܒܳܐܶܬ݂ ܐ̱ܢܳܫ ܠܘܳܬ݂ܳܟ݂ ܒܠܺܠܝܳܐ ܗܳܢܳܐ. ܘܒܳܐܫܳܐ ܠܳܟ݂ ܗܳܕ݂ܶܐ ܡܶܢ ܟܽܠܗܶܝܢ ܒܺܝ̈ܫܳܬܳܐ ܕܶܐܬܰܝ̈ ܥܠܰܝܟ ܡܶܢ ܛܰܠܝܽܘܬܳܟ݂ ܘܰܥܕܰܡܳܐ ܠܗܳܫܳܐ.
2Sa 19:8 ܘܩܳܡ ܡܰܠܟܳܐ ܘܺܝܬ݂ܶܒ ܒܬܰܪܥܳܐ. ܘܚܰܘܺܝܘ ܠܟܽܠܶܗ ܥܰܡܳܐ ܘܶܐܡܰܪܘ. ܕܗܳܐ ܡܰܠܟܳܐ ܝܳܬ݂ܶܒ ܒܬܰܪܥܳܐ. ܘܶܐܬ݂ܳܐ ܟܽܠܶܗ ܥܰܡܳܐ ܩܕ݂ܳܡ ܡܰܠܟܳܐ. ܘܺܝܣܪܳܐܶܝܠ ܥܪܰܩܘ ܐ̱ܢܳܫ ܠܡܰܫܟܢܶܗ.
2Sa 19:9 ܘܰܗܘܳܐ ܟܽܠܶܗ ܥܰܡܳܐ ܪܳܢܶܝܢ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܳܐܡܪܺܝܢ. ܡܰܠܟܳܐ ܦܰܨܝܰܢ ܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܢ. ܘܗܽܘ ܦܰܠܛܰܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܗܳܫܳܐ ܬܰܘ ܢܶܥܪܽܘܩ ܠܰܢ ܡܶܢ ܐܰܪܥܳܐ ܡܶܢ ܒܳܬܰܪ ܐܰܒܺܝܫܠܳܘܡ.
2Sa 19:10 ܐܰܒܺܝܫܠܳܘܡ ܓܶܝܪ ܕܰܡܫܰܚܢ ܘܰܐܩܺܝܡܢ ܥܠܰܢ ܡܰܠܟܳܐ. ܡܺܝܬ݂ ܠܶܗ ܒܰܩܪܳܒܳܐ. ܘܶܐܡܰܪܘ ܓܒܰܪ ܠܚܰܒܪܶܗ. ܠܡܳܢܳܐ ܡܶܟܺܝܠ ܡܶܬܬܰܘܫܺܝܢ ܐܢ̱ܬܽܘܢ. ܕܬܶܗܦܟ݂ܽܘܢ ܥܰܡ ܡܰܠܟܳܐ. ܬܰܘ ܢܰܗܦܟ݂ܺܝܘܗܝ ܠܒܰܝܬܶܗ.
2Sa 19:11 ܘܡܶܠܬ݂ܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܥܶܠܰܬ݂ ܩܕ݂ܳܡ ܡܰܠܟܳܐ.
2Sa 19:12 ܘܶܐܡܰܪ ܠܗܽܘܢ ܡܰܠܟܳܐ. ܐܰܚܰܝ̈ ܐܰܢ̱ܬܽܘܢ. ܘܒܶܣܪܝ. ܘܓܰܪܡܝ. ܠܡܳܢܳܐ ܗܘܰܝܬܽܘܢ ܐ̱ܚܖ̈ܳܝܶܐ ܕܬܶܗܦܟ݂ܽܘܢ ܥܰܡ ܡܰܠܟܳܐ.
2Sa 19:13 ܘܶܐܡܰܪ ܠܥܰܡܣܳܐ. ܗܳܐ ܒܶܣܪܝ ܐܰܢ̱ܬ ܘܓܰܪܡܝ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܠܳܐ ܪܰܒ ܚܰܝܠܳܐ ܬܶܗܘܶܐ ܩܕ݂ܳܡܰܝ ܟܽܠܗܽܘܢ ܝܰܘ̈ܡܳܬ݂ܳܐ ܚܠܳܦ ܝܽܘܐܳܒ.
2Sa 19:14 ܘܰܐܣܛܺܝ ܠܶܒܳܐ ܕܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܐܰܝܟ݂ ܓܰܒܪܳܐ ܚܰܕ݂. ܘܰܫܠܰܚܘ ܠܡܰܠܟܳܐ ܘܶܐܡܰܪܘ ܠܶܗ. ܗܦܽܘܟ݂ ܐܰܢ̱ܬ ܘܟܽܠܗܽܘܢ ܥܰܒܕܰܝ̈ܟ.
2Sa 19:15 ܘܰܗܦܰܟ݂ ܡܰܠܟܳܐ ܘܶܐܬ݂ܳܐ ܥܕܰܡܳܐ ܠܝܽܘܪܕܢܳܢ. ܘܺܝܗܽܘܕܳܐ ܐܶܬ݂ܳܐ ܠܓܰܠܓܳܠܳܐ. ܠܡܺܐܙܰܠ ܠܽܐܘܪܥܶܐ ܕܡܰܠܟܳܐ. ܠܡܰܥܒܳܪܽܘܬܶܗ ܝܽܘܪܕܢܳܢ ܠܡܰܠܟܳܐ.
2Sa 19:16 ܘܶܐܣܬܰܪܗܰܒ ܫܶܡܥܺܝ ܒܰܪ ܓܶܐܪܳܐ ܕܡܶܢ ܒܶܢܝܳܡܶܝܢ. ܘܰܢܚܶܬ݂ ܥܰܡ ܓܰܒܖ̈ܶܐ ܕܺܝܗܽܘܕ݂ܳܐ ܠܽܐܘܪܥܶܗ ܕܡܰܠܟܳܐ ܕܰܘܺܝܕ݂.
2Sa 19:17 ܘܨܺܝܒܳܐ ܛܰܠܝܶܗ ܕܫܳܐܘܳܠ. ܘܚܰܡܶܫܬܰܥܣܰܪ ܒܢܰܘ̈ܗܝ ܘܥܶܣܪܺܝܢ ܥܰܒܕܰܘ̈ܗܝ ܥܰܡܶܗ ܥܒܰܪܘ. ܘܰܓܫܰܪܘ ܝܽܘܪܕܢܳܢ ܩܕ݂ܳܡ ܡܰܠܟܳܐ.
2Sa 19:18 ܘܰܥܒܰܕ݂ܘ ܡܥܰܒܖ̈ܳܢܶܐ ܕܢܰܥܒܪܽܘܢ ܠܰܕ݂ܒܶܝܬ݂ ܡܰܠܟܳܐ. ܘܰܕ݂ܢܶܥܒܕ݂ܽܘܢ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ. ܘܫܶܡܥܺܝ ܒܰܪ ܓܶܐܪܳܐ ܢܦܰܠ ܩܕ݂ܳܡ ܡܰܠܟܳܐ ܟܰܕ݂ ܥܳܒܰܪ ܝܽܘܪܕܢܳܢ.
2Sa 19:19 ܘܶܐܡܰܪ ܠܶܗ ܠܡܰܠܟܳܐ. ܠܳܐ ܬܶܚܫܽܘܒ ܠܺܝ ܡܳܪܝ ܣܰܟܠܽܘܬܳܐ. ܘܠܳܐ ܬܶܬܕܟܰܪ ܠܺܝ ܡܶܕܶܡ ܕܰܐܣܟܶܠ ܗܘܳܐ ܥܰܒܕܳܟ݂. ܒܝܰܘܡܳܐ ܕܰܢܦܰܩ ܡܳܪܝ ܡܰܠܟܳܐ ܡܶܢ ܐܽܘܪܺܫܠܶܡ. ܠܳܐ ܢܰܝܬܶܐ ܡܳܪܝ ܡܰܠܟܳܐ ܥܰܠ ܒܳܠܶܗ.
2Sa 19:20 ܝܳܕܰܥ ܐ̱ܢܳܐ ܥܰܒܕܳܟ݂ ܕܰܚܛܺܝܬ݂. ܘܗܳܐ ܐܶܬܺܝܬ݂ ܐܶܢܳܐ ܝܰܘܡܳܢܳܐ ܩܰܕ݂ܡܳܝ ܡܶܢ ܟܽܠܗܽܘܢ ܕܒܶܝܬ݂ ܝܰܘܣܶܦ. ܘܢܶܚܬܶܬ݂ ܠܽܐܘܪܥܶܗ ܕܡܳܪܝ ܡܰܠܟܳܐ.
2Sa 19:21 ܘܰܥܢܳܐ ܐܳܒܺܝܫܰܝ ܒܰܪ ܨܽܘܪܺܝܳܐ. ܘܶܐܡܰܪ. ܐܳܦܠܳܐ ܡܶܛܽܠ ܗܳܕ݂ܶܐ ܢܡܽܘܬ݂ ܫܶܡܥܺܝ. ܕܨܰܚܺܝ ܠܰܡܫܺܝܚܶܗ ܕܡܳܪܝܳܐ.
2Sa 19:22 ܘܶܐܡܰܪ ܕܰܘܺܝܕ݂ ܡܳܐ ܠܺܝ ܘܰܠܟܽܘܢ ܒܢܰܝ̈ ܨܽܘܪܺܝܳܐ. ܕܗܳܘܶܝܢ ܐܢ̱ܬܽܘܢ ܠܺܝ ܝܰܘܡܳܢܳܐ ܣܳܛܳܢܳܐ. ܝܰܘܡܳܢܳܐ ܠܳܐ ܢܡܽܘܬ݂ ܐ̱ܢܳܫ ܒܺܝܣܪܳܐܶܝܠ. ܠܳܐ ܝܳܕܰܥ ܐ̱ܢܳܐ ܝܰܘܡܳܢܳܐ ܕܡܰܠܟܳܐ ܐ̱ܢܳܐ ܒܺܝܣܪܳܐܶܝܠ.
2Sa 19:23 ܐܳܡܰܪ ܠܶܗ ܡܰܠܟܳܐ ܠܫܶܡܥܺܝ ܠܳܐ ܡܳܐܶܬ݂ ܐܰܢ̱ܬ. ܘܺܝܡܳܐ ܠܶܗ ܡܰܠܟܳܐ.
2Sa 19:24 ܘܡܰܦܺܝܒܫܳܬ ܒܰܪ ܝܽܘܢܳܬ݂ܳܢ ܒܰܪ ܫܳܐܘܳܠ. ܢܚܶܬ݂ ܠܽܐܘܪܥܶܗ ܕܡܰܠܟܳܐ. ܘܠܳܐ ܣܰܦܰܪ ܕܰܩܢܶܗ. ܘܠܳܐ ܫܰܚܠܶܦ ܡܳܐܢܰܘ̈ܗܝ ܡܶܢ ܝܰܘܡܳܐ ܕܶܐܙܰܠ ܡܰܠܟܳܐ. ܘܰܥܕܰܡܳܐ ܠܝܰܘܡܳܐ ܕܶܐܬܳܐ ܡܰܠܟܳܐ ܒܰܫܠܳܡܳܐ.
2Sa 19:25 ܘܟܰܕ݂ ܐܶܬ݂ܳܐ ܠܽܐܘܪܺܫܠܶܡ ܠܽܐܘܪܥܶܗ ܕܡܰܠܟܳܐ. ܐܳܡܰܪ ܠܶܗ ܡܰܠܟܳܐ. ܡܰܦܺܝܒܫܳܬ. ܠܡܳܢܳܐ ܠܳܐ ܐܶܙܰܠܬ ܥܰܡܝ.
2Sa 19:26 ܐܳܡܰܪ ܠܶܗ ܡܰܦܺܝܒܫܳܬ. ܡܳܪܝ ܡܰܠܟܳܐ ܥܰܒܕܝ ܢܰܟܠܰܢܝ. ܐܶܡܪܶܬ݂ ܠܶܗ ܓܶܝܪ ܐܰܪܡܳܐ ܠܺܝ ܥܰܠ ܚܡܳܪܳܐ. ܐܶܪܟܰܒ ܥܠܰܘܗܝ ܘܺܐܙܰܠ ܥܰܡ ܡܳܪܝ ܡܰܠܟܳܐ. ܡܶܛܽܠ ܕܰܚܓܺܝܪ ܗܽܘ ܥܰܒܕܳܟ݂.
2Sa 19:27 ܘܕܰܓܶܠ ܒܺܝ ܥܰܒܕܝ ܡܳܪܝ ܡܰܠܟܳܐ. ܘܰܐܢ̱ܬ ܡܳܪܝ ܡܰܠܟܳܐ. ܐܰܝܟ݂ ܡܰܠܰܐܟܶܗ ܐܰܢ̱ܬ ܕܰܐ‌ܠܳܗܳܐ. ܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.
2Sa 19:28 ܡܶܛܽܠ ܕܟܽܠܶܗ ܒܶܝܬ݂ ܐܳܒܝ ܚܰܝܳܒܺܝܢ ܗܘܰܘ ܡܰܘܬܳܐ. ܠܳܐ ܡܳܪܝ ܡܰܠܟܳܐ. ܘܰܚܫܰܒܬܳܝܗܝ ܠܥܰܒܕܳܟ݂ ܡܶܢ ܐܳܟܠܰܝ̈ ܦܳܬ݂ܽܘܪܳܟ݂. ܡܶܟܺܝܠ ܠܳܐ ܡܶܫܟܰܚ ܐ̱ܢܳܐ ܕܶܐܙܟܶܐ. ܘܳܐܦܠܳܐ ܕܶܐܡܰܠܶܠ ܩܕ݂ܳܡ ܡܳܪܝ ܡܰܠܟܳܐ.
2Sa 19:29 ܐܳܡܰܪ ܠܶܗ ܡܰܠܟܳܐ ܟܰܕ݂ܽܘ ܐܶܡܰܪܬ ܡܶܠܰܝ̈ܟ. ܐܶܡܪܶܬ݂ ܕܒܰܝ̈ܢܰܝܟ ܘܰܠܨܺܝܒܳܐ ܢܶܬ݂ܦܰܠܓ̈ܳܢ ܚܰܩ̈ܠܳܬ݂ܳܐ.
2Sa 19:30 ܐܳܡܰܪ ܠܶܗ ܡܰܦܺܝܒܫܳܬ ܠܡܰܠܟܳܐ. ܐܳܦ ܟܽܠܶܗ ܥܒܳܕ݂ܳܐ ܢܶܣܰܒ. ܡܶܟܺܝܠ ܕܶܐܬܳܐ ܡܳܪܝ ܡܰܠܟܳܐ ܒܰܫܠܳܡܳܐ ܠܒܰܝܬܶܗ.
2Sa 19:31 ܘܒܰܪܙܰܠܺܝ ܓܶܠܥܕ݂ܳܝܳܐ ܢܳܚܶܬ݂ ܡܶܢ ܕܽܘܒܠܺܝܢ. ܘܰܥܒܰܪ ܥܰܡ ܡܰܠܟܳܐ ܝܽܘܪܕܢܳܢ ܕܰܢܫܰܕܪܺܝܘܗܝ ܡܶܢ ܬܰܡܳܢ.
2Sa 19:32 ܘܒܰܪܙܰܠܺܝ ܣܐܶܒ ܗܘܳܐ ܛܒ. ܘܒܰܪ ܬܡܳܢܺܝܢ ܗܘܳܐ ܫܢܺܝ̈ܢ. ܘܗܽܘ ܬܰܪܣܺܝ ܗܘܳܐ ܠܡܰܠܟܳܐ ܟܰܕ݂ ܝܳܬ݂ܶܒ ܗܘܳܐ ܒܡܰܚܢܺܝܡ. ܡܶܛܽܠ ܕܓܰܒܪܳܐ ܗܘܳܐ ܪܰܒܳܐ.
2Sa 19:33 ܐܳܡܰܪ ܠܶܗ ܡܰܠܟܳܐ ܠܒܰܪܙܰܠܺܝ. ܐܳܦ ܐܰܢ̱ܬ ܥܒܰܪ ܥܰܡܝ. ܘܶܐܬܰܪܣܶܝܟ݂ ܥܰܡܝ ܒܽܐܘܪܺܫܠܶܡ.
2Sa 19:34 ܐܳܡܰܪ ܒܰܪܙܰܠܺܝ ܠܡܰܠܟܳܐ. ܟܡܳܐ ܐܶܢܶܝܢ ܫܢܰܝ̈ܳܐ ܕܚܰܝܰܝ̈. ܕܶܐܣܰܩ ܥܰܡ ܡܰܠܟܳܐ ܠܽܐܘܪܺܫܠܶܡ.
2Sa 19:35 ܒܰܪ ܬܡܳܢܺܝܢ ܐ̱ܢܳܐ ܫܢܺܝ̈ܢ ܝܰܘܡܳܢܳܐ. ܘܠܳܐ ܝܳܕܰܥ ܐ̱ܢܳܐ ܒܶܝܬ݂ ܛܳܒ ܠܒܺܝܫ. ܡܶܕܶܡ ܕܳܐܟܶܠ ܥܰܒܕܳܟ݂ ܘܡܶܕܶܡ ܕܫܳܬܶܐ. ܠܳܐ ܡܶܬܛܥܶܡ ܠܶܗ. ܐܳܦܠܳܐ ܬܽܘܒ ܡܶܫܟܰܚ ܐ̱ܢܳܐ ܕܶܐܫܡܰܥ ܒܩܳܠ ܡܫܰܒܚܳܢ̈ܶܐ ܘܰܡܫܰܒܚܳܢ̈ܝܳܬ݂ܳܐ. ܠܡܳܢܳܐ ܗܳܘܶܐ ܬܽܘܒ ܥܰܒܕܳܟ݂ ܝܺܩܰܪܬܳܐ ܠܡܳܪܝ ܡܰܠܟܳܐ.
2Sa 19:36 ܠܡܰܚܣܶܢ ܓܶܝܪ ܥܒܰܪ ܥܰܒܕܳܟ݂ ܝܽܘܪܕܢܳܢ ܥܰܡ ܡܳܪܝ ܡܰܠܟܳܐ. ܠܳܐ ܢܶܦܪܥܰܢܝ ܡܳܪܝ ܡܰܠܟܳܐ ܦܽܘܪܥܳܢܳܐ ܗܳܢܳܐ.
2Sa 19:37 ܢܦܽܘܫ ܥܰܒܕܳܟ݂ ܐܶܡܽܘܬ݂ ܒܰܩܪܺܝܬ݂ܝ. ܥܰܠ ܓܶܢ̱ܒ ܩܰܒܪܳܐ ܕܳܐܒܝ ܘܕܶܐܡܝ. ܗܳܐ ܐܺܝܬ݂ ܥܰܡܳܟ݂ ܥܰܒܕܳܟ݂ ܒܶܪܝ ܒܶܡܗܰܡ. ܢܶܥܒܰܪ ܥܰܡ ܡܳܪܝ ܡܰܠܟܳܐ. ܘܰܥܒܶܕ݂ ܠܶܗ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.
2Sa 19:38 ܐܳܡܰܪ ܡܰܠܟܳܐ. ܥܰܡܝ ܢܶܥܒܰܪ ܒܶܡܗܰܡ. ܘܶܐܢܳܐ ܐܶܥܒܶܕ݂ ܠܶܗ ܡܶܕܶܡ ܕܫܰܦܺܝܪ ܒܥܰܝܢܰܝ̈. ܘܟܽܠ ܕܒܳܥܶܝܬ ܡܶܢܝ. ܐܶܥܒܶܕ݂ ܠܳܟ݂.
2Sa 19:39 ܘܰܥܒܰܪܘ ܥܰܡܳܐ ܟܽܠܶܗ ܝܽܘܪܕܢܳܢ. ܘܳܐܦ ܡܰܠܟܳܐ ܥܒܰܪ. ܘܢܰܫܩܶܗ ܡܰܠܟܳܐ ܠܒܰܪܙܰܠܺܝ ܘܒܰܪܟܶܗ. ܘܰܗܦܰܟ݂ ܠܰܐܬ݂ܪܶܗ.
2Sa 19:40 ܘܰܥܒܰܪ ܡܰܠܟܳܐ ܠܓܰܠܓܳܠܳܐ. ܘܰܥܒܰܪ ܒܶܡܗܰܡ ܥܰܡܶܗ. ܘܟܽܠܶܗ ܥܰܡܳܐ ܕܺܝܗܽܘܕ݂ܳܐ ܥܒܰܪ ܥܰܡ ܡܰܠܟܳܐ. ܘܳܐܦ ܦܶܠܓܶܗ ܕܥܰܡܳܐ ܕܺܝܣܪܳܐܶܝܠ.
2Sa 19:41 ܘܟܽܠܶܗ ܝܺܣܪܳܐܶܝܠ ܐܶܬ݂ܰܘ ܠܘܳܬ݂ ܡܰܠܟܳܐ. ܘܳܐܡܪܺܝܢ ܠܶܗ ܠܡܰܠܟܳܐ. ܠܡܳܢܳܐ ܐܰܛܫܝܽܘܟ݂ ܐܰܚܰܝ̈ܢ ܐ̱ܢܳܫ̈ܳܐ ܕܺܝܗܽܘܕ݂ܳܐ. ܘܰܐܥܒܪܽܘܟ݂ ܝܽܘܪܕܢܳܢ ܠܳܟ݂ ܡܰܠܟܳܐ ܘܰܠܟܽܠܗܽܘܢ ܒܢܰܝ̈ ܒܰܝܬܳܟ݂. ܘܰܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܥܰܡܳܟ݂.
2Sa 19:42 ܘܰܥܢܰܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܳܐܡܪܺܝܢ ܠܰܕ݂ܒܶܝܬ݂ ܝܺܣܪܳܐܶܝܠ. ܡܶܛܽܠ ܕܩܰܪܺܝܒ ܠܰܢ ܡܰܠܟܳܐ. ܠܡܳܢܳܐ ܐܶܬ݂ܒܐܶܫ ܠܟܽܘܢ ܥܰܠ ܗܳܕ݂ܶܐ ܡܶܠܬ݂ܳܐ. ܕܰܠܡܳܐ ܡܶܐܟ݂ܰܠ ܐܶܟܰܠܢ ܡܶܢ ܡܰܠܟܳܐ. ܐܰܘ ܡܰܘܗܰܒܬܳܐ ܐܶܬ݂ܝܰܗܒܰܬ݂ ܠܰܢ.
2Sa 19:43 ܘܰܥܢܰܘ ܕܒܶܝܬ݂ ܝܺܣܪܳܐܶܝܠ ܘܳܐܡܪܺܝܢ ܠܰܕ݂ܒܶܝܬ݂ ܝܺܗܽܘܕܳܐ. ܥܣܰܪ ܡ̈ܢܰܘܳܢ ܐܺܝܬ݂ ܠܰܢ ܒܡܰܠܟܳܐ. ܘܳܐܦ ܒܕܰܘܺܝܕ݂ ܝܰܬܺܝܪ ܡܶܢܟܽܘܢ. ܠܡܳܢܳܐ ܐܶܙܰܠܬܽܘܢܢ. ܠܰܢ ܗܽܘ ܓܶܝܪ ܘܳܠܶܐ ܗܘܳܐ ܕܢܶܗܘܶܐ ܩܰܕ݂ܡܳܝ̈ܶܐ ܕܢܰܗܦܶܟ݂ ܠܡܰܠܟܳܐ. ܘܥܶܫܢܰܬ݂ ܡܶܠܬ݂ܳܐ ܕܒܶܝܬ݂ ܝܺܗܽܘܕܳܐ ܡܶܢ ܡܶܠܬ݂ܳܐ ܕܒܶܝܬ݂ ܝܺܣܪܳܐܶܝܠ.
2Sa 20:1 ܘܶܐܫܬܽܘܪܺܝ ܬ݂ܰܡܳܢ ܓܰܒܪܳܐ ܚܰܕ݂ ܥܰܘܳܠܳܐ. ܘܰܫܡܶܗ ܫܳܡܽܘܥ ܒܰܪ ܒܰܟ݂ܪܺܝ ܡܶܢ ܒܶܢܝܳܡܶܝܢ. ܘܰܩܪܳܐ ܒܫܺܝܦܽܘܪܳܐ ܘܶܐܡܰܪ. ܠܰܝܬ ܠܰܢ ܦܳܠܓܽܘܬ݂ܳܐ ܥܰܡ ܕܰܘܺܝܕ݂. ܘܳܐܦܠܳܐ ܝܳܪܬܽܘܬ݂ܳܐ ܥܰܡ ܒܪܶܗ ܕܺܐܝܫܰܝ. ܙܶܠܘ ܐ̱ܢܳܫ ܠܡܰܫܟܢܶܗ.
2Sa 20:2 ܘܰܦܢܰܘ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܡܶܢ ܒܳܬܰܪ ܕܰܘܺܝܕ݂. ܘܶܐܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ. ܘܰܒܢܰܝ̈ ܝܺܗܽܘܕܳܐ ܢܩܶܦܘ ܠܡܰܠܟܗܽܘܢ. ܡܶܢ ܝܽܘܪܕܢܳܢ ܘܰܥܕܰܡܳܐ ܠܽܐܘܪܺܫܠܶܡ.
2Sa 20:3 ܘܶܐܬ݂ܳܐ ܕܰܘܺܝܕ݂ ܠܒܰܝܬܶܗ ܠܽܐܘܪܺܫܠܶܡ. ܘܰܕ݂ܒܰܪ ܐܶܢܶܝܢ ܡܰܠܟܳܐ ܠܰܥܣܰܪ ܢܶܫ̈ܶܐ ܕܖ̈ܽܘܟ݂ܳܬ݂ܳܐ. ܕܰܫܒܰܩ ܗܘܳܐ ܕܢܶܛܖ̈ܳܢ ܒܰܝܬܳܐ. ܘܰܚܒܰܫ ܐܶܢܶܝܢ ܒܒܰܝܬܳܐ ܕܢܶܬ݂ܢܰܛܖ̈ܳܢ. ܘܬܰܪܣܺܝ ܐܶܢܶܝܢ. ܘܠܳܐ ܥܰܠ ܥܠܰܝܗܶܝܢ. ܘܰܗܘܰܝ̈ ܒܽܐܘܠܨܳܢܳܐ ܥܕܰܡܳܐ ܠܝܰܘܡܳܐ ܕܡܺܝ̈ܬ݂ܝ. ܘܰܗܘܰܝ̈ ܐܰܖ̈ܡܠܳܬ݂ܳܐ.
2Sa 20:4 ܘܶܐܡܰܪ ܡܰܠܟܳܐ ܠܥܰܡܣܳܐ. ܘܰܥܶܕ݂ ܠܺܝ ܠܰܕ݂ܒܶܝܬ݂ ܝܺܗܽܘܕܳܐ ܠܰܬܠܳܬܳܐ ܝܰܘܡܺܝ̈ܢ. ܘܰܐܢ̱ܬ ܗܳܪܟܳܐ ܩܽܘܡ.
2Sa 20:5 ܘܶܐܙܰܠ ܥܰܡܣܳܐ ܠܰܡܘܰܥܳܕ݂ܽܘ ܠܰܕ݂ܒܶܝܬ݂ ܝܺܗܽܘܕܳܐ. ܘܰܐܘܚܰܪ ܡܶܢ ܘܰܥܕܳܐ ܕܘܰܥܕܶܗ.
2Sa 20:6 ܘܶܐܡܰܪ ܕܰܘܺܝܕ݂ ܠܝܽܘܐܳܒ. ܗܳܫܳܐ ܒܳܐܶܫ ܠܰܢ ܫܳܡܽܘܥ ܒܰܪ ܒܰܟ݂ܪܺܝ ܡܶܢ ܐܰܒܺܝܫܠܳܘܡ. ܐܶܠܳܐ ܕܒܰܪ ܥܰܡܳܟ݂ ܠܥܰܒܕ̈ܶܐ ܕܡܳܪܳܟ݂ ܘܙܶܠ ܒܳܬܪܶܗ. ܕܰܠܡܳܐ ܢܶܫܟܰܚ ܠܶܗ ܩܽܘܖ̈ܝܳܐ ܕܥܰܫܺܝ̈ܢܳܢ. ܘܰܢܩܽܘܡ ܒܗܶܝܢ ܘܰܢܚܰܛܶܛ ܥܰܝܢܰܝ̈ܢ.
2Sa 20:7 ܘܰܢܦܰܩܘ ܒܳܬܪܶܗ ܚܰܒܖ̈ܰܘܗܝ ܕܝܽܘܐܳܒ. ܚܺܐܖ̈ܶܐ. ܘܦܳܠܚ̈ܶܐ. ܘܟܽܠܗܽܘܢ ܓܰܒܖ̈ܶܐ. ܘܰܢܦܰܩܘ ܡܶܢ ܐܽܘܪܺܫܠܶܡ. ܘܶܐܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ.
2Sa 20:8 ܘܗܶܢܽܘܢ ܡܰܛܺܝܘ ܠܟܺܐܦܳܐ ܪܰܒܬܳܐ ܕܰܒܓܶܒܥܽܘܢ. ܘܥܰܡܣܳܐ ܥܰܠ ܩܕ݂ܳܡܰܝܗܽܘܢ. ܘܝܽܘܐܳܒ ܡܚܰܙܰܩ ܗܘܳܐ ܒܰܠܒܽܘܫܳܐ ܕܙܰܝܢܶܗ. ܘܣܰܦܣܺܪܳܐ ܡܨܰܡܕ݂ܳܐ ܗܘܳܬ݂ ܘܪܰܡܝܳܐ ܒܚܰܨܰܘ̈ܗܝ ܐܰܝܟ݂ ܓܰܠܒܳܐ. ܘܗܽܘ ܢܦܰܩ. ܘܢܶܦܠܰܬ݂ ܐܺܝܕ݂ܶܗ ܥܰܠ ܣܰܦܣܺܪܶܗ.
2Sa 20:9 ܐܳܡܰܪ ܠܶܗ ܝܽܘܐܳܒ ܠܥܰܡܣܳܐ. ܫܠܳܡ ܠܳܟ݂ ܐܳܚܝ. ܘܢܶܦܠܰܬ݂ ܐܺܝܕ݂ܶܗ ܕܝܽܘܐܳܒ ܥܰܠ ܕܰܩܢܶܗ ܕܥܰܡܣܳܐ ܘܢܰܫܩܶܗ.
2Sa 20:10 ܘܥܰܡܣܳܐ ܠܳܐ ܐܶܙܕܗܰܪ ܡܶܢ ܣܰܦܣܺܪܳܐ ܕܒܺܐܝܕܶܗ ܕܝܽܘܐܳܒ. ܘܰܡܚܳܝܗܝ ܒܳܗ̇ ܥܰܠ ܦܶܠܓܶܗ. ܘܰܢܦܰܠܘ ܡܥܰܘ̈ܗܝ ܥܰܠ ܐܰܪܥܳܐ. ܘܠܳܐ ܬܢܳܝܗܝ. ܘܡܺܝܬ݂. ܘܝܽܘܐܳܒ ܘܰܐܒܺܝܫܰܝ ܐܰܚܽܘܗܝ. ܐܶܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ. 
2Sa 20:11 ܘܓܰܒܪܳܐ ܚܰܕ݂ ܐܶܙܰܠ ܘܩܳܡ ܥܠܰܘܗܝ ܡܶܢ ܥܰܒܕܰܘ̈ܗܝ ܕܝܽܘܐܳܒ. ܘܶܐܡܰܪ ܠܶܗ. ܡܶܢ ܡܰܢ ܐܰܢ̱ܬ. ܡܶܢ ܕܰܘܺܝܕ݂ ܕܒܳܬܰܪ ܝܽܘܐܳܒ.
2Sa 20:12 ܘܥܰܡܣܳܐ ܡܦܰܠܦܰܠ ܗܘܳܐ ܒܰܕ݂ܡܶܗ. ܘܰܪܡܶܐ ܒܰܫܒܺܝܠܳܐ. ܘܟܰܕ݂ ܚܙܳܐ ܓܰܒܪܳܐ ܕܩܳܡ ܠܶܗ ܟܽܠܶܗ ܥܰܡܳܐ ܠܡܶܚܙܳܐ. ܓܰܪܶܗ ܠܥܰܡܣܳܐ ܡܶܢ ܫܒܺܝܠܳܐ. ܘܰܐܪܡܝܶܗ ܒܚܰܩܠܳܐ. ܘܰܐܪܡܺܝ ܥܠܰܘܗܝ ܡܰܪܛܽܘܛܳܐ. ܟܰܕ݂ ܚܙܳܐ ܕܟܽܠ ܡܰܢ ܕܥܳܒܰܪ ܥܠܰܘܗܝ ܩܳܐܶܡ ܠܶܗ.
2Sa 20:13 ܘܟܰܕ݂ ܓܰܪܶܗ ܡܶܢ ܫܒܺܝܠܳܐ. ܥܳܒܰܪ ܟܽܠ ܐ̱ܢܳܫ ܒܳܬܪܶܗ ܕܝܽܘܐܳܒ. ܘܰܥܒܰܪܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ ܠܡܺܐܙܰܠ ܥܠܰܘܗܝ.
2Sa 20:14 ܘܰܥܒܰܪܘ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܒܰܐܒܶܠ. ܘܰܒܒܶܝܬ݂ ܡܰܥܟܳܐ. ܘܰܒܟܽܠ ܒܺܖ̈ܝܳܢ. ܘܶܐܙܰܠܘ ܒܳܬܪܶܗ.
2Sa 20:15 ܘܥܰܠܘ ܘܰܫܪܰܘ ܥܠܰܘܗܝ ܒܰܐܒܶܠ. ܘܰܒܒܶܝܬ݂ ܡܰܥܟܳܐ. ܘܰܐܟ݂ܡܶܢܘ ܟܡܶܐܢ̈ܶܐ ܥܰܠ ܩܪܺܝܬ݂ܳܐ. ܘܩܳܡܰܬ݂ ܒܽܐܘܠܨܳܢܳܐ. ܘܟܽܠܶܗ ܥܰܡܳܐ ܕܥܰܡ ܝܽܘܐܳܒ. ܡܓܰܪܓܺܝܢ ܕܢܰܪܡܽܘܢܶܗ ܠܫܽܘܪܳܐ.
2Sa 20:16 ܘܰܩܪܳܬ݂ ܐܰܢ̱ܬܬ݂ܳܐ ܚܕ݂ܳܐ ܚܰܟܺܝܡܬܳܐ ܡܶܢ ܫܽܘܪܳܐ ܕܰܩܪܺܝܬ݂ܳܐ ܘܳܐܡܪܳܐ. ܫܡܰܥܘ. ܫܡܰܥܘ. ܘܶܐܡܰܪܘ ܠܝܽܘܐܳܒ. ܩܪܽܘܒ ܠܟ݂ܳܐ ܘܺܐܡܰܪ ܠܳܟ݂.
2Sa 20:17 ܘܰܩܪܶܒ ܠܘܳܬ݂ܳܗ̇. ܘܳܐܡܪܳܐ ܠܶܗ. ܐܰܢ̱ܬ ܗܽܘ ܝܽܘܐܳܒ. ܘܶܐܡܰܪ ܠܳܗ̇ ܐܶܢܳܐ ܗܽܘ. ܐܳܡܪܳܐ ܠܶܗ. ܫܡܰܥ ܡܶܠܰܝ̈ ܐܰܡܬܳܟ݂. ܐܳܡܰܪ ܫܳܡܰܥ ܐ̱ܢܳܐ.
2Sa 20:18 ܐܳܡܪܳܐ ܐܰܢ̱ܬܬ݂ܳܐ. ܡܺܐܡܰܪ ܐܳܡܪܺܝܢ ܗܘܰܘ ܡܶܢ ܩܕ݂ܺܝܡ ܕܡܶܫܐܰܠ ܫܳܐܠܺܝܢ ܗܘܰܘ ܒܰܢܒܺܝ̈ܶܐ. ܘܗܳܝܕܶܝܢ ܡܰܘܒܕ݂ܺܝܢ ܗܘܰܘ.
2Sa 20:19 ܐܶܢܳܐ ܦܳܪܥܰܬ݂ ܚܽܘ̈ܒܠܶܐ ܐ̱ܢܳܐ ܕܺܝܣܪܳܐܶܝܠ. ܕܒܳܥܶܐ ܐܰܢ̱ܬ ܠܡܶܩܛܰܠ ܠܛܰܠܝܳܐ ܘܠܶܐܡܶܗ ܒܺܝܣܪܳܐܶܝܠ. ܘܰܬܛܰܒܰܥ ܝܳܪܬܽܘܬ݂ܶܗ ܕܡܳܪܝܳܐ.
2Sa 20:20 ܥܢܳܐ ܝܽܘܐܳܒ ܘܶܐܡܰܪ ܠܳܗ̇. ܚܳܣ ܠܺܝ. ܠܳܐ ܐܶܛܰܒܰܥ ܘܠܳܐ ܐܶܚܰܒܶܠ.
2Sa 20:21 ܠܳܐ ܗܘܳܐ ܗܳܟܰܢܳܐ. ܐܶܠܳܐ ܓܰܒܪܳܐ ܚܰܕ݂ ܡܶܢ ܛܽܘܪܳܐ ܕܰܐܦܪܶܝܡ. ܫܳܡܽܘܥ ܒܰܪ ܒܰܟ݂ܪܺܝ ܫܡܶܗ. ܐܰܘܫܶܒ ܐܺܝܕܰܝ̈ܳܐ ܥܰܠ ܡܰܠܟܳܐ ܕܰܘܺܝܕ݂. ܗܒܽܘܗܝ ܠܺܝ ܒܰܠܚܽܘܕ݂ܰܘܗܝ. ܘܺܐܙܰܠ ܠܺܝ ܡܶܢ ܩܪܺܝܬ݂ܳܐ. ܐܳܡܪܳܐ ܠܶܗ ܐܰܢ̱ܬܬ݂ܳܐ ܠܝܽܘܐܳܒ. ܗܳܫܳܐ ܫܕܶܐ ܠܳܟ݂ ܪܺܝܫܶܗ ܡܶܢ ܫܽܘܪܳܐ.
2Sa 20:22 ܘܶܐܙܰܠ̱ܬ݂ ܐܰܢ̱ܬܬ݂ܳܐ ܠܘܳܬ݂ ܟܽܠܶܗ ܥܰܡܳܐ ܒܚܰܟܺܝܡܽܘܬ݂ܳܗ̇. ܘܢܰܣܒܽܘܗܝ ܪܺܝܫܶܗ ܕܫܳܡܽܘܥ ܒܰܪ ܒܰܟ݂ܪܺܝ. ܘܰܫܕ݂ܰܐܗܝ ܠܝܽܘܐܳܒ. ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܰܦܪܰܩܘ ܠܗܽܘܢ ܡܶܢ ܩܪܺܝܬ݂ܳܐ. ܘܶܐܙܰܠܘ ܐ̱ܢܳܫ ܠܡܰܫܟܢܶܗ. ܘܰܗܦܰܟ݂ ܝܽܘܐܳܒ ܠܽܐܘܪܺܫܠܶܡ ܠܘܳܬ݂ ܡܰܠܟܳܐ.
2Sa 20:23 ܘܝܽܘܐܳܒ ܥܰܠ ܟܽܠܶܗ ܗܘܳܐ ܚܰܝܠܳܐ ܕܺܝܣܪܳܐܶܝܠ. ܘܰܒܢܳܝܳܐ ܒܰܪ ܝܽܘܝܳܕ݂ܳܥ ܥܰܠ ܚܺܐܖ̈ܶܐ ܘܥܰܠ ܦܳܠܚ̈ܶܐ.
2Sa 20:24 ܘܰܐܕ݂ܽܘܢܺܝܪܳܡ ܥܰܠ ܡܰܕ݂ܰܐܬ݂ܳܐ. ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕܳܢܳܐ.
2Sa 20:25 ܘܫܶܪܝܳܐ ܣܳܦܪܳܐ. ܘܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ.
2Sa 20:26 ܘܳܐܦ ܥܰܙܳܐ ܕܡܶܢ ܝܰܬ݂ܺܝܪ ܗܘܳܐ ܟܳܗܢܳܐ ܠܕܰܘܺܝܕ݂.
2Sa 21:1 ܘܰܗܘܳܐ ܟܰܦܢܳܐ ܒܝܰܘ̈ܡܳܬ݂ܶܗ ܕܕܰܘܺܝܕ݂ ܬܠܳܬ݂ ܫܢܺܝ̈ܢ. ܫܰܢ̱ܬܳܐ ܒܳܬܰܪ ܫܰܢ̱ܬܳܐ. ܘܰܒܥܳܐ ܕܰܘܺܝܕ݂ ܡܶܢ ܡܳܪܝܳܐ. ܘܶܐܡܰܪ ܡܳܪܝܳܐ. ܡܶܛܽܠ ܫܳܐܘܳܠ ܘܡܶܛܽܠ ܒܰܝܬܳܐ ܕܰܕ݂ܡܳܐ. ܥܰܠ ܕܩܰܛܶܠ ܠܓܶܒܥܽܘܢܳܝ̈ܶܐ.
2Sa 21:2 ܘܰܩܪܳܐ ܡܰܠܟܳܐ ܠܓܶܒܥܽܘܢܳܝ̈ܶܐ. ܘܶܐܡܰܪ ܠܗܽܘܢ. ܘܓܶܒܥܽܘܢܳܝ̈ܶܐ ܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ. ܐܶܠܳܐ ܡܶܢ ܫܰܪܟܳܐ ܐܶܢܽܘܢ ܕܳܐܡܽܘܖ̈ܳܝܶܐ. ܘܰܒܢܰܝ̈ ܝܺܣܪܳܐܶܝܠ ܝܺܡܰܘ ܠܗܽܘܢ. ܘܰܒܥܳܐ ܫܳܐܘܳܠ ܕܰܢܩܰܛܶܠ ܐܶܢܽܘܢ. ܟܰܕ݂ ܛܰܢ ܕܢܰܚܛܶܐ ܒܰܒܢܰܝ̈ ܝܺܣܪܳܐܶܝܠ ܘܠܰܒܢܰܝ̈ ܝܺܗܽܘܕܳܐ.
2Sa 21:3 ܘܶܐܡܰܪ ܕܰܘܺܝܕ݂ ܠܓܶܒܥܽܘܢܳܝ̈ܶܐ. ܡܳܢܳܐ ܐܶܥܒܶܕ݂ ܠܟܽܘܢ. ܘܰܒܡܳܢܳܐ ܐܶܚܰܣܶܝܟܽܘܢ. ܘܒܰܪܶܟ݂ܘ ܝܳܪܬܽܘܬ݂ܶܗ ܕܡܳܪܝܳܐ.
2Sa 21:4 ܐܳܡܪܺܝܢ ܠܶܗ ܓܶܒܥܽܘܢܳܝ̈ܶܐ. ܠܳܐ ܗܘܳܐ ܣܺܐܡܳܐ ܘܕܰܗܒܳܐ ܚܰܝܳܒ ܗܘܳܐ ܠܰܢ ܫܳܐܘܳܠ ܘܒܰܝܬܶܗ. ܘܠܳܐ ܐܺܝܬ݂ ܠܰܢ ܐ̱ܢܳܫ ܕܢܶܩܛܽܘܠ ܒܺܝܣܪܳܐܶܝܠ. ܐܳܡܰܪ ܠܗܽܘܢ. ܘܡܳܢܳܐ ܐܳܡܪܺܝܢ ܐ̱ܢܬܽܘܢ ܐܶܥܒܶܕ݂ ܠܟܽܘܢ.
2Sa 21:5 ܐܳܡܪܺܝܢ ܠܡܰܠܟܳܐ. ܓܰܒܪܳܐ ܕܰܐܘܒܕܰܢ ܘܕ݂ܶܐܬ݂ܚܰܫܰܒ ܕܢܰܘܒܕܰܢ. ܕܠܳܐ ܢܟܰܬܰܪ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ.
2Sa 21:6 ܢܶܬܠܽܘܢ ܠܰܢ ܫܰܒܥܳܐ ܐ̱ܢܳܫܺܝ̈ܢ ܡܶܢ ܒܢܰܘ̈ܗܝ. ܘܰܢܕ݂ܰܒܰܚ ܐܶܢܽܘܢ ܩܕ݂ܳܡ ܡܳܪܝܳܐ ܒܪܳܡܬ݂ܳܐ ܕܫܳܐܘܳܠ. ܐܳܡܰܪ ܠܗܽܘܢ ܡܰܠܟܳܐ. ܐܶܢܳܐ ܐܶܬܶܠ.
2Sa 21:7 ܘܚܳܣ ܡܰܠܟܳܐ ܥܰܠ ܡܰܦܺܝܒܫܳܬ ܒܰܪ ܝܽܘܢܳܬ݂ܳܢ ܒܰܪ ܫܳܐܘܳܠ. ܡܶܛܽܠ ܡܰܘܡܳܬܶܗ ܕܡܳܪܝܳܐ ܕܰܗܘܳܬ݂ ܒܰܝܢܳܬ݂ܗܽܘܢ. ܒܶܝܬ݂ ܕܰܘܺܝܕ݂ ܠܝܽܘܢܳܬ݂ܳܢ ܒܰܪ ܫܳܐܘܳܠ.
2Sa 21:8 ܘܰܕ݂ܒܰܪ ܡܰܠܟܳܐ ܠܰܬܪܶܝܢ ܒܢܶܝ̈ܗ̇ ܕܪܰܨܦܳܐ ܒܰܪܬ݂ ܐܰܢܳܐ ܕܝܶܠܕܰܬ݂ ܠܫܳܐܘܳܠ. ܠܰܐܪܡܽܘܢܺܝ ܘܰܠܡܰܦܺܝܒܫܳܬ. ܘܰܠܚܰܡܫܳܐ ܒܢܰܝ̈ ܢܳܕ݂ܳܒ ܒܰܪܬ݂ ܫܳܐܘܳܠ. ܕܝܶܠܕܰܬ݂ ܠܥܰܙܪܳܐܶܝܠ ܒܰܪ ܒܰܪܙܰܠܺܝ ܕܡܶܢ ܡܚܽܘܠܳܐ.
2Sa 21:9 ܘܰܐܫܠܶܡ ܐܶܢܽܘܢ ܠܓܶܒܥܽܘܢܳܝ̈ܶܐ. ܘܕܰܒܰܚܘ ܐܶܢܽܘܢ ܒܛܽܘܪܳܐ ܩܕ݂ܳܡ ܡܳܪܝܳܐ. ܘܰܢܦܰܠܘ ܫܰܒܥܳܬܰܝ̈ܗܽܘܢ ܐܰܟ݂ܚܕ݂ܳܐ. ܘܗܢܽܘܢ ܐܶܬ݂ܩܰܛܰܠܘ ܒܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܕܰܚܨܳܕܳܐ. ܒܪܺܝܫ ܚܨܳܕܳܐ ܕܰܣܥܳܖ̈ܶܐ.
2Sa 21:10 ܘܢܶܣܒܰܬ݂ ܪܰܨܦܳܐ ܒܰܪܬ݂ ܐܰܢܳܐ ܣܰܩܳܐ. ܘܦܶܪܣܰܬ݂ ܠܳܗ̇ ܥܰܠ ܫܽܘܥܳܐ. ܡܶܢ ܪܺܝܫ ܚܨܳܕܳܐ ܥܕܰܡܳܐ ܕܰܢܚܶܬ݂ ܥܠܰܝܗܽܘܢ ܡܰܝ̈ܳܐ ܡܶܢ ܫܡܰܝܳܐ.
2Sa 21:11 ܘܠܳܐ ܫܶܒܩܰܬ݂ ܠܦܳܪܰܚܬ݂ܳܐ ܕܰܫܡܰܝܳܐ ܕܬܶܫܟܰܢ ܥܠܰܝܗܽܘܢ ܒܺܐܝܡܳܡܳܐ. ܐܳܦܠܳܐ ܠܚܰܝܽܘܬ݂ܳܐ ܕܕܰܒܪܳܐ ܒܠܺܠܝܳܐ.
2Sa 21:12 ܘܚܰܘܺܝܘ ܠܕܰܘܺܝܕ݂ ܡܶܕܶܡ ܕܥܶܒܕܰܬ݂ ܪܰܨܦܳܐ ܒܰܪܬ݂ ܐܰܢܳܐ ܕܪܽܘܟ݂ܬܶܗ ܕܫܳܐܘܳܠ. ܘܶܐܙܰܠ ܕܰܘܺܝܕ݂. ܘܰܢܣܰܒ ܓܰܖ̈ܡܶܐ ܕܫܳܐܘܳܠ ܘܓܰܖ̈ܡܶܐ ܕܝܽܘܢܳܬ݂ܳܢ ܒܪܶܗ. ܡܶܢ ܡܳܖ̈ܶܝܗ̇ ܕܝܳܒܺܝܫ ܕܓܶܠܥܳܕ݂ ܕܰܓܢܰܒܘ ܐܶܢܽܘܢ ܡܶܢ ܪܳܚܽܘܒ ܕܒܶܝܬ݂ ܝܳܫܳܢ. ܕܰܬ݂ܠܰܘ ܐܶܢܽܘܢ ܬܰܡܳܢ ܦܠܶܫܬܳܝ̈ܶܐ ܒܝܰܘܡܳܐ ܕܰܩܛܰܠܘ ܦܠܶܫܬܳܝ̈ܶܐ ܠܫܳܐܘܳܠ ܒܛܽܘܪܳܐ ܕܰܓ̣ܠܰܒܽܘܥ.
2Sa 21:13 ܘܰܐܣܶܩ ܡܶܢ ܬܰܡܳܢ ܠܓܰܖ̈ܡܶܐ ܕܫܳܐܘܳܠ ܘܰܠܓܰܖ̈ܡܶܐ ܕܝܽܘܢܳܬ݂ܳܢ ܒܪܶܗ. ܘܟܰܢܶܫܘ ܓܰܖ̈ܡܶܐ ܕܰܩܛܺܝ̈ܠܶܐ.
2Sa 21:14 ܘܰܩܒܰܪܘ ܓܰܖ̈ܡܰܘܗܝ ܕܫܳܐܘܳܠ ܘܰܕ݂ܝܽܘܢܳܬ݂ܳܢ ܒܪܶܗ. ܒܰܐܪܥܳܐ ܕܒܶܢܝܳܡܶܝܢ ܒܨܰܠܨܰܚ ܒܩܰܒܪܳܐ ܕܩܺܝܫ ܐܰܒܽܘܗܝ. ܘܰܥܒܰܕ݂ܘ ܟܽܠ ܡܶܕܶܡ ܕܰܦܩܰܕ݂ ܡܰܠܟܳܐ. ܘܶܐܬ݂ܪܰܥܺܝ ܐܰ‌ܠܳܗܳܐ ܠܰܐܪܥܳܐ ܡܶܢ ܒܳܬܰܪ ܗܳܝܕܶܝܢ.
2Sa 21:15 ܘܰܗܘܳܐ ܬܽܘܒ ܩܪܳܒܳܐ ܠܰܦܠܶܫܬܳܝ̈ܶܐ ܥܰܡ ܝܺܣܪܳܐܶܝܠ. ܘܰܢܚܶܬ݂ ܕܰܘܺܝܕ݂ ܘܥܰܒܕܰܘ̈ܗܝ ܥܰܡܶܗ ܠܡܶܬ݂ܟܰܬܳܫܽܘ ܥܰܡ ܦܠܶܫܬܳܝ̈ܶܐ.
2Sa 21:16 ܘܰܕ݂ܚܶܠܘ ܕܰܘܺܝܕ݂ ܘܝܽܘܐܳܒ ܘܰܐܒܺܝܫܰܝ ܡܶܢ ܓܰܢ̱ܒܳܪܳܐ. ܕܡܰܬ݂ܩܳܠܳܐ ܕܫܶܪܝܳܢܶܗ ܬܠܳܬܡܳܐܐ ܡܰܬܩ̈ܳܠܺܝܢ ܕܰܢܚܳܫܳܐ. ܘܗܽܘ ܐܰܣܺܝܪ ܗܘܳܐ ܣܰܦܣܺܪܳܐ ܚܕܰܬܳܐ. ܘܶܐܡܰܪ ܠܡܶܩܛܠܶܗ ܠܕܰܘܺܝܕ݂.
2Sa 21:17 ܘܥܰܕܪܶܗ ܐܳܒܺܝܫܰܝ ܒܰܪ ܨܽܘܪܺܝܳܐ. ܘܰܡܚܳܝܗܝ ܠܰܦܠܶܫܬܳܝܳܐ ܘܩܰܛܠܶܗ. ܗܳܝܕܶܝܢ ܝܺܡܰܘ ܠܶܗ ܥܰܒܕܰܘ̈ܗܝ ܠܕܰܘܺܝܕ݂. ܘܳܐܡܪܺܝܢ ܠܶܗ. ܠܳܐ ܬܶܦܽܘܩ ܥܰܡܰܢ ܠܰܩܪܳܒܳܐ. ܘܠܳܐ ܬܰܕ݂ܥܶܟ݂ ܫܪܳܓܳܐ ܕܺܝܣܪܳܐܶܝܠ.
2Sa 21:18 ܘܡܶܢ ܒܳܬܰܪ ܗܳܝܕܶܝܢ. ܗܘܳܐ ܬܽܘܒ ܩܪܳܒܳܐ ܒܓܳܬ݂ ܥܰܡ ܦܠܶܫܬܳܝ̈ܶܐ. ܘܗܳܝܕܶܝܢ ܩܛܰܠ ܣܰܒܟܺܝ ܚܽܘܫܳܝܳܐ. ܠܣܳܦܳܪ ܕܡܶܢ ܒܢܰܝ̈ ܓܰܢ̱ܒܳܖ̈ܶܐ.
2Sa 21:19 ܘܰܗܘܳܐ ܬܽܘܒ ܩܪܳܒܳܐ ܠܺܝܣܪܳܐܶܝܠ ܥܰܡ ܦܠܶܫܬܳܝ̈ܶܐ. ܘܰܩܛܰܠ ܐܶܠܚܰܢܰܢ ܒܰܪ ܡܰܠܰܦ ܙܳܩܽܘܪܳܐ ܕܡܶܢ ܒܶܝܬ݂ ܠܚܶܡ ܠܓܽܘܠܝܰܕ݂ ܦܠܶܫܬܳܝܳܐ. ܘܫܶܘܝܳܐ ܕܢܰܝܙܟܶܗ ܥܒܶܐ ܗܘܳܐ ܐܰܝܟ݂ ܢܰܘܠܳܐ ܕܓܰܖ̈ܕܝܝܐ.
2Sa 21:20 ܘܰܗܘܳܐ ܬܽܘܒ ܩܪܳܒܳܐ ܒܓܳܬ݂. ܘܰܗܘܳܐ ܓܰܒܪܳܐ ܓܰܢ̱ܒܪܳܐ. ܕܨܶܒ̈ܥܳܬ݂ܳܐ ܕܺܐܝܕܰܘ̈ܗܝ ܘܨܶܒ̈ܥܳܬ݂ܳܐ ܕܖ̈ܶܓܠܰܘܗܝ ܫܶܬ݂ ܫܶܬ݂. ܥܶܣܪܺܝܢ ܘܰܐܪܒܰܥ ܒܡܶܢܝܳܢܳܐ. ܐܳܦ ܗܽܘ ܐܶܬܺܝܠܶܕ ܠܓܰܢ̱ܒܳܖ̈ܶܐ.
2Sa 21:21 ܘܚܰܣܶܕ ܠܺܝܣܪܳܐܶܝܠ. ܘܩܰܛܠܶܗ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂.
2Sa 21:22 ܗܳܠܶܝܢ ܐܰܪܒܥܳܐ ܐܶܬܺܝܠܶܕܘ ܠܓܰܢ̱ܒܳܖ̈ܶܐ ܒܓܳܬ݂. ܘܶܐܫܬ݂ܠܶܡܘ ܒܺܐܝܕ݂ܳܐ ܕܕܰܘܺܝܕ݂ ܘܒܺܐܝܕ݂ܳܐ ܕܥܰܒܕܰܘ̈ܗܝ.
2Sa 22:1 ܘܶܐܡܰܪ ܕܰܘܺܝܕ݂ ܠܡܳܪܝܳܐ ܡ̈ܶܠܶܐ ܕܬܶܫܒܽܘܚܬܳܐ ܗܳܕ݂ܶܐ. ܒܝܰܘܡܳܐ ܕܦܰܨܝܶܗ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܘ̈ܗܝ ܘܡܶܢ ܐܺܝܕ݂ܳܐ ܕܫܳܐܘܳܠ.
2Sa 22:2 ܘܶܐܡܰܪ. ܐܶܪܚܡܳܟ݂ ܡܳܪܝܳܐ ܚܰܝܠܝ ܘܬ݂ܽܘܟܽܠܢܝ. ܡܳܪܝܳܐ ܥܽܘܫܢܝ ܘܒܶܝܬ݂ ܓܰܘܣܝ ܘܰܡܦܰܨܝܳܢܝ.
2Sa 22:3 ܐܰ‌ܠܳܗܳܐ ܬܰܩܺܝܦܳܐ ܕܣܰܒܪܝ ܒܶܗ. ܡܣܰܝܥܳܢܝ ܘܩܰܪܢܳܐ ܕܦܽܘܪܩܳܢܝ. ܘܒܶܝܬ݂ ܓܰܘܣܝ ܘܰܡܦܰܨܝܳܢܝ ܡܶܢ ܥܰܘ̈ܳܠܶܐ. ܘܦܳܪܽܘܩܝ ܡܫܰܒܚܳܐ.
2Sa 22:4 ܐܶܩܪܶܐ ܠܡܳܪܝܳܐ ܘܡܶܢ ܒܥܶܠܕܒܳܒܰܝ̈ ܐܶܬ݂ܦܪܶܩ.
2Sa 22:5 ܡܶܛܽܠ ܕܚܰܕ݂ܪܽܘܢܝ ܚܶܒ̈ܠܶܐ ܕܡܰܘܬܳܐ. ܘܖ̈ܶܓܠܳܬ݂ܳܐ ܕܥܰܘ̈ܳܠܶܐ ܕܰܠܚܳܢ̈ܝ.
2Sa 22:6 ܚܶܒ̈ܠܶܐ ܕܰܫܝܽܘܠ ܟܰܪܟ݂ܽܘܢܝ. ܘܩܰܕ݂ܡܽܘܢܝ ܦܰܚܰܘ̈ܗܝ ܕܡܰܘܬܳܐ.
2Sa 22:7 ܒܽܐܘܠܨܳܢܝ ܩܪܺܝܬ݂ ܠܡܳܪܝܳܐ. ܘܰܠܘܳܬ݂ ܐܰܠܳܗܝ ܓܥܺܝܬ݂. ܘܰܫܡܰܥ ܩܳܠܝ ܡܶܢ ܗܰܝܟܠܶܗ. ܘܰܓܥܳܬ݂ܝ ܩܕܳܡܰܘܗܝ ܥܶܠܰܬ݂ ܒܶܐܕ݂ܢܰܘ̈ܗܝ.
2Sa 22:8 ܘܶܐܬܕܰܠܚܰܬ݂ ܘܙܳܥܰܬ݂ ܐܰܪܥܳܐ. ܘܫܶܬ݂ܶܐܣ̈ܶܐ ܕܛܽܘܖ̈ܶܐ ܙܳܥܝ̈ ܘܶܐܬܬܰܠܰܚܝ̈. ܡܶܛܽܠ ܕܶܐܬ݂ܚܰܡܰܬ݂ ܥܠܰܝܗܽܘܢ.
2Sa 22:9 ܣܠܶܩ ܬܶܢܳܢܳܐ ܒܪܽܘܓܙܶܗ. ܘܢܽܘܪܳܐ ܡܶܢ ܦܰܪܨܽܘܦܶܗ ܐܶܬ݂ܓܰܘܙܠܰܬ݂. ܘܓܽܘܡܖ̈ܶܐ ܚܰܒܶܝ̈ܢ ܡܶܢܶܗ.
2Sa 22:10 ܘܰܐܪܟܶܢ ܫܡܰܝܳܐ ܘܰܢܚܶܬ݂. ܘܥܰܪܦܶܠܳܐ ܬܚܶܝܬ݂ ܖ̈ܶܓܠܰܘܗܝ.
2Sa 22:11 ܘܰܪܟܶܒ ܥܰܠ ܟܖ̈ܽܘܒܶܐ ܘܰܦܪܰܚ. ܘܛܳܣ ܥܰܠ ܟܶܢ̈ܦܶܐ ܕܪܽܘܚܳܐ.
2Sa 22:12 ܘܰܥܒܰܕ݂ ܚܶܫܽܘܟ݂ܳܐ ܠܓܶܢܝܶܗ ܘܟܰܪܟܶܗ ܡܰܛܠܠܶܗ. ܚܶܫܽܘܟ݂ܳܐ ܕܡܰܝ̈ܳܐ ܒܰܥܢܳܢ̈ܶܐ ܕܳܐܐܰܪ. ܡܶܢ ܙܰܗܪܳܐ ܕܡܰܛܠܠܶܗ.
2Sa 22:13 ܥܒܰܕ݂ ܥܢܳܢܰܘ̈ܗܝ ܒܰܪܕ݂ܳܐ ܘܓܽܘܡܖ̈ܶܐ ܕܢܽܘܪܳܐ.
2Sa 22:14 ܘܰܪܥܶܡ ܒܰܫܡܰܝܳܐ ܡܳܪܝܳܐ. ܘܥܶܠܳܝܳܐ ܝܰܗܒ ܩܳܠܶܗ. ܒܰܪܕ݂ܳܐ. ܘܓܽܘܡܖ̈ܶܐ ܕܢܽܘܪܳܐ.
2Sa 22:15 ܫܰܕܰܪ ܓܶܐܖ̈ܰܘܗܝ ܘܒܰܕܰܪ ܐܶܢܽܘܢ. ܘܒܰܖ̈ܩܶܐ ܐܰܣܓܺܝ ܘܕܰܠܰܚ ܐܶܢܽܘܢ.
2Sa 22:16 ܘܶܐܬ݂ܚܙܺܝܘ ܡܰܒܽܘ̈ܥܶܐ ܕܡܰܝ̈ܳܐ. ܘܶܐܬ݂ܓܠܺܝ ܫܶܬ݂ܶܐܣ̈ܶܐ ܕܬܺܒܶܝܠ. ܡܶܢ ܟܐܳܬܳܟ݂ ܡܳܪܝܳܐ. ܘܡܶܢ ܢܫܰܡܬ݂ܳܐ ܕܪܽܘܚܳܐ ܕܪܽܘܓܙܳܟ݂.
2Sa 22:17 ܫܰܕܰܪ ܡܶܢ ܪܰܘܡܳܐ ܘܕܰܒܪܰܢܝ. ܘܰܫܠܳܢܝ ܡܶܢ ܡܰܝ̈ܳܐ ܣܰܓܺܝ̈ܐܶܐ.
2Sa 22:18 ܘܦܰܨܝܰܢܝ ܡܶܢ ܒܥܶܠܕܒܳܒܰܝ̈ ܥܰܫܺܝ̈ܢܶܐ. ܘܡܶܢ ܣܳܢ̈ܰܐܝ ܕܰܥܫܶܢܘ ܡܶܢܝ.
2Sa 22:19 ܘܩܰܕ݂ܡܽܘܢܝ ܒܝܰܘܡܳܐ ܕܽܐܘܠܨܳܢܝ. ܘܰܗܘܳܐ ܠܺܝ ܡܳܪܝܳܐ ܡܣܰܝܥܳܢܳܐ.
2Sa 22:20 ܘܰܐܦܩܰܢܝ ܠܰܪܘܰܚܬܳܐ. ܘܦܰܨܝܰܢܝ ܡܶܛܽܠ ܕܰܨܒܳܐ ܒܺܝ.
2Sa 22:21 ܘܦܰܪܥܰܢܝ ܡܳܪܝܳܐ ܐܰܝܟ݂ ܙܰܕܺܝܩܽܘܬ݂ܝ. ܘܰܐܝܟ݂ ܕܰܟ݂ܝܽܘܬ݂ܳܐ ܕܺܐܝܕܰܝ̈ ܦܰܢܺܝ ܠܺܝ.
2Sa 22:22 ܡܶܛܽܠ ܕܢܶܛܪܶܬ݂ ܐܽܘܖ̈ܚܳܬܶܗ ܕܡܳܪܝܳܐ. ܘܠܳܐ ܐܶܬ݂ܡܰܪܕܶܬ݂ ܡܶܢ ܐܰܠܳܗܳܝ.
2Sa 22:23 ܡܶܛܽܠ ܕܟܽܠܗܽܘܢ ܕܺܝܢܰܘ̈ܗܝ ܠܽܘܩܒܰܠܝ. ܘܢܳܡܽܘܣܰܘ̈ܗܝ ܠܳܐ ܐܰܥܒܪܶܬ݂ ܡܶܢܝ.
2Sa 22:24 ܘܰܗܘܺܝܬ݂ ܕܠܳܐ ܡܽܘܡ ܥܰܡܶܗ. ܘܶܐܙܕܰܗܪܶܬ݂ ܡܶܢ ܚܛܳܗܰܝ̈.
2Sa 22:25 ܘܦܰܪܥܰܢܝ ܡܳܪܝܳܐ ܐܰܝܟ݂ ܙܰܕܺܝܩܽܘܬ݂ܝ. ܘܰܐܝܟ݂ ܕܰܟ݂ܝܽܘܬ݂ܳܐ ܕܺܐܝܕܰܝ̈ ܠܽܘܩܒܰܠ ܥܰܝܢܰܘ̈ܗܝ.
2Sa 22:26 ܥܰܡ ܛܳܒܳܐ ܬܶܗܘܶܐ ܛܳܒܳܐ. ܘܥܰܡ ܓܰܒܪܳܐ ܬܰܡܺܝܡܳܐ ܬܶܗܘܶܐ ܬܰܡܺܝܡ.
2Sa 22:27 ܘܥܰܡ ܓܰܒܝܳܐ ܬܶܗܘܶܐ ܓܒܶܐ. ܥܰܡ ܥܩܺܝܡܳܐ ܬܶܬ݂ܦܰܬܰܠ.
2Sa 22:28 ܡܶܛܽܠ ܕܰܐܢ̱ܬ ܥܰܡܳܐ ܡܶܣܟܺܢܳܐ ܬܶܦܪܽܘܩ. ܘܥܰܝ̈ܢܶܐ ܖ̈ܳܡܳܬ݂ܳܐ ܬܡܰܟܶܟ݂.
2Sa 22:29 ܐܰܢ̱ܬ ܬܰܢܗܰܪ ܫܪܳܓܝ. ܡܳܪܝܳܐ ܐܰܠܳܗܳܝ ܢܰܢܗܰܪ ܚܶܫܽܘܟ݂ܝ.
2Sa 22:30 ܡܶܛܽܠ ܕܒܳܟ݂ ܐܶܪܗܰܛ ܥܰܠ ܓܰܝܣܳܐ. ܘܒܰܐܠܳܗܝ ܐܰܫܘܰܪ ܫܽܘܪܳܐ.
2Sa 22:31 ܐܰ‌ܠܳܗܳܐ ܕܰܕ݂ܠܳܐ ܡܽܘܡ ܐܽܘܪܚܶܗ. ܡܺܐܡܪܶܗ ܕܡܳܪܝܳܐ ܒܩܶܐ. ܘܰܡܥܰܕܰܪ ܠܟܽܠ ܕܰܬ݂ܟ݂ܺܝܠܺܝܢ ܥܠܰܘܗܝ.
2Sa 22:32 ܡܶܛܽܠ ܕܠܰܝܬ ܐܰ‌ܠܳܗܳܐ ܠܒܰܪ ܡܶܢ ܡܳܪܝܳܐ. ܘܠܰܝܬ ܕܬܰܩܺܝܦ ܐܶܠܳܐ ܐܶܢ ܐܰܠܳܗܰܢ.
2Sa 22:33 ܐܰ‌ܠܳܗܳܐ ܕܚܰܙܩܰܢܝ ܚܰܝܠܳܐ. ܘܝܰܗܒ ܕܠܳܐ ܡܽܘܡ ܐܽܘܪܚܝ.
2Sa 22:34 ܥܒܰܕ݂ ܖ̈ܶܓܠܰܝ ܐܰܝܟ݂ ܕܰܐܝܠܳܐ. ܘܥܰܠ ܪܰܘܡܝ ܐܰܩܺܝܡܰܢܝ.
2Sa 22:35 ܕܰܐܠܶܦ ܐܺܝܕܰܝ̈ ܠܰܩܪܳܒܳܐ. ܘܫܰܪܰܪ ܐܰܝܟ݂ ܩܶܫܬܳܐ ܕܰܢܚܳܫܳܐ ܕܖ̈ܳܥܰܝ.
2Sa 22:36 ܘܝܰܗܒܬ ܠܺܝ ܣܰܟܪܳܐ ܕܦܽܘܪܩܳܢܳܐ. ܝܰܡܺܝܢܳܟ݂ ܬܣܰܝܥܰܢܝ ܘܡܰܪܕܽܘܬܳܟ݂ ܬܪܰܒܶܝܢܝ.
2Sa 22:37 ܐܰܪܘܰܚܬ ܦܣܳܥ̈ܳܬ݂ܝ ܬܚܽܘܬܰܝ. ܕܠܳܐ ܢܙܽܘܥܽܘܢ ܩܽܘܖ̈ܨܠܰܝ.
2Sa 22:38 ܐܶܪܕܽܘܦ ܒܥܶܠܕܒܳܒܰܝ̈ ܘܰܐܕ݂ܪܶܟ݂ ܐܶܢܽܘܢ. ܘܠܳܐ ܐܶܗܦܽܘܟ݂ ܥܕܰܡܳܐ ܕܶܐܓܰܡܰܪ ܐܶܢܽܘܢ.
2Sa 22:39 ܐܶܡܚܶܐ ܐܶܢܽܘܢ ܘܠܳܐ ܢܶܫܟܚܽܘܢ ܠܰܡܩܳܡ. ܘܢܶܦܠܽܘܢ ܬܚܶܝܬ ܖ̈ܶܓܠܰܝ.
2Sa 22:40 ܬܚܰܙܩܰܢܝ ܚܰܝܠܳܐ ܒܰܩܪܳܒܳܐ. ܘܬܰܒܪܶܟ݂ ܠܰܕ݂ܩܳܝܡܺܝܢ ܥܠܰܝ ܬܚܽܘܬܰܝ.
2Sa 22:41 ܘܰܩܕܳܠܗܽܘܢ ܕܰܒܥܶܠܕܒܳܒܰܝ̈ ܐܰܦܢܺܝܬ ܠܺܝ. ܘܰܠܣܳܢ̈ܰܐܝ ܐܶܫܰܬܶܩ ܐܶܢܽܘܢ.
2Sa 22:42 ܢܶܓܥܽܘܢ ܠܘܳܬ݂ ܡܳܪܝܳܐ. ܘܠܳܐ ܢܶܗܘܶܐ ܠܗܽܘܢ ܦܳܪܽܘܩܳܐ. ܘܢܶܒܥܽܘܢ ܡܶܢ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ.
2Sa 22:43 ܐܶܫܚܽܘܩ ܐܶܢܽܘܢ ܐܰܝܟ݂ ܥܰܦܪܳܐ ܥܰܠ ܐܰܦܰܝ̈ ܪܽܘܚܳܐ. ܘܰܐܝܟ݂ ܣܝܳܢܳܐ ܕܫܽܘ̈ܩܶܐ ܐܶܕܽܘܫ ܐܶܢܽܘܢ.
2Sa 22:44 ܬܦܰܠܛܰܢܝ ܡܶܢ ܕܺܝܢܰܘ̈ܗܝ ܕܥܰܡܳܐ. ܬܶܥܒܕܰܢܝ ܪܺܝܫܳܐ ܠܥܰܡ̈ܡܶܐ. ܥܰܡܳܐ ܕܠܳܐ ܝܶܕ݂ܥܶܬ݂ ܢܶܦܠܚܽܘܢܳܢܝ.
2Sa 22:45 ܘܡܰܫܡܰܥ ܐܶܕ݂ܢܳܐ ܢܶܫܡܥܽܘܢܳܢܝ. ܒܢܰܝ̈ܳܐ ܢܽܘܟܖ̈ܳܝܶܐ ܢܶܫܬܰܥܒܕ݂ܽܘܢ ܠܺܝ.
2Sa 22:46 ܒܢܰܝ̈ܳܐ ܢܽܘܟܖ̈ܳܝܶܐ ܢܶܬ݂ܟܠܽܘܢ ܡܶܢ ܫܒܺܝ̈ܠܰܝܗܽܘܢ.
2Sa 22:47 ܚܰܝ ܗܽܘ ܡܳܪܝܳܐ. ܘܰܒܪܺܝܟ݂ ܗܽܘ ܡܚܰܝܠܳܢܝ. ܘܶܐܬܬܪܺܝܡ ܐܰ‌ܠܳܗܳܐ ܦܳܪܽܘܩܝ.
2Sa 22:48 ܐܰ‌ܠܳܗܳܐ ܕܝܰܗܒ̣ ܠܺܝ ܬܒܰܥܬ݂ܳܐ. ܘܫܰܥܒܶܕ݂ ܠܥܰܡ̈ܡܶܐ ܬܚܽܘܬ݂ܰܝ.
2Sa 22:49 ܘܦܰܨܝܰܢܝ ܡܶܢ ܒܥܶܠܕܒܳܒܰܝ̈. ܘܳܐܦ ܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ. ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܬܦܰܨܶܝܢܝ.
2Sa 22:50 ܡܶܛܽܠ ܗܳܢܳܐ ܐܰܘܕܶܐ ܠܳܟ݂ ܒܶܝܬ݂ ܥܰܡ̈ܡܶܐ ܡܳܪܝ. ܘܠܰܫܡܳܟ݂ ܐܶܙܰܡܰܪ.
2Sa 22:51 ܡܰܘܪܶܒ ܦܽܘܪܩܳܢܳܐ ܕܡܰܠܟܶܗ. ܘܥܳܒܶܕ݂ ܛܰܝܒܽܘܬ݂ܳܐ ܠܰܡܫܺܝܚܶܗ. ܠܕܰܘܺܝܕ݂ ܘܰܠܙܰܪܥܶܗ ܥܕܰܡܳܐ ܠܥܳܠܰܡ.
2Sa 23:1 ܘܗܳܠܶܝܢ ܡܶܠܰܘ̈ܗܝ ܕܕܰܘܺܝܕ݂ ܐ̱ܚܖ̈ܳܝܳܬ݂ܳܐ. ܐܶܡܰܪ ܕܰܘܺܝܕ݂ ܒܰܪ ܐܺܝܫܰܝ. ܐܶܡܰܪ ܓܰܒܪܳܐ ܕܰܐܩܺܝܡ ܢܺܝܪܳܐ ܕܰܡܫܺܝܚܶܗ. ܘܰܐܠܳܗܶܗ ܕܝܰܥܩܽܘܒ ܡܒܰܣܶܡ ܙܡܺܝܖ̈ܳܬܶܗ ܕܺܝܣܪܳܐܶܝܠ.
2Sa 23:2 ܪܽܘܚܳܐ ܕܡܳܪܝܳܐ ܡܰܠܠܰܬ݂ ܒܺܝ. ܘܡܶܠܬܶܗ ܥܰܠ ܠܶܫܳܢܝ.
2Sa 23:3 ܐܶܡܰܪ ܐܰ‌ܠܳܗܳܐ ܕܺܝܣܪܳܐܶܝܠ. ܘܠܺܝ ܐܶܡܰܪ ܬܰܩܺܝܦܳܐ ܕܺܝܣܪܳܐܶܝܠ. ܕܫܰܠܺܝܛ ܒܐ̱ܢܳܫ̈ܳܐ ܙܰܕܺܝܩ̈ܶܐ. ܕܫܰܠܺܝܛ ܒܕ݂ܳܚ̈ܠܶܐ ܕܰܐ‌ܠܳܗܳܐ.
2Sa 23:4 ܐܰܝܟ݂ ܢܽܘܗܪܳܐ ܕܨܰܦܪܳܐ ܡܳܐ ܕܕܳܢܰܚ ܫܶܡܫܳܐ. ܨܰܦܪܳܐ ܕܠܳܐ ܥܢܳܢ̈ܶܐ ܡܶܢ ܢܽܘܓܗܳܐ. ܘܡܶܢ ܡܶܛܪܳܐ ܕܡܰܫܘܰܚ ܐܰܪܥܳܐ.
2Sa 23:5 ܠܳܐ ܗܘܳܐ ܗܳܟܰܢܳܐ ܒܰܝܬܝ ܥܰܡ ܐܰ‌ܠܳܗܳܐ. ܘܰܩܝܳܡܳܐ ܕܥܳܠܡܳܐ ܣܳܡ ܠܺܝ. ܘܰܡܛܰܝܰܒ ܟܽܠ ܡܶܕܶܡ ܘܰܢܛܺܝܪ. ܡܶܛܽܠ ܕܟܽܠܶܗ ܨܶܒܝܳܢܝ ܘܟܽܠܶܗ ܦܽܘܩܕܳܢܝ ܗܽܘܝܽܘ ܡܫܰܠܶܡ.
2Sa 23:6 ܘܥܰܘ̈ܳܠܶܐ ܐܰܝܟ݂ ܟܽܘ̈ܒܶܐ ܩܫܰܝ̈ܳܐ ܟܽܠܗܽܘܢ. ܡܶܛܽܠ ܕܠܳܐ ܗܘܳܐ ܒܺܐܝܕ݂ܳܐ ܡܶܬ݂ܢܰܣܒܺܝܢ ܟܽܠܗܽܘܢ.
2Sa 23:7 ܘܓܰܒܪܳܐ ܡܳܐ ܕܩܳܪܶܒ ܠܗܽܘܢ. ܒܫܶܘܝܳܐ ܗܽܘ ܕܢܳܪܓܳܐ ܘܰܒܦܰܪܙܠܳܐ ܡܟܰܢܶܫ ܠܗܽܘܢ. ܘܝܳܩܕܺܝܢ ܒܢܽܘܪܳܐ ܠܰܢܝܳܚܬܳܐ.
2Sa 23:8 ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܕܰܘܺܝܕ݂. ܝܳܬ݂ܶܒ ܒܡܰܘܬܒܳܐ ܩܰܕܡܳܝܳܐ ܒܕܰܪܓܳܐ ܬܠܺܝܬܳܝܳܐ. ܫܡܶܗ ܓܶܕ݂ܚܽܘ. ܓܰܒܪܳܐ ܕܰܢܚܶܬ݂ ܘܩܰܛܶܠ ܬܡܳܢܶܡܳܐܐ ܩܛܺܝ̈ܠܺܝܢ ܒܫܳܥܬ݂ܳܐ ܚܕ݂ܳܐ.
2Sa 23:9 ܘܒܳܬܪܶܗ ܐܶܠܺܝܥܳܙܳܪ ܒܰܪ ܐܰܚܽܘܗܝ ܕܰܐܒܽܘܗܝ. ܟܰܕ݂ ܢܚܶܬ݂ ܒܰܬܠܳܬܳܐ ܓܰܒܖ̈ܺܝܢ ܥܰܡ ܕܰܘܺܝܕ݂. ܟܰܕ݂ ܚܰܣܶܕ݂ܘ ܐܶܢܽܘܢ ܦܠܶܫܬܳܝ̈ܶܐ. ܘܶܐܬ݂ܟܰܢܰܫܘ ܬܰܡܳܢ ܠܡܶܥܒܰܕ݂ ܩܪܳܒܳܐ. ܘܰܣܠܶܩ ܓܰܒܖ̈ܶܐ ܕܺܝܣܪܳܐܶܝܠ.
2Sa 23:10 ܘܗܽܘ ܩܳܡ ܘܰܚܪܰܒ ܒܰܦܠܶܫܬܳܝ̈ܶܐ ܥܕܰܡܳܐ ܕܠܶܐܝܰܬ݂ ܐܺܝܕ݂ܶܗ. ܘܕܶܒܩܰܬ݂ ܐܺܝܕ݂ܶܗ ܒܶܐܣܬܩܳܐ ܕܣܰܝܦܶܗ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܒܝܰܘܡܳܐ ܗܰܘ. ܘܥܰܡܳܐ ܗܦܰܟ݂ ܒܳܬܪܶܗ ܠܰܡܚܰܠܳܨܽܘ ܩܛܺܝ̈ܠܶܐ.
2Sa 23:11 ܒܳܬܪܶܗ ܩܳܡ ܫܰܡܳܐ ܒܰܪ ܐܰܓܳܐ ܡܶܢ ܛܽܘܪ ܡܰܠܟܳܐ. ܟܰܕ ܐܶܬ݂ܟܰܢܰܫܘ ܦܠܶܫܬܳܝ̈ܶܐ ܠܡܶܒܰܙ ܚܰܝܽܘܬ݂ܳܐ. ܘܰܗܘܳܬ݂ ܬܰܡܳܢ ܐܶܫܟܳܪܳܐ ܚܕ݂ܳܐ ܕܰܙܪܺܝܥܳܐ ܛܠܰܦܚ̈ܶܐ. ܘܥܰܡܳܐ ܥܪܰܩܘ ܡܶܢ ܩܕ݂ܳܡ ܦܠܶܫܬܳܝ̈ܶܐ.
2Sa 23:12 ܘܗܽܘ ܩܳܡ ܒܓܰܘ ܚܰܩܠܳܐ ܘܦܰܨܺܝ ܚܰܝܽܘܬ݂ܳܐ. ܘܰܚܪܰܒ ܠܰܦܠܶܫ̈ܬܳܝܶܐ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܪܰܒܳܐ ܒܺܐܝܕܶܗ.
2Sa 23:13 ܘܰܢܚܶܬ݂ܘ ܬܠܳܬܳܐ ܡܶܢ ܓܰܒܖ̈ܶܐ ܘܶܐܬ݂ܰܘ ܒܙܰܒܢܳܐ ܕܰܚܨܳܕܳܐ ܠܘܳܬ݂ ܕܰܘܺܝܕ݂ ܠܰܡܥܰܪܬ݂ܳܐ ܕܥܰܪܠܰܡ. ܘܚܰܝܽܘܬ݂ܳܐ ܕܰܦܠܶܫ̈ܬܳܝܶܐ ܫܰܪܝܳܐ ܗܘܳܬ݂ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.
2Sa 23:14 ܘܕܰܘܺܝܕ݂ ܫܪܶܐ ܗܘܳܐ ܗܳܝܕܶܝܢ ܒܡܶܨܪܽܘܬ݂. ܘܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܫܪܶܝܢ ܗܘܰܘ ܒܒܶܝܬ݂ ܠܚܶܡ.
2Sa 23:15 ܘܶܐܬ݂ܪܰܓܪܰܓ ܕܰܘܺܝܕ݂ ܘܶܐܡܰܪ. ܨܳܒܶܐ ܗܘܺܝܬ݂ ܡܰܢ ܕܢܰܫܩܶܝܢܝ ܡܰܝ̈ܳܐ. ܡܶܢ ܓܽܘܒܳܐ ܕܺܐܝܬ݂ ܒܒܶܝܬ݂ ܠܚܶܡ ܩܪܺܝܬ݂ܳܐ.
2Sa 23:16 ܘܒܰܙܰܥܘ ܬܠܳܬܳܐ ܓܰܒܖ̈ܺܝܢ ܡܰܫܖ̈ܝܳܬ݂ܗܽܘܢ ܕܰܦܠܶܫ̈ܬܳܝܶܐ. ܘܰܡܠܰܘ ܡܰܝ̈ܳܐ ܡܶܢ ܓܽܘܒܳܐ ܪܰܒܳܐ ܕܺܐܝܬ݂ ܒܒܶܝܬ݂ ܠܚܶܡ ܩܪܺܝܬ݂ܳܐ. ܘܰܫܩܰܠܘ ܘܰܐܝܬܺܝܘ ܠܕܰܘܺܝܕ݂. ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܘܰܢܣܰܟ݂ ܐܶܢܽܘܢ ܩܕ݂ܳܡ ܡܳܪܝܳܐ. ܘܶܐܡܰܪ.
2Sa 23:17 ܚܳܣ ܠܺܝ ܡܶܢ ܩܕ݂ܳܡ ܡܳܪܝܳܐ ܕܶܐܥܒܶܕ݂ ܗܳܕ݂ܶܐ. ܥܰܠ ܕܡܳܐ ܕܢܰܦ̈ܫܳܬ݂ܗܽܘܢ ܐܶܙܰܠܘ ܓܰܒܖ̈ܶܐ ܗܳܠܶܝܢ. ܘܠܳܐ ܨܒܳܐ ܕܢܶܫܬܶܐ ܐܶܢܽܘܢ. ܗܳܠܶܝܢ ܥܒܰܕ݂ܘ ܬܠܳܬܳܐ ܓܰܒܖ̈ܶܐ.
2Sa 23:18 ܘܰܐܒܺܝܫܝ ܐܰܚܽܘܗܝ ܕܝܽܘܐܳܒ ܒܰܪ ܨܽܘܪܺܝܳܐ. ܗܽܘ ܪܺܝܫܐ ܕܰܬܠܳܬܺܝܢ. ܘܗܽܘ ܫܡܰܛ ܪܽܘܡܚܳܐ ܥܰܠ ܬܠܳܬܡܳܐܐ ܩܛܺܝ̈ܠܺܝܢ. ܘܗܽܘ ܗܘܳܐ ܪܺܝܫܐ ܕܰܬܠܳܬܺܝܢ.
2Sa 23:19 ܘܡܶܢ ܬܠܳܬܺܝܢ ܡܝܰܩܰܪ ܗܘܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܢܶܨܚܳܢܳܐ ܐܰܝܟ݂ ܬܠܳܬܺܝܢ ܥܳܒܶܕ ܗܘܳܐ.
2Sa 23:20 ܒܢܳܝܳܐ ܒܰܪ ܝܽܘܝܳܕ݂ܳܥ ܓܰܒܪܳܐ ܓܰܢ̱ܒܳܪ ܚܰܝܠܳܐ. ܕܫܰܦܺܝܪܺܝܢ ܗܘܰܘ ܥܒܳܕ݂ܰܘ̈ܗܝ. ܡܶܢ ܩܰܒܨܺܝܶܠ. ܘܗܽܘ ܩܛܰܠ ܠܰܬܪܶܝܢ ܓܰܢ̱ܒܳܖ̈ܶܐ ܕܡܽܘܐܳܒܳܝ̈ܶܐ. ܘܗܽܘ ܢܚܶܬ݂ ܘܰܩܛܰܠ ܠܰܐܪܝܳܐ ܒܓܰܘ ܥܳܒܳܐ ܒܝܰܘܡܳܐ ܕܬܰܠܓܳܐ.
2Sa 23:21 ܘܗܽܘ ܩܛܰܠ ܠܓܰܒܪܳܐ ܡܶܨܪܳܝܳܐ ܓܰܒܪܳܐ ܫܰܦܺܝܪ ܚܶܙܘܳܐ. ܘܒܺܐܝܕܶܗ ܕܡܶܨܪܳܝܳܐ ܐܺܝܬ݂ ܗܘܳܬ݂ ܪܽܘܡܚܳܐ. ܘܰܢܚܶܬ݂ ܥܠܰܘܗܝ ܗܽܘ ܒܚܽܘܛܪܳܐ. ܘܢܰܣܒܳܗ̇ ܠܪܽܘܡܚܳܐ ܡܶܢ ܐܺܝܕ݂ܶܗ ܕܡܶܨܪܳܝܳܐ. ܘܩܰܛܠܶܗ ܒܪܽܘܡܚܶܗ.
2Sa 23:22 ܗܳܠܶܝܢ ܥܒܰܕ݂ ܒܢܳܝܳܐ ܒܰܪ ܝܽܘܝܳܕ݂ܳܥ. ܘܠܶܗ ܐܺܝܬ݂ ܗܘܳܐ ܫܡܳܐ ܒܰܬܠܳܬܺܝܢ ܓܰܒܖ̈ܺܝܢ. ܘܢܶܨܚܳܢܳܐ ܐܰܝܟ݂ ܬܠܳܬܺܝܢ ܥܳܒܶܕ ܗܘܳܐ.
2Sa 23:23 ܘܥܰܒܕܶܗ ܕܰܘܺܝܕ݂ ܠܡܶܦܰܩ ܘܰܠܡܶܥܰܠ.
2Sa 23:24 ܥܫܳܐܶܝܠ ܐܰܚܽܘܗܝ ܕܝܽܘܐܳܒ ܒܰܬܠܳܬܺܝܢ ܓܰܒܖ̈ܺܝܢ.
2Sa 23:25 ܫܰܡܳܐ ܕܡܶܢ ܛܽܘܪ ܡܰܠܟܳܐ.
2Sa 23:26 ܚܳܠܳܨ ܕܡܶܢ ܦܠܰܛ. ܥܺܝܪܳܐ ܒܰܪ ܥܩܺܝܣ ܕܡܶܢ ܬܩܽܘܥ.
2Sa 23:27 ܐܰܒܺܝܥܳܙܳܪ ܕܡܶܢ ܥܢܳܬ݂ܽܘܬ݂. ܡܰܒܢܺܝ ܕܡܶܢ ܚܽܘܫܰܬ݂.
2Sa 23:28 ܨܰܠܡܽܘܢ ܕܡܶܢ ܛܽܘܪ ܒܰܝܬܳܐ. ܡܳܗܳܪ ܕܡܶܢ ܛܽܘܦܰܬ݂.
2Sa 23:29 ܚܳܠܳܒ ܒܰܪ ܒܰܥܢܳܐ ܕܡܶܢ ܢܛܽܘܦܰܬ݂. ܐܳܬ݂ܺܝ ܒܰܪ ܪܰܒܺܝ ܡܶܢ ܪܳܡܬ݂ܳܐ ܕܰܒܢܰܝ̈ ܒܶܢܝܳܡܶܝܢ.
2Sa 23:30 ܒܢܳܝܳܐ ܒܰܪ ܦܪܰܥܬܽܘܢ ܕܡܶܢ ܓܒܰܥ. ܚܰܕܺܝ ܕܡܶܢ ܢܚܰܠܓܥܶܫ.
2Sa 23:31 ܐܰܒܺܝ ܒܰܪ ܐܳܒܺܝܥܰܠܡܽܘܢ ܕܡܶܢ ܓܶܠܥܳܕ݂ ܥܰܪܒܽܘܬ݂ ܕܡܶܢ ܚܽܘܪܺܝܡ.
2Sa 23:32 ܐܶܠܚܰܢܳܐ ܕܡܶܢ ܫܰܥܠܰܒ. ܝܽܘܢܳܬ݂ܳܢ ܕܡܶܢ ܒܶܝܬ݂ ܢܳܫܽܘܪ.
2Sa 23:33 ܫܰܡܳܐ ܕܡܶܢ ܛܽܘܪ ܙܰܝ̈ܬܶܐ. ܐܰܚܺܝܡ ܒܰܪ ܐܰܫܕܳܕ݂ ܕܡܶܢ ܐܰܕ݂ܪܺܝ.
2Sa 23:34 ܐܶܠܺܝܦܠܰܛ ܒܰܪ ܚܽܘܣܒܺܝ ܕܡܶܢ ܡܰܥܟܰܬ݂. ܐܺܠܺܝܥܰܡ ܒܰܪ ܐܰܚܺܝܬܽܘܦܶܝܠ ܓܶܠܝܽܘܢܳܝܳܐ.
2Sa 23:35 ܚܰܨܪܺܝ ܕܡܶܢ ܛܽܘܪ ܟܰܪܡܠܳܐ. ܓܰܕܺܝ ܕܡܶܢ ܐܰܪܽܘܒ.
2Sa 23:36 ܢܓܳܐܶܝܠ ܒܰܪ ܢܳܬܳܢ ܕܡܶܢ ܨܰܒܳܐ. ܒܰܥܢܳܐ ܕܡܶܢ ܓܳܕ݂
2Sa 23:37 ܨܠܶܩ ܕܡܶܢ ܥܰܡܽܘܢ. ܢܰܚܪܺܝ ܕܡܶܢ ܒܪܽܘܬ݂ܺܝ. ܫܳܩܶܠ ܡܳܐܢ̈ܶܐ ܕܙܰܝܢܶܗ ܕܝܽܘܐܳܒ ܒܰܪ ܨܽܘܪܺܝܳܐ.
2Sa 23:38 ܚܺܝܪܳܐ ܕܡܶܢ ܝܳܬ݂ܺܝܪ. ܥܳܪܳܒ ܕܡܶܢ ܠܟܺܝܫ.
2Sa 23:39 ܐܽܘܪܺܝܳܐ ܚܺܝܬܳܝܳܐ. ܟܽܠܗܽܘܢ ܥܰܒܕܰܘ̈ܗܝ ܕܕܰܘܺܝܕ݂ ܒܡܶܢܝܳܢܳܐ ܬܠܳܬܺܝܢ ܘܫܰܒܥܳܐ.
2Sa 24:1 ܘܰܐܘܣܦܰܬ݂ ܚܶܡܬܶܗ ܕܡܳܪܝܳܐ ܠܡܶܬ݂ܩܰܦ ܒܺܝܣܪܳܐܶܝܠ. ܘܓܰܪܺܝ ܒܗܽܘܢ ܠܕܰܘܺܝܕ݂. ܘܶܐܡܰܪ ܠܶܗ. ܙܶܠ ܡܢܺܝ ܠܺܝܣܪܳܐܶܝܠ ܘܠܺܝܗܽܘܕ݂ܳܐ.
2Sa 24:2 ܘܶܐܡܰܪ ܕܰܘܺܝܕ݂ ܠܝܽܘܐܳܒ ܪܰܒ ܚܰܝܠܳܐ ܕܥܰܡܶܗ. ܗܰܠܶܟ݂ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܡܢܺܝ ܠܺܝ ܥܰܡܳܐ. ܘܰܐܝܬܳܐ ܡܶܢܝܳܢܗܽܘܢ ܘܚܽܘܫܒܳܢܶܗ ܕܥܰܡܳܐ.
2Sa 24:3 ܘܶܐܡܰܪ ܝܽܘܐܳܒ ܠܡܰܠܟܳܐ. ܢܰܘܣܶܦ ܡܳܪܝܳܐ ܐܰܠܳܗܳܟ݂ ܥܰܠ ܥܰܡܳܐ ܐܰܟ݂ܘܳܬ݂ܗܽܘܢ ܡܳܐܐ ܙܰܒܢܺܝ̈ܢ. ܘܥܰܝܢܰܘ̈ܗܝ ܕܡܳܪܝ ܡܰܠܟܳܐ ܢܶܚܙ̈ܝܳܢ. ܘܡܳܪܝ ܡܰܠܟܳܐ ܠܡܳܢܳܐ ܨܳܒܶܐ ܒܦܶܬ݂ܓ݂ܳܡܳܐ ܗܳܢܳܐ.
2Sa 24:4 ܘܥܶܫܢܰܬ݂ ܡܶܠܬܶܗ ܕܡܰܠܟܳܐ ܥܰܠ ܝܽܘܐܳܒ. ܘܥܰܠ ܪܰܒܝ ܚܰܝ̈ܠܶܐ. ܘܰܢܦܰܩ ܝܽܘܐܳܒ ܘܪܰܘܖ̈ܒܳܢܰܝ ܚܰܝ̈ܠܶܐ ܡܶܢ ܩܕ݂ܳܡ ܡܰܠܟܳܐ. ܠܡܶܡܢܳܐ ܠܥܰܡܳܐ ܕܺܝܣܪܳܐܶܝܠ.
2Sa 24:5 ܘܰܥܒܰܪܘ ܝܽܘܪܕܢܳܢ. ܘܶܐܬ݂ܰܘ ܠܫܳܪܽܘܒ ܕܰܒܝܰܡܺܝܢܳܐ ܕܰܩܪܺܝܬ݂ܳܐ. ܕܺܐܝܬ݂ ܒܓܰܘ ܢܰܚܠܳܐ ܕܓܳܕ݂ ܘܰܕ݂ܐܶܠܺܝܥܳܙܳܪ.
2Sa 24:6 ؟؟؟؟؟
2Sa 24:7 ܘܶܐܬ݂ܰܘ ܥܕܰܡܳܐ ܠܨܽܘܪ ܘܰܠܨܰܝܕܳܢ. ܠܰܐܪܥܳܐ ܕܰܟܢܰܥܢܳܝ̈ܶܐ. ܘܠܰܐܪܥܳܐ ܕܚܺܝܬ݂ܳܝ̈ܶܐ. ܘܠܰܐܪܥܳܐ ܕܝܳܒܽܘܣܳܝ̈ܶܐ.
2Sa 24:8 ܘܗܰܠܶܟ݂ܘ ܒܟܽܠܳܗ̇ ܐܰܪܥܳܐ. ܘܶܐܬ݂ܰܘ ܠܰܐܪܥܳܐ ܕܺܝܗܽܘܕ݂ܳܐ. ܠܰܬ݂ܠܳܬ݂ܺܝܢ ܘܰܬܡܳܢܝܳܐ ܝܰܘܡܺܝ̈ܢ. ܘܶܐܬ݂ܰܘ ܠܕܳܢ ܘܶܐܬ݂ܟܪܶܟ݂ܘ ܠܨܰܝܕܳܢ. ܘܗܰܠܶܟ݂ܘ ܒܟܽܠܳܗ̇ ܐܰܪܥܳܐ. ܘܶܐܬ݂ܰܘ ܠܬܶܫܥܳܐ ܝܰܖ̈ܚܺܝܢ ܘܥܶܣܪܺܝܢ ܝܰܘܡܺܝ̈ܢ ܠܽܐܘܪܺܫܠܶܡ.
2Sa 24:9 ܘܰܐܝܬܺܝ ܝܽܘܐܳܒ ܡܶܢܝܳܢܳܐ ܘܚܽܘܫܒܳܢܳܐ ܕܥܰܡܳܐ ܠܡܰܠܟܳܐ. ܘܰܗܘܳܐ ܡܶܢܝܳܢܳܐ ܕܒܶܝܬ݂ ܝܺܣܪܳܐܶܝܠ ܬܡܳܢܶܡܳܐܐ ܐܰܠܦܺܝ̈ܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܫܳܡܛܰܝ̈ ܣܰܝܦܳܐ. ܘܐ̱ܢܳܫܰܝ̈ ܝܺܗܽܘܕܳܐ ܗܳܘܶܝܢ ܚܰܡܶܫܡܳܐܐ ܐܰܠܦܺܝ̈ܢ ܓܰܒܖ̈ܺܝܢ.
2Sa 24:10 ܘܰܗܘܳܐ ܡܛܰܪܰܦ ܕܰܘܺܝܕ݂ ܒܠܶܒܶܗ. ܡܶܢ ܒܳܬܰܪ ܕܰܡܢܳܐ ܠܥܰܡܳܐ. ܘܶܐܡܰܪ ܕܰܘܺܝܕ݂ ܩܕ݂ܳܡ ܡܳܪܝܳܐ ܚܛܺܝܬ݂ ܒܡܶܕܶܡ ܕܥܶܒܕܶܬ݂. ܐܳܦ ܗܳܫܳܐ ܒܳܥܶܐ ܐ̱ܢܳܐ ܡܶܢܳܟ݂ ܕܰܐܣܟܠܶܬ݂ ܛܳܒ.
2Sa 24:11 ܘܩܰܕܶܡ ܕܰܘܺܝܕ݂ ܒܨܰܦܪܳܐ. ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܓܳܕ ܢܒܺܝܳܐ. ܘܶܐܡܰܪ ܠܶܗ.
2Sa 24:12 ܙܶܠ ܐܶܡܰܪ ܠܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܬܠܳܬ݂ ܒܺܝ̈ܫܳܢ ܡܰܝܬܶܐ ܐ̱ܢܳܐ ܥܠܰܝܟ. ܓܒܺܝ ܠܳܟ݂ ܘܶܐܥܒܶܕ݂ ܠܳܟ݂.
2Sa 24:13 ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂ ܘܶܐܡܰܪ ܠܶܗ. ܡܚܽܘܬ݂ܳܐ ܩܰܕ݂ܡܳܝܬܳܐ ܕܳܐܬ݂ܝܳܐ ܥܠܰܝܟ. ܗܳܘ̈ܝܳܢ ܫܒܰܥ ܫܢܺܝ̈ܢ ܟܰܦܢܳܐ ܒܰܐܪܥܳܟ݂. ܐܰܘ ܬܠܳܬܳܐ ܝܰܖ̈ܚܺܝܢ ܬܶܬ݂ܡܣܰܪ ܩܕ݂ܳܡ ܒܥܶܠܕܒܳܒܳܟ݂. ܘܗܽܘ ܢܶܗܘܶܐ ܪܳܕܶܦ ܠܳܟ݂. ܐܰܘ ܕܢܶܗܘܶܐ ܬܠܳܬܳܐ ܝܰܘܡܺܝ̈ܢ ܡܰܘܬܳܢܳܐ ܒܰܐܪܥܳܟ݂. ܐܳܦ ܗܳܫܳܐ ܚܙܺܝ ܡܳܢܳܐ ܦܶܬ݂ܓ݂ܳܡܳܐ ܡܬ݂ܺܝܒ̣ ܐܰܢ̱ܬ ܠܘܳܬ݂ ܡܰܢ ܕܫܰܕܪܰܢܝ ܠܘܳܬ݂ܟ݂.
2Sa 24:14 ܥܢܳܐ ܕܰܘܺܝܕ݂ ܘܶܐܡܰܪ ܠܓܳܕ ܢܒܺܝܳܐ. ܥܳܩܰܬ݂ ܠܺܝ ܛܳܒ ܦܰܩܳܚ ܠܰܢ ܕܢܶܬ݂ܡܣܰܪ ܒܺܐܝܕܰܘ̈ܗܝ ܕܡܳܪܝܳܐ ܐܰܠܳܗܰܢ. ܕܣܰܓܺܝܐܺܝܢ ܖ̈ܰܚܡܰܘܗܝ. ܘܒܺܐܝܕ݂ܳܐ ܕܰܒܢܰܝ̈ܢܳܫܳܐ ܠܳܐ ܢܶܬ݂ܡܣܰܪ.
2Sa 24:15 ܘܝܰܗܒ ܡܳܪܝܳܐ ܡܰܘܬܳܢܳܐ ܒܺܝܣܪܳܐܶܝܠ. ܡܶܢ ܨܰܦܪܳܐ ܘܰܥܕܰܡܳܐ ܠܫܶܬ݂ ܫܳܥܺܝ̈ܢ. ܘܡܺܝܬ݂ ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܺܝܢ.
2Sa 24:16 ܘܰܐܘܫܶܛ ܐܺܝܕ݂ܶܗ ܡܰܠܰܐܟ݂ܳܐ ܠܽܐܘܪܺܫܠܶܡ ܠܰܡܚܰܒܳܠܽܘܬ݂ܳܗ̇. ܘܡܳܪܝܳܐ ܟܠܳܐ ܠܡܰܠܰܐܟ݂ ܡܰܘܬܳܐ ܕܰܗܘܳܐ ܚܳܪܶܒ ܠܥܰܡܳܐ. ܘܶܐܡܰܪ ܠܶܗ. ܣܰܓܺܝ ܚܪܰܒܬ. ܗܳܫܳܐ ܩܦܽܘܣ ܐܺܝܕ݂ܳܟ݂. ܘܡܰܠܰܐܟܶܗ ܕܡܳܪܝܳܐ ܩܳܐܶܡ ܗܘܳܐ ܠܘܳܬ݂ ܐܶܕܪܶܗ ܕܳܐܪܳܢ ܝܳܒܽܘܣܳܝܳܐ.
2Sa 24:17 ܘܶܐܡܰܪ ܕܰܘܺܝܕ݂ ܩܕ݂ܳܡ ܡܳܪܝܳܐ. ܟܰܕ݂ ܚܙܳܐ ܠܡܰܠܰܐܟܳܐ ܕܚܳܪܶܒ ܠܥܰܡܳܐ. ܥܢܳܐ ܘܶܐܡܰܪ ܠܶܗ ܠܡܰܠܰܐܟ݂ܳܐ ܗܰܘ. ܐܶܢ ܐܶܢܳܐ ܚܛܺܝܬ݂ ܘܰܐܪܓܙܶܬ݂. ܗܳܠܶܝܢ ܥܳܢ̈ܳܐ ܬܰܡܺܝ̈ܡܳܬ݂ܳܐ ܡܳܢܳܐ ܥܒܰܕ݂̈ܝ. ܬܶܗܘܶܐ ܠܳܗ̇ ܐܺܝܕ݂ܳܟ݂ ܒܺܝ ܘܰܒܒܶܝܬ݂ ܐܳܒܝ.
2Sa 24:18 ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂ ܒܶܗ ܒܝܰܘܡܳܐ ܗܰܘ. ܘܶܐܡܰܪ ܠܶܗ. ܣܰܩ ܒܢܺܝ ܡܰܕ݂ܒܚܳܐ ܠܡܳܪܝܳܐ ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ.
2Sa 24:19 ܘܰܣܠܶܩ ܕܰܘܺܝܕ݂ ܒܡܶܠܬܶܗ ܕܓܳܕ݂. ܐܰܝܟ݂ ܕܶܐܡܰܪ ܠܶܗ ܡܳܪܝܳܐ.
2Sa 24:20 ܘܶܐܬ݂ܦܢܺܝ ܐܳܪܳܢ. ܘܰܚܙܳܐ ܠܡܰܠܟܳܐ ܕܰܘܺܝܕ݂ ܘܰܠܥܰܒܕܰܘ̈ܗܝ ܟܰܕ݂ ܥܳܒܪܺܝܢ ܒܽܐܘܪܚܳܐ. ܘܰܢܦܰܠ ܐܳܪܳܢ ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܩܕ݂ܳܡ ܡܰܠܟܳܐ.
2Sa 24:21 ܘܶܐܡܰܪ. ܡܶܛܽܠ ܡܳܢܳܐ ܐܶܬ݂ܳܐ ܡܳܪܝ ܡܰܠܟܳܐ ܠܘܳܬ݂ ܥܰܒܕܶܗ. ܘܶܐܡܰܪ ܕܰܘܺܝܕ݂. ܠܡܶܙܒܰܢ ܡܶܢܳܟ݂ ܐܶܕܪܳܐ ܠܡܶܒܢܳܐ ܡܰܕ݂ܒܚܳܐ ܠܡܳܪܝܳܐ. ܘܢܶܬ݂ܟܠܶܐ ܡܰܘܬܳܢܳܐ ܡܶܢ ܥܰܡܳܐ.
2Sa 24:22 ܘܶܐܡܰܪ ܐܳܪܳܢ ܠܕܰܘܺܝܕ݂. ܢܶܣܰܒ ܡܳܪܝ ܡܰܠܟܳܐ. ܘܗܳܐ ܬܰܘܖ̈ܶܐ ܠܰܥܠܳܬ݂ܳܐ. ܘܩܺܩܢܳܐ ܘܢܺܝܪܳܐ ܠܩܰܝ̈ܣܶܐ.
2Sa 24:23 ܗܳܢܳܐ ܟܽܠܶܗ ܝܰܗܒ ܐܳܪܳܢ ܠܡܰܠܟܳܐ ܕܰܘܺܝܕ݂. ܘܶܐܡܰܪ ܐܳܪܳܢ ܠܡܰܠܟܳܐ ܕܰܘܺܝܕ݂. ܡܳܪܝܳܐ ܐܰܠܳܗܳܟ݂ ܢܒܰܪܟ݂ܳܟ݂.
2Sa 24:24 ܘܶܐܡܰܪ ܕܰܘܺܝܕ݂ ܠܳܐܪܳܢ. ܡܶܙܒܰܢ ܙܳܒܶܢ ܐ̱ܢܳܐ ܡܶܢܳܟ݂ ܒܰܕ݂ܡܰܝ̈ܳܐ. ܘܠܳܐ ܡܩܰܪܶܒ ܐ̱ܢܳܐ ܠܡܳܪܝܳܐ ܐܰܠܳܗܝ ܥܠܳܬ݂ܳܐ ܕܡܰܓܳܢ. ܘܰܙܒܰܢ ܕܰܘܺܝܕ݂ ܐܶܕܪܳܐ ܕܓܰܢܬ݂ܳܐ ܘܬܰܘܖ̈ܶܐ ܒܚܰܡܫܺܝܢ ܐܶܣܬܺܖ̈ܺܝܢ.
2Sa 24:25 ܘܰܒܢܳܐ ܬܰܡܳܢ ܕܰܘܺܝܕ݂ ܡܰܕ݂ܒܚܳܐ ܠܡܳܪܝܳܐ. ܘܩܰܪܶܒ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܘܶܐܬ݂ܓܠܺܝ ܡܳܪܝܳܐ ܥܰܠ ܐܰܪܥܳܐ. ܘܶܐܬ݂ܟܠܺܝ ܡܰܘܬܳܢܳܐ ܡܶܢ ܒܶܝܬ݂ ܝܺܣܪܳܐܶܝܠ.
1Ki 1:1 ܘܡܰܠܟܳܐ ܕܰܘܺܝܕ݂ ܣܐܶܒ ܘܥ̣ܰܠ ܒܰܫܢܰܝ̈ܳܐ. ܘܰܡܟܰܣܶܝܢ ܗܘܰܘ ܠܶܗ ܒܰܠܒܽܘ̈ܫܶܐ ܘܠܳܐ ܫܳܚܶܢ.
1Ki 1:2 ܘܶܐܡܰܪܘ ܠܶܗ ܥܰܒܕܰܘ̈ܗܝ. ܗܳܐ ܥܰܒܕܰܝ̈ܟ ܩܕܳܡܰܝܟ. ܢܶܒܥܽܘܢ ܠܡܳܪܝ ܡܰܠܟܳܐ ܥܠܰܝܡܬ݂ܳܐ ܒܬ݂ܽܘܠܬܳܐ. ܘܰܬ݂ܩܽܘܡ ܩܕ݂ܳܡ ܡܰܠܟܳܐ. ܘܬܶܗܘܶܐ ܠܶܗ ܡܫܰܡܫܳܢܺܝܬ݂ܳܐ. ܘܬܶܫܟܰܒ ܒܥܽܘܒܳܟ݂. ܘܢܶܫܚܰܢ ܠܡܳܪܰܢ ܡܰܠܟܳܐ.
1Ki 1:3 ܘܰܒܥܰܘ ܥܠܰܝܡܬ݂ܳܐ ܕܫܰܦܺܝܪܳܐ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܶܐܫܟܰܚܘ ܐܰܒܺܝܫܶܓ ܫܺܝܠܽܘܡܳܝܬܳܐ. ܘܰܐܝܬܝܽܘܗ̇ ܠܡܰܠܟܳܐ.
1Ki 1:4 ܘܰܥܠܰܝܡܬܐ ܫܰܦܺܝܪܳܐ ܗܘܳܬ݂ ܛܳܒ. ܘܰܗܘܳܬ݂ ܠܡܰܠܟܳܐ ܡܫܰܡܫܳܢܺܝܬܐ ܘܰܡܫܰܡܫܳܐ ܠܶܗ ܠܡܰܠܟܳܐ. ܘܠܳܐ ܝܰܕ݂ܥܳܗ̇.
1Ki 1:5 ܘܰܐܕ݂ܽܘܢܺܝܳܐ ܒܰܪ ܚܰܓܺܝܬ݂ ܡܶܬ݂ܪܰܘܪܰܒ ܘܳܐܡܰܪ. ܐܶܢܳܐ ܐܰܡܠܶܟ݂ ܘܰܥܒܰܕ݂ ܠܶܗ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܚܰܡܫܺܝܢ ܓܰܒܖ̈ܺܝܢ ܕܪܳܗܛܺܝܢ ܗܘܰܘ ܩܕܳܡܰܘܗܝ.
1Ki 1:6 ܘܠܳܐ ܟܐܳܐ ܒܶܗ ܐܰܒܽܘܗܝ ܡܶܢ ܝܰܘܡܰܘ̈ܗܝ. ܘܶܐܡܰܪ ܠܶܗ. ܡܶܛܽܠ ܡܳܢܳܐ ܗܳܟܰܢܳܐ ܥܳܒܶܕ݂ ܐܰܢ̱ܬ. ܘܳܐܦ ܗܽܘ ܫܰܦܺܝܪ ܗܘܳܐ ܒܚܶܙܘܶܗ ܛܳܒ. ܘܠܶܗ ܝܶܠܕܰܬ݂ ܒܳܬܰܪ ܐܰܒܺܝܫܠܳܘܡ.
1Ki 1:7 ܘܰܗܘܰܘ ܦܶܬܓܳܡܰܘ̈ܗܝ ܥܰܡ ܝܽܘܐܳܒ ܒܰܪ ܨܽܘܪܺܝܳܐ. ܘܥܰܡ ܐܰܒܺܝܬܳܪ ܟܳܗܢܳܐ. ܘܰܡܥܰܕܪܺܝܢ ܒܳܬܰܪ ܐܰܕ݂ܽܘܢܺܝܳܐ.
1Ki 1:8 ܘܨܳܕܽܘܩ ܟܳܗܢܳܐ. ܘܰܒܢܝܳܐ ܒܰܪ ܝܽܘܝܳܕ݂ܳܥ. ܘܢܳܬܳܢ ܢܒܺܝܳܐ. ܘܫܶܡܥܺܝ. ܘܕܰܥܺܝ. ܘܓܰܢ̱ܒܳܖ̈ܶܐ. ܕܕܰܘܺܝܕ݂. ܠܳܐ ܗܘܰܘ ܒܳܬܰܪ ܐܰܕ݂ܽܘܢܺܝܳܐ.
1Ki 1:9 ܘܕܰܒܰܚ ܐܰܕܽܘܢܺܝܳܐ ܥܳܢ̈ܳܐ ܘܬܰܘܖ̈ܶܐ ܘܰܡܦܰܛܡ̈ܶܐ ܥܰܠ ܟܺܐܦܳܐ ܪܰܒܬ݂ܳܐ ܕܥܰܠ ܓܶܢ̱ܒ̣ ܥܺܝܢ ܩܳܨܪܳܐ. ܘܰܩܪܳܐ ܠܟܽܠܗܽܘܢ ܐܰܚܰܘ̈ܗܝ ܒܢܰܝ̈ ܡܰܠܟܳܐ. ܘܰܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܠܥܰܒ̈ܕܰܝ ܡܰܠܟܳܐ.
1Ki 1:10 ܘܰܠܢܳܬܳܢ ܢܒܺܝܳܐ ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܰܠܓܰܢ̱ܒܳܖ̈ܶܐ ܕܕܰܘܺܝܕ݂. ܘܠܰܫܠܶܝܡܽܘܢ ܐܰܚܽܘܗܝ ܠܳܐ ܩܪܳܐ.
1Ki 1:11 ܘܶܐܡܰܪ ܢܳܬܳܢ ܢܒܺܝܳܐ ܠܒܰܪܬ݂ ܫܒܰܥ ܐܶܡܶܗ ܕܰܫܠܶܝܡܽܘܢ. ܠܳܐ ܫܡܰܥܬܝ ܕܰܐܡܠܶܟ݂ ܐܰܕܽܘܢܺܝܳܐ. ܘܡܳܪܰܢ ܡܰܠܟܳܐ ܠܳܐ ܝܺܕܰܥ.
1Ki 1:12 ܗܳܫܳܐ ܬܳܝ ܐܶܡܠܟܶܟ݂ܝ ܡܶܠܟܳܐ. ܘܦܰܠܶܛܝ ܢܰܦܫܶܟ݂ܝ ܘܢܰܦܫܳܐ ܕܰܒܪܶܟ݂ܝ ܫܠܶܝܡܽܘܢ.
1Ki 1:13 ܙܶܠܝ ܥܽܘܠܝ ܠܘܳܬ݂ ܡܰܠܟܳܐ ܕܰܘܺܝܕ݂. ܘܶܐܡܰܪܝ ܠܶܗ. ܠܳܐ ܐܰܢ̱ܬ ܡܳܪܝ ܡܰܠܟܳܐ ܝܺܡܰܝܬ ܠܰܐܡܬܳܟ݂. ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ. ܡܶܛܽܠ ܡܳܢܳܐ ܐܰܡܠܶܟ݂ ܐܰܕܽܘܢܺܝܳܐ.
1Ki 1:14 ܘܥܰܕ݂ ܐܰܢ̱ܬܝ ܡܡܰܠܠܳܐ ܬܰܡܳܢ ܩܕ݂ܳܡ ܡܰܠܟܳܐ. ܐܶܢܳܐ ܐܺܬܶܐ ܒܳܬ݂ܪܶܟ݂ܝ. ܘܶܐܫܰܡܠܶܐ ܡܶܠܰܝ̈ܟܝ.
1Ki 1:15 ܘܥܶܠܰܬ݂ ܒܰܪܬ݂ ܫܒܰܥ ܠܘܳܬ݂ ܡܰܠܟܳܐ ܠܩܰܝܛܽܘܢܳܐ. ܘܡܰܠܟܳܐ ܣܐܶܒ ܛܳܒ. ܘܰܐܒܺܝܫܳܓ ܫܺܝܠܽܘܡܳܝܬܳܐ ܡܫܰܡܫܳܐ ܗܘܳܬ݂ ܠܡܰܠܟܳܐ. ܘܒܶܪܟܰܬ݂ ܒܰܪܬ݂ ܫܒܰܥ ܘܣܶܓܕܰܬ݂ ܠܡܰܠܟܳܐ.
1Ki 1:16 ܐܳܡܰܪ ܠܳܗ̇ ܡܰܠܟܳܐ. ܡܳܐ ܠܶܟ݂ܝ ܒܰܪܬ݂ ܫܒܰܥ.
1Ki 1:17 ܐܳܡܪܳܐ ܠܶܗ. ܡܳܪܝ ܡܰܠܟܳܐ. ܝܺܡܰܝܬ ܒܡܳܪܝܳܐ ܐܰܠܳܗܳܟ݂ ܠܰܐܡܬܳܟ݂. ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ.
1Ki 1:18 ܘܗܳܫܳܐ ܗܳܐ ܐܰܕܽܘܢܺܝܳܐ ܐܰܡܠܶܟ݂. ܘܰܐܢ̱ܬ ܡܳܪܝ ܡܰܠܟܳܐ ܠܳܐ ܝܺܕܰܥܬ.
1Ki 1:19 ܘܕܰܒܰܚ ܬܰܘܖ̈ܶܐ ܘܰܡܦܰܛܡ̈ܶܐ ܘܥܳܢ̈ܳܐ ܣܽܘܓ݂ܳܐܐ. ܘܰܩܪܳܐ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܠܰܐܒܺܝܬܳܪ ܟܳܗܢܳܐ. ܘܰܠܝܽܘܐܳܒ ܪܰܒ ܚܰܝܠܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܠܰܫܠܶܝܡܽܘܢ ܥܰܒܕܳܟ݂ ܠܳܐ ܩ̣ܪܳܐ.
1Ki 1:20 ܘܰܐܢ̱ܬ ܡܳܪܝ ܡܰܠܟܳܐ. ܥܰܝܢܰܘ̈ܗܝ ܕܟܽܠܶܗ ܝܺܣܪܳܐܶܝܠ ܥܠܰܝܟ ܗܽܘ. ܕܰܬ݂ܚܰܘܶܐ ܐܶܢܽܘܢ ܡܰܢ ܢܶܬܶܒ ܥܰܠ ܟܽܘܪܣܝܶܗ ܕܡܳܪܝ ܡܰܠܟܳܐ ܡܶܢ ܒܳܬܪܶܗ.
1Ki 1:21 ܘܡܳܐ ܕܰܫܟܶܒ ܡܳܪܝ ܡܰܠܟܳܐ ܠܘܳܬ݂ ܐܰܒܳܗܰܘ̈ܗܝ ܒܰܫܠܳܡܳܐ. ܐܶܗܘܶܐ ܐܶܢܳܐ ܘܒܶܪܝ ܫܠܶܝܡܽܘܢ ܚܰܛܳܝ݂ܺܝ̈ܢ.
1Ki 1:22 ܘܥܰܕ݂ ܗܺܝ ܡܡܰܠܠܳܐ ܬܰܡܳܢ ܩܕ݂ܳܡ ܡܰܠܟܳܐ. ܘܢܳܬܳܢ ܢܒܺܝܳܐ ܐܶܬ݂ܳܐ.
1Ki 1:23 ܘܚܰܘܺܝܘ ܠܡܰܠܟܳܐ ܘܶܐܡܰܪܘ ܠܶܗ. ܕܗܳܐ ܢܳܬܳܢ ܢܒܺܝܳܐ ܐܶܬ݂ܳܐ. ܘܥܰܠ ܩܕ݂ܳܡ ܡܰܠܟܳܐ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.
1Ki 1:24 ܘܶܐܡܰܪ ܢܳܬܳܢ. ܡܳܪܝ ܡܰܠܟܳܐ ܐܰܢ̱ܬ ܐܶܡܰܪܬ ܕܰܐܕ݂ܽܘܢܺܝܳܐ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ.
1Ki 1:25 ܕܰܢܚܶܬ݂ ܝܰܘܡܳܢܳܐ. ܘܕܰܒܰܚ ܬܰܘܖ̈ܶܐ ܘܰܡܦܰܛܡ̈ܶܐ ܘܥܳܢ̈ܳܐ ܣܽܘܓ݂ܳܐܐ. ܘܰܩܪܳܐ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܰܠܖ̈ܰܒܰܝ ܚܰܝܠܳܐ. ܘܠܰܐܒܺܝܬܳܪ ܟܳܗܢܳܐ. ܘܗܳܐ ܐܳܟܠܺܝܢ ܘܫܳܬܶܝܢ ܩܕܳܡܰܘܗܝ. ܘܳܐܡܪܺܝܢ ܢܺܚܶܐ ܡܰܠܟܳܐ ܐܰܕܽܘܢܺܝܳܐ.
1Ki 1:26 ܘܠܺܝ ܕܶܐܢܳܐ ܥܰܒܕܳܟ݂. ܘܰܠܨܳܕܽܘܩ ܟܳܗܢܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܠܰܫܠܶܝܡܽܘܢ ܥܰܒܕܳܟ݂ ܠܳܐ ܩ̣ܪܳܐ.
1Ki 1:27 ܐܺܝܢ ܡܶܢ ܩܕܳܡܰܝܟ ܡܳܪܝ ܡܰܠܟܳܐ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܠܳܐ ܚܰܘܺܝܬ ܠܥܰܒ̈ܕܰܝܟ ܡܰܢ ܢܶܬܶܒ ܥܰܠ ܟܽܘܪܣܝܶܗ ܕܡܳܪܝ ܡܰܠܟܳܐ ܡܶܢ ܒܳܬܪܶܗ.
1Ki 1:28 ܘܰܥ̣ܢܳܐ ܡܰܠܟܳܐ ܕܰܘܺܝܕ݂ ܘܶܐܡܰܪ. ܩܪܰܘ ܠܺܝ ܠܒܰܪܬ݂ ܫܒܰܥ. ܘܥܶܠܰܬ݂ ܩܕܳܡܰܘܗܝ. ܘܩܳܡܰܬ݂ ܩܕ݂ܳܡ ܡܰܠܟܳܐ.
1Ki 1:29 ܘܺܝܡܳܐ ܠܳܗ̇ ܡܰܠܟܳܐ ܘܶܐܡܰܪ. ܚܰܝ ܗܽܘ ܡܳܪܝܳܐ ܕܰܦܪܰܩ ܢܰܦܫܝ ܡܶܢ ܟܽܠ ܥܳܩܳܐ.
1Ki 1:30 ܐܶܠܳܐ ܐܰܝܟܰܢܳܐ ܕܺܝܡܺܝܬ݂ ܠܶܟ݂ܝ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܶܐܡܪܶܬ݂ ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ. ܗܳܟܰܢܳܐ ܐܶܥܒܶܕ݂ ܝܰܘܡܳܢܳܐ.
1Ki 1:31 ܘܒܶܪܟܰܬ݂ ܒܰܪܬ݂ ܫܒܰܥ ܥܰܠ ܐܰܦ̈ܶܝܗ̇ ܥܰܠ ܐܰܪܥܳܐ. ܘܣܶܓܕܰܬ݂ ܠܡܰܠܟܳܐ. ܘܶܐܡܪܰܬ݂ ܢܺܚܶܐ ܡܳܪܝ ܡܰܠܟܳܐ ܕܰܘܺܝܕ݂ ܠܥܳܠܰܡ.
1Ki 1:32 ܘܶܐܡܰܪ ܡܰܠܟܳܐ ܩܪܰܘ ܠܺܝ ܠܨܳܕܽܘܩ ܟܳܗܢܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܶܐܬ݂ܰܘ ܩܕ݂ܳܡ ܡܰܠܟܳܐ.
1Ki 1:33 ܘܶܐܡܰܪ ܠܗܽܘܢ ܡܰܠܟܳܐ. ܩܽܘܡܘ ܕܒܰܪܘ ܥܰܡܟܽܘܢ ܠܥܰܒܕ̈ܶܐ ܕܡܳܪܟܽܘܢ. ܘܰܐܪܟܶܒܘ ܠܰܫܠܶܝܡܽܘܢ ܒܶܪܝ ܥܰܠ ܟܽܘܕܰܢܬܳܐ ܕܺܝܠܝ. ܘܰܐܘܒܠܽܘܗܝ ܠܫܺܝܠܽܘܚܳܐ.
1Ki 1:34 ܘܢܶܡܫܚܽܘܢܶܗ ܬܰܡܳܢ ܨܳܕܽܘܩ ܟܳܗܢܳܐ ܘܢܳܬܳܢ ܢܒܺܝܳܐ. ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܰܩܪܰܘ ܒܫܺܝܦܽܘܪܳܐ. ܘܶܐܡܰܪܘ. ܢܺܚܶܐ ܡܰܠܟܳܐ ܫܠܶܝܡܽܘܢ.
1Ki 1:35 ܘܣܰܩܘ ܒܳܬܪܶܗ. ܘܢܺܐܬܶܐ ܘܢܶܬܶܒ ܥܰܠ ܟܽܘܪܣܰܝ. ܘܗܽܘ ܢܰܡܠܶܟ݂ ܒܳܬ݂ܰܪܝ. ܠܶܗ ܦܶܩܕܶܬ݂ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ ܘܥܰܠ ܝܺܗܽܘܕܳܐ.
1Ki 1:36 ܘܰܥܢܳܐ ܒܰܢܝܳܐ ܒܰܪ ܝܽܘܝܳܕ݂ܳܥ. ܘܶܐܡܰܪ ܩܕ݂ܳܡ ܡܰܠܟܳܐ. ܐܰܡܺܝܢ. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܐܰ‌ܠܳܗܳܐ.
1Ki 1:37 ܘܰܐܝܟ݂ ܕܰܗܘܳܐ ܡܳܪܝܳܐ ܥܰܡ ܡܳܪܝ ܡܰܠܟܳܐ. ܗܳܟܰܢܳܐ ܢܶܗܘܶܐ ܐܳܦ ܥܰܡ ܫܠܶܝܡܽܘܢ. ܘܢܰܘܪܶܒ ܟܽܘܪܣܝܶܗ ܡܶܢ ܟܽܘܪܣܝܶܗ ܕܡܳܪܝ ܡܰܠܟܳܐ ܕܰܘܺܝܕ݂.
1Ki 1:38 ܘܰܢܚܶܬ݂ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ. ܘܰܒܢܝܳܐ ܒܰܪ ܝܽܘܝܳܕ݂ܳܥ. ܘܩܰܫ̈ܳܬܶܐ. ܘܰܕ݂ܫܳܕܶܝܢ ܒܩܶܠ̈ܥܶܐ ܘܰܐܪܟܒܽܘܗܝ ܠܰܫܠܶܝܡܽܘܢ ܥܰܠ ܟܽܘܕܰܢܬܳܐ ܕܡܰܠܟܳܐ ܕܰܘܺܝܕ݂. ܘܰܐܘܒܠܽܘܗܝ ܠܫܺܝܠܽܘܚܳܐ.
1Ki 1:39 ܘܰܢܣܰܒ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ ܩܰܪܢܳܐ ܕܡܶܫܚܳܐ ܡܶܢ ܡܰܫܟܢܳܐ ܘܡܰܫܚܽܘܗܝ ܠܰܫܠܶܝܡܽܘܢ. ܘܰܩܪܰܘ ܒܫܺܝܦܽܘܪܳܐ. ܘܶܐܡܰܪܘ ܟܽܠܶܗ ܥܰܡܳܐ ܢܺܚܶܐ ܡܰܠܟܳܐ ܫܠܶܝܡܽܘܢ.
1Ki 1:40 ܘܰܣܠܶܩܘ ܟܽܠܶܗ ܥܰܡܳܐ ܒܳܬܪܶܗ. ܘܥܰܡܳܐ ܪܳܒܥܺܝܢ ܒܰܖ̈ܒܺܝܥܶܐ. ܘܚܳܕܶܝܢ ܚܰܕ݂ܽܘܬ݂ܳܐ ܪܰܒܬܳܐ. ܘܶܐܨܛܰܪܝܰܬ݂ ܐܰܪܥܳܐ ܒܩܳܠܗܽܘܢ.
1Ki 1:41 ܘܰܫܡܰܥ ܐܰܕܽܘܢܺܝܳܐ ܘܟܽܠ ܕܰܡܙܰܡܢܺܝܢ ܗܘܰܘ ܠܶܗ ܟܰܕ݂ ܓܰܡܰܪܘ ܠܡܶܐܟ݂ܰܠ. ܘܟܰܕ݂ ܫ̣ܡܰܥ ܝܽܘܐܳܒ ܩܳܠܳܐ ܕܫܺܝܦܽܘܪܳܐ. ܐܶܡܰܪ ܡܳܢܰܘ ܩܳܠܳܐ ܗܳܢܳܐ. ܕܰܩܪܺܝܬ݂ܳܐ ܐܶܫܬܰܓܫܰܬ݂.
1Ki 1:42 ܘܥܰܕ݂ ܗܽܘ ܡܡܰܠܶܠ. ܘܗܳܐ ܢܳܬܳܢ ܒܰܪ ܐܰܒܺܝܬܳܪ ܟܳܗܢܳܐ ܐܶܬ݂ܳܐ. ܘܶܐܡܰܪ ܠܶܗ ܐܰܕܽܘܢܺܝܳܐ. ܥܽܘܠ ܡܶܛܽܠ ܕܓܰܢ̱ܒܳܪ ܚܰܝܠܳܐ ܐܰܢ̱ܬ. ܘܛܳܒܬ݂ܳܐ ܡܣܰܒܰܪ ܐܰܢ̱ܬ.
1Ki 1:43 ܘܰܥܢܳܐ ܢܳܬܳܢ ܘܶܐܡܰܪ ܠܰܐܕ݂ܽܘܢܺܝܳܐ. ܫܰܪܺܝܪܳܐܺܝܬ݂ ܡܳܪܰܢ ܡܰܠܟܳܐ ܕܰܘܺܝܕ݂ ܐܰܡܠܶܟ݂ ܠܰܫܠܶܝܡܽܘܢ.
1Ki 1:44 ܘܫܰܕܰܪ ܥܰܡܶܗ ܡܰܠܟܳܐ. ܠܨܳܕܽܘܩ ܟܳܗܢܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܰܠܩܰܫ̈ܳܬܶܐ. ܘܠܰܕ݂ܫܳܕܶܝܢ ܒܩܶܠܥ̈ܶܐ. ܘܰܐܪܟܒܽܘܗܝ ܠܰܫܠܶܝܡܽܘܢ ܥܰܠ ܟܽܘܕܰܢܬ݂ܳܐ ܕܡܰܠܟܳܐ.
1Ki 1:45 ܘܡܰܫܚܽܘܗܝ ܬܰܡܳܢ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ. ܕܢܶܗܘܶܐ ܡܰܠܟܳܐ ܒܫܺܝܠܽܘܚܳܐ. ܘܰܣܠܶܩܘ ܡܶܢ ܬܰܡܳܢ ܟܰܕ݂ ܚܳܕܶܝܢ. ܘܚܶܕ݂ܝܰܬ݂ ܟܽܠܳܗ̇ ܩܪܺܝܬ݂ܳܐ. ܗܰܘ ܗܽܘ ܩܳܠܳܐ ܕܰܫܡܰܥܬܽܘܢ.
1Ki 1:46 ܘܳܐܦ ܝܺܬܶܒ ܫܠܶܝܡܽܘܢ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ.
1Ki 1:47 ܐܳܦ ܐܶܬ݂ܰܘ ܥܰܒܕܰܘ̈ܗܝ ܕܡܰܠܟܳܐ ܠܰܡܒܰܪܳܟ݂ܽܘܬܶܗ ܠܡܳܪܰܢ ܡܰܠܟܳܐ ܕܰܘܺܝܕ݂. ܘܶܐܡܰܪܘ. ܢܰܛܐܶܒ ܡܳܪܝܳܐ ܐܰܠܳܗܳܟ݂ ܫܡܶܗ ܕܰܫܠܶܝܡܽܘܢ ܡܶܢ ܫܡܳܟ݂. ܘܢܰܘܪܶܒ ܟܽܘܪܣܝܶܗ ܡܶܢ ܟܽܘܪܣܝܳܟ݂. ܘܰܣܓܶܕ݂ ܡܰܠܟܳܐ ܥܰܠ ܡܰܫܟܒܶܗ.
1Ki 1:48 ܘܳܐܦ ܡܰܠܟܳܐ ܗܳܟܰܢܳܐ ܐܶܡܰܪ. ܒܪܺܝܟ݂ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܝܰܗܒ ܠܺܝ ܒܪܳܐ ܝܰܘܡܳܢܳܐ ܕܢܶܬܶܒ ܥܰܠ ܟܽܘܪܣܰܝ. ܘܥܰܝܢܰܝ̈ ܚܳܙ̈ܝܳܢ.
1Ki 1:49 ܘܰܕ݂ܚܶܠܘ ܟܽܠܗܽܘܢ ܓܰܒܖ̈ܶܐ ܕܰܡܙܰܡܢܺܝܢ ܗܘܰܘ ܠܰܐܕ݂ܽܘܢܺܝܳܐ. ܘܩܳܡܘ ܘܶܐܙܰܠܘ ܓܒܰܪ ܠܽܐܘܪܚܶܗ.
1Ki 1:50 ܘܰܐܕ݂ܽܘܢܺܝܳܐ ܕܚܶܠ ܡܶܢ ܩܕ݂ܳܡ ܫܠܶܝܡܽܘܢ. ܘܩܳܡ ܘܶܐܙܰܠ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܳܐ ܕܡܰܕ݂ܒܚܳܐ.
1Ki 1:51 ܘܶܐܬ݂ܚܰܘܺܝ ܠܡܰܠܟܳܐ ܫܠܶܝܡܽܘܢ ܕܗܳܐ ܕܚܶܠ ܐܰܕܽܘܢܺܝܳܐ ܡܶܢ ܩܕܳܡܰܝܟ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܳܐ ܕܡܰܕ݂ܒܚܳܐ. ܘܶܐܡܰܪ. ܢܺܐܡܶܐ ܠܺܝ ܝܰܘܡܳܢܳܐ ܡܰܠܟܳܐ ܫܠܶܝܡܽܘܢ. ܕܠܳܐ ܢܶܩܛܽܘܠ ܠܥܰܒܕܶܗ ܒܚܰܪܒܳܐ.
1Ki 1:52 ܘܶܐܡܰܪ ܫܠܶܝܡܽܘܢ. ܐܶܢ ܢܶܗܘܶܐ ܒܰܪ ܚܰܝܠܳܐ. ܠܳܐ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܥܰܠ ܐܰܪܥܳܐ. ܘܶܐܢ ܒܺܝܫܬܳܐ ܬܶܫܬܟܰܚ ܒܳܬܪܶܗ ܢܡܽܘܬ݂.
1Ki 1:53 ܘܫܰܕܰܪ ܡܰܠܟܳܐ ܫܠܶܝܡܽܘܢ. ܘܰܐܝܬܝܶܗ ܡܶܢ ܡܰܕ݂ܒܚܳܐ. ܘܶܐܬ݂ܳܐ ܘܰܣܓܶܕ݂ ܠܡܰܠܟܳܐ ܫܠܶܝܡܽܘܢ. ܘܶܐܡܰܪ ܠܶܗ ܫܠܶܝܡܽܘܢ. ܙܶܠ ܠܒܰܝܬܳܟ݂. 
1Ki 2:1 ܘܰܩܪܶܒܘ ܝܰܘܡܰܘ̈ܗܝ ܕܕܰܘܺܝܕ݂ ܠܰܡܡܳܬ݂. ܘܦܰܩܶܕ݂ ܠܰܫܠܶܝܡܽܘܢ ܒܪܶܗ. ܘܶܐܡܰܪ ܠܶܗ.
1Ki 2:2 ܐܶܢܳܐ ܐܳܙܶܠ ܐ̱ܢܳܐ ܒܽܐܘܪܚܳܐ ܕܟܽܠܳܗ̇ ܐܰܪܥܳܐ. ܐܶܬ݂ܚܰܝܰܠ ܘܰܗܘܺܝ ܓܰܒܪܳܐ.
1Ki 2:3 ܘܛܰܪ ܢܛܽܘܖ̈ܳܬܶܗ ܕܡܳܪܝܳܐ ܐܰܠܳܗܳܟ݂. ܘܗܰܠܶܟ݂ ܒܽܐܘܖ̈ܚܳܬܶܗ. ܘܛܰܪ ܩܝܳܡܰܘ̈ܗܝ ܘܦܽܘܩܕܳܢܰܘ̈ܗܝ ܘܕ݂ܺܝܢܰܘ̈ܗܝ ܘܣܳܗ̈ܕܘܳܬܶܗ. ܐܰܝܟ݂ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܽܘܫܶܐ. ܡܶܛܽܠ ܕܬܰܨܠܰܚ ܒܟܽܠ ܕܬܶܥܒܶܕ݂. ܘܠܰܐܝܟܳܐ ܕܬܺܐܙܰܠ ܬܰܟ݂ܫܰܪ.
1Ki 2:4 ܡܶܛܽܠ ܕܰܢܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܶܐܡܰܪ ܥܠܰܝ. ܕܶܐܢ ܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ. ܠܰܡܗܰܠܳܟ݂ܽܘ ܩܕ݂ܳܡܰܝ ܒܩܽܘܫܬܳܐ. ܡܶܢ ܟܽܠܶܗ ܠܶܒܗܽܘܢ ܘܡܶܢ ܟܽܠܳܗ̇ ܢܰܦܫܗܽܘܢ. ܠܡܺܐܡܰܪ. ܠܳܐ ܢܶܥܢܰܕ݂ ܠܳܟ݂ ܓܰܒܪܳܐ ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.
1Ki 2:5 ܘܗܳܫܳܐ ܐܰܢ̱ܬ ܝܳܕܰܥ ܐܰܢ̱ܬ ܡܶܕܶܡ ܕܰܥܒܰܕ݂ ܠܺܝ ܝܽܘܐܳܒ ܒܰܪ ܨܽܘܪܺܝܳܐ. ܘܡܶܕܶܡ ܕܰܥܒܰܕ݂ ܠܰܬܪܶܝܢ ܖ̈ܰܒܝ ܚܰܝܠܰܘ̈ܳܬ݂ܳܐ ܕܺܝܣܪܳܐܶܝܠ. ܠܰܐܒܢܺܝܪ ܒܰܪ ܢܺܝܪ ܘܰܠܥܰܡܣܳܐ ܒܰܪ ܝܳܬ݂ܳܪ. ܕܰܩܛܰܠ ܐܶܢܽܘܢ. ܘܰܚܫܰܒ ܐܶܢܽܘܢ ܐܰܝܟ݂ ܕܒܰܩܪܳܒܳܐ. ܘܶܐܫܰܕ݂ ܕܶܡܗܽܘܢ ܒܣܰܝܦܳܐ ܕܰܒܚܰܨܰܘ̈ܗܝ. ܘܕ݂ܳܫ ܒܰܡܣܳܢ̈ܶܐ ܕܖ̈ܶܓܠܰܘܗܝ.
1Ki 2:6 ܘܰܥܒܶܕ݂ ܠܶܗ ܐܰܝܟ݂ ܚܰܟܺܝܡܽܘܬܳܟ݂. ܘܠܳܐ ܬܰܚܶܬ݂ ܣܰܝܒܽܘܬܶܗ ܒܰܫܠܳܡܳܐ ܠܰܫܝܽܘܠ.
1Ki 2:7 ܘܥܰܡ ܒܢܰܝ̈ ܒܰܪܙܰܠܺܝ ܓܶܠܥܳܕ݂ܝܳܐ ܥܒܶܕ݂ ܛܰܝܒܽܘܬ݂ܳܐ. ܘܢܶܗܘܽܘܢ ܡܶܢ ܐܳܟܠܰܝ̈ ܦܳܬܽܘܪܳܟ݂. ܡܶܛܽܠ ܕܗܶܢܽܘܢ ܫܰܡܫܽܘܢܝ ܒܟܽܠܡܶܕܶܡ. ܟܰܕ݂ ܥܶܪܩܶܬ݂ ܡܶܢ ܩܕ݂ܳܡ ܐܰܒܺܝܫܳܠܽܘܡ ܐܰܚܽܘܟ݂.
1Ki 2:8 ܘܗܳܐ ܫܶܡܥܺܝ ܒܰܪ ܓܶܐܪܳܐ ܥܰܡܳܟ݂. ܡܶܢ ܫܰܒܛܳܐ ܕܒܶܢܝܳܡܶܝܢ ܡܶܢ ܒܶܝܬ݂ ܚܽܘܪܺܝܡ ܘܗܽܘ ܨܰܚܝܰܢܝ ܨܽܘܚ̈ܝܳܬ݂ܳܐ ܡܰܪܺܝܖ̈ܳܬ݂ܳܐ. ܒܝܰܘܡܳܐ ܕܶܐܙܶܠ̱ܬ݂ ܠܡܰܚܢܺܝܡ. ܘܗܽܘ ܢܚܶܬ݂ ܠܽܐܘܪܥܝ ܠܝܽܘܪܕܢܳܢ. ܘܺܝܡܺܝܬ݂ ܠܶܗ ܒܡܳܪܝܳܐ ܐܰ‌ܠܳܗܳܐ ܘܶܐܡܪܶܬ݂ ܠܶܗ. ܕܶܐܢܳܐ ܠܳܐ ܐܶܩܛܠܳܟ݂ ܒܚܰܪܒܳܐ.
1Ki 2:9 ܗܳܫܳܐ ܠܳܐ ܬܙܰܟܶܝܘܗܝ. ܕܓܰܒܪܳܐ ܐܰܢ̱ܬ ܚܰܟܺܝܡܳܐ ܘܕܰܥ ܡܶܕܶܡ ܕܬܶܥܒܶܕ݂ ܠܶܗ. ܘܰܐܗܦܶܟ݂ ܣܰܟܠܽܘܬܶܗ ܥܰܠ ܪܺܝܫܶܗ. ܘܰܐܚܶܬ݂ ܣܰܝܒܽܘܬܶܗ ܒܰܕ݂ܡܳܐ ܠܰܫܝܽܘܠ.
1Ki 2:10 ܘܰܫܟܶܒ ܕܰܘܺܝܕ݂ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂.
1Ki 2:11 ܘܝܰܘ̈ܡܳܬ݂ܳܐ ܕܰܐܡܠܶܟ݂ ܕܰܘܺܝܕ݂ ܥܰܠ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ. ܒܚܶܒܪܽܘܢ ܐܰܡܠܶܟ݂ ܫܒܰܥ ܫܢܺܝ̈ܢ. ܘܒܽܐܘܪܺܫܠܶܡ ܐܰܡܠܶܟ݂ ܬܠܳܬܺܝܢ ܘܰܬ݂ܠܳܬ݂ ܫܢܺܝ̈ܢ.
1Ki 2:12 ܘܰܫܠܶܝܡܽܘܢ ܝܺܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂ ܐܰܒܽܘܗܝ. ܘܬܶܩܢܰܬ݂ ܡܰܠܟܽܘܬܶܗ ܛܳܒ.
1Ki 2:13 ܘܶܐܬ݂ܳܐ ܐܰܕܽܘܢܺܝܳܐ ܒܰܪ ܚܰܓܺܝܬ݂ ܠܘܳܬ݂ ܒܰܪܬ݂ ܫܒܰܥ ܐܶܡܶܗ ܕܰܫܠܶܝܡܽܘܢ. ܘܳܐܡܪܳܐ ܠܶܗ. ܫܠܳܡ ܡܶܐܬ݂ܝܳܟ݂. ܘܶܐܡܰܪ ܫܠܳܡ.
1Ki 2:14 ܘܶܐܡܰܪ ܠܳܗ̇. ܡܶܠܬ݂ܳܐ ܐܺܝܬ݂ ܠܺܝ ܕܺܐܡܰܪ ܠܶܟ݂ܝ ܐܳܡܪܳܐ ܠܶܗ ܐܶܡܰܪ.
1Ki 2:15 ܐܳܡܰܪ ܠܳܗ̇. ܐܰܢ̱ܬ ܝܳܕܥܳܐ ܐܰܢ̱ܬܝ ܕܠܺܝ ܙܳܕ݂ܩܳܐ ܗܘܳܬ݂ ܡܰܠܟܽܘܬ݂ܳܐ. ܘܰܥܠܰܝ ܣܳܡܘ ܟܽܠܶܗ ܝܺܣܪܳܐܶܝܠ ܐܰܦܰܝ̈ܗܽܘܢ ܕܶܐܗܘܶܐ ܠܗܽܘܢ ܡܰܠܟܳܐ. ܘܶܐܬ݂ܢܰܣܒܰܬ݂ ܡܰܠܟܽܘܬ݂ܳܐ ܡܶܢܝ. ܘܰܗܘܳܬ݂ ܕܳܐܚܝ. ܡܶܛܽܠ ܕܡܶܢ ܡܳܪܝܳܐ ܗܘܳܬ݂ ܠܶܗ.
1Ki 2:16 ܘܗܳܫܳܐ ܫܶܐܠܬ݂ܳܐ ܚܕ݂ܳܐ ܫܳܐܶܠ ܐ̱ܢܳܐ ܠܶܟ݂ܝ. ܠܳܐ ܬܰܗܦܟ݂ܺܝܢ ܐܰܦܰܝ̈. ܘܳܐܡܪܳܐ ܠܶܗ ܐܶܡܰܪ.
1Ki 2:17 ܐܳܡܰܪ ܠܳܗ̇. ܐܶܡܰܪܝ ܠܡܰܠܟܳܐ ܫܠܶܝܡܽܘܢ ܕܠܳܐ ܢܰܗܦܶܟ݂ ܐܰܦܰܝ̈ܟܝ. ܘܢܶܬܶܠ ܠܺܝ ܠܰܐܒܺܝܫܳܓ ܫܺܝܠܽܘܡܳܝܬܳܐ ܐܰܢ̱ܬܬ݂ܳܐ.
1Ki 2:18 ܘܶܐܡܪܰܬ݂ ܒܰܪܬ݂ ܫܒܰܥ. ܫܰܦܺܝܪ. ܐܶܢܳܐ ܐܺܡܰܪ ܥܠܰܝܟ ܠܡܰܠܟܳܐ.
1Ki 2:19 ܘܥܶܠܰܬ݂ ܒܰܪܬ݂ ܫܒܰܥ ܠܘܳܬ݂ ܡܰܠܟܳܐ ܫܠܶܝܡܽܘܢ ܕܬܺܐܡܰܪ ܠܶܗ ܥܰܠ ܐܰܕܽܘܢܺܝܳܐ. ܘܩܳܡ ܡܰܠܟܳܐ ܠܽܐܘܪܥܳܗ̇ ܘܰܣܓܶܕ݂ ܠܳܗ̇. ܘܺܝܬ݂ܶܒ ܥܰܠ ܟܽܘܪܣܝܶܗ. ܘܰܐܪܡܺܝܘ ܟܽܘܪܣܝܳܐ ܠܶܐܡܶܗ ܕܡܰܠܟܳܐ. ܘܝܶܬ݂ܒܰܬ݂ ܡܶܢ ܝܰܡܺܝܢܶܗ.
1Ki 2:20 ܘܶܐܡܪܰܬ݂. ܫܶܐܠܬ݂ܳܐ ܚܕ݂ܳܐ ܙܥܽܘܪܬܳܐ ܫܳܐܠܳܐ ܐ̱ܢܳܐ ܡܶܢܳܟ݂. ܠܳܐ ܬܰܗܦܶܟ݂ ܐܰܦܰܝ̈ ܘܶܐܡܰܪ ܠܳܗ̇ ܡܰܠܟܳܐ. ܫܐܰܠܝ ܐܶܡܝ. ܡܶܛܽܠ ܕܠܳܐ ܡܰܗܦܶܟ݂ ܐ̱ܢܳܐ ܐܰܦܰܝ̈ܟܝ.
1Ki 2:21 ܘܶܐܡܪܰܬ݂. ܬܶܬ݂ܺܝܗܶܒ ܐܳܒܺܝܫܳܓ ܫܺܝܠܽܘܡܳܝܬܳܐ ܠܰܐܕ݂ܽܘܢܺܝܳܐ ܐܰܚܽܘܟ݂ ܐܰܢ̱ܬܬ݂ܳܐ.
1Ki 2:22 ܘܰܥ̣ܢܳܐ ܡܰܠܟܳܐ ܫܠܶܝܡܽܘܢ ܘܶܐܡܰܪ ܠܶܐܡܶܗ. ܠܡܳܢܳܐ ܫܐܶܠܬܝ ܠܶܗ ܐܳܒܺܝܫܳܓ ܫܺܝܠܽܘܡܳܝܬܳܐ ܠܰܐܕ݂ܽܘܢܺܝܳܐ. ܐܶܠܳܐ ܫܐܰܠܝ ܠܶܗ ܡܰܠܟܽܘܬ݂ܳܐ. ܡܶܛܽܠ ܕܗܽܘܝܽܘ ܐܳܚܝ ܕܩܰܫܺܝܫ ܡܶܢܝ. ܘܠܶܗ ܐܰܒܺܝܬܳܪ ܟܳܗܢܳܐ. ܘܝܽܘܐܳܒ ܒܰܪ ܨܽܘܪܺܝܳܐ.
1Ki 2:23 ܘܺܝܡܳܐ ܡܰܠܟܳܐ ܫܠܶܝܡܽܘܢ ܒܡܳܪܝܳܐ ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܠܳܐ ܒܢܰܦܫܶܗ ܡܰܠܶܠ ܐܰܕܽܘܢܺܝܳܐ ܦܶܬ݂ܓ݂ܳܡܳܐ ܗܳܢܳܐ.
1Ki 2:24 ܘܗܳܫܳܐ ܚܰܝ ܗܽܘ ܡܳܪܝܳܐ ܕܰܐܬ݂ܩܢܰܢܝ ܘܰܐܘܬܒܰܢܝ ܥܰܠ ܟܽܘܪܣܝܶܗ ܕܕܰܘܺܝܕ݂ ܐܳܒܝ. ܘܰܥ̣ܒܰܕ݂ ܠܺܝ ܒܰܝܬܳܐ ܐܰܝܟ݂ ܕܶܐܡܰܪ ܐܶܠܳܐ ܝܰܘܡܳܢܳܐ ܢܶܬ݂ܩܛܶܠ ܐܰܕܽܘܢܺܝܳܐ.
1Ki 2:25 ܘܫܰܕܰܪ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܦܓܰܥ ܒܶܗ ܘܩܰܛܠܶܗ.
1Ki 2:26 ܘܠܰܐܒܺܝܬܳܪ ܟܳܗܢܳܐ ܐܶܡܰܪ ܠܶܗ ܡܰܠܟܳܐ. ܠܰܥܢܳܬ݂ܽܘܬ݂ ܙܶܠ ܠܳܟ݂ ܠܚܰܩܠܳܟ݂. ܡܶܛܽܠ ܕܓܰܒܪܳܐ ܐܰܢ̱ܬ ܚܰܝܳܒ ܡܰܘܬܳܐ. ܘܝܰܘܡܳܢܳܐ ܠܳܐ ܐܶܩܛܠܳܟ݂. ܡܶܛܽܠ ܕܰܫܩܰܠܬ ܐܳܪܽܘܢܶܗ ܕܡܳܪܝܳܐ ܩܕ݂ܳܡ ܕܰܘܺܝܕ݂ ܐܳܒܝ. ܘܶܐܨܛܰܥܰܪܬ ܒܟܽܠ ܐܰܬܰܪ ܕܶܐܨܛܰܥܰܪ ܒܶܗ ܐܳܒܝ.
1Ki 2:27 ܘܰܐܦܩܶܗ ܫܠܶܝܡܽܘܢ ܠܰܐܒܺܝܬܳܪ ܕܠܳܐ ܢܶܗܘܶܐ ܟܳܗܢܳܐ ܠܡܳܪܝܳܐ. ܕܢܶܫܬܰܡܠܶܐ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܥܰܠ ܒܶܝܬ݂ ܥܺܝܠܺܝ ܒܫܺܝܠܽܘ.
1Ki 2:28 ܘܛܶܒܳܐ ܡܰܛܺܝ ܠܝܽܘܐܳܒ ܕܶܐܬ݂ܩܛܶܠ ܐܰܕܽܘܢܺܝܳܐ. ܡܶܛܽܠ ܕܝܽܘܐܳܒ ܨܠܶܐ ܗܘܳܐ ܒܳܬܰܪ ܐܰܕܽܘܢܺܝܳܐ. ܘܒܳܬܰܪ ܫܠܶܝܡܽܘܢ ܠܳܐ ܨܠܳܐ ܘܰܥܪܰܩ ܝܽܘܐܳܒ ܠܡܰܫܟܢܶܗ ܕܡܳܪܝܳܐ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܶܗ ܕܡܰܕ݂ܒܚܳܐ.
1Ki 2:29 ܘܚܰܘܺܝܘ ܠܡܰܠܟܳܐ ܫܠܶܝܡܽܘܢ ܕܰܥܪܰܩ ܝܽܘܐܳܒ ܠܡܰܫܟܢܶܗ ܕܡܳܪܝܳܐ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܶܗ ܕܡܰܕ݂ܒܚܳܐ. ܘܫܰܕܰܪ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܶܐܡܰܪ ܠܶܗ. ܙܶܠ ܦܓܰܥ ܒܶܗ.
1Ki 2:30 ܘܥܰܠ ܒܰܢܝܳܐ ܠܡܰܫܟܢܶܗ ܕܡܳܪܝܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܰܠܟܳܐ. ܦܽܘܩ. ܘܶܐܡܰܪ ܠܳܐ ܢܳܦܶܩ ܐ̱ܢܳܐ. ܗܳܪܟܳܐ ܡܳܐܶܬ݂ ܐ̱ܢܳܐ. ܘܦܰܢܺܝ ܒܰܢܝܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܶܐܡܰܪ. ܗܳܟܰܢܳܐ ܡܰܠܶܠ ܝܽܘܐܳܒ. ܘܗܳܟܰܢܳܐ ܥܢܳܢܝ.
1Ki 2:31 ܘܶܐܡܰܪ ܡܰܠܟܳܐ. ܥܒܶܕ݂ ܠܶܗ ܐܰܝܟ݂ ܡܶܕܶܡ ܕܶܐܡܰܪ. ܘܰܦܓܰܥ ܒܶܗ ܘܰܩܛܽܘܠܳܝܗܝ. ܘܰܐܥܒܰܪ ܕܡܳܐ ܙܰܟܝܳܐ ܕܶܐܫܰܕ݂ ܝܽܘܐܳܒ ܡܶܢܝ ܘܡܶܢ ܒܶܝܬ݂ ܐܳܒܝ.
1Ki 2:32 ܘܢܰܗܦܶܟ݂ ܡܳܪܝܳܐ ܕܡܶܗ ܒܪܺܝܫܶܗ. ܕܰܦܓܰܥ ܒܰܬܪܶܝܢ ܓܰܒܖ̈ܺܝܢ ܕܙܰܕܺܝܩܺܝܢ ܘܛܳܒܺܝܢ ܡܶܢܶܗ. ܘܩܰܛܶܠ ܐܶܢܽܘܢ ܒܚܰܪܒܳܐ. ܘܳܐܒܝ ܕܰܘܺܝܕ݂ ܠܳܐ ܝܺܕܰܥ. ܠܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܳܐ ܕܺܝܣܪܳܐܶܝܠ. ܘܰܠܥܰܡܣܳܐ ܒܰܪ ܝܳܬܰܪ ܪܰܒ ܚܰܝܠܳܐ ܕܺܝܗܽܘܕ݂ܳܐ.
1Ki 2:33 ܘܢܶܗܦܽܘܟ݂ ܕܡܶܗܽܘܢ ܒܪܺܝܫܶܗ ܕܝܽܘܐܳܒ. ܘܰܒܪܺܝܫܳܐ ܕܙܰܪܥܶܗ ܠܥܳܠܰܡ. ܘܰܠܕܰܘܺܝܕ݂. ܘܰܠܙܰܪܥܶܗ. ܘܰܠܒܰܝܬܶܗ. ܘܰܠܟܽܘܪܣܝܶܗ. ܢܶܗܘܶܐ ܫܠܳܡܳܐ ܠܥܳܠܰܡ ܡܶܢ ܩܕ݂ܳܡ ܡܳܪܝܳܐ.
1Ki 2:34 ܘܰܣܠܶܩ ܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܦܓܰܥ ܒܶܗ ܘܩܰܛܠܶܗ. ܘܶܐܬ݂ܩܒܰܪ ܒܩܰܒܪܶܗ ܒܡܰܕܒܪܳܐ.
1Ki 2:35 ܘܰܐܩܺܝܡ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ ܚܠܳܦܰܘܗܝ. ܥܰܠ ܚܰܝܠܳܐ. ܘܰܠܨܳܕܽܘܩ ܟܳܗܢܳܐ ܐܰܩܺܝܡ ܡܰܠܟܳܐ ܚܠܳܦ ܐܰܒܺܝܬܳܪ.
1Ki 2:36 ܘܫܰܕܰܪ ܡܰܠܟܳܐ ܩ̣ܪܳܐ ܠܫܶܡܥܺܝ ܘܶܐܡܰܪ ܠܶܗ. ܒܢܺܝ ܠܳܟ݂ ܒܰܝܬܳܐ ܒܽܐܘܪܺܫܠܶܡ. ܘܬܶܒ ܬܰܡܳܢ. ܘܠܳܐ ܬܶܦܽܘܩ ܡܶܢ ܬܰܡܳܢ ܠܟ݂ܳܐ ܘܰܠܟ݂ܳܐ.
1Ki 2:37 ܘܰܒܝܰܘܡܳܐ ܕܢܳܦܶܩ ܐܰܢ̱ܬ ܘܥܳܒܰܪ ܐܰܢ̱ܬ ܢܰܚܠܳܐ ܕܩܶܕ݂ܪܽܘܢ. ܕܰܥ ܡܶܕܰܥ ܕܰܡܡܳܬ݂ ܬܡܽܘܬ݂. ܘܰܕ݂ܡܳܟ݂ ܢܶܗܘܶܐ ܒܪܺܝܫܳܟ݂.
1Ki 2:38 ܘܶܐܡܰܪ ܫܶܡܥܺܝ ܠܡܰܠܟܳܐ. ܫܰܦܺܝܪ ܦܶܬ݂ܓ݂ܳܡܳܐ ܕܶܐܡܰܪܬ ܡܳܪܝ ܡܰܠܟܳܐ. ܗܳܟܰܢܳܐ ܢܶܥܒܶܕ݂ ܥܰܒܕܳܟ݂ ܘܺܝܬ݂ܶܒ ܫܶܡܥܺܝ ܒܽܐܘܪܺܫܠܶܡ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
1Ki 2:39 ܘܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܥܪܰܩܘ ܬܪܶܝܢ ܥܰܒܕܰܘ̈ܗܝ ܕܫܶܡܥܺܝ. ܠܘܳܬ݂ ܐܰܟܺܝܫ ܒܰܪ ܡܰܥܟܳܐ ܡܰܠܟܳܐ ܕܓܳܬ݂ ܘܚܰܘܺܝܘ ܠܫܶܡܥܺܝ. ܘܶܐܡܰܪܘ ܠܶܗ. ܗܳܐ ܥܰܒܕܰܝ̈ܟ ܒܓܳܬ݂.
1Ki 2:40 ܘܩܳܡ ܫܶܡܥܺܝ ܐܰܪܡܺܝ ܥܰܠ ܚܡܳܪܶܗ. ܘܶܐܙܰܠ ܠܓܳܬ݂ ܠܘܳܬ݂ ܐܰܟܺܝܫ ܠܡܶܒܥܳܐ ܠܥܰܒܕܰܘ̈ܗܝ. ܘܶܐܙܰܠ ܫܶܡܥܺܝ ܘܰܐܝܬܺܝ ܠܥܰܒܕܰܘ̈ܗܝ ܡܶܢ ܓܳܬ݂.
1Ki 2:41 ܘܚܰܘܺܝܘ ܠܡܰܠܟܳܐ ܫܠܶܝܡܽܘܢ ܕܶܐܙܰܠ ܫܶܡܥܺܝ ܡܶܢ ܐܽܘܪܺܫܠܶܡ ܠܓܳܬ݂ ܘܰܗܦܰܟ݂.
1Ki 2:42 ܘܫܰܕܰܪ ܡܰܠܟܳܐ ܩ̣ܪܳܐ ܠܫܶܡܥܺܝ. ܘܶܐܡܰܪ ܠܶܗ. ܠܳܐ ܐܰܘܡܺܝܬܳܟ݂ ܒܡܳܪܝܳܐ. ܘܣܰܗܕܶܬ݂ ܒܳܟ݂ ܘܶܐܡܪܶܬ݂. ܕܰܒܝܰܘܡܳܐ ܕܬܶܦܽܘܩ ܡܶܢ ܐܽܘܪܺܫܠܶܡ ܘܬܶܥܒܰܪ ܢܰܚܠܳܐ ܕܩܶܕ݂ܪܽܘܢ. ܡܶܕܰܥ ܬܶܕܰܥ ܕܰܡܡܳܬ݂ ܬܡܽܘܬ݂. ܘܶܐܡܰܪܬ ܫܰܦܺܝܪ ܦܶܬ݂ܓ݂ܳܡܳܐ. ܗܳܟܰܢܳܐ ܐܶܥܒܶܕ݂.
1Ki 2:43 ܡܶܛܽܠ ܡܳܢܳܐ ܠܳܐ ܢܛܰܪܬ ܡܰܘܡܳܬܶܗ ܕܡܳܪܝܳܐ ܘܦܽܘܩܕܳܢܳܐ ܕܦܰܩܶܕܬܳܟ݂.
1Ki 2:44 ܘܶܐܡܰܪ ܡܰܠܟܳܐ ܠܫܶܡܥܺܝ. ܐܰܢ̱ܬ ܝܳܕܰܥ ܐܰܢ̱ܬ ܟܽܠܳܗ̇ ܒܺܝܫܬܳܐ ܕܝܳܕܰܥ ܠܶܒܳܟ݂. ܕܰܥܒܰܕܬ ܠܕܰܘܺܝܕ݂ ܐܳܒܝ. ܘܰܐܗܦܶܟ݂ ܡܳܪܝܳܐ ܒܺܝܫܬܳܟ݂ ܒܪܺܝܫܳܟ݂.
1Ki 2:45 ܘܡܰܠܟܳܐ ܫܠܶܝܡܽܘܢ ܢܶܗܘܶܐ ܒܪܺܝܟ݂. ܘܟܽܘܪܣܝܶܗ ܕܕܰܘܺܝܕ݂ ܢܶܗܘܶܐ ܡܰܬ݂ܩܰܢ ܩܕ݂ܳܡ ܡܳܪܝܳܐ ܥܕܰܡܳܐ ܠܥܳܠܰܡ.
1Ki 2:46 ܘܰܦܩܰܕ݂ ܡܰܠܟܳܐ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܢܦܰܩ ܦܓܰܥ ܒܶܗ ܘܡܺܝܬ݂.
1Ki 3:1 ܘܡܰܠܟܽܘܬ݂ܳܐ ܬܶܩܢܰܬ݂ ܒܺܐܝܕܶܗ ܕܰܫܠܶܝܡܽܘܢ. ܘܰܗܘܳܐ ܫܠܶܝܡܽܘܢ ܚܰܬ݂ܢܳܐ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ ܘܰܢܣܰܒ ܠܒܰܪܬܶܗ ܕܦܶܪܥܽܘܢ. ܘܰܐܥܠܳܗ̇ ܠܰܩܪܺܝܬܶܗ ܕܕܰܘܺܝܕ݂. ܥܰܕ݂ܠܳܐ ܢܫܰܠܶܡ ܠܡܶܒܢܳܐ ܒܰܝܬܶܗ. ܘܒܰܝܬܶܗ ܕܡܳܪܝܳܐ. ܘܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ.
1Ki 3:2 ܒܰܠܚܽܘܕ݂ ܥܰܡܳܐ ܡܕܰܒܚܺܝܢ ܗܘܰܘ ܥܰܠ ܥܠܰܘ̈ܳܬ݂ܐ. ܡܶܛܽܠ ܕܰܥܕܰܟܺܝܠ ܠܳܐ ܐܶܬ݂ܒܢܺܝ ܗܘܳܐ ܒܰܝܬܳܐ ܠܰܫܡܶܗ ܕܡܳܪܝܳܐ. ܥܕܰܡܳܐ ܠܝܰܘ̈ܡܳܬ݂ܳܐ ܗܳܢܽܘܢ.
1Ki 3:3 ܘܰܪܚܶܡ ܫܠܶܝܡܽܘܢ ܠܡܳܪܝܳܐ. ܠܰܡܗܰܠܳܟ݂ܽܘ ܒܦܽܘܩܕܳܢܰܘ̈ܗܝ ܕܕܰܘܺܝܕ݂ ܐܰܒܽܘܗܝ. ܒܰܠܚܽܘܕ݂ ܥܰܠ ܥܠܰܘ̈ܳܬ݂ܳܐ ܡܕܰܒܰܚ ܗܘܳܐ. ܘܣܳܐܶܡ ܒܶܣ̈ܡܶܐ.
1Ki 3:4 ܘܶܐܙܰܠ ܡܰܠܟܳܐ ܠܓܶܒܥܽܘܢ ܠܰܡܕܰܒܳܚܽܘ ܬܰܡܳܢ. ܡܶܛܽܠ ܕܗܺܝ ܗܺܝ ܥܠܳܬ݂ܳܐ ܪܰܒܬܳܐ ܐܳܠܶܦ ܥܠܰܘ̈ܳܢ ܡܕܰܒܰܚ ܗܘܳܐ ܫܠܶܝܡܽܘܢ ܥܰܠ ܡܰܕ݂ܒܚܳܐ ܗܰܘ ܕܰܒܓܶܒܥܽܘܢ.
1Ki 3:5 ܗܳܝܕܶܝܢ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܚܶܙܘܳܐ ܕܠܺܠܝܳܐ. ܘܶܐܡܰܪ ܠܶܗ ܐܰ‌ܠܳܗܳܐ. ܫܐܰܠ ܡܳܢܳܐ ܐܶܬܶܠ ܠܳܟ݂.
1Ki 3:6 ܘܶܐܡܰܪ ܫܠܶܝܡܽܘܢ. ܐܰܢ̱ܬ ܥ̣ܒܰܕܬ ܥܰܡ ܥܰܒܕܳܟ݂ ܕܰܘܺܝܕ݂ ܐܳܒܝ ܛܰܝܒܽܘܬ݂ܳܐ ܪܰܒܬܳܐ. ܐܰܝܟ݂ ܕܗܰܠܶܟ݂ ܩܕܳܡܰܝܟ ܒܩܽܘܫܬܳܐ ܘܰܒܗܰܝܡܳܢܽܘܬ݂ܳܐ. ܘܒܰܬ݂ܪܺܝܨܽܘܬ݂ܳܐ ܕܠܶܒܳܐ ܗܰܠܶܟ݂ ܩܕܳܡܰܝܟ. ܘܰܢܛܰܪܬ ܠܶܗ ܗܳܕ݂ܶܐ ܛܰܝܒܽܘܬ݂ܳܐ ܪܰܒܬܳܐ. ܘܝܰܗܒܬ ܠܶܗ ܒܪܳܐ. ܕܢܶܬܶܒ ܥܰܠ ܟܽܘܪܣܝܶܗ ܐܰܝܟ݂ ܕܝܰܘܡܳܢܳܐ.
1Ki 3:7 ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܐܰܡܠܶܟ݂ܬ ܠܥܰܒܕܳܟ݂ ܚܠܳܦ ܕܰܘܺܝܕ݂ ܐܳܒܝ ܘܶܐܢܳܐ ܛܰܠܝܳܐ ܐ̱ܢܳܐ ܙܥܽܘܪܳܐ ܘܠܳܐ ܝܳܕܰܥ ܐ̱ܢܳܐ ܠܡܶܦܰܩ ܘܰܠܡܶܥܰܠ. ܒܓܰܘ ܥܰܡܳܟ݂ ܕܰܓܒܰܝܬ.
1Ki 3:8 ܥܰܡܳܐ ܣܰܓܺܝܐܐ ܕܠܳܐ ܡܶܬ݂ܡܢܶܐ. ܘܠܳܐ ܡܶܬ݂ܚܫܶܒ ܡܶܢ ܣܽܘܓܶܐܗ.
1Ki 3:9 ܗܰܒ ܠܥܰܒܕܳܟ݂ ܠܶܒܳܐ ܫܳܡܽܘܥܳܐ ܠܰܡܕ݂ܳܢ ܠܥܰܡܳܟ݂. ܘܰܠܡܶܣܬܰܟܳܠܽܘ ܒܶܝܬ݂ ܛܳܒܬ݂ܳܐ ܠܒܺܝܫܬܳܐ. ܡܰܢܽܘ ܓܶܝܪ ܡܶܫܟܰܚ ܠܰܡܕ݂ܳܢܶܗ ܠܥܰܡܳܟ݂ ܗܳܢܳܐ ܪܰܒܳܐ.
1Ki 3:10 ܘܰܫܦܰܪ ܦܶܬ݂ܓ݂ܳܡܳܐ ܗܳܢܳܐ ܩܕ݂ܳܡ ܡܳܪܝܳܐ. ܟܰܕ݂ ܫܐܶܠ ܫܠܶܝܡܽܘܢ ܦܶܬ݂ܓ݂ܳܡܳܐ ܗܳܢܳܐ.
1Ki 3:11 ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܚܠܳܦ ܕܰܫܐܶܠܬ ܦܶܬ݂ܓ݂ܳܡܳܐ ܗܳܢܳܐ. ܘܠܳܐ ܫܐܶܠܬ ܠܳܟ݂ ܥܽܘܬ݂ܪܳܐ. ܘܠܳܐ ܫܐܶܠܬ ܠܳܟ݂ ܢܰܦ̈ܫܳܬܳܐ ܕܰܒܥܶܠܕܒܳܒܰܝ̈ܟ. ܘܠܳܐ ܫܐܶܠܬ ܠܳܟ݂ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܫܐܶܠܬ ܠܳܟ݂ ܚܶܟ݂ܡܬ݂ܳܐ ܠܡܶܫܡܰܥ ܕܺܝܢܳܐ.
1Ki 3:12 ܗܳܐ ܥܶܒܕܶܬ݂ ܠܟ݂ ܐܰܝܟ݂ ܦܶܬ݂ܓܳܡܳܟ݂. ܗܳܐ ܝܶܗܒܶܬ݂ ܠܳܟ݂ ܠܶܒܳܐ ܚܰܟܺܝܡܳܐ ܘܣܰܟܽܘܠܬܳܢܳܐ. ܕܰܐܟ݂ܘܳܬܳܟ݂ ܠܳܐ ܗܘܳܐ ܩܕܳܡܰܝܟ. ܘܒܳܬ݂ܪܳܟ݂ ܠܳܐ ܢܩܽܘܡ ܐܰܟ݂ܘܳܬܳܟ݂.
1Ki 3:13 ܘܳܐܦ ܡܶܕܶܡ ܕܠܳܐ ܫܐܶܠܬ݂ ܝܶܗܒܶܬ݂ ܠܳܟ݂. ܐܳܦ ܥܽܘܬ݂ܪܳܐ. ܐܳܦ ܐܺܝܩܳܪܳܐ. ܕܠܳܐ ܗܘܳܐ ܐܰܟ݂ܘܳܬܳܟ݂. ܐ̱ܢܳܫ ܒܡܰܠ̈ܟܶܐ. ܟܽܠܗܽܘܢ ܝܰܘܡܰܝ̈ܟ.
1Ki 3:14 ܘܶܐܢ ܬܗܰܠܶܟ݂ ܒܽܐܘܖ̈ܚܳܬ݂ܝ ܠܡܶܛܰܪ ܩܝܳܡܰܝ̈ ܘܦܽܘܩܕܳܢܰܝ̈ ܐܰܝܟ݂ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܐܰܣܓܶܐ ܝܰܘ̈ܡܰܝܟ.
1Ki 3:15 ܘܶܐܬܬܥܺܝܪ ܫܠܶܝܡܽܘܢ. ܘܚܳܙܶܐ ܚܶܠܡܳܐ ܗܽܘ ܘܶܐܬ݂ܳܐ ܫܠܶܝܡܽܘܢ ܠܽܐܘܪܺܫܠܶܡ. ܘܩܳܡ ܩܕ݂ܳܡ ܐܳܪܽܘܢܳܐ ܕܰܩܝܳܡܶܗ ܕܡܳܪܝܳܐ. ܘܰܐܣܶܩ ܥܠܰܘ̈ܳܬ݂ܳܐ. ܘܰܥܒܰܕ݂ ܫܰܠ̈ܡܶܐ. ܘܰܥܒܰܕ݂ ܡܰܫܬܝܳܐ ܠܟܽܠܗܽܘܢ ܥܰܒܕܰܘ̈ܗܝ.
1Ki 3:16 ܗܳܝܕܶܝܢ ܐܶܬܰܝ̈ ܬܰܪܬܶܝܢ ܢܶܫܺܝ̈ܢ ܙܳܢ̈ܝܳܬ݂ܳܐ ܠܰܡܕ݂ܳܢ ܩܕ݂ܳܡ ܡܰܠܟܳܐ ܫܠܶܝܡܽܘܢ.
1Ki 3:17 ܘܶܐܡܪܰܬ݂ ܐܰܢ̱ܬܬ݂ܳܐ ܚܕ݂ܳܐ ܡܶܢܗܶܝܢ. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܐܶܢܳܐ ܘܗܳܕ݂ܶܐ ܐܰܢ̱ܬܬ݂ܳܐ ܥܳܡܖ̈ܳܢ ܗܘܰܝܢ ܒܒܰܝܬܳܐ ܚܰܕ݂. ܘܝܶܠܕܶܬ݂ ܥܰܡܳܗ̇ ܒܒܰܝܬܳܐ.
1Ki 3:18 ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ ܟܰܕ݂ ܝܶܠܕܶܬ݂. ܝܶܠܕܰܬ݂ ܐܳܦ ܗܳܕ݂ܶܐ ܐܰܢ̱ܬܬ݂ܳܐ ܘܰܚܢܰܢ ܚܢܰܢ ܐܰܟ݂ܚܕ݂ܳܐ. ܘܠܰܝܬ ܐ̱ܢܳܫ ܢܽܘܟܪܳܝܳܐ ܥܰܡܰܢ. ܐܶܠܳܐ ܐܶܢ ܬܰܖ̈ܬܰܝܢ ܚܢܰܢ ܒܒܰܝܬܳܐ.
1Ki 3:19 ܘܡܺܝܬ݂ ܒܪܳܗ̇ ܕܗܳܕ݂ܶܐ ܐܰܢ̱ܬܬ݂ܳܐ ܒܠܺܠܝܳܐ. ܕܕܶܡܟܰܬ݂ ܥܠܰܘܗܝ.
1Ki 3:20 ܘܩܳܡܰܬ݂ ܒܦܶܠܓܶܗ ܕܠܺܠܝܳܐ. ܘܢܶܣܒܰܬ݂ ܒܶܪܝ ܡܶܢ ܠܘܳܬ݂ܝ. ܘܰܐܡܬܳܟ݂ ܕܳܡܟܳܐ ܗܘܳܬ݂. ܘܰܐܪܡܝܰܬܶܗ ܒܥܽܘܒܳܗ̇. ܘܠܰܒܪܳܗ̇ ܡܺܝܬ݂ܳܐ ܐܰܪܡܝܰܬ݂ ܒܥܽܘܒܝ.
1Ki 3:21 ܘܩܳܡܶܬ݂ ܒܨܰܦܪܳܐ ܕܰܐܝܢܶܩ ܒܶܪܝ. ܘܚܳܙܝܳܐ ܐ̱ܢܳܐ ܡܺܝܬ݂ܰܐ ܗ̱ܘ. ܘܶܐܬ݂ܒܰܩܺܝܬ݂ ܒܶܗ ܒܨܰܦܪܳܐ. ܘܠܳܐ ܗܘܳܐ ܗܰܘ ܒܶܪܝ ܕܝܶܠܕܶܬ݂.
1Ki 3:22 ܘܶܐܡܪܰܬ݂ ܐܰܢ̱ܬܬ݂ܳܐ ܗܳܝ ܐ̱ܚܪܺܬ݂ܳܐ. ܠܳܐ ܗܘܳܐ ܗܳܟܰܢܳܐ. ܒܶܪܝ ܗܽܘ ܚܰܝܳܐ. ܘܰܒܪܶܟ݂ܝ ܗܽܘ ܡܺܝܬ݂ܳܐ.
1Ki 3:23 ܘܗܳܝ ܐܳܡܪܳܐ. ܠܳܐ ܗܘܳܐ ܗܳܟܰܢܳܐ. ܒܪܶܟ݂ܝ ܗܽܘ ܡܺܝܬ݂ܳܐ. ܘܒܶܪܝ ܗܽܘ ܚܰܝܳܐ. ܘܢܳܨ̈ܝܳܢ ܗܘܰܝ̈ ܩܕ݂ܳܡ ܡܰܠܟܳܐ.
1Ki 3:24 ܘܶܐܡܰܪ ܡܰܠܟܳܐ. ܐܰܝܬܰܘ ܠܺܝ ܣܰܝܦܳܐ ܘܰܐܝܬܺܝܘ ܣܰܝܦܳܐ ܩܕ݂ܳܡ ܡܰܠܟܳܐ.
1Ki 3:25 ܘܶܐܡܰܪ ܡܰܠܟܳܐ. ܦܽܘܣܩܽܘܗܝ ܠܗܰܘ ܛܰܠܝܳܐ ܕܚܰܝ ܠܰܬܪܶܝܢ. ܘܗܰܒܘ ܦܶܠܓܶܗ ܠܰܚܕ݂ܳܐ. ܘܦܶܠܓܶܗ ܠܰܚܕ݂ܳܐ.
1Ki 3:26 ܘܶܐܡܪܰܬ݂ ܗܳܝ ܐܰܢ̱ܬܬ݂ܳܐ ܕܰܒܪܳܗ̇ ܚܰܝ ܠܡܰܠܟܳܐ. ܡܶܛܽܠ ܕܶܐܬ݂ܗܦܶܟ݂ܘ ܖ̈ܰܚܡܶܝܗ̇ ܥܰܠ ܒܪܳܗ̇. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܗܒܽܘܗܝ ܠܳܗ̇ ܠܛܰܠܝܳܐ ܟܰܕ݂ ܚܰܝ. ܡܶܩܛܰܠ ܠܳܐ ܬܶܩܛܠܽܘܢܶܗ ܘܗܳܝ ܐܳܡܪܳܐ. ܠܳܐ ܠܺܝ ܐܳܦܠܳܐ ܠܶܟ݂ܝ ܢܶܗܘܶܐ. ܦܽܘܣܩܽܘܗܝ.
1Ki 3:27 ܥܢܳܐ ܡܰܠܟܳܐ ܘܶܐܡܰܪ. ܗܒܽܘܗܝ ܠܳܗ̇ ܠܛܰܠܝܳܐ ܟܰܕ݂ ܚܰܝ. ܘܡܶܩܛܰܠ ܠܳܐ ܬܶܩܛܠܽܘܢܶܗ. ܗܳܝ ܗܺܝ ܐܶܡܶܗ.
1Ki 3:28 ܘܰܫܡܰܥܘ ܟܽܠܶܗ ܝܺܣܪܳܐܶܝܠ ܕܺܝܢܳܐ ܕܕܳܢ ܡܰܠܟܳܐ. ܘܰܕ݂ܚܶܠܘ ܡܶܢ ܩܕ݂ܳܡ ܡܰܠܟܳܐ. ܡܶܛܽܠ ܕܰܚܙܰܘ ܕܚܶܟ݂ܡܬ݂ܳܐ ܕܰܐ‌ܠܳܗܳܐ ܐܺܝܬ݂ ܒܶܗ ܠܡܶܥܒܰܕ݂ ܕܺܝܢܳܐ.
1Ki 4:1 ܘܰܗܘܳܐ ܫܠܶܝܡܽܘܢ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ.
1Ki 4:2 ܘܗܳܠܶܝܢ ܪܰܘܖ̈ܒܳܢܶܐ ܕܺܝܠܶܗ. ܥܰܙܰܪܝܳܐ ܒܰܪ ܨܳܕܽܘܩ ܟܳܗܢܳܐ.
1Ki 4:3 ܐܶܠܺܝܚܪܰܦ ܘܰܐܚܝܳܐ ܒܢܰܝ̈ ܫܺܝܫܳܐ ܣܳܦܖ̈ܶܐ. ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕ݂ܳܢܳܐ.
1Ki 4:4 ܘܒܰܢܝܳܐ ܒܰܪ ܝܽܘܝܳܕ݂ܳܥ ܥܰܠ ܚܰܝܠܳܐ. ܘܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ.
1Ki 4:5 ܘܥܰܙܰܪܝܳܐ ܒܰܪ ܢܳܬܳܢ ܥܰܠ ܩܰܝܽܘ̈ܡܶܐ. ܘܙܳܒܽܘܪ ܒܰܪ ܢܳܬܳܢ ܟܳܗܢܳܐ ܪܳܚܡܳܐ ܕܡܰܠܟܳܐ.
1Ki 4:6 ܘܰܐܒܺܝܢܫܳܪ ܪܰܒ ܒܰܝܬܳܐ. ܘܰܐܕ݂ܽܘܢܺܝܪܳܡ ܒܰܪ ܥܰܒܕܳܐ ܥܰܠ ܡܰܕܰܐܬ݂ܳܐ.
1Ki 4:7 ܘܠܰܫܠܶܝܡܽܘܢ ܬܪܶܥܣܰܪ ܩܳܝܽܘ̈ܡܶܐ ܗܳܠܶܝܢ ܥܰܠ ܟܽܠܶܗ ܝܺܣܪܳܐܶܝܠ ܘܰܡܬܰܪܣܶܝܢ ܠܡܰܠܟܳܐ ܘܰܠܒܰܝܬܶܗ ܘܰܠܚܰܝܠܳܐ. ܝܰܪܚܳܐ ܒܫܰܢ̱ܬܳܐ ܐܳܚܶܕ݂ ܥܰܠ ܚܰܕ݂ ܠܰܡܬܰܪܣܳܝܽܘ.
1Ki 4:8 ܘܗܳܠܶܝܢ ܫܡܳܗܰܝ̈ܗܽܘܢ. ܒܰܪ ܚܽܘܪ ܒܛܽܘܪܳܐ ܕܰܐܦܪܶܝܡ.
1Ki 4:9 ܒܰܪ ܕܩܰܪ ܒܡܰܩܰܨ ܘܰܒܫܰܥܠܒܺܝܡ. ܘܰܒܒܶܝܬ݂ ܫܡܶܫ. ܘܒܺܐܝܠܽܘܢ ܕܒܶܝܬ݂ ܚܰܢܳܢ.
1Ki 4:10 ܒܰܪ ܚܰܣܰܕ݂ ܒܪܰܒܽܘܬ݂. ܕܺܝܠܶܗ ܣܳܟ݂ܽܘܬ݂ ܘܟܽܠܳܗ̇ ܐܰܪܥܳܐ ܕܚܳܦܳܪ.
1Ki 4:11 ܒܰܪ ܐܰܒܺܝܢܳܕ݂ܳܒ ܒܰܢܦܶܬܕܽܘܪ. ܛܰܦܰܬ݂ ܒܰܪܬ݂ ܫܠܶܝܡܽܘܢ ܗܘܳܬ݂ ܠܶܗ ܐܰܢ̱ܬܬ݂ܳܐ.
1Ki 4:12 ܒܰܥܢܳܐ ܒܰܪ ܐܰܚܺܝܠܽܘܕ݂ ܒܬܰܥܢܳܟ݂ ܘܰܒܡܰܓܳܕܽܘ. ܘܰܒܟܽܠ ܒܶܝܬ݂ ܝܳܫܳܢ ܕܥܰܠ ܓܶܢ̱ܒ ܨܰܪܬ݂ܳܢ. ܡܶܢ ܬܚܶܝܬ݂ ܠܺܐܝܙܰܪܥܺܝܠ. ܡܶܢ ܒܶܝܬ݂ ܝܳܫܳܢ ܘܰܥܕܰܡܳܐ ܠܰܐܒܶܠ ܡܚܽܘܠܳܐ. ܘܰܥܕܰܡܳܐ ܠܥܶܒܪܳܐ ܕܰܢܩܶܡܥܰܡ.
1Ki 4:13 ܒܰܪ ܓܰܒܰܪ ܒܪܳܡܰܬ݂ ܓܶܠܥܳܕ݂ ܕܺܝܠܶܗ ܚܒܶܠ ܝܳܐܺܝܪ ܒܰܪ ܡܢܰܫܶܐ. ܕܺܝܠܶܗ ܚܒܶܠ ܐܳܪܓܽܘܒ ܕܰܒܒܰܝܫܳܢ ܫܬܺܝܢ ܩܽܘܖ̈ܝܳܐ ܪܰܘܖ̈ܒܳܬ݂ܳܐ. ܕܺܐܝܬ݂ ܠܗܶܝܢ ܫܽܘܖ̈ܶܐ ܘܣܽܘܟܖ̈ܶܐ ܘܬܰܖ̈ܥܶܐ ܕܰܢܚܳܫܳܐ.
1Ki 4:14 ܐܰܚܺܝܢܳܕ݂ܳܒ ܒܰܪ ܓܰܕܽܘ ܒܡܶܚܢܺܝܡ.
1Ki 4:15 ܐܰܚܺܝܡܥܶܨ ܒܢܰܦܬܳܠܺܝ. ܐܳܦ ܗܽܘ ܢܣܰܒ ܠܒܶܣܡܰܬ݂ ܒܰܪܬܶܗ ܕܰܫܠܶܝܡܽܘܢ ܐܰܢ̱ܬܬ݂ܳܐ.
1Ki 4:16 ܒܰܥܢܳܐ ܒܰܪ ܚܽܘܫܺܝ ܒܳܐܫܺܝܪ ܘܰܒܒܰܥܠܽܘܬ݂.
1Ki 4:17 ܝܽܘܫܳܦܳܛ ܒܰܪ ܦܳܪܽܘܚ ܒܺܐܝܣܳܟܳܪ.
1Ki 4:18 ܫܶܡܥܺܝ ܒܰܪ ܐܰܠܳܐ ܒܒܶܢܝܳܡܶܝܢ.
1Ki 4:19 ܓܰܒܰܪ ܒܰܪ ܐܽܘܪܺܝ ܒܰܐܪܥܳܐ ܕܓܶܠܥܳܕ݂ ܐܰܪܥܳܐ ܕܣܺܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܘܥܽܘܓ ܡܰܠܟܳܐ ܕܒܰܝܫܳܢ. ܘܩܰܝܽܘ̈ܡܶܐ ܐܶܚܰܕ݂ܘ ܕܒܰܐܪܥܳܐ.
1Ki 4:20 ܘܺܝܗܽܘܕܳܐ ܘܺܝܣܪܳܐܶܝܠ. ܣܰܓܺܝܐܺܝܢ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ. ܣܽܘܓ݂ܳܐܐ. ܐܳܟ݂ܠܺܝܢ ܘܫܳܬܶܝܢ ܘܚܳܕܶܝܢ.
1Ki 4:21 ܘܰܫܠܶܝܡܽܘܢ ܫܰܠܺܝܛ ܗܘܳܐ ܒܟܽܠܗܶܝܢ ܡܰܠܟܘ̈ܳܬܳܐ. ܡܶܢ ܢܰܗܪܳܐ ܕܰܐܪܥܳܐ ܕܰܦܠܶܫ̈ܬܳܝܶܐ. ܘܰܥܕ݂ܰܡܳܐ ܠܰܬ݂ܚܽܘܡܳܐ ܕܡܶܨܪܶܝܢ ܘܰܡܩܰܪܒܺܝܢ ܩܽܘܖ̈ܒܳܢܶܐ. ܘܦܳܠܚܺܝܢ ܠܡܰܠܟܳܐ ܫܠܶܝܡܽܘܢ ܟܽܠ ܝܰܘ̈ܡܰܝ ܚܰܝܰܘ̈ܗܝ.
1Ki 4:22 ܘܰܗܘܳܐ ܠܰܚܡܶܗ ܕܰܫܠܶܝܡܽܘܢ ܒܝܰܘܡܳܐ ܚܰܕ݂ ܬܠܳܬܺܝܢ ܟܽܘܖ̈ܺܝܢ ܣܡܺܝܕ݂ܳܐ. ܘܶܫܬܺܝܢ ܟܽܘܖ̈ܺܝܢ ܩܰܡܚܳܐ.
1Ki 4:23 ܘܥܶܣܪܳܐ ܬܰܘܖ̈ܺܝܢ ܕܦܶܛܡܳܐ. ܘܥܶܣܪܺܝܢ ܬܰܘܖ̈ܺܝܢ ܕܪܶܥܝܳܐ. ܘܰܡܳܐܐ ܥܳܢ̈ܳܐ. ܣܛܰܪ ܡܶܢ ܐܰܝ̈ܠܶܐ. ܘܰܛܒܰܝ̈ܳܐ. ܘܝܰܚܡܽܘܖ̈ܶܐ. ܘܥܰܘܦܳܐ ܡܦܰܛܡܳܐ.
1Ki 4:24 ܡܶܛܽܠ ܕܗܽܘ ܫܰܠܺܝܛ ܗܘܳܐ ܒܟܽܠ ܥܒܳܪ ܢܰܗܪܳܐ. ܡܶܢ ܬܰܚܦܺܝܣ ܘܰܥܕܰܡܳܐ ܠܥܰܙܳܐ. ܘܰܒܟܽܠܗܽܘܢ ܡܰܠ̈ܟܶܐ ܕܒܰܥܒܳܪ ܢܰܗܪܳܐ ܘܰܫܠܳܡܳܐ ܗܘܳܐ ܠܶܗ ܡܶܢ ܟܽܠܗܽܘܢ ܣܶܛܖ̈ܰܘܗܝ ܘܡܶܢ ܟܽܠܗܽܘܢ ܚܕ݂ܳܖ̈ܰܘܗܝ.
1Ki 4:25 ܘܺܝܬ݂ܶܒ ܝܺܗܽܘܕܳܐ ܘܺܝܣܪܳܐܶܝܠ ܒܫܶܠܝܳܐ. ܐ̱ܢܳܫ ܬܚܶܝܬ݂ ܓܽܘܦܢܰܘ̈ܗܝ. ܘܰܬ݂ܚܶܝܬ݂ ܬܺܐܢܰܘ̈ܗܝ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܠܶܝܡܽܘܢ.
1Ki 4:26 ܘܰܗܘܰܘ ܠܰܫܠܶܝܡܽܘܢ. ܐܰܪܒܥܺܝܢ ܐܰܠܦܺܝ̈ܢ ܐܽܘܖ̈ܰܘܳܢ ܕܖ̈ܰܟܫܳܐ ܠܰܪܟ݂ܽܘܒܶܗ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ.
1Ki 4:27 ܘܰܡܬܰܪܣܶܝܢ ܩܰܝܽܘ̈ܡܶܐ ܗܳܠܶܝܢ ܠܡܰܠܟܳܐ ܫܠܶܝܡܽܘܢ. ܘܰܠܟܽܠ ܕܩܳܪܶܒ ܠܦܳܬܽܘܪܶܗ ܕܡܰܠܟܳܐ ܫܠܶܝܡܽܘܢ. ܓܒܰܪ ܒܝܰܪܚܶܗ. ܘܠܳܐ ܡܒܰܨܪܺܝܢ ܡܶܕܶܡ.
1Ki 4:28 ܘܰܣܥܳܖ̈ܶܐ ܘܬܶܒܢܳܐ ܠܖ̈ܰܟܫܳܐ ܘܰܠܣܽܘܣܰܘ̈ܳܬ݂ܳܐ. ܡܰܝܬܶܝܢ ܠܰܐܬ݂ܪܳܐ ܕܗܳܘܶܐ ܬܰܡܳܢ ܐ̱ܢܳܫ ܐܰܝܟ݂ ܙܶܕܩܶܗ.
1Ki 4:29 ܘܝܰܗܒ ܐܰ‌ܠܳܗܳܐ ܠܰܫܠܶܝܡܽܘܢ ܚܶܟ݂ܡܬ݂ܳܐ ܘܣܰܟܽܘܠܬ݂ܳܢܽܘܬ݂ܳܐ ܘܪܰܒܽܘܬ݂ ܠܶܒܳܐ. ܣܽܘܓ݂ܳܐܐ ܕܛܳܒ.
1Ki 4:30 ܘܣܶܓܝܰܬ݂ ܚܶܟ݂ܡܬܶܗ ܕܰܫܠܶܝܡܽܘܢ ܡܶܢ ܚܶܟ݂ܡܰܬ݂ ܟܽܠ ܒܢܰܝ̈ ܡܰܕܢܚܳܐ. ܘܡܶܢ ܚܶܟ݂ܡܬ݂ܗܽܘܢ ܕܡܶܨܖ̈ܳܝܶܐ.
1Ki 4:31 ܘܰܗܘܳܐ ܚܰܟܺܝܡ ܡܶܢ ܟܽܠ ܐ̱ܢܳܫ. ܡܶܢ ܐܳܬ݂ܰܢ ܡܰܕ݂ܢܚܳܝܳܐ. ܘܗܳܡܳܢ ܘܟܰܠܟܳܠ ܘܕܰܪܕܰܥ ܒܢܰܝ̈ ܡܳܚܽܘܠ. ܘܰܗܘܳܐ ܫܡܶܗ ܒܟܽܠܗܽܘܢ ܥܰܡ̈ܡܶܐ. ܕܒܰܚܕ݂ܳܖ̈ܰܘܗܝ.
1Ki 4:32 ܘܡܰܠܶܠ ܬܠܳܬܳܐ ܐܰܠܦܺܝ̈ܢ ܡܰܬ݂ܠܺܝ̈ܢ. ܘܰܗܘܰܝ̈ ܬܶܫܒܚ̈ܳܬܶܗ ܐܳܠܶܦ ܘܚܰܡܶܫ.
1Ki 4:33 ܘܡܰܠܶܠ ܥܰܠ ܐܺܝ̈ܠܳܢܶܐ. ܡܶܢ ܐܰܖ̈ܙܶܐ ܕܠܶܒܢܳܢ. ܘܰܥܕܰܡܳܐ ܠܠܽܘܦܳܐ ܕܢܳܦܶܩ ܒܶܐܣܬ݂ܳܐ. ܘܡܰܠܶܠ. ܥܰܠ ܒܥܺܝܪܳܐ ܘܥܰܠ ܦܳܪܰܚܬ݂ܳܐ. ܘܥܰܠ ܖ̈ܰܚܫܳܐ ܘܥܰܠ ܢܽܘ̈ܢܶܐ.
1Ki 4:34 ܘܳܐܬܶܝܢ ܡܶܢ ܟܽܠܗܽܘܢ ܥܰܡ̈ܡܶܐ ܠܡܶܫܡܰܥ ܚܶܟ݂ܡܬܶܗ ܕܰܫܠܶܝܡܽܘܢ. ܘܰܡܩܰܒܶܠ ܗܘܳܐ ܩܽܘܖ̈ܒܳܢܶܐ. ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܰܫܡܰܥܘ ܚܶܟ݂ܡܬܶܗ.
1Ki 5:1 ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܥܰܒܕܰܘ̈ܗܝ ܠܘܳܬ݂ ܫܠܶܝܡܽܘܢ. ܡܶܛܽܠ ܕܰܫ̣ܡܰܥ ܕܠܶܗ ܡܫܰܚܘ ܕܢܰܡܠܶܟ݂ ܚܠܳܦ ܐܰܒܽܘܗܝ. ܡܶܛܽܠ ܕܰܪܚܶܡ ܗܘܳܐ ܚܺܝܪܳܡ ܠܕܰܘܺܝܕ݂ ܟܽܠܗܽܘܢ ܝܰܘ̈ܡܳܬ݂ܳܐ.
1Ki 5:2 ܘܰܫܠܰܚ ܚܺܝܪܳܡ ܠܰܫܠܶܝܡܽܘܢ ܘܒܰܪܟܶܗ. ܘܰܫܠܰܚ ܫܠܶܝܡܽܘܢ ܠܚܺܝܪܳܡ ܘܶܐܡܰܪ.
1Ki 5:3 ܐܰܢ̱ܬ ܝܳܕܰܥ ܐܰܢ̱ܬ ܠܕܰܘܺܝܕ݂ ܐܳܒܝ. ܕܠܳܐ ܐܶܫܟܰܚ ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܶܗ. ܡܶܛܽܠ ܩܖ̈ܳܒܶܐ ܣܰܓܺܝ̈ܐܶܐ ܕܚܰܕ݂ܪܽܘܗܝ. ܥܕܰܡܳܐ ܕܰܐܫܠܶܡ ܐܶܢܽܘܢ ܡܳܪܝܳܐ ܬܚܶܝܬ݂ ܦܰܣܬ݂ܳܐ ܕܪܶܓܠܶܗ.
1Ki 5:4 ܘܗܳܫܳܐ ܐܰܢܺܝܚ ܠܺܝ ܡܳܪܝܳܐ ܐܰܠܳܗܝ ܡܶܢ ܟܽܠܗܽܘܢ ܚܕ݂ܳܖ̈ܰܝ ܠܰܝܬ ܣܳܛܳܢܳܐ ܐܳܦܠܳܐ ܦܶܓܥܳܐ ܒܺܝܫܳܐ.
1Ki 5:5 ܘܗܳܐ ܐܳܡܰܪ ܐ̱ܢܳܐ ܕܶܐܒܢܶܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܝ. ܐܰܝܟ݂ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ ܕܰܒܪܳܟ݂ ܕܰܐܩܺܝܡܶܬ݂ ܚܠܳܦܰܝܟ ܥܰܠ ܟܽܘܪܣܝܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ.
1Ki 5:6 ܘܗܳܫܳܐ ܦܩܽܘܕ݂. ܘܢܶܦܣܩܽܘܢ ܠܺܝ ܡܶܢ ܠܶܒܢܳܢ ܩܰܝ̈ܣܶܐ ܕܰܐܪܙܳܐ. ܘܥܰܒܕܰܝ̈ ܢܶܗܘܽܘܢ ܥܰܡ ܥܰܒܕܰܝ̈ܟ ܘܰܐܓܪܳܐ ܕܥܰܒܕܰܝ̈ܟ ܐܶܬܶܠ ܠܳܟ݂. ܟܽܠ ܡܶܕܶܡ ܕܳܐܡܰܪ ܐܰܢ̱ܬ. ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ. ܕܠܰܝܬ ܒܰܢ ܐ̱ܢܳܫ ܕܝܳܕܰܥ ܠܡܶܦܣܰܩ ܩܰܝ̈ܣܶܐ ܐܰܝܟ݂ ܨܰܝܕܢܳܝ̈ܶܐ.
1Ki 5:7 ܘܟܰܕ݂ ܫ̣ܡܰܥ ܚܺܝܪܳܡ ܡܶܠܰܘ̈ܗܝ ܕܰܫܠܶܝܡܽܘܢ. ܚܕ݂ܺܝ ܛܳܒ. ܘܶܐܡܰܪ. ܒܪܺܝܟ݂ ܗܽܘ ܡܳܪܝܳܐ ܝܰܘܡܳܢܳܐ. ܕܝܰܗܒ ܠܕܰܘܺܝܕ݂ ܒܪܳܐ ܚܰܟܺܝܡܳܐ ܥܰܠ ܥܰܡܳܐ ܗܳܢܳܐ ܪܰܒܳܐ.
1Ki 5:8 ܘܰܫܠܰܚ ܚܺܝܪܳܡ ܠܰܫܠܶܝܡܽܘܢ. ܘܶܐܡܰܪ ܠܶܗ. ܫܶܡܥܶܬ݂ ܡܶܕܶܡ ܕܰܫܠܰܚܬ ܠܺܝ. ܐܶܢܳܐ ܐܶܥܒܶܕ݂ ܟܽܠܶܗ ܨܶܒܝܳܢܳܟ݂. ܒܩܰܝ̈ܣܶܐ ܕܰܐܖ̈ܙܶܐ ܘܰܒܩܰܝ̈ܣܶܐ ܕܫܰܖ̈ܘܰܝܢܶܐ.
1Ki 5:9 ܥܰܒ̈ܕܰܝ ܢܶܚܬ݂ܽܘܢ ܡܶܢ ܠܶܒܢܳܢ ܠܝܰܡܳܐ. ܘܶܐܢܳܐ ܐܶܥܒܶܕ݂ ܐܶܢܽܘܢ ܛܰܘܦܳܐ ܒܝܰܡܳܐ. ܥܕܰܡܳܐ ܠܰܐܬ݂ܪܳܐ ܕܬܶܫܠܽܘܚ ܠܺܝ. ܘܰܐܪܡܶܐ ܐܶܢܽܘܢ ܬܰܡܳܢ. ܘܰܐܢ̱ܬ ܬܶܣܒܽܘܠ ܐܶܢܽܘܢ ܡܶܢ ܬܰܡܳܢ ܘܬܶܥܒܶܕ݂ ܐܳܦ ܐܰܢ̱ܬ ܨܶܒܝܳܢܝ. ܘܬܶܬܶܠ ܠܰܚܡܳܐ ܠܒܰܝܬܝ.
1Ki 5:10 ܘܰܗܘܳܐ ܚܺܝܪܳܡ ܝܳܗܶܒ ܠܰܫܠܶܝܡܽܘܢ ܩܰܝ̈ܣܶܐ ܕܰܐܖ̈ܙܶܐ ܘܩܰܝ̈ܣܶܐ ܕܫܰܖ̈ܘܰܝܢܶܐ ܐܰܝܟ݂ ܕܰܨܒܳܐ.
1Ki 5:11 ܘܰܫܠܶܝܡܽܘܢ ܝܰܗܒ ܠܚܺܝܪܳܡ. ܥܶܣܪܺܝܢ ܐܰܠܦܺܝ̈ܢ ܟܽܘܖ̈ܺܝܢ ܕܚܶܛ̈ܶܐ ܡܶܐܟܽܘܠܬܳܐ ܠܒܰܝܬܶܗ. ܘܥܶܣܪܺܝܢ ܐܰܠܦܺܝ̈ܢ ܟܽܘܖ̈ܶܐ ܕܡܶܫܚܳܐ ܥܨܺܝܪܳܐ. ܗܳܟܰܢܳܐ ܝܳܗܶܒ ܗܘܳܐ ܫܠܶܝܡܽܘܢ ܠܚܺܝܪܳܡ ܒܟܽܠ ܫܢܳܐ.
1Ki 5:12 ܘܡܳܪܝܳܐ ܝܰܗܒ ܠܰܫܠܶܝܡܽܘܢ ܚܶܟ݂ܡܬ݂ܳܐ ܐܰܝܟ݂ ܕܶܐܡܰܪ ܠܶܗ. ܘܰܗܘܳܐ ܫܠܳܡܳܐ ܒܶܝܬ݂ ܚܺܝܪܳܡ ܠܒܶܝܬ݂ ܫܠܶܝܡܽܘܢ. ܟܽܠܗܽܘܢ ܝܰܘ̈ܡܳܬ݂ܳܐ. ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ.
1Ki 5:13 ܘܰܐܣܶܩ ܡܰܠܟܳܐ ܫܠܶܝܡܽܘܢ ܡܰܕܰܐܬ݂ܳܐ ܡܶܢ ܟܽܠܶܗ ܝܺܣܪܳܐܶܝܠ ܘܰܗܘܳܬ݂ ܡܰܕܰܐܬ݂ܳܐ ܬܠܳܬܺܝܢ ܐܰܠܦܺܝ̈ܢ ܓܰܒܖ̈ܺܝܢ.
1Ki 5:14 ܘܫܰܕܰܪ ܐܶܢܽܘܢ ܠܠܶܒܢܳܢ. ܥܶܣܪܳܐ ܐܰܠܦܺܝ̈ܢ ܒܝܰܪܚܳܐ ܡܶܬ݂ܚܰܠܦܺܝܢ ܝܰܪܚܳܐ ܗܳܘܶܝܢ ܒܠܶܒܢܳܢ. ܘܰܬܪܶܝܢ ܝܰܖ̈ܚܺܝܢ ܒܒܰܝܬܶܗ. ܘܰܐܕ݂ܽܘܢܺܝܪܰܡ ܫܰܠܺܝܛ ܗܘܳܐ ܥܰܠ ܡܰܕܰܐܬ݂ܳܐ.
1Ki 5:15 ܘܰܗܘܰܘ ܠܰܫܠܶܝܡܽܘܢ ܫܰܒܥܺܝܢ ܐܰܠܦܺܝ̈ܢ ܩܽܘܦܳܝ̈ܶܐ. ܘܰܬ݂ܡܳܢܺܝܢ ܐܰܠܦܺܝ̈ܢ ܕܦܳܣܠܺܝܢ ܒܛܽܘܪܳܐ.
1Ki 5:16 ܣܛܰܪ ܡܶܢ ܪܰܘܖ̈ܒܳܢܶܐ ܕܩܳܝܡܺܝܢ ܠܰܫܠܶܝܡܽܘܢ ܥܰܠ ܥܒܳܕ݂ܳܐ. ܬܠܳܬܳܐ ܐܰܠܦܺܝ̈ܢ ܘܰܬܠܳܬܡܳܐܐ. ܕܰܡܫܰܠܛܺܝܢ ܥܰܠ ܥܰܡܳܐ ܕܥܳܒܕܺܝܢ ܥܒܳܕ݂ܳܐ.
1Ki 5:17 ܘܰܦܩܰܕ݂ ܡܰܠܟܳܐ. ܘܰܫܩܰܠܘ ܟܺܐܦ̈ܶܐ ܪܰܘܖ̈ܒܳܬ݂ܳܐ ܟܺܐܦ̈ܶܐ ܛܳܒ̈ܳܬ݂ܳܐ. ܠܰܡܫܰܟܠܳܠܽܘܬܶܗ ܠܒܰܝܬܳܐ ܒܟܺܐܦ̈ܶܐ ܦܣܺܝ̈ܠܳܬ݂ܳܐ.
1Ki 5:18 ܘܰܦܣܰܠܘ ܒܰܢܳܝ̈ܶܐ ܕܰܫܠܶܝܡܽܘܢ ܘܰܒܢܳܝ̈ܶܐ ܕܚܺܝܪܳܡ. ܘܰܐܖ̈ܓܽܘܒܠܶܐ. ܘܬܰܩܶܢܘ ܟܺܐܦ̈ܶܐ ܘܩܰܝ̈ܣܶܐ ܠܒܶܢܝܳܢܳܐ ܕܒܰܝܬܳܐ.
1Ki 6:1 ܘܰܗܘܳܐ ܒܰܫܢܰܬ݂ ܐܰܪܒܰܥ ܡܳܐܐ ܘܰܬ݂ܡܳܢܺܝܢ ܫܢܺܝ̈ܢ. ܠܡܰܦܰܩܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܫܰܢ̱ܬܳܐ ܪܒܺܝܥܳܝܬܳܐ ܒܝܰܪܚܳܐ ܐܺܝܳܪ ܕܗܽܘܝܽܘ ܝܰܪܚܳܐ ܬܶܢܝܳܢܳܐ. ܕܰܐܡܠܶܟ݂ ܫܠܶܝܡܽܘܢ ܥܰܠ ܝܺܣܪܳܐܶܝܠ. ܫܰܪܺܝ ܠܡܶܒܢܳܐ ܒܰܝܬܶܗ ܕܡܳܪܝܳܐ.
1Ki 6:2 ܘܒܰܝܬܳܐ ܕܰܒܢܳܐ ܫܠܶܝܡܽܘܢ ܠܡܳܪܝܳܐ. ܫܬܺܝܢ ܐܰܡܺܝ̈ܢ ܐܽܘܪܟܶܗ. ܘܥܶܣܪܺܝܢ ܐܰܡܺܝ̈ܢ ܦܬ݂ܳܝܶܗ. ܘܰܬܠܳܬܺܝܢ ܐܰܡܺܝ̈ܢ ܪܰܘܡܶܗ.
1Ki 6:3 ܘܶܐܣܛܘܳܐ ܕܰܩܕ݂ܳܡ ܬܰܪܥܳܐ ܕܒܰܝܬܳܐ. ܥܶܣܪܺܝܢ ܐܰܡܺܝ̈ܢ ܐܽܘܪܟܶܗ ܠܽܘܩܒܰܠ ܦܬ݂ܳܝܶܗ ܕܒܰܝܬܳܐ. ܘܰܥܣܰܪ ܐܰܡܺܝ̈ܢ ܦܬ݂ܳܝܶܗ ܠܽܘܩܒܰܠ ܐܽܘܪܟܶܗ ܕܒܰܝܬܳܐ.
1Ki 6:4 ܘܰܥܒܰܕ݂ ܠܒܰܝܬܳܐ ܟܰܘ̈ܶܐ ܫܛܺܝ̈ܦܳܬ݂ܳܐ ܘܰܐܛܺܝ̈ܡܳܬ݂ܳܐ.
1Ki 6:5 ܘܰܒܢܳܐ ܥܰܠ ܐܶܣܰܘ̈ܗܝ ܕܒܰܝܬܳܐ ܚܳܕ݂ܖ̈ܳܬ݂ܳܐ ܟܰܕ݂ ܚܳܕܰܪ. ܐܶܣ̈ܶܐ ܕܒܰܝܬܳܐ ܐܰܚܕܰܪ ܠܗܰܝܟܠܳܐ ܘܰܠܒܶܝܬ݂ ܚܽܘܣܳܝܳܐ.
1Ki 6:6 ܘܰܥ̣ܒܰܕ݂ ܚܳܕ݂ܰܪܬܳܐ ܬܰܚܬܳܝܬܳܐ ܚܰܡܶܫ ܐܰܡܺܝ̈ܢ ܦܬ݂ܳܝܳܗ̇. ܘܡܶܨܥܳܝܬܳܐ ܫܶܬ݂ ܐܰܡܺܝ̈ܢ ܦܬ݂ܳܝܳܗ̇. ܘܰܬ݂ܠܺܝܬ݂ܳܝܬܳܐ ܫܒܰܥ ܐܰܡܺܝ̈ܢ ܦܬ݂ܳܝܳܗ̇. ܡܶܛܽܠ ܕܰܓܕ݂ܳܢܦ̈ܶܐ ܥ̣ܒܰܕ݂ ܠܒܰܝܬܳܐ ܟܰܕ݂ ܚܳܕܰܪ ܡܶܢ ܠܒܰܪ. ܕܢܶܗܘܶܐ ܐܰܚܺܝܕ݂ ܐܶܣ̈ܶܐ ܒܶܐܣ̈ܶܐ.
1Ki 6:7 ܘܒܰܝܬܳܐ ܟܰܕ݂ ܡܶܬ݂ܒܢܶܐ. ܒܟܺܐܦ̈ܶܐ ܫܠܰܡܠ̈ܡܳܬ݂ܳܐ ܕܰܫܩܽܘܠܬܳܐ ܐܶܬܒܢܺܝ ܘܰܐܪܙܰܦܬ݂ܳܐ ܘܡܰܓܙܪܳܐ ܘܟܽܠ ܡܳܐܢ ܕܦܰܪܙܠܳܐ. ܠܳܐ ܐܶܫܬܡܰܥ ܒܒܰܝܬܳܐ ܟܰܕ݂ ܡܶܬ݂ܒܢܶܐ.
1Ki 6:8 ܘܬܰܪܥܳܐ ܕܚܳܕܰܪܬܳܐ ܡܶܨܥܳܝܬܳܐ. ܠܣܶܛܪܶܗ ܕܒܰܝܬܳܐ ܬܰܝܡܢܳܝܳܐ. ܘܰܒܩܳܛܰܪܩܛܳܐ ܣܳܠܩܺܝܢ ܠܡܶܨܥܳܝܬܳܐ. ܘܡܶܢ ܡܶܨܥܳܝܬܳܐ ܣܳܠܩܺܝܢ ܠܰܬ݂ܠܺܝܬ݂ܳܝܬܳܐ.
1Ki 6:9 ܘܰܒܢܳܝܗܝ ܠܒܰܝܬܳܐ ܘܫܰܠܡܶܗ. ܘܛܰܠܠܶܗ ܠܒܰܝܬܳܐ ܒܓܽܘ̈ܒܶܐ ܢܣܺܝܖ̈ܳܬ݂ܳܐ ܕܰܐܪܙܳܐ.
1Ki 6:10 ܘܰܒܢܳܐ ܚܳܕ݂ܖ̈ܳܬ݂ܳܐ ܥܰܠ ܟܽܠܶܗ ܒܰܝܬܳܐ. ܚܰܡܶܫ ܐܰܡܺܝ̈ܢ ܪܰܘܡܗܶܝܢ. ܘܰܐܘܚܕܶܗ ܠܒܰܝܬܳܐ ܒܩܰܝ̈ܣܶܐ ܕܰܐܪܙܳܐ.
1Ki 6:11 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܠܶܝܡܽܘܢ ܠܡܺܐܡܰܪ.
1Ki 6:12 ܒܰܝܬܳܐ ܗܳܢܳܐ ܕܰܒܢܰܝܬ. ܐܶܢ ܬܗܰܠܶܟ݂ ܒܰܩܝܳܡܰܝ̈. ܘܕ݂ܺܝܢܰܝ̈ ܬܶܛܰܪ. ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܝ̈. ܘܰܬ݂ܗܰܠܶܟ݂ ܒܗܽܘܢ. ܐܰܩܺܝܡ ܦܶܬ݂ܓܳܡܰܝ̈ ܥܰܡܳܟ݂ ܕܶܐܡܪܶܬ݂ ܠܕܰܘܺܝܕ݂ ܐܰܒܽܘܟ݂.
1Ki 6:13 ܘܶܐܫܪܶܐ ܒܓܰܘ ܒܢܰܝ̈ ܝܺܣܪܳܐܶܝܠ. ܘܠܳܐ ܐܶܫܒܽܘܩ ܠܥܰܡܝ ܝܺܣܪܳܐܶܝܠ.
1Ki 6:14 ܘܰܒܢܳܝܗܝ ܫܠܶܝܡܽܘܢ ܠܒܰܝܬܳܐ ܘܫܰܟܠܠܶܗ.
1Ki 6:15 ܘܰܒܢܳܐ ܐܶܣܰܘ̈ܗܝ ܕܒܰܝܬܳܐ ܡܶܢ ܠܓܰܘ ܒܰܢܣܳܖ̈ܶܐ ܕܰܐܪܙܳܐ. ܡܶܢ ܫܶܬ݂ܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ. ܩܰܪܡܶܗ ܩܰܝܣܳܐ ܡܶܢ ܠܓܰܘ. ܘܰܩܪܰܡ ܫܶܬܶܐܣܰܘ̈ܗܝ ܕܒܰܝܬܳܐ ܒܰܢܣܳܖ̈ܶܐ ܕܫܰܖ̈ܘܰܝܢܶܐ.
1Ki 6:16 ܘܰܒܢܳܐ ܫܠܶܝܡܽܘܢ ܥܶܣܪܺܝܢ ܐܰܡܺܝ̈ܢ ܡܶܢ ܫܦܽܘܠܰܘ̈ܗܝ ܕܒܰܝܬܳܐ ܒܰܢܣܳܖ̈ܶܐ ܕܰܐܪܙܳܐ. ܘܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ. ܘܰܒܢܳܝܗܝ ܡܶܢ ܠܓܰܘ ܠܰܩܕ݂̈ܽܘܫܩܽܘܕܫܶܐ.
1Ki 6:17 ܥܶܣܪܺܝܢ ܐܰܡܺܝ̈ܢ ܗܳܘܶܐ ܒܰܝܬܳܐ. ܗܰܝܟܠܳܐ ܗܰܘ ܓܰܘܳܝܳܐ.
1Ki 6:18 ܘܰܐܪܙܳܐ ܩܪܺܝܡ ܗܘܳܐ ܒܰܝܬܳܐ. ܡܶܢ ܠܓܰܘ ܘܰܓܠܺܝܦ ܗܘܳܐ ܗܶܠܩ̈ܶܐ ܘܒܳܛ̈ܠܶܐ ܘܫܽܘܫܰܢ̈ܶܐ. ܘܟܽܠܶܗ. ܕܰܐܪܙܳܐ ܗܘܳܐ. ܘܟܺܐܦܳܐ ܠܳܐ ܡܶܬ݂ܚܰܙܝܳܐ ܗܘܳܬ݂ ܒܶܗ.
1Ki 6:19 ܘܒܶܝܬ݂ ܩܽܘܕܫܳܐ ܒܓܰܘ ܒܰܝܬܳܐ ܡܶܢ ܠܓܰܘ ܬܰܩܶܢ. ܠܰܡܣܳܡ ܬܰܡܳܢ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ.
1Ki 6:20 ܘܰܩܕ݂ܳܡ ܒܶܝܬ݂ ܩܽܘܕܫܳܐ ܐܰܖ̈ܒܥܺܝܢ ܐܰܡܺܝ̈ܢ ܐܽܘܪܟܶܗ. ܘܥܶܣܪܺܝܢ ܦܬ݂ܳܝܶܗ. ܘܥܶܣܪܺܝܢ ܐܰܡܺܝ̈ܢ ܪܰܘܡܶܗ ܘܩܰܪܡܶܗ ܕܰܗܒܳܐ ܣܢܺܝܢܳܐ. ܘܰܩܪܰܡ ܠܡܰܕ݂ܒܚܳܐ ܒܰܐܪܙܳܐ.
1Ki 6:21 ܘܩܰܪܡܶܗ ܫܠܶܝܡܽܘܢ ܠܒܰܝܬܳܐ ܡܶܢ ܠܓܰܘ ܒܕܰܗܒܳܐ ܣܢܺܝܢܳܐ. ܘܰܥܒܰܕ݂ ܦܪܽܘܣܬܕ݂ܳܐ ܩܕ݂ܳܡ ܒܶܝܬ݂ ܡܰܩܕܫܳܐ. ܘܩܰܪܡܶܗ ܕܰܗܒܳܐ.
1Ki 6:22 ܘܰܠܟܽܠܶܗ ܒܰܝܬܳܐ ܩܪܰܡ ܕܰܗܒܳܐ. ܥܕܰܡܳܐ ܕܰܫܠܶܡ ܟܽܠܶܗ ܒܰܝܬܳܐ. ܘܟܽܠܶܗ ܡܰܕ݂ܒܚܳܐ ܕܒܶܝܬ݂ ܡܰܩܕܫܳܐ ܩܰܪܡܶܗ ܕܰܗܒܳܐ.
1Ki 6:23 ܘܰܥܒܰܕ݂ ܒܶܝܬ݂ ܩܽܘܕܫܳܐ ܬܪܶܝܢ ܟܖ̈ܽܘܒܺܝܢ ܕܩܰܝܣܳܐ. ܡܫܽܘܚܬ݂ܳܐ ܥܣܰܪ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬ݂ܳܝܶܗ. ܕܰܟ݂ܪܽܘܒܳܐ ܚܰܕ݂.
1Ki 6:24 ܘܚܰܡܶܫ ܐܰܡܺܝ̈ܢ ܟܶܢܦܶܗ ܕܰܟ݂ܪܽܘܒܳܐ ܚܰܕ݂. ܘܚܰܡܶܫ ܐܰܡܺܝ̈ܢ ܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ. ܘܰܥܣܰܪ ܐܰܡܺܝ̈ܢ ܡܶܢ ܪܺܝܫ ܓܶܦܰܘ̈ܗܝ ܘܰܥܕܰܡܳܐ ܠܪܺܝܫ ܓܶܦܰܘ̈ܗܝ.
1Ki 6:25 ܘܰܥܣܰܪ ܐܰܡܺܝ̈ܢ ܟܪܽܘܒܳܐ ܐ̱ܚܪܺܢܳܐ. ܡܫܽܘܚܬܳܐ ܚܕ݂ܳܐ ܘܩܰܘܡܬ݂ܳܐ ܚܕ݂ܳܐ ܠܰܬܖ̈ܰܝܗܽܘܢ ܟܖ̈ܽܘܒܶܐ.
1Ki 6:26 ܘܪܰܘܡܶܗ ܕܰܟ݂ܪܽܘܒܳܐ ܚܰܕ݂. ܥܣܰܪ ܐܰܡܺܝ̈ܢ. ܘܗܳܟܰܢܳܐ ܟܪܽܘܒܳܐ ܐ̱ܚܪܺܢܳܐ.
1Ki 6:27 ܘܰܥܒܰܕ݂ ܟܖ̈ܽܘܒܶܐ ܒܓܰܘ ܒܰܝܬܳܐ ܓܰܘܳܝܳܐ. ܘܰܦ̣ܪܰܣ ܓܶܦܰܝ̈ܗܽܘܢ ܕܰܟ݂ܖ̈ܽܘܒܶܐ. ܘܕܶܒܩܰܬ݂ ܟܶܢܦܶܗ ܕܚܰܕ݂ ܒܶܐܣܬ݂ܳܐ. ܘܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ ܕܶܒܩܰܬ݂ ܒܶܐܣܬ݂ܳܐ ܐ̱ܚܪܺܬ݂ܳܐ. ܘܓܶܦܰܝ̈ܗܽܘܢ ܕܰܒܡܶܨܥܰܬ݂ ܒܰܝܬܳܐ ܢܰܩܺܝܦܺܝܢ ܚܰܕ݂ ܠܚܰܕ݂.
1Ki 6:28 ܘܰܩ̣ܪܰܡ ܐܶܢܽܘܢ ܠܰܟ݂ܖ̈ܽܘܒܶܐ ܕܰܗܒܳܐ ܣܢܺܝܢܳܐ.
1Ki 6:29 ܘܰܠܟܽܠܗܶܝܢ ܐܶܣܰܘ̈ܗܝ ܕܒܰܝܬܳܐ ܐܰܟ݂ܪܶܟ݂ ܗܶܠܩ̈ܶܐ. ܘܰܓܠܰܦ ܒܳܛ̈ܠܶܐ. ܘܰܟ݂ܖ̈ܽܘܒܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܡܶܢ ܠܓܰܘ ܘܡܶܢ ܠܒܰܪ.
1Ki 6:30 ܘܰܠܫܶܬܶܐܣܰܘ̈ܗܝ ܕܒܰܝܬܳܐ ܩܪܰܡ ܕܰܗܒܳܐ. ܡܶܢ ܠܓܰܘ ܘܡܶܢ ܠܒܰܪ.
1Ki 6:31 ܘܰܠܬܰܪܥܳܐ ܕܒܶܝܬ݂ ܡܰܩܕܫܳܐ. ܥܒܰܕ݂ ܬܰܪܥܳܐ ܕܩܰܝܣܳܐ ܕܰܡܫܽܘܚܬܳܐ. ܡܫܰܪܪܺܝܢ ܦܖ̈ܽܘܣܬܕ݂ܰܘܗܝ ܘܰܡܥܰܫܢܺܝܢ.
1Ki 6:32 ܘܰܬܪܶܝܢ ܬܰܖ̈ܥܺܝܢ ܕܩܰܝܣܳܐ ܕܰܡܫܽܘܚܬ݂ܳܐ. ܘܰܓܠܰܦ ܥܠܰܝܗܽܘܢ ܓܠܳܦ̈ܶܐ. ܟܖ̈ܽܘܒܶܐ. ܘܒܳܛ̈ܠܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܘܰܩܪܰܡ ܐܶܢܽܘܢ ܕܰܗܒܳܐ. ܘܰܐܣܓܺܝ ܥܰܠ ܟܖ̈ܽܘܒܶܐ ܘܥܰܠ ܕܶܩ̈ܠܶܐ ܕܰܗܒܳܐ.
1Ki 6:33 ܘܗܳܟܰܢܳܐ ܥ̣ܒܰܕ݂ ܠܬܰܪܥܳܐ ܕܗܰܝܟܠܳܐ. ܦܖ̈ܽܘܣܬܕܰܘܗܝ ܕܩܰܝܣܳܐ ܕܰܡܫܽܘܚܬܳܐ. ܫܚܺܝ̈ܡܶܐ ܘܰܡܪܰܒܥܺܝܢ.
1Ki 6:34 ܘܰܬܪܶܝܢ ܬܰܖ̈ܥܺܝܢ ܕܩܰܝܣܳܐ ܕܫܰܖ̈ܘܰܝܢܶܐ. ܬܪܶܝܢ ܣܶܛܖ̈ܰܘܗܝ ܕܚܰܕ݂ ܬܰܪܥܳܐ ܓܠܺܝܦܺܝܢ ܘܰܬܪܶܝܢ ܣܶܛܖ̈ܰܘܗܝ ܕܬܰܪܥܳܐ ܐ̱ܚܪܺܢܳܐ ܓܠܺܝܦܺܝܢ.
1Ki 6:35 ܘܰܓܠܰܦ ܟܖ̈ܽܘܒܶܐ. ܘܒܳܛ̈ܠܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܘܰܩܪܰܡ ܒܕܰܗܒܳܐ ܫܰܦܺܝܪ ܓܠܳܦܳܐ.
1Ki 6:36 ܘܰܒܢܳܐ ܠܕ݂ܳܪܬܳܐ ܓܰܘܳܝܬܳܐ. ܬܠܳܬܳܐ ܣܚܳܦܺܝ̈ܢ ܕܰܦܣܺܝܠܬܳܐ. ܘܰܣܚܳܦܳܐ ܕܰܟ݂ܖ̈ܳܡܳܬ݂ܳܐ ܕܰܐܪܙܳܐ.
1Ki 6:37 ܘܰܒܫܰܢ̱ܬܳܐ ܪܒܺܝܥܳܝܬܳܐ ܐܶܫܬܰܐܬܰܣ ܒܰܝܬܶܗ ܕܡܳܪܝܳܐ ܒܺܐܝܪܰܚ ܐܺܝܳܪ.
1Ki 6:38 ܘܒܰܫܢܰܬ݂ ܚܕܰܥܶܣܖ̈ܶܐ ܒܺܐܝܪܰܚ ܬܶܫܪܺܝܢ ܐ̱ܚܪܳܝ. ܕܗܽܘܝܽܘ ܝܰܪܚܳܐ ܬܡܺܝܢܳܝܳܐ. ܫܠܶܡ ܒܰܝܬܳܐ ܒܟܽܠܗܶܝܢ ܨܶܒ̈ܘܳܬܶܗ ܘܰܒܟܽܠܗܽܘܢ ܥܒܳܕ݂ܰܘ̈ܗܝ ܘܰܒܢܳܝܗܝ ܠܰܫܒܰܥ ܫܢܺܝ̈ܢ.
1Ki 7:1 ܘܰܠܒܰܝܬܶܗ ܒܢܳܐ ܫܠܶܝܡܽܘܢ ܠܰܬ݂ܠܳܬܰܥܶܣܖ̈ܶܐ ܫܢܺܝ̈ܢ. ܘܶܐܫܬܰܟܠܰܠ ܟܽܠܶܗ ܒܰܝܬܳܐ.
1Ki 7:2 ܘܰܒܢܳܐ ܒܶܝܬ݂ ܥܳܒܳܐ ܕܠܶܒܢܳܢ. ܡܳܐܐ ܐܰܡܺܝ̈ܢ ܐܽܘܪܟܶܗ. ܘܚܰܡܫܺܝܢ ܐܰܡܺܝ̈ܢ ܦܬܳܝܶܗ. ܘܰܬܠܳܬܺܝܢ ܐܰܡܺܝ̈ܢ ܪܰܘܡܶܗ. ܥܰܠ ܐܰܪܒܥܳܐ ܣܶܕ݂ܖ̈ܺܝܢ ܕܥܰܡܽܘ̈ܕܶܐ ܕܰܐܪܙܳܐ. ܘܰܟ݂ܖ̈ܳܡܳܬ݂ܳܐ ܕܰܐܪܙܳܐ ܥܰܠ ܥܰܡܽܘ̈ܕܶܐ.
1Ki 7:3 ܘܰܡܛܰܠܰܠ ܒܰܐܖ̈ܙܶܐ ܡܶܢ ܠܥܶܠ. ܥܰܠ ܚ̈ܶܬܶܐ ܕܥܰܠ ܥܰܡܽܘ̈ܕܶܐ ܐܰܪܒܥܺܝܢ ܘܚܰܡܶܫ. ܚܰܡܫܰܥܶܣܖ̈ܶܐ ܠܣܶܕ݂ܪܳܐ.
1Ki 7:4 ܘܰܐܟ݂ܣܶܕ݂ܖ̈ܶܐ ܬܠܳܬܳܐ ܣܶܕ݂ܖ̈ܺܝܢ. ܘܡܰܩ̈ܒܠܳܢ ܚܕ݂ܳܐ ܠܰܚܕ݂ܳܐ ܬܠܳܬ݂ ܙܰܒܢܺܝ̈ܢ.
1Ki 7:5 ܘܟܽܠܗܽܘܢ ܬܰܖ̈ܥܶܐ ܘܣܶܦ̈ܶܐ ܡܪܰܒܥܺܝܢ. ܘܰܡܩܰܒܠܺܝܢ ܚܰܕ݂ ܠܚܰܕ݂. ܬܠܳܬ݂ ܙܰܒܢܺܝ̈ܢ.
1Ki 7:6 ܘܶܐܣܛܘܳܐ ܕܥܰܡܽܘܕܳܐ ܥ̣ܒܰܕ݂. ܚܰܡܫܺܝܢ ܐܰܡܺܝ̈ܢ ܐܽܘܪܟܶܗ. ܘܰܬܠܳܬܺܝܢ ܐܰܡܺܝ̈ܢ ܦܬܳܝܶܗ. ܘܶܐܣܛܘܳܐ ܥܰܠ ܐܰܦܰܝ̈ܗܽܘܢ ܕܥܰܡܽܘܕܳܐ ܘܕ݂ܳܪܬܳܐ ܩܕ݂ܳܡܰܝܗܽܘܢ.
1Ki 7:7 ܘܶܐܣܛܘܳܐ ܕܟܽܘܪܣܝܳܐ ܕܕ݂ܳܐܶܢ ܗܘܳܐ ܬܰܡܳܢ. ܐܶܣܛܘܳܐ ܠܕܺܝܢܳܐ ܥܒܰܕ݂. ܘܩܰܪܡܶܗ ܒܰܐܪܙܳܐ. ܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ.
1Ki 7:8 ܘܒܰܝܬܳܐ ܕܝܳܬ݂ܶܒ ܗܘܳܐ ܬܰܡܳܢ ܒܕ݂ܳܪܬܳܐ ܐ̱ܚܪܺܬܳܐ ܠܓܰܘ ܡܶܢ ܐܶܣܛܘܳܐ. ܐܰܝܟ݂ ܥܒܳܕ݂ܳܐ ܗܳܢܳܐ ܥܒܰܕ݂. ܘܒܰܝܬܳܐ ܥܒܰܕ݂ ܠܒܰܪܬ݂ ܦܶܪܥܽܘܢ ܕܰܢܣܰܒ ܫܠܶܝܡܽܘܢ ܐܰܝܟ݂ ܥܒܳܕ݂ܳܐ ܗܳܢܳܐ.
1Ki 7:9 ܟܽܠܗܶܝܢ ܗܳܠܶܝܢ ܟܺܐܦ̈ܶܐ ܛܳܒ̈ܳܬ݂ܳܐ. ܐܰܝܟ݂ ܡܫܽܘܚܬ݂ܳܐ ܕܰܦܣܺܝܠܬܳܐ ܕܰܢܓܺܝܕ݂ܳܐ ܒܛܽܘܪܢܳܘܣ.
1Ki 7:10 ܡܶܢ ܠܒܰܪ ܘܡܶܢ ܠܓܰܘ. ܘܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܥܶܠ. ܘܡܶܢ ܠܒܰܪ ܘܰܥܕܰܡܳܐ ܠܕ݂ܳܪܬܳܐ ܕܒܰܝܬܳܐ. ܕܡܰܬ݂ܩܰܢ ܒܟܺܐܦ̈ܶܐ ܛܳܒ̈ܳܬ݂ܳܐ. ܘܰܒܟܺܐܦ̈ܶܐ ܪܰܘܖ̈ܒܳܬ݂ܳܐ. ܟܺܐܦ̈ܶܐ ܕܰܥܣܰܪ ܐܰܡܺܝ̈ܢ. ܘܟܺܐܦ̈ܶܐ ܕܰܬ݂ܡܳܢܶܐ ܐܰܡܺܝ̈ܢ.
1Ki 7:11 ܡܶܢ ܠܥܶܠ. ܟܺܐܦ̈ܶܐ ܛܳܒ̈ܳܬ݂ܳܐ. ܐܰܝܟ݂ ܡܫܽܘܚܬ݂ܳܐ ܕܰܦܣܺܝܠܬܳܐ. ܘܰܐܖ̈ܙܶܐ.
1Ki 7:12 ܘܕ݂ܳܪܬܳܐ ܪܰܒܬܳܐ ܟܰܕ݂ ܚܳܕ݂ܪܳܐ. ܬܠܳܬܳܐ ܣܚܳܦܺܝ̈ܢ ܕܰܦܣܺܝܠܬܳܐ. ܘܰܣܚܳܦܳܐ ܕܰܟ݂ܖ̈ܳܡܳܬ݂ܳܐ ܕܰܐܖ̈ܙܶܐ. ܘܰܠܕ݂ܳܪܬܳܐ ܕܒܰܝܬܶܗ ܕܡܳܪܝܳܐ ܓܰܘܳܝܬܳܐ. ܘܠܶܐܣܛܘܳܐ ܕܒܰܝܬܳܐ.
1Ki 7:13 ܘܫܰܕܰܪ ܡܰܠܟܳܐ ܫܠܶܝܡܽܘܢ. ܘܰܐܝܬܺܝ ܠܚܺܝܪܳܡ ܡܶܢ ܨܽܘܪ.
1Ki 7:14 ܘܗܽܘ ܒܰܪ ܐܰܢ̱ܬܬ݂ܳܐ ܗܘܳܐ ܐܰܪܡܰܠܬܳܐ ܡܶܢ ܫܰܒܛܳܐ ܕܢܰܦܬܳܠܺܝ. ܘܰܐܒܽܘܗܝ ܓܒܰܪ ܨܰܝܳܪ ܐܘܡܳܢ ܒܰܢܚܳܫܳܐ. ܘܶܐܬ݂ܡܠܺܝ ܚܶܟ݂ܡܬ݂ܳܐ ܘܒܽܘܝܳܢܳܐ ܘܺܝܕܰܥܬ݂ܳܐ. ܠܡܶܥܒܰܕ݂ ܟܽܠ ܥܒܳܕ݂ ܕܰܢܚܳܫܳܐ ܘܶܐܬ݂ܳܐ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܰܥܒܰܕ݂ ܟܽܠܶܗ ܥܒܳܕ݂ܳܐ.
1Ki 7:15 ܘܨܳܪ ܬܪܶܝܢ ܥܰܡܽܘ̈ܕܶܐ ܕܰܢܚܳܫܳܐ ܪܰܘܡܶܗ ܕܥܰܡܽܘܕܳܐ ܚܰܕ݂. ܬܡܳܢܬܰܥܶܣܖ̈ܶܐ ܐܰܡܺܝ̈ܢ ܘܚܽܘܛܳܐ ܕܬܰܪܬܰܥܶܣܖ̈ܶܐ ܐܰܡܺܝ̈ܢ ܟܳܪܶܟ݂ ܠܶܗ. ܘܗܳܟܰܢܳܐ ܠܥܰܡܽܘܕܳܐ ܐ̱ܚܪܺܢܳܐ.
1Ki 7:16 ܘܬܰܪܬܶܝܢ ܟܖ̈ܳܡܳܬ݂ܳܐ ܥܒܰܕ݂. ܠܰܡܣܳܡ ܥܰܠ ܪܺܝܫܳܐ ܕܥܰܡܽܘܕܳܐ. ܕܢܶܣܟܬ݂ܳܐ ܕܰܢܚܳܫܳܐ. ܘܚܰܡܶܫ ܐܰܡܺܝ̈ܢ ܪܰܘܡܳܗ̇ ܕܰܟ݂ܪܳܡܬ݂ܳܐ ܚܕ݂ܳܐ. ܘܚܰܡܶܫ ܐܰܡܺܝ̈ܢ ܪܰܘܡܳܗ̇ ܕܰܟ݂ܪܳܡܬ݂ܳܐ ܐ̱ܚܪܹܬܳܐ.
1Ki 7:17 ܘܗܶܠܩܳܐ ܥ̣ܒܰܕ݂. ܗܶܠܩܳܐ ܓܕ݂ܺܝܠܳܐ. ܘܰܥܒܰܕ݂ ܫܺܫ̈ܠܳܬܳܐ ܠܰܟ݂ܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ. ܫܒܰܥ ܠܰܟ݂ܪܳܡܬ݂ܳܐ ܚܕ݂ܳܐ. ܘܰܫܒܰܥ ܠܰܟ݂ܪܳܡܬ݂ܳܐ ܐ̱ܚܪܺܬ݂ܳܐ.
1Ki 7:18 ܘܰܥܒܰܕ݂ ܥܰܡܽܘ̈ܕܶܐ ܬܪܶܝܢ ܣܶܕ݂ܖ̈ܺܝܢ ܟܰܕ݂ ܚܳܕ݂ܪܳܐ ܥܰܠ ܗܶܠܩܳܐ ܚܰܕ݂. ܠܰܡܟܰܣܳܝܽܘ ܟܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ. ܘܗܳܟܰܢܳܐ ܐܳܦ ܠܥܰܡܽܘܕܳܐ ܐ̱ܚܪܺܢܳܐ.
1Ki 7:19 ܘܰܟ݂ܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ ܥܒܳܕ݂ܳܐ ܕܫܽܘܫܰܢܬܳܐ. ܘܰܥܒܰܕ݂ ܒܶܐܣܛܘܳܐ ܐܰܪܒܰܥ ܐܰܡܺܝ̈ܢ.
1Ki 7:20 ܘܰܟ݂ܖ̈ܳܡܳܬ݂ܳܐ ܕܥܰܠ ܬܪܶܝܢ ܥܰܡܽܘ̈ܕܶܐ. ܐܳܦ ܡܶܢ ܠܥܶܠ ܡܶܢ ܠܽܘܩܒܰܠ ܓܰܒܳܐ ܕܠܽܘܩܒܰܠ ܗܶܠܩܳܢܳܐ. ܘܖ̈ܽܘܡܳܢܶܐ ܡܰܐܬܶܝܢ. ܬܪܶܝܢ ܣܶܕ݂ܖ̈ܺܝܢ ܟܰܕ݂ ܚܳܕ݂ܪܳܐ ܟܪܳܡܬ݂ܳܐ ܚܕ݂ܳܐ. ܘܗܳܟܰܢܳܐ ܟܪܳܡܬ݂ܳܐ ܐ̱ܚܪܺܬܳܐ.
1Ki 7:21 ܘܰܥܒܰܕ݂ ܥܰܡܽܘ̈ܕܶܐ ܕܶܐܣܛܘܳܐ ܕܗܰܝܟܠܳܐ. ܘܰܐܩܺܝܡ ܠܥܰܡܽܘܕܳܐ ܕܡܶܢ ܝܰܡܺܝܢܳܐ. ܘܰܩܪܳܐ ܫܡܶܗ ܝܳܟ݂ܺܝܢ. ܘܰܐܩܺܝܡ ܠܥܰܡܽܘܕܳܐ ܕܡܶܢ ܣܶܡܳܠܳܐ. ܘܰܩܪܳܐ ܫܡܶܗ ܒܳܥܳܙ.
1Ki 7:22 ܘܥܰܠ ܪܺܝܫܳܐ ܕܥܰܡܽܘ̈ܕܶܐ ܥܒܳܕ݂ܳܐ ܕܫܽܘܫܰܢܬܳܐ. ܘܰܫܠܶܡ ܥܒܳܕ݂ܗܽܘܢ ܕܥܰܡܽܘ̈ܕܶܐ.
1Ki 7:23 ܘܰܥܒܰܕ݂ ܝܰܡܳܐ ܕܢܶܣܟܬ݂ܳܐ. ܥܣܰܪ ܐܰܡܺܝ̈ܢ. ܡܶܢ ܣܶܦܬܶܗ. ܘܰܥܕܰܡܳܐ ܠܣܶܦܬܶܗ. ܓܠܺܝܠ ܟܰܕ݂ ܚܳܕܰܪ ܘܚܰܡܶܫ ܐܰܡܺܝ̈ܢ ܪܰܘܡܶܗ ܘܚܽܘܛܳܐ ܕܰܬܠܳܬܺܝܢ ܐܰܡܺܝ̈ܢ ܟܳܪܶܟ݂ ܠܶܗ ܟܰܕ݂ ܚܳܕܰܪ.
1Ki 7:24 ܘܰܦܩܺܝ̈ܥܶܐ ܠܬܰܚܬ ܡܶܢ ܣܶܦܬܶܗ ܟܰܕ݂ ܚܳܕܰܪ ܟܪܺܝܟ݂ܺܝܢ ܠܶܗ. ܥܣܰܪ ܐܰܡܺܝ̈ܢ ܟܪܺܝܟ݂ܺܝܢ ܠܝܰܡܳܐ ܟܰܕ݂ ܚܳܕܰܪ. ܬܪܶܝܢ ܣܶܕ݂ܖ̈ܺܝܢ ܕܰܦܩܺܝܥ̈ܶܐ ܕܰܢܣܺܝܟ݂ܺܝܢ ܒܢܶܣܟܬ݂ܳܐ.
1Ki 7:25 ܘܩܳܐܶܡ ܥܰܠ ܬܪܶܥܣܰܪ ܬܰܘܖ̈ܺܝܢ. ܬܠܳܬܳܐ ܦܳܢܶܝܢ ܠܓܰܪܒܝܳܐ. ܘܰܬܠܳܬܳܐ ܦܳܢܶܝܢ ܠܡܰܥܪܒܳܐ. ܘܰܬܠܳܬܳܐ ܦܳܢܶܝܢ ܠܬܰܝܡܢܳܐ. ܘܰܬܠܳܬܳܐ ܦܳܢܶܝܢ ܠܡܰܕܢܚܳܐ ܘܝܰܡܳܐ ܥܠܰܝܗܽܘܢ ܠܥܶܠ ܡܶܢܗܽܘܢ ܡܶܢ ܠܥܶܠ. ܘܰܐܚܪܳܝܬܗܽܘܢ ܠܓܰܘ ܒܰܝܬܳܐ.
1Ki 7:26 ܘܰܥܒܳܝܶܗ ܦܫܶܟ݂. ܘܣܶܦܬܶܗ ܐܰܝܟ݂ ܣܶܦܬܶܗ ܕܟܳܣܳܐ. ܘܦܶܪܥܳܐ ܕܫܽܘܫܰܢܬܳܐ ܬܪܶܝܢ ܐܰܠܦܺܝ̈ܢ ܡܰܬܖ̈ܝܳܢ ܐܳܚܶܕ݂.
1Ki 7:27 ܘܰܥܒܰܕ݂ ܐܰܓܳܢ̈ܶܐ ܥܣܰܪ ܕܰܢܚܳܫܳܐ. ܐܰܪܒܰܥ ܐܰܡܺܝ̈ܢ ܐܽܘܪܟܳܗ̇ ܕܰܐܓܳܢܳܐ ܚܕ݂ܳܐ. ܘܰܐܪܒܰܥ ܐܰܡܺܝ̈ܢ ܦܬ݂ܳܝܳܗ̇. ܘܰܬ݂ܠܳܬ݂ ܐܰܡܺܝ̈ܢ ܪܰܘܡܳܗ̇.
1Ki 7:28 ܘܰܥܒܳܕ݂ܗܶܝܢ ܕܰܐܓܳܢ̈ܶܐ. ܓܕ݂ܳܢܦ̈ܶܐ ܐܺܝܬ݂ ܠܗܶܝܢ.
1Ki 7:29 ܘܥܰܠ ܓܕ݂ܳܢܦ̈ܶܐ ܕܒܶܝܬ݂ ܚܢܳܩ̈ܶܐ. ܐܰܖ̈ܝܰܘܳܬ݂ܳܐ. ܘܬܰܘܖ̈ܶܐ. ܘܰܟܖ̈ܽܘܒܶܐ. ܘܥܰܠ ܟܣܳܝ̈ܶܐ ܗܳܟܰܢܳܐ. ܡܶܢ ܠܥܶܠ ܘܡܶܢ ܠܬܰܚܬ ܐܰܖ̈ܝܰܘܳܬ݂ܳܐ ܘܬܰܘܖ̈ܶܐ. ܚܶܙܘܳܐ ܥܒܳܕ݂ܳܐ ܫܰܦܺܝܪܳܐ.
1Ki 7:30 ܘܰܐܪܒܰܥ ܓܺܝ̈ܓܠܶܐ ܕܰܢܚܳܫܳܐ. ܠܰܐܓܳܢܳܐ ܚܕ݂ܳܐ. ܘܣܰܪܢܳܐ ܕܰܢܚܳܫܳܐ ܘܰܐܪܒܰܥ ܙܳܘ̈ܝܳܬ݂ܳܐ ܡܕܰܒ̈ܩܳܢ ܠܗܶܝܢ. ܘܟܰܬ݂ܦ̈ܳܬ݂ܳܐ ܐܺܝܬ݂ ܠܗܶܝܢ. ܠܬܰܚܬ ܡܶܢܗܶܝܢ. ܟܰܬ݂ܦ̈ܳܬ݂ܳܐ ܕܢܶܣܟܬ݂ܳܐ ܥܒܳܕ݂ܳܐ ܫܰܦܺܝܪܳܐ.
1Ki 7:31 ܘܦܽܘܡܳܗ̇ ܕܰܐܓܳܢܳܐ ܡܶܢ ܠܓܰܘ ܐܰܡܳܐ. ܘܦܽܘܡܳܗ̇ ܓܠܺܝܠ ܐܰܡܳܐ. ܘܦܳܠܓܽܘܬ݂ ܐܰܡܳܐ. ܘܳܐܦ ܥܰܠ ܦܽܘܡܳܗ̇ ܩܥܺܝ̈ܠܳܬ݂ܳܐ ܘܰܓܕ݂ܳܢܦ̈ܶܐ. ܡܪܰܒܥܺܝܢ ܘܠܳܐ ܓܠܺܝܠܺܝܢ.
1Ki 7:32 ܘܰܐܪܒܰܥ ܓܺܝ̈ܓܠܺܝܢ ܡܶܢ ܠܬܰܚܬ ܠܰܓܕ݂ܳܢܦ̈ܶܐ. ܘܺܐܝ̈ܕ݂ܰܗܳܬ݂ܳܐ ܕܓܺܝ̈ܓܠܶܐ ܒܰܐܓܳܢܳܐ ܚܕ݂ܳܐ ܘܪܰܘܡܳܗ̇ ܕܓܺܝܓܠܳܐ ܚܕ݂ܳܐ ܐܰܡܳܐ ܘܦܶܠܓܽܘܬ݂ ܐܰܡܳܐ.
1Ki 7:33 ܘܰܥܒܳܕ݂ܳܐ ܕܓܺܝ̈ܓܠܶܐ ܐܰܝܟ݂ ܥܒܳܕ݂ܳܐ ܕܓܺܝ̈ܓܠܶܐ ܕܡܰܪܟܰܒܬܳܐ. ܘܺܐܝ̈ܕܳܗܳܬ݂ܗܶܝܢ. ܘܓܰܒܰܝ̈ܗܶܝܢ. ܘܨܶܒܬܗܶܝܢ. ܘܫܽܘܦܪܗܶܝܢ. ܥܒܳܕ݂ܳܐ ܕܢܶܣܟܬ݂ܳܐ.
1Ki 7:34 ܘܰܐܪܒܰܥ ܟܰܬ݂ܦ̈ܳܢ ܥܰܠ ܐܰܪܒܰܥ ܙܳܘ̈ܝܳܬ݂ܳܗ̇ ܕܰܐܓܳܢܳܐ ܚܕ݂ܳܐ ܡܶܢ ܐܰܓܳܢ̈ܶܐ.
1Ki 7:35 ܟܰܬ݂ܦ̈ܳܬ݂ܳܗ̇ ܘܟܰܪܣܳܗ̇ ܕܰܐܓܳܢܳܐ ܦܶܠܓܽܘܬ݂ ܐܰܡܳܐ. ܘܪܰܘܡܳܗ̇ ܓܠܺܝܠ ܟܰܕ݂ ܚܳܕ݂ܪܳܐ. ܥܰܠ ܪܺܝܫܳܗ̇ ܕܰܐܓܳܢܳܐ. ܘܺܐܝ̈ܕ݂ܳܗܳܬ݂ܳܗ̇ ܘܰܓܕ݂ܳܢܦܶܝ̈ܗ̇ ܡܶܢܳܗ̇.
1Ki 7:36 ܘܰܪܫܰܡ ܥܰܠ ܠܽܘ̈ܚܶܐ ܐܺܝ̈ܕ݂ܳܗܳܬܳܗ̇. ܘܥܰܠ ܓܕ݂ܳܢܦܶܝ̈ܗ̇ ܟܖ̈ܽܘܒܶܐ. ܘܰܐܖ̈ܝܰܘܳܬ݂ܳܐ. ܘܕܶܩ̈ܠܶܐ. ܟܰܕ݂ ܚܳܕ݂ܪܳܐ.
1Ki 7:37 ܗܳܟܰܢܳܐ ܥ̣ܒܰܕ݂ ܐܶܢܶܝܢ ܠܰܥܣܰܪ ܐܰܓܳܢܺܝ̈ܢ. ܢܶܣܟܬ݂ܳܐ ܚܕ݂ܳܐ. ܘܰܡܫܽܘܚܬ݂ܳܐ ܚܕ݂ܳܐ. ܘܩܰܘܡܬ݂ܳܐ ܚܕ݂ܳܐ ܠܟܽܠܗܶܝܢ.
1Ki 7:38 ܘܰܥܒܰܕ݂ ܥܣܰܪ ܠܰܩܢܺܝ̈ܢ ܕܰܢܚܳܫܳܐ. ܐܰܪܒܥܺܝܢ ܡܰܬܖ̈ܝܳܢ ܐܰܚܕ݂ܳܐ ܠܰܩܢܳܐ ܚܕ݂ܳܐ. ܐܰܪܒܰܥ ܐܰܡܺܝ̈ܢ ܠܰܩܢܳܐ ܚܕ݂ܳܐ ܥܰܠ ܐܰܓܳܢܳܐ ܚܕ݂ܳܐ. ܗܳܟܰܢܳܐ ܠܰܥܣܰܪ ܐܰܓܳܢܺܝ̈ܢ.
1Ki 7:39 ܘܰܥܒܰܕ݂ ܐܶܢܶܝܢ ܠܰܐܓܳܢ̈ܶܐ. ܚܰܡܶܫ ܡܶܢ ܣܶܛܪܶܗ ܕܒܰܝܬܳܐ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܛܪܶܗ ܕܒܰܝܬܳܐ ܡܶܢ ܣܶܡܳܠܳܐ. ܘܝܰܡܳܐ ܥܒܰܕ݂ ܡܶܢ ܣܶܛܪܶܗ ܕܒܰܝܬܳܐ. ܡܶܢ ܬܰܝܡܰܢ ܡܰܕ݂ܢܰܚ ܠܽܘܩܒܰܠ ܬܰܝܡܢܳܐ.
1Ki 7:40 ܘܰܥܒܰܕ݂ ܚܺܝܪܳܡ ܠܰܩܢ̈ܶܐ. ܘܩܰܕ݂̈ܣܶܐ. ܘܺܐܝܖ̈ܶܐ. ܘܩܰܖ̈ܕ݂ܳܠܶܐ ܘܫܰܠܶܡ ܚܺܝܪܳܡ ܠܡܶܥܒܰܕ݂ ܟܽܠܶܗ ܥܒܳܕ݂ܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ.
1Ki 7:41 ܥܰܡܽܘ̈ܕܶܐ ܬܪܶܝܢ. ܘܰܐܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ ܬܰܪܬܶܝܢ. ܘܰܟ݂ܣܳܝ̈ܶܐ ܬܪܶܝܢ. ܠܰܡܟܰܣܳܝܽܘ ܬܰܪܬܶܝܢ ܐܰܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ.
1Ki 7:42 ܘܖ̈ܽܘܡܳܢܶܐ ܐܰܪܒܰܥܡܳܐܐ ܠܰܬܪܶܝܢ ܟܣܳܝ̈ܶܐ. ܬܪܶܝܢ ܣܶܕ݂ܖ̈ܺܝܢ ܕܖ̈ܽܘܡܳܢܶܐ ܠܰܟ݂ܣܳܝܳܐ ܚܰܕ݂. ܠܰܡܟܰܣܳܝܽܘ ܬܪܶܝܢ ܦܽܘ̈ܡܶܐ ܕܰܐܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ.
1Ki 7:43 ܘܰܐܓܳܢ̈ܶܐ ܥܣܰܪ. ܘܠܰܩܢ̈ܶܐ ܥܣܰܪ ܕܥܰܠ ܐܰܓܳܢ̈ܶܐ.
1Ki 7:44 ܘܝܰܡܳܐ ܚܰܕ݂. ܘܬܰܘܖ̈ܶܐ ܬܪܶܥܣܰܪ ܕܰܬ݂ܚܶܝܬ݂ ܝܰܡܳܐ.
1Ki 7:45 ܘܩܰܕ݂ܣ̈ܶܐ ܘܺܐܝܖ̈ܶܐ. ܘܩܰܖ̈ܕܳܠܶܐ. ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܳܐ. ܕܰܥܒܰܕ݂ ܚܺܝܪܳܡ ܠܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܕܰܢܚܳܫܳܐ ܩܽܘܪܺܝܢܬ݂ܳܝܳܐ.
1Ki 7:46 ܒܟ݂ܳܟ݂ܳܪ ܕܒܰܦܩܰܥܬ݂ܳܐ ܕܺܐܝܪܺܝܚܽܘ. ܥܰܠ ܓܶܢ̱ܒ̣ ܝܽܘܪܕܢܳܢ ܢܣܰܟ݂ ܐܶܢܽܘܢ ܡܰܠܟܳܐ. ܒܫܽܘܦܪܳܗ̇ ܕܰܐܪܥܳܐ. ܒܶܝܬ݂ ܣܳܟ݂ܽܘܬ݂ ܘܒܶܝܬ݂ ܨܰܪܬܳܢ.
1Ki 7:47 ܘܰܥ̣ܒܰܕ݂ ܫܠܶܝܡܽܘܢ ܟܽܠܗܽܘܢ ܡܳܐܢ̈ܶܐ ܕܣܽܘܓ݂ܳܐܐ ܕܛܳܒ. ܠܳܐ ܗܘܳܐ ܣܳܟ݂ܳܐ ܠܡܰܬ݂ܩܳܠܳܐ ܕܰܢܚܳܫܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ.
1Ki 7:48 ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ. ܡܰܕ݂ܒܚܳܐ ܕܕܰܗܒܳܐ. ܘܦܳܬܽܘܪܳܐ ܕܕܰܗܒܳܐ. ܕܰܥܠܰܘܗܝ ܠܰܚܡܳܐ ܕܰܐܦ̈ܶܐ.
1Ki 7:49 ܘܰܡܢܳܪܬܳܐ ܕܕܰܗܒܳܐ ܣܢܺܝܢܳܐ. ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ ܩܕ݂ܳܡ ܗܰܝܟܠܳܐ. ܘܟܰܦ̈ܶܐ. ܘܰܫܖ̈ܳܓܶܐ. ܘܡܰܠܩܛ̈ܶܐ ܕܕܰܗܒܳܐ.
1Ki 7:50 ܘܡܰܙܡܟ̈ܶܐ. ܘܢܰܦܛܺܖ̈ܶܐ. ܘܫܳܚ̈ܠܶܐ. ܘܟܰܦ̈ܶܐ. ܘܦܺܝܖ̈ܡܶܐ ܕܕܰܗܒܳܐ ܣܢܺܝܢܳܐ. ܘܰܩܖ̈ܳܡܶܐ ܕܬܰܪܥܳܐ ܓܘܳܝܳܐ ܕܰܩܕ݂ܽܘܫ ܩܽܘ̈ܕܫܶܐ. ܘܰܕܬܰܪܥܳܐ ܕܒܰܝܬܳܐ ܕܗܰܝܟܠܳܐ. ܕܕܰܗܒܳܐ ܣܢܺܝܢܳܐ.
1Ki 7:51 ܘܰܫܠܶܡ ܟܽܠܶܗ ܥܒܳܕ݂ܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ. ܘܰܐܝܬܺܝ ܫܠܶܝܡܽܘܢ ܩܽܘܕܫܳܐ ܕܕܰܘܺܝܕ݂ ܐܰܒܽܘܗܝ. ܟܶܣܦܳܐ. ܘܕܰܗܒܳܐ. ܘܡܳܐܢ̈ܶܐ. ܐܰܥܶܠ ܠܓܰܙܳܐ ܕܒܰܝܬܶܗ ܕܡܳܪܝܳܐ.
1Ki 8:1 ܗܳܝܕܶܝܢ ܟܰܢܶܫ ܫܠܶܝܡܽܘܢ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܰܠܟܽܠܗܽܘܢ ܖ̈ܺܝܫܶܐ ܕܫܰܒ̈ܛܶܐ. ܘܪܰܘܖ̈ܒܳܢܶܐ ܕܰܐܒܳܗ̈ܳܬ݂ܳܐ. ܘܶܐܬ݂ܟܰܢܰܫܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܠܡܰܣܳܩܽܘ ܠܳܐܪܽܘܢܳܐ ܕܰܩܝܳܡܶܗ ܕܡܳܪܝܳܐ ܡܶܢ ܩܪܺܝܬܶܗ. ܕܗܺܝ ܗܺܝ ܨܶܗܝܽܘܢ.
1Ki 8:2 ܘܶܐܬ݂ܟܰܢܰܫܘ ܠܘܳܬ݂ ܡܰܠܟܳܐ ܫܠܶܝܡܽܘܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܒܝܰܪܚܳܐ ܕܥܰܠ̈ܠܳܬ݂ܳܐ ܒܚܰܓܳܐ. ܗܽܘܝܽܘ ܝܰܪܚܳܐ ܫܒܺܝܥܳܝܳܐ.
1Ki 8:3 ܘܶܐܬ݂ܰܘ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܫܰܩܠܽܘܗܝ ܟܳܗ̈ܢܶܐ ܠܳܐܪܽܘܢܶܗ ܕܡܳܪܝܳܐ.
1Ki 8:4 ܘܰܐܣܩܽܘܗܝ ܠܗܰܝܟܠܶܗ ܕܡܳܪܝܳܐ. ܘܰܠܡܰܫܟܰܢܙܰܒܢܳܐ. ܘܰܠܡܳܐܢܰܝ̈ ܩܽܘܕܫܳܐ ܕܡܰܫܟܢܳܐ. ܘܰܣܠܶܩܘ ܥܰܡܗܽܘܢ ܟܳܗ̈ܢܶܐ ܘܠܶܘ̈ܳܝܶܐ ܕܺܝܣܪܳܐܶܝܠ.
1Ki 8:5 ܘܡܰܠܟܳܐ ܫܠܶܝܡܽܘܢ ܘܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܕܶܐܬ݂ܘܰܥܰܕ݂ܘ ܠܘܳܬܶܗ. ܩܳܝܡܺܝܢ ܥܰܡܶܗ ܩܕ݂ܳܡ ܐܳܪܽܘܢܳܐ. ܘܰܡܕܰܒܚܺܝܢ ܥܳܢ̈ܳܐ ܘܬܰܘܖ̈ܶܐ ܕܠܳܐ ܡܶܬ݂ܡܢܶܝܢ. ܘܠܳܐ ܡܶܬ݂ܚܰܫܒܺܝܢ ܡܶܢ ܣܽܿܘܓܐܗܽܘܢ.
1Ki 8:6 ܘܰܐܝܬܺܝܘ ܟܳܗ̈ܢܶܐ ܠܳܐܪܽܘܢܳܐ ܕܰܩܝܳܡܶܗ ܕܡܳܪܝܳܐ ܠܰܐܬ݂ܪܶܗ ܠܗܰܝܟܠܳܐ. ܠܒܰܝܬܳܐ ܕܰܩܕ݂ܽܘܫ ܩܽܘ̈ܕܫܶܐ. ܠܰܬ݂ܚܶܝܬ݂ ܓܶܦܰܝ̈ܗܽܘܢ ܕܰܟܖ̈ܽܘܒܶܐ.
1Ki 8:7 ܡܶܛܽܠ ܕܰܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܒܰܐܬ݂ܪܳܐ ܩܰܕܺܝܫܳܐ. ܘܡܰܛܠܠܺܝܢ ܒܓܶܦܰܝ̈ܗܽܘܢ ܥܰܠ ܐܳܪܽܘܢܳܐ. ܘܥܰܠ ܩܽܘܦܰܘ̈ܗܝ ܡܶܢ ܠܥܶܠ.
1Ki 8:8 ܘܰܐܪܺܝܟ݂ܺܝܢ ܗܘܰܘ ܩܽܘ̈ܦܶܐ. ܘܡܶܬ݂ܚܙܶܝܢ ܗܘܰܘ ܖ̈ܺܝܫܰܝܗܽܘܢ ܕܩܽܘ̈ܦܶܐ ܡܶܢ ܩܽܘܕܫܳܐ ܠܰܩܕ݂ܳܡ ܗܰܝܟܠܳܐ. ܘܰܠܒܰܪ ܠܳܐ ܡܶܬ݂ܚܙܶܝܢ ܗܘܰܘ. ܘܰܗܘܰܘ ܬܰܡܳܢ ܥܕܰܡܳܐ ܠܝܰܘܡܳܢܳܐ.
1Ki 8:9 ܠܰܝܬ ܒܳܐܪܽܘܢܳܐ. ܐܶܠܳܐ ܐܶܢ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܕܣܳܡ ܬܰܡܳܢ ܡܽܘܫܶܐ ܒܚܽܘܪܺܝܒ. ܟܰܕ݂ ܐܰܩܺܝܡ ܡܳܪܝܳܐ ܩܝܳܡܳܐ ܥܰܡ ܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.
1Ki 8:10 ܘܟܰܕ݂ ܢܦܰܩܘ ܟܳܗ̈ܢܶܐ ܡܶܢ ܩܽܘܕܫܳܐ. ܥܢܳܢܳܐ ܐܶܬ݂ܡܠܺܝ ܒܰܝܬܶܗ ܕܡܳܪܝܳܐ.
1Ki 8:11 ܘܠܳܐ ܐܶܫܟܰܚܘ ܟܳܗ̈ܢܶܐ ܠܰܡܩܳܡ ܘܠܰܡܫܰܡܳܫܽܘ ܡܶܢ ܩܕ݂ܳܡ ܥܢܳܢܳܐ. ܡܶܛܽܠ ܕܶܐܬ݂ܡܠܺܝ ܐܺܝܩܳܪܶܗ ܕܡܳܪܝܳܐ ܒܰܝܬܶܗ ܕܡܳܪܝܳܐ.
1Ki 8:12 ܗܳܝܕܶܝܢ ܐܶܡܰܪ ܫܠܶܝܡܽܘܢ. ܡܳܪܝܳܐ ܐܰܢ̱ܬ ܐܶܡ̣ܰܪܬ ܠܡܶܫܪܳܐ ܒܥܰܪܦܠܳܐ.
1Ki 8:13 ܘܶܐܢܳܐ ܡܶܒܢܳܐ ܒܢܺܝܬ݂ ܒܶܝܬ݂ ܡܰܥܡܪܳܐ ܠܳܟ݂. ܡܰܬ݂ܩܢܳܐ ܠܡܰܘܬܒܳܟ݂ ܠܥܳܠܡܺܝܢ.
1Ki 8:14 ܘܰܐܦܢܺܝ ܡܰܠܟܳܐ ܐܰܦܰܘ̈ܗܝ. ܘܒܰܪܶܟ݂ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܘܟܽܠܶܗ ܟܶܢܫܳܐ ܕܺܝܣܪܳܐܶܝܠ ܩܳܝܡܺܝܢ.
1Ki 8:15 ܘܶܐܡܰܪ. ܒܪܺܝܟ݂ܽ ܗ̱ܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܦܽܘܡܶܗ ܥܰܡ ܕܰܘܺܝܕ݂ ܐܳܒܝ ܘܒܺܐܝܕܰܘ̈ܗܝ ܫܰܠܶܡ. ܘܶܐܡܰܪ.
1Ki 8:16 ܡܶܢ ܝܰܘܡܳܐ ܕܰܐܦ̣ܩܶܬ݂ ܠܥܰܡܝ ܒܢܰܝ̈ ܝܺܣܪܳܐܶܝܠ. ܡܶܢ ܡܶܨܪܶܝܢ. ܠܳܐ ܨܒܺܝܬ݂ ܒܰܩܪܳܝܬܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܶܒܢܳܐ ܒܰܝܬܳܐ ܕܢܶܗܘܶܐ ܫܶܡܝ ܬܰܡܳܢ. ܘܰܨܒܺܝܬ݂ ܒܕܰܘܺܝܕ݂ ܕܢܶܗܘܶܐ ܥܰܠ ܥܰܡܝ ܝܺܣܪܳܐܶܝܠ.
1Ki 8:17 ܘܰܗܘܳܐ ܒܠܶܒܶܗ ܕܕܰܘܺܝܕ݂ ܐܳܒܝ. ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
1Ki 8:18 ܘܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ. ܚܠܳܦ ܕܰܗܘܳܬ݂ ܒܠܶܒܳܟ݂ ܠܡܶܒܢܳܐ ܒܰܝܬܳܐ ܠܫܶܡܝ. ܫܰܦܺܝܪ ܥ̣ܒܰܕܬ ܕܰܗܘܳܬ݂ ܒܠܶܒܳܟ݂.
1Ki 8:19 ܒܪܰܡ ܐܰܢ̱ܬ ܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܐܶܠܳܐ ܐܶܢ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ.
1Ki 8:20 ܘܰܐܩܺܝܡ ܡܳܪܝܳܐ ܦܶܬ݂ܓ݂ܳܡܳܐ ܕܶܐܡܰܪ. ܘܩܳܡܶܬ݂ ܚܠܳܦ ܕܰܘܺܝܕ݂ ܐܳܒܝ. ܘܝܶܬܒܶܬ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ ܐܰܝܟ݂ ܕܶܐܡܰܪ ܡܳܪܝܳܐ. ܘܰܒܢܺܝܬ݂ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
1Ki 8:21 ܘܣ̣ܳܡܶܬ݂ ܬܰܡܳܢ ܐܳܪܽܘܢܳܐ ܕܰܩܝܳܡܶܗ ܕܡܳܪܝܳܐ. ܕܰܐܩܺܝܡ ܥܰܡ ܐܰܒܳܗܰܝ̈ܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.
1Ki 8:22 ܘܩ̣ܳܡ ܫܠܶܝܡܽܘܢ ܩܕ݂ܳܡ ܡܰܕ݂ܒܚܶܗ ܕܡܳܪܝܳܐ ܠܽܘܩܒܰܠ ܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ. ܘܨܰܠܺܝ. ܘܶܐܡܰܪ.
1Ki 8:23 ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܰܝܬ ܐܰܟ݂ܘܳܬܳܟ݂ ܒܰܫܡܰܝܳܐ ܡܶܢ ܠܥܶܠ. ܘܥܰܠ ܐܰܪܥܳܐ ܡܶܢ ܠܬܰܚܬ. ܕܢܳܛܰܪ ܐܰܢ̱ܬ ܩܝܳܡܳܐ ܘܛܰܝܒܽܘܬ݂ܳܐ ܠܥܰܒܕܰܝ̈ܟ ܕܰܡܗܰܠܟ݂ܺܝܢ ܩܕܳܡܰܝܟ ܒܩܽܘܫܬܳܐ. ܒܟܽܠܶܗ ܠܶܒܗܽܘܢ ܘܰܒܟܽܠܳܗ̇ ܢܰܦܫܗܽܘܢ.
1Ki 8:24 ܕܰܢ̣ܛܰܪܬ ܠܥܰܒܕܳܟ݂ ܕܰܘܺܝܕ݂ ܐܳܒܝ ܡܶܕܶܡ ܕܶܐܡ̣ܰܪܬ ܠܶܗ. ܕܡ̣ܰܠܶܠܬ ܒܦܽܘܡܳܟ. ܘܒܺܐܝܕܰܝ̈ܟ ܫܰܡ̣ܠܺܝܬ ܐܰܝܟ݂ ܕܝܰܘܡܳܢܳܐ.
1Ki 8:25 ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܛܰܪ ܠܥܰܒܕܳܟ݂ ܕܰܘܺܝܕ݂ ܐܳܒܝ ܡܶܕܶܡ ܕܶܐܡ̣ܰܪܬ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܒܰܠܚܽܘܕ݂ ܐܶܢ ܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ ܠܰܡܗܰܠܳܟܽܘ ܩܕ݂ܳܡܰܝ ܒܩܽܘܫܬܳܐ ܐܰܝܟ݂ ܕܗܰܠܶܟ݂ܬ ܩܕ݂ܳܡܰܝ.
1Ki 8:26 ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܶܬ݂ܗܰܝܡܰܢ ܦܶܬ݂ܓܳܡܳܟ݂ ܕܺܝܡܰܝܬ ܠܥܰܒܕܳܟ݂ ܕܰܘܺܝܕ݂ ܐܳܒܝ.
1Ki 8:27 ܡܶܛܽܠ ܕܫܰܪܺܝܪܳܐܺܝܬ݂ ܝܺܬܶܒ ܐܰ‌ܠܳܗܳܐ ܥܰܠ ܐܰܪܥܳܐ. ܗܳܐ ܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܳܟ݂. ܠܳܐ ܟ݂ܶܢ ܒܰܝܬܳܐ ܗܳܢܳܐ ܕܰܒܢܺܝܬ.
1Ki 8:28 ܘܶܐܬ݂ܦܰܢ ܥܰܠ ܨܠܽܘܬܶܗ ܕܥܰܒܕܳܟ݂ ܘܥܰܠ ܒܳܥܽܘܬ݂ܶܗ. ܡܳܪܝܳܐ ܐܰܠܳܗܝ. ܠܡܶܫܡܰܥ ܒܳܥܽܘܬ݂ܳܐ ܘܰܨܠܽܘܬ݂ܳܐ ܕܥܰܒܕܳܟ݂ ܡܨܰܠܶܐ ܩܕ݂ܳܡܰܝܟ݂ ܝܰܘܡܳܢܳܐ.
1Ki 8:29 ܕܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ ܥܰܠ ܒܰܝܬܳܐ ܗܳܢܳܐ ܒܺܐܝܡܳܡܳܐ ܘܰܒܠܺܠܝܳܐ. ܒܰܐܬܪܳܐ ܕܶܐܡ̣ܰܪܬ ܕܢܶܗܘܶܐ ܫܶܡܝ ܬܰܡܳܢ ܠܡܶܫܡܰܥ ܨܠܽܘܬ݂ܳܐ. ܕܥܰܒܕܳܟ݂ ܡܨܰܠܶܐ ܩܕܳܡܰܝܟ ܥܰܠ ܐܰܬ݂ܪܳܐ ܗܳܢܳܐ.
1Ki 8:30 ܘܰܫܡܰܥ ܒܳܥܽܘܬ݂ܶܗ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܕܰܡܨܰܠܶܝܢ ܩܕܳܡܰܝܟ ܒܰܐܬܪܳܐ ܗܳܢܳܐ. ܘܰܐܢ̱ܬ ܬܶܫܡܰܥ ܡܶܢ ܡܰܥܡܪܳܟ݂ ܡܶܢ ܫܡܰܝܳܐ. ܘܬܶܫܒܽܘܩ.
1Ki 8:31 ܐܶܢ ܢܶܚܛܶܐ ܓܰܒܪܳܐ ܒܚܰܒܪܶܗ. ܘܰܢܚܰܝܒܺܝܘܗܝ ܡܰܘܡܳܬ݂ܳܐ ܠܡܰܘܡܳܝܽܘܬܶܗ. ܘܢܺܐܬܶܐ ܘܢܺܐܡܶܐ ܩܕ݂ܳܡ ܡܰܕ݂ܒܚܳܟ݂ ܒܒܰܝܬܳܐ ܗܳܢܳܐ.
1Ki 8:32 ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܥܒܶܕ݂ ܘܰܬܕ݂ܽܘܢ ܠܥܰܒܕܰܝ̈ܟ ܠܰܡܚܰܝܳܒܽܘ ܠܚܰܝܳܒܳܐ. ܘܰܠܡܶܬܰܠ ܐܽܘܪܚܶܗ ܒܪܺܝܫܶܗ. ܘܠܰܡܙܰܟܳܝܽܘ ܠܙܰܟܳܝܳܐ. ܘܰܠܡܶܬܰܠ ܠܶܗ ܐܰܝܟ݂ ܙܰܟܳܝܽܘܬܶܗ.
1Ki 8:33 ܘܟܰܕ݂ ܢܶܬܬܒܰܪ ܥܰܡܳܟ݂ ܝܺܣܪܳܐܶܝܠ ܒܰܩܪܳܒܳܐ ܕܰܒܥܶܠ̈ܕܒܳܒܶܐ. ܟܰܕ݂ ܢܶܚܛܽܘܢ ܩܕܳܡܰܝܟ. ܘܰܢܬ݂ܽܘܒܽܘܢ ܠܘܳܬ݂ܳܟ݂ ܘܢܰܘܕܽܘܢ ܠܰܫܡܳܟ݂. ܘܰܢܨܰܠܽܘܢ ܘܢܶܒܥܽܘܢ ܡܶܢܳܟ݂ ܒܰܐܬܪܳܐ ܗܳܢܳܐ.
1Ki 8:34 ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܫܒܽܘܩ ܠܰܚܛܳܗ̈ܶܐ ܕܥܰܒܕܰܝ̈ܟ ܘܰܕ݂ܥܰܡܳܟ݂. ܝܺܣܪܳܐܶܝܠ. ܘܬܰܗܦܶܟ݂ ܐܶܢܽܘܢ ܠܰܐܪܥܳܐ ܕܝ̣ܰܗܒܬ ܠܰܐܒܳܗܰܝ̈ܗܽܘܢ.
1Ki 8:35 ܘܟܰܕ݂ ܢܶܬ݂ܟܠܽܘܢ ܫܡܰܝܳܐ. ܘܠܳܐ ܢܶܗܘܶܐ ܡܶܛܪܳܐ ܥܰܠ ܕܰܚܛܰܘ ܠܳܟ݂. ܘܢܺܐܬ݂ܽܘܢ ܘܰܢܨܰܠܽܘܢ ܒܰܐܬ݂ܪܳܐ ܗܳܢܳܐ ܘܢܰܘܕܽܘܢ ܠܰܫܡܳܟ݂. ܘܡܶܢ ܚܛܳܗܰܝ̈ܗܽܘܢ ܢܶܬ݂ܦܢܽܘܢ.
1Ki 8:36 ܟܰܕ݂ ܬܶܥܢܶܐ ܐܶܢܽܘܢ. ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬ݂ܶܫܒܽܘܩ ܠܰܚܛܳܗ̈ܶܐ ܕܥܰܒܕܰܝ̈ܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܟܰܕ݂ ܬܰܠܶܦ ܐܶܢܽܘܢ ܐܽܘܪܚܳܐ ܛܳܒܬ݂ܳܐ ܕܢܺܐܙܽܠܘܢ ܒܳܗ̇. ܘܬܶܬܶܠ ܡܶܛܪܳܐ ܥܰܠ ܐܰܪܥܳܐ ܕܝܰܗܒܬ ܠܥܰܡܳܟ݂ ܠܝܽܘܪܬ݂ܳܢܳܐ.
1Ki 8:37 ܘܟܰܦܢܳܐ ܟܰܕ݂ ܢܶܗܘܶܐ ܒܰܐܪܥܳܐ. ܘܡܰܘܬܳܢܳܐ ܘܫܽܘܩܳܦܳܐ ܘܝܰܪܩܳܢܳܐ. ܘܩܰܡܨܳܐ ܘܙܳܚܠܳܐ ܟܰܕ݂ ܢܶܗܘܶܐ. ܘܟܰܕ݂ ܢܥܺܝܩܽܘܢ ܠܗܽܘܢ ܒܥܶܠ̈ܕܒܳܒܶܐ ܒܰܚܕ݂ܳܐ ܡܶܢ ܡܕ݂ܺܝ̈ܢܳܬ݂ܗܽܘܢ. ܘܟܽܠ ܟܽܘܪܗܳܢ. ܘܟܽܠ ܡܰܚܘܳܐ.
1Ki 8:38 ܘܟܽܠ ܨܠܽܘܬ݂ܳܐ ܘܟܽܠ ܒܳܥܽܘܬ݂ܳܐ ܕܬܶܗܘܶܐ ܠܟܽܠ ܐ̱ܢܳܫ ܠܟܽܠܶܗ ܥܰܡܳܟ݂ ܝܺܣܪܳܐܶܝܠ. ܕܢܶܕܥܽܘܢ ܓܒܰܪ ܡܰܟ݂ܬܳܫܳܐ ܕܠܶܒܶܗ. ܘܢܶܦܫܽܘܛ ܐܺܝܕܰܘ̈ܗܝ ܩܕܳܡܰܝܟ ܒܒܰܝܬܳܐ ܗܳܢܳܐ.
1Ki 8:39 ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܘܬܶܫܒܽܘܩ ܘܬܶܥܒܶܕ݂. ܘܬܶܬܶܠ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ. ܕܬܶܕܰܥ ܠܶܒܶܗ. ܡܶܛܽܠ ܕܰܐܢ̱ܬ ܗܽܘ ܒܰܠܚܽܘܕܰܝܟ ܝܳܕܰܥ ܐܰܢ̱ܬ ܠܶܒܳܐ ܕܟܽܠܗܽܘܢ ܒܢܰܝ̈ܢܳܫܳܐ.
1Ki 8:40 ܡܶܛܽܠ ܕܢܶܕ݂ܚܠܽܘܢ ܠܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ ܕܗܶܢܽܘܢ ܚܰܝܺܝܢ. ܥܰܠ ܐܰܦܰܝ̈ ܐܰܪܥܳܐ ܕܝܰܗܒܬ ܠܰܐܒܳܗܰܝ̈ܗܽܘܢ.
1Ki 8:41 ܘܳܐܦ ܥܰܠ ܢܽܘܟܪܳܝܳܐ ܕܠܳܐ ܗܘܳܐ ܡܶܢ ܥܰܡܳܟ݂ ܝܺܣܪܳܐܶܝܠ. ܘܢܺܐܬܶܐ ܡܶܢ ܐܰܪܥܳܐ ܪܰܚܺܝܩܬܳܐ ܡܶܛܽܠ ܫܡܳܟ݂.
1Ki 8:42 ܟܰܕ݂ ܢܶܫܡܥܽܘܢ ܫܡܳܟ݂ ܪܰܒܳܐ. ܘܺܐܝܕ݂ܳܟ݂ ܬܰܩܺܝܦܬܳܐ. ܘܰܕ݂ܪܳܥܳܟ݂ ܪܳܡܳܐ. ܘܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ.
1Ki 8:43 ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܘܬܶܥܒܶܕ݂ ܐܰܝܟ݂ ܕܩܳܪܶܐ ܠܳܟ݂ ܢܽܘܟܪܳܝܳܐ. ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܫܡܳܟ݂. ܠܡܶܕ݂ܚܰܠ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܘܰܠܡܶܕܰܥ ܕܰܫܡܳܟ݂ ܐܶܬ݂ܩܪܺܝ ܥܰܠ ܒܰܝܬܳܐ ܗܳܢܳܐ ܕܰܒܢܺܝܬ݂.
1Ki 8:44 ܘܟܰܕ݂ ܢܶܦܽܘܩ ܥܰܡܳܟ݂ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܗܽܘܢ ܒܽܐܘܪܚܳܐ ܕܰܬ݂ܫܰܕܰܪ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܡܳܪܝܳܐ ܒܽܐܘܪܚܳܐ ܕܰܩܪܺܝܬ݂ܳܐ ܕܰܨܒܰܝܬ ܒܳܗ̇. ܘܒܰܝܬܳܐ ܗܳܢܳܐ ܕܰܒܢܺܝܬ ܠܰܫܡܳܟ݂.
1Ki 8:45 ܘܬܶܫܡܰܥ ܡܶܢ ܫܡܰܝܳܐ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ ܟܰܕ݂ ܢܶܚܛܽܘܢ ܠܳܟ݂.
1Ki 8:46 ܡܶܛܽܠ ܕܠܰܝܬ ܐ̱ܢܳܫ ܕܠܳܐ ܚܳܛܶܐ. ܘܪܳܓܶܙ ܐܰܢ̱ܬ ܥܠܰܝܗܽܘܢ. ܘܡܰܫܠܶܡ ܐܰܢ̱ܬ ܠܗܽܘܢ ܩܕ݂ܳܡ ܒܥܶܠ̈ܕܒܳܒܶܐ. ܘܫܳܒܶܝܢ ܠܗܽܘܢ ܫܳܒܰܝ̈ܗܽܘܢ. ܠܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ ܕܪܰܚܺܝܩܳܐ ܐܰܘ ܕܩܰܪܺܝܒܳܐ.
1Ki 8:47 ܘܢܶܬ݂ܚܰܫܒܽܘܢ ܒܠܶܒܗܽܘܢ ܒܰܐܪܥܳܐ ܕܶܐܫܬܒܺܝܘ ܠܬܰܡܳܢ. ܘܰܢܬ݂ܽܘܒܽܘܢ. ܘܢܶܒܥܽܘܢ ܡܶܢܳܟ݂ ܒܰܐܪܥܳܐ ܕܫܳܒܰܝ̈ܗܽܘܢ. ܘܢܺܐܡܪܽܘܢ. ܚܛܰܝܢ ܘܰܐܣܟܶܠܢ ܘܰܐܥܠܺܝܢ.
1Ki 8:48 ܘܢܶܬ݂ܦܢܽܘܢ ܠܘܳܬ݂ܟ݂ ܡܶܢ ܟܽܠܶܗ ܠܶܒܗܽܘܢ. ܘܡܶܢ ܟܽܠܳܗ̇ ܢܰܦܫܗܽܘܢ. ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ ܕܰܫܒܰܘ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܒܽܐܘܪܚܳܐ ܕܰܐܪܥܗܽܘܢ ܕܝܰܗܒܬ ܠܰܐܒܳܗܰܝ̈ܗܽܘܢ. ܩܪܺܝܬ݂ܳܐ ܕܰܓܒܰܝܬ. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂.
1Ki 8:49 ܘܬܶܫܡܰܥ ܡܶܢ ܫܡܰܝܳܐ ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ ܘܬܶܥܒܶܕ݂ ܕܺܝܢܗܽܘܢ.
1Ki 8:50 ܘܬܶܫܒܽܘܩ ܠܥܰܡܳܟ݂ ܥܰܠ ܕܰܚܛܰܘ ܠܳܟ݂. ܘܥܰܠ ܟܽܠܗܶܝܢ ܣܰܟܠܘ̈ܳܬ݂ܗܽܘܢ ܕܰܐܣܟܶܠܘ ܒܳܟ݂. ܘܬܶܬܶܠ ܐܶܢܽܘܢ ܠܖ̈ܰܚܡܶܐ ܩܕ݂ܳܡ ܫܳܒܰܝ̈ܗܽܘܢ. ܘܢܶܪܚܡܽܘܢ ܐܶܢܽܘܢ.
1Ki 8:51 ܡܶܛܽܠ ܕܥܰܡܳܟ݂ ܐܶܢܽܘܢ ܘܝܳܪܬܽܘܬܳܟ݂. ܕܰܐܦܶܩܬ ܐܶܢܽܘܢ ܡܶܢ ܡܶܨܪܶܝܢ ܡܶܢ ܟܽܘܪܳܐ ܕܦܰܪܙܠܳܐ.
1Ki 8:52 ܘܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ ܥܰܠ ܒܳܥܽܘܬ݂ܳܐ ܕܥܰܒܕܰܝ̈ܟ ܘܰܕ݂ܥܰܡܳܟ݂ ܝܺܣܪܳܐܶܝܠ. ܘܬܶܫܡܰܥ ܐܶܢܽܘܢ ܒܟܽܠ ܕܩܳܪܶܝܢ ܠܳܟ݂.
1Ki 8:53 ܡܶܛܽܠ ܐܰܢ̱ܬ ܦܪܰܫܬ ܐܶܢܽܘܢ ܠܳܟ݂ ܠܝܳܪܬܽܘܬ݂ܳܐ. ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܐܰܝܟ݂ ܕܶܐܡܰܪܬ ܒܺܐܝܕ݂ܳܐ ܕܡܽܘܫܶܐ ܥܰܒܕܳܟ݂. ܟܰܕ݂ ܐܰܦܶܩܬ ܠܰܐܒܳܗܰܝ̈ܗܽܘܢ. ܡܶܢ ܡܶܨܪܶܝܢ ܡܳܪܝܳܐ ܐܰ‌ܠܳܗܳܐ.
1Ki 8:54 ܘܟܰܕ݂ ܫܰܠܶܡ ܫܠܶܝܡܽܘܢ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ. ܟܽܠܳܗ̇ ܨܠܽܘܬ݂ܳܐ ܘܒܳܥܽܘܬ݂ܳܐ ܗܳܕ݂ܶܐ. ܩܳܡ ܡܶܢ ܩܕ݂ܳܡ ܡܰܕ݂ܒܚܶܗ ܕܡܳܪܝܳܐ. ܕܰܗܘܳܐ ܒܰܪܺܝܟ ܥܰܠ ܒܽܘܖ̈ܟܰܘܗܝ. ܘܺܐܝܕܰܘ̈ܗܝ ܦܖ̈ܺܝܣܳܢ ܠܰܫܡܰܝܳܐ.
1Ki 8:55 ܘܩܳܡ ܘܒܰܪܶܟ݂ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ ܒܩܳܠܳܐ ܪܳܡܳܐ. ܘܶܐܡܰܪ.
1Ki 8:56 ܒܪܺܝܟ݂ ܗ̱ܘ ܡܳܪܝܳܐ ܐܰ‌ܠܳܗܳܐ. ܕܝܰܗܒ ܢܝܳܚܳܐ ܠܺܝܣܪܳܐܶܝܠ ܥܰܡܶܗ ܐܰܝܟ݂ ܕܶܐܡܰܪ. ܘܠܳܐ ܢܦܰܠ ܚܰܕ݂ ܦܶܬ݂ܓ݂ܳܡܳܐ ܡܶܢ ܟܽܠܗܽܘܢ ܦܶܬܓܳܡ̈ܶܐ ܛܳܒ̈ܶܐ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ ܥܰܒܕܶܗ.
1Ki 8:57 ܘܢܶܗܘܶܐ ܡܳܪܝܳܐ ܐܰܠܳܗܰܢ ܥܰܡܰܢ. ܐܰܝܟ݂ ܕܰܗܘܳܐ ܥܰܡ ܐܰܒܳܗܰܝ̈ܢ. ܠܳܐ ܢܰܪܦܶܝܢ ܘܠܳܐ ܢܶܫܒܩܰܢ.
1Ki 8:58 ܠܡܰܦܢܳܝܽܘ ܠܶܒܰܢ ܠܘܳܬ݂ܶܗ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܠܡܶܛܰܪ ܦܽܘܩܕܳܢܰܘ̈ܗܝ. ܘܰܩܝܳܡܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ. ܕܦܰܩܶܕ݂ ܠܰܐܒܳܗܰܝ̈ܢ.
1Ki 8:59 ܘܢܶܗܘܽܘܢ ܦܶܬܓܳܡ̈ܶܐ ܗܳܠܶܝܢ ܕܰܒܥܺܝܬ݂ ܡܶܢ ܩܕ݂ܳܡ ܡܳܪܝܳܐ. ܩܰܪܺܝܒܺܝܢ ܠܡܳܪܝܳܐ ܐܰ‌ܠܳܗܳܐ ܒܠܺܠܝܳܐ ܘܒܺܐܝܡܳܡܳܐ. ܠܡܶܥܒܰܕ݂ ܕܺܝܢܳܐ ܕܥܰܒܕܶܗ. ܘܕܺܝܢܳܐ ܕܥܰܡܶܗ ܝܺܣܪܳܐܶܝܠ ܟܽܠܝܽܘܡ ܒܝܽܘܡ.
1Ki 8:60 ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܕܡܳܪܝܳܐ ܗ̱ܘ ܐܰ‌ܠܳܗܳܐ. ܘܠܰܝܬ ܬܽܘܒ ܠܒܰܪ ܡܶܢܶܗ.
1Ki 8:61 ܘܢܶܗܘܶܐ ܠܶܒܟܽܘܢ ܫܠܶܡ ܥܰܡ ܡܳܪܝܳܐ ܐܰܠܳܗܰܢ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܘܰܠܡܶܛܰܪ ܦܽܘܩܕܳܢܰܘ̈ܗܝ. ܘܰܩܝܳܡܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ ܐܰܝܟ݂ ܕܝܰܘܡܳܢܳܐ.
1Ki 8:62 ܘܡܰܠܟܳܐ ܫܠܶܝܡܽܘܢ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܡܕܰܒܚܺܝܢ ܗܘܰܘ ܕܶܒܚܬ݂ܳܐ ܪܰܒܬܳܐ ܩܕ݂ܳܡ ܡܳܪܝܳܐ.
1Ki 8:63 ܘܕܰܒܰܚ ܫܠܶܝܡܽܘܢ ܕܶܒܚ̈ܶܐ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܬܰܘܖ̈ܶܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܳܢ̈ܳܐ ܡܳܐܐ ܘܥܶܣܪܺܝܢ ܐܰܠܦܺܝ̈ܢ.
1Ki 8:64 ܘܚܰܕܶܬ݂ܘ ܠܒܰܝܬܶܗ ܕܡܳܪܝܳܐ. ܡܰܠܟܳܐ ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܒܝܰܘܡܳܐ ܗܰܘ. ܩܰܕܶܫ ܡܰܠܟܳܐ ܠܓܰܘܳܗ̇ ܕܕ݂ܳܪܬܳܐ ܕܰܩܕ݂ܳܡ ܒܰܝܬܶܗ ܕܡܳܪܝܳܐ. ܡܶܛܽܠ ܕܰܥܒܰܕ݂ ܬܰܡܳܢ ܥܠܰܘ̈ܳܬ݂ܳܐ ܘܩܽܘܖ̈ܒܳܢܶܐ. ܘܬܰܪܒܳܐ ܕܫܰܠ̈ܡܶܐ. ܡܶܛܽܠ ܕܡܰܕ݂ܒܚܳܐ ܕܰܢܚܳܫܳܐ ܕܰܩܕ݂ܳܡ ܡܳܪܝܳܐ. ܙܥܽܘܪ ܗܘܳܐ ܠܰܡܣܰܝܒܳܪܽܘ ܥܠܰܘ̈ܳܬ݂ܳܐ. ܘܩܽܘܖ̈ܒܳܢܶܐ ܘܬܰܪܒܳܐ ܕܫܰܠ̈ܡܶܐ.
1Ki 8:65 ܘܰܥܒܰܕ݂ ܫܠܶܝܡܽܘܢ ܒܝܰܘܡܳܐ ܗܰܘ ܚܰܓܳܐ. ܘܟܽܠܶܗ ܝܺܣܪܳܐܶܝܠ ܥܰܡܶܗ ܟܢܺܝܫܺܝܢ. ܡܶܢ ܡܰܥܠܳܢܳܐ ܕܰܚܡܰܬ݂. ܘܰܥܕܰܡܳܐ ܠܡܰܥܠܳܢܳܐ ܕܢܰܚܠܳܐ ܕܡܶܨܪܶܝܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܫܰܒܥܳܐ ܝܰܘܡܺܝ̈ܢ ܘܫܰܒܥܳܐ ܝܰܘܡܺܝ̈ܢ. ܐܰܪܒܰܬܰܥܣܰܪ ܝܰܘܡܺܝ̈ܢ.
1Ki 8:66 ܘܰܒܝܰܘܡܳܐ ܕܰܬܡܳܢܝܳܐ. ܫܰܕܰܪܘ ܥܰܡܳܐ ܘܒܰܪܶܟ݂ܘ ܠܡܰܠܟܳܐ. ܘܶܐܙܰܠܘ ܠܡܰܫܟܢܰܝ̈ܗܽܘܢ ܟܰܕ݂ ܚܳܕܶܝܢ ܘܫܰܦܺܝܪ ܠܶܒܗܽܘܢ ܥܰܠ ܟܽܠܗܶܝܢ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܕܰܘܺܝܕ݂ ܥܰܒܕܶܗ ܘܠܥܰܡܶܗ ܝܺܣܪܳܐܶܝܠ.
1Ki 9:1 ܘܟܰܕ݂ ܫܰܠܶܡ ܫܠܶܝܡܽܘܢ ܠܡܶܒܢܳܐ ܒܰܝܬܶܗ ܕܡܳܪܝܳܐ. ܘܒܰܝܬܶܗ ܕܡܰܠܟܳܐ. ܘܟܽܠܶܗ ܨܶܒܝܳܢܶܗ ܕܰܫܠܶܝܡܽܘܢ ܕܰܨܒܳܐ ܠܡܶܥܒܰܕ݂.
1Ki 9:2 ܗܳܝܕܶܝܢ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܕܬܰܪܬܶܝܢ ܙܰܒܢܺܝ̈ܢ. ܐܰܝܟ݂ ܕܶܐܬ݂ܓܠܺܝ ܥܠܰܘܗܝ ܒܓܶܒܥܽܘܢ.
1Ki 9:3 ܘܶܐܡܰܪ ܠܶܗ ܡܳܪܝܳܐ. ܫܶܡܥܶܬ݂ ܨܠܽܘܬܳܟ݂ ܘܒܳܥܽܘܬ݂ܳܟ݂ ܕܰܒܥܰܝܬ ܡܶܢ ܩܕ݂ܳܡܝ. ܘܩܰܕܫܶܬ ܠܺܝ ܒܰܝܬܳܐ ܗܳܢܳܐ ܕܰܒܢܰܝܬ. ܠܰܡܣܳܡ ܫܶܡܝ ܬܰܡܳܢ ܥܕܰܡܳܐ ܠܥܳܠܰܡ. ܘܢܶܗܘ̈ܝܳܢ ܥܰܝܢܰܝ̈ ܘܠܶܒܝ ܬܰܡܳܢ ܟܽܠܗܽܘܢ ܝܰܘ̈ܡܳܬ݂ܳܐ.
1Ki 9:4 ܘܰܐܢ̱ܬ ܬܗܰܠܶܟ݂ ܩܕ݂ܳܡܝ ܐܰܝܟ݂ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܒܬܰܡܺܝܡܽܘܬ݂ ܠܶܒܳܐ ܘܒܰܬ݂ܪܺܝܨܽܘܬ݂ܳܐ ܠܡܶܥܒܰܕ݂ ܐܰܝܟ݂ ܕܦܰܩܶܕܬܳܟ݂. ܘܰܩܝܳܡܰܝ̈ ܘܕ݂ܺܝܢܰܝ̈ ܬܶܛܰܪ.
1Ki 9:5 ܐܰܩܺܝܡ ܟܽܘܪܣܝܳܐ ܕܡܰܠܟܽܘܬ݂ܳܟ݂ ܥܰܠ ܝܺܣܪܳܐܶܝܠ ܠܥܳܠܰܡ. ܐܰܝܟ݂ ܕܶܐܡܪܶܬ݂ ܠܕܰܘܺܝܕ݂ ܐܰܒܽܘܟ݂. ܕܠܳܐ ܢܶܥܢܰܕ݂ ܠܳܟ݂ ܓܰܒܪܳܐ ܡܶܢ ܟܽܘܪܣܝܳܐ ܕܺܝܣܪܳܐܶܝܠ.
1Ki 9:6 ܘܶܐܢ ܡܶܗܦܰܟ݂ ܬܶܗܦܟܽܘܢ ܡܶܢ ܒܳܬܰܪܝ ܐܰܢ̱ܬܽܘܢ ܘܰܒܢܰܝ̈ܟܽܘܢ. ܘܠܳܐ ܬܶܛܪܽܘܢ ܦܽܘܩܕܳܢܰܝ̈ ܘܰܩܝܳܡܰܝ̈ ܕܝܶܗܒܶܬ݂ ܩܕܳܡܰܝܟܽܘܢ. ܘܬܺܐܙܽܠܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ.
1Ki 9:7 ܐܰܘܒܶܕ݂ ܠܺܝܣܪܳܐܶܝܠ ܡܶܢ ܐܰܦܰܝ̈ ܐܰܪܥܳܐ ܕܝܶܗܒܶܬ݂ ܠܗܽܘܢ. ܘܒܰܝܬܳܐ ܕܩܰܕܫܶܬ݂ ܠܫܶܡܝ ܐܶܥܩܪܺܝܘܗܝ ܡܶܢ ܩܕ݂ܳܡܰܝ. ܘܢܶܗܘܶܐ ܝܺܣܪܳܐܶܝܠ ܠܡܰܬ݂ܠܳܐ ܘܰܠܬ݂ܽܘܢܳܝܳܐ ܒܟܽܠܗܽܘܢ ܥܰܡ̈ܡܶܐ.
1Ki 9:8 ܘܒܰܝܬܳܐ ܗܳܢܳܐ ܢܶܗܘܶܐ ܚܪܶܒ. ܘܟܽܠ ܕܢܶܥܒܰܪ ܥܠܰܘܗܝ. ܢܶܬ݂ܡܰܗ ܘܢܰܫܪܶܩ ܘܢܺܐܡܪܽܘܢ ܥܰܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܐܪܥܳܐ ܗܳܕ݂ܶܐ ܘܰܠܒܰܝܬܳܐ ܗܳܢܳܐ.
1Ki 9:9 ܘܢܺܐܡܪܽܘܢ ܥܰܠ ܕܰܫܒܰܩܘ ܠܡܳܪܝܳܐ ܐܰܠܗܗܽܘܢ ܕܰܐܦܶܩ ܠܰܐܒܳܗܰܝ̈ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܚܰܕ݂ܘ ܒܰܐܠܳܗ̈ܶܐ ܕܥܰܡ̈ܡܶܐ ܐ̱ܚܖ̈ܳܢܶܐ. ܘܰܦܠܰܚܘ ܐܶܢܽܘܢ. ܘܰܣܓܶܕ݂ܘ ܠܗܽܘܢ. ܡܶܛܽܠ ܗܳܢܳܐ ܐܰܝܬܺܝ ܡܳܪܝܳܐ ܥܠܰܝܗܽܘܢ ܒܺܝܫܬܳܐ ܗܳܕ݂ܶܐ ܟܽܠܳܗ̇.
1Ki 9:10 ܘܰܗܘܳܐ ܡܶܢ ܒܳܬܰܪ ܥܶܣܪܺܝܢ ܫܢܺܝ̈ܢ. ܕܰܒܢܳܐ ܫܠܶܝܡܽܘܢ ܬܪܶܝܢ ܒܳܬܺܝ̈ܢ. ܒܰܝܬܶܗ ܕܡܳܪܝܳܐ ܘܒܰܝܬܶܗ ܕܡܰܠܟܳܐ.
1Ki 9:11 ܘܚܺܝܪܳܡ ܡܰܠܟܳܐ ܕܨܽܘܪ ܬܰܪܣܺܝ ܠܰܫܠܶܝܡܽܘܢ. ܒܩܰܝ̈ܣܶܐ ܕܰܐܖ̈ܙܶܐ. ܘܰܒܩܰܝ̈ܣܶܐ ܕܫܰܖ̈ܘܰܝܢܶܐ. ܘܰܒܕܰܗܒܳܐ ܐܰܝܟ݂ ܕܰܨܒܳܐ. ܗܳܝܕܶܝܢ ܝܰܗܒ ܡܰܠܟܳܐ ܫܠܶܝܡܽܘܢ ܠܚܺܝܪܳܡ ܥܶܣܪܺܝܢ ܩܽܘܖ̈ܝܳܐ ܒܰܐܪܥܳܐ ܕܰܓ̣ܠܺܝܠܳܐ.
1Ki 9:12 ܘܰܢܦܰܩ ܚܺܝܪܳܡ ܡܶܢ ܨܽܘܪ ܠܡܶܚܙܳܐ ܩܽܘܖ̈ܝܳܐ ܕܝܰܗܒ ܠܶܗ ܫܠܶܝܡܽܘܢ. ܘܠܳܐ ܫܦܰܖ̈ܝ ܒܥܰܝܢܰܘ̈ܗܝ.
1Ki 9:13 ܘܶܐܡܰܪ. ܡܳܢܳܐ ܐܶܢܶܝܢ ܗܳܠܶܝܢ ܩܽܘܖ̈ܝܳܐ ܕܝܰܗܒܬ ܠܺܝ. ܐܳܚܝ. ܘܰܩܪܳܐ ܐܶܢܶܝܢ ܐܰܪܥܳܐ ܕܟܰܒܽܘܠܺܝ. ܥܕܰܡܳܐ ܠܝܰܘܡܳܢܳܐ.
1Ki 9:14 ܘܫܰܕܰܪ ܡܰܠܟܳܐ ܚܺܝܪܳܡ ܠܡܰܠܟܳܐ ܫܠܶܝܡܽܘܢ. ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ.
1Ki 9:15 ܘܗܳܢܳܐ ܦܽܘܣܩܳܢܳܐ ܕܡܰܕܰܐܬ݂ܳܐ ܕܰܐܣܶܩ ܡܰܠܟܳܐ ܫܠܶܝܡܽܘܢ. ܠܡܶܒܢܳܐ ܒܰܝܬܶܗ ܕܡܳܪܝܳܐ ܘܒܰܝܬܶܗ. ܘܰܒܢܳܐ ܫܽܘܪܳܐ ܕܽܐܘܪܺܫܠܶܡ. ܘܡܰܠܰܘ. ܘܚܳܨܽܘܪ. ܘܡܰܓܕܽܘ. ܘܓܳܙܳܪ.
1Ki 9:16 ܘܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܣܠܶܩ ܗܘܳܐ ܘܟܰܒܫܳܗ̇ ܠܓܳܙܳܪ. ܘܰܐܘܩܕ݂ܳܗ̇ ܒܢܽܘܪܳܐ. ܘܠܰܟ݂ܢܰܥܢܳܝ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܩܰܛܶܠ. ܘܝܰܗܒܳܗ̇ ܡܰܘܗܰܒܬܳܐ ܠܒܰܪܬܶܗ ܐܰܢ̱ܬܰܬ݂ ܫܠܶܝܡܽܘܢ.
1Ki 9:17 ܘܰܒܢܳܐ ܫܠܶܝܡܽܘܢ ܠܓܳܙܳܪ ܘܰܠܒܶܝܬ݂ ܚܳܘܪܳܢ ܬܰܚܬܳܝܬܳܐ.
1Ki 9:18 ܘܰܠܒܰܥܠܽܘܬ݂. ܘܰܠܬ݂ܶܕ݂ܡܽܘܪ ܕܒܰܐܪܥܳܐ ܕܡܰܕܒܪܳܐ.
1Ki 9:19 ܘܰܠܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܓܰܙܳܐ. ܕܰܗܘܰܝ̈ ܠܰܫܠܶܝܡܽܘܢ. ܘܰܠܩܽܘܖ̈ܝܳܐ ܕܡܰܖ̈ܟܒܳܬ݂ܳܐ. ܘܰܠܩܽܘܖ̈ܝܳܐ ܕܦܰܖ̈ܳܫܶܐ. ܘܨܶܒܝܳܢܶܗ ܕܰܫܠܶܝܡܽܘܢ ܕܰܨܒܳܐ ܠܡܶܒܢܳܐ ܒܽܐܘܪܺܫܠܶܡ. ܘܰܒܠܶܒܢܳܢ. ܘܰܒܟܽܠܳܗ̇ ܐܰܪܥܳܐ ܕܫܽܘܠܛܳܢܶܗ.
1Ki 9:20 ܘܟܽܠܶܗ ܥܰܡܳܐ ܕܶܐܫܬܚܰܪܘ ܡܶܢ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܚܰܘ̈ܳܝܶܐ. ܘܝܳܒܽܘܣܳܝ̈ܶܐ. ܕܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ.
1Ki 9:21 ܒܢܰܝ̈ܗܽܘܢ ܕܶܐܫܬܚܰܪܘ ܡܶܢ ܒܳܬܰܪܗܽܘܢ. ܘܠܳܐ ܐܶܫܟܰܚܘ ܒܢܰܝ̈ ܝܺܣܪܳܐܶܝܠ ܠܡܰܘܒܳܕ݂ܽܘ ܐܶܢܽܘܢ. ܥ̣ܒܰܕ݂ ܐܶܢܽܘܢ ܫܠܶܝܡܽܘܢ ܥܰܒܕ̈ܶܐ ܡܰܣܩܰܝ̈ ܡܰܕܰܐܬ݂ܳܐ. ܥܕܰܡܳܐ ܠܝܰܘܡܳܢܳܐ.
1Ki 9:22 ܘܡܶܢ ܒܢܰܝ̈ ܝܺܣܪܳܐܶܝܠ ܠܳܐ ܝܰܗܒ ܫܠܶܝܡܽܘܢ ܥܰܒܕ̈ܶܐ. ܡܶܛܽܠ ܕܗܶܢܽܘܢ ܐܶܢܽܘܢ ܓܰܒܖ̈ܶܐ ܩܖ̈ܰܒܬ݂ܳܢܶܐ. ܘܥܰܒܕܰܘ̈ܗܝ ܘܪܰܘܖ̈ܒܢܰܘ̈ܗܝ ܘܓܰܢ̱ܒܳܖ̈ܰܘܗܝ ܘܪܰܘܖ̈ܒܳܢܰܝ ܡܰܖ̈ܟܒܳܬܶܗ ܘܦܰܖ̈ܳܫܰܘܗܝ.
1Ki 9:23 ܗܳܠܶܝܢ ܐܶܢܽܘܢ ܩܳܝܽܘ̈ܡܶܐ ܕܥܰܠ ܥܒ̈ܳܕ݂ܳܐ ܕܰܫܠܶܝܡܽܘܢ. ܚܰܡܶܫܡܳܐܐ ܘܚܰܡܫܺܝܢ ܕܫܰܠܺܝܛܺܝܢ ܥܰܠ ܥܰܡܳܐ ܘܡܰܥܒܕ݂ܺܝܢ ܒܰܥܒܳܕ݂ܳܐ.
1Ki 9:24 ܘܒܰܪܬ ܦܶܪܥܽܘܢ ܣܶܠܩܰܬ݂ ܡܶܢ ܩܪܺܝܬ݂ܶܗ ܕܕܰܘܺܝܕ݂. ܠܒܰܝܬܳܐ ܕܰܒܢܳܐ ܠܳܗ̇ ܫܠܶܝܡܽܘܢ. ܗܳܝܕܶܝܢ ܒܢܳܐ ܠܡܰܠܽܘ.
1Ki 9:25 ܘܡܰܣܶܩ ܗܘܳܐ ܫܠܶܝܡܽܘܢ. ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ. ܥܠܰܘ̈ܳܬܳܐ ܘܫܰܠ̈ܡܶܐ. ܥܰܠ ܡܰܕ݂ܒܚܳܐ. ܘܣܳܐܶܡ ܗܘܳܐ ܥܠܰܘܗܝ ܒܶܣ̈ܡܶܐ ܩܕ݂ܳܡ ܡܳܪܝܳܐ.
1Ki 9:26 ܘܫܰܠܡܶܗ ܠܒܰܝܬܳܐ. ܘܰܥ̣ܒܰܕ݂ ܣܦܺܝ̈ܢܳܬ݂ܳܐ ܡܰܠܟܳܐ ܫܠܶܝܡܽܘܢ ܒܥܶܨܺܝܢܽܘ ܓܒܰܪ ܕܥܰܡ ܐܰܠܽܘܬ݂. ܥܰܠ ܣܦܰܬ݂ ܝܰܡܳܐ ܕܣܽܘܦ ܒܰܐܪܥܳܐ ܕܰܐܪܘܰܕ݂.
1Ki 9:27 ܘܫܰܕܰܪ ܡܰܠܟܳܐ ܚܺܝܪܳܡ ܠܥܰܒܕܰܘ̈ܗܝ ܒܰܣܦܺܝ̈ܢܳܬ݂ܳܐ. ܓܰܒܖ̈ܶܐ ܣܰܦܳܢ̈ܶܐ ܕܝܳܕ݂ܥܺܝܢ ܝܰܡܳܐ ܥܰܡ ܥܰܒܕܰܘ̈ܗܝ ܕܰܫܠܶܝܡܽܘܢ.
1Ki 9:28 ܘܶܐܬ݂ܰܘ ܠܰܐܘܦܺܝܪ. ܘܰܢܣܰܒܘ ܡܶܢ ܬܰܡܳܢ ܕܰܗܒܳܐ. ܐܰܪܒܰܥܡܳܐܐ ܘܥܶܣܪܺܝܢ ܟܰܟܖ̈ܺܝܢ. ܘܰܐܝܬܺܝܘ ܠܡܰܠܟܳܐ ܫܠܶܝܡܽܘܢ.
1Ki 10:1 ܘܡܰܠܟܰܬ݂ ܫܒܳܐ ܫܶܡܥܰܬ݂ ܫܶܡܥܶܗ ܕܰܫܠܶܝܡܽܘܢ ܘܰܫܡܶܗ ܕܡܳܪܝܳܐ.
1Ki 10:2 ܘܶܐܬܳܬ݂ ܠܰܡܢܰܣܳܝܽܘܬܶܗ ܒܽܐܘܚ̈ܕܳܬ݂ܳܐ. ܘܶܐܬ݂ܳܬ݂ ܠܽܐܘܪܺܫܠܶܡ ܒܚܰܝܠܳܐ ܣܰܓܺܝܐܳܐ ܕܛܳܒ. ܘܓܰܡ̈ܠܶܐ ܕܰܛܥܺܝܢܺܝܢ ܒܶܣ̈ܡܶܐ ܘܕܰܗܒܳܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܢܰܣܝܰܬܶܗ ܒܟܽܠ ܡܶܕܶܡ ܕܺܐܝܬ݂ ܗܘܳܐ ܒܠܶܒܳܗ̇.
1Ki 10:3 ܘܚܰܘܝܳܗ̇ ܫܠܶܝܡܽܘܢ ܟܽܠܗܶܝܢ ܡ̈ܶܠܶܐ. ܘܡܶܕܶܡ ܠܳܐ ܐܶܬ݂ܟܰܣܺܝ ܡܶܢ ܡܰܠܟܳܐ ܕܠܳܐ ܚܰܘܝܳܗ̇.
1Ki 10:4 ܘܰܚܙܳܬ݂ ܡܰܠܟܰܬ݂ ܫܒܳܐ ܟܽܠܳܗ̇ ܚܶܟ݂ܡܬܶܗ ܕܰܫܠܶܝܡܽܘܢ. ܘܒܰܝܬܳܐ ܕܰܒܢܳܐ.
1Ki 10:5 ܘܡܶܐܟ݂ܰܠ ܦܳܬܽܘܪܶܗ. ܘܡܰܘܬܰܒ ܥܰܒܕܰܘ̈ܗܝ. ܘܰܩܝܳܡ ܡܫܰܡܫܳܢܰܘ̈ܗܝ. ܘܰܠܒܽܘ̈ܫܰܝܗܽܘܢ. ܘܫܳܩܰܘ̈ܳܬܶܗ. ܘܰܠܒܽܘ̈ܫܰܝܗܽܘܢ. ܘܰܥܠܰܘ̈ܳܬ݂ܶܗ ܕܡܰܣܶܩ ܗܘܳܐ ܒܒܰܝܬܶܗ ܕܡܳܪܝܳܐ. ܘܠܳܐ ܐܶܫܬܰܚܪܰܬ݂ ܒܳܗ̇ ܬܽܘܒ ܪܽܘܚܳܐ.
1Ki 10:6 ܘܶܐܡܪܰܬ݂ ܠܡܰܠܟܳܐ. ܫܰܪܺܝܪܳܐܺܝܬ݂ ܗܘܳܐ ܦܶܬ݂ܓ݂ܳܡܳܐ ܕܫܶܡܥܶܬ݂ ܒܰܐܪܥܝ. ܥܰܠ ܦܶܬܓܳܡܰܝ̈ܟ ܘܥܰܠ ܚܶܟ݂ܡܬܳܟ݂.
1Ki 10:7 ܘܠܳܐ ܗܰܝܡܢܶܬ݂ ܠܦܶܬܓܳܡ̈ܶܐ ܥܕܰܡܳܐ ܕܶܐܬܺܝܬ݂ ܘܰܚܙܰܝ̈ ܥܰܝܢܰܝ̈ ܘܗܳܐ ܠܳܐ ܚܰܘܺܝܘ ܠܺܝ ܦܶܠܓܳܐ. ܐܰܘܣܶܦܬ ܚܶܟ݂ܡܬ݂ܳܐ ܘܛܳܒܬ݂ܳܐ ܥܰܠ ܛܶܒܳܐ ܕܫܶܡܥܶܬ݂.
1Ki 10:8 ܛܽܘܒܰܝܗܶܝܢ ܠܢܶܫܰܝ̈ܟ. ܛܽܘܒܰܝܗܽܘܢ ܠܥܰܒܕܰܝ̈ܟ ܗܳܠܶܝܢ ܕܩܳܝܡܺܝܢ ܩܕܳܡܰܝܟ ܐܰܡܺܝܢܳܐܺܝܬ. ܘܫܳܡܥܺܝܢ ܚܶܟ݂ܡܬܳܟ݂.
1Ki 10:9 ܢܶܗܘܶܐ ܡܳܪܝܳܐ ܐܰܠܳܗܳܟ݂ ܒܪܺܝܟ݂. ܕܰܨܒܳܐ ܒܳܟ݂ ܘܰܐܘܬܒܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܡܶܛܽܠ ܕܰܪܚܶܡ ܡܳܪܝܳܐ ܠܺܝܣܪܳܐܶܝܠ ܠܥܳܠܰܡ. ܘܥܰܒܕܳܟ݂ ܡܰܠܟܳܐ. ܕܬܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ.
1Ki 10:10 ܘܝܶܗܒܰܬ݂ ܠܡܰܠܟܳܐ ܫܠܶܝܡܽܘܢ. ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ. ܘܒܶܣ̈ܡܶܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ. ܘܠܳܐ ܐܶܬ݂ܰܘ ܐܰܝܟ݂ ܒܶܣ̈ܡܶܐ ܗܳܢܽܘܢ ܬܽܘܒ ܕܝܶܗܒܰܬ݂ ܡܰܠܟܰܬ݂ ܫܒܳܐ ܠܰܫܠܶܝܡܽܘܢ.
1Ki 10:11 ܘܳܐܦ ܣܦܺܝܢ̈ܶܐ ܕܚܺܝܪܳܡ ܛܥܶܢ̈ܝ ܕܰܗܒܳܐ ܡܶܢ ܐܰܘܦܺܝܪ. ܘܰܐܝ̈ܬܺܝ ܡܶܢ ܐܰܘܦܺܝܪ ܩܰܝ̈ܣܶܐ ܕܩܺܝܣܽܘܬ݂ܳܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ.
1Ki 10:12 ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܩܰܝ̈ܣܶܐ ܕܩܺܝܣܽܘܬ݂ܳܐ ܬܰܨܒܺܝܬ݂ܳܐ ܠܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܠܟܳܐ. ܘܟܶܢܳܖ̈ܶܐ. ܘܩܺܝܬ݂ܳܖ̈ܶܐ. ܠܰܡܫܰܒܚܳܢ̈ܶܐ. ܠܳܐ ܐܶܬ݂ܰܘ ܐܰܝܟ݂ ܗܳܢܽܘܢ ܩܰܝ̈ܣܶܐ ܕܩܺܝܣܽܘܬ݂ܳܐ. ܘܠܳܐ ܐܶܬ݂ܚܙܺܝܘ ܥܕܰܡܳܐ ܠܝܰܘܡܳܢܳܐ.
1Ki 10:13 ܘܡܰܠܟܳܐ ܫܠܶܝܡܽܘܢ ܝܰܗܒ ܠܡܰܠܟܰܬ݂ ܫܒܳܐ ܟܽܠ ܡܶܕܶܡ ܕܰܨܒܳܬ݂ ܘܫܶܐܠܰܬ݂. ܣܛܰܪ ܡܶܢ ܡܶܕܶܡ ܕܝܰܗܒ ܠܳܗ̇. ܐܰܝܟ݂ ܐܺܝܕ݂ܳܐ ܕܡܰܠܟܳܐ. ܘܶܐܬ݂ܦܰܢܝܰܬ݂ ܘܶܐܙܰܠ̱ܬ݂ ܠܰܐܪܥܳܗ̇ ܗܺܝ ܘܥܰܒܕܶܝ̈ܗ̇.
1Ki 10:14 ܘܰܗܘܳܐ ܡܰܬ݂ܩܳܠ ܕܰܗܒܳܐ ܕܥܳܐܶܠ ܗܘܳܐ ܠܰܫܠܶܝܡܽܘܢ ܒܫܰܢ̱ܬܳܐ ܚܕ݂ܳܐ. ܫܶܬܡܳܐܐ ܘܶܫܬܺܝܢ ܘܫܶܬ݂ ܟܰܟܖ̈ܶܐ ܕܕܰܗܒܳܐ.
1Ki 10:15 ܣܛܰܪ ܡܶܢ ܐ̱ܢܳܫ̈ܳܐ ܐܽܘܡܳܢ̈ܶܐ. ܘܬܶܐܓܖ̈ܳܬ݂ܳܐ ܕܬܰܓܳܖ̈ܶܐ. ܘܟܽܠܗܽܘܢ ܡܰܠ̈ܟܶܐ ܕܥܰܖ̈ܒܳܝܶܐ ܘܫܰܠܺܝܛܳܢ̈ܶܐ ܕܰܐܪܥܳܐ.
1Ki 10:16 ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܡܰܐܬܶܝܢ ܣܰܟܖ̈ܺܝܢ ܕܕܰܗܒܳܐ ܣܢܺܝܢܳܐ. ܘܫܶܬ݂ ܡܳܐܐ ܡܢܺܝ̈ܢ ܕܕܰܗܒܳܐ ܐܰܣܶܩ ܥܰܠ ܣܰܟܪܳܐ ܚܕ݂ܳܐ.
1Ki 10:17 ܘܰܬܠܳܬܡܳܐܐ ܡܓܶܢܺܝ̈ܢ ܕܕܰܗܒܳܐ ܣܢܺܝܢܳܐ. ܘܰܬܠܳܬܡܳܐܐ ܡܢܺܝ̈ܢ ܕܕܰܗܒܳܐ ܐܰܣܶܩ ܥܰܠ ܡܓܶܢܳܐ ܚܕ݂ܳܐ. ܘܣܳܡ ܐܶܢܶܝܢ ܡܰܠܟܳܐ ܒܶܝܬ݂ ܥܳܒܳܐ ܕܠܶܒܢܳܢ.
1Ki 10:18 ܘܰܥ̣ܒܰܕ݂ ܡܰܠܟܳܐ ܟܽܘܪܣܝܳܐ ܕܫܶܢܳܐ ܪܰܒܳܐ. ܘܩܰܪܡܶܗ ܕܰܗܒܳܐ ܡܶܢ ܐܰܘܦܺܝܪ.
1Ki 10:19 ܘܰܥܒܰܕ݂ ܠܟܽܘܪܣܝܳܐ ܫܬܳܐ ܕܰܖ̈ܓܺܝܢ. ܘܪܺܝܫܶܗ ܕܟܽܘܪܣܝܳܐ ܓܠܺܝܠ ܡܶܢ ܒܶܣܬܪܶܗ. ܘܺܐܝ̈ܕ݂ܰܗܳܬ݂ܳܐ ܡܶܟܳܐ ܘܡܶܟܳܐ ܒܕܽܘܟܬܳܐ ܕܡܰܘܬܒܳܐ. ܘܰܬܪܶܝܢ ܐܰܖ̈ܝܰܘܳܢ ܩܳܝܡܺܝܢ ܡܶܟܳܐ ܘܡܶܟܳܐ.
1Ki 10:20 ܘܰܬܪܶܥܣܰܪ ܐܰܖ̈ܝܰܘܳܢ ܩܳܝܡܺܝܢ ܥܰܠ ܓܶܢ̱ܒ ܫܬܳܐ ܕܰܖ̈ܓܺܝܢ ܡܶܟܳܐ ܘܡܶܟܳܐ. ܠܳܐ ܐܶܬ݂ܥܒܶܕ݂ ܗܳܟܰܢܳܐ ܠܟܽܠܗܶܝܢ ܡܰܠܟܘ̈ܳܬܳܐ.
1Ki 10:21 ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܶܗ ܕܡܰܠܟܳܐ ܫܠܶܝܡܽܘܢ ܕܕܰܗܒܳܐ. ܘܟܽܠܗܽܘܢ ܡܳܐܢ̈ܶܐ ܕܒܶܝܬ݂ ܥܳܒܳܐ ܕܠܶܒܢܳܢ ܕܕܰܗܒܳܐ ܣܢܺܝܢܳܐ. ܘܟܶܣܦܳܐ ܠܳܐ ܚܫܺܝܒ ܗܘܳܐ ܒܝܰܘܡܰܘ̈ܗܝ ܕܰܫܠܶܝܡܽܘܢ ܡܶܕܶܡ.
1Ki 10:22 ܡܶܛܽܠ ܕܰܣܦܺܝܢ̈ܶܐ ܕܬܰܪܫܺܝܫ ܐܺܝܬ݂ ܗܘܰܝ̈ ܠܡܰܠܟܳܐ ܒܝܰܡܳܐ ܥܰܡ ܣܦܺܝܢ̈ܶܐ ܕܚܺܝܪܳܡ. ܚܕ݂ܳܐ ܠܰܬ݂ܠܳܬ݂ ܫܢܺܝ̈ܢ ܐܳܬ݂ܝܳܐ ܣܦܺܝܢ̱ܬܳܐ. ܡܶܢ ܬܰܪܫܺܝܫ. ܘܰܛܥܺܝܢܳܐ ܟܶܣܦܳܐ. ܘܕܰܗܒܳܐ. ܘܦܺܝ̈ܠܶܐ. ܘܩܽܘ̈ܦܶܐ. ܘܛܰܘܣ̈ܶܐ.
1Ki 10:23 ܘܺܝܪܶܒ ܡܰܠܟܳܐ ܫܠܶܝܡܽܘܢ ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ. ܒܥܽܘܬ݂ܪܳܐ ܘܰܒܚܶܟ݂ܡܬ݂ܳܐ.
1Ki 10:24 ܘܟܽܠܗܽܘܢ ܡܰܠ̈ܟܶܐ ܕܰܐܪܥܳܐ. ܒܳܥܶܝܢ ܠܡܶܚܙܳܐ ܐܰܦܰܘ̈ܗܝ ܕܰܫܠܶܝܡܽܘܢ. ܘܰܠܡܶܫܡܰܥ ܚܶܟ݂ܡܬ݂ܳܐ ܕܝܰܗܒ ܐܰ‌ܠܳܗܳܐ ܒܠܶܒܶܗ.
1Ki 10:25 ܘܡܰܝܬܶܝܢ ܓܒܰܪ ܩܽܘܪܒܳܢܶܗ. ܡܳܐܢ̈ܶܐ ܕܕܰܗܒܳܐ. ܘܡܳܐܢ̈ܶܐ ܕܟܶܣܦܳܐ. ܘܰܠܒܽܘ̈ܫܶܐ. ܘܙܰܝܢܳܐ. ܘܒܶܣ̈ܡܶܐ. ܘܖ̈ܰܟܫܳܐ. ܘܩܳܖ̈ܽܘܟ݂ܶܐ. ܘܟܽܘܕܢܰܘ̈ܳܬ݂ܳܐ ܟܽܠ ܫܢܳܐ ܒܰܫܢܳܐ.
1Ki 10:26 ܘܟܰܢܶܫ ܡܰܠܟܳܐ ܫܠܶܝܡܽܘܢ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܰܗܘܰܝ̈ ܠܶܗ ܐܳܠܶܦ ܘܰܐܪܒܰܥܡܳܐܐ ܡܰܖ̈ܟܒܳܬ݂ܳܐ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܫܒܰܩ ܐܶܢܶܝܢ ܠܡܰܖ̈ܟܒܳܬ݂ܳܐ ܒܩܽܘܖ̈ܝܳܐ. ܘܡܶܢܗܶܝܢ ܥܰܡ ܡܰܠܟܳܐ ܒܽܐܘܪܺܫܠܶܡ.
1Ki 10:27 ܘܝܰܗܒ ܡܰܠܟܳܐ ܫܠܶܝܡܽܘܢ ܟܶܣܦܳܐ ܒܽܐܘܪܺܫܠܶܡ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܫܰܩ̈ܡܶܐ ܕܒܰܦܩܰܥܬ݂ܳܐ ܣܽܘܓ݂ܳܐܐ. ܘܡܰܦܩܳܢܳܐ ܕܖ̈ܰܟܫܳܐ ܕܰܫܠܶܝܡܽܘܢ ܡܶܢ ܡܶܨܪܶܝܢ. ܘܰܐܓܪܳܐ ܕܬܰܓܳܖ̈ܶܐ ܕܡܰܠܟܳܐ ܢܳܣܒܺܝܢ ܙܶܒܢܳܐ ܒܰܕ݂ܡܰܝ̈ܳܐ.
1Ki 10:28 ܘܣܳܠܩܳܐ ܗܘܳܬ݂ ܡܰܪܟܰܒܬ݂ܳܐ ܡܶܢ ܡܶܨܪܶܝܢ ܒܫܶܬܡܳܐܐ ܕܟܶܣܦܳܐ ܘܣܽܘܣܝܳܐ ܒܰܡܳܐܐ ܘܚܰܡܫܺܝܢ. ܘܗܳܟܰܢܳܐ ܟܽܠܗܽܘܢ ܡܰܠ̈ܟܶܐ ܕܚܺܝܬ݂ܳܝ̈ܶܐ. ܘܡܰܠ̈ܟܶܐ ܕܰܐܕܽܘܡ ܒܺܐܝܕܰܝ̈ܗܽܘܢ ܐܰܝܬܺܝܘ ܣܽܘܓ݂ܳܐܐ.
1Ki 11:1 ܘܡܰܠܟܳܐ ܫܠܶܝܡܽܘܢ ܪܚܶܡ ܢܶܫ̈ܶܐ ܣܰܓܺܝ̈ܐܳܬ݂ܳܐ. ܢܽܘܟܖ̈ܳܝܳܬܳܐ. ܘܰܠܒܰܪܬ݂ ܦܶܪܥܽܘܢ. ܘܥܰܡܽܘ̈ܢܳܝܳܬ݂ܳܐ. ܘܡܽܘ̈ܐܳܒܳܝܳܬ݂ܳܐ. ܘܰܐܕ݂ܽܘ̈ܡܳܝܳܬ݂ܳܐ. ܘܨܰܝܳܕ̈ܢܳܝܳܬ݂ܳܐ. ܘܚܺܝ̈ܬܳܝܳܬ݂ܳܐ.
1Ki 11:2 ܡܶܢ ܥܰܡ̈ܡܶܐ ܕܶܐܡܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܠܳܐ ܬܶܬ݂ܚܰܠܛܽܘܢ ܒܗܽܘܢ. ܘܗܶܢܽܘܢ ܠܳܐ ܢܶܬ݂ܚܰܠܛܽܘܢ ܒܟ݂ܽܘܢ. ܕܰܠܡܳܐ ܢܰܣܛ̈ܝܳܢ ܠܶܒܟܽܘܢ ܒܳܬܰܪ ܐܰܠܳܗܰܝ̈ܗ̈ܶܝܢ. ܒܗܶܝܢ ܐܶܬܕܰܒܰܩ ܫܠܶܝܡܽܘܢ ܘܶܐܚܰܕ݂ ܘܰܪܚܶܡ.
1Ki 11:3 ܘܰܗܘܰܝ̈ ܠܶܗ ܢܶܫ̈ܶܐ ܚܺܐܖ̈ܳܬ݂ܳܐ ܫܒܰܥ ܡܳܐܐ. ܘܰܕ݂ܖ̈ܽܘܟ݂ܳܬ݂ܳܐ ܬܠܳܬܡܳܐܐ. ܘܰܐܣ̈ܛܺܝ ܢܶܫܰܘ̈ܗܝ ܠܶܒܶܗ.
1Ki 11:4 ܘܰܗܘܳܐ ܠܙܰܒܢܳܐ ܕܣܰܝܒܽܘܬܶܗ ܕܰܫܠܶܝܡܽܘܢ. ܢܶܫܰܘ̈ܗܝ ܐܰܣ̈ܛܺܝ ܠܶܒܶܗ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܠܳܐ ܗܘܳܐ ܠܶܒܶܗ ܫܠܶܡ ܥܰܡ ܡܳܪܝܳܐ ܐܰܠܳܗܶܗ ܐܰܝܟ݂ ܠܶܒܳܐ ܕܕܰܘܺܝܕ݂ ܐܰܒܽܘܗܝ.
1Ki 11:5 ܘܶܐܙܰܠ ܫܠܶܝܡܽܘܢ ܒܳܬܰܪ ܥܶܣܬܪܽܘܬ݂ ܐܰܠܳܗܬܳܐ ܕܨܰܝܕܢܳܝ̈ܶܐ. ܘܒܳܬܰܪ ܟܳܡܽܘܫ ܕܶܚܠܬ݂ܳܐ ܕܡܽܘܐܳܒܳܝ̈ܶܐ. ܘܒܳܬܰܪ ܡܰܠܟܽܘܡ ܐܰ‌ܠܳܗܳܐ ܕܰܒܢܰܝ̈ ܥܰܡܽܘܢ.
1Ki 11:6 ܘܰܥܒܰܕ݂ ܫܠܶܝܡܽܘܢ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܫܰܡܠܺܝ ܒܳܬܰܪ ܡܳܪܝܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ.
1Ki 11:7 ܗܳܝܕܶܝܢ ܒܢܳܐ ܫܠܶܝܡܽܘܢ ܥܠܳܬ݂ܳܐ ܠܟ݂ܳܡܽܘܫ ܕܶܚܠܬ݂ܳܐ ܕܡܽܘܐܳܒ. ܒܛܽܘܪܳܐ ܕܰܩܕ݂ܳܡ ܐܽܘܪܺܫܠܶܡ. ܘܰܠܡܰܠܟܽܘܡ ܕܶܚܠܬ݂ܳܐ ܕܰܒܢܰܝ̈ ܥܰܡܽܘܢ.
1Ki 11:8 ܘܗܳܟܰܢܳܐ ܥܒܰܕ݂ ܠܟܽܠܗܶܝܢ ܢܶܫܰܘ̈ܗܝ ܢܽܘܟܖ̈ܳܝܳܬܳܐ. ܕܣܳܝ̈ܡܳܢ ܗܘܰܝ̈ ܒܶܣ̈ܡܶܐ ܘܰܡܕܰܒܚ̈ܳܢ ܠܰܐܠܳܗܰܝ̈ܗܶܝܢ.
1Ki 11:9 ܘܰܪܓܶܙ ܡܳܪܝܳܐ ܥܰܠ ܫܠܶܝܡܽܘܢ. ܥܰܠ ܕܰܣܛܳܐ ܠܶܒܶܗ ܡܶܢ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܶܐܬ݂ܓܠܺܝ ܥܠܰܘܗܝ ܕܬܰܪܬܶܝܢ ܙܰܒܢܺܝ̈ܢ.
1Ki 11:10 ܘܦܰܩܕܶܗ ܥܰܠ ܦܶܬ݂ܓ݂ܳܡܳܐ. ܗܳܢܳܐ. ܕܠܳܐ ܢܺܐܙܰܠ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ. ܘܠܳܐ ܢܛܰܪ ܡܶܕܶܡ ܕܦܰܩܕܶܗ ܡܳܪܝܳܐ.
1Ki 11:11 ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܥܰܠ ܕܰܗܘܳܬ݂ ܗܳܕ݂ܶܐ ܥܰܡܳܟ݂. ܘܠܳܐ ܢܛܰܪܬ ܩܝܳܡܝ ܘܕ݂ܺܝܢܰܝ̈ ܘܦܽܘܩܕܳܢܰܝ̈ ܕܦܰܩܶܕܬܳܟ݂. ܡܶܨܪܳܐ ܐܶܨܪܶܝܗ̇ ܠܡܰܠܟܽܘܬ݂ܳܐ ܡܶܢ ܐܺܝܕ݂ܳܟ݂ ܘܶܐܬܠܺܝܗ̇ ܠܥܰܒܕܳܟ݂.
1Ki 11:12 ܒܪܰܡ ܒܝܰܘ̈ܡܰܝܟ ܠܳܐ ܐܶܥܒܕ݂ܺܝܗ̇. ܡܶܛܽܠ ܕܰܘܺܝܕ݂ ܥܰܒܕܝ. ܡܶܢ ܐܺܝܕ݂ܳܐ ܕܰܒܪܳܟ݂ ܐܶܨܪܶܝܗ̇.
1Ki 11:13 ܒܪܰܡ ܟܽܠܳܗ̇ ܡܰܠܟܽܘܬ݂ܳܐ ܠܳܐ ܐܶܨܪܶܐ. ܫܰܒܛܳܐ ܚܰܕ݂ ܐܶܬܶܠ ܠܰܒܪܳܟ݂. ܡܶܛܽܠ ܕܰܘܺܝܕ݂ ܥܰܒܕܝ. ܘܡܶܛܽܠ ܐܽܘܪܺܫܠܶܡ ܩܪܺܝܬ݂ܳܐ ܕܰܓܒܺܝܬ݂.
1Ki 11:14 ܘܰܐܩܺܝܡ ܡܳܪܝܳܐ ܣܳܛܳܢܳܐ ܠܰܫܠܶܝܡܽܘܢ. ܠܰܗܕܳܕ݂ ܐܰܕܽܘܡܳܝܳܐ. ܡܶܢ ܙܰܪܥܳܐ ܗܘܳܐ ܓܶܝܪ ܕܡܰܠ̈ܟܶܐ ܒܰܐܕܽܘܡ.
1Ki 11:15 ܘܟܰܕ݂ ܚܪܰܒ ܕܰܘܺܝܕ݂ ܠܰܐܕܽܘܡ. ܟܰܕ݂ ܣܠܶܩ ܝܽܘܐܳܒ ܪܰܒ ܚܰܝܠܳܐ ܠܰܡܩܰܒܳܪܽܘ ܩܛܺܝ̈ܠܶܐ. ܘܩܰܛܶܠ ܟܽܠ ܕܶܟܪܳܐ ܒܰܐܕܽܘܡ.
1Ki 11:16 ܡܶܛܽܠ ܕܶܫܬܳܐ ܝܰܖ̈ܚܺܝܢ ܝܺܬܶܒ ܬܰܡܳܢ ܝܽܘܐܳܒ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܥܕܰܡܳܐ ܕܩܰܛܶܠ ܟܽܠ ܕܶܟܪܳܐ ܒܰܐܕܽܘܡ.
1Ki 11:17 ܘܰܥܪܰܩ ܗܳܕܳܕ݂ ܗܽܘ ܘܐ̱ܢܳܫ̈ܳܐ ܐܰܕܽܘܡܳܝ̈ܶܐ. ܡܶܢ ܥܰܒܕܰܘ̈ܗܝ ܕܰܐܒܽܘܗܝ ܠܡܶܥܰܠ ܠܡܶܨܪܶܝܢ. ܘܗܳܕܳܕ ܛܰܠܝܳܐ ܗܘܳܐ ܙܥܽܘܪܳܐ.
1Ki 11:18 ܘܩܳܡܘ ܡܶܢ ܡܶܕ݂ܝܰܢ ܘܥ̣ܰܠܘ ܠܦܰܪܰܢ. ܘܰܕ݂ܒܰܪܘ ܓܰܒܖ̈ܶܐ ܥܰܡܗܽܘܢ ܡܶܢ ܦܰܪܰܢ. ܘܥܰܠ̣ܘ ܠܡܶܨܪܶܝܢ. ܠܘܳܬ݂ ܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܝܰܗܒ ܠܶܗ ܒܰܝܬܳܐ ܘܠܰܚܡܳܐ. ܘܶܐܡܰܪ ܠܶܗ ܬܶܒ ܠܘܳܬ݂ܝ. ܘܰܐܪܥܳܐ ܝܰܗܒ ܠܶܗ.
1Ki 11:19 ܘܶܐܫܟܰܚ ܗܳܕܳܕ ܖ̈ܰܚܡܶܐ ܒܥܰܝܢܰܝ̈ ܦܶܪܥܽܘܢ. ܘܝܰܗܒ ܠܶܗ ܐܰܢ̱ܬܬ݂ܳܐ ܚܳܬ݂ܳܗ̇ ܕܰܐܢ̱ܬܬܶܗ. ܚܳܬ݂ܳܗ̇ ܕܬܰܚܦܺܝܣ ܪܰܒܬܳܐ.
1Ki 11:20 ܘܝܶܠܕܰܬ݂ ܠܶܗ ܚܳܬ݂ܳܗ̇ ܕܬܰܚܦܺܝܣ ܠܰܓܒܽܘܬ݂ ܒܪܶܗ. ܘܰܚܣܰܠܬܶܗ ܬܰܚܦܺܝܣ ܒܓܰܘ ܒܶܝܬ݂ ܦܶܪܥܽܘܢ. ܘܰܗܘܳܐ ܓܒܽܘܬ݂ ܒܶܝܬ݂ ܦܶܪܥܽܘܢ. ܒܰܝܢܳܬ݂ ܒܢܰܘ̈ܗܝ ܕܦܶܪܥܽܘܢ.
1Ki 11:21 ܘܗܳܕܳܕ ܫ̣ܡܰܥ ܒܡܶܨܪܶܝܢ ܕܰܫܟ݂ܶܒ ܕܰܘܺܝܕ݂ ܥܰܡ ܐܰܒܳܗܰܘ̈ܗܝ. ܘܰܕ݂ܡܺܝܬ݂ ܝܽܘܐܳܒ ܪܰܒ ܚܰܝܠܳܐ. ܘܗܳܕܳܕ ܐܶܡܰܪ ܠܦܶܪܥܽܘܢ. ܫܰܕܰܪܰܝܢܝ ܐܺܙܰܠ ܠܰܐܪܥܝ.
1Ki 11:22 ܐܳܡܰܪ ܠܶܗ ܦܶܪܥܽܘܢ. ܡܳܢܳܐ ܓܶܝܪ ܚܣܰܪܬ ܠܘܳܬ݂ܝ. ܕܗܳܐ ܒܳܥܶܐ ܐܰܢ̱ܬ ܕܬܺܐܙܰܠ ܠܳܟ݂ ܠܰܐܪܥܳܟ݂. ܐܳܡܰܪ ܠܶܗ. ܠܳܐ. ܐܶܠܳܐ ܡܫܰܕܳܪܽܘ ܫܰܕܰܪܰܝܢܝ.
1Ki 11:23 ܘܰܐܩܺܝܡ ܠܶܗ ܡܳܪܝܳܐ ܣܳܛܳܢܳܐ ܠܗܶܕ݂ܪܽܘܢ ܒܰܪ ܐܶܠܺܝܕܰܥ. ܕܰܥܪܰܩ ܡܶܢ ܠܘܳܬ݂ ܗܕܰܪܥܙܰܪ ܡܰܠܟܳܐ ܕܨܽܘܒܳܐ ܡܳܪܶܗ.
1Ki 11:24 ܘܰܟ݂ܢܰܫܘ ܥܠܰܘܗܝ ܓܰܒܖ̈ܶܐ. ܘܰܗܘܳܐ ܪܰܒ ܓܰܝܳܣ̈ܶܐ. ܘܟܰܕ݂ ܩܰܛܶܠ ܐܶܢܽܘܢ ܕܰܘܺܝܕ݂. ܐܶܙܰܠܘ ܠܕܰܪܡܣܽܘܩ ܘܺܝܬ݂ܶܒܘ ܒܳܗ̇. ܘܰܐܡܠܶܟ݂ ܗܶܕ݂ܪܽܘܢ ܒܕܰܪܡܣܽܘܩ.
1Ki 11:25 ܘܰܗܘܳܐ ܣܳܛܳܢܳܐ ܠܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܠܶܝܡܽܘܢ. ܥܰܠ ܒܺܝܫܬܳܐ ܕܰܥܒܰܕ݂. ܘܗܳܕܳܕ ܐܰܥܺܝܩ ܠܰܒܢܰܝ̈ ܝܺܣܪܳܐܶܝܠ. ܘܰܐܡܠܶܟ݂ ܥܰܠ ܐܰܕܽܘܡ.
1Ki 11:26 ܘܝܽܘܪܰܒܥܰܡ ܒܰܪ ܢܳܒܳܛ ܐܳܦܰܪܬ݂ܳܝܳܐ ܡܶܢ ܨܶܕ݂ܪܳܐ. ܘܰܫܡܳܗ̇ ܕܶܐܡܶܗ ܨܪܽܘܥܳܐ. ܐܰܢ̱ܬܬ݂ܳܐ ܐܰܪܡܰܠܬܳܐ. ܥܰܒܕܳܐ ܕܰܫܠܶܝܡܽܘܢ. ܘܰܐܪܺܝܡ ܐܺܝܕ݂ܳܐ ܥܰܠ ܡܰܠܟܳܐ ܫܠܶܝܡܽܘܢ.
1Ki 11:27 ܘܗܳܢܳܐ ܦܶܬ݂ܓ݂ܳܡܳܐ ܕܰܐܪܺܝܡ ܐܺܝܕ݂ܳܐ ܒܡܰܠܟܳܐ ܫܠܶܝܡܽܘܢ. ܟܰܕ݂ ܒܢܳܐ ܠܡܰܠܽܘ. ܘܣܰܟܰܪ ܬܽܘܪܥܬ݂ܳܐ ܕܰܩܪܺܝܬ݂ܶܗ ܕܕܰܘܺܝܕ݂.
1Ki 11:28 ܘܓܰܒܪܳܐ ܝܽܘܪܰܒܥܰܡ ܓܰܢ̱ܒܪ ܚܰܝܠܳܐ ܗܘܳܐ. ܘܰܚܙܳܝܗܝ ܡܰܠܟܳܐ ܫܠܶܝܡܽܘܢ ܠܛܰܠܝܳܐ ܕܓܰܢ̱ܒܳܪ ܚܰܝܠܰܐ ܗ̱ܘ. ܘܰܐܫܠܛܶܗ ܥܰܠ ܟܽܠܶܗ ܥܒܳܕ݂ܳܐ ܕܒܶܝܬ݂ ܝܰܘܣܶܦ.
1Ki 11:29 ܘܰܗܘܳܐ ܒܙܰܒܢܳܐ ܗܰܘ. ܘܝܽܘܪܰܒܥܰܡ ܢܦܰܩ ܡܶܢ ܐܽܘܪܺܫܠܶܡ. ܘܶܐܫܟܚܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ ܒܽܐܘܪܚܳܐ. ܘܰܐܚܝܳܐ ܡܟܰܣܰܝ ܗܘܳܐ ܒܰܠܒܽܘܫܳܐ ܚܰܕ݂ܬ݂ܳܐ. ܘܰܬܖ̈ܰܝܗܽܘܢ ܗܘܰܘ ܒܰܠܚܽܘܕ݂ ܒܚܰܩܠܳܐ.
1Ki 11:30 ܘܶܐܚܰܕ݂ ܐܰܚܺܝܳܐ ܒܰܠܒܽܘܫܳܐ ܚܰܕ݂ܬ݂ܳܐ ܕܰܥܠܰܘܗܝ. ܘܰܨܪܳܝܗܝ ܠܰܬܪܶܥܣܰܪ ܨܖ̈ܳܘܳܢ.
1Ki 11:31 ܘܶܐܡܰܪ ܠܝܽܘܪܰܒܥܰܡ. ܣܰܒ ܠܳܟ݂ ܥܶܣܪܳܐ ܨܖ̈ܳܘܳܢ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܨܳܪܶܐ ܐ̱ܢܳܐ ܡܰܠܟܽܘܬ݂ܳܐ ܡܶܢ ܐܺܝܕ݂ܶܗ ܕܰܫܠܶܝܡܽܘܢ. ܘܶܐܬܶܠ ܠܳܟ݂ ܥܶܣܪܳܐ ܫܰܒ̈ܛܺܝܢ.
1Ki 11:32 ܘܫܰܒܛܳܐ ܚܰܕ݂ ܢܶܗܘܶܐ ܠܶܗ ܡܶܛܽܠ ܕܰܘܺܝܕ݂ ܥܰܒܕܝ. ܡܶܛܽܠ ܐܽܘܪܺܫܠܶܡ ܩܪܺܝܬ݂ܳܐ ܕܰܨܒܺܝܬ݂ ܒܳܗ̇ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.
1Ki 11:33 ܥܰܠ ܕܫܰܒܩܰܢܝ ܘܰܣܓܶܕ݂ ܠܥܶܣܬܪܽܘܬ݂ ܐܰܠܳܗܬܳܐ ܕܨܰܝܕܢܳܝ̈ܶܐ. ܘܰܠܟ݂ܳܡܽܘܫ ܐܰ‌ܠܳܗܳܐ ܕܡܽܘܐܳܒܳܝ̈ܶܐ. ܘܰܠܡܰܠܟܽܘܡ ܐܰ‌ܠܳܗܳܐ ܕܰܒܢܰܝ̈ ܥܰܡܽܘܢ. ܘܠܳܐ ܗܰܠܶܟ݂ ܒܽܐܘܖ̈ܚܳܬ݂ܝ. ܘܠܳܐ ܥ̣ܒܰܕ݂ ܕܫܰܦܺܝܪ ܩܕ݂ܳܡܰܝ. ܘܠܳܐ ܢ̣ܛܰܪ ܩܝܳܡܰܝ̈ ܘܕ݂ܺܝܢܰܝ̈ ܐܰܝܟ݂ ܕܰܘܺܝܕ݂ ܐܰܒܽܘܗܝ.
1Ki 11:34 ܘܠܳܐ ܐܶܣܰܒ ܟܽܠܳܗ̇ ܡܰܠܟܽܘܬ݂ܳܐ ܡܶܢ ܐܺܝܕܰܘ̈ܗܝ. ܐܶܠܳܐ ܪܰܒܳܐ ܐܶܥܒܕ݂ܺܝܘܗܝ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܡܶܛܽܠ ܕܰܘܺܝܕ݂ ܥܰܒܕܝ ܕܰܓܒܺܝܬܶܗ. ܕܰܢܛܰܪ ܦܽܘܩܕܳܢܰܝ̈ ܘܰܩܝܳܡܰܝ̈.
1Ki 11:35 ܘܶܐܣܰܒ ܡܰܠܟܽܘܬ݂ܳܐ ܡܶܢ ܐܺܝܕܰܝ̈ ܒܪܶܗ. ܘܶܐܬܶܠ ܠܳܟ݂ ܥܶܣܪܳܐ ܫܰܒܛܺܝ̈ܢ.
1Ki 11:36 ܘܠܰܒܪܶܗ ܐܶܬܶܠ ܫܰܒܛܳܐ ܚܰܕ݂. ܡܶܛܽܠ ܕܢܶܗܘܶܐ ܫܪܳܓܳܐ ܠܥܰܒܕܝ ܕܰܘܺܝܕ݂ ܟܽܠܗܽܘܢ ܝܰܘ̈ܡܳܬ݂ܳܐ ܩܕ݂ܳܡܰܝ. ܒܽܐܘܪܺܫܠܶܡ ܩܪܺܝܬ݂ܳܐ ܕܰܓܒܺܝܬ݂ ܠܺܝ ܠܰܡܣܳܡ ܫܶܡܝ ܬܰܡܳܢ.
1Ki 11:37 ܘܠܳܟ݂ ܐܶܬܶܠ. ܘܬܰܡܠܶܟ݂ ܐܰܝܟ݂ ܕܨܳܒܝܳܐ ܢܰܦܫܳܟ݂. ܘܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.
1Ki 11:38 ܘܶܐܢ ܬܶܫܡܰܥ ܟܽܠ ܕܦܰܩܶܕܬܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܝ. ܘܬܶܥܒܶܕ݂ ܕܫܰܦܺܝܪ ܩܕ݂ܳܡܰܝ. ܘܬܶܛܰܪ ܩܝܳܡܰܝ̈ ܘܦܽܘܩܕܳܢܰܝ̈. ܐܰܝܟ݂ ܕܰܥܒܰܕ݂ ܕܰܘܺܝܕ݂ ܥܰܒܕܝ. ܐܶܗܘܶܐ ܥܰܡܳܟ݂. ܘܶܐܒܢܶܐ ܠܳܟ݂ ܒܰܝܬܳܐ ܡܗܰܝܡܢܳܐ. ܐܰܝܟ݂ ܕܰܒܢܺܝܬ݂ ܠܕܰܘܺܝܕ݂ ܥܰܒܕܝ ܘܶܐܬܶܠ ܠܳܟ݂ ܠܺܝܣܪܳܐܶܝܠ.
1Ki 11:39 ܘܶܐܡܰܟܶܟ݂ ܙܰܪܥܶܗ ܕܕܰܘܺܝܕ݂ ܡܶܛܽܠ ܗܳܕ݂ܶܐ. ܒܪܰܡ ܠܳܐ ܟܽܠܗܽܘܢ ܝܰܘ̈ܡܳܬ݂ܳܐ.
1Ki 11:40 ܘܰܒܥܳܐ ܫܠܶܝܡܽܘܢ ܠܡܶܩܛܠܶܗ ܠܝܽܘܪܰܒܥܰܡ. ܘܩܳܡ ܝܽܘܪܰܒܥܰܡ ܘܰܥܪܰܩ ܠܡܶܨܪܶܝܢ. ܠܘܳܬ݂ ܫܺܝܫܳܩ ܡܰܠܟܳܐ ܕܡܶܨܪܶܝܢ. ܘܰܗܘܳܐ ܒܡܶܨܪܶܝܢ ܥܕܰܡܳܐ ܕܡܺܝܬ݂ ܫܠܶܝܡܽܘܢ.
1Ki 11:41 ܘܫܰܪܟܳܐ ܕܦܰܬ݂ܓܳܡܰܘ̈ܗܝ ܕܰܫܠܶܝܡܽܘܢ ܘܟܽܠ ܡܶܕܶܡ ܕܰܥܒܰܕ݂ ܘܚܶܟ݂ܡܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܦܶܬܓܳܡܰܘ̈ܗܝ ܕܰܫܠܶܝܡܽܘܢ.
1Ki 11:42 ܘܝܰܘ̈ܡܳܬ݂ܳܐ ܕܰܐܡܠܶܟ݂ ܫܠܶܝܡܽܘܢ ܒܽܐܘܪܺܫܠܶܡ ܥܰܠ ܟܽܠܶܗ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ.
1Ki 11:43 ܘܰܫܟ݂ܶܒ ܫܠܶܝܡܽܘܢ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܪܚܰܒܥܰܡ ܒܪܶܗ ܒܳܬܪܶܗ.
1Ki 12:1 ܘܶܐܙܰܠ ܪܚܰܒܥܰܡ ܠܰܫܟܺܝܡ. ܡܶܛܽܠ ܕܠܰܫܟܺܝܡ ܐܶܬ݂ܰܘ ܟܽܠܶܗ ܝܺܣܪܳܐܶܝܠ ܠܡܰܡܠܳܟ݂ܽܘܬܶܗ.
1Ki 12:2 ܘܟܰܕ݂ ܫ̣ܡܰܥ ܝܽܘܪܰܒܥܰܡ ܒܰܪ ܢܳܒܳܛ. ܘܗܽܘ ܥܕ݂ܰܟܺܝܠ ܒܡܶܨܪܶܝܢ ܗܘܳܐ. ܕܰܥܪܰܩ ܡܶܢ ܩܕ݂ܳܡ ܡܰܠܟܳܐ ܫܠܶܝܡܽܘܢ. ܘܺܝܬ݂ܶܒ ܝܽܘܪܰܒܥܰܡ ܒܡܶܨܪܶܝܢ.
1Ki 12:3 ܘܫܰܕܰܪܘ ܘܰܩܪܰܐܗܝ. ܘܶܐܬ݂ܳܐ ܝܽܘܪܰܒܥܰܡ ܘܟܽܠܶܗ ܥܰܡܳܐ ܕܺܝܣܪܳܐܶܝܠ. ܘܶܐܡܰܪܘ ܠܰܪܚܰܒܥܰܡ.
1Ki 12:4 ܐܰܒܽܘܟ݂ ܐܰܩܫܺܝ ܢܺܝܪܰܢ. ܐܰܢ̱ܬ ܗܳܫܳܐ ܐܰܩܶܠ ܡܶܢ ܫܽܘܥܒܳܕ݂ܶܗ ܕܰܐܒܽܘܟ݂ ܩܰܫܝܳܐ. ܘܡܶܢ ܢܺܝܪܶܗ ܬܰܩܺܝܦܳܐ ܕܣܳܡ ܥܠܰܝܢ ܘܢܶܦܠܚܳܟ݂.
1Ki 12:5 ܘܶܐܡܰܪ ܠܗܽܘܢ. ܙܶܠܘ. ܘܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܬܰܘ ܠܘܳܬ݂ܝ. ܘܶܐܙܰܠܘ ܟܽܠܶܗ ܥܰܡܳܐ.
1Ki 12:6 ܘܶܐܬ݂ܡܰܠܰܟ݂ ܡܰܠܟܳܐ ܪܚܰܒܥܰܡ ܒܣܳܒ̈ܶܐ ܕܩܳܝܡܺܝܢ ܗܘܰܘ ܩܕ݂ܳܡ ܐܰܒܽܘܗܝ ܟܰܕ݂ ܚܰܝ ܗܘܳܐ. ܘܶܐܡܰܪ ܠܗܽܘܢ. ܐܰܝܟܰܢܳܐ ܡܳܠܟܺܝܢ ܐ̱ܢܬܽܘܢ ܠܺܝ ܕܰܐܬ݂ܺܝܒܺܝܘܗܝ ܠܥܰܡܳܐ ܦܶܬ݂ܓ݂ܳܡܳܐ.
1Ki 12:7 ܘܶܐܡܰܪܘ ܠܶܗ. ܐܶܢ ܝܰܘܡܳܢܳܐ ܬܶܗܘܶܐ ܥܰܒܕܳܐ ܠܥܰܡܳܐ ܗܳܢܳܐ ܘܬܶܦܠܽܘܚ ܐܶܢܽܘܢ. ܘܬܶܥܢܶܐ ܐܶܢܽܘܢ. ܘܬܺܐܡܰܪ ܠܗܽܘܢ ܡܶܠܺܝ̈ܢ ܛܳܒ̈ܳܢ. ܢܶܗܘܽܘܢ ܠܳܟ݂ ܥܰܒܕ̈ܶܐ ܟܽܠܗܽܘܢ ܝܰܘ̈ܡܳܬ݂ܳܐ.
1Ki 12:8 ܘܰܫܒܰܩ ܡܶܠܟܳܐ ܕܣܳܒ̈ܶܐ ܕܡܰܠܟܽܘܗܝ. ܘܶܐܬ݂ܡܰܠܰܟ݂ ܒܰܛܠܳܝ̈ܶܐ ܕܰܪܒܰܘ ܥܰܡܶܗ. ܕܩܳܝܡܺܝܢ ܩܕܳܡܰܘܗܝ.
1Ki 12:9 ܘܶܐܡܰܪ ܠܗܽܘܢ. ܡܳܢܳܐ ܡܳܠܟܺܝܢ ܐ̱ܢܬܽܘܢ ܕܶܐܬܶܠ ܠܥܰܡܳܐ ܦܶܬ݂ܓ݂ܳܡܳܐ. ܕܳܐܡܪܺܝܢ ܠܺܝ ܕܰܐܩܶܠ ܡܶܢ ܢܺܝܪܳܐ ܕܣܳܡ ܥܠܰܝܢ ܐܰܒܽܘܟ݂. ܘܢܶܦܠܚܳܟ݂.
1Ki 12:10 ܘܶܐܡܰܪܘ ܠܶܗ ܛܠܳܝ̈ܶܐ ܕܰܪܒܰܘ ܥܰܡܶܗ. ܗܳܟܰܢܳܐ ܐܶܡܰܪ ܠܥܰܡܳܐ. ܕܶܐܡܰܪ ܠܳܟ݂. ܕܰܐܒܽܘܟ݂ ܐܰܩܫܺܝ ܢܺܝܪܰܢ. ܐܰܢ̱ܬ ܐܰܩܶܠ ܥܠܰܝܢ ܐܶܡܰܪ ܠܗܽܘܢ. ܚܶܨܪܝ ܥܰܒܝܳܐ ܗ̱ܝ ܡܶܢ ܟܪܳܬܶܗ ܕܳܐܒܝ.
1Ki 12:11 ܐܳܒܝ ܐܰܥܫܶܢ ܥܠܰܝܟܽܘܢ ܢܺܝܪܳܐ ܥܰܫܺܝܢܳܐ. ܐܶܢܳܐ ܐܰܘܣܶܦ ܥܰܠ ܢܺܝܪܟܽܘܢ. ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܘܶܐܢܳܐ ܐܶܪܕܶܝܟܽܘܢ ܒܡܳܖ̈ܰܓܢܶܐ.
1Ki 12:12 ܘܶܐܬ݂ܳܐ ܝܽܘܪܰܒܥܰܡ ܘܟܽܠܶܗ ܝܺܣܪܳܐܶܝܠ ܠܘܳܬ݂ ܪܚܰܒܥܰܡ ܒܝܰܘܡܳܐ ܬܠܺܝܬܳܝܳܐ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܰܠܟܳܐ ܕܬ݂ܰܘ ܠܘܳܬ݂ܝ ܒܝܰܘܡܳܐ ܬܠܺܝܬܳܝܳܐ.
1Ki 12:13 ܘܰܥܢܳܐ ܡܰܠܟܳܐ ܠܥܰܡܳܐ ܩܰܫܝܳܐܺܝܬ݂. ܘܰܫܒܰܩ ܡܶܠܟܳܐ ܕܣܳܒ̈ܶܐ ܕܡܰܠܟܽܘܗܝ.
1Ki 12:14 ܘܶܐܡܰܪ ܠܗܽܘܢ ܐܰܝܟ݂ ܡܶܠܟܳܐ ܕܰܛܠܳܝ̈ܶܐ. ܐܳܒܝ ܐܰܥܫܶܢ ܢܺܝܪܟܽܘܢ. ܐܶܢܳܐ ܐܰܘܣܶܦ ܥܰܠ ܢܺܝܪܟܽܘܢ. ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܘܶܐܢܳܐ ܐܶܪܕܶܝܟܽܘܢ ܒܡܳܖ̈ܰܓܢܶܐ.
1Ki 12:15 ܘܠܳܐ ܫ̣ܡܰܥ ܡܰܠܟܳܐ ܡܶܢ ܥܰܡܳܐ. ܡܶܛܽܠ ܕܰܗܘܳܬ݂ ܡܓܰܪܝܳܢܽܘܬ݂ܳܐ ܡܶܢ ܩܕ݂ܳܡ ܡܳܪܝܳܐ. ܡܶܛܽܠ ܕܰܢܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ ܥܰܠ ܝܽܘܪܰܒܥܰܡ ܒܰܪ ܢܳܒܳܛ.
1Ki 12:16 ܘܰܚܙܳܐ ܟܽܠܶܗ ܝܺܣܪܳܐܶܝܠ ܕܠܳܐ ܫܳܡܰܥ ܠܗܽܘܢ ܡܰܠܟܳܐ. ܘܰܐܬ݂ܺܝܒܘ ܥܰܡܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܶܐܡܰܪܘ ܠܶܗ. ܠܳܐ ܦܳܠܓܽܘܬ݂ܳܐ ܐܺܝܬ݂ ܠܰܢ ܥܰܡ ܕܰܘܺܝܕ݂. ܐܳܦܠܳܐ ܝܳܪܬܽܘܬ݂ܳܐ ܥܰܡ ܒܪܶܗ ܕܺܐܝܫܰܝ. ܠܡܰܫܟܢܰܝ̈ܟ ܝܺܣܪܳܐܶܝܠ. ܡܶܟܺܝܠ ܚܙܺܝ ܒܰܝܬܳܟ݂ ܕܰܘܺܝܕ݂. ܘܶܐܙܰܠܘ ܒܢܰܝ̈ ܝܺܣܪܳܐܶܝܠ ܟܽܠ ܐ̱ܢܳܫ ܠܰܩܪܺܝܬ݂ܶܗ.
1Ki 12:17 ܘܰܒܢܰܝ̈ ܝܺܣܪܳܐܶܝܠ ܝܳܬ݂ܒܺܝܢ ܒܩܽܘܖ̈ܺܝܗܽܘܢ. ܘܺܝܗܽܘܕܳܐ ܐܰܡܠܶܟ݂ ܥܠܰܝܗܽܘܢ ܠܰܪܚܰܒܥܰܡ ܒܰܪ ܫܠܶܝܡܽܘܢ.
1Ki 12:18 ܘܫܰܕܰܪ ܡܰܠܟܳܐ ܪܚܰܒܥܰܡ ܠܘܳܬ݂ ܟܽܠܶܗ ܝܺܣܪܳܐܶܝܠ. ܠܰܐܕ݂ܽܘܢܺܝܪܳܡ ܕܥܰܠ ܡܰܕܰܐܬ݂ܳܐ. ܘܪܰܓܡܽܘܗܝ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܟܺܐܦ̈ܶܐ ܘܡܺܝܬ݂. ܘܡܰܠܟܳܐ ܪܚܰܒܥܰܡ ܐܶܬ݂ܥܰܫܰܢ ܕܢܶܣܰܩ ܒܡܰܪܟܰܒܬ݂ܳܐ. ܘܢܶܥܪܽܘܩ ܠܽܐܘܪܺܫܠܶܡ.
1Ki 12:19 ܘܰܡܪܰܕ݂ܘ ܕܒܶܝܬ݂ ܝܺܣܪܳܐܶܝܠ ܥܰܠ ܕܒܶܝܬ݂ ܕܰܘܺܝܕ݂. ܥܕܰܡܳܐ ܠܝܰܘܡܳܢܳܐ.
1Ki 12:20 ܘܟܰܕ݂ ܫ̣ܡܰܥܘ ܟܽܠܶܗ ܝܺܣܪܳܐܶܝܠ. ܕܰܗܦܰܟ݂ ܝܽܘܪܰܒܥܰܡ. ܫܰܕܰܪ ܘܰܩܪܰܐܗܝ ܠܰܟܢܽܘܫܬܳܐ. ܘܰܐܡܠܟ݂ܽܘܗܝ ܥܰܠ ܟܽܠܶܗ ܝܺܣܪܳܐܶܝܠ. ܘܠܳܐ ܗܘܳܐ ܒܳܬܰܪ ܕܒܶܝܬ݂ ܕܰܘܺܝܕ݂. ܐܶܠܳܐ ܐܶܢ ܫܰܒܛܳܐ ܕܺܝܗܽܘܕ݂ܳܐ ܒܰܠܚܽܘܕܰܝܗܽܘܢ.
1Ki 12:21 ܘܶܐܬ݂ܳܐ ܪܚܰܒܥܰܡ ܠܽܐܘܪܺܫܠܶܡ. ܘܰܟ݂ܢܰܫܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܫܰܒܛܳܐ ܕܒܶܝܬ݂ ܒܶܢܝܳܡܶܝܢ. ܡܳܐܐ ܘܰܬ݂ܡܳܢܺܝܢ ܐܰܠܦܺܝ̈ܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܠܡܶܬ݂ܟܰܬܳܫܽܘ ܥܰܡ ܕܒܶܝܬ݂ ܝܺܣܪܳܐܶܝܠ. ܠܡܰܗܦܳܟ݂ܽܘ ܡܰܠܟܽܘܬ݂ܳܐ ܠܰܪܚܰܒܥܰܡ ܒܰܪ ܫܠܶܝܡܽܘܢ.
1Ki 12:22 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܡܰܥܝܳܐ ܢܒܺܝܶܗ ܕܰܐ‌ܠܳܗܳܐ ܠܡܺܐܡܰܪ.
1Ki 12:23 ܐܶܡܰܪ ܠܰܪܚܰܒܥܰܡ ܒܰܪ ܫܠܶܝܡܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܰܠܟܽܠܶܗ ܒܶܝܬ݂ ܝܺܗܽܘܕܳܐ ܘܒܶܢܝܳܡܶܝܢ. ܘܰܠܫܰܪܟܶܗ ܕܥܰܡܳܐ ܠܡܺܐܡܰܪ.
1Ki 12:24 ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܣܩܽܘܢ. ܘܠܳܐ ܬܶܬ݂ܟܰܬܫܽܘܢ ܥܰܡ ܐܰܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ. ܗܦܽܘܟ݂ܘ ܐ̱ܢܳܫ ܠܒܰܝܬܶܗ. ܡܶܛܽܠ ܕܡܶܢ ܩܕ݂ܳܡܰܝ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܰܫܡܰܥܘ ܦܶܬ݂ܓܳܡܶܗ ܕܡܳܪܝܳܐ. ܘܰܗܦܰܟ݂ܘ ܠܡܺܐܙܰܠ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ.
1Ki 12:25 ܘܰܒܢܳܐ ܝܽܘܪܰܒܥܰܡ ܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ. ܘܺܝܬܶܒ ܒܳܗ̇. ܘܰܢܦܰܩ ܡܶܢ ܬܰܡܳܢ. ܘܰܒܢܳܐ ܠܰܦܢܽܘܐܶܝܠ.
1Ki 12:26 ܘܶܐܡܰܪ ܝܽܘܪܰܒܥܰܡ ܒܠܶܒܶܗ. ܡܶܟܺܝܠ ܗܳܦܟܳܐ ܠܳܗ̇ ܡܰܠܟܽܘܬ݂ܳܐ ܠܒܶܝܬ݂ ܕܰܘܺܝܕ݂.
1Ki 12:27 ܐܶܢ ܣܳܠܶܩ ܥܰܡܳܐ ܗܳܢܳܐ ܠܡܶܥܒܰܕ݂ ܕܶܒܚܬ݂ܳܐ ܒܒܰܝܬܶܗ ܕܡܳܪܝܳܐ ܒܽܐܘܪܺܫܠܶܡ. ܡܶܬ݂ܦܢܶܐ ܠܶܒܶܗ ܕܥܰܡܳܐ ܗܳܢܳܐ ܥܰܠ ܪܚܰܒܥܰܡ ܡܳܪܗܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܩܳܛܠܺܝܢ ܠܺܝ. ܘܗܳܦܟܺܝܢ ܠܘܳܬ݂ ܪܚܰܒܥܰܡ ܡܰܠܟܳܐ ܕܺܝܗܽܘܕ݂ܳܐ.
1Ki 12:28 ܘܶܐܬ݂ܡܰܠܰܟ݂ ܡܰܠܟܳܐ. ܘܰܥܒܰܕ݂ ܬܪܶܝܢ ܥܶܓ̈ܠܶܐ ܕܕܰܗܒܳܐ. ܘܶܐܡܰܪ ܠܟܽܠܶܗ ܝܺܣܪܳܐܶܝܠ. ܣܰܓܺܝ ܗܽܘ ܠܟܽܘܢ ܠܡܶܣܰܩ ܠܽܐܘܪܺܫܠܶܡ. ܘܶܐܡܰܪ. ܗܳܐ ܐܰܠܳܗܰܝ̈ܟ ܝܺܣܪܳܐܶܝܠ. ܕܰܐܣܩܽܘܟ݂ ܡܶܢ ܐܰܪܥܳܐ ܕܡܶܨܪܶܝܢ.
1Ki 12:29 ܘܣܳܡ ܚܰܕ݂ ܒܒܶܝܬ݂ ܐܺܝܠ. ܘܚܰܕ݂ ܣܳܡ ܒܕ݂ܳܢ.
1Ki 12:30 ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܳܗܳܐ. ܘܶܐܙܰܠܘ ܥܰܡܳܐ ܩܕ݂ܳܡ ܚܰܕ݂ ܥܕܰܡܳܐ ܠܕ݂ܳܢ.
1Ki 12:31 ܘܰܥܒܰܕ݂ ܒܶܝܬ݂ ܥܠܰܘ̈ܳܬ݂ܳܐ. ܘܰܥܒܰܕ݂ ܟܽܘܡܖ̈ܶܐ ܡܶܢ ܥܰܡܳܐ. ܐܰܝܠܶܝܢ ܕܠܳܐ ܗܘܰܘ ܡܶܢ ܒܢܰܝ̈ ܠܶܘܺܝ.
1Ki 12:32 ܘܰܥܒܰܕ݂ ܝܽܘܪܰܒܥܰܡ ܚܰܓܳܐ ܒܝܰܪܚܳܐ ܬܡܺܝܢܳܝܳܐ. ܒܟܶܣܐܳܐ ܒܶܗ ܒܝܰܪܚܳܐ. ܐܰܝܟ݂ ܚܰܓܳܐ ܕܒܺܝܗܽܘܕܳܐ. ܘܰܣܠܶܩ ܥܰܠ ܡܰܕ݂ܒܚܳܐ. ܘܗܳܟܰܢܳܐ ܥ̣ܒܰܕ݂ ܐܳܦ ܒܒܶܝܬ݂ ܐܺܝܠ. ܠܰܡܕܰܒܳܚܽܘ ܠܥܶܓ̈ܠܶܐ ܕܰܥ̣ܒܰܕ݂. ܘܰܐܩܺܝܡ ܒܒܶܝܬ݂ ܐܺܝܠ ܟܽܘܡܖ̈ܶܐ ܕܰܥـܠܰܘ̈ܳܬ݂ܳܐ ܕܰܥܒܰܕ݂.
1Ki 12:33 ܘܰܣܠܶܩ ܥܰܠ ܡܰܕ݂ܒܚܳܐ ܕܰܥܒܰܕ݂ ܒܒܶܝܬ݂ ܐܺܝܠ. ܒܟܶܣܐܳܐ ܒܶܗ ܒܝܰܪܚܳܐ ܬܡܺܝܢܳܝܳܐ. ܒܝܰܪܚܳܐ ܕܰܒܕ݂ܳܐ ܡܶܢ ܠܶܒܶܗ. ܘܰܥ̣ܒܰܕ݂ ܚܰܓܳܐ ܠܰܒܢܰܝ̈ ܝܺܣܪܳܐܶܝܠ. ܘܰܣܠܶܩ ܥܰܠ ܡܰܕ݂ܒܚܳܐ ܠܰܡܣܳܡ ܒܶܣ̈ܡܶܐ.
1Ki 13:1 ܘܗܳܐ ܢܒܺܝܳܐ ܕܰܐ‌ܠܳܗܳܐ ܐܶܬ݂ܳܐ ܡܶܢ ܝܺܗܽܘܕܳܐ. ܒܦܶܬ݂ܓܳܡܶܗ ܕܡܳܪܝܳܐ ܠܒܶܝܬ݂ ܐܺܝܠ. ܘܝܽܘܪܰܒܥܰܡ ܩܳܐܶܡ ܗܘܳܐ ܥܰܠ ܡܰܕ݂ܒܚܳܐ ܠܰܡܣܳܡ ܒܶܣ̈ܡܶܐ.
1Ki 13:2 ܘܰܩܪܳܐ ܥܰܠ ܡܰܕ݂ܒܚܳܐ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ. ܡܰܕ݂ܒܚܳܐ ܡܰܕ݂ܒܚܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܒܪܳܐ ܡܶܬ݂ܺܝܠܶܕ݂ ܠܒܶܝܬ݂ ܕܰܘܺܝܕ݂. ܝܽܘܫܺܝܳܐ ܫܡܶܗ. ܘܰܢܕܰܒܰܚ ܥܠܰܝܟ ܟܽܘܡܖ̈ܶܐ ܕܰܥ̈ܠܰܘܳܬ݂ܳܐ ܕܣܳܝܡܺܝܢ ܥܠܰܝܟ ܒܶܣ̈ܡܶܐ. ܘܓܰܖ̈ܡܶܐ ܕܐ̱ܢܳܫ̈ܳܐ ܢܰܘܩܶܕ݂ ܥܠܰܝܟ.
1Ki 13:3 ܘܝܰܗܒ ܒܝܰܘܡܳܐ ܗܰܘ ܐܳܬ݂ܳܐ ܘܶܐܡܰܪ. ܗܳܕ݂ܶܐ ܐܳܬܳܐ ܕܡܳܪܝܳܐ ܫܰܕܪܰܢܝ. ܗܳܐ ܡܰܕ݂ܒܚܳܐ ܡܶܨܛܪܶܐ. ܘܡܶܬ݂ܐܫܶܕ݂ ܩܶܛܡܳܐ ܕܰܥܠܰܘܗܝ.
1Ki 13:4 ܘܟܰܕ݂ ܫ̣ܡܰܥ ܡܰܠܟܳܐ ܡܶܠܰܘ̈ܗܝ ܕܰܢܒܺܝܶܗ ܕܰܐ‌ܠܳܗܳܐ. ܕܰܩ̣ܪܳܐ ܥܰܠ ܡܰܕ݂ܒܚܳܐ ܕܰܒܒܶܝܬ݂ ܐܺܝܠ. ܐܰܘܫܶܛ ܡܰܠܟܳܐ ܐܺܝܕ݂ܶܗ ܡܶܢ ܡܰܕ݂ܒܚܳܐ. ܘܶܐܡܰܪ ܐܽܘܚܕܽܘܗܝ. ܘܝܶܒܫܰܬ݂ ܐܺܝܕ݂ܶܗ ܕܰܐܘܫܶܛ ܥܠܰܘܗܝ. ܘܠܳܐ ܐܶܫܟܰܚ ܕܢܰܗܦܟ݂ܺܝܗ̇ ܠܘܳܬ݂ܶܗ.
1Ki 13:5 ܘܡܰܕ݂ܒܚܳܐ ܐܶܨܛܪܺܝ. ܘܶܐܬ݂ܐܫܶܕ݂ ܩܶܛܡܳܐ ܕܰܥܠܰܘܗܝ. ܐܰܝܟ݂ ܐܳܬ݂ܳܐ ܕܝܰܗܒ ܢܒܺܝܶܗ ܕܰܐ‌ܠܳܗܳܐ ܒܦܶܬ݂ܓܳܡܶܗ ܕܡܳܪܝܳܐ.
1Ki 13:6 ܘܰܥܢܳܐ ܡܰܠܟܳܐ ܘܶܐܡܰܪ ܠܰܢܒܺܝܶܗ ܕܰܐ‌ܠܳܗܳܐ. ܨܰܠܳܐ ܥܠܰܝ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܒܥܺܝ ܥܠܰܝ ܕܬܶܗܦܽܘܟ݂ ܐܺܝܕ݂ܝ ܠܘܳܬ݂ܝ. ܘܨܰܠܺܝ ܢܒܺܝܶܗ ܕܰܐ‌ܠܳܗܳܐ ܩܕ݂ܳܡ ܡܳܪܝܳܐ. ܘܗܶܦܟܰܬ݂ ܐܺܝܕ݂ܶܗ ܕܡܰܠܟܳܐ ܠܘܳܬ݂ܶܗ. ܘܰܗܘܳܬ݂ ܐܰܝܟ݂ ܕܡܶܢ ܩܕ݂ܺܝܡ.
1Ki 13:7 ܘܶܐܡܰܪ ܡܰܠܟܳܐ ܠܰܢܒܺܝܶܗ ܕܰܐ‌ܠܳܗܳܐ. ܬܳܐ ܥܰܡܝ ܠܒܰܝܬܳܐ ܘܰܠܥܰܣ. ܘܶܐܬܶܠ ܠܳܟ݂ ܡܰܘܗܰܒܬܳܐ.
1Ki 13:8 ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܐܶܢ ܬܶܬܶܠ ܠܺܝ ܦܶܠܓܶܗ ܕܒܰܝܬܳܟ݂. ܠܳܐ ܐܶܥܽܘܠ ܥܰܡܳܟ݂ ܠܒܰܝܬܳܐ. ܘܠܳܐ ܐܶܟ݂ܽܘܠ ܠܰܚܡܳܐ. ܘܠܳܐ ܐܶܫܬܶܐ ܡܰܝ̈ܳܐ.
1Ki 13:9 ܡܶܛܽܠ ܕܗܳܟܰܢܳܐ ܦܰܩܕܰܢܝ ܒܦܶܬ݂ܓ݂ܳܡܳܐ ܡܳܪܝܳܐ ܘܶܐܡܰܪ ܠܺܝ. ܠܳܐ ܬܶܐܟ݂ܽܘܠ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܘܠܳܐ ܬܶܗܦܽܘܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.
1Ki 13:10 ܘܶܐܙܰܠ ܠܶܗ ܒܽܐܘܪܚܳܐ ܐ̱ܚܪܺܬ݂ܳܐ. ܘܠܳܐ ܗܦܰܟ݂ ܒܽܐܘܪܚܳܐ ܕܶܐܬܳܐ ܒܳܗ̇. ܠܒܶܝܬ݂ ܐܺܝܠ.
1Ki 13:11 ܘܰܢܒܺܝܳܐ ܚܰܕ݂ ܣܳܒܳܐ ܝܳܬ݂ܶܒ ܗܘܳܐ ܒܒܶܝܬ݂ ܐܺܝܠ. ܘܶܐܬ݂ܰܘ ܒܢܰܘ̈ܗܝ ܘܶܐܫܬܰܥܺܝܘ ܠܶܗ ܟܽܠ ܥܒܳܕ݂ܳܐ ܕܰܥܒܰܕ݂ ܢܒܺܝܶܗ ܕܰܐ‌ܠܳܗܳܐ ܒܝܰܘܡܳܐ ܗܰܘ ܒܒܶܝܬ݂ ܐܺܝܠ. ܘܦܶܬ݂ܓ݂ܳܡܳܐ ܕܶܐܡܰܪ ܠܡܰܠܟܳܐ. ܐܶܫܬܰܥܺܝܘ ܒܢܰܘ̈ܗܝ ܠܰܐܒܽܘܗܽܘܢ.
1Ki 13:12 ܘܶܐܡܰܪ ܠܗܽܘܢ ܐܰܒܽܘܗܽܘܢ. ܒܰܐܝܕܳܐ ܐܽܘܪܚܳܐ ܐܶܙܰܠ. ܘܚܰܘܶܝܘܗܝ ܒܢܰܘ̈ܗܝ ܐܽܘܪܚܳܐ ܕܶܐܙܰܠ ܒܳܗ̇ ܢܒܺܝܶܗ ܕܰܐ‌ܠܳܗܳܐ ܕܶܐܬܳܐ ܡܶܢ ܝܺܗܽܘܕܳܐ.
1Ki 13:13 ܘܶܐܡܰܪ ܠܰܒܢܰܘ̈ܗܝ. ܐܰܪܡܰܘ ܠܺܝ ܥܰܠ ܚܡܳܪܳܐ. ܘܰܐܪܡܺܝܘ ܠܶܗ ܥܰܠ ܚܡܳܪܳܐ. ܘܰܪܟܶܒ ܥܠܰܘܗܝ.
1Ki 13:14 ܘܶܐܙܰܠ ܒܳܬܰܪ ܢܒܺܝܶܗ ܕܰܐ‌ܠܳܗܳܐ. ܘܶܐܫܟܚܶܗ ܟܰܕ݂ ܝܳܬ݂ܶܒ ܬܚܶܝܬ݂ ܒܶܛܡܬ݂ܳܐ. ܘܶܐܡܰܪ ܠܶܗ. ܐܰܢ̱ܬ ܗܽܘ ܢܒܺܝܶܗ ܕܰܐ‌ܠܳܗܳܐ ܕܶܐܬܰܝܬ ܡܶܢ ܝܺܗܽܘܕܳܐ. ܐܳܡܰܪ ܠܶܗ. ܐܶܢܳܐ ܗܽܘ.
1Ki 13:15 ܐܳܡܰܪ ܠܶܗ. ܬܳܐ ܥܰܡܝ ܠܒܰܝܬܳܐ. ܘܰܐܟ݂ܽܘܠ ܠܰܚܡܳܐ.
1Ki 13:16 ܘܶܐܡܰܪ ܠܶܗ. ܠܳܐ ܡܶܫܟܰܚ ܐ̱ܢܳܐ ܕܶܐܗܦܽܘܟ݂ ܥܰܡܳܟ݂. ܘܺܐܬܶܐ ܠܒܰܝܬܳܟ݂. ܘܠܳܐ ܐܶܟܽܘܠ ܥܰܡܳܟ݂ ܠܰܚܡܳܐ. ܘܠܳܐ ܐܶܫܬܶܐ ܡܰܝ̈ܳܐ ܒܰܐܬܪܳܐ ܗܳܢܳܐ.
1Ki 13:17 ܡܶܛܽܠ ܕܗܳܟܰܢܳܐ ܐܶܬ݂ܶܐܡܰܪ ܠܺܝ ܒܦܶܬ݂ܓܳܡܶܗ ܕܡܳܪܝܳܐ. ܠܳܐ ܬܶܐܟ݂ܽܘܠ ܬܰܡܳܢ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܘܠܳܐ ܬܶܗܦܽܘܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.
1Ki 13:18 ܘܶܐܡܰܪ ܠܶܗ. ܐܳܦ ܐܶܢܳܐ ܢܒܺܝܳܐ ܐ̱ܢܳܐ ܐܰܟ݂ܘܳܬܳܟ݂. ܘܡܰܠܰܐܟ݂ܳܐ ܐܶܡܰܪ ܠܺܝ ܒܦܶܬ݂ܓܳܡܶܗ ܕܡܳܪܝܳܐ. ܕܰܐܗܦܟܳܝܗܝ ܥܰܡܳܟ݂ ܠܒܰܝܬܳܐ. ܢܶܐܟܽܘܠ ܠܰܚܡܳܐ ܘܢܶܫܬܶܐ ܡܰܝ̈ܳܐ. ܘܟܰܕܶܒ ܒܶܗ.
1Ki 13:19 ܘܰܗܦܰܟ݂ ܥܰܡܶܗ. ܘܶܐܟܰܠ ܠܰܚܡܳܐ ܒܒܰܝܬܶܗ. ܘܶܐܫܬܺܝ ܡܰܝ̈ܳܐ.
1Ki 13:20 ܘܟܰܕ݂ ܗܶܢܽܘܢ ܝܳܬ݂ܒܺܝܢ ܥܰܠ ܦܳܬܽܘܪܳܐ. ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܢܒܺܝܳܐ ܕܰܐܗܦܟܶܗ.
1Ki 13:21 ܘܰܩܪܳܐ ܠܰܢܒܺܝܶܗ ܕܰܐ‌ܠܳܗܳܐ ܕܶܐܬܳܐ ܡܢ ܝܺܗܽܘܕܳܐ. ܘܗܳܟܰܢܳܐ ܐܶܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܡܰܪܡܰܪܬ ܡܠܰܬ݂ ܦܽܘܡܶܗ ܕܡܳܪܝܳܐ. ܘܠܳܐ ܢܛܰܪܬ ܦܽܘܩܕܳܢܳܐ ܕܦܰܩܕܳܟ݂ ܡܳܪܝܳܐ ܐܰܠܳܗܳܟ݂.
1Ki 13:22 ܘܰܗܦܰܟ݂ܬ ܘܶܐܟܰܠܬ ܠܰܚܡܳܐ. ܘܶܐܫܬܺܝܬ ܡܰܝ̈ܳܐ. ܒܰܐܬܪܳܐ ܕܶܐܡܰܪ ܠܳܟ݂ ܠܳܐ ܬܶܐܟ݂ܽܘܠ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܡܶܛܽܠ ܗܳܢܳܐ ܠܳܐ ܬܶܥܽܘܠ ܫܠܰܕܳܟ݂ ܠܩܰܒܪܳܐ ܕܰܐܒܳܗܰܝ̈ܟ.
1Ki 13:23 ܘܡܶܢ ܒܳܬܰܪ ܕܶܐܟܰܠܘ ܠܰܚܡܳܐ. ܘܡܶܢ ܒܳܬܰܪ ܕܶܐܫܬܺܝܘ ܡܰܝ̈ܳܐ. ܐܰܪܡܺܝܘ ܠܶܗ ܥܰܠ ܚܡܳܪܳܐ ܠܰܢܒܺܝܶܗ ܕܰܐ‌ܠܳܗܳܐ.
1Ki 13:24 ܘܰܗܦܰܟ݂ ܘܶܐܙܰܠ ܘܶܐܫܟܚܶܗ ܐܰܪܝܳܐ ܒܽܐܘܪܚܳܐ ܘܩܰܛܠܶܗ ܘܰܗܘܳܬ݂ ܫܠܰܕܶܗ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܩܳܐܶܡ ܥܰܠ ܓܰܒܳܗ̇. ܘܰܐܪܝܳܐ ܩܳܐܶܡ ܥܰܠ ܓܶܢ̱ܒ ܫܠܰܕܳܐ.
1Ki 13:25 ܘܗܳܐ ܐ̱ܢܳܫ̈ܳܐ ܥܳܒܪܺܝܢ ܘܰܚܙܰܘ ܫܠܰܕܳܐ ܟܰܕ݂ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܩܳܐܶܡ ܥܰܠ ܓܰܒܳܗ̇. ܘܰܐܪܝܳܐ ܩܳܐܶܡ ܥܰܠ ܓܶܢ̱ܒ ܫܠܰܕܳܐ. ܘܶܐܬ݂ܰܘ ܘܶܐܡܰܪܘ ܒܰܩܪܺܝܬ݂ܳܐ ܕܰܢܒܺܝܳܐ ܣܳܒܳܐ ܝܳܬ݂ܶܒ ܒܳܗ̇.
1Ki 13:26 ܘܰܫܡܰܥ ܢܒܺܝܳܐ ܕܰܐܗܦܟܶܗ ܡܶܢ ܐܽܘܪܚܳܐ. ܘܶܐܡܰܪ ܢܒܺܝܶܗ ܗܽܘ ܕܰܐ‌ܠܳܗܳܐ. ܥܰܠ ܕܫܰܚܠܶܦ ܡܶܠܰܬ݂ ܦܽܘܡܶܗ ܕܡܳܪܝܳܐ. ܝܰܗܒܶܗ ܡܳܪܝܳܐ ܠܰܐܪܝܳܐ. ܘܬܰܒܪܶܗ ܘܩܰܛܠܶܗ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܠܶܗ.
1Ki 13:27 ܘܶܐܡܰܪ ܠܰܒܢܰܘ̈ܗܝ. ܐܰܪܡܰܘ ܠܺܝ ܥܰܠ ܚܡܳܪܳܐ. ܘܰܐܪܡܺܝܘ ܠܶܗ.
1Ki 13:28 ܘܶܐܙܰܠ ܘܶܐܫܟܰܚ ܫܠܰܕܳܐ ܟܰܕ݂ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܘܰܐܪܝܳܐ ܩܳܝܡܺܝܢ ܥܰܠ ܓܶܢ̱ܒ ܫܠܰܕܳܐ. ܠܳܐ ܐܶܟܰܠ ܐܰܪܝܳܐ ܠܫܰܠܕܳܐ. ܘܠܳܐ ܬܒܰܪ ܠܰܚܡܳܪܳܐ.
1Ki 13:29 ܘܰܫܩܰܠ ܢܒܺܝܳܐ ܠܰܫܠܰܕܳܐ ܕܰܢܒܺܝܳܐ ܕܰܐ‌ܠܳܗܳܐ. ܘܣܳܡܳܗ̇ ܥܰܠ ܚܡܳܪܳܐ. ܘܰܐܝܬܝܳܗ̇ ܠܰܩܪܺܝܬ݂ܳܐ ܕܗܽܘ ܗܰܘ ܢܒܺܝܳܐ ܣܳܒܳܐ ܝܳܬ݂ܶܒ ܒܳܗ̇. ܠܡܰܪܩܳܕ݂ܽܘ ܥܠܰܘܗܝ ܘܰܠܡܶܩܒܪܶܗ.
1Ki 13:30 ܘܣܳܡ ܫܠܰܕܶܗ ܒܩܰܒܪܳܐ. ܘܰܐܪܩܶܕ݂ ܥܠܰܘܗܝ. ܘܶܐܡܰܪ. ܘܳܝ ܐܳܚܝ. ܘܳܝ ܐܳܚܝ.
1Ki 13:31 ܘܡܶܢ ܒܳܬܰܪ ܕܩܰܒܪܽܘܗܝ. ܐܶܡܰܪ ܠܰܒܢܰܘ̈ܗܝ. ܡܳܐ ܕܡܺܝܬܶܬ݂. ܩܽܘܒܪܽܘܢܝ ܒܩܰܒܪܳܐ ܕܰܢܒܺܝܶܗ ܕܰܐ‌ܠܳܗܳܐ ܩܒܺܝܪ ܒܶܗ. ܘܥܰܠ ܓܶܢ̱ܒ ܓܰܖ̈ܡܰܘܗܝ ܣܺܝܡܘ ܓܰܖ̈ܡܰܝ.
1Ki 13:32 ܡܶܛܽܠ ܕܡܶܗܘܳܐ ܢܶܗܘܶܐ ܦܶܬ݂ܓ݂ܳܡܳܐ ܕܰܩ̣ܪܳܐ ܒܦܶܬ݂ܓܳܡܶܗ ܕܡܳܪܝܳܐ ܥܰܠ ܡܰܕ݂ܒܚܳܐ ܕܒܶܝܬ݂ ܐܺܝܠ. ܘܥܰܠ ܟܽܠܗܽܘܢ ܒ̈ܳܬܶܐ ܕܰܥ̈ܠܰܘܳܬ݂ܳܐ ܕܰܒܟܰܖ̈ܟܶܐ ܕܫܳܡܪܺܝܢ.
1Ki 13:33 ܘܒܳܬܰܪ ܦܶܬ݂ܓ݂ܳܡܳܐ ܗܳܢܳܐ. ܠܳܐ ܗܦܰܟ݂ ܝܽܘܪܰܒܥܰܡ ܡܶܢ ܐܽܘܪܚܶܗ ܒܺܝܫܬܳܐ. ܘܰܗܦܰܟ݂ ܬܽܘܒ ܘܰܥܒܰܕ݂ ܡܶܢ ܥܰܡܳܐ ܟܽܘܡܖ̈ܶܐ ܕܰܥ̈ܠܰܘܳܬ݂ܳܐ. ܡܰܢ ܕܰܨܒܳܐ ܕܢܶܗܘܶܐ ܟܽܘܡܪܳܐ. ܩܰܪܶܒ ܩܽܘܪܒܳܢܳܐ. ܘܰܗܘܳܐ ܟܽܘܡܪܳܐ ܠܰܥܠܳܬ݂ܳܐ.
1Ki 13:34 ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܳܗܳܐ ܠܒܶܝܬ݂ ܝܽܘܪܰܒܥܰܡ. ܠܡܶܥܩܰܪ ܘܰܠܡܰܘܒܳܕ݂ܽܘ ܡܶܢ ܐܰܦܰܝ̈ ܐܰܪܥܳܐ.
1Ki 14:1 ܒܶܗ ܒܙܰܒܢܳܐ ܗܰܘ. ܐܶܬ݂ܟܪܰܗ ܐܰܒܺܝܳܐ ܒܪܶܗ ܕܝܽܘܪܰܒܥܰܡ.
1Ki 14:2 ܘܶܐܡܰܪ ܝܽܘܪܰܒܥܰܡ ܠܰܐܢ̱ܬܬܶܗ. ܩܽܘܡܝ ܐܶܫܬܰܓܢܳܝ. ܘܠܳܐ ܢܶܕܥܽܘܢ ܕܰܐܢ̱ܬܝ ܗܺܝ ܐܰܢ̱ܬܬܶܗ ܕܝܽܘܪܰܒܥܰܡ ܘܙܶܠܝ ܠܶܟ݂ܝ ܠܫܺܝܠܽܘ ܗܳܐ ܐܺܝܬ݂ ܬܰܡܳܢ ܐܰܚܺܝܳܐ ܢܒܺܝܳܐ. ܕܗܽܘ ܐܶܡܰܪ ܠܺܝ ܕܰܐܡܠܶܟ݂ ܥܰܠ ܥܰܡܳܐ ܗܳܢܳܐ.
1Ki 14:3 ܘܣܰܒܝ ܒܺܐܝܕܰܝ̈ܟܝ ܥܣܰܪ ܕܠܰܚܡܳܐ. ܘܰܟ݂ܣܳܢ̈ܶܐ. ܘܒܰܓܒܽܘܓܳܐ ܕܕܶܒܫܳܐ. ܘܙܶܠܝ ܠܘܳܬ݂ܶܗ. ܘܗܽܘ ܡܚܰܘܶܐ ܠܶܟ݂ܝ ܡܳܢܳܐ ܗܳܘܶܐ ܠܶܗ ܠܛܰܠܝܳܐ.
1Ki 14:4 ܘܥܶܒܕܰܬ݂ ܗܳܟܰܢܳܐ ܐܰܢ̱ܬܬܶܗ ܕܝܽܘܪܰܒܥܰܡ. ܘܩܳܡܰܬ݂ ܘܶܐܙܰܠ̱ܬ݂ ܠܫܺܝܠܽܘ. ܘܥܶܠܰܬ݂ ܠܒܶܝܬ݂ ܐܰܚܺܝܳܐ. ܘܰܐܚܺܝܳܐ ܠܳܐ ܡܶܫܟܰܚ ܗܘܳܐ ܕܢܶܚܙܶܐ ܡܶܕܶܡ. ܡܶܛܽܠ ܕܺܝܩܰܖ̈ܝ ܥܰܝܢܰܘ̈ܗܝ ܡܶܢ ܣܰܝܒܽܘܬܶܗ.
1Ki 14:5 ܘܡܳܪܝܳܐ ܐܶܡܰܪ ܠܰܐܚܺܝܳܐ. ܗܳܐ ܐܰܢ̱ܬܬ݂ܶܗ ܕܝܽܘܪܰܒܥܰܡ ܐܳܬ݂ܝܳܐ ܠܘܳܬ݂ܳܟ݂. ܠܡܶܫܐܰܠ ܡܶܢܳܟ݂ ܡܶܠܬ݂ܳܐ ܥܰܠ ܒܪܳܗ̇ ܕܰܟ݂ܪܺܝܗ. ܗܳܟܰܢܳܐ ܘܗܳܟܰܢܳܐ ܐܶܡܰܪ ܠܳܗ̇. ܡܳܐ ܕܥܳܐܠܳܐ. ܗܳܐ ܡܶܫܬܰܓܢܝܳܐ.
1Ki 14:6 ܘܟܰܕ݂ ܫ̣ܡܰܥ ܐܰܚܺܝܳܐ ܩܳܠ ܖ̈ܶܓܠܶܝܗ̇ ܕܥܳܐܠܳܐ ܒܬܰܪܥܳܐ. ܐܶܡܰܪ ܠܳܗ̇. ܥܽܘܠܝ ܐܰܢ̱ܬܬܶܗ ܕܝܽܘܪܰܒܥܰܡ. ܠܡܳܢܳܐ ܡܶܫܬܰܓܢܝܳܐ ܐܰܢ̱ܬܝ. ܘܶܐܢܳܐ ܫܠܺܝܚ ܐ̱ܢܳܐ ܥܠܰܝܟܝ ܩܰܫ̈ܝܳܬ݂ܳܐ.
1Ki 14:7 ܙܶܠܝ ܐܶܡܰܪܝ ܠܝܽܘܪܰܒܥܰܡ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܪܺܝܡܬܳܟ݂ ܡܶܢ ܥܰܡܳܐ. ܘܰܥܒܰܕܬܳܟ݂ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.
1Ki 14:8 ܘܰܨܪܺܝܬ݂ ܡܰܠܟܽܘܬ݂ܳܐ ܡܶܢ ܕܒܶܝܬ݂ ܕܰܘܺܝܕ݂. ܘܝܰܗܒܬܳܗ̇ ܠܳܟ݂. ܘܠܳܐ ܗܘܰܝܬ ܐܰܝܟ݂ ܕܰܘܺܝܕ݂ ܥܰܒܕܝ. ܕܰܢܛܰܪ ܦܽܘܩܕܳܢܰܝ̈. ܘܗܰܠܶܟ݂ ܒܳܬܰܪܝ ܒܟܽܠܶܗ ܠܶܒܶܗ. ܠܡܶܥܒܰܕ݂ ܕܫܰܦܺܝܪ ܩܕ݂ܳܡܰܝ.
1Ki 14:9 ܘܰܐܢ̱ܬ ܐܰܒܐܶܫܬ ܠܡܶܥܒܰܕ݂ ܡܶܢ ܟܽܠ ܕܰܗܘܰܘ ܩܕܳܡܰܝܟ. ܘܶܐܙܰܠܬ ܘܰܥܒܰܕܬ ܠܳܟ݂ ܐܰܠܳܗ̈ܶܐ ܢܣܺܝ̈ܟܶܐ ܠܡܰܪܓܳܙܽܘܬܰܢܝ. ܘܠܺܝ ܫܕܰܝܬ ܠܒܶܣܬܰܪ ܓܽܘܫܡܳܟ݂.
1Ki 14:10 ܡܶܛܽܠ ܗܳܢܳܐ ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܒܶܝܬ݂ ܝܽܘܪܰܒܥܰܡ. ܘܰܐܘܒܶܕ݂ ܠܝܽܘܪܰܒܥܰܡ ܟܽܠ ܕܬ݂ܳܐܶܢ ܒܶܐܣܬ݂ܳܐ. ܘܕ݂ܳܐܣܰܪ ܘܫܳܪܶܐ ܒܺܝܣܪܳܐܶܝܠ ܘܶܐܒܰܥܰܪ ܒܳܬܰܪ ܒܶܝܬ݂ ܝܽܘܪܰܒܥܰܡ. ܐܰܝܟ݂ ܕܡܶܬ݂ܒܰܥܖ̈ܳܢ ܓܽܘ̈ܦܢܰܝ ܟܰܪܡܳܐ ܡܳܐ ܕܰܓܡܰܪ ܩܛܳܦܳܐ.
1Ki 14:11 ܕܰܢܡܽܘܬ݂ ܠܝܽܘܪܰܒܥܰܡ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ. ܡܶܛܽܠ ܕܡܳܪܝܳܐ ܡܰܠܶܠ.
1Ki 14:12 ܘܰܐܢ̱ܬܝ ܩܽܘܡܝ ܘܙܶܠܝ ܠܒܰܝܬܶܟ݂ܝ. ܘܡܳܐ ܕܥ̣ܰܠ̈ܝ ܖ̈ܶܓܠܰܝܟܝ ܠܰܩܪܺܝܬ݂ܳܐ. ܢܡܽܘܬ݂ ܛܰܠܝܳܐ.
1Ki 14:13 ܘܢܰܪܩܕ݂ܽܘܢ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܢܶܩܒܪܽܘܢܶܗ. ܡܶܛܽܠ ܕܗܳܢܳܐ ܒܰܠܚܽܘܕ݂ܰܘܗܝ ܢܶܥܽܘܠ ܠܝܽܘܪܰܒܥܰܡ ܠܩܰܒܪܳܐ. ܚܠܳܦ ܕܶܐܫܬܟܰܚ ܒܶܗ ܦܶܬ݂ܓ݂ܳܡܳܐ ܛܳܒܳܐ. ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܒܰܝܬܶܗ ܕܝܽܘܪܰܒܥܰܡ.
1Ki 14:14 ܘܰܢܩܺܝܡ ܠܶܗ ܡܳܪܝܳܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܢܰܘܒܶܕ݂ ܠܰܕ݂ܒܶܝܬ݂ ܝܽܘܪܰܒܥܰܡ ܡܶܢ ܝܰܘܡܳܢܳܐ. ܘܡܳܢܳܐ ܡܶܟܺܝܠ.
1Ki 14:15 ܘܢܶܡܚܶܐ ܡܳܪܝܳܐ ܠܺܝܣܪܳܐܶܝܠ. ܐܰܝܟ݂ ܕܢܳܐܶܕ݂ ܩܰܢܝܳܐ ܒܪܽܘܚܳܐ. ܘܢܶܥܩܪܺܝܘܗܝ ܠܺܝܣܪܳܐܶܝܠ ܡܶܢ ܐܰܪܥܳܐ ܛܳܒܬ݂ܳܐ. ܕܝܰܗܒ ܠܰܐܒܳܗܰܝ̈ܗܽܘܢ. ܘܢܶܕ݂ܪܶܐ ܐܶܢܽܘܢ ܒܥܳܒܳܪ ܢܰܗܪܳܐ. ܚܠܳܦ ܕܰܥܒܰܕ݂ܘ ܠܗܽܘܢ ܕܶܚ̈ܠܳܬ݂ܳܐ. ܘܡܰܪܓܙܺܝܢ ܠܡܳܪܝܳܐ.
1Ki 14:16 ܘܢܰܫܠܡܺܝܘܗܝ ܠܺܝܣܪܳܐܶܝܠ. ܡܶܛܽܠ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܚܛܳܐ ܘܰܐܚܛܺܝ ܠܺܝܣܪܳܐܶܝܠ.
1Ki 14:17 ܘܩܳܡܰܬ݂ ܐܰܢ̱ܬܬܶܗ ܕܝܽܘܪܰܒܥܰܡ. ܘܶܐܙܰܠ̱ܬ ܘܥܶܠܰܬ݂ ܠܬܰܪܨܳܐ. ܗܺܝ ܥܳܐܠܳܐ ܒܬܰܪܥܳܐ ܕܒܰܝܬܳܗ̇. ܘܛܰܠܝܳܐ ܡܺܝܬ݂.
1Ki 14:18 ܘܰܐܪܩܶܕ݂ܘ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܩܰܒܪܽܘܗܝ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ.
1Ki 14:19 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܰܒܥܰܡ ܘܕܶܐܬ݂ܟܰܬܰܫ ܘܕܰܐܡܠܶܟ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 14:20 ܘܝܰܘ̈ܡܳܬ݂ܳܐ ܕܰܐܡܠܶܟ݂ ܝܽܘܪܰܒܥܰܡ ܥܰܠ ܝܺܣܪܳܐܶܝܠ. ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܘܰܫܟܶܒ ܝܽܘܪܰܒܥܰܡ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܢܳܕ݂ܳܒ ܒܪܶܗ ܒܳܬܪܶܗ.
1Ki 14:21 ܘܰܪܚܰܒܥܰܡ ܒܰܪ ܫܠܶܝܡܽܘܢ ܐܰܡܠܶܟ݂ ܥܰܠ ܝܺܗܽܘܕܳܐ. ܒܰܪ ܐܰܪܒܥܺܝܢ ܗܘܳܐ ܘܰܚܕ݂ܳܐ ܫܢܺܝ̈ܢ ܪܚܰܒܥܰܡ ܟܰܕ݂ ܐܰܡܠܶܟ݂. ܘܰܫܒܰܥܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܩܪܺܝܬ݂ܳܐ. ܕܰܓܒܳܐ ܡܳܪܝܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܰܡܣܳܡ ܫܡܶܗ ܬܰܡܳܢ ܘܰܫܡܳܐ ܕܶܐܡܶܗ ܢܰܥܡܳܐ ܥܰܡܽܘܢܳܝܬܳܐ.
1Ki 14:22 ܘܰܥ̣ܒܰܕ݂ ܝܺܗܽܘܕܳܐ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܛܢܽܘܗܝ ܒܟܽܠ ܡܶܕܶܡ ܕܰܥܒܰܕ݂ܘ ܐܰܒܳܗܰܝ̈ܗܽܘܢ. ܘܒܰܚܛܳܗܰܝ̈ܗܽܘܢ ܕܰܚܛܰܘ.
1Ki 14:23 ܘܰܒܢܰܘ ܠܗܽܘܢ ܐܳܦ ܗܶܢܽܘܢ ܥܠܰܘ̈ܳܬ݂ܳܐ ܘܩܳܝ̈ܡܳܬ݂ܳܐ ܘܕܶܚ̈ܠܳܬ݂ܳܐ. ܥܰܠ ܟܽܠ ܪܳܡܬ݂ܳܐ ܕܪܳܡܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.
1Ki 14:24 ܘܳܐܦ ܙܳܢܝܽܘܬ݂ܳܐ ܗܘܳܬ݂ ܒܰܐܪܥܳܐ. ܘܰܥ̣ܒܰܕ݂ܘ ܐܰܝܟ݂ ܟܽܠܳܗ̇ ܛܰܢܦܽܘܬ݂ܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
1Ki 14:25 ܘܰܗܘܳܐ ܒܫܰܢ̱ܬܳܐ ܚܡܺܝܫܳܝܬܳܐ ܕܡܰܠܟܳܐ ܪܚܰܒܥܰܡ. ܣܠܶܩ ܫܺܝܫܰܩ ܡܰܠܟܳܐ ܕܡܶܨܪܶܝܢ ܥܰܠ ܐܽܘܪܺܫܠܶܡ.
1Ki 14:26 ܘܰܢܣܰܒ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܒܶܝܬ݂ ܡܰܠܟܳܐ. ܘܰܢܣܰܒ ܟܽܠܗܶܝܢ ܣܰܟܖ̈ܶܐ ܕܕܰܗܒܳܐ ܕܰܥ̣ܒܰܕ݂ ܫܠܶܝܡܽܘܢ.
1Ki 14:27 ܘܰܥ̣ܒܰܕ݂ ܡܰܠܟܳܐ ܪܚܰܒܥܰܡ ܚܠܳܦܰܝܗܶܝܢ ܣܰܟܖ̈ܶܐ ܕܰܢܚܳܫܳܐ. ܘܰܐܫܠܶܡ ܐܶܢܶܝܢ ܒܺܐܝܕ݂ܳܐ ܕܪܰܘܖ̈ܒܳܢܶܐ ܘܰܕ݂ܖ̈ܰܗܳܛܶܐ ܕܢܳܛܪܺܝܢ ܒܬܰܪܥܳܐ ܕܒܶܝܬ݂ ܡܰܠܟܳܐ.
1Ki 14:28 ܘܰܒܙܰܒܢܳܐ ܕܥܳܐܶܠ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܫܳܩܠܺܝܢ ܠܗܶܝܢ ܖ̈ܰܗܳܛܶܐ. ܘܡܰܝܬܶܝܢ ܠܗܶܝܢ ܠܒܶܝܬ݂ ܖ̈ܰܗܳܛܶܐ.
1Ki 14:29 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܪܚܰܒܥܰܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
1Ki 14:30 ܘܰܩܪܳܒܳܐ ܗܘܳܐ ܒܶܝܬ݂ ܪܚܰܒܥܰܡ ܠܒܶܝܬ݂ ܝܽܘܪܰܒܥܰܡ ܟܽܠܗܽܘܢ ܝܰܘ̈ܡܳܬ݂ܳܐ.
1Ki 14:31 ܘܰܫܟ݂ܶܒ ܪܚܰܒܥܰܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܰܒܺܝܳܐ ܒܪܶܗ ܒܳܬܪܶܗ.
1Ki 15:1 ܘܒܰܫܢܰܬ݂ ܬܡܳܢܰܥܶܣܖ̈ܶܐ ܕܡܰܠܟܳܐ ܝܽܘܪܰܒܥܰܡ ܒܰܪ ܢܳܒܳܛ. ܐܰܡܠܶܟ݂ ܐܰܒܺܝܳܐ ܥܰܠ ܝܺܗܽܘܕܳܐ ܬܠܳܬ݂ ܫܢܺܝ̈ܢ. ܒܽܐܘܪܺܫܠܶܡ.
1Ki 15:2 ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܥܒܶܕ݂ ܫܳܠܽܘܡ.
1Ki 15:3 ܘܗܰܠܶܟ݂ ܒܟܽܠܗܽܘܢ ܚܛܳܗܰܘ̈ܗܝ ܕܰܐܒܽܘܗܝ ܕܰܥܒܰܕ݂ ܩܕܳܡܰܘܗܝ. ܘܠܳܐ ܗܘܳܐ ܠܶܒܶܗ ܫܠܶܡ ܥܰܡ ܡܳܪܝܳܐ ܐܰܠܳܗܶܗ. ܐܰܝܟ݂ ܠܶܒܳܐ ܕܕܰܘܺܝܕ݂ ܐܰܒܽܘܗܝ.
1Ki 15:4 ܘܡܶܛܽܠ ܕܰܘܺܝܕ݂ ܐܰܒܽܘܗܝ. ܝܰܗܒ ܠܶܗ ܡܳܪܝܳܐ ܐܰ‌ܠܳܗܳܐ ܫܪܳܓܳܐ ܒܽܐܘܪܺܫܠܶܡ ܕܰܢܩܺܝܡ ܒܪܶܗ ܒܳܬܪܶܗ. ܘܰܢܩܺܝܡܺܝܘܗܝ ܒܽܐܘܪܺܫܠܶܡ.
1Ki 15:5 ܡܶܛܽܠ ܕܰܥܒܰܕ݂ ܕܰܘܺܝܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܠܳܐ ܣܛܳܐ ܡܶܢ ܟܽܠ ܡܶܕܶܡ ܕܦܰܩܕܶܗ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܒܰܠܚܽܘܕ݂ ܐܶܠܳܐ ܐܶܢ ܒܰܨܒܽܘܬ݂ܳܐ ܕܽܐܘܪܺܝܳܐ ܚܺܝܬܳܝܳܐ.
1Ki 15:6 ܘܰܩܪܳܒܳܐ ܗܘܳܬ݂ ܒܶܝܬ݂ ܐܰܒܺܝܳܐ ܒܰܪ ܪܚܰܒܥܰܡ. ܘܒܶܝܬ݂ ܝܽܘܪܰܒܥܰܡ ܟܽܠ ܝܰܘ̈ܡܰܝ ܚܰܝܰܝ̈ܗܽܘܢ.
1Ki 15:7 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܒܺܝܳܐ. ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
1Ki 15:8 ܘܰܫܟܶܒ ܐܰܒܺܝܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܣܳܐ ܒܪܶܗ ܒܳܬܪܶܗ.
1Ki 15:9 ܘܒܰܫܢܰܬ݂ ܥܶܣܪܺܝܢ ܠܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ.
1Ki 15:10 ܘܰܐܪܒܥܺܝܢ ܘܰܚܕ݂ܳܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܥܒܶܕ݂ ܫܳܠܽܘܡ.
1Ki 15:11 ܘܰܥܒܰܕ݂ ܐܳܣܳܐ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ.
1Ki 15:12 ܘܰܐܥܒܰܪ ܙܰܢܳܝ̈ܶܐ ܡܶܢ ܐܰܪܥܳܐ. ܘܰܐܥܒܰܪ ܟܽܠܗܽܘܢ ܦܬܰܟ݂ܖ̈ܶܐ ܕܰܥ̣ܒܰܕ݂ܘ ܐܰܒܳܗܰܘ̈ܗܝ.
1Ki 15:13 ܘܳܐܦ ܠܡܰܥܟܳܐ ܐܶܡܶܗ ܐܰܥܒܪܳܗ̇ ܡܶܢ ܪܰܒܽܘܬ݂ܳܗ̇. ܥܰܠ ܕܥܳܒܕ݂ܳܐ ܗܘܳܬ݂ ܥܺܐܕ݂ܳܐ ܠܕܶܚܠܬ݂ܳܗ̇. ܘܦܰܣܩܳܗ̇ ܐܳܣܳܐ ܠܰܦܬܰܟ݂ܪܬ݂ܳܗ̇. ܘܰܐܘܩܕ݂ܳܗ̇ ܒܢܰܚܠܳܐ ܕܩܶܕܪܽܘܢ.
1Ki 15:14 ܘܰܥ̈ܠܰܘܳܬ݂ܳܐ ܠܳܐ ܐܰܥܒܰܪ. ܒܪܰܡ ܠܶܒܶܗ ܕܳܐܣܳܐ ܫܠܶܡ ܗܘܳܐ ܥܰܡ ܡܳܪܝܳܐ ܐܰܠܳܗܶܗ ܟܽܠܗܽܘܢ ܝܰܘ̈ܡܳܬ݂ܶܗ.
1Ki 15:15 ܘܰܐܝܬܺܝ ܩܽܘܕܫܳܐ ܕܰܐܒܳܗܰܘ̈ܗܝ ܘܩܽܘܕ݂ܫܰܘ̈ܗܝ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ.
1Ki 15:16 ܘܰܩܪܳܒܳܐ ܗܘܳܐ ܒܶܝܬ݂ ܐܳܣܳܐ ܠܒܶܝܬ݂ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬܗܽܘܢ.
1Ki 15:17 ܗܳܝܕܶܝܢ ܣܠܶܩ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܥܰܠ ܝܺܗܽܘܕܳܐ. ܘܰܒܢܳܐ ܠܪܳܡܬ݂ܳܐ. ܘܠܳܐ ܫܒܰܩ ܕܢܳܦܶܩ ܘܰܕ݂ܥܳܐܶܠ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ.
1Ki 15:18 ܘܰܢܣܰܒ ܐܳܣܳܐ ܟܽܠܶܗ ܟܶܣܦܳܐ ܘܕܰܗܒܳܐ ܕܶܐܫܬܚܰܪ ܒܒܰܝܬܶܗ ܕܡܳܪܝܳܐ. ܘܰܒܓܰܙܳܐ ܕܒܶܝܬ݂ ܡܰܠܟܳܐ. ܘܝܰܗܒ ܒܺܐܝܕ݂ܳܐ ܕܥܰܒܕܰܘ̈ܗܝ. ܘܫܰܕܰܪ ܐܶܢܽܘܢ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܠܘܳܬ݂ ܒܰܪ ܗܳܕܳܕ ܒܰܪ ܛܒܰܪ ܐܰܡܽܘܢ. ܒܰܪ ܚܶܙܝܽܘܢ ܡܰܠܟܳܐ ܕܰܐܕܽܘܡ. ܕܝܳܬ݂ܶܒ ܒܕܰܪܡܣܽܘܩ ܠܡܺܐܡܰܪ.
1Ki 15:19 ܩܝܳܡܳܐ ܒܰܝ̈ܢܰܝ ܘܠܳܟ݂ ܘܒܶܝܬ݂ ܐܳܒܝ ܠܰܐܒܽܘܟ݂. ܗܳܐ ܫܰܕܪܶܬ݂ ܠܳܟ݂ ܫܽܘܚܕܳܐ ܟܶܣܦܳܐ ܘܕܰܗܒܳܐ ܙܶܠ ܒܰܛܶܠ ܩܝܳܡܳܟ݂ ܕܥܰܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܘܢܶܫܩܽܘܠ ܡܶܢܝ.
1Ki 15:20 ܘܰܫܡܰܥ ܒܰܪ ܗܳܕܳܕ݂ ܡܶܢ ܐܳܣܳܐ. ܘܫܰܕܰܪ ܠܖ̈ܰܒܰܝ ܚܰܝ̈ܠܶܐ ܕܺܝܠܶܗ ܥܰܠ ܩܽܘܖ̈ܝܳܐ ܕܺܝܣܪܳܐܶܝܠ. ܘܰܚܪܰܒ ܠܥܺܝܽܘܢ ܘܰܠܕ݂ܳܢ. ܘܠܰܐܒܶܠ ܒܶܝܬ݂ ܡܰܥܟܳܐ. ܘܰܠܟܽܠܗܶܝܢ ܩܽܘܖ̈ܝܳܐ ܕܰܒܟܽܠܳܗ̇ ܐܰܪܥܳܐ ܕܢܰܦܬܳܠܺܝ.
1Ki 15:21 ܘܟܰܕ݂ ܫ̣ܡܰܥ ܒܰܥܫܳܐ. ܦܳܫ ܡܶܢ ܕܢܶܒܢܶܝܗ̇ ܠܪܳܡܬ݂ܳܐ. ܘܺܝܬ݂ܶܒ ܒܬܰܪܨܳܐ.
1Ki 15:22 ܘܡܰܠܟܳܐ ܐܳܣܳܐ ܐܰܫܡܰܥ ܠܟܽܠܶܗ ܝܺܗܽܘܕܳܐ ܘܠܰܝܬ ܕܰܚܣܺܝܟ݂. ܘܰܫܩܰܠܘ ܟܺܐܦ̈ܶܐ ܕܪܳܡܬ݂ܳܐ. ܘܩܰܝ̈ܣܶܐ ܕܰܒܢܳܐ ܒܰܥܫܳܐ. ܘܰܒܢܳܐ ܒܗܽܘܢ ܡܰܠܟܳܐ ܐܳܣܳܐ ܠܰܓܒܰܥ ܕܒܶܢܝܳܡܶܝܢ ܘܰܠܡܰܨܦܝܳܐ.
1Ki 15:23 ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܣܳܐ ܘܟܽܠܳܗ̇ ܓܰܢ̱ܒܳܪܽܘܬܶܗ ܘܟܽܠ ܡܶܕܶܡ ܕܰܥܒܰܕ݂. ܘܩܽܘܖ̈ܝܳܐ ܕܰܒܢܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ. ܘܰܒܙܰܒܢܳܐ ܕܣܰܝܒܽܘܬܶܗ ܕܳܐܣܳܐ. ܐܶܬ݂ܟܪܰܗ ܡܶܢ ܖ̈ܶܓܠܰܘܗܝ.
1Ki 15:24 ܘܰܫܟܶܒ ܐܳܣܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܝܽܘܫܳܦܳܛ ܒܪܶܗ ܒܳܬܪܶܗ.
1Ki 15:25 ܘܢܳܕ݂ܳܒ ܒܰܪ ܝܽܘܪܰܒܥܰܡ ܐܰܡܠܶܟ݂ ܥܰܠ ܝܺܣܪܳܐܶܝܠ. ܒܰܫܢܰܬ݂ ܬܰܪܬܶܝܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܥܰܠ ܝܺܣܪܳܐܶܝܠ ܬܰܪܬܶܝܢ ܫܢܺܝ̈ܢ.
1Ki 15:26 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܪܚܳܐ ܕܰܐܒܽܘܗܝ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.
1Ki 15:27 ܘܰܡܪܰܕ݂ ܥܠܰܘܗܝ ܒܰܥܫܳܐ ܒܰܪ ܐܰܚܺܝܳܐ ܡܶܢ ܒܶܝܬ݂ ܐܺܝܣܳܟܳܪ. ܘܩܰܛܠܶܗ ܒܓܳܬ݂ ܕܰܦܠܶܫܬܳܝ̈ܶܐ. ܘܢܳܕ݂ܳܒ ܘܟܽܠܶܗ ܝܺܣܪܳܐܶܝܠ ܟܪܺܝܟ݂ܺܝܢ ܥܰܠ ܓܳܬ݂.
1Ki 15:28 ܘܩܰܛܠܶܗ ܒܰܥܫܳܐ. ܒܰܫܢܰܬ݂ ܬܠܳܬ݂ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܒܳܬܪܶܗ.
1Ki 15:29 ܘܟܰܕ݂ ܐܰܡܠܶܟ݂. ܡܚܳܐ ܠܟܽܠܶܗ ܒܶܝܬ݂ ܝܽܘܪܰܒܥܰܡ. ܘܠܳܐ ܫܒܰܩ ܟܽܠ ܢܶܫܡܳܐ ܠܒܶܝܬ݂ ܝܽܘܪܰܒܥܰܡ. ܥܕܰܡܳܐ ܕܰܐܘܒܕ݂ܳܗ̇. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ.
1Ki 15:30 ܥܰܠ ܝܽܘܪܰܒܥܰܡ ܒܰܪ ܢܳܒܳܛ. ܘܥܰܠ ܚܛܳܗܰܘ̈ܗܝ ܕܰܚܛܳܐ ܘܰܐܚܛܺܝ ܠܺܝܣܪܳܐܶܝܠ. ܒܪܽܘܓܙܳܐ ܪܰܒܳܐ ܕܰܐܪܓܶܙ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
1Ki 15:31 ܘܫܰܪܟܳܐ ܕܦܶܬܓܳܡܰܘ̈ܗܝ ܕܢܳܕ݂ܳܒ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 15:32 ܘܰܩܪܳܒܳܐ ܗܘܳܐ ܒܶܝܬ݂ ܒܰܥܫܳܐ ܘܒܶܝܬ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܟܽܠܗܽܘܢ ܝܰܘ̈ܡܳܬܗܽܘܢ.
1Ki 15:33 ܘܒܰܫܢܰܬ݂ ܬܠܳܬ݂ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܒܰܥܫܳܐ ܒܰܪ ܐܰܚܺܝܳܐ ܥܰܠ ܟܽܠܶܗ ܝܺܣܪܳܐܶܝܠ. ܒܬܰܪܨܳܐ ܥܶܣܪܺܝܢ ܘܰܐܪܒܰܥ ܫܢܺܝ̈ܢ.
1Ki 15:34 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬ݂ܶܗ ܕܝܽܘܪܰܒܥܰܡ ܒܰܪܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.
1Ki 16:1 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܝܰܗܽܘ ܒܰܪ ܚܰܢܳܢ ܥܰܠ ܒܰܥܫܳܐ. ܠܡܺܐܡܰܪ.
1Ki 16:2 ܗܳܟܰܢܳܐ ܐܳܡܰܪ ܡܳܪܝܳܐ. ܚܠܳܦ ܕܰܐܪܺܝܡܬܳܟ݂ ܡܶܢ ܥܰܦܪܳܐ. ܘܰܥܒܰܕܬܳܟ݂ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܗܰܠܶܟ݂ܬ ܒܽܐܘܖ̈ܚܳܬܶܗ ܕܝܽܘܪܰܒܥܰܡ. ܘܰܐܚܛܺܝܬ ܠܥܰܡܝ ܝܺܣܪܳܐܶܝܠ. ܕܢܰܪܓܙܽܘܢܳܢܝ ܒܰܥܒܳܕ݂ ܐܺܝܕܰܝ̈ܗܽܘܢ.
1Ki 16:3 ܗܳܐ ܡܒܰܥܰܪ ܐ̱ܢܳܐ ܒܳܬܰܪ ܒܰܥܫܳܐ ܘܒܳܬܰܪ ܒܰܝܬܶܗ. ܘܶܐܥܒܕ݂ܺܝܘܗܝ ܠܒܰܝܬܶܗ ܐܰܝܟ݂ ܒܰܝܬܶܗ ܕܝܽܘܪܰܒܥܰܡ ܒܰܪ ܢܳܒܳܛ.
1Ki 16:4 ܕܰܢܡܽܘܬ݂ ܠܒܰܥܫܳܐ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ. ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ.
1Ki 16:5 ܘܫܰܪܟܳܐ ܕܦܶܬܓܳܡܰܘ̈ܗܝ ܕܒܰܥܫܳܐ. ܘܟܽܠ ܡܶܕܶܡ ܕܰܥܒܰܕ݂. ܘܟܽܠܳܗ̇ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܒܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 16:6 ܘܰܫܟ݂ܶܒ ܒܰܥܫܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܬܰܪܨܳܐ. ܘܰܐܡܠܶܟ݂ ܐܰܠܳܐ ܒܪܶܗ ܒܳܬܪܶܗ.
1Ki 16:7 ܘܳܐܦ ܒܝܰܕ݂ ܝܰܗܽܘ ܒܰܪ ܚܰܢܳܢ ܢܒܺܝܳܐ. ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܒܰܥܫܳܐ ܘܥܰܠ ܟܽܠܶܗ ܒܰܝܬܶܗ. ܥܰܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ ܩܕ݂ܳܡ ܡܳܪܝܳܐ ܕܢܰܪܓܙܺܝܘܗܝ ܒܰܥܒܳܕ݂ ܐܺܝܕܰܘ̈ܗܝ. ܕܢܶܗܘܶܐ ܐܰܝܟ݂ ܒܰܝܬܶܗ ܕܝܽܘܪܰܒܥܰܡ ܥܰܠ ܕܩܰܛܠܶܗ.
1Ki 16:8 ܒܰܫܢܰܬ݂ ܥܶܣܪܺܝܢ ܘܫܶܬ݂ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܐܰܠܳܐ ܒܰܪ ܒܰܥܫܳܐ ܥܰܠ ܝܺܣܪܳܐܶܝܠ. ܒܬܰܪܨܳܐ ܬܰܪܬܶܝܢ ܫܢܺܝ̈ܢ.
1Ki 16:9 ܘܰܡܪܰܕ݂ ܥܠܰܘܗܝ ܙܰܡܪܺܝ ܥܰܒܕܶܗ ܪܰܒ ܦܶܠܓܽܘܬ݂ ܖ̈ܳܟ݂ܒܶܐ. ܘܗܽܘ ܒܬܰܪܨܳܐ ܫܳܬܶܐ ܗܘܳܐ ܥܰܬܺܝܩܳܐ. ܒܶܝܬ݂ ܐܰܪܥܳܐ ܕܰܒܢܳܐ ܒܬܰܪܨܳܐ.
1Ki 16:10 ܘܥܰܠ ܙܰܡܪܺܝ ܘܰܡܚܳܝܗܝ. ܘܩܰܛܠܶܗ. ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ ܘܰܐܡܠܶܟ݂ ܒܳܬܪܶܗ.
1Ki 16:11 ܘܟܰܕ݂ ܐܰܡܠܶܟ݂ ܘܺܝܬ݂ܶܒ ܥܰܠ ܟܽܘܪܣܝܶܗ. ܡܚܳܐ ܠܟܽܠܶܗ ܒܶܝܬ݂ ܒܰܥܫܳܐ. ܘܠܳܐ ܫܒܰܩ ܠܶܗ ܕܬ݂ܳܐܶܢ ܒܶܐܣܬ݂ܳܐ. ܘܟܽܠ ܩܰܖ̈ܺܝܒܰܘܗܝ ܘܖ̈ܳܚܡܰܘܗܝ.
1Ki 16:12 ܘܰܐܘܒܶܕ݂ ܙܰܡܪܺܝ ܠܟܽܠܶܗ ܒܶܝܬ݂ ܒܰܥܫܳܐ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܥܰܠ ܒܰܥܫܳܐ ܒܺܐܝܕ݂ܳܐ ܕܝܰܗܽܘ ܢܒܺܝܳܐ.
1Ki 16:13 ܥܰܠ ܟܽܠܗܽܘܢ ܚܛܳܗܰܘ̈ܗܝ ܕܒܰܥܫܳܐ. ܘܰܚܛܳܗܰܘ̈ܗܝ ܕܰܐܠܳܐ ܒܪܶܗ. ܕܰܚܛܰܘ ܘܰܐܚܛܺܝܘ ܠܺܝܣܪܳܐܶܝܠ. ܠܡܰܪܓܳܙܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܕܶܚ̈ܠܳܬ݂ܗܽܘܢ.
1Ki 16:14 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܠܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 16:15 ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܙܰܡܪܺܝ ܫܰܒܥܳܐ ܝܰܘܡܺܝ̈ܢ ܒܬܰܪܨܳܐ. ܘܥܰܡܳܐ ܫܪܶܝܢ ܥܰܠ ܓܳܬ݂ ܕܰܦܠܶܫܬܳܝ̈ܶܐ.
1Ki 16:16 ܘܰܫܡܰܥܘ ܥܰܡܳܐ ܕܰܫܪܶܝܢ ܘܳܐܡܪܺܝܢ. ܡܪܰܕ݂ ܙܰܡܪܺܝ. ܘܳܐܦ ܩܛܰܠ ܠܡܰܠܟܳܐ. ܘܰܐܡܠܶܟ݂ܘ ܟܽܠܶܗ ܝܺܣܪܳܐܶܝܠ ܥܠܰܝܗܽܘܢ ܠܥܰܡܪܺܝ ܪܰܒ ܚܰܝܠܳܐ ܥܰܠ ܝܺܣܪܳܐܶܝܠ ܒܝܰܘܡܳܐ ܗܰܘ ܒܡܰܫܪܺܝܬܳܐ.
1Ki 16:17 ܘܰܣܠܶܩ ܥܰܡܪܺܝ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܓܳܬ݂. ܘܰܫܪܰܘ ܥܰܠ ܬܰܪܨܳܐ.
1Ki 16:18 ܘܟܰܕ݂ ܚ̣ܙܳܐ ܙܰܡܪܺܝ ܕܶܐܬ݂ܟܰܒܫܰܬ݂ ܬܰܪܨܳܐ. ܥܰܠ ܠܶܗ ܠܢܰܘܣܳܐ ܕܒܶܝܬ݂ ܡܰܠܟܳܐ. ܘܰܐܘܩܶܕ݂ܘ ܥܠܰܘܗܝ ܒܶܝܬ݂ ܡܰܠܟܳܐ ܒܢܽܘܪܳܐ. ܘܡܺܝܬ݂.
1Ki 16:19 ܥܰܠ ܚܛܳܗܰܘ̈ܗܝ ܕܰܚܛܳܐ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.
1Ki 16:20 ܘܫܰܪܟܳܐ ܕܦܶܬܓܳܡܰܘ̈ܗܝ ܕܙܰܡܪܺܝ ܘܡܶܪܕܳܐ ܕܰܡܪܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 16:21 ܗܳܝܕܶܝܢ ܐܶܬ݂ܦܰܠܰܓܘ ܥܰܡܳܐ ܕܺܝܣܪܳܐܶܝܠ. ܦܳܠܰܓ̈ܘܳܬ݂ܳܐ. ܦܶܠܓܶܗ ܕܥܰܡܳܐ ܗܘܳܐ ܒܳܬܰܪ ܬܰܒܢܺܝ ܒܰܪ ܓܰܢܝܰܬ݂ ܠܡܰܡܠܳܟ݂ܽܘܬܶܗ. ܘܦܶܠܓܶܗ ܒܳܬܰܪ ܥܰܡܪܺܝ.
1Ki 16:22 ܘܰܥܫܶܢ ܥܰܡܳܐ ܕܒܳܬܰܪ ܥܰܡܪܺܝ ܡܶܢ ܥܰܡܳܐ ܕܒܳܬܰܪ ܬܰܒܢܺܝ. ܘܡܺܝܬ݂ ܬܰܒܢܺܝ. ܘܰܐܡܠܶܟ݂ ܥܰܡܪܺܝ.
1Ki 16:23 ܒܰܫܢܰܬ݂ ܬܠܳܬܺܝܢ ܘܰܚܕ݂ܳܐ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܥܰܡܪܺܝ ܥܰܠ ܝܺܣܪܳܐܶܝܠ ܬܰܪܬܰܥܶܣܖ̈ܶܐ ܫܢܺܝ̈ܢ. ܒܬܰܪܨܳܐ ܐܰܡܠܶܟ݂ ܫܶܬ݂ ܫܢܺܝ̈ܢ.
1Ki 16:24 ܘܙܰܒܢܶܗ ܠܛܽܘܪܳܐ ܕܫܳܡܪܺܝܢ ܡܶܢ ܫܳܡܺܝܪ. ܒܟܰܟܪܳܐ ܕܟܶܣܦܳܐ ܘܰܒܢܳܝܗܝ ܠܛܽܘܪܳܐ ܘܰܩܪܳܐ ܫܡܳܗ̇ ܕܰܩܪܺܝܬ݂ܳܐ ܕܰܒܢܳܐ ܥܰܠ ܫܶܡ ܫܳܡܺܝܪ ܡܳܪܶܗ ܕܛܽܘܪܳܐ ܫܳܡܪܺܝܢ.
1Ki 16:25 ܘܰܥܒܰܕ݂ ܥܰܡܪܺܝ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܒܐܶܫ ܡܶܢ ܟܽܠܗܽܘܢ ܡܰܠ̈ܟܶܐ ܕܰܗܘܰܘ ܩܕܳܡܰܘܗܝ.
1Ki 16:26 ܘܗܰܠܶܟ݂ ܒܟܽܠܳܗ̇ ܐܽܘܪܚܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ. ܠܡܰܪܓܳܙܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܕܶܚ̈ܠܳܬ݂ܗܽܘܢ.
1Ki 16:27 ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܰܡܪܺܝ ܘܟܽܠܡܶܕܶܡ ܕܰܥܒܰܕ݂. ܘܟܽܠܳܗ̇ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 16:28 ܘܰܫܟܶܒ ܥܰܡܪܺܝ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ. ܘܰܐܡܠܶܟ݂ ܐܳܚܳܒ ܒܪܶܗ ܒܳܬܪܶܗ. ܐܶܠܺܝܳܐ ܢܒܺܝܳܐ ܘܶܐܠܺܝܫܳܥ ܐܶܬ݂ܺܝܕ݂ܰܥܘ
1Ki 16:29 ܘܳܐܚܳܒ ܒܰܪ ܥܰܡܪܺܝ ܐܰܡܠܶܟ݂ ܥܰܠ ܝܺܣܪܳܐܶܝܠ. ܒܰܫܢܰܬ݂ ܬܠܳܬܺܝܢ ܘܰܬܡܳܢܶܐ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ ܐܰܡܠܶܟ݂ ܐܳܚܳܒ ܒܰܪ ܥܰܡܪܺܝ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ.
1Ki 16:30 ܘܰܥܒܰܕ݂ ܐܳܚܳܒ ܒܰܪ ܥܰܡܪܺܝ ܕܒܺܝܫ ܩܕ݂ܳܡ ܡܳܪܝܳܐ. ܡܶܢ ܟܽܠ ܕܰܗܘܰܘ ܩܕܳܡܰܘܗܝ.
1Ki 16:31 ܘܡܶܛܽܠ ܕܩܰܠܺܝܠ ܗܘܳܐ ܒܥܰܝܢܰܘ̈ܗܝ ܕܰܢܗܰܠܶܟ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ. ܐܶܙܰܠ ܘܰܢܣܰܒ ܐܰܢ̱ܬܬ݂ܳܐ ܠܺܐܝܙܒܶܠ ܒܰܪܬ݂ ܐܺܝܬ݂ܰܒܥܶܠ ܡܰܠܟܳܐ ܕܨܰܝ̈ܕܢܳܝܶܐ. ܘܶܐܙܰܠ ܘܰܦܠܰܚ ܠܒܰܥܠܳܐ. ܘܰܣܓܶܕ݂ ܠܶܗ.
1Ki 16:32 ܘܰܐܩܺܝܡ ܡܰܕ݂ܒܚܳܐ ܠܒܰܥܠܳܐ. ܒܶܝܬ݂ ܒܰܥܠܳܐ ܕܰܒܢܳܐ ܒܫܳܡܪܺܝܢ.
1Ki 16:33 ܘܰܦܠܰܚ ܐܳܚܳܒ ܠܕܶܚ̈ܠܳܬ݂ܳܐ. ܘܰܐܘܣܶܦ ܐܳܚܳܒ ܠܡܶܦܠܰܚ ܘܰܠܡܰܪܓܳܙܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܢ ܟܽܠܗܽܘܢ ܡܰܠ̈ܟܶܐ ܕܺܝܣܪܳܐܶܝܠ ܕܰܗܘܰܘ ܩܕܳܡܰܘܗܝ.
1Ki 16:34 ܘܰܒܝܰܘܡܰܘ̈ܗܝ ܒܢܳܐ ܐܳܚܳܒ ܒܶܝܬ݂ ܠܰܘܛܬ݂ܳܐ ܠܺܐܝܪܺܝܚܽܘ. ܒܰܐܒܺܝܪܰܡ ܒܽܘܟܪܶܗ ܫܰܟܠܠܳܗ̇. ܘܰܒܫܳܟ݂ܽܘܒ ܙܥܽܘܪܶܗ ܐܰܩܺܝܡ ܬܰܖ̈ܥܶܝܗ̇. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܝܶܫܽܘܥ ܒܰܪܢܽܘܢ.
1Ki 17:1 ܘܶܐܡܰܪ ܐܺܠܺܝܳܐ ܕܡܶܢ ܬܰܫܒܺܝ. ܡܶܢ ܬܰܘܬܳܒ̈ܶܐ ܕܓܶܠܥܳܕ݂ ܠܳܐܚܳܒ ܡܰܠܟܳܐ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܩܳܡܶܬ݂ ܩܕܳܡܰܘܗܝ ܐܶܢ ܢܶܗܘܶܐ ܒܰܫܢܰܝ̈ܳܐ ܗܳܠܶܝܢ ܛܰܠܳܐ. ܐܰܘ ܡܶܛܪܳܐ. ܐܶܠܳܐ ܐܶܡܰܬ݂ܝ ܕܺܐܡܰܪ.
1Ki 17:2 ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ ܠܶܗ.
1Ki 17:3 ܙܶܠ ܡܶܟܳܐ ܘܶܐܬ݂ܦܢܰܝ ܠܳܟ݂ ܠܡܰܕܢܚܳܐ. ܘܶܐܬ݂ܛܰܫܳܐ ܒܢܰܚܠܳܐ ܕܟܰܪܝܰܬ݂ ܕܰܩܕ݂ܳܡ ܝܽܘܪܕܢܳܢ.
1Ki 17:4 ܘܡܶܢ ܢܰܚܠܳܐ ܗܘܰܝܬ ܫܳܬܶܐ. ܘܰܠܥܽܘܖ̈ܒܶܐ ܦܶܩܕܶܬ݂ ܕܰܢܬܰܪܣܽܘܢܳܟ݂ ܬܰܡܳܢ.
1Ki 17:5 ܘܶܐܙܰܠ ܘܰܥܒܰܕ݂ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ. ܘܶܐܙܰܠ ܘܺܝܬ݂ܶܒ ܒܢܰܚܠܳܐ ܕܟܰܪܝܰܬ݂ ܕܰܩܕ݂ܳܡ ܝܽܘܪܕܢܳܢ.
1Ki 17:6 ܘܥܽܘܖ̈ܒܶܐ ܡܰܝܬܶܝܢ ܠܶܗ ܠܰܚܡܳܐ ܘܒܶܣܪܳܐ ܒܨܰܦܪܳܐ. ܘܠܰܚܡܳܐ ܘܒܶܣܪܳܐ ܒܪܰܡܫܳܐ. ܘܡܶܢ ܢܰܚܠܳܐ ܫܳܬܶܐ ܗܘܳܐ.
1Ki 17:7 ܘܡܶܢ ܒܳܬܰܪ ܝܰܘ̈ܡܳܬ݂ܳܐ ܝܺܒܶܫ ܢܰܚܠܳܐ. ܡܶܛܽܠ ܕܠܳܐ ܢܚܶܬ݂ ܡܶܛܪܳܐ ܒܰܐܪܥܳܐ.
1Ki 17:8 ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܠܡܺܐܡܰܪ.
1Ki 17:9 ܩܽܘܡ ܙܶܠ ܠܨܳܪܦܰܬ݂ ܨܰܝܕܳܢ. ܘܬܶܒ ܬܰܡܳܢ. ܗܳܐ ܦܶܩܕܶܬ݂ ܬܰܡܳܢ ܠܰܐܢ̱ܬܬ݂ܳܐ ܐܰܪܡܰܠܬܳܐ ܕܰܬܬܰܪܣܶܝܟ݂.
1Ki 17:10 ܘܩܳܡ ܘܶܐܙܰܠ ܠܨܳܪܦܰܬ݂. ܘܥܰܠ ܒܬܰܪܥܳܐ ܕܰܩܪܺܝܬ݂ܳܐ. ܘܰܚܙܳܐ ܬܰܡܳܢ ܐܰܢ̱ܬܬ݂ܳܐ ܐܰܪܡܰܠܬܳܐ ܕܩܳܫܳܐ ܩܰܝ̈ܣܶܐ ܘܰܩܪܳܗ̇ ܘܶܐܡܰܪ ܠܳܗ̇. ܐܰܝܬܳܝ ܠܺܝ ܩܰܠܺܝܠ ܡܰܝ̈ܳܐ ܒܡܳܐܢܳܐ. ܐܶܫܬܶܐ.
1Ki 17:11 ܘܶܐܙܰܠ̱ܬ ܠܡܰܝܬܳܝܽܘ ܠܶܗ ܘܰܩܪܳܗ̇ ܘܶܐܡܰܪ ܠܳܗ̇. ܐܰܝܬܳܝ ܠܺܝ ܦܶܬܬ݂ܳܐ ܕܠܰܚܡܳܐ ܒܺܐܝܕܰܝ̈ܟܝ.
1Ki 17:12 ܘܶܐܡܪܰܬ݂. ܚܰܝ ܗܽܘ ܡܳܪܝܳܐ ܐܰܠܳܗܳܟ݂. ܐܶܢ ܐܺܝܬ݂ ܠܺܝ ܡܶܕܶܡ. ܐܶܠܳܐ ܐܶܢ ܡܠܶܐ ܟܰܦܳܐ ܩܰܡܚܳܐ ܒܩܽܘܠܬ݂ܳܐ. ܘܩܰܠܺܝܠ ܡܶܫܚܳܐ ܒܩܰܪܢܳܐ. ܘܗܳܐ ܩܳܫܳܐ ܐ̱ܢܳܐ ܬܪܶܝܢ ܩܰܝܣܺܝ̈ܢ. ܕܺܐܙܰܠ ܐܶܥܒܶܕ݂ ܠܺܝ ܘܰܠܒܶܪܝ. ܘܢܶܐܟܽܘܠ ܘܰܢܡܽܘܬ݂.
1Ki 17:13 ܘܶܐܡܰܪ ܠܳܗ̇ ܐܺܠܺܝܳܐ. ܠܳܐ ܬܶܕ݂ܚܠܺܝܢ ܙܶܠܝ ܘܰܥܒܶܕ݂ܝ ܐܰܝܟ݂ ܕܶܐܡܰܪܬܝ ܒܰܠܚܽܘܕ݂ ܥܒܶܕܝ ܠܺܝ ܟܳܟ݂ܽܘܠܬܳܐ ܙܥܽܘܪܬܳܐ ܩܰܕ݂ܡܳܐܺܝܬ݂. ܘܰܐܦܶܩܝ ܠܺܝ. ܘܠܶܟ݂ܝ ܘܠܰܒܪܶܟ݂ܝ ܥܒܶܕ݂ܝ ܒܚܰܪܬ݂ܳܐ.
1Ki 17:14 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܩܽܘܠܬ݂ܳܐ ܕܩܰܡܚܳܐ ܠܳܐ ܬܶܓܡܰܪ. ܘܩܰܪܢܳܐ ܕܡܶܫܚܳܐ ܠܳܐ ܬܶܚܣܰܪ. ܥܕܰܡܳܐ ܠܝܰܘܡܳܐ ܕܢܶܬܶܠ ܡܳܪܝܳܐ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ.
1Ki 17:15 ܘܶܐܙܰܠ̱ܬ݂ ܘܥܶܒܕܰܬ݂ ܐܰܝܟ݂ ܦܶܬ݂ܓܳܡܶܗ ܕܺܐܠܺܝܳܐ. ܘܶܐܟܠܰܬ݂ ܗܺܝ ܘܗܽܘ ܘܰܒܢܰܝ̈ ܒܰܝܬܳܗ̇.
1Ki 17:16 ܒܝܰܘ̈ܡܳܬ݂ܳܐ ܗܳܢܽܘܢ. ܠܳܐ ܩܽܘܠܬܳܐ ܕܩܰܡܚܳܐ ܓܶܡܪܰܬ݂. ܘܠܳܐ ܩܰܪܢܳܐ ܕܡܶܫܚܳܐ ܚܶܣܪܰܬ݂. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܺܐܠܺܝܳܐ.
1Ki 17:17 ܘܡܶܢ ܒܳܬܰܪ ܦܶܬܓܳܡ̈ܶܐ ܗܳܠܶܝܢ. ܐܶܬ݂ܟܪܰܗ ܒܪܳܗ̇ ܕܰܐܢ̱ܬܬ݂ܳܐ ܡܳܪܰܬ݂ ܒܰܝܬܳܐ. ܘܰܗܘܳܐ ܟܽܘܪܗܳܢܶܗ ܥܰܫܺܝܢ ܛܳܒ. ܥܕܰܡܳܐ ܕܠܳܐ ܐܶܫܬܰܚܪܰܬ݂ ܒܶܗ ܢܫܰܡܬ݂ܳܐ.
1Ki 17:18 ܘܶܐܡܪܰܬ݂ ܠܺܐܠܺܝܳܐ. ܡܳܐ ܠܺܝ ܘܠܳܟ݂ ܢܒܺܝܶܗ. ܕܰܐ‌ܠܳܗܳܐ. ܐܶܬܰܝܬ ܥܠܰܝ ܠܡܰܕ݂ܟܳܪܽܘ ܚܰܘܒܰܝ̈ ܘܰܠܡܶܩܛܰܠ ܒܶܪܝ.
1Ki 17:19 ܘܶܐܡܰܪ ܠܳܗ̇ ܐܺܠܺܝܳܐ. ܗܰܒܝ ܠܺܝ ܒܪܶܟ݂ܝ. ܘܢܰܣܒܶܗ ܡܶܢ ܥܽܘܒܳܗ̇. ܘܰܐܣܩܶܗ ܠܥܶܠܺܝܬ݂ܳܐ. ܐܰܝܟܳܐ ܕܥܳܡܰܪ ܗܘܳܐ. ܘܰܐܪܡܝܶܗ ܒܥܰܪܣܳܐ.
1Ki 17:20 ܘܰܩܪܳܐ ܠܡܳܪܝܳܐ. ܘܶܐܡܰܪ. ܡܳܪܝܳܐ ܐܰ‌ܠܳܗܳܐ. ܐܳܦ ܥܰܠ ܐܰܪܡܰܠܬܳܐ ܗܳܕ݂ܶܐ ܕܥܳܡܰܪ ܐ̱ܢܳܐ ܥܰܡܳܗ̇. ܐܰܒܐܶܫܬ ܠܡܶܩܛܰܠ ܒܪܳܗ̇.
1Ki 17:21 ܘܶܐܬ݂ܡܫܰܚ ܥܰܠ ܛܰܠܝܳܐ ܬܠܳܬ݂ ܙܰܒܢܺܝ̈ܢ ܘܰܩܪܳܐ ܠܡܳܪܝܳܐ ܘܶܐܡܰܪ. ܡܳܪܝܳܐ ܐܰܠܳܗܝ. ܬܶܗܦܽܘܟ݂ ܢܰܦܫܶܗ ܕܛܰܠܝܳܐ ܗܳܢܳܐ ܠܓܰܘܶܗ.
1Ki 17:22 ܘܰܫ̣ܡܰܥ ܡܳܪܝܳܐ ܒܩܳܠܶܗ ܕܺܐܠܺܝܳܐ. ܘܗܶܦܟܰܬ݂ ܢܰܦܫܶܗ ܕܛܰܠܝܳܐ ܠܓܰܘܶܗ ܘܰܚܝܳܐ.
1Ki 17:23 ܘܢܰܣܒܶܗ ܐܺܠܺܝܳܐ ܠܛܰܠܝܳܐ. ܘܰܐܚܬܶܗ ܡܶܢ ܥܶܠܺܝܬ݂ܳܐ ܠܒܰܝܬܳܐ. ܘܝܰܗܒܶܗ ܠܶܐܡܶܗ. ܘܶܐܡܰܪ ܠܳܗ̇ ܐܺܠܺܝܳܐ. ܚܙܳܝ ܕܰܚܝܳܐ ܒܶܪܟ݂ܝ.
1Ki 17:24 ܘܶܐܡܪܰܬ݂. ܗܳܫܳܐ ܝܶܕ݂ܥܶܬ݂ ܕܰܢܒܺܝܶܗ ܐܰܢ̱ܬ ܕܰܐ‌ܠܳܗܳܐ. ܘܡܶܠܬܶܗ ܕܡܳܪܝܳܐ ܒܦܽܘܡܳܟ ܒܩܽܘܫܬܳܐ.
1Ki 18:1 ܘܰܗܘܳܐ ܠܝܰܘ̈ܡܳܬ݂ܳܐ ܣܰܓܺܝ̈ܐܶܐ ܗܳܢܽܘܢ. ܘܦܶܬ݂ܓܳܡܶܗ ܕܡܳܪܝܳܐ ܗܘܳܐ ܥܰܠ ܐܺܠܺܝܳܐ. ܒܫܰܢ̱ܬܳܐ ܬܠܺܝܬ݂ܝܬܳܐ. ܠܡܺܐܡܰܪ. ܙܶܠ ܐܶܬ݂ܚܙܰܝ ܠܳܐܚܳܒ. ܘܶܐܬܶܠ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ.
1Ki 18:2 ܘܶܐܙܰܠ ܐܺܠܺܝܳܐ ܠܡܶܬ݂ܚܙܝܽܘ ܠܳܐܚܳܒ. ܘܟܰܦܢܳܐ ܥܫܶܢ ܒܫܳܡܪܺܝܢ.
1Ki 18:3 ܘܰܩܪܳܐ ܐܳܚܳܒ ܠܥܽܘܒܰܕ݂ܝܳܐ ܪܰܒ ܒܰܝܬܶܗ. ܘܥܽܘܒܰܕ݂ܝܳܐ ܕܳܚܶܠ ܗܘܳܐ ܡܶܢ ܩܕ݂ܳܡ ܡܳܪܝܳܐ ܛܳܒ.
1Ki 18:4 ܘܟܰܕ݂ ܩܰܛܠܰܬ݂ ܐܺܝܙܒܶܠ ܠܰܢܒܺܝܰܘ̈ܗܝ ܕܰܐ‌ܠܳܗܳܐ. ܕܒܰܪ ܥܽܘܒܰܕ݂ܝܳܐ ܡܳܐܐ ܢܒܺܝܺܝ̈ܢ. ܘܛܰܫܺܝ ܐܶܢܽܘܢ ܚܰܡܫܺܝܢ ܚܰܡܫܺܝܢ ܓܰܒܖ̈ܺܝܢ ܒܰܡܥܰܪܬܳܐ. ܘܬܰܪܣܺܝ ܐܶܢܽܘܢ ܒܠܰܚܡܳܐ ܘܰܒܡܰܝ̈ܳܐ.
1Ki 18:5 ܘܶܐܡܰܪ ܐܳܚܳܒ ܠܥܽܘܒܰܕ݂ܝܳܐ. ܙܶܠ ܗܰܠܶܟ݂ ܒܰܐܪܥܳܐ. ܥܰܠ ܟܽܠ ܡܰܒܽܘܥܰܝ ܡܰܝ̈ܳܐ. ܘܥܰܠ ܟܽܠܗܽܘܢ ܢܰܚ̈ܠܶܐ. ܛܳܟ݂ ܢܶܫܟܰܚ ܥܡܺܝܪܳܐ. ܘܢܰܚܶܐ ܖ̈ܰܟܫܳܐ ܘܟܽܘܕܢܰܘ̈ܳܬ݂ܳܐ. ܘܠܳܐ ܢܓܰܪܕܶܐ ܡܶܢ ܒܥܺܝܪܳܐ.
1Ki 18:6 ܘܰܦܠܰܓ ܠܗܽܘܢ ܐܽܘܪܚܳܐ ܠܡܶܥܒܰܪ ܒܳܗ̇. ܐܳܚܳܒ ܐܶܙܰܠ ܒܽܐܘܪܚܳܐ ܚܕ݂ܳܐ ܒܰܠܚܽܘܕ݂ܰܘܗܝ. ܘܥܽܘܒܰܕ݂ܝܳܐ ܐܶܙܰܠ ܒܽܐܘܪܚܳܐ ܐ̱ܚܪܺܬ݂ܳܐ ܒܰܠܚܽܘܕ݂ܰܘܗܝ.
1Ki 18:7 ܘܰܗܘܳܐ ܥܽܘܒܰܕ݂ܝܳܐ ܒܽܐܘܪܚܳܐ ܘܗܳܐ ܐܺܠܺܝܳܐ ܐܰܪܥܶܗ. ܘܶܐܫܬܰܘܕܥܶܗ. ܘܰܢܦܰܠ ܥܰܠ ܐܰܦܰܘ̈ܗܝ ܘܶܐܡܰܪ ܠܶܗ. ܐܰܢ̱ܬ ܗܽܘ ܡܳܪܝ ܐܺܠܺܝܳܐ.
1Ki 18:8 ܐܳܡܰܪ ܠܶܗ ܐܶܢܳܐ ܗܽܘ. ܘܶܐܡܰܪ ܠܶܗ. ܙܶܠ ܐܶܡܰܪ ܠܡܳܪܳܟ݂ ܕܗܳܐ ܐܺܠܺܝܳܐ.
1Ki 18:9 ܘܶܐܡܰܪ ܥܽܘܒܰܕ݂ܝܳܐ. ܡܳܢܳܐ ܚܛܺܝܬ݂. ܕܡܰܫܠܶܡ ܐܰܢ̱ܬ ܠܶܗ ܠܥܰܒܕܳܟ݂ ܒܺܐܝܕܶܗ ܕܳܐܚܳܒ ܠܡܶܩܛܠܰܢܝ.
1Ki 18:10 ܚܰܝ ܗܽܘ ܡܳܪܝܳܐ ܐܰܠܳܗܳܟ݂. ܐܶܢ ܐܺܝܬ݂ ܥܰܡܳܐ ܐܰܘ ܡܰܠܟܽܘܬ݂ܳܐ. ܕܠܳܐ ܫܰܕܰܪ ܡܳܪܝ ܠܡܶܒܥܝܳܟ݂ ܬܰܡܳܢ. ܘܳܐܡܪܺܝܢ ܠܰܝܬ. ܘܰܐܘܡܺܝ ܠܡܰܠܟ̈ܘܳܬ݂ܳܐ ܘܰܠܥܰܡ̈ܡܶܐ ܕܶܐܢ ܠܳܐ ܐܶܫܟܚܽܘܟ݂.
1Ki 18:11 ܘܗܳܫܳܐ ܐܳܡܰܪ ܐܰܢ̱ܬ ܠܺܝ. ܙܶܠ ܐܶܡܰܪ ܠܡܳܪܳܟ݂ ܕܗܳܐ ܐܺܠܺܝܳܐ.
1Ki 18:12 ܘܥܰܕ݂ ܐܶܢܳܐ ܐܺܙܰܠ ܡܶܢ ܠܘܳܬ݂ܳܟ݂. ܪܽܘܚܶܗ ܕܡܳܪܝܳܐ ܬܶܫܩܠܳܟ݂. ܘܬܰܘܒܠܳܟ݂ ܠܰܐܝܟܳܐ ܕܠܳܐ ܐܶܕܰܥ. ܘܺܐܙܰܠ ܠܰܡܚܰܘܳܝܽܘ ܠܳܐܚܳܒ. ܘܠܳܐ ܢܶܫܟܚܳܟ݂ ܘܢܶܩܛܠܰܢܝ. ܘܥܰܒܕܳܟ݂ ܕܳܚܶܠ ܡܶܢ ܡܳܪܝܳܐ ܡܶܢ ܛܰܠܝܽܘܬܶܗ.
1Ki 18:13 ܘܠܳܐ ܚܰܘܺܝܬ݂ ܠܡܳܪܝ ܡܶܕܶܡ ܕܥܶܒܕܶܬ݂. ܟܰܕ݂ ܩܰܛܠܰܬ݂ ܐܺܝܙܒܶܠ ܠܰܢܒܺܝܰܘ̈ܗܝ ܕܰܐ‌ܠܳܗܳܐ. ܕܶܒܪܶܬ݂ ܡܶܢ ܢܒܺܝܰܘ̈ܗܝ ܕܡܳܪܝܳܐ ܡܳܐܐ ܓܰܒܖ̈ܺܝܢ. ܘܛܰܫܺܝܬ݂ ܐܶܢܽܘܢ ܚܰܡܫܺܝܢ ܚܰܡܫܺܝܢ ܓܰܒܖ̈ܺܝܢ ܒܰܡܥܰܪܬ݂ܳܐ. ܘܬ݂ܰܪܣܺܝܬ ܐܶܢܽܘܢ ܒܠܰܚܡܳܐ ܘܰܒܡܰܝ̈ܳܐ.
1Ki 18:14 ܘܗܳܫܳܐ ܐܳܡܰܪ ܐܰܢ̱ܬ ܠܺܝ. ܙܶܠ ܐܶܡܰܪ ܠܡܳܪܳܟ݂. ܕܗܳܐ ܐܺܠܺܝܳܐ. ܘܢܶܩܛܠܰܢܝ.
1Ki 18:15 ܘܶܐܡܰܪ ܐܺܠܺܝܳܐ. ܚܰܝ ܗܽܘ ܡܳܪܝܳܐ ܚܰܝܠܬ݂ܳܢܳܐ ܕܩܳܡܶܬ݂ ܩܕܳܡܰܘܗܝ. ܐܶܠܳܐ ܝܰܘܡܳܢܳܐ ܐܶܬ݂ܚܙܶܐ ܠܶܗ.
1Ki 18:16 ܘܶܐܙܰܠ ܥܽܘܒܰܕ݂ܝܳܐ ܠܽܐܘܪܥܶܗ ܕܳܐܚܳܒ. ܘܚܰܘܝܶܗ ܠܳܐܚܳܒ. ܘܶܐܬ݂ܳܐ ܐܳܚܳܒ ܠܽܐܘܪܥܶܗ ܕܺܐܠܺܝܳܐ.
1Ki 18:17 ܘܟܰܕ݂ ܚܙܳܝܗܝ ܐܳܚܳܒ ܠܺܐܠܺܝܳܐ. ܐܶܡܰܪ ܠܶܗ. ܐܰܢ̱ܬ ܗܽܘ ܗܳܢܳܐ ܕܳܠܽܘܚܶܗ ܕܺܝܣܪܳܐܶܝܠ.
1Ki 18:18 ܐܳܡܰܪ ܠܶܗ ܐܺܠܺܝܳܐ. ܠܳܐ ܕܰܠܚܶܬ݂ ܐܶܢܳܐ ܠܺܝܣܪܳܐܶܝܠ. ܐܶܠܳܐ ܐܰܢ̱ܬ ܘܒܶܝܬ݂ ܐܰܒܽܘܟ݂. ܕܰܫܒܰܩܬܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ. ܘܶܐܙܰܠܬܽܘܢ ܒܳܬܰܪ ܒܰܥܠܳܐ.
1Ki 18:19 ܘܗܳܫܳܐ ܫܰܕܰܪ ܟܰܢܶܫ ܠܺܝ ܠܟܽܠܶܗ ܝܺܣܪܳܐܶܝܠ ܠܛܽܘܪܳܐ ܕܟܰܪܡܠܳܐ. ܘܠܰܢܒܺܝܰܝ̈ ܒܰܥܠܳܐ. ܐܰܪܒܰܥܡܳܐܐ ܘܚܰܡܫܺܝܢ ܘܠܰܢܒܺܝܰܝ̈ ܕܶܚ̈ܠܳܬ݂ܳܐ ܐܰܪܒܰܥܡܳܐܐ ܘܚܰܡܫܺܝܢ. ܕܳܐܟܠܺܝܢ ܦܳܬ݂ܽܘܪܳܗ̇ ܕܺܐܝܙܒܶܠ.
1Ki 18:20 ܘܫܰܕܰܪ ܐܳܚܳܒ ܥܰܠ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܟܰܢܶܫ ܐܶܢܽܘܢ ܠܓܰܒܖ̈ܶܐ ܠܛܽܘܪܳܐ ܕܟܰܪܡܠܶܐ.
1Ki 18:21 ܘܰܩܪܶܒ ܐܺܠܺܝܳܐ ܠܘܳܬ݂ ܟܽܠܶܗ ܥܰܡܳܐ. ܘܶܐܡܰܪ. ܥܕܰܡܳܐ ܠܶܐܡܰܬ݂ܝ ܦܠܺܝܓܺܝܢ ܐ̱ܢܬܽܘܢ ܠܬܰܪܬܶܝܢ ܦܳܠ̈ܰܓܘܳܢ. ܐܶܢ ܡܳܪܝܰܐ ܗ̱ܘ ܐܰ‌ܠܳܗܳܐ. ܙܶܠܘ ܒܳܬܪܶܗ. ܘܶܐܢ ܒܰܥܠܰܐ ܗ̱ܘ. ܙܶܠܘ ܒܳܬܪܶܗ. ܘܠܳܐ ܝܰܗܒܘ ܠܶܗ ܥܰܡܳܐ ܦܶܬ݂ܓ݂ܳܡܳܐ.
1Ki 18:22 ܘܶܐܡܰܪ ܐܺܠܺܝܳܐ. ܐܶܢܳܐ ܗܽܘ ܒܰܠܚܽܘܕ݂ܰܝ ܐܶܫܬܰܚܪܶܬ݂ ܢܒܺܝܳܐ ܠܡܳܪܝܳܐ. ܘܰܢܒܺܝܰܝ̈ ܒܰܥܠܳܐ ܐܰܪܒܰܥܡܳܐܐ ܘܚܰܡܫܺܝܢ ܓܰܒܖ̈ܺܝܢ.
1Ki 18:23 ܢܶܬܠܽܘܢ ܠܰܢ ܬܪܶܝܢ ܬܰܘܖ̈ܺܝܢ. ܘܢܶܓܒܽܘܢ ܠܗܽܘܢ ܚܰܕ݂ ܬܰܘܪܳܐ. ܘܰܢܦܰܫܚܽܘܢ ܘܰܢܣܺܝܡܽܘܢ ܥܰܠ ܩܰܝ̈ܣܶܐ. ܘܢܽܘܪܳܐ ܠܳܐ ܢܣܺܝܡܽܘܢ. ܘܶܐܢܳܐ ܐܶܥܒܶܕ݂ ܚܰܕ݂ ܬܰܘܪܳܐ. ܘܶܐܦܰܫܰܚ ܘܶܐܣܺܝܡ ܥܰܠ ܩܰܝ̈ܣܶܐ. ܘܢܽܘܪܳܐ ܠܳܐ ܐܶܣܺܝܡ.
1Ki 18:24 ܘܰܩܪܰܘ ܒܫܶܡ ܐܰܠܳܗܰܝ̈ܟܽܘܢ. ܘܶܐܢܳܐ ܐܶܩܪܶܐ ܒܰܫܡܶܗ ܕܡܳܪܝܳܐ ܐܰܠܳܗܝ. ܘܰܐܝܢܳܐ ܐܰ‌ܠܳܗܳܐ ܕܥܳܢܶܐ ܒܢܽܘܪܳܐ. ܗܰܘ ܗܽܘ ܐܰ‌ܠܳܗܳܐ. ܘܰܥܢܰܘ ܟܽܠܶܗ ܥܰܡܳܐ. ܘܶܐܡܰܪܘ. ܫܰܦܺܝܪ ܐܶܡܰܪܬ.
1Ki 18:25 ܘܶܐܡܰܪ ܐܺܠܺܝܳܐ ܠܰܢܒܺܝܰܝ̈ ܒܰܥܠܳܐ. ܓܒܰܘ ܠܟܽܘܢ ܚܰܕ݂ ܬܰܘܪܳܐ. ܘܰܥܒܶܕ݂ܘ ܩܰܕ݂ܡܳܐܺܝܬ݂. ܡܶܛܽܠ ܕܰܐܢ̱ܬܽܘܢ ܣܰܓܺܝܐܺܝܢ.
1Ki 18:26 ܘܢܰܣܒܽܘܗܝ ܠܬܰܘܪܳܐ ܕܶܐܬ݂ܺܝܗܶܒ ܠܗܽܘܢ ܘܥܰܒܕܽܘܗܝ. ܘܰܗܘܰܘ ܩܳܪܶܝܢ ܒܰܫܡܶܗ ܕܒܰܥܠܳܐ. ܡܶܢ ܨܰܦܪܳܐ ܘܰܥܕܰܡܳܐ ܠܛܰܗܪܳܐ. ܒܰܥܠܳܐ ܥܢܺܝܢ. ܘܠܰܝܬ ܩܳܠ ܘܳܐܦܠܳܐ ܕܥܳܢܶܐ. ܘܶܐܬ݂ܟܰܬܰܫܘ ܥܰܠ ܡܰܕ݂ܒܚܳܐ ܕܰܥܒܰܕ݂ܘ.
1Ki 18:27 ܘܟܰܕ݂ ܗܘܳܐ ܛܰܗܪܳܐ. ܡܓܰܚܶܟ݂ ܗܘܳܐ ܒܗܽܘܢ ܐܺܠܺܝܳܐ ܘܳܐܡܰܪ. ܩܪܰܘ ܒܩܳܠܳܐ ܪܳܡܳܐ. ܡܶܛܽܠ ܕܰܐܠܳܗܰܐ ܗ̱ܘ. ܕܰܠܡܳܐ ܪܶܢܝܳܐ ܐܺܝܬ݂ ܠܶܗ. ܐܰܘ ܕܰܠܡܳܐ ܨܒܽܘ ܣܳܥܰܪ. ܐܰܘ ܕܰܠܡܳܐ ܐܽܘܪܚܳܐ ܐܺܝܬ݂ ܠܶܗ. ܐܰܘ ܕܰܠܡܳܐ ܕܡܶܟ݂ ܗܽܘ ܘܢܶܬܬܥܺܝܪ.
1Ki 18:28 ܘܰܩܪܰܘ ܒܩܳܠܳܐ ܪܳܡܳܐ. ܘܶܐܬ݂ܟܰܬܰܫܘ ܐܰܝܟ݂ ܢܳܡܽܘܣܗܽܘܢ. ܒܚܰܪܒܳܐ ܘܰܒܖ̈ܽܘܡܚܶܐ. ܥܕܰܡܳܐ ܕܶܐܬ݂ܶܐܫܶܕ݂ ܕܶܡܗܽܘܢ ܥܠܰܝܗܽܘܢ.
1Ki 18:29 ܘܟܰܕ݂ ܥܒܰܪ ܛܰܗܪܳܐ. ܗܘܰܘ ܡܶܬ݂ܢܰܒܶܝܢ ܥܕܰܡܳܐ ܠܙܰܒܢܳܐ ܕܣܳܠܶܩ ܩܽܘܪܒܳܢܳܐ. ܘܠܰܝܬ ܩܳܠ. ܐܳܦܠܳܐ ܕܥܳܢܶܐ. ܐܳܦܠܳܐ ܕܨܳܐܶܬ݂. ܘܶܐܡܰܪ ܐܺܠܺܝܳܐ ܠܰܢܒܺܝܰܝ̈ ܕܶܚ̈ܠܳܬ݂ܳܐ. ܫܰܢܰܘ ܡܶܢ ܗܳܫܳܐ. ܘܳܐܦ ܐܶܢܳܐ ܐܶܥܒܶܕ݂ ܝܰܩܕܰܝ̈ ܫܰܠ̈ܡܶܐ. ܘܫܰܢܺܝܘ ܘܶܐܙܰܠܘ.
1Ki 18:30 ܘܶܐܡܰܪ ܐܺܠܺܝܳܐ ܠܟܽܠܶܗ ܥܰܡܳܐ. ܩܪܽܘܒܘ ܠܘܳܬ݂ ܘܰܩܪܶܒܘ ܟܽܠܶܗ ܥܰܡܳܐ ܠܘܳܬ݂ܶܗ. ܘܬܰܪܣܺܝ ܡܰܕ݂ܒܚܶܗ ܕܡܳܪܝܳܐ. ܕܰܡܣܰܚܰܦ ܗܘܳܐ.
1Ki 18:31 ܘܰܢܣܰܒ ܐܺܠܺܝܳܐ ܬܰܪܬܰܥܶܣܖ̈ܶܐ ܟܺܐܦܺܝ̈ܢ. ܐܰܝܟ݂ ܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܰܥܩܽܘܒ. ܗܰܘ ܕܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ ܠܶܗ. ܝܺܣܪܳܐܶܝܠ ܢܶܗܘܶܐ ܫܡܳܟ݂.
1Ki 18:32 ܘܰܒܢܳܐ ܐܶܢܶܝܢ ܠܟܺܐܦ̈ܶܐ. ܡܰܕ݂ܒܚܳܐ ܒܰܫܡܶܗ ܕܡܳܪܝܳܐ. ܘܰܥܒܰܕ݂ ܚܶܐܪܺܝܬ݂ܳܐ ܐܰܝܟ݂ ܒܶܝܬ݂ ܣܰܐܬ݂ܺܝ̈ܢ ܕܙܰܪܥܳܐ. ܘܰܐܟ݂ܪܟܶܗ ܠܡܰܕ݂ܒܚܳܐ.
1Ki 18:33 ܘܰܟ݂ܫܳܐ ܩܰܝ̈ܣܶܐ. ܘܦܰܫܚܶܗ ܠܬܰܘܪܳܐ. ܘܣܳܡܶܗ ܠܥܶܠ ܡܶܢ ܩܰܝ̈ܣܶܐ.
1Ki 18:34 ܘܶܐܡܰܪ. ܡܠܰܘ ܐܰܪܒܰܥ ܩܽܘ̈ܠܺܝܢ ܡܰܝ̈ܳܐ. ܘܣܽܘܟ݂ܘ ܥܰܠ ܥܠܳܬ݂ܳܐ ܘܥܰܠ ܩܰܝ̈ܣܶܐ. ܘܶܐܡܰܪ ܬܢܰܘ. ܘܰܬ݂ܢܰܘ ܘܶܐܡܰܪ ܬܰܠܶܬ݂ܘ. ܘܬܰܠܶܬ݂ܘ.
1Ki 18:35 ܘܗܰܠܶܟ݂ܘ ܡܰܝ̈ܳܐ ܚܕ݂ܳܖ̈ܰܘܗܝ ܕܡܰܕ݂ܒܚܳܐ. ܘܳܐܦ ܠܳܗ̇ ܠܚܶܐܪܺܝܬ݂ܳܐ ܡܠܰܐܗ̇ ܡܰܝ̈ܳܐ.
1Ki 18:36 ܘܟܰܕ݂ ܣܠܶܩ ܩܽܘܪܒܳܢܳܐ. ܩܪܶܒ ܐܺܠܺܝܳܐ ܢܒܺܝܳܐ ܘܶܐܡܰܪ. ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ. ܝܰܘܡܳܢܳܐ ܢܶܬ݂ܺܝܕܰܥ ܕܰܐܢ̱ܬܽ ܗ̱ܘ ܐܰ‌ܠܳܗܳܐ ܒܺܝܣܪܳܐܶܝܠ. ܘܶܐܢܳܐ ܥܰܒܕܳܟ݂. ܘܰܒܦܶܬ݂ܓܳܡܳܟ݂ ܥܶܒܕܶܬ݂ ܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ.
1Ki 18:37 ܥܢܺܝܢܝ ܡܳܪܝܳܐ. ܥܢܺܝܢܝ. ܘܢܶܕܥܽܘܢ ܟܽܠܶܗ ܥܰܡܳܐ ܗܳܢܳܐ. ܕܰܐܢ̱ܬܽ ܗ̱ܘ ܡܳܪܝܳܐ ܐܰ‌ܠܳܗܳܐ. ܘܰܐܢ̱ܬ ܐܰܦܢܺܝܬ ܠܶܒܗܽܘܢ ܗܦܺܝܟ݂ܳܐ.
1Ki 18:38 ܘܢܶܦܠܰܬ݂ ܢܽܘܪܶܗ ܕܡܳܪܝܳܐ. ܘܶܐܟܠܰܬ݂ ܥܠܳܬ݂ܳܐ. ܘܩܰܝ̈ܣܶܐ. ܘܟܺܐܦ̈ܶܐ. ܘܥܰܦܪܳܐ ܘܡܰܝ̈ܳܐ ܕܰܒܚܶܐܪܺܝܬ݂ܳܐ ܠܶܚܟܰܬ݂.
1Ki 18:39 ܘܰܚܙܰܘ ܟܽܠܶܗ ܥܰܡܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܘܶܐܡܰܪܘ. ܡܳܪܝܰܐ ܗ̱ܘ ܐܰ‌ܠܳܗܳܐ. ܡܳܪܝܰܐ ܗ̱ܘ ܐܰ‌ܠܳܗܳܐ.
1Ki 18:40 ܘܶܐܡܰܪ ܠܗܽܘܢ ܐܺܠܺܝܳܐ ܐܰܚܽܘܕ݂ܘ ܐܶܢܽܘܢ ܠܰܢܒܺܝܰܝ̈ ܒܰܥܠܳܐ. ܘܐ̱ܢܳܫ ܠܳܐ ܢܶܬ݂ܦܰܠܰܛ ܡܶܢܗܽܘܢ. ܘܶܐܚܰܕ݂ܘ ܐܶܢܽܘܢ. ܘܰܐܚܶܬ݂ ܐܶܢܽܘܢ ܐܺܠܺܝܳܐ ܠܢܰܚܠܳܐ ܕܩܺܝܫܽܘܢ. ܘܰܢܟܰܣ ܐܶܢܽܘܢ ܬܰܡܳܢ.
1Ki 18:41 ܘܶܐܡܰܪ ܐܺܠܺܝܳܐ ܠܳܐܚܳܒ. ܣܰܩ ܠܥܰܣ ܘܶܐܫܬܰܝ. ܡܶܛܽܠ ܕܩܳܠܳܐ ܕܰܪܓܽܘܫܝܳܐ ܕܡܶܛܪܳܐ.
1Ki 18:42 ܘܰܣܠܶܩ ܐܳܚܳܒ ܠܡܶܠܥܰܣ ܘܰܠܡܶܫܬܳܐ. ܘܺܐܠܺܝܳܐ ܣܠܶܩ ܠܪܺܝܫ ܟܰܪܡܠܳܐ. ܘܶܐܬ݂ܓܗܶܢ ܥܰܠ ܐܰܪܥܳܐ. ܘܣܳܡ ܐܰܦܰܘ̈ܗܝ ܒܶܝܬ݂ ܒܽܘܖ̈ܟܰܘܗܝ.
1Ki 18:43 ܘܶܐܡܰܪ ܠܬܰܠܡܺܝܕܶܗ. ܣܰܩ ܚܽܘܪ ܠܽܐܘܪܚܳܐ ܕܝܰܡܳܐ. ܘܰܣܠܶܩ. ܘܚܳܪ. ܘܶܐܡܰܪ ܠܰܝܬ ܡܶܕܶܡ. ܘܶܐܡܰܪ ܠܶܗ ܗܦܽܘܟ݂ ܫܒܰܥ ܙܰܒܢܺܝ̈ܢ.
1Ki 18:44 ܘܒܰܙܒܰܢ̱ܬܳܐ ܫܒܺܝܥܳܝܬܳܐ ܐܶܡܰܪ ܚܙܺܝܬ݂. ܘܗܳܐ ܥܢܳܢܳܐ ܙܥܽܘܪܬܳܐ ܐܰܝܟ݂ ܦܰܣܬ݂ܳܐ ܕܺܐܝܕ݂ܳܐ ܣܳܠܩܳܐ ܡܶܢ ܝܰܡܳܐ. ܘܶܐܡܰܪ ܠܶܗ. ܣܰܩ ܐܶܡܰܪ ܠܳܐܚܳܒ. ܪܟܰܒ ܘܚܽܘܬ݂. ܥܰܕ݂ܠܳܐ ܢܶܟܠܶܝܟ݂ ܡܶܛܪܳܐ.
1Ki 18:45 ܘܥܰܕ݂ ܗܽܘ ܡܶܬ݂ܦܢܶܐ ܠܟ݂ܳܐ ܘܰܠܟ݂ܳܐ. ܫܡܰܝܳܐ ܐܶܬ݂ܟܒܶܢܘ ܥܢܳܢ̈ܶܐ ܘܪܽܘܚܳܐ. ܘܰܗܘܳܐ ܡܶܛܪܳܐ ܪܰܒܳܐ. ܘܰܪܟܶܒ ܐܳܚܳܒ ܘܶܐܙܰܠ ܠܺܐܝܙܰܪܥܺܝܠ.
1Ki 18:46 ܘܺܐܝܕ݂ܶܗ ܕܡܳܪܝܳܐ ܗܘܳܬ݂ ܥܰܠ ܐܺܠܺܝܳܐ. ܘܶܐܣܰܪ ܚܰܨܰܘ̈ܗܝ. ܘܰܪܗܶܛ ܩܕ݂ܳܡ ܐܳܚܳܒ. ܥܕܰܡܳܐ ܕܥܰܠ ܠܺܐܝܙܰܪܥܺܝܠ.
1Ki 19:1 ܘܚܰܘܺܝ ܐܳܚܳܒ ܠܺܐܝܙܒܶܠ ܟܽܠ ܡܶܕܶܡ ܕܰܥܒܰܕ݂ ܐܺܠܺܝܳܐ. ܘܰܕ݂ܩܰܛܶܠ ܐܶܢܽܘܢ ܠܟܽܠܗܽܘܢ ܢܒܺܝܰܝ̈ ܒܰܥܠܳܐ ܘܰܕ݂ܚܽܘܓ̈ܒܶܐ ܒܚܰܪܒܳܐ.
1Ki 19:2 ܘܫܶܠܚܰܬ݂ ܐܺܝܙܒܶܠ ܒܝܰܕ݂ ܡܰܠܰܐܟ݂ܳܐ ܠܺܐܠܺܝܳܐ ܘܶܐܡܪܰܬ݂. ܗܳܟܰܢܳܐ ܢܶܥܒܕ݂ܽܘܢ ܠܺܝ ܐܰܠܳܗ̈ܶܐ. ܘܗܳܟܰܢܳܐ ܢܰܘܣܦܽܘܢ ܠܺܝ. ܐܶܢ ܠܳܐ ܡܚܳܪ ܒܗܳܢܳܐ ܙܰܒܢܳܐ ܐܶܥܒܕ݂ܺܝܗ̇ ܠܢܰܦܫܳܟ݂ ܐܰܝܟ݂ ܢܰܦܫܳܐ ܕܚܰܕ݂ ܡܶܢܗܽܘܢ.
1Ki 19:3 ܘܰܕ݂ܚܶܠ ܐܺܠܺܝܳܐ. ܘܩܳܡ ܐܶܙܰܠ ܕܰܢܦܰܠܶܛ ܢܰܦܫܶܗ. ܘܶܐܬ݂ܳܐ ܠܒܺܪ ܫܒܰܥ ܕܺܝܗܽܘܕ݂ܳܐ. ܘܰܫܒܰܩ ܬܰܡܳܢ ܬܰܠܡܺܝܕܶܗ.
1Ki 19:4 ܘܗܽܘ ܗܰܠܶܟ݂ ܒܡܰܕܒܪܳܐ ܡܰܪܕܶܐ ܝܰܘܡܳܐ ܚܰܕ݂. ܘܺܝܬ݂ܶܒ ܬܚܶܝܬ݂ ܒܶܛܡܬ݂ܳܐ ܚܕ݂ܳܐ. ܘܰܫܐܶܠ ܡܰܘܬܳܐ ܠܢܰܦܫܶܗ. ܘܶܐܡܰܪ. ܣܰܓܺܝ ܠܺܝ ܗܳܫܳܐ ܡܳܪܝܳܐ. ܣܰܒ ܢܰܦܫܝ ܡܶܢܝ. ܡܶܛܽܠ ܕܠܳܐ ܗܘܺܝܬ݂ ܛܳܒ ܐܶܢܳܐ ܡܶܢ ܐܰܒܳܗܰܝ̈.
1Ki 19:5 ܘܰܫܟܶܒ ܘܰܛܒܰܥ ܬܚܶܝܬ݂ ܒܶܛܡܬ݂ܳܐ. ܘܗܳܐ ܡܰܠܰܐܟ݂ܳܐ ܩܪܶܒ ܠܶܗ. ܘܶܐܡܰܪ ܠܶܗ. ܩܽܘܡ ܐܰܟ݂ܽܘܠ.
1Ki 19:6 ܘܶܐܬ݂ܦܢܺܝ ܘܰܚܙܳܐ ܐܶܣܕ݂ܰܘ̈ܗܝ. ܚܳܝܽܘܪܬܳܐ ܕܪܰܥܦܳܐ. ܘܩܽܘܩܬ݂ܳܐ ܕܡܰܝ̈ܳܐ. ܘܰܠܥܶܣ ܘܶܐܫܬܺܝ. ܘܰܗܦܰܟ݂ ܕܡܶܟ݂.
1Ki 19:7 ܘܰܗܦܰܟ݂ ܡܰܠܰܐܟܶܗ ܕܡܳܪܝܳܐ ܕܬܰܪܬܶܝܢ ܙܰܒܢܺܝ̈ܢ ܩܪܶܒ ܠܶܗ. ܘܶܐܡܰܪ. ܩܽܘܡ ܐܰܟ݂ܽܘܠ ܘܶܐܫܬܰܝ. ܡܶܛܽܠ ܕܣܰܓܺܝܐܳܐ ܗ̱ܝ ܡܶܢܳܟ݂ ܐܽܘܪܚܳܐ.
1Ki 19:8 ܘܩܳܡ ܐܶܟܰܠ ܘܶܐܫܬܺܝ. ܘܗܰܠܶܟ݂ ܒܚܰܝܠܳܐ ܕܡܶܐܟܽܘܠܬܳܐ ܗܳܝ. ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝܠܰܘ̈ܳܢ. ܥܕܰܡܳܐ ܠܛܽܘܪܶܗ ܕܰܐ‌ܠܳܗܳܐ ܠܚܽܘܪܺܝܒ.
1Ki 19:9 ܘܥܰܠ ܠܬܰܡܳܢ ܠܡܥܰܪܬ݂ܳܐ. ܘܒܳܬ݂ ܬܰܡܳܢ. ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ. ܘܶܐܡܰܪ ܠܶܗ. ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ ܐܺܠܺܝܳܐ.
1Ki 19:10 ܘܶܐܡܰܪ. ܡܶܛܰܢ ܛܶܢܶܬ݂ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ. ܕܰܫܒܰܩܘ ܩܝܳܡܳܟ݂ ܒܢܰܝ̈ ܝܺܣܪܳܐܶܝܠ ܡܰܕ݂ܒܚܰܝ̈ܟ ܣܰܚܶܦܘ. ܘܰܢܒܺܝܰܝ̈ܟ ܩܰܛܶܠܘ ܒܚܰܪܒܳܐ. ܘܶܐܫܬܰܚܪܶܬ݂ ܐܶܢܳܐ ܒܰܠܚܽܘܕܰܝ. ܘܗܳܐ ܒܳܥܶܝܢ ܠܡܶܣܰܒ ܠܢܰܦܫܝ.
1Ki 19:11 ܘܶܐܡܰܪ ܠܶܗ. ܦܽܘܩ ܘܩܽܘܡ ܒܛܽܘܪܳܐ ܩܕ݂ܳܡ ܡܳܪܝܳܐ. ܘܗܳܐ ܡܳܪܝܳܐ ܥܳܒܰܪ. ܘܪܽܘܚܳܐ ܪܰܒܬ݂ܳܐ ܘܬܰܩܺܝܦܬܳܐ. ܡܦܰܪܩܳܐ ܛܽܘܖ̈ܶܐ ܘܰܡܬܰܒܪܳܐ ܫܽܘܥ̈ܶܐ ܩܕ݂ܳܡ ܡܳܪܝܳܐ. ܠܳܐ ܗܘܳܐ ܒܪܽܘܚܳܐ ܡܳܪܝܳܐ. ܘܒܳܬܰܪ ܪܽܘܚܳܐ ܙܰܘܥܳܐ. ܠܳܐ ܗܘܳܐ ܒܙܰܘܥܳܐ ܡܳܪܝܳܐ.
1Ki 19:12 ܘܒܳܬܰܪ ܙܰܘܥܳܐ ܢܽܘܪܳܐ. ܠܳܐ ܗܘܳܐ ܒܢܽܘܪܳܐ ܡܳܪܝܳܐ. ܘܒܳܬܰܪ ܢܽܘܪܳܐ ܩܳܠܳܐ ܕܡܰܡܠܠܳܐ ܪܰܟܺܝܟ݂ܳܐ.
1Ki 19:13 ܘܟܰܕ݂ ܫ̣ܡܰܥ ܐܺܠܺܝܳܐ. ܟܪܶܟ݂ ܐܰܦܰܘ̈ܗܝ ܒܡܰܥܦܪܶܗ. ܘܰܢܦܰܩ ܘܩܳܡ ܠܶܗ ܒܦܽܘܡܳܗ̇ ܕܰܡܥܰܪܬ݂ܳܐ. ܘܰܗܘܳܐ ܥܠܰܘܗܝ ܩܳܠܳܐ. ܘܶܐܡܰܪ ܠܶܗ. ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ ܐܺܠܺܝܳܐ.
1Ki 19:14 ܘܶܐܡܰܪ. ܡܶܛܰܢ ܛܶܢܶܬ݂ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ. ܕܰܫܒܰܩܘ ܩܝܳܡܳܟ݂ ܒܢܰܝ̈ ܝܺܣܪܳܐܶܝܠ. ܡܰܕ݂ܒܚܰܝ̈ܟ ܣܰܚܶܦܘ. ܘܰܢܒܺܝܰܝ̈ܟ ܩܰܛܶܠܘ ܒܚܰܪܒܳܐ. ܘܶܐܫܬܰܚܪܶܬ݂ ܐܶܢܳܐ ܒܰܠܚܽܘܕܰܝ. ܘܗܳܐ ܒܳܥܶܝܢ ܠܡܶܣܰܒ ܠܢܰܦܫܝ.
1Ki 19:15 ܘܶܐܡܰܪ ܠܶܗ ܡܳܪܝܳܐ. ܗܦܽܘܟ݂ ܙܶܠ ܠܽܐܘܪܚܳܟ݂ ܠܡܰܕܒܪܳܐ ܕܕܰܪܡܣܽܘܩ. ܘܙܶܠ ܡܫܽܘܚ ܠܰܚܙܳܐܶܝܠ. ܕܢܰܡܠܶܟ݂ ܥܰܠ ܐܰܕܽܘܡ.
1Ki 19:16 ܘܰܠܝܳܗܽܘ ܒܰܪ ܝܰܡܫܺܝ ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܠܶܐܠܺܝܫܰܥ ܒܰܪ ܫܳܦܳܛ ܕܡܶܢ ܐܰܒܶܠ ܡܚܽܘܠܳܐ. ܡܫܽܘܚ ܕܢܶܗܘܶܐ ܢܒܺܝܳܐ ܚܠܳܦܰܝܟ.
1Ki 19:17 ܘܡܰܢ ܕܢܶܬ݂ܦܰܠܰܛ ܡܶܢ ܚܰܪܒܳܐ ܕܰܚܙܳܐܶܝܠ. ܢܶܩܛܠܺܝܘܗܝ ܝܳܗܽܘ. ܘܡܢ ܕܢܶܬ݂ܦܰܠܰܛ ܡܶܢ ܚܰܪܒܳܐ. ܕܝܳܗܽܘ. ܢܶܩܛܠܺܝܘܗܝ ܐܺܠܺܝܫܰܥ.
1Ki 19:18 ܘܰܐܘܬ݂ܰܪ ܡܶܢ ܝܺܣܪܳܐܶܝܠ ܫܰܒܥܳܐ. ܐܰܠܦܺܝ̈ܢ. ܟܽܠ ܒܽܘܖ̈ܟܶܐ ܕܠܳܐ ܒܪܶܟ݂ܘ ܠܒܰܥܠܳܐ. ܘܟܽܠ ܦܽܘܡ ܕܠܳܐ ܢܰܫܩܶܗ.
1Ki 19:19 ܘܶܐܙܰܠ ܡܶܢ ܬܰܡܳܢ. ܘܶܐܫܟܰܚ ܠܶܐܠܺܝܫܰܥ ܒܰܪ ܫܳܦܳܛ. ܕܕ݂ܳܒܰܪ ܗܘܳܐ ܦܰܕܳܢܳܐ. ܘܬܰܪܬܰܥܶܣܪܶܐ ܦܰܕܳܢܺܝ̈ܢ ܩܕܳܡܰܘܗܝ. ܘܗܽܘ ܚܰܕ݂ ܡܶܢ ܬܪܶܥܣܰܪ ܗܘܳܐ. ܘܰܥܒܰܪ ܐܺܠܺܝܳܐ ܥܠܰܘܗܝ. ܘܰܫܕ݂ܳܐ ܡܰܥܦܪܶܗ ܥܠܰܘܗܝ.
1Ki 19:20 ܘܫܰܒܩܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܶܐܙܰܠ ܒܳܬܰܪ ܐܺܠܺܝܳܐ. ܘܶܐܡܰܪ ܠܶܗ. ܐܺܙܰܠ ܐܶܫܽܘܩ ܠܳܐܒܝ ܘܠܶܐܡܝ. ܘܺܐܬ݂ܶܐ ܒܳܬ݂ܪܳܟ݂ ܐܳܡܰܪ ܠܶܗ. ܗܦܽܘܟ݂ ܙܶܠ ܠܳܟ݂. ܡܳܢܳܐ ܓܶܝܪ ܥܶܒܕܶܬ݂ ܠܳܟ݂.
1Ki 19:21 ܘܰܗܦܰܟ݂ ܡܶܢ ܒܳܬܪܶܗ. ܘܢܰܣܒܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܕܰܒܰܚ ܐܶܢܽܘܢ. ܘܰܒܡܳܐܢ̈ܶܐ ܕܬܰܘܖ̈ܶܐ ܒܰܫܶܠ ܒܶܣܪܳܐ. ܘܝܰܗܒ ܠܥܰܡܳܐ ܘܶܐܟܰܠܘ. ܘܩܳܡ ܐܶܙܰܠ ܒܳܬܰܪ ܐܺܠܺܝܳܐ. ܘܫܰܡܫܶܗ.
1Ki 20:1 ܘܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܟܰܢܶܫ ܟܽܠܶܗ ܚܰܝܠܶܗ. ܘܰܬܠܳܬܺܝܢ ܘܰܬܪܶܝܢ ܡܰܠܟܺܝ̈ܢ ܕܥܰܡܶܗ. ܘܖ̈ܰܟܫܳܐ ܘܡܰܖ̈ܟܒܳܬ݂ܳܐ. ܘܰܣܠܶܩ. ܘܰܫ̣ܪܳܐ ܥܰܠ ܫܳܡܪܺܝܢ. ܘܶܐܬ݂ܟܰܬܰܫ ܥܰܡܳܗ̇.
1Ki 20:2 ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ.
1Ki 20:3 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܒܰܪ ܗܳܕܳܕ. ܟܶܣܦܳܟ݂ ܘܕܰܗܒܳܟ݂. ܕܺܝܠܝ ܗܽܘ. ܘܢܶܫܰܝ̈ܟ ܘܰܒܢܰܝ̈ܟ ܕܫܰܦܺܝܪܺܝܢ. ܕܺܝܠܝ ܐܶܢܽܘܢ.
1Ki 20:4 ܘܰܥܢܳܐ ܡܰܠܟܳܐ ܕܺܝܣܪܳܐܶܝܠ ܘܶܐܡܰܪ. ܐܰܝܟ݂ ܦܶܬ݂ܓܳܡܳܟ݂ ܡܳܪܝ ܡܰܠܟܳܐ. ܕܺܝܠܳܟ݂ ܐ̱ܢܳܐ ܘܟܽܠ ܕܺܐܝܬ݂ ܠܺܝ.
1Ki 20:5 ܘܰܗܦܰܟ݂ܘ ܐܺܝܙܓܰܕ̈ܶܐ ܘܶܐܡܰܪܘ. ܗܳܟܰܢܳܐ ܐܳܡܰܪ ܒܰܪ ܗܳܕܳܕ. ܕܫܶܠܚܶܬ݂ ܠܳܟ݂ ܒܩܰܕ݂ܡܳܝܬܳܐ. ܕܟܶܣܦܳܟ݂ ܘܕܰܗܒܳܟ݂ ܘܢܶܫܰܝ̈ܟ ܘܰܒܢܰܝ̈ܟ ܬܶܬܶܠ ܠܺܝ.
1Ki 20:6 ܡܚܳܪ ܠܗܳܢܳܐ ܥܶܕܳܢܳܐ. ܐܶܫܰܕܰܪ ܥܰܒ̈ܕܰܝ ܠܘܳܬ݂ܳܟ݂ ܘܢܶܒܨܽܘܢ ܒܳܬܰܝ̈ܟ ܘܒ̈ܳܬܶܐ ܕܥܰܒܕܰܝ̈ܟ. ܘܟܽܠ ܪܶܓܬ݂ܳܐ ܕܥܰܝܢܰܝ̈ܗܽܘܢ ܢܶܣܒܽܘܢ ܒܺܐܝܕܰܝ̈ܗܽܘܢ ܘܢܺܐܬ݂ܽܘܢ.
1Ki 20:7 ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܟܽܠܗܽܘܢ ܣܳܒ̈ܶܐ ܕܰܐܪܥܳܐ. ܘܶܐܡܰܪ ܠܗܽܘܢ. ܕܰܥܘ ܘܰܚܙܰܘ ܕܒܺܝܫܬܳܐ ܗܽܘ ܒܳܥܶܐ ܗܳܢܳܐ. ܕܰܫܠܰܚ ܠܺܝ ܥܰܠ ܢܶܫܰܝ̈. ܘܥܰܠ ܒܢܰܝ̈. ܘܥܰܠ ܟܶܣܦܝ. ܘܥܰܠ ܕܰܗܒܝ ܘܠܳܐ ܟܠܺܝܬ݂ ܡܶܢܶܗ.
1Ki 20:8 ܘܶܐܡܰܪܘ ܠܶܗ ܟܽܠܗܽܘܢ ܣܳܒ̈ܶܐ ܘܟܽܠܶܗ ܥܰܡܳܐ. ܠܳܐ ܬܶܫܡܰܥ. ܘܠܳܐ ܬܶܬܛܦܺܝܣ.
1Ki 20:9 ܘܶܐܡܰܪ ܠܺܐܝܙܓܰܕ̈ܶܐ ܕܒܰܪ ܗܳܕܳܕ. ܐܶܡܰܪܘ ܠܡܳܪܝ ܡܰܠܟܳܐ. ܟܽܠ ܕܰܫܠܰܚܬ ܠܥܰܒܕܳܟ݂ ܒܩܰܕܡܳܝܬܳܐ ܐܶܥܒܶܕ݂. ܘܦܶܬ݂ܓ݂ܳܡܳܐ ܗܳܢܳܐ ܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ݂. ܘܶܐܙܰܠܘ ܐܺܝܙܓܰܕ̈ܶܐ ܘܰܐܬ݂ܺܝܒܽܘܗܝ ܦܶܬ݂ܓ݂ܳܡܳܐ.
1Ki 20:10 ܘܰܫܠܰܚ ܠܶܗ ܒܰܪ ܗܳܕܳܕ ܘܶܐܡܰܪ. ܗܳܟܰܢܳܐ ܢܶܥܒܕ݂ܽܘܢ ܠܺܝ ܐܰܠܳܗ̈ܶܐ. ܘܗܳܟܰܢܳܐ ܢܰܘܣܦܽܘܢ ܠܺܝ. ܐܶܢ ܢܶܣܦܰܩ ܥܰܦܪܳܗ̇ ܕܫܳܡܪܺܝܢ ܫܽܘܥܠܳܐ ܫܽܘܥܠܳܐ ܠܥܰܡܳܐ ܕܥܰܡܝ.
1Ki 20:11 ܘܰܥܢܳܐ ܡܰܠܟܳܐ ܕܺܝܣܪܳܐܶܝܠ ܘܶܐܡܰܪ. ܡܰܠܶܠ. ܠܳܐ ܢܶܫܬܟܰܚ ܡܰܢ ܕܳܐܣܰܪ ܐܰܝܟ݂ ܡܳܢ ܕܫܳܪܶܐ.
1Ki 20:12 ܘܟܰܕ݂ ܫ̣ܡܰܥ ܦܶܬ݂ܓ݂ܳܡܳܐ ܗܳܢܳܐ. ܘܗܽܘ ܫܳܬܶܐ ܗܘܳܐ. ܘܡܰܠ̈ܟܶܐ ܒܰܡܛܰܠ̈ܠܶܐ ܘܶܐܡܰܪ ܠܥܰܒܕܰܘ̈ܗܝ. ܣܺܝܡܘ ܡܣܳܡ ܥܰܠ ܩܪܺܝܬ݂ܳܐ.
1Ki 20:13 ܘܗܳܐ ܢܒܺܝܳܐ ܚܰܕ݂ ܩܪܶܒ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܚܳܙܶܐ ܐܰܢ̱ܬ ܠܶܗ ܠܗܳܢܳܐ ܟܽܠܶܗ ܚܰܝܠܳܐ ܪܰܒܳܐ. ܗܳܐ ܡܰܫܠܶܡ ܐ̱ܢܳܐ ܠܶܗ ܒܺܐܝܕܰܝ̈ܟ ܝܰܘܡܳܢܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
1Ki 20:14 ܘܶܐܡܰܪ ܐܳܚܳܒ ܒܡܰܢ. ܘܶܐܡܰܪ ܠܶܗ. ܒܰܥܠܰܝ̈ܡܶܐ ܘܰܒܪܰܘܖ̈ܒܳܢܶܐ ܕܰܡܕܺܝܢܬܳܐ ܘܶܐܡܰܪ ܠܶܗ. ܡܰܢܽܘ ܢܶܣܕܽܘܪ ܩܪܳܒܳܐ ܠܽܘܩܕܰܡ ܐܳܡܰܪ ܠܶܗ ܐܰܢ̱ܬ.
1Ki 20:15 ܘܰܡܢܳܐ ܠܰܥܠܰܝ̈ܡܶܐ ܘܰܠܪܰܘܖ̈ܒܳܢܶܐ ܕܰܡܕܺܝܢܬܳܐ. ܘܰܗܘܰܘ ܡܰܐܬܶܝܢ ܘܰܬܠܳܬܺܝܢ ܘܰܬܪܶܝܢ. ܘܒܳܬܰܪܗܽܘܢ ܡܢܳܐ ܠܟܽܠܶܗ ܥܰܡܳܐ ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܫܰܒܥܳܐ ܐܰܠܦܺܝ̈ܢ.
1Ki 20:16 ܘܰܢܦܰܩܘ ܒܛܰܗܪܳܐ. ܘܒܰܪ ܗܳܕܳܕ ܫܳܬܶܐ ܗܘܳܐ ܥܰܬܺܝܩܳܐ ܒܰܡܛܰܠ̈ܠܶܐ. ܗܽܘ ܘܡܰܠ̈ܟܶܐ ܬܠܳܬܺܝܢ ܘܰܬܪܶܝܢ ܕܶܐܬ݂ܰܘ ܠܰܡܥܰܕܳܪܽܘܬܶܗ.
1Ki 20:17 ܘܰܢܦܰܩܘ ܥܠܰܝ̈ܡܶܐ ܘܪܰܘܖ̈ܒܳܢܶܐ ܕܰܡܕܺܝܢܬܳܐ ܒܩܰܕ݂ܡܳܝܬܳܐ. ܘܫܰܕܰܪ ܒܰܪ ܗܳܕܳܕ. ܘܚܰܘܝܽܘܗܝ ܘܶܐܡܰܪܘ ܠܶܗ. ܗܳܐ ܓܰܒܖ̈ܶܐ ܢܦܰܩܘ ܡܶܢ ܫܳܡܪܺܝܢ.
1Ki 20:18 ܘܶܐܡܰܪ. ܐܶܢ ܠܰܫܠܳܡܳܐ ܢܦܰܩܘ. ܐܰܚܽܘܕ݂ܘ ܐܶܢܽܘܢ ܟܰܕ݂ ܚܰܝܺܝܢ. ܘܶܐܢ ܠܰܩܪܳܒܳܐ ܢܦܰܩܘ. ܟܰܕ݂ ܚܰܝܺܝܢ ܐܰܚܽܘܕ݂ܘ ܐܶܢܽܘܢ.
1Ki 20:19 ܘܗܳܠܶܝܢ ܢܦܰܩܘ ܡܶܢ ܡܕܺܝܢܬܳܐ. ܥܠܰܝ̈ܡܶܐ ܘܪܰܘܖ̈ܒܳܢܶܐ ܕܰܡܕܺܝܢܬܳܐ ܘܚܰܝܠܳܐ ܒܳܬܰܪܗܽܘܢ.
1Ki 20:20 ܘܩܰܛܶܠ ܓܒܰܪ ܓܰܒܪܶܗ. ܘܰܥܪܰܩ ܐܰܕܽܘܡ. ܘܰܪܕܰܦ ܐܶܢܽܘܢ ܝܺܣܪܳܐܶܝܠ. ܘܶܐܬ݂ܦܰܠܰܛ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܥܰܠ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.
1Ki 20:21 ܘܰܢܦܰܩ ܡܰܠܟܳܐ ܕܺܝܣܪܳܐܶܝܠ. ܘܰܚܪܰܒ ܖ̈ܰܟܫܳܐ ܘܡܰܖ̈ܟܒܳܬ݂ܳܐ. ܘܰܡܚܳܐ ܒܰܐܕܽܘܡ ܡܚܽܘܬ݂ܳܐ ܪܰܒܬܳܐ ܕܛܳܒ.
1Ki 20:22 ܘܗܳܐ ܢܒܺܝܳܐ ܕܰܐ‌ܠܳܗܳܐ ܩ̣ܪܶܒ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܙܶܠ ܐܶܬ݂ܚܰܝܰܠ. ܘܕܰܥ ܘܰܚܙܺܝ ܡܶܕܶܡ ܕܥܳܒܶܕ݂ ܐܰܢ̱ܬ ܡܶܛܽܠ ܕܠܰܗܦܳܟܬ݂ܳܗ̇ ܕܫܰܢ̱ܬܳܐ. ܡܰܠܟܳܐ ܕܰܐܕܽܘܡ ܣܳܠܶܩ ܥܠܰܝܟ.
1Ki 20:23 ܘܥܰܒܕܰܘ̈ܗܝ ܕܡܰܠܟܳܐ ܕܰܐܕܽܘܡ ܐܳܡܪܺܝܢ ܠܶܗ. ܐܰ‌ܠܳܗܳܐ ܗܽܘ ܕܛܽܘܖ̈ܶܐ ܐܰܠܳܗܗܽܘܢ. ܡܶܛܽܠ ܗܳܢܳܐ ܗܽܘ ܙܟܰܐܢ. ܒܪܰܡ ܢܶܬ݂ܟܰܬܰܫ ܥܰܡܗܽܘܢ ܒܰܦܩܰܥܬ݂ܳܐ. ܐܶܠܳܐ ܢܶܙܟܶܐ ܐܶܢܽܘܢ.
1Ki 20:24 ܘܦܶܬ݂ܓ݂ܳܡܳܐ ܗܳܢܳܐ ܥܒܶܕ݂. ܐܰܥܒܰܪ ܡܰܠ̈ܟܶܐ ܓܒܰܪ ܡܶܢ ܐܰܬ݂ܪܶܗ. ܘܰܐܩܺܝܡ ܫܰܠܺܝܛܳܢ̈ܶܐ ܚܠܳܦܰܝܗܽܘܢ.
1Ki 20:25 ܘܰܐܢ̱ܬ ܡܢܺܝ ܠܳܟ݂ ܚܰܝܠܳܐ ܐܰܝܟ݂ ܚܰܝܠܳܐ ܕܰܢܦܰܠ ܡܶܢܳܟ݂. ܖ̈ܰܟܫܳܐ ܐܰܝܟ݂ ܖ̈ܰܟܫܳܐ. ܘܖ̈ܰܟܳܒܶܐ ܐܰܝܟ݂ ܖ̈ܰܟܳܒܶܐ. ܘܢܶܬ݂ܟܰܬܰܫ ܥܰܡܗܽܘܢ ܒܰܦܩܰܥܬ݂ܳܐ. ܐܶܠܳܐ ܢܶܥܫܰܢ ܡܶܢܗܽܘܢ. ܘܰܫܡܰܥ ܠܩܳܠܗܽܘܢ. ܘܰܥܒܰܕ݂ ܗܳܟܰܢܳܐ.
1Ki 20:26 ܘܰܗܘܳܐ ܠܰܗܦܳܟܬ݂ܳܐ ܕܫܰܢ̱ܬܳܐ. ܘܰܦܩܰܕ݂ ܒܰܪ ܗܳܕܳܕ ܠܰܐܕܽܘܡ. ܘܰܣܠܶܩ ܠܳܐܦܳܩ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ.
1Ki 20:27 ܘܰܒܢܰܝ̈ ܝܺܣܪܳܐܶܝܠ ܐܶܬ݂ܡܢܺܝܘ. ܘܶܐܣܬܕܰܪܘ ܘܩܳܡܘ ܠܽܘܩܒܰܠܗܽܘܢ. ܐܰܝܟ݂ ܬܪܶܝܢ ܓܙܳܖ̈ܺܝܢ ܕܨܺܦܖ̈ܳܝܶܐ ܕܥܶܙ̈ܶܐ. ܘܰܐܕ݂ܽܘܡܳܝ̈ܶܐ ܡܠܰܐܗ̇ ܠܰܐܪܥܳܐ.
1Ki 20:28 ܘܰܩܪܶܒ ܢܒܺܝܳܐ ܕܰܐ‌ܠܳܗܳܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܶܐܡܰܪܘ ܐܰܕܽܘܡܳܝ̈ܶܐ ܕܰܐ‌ܠܳܗܳܐ ܗܽܘ ܕܛܽܘܖ̈ܶܐ ܡܳܪܝܳܐ. ܘܠܳܐ ܗܘܳܐ ܐܰ‌ܠܳܗܳܐ ܕܥܽܘܡܩ̈ܶܐ. ܐܰܫܠܡܺܝܘܗܝ ܠܗܳܢܳܐ ܟܽܠܶܗ ܚܰܝܠܳܐ ܪܰܒܳܐ ܒܺܐܝܕܰܝ̈ܟ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
1Ki 20:29 ܘܰܫܪܰܘ ܗܳܠܶܝܢ ܠܽܘܩܒܰܠ ܗܳܠܶܝܢ ܫܰܒܥܳܐ ܝܰܘܡܺܝ̈ܢ. ܘܰܗܘܳܐ ܒܝܰܘܡܳܐ ܫܒܺܝܥܳܝܳܐ. ܘܰܐܩܪܶܒܘ ܩܪܳܒܳܐ. ܘܩܰܛܶܠܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܕܽܘܡ. ܡܳܐܐ ܐܰܠܦܺܝ̈ܢ ܓܰܒܖ̈ܺܝܢ ܖ̈ܶܓ̣ܠܳܝܶܐ ܒܝܰܘܡܳܐ ܚܰܕ݂.
1Ki 20:30 ܘܰܥܪܰܩܘ ܕܶܐܫܬܚܰܪܘ ܠܳܐܦܳܩ ܡܕܺܝܢܬܳܐ ܘܰܢܦܰܠ ܫܽܘܪܳܐ ܥܰܠ ܥܶܣܪܺܝܢ ܘܫܰܒܥܳܐ ܐܰܠܦܺܝ̈ܢ ܓܰܒܖ̈ܺܝܢ ܕܶܐܫܬܚܰܪܘ. ܘܒܰܪ ܗܳܕܳܕ ܥܪܰܩ. ܘܥܰܠ ܒܓܰܘ ܩܪܺܝܬ݂ܳܐ. ܬܰܘܳܢ ܒܓܰܘ ܬܰܘܳܢ.
1Ki 20:31 ܘܰܩܪܶܒܘ ܥܰܒܕܰܘ̈ܗܝ. ܘܳܐܡܪܺܝܢ ܠܶܗ. ܗܳܐ ܫܡܰܥܢ ܕܡܰܠ̈ܟܶܐ ܕܺܝܣܪܳܐܶܝܠ. ܡܰܠ̈ܟܶܐ ܐܶܢܽܘܢ ܛܳܒ̈ܶܐ. ܢܶܐܣܽܘܪ ܣܰܩ̈ܶܐ ܒܖ̈ܺܝܫܰܝܢ. ܘܚܰܒ̈ܠܶܐ ܒܚܰܨܰܝ̈ܢ. ܘܢܶܦܽܘܩ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ. ܛܳܟ݂ ܢܰܚܶܐ ܢܰܦܫܰܢ.
1Ki 20:32 ܘܶܐܣܰܪܘ ܣܰܩ̈ܶܐ ܒܖ̈ܺܝܫܰܝܗܽܘܢ. ܘܚܰܒ̈ܠܶܐ ܒܚܰܨܰܝ̈ܗܽܘܢ. ܘܶܐܬ݂ܰܘ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪܘ ܠܶܗ. ܥܰܒܕܳܟ݂ ܒܰܪ ܗܳܕܳܕ ܐܳܡܰܪ. ܬܺܚܶܐ ܢܰܦܫܝ. ܘܶܐܡܰܪ. ܥܕ݂ܰܟܺܝܠ ܩܰܝܳܡ ܗܽܘ ܐܳܚܝ ܗܽܘ.
1Ki 20:33 ܘܓܰܒܪܳܐ ܢܚܳܫܳܐ ܗܘܳܐ ܒܰܪ ܗܳܕܳܕ ܘܓܰܒܖ̈ܺܝܢ ܢܰܚܶܫܘ. ܘܶܐܣܬܰܪܗܰܒܘ ܘܦܰܠܛܽܘܗܝ ܡܶܢܶܗ. ܘܶܐܡܰܪܘ ܐܰܚܽܘܟ݂ ܒܰܪ ܗܳܕܳܕ. ܘܶܐܡܰܪ ܙܶܠܘ ܕܽܘܒܪܽܘܗܝ ܘܰܢܦܰܩ ܠܘܳܬ݂ܶܗ ܒܰܪ ܗܳܕܳܕ. ܘܰܐܘܬܒܶܗ ܥܰܡܶܗ ܒܩܳܪܽܘܟܳܐ.
1Ki 20:34 ܘܶܐܡܰܪ ܠܶܗ. ܩܽܘܖ̈ܝܳܐ ܕܰܢܣܰܒ ܐܳܒܝ ܡܶܢ ܐܰܒܽܘܟ݂. ܐܶܦܰܢܶܐ ܠܳܟ݂. ܘܫܽܘܩܳܐ ܐܶܥܒܶܕ݂ ܠܳܟ݂ ܒܕܰܪܡܣܽܘܩ. ܐܰܝܟ݂ ܕܰܥܒܰܕ݂ ܐܳܒܝ ܒܫܳܡܪܺܝܢ. ܘܶܐܢܳܐ ܒܰܩܝܳܡܳܐ ܐܶܫܰܕܪܳܟ݂. ܘܰܐܩܺܝܡ ܠܶܗ ܩܝܳܡܳܐ ܘܫܰܕܪܶܗ.
1Ki 20:35 ܘܓܰܒܪܳܐ ܚܰܕ݂ ܡܶܢ ܒܢܰܝ̈ ܢܒܺܝ̈ܶܐ ܐܶܡܰܪ ܠܚܰܒܪܶܗ. ܒܦܶܬ݂ܓܳܡܶܗ ܕܡܳܪܝܳܐ ܡܚܺܝܢܝ. ܘܠܳܐ ܨܒܳܐ ܓܰܒܪܳܐ ܕܢܶܡܚܶܝܘܗܝ.
1Ki 20:36 ܐܳܡܰܪ ܠܶܗ. ܥܰܠ ܕܠܳܐ ܫ̣ܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܗܳܐ ܐܳܙܶܠ ܐܰܢ̱ܬ ܡܶܢ ܠܘܳܬ݂ܝ. ܘܩܳܛܶܠ ܠܳܟ݂ ܐܰܪܝܳܐ. ܘܶܐܙܰܠ ܡܶܢ ܠܘܳܬ݂ܶܗ. ܘܶܐܫܟܚܶܗ ܐܰܪܝܳܐ. ܘܩܰܛܠܶܗ.
1Ki 20:37 ܘܶܐܫܟܰܚ ܓܰܒܪܳܐ ܐ̱ܚܪܺܢܳܐ. ܘܶܐܡܰܪ ܠܶܗ ܡܚܺܝܢܝ ܘܰܡܚܳܝܗܝ ܓܰܒܪܳܐ ܗܰܘ. ܘܨܰܠܦܶܗ.
1Ki 20:38 ܘܶܐܙܰܠ ܢܒܺܝܳܐ ܘܩܳܡ ܩܕ݂ܳܡ ܡܰܠܟܳܐ ܥܰܠ ܝܰܕ݂ ܐܽܘܪܚܳܐ. ܘܚܰܦܺܝ ܒܩܶܛܡܳܐ ܐܰܦܰܘ̈ܗܝ.
1Ki 20:39 ܘܗܳܐ ܡܰܠܟܳܐ ܥܳܒܰܪ. ܘܗܽܘ ܡܰܙܥܶܩ ܩܕ݂ܳܡ ܡܰܠܟܳܐ. ܘܳܐܡܰܪ. ܥܰܒܕܳܟ݂ ܢܦܰܩ ܒܓܰܘ ܩܪܳܒܳܐ. ܘܗܳܐ ܓܰܒܪܳܐ ܣܛܳܐ ܘܰܐܝܬܺܝ ܠܺܝ ܓܰܒܪܳܐ. ܘܶܐܡܰܪ ܠܺܝ ܛܰܪܳܝܗܝ ܠܓܰܒܪܳܐ ܗܳܢܳܐ. ܘܶܐܢ ܡܶܛܥܳܐ ܢܶܛܥܶܐ. ܬܶܗܘܶܐ ܢܰܦܫܳܟ݂ ܚܠܳܦ ܢܰܦܫܶܗ. ܐܰܘ ܟܰܟܪܳܐ ܕܟܶܣܦܳܐ ܬܶܬ݂ܩܽܘܠ.
1Ki 20:40 ܘܥܰܒܕܳܟ݂ ܥܰܕ݂ ܡܶܬ݂ܦܢܶܐ ܠܟ݂ܳܐ ܘܰܠܟ݂ܳܐ ܘܗܽܘ ܠܰܝܬܰܘܗܝ. ܐܳܡܰܪ ܠܶܗ ܡܰܠܟܳܐ ܕܺܝܣܪܳܐܶܝܠ. ܗܳܟܰܢܳܐ ܗܽܘ. ܕܺܝܢܳܟ݂ ܐܰܢ̱ܬ ܦܣܰܩܬ.
1Ki 20:41 ܘܶܐܣܬܰܪܗܰܒ ܘܰܐܥܒܰܪ ܩܶܛܡܳܐ ܡܶܢ ܐܰܦܰܘ̈ܗܝ. ܘܶܐܫܬܰܘܕܥܶܗ ܡܰܠܟܳܐ ܕܺܝܣܪܳܐܶܝܠ ܕܡܶܢ ܢܒܺܝ̈ܶܐ ܗܽܘ.
1Ki 20:42 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܫܰܕܰܪܬ ܠܓܰܒܪܳܐ ܚܰܪܡܳܐ ܡܶܢ ܐܺܝܕ݂ܳܐ. ܬܶܗܘܶܐ ܢܰܦܫܳܟ݂ ܚܠܳܦ ܢܰܦܫܶܗ. ܘܥܰܡܳܟ݂ ܚܠܳܦ ܥܰܡܶܗ.
1Ki 20:43 ܘܶܐܙܰܠ ܡܰܠܟܳܐ ܕܺܝܣܪܳܐܶܝܠ ܠܒܰܝܬܶܗ. ܟܰܕ݂ ܟܰܪܝܳܐ ܠܶܗ ܘܰܙܥܺܝܦ ܘܥ̣ܰܠ ܠܫܳܡܪܺܝܢ.
1Ki 21:1 ܘܰܗܘܳܐ ܡܶܢ ܒܳܬܰܪ ܦܶܬܓܳܡ̈ܶܐ ܗܳܠܶܝܢ. ܟܰܪܡܳܐ ܐܺܝܬ݂ ܗܘܳܐ ܠܢܳܒܽܘܬ݂ ܐܺܝܙܰܪܥܠܳܝܳܐ ܒܺܐܝܙܰܪܥܶܠ. ܥܰܠ ܓܶܢ̱ܒ ܗܰܝܟܠܳܐ ܕܳܐܚܳܒ ܡܰܠܟܳܐ ܕܫܳܡܪܺܝܢ.
1Ki 21:2 ܘܶܐܡܰܪ ܐܳܚܳܒ ܠܢܳܒܽܘܬ݂. ܗܰܒܠܺܝ ܟܰܪܡܳܟ݂. ܘܢܶܗܘܶܐ ܠܺܝ ܠܓܰܢܰܬ݂ ܝܰܪܩܳܐ. ܡܶܛܽܠ ܕܗܽܘ ܩܰܪܺܝܒ ܥܰܠ ܓܶܢ̱ܒ ܒܰܝܬܝ. ܘܶܐܬܶܠ ܠܳܟ݂ ܟܰܪܡܳܐ ܚܠܳܦܰܘܗܝ ܕܛܳܒ ܡܶܢܶܗ. ܐܰܘ ܐܶܢ ܫܰܦܺܝܪ ܒܥܰܝܢܰܝ̈ܟ. ܐܶܬܶܠ ܠܳܟ݂ ܟܶܣܦܳܐ ܕܡܰܘ̈ܗܝ.
1Ki 21:3 ܘܶܐܡܰܪ ܢܳܒܽܘܬ݂ ܠܳܐܚܳܒ. ܚܳܣ ܠܺܝ ܡܶܢ ܡܳܪܝܳܐ. ܕܶܐܬܶܠ ܠܳܟ݂ ܝܳܪܬܽܘܬ݂ܳܐ ܕܰܐܒܳܗܰܝ̈.
1Ki 21:4 ܘܶܐܙܰܠ ܐܳܚܳܒ ܠܒܰܝܬܶܗ ܟܰܕ݂ ܟܰܪܝܳܐ ܠܶܗ ܘܰܙܥܺܝܦ. ܥܰܠ ܦܶܬ݂ܓ݂ܳܡܳܐ ܕܶܐܡܰܪ ܠܶܗ ܢܳܒܽܘܬ݂ ܐܺܝܙܰܪܥܠܳܝܳܐ. ܕܠܳܐ ܝܳܗܶܒ ܐ̱ܢܳܐ ܠܳܟ݂ ܝܳܪܬܽܘܬ݂ܳܐ ܕܰܐܒܳܗܰܝ̈. ܘܰܫܟܶܒ ܥܰܠ ܥܰܪܣܶܗ. ܘܰܐܦܢܺܝ ܐܰܦܰܘ̈ܗܝ. ܘܠܳܐ ܐܶܟܰܠ ܠܰܚܡܳܐ.
1Ki 21:5 ܘܶܐܬܳܬ݂ ܠܘܳܬ݂ܶܗ ܐܺܝܙܒܶܠ ܐܰܢ̱ܬܬܶܗ. ܘܳܐܡܪܳܐ ܠܶܗ. ܡܳܢܰܘ ܟܰܪܝܳܐ ܠܳܗ̇ ܠܪܽܘܚܳܟ݂. ܘܠܳܐ ܨܳܒܶܐ ܐܰܢ̱ܬ ܠܡܶܐܟ݂ܰܠ ܠܰܚܡܳܐ.
1Ki 21:6 ܐܳܡܰܪ ܠܳܗ̇. ܥܰܠ ܕܶܐܡܪܶܬ݂ ܠܢܳܒܽܘܬ݂ ܐܺܝܙܰܪܥܠܳܝܳܐ. ܗܰܒܠܺܝ ܟܰܪܡܳܟ݂ ܒܟܶܣܦܳܐ. ܘܶܐܢ ܨܳܒܶܐ ܐܰܢ̱ܬ. ܐܶܬܶܠ ܠܳܟ݂ ܟܰܪܡܳܐ ܚܠܳܦܰܘܗܝ ܕܛܳܒ ܡܶܢܶܗ. ܘܶܐܡܰܪ ܠܺܝ ܠܳܐ ܝܳܗܶܒ ܐ̱ܢܳܐ ܠܳܟ݂ ܟܰܪܡܝ.
1Ki 21:7 ܐܳܡܪܳܐ ܠܶܗ ܐܺܝܙܒܶܠ ܐܰܢ̱ܬܬܶܗ. ܐܰܢ̱ܬ ܬܰܟ݂ܫܰܪ ܕܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܩܽܘܡ ܐܰܟ݂ܽܘܠ ܠܰܚܡܳܐ. ܘܢܶܛܐܰܒ ܠܳܟ݂. ܐܶܢܳܐ ܐܶܬܶܠ ܠܳܟ݂ ܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ.
1Ki 21:8 ܘܟܶܬ݂ܒܰܬ݂ ܐܶܓܰܪܬܳܐ ܒܰܫܡܶܗ ܕܳܐܚܳܒ. ܘܰܚܬܰܡܬ݂ܳܗ̇ ܒܥܰܙܩܬܶܗ. ܘܫܰܕܪܰܬ݂ ܐܶܓܰܪܬܳܐ ܠܣܳܒ̈ܶܐ ܘܰܠܚܺܐܖ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܥܰܡ ܢܳܒܽܘܬ݂.
1Ki 21:9 ܘܟܶܬ݂ܒܰܬ݂ ܒܶܐܓܰܪܬܳܐ. ܕܰܓܙܽܘܪܘ ܨܰܘܡܳܐ. ܘܰܐܘܬܶܒܘ ܠܢܳܒܽܘܬ݂ ܒܪܺܝܫ ܥܰܡܳܐ.
1Ki 21:10 ܘܰܐܝܬܰܘ ܬܪܶܝܢ ܓܰܒܖ̈ܺܝܢ ܒܢܰܝ̈ ܥܰܘܠܳܐ. ܘܰܐܘܬܶܒܘ ܠܩܽܘܒܠܶܗ. ܘܢܰܣܗܕ݂ܽܘܢ ܒܶܗ ܘܢܺܐܡܪܽܘܢ. ܕܨܰܚܺܝ ܢܳܒܽܘܬ݂ ܠܰܐܠܳܗܳܐ ܘܰܠܡܰܠܟܳܐ. ܘܰܐܦܩܽܘܗܝ ܘܪܽܘܓܡܽܘܗܝ. ܘܰܢܡܽܘܬ݂.
1Ki 21:11 ܘܰܥܒܰܕ݂ܘ ܐ̱ܢܳܫ̈ܳܐ ܕܰܩܪܺܝܬ݂ܶܗ ܣܳܒ̈ܶܐ ܘܚܺܐܖ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܥܰܡ ܢܳܒܽܘܬ݂. ܐܰܝܟ݂ ܕܫܶܠܚܰܬ݂ ܠܗܽܘܢ ܐܺܝܙܒܶܠ. ܐܰܝܟ݂ ܕܰܟ݂ܬ݂ܺܝܒ ܒܶܐܓܰܪܬܳܐ ܕܫܶܠܚܰܬ݂ ܠܗܽܘܢ.
1Ki 21:12 ܓܙܰܪܘ ܨܰܘܡܳܐ. ܘܰܐܘܬܒܽܘܗܝ ܠܢܳܒܽܘܬ݂ ܒܪܺܝܫ ܥܰܡܳܐ.
1Ki 21:13 ܘܰܐܝܬܺܝܘ ܬܪܶܝܢ ܓܰܒܖ̈ܺܝܢ ܒܢܰܝ̈ ܥܰܘܠܳܐ. ܘܰܐܘܬܶܒܘ ܠܩܽܘܒܠܶܗ. ܘܰܐܣܗܶܕ݂ܘ ܓܰܒܖ̈ܶܐ ܗܳܢܽܘܢ ܥܰܠ ܢܳܒܽܘܬ݂ ܘܶܐܡܰܪܘ. ܕܨܰܚܺܝ ܢܳܒܽܘܬ݂ ܠܰܐܠܳܗܳܐ ܘܰܠܡܰܠܟܳܐ. ܘܰܐܦܩܽܘܗܝ ܠܒܰܪ ܡܶܢ ܩܪܺܝܬ݂ܳܐ. ܘܪܰܓܡܽܘܗܝ ܒܟܺܐܦ̈ܶܐ. ܘܡܺܝܬ݂.
1Ki 21:14 ܘܰܫܠܰܚܘ ܠܺܐܝܙܒܶܠ ܕܶܐܬ݂ܪܓܶܡ ܢܳܒܽܘܬ݂ ܘܡܺܝܬ݂.
1Ki 21:15 ܘܟܰܕ݂ ܫܶܡܥܰܬ݂ ܐܺܝܙܒܶܠ ܕܡܺܝܬ݂ ܢܳܒܽܘܬ݂. ܐܶܡܪܰܬ݂ ܐܺܝܙܒܶܠ ܠܳܐܚܳܒ. ܩܽܘܡ ܝܺܪܰܬ݂ ܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܕܠܳܐ ܨܒܳܐ ܕܰܢܙܰܒܢܺܝܘܗܝ ܠܳܟ݂ ܒܟܶܣܦܳܐ. ܡܶܛܽܠ ܕܢܳܒܽܘܬ݂ ܡܺܝܬ݂ ܠܶܗ. ܘܠܳܐ ܗܘܳܐ ܚܰܝ.
1Ki 21:16 ܘܟܰܕ݂ ܫ̣ܡܰܥ ܐܳܚܳܒ ܕܡܺܝܬ݂ ܢܳܒܽܘܬ݂. ܩܳܡ ܐܳܚܳܒ ܠܡܶܚܰܬ݂ ܠܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܠܡܺܐܪܬܶܗ.
1Ki 21:17 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܺܠܺܝܳܐ ܕܡܶܢ ܬܰܫܒܺܝ. ܠܡܺܐܡܰܪ.
1Ki 21:18 ܩܽܘܡ ܚܽܘܬ݂ ܠܽܐܘܪܥܶܗ ܕܳܐܚܳܒ ܡܰܠܟܳܐ ܕܺܝܣܪܳܐܶܝܠ ܕܰܒܫܳܡܪܺܝܢ. ܗܳܐ ܒܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܕܰܢܚܶܬ݂ ܠܬܰܡܳܢ ܠܡܺܐܪܬܶܗ.
1Ki 21:19 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܩܛܰܠܬ. ܘܗܳܐ ܝܺܪܶܬ݂ܬ. ܗܳܟܰܢܳܐ ܐܳܡܰܪ ܡܳܪܝܳܐ. ܒܕܽܘܟܬܳܐ ܕܠܰܥܘ ܟܰܠ̈ܒܶܐ ܕܡܶܗ ܕܢܳܒܽܘܬ݂. ܢܶܠܥܽܘܢ ܟܰܠ̈ܒܶܐ ܐܳܦ ܕܡܳܟ݂ ܕܺܝܠܳܟ݂.
1Ki 21:20 ܐܳܡܰܪ ܠܶܗ ܐܳܚܳܒ ܠܺܐܠܺܝܳܐ. ܐܶܫܟܰܚܬܳܢܝ ܒܥܶܠܕܒܳܒܝ ܐܳܡܰܪ ܠܶܗ ܐܶܫܟܰܚܬܳܟ݂. ܥܰܠ ܕܶܐܬ݂ܪܰܘܪܰܒܬ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.
1Ki 21:21 ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܒܺܝܫܬܳܐ. ܘܶܐܒܰܥܰܪ ܒܳܬ݂ܪܳܟ݂. ܘܰܐܘܒܶܕ݂ ܠܳܐܚܳܒ ܕܬ݂ܳܐܶܢ ܒܶܐܣܬ݂ܳܐ. ܘܕ݂ܳܐܣܰܪ ܘܫܳܪܶܐ ܒܺܝܣܪܳܐܶܝܠ.
1Ki 21:22 ܘܶܐܥܒܕ݂ܺܝܘܗܝ ܠܒܰܝܬܳܟ݂ ܐܰܝܟ݂ ܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܘܰܐܝܟ݂ ܒܶܝܬ݂ ܒܰܥܫܳܐ ܒܰܪ ܐܰܚܺܝܳܐ. ܥܰܠ ܪܽܘܓܙܳܐ ܕܰܐܪܓܶܙܬ ܘܰܐܚܛܺܝܬ ܠܺܝܣܪܳܐܶܝܠ.
1Ki 21:23 ܘܳܐܦ ܠܺܐܝܙܒܶܠ ܐܳܡܰܪ ܡܳܪܝܳܐ. ܟܰܠ̈ܒܶܐ ܢܶܐܟܠܽܘܢܳܗ̇ ܠܺܐܝܙܒܶܠ ܒܝܳܪܬܽܘܬ݂ܳܐ ܕܺܐܝܙܰܪܥܶܠ.
1Ki 21:24 ܕܰܢܡܽܘܬ݂ ܠܳܐܚܳܒ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ. ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ.
1Ki 21:25 ܘܒܰܠܚܽܘܕ݂ ܠܳܐ ܗܘܳܐ ܐܰܝܟ݂ ܐܳܚܳܒ. ܕܶܐܬ݂ܚܰܫܰܒ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܕܓܰܪܶܓܬܶܗ ܐܺܝܙܒܶܠ ܐܰܢ̱ܬܬܶܗ.
1Ki 21:26 ܘܶܐܬ݂ܛܰܢܰܦ ܛܳܒ. ܘܶܐܙܰܠ ܒܳܬܰܪ ܦܬܰܟ݂ܖ̈ܶܐ. ܐܰܝܟ݂ ܕܰܥܒܰܕ݂ܘ ܐܳܡܽܘܖ̈ܳܝܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
1Ki 21:27 ܘܟܰܕ݂ ܫܡܰܥ ܐܳܚܳܒ ܦܶܬ݂ܓ݂ܳܡܳܐ ܗܳܢܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܬ݂ܟܰܣܺܝ ܣܰܩܳܐ ܥܰܠ ܒܶܣܪܶܗ. ܘܨܳܡ. ܘܰܫܟ݂ܶܒ ܒܣܰܩܳܐ. ܘܗܰܠܶܟ݂ ܚܶܦܝܳܝ ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܺܠܺܝܳܐ ܕܡܶܢ ܬܰܫܒܺܝ ܠܡܺܐܡܰܪ.
1Ki 21:28 ܚܙܰܝܬ ܕܰܒܗܶܬ݂ ܐܳܚܳܒ ܡܶܢ ܩܕ݂ܳܡܰܝ. ܚܠܳܦ ܕܰܒܗܶܬ݂ ܡܶܢ ܩܕ݂ܳܡܰܝ. ܠܳܐ ܐܰܝܬܶܐ ܒܺܝܫܬܳܐ ܒܝܰܘܡܰܘ̈ܗܝ. ܒܝܰܘ̈ܡܰܝ ܒܪܶܗ ܐܰܝܬܶܐ ܒܝܫܬܳܐ ܥܰܠ ܒܰܝܬܶܗ.
1Ki 22:1 ܘܺܝܬ݂ܶܒܘ ܬܠܳܬ݂ ܫܢܺܝ̈ܢ. ܘܠܳܐ ܗܘܳܐ ܩܪܳܒܳܐ ܒܰܝ̈ܢܰܝ ܐܰܕܽܘܡ ܠܺܝܣܪܳܐܶܝܠ.
1Ki 22:2 ܘܰܗܘܳܐ ܒܫܰܢ̱ܬܳܐ ܬܠܺܝܬ݂ܳܝܬܳܐ. ܘܰܢܚܶܬ݂ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ.
1Ki 22:3 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܥܰܒܕܰܘ̈ܗܝ. ܝܳܕ݂ܥܺܝܢ ܐܰܢ̱ܬܽܘܢ ܕܕ݂ܺܝܠܰܢ ܗܺܝ ܪܳܡܰܬ݂ ܓܶܠܥܳܕ݂ ܘܰܥܕܰܡܳܐ ܠܶܐܡܰܬ݂ܝ ܫܰܬܺܝܩܺܝܢ ܚܢܰܢ. ܕܢܶܣܒܺܝܗ̇ ܡܶܢ ܐܺܝܕ݂ܳܐ ܕܡܰܠܟܳܐ ܕܰܐܕܽܘܡ.
1Ki 22:4 ܘܶܐܡܰܪ ܠܝܽܘܫܳܦܳܛ. ܐܳܙܶܠ ܐܰܢ̱ܬ ܥܰܡܝ ܠܰܩܪܳܒܳܐ ܠܪܳܡܰܬ݂ ܓܶܠܥܳܕ݂ ܘܶܐܡܰܪ ܝܽܘܫܳܦܳܛ. ܐܳܙܶܠ ܐ̱ܢܳܐ ܐܰܟ݂ܘܳܬܳܟ݂. ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܰܫܝ ܐܰܝܟ݂ ܖ̈ܰܟ݂ܫܳܟ݂.
1Ki 22:5 ܘܶܐܡܰܪ ܝܽܘܫܳܦܳܛ ܠܡܰܠܟܳܐ ܕܺܝܣܪܳܐܶܝܠ. ܫܐܰܠ ܢܺܝ ܝܰܘܡܳܢܳܐ ܦܶܬ݂ܓܳܡܶܗ ܕܡܳܪܝܳܐ.
1Ki 22:6 ܘܟܰܢܶܫ ܡܰܠܟܳܐ ܕܺܝܣܪܳܐܶܝܠ ܢܒܺܝ̈ܶܐ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܶܐܡܰܪ ܠܗܽܘܢ. ܐܺܙܰܠ ܠܪܳܡܰܬ݂ ܓܶܠܥܳܕ݂ ܠܰܩܪܳܒܳܐ. ܐܰܘ ܐܶܦܽܘܫ. ܐܳܡܪܺܝܢ ܠܶܗ ܣܰܩ. ܘܡܰܫܠܶܡ ܠܗܽܘܢ ܡܳܪܝܳܐ ܒܺܐܝܕܰܝ̈ܟ ܡܰܠܟܳܐ.
1Ki 22:7 ܘܶܐܡܰܪ ܝܽܘܫܳܦܳܛ. ܠܰܝܬ ܗܳܪܟܳܐ ܢܒܺܝܳܐ ܕܰܐ‌ܠܳܗܳܐ. ܕܢܶܫܐܰܠ ܡܶܢܶܗ.
1Ki 22:8 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܬܽܘܒ ܐܺܝܬ݂ ܓܰܒܪܳܐ ܚܰܕ݂ ܕܢܶܫܐܰܠ ܦܶܬ݂ܓܳܡܶܗ ܕܡܳܪܝܳܐ ܡܶܢܶܗ. ܘܶܐܢܳܐ ܣܢܺܝܬܶܗ. ܡܶܛܽܠ ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ. ܡܺܝܟ݂ܳܐ ܫܡܶܗ ܒܰܪ ܝܰܡܠܳܐ. ܘܶܐܡܰܪ ܝܽܘܫܳܦܳܛ. ܠܳܐ ܢܺܐܡܰܪ ܡܰܠܟܳܐ ܗܳܟܰܢܳܐ.
1Ki 22:9 ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܒܰܥܓܰܠ ܠܡܺܝܟ݂ܳܐ ܒܰܪ ܝܰܡܠܳܐ.
1Ki 22:10 ܘܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܝܳܬ݂ܒܺܝܢ ܓܒܰܪ ܥܰܠ ܟܽܘܪܣܝܶܗ. ܘܰܠܒܺܝܫܺܝܢ ܠܒܽܘܫܳܐ ܒܳܪܕܳܐ. ܒܡܰܥܠܳܢܳܐ ܕܬܰܪܥܳܐ ܕܫܳܡܪܺܝܢ. ܘܟܽܠܗܽܘܢ ܢܒܺܝ̈ܶܐ ܡܶܬ݂ܢܰܒܶܝܢ ܩܕ݂ܳܡܰܝܗܽܘܢ.
1Ki 22:11 ܘܰܥܒܰܕ݂ ܠܶܗ ܨܶܕܰܩܝܳܐ ܒܰܪ ܟܢܰܥܢܳܝܬܳܐ ܩܰܖ̈ܢܳܬܳܐ ܕܦܰܪܙܠܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܠܶܝܢ ܬܕܰܩܰܪ ܐܶܢܽܘܢ ܠܰܐܕܽܘܡܳܝ̈ܶܐ. ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.
1Ki 22:12 ܘܟܽܠܗܽܘܢ ܢܒܺܝ̈ܶܐ ܡܶܬ݂ܢܰܒܶܝܢ ܗܳܟܰܢܳܐ ܘܳܐܡܪܺܝܢ. ܣܰܩ ܠܪܳܡܰܬ݂ ܓܶܠܥܳܕ݂ ܘܙܳܟܶܐ ܐܰܢ̱ܬ. ܘܡܰܫܠܶܡ ܠܗܽܘܢ ܡܳܪܝܳܐ ܒܺܐܝܕܰܝ̈ܟ ܡܰܠܟܳܐ.
1Ki 22:13 ܘܡܰܠܰܐܟ݂ܳܐ ܕܶܐܙܰܠ ܠܡܶܩܪܳܐ ܠܡܺܝܟ݂ܳܐ. ܐܶܡܰܪ ܠܶܗ. ܗܳܐ ܡܶܠܰܝ̈ܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ. ܡܶܢ ܚܰܕ݂ ܦܽܘܡ ܐܶܡܰܪܘ ܛܳܒܬ݂ܳܐ ܥܰܠ ܡܰܠܟܳܐ. ܬܶܗܘܶܐ ܡܶܠܬܳܟ݂ ܐܰܝܟ݂ ܡܶܠܬ݂ܳܐ ܕܚܰܕ݂ ܡܶܢܗܽܘܢ. ܘܶܐܡܰܪ ܐܳܦ ܐܰܢ̱ܬ ܛܳܒܬ݂ܳܐ.
1Ki 22:14 ܘܶܐܡܰܪ ܡܺܝܟ݂ܳܐ ܚܰܝܽ ܗ̱ܘ ܡܳܪܝܳܐ. ܐܶܠܳܐ ܡܶܕܶܡ ܕܳܐܡܰܪ ܠܺܝ ܡܳܪܝܳܐ. ܗܰܘ ܐܺܡܰܪ.
1Ki 22:15 ܘܶܐܬ݂ܳܐ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ ܡܰܠܟܳܐ. ܡܺܝܟ݂ܳܐ. ܢܺܐܙܰܠ ܠܪܳܡܰܬ݂ ܓܶܠܥܳܕ݂ ܠܰܩܪܳܒܳܐ. ܐܰܘ ܢܦܽܘܫ. ܐܳܡܰܪ ܠܶܗ. ܣܰܩ ܘܰܙܟ݂ܺܝ. ܘܢܰܫܠܶܡ ܐܶܢܽܘܢ ܡܳܪܝܳܐ ܒܺܐܝܕܰܝ̈ܟ. ܡܰܠܟܳܐ.
1Ki 22:16 ܐܳܡܰܪ ܠܶܗ ܡܰܠܟܳܐ. ܥܕܰܡܳܐ ܠܰܟ݂ܡܳܐ ܙܰܒܢܺܝ̈ܢ ܡܰܘܡܶܐ ܐ̱ܢܳܐ ܠܳܟ݂. ܕܠܳܐ ܬܺܐܡܰܪ ܠܺܝ ܐܶܠܳܐ ܐܶܢ ܫܰܪܺܝܖ̈ܳܬܳܐ ܒܰܫܡܶܗ ܕܡܳܪܝܳܐ.
1Ki 22:17 ܘܶܐܡܰܪ ܡܺܝܟ݂ܳܐ. ܚܙܺܝܬ݂ ܠܺܝܣܪܳܐܶܝܠ ܡܒܰܕܰܪ ܥܰܠ ܛܽܘܖ̈ܶܐ. ܐܰܝܟ݂ ܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ. ܘܶܐܡܰܪ ܡܳܪܝܳܐ. ܠܰܝܬ ܠܗܽܘܢ ܡܳܪܳܐ ܠܗܳܠܶܝܢ. ܢܶܗܦܟܽܘܢ ܐ̱ܢܳܫ ܠܒܰܝܬܶܗ ܒܰܫܠܳܡܳܐ.
1Ki 22:18 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܠܳܐ ܐܶܡܪܶܬ݂ ܠܳܟ݂ ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ.
1Ki 22:19 ܘܶܐܡܰܪ ܡܺܝܟ݂ܳܐ. ܡܶܛܽܠ ܗܳܢܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܚܙܺܝܬ݂ ܠܡܳܪܝܳܐ ܝܳܬܶܒ ܥܰܠ ܟܽܘܪܣܝܶܗ. ܘܟܽܠܶܗ ܚܰܝܠܳܐ ܕܰܫܡܰܝܳܐ ܩܳܐܶܡ ܠܥܶܠ ܡܶܢܶܗ. ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ.
1Ki 22:20 ܘܶܐܡܰܪ ܡܳܪܝܳܐ. ܡܰܢܽܘ ܢܫܰܕܠܺܝܘܗܝ ܠܳܐܚܳܒ. ܕܢܶܣܰܩ ܘܢܶܦܶܠ ܒܪܳܡܰܬ݂ ܓܶܠܥܳܕ݂ ܗܳܢܳܐ ܐܳܡܰܪ ܗܳܟܰܢܳܐ. ܘܗܳܢܳܐ ܐܳܡܰܪ ܗܳܟܰܢܳܐ.
1Ki 22:21 ܘܰܢܦܰܩ ܪܽܘܚܳܐ. ܘܩܳܡ ܩܕ݂ܳܡ ܡܳܪܝܳܐ. ܘܶܐܡܰܪ. ܐܶܢܳܐ ܡܫܰܕܶܠ ܐ̱ܢܳܐ ܠܶܗ.
1Ki 22:22 ܐܳܡܰܪ ܠܶܗ ܡܳܪܝܳܐ ܒܡܳܢܳܐ. ܘܶܐܡܰܪ ܐܶܢܳܐ ܐܶܦܽܘܩ ܘܶܐܗܘܶܐ ܪܽܘܚܳܐ ܕܫܽܘܩܪܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܘ̈ܗܝ. ܐܳܡܰܪ ܠܶܗ. ܡܫܰܕܶܠ ܐܰܢ̱ܬ ܘܡܶܫܟܰܚ ܐܰܢ̱ܬ. ܦܽܘܩ ܘܰܥܒܶܕ݂ ܗܳܟܰܢܳܐ.
1Ki 22:23 ܘܗܳܫܳܐ ܗܳܐ ܝܰܗܒ ܡܳܪܝܳܐ ܪܽܘܚܳܐ ܕܫܽܘܩܪܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܝ̈ܟ ܗܳܠܶܝܢ. ܘܡܳܪܝܳܐ ܐܶܡܰܪ ܥܠܰܝܟ ܒܺܝܫܬܳܐ.
1Ki 22:24 ܘܰܩܪܶܒ ܨܶܕܰܩܝܳܐ ܒܰܪ ܟܢܰܥܢܳܝܬܳܐ. ܘܰܡܚܳܝܗܝ ܠܡܺܝܟ݂ܳܐ ܥܰܠ ܦܰܟܶܗ. ܘܶܐܡܰܪ ܠܶܗ. ܐܰܝܟܳܐ ܥܶܒܪܰܬ݂ ܡܶܢܝ ܪܽܘܚܶܗ ܕܡܳܪܝܳܐ ܘܡܰܠܠܰܬ݂ ܒܳܟ݂.
1Ki 22:25 ܐܳܡܰܪ ܠܶܗ ܡܺܝܟ݂ܳܐ. ܗܳܐ ܚܳܙܶܐ ܐܰܢ̱ܬ ܒܗܰܘ ܝܰܘܡܳܐ. ܕܰܗܘܰܝܬ ܥܳܐܶܠ ܬܰܘܳܢ ܒܓܰܘ ܬܰܘܳܢ ܠܡܶܬܛܰܫܳܝܽܘ.
1Ki 22:26 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܕܽܘܒܪܽܘܗܝ ܠܡܺܝܟ݂ܳܐ. ܘܰܐܫܠܡܽܘܗܝ ܠܰܐܡܽܘܢ ܫܰܠܺܝܛܳܐ ܕܰܩܪܺܝܬ݂ܳܐ. ܘܰܠܝܽܘܐܳܫ ܒܰܪ ܡܰܠܟܳܐ.
1Ki 22:27 ܘܶܐܡܰܪܘ. ܗܳܟܰܢܳܐ ܐܳܡܰܪ ܡܰܠܟܳܐ. ܐܰܪܡܰܘ ܠܗܳܢܳܐ ܒܶܝܬ݂ ܐܰܣܺܝܖ̈ܶܐ. ܘܰܐܘܟܠܽܘܗܝ ܠܰܚܡܳܐ ܡܰܛܰܪ ܢܦܶܫ. ܘܰܐܫܩܰܐܗܝ ܡܰܝ̈ܳܐ ܡܰܛܰܪ ܢܦܶܫ. ܥܕܰܡܳܐ ܕܺܐܬ݂ܶܐ ܒܰܫܠܳܡܳܐ.
1Ki 22:28 ܘܶܐܡܰܪ ܡܺܝܟ݂ܳܐ. ܐܶܢ ܡܶܗܦܰܟ݂ ܬܶܗܦܽܘܟ݂ ܒܰܫܠܳܡܳܐ. ܐܳܦ ܠܳܐ ܡܰܠܶܠ ܒܺܝ ܡܳܪܝܳܐ. ܘܶܐܡܰܪ ܫܡܰܥܘ ܥܰܡ̈ܡܶܐ ܟܽܠܟܽܘܢ.
1Ki 22:29 ܘܰܣܠܶܩ ܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܠܪܳܡܰܬ݂ ܓܶܠܥܳܕ݂
1Ki 22:30 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܐܶܫܬܰܓܢܶܐ ܘܶܐܥܽܘܠ ܒܰܩܪܳܒܳܐ. ܘܰܐܢ̱ܬ ܠܒܰܫ ܠܒܽܘ̈ܫܰܝܟ. ܘܶܐܫܬܰܓܢܺܝ ܡܰܠܟܳܐ ܕܺܝܣܪܳܐܶܝܠ. ܘܥܰܠ ܒܰܩܪܳܒܳܐ.
1Ki 22:31 ܘܡܰܠܟܳܐ ܕܰܐܕܽܘܡ ܦܰܩܶܕ݂ ܠܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܕܺܝܠܶܗ ܬܠܳܬܺܝܢ ܘܰܬܪܶܝܢ. ܘܶܐܡܰܪ ܠܳܐ ܬܶܬ݂ܟܰܬܫܽܘܢ. ܠܳܐ ܥܰܡ ܙܥܽܘܪܳܐ ܘܠܳܐ ܥܰܡ ܪܰܒܳܐ. ܐܶܠܳܐ ܥܰܡ ܡܰܠܟܳܐ ܕܺܝܣܪܳܐܶܝܠ ܒܰܠܚܽܘܕ݂.
1Ki 22:32 ܘܟܰܕ݂ ܚܙܰܘ ܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܠܝܽܘܫܳܦܳܛ. ܣܒܰܪܘ ܕܡܰܠܟܳܐ ܗܽܘ ܕܺܝܣܪܳܐܶܝܠ. ܘܰܣܛܰܘ ܥܠܰܘܗܝ ܕܢܶܬ݂ܟܰܬܫܽܘܢ ܥܰܡܶܗ ܘܰܐܝܠܶܠ ܝܽܘܫܳܦܳܛ.
1Ki 22:33 ܘܟܰܕ݂ ܚܙܰܘ ܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܕܠܳܐ ܗܘܳܐ ܡܰܠܟܳܐ ܕܺܝܣܪܳܐܶܝܠ. ܗܦܰܟ݂ܘ ܠܗܽܘܢ ܡܶܢܶܗ.
1Ki 22:34 ܘܓܰܒܪܳܐ ܚܰܕ݂ ܫܳܕܶܐ ܗܘܳܐ ܒܩܶܫܬܳܐ ܠܩܽܘܒܠܶܗ ܬܰܡܺܝܡܳܐܺܝܬ݂. ܘܰܡܚܳܝܗܝ ܠܡܰܠܟܳܐ ܕܺܝܣܪܳܐܶܝܠ ܒܶܝܬ݂ ܕܶܒܩܳܐ ܕܫܶܪܝܳܢܳܐ. ܘܶܐܡܰܪ ܠܡܰܪܟܒܳܢܶܗ. ܐܰܗܦܶܟ݂ ܐܺܝܕ݂ܳܟ݂. ܘܰܐܦܩܰܝܢܝ ܡܶܢ ܡܰܫܪܺܝܬܳܐ. ܡܶܛܽܠ ܕܡܰܛܝܽܘܢܝ ܚܶܒ̈ܠܶܐ ܕܡܰܘܬܳܐ.
1Ki 22:35 ܘܰܥܫܶܢ ܩܪܳܒܳܐ ܒܝܰܘܡܳܐ ܗܰܘ ܘܡܰܠܟܳܐ ܩܳܐܶܡ ܗܘܳܐ ܒܡܰܪܟܰܒܬܳܐ ܠܽܘܩܒܰܠ ܐܰܕܽܘܡ. ܘܡܺܝܬ݂ ܒܪܰܡܫܳܐ. ܘܰܪܕ݂ܳܐ ܕܡܳܐ ܕܰܡܚܽܘܬܶܗ ܒܚܰܢܳܐ ܕܡܰܪܟܰܒܬܶܗ.
1Ki 22:36 ܘܟ݂ܳܪܽܘܙܳܐ ܩܪܳܐ ܒܡܰܫܪܺܝܬܳܐ ܟܰܕ݂ ܥܶܪܒܰܬ݂ ܫܶܡܫܳܐ. ܘܶܐܡܰܪ ܙܶܠܘ ܐ̱ܢܳܫ ܠܰܩܪܺܝܬ݂ܶܗ. ܘܐ̱ܢܳܫ ܠܰܐܪܥܶܗ.
1Ki 22:37 ܘܡܺܝܬ݂ ܡܰܠܟܳܐ ܘܥ̣ܰܠ ܠܫܳܡܪܺܝܢ. ܘܩܰܒܪܽܘܗܝ ܠܡܰܠܟܳܐ ܒܫܳܡܪܺܝܢ.
1Ki 22:38 ܘܰܐܫܺܝܓܽܘܗ̇ ܠܡܰܪܟܰܒܬ݂ܳܐ ܒܪܳܡܬ݂ܳܐ ܕܫܳܡܪܺܝܢ. ܘܙܰܝܢܶܗ ܐܰܫܺܝܓܘ ܘܠܰܥܘ ܟܰܠ̈ܒܶܐ ܕܡܶܗ. ܐܰܝܟ݂ ܡܶܠܬܶܗ ܕܡܳܪܝܳܐ. ܕܶܐܡܰܪ.
1Ki 22:39 ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܒ ܘܟܽܠܡܶܕܶܡ ܕܰܥܒܰܕ݂. ܘܒܰܝܬܳܐ ܕܫܶܢܳܐ ܕܰܒܢܳܐ. ܘܟܽܠܗܶܝܢ ܩܽܘܖ̈ܝܳܐ ܕܰܒܢܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
1Ki 22:40 ܘܰܫܟܶܒ ܐܳܚܳܒ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܐܶܚܰܙܝܳܐ ܒܪܶܗ ܒܳܬܪܶܗ.
1Ki 22:41 ܘܝܽܘܫܳܦܳܛ ܒܰܪ ܐܳܣܳܐ ܐܰܡܠܶܟ݂ ܥܰܠ ܝܺܗܽܘܕܳܐ. ܒܰܫܢܰܬ݂ ܐܰܪܒܰܥ ܠܳܐܚܳܒ ܡܰܠܟܳܐ ܕܺܝܣܪܳܐܶܝܠ.
1Ki 22:42 ܘܝܽܘܫܳܦܳܛ ܒܰܪ ܬܠܳܬܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܥܪܽܘܒܳܐ ܒܰܪܬ݂ ܫܰܠܚܺܝ.
1Ki 22:43 ܘܗܰܠܶܟ݂ ܒܟܽܠܗܶܝܢ ܐܽܘܖ̈ܚܳܬܶܗ ܕܳܐܣܳܐ ܐܰܒܽܘܗܝ. ܘܠܳܐ ܣܛܳܐ ܡܶܢܗܶܝܢ ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ.
1Ki 22:44 ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܬܽܘܒ ܥܰܡܳܐ ܡܕܰܒܚܺܝܢ. ܘܣܳܡܺܝܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ.
1Ki 22:45 ܘܰܫܠܶܡ ܝܽܘܫܳܦܳܛ ܥܰܡ ܡܰܠ̈ܟܶܐ ܕܺܝܣܪܳܐܶܝܠ.
1Ki 22:46 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܳܦܳܛ ܘܟܽܠܳܗ̇ ܓܰܢ̱ܒܳܪܽܘܬܶܗ ܕܰܥܒܰܕ݂ ܘܶܐܬ݂ܟܰܬܰܫ. ܗܳܐ ܟܬܺܝܒܺܝܢ ܒܰܣܦܶܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
1Ki 22:47 ܘܫܰܪܟܳܐ ܕܙܳܢܝܽܘܬ݂ܳܐ ܕܶܐܫܬܰܚܪܰܬ݂ ܒܝܰܘܡܰܘ̈ܗܝ ܕܳܐܣܳܐ ܐܰܒܽܘܗܝ ܐܰܥܒܰܪ ܡܶܢ ܐܰܪܥܳܐ.
1Ki 22:48 ܘܡܰܠܟܳܐ ܠܰܝܬ ܒܰܐܕܽܘܡ ܕܩܳܐܶܡ.
1Ki 22:49 ܘܝܽܘܫܳܦܳܛ ܥܒܰܕ ܐܶܠܦ̈ܶܐ ܠܬܰܪܫܺܝܫ ܠܡܺܐܙܰܠ ܠܰܐܘܦܺܝܪ ܥܰܠ ܕܰܗܒܳܐ. ܘܠܳܐ ܐܶܙܰܠ. ܡܶܛܽܠ ܕܶܐܬܬܒܰܖ̈ܝ ܐܶܠܦ̈ܶܐ ܒܥܺܨܺܝܢܽܘܓܒܰܪ.
1Ki 22:50 ܗܳܝܕܶܝܢ ܐܶܡܰܪ ܐܶܚܰܙܝܳܐ ܒܰܪ ܐܳܚܳܒ ܠܝܽܘܫܳܦܳܛ. ܢܺܐܙܽܠܘܢ ܥܰܒ̈ܕܰܝ ܥܰܡ ܥܰܒܕܰܝ̈ܟ ܒܶܐܠܦ̈ܶܐ. ܘܠܳܐ ܨܒܳܐ ܝܽܘܫܳܦܳܛ.
1Ki 22:51 ܘܰܫܟܶܒ ܝܽܘܫܳܦܳܛ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܝܽܘܪܳܡ ܒܪܶܗ ܒܳܬܪܶܗ.
1Ki 22:52 ܘܶܐܚܰܙܝܳܐ ܒܰܪ ܐܳܚܳܒ ܐܰܡܠܶܟ݂ ܥܰܠ ܝܺܣܪܳܐܶܝܠ ܒܫܳܡܪܺܝܢ. ܒܰܫܢܰܬ݂ ܫܒܰܥܶܣܖ̈ܶܐ ܠܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܥܰܠ ܝܺܣܪܳܐܶܝܠ ܬܰܪܬܶܝܢ ܫܢܺܝ̈ܢ.
1Ki 22:53 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬܶܗ ܕܰܐܒܽܘܗܝ ܘܒܽܐܘܖ̈ܚܳܬ݂ܳܗ̇ ܕܶܐܡܶܗ. ܘܒܽܐܘܖ̈ܚܳܬܶܗ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.
2Ki 1:1 ܘܰܡܪܰܕ݂ ܡܽܘܐܳܒ ܥܰܠ ܝܺܣܪܳܐܶܝܠ ܡܶܢ ܒܳܬܰܪ ܕܡܺܝܬ݂ ܐܳܚܳܒ.
2Ki 1:2 ܘܰܢܦܰܠ ܐܶܚܰܙܝܳܐ ܡܶܢ ܟܣܳܣܛܪܽܘܢ ܕܥܶܠܺܝܬܶܗ ܕܰܒܫܳܡܪܺܝܢ. ܘܶܐܬ݂ܟܪܰܗ ܘܫܰܕܰܪ ܐܺܝܙܓܰܕ̈ܶܐ ܘܶܐܡܰܪ ܠܗܽܘܢ. ܙܶܠܘ ܫܰܐܶܠܘ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܐܶܢ ܡܶܬ݂ܚܠܶܡ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.
2Ki 1:3 ܘܡܰܠܰܐܟܶܗ ܕܡܳܪܝܳܐ ܐܶܡܰܪ ܠܺܐܠܺܝܳܐ ܕܡܶܢ ܬܰܫܒܺܝ. ܩܽܘܡ ܣܰܩ ܠܽܐܘܪܥܳܐ ܕܺܐܝܙܓܰܕܰܘ̈ܗܝ ܕܡܰܠܟܳܐ ܕܫܳܡܪܺܝܢ. ܘܶܐܡܰܪ ܠܗܽܘܢ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܐܳܙܺܠܝܢ ܐܢ̱ܬܽܘܢ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ.
2Ki 1:4 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ. ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂. ܘܶܐܙܰܠ ܐܺܠܺܝܳܐ.
2Ki 1:5 ܘܰܗܦܰܟ݂ܘ ܐܺܝܙܓܰܕ̈ܶܐ ܠܘܳܬ݂ ܐܶܚܰܙܝܳܐ. ܘܶܐܡܰܪ ܠܗܽܘܢ ܐܶܚܰܙܝܳܐ ܡܳܢܳܐ ܗܦܰܟ݂ܬܽܘܢ.
2Ki 1:6 ܘܳܐܡܪܺܝܢ ܠܶܗ. ܓܰܒܪܳܐ ܚܰܕ ܣܠܶܩ ܠܽܐܘܪܥܰܢ. ܘܶܐܡܰܪ ܠܰܢ. ܗܦܽܘܟ݂ܘ ܙܶܠܘ ܠܘܳܬ݂ ܓܰܒܪܳܐ ܕܫܰܕܰܪܟܽܘܢ. ܘܶܐܡܰܪܘ ܠܶܗ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܫܰܕܰܪܬ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂.
2Ki 1:7 ܐܳܡܰܪ ܠܗܽܘܢ. ܡܰܢܽܘ ܚܶܙܘܶܗ ܕܓܰܒܪܳܐ ܕܰܣܠܶܩ ܠܽܐܘܪܥܟܽܘܢ ܘܶܐܡܰܪ ܠܟܽܘܢ ܡ̈ܶܠܶܐ ܗܳܠܶܝܢ.
2Ki 1:8 ܐܳܡܪܺܝܢ ܠܶܗ. ܓܒܰܪ ܣܥܰܪ. ܘܩܰܡܪܳܐ ܕܡܶܫܟܳܐ ܐܰܣܺܝܪ ܒܚܰܨܰܘ̈ܗܝ. ܐܳܡܰܪ ܠܗܽܘܢ. ܐܺܠܺܝܰܐ ܗ̱ܘ ܕܡܶܢ ܬܰܫܒܺܝ.
2Ki 1:9 ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܘܚܰܡܫܺܝܢ ܕܥܰܡܶܗ. ܘܰܣܠܶܩ ܠܘܳܬ݂ܶܗ. ܘܗܽܘ ܝܳܬ݂ܶܒ ܥܰܠ ܪܺܝܫ ܛܽܘܪܳܐ. ܘܶܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܡܰܠܟܳܐ ܐܳܡܰܪ ܚܽܘܬ݂.
2Ki 1:10 ܘܰܥܢܳܐ ܐܺܠܺܝܳܐ ܘܶܐܡܰܪ ܠܪܰܒܳܐ ܕܚܰܡܫܺܝܢ. ܐܶܢ ܢܒܺܝܶܗ ܐ̱ܢܳܐ ܕܰܐ‌ܠܳܗܳܐ. ܬܶܚܽܘܬ݂ ܢܽܘܪܳܐ ܡܶܢ ܫܡܰܝܳܐ. ܘܬܶܐܟܠܳܟ݂ ܠܳܟ݂ ܘܰܠܚܰܡܫܺܝܢ ܕܥܰܡܳܟ݂. ܘܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܰܠܬܶܗ ܠܶܗ ܘܰܠܚܰܡܫܺܝܢ ܕܥܰܡܶܗ.
2Ki 1:11 ܘܰܗܦܶܟ݂ ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܐ̱ܚܖ̈ܳܢܺܝܢ ܘܚܰܡܫܺܝܢ ܕܥܰܡܶܗ. ܘܰܥܢܳܐ ܘܶܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܗܳܟܰܢܳܐ ܐܳܡܰܪ ܡܰܠܟܳܐ. ܒܰܥܓܰܠ ܚܽܘܬ݂.
2Ki 1:12 ܘܰܥܢܳܐ ܐܺܠܺܝܳܐ ܘܶܐܡܰܪ ܠܶܗ. ܐܶܢ ܢܒܺܝܶܗ ܐ̱ܢܳܐ ܕܰܐ‌ܠܳܗܳܐ. ܬܶܚܽܘܬ݂ ܢܽܘܪܳܐ ܡܶܢ ܫܡܰܝܳܐ. ܘܬܶܐܟܠܳܟ݂ ܠܳܟ݂ ܘܰܠܚܰܡܫܺܝܢ ܕܥܰܡܳܟ݂. ܘܢܶܚܬܰܬ݂ ܢܽܘܪܶܗ ܕܰܐ‌ܠܳܗܳܐ ܡܶܢ ܫܡܰܝܳܐ. ܘܶܐܟܰܠܬܶܗ ܠܶܗ ܘܰܠܚܰܡܫܺܝܢ ܕܥܰܡܶܗ.
2Ki 1:13 ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܕܰܬ݂ܠܳܬ݂ ܙܰܒܢܺܝ̈ܢ ܘܚܰܡܫܺܝܢ ܕܥܰܡܶܗ. ܘܰܣܠܶܩ ܪܰܒܳܐ ܕܚܰܡܫܺܝܢ. ܘܰܒܪܶܟ݂ ܥܰܠ ܒܽܘܖ̈ܟܰܘܗܝ ܩܕ݂ܳܡ ܐܺܠܺܝܳܐ. ܘܡܶܬ݂ܟܰܫܰܦ ܠܶܗ ܘܳܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܬܶܬ݂ܝܰܩܰܪ ܢܰܦܫܝ ܘܢܰܦܫܳܐ ܕܥܰܒܕܰܝ̈ܟ ܗܳܠܶܝܢ ܚܰܡܫܺܝܢ ܕܩܳܝܡܺܝܢ ܩܕܳܡܰܝܟ.
2Ki 1:14 ܕܗܳܐ ܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܠܰܬ݂ ܠܰܬܪܶܝܢ ܪܰܘܖ̈ܒܳܢܺܝܢ ܕܚܰܡܫܺܝܢ. ܘܰܠܚܰܡܫܺܝܢ ܚܰܡܫܺܝܢ ܕܥܰܡܗܽܘܢ. ܘܗܳܫܳܐ ܬܶܬ݂ܝܰܩܰܪ ܢܰܦܫܝ ܒܥܰܝܢܰܝ̈ܟ.
2Ki 1:15 ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܺܐܠܺܝܳܐ. ܚܽܘܬ݂ ܥܰܡܶܗ. ܘܠܳܐ ܬܶܕ݂ܚܰܠ ܡܶܢܶܗ. ܘܩܳܡ ܘܰܢܚܶܬ݂ ܥܰܡܶܗ ܠܘܳܬ݂ ܡܰܠܟܳܐ.
2Ki 1:16 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܚܠܳܦ ܕܫܰܕܰܪܬ ܐܺܝܙܓܰܕ̈ܶܐ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܠܡܶܫܐܰܠ ܦܶܬ݂ܓܳܡܶܗ. ܡܶܛܽܠ ܗܳܢܳܐ ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂.
2Ki 1:17 ܘܡܺܝܬ݂ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܐܺܠܺܝܳܐ. ܘܰܐܡܠܶܟ݂ ܝܽܘܪܳܡ ܐܰܚܽܘܗܝ ܒܳܬܪܶܗ. ܒܰܫܢܰܬ݂ ܬܰܪܬܶܝܢ ܕܝܽܘܪܳܡ ܒܰܪ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܡܶܛܽܠ ܕܠܳܐ ܗܘܳܐ ܠܶܗ ܒܪܳܐ.
2Ki 1:18 ܘܫܰܪܟܳܐ ܕܦܶܬܓܳܡܰܘ̈ܗܝ ܕܶܐܚܰܙܝܳܐ ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 2:1 ܘܰܗܘܳܐ ܕܟܰܕ݂ ܡܰܣܶܩ ܡܳܪܝܳܐ ܠܺܐܠܺܝܳܐ ܒܥܰܠܥܳܠܳܐ ܠܰܫܡܰܝܳܐ. ܐܶܙܰܠܘ ܐܺܠܺܝܳܐ ܘܶܐܠܺܝܫܰܥ ܡܶܢ ܓܰܠܓܳܠܳܐ.
2Ki 2:2 ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܒܶܝܬ݂ ܐܺܝܠ. ܘܶܐܡܰܪ ܐܶܠܺܝܫܰܥ. ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܰܢܚܶܬ݂ܘ ܠܒܶܝܬ݂ ܐܺܝܠ.
2Ki 2:3 ܘܢܦܰܩܘ ܒܢܰܝ̈ ܢܒܺܝ̈ܶܐ ܕܒܶܝܬ݂ ܐܺܝܠ ܠܘܳܬ݂ ܐܶܠܺܝܫܰܥ. ܘܳܐܡܪܺܝܢ ܠܶܗ. ܠܳܐ ܝܳܕܰܥ ܐܰܢ̱ܬ ܕܝܰܘܡܳܢܳܐ ܢܳܣܶܒ ܡܳܪܝܳܐ ܠܡܳܪܳܟ݂ ܡܶܢ ܪܺܝܫܳܟ݂. ܘܶܐܡܰܪ ܐܳܦ ܐܶܢܳܐ ܝܳܕܰܥ ܐ̱ܢܳܐ. ܫܬ݂ܽܘܩܘ.
2Ki 2:4 ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܺܐܝܪܺܝܚܽܘ ܘܶܐܡܰܪ. ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܶܐܙܰܠܘ ܠܺܐܝܪܺܝܚܽܘ.
2Ki 2:5 ܘܰܩܪܶܒܘ ܒܢܰܝ̈ ܢܒܺܝ̈ܶܐ ܕܒܺܐܝܪܺܝܚܽܘ ܠܘܳܬ݂ ܐܶܠܺܝܫܰܥ. ܘܳܐܡܪܺܝܢ ܠܶܗ. ܝܳܕܰܥ ܐܰܢ̱ܬ ܕܝܰܘܡܳܢܳܐ ܢܳܣܶܒ ܡܳܪܝܳܐ ܠܡܳܪܳܟ݂ ܡܶܢ ܪܺܝܫܳܟ݂. ܘܶܐܡܰܪ ܐܳܦ ܐܶܢܳܐ ܝܳܕܰܥ ܐ̱ܢܳܐ. ܫܬ݂ܽܘܩܘ.
2Ki 2:6 ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܝܽܘܪܕܢܳܢ. ܘܶܐܡܰܪ ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܶܐܙܰܠܘ ܬܖ̈ܰܝܗܽܘܢ.
2Ki 2:7 ܘܚܰܡܫܺܝܢ ܓܰܒܖ̈ܶܐ ܡܶܢ ܒܢܰܝ̈ ܢܒܺܝ̈ܶܐ. ܐܶܙܰܠܘ ܘܩܳܡܘ ܡܶܢ ܩܒܽܘܠ ܡܶܢ ܪܽܘܚܩܳܐ. ܘܰܬܖ̈ܰܝܗܽܘܢ ܩܳܡܘ ܥܰܠ ܣܶܦܬܶܗ ܕܝܽܘܪܕܢܳܢ.
2Ki 2:8 ܘܰܢܣܰܒ ܐܺܠܺܝܳܐ ܡܰܥܦܪܶܗ. ܘܟ݂ܰܪܟܶܗ ܘܰܡܚܳܐ ܐܶܢܽܘܢ ܠܡܰܝ̈ܳܐ ܕܝܽܘܪܕܢܳܢ. ܘܶܐܬ݂ܦܠܶܓܘ ܦܶܠܓܳܐ ܠܟ݂ܳܐ ܘܦܶܠܓܳܐ ܠܟ݂ܳܐ. ܘܰܥܒܰܪܘ ܬܖ̈ܰܝܗܽܘܢ ܒܝܰܒܫܳܐ.
2Ki 2:9 ܘܟܰܕ݂ ܥܒܰܪܘ. ܐܶܡܰܪ ܐܺܠܺܝܳܐ ܠܶܐܠܺܝܫܰܥ. ܫܐܰܠ ܡܳܢܳܐ ܐܶܥܒܶܕ݂ ܠܳܟ݂ ܥܰܕ݂ܠܳܐ ܐܶܬܕܒܰܪ ܡܶܢܳܟ݂. ܘܶܐܡܰܪ ܐܶܠܺܝܫܰܥ. ܢܶܗܘܶܐ ܚܰܕ݂ ܬܪܶܝܢ ܒܪܽܘܚܳܟ݂ ܥܠܰܝ.
2Ki 2:10 ܘܶܐܡܰܪ ܐܰܣܓܺܝܬ ܫܐܶܠܬ. ܐܶܢ ܬܶܚܙܶܝܢܝ ܟܰܕ݂ ܡܶܬܕܒܰܪ ܐ̱ܢܳܐ ܡܶܢܳܟ݂. ܢܶܗܘܶܐ ܠܳܟ݂ ܗܳܟܰܢܳܐ. ܘܶܐܢ ܠܳܐ. ܠܳܐ ܢܶܗܘܶܐ.
2Ki 2:11 ܘܰܗܘܳܐ ܕܟܰܕ݂ ܗܶܢܽܘܢ ܡܡܰܠܶܠܝܢ ܘܰܡܗܰܠܟ݂ܺܝܢ. ܘܗܳܐ ܡܰܪܟܰܒܬܳܐ ܕܢܽܘܪܳܐ ܘܖ̈ܰܟܫܳܐ ܕܢܽܘܪܳܐ. ܘܰܦܪܰܫܘ ܒܶܝܬ݂ ܬܖ̈ܰܝܗܽܘܢ. ܘܰܣܠܶܩ ܐܺܠܺܝܳܐ ܒܥܰܠܥܳܠܳܐ ܠܰܫܡܰܝܳܐ.
2Ki 2:12 ܘܶܐܠܺܝܫܰܥ ܚ̣ܙܳܐ. ܘܗܳܐ ܡܰܝܠܶܠ ܘܳܐܡܰܪ. ܐܳܒܝ ܐܳܒܝ. ܪܰܟܒܶܗ ܕܺܝܣܪܳܐܶܝܠ. ܘܦܰܖ̈ܳܫܰܘܗܝ ܘܬܽܘܒ ܠܳܐ ܚܙܳܝܗܝ. ܘܶܐܚܰܕ݂ ܒܰܠܒܽܘܫܰܘ̈ܗܝ ܘܨܰܪܺܝ ܐܶܢܽܘܢ ܠܰܬܪܶܝܢ ܨܖ̈ܳܘܳܢ.
2Ki 2:13 ܘܰܐܪܺܝܡ ܡܰܥܦܪܶܗ ܕܺܐܠܺܝܳܐ ܕܰܢܦܰܠ ܡܶܢܶܗ. ܘܰܗܦܰܟ݂ ܘܩܳܡ ܠܶܗ ܥܰܠ ܣܶܦܬܶܗ ܕܝܽܘܪܕܢܳܢ.
2Ki 2:14 ܘܢܰܣܒܶܗ ܠܡܰܥܦܪܶܗ ܕܺܐܠܺܝܳܐ ܕܰܢܦܰܠ ܡܶܢܶܗ. ܘܰܡܚܳܐ ܠܡܰܝ̈ܳܐ ܘܶܐܡܰܪ. ܐܽܘܢ ܡܳܪܝܳܐ ܐܰܠܳܗܶܗ ܕܡܳܪܝ ܐܺܠܺܝܳܐ. ܘܳܐܦ ܗܽܘ ܡܚܳܐ ܠܡܰܝ̈ܳܐ ܕܝܽܘܪܕܢܳܢ. ܘܶܐܬ݂ܦܠܶܓܘ ܦܶܠܓܳܐ ܠܟܳܐ ܘܦܶܠܓܳܐ ܠܟ݂ܳܐ. ܘܰܥܒܰܕ݂ ܐܶܠܺܝܫܰܥ.
2Ki 2:15 ܘܰܚܙܰܘ ܒܢܰܝ̈ ܢܒܺܝ̈ܶܐ ܕܒܺܐܝܪܺܝܚܽܘ ܡܶܢ ܩܒܽܘܠ. ܘܶܐܡܰܪܘ. ܫܪܳܬ݂ ܪܽܘܚܶܗ ܕܺܐܠܺܝܳܐ ܥܰܠ ܐܶܠܺܝܫܰܥ. ܘܶܐܬ݂ܰܘ ܠܽܐܘܪܥܶܗ ܘܰܣܓܶܕ݂ܘ ܠܶܗ ܥܰܠ ܐܰܪܥܳܐ.
2Ki 2:16 ܘܶܐܡܰܪܘ ܠܶܗ. ܗܳܐ ܐܺܝܬ݂ ܗܳܪܟܳܐ ܥܰܡ ܥܰܒܕܰܝ̈ܟ. ܚܰܡܫܺܝܢ ܓܰܒܖ̈ܺܝܢ ܓܰܢ̱ܒܳܖ̈ܰܝ ܚܰܝܠܳܐ. ܢܺܐܙܽܠܘܢ ܢܶܒܥܽܘܢܶܗ ܠܡܳܪܳܟ݂. ܕܰܠܡܳܐ ܫܩܰܠܬܶܗ ܪܽܘܚܶܗ ܕܡܳܪܝܳܐ. ܘܰܐܪܡܝܰܬܶܗ ܒܚܰܕ݂ ܡܶܢ ܛܽܘܖ̈ܶܐ. ܐܰܘ ܒܚܰܕ݂ ܡܶܢ ܢܰܚ̈ܠܶܐ. ܘܶܐܡܰܪ ܠܳܐ ܬܫܰܕܪܽܘܢ.
2Ki 2:17 ܘܶܐܬ݂ܟܰܬܰܫܘ ܥܰܡܶܗ ܥܕܰܡܳܐ ܕܰܒܗܶܬ݂ ܡܶܢܗܽܘܢ. ܘܶܐܡܰܪ ܫܰܕܰܪܘ. ܘܫܰܕܰܪܘ ܚܰܡܫܺܝܢ ܓܰܒܖ̈ܺܝܢ. ܘܰܒܥܰܐܗܝ ܬܠܳܬܳܐ ܝܰܘܡܺܝ̈ܢ. ܘܠܳܐ ܐܶܫܟܚܺܝܘܗܝ.
2Ki 2:18 ܘܶܐܬ݂ܰܘ ܠܘܳܬ݂ܶܗ. ܘܗܽܘ ܝܳܬ݂ܶܒ ܒܺܐܝܪܺܝܚܽܘ. ܘܶܐܡܰܪ ܠܗܽܘܢ. ܠܳܐ ܐܶܡܪܶܬ݂ ܠܟܽܘܢ ܕܠܳܐ ܬܺܐܙܽܠܘܢ.
2Ki 2:19 ܘܶܐܡܰܪܘ ܐ̱ܢܳܫܰܝ̈ ܩܪܺܝܬ݂ܳܐ ܠܶܐܠܺܝܫܰܥ. ܗܳܐ ܡܰܘܬܒܳܗ̇ ܕܰܩܪܺܝܬ݂ܳܐ ܫܰܦܺܝܪ. ܐܰܝܟ݂ ܕܡܳܪܰܢ ܚܳܙܶܐ. ܘܡܰܝ̈ܳܐ ܒܺܝܫܺܝܢ. ܘܰܐܪܥܳܐ ܡܓܰܙܝܳܐ.
2Ki 2:20 ܘܶܐܡܰܪ ܐܰܝܬܰܘ ܠܺܝ ܩܽܘܩܬ݂ܳܐ ܚܕ݂ܳܐ ܚܕܰܬܳܐ. ܘܰܐܪܡܰܘ ܒܳܗ̇ ܡܶܠܚܳܐ. ܘܰܐܝܬܺܝܘ ܠܶܗ.
2Ki 2:21 ܘܰܢܦܰܩ ܠܶܗ ܠܡܰܒܽܘܥܳܐ ܕܡܰܝ̈ܳܐ. ܘܰܐܪܡܺܝ ܬܰܡܳܢ ܡܶܠܚܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܐܰܣܺܝܬ݂ ܠܡܰܝ̈ܳܐ ܗܳܠܶܝܢ. ܘܬܽܘܒ ܠܳܐ ܢܶܗܘܶܐ ܬܰܡܳܢ ܕܡܳܐܶܬ݂ ܘܕܰܡܓܰܙܶܐ.
2Ki 2:22 ܘܶܐܬ݂ܐܰܣܺܝܘ ܡܰܝ̈ܳܐ ܗܳܠܶܝܢ ܥܕܰܡܳܐ ܠܝܰܘܡܳܢܳܐ. ܐܰܝܟ݂ ܦܶܬ݂ܓܳܡܶܗ ܕܶܐܠܺܝܫܰܥ ܕܶܐܡܰܪ.
2Ki 2:23 ܘܰܣܠܶܩ ܡܶܢ ܬܰܡܳܢ ܠܒܶܝܬ݂ ܐܺܝܠ. ܘܗܽܘ ܣܳܠܶܩ ܒܽܐܘܪܚܳܐ. ܘܰܛܠܳܝ̈ܶܐ ܕܰܩܕܩ̈ܶܐ ܢܦܰܩܘ ܡܶܢ ܩܪܺܝܬ݂ܳܐ. ܘܰܡܒܰܙܚܺܝܢ ܒܶܗ ܘܳܐܡܪܺܝܢ. ܣܰܩ ܩܰܪܚܳܐ. ܣܰܩ ܩܰܪܚܳܐ.
2Ki 2:24 ܘܶܐܬ݂ܦܢܺܝ ܠܒܶܣܬܪܶܗ. ܘܰܚܙܳܐ ܐܶܢܽܘܢ. ܘܠܳܛ ܐܶܢܽܘܢ ܒܰܫܡܶܗ ܕܡܳܪܝܳܐ. ܘܰܢܦܰܩ ܬܰܪܬܶܝܢ ܕܶܒܺܝ̈ܢ ܡܶܢ ܥܳܒܳܐ. ܘܦܰܪܬ݂ ܡܶܢܗܽܘܢ ܐܰܪܒܥܺܝܢ ܘܰܬܪܶܝܢ ܛܠܳܝܺܝ̈ܢ.
2Ki 2:25 ܘܶܐܙܰܠ ܡܶܢ ܬܰܡܳܢ ܠܛܽܘܪܳܐ ܕܟܰܪܡܶܠܳܐ. ܘܡܶܢ ܬܰܡܳܢ ܬܽܘܒ ܠܫܳܡܪܺܝܢ.
2Ki 3:1 ܘܝܽܘܪܳܡ ܒܰܪ ܐܳܚܳܒ ܐܰܡܠܶܟ݂ ܥܰܠ ܝܺܣܪܳܐܶܝܠ ܒܫܳܡܪܺܝܢ. ܒܰܫܢܰܬ݂ ܬܡܳܢܰܥܶܣܖ̈ܶܐ ܠܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܬܰܪܬܰܥܶܣܖ̈ܶܐ ܫܢܺܝ̈ܢ.
2Ki 3:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܐܰܒܽܘܗܝ ܘܰܐܝܟ݂ ܐܶܡܶܗ. ܘܰܐܥܒܰܪ ܩܳܝܶܡܬ݂ܳܐ ܕܒܰܥܠܳܐ ܕܰܥܒܰܕ݂ ܐܰܒܽܘܗܝ.
2Ki 3:3 ܒܰܠܚܽܘܕ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ ܐܶܬܕܰܒܰܩ. ܘܠܳܐ ܣܛܳܐ ܡܶܢܗܽܘܢ.
2Ki 3:4 ܘܡܶܝܫܳܥ ܡܰܠܟܳܐ ܕܡܽܘܐܳܒ ܢܰܩܕܳܐ ܗܘܳܐ. ܘܡܰܣܶܩ ܗܘܳܐ ܠܡܰܠܟܳܐ ܕܺܝܣܪܳܐܶܝܠ ܡܳܐܐ ܐܰܠܦܺܝ̈ܢ ܫܰܡܺܝܢ̈ܶܐ ܕܥܳܢ̈ܳܐ. ܘܰܡܳܐܐ ܐܰܠܦܺܝ̈ܢ ܕܶܟܖ̈ܶܐ ܕܥܰܡܪܳܐ.
2Ki 3:5 ܘܡܶܢ ܒܳܬܰܪ ܕܡܺܝܬ݂ ܐܳܚܳܒ. ܡܪܰܕ݂ ܡܰܠܟܳܐ ܕܡܽܘܐܳܒ ܥܰܠ ܡܰܠܟܳܐ ܕܺܝܣܪܳܐܶܝܠ.
2Ki 3:6 ܘܰܢܦܰܩ ܡܰܠܟܳܐ ܝܽܘܪܳܡ ܒܝܰܘܡܳܐ ܗܰܘ ܡܶܢ ܫܳܡܪܺܝܢ. ܘܰܡܢܳܐ ܠܟܽܠܶܗ ܝܺܣܪܳܐܶܝܠ.
2Ki 3:7 ܘܶܐܙܰܠ ܘܫܰܕܰܪ ܠܘܳܬ݂ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ. ܡܰܠܟܳܐ ܕܡܽܘܐܳܒ ܡܪܰܕ݂ ܥܠܰܝ. ܬܳܐ ܥܰܡܝ ܢܺܐܙܰܠ ܠܰܩܪܳܒܳܐ ܥܰܠ ܡܽܘܐܳܒ.
2Ki 3:8 ܘܶܐܡܰܪ ܠܶܗ ܝܽܘܫܳܦܳܛ. ܣܳܠܶܩ ܐ̱ܢܳܐ ܐܰܟ݂ܘܳܬܳܟ݂. ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܫܝ ܐܰܝܟ݂ ܖ̈ܰܟ݂ܫܳܟ݂. ܘܶܐܡܰܪ ܠܶܗ. ܒܰܐܝܕܳܐ ܐܽܘܪܚܳܐ ܢܶܣܰܩ ܘܶܐܡܰܪ ܒܽܐܘܪܚܳܐ ܕܡܰܕܒܪܳܐ ܕܰܐܕܽܘܡ.
2Ki 3:9 ܘܶܐܙܰܠܘ ܡܰܠܟܳܐ ܕܺܝܣܪܳܐܶܝܠ. ܘܡܰܠܟܳܐ ܕܺܝܗܽܘܕ݂ܳܐ. ܘܡܰܠܟܳܐ ܕܰܐܕܽܘܡ. ܘܶܐܬ݂ܟܪܶܟ݂ܘ ܡܶܪܕܳܐ ܫܰܒܥܳܐ ܝܰܘܡܺܝ̈ܢ ܘܠܰܝܬ ܗܘܳܐ ܡܰܝ̈ܳܐ ܠܡܰܫܪܺܝܬܳܐ. ܘܰܠܥܰܡܳܐ ܕܥܰܡܗܽܘܢ.
2Ki 3:10 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܐܽܘܗ ܥܰܠ ܗܳܕ݂ܶܐ ܟܰܝ ܩ̣ܪܳܐ ܡܳܪܝܳܐ ܠܰܬܠܳܬܳܐ ܡܰܠܟܺܝ̈ܢ ܗܳܠܶܝܢ. ܕܢܰܫܠܶܡ ܐܶܢܽܘܢ ܒܺܐܝܕ݂ܳܐ ܕܡܽܘܐܳܒ.
2Ki 3:11 ܘܶܐܡܰܪ ܝܽܘܫܳܦܳܛ. ܠܰܝܬ ܗܳܪܟܳܐ ܢܒܺܝܳܐ ܕܡܳܪܝܳܐ ܕܢܶܫܐܰܠ ܦܶܬ݂ܓܳܡܶܗ ܕܡܳܪܝܳܐ ܡܶܢܶܗ. ܘܰܥܢܳܐ ܚܰܕ݂ ܡܶܢ ܥܰܒܕܰܘ̈ܗܝ ܕܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ. ܐܺܝܬ݂ ܗܳܪܟܳܐ ܐܶܠܺܝܫܰܥ ܒܰܪ ܫܳܦܳܛ. ܕܢܳܣܶܟ݂ ܗܘܳܐ ܡܰܝ̈ܳܐ ܥܰܠ ܐܺܝܕܰܘ̈ܗܝ ܕܺܐܠܺܝܳܐ.
2Ki 3:12 ܘܶܐܡܰܪ ܝܽܘܫܳܦܳܛ. ܐܺܝܬ݂ ܗܽܘ ܥܰܡܶܗ ܦܶܬ݂ܓܳܡܶܗ ܕܡܳܪܝܳܐ. ܘܰܢܚܶܬ݂ܘ ܠܘܳܬ݂ܶܗ ܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ. ܘܡܰܠܟܳܐ ܕܰܐܕܽܘܡ.
2Ki 3:13 ܘܶܐܡܰܪ ܐܶܠܺܝܫܰܥ ܠܡܰܠܟܳܐ ܕܺܝܣܪܳܐܶܝܠ. ܡܳܐ ܠܺܝ ܘܠܳܟ݂. ܙܶܠ ܠܘܳܬ݂ ܢܒܺܝܰܘ̈ܗܝ ܕܰܐܒܽܘܟ݂. ܘܰܠܘܳܬ݂ ܢܒܺܝܶܝ̈ܗ̇ ܕܶܐܡܳܟ݂. ܘܶܐܡܰܪ ܠܶܗ ܡܰܠܟܳܐ ܕܺܝܣܪܳܐܶܝܠ. ܥܰܠ ܗܳܕ݂ܶܐ ܟܰܝ ܩ̣ܪܳܐ ܡܳܪܝܳܐ ܠܰܬܠܳܬܳܐ ܡܰܠܟܺܝ̈ܢ ܗܳܠܶܝܢ. ܕܢܰܫܠܶܡ ܐܶܢܽܘܢ ܒܺܐܝܕ݂ܳܐ ܕܡܽܘܐܳܒ.
2Ki 3:14 ܘܶܐܡܰܪ ܐܶܠܺܝܫܰܥ. ܚܰܝ ܗܽܘ ܡܳܪܝܳܐ ܚܰܝܠܬ݂ܳܢܳܐ ܕܩܳܡܶܬ݂ ܩܕܳܡܰܘܗܝ. ܐܶܠܽܘܠܳܐ ܡܶܢ ܐܰܦܰܘ̈ܗܝ ܕܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܡܶܬ݂ܚܰܡܰܨ ܐ̱ܢܳܐ. ܐܶܢ ܐܰܕ݂ܺܝܩܶܬ݂ ܠܘܳܬ݂ܳܟ݂ ܘܶܐܢ ܚܙܺܝܬܳܟ݂.
2Ki 3:15 ܘܗܳܫܳܐ ܐܰܝܬܰܘ ܠܺܝ ܢܳܩܽܘܫܳܐ. ܘܰܗܘܳܐ ܕܟܰܕ݂ ܢܳܩܶܫ ܢܳܩܽܘܫܳܐ. ܗܘܳܬ݂ ܥܠܰܘܗܝ ܐܺܝܕ݂ܶܗ. ܕܡܳܪܝܳܐ.
2Ki 3:16 ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܢܶܬ݂ܥܒܶܕ݂ ܢܰܚܠܳܐ ܗܳܢܳܐ ܓܽܘ̈ܒܺܝܢ ܓܽܘ̈ܒܺܝܢ.
2Ki 3:17 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܚܙܽܘܢ ܪܽܘܚܳܐ. ܘܠܳܐ ܬܶܚܙܽܘܢ ܡܶܛܪܳܐ. ܘܢܰܚܠܳܐ ܗܳܢܳܐ ܢܶܬ݂ܡܠܶܐ ܡܰܝ̈ܳܐ. ܘܶܐܫܬܰܘ ܐܰܢ̱ܬܽܘܢ ܘܩܶܢܝܳܢܟܽܘܢ ܘܰܒܥܺܝܪܟܽܘܢ.
2Ki 3:18 ܘܰܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ ܡܳܪܝܳܐ. ܘܢܰܫܠܶܡ ܠܡܽܘܐܳܒܳܝ̈ܶܐ ܒܺܐܝܕܰܝ̈ܗܽܘܢ.
2Ki 3:19 ܘܬܶܚܪܒܽܘܢ ܟܽܠ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܟܽܠ ܩܽܘܖ̈ܝܳܐ ܕܓܰܒ̈ܝܳܢ. ܘܟܽܠ ܐܺܝܠܳܢ̈ܶܐ ܕܫܰܦܺܝܪܺܝܢ ܬܰܪܡܽܘܢ. ܘܟܽܠ ܡܰܒܽܘܥ̈ܶܐ ܕܡܰܝ̈ܳܐ ܬܛܰܡܡܽܘܢ. ܘܟܽܠ ܝܳܪܬܽܘܬ݂ܳܐ ܕܫܰܦܺܝܪܳܐ ܬܶܡܠܽܘܢܳܗ̇ ܟܺܐܦ̈ܶܐ.
2Ki 3:20 ܘܰܗܘܳܐ ܒܨܰܦܪܳܐ ܟܰܕ݂ ܣܠܶܩ ܩܽܘܪܒܳܢܳܐ. ܘܗܳܐ ܡܰܝ̈ܳܐ ܐܳܬܶܝܢ ܡܶܢ ܐܽܘܪܚܳܐ ܕܰܐܕܽܘܡ. ܘܶܐܬ݂ܡܰܠܝܰܬ݂ ܐܰܪܥܳܐ ܡܰܝ̈ܳܐ.
2Ki 3:21 ܘܟܽܠܗܽܘܢ ܡܽܘܐܳܒܳܝ̈ܶܐ ܫ̣ܡܰܥܘ ܕܰܣܠܶܩܘ ܡܰܠ̈ܟܶܐ ܠܡܶܬ݂ܟܰܬܳܫܽܘ ܥܰܡܗܽܘܢ. ܘܰܐܟ݂ܪܶܙܘ ܡܶܢ ܟܽܠ ܐܳܣܰܪ ܣܰܝܦܳܐ ܘܰܠܥܶܠ. ܘܩܳܡܘ ܥܰܠ ܬܚܽܘܡܳܐ.
2Ki 3:22 ܘܩܰܕܶܡܘ ܒܨܰܦܪܳܐ. ܘܫܶܡܫܳܐ ܕܢܰܚ ܥܰܠ ܡܰܝ̈ܳܐ. ܘܰܚܙܰܘ ܡܽܘܐܳܒܳܝ̈ܶܐ ܡܶܢ ܩܒܽܘܠ ܠܡܰܝ̈ܳܐ ܕܣܽܘܡܳܩܺܝܢ ܐܰܝܟ݂ ܕܡܳܐ.
2Ki 3:23 ܘܶܐܡܰܪܘ. ܕܡܳܐ ܗܽܘ ܗܳܢܳܐ. ܡܶܬ݂ܚܪܳܒܽܘ ܐܶܬ݂ܚܪܶܒܘ ܡܰܠ̈ܟܶܐ. ܘܩܰܛܶܠܘ ܓܒܰܪ ܚܰܒܪܶܗ. ܡܶܟܺܝܠ ܠܒܶܙܬ݂ܳܐ ܡܽܘܐܳܒ.
2Ki 3:24 ܘܶܐܬ݂ܰܘ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܩܳܡܘ ܒܢܰܝ̈ ܝܺܣܪܳܐܶܝܠ. ܘܰܚܪܶܒܘ ܠܡܽܘܐܳܒܳܝ̈ܶܐ. ܘܰܥܪܰܩܘ ܡܶܢ ܩܕ݂ܳܡܰܝܗܽܘܢ ܘܥܰܠܘ ܒܗܽܘܢ. ܘܚܰܪܒܽܘܗܝ ܠܡܽܘܐܳܒ.
2Ki 3:25 ܘܩܽܘܖ̈ܝܳܐ ܣܰܚܶܦܘ ܘܟܽܠ ܝܳܪܬܽܘܬ݂ܳܐ ܕܫܰܦܺܝܪܳܐ. ܫܕ݂ܰܘ ܓܒܰܪ ܟܺܐܦܶܗ ܘܰܡܠܰܐܽܘܗ̇. ܘܟܽܠ ܡܥܺܝܢܳܐ ܕܡܰܝ̈ܳܐ ܛܰܡܶܡܘ. ܘܟܽܠ ܐܺܝ̈ܠܳܢܶܐ ܕܫܰܦܺܝܪܺܝܢ ܐܰܪܡܺܝܘ. ܥܕܰܡܳܐ ܕܶܐܫܬܒܶܩܘ ܟܺܐܦ̈ܶܐ ܒܶܐܣܬ݂ܳܐ ܟܰܕ݂ ܡܣܰܚ̈ܦܳܢ. ܘܶܐܬ݂ܟܰܪܟܽܘܗܝ ܕܫܳܕܶܝܢ ܒܩܶܠܥ̈ܶܐ. ܘܚܰܪܒܽܘܗܝ.
2Ki 3:26 ܘܰܚܙܳܐ ܡܰܠܟܳܐ ܕܡܽܘܐܳܒ. ܕܰܥܫܶܢ ܠܶܗ ܡܶܢܶܗ ܩܪܳܒܳܐ. ܘܰܕ݂ܒܰܪ ܥܰܡܶܗ ܫܒܰܥܡܳܐܐ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܕܢܶܬ݂ܦܰܠܰܛ ܠܘܳܬ݂ ܡܰܠܟܳܐ ܕܰܐܕܽܘܡ. ܘܠܳܐ ܐܶܫܟܰܚ.
2Ki 3:27 ܘܰܢܣܰܒ ܠܰܒܪܶܗ ܒܽܘܟܪܶܗ. ܕܗܽܘ ܡܰܡܠܶܟ݂ ܒܳܬܪܶܗ. ܘܰܐܣܩܶܗ ܥܠܳܬ݂ܳܐ ܥܰܠ ܫܽܘܪܳܐ. ܘܰܗܘܳܐ ܪܽܘܓܙܳܐ ܪܰܒܳܐ ܥܰܠ ܝܺܣܪܳܐܶܝܠ. ܘܰܫܩܰܠܘ ܡܶܢܶܗ ܘܰܗܦܰܟ݂ܘ ܠܰܐܬ݂ܪܗܽܘܢ.
2Ki 4:1 ܘܰܐܢ̱ܬܬ݂ܳܐ ܚܕ݂ܳܐ ܡܶܢ ܢܶܫܰܝ̈ ܒܢܰܝ̈ ܢܒܺܝ̈ܶܐ. ܡܰܙܥܩܳܐ ܩܕ݂ܳܡ ܐܶܠܺܝܫܰܥ. ܘܳܐܡܪܳܐ. ܥܰܒܕܳܟ݂ ܒܰܥܠܰܝ ܡܺܝܬ݂. ܘܰܐܢ̱ܬ ܝܳܕܰܥ ܐܰܢ̱ܬ ܕܥܰܒܕܳܟ݂ ܕܳܚܶܠ ܗܘܳܐ ܡܶܢ ܡܳܪܝܳܐ. ܘܡܳܪܶܐ ܚܰܘܒܳܐ ܐܶܬ݂ܳܐ ܠܡܶܕ݂ܒܰܪ ܬܪܶܝܢ ܒܢܰܝ̈ ܠܶܗ ܥܰܒܕ̈ܶܐ.
2Ki 4:2 ܘܶܐܡܰܪ ܠܳܗ̇ ܐܶܠܺܝܫܰܥ. ܡܳܢܳܐ ܐܶܥܒܶܕ݂ ܠܶܟ݂ܝ. ܚܰܘܳܐܺܝܢܝ. ܡܳܢܳܐ ܐܺܝܬ݂ ܠܶܟ݂ܝ ܒܒܰܝܬܳܐ ܘܶܐܡܪܰܬ݂. ܠܰܝܬ ܠܰܐܡܬܳܟ݂ ܡܶܕܶܡ ܒܒܰܝܬܳܐ. ܐܶܠܳܐ ܐܶܢ ܡܰܣܪܽܘܚܺܝܬ݂ܳܐ ܕܡܶܫܚܳܐ.
2Ki 4:3 ܘܶܐܡܰܪ ܠܳܗ̇. ܙܶܠܝ ܫܐܰܠܝ ܠܶܟ݂ܝ ܡܳܐܢ̈ܶܐ ܡܶܢ ܫܽܘܩܳܐ. ܡܶܢ ܟܽܠܗܽܘܢ ܫܒܳܒܰܝ̈ܟܝ. ܡܳܐܢ̈ܶܐ ܣܦܺܝܩ̈ܶܐ. ܠܳܐ ܬܰܙܥܪܺܝܢ.
2Ki 4:4 ܘܥܽܘܠܝ ܘܰܐܚܽܘܕ݂ܝ ܬܰܪܥܳܐ ܒܰܐܦܰܝ̈ܟܝ ܘܒܰܐܦܰܝ̈ ܒܢܰܝ̈ܟܝ. ܘܣܽܘܟ݂ܝ ܒܗܳܠܶܝܢ ܟܽܠܗܽܘܢ ܡܳܐܢ̈ܶܐ. ܘܡܳܐܢܳܐ ܕܰܡܠܶܐ ܐܰܣܶܩܝ ܠܺܝ.
2Ki 4:5 ܘܶܐܙܰܠ̱ܬ݂ ܡܶܢ ܠܘܳܬ݂ܶܗ. ܘܥܶܠܰܬ݂ ܘܶܐܚܕܰܬ݂ ܬܰܪܥܳܐ ܒܰܐܦܶܝ̈ܗ̇. ܘܒܰܐܦܰܝ̈ ܒܢܰܝ̈ܗ̇. ܗܶܢܽܘܢ ܡܩܰܪܒܺܝܢ ܠܳܗ̇. ܘܗܺܝ ܢܳܣܟ݂ܳܐ.
2Ki 4:6 ܘܟܰܕ݂ ܫܠܶܡܘ ܡܳܐܢ̈ܶܐ. ܐܳܡܪܳܐ ܠܰܒܪܳܗ̇. ܩܰܪܶܒ ܠܺܝ ܬܽܘܒ ܡܳܐܢ̈ܶܐ ܐܳܡܰܪ ܠܳܗ̇ ܒܪܳܗ̇ ܠܰܝܬ ܬܽܘܒ ܡܳܐܢ̈ܶܐ. ܘܩܳܡ ܠܶܗ ܡܶܫܚܳܐ.
2Ki 4:7 ܘܶܐܬܳܬ݂ ܚܰܘܝܰܬ݂ ܠܰܢܒܺܝܶܗ ܕܰܐ‌ܠܳܗܳܐ ܘܶܐܡܰܪ ܠܳܗ̇. ܙܶܠܝ ܙܰܒܶܢܝ ܡܶܫܚܳܐ. ܘܰܦܪܽܘܥܝ ܚܰܘܒܬܶܟ݂ܝ. ܘܰܐܢ̱ܬܝ ܘܰܒܢܰܝ̈ܟܝ ܚܺܝܝ ܡܶܢ ܡܶܕܶܡ ܕܝܳܬܰܪ.
2Ki 4:8 ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܶܐܬ݂ܳܐ ܐܶܠܺܝܫܰܥ. ܘܰܥܒܰܪ ܠܫܺܝܠܽܘ ܘܬܰܡܳܢ ܐܺܝܬ݂ ܗܘܳܬ݂ ܐܰܢ̱ܬܬ݂ܳܐ ܪܰܒܬܳܐ. ܘܶܐܚܰܕ݂ܬܶܗ ܕܢܶܐܟܽܘܠ ܠܰܚܡܳܐ. ܘܡܳܐ ܕܥܳܒܰܪ. ܣܳܛܶܐ ܠܬܰܡܳܢ ܠܡܶܐܟ݂ܰܠ ܠܰܚܡܳܐ.
2Ki 4:9 ܘܶܐܡܪܰܬ݂ ܠܒܰܥܠܳܗ̇. ܗܳܐ ܝܳܕ݂ܥܳܐ ܐ̱ܢܳܐ ܕܰܢܒܺܝܶܗ ܕܰܐ‌ܠܳܗܳܐ ܩܰܕܺܝܫܽ ܗ̱ܘ. ܘܥܳܒܰܪ ܥܠܰܝܢ ܐܰܡܺܝܢܳܐܺܝܬ.
2Ki 4:10 ܢܰܬ݂ܩܶܢ ܥܶܠܺܝܬ݂ܳܐ ܙܥܽܘܪܬܳܐ. ܘܢܰܪܡܶܐ ܠܶܗ ܬܰܡܳܢ ܥܰܪܣܳܐ. ܘܦܳܬܽܘܪܳܐ. ܘܟܽܘܪܣܝܳܐ. ܘܰܡܢܳܪܬܳܐ. ܘܡܳܐ ܕܳܐܬܶܐ ܠܘܳܬܰܢ. ܢܶܣܛܶܐ ܠܬܰܡܳܢ.
2Ki 4:11 ܘܰܗܘܳܐ ܝܰܘܡܳܐ ܘܶܐܬ݂ܳܐ ܠܬܰܡܳܢ. ܘܰܣܛܳܐ ܠܥܶܠܺܝܬ݂ܳܐ ܘܰܕ݂ܡܶܟ݂ ܬܰܡܳܢ.
2Ki 4:12 ܘܶܐܡܰܪ ܠܓܰܚܙܺܝ ܬܰܠܡܺܝܕܶܗ. ܩܪܺܝܗ̇ ܠܫܺܝܠܽܘܡܳܝܬܳܐ ܗܳܕ݂ܶܐ. ܘܰܩܪܳܗ̇ ܘܩܳܡܰܬ݂ ܩܕܳܡܰܘܗܝ.
2Ki 4:13 ܘܶܐܡܰܪ ܠܳܗ̇. ܗܳܐ ܐܰܢ̱ܬܝ ܕܚܶܠܬܝ ܡܶܢܰܢ ܗܳܕ݂ܶܐ ܟܽܠܶܗ ܕܶܚܠܬܳܐ. ܡܳܢܳܐ ܘܳܠܶܐ ܠܡܶܥܒܰܕ݂ ܠܶܟ݂ܝ. ܡܶܕܶܡ ܐܺܝܬ݂ ܠܡܺܐܡܰܪ ܥܠܰܝܟܝ ܠܡܰܠܟܳܐ. ܐܰܘ ܠܪܰܒ ܚܰܝܠܳܐ. ܘܶܐܡܪܰܬ݂. ܫܰܦܺܝܪ ܒܓܰܘ ܥܰܡܝ ܝܳܬ݂ܒܳܐ ܐ̱ܢܳܐ.
2Ki 4:14 ܘܶܐܡܰܪ. ܡܳܢܳܐ ܐܶܥܒܶܕ݂ ܠܳܗ̇. ܐܳܡܰܪ ܠܶܗ ܓܰܚܙܺܝ. ܫܰܪܺܝܪܳܐܺܝܬ݂ ܒܪܳܐ ܠܰܝܬ ܠܳܗ̇. ܘܒܰܥܠܳܗ̇ ܣܐܶܒ.
2Ki 4:15 ܘܶܐܡܰܪ ܩܪܺܝܗ̇. ܘܰܩܪܳܗ̇ ܘܩܳܡܰܬ݂ ܒܬܰܪܥܳܐ.
2Ki 4:16 ܘܶܐܡܰܪ ܠܳܗ̇. ܠܙܰܒܢܳܐ ܗܳܢܳܐ ܟܰܕ݂ ܐܰܢ̱ܬܝ ܚܰܝܳܐ. ܥܳܦܩܳܐ ܐܰܢ̱ܬܝ ܒܪܳܐ. ܘܶܐܡܪܰܬ݂. ܠܳܐ ܡܳܪܝ ܢܒܺܝܶܗ ܕܰܐ‌ܠܳܗܳܐ. ܠܳܐ ܬܟܰܕܶܒ ܒܰܐܡܬܳܟ݂.
2Ki 4:17 ܘܒܶܛܢܰܬ݂ ܐܰܢ̱ܬܬ݂ܳܐ. ܘܝܶܠܕܰܬ݂ ܒܪܳܐ ܠܙܰܒܢܳܐ ܗܳܢܳܐ. ܟܰܕ݂ ܗܺܝ ܚܰܝܳܐ. ܐܰܝܟ݂ ܕܶܐܡܰܪ ܠܳܗ̇ ܐܶܠܺܝܫܰܥ.
2Ki 4:18 ܘܰܪܒܳܐ ܛܰܠܝܳܐ. ܘܰܗܘܳܐ ܝܰܘܡܳܐ. ܘܰܢܦܰܩ ܠܘܳܬ݂ ܐܰܒܽܘܗܝ ܠܘܳܬ݂ ܚܳܨܽܘܕ̈ܶܐ.
2Ki 4:19 ܘܶܐܡܰܪ ܠܰܐܒܽܘܗܝ. ܪܺܝܫܝ ܪܺܝܫܝ. ܘܶܐܡܰܪ ܠܛܰܠܝܳܐ. ܫܩܽܘܠ ܐܰܘܒܶܠܳܝܗܝ ܠܶܐܡܶܗ.
2Ki 4:20 ܘܰܫ̣ܩܰܠ ܛܰܠܝܳܐ ܐܰܘܒܠܶܗ ܠܶܐܡܶܗ. ܘܺܝܬ݂ܶܒ ܥܰܠ ܒܽܘܖ̈ܟܶܝܗ̇ ܥܕܰܡܳܐ ܠܛܰܗܪܳܐ. ܘܡܺܝܬ݂.
2Ki 4:21 ܘܰܐܣܩܰܬ݂ ܐܰܪܡܝܰܬܶܗ ܒܥܰܪܣܳܐ ܕܰܢܒܺܝܶܗ ܕܰܐ‌ܠܳܗܳܐ. ܘܶܐܚܕܰܬ݂ ܒܰܐܦܰܘ̈ܗܝ. ܘܢܶܦܩܰܬ݂.
2Ki 4:22 ܘܰܩܪܳܬ݂ ܠܒܰܥܠܳܗ̇. ܘܶܐܡܪܰܬ݂. ܫܰܕܰܪ ܠܺܝ ܚܰܕ݂ ܡܶܢ ܛܠܳܝ̈ܶܐ ܘܰܚܕ݂ܳܐ ܐܰܬܳܢܳܐ. ܐܶܡܛܶܐ ܥܕܰܡܳܐ ܠܰܢܒܺܝܶܗ ܕܰܐ‌ܠܳܗܳܐ.
2Ki 4:23 ܐܳܡܰܪ ܠܳܗ̇. ܡܳܢܳܐ ܐܳܙܳܠ̱ܐ ܐܰܢ̱ܬܝ ܠܘܳܬ݂ܶܗ ܝܰܘܡܳܢܳܐ. ܕܠܳܐ ܪܺܝܫ ܝܰܪܚܳܐ ܘܠܳܐ ܫܰܒܬ݂ܳܐ. ܘܶܐܡܪܰܬ݂ ܫܺܝܠܽܘܡܳܝܬܳܐ. ܘܰܐܪܡܺܝܘ ܠܳܗ̇ ܥܰܠ ܐܰܬܳܢܳܐ.
2Ki 4:24 ܘܶܐܡܪܰܬ݂ ܠܛܰܠܝܳܐ. ܕܒܰܪ ܘܙܶܠ. ܘܠܳܐ ܬܶܟܠܶܐ ܠܺܝ ܠܡܶܬܰܒ. ܐܶܠܳܐ ܐܶܢ ܐܶܡܪܶܬ݂ ܠܳܟ݂.
2Ki 4:25 ܘܶܐܙܰܠ̱ܬ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ ܠܛܽܘܪܳܐ ܕܟܰܪܡܶܠܳܐ. ܘܟܰܕ݂ ܚ̣ܙܳܗ̇ ܢܒܺܝܶܗ ܕܰܐ‌ܠܳܗܳܐ ܡܶܢ ܩܒܽܘܠ. ܐܶܡܰܪ ܠܓܰܚܙܺܝ ܬܰܠܡܺܝܕ݂ܶܗ. ܗܳܐ ܫܺܝܠܽܘܡܳܝܬܳܐ ܗܳܕ݂ܶܐ.
2Ki 4:26 ܗܳܫܳܐ ܗܰܪܛ ܠܽܐܘܪܥܳܗ̇. ܘܶܐܡܰܪ ܠܳܗ̇. ܫܠܳܡ ܠܶܟ݂ܝ. ܘܰܫܠܳܡ ܠܒܰܥܠܶܟ݂ܝ. ܘܰܫܠܳܡ ܠܛܰܠܝܳܐ ܘܶܐܡܪܰܬ݂ ܫܠܳܡ.
2Ki 4:27 ܘܶܐܬ݂ܳܬ݂ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ ܠܛܽܘܪܳܐ. ܘܶܐܚܕܰܬ݂ ܒܖ̈ܶܓܠܰܘܗܝ. ܘܰܩܪܰܒ ܓܰܚܙܺܝ ܠܡܰܦܪܳܩܽܘܬ݂ܳܗ̇. ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܫܒܽܘܩ ܠܳܗ̇. ܡܶܛܽܠ ܕܢܰܦܫܳܗ̇ ܡܰܪܺܝܪܳܐ ܠܳܗ̇. ܘܡܳܪܝܳܐ ܟܰܣܺܝ ܡܶܢܝ ܘܠܳܐ ܚܰܘܝܰܢܝ.
2Ki 4:28 ܘܶܐܡܪܰܬ݂. ܫܶܐܠܶܬ݂ ܒܪܳܐ ܡܶܢ ܡܳܪܝ. ܠܳܐ ܐܶܡ̇ܪܶܬ݂ ܠܳܟ݂ ܕܠܳܐ ܬܶܫܐܰܠ ܠܺܝ.
2Ki 4:29 ܘܶܐܡܰܪ ܠܓܰܚܙܺܝ. ܐܰܣܽܘܪ ܚܰܨܰܝ̈ܟ. ܘܣܰܒ ܚܽܘܛܪܝ ܒܺܐܝܕ݂ܳܟ݂. ܘܙܶܠ ܐܶܢ ܬܶܫܟܰܚ ܓܰܒܪܳܐ. ܠܳܐ ܬܒܰܪܟ݂ܺܝܘܗܝ ܘܶܐܢ ܢܒܰܪܟܳܟ݂ ܓܰܒܪܳܐ. ܠܳܐ ܬܶܥܢܶܝܘܗܝ. ܘܣܺܝܡ ܚܽܘܛܪܝ ܥܰܠ ܐܰܦܰܘ̈ܗܝ ܕܛܰܠܝܳܐ.
2Ki 4:30 ܘܶܐܡܪܰܬ݂ ܐܶܡܶܗ ܕܛܰܠܝܳܐ. ܚܰܝ ܗܽܘ ܡܳܪܝܳܐ ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܩܳܡ ܘܶܐܙܰܠ ܒܳܬ݂ܪܳܗ̇.
2Ki 4:31 ܘܓܰܚܙܺܝ ܥ̣ܒܰܪ ܩܕ݂ܳܡܰܝܗܽܘܢ. ܘܣܳܡ ܚܽܘܛܪܳܐ ܥܰܠ ܐܰܦܰܘ̈ܗܝ ܕܛܰܠܝܳܐ. ܘܠܰܝܬ ܩܳܠ ܐܳܦܠܳܐ ܕܨܳܐܶܬ݂. ܘܰܗܦܰܟ݂ ܠܽܐܘܪܥܶܗ ܘܚܰܘܝܶܗ. ܘܶܐܡܰܪ ܠܶܗ. ܠܳܐ ܐܶܬܬܥܺܝܪ ܛܰܠܝܳܐ.
2Ki 4:32 ܘܶܐܬ݂ܳܐ ܐܶܠܺܝܫܰܥ ܠܒܰܝܬܳܐ. ܘܰܚܙܳܐ. ܘܗܳܐ ܛܰܠܝܳܐ ܡܺܝܬ݂. ܘܰܪܡܶܐ ܒܥܰܪܣܶܗ.
2Ki 4:33 ܘܥ̣ܰܠ ܘܶܐܚܰܕ݂ ܬܰܪܥܳܐ ܒܰܐܦܰܝ̈ ܬܖ̈ܰܝܗܽܘܢ. ܘܨܰܠܺܝ ܩܕ݂ܳܡ ܡܳܪܝܳܐ.
2Ki 4:34 ܘܰܣܠܶܩ. ܘܰܢܦܰܠ ܠܥܶܠ ܡܶܢܶܗ ܕܛܰܠܝܳܐ. ܘܣܳܡ ܦܽܘܡܶܗ ܥܰܠ ܦܽܘܡܶܗ. ܘܥܰܝܢܰܘ̈ܗܝ ܥܰܠ ܥܰܝܢܰܘ̈ܗܝ. ܘܺܐܝܕܰܘ̈ܗܝ ܥܰܠ ܐܺܝܕܰܘ̈ܗܝ ܘܶܐܬ݂ܓܗܶܢ ܥܠܰܘܗܝ. ܘܚܰܡ ܒܶܣܪܶܗ ܕܛܰܠܝܳܐ.
2Ki 4:35 ܘܰܗܦܰܟ݂. ܘܗܰܠܶܟ݂ ܒܒܰܝܬܳܐ. ܚܕ݂ܳܐ ܠܟ݂ܳܐ ܘܰܚܕ݂ܳܐ ܠܟ݂ܳܐ. ܘܰܣܠܶܩ ܘܶܐܬ݂ܓܗܶܢ ܥܠܰܘܗܝ. ܘܶܐܬ݂ܦܰܘܰܩ ܛܰܠܝܳܐ ܫܒܰܥ ܙܰܒܢܺܝ̈ܢ. ܘܰܦܬܰܚ ܛܰܠܝܳܐ ܥܰܝܢܰܘ̈ܗܝ.
2Ki 4:36 ܘܰܩܪܳܐ ܠܓܰܚܙܺܝ ܘܶܐܡܰܪ ܠܶܗ. ܩܪܺܝܗ̇ ܠܫܺܝܠܽܘܡܳܝܬܳܐ ܗܳܕ݂ܶܐ. ܘܰܩܪܳܗ̇. ܘܥܶܠܰܬ݂ ܠܘܳܬ݂ܶܗ. ܘܶܐܡܰܪ ܠܳܗ̇. ܫܩܽܘܠܝ ܒܪܶܟ݂ܝ.
2Ki 4:37 ܘܢܶܦܠܰܬ݂ ܥܰܠ ܖ̈ܶܓܠܰܘܗܝ. ܘܣܶܓܕܰܬ݂ ܠܶܗ ܥܰܠ ܐܰܪܥܳܐ. ܘܫܶܩܠܰܬ݂ ܒܪܳܗ̇. ܘܢܶܦܩܰܬ݂.
2Ki 4:38 ܘܶܐܠܺܝܫܰܥ ܗܦܰܟ݂ ܠܓܰܠܓܳܠܳܐ. ܘܟܰܦܢܳܐ ܐܺܝܬ݂ ܒܰܐܪܥܳܐ. ܘܰܒܢܰܝ̈ ܢܒܺܝ̈ܶܐ ܝܳܬ݂ܒܺܝܢ ܩܕܳܡܰܘܗܝ. ܘܶܐܡܰܪ ܠܬܰܠܡܺܝܕ݂ܶܗ. ܬܦܺܝ ܩܰܕ݂ܣܳܐ ܪܰܒܳܐ. ܘܒܰܫܶܠ ܒܽܘܫܳܠܳܐ ܠܰܒܢܰܝ̈ ܢܒܺܝ̈ܶܐ.
2Ki 4:39 ܘܰܢܦܰܩ ܚܰܕ݂ ܠܚܰܩܠܳܐ ܠܡܶܠܩܰܛ ܖ̈ܽܘܥܢܶܐ. ܘܶܐܫܟܰܚ ܓܦܶܬܳܐ ܒܚܰܩܠܳܐ. ܘܰܠܩܰܛ ܡܶܢܳܗ̇ ܦܰܩܽܘܥ̈ܶܐ ܕܕܰܒܪܳܐ ܡܠܶܐ ܠܒܳܫܶܗ. ܘܶܐܬ݂ܳܐ ܐܰܪܡܺܝ ܒܩܰܕ݂ܣܳܐ ܕܒܽܘܫܳܠܳܐ. ܡܶܛܽܠ ܕܠܳܐ ܝܺܕܰܥ.
2Ki 4:40 ܘܰܢܣܰܟ݂ ܠܗܽܘܢ ܠܓܰܒܪܳܐ ܠܡܶܐܟ݂ܰܠ. ܘܟܰܕ݂ ܐܶܟܰܠܘ ܡܶܢ ܒܽܘܫܳܠܳܐ. ܐܳܡܪܺܝܢ. ܡܰܘܬܳܐ ܐܺܝܬ݂ ܒܩܰܕ݂ܣܳܐ. ܢܒܺܝܶܗ ܕܰܐ‌ܠܳܗܳܐ. ܘܠܳܐ ܐܶܫܟܰܚܘ ܕܢܶܐܟܠܽܘܢ.
2Ki 4:41 ܘܶܐܡܰܪ. ܣܰܒܘ ܩܰܡܚܳܐ ܐܰܪܡܰܘ ܒܩܰܕ݂ܣܳܐ. ܘܶܐܡܰܪ. ܣܽܘܟ݂ܘ ܠܥܰܡܳܐ ܘܢܶܐܟܠܽܘܢ ܘܠܳܐ ܗܘܳܐ ܡܶܕܶܡ ܕܒܺܝܫ ܒܩܰܕ݂ܣܳܐ.
2Ki 4:42 ܘܓܰܒܪܳܐ ܐܶܬ݂ܳܐ ܡܶܢ ܡܕ݂ܺܝܢܰܬ݂ ܓܰܢ̱ܒܳܖ̈ܶܐ. ܘܰܐܝܬܺܝ ܠܰܢܒܺܝܶܗ ܕܰܐ‌ܠܳܗܳܐ ܠܰܚܡܳܐ ܕܒܰܟܳܖ̈ܶܐ. ܥܶܣܪܺܝܢ ܕܠܰܚܡܳܐ ܕܰܣܥܳܖ̈ܶܐ. ܘܰܦܖ̈ܺܝܟܳܬܳܐ ܒܣܶܕܽܘܢܳܐ ܘܶܐܡܰܪ ܗܰܒ ܠܥܰܡܳܐ ܘܢܶܐܟܠܽܘܢ.
2Ki 4:43 ܘܶܐܡܰܪ ܠܶܗ ܡܫܰܡܫܳܢܶܗ. ܡܳܢܳܐ ܐܶܬܶܠ ܗܳܢܳܐ ܩܕ݂ܳܡ ܡܳܐܐ ܓܰܒܖ̈ܺܝܢ ܘܶܐܡܰܪ ܠܶܗ ܐܶܠܺܝܫܰܥ. ܗܰܒ ܠܥܰܡܳܐ ܘܢܶܐܟܠܽܘܢ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ. ܢܶܐܟܠܽܘܢ. ܘܢܰܘܬܪܽܘܢ.
2Ki 4:44 ܘܣܳܡ ܩܕ݂ܳܡܰܝܗܽܘܢ ܘܶܐܟܰܠܘ. ܘܰܐܘܬܰܪܘ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ.
2Ki 5:1 ܘܢܰܥܡܳܢ ܪܰܒ ܚܰܝܠܳܐ ܕܡܰܠܟܳܐ ܕܰܐܕܽܘܡ. ܓܒܰܪ ܗܘܳܐ ܪܰܒ ܩܕ݂ܳܡ ܡܳܪܶܗ. ܘܰܫܒܺܝܚ ܒܰܐܦ̈ܶܐ. ܡܶܛܽܠ ܕܒܶܗ ܥ̣ܒܰܕ݂ ܡܳܪܝܳܐ ܦܽܘܪܩܳܢܳܐ ܠܰܐܕܽܘܡ. ܘܓܰܒܪܳܐ ܢܰܥܡܳܢ ܓܰܢ̱ܒܳܪ ܚܰܝܠܳܐ ܗܘܳܐ. ܘܰܓܪܶܒ.
2Ki 5:2 ܘܰܐܕܽܘܡܳܝ̈ܶܐ ܢܦܰܩܘ ܒܓܰܝܣ̈ܶܐ. ܘܰܫܒܰܘ ܡܶܢ ܐܰܪܥܳܐ ܕܺܝܣܪܳܐܶܝܠ ܥܠܰܝܡܬ݂ܳܐ ܙܥܽܘܪܬܳܐ. ܘܰܗܘܳܬ݂ ܩܕ݂ܳܡ ܐܰܢ̱ܬܬܶܗ ܕܢܰܥܡܳܢ.
2Ki 5:3 ܘܶܐܡܪܰܬ݂ ܠܡܳܪܬܳܗ̇. ܛܽܘܒܰܘܗܝ ܠܡܳܪܝ ܐܶܢ ܢܺܐܙܰܠ ܠܘܳܬ݂ ܢܒܺܝܳܐ ܕܰܒܫܳܡܪܺܝܢ. ܡܶܚܕ݂ܳܐ ܡܰܐܣܶܐ ܠܶܗ ܡܶܢ ܓܰܪܒܶܗ.
2Ki 5:4 ܘܥ̣ܰܠܘ ܘܚܰܘܺܝܘ ܠܡܳܪܳܗ̇. ܘܶܐܡܰܪܘ ܠܶܗ. ܗܳܟܰܢܳܐ ܘܗܳܟܰܢܳܐ ܐܶܡܪܰܬ݂ ܥܠܰܝܡܬ݂ܳܐ ܕܡܶܢ ܐܰܪܥܳܐ ܕܺܝܣܪܳܐܶܝܠ.
2Ki 5:5 ܘܶܐܡܰܪ ܠܶܗ. ܡܰܠܟܳܐ ܕܰܐܕܽܘܡ ܬܳܐ ܙܶܠ. ܐܶܢܳܐ ܐܶܫܰܕܰܪ ܐܶܓܰܪܬܳܐ ܠܡܰܠܟܳܐ ܕܺܝܣܪܳܐܶܝܠ. ܘܶܐܙܰܠ ܘܰܢܣܰܒ ܒܺܐܝܕܶܗ ܥܣܰܪ ܟܰܟܖ̈ܺܝܢ ܕܟܶܣܦܳܐ. ܘܶܫܬܳܐ ܐܰܠܦܺܝ̈ܢ ܕܕܰܗܒܳܐ. ܘܥܶܣܪܳܐ ܙܰܘ̈ܓܺܝܢ ܕܢܰܚ̈ܬܶܐ.
2Ki 5:6 ܘܰܐܝܬܺܝ ܐܶܓܰܪܬܳܐ ܠܡܰܠܟܳܐ ܕܺܝܣܪܳܐܶܝܠ. ܘܗܳܟܰܢܳܐ ܟܬ݂ܺܝܒ ܒܳܗ̇. ܒܫܳܥܬ݂ܳܐ ܕܡܳܛܝܳܐ ܐܶܓܰܪܬܳܐ ܗܳܕ݂ܶܐ ܠܘܳܬ݂ܳܟ݂. ܗܳܐ ܫܰܕܪܶܬ ܠܘܳܬ݂ܳܟ݂ ܠܢܰܥܡܳܢ ܥܰܒܕܝ. ܐܰܣܳܝܗܝ ܡܶܢ ܓܰܪܒܶܗ.
2Ki 5:7 ܘܟܰܕ݂ ܩܪܳܐ ܡܰܠܟܳܐ ܕܺܝܣܪܳܐܶܝܠ ܐܶܓܰܪܬܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܡܰܪ. ܐܶܢܳܐ ܐܰ‌ܠܳܗܳܐ ܐ̱ܢܳܐ ܕܰܡܡܺܝܬ݂ ܘܡܰܚܶܐ. ܕܰܫܠܰܚ ܠܺܝ ܗܳܢܳܐ ܕܰܐܣܶܐ ܓܰܒܪܳܐ ܡܶܢ ܓܰܪܒܶܗ. ܡܶܟܺܝܠ ܕܰܥܘ ܘܰܚܙܰܘ ܕܡܶܬ݂ܓܰܪܳܝܽܘ ܡܶܬ݂ܓܰܪܶܐ ܥܰܡܝ.
2Ki 5:8 ܘܟܰܕ݂ ܫ̣ܡܰܥ ܐܶܠܺܝܫܰܥ ܢܒܺܝܶܗ ܕܰܐ‌ܠܳܗܳܐ. ܕܨܰܪܺܝ ܡܰܠܟܳܐ ܠܒܽܘܫܰܘ̈ܗܝ. ܫܠܰܚ ܠܡܰܠܟܳܐ. ܘܶܐܡܰܪ ܠܶܗ. ܠܡܳܢܳܐ ܨܰܪܺܝܬ ܠܒܽܘ̈ܫܰܝܟ ܢܺܐܬܶܐ ܠܘܳܬ݂ܝ. ܘܢܶܕܰܥ ܕܺܐܝܬ݂ ܢܒܺܝܳܐ ܒܺܝܣܪܳܐܶܝܠ.
2Ki 5:9 ܘܶܐܬ݂ܳܐ ܢܰܥܡܳܢ ܒܖ̈ܰܟ݂ܫܶܗ ܘܰܒܡܰܖ̈ܟܒܳܬܶܗ. ܘܩܳܡ ܒܰܬ݂ܪܰܥ ܒܰܝܬܶܗ ܕܶܐܠܺܝܫܰܥ.
2Ki 5:10 ܘܰܫܠܰܚ ܠܶܗ ܐܶܠܺܝܫܰܥ ܒܝܰܕ݂ ܡܰܠܰܐܟ݂ܳܐ. ܙܶܠ ܘܰܣܚܺܝ ܫܒܰܥ ܙܰܒܢܺܝ̈ܢ ܒܝܽܘܪܕܢܳܢ. ܘܰܢܬܽܘܒ ܒܶܣܪܳܟ݂ ܥܠܰܝܟ. ܘܢܶܬܕܰܟܶܐ.
2Ki 5:11 ܘܰܪܓܶܙ ܢܰܥܡܳܢ ܘܶܐܙܰܠ. ܘܶܐܡܰܪ. ܐܶܢܳܐ ܐܶܡܪܶܬ݂ ܕܡܶܦܰܩ ܢܶܦܽܘܩ ܠܘܳܬ݂ܝ. ܘܰܢܩܽܘܡ ܘܢܶܩܪܶܐ ܒܰܫܡܶܗ ܕܡܳܪܝܳܐ ܐܰܠܳܗܶܗ. ܘܰܢܢܺܝܦ ܐܺܝܕ݂ܶܗ ܥܰܠ ܕܽܘܟܬܳܐ. ܘܶܐܬ݂ܐܰܣܶܐ ܡܶܢ ܓܰܪܒܳܐ.
2Ki 5:12 ܠܳܐ ܗܘܳܐ ܛܳܒ ܐܰܡܢܳܢ ܘܦܰܪܦܳܪ ܢܰܗܖ̈ܰܘܳܬ݂ܳܐ ܕܕܰܪܡܣܽܘܩ. ܡܶܢ ܟܽܠܗܽܘܢ ܡܰܝ̈ܳܐ ܕܺܝܣܪܳܐܶܝܠ. ܐܺܙܰܠ ܐܶܣܚܶܐ ܒܗܽܘܢ. ܡܶܬ݂ܕܰܟܶܐ ܐ̱ܢܳܐ. ܘܶܐܬ݂ܦܢܺܝ. ܘܶܐܙܰܠ ܒܚܶܡܬ݂ܳܐ.
2Ki 5:13 ܘܰܩܪܶܒܘ ܥܰܒܕܰܘ̈ܗܝ ܘܳܐܡܪܺܝܢ ܠܶܗ. ܡܳܪܰܢ. ܐܶܠܽܘ ܦܶܬ݂ܓ݂ܳܡܳܐ ܪܰܒܳܐ ܐܶܡܰܪ ܗܘܳܐ ܠܳܟ݂ ܢܒܺܝܳܐ. ܘܳܠܶܐ ܗܘܳܐ ܠܳܟ݂ ܠܡܶܥܒܰܕ݂. ܐܶܠܳܐ ܗܳܐ ܦܶܬ݂ܓ݂ܳܡܳܐ ܗܽܘ ܙܥܽܘܪܳܐ ܐܶܡܰܪ ܠܳܟ݂. ܙܶܠ ܣܚܺܝ ܘܰܕ݂ܟ݂ܺܝ.
2Ki 5:14 ܘܶܐܙܰܠ ܣܚܳܐ ܒܝܽܘܪܕܢܳܢ ܫܒܰܥ ܙܰܒܢܺܝ̈ܢ. ܐܰܝܟ݂ ܦܶܬ݂ܓܳܡܶܗ ܕܰܢܒܺܝܳܐ ܕܰܐ‌ܠܳܗܳܐ. ܘܰܗܦܰܟ݂ ܒܶܣܪܶܗ ܐܰܝܟ݂ ܒܶܣܪܳܐ ܕܛܰܠܝܳܐ ܙܥܽܘܪܳܐ. ܘܶܐܬܕܰܟܺܝ.
2Ki 5:15 ܘܰܗܦܰܟ݂ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ. ܗܽܘ ܘܟܽܠܳܗ̇ ܡܰܫܪܺܝܬܶܗ. ܘܶܐܬ݂ܳܐ ܘܩܳܡ ܩܕܳܡܰܘܗܝ. ܘܶܐܡܰܪ ܠܶܗ ܗܳܫܳܐ ܗܽܘ ܝܶܕܥܶܬ݂ ܕܠܰܝܬ ܐܰ‌ܠܳܗܳܐ ܒܟܽܠܳܗ̇ ܐܰܪܥܳܐ. ܐܶܠܳܐ ܐܶܢ ܒܺܝܣܪܳܐܶܝܠ ܘܗܳܫܳܐ ܣܰܒ ܒܽܘܪܟܬ݂ܳܐ ܗܳܕ݂ܶܐ ܡܶܢ ܥܰܒܕܳܟ݂.
2Ki 5:16 ܘܶܐܡܰܪ ܐܶܠܺܝܫܰܥ. ܚܰܝܽ ܗ̱ܘ ܡܳܪܝܳܐ ܕܩܳܡܶܬ݂ ܩܕܳܡܰܘܗܝ. ܕܠܳܐ ܐܶܣܰܒ ܘܰܒܥܳܐ ܡܶܢܶܗ ܕܢܶܣܰܒ. ܘܠܳܐ ܨܒܳܐ.
2Ki 5:17 ܘܶܐܡܰܪ ܢܰܥܡܳܢ. ܘܡܳܐ ܕܠܳܐ. ܢܶܬ݂ܺܝܗܶܒ̣ ܠܥܰܒܕܳܟ݂ ܛܰܥܢܳܐ ܕܰܬܪܶܝܢ ܟܽܘܕܰܢ̈ܘܳܢ ܐܰܕ݂ܡܬ݂ܳܐ ܡܶܛܽܠ ܕܬܽܘܒ ܠܳܐ ܥܳܒܶܕ݂ ܥܰܒܕܳܟ݂ ܥܠܰܘ̈ܳܬ݂ܳܐ ܕܕܶܒܚ̈ܶܐ ܠܰܐܠܳܗ̇ ܐ̱ܚܪܺܝܢ. ܐܶܠܳܐ ܐܶܢ ܠܡܳܪܝܳܐ ܒܰܠܚܽܘܕ݂ܰܘܗܝ.
2Ki 5:18 ܘܥܰܠ ܨܒܽܘܬ݂ܳܐ ܗܳܕ݂ܶܐ ܢܶܫܒܽܘܩ ܡܳܪܝܳܐ ܠܥܰܒܕܳܟ݂. ܡܳܐ ܕܥܳܐܶܠ ܡܳܪܝ ܠܒܶܝܬ݂ ܪܰܡܽܘܢ ܠܡܶܣܓܰܕ݂ ܬܰܡܳܢ. ܘܗܽܘ ܡܶܣܬܡܶܟ݂ ܥܰܠ ܐܺܝ̈ܕܰܝ. ܘܶܐܣܓܽܘܕ݂ ܒܶܝܬ݂ ܪܰܡܽܘܢ. ܘܡܳܐ ܕܣܰܓܕܶܬ݂ ܒܶܝܬ݂ ܪܰܡܽܘܢ. ܢܶܫܒܽܘܩ ܡܳܪܝܳܐ ܠܥܰܒܕܳܟ݂ ܥܰܠ ܨܒܽܘܬ݂ܳܐ ܗܳܕ݂ܶܐ.
2Ki 5:19 ܘܶܐܡܰܪ ܠܶܗ. ܙܶܠ ܒܰܫܠܳܡܳܐ. ܘܶܐܙܰܠ ܡܶܢ ܠܘܳܬ݂ܶܗ ܐܰܝܟ݂ ܦܰܪܣܚܳܐ ܕܰܐܪܥܳܐ.
2Ki 5:20 ܘܶܐܡܰܪ ܓܰܚܙܺܝ ܬܰܠܡܺܝܕ݂ܶܗ ܕܶܐܠܺܝܫܰܥ ܢܒܺܝܶܗ ܕܰܐ‌ܠܳܗܳܐ. ܗܳܐ ܚܣܰܟ݂ ܡܳܪܝ ܠܢܰܥܡܳܢ ܐܰܕܽܘܡܳܝܳܐ. ܘܠܳܐ ܢܣܰܒ ܡܶܢܶܗ ܡܶܕܶܡ ܕܰܐܝܬܺܝ. ܚܰܝܽ ܗ̱ܘ ܡܳܪܝܳܐ. ܐܶܠܳܐ ܐܶܪܗܰܛ ܒܳܬܪܶܗ. ܘܶܐܣܰܒ ܡܶܢܶܗ ܡܶܕܶܡ.
2Ki 5:21 ܘܰܪܗܶܛ ܓܰܚܙܺܝ ܒܳܬܰܪ. ܢܰܥܡܳܢ ܘܰܚܙܳܐ ܢܰܥܡܳܢ ܕܪܳܗܶܛ ܒܳܬܪܶܗ. ܘܰܢܚܶܬ݂ ܡܶܢ ܡܰܪܟܰܒܬܶܗ ܠܽܐܘܪܥܶܗ. ܘܶܐܡܰܪ ܠܶܗ. ܫܠܳܡ ܐܶܬܰܝܬ.
2Ki 5:22 ܘܶܐܡܰܪ ܫܠܳܡ. ܡܳܪܝ ܫܰܕܰܪܰܢܝ. ܘܳܐܡܰܪ. ܗܳܫܳܐ ܐܶܬ݂ܰܘ ܠܘܳܬ݂ܝ ܬܪܶܝܢ ܓܰܒܖ̈ܺܝܢ ܡܢ ܛܽܘܪܳܐ ܕܰܐܦܪܶܝܡ ܡܶܢ ܒܢܰܝ̈ ܢܒܺܝ̈ܶܐ. ܗܰܒ ܠܗܽܘܢ ܟܰܟܪܳܐ ܕܟܶܣܦܳܐ. ܘܰܬܪܶܝܢ ܙܰܘ̈ܓܺܝܢ ܕܢܰܚ̈ܬܶܐ.
2Ki 5:23 ܘܶܐܡܰܪ ܢܰܥܡܳܢ. ܒܳܥܶܐ ܐ̱ܢܳܐ. ܣܰܒ ܬܰܪܬܶܝܢ ܟܰܟܖ̈ܺܝܢ. ܘܰܐܠܨܶܗ ܘܨܰܪ ܬܰܪܬܶܝܢ ܟܰܟܖ̈ܺܝܢ ܕܟܶܣܦܳܐ ܒܰܬܪܶܝܢ ܣܶܕܽܘ̈ܢܺܝܢ. ܘܰܬܪܶܝܢ ܙܰܘ̈ܓܺܝܢ ܕܢܰܚ̈ܬܶܐ. ܘܝܰܗܒ ܠܰܬܪܶܝܢ ܥܠܰܝܡܰܘ̈ܗܝ. ܘܰܫܩܰܠܘ ܩܕܳܡܰܘܗܝ.
2Ki 5:24 ܘܶܐܬ݂ܳܐ ܠܓܶܢܝܳܐ. ܘܰܢܣܰܒ ܡܶܢܗܽܘܢ. ܘܰܐܛܰܪ ܒܒܰܝܬܳܐ. ܘܫܰܕܰܪܘ ܐܶܢܽܘܢ ܠܓܰܒܖ̈ܶܐ. ܘܶܐܙܰܠܘ.
2Ki 5:25 ܘܗܽܘ ܐܶܬ݂ܳܐ ܘܩܳܡ ܩܕ݂ܳܡ ܡܳܪܶܗ. ܘܶܐܡܰܪ ܠܶܗ ܐܶܠܺܝܫܰܥ. ܐܰܝܡܶܟܳܐ ܓܰܚܙܺܝ ܘܶܐܡܰܪ. ܠܳܐ ܐܶܙܰܠ ܥܰܒܕܳܟ݂ ܠܳܐ ܠܟ݂ܳܐ ܘܠܳܐ ܠܟ݂ܳܐ.
2Ki 5:26 ܘܶܐܡܰܪ ܠܶܗ. ܠܶܒܝ ܚܰܘܝܰܢܝ ܟܰܕ݂ ܢܚܶܬ݂ ܓܰܒܪܳܐ ܡܶܢ ܡܰܪܟܰܒܬܶܗ ܠܽܐܘܪܥܳܟ݂. ܗܳܢܰܘ ܙܰܒܢܳܐ ܕܬܶܩܢܶܐ ܠܳܟ݂ ܟܶܣܦܳܐ. ܘܬܶܩܢܶܐ ܠܒܽܘ̈ܫܶܐ ܘܙܰܝ̈ܬܶܐ ܘܟܰܖ̈ܡܶܐ. ܘܥܳܢ̈ܳܐ ܘܬܰܘܖ̈ܶܐ ܘܥܰܒܕ̈ܶܐ ܘܰܐܡ̈ܗܳܬ݂ܳܐ.
2Ki 5:27 ܓܰܪܒܶܗ ܕܢܰܥܡܳܢ ܢܶܕ݂ܒܰܩ ܒܳܟ݂. ܘܰܒܙܰܪܥܳܟ݂ ܠܥܳܠܰܡ. ܘܰܢܦܰܩ ܡܶܢ ܩܕܳܡܰܘܗܝ ܟܰܕ݂ ܓܪܶܒ ܐܰܝܟ݂ ܬܰܠܓܳܐ.
2Ki 6:1 ܘܶܐܡܰܪܘ ܒܢܰܝ̈ ܢܒܺܝ̈ܶܐ ܠܶܐܠܺܝܫܰܥ. ܗܳܢܳܐ ܐܰܬ݂ܪܳܐ ܕܝܳܬ݂ܒܺܝܢ ܚܢܰܢ ܒܶܗ ܗܳܪܟܳܐ ܩܕܳܡܰܝܟ. ܐܰܠܺܝܨܽ ܗ̱ܘ ܠܰܢ.
2Ki 6:2 ܢܺܐܙܰܠ ܠܝܽܘܪܕܢܳܢ. ܘܢܶܦܣܽܘܩ ܡܶܢ ܬܰܡܳܢ ܓܒܰܪ ܚܕ݂ܳܐ ܚܕ݂ܳܐ ܩܳܪܺܝ. ܘܢܶܥܒܶܕ݂ ܠܰܢ ܐܰܬ݂ܪܳܐ ܠܡܶܬܰܒ ܬܰܡܳܢ. ܘܶܐܡܰܪ. ܙܶܠܘ.
2Ki 6:3 ܘܰܥܢܳܐ ܚܰܕ݂ ܡܢܗܽܘܢ ܘܶܐܡܰܪ. ܐܶܢ ܨܳܒܶܐ ܐܰܢ̱ܬ. ܙܶܠ ܥܰܡ ܥܰܒܕܰܝ̈ܟ. ܘܶܐܡܰܪ. ܐܶܢܳܐ ܐܺܙܰܠ.
2Ki 6:4 ܘܶܐܙܰܠ ܥܰܡܗܽܘܢ. ܘܶܐܬ݂ܰܘ ܠܝܽܘܪܕܢܳܢ. ܘܰܦܣܰܩܘ ܩܰܝ̈ܣܶܐ.
2Ki 6:5 ܚܰܕ݂ ܡܶܢܗܽܘܢ ܟܰܕ݂ ܪܳܡܶܐ ܩܳܪܺܝܬ݂ܳܐ. ܢܦܰܠ ܦܰܪܙܠܶܗ ܒܓܰܘ ܡܰܝ̈ܳܐ. ܘܰܐܝܠܶܠ ܘܶܐܡܰܪ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܡܶܫܐܰܠ ܫܐܺܝܠ ܠܥܰܒܕܳܟ݂.
2Ki 6:6 ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ ܐܰܝܟܳܐ ܢܦܰܠ ܘܚܰܘܝܶܗ ܐܰܬ݂ܪܳܐ. ܘܰܦܣܰܩ ܩܰܝܣܳܐ. ܘܰܐܪܡܺܝ ܬܰܡܳܢ. ܘܛܳܦ ܦܰܪܙܠܳܐ.
2Ki 6:7 ܘܶܐܡܰܪ. ܐܰܪܺܝܡ ܕܺܝܠܳܟ݂. ܘܰܐܘܫܶܛ ܐܺܝܕ݂ܶܗ. ܘܢܰܣܒܶܗ.
2Ki 6:8 ܘܡܰܠܟܳܐ ܕܰܐܕܽܘܡ ܡܶܬ݂ܟܰܬܰܫ ܗܘܳܐ ܥܰܡ ܝܺܣܪܳܐܶܝܠ. ܘܶܐܬ݂ܡܰܠܰܟ݂ ܗܽܘ ܘܥܰܒܕܰܘ̈ܗܝ. ܘܶܐܡܰܪ. ܒܰܐܬܰܪ ܦܠܳܢ ܟܡܰܢܘ ܘܶܐܬܛܰܫܰܘ.
2Ki 6:9 ܘܰܫܠܰܚ ܢܒܺܝܳܐ ܕܰܐ‌ܠܳܗܳܐ ܠܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܐܶܙܕܰܗܪ. ܠܳܐ ܬܶܥܒܰܪ ܐܰܬ݂ܪܳܐ ܗܳܢܳܐ. ܡܶܛܽܠ ܕܬܰܡܳܢ ܐܰܕܽܘܡܳܝ̈ܶܐ ܟܡܺܝܢܺܝܢ.
2Ki 6:10 ܘܫܰܕܰܪ ܡܰܠܟܳܐ ܕܺܝܣܪܳܐܶܝܠ ܠܰܐܬܪܳܐ ܕܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܘܙܰܗܪܶܗ ܕܢܶܙܕܗܰܪ ܡܶܢ ܬܰܡܳܢ. ܠܳܐ ܚܕ݂ܳܐ ܘܠܳܐ ܬܰܪܬܶܝܢ.
2Ki 6:11 ܘܶܐܬܕܰܠܰܚ ܠܶܒܶܗ ܕܡܰܠܟܳܐ ܕܰܐܕܽܘܡ. ܥܰܠ ܦܶܬ݂ܓ݂ܳܡܳܐ ܗܳܢܳܐ. ܘܰܩܪܳܐ ܠܥܰܒܕܰܘ̈ܗܝ ܘܶܐܡܰܪ ܠܗܽܘܢ. ܠܳܐ ܬܚܰܘܢܢܝ ܡܰܢ ܡܶܢ ܕܺܝܠܰܢ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ.
2Ki 6:12 ܘܰܥ̣ܢܳܐ ܚܰܕ݂ ܡܶܢ ܥܰܒܕܰܘ̈ܗܝ ܘܶܐܡܰܪ. ܠܳܐ ܗܘܳܐ ܡܶܢ ܕܺܝܠܰܢ ܡܳܪܝ ܡܰܠܟܳܐ ܬܰܡܳܢ. ܐܶܠܳܐ ܐܶܠܺܝܫܰܥ ܗܽܘ ܢܒܺܝܳܐ ܕܒܺܝܣܪܳܐܶܝܠ. ܡܚܰܘܶܐ ܠܡܰܠܟܳܐ ܕܺܝܣܪܳܐܶܝܠ ܡܶܕܶܡ ܕܥܳܒܶܕ݂ ܐܰܢ̱ܬ ܒܩܰܝܛܽܘܢܳܐ ܕܡܰܫܟܒܳܟ݂.
2Ki 6:13 ܘܶܐܡܰܪ. ܙܶܠܘ ܚܙܰܘ ܐܰܝܟܰܘ ܐܶܫܰܕܰܪ ܐܶܕ݂ܒܪܺܝܘܗܝ ܘܚܰܘܺܝܘܗܝ ܘܶܐܡܰܪܘ ܠܶܗ. ܗܳܐ ܒܕ݂ܽܘܬ݂ܳܢ.
2Ki 6:14 ܘܫܰܕܰܪ ܠܬܰܡܳܢ ܖ̈ܰܟܫܳܐ ܘܖ̈ܰܟܳܒܶܐ ܘܚܰܝܠܳܐ ܥܰܫܺܝܢܳܐ. ܘܶܐܬ݂ܰܘ ܒܠܺܠܝܳܐ. ܘܶܐܬ݂ܟܰܪܟܽܘܗ̇ ܠܰܩܪܺܝܬ݂ܳܐ.
2Ki 6:15 ܘܩܰܕܶܡ ܡܫܰܡܫܳܢܳܐ ܕܰܢܒܺܝܶܗ ܕܰܐ‌ܠܳܗܳܐ ܠܡܶܦܰܩ. ܘܰܢܦܰܩ ܘܰܚܙܳܐ ܚܰܝܠܳܐ ܕܰܟ݂ܪܺܝܟ݂ ܠܰܩܪܺܝܬ݂ܳܐ. ܘܖ̈ܰܟܫܳܐ ܘܖ̈ܰܟܳܒܶܐ. ܘܶܐܡܰܪ ܠܶܗ ܥܠܰܝܡܶܗ. ܐܽܘܗ ܡܳܪܝ ܐܰܝܟܰܢܳܐ ܢܶܥܒܶܕ݂.
2Ki 6:16 ܘܶܐܡܰܪ ܠܶܗ. ܠܳܐ ܬܶܕ݂ܚܰܠ. ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܕܥܰܡܰܢ ܡܶܢ ܕܥܰܡܗܽܘܢ.
2Ki 6:17 ܘܨܰܠܺܝ ܐܶܠܺܝܫܰܥ ܩܕ݂ܳܡ ܡܳܪܝܳܐ. ܘܶܐܡܰܪ. ܡܳܪܝܳܐ ܦܬܰܚ ܥܰܝܢܰܘ̈ܗܝ. ܘܢܶܚܙܶܐ ܘܰܦܬܰܚ ܡܳܪܝܳܐ ܥܰܝܢܰܘ̈ܗܝ ܕܛܰܠܝܳܐ ܘܰܚܙܳܐ. ܘܗܳܐ ܛܽܘܪܳܐ ܡܠܶܐ ܖ̈ܰܟܫܳܐ. ܘܖ̈ܰܟܳܒܶܐ ܕܢܽܘܪܳܐ ܚܕ݂ܳܖ̈ܰܘܗܝ ܕܶܐܠܺܝܫܰܥ.
2Ki 6:18 ܘܰܢܚܶܬ݂ ܠܘܳܬ݂ܗܽܘܢ. ܘܨܰܠܺܝ ܐܶܠܺܝܫܰܥ ܩܕ݂ܳܡ ܡܳܪܝܳܐ. ܘܶܐܡܰܪ. ܡܚܺܝ ܠܥܰܡܳܐ ܗܳܢܳܐ ܒܰܫܪܰܓܖ̈ܳܓܝܳܬ݂ܳܐ. ܘܰܡܚܳܐ ܐܶܢܽܘܢ ܒܰܫܪܰܓܖ̈ܳܓܝܳܬ݂ܳܐ ܐܰܝܟ݂ ܦܶܬ݂ܓܳܡܶܗ ܕܶܐܠܺܝܫܰܥ.
2Ki 6:19 ܘܶܐܡܰܪ ܠܗܽܘܢ ܐܶܠܺܝܫܰܥ. ܠܳܐ ܗܘܳܬ݂ ܗܳܕ݂ܶܐ ܐܽܘܪܚܳܐ. ܘܠܳܐ ܗܘܳܬ݂ ܗܳܕ݂ܶܐ ܩܪܺܝܬ݂ܳܐ. ܬܰܘ ܒܳܬܰܪܝ. ܘܰܐܘܒܶܠܟܽܘܢ ܠܘܳܬ݂ ܓܰܒܪܳܐ ܕܒܳܥܶܝܢ ܐܢܬܽܘܢ ܘܰܐܘܒܶܠ ܐܶܢܽܘܢ ܠܫܳܡܪܺܝܢ.
2Ki 6:20 ܘܟܰܕ݂ ܥܰܠܘ ܠܫܳܡܪܺܝܢ. ܐܶܡܰܪ ܐܶܠܺܝܫܰܥ. ܡܳܪܝܳܐ ܦܬܰܚ ܥܰܝܢܰܝ̈ܗܽܘܢ ܕܗܳܠܶܝܢ. ܘܢܶܚܙܽܘܢ. ܘܰܦܬܰܚ ܡܳܪܝܳܐ ܥܰܝܢܰܝ̈ܗܽܘܢ. ܘܰܚܙܰܘ. ܘܗܳܐ ܒܓܰܘ ܫܳܡܪܺܝܢ ܐܶܢܽܘܢ.
2Ki 6:21 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܶܐܠܺܝܫܰܥ ܟܰܕ݂ ܚ̣ܙܳܐ ܐܶܢܽܘܢ. ܡܶܡܚܳܐ ܐܶܡܚܶܐ ܐܶܢܽܘܢ. ܐܳܒܝ.
2Ki 6:22 ܘܶܐܡܰܪ ܠܶܗ. ܠܳܐ ܬܶܡܚܶܐ ܐܶܢܽܘܢ. ܕܰܫܒܰܝܬ ܒܚܰܪܒܳܟ݂. ܘܰܒܩܶܫܬܳܟ݂ ܡܳܚܶܐ ܐܰܢ̱ܬ. ܣܺܝܡ ܠܰܚܡܳܐ ܘܡܰܝ̈ܳܐ ܩܕ݂ܳܡܰܝܗܽܘܢ. ܢܶܐܟܠܽܘܢ ܘܢܶܫܬܽܘܢ. ܘܢܺܐܙܽܠܘܢ ܠܘܳܬ݂ ܡܳܪܗܽܘܢ.
2Ki 6:23 ܘܬܰܩܶܢ ܠܗܽܘܢ ܫܳܪܽܘܬ݂ܳܐ ܪܰܒܬܳܐ. ܘܶܐܟܰܠܘ ܘܶܐܫܬܺܝܘ. ܘܫܰܕܰܪܘ ܐܶܢܽܘܢ ܘܶܐܙܰܠܘ ܠܘܳܬ݂ ܡܳܪܗܽܘܢ. ܘܬܽܘܒ ܠܳܐ ܐܰܘܣܶܦܘ ܓܰܝܳܣ̈ܶܐ ܕܰܐܕܽܘܡ ܠܡܶܐܬ݂ܳܐ ܠܰܬ݂ܚܽܘܡܳܐ ܕܺܝܣܪܳܐܶܝܠ.
2Ki 6:24 ܘܡܶܢ ܒܳܬܰܪ ܗܳܝܕܶܝܢ. ܟܰܢܶܫ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܟܽܠܳܗ̇ ܡܰܫܪܺܝܬܶܗ. ܘܰܣܠܶܩ ܘܰܫܪܳܐ ܥܰܠ ܫܳܡܪܺܝܢ. ܘܶܐܬ݂ܟܰܬܰܫ ܥܰܡܳܗ̇.
2Ki 6:25 ܘܰܗܘܳܐ ܟܰܦܢܳܐ ܪܰܒܳܐ ܒܫܳܡܪܺܝܢ ܟܰܕ݂ ܗܶܢܽܘܢ ܫܪܶܝܢ ܥܠܶܝܗ̇. ܥܕܰܡܳܐ ܕܶܐܙܕܰܒܰܢ ܪܺܝܫܳܐ ܕܰܚܡܳܪܳܐ ܒܰܬ݂ܡܳܢܺܝܢ ܕܟܶܣܦܳܐ. ܘܪܽܘܒܥܳܐ ܕܩܰܒܳܐ ܕܰܚܖ̈ܰܝ ܝܰܘܢܳܐ ܒܚܰܡܫܳܐ ܕܟܶܣܦܳܐ.
2Ki 6:26 ܘܡܰܠܟܳܐ ܕܺܝܣܪܳܐܶܝܠ ܥܳܒܰܪ ܗܘܳܐ ܥܰܠ ܫܽܘܪܳܐ. ܘܰܐܢ̱ܬܬ݂ܳܐ ܚܕ݂ܳܐ ܡܒܰܓܢܳܐ ܩܕܳܡܰܘܗܝ ܘܳܐܡܪܳܐ. ܦܪܽܘܩܰܝܢܝ ܡܳܪܝ ܡܰܠܟܳܐ.
2Ki 6:27 ܘܶܐܡܰܪ ܠܳܗ̇. ܢܶܦܪܩܶܟ݂ܝ ܡܳܪܝܳܐ. ܡܶܢ ܐܰܝܡܶܟܳܐ ܐܶܦܪܩܶܟ݂ܝ. ܡܶܢ ܐܶܕܪܳܐ ܐܰܘ ܡܶܢ ܡܰܥܨܰܪܬܳܐ.
2Ki 6:28 ܐܳܡܰܪ ܠܳܗ̇ ܡܰܠܟܳܐ ܡܳܐ ܠܶܟ݂ܝ. ܐܳܡܪܳܐ ܠܶܗ. ܐܰܢ̱ܬܬ݂ܳܐ ܗܳܕ݂ܶܐ ܐܶܡܪܰܬ݂ ܠܺܝ. ܗܰܒܝ ܒܪܶܟ݂ܝ ܢܶܐܟܠܺܝܘܗܝ ܝܰܘܡܳܢܳܐ. ܘܒܶܪܝ ܢܶܐܟܽܘܠ ܡܚܳܪ.
2Ki 6:29 ܘܒܰܫܶܠܢ ܒܶܪܝ ܘܶܐܟܰܠܢܳܝܗܝ. ܘܶܐܡܪܶܬ݂ ܠܳܗ̇ ܠܝܰܘܡܳܐ ܐ̱ܚܪܺܢܳܐ. ܗܰܒܝ ܒܪܶܟ݂ܝ. ܢܶܐܟܠܺܝܘܗܝ ܘܰܐܛܫܝܰܬܶܗ ܠܰܒܪܳܗ̇.
2Ki 6:30 ܘܟܰܕ݂ ܫܡܰܥ ܡܰܠܟܳܐ ܡܶܠܶܝ̈ܗ̇ ܕܰܐܢ̱ܬܬ݂ܳܐ ܟܰܕ݂ ܡܗܰܠܶܟ݂ ܥܰܠ ܫܽܘܪܳܐ. ܨܰܪܺܝ ܠܒܽܘܫܰܘ̈ܗܝ ܘܰܚܙܳܐ ܥܰܡܳܐ ܕܣܰܩܳܐ ܠܒܺܝܫ ܥܰܠ ܒܶܣܪܶܗ ܡܶܢ ܠܓܰܘ.
2Ki 6:31 ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ. ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܢܦܽܘܫ ܪܺܝܫܶܗ ܕܶܐܠܺܝܫܰܥ ܒܰܪ ܫܳܦܳܛ ܥܠܰܘܗܝ ܝܰܘܡܳܢܳܐ.
2Ki 6:32 ܘܶܐܠܺܝܫܰܥ ܝܳܬ݂ܶܒ ܒܒܰܝܬܶܗ. ܘܣܳܒ̈ܶܐ ܝܳܬ݂ܒܺܝܢ ܗܘܰܘ ܩܕܳܡܰܘܗܝ. ܘܫܰܕܰܪ ܓܰܒܪܳܐ ܡܶܢ ܩܕܳܡܰܘܗܝ. ܘܥܰܕ݂ܠܳܐ ܢܺܐܬܶܐ ܐܺܝܙܓܰܕܳܐ ܥܠܰܘܗܝ. ܐܶܡܰܪ ܗܽܘ ܠܣܳܒ̈ܶܐ. ܚܙܰܝܬܽܘܢ ܕܫܰܕܰܪ ܒܰܪ ܩܳܛܽܘܠܳܐ ܗܳܢܳܐ ܠܡܶܣܰܒ ܪܺܝܫܝ. ܚܙܰܘ ܡܳܐ ܕܶܐܬܳܐ ܐܺܝܙܓܰܕܳܐ. ܐܰܚܽܘܕ݂ܘ ܬܰܪܥܳܐ. ܘܚܽܘܒܨܽܘܗܝ ܠܒܰܪ. ܡܶܛܽܠ ܕܩܳܠܳܐ ܕܖ̈ܶܓܠܰܝ ܡܳܪܶܗ ܒܳܬܪܶܗ.
2Ki 6:33 ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ. ܐܶܬ݂ܳܐ ܐܺܝܙܓܰܕܳܐ ܥܠܰܘܗܝ. ܘܶܐܡܰܪ. ܗܳܐ ܗܳܕܳܐ ܗ̱ܝ ܒܺܝܫܬܳܐ ܡܶܢ ܩܕ݂ܳܡ ܡܳܪܝܳܐ. ܡܳܢܳܐ ܐܶܨܰܠܶܐ ܬܽܘܒ ܠܡܳܪܝܳܐ.
2Ki 7:1 ܘܶܐܡܰܪ ܐܶܠܺܝܫܰܥ. ܫܡܰܥܘ ܦܶܬ݂ܓܳܡܶܗ ܕܡܳܪܝܳܐ. ܗܳܟܰܢܳܐ ܐܳܡܰܪ ܡܳܪܝܳܐ. ܡܚܳܪ ܠܗܳܢܳܐ ܥܶܕܳܢܳܐ. ܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܒܬܰܪܥܳܐ ܕܫܳܡܪܺܝܢ.
2Ki 7:2 ܘܰܥܢܳܐ ܓܰܒܪܳܐ. ܕܡܰܠܟܳܐ ܡܶܣܬܡܶܟ݂ ܥܰܠ ܐܺܝܕܰܘ̈ܗܝ. ܘܶܐܡܰܪ. ܐܶܢ ܡܳܪܝܳܐ ܢܶܥܒܶܕ݂ ܟܰܘ̈ܶܐ ܒܰܫܡܰܝܳܐ. ܢܶܗܘܶܐ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܠܶܗ ܐܶܠܺܝܫܰܥ. ܗܳܐ ܚܳܙܶܐ ܐܰܢ̱ܬ ܒܥܰܝܢܰܝ̈ܟ. ܘܡܶܢܶܗ ܠܳܐ ܬܶܐܟ݂ܽܘܠ.
2Ki 7:3 ܘܰܐܪܒܥܳܐ ܓܰܒܖ̈ܺܝܢ ܓܰܖ̈ܒܺܝܢ ܝܳܬ݂ܒܺܝܢ ܗܘܰܘ ܠܒܰܪ ܡܶܢ ܫܽܘܪܳܐ. ܘܶܐܡܰܪ ܓܒܰܪ ܠܚܰܒܪܶܗ. ܡܳܢܳܐ ܝܳܬ݂ܒܺܝܢ ܚܢܰܢ ܗܳܪܟܳܐ ܥܕܰܡܳܐ ܕܰܢܡܽܘܬ݂.
2Ki 7:4 ܐܶܢ ܐܳܡܪܺܝܢ ܚܢܰܢ ܕܢܶܥܽܘܠ ܠܓܰܘ ܩܪܺܝܬ݂ܳܐ. ܟܰܦܢܳܐ ܥܰܫܺܝܢ ܒܓܰܘ ܩܪܺܝܬ݂ܳܐ. ܡܳܝܬܺܝܢ ܚܢܰܢ ܬܰܡܳܢ. ܐܶܢ ܘܝܳܬ݂ܒܺܝܢ ܚܢܰܢ ܗܳܪܟܳܐ. ܡܳܝܬܺܝܢ ܚܢܰܢ. ܐܶܠܳܐ ܬܰܘ ܢܺܐܙܰܠ ܠܡܰܫܪܺܝܬܳܐ. ܕܰܐܕܽܘܡ ܐܶܢ ܢܰܚܽܘܢܳܢ. ܢܺܚܶܐ. ܘܶܐܢ ܢܡܺܝܬ݂ܽܘܢܳܢ. ܢܡܽܘܬ݂.
2Ki 7:5 ܘܩܳܡܘ ܒܫܰܦܪܳܐ ܠܡܺܐܙܰܠ ܠܡܰܫܪܺܝܬܳܐ ܕܰܐܕܽܘܡ. ܘܡܰܛܺܝܘ ܥܕܰܡܳܐ ܠܣܰܘܦܳܐ ܕܡܰܫܪܺܝܬܳܐ. ܘܠܰܝܬ ܬܰܡܳܢ ܐ̱ܢܳܫ.
2Ki 7:6 ܘܡܳܪܝܳܐ ܐܰܫܡܰܥ ܠܡܰܫܪܺܝܬܳܐ ܕܰܐܕܽܘܡ ܩܳܠ ܖ̈ܰܟܫܳܐ ܘܩܳܠ ܖ̈ܰܟܳܒܶܐ ܘܩܳܠ ܚܰܝܠܳܐ ܥܰܫܺܝܢܳܐ ܘܶܐܡܰܪ ܓܒܰܪ ܠܚܰܒܪܶܗ. ܗܳܐ ܐܶܓܰܪ ܥܠܰܝܢ ܡܰܠܟܳܐ ܕܺܝܣܪܳܐܶܝܠ. ܠܡܰܠܟܳܐ ܕܚܺܝܬ݂ܳܝ̈ܶܐ. ܘܰܠܡܰܠܟܳܐ ܕܡܶܨܖ̈ܳܝܶܐ ܕܢܺܐܬܽܘܢ ܥܠܰܝܢ.
2Ki 7:7 ܘܩܳܡܘ ܥܪܰܩܘ ܠܗܽܘܢ ܒܨܰܦܪܳܐ. ܘܰܫܒܰܩܘ ܡܰܫܟܢܰܝ̈ܗܽܘܢ. ܘܖ̈ܰܟ݂ܫܗܽܘܢ. ܘܚܶܡܖ̈ܰܝܗܽܘܢ. ܘܡܰܫܪܺܝܬ݂ܗܽܘܢ ܐܰܝܟ݂ ܕܰܥܒܺܝܕ݂ܳܐ. ܘܰܥܪܰܩܘ ܒܢܰܦܫܗܽܘܢ.
2Ki 7:8 ܘܶܐܬ݂ܰܘ ܓܰܖ̈ܒܶܐ ܗܳܢܽܘܢ ܥܕܰܡܳܐ ܠܣܰܘܦܳܗ̇ ܕܡܰܫܪܺܝܬܳܐ. ܘܥܰܠܘ ܠܡܰܫܟܢܳܐ ܚܰܕ݂. ܘܶܐܟܰܠܘ ܘܶܐܫܬܺܝܘ ܘܰܢܣܰܒܘ ܡܶܢ ܬܰܡܳܢ ܟܶܣܦܳܐ ܘܕܰܗܒܳܐ ܘܰܠܒܽܘ̈ܫܶܐ. ܘܶܐܙܰܠ ܘܰܛܡܰܪܘ. ܘܰܗܦܰܟ݂ܘ ܘܥ̣ܰܠܘ ܠܡܰܫܟܢܳܐ ܐ̱ܚܪܺܢܳܐ. ܘܰܫܩܰܠܘ ܡܶܢ ܬܰܡܳܢ. ܘܶܐܙܰܠܘ ܘܰܛܡܰܪܘ.
2Ki 7:9 ܘܶܐܡܰܪܘ ܓܒܰܪ ܠܚܰܒܪܶܗ. ܠܳܐ ܟܺܐܢܳܐܺܝܬ݂ ܥܳܒܕܺܝܢ ܚܢܰܢ. ܝܰܘܡܳܢܳܐ ܝܰܘܡܰܐ ܗ̱ܘ ܕܰܣܒܰܪܬ݂ܳܐ ܘܰܥܕܰܡܳܐ ܠܶܐܡܰܬ݂ܝ ܫܰܬܺܝܩܺܝܢ ܚܢܰܢ. ܘܰܡܟܰܬܪܶܝܢ ܚܢܰܢ ܥܕܰܡܳܐ ܕܢܶܢܗܰܪ ܨܰܦܪܳܐ. ܘܢܶܡܛܶܝܢ ܚܛܳܗܳܐ. ܗܳܫܳܐ ܬܰܘ ܢܺܐܙܰܠ ܘܰܢܚܰܘܶܐ ܒܒܶܝܬ݂ ܡܰܠܟܳܐ.
2Ki 7:10 ܘܶܐܬ݂ܰܘ ܘܰܩܪܰܘ ܠܬܰܖ̈ܳܥܶܐ ܕܰܩܪܺܝܬ݂ܳܐ. ܘܚܰܘܺܝܘ ܐܶܢܽܘܢ. ܘܶܐܡܰܪܘ. ܐܶܙܰܠ̱ܢ ܠܡܰܫܪܺܝܬܳܐ ܕܰܐܕܽܘܡ. ܘܠܰܝܬ ܬܰܡܳܢ ܓܒܰܪ ܘܩܳܠ ܐ̱ܢܳܫ. ܐܶܠܳܐ ܖ̈ܰܟܫܳܐ ܟܰܕ݂ ܐܰܣܺܝܪܺܝܢ. ܘܚܶܡܖ̈ܳܐ ܟܰܕ݂ ܐܰܣܺܝܪܺܝܢ. ܘܡܰܫܟܢܳܐ ܐܰܝܟ݂ ܕܗܶܢܽܘܢ.
2Ki 7:11 ܘܰܩܪܰܘ ܬܰܖ̈ܳܥܶܐ ܘܚܰܘܺܝܘ ܠܓܰܘ ܒܶܝܬ݂ ܡܰܠܟܳܐ.
2Ki 7:12 ܘܩܳܡ ܡܰܠܟܳܐ ܒܠܺܠܝܳܐ ܘܶܐܡܰܪ ܠܥܰܒܕܰܘ̈ܗܝ. ܐܶܚܰܘܶܝܟܽܘܢ ܡܶܕܶܡ ܕܰܥܒܰܕ݂ܘ ܠܰܢ ܐܰܕܽܘܡܳܝ̈ܶܐ. ܝܺܕܰܥܘ ܕܟܰܦܢܺܝܢ ܚܢܰܢ. ܘܰܢܦܰܩܘ ܡܶܢ ܡܰܫܪܺܝܬܳܐ ܠܡܶܬܛܰܫܳܝܽܘ ܒܕܰܒܪܳܐ. ܘܳܐܡܪܺܝܢ. ܡܳܐ ܕܰܢܦܰܩܘ ܡܶܢ ܩܪܺܝܬ݂ܳܐ. ܢܶܐܚܽܘܕ݂ ܐܶܢܽܘܢ ܟܰܕ݂ ܚܰܝܺܝܢ. ܘܠܰܩܪܺܝܬ݂ܳܐ ܢܶܥܽܘܠ.
2Ki 7:13 ܘܰܥܢܳܐ ܚܰܕ݂ ܡܶܢ ܥܰܒܕܰܘ̈ܗܝ. ܘܶܐܡܰܪ. ܢܶܕ݂ܒܪܽܘܢ ܚܰܡܫܳܐ ܡܶܢ ܖ̈ܰܟܳܒܶܐ ܕܶܐܫܬܚܰܪܘ ܐܶܢ ܐܶܬܬܚܶܕ݂ܘ. ܚܫܺܝܒܺܝܢ ܐܰܝܟ݂ ܚܰܝܠܳܐ ܟܽܠܶܗ ܕܺܝܣܪܳܐܶܝܠ ܕܣܳܦ. ܘܰܢܫܰܕܰܪ ܘܢܶܚܙܶܐ.
2Ki 7:14 ܘܰܪܟܶܒܘ ܬܪܶܝܢ ܙܰܘ̈ܓܺܝܢ ܕܖ̈ܰܟܳܒܶܐ ܕܖ̈ܰܟܫܳܐ. ܘܫܰܕܰܪ ܡܰܠܟܳܐ ܒܳܬܰܪ ܡܰܫܪܺܝܬܳܐ ܕܰܐܕܽܘܡ. ܘܶܐܡܰܪ ܙܶܠܘ ܚܙܰܘ.
2Ki 7:15 ܘܶܐܙܰܠܘ ܒܳܬܰܪܗܽܘܢ ܥܕܰܡܳܐ ܠܝܽܘܪܕܢܳܢ. ܘܚܳܙܶܝ݁ܢ ܟܽܠܳܗ̇ ܐܽܘܪܚܳܐ ܡܰܠܝܳܐ ܢܰܚ̈ܬܶܐ ܘܡܳܐܢ̈ܶܐ. ܕܰܫܒܰܩܘ ܐܰܕܽܘܡܳܝ̈ܶܐ ܒܣܽܘܪܗܳܒܗܽܘܢ. ܘܰܗܦܰܟ݂ܘ ܐܺܝܙܓܰܕ̈ܶܐ. ܘܚܰܘܺܝܘ ܠܡܰܠܟܳܐ.
2Ki 7:16 ܘܰܢܦܰܩܘ ܥܰܡܳܐ. ܘܒܰܙܘ ܠܡܰܫܪܺܝܬܳܐ ܕܰܐܕܽܘܡ ܘܰܗܘܳܬ݂ ܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܐܰܝܟ݂ ܕܶܐܡܰܪ ܡܳܪܝܳܐ.
2Ki 7:17 ܘܡܰܠܟܳܐ ܐܰܩܺܝܡ ܠܓܰܒܪܳܐ ܕܡܰܠܟܳܐ ܡܶܣܬܡܶܟ݂ ܗܘܳܐ ܥܰܠ ܐܺܝܕܰܘ̈ܗܝ ܥܰܠ ܬܰܪܥܳܐ. ܘܕܳܫܽܘܗܝ ܥܰܡܳܐ ܒܬܰܪܥܳܐ ܘܡܺܝܬ݂. ܐܰܝܟ݂ ܕܶܐܡܰܪ ܢܒܺܝܶܗ ܕܰܐ‌ܠܳܗܳܐ. ܟܰܕ݂ ܢܚܶܬ݂ ܐܺܝܙܓܰܕܳܐ ܥܠܰܘܗܝ.
2Ki 7:18 ܘܰܗܘܳܐ ܦܶܬ݂ܓܳܡܶܗ ܕܰܢܒܺܝܶܗ ܕܰܐ‌ܠܳܗܳܐ ܕܶܐܡܰܪ ܠܡܰܠܟܳܐ. ܕܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܢܶܙܕܰܒ̈ܢܳܢ ܡܚܳܪ ܒܗܳܢܳܐ ܥܶܕܳܢܳܐ ܒܬܰܪܥܳܐ ܕܫܳܡܪܺܝܢ.
2Ki 7:19 ܘܰܥܢܳܐ ܗܘܳܐ ܓܰܒܪܳܐ ܗܰܘ ܘܶܐܡܰܪ ܠܰܢܒܺܝܶܗ ܕܰܐ‌ܠܳܗܳܐ. ܐܶܢ ܡܳܪܝܳܐ ܥܳܒܶܕ݂ ܟܰܘ̈ܶܐ ܒܰܫܡܰܝܳܐ. ܗܳܘܶܐ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܗܘܳܐ ܠܶܗ. ܗܳܐ ܚܳܙܶܐ ܐܰܢ̱ܬ ܒܥܰܝܢܰܝ̈ܟ. ܘܡܶܢܶܗ ܠܳܐ ܬܶܐܟ݂ܽܘܠ.
2Ki 7:20 ܘܰܗܘܳܐ ܠܶܗ ܗܳܟܰܢܳܐ. ܘܕ݂ܳܫܽܘܗܝ ܥܰܡܳܐ ܒܬܰܪܥܳܐ. ܘܡܺܝܬ݂.
2Ki 8:1 ܘܶܐܠܺܝܫܰܥ ܐܶܡܰܪ ܠܰܐܢ̱ܬܬ݂ܳܐ ܕܰܐܚܺܝ ܒܪܳܗ̇. ܩܽܘܡܝ ܙܶܠܝ ܐܰܢ̱ܬܝ ܘܒܰܝܬܶܟ݂ܝ. ܘܰܥܡܰܪܝ ܐܰܝܟܳܐ ܕܥܳܡܪܳܐ ܐܰܢ̱ܬܝ. ܡܶܛܽܠ ܕܰܩܪܳܐ ܡܳܪܝܳܐ ܠܟܰܦܢܳܐ. ܘܳܐܦ ܐܳܬܶܐ ܥܰܠ ܐܰܪܥܳܐ ܫܒܰܥ ܫܢܺܝ̈ܢ.
2Ki 8:2 ܘܩܳܡܰܬ݂ ܐܰܢ̱ܬܬ݂ܳܐ ܘܥܶܒܕܰܬ݂ ܐܰܝܟ݂ ܦܶܬ݂ܓܳܡܶܗ ܕܰܢܒܺܝܶܗ ܕܰܐ‌ܠܳܗܳܐ. ܘܶܐܙܰܠ̱ܬ ܗܺܝ ܘܰܒܢܰܝ̈ ܒܰܝܬܳܗ̇. ܘܥܶܡܪܰܬ݂ ܒܰܐܪܥܳܐ ܕܰܦܠܶܫܬܳܝ̈ܶܐ ܫܒܰܥ ܫܢܺܝ̈ܢ.
2Ki 8:3 ܘܡܶܢ ܒܳܬܰܪ ܫܒܰܥ ܫܢܺܝ̈ܢ. ܗܶܦܟܰܬ݂ ܘܶܐܬ݂ܳܬ݂ ܡܶܢ ܐܰܪܥܳܐ ܕܰܦܠܶܫܬܳܝ̈ܶܐ ܘܶܐܙܰܠ̱ܬ݂ ܠܰܡܒܰܓܳܢܽܘ ܩܕ݂ܳܡ ܡܰܠܟܳܐ. ܥܰܠ ܒܰܝܬܳܗ̇ ܘܥܰܠ ܚܰܩܠܳܗ̇.
2Ki 8:4 ܘܡܰܠܟܳܐ ܐܶܡܰܪ ܠܓܰܚܙܺܝ ܥܠܰܝܡܳܐ ܕܰܢܒܺܝܶܗ ܕܰܐ‌ܠܳܗܳܐ. ܐܶܫܬܰܥܳܐ ܠܺܝ ܟܽܠܗܶܝܢ ܪܰܘܖ̈ܒܳܬ݂ܳܐ ܕܰܥܒܰܕ݂ ܐܶܠܺܝܫܰܥ.
2Ki 8:5 ܘܟܰܕ݂ ܡܶܫܬܰܥܶܐ ܠܡܰܠܟܳܐ ܕܰܐܚܺܝ ܡܺܝܬ݂ܳܐ. ܚ̣ܙܳܐ ܐܰܢ̱ܬܬ݂ܳܐ ܕܰܐܚܺܝ ܒܪܳܗ̇. ܡܒܰܓܢܳܐ ܩܕ݂ܳܡ ܡܰܠܟܳܐ ܥܰܠ ܒܰܝܬܳܗ̇ ܘܥܰܠ ܚܰܩܠܳܗ̇ ܘܶܐܡܰܪ ܓܰܚܙܺܝ. ܡܳܪܝ ܡܰܠܟܳܐ. ܗܳܕ݂ܳܐ ܗ̱ܝ ܐܰܢ̱ܬܬ݂ܳܐ. ܘܗܳܢܰܐ ܗ̱ܘ ܒܪܳܗ̇ ܕܰܐܚܺܝ ܐܶܠܺܝܫܰܥ.
2Ki 8:6 ܘܫܰܐܠܳܗ̇ ܡܰܠܟܳܐ ܠܰܐܢ̱ܬܬ݂ܳܐ ܘܶܐܫܬܰܥܝܰܬ݂ ܠܶܗ. ܘܰܩܪܳܐ ܠܳܗ̇ ܡܰܠܟܳܐ. ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܦܰܢܳܐ ܠܳܗ̇ ܟܽܠܡܶܕܶܡ ܕܺܐܝܬ݂ ܠܳܗ̇. ܘܟܽܠܳܗ̇ ܥܠܰܠܬ݂ܳܐ ܕܚܰܩܠܳܗ̇. ܡܶܢ ܝܰܘܡܳܐ ܕܫܒܰܩܬ݂ܳܗ̇ ܠܰܐܪܥܳܐ ܘܰܥܕܰܡܳܐ ܠܗܳܫܳܐ.
2Ki 8:7 ܘܶܐܬ݂ܳܐ ܐܶܠܺܝܫܰܥ ܠܕܰܪܡܣܽܘܩ ܘܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܐܶܬ݂ܟܪܰܗ̇. ܘܚܰܘܺܝܘܗܝ ܘܶܐܡܰܪܘ ܠܶܗ. ܐܶܬ݂ܳܐ ܢܒܺܝܶܗ ܕܰܐ‌ܠܳܗܳܐ ܠܗܳܪܟܳܐ.
2Ki 8:8 ܘܶܐܡܰܪ ܡܰܠܟܳܐ ܠܰܚܙܳܐܶܝܠ. ܣܰܒ ܒܺܐܝܕ݂ܳܟ݂ ܩܽܘܪܒܳܢܳܐ. ܘܙܶܠ ܠܽܐܘܪܥܳܐ ܕܰܢܒܺܝܶܗ ܕܰܐ‌ܠܳܗܳܐ. ܘܰܫܐܰܠ ܡܶܠܬܶܗ ܕܡܳܪܝܳܐ ܡܶܢܶܗ. ܘܶܐܡܰܪ ܠܶܗ. ܐܶܢ ܡܶܬ݂ܚܠܶܡ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.
2Ki 8:9 ܘܶܐܙܰܠ ܚܙܳܐܶܝܠ ܠܽܐܘܪܥܶܗ. ܘܰܫܩܰܠ ܩܽܘܪܒܳܢܳܐ ܒܺܐܝܕܶܗ. ܡܶܢ ܟܽܠ ܛܽܘܒܳܐ ܕܕܰܪܡܣܽܘܩ. ܛܥܺܝܢ ܐܰܪܒܥܺܝܢ ܓܰܡ̈ܠܺܝܢ. ܘܶܐܬ݂ܳܐ ܘܩܳܡ ܩܕܳܡܰܘܗܝ. ܘܶܐܡܰܪ ܠܶܗ. ܒܪܳܟ݂ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܫܰܕܪܰܢܝ ܠܘܳܬ݂ܳܟ݂ ܘܳܐܡܰܪ. ܐܶܢ ܚܳܝܶܐ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.
2Ki 8:10 ܘܶܐܡܰܪ ܠܶܗ ܐܶܠܺܝܫܰܥ. ܙܶܠ ܘܶܐܡܰܪ ܠܶܗ. ܡܶܚܳܐ ܬܺܚܶܐ. ܚܰܘܝܰܢܝ ܡܳܪܝܳܐ ܕܰܡܡܳܬ݂ ܬܡܽܘܬ݂.
2Ki 8:11 ܘܰܒ̣ܟܳܐ ܢܒܺܝܶܗ ܕܰܐ‌ܠܳܗܳܐ.
2Ki 8:12 ܘܶܐܡܰܪ ܚܙܳܐܶܝܠ ܡܶܛܽܠ ܡܳܢܳܐ ܒܳܟ݂ܶܐ ܡܳܪܝ. ܘܶܐܡܰܪ ܠܶܗ ܐܶܠܺܝܫܰܥ. ܝܳܕܰܥ ܐ̱ܢܳܐ ܒܺܝܫܬܳܐ ܕܥܳܒܶܕ݂ ܐܰܢ̱ܬ ܠܰܒܢܰܝ̈ ܝܺܣܪܳܐܶܝܠ. ܟܰܖ̈ܟܰܝܗܽܘܢ ܡܰܘܩܶܕ݂ ܐܰܢ̱ܬ ܒܢܽܘܪܳܐ. ܘܓܰܕܽܘܕܰܝ̈ܗܽܘܢ ܒܚܰܪܒܳܐ ܡܩܰܛܶܠ ܐܰܢ̱ܬ. ܘܝܰܠܽܘܕܰܝ̈ܗܽܘܢ ܡܫܰܩܶܦ ܐܰܢ̱ܬ. ܘܒܰܛܢ̈ܳܬ݂ܗܽܘܢ ܡܦܰܪܶܬ݂ ܐܰܢ̱ܬ.
2Ki 8:13 ܘܶܐܡܰܪ ܚܙܳܐܶܝܠ. ܡܳܢܳܐ ܚܫܺܝܒ ܥܰܒܕܳܟ݂ ܟܰܠܒܳܐ. ܕܢܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ. ܘܶܐܡܰܪ ܠܶܗ ܐܶܠܺܝܫܰܥ. ܚܰܘܝܰܢܝ ܡܳܪܝܳܐ ܕܰܐܢ̱ܬ ܡܰܠܟܳܐ ܥܰܠ ܐܰܕܽܘܡ.
2Ki 8:14 ܘܶܐܬ݂ܳܐ ܚܙܳܐܶܝܠ ܡܶܢ ܠܘܳܬ݂ ܐܶܠܺܝܫܰܥ. ܘܶܐܙܰܠ ܠܘܳܬ݂ ܡܳܪܶܗ. ܘܶܐܡܰܪ ܠܶܗ ܡܳܪܶܗ. ܡܳܢܳܐ ܐܶܡܰܪ ܠܳܟ݂ ܐܶܠܺܝܫܰܥ. ܐܳܡܰܪ ܠܶܗ. ܗܳܟܰܢܳܐ. ܐܶܡܰܪ ܠܺܝ ܕܡܶܚܳܐ ܬܺܚܶܐ.
2Ki 8:15 ܘܡܶܢ ܒܳܬܰܪ ܝܰܘܡܳܐ ܢܣܰܒ ܚܙܳܐܶܝܠ ܚܡܺܝܠܬܳܐ ܘܨܰܒܥܳܗ̇ ܒܡܰܝ̈ܳܐ. ܘܰܦܪܰܣ ܥܰܠ ܐܰܦܰܘ̈ܗܝ ܘܡܺܝܬ݂. ܘܰܐܡܠܶܟ݂ ܚܙܳܐܶܝܠ ܒܳܬܪܶܗ.
2Ki 8:16 ܘܒܰܫܢܰܬ݂ ܚܰܡܶܫ ܕܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܝܽܘܪܳܡ ܒܰܪ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ.
2Ki 8:17 ܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܟܰܕ݂ ܐܰܡܠܶܟ݂. ܘܰܬ݂ܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.
2Ki 8:18 ܘܗܰܠܶܟ݂ ܒܽܐܘܪܚܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܰܝܟ݂ ܕܰܥܒܰܕ݂ܘ ܕܒܶܝܬ݂ ܐܳܚܳܒ. ܡܶܛܽܠ ܕܚܳܬܶܗ ܕܳܐܚܳܒ ܗܘܳܬ݂ ܠܶܗ ܐܰܢ̱ܬܬ݂ܳܐ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.
2Ki 8:19 ܘܠܳܐ ܨܒܳܐ ܡܳܪܝܳܐ ܠܰܡܚܰܒܳܠܽܘ ܠܺܝܗܽܘܕ݂ܳܐ. ܡܶܛܽܠ ܕܰܘܺܝܕ݂ ܥܰܒܕܶܗ ܐܰܝܟ݂ ܕܶܐܡܰܪ ܠܶܗ. ܕܢܶܬܶܠ ܠܶܗ ܫܪܳܓܳܐ ܠܰܒܢܰܘ̈ܗܝ ܟܽܠܗܽܘܢ ܝܰܘ̈ܡܳܬ݂ܳܐ.
2Ki 8:20 ܒܝܰܘܡܰܘ̈ܗܝ ܡܪܰܕ݂ ܐܰܕܽܘܡ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܘܰܐܡܠܶܟ݂ܘ ܥܠܰܝܗܽܘܢ ܡܰܠܟܳܐ.
2Ki 8:21 ܘܰܥܒܰܪ ܝܽܘܪܳܡ ܠܰܨܥܺܝܪܳܐ. ܘܟܽܠܗܽܘܢ ܖ̈ܰܟܳܒܶܐ ܥܰܡܶܗ. ܘܩܳܡ ܒܠܺܠܝܳܐ ܕܢܶܚܪܽܘܒ ܠܰܐܕܽܘܡܳܝ̈ܶܐ ܕܰܟ݂ܪܺܝܟ݂ܺܝܢ ܠܶܗ. ܘܰܠܪܰܘܖ̈ܒܳܢܰܘ̈ܗܝ ܒܡܰܖ̈ܟܒܳܬ݂ܳܐ. ܘܰܥܪܰܩܘ ܥܰܡܳܐ ܠܡܰܫܟܢܰܝ̈ܗܽܘܢ.
2Ki 8:22 ܘܰܡܪܰܕ݂ ܐܰܕܽܘܡ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܥܕܰܡܳܐ ܠܝܰܘܡܳܢܳܐ. ܗܳܝܕܶܝܢ ܡܶܪܕܰܬ݂ ܠܶܒܢܳܐ ܒܙܰܒܢܳܐ ܗܰܘ.
2Ki 8:23 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܳܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 8:24 ܘܰܫܟܶܒ ܝܽܘܪܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܐܶܚܰܙܝܳܐ ܒܪܶܗ ܒܳܬܪܶܗ.
2Ki 8:25 ܒܰܫܢܰܬ݂ ܚܕܰܥܶܣܖ̈ܶܐ ܠܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܶܚܰܙܝܳܐ ܒܰܪ ܝܽܘܪܳܡ ܡܰܠܟܳܐ ܕܺܝܗܽܘܕ݂ܳܐ.
2Ki 8:26 ܒܰܪ ܥܶܣܪܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܐܶܚܰܙܝܳܐ ܟܰܕ݂ ܐܰܡܠܶܟ݂ ܘܫܰܢ̱ܬܳܐ ܚܕ݂ܳܐ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܥܬܰܠܝܳܐ ܒܰܪܬ݂ ܥܰܡܪܺܝ ܡܰܠܟܳܐ ܕܺܝܣܪܳܐܶܝܠ.
2Ki 8:27 ܘܗܰܠܶܟ݂ ܒܽܐܘܪܚܳܐ ܕܒܶܝܬ݂ ܐܳܚܳܒ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܕܒܶܝܬ݂ ܐܳܚܳܒ. ܡܶܛܽܠ ܕܚܰܬ݂ܢܳܐ ܗܘܳܐ ܕܒܶܝܬ݂ ܐܳܚܳܒ.
2Ki 8:28 ܘܶܐܙܰܠ ܥܰܡ ܝܽܘܪܳܡ ܒܰܪ ܐܳܚܳܒ ܠܰܩܪܳܒܳܐ. ܥܰܠ ܚܙܳܐܶܝܠ ܡܰܠܟܳܐ ܕܰܐܕܽܘܡ ܠܪܳܡܰܬ݂ ܓܶܠܥܳܕ݂ ܘܰܡܚܰܐܗܝ ܐܰܕܽܘܡܳܝ̈ܶܐ ܠܝܽܘܪܳܡ.
2Ki 8:29 ܘܰܗܦܰܟ݂ ܝܽܘܪܳܡ ܒܰܪ ܐܳܚܳܒ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ. ܡܶܢ ܡܚܽܘܬ݂ܳܐ ܕܰܡܚܰܐܗܝ ܐܰܕܽܘܡܳܝ̈ܶܐ ܒܪܳܡܬ݂ܳܐ. ܟܰܕ݂ ܡܶܬ݂ܟܰܬܰܫ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܚܰܙܝܳܐ ܒܰܪ ܝܽܘܪܳܡ ܡܰܠܟܳܐ ܕܺܝܗܽܘܕ݂ܳܐ. ܢܚܶܬ݂ ܠܡܶܚܙܳܐ ܠܝܽܘܪܳܡ ܒܰܪ ܐܳܚܳܒ ܕܰܟ݂ܪܺܝܗ ܗܘܳܐ ܒܺܐܝܙܰܪܥܺܝܠ.
2Ki 9:1 ܘܶܐܠܺܝܫܰܥ ܢܒܺܝܳܐ ܩ̣ܪܳܐ ܠܚܰܕ݂ ܡܶܢ ܒܢܰܝ̈ ܢܒܺܝ̈ܶܐ. ܘܶܐܡܰܪ ܠܶܗ. ܐܰܣܽܘܪ ܚܰܨܰܝ̈ܟ. ܘܣܰܒ ܩܰܪܢܳܐ ܕܡܶܫܚܳܐ ܒܺܐܝܕ݂ܳܟ݂. ܘܙܶܠ ܠܪܳܡܰܬ݂ ܓܶܠܥܳܕ݂
2Ki 9:2 ܘܥܽܘܠ ܠܬܰܡܳܢ. ܘܰܚܙܺܝ ܬܰܡܳܢ ܠܝܳܗܽܘ ܒܰܪܝܰܡܫܺܝ. ܥܽܘܠ ܘܰܐܩܺܝܡܳܝܗܝ ܡܶܢ ܒܰܝܢܳܬ݂ ܐܰܚܰܘ̈ܗܝ. ܘܰܐܥܶܠܳܝܗܝ ܬܰܘܳܢ ܒܓܰܘ ܬܰܘܳܢ.
2Ki 9:3 ܘܣܰܒ ܩܰܪܢܳܐ ܕܡܶܫܚܳܐ. ܘܣܽܘܟ݂ ܒܪܺܝܫܶܗ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܡܫܰܚܬܳܟ݂ ܕܬܶܗܘܶܐ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ ܘܰܦܬܰܚ ܬܰܪܥܳܐ ܘܰܥܪܽܘܩ. ܘܠܳܐ ܬܟܰܬܰܪ.
2Ki 9:4 ܘܶܐܙܰܠ ܥܠܰܝܡܳܐ ܢܒܺܝܳܐ ܠܪܳܡܰܬ݂ ܓܶܠܥܳܕ݂
2Ki 9:5 ܘܥܰܠ ܘܰܚܙܳܐ ܖ̈ܰܒܰܝ ܚܰܝ̈ܠܶܐ ܟܰܕ݂ ܝܳܬ݂ܒܺܝܢ. ܘܶܐܡܰܪ. ܦܶܬ݂ܓ݂ܳܡܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂ ܪܰܒܳܐ. ܘܶܐܡܰܪ ܝܳܗܽܘ ܠܡܰܢ ܡܶܢ ܟܽܠܰܢ. ܘܶܐܡܰܪ ܠܶܗ ܠܳܟ݂ ܪܰܒܳܐ.
2Ki 9:6 ܘܩܳܡ ܘܥܰܠ ܠܬܰܘܳܢܳܐ. ܘܰܢܣܰܟ݂ ܡܶܫܚܳܐ ܒܪܺܝܫܶܗ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܫܰܚܬܳܟ݂ ܕܬܰܡܠܶܟ݂ ܥܰܠ ܥܰܡܶܗ ܕܡܳܪܝܳܐ ܥܰܠ ܝܺܣܪܳܐܶܝܠ.
2Ki 9:7 ܘܬܶܡܚܶܐ ܠܰܕ݂ܒܶܝܬ݂ ܐܳܚܳܒ ܡܳܪܳܟ݂ ܘܶܐܬ݂ܢܰܩܰܡ ܕܡܳܐ ܕܥܰܒ̈ܕܰܝ ܢܒܺܝ̈ܶܐ. ܘܰܕ݂ܡܳܐ ܕܟܽܠܗܽܘܢ ܥܰܒܕܰܘ̈ܗܝ ܕܡܳܪܝܳܐ ܡܢ ܐܺܝܕ݂ܳܐ ܕܺܐܝܙܒܶܠ.
2Ki 9:8 ܘܰܐܘܒܶܕ݂ ܟܽܠܶܗ ܒܰܝܬܶܗ ܕܳܐܚܳܒ. ܘܰܐܘܒܶܕ݂ ܠܳܐܚܳܒ ܕܬ݂ܳܐܶܢ ܒܶܐܣܬ݂ܳܐ. ܘܕܳܐܣܰܪ ܘܫܳܪܶܐ ܒܺܝܣܪܳܐܶܝܠ.
2Ki 9:9 ܘܶܐܥܒܕ݂ܺܝܘܗܝ ܠܒܰܝܬܶܗ ܕܳܐܚܳܒ. ܐܰܝܟ݂ ܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܘܰܐܝܟ݂ ܒܶܝܬ݂ ܒܰܥܫܳܐ ܒܰܪ ܐܰܚܺܝܳܐ.
2Ki 9:10 ܘܠܺܐܝܙܒܶܠ ܢܶܐܟܠܽܘܢ ܟܰܠ̈ܒܶܐ ܒܝܳܪܬܽܘܬ݂ܳܐ ܕܺܐܝܙܰܪܥܶܝܠ. ܘܠܰܝܬ ܕܩܳܒܰܪ ܘܰܦܬܰܚ ܬܰܪܥܳܐ. ܘܰܥ̣ܪܰܩ.
2Ki 9:11 ܘܝܳܗܽܘ ܢܦܰܩ ܠܘܳܬ݂ ܥܰܒܕ̈ܶܐ ܕܡܳܪܶܗ. ܘܳܐܡܪܺܝܢ ܠܶܗ ܫܠܳܡ. ܡܳܢܳܐ ܐܶܬ݂ܳܐ ܫܳܛܝܳܐ ܗܳܢܳܐ ܠܘܳܬ݂ܳܟ݂. ܐܳܡܰܪ ܠܗܽܘܢ. ܐܰܢ̱ܬܽܘܢ ܝܳܕ݂ܥܺܝܢ ܠܓܰܒܪܳܐ ܘܰܠܫܳܛܝܽܘܬܶܗ.
2Ki 9:12 ܘܳܐܡܪܺܝܢ ܠܶܗ ܡܕܰܓܶܠ ܐܰܢ̱ܬ. ܚܰܘܳܢ. ܐܳܡܰܪ ܠܗܽܘܢ. ܗܳܟܰܢܳܐ ܐܶܡܰܪ ܠܺܝ. ܗܳܟܰܢܳܐ ܐܳܡܰܪ ܡܳܪܝܳܐ. ܡܫܰܚܬܳܟ݂ ܕܬܰܡܠܶܟ݂ ܥܰܠ ܝܺܣܪܳܐܶܝܠ.
2Ki 9:13 ܘܶܐܣܬܰܪܗܰܒܘ ܘܰܢܣܰܒܘ ܓܒܰܪ ܠܒܳܫܶܗ. ܘܣܳܡܘ ܬܚܽܘܬ݂ܰܘܗܝ ܥܰܠ ܡܰܘܬܒܳܐ ܕܕܰܖ̈ܓܶܐ. ܘܰܩ̣ܪܰܘ ܒܫܺܝܦܽܘܪܳܐ. ܘܶܐܡܰܪܘ ܐܰܡܠܶܟ݂ ܝܳܗܽܘ.
2Ki 9:14 ܘܰܡܪܰܕ݂ ܝܳܗܽܘ ܒܰܪ ܝܰܡܫܺܝ ܥܰܡ ܝܽܘܪܳܡ. ܘܝܽܘܪܳܡ ܢܳܛܰܪ ܗܘܳܐ ܒܪܳܡܰܬ݂ ܓܶܠܥܳܕ݂ ܗܽܘ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܡܶܢ ܩܕ݂ܳܡ ܚܙܳܐܶܝܠ ܡܰܠܟܳܐ ܕܰܐܕܽܘܡ.
2Ki 9:15 ܘܰܗܦܰܟ݂ ܝܽܘܪܳܡ ܡܰܠܟܳܐ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ ܡܶܢ ܡܚܽܘܬ݂ܳܐ ܕܰܡܚܰܐܗܝ ܐܰܕܽܘܡܳܝ̈ܶܐ. ܟܰܕ݂ ܡܶܬ݂ܟܰܬܰܫ ܡܰܠܟܳܐ ܕܰܐܕܽܘܡ. ܘܶܐܡܰܪ ܝܳܗܽܘ. ܐܶܢ ܨܳܒܳܝ̈ܢ ܢܰܦ̈ܫܳܬ݂ܟܽܘܢ. ܠܳܐ ܢܶܦܽܘܩ ܕܡܶܬ݂ܦܰܠܰܛ ܡܶܢ ܩܪܺܝܬ݂ܳܐ. ܕܢܺܐܙܰܠ ܘܰܢܚܰܘܶܐ ܒܺܐܝܙܰܪܥܺܝܠ.
2Ki 9:16 ܘܰܪܟܶܒ ܝܳܗܽܘ ܘܶܐܙܰܠ ܠܬܰܡܳܢ. ܡܶܛܽܠ ܕܝܽܘܪܳܡ ܪܡܶܐ ܗܘܳܐ ܬܰܡܳܢ. ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ ܢܚܶܬ݂ ܠܡܶܚܙܳܐ ܠܝܽܘܪܳܡ.
2Ki 9:17 ܘܕܰܘܩܳܐ ܩܳܐܶܡ ܥܰܠ ܡܰܓܕܠܳܐ ܕܺܐܝܙܰܪܥܶܝܠ. ܘܰܚܙܳܐ ܪܟ݂ܽܘܒܳܐ ܕܝܳܗܽܘ ܟܰܕ݂ ܐܳܬܶܐ. ܘܶܐܡܰܪ ܕܰܘܩܳܐ ܖ̈ܰܟܳܒܶܐ ܚܳܙܶܐ ܐ̱ܢܳܐ. ܘܶܐܡܰܪ ܝܽܘܪܳܡ. ܕܒܰܪ ܡܰܪܟܰܒܬ݂ܳܐ. ܘܫܰܕܰܪ ܠܽܐܘܪܥܗܽܘܢ ܘܢܺܐܡܰܪ ܫܠܳܡ.
2Ki 9:18 ܘܶܐܙܰܠ ܪܳܟܶܒ ܣܽܘܣܝܳܐ ܠܽܐܘܪܥܶܗ ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܰܠܟܳܐ ܫܠܳܡ. ܘܶܐܡܰܪ ܝܳܗܽܘ. ܡܳܐ ܠܳܟ݂ ܘܠܰܫܠܳܡܳܐ. ܗܦܽܘܟ݂ ܒܳܬܰܪܝ ܘܚܰܘܺܝ ܕܰܘܩܳܐ. ܘܶܐܡܰܪ. ܡ̣ܛܳܐ ܐܺܝܙܓܰܕܳܐ ܥܕܰܡܳܐ ܠܘܳܬ݂ܗܽܘܢ. ܘܠܳܐ ܗܦܰܟ݂.
2Ki 9:19 ܘܫܰܕܰܪ ܦܰܪܳܫܳܐ ܐ̱ܚܪܺܢܳܐ ܠܘܳܬ݂ܗܽܘܢ. ܘܶܐܡܰܪ. ܗܳܟܰܢܳܐ ܐܳܡܰܪ ܡܰܠܟܳܐ ܫܠܳܡ. ܘܶܐܡܰܪ ܝܳܗܽܘ. ܡܳܐ ܠܳܟ݂ ܘܠܰܫܠܳܡܳܐ. ܗܦܽܘܟ݂ ܒܳܬܰܪܝ.
2Ki 9:20 ܘܚܰܘܺܝ ܕܰܘܩܳܐ ܘܶܐܡܰܪ. ܡܛܳܐ ܐܺܝܙܓܰܕܳܐ ܥܕܰܡܳܐ ܠܘܳܬ݂ܗܽܘܢ. ܘܠܳܐ ܗܦܰܟ݂ ܘܰܕ݂ܒܳܪܳܐ ܐܰܝܟ݂ ܕܒܳܪܳܐ ܕܝܳܗܽܘ ܒܰܪ ܝܰܡܫܺܝ. ܡܶܛܽܠ ܕܰܡܣܰܪܗܒܳܐܺܝܬ݂ ܕܳܒܰܪ ܗܘܳܐ.
2Ki 9:21 ܘܶܐܡܰܪ ܝܽܘܪܳܡ ܦܰܓܶܕ݂ܘ ܘܦܰܓܶܕ݂ܘ ܡܰܖ̈ܟܒܳܬ݂ܳܐ. ܘܰܢܦܰܩ ܝܽܘܪܳܡ ܡܰܠܟܳܐ ܕܺܝܣܪܳܐܶܝܠ. ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܓܒܰܪ ܒܡܰܪܟܰܒܬܶܗ. ܘܰܢܦܰܩܘ ܠܽܐܘܪܥܶܗ ܕܝܳܗܽܘ. ܘܶܐܫܟܚܽܘܗܝ ܒܝܳܪܬܽܘܬ݂ܳܐ ܕܢܳܒܽܘܬ݂ ܐܺܝܙܰܪܥܠܳܝܳܐ.
2Ki 9:22 ܘܟܰܕ݂ ܚܙܳܝܗܝ ܝܽܘܪܳܡ ܠܝܳܗܽܘ. ܐܶܡܰܪ ܠܶܗ ܫܠܳܡ ܝܳܗܽܘ. ܐܳܡܰܪ ܠܶܗ ܝܳܗܽܘ. ܡܰܢܽܘ ܫܠܳܡܳܐ. ܕܙܳܢܝܽܘܬ݂ܳܐ ܕܺܐܝܙܒܶܠ ܐܶܡܳܟ݂. ܐܰܘ ܕܚܰܖ̈ܳܫܶܝܗ̇ ܣܰܓܺܝ̈ܐܶܐ.
2Ki 9:23 ܘܰܗܦܰܟ݂ ܝܽܘܪܳܡ ܘܰܥܪܰܩ. ܘܶܐܡܰܪ ܠܶܐܚܰܙܝܳܐ ܢܶܟܠܳܐ ܐܶܚܰܙܝܳܐ.
2Ki 9:24 ܘܝܳܗܽܘ ܡܠܳܐ ܐܺܝܕ݂ܶܗ ܒܩܶܫܬܳܐ. ܘܰܡܚܳܝܗܝ ܠܝܽܘܪܳܡ ܒܶܝܬ݂ ܕܖ̈ܳܥܰܘܗܝ ܘܰܢܦܰܩ ܓܶܐܪܳܐ ܡܶܢ ܠܶܒܶܗ. ܘܰܒܪܰܟ݂ ܒܡܰܪܟܰܒܬܶܗ.
2Ki 9:25 ܘܶܐܡܰܪ ܝܳܗܽܘ ܠܒܰܪ ܕܩܰܪ ܓܰܢ̱ܒܳܪܶܗ. ܫܩܽܘܠ ܐܰܪܡܳܝܗܝ ܒܝܳܪܬܽܘܬ݂ܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ. ܡܶܛܽܠ ܕܰܕ݂ܟ݂ܺܝܪ ܐ̱ܢܳܐ ܟܰܕ݂ ܪܟ݂ܺܝܒܺܝܢ ܗܘܰܝܢ ܐܶܢܳܐ ܘܰܐܢ̱ܬ. ܘܕܳܒܪܺܝܢ ܒܳܬܰܪ ܐܳܚܳܒ ܐܰܒܽܘܗܝ. ܘܡܳܪܝܳܐ ܐܶܡܰܪ ܥܠܰܘܗܝ ܦܶܬ݂ܓ݂ܳܡܳܐ ܗܳܢܳܐ.
2Ki 9:26 ܐܶܠܳܐ ܕܡܶܗ ܕܢܳܒܽܘܬ݂ ܘܰܕ݂ܡܳܐ ܕܰܒܢܰܘ̈ܗܝ. ܚܙܺܝܬ݂ ܒܪܰܡܫܳܐ. ܐܳܡܰܪ ܡܳܪܝܳܐ. ܘܶܐܦܪܥܳܟ݂ ܒܝܳܪܬܽܘܬ݂ܳܐ ܗܳܕ݂ܶܐ ܐܳܡܰܪ ܡܳܪܝܳܐ. ܘܗܳܫܳܐ ܣܰܒ ܫܕ݂ܺܝܘܗܝ ܒܝܳܪܬܽܘܬ݂ܳܐ ܗܳܕ݂ܶܐ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ. ܘܰܫܕ݂ܰܐܗܝ ܒܝܳܪܬܽܘܬ݂ܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ.
2Ki 9:27 ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܚܙܳܐ ܘܰܥܪܰܩ ܒܽܐܘܪܚܳܐ ܕܒܶܝܬ݂ ܓܰܢ̈ܶܐ. ܘܰܪܕܰܦ ܒܳܬܪܶܗ ܝܳܗܽܘ. ܘܶܐܡܰܪ. ܐܳܦ ܠܶܗ ܩܽܘܛܠܽܘܗܝ ܘܩܰܛܠܽܘܗܝ ܒܡܰܪܟܰܒܬܶܗ. ܒܡܰܣܩܳܢܳܐ ܕܓܽܘܕ݂ ܕܥܰܠ ܓܶܢ̱ܒ ܢܒܳܠܥܰܡ. ܘܰܥܪܰܩ ܠܡܰܓܕܽܘ. ܘܡܺܝܬ݂ ܬܰܡܳܢ.
2Ki 9:28 ܘܫܰܩܠܽܘܗܝ ܥܰܒܕܰܘ̈ܗܝ. ܘܰܐܘܒܠܽܘܗܝ ܠܽܐܘܪܺܫܠܶܡ. ܘܩܰܒܪܽܘܗܝ ܒܩܰܒܪܶܗ ܥܰܡ ܐܰܒܳܗܰܘ̈ܝ ܒܰܩܪܺܝܬ݂ܳܐ ܕܕܰܘܺܝܕ݂.
2Ki 9:29 ܘܒܰܫܢܰܬ݂ ܚܕܰܥܶܣܖ̈ܶܐ ܠܝܽܘܪܳܡ ܒܰܪ ܐܳܚܳܒ. ܐܰܡܠܶܟ݂ ܐܶܚܰܙܝܳܐ ܥܰܠ ܝܺܗܽܘܕܳܐ.
2Ki 9:30 ܘܶܐܬ݂ܳܐ ܝܳܗܽܘ ܠܺܐܝܙܰܪܥܶܝܠ. ܘܺܐܝܙܒܶܠ ܫܶܡܥܰܬ݂. ܘܟܶܚܠܰܬ݂ ܒܰܨܕ݂ܺܝܕ݂ܳܐ ܥܰܝ̈ܢܶܝܗ̇. ܘܶܐܣܪܰܬ݂ ܪܺܝܫܳܗ̇. ܘܰܐܕ݂ܺܝܩܰܬ݂ ܡܶܢ ܟܰܘܬܳܐ.
2Ki 9:31 ܘܝܳܗܽܘ ܥܳܐܶܠ ܒܬܰܪܥܳܐ. ܘܶܐܡܪܰܬ݂ ܫܠܳܡ ܙܰܡܪܺܝ ܩܳܛܶܠ ܡܳܪܶܗ.
2Ki 9:32 ܘܰܐܪܺܝܡ ܐܰܦܰܘ̈ܗܝ ܠܟ݂ܰܘܬ݂ܳܐ. ܘܶܐܡܰܪ ܡܰܢ ܥܰܡܝ ܘܶܐܬ݂ܚܙܺܝܘ ܠܶܗ ܬܪܶܝܢ ܬܠܳܬܳܐ ܡܗܰܝ̈ܡܢܺܝܢ.
2Ki 9:33 ܘܶܐܡܰܪ ܦܽܘܫܚܽܘܗ̇ ܘܦܰܫܚܽܘܗ̇ ܘܪܰܣܘ ܡܶܢ ܕܡܳܗ̇ ܥܰܠ ܐܶܣܬ݂ܳܐ. ܘܥ̣ܰܠܘ ܖ̈ܰܟܫܳܐ ܘܕ݂ܳܫܽܘܗ̇.
2Ki 9:34 ܘܥܰܠ ܠܡܶܠܥܰܣ ܘܰܠܡܶܫܬܳܐ ܘܶܐܡܰܪ ܦܽܘܩܕܽܘܗ̇ ܠܠܺܝܛܬܳܐ ܗܳܝ. ܘܩܽܘܒܪܽܘܗ̇. ܡܶܛܽܠ ܕܒܰܪܬ݂ ܡܰܠܟܳܐ ܗ̱ܝ.
2Ki 9:35 ܘܶܐܙܰܠܘ ܠܡܶܩܒܪܳܗ̇. ܘܠܳܐ ܐܶܫܟܰܚܘ ܒܳܗ̇. ܐܶܠܳܐ ܐܶܢ ܪܺܝܫܳܗ̇ ܘܖ̈ܶܓܠܶܝܗ̇ ܘܦܰܣ̈ܶܐ ܕܺܐܝܕܶܝ̈ܗ̇.
2Ki 9:36 ܘܰܗܦܰܟ݂ܘ ܘܚܰܘܺܝܘܗܝ ܘܶܐܡܰܪ. ܦܶܬ݂ܓ݂ܳܡܳܐ ܗ̱ܘ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܺܠܺܝܳܐ ܕܡܶܢ ܬܰܫܒܺܝ. ܕܰܒܝܳܪܬܽܘܬ݂ܳܐ ܕܺܐܝܙܰܪܥܶܝܠ ܢܶܐܟܠܽܘܢ ܟܰܠ̈ܒܶܐ ܒܶܣܪܳܗ̇ ܕܺܐܝܙܒܶܠ.
2Ki 9:37 ܘܬܶܗܘܶܐ ܫܠܰܕܳܗ̇ ܕܺܐܝܙܒܶܠ. ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ. ܒܝܳܪܬܽܘܬ݂ܳܐ ܕܺܐܝܙܰܪܥܶܝܠ. ܘܠܰܝܬ ܕܩܳܒܰܪ. ܕܠܳܐ ܢܺܐܡܪܽܘܢ ܗܳܕ݂ܳܐ ܗ̱ܝ ܐܺܝܙܒܶܠ.
2Ki 10:1 ܘܠܳܐܚܳܒ ܫܰܒܥܺܝܢ ܒܢܺܝ̈ܢ ܐܺܝܬ݂ ܗܘܳܐ ܒܫܳܡܪܺܝܢ. ܘܪܰܘܖ̈ܒܳܢܶܐ ܕܰܩܪܺܝܬ݂ܳܐ ܡܪܰܒܶܝܢ ܗܘܰܘ ܠܗܽܘܢ ܘܰܟ݂ܬܰܒ ܝܳܗܽܘ ܐܶܓܰܪܬܳܐ. ܘܫܰܕܰܪ ܠܫܳܡܪܺܝܢ. ܠܘܳܬ݂ ܪܰܘܖ̈ܒܳܢܶܐ ܕܺܐܝܙܰܪܥܶܝܠ. ܘܰܠܘܳܬ݂ ܣܳܒ̈ܶܐ. ܘܰܠܘܳܬ݂ ܬܳܖ̈ܐܶܐ ܕܳܐܚܳܒ. ܠܡܺܐܡܰܪ.
2Ki 10:2 ܒܫܳܥܬ݂ܳܐ ܕܡܳܛܝܳܐ ܐܶܓܰܪܬܳܐ ܗܳܕ݂ܶܐ ܠܘܳܬ݂ܟܽܘܢ. ܘܥܰܡܟܽܘܢ ܒܢܰܝ̈ ܡܳܖ̈ܰܝܟܽܘܢ. ܘܥܰܡܟܽܘܢ ܡܰܖ̈ܟܒܳܬ݂ܳܐ ܘܖ̈ܰܟܫܳܐ. ܘܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܙܰܝܢܳܐ.
2Ki 10:3 ܘܡܰܢ ܕܚܳܙܶܝܢ ܐܢ̱ܬܽܘܢ ܕܛܳܒ ܘܫܰܦܺܝܪ ܡܶܢ ܒܢܰܝ̈ ܡܳܖ̈ܰܝܟܽܘܢ. ܐܰܘܬܶܒܘ ܥܰܠ ܟܽܘܪܣܝܳܐ ܕܰܐܒܽܘܗܝ ܘܶܐܬ݂ܟܰܬܰܫܘ ܥܰܠ ܒܶܝܬ݂ ܡܳܖ̈ܰܝܟܽܘܢ.
2Ki 10:4 ܘܰܕ݂ܚܶܠܘ ܛܳܒ ܛܳܒ ܟܰܕ݂ ܫ̣ܡܰܥܘ ܘܶܐܡܰܪܘ. ܗܳܐ ܬܪܶܝܢ ܡܰܠܟܺܝ̈ܢ ܠܳܐ ܩܳܡܘ ܩܕܳܡܰܘܗܝ. ܐܰܝܟܰܢܳܐ ܢܩܽܘܡ ܚܢܰܢ ܩܕܳܡܰܘܗܝ.
2Ki 10:5 ܘܰܫܠܰܚܘ ܪܰܒܒܰܝܬܳܐ. ܘܫܰܠܺܝܛܳܐ ܕܰܩܪܺܝܬ݂ܳܐ. ܘܣܳܒ̈ܶܐ ܘܬ݂ܳܖ̈ܐܶܐ ܠܝܳܗܽܘ. ܘܶܐܡܰܪܘ ܥܰܒܕܰܝ̈ܟ ܚܢܰܢ ܘܟܽܠ ܕܳܐܡܰܪ ܐܰܢ̱ܬ ܠܰܢ. ܢܶܥܒܶܕ݂ ܘܰܠܐ̱ܢܳܫ ܠܳܐ ܡܰܡܠܟ݂ܺܝܢ ܚܢܰܢ ܟܽܠ ܕܫܰܦܺܝܪ ܒܥܰܝܢܰܝ̈ܟ ܥܒܶܕ݂.
2Ki 10:6 ܘܰܟ݂ܬܰܒ ܠܗܽܘܢ ܐܶܓܰܪܬܳܐ ܕܬܰܪܬܶܝܢ ܙܰܒܢܺܝ̈ܢ ܘܶܐܡܰܪ. ܐܶܢ ܕܺܝܠܝ ܐܰܢ̱ܬܽܘܢ. ܘܰܠܩܳܠܝ ܫܳܡܥܺܝܢ ܐܰܢ̱ܬܽܘܢ. ܣܰܒܘ ܖ̈ܺܝܫܶܐ ܕܰܒܢܰܝ̈ ܡܳܖ̈ܰܝܟܽܘܢ. ܘܰܐܝܬܰܘ ܠܺܝ ܡܚܳܪ ܠܗܳܢܳܐ ܥܶܕܳܢܳܐ ܠܺܐܝܙܰܪܥܶܝܠ ܘܰܒܢܰܝ̈ ܡܰܠܟܳܐ ܗܳܘܶܝܢ ܗܘܰܘ ܫܰܒܥܺܝܢ ܓܰܒܖ̈ܺܝܢ. ܘܪܰܘܖ̈ܒܳܢܶܐ ܕܰܩܪܺܝܬ݂ܳܐ ܡܪܰܒܶܝܢ ܗܘܰܘ ܠܗܽܘܢ.
2Ki 10:7 ܘܟܰܕ݂ ܡܛܳܬ݂ ܐܶܓܰܪܬܳܐ. ܕܒܰܪܘ ܠܰܒܢܰܘ̈ܗܝ ܕܡܰܠܟܳܐ. ܘܢܰܟܶܣܘ ܐܶܢܽܘܢ ܫܰܒܥܺܝܢ ܓܰܒܖ̈ܺܝܢ. ܘܣܳܡܘ ܖ̈ܺܝܫܰܝܗܽܘܢ ܒܰܡܣܳܢ̈ܶܐ. ܘܫܰܕܰܪܘ ܠܺܐܝܙܰܪܥܶܝܠ.
2Ki 10:8 ܘܶܐܬ݂ܳܐ ܐܺܝܙܓܰܕܳܐ. ܘܚܰܘܝܶܗ ܘܶܐܡܰܪ. ܐܰܝܬܺܝܘ ܖ̈ܺܝܫܶܐ ܕܰܒܢܰܝ̈ ܡܰܠܟܳܐ ܘܶܐܡܰܪ. ܟܫܰܘ ܐܶܢܽܘܢ ܬܰܪܬܶܝܢ ܟܳܫ̈ܝܳܢ. ܒܡܰܥܠܳܢܳܐ ܕܬܰܪܥܳܐ ܥܕܰܡܳܐ ܠܨܰܦܪܳܐ.
2Ki 10:9 ܘܰܢܦܰܩ ܒܨܰܦܪܳܐ. ܘܶܐܡܰܪ ܠܟܽܠܶܗ ܥܰܡܳܐ. ܙܰܕܺܝܩܺܝܢ ܐܢ̱ܬܽܘܢ ܐܶܢ ܐܶܢܳܐ ܡܶܪܕܶܬ݂ ܥܰܠ ܡܳܪܝ ܘܰܩܛܰܠܬܶܗ. ܡܰܢ ܩܰܛܶܠ ܠܗܳܠܶܝܢ ܟܽܠܗܽܘܢ.
2Ki 10:10 ܕܰܥܘ ܡܶܟܺܝܠ ܕܠܳܐ ܢܦܰܠ ܡܶܢ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܰܪܥܳܐ. ܡܶܢ ܟܽܠ ܡܶܕܶܡ ܕܶܐܡܰܪ ܡܳܪܝܳܐ ܥܰܠ ܒܰܝܬܶܗ ܕܳܐܚܳܒ. ܘܡܳܪܝܳܐ ܥ̣ܒܰܕ݂ ܡܶܕܶܡ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܺܠܺܝܳܐ.
2Ki 10:11 ܘܰܚܪܰܒ ܝܳܗܽܘ ܠܟܽܠ ܕܶܐܫܬܟܰܚ ܠܒܶܝܬ݂ ܐܳܚܳܒ ܒܺܐܝܙܰܪܥܺܝܠ. ܘܟܽܠ ܪܰܘܖ̈ܒܳܢܰܘ̈ܗܝ ܘܩܰܖ̈ܺܝܒܰܘܗܝ ܘܟܽܘܡܖ̈ܰܘܗܝ. ܘܠܳܐ ܫܒܰܩ ܠܶܗ ܣܪܺܝܕ݂ܳܐ.
2Ki 10:12 ܘܩܳܡ ܘܶܐܙܰܠ ܘܥܰܠ ܠܫܳܡܪܺܝܢ ܘܗܽܘ ܥܳܩܰܪ ܗܘܳܐ ܥܠܰܘ̈ܳܬ݂ܳܐ ܕܒܽܐܘܪܚܳܐ.
2Ki 10:13 ܘܝܳܗܽܘ ܐܶܫܟܰܚ ܠܰܐܚܰܘ̈ܗܝ ܕܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ ܘܶܐܡܰܪ ܠܗܽܘܢ ܡܶܢ ܐܰܢ̱ܬܽܘܢ ܐܳܡܪܺܝܢ ܠܶܗ. ܐܰܚܰܘ̈ܗܝ ܚܢܰܢ ܕܶܐܚܰܙܝܳܐ. ܘܰܢܚܶܬ݂ܢ ܠܰܫܠܳܡܳܐ ܕܰܒܢܰܝ̈ ܡܰܠܟܳܐ ܘܕܰܒܢܰܝ̈ ܡܰܠܟܬ݂ܳܐ.
2Ki 10:14 ܘܶܐܡܰܪ. ܐܰܚܽܘܕ݂ܘ ܐܶܢܽܘܢ ܟܰܕ݂ ܚܰܝܺܝܢ ܘܶܐܚܰܕ݂ܘ ܐܶܢܽܘܢ. ܘܢܰܟܶܣܘ ܐܶܢܽܘܢ. ܘܰܫܕ݂ܰܘ ܐܶܢܽܘܢ ܒܓܽܘܒܳܐ. ܕܒܶܝܬ݂ ܥܳܩܰܪ ܐܰܪܒܥܺܝܢ ܘܰܬܪܶܝܢ ܓܰܒܖ̈ܺܝܢ ܘܠܳܐ ܫܒܰܩ ܡܶܢܗܽܘܢ ܐ̱ܢܳܫ.
2Ki 10:15 ܘܶܐܙܰܠ ܡܶܢ ܬܰܡܳܢ. ܘܶܐܫܟܰܚ ܠܝܽܘܢܳܕ݂ܳܒ ܒܰܪ ܪܳܟܳܒ ܟܰܕ݂ ܐܳܬܶܐ ܠܽܐܘܪܥܶܗ. ܘܒܰܪܟܶܗ ܘܶܐܡܰܪ ܠܶܗ. ܐܺܝܬ݂ ܒܠܶܒܳܟ݂ ܬܪܺܝܨܽܘܬ݂ܳܐ ܐܰܝܟ݂ ܕܰܒܠܶܒܝ ܥܰܡ ܠܶܒܳܟ݂. ܘܶܐܡܰܪ ܝܽܘܢܳܕ݂ܳܒ. ܐܺܝܬ݂ ܘܺܐܝܬ݂. ܘܶܐܡܰܪ ܠܶܗ ܗܰܒ ܐܺܝܕ݂ܳܟ݂ ܘܝܰܗܒ ܐܺܝܕ݂ܶܗ. ܘܰܐܣܩܶܗ ܠܘܳܬ݂ܶܗ ܠܡܰܪܟܰܒܬ݂ܳܐ.
2Ki 10:16 ܘܶܐܡܰܪ ܠܶܗ. ܬܳܐ ܥܳܡܝ. ܘܰܚܙܺܝ ܟܰܕ݂ ܛܳܐܶܢ ܐ̱ܢܳܐ ܠܡܳܪܝܳܐ. ܘܰܐܘܬܒܶܗ ܥܰܡܶܗ ܒܡܰܪܟܰܒܬ݂ܳܐ.
2Ki 10:17 ܘܥܰܠ ܠܫܳܡܪܺܝܢ. ܘܰܚܪܰܒ ܠܟܽܠ ܕܶܐܫܬܟܰܚ ܒܒܰܝܬܶܗ ܕܳܐܚܳܒ ܒܫܳܡܪܺܝܢ. ܥܕܰܡܳܐ ܕܰܐܘܒܶܕ݂ ܐܶܢܽܘܢ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܠܺܐܠܺܝܳܐ.
2Ki 10:18 ܘܟܰܢܶܫ ܝܳܗܽܘ ܠܟܽܠܶܗ ܥܰܡܳܐ. ܘܶܐܡܰܪ ܠܗܽܘܢ. ܐܳܚܳܒ ܦܠܰܚ ܠܒܰܥܠܐ ܩܰܠܺܝܠ. ܝܳܗܽܘ ܢܶܦܠܚܺܝܘܗܝ ܣܰܓܺܝ.
2Ki 10:19 ܘܗܳܫܳܐ ܟܽܠܗܽܘܢ ܢܒܺܝ̈ܶܐ ܕܒܰܥܠܳܐ. ܘܟܽܠܗܽܘܢ ܦܳܠܚܰܘ̈ܗܝ ܘܟܽܠܗܽܘܢ ܟܽܘܡܖ̈ܰܘܗܝ ܙܰܡܶܢܘ ܠܺܝ. ܘܐ̱ܢܳܫ ܠܳܐ ܢܶܛܥܶܐ. ܡܶܛܽܠ ܕܕܶܒܚܬ݂ܳܐ ܪܰܒܬܳܐ ܥܳܒܶܕ݂ ܐ̱ܢܳܐ ܠܒܰܥܠܳܐ. ܘܟܽܠ ܡܰܢ ܕܢܶܛܥܶܐ. ܢܺܚܶܐ ܘܝܳܗܽܘ ܥܰܒܕܳܗ̇ ܒܢܶܟܠܳܐ ܕܢܰܘܒܶܕ݂ ܠܦܳܠܚܰܘ̈ܗܝ ܕܒܰܥܠܳܐ.
2Ki 10:20 ܘܶܐܡܰܪ ܝܳܗܽܘ. ܙܰܡܶܢܘ ܠܟܽܠܶܗ ܟܶܢܫܳܐ ܠܒܰܥܠܳܐ. ܘܙܰܡܶܢܘ.
2Ki 10:21 ܘܫܰܕܰܪ ܝܳܗܽܘ ܥܰܠ ܟܽܠܶܗ ܝܺܣܪܳܐܶܝܠ ܘܶܐܬ݂ܰܘ ܟܽܠܗܽܘܢ ܦܳܠܚܰܘ̈ܗܝ ܕܒܰܥܠܳܐ ܘܠܳܐ ܐܶܫܬܚܰܪ ܐ̱ܢܳܫ ܕܠܳܐ ܐܶܬ݂ܳܐ. ܘܥܰܠ ܠܒܶܝܬ݂ ܒܰܥܠܳܐ ܘܶܐܬ݂ܡܠܺܝ ܒܶܝܬ݂ ܒܰܥܠܳܐ ܣܶܦܳܐ ܒܣܶܦܳܐ.
2Ki 10:22 ܘܶܐܡܰܪ ܠܓܺܙܰܒܪܳܐ. ܐܰܦܶܩ ܠܒܽܘ̈ܫܶܐ ܠܟܽܠܗܽܘܢ ܦܳܠܚܰܝ̈ ܒܰܥܠܳܐ. ܘܰܐܦܶܩ ܠܗܽܘܢ ܠܒܽܘ̈ܫܶܐ.
2Ki 10:23 ܘܥܰܠ ܝܳܗܽܘ ܘܝܽܘܢܳܕ݂ܳܒ ܒܰܪ ܪܳܟ݂ܳܒ ܠܒܶܝܬ݂ ܒܰܥܠܳܐ. ܘܶܐܡܰܪ ܝܳܗܽܘ ܠܦܳܠܚܰܘ̈ܗܝ ܕܒܰܥܠܳܐ. ܒܨܰܘ ܘܰܚܙܰܘ. ܕܰܠܡܳܐ ܐܺܝܬ݂ ܥܰܡܟܽܘܢ ܗܳܪܟܳܐ ܡܶܢ ܥܰܒܕܰܘ̈ܗܝ ܕܡܳܪܝܳܐ. ܐܶܠܳܐ ܐܶܢ ܦܳܠܚܰܘ̈ܗܝ ܕܒܰܥܠܳܐ ܒܰܠܚܽܘܕܰܝܗܽܘܢ.
2Ki 10:24 ܘܥܰܠܘ ܠܡܶܥܒܰܕ݂ ܕܶܒܚ̈ܶܐ ܘܰܥܠܰܘ̈ܳܬ݂ܳܐ. ܘܝܳܗܽܘ ܐܰܩܺܝܡ ܡܶܢ ܠܒܰܪ. ܬܠܳܬܡܳܐܐ ܘܰܬ݂ܡܳܢܺܝܢ ܓܰܒܖ̈ܺܝܢ ܘܶܐܡܰܪ ܓܰܒܪܳܐ ܕܡܶܬ݂ܦܰܠܰܛ ܡܶܢ ܐ̱ܢܳܫ̈ܳܐ ܕܡܰܫܠܶܡ ܐ̱ܢܳܐ ܠܟܽܘܢ. ܢܰܦܫܶܗ ܚܠܳܦ ܢܰܦܫܶܗ.
2Ki 10:25 ܘܟܰܕ݂ ܓܰܡܰܪ ܠܡܶܥܒܰܕ݂ ܥܠܰܘ̈ܳܬ݂ܳܐ. ܐܶܡܰܪ ܝܳܗܽܘ ܠܖ̈ܰܗܳܛܶܐ ܘܰܠܓܰܢ̱ܒܳܖ̈ܶܐ. ܥܽܘܠܘ ܚܪܽܘܒܘ ܐܶܢܽܘܢ. ܘܐ̱ܢܳܫ ܠܳܐ ܢܶܦܽܘܩ ܘܰܚܪܰܒܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܰܐܪܡܺܝܘ ܐܶܢܽܘܢ ܖ̈ܰܗܳܛܶܐ ܘܓܰܢ̱ܒܳܖ̈ܶܐ. ܘܶܐܙܰܠܘ ܥܕܰܡܳܐ ܠܰܩܪܺܝܬ݂ܳܐ ܕܒܶܝܬ݂ ܒܰܥܠܳܐ.
2Ki 10:26 ܘܰܐܦܶܩܘ ܩܳܝܶܡܬ݂ܳܐ ܕܒܶܝܬ݂ ܒܰܥܠܳܐ. ܘܰܐܘܩܕ݂ܽܘܗ̇ ܒܢܽܘܪܳܐ.
2Ki 10:27 ܘܰܥܩܰܪܘ ܩܳܝܶܡܬ݂ܳܐ ܕܒܰܥܠܳܐ. ܘܥܰܩܪܽܘܗܝ ܠܒܶܝܬ݂ ܒܰܥܠܳܐ. ܘܥܰܒܕܽܘܗܝ ܒܶܝܬ݂ ܡܰܚ̱ܪܝܳܐ ܥܕܰܡܳܐ ܠܝܰܘܡܳܢܳܐ.
2Ki 10:28 ܘܰܐܘܒܶܕ݂ ܝܳܗܽܘ ܠܒܰܥܠܳܐ ܡܶܢ ܝܺܣܪܳܐܶܝܠ.
2Ki 10:29 ܒܰܠܚܽܘܕ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܠܳܐ ܣܛܳܐ ܝܳܗܽܘ ܡܶܢ ܒܳܬܰܪܗܽܘܢ ܕܥܶܓ̈ܠܶܐ ܕܕܰܗܒܳܐ ܕܰܒܒܶܝܬ݂ ܐܺܝܠ ܘܕܰܒܕ݂ܳܢ.
2Ki 10:30 ܘܶܐܡܰܪ ܡܳܪܝܳܐ ܠܝܳܗܽܘ. ܚܠܳܦ ܕܰܥܒܰܕܬ ܕܫܰܦܺܝܪ ܩܕ݂ܳܡܝ. ܘܟܽܠ ܕܰܒܠܶܒܝ ܥܒܰܕܬ ܠܰܕ݂ܒܶܝܬ݂ ܐܳܚܳܒ. ܒܢܰܝ̈ܐ ܖ̈ܒܺܝܥܳܝܶܐ ܢܶܬܒܽܘܢ ܠܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.
2Ki 10:31 ܘܝܳܗܽܘ ܠܳܐ ܢܛܰܪ ܠܰܡܗܰܠܳܟܽܘ ܒܢܳܡܽܘܣܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܟܽܠܶܗ ܠܶܒܶܗ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܐܚܛܺܝ ܠܺܝܣܪܳܐܶܝܠ.
2Ki 10:32 ܘܰܒܝܰܘ̈ܡܳܬ݂ܳܐ ܗܳܢܽܘܢ. ܫܰܪܺܝ ܡܳܪܝܳܐ ܠܰܡܥܳܩܽܘ ܒܺܝܣܪܳܐܶܝܠ. ܘܰܡ̣ܚܳܐ ܐܶܢܽܘܢ ܚܙܳܐܶܝܠ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ.
2Ki 10:33 ܡܶܢ ܝܽܘܪܕܢܳܢ ܒܡܰܕ݂ܢܳܚܰܝ̈ ܫܶܡܫܳܐ. ܘܟܽܠܳܗ̇ ܐܰܪܥܳܐ ܕܓܶܠܥܳܕ݂ ܘܰܕ݂ܓܳܕ݂ ܘܰܕ݂ܪܽܘܒܺܝܠ ܘܕܰܡܢܰܫܶܐ. ܡܶܢ ܥܰܕܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܓܶܠܥܳܕ݂ ܘܡܰܬ݂ܢܺܝܢ.
2Ki 10:34 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘ. ܘܟܽܠ ܡܶܕܶܡ ܕܰܥܒܰܕ݂. ܘܟܽܠܶܗ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 10:35 ܘܰܫܟܶܒ ܝܳܗܽܘ ܥܰܡ ܐܰܒܳܗܰܘ̈ܗܝ. ܘܩܰܒܪܽܘܗܝ ܒܫܳܡܪܺܝܢ. ܘܰܐܡܠܶܟ݂ ܝܳܗܽܘ ܐܳܚܳܙ ܒܪܶܗ ܒܳܬܪܶܗ.
2Ki 10:36 ܘܝܰܘ̈ܡܳܬ݂ܳܐ ܕܰܐܡܠܶܟ݂ ܝܳܗܽܘ ܥܰܠ ܝܺܣܪܳܐܶܝܠ ܥܶܣܪܺܝܢ ܘܰܬ݂ܡܳܢܶܐ ܫܢܺܝ̈ܢ ܒܫܳܡܪܺܝܢ.
2Ki 11:1 ܘܰܥܬܰܠܝܳܐ ܐܶܡܶܗ ܕܶܐܚܰܙܝܳܐ. ܚܙܳܬ݂ ܕܡܺܝܬ݂ ܒܪܳܗ̇. ܘܩܳܡܰܬ݂ ܘܰܐܘܒܕܰܬ݂ ܠܟܽܠܶܗ ܙܰܪܥܳܐ ܕܡܰܠܟܽܘܬ݂ܳܐ.
2Ki 11:2 ܘܕܶܒܪܬ݂ ܝܽܘܫܒܰܥ ܒܰܪܬ݂ ܡܰܠܟܳܐ ܝܽܘܪܳܡ. ܚܳܬܶܗ ܕܶܐܚܰܙܝܳܐ. ܠܝܽܘܐܳܫ ܒܰܪ ܐܶܚܰܙܝܳܐ. ܘܰܓܢܰܒܬܶܗ ܡܶܢ ܒܰܝܢܳܬ݂ ܒܢܰܝ̈ ܡܰܠܟܳܐ ܕܡܶܬ݂ܩܰܛܠܺܝܢ. ܘܛܰܫܝܰܬܶܗ ܠܶܗ ܘܰܠܡܰܝܢܰܩܬܶܗ ܒܩܰܝܛܽܘܢܳܐ ܕܡܰܫܟܒܳܗ̇. ܘܛܰܫܝܰܬܶܗ ܡܶܢ ܩܕ݂ܳܡ ܥܬܰܠܝܳܐ. ܘܠܳܐ ܡܺܝܬ݂.
2Ki 11:3 ܘܰܗܘܳܐ ܥܰܡܳܗ̇ ܒܒܰܝܬܶܗ ܕܡܳܪܝܳܐ ܡܶܬܛܰܫܶܐ ܫܶܬ݂ ܫܢܺܝ̈ܢ. ܘܰܥܬܰܠܝܳܐ ܐܰܡܠܟܰܬ݂ ܥܰܠ ܐܰܪܥܳܐ.
2Ki 11:4 ܘܰܒܫܰܢ̱ܬܳܐ ܫܒܺܝܥܳܝܬܳܐ. ܫܰܕܰܪ ܝܽܘܝܳܕ݂ܳܥ. ܘܰܕ݂ܒܰܪ ܠܖ̈ܰܒܰܝ ܡܰܐܘ̈ܳܬ݂ܳܐ ܘܰܠܖ̈ܰܗܳܛܶܐ. ܘܠܰܛܒܰܠܳܖ̈ܶܐ. ܘܰܐܥܶܠ ܐܶܢܽܘܢ ܠܘܳܬ݂ܶܗ ܠܒܰܝܬܶܗ ܕܡܳܪܝܳܐ. ܘܰܐܩܺܝܡ ܠܗܽܘܢ ܩܝܳܡܳܐ ܘܺܝܡܳܐ ܥܰܡܗܽܘܢ ܡܰܘܡܳܬ݂ܳܐ ܒܒܰܝܬܶܗ ܕܡܳܪܝܳܐ. ܘܚܰܘܺܝ ܐܶܢܽܘܢ ܠܰܒܪܶܗ ܕܡܰܠܟܳܐ.
2Ki 11:5 ܘܦܰܩܶܕ݂ ܐܶܢܽܘܢ ܘܶܐܡܰܪ ܠܗܽܘܢ. ܗܳܢܳܐ ܦܶܬ݂ܓ݂ܳܡܳܐ ܕܬܶܥܒܕ݂ܽܘܢ. ܬܽܘܠܬ݂ܳܐ ܡܶܢܟܽܘܢ ܢܶܗܘܽܘܢ ܢܳܛܪܺܝܢ ܒܡܰܥ̈ܠܰܝ ܫܰܒܬ݂ܳܐ ܒܡܰܛܰܪܬܳܐ ܕܒܶܝܬ݂ ܡܰܠܟܳܐ.
2Ki 11:6 ܘܬ݂ܽܘܠܬ݂ܳܐ ܒܬܰܪܥܳܐ ܕܩܺܐܪܣܳܐ. ܘܬ݂ܽܘܠܬ݂ܳܐ ܒܬܰܪܥܳܐ ܕܒܶܝܬ݂ ܖ̈ܰܗܳܛܶܐ. ܘܛܰܪܘ ܡܰܛܰܪܬܳܐ ܕܒܰܝܬܳܐ ܡܶܢ ܣܽܘܪܚܳܢܳܐ.
2Ki 11:7 ܘܬܰܪܬܶܝܢ ܡܢܰܘ̈ܰܢ ܡܶܢܟܽܘܢ ܒܟܽܠ ܡܰܦܩܰܝ̈ ܫܰܒܬ݂ܳܐ. ܘܛܰܪܘ ܡܰܛܰܪܬܳܐ ܕܒܶܝܬ݂ ܡܳܪܝܳܐ ܥܰܡ ܕܒܶܝܬ݂ ܡܰܠܟܳܐ.
2Ki 11:8 ܘܶܐܬ݂ܟܽܘܪܟܽܘܗܝ ܠܡܰܠܟܳܐ ܓܰܒܪܳܐ ܘܙܰܝܢܶܗ ܒܺܐܝܕܶܗ. ܘܡܰܢ ܕܥܳܐܶܠ ܠܣܶܕܖ̈ܶܐ. ܢܡܽܘܬ݂. ܘܰܗܘܰܘ ܥܰܡ ܡܰܠܟܳܐ ܒܡܰܦܩܶܗ ܘܰܒܡܰܥܠܶܗ.
2Ki 11:9 ܘܰܥܒܰܕ݂ܘ ܖ̈ܰܒܰܝ ܡܰܐܘ̈ܳܬ݂ܳܐ ܐܰܝܟ݂ ܕܦܰܩܶܕ݂ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ. ܘܰܕ݂ܒܰܪ ܓܰܒܪܳܐ ܐ̱ܢܳܫܰܘ̈ܗܝ ܒܡܰܥ̈ܠܰܝ ܫܰܒܬ݂ܳܐ ܥܰܡ ܡܰܦܩܰܝ̈ ܫܰܒܬ݂ܳܐ. ܘܶܐܬ݂ܳܐ ܠܘܳܬ݂ ܝܽܘܝܳܕ݂ܳܥ ܟܳܗܢܳܐ.
2Ki 11:10 ܘܝܰܗܒ ܟܳܗܢܳܐ ܠܖ̈ܰܒܰܝ ܡܰܐܘ̈ܳܬ݂ܳܐ ܡܽܘܖ̈ܳܢܝܳܬ݂ܳܐ ܘܫܳܠ̈ܛܶܐ ܕܡܰܠܟܳܐ ܕܰܘܺܝܕ݂ ܕܰܒܒܰܝܬܶܗ ܕܡܳܪܝܳܐ.
2Ki 11:11 ܘܩܳܡܘ ܖ̈ܰܗܳܛܶܐ. ܓܰܒܪܳܐ ܘܙܰܝܢܶܗ ܒܺܐܝܕܶܗ. ܡܶܢ ܣܶܛܪܶܗ ܕܒܰܝܬܳܐ. ܡܶܢ ܝܰܡܺܝܢܳܐ. ܘܰܥܕܰܡܳܐ ܠܣܶܛܪܶܗ ܕܒܰܝܬܳܐ ܡܶܢ ܣܶܡܳܠܳܐ. ܘܶܐܬ݂ܟܪܶܟ݂ܘ ܥܰܠ ܡܰܕ݂ܒܚܳܐ ܘܥܰܠ ܒܶܝܬ݂ ܡܰܠܟܳܐ.
2Ki 11:12 ܘܰܐܦܶܩܘ ܠܰܒܪܶܗ ܕܡܰܠܟܳܐ. ܘܣܳܡܘ ܒܪܺܝܫܶܗ ܟܠܺܝܠܳܐ ܕܣܳܗܕܽܘܬܳܐ. ܘܰܐܡܠܟ݂ܽܘܗܝ ܘܡܰܫܚܽܘܗܝ. ܘܰܢܩܰܫܘ ܟܰܦܳܐ ܘܶܐܡܰܪܘ. ܢܺܚܶܐ ܡܰܠܟܳܐ.
2Ki 11:13 ܘܫܶܡܥܰܬ݂ ܥܬܰܠܝܳܐ ܩܳܠ ܪܰܘܒܳܐ ܕܥܰܡܳܐ. ܘܥܰܡܳܐ ܟܰܕ݂ ܚܳܕܶܝܢ. ܘܶܐܬܳܬ݂ ܠܘܳܬ݂ ܥܰܡܳܐ ܠܒܰܝܬܶܗ ܕܡܳܪܝܳܐ.
2Ki 11:14 ܘܰܚܙܳܬ݂ ܡܰܠܟܳܐ ܟܰܕ݂ ܩܳܐܶܡ ܥܰܠ ܥܰܡܽܘܕܳܐ ܐܰܝܟ݂ ܢܳܡܽܘܣܳܐ ܕܡܰܠ̈ܟܶܐ. ܘܪܰܘܖ̈ܒܳܢܶܐ ܘܩܳܖ̈ܝ݂ܰܝ݂ ܒܩܰܖ̈ܢܳܬܳܐ ܩܳܝܡܺܝܢ ܩܕ݂ܳܡ ܡܰܠܟܳܐ. ܘܟܽܠܶܗ ܥܰܡܳܐ ܕܰܐܪܥܳܐ ܚܳܕܶܝܢ ܘܩܳܪܶܝܢ ܒܩܰܖ̈ܢܳܬܳܐ. ܘܨܰܪܝܰܬ݂ ܥܬܰܠܝܳܐ ܠܒܽܘ̈ܫܶܝܗ̇. ܘܰܩܪܳܬ݂ ܡܶܪܕܳܐ. ܡܶܪܕܳܐ.
2Ki 11:15 ܘܰܦܩܰܕ݂ ܝܽܘܝܳܕ݂ܳܥ ܟܳܗܢܳܐ ܠܖ̈ܰܒܰܝ ܡܰܐܘ̈ܳܬ݂ܳܐ ܫܰܠܺܝܛܰܝ̈ ܚܰܝܠܳܐ. ܘܶܐܡܰܪ ܠܗܽܘܢ. ܐܰܦܩܽܘܗ̇ ܠܒܰܪ ܡܶܢ ܣܶܕ݂ܖ̈ܶܐ. ܘܟܽܠ ܡܰܢ ܕܥܳܐܶܠ ܒܳܬ݂ܪܳܗ̇. ܢܶܬ݂ܩܛܶܠ ܒܚܰܪܒܳܐ ܡܶܛܽܠ ܕܶܐܡܰܪ ܟܳܗܢܳܐ. ܠܳܐ ܬܶܬ݂ܩܛܶܠ ܒܒܰܝܬܶܗ ܕܡܳܪܝܳܐ.
2Ki 11:16 ܘܬܰܩܶܢ ܠܳܗ̇ ܕܽܘܟܬܳܐ. ܘܥܶܠܰܬ݂ ܒܽܐܘܪܚܳܐ ܕܡܰܥܠܳܢܳܐ ܕܖ̈ܰܟܫܳܐ ܕܡܰܠܟܳܐ. ܘܡܺܝܬܰܬ݂ ܬܰܡܳܢ.
2Ki 11:17 ܘܰܐܩܺܝܡ ܝܽܘܝܳܕ݂ܳܥ ܩܝܳܡܳܐ ܒܶܝܬ݂ ܡܳܪܝܳܐ ܠܡܰܠܟܳܐ ܘܰܠܥܰܡܳܐ. ܕܢܶܗܘܽܘܢ ܥܰܡܳܐ ܠܡܳܪܝܳܐ. ܘܒܶܝܬ݂ ܡܰܠܟܳܐ ܠܥܰܡܳܐ.
2Ki 11:18 ܘܥܰܠܘ ܟܽܠܶܗ ܥܰܡܳܐ ܕܰܐܪܥܳܐ. ܠܒܶܝܬ݂ ܒܰܥܠܳܐ. ܘܰܥܩܰܪܘ ܡܰܕ݂ܒܚܰܘ̈ܗܝ ܘܨܰܠܡܰܘ̈ܗܝ ܬܰܒܰܪܘ. ܘܰܠܡܳܬܰܢ ܟܽܘܡܪܳܐ ܕܒܰܥܠܳܐ ܩܛܰܠܘ ܩܕ݂ܳܡ ܡܰܕ݂ܒܚܳܐ. ܘܰܐܩܺܝܡ ܟܳܗܢܳܐ ܦܳܩܽܘܕ̈ܶܐ ܥܰܠ ܒܰܝܬܶܗ ܕܡܳܪܝܳܐ.
2Ki 11:19 ܘܰܕ݂ܒܰܪ ܠܖ̈ܰܒܰܝ ܡܰܐܘ̈ܳܬ݂ܳܐ ܘܰܠܖ̈ܰܗܳܛܶܐ ܘܠܰܛܒܰܠܳܖ̈ܶܐ. ܘܰܠܟܽܠܶܗ ܥܰܡܳܐ ܕܰܐܪܥܳܐ. ܘܰܐܚܬ݂ܽܘܗܝ ܠܡܰܠܟܳܐ ܡܶܢ ܒܰܝܬܶܗ ܕܡܳܪܝܳܐ. ܘܥܰܠ ܒܽܐܘܪܚܳܐ ܕܬܰܪܥܳܐ ܕܖ̈ܰܗܳܛܶܐ ܕܒܶܝܬ݂ ܡܰܠܟܳܐ. ܘܺܝܬ݂ܶܒ ܥܰܠ ܟܽܘܪܣܝܳܐ ܕܡܰܠ̈ܟܶܐ.
2Ki 11:20 ܘܰܚܕ݂ܺܝ ܟܽܠܶܗ ܥܰܡܳܐ ܕܰܐܪܥܳܐ. ܘܰܩܪܺܝܬ݂ܳܐ ܫܶܠܝܰܬ݂. ܘܠܰܥܬܰܠܝܳܐ ܩܛܰܠܘ ܒܚܰܪܒܳܐ ܒܒܶܝܬ݂ ܡܰܠܟܳܐ.
2Ki 11:21 ܒܰܪ ܫܒܰܥ ܫܢܺܝ̈ܢ ܗܘܳܐ ܝܽܘܐܳܫ ܟܰܕ݂ ܐܰܡܠܶܟ݂.
2Ki 12:1 ܒܰܫܢܰܬ݂ ܫܒܰܥ ܠܝܳܗܽܘ ܐܰܡܠܶܟ݂ ܝܽܘܐܳܫ. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܨܰܘܒܳܐ ܡܶܢ ܒܺܪ ܫܒܰܥ.
2Ki 12:2 ܘܰܥܒܰܕ݂ ܝܽܘܐܳܫ ܕܫܰܦܺܝܪ ܩܕ݂ܳܡ ܡܳܪܝܳܐ ܟܽܠ ܝܰܘܡܰܘ̈ܗܝ ܕܡܰܠܶܦ ܗܘܳܐ ܠܶܗ ܝܽܘܝܳܕ݂ܳܥ ܟܳܗܢܳܐ.
2Ki 12:3 ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ ܘܡܰܥܛܪܺܝܢ ܥܰܠ ܥܠܰܘ̈ܳܬ݂ܳܐ.
2Ki 12:4 ܘܶܐܡܰܪ ܝܽܘܐܳܫ ܠܟܳܗ̈ܢܶܐ. ܟܽܠ ܟܶܣܦܳܐ ܕܩܽܘܕܫܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܕܝܳܗܶܒ ܓܰܒܪܳܐ ܠܦܽܘܪܩܳܢܳܐ ܕܢܰܦܫܶܗ. ܟܽܠ ܟܶܣܦܳܐ ܕܡܶܬ݂ܪܰܥܶܐ ܓܰܒܪܳܐ ܒܠܶܒܶܗ ܕܢܰܥܶܠ ܠܒܰܝܬܶܗ ܕܡܳܪܝܳܐ.
2Ki 12:5 ܢܶܣܒܽܘܢ ܠܗܽܘܢ ܟܳܗ̈ܢܶܐ ܓܰܒܪܳܐ ܡܶܢ ܡܰܢ ܕܡܶܬ݂ܪܰܥܶܐ. ܘܗܶܢܽܘܢ ܢܶܗܘܽܘܢ ܡܰܦܩܺܝܢ ܥܰܠ ܒܕ݂ܳܩܳܐ ܕܒܰܝܬܳܐ. ܕܡܶܫܬܟܰܚ ܒܶܗ ܒܕ݂ܳܩܳܐ.
2Ki 12:6 ܘܒܰܫܢܰܬ݂ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ ܠܡܰܠܟܳܐ ܝܽܘܐܳܫ. ܠܳܐ ܒܕܰܩܘ ܟܳܗ̈ܢܶܐ ܒܕ݂ܳܩܳܐ ܕܒܰܝܬܳܐ.
2Ki 12:7 ܘܰܩܪܳܐ ܡܰܠܟܳܐ ܝܽܘܐܳܫ ܠܝܽܘܝܳܕ݂ܳܥ ܟܳܗܢܳܐ. ܘܰܠܟܳܗ̈ܢܶܐ. ܘܶܐܡܰܪ ܠܗܽܘܢ. ܡܶܛܽܠ ܡܳܢܳܐ ܠܳܐ ܒܳܕ݂ܩܺܝܢ ܐܢ̱ܬܽܘܢ ܒܕ݂ܳܩܳܐ ܕܒܰܝܬܳܐ. ܗܳܫܳܐ ܠܳܐ ܬܶܣܒܽܘܢ ܟܶܣܦܳܐ ܡܶܢ ܐܰܝܠܶܝܢ ܕܝܳܗܒܺܝܢ ܠܟܽܘܢ ܠܰܒܕ݂ܳܩܳܐ ܕܒܰܝܬܳܐ ܗܒܽܘܗܝ.
2Ki 12:8 ܘܶܐܬܛܦܺܝܣܘ ܟܳܗ̈ܢܶܐ ܕܠܳܐ ܢܶܣܒܽܘܢ ܟܶܣܦܳܐ ܡܶܢ ܥܰܡܳܐ. ܘܠܳܐ ܢܶܒܕܩܽܘܢ ܒܕ݂ܳܩܳܐ ܕܒܰܝܬܳܐ.
2Ki 12:9 ܘܰܢܣܰܒ ܝܽܘܝܳܕ݂ܳܥ ܟܳܗܢܳܐ ܐܳܪܽܘܢܳܐ ܚܰܕ݂. ܘܰܢܩܰܒ ܢܶܩܒܳܐ ܒܬܰܪܥܶܗ. ܘܣܳܡܶܗ ܥܰܠ ܓܶܢ̱ܒ ܡܰܕ݂ܒܚܳܐ ܡܶܢ ܝܰܡܺܝܢܳܐ. ܐܰܝܟܳܐ ܕܥܳܐܶܠ ܓܰܒܪܳܐ ܠܒܰܝܬܶܗ ܕܡܳܪܝܳܐ. ܘܪܳܡܶܝܢ ܬܰܡܳܢ ܟܳܗ̈ܢܶܐ ܢܳܛܖ̈ܰܝ ܬܰܖ̈ܥܶܐ. ܟܽܠܶܗ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ.
2Ki 12:10 ܘܟܰܕ݂ ܚܙܰܘ ܕܰܣܓܺܝ ܠܶܗ ܟܶܣܦܳܐ ܒܳܐܪܽܘܢܳܐ. ܣܠܶܩ ܣܳܦܪܳܐ ܕܡܰܠܟܳܐ ܘܟܳܗܢܳܐ ܪܰܒܳܐ. ܘܰܣܠܶܩܘ. ܘܰܡܢܰܘ. ܘܨܰܪܘ ܟܶܣܦܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ.
2Ki 12:11 ܘܝܰܗܒܽܘܗܝ ܠܟܶܣܦܳܐ ܟܰܕ݂ ܨܪܺܝܪ ܠܥܳܒܕ݂ܰܝ̈ ܥܒܳܕ݂ܳܐ ܕܰܡܫܰܠܛܺܝܢ ܒܒܰܝܬܶܗ ܕܡܳܪܝܳܐ. ܘܝܰܗܒܽܘܗܝ ܠܢܰܓܳܖ̈ܶܐ ܘܠܰܐܖ̈ܓܽܘܒܠܶܐ. ܕܥܳܒܕܺܝܢ ܒܒܰܝܬܶܗ ܕܡܳܪܝܳܐ.
2Ki 12:12 ܘܠܰܐܖ̈ܕܺܟܠܶܐ ܘܰܠܦܳܣܠܰܝ̈ ܟܺܐܦ̈ܶܐ. ܠܡܶܙܒܰܢ ܩܰܝ̈ܣܶܐ. ܘܟܺܐܦ̈ܶܐ ܦܣܺܝ̈ܠܳܬ݂ܳܐ. ܠܡܶܒܕܰܩ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ. ܘܰܠܟܽܠ ܡܶܕܶܡ ܕܢܳܦܶܩ ܥܰܠ ܒܰܝܬܳܐ ܠܰܡܫܰܪܳܪܽܘܬܶܗ.
2Ki 12:13 ܘܠܳܐ ܐܶܬ݂ܥܒܶܕ݂ ܒܒܰܝܬܶܗ ܕܡܳܪܝܳܐ. ܠܳܐ ܠܰܩܢ̈ܶܐ ܕܟܶܣܦܳܐ. ܘܠܳܐ ܫܳܚ̈ܠܶܐ. ܘܠܳܐ ܩܰܛܖ̈ܽܘܩܶܐ. ܘܠܳܐ ܩܰܖ̈ܢܳܬܳܐ. ܘܠܳܐ ܟܽܠ ܡܳܐܢ ܕܕܰܗܒܳܐ ܘܡܳܐܢ̈ܶܐ ܕܟܶܣܦܳܐ. ܡܶܢ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ.
2Ki 12:14 ܐܶܠܳܐ ܠܥܳܒܕ݂ܰܝ̈ ܥܒܳܕ݂ܳܐ ܝܰܗܒܽܘܗܝ ܘܒܳܕ݂ܩܺܝܢ ܒܶܗ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ.
2Ki 12:15 ܘܠܳܐ ܚܳܫܒܺܝܢ ܥܰܡ ܓܰܒܖ̈ܶܐ ܕܝܳܗܒܺܝܢ ܠܗܽܘܢ ܟܶܣܦܳܐ ܕܢܶܬܠܽܘܢ ܠܥܳܒܕ݂ܰܝ̈ ܥܒܳܕ݂ܳܐ. ܡܶܛܽܠ ܕܰܒܗܰܝܡܳܢܽܘܬ݂ܳܐ ܝܳܗܒܺܝܢ ܟܶܣܦܳܐ ܕܰܒܕ݂ܳܩܳܐ.
2Ki 12:16 ܘܟܶܣܦܳܐ ܕܩܽܘܪܒܳܢܳܐ ܘܟܶܣܦܳܐ ܕܰܚܠܳܦ ܚܛܳܗ̈ܶܐ. ܠܳܐ ܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܠܳܐ ܠܟܳܗ̈ܢܶܐ ܗܳܘܶܐ.
2Ki 12:17 ܗܳܝܕܶܝܢ ܣܠܶܩ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܬ݂ܟܰܬܰܫ ܥܰܡ ܓܳܬ݂ ܘܟܰܒܫܳܗ̇. ܘܣܳܡ ܚܙܳܐܶܝܠ ܐܰܦܰܘ̈ܗܝ ܠܡܶܣܰܩ ܥܰܠ ܐܽܘܪܺܫܠܶܡ.
2Ki 12:18 ܘܰܢܣܰܒ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܟܽܠܗܽܘܢ ܩܽܘܕ̈ܫܶܐ ܕܩܰܕܶܫ ܝܽܘܫܳܦܳܛ. ܘܝܽܘܪܳܡ. ܘܶܐܚܰܙܝܳܐ. ܐܰܒܳܗܰܘ̈ܗܝ ܡܰܠ̈ܟܶܐ ܕܺܝܗܽܘܕ݂ܳܐ. ܘܩܽܘܕ݂ܫܰܘ̈ܗܝ. ܘܟܽܠܶܗ ܕܰܗܒܳܐ ܕܶܐܫܬܟܰܚ ܒܒܶܝܬ݂ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܡܰܠܟܳܐ. ܘܫܰܕܰܪ ܠܰܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܬ݂ܥܰܠܺܝ ܡܶܢ ܐܽܘܪܺܫܠܶܡ.
2Ki 12:19 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܐܳܫ ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 12:20 ܘܩܳܡܘ ܥܰܒܕܰܘ̈ܗܝ ܕܝܽܘܐܳܫ. ܘܰܡܪܰܕ݂ܘ ܡܶܪܕܳܐ. ܘܩܰܛܠܽܘܗܝ ܠܝܽܘܐܳܫ ܒܶܝܬ݂ ܡܰܠܽܘ ܟܰܕ݂ ܢܳܚܶܬ݂ ܠܰܣܠܰܥ.
2Ki 12:21 ܝܽܘܙܳܒܳܪ ܒܰܪ ܫܶܡܥܰܬ݂. ܘܝܽܘܙܳܒܳܪ ܒܰܪ ܫܳܡܺܝܪ ܥܰܒܕܰܘ̈ܗܝ ܡܚܰܐܗܝ ܘܡܺܝܬ݂. ܘܩܰܒܪܽܘܗܝ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܐܰܡܽܘܨܺܝܳܐ ܒܪܶܗ ܒܳܬܪܶܗ.
2Ki 13:1 ܒܰܫܢܰܬ݂ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ ܠܝܽܘܐܳܫ ܒܰܪ ܐܶܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܳܗܽܘܐܳܚܳܙ ܒܰܪ ܝܳܗܽܘ ܥܰܠ ܝܺܣܪܳܐܶܝܠ ܒܫܳܡܪܺܝܢ ܫܒܰܥܶܣܖ̈ܶܐ ܫܢܺܝ̈ܢ.
2Ki 13:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܳܬܰܪ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܠܳܐ ܣܛܳܐ ܡܶܢܗܽܘܢ.
2Ki 13:3 ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܒܺܐܝܕ݂ܳܐ ܕܒܰܪ ܗܳܕܳܕ ܒܰܪ ܚܙܳܐܶܝܠ ܟܽܠܗܽܘܢ ܝܰܘ̈ܡܳܬ݂ܳܐ.
2Ki 13:4 ܘܨܰܠܺܝ ܝܳܗܽܘܐܳܚܳܙ ܩܕ݂ܳܡ ܡܳܪܝܳܐ. ܘܫܰܡܥܶܗ ܡܳܪܝܳܐ. ܡܶܛܽܠ ܕܰܚܙܳܐ ܐܽܘܠܨܳܢܶܗ ܕܺܝܣܪܳܐܶܝܠ. ܕܶܐܠܰܨ ܐܶܢܽܘܢ ܡܰܠܟܳܐ ܕܰܐܕܽܘܡ.
2Ki 13:5 ܘܝܰܗܒ ܡܳܪܝܳܐ ܠܺܝܣܪܳܐܶܝܠ ܦܳܪܽܘܩܳܐ. ܘܰܢܦܰܩܘ ܡܶܢ ܬܚܶܝܬ݂ ܐܺܝܕ݂ܳܐ ܕܰܐܕܽܘܡ. ܘܺܝܬ݂ܶܒܘ ܒܢܰܝ̈ ܝܺܣܪܳܐܶܝܠ ܒܫܶܠܝܳܐ ܒܡܰܫܟܢܰܝ̈ܗܽܘܢ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܡܢܰܬ݂ܡܳܠܝ.
2Ki 13:6 ܒܪܰܡ ܕܶܝܢ ܠܳܐ ܥܒܰܪܘ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܰܒܗܽܘܢ ܗܰܠܶܟ݂ܘ ܘܳܐܦ ܕܶܚܠܬ݂ܳܐ ܩܳܝܡܳܐ ܗܘܳܬ݂ ܒܫܳܡܪܺܝܢ.
2Ki 13:7 ܘܠܳܐ ܐܶܫܬܒܶܩ ܗܘܳܐ ܠܶܗ ܠܝܳܗܽܘܐܳܚܳܙ ܥܰܡܳܐ. ܐܶܠܳܐ ܐܶܢ ܚܰܡܫܺܝܢ ܦܰܖ̈ܳܫܺܝܢ. ܘܰܥܣܰܪ ܡܰܖ̈ܟܒܳܢ. ܘܥܶܣܪܳܐ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ. ܡܶܛܽܠ ܕܰܐܘܒܶܕ݂ ܐܶܢܽܘܢ ܡܰܠܟܳܐ ܕܰܐܕܽܘܡ. ܘܰܥܒܰܕ݂ ܐܶܢܽܘܢ ܐܰܝܟ݂ ܥܰܦܪܳܐ ܠܰܡܕ݂ܳܫ.
2Ki 13:8 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܚܳܙ. ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 13:9 ܘܰܫܟܶܒ ܝܳܗܽܘܐܳܚܳܙ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ ܘܰܐܡܠܶܟ݂ ܝܳܗܽܘܐܳܫ ܒܪܶܗ ܒܳܬܪܶܗ.
2Ki 13:10 ܒܰܫܢܰܬ݂ ܬܠܳܬܺܝܢ ܘܰܫܒܰܥ ܫܢܺܝ̈ܢ ܠܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܠܳܬܰܥܶܣܖ̈ܶܐ ܫܢܺܝ̈ܢ.
2Ki 13:11 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ. ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܐܶܠܳܐ ܒܗܽܘܢ ܗܰܠܶܟ݂.
2Ki 13:12 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܫ ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܥܰܡ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 13:13 ܘܰܫܟܶܒ ܝܳܗܽܘܐܳܫ ܥܰܡ ܐܰܒܳܗܰܘ̈ܗܝ. ܘܝܽܘܪܰܒܥܰܡ ܒܪܶܗ ܝܺܬܶܒ ܥܰܠ ܟܽܘܪܣܝܶܗ ܘܶܐܬ݂ܩܒܰܪ ܝܳܗܽܘܐܳܫ ܒܫܳܡܪܺܝܢ ܥܰܡ ܡܰܠ̈ܟܶܐ ܝܺܣܪܳܐܶܝܠ.
2Ki 13:14 ܘܶܐܠܺܝܫܰܥ ܐܶܬ݂ܟܪܰܗ ܟܽܘܪܗܳܢܳܐ ܕܡܳܐܶܬ݂ ܒܶܗ. ܘܰܢܚܶܬ݂ ܠܘܳܬ݂ܶܗ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܘܰܒ̣ܟܳܐ ܥܰܠ ܐܰܦܰܘ̈ܗܝ ܘܶܐܡܰܪ. ܐܳܒܝ. ܐܳܒܝ. ܡܰܖ̈ܟܒܳܬܶܗ ܕܺܝܣܪܳܐܶܝܠ ܘܦܰܖ̈ܳܫܰܘܗܝ.
2Ki 13:15 ܘܶܐܡܰܪ ܠܶܗ ܐܶܠܺܝܫܰܥ. ܣܰܒ ܩܶܫܬܳܐ ܘܓܶܐܖ̈ܶܐ. ܘܰܢܣܰܒ ܩܶܫܬܳܐ ܘܓܶܐܖ̈ܶܐ.
2Ki 13:16 ܘܶܐܡܰܪ ܠܡܰܠܟܳܐ ܕܺܝܣܪܳܐܶܝܠ. ܐܰܪܟܶܒ ܐܺܝܕ݂ܳܟ݂ ܥܰܠ ܩܶܫܬܳܐ. ܘܰܐܪܟܶܒ ܐܺܝܕ݂ܶܗ. ܘܣܳܡ ܐܶܠܺܝܫܰܥ ܐܺܝܕܰܘ̈ܗܝ ܥܰܠ ܐܺܝܕܰܘ̈ܗܝ ܕܡܰܠܟܳܐ.
2Ki 13:17 ܘܶܐܡܰܪ. ܦܬܰܚ ܟܰܘܬ݂ܳܐ ܠܡܰܕܢܚܳܐ ܘܰܦܬܰܚ. ܘܶܐܡܰܪ ܠܶܗ ܐܶܠܺܝܫܰܥ. ܫܕ݂ܺܝ. ܘܰܫܕ݂ܳܐ ܓܶܐܪܳܐ ܘܶܐܡܰܪ. ܓܶܐܪܳܐ ܕܦܽܘܪܩܳܢܳܐ ܠܡܳܪܝܳܐ. ܘܓܶܐܪܳܐ ܕܦܽܘܪܩܳܢܳܐ ܒܰܐܕܽܘܡ. ܘܬܶܡܚܶܐ ܠܰܐܕܽܘܡܝ̈ܶܐ ܒܳܐܦܳܩ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.
2Ki 13:18 ܘܶܐܡܰܪ ܠܶܗ. ܣܰܒ ܓܶܐܪܳܐ. ܘܰܢܣܰܒ. ܘܶܐܡܰܪ. ܡܚܳܝ ܒܰܐܪܥܳܐ. ܘܰܡܚܳܐ ܬܠܳܬ݂ ܙܰܒܢܺܝ̈ܢ. ܘܩܳܡ.
2Ki 13:19 ܘܰܪܓܶܙ ܥܠܰܘܗܝ ܢܒܺܝܶܗ ܕܰܐ‌ܠܳܗܳܐ. ܘܶܐܡܰܪ. ܠܡܶܡܚܳܐ ܚܰܡܶܫ ܐܰܘ ܫܶܬ݂ ܙܰܒܢܺܝ̈ܢ. ܘܗܳܝܕܶܝܢ ܬܶܡܚܶܐ ܠܰܐܕܽܘܡܳܝ̈ܶܐ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ. ܡܶܢ ܗܳܫܳܐ ܬܠܳܬ݂ ܙܰܒܢܺܝ̈ܢ ܬܶܡܚܶܐ ܠܰܐܕܽܘܡ.
2Ki 13:20 ܘܡܺܝܬ݂ ܐܶܠܺܝܫܰܥ ܘܩܰܒܪܽܘܗܝ. ܘܓܰܝܳܣ̈ܶܐ ܕܡܽܘܐܳܒ ܐܶܬ݂ܰܘ ܥܰܠ ܐܰܪܥܳܐ ܒܳܗ̇ ܒܫܰܢ̱ܬܳܐ ܗܳܝ.
2Ki 13:21 ܘܟܰܕ݂ ܗܶܢܽܘܢ ܩܳܒܪܺܝܢ ܓܰܒܪܳܐ. ܚܙܰܘ ܓܰܝ̈ܣ̈ܶܐ. ܘܰܐܪܡܝܽܘܗܝ ܠܓܰܒܪܳܐ ܒܩܰܒܪܶܗ ܕܶܐܠܺܝܫܰܥ. ܘܶܐܙܰܠ ܓܰܒܪܳܐ ܘܰܩܪܶܒ ܠܓܰܖ̈ܡܰܘܗܝ ܕܶܐܠܺܝܫܰܥ. ܘܰܚܝܳܐ ܘܩܳܡ ܥܰܠ ܖ̈ܶܓܠܰܘܗܝ. ܫܠܶܡ ܕܶܐܠܺܝܫܰܥ.
2Ki 13:22 ܘܰܚܙܳܐܝܠ ܡܰܠܟܳܐ ܕܰܐܕܽܘܡ ܐܶܠܰܨ ܠܺܝܣܪܳܐܶܝܠ. ܟܽܠܗܽܘܢ ܝܰܘܡܰܘ̈ܗܝ ܕܝܳܗܽܘܐܳܚܳܙ.
2Ki 13:23 ܘܚܰܢ ܐܶܢܽܘܢ ܡܳܪܝܳܐ. ܘܪܰܚܶܡ ܥܠܰܝܗܽܘܢ. ܘܶܐܬ݂ܦܢܺܝ ܥܠܰܝܗܽܘܢ. ܡܶܛܽܠ ܩܝܳܡܶܗ ܕܥܰܡ ܐܰܒܪܳܗܳܡ. ܘܥܰܡ ܐܺܝܣܚܳܩ. ܘܥܰܡ ܝܰܥܩܽܘܒ. ܘܠܳܐ ܨܒܳܐ ܡܳܪܝܳܐ ܕܰܢܚܰܒܶܠ ܐܶܢܽܘܢ. ܘܠܳܐ ܫ̣ܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ ܥܕܰܡܳܐ ܠܗܳܝܕܶܝܢ.
2Ki 13:24 ܘܡܺܝܬ݂ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܰܐܡܠܶܟ݂ ܒܰܪ ܗܳܕܳܕ ܒܪܶܗ ܒܳܬܪܶܗ.
2Ki 13:25 ܘܰܗܦܰܟ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ. ܘܰܢܣܰܒ ܩܽܘܖ̈ܝܳܐ ܡܶܢ ܒܰܪ ܗܳܕܳܕ ܒܰܪ ܚܙܳܐܶܝܠ. ܕܰܢܣܰܒ ܡܶܢ ܝܳܗܽܘܐܳܚܳܙ ܐܰܒܽܘܗܝ ܒܰܩܪܳܒܳܐ. ܬܠܳܬ݂ ܫܢܺܝ̈ܢ ܡܚܳܝܗܝ ܝܳܗܽܘܐܳܫ. ܘܰܐܗܦܶܟ݂ ܐܶܢܶܝܢ ܩܽܘܖ̈ܝܳܐ ܠܺܝܣܪܳܐܶܝܠ.
2Ki 14:1 ܒܰܫܢܰܬ݂ ܬܰܪܬܶܝܢ ܠܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ.
2Ki 14:2 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ. ܝܳܗܽܘܥܰܕܳܢ ܡܶܢ ܐܽܘܪܺܫܠܶܡ.
2Ki 14:3 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ. ܐܰܝܟ݂ ܕܰܥܒܰܕ݂ ܝܽܘܐܳܫ ܐܰܒܽܘܗܝ ܥܒܰܕ݂.
2Ki 14:4 ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ ܘܡܰܥܛܪܺܝܢ ܥܰܠ ܥܠܰܘ̈ܳܬ݂ܳܐ.
2Ki 14:5 ܘܟܰܕ݂ ܐܶܬ݂ܚܰܝܠܰܬ݂ ܡܰܠܟܽܘܬ݂ܳܐ ܒܺܐܝܕܶܗ. ܩܰܛܶܠ ܠܥܰܒܕܰܘ̈ܗܝ ܕܰܩܛܰܠܘ ܠܝܽܘܐܳܫ ܡܰܠܟܳܐ ܐܰܒܽܘܗܝ.
2Ki 14:6 ܘܠܰܒܢܰܝ̈ ܩܳܛܽܘ̈ܠܶܐ ܠܳܐ ܩܰܛܶܠ. ܐܰܝܟ݂ ܕܰܟ݂ܬܺܝܒ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܕܦܰܩܶܕ݂ ܡܳܪܝܳܐ ܘܶܐܡܰܪ. ܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܳܐ. ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗܰܝ̈ܗܽܘܢ. ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂.
2Ki 14:7 ܘܗܽܘ ܚܪܰܒ ܠܰܐܕܽܘܡ ܒܓܰܡܠܰܚ ܥܶܣܪܺܝܢ ܐܰܠܦܺܝ̈ܢ. ܘܰܚܪܰܒ ܠܰܣܠܰܥ ܒܰܩܪܳܒܳܐ. ܘܰܩܪܳܐ ܫܡܳܗ̇ ܢܰܩܬ݂ܳܐܶܝܠ ܥܕܰܡܳܐ ܠܝܰܘܡܳܢܳܐ.
2Ki 14:8 ܗܳܝܕܶܝܢ ܫܰܕܰܪ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ ܐܺܝܙܓܰܕ̈ܶܐ. ܠܘܳܬ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ. ܬܳܐ ܢܰܩܒܶܠ ܐܰܦ̈ܶܐ ܚܰܕ݂ ܕܚܰܕ݂.
2Ki 14:9 ܘܰܫܠܰܚ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ. ܚܽܘܚܳܐ ܕܰܒܠܶܒܢܳܢ ܫܠܰܚ ܠܰܐܪܙܳܐ ܕܰܒܠܶܒܢܳܢ. ܗܰܒ ܒܰܪܬܳܟ݂ ܠܒܶܪܝ ܐܰܢ̱ܬܬ݂ܳܐ. ܘܥܶܒܪܰܬ݂ ܚܰܝܽܘܬ݂ܳܐ ܕܰܒܠܶܒܢܳܢ. ܘܕܳܫܬܶܗ ܠܚܽܘܚܳܐ.
2Ki 14:10 ܡܶܚܪܰܒ ܚܪܰܒܬ ܠܰܐܕܽܘܡ. ܘܰܐܪܺܝܡܳܟ݂ ܠܶܒܳܟ݂. ܐܶܬ݂ܝܰܩܪ ܘܬܶܒ ܒܒܰܝܬܳܟ݂. ܘܠܳܐ ܬܶܬ݂ܓܰܪܶܐ ܠܒܺܝܫܬܳܐ. ܘܬܶܦܶܠ ܐܰܢ̱ܬ ܘܺܝܗܽܘܕܳܐ ܥܰܡܳܟ݂.
2Ki 14:11 ܘܠܳܐ ܫܰܡܥܶܗ ܐܰܡܽܘܨܺܝܳܐ. ܘܰܣܠܶܩ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܩܒܶܠܘ ܐܰܦ̈ܶܐ ܕܰܚܕ݂ܳܕ̈ܶܐ ܒܒܶܝܬ݂ ܫܡܶܫ ܕܺܝܗܽܘܕ݂ܳܐ. ܗܽܘ ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ.
2Ki 14:12 ܘܶܐܬܬܒܰܪ ܝܺܗܽܘܕܳܐ ܡܶܢ ܩܕ݂ܳܡ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ ܠܡܰܫܟܢܶܗ.
2Ki 14:13 ܘܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܚܕܶܗ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܒܒܶܝܬ݂ ܫܡܶܫ. ܘܥ̣ܰܠ ܠܽܐܘܪܺܫܠܶܡ ܘܰܬ݂ܪܰܥ ܒܫܽܘܪܳܐ ܕܽܐܘܪܺܫܠܶܡ ܡܶܢ ܬܰܪܥܳܐ ܕܰܐܦܪܶܝܡ ܘܰܥܕܰܡܳܐ ܠܬܰܪܥܳܐ ܕܙܳܘܺܝܬ݂ܳܐ. ܐܰܪܒܰܥܡܳܐܐ ܐܰܡܺܝ̈ܢ.
2Ki 14:14 ܘܰܢܣܰܒ ܟܽܠܶܗ ܕܰܗܒܳܐ ܘܟܶܣܦܳܐ. ܘܟܽܠܗܽܘܢ ܡܳܐܢ̈ܶܐ ܕܶܐܫܬܟܰܚܘ ܒܒܰܝܬܶܗ ܕܡܳܪܝܳܐ ܘܰܒܒܶܝܬ݂ ܓܰܙܳܐ ܕܡܰܠܟܳܐ. ܘܰܒܢܰܝ̈ ܥܪܽܘܒܳܐ. ܘܰܗܦܰܟ݂ ܠܫܳܡܪܺܝܢ.
2Ki 14:15 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܫ ܘܟܽܠܡܶܕܶܡ ܕܰܥܒܰܕ݂ ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܥܰܡ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 14:16 ܘܰܫܟܶܒ ܝܳܗܽܘܐܳܫ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ ܥܰܡ ܡܰܠ̈ܟܶܐ ܕܺܝܣܪܳܐܶܝܠ. ܘܰܐܡܠܶܟ݂ ܝܽܘܪܰܒܥܰܡ ܒܪܶܗ ܒܳܬܪܶܗ.
2Ki 14:17 ܘܰܚܝܳܐ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܡܶܢ ܒܳܬܰܪ ܕܡܺܝܬ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܚܰܡܫܰܥܶܣܖ̈ܶܐ ܫܢܺܝ̈ܢ.
2Ki 14:18 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܡܽܘܨܺܝܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 14:19 ܘܰܡܪܰܕ݂ܘ ܥܠܰܘܗܝ ܡܶܪܕܳܐ ܒܽܐܘܪܺܫܠܶܡ. ܘܰܥܪܰܩ ܠܶܗ ܠܰܠܟܺܝܫ ܘܫܰܕܰܪܘ ܒܳܬܪܶܗ ܠܰܠܟܺܝܫ. ܘܩܰܛܠܽܘܗܝ ܬܰܡܳܢ.
2Ki 14:20 ܘܫܰܩܠܽܘܗܝ ܘܶܐܬ݂ܰܘ ܥܰܠ ܖ̈ܰܟܫܳܐ. ܘܶܐܬ݂ܩܒܰܪ ܒܽܐܘܪܺܫܠܶܡ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂.
2Ki 14:21 ܘܰܕ݂ܒܰܪܘ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܠܥܽܘܙܺܝܳܐ. ܘܗܽܘ ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ. ܘܰܐܡ̣ܠܟ݂ܽܘܗܝ ܚܠܳܦ ܐܰܡܽܘܨܺܝܳܐ ܐܰܒܽܘܗܝ.
2Ki 14:22 ܘܗܽܘ ܒܢܳܐ ܠܰܐܝܠܰܬ݂. ܘܰܐܘܬܒܳܗ̇ ܠܺܝܗܽܘܕ݂ܳܐ. ܡܶܢ ܒܳܬܰܪ ܕܰܫܟܶܒ ܡܰܠܟܳܐ ܥܰܡ ܐܰܒܳܗܰܘ̈ܗܝ.
2Ki 14:23 ܒܰܫܢܰܬ݂ ܚܰܡܫܰܥܶܣܖ̈ܶܐ ܠܰܐܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܽܘܪܰܒܥܰܡ ܒܰܪ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܒܫܳܡܪܺܝܢ ܐܰܪܒܥܺܝܢ ܘܰܚܕ݂ܳܐ ܫܢܺܝ̈ܢ.
2Ki 14:24 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܰܒܗܽܘܢ ܗܰܠܶܟ݂.
2Ki 14:25 ܘܗܽܘ ܐܰܗܦܶܟ݂ ܬܚܽܘܡܳܐ ܠܺܝܣܪܳܐܶܝܠ. ܡܶܢ ܡܰܥܠܳܢܳܐ ܕܰܚܡܳܬ݂. ܘܰܥܕܰܡܳܐ ܠܝܰܡܳܐ ܕܥܰܪܳܒܳܐ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܝܰܘܢܳܢ ܒܰܪ ܡܰܬܰܝ ܢܒܺܝܳܐ ܕܡܶܢ ܓܰܕ݂ ܚܦܰܪ.
2Ki 14:26 ܡܶܛܽܠ ܕܰܚܙܳܐ ܡܳܪܝܳܐ ܫܽܘܥܒܳܕ݂ܶܗ ܕܺܝܣܪܳܐܶܝܠ ܕܡܰܪܺܝܪ ܛܳܒ. ܘܠܰܝܬ ܕܳܐܣܰܪ. ܘܠܳܐ ܕܫܳܪܶܐ. ܘܳܐܦܠܳܐ ܕܰܡܥܰܕܰܪ ܠܺܝܣܪܳܐܶܝܠ.
2Ki 14:27 ܘܠܳܐ ܐܶܡܰܪ ܡܳܪܝܳܐ ܠܡܶܥܛܳܐ ܫܡܶܗ ܕܺܝܣܪܳܐܶܝܠ ܡܶܢ ܬܚܶܝܬ݂ ܫܡܰܝܳܐ. ܘܰܦܪܰܩ ܐܶܢܽܘܢ ܒܺܐܝܕܶܗ ܕܝܽܘܪܰܒܥܰܡ ܒܰܪ ܝܳܗܽܘܐܳܫ ܒܰܪ ܝܳܗܽܘܐܳܚܳܙ.
2Ki 14:28 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܰܒܥܰܡ ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܘܰܐܗܦܶܟ݂ ܕܰܪܡܣܽܘܩ ܘܰܚܡܳܬ݂ ܠܺܝܣܪܳܐܶܝܠ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 14:29 ܘܰܫܟܶܒ ܝܽܘܪܰܒܥܰܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܥܰܡ ܡܰܠ̈ܟܶܐ ܕܺܝܣܪܳܐܶܝܠ ܘܰܐܡܠܶܟ݂ ܙܟܰܪܝܳܐ ܒܪܶܗ ܒܳܬܪܶܗ.
2Ki 15:1 ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܥܽܘܙܺܝܳܐ ܒܰܪ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ.
2Ki 15:2 ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ ܟܰܕ݂ ܐܰܡܠܶܟ݂. ܘܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܝܶܟܰܢܝܳܐ ܡܶܢ ܐܽܘܪܺܫܠܶܡ.
2Ki 15:3 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܐܰܡܽܘܨܺܝܳܐ ܐܰܒܽܘܗܝ.
2Ki 15:4 ܒܪܰܡ ܕܶܝܢ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ. ܘܣܳܝܡܺܝܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ.
2Ki 15:5 ܘܰܡܚܳܝܗܝ ܡܳܪܝܳܐ ܠܡܰܠܟܳܐ. ܘܰܗܘܳܐ ܓܰܪܒܳܐ ܥܕܰܡܳܐ ܠܝܰܘܡܳܐ ܕܡܺܝܬ݂. ܘܺܝܬ݂ܶܒ ܒܒܰܝܬܳܐ ܡܰܛܫܝܳܐܺܝܬ݂. ܘܝܽܘܬ݂ܳܡ ܒܰܪ ܡܰܠܟܳܐ ܪܰܒܒܰܝܬܳܐ ܕܳܐܶܢ ܗܘܳܐ ܠܥܰܡܳܐ ܕܰܐܪܥܳܐ.
2Ki 15:6 ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܽܘܙܺܝܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 15:7 ܘܰܫܟܶܒ ܥܽܘܙܺܝܳܐ ܥܰܡ ܐܰܒܳܗܰܘ̈ܗܝ. ܘܩܰܒܪܽܘܗܝ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܝܽܘܬ݂ܳܡ ܒܪܶܗ ܒܳܬܪܶܗ.
2Ki 15:8 ܒܰܫܢܰܬ݂ ܬܠܳܬܺܝܢ ܘܰܬ݂ܡܳܢܶܐ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܙܟܰܪܝܳܐ ܒܰܪ ܝܽܘܪܰܒܥܰܡ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܫܬܳܐ ܝܰܖ̈ܚܺܝܢ.
2Ki 15:9 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܐܰܒܽܘܗܝ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ. ܕܰܐܚܛܺܝ ܠܺܝܣܪܳܐܶܝܠ.
2Ki 15:10 ܘܰܡܪܰܕ ܥܠܰܘܗܝ ܫܳܠܽܘܡ ܒܰܪ ܝܳܒܺܝܫ. ܘܰܡܚܳܝܗܝ ܠܽܘܩܒܰܠ ܥܰܡܳܐ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.
2Ki 15:11 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܙܟܰܪܝܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 15:12 ܘܫܶܠܡܰܬ݂ ܡܶܠܬܶܗ ܕܡܳܪܝܳܐ ܕܶܐܡܰܪ ܠܝܳܗܽܘ. ܕܰܒܢܰܝ̈ܐ ܖ̈ܒܺܝܥܳܝܶܐ ܢܶܬܒܽܘܢ ܠܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܘܰܗܘܳܐ ܗܳܟܰܢܳܐ.
2Ki 15:13 ܘܫܳܠܽܘܡ ܒܰܪ ܝܳܒܺܝܫ ܐܰܡܠܶܟ݂. ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܝܺܪܰܚ ܝܰܘܡܺܝ̈ܢ ܒܫܳܡܪܺܝܢ.
2Ki 15:14 ܘܰܣܠܶܩ ܡܰܚܢܺܝܡ ܒܰܪ ܓܰܕܺܝ ܡܶܢ ܬܰܪܨܳܐ ܘܥ̣ܰܠ ܠܫܳܡܪܺܝܢ. ܘܰܡܚܳܝܗܝ ܠܫܳܠܽܘܡ ܒܰܪ ܝܳܒܺܝܫ ܒܫܳܡܪܺܝܢ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.
2Ki 15:15 ܘܫܰܪܟܳܐ ܕܦܶܬܓܳܡܰܘ̈ܗܝ ܕܫܳܠܽܘܡ. ܘܡܶܪܕܳܐ ܕܰܡܪܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 15:16 ܗܳܝܕܶܝܢ ܡ̣ܚܳܐ ܡܰܚܢܺܝܡ ܠܬܰܦܣܰܚ ܘܰܠܟܽܠ ܕܺܐܝܬ݂ ܒܳܗ̇. ܘܠܰܬ݂ܚܽܘ̈ܡܶܝܗ̇ ܡܶܢ ܬܰܪܨܳܐ. ܥܰܠ ܕܠܳܐ ܦܬܰܚܘ ܠܶܗ ܬܰܪܥܳܐ. ܘܚܰܪܒܳܗ̇. ܘܰܠܟܽܠܗܶܝܢ ܒܰܛ̈ܢܳܬ݂ܳܗ̇ ܦܰܪܶܬ݂.
2Ki 15:17 ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܡܰܚܢܺܝܡ ܒܰܪ ܓܰܕܺܝ ܥܰܠ ܝܺܣܪܳܐܶܝܠ. ܒܫܳܡܪܺܝܢ. ܥܣܰܪ ܫܢܺܝ̈ܢ.
2Ki 15:18 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣ̣ܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܟܽܠܗܽܘܢ ܝܰܘܡܰܘ̈ܗܝ.
2Ki 15:19 ܘܶܐܬ݂ܳܐ ܦܽܘܠ ܡܰܠܟܳܐ ܕܳܐܬܽܘܪ ܥܰܠ ܐܰܪܥܳܐ. ܘܝܰܗܒ ܡܰܚܢܺܝܡ ܠܦܽܘܠ. ܐܳܠܶܦ ܟܰܟܖ̈ܺܝܢ ܕܟܶܣܦܳܐ. ܕܬܶܗܘܶܐ ܐܺܝܕ݂ܶܗ ܥܰܡܶܗ. ܘܢܶܐܚܽܘܕ݂ ܡܰܠܟܽܘܬ݂ܳܐ ܒܺܐܝܕܶܗ.
2Ki 15:20 ܘܰܐܪܡܺܝ ܡܰܚܢܺܝܡ ܥܰܠ ܝܺܣܪܳܐܶܝܠ. ܟܶܣܦܳܐ ܥܰܠ ܟܽܠܗܽܘܢ ܥܰܬܺܝܖ̈ܶܐ ܕܰܐܪܥܳܐ. ܕܢܶܬܶܠ ܠܡܰܠܟܳܐ ܕܳܐܬܽܘܪ. ܚܰܡܫܺܝܢ ܡܰܬܩ̈ܳܠܺܝܢ ܕܟܶܣܦܳܐ ܥܰܠ ܓܰܒܪܳܐ ܚܰܕ݂. ܘܰܗܦܰܟ݂ ܡܰܠܟܳܐ ܕܳܐܬܽܘܪ. ܘܠܳܐ ܩܳܡ ܬܰܡܳܢ ܒܰܐܪܥܳܐ.
2Ki 15:21 ܘܫܰܪܟܳܐ ܕܦܶܬܓܳܡܰܘ̈ܗܝ ܕܡܰܚܢܺܝܡ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 15:22 ܘܰܫܟܶܒ ܡܰܚܢܺܝܡ ܥܰܡ ܐܰܒܳܗܰܘ̈ܗܝ ܘܰܐܡܠܶܟ݂ ܦܩܰܚܝܳܐ ܒܪܶܗ ܒܳܬܪܶܗ.
2Ki 15:23 ܒܰܫܢܰܬ݂ ܚܰܡܫܺܝܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܦܩܰܚܝܳܐ ܒܰܪ ܡܰܚܢܺܝܡ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܰܪܬܶܝܢ ܫܢܺܝ̈ܢ.
2Ki 15:24 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.
2Ki 15:25 ܘܰܡܪܰܕ݂ ܥܠܰܘܗܝ ܦܩܰܚ ܒܰܪ ܪܽܘܡܰܠܝܳܐ ܓܰܢ̱ܒܳܪܶܗ. ܘܩܰܛܠܶܗ ܒܫܳܡܪܺܝܢ ܒܰܣܚܰܪܬܳܐ ܕܒܶܝܬ݂ ܡܰܠܟܳܐ. ܘܰܕ݂ܒܰܪ ܠܰܐܪܓܰܐܽܘܒ ܘܠܰܐܢܺܝ. ܘܥܰܡܶܗ ܚܰܡܫܺܝܢ ܓܰܒܖ̈ܺܝܢ ܡܶܢ ܒܢܰܝ̈ ܓܶܠܥܳܕ݂ ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.
2Ki 15:26 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܦܩܰܚܝܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 15:27 ܒܰܫܢܰܬ݂ ܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܦܩܰܚ ܒܰܪ ܪܽܘܡܰܠܝܳܐ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܥܶܣܪܺܝܢ ܫܢܺܝ̈ܢ.
2Ki 15:28 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.
2Ki 15:29 ܘܰܒܝܰܘܡܰܘ̈ܗܝ ܕܰܦܩܰܚ ܡܰܠܟܳܐ ܕܺܝܣܪܳܐܶܝܠ. ܐܶܬ݂ܳܐ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܰܕ݂ܒܰܪ ܠܥܺܝܽܘܢ ܘܠܰܐܒܶܠ ܡܚܽܘܠܳܐ. ܘܰܠܟܽܠ ܒܶܝܬ݂ ܡܰܥܟܳܐ. ܘܠܰܢܝܳܚ ܘܠܰܩܕܶܫ. ܘܠܚܳܨܽܘܪ. ܘܰܠܓܶܠܥܳܕ݂ ܘܠܰܓܠܺܝܠܳܐ. ܘܰܠܟܽܠܳܗ̇ ܐܰܪܥܳܐ ܕܢܰܦܬܳܠܺܝ. ܘܓܰܠܺܝ ܐܶܢܽܘܢ ܠܳܐܬ݂ܽܘܪ.
2Ki 15:30 ܘܰܡܪܰܕ݂ ܡܶܪܕܳܐ ܗܽܘܫܳܥ ܒܰܪ ܐܰܠܳܐ ܥܰܠ ܦܩܰܚ ܒܰܪ ܪܽܘܡܰܠܝܳܐ. ܘܰܡܚܳܝܗܝ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ. ܒܰܫܢܰܬ݂ ܬܰܪܬܶܝܢ ܠܝܽܘܬ݂ܳܡ ܒܰܪ ܥܽܘܙܺܝܳܐ.
2Ki 15:31 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܦܩܰܚ. ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.
2Ki 15:32 ܒܰܫܢܰܬ݂ ܬܰܪܬܶܝܢ ܕܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܝܽܘܬ݂ܳܡ ܒܰܪ ܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ.
2Ki 15:33 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܝܶܪܽܘܫܳܐ ܒܰܪܬ݂ ܨܳܕܽܘܩ.
2Ki 15:34 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܥܽܘܙܺܝܳܐ ܐܰܒܽܘܗܝ.
2Ki 15:35 ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ. ܘܣܳܝܡܺܝܢ ܗܘܰܘ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܘܗܽܘ ܒܢܳܐ ܬܰܪܥܳܐ ܥܶܠܳܝܳܐ ܕܒܰܝܬܶܗ ܕܡܳܪܝܳܐ.
2Ki 15:36 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܬ݂ܳܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 15:37 ܒܝܰܘ̈ܡܳܬ݂ܳܐ ܗܳܢܽܘܢ. ܫܰܪܺܝ ܡܳܪܝܳܐ ܠܰܡܓܰܪܳܝܽܘ ܒܺܝܗܽܘܕܳܐ. ܠܪܳܨܳܢ ܡܰܠܟܳܐ ܕܳܐܪܳܡ. ܘܠܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ.
2Ki 15:38 ܘܰܫܟܶܒ ܝܽܘܬ݂ܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܚܳܙ ܒܪܶܗ ܒܳܬܪܶܗ.
2Ki 16:1 ܒܰܫܢܰܬ݂ ܬܡܳܢܰܥܶܣܖ̈ܶܐ ܫܢܺܝ̈ܢ ܠܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܳܚܳܙ ܒܰܪ ܝܽܘܬ݂ܳܡ ܡܰܠܟܳܐ ܕܺܝܗܽܘܕ݂ܳܐ.
2Ki 16:2 ܒܰܪ ܥܶܣܪܺܝܢ ܗܘܳܐ ܫܢܺܝ̈ܢ ܐܳܚܳܙ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܠܳܐ ܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ ܐܰܝܟ݂ ܕܰܘܺܝܕ݂ ܐܰܒܽܘܗܝ.
2Ki 16:3 ܘܗܰܠܶܟ݂ ܒܽܐܘܪܚܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܳܦ ܒܪܶܗ ܐܰܥܒܰܪ ܒܢܽܘܪܳܐ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ki 16:4 ܘܕܰܒܰܚ ܘܰܐܥܛܰܪ ܥܰܠ ܥܠ̈ܘ̈ܳܬ݂ܳܐ ܘܥܰܠ ܖ̈ܳܡܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.
2Ki 16:5 ܗܳܝܕܶܝܢ ܣܠܶܩ ܪܳܨܳܢ ܡܰܠܟܳܐ ܕܳܐܪܳܡ. ܘܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܠܽܐܘܪܺܫܠܶܡ ܠܡܶܬ݂ܟܰܬܳܫܽܘ ܥܰܡܳܗ̇. ܘܠܳܐ ܐܶܫܟܰܚܘ ܕܢܶܬ݂ܟܰܬܫܽܘܢ ܥܠܶܝܗ̇.
2Ki 16:6 ܒܙܰܒܢܳܐ ܗܰܘ. ܐܰܗܦܶܟ݂ ܪܳܨܳܢ ܡܰܠܟܳܐ ܕܳܐܪܳܡ ܠܰܐܝܠܰܬ݂ ܠܳܐܪܳܡ. ܘܰܐܦܶܩ ܠܺܝܗܽܘܕ݂ܳܐ ܡܶܢ ܐܰܝܠܰܬ݂. ܘܳܐܖ̈ܡܳܝܶܐ ܐܶܬ݂ܰܘ ܠܰܐܝܠܰܬ݂. ܘܺܝܬ݂ܶܒܘ ܬܰܡܳܢ ܥܕܰܡܳܐ ܠܝܰܘܡܳܢܳܐ.
2Ki 16:7 ܘܫܰܕܰܪ ܐܳܚܳܙ ܐܺܝܙܓܰܕ̈ܶܐ ܠܘܳܬ݂ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܶܐܡܰܪ. ܥܰܒܕܳܟ݂ ܐ̱ܢܳܐ ܘܰܒܪܳܟ݂. ܣܰܩ ܘܰܦܪܽܘܩܰܝܢܝ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܪܳܡ. ܘܡܶܢ ܐܺܝܕܰܘ̈ܗܝ ܕܡܰܠܟܳܐ ܕܺܝܣܪܳܐܶܝܠ ܕܩܳܝܡܺܝܢ ܥܠܰܝ.
2Ki 16:8 ܘܰܢܣܰܒ ܐܳܚܳܙ ܟܶܣܦܳܐ ܘܕܰܗܒܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܓܰܙܳܐ ܕܡܰܠܟܳܐ. ܘܫܰܕܰܪ ܠܡܰܠܟܳܐ ܕܳܐܬܽܘܪ ܩܽܘܪܒܳܢܳܐ.
2Ki 16:9 ܘܫܰܡܥܶܗ ܡܰܠܟܳܐ ܕܳܐܬܽܘܪ ܘܰܣܠܶܩ ܡܰܠܟܳܐ ܕܳܐܬܽܘܪ ܥܰܠ ܕܰܪܡܣܽܘܩ ܘܰܐܚܕܳܗ̇ ܘܓܰܠܝܳܗ̇ ܠܩܺܝܪ ܘܰܠܪܳܨܳܢ ܩܛܰܠ.
2Ki 16:10 ܘܶܐܙܰܠ ܡܰܠܟܳܐ ܐܳܚܳܙ ܠܽܐܘܪܥܶܗ ܕܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܠܕܰܪܡܣܽܘܩ ܘܰܚܙܳܐ ܡܰܕ݂ܒܚܳܐ ܕܰܒܕܰܪܡܣܽܘܩ ܘܫܰܕܰܪ ܡܰܠܟܳܐ ܐܳܚܳܙ ܠܽܐܘܪܺܝܳܐ ܟܳܗܢܳܐ ܕܡܽܘܬ݂ܶܗ ܕܡܰܕ݂ܒܚܳܐ. ܘܒܶܢܝܳܢܶܗ. ܘܟܽܠܶܗ ܥܒܳܕܶܗ.
2Ki 16:11 ܘܰܥܒܰܕ݂ ܐܽܘܪܺܝܳܐ ܟܳܗܢܳܐ ܡܰܕ݂ܒܚܳܐ. ܐܰܝܟ݂ ܕܫܰܕܰܪ ܡܰܠܟܳܐ ܐܳܚܳܙ ܡܶܢ ܕܰܪܡܘܣܽܘܩ. ܗܳܟܰܢܳܐ ܥܒܰܕ݂ ܐܽܘܪܺܝܳܐ ܟܳܗܢܳܐ. ܥܰܕ݂ܠܳܐ ܢܺܐܬܶܐ ܐܳܚܳܙ ܡܰܠܟܳܐ ܡܶܢ ܕܰܪܡܣܽܘܩ.
2Ki 16:12 ܘܶܐܬ݂ܳܐ ܡܰܠܟܳܐ ܡܶܢ ܕܰܪܡܣܽܘܩ. ܘܰܚܙܳܐ ܐܳܚܳܙ ܡܰܠܟܳܐ ܡܰܕ݂ܒܚܳܐ. ܘܰܩܪܶܒ ܡܰܠܟܳܐ ܠܘܳܬ݂ ܡܰܕ݂ܒܚܳܐ. ܘܰܣܠܶܩ ܠܥܶܠ ܡܶܢܶܗ.
2Ki 16:13 ܘܰܐܣܶܩ ܥܠܰܘܗܝ ܥܠܰܘ̈ܳܬ݂ܳܐ ܘܩܽܘܖ̈ܒܳܢܶܐ ܘܢܰܩܺܝ ܢܽܘܩܳܝ̈ܶܐ. ܘܪܰܣ ܕܡܳܐ ܕܫܰܠ̈ܡܶܐ ܕܺܝܠܶܗ ܥܰܠ ܡܰܕ݂ܒܚܳܐ.
2Ki 16:14 ܘܡܰܕ݂ܒܚܳܐ ܕܰܢܚܳܫܳܐ ܕܰܩܕ݂ܳܡ ܡܳܪܝܳܐ. ܩܰܪܒܶܗ ܡܶܢ ܩܕ݂ܳܡ ܐܰܦܰܝ̈ ܒܰܝܬܳܐ. ܡܶܢ ܒܶܝܬ݂ ܡܰܕ݂ܒܚܳܐ ܘܡܶܢ ܒܶܝܬ݂ ܡܳܪܝܳܐ. ܘܣܳܡܶܗ ܥܰܠ ܓܶܢ̱ܒ ܡܰܕ݂ܒܚܳܐ ܡܶܢ ܓܰܪܒܝܳܐ.
2Ki 16:15 ܘܦܰܩܶܕ݂ ܡܰܠܟܳܐ ܐܳܚܳܙ ܠܽܐܘܪܺܝܳܐ ܟܳܗܢܳܐ. ܘܶܐܡܰܪ ܠܶܗ. ܥܰܠ ܡܰܕ݂ܒܚܳܐ ܪܰܒܳܐ ܐܰܣܶܩ ܥܠܳܬ݂ܳܐ ܕܨܰܦܪܳܐ ܘܩܽܘܪܒܳܢܳܐ ܕܪܰܡܫܳܐ. ܘܰܥܠܳܬ݂ܳܐ ܕܡܰܠܟܳܐ ܘܩܽܘܪܒܳܢܶܗ. ܘܰܥܠܳܬ݂ܳܐ ܕܟܽܠܶܗ ܥܰܡܳܐ ܕܰܐܪܥܳܐ. ܘܩܽܘܪܒܳܢܗܽܘܢ ܘܢܽܘܩܳܝܗܽܘܢ. ܘܟܽܠܶܗ ܕܡܳܐ ܕܰܥܠܳܬ݂ܳܐ. ܘܟܽܠ ܕܡܳܐ ܕܕܶܒܚ̈ܶܐ ܥܠܰܘܗܝ ܪܽܘܣ. ܘܡܰܕ݂ܒܚܳܐ ܕܰܢܚܳܫܳܐ ܢܶܗܘܶܐ ܠܺܝ ܠܫܽܘܐܳܠܳܐ.
2Ki 16:16 ܘܰܥܒܰܕ݂ ܐܽܘܪܺܝܳܐ ܟܳܗܢܳܐ ܐܰܝܟ݂ ܕܦܰܩܕܶܗ ܡܰܠܟܳܐ ܐܳܚܳܙ.
2Ki 16:17 ܘܰܦܣܰܩ ܡܰܠܟܳܐ ܐܳܚܳܙ ܓܕ݂ܳܢ̈ܦܶܐ ܕܡܰܬ݂ܩܢܳܐ. ܘܰܐܦܪܶܩ ܡܶܢܗܽܘܢ ܠܰܩܢ̈ܶܐ. ܘܝܰܡܳܐ ܐܰܚܶܬ݂ ܡܶܢ ܬܰܘܖ̈ܶܐ ܕܰܢܚܳܫܳܐ. ܘܣܳܡܶܗ ܥܰܠ ܪܨܳܦܳܐ ܕܟܺܐܦ̈ܶܐ.
2Ki 16:18 ܘܒܶܝܬ݂ ܫܰܒܬ݂ܳܐ ܕܰܒܢܳܐ ܒܒܰܝܬܶܗ ܕܡܳܪܝܳܐ. ܘܡܰܥܠܳܢܳܐ ܕܬܰܪܥܳܐ ܒܰܪܳܝܳܐ. ܐܰܟ݂ܪܶܟ݂ ܠܒܰܝܬܶܗ ܕܡܳܪܝܳܐ. ܡܶܢ ܩܕ݂ܳܡ ܡܰܠܟܳܐ ܕܳܐܬܽܘܪ.
2Ki 16:19 ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܙ. ܘܟܽܠ ܡܶܕܶܢ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 16:20 ܘܰܫܟܶܒ ܐܳܚܳܙ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܚܶܙܰܩܝܳܐ ܒܪܶܗ ܒܳܬܪܶܗ.
2Ki 17:1 ܒܰܫܢܰܬ݂ ܬܰܪܬܰܥܶܣܖ̈ܶܐ ܫܢܺܝ̈ܢ ܠܳܐܚܳܙ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܗܽܘܫܰܥ ܒܰܪ ܐܰܠܳܐ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܫܰܥ ܫܢܺܝ̈ܢ.
2Ki 17:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܡܰܠ̈ܟܶܐ ܕܺܝܣܪܳܐܶܝܠ ܕܰܗܘܰܘ ܩܕܳܡܰܘܗܝ.
2Ki 17:3 ܥܠܰܘܗܝ ܣܠܶܩ ܫܰܠܡܰܢܶܥܣܰܪ ܡܰܠܟܳܐ ܕܳܐܬܽܘܪ ܘܰܗܘܳܐ ܠܶܗ ܗܽܘܫܰܥ ܥܰܒܕܳܐ. ܘܰܐܝܬܺܝ ܠܶܗ ܩܽܘܖ̈ܒܳܢܶܐ.
2Ki 17:4 ܘܶܐܫܟܰܚ ܡܰܠܟܳܐ ܕܳܐܬܽܘܪ ܒܗܽܘܫܰܥ ܡܶܪܕܳܐ. ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܣܶܐܽܘ ܡܰܠܟܳܐ ܕܡܶܨܪܶܝܢ. ܘܠܳܐ ܐܰܣܶܩ ܩܽܘܖ̈ܒܳܢܶܐ. ܠܡܰܠܟܳܐ ܕܳܐܬܽܘܪ ܐܰܝܟ݂ ܕܰܒܟܽܠ ܫܢܳܐ. ܘܰܟܠܳܝܗܝ ܡܰܠܟܳܐ ܕܳܐܬܽܘܪ. ܘܰܐܣܪܶܗ ܒܒܶܝܬ݂ ܐܰܣܺܝܖ̈ܶܐ.
2Ki 17:5 ܘܰܣܠܶܩ ܡܰܠܟܳܐ ܕܳܐܬܽܘܪ ܥܰܠ ܟܽܠܳܗ̇ ܐܰܪܥܳܐ. ܘܰܣܠܶܩ ܥܰܠ ܫܳܡܪܺܝܢ. ܘܰܫܪܳܐ ܥܠܶܝܗ̇ ܬܠܳܬ݂ ܫܢܺܝ̈ܢ.
2Ki 17:6 ܘܰܒܫܰܢ̱ܬܳܐ ܬܫܺܝܥܳܝܬܳܐ ܠܗܽܘܫܰܥ. ܟܒܰܫ ܡܰܠܟܳܐ ܕܳܐܬܽܘܪ ܠܫܳܡܪܺܝܢ. ܘܓܰܠܺܝ ܠܰܒܢܰܝ̈ ܝܺܣܪܳܐܶܝܠ ܠܳܐܬ݂ܽܘܪ. ܘܰܐܘܬܶܒ ܐܶܢܽܘܢ ܒܰܚܠܰܚ ܘܰܒܚܳܒܳܪ ܢܗܰܪ ܓܳܘܙܳܢ ܩܽܘܖ̈ܝܳܐ ܕܡܰܕܰܝ.
2Ki 17:7 ܘܰܗܘܳܐ ܕܟܰܕ݂ ܚܛܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܐܰܠܳܗܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܬܚܶܝܬ݂ ܐܺܝܕ݂ܳܐ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܕ݂ܚܶܠܘ ܠܰܐܠܳܗ̈ܶܐ ܐ̱ܚܖ̈ܳܢܶܐ.
2Ki 17:8 ܘܗܰܠܶܟ݂ܘ ܒܢܳܡܽܘܣ̈ܶܐ ܕܥܰܡ̈ܡܶܐ. ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ki 17:9 ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܡ̈ܶܠܶܐ ܕܠܳܐ ܫܰܦܺܝܖ̈ܳܢ ܥܰܠ ܡܳܪܝܳܐ ܐܰܠܳܗܗܽܘܢ. ܗܶܢܽܘܢ ܘܡܰܠܟܰܝ̈ܗܽܘܢ ܘܰܒܢܰܘ ܠܗܽܘܢ ܥܠܰܘ̈ܳܬ݂ܳܐ ܒܟܽܠ ܩܽܘܖ̈ܺܝܗܽܘܢ. ܡܶܢ ܡܰܓܕܰܠ ܢܳܛܽܘܖ̈ܶܐ ܘܰܥܕܰܡܳܐ ܠܰܩܪܺܝܬ݂ܳܐ ܥܰܫܺܝܢܬܳܐ.
2Ki 17:10 ܘܰܐܩܺܝܡܘ ܠܗܽܘܢ ܩܳܝ̈ܡܳܬܳܐ ܘܕܶܚ̈ܠܳܬ݂ܳܐ. ܥܰܠ ܟܽܠ ܪܳܡܬ݂ܳܐ ܕܪܳܡܳܐ ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.
2Ki 17:11 ܘܣܳܡܘ ܬܰܡܳܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡܰܝܗܽܘܢ. ܘܰܥܒܰܕ݂ܘ ܦܶܬܓܳܡ̈ܶܐ ܕܒܺܝܫܺܝܢ ܠܡܰܪܓܳܙܽܘ ܩܕ݂ܳܡ ܡܳܪܝܳܐ.
2Ki 17:12 ܘܰܦܠܰܚܘ ܠܕܶܚ̈ܠܳܬ݂ܳܐ. ܕܶܐܡܰܪ ܠܗܽܘܢ ܡܳܪܝܳܐ ܠܳܐ ܬܶܥܒܕ݂ܽܘܢ ܦܶܬ݂ܓ݂ܳܡܳܐ ܗܳܢܳܐ.
2Ki 17:13 ܘܰܐܣܗܶܕ݂ ܡܳܪܝܳܐ ܒܺܝܣܪܳܐܶܝܠ ܘܒܺܝܗܽܘܕܳܐ ܒܺܐܝܕ݂ܳܐ ܕܟܽܠܗܽܘܢ ܥܰܒܕܰܘ̈ܗܝ ܢܒܺܝ̈ܶܐ ܘܟܽܠ ܚܰܙܳܝ̈ܶܐ. ܘܶܐܡܰܪ ܬܽܘܒܘ ܡܶܢ ܐܽܘܖ̈ܚܳܬ݂ܟܽܘܢ ܒܺܝܫܬܳܐ. ܘܛܰܪܘ ܦܽܘܩܕܳܢܰܝ̈ ܘܰܩܝܳܡܰܝ̈. ܐܰܝܟ݂ ܢܳܡܽܘܣ̈ܶܐ ܕܦܶܩܕܶܬ݂ ܠܰܐܒܳܗܰܝ̈ܟܽܘܢ. ܘܰܐܝܟ݂ ܕܫܰܠܚܶܬ݂ ܠܗܽܘܢ ܒܺܐܝܕ݂ܳܐ ܕܥܰܒ̈ܕܰܝ ܢܒܺܝ̈ܶܐ.
2Ki 17:14 ܘܠܳܐ ܫܡܰܥܘ. ܘܩܰܫܺܝܘ ܩܕ݂ܳܠܗܽܘܢ ܡܶܢ ܩܕ݂ܳܠܳܐ ܕܰܐܒܳܗܰܝ̈ܗܽܘܢ. ܘܠܳܐ ܗܰܝܡܶܢܘ ܒܡܳܪܝܳܐ ܐܰܠܳܗܗܽܘܢ.
2Ki 17:15 ܘܰܐܣܠܺܝܘ ܩܝܳܡܰܝ̈ ܘܦܽܘܩܕܳܢܰܝ̈ ܕܦܰܩܕܶܬ݂ ܠܰܐܒܳܗܰܝ̈ܗܽܘܢ. ܘܣܳܗܕܽܘܬܳܐ ܕܰܐܣܗܕܶܬ݂ ܒܗܽܘܢ. ܘܶܐܙܰܠܘ ܒܳܬܰܪ ܠܳܐ ܡܶܕܶܡ. ܘܡܶܕܶܡ ܠܳܐ ܝܺܬܰܪܘ. ܐܶܠܳܐ ܐܶܙܰܠܘ ܒܳܬܰܪ ܥܰܡ̈ܡܶܐ ܕܦܰܩܶܕ݂ ܐܶܢܽܘܢ ܡܳܪܝܳܐ ܕܠܳܐ ܬܶܥܒܕ݂ܽܘܢ ܐܰܟ݂ܘܳܬ݂ܗܽܘܢ.
2Ki 17:16 ܘܰܫܒܰܩܘ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܗܽܘܢ. ܘܰܥܒܰܕ݂ܘ ܠܗܽܘܢ ܢܣܺܝ̈ܟܶܐ ܬܪܶܝܢ ܥܶܓ̈ܠܶܐ. ܘܰܥܒܰܕ݂ܘ ܕܶܒܚ̈ܶܐ ܠܕܶܚ̈ܠܳܬ݂ܳܐ. ܘܰܣܓܶܕ݂ܘ ܠܟܽܠ ܚܰܝ̈ܠܶܐ ܕܫܡܰܝܳܐ. ܘܰܦܠܰܚܘ ܠܒܰܥܠܳܐ.
2Ki 17:17 ܘܰܐܥܒܰܪܘ ܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܒܢܽܘܪܳܐ. ܘܰܩܨܰܡܘ ܩܶܨ̈ܡܶܐ ܘܢܰܚܶܫܘ ܘܶܐܬ݂ܚܰܫܰܒܘ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܠܡܰܪܓܳܙܽܘܬܶܗ.
2Ki 17:18 ܘܰܪܓܶܙ ܡܳܪܝܳܐ ܛܳܒ ܥܰܠ ܝܺܣܪܳܐܶܝܠ. ܘܰܐܥܒܰܪ ܐܶܢܽܘܢ ܡܶܢ ܩܕܳܡܰܘܗܝ. ܘܠܳܐ ܐܶܫܬܚܰܪܘ. ܐܶܠܳܐ ܐܶܢ ܫܰܒܛܳܐ ܕܺܝܗܽܘܕ݂ܳܐ ܒܰܠܚܽܘܕ݂.
2Ki 17:19 ܘܳܐܦ ܒܢܰܝ̈ ܝܺܗܽܘܕܳܐ ܠܳܐ ܢܛܰܪܘ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܗܽܘܢ. ܘܗܰܠܶܟ݂ܘ ܒܢܳܡܽܘܣܶܗ ܕܺܝܣܪܳܐܶܝܠ. ܘܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܪܓܙܽܘܗܝ ܟܽܠܗܽܘܢ ܝܰܘ̈ܡܳܬ݂ܳܐ.
2Ki 17:20 ܘܰܐܣܠܺܝ ܡܳܪܝܳܐ ܠܟܽܠܶܗ ܙܰܪܥܶܗ ܕܺܝܣܪܳܐܶܝܠ. ܘܨܰܥܰܪ ܐܶܢܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܒܳܙܽܘܙ̈ܶܐ. ܥܕܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ.
2Ki 17:21 ܡܶܛܽܠ ܕܰܦܪܰܩܘ ܕܒܶܝܬ݂ ܝܺܣܪܳܐܶܝܠ ܡܶܢ ܒܳܬܰܪ ܕܰܘܺܝܕ݂. ܘܰܐܡܠܶܟ݂ܘ ܥܠܰܝܗܽܘܢ ܠܝܽܘܪܰܒܥܰܡ ܒܰܪ ܢܳܒܳܛ ܘܰܐܛܥܺܝ ܝܽܘܪܰܒܥܰܡ ܠܺܝܣܪܳܐܶܝܠ ܡܶܢ ܒܳܬܰܪ ܡܳܪܝܳܐ. ܘܰܐܚܛܺܝ ܐܶܢܽܘܢ ܚܛܳܗ̈ܶܐ ܪܰܘܖ̈ܒܶܐ.
2Ki 17:22 ܘܗܰܠܶܟ݂ܘ ܒܢܰܝ̈ ܝܺܣܪܳܐܶܝܠ ܒܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܥܒܰܕ݂. ܘܠܳܐ ܣܛܰܘ ܡܶܢܗܽܘܢ.
2Ki 17:23 ܥܕܰܡܳܐ ܕܰܐܥܒܰܪ ܡܳܪܝܳܐ ܠܺܝܣܪܳܐܶܝܠ ܡܶܢ ܩܕܳܡܰܘܗܝ. ܐܰܝܟ݂ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܟܽܠܗܽܘܢ ܢܒܺܝ̈ܶܐ. ܘܓܰܠܺܝ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܗܽܘܢ ܠܳܐܬ݂ܽܘܪ. ܥܕܰܡܳܐ ܠܝܰܘܡܳܢܳܐ.
2Ki 17:24 ܘܰܐܝܬܺܝ ܡܰܠܟܳܐ ܕܳܐܬܽܘܪ ܡܶܢ ܒܳܒܶܝܠ. ܘܡܶܢ ܟܽܘܬ݂. ܘܡܶܢ ܥܳܘܳܐ. ܘܡܶܢ ܚܡܳܬ݂. ܘܡܶܢ ܣܦܰܪܘܺܝܡ. ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܫܳܡܪܺܝܢ. ܚܠܳܦ ܒܢܰܝ̈ ܝܺܣܪܳܐܶܝܠ. ܘܺܝܪܶܬ݂ܘ ܠܫܳܡܪܺܝܢ. ܘܺܝܬܶܒܘ ܒܩܽܘܖ̈ܝܳܗ̇.
2Ki 17:25 ܘܡܶܢ ܪܺܝܫܺܝܬ݂ܳܐ ܟܰܕ݂ ܝܺܬ݂ܶܒܘ ܬܰܡܳܢ ܠܳܐ ܕܚܶܠܘ ܠܡܳܪܝܳܐ. ܘܫܰܕܰܪ ܡܳܪܝܳܐ ܥܠܰܝܗܽܘܢ ܐܰܖ̈ܝܰܘܳܬ݂ܳܐ. ܘܰܗܘܰܘ ܡܩܰܛܠܺܝܢ ܒܗܽܘܢ.
2Ki 17:26 ܘܚܰܘܺܝܘ ܠܡܰܠܟܳܐ ܕܳܐܬܽܘܪ. ܘܶܐܡܰܪܘ ܠܶܗ. ܥܰܡ̈ܡܶܐ ܕܓܰܠܺܝܬ ܘܰܐܘܬܶܒܬ ܒܩܽܘܖ̈ܝܳܐ ܕܫܳܡܪܺܝܢ. ܠܳܐ ܝܳܕ݂ܥܺܝܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ. ܘܫܰܕܰܪ ܥܠܰܝܗܽܘܢ ܐܰܖ̈ܝܰܘܳܬ݂ܳܐ. ܘܗܳܐ ܡܩܰܛܠܺܝܢ ܒܗܽܘܢ. ܡܶܛܽܠ ܕܠܳܐ ܝܳܕ݂ܥܺܝܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ.
2Ki 17:27 ܘܰܦܩܰܕ݂ ܡܰܠܟܳܐ ܕܳܐܬܽܘܪ. ܘܶܐܡܰܪ. ܐܰܘܒܶܠܘ ܠܬܰܡܳܢ ܚܰܕ݂ ܡܶܢ ܟܳܗ̈ܢܶܐ ܕܓܰܠܺܝܬܽܘܢ ܡܶܢ ܬܰܡܳܢ. ܘܢܺܐܙܰܠ ܘܢܶܬܶܒ ܬܰܡܳܢ. ܘܢܰܠܶܦ ܐܶܢܽܘܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ.
2Ki 17:28 ܘܶܐܬ݂ܳܐ ܚܰܕ݂ ܡܶܢ ܟܳܗ̈ܢܶܐ ܕܓܰܠܺܝ ܡܶܢ ܫܳܡܪܺܝܢ. ܘܺܝܬܶܒ ܒܒܶܝܬ݂ ܐܺܝܠ ܘܰܗܘܳܐ ܡܰܠܶܦ ܠܗܽܘܢ. ܐܰܝܟܰܢܳܐ ܢܶܕ݂ܚܠܽܘܢ ܠܡܳܪܝܳܐ.
2Ki 17:29 ܘܰܗܘܰܘ ܦܳܠܚܺܝܢ ܥܰܡ ܥܰܡ ܐܰܠܳܗܶܗ. ܘܰܫܒܰܩܘ ܒ̈ܳܬܶܐ ܕܰܥܠܰܘ̈ܳܬ݂ܳܐ ܕܰܥܒܰܕ݂ܘ ܒܫܳܡܪܺܝܢ ܥܰܡ ܥܰܡ ܒܩܽܘܖ̈ܺܝܗܽܘܢ. ܟܰܪ ܕܗܶܢܽܘܢ ܝܳܬ݂ܒܺܝܢ.
2Ki 17:30 ܘܐ̱ܢܳܫܰܝ̈ ܒܳܒܶܝܠ ܦܳܠܚܺܝܢ ܠܣܳܟ݂ܽܘܬ݂ ܒܢܽܘܬ݂. ܘܐ̱ܢܳܫܰܝ̈ ܟܽܘܬ݂ ܦܳܠܚܺܝܢ ܠܢܶܪܓܰܠ. ܘܐ̱ܢܳܫܰܝ̈ ܚܡܳܬ݂ ܦܳܠܚܺܝܢ ܠܰܐܫܺܝܡܳܐ.
2Ki 17:31 ܘܥܳܘܳܝ̈ܶܐ ܦܳܠܚܺܝܢ ܠܝܰܒܙܰܚ ܘܰܠܬܰܪܬܰܩ. ܘܰܣܦܰܖ̈ܘܳܝܶܐ ܡܰܘܩܕ݂ܺܝܢ ܒܢܰܝ̈ܗܽܘܢ ܒܢܽܘܪܳܐ. ܠܰܐܪܕܰܡܠܶܟ݂ ܘܠܰܥܡܳܠܺܝܩ ܐܰܠܳܗ̈ܶܐ ܕܰܣܦܰܪܘܺܝܡ.
2Ki 17:32 ܘܰܗܘܰܘ ܕܳܚܠܺܝܢ ܠܡܳܪܝܳܐ. ܘܰܥܒܰܕ݂ܘ ܠܗܽܘܢ ܡܶܢܗܽܘܢ ܟܽܘܡܖ̈ܶܐ ܕܰܥܠܰܘ̈ܳܬ݂ܳܐ. ܘܰܗܘܰܘ ܦܳܠܚܺܝܢ ܠܗܽܘܢ. ܒܒܶܝܬ݂ ܥܠܰܘ̈ܳܬ݂ܳܐ.
2Ki 17:33 ܠܡܳܪܝܳܐ ܕܳܚܠܺܝܢ ܗܘܰܘ. ܘܠܰܐܠܳܗܰܝ̈ܗܽܘܢ ܦܳܠܚܺܝܢ ܗܘܰܘ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ. ܕܓܰܠܺܝܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܗܽܘܢ.
2Ki 17:34 ܥܕܰܡܳܐ ܠܝܰܘܡܳܢܳܐ. ܥܰܠ ܕܰܫܒܰܩܘ ܠܡܳܪܝܳܐ. ܘܥܳܒܕܺܝܢ ܐܰܝܟ݂ ܢܳܡܽܘܣ̈ܶܐ ܕܥܰܡ̈ܡܶܐ. ܘܠܳܐ ܕܳܚܠܺܝܢ ܠܡܳܪܝܳܐ. ܘܠܳܐ ܥܳܒܕܺܝܢ ܐܰܝܟ݂ ܩܝܳܡܳܐ. ܘܰܐܝܟ݂ ܕܺܝܢܳܐ. ܘܰܐܝܟ݂ ܢܳܡܽܘܣܳܐ. ܘܰܐܝܟ݂ ܦܽܘܩܕܳܢܳܐ ܕܦܰܩܶܕ݂ ܡܳܪܝܳܐ ܠܰܒܢܰܝ̈ ܝܰܥܩܽܘܒ. ܕܫܰܡܺܝ ܫܡܶܗ ܝܺܣܪܳܐܶܝܠ.
2Ki 17:35 ܘܰܐܩܺܝܡ ܡܳܪܝܳܐ ܩܝܳܡܳܐ ܥܰܡܗܽܘܢ. ܘܦܰܩܶܕ݂ ܐܶܢܽܘܢ ܘܶܐܡܰܪ. ܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܠܳܐ ܬܶܣܓܕ݂ܽܘܢ ܠܗܽܘܢ. ܘܠܳܐ ܬܶܦܠܚܽܘܢ ܐܶܢܽܘܢ. ܘܠܳܐ ܬܕܰܒܚܽܘܢ ܠܗܽܘܢ.
2Ki 17:36 ܐܶܠܳܐ ܦܠܽܘܚܘ ܠܡܳܪܝܳܐ ܕܰܐܣܶܩܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܒܚܰܝܠܳܐ ܪܰܒܳܐ. ܘܒܰܕܪܳܥܳܐ ܪܳܡܳܐ. ܠܶܗ ܦܠܽܘܚܘ. ܘܠܶܗ ܣܓܽܘܕ݂ܘ. ܘܠܶܗ ܕܰܒܰܚܘ.
2Ki 17:37 ܘܰܩܝ̈ܳܡܶܐ. ܘܕܺܝܢ̈ܶܐ. ܘܢܳܡܽܘܣ̈ܶܐ. ܘܦܽܘܩ̈ܕܳܢܶܐ. ܕܰܟ݂ܬܰܒ ܠܟܽܘܢ. ܛܰܪܘ ܘܰܥܒܶܕ݂ܘ ܟܽܠܗܽܘܢ ܝܰܘ̈ܡܳܬ݂ܳܐ.
2Ki 17:38 ܘܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܩܝ̈ܳܡܶܐ ܕܰܐܩܺܝܡܶܬ݂ ܥܰܡܟܽܘܢ. ܠܳܐ ܬܶܛܥܽܘܢ. ܘܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܕܥܰܡ̈ܡܶܐ.
2Ki 17:39 ܐܶܠܳܐ ܠܡܳܪܝܳܐ ܐܰܠܳܗܟܽܘܢ ܕܚܰܠܘ. ܘܗܽܘ ܡܦܰܨܹܐ ܠܟܽܘܢ ܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܟܽܘܢ.
2Ki 17:40 ܘܠܳܐ ܫܡܰܥܘ. ܐܶܠܳܐ ܐܰܝܟ݂ ܢܳܡܽܘܣܗܽܘܢ ܩܰܕܡܳܝܳܐ ܥܳܒܕܺܝܢ ܗܘܰܘ.
2Ki 17:41 ܘܰܗܘܰܘ ܐܳܦ ܥܰܡ̈ܡܶܐ ܗܳܠܶܝܢ. ܕܺܝܬ݂ܶܒܘ ܒܫܳܡܪܺܝܢ. ܕܳܚܠܺܝܢ ܠܡܳܪܝܳܐ. ܘܠܰܓܠܺܝܦܰܝ̈ܗܽܘܢ ܦܳܠܚܺܝܢ ܗܘܰܘ. ܐܳܦ ܒܢܰܝ̈ܗܽܘܢ ܐܳܦ ܒܢܰܝ̈ ܒܢܰܝ̈ܗܽܘܢ. ܐܰܝܟ݂ ܕܰܥܒܰܕ݂ܘ ܐܰܒܳܗܰܝ̈ܗܽܘܢ. ܥܳܒܕܺܝܢ ܗܘܰܘ ܐܳܦ ܗܶܢܽܘܢ ܥܕܰܡܳܐ ܠܝܰܘܡܳܢܳܐ.
2Ki 18:1 ܒܰܫܢܰܬ݂ ܬܠܳܬ݂ ܠܗܽܘܫܰܥ ܒܰܪ ܐܰܠܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܚܶܙܰܩܝܳܐ ܒܰܪ ܐܳܚܳܙ ܡܰܠܟܳܐ ܕܺܝܗܽܘܕ݂ܳܐ.
2Ki 18:2 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܐܰܟ݂ܺܝ ܒܰܪܬ݂ ܙܟܰܪܝܳܐ.
2Ki 18:3 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ.
2Ki 18:4 ܘܗܽܘ ܐܰܥܒܰܪ ܥܠܰܘ̈ܳܬ݂ܳܐ. ܘܬܰܒܰܪ ܩܳܝ̈ܡܳܬ݂ܳܐ. ܘܦܰܣܶܩ ܕܶܚ̈ܠܳܬ݂ܳܐ. ܘܰܦܣܰܩ ܚܶܘܝܳܐ ܕܰܢܚܳܫܳܐ ܕܰܥܒܰܕ݂ ܡܽܘܫܶܐ. ܡܶܛܽܠ ܕܰܛܥܰܘ ܒܢܰܝ̈ ܝܺܣܪܳܐܶܝܠ ܒܳܬܪܶܗ. ܘܣܳܝܡܺܝܢ ܗܘܰܘ ܠܶܗ ܒܶܣ̈ܡܶܐ ܥܕܰܡܳܐ ܠܝܰܘ̈ܡܳܬ݂ܳܐ ܗܳܢܽܘܢ. ܘܰܩܪܰܐܗܝ ܢܶܚܫܬ݂ܳܢ.
2Ki 18:5 ܘܰܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܣܰܒܰܪ. ܘܒܳܬܪܶܗ ܠܳܐ ܗܘܳܐ ܐܰܟ݂ܘܳܬܶܗ ܒܟܽܠܗܽܘܢ ܡܰܠ̈ܟܶܐ ܕܺܝܗܽܘܕ݂ܳܐ. ܘܳܐܦܠܳܐ ܒܕܰܗܘܰܘ ܩܕܳܡܰܘܗܝ.
2Ki 18:6 ܘܶܐܬܕܰܒܰܩ ܒܡܳܪܝܳܐ. ܘܠܳܐ ܣܛܳܐ ܡܶܢ ܒܳܬܪܶܗ. ܘܰܢܛܰܪ ܦܽܘܩܕܳܢܰܘ̈ܗܝ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.
2Ki 18:7 ܘܰܗܘܳܐ ܡܳܪܝܳܐ ܥܰܡܶܗ. ܘܠܰܐܝܟܳܐ ܕܳܐܙܶܠ ܗܘܳܐ. ܙܳܟܶܐ ܗܘܳܐ. ܘܰܡܪܰܕ݂ ܥܰܠ ܡܰܠܟܳܐ ܕܳܐܬܽܘܪ ܘܠܳܐ ܦܰܠܚܶܗ.
2Ki 18:8 ܘܗܽܘ ܡܚܳܐ ܠܰܦܠܶܫܬܳܝ̈ܶܐ ܥܕܰܡܳܐ ܠܥܳܐܙܳܐ. ܘܠܰܬ݂ܚܽܘ̈ܡܶܝܗ̇. ܡܶܢ ܡܰܓܕܰܠ ܢܳܛܽܘܖ̈ܶܐ ܘܰܥܕܰܡܳܐ ܠܰܩܪܺܝܬ݂ܳܐ ܥܰܫܺܝܢܬܳܐ.
2Ki 18:9 ܘܰܒܫܰܢ̱ܬܳܐ ܪܒܺܝܥܳܝܬܳܐ ܠܡܰܠܟܳܐ ܚܶܙܰܩܝܳܐ. ܗܺܝ ܗܺܝ ܫܰܢ̱ܬܳܐ ܫܒܺܝܥܳܝܬܳܐ ܠܗܽܘܫܰܥ ܒܰܪ ܐܰܠܳܐ ܡܰܠܟܳܐ ܕܺܝܣܪܳܐܶܝܠ. ܣܠܶܩ ܫܰܠܡܰܢܰܥܣܰܪ ܡܰܠܟܳܐ ܕܳܐܬܽܘܪ ܥܰܠ ܫܳܡܪܺܝܢ. ܘܰܫܪܳܐ ܥܠܶܝܗ̇.
2Ki 18:10 ܘܟܰܒܫܳܗ̇ ܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܒܰܫܢܰܬ݂ ܫܶܬ݂ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܺܝ ܗܺܝ ܫܢܰܬ݂ ܬܫܰܥ ܠܗܽܘܫܰܥ ܡܰܠܟܳܐ ܕܺܝܣܪܳܐܶܝܠ. ܐܶܬ݂ܟܰܒܫܰܬ݂ ܫܳܡܪܺܝܢ.
2Ki 18:11 ܘܓܰܠܺܝ ܡܰܠܟܳܐ ܕܳܐܬܽܘܪ ܠܺܝܣܪܳܐܶܝܠ ܠܳܐܬ݂ܽܘܪ. ܘܰܐܫܪܺܝ ܐܶܢܽܘܢ ܒܰܚܠܰܚ ܘܰܒܚܳܒܳܪ ܢܗܰܪ ܓܳܘܙܳܢ ܩܽܘܖ̈ܝܳܐ ܕܡܰܕܰܝ.
2Ki 18:12 ܥܰܠ ܕܠܳܐ ܫܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ. ܘܰܥܒܰܪܘ ܥܰܠ ܩܝܳܡܶܗ. ܘܟܽܠ ܕܦܰܩܶܕ݂ ܐܶܢܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܳܐ ܫܡܰܥܘ ܘܠܳܐ ܥܒܰܕ݂ܘ.
2Ki 18:13 ܘܒܰܫܢܰܬ݂ ܐܰܪܒܰܥܶܣܖ̈ܶܐ ܠܡܰܠܟܳܐ ܚܶܙܰܩܝܳܐ. ܣܠܶܩ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ ܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܥܰܫܺܝ̈ܢܳܬ݂ܳܐ. ܘܶܐܚܰܕ݂ ܐܶܢܶܝܢ.
2Ki 18:14 ܘܰܫܠܰܚ ܚܶܙܰܩܝܳܐ ܡܰܠܟܳܐ ܕܝܺܗܽܘܕܳܐ ܠܡܰܠܟܳܐ ܕܳܐܬܽܘܪ ܠܰܠܟܺܝܫ. ܘܶܐܡܰܪ ܠܶܗ. ܚܛܺܝܬ݂ ܗܦܽܘܟ݂ ܡܶܢܝ. ܘܡܶܕܶܡ ܕܪܳܡܶܐ ܐܰܢ̱ܬ ܥܠܰܝ. ܫܳܩܶܠ ܐ̱ܢܳܐ. ܘܰܐܪܡܺܝ ܡܰܠܟܳܐ ܕܳܐܬܽܘܪ ܥܰܠ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܬܠܳܬܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܰܬܠܳܬܺܝܢ ܟܰܟܖ̈ܺܝܢ ܕܕܰܗܒܳܐ.
2Ki 18:15 ܘܝܰܗܒ ܚܶܙܰܩܝܳܐ ܟܽܠܶܗ ܟܶܣܦܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܓܰܙܳܐ ܕܡܰܠܟܳܐ.
2Ki 18:16 ܒܙܰܒܢܳܐ ܗܰܘ. ܩܠܰܦ ܚܶܙܰܩܝܳܐ ܬܰܖ̈ܥܶܐ ܕܗܰܝܟܠܶܗ ܕܡܳܪܝܳܐ. ܘܶܐܣ̈ܟܦܳܬ݂ܳܐ ܕܰܩܪܰܡ ܗܽܘ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܝܰܗܒ ܐܶܢܽܘܢ ܠܡܰܠܟܳܐ ܕܳܐܬܽܘܪ.
2Ki 18:17 ܘܰܗܦܰܟ݂ ܫܰܕܰܪ ܡܰܠܟܳܐ ܕܳܐܬܽܘܪ. ܠܬܰܐܪܬܳܢ. ܘܰܠܪܰܒܣܺܝܣܰܩ. ܘܰܠܪܰܒ ܫܳܩ̈ܶܐ. ܡܶܢ ܠܟܺܝܫ ܠܘܳܬ݂ ܚܶܙܰܩܝܳܐ ܡܰܠܟܳܐ. ܥܰܡ ܚܰܝܠܳܐ ܥܰܫܺܝܢܳܐ ܠܽܐܘܪܺܫܠܶܡ. ܘܰܣܠܶܩܘ ܘܥ̣ܰܠܘ ܠܽܐܘܪܺܫܠܶܡ ܘܩܳܡܘ ܒܡܰܣܩܳܢܳܐ ܕܝܰܡܬ݂ܳܐ ܥܶܠܳܝܬܳܐ ܕܒܰܫܒܺܝܠ ܚܰܩܠܶܗ ܕܩܳܨܪܳܐ.
2Ki 18:18 ܘܰܩܪܰܘ ܠܡܰܠܟܳܐ. ܘܰܢܦܰܩ ܠܘܳܬ݂ܗܽܘܢ. ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ. ܘܫܰܒܢܳܐ ܣܳܦܪܳܐ. ܘܝܽܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ.
2Ki 18:19 ܘܶܐܡܰܪ ܠܗܽܘܢ ܪܰܒܫܳܩ̈ܶܐ. ܐܶܡܰܪܘ ܠܚܶܙܰܩܝܳܐ. ܗܳܟܰܢܳܐ ܐܳܡܰܪ ܡܰܠܟܳܐ ܪܰܒܳܐ ܡܰܠܟܳܐ ܕܳܐܬܽܘܪ. ܡܳܢܰܘ ܬܽܘܟܠܳܢܳܐ ܗܳܢܳܐ ܕܶܐܬܬܟܶܠܬ.
2Ki 18:20 ܘܶܐܡܰܪܬ. ܕܺܐܝܬ݂ ܒܳܟ݂ ܡܰܡܠܠܳܐ ܕܣܶܦ̈ܘܳܬ݂ܳܐ ܘܬܰܪܥܺܝܬ݂ܳܐ ܘܓܰܢ̱ܒܳܪܽܘܬ݂ܳܐ ܠܰܩܪܳܒܳܐ ܗܳܫܳܐ ܥܰܠ ܡܰܢܽܘ ܐܶܬܬܟܶܠܬ ܕܰܡܪܰܕܬ ܥܠܰܝ.
2Ki 18:21 ܗܳܐ ܐܶܬܬܟܶܠܬ ܥܰܠ ܣܳܡܟܳܐ ܕܩܰܢܝܳܐ ܪܥܺܝܥܳܐ. ܥܰܠ ܡܶܨܪܳܝܳܐ. ܕܡܳܐ ܕܶܐܣܬܡܶܟ݂ ܓܰܒܪܳܐ ܥܠܰܘܗܝ. ܥܳܐܶܠ ܒܺܐܝܕܶܗ. ܘܒܳܙܰܥ ܠܳܗ̇. ܗܳܟܰܢܳܐ ܗܽܘ ܦܶܪܥܽܘܢ ܡܰܠܟܳܐ ܕܡܶܨܪܶܝܢ ܠܟܽܠ ܕܡܶܬܬܰܟܠܺܝܢ ܥܠܰܘܗܝ.
2Ki 18:22 ܘܶܐܢ ܬܺܐܡܰܪ ܠܺܝ. ܕܥܰܠ ܡܳܪܝܳܐ ܐܰܠܳܗܰܢ ܐܶܬܬܟܶܠܢ. ܠܳܐ ܗܘܳܐ ܗܰܘ ܕܰܐܥܒܰܪ ܚܶܙܰܩܝܳܐ ܥܠܰܘ̈ܳܬ݂ܶܗ ܘܡܰܕ݂ܒܚܰܘ̈ܗܝ ܘܶܐܡܰܪ ܠܺܝܗܽܘܕ݂ܳܐ. ܘܠܽܐܘܪܺܫܠܶܡ. ܕܰܩܕ݂ܳܡ ܡܰܕ݂ܒܚܳܐ ܚܰܕ݂ ܬܶܣܓܕ݂ܽܘܢ ܒܽܐܘܪܺܫܠܶܡ.
2Ki 18:23 ܘܗܳܫܳܐ ܐܶܬ݂ܚܰܠܛ ܥܰܡ ܡܳܪܝ ܡܰܠܟܳܐ ܐܳܬ݂ܽܘܪܳܝܳܐ. ܘܶܐܬܶܠ ܠܳܟ݂ ܬܪܶܝܢ ܐܰܠܦܺܝ̈ܢ ܖ̈ܰܟܫܳܐ. ܐܶܢ ܐܺܝܬ݂ ܠܳܟ݂ ܦܰܖ̈ܳܫܶܐ ܕܬܰܪܟܶܒ ܥܠܰܝܗܽܘܢ.
2Ki 18:24 ܘܰܐܝܟܰܢܳܐ ܡܰܗܦܶܟ݂ ܐܰܢ̱ܬ ܐܰܦ̈ܶܐ ܕܚܰܕ݂ ܡܶܢ ܚܺܐܖ̈ܶܐ ܕܥܰܒܕܰܘ̈ܗܝ ܕܡܳܪܝ ܙܥܽܘܖ̈ܶܐ. ܘܶܐܬܬܟܶܠܬ ܠܳܟ݂ ܥܰܠ ܡܶܨܪܳܝܳܐ ܥܰܠ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.
2Ki 18:25 ܘܗܳܫܳܐ ܠܡܳܐ ܒܶܠܥܳܕ݂ ܡܶܢ ܡܳܪܝܳܐ ܣܶܠܩܶܬ݂ ܥܰܠ ܐܰܪܥܳܐ ܗܳܕ݂ܶܐ ܠܡܰܚܪܳܒܽܘܬ݂ܳܗ̇. ܡܳܪܝܳܐ ܗܽܘ ܐܶܡܰܪ ܠܺܝ ܣܰܩ ܥܰܠ ܐܰܪܥܳܐ ܗܳܕ݂ܶܐ. ܘܰܐܚܪܶܒܶܝܗ̇.
2Ki 18:26 ܘܶܐܡܰܪ ܐܶܠܝܳܩܺܝܡ ܒܰܪ ܚܶܠܰܩܝܳܐ. ܘܫܰܒܢܳܐ. ܘܝܽܘܐܳܚ ܠܪܰܒ ܫܳܩ̈ܶܐ. ܡܰܠܶܠ ܥܰܡ ܥܰܒܕܰܝ̈ܟ ܐܳܪܳܡܳܐܺܝܬ݂. ܡܶܛܽܠ ܕܫܳܡܥܺܝܢ ܚܢܰܢ. ܘܠܳܐ ܬܡܰܠܶܠ ܥܰܡܰܢ ܝܺܗܽܘܕܳܐܺܝܬ݂ ܩܕ݂ܳܡ ܥܰܡܳܐ ܕܥܰܠ ܫܽܘܪܳܐ.
2Ki 18:27 ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ. ܠܳܐ ܗܘܳܐ ܠܘܳܬ݂ܟܽܘܢ ܘܰܠܘܳܬ݂ ܡܳܪܟܽܘܢ ܫܰܕܪܰܢܝ ܡܳܪܝ ܠܡܺܐܡܰܪ ܡ̈ܶܠܶܐ ܗܳܠܶܝܢ. ܐܶܠܳܐ ܠܓܰܒܖ̈ܶܐ ܕܝܳܬ݂ܒܺܝܢ ܥܰܠ ܫܽܘܪܳܐ. ܕܠܳܐ ܢܶܐܟܠܽܘܢ ܬܶܒܬܗܽܘܢ. ܘܢܶܫܬܽܘܢ ܬܝܳܢܰܝ̈ܗܽܘܢ ܥܰܡܟܽܘܢ.
2Ki 18:28 ܘܩܳܡ ܪܰܒ ܫܳܩ̈ܶܐ. ܘܰܩܪܳܐ ܒܩܳܠܳܐ ܪܳܡܳܐ ܝܺܗܽܘܕܳܐܺܝܬ݂. ܘܡܰܠܶܠ ܘܶܐܡܰܪ. ܫܡܰܥܘ ܦܶܬ݂ܓܳܡܶܗ ܕܡܰܠܟܳܐ ܪܰܒܳܐ ܡܰܠܟܳܐ ܕܳܐܬܽܘܪ.
2Ki 18:29 ܗܳܟܰܢܳܐ ܐܳܡܰܪ ܡܰܠܟܳܐ. ܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܡܶܛܽܠ ܕܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܝ̈.
2Ki 18:30 ܘܠܳܐ ܢܰܬ݂ܟܶܠܟܽܘܢ ܚܶܙܰܩܝܳܐ ܥܰܠ ܡܳܪܝܳܐ. ܘܢܺܐܡܰܪ ܕܰܡܦܰܨܳܝܽܘ ܡܦܰܨܶܐ ܠܰܢ ܡܳܪܝܳܐ. ܘܠܳܐ ܡܶܫܬܰܠܡܳܐ ܩܪܺܝܬ݂ܳܐ ܗܳܕ݂ܶܐ ܒܺܐܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.
2Ki 18:31 ܠܳܐ ܬܶܫܡܥܽܘܢ ܠܚܶܙܰܩܝܳܐ. ܡܶܛܽܠ ܕܗܳܟܰܢܳܐ ܐܳܡܰܪ ܡܰܠܟܳܐ ܕܳܐܬܽܘܪ. ܥܒܶܕ݂ܘ ܥܰܡܝ ܒܽܘܪܟܬ݂ܳܐ ܘܦܽܘܩܘ ܠܘܳܬ݂ܝ. ܘܰܐܟ݂ܽܘܠܘ ܐ̱ܢܳܫ ܓܽܘܦܢܰܘ̈ܗܝ. ܘܐ̱ܢܳܫ ܬܺܐܢܰܘ̈ܗܝ. ܘܶܐܫܬܰܘ ܐ̱ܢܳܫ ܡܰܝ̈ܳܐ ܕܓܽܘܒܶܗ.
2Ki 18:32 ܥܕܰܡܳܐ ܕܺܐܬ݂ܶܐ ܘܶܐܕ݂ܒܰܪܟܽܘܢ ܠܰܐܪܥܳܐ ܕܰܐܝܟ݂ ܐܰܪܥܟܽܘܢ. ܐܰܪܥܳܐ ܕܳܐܕ݂ܫ̈ܶܐ ܘܰܕܐܶܒ̈ܶܐ. ܐܰܪܥܳܐ ܕܰܥܒܽܘܪܳܐ ܘܰܕ݂ܟܰܖ̈ܡܶܐ. ܐܰܪܥܳܐ ܕܙܰܝ̈ܬܶܐ ܘܰܕ݂ܫܽܘܡܢܳܐ ܘܰܕܕܶܒܫܳܐ. ܘܰܚܝܰܘ ܘܠܳܐ ܬܡܽܘܬ݂ܽܘܢ ܘܠܳܐ ܬܶܫܡܥܽܘܢ ܠܚܶܙܰܩܝܳܐ ܘܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܘܢܺܐܡܰܪ ܕܡܳܪܝܳܐ ܡܦܰܨܶܐ ܠܰܢ.
2Ki 18:33 ܕܰܠܡܳܐ ܐܶܫܟܰܚܘ ܠܰܡܦܰܨܳܝܽܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ. ܐܰܠܳܗ ܐܰܪܥܶܗ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.
2Ki 18:34 ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܚܡܳܬ݂ ܘܕܰܪܦܳܕ݂. ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܣܦܰܪܘܺܝܡ. ܘܰܕ݂ܢܳܥ. ܘܰܕ݂ܥܘܳܐ. ܕܰܠܡܳܐ ܦܰܨܺܝܘ ܠܫܳܡܪܺܝܢ ܡܶܢ ܐܺܝ̈ܕܰܝ.
2Ki 18:35 ܡܰܢ ܡܶܢ ܟܽܠܗܽܘܢ ܐܰܠܳܗ̈ܶܐ ܕܰܐܖ̈ܥܳܬ݂ܳܐ ܗܳܠܶܝܢ ܦܰܨܺܝ ܐܰܪܥܶܗ ܡܶܢ ܐܺܝܕܰܝ̈. ܕܰܡܦܰܨܶܐ ܡܳܪܝܳܐ ܠܽܐܘܪܺܫܠܶܡ ܡܶܢ ܐܺܝܕܰܝ̈.
2Ki 18:36 ܘܰܫܬܶܩܘ ܥܰܡܳܐ. ܘܠܳܐ ܝܰܗܒܘ ܠܶܗ ܦܶܬ݂ܓ݂ܳܡܳܐ. ܡܶܛܽܠ ܕܡܰܠܟܳܐ ܦܰܩܶܕ݂. ܘܶܐܡܰܪ ܠܳܐ ܬܶܬܠܽܘܢ ܠܶܗ ܦܶܬ݂ܓ݂ܳܡܳܐ.
2Ki 18:37 ܘܶܐܬ݂ܳܐ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ. ܘܫܰܒܢܳܐ ܣܳܦܪܳܐ. ܘܝܳܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ. ܠܘܳܬ݂ ܚܶܙܰܩܝܳܐ ܟܰܕ݂ ܡܨܰܪܶܝܢ ܠܒܽܘ̈ܫܰܝܗܽܘܢ. ܘܚܰܘܶܝܘܗܝ ܡܶܠܰܘ̈ܗܝ ܕܪܰܒܫܳܩ̈ܶܐ.
2Ki 19:1 ܘܟܰܕ݂ ܫ̣ܡܰܥ ܡܰܠܟܳܐ ܚܶܙܰܩܝܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܬ݂ܟܰܣܺܝ ܣܰܩܳܐ. ܘܥ̣ܰܠ ܠܒܰܝܬܶܗ ܕܡܳܪܝܳܐ.
2Ki 19:2 ܘܫܰܕܰܪ ܠܶܐܠܝܳܩܺܝܡ ܪܰܒܒܰܝܬܳܐ. ܘܰܠܫܰܒܢܳܐ ܣܳܦܪܳܐ. ܘܰܠܣܳܒ̈ܶܐ ܕܟܳܗ̈ܢܶܐ ܟܰܕ݂ ܡܟܰܣܶܝܢ ܣܰܩ̈ܶܐ. ܠܘܳܬ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ.
2Ki 19:3 ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܚܶܙܰܩܝܳܐ. ܝܰܘܡܳܐ ܗ̱ܘ ܕܽܐܘܠܨܳܢܳܐ. ܘܰܕ݂ܡܰܟܣܳܢܽܘܬ݂ܳܐ ܘܰܕ݂ܪܽܘܓܙܳܐ ܝܰܘܡܳܢܳܐ. ܡܶܛܽܠ ܕܡܰܛܺܝܘ ܚܶܒ̈ܠܶܐ ܕܰܒܢܰܝ̈ܳܐ. ܘܠܰܝܬ ܚܰܝܠܳܐ ܒܝܳܠܶܕܬܳܐ.
2Ki 19:4 ܛܳܟ݂ ܢܶܫܡܰܥ ܡܳܪܝܳܐ ܐܰܠܳܗܳܟ݂ ܡܶܠܰܘ̈ܗܝ ܕܪܰܒܫܳܩ̈ܶܐ. ܕܫܰܕܪܶܗ ܡܰܠܟܳܐ ܐܳܬܽܘܪܳܝܳܐ ܡܳܪܶܗ. ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ. ܘܢܰܟܣܺܝܘܗܝ ܒܡ̈ܶܠܶܐ ܕܰܫ̣ܡܰܥ ܡܳܪܝܳܐ ܐܰܠܳܗܳܟ݂. ܘܬܶܒܥܶܐ ܘܰܬ݂ܨܰܠܶܐ ܥܰܠ ܫܰܪܟܳܐ ܕܶܐܫܬܚܰܪܘ.
2Ki 19:5 ܘܶܐܬ݂ܰܘ ܥܰܒܕܰܘ̈ܗܝ ܕܡܰܠܟܳܐ ܚܶܙܰܩܝܳܐ ܠܘܳܬ݂ ܐܶܫܰܥܝܳܐ.
2Ki 19:6 ܘܶܐܡܰܪ ܠܗܽܘܢ ܐܶܫܰܥܝܳܐ. ܗܳܟܰܢܳܐ ܬܺܐܡܪܽܘܢ ܠܡܳܪܟܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܕ݂ܚܰܠ ܡܶܢ ܩܕ݂ܳܡ ܡ̈ܶܠܶܐ ܕܰܫܡܰܥܬ. ܕܓܰܕܶܦܘ ܩܕ݂ܳܡܰܝ ܐܺܝܙܓܰܕܰܘ̈ܗܝ ܕܡܰܠܟܳܐ ܕܳܐܬܽܘܪ.
2Ki 19:7 ܗܳܐ ܝܳܗܶܒ ܐ̱ܢܳܐ ܒܶܗ ܪܽܘܚܳܐ. ܘܢܶܫܡܰܥ ܛܶܒܳܐ. ܘܢܶܗܦܽܘܟ݂ ܠܰܐܪܥܶܗ. ܘܰܐܪܡܶܝܘܗܝ ܒܚܰܪܒܳܐ ܒܰܐܪܥܶܗ.
2Ki 19:8 ܘܰܗܦܰܟ݂ ܪܰܒܫܳܩ̈ܶܐ. ܘܶܐܫܟܰܚ ܠܡܰܠܟܳܐ ܕܳܐܬܽܘܪ ܟܰܕ݂ ܡܶܬ݂ܟܰܬܰܫ ܥܰܠ ܠܶܒܢܳܐ. ܡܶܛܽܠ ܕܰܫ̣ܡܰܥ ܕܰܫܩܰܠ ܡܶܢ ܠܟܺܝܫ.
2Ki 19:9 ܘܰܫܡܰܥ ܥܰܠ ܬܰܪܗܰܩ ܡܰܠܟܳܐ ܕܟܽܘܫ. ܕܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܘܰܗܦܰܟ݂. ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܚܶܙܰܩܝܳܐ. ܘܶܐܡܰܪ.
2Ki 19:10 ܗܳܟܰܢܳܐ ܬܺܐܡܪܽܘܢ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܠܳܐ ܢܰܛܥܶܝܟ݂ ܐܰܠܳܗܳܟ݂ ܕܰܬ݂ܟܺܝܠ ܐܰܢ̱ܬ ܥܠܰܘܗܝ. ܘܳܐܡܰܪ ܐܰܢ̱ܬ ܕܠܳܐ ܡܶܫܬܰܠܡܳܐ ܐܽܘܪܺܫܠܶܡ ܒܺܐܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.
2Ki 19:11 ܐܰܢ̱ܬ ܫܡܰܥܬ ܡܶܕܶܡ ܕܰܥܒܰܕ݂ܘ ܡܰܠ̈ܟܶܐ ܕܳܐܬܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ. ܘܰܐܚܪܶܒܘ ܐܶܢܶܝܢ. ܘܰܐܢ̱ܬ ܡܶܬ݂ܦܰܨܶܐ ܐܰܢ̱ܬ.
2Ki 19:12 ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ. ܕܰܚܪܰܒܘ ܐܰܒܳܗܰܝ̈. ܠܓܳܘܙܳܢ ܘܰܠܚܳܪܳܢ ܘܰܠܪܳܨܳܦ ܘܠܰܒܢܰܝ̈ ܥܕ݂ܶܢ ܕܰܒܕ݂ܰܠܰܣܰܪ.
2Ki 19:13 ܐܰܝܟܰܘ ܡܰܠܟܳܐ ܕܰܚܡܳܬ݂. ܘܡܰܠܟܳܐ ܕܰܪܦܳܕ݂. ܘܡܰܠܟܳܐ ܕܰܩܪܺܝܬ݂ܳܐ ܣܦܰܪܘܺܝܡ. ܘܰܕ݂ܢܳܥ. ܘܰܕ݂ܥܳܘܳܐ.
2Ki 19:14 ܘܰܢܣܰܒ ܚܶܙܰܩܝܳܐ ܐܶܓܖ̈ܳܬ݂ܳܐ ܡܶܢ ܐܺܝܕ݂ܳܐ ܕܺܐܝܙܓܰܕ̈ܶܐ. ܘܰܩܪܳܐ ܐܶܢܶܝܢ. ܘܰܣܠܶܩ ܠܒܰܝܬܶܗ ܕܡܳܪܝܳܐ ܘܰܦܪܰܣ ܐܶܢܶܝܢ ܚܶܙܰܩܝܳܐ ܩܕ݂ܳܡ ܡܳܪܝܳܐ.
2Ki 19:15 ܘܨܰܠܺܝ ܚܶܙܰܩܝܳܐ ܩܕ݂ܳܡ ܡܳܪܝܳܐ ܘܶܐܡܰܪ. ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܝܳܬ݂ܶܒ ܥܰܠ ܟܖ̈ܽܘܒܶܐ. ܐܰܢ̱ܬ ܗܽܘ ܐܰ‌ܠܳܗܳܐ ܒܰܠܚܽܘܕܰܝܟ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܐܰܢ̱ܬ ܥܒܰܕ̇ܬ ܫܡܰܝܳܐ ܘܰܐܪܥܳܐ.
2Ki 19:16 ܨܠܺܝ ܡܳܪܝܳܐ ܐܶܕ݂ܢܳܟ݂. ܘܰܫܡܰܥ ܦܬܰܚ ܡܳܪܝܳܐ ܥܰܝܢܰܝ̈ܟ. ܘܰܚܙܺܝ ܘܰܫܡܰܥ ܟܽܠܗܶܝܢ ܡܶܠܰܘ̈ܗܝ ܕܣܰܢܚܰܪܺܝܒ ܕܰܫܠܰܚ ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ.
2Ki 19:17 ܫܰܪܺܝܪܳܐܺܝܬ݂ ܡܳܪܝܳܐ ܚܪܰܒܘ ܡܰܠ̈ܟܶܐ ܕܳܐܬܽܘܪ ܥܰܡ̈ܡܶܐ ܘܰܐܖ̈ܥܳܬ݂ܗܽܘܢ.
2Ki 19:18 ܘܰܐܠܳܗܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ. ܡܶܛܽܠ ܕܠܳܐ ܗܘܰܘ ܐܰܠܳܗ̈ܶܐ. ܐܶܠܳܐ ܥܒܳܕ݂ ܐܺܝ̈ܕܰܝܳܐ ܕܰܒܢܰܝ̈ܢܳܫܳܐ. ܕܩܰܝܣܳܐ ܘܰܕ݂ܟܺܐܦܳܐ. ܘܰܐܘܒܶܕ݂ܘ ܐܶܢܽܘܢ.
2Ki 19:19 ܘܗܳܫܳܐ ܡܳܪܝܳܐ ܐܰܠܳܗܰܢ. ܦܪܽܘܩܰܝܢ ܡܶܢ ܐܺܝܕܰܘ̈ܗܝ. ܕܢܶܕ̈ܥܳܢ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܕܰܐܢ̱ܬ ܗܽܘ ܡܳܪܝܳܐ ܐܰ‌ܠܳܗܳܐ ܒܰܠܚܽܘܕܰܝܟ.
2Ki 19:20 ܘܰܫܠܰܚ ܐܶܫܰܥܝܳܐ ܒܰܪ ܐܰܡܽܘܨ ܠܚܶܙܰܩܝܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܕܶܡ ܕܨܰܠܺܝܬ ܩܕ݂ܳܡܰܝ ܥܰܠ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܫܶܡܥܶܬ݂.
2Ki 19:21 ܗܳܢܳܐ ܗܽܘ ܦܶܬ݂ܓ݂ܳܡܳܐ ܕܶܐܡܰܪ ܥܠܰܘܗܝ ܡܳܪܝܳܐ. ܫܳܝܛܳܐ ܠܳܟ݂ ܘܰܡܡܰܝܩܳܐ ܒܳܟ݂ ܒܬ݂ܽܘܠܬܳܐ ܒܰܪܬ݂ ܨܶܗܝܽܘܢ. ܘܒܳܬ݂ܪܳܟ݂ ܡܢܺܝܕ݂ܳܐ ܪܺܝܫܳܗ̇ ܒܰܪܬ݂ ܐܽܘܪܺܫܠܶܡ.
2Ki 19:22 ܠܡܰܢ ܚܰܣܶܕܬ. ܘܰܩܕ݂ܳܡ ܡܰܢ ܓܰܕܶܦܬ. ܘܥܰܠ ܡܰܢ ܐܰܪܺܝܡܬ ܩܳܠܳܟ݂ ܐܰܪܺܝܡܬ ܥܰܝܢܰܝ̈ܟ ܠܰܡܪܰܘܡܳܐ ܥܰܠ ܩܰܕܺܝܫܳܐ ܕܺܝܣܪܳܐܶܝܠ.
2Ki 19:23 ܘܒܺܐܝܕ݂ܳܐ ܕܺܐܝܙܓܰܕܰܝ̈ܟ ܚܰܣܶܕܬ ܠܡܳܪܝܳܐ. ܘܶܐܡܰܪܬ ܕܰܒܣܽܘܓܳܐܐ ܕܡܰܖ̈ܟܒܳܬ݂ܝ. ܐܶܢܳܐ ܐܶܣܰܩ ܠܪܰܘܡܳܐ ܕܛܽܘܪܳܐ. ܘܠܰܫܦܽܘܠܰܘ̈ܗܝ ܕܠܶܒܢܳܢ. ܘܶܐܦܣܽܘܩ ܩܰܘ̈ܡܳܬ݂ܳܐ ܕܰܐܖ̈ܙܰܘܗܝ. ܘܰܓܒܰܝ̈ܳܐ ܕܫܰܖ̈ܘܰܝܢܰܘܗܝ ܘܶܐܥܽܘܠ ܠܪܰܘܡܳܐ ܕܣܳܟܶܗ ܕܥܳܒܳܐ ܕܟܰܪܡܶܠܳܐ.
2Ki 19:24 ܐܶܢܳܐ ܐܶܚܦܽܘܪ. ܘܶܐܫܬܶܐ ܡܰܝ̈ܳܐ ܢܽܘܟܖ̈ܳܝܶܐ. ܘܰܐܘܒܶܫ ܒܦܰܖ̈ܣܳܬ݂ܳܐ ܕܖ̈ܰܟ݂ܫܰܝ. ܟܽܠܗܽܘܢ ܢܰܗܖ̈ܰܘܳܬ݂ܳܐ ܥܰܫܺܝܢ̈ܶܐ.
2Ki 19:25 ܠܳܐ ܫܡܰܥܬ ܕܡܶܢ ܪܽܘܚܩܳܐ ܠܳܗ̇ ܥܶܒܶܕܬ݂. ܘܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܠܳܗ̇ ܥܰܬܕܶܬ݂ ܘܗܳܫܳܐ ܐܰܝܬܺܝܬܳܗ̇ ܕܬܶܗܘܶܐ ܠܚܽܘܪܒܳܐ ܘܰܠܨܰܕ݂ܝܳܐ. ܐܰܝܟ݂ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ.
2Ki 19:26 ܕܝܰܬܳܒܰܝ̈ܗܶܝܢ ܙܥܰܪ ܚܰܝܠܗܽܘܢ. ܘܶܐܬܬܒܰܪܘ ܘܰܒܗܶܬ݂ܘ ܘܰܗܘܰܘ ܐܰܝܟ݂ ܥܶܣܒܳܐ ܕܚܰܩܠܳܐ. ܘܰܐܝܟ݂ ܝܽܘܪܳܩܳܐ ܕܬܰܕܐܳܐ. ܘܰܐܝܟ݂ ܥܡܺܝܪܳܐ ܕܶܐܓܳܪܳܐ. ܘܰܐܝܟ݂ ܒܽܘܚܫܺܝܢܳܐ ܩܕ݂ܳܡ ܩܳܝܶܡܬ݂ܳܐ.
2Ki 19:27 ܡܰܘܬܒܳܟ݂ ܘܡܰܥܠܳܟ݂ ܘܡܰܦܩܳܟ݂ ܝܳܕܰܥ ܐ̱ܢܳܐ. ܘܕܶܐܬ݂ܪܰܘܪܰܒܬ ܥܠܰܝ. ܥܰܠ ܕܰܐܡܪܰܚܬ ܘܶܐܬ݂ܪܰܘܪܰܒܬ ܥܠܰܝ.
2Ki 19:28 ܘܓܽܘܕܳܦܳܟ݂ ܣܠܶܩ ܒܶܐܕ݂ܢܰܝ̈ ܐܰܪܡܶܐ ܩܠܳܕ݂ܳܐ ܒܰܢܚܺܝܪܳܟ݂. ܘܰܒܠܳܡܳܐ ܒܣܶܦ̈ܘܳܬܳܟ݂ ܘܰܐܗܦܟܳܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.
2Ki 19:29 ܘܗܳܕ݂ܶܐ ܐܳܬܳܐ ܬܶܗܘܶܐ ܠܳܟ݂. ܐܳܟܶܠ ܐܰܢ̱ܬ ܫܰܢ̱ܬܳܐ ܗܳܕ݂ܶܐ ܟܳܬ݂ܳܐ. ܘܫܰܢ̱ܬܳܐ ܕܬܰܪܬܶܝܢ. ܟܳܬ݂ ܟܳܬ݂ܳܐ. ܘܫܰܢ̱ܬܳܐ ܬܠܺܝܬ݂ܺܝܬܳܐ. ܙܪܽܘܥܘ ܘܰܚܨܽܘܕ݂ܘ. ܘܨܽܘܒܘ ܟܰܖ̈ܡܶܐ. ܘܰܐܟ݂ܽܘܠܘ ܦܺܐܖ̈ܰܝܗܽܘܢ.
2Ki 19:30 ܘܢܰܘܣܦܽܘܢ ܫܰܪܟܳܐ ܕܒܶܝܬ݂ ܝܺܗܽܘܕܳܐ. ܕܶܐܫܬܚܰܪܘ. ܫܳܕܶܝܢ ܥܶܩܳܪܳܐ ܠܬܰܚܬ. ܘܥܳܒܕܺܝܢ ܦܺܐܖ̈ܶܐ ܠܥܶܠ.
2Ki 19:31 ܡܶܛܽܠ ܕܡܶܢ ܐܽܘܪܺܫܠܶܡ ܢܶܦܽܘܩ ܫܰܪܟܳܢܳܐ. ܘܦܽܘܠܳܛܳܐ ܡܶܢ ܛܽܘܪܳܐ ܕܨܶܗܝܽܘܢ. ܩܶܢ̱ܐܬܶܗ ܕܡܳܪܝܳܐ ܚܰܝܠܬ݂ܳܢܳܐ ܬܶܥܒܶܕ݂ ܗܳܕ݂ܶܐ.
2Ki 19:32 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܥܰܠ ܡܰܠܟܳܐ ܕܳܐܬܽܘܪ. ܠܳܐ ܢܶܥܽܘܠ ܠܰܩܪܺܝܬ݂ܳܐ ܗܳܕ݂ܶܐ. ܘܠܳܐ ܢܶܫܕܶܐ ܬܰܡܳܢ ܓܶܐܪܳܐ. ܘܠܳܐ ܢܩܰܕܡܺܝܗ̇ ܒܣܰܟܪܳܐ. ܘܠܳܐ ܢܰܟ݂ܡܶܢ ܥܠܶܝܗ̇ ܟܡܺܐܢܳܐ.
2Ki 19:33 ܐܶܠܳܐ ܒܽܐܘܪܚܳܐ ܕܶܐܬܳܐ ܒܳܗ̇. ܢܶܗܦܽܘܟ݂ ܘܠܰܩܪܺܝܬ݂ܳܐ ܗܳܕ݂ܶܐ ܠܳܐ ܢܶܥܽܘܠ. ܐܳܡܰܪ ܡܳܪܝܳܐ.
2Ki 19:34 ܘܰܐܓܶܢ ܥܰܠ ܩܪܺܝܬ݂ܳܐ ܗܳܕ݂ܶܐ ܘܶܐܦܪܩܺܝܗ̇. ܡܶܛܽܠܬ݂ܝ ܘܡܶܛܽܠ ܕܰܘܺܝܕ݂ ܥܰܒܕܝ.
2Ki 19:35 ܘܰܗܘܳܐ ܒܠܺܠܝܳܐ ܗܰܘ. ܘܰܢܦܰܩ ܡܰܠܰܐܟܶܗ ܕܡܳܪܝܳܐ. ܘܩܰܛܶܠ ܒܡܰܫܪܺܝܬܶܗ ܕܳܐܬܽܘܪܳܝܳܐ. ܡܳܐܐ ܘܰܬ݂ܡܳܢܺܝܢ ܘܚܰܡܫܳܐ ܐܰܠܦܺܝ̈ܢ. ܘܩܰܕܶܡܘ ܒܨܰܦܪܳܐ ܘܚܳܙܶܝܢ. ܘܗܳܐ ܟܽܠܗܽܘܢ ܦܰܓܖ̈ܶܐ ܡܺܝ̈ܬܶܐ.
2Ki 19:36 ܘܰܫܩܰܠܘ ܘܶܐܙܰܠܘ ܘܰܗܦܰܟ݂ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܺܝܬ݂ܶܒ ܒܢܺܝܢܘܶܐ.
2Ki 19:37 ܘܟܰܕ݂ ܣܳܓܶܕ݂ ܗܘܳܐ ܒܶܝܬ݂ ܢܰܣܪܳܟ݂ ܐܰܠܳܗܶܗ. ܐܰܕܪܰܡܰܠܟ ܘܫܶܪܶܐܨܳܪ ܒܢܰܘ̈ܗܝ ܩܰܛܠܽܘܗܝ ܒܚܰܪܒܳܐ. ܘܗܶܢܽܘܢ ܐܶܬ݂ܦܰܠܰܛܘ ܠܰܐܪܥܳܐ ܕܰܐܪܕ݂ܳܛ. ܘܰܐܡܠܶܟ݂ ܣܰܪܚܰܕܽܘܡ ܒܪܶܗ ܒܳܬܪܶܗ.
2Ki 20:1 ܒܝܰܘ̈ܡܳܬ݂ܳܐ ܗܳܢܽܘܢ ܐܶܬ݂ܟܪܰܗ ܚܶܙܰܩܝܳܐ ܠܰܡܡܳܬ݂. ܘܶܐܬ݂ܳܐ ܠܘܳܬ݂ܶܗ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܦܰܩܶܕ݂ ܥܰܠ ܒܰܝܬܳܟ݂. ܡܶܛܽܠ ܕܡܳܐܶܬ݂ ܐܰܢ̱ܬ. ܘܠܳܐ ܚܳܝܶܐ ܐܰܢ̱ܬ.
2Ki 20:2 ܘܰܐܦܢܺܝ ܚܶܙܰܩܝܳܐ ܐܰܦܰܘ̈ܗܝ ܠܶܐܣܬ݂ܳܐ. ܘܨܰܠܺܝ ܩܕ݂ܳܡ ܡܳܪܝܳܐ. ܘܶܐܡܰܪ.
2Ki 20:3 ܐܽܘܢ ܡܳܪܝܳܐ ܐܶܬܕܰܟ݂ܪ ܕܗܰܠܟܶܬ݂ ܩܕܳܡܰܝܟ ܒܩܽܘܫܬܳܐ ܘܰܒܠܒܳܐ ܫܰܠܡܳܐ. ܘܰܕ݂ܫܰܦܺܝܪ ܩܕܳܡܰܝܟ ܥܶܒܕܶܬ݂. ܘܰܒ̣ܟܳܐ ܚܶܙܰܩܝܳܐ ܒܟ݂ܳܬ݂ܳܐ ܪܰܒܬܳܐ.
2Ki 20:4 ܘܶܐܫܰܥܝܳܐ ܠܳܐ ܢܦܰܩ ܗܘܳܐ ܠܕ݂ܳܪܬܳܐ ܡܶܨܥܳܝܬܳܐ. ܘܦܶܬ݂ܓܳܡܶܗ ܕܡܳܪܝܳܐ ܗܘܳܐ ܥܠܰܘܗܝ ܠܡܺܐܡܰܪ.
2Ki 20:5 ܗܦܽܘܟ݂ ܘܶܐܡܰܪ ܠܚܶܙܰܩܝܳܐ ܡܕܰܒܪܳܢܶܗ ܕܥܰܡܝ. ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂. ܫܶܡܥܶܬ ܨܠܽܘܬܳܟ݂. ܘܰܚܙܺܝܬ݂ ܕܶܡܥܰܝ̈ܟ. ܗܳܐ ܡܰܐܣܶܐ ܐ̱ܢܳܐ ܠܳܟ݂. ܘܰܒܝܰܘܡܳܐ ܬܠܺܝܬܳܝܳܐ ܬܶܣܰܩ ܠܒܰܝܬܶܗ ܕܡܳܪܝܳܐ.
2Ki 20:6 ܘܰܐܘܣܶܦ ܥܰܠ ܝܰܘ̈ܡܳܬ݂ܳܟ݂ ܚܰܡܫܰܥܶܣܖ̈ܶܐ ܫܢܺܝ̈ܢ. ܘܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ ܐܶܦܰܨܶܝܟ݂. ܘܠܰܩܪܺܝܬ݂ܳܐ ܗܳܕ݂ܶܐ. ܘܰܐܓܶܢ ܥܰܠ ܩܪܺܝܬ݂ܳܐ ܗܳܕ݂ܶܐ. ܘܶܐܦܪܩܺܝܗ̇. ܡܶܛܽܠܳܬ݂ܝ. ܘܡܶܛܽܠ ܕܰܘܺܝܕ݂ ܥܰܒܕܝ.
2Ki 20:7 ܘܶܐܡܰܪ ܐܶܫܰܥܝܳܐ. ܢܶܣܒܽܘܢ ܕܒܰܠܬ݂ܳܐ ܕܬܺܐܢ̈ܶܐ. ܘܰܢܣܺܝܡܽܘܢ ܥܰܠ ܫܽܘܚܢܳܐ ܘܡܶܬ݂ܚܠܶܡ.
2Ki 20:8 ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ. ܡܳܢܳܐ ܗ̱ܝ ܐܳܬܳܐ ܕܡܰܐܣܶܐ ܠܺܝ ܡܳܪܝܳܐ. ܘܣܳܠܶܩ ܐ̱ܢܳܐ ܒܝܰܘܡܳܐ ܬܠܺܝܬܳܝܳܐ ܠܒܰܝܬܶܗ ܕܡܳܪܝܳܐ.
2Ki 20:9 ܘܶܐܡܰܪ ܐܶܫܰܥܝܳܐ. ܗܳܕ݂ܳܐ ܗ̱ܝ ܠܳܟ݂ ܐܳܬ݂ܳܐ ܡܶܢ ܩܕ݂ܳܡ ܡܳܪܝܳܐ. ܕܢܶܥܒܶܕ݂ ܡܳܪܝܳܐ ܦܶܬ݂ܓ݂ܳܡܳܐ ܕܶܐܡܰܪ. ܢܗܰܠܶܟ݂ ܛܶܠܳܠܳܐ ܥܶܣܪܳܐ ܕܰܖ̈ܓܺܝܢ. ܐܰܘ ܢܶܗܦܽܘܟ݂ ܥܶܣܪܳܐ ܕܰܖ̈ܓܺܝܢ.
2Ki 20:10 ܘܶܐܡܰܪ ܚܶܙܰܩܝܳܐ. ܒܺܨܝܪܳܐ ܗ̱ܝ ܗܳܕ݂ܶܐ ܕܰܢܗܰܠܶܟ݂ ܛܶܠܠܳܐ ܥܶܣܪܳܐ ܕܰܖ̈ܓܺܝܢ. ܠܳܐ ܗܳܟܰܢܳܐ. ܐܶܠܳܐ ܢܶܗܦܽܘܟ݂ ܛܰܠܳܠܳܐ ܠܒܶܣܬܪܶܗ ܥܶܣܪܳܐ ܕܰܖ̈ܓܺܝܢ.
2Ki 20:11 ܘܰܩܪܳܐ ܐܶܫܰܥܝܳܐ ܢܒܺܝܳܐ ܠܡܳܪܝܳܐ. ܘܰܗܦܰܟ݂ ܛܶܠܳܠܳܐ ܒܕܰܖ̈ܓܶܐ. ܕܰܢܚܶܬ݂ ܒܕܰܖ̈ܓܶܐ ܕܳܐܚܳܙ. ܫܶܡܫܳܐ ܠܒܶܣܬܪܶܗ ܥܶܣܪܳܐ ܕܰܪܓܺܝܢ.
2Ki 20:12 ܒܙܰܒܢܳܐ ܗܰܘ. ܫܰܕܰܪ ܡܰܪܽܘܕ݂ܳܟ݂ ܒܶܠܕܳܢ ܒܰܪ ܒܶܠܕܳܢ ܡܰܠܟܳܐ ܕܒܳܒܶܝܠ. ܐܶܓܖ̈ܳܬ݂ܳܐ ܘܩܽܘܖ̈ܒܳܢܶܐ ܠܚܶܙܰܩܝܳܐ. ܟܰܕ݂ ܫܡܰܥ ܕܶܐܬ݂ܟܪܰܗ ܚܶܙܰܩܝܳܐ ܘܰܚܝܳܐ.
2Ki 20:13 ܘܰܚܕ݂ܺܝ ܒܗܽܘܢ ܚܶܙܰܩܝܳܐ ܘܚܰܘܺܝ ܐܶܢܽܘܢ ܒܶܝܬ݂ ܓܰܙܶܗ. ܟܶܣܦܳܐ ܘܕܰܗܒܳܐ. ܘܒܶܣ̈ܡܶܐ. ܘܡܶܫܚܳܢ̈ܶܐ ܛܳܒ̈ܶܐ. ܘܟܽܠܶܗ ܒܶܝܬ݂ ܡܳܐܢܰܘ̈ܗܝ. ܘܟܽܠ ܕܶܐܫܬܟܰܚ ܒܶܝܬ݂ ܓܰܙܰܘ̈ܗܝ ܘܠܳܐ ܫܒܰܩ ܡܶܕܶܡ ܚܶܙܰܩܝܳܐ ܕܠܳܐ ܚܰܘܺܝ ܐܶܢܽܘܢ. ܒܒܰܝܬܶܗ ܘܰܒܟܽܠܶܗ ܒܶܝܬ݂ ܫܽܘܠܛܳܢܶܗ.
2Ki 20:14 ܘܶܐܬ݂ܳܐ ܐܶܫܰܥܝܳܐ ܢܒܺܝܳܐ ܠܘܳܬ݂ ܚܶܙܰܩܝܳܐ ܡܰܠܟܳܐ. ܘܶܐܡܰܪ ܠܶܗ. ܡܳܢܳܐ ܐܶܡܰܪܘ ܠܳܟ݂ ܗܳܠܶܝܢ ܓܰܒܖ̈ܶܐ. ܘܡܶܢ ܐܰܝܡܶܟܳܐ ܐܶܬ݂ܰܘ ܠܘܳܬ݂ܳܟ݂ ܘܶܐܡܰܪ ܚܶܙܰܩܝܳܐ. ܡܶܢ ܐܰܪܥܳܐ ܪܰܚܺܝܩܬܳܐ ܡܶܢ ܒܳܒܶܝܠ ܐܶܬ݂ܰܘ ܠܘܳܬ݂ܝ.
2Ki 20:15 ܘܶܐܡܰܪ ܡܳܢܳܐ ܚܙܰܘ ܒܒܰܝܬܳܟ݂ ܘܶܐܡܰܪ ܚܶܙܰܩܝܳܐ. ܟܽܠ ܕܺܐܝܬ݂ ܒܒܰܝܬܝ ܚܙܰܘ. ܘܠܳܐ ܫܶܒܩܶܬ݂ ܡܶܕܶܡ ܒܒܰܝܬܝ. ܕܠܳܐ ܚܰܘܺܝܬ݂ ܐܶܢܽܘܢ ܒܓܰܙܝ.
2Ki 20:16 ܘܶܐܡܰܪ ܐܶܫܰܥܝܳܐ ܠܚܶܙܰܩܝܳܐ. ܫܡܰܥ ܦܶܬ݂ܓܳܡܶܗ ܕܡܳܪܝܳܐ.
2Ki 20:17 ܗܳܐ ܝܰܘ̈ܡܳܬ݂ܳܐ ܐܳܬܶܝܢ. ܘܢܶܫܬܩܶܠ ܟܽܠ ܕܺܐܝܬ݂ ܒܒܰܝܬܳܟ݂. ܘܓܰܙܳܐ ܕܰܢܛܰܪܘ ܐܰܒܳܗܰܝ̈ܟ ܥܕܰܡܳܐ ܠܝܰܘܡܳܢܳܐ ܠܒܳܒܶܝܠ ܢܺܐܙܰܠ. ܘܡܶܕܶܡ ܠܳܐ ܢܶܫܬܒܶܩ ܠܳܟ݂. ܐܳܡܰܪ ܡܳܪܝܳܐ.
2Ki 20:18 ܘܡܶܢ ܒܢܰܝ̈ܟ ܕܢܳܦܩܺܝܢ ܡܶܢܳܟ݂. ܕܡܰܘܠܶܕ݂ ܐܰܢ̱ܬ. ܢܶܬܕܰܒܪܽܘܢ. ܘܢܶܗܘܽܘܢ ܡܗܰܝܡ̈ܢܶܐ ܒܗܰܝܟܠܳܐ ܕܡܰܠܟܳܐ ܕܒܳܒܶܝܠ.
2Ki 20:19 ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ. ܛܳܒ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪܬ. ܘܶܐܡܰܪ. ܐܶܫܬܽܘܦ ܕܶܝܢ ܢܶܗܘܶܐ ܫܠܳܡܳܐ ܘܩܽܘܫܬܳܐ ܒܝܰܘ̈ܡܰܝ.
2Ki 20:20 ܘܫܰܪܟܳܐ ܕܦܶܬܓܳܡܰܘ̈ܗܝ ܕܚܶܙܰܩܝܳܐ ܘܟܽܠܳܗ̇ ܓܰܢ̱ܒܳܪܽܘܬܶܗ. ܘܕܰܥܒܰܕ݂. ܝܰܡܬ݂ܳܐ ܘܚܶܐܪܺܝܬ݂ܳܐ. ܘܰܐܥܶܠ ܡܰܝ̈ܳܐ ܠܰܩܪܺܝܬ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 20:21 ܘܰܫܟܶܒ ܚܶܙܰܩܝܳܐ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܡܢܰܫܶܐ ܒܪܶܗ ܒܳܬܪܶܗ.
2Ki 21:1 ܒܰܪ ܬܰܪܬܰܥܶܣܖ̈ܶܐ ܗܘܳܐ ܫܢܺܝ̈ܢ ܡܢܰܫܶܐ ܟܰܕ݂ ܐܰܡܠܶܟ݂. ܘܚܰܡܫܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܚܰܒܨܺܝܒܳܗ̇.
2Ki 21:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܛܰܢܦ̈ܘܳܬ݂ܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ki 21:3 ܘܰܗܦܰܟ݂ ܘܰܒܢܳܐ ܥܠܰܘ̈ܳܬ݂ܳܐ ܕܰܥܩܰܪ ܚܶܙܰܩܝܳܐ ܐܰܒܽܘܗܝ ܘܰܐܩܺܝܡ ܡܰܕ݂ܒܚ̈ܶܐ ܠܒܰܥܠܳܐ. ܘܰܥܒܰܕ݂ ܕܶܚ̈ܠܳܬ݂ܳܐ ܐܰܝܟ݂ ܕܰܥܒܰܕ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܰܣܓܶܕ݂ ܠܟܽܠ ܚܰܝ̈ܠܶܐ ܕܰܫܡܰܝܳܐ. ܘܰܦܠܰܚ ܐܶܢܽܘܢ.
2Ki 21:4 ܘܰܒܢܳܐ ܡܰܕ݂ܒܚ̈ܶܐ ܒܒܰܝܬܶܗ ܕܡܳܪܝܳܐ ܕܶܐܡܰܪ ܥܠܰܘܗܝ ܡܳܪܝܳܐ. ܕܒܽܐܘܪܺܫܠܶܡ ܐܶܣܺܝܡ ܫܶܡܝ.
2Ki 21:5 ܘܰܒܢܳܐ ܡܰܕ݂ܒܚ̈ܶܐ ܠܟܽܠ ܚܰܝ̈ܠܶܐ ܕܰܫܡܰܝܳܐ. ܒܬܰܪܬܶܝܢ ܕܳܖ̈ܶܐ ܕܒܰܝܬܶܗ ܕܡܳܪܝܳܐ.
2Ki 21:6 ܘܰܐܥܒܰܪ ܒܪܶܗ ܒܢܽܘܪܳܐ. ܘܰܩܨܰܡ. ܘܢܰܚܶܫ. ܘܰܥܒܰܕ݂ ܙܰܟܽܘܖ̈ܶܐ ܘܝܰܕܽܘ̈ܥܶܐ. ܘܰܐܣܓܺܝ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܠܡܰܪܓܳܙܽܘܬܶܗ.
2Ki 21:7 ܘܣܳܡ ܠܨܰܠܡܳܐ ܕܕܶܚܠܬ݂ܳܐ ܕܰܥܒܰܕ݂ ܒܒܰܝܬܳܐ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܘܠܰܫܠܶܝܡܽܘܢ ܒܪܶܗ. ܒܒܰܝܬܳܐ ܗܳܢܳܐ ܘܒܽܐܘܪܺܫܠܶܡ ܕܰܓܒܺܝܬ݂ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܶܣܺܝܡ ܫܶܡܝ ܬܰܡܢ ܠܥܳܠܰܡ.
2Ki 21:8 ܘܠܳܐ ܐܰܘܣܶܦ ܬܽܘܒ ܠܰܡܢܳܕ݂ܽܘ ܪܶܓܠܶܗ ܕܺܝܣܪܳܐܶܝܠ. ܡܶܢ ܐܰܪܥܳܐ ܕܝܶܗܒܶܬ݂ ܠܰܐܒܳܗܰܝ̈ܗܽܘܢ. ܒܰܠܚܽܘܕ݂ ܐܶܢ ܢܶܛܪܽܘܢ ܘܢܶܥܒܕ݂ܽܘܢ ܟܽܠܡܶܕܶܡ ܕܦܶܩܕܶܬ݂ ܐܶܢܽܘܢ. ܘܟܽܠ ܢܳܡܽܘܣܳܐ ܕܦܰܩܶܕ݂ ܐܶܢܽܘܢ ܥܰܒܕܝ ܡܽܘܫܶܐ.
2Ki 21:9 ܘܠܳܐ ܫܡܰܥܘ. ܘܰܐܛܥܺܝ ܐܶܢܽܘܢ ܡܢܰܫܶܐ. ܘܰܥܒܰܕ݂ܘ ܕܒܺܝܫ ܡܶܢ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ki 21:10 ܘܶܐܡܰܪ ܡܳܪܝܳܐ ܒܺܐܝܕ݂ܳܐ ܕܥܰܒܕܰܘ̈ܗܝ ܢܒܺܝ̈ܶܐ.
2Ki 21:11 ܥܰܠ ܕܰܥܒܰܕ݂ ܡܢܰܫܶܐ ܒܰܪ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܥܒܳܕ̈ܶܐ ܗܳܠܶܝܢ. ܘܰܐܒܐܶܫ ܡܶܢ ܟܽܠ ܕܰܥܒܰܕ݂ܘ ܐܳܡܽܘܖ̈ܳܝܶܐ ܕܰܩܕܳܡܰܘܗܝ. ܘܰܐܚܛܺܝ ܠܺܝܗܽܘܕ݂ܳܐ ܒܰܦܬܰܟ݂ܖ̈ܰܘܗܝ.
2Ki 21:12 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܕܟܽܠ ܕܢܶܫܡܥܺܝܗ̇. ܢܶܨ̈ܠܳܢ ܬܰܖ̈ܬܰܝܗܶܝܢ ܐܶܕ݂ܢܰܘ̈ܗܝ.
2Ki 21:13 ܘܰܐܪܡܶܐ ܥܰܠ ܐܽܘܪܺܫܠܶܡ ܚܽܘܛܳܐ ܕܫܳܡܪܺܝܢ. ܘܡܰܬ݂ܩܽܘܠܬܳܐ ܕܒܶܝܬ݂ ܐܳܚܳܒ. ܘܶܐܡܚܶܐ ܠܽܐܘܪܺܫܠܶܡ. ܘܰܐܘܒܕܺܝܗ̇. ܡܶܛܽܠ ܟܽܠܳܗ̇ ܛܰܢܦܽܘܬ݂ܳܐ ܕܰܥܒܰܕ݂ ܡܢܰܫܶܐ ܒܺܝܗܽܘܕܳܐ.
2Ki 21:14 ܘܶܐܫܒܽܘܩ ܫܰܪܟܳܐ ܕܝܳܪܬܽܘܬ݂ܝ ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܘܢܶܗܘܽܘܢ ܠܒܶܙܬ݂ܳܐ ܘܠܰܕ݂ܝܳܫܳܐ ܠܟܽܠܗܽܘܢ ܒܥܶܠܕܒܳܒܰܝ̈ܗܽܘܢ.
2Ki 21:15 ܥܰܠ ܕܰܥܒܰܕ݂ܘ ܒܺܝܫܬܳܐ ܩܕ݂ܳܡܰܝ. ܘܰܗܘܰܘ ܡܰܪܓܙܺܝܢ ܠܺܝ. ܡܶܢ ܝܰܘܡܳܐ ܕܰܢܦܰܩܘ ܐܰܒܳܗܰܝ̈ܗܽܘܢ ܡܶܢ ܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ.
2Ki 21:16 ܘܳܐܦ ܕܡܳܐ ܙܰܟܳܝܳܐ ܐܶܫܰܕ݂ ܡܢܰܫܶܐ ܣܽܘܓ݂ܳܐܐ ܕܛܳܒ. ܥܕܰܡܳܐ ܕܰܡܠܳܗ̇ ܠܽܐܘܪܺܫܠܶܡ ܣܶܦܳܐ ܒܣܶܦܳܐ. ܣܛܰܪ ܡܶܢ ܚܛܳܗܰܘ̈ܗܝ ܕܰܐܚܛܺܝ ܠܺܝܗܽܘܕ݂ܳܐ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.
2Ki 21:17 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܡܢܰܫܶܐ ܘܟܽܠܡܶܕܶܡ ܕܰܥܒܰܕ݂. ܘܰܚܛܳܗܰܘ̈ܗܝ ܕܰܚܛܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 21:18 ܘܰܫܟܶܒ ܡܢܰܫܶܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܓܰܢܰܬ݂ ܒܰܝܬܶܗ ܒܓܰܢܰܬ݂ ܓܰܙܳܐ ܘܰܐܡܠܶܟ݂ ܐܰܡܽܘܢ ܒܪܶܗ ܒܳܬܪܶܗ.
2Ki 21:19 ܒܰܪ ܥܶܣܪܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܐܰܡܽܘܢ ܟܰܕ݂ ܐܰܡܠܶܟ݂ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܡܰܫܠܡܰܬ݂ ܒܰܪܬ݂ ܚܰܕ݂ܽܘܨ ܕܡܶܢ ܝܰܛܒܶܬ݂.
2Ki 21:20 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܡܢܰܫܶܐ ܐܰܒܽܘܗܝ.
2Ki 21:21 ܘܗܰܠܶܟ݂ ܒܟܽܠܳܗ̇ ܐܽܘܪܚܳܐ ܕܗܰܠܶܟ݂ ܐܰܒܽܘܗܝ. ܘܰܦܠܰܚ ܠܰܦܬܰܟ݂ܖ̈ܶܐ ܕܰܦܠܰܚ ܐܰܒܽܘܗܝ. ܘܰܣܓܶܕ݂ ܠܗܽܘܢ.
2Ki 21:22 ܘܰܫܒܰܩ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܘ̈ܗܝ. ܘܠܳܐ ܗܰܠܶܟ݂ ܒܽܐܘܪܚܶܗ ܕܡܳܪܝܳܐ.
2Ki 21:23 ܘܰܡܪܰܕ݂ܘ ܥܰܒܕܰܘ̈ܗܝ ܕܰܐܡܽܘܢ ܥܠܰܘܗܝ. ܘܩܰܛܠܽܘܗܝ ܒܒܰܝܬܶܗ.
2Ki 21:24 ܘܩܰܛܶܠܘ ܥܰܡܳܐ ܕܰܐܪܥܳܐ ܠܟܽܠ ܕܰܡܪܰܕ݂ܘ ܥܰܠ ܡܰܠܟܳܐ ܐܰܡܽܘܢ. ܘܰܐܡܠܶܟ݂ܘ ܥܰܡܳܐ ܕܰܐܪܥܳܐ ܠܝܽܘܫܺܝܳܐ ܒܪܶܗ ܒܳܬܪܶܗ.
2Ki 21:25 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܡܽܘܢ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 21:26 ܘܩܰܒܪܽܘܗܝ ܒܩܰܒܪܶܗ ܒܓܰܢܰܬ݂ ܓܰܙܳܐ. ܘܰܐܡܠܶܟ݂ ܝܽܘܫܺܝܳܐ ܒܪܶܗ ܒܳܬܪܶܗ.
2Ki 22:1 ܒܰܪ ܬܡܳܢܶܐ ܗܘܳܐ ܫܢܺܝ̈ܢ ܝܽܘܫܺܝܳܐ ܟܰܕ݂ ܐܰܡܠܶܟ݂. ܘܰܬܠܳܬܺܝܢ ܘܰܚܕ݂ܳܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܝܰܕܺܝܕ݂ܳܐ ܒܰܪܬ݂ ܥܰܙܰܪܝܳܐ ܡܶܢ ܒܶܙܩܰܬ݂.
2Ki 22:2 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܟܽܠܳܗ̇ ܐܽܘܪܚܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܣܛܳܐ ܠܝܰܡܺܝܢܳܐ ܘܰܠܣܶܡܳܠܳܐ.
2Ki 22:3 ܘܒܰܫܢܰܬ݂ ܬܡܳܢܰܥܶܣܖ̈ܶܐ ܠܡܰܠܟܳܐ ܝܽܘܫܺܝܳܐ. ܫܰܕܰܪ ܡܰܠܟܳܐ ܠܫܳܦܳܢ ܒܰܪ ܐܰܠܰܨܺܝܳܐ ܒܰܪ ܡܰܫܠܳܡ ܣܳܦܪܳܐ. ܠܒܰܝܬܶܗ ܕܡܳܪܝܳܐ. ܠܡܺܐܡܰܪ.
2Ki 22:4 ܣܰܩ ܠܘܳܬ݂ ܚܶܠܰܩܝܳܐ ܟܳܗܢܳܐ ܪܰܒܳܐ. ܘܢܰܫܠܶܡ ܟܶܣܦܳܐ ܕܥ̣ܰܠ ܠܒܰܝܬܶܗ ܕܡܳܪܝܳܐ. ܕܟܰܢܶܫܘ ܢܳܛܖ̈ܰܝ ܬܰܪܥܳܐ ܡܶܢ ܥܰܡܳܐ.
2Ki 22:5 ܘܢܰܫܠܡܽܘܢܶܗ ܠܥܳܒܕ݂ܰܝ̈ ܥܒܳܕ݂ܳܐ ܕܰܦܩܺܝܕ݂ܺܝܢ ܒܒܰܝܬܶܗ ܕܡܳܪܝܳܐ. ܘܢܰܫܠܡܽܘܢܶܗ ܠܥܳܒܕ݂ܰܝ̈ ܥܒܳܕ݂ܳܐ ܕܰܒܒܰܝܬܶܗ ܕܡܳܪܝܳܐ. ܠܡܶܒܕܰܩ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ.
2Ki 22:6 ܠܢܰܓܳܖ̈ܶܐ. ܘܠܰܐܖ̈ܓܽܘܒܠܶܐ. ܘܠܰܐܖ̈ܕܺܟܠܶܐ. ܘܰܠܡܶܙܒܰܢ ܩܰܝ̈ܣܶܐ. ܘܟܺܐܦ̈ܶܐ ܦܣܺܝ̈ܠܳܬ݂ܳܐ ܠܰܡܫܰܪܳܪܽܘܬܶܗ ܠܒܰܝܬܶܗ ܕܡܳܪܝܳܐ.
2Ki 22:7 ܒܪܰܡ ܕܶܝܢ ܠܳܐ ܡܶܬ݂ܚܫܶܒ ܗܘܳܐ ܥܰܡܗܽܘܢ ܟܶܣܦܳܐ ܕܡܶܬ݂ܺܝܗܶܒ ܗܘܳܐ ܥܰܠ ܐܺܝܕܰܝ̈ܗܽܘܢ. ܡܶܛܽܠ ܕܰܒܗܰܝܡܳܢܽܘܬ݂ܳܐ ܗ̱ܘ ܥܳܒܕܺܝܢ ܗܘܰܘ.
2Ki 22:8 ܘܶܐܡܰܪ ܚܶܠܰܩܝܳܐ ܟܳܗܢܳܐ ܪܰܒܳܐ ܠܫܳܦܳܢ ܣܳܦܪܳܐ. ܣܶܦܪܳܐ ܕܢܳܡܽܘܣܳܐ ܐܶܫܟܚܶܬ݂ ܒܒܰܝܬܶܗ ܕܡܳܪܝܳܐ. ܘܝܰܗܒܶܗ ܚܶܠܰܩܝܳܐ ܟܳܗܢܳܐ ܠܣܶܦܪܳܐ ܕܢܳܡܽܘܣܳܐ ܠܫܳܦܳܢ ܣܳܦܪܳܐ. ܘܰܩܪܳܝܗܝ.
2Ki 22:9 ܘܶܐܬ݂ܳܐ ܫܳܦܳܢ ܣܳܦܪܳܐ ܠܘܳܬ݂ ܡܰܠܟܳܐ. ܕܰܢܬ݂ܺܝܒ ܠܡܰܠܟܳܐ ܦܶܬ݂ܓ݂ܳܡܳܐ. ܘܶܐܡܰܪ. ܐܰܫܠܶܡܘ ܥܰܒܕܰܝ̈ܟ ܟܶܣܦܳܐ ܕܶܐܫܬܟܰܚ ܒܒܰܝܬܳܐ. ܘܰܐܫܠܡܽܘܗܝ ܠܥܳܒܕ݂ܰܝ̈ ܥܒܳܕ݂ܳܐ ܕܰܦܩܺܝܕ݂ܺܝܢ ܒܒܰܝܬܶܗ ܕܡܳܪܝܳܐ.
2Ki 22:10 ܘܚܰܘܺܝ ܫܳܦܳܢ ܣܳܦܪܳܐ ܠܡܰܠܟܳܐ. ܘܶܐܡܰܪ. ܣܶܦܪܳܐ ܝܰܗܒܠܺܝ ܚܶܠܰܩܝܳܐ ܟܳܗܢܳܐ. ܘܰܩܪܳܝܗܝ ܫܳܦܳܢ ܩܕ݂ܳܡ ܡܰܠܟܳܐ.
2Ki 22:11 ܘܟܰܕ݂ ܫܡܰܥ ܡܰܠܟܳܐ ܦܶܬܓܳܡܰܘ̈ܗܝ ܕܣܶܦܪܳܐ ܕܽܐܘܪܳܝܬܳܐ. ܨܰܪܺܝ ܠܒܽܘܫܰܘ̈ܗܝ.
2Ki 22:12 ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ ܟܳܗܢܳܐ. ܘܠܰܐܚܺܝܩܳܡ ܒܰܪ ܫܳܦܳܢ. ܘܠܰܥܒܰܟܽܘܪ ܒܰܪ ܡܺܝܟ݂ܳܐ. ܘܰܠܫܳܦܳܢ ܣܳܦܪܳܐ. ܘܠܰܥܫܳܝܳܐ ܥܰܒܕܳܐ ܕܡܰܠܟܳܐ. ܘܶܐܡܰܪ.
2Ki 22:13 ܙܶܠܘ ܫܰܐܶܠܘ ܡܶܢ ܡܳܪܝܳܐ ܥܠܰܝ. ܘܥܰܠ ܥܰܡܳܐ. ܘܥܰܠ ܟܽܠܶܗ ܝܺܗܽܘܕܳܐ. ܥܰܠ ܦܶܬܓܳܡ̈ܶܐ ܕܣܶܦܪܳܐ ܗܳܢܳܐ ܕܶܐܫܬܟܰܚ. ܡܶܛܽܠ ܕܪܰܒ ܗܽܘ ܪܽܘܓܙܶܗ ܕܡܳܪܝܳܐ ܕܰܪܓܶܙ ܥܠܰܝܢ. ܥܰܠ ܕܠܳܐ ܫܡܰܥܘ ܐܰܒܳܗܰܝ̈ܢ ܡܶܠܰܘ̈ܗܝ ܕܣܶܦܪܳܐ ܗܳܢܳܐ. ܠܡܶܥܒܰܕ݂ ܐܰܝܟ݂ ܕܰܟ݂ܬ݂ܺܝܒ ܥܠܰܝܢ.
2Ki 22:14 ܘܶܐܙܰܠܘ ܚܶܠܰܩܝܳܐ ܟܳܗܢܳܐ. ܘܰܐܚܺܝܩܳܡ. ܘܰܥܒܰܟܽܘܪ. ܘܫܳܦܳܢ. ܘܰܥܫܳܝܳܐ. ܠܘܳܬ݂ ܚܽܘܠܕܺܝ ܢܒܺܝܬ݂ܳܐ ܐܰܢ̱ܬܬ݂ ܫܳܠܽܘܡ ܒܰܪ ܬܰܩܘܳܐ. ܒܰܪ ܚܰܕ݂ܚܰܣ ܢܳܛܰܪ ܡܳܐܢ̈ܶܐ. ܘܗܺܝ ܝܳܬ݂ܒܳܐ ܗܘܳܬ݂ ܒܽܐܘܪܺܫܠܶܡ ܒܬܶܢܝܳܢܽܘܬ݂ܳܐ ܘܡܰܠܶܠܘ ܥܰܡܳܗ̇.
2Ki 22:15 ܘܶܐܡܪܰܬ݂ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܡܰܪܘ ܠܓܰܒܪܳܐ ܕܫܰܕܰܪܟܽܘܢ ܠܘܳܬ݂ܝ.
2Ki 22:16 ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܟܽܠܗܽܘܢ ܦܶܬܓܳܡܰܘ̈ܗܝ ܕܣܶܦܪܳܐ ܕܰܩܪܳܐ ܡܰܠܟܳܐ ܕܺܝܗܽܘܕ݂ܳܐ.
2Ki 22:17 ܥܰܠ ܕܫܰܒܩܽܘܢܝ ܘܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܐܪܓܙܽܘܢܝ ܒܰܥܒܳܕ݂ ܐܺܝܕܰܝ̈ܗܽܘܢ. ܢܶܣܰܦ ܪܽܘܓܙܝ ܒܰܐܬܪܳܐ ܗܳܢܳܐ. ܘܰܐܘܒܶܕ݂ܟܽܘܢ.
2Ki 22:18 ܘܰܠܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ. ܠܡܶܫܐܰܠ ܡܶܢ ܡܳܪܝܳܐ. ܗܳܟܰܢܳܐ ܐܶܡܰܪܘ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
2Ki 22:19 ܦܶܬܓܳܡ̈ܶܐ ܕܰܫܡܰܥܬ. ܚܠܳܦ ܕܶܐܬ݂ܟܪܰܗ ܠܶܒܳܟ݂. ܘܶܐܬܬܙܺܝܥܬ ܡܶܢ ܩܕ݂ܳܡ ܡܳܪܝܳܐ. ܟܰܕ݂ ܫܡܰܥܬ ܡܶܕܶܡ ܕܶܐܡܪܶܬ݂ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܕܢܶܗܘܶܐ ܠܬܶܡܗܳܐ ܘܰܠܠܰܘܛܬ݂ܳܐ. ܘܨܰܪܺܝܬ ܠܒܽܘ̈ܫܰܝܟ. ܘܰܒܟܰܝܬ ܩܕ݂ܳܡܝ. ܘܳܐܦ ܐܶܢܳܐ ܫܶܡܥܶܬ݂ ܐܳܡܰܪ ܡܳܪܝܳܐ.
2Ki 22:20 ܡܶܛܽܠ ܗܳܢܳܐ ܗܳܐ ܟܳܢܶܫ ܐ̱ܢܳܐ ܠܳܟ݂ ܠܘܳܬ݂ ܐܰܒܳܗܰܝ̈ܟ. ܘܬܶܬ݂ܟܰܢܰܫ ܠܩܰܒܪܳܟ݂ ܒܰܫܠܳܡܳܐ. ܘܠܳܐ ܢܶܚ̈ܙܝܳܢ ܥܰܝܢܰܝ̈ܟ ܒܟܽܠܳܗ̇ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ. ܘܰܐܬ݂ܺܝܒܘ ܠܡܰܠܟܳܐ ܦܶܬ݂ܓ݂ܳܡܳܐ.
2Ki 23:1 ܘܫܰܕܰܪ ܡܰܠܟܳܐ. ܘܶܐܬ݂ܟܰܢܰܫܘ ܠܘܳܬ݂ܶܗ ܟܽܠܗܽܘܢ ܣܳܒ̈ܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.
2Ki 23:2 ܘܰܣܠܶܩ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܥܰܡܶܗ. ܘܟ݂ܳܗ̈ܢܶܐ ܘܰܢܒܺܝ̈ܶܐ ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܩܪܳܐ ܩܕ݂ܳܡܰܝܗܽܘܢ ܟܽܠܗܽܘܢ ܦܶܬܓܳܡ̈ܶܐ ܕܣܶܦܪܳܐ ܕܰܩܝܳܡܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ.
2Ki 23:3 ܘܩܳܡ ܡܰܠܟܳܐ ܥܰܠ ܥܰܡܽܘܕܳܐ. ܘܰܐܩܺܝܡ ܩܝܳܡܳܐ ܩܕ݂ܳܡ ܡܳܪܝܳܐ ܠܰܡܗܰܠܳܟܽܘ ܒܳܬܰܪ ܡܳܪܝܳܐ. ܘܰܠܡܶܛܰܪ ܦܽܘܩܕܳܢܰܘ̈ܗܝ ܘܣܳܗ̈ܕܘܳܬܶܗ ܘܰܩܝܳܡܰܘ̈ܗܝ. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ. ܕܰܢܩܺܝܡܽܘܢ ܦܶܬܓܳܡ̈ܶܐ ܕܰܩܝܳܡܳܐ ܗܳܢܳܐ. ܕܰܟܬܺܝܒܺܝܢ ܒܣܶܦܪܳܐ ܗܳܢܳܐ. ܘܩܳܡܘ ܟܽܠܶܗ ܥܰܡܳܐ ܒܰܩܝܳܡܳܐ.
2Ki 23:4 ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ ܟܳܗܢܳܐ ܪܰܒܳܐ. ܘܰܠܟܳܗ̈ܢܶܐ ܕܒܳܬܪܶܗ ܘܰܠܢܳܛܖ̈ܰܝ ܬܰܖ̈ܥܶܐ. ܠܡܰܦܳܩܽܘ ܡܶܢ ܒܰܝܬܶܗ ܕܡܳܪܝܳܐ. ܡܳܐܢ̈ܶܐ ܟܽܠܗܽܘܢ ܕܰܥܒܺܝܕ݂ܺܝܢ ܠܒܰܥܠܳܐ ܘܰܠܕܶܚ̈ܠܳܬ݂ܳܐ. ܘܰܠܟܽܠܶܗ ܚܰܝܠܳܐ ܕܰܫܡܰܝܳܐ. ܘܰܐܘܩܶܕ݂ ܐܶܢܽܘܢ ܠܒܰܪ ܡܶܢ ܐܽܘܪܺܫܠܶܡ ܒܢܰܚܠܳܐ ܩܶܕܪܽܘܢ. ܘܫܰܩܠܶܗ ܠܥܰܦܪܗܽܘܢ ܠܒܶܝܬ݂ ܐܺܝܠ.
2Ki 23:5 ܘܩܰܛܶܠܘ ܟܽܘܡܖ̈ܶܐ ܐܰܝܠܶܝܢ ܕܰܐܩܺܝܡܘ ܡܰܠ̈ܟܶܐ ܕܺܝܗܽܘܕ݂ܳܐ. ܠܰܡܣܳܡ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܒܰܚܕ݂ܳܖ̈ܶܝܗ̇ ܕܽܐܘܪܺܫܠܶܡ. ܘܰܕ݂ܣܳܝܡܺܝܢ ܗܘܰܘ ܒܶܣ̈ܡܶܐ ܠܒܰܥܠܳܐ. ܘܰܠܫܶܡܫܳܐ. ܘܰܠܣܰܗܪܳܐ. ܘܰܠܡܰܘ̈ܙܠܳܬ݂ܳܐ. ܘܰܠܟܽܠܶܗ ܚܰܝܠܳܐ ܕܰܫܡܰܝܳܐ.
2Ki 23:6 ܘܰܐܦܩܳܗ̇ ܠܕܶܚܠܬ݂ܳܐ ܡܶܢ ܒܰܝܬܶܗ ܕܡܳܪܝܳܐ. ܠܒܰܪ ܡܶܢ ܐܽܘܪܺܫܠܶܡ ܠܢܰܚܠܳܐ ܕܩܶܕܪܽܘܢ. ܘܰܐܘܩܕ݂ܳܗ̇ ܒܢܰܚܠܳܐ ܕܩܶܕܪܽܘܢ. ܘܥܰܒܕܳܗ̇ ܐܰܝܟ݂ ܥܰܦܪܳܐ. ܘܰܫܕ݂ܳܐ ܥܰܦܪܳܗ̇ ܥܰܠ ܩܰܒܖ̈ܶܐ ܕܰܒܢܰܝ̈ ܥܰܡܳܐ.
2Ki 23:7 ܘܰܥܩܰܪ ܒ̈ܳܬܶܐ ܕܙܰܢܳܝ̈ܶܐ ܕܰܒܒܰܝܬܶܗ ܕܡܳܪܝܳܐ. ܘܰܕ݂ܢܶܫ̈ܶܐ ܕܙܳܩܖ̈ܳܢ ܗܘܰܝ̈ ܡܳܐܢ̈ܶܐ ܠܕܶܚ̈ܠܳܬ݂ܳܐ ܕܬܰܡܳܢ.
2Ki 23:8 ܘܰܐܝܬܺܝܘ ܟܽܠܗܽܘܢ ܟܳܗ̈ܢܶܐ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܛܰܡܰܐܘ ܥܠܰܘ̈ܳܬ݂ܳܐ ܕܣܳܡܘ ܒܗܶܝܢ ܟܳܗ̈ܢܶܐ ܒܶܣ̈ܡܶܐ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܥܩܰܪ ܥܠܰܘ̈ܳܬ݂ܳܐ ܕܬܰܖ̈ܥܶܐ ܕܰܒܡܰܥܠܳܢܳܐ ܕܬܰܪܥܳܐ ܕܗܽܘܫܰܥ ܪܰܒ ܩܪܺܝܬ݂ܳܐ ܕܥܰܠ ܣܶܡܳܠܶܗ ܕܓܰܒܪܳܐ ܒܬܰܪܥܳܐ ܕܰܩܪܺܝܬ݂ܳܐ.
2Ki 23:9 ܒܪܰܡ ܠܳܐ ܣܳܠܩܺܝܢ ܗܘܰܘ ܟܳܗ̈ܢܶܐ ܕܰܥܠܰܘ̈ܳܬ݂ܳܐ ܠܡܰܕ݂ܒܚܶܗ ܕܡܳܪܝܳܐ ܒܽܐܘܪܺܫܠܶܡ. ܐܶܠܳܐ ܐܶܢ ܐܶܟܰܠܘ ܦܰܛܺܝܪܳܐ ܥܰܡ ܐܰܚܰܝ̈ܗܽܘܢ.
2Ki 23:10 ܘܰܥܩܰܪܘ ܥܠܰܘ̈ܳܬ݂ܳܐ ܕܰܥܒܰܕ݂ܘ ܡܰܠ̈ܟܶܐ ܕܺܝܗܽܘܕ݂ܳܐ ܒܬܰܦܰܬ ܕܰܒܢܰܚܠܳܐ ܕܒܰܪܗܳܢܺܘܡ. ܠܡܰܥܒܳܪܽܘ ܓܒܰܪ ܒܪܶܗ ܘܒܰܪܬܶܗ ܒܢܽܘܪܳܐ ܠܰܐܡܠܶܟ݂.
2Ki 23:11 ܘܩܰܛܶܠ ܖ̈ܰܟܫܳܐ ܕܝܰܗܒܘ ܡܰܠ̈ܟܶܐ ܕܺܝܗܽܘܕ݂ܳܐ ܠܫܶܡܫܳܐ. ܒܡܰܥܠܳܢܳܐ ܕܒܰܝܬܶܗ ܕܡܳܪܝܳܐ. ܒܚܳܢܽܘܬ݂ܳܐ ܕܢܳܬܳܢ ܡܗܰܝܡܢܳܐ ܕܡܰܠܟܳܐ ܕܒܰܦܪܽܘܕ݂ܳܐ. ܘܡܰܖ̈ܟܒܳܬ݂ܳܐ ܕܫܶܡܫܳܐ ܐܰܘܩܶܕ݂ ܒܢܽܘܪܳܐ.
2Ki 23:12 ܘܡܰܕ݂ܒܚܳܐ ܕܥܰܠ ܐܶܓܳܪܳܐ ܕܥܶܠܺܝܬܶܗ ܕܳܐܚܳܙ ܕܰܥܒܰܕ݂ܘ ܡܰܠ̈ܟܶܐ ܕܺܝܗܽܘܕ݂ܳܐ. ܘܡܰܕ݂ܒܚ̈ܶܐ ܕܰܥܒܰܕ݂ ܡܢܰܫܶܐ ܒܬܰܪܬܶܝܢ ܕܳܖ̈ܶܐ ܕܒܰܝܬܶܗ ܕܡܳܪܝܳܐ. ܥ̣ܩܰܪ ܡܰܠܟܳܐ. ܘܰܪܗܶܛ ܡܶܢ ܬܰܡܳܢ. ܘܰܫܕ݂ܳܐ ܥܰܦܪܗܽܘܢ ܠܢܰܚܠܳܐ ܕܩܶܕܪܽܘܢ.
2Ki 23:13 ܘܰܥܠܰܘ̈ܳܬ݂ܳܐ ܕܰܩܕ݂ܳܡ ܐܽܘܪܺܫܠܶܡ. ܕܡܶܢ ܝܰܡܺܝܢܳܐ ܕܛܽܘܪܳܐ ܡܚܰܒܠܳܢܳܐ. ܕܰܒ̣ܢܳܐ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ. ܠܥܶܣܬܪܽܘܬ݂ ܐܰܠܳܗܬܳܐ ܕܨܰܝ̈ܕܢܳܝܶܐ. ܘܰܠܟ݂ܳܡܽܘܫ ܕܶܚܠܬ݂ܳܐ ܕܡܽܘܐܳܒ. ܘܰܠܡܰܠܟܽܘܡ ܕܶܚܠܬ݂ܳܐ ܕܰܒܢܰܝ̈ ܥܰܡܽܘܢ. ܥ̣ܩܰܪ ܡܰܠܟܳܐ ܝܽܘܫܺܝܳܐ.
2Ki 23:14 ܘܬܰܒܰܪ ܩܳܝ̈ܡܳܬ݂ܳܐ. ܘܦܰܣܶܩ ܕܶܚ̈ܠܳܬ݂ܳܐ. ܘܰܡܠܳܐ ܐܰܬ݂ܪܗܽܘܢ ܓܰܖ̈ܡܶܐ ܕܰܒܢܰܝ̈ܢܳܫܳܐ.
2Ki 23:15 ܘܳܐܦ ܠܡܰܕ݂ܒܚܳܐ ܕܰܒܒܶܝܬ݂ ܐܺܝܠ. ܘܰܥܠܰܘ̈ܳܬ݂ܳܐ ܕܰܥܒܰܕ݂ ܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܳܐܦ ܠܶܗ ܠܡܰܕ݂ܒܚܳܐ ܗܰܘ ܘܠܰܥܠܳܬ݂ܳܐ ܥ̣ܩܰܪ. ܘܰܐܘܩܕ݂ܳܗ̇ ܠܰܥܠܳܬ݂ܳܐ. ܘܕܰܩܩܳܗ̇ ܐܰܝܟ݂ ܥܰܦܪܳܐ. ܘܰܐܘܩܶܕ݂ ܕܶܚ̈ܠܳܬ݂ܳܐ.
2Ki 23:16 ܘܶܐܬ݂ܦܢܺܝ ܝܽܘܫܺܝܳܐ. ܘܰܚܙܳܐ ܩܰܒܖ̈ܶܐ ܬܰܡܳܢ ܒܛܽܘܪܳܐ. ܘܫܰܕܰܪ ܘܰܢܣܰܒ ܓܰܖ̈ܡܶܐ ܡܶܢ ܩܰܒܖ̈ܶܐ. ܘܰܐܘܩܶܕ݂ ܥܰܠ ܡܰܕܒܚܳܐ. ܘܛܰܡܶܐܗ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܰܩܪܳܐ ܢܒܺܝܶܗ ܕܰܐ‌ܠܳܗܳܐ. ܕܰܩܪܳܐ ܗܘܳܐ ܦܶܬܓܳܡ̈ܶܐ ܗܳܠܶܝܢ.
2Ki 23:17 ܘܶܐܡܰܪ ܡܰܠܟܳܐ. ܡܳܢܰܘ ܢܺܝܫܳܐ ܗܳܢܳܐ ܕܚܳܙܶܐ ܐ̱ܢܳܐ. ܐܳܡܪܺܝܢ ܠܶܗ ܐ̱ܢܳܫܶܝ̈ܗ̇ ܕܰܩܪܺܝܬ݂ܳܐ. ܩܰܒܪܰܐ ܗ̱ܘ ܕܰܢܒܺܝܶܗ ܕܰܐ‌ܠܳܗܳܐ. ܕܶܐܬܳܐ ܡܶܢ ܝܺܗܽܘܕܳܐ. ܘܰܩܪܳܐ ܦܶܬܓܳܡ̈ܶܐ ܗܳܠܶܝܢ ܕܰܥܒܰܕܬ ܥܰܠ ܡܰܕ݂ܒܚܳܐ ܕܒܶܝܬ݂ ܐܺܝܠ.
2Ki 23:18 ܘܶܐܡܰܪ. ܫܽܘܒܩܽܘܗܝ. ܠܳܐ ܐ̱ܢܳܫ ܢܙܺܝܥ ܓܰܖ̈ܡܰܘܗܝ. ܘܦܰܠܶܛܘ ܓܰܖ̈ܡܰܘܗܝ ܠܓܰܖ̈ܡܶܐ ܕܰܢܒܺܝܳܐ ܕܶܐܬܳܐ ܡܶܢ ܫܳܡܪܺܝܢ.
2Ki 23:19 ܘܳܐܦ ܟܽܠܗܽܘܢ ܒ̈ܳܬܶܐ ܕܰܥܠܰܘ̈ܳܬ݂ܳܐ ܕܰܒܩܽܘܖ̈ܝܳܐ ܕܫܳܡܪܺܝܢ. ܕܰܥܒܰܕ݂ܘ ܡܰܠ̈ܟܶܐ ܕܺܝܣܪܳܐܶܝܠ ܠܡܰܪܓܳܙܽܘ ܠܡܳܪܝܳܐ ܐܰܥܒܰܪ ܝܽܘܫܺܝܳܐ ܘܰܥܒܰܕ݂ ܐܶܢܽܘܢ ܐܰܝܟ݂ ܥܒܳܕ݂ܳܐ ܕܰܥܒܰܕ݂ ܒܒܶܝܬ݂ ܐܺܝܠ.
2Ki 23:20 ܘܕܰܒܰܚ ܠܟܽܠܗܽܘܢ ܟܽܘܡܖ̈ܶܐ ܕܰܥܠܰܘ̈ܳܬ݂ܳܐ ܕܣܳܡܘ ܒܶܣ̈ܡܶܐ ܥܰܠ ܡܰܕ݂ܒܚ̈ܶܐ. ܘܰܐܘܩܶܕ݂ ܓܰܖ̈ܡܶܐ ܕܐ̱ܢܳܫ̈ܳܐ ܥܠܰܝܗܽܘܢ. ܘܰܗܦܰܟ݂ ܠܽܐܘܪܺܫܠܶܡ.
2Ki 23:21 ܘܰܦܩܰܕ݂ ܡܰܠܟܳܐ ܠܟܽܠܶܗ ܥܰܡܳܐ. ܘܶܐܡܰܪ. ܥܒܶܕ݂ܘ ܦܶܨܚܳܐ ܠܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܰܟ݂ܬ݂ܺܝܒ ܒܣܶܦܪܳܐ ܕܰܩܝܳܡܳܐ ܗܳܢܳܐ.
2Ki 23:22 ܡܶܛܽܠ ܕܠܳܐ ܐܶܬ݂ܥܒܶܕ݂ ܐܰܝܟ݂ ܦܶܨܚܳܐ ܗܳܢܳܐ. ܡܶܢ ܝܰܘܡܳܐ ܕܕܰܝܳܢ̈ܶܐ ܕܕܳܢܘ ܠܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ ܘܡܰܠ̈ܟܶܐ ܕܺܝܗܽܘܕ݂ܳܐ.
2Ki 23:23 ܐܶܠܳܐ ܐܶܢ ܒܰܫܢܰܬ݂ ܬܡܳܢܰܥܶܣܖ̈ܶܐ ܕܺܝܠܶܗ ܕܡܰܠܟܳܐ ܝܽܘܫܺܝܳܐ ܐܶܬ݂ܥܒܶܕ݂ ܦܶܨܚܳܐ ܗܳܢܳܐ ܠܡܳܪܝܳܐ ܒܽܐܘܪܺܫܠܶܡ.
2Ki 23:24 ܘܳܐܦ ܙܰܟܽܘܖ̈ܶܐ ܘܝܰܕܽܘ̈ܥܶܐ ܘܰܦܬܰܟ݂ܖ̈ܶܐ ܘܕܶܚ̈ܠܳܬ݂ܳܐ. ܘܟܽܠܳܗ̇ ܛܰܢܦܽܘܬ݂ܳܐ ܕܶܐܬ݂ܚܰܙܝܰܬ݂ ܒܰܐܪܥܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ. ܒܰܥܰܪ ܝܽܘܫܺܝܳܐ. ܡܶܛܽܠ ܕܰܢܩܺܝܡ ܦܶܬܓܳܡ̈ܶܐ ܕܣܶܦܪܳܐ ܕܽܐܘܪܝܳܬܳܐ. ܕܰܟܬܺܝܒܺܝܢ ܒܣܶܦܪܳܐ ܕܶܐܫܟܰܚ ܚܶܠܰܩܝܳܐ ܟܳܗܢܳܐ ܒܒܰܝܬܶܗ ܕܡܳܪܝܳܐ.
2Ki 23:25 ܘܰܐܟ݂ܘܳܬܶܗ ܠܳܐ ܗܘܳܐ ܡܰܠܟܳܐ ܩܕܳܡܰܘܗܝ. ܕܶܐܬ݂ܦܢܺܝ ܠܘܳܬ݂ ܡܳܪܝܳܐ ܒܟܽܠܶܗ ܠܶܒܶܗ. ܘܰܒܟܽܠܳܗ̇ ܢܰܦܫܶܗ. ܘܰܒܟܽܠܶܗ ܚܰܝܠܶܗ. ܐܰܝܟ݂ ܕܰܟ݂ܬ݂ܺܝܒ ܒܽܐܘܪܳܝܬܳܐ ܕܡܽܘܫܶܐ. ܘܒܳܬܪܶܗ ܠܳܐ ܩܳܡ ܐܰܟ݂ܘܳܬܶܗ.
2Ki 23:26 ܒܪܰܡ ܠܳܐ ܐܶܬ݂ܦܢܺܝ ܪܽܘܓܙܶܗ ܕܡܳܪܝܳܐ ܪܰܒܳܐ ܕܰܪܓܶܙ ܥܰܠ ܝܺܗܽܘܕܳܐ. ܥܰܠ ܪܽܘܓܙܳܐ ܕܰܐܪܓܙܶܗ ܡܢܰܫܶܐ.
2Ki 23:27 ܘܶܐܡܰܪ ܡܳܪܝܳܐ. ܐܳܦ ܠܺܝܗܽܘܕ݂ܳܐ ܡܰܥܒܰܪ ܐ̱ܢܳܐ ܡܶܢ ܩܕ݂ܳܡܰܝ. ܐܰܝܟ݂ ܕܰܐܥܒܪܶܬ݂ ܠܺܝܣܪܳܐܶܝܠ. ܘܰܐܣܠܶܝܗ̇ ܠܰܩܪܺܝܬ݂ܳܐ ܗܳܕ݂ܶܐ ܕܰܓܒܺܝܬ ܠܽܐܘܪܺܫܠܶܡ. ܘܰܠܒܰܝܬܳܐ ܕܶܐܡܪܶܬ݂ ܕܢܶܗܘܶܐ ܫܶܡܝ ܬܰܡܳܢ.
2Ki 23:28 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܺܝܳܐ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 23:29 ܒܝܰܘܡܰܘ̈ܗܝ ܣܠܶܩ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ. ܥܰܠ ܡܰܒܽܘܓ ܕܥܰܠ ܢܰܗܪܳܐ ܦܪܳܬ݂. ܘܶܐܙܰܠ ܡܰܠܟܳܐ ܝܽܘܫܺܝܳܐ ܠܽܐܘܪܥܶܗ ܠܡܶܬ݂ܟܰܬܳܫܽܘ ܥܰܡܶܗ. ܘܶܐܡܰܪ ܠܶܗ ܦܶܪܥܽܘܢ. ܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ. ܣܛܺܝ ܡܶܢܝ. ܘܠܳܐ ܫܰܡܥܶܗ ܝܽܘܫܺܝܳܐ. ܘܰܡܚܳܝܗܝ ܦܶܪܥܽܘܢ ܘܩܰܛܠܶܗ ܒܡܰܓܕܽܘ ܟܰܕ݂ ܚܙܳܝܗܝ ܬܰܡܳܢ.
2Ki 23:30 ܘܫܰܩܠܽܘܗ̇ ܥܰܒܕܰܘ̈ܗܝ ܟܰܕ݂ ܡܺܝܬ݂ ܡܶܢ ܡܰܓܕܽܘ. ܘܰܐܘܒܠܽܘܗܝ ܠܽܐܘܪܺܫܠܶܡ ܘܩܰܒܪܽܘܗܝ ܬܰܡܳܢ ܒܩܰܒܪܶܗ. ܘܰܕ݂ܒܰܪܘ ܥܰܡܳܐ ܕܰܐܪܥܳܐ ܠܝܳܗܽܘܐܳܚܳܙ ܒܰܪ ܝܽܘܫܺܝܳܐ. ܘܡܰܫܚܽܘܗܝ ܘܰܐܡ̱ܠܟ݂ܽܘܗܝ ܚܠܳܦ ܐܰܒܽܘܗܝ.
2Ki 23:31 ܒܰܪ ܥܶܣܪܺܝܢ ܗܘܳܐ ܘܰܬ݂ܠܳܬ݂ ܫܢܺܝ̈ܢ ܝܳܗܽܘܐܳܚܳܙ ܟܰܕ݂ ܐܰܡܠܶܟ݂ ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ. ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.
2Ki 23:32 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܐܰܒܳܗܰܘ̈ܗܝ.
2Ki 23:33 ܘܰܐܣܪܶܗ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ ܒܕܶܒܠܰܬ݂ ܒܰܐܪܥܳܐ ܕܰܚܡܳܬ݂. ܟܰܕ݂ ܐܰܡܠܶܟ݂ ܒܽܐܘܪܺܫܠܶܡ ܘܰܐܪܡܺܝ ܡܰܕܰܐܬ݂ܳܐ ܥܰܠ ܐܰܪܥܳܐ. ܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܰܥܣܰܪ ܟܰܟܖ̈ܺܝܢ ܕܕܰܗܒܳܐ.
2Ki 23:34 ܘܰܐܡܠܶܟ݂ ܦܶܪܥܽܘܢ ܚܓܺܝܪܳܐ ܠܶܐܠܝܳܩܺܝܡ ܒܰܪ ܝܽܘܫܺܝܳܐ ܚܠܳܦ ܝܽܘܫܺܝܳܐ ܐܰܒܽܘܗܝ ܘܫܰܡܺܝ ܫܡܶܗ ܝܽܘܝܰܩܺܝܡ. ܘܰܠܝܳܗܽܘܐܳܚܳܙ ܕܰܒܪܶܗ. ܘܥ̣ܰܠ ܠܡܶܨܪܶܝܢ. ܘܡܺܝܬ݂ ܬܰܡܳܢ.
2Ki 23:35 ܘܟܶܣܦܳܐ ܘܕܰܗܒܳܐ ܝܰܗܒ ܝܽܘܝܰܩܺܝܡ ܠܦܶܪܥܽܘܢ ܒܪܰܡ ܟܶܣܦܳܐ ܘܕܰܗܒܳܐ ܐܰܪܡܺܝ ܥܰܠ ܐܰܪܥܳܐ. ܥܰܠ ܡܶܠܰܬ݂ ܦܽܘܡܶܗ ܕܦܶܪܥܽܘܢ ܐ̱ܢܳܫ ܐܰܝܟ݂ ܙܶܕܩܶܗ ܡܩܰܪܶܒ ܗܘܳܐ ܟܶܣܦܳܐ ܘܕܰܗܒܳܐ. ܡܶܢ ܥܰܡܳܐ ܕܰܐܪܥܳܐ. ܥܰܠ ܡܶܠܰܬ݂ ܦܽܘܡܶܗ ܕܦܶܪܥܽܘܢ ܚܓܺܝܪܳܐ.
2Ki 23:36 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܝܽܘܝܰܩܺܝܡ ܟܰܕ݂ ܐܰܡܠܶܟ݂ ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܙܒܺܝܕ݂ܳܐ ܒܰܪܬ݂ ܦܪܳܝܳܐ ܡܶܢ ܪܳܡܬ݂ܳܐ.
2Ki 23:37 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܐܰܒܳܗܰܘ̈ܗܝ.
2Ki 24:1 ܒܝܰܘܡܰܘ̈ܗܝ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܐܽܘܪܺܫܠܶܡ ܘܰܗܘܳܐ ܠܶܗ ܝܽܘܝܰܩܺܝܡ ܥܰܒܕܳܐ ܬܠܳܬ݂ ܫܢܺܝ̈ܢ. ܘܰܗܦܰܟ݂ ܘܰܡܪܰܕ݂ ܥܠܰܘܗܝ.
2Ki 24:2 ܘܓܰܪܺܝ ܒܶܗ ܡܳܪܝܳܐ. ܓܰܝܣ̈ܶܐ ܕܟܰܠܕܳܝ̈ܶܐ. ܘܓܰܝܣ̈ܶܐ ܕܰܐܕܽܘܡ. ܘܓܰܝܣ̈ܶܐ ܕܡܽܘܐܳܒ. ܘܓܰܝܣ̈ܶܐ ܕܰܒܢܰܝ̈ ܥܰܡܽܘܢ ܘܓܰܪܺܝ ܐܶܢܽܘܢ ܒܺܝܗܽܘܕܳܐ. ܕܢܰܘܒܕ݂ܽܘܢ ܐܶܢܽܘܢ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܰܘ̈ܗܝ ܢܒܺܝ̈ܶܐ ܡܶܢ ܦܽܘܡܶܗ ܕܡܳܪܝܳܐ.
2Ki 24:3 ܘܰܗܘܳܐ ܪܽܘܓܙܳܐ ܥܰܠ ܝܺܗܽܘܕܳܐ. ܕܢܰܥܒܰܪ ܐܶܢܽܘܢ ܡܶܢ ܩܕܳܡܰܘܗܝ. ܡܶܛܽܠ ܚܛܳܗܰܘ̈ܗܝ ܕܰܡܢܰܫܶܐ ܘܟܽܠܡܶܕܶܡ ܕܰܥܒܰܕ݂.
2Ki 24:4 ܐܳܦ ܕܡܳܐ ܙܰܟܳܝܳܐ ܕܶܐܫܰܕ݂. ܘܰܡܠܳܗ̇ ܠܽܐܘܪܺܫܠܶܡ ܕܡܳܐ ܙܰܟܳܝܳܐ. ܘܠܳܐ ܨܒܳܐ ܡܳܪܝܳܐ ܠܡܶܫܒܰܩ.
2Ki 24:5 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܝܰܩܺܝܡ ܘܟܽܠܡܶܕܶܡ ܕܰܥܒܰܕ݂ ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.
2Ki 24:6 ܘܰܫܟܶܒ ܝܽܘܝܰܩܺܝܡ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܝܽܘܝܰܟ݂ܺܝܢ ܒܪܶܗ ܒܳܬܪܶܗ.
2Ki 24:7 ܘܠܳܐ ܐܰܘܣܶܦ ܬܽܘܒ ܡܰܠܟܳܐ ܕܡܶܨܪܶܝܢ ܠܡܶܦܰܩ ܡܶܢ ܐܰܪܥܶܗ. ܡܶܛܽܠ ܕܰܢܣܰܒ ܡܰܠܟܳܐ ܕܒܳܒܶܝܠ. ܡܶܢ ܢܰܚܠܳܐ ܕܡܶܨܪܶܝܢ ܘܰܥܕܰܡܳܐ ܠܢܰܗܪܳܐ ܦܪܳܬ݂. ܟܽܠ ܕܺܐܝܬ݂ ܗܘܳܐ ܠܡܰܠܟܳܐ ܕܡܶܨܪܶܝܢ.
2Ki 24:8 ܒܰܪ ܬܡܳܢܰܥܶܣܖ̈ܶܐ ܗܘܳܐ ܫܢܺܝ̈ܢ ܝܽܘܝܰܟ݂ܺܝܢ ܟܰܕ݂ ܐܰܡܠܶܟ݂ ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܢܶܚܫܬ݂ܳܐ ܒܰܪܬ݂ ܐܶܠܺܝܬ݂ܳܢ ܡܶܢ ܐܽܘܪܺܫܠܶܡ.
2Ki 24:9 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܐܰܒܽܘܗܝ.
2Ki 24:10 ܒܙܰܒܢܳܐ ܗܰܘ. ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܐܽܘܪܺܫܠܶܡ ܘܶܐܬ݂ܚܰܒܫܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ.
2Ki 24:11 ܘܶܐܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܩܪܺܝܬ݂ܳܐ. ܘܥܰܒܕܰܘ̈ܗܝ ܫܪܶܝܢ ܥܠܶܝܗ̇.
2Ki 24:12 ܘܰܢܦܰܩ ܝܽܘܝܰܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܡܰܠܟܳܐ ܕܒܳܒܶܝܠ. ܗܽܘ ܘܶܐܡܶܗ. ܘܥܰܒܕܰܘ̈ܗܝ. ܘܪܰܘܖ̈ܒܳܢܰܘ̈ܗܝ. ܘܰܡܗܰܝܡܢܰܘ̈ܗܝ. ܘܕܰܒܪܶܗ ܥܰܡܶܗ ܡܰܠܟܳܐ ܕܒܳܒܶܝܠ. ܒܰܫܢܰܬ݂ ܬܡܳܢܶܐ ܕܡܰܠܟܽܘܬܶܗ.
2Ki 24:13 ܘܰܐܦܶܩ ܡܶܢ ܬܰܡܳܢ ܟܽܠܶܗ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܒܶܝܬ݂ ܡܰܠܟܳܐ. ܘܦܰܣܶܩ ܟܽܠܗܽܘܢ ܡܳܐܢ̈ܶܐ ܕܕܰܗܒܳܐ ܕܰܥܒܰܕ݂ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ ܠܗܰܝܟܠܶܗ ܕܡܳܪܝܳܐ. ܐܰܝܟ݂ ܕܶܐܡܰܪ ܡܳܪܝܳܐ.
2Ki 24:14 ܘܓܰܠܺܝ ܠܟܽܠܳܗ̇ ܐܽܘܪܺܫܠܶܡ. ܘܰܠܟܽܠܗܽܘܢ ܪܰܘܖ̈ܒܳܢܶܐ ܘܰܠܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܥܶܣܪܳܐ ܐܰܠܦܺܝ̈ܢ ܒܓܳܠܽܘܬ݂ܳܐ. ܘܟܽܠܗܽܘܢ ܕܰܚܫ̈ܶܐ. ܘܖ̈ܰܗܳܛܶܐ. ܘܠܳܐ ܫܒܰܩ ܐܶܠܳܐ ܐܶܢ ܡܶܣܟܺܢ̈ܶܐ ܕܥܰܡܳܐ ܕܰܐܪܥܳܐ.
2Ki 24:15 ܘܓܰܠܺܝ ܠܝܽܘܝܰܟ݂ܺܝܢ ܠܒܳܒܶܝܠ. ܘܠܶܐܡܶܗ ܕܡܰܠܟܳܐ. ܘܰܠܢܶܫܰܘ̈ܗܝ ܕܡܰܠܟܳܐ. ܘܠܰܡܗܰܝܡܢܰܘ̈ܗܝ. ܘܰܠܪܰܘܖ̈ܒܳܢܶܐ ܕܰܐܪܥܳܐ. ܘܰܐܘܒܶܠ ܐܶܢܽܘܢ ܒܓܳܠܽܘܬ݂ܳܐ ܡܶܢ ܐܽܘܪܺܫܠܶܡ ܠܒܳܒܶܝܠ.
2Ki 24:16 ܘܰܠܟܽܠܗܽܘܢ ܓܰܒܖ̈ܶܐ ܚܰܝܠܬ݂ܳܢ̈ܶܐ ܫܰܒܥܳܐ ܐܰܠܦܺܝ̈ܢ. ܘܕܰܚ̈ܫܶܐ ܘܖ̈ܰܗܳܛܶܐ ܐܳܠܶܦ. ܘܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܐܰܝܬܺܝ ܐܶܢܽܘܢ ܡܰܠܟܳܐ ܕܒܳܒܶܝܠ ܒܓܳܠܽܘܬ݂ܳܐ ܠܒܳܒܶܝܠ.
2Ki 24:17 ܘܰܐܡܠܶܟ݂ ܡܰܠܟܳܐ ܕܒܳܒܶܝܠ ܠܰܡܬܰܢܝܳܐ ܕܳܕܶܗ ܚܠܳܦܰܘܗܝ. ܘܫܰܡܺܝ ܫܡܶܗ ܨܶܕܰܩܝܳܐ.
2Ki 24:18 ܒܰܪ ܥܶܣܪܺܝܢ ܗܘܳܐ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ ܟܰܕ݂ ܐܰܡܠܶܟ݂ ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.
2Ki 24:19 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܝܽܘܝܰܩܺܝܡ.
2Ki 24:20 ܘܰܗܘܳܐ ܪܽܘܓܙܶܗ ܕܡܳܪܝܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܥܕܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ. ܘܰܡܪܰܕ݂ ܨܶܕܰܩܝܳܐ ܥܰܠ ܡܰܠܟܳܐ ܕܒܳܒܶܝܠ.
2Ki 25:1 ܘܰܒܫܰܢ̱ܬܳܐ ܬܫܺܝܥܳܝܬܳܐ ܠܡܰܠܟܽܘܬܶܗ. ܒܰܥܣܰܪܬܳܐ ܒܝܰܪܚܳܐ ܥܣܺܝܪܳܝܳܐ. ܐܶܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ. ܘܰܫܪܳܐ ܥܠܶܝܗ̇. ܘܰܒܢܳܐ ܥܠܶܝܗ̇ ܩܰܠܩܽܘ̈ܡܶܐ ܟܰܕ݂ ܚܳܕ݂ܪܳܐ.
2Ki 25:2 ܘܶܐܬ݂ܚܰܒܫܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ. ܥܕܰܡܳܐ ܠܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܳܐ ܨܶܕ݂ܰܩܝܳܐ.
2Ki 25:3 ܘܒܰܫܢܰܬ݂ ܚܕܰܥܶܣܖ̈ܶܐ ܠܡܰܠܟܳܐ ܨܶܕ݂ܰܩܝܳܐ. ܒܝܰܪܚܳܐ ܚܡܺܝܫܳܝܳܐ ܒܰܬ݂ܫܰܥܬ݂ܳܐ ܒܶܗ ܒܝܰܪܚܳܐ. ܥܫܶܢ ܟܰܦܢܳܐ ܒܰܩܪܺܝܬ݂ܳܐ. ܘܠܳܐ ܐܺܝܬ݂ ܗܘܳܐ ܠܰܚܡܳܐ ܠܥܰܡܳܐ ܕܰܐܪܥܳܐ.
2Ki 25:4 ܘܶܐܬܬܰܪܥܰܬ݂ ܩܪܺܝܬ݂ܳܐ. ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܥܪܰܩܘ ܘܰܢܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ. ܒܽܐܘܪܚܳܐ ܕܬܰܪܥܳܐ ܕܒܶܝܬ݂ ܫܽܘܖ̈ܶܐ ܕܥܰܠ ܓܶܢ̱ܒ ܓܰܢܬ݂ܳܐ ܕܡܰܠܟܳܐ. ܘܟܰܠܕܳܝ̈ܶܐ ܟܪܺܝܟ݂ܺܝܢ ܠܰܩܪܺܝܬ݂ܳܐ. ܘܶܐܙܰܠܘ ܒܽܐܘܪܚܳܐ ܕܰܦܩܰܥܬ݂ܳܐ.
2Ki 25:5 ܘܰܪܕܰܦܘ ܚܰܝܠܳܐ ܕܟܰܠܕܳܝ̈ܶܐ ܒܳܬܰܪ ܡܰܠܟܳܐ. ܘܰܐܕ݂ܪܟ݂ܽܘܗܝ ܠܡܰܠܟܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ. ܘܟܽܠܶܗ ܚܰܝܠܶܗ ܐܶܬ݂ܒܰܕܰܪ ܡܶܢܶܗ.
2Ki 25:6 ܘܰܐܚܕܽܘܗܝ ܠܡܰܠܟܳܐ. ܘܰܐܣܩܽܘܗܝ ܠܘܳܬ݂ ܡܰܠܟܳܐ ܕܒܳܒܶܝܠ ܠܕܶܒܠܰܬ݂. ܘܡܰܠܶܠ ܥܰܡܶܗ ܕܺܝܢܳܐ.
2Ki 25:7 ܘܠܰܒܢܰܘ̈ܗܝ ܕܨܶܕ݂ܰܩܝܳܐ ܡܰܠܟܳܐ ܢܰܟܶܣ ܡܰܠܟܳܐ ܕܒܳܒܶܝܠ. ܠܥܰܝܢܰܘ̈ܗܝ. ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ. ܘܰܐܣܪܶܗ ܒܫܺܫ̈ܠܳܬܳܐ. ܘܰܐܘܒܠܶܗ ܠܒܳܒܶܝܠ.
2Ki 25:8 ܒܝܰܪܚܳܐ ܚܡܺܝܫܳܝܳܐ ܒܰܬ݂ܫܰܥܬ݂ܳܐ ܒܶܗ ܒܝܰܪܚܳܐ ܗܺܝ ܗܺܝ ܫܢܰܬ݂ ܬܫܰܥܶܣܖ̈ܶܐ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ. ܐܶܬ݂ܳܐ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܥܰܒܕܶܗ ܕܡܰܠܟܳܐ ܕܒܳܒܶܝܠ ܠܽܐܘܪܺܫܠܶܡ.
2Ki 25:9 ܘܰܐܘܩܶܕ݂ ܠܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܠܟܳܐ. ܘܰܠܟܽܠܗܽܘܢ ܒ̈ܳܬܶܐ ܕܽܐܘܪܺܫܠܶܡ. ܘܰܠܟܽܠ ܒ̈ܳܬܶܐ ܕܪܰܘܖ̈ܒܳܢܶܐ ܐܰܘܩܶܕ݂ ܒܢܽܘܪܳܐ.
2Ki 25:10 ܘܰܠܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ. ܥܩܰܪܘ ܟܽܠܶܗ ܚܰܝܠܳܐ ܟܰܠܕܳܝ̈ܶܐ ܕܥܰܡ ܪܰܒ ܕܰܚܫ̈ܶܐ.
2Ki 25:11 ܘܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ. ܘܢܳܦ̈ܠܶܐ ܕܰܢܦܰܠܘ ܥܰܡ ܡܰܠܟܳܐ ܕܒܳܒܶܝܠ. ܘܫܰܪܟܳܐ ܕܚܰܝܠܳܐ ܓܰܠܺܝ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ. ܘܰܐܘܒܶܠ̣ ܐܶܢܽܘܢ ܠܒܳܒܶܝܠ.
2Ki 25:12 ܘܡܶܢ ܡܶܣܟܺܢ̈ܶܐ ܕܰܐܪܥܳܐ. ܫܒܰܩ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܠܟ݂ܳܖ̈ܡܶܐ ܘܰܠܦܰܠܳܚ̈ܶܐ.
2Ki 25:13 ܘܥܰܡܽܘ̈ܕܶܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ. ܘܠܰܩܢ̈ܶܐ. ܘܝܰܡܳܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ. ܬܰܒܰܪܘ ܟܰܠܕܳܝ̈ܶܐ. ܘܰܫܩܰܠܘ ܢܚܳܫܗܽܘܢ. ܘܰܐܘܒܠܽܘܗܝ ܠܒܳܒܶܝܠ.
2Ki 25:14 ܘܩܰܕ݂ܣ̈ܶܐ. ܘܺܐܝܖ̈ܶܐ. ܘܩܰܖ̈ܕܳܠܶܐ. ܘܟܰܦ̈ܶܐ. ܘܟܽܠܗܽܘܢ ܡܳܐܢ̈ܶܐ ܕܰܢܚܳܫܳܐ ܕܰܡܫܰܡܫܺܝܢ ܒܗܽܘܢ. ܢܣܰܒܘ.
2Ki 25:15 ܘܦܺܝܖ̈ܡܶܐ. ܘܩܰܛܖ̈ܽܘܩܶܐ ܕܕܰܗܒܳܐ ܘܰܕ݂ܣܺܐܡܳܐ. ܘܟ݂ܳܣ̈ܶܐ. ܢܣܰܒ ܪܰܒ ܕܰܚܫ̈ܶܐ.
2Ki 25:16 ܘܰܢܣܰܒ ܥܰܡܽܘ̈ܕܶܐ ܬܪܶܝܢ. ܘܝܰܡܳܐ ܚܰܕ݂. ܘܠܰܩܢ̈ܶܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܘܠܳܐ ܗܘܳܐ ܡܰܬ݂ܩܳܠܳܐ ܠܰܢܚܳܫܗܽܘܢ ܕܟܽܠܗܽܘܢ ܡܳܐܢ̈ܶܐ ܗܳܠܶܝܢ. ܘܥܰܡܽܘ̈ܕܶܐ ܗܳܢܽܘܢ.
2Ki 25:17 ܬܡܳܢܰܥܶܣܖ̈ܶܐ ܐܰܡܺܝ̈ܢ. ܪܰܘܡܶܗ ܕܥܰܡܽܘܕܳܐ ܚܰܕ݂ ܡܶܢܗܽܘܢ. ܘܰܐܓܳܢܳܐ ܥܠܰܘܗܝ ܕܰܢܚܳܫܳܐ. ܘܪܰܘܡܳܗ̇ ܕܰܐܓܳܢܳܐ ܬܠܳܬ݂ ܐܰܡܺܝ̈ܢ. ܘܗܶܠܩ̈ܶܐ ܘܖ̈ܽܘܡܳܢܶܐ ܥܰܠ ܐܰܓܳܢܳܐ ܟܰܕ݂ ܚܳܕ݂ܪܳܐ. ܘܟܽܠܶܗ ܕܰܢܚܳܫܳܐ ܘܗܳܟܰܢܳܐ ܐܳܦ ܥܰܠ ܥܰܡܽܘܕܳܐ ܐ̱ܚܪܺܢܳܐ. ܘܟܽܠܶܗ ܕܰܢܚܳܫܳܐ.
2Ki 25:18 ܘܰܕ݂ܒܰܪ ܪܰܒ ܕܰܚܫ̈ܶܐ ܠܫܰܪܺܝܳܐ ܪܰܒܳܐ ܕܟܳܗ̈ܢܶܐ. ܘܠܰܨܦܰܢܝܳܐ ܟܳܗܢܳܐ ܕܒܳܬܪܶܗ. ܘܠܰܬܠܳܬܳܐ ܢܳܛܖ̈ܰܝ ܬܰܖ̈ܥܶܐ.
2Ki 25:19 ܘܡܶܢ ܩܪܺܝܬ݂ܳܐ ܕܒܰܪ ܡܗܰܝܡܢܳܐ ܚܰܕ݂. ܕܗܽܘ ܦܩܺܝܕ݂ ܗܘܳܐ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ. ܘܚܰܡܫܳܐ ܓܰܒܖ̈ܺܝܢ ܕܡܶܬ݂ܚܙܶܝܢ ܗܘܰܘ ܩܕ݂ܳܡ ܡܰܠܟܳܐ ܕܶܐܫܬܟܰܚܘ ܒܰܩܪܺܝܬ݂ܳܐ. ܘܰܠܣܳܦܪܳܐ ܘܰܠܪܰܒ ܚܰܝܠܳܐ ܕܰܡܚܰܝܠܺܝܢ ܗܘܰܘ ܠܥܰܡܳܐ ܕܰܐܪܥܳܐ. ܘܶܫܬܺܝܢ ܓܰܒܖ̈ܺܝܢ ܡܶܢ ܥܰܡܳܐ ܕܰܐܪܥܳܐ ܕܶܐܫܬܚܰܪܘ ܒܰܩܪܺܝܬ݂ܳܐ.
2Ki 25:20 ܘܰܕ݂ܒܰܪ ܐܶܢܽܘܢ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ. ܘܰܐܘܒܶܠ ܐܶܢܽܘܢ ܠܘܳܬ݂ ܡܰܠܟܳܐ ܕܒܳܒܶܝܠ ܠܕܶܒܠܰܬ݂.
2Ki 25:21 ܘܰܡܚܳܐ ܐܶܢܽܘܢ ܡܰܠܟܳܐ ܕܒܳܒܶܝܠ. ܘܩܰܛܶܠ ܐܶܢܽܘܢ ܒܕܶܒܠܰܬ݂ ܒܰܐܪܥܳܐ ܕܰܚܡܳܬ݂. ܘܓܰܠܺܝ ܠܺܝܗܽܘܕ݂ܳܐ ܡܶܢ ܐܰܪܥܶܗ.
2Ki 25:22 ܘܥܰܡܳܐ ܕܶܐܫܬܚܰܪܘ ܒܰܐܪܥܳܐ ܕܺܝܗܽܘܕ݂ܳܐ. ܐܰܝܠܶܝܢ ܕܰܫܒܰܩ ܗܘܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ. ܐܰܩܺܝܡ ܥܠܰܝܗܽܘܢ ܠܰܓܕܰܠܝܳܐ ܒܰܪ ܐܰܚܺܝܩܰܡ ܒܰܪ ܫܳܦܳܢ.
2Ki 25:23 ܘܰܫܡܰܥܘ ܟܽܠܗܽܘܢ ܪܰܒܝ ܚܰܝ̈ܠܶܐ ܗܶܢܽܘܢ ܘܓܰܒܖ̈ܰܝܗܽܘܢ. ܕܰܐܫܠܶܛ ܡܰܠܟܳܐ ܕܒܳܒܶܝܠ ܠܰܓܕܰܠܝܳܐ. ܘܶܐܬ݂ܰܘ ܠܘܳܬ݂ ܓܕܰܠܝܳܐ ܠܡܰܨܦܝܳܐ. ܐܺܝܫܡܳܥܺܝܠ ܒܰܪ ܢܬ݂ܰܢܝܳܐ. ܘܝܽܘܚܰܢܳܢ ܒܰܪ ܩܽܘܪܰܚ. ܘܫܰܪܺܝܳܐ ܒܰܪ ܬܢܰܚܡܰܬ݂. ܘܛܽܘܒܺܝܳܐ. ܘܝܰܙܰܢܝܳܐ ܒܰܪ ܡܰܥܟܰܬ݂. ܗܶܢܽܘܢ ܘܓܰܒܖ̈ܰܝܗܽܘܢ.
2Ki 25:24 ܘܺܝܡܳܐ ܠܗܽܘܢ ܓܕܰܠܝܳܐ. ܘܰܠܐ̱ܢܳܫܰܝ̈ܗܽܘܢ. ܘܶܐܡܰܪ ܠܗܽܘܢ. ܠܳܐ ܬܶܕ݂ܚܠܽܘܢ ܡܶܢ ܟܰܠܕܳܝ̈ܶܐ. ܬܶܒܘ ܒܰܐܪܥܳܐ ܘܰܦܠܽܘܚܘ ܠܡܰܠܟܳܐ ܕܒܳܒܶܝܠ. ܘܢܶܛܐܰܒ ܠܟܽܘܢ.
2Ki 25:25 ܘܰܒܝܰܪܚܳܐ ܫܒܺܝܥܳܝܳܐ. ܐܶܬ݂ܳܐ ܐܺܝܫܡܳܥܺܝܠ ܒܰܪ ܢܬܰܢܝܳܐ. ܒܰܪ ܐܺܝܫܡܳܥܺܝܠ. ܡܶܢ ܙܰܪܥܳܐ ܕܡܰܠܟܽܘܬ݂ܳܐ. ܘܥܶܣܪܳܐ ܓܰܒܖ̈ܺܝܢ ܥܰܡܶܗ. ܘܰܡܚܰܐܗܝ ܠܰܓܕܰܠܝܳܐ ܘܡܺܝܬ݂. ܘܳܐܦ ܠܺܝܗܽܘܕ݂ܳܝ̈ܶܐ ܘܰܠܟܰܠܕܳܝ̈ܶܐ ܕܰܗܘܰܘ ܥܰܡܶܗ ܒܡܰܨܦܝܳܐ.
2Ki 25:26 ܘܩܳܡ ܟܽܠܶܗ ܥܰܡܳܐ ܕܰܐܪܥܳܐ ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܟܽܠܗܽܘܢ ܪܰܒܝ ܚܰܝ̈ܠܶܐ. ܘܥ̣ܰܠܘ ܠܡܶܨܪܶܝܢ. ܡܶܛܽܠ ܕܰܕ݂ܚܶܠܘ ܡܶܢ ܟܰܠܕܳܝ̈ܶܐ.
2Ki 25:27 ܘܒܰܫܢܰܬ݂ ܬܠܳܬܺܝܢ ܘܰܫܒܰܥ ܫܢܺܝ̈ܢ ܠܓܳܠܽܘܬܶܗ ܕܝܽܘܝܰܟܺܝܢ ܡܰܠܟܳܐ ܕܺܝܗܽܘܕ݂ܳܐ. ܒܝܰܪܚܳܐ ܕܰܬܪܶܥܣܰܪ ܒܫܰܒܥܳܐ ܘܥܶܣܪܺܝܢ ܒܶܗ ܒܝܰܪܚܳܐ. ܐܰܪܺܝܡ ܐܶܘܰܠ ܡܪܽܘܕ݂ܳܟ݂ ܡܰܠܟܳܐ ܕܒܳܒܶܝܠ. ܒܫܰܢ̱ܬܳܐ ܩܰܕ݂ܡܳܝܬܳܐ ܕܰܐܡܠܶܟ݂. ܒܪܺܝܫܶܗ ܕܝܽܘܝܰܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ. ܘܰܐܦܩܶܗ ܡܶܢ ܒܶܝܬ݂ ܐܰܣܺܝܖ̈ܶܐ.
2Ki 25:28 ܘܡܰܠܶܠ ܥܰܡܶܗ ܛܳܒܬ݂ܳܐ. ܘܰܐܪܡܺܝ ܟܽܘܪܣܝܶܗ ܠܥܶܠ ܡܶܢ ܟܽܘܖ̈ܣܰܘܳܬ݂ܳܐ ܕܡܰܠ̈ܟܶܐ ܕܺܐܝܬ݂ ܥܰܡܶܗ ܒܒܳܒܶܝܠ.
2Ki 25:29 ܘܫܰܚܠܶܦ ܠܒܽܘ̈ܫܰܝ ܐܰܣܽܘܪܶܗ. ܘܶܐܟܰܠ ܠܰܚܡܳܐ ܩܕܳܡܰܘܗܝ ܐܰܡܺܝܢܳܐܺܝܬ ܟܽܠ ܝܰܘܡܰܝ̈ ܚܰܝܰܘ̈ܗܝ.
2Ki 25:30 ܘܰܒܫܳܪܽܘܬܶܗ ܫܳܪܽܘܬ݂ܳܐ ܐܰܡܺܝܢܳܐܺܝܬ ܡܶܬ݂ܝܰܗܒܳܐ ܗܘܳܬ݂ ܠܶܗ ܡܶܢ ܩܕ݂ܳܡ ܡܰܠܟܳܐ ܕܒܳܒܶܝܠ ܒܟܽܠܝܽܘܡ ܟܽܠ ܝܰܘ̈ܡܰܝ ܚܰܝܰܘ̈ܗܝ.
1Ch 1:1 ܐܳܕܳܡ. ܫܺܝܬ݂. ܐܰܢܽܘܫ.
1Ch 1:2 ܩܰܝܢܳܢ. ܡܰܗܠܳܠܳܐܶܝܠ. ܝܳܪܳܕ.
1Ch 1:3 ܚܢܽܘܟ. ܡܰܬܽܘܫܠܰܚ. ܠܳܡܳܟ.
1Ch 1:4 ܢܽܘܚ. ܫܺܝܡ. ܚܳܡ. ܘܝܰܦܶܬ.
1Ch 1:5 ܒܢܰܝ̈ ܝܰܦܶܬ. ܓܳܡܳܪ. ܘܡܳܓܽܘܓ. ܘܡܰܕܰܝ. ܘܝܳܘܳܢ. ܘܬ݂ܽܘܒܶܝܠ. ܘܡܳܫܳܟ݂. ܘܬ݂ܺܝܪܳܣ. 
1Ch 1:6 ܒܢܰܝ̈ ܓܳܡܳܪ. ܐܶܫܟܢܶܙ. ܘܕܺܝܦܳܪ. ܘܬ݂ܽܘܓܳܪܡܳܐ.
1Ch 1:7 ܘܰܒܢܰܝ̈ ܝܳܘܳܢ. ܐܶܠܺܝܫܳܐ. ܘܬܰܪܫܺܝܫ. ܘܟܳܬܺܝܡ. ܘܕ݂ܽܘܕ݂ܳܢܺܝܡ.
1Ch 1:8 ܘܰܒܢܰܝ̈ ܚܳܡ. ܟܽܘܫ. ܘܡܶܨܪܺܝܡ. ܘܦܽܘܛ. ܘܰܟ݂ܢܰܥܢ.
1Ch 1:9 ܘܰܒܢܰܝ̈ ܟܽܘܫ. ܫܒܳܐ. ܘܰܚܘܺܝܠܳܐ. ܘܣܳܒܬ݂ܳܐ. ܘܪܰܥܡܳܐ. ܘܣܰܒܰܟܬܳܐ ܘܰܒܢܰܝ̈ ܪܰܥܡܳܐ ܫܒܳܐ. ܘܕܳܪܳܢ.
1Ch 1:10 ܘܟ݂ܽܘܫ ܐܰܘܠܶܕ ܠܢܶܡܪܽܘܕ݂. ܗܽܘ ܫܰܪܺܝ ܕܢܶܗܘܶܐ ܓܰܢ̱ܒܳܪܳܐ ܒܰܐܪܥܳܐ
1Ch 1:11 ܘܡܶܨܪܺܝܡ ܐܰܘܠܶܕ ܠܠܽܘܕܺܝܡ. ܘܰܠܝܰܥܒܺܝܡ. ܘܰܠܠܰܗܒܺܝܡ. ܘܰܠܝܰܦܶܬܽܘܚܺܝܡ.
1Ch 1:12 ܘܰܠܦܰܬܪܽܘܣܺܝܡ. ܘܰܠܟܰܣܠܽܘܚܺܝܡ. ܕܰܢܦܰܩܘ ܡܶܢ ܬܰܡܳܢ ܦܠܶܫܬܳܝ̈ܶܐ. ܘܩܰܦܽܘܕ݂ܩܳܝ̈ܶܐ.
1Ch 1:13 ܘܰܟ݂ܢܰܥܢ ܐܰܘܠܶܕ ܠܨܰܝܕܳܘܢ ܒܽܘܟܪܶܗ. ܘܰܠܚܺܝܬܳܝ̈ܶܐ.
1Ch 1:14 ܘܰܠܝܳܒܽܘܣܳܝ̈ܶܐ. ܘܠܳܐܡܽܘܖ̈ܳܝܶܐ. ܘܰܠܓܰܖ̈ܓܽܘܣܳܝܶܐ.
1Ch 1:15 ܘܰܠܚܳܘܳܝ̈ܶܐ. ܘܰܠܥܰܖ̈ܩܳܝܶܐ. ܘܰܠܣܺܝܢܳܝ̈ܶܐ. 
1Ch 1:16 ܘܠܳܐܖ̈ܽܘܕ݂ܳܝܶܐ. ܘܰܠܨܶܡܳܖ̈ܳܝܶܐ. ܘܠܰܚܡܳܬ݂ܳܝ̈ܶܐ.
1Ch 1:17 ܒܢܰܝ̈ ܫܺܝܡ. ܥܺܝܠܳܡ. ܘܰܐܫܽܘܕ. ܘܰܐܪܦܰܟ݂ܫܰܪ. ܘܠܽܘܕ݂. ܘܳܐܪܳܡ. ܘܥܽܘܨ. ܘܚܽܘܠ. ܘܓܳܬ݂ܳܪ. ܘܡܳܫ.
1Ch 1:18 ܘܰܐܪܦܰܟ݂ܫܰܪ ܐܰܘܠܶܕ ܠܫܳܠܳܚ. ܘܫܳܠܳܚ ܐܰܘܠܶܕ ܠܥܳܒܳܪ.
1Ch 1:19 ܘܰܠܥܳܒܳܪ ܐܶܬܺܝܠܶܕܘ ܬܪܶܝܢ ܒܢܺܝ̈ܢ. ܫܡܶܗ ܕܚܰܕ݂ ܦܳܠܳܓ. ܡܶܛܽܠ ܕܰܒܝܰܘ̈ܡܳܬ݂ܶܗ ܐܶܬ݂ܦܰܠܓܰܬ݂ ܐܰܪܥܳܐ. ܘܰܫܡܳܐ ܕܰܐܚܽܘܗܝ ܝܰܩܛܳܢ.
1Ch 1:20 ܘܝܰܩܛܳܢ ܐܰܘܠܶܕ ܠܰܐܠܡܽܘܕܳܕ݂. ܘܰܠܫܳܠܳܦ. ܘܠܰܚܨܳܪܡܽܘܬ݂. ܘܰܠܝܳܪܳܚ.
1Ch 1:21 ܘܰܠܗܳܕ݂ܽܘܪܳܡ. ܘܰܠܐܽܘܙܶܠ. ܘܰܠܕܶܩܠܳܐ.
1Ch 1:22 ܘܠܥܽܘܒܳܠ. ܘܠܰܐܒܺܝܡܶܠ. ܘܠܰܫܒܳܐ.
1Ch 1:23 ܘܠܰܐܘܦܺܝܪ. ܘܠܰܚܘܺܝܠܳܐ. ܘܰܠܝܽܘܒܳܒ. ܟܽܠܗܽܘܢ ܗܳܠܶܝܢ ܒܢܰܘ̈ܗܝ ܕܝܰܩܛܳܢ.
1Ch 1:24 ܫܺܝܡ. ܐܰܪܦܰܟ݂ܫܰܪ. ܫܳܠܳܚ.
1Ch 1:25 ܥܳܒܳܪ. ܦܳܠܳܓ. ܐܰܪܥܽܘ.
1Ch 1:26 ܣܪܽܘܓ. ܢܳܚܽܘܪ. ܬܳܪܳܚ.
1Ch 1:27 ܐܰܒܪܳܡ ܕܗܽܘ ܐܰܒܪܳܗܳܡ.
1Ch 1:28 ܒܢܰܝ̈ ܐܰܒܪܳܗܳܡ. ܐܺܝܣܚܳܩ. ܘܺܐܝܫܡܳܥܺܝܠ.
1Ch 1:29 ܘܗܳܠܶܝܢ ܬܰܘܠ̈ܕܳܬܗܽܘܢ. ܒܽܘܟܪܶܗ ܕܺܐܝܫܡܳܥܺܝܠ. ܢܒܺܝܽܘܬ݂. ܘܩܰܕ݂ܳܪ. ܘܰܐܪܒܳܠ. ܘܡܰܒܣܰܡ.
1Ch 1:30 ܘܡܰܫܡܰܥ. ܘܪܽܘܡܳܐ. ܘܡܰܣܳܐ. ܘܗܳܕ݂ܳܕ. ܘܬܰܝܡܢܳܐ.
1Ch 1:31 ܘܢܳܛܽܘܪ. ܘܰܢܦܶܫ. ܘܰܐܩܕܳܡܳܐ ܗܳܠܶܝܢ ܐܶܢܽܘܢ ܒܢܰܘ̈ܗܝ ܕܺܐܝܫܡܳܥܺܝܠ.
1Ch 1:32 ܘܰܒܢܶܝ̈ܗ̇ ܕܩܶܢܛܽܘܪܳܐ ܕܪܽܘܟ݂ܬܶܗ ܕܰܐܒܪܳܗܳܡ. ܙܰܡܪܳܢ. ܘܝܰܩܫܳܢ. ܘܡܳܪܳܢ. ܘܡܶܕ݂ܝܰܢ. ܘܰܐܫܒܳܩ. ܘܰܫܽܘܚ. ܘܰܒܢܰܘ̈ܗܝ ܕܝܰܩܫܳܢ. ܫܒܳܐ. ܘܕ݂ܳܪܳܢ
1Ch 1:33 ܘܰܒܢܰܝ̈ ܡܶܕ݂ܝܰܢ. ܥܦܳܐ. ܘܰܐܚܦܳܪ. ܘܰܚܢܽܘܟ. ܘܰܐܒܺܝܕܰܥ. ܘܶܐܠܕܳܥܳܐ. ܗܳܠܶܝܢ ܟܽܠܗܽܘܢ ܒܢܶܝ̈ܗ̇ ܕܩܶܢܛܽܘܪܳܐ.
1Ch 1:34 ܘܰܐܘܠܶܕ ܐܰܒܪܳܗܳܡ ܠܺܐܝܣܚܳܩ. ܘܰܒܢܰܘ̈ܗܝ ܕܺܐܝܣܚܳܩ. ܥܺܝܣܽܘ ܘܺܝܣܪܳܐܶܝܠ. 
1Ch 1:35 ܒܢܰܘ̈ܗܝ ܕܥܺܝܣܽܘ. ܐܶܠܺܝܦܳܙ. ܘܰܪܥܽܘܐܶܝܠ. ܘܝܰܥܽܘܫ. ܘܥܺܝܠܰܡ. ܘܩܽܘܪܰܚ. 
1Ch 1:36 ܘܰܒܢܰܘ̈ܗܝ ܕܶܐܠܺܝܦܳܙ. ܬܰܝܡܳܢ. ܐܘܡܳܪ. ܘܨܰܦܽܘ. ܘܓܰܥܬܳܡ. ܘܩܰܢܙ. ܘܬܰܡܢܰܥ. ܘܬܰܡܳܠܺܝܩ.
1Ch 1:37 ܒܢܰܘ̈ܗܝ ܕܰܪܥܽܘܐܶܝܠ. ܢܳܚܳܬ݂. ܘܙܳܪܳܚ. ܘܫܰܡܳܐ. ܘܡܳܙܳܐ. 
1Ch 1:38 ܒܢܰܘ̈ܗܝ ܕܣܳܥܺܝܪ. ܠܽܘܛܳܢ. ܘܫܽܘܒܳܠ. ܘܨܶܒܥܽܘܢ. ܘܥܰܢܳܐ. ܘܕ݂ܺܝܫܽܘܢ. ܘܳܐܨܳܪ. ܘܕܰܝܫܳܢ.
1Ch 1:39 ܒܢܰܘ̈ܗܝ ܕܠܽܘܛܳܢ. ܚܽܘܪܳܪ. ܘܗܽܘܡܳܡ. ܘܚܳܬܶܗ ܕܠܽܘܛܳܢ. ܬܰܡܢܳܥ.
1Ch 1:40 ܘܰܒܢܰܘ̈ܗܝ ܕܫܽܘܒܶܠ. ܥܰܢܽܘܢ. ܘܡܰܢܚܰܬ݂. ܘܥܽܘܒܳܠ. ܘܫܳܦܳܪ. ܐܘܝܳܡ. ܘܰܒܢܰܘ̈ܗܝ ܕܨܶܒܥܽܘܢ. ܐܰܢܳܐ. ܘܥܰܢܳܐ.
1Ch 1:41 ܘܰܒܢܰܘ̈ܗܝ ܕܥܰܢܳܐ. ܕܺܝܫܽܘܢ ܘܰܒܢܰܘ̈ܗܝ ܕܕ݂ܺܝܫܽܘܢ. ܚܰܡܪܳܢ. ܘܰܐܫܟܳܢ. ܘܝܰܬ݂ܪܳܢ. ܘܟܰܪܳܢ.
1Ch 1:42 ܒܢܰܘ̈ܗܝ ܕܳܐܨܳܪ. ܟܰܠܗܳܢ. ܘܙܰܥܘܳܢ. ܘܝܰܩܥܳܢ ܘܰܒܢܰܘ̈ܗܝ ܕܕ݂ܺܝܫܽܘܢ. ܥܽܘܨ. ܘܳܐܪܳܡ. 
1Ch 1:43 ܗܳܠܶܝܢ ܡܰܠ̈ܟܶܐ ܕܰܐܡܠܶܟ݂ܘ ܒܰܐܪܥܳܐ ܕܰܐܕܽܘܡ. ܩܕ݂ܳܡ ܕܠܳܐ ܢܰܡܠܶܟ݂ ܡܰܠܟܳܐ ܠܰܒܢܰܝ̈ ܝܺܣܪܳܐܶܝܠ. ܐܰܡܠܶܟ݂ ܒܰܐܕܽܘܡ ܒܳܠܳܥ ܒܰܪ ܒܥܽܘܪ. ܘܰܫܡܳܗ̇ ܕܰܩܪܺܝܬ݂ܶܗ ܕܝܰܗܰܒ.
1Ch 1:44 ܘܡܺܝܬ݂ ܒܳܠܳܥ. ܘܰܐܡܠܶܟ݂ ܒܳܬܪܶܗ ܝܽܘܒܳܒ. ܒܰܪ ܙܳܪܳܚ ܡܶܢ ܒܽܘܨܳܪ.
1Ch 1:45 ܘܰܐܡܠܶܟ݂ ܒܳܬܪܶܗ ܚܫܽܘܡ ܡܶܢ ܐܰܪܥܳܐ ܕܬܰܝܡܢܳܐ.
1Ch 1:46 ܘܡܺܝܬ݂ ܚܫܽܘܡ ܘܰܐܡܠܶܟ݂ ܒܳܬܪܶܗ ܗܳܕܳܕ ܒܰܪ ܒܕ݂ܳܕ݂. ܕܰܚܪܰܒ ܠܰܐܕܽܘܡܳܝ̈ܶܐ. ܒܚܰܩ̈ܠܳܬ݂ܳܐ ܕܡܽܘܐܳܒܳܝ̈ܶܐ. ܘܰܫܡܳܗ̇ ܕܰܩܪܺܝܬ݂ܶܗ ܓܘܺܝܬ݂.
1Ch 1:47 ܘܡܺܝܬ݂ ܗܳܕܳܕ. ܘܰܐܡܠܶܟ݂ ܒܳܬܪܶܗ ܣܰܡܠܳܐ ܡܶܢ ܡܰܣܪܩܳܐ.
1Ch 1:48 ܘܡܺܝܬ݂ ܣܰܡܠܳܐ. ܘܰܐܡܠܶܟ݂ ܒܳܬܪܶܗ ܫܳܐܘܳܠ ܡܶܢ ܪܰܚܒܽܘܬ݂ ܢܰܗܪܳܐ.
1Ch 1:49 ܘܡܺܝܬ݂ ܫܳܐܘܳܠ. ܘܰܐܡܠܶܟ݂ ܒܳܬܪܶܗ ܒܥܶܠܚܰܢܳܢ ܒܰܪ ܥܒܰܟܽܘܪ.
1Ch 1:50 ܘܰܐܡܠܶܟ݂ ܒܳܬܪܶܗ ܗܳܕܳܕ. ܘܰܫܡܳܗ̇ ܕܰܩܪܺܝܬ݂ܶܗ. ܦܳܥܽܘ. ܘܰܫܡܳܐ ܕܰܐܢ̱ܬܬܶܗ. ܡܰܗܛܒܳܐܺܝܠ. ܒܰܪܬ݂ ܡܰܛܪܺܝܕ݂. ܒܰܪܬ݂ ܡܺܝܙܰܗܰܒ. ܘܡܺܝܬ݂ ܗܳܕܳܕ.
1Ch 1:51 ܘܰܗܘܰܘ ܪܰܘܖ̈ܒܳܢܶܐ ܕܰܐܕܽܘܡ. ܪܰܒܳܐ ܬܰܡܢܰܥ. ܪܰܒܳܐ ܥܰܢܘܳܐ. ܪܰܒܳܐ ܐܰܝܬܺܝܬ݂.
1Ch 1:52 ܪܰܒܳܐ ܐܰܗܠܺܝܒܳܡܳܐ. ܪܰܒܳܐ ܐܺܝܠܳܐ. ܪܰܒܳܐ ܦܺܝܢܽܘܢ.
1Ch 1:53 ܪܰܒܳܐ ܩܰܢܙ. ܪܰܒܳܐ ܬܰܝܡܳܢ. ܪܰܒܳܐ ܡܰܒܨܰܪ.
1Ch 1:54 ܪܰܒܳܐ ܡܰܓܕܺܝܠ. ܪܰܒܳܐ ܓܺܝܪܰܡ. ܘܗܳܠܶܝܢ ܪܰܘܖ̈ܒܳܢܶܐ ܕܰܐܕܽܘܡ.
1Ch 2:1 ܘܗܳܠܶܝܢ ܒܢܰܝ̈ ܝܺܣܪܳܐܶܝܠ. ܪܽܘܒܺܝܠ. ܫܶܡܥܽܘܢ. ܠܶܘܺܝ. ܝܺܗܽܘܕܳܐ. ܐܺܝܣܳܟܳܪ. ܙܒܳܠܳܘܢ.
1Ch 2:2 ܘܕ݂ܳܢ. ܘܝܰܘܣܶܦ. ܘܒܶܢܝܳܡܶܝܢ. ܢܰܦܬܳܠܺܝ. ܓܳܕ݂ ܐܳܫܺܝܪ.
1Ch 2:3 ܒܢܰܘ̈ܗܝ ܕܺܝܗܽܘܕ݂ܳܐ. ܥܺܝܪ. ܐܘܢܳܢ. ܘܫܶܠܝܳܐ. ܗܳܠܶܝܢ ܬܠܳܬܳܐ ܐܶܬܺܝܠܶܕܘ ܠܶܗ ܡܶܢ ܒܰܬ݂ܫܽܘܥ ܟܢܰܥܢܳܝܬܳܐ ܘܰܗܘܳܐ ܥܺܝܪ ܒܽܘܟܪܶܗ ܕܺܝܗܽܘܕ݂ܳܐ. ܒܺܝܫ ܩܕ݂ܳܡ ܡܳܪܝܳܐ. ܘܩܰܛܠܶܗ.
1Ch 2:4 ܘܬܳܡܳܪ ܟܰܠܬ݂ܶܗ ܝܶܠܕܰܬ݂ ܠܶܗ ܠܦܰܪܶܨ. ܘܰܠܙܳܪܳܚ. ܟܽܠܗܽܘܢ ܒܢܰܝ̈ ܝܺܗܽܘܕܳܐ ܚܰܡܫܳܐ.
1Ch 2:5 ܘܰܒܢܰܘ̈ܗܝ ܕܦܰܪܶܨ. ܚܶܨܪܽܘܢ. ܘܰܚܡܽܘܝܶܠ.
1Ch 2:6 ܘܰܒܢܰܘ̈ܗܝ ܕܙܳܪܳܚ. ܙܰܡܪܺܝ. ܘܳܐܬܳܢ. ܘܗܳܡܳܢ. ܘܟܰܠܟܳܠ. ܘܕܰܪܕܳܥ. ܟܽܠܗܽܘܢ ܚܰܡܫܳܐ.
1Ch 2:7 ܘܰܒܢܰܘ̈ܗܝ ܕܟܰܪܡܺܝ. ܥܳܟܳܪ ܥܳܟ݂ܽܘܪܶܗ ܕܺܝܣܪܳܐܶܝܠ. ܕܰܐܥܠܺܝ ܒܚܶܪܡܳܐ.
1Ch 2:8 ܘܰܒܢܰܘ̈ܗܝ ܕܳܐܬ݂ܳܢ. ܥܰܙܰܪܝܳܐ.
1Ch 2:9 ܘܰܒܢܰܘ̈ܗܝ ܕܚܶܨܪܽܘܢ ܕܶܐܬܺܝܠܶܕܘ ܠܶܗ. ܪܰܚܡܳܐܶܝܠ. ܘܪܳܡ. ܘܣܰܠܒܺܝ.
1Ch 2:10 ܘܪܳܡ ܐܰܘܠܶܕ ܠܥܰܡܺܝܢܳܕ݂ܳܒ. ܘܥܰܡܺܝܢܳܕ݂ܳܒ ܐܰܘܠܶܕ ܠܢܶܚܫܽܘܢ ܪܰܒܳܐ ܕܰܒܢܰܝ̈ ܝܺܗܽܘܕܳܐ.
1Ch 2:11 ܘܢܶܚܫܽܘܢ ܐܰܘܠܶܕ ܠܣܰܠܡܳܐ. ܘܣܰܠܡܳܐ ܐܰܘܠܶܕ ܠܒܳܥܳܙ.
1Ch 2:12 ܘܒܳܥܳܙ ܐܰܘܠܶܕ ܠܥܽܘܒܺܝܕ݂. ܘܥܽܘܒܺܝܕ݂ ܐܰܘܠܶܕ ܠܺܐܝܫܰܝ.
1Ch 2:13 ܘܺܐܝܫܰܝ ܐܰܘܠܶܕ ܠܒܽܘܟܪܶܗ ܠܶܐܠܺܝܰܐܒ. ܘܠܰܐܒܺܝܢܳܕ݂ܳܒ ܬܶܢܝܳܢܳܐ. ܘܫܰܡܳܐ ܬܠܺܝܬܳܝܳܐ.
1Ch 2:14 ܘܢܰܬܰܢܰܐܶܝܠ ܪܒܺܝܥܳܝܳܐ. ܘܕ݂ܰܪܺܝ ܚܡܺܝܫܳܝܳܐ.
1Ch 2:15 ܐܘܨܽܘܡ ܫܬܺܝܬܳܝܳܐ. ܘܶܐܠܺܝܗܽܘ ܫܒܺܝܥܳܝܳܐ. ܘܕܰܘܺܝܕ݂ ܬܡܺܝܢܳܝܳܐ.
1Ch 2:16 ܘܬܰܪܬܶܝܢ ܐܰܚ̈ܘܳܬ݂ܗܽܘܢ. ܨܽܘܪܺܝܳܐ ܘܰܐܒܺܝܥܶܠ. ܘܰܒܢܶܝ̈ܗ̇ ܕܨܽܘܪܺܝܳܐ ܐܰܒܺܝܫܰܝ. ܘܝܽܘܐܳܒ. ܘܰܥܫܳܐܶܝܠ. ܬܠܳܬܳܐ.
1Ch 2:17 ܘܰܐܒܺܝܥܶܠ ܝܶܠܕܰܬ݂ ܠܥܰܡܣܳܐ. ܘܰܐܒܽܘܗܝ ܕܥܰܡܣܳܐ ܝܳܬܰܪ.
1Ch 2:18 ܘܟܳܠܳܒ ܒܰܪ ܚܶܨܪܽܘܢ ܐܰܘܠܶܕ ܡܶܢ ܥܪܽܘܒܳܐ ܐܰܢ̱ܬܬܶܗ. ܠܺܝܕ݂ܺܝܥܽܘܬ݂ ܘܗܳܠܶܝܢ ܒܢܶܝ̈ܗ̇. ܕܳܒܳܪ. ܐܳܫܺܝܪ. ܘܝܽܘܒܳܒ. ܘܰܐܕܽܘܢ
1Ch 2:19 ܘܡܺܝܬܰܬ݂ ܥܪܽܘܒܳܐ. ܘܰܢܣܰܒ ܠܶܗ ܟܳܠܳܒ ܠܳܐܦܪܰܬ݂. ܘܝܶܠܕܰܬ݂ ܠܶܗ ܠܚܽܘܪ.
1Ch 2:20 ܘܚܽܘܪ ܐܰܘܠܶܕ ܠܽܐܘܪܺܝ. ܐܘܪܺܝ ܐܰܘܠܶܕ ܠܒܰܨܠܺܝܐܶܝܠ.
1Ch 2:21 ܘܒܳܬܰܪ ܗܳܠܶܝܢ ܥܰܠ ܚܶܨܪܽܘܢ ܥܰܠ ܒܰܪܬ݂ ܡܳܟ݂ܺܝܪ ܐܰܒܽܘܗܝ ܕܓܶܠܥܳܕ݂ ܘܢܰܣܒܳܗ̇. ܘܗܽܘ ܐܺܝܬܰܘܗܝ ܗܘܳܐ ܒܰܪ ܫܢܺܝ̈ܢ ܫܬܺܝܢ. ܘܝܶܠܕܰܬ݂ ܗܘܳܬ݂ ܠܶܗ ܠܰܣܓܽܘܒ.
1Ch 2:22 ܘܰܣܓܽܘܒ ܐܰܘܠܶܕ ܠܝܳܐܺܝܪ. ܘܰܗܘܰܝ̈ ܠܶܗ ܥܶܣܪܺܝܢ ܘܰܬ݂ܠܳܬ݂ ܩܽܘܖ̈ܝܳܐ ܒܰܐܪܥܳܐ ܕܓܶܠܥܳܕ݂ 
1Ch 2:24 ܘܡܶܢ ܒܳܬܰܪ ܗܳܠܶܝܢ. ܡܺܝܬ݂ ܚܶܨܪܽܘܢ ܒܰܐܪܥܳܐ ܕܟܳܠܳܒ ܒܰܐܦܪܳܬ݂ ܘܝܶܠܕܰܬ݂ ܗܘܳܬ݂ ܠܶܗ ܒܢܰܝܳܐ. ܐܶܫܬܳܘܺܝܪ ܐܰܒܽܘܗܝ ܕܰܬ݂ܩܽܘܥ.
1Ch 2:25 ܘܰܗܘܰܘ ܒܢܰܘ̈ܗܝ ܕܺܝܪܰܚܡܶܠ ܒܽܘܟܪܶܗ ܕܚܶܨܪܽܘܢ. ܐܳܪܳܡ. ܘܒܰܥܢܳܐ. ܘܳܐܪܳܢ. ܘܳܐܨܳܡ ܚܳܬ݂ܗܽܘܢ.
1Ch 2:26 ܘܰܗܘܳܬ݂ ܐܰܢ̱ܬܬ݂ܳܐ ܐ̱ܚܪܺܬܳܐ ܠܺܝܪܰܚܡܶܠ. ܘܰܫܡܳܗ̇ ܥܶܛܪܳܐ. ܘܗܺܝ ܗܘܳܬ݂ ܐܶܡܶܗ ܕܽܐܘܢܺܝܡ.
1Ch 2:27 ܘܰܗܘܰܘ ܒܢܰܘ̈ܗܝ ܕܳܐܪܳܡ ܒܽܘܟܪܶܗ ܕܺܝܪܰܚܡܶܠ. ܡܳܥܳܨ. ܘܢܳܒܺܝܢ. ܘܥܽܘܛܳܪ
1Ch 2:28 ܘܰܗܘܰܘ ܒܢܰܘ̈ܗܝ ܕܽܐܘܢܺܝܡ. ܣܳܒܺܝ. ܘܝܽܘܕ݂ܳܥ. ܘܰܒܢܰܝ̈ ܣܳܒܺܝ. ܢܳܕ݂ܳܒ. ܘܰܐܒܺܝܫܽܘܪ
1Ch 2:29 ܘܰܫܡܳܗ̇ ܕܰܐܢ̱ܬܬܶܗ ܕܰܐܒܺܝܫܽܘܪ. ܐܰܒܺܝܚܶܠ. ܘܝܶܠܕܰܬ݂ ܠܶܗ ܠܰܐܚܒܳܢ ܘܰܠܡܽܘܠܺܝܕ݂
1Ch 2:30 ܘܰܒܢܰܘ̈ܗܝ ܕܢܳܕ݂ܳܒ. ܣܳܠܳܕ݂. ܘܰܦܠܳܪܺܝܡ. ܘܡܺܝܬ݂ ܣܳܠܳܕ݂ ܕܠܳܐ ܒܢܺܝ̈ܢ
1Ch 2:31 ܘܰܒܢܰܘ̈ܗܝ ܕܰܦܠܳܪܺܝܡ. ܐܶܫܰܥܝܳܐ. ܘܰܒܢܰܘ̈ܗܝ ܕܶܐܫܰܥܝܳܐ. ܫܽܘܫܰܢ. ܘܰܒܢܰܘ̈ܗܝ ܕܫܽܘܫܰܢ. ܐܰܚܠܺܝ.
1Ch 2:32 ܘܰܒܢܰܘ̈ܗܝ ܕܝܽܘܝܳܕ݂ܳܥ ܐܰܚܽܘܗܝ ܕܣܳܒܺܝ. ܝܳܬܳܪ. ܘܝܽܘܢܳܬ݂ܳܢ. ܘܡܺܝܬ݂ ܝܳܬ݂ܳܪ ܕܠܳܐ ܒܢܺܝ̈ܢ. 
1Ch 2:33 ܘܰܒܢܰܘ̈ܗܝ ܕܝܽܘܢܳܬ݂ܳܢ. ܠܳܦܳܬ݂. ܐܘܙܳܐ. ܗܳܠܶܝܢ ܗܘܰܘ ܒܢܰܘ̈ܗܝ ܕܝܺܪܰܚܡܶܠ.
1Ch 2:34 ܘܠܳܐ ܗܘܰܘ ܠܫܽܘܫܰܢ ܒܢܰܝ̈ܳܐ ܕܶܟܖ̈ܶܐ. ܐܶܠܳܐ ܒܢ̈ܳܬ݂ܳܐ ܢܶܩ̈ܒܳܬ݂ܳܐ. ܘܰܠܫܽܘܫܰܢ ܗܘܳܐ ܠܶܗ ܓܰܒܪܳܐ ܚܰܕ݂ ܚܰܬ݂ܢܳܐ ܡܶܢ ܡܶܨܪܳܐ. ܘܰܫܡܶܗ ܝܰܪܕܳܚܳܐ.
1Ch 2:35 ܘܝܰܗܒ ܠܶܗ ܫܽܘܫܰܢ ܒܰܪܬܶܗ ܠܰܐܢ̱ܬܬ݂ܳܐ. ܘܝܶܠܕܰܬ݂ ܠܶܗ ܠܥܰܬܺܝ
1Ch 2:36 ܘܥܰܬܺܝ ܐܰܘܠܶܕ ܠܢܳܬܳܢ ܘܢܳܬܳܢ ܐܰܘܠܶܕ ܠܕ݂ܳܒܺܝܪ.
1Ch 2:37 ܘܕܳܒܺܝܪ ܐܰܘܠܶܕ ܠܳܐܦܺܝܠ. ܘܳܐܦܺܝܠ ܐܰܘܠܶܕ ܠܝܽܘܒܳܒ.
1Ch 2:38 ܘܝܽܘܒܳܒ ܐܰܘܠܶܕ ܠܝܳܗܽܘ ܘܝܳܗܽܘ ܐܰܘܠܶܕ ܠܥܰܙܰܪܝܳܐ.
1Ch 2:39 ܘܥܰܙܰܪܝܳܐ ܐܰܘܠܶܕ ܠܚܳܠܳܨ ܘܚܳܠܳܨ ܐܰܘܠܶܕ ܠܶܐܠܥܰܣܳܐ
1Ch 2:40 ܘܶܐܠܥܰܣܳܐ ܐܰܘܠܶܕ ܠܣܰܡܣܺܝ ܘܣܰܡܣܺܝ ܐܰܘܠܶܕ݂ ܠܫܳܠܽܘܡ.
1Ch 2:41 ܘܫܳܠܽܘܡ ܐܰܘܠܶܕ ܠܶܐܠܩܰܡܝܳܐ. ܘܶܐܠܩܰܡܝܳܐ ܐܰܘܠܶܕ ܠܶܐܠܺܝܫܡܰܥ.
1Ch 2:42 ܘܰܒܢܰܘ̈ܗܝ ܕܟܳܠܳܒ ܐܰܚܽܘܗܝ ܕܝܶܪܰܚܡܶܠ. ܐܶܠܺܝܫܡܺܝ ܒܽܘܟܪܶܗ. ܗܽܘ ܐܰܒܽܘܗܝ ܕܙܺܝܦ.
1Ch 2:43 ܘܰܒܢܰܘ̈ܗܝ ܕܡܶܐܪܫܳܐ ܐܰܒܽܘܗܝ ܕܚܶܒܪܽܘܢ. ܩܽܘܪܳܚ. ܘܬܰܦܽܘܚ. ܘܰܪܩܶܡ. ܘܰܫܡܰܥ.
1Ch 2:44 ܘܰܫܡܰܥ ܐܰܘܠܶܕ ܠܪܳܚܳܡ ܐܰܒܽܘܗܝ ܕܺܝܪܰܩܥܰܡ ܘܺܝܪܰܩܥܰܡ ܐܰܘܠܶܕ ܠܣܰܡܺܝ.
1Ch 2:46 ܘܥܽܘܦܢܳܐ ܕܪܽܘܟ݂ܬܶܗ ܕܟܳܠܳܒ ܝܶܠܕܰܬ݂ ܠܚܽܘܪܳܢ. ܘܚܽܘܪܳܢ ܐܰܘܠܶܕ ܠܓܳܘܙܳܢ. .
1Ch 2:47 ???.
1Ch 2:48 ???.
1Ch 2:49 ???
1Ch 2:50 ܗܳܠܶܝܢ ܗܘܰܘ ܒܢܰܘ̈ܗܝ ܕܟܳܠܳܒ. ܒܰܪ ܚܽܘܪ ܒܽܘܟܪܶܗ ܕܳܐܦܪܰܬ݂. ܫܳܒܳܠ ܐܶܬܺܝܠܶܕ ܒܩܽܘܪܝܰܬ݂ ܢܰܥܪܺܝܢ.
1Ch 2:51 ܣܰܡܠܳܐ ܐܶܬܺܝܠܶܕ ܒܒܶܝܬ݂ ܠܚܶܡ. ܐܳܒܺܝ ܐܶܬܺܝܠܶܕ ܒܓܳܕܳܪ.
1Ch 2:52 ܘܰܗܘܰܘ ܒܢܰܝ̈ܐ ܠܫܳܒܳܠ ܒܩܽܘܪܝܰܬ݂ ܢܰܥܪܺܝܢ. ܥܶܛܪܽܘܬ݂. ܝܽܘܒܳܠ. .
1Ch 2:53 ???
1Ch 2:54 ܚܰܨܪܺܝ. ܣܦܰܪܝܰܡ. ܢܛܽܘܦܰܬ݂. ܣܰܡܠܳܐ. ܫܡܽܘܥܬ݂ܺܝܡ. ܫܟ݂ܳܒ. ܚܰܡܳܐ. ܗܳܠܶܝܢ ܟܽܠܗܽܘܢ ܒܢܰܝ̈ܳܐ ܗܘܰܘ ܠܫܳܒܳܠ ܒܩܽܘܪܝܰܬ݂ ܢܰܥܪܺܝܢ. 
1Ch 3:1 ܘܗܳܠܶܝܢ ܒܢܰܝ̈ܐ ܗܘܰܘ ܠܕܰܘܺܝܕ݂ ܒܚܶܒܪܽܘܢ. ܫܡܳܐ ܕܰܒܪܶܗ ܒܽܘܟܪܶܗ. ܚܰܡܢܽܘܢ ܕܡܶܢ ܐܰܚܺܝܢܥܶܡ ܕܡܶܢ ܐܺܝܙܰܪܥܶܝܠ. ܬܶܢܝܳܢܳܐ ܟܳܠܳܒ. ܕܡܶܢ ܐܳܒܺܝܓܶܠ ܐܰܢ̱ܬܬܶܗ ܕܢܳܒܳܠ ܕܡܶܢ ܛܽܘܪ ܟܰܪܡܶܠܳܐ.
1Ch 3:2 ܬܠܺܝܬܳܝܳܐ. ܐܰܒܺܝܫܠܳܘܡ ܒܰܪ ܡܰܥܟܳܐ ܒܰܪܬ݂ ܬܽܘܠܡܰܝ ܡܰܠܟܳܐ ܕܓܳܫܽܘܪ ܪܒܺܝܥܳܝܳܐ ܐܰܕܽܘܢܺܝܳܐ ܒܰܪ ܚܰܓܺܝܬ݂.
1Ch 3:3 ܚܡܺܝܫܳܝܳܐ. ܫܦܰܛܝܳܐ ܒܰܪ ܐܳܦܺܝܛܶܠ. ܫܬܺܝܬܳܝܳܐ. ܐܺܝܬ݂ܽܘܪܥܰܡ. ܕܡܶܢ ܥܶܓܠܳܐ ܐܰܢ̱ܬܬܶܗ ܕܕܰܘܺܝܕ݂.
1Ch 3:4 ܗܳܠܶܝܢ ܒܢܰܝ̈ܳܐ ܫܬܳܐ. ܐܶܬܺܝܠܶܕܘ ܠܕܰܘܺܝܕ݂ ܒܚܶܒܪܽܘܢ. ܘܰܐܡܠܶܟ݂ ܬܰܡܳܢ ܫܒܰܥ ܫܢܺܝ̈ܢ. ܘܶܫܬܳܐ ܝܰܖ̈ܚܺܝܢ ܘܰܬ݂ܠܳܬ݂ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.
1Ch 3:5 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܰܫܟܽܘܒ. ܘܢܳܬܳܢ. ܘܰܫܠܶܝܡܽܘܢ.
1Ch 3:6 ܘܝܰܒܚܳܪ. ܘܶܐܠܺܝܫܡܰܥ. ܘܶܐܠܺܝܕܰܥ.
1Ch 3:7 ܘܶܐܠܺܝܦܠܳܛ. ܘܢܳܘܓܰܗ. ܘܰܢܦܳܓ.
1Ch 3:8 ܘܰܢܦܺܝܓ. ܘܶܐܠܺܝܫܰܥ.
1Ch 3:9 ܗܳܠܶܝܢ ܟܽܠܗܽܘܢ ܒܢܰܝ̈ ܕܰܘܺܝܕ݂ ܘܬ݂ܳܡܳܪ ܚܳܬ݂ܗܽܘܢ.
1Ch 3:10 ܘܰܒܢܰܘ̈ܗܝ ܕܰܫܠܶܝܡܽܘܢ. ܪܚܰܒܥܰܡ ܒܪܶܗ. ܐܰܒܺܝܳܐ ܒܪܶܗ. ܐܳܣܳܐ ܒܪܶܗ. ܝܽܘܫܳܦܳܛ ܒܪܶܗ.
1Ch 3:11 ܝܽܘܪܳܡ ܒܪܶܗ. ܐܶܚܰܙܝܳܐ ܒܪܶܗ. ܝܽܘܐܳܫ ܒܪܶܗ.
1Ch 3:12 ܐܳܡܽܘܨܺܝܳܐ ܒܪܶܗ. ܥܽܘܙܺܝܳܐ ܒܪܶܗ. ܝܽܘܬ݂ܳܡ ܒܪܶܗ.
1Ch 3:13 ܐܳܚܳܙ ܒܪܶܗ. ܚܶܙܰܩܝܳܐ ܒܪܶܗ. ܡܢܰܫܶܐ ܒܪܶܗ.
1Ch 3:14 ܐܰܡܽܘܢ ܒܪܶܗ. ܝܽܘܫܺܝܳܐ ܒܪܶܗ.
1Ch 3:15 ܘܰܒܢܰܘ̈ܗܝ ܕܝܽܘܫܺܝܳܐ. ܒܽܘܟܪܶܗ ܝܽܘܚܰܢܳܢ. ܬܶܢܝܳܢܳܐ ܝܽܘܝܰܩܺܝܡ. ܬܠܺܝܬܳܝܳܐ ܨܶܕ݂ܰܩܝܳܐ. ܪܒܺܝܥܳܝܳܐ ܫܳܠܽܘܡ.
1Ch 3:16 ܘܰܒܢܰܘ̈ܗܝ ܕܝܽܘܝܰܩܺܝܡ. ܝܽܘܟܰܢܝܳܐ ܒܪܶܗ. ܨܶܕ݂ܰܩܝܳܐ ܒܪܶܗ.
1Ch 3:17 ܘܰܒܢܰܘ̈ܗܝ ܕܝܽܘܟܰܢܝܳܐ. ܐܰܫܪܰܫܬܺܝܠ ܒܪܶܗ.
1Ch 3:18 ܘܡܰܠܟܽܘܡ ܒܪܶܗ. ܘܰܦܪܳܝܳܐ ܒܪܶܗ. ܘܫܰܥܨܰܪ ܒܪܶܗ. ܘܰܢܩܰܡܝܳܐ ܒܪܶܗ. ܘܰܫܡܽܘܥ ܒܪܶܗ. ܘܰܢܕ݂ܰܒܝܳܐ ܒܪܶܗ.
1Ch 3:19 ܘܰܒܢܰܘ̈ܗܝ ܕܰܢܕ݂ܰܒܝܳܐ. ܙܽܘܪܒܳܒܶܝܠ ܘܫܶܡܥܺܝ ܘܰܒܢܰܝ̈ ܙܽܘܪܒܳܒܶܝܠ. ܡܰܫܠܰܡ ܘܚܰܢܰܢܝܳܐ. ܘܣܰܠܩܰܬ݂ ܚܳܬ݂ܗܽܘܢ.
1Ch 3:20 ܘܰܚܫܺܝܒܳܐ. ܘܝܳܗܽܘܐܶܝܠ. ܘܰܒܪܺܝܥܳܐ. ܘܰܚܣܰܕ݂ܝܳܐ.
1Ch 3:21 ܒܢܰܝ̈ ܚܰܢܰܢܝܳܐ. ܦܠܰܛܝܳܐ. ܐܘܫܰܥܝܳܐ. ܐܰܪܦܳܝܳܐ ܒܪܶܗ. ܐܰܪܢܽܘܢ ܒܪܶܗ. ܥܽܘܒܰܕ݂ܝܳܐ ܒܪܶܗ ܕܽܐܘܫܰܥܝܳܐ.
1Ch 3:22 ܘܰܒܪܶܗ ܕܰܫܟܰܢܝܳܐ. ܫܡܰܥܝܳܐ. ܘܰܒܪܶܗ ܕܫܡܰܥܝܳܐ. ܚܳܛܽܘܫ. ܘܰܢܓܳܐܶܝܠ. ܘܥܰܙܰܪܝܳܐ. ܘܚܶܙܰܩܝܳܐ.
1Ch 3:23 ܘܗܽܘܕ݂ܳܝܳܐ. ܘܰܠܫܺܝܒ. ܘܰܦܠܳܝܳܐ. ܘܝܰܥܩܽܘܒ. ܘܝܽܘܚܰܢܳܢ. ܘܰܕ݂ܠܳܝܳܐ. ܘܥܰܢܳܢ.
1Ch 4:1 ܘܗܳܠܶܝܢ ܒܢܰܘ̈ܗܝ ܕܺܝܗܽܘܕ݂ܳܐ ܦܰܪܶܨ. ܘܚܶܨܪܽܘܢ. ܘܟܰܪܡܺܝ. ܘܝܳܢܽܘܪ. ܘܫܽܘܒܳܠ.
1Ch 4:2 ܘܠܰܐܝܳܐ ܒܰܪ ܫܽܘܒܳܠ. ܐܰܘܠܶܕ ܠܢܳܚܳܬ݂ ܘܢܳܚܳܬ݂ ܐܰܘܠܶܕ ܠܰܐܚܺܝܡܺܝ. ܘܰܠܝܰܕ݂. ܗܳܠܶܝܢ ܫܰܖ̈ܒܳܬ݂ܳܐ ܕܰܪܚܰܒܥܰܡ.
1Ch 4:3 ܘܗܳܠܶܝܢ ܒܢܰܘ̈ܗܝ ܕܰܐܒܺܝܢܳܕ݂ܳܒ. ܐܰܚܺܝܙܰܪܥܶܠ. ܘܢܶܫܡܳܐ. ܘܕ݂ܺܝܒܳܫ.
1Ch 4:4 ܘܰܦܓܽܘܐܶܝܠ. ܘܚܽܘܫܺܝܳܐ ܘܗܳܠܶܝܢ ܒܢܰܘ̈ܗܝ ܕܚܽܘܪ ܒܽܘܟܪܶܗ ܕܳܐܦܪܰܬ݂ ܕܰܗܘܳܐ ܐܰܒܽܘܗܝ ܡܶܢ ܒܶܝܬ݂ܠܚܶܡ.
1Ch 4:5 ܘܠܰܐܚܺܝܫܽܘܪ ܐܰܒܽܘܗܝ ܕܰܬ݂ܩܽܘܥ. ܗܘܰܝ̈ ܠܶܗ ܬܰܪܬܶܝܢ ܢܶܫܺܝ̈ܢ.
1Ch 4:6 ܘܝܶܠܕܰܬ݂ ܚܕ݂ܳܐ ܡܶܢܗܶܝܢ. ܠܰܐܚܺܝܪܳܡ. ܘܠܰܬ݂ܦܳܪ. ܘܰܠܬܰܝܡܳܢ. ܘܰܠܚܰܪܫܬܰܪ ܗܳܠܶܝܢ ܗܘܰܘ ܒܢܶܝ̈ܗ̇ ܕܰܚܕ݂ܳܐ ܡܶܢܗܶܝܢ.
1Ch 4:9 ܘܰܗܘܳܐ ܚܰܕ݂ ܝܰܩܺܝܪ ܥܰܠ ܐܰܒܽܘܗܝ ܘܥܰܠ ܐܶܡܶܗ. ܘܰܩܪܳܐ ܫܡܶܗ ܥܰܝܢܰܝ̈.
1Ch 4:10 ܘܶܐܡܰܪ ܠܶܗ. ܡܒܰܪܳܟ݂ܽܘ ܢܒܰܪܟܳܟ݂ ܡܳܪܝܳܐ. ܘܢܰܣܓܶܐ ܬܚܽܘܡܳܟ݂. ܘܬܶܗܘܶܐ ܐܺܝܕ݂ܶܗ ܥܰܡܳܟ݂. ܘܢܶܦܪܩܳܟ݂ ܡܶܢ ܒܺܝܫܳܐ. ܕܠܳܐ ܢܶܫܬܰܠܰܛ ܒܳܟ݂. ܘܢܶܬܶܠ ܠܳܟ݂ ܡܳܐ ܕܫܳܐܶܠ ܐܰܢ̱ܬ ܠܶܗ.
1Ch 4:11 ܘܟܳܠܳܒ ܐܰܚܽܘܗܝ ܕܰܐܚܺܝܳܐ. ܐܰܘܠܶܕ ܠܰܡܚܺܝܪ ܗܽܘ ܗܘܳܐ ܐܰܒܽܘܗܝ ܕܶܐܫܬܽܘܢ. 
1Ch 4:12 ܘܶܐܫܬܽܘܢ ܐܰܘܠܶܕ ܠܪܽܘܦܳܐ. ܘܪܽܘܦܳܐ ܐܰܘܠܶܕ ܠܦܰܣܺܝܚ. ܘܦܰܣܺܝܚ ܐܰܘܠܶܕ ܠܰܬ݂ܚܺܝܳܐ. ܘܰܬ݂ܚܺܝܳܐ ܐܰܘܠܶܕ ܠܝܰܥܙܺܝܪ.
1Ch 4:15 ܗܳܠܶܝܢ ܗܘܰܘ ܒܢܰܝ̈ܳܐ ܕܟܳܠܳܒ ܒܰܪ ܝܽܘܦܢܳܐ. ܘܰܒܢܰܘ̈ܗܝ ܕܟܳܠܳܒ. ܫܶܡ ܒܪܶܗ ܒܽܘܟܪܶܗ ܐܰܠܳܐ. ܘܰܫܡܳܐ ܕܬܶܢܝܳܢܳܐ ܢܳܥܳܡ. ܘܰܫܡܶܗ ܕܰܬܠܺܝܬܳܝܳܐ ܩܰܢܙ. ܘܰܫܡܶܗ ܕܰܪܒܺܝܥܳܝܳܐ ܐܳܫܺܝܦ ܘܰܫܡܶܗ ܕܰܚܡܺܝܫܳܝܳܐ ܝܰܡܽܘܐܶܝܠ. ܘܰܫܡܶܗ ܕܰܫܬܺܝܬܳܝܳܐ ܝܰܗܪܽܘܒ ܗܳܠܶܝܢ ܒܢܰܝ̈ܳܐ ܗܘܰܘ ܠܟܳܠܳܒ ܒܰܪ ܝܽܘܦܢܳܐ.
1Ch 4:19 ܘܰܒܢܰܝ̈ ܐܰܢ̱ܬܰܬ݂ ܐܽܘܪܺܝܳܐ. ܚܳܬܶܗ ܕܢܰܚܽܘܡ ܐܰܒܽܘܗܝ ܕܰܩܥܺܝܠܳܐ. ܙܰܡܪܺܝ. ܘܶܐܫܬܡܽܘܥ. ܘܡܰܟܺܝܬ݂. ܘܶܐܫܬܡܰܥ. ܘܰܐܫܺܝܡܽܘܢ.
1Ch 4:20 ܘܰܒܢܰܘ̈ܗܝ ܕܰܐܫܺܝܡܽܘܢ. ܐܰܡܽܘܢ. ܘܕ݂ܽܘܡܝܳܐ. ܘܙܳܪܳܚ. ܘܫܶܠܳܐ.
1Ch 4:21 ܗܳܠܶܝܢ ܒܢܰܘ̈ܗܝ ܕܺܝܗܽܘܕ݂ܳܐ. ܝܰܡܽܘܐܶܝܠ. ܘܝܰܡܺܝܢ. ܘܳܐܗܳܪ. ܘܝܳܟ݂ܺܝܢ. ܘܨܳܚܳܪ. ܘܪܺܝܒ. ܘܙܳܪܳܚ. ܘܫܳܐܘܳܠ.
1Ch 4:25 ܗܳܠܶܝܢ ܒܢܰܝ̈ܳܐ ܕܫܶܠܳܐ ܒܪܶܗ ܕܺܝܗܽܘܕ݂ܳܐ.
1Ch 4:26 ܘܰܒܢܰܘ̈ܗܝ ܕܫܶܡܥܽܘܢ. ܡܰܒܣܰܡ ܒܪܶܗ. ܡܰܫܡܰܥ ܒܪܶܗ. ܫܡܰܥܬܺܝ ܒܪܶܗ. ܚܡܶܠ ܒܪܶܗ. ܙܰܟܺܝ ܒܪܶܗ. ܫܶܡܥܺܝ ܒܪܶܗ.
1Ch 4:27 ܘܰܗܘܰܘ ܠܫܶܡܥܺܝ ܒܢܰܝ̈ܳܐ ܫܬܳܬܰܥܣܰܪ. ܘܫܶܬ݂ ܒܢ̈ܳܬ݂ܳܐ ܘܠܰܐܚܽܘܗܝ ܠܳܐ ܗܘܰܘ ܠܶܗ ܒܢܰܝ̈ܳܐ ܣܰܓܺܝ̈ܐܶܐ ܘܟܽܠ ܫܰܖ̈ܒܳܬ݂ܗܽܘܢ ܠܳܐ ܣܓܺܝ. ܥܕܰܡܳܐ ܕܶܐܬ݂ܰܘ ܠܘܳܬ݂ܗܽܘܢ ܒܢܰܝ̈ ܝܺܗܽܘܕܳܐ.
1Ch 4:28 ܘܺܝܬ݂ܶܒܘ ܥܰܡܗܽܘܢ ܒܩܽܘܖ̈ܝܳܐ ܕܒܺܪ ܫܒܰܥ. ܘܰܒܡܰܘܠܳܕ݂ܳܐ. ܘܰܒܕ݂ܳܪܰܬ݂ ܫܽܘܥ.
1Ch 4:29 ܘܒܰܠܗܳܐ. ܘܒܰܥܨܶܡ. ܘܒܶܐܠܳܬ݂ܠܰܕ݂.
1Ch 4:30 ܘܒܰܢܣܶܠ. ܘܰܒܚܶܪܡܳܐ. ܘܒܰܚܨܳܪܓܰܕ ܘܰܒܚܶܫܡܽܘܢ. ܘܰܒܚܶܬ݂ܦܠܶܛ. ܘܰܒܨܶܢܩܠܳܓ.
1Ch 4:31 ܘܰܒܡܰܪܡܪܳܢܳܐ. ܘܣܰܡܣܳܠܳܐ ܗܳܠܶܝܢ ܩܽܘܖ̈ܝܳܐ ܥܕܰܡܳܐ ܠܡܰܠܟܳܐ ܕܰܘܺܝܕ݂. ܘܟܰܦܖ̈ܽܘܢܰܝܗܶܝܢ.
1Ch 4:32 ܘܰܥܩܺܝܡ. ܘܰܥܩܺܝܢ. ܘܰܪܡܽܘܢ. ܘܰܐܬ݂ܟܶܢ. ܘܰܐܥܫܶܢ. ܩܽܘܖ̈ܝܳܐ ܚܰܡܶܫ.
1Ch 4:33 ܘܟܽܠ ܟܰܦܖ̈ܽܘܢܶܐ ܕܺܐܝܬ݂ ܚܕ݂ܳܖ̈ܰܝ ܩܽܘܖ̈ܝܳܐ ܗܳܠܶܝܢ ܕܥܰܖ̈ܩܳܝܶܐ. ܗܳܠܶܝܢ ܩܽܘܖ̈ܝܳܐ ܕܡܰܘܬܰܒܗܽܘܢ. ܘܰܗܘܳܐ ܠܗܶܝܢ ܫܶܡ ܪܰܒ. ܘܡܰܘܬܰܒܗܶܝܢ ܫܰܦܺܝܪ. ܘܫܶܠܝܳܐ ܘܫܰܝܢܳܐ ܐܺܝܬ݂ ܚܕ݂ܳܖ̈ܰܝܗܶܝܢ.
1Ch 4:38 ܘܗܳܠܶܝܢ ܫܡܳܗ̈ܶܐ ܕܪܰܘܖ̈ܒܳܢܶܐ ܕܺܐܝܬ݂ ܬܰܡܳܢ. ܠܫܰܖ̈ܒܳܬ݂ܗܽܘܢ ܘܰܠܒܶܝܬ݂ ܐܰܒܳܗܰܝ̈ܗܽܘܢ.
1Ch 4:39 ܘܶܐܬ݂ܰܘ ܠܡܰܥܠܳܢܳܐ ܕܓܳܕܳܪ. ܥܕܰܡܳܐ ܠܡܰܕ݂ܢܚܶܗ ܕܢܰܚܠܳܐ. ܠܡܶܒܥܳܐ ܪܶܥܝܳܐ ܠܥܳܢ̈ܗܽܘܢ.
1Ch 4:40 ܘܶܐܫܟܰܚܘ ܪܶܥܝܳܐ ܕܛܳܒ ܘܫܰܡܺܝܢ. ܘܰܐܪܥܳܐ ܪܰܒܳܐ ܘܛܳܒܳܐ ܘܫܰܝܢܳܐ ܘܰܫܠܳܡܳܐ ܐܺܝܬ݂ ܬܰܡܳܢ. ܡܶܛܽܠ ܕܗܶܢܽܘܢ ܝܳܬ݂ܒܺܝܢ ܗܘܰܘ ܒܳܗ̇ ܡܶܢ ܠܽܘܩܕܰܡ.
1Ch 4:41 ܘܰܐܝܬܺܝܘ ܗܳܠܶܝܢ ܓܰܒܖ̈ܶܐ ܕܰܟܬܺܝܒܺܝܢ ܗܘܰܘ. ܒܰܫܢܰܝ̈ܳܐ ܕܚܶܙܰܩܝܳܐ ܡܰܠܟܳܐ. ܕܒܶܝܬ݂ ܝܺܗܽܘܕܳܐ ܘܰܐܚܪܶܒܘ ܝܳܬ݂ ܡܰܫܟܢܰܝ̈ܗܽܘܢ ܘܟܽܠ ܡܰܒܽܘ̈ܥܶܐ ܕܡܰܝ̈ܳܐ ܕܺܐܝܬ݂ ܬܰܡܳܢ. ܛܰܡܶܡܘ ܐܶܢܽܘܢ. ܥܕܰܡܳܐ ܠܝܰܘܡܳܢܳܐ. ܘܺܝܬ݂ܶܒܘ ܒܕ݂ܽܘܟܰܬ݂ܗܽܘܢ. ܡܶܛܽܠ ܕܪܶܥܝܳܐ ܕܥܳܢ̈ܗܽܘܢ ܫܰܦܺܝܪ ܗܘܳܐ ܬܰܡܳܢ. 
1Ch 4:42 ܘܡܶܢܗܽܘܢ ܘܡܶܢ ܒܢܰܝ̈ ܫܶܡܥܽܘܢ. ܐܶܙܰܠܘ ܠܛܽܘܪܳܐ ܕܓܒܶܠ. ܓܰܒܖ̈ܶܐ ܚܰܡܶܫܡܳܐܐ. ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܶܐܙܰܠܘ ܒܪܺܝܫܗܽܘܢ. ܦܠܰܛܝܳܐ ܘܡܰܬܺܝܬ݂ܳܐ. ܘܰܪܦܳܝܳܐ. ܘܥܽܘܙܺܝܐܶܝܠ ܗܳܠܶܝܢ ܐܰܪܒܥܳܐ ܓܰܒܖ̈ܺܝܢ ܒܢܰܝ̈ ܐܺܝܫܥܺܝ. ܐܶܙܰܠܘ ܒܪܺܝܫܗܽܘܢ.
1Ch 4:43 ܘܰܚܪܰܒܘ ܟܽܠ ܫܰܪܟܳܐ ܕܶܐܫܬܚܰܪܘ ܠܥܰܡܠܩܳܝ̈ܶܐ. ܘܺܝܬܶܒܘ ܒܕ݂ܽܘܟܰܬ݂ܗܽܘܢ ܥܕܰܡܳܐ ܠܝܰܘܡܳܢܳܐ. 
1Ch 5:1 ܘܰܒܢܰܘ̈ܗܝ ܕܪܽܘܒܺܝܠ. ܒܽܘܟܪܶܗ ܕܺܝܣܪܳܐܶܝܠ. ܡܶܛܽܠ ܕܗܽܘ ܗܘܳܐ ܒܽܘܟܪܶܗ ܕܰܐܒܽܘܗܝ ܘܛܰܘܶܫ ܬܶܫܘܺܝܬ݂ܳܐ ܕܰܐܒܽܘܗܝ. ܐܶܬ݂ܝܰܗܒܰܬ݂ ܒܽܘܟ݂ܪܽܘܬܶܗ ܠܝܰܘܣܶܦ ܐܰܚܽܘܗܝ ܒܰܪ ܝܺܣܪܳܐܶܝܠ ܘܥܰܠ ܗܳܠܶܝܢ ܬܖ̈ܰܝܗܽܘܢ ܐܳܬ݂ܝ̈ܳܢ ܒܽܘܖ̈ܟܳܬ݂ܳܐ. ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.
1Ch 5:2 ܡܶܢ ܝܺܗܽܘܕܳܐ ܢܶܦܽܘܩ ܡܰܠܟܳܐ ܡܫܺܝܚܳܐ. ܘܒܽܘܟ݂ܪܽܘܬ݂ܳܐ ܬܶܬ݂ܺܝܗܶܒ ܠܝܰܘܣܶܦ.
1Ch 5:3 ܒܢܰܘ̈ܗܝ ܕܪܽܘܒܶܝܠ. ܒܽܘܟܪܶܗ ܕܺܝܣܪܳܐܶܝܠ. ܚܢܽܘܟ. ܘܦܰܠܽܘ. ܘܚܶܨܪܽܘܢ. ܘܟܰܪܡܺܝ. 
1Ch 5:4 ܘܰܒܢܰܘ̈ܗܝ ܕܟܰܪܡܺܝ. ܫܡܰܥܝܳܐ ܒܪܶܗ. ܘܕ݂ܽܘܐܳܓ ܒܪܶܗ. ܫܶܡܥܺܝ ܒܪܶܗ.
1Ch 5:5 ܡܺܝܟ݂ܳܐ ܒܪܶܗ. ܐܽܘܪܺܝܳܐ ܒܪܶܗ. ܒܳܠܳܥ ܒܪܶܗ.
1Ch 5:6 ܐܰܒܕܺܝܳܐ ܒܪܶܗ. ܕܓܰܠܺܝ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ ܗܽܘ ܗܘܳܐ ܪܺܝܫܳܐ ܕܫܰܒܛܳܐ ܕܒܶܝܬ݂ ܪܽܘܒܺܝܠ.
1Ch 5:7 ܘܰܐܚܰܘ̈ܗܝ ܠܫܰܖ̈ܒܳܬ݂ܗܽܘܢ. ܟܰܕ݂ ܐܶܫܬܪܶܒܘ ܒܛܽܘܗܡܰܝ̈ܗܽܘܢ. ܪܺܝܫܗܽܘܢ ܥܰܙܪܳܐܶܝܠ. ܬܶܢܝܳܢܳܐ ܙܟܰܪܝܳܐ.
1Ch 5:8 ܘܒܳܠܳܥ ܒܰܪ ܥܽܘܙܺܝ. ܒܰܪ ܫܶܡܥܺܝ. ܒܰܪ ܝܽܘܐܶܝܠ. ܗܽܘ ܝܳܬ݂ܶܒ ܗܘܳܐ ܒܰܥܕ݂ܽܘܥܺܝܪ. ܘܰܥܕܰܡܳܐ ܠܢܳܒܽܘ. ܘܥܰܠ ܦܩܰܥܬ݂ܳܐ ܕܰܡܥܽܘܢ.
1Ch 5:9 ܘܰܥܕܰܡܳܐ ܠܡܰܕ݂ܢܳܚܶܝ̈ܗ̇. ܥܕܰܡܳܐ ܠܰܬ݂ܚܽܘܡܳܐ ܕܡܰܕܒܪܳܐ. ܕܡܶܢ ܢܰܗܪܳܐ ܦܪܳܬ݂. ܡܶܛܽܠ ܕܰܣܓܺܝܘ ܗܶܢܽܘܢ ܘܩܶܢܝܳܢܗܽܘܢ. ܒܰܐܪܥܳܐ ܕܓܶܠܥܳܕ݂
1Ch 5:10 ܘܰܒܝܰܘܡܰܘ̈ܗܝ ܕܫܳܐܘܳܠ. ܥܒܰܕ݂ܘ ܩܪܳܒܳܐ ܥܰܡ ܥܰܖ̈ܒܳܝܶܐ. ܥܳܡܖ̈ܰܝ ܣܰܩܳܐ ܘܶܐܬ݂ܺܝܗܶܒܘ ܒܺܐܝܕܰܝ̈ܗܽܘܢ ܘܺܝܬ݂ܶܒܘ ܒܡܰܫܟܢܰܝ̈ܗܽܘܢ. ܥܰܠ ܟܽܠ ܐܰܦܰܝ̈ ܡܰܕܢܚܳܐ ܕܰܐܪܥܳܐ ܕܓܶܠܥܳܕ݂
1Ch 5:11 ܘܰܒܢܰܘ̈ܗܝ ܕܓܳܕ݂. ܝܺܬ݂ܶܒܘ ܠܽܘܩܒܰܠܗܽܘܢ ܒܰܐܪܥܳܐ ܕܡܰܬ݂ܢܺܝܢ. ܥܕܰܡܳܐ ܠܰܬ݂ܚܽܘܡܳܐ ܕܣܺܝܒܳܐ ܘܰܕ݂ܣܶܠܟܳܐ
1Ch 5:12 ܘܝܽܘܐܶܝܠ ܢܦܰܩ ܒܪܺܝܫܗܽܘܢ. ܘܰܗܘܳܐ ܕܳܐܶܢ ܠܗܽܘܢ. ܘܡܰܠܶܦ ܠܗܽܘܢ ܟܬ݂ܳܒ̈ܶܐ ܫܰܦܺܝܪ.
1Ch 5:14 ܗܳܠܶܝܢ ܒܢܰܘ̈ܗܝ ܕܰܐܒܺܝܚܶܠ ܒܰܪ ܚܽܘܪܺܝ. ܒܰܪ ܙܳܪܳܚ. ܒܰܪ ܓܶܠܥܳܕ݂ ܒܰܪ ܡܳܟ݂ܺܝܪ. ܒܰܪ ܥܰܒܕܳܐܶܝܠ. ܒܰܪ ܥܺܝܠܺܝ. ܪܺܝܫܳܐ ܕܰܐܒܳܗ̈ܳܬ݂ܗܽܘܢ.
1Ch 5:16 ܘܺܝܬܶܒܘ ܒܡܰܬ݂ܢܺܝܢ. ܘܰܒܟܰܦܖ̈ܽܘܢܶܝܗ̇.
1Ch 5:17 ܟܽܠܗܽܘܢ ܐܶܫܬܪܶܒܘ ܒܝܰܘ̈ܡܰܝ ܝܽܘܬ݂ܳܡ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ.
1Ch 5:18 ܘܰܒܢܰܘ̈ܗܝ ܕܪܽܘܒܶܝܠ. ܘܓܳܕ݂. ܘܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܐ̱ܢܳܫ̈ܳܐ ܐܰܚܺܝ̈ܕܰܝ ܣܰܝ̈ܦܶܐ ܘܣܰܟܖ̈ܶܐ. ܘܫܳܕ݂ܝ݂ܰܝ݂̈ ܒܩܶܫܬܳܐ. ܘܝܳܕ݂̈ܥܰܝ ܩܪܳܒܳܐ. ܐܰܪܒܥܺܝܢ ܘܰܐܪܒܥܳܐ ܐܰܠܦܺܝ̈ܢ. ܘܫܶܬܡܳܐܐ ܘܶܫܬܺܝܢ ܘܶܫܬܳܐ.
1Ch 5:19 ܗܳܠܶܝܢ ܟܽܠܗܽܘܢ ܢܦܰܩܘ ܒܰܩܪܳܒܳܐ. ܘܰܥܒܰܕ݂ܘ ܩܪܳܒܳܐ ܥܰܡ ܥܳܡܖ̈ܰܝ ܣܰܩܳܐ.
1Ch 5:20 ܘܶܐܫܬܠܶܡܘ ܒܺܐܝܕܰܝ̈ܗܽܘܢ. ܡܶܛܽܠ ܕܰܠܡܳܪܝܳܐ ܨܰܠܺܝܘ ܒܰܩܪܳܒܳܐ ܘܰܫܡܰܥ ܒܩܳܠܗܽܘܢ. ܡܶܛܽܠ ܕܶܐܬܬܟܶܠܘ ܥܠܰܘܗܝ.
1Ch 5:21 ܘܰܫܒܰܘ ܢܶܟ݂ܣ̈ܶܐ ܣܰܓܺܝ̈ܐܶܐ ܘܩܶܢܝܳܢܳܐ. ܓܰܡ̈ܠܶܐ ܚܰܡܫܺܝܢ ܐܰܠܦܺܝ̈ܢ. ܘܥܳܢ̈ܳܐ ܡܰܐܬܶܝܢ ܘܚܰܡܫܺܝܢ ܐܰܠܦܺܝ̈ܢ. ܘܚܶܡܖ̈ܳܐ ܬܪܶܝܢ ܐܰܠܦܺܝ̈ܢ. ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܡܳܐܐ ܐܰܠܦܺܝ̈ܢ.
1Ch 5:22 ܡܶܛܽܠ ܕܰܩܛܺܝ̈ܠܶܐ ܣܰܓܺܝ̈ܐܶܐ ܢܦܰܠܘ ܡܶܢ ܡܰܫܟܢܰܝ̈ܗܽܘܢ ܒܰܩܪܳܒܳܐ. ܘܺܝܬܶܒܘ ܒܕ݂ܽܘܟܬ݂ܗܽܘܢ ܥܰܠ ܡܰܫܟܢܰܝ̈ܗܽܘܢ.
1Ch 5:23 ܘܰܒܢܰܝ̈ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܺܬ݂ܶܒܘ ܒܰܐܪܥܳܐ ܕܡܰܬ݂ܢܺܝܢ. ܘܰܥܕܰܡܳܐ ܠܰܦܩܰܥܬ݂ܳܐ ܕܛܽܘܪܳܐ ܕܚܶܪܡܽܘܢ. ܥܕܰܡܳܐ ܠܗܳܪ ܬܰܡܳܢ ܣܓܺܝܘ ܘܺܝܪܶܒܘ.
1Ch 5:24 ܗܳܠܶܝܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܥܰܦܳܐ. ܘܫܽܘܒ. ܘܶܐܠܕ݂ܰܥܳܐ. ܘܥܰܙܪܳܐܶܝܠ. ܘܰܐܕ݂ܽܘܡܳܝܳܐ. ܐܘܪܺܝܳܐ. ܘܰܚܙܳܐܶܝܠ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܓܰܒܖ̈ܶܐ ܕܰܫ̈ܡܳܗܳܬ݂ܳܐ. ܕܗܶܢܽܘܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ.
1Ch 5:25 ܘܟܰܕܶܒܘ ܒܰܐܠܳܗܳܐ ܕܰܐܒܳܗܰܝ̈ܗܽܘܢ. ܘܰܛܥܰܘ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ ܕܰܐܪܥܳܐ. ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡܰܝܗܽܘܢ
1Ch 5:26 ܘܰܐܥܺܝܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܠܰܝܗܽܘܢ. ܪܽܘܚܶܗ ܕܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ ܘܓܰܠܺܝ ܠܫܰܒܛܳܐ ܕܒܶܝܬ݂ ܪܽܘܒܺܝܠ. ܘܰܠܫܰܒܛܳܐ ܕܒܶܝܬ݂ ܓܳܕ݂ ܘܰܠܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܘܰܐܝܬܺܝ ܐܶܢܽܘܢ ܠܰܚܠܰܚ. ܘܰܠܚܳܒܳܪ ܢܗܰܪ ܓܳܘܙܳܢ. ܩܽܘܖ̈ܝܳܐ ܕܡܳܕܰܝ ܘܗܶܢܽܘܢ ܝܳܬ݂ܒܺܝܢ ܬܰܡܳܢ ܥܕܰܡܳܐ ܠܝܰܘܡܳܢܳܐ.
1Ch 6:1 ܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܘܩܳܗܳܬ݂. ܘܡܶܪܰܪܺܝ.
1Ch 6:2 ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.
1Ch 6:3 ܘܰܒܢܰܘ̈ܗܝ ܕܥܰܡܪܰܡ. ܡܽܘܫܶܐ. ܘܰܐܗܪܽܘܢ. ܘܡܰܪܝܰܡ. ܘܰܒܢܰܘ̈ܗܝ ܕܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.
1Ch 6:4 ܘܶܐܠܺܝܥܳܙܳܪ ܐܰܘܠܶܕ ܠܦܺܝܢܚܶܣ ܘܦܺܝܢܚܶܣ ܐܰܘܠܶܕ ܠܰܐܒܝܶܫܽܘܥ.
1Ch 6:5 ܘܰܐܒܝܶܫܽܘܥ ܐܰܘܠܶܕ ܠܰܐܒܺܝܩܳܪ. ܘܰܐܒܺܝܩܳܪ ܐܰܘܠܶܕ ܠܥܰܙܺܝ.
1Ch 6:6 ܘܥܰܙܺܝ ܐܰܘܠܶܕ ܠܙܳܪܳܚܝܳܐ. ܘܙܳܪܳܚܝܳܐ ܐܰܘܠܶܕ ܠܡܰܪܽܘ.
1Ch 6:7 ܘܡܰܪܽܘ ܐܰܘܠܶܕ ܠܳܐܡܳܪܝܳܐ. ܘܳܐܡܳܪܝܳܐ ܐܰܘܠܶܕ ܠܰܐܚܺܝܛܽܘܒ.
1Ch 6:8 ܘܰܐܚܺܝܛܽܘܒ ܐܰܘܠܶܕ ܠܨܳܕܽܘܩ. ܘܨܳܕܽܘܩ ܐܰܘܠܶܕ ܠܰܐܚܺܝܡܥܶܨ.
1Ch 6:9 ܘܰܐܚܺܝܡܥܶܨ ܐܰܘܠܶܕ ܠܥܰܙܰܪܝܳܐ. ܘܥܰܙܰܪܝܳܐ ܐܰܘܠܶܕ ܠܝܽܘܚܰܢܳܢ. 
1Ch 6:10 ܘܝܽܘܚܰܢܳܢ ܐܰܘܠܶܕ ܠܥܰܙܰܪܝܳܐ. ܘܥܰܙܰܪܝܳܐ ܗܽܘ ܫܰܡܶܫ ܒܒܰܝܬܳܐ ܕܰܒܢܳܐ ܫܠܶܝܡܽܘܢ ܒܽܐܘܪܺܫܠܶܡ.
1Ch 6:11 ܘܰܐܘܠܶܕ ܥܰܙܰܪܝܳܐ ܠܳܐܡܳܪܝܳܐ. ܘܳܐܡܳܪܝܳܐ ܐܰܘܠܶܕ ܠܰܐܚܺܝܛܽܘܒ.
1Ch 6:12 ܘܰܐܚܺܝܛܽܘܒ ܐܰܘܠܶܕ ܠܨܳܕܽܘܩ ܘܨܳܕܽܘܩ ܐܰܘܠܶܕ ܠܫܳܠܽܘܡ.
1Ch 6:13 ܘܫܳܠܽܘܡ ܐܰܘܠܶܕ ܠܚܶܠܰܩܝܳܐ ܘܚܶܠܰܩܝܳܐ ܐܰܘܠܶܕ ܠܥܰܙܰܪܝܳܐ
1Ch 6:14 ܘܥܰܙܰܪܝܳܐ ܐܰܘܠܶܕ ܠܰܣܪܳܝܳܐ ܘܰܣܪܳܝܳܐ ܐܰܘܠܶܕ ܠܨܳܕܽܘܩ.
1Ch 6:15 ܘܨܳܕܽܘܩ ܐܶܫܬܒܺܝ. ܟܰܕ݂ ܓܰܠܺܝ ܡܳܪܝܳܐ ܠܐ̱ܢܳܫܰܝ̈ ܝܺܗܽܘܕܳܐ ܘܠܽܐܘܪܺܫܠܶܡ. ܠܒܳܒܶܝܠ ܠܘܳܬ݂ ܢܰܒܽܘܟܰܕܢܳܨܰܪ.
1Ch 6:16 ܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܘܩܳܗܳܬ݂. ܘܡܶܪܰܪܺܝ
1Ch 6:17 ܘܗܳܠܶܝܢ ܫܡܳܗ̈ܶܐ. ܕܰܒܢܰܝ̈ ܓܶܪܫܽܘܢ. ܠܶܒܢܺܝ. ܘܫܶܡܥܺܝ.
1Ch 6:18 ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.
1Ch 6:19 ܘܰܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܐܶܢܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ. ܠܰܐܒܳܗ̈ܳܬ݂ܗܽܘܢ
1Ch 6:20 ܓܶܪܫܽܘܢ ܒܪܶܗ. ܢܳܚܳܬ݂ ܒܪܶܗ. ܙܶܡܳܐ ܒܪܶܗ.
1Ch 6:21 ܝܽܘܐܳܚ ܒܪܶܗ. ܐܰܕܽܘ ܒܪܶܗ. ܝܳܬ݂ܽܘܪ ܒܪܶܗ.
1Ch 6:22 ܒܢܰܘ̈ܗܝ ܕܩܳܗܳܬ݂. ܥܰܡܺܝܢܳܕ݂ܳܒ ܒܪܶܗ. ܩܽܘܪܰܚ ܒܪܶܗ. ܘܳܐܣܺܝܪ ܒܪܶܗ.
1Ch 6:23 ܗܰܠܩܳܢܳܐ ܒܪܶܗ. ܐܰܟܶܢܣܳܦ ܒܪܶܗ.
1Ch 6:24 ܬܳܚܽܘܬ݂ ܒܪܶܗ. ܐܽܘܪܺܝܠ ܒܪܶܗ. ܥܽܘܙܺܝܳܐ ܒܪܶܗ. ܫܳܐܘܳܠ ܒܪܶܗ.
1Ch 6:25 ܘܰܒܢܰܘ̈ܗܝ ܕܗܰܠܩܳܢܳܐ. ܥܰܡܫܺܝ. ܘܰܐܚܺܝܡܽܘܬ݂.
1Ch 6:26 ܗܰܠܩܳܢܳܐ ܒܪܶܗ. ܨܽܘܦ ܒܪܶܗ. ܢܳܚܳܬ݂ ܒܪܶܗ. ܙܳܪܳܚ ܒܪܶܗ. ܫܡܰܠܳܐ ܒܪܶܗ. ܡܰܪܺܝ ܒܪܶܗ.
1Ch 6:27 ܐܶܠܝܰܐܒ ܒܪܶܗ. ܓܰܕ݂ܚܺܝܠ ܒܪܶܗ. ܗܰܠܩܳܢܳܐ ܒܪܶܗ.
1Ch 6:28 ܘܰܒܢܰܝ̈ ܫܡܽܘܐܶܝܠ. ܒܪܶܗ ܒܽܘܟܪܶܗ. ܝܽܘܐܶܝܠ. ܘܰܫܡܳܐ ܕܰܒܪܶܗ ܬܶܢܝܳܢܳܐ ܐܰܒܺܝܳܐ.
1Ch 6:29 ܘܰܒܢܰܝ̈ ܡܶܪܰܪܺܝ. ܡܰܚܠܺܝ ܒܪܶܗ. ܠܶܒܢܺܝ ܒܪܶܗ.
1Ch 6:30 ܫܶܡܥܺܝ ܒܪܶܗ. ܥܰܙܳܐ ܒܪܶܗ. ܫܡܰܥܝܳܐ ܒܪܶܗ. ܥܫܳܝܳܐ ܒܪܶܗ.
1Ch 6:31 ܘܗܳܠܶܝܢ ܟܽܠܗܽܘܢ ܕܰܐܩܺܝܡ ܕܰܘܺܝܕ݂ ܕܢܶܗܘܽܘܢ ܡܫܰܡܫܺܝܢ ܒܒܰܝܬܶܗ ܕܡܳܪܝܳܐ. ܒܕܽܘܟܬܳܐ ܕܣܺܝܡܳܐ ܬܰܡܳܢ ܩܺܐܒܽܘܬܳܐ.
1Ch 6:32 ܘܢܶܗܘܽܘܢ ܡܫܰܡܫܺܝܢ ܩܕ݂ܳܡ ܡܳܪܝܳܐ ܒܡܰܫܟܰܢܙܰܒܢܳܐ. ܒܬܶܫ̈ܒܚܳܬ݂ܳܐ ܪܰܘܖ̈ܒܳܬ݂ܳܐ. ܥܕܰܡܳܐ ܕܰܒܢܳܐ ܫܠܶܝܡܽܘܢ ܒܰܝܬܶܗ ܕܡܳܪܝܳܐ. ܕܒܽܐܘܪܺܫܠܶܡ. ܘܰܐܩܺܝܡ ܐܶܢܽܘܢ ܐܰܝܟ݂ ܢܳܡܽܘܣܰܝ̈ܗܽܘܢ ܥܰܠ ܥܒܺܝ̈ܕ݂ܳܬ݂ܗܽܘܢ.
1Ch 6:33 ܘܗܳܠܶܝܢ ܡܫܰܡܫܳܢ̈ܶܐ ܗܶܢܽܘܢ ܘܰܒܢܰܝ̈ܗܽܘܢ. ܡܶܢ ܒܢܰܝ̈ ܩܳܗܳܬ݂. ܡܶܢ ܫܰܪܒܬ݂ܳܐ ܕܠܶܘ̈ܳܝܶܐ. ܗܳܡܳܢ. ܘܝܽܘܐܶܝܠ ܒܰܪ ܫܡܽܘܐܶܝܠ.
1Ch 6:34 ܒܰܪ ܗܰܠܩܳܢܳܐ. ܒܰܪ ܝܰܪܚܽܘܡ. ܒܰܪ ܐܰܠܺܝܠ. ܒܰܪ ܬܳܚܽܘ.
1Ch 6:35 ܒܰܪ ܨܽܘܦ. ܒܰܪ ܗܰܠܩܳܢܳܐ. ܒܰܪ ܚܡܳܬ݂.
1Ch 6:36 ܒܰܪ ܡܽܘܫܺܝ. ܒܰܪ ܗܰܠܩܳܢܳܐ. ܒܰܪ ܝܽܘܐܶܝܠ. ܒܰܪ ܥܰܙܰܪܝܳܐ. ܒܰܪ ܨܦܰܢܝܳܐ.
1Ch 6:37 ܒܰܪ ܬܳܚܳܬ݂. ܒܰܪ ܐܳܣܺܝܪ. ܒܰܪ ܐܰܟ݂ܣܺܝܦ. ܒܰܪ ܩܽܘܪܰܚ.
1Ch 6:38 ܒܰܪ ܝܰܨܗܳܪ. ܒܰܪ ܩܳܗܳܬ݂. ܒܰܪ ܠܶܘܺܝ. ܒܰܪ ܝܺܣܪܳܐܶܝܠ.
1Ch 6:39 ܘܰܐܚܽܘܗܝ ܐܳܣܳܦ ܕܩܳܐܶܡ ܥܰܠ ܝܰܡܺܝܢܶܗ ܕܳܐܣܳܦ ܒܰܪ ܒܪܰܟ݂ܝܳܐ. ܒܰܪ ܫܡܰܥܝܳܐ.
1Ch 6:40 ܒܰܪ ܡܺܝܟ݂ܳܐܶܝܠ. ܒܰܪ ܡܥܰܣܝܳܐ. ܒܰܪ ܡܠܰܟ݂ܝܳܐ.
1Ch 6:41 ܒܰܪ ܐܳܬ݂ܺܝ. ܒܰܪ ܙܳܪܳܚ. ܒܰܪ ܥܰܪܺܝܳܐ.
1Ch 6:42 ܒܰܪ ܐܳܬ݂ܳܢ. ܒܰܪ ܙܶܡܳܐ. ܒܰܪ ܫܶܡܥܺܝ.
1Ch 6:43 ܒܰܪ ܝܽܘܚܳܐ. ܒܰܪ ܓܶܪܫܽܘܢ. ܒܰܪ ܠܶܘܺܝ.
1Ch 6:44 ܒܢܰܘ̈ܗܝ ܕܡܶܪܰܪܺܝ ܐܰܚܽܘܗܽܘܢ. ܕܰܐܩܺܝܡ ܥܰܠ ܣܶܡܳܠܳܐ. ܐܳܬ݂ܳܢ ܒܰܪ ܩܺܝܫܺܝ. ܒܰܪ ܥܳܡܳܪ. ܒܰܪ ܡܳܠܽܘܟ݂.
1Ch 6:45 ܒܰܪ ܚܫܰܒܝܳܐ. ܒܰܪ ܐܰܡܽܘܨܺܝܳܐ. ܒܰܪ ܚܶܠܰܩܝܳܐ. ܒܰܪ ܢܳܛܽܘܪ.
1Ch 6:47 ܒܰܪ ܡܰܚܠܺܝ. ܒܰܪ ܡܽܘܫܺܝ. ܒܰܪ ܡܶܪܰܪܺܝ. ܒܰܪ ܠܶܘܺܝ.
1Ch 6:48 ܘܰܐܚܰܝ̈ܗܽܘܢ ܠܶܘ̈ܳܝܶܐ ܕܝܳܗܒܺܝܢ ܠܟܽܠܗܶܝܢ ܥܒܺܝ̈ܕ݂ܳܬ݂ܳܐ ܕܒܶܝܬ݂ ܡܰܫܟܢܳܐ ܕܒܶܝܬ݂ ܡܳܪܝܳܐ.
1Ch 6:49 ܘܰܐܗܪܽܘܢ ܘܰܒܢܰܘ̈ܗܝ ܥܰܠ ܡܰܕ݂ܒܚܳܐ ܡܩܰܪܒܺܝܢ ܥܠܰܘ̈ܳܬ݂ܳܐ.ܘܥܰܠ ܡܰܕܒܚܳܐ ܕܩܰܛܖ̈ܽܘܩܶܐ ܕܒܶܣ̈ܡܶܐ. ܠܟܽܠ ܥܒܺܝ̈ܕ݂ܳܬ݂ܳܐ ܕܰܩܕ݂ܽܘܫ ܩܽܘ̈ܕܫܶܐ ܠܰܡܚܰܣܳܝܽܘ ܥܰܠ ܝܺܣܪܳܐܶܝܠ. ܐܰܟ݂ܡܳܐ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ.
1Ch 6:50 . ܘܗܳܠܶܝܢ ܒܢܰܘ̈ܗܝ ܕܰܐܗܪܽܘܢ. ܐܶܠܺܝܥܳܙܳܪ ܒܪܶܗ. ܐܰܒܺܝܫܽܘܥ ܒܪܶܗ.
1Ch 6:51 ܒܰܩܺܝ ܒܪܶܗ. ܥܰܙܺܝ ܒܪܶܗ. ܙܪܰܚܝܳܐ ܒܪܶܗ.
1Ch 6:52 ܡܰܪܽܘ ܒܪܶܗ. ܐܳܡܳܪܝܳܐ ܒܪܶܗ. ܐܰܚܺܝܛܽܘܒ ܒܪܶܗ.
1Ch 6:53 ܨܳܕܽܘܩ ܒܪܶܗ. ܐܰܚܺܝܡܥܶܨ ܒܪܶܗ.
1Ch 6:54 ܘܗܳܠܶܝܢ ܫܡܳܗ̈ܶܐ ܕܩܽܘܖ̈ܝܳܐ ܕܰܡܛܰܝ̈ ܥܰܠ ܫܰܖ̈ܒܳܬ݂ܳܐ ܒܰܬ݂ܚܘ̈ܡܰܝܗܶܝܢ. ܠܰܒܢܰܘ̈ܗܝ ܕܰܐܗܪܽܘܢ ܠܫܰܪܒܬ݂ܳܐ ܕܩܳܗܳܬ݂. ܡܶܛܽܠ ܕܰܠܗܽܘܢ ܡܛܳܬ݂ ܦܶܣܳܐ ܩܰܕ݂ܡܳܐܺܝܬ݂.
1Ch 6:55 ܘܝܰܗܒܘ ܠܗܽܘܢ ܚܶܒܪܽܘܢ ܒܰܐܪܥܳܐ ܕܺܝܗܽܘܕ݂ܳܐ. ܘܟܽܠܗܽܘܢ ܟܰܦܖ̈ܽܘܢܶܐ ܕܰܚܕܳܖ̈ܶܝܗ̇ ܕܺܐܝܬ݂ ܒܰܐܪܥܳܐ ܕܺܝܗܽܘܕ݂ܳܐ.
1Ch 6:56 ܘܰܠܟܽܠܗܶܝܢ ܚܰܩ̈ܠܳܬܳܐ ܕܰܩܪܺܝܬ݂ܳܐ. ܘܕܰܚܕܳܖ̈ܶܝܗ̇. ܝܰܗܒܘ ܠܟܳܠܳܒ ܒܰܪ ܝܽܘܦܢܳܐ.
1Ch 6:57 ܘܠܰܒܢܰܘ̈ܗܝ ܕܰܐܗܪܽܘܢ. ܝܰܗܒܘ ܠܟܽܠܗܶܝܢ ܩܽܘܖ̈ܝܳܐ ܕܰܡܫܰܘܙܒܽܘܬ݂ܳܐ. ܝܰܗܒܘ ܠܟܳܗ̈ܢܶܐ. ܠܚܶܒܪܽܘܢ ܘܰܠܟܰܦܖ̈ܽܘܢܶܝܗ̇ ܘܰܠܠܶܒܢܳܐ ܘܰܠܟܰܦܖ̈ܽܘܢܶܝܗ̇. ܘܰܠܝܳܬܳܪ ܘܰܠܟܰܦܖ̈ܽܘܢܶܝܗ̇. ܘܠܰܠܚܶܡ ܘܰܠܟܰܦܖ̈ܽܘܢܶܝܗ̇.
1Ch 6:58 ܘܠܶܐܫܬܡܽܘܥ ܘܰܠܟܰܦܖ̈ܽܘܢܶܝܗ̇. ܘܰܠܕ݂ܳܒܺܝܪ ܘܰܠܟܰܦܖ̈ܽܘܢܶܝܗ̇.
1Ch 6:59 ܘܰܠܥܳܫܳܢ ܘܰܠܟܰܦܖ̈ܽܘܢܶܝܗ̇. ܘܰܠܥܶܛܪܳܐ ܘܰܠܟܰܦܖ̈ܽܘܢܶܝܗ̇. ܘܰܠܒܶܝܬ݂ ܫܡܶܫ ܘܰܠܟܰܦܖ̈ܽܘܢܶܝܗ̇.
1Ch 6:60 ܡܶܢ ܫܰܒܛܳܐ ܕܒܶܢܝܳܡܶܝܢ. ܝܰܗܒܘ ܓܒܰܥ ܟܰܦܖ̈ܽܘܢܶܝܗ̇. ܥܰܠܡܽܘܬ݂ ܟܰܦܖ̈ܽܘܢܶܝܗ̇. ܥܢܳܬܽܘܬ ܘܟܰܦܖ̈ܽܘܢܶܝܗ̇ ܟܽܠܗܶܝܢ ܩܽܘܖ̈ܝܳܐ. ܬܠܳܬ݂ܥܶܣܖ̈ܶܐ ܠܫܰܖ̈ܒܳܬ݂ܗܽܘܢ.
1Ch 6:61 ܘܠܰܒܢܰܘ̈ܗܝ ܕܩܳܗܳܬ݂ ܕܺܝܪܶܬ݂ܘ ܡܶܢ ܫܰܒܛܳܐ ܕܰܡܢܰܫܶܐ. ܒܡܶܢܝܳܢܳܐ ܩܽܘܖ̈ܝܳܐ ܥܣܰܪ.
1Ch 6:62 ܘܰܒܢܰܘ̈ܗܝ ܕܓܶܪܫܽܘܢ ܠܫܰܖ̈ܒܳܬ݂ܗܽܘܢ. ܡܶܢ ܫܰܒܛܳܐ ܕܺܐܝܣܳܟܳܪ. ܘܡܶܢ ܫܰܒܛܳܐ ܕܒܶܝܬ݂ ܐܳܫܺܝܪ. ܘܡܶܢ ܫܰܒܛܳܐ ܕܰܡܢܰܫܶܐ. ܘܡܶܢ ܫܰܒܛܳܐ ܕܒܶܝܬ݂ ܢܰܦܬܳܠܺܝ. ܒܡܰܬ݂ܢܺܝܢ ܩܽܘܖ̈ܝܳܐ ܬܠܳܬ݂ܥܶܣܖ̈ܶܐ.
1Ch 6:63 ܠܰܒܢܰܘ̈ܗܝ ܕܡܶܪܰܪܺܝ ܠܫܰܖ̈ܒܳܬ݂ܗܽܘܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܡܶܢ ܫܰܒܛܳܐ ܕܰܒܢܰܝ̈ ܕܳܢ. ܘܡܶܢ ܫܰܒܛܳܐ ܕܰܒܢܰܝ̈ ܙܒܳܠܳܘܢ. ܒܡܶܢܝܳܢܳܐ ܩܽܘܖ̈ܝܳܐ ܬܰܪܬܰܥܶܣܖ̈ܶܐ.
1Ch 6:64 ܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ. ܩܽܘܖ̈ܝܳܐ ܗܳܠܶܝܢ ܘܟܰܦܖ̈ܽܘܢܰܝܗܶܝܢ.
1Ch 6:65 ܘܝܰܗܒܘ ܡܶܢ ܫܰܒܛܳܐ ܕܒܶܝܬ݂ ܝܺܗܽܘܕܳܐ. ܘܡܶܢ ܫܰܒܛܳܐ ܕܰܒܢܰܝ̈ ܫܶܡܥܽܘܢ. ܘܡܶܢ ܫܰܒܛܳܐ ܕܒܶܢܝܳܡܶܝܢ. ܩܽܘܖ̈ܝܳܐ ܗܳܠܶܝܢ ܕܩܳܪܶܝܢ ܗܘܰܘ ܠܗܶܝܢ. ܒܫܶܡ ܫܰܖ̈ܒܳܬ݂ܳܐ ܕܰܒܢܰܝ̈ ܩܳܗܳܬ݂.
1Ch 6:66 ܘܰܗܘܰܝ̈ ܩܽܘܖ̈ܝܳܐ ܘܰܬ݂ܚܽܘ̈ܡܰܝܗܶܝܢ. ܡܶܢ ܫܰܒܛܳܐ ܕܒܶܝܬ݂ ܐܰܦܪܶܝܡ.
1Ch 6:67 ܘܝܰܗܒܘ ܠܗܽܘܢ ܠܩܽܘܖ̈ܝܳܐ ܕܰܡܫܰܘܙܒܽܘܬ݂ܳܐ. ܠܰܫܟܺܝܡ ܘܰܠܟܰܦܖ̈ܽܘܢܶܝܗ̇ ܒܛܽܘܪܳܐ ܕܫܰܒܛܳܐ ܐܰܦܪܶܝܡ. ܘܰܠܝܰܥܙܺܝܪ ܘܰܠܟܰܦܖ̈ܽܘܢܶܝܗ̇.
1Ch 6:68 ܘܰܠܒܶܝܬ݂ ܚܳܘܪܳܢ ܘܰܠܟܰܦܖ̈ܽܘܢܶܝܗ̇.
1Ch 6:69 ܘܰܠܐܺܝܠܽܘܢ ܘܰܠܟܰܦܖ̈ܽܘܢܶܝܗ̇. ܘܰܠܓܶܬ݂ܪܶܡܽܘܢ ܘܰܠܟܰܦܖ̈ܽܘܢܶܝܗ̇.
1Ch 6:70 ܘܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܰܗܒܘ ܥܢܳܬ݂ ܘܟܰܦܖ̈ܽܘܢܶܝܗ̇. ܘܝܰܒܠܺܝܢ ܘܟܰܦܖ̈ܽܘܢܶܝܗ̇. ܘܰܠܫܰܪܒܬ݂ܳܐ ܕܰܒܢܰܝ̈ ܩܳܗܳܬ݂. ܕܺܝܪܶܬ݂ܘ.
1Ch 6:71 ܘܠܰܒܢܰܘ̈ܗܝ ܕܓܶܪܫܽܘܢ ܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܥܳܘܠܳܢ ܕܰܒܡܰܬ݂ܢܺܝܢ ܘܟܰܦܖ̈ܽܘܢܶܝܗ̇. ܘܥܰܫܬܽܘܪ ܘܟܰܦܖ̈ܽܘܢܶܝܗ̇.
1Ch 6:72 ܘܡܶܢ ܫܰܒܛܳܐ ܕܺܐܝܣܳܟܳܪ. ܪܩܶܡ ܘܟܰܦܖ̈ܽܘܢܶܝܗ̇. ܕܰܒܪܽܘܬ݂ ܘܟܰܦܖ̈ܽܘܢܶܝܗ̇.
1Ch 6:73 ܥܺܝܠܰܡ ܘܟܰܦܖ̈ܽܘܢܶܝܗ̇.
1Ch 6:74 ܘܡܶܢ ܫܰܒܛܳܐ ܕܒܶܝܬ݂ ܐܳܫܺܝܪ. ܡܳܫܳܠ ܘܟܰܦܖ̈ܽܘܢܶܝܗ̇ ܥܒܰܪܽܘܢ ܘܟܰܦܖ̈ܽܘܢܶܝܗ̇.
1Ch 6:75 ܥܩܺܝܩ ܘܟܰܦܖ̈ܽܘܢܶܝܗ̇. ܕܳܗܳܒ ܘܟܰܦܖ̈ܽܘܢܶܝܗ̇.
1Ch 6:76 ܘܡܶܢ ܫܰܒܛܳܐ ܕܒܶܝܬ݂ ܢܰܦܬܳܠܺܝ. ܪܩܶܡ ܕܒܰܓܠܺܝܠܳܐ ܘܟܰܦܖ̈ܽܘܢܶܝܗ̇. ܗܳܡܽܘܢ ܘܟܰܦܖ̈ܽܘܢܶܝܗ̇. ܩܽܘܪܝܰܬܺܝܡ ܘܟܰܦܖ̈ܽܘܢܶܝܗ̇.
1Ch 6:77 ܡܶܢ ܫܰܒܛܳܐ ܕܒܶܝܬ݂ ܡܶܪܰܪܺܝ. ܕܺܝܪܶܬ݂ܘ ܡܶܢ ܫܰܒܛܳܐ ܕܒܶܝܬ݂ ܙܒܳܠܳܘܢ. ܐܰܪܡܽܘܢܺܝ ܘܟܰܦܖ̈ܽܘܢܶܝܗ̇. ܬܳܒܽܘܪ ܘܟܰܦܖ̈ܽܘܢܶܝܗ̇.
1Ch 6:78 ܘܰܒܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ ܡܶܢ ܡܰܕ݂ܢܳܚܰܝ̈ ܝܽܘܪܕܢܳܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܒܽܘܨܳܪ ܕܰܒܡܰܕܒܪܳܐ ܘܟܰܦܖ̈ܽܘܢܶܝܗ̇. ܡܦܽܘܦܰܬ݂ ܘܟܰܦܖ̈ܽܘܢܶܝܗ̇. ܝܳܗܳܨ ܘܟܰܦܖ̈ܽܘܢܶܝܗ̇.
1Ch 6:79 ܩܰܕ݂ܡܽܘܬ݂ ܘܟܰܦܖ̈ܽܘܢܶܝܗ̇. ܡܳܘܥܦܰܬ݂ ܘܟܰܦܖ̈ܽܘܢܶܝܗ̇.
1Ch 6:80 ܪܰܡܽܘܬ݂ ܘܟܰܦܖ̈ܽܘܢܶܝܗ̇. ܡܰܚܠܰܡ ܘܟܰܦܖ̈ܽܘܢܶܝܗ̇.
1Ch 6:81 ܝܰܥܙܺܝܪ ܘܟܰܦܖ̈ܽܘܢܶܝܗ̇. ܚܶܫܒܽܘܢ ܘܟܰܦܖ̈ܽܘܢܶܝܗ̇.
1Ch 7:1 ܒܢܰܘ̈ܗܝ ܕܺܐܝܣܳܟܳܪ. ܬܽܘܠܰܥ. ܘܦܽܘܳܐܐ. ܘܫܽܘܒ. ܘܫܶܡܪܽܘܢ. ܗܳܠܶܝܢ ܐܰܪܒܥܳܐ ܒܢܰܘ̈ܗܝ.
1Ch 7:2 ܒܢܰܝ̈ ܬܽܘܠܰܥ. ܥܰܙܺܝ. ܐܰܪܦܳܝܳܐ. ܝܽܘܐܶܝܠ. ܠܰܚܡܺܝ. ܘܝܰܒܣܰܡ. ܘܰܫܡܽܘܐܶܝܠ. ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܗܽܘܢ. ܘܗܳܠܶܝܢ ܒܢܰܘ̈ܗܝ ܕܬܽܘܠܰܥ. ܓܰܢ̱ܒܳܖ̈ܰܝ ܚܰܝܠܳܐ. ܠܫܰܖ̈ܒܳܬ݂ܗܽܘܢ ܠܬܰܘܠ̈ܕܳܬܗܽܘܢ. ܒܡܶܢܝܳܢܗܽܘܢ. ܘܰܒܝܰܘܡܰܘ̈ܗܝ ܕܕܰܘܺܝܕ݂ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܫܶܬܡܳܐܐ.
1Ch 7:3 ܘܰܒܢܰܘ̈ܗܝ ܕܥܽܘܙ. ܐܺܝܙܰܪܚܳܢ ܘܰܒܢܰܘ̈ܗܝ ܕܺܐܝܙܰܪܚܳܢ. ܡܰܠܟܳܐܶܝܠ. ܘܥܽܘܒܰܕ݂ܝܳܐ. ܘܝܽܘܐܶܝܠ. ܘܺܐܝܫܘܳܐ.
1Ch 7:4 ܐܰܪܒܥܳܐ ܖ̈ܺܝܫܰܝ ܟܽܠܗܶܝܢ ܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܘܥܳܒ̈ܕܰܝ ܩܪܳܒܳܐ. ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ ܡܶܛܽܠ ܕܰܣܓܺܝܘ ܗܶܢܽܘܢ ܘܢܶܫܰܝ̈ܗܽܘܢ. ܘܰܒܢܰܝ̈ܗܽܘܢ. ܘܰܐܚܰܝ̈ܗܽܘܢ.
1Ch 7:5 ܟܽܠ ܫܰܖ̈ܒܳܬ݂ܳܐ ܕܒܶܝܬ݂ ܐܺܝܣܳܟܳܪ ܓܰܢ̱ܒܳܖ̈ܰܝ ܚܰܝܠܳܐ. ܬܡܳܢܺܝܢ ܘܫܰܒܥܳܐ ܐܰܠܦܺܝ̈ܢ.
1Ch 7:6 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܒܶܢܝܳܡܶܝܢ. ܒܳܠܳܥ. ܘܰܐܟ݂ܒܳܪ. ܘܰܐܫܟܳܠ. ܘܓܶܪܳܐ. ܘܢܰܥܡܳܢ. ܘܰܐܚܺܝ ܘܐܳܘܪܽܘܫ. ܘܡܳܦܺܝ. ܘܚܺܝܬ݂ܺܝܡ. ܘܳܐܕ݂ܳܪ.
1Ch 7:7 ܘܰܒܢܰܘ̈ܗܝ ܕܒܳܠܳܥ. ܐܰܨܒܥܽܘܢ. ܘܥܰܙܺܝ. ܘܙܳܐܶܝܠ. ܘܝܰܪܡܽܘܬ݂. ܘܥܰܙܺܝ. ܚܰܡܫܳܐ ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܳܐ. ܓܰܢ̱ܒܳܖ̈ܰܝ ܚܰܝܠܳܐ. ܘܰܗܘܳܐ ܡܶܢܝܳܢܗܽܘܢ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܰܬܠܳܬܺܝܢ ܘܰܐܪܒܥܳܐ.
1Ch 7:8 ܘܰܒܢܰܘ̈ܗܝ ܕܰܐܟ݂ܒܳܪ. ܙܡܽܘܪܳܐ. ܘܝܰܥܽܘܫ. ܘܶܐܠܺܝܥܳܙܳܪ. ܘܶܐܠܥܳܢܺܝ. ܘܥܰܡܪܺܝ. ܘܝܰܪܡܽܘܬ݂. ܘܰܐܒܺܝܳܐ. ܘܰܥܢܳܬܽܘܬ. ܘܥܰܠܡܽܘܬ݂ ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܰܐܟ݂ܒܳܪ.
1Ch 7:9 ܘܰܗܘܳܐ ܚܽܘܫܒܳܢܗܽܘܢ ܠܫܰܖ̈ܒܳܬ݂ܗܽܘܢ. ܠܖ̈ܺܝܫܰܝ ܒܶܝܬ݂ ܐܰܒܳܗܰܝ̈ܗܽܘܢ. ܠܬܰܘܠ̈ܕܳܬܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.
1Ch 7:10 ܗܳܠܶܝܢ ܒܢܰܘ̈ܗܝ ܕܰܐܫܟܽܘܠ. ܒܰܠܗܳܢ. ܘܰܒܢܰܘ̈ܗܝ ܕܒܰܠܗܳܢ. ܝܰܥܽܘܫ. ܘܒܶܢܝܳܡܶܝܢ. ܘܺܐܝܗܽܘܪ. ܘܰܟ݂ܢܰܥܢܳܝܳܐ. ܘܙܰܝܬܽܘܢ. ܘܬܰܪܫܺܝܫ. ܘܰܐܚܰܫܪܰܚ.
1Ch 7:11 ܟܽܠܗܽܘܢ ܗܳܠܶܝܢ ܒܢܰܘ̈ܗܝ ܕܰܐܫܟܽܘܠ ܠܖ̈ܺܝܫܰܝ ܐܰܒܳܗ̈ܳܬ݂ܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܫܒܰܬܰܥܣܰܪ ܐܰܠܦܺܝ̈ܢ ܘܡܰܐܬܶܝܢ ܕܢܳܦܩܺܝܢ ܒܚܰܝܠܳܐ ܒܰܩܪܳܒܳܐ.
1Ch 7:12 ܘܫܳܦܳܢ ܘܰܚܦܺܝܣ. ܒܢܰܘ̈ܗܝ ܕܥܽܘܕ݂. ܒܢܰܝ̈ ܚܽܘܫܳܐ.
1Ch 7:13 ܒܢܰܝ̈ ܢܰܦܬܳܠܺܝ. ܝܰܨܗܳܐܶܝܠ. ܘܓܽܘܢܺܝ. ܘܢܳܨܳܪ. ܘܫܳܠܽܘܡ ܗܳܠܶܝܢ ܒܢܶܝ̈ܗ̇ ܕܒܰܠܗܳܐ.
1Ch 7:14 ܒܢܰܘ̈ܗܝ ܕܰܡܢܰܫܶܐ ܕܝܶܠܕܰܬ݂ ܠܶܗ ܕܪܽܘܟ݂ܬܶܗ. ܐܺܝܣܰܪܟܶܠ ܘܰܐܕ݂ܽܘܢܺܝܳܐ ܘܝܶܠܕܰܬ݂ ܠܡܳܟ݂ܺܝܪ ܐܰܒܽܘܗܝ ܕܓܶܠܥܳܕ݂
1Ch 7:15 ܘܡܳܟ݂ܺܝܪ ܢܣܰܒ ܐܰܢ̱ܬܬ݂ܳܐ ܚܕ݂ܳܐ ܒܰܪܬ݂ ܪܰܘܖ̈ܒܳܢܶܐ. ܘܰܫܡܳܐ ܕܚܳܬ݂ܳܗ̇ ܡܰܥܟܳܐ. ܘܰܫܡܳܐ ܕܰܐܚܽܘܗܝ ܩܰܫܺܝܫܳܐ ܨܶܠܦܚܰܕ݂. ܘܰܠܨܶܠܦܚܰܕ݂ ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ݂ܐ.
1Ch 7:16 ܘܳܐܦ ܡܰܥܟܳܐ ܐܶܡܶܗ ܕܡܳܟ݂ܺܝܪ. ܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܦܪܶܫ. ܘܰܫܡܳܐ ܕܰܐܚܽܘܗܝ ܫܪܶܫ.
1Ch 7:17 ܘܰܒܢܰܘ̈ܗܝ ܕܰܐܠܽܘܡ ܪܩܶܡ ܘܰܒܢܰܘ̈ܗܝ ܕܰܪܩܶܡ ܒܳܪܳܢ. ܗܳܠܶܝܢ ܒܢܰܘ̈ܗܝ ܕܓܶܠܥܳܕ݂ ܒܰܪ ܡܳܟ݂ܺܝܪ ܒܰܪ ܡܢܰܫܶܐ.
1Ch 7:18 ܘܚܳܬܶܗ ܡܰܥܟܳܐ ܝܶܠܕܰܬ݂ ܠܰܐܫܚܽܘܪ ܘܠܰܐܒܺܝܥܳܙܰܪ.
1Ch 7:19 ܘܠܰܫܡܺܝܪܳܐ ܘܠܰܐܥܠܶܝܢܽܘܢ. ܘܰܠܫܺܝܡ ܘܰܠܐܺܝܬ݂ܥܰܡ.
1Ch 7:20 ܘܰܒܢܰܘ̈ܗܝ ܕܰܐܦܪܶܝܡ. ܫܽܘܬ݂ܠܳܚ. ܘܒܳܟ݂ܳܪ ܒܪܶܗ. ܘܬ݂ܳܚܳܬ݂ ܒܪܶܗ. ܘܶܐܠܕܰܥܳܐ ܒܪܶܗ. ܘܳܐܚܳܬ݂ ܒܪܶܗ.
1Ch 7:21 ܘܙܳܒܽܘܪ ܒܪܶܗ. ܘܫܽܘܬ݂ܠܳܚ ܒܪܶܗ. ܘܠܳܥܳܙܰܪ ܒܪܶܗ. ܐ̱ܢܳܫ̈ܳܐ ܒܢܰܝ̈ ܓܳܬ݂ ܕܶܐܬܺܝܠܶܕܘ ܒܰܐܪܥܳܐ. ܢܚܶܬ݂ܘ ܗܘܰܘ ܠܡܶܣܰܒ ܢܶܟ݂ܣܰܝ̈ܗܽܘܢ. 
1Ch 7:22 ܘܡܶܬ݂ܐܒܶܠ ܗܘܳܐ ܐܰܦܪܶܝܡ ܐܰܒܽܘܗܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܘܶܐܬ݂ܰܘ ܗܘܰܘ ܐܰܚܰܘ̈ܗܝ ܠܰܡܒܰܝܳܐܽܘܬܶܗ. ܘܰܠܡܶܡܠܳܐ ܒܠܶܒܶܗ.
1Ch 7:23 ܘܶܐܬ݂ܳܐ ܠܘܳܬ݂ ܐܰܢ̱ܬܬܶܗ ܘܒܶܛܢܰܬ݂ ܗܘܳܬ݂. ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܒܪܺܝܥܳܐ. ܡܶܛܽܠ ܕܒܺܝܫ ܗܘܳܐ ܠܳܗ̇ ܒܒܰܝܬܶܗ.
1Ch 7:24 ܘܒܰܪܬ݂ܳܗ̇ ܕܶܐܫܬܰܚܪܰܬ݂ ܒܶܝܬ݂ ܚܽܘܪܳܢ ܬܰܚܬܳܝܬܳܐ ܘܥܶܠܳܝܬܳܐ. ܘܟܽܠܗܶܝܢ ܗܳܠܶܝܢ ܕܶܐܫܬܚܰܖ̈ܝ. ܐܰܣܝܰܬ݂ ܒܰܪܬ݂ܳܗ̇.
1Ch 7:25 ܡܶܛܽܠ ܕܳܐܣܺܝܬ݂ܳܐ ܗܘܳܬ݂. ܘܡܰܐܣܝܰܬ݂ ܟܖ̈ܺܝܗܺܝܢ.
1Ch 7:26 ܘܰܐܣܝܰܬ݂ ܠܥܰܕܳܢ ܒܰܪ ܥܰܡܺܝܗܽܘܕ݂.
1Ch 7:27 ܡܶܢ ܒܢܰܘ̈ܗܝ ܕܰܐܢܽܘܢ ܐܰܒܽܘܗܝ ܕܗܽܘܫܳܥ.
1Ch 7:28 ܘܝܽܘܪܬܳܢܗܽܘܢ ܘܥܰܖ̈ܣܳܬ݂ܗܽܘܢ ܒܶܝܬ݂ܐܺܝܠ. ܘܟܰܦܖ̈ܽܘܢܶܝܗ̇. ܘܰܫܟܺܝܡ ܘܟܰܦܖ̈ܽܘܢܶܝܗ̇. ܘܰܥܢܳܬ݂ ܘܟܰܦܖ̈ܽܘܢܶܝܗ̇.
1Ch 7:29 ܥܰܠ ܬܚܽܘܡܳܐ ܕܰܒܢܰܝ̈ ܡܢܰܫܶܐ. ܒܶܝܬ݂ ܫܟܺܝܡ ܘܟܰܦܖ̈ܽܘܢܶܝܗ̇. ܬܰܥܢܳܟ݂ ܘܟܰܦܖ̈ܽܘܢܶܝܗ̇. ܘܡܰܓܳܕܽܘ ܘܟܰܦܖ̈ܽܘܢܶܝܗ̇. ܕܽܘܪ ܘܟܰܦܖ̈ܽܘܢܶܝܗ̇. ܐܰܝܟ݂ ܗܳܠܶܝܢ ܩܽܘܖ̈ܝܳܐ ܐܰܘܬܶܒܘ ܒܢܰܝ̈ ܝܰܘܣܶܦ ܒܰܪ ܝܺܣܪܳܐܶܝܠ.
1Ch 7:30 ܒܢܰܘ̈ܗܝ ܕܳܐܫܺܝܪ. ܝܰܡܢܳܐ. ܘܰܫܘܳܐ. ܘܰܫܘܺܝ. ܘܰܒܪܺܝܥܳܐ. ܘܣܳܪܳܚ ܚܳܬ݂ܗܽܘܢ
1Ch 7:31 ܘܰܒܢܰܝ̈ ܒܪܺܝܥܳܐ. ܚܳܒܳܪ. ܘܡܰܠܟܶܝܠ. ܕܗܽܘ ܐܰܒܽܘܗܝ ܕܒܰܪ ܙܺܝܬ݂.
1Ch 7:32 ܘܚܳܒܳܪ ܐܰܘܠܶܕ ܠܰܦܠܶܛ. ܘܰܠܫܳܡܺܝܪ. ܘܰܠܚܳܬ݂ܽܘܡ. ܘܰܠܫܽܘܥ ܚܳܬ݂ܗܽܘܢ. 
1Ch 7:33 ܘܰܒܢܰܘ̈ܗܝ ܕܰܦܠܶܛ. ܦܰܐܣܳܟ݂. ܘܒܶܡܗܰܠ. ܘܰܥܫܽܘܬ݂. ܗܳܠܶܝܢ ܒܢܰܘ̈ܗܝ ܕܰܦܠܶܛ.
1Ch 7:34 ܐܳܪܳܚ. ܚܢܳܢܳܐܶܝܠ.
1Ch 7:35 ܗܳܠܶܝܢ ܒܢܰܘ̈ܗܝ ܕܳܐܫܺܝܪ. ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܗܽܘܢ. ܒܕܳܖ̈ܰܝܗܽܘܢ ܓܰܢ̱ܒܳܖ̈ܰܝ ܚܝ̈ܠܶܐ. ܖ̈ܺܝܫܰܝ ܪܰܘܖ̈ܒܳܢܶܐ. ܕܰܗܘܳܐ ܚܽܘܫܒܳܢܗܽܘܢ ܒܚܰܝܠܳܐ ܕܰܩܪܳܒܳܐ ܒܡܶܢܝܳܢܗܽܘܢ. ܓܰܒܖ̈ܶܐ ܥܶܣܪܺܝܢ ܘܶܫܬܳܐ ܐܰܠܦܺܝ̈ܢ.
1Ch 8:1 ܘܒܶܢܝܳܡܶܝܢ ܐܰܘܠܶܕ ܠܒܳܠܳܥ ܒܽܘܟܪܶܗ. ܘܠܰܟ݂ܒܳܪ ܬܶܢܝܳܢܳܐ. ܘܠܰܫܟܽܘܠ ܬܠܺܝܬܳܝܳܐ.
1Ch 8:2 ܘܰܠܓܶܪܳܐ ܪܒܺܝܥܳܝܳܐ. ܘܰܠܢܰܥܡܳܢ ܚܡܺܝܫܳܝܳܐ. ܘܰܐܚܺܝ ܫܬܺܝܬܳܝܳܐ. ܘܳܐܪܽܘܫ ܫܒܺܝܥܳܝܳܐ. ܘܡܳܬ݂ܺܝܡ ܬܡܺܝܢܳܝܳܐ. ܘܚܳܣܺܝܡ ܬܫܺܝܥܳܝܳܐ. ܘܳܐܕ݂ܳܪ ܥܣܺܝܪܳܝܳܐ.
1Ch 8:3 ܘܰܗܘܳܐ ܒܢܰܝ̈ܳܐ ܠܒܳܠܳܥ. ܐܰܒܕܽܘ ܘܓܶܪܳܐ ܘܰܐܒܺܝܗܽܘܪ.
1Ch 8:4 ܘܰܐܒܝܶܫܽܘܥ. ܘܢܰܥܡܳܢ. ܘܰܐܚܝܳܐ.
1Ch 8:5 ܘܫܳܦܺܝܡ. ܘܚܽܘܦܳܡ. ܘܰܐܚܺܝܪܳܡ.
1Ch 8:6 ܘܗܳܠܶܝܢ ܒܢܰܝ̈ܳܐ ܕܰܐܒܺܝܗܽܘܪ. ܘܗܳܠܶܝܢ ܐܶܢܽܘܢ ܖ̈ܺܝܫܰܝ ܐܰܒܳܗ̈ܳܬ݂ܗܽܘܢ ܠܫܰܖ̈ܒܳܬ݂ܗܽܘܢ ܘܓܰܠܺܝܘ ܠܰܦܩܰܥܬ݂ܳܐ ܕܢܰܥܡܳܢ.
1Ch 8:7 ܘܰܐܘܠܶܕ ܡܶܢ ܚܳܪܳܫ ܐܰܢ̱ܬܬܶܗ ܠܝܽܘܒܳܒ. ܘܰܠܨܰܒܝܳܐ. ܘܰܠܡܰܠܟܽܘܡ.
1Ch 8:10 ܘܠܰܡܢܰܫܶܐ. ܘܰܠܣܰܪܺܝܳܐ. ܘܰܠܝܰܪܡܳܢܳܐ. ܘܠܰܨܒܳܨ. ܗܳܠܶܝܢ ܒܢܰܘ̈ܗܝ. ܖ̈ܺܝܫܰܝ ܐܰܒܳܗ̈ܳܬ݂ܳܐ.
1Ch 8:11 ܡܰܚܫܺܝܡ ܐܰܘܠܶܕ ܠܺܝܚܽܘܒܳܛ ܘܠܶܐܠܺܝܦܠܶܓ.
1Ch 8:12 ܘܰܒܢܰܘ̈ܗܝ ܕܶܐܠܺܝܦܠܶܓ. ܥܽܘܒܺܝܪ ܘܡܰܫܠܰܡ. ܘܫܳܡܺܝܪ ܘܗܽܘ ܒܢܳܐ ܠܺܐܝܽܘ ܘܰܠܠܽܘܕ݂ ܘܰܠܟܰܦܖ̈ܽܘܢܶܝܗ̇.
1Ch 8:13 ܘܰܗܘܳܐ ܪܺܝܫܳܐ ܕܰܐܒܳܗ̈ܳܬ݂ܳܐ. ܥܰܠ ܝܳܬ݂ܒܰܝ̈ ܓܳܬ݂.
1Ch 8:14 ܫܺܝܫܳܩ. ܘܝܰܪܡܽܘܬ݂. 
1Ch 8:15 ܘܰܙܒܰܕ݂ܝܳܐ. ܘܥܳܙܽܘܪ. ܘܥܰܕܺܝ.
1Ch 8:16 ܘܡܰܢܟܶܠ. ܘܰܐܢܫܺܝܦܺܝ. ܘܥܶܒܪܽܘܢ. ܘܙܰܒܕܺܝ. 
1Ch 8:24 ܘܚܰܢܰܢܺܝ. ܘܚܰܢܰܢܝܳܐ. ܘܥܽܘܠܰܡ. ܘܰܥܢܳܬܽܘܬ. 
1Ch 8:25 ܘܰܦܪܳܝܳܐ. ܘܦܰܐܶܠ. ܘܰܒܢܰܝ̈ ܫܺܝܫܳܩ ܘܰܫܡܺܝܪܳܐ.
1Ch 8:28 ܗܳܠܶܝܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܠܬܰܘܠ̈ܕܳܬܗܽܘܢ. ܗܳܠܶܝܢ ܕܗܶܢܽܘܢ. ܝܳܬ݂ܒܺܝܢ ܗܘܰܘ ܒܽܐܘܪܺܫܠܶܡ. ܩܰܕ݂ܡܳܐܺܝܬ݂.
1Ch 8:29 ܘܰܒܓܶܒܥܽܘܢ ܝܳܬ݂ܶܒ ܗܘܳܐ ܐܰܒܽܘܗܝ ܕܓܶܒܥܽܘܢ. ܘܰܫܡܳܐ ܕܰܐܢ̱ܬܬܶܗ ܡܰܥܟܳܐ.
1Ch 8:30 ܘܰܒܪܶܗ ܒܽܘܟܪܶܗ. ܥܶܒܪܽܘܢ. ܘܩܺܝܫ. ܘܒܳܠܳܥ. ܘܢܳܕ݂ܳܒ. 
1Ch 8:31 ܘܓܽܘܕ݂. ܘܰܐܚܺܝܒ. ܘܺܐܝܙܳܒܳܪ. ܘܡܰܩܠܽܘܬ݂.
1Ch 8:32 ܘܡܰܩܠܽܘܬ݂ ܐܰܘܠܶܕ ܡܳܐܐ. ܘܳܐܦ ܗܶܢܽܘܢ ܝܳܬ݂ܒܺܝܢ ܗܘܰܘ ܠܽܘܩܒܰܠ ܐܰܚܰܝ̈ܗܽܘܢ ܒܽܐܘܪܺܫܠܶܡ.
1Ch 8:33 ܘܡܺܝܪ ܐܰܘܠܶܕ ܠܩܺܝܫ ܘܩܺܝܫ ܐܰܘܠܶܕ ܠܫܳܐܘܳܠ ܘܫܳܐܘܳܠ ܐܰܘܠܶܕ ܠܝܽܘܢܳܬ݂ܳܢ. ܘܰܠܡܰܠܟܝܶܫܽܘܥ. ܘܰܠܝܰܫܘܺܝ. ܘܠܰܐܫܒܳܫܽܘܠ.
1Ch 8:34 ܘܰܒܪܶܗ ܕܝܽܘܢܳܬ݂ܳܢ. ܡܰܚܓܰܪ ܒܖ̈ܶܓܠܰܘܗܝ. ܘܰܠܝܰܫܘܺܝ ܗܘܳܐ ܒܪܳܐ. ܡܪܰܒܥܶܠ. ܘܰܡܪܰܒܥܶܠ ܐܰܘܠܶܕ ܠܡܺܝܟ݂ܳܐ.
1Ch 8:35 ܘܰܒܢܰܘ̈ܗܝ ܕܡܺܝܟ݂ܳܐ. ܦܺܝܬܽܘܢ. ܘܰܡܠܶܟ݂. ܘܬ݂ܳܪܳܥ. ܘܳܐܚܽܘܪ. ܘܳܐܪܳܢ.
1Ch 8:36 ܘܰܡܪܰܒܥܶܠ ܐܰܘܠܶܕ ܠܝܳܗܽܘܝܳܕ݂ܰܥ. ܘܝܳܗܽܘܝܳܕ݂ܰܥ. ܐܰܘܠܶܕ ܠܥܰܡܽܘܬ݂. ܘܰܠܥܰܙܡܽܘܬ݂. ܘܰܠܙܰܡܪܺܝ ܘܙܰܡܪܺܝ ܐܰܘܠܶܕ ܠܡܽܘܨܺܝܳܐ.
1Ch 8:37 ܘܡܽܘܨܺܝܳܐ ܐܰܘܠܶܕ ܠܰܟ݂ܢܰܥܢܺܝܳܐ ܘܰܟ݂ܢܰܥܢܺܝܳܐ ܐܰܘܠܶܕ ܠܙܽܘܦܳܐ. ܘܶܐܠܥܰܣܳܐ ܒܪܶܗ. ܐܳܨܳܠ ܒܪܶܗ.
1Ch 8:38 ܘܠܳܐܨܳܠ ܗܘܰܘ ܠܶܗ ܫܬܳܐ ܒܢܺܝ̈ܢ. ܥܰܙܪܺܝ ܒܽܘܟܪܶܗ. ܩܺܝܡ ܬܶܢܝܳܢܶܗ. ܘܺܐܝܫܡܳܥܺܝܠ ܬܠܺܝܬܳܝܳܐ. ܘܰܫܥܰܕ݂ܝܳܐ. ܘܥܽܘܒܰܕ݂ܝܳܐ. ܘܚܰܢܰܢ. ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܳܐܨܳܠ.
1Ch 8:39 ܘܰܒܢܰܘ̈ܗܝ ܕܰܥܫܺܝܩ ܐܰܚܽܘܗܝ. ܐܽܘܠܰܡ ܒܽܘܟܪܶܗ. ܝܰܥܽܘܫ ܬܶܢܝܳܢܳܐ. ܐܶܠܺܝܦܠܰܛ ܬܠܺܝܬܳܝܳܐ.
1Ch 8:40 ܘܰܗܘܰܘ ܒܢܰܝ̈ܳܐ ܕܽܐܘܠܰܡ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܘܺܐܚܺܝܕܰܝ̈ ܩܶܫܬܳܐ ܘܡܰܠܦܺܝܢ ܗܶܢܽܘܢ ܒܢܰܝ̈ܗܽܘܢ ܘܰܒܢܰܝ̈ ܒܢܰܝ̈ܗܽܘܢ. ܡܳܐܐ ܘܚܰܡܫܺܝܢ. ܘܟܽܠܗܽܘܢ ܗܳܠܶܝܢ ܡܶܢ ܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ.
1Ch 9:1 ܘܶܐܬ݂ܚܰܫܰܒܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕܳܐ. ܥܰܘܠܳܐ ܗܶܢܽܘܢ ܕܓܰܠܺܝܘ ܠܒܳܒܶܝܠ ܒܥܰܘܳܠܽܘܬ݂ܗܽܘܢ.
1Ch 9:2 ܘܰܕ݂ܝܳܬ݂ܒܺܝܢ ܗܘܰܘ ܩܰܕ݂ܡܳܐܺܝܬ݂ ܒܝܳܪܬܽܘܬ݂ܗܽܘܢ. ܘܰܒܩܽܘܖ̈ܺܝܗܽܘܢ ܝܺܣܪܳܐܶܝܠ. ܘܟ݂ܳܗ̈ܢܶܐ. ܘܠܶܘ̈ܳܝܶܐ. ܘܓܺܝܽܘܖ̈ܶܐ. 
1Ch 9:3 ܘܒܽܐܘܪܺܫܠܶܡ ܝܳܬ݂ܒܺܝܢ ܗܘܰܘ. ܡܶܢ ܝܺܗܽܘܕܳܐ. ܘܡܶܢ ܒܢܰܝ̈ ܒܶܢܝܳܡܶܝܢ. ܘܡܶܢ ܒܢܰܝ̈ ܐܰܦܪܶܝܡ. ܘܡܶܢ ܒܢܰܝ̈ ܡܢܰܫܶܐ.
1Ch 9:4 ܙܥܽܘܪܺܝ ܒܰܪ ܥܰܡܺܝܗܽܘܕ݂. ܒܰܪ ܥܰܡܪܺܝ. ܒܰܪ ܐܰܡܪܺܝ. ܒܰܪ ܒܶܢܝܳܡܶܝܢ. ܒܢܰܝ̈ ܦܰܪܶܨ. ܒܢܰܝ̈ ܝܺܗܽܘܕܳܐ.
1Ch 9:5 ܘܡܶܢ ܐܰܬ݂ܪܳܐ ܕܫܺܝܠܽܘܢܺܝܰܐ. ܥܫܳܝܳܐ ܒܽܘܟܪܶܗ. ܘܒܳܨܝܳܐ ܐܰܚܽܘܗܝ.
1Ch 9:6 ܘܡܶܢ ܒܢܰܝ̈ ܙܳܪܳܚ. ܝܰܥܽܘܐܶܝܠ. ܘܰܐܚܰܝ̈ܗܽܘܢ ܫܶܬܡܳܐܐ ܘܬܶܫܥܺܝܢ.
1Ch 9:7 ܘܡܶܢ ܒܢܰܘ̈ܗܝ ܕܒܶܢܝܳܡܶܝܢ. ܣܰܠܽܘ ܒܰܪ ܡܰܫܠܰܡ. ܒܰܪ ܗܽܘܕ݂ܺܝܳܐ. ܒܰܪ ܝܰܗܒܳܢܳܐ.
1Ch 9:8 ܘܝܽܘܟܰܢܝܳܐ ܒܰܪ ܝܰܪܚܽܘܡ ܗܳܠܶܝܢ ܒܢܰܝ̈ ܥܰܙܺܝ ܒܰܪ ܡܳܟ݂ܺܝܪ. ܘܡܰܫܠܰܡ ܒܰܪ ܐܰܪܥܽܘܒܶܠ. ܒܰܪ ܝܺܟܰܢܝܳܐ.
1Ch 9:9 ܘܰܐܚܰܝ̈ܗܽܘܢ ܠܫܰܖ̈ܒܳܬ݂ܗܽܘܢ. ܬܫܰܥܡܳܐܐ ܘܬܶܫܥܺܝܢ ܘܬܶܫܥܳܐ ܟܽܠܗܽܘܢ ܗܳܠܶܝܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܖ̈ܺܝܫܰܝ ܡܰܐܘ̈ܳܬ݂ܳܐ ܠܫܰܖ̈ܒܳܬ݂ܗܽܘܢ.
1Ch 9:10 ܘܡܶܢ ܟܳܗ̈ܢܶܐ ܝܽܘܢܳܕ݂ܳܒ. ܝܽܘܕ݂ܳܥ. ܙܳܟ݂ܺܝܡ.
1Ch 9:11 ܥܰܙܰܪܝܳܐ ܒܰܪ ܚܶܠܰܩܝܳܐ ܒܰܪ ܡܰܫܠܰܡ. ܒܰܪ ܨܳܕܽܘܩ. ܒܰܪ ܡܰܙܽܘ. ܒܰܪ ܐܰܚܺܝܛܽܘܒ. ܕܰܫܪܶܐ ܗܘܳܐ ܒܰܝܬܶܗ ܠܽܘܩܒܰܠ ܒܰܝܬܶܗ ܕܡܳܪܝܳܐ.
1Ch 9:12 ܘܥܰܙܰܪܝܳܐ ܒܰܪ ܝܰܪܚܽܘܡ. ܒܰܪ ܦܰܫܚܽܘܪ. ܒܰܪ ܡܠܰܟ݂ܝܳܐ. ܘܡܰܢܣܺܝ ܒܰܪ ܥܽܘܕ݂ܝܳܐܶܝܠ. ܒܰܪ ܝܽܘܚܰܢܳܢ. ܒܰܪ ܡܰܫܠܰܡ. ܒܰܪ ܡܰܫܕܳܐܽܘܬ݂. ܒܰܪ ܐܳܡܳܪ.
1Ch 9:13 ܘܰܐܚܰܝ̈ܗܽܘܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܐܳܠܶܦ ܘܰܫܒܰܥܡܳܐܐ ܘܶܫܬܺܝܢ. ܓܰܢ̱ܒܳܖ̈ܰܝ ܚܰܝܠܳܐ. ܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ
1Ch 9:14 ܘܡܶܢ ܠܶܘ̈ܳܝܶܐ. ܫܡܰܥܝܳܐ ܒܰܪ ܚܫܽܘܡ. ܒܰܪ ܥܙܰܪܩܺܝܡ. ܒܰܪ ܚܫܰܒܝܳܐ.
1Ch 9:15 ܡܶܢ ܒܢܰܝ̈ ܡܶܪܰܪܺܝ. ܝܰܪܚܽܘܡ ܒܰܪ ܚܕ݂ܽܘܫ. ܒܰܪ ܥܠܳܠ. ܡܬܰܢܝܳܐ ܒܰܪ ܡܺܝܟ݂ܳܐ. ܒܰܪ ܙܰܒܕܺܝ. ܒܰܪ ܐܳܣܳܦ.
1Ch 9:16 ܘܥܽܘܒܰܕ݂ܝܳܐ ܒܰܪ ܫܡܰܥܝܳܐ. ܒܰܪ ܟܠܳܠ ܒܰܪ ܝܺܪܺܝܬܽܘܢ ܘܰܒܪܰܟܝܳܐ ܒܰܪ ܐܳܣܳܦ. ܒܰܪ ܗܰܠܩܳܢܳܐ. ܕܝܳܬܶܒ ܗܘܳܐ ܒܪܳܡܬ݂ܳܐ.
1Ch 9:17 ܫܳܠܽܘܡ. ܘܝܰܥܩܽܘܒ. ܘܛܳܠܳܢ. ܘܚܰܡܢܽܘܢ. ܘܰܐܚܺܝܗܽܘܡ. ܘܫܳܠܽܘܡ.
1Ch 9:18 ܥܕܰܡܳܐ ܠܗܳܪܟܳܐ ܬܰܪܥܳܐ ܕܡܰܠܟܳܐ ܡܰܕ݂ܢܚܳܝܳܐ. ܗܳܠܶܝܢ ܐܶܢܽܘܢ ܬܰܖ̈ܥܶܐ ܕܩܳܝܡܺܝܢ ܒܗܽܘܢ ܡܰܛܰܪܬܳܐ ܕܰܒܢܰܝ̈ ܠܶܘܺܝ.
1Ch 9:19 ܘܫܳܠܽܘܡ ܒܰܪ ܩܽܘܪܳܐ. ܒܰܪ ܐܰܟ݂ܣܺܝܦ. ܒܰܪ ܩܽܘܪܰܚ. ܘܰܐܚܰܘ̈ܗܝ ܘܐ̱ܢܳܫܰܝ̈ ܒܶܝܬ݂ ܐܰܒܽܘܗܝ. ܕܩܳܝܡܺܝܢ ܥܰܠ ܥܒܺܝ̈ܕ݂ܳܬܳܐ. ܘܢܳܛܖ̈ܰܝ ܬܰܪܥܶܗ ܕܡܰܫܟܢܳܐ. ܘܰܐܒܳܗ̈ܶܐ ܕܺܝܠܗܽܘܢ ܥܰܠ ܡܰܫܪܺܝܬܳܐ. ܘܗܶܢܽܘܢ ܗܘܰܘ ܢܳܛܖ̈ܰܝ ܡܰܦܩܳܢܳܐ ܘܡܰܥܠܳܢܳܐ.
1Ch 9:20 ܘܦܺܝܢܚܶܣ ܒܰܪ ܐܶܠܺܝܥܳܙܳܪ. ܗܘܳܐ ܪܰܒܳܐ ܥܠܰܝܗܽܘܢ. ܡܶܢ ܠܽܘܩܕ݂ܳܡ. ܘܡܳܪܝܳܐ ܥܰܡܶܗ.
1Ch 9:21 ܙܟܰܪܝܳܐ ܒܰܪ ܡܰܫܠܰܡ. ܢܳܛܰܪ ܬܰܪܥܳܐ ܕܡܰܫܟܰܢ ܙܰܒܢܳܐ.
1Ch 9:22 ܟܽܠܗܽܘܢ ܗܳܠܶܝܢ ܩܳܝܡܺܝܢ ܒܬܰܖ̈ܥܶܐ. ܒܡܶܢܝܳܢܳܐ ܡܰܐܬܶܝܢ ܘܰܬܪܶܥܣܰܪ ܗܳܠܶܝܢ ܐܶܬ݂ܚܰܫܰܒܘ ܒܕܳܖ̈ܰܝܗܽܘܢ. ܗܳܠܶܝܢ ܕܰܥܒܰܕ݂ܘ ܕܰܘܺܝܕ݂ ܘܰܫܡܽܘܐܶܝܠ ܢܒܺܝܳܐ. ܒܗܰܝܡܳܢܽܘܬ݂ܗܽܘܢ.
1Ch 9:23 ܘܗܶܢܽܘܢ ܐܰܩܺܝܡܘ ܠܗܳܠܶܝܢ. ܠܗܽܘܢ ܘܠܰܒܢܰܝ̈ܗܽܘܢ. ܕܢܶܗܘܽܘܢ ܢܳܛܪܺܝܢ ܬܰܖ̈ܥܶܐ ܗܳܠܶܝܢ ܕܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܫܟܰܢ ܙܰܒܢܳܐ. ܘܡܰܛܰܪܬܳܐ.
1Ch 9:24 ܠܰܐܪܒܰܥ ܖ̈ܽܘܚܺܝܢ ܦܬ݂ܺܝܚܺܝܢ ܗܘܰܘ ܗܳܠܶܝܢ ܬܰܖ̈ܥܶܐ. ܠܡܰܕܢܚܳܐ. ܘܰܠܡܰܥܪܒܳܐ. ܘܰܠܓܰܪܒܝܳܐ. ܘܰܠܬܰܝܡܢܳܐ.
1Ch 9:25 ܘܰܐܚܰܝ̈ܗܽܘܢ ܗܳܠܶܝܢ ܢܳܛܪܺܝܢ ܗܘܰܘ ܒܕܳܖ̈ܰܝܗܽܘܢ. ܘܠܳܐ ܥܳܐܠܺܝܢ ܗܘܰܘ. ܐܶܠܳܐ ܚܕ݂ܳܐ ܠܫܰܒܥܳܐ ܝܰܘܡܺܝ̈ܢ. ܡܶܢ ܥܶܕܳܢ ܠܥܶܕܳܢ.
1Ch 9:26 ܡܶܛܽܠ ܕܰܒܗܰܝܡܳܢܽܘܬ݂ܳܐ ܗܘܰܘ ܗܶܢܽܘܢ ܗܳܠܶܝܢ. ܡܶܛܽܠ ܕܥܰܠ ܐܰܪܒܰܥ ܖ̈ܽܘܚܺܝܢ ܕܬܰܖ̈ܥܶܐ ܗܳܠܶܝܢ. ܠܶܘ̈ܳܝܶܐ ܩܳܝܡܺܝܢ ܘܢܳܛܪܺܝܢ ܗܘܰܘ. ܘܗܶܢܽܘܢ ܩܳܝܡܺܝܢ ܗܘܰܘ ܥܰܠ ܥܒܺܝ̈ܕ݂ܳܬܳܐ. ܘܥܰܠ ܓܰܙܳܐ ܕܒܰܝܬܶܗ ܕܡܳܪܝܳܐ.
1Ch 9:27 ܘܰܟܪܺܝܟܺܝܢ ܗܘܰܘ ܠܒܰܝܬܶܗ ܕܡܳܪܝܳܐ. ܘܒܳܝܬܺܝܢ ܡܶܛܽܠ ܕܗܳܕ݂ܶܐ ܗܘܳܬ݂ ܡܰܛܰܪܬܗܽܘܢ ܥܰܠ ܬܰܖ̈ܥܶܐ.
1Ch 9:28 ܘܰܒܟܽܠ ܨܦܰܪ ܘܰܨܦܰܪ ܣܳܥܪܺܝܢ ܗܘܰܘ ܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܳܐ. ܡܶܛܽܠ ܕܰܒܡܶܢܝܳܢܳܐ ܡܰܥܠܺܝܢ ܗܘܰܘ ܠܗܽܘܢ. ܘܰܒܡܶܢܝܳܢܳܐ ܡܰܦܩܺܝܢ ܗܘܰܘ ܠܗܽܘܢ.
1Ch 9:29 ܘܡܶܢܗܽܘܢ ܡܶܢ ܠܶܘ̈ܳܝܶܐ ܡܫܰܠܛܺܝܢ ܗܘܰܘ ܥܰܠ ܡܳܐܢ̈ܶܐ. ܘܥܰܠ ܟܽܠܗܶܝܢ ܥܒܺܝ̈ܕ݂ܳܬܳܐ ܕܩܽܘܕܫܳܐ. ܥܰܠ ܡܰܕ݂ܒܚܳܐ. ܘܥܰܠ ܡܳܐܢ̈ܶܐ. ܘܥܰܠ ܚܰܡܪܳܐ. ܘܥܰܠ ܡܶܫܚܳܐ. ܘܥܰܠ ܠܒܽܘܢܬܳܐ. ܘܥܰܠ ܒܶܣ̈ܡܶܐ ܕܟܰܝ̈ܳܐ.
1Ch 9:30 ܘܡܶܢ ܒܢܰܝ̈ ܟܳܗ̈ܢܶܐ ܡܰܬ݂ܩܢܺܝܢ ܒܶܣ̈ܡܶܐ ܠܦܺܝܖ̈ܡܶܐ. ܘܡܰܘܗܰܒܬܳܐ ܡܶܢ ܠܶܘ̈ܳܝܶܐ ܡܶܬ݂ܝܰܗܒܳܐ ܗܘܳܬ݂. 
1Ch 9:31 ܘܡܰܬ݂ܺܝܬ݂ܳܐ ܡܶܢ ܠܶܘ̈ܳܝܶܐ. ܗܽܘܝܽܘ ܗܘܳܐ ܒܽܘܟܪܶܗ ܕܫܳܠܽܘܡ. ܒܗܰܝܡܳܢܽܘܬ݂ܳܐ ܫܰܠܺܝܛ ܗܘܳܐ ܥܰܠ ܥܒܳܕ̈ܶܐ ܟܣܰܝ̈ܳܐ.
1Ch 9:32 ܘܳܐܦ ܡܶܢ ܒܢܰܘ̈ܗܝ ܕܩܳܗܳܬ݂. ܡܫܰܠܛܺܝܢ ܗܘܰܘ ܥܰܠ ܐܰܚܰܝ̈ܗܽܘܢ. ܘܥܰܠ ܠܰܚܡܳܐ ܕܣܶܕ݂ܖ̈ܶܐ. ܠܰܡܛܰܝܳܒܽܘ ܫܳܪܽܘܬ݂ܳܐ ܕܫܰܒܬ݂ܳܐ ܒܫܰܒܬ݂ܳܐ.
1Ch 9:33 ܘܗܳܠܶܝܢ ܡܫܰܡ̈ܫܳܢܶܐ ܖ̈ܺܝܫܰܝ ܐܰܒܳܗ̈ܶܐ ܕܠܶܘ̈ܳܝܶܐ. ܢܳܛܪܺܝܢ ܗܘܰܘ ܒܚܳܢ̈ܘܳܬ݂ܳܐ ܕܰܚܕ݂ܳܖ̈ܰܘܗܝ ܕܒܰܝܬܳܐ. ܡܶܛܽܠ ܕܗܶܢܽܘܢ ܡܫܰܠܛܺܝܢ ܗܘܰܘ ܥܰܠ ܥܒܺܝ̈ܕ݂ܳܬܳܐ. ܒܺܐܝܡܳܡܳܐ ܘܰܒܠܺܠܝܳܐ.
1Ch 9:34 ܘܗܳܠܶܝܢ ܗܘܰܘ ܖ̈ܺܝܫܰܝ ܐܰܒܳܗ̈ܳܬ݂ܗܽܘܢ ܕܠܶܘ̈ܳܝܶܐ. ܒܬܰܘܠ̈ܕܳܬܗܽܘܢ. ܘܗܳܠܶܝܢ ܝܳܬ݂ܒܺܝܢ ܗܘܰܘ ܒܽܐܘܪܺܫܠܶܡ.
1Ch 9:35 ܘܰܒܓܶܒܥܽܘܢ ܝܳܬ݂ܶܒ ܗܘܳܐ ܐܰܒܽܘܗܝ ܕܓܶܒܥܽܘܢ ܘܰܫܡܳܐ ܕܰܒܪܶܗ ܒܽܘܟܪܶܗ. ܝܽܘܐܶܝܠ. ܘܰܫܡܳܐ ܕܰܐܢ̱ܬܬܶܗ ܡܰܥܟܳܐ.
1Ch 9:36 ܘܰܒܪܶܗ ܬܶܢܝܳܢܳܐ ܥܶܒܪܽܘܢ. ܘܨܽܘܪ. ܘܩܺܝܫܽܘܢ. ܘܒܳܠܳܥ. ܘܢܺܝܪ. ܘܢܳܕ݂ܳܒ.
1Ch 9:37 ܘܰܓܕ݂ܽܘܪ. ܘܰܐܚܺܝܳܐ. ܘܰܙܟܰܪܝܳܐ.
1Ch 9:38 ܘܡܰܩܠܽܘܬ݂ ܘܡܰܩܠܽܘܬ݂ ܐܰܘܠܶܕ ܠܫܰܡܰܐܨ. ܘܳܐܦ ܗܶܢܽܘܢ ܠܽܘܩܒܰܠ ܐܰܚܰܝ̈ܗܽܘܢ ܥܳܡܪܺܝܢ ܗܘܰܘ ܥܰܡ ܐܰܚܰܝ̈ܗܽܘܢ ܒܽܐܘܪܺܫܠܶܡ. 
1Ch 9:39 ܘܢܺܝܪ ܐܰܘܠܶܕ ܠܩܺܝܫ. ܘܩܺܝܫ ܐܰܘܠܶܕ ܠܫܳܐܘܳܠ ܘܫܳܐܘܳܠ ܐܰܘܠܶܕ ܠܝܽܘܢܳܬ݂ܳܢ. ܘܰܠܡܰܠܟܝܶܫܽܘܥ. ܘܰܠܝܰܫܘܺܝ. ܘܠܰܐܫܒܳܫܽܘܠ.
1Ch 9:40 ܘܰܠܝܰܫܘܺܝ ܗܘܳܐ ܒܪܳܐ. ܘܰܫܡܶܗ ܡܪܰܒܥܶܠ. ܘܰܡܪܰܒܥܶܠ ܐܰܘܠܶܕ ܠܡܺܝܟ݂ܳܐ. 
1Ch 9:41 ܘܰܒܢܰܘ̈ܗܝ ܕܡܺܝܟ݂ܳܐ. ܦܺܝܬܽܘܢ. ܘܺܐܝܡܠܶܟ݂. ܘܳܐܚܳܙ.
1Ch 9:42 ܘܳܐܚܳܙ ܐܰܘܠܶܕ ܠܝܰܥܙܰܢܝܳܐ. ܘܝܰܥܙܰܢܝܳܐ ܐܰܘܠܶܕ ܠܥܰܠܡܽܘܬ݂ ܘܥܰܠܡܽܘܬ݂ ܐܰܘܠܶܕ ܠܙܰܡܪܺܝ. ܘܙܰܡܪܺܝ ܐܰܘܠܶܕ ܠܡܽܘܨܳܐ.
1Ch 9:43 ܘܡܽܘܨܳܐ ܐܰܘܠܶܕ ܠܰܟ݂ܢܰܥܢܺܝܳܐ. ܐܰܪܦܺܝܳܐ ܒܪܶܗ. ܐܳܨܳܠ ܒܪܶܗ. ܐܶܠܥܰܣܳܐ ܒܪܶܗ.
1Ch 9:44 ܘܠܳܐܨܳܠ ܗܘܰܘ ܫܬܳܐ ܒܢܺܝ̈ܢ ܘܗܳܠܶܝܢ ܫܡܳܗܰܝ̈ܗܽܘܢ. ܥܰܙܺܝ ܒܽܘܟܪܶܗ. ܩܺܝܡ ܬܶܢܝܳܢܳܐ. ܐܰܫܡܰܥ ܒܪܶܗ. ܫܥܰܕ݂ܝܳܐ ܒܪܶܗ. ܥܽܘܒܰܕ݂ܝܳܐ ܒܪܶܗ. ܚܰܢܳܢ ܒܪܶܗ. ܗܳܠܶܝܢ ܒܢܰܝ̈ܳܐ ܕܳܐܨܳܠ. 
1Ch 10:1 ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܗܘܰܘ ܥܰܡ ܝܺܣܪܳܐܶܝܠ. ܘܰܥܪܰܩܘ ܓܰܒܖ̈ܶܐ ܕܺܝܣܪܳܐܶܝܠ ܡܶܢ ܦܠܶܫܬܳܝ̈ܶܐ. ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ ܒܛܽܘܪܳܐ ܕܓܶܠܒܽܘܥ.
1Ch 10:2 ܘܰܐܕ݂ܪܶܟ݂ܘ ܦܠܶܫܬܳܝ̈ܶܐ ܠܫܳܐܘܳܠ ܘܠܰܒܢܰܘ̈ܗܝ. ܘܰܚܪܰܒܘ ܦܠܶܫܬܳܝ̈ܶܐ ܠܝܽܘܢܳܬ݂ܳܢ ܘܰܠܝܰܫܘܺܝ. ܘܰܠܡܰܠܟܝܶܫܽܘܥ ܒܢܰܘ̈ܗܝ ܕܫܳܐܘܳܠ.
1Ch 10:3 ܘܰܥܫܶܢ ܩܪܳܒܳܐ ܥܰܠ ܫܳܐܘܳܠ. ܘܶܐܫܟܚܽܘܗܝ ܐ̱ܢܳܫ̈ܳܐ ܩܰܫ̈ܳܬܶܐ ܕܽܐܘܡܳܢܺܝܢ ܛܳܒ ܠܡܶܫܕܳܐ ܒܩܶܫܬܳܐ. ܘܟܰܕ݂ ܚ̣ܙܳܐ ܫܳܐܘܳܠ. ܕܚܶܠ ܛܳܒ ܡܶܢ ܩܕ݂ܳܡܰܝܗܽܘܢ.
1Ch 10:4 ܘܶܐܡܰܪ ܫܳܐܘܳܠ ܠܫܳܩܶܠ ܡܳܐܢܰܘ̈ܗܝ. ܫܡܽܘܛ ܚܰܪܒܳܟ݂ ܘܰܕ݂ܩܽܘܪܰܝܢܝ ܒܳܗ̇. ܥܰܕ݂ܠܳܐ ܢܺܐܬܽܘܢ ܥܽܘܖ̈ܠܶܐ ܗܳܠܶܝܢ. ܘܢܶܩܛܠܽܘܢܳܢܝ. ܘܢܶܫܬܰܢܕ݂ܽܘܢ ܒܺܝ. ܘܠܳܐ ܨܒܳܐ ܫܳܩܶܠ ܡܳܐܢܰܘ̈ܗܝ. ܡܶܛܽܠ ܕܰܕ݂ܚܶܠ ܛܳܒ. ܘܰܫܡܰܛ ܫܳܐܘܳܠ ܣܰܝܦܶܗ. ܘܰܢܦܰܠ ܥܠܰܘܗܝ.
1Ch 10:5 ܘܰܚܙܳܐ ܫܳܩܶܠ ܡܳܐܢܰܘ̈ܗܝ ܕܡܺܝܬ݂ ܠܶܗ ܫܳܐܘܳܠ. ܘܰܢܦܰܠ ܐܳܦ ܗܽܘ ܥܰܠ ܣܰܝܦܶܗ. ܘܡܺܝܬ݂ ܥܰܡܶܗ.
1Ch 10:6 ܘܡܺܝܬ݂ ܫܳܐܘܳܠ. ܘܰܬܠܳܬܳܐ ܒܢܰܘ̈ܗܝ. ܘܫܳܩܶܠ ܡܳܐܢܰܘ̈ܗܝ. ܘܟܽܠ ܓܰܢ̱ܒܳܖ̈ܰܘܗܝ ܡܺܝܬ݂ܘ ܒܝܰܘܡܳܐ ܗܰܘ ܐܰܟ݂ܚܕ݂ܳܐ.
1Ch 10:7 ܘܰܚܙܰܘ ܟܽܠ ܐ̱ܢܳܫ̈ܳܐ ܕܺܝܣܪܳܐܶܝܠ ܕܺܐܝܬ݂ ܒܥܶܒܪܳܐ ܕܒܰܦܩܰܥܬ݂ܳܐ. ܘܕܺܐܝܬ݂ ܒܥܶܒܪܳܐ ܕܝܽܘܪܕܢܳܢ. ܕܰܥܪܰܩ ܠܶܗ ܥܰܡܳܐ ܕܺܝܣܪܳܐܶܝܠ. ܘܕܶܐܬ݂ܩܛܶܠ ܫܳܐܘܳܠ ܘܰܒܢܰܘ̈ܗܝ ܘܰܫܒܰܩܘ ܩܽܘܖ̈ܝܳܐ ܘܰܥܪܰܩܘ. ܘܶܐܬ݂ܰܘ ܦܠܶܫܬܳܝ̈ܶܐ. ܘܰܥܡܰܪܘ ܒܗܶܝܢ.
1Ch 10:8 ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܶܐܬ݂ܰܘ ܦܠܶܫܬܳܝ̈ܶܐ ܠܰܡܚܰܠܳܨܽܘ ܩܛܺܝ̈ܠܶܐ. ܘܶܐܫܟܰܚܘ ܠܫܳܐܘܳܠ ܘܠܰܬܠܳܬܳܐ ܒܢܰܘ̈ܗܝ ܩܛܺܝܠܺܝܢ. ܘܰܪܡܶܝܢ ܒܛܽܘܪܳܐ ܕܓܶܠܒܽܘܥ.
1Ch 10:9 ܘܰܫܩܰܠܘ ܖ̈ܺܝܫܰܝܗܽܘܢ. ܘܫܰܠܰܚܘ ܡܳܐܢܰܝ̈ܗܽܘܢ. ܘܫܰܕܰܪܘ ܠܰܐܪܥܳܐ ܕܰܦܠܶܫܬܳܝ̈ܶܐ. ܠܩܽܘܖ̈ܝܳܐ ܘܠܰܡܕ݂ܺܝ̈ܢܳܬ݂ܳܐ ܘܰܠܟܰܖ̈ܟܶܐ. ܠܰܡܣܰܒܳܪܽܘ ܒܶܝܬ݂ ܦܬܰܟ݂ܖ̈ܰܝܗܽܘܢ. ܘܰܠܥܰܡܗܽܘܢ.
1Ch 10:10 ܘܣܳܡܘ ܡܳܐܢܰܝ̈ܗܽܘܢ ܘܙܰܝܢܗܽܘܢ ܒܶܝܬ݂ ܦܬܰܟ݂ܖ̈ܰܝܗܽܘܢ ܘܦܰܓܖ̈ܰܝܗܽܘܢ ܬܠܰܘ ܒܫܽܘܪܳܐ ܕܒܶܝܬ݂ ܝܳܫܳܢ.
1Ch 10:11 ܘܰܫܡܰܥܘ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܡܶܕܶܡ ܕܰܥܒܰܕ݂ܘ ܦܠܶܫܬܳܝ̈ܶܐ ܠܫܳܐܘܳܠ.
1Ch 10:12 ܘܩܳܡܘ ܟܽܠ ܓܒܰܪ ܡܳܪܶܐ ܚܰܝܠܳܐ. ܘܶܐܙܰܠܘ ܟܽܠܶܗ ܠܺܠܝܳܐ. ܘܰܢܣܰܒܘ ܦܰܓܪܶܗ ܕܫܳܐܘܳܠ ܘܦܰܓܖ̈ܶܐ ܕܰܒܢܰܘ̈ܗܝ ܡܶܢ ܫܽܘܪܳܐ ܕܒܶܝܬ݂ ܝܳܫܳܢ. ܘܰܐܝܬܺܝܘ ܠܝܳܒܺܝܫ. ܘܰܐܘܩܶܕ݂ܘ ܐܶܢܽܘܢ ܬܰܡܳܢ. ܘܰܢܣܰܒܘ ܓܰܖ̈ܡܰܝܗܽܘܢ. ܛܡܰܪܘ ܬܚܶܝܬ݂ ܒܶܛܡܬ݂ܳܐ ܕܰܒܝܳܒܺܝܫ ܘܨܳܡܘ ܫܰܒܥܳܐ ܝܰܘܡܺܝ̈ܢ.
1Ch 10:13 ܘܡܺܝܬ݂ ܫܳܐܘܳܠ. ܥܰܠ ܕܟܰܕܶܒ ܟܰܕܳܒܽܘܬ݂ܳܐ ܒܡܳܪܝܳܐ. ܘܡܶܕܶܡ ܕܦܰܩܕܶܗ ܠܳܐ ܢܛܰܪ.
1Ch 10:14 ܘܳܐܦ ܫܐܶܠ ܒܙܰܟܽܘܖ̈ܶܐ. ܘܰܒܡܳܪܝܳܐ ܐܰܠܳܗܶܗ ܠܳܐ ܫܐܶܠ ܘܶܐܬ݂ܝܰܗܒܰܬ݂ ܡܰܠܟܽܘܬܶܗ ܠܕܰܘܺܝܕ݂ ܒܰܪ ܐܺܝܫܰܝ. 
1Ch 11:1 ܘܶܐܬ݂ܟܰܢܰܫܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܳܐܡܪܺܝܢ ܠܶܗ. ܕܡܳܟ݂ ܚܢܰܢ ܘܒܶܣܪܳܟ݂. ܘܳܐܦ ܐܶܬ݂ܡܳܠܝ ܘܡܢܳܬ݂ܡܳܠܝ.
1Ch 11:2 ܟܰܕ݂ ܫܳܐܘܳܠ ܗܘܳܐ ܡܰܠܟܳܐ ܥܠܰܝܢ. ܐܰܢ̱ܬ ܢܳܦܶܩ ܗܘܰܝܬ. ܘܥܳܐܶܠ ܒܪܺܝܫܶܗ ܕܺܝܣܪܳܐܶܝܠ. ܘܶܐܡܰܪ ܠܳܟ݂ ܡܳܪܝܳܐ. ܙܶܠ ܐܰܢ̱ܬ ܬܶܪܥܶܐ ܠܥܰܡܝ ܝܺܣܪܳܐܶܝܠ ܘܰܐܢ̱ܬ ܬܶܗܘܶܐ ܡܕܰܒܪܳܢܳܐ ܥܰܠ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.
1Ch 11:3 ܘܶܐܬ݂ܰܘ ܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܘܳܬ݂ ܡܰܠܟܳܐ ܠܚܶܒܪܽܘܢ ܘܺܝܡܳܐ ܠܗܽܘܢ ܡܰܠܟܳܐ ܕܰܘܺܝܕ݂. ܒܡܰܘܡܳܬ݂ܳܐ ܒܚܶܒܪܽܘܢ ܩܕ݂ܳܡ ܡܳܪܝܳܐ. ܘܰܐܩܺܝܡܘ ܠܕܰܘܺܝܕ݂ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬ݂ܩܰܝܰܡ̈ܝ ܡܶܠܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܕܡܰܠܶܠ ܗܘܳܐ ܒܰܫܡܶܗ ܕܡܳܪܝܳܐ.
1Ch 11:4 ܘܶܐܙܰܠ ܕܰܘܺܝܕ݂ ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܽܐܘܪܺܫܠܶܡ. ܕܗܺܝ ܡܶܬ݂ܩܰܪܝܳܐ ܗܘܳܬ݂ ܝܳܒܽܘܣ ܡܶܢ ܠܽܘܩܕܰܡ ܘܬܰܡܳܢ ܗܘܰܘ ܝܳܒܽܘܣܳܝ̈ܶܐ ܥܳܡܽܘܖ̈ܶܝܗ̇ ܕܰܐܪܥܳܐ.
1Ch 11:5 ܘܳܐܡܪܺܝܢ ܐ̱ܢܳܫ̈ܳܐ ܝܳܬ݂ܒܰܝ̈ ܝܳܒܽܘܣ ܠܕܰܘܺܝܕ݂. ܠܳܐ ܬܶܥܽܘܠ ܠܗܳܪܟܳܐ ܘܟܰܢܶܫ ܕܰܘܺܝܕ݂ ܠܟܽܠܶܗ ܥܰܡܳܐ. ܘܰܟܒܰܫ ܠܩܽܘܖ̈ܝܳܐ ܕܨܶܗܝܽܘܢ ܗܳܢܶܝܢ ܗܳܠܶܝܢ ܕܶܐܬܩܖ̈ܺܝ ܩܽܘܖ̈ܝܳܐ ܕܕܰܘܺܝܕ݂.
1Ch 11:6 ܗܳܝܕܶܝܢ ܐܶܡܰܪ ܕܰܘܺܝܕ݂. ܟܽܠܡܰܢ ܕܢܶܩܛܽܘܠ ܠܽܘܩܕܰܡ ܓܰܒܪܳܐ ܝܳܒܽܘܣܳܝܳܐ. ܗܽܘ ܢܶܗܘܶܐ ܪܺܝܫܐ ܘܪܰܒ ܚܰܝܠܳܐ. ܘܰܣܠܶܩ ܝܽܘܐܳܒ ܒܰܪ ܨܽܘܪܺܝܳܐ ܠܽܘܩܕܰܡ. ܘܰܐܩܺܝܡܶܗ ܡܰܠܟܳܐ ܕܰܘܺܝܕ݂ ܪܺܝܫܳܐ ܘܪܰܒ ܚܰܝܠܳܐ.
1Ch 11:7 ܘܺܝܬ݂ܶܒ ܕܰܘܺܝܕ݂ ܒܩܽܘܖ̈ܝܳܐ ܕܨܶܗܝܽܘܢ ܡܶܛܽܠ ܗܳܢܳܐ ܩܳܪܶܝܢ ܗܘܰܘ ܠܗܶܝܢ ܩܽܘܖ̈ܝܳܐ ܕܕܰܘܺܝܕ݂.
1Ch 11:8 ܘܰܒܢܳܐ ܕܰܘܺܝܕ݂ ܚܕܳܖ̈ܶܝܗ̇ ܕܰܩܪܺܝܬ݂ܳܐ ܡܶܢ ܚܶܐܪܺܝܬ݂ܳܐ ܕܰܠܒܰܪ ܘܝܰܗܒ ܕܰܘܺܝܕ݂ ܝܰܡܺܝܢܳܐ ܠܫܰܪܟܳܐ ܕܰܒܢܰܝ̈ ܐ̱ܢܳܫ̈ܳܐ ܕܺܐܝܬ݂ ܒܩܽܘܖ̈ܝܳܐ.
1Ch 11:9 ܘܕܰܘܺܝܕ݂ ܐܳܙܶܠ ܗܘܳܐ ܘܥܳܬܰܪ ܘܡܳܪܝܳܐ ܚܰܝܠܬ݂ܳܢܳܐ ܥܰܡܶܗ.
1Ch 11:10 ܘܗܳܠܶܝܢ ܖ̈ܺܝܫܶܐ ܕܓܰܒܖ̈ܶܐ ܕܕܰܘܺܝܕ݂. ܕܰܡܥܰܫܢܺܝܢ ܗܘܰܘ ܥܰܡܶܗ ܒܡܰܠܟܽܘܬܶܗ. ܠܰܡܩܳܡܽܘܬܶܗ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ. ܐܰܝܟ݂ ܡܶܠܬܶܗ ܕܡܳܪܝܳܐ ܕܡܰܠܶܠ ܥܰܠ ܝܺܣܪܳܐܶܝܠ.
1Ch 11:11 ܘܗܳܠܶܝܢ ܡܶܢܝܳܢ̈ܶܐ ܕܓܰܒܖ̈ܰܘܗܝ ܕܕܰܘܺܝܕ݂. ܝܳܬ݂ܶܒ ܒܡܰܘܬܒܳܐ ܩܰܕܡܳܝܳܐ ܪܺܝܫܳܐ ܕܰܬܠܳܬܺܝܢ. ܗܽܘܝܽܘ ܓܶܕܚܽܘ ܓܰܢ̱ܒܪܳܐ. ܗܽܘ ܫ̣ܡܰܛ ܪܽܘܡܚܳܐ. ܘܰܩܛܰܠ ܬܠܳܬܡܳܐܐ ܓܰܒܖ̈ܺܝܢ ܒܫܳܥܬ݂ܳܐ ܚܕ݂ܳܐ.
1Ch 11:12 ܒܳܬܪܶܗ ܗܘܳܐ ܐܶܠܺܝܥܳܙܳܪ ܒܰܪ ܕܳܕܶܗ ܡܶܢ ܕܳܚܽܘܚ ܩܪܺܝܬ݂ܳܐ. ܗܽܘ ܗܘܳܐ ܥܰܠ ܬܠܳܬܡܳܐܐ ܓܰܒܖ̈ܺܝܢ.
1Ch 11:13 ܟܰܕ݂ ܗܘܳܐ ܥܰܡ ܕܰܘܺܝܕ݂ ܒܦܰܣܺܝ ܕܡܰܝ̈ܳܐ. ܘܰܦܠܶܫܬܳܝ̈ܶܐ ܥܳܒܕܺܝܢ ܗܘܰܘ ܬܰܡܳܢ ܩܪܳܒܳܐ. ܘܰܗܘܳܬ݂ ܬܰܡܳܢ ܚܰܩܠܳܐ ܚܕ݂ܳܐ ܕܰܙܪܺܝܥܳܐ ܣܥܳܖ̈ܶܐ. ܘܥܰܡܳܐ ܐܶܬ݂ܒܰܕܰܪ ܡܶܢ ܩܕ݂ܳܡ ܦܠܶܫܬܳܝ̈ܶܐ.
1Ch 11:14 ܘܩܳܡܘ ܒܓܰܘ ܚܰܩܠܳܐ ܘܦܰܨܝܽܘܗ̇. ܘܰܚܪܰܒܘ ܠܰܦܠܶܫܬܳܝ̈ܶܐ ܘܰܥܒܰܕ݂ ܡܳܪܝܳܐ ܢܶܨܚܳܢܳܐ ܪܰܒܳܐ.
1Ch 11:15 ܘܰܢܚܶܬ݂ܘ ܬܠܳܬܳܐ ܡܶܢ ܓܰܒܖ̈ܶܐ ܠܘܳܬ݂ ܕܰܘܺܝܕ݂ ܠܰܡܥܰܪܬ݂ܳܐ ܕܥܰܪܠܰܡ. ܘܡܰܫܪܺܝܬܳܐ ܕܰܦܠܶܫܬܳܝ̈ܶܐ ܫܰܖ̈ܝܳܢ ܗܘܰܝ̈ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.
1Ch 11:16 ܘܕܰܘܺܝܕ݂ ܫܪܶܐ ܗܘܳܐ ܒܡܰܫܟܢܳܐ. ܘܓܰܒܖ̈ܶܐ ܕܦܠܶܫܬܳܝ̈ܶܐ ܒܒܶܝܬ݂ ܠܚܶܡ.
1Ch 11:17 ܘܶܐܬ݂ܪܰܓܪܰܓ ܕܰܘܺܝܕ݂. ܘܶܐܡܰܪ. ܡܰܢ ܕܶܝܢ ܝܰܗܒܠܺܝ ܡܰܝ̈ܳܐ ܕܶܐܫܬܺܝܬ݂ ܡܶܢ ܓܽܘܒܳܐ ܪܰܒܳܐ ܕܒܶܝܬ݂ ܠܚܶܡ. ܕܺܐܝܬ݂ ܒܬܰܪܥܳܐ ܕܰܩܪܺܝܬ݂ܳܐ.
1Ch 11:18 ܘܒܳܗ̇ ܒܫܳܥܬ݂ܳܐ ܫܡܰܥܘ ܬܠܳܬܳܐ ܓܰܒܖ̈ܺܝܢ. ܘܰܨܪܰܘ ܘܥ̣ܰܠܘ ܒܡܰܫܪܺܝܬܳܐ ܕܰܦܠܶܫܬܳܝ̈ܶܐ. ܘܶܐܙܰܠܘ. ܘܰܡܠܰܘ ܡܰܝ̈ܳܐ ܡܶܢ ܓܽܘܒܳܐ ܪܰܒܳܐ ܕܺܐܝܬ݂ ܒܒܶܝܬ݂ ܠܚܶܡ. ܒܬܰܪܥܳܐ ܕܰܩܪܺܝܬ݂ܳܐ. ܘܰܢܣܰܒܘ ܘܰܐܝܬܺܝܘ. ܘܝܰܗܒܘ ܠܕܰܘܺܝܕ݂. ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܘܰܢܣܰܟ݂ ܐܶܢܽܘܢ ܩܕ݂ܳܡ ܡܳܪܝܳܐ.
1Ch 11:19 ܘܶܐܡܰܪ ܚܳܣ ܠܺܝ ܡܶܢ ܡܳܪܝܳܐ ܕܶܐܥܒܶܕ݂ ܗܳܢܳܐ ܩܕ݂ܳܡ ܐܰܠܳܗܝ. ܐ̱ܢܳܫ̈ܳܐ ܗܳܠܶܝܢ ܢܦܰܩܘ ܐܶܙܰܠܘ ܥܰܠ ܕܡܳܐ ܕܨܰܘܖ̈ܰܝܗܽܘܢ ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܗܳܠܶܝܢ ܥܒܰܕ݂ܘ ܬܠܳܬܳܐ ܓܰܒܖ̈ܺܝܢ.
1Ch 11:20 ܘܰܐܒܺܝܫܺܝ ܐܰܚܽܘܗܝ ܕܝܽܘܐܳܒ ܗܽܘ ܗܘܳܐ ܪܺܝܫܳܐ ܕܰܬܠܳܬܺܝܢ ܘܗܽܘ ܫ̣ܡܰܛ ܪܽܘܡܚܳܐ ܥܰܠ ܬܠܳܬܡܳܐܐ ܩܛܺܝ̈ܠܺܝܢ ܘܠܶܗ ܐܺܝܬ݂ ܗܘܳܐ ܐܺܝܩܳܪܳܐ.
1Ch 11:21 ܥܰܠ ܬܠܳܬܺܝܢ ܡܝܰܩܰܪ ܗܘܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܰܩܪܳܒܳܐ. ܐܰܝܟ݂ ܬܠܳܬܺܝܢ ܥܳܒܶܕ݂ ܗܘܳܐ.
1Ch 11:22 ܒܰܢܝܳܐ ܒܰܪ ܝܽܘܝܳܕ݂ܳܥ ܓܰܒܪܳܐ ܓܰܢ̱ܒܳܪ ܚܰܝܠܳܐ ܕܫܰܦܺܝܪܺܝܢ ܗܘܰܘ ܥܒܳܕ݂ܰܘ̈ܗܝ. ܡܶܢ ܟܰܪܟ݂ܳܐ ܕܩܰܒܨܳܐܶܝܠ. ܗܽܘ ܚܪܰܒ ܠܰܬܪܶܝܢ ܓܰܢ̱ܒܳܖ̈ܺܝܢ ܕܡܽܘܐܳܒ. ܘܗܽܘ ܢܚܶܬ݂ ܘܰܩܛܰܠ ܠܰܐܪܝܳܐ ܒܓܰܘ ܥܳܒܳܐ. ܒܝܰܘܡܳܐ ܕܬܰܠܓܳܐ.
1Ch 11:23 ܘܗܽܘ ܩܛܰܠ ܠܓܰܒܪܳܐ ܡܶܨܪܳܝܳܐ. ܓܰܒܪܳܐ ܡܳܪܶܐ ܚܰܝܠܳܐ. ܕܰܐܪܺܝܟ݂ ܗܘܳܐ ܚܰܡܶܫ ܐܰܡܺܝ̈ܢ. ܘܒܺܐܝܕܶܗ ܕܡܶܨܪܳܝܳܐ ܗܘܳܬ݂ ܪܽܘܡܚܳܐ ܕܗܳܘܶܐ ܗܘܳܐ ܥܒܳܝܳܐ ܕܰܫܢܳܢܳܗ̇. ܐܰܝܟ݂ ܢܰܘܠܳܐ ܕܓܰܪܕܝܳܝܳܐ ܘܰܢܚܶܬ݂ ܥܠܰܘܗܝ ܒܚܽܘܛܪܳܐ. ܘܢܰܣܒܳܗ̇ ܪܽܘܡܚܳܐ ܡܶܢ ܐܺܝ̈ܕܰܘܗܝ ܕܡܶܨܪܳܝܳܐ. ܘܩܰܛܠܶܗ ܒܳܗ̇ ܒܪܽܘܡܚܶܗ.
1Ch 11:24 ܗܳܠܶܝܢ ܟܽܠܗܶܝܢ ܥܒܰܕ ܒܰܢܝܳܐ ܒܰܪ ܝܽܘܝܳܕ݂ܳܥ ܘܠܶܗ ܐܺܝܬ݂ ܗܘܳܐ ܫܡܳܐ ܝܰܬܺܝܪ ܡܶܢ ܬܠܳܬܳܐ ܓܰܒܖ̈ܺܝܢ.
1Ch 11:25 ܘܡܶܢ ܬܠܳܬܳܐ ܓܶܝܪ ܡܝܰܩܰܪ ܗܘܳܐ. ܘܩܺܐܪܣܳܐ ܐܰܝܟ݂ ܬܠܳܬܳܐ ܥܳܒܶܕ݂ ܗܘܳܐ. ܘܰܐܩܺܝܡܶܗ ܕܰܘܺܝܕ݂ ܕܢܶܗܘܶܐ ܢܳܛܽܘܪܳܐ ܥܰܠ ܪܽܘܡܚܶܗ. ܘܥܰܠ ܓܰܢ̱ܒܳܖ̈ܰܝ ܚܰܝܠܳܐ.
1Ch 11:26 ܥܫܳܐܶܝܠ ܐܰܚܽܘܗܝ ܕܝܽܘܐܳܒ. ܐܶܠܚܰܢܰܢ ܒܰܪ ܕܳܕܶܗ ܡܶܢ ܒܶܝܬ݂ ܠܚܶܡ.
1Ch 11:27 ܫܡܽܘܬ݂ ܡܶܢ ܛܽܘܪ ܡܰܠܟܳܐ. ܚܳܠܳܨ ܕܡܶܢ ܦܳܠܛܽܘܢ.
1Ch 11:28 ܥܺܝܪܳܐ ܒܰܪ ܥܩܺܝܣ ܕܡܶܢ ܬܩܽܘܥ. ܘܰܐܒܺܝܥܳܙܰܪ ܕܡܶܢ ܥܢܳܬܽܘܬ.
1Ch 11:29 ܣܳܒܺܝ ܕܡܶܢ ܚܫܽܘܒܰܬ݂. ܥܰܠܺܝ ܕܡܶܢ ܚܽܘܚ.
1Ch 11:30 ܡܰܗܪܺܝ ܕܡܶܢ ܢܛܽܘܦܰܬ݂. ܚܳܠܳܕ݂ ܒܰܪ ܒܰܥܢܳܐ ܕܡܶܢ ܢܛܽܘܦܰܬ݂.
1Ch 11:31 ܐܰܬܰܝ ܒܰܪ ܪܰܒܰܝ ܕܡܶܢ ܓܒܰܥܬ݂ܳܐ ܕܰܒܢܰܝ̈ ܒܶܢܝܳܡܶܝܢ. ܒܰܢܝܳܐ ܒܰܪ ܦܪܰܥܬܽܘܢ.
1Ch 11:32 ܚܰܕܺܝ ܕܡܶܢ ܢܚܶܠܓܺܝܫ. ܐܰܒܺܝܳܐܶܝܠ ܒܰܪ ܥܪܰܒܬܽܘܢ. 
1Ch 11:33 ܥܽܘܙܒܳܢ ܕܡܶܢ ܡܰܪܚܰܡ. ܐܶܠܺܝܦܳܐ ܕܡܶܢ ܫܰܠܒܰܡ.
1Ch 11:34 ܒܢܰܝ̈ ܫܺܝܡ ܕܡܶܢ ܥܰܙܽܘܢ. ܝܽܘܢܳܬ݂ܳܢ ܒܰܪ ܫܳܓܳܐ ܕܡܶܢ ܛܽܘܪ ܟܰܪܡܶܠܳܐ.
1Ch 11:35 ܐܰܚܺܝܪܳܡ ܒܰܪ ܣܳܟܳܡ ܕܡܶܢ ܛܽܘܪ ܒܰܝܬܳܐ. ܐܶܠܺܝܦܽܘܢ ܒܰܪ ܐܽܘܪ ܕܡܶܢ ܒܓܰܪܬܽܘܢ.
1Ch 11:36 ܚܳܦܳܪ ܕܡܶܢ ܡܟܰܪܬܺܝܡ. ܐܰܚܺܝܳܐ ܕܡܶܢ ܚܳܨܳܪ.
1Ch 11:37 ܚܰܨܪܺܝ ܕܡܶܢ ܟܰܪܡܶܠܳܐ. ܠܳܥܳܙܰܪ ܕܡܶܢ ܐܽܘܒܺܝ.
1Ch 11:38 ܝܽܘܐܶܝܠ ܐܰܚܽܘܗܝ ܕܝܽܘܢܳܬ݂ܳܢ. ܡܰܟ݂ܚܰܕ݂ ܕܡܶܢ ܓܳܕ݂
1Ch 11:39 ܨܳܠܳܩ ܐܰܡܽܘܢܳܝܳܐ. ܡܰܚܙܺܝ ܒܪܳܬ݂ܝܳܐ. ܫܳܩܶܠ ܡܳܐܢܰܝ̈ ܙܰܝܢܶܗ ܕܝܽܘܐܳܒ ܒܰܪ ܨܽܘܪܺܝܳܐ
1Ch 11:40 ܥܺܝܪܳܐ ܕܡܶܢ ܝܳܬ݂ܺܝܪ. ܥܳܪܳܒ ܕܡܶܢ ܝܳܬ݂ܶܪ.
1Ch 11:41 ܐܽܘܪܺܝܳܐ ܚܺܝܬܳܝܳܐ.
1Ch 11:42 ܥܕ݂ܺܝܢܽܘ ܒܰܪ ܫܳܪܳܐ ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܗܽܘܝܽܘ ܫܰܠܺܝܛ ܗܘܳܐ ܥܰܠ ܓܰܒܖ̈ܶܐ ܬܠܳܬܺܝܢ.
1Ch 11:43 ܚܰܢܰܢ ܒܰܪ ܡܰܥܟܳܐ. ܥܰܙܺܝ ܕܡܶܢ ܥܢܳܬܽܘܬ
1Ch 11:44 ܝܽܘܫܳܦܳܛ ܕܡܶܢ ܥܶܣܬܪܽܘܬ݂. ܫܳܡܳܥ ܘܰܥܡܳܐܶܝܠ ܒܢܰܝ̈ ܚܽܘܬ݂ܳܡ ܕܡܶܢ ܥܰܪܥܪܽܘܬ݂.
1Ch 11:45 ܝܰܕ݂ܥܳܐܶܝܠ ܒܰܪ ܫܰܡܪܺܝ. ܘܝܽܘܚܳܐ ܐܰܚܽܘܗܝ.
1Ch 11:46 ܥܡܽܘܙܽܘܬ݂. ܘܰܥܢܳܐܶܝܠ. ܡܽܘܚܳܡ. ܡܽܘܨܶܝܠ. ܪܺܝܒܰܝ. ܘܰܐܫܘܳܐ ܒܪܶܗ. ܐܰܚܡܳܐܶܝܠ ܘܝܰܬ݂ܡܳܐ ܡܽܘܐܳܒܳܝ̈ܶܐ.
1Ch 11:47 ܐܶܠܺܝܶܠ. ܘܝܰܬ݂ܡܳܐ. ܘܥܽܘܒܺܝܪ. ܠܰܠܣܳܐܶܝܠ ܘܰܐܫܟ݂ܺܝܪ. 
1Ch 12:1 ܗܳܠܶܝܢ ܟܽܠܗܽܘܢ ܓܰܢ̱ܒܳܖ̈ܰܘܗܝ ܕܕܰܘܺܝܕ݂ ܩܳܝܡܺܝܢ ܗܘܰܘ ܥܰܡܶܗ ܒܰܩܪܳܒܳܐ. ܘܗܳܠܶܝܢ ܥܰܠܘ ܥܰܡ ܕܰܘܺܝܕ݂ ܠܰܨܢܰܩܠܳܓ ܩܪܺܝܬ݂ܳܐ. ܟܰܕ݂ ܥܳܪܶܩ ܗܘܳܐ ܡܶܢ ܩܕ݂ܳܡ ܫܳܐܘܳܠ ܒܰܪ ܩܺܝܫ. ܘܗܶܢܽܘܢ ܒܓܰܢ̱ܒܳܪܽܘܬ݂ܳܐ ܩܳܝܡܺܝܢ ܗܘܰܘ ܟܽܠܗܽܘܢ ܩܕܳܡܰܘܗܝ ܕܕܰܘܺܝܕ݂. ܘܶܐܠܽܘ ܨܒܳܐ. ܩܳܛܠܺܝܢ ܗܘܰܘ ܠܫܳܐܘܳܠ ܒܰܪ ܩܺܝܫ. ܡܶܛܽܠ ܕܓܰܢ̱ܒܳܖ̈ܺܝܢ ܗܘܰܘ. ܘܓܰܒܖ̈ܶܐ ܗܘܰܘ ܥܳܒܕܰܝ̈ ܩܪܳܒܳܐ. ܘܠܳܐ ܨܒܳܐ ܕܰܘܺܝܕ݂ ܠܡܶܫܒܰܩ ܐܶܢܽܘܢ ܠܡܶܩܛܠܶܗ ܠܫܳܐܘܳܠ.
1Ch 12:2 ܡܶܛܽܠ ܕܰܐܚܺܝܕ݂ܺܝܢ ܗܘܰܘ ܩܶܫ̈ܬܳܬ݂ܳܐ ܒܣܶܡܳܠܰܝ̈ܗܽܘܢ. ܘܣܰܝ̈ܦܶܐ ܒܝܰܡܺܝܢܰܝ̈ܗܽܘܢ. ܘܩܶܫ̈ܬܳܬ݂ܗܽܘܢ ܡܰܠ̈ܝܳܢ ܗܘܰܝ̈ ܒܓܶܐܖ̈ܶܐ. ܘܠܳܐ ܨܒܳܐ ܕܰܘܺܝܕ݂ ܠܡܶܩܛܠܶܗ ܠܫܳܐܘܳܠ ܕܗܽܘ ܗܘܳܐ ܪܺܝܫܳܐ. ܪܺܝܫ ܫܰܒܛܳܐ ܕܒܶܝܬ݂ ܒܶܢܝܳܡܶܝܢ.
1Ch 12:3 ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܰܘܗܝ ܕܕܰܘܺܝܕ݂ ܕܰܗܘܰܘ ܥܰܡܶܗ. ܐܰܚܺܝܥܳܙܳܪ. ܘܝܽܘܐܳܫ ܒܪܶܗ. ܘܝܽܘܐܶܝܠ. ܕܡܶܢ ܡܰܟ݂ܣܳܐ. ܫܡܰܥܝܳܐ ܕܡܶܢ ܓܶܒܥܰܬ݂. ܦܠܶܛ ܘܰܒܪܰܟܝܳܐ ܒܢܰܝ̈ ܥܰܪܒܽܘܬ݂. ܝܳܗܽܘ ܕܡܶܢ ܥܢܳܬܽܘܬ.
1Ch 12:4 ܫܡܰܥܝܳܐ ܕܡܶܢ ܓܶܒܥܽܘܢ ܗܽܘ ܗܘܳܐ ܫܰܠܺܝܛ ܥܰܠ ܬܠܳܬܺܝܢ. ܘܥܳܒܶܕ݂ ܩܪܳܒܳܐ ܐܰܝܟ݂ ܟܽܠܗܽܘܢ. ܐܶܪܰܡܝܳܐ. ܢܰܚܙܳܐܶܝܠ. ܙܳܒܽܘܪ. ܥܳܙܳܪ.
1Ch 12:5 ܓܰܕܺܝ. ܝܰܪܡܽܘܬ݂. ܒܥܰܠܝܳܐ. ܥܰܙܪܺܝ. ܫܡܳܪܝܳܐ. ܫܦܰܛܝܳܐ ܚܳܒܳܪ.
1Ch 12:6 ܐܶܠܩܰܢܳܐ. ܝܰܫܘܳܐ. ܥܰܙܪܳܐܶܝܠ. ܫܰܒܢܳܐ. ܐܳܣܳܦ.
1Ch 12:7 ܝܽܘܐܳܚ. ܙܟܰܪܝܳܐ. ܒܢܰܘ̈ܗܝ ܕܝܰܪܚܽܘܡ ܕܡܶܢ ܓܳܕܳܪ.
1Ch 12:8 ܘܡܶܢ ܫܰܒܛܳܐ ܕܒܶܝܬ݂ ܓܳܕ݂ ܐܶܬ݂ܓܒܺܝܘ ܠܕܰܘܺܝܕ݂. ܠܡܶܦܰܩ ܥܰܡܶܗ ܠܡܰܨܪܽܘܬ݂ ܕܰܒܡܰܕܒܪܳܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܘܥܰܫܺܝ̈ܢܰܝ ܒܩܰܘ̈ܡܳܬ݂ܳܐ. ܘܓܰܒܖ̈ܶܐ ܡܳܖ̈ܰܝ ܚܰܝܠܳܐ ܠܩܺܐܪܣܳܐ. ܐܰܚܺܝ̈ܕܰܝ ܣܰܝ̈ܦܶܐ ܘܣܰܟܖ̈ܶܐ. ܓܰܘܢܳܐ ܕܰܐܖ̈ܝܰܘܳܬ݂ܳܐ ܓܰܘܢܗܽܘܢ ܘܡܳܐ ܕܡܶܬ݂ܟܰܬܫܺܝܢ ܥܰܠ ܛܽܘܪܳܐ. ܥܳܩܪܺܝܢ ܠܶܗ.
1Ch 12:9 ܥܰܙܪܳܐ ܪܺܝܫܳܐ ܕܓܰܢ̱ܒܳܖ̈ܶܐ. ܥܽܘܒܰܕ݂ܝܳܐ ܬܶܢܝܳܢܳܐ. ܐܶܠܝܰܐܒ ܬܠܺܝܬܳܝܳܐ.
1Ch 12:10 ܐܳܫܽܘܪ ܪܒܺܝܥܳܝܳܐ. ܐܶܪܰܡܝܳܐ ܚܡܺܝܫܳܝܳܐ.
1Ch 12:11 ܥܳܬܰܪ ܫܬܺܝܬܳܝܳܐ. ܐܶܠܝܶܠ ܫܒܺܝܥܳܝܳܐ.
1Ch 12:12 ܝܽܘܚܰܢܳܢ ܬܡܺܝܢܳܝܳܐ. ܐܶܠܺܝܙܳܒܰܪ ܬܫܺܝܥܳܝܳܐ.
1Ch 12:13 ܐܶܪܰܡܝܳܐ ܥܣܺܝܪܳܝܳܐ. ܫܦܰܛܝܳܐ ܕܰܚܕܰܥܣܰܪ.
1Ch 12:14 ܗܳܠܶܝܢ ܡܶܢ ܒܢܰܘ̈ܗܝ ܕܓܳܕ ܖ̈ܺܝܫܰܝ ܚܰܝܠܳܐ ܕܫܰܠܺܝܛܺܝܢ ܗܘܰܘ. ܚܰܕ݂ ܥܰܠ ܡܳܐܐ. ܘܰܐܚܖ̈ܳܢܶܐ ܫܰܠܺܝܛܺܝܢ ܗܘܰܘ ܥܰܠ ܐܳܠܶܦ.
1Ch 12:15 ܗܳܠܶܝܢ ܐܶܢܽܘܢ ܕܥܰܒܪܽܘܗܝ ܠܝܽܘܪܕܢܳܢ. ܒܺܝܪܰܚ ܢܺܝܣܳܢ. ܟܰܕ݂ ܡܠܶܐ ܥܕܰܡܳܐ ܠܣܶܦܬܶܗ. ܘܰܐܥܪܶܩܘ ܗܘܰܘ ܠܟܽܠܶܗ ܚܰܝܠܳܐ ܕܰܫܪܶܐ ܗܘܳܐ ܒܰܦܩܰܥܬ݂ܳܐ. ܠܡܰܕܢܚܳܐ ܘܰܠܡܰܥܪܒܳܐ. ܘܗܳܠܶܝܢ ܡܶܢܝܳܢܳܐ ܕܖ̈ܺܝܫܰܝ ܚܰܝܠܳܐ. ܕܶܐܬܰܘ ܘܶܐܬ݂ܟܰܢܰܫܘ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܠܡܶܬܰܠ ܠܶܗ ܡܰܠܟܽܘܬ݂ܳܐ ܕܫܳܐܘܳܠ. ܕܬܶܫܠܰܡ ܡܶܠܬܶܗ ܕܰܫܡܽܘܐܶܝܠ ܢܒܺܝܳܐ. ܕܡܰܠܶܠ ܡܶܢ ܦܽܘܡܶܗ ܕܡܳܪܝܳܐ.
1Ch 12:16 ܘܶܐܬ݂ܰܘ ܡܶܢ ܒܢܰܝ̈ ܒܶܢܝܳܡܶܝܢ. ܘܡܶܢ ܒܢܰܝ̈ ܝܺܗܽܘܕܳܐ. ܥܕܰܡܳܐ ܕܰܡܛܰܘ ܠܡܰܫܪܺܝܬܳܐ ܠܘܳܬ݂ ܕܰܘܺܝܕ݂.
1Ch 12:17 ܘܰܢܦܰܩ ܕܰܘܺܝܕ݂ ܠܽܐܘܪܥܗܽܘܢ. ܘܒܰܪܶܟ݂ ܐܶܢܽܘܢ ܘܶܐܡܰܪ ܠܗܽܘܢ. ܐܶܢ ܗܽܘ ܕܠܰܫܠܳܡܳܐ ܐܶܬܰܝܬܽܘܢ ܘܠܰܡܥܰܕܳܪܽܘܬܰܢ. ܡܳܪܝܳܐ ܢܶܬܶܠ ܠܟܽܘܢ ܚܰܕ݂ ܬܪܶܝܢ ܥܰܠ ܡܶܕܶܡ ܕܺܐܝܬ݂ ܒܠܶܒܟܽܘܢ. ܘܶܐܢܗܽܘ ܕܰܠܡܶܟܠܰܢܝ ܐܶܬܰܝܬܽܘܢ ܠܡܰܫܠܳܡܽܘܬܰܢܝ ܠܣܳܢܰܐܝ̈ ܡܶܛܽܠ ܕܡܶܕܶܡ ܠܳܐ ܚܛܺܝܬ݂ ܠܟܽܘܢ. ܘܳܐܦ ܠܰܝܬ ܡܶܕܶܡ ܕܰܣܢܶܐ ܒܺܐܝܕܰܝ̈. ܝܳܕܰܥ ܗܽܘ ܓܶܝܪ ܐܰ‌ܠܳܗܳܐ ܕܰܐܒܳܗ̈ܳܬ݂ܝ. ܘܗܽܘ ܢܰܟܶܣ ܒܰܝܢܳܬܰܢ. ܡܰܢ ܕܡܰܣܟܶܠ ܒܚܰܒܪܶܗ.
1Ch 12:18 ܘܪܽܘܚܳܐ ܕܓܰܢ̱ܒܳܪܽܘܬ݂ܳܐ ܠܶܒܫܰܬ݂ ܠܥܰܡܣܳܐ ܒܰܪ ܝܳܬ݂ܶܪ ܪܺܝܫܳܐ ܕܰܬܠܳܬܺܝܢ. ܘܰܥܢܳܐ ܘܶܐܡܰܪ ܠܕܰܘܺܝܕ݂. ܬܳܐ ܠܳܟ݂ ܕܰܘܺܝܕ݂. ܬܳܐ ܠܳܟ݂ ܒܰܪ ܐܺܝܫܰܝ. ܘܳܐܦ ܐܶܢܳܐ ܥܰܡܳܟ݂ ܫܠܳܡ ܠܳܟ݂ ܠܳܐ ܬܶܕ݂ܚܰܠ. ܘܰܫܠܳܡܳܐ ܐܶܬ݂ܺܝܗܶܒ ܠܳܟ݂ ܡܶܢ ܩܕ݂ܳܡ ܡܥܰܕܪܳܢܳܟ݂. ܡܶܛܽܠ ܕܥܳܕ݂ܽܘܪܳܟ݂ ܓܶܝܪ ܒܟܽܠ ܫܳܥܳܐ ܐܰܠܳܗܳܟ݂ ܗܽܘ. ܘܩܰܒܶܠ ܐܶܢܽܘܢ ܕܰܘܺܝܕ݂. ܘܰܐܩܺܝܡ ܐܶܢܽܘܢ ܕܰܘܺܝܕ݂ ܒܪܺܝܫܳܐ ܕܚܰܝܠܳܐ.
1Ch 12:19 ܘܡܶܢ ܫܰܒܛܳܐ ܕܰܒܢܰܝ̈ ܡܢܰܫܶܐ ܐܶܙܰܠܘ ܥܰܡ ܕܰܘܺܝܕ݂. ܟܰܕ݂ ܐܶܙܰܠ ܗܘܳܐ ܠܡܶܥܒܰܕ݂ ܩܪܳܒܳܐ ܥܰܡ ܦܠܶܫܬܳܝ̈ܶܐ. ܘܥܰܡ ܫܳܐܘܳܠ ܠܳܐ ܨܒܰܘ ܗܘܰܘ ܠܡܺܐܙܰܠ ܠܰܩܪܳܒܳܐ. ܠܰܡܥܰܕܳܪܽܘܬܶܗ ܠܫܳܐܘܳܠ. ܡܶܛܽܠ ܕܣܳܢܶܝܢ ܗܘܰܘ ܠܶܗ. ܡܶܛܽܠ ܕܐ̱ܪܳܙܳܐ ܐܶܙܰܠܘ ܩܛܰܪܘ ܥܰܡ ܪܰܘܖ̈ܒܳܢܶܐ ܕܰܦܠܶܫܬܳܝ̈ܶܐ. ܘܳܐܡܪܺܝܢ ܠܗܽܘܢ. ܚܢܰܢ ܢܺܐܙܰܠ ܩܰܕ݂ܡܳܐܺܝܬ݂. ܘܢܶܦܶܠ ܥܰܠ ܫܳܐܘܳܠ ܡܳܪܰܢ. ܟܰܕ݂ ܐܳܙܶܠ ܠܨܶܢܰܩܠܳܓ ܘܢܶܫܪܶܐ ܥܠܰܘܗܝ ܘܢܶܐܚܕܺܝܘܗܝ ܟܰܕ݂ ܚܰܝ.
1Ch 12:20 ܘܗܳܠܶܝܢ ܫܡܳܗܰܝ̈ܗܽܘܢ. ܥܰܕܳܐ. ܙܳܒܽܘܪ. ܝܰܕ݂ܥܶܠ. ܡܰܢܟܶܝܠ. ܐܶܠܺܝܗܽܘ. ܘܝܽܘܙܳܒܳܪ. ܪܺܝܫܳܐ ܕܰܐܠܦ̈ܶܐ ܕܒܶܝܬ݂ ܡܢܰܫܶܐ.
1Ch 12:21 ܘܗܶܢܽܘܢ ܐܶܙܰܠܘ ܗܘܰܘ ܘܥܰܕܰܪܘ ܠܕܰܘܺܝܕ݂. ܟܰܕ݂ ܐܳܙܶܠ ܗܘܳܐ ܥܰܠ ܓܰܝܣܳܐ. ܡܶܛܽܠ ܕܟܽܠܗܽܘܢ ܓܰܢ̱ܒܳܖ̈ܺܝܢ ܗܘܰܘ ܒܚܰܝܠܗܽܘܢ ܛܳܒ. ܘܰܗܘܰܘ ܫܰܠܺܝܛܺܝܢ ܥܰܠ ܟܽܠܶܗ ܚܰܝܠܳܐ. ܘܰܐܝܟܰܢܳܐ ܕܨܳܒܶܝܢ ܗܘܰܘ. ܥܳܒܕܺܝܢ ܒܶܗ.
1Ch 12:22 ܘܟܽܠܝܽܘܡ ܒܝܽܘܡ ܥܳܐܠܺܝܢ ܗܘܰܘ ܩܕ݂ܳܡ ܕܰܘܺܝܕ݂. ܠܡܶܐܟ݂ܰܠ ܩܕܳܡܰܘܗܝ ܠܰܚܡܳܐ. ܡܶܛܽܠ ܕܪܳܚܶܡ ܗܘܳܐ ܠܗܽܘܢ ܛܳܒ.
1Ch 12:24 ܘܰܒܢܰܘ̈ܗܝ ܕܺܝܗܽܘܕ݂ܳܐ ܫܳܩܠܰܝ̈ ܣܰܝ̈ܦܶܐ. ܘܰܐܚܺܝ̈ܕܰܝ ܖ̈ܽܘܡܚܶܐ. ܫܬܳܐ ܐܰܠܦܺܝ̈ܢ ܘܰܬܡܳܢܶܡܳܐܐ ܓܰܢ̱ܒܳܖ̈ܰܝ ܚܰܝܠܳܐ.
1Ch 12:25 ܘܡܶܢ ܒܢܰܝ̈ ܫܶܡܥܽܘܢ. ܓܰܢ̱ܒܳܖ̈ܰܝ ܚܰܝܠܳܐ ܠܰܩܪܳܒܳܐ. ܬܡܳܢܝܳܐ ܐܰܠܦܺܝ̈ܢ ܘܰܫܒܰܥܡܳܐܐ.
1Ch 12:26 ܘܡܶܢ ܒܢܰܝ̈ ܠܶܘܺܝ ܐܰܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.
1Ch 12:27 ܝܳܗܽܘܝܳܕ݂ܰܥ ܪܰܒܳܐ ܗܘܳܐ ܕܫܰܪܒܬܶܗ ܕܰܐܗܪܽܘܢ. ܘܰܕ݂ܥܰܡܶܗ ܬܠܳܬܳܐ ܐܰܠܦܺܝ̈ܢ ܘܰܫܒܰܥܡܳܐܐ.
1Ch 12:28 ܘܨܳܕܽܘܩ ܥܠܰܝܡܳܐ ܓܰܢ̱ܒܳܪ ܚܰܝܠܳܐ. ܘܒܶܝܬ݂ ܐܰܒܽܘܗܝ ܘܰܐܚܰܘ̈ܗܝ ܪܰܘܖ̈ܒܳܢܶܐ ܥܶܣܪܺܝܢ ܘܰܬܪܶܝܢ.
1Ch 12:29 ܘܡܶܢ ܒܢܰܘ̈ܗܝ ܕܒܶܢܝܳܡܶܝܢ ܐܰܚܰܘ̈ܗܝ ܕܫܳܐܘܳܠ. ܐܰܠܦ̈ܶܐ ܬܠܳܬܳܐ. ܘܰܥܕܰܡܳܐ ܠܝܰܘܡܳܐ ܕܶܐܬ݂ܩܛܶܠ ܫܳܐܘܳܠ. ܗܶܢܽܘܢ ܗܘܰܘ ܢܳܛܖ̈ܰܝ ܡܰܛܰܪܬܳܐ ܕܒܰܝܬܶܗ ܕܫܳܐܘܳܠ.
1Ch 12:30 ܘܡܶܢ ܒܢܰܝ̈ ܐܰܦܪܶܝܡ. ܥܶܣܪܺܝܢ ܐܰܠܦܺܝ̈ܢ ܘܰܬܡܳܢܶܡܳܐܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܓܰܒܖ̈ܶܐ ܕܰܫܡܳܗ̈ܳܬ݂ܳܐ ܠܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ.
1Ch 12:31 ܘܡܶܢ ܦܳܠܓܽܘܬ݂ ܫܰܒܛܳܐ ܕܰܡܢܰܫܶܐ. ܬܡܳܢܶܥܣܰܪ ܐܰܠܦܺܝ̈ܢ ܐ̱ܢܳܫ̈ܳܐ. ܕܗܶܢܽܘܢ ܐܶܬ݂ܩܪܺܝܘ ܒܰܫܡܳܗ̈ܳܬ݂ܳܐ. ܘܗܶܢܽܘܢ ܐܶܬ݂ܰܘ ܠܰܡܩܳܡܽܘ ܠܽܘܩܕܰܡ ܠܕܰܘܺܝܕ݂ ܒܡܰܠܟܽܘܬ݂ܳܐ.
1Ch 12:32 ܘܡܶܢ ܒܢܰܝ̈ ܐܺܝܣܳܟܳܪ. ܝܳܕ݂ܥܰܝ̈ ܚܶܟ݂ܡܬ݂ܳܐ ܒܙܰܒܢܗܽܘܢ. ܘܰܥܒܳܕ̈ܶܐ ܫܰܦܺܝܖ̈ܶܐ ܘܰܬ݂ܖ̈ܺܝܨܶܐ ܩܕ݂ܳܡ ܡܳܪܝܳܐ. ܖ̈ܺܝܫܰܝܗܽܘܢ ܡܰܐܬܶܝܢ. ܘܟܽܠܗܽܘܢ ܐܰܚܰܝ̈ܗܽܘܢ ܡܶܕܶܡ ܕܳܐܡܪܺܝܢ ܗܘܰܘ ܠܗܽܘܢ. ܗܰܘ ܗܽܘ ܥܳܒܕܺܝܢ ܗܘܰܘ.
1Ch 12:33 ܘܡܶܢ ܫܰܒܛܳܐ ܕܒܶܝܬ݂ ܙܒܳܠܳܘܢ. ܢܦܰܩܘ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܥܳܒܕܰܝ̈ ܩܪܳܒܳܐ ܒܟܽܠܶܗ ܠܶܒܗܽܘܢ. ܘܰܒܡܳܐܢܰܝ̈ ܙܰܝܢܗܽܘܢ. ܚܰܡܫܺܝܢ ܐܰܠܦܺܝ̈ܢ. ܠܡܶܥܒܰܕ݂ ܩܪܳܒܳܐ ܥܰܡ ܐܰܝܠܶܝܢ ܕܰܦܠܺܝܓܺܝܢ ܗܘܰܘ ܥܰܠ ܡܰܠܟܽܘܬܶܗ ܕܕܰܘܺܝܕ݂.
1Ch 12:34 ܘܡܶܢ ܒܢܰܝ̈ ܢܰܦܬܳܠܺܝ. ܪܰܘܖ̈ܒܳܢܶܐ ܐܳܠܶܦ. ܘܺܐܝܬ݂ ܗܘܰܘ ܥܰܡܗܽܘܢ ܓܰܒܖ̈ܶܐ ܐܰܚܺܝܕܰܝ ܣܰܟܖ̈ܶܐ ܘܖ̈ܽܘܡܚܶܐ. ܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ.
1Ch 12:35 ܘܡܶܢ ܕܒܶܝܬ݂ ܕܳܢ. ܢܦܰܩܘ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ. ܥܶܣܪܺܝܢ ܘܰܬܡܳܢܝܳܐ ܐܰܠܦܺܝ̈ܢ ܘܫܶܬܡܳܐܐ.
1Ch 12:36 ܘܡܶܢ ܕܒܶܝܬ݂ ܐܳܫܺܝܪ. ܢܦܰܩܘ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ ܠܡܶܥܒܰܕ݂ ܩܪܳܒܳܐ. ܐܰܪܒܥܺܝܢ ܐܰܠܦܺܝ̈ܢ.
1Ch 12:37 ܘܡܶܢ ܥܶܒܪܳܐ ܕܝܽܘܪܕܢܳܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܡܶܢ ܓܳܕ݂ ܘܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܟܰܕ݂ ܡܙܰܝܢܺܝܢ ܒܡܳܐܢܰܝ̈ ܩܪܳܒܗܽܘܢ. ܡܳܐܐ ܘܥܶܣܪܺܝܢ ܐܰܠܦܺܝ̈ܢ.
1Ch 12:38 ܟܽܠܗܽܘܢ ܗܳܠܶܝܢ ܢܚܶܬ݂ܘ ܠܰܩܪܳܒܳܐ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܠܶܒܳܐ ܫܰܪܺܝܪܳܐ. ܘܶܐܬ݂ܰܘ ܠܚܶܒܪܽܘܢ ܠܰܡܩܳܡܽܘ ܠܕܰܘܺܝܕ݂ ܒܡܰܠܟܽܘܬ݂ܳܐ. ܥܰܠ ܟܽܠܶܗ ܝܺܣܪܳܐܶܝܠ. ܘܳܐܦ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܐܶܬ݂ܰܘ ܒܠܶܒܳܐ ܫܰܪܺܝܪܳܐ ܠܰܡܩܳܡܽܘ ܠܕܰܘܺܝܕ݂ ܡܰܠܟܳܐ ܥܰܠ ܝܺܣܪܳܐܶܝܠ.
1Ch 12:39 ܘܰܗܘܰܘ ܬܰܡܳܢ ܠܘܳܬ݂ ܕܰܘܺܝܕ݂. ܝܰܘ̈ܡܳܬ݂ܳܐ ܬܠܳܬܳܐ. ܐܳܟܠܺܝܢ ܗܘܰܘ ܘܫܳܬܶܝܢ ܡܶܛܽܠ ܕܝܰܗܒܘ ܗܘܰܘ ܠܗܽܘܢ ܐܰܚܰܝ̈ܗܽܘܢ ܣܰܝܒܳܪܬܗܽܘܢ.
1Ch 12:40 ܘܗܳܠܶܝܢ ܫܡܳܗ̈ܶܐ ܕܫܰܒ̈ܛܶܐ. ܕܡܰܝܬܶܝܢ ܗܘܰܘ ܠܗܽܘܢ. ܕܩܰܪܺܝܒܺܝܢ ܠܗܽܘܢ. ܫܰܒܛܳܐ ܕܒܶܝܬ݂ ܐܺܝܣܳܟܳܪ ܘܕܰܙܒܳܠܳܘܢ. ܘܰܕܒܶܝܬ݂ ܢܰܦܬܳܠܺܝ. ܡܰܝܬܶܝܢ ܗܘܰܘ ܠܰܚܡܳܐ ܒܚܶܡܖ̈ܳܐ. ܘܒܓܰܡ̈ܠܶܐ. ܘܰܒܟܽܘܕܢܰܘ̈ܳܬ݂ܳܐ. ܘܩܰܡܚܳܐ. ܘܕܶܒ̈ܠܶܐ. ܘܩܰܖ̈ܬܠܘܳܬ݂ܳܐ ܕܥܶܢ̈ܒܶܐ. ܘܚܰܡܪܳܐ. ܘܡܶܫܚܳܐ. ܘܥܳܢ̈ܳܐ. ܘܬܰܘܖ̈ܶܐ. ܣܽܘܓ݂ܳܐܐ ܕܛܳܒ. ܡܶܛܽܠ ܕܚܰܕ݂ܽܘܬ݂ܳܐ ܪܰܒܬܳܐ ܗܘܳܬ݂ ܠܺܝܣܪܳܐܶܝܠ. 
1Ch 13:1 ܘܶܐܬ݂ܡܰܠܰܟ݂ ܕܰܘܺܝܕ݂ ܥܰܡ ܪܰܘܖ̈ܒܳܢܶܐ ܕܰܐܠܦ̈ܶܐ ܘܡܰܐܘ̈ܳܬ݂ܳܐ. ܘܟܽܠܗܽܘܢ ܪܰܘܖ̈ܒܳܢܶܐ ܘܫܰܠܺܝܛܳܢ̈ܶܐ ܕܺܝܣܪܳܐܶܝܠ.
1Ch 13:2 ܘܶܐܡܰܪ ܕܰܘܺܝܕ݂ ܠܟܽܠܗܽܘܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܐܶܢܗܽܘ ܕܫܰܦܺܝܪ ܒܥܰܝܢܰܝ̈ܟܽܘܢ. ܢܶܒܥܶܐ ܡܶܢ ܡܳܪܝܳܐ ܐܰܠܳܗܰܢ. ܘܰܢܣܺܝܓ ܠܰܢ ܬܽܘܖ̈ܥܳܬ݂ܳܐ ܕܰܐܚܰܝ̈ܢ ܕܩܳܝܡܺܝܢ ܒܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܘܢܰܘܬܶܒ ܥܰܡܗܽܘܢ ܟܳܗ̈ܢܶܐ ܘܠܶܘ̈ܳܝܶܐ. ܒܩܽܘܖ̈ܺܝܗܽܘܢ ܘܰܒܟܰܦܖ̈ܽܘܢܰܝܗܽܘܢ.
1Ch 13:3 ܘܢܶܬ݂ܟܰܢܫܽܘܢ ܘܢܺܐܬܽܘܢ ܠܘܳܬܰܢ. ܘܰܢܨܰܠܽܘܢ ܩܕ݂ܳܡ ܡܳܪܝܳܐ. ܐܰܠܳܗܰܢ. ܘܢܶܒܥܶܐ ܡܶܢܶܗ ܥܰܠ ܚܛܳܗܰܝ̈ܢ. ܡܶܛܽܠ ܕܠܳܐ ܨܰܠܺܝܢ ܗܘܰܝܢ ܩܕܳܡܰܘܗܝ ܒܝܰܘ̈ܡܳܬ݂ܳܐ ܕܫܳܐܘܳܠ.
1Ch 13:4 ܘܳܐܡܖ̈ܳܢ ܟܽܠܗܶܝܢ ܟܢܽܘ̈ܫܳܬܳܐ ܠܡܶܥܒܰܕ݂ ܗܳܟܰܢܳܐ.
1Ch 13:5 ܘܟܰܢܶܫ ܕܰܘܺܝܕ݂ ܠܟܽܠܶܗ ܝܺܣܪܳܐܶܝܠ. ܡܶܢ ܢܰܗܪܳܐ ܕܡܶܨܪܶܝܢ. ܘܰܥܕܰܡܳܐ ܠܡܰܥܠܳܢܳܐ ܕܰܐܢܛܺܝܽܘܟ݂ܺܝ. ܠܡܰܝܬܳܝܽܘ ܩܺܐܒܽܘܬܶܗ ܕܡܳܪܝܳܐ. ܡܶܢ ܩܽܘܪܝܰܬ݂ ܢܰܥܪܺܝܢ.
1Ch 13:6 ܘܰܣܠܶܩ ܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ ܠܩܽܘܪܝܰܬ݂ ܢܰܥܪܺܝܢ. ܕܺܐܝܬ݂ ܒܰܬ݂ܚܽܘܡ ܐܰܪܰܥ ܫܰܒܛܳܐ ܕܺܝܗܽܘܕ݂ܳܐ. ܠܡܰܣܳܩܽܘ ܡܶܢ ܬܰܡܳܢ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܝܳܬܶܒ ܥܰܠ ܟܖ̈ܽܘܒܶܐ ܥܶܠܳܝ̈ܶܐ. ܕܶܐܬܩܪܺܝ ܫܡܶܗ ܥܠܰܝܗܽܘܢ.
1Ch 13:7 ܘܣܳܡܘ ܩܺܐܒܽܘܬܶܗ ܕܡܳܪܝܳܐ ܒܰܥܓܶܠܬ݂ܳܐ ܚܕܰܬܳܐ. ܘܫܰܩܠܽܘܗ̇ ܘܰܢܦܰܩܘ ܡܶܢ ܒܶܝܬ݂ ܐܰܒܺܝܢܳܕ݂ܳܒ. ܘܥܰܙܳܐ ܘܰܐܚܰܘ̈ܗܝ. ܕܳܒܪܺܝܢ ܗܘܰܘ ܠܥܓܶܠܬ݂ܳܐ.
1Ch 13:8 ܘܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ. ܡܫܰܒܚܺܝܢ ܗܘܰܘ ܩܕ݂ܳܡ ܡܳܪܝܳܐ. ܒܥܰܫܺܝܢܽܘܬ݂ܳܐ. ܘܰܒܬܶܫܒ̈ܚܳܬ݂ܳܐ. ܘܰܒܟܶܢܳܖ̈ܶܐ. ܘܰܒܢܰܒ̈ܠܶܐ. ܘܨܶܨ̈ܠܶܐ. ܘܒܰܖ̈ܒܺܝܥܶܐ.
1Ch 13:9 ܘܶܐܬ݂ܰܘ ܠܶܐܕܪܳܐ ܕܰܪܡܺܝܢ. ܘܰܐܘܫܶܛ ܥܰܙܳܐ ܐܺܝܕ݂ܶܗ. ܠܡܶܣܡܟܳܗ̇ ܠܩܺܐܒܽܘܬܳܐ. ܡܶܛܽܠ ܕܰܪܗܶܛܘ ܗܘܰܘ ܠܗܽܘܢ ܬܰܘܖ̈ܶܐ ܠܶܐܕܪܳܐ.
1Ch 13:10 ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܥܰܙܳܐ. ܘܰܡܚܳܝܗܝ ܗܘܳܐ ܬܰܡܳܢ. ܥܰܠ ܕܰܐܘܫܶܛ ܗܘܳܐ ܐܺܝܕ݂ܶܗ ܥܰܠ ܩܺܐܒܽܘܬܳܐ. ܘܡܺܝܬ݂ ܬܰܡܳܢ ܩܕ݂ܳܡܶܝܗ̇ ܕܩܺܐܒܽܘܬܳܐ.
1Ch 13:11 ܘܟܶܪܝܰܬ݂ ܗܘܳܬ݂ ܠܕܰܘܺܝܕ݂. ܡܶܛܽܠ ܕܰܬ݂ܪܰܥ ܗܘܳܐ ܡܳܪܝܳܐ ܬܽܘܪܰܥܬ݂ܳܐ ܒܥܰܙܳܐ. ܘܶܐܬ݂ܩܰܪܝܰܬ݂ ܕܽܘܟܬܳܐ ܗܳܝ ܬܽܘܪܰܥܬ݂ܳܐ ܕܥܰܙܳܐ ܥܕܰܡܳܐ ܠܝܰܘܡܳܢܳܐ.
1Ch 13:12 ܘܰܕ݂ܚܶܠ ܗܘܳܐ ܕܰܘܺܝܕ݂ ܡܶܢ ܡܳܪܝܳܐ. ܒܝܰܘܡܳܐ ܗܰܘ. ܘܶܐܡܰܪ. ܐܰܝܟܰܢܳܐ ܐܰܥܶܠ ܠܘܳܬ݂ܝ ܩܺܐܒܽܘܬܶܗ ܕܡܳܪܝܳܐ.
1Ch 13:13 ܘܠܳܐ ܨܒܳܐ ܗܘܳܐ ܕܰܘܺܝܕ݂ ܕܬܶܥܽܘܠ ܠܘܳܬ݂ܶܗ ܩܺܐܒܽܘܬܳܐ ܠܰܩܪܺܝܬ݂ܳܐ ܕܕܰܘܺܝܕ݂. ܘܶܐܡܰܪ ܕܰܘܺܝܕ݂ ܕܢܰܘܒܠܽܘܢܳܗ̇ ܠܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ.
1Ch 13:14 ܘܝܶܬ݂ܒܰܬ݂ ܩܺܐܒܽܘܬܶܗ ܕܡܳܪܝܳܐ ܒܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ ܬܠܳܬܳܐ ܝܰܖ̈ܚܺܝܢ. ܘܒܰܪܶܟ݂ ܡܳܪܝܳܐ ܠܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ. ܘܰܠܟܽܠ ܡܶܕܶܡ ܕܺܐܝܬ݂ ܠܶܗ. 
1Ch 14:1 ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂. ܘܫܰܕܰܪ ܠܶܗ ܩܰܝ̈ܣܶܐ ܕܰܐܪܙܳܐ. ܘܰܐܖ̈ܕܺܟܠܶܐ ܕܒܶܢܝܳܢܳܐ. ܘܢܰܓܳܖ̈ܶܐ ܕܩܰܝ̈ܣܶܐ. ܠܡܶܒܢܳܐ ܠܶܗ ܒܰܝܬܳܐ.
1Ch 14:2 ܗܳܝܕܶܝܢ ܝܺܕܰܥ ܗܘܳܐ ܕܰܘܺܝܕ݂ ܕܰܓܒܳܝܗܝ ܡܳܪܝܳܐ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬܬܪܺܝܡܰܬ݂ ܡܰܠܟܽܘܬܶܗ ܠܥܶܠ. ܕܢܶܗܘܶܐ ܡܰܠܟܳܐ ܥܰܠ ܥܰܡܶܗ ܝܺܣܪܳܐܶܝܠ.
1Ch 14:3 ܘܰܢܣܰܒ ܕܰܘܺܝܕ݂ ܢܶܫ̈ܶܐ ܡܶܢ ܐܽܘܪܺܫܠܶܡ. ܡܶܢ ܒܳܬܰܪ ܕܶܐܬܳܐ ܡܶܢ ܚܶܒܪܽܘܢ. ܘܶܐܬ݂ܺܝܠܶܕ݂ ܠܶܗ ܒܢܰܝ̈ܳܐ ܘܰܒܢ̈ܳܬ݂ܳܐ.
1Ch 14:4 ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܫܳܟ݂ܽܘܒ. ܘܢܳܬܳܢ. ܘܰܫܠܶܝܡܽܘܢ.
1Ch 14:5 ܘܝܰܒܚܳܪ. ܘܶܐܠܺܝܫܰܥ. ܘܶܐܠܺܝܦܠܰܛ.
1Ch 14:6 ܘܢܺܝܚ. ܘܰܢܦܳܓ. ܘܰܢܦܺܝܠ.
1Ch 14:7 ܘܶܐܠܺܝܫܡܰܥ. ܘܶܐܠܺܝܕܰܥ. ܘܶܐܠܺܝܦܠܰܛ.
1Ch 14:8 ܘܰܫܡܰܥܘ ܦܠܶܫܬܳܝ̈ܶܐ ܕܶܐܬ݂ܡܫܰܚ ܕܰܘܺܝܕ݂ ܕܢܰܡܠܶܟ݂ ܥܰܠ ܟܽܠܶܗ ܝܺܣܪܳܐܶܝܠ ܘܰܣܠܶܩܘ ܗܘܰܘ ܟܽܠܗܽܘܢ ܦܠܶܫܬܳܝ̈ܶܐ. ܕܢܶܒܥܽܘܢ ܠܕܰܘܺܝܕ݂ ܘܫܡܰܥ ܕܰܘܺܝܕ݂. ܘܰܢܦܰܩ ܠܽܐܘܪܥܗܽܘܢ. 
1Ch 14:9 ܘܰܦܠܶܫܬܳܝ̈ܶܐ ܐܶܬ݂ܰܘ. ܘܰܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ. 
1Ch 14:10 ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܥܰܠ ܦܠܶܫܬܳܝ̈ܶܐ. ܘܬܶܬܶܠ ܐܶܢܽܘܢ ܒܺܐܝ̈ܕܰܝ. ܘܶܐܡܰܪ ܠܶܗ ܣܰܩ. ܘܶܐܬܶܠ ܐܶܢܽܘܢ ܒܺܐܝܕܰܝ̈ܟ.
1Ch 14:11 ܘܰܣܠܶܩ ܠܰܦܩܰܥܬ݂ܳܐ ܕܬ݂ܽܘܪܰܥܬ݂ܳܐ. ܘܰܚܪܰܒ ܐܶܢܽܘܢ ܬܰܡܳܢ ܕܰܘܺܝܕ݂. ܘܶܐܡܰܪ. ܬܪܰܥ ܡܳܪܝܳܐ ܠܰܒܥܶܠܕܒܳܒܰܝ̈ ܩܕ݂ܳܡܰܝ. ܐܰܝܟ݂ ܬܽܘܪܰܥܬ݂ܳܐ ܕܡܰܝ̈ܳܐ ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܕܽܘܟܬܳܐ ܗܳܝ ܦܩܰܥܬ݂ܳܐ ܕܬ݂ܽܘܪܰܥܬ݂ܳܐ.
1Ch 14:12 ܘܰܫܒܰܩܘ ܬܰܡܳܢ ܦܬܰܟ݂ܖ̈ܰܝܗܽܘܢ. ܘܶܐܡܰܪ ܕܰܘܺܝܕ݂ ܠܓܰܢ̱ܒܳܖ̈ܰܘܗܝ. ܐܰܘܩܶܕ݂ܘ ܐܶܢܽܘܢ ܒܢܽܘܪܳܐ. ܘܰܕ݂ܪܰܘ. ܥܰܦܪܗܽܘܢ. ܒܪܽܘܚܳܐ.
1Ch 14:13 ܘܰܐܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܣܰܩ. ܘܰܫܪܰܘ ܗܘܰܘ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.
1Ch 14:14 ܘܰܫܐܶܠ ܬܽܘܒ ܕܰܘܺܝܕ݂ ܒܡܳܪܝܳܐ. ܘܶܐܡܰܪ ܠܶܗ. ܠܳܐ ܬܶܣܰܩ. ܐܶܬ݂ܗܰܦܟ݂ ܠܳܟ݂ ܡܶܢܗܽܘܢ. ܘܙܶܠ ܩܰܒܶܠ ܐܶܢܽܘܢ ܡܶܢ ܩܕ݂ܳܡܰܝܗܽܘܢ
1Ch 14:15 ܘܟܰܕ݂ ܬܶܫܡܰܥ ܩܳܠܳܐ ܕܺܝܠܶܠܬܳܐ ܒܪܺܝܫܶܗ ܕܛܽܘܪܳܐ. ܗܳܝܕܶܝܢ ܬܶܦܽܘܩ ܠܩܺܐܪܣܳܐ ܡܶܛܽܠ ܕܗܳܝܕܶܝܢ ܗܽܘ ܢܳܦܶܩ ܡܳܪܝܳܐ ܩܕܳܡܰܝܟ. ܠܡܶܚܪܰܒ ܠܡܰܫܪܺܝܬܳܐ ܕܰܦܠܶܫܬܳܝ̈ܶܐ.
1Ch 14:16 ܘܰܥܒܰܕ݂ ܕܰܘܺܝܕ݂ ܗܳܟܰܢܳܐ. ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܚܪܰܒ ܠܡܰܫܪܺܝܬܳܐ ܕܰܦܠܶܫܬܳܝ̈ܶܐ ܡܶܢ ܓܶܒܥܽܘܢ ܘܰܥܕܰܡܳܐ ܠܓܳܕܳܪ.
1Ch 14:17 ܘܰܢܦܰܩ ܗܘܳܐ ܕܰܘܺܝܕ݂ ܠܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܘܡܳܪܝܳܐ ܝܰܗܒ ܕܶܚܠܬܶܗ ܥܰܠ ܟܽܠܗܽܘܢ ܥܰܡ̈ܡܶܐ. 
1Ch 15:1 ܘܰܒܢܳܐ ܗܘܳܐ ܠܶܗ ܐܳܦܰܕ̈ܢܶܐ ܒܩܽܘܖ̈ܝܳܐ ܕܕܰܘܺܝܕ݂. ܘܰܒܢܳܐ ܗܘܳܐ ܕܽܘܟܬܳܐ ܠܩܺܐܒܽܘܬܳܐ ܕܡܳܪܝܳܐ ܘܰܠܡܳܐܢܰܝ̈ ܡܰܫܟܢܳܐ.
1Ch 15:2 ܗܳܝܕܶܝܢ ܐܶܡܰܪ ܗܘܳܐ ܕܰܘܺܝܕ݂ ܠܠܶܘ̈ܳܝܶܐ ܠܡܶܫܩܰܠ ܩܺܐܒܽܘܬܶܗ ܕܡܳܪܝܳܐ. ܘܰܠܡܳܐܢܰܝ̈ ܡܰܫܟܢܳܐ. ܡܶܛܽܠ ܕܰܠܗܽܘܢ ܠܠܶܘ̈ܳܝܶܐ ܓܒܳܐ ܡܳܪܝܳܐ. ܠܰܡܫܰܡܳܫܽܘ ܘܰܠܡܶܫܩܰܠ ܩܺܒܽܘܬ݂ܶܗ ܕܡܳܪܝܳܐ. ܘܠܰܡܫܰܡܳܫܽܘܬ݂ܳܗ̇ ܠܥܳܠܰܡ
1Ch 15:3 ܘܟܰܢܶܫ ܕܰܘܺܝܕ݂ ܠܟܽܠܶܗ ܝܺܣܪܳܐܶܝܠ. ܠܽܐܘܪܺܫܠܶܡ. ܠܡܰܣܳܩܽܘܬ݂ܳܗ̇ ܠܩܺܐܒܽܘܬܶܗ ܕܡܳܪܝܳܐ ܠܕܽܘܟܬܳܐ ܕܰܒܢܳܐ ܠܳܗ̇
1Ch 15:4 ܘܟܰܢܶܫ ܕܰܘܺܝܕ݂ ܠܰܒܢܰܘ̈ܗܝ ܕܰܐܗܪܽܘܢ. ܘܰܠܠܶܘ̈ܳܝܶܐ. ܘܶܐܡܰܪ ܠܗܽܘܢ.
1Ch 15:5 ܘܠܰܒܢܰܘ̈ܗܝ ܕܩܳܗܳܬ݂. ܠܽܐܘܪܶܝܠ ܩܰܫܺܝܫܳܐ ܘܠܰܐܚܰܘ̈ܗܝ. ܡܳܐܐ ܘܥܶܣܪܺܝܢ. 
1Ch 15:6 ܘܰܒܢܰܘ̈ܗܝ ܕܡܶܪܰܪܺܝ. ܥܫܳܐܶܝܠ ܩܰܫܺܝܫܳܐ ܘܠܰܐܚܰܘ̈ܗܝ. ܡܰܐܬܶܝܢ ܘܥܶܣܪܺܝܢ
1Ch 15:7 ܠܰܒܢܰܘ̈ܗܝ ܕܓܶܪܫܽܘܢ. ܝܽܘܐܶܝܠ ܩܰܫܺܝܫܳܐ ܘܰܐܚܰܘ̈ܗܝ. ܡܳܐܐ ܘܰܬܠܳܬܺܝܢ.
1Ch 15:8 ܘܠܰܒܢܰܘ̈ܗܝ ܕܶܐܠܺܝܨܳܦܳܢ. ܫܡܰܥܝܳܐ ܩܰܫܺܝܫܳܐ ܘܰܐܚܰܘ̈ܗܝ. ܡܰܐܬܶܝܢ.
1Ch 15:9 ܠܰܒܢܰܘ̈ܗܝ ܕܚܶܒܪܽܘܢ. ܐܶܠܝܰܐܒ ܩܰܫܺܝܫܳܐ ܘܰܐܚܰܘ̈ܗܝ. ܬܡܳܢܺܝܢ.
1Ch 15:10 ܠܰܒܢܰܘ̈ܗܝ ܕܥܽܘܙܳܐܶܝܠ. ܥܰܡܺܝܢܳܕ݂ܳܒ ܩܰܫܺܝܫܳܐ ܘܰܐܚܰܘ̈ܗܝ. ܡܳܐܐ. ܘܰܬܪܶܥܣܰܪ.
1Ch 15:11 ܘܰܩܪܳܐ ܕܰܘܺܝܕ݂ ܠܨܳܕܽܘܩ ܟܳܗܢܳܐ. ܘܠܰܐܒܺܝܬ݂ܳܪ. ܘܰܠܠܶܘ̈ܳܝܶܐ. ܘܰܠܐܽܘܪܶܝܠ. ܘܰܠܥܰܡܣܳܐ. ܘܰܠܝܽܘܐܶܝܠ. ܘܠܰܥܫܳܝܳܐ. ܘܠܰܫܡܰܥܝܳܐ. ܘܰܠܐܽܘܪܶܝܠ. ܘܰܠܥܰܡܺܝܢܳܕ݂ܳܒ.
1Ch 15:12 ܘܶܐܡܰܪ ܠܗܽܘܢ. ܐܰܢ̱ܬܽܘܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܠܶܘ̈ܳܝܶܐ. ܐܶܬ݂ܩܰܕܰܫܘ ܐܰܢ̱ܬܽܘܢ ܘܰܐܚܰܝ̈ܟܽܘܢ. ܘܬܰܣܩܽܘܢ ܠܩܺܐܒܽܘܬܳܐ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܕܽܘܟܬܳܐ ܕܒܰܢܝܳܐ ܗܘܳܬ݂ ܠܳܗ̇ ܡܶܢ ܠܽܘܩܕܰܡ.
1Ch 15:13 ܕܠܳܐ ܢܶܬ݂ܪܽܘܥ ܡܳܪܝܳܐ ܐܰܠܳܗܰܢ. ܡܶܛܽܠ ܕܠܳܐ ܬܒܰܥܢܳܝܗܝ ܐܰܝܟ݂ ܕܺܝܢܳܐ. 
1Ch 15:14 ܘܶܐܬ݂ܩܰܕܰܫܘ ܟܳܗ̈ܢܶܐ ܘܠܶܘ̈ܳܝܶܐ. ܠܡܰܣܳܩܽܘ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. 
1Ch 15:15 ܘܰܫܩܰܠܘ ܠܶܘ̈ܳܝܶܐ ܠܩܺܐܒܽܘܬܶܗ ܕܡܳܪܝܳܐ. ܐܰܝܟܰܢܳܐ ܕܦܰܩܶܕ݂ ܡܽܘܫܶܐ ܒܡܶܠܬܶܗ ܕܡܳܪܝܳܐ. ܘܰܫܩܰܠܘ ܗܶܢܽܘܢ ܒܟܰܬ݂ܦ̈ܳܬ݂ܗܽܘܢ.
1Ch 15:16 ܘܶܐܡܰܪ ܕܰܘܺܝܕ݂ ܠܩܰܫܺܝ̈ܫܶܐ ܕܠܶܘ̈ܳܝܶܐ. ܠܰܡܩܳܡܽܘ ܠܰܐܚܰܝ̈ܗܽܘܢ ܠܰܐܝܠܶܝܢ ܕܚܰܝ݂ܺܝ݂ܢ. ܘܰܡܫܰܒܚܺܝܢ ܒܡܳܐܢܰܝ̈ ܬܶܫܒ̈ܚܳܬ݂ܳܐ. ܒܢܰܒ̈ܠܶܐ ܘܰܒܟܶܢܳܖ̈ܶܐ. ܘܰܒܨܶܨ̈ܠܶܐ. ܕܢܶܗܘܽܘܢ ܡܰܫܡܥܺܝܢ ܠܰܡܪܳܡܽܘ ܩܳܠܰܝ̈ܗܽܘܢ ܒܚܰܕ݂ܽܘܬ݂ܳܐ. 
1Ch 15:17 ܘܰܐܩܺܝܡܘ ܠܶܘ̈ܳܝܶܐ ܠܗܳܡܳܢ ܒܰܪ ܝܽܘܐܶܝܠ. ܘܡܶܢ ܐܰܚܰܘ̈ܗܝ. ܠܳܐܣܳܦ ܒܰܪ ܒܪܰܟ݂ܝܳܐ. ܘܡܶܢ ܒܢܰܝ̈ ܡܶܪܰܪܺܝ ܐܰܚܰܝ̈ܗܽܘܢ. ܐܳܬܳܢ ܒܰܪ ܩܰܫܺܝܗܽܘ.
1Ch 15:18 ܘܥܰܡܗܽܘܢ ܐܰܚܽܘܗܽܘܢ ܬܶܢܝܳܢܳܐ. ܙܟܰܪܝܳܐ ܒܰܪ ܢܥܳܐܶܝܠ. ܘܝܽܘܚܝܳܐܶܝܠ ܘܶܐܠܺܝܐܒ. ܘܒܰܢܝܳܐ. ܘܐܳܣܳܐ. ܘܡܰܬ݂ܺܝܬ݂ܳܐ. ܘܶܐܠܺܝܦܰܠܗܽܘ. ܘܡܶܩܳܝܗܽܘ. ܘܥܽܘܒܳܪ ܐܰܕܽܘܡ ܘܝܽܘܥܳܐܶܝܠ.
1Ch 15:19 ܗܳܠܶܝܢ ܟܽܠܗܽܘܢ ܕܩܳܝܡܺܝܢ ܥܰܠ ܬܰܖ̈ܥܶܐ. ܘܰܡܫܰܒܚܺܝܢ. ܗܳܡܳܢ. ܘܳܐܣܳܦ. ܘܳܐܬܳܢ.
1Ch 15:20 ܗܳܠܶܝܢ ܟܽܠܗܽܘܢ ܡܫܰܒܚܺܝܢ ܒܬܶܫܒ̈ܚܳܬ݂ܳܐ ܕܡܳܐܢܰܝ̈ ܢܚܳܫܳܐ. ܠܰܡܫܰܡܳܫܽܘ. ܥܰܙܰܪܝܳܐ. ܥܰܙܝܳܐܶܝܠ. ܘܝܽܘܚܶܝܠ. ܘܝܰܥܢܺܝ. ܘܶܐܠܝܰܐܒ. ܘܰܡܥܰܣܝܳܐ. ܘܒܰܢܝܳܐ.
1Ch 15:21 ܘܕܰܡܫܰܒܚܺܝܢ ܒܬܶܫܒ̈ܚܳܬ݂ܳܐ. ܡܰܬܺܝܬ݂ܳܐ. ܘܡܶܩܝܳܗܽܘ. ܘܥܽܘܒܳܪ ܐܰܕܽܘܡ. ܘܥܽܘܙܳܐܶܝܠ. ܘܥܽܘܙܰܢܝܳܐ. ܗܳܠܶܝܢ ܡܫܰܒܚܺܝܢ ܒܟܶܢܳܖ̈ܶܐ ܟܽܠ ܝܽܘܡ ܒܝܽܘܡ. ܒܫܳܥܺܝ̈ܢ ܬܠܳܬ݂. ܘܰܒܫܶܬ݂. ܘܒܰܬ݂ܫܰܥ. 
1Ch 15:22 ܘܒܰܢܝܳܐ ܪܰܒܳܐ ܕܠܶܘ̈ܳܝܶܐ ܫܩܰܠ ܟܽܠ ܝܽܘܡ ܒܡܰܛܽܘܠܳܐ. ܡܶܛܽܠ ܕܕܽܘܟܬܳܐ ܡܰܬ݂ܩܢܳܐ ܗܘܳܬ݂ ܠܶܗ. 
1Ch 15:23 ܘܰܒܪܰܟܝܳܐ. ܘܗܰܠܩܳܢܳܐ. ܣܳܥܪܺܝܢ ܗܘܰܘ ܠܩܺܐܒܽܘܬܳܐ ܡܶܕܶܡ ܕܡܶܬ݂ܒܥܶܐ ܠܳܗ̇
1Ch 15:24 ܘܫܰܒܢܳܐ. ܘܝܽܘܫܳܦܳܛ. ܘܢܰܬ݂ܢܺܝܐܶܝܠ. ܘܥܰܡܫܺܝ. ܘܰܙܟܰܪܝܳܐ. ܘܒܰܢܝܳܐ. ܘܶܐܠܺܝܥܳܙܳܪ. ܗܳܠܶܝܢ ܟܳܗ̈ܢܶܐ ܕܩܳܪܶܝܢ ܗܘܰܘ ܒܩܰܖ̈ܢܳܬܳܐ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܥܽܘܒܳܪ ܐܰܕܽܘܡ ܘܰܐܚܺܝܳܐ ܣܳܥܪܺܝܢ ܗܘܰܘ ܠܩܺܐܒܽܘܬܳܐ.
1Ch 15:25 ܘܰܗܘܳܐ ܕܰܘܺܝܕ݂. ܘܩܰܫܺܝ̈ܫܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܰܐܠܦ̈ܶܐ. ܐܳܙܺܠܝܢ ܠܡܰܣܳܩܽܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܡܶܢ ܒܰܝܬܶܗ ܕܥܽܘܒܳܪ ܐܰܕܽܘܡ ܠܰܩܪܺܝܬ݂ܶܗ ܕܕܰܘܺܝܕ݂ ܒܚܰܕ݂ܽܘܬ݂ܳܐ ܪܰܒܬܳܐ.
1Ch 15:26 ܘܰܗܘܳܐ ܕܟܰܕ݂ ܥܰܕܰܪ ܡܳܪܝܳܐ ܠܠܶܘ̈ܳܝܶܐ. ܕܰܫܩܺܝܠܺܝܢ ܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܕܰܒܰܚܘ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.
1Ch 15:27 ܘܕܰܘܺܝܕ݂ ܠܒܺܝܫ ܢܰܚ̈ܬܶܐ ܕܒܽܘܨܳܐ. ܘܟܽܠܗܽܘܢ ܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܠܒܺܝܫܺܝܢ ܐܳܦ ܗܶܢܽܘܢ ܢܰܚ̈ܬܶܐ ܕܒܽܘܨܳܐ. ܘܰܠܥܶܠ ܡܶܢ ܢܰܚܬܰܘ̈ܗܝ ܕܕܰܘܺܝܕ݂ ܕܒܽܘܨܳܐ. ܠܒܺܝܫ ܗܘܳܐ ܦܶܕܬ݂ܳܐ ܕܒܽܘܨܳܐ.
1Ch 15:28 ܘܕܰܘܺܝܕ݂ ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܡܰܣܩܺܝܢ ܠܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ ܒܬܶܫ̈ܒܚܳܬ݂ܳܐ. ܘܰܒܩܳܠܳܐ ܕܩܰܖ̈ܢܳܬܳܐ ܦܫܺܝ̈ܛܳܬ݂ܳܐ ܘܰܟ݂ܦܺܝ̈ܦܳܬ݂ܳܐ ܘܡܰܥܫܢܺܝܢ ܩܳܠܗܽܘܢ ܥܕܰܡܳܐ ܠܰܡܪܰܘܡܳܐ.
1Ch 15:29 ܘܰܗܘܳܐ ܕܟܰܕ݂ ܡܰܛܝܰܬ݂ ܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܘܥܶܠܰܬ݂ ܘܰܡܛܳܬ݂ ܠܰܩܪܺܝܬ݂ܶܗ ܕܕܰܘܺܝܕ݂. ܡܰܠܟܶܠ ܒܰܪܬ݂ ܫܳܐܘܳܠ ܐܰܕ݂ܺܝܩܰܬ݂ ܡܶܢ ܟܰܘܬ݂ܳܐ. ܘܰܚܙܳܬܶܗ ܠܡܰܠܟܳܐ ܕܰܘܺܝܕ݂ ܕܡܶܫܬܥܶܐ. ܘܰܐܫܛܝܰܬ݂ ܥܠܰܘܗܝ ܒܠܶܒܳܗ̇.
1Ch 16:1 ܘܰܐܝܬܝܽܘܗ̇ ܠܩܺܐܒܽܘܬܳܐ ܕܡܳܪܝܳܐ. ܘܣܳܡܽܘܗ̇ ܒܕ݂ܽܘܟܬ݂ܳܗ̇. ܒܓܰܘ ܡܰܫܟܢܳܐ ܕܰܢܩܰܫ ܠܳܗ̇ ܕܰܘܺܝܕ݂. ܘܩܰܪܶܒܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ
1Ch 16:2 ܘܟܰܕ݂ ܫܰܠܶܡ ܕܰܘܺܝܕ݂ ܠܰܡܩܰܪܳܒܽܘ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܒܰܪܶܟ݂ ܠܥܰܡܳܐ ܕܺܝܣܪܳܐܶܝܠ ܒܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ.
1Ch 16:3 ܘܦܰܠܶܓ ܠܟܽܠܶܗ ܥܰܡܳܐ. ܠܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܓܰܕܽܘ̈ܕܶܐ ܠܝܳܢܩܰܝ̈ ܬܕܰܝܳܐ ܠܟܽܠ ܓܒܰܪ ܘܰܓܒܰܪ. ܓܪܺܝܨܬܳܐ ܕܠܰܚܡܳܐ ܚܕ݂ܳܐ. ܘܰܡܢܳܬ݂ܳܐ ܚܕ݂ܳܐ. ܘܰܣܢܳܪܩܳܐ ܚܕ݂ܳܐ. ܘܶܐܙܰܠܘ ܟܽܠܶܗ ܥܰܡܳܐ ܐ̱ܢܳܫ ܠܒܰܝܬܶܗ
1Ch 16:4 ܘܝܰܗܒ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ. ܠܶܘ̈ܳܝܶܐ ܕܰܡܫܰܡܫܺܝܢ ܩܕ݂ܳܡ ܡܳܪܝܳܐ. ܘܡܰܕ݂ܟܪܺܝܢ ܘܡܰܘܕܶܝܢ. ܘܰܡܫܰܒܚܺܝܢ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
1Ch 16:5 ܐܳܣܳܦ ܪܺܝܫܗܽܘܢ. ܬܶܢܝܳܢܳܐ ܙܟܰܪܝܳܐ. ܘܝܽܘܥܶܝܠ. ܘܝܽܘܚܳܐܶܝܠ. ܘܡܰܬܺܝܬ݂ܳܐ. ܘܶܐܠܝܰܐܒ. ܘܒܰܢܝܳܐ. ܘܳܐܣܳܦ. ܘܥܰܡܺܝܢܳܕ݂ܳܒ. ܘܳܐܣܳܦ. ܘܢܰܚܙܳܐܶܝܠ. ܘܳܐܣܳܦ.
1Ch 16:6 ܗܳܠܶܝܢ ܟܽܠܗܽܘܢ ܟܳܗ̈ܢܶܐ ܕܩܳܪܶܝܢ ܒܩܰܖ̈ܢܳܬܳܐ. ܐܰܡܺܝܢܳܐܺܝܬ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ.
1Ch 16:7 ܗܳܝܕܶܝܢ ܦܬܰܚ ܦܽܘܡܶܗ ܕܰܘܺܝܕ݂ ܒܝܰܘܡܳܐ ܗܰܘ. ܗܽܘ ܘܖ̈ܺܝܫܰܝ ܟܽܠܗܽܘܢ ܟܳܗ̈ܢܶܐ ܘܠܶܘ̈ܳܝܶܐ ܠܰܡܫܰܒܳܚܽܘ ܠܡܳܪܝܳܐ. ܥܰܠ ܛܝܳܪܳܐ ܕܳܐܣܳܦ ܘܕܰܐܚܰܘ̈ܗܝ ܘܗܳܠܶܝܢ ܖ̈ܺܝܫܶܐ ܕܬܶܫܒ̈ܚܳܬ݂ܳܐ ܕܶܐܡܰܪ ܕܰܘܺܝܕ݂. ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܒܝܰܘܡܳܐ ܗܰܘ.
1Ch 16:8 ܐܰܘܕܰܘ ܠܡܳܪܝܳܐ. ܘܰܩܪܰܘ ܫܡܶܗ. ܐܰܘܕܰܥܘ ܒܶܝܬ݂ ܥܰܡ̈ܡܶܐ ܥܒܳܕ݂ܰܘ̈ܗܝ. 
1Ch 16:9 ܫܰܒܰܚܘ ܠܶܗ. ܘܰܐܘܕܰܘ ܠܶܗ. ܐܶܫܬܰܥܰܘ ܟܽܠܗܶܝܢ ܓܰܒܳܖ̈ܘܳܬܶܗ.
1Ch 16:10 ܐܶܫܬܰܒܰܚܘ ܒܰܫܡܳܐ ܕܩܽܘܕ݂ܫܶܗ. ܢܶܚܕܶܐ ܠܶܒܳܐ ܕܟܽܠ ܕܒܳܥܶܝܢ ܠܡܳܪܝܳܐ ܘܰܠܥܽܘܫܢܶܗ. 
1Ch 16:11 ܨܰܠܰܘ ܩܕܳܡܰܘܗܝ ܐܰܡܺܝܢܳܐܺܝܬ.
1Ch 16:12 ܐܶܬܕܰܟ݂ܪܘ ܓܒܰܖ̈ܘܳܬܶܗ ܕܰܥܒܰܕ݂. ܓܒܰܖ̈ܘܳܬܶܗ ܘܕܺܝܢ̈ܶܐ ܕܦܽܘܡܶܗ.
1Ch 16:13 ܙܰܪܥܶܗ ܕܰܐܒܪܳܗܳܡ ܥܰܒܕܶܗ. ܘܰܒܢܰܘ̈ܗܝ ܕܝܰܥܩܽܘܒ ܓܒܰܝ̈ܳܐ ܕܰܓܒܳܐ.
1Ch 16:14 ܗܽܘܝܽܘ ܡܳܪܝܳܐ ܐܰܠܳܗܰܢ. ܕܰܒܟܽܠܳܗ̇ ܐܰܪܥܳܐ ܢܳܡܽܘܣܰܘ̈ܗܝ
1Ch 16:15 ܐܶܬܕܰܟ݂ܪܘ ܠܥܳܠܰܡ ܕܺܝܰܐܬܺܝܩܺܝ ܕܺܝܠܶܗ. ܡܶܠܬ݂ܳܐ ܕܦܰܩܶܕ݂ ܠܳܐܠܶܦ ܕܳܖ̈ܺܝܢ
1Ch 16:16 ܕܺܝܡܳܐ ܠܰܐܒܪܳܗܳܡ. ܘܕܺܝܰܐܬܺܝܩܺܝ ܕܝܰܗܒ ܠܰܒܢܰܘ̈ܗܝ ܕܺܐܝܣܚܳܩ. ܘܓܰܙܪܳܗ̇ ܠܝܰܥܩܽܘܒ ܠܥܳܠܰܡ.
1Ch 16:17 ܠܺܝܣܪܳܐܶܝܠ ܝܰܗܒ ܠܗܽܘܢ ܕܺܝܰܐܬܺܝܩܺܝ ܠܥܳܠܰܡ ܥܳܠܡܺܝܢ
1Ch 16:18 ܘܶܐܡܰܪ ܠܗܽܘܢ. ܕܰܠܟܽܘܢ ܝܳܗܶܒ ܐ̱ܢܳܐ ܠܳܗ̇ ܐܰܪܥܳܐ ܕܰܟ݂ܢܰܥܢ. ܦܶܨܬ݂ܳܐ ܕܝܳܪܬܽܘܬ݂ܟܽܘܢ
1Ch 16:19 ܟܰܕ݂ ܗܘܰܝܬܽܘܢ ܐ̱ܢܳܫܰܝ̈ ܡܶܢܝܳܢܳܐ. ܙܥܽܘܖ̈ܺܝܢ ܘܥܳܡܽܘܖ̈ܺܝܢ ܒܳܗ̇.
1Ch 16:20 ܘܶܐܫܬܒܺܝܬܽܘܢ ܡܶܢ ܥܰܡܳܐ ܠܥܰܡܳܐ. ܘܡܶܢ ܡܰܠܟܽܘܬ݂ܳܐ ܠܡܰܠܟܽܘܬ݂ܳܐ ܐ̱ܚܪܺܬ݂ܳܐ
1Ch 16:21 ܠܳܐ ܫܒܰܩ ܠܫܰܠܺܝܛܳܢ̈ܶܐ ܕܢܰܗܪܽܘܢܳܟܽܘܢ. ܘܰܪܕܳܐ ܡܶܛܽܠܬ݂ܟܽܘܢ ܡܰܠ̈ܟܶܐ. ܘܶܐܡܰܪ ܠܗܽܘܢ
1Ch 16:22 ܠܳܐ ܬܶܬ݂ܩܰܪܒܽܘܢ ܠܰܡܫܺܝܚܰܝ̈. ܘܰܠܢܒܺܝ݂ܰܝ݂̈ ܠܳܐ ܬܰܒܐܫܽܘܢ
1Ch 16:23 ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ. ܣܰܒܰܪܘ ܟܽܠܝܽܘܡ ܒܝܽܘܡ ܦܽܘܪܩܳܢܶܗ.
1Ch 16:24 ܐܶܫܬܰܥܰܘ ܒܶܝܬ݂ ܥܰܡ̈ܡܶܐ ܐܺܝܩܳܪܶܗ.
1Ch 16:25 ܡܶܛܽܠ ܕܪܰܒ ܗܽܘ ܡܳܪܝܳܐ ܘܰܫܒܺܝܚ ܛܳܒ. ܘܰܕ݂ܚܺܝܠ ܗܽܘ ܥܰܠ ܟܽܠܗܽܘܢ ܡܰܠ̈ܟܶܐ
1Ch 16:26 ܡܶܛܽܠ ܕܟܽܠܗܽܘܢ ܦܬܰܟ݂ܖ̈ܶܐ ܕܥܰܡ̈ܡܶܐ ܨܰܠ̈ܡܶܐ ܐܶܢܽܘܢ. ܘܡܳܪܝܳܐ ܫܡܰܝܳܐ ܥܒܰܕ݂.
1Ch 16:27 ܬܶܫܒܽܘܚܬܳܐ ܘܝܳܐܝܽܘܬ݂ܳܐ ܩܕܳܡܰܘܗܝ. ܥܽܘܫܢܳܐ ܘܪܰܒܽܘܬ݂ܳܐ ܒܡܰܩܕܫܶܗ.
1Ch 16:28 ܐܰܘܕܰܘ ܠܡܳܪܝܳܐ ܫܰܖ̈ܒܳܬ݂ܳܐ ܕܥܰܡ̈ܡܶܐ. ܐܰܘܕܰܘ ܩܕ݂ܳܡ ܡܳܪܝܳܐ ܒܺܐܝܩܳܪܶܗ ܘܰܒܥܽܘܫܢܶܗ
1Ch 16:29 ܐܰܘܕܰܘ ܠܡܳܪܝܳܐ ܒܺܐܝܩܳܪܳܐ ܕܰܫܡܶܗ. ܫܩܽܘܠܘ ܩܽܘܖ̈ܒܳܢܶܐ. ܘܰܐܘܕܰܘ ܩܕܳܡܰܘܗܝ ܒܰܨܠܽܘܬ݂ܳܐ ܕܦܽܘܡܟܽܘܢ ܘܰܣܓܽܘܕ݂ ܠܡܳܪܝܳܐ ܒܬܶܫܒ̈ܚܳܬ݂ܳܐ ܕܩܽܘܕܫܳܐ.
1Ch 16:30 ܬܙܽܘܥ ܡܶܢ ܩܕܳܡܰܘܗܝ ܟܽܠܳܗ̇ ܐܰܪܥܳܐ. ܘܬܶܬ݂ܩܰܢ ܬܺܒܶܝܠ ܕܠܳܐ ܬܙܽܘܥ
1Ch 16:31 ܢܶܚܕܽܘܢ ܫܡܰܝܳܐ. ܘܰܬ݂ܫܰܒܰܚ ܐܰܪܥܳܐ. ܘܢܺܐܡܪܽܘܢ ܒܶܝܬ݂ ܥܰܡ̈ܡܶܐ. ܡܳܪܝܳܐ ܐܰܡܠܶܟ݂
1Ch 16:32 ܢܫܰܒܰܚ ܝܰܡܳܐ ܒܰܡܠܳܐܶܗ ܘܢܶܚ̈ܕܝܳܢ ܚܰܩ̈ܠܳܬܳܐ ܘܟܽܠ ܕܺܐܝܬ݂ ܒܗܶܝܢ
1Ch 16:33 ܗܳܝܕܶܝܢ ܢܫܰܒܚܽܘܢ ܐܺܝ̈ܠܳܢܶܐ ܕܥܳܒܳܐ. ܡܶܢ ܩܕ݂ܳܡ ܡܳܪܝܳܐ ܕܳܐܬܶܐ ܠܰܡܕ݂ܳܢܳܗ̇ ܠܰܐܪܥܳܐ. ܢܕ݂ܽܘܢ ܬܺܒܶܝܠ ܒܟܺܐܢܽܘܬ݂ܳܐ. ܘܢܰܟܶܣ ܠܥܰܡ̈ܡܶܐ ܒܗܰܝܡܳܢܽܘܬ݂ܳܐ. 
1Ch 16:34 ܘܶܐܡܰܪ. ܐܰܘܕܰܘ ܠܡܳܪܝܳܐ ܕܛܳܒ ܗܽܘ. ܘܰܠܥܳܠܰܡ ܛܰܝܒܽܘܬ݂ܶܗ.
1Ch 16:35 ܦܪܽܘܩܰܝܢ ܡܳܪܝܳܐ. ܦܪܽܘܩܰܝܢ ܘܟܰܢܶܫܰܝܢ. ܘܩܰܪܶܒܰܝܢ ܡܶܢ ܒܶܝܬ݂ ܥܰܡ̈ܡܶܐ. ܠܡܰܘܕܳܝܽܘ ܠܰܫܡܳܐ ܕܩܽܘܕ݂ܫܳܟ݂. ܘܠܰܡܫܰܒܳܚܽܘ ܬܶܫܒ̈ܚܳܬܳܟ݂
1Ch 16:36 ܒܪܺܝܟ݂ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܡܶܢ ܥܳܠ̈ܡܶܐ ܘܰܥܕܰܡܳܐ ܠܥܳܠ̈ܡܶܐ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ. ܒܦܽܘܡܳܐ ܒܰܣܺܝܡܳܐ ܘܕܰܟ݂ܝܳܐ. ܢܫܰܒܚܽܘܢ ܠܰܐܠܳܗܗܽܘܢ
1Ch 16:37 ܘܰܫܒܰܩ ܬܰܡܳܢ ܩܕ݂ܳܡ ܩܺܐܒܽܘܬܳܐ ܕܕ݂ܺܝܰܐܬܺܝܩܺܝ ܕܡܳܪܝܳܐ. ܠܳܐܣܳܦ ܘܠܰܐܚܰܘ̈ܗܝ. ܠܰܡܫܰܡܳܫܽܘ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ. ܐ̱ܢܳܫ ܐ̱ܢܳܫ ܒܝܰܘܡܶܗ
1Ch 16:38 ܘܥܽܘܒܳܪ ܐܰܕܽܘܡ ܘܰܐܚܰܘ̈ܗܝ ܫܬܺܝܢ ܘܰܬܡܳܢܝܳܐ ܘܥܽܘܒܳܪ ܐܰܕܽܘܡ ܙܥܽܘܪܳܐ ܒܪܶܗ ܕܝܽܘܬ݂ܳܡ. ܘܚܳܣܽܘ ܗܳܠܶܝܢ ܟܽܠܗܽܘܢ ܢܳܛܖ̈ܰܝ ܬܰܖ̈ܥܶܐ ܒܰܖ̈ܳܝܶܐ
1Ch 16:39 ܘܨܳܕܽܘܩ ܟܳܗܢܳܐ. ܘܰܐܚܰܘ̈ܗܝ ܟܳܗ̈ܢܶܐ. ܗܳܠܶܝܢ ܟܽܠܗܽܘܢ ܟܳܗ̈ܢܶܐ ܕܰܡܫܰܡܫܺܝܢ ܩܕ݂ܳܡ ܡܰܫܟܢܶܗ ܕܡܳܪܝܳܐ. ܒܒܽܘܣܳܡܳܐ ܪܰܒܳܐ ܒܩܽܘܪܝܰܬ݂ ܓܶܒܥܽܘܢ.
1Ch 16:40 ܠܰܡܩܰܪܳܒܽܘ ܥܠܰܘ̈ܳܬ݂ܳܐ ܠܡܳܪܝܳܐ ܥܰܠ ܡܰܕ݂ܒܚܳܐ ܕܰܥܠܳܬ݂ܳܐ. ܐܰܡܺܝܢܳܐܺܝܬ ܒܨܰܦܪܳܐ ܘܰܒܪܰܡܫܳܐ. ܘܰܠܡܶܥܒܰܕ݂ ܟܽܠ ܡܳܐ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܳܪܝܳܐ. ܕܝܰܗܒ ܥܰܠ ܐܺܝܕ݂ܳܐ ܕܡܽܘܫܶܐ. ܠܡܰܠܳܦܽܘ ܠܰܒܢܰܝ̈ ܝܺܣܪܳܐܶܝܠ
1Ch 16:41 ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܩܳܝܡܺܝܢ ܒܬܶܫܒ̈ܚܳܬ݂ܳܐ. ܗܳܡܳܢ ܘܳܐܪܺܝܬ݂ܽܘܢ. ܘܫܰܪܟܳܐ ܕܐ̱ܢܳܫ̈ܳܐ ܙܰܕܺܝ̈ܩܶܐ ܐܰܝܠܶܝܢ ܕܶܐܬ݂ܟܰܣܺܝܘ ܫܡܳܗܰܝ̈ܗܽܘܢ. ܠܡܰܘܕܳܝܽܘ ܠܡܳܪܝܳܐ ܡܶܛܽܠ ܕܰܠܥܳܠܰܡ ܛܰܝܒܽܘܬ݂ܶܗ
1Ch 16:42 ܘܗܶܢܽܘܢ ܗܳܠܶܝܢ ܐ̱ܢܳܫ̈ܳܐ ܙܰܕܺܝ̈ܩܶܐ ܡܫܰܒܚܺܝܢ ܗܘܰܘ. ܠܳܐ ܗܘܳܐ ܒܡܳܐܢܰܝ̈ ܬܶܫܒ̈ܚܳܬܳܐ. ܘܠܳܐ ܒܰܦ̈ܠܰܓܶܐ. ܘܠܳܐ ܒܰܖ̈ܒܺܝܥܶܐ. ܘܠܳܐ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ. ܘܳܐܦܠܳܐ ܒܰܦܫܺܝ̈ܛܳܬ݂ܳܐ. ܘܳܐܦܠܳܐ ܒܨܶܨ̈ܠܶܐ ܡܫܰܒܚܺܝܢ ܗܘܰܘ. ܐܶܠܳܐ ܒܦܽܘܡܳܐ ܒܰܣܺܝܡܳܐ. ܘܒܰܨܠܽܘܬ݂ܳܐ ܕܟ݂ܺܝܬ݂ܳܐ ܘܰܡܫܰܡܠܰܝܬܳܐ. ܘܰܒܟܺܐܢܽܘܬ݂ܳܐ ܘܰܒܬܰܡܺܝܡܽܘܬ݂ܳܐ. ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܡܳܪܶܗ ܕܺܝܣܪܳܐܶܝܠ. ܡܳܪܳܐ ܕܟܽܠܗܽܘܢ ܥܰܒܕ̈ܶܐ.
1Ch 16:43 ܘܰܫܪܳܐ ܕܰܘܺܝܕ݂ ܠܥܰܡܳܐ. ܘܶܐܙܰܠܘ ܥܰܡܳܐ ܐ̱ܢܳܫ ܐ̱ܢܳܫ ܠܒܰܝܬܶܗ ܘܰܗܦܰܟ݂ ܕܰܘܺܝܕ݂ ܠܒܰܝܬܶܗ ܠܰܡܒܰܪܳܟ݂ܽܘ ܠܰܒܢܰܝ̈ ܒܰܝܬܶܗ. 
1Ch 17:1 ܘܰܗܘܳܐ ܕܟܰܕ݂ ܝܺܬܶܒ ܕܰܘܺܝܕ݂ ܒܒܰܝܬܶܗ. ܐܶܡܰܪ ܕܰܘܺܝܕ݂ ܠܢܳܬܳܢ ܢܒܺܝܳܐ. ܚܙܺܝ ܕܶܐܢܳܐ ܝܳܬ݂ܶܒ ܒܒܰܝܬܳܐ ܕܰܡܛܰܠܰܠ ܒܩܳܖ̈ܝܳܬ݂ܳܐ ܕܰܐܪܙܳܐ. ܘܩܺܐܒܽܘܬܶܗ ܕܡܳܪܝܳܐ ܫܰܪܝܳܐ ܒܓܰܘ ܡܰܫܟܢܳܐ ܕܣܰܥܪܳܐ
1Ch 17:2 ܘܶܐܡܰܪ ܢܳܬܳܢ ܠܕܰܘܺܝܕ݂. ܟܽܠ ܡܳܐ ܕܰܒܠܶܒܳܟ݂. ܙܶܠ ܘܰܥܒܶܕ݂
1Ch 17:3 ܘܰܗܘܳܐ ܒܠܺܠܝܳܐ ܗܰܘ. ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܢܳܬܳܢ ܢܒܺܝܳܐ ܘܶܐܡܰܪ ܠܶܗ.
1Ch 17:4 ܙܶܠ ܘܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܕܰܐܢ̱ܬ ܠܳܐ ܬܶܒܢܶܐ ܠܺܝ ܒܰܝܬܳܐ ܠܡܶܬܰܒ ܒܶܗ.
1Ch 17:5 ܡܶܛܽܠ ܕܠܳܐ ܝܶܬ݂ܒܶܬ݂ ܒܒܰܝܬܳܐ. ܡܶܢ ܝܰܘܡܳܐ ܕܰܐܣܩܶܬ݂ ܠܺܝܣܪܳܐܶܝܠ ܡܶܢ ܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܰܗܘܺܝܬ݂ ܡܫܰܢܶܐ ܡܶܢ ܡܰܫܟܢܳܐ ܠܡܰܫܟܢܳܐ. 
1Ch 17:6 ܗܳܐ ܟܡܳܐ ܕܰܡܗܰܠܶܟ݂ ܗܘܺܝܬ݂ ܒܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܕܰܠܡܳܐ ܡܶܠܬ݂ܳܐ ܐܶܡܪܶܬ݂ ܠܚܰܕ݂ ܡܶܢ ܕܰܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ. ܕܦܶܩܕܶܬ݂ ܠܰܡܕ݂ܳܢ ܠܥܰܡܝ ܝܺܣܪܳܐܶܝܠ. ܘܶܐܡ̇ܪܶܬ݂ ܠܗܽܘܢ. ܕܰܠܡܳܢܳܐ ܠܳܐ ܒܢܰܝܬܽܘܢ ܠܺܝ ܒܰܝܬܳܐ ܕܰܡܛܰܠܰܠ ܒܰܐܖ̈ܙܶܐ.
1Ch 17:7 ܐܳܦ ܗܳܫܳܐ ܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܐܶܢܳܐ ܕܒܰܪܬܳܟ݂ ܡܶܢ ܕܰܝܪܳܐ. ܡܶܢ ܒܳܬܰܪ ܥܳܢ̈ܳܐ. ܠܡܶܗܘܳܐ ܡܰܠܟܳܐ ܥܰܠ ܝܺܣܪܳܐܶܝܠ ܥܰܡܝ.
1Ch 17:8 ܘܰܗܘܺܝܬ݂ ܥܰܡܳܟ݂ ܒܟܽܠ ܐܰܬܰܪ ܕܶܐܙܰܠܬ. ܘܰܐܘܒܕܶܬ݂ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ. ܘܥܶܒܕܶܬ݂ ܠܳܟ݂ ܫܡܳܐ ܪܰܒܳܐ. ܐܰܝܟ݂ ܫܡܳܐ ܕܪܰܘܖ̈ܒܳܢܶܐ ܕܺܐܝܬ݂ ܒܰܐܪܥܳܐ.
1Ch 17:9 ܘܶܐܨܽܘܒ ܕܽܘܟܬܳܐ ܠܥܰܡܝ ܝܺܣܪܳܐܶܝܠ. ܘܰܐܫܪܶܝܘܗܝ. ܘܢܶܬܶܒ ܒܕ݂ܽܘܟܬܶܗ. ܘܠܳܐ ܢܙܽܘܥ ܬܽܘܒ ܘܠܳܐ ܢܰܘܣܦܽܘܢ ܒܢܰܝ̈ ܥܰܘܠܳܐ ܠܰܡܓܰܠܳܝܽܘܬܶܗ ܐܰܝܟ݂ ܕܰܒܩܰܕ݂ܡܳܝܬܳܐ
1Ch 17:10 ܡܶܢ ܝܰܘܡܳܐ ܕܰܥܒܰܕܬܳܟ݂ ܕܰܝܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܰܐܢܺܝܚܶܬ݂ ܠܳܟ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ. ܘܚܰܘܝܳܟ݂ ܡܳܪܝܳܐ ܕܡܰܠܟܽܘܬ݂ܳܐ ܩܝܳܡܳܐ ܗ̱ܝ ܠܳܟ݂ ܠܥܳܠܰܡ
1Ch 17:11 ܘܟܰܕ݂ ܢܶܫܠܡܽܘܢ ܝܰܘܡܰܝ̈ ܚܰܝ݂ܰܝ݂̈ܟ. ܘܬܺܐܙܰܠ ܘܬܶܬ݂ܟܰܢܰܫ ܠܘܳܬ݂ ܐܰܒܳܗܰܝ̈ܟ ܐܰܩܺܝܡ ܙܰܪܥܳܟ݂ ܡܶܢ ܒܳܬ݂ܪܳܟ݂. ܕܢܳܦܶܩ ܡܶܢ ܚܰܨܳܟ݂. ܘܰܐܬ݂ܩܢܺܝܗ̇ ܠܡܰܠܟܽܘܬ݂ܳܟ݂
1Ch 17:12 ܘܗܽܘ ܢܶܒܢܶܐ ܠܺܝ ܒܰܝܬܳܐ ܠܫܶܡܝ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܠܥܳܠܰܡ.
1Ch 17:13 ܐܶܢܳܐ ܐܶܗܘܶܐ ܠܶܗ ܠܰܐܒܳܐ. ܘܗܽܘ ܢܶܗܘܶܐ ܠܺܝ ܠܰܒܪܳܐ. ܘܛܰܝܒ̈ܘܳܬ݂ܝ ܠܳܐ ܢܶܥܒܖ̈ܳܢ ܡܶܢ ܠܘܳܬ݂ܶܗ. ܐܰܝܟ݂ ܕܰܐܥܒܪܶܬ݂ ܡܶܢ ܫܳܐܘܳܠ. ܕܰܗܘܳܐ ܡܶܢ ܩܕܳܡܰܝܟ.
1Ch 17:14 ܘܶܐܫܠܛܺܝܘܗܝ ܒܒܰܝܬܝ ܘܰܒܡܰܠܟܽܘܬ݂ܝ ܠܥܳܠܰܡ ܥܳܠܡܺܝܢ. ܘܟܽܘܪܣܝܳܐ ܕܡܰܠܟܽܘܬܶܗ. ܢܶܗܘܶܐ ܡܛܰܝܰܒ ܠܶܗ ܠܥܳܠܰܡ.
1Ch 17:15 ܥܰܠ ܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ. ܘܥܰܠ ܟܽܠܶܗ ܚܶܙܘܳܐ ܗܳܢܳܐ. ܗܳܟܰܢܳܐ ܡܰܠܶܠ ܢܳܬܰܢ ܢܒܺܝܳܐ ܥܰܡ ܕܰܘܺܝܕ݂
1Ch 17:16 ܘܶܐܬ݂ܳܐ ܡܰܠܟܳܐ ܕܰܘܺܝܕ݂. ܘܺܝܬ݂ܶܒ ܩܕ݂ܳܡ ܡܳܪܝܳܐ. ܘܶܐܡܰܪ. ܡܳܢܳܐ ܚܫܺܝܒ ܐ̱ܢܳܐ ܩܕܳܡܰܝܟ ܡܳܪܶܐ ܡܳܖ̈ܰܘܳܬ݂ܳܐ ܘܡܳܢܰܐ ܗ̱ܘ ܒܰܝܬܝ. ܕܡܰܛܺܝܬܳܢܝ ܥܕܰܡܳܐ ܠܗܳܪܟܳܐ
1Ch 17:17 ܙܥܽܘܪܝܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟ. ܡܳܪܶܐ ܡܳܖ̈ܰܘܳܬ݂ܳܐ. ܕܡܰܠܶܠܬ ܥܰܠ ܒܰܝܬܶܗ ܕܥܰܒܕܳܟ݂ ܡܶܢ ܠܩܽܘܕ݂ܡܺܝܢ ܘܟܽܠܗܽܘܢ ܒܢܰܝ̈ܢܳܫܳܐ ܕܥܳܒܕܺܝܢ ܕܶܚܠܬܳܟ݂ ܒܟܽܠܶܗ ܠܶܒܗܽܘܢ. ܡܰܦܶܩ ܐܰܢ̱ܬ ܡܶܢ ܚܶܫܽܘܟ݂ܳܐ ܠܢܰܗܺܝܪܳܐ ܡܳܪܶܐ ܡܳܖ̈ܰܘܳܬ݂ܳܐ
1Ch 17:18 ܘܡܳܢܳܐ ܢܶܫܬܰܒܗܰܪ ܬܽܘܒ ܕܰܘܺܝܕ݂ ܠܰܡܡܰܠܳܠܽܘ ܩܕܳܡܰܝܟ. ܓܠܶܝܢ ܥܒܳܕ݂ܰܘ̈ܗܝ ܕܥܰܒܕܳܟ݂ ܡܳܪܶܐ ܡܳܖ̈ܰܘܳܬ݂ܳܐ
1Ch 17:19 ܡܶܛܽܠ ܕܝܳܕܰܥ ܐܰܢ̱ܬ. ܡܳܢܳܐ ܐܺܝܬ݂ ܒܠܶܒܶܗ ܕܥܰܒܕܳܟ݂. ܥܒܰܕܬ ܠܶܗ ܟܽܠܗܶܝܢ ܪܰܘܖ̈ܒܳܬ݂ܳܐ ܗܳܠܶܝܢ. ܠܡܰܘܪܳܒܽܘ ܠܥܰܒܕܳܟ݂
1Ch 17:20 ܡܶܛܽܠ ܗܳܢܳܐ ܝܺܕܰܥܬ ܡܳܪܶܐ ܡܳܖ̈ܰܘܳܬ݂ܳܐ. ܡܶܛܽܠ ܕܠܰܝܬ ܐܰܟ݂ܘܳܬܳܟ݂. ܘܠܰܝܬ ܐܰ‌ܠܳܗܳܐ ܐܶܠܳܐ ܐܶܢ ܐܰܢ̱ܬ. ܐܰܝܟ݂ ܟܽܠ ܕܰܫܡܰܥܢ ܒܶܐܕ݂ܢܰܝ̈ܢ
1Ch 17:21 ܘܡܰܢܽܘ ܐܺܝܬ݂ ܠܳܟ݂ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܥܰܡܳܐ ܚܰܕ݂ ܒܰܐܪܥܳܐ. ܕܶܐܬ݂ܓܠܺܝܬ ܡܶܢ ܫܡܰܝܳܐ ܘܰܦܪܰܩܬ ܐܶܢܽܘܢ. ܘܡܶܛܽܠܬ݂ܗܽܘܢ ܥܒܰܕܬ ܢܶܣܝܽܘܢ̈ܶܐ ܪܰܘܖ̈ܒܶܐ ܘܰܕ݂ܚܺܝ̈ܠܶܐ. ܘܡܰܚ̈ܘܳܬ݂ܳܐ ܪܰܘܖ̈ܒܳܬ݂ܳܐ ܥܰܠ ܡܶܨܖ̈ܳܝܶܐ. ܥܕܰܡܳܐ ܠܰܐܝܟܳܐ ܕܰܐܦܶܩܬ ܐܶܢܽܘܢ ܡܶܢ ܒܰܝܢܳܬ݂ܗܽܘܢ.
1Ch 17:22 ܘܰܐܬ݂ܩܶܢܬ ܠܳܟ݂ ܠܥܰܡܳܟ݂ ܝܺܣܪܳܐܶܝܠ. ܠܡܶܗܘܳܐ ܠܳܟ݂ ܥܰܡܳܐ. ܥܕܰܡܳܐ ܠܥܳܠܰܡ ܥܳܠܡܺܝܢ. ܘܰܐܢ̱ܬ ܡܳܪܝܳܐ ܗܘܰܝܬ ܠܗܽܘܢ ܐܰ‌ܠܳܗܳܐ
1Ch 17:23 ܡܶܟܺܝܠ ܡܳܪܝܳܐ. ܡܶܠܬ݂ܳܐ ܕܶܐܡܰܪܬ ܥܰܠ ܥܰܒܕܳܟ݂. ܘܥܰܠ ܒܢܰܝ̈ ܒܰܝܬܶܗ. ܩܰܝܶܡ ܠܥܳܠܰܡ ܘܰܥܒܶܕ݂ ܐܰܝܟܰܢܳܐ ܕܶܐܡܰܪܬ
1Ch 17:24 ܘܢܶܫܬܰܪܪܽܘܢ ܥܒܳܕܰܝ̈ܟ ܠܥܳܠܰܡ ܘܢܶܫܬܰܒܰܚ ܫܡܳܟ݂ ܠܥܳܠܰܡ ܒܓܰܘ ܥܳܠܡܳܐ. ܘܢܶܗܘܽܘܢ ܐܳܡܪܺܝܢ. ܡܳܪܝܳܐ ܚܰܝܠܬ݂ܳܢܳܐ ܡܳܪܶܐ ܡܳܖ̈ܰܘܳܬ݂ܳܐ. ܐܰ‌ܠܳܗܳܐ ܕܺܝܣܪܳܐܶܝܠ ܘܒܰܝܬܶܗ ܕܕܰܘܺܝܕ݂ ܥܰܒܕܳܟ݂. ܢܶܗܘܶܐ ܡܰܬ݂ܩܰܢ ܩܕܳܡܰܝܟ ܠܥܳܠܰܡ
1Ch 17:25 ܡܶܛܽܠ ܕܰܐܢ̱ܬ ܐܰܠܳܗܝ ܓܠܰܝܬ ܐ̱ܪܳܙܳܐ ܠܥܰܒܕܳܟ݂. ܘܶܐܡܰܪܬ ܠܶܗ. ܕܒܰܝܬܳܐ ܒܢܺܝ ܠܳܟ݂. ܡܶܛܽܠ ܗܳܢܳܐ ܣܕܰܪ ܥܰܒܕܳܟ݂ ܒܠܶܒܶܗ. ܠܰܡܨܰܠܳܝܽܘ ܩܕܳܡܰܝܟ ܨܠܽܘܬ݂ܳܐ ܗܳܕ݂ܶܐ
1Ch 17:26 ܡܶܟܺܝܠ ܡܳܪܝܳܐ ܐܰܢ̱ܬ ܗ̱ܘ ܐܰܠܳܗܝ. ܘܟܽܠ ܡܶܠܰܝ̈ܟ ܬܖ̈ܺܝܨܳܬ݂ܳܐ. ܐܰܝܠܶܝܢ ܕܡܰܠܶܠܬ ܠܥܰܒܕܳܟ݂. ܛܳܒ̈ܳܬ݂ܳܐ ܐܶܢܶܝܢ
1Ch 17:27 ܘܡܶܟܺܝܠ ܐܶܬ݂ܓܠܰܝ ܠܰܡܒܰܪܳܟ݂ܽܘ ܠܒܰܝܬܶܗ ܕܥܰܒܕܳܟ݂. ܕܢܶܗܘܶܐ ܩܕܳܡܰܝܟ ܠܥܳܠܰܡ ܥܳܠܡܺܝܢ. ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܡܳܪܶܐ ܡܳܖ̈ܰܘܳܬ݂ܳܐ ܡܰܠܶܠܬ ܘܡܶܢ ܒܽܘܪܟܬܳܟ݂ ܡܶܬ݂ܒܰܪܟ݂ܺܝܢ ܒܳܬܰܝ̈ܗܽܘܢ ܕܙܰܕܺܝ̈ܩܶܐ ܠܥܳܠܰܡ. 
1Ch 18:1 ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܘܰܚܪܰܒ ܕܰܘܺܝܕ݂ ܠܰܦܠܶܫܬܳܝ̈ܶܐ ܘܰܐܘܒܶܕ݂ ܐܶܢܽܘܢ. ܘܰܢܣܰܒ ܕܰܘܺܝܕ݂ ܚܽܘܛܳܐ ܕܰܡܫܽܘܚܬ݂ܳܐ. ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ. ܘܰܢܣܰܒ ܠܓܳܬ݂ ܘܰܠܟܰܦܖ̈ܽܘܢܶܝܗ̇. ܗܳܠܶܝܢ ܕܰܩܕܩ̈ܶܐ ܕܰܚܕ݂ܺܝܪܺܝܢ ܗܘܰܘ ܠܳܗ̇ ܡܶܢ ܦܠܶܫܬܳܝ̈ܶܐ
1Ch 18:2 ܘܰܚܪܰܒ ܠܡܽܘܐܳܒܳܝ̈ܶܐ. ܘܰܗܘܰܘ ܡܽܘܐܳܒܳܝ̈ܶܐ ܥܰܒܕ̈ܶܐ ܫܳܩܠܰܝ̈ ܡܰܕܰܐܬ݂ܳܐ
1Ch 18:3 ܘܰܩܛܰܠ ܕܰܘܺܝܕ݂ ܠܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. ܟܰܕ݂ ܐܶܙܰܠ ܣܳܡ ܬܚܽܘܡܳܐ ܒܢܰܗܪܳܐ ܦܪܳܬ݂
1Ch 18:4 ܘܶܐܚܰܕ݂ ܕܰܘܺܝܕ݂ ܡܶܢܶܗ ܐܳܠܶܦ ܙܰܘ̈ܓܺܝܢ. ܘܫܰܒܥܳܐ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܥܩܰܪ ܕܰܘܺܝܕ݂ ܠܟܽܠܗܽܘܢ ܙܰܘ̈ܓܶܐ. ܘܰܫܒܰܩ ܡܶܢܗܽܘܢ ܡܳܐܐ ܙܰܘ̈ܓܺܝܢ
1Ch 18:5 ܘܶܐܬ݂ܰܘ ܐ̱ܢܳܫܰܝ̈ ܐܰܕܽܘܡ ܘܕܰܪܡܣܽܘܩ. ܠܰܡܥܰܕܳܪܽܘ ܠܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. ܘܩܰܛܶܠ ܕܰܘܺܝܕ݂ ܡܶܢ ܐܰܕܽܘܡ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ
1Ch 18:6 ܘܰܐܩܺܝܡ ܕܰܘܺܝܕ݂ ܫܰܠܺܝܛܳܢ̈ܶܐ ܒܕܰܪܡܣܽܘܩ. ܘܰܗܘܰܘ ܕܰܖ̈ܡܽܘܣܩܳܝܶܐ ܥܰܒܕ̈ܶܐ ܠܕܰܘܺܝܕ݂. ܫܳܩܠܰܝ̈ ܡܰܕܰܐܬ݂ܳܐ ܘܰܦܪܰܩ ܡܳܪܝܳܐ ܠܕܰܘܺܝܕ݂ ܒܟܽܠ ܕܽܘܟܳܐ ܕܶܐܙܰܠ.
1Ch 18:7 ܘܰܫܩܰܠ ܕܰܘܺܝܕ݂ ܫܳܠ̈ܛܶܐ ܕܕܰܗܒܳܐ ܕܰܗܘܰܘ ܬܠܶܝܢ ܥܰܠ ܖ̈ܰܟܫܳܐ ܕܥܰܒܕܰܘ̈ܗܝ ܕܰܗܕܰܪܥܙܰܪ. ܘܰܐܝܬܺܝ ܐܶܢܽܘܢ ܠܽܐܘܪܺܫܠܶܡ. 
1Ch 18:8 ܘܡܶܢ ܛܒܰܚ. ܘܡܶܢ ܒܪܽܘܬܺܝ. ܩܽܘܖ̈ܝܳܐ ܕܰܗܕܰܪܥܙܰܪ. ܢܣܰܒ ܕܰܘܺܝܕ݂ ܢܚܳܫܳܐ ܕܣܰܓܺܝ ܛܳܒ. ܘܡܶܢܶܗ ܥܒܰܕ݂ ܕܰܘܺܝܕ݂. ܝܰܡܳܐ ܕܰܢܚܳܫܳܐ. ܘܶܐܣܛܽܘܢ̈ܶܐ ܕܰܢܚܳܫܳܐ. ܘܬܰܘܖ̈ܶܐ ܕܰܢܚܳܫܳܐ. ܘܡܳܐܢܰܝ̈ ܢܚܳܫܳܐ. ܣܽܘܓ݂ܳܐܐ ܕܛܳܒ
1Ch 18:9 ܘܰܫܡܰܥ ܦܽܘܠ ܡܰܠܟܳܐ ܕܰܐܢܛܺܝܽܘܟܳܝ̈ܶܐ. ܕܰܚܪܰܒ ܕܰܘܺܝܕ݂ ܚܰܝ̈ܠܰܘܳܬ݂ܳܐ ܕܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. 
1Ch 18:10 ܘܫܰܕܰܪ ܠܝܽܘܪܳܡ ܒܪܶܗ ܠܘܳܬ݂ ܡܰܠܟܳܐ ܕܰܘܺܝܕ݂. ܠܡܶܫܐܰܠ ܒܰܫܠܳܡܶܗ. ܘܠܰܡܒܰܪܳܟ݂ܽܘܬܶܗ. ܥܰܠ ܕܶܐܬ݂ܟܰܬܰܫ ܥܰܡ ܗܕܰܪܥܙܰܪ ܘܰܡܚܳܝܗܝ. ܡܶܛܽܠ ܕܓܰܒܪܳܐ ܗܘܳܐ ܩܪܰܒܬ݂ܳܢܳܐ ܗܕܰܪܥܙܰܪ. ܘܒܺܐܝܕܶܗ ܕܝܽܘܪܳܡ ܗܘܰܘ ܡܳܐܢܰܝ̈ ܟܶܣܦܳܐ. ܘܡܳܐܢܰܝ̈ ܕܰܗܒܳܐ. ܘܡܳܐܢܰܝ̈ ܢܚܳܫܳܐ.
1Ch 18:11 ܘܳܐܦ ܡܶܢܗܽܘܢ ܩܰܕܶܫ ܡܰܠܟܳܐ ܕܰܘܺܝܕ݂ ܠܡܳܪܝܳܐ. ܥܰܡ ܟܶܣܦܳܐ ܘܕܰܗܒܳܐ ܕܰܢܣܰܒ ܡܶܢ ܟܽܠܗܽܘܢ ܥܰܡ̈ܡܶܐ ܕܰܟ݂ܒܰܫ. ܡܶܢ ܐܰܕܽܘܡܳܝ̈ܶܐ. ܘܡܶܢ ܒܢܰܝ̈ ܥܰܡܽܘܢ. ܘܡܶܢ ܡܽܘܐܳܒܳܝ̈ܶܐ. ܘܡܶܢ ܦܠܶܫܬܳܝ̈ܶܐ. ܘܡܶܢ ܥܰܡܠܩܳܝ̈ܶܐ
1Ch 18:12 ܘܰܐܒܺܝܫܺܝ ܒܰܪ ܨܽܘܪܺܝܳܐ. ܐܰܚܽܘܗܝ ܕܝܽܘܐܳܒ. ܗܽܘ ܚܪܰܒ ܠܰܐܕܽܘܡܳܝ̈ܶܐ ܒܢܰܚܠܳܐ ܕܡܶܠܚܳܐ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ.
1Ch 18:13 ܘܰܐܩܺܝܡ ܕܰܘܺܝܕ݂ ܥܰܠ ܐܰܕܽܘܡܳܝ̈ܶܐ ܫܰܠܺܝܛܳܢ̈ܶܐ. ܘܰܗܘܰܘ ܟܽܠܗܽܘܢ ܐܰܕܽܘܡܳܝ̈ܶܐ ܥܰܒܕ̈ܶܐ ܠܕܰܘܺܝܕ݂. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܒܟܽܠ ܕܽܘܟܳܐ ܕܳܐܙܶܠ ܗܘܳܐ. 
1Ch 18:14 ܘܰܐܡܠܶܟ݂ ܕܰܘܺܝܕ݂ ܥܰܠ ܟܽܠܶܗ ܝܺܣܪܳܐܶܝܠ. ܘܰܗܘܳܐ ܕܰܘܺܝܕ݂ ܥܳܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܠܟܽܠܶܗ ܥܰܡܳܐ
1Ch 18:15 ܘܝܽܘܐܳܒ ܒܰܪ ܨܽܘܪܺܝܳܐ ܫܰܠܺܝܛ ܥܰܠ ܟܽܠܗܽܘܢ ܚܰܝ̈ܠܰܘܳܬ݂ܳܐ. ܘܝܳܗܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܕܰܒܪܳܢܳܐ.
1Ch 18:16 ܘܨܳܕܽܘܩ ܒܰܪ ܐܰܚܺܝܛܽܘܒ. ܘܰܐܚܺܝܡܰܠܟ ܒܰܪ ܐܳܒܺܝܬ݂ܳܪ ܟܳܗ̈ܢܶܐ. ܘܣܰܪܺܝܳܐ ܣܳܦܪܳܐ. 
1Ch 18:17 ܘܒܰܢܝܳܐ ܒܰܪ ܝܽܘܝܳܕ݂ܳܥ. ܥܰܠ ܩܰܫ̈ܳܬܶܐ ܘܥܰܠ ܩܶܠܥ̈ܶܐ. ܘܰܒܢܰܘ̈ܗܝ ܕܕܰܘܺܝܕ݂ ܪܰܘܖ̈ܒܺܝܢ ܗܘܰܘ. 
1Ch 19:1 ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܘܡܺܝܬ݂ ܢܳܚܳܫ ܡܰܠܟܳܐ ܕܰܒܢܰܝ̈ ܥܰܡܽܘܢ ܘܰܐܡܠܶܟ݂ ܚܳܢܽܘܢ ܒܪܶܗ ܒܳܬܪܶܗ
1Ch 19:2 ܘܶܐܡܰܪ ܕܰܘܺܝܕ݂. ܡܶܥܒܰܕ݂ ܐܶܥܒܶܕ݂ ܚܶܣܕ݂ܳܐ ܥܰܡ ܚܳܢܽܘܢ ܒܰܪ ܢܳܚܳܫ. ܐܰܝܟܰܢܳܐ ܕܰܥܒܰܕ݂ ܐܰܒܽܘܗܝ ܥܰܡܝ ܚܶܣܕ݂ܳܐ ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܰܡܒܰܝܳܐܽܘܬܶܗ ܥܰܠ ܐܰܒܽܘܗܝ ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ. ܠܘܳܬ݂ ܚܳܢܽܘܢ ܠܰܡܒܰܝܳܐܽܘܬܶܗ
1Ch 19:3 ܘܳܐܡܪܺܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܰܡܽܘܢ ܠܚܳܢܽܘܢ ܡܳܪܗܽܘܢ. ܡܝܰܩܳܪܽܘ ܡܝܰܩܰܪ ܗܘܳܐ ܕܰܘܺܝܕ݂ ܠܰܐܒܽܘܟ݂ ܒܚܰܝܰܘ̈ܗܝ ܡܶܛܽܠ ܕܗܳܐ ܫܰܕܰܪ ܠܳܟ݂ ܡܒܰܝ̈ܐܳܢܶܐ. ܡܶܛܽܠ ܕܰܠܡܶܓܰܫ ܡܕܺܝܢܬܳܐ. ܘܰܠܡܶܕܰܥ ܡܰܦܩܳܢ̈ܶܐ ܘܡܰܥܠܳܢ̈ܶܐ. ܫܰܕܰܪ ܕܰܘܺܝܕ݂ ܥܰܒܕܰܘ̈ܗܝ ܠܘܳܬܰܢ
1Ch 19:4 ܘܰܕ݂ܒܰܪ ܚܳܢܽܘܢ ܠܥܰܒܕܰܘ̈ܗܝ ܕܕܰܘܺܝܕ݂. ܘܰܓܪܰܥ ܦܶܠܓܽܘܬ݂ ܕܰܩܢܰܝ̈ܗܽܘܢ. ܘܦܶܠܓܽܘܬ݂ ܖ̈ܺܝܫܰܝܗܽܘܢ. ܘܩܰܕܶܕ݂ ܟܽܘܬܺܝܢ̈ܝܳܬ݂ܗܽܘܢ. ܥܕܰܡܳܐ ܠܰܟ݂ܢܽܘܬ݂ ܫܶܖ̈ܰܝܗܽܘܢ. ܘܫܰܕܰܪ ܐܶܢܽܘܢ
1Ch 19:5 ܘܚܰܘܺܝܘ ܠܕܰܘܺܝܕ݂. ܘܫܰܕܰܪ ܠܽܐܘܪܥܗܽܘܢ ܕܓܰܒܖ̈ܶܐ. ܡܶܛܽܠ ܕܒܰܗܺܝܬ݂ܺܝܢ ܗܘܰܘ. ܘܶܐܡܰܪ ܠܗܽܘܢ ܡܰܠܟܳܐ. ܬܶܒܘ ܒܺܐܝܪܺܝܚܽܘ ܥܕܰܡܳܐ ܠܰܐܝܟܳܐ ܕܢܺܐܥܽܘܢ ܕܰܩܢܰܝ̈ܟܽܘܢ. ܘܬܶܗܦܟܽܘܢ.
1Ch 19:6 ܘܰܚܙܰܘ ܒܢܰܝ̈ ܥܰܡܽܘܢ ܕܰܐܣܟܶܠܘ ܒܥܰܒܕܰܘ̈ܗܝ ܕܕܰܘܺܝܕ݂ ܘܫܰܕܰܪ ܚܳܢܽܘܢ ܘܰܒܢܰܝ̈ ܥܰܡܽܘܢ ܠܡܶܐܓܰܪ ܠܗܽܘܢ ܒܳܐܠܶܦ ܟܰܟܖ̈ܺܝܢ ܕܟܶܣܦܳܐ. ܡܶܢ ܐܳܪܳܡ ܢܰܗܖ̈ܺܝܢ. ܘܡܶܢ ܚܳܪܳܢ. ܘܡܶܢ ܢܨܺܝܒܺܝܢ. ܘܡܶܢ ܐܰܕܽܘܡ. ܙܰܘ̈ܓܶܐ ܘܦܰܖ̈ܳܫܶܐ.
1Ch 19:7 ܘܶܐܓܰܪܘ ܠܗܽܘܢ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܠܡܰܠܟܳܐ ܕܚܳܪܳܢ. ܘܰܠܡܰܠܟܳܐ ܕܰܐܕܽܘܡ. ܘܰܠܡܰܠܟܳܐ ܕܳܐܪܳܡ ܢܰܗܪܺܝܢ. ܘܰܠܡܰܠܟܳܐ ܕܰܢܨܺܝܒܺܝܢ. ܘܰܠܚܰܝ̈ܠܘܳܬ݂ܗܽܘܢ ܘܶܐܬ݂ܰܘ ܘܰܫܪܰܘ ܩܕ݂ܳܡ ܡܰܐܕܒܳܐ. ܘܰܒܢܰܝ̈ ܥܰܡܽܘܢ ܐܶܬ݂ܟܰܢܰܫܘ ܡܶܢ ܩܽܘܖ̈ܺܝܗܽܘܢ. ܘܶܐܬ݂ܰܘ ܠܰܩܪܳܒܳܐ.
1Ch 19:8 ܘܰܫܡܰܥ ܕܰܘܺܝܕ݂. ܘܫܰܕܰܪ ܠܝܽܘܐܳܒ. ܘܰܠܟܽܠ ܚܰܝ̈ܠܘܳܬ݂ܐ ܕܓܰܢ̱ܒܳܖ̈ܶܐ.
1Ch 19:9 ܘܰܢܦܰܩܘ ܒܢܰܝ̈ ܥܰܡܽܘܢ. ܘܰܥܒܰܕ݂ܘ ܩܪܳܒܳܐ ܩܕ݂ܳܡ ܬܰܪܥܳܐ. ܘܗܳܠܶܝܢ ܡܰܠ̈ܟܶܐ ܗܶܢܽܘܢ ܘܚܰܝ̈ܠܘܳܬ݂ܗܽܘܢ ܫܪܶܝܢ ܗܘܰܘ ܒܰܠܚܽܘܕܰܝܗܽܘܢ ܒܚܰܩ̈ܠܳܬܳܐ.
1Ch 19:10 ܘܰܚܙܳܐ ܝܽܘܐܳܒ ܕܰܥܫܶܢ ܥܠܰܘܗܝ ܩܪܳܒܳܐ. ܡܶܢ ܩܕܳܡܰܘܗܝ ܘܡܶܢ ܒܶܣܬܪܶܗ. ܘܰܓܒܳܐ ܠܶܗ ܡܶܢ ܟܽܠܗܽܘܢ ܓܰܢ̱ܒܳܖ̈ܶܐ ܕܺܝܣܪܳܐܶܝܠ. ܘܰܥܒܰܕ݂ ܩܪܳܒܳܐ ܠܽܘܩܒܰܠ ܐܰܕܽܘܡ
1Ch 19:11 ܘܫܰܪܟܳܐ ܕܥܰܡܳܐ. ܐܰܫܠܶܡ ܠܰܐܒܺܝܫܺܝ ܐܰܚܽܘܗܝ. ܘܰܣܕܰܪ ܠܽܘܩܒܰܠ ܒܢܰܝ̈ ܥܰܡܽܘܢ.
1Ch 19:12 ܘܶܐܡܰܪ ܠܶܗ. ܐܶܢܗܽܘ ܕܢܶܬ݂ܩܰܦ ܡܶܢܝ ܐܰܕܽܘܡ. ܬܺܐܬ݂ܶܐ ܬܦܰܨܶܝܢܝ ܘܶܐܢ ܒܢܰܝ̈ ܥܰܡܽܘܢ ܢܶܬ݂ܩܦܽܘܢ ܡܶܢܳܟ݂. ܐܺܬܶܐ ܘܶܐܦܰܨܶܝܟ݂ ܡܶܢܗܽܘܢ.
1Ch 19:13 ܬܩܰܦ. ܘܬܶܬܩܰܦ ܡܶܢܗܽܘܢ܆ ܥܰܠ ܐܰܦܰܝ̈ ܥܰܡܰܢ. ܘܥܰܠ ܐܰܦܰܝ̈ ܩܽܘܖ̈ܝܳܐ ܕܰܐ‌ܠܳܗܳܐ. ܘܡܳܪܝܳܐ ܢܶܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ.
1Ch 19:14 ܘܰܩܪܶܒ ܝܽܘܐܳܒ ܘܥܰܡܳܐ ܕܺܐܝܬ݂ ܥܰܡܶܗ. ܠܡܶܬ݂ܟܰܬܳܫܽܘ ܥܰܡ ܐܰܕܽܘܡܳܝ̈ܶܐ. ܘܰܥܪܰܩܘ ܡܶܢ ܩܕܳܡܰܘܗܝ. 
1Ch 19:15 ܘܰܒܢܰܝ̈ ܥܰܡܽܘܢ ܚܙܰܘ ܕܰܥܪܰܩܘ ܐܰܕܽܘܡܳܝ̈ܶܐ. ܘܰܥܪܰܩܘ ܐܳܦ ܗܶܢܽܘܢ ܡܶܢ ܩܕ݂ܳܡ ܐܰܒܺܝܫܰܝ ܐܰܚܽܘܗܝ. ܘܶܐܬ݂ܰܘ ܠܰܩܪܺܝܬ݂ܳܐ. ܘܰܗܦܰܟ݂ ܝܽܘܐܳܒ ܠܽܐܘܪܺܫܠܶܡ
1Ch 19:16 ܘܰܚܙܰܘ ܐܰܕܽܘܡܳܝ̈ܶܐ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܫܰܕܰܪܘ ܐܺܝܙܓܰܕ̈ܶܐ. ܘܰܐܦܶܩܘ ܠܰܐܕܽܘܡܳܝ̈ܶܐ ܕܺܐܝܬ݂ ܡܶܢ ܥܒܳܪ ܢܰܗܪܳܐ. ܘܶܐܬ݂ܰܘ ܠܚܺܝܠܰܡ. ܘܰܫܒܽܘܟ݂ ܪܰܒ ܚܰܝܠܶܗ ܕܰܗܕܰܪܥܙܰܪ ܩܕ݂ܳܡܰܝܗܽܘܢ.
1Ch 19:17 ܘܚܰܘܺܝܘ ܠܕܰܘܺܝܕ݂. ܘܟܰܢܶܫ ܠܟܽܠܶܗ ܝܺܣܪܳܐܶܝܠ. ܘܶܐܬ݂ܳܐ ܥܠܰܝܗܽܘܢ ܘܰܣܕܰܪ ܕܰܘܺܝܕ݂ ܠܽܘܩܒܰܠ ܐܰܕܽܘܡܳܝ̈ܶܐ ܩܪܳܒܳܐ. ܘܶܐܬ݂ܟܰܬܰܫ ܥܰܡܗܽܘܢ.
1Ch 19:18 ܘܰܥܪܰܩܘ ܐܰܕܽܘܡܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܚܪܰܒ ܕܰܘܺܝܕ݂ ܒܰܐܕܽܘܡܳܝ̈ܶܐ. ܫܰܒܥܳܐ ܐܰܠܦܺܝ̈ܢ ܙܰܘ̈ܓܺܝܢ. ܘܰܐܪܒܥܳܐ ܐܰܠܦܺܝ̈ܢ ܓܰܒܖ̈ܶܐ ܖ̈ܶܓܠܳܝܶܐ. ܘܰܫܒܽܘܟ݂ ܪܰܒ ܚܰܝܠܶܗ ܕܰܗܕܰܪܥܙܰܪ ܐܶܬ݂ܩܛܶܠ ܬܰܡܳܢ
1Ch 19:19 ܘܰܚܙܰܘ ܥܰܒܕܰܘ̈ܗܝ ܕܰܗܕܰܪܥܙܰܪ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܐܫܠܶܡܘ ܠܕܰܘܺܝܕ݂. ܘܦܰܠܚܽܘܗܝ. ܘܠܳܐ ܨܒܰܘ ܐܰܕܽܘܡܳܝ̈ܶܐ ܠܰܡܥܰܕܳܪܽܘ ܬܽܘܒ ܠܰܒܢܰܝ̈ ܥܰܡܽܘܢ. 
1Ch 20:1 ܘܰܗܘܳܐ ܠܫܰܢ̱ܬܳܐ ܐ̱ܚܪܺܬܳܐ ܠܙܰܒܢܳܐ ܕܡܰܦܩܳܢܳܐ ܕܡܰܠ̈ܟܶܐ. ܘܟܰܢܶܫ ܝܽܘܐܳܒ ܚܰܝ̈ܠܘܳܬ݂ܐ ܘܶܐܬ݂ܳܐ ܘܰܫ̣ܪܳܐ ܥܰܠ ܐܰܪܥܳܐ ܕܰܒܢܰܝ̈ ܥܰܡܽܘܢ. ܘܶܐܚܰܕ݂ ܒܳܗ̇. ܘܰܫܪܳܐ ܥܰܠ ܪܰܒܬ݂ ܡܕ݂ܺܝܢ̱ܬܗܽܘܢ ܪܰܒܬܳܐ. ܘܕܰܘܺܝܕ݂ ܝܳܬ݂ܶܒ ܗܘܳܐ ܒܽܐܘܪܺܫܠܶܡ. ܘܶܐܚܰܕ݂ ܝܽܘܐܳܒ ܠܪܰܒܬ݂ ܡܕ݂ܺܝܢ̱ܬܗܽܘܢ. ܘܥܰܩܪܳܗ̇
1Ch 20:2 ܘܰܢܣܰܒ ܕܰܘܺܝܕ݂ ܬܳܓܳܐ ܕܡܰܠܟܗܽܘܢ ܡܶܢ ܪܺܝܫܶܗ. ܘܬܰܩܠܶܗ. ܘܶܐܫܟܰܚ ܒܶܗ ܡܰܬ݂ܩܳܠܳܐ ܕܟܰܟܪܳܐ ܕܕܰܗܒܳܐ. ܘܺܐܝܬ݂ ܗܘܰܘ ܒܶܗ ܛܰܒ̈ܥܶܐ ܛܳܒܶܐ. ܘܣܳܡܶܗ ܕܰܘܺܝܕ݂ ܒܪܺܝܫܶܗ. ܘܰܫܒܺܝܬ݂ܳܐ ܕܰܡܕܺܝܢ̱ܬܳܐ ܐܰܦܶܩ ܣܽܘܓ݂ܳܐܐ ܕܛܳܒ
1Ch 20:3 ܘܥܰܡܳܐ ܕܺܐܝܬ݂ ܗܘܳܐ ܒܳܗ̇ ܐܰܦܶܩ ܐܶܢܽܘܢ. ܘܶܐܣܰܪ ܒܫܺܫ̈ܠܳܬܳܐ ܘܰܒܩܽܘܠܳܖ̈ܶܐ ܕܦܰܪܙܠܳܐ. ܘܰܒܩܽܘ̈ܦܠܶܐ ܘܰܒܡܰܨ̈ܡܳܬ݂ܳܐ. ܘܶܐܣܰܪ ܐܶܢܽܘܢ ܠܟܽܠܗܽܘܢ. ܘܗܳܟܰܢܳܐ ܥܒܰܕ݂ ܠܟܽܠܗܽܘܢ ܒܢܰܝ̈ܢܳܫܳܐ. ܕܶܐܫܬܟܰܚܘ ܒܩܽܘܖ̈ܝܳܐ ܕܰܒܢܰܝ̈ ܥܰܡܽܘܢ. ܘܠܳܐ ܩܛܰܠ ܐ̱ܢܳܫ ܡܶܢܗܽܘܢ. ܘܶܐܙܰܠ ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܰܐܪܥܳܐ ܕܺܝܣܪܳܐܶܝܠ ܘܰܗܦܰܟ݂ ܕܰܘܺܝܕ݂ ܘܟܽܠ ܕܥܰܡܶܗ ܠܽܐܘܪܺܫܠܶܡ
1Ch 20:4 ܘܡܶܢ ܒܳܬܰܪ ܗܳܠܶܝܢ ܬܽܘܒ. ܗܘܳܐ ܩܪܳܒܳܐ ܒܥܰܐܙܳܐ ܥܰܡ ܦܠܶܫܬܳܝ̈ܶܐ. ܘܗܳܝܕܶܝܢ ܩܛܰܠ ܣܰܒܟܺܝ ܕܡܶܢ ܚܰܡܫܰܬ݂ ܠܣܽܘܦܺܝ ܕܡܶܢ ܒܢܰܝ̈ ܓܰܢ̱ܒܳܖ̈ܶܐ.
1Ch 20:5 ܘܰܗܘܳܐ ܬܽܘܒ ܩܪܳܒܳܐ ܥܰܡ ܦܠܶܫܬܳܝ̈ܶܐ. ܘܰܩܛܰܠ ܐܶܠܚܰܢܰܢ ܒܰܪ ܝܳܥܺܝܪ ܠܠܰܚܡܺܝ ܕܡܶܢ ܒܢܰܝ̈ܳܐ ܕܓܰܕ݂ܦܳܐ ܡܚܰܣܕ݂ܳܢܺܝܬ݂ܳܐ. ܕܰܗܘܳܐ ܐܰܚܽܘܗܝ ܕܓܽܘܠܝܰܕ݂ ܓܰܢ̱ܒܪܳܐ ܕܡܶܢ ܓܳܬ݂. ܘܰܫܢܳܢܳܐ ܕܢܰܝܙܟܶܗ ܥܒܶܐ ܗܘܳܐ ܐܰܝܟ݂ ܢܰܘܠܳܐ ܕܓܰܖ̈ܕܳܝܝܶܐ.
1Ch 20:6 ܘܰܗܘܳܐ ܬܽܘܒ ܩܪܳܒܳܐ ܒܓܳܬ݂. ܘܰܗܘܳܐ ܬܰܡܳܢ ܓܰܢ̱ܒܪܳܐ ܓܰܒܪܳܐ ܚܰܕ݂ ܕܰܡܫܽܘܚܬ݂ܳܐ. ܘܨܶܒ̈ܥܳܬ݂ܳܐ ܕܺܐܝܕܰܘ̈ܗܝ ܘܰܕ݂ܖ̈ܶܓܠܰܘܗܝ. ܗܘܰܝ̈ ܫܶܬ݂ ܫܶܬ݂. ܥܶܣܪܺܝܢ ܘܰܐܪܒܰܥ ܒܡܶܢܝܳܢܳܐ ܘܳܐܦ ܗܽܘ ܐܶܬܺܝܠܶܕ ܠܰܡܚܰܣܕܳܢܺܝܬ݂ܳܐ.
1Ch 20:7 ܘܰܡܚܰܣܶܕ ܗܘܳܐ ܠܺܝܣܪܳܐܶܝܠ. ܘܩܰܛܠܶܗ ܝܽܘܢܳܬ݂ܳܢ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂
1Ch 20:8 ܐܰܪܒܥܳܐ ܗܳܠܶܝܢ ܐܶܬܺܝܠܶܕܘ ܠܰܡܚܰܣܕ݂ܳܢܺܝܬ݂ܳܐ. ܒܓܳܬ݂. ܘܶܐܬܬܒܰܪܘ ܒܺܐܝܕ݂ܳܐ ܕܕܰܘܺܝܕ݂ ܘܒܺܐܝܕ݂ܳܐ ܕܥܰܒܕܰܘ̈ܗܝ. 
1Ch 21:1 ܘܩܳܡ ܣܳܛܳܢܳܐ ܠܺܝܣܪܳܐܶܝܠ. ܘܣܰܪܗܶܒ ܠܕܰܘܺܝܕ݂ ܠܡܶܡܢܳܐ ܠܺܝܣܪܳܐܶܝܠ.
1Ch 21:2 ܘܶܐܡܰܪ ܕܰܘܺܝܕ݂ ܠܝܽܘܐܳܒ ܒܰܪ ܨܽܘܪܺܝܳܐ ܘܰܠܪܰܘܖ̈ܒܳܢܰܘ̈ܗܝ ܕܥܰܡܳܐ. ܙܶܠܘ ܘܰܡܢܰܘ ܠܥܰܡܳܐ ܕܺܝܣܪܳܐܶܝܠ. ܡܶܢ ܒܺܪܫܒܰܥ ܘܰܥܕܰܡܳܐ ܠܕ݂ܳܢ. ܘܬ݂ܰܘ ܠܘܳܬ݂ܝ. ܘܶܐܕܰܥ ܡܶܢܝܳܢܶܗ ܕܥܰܡܳܐ.
1Ch 21:3 ܘܶܐܡܰܪ ܝܽܘܐܳܒ ܠܕܰܘܺܝܕ݂ ܡܰܠܟܳܐ. ܢܰܘܣܶܦ ܡܳܪܝܳܐ ܐܰܠܳܗܳܟ݂ ܥܰܠ ܥܰܡܶܗ. ܐܰܟ݂ܘܳܬ݂ܗܽܘܢ ܘܰܐܟ݂ܘܳܬ݂ܗܽܘܢ ܡܳܐܐ ܙܰܒܢܺܝ̈ܢ ܘܥܰܝܢܰܘ̈ܗܝ ܕܡܳܪܝ ܡܰܠܟܳܐ ܢܶܚܙ̈ܝܳܢ. ܡܶܛܽܠ ܕܟܽܠܗܽܘܢ ܥܰܒܕܰܘ̈ܗܝ ܐܶܢܽܘܢ. ܘܡܳܪܰܢ ܡܰܠܟܳܐ ܠܡܳܢܳܐ ܗ̱ܘ ܐܶܨܛܒܺܝ ܒܳܗ̇ ܒܡܶܠܬ݂ܳܐ ܗܳܕ݂ܶܐ.
1Ch 21:4 ܘܡܶܠܬܶܗ ܕܡܰܠܟܳܐ ܥܶܫܢܰܬ݂ ܥܰܠ ܝܽܘܐܳܒ. ܘܰܢܦܰܩ ܝܽܘܐܳܒ ܘܗܰܠܶܟ݂ ܒܟܽܠܶܗ ܝܺܣܪܳܐܶܝܠ. ܘܰܗܦܰܟ݂ ܘܶܐܬ݂ܳܐ ܠܽܐܘܪܺܫܠܶܡ
1Ch 21:5 ܘܝܰܗܒ ܝܽܘܐܳܒ ܡܶܢܝܳܢܳܐ ܘܚܽܘܫܒܳܢܳܐ ܕܥܰܡܳܐ ܠܕܰܘܺܝܕ݂. ܘܰܗܘܳܐ ܚܽܘܫܒܳܢܳܐ ܕܰܒܢܰܝ̈ ܝܺܣܪܳܐܶܝܠ ܐܳܠܶܦ ܐܰܠܦܺܝ̈ܢ ܘܡܳܐܐ ܐܰܠܦܺܝ̈ܢ ܖ̈ܶܓܠܳܝܶܐ ܫܳܡܛܰܝ̈ ܣܰܝܦܳܐ ܘܫܰܒܛܳܐ ܕܒܶܝܬ݂ ܝܺܗܽܘܕܳܐ ܗܘܰܘ ܒܡܶܢܝܳܢܳܐ ܐܰܪܒܰܥܡܳܐܐ ܘܫܰܒܥܺܝܢ ܐܰܠܦܺܝ̈ܢ ܓܰܒܖ̈ܶܐ ܫܳܠܦܰܝ̈ ܣܰܝܦܳܐ
1Ch 21:6 ܘܠܶܘ̈ܳܝܶܐ ܘܟܳܗ̈ܢܶܐ. ܘܫܰܒܛܳܐ ܕܒܶܝܬ݂ ܒܶܢܝܳܡܶܝܢ ܠܳܐ ܐܶܬ݂ܡܢܺܝ ܥܰܡܗܽܘܢ. ܡܶܛܽܠ ܕܰܐܣܠܺܝ ܝܽܘܐܳܒ ܡܶܠܬܶܗ ܕܡܰܠܟܳܐ. ܘܠܳܐ ܨܒܳܐ ܝܽܘܐܳܒ ܠܡܶܡܢܳܐ ܐܶܢܽܘܢ
1Ch 21:7 ܘܶܐܬ݂ܒܐܶܫ ܦܶܬ݂ܓ݂ܳܡܳܐ ܒܥܰܝܢܰܝ̈ ܡܳܪܝܳܐ. ܥܰܠ ܕܰܡܢܳܐ ܕܰܘܺܝܕ݂ ܠܺܝܣܪܳܐܶܝܠ.
1Ch 21:8 ܘܶܐܡܰܪ ܕܰܘܺܝܕ݂ ܠܡܳܪܝܳܐ. ܚܛܺܝܬ݂ ܛܳܒ ܒܡܶܕܶܡ ܕܥܶܒܕܶܬ݂ ܒܦܶܬ݂ܓ݂ܳܡܳܐ ܗܳܢܳܐ. ܘܳܐܦ ܗܳܫܳܐ ܐܰܥܒܰܪ ܚܰܘܒܰܘ̈ܗܝ ܕܥܰܒܕܳܟ݂. ܡܶܛܽܠ ܕܰܐܣܟܠܶܬ݂ ܛܳܒ
1Ch 21:9 ܘܩܰܕܶܡ ܕܰܘܺܝܕ݂ ܒܨܰܦܪܳܐ ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܓܳܕ ܢܒܺܝܳܐ. ܘܶܐܡܰܪ ܠܶܗ
1Ch 21:10 ܙܶܠ ܘܶܐܡܰܪ ܠܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܬܠܳܬ݂ ܒܺܝ̈ܫܳܢ ܡܰܝܬܶܐ ܐ̱ܢܳܐ ܥܠܰܝܟ ܓܒܺܝ ܠܳܟ݂ ܚܕ݂ܳܐ ܡܶܢܗܶܝܢ. ܘܶܐܥܒܶܕ݂ ܠܳܟ݂
1Ch 21:11 ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܩܰܒܶܠ ܠܳܟ݂
1Ch 21:12 ܐܳܘ ܬܠܳܬ݂ ܫܢܺܝ̈ܢ ܟܰܦܢܳܐ ܒܰܐܪܥܳܐ. ܐܰܘ ܬܠܳܬܳܐ ܝܰܖ̈ܚܺܝܢ ܬܶܬ݂ܡܣܰܪ ܩܕ݂ܳܡ ܒܥܶܠܕܒܳܒܳܟ݂. ܘܗܽܘ ܢܶܗܘܶܐ ܪܳܕܶܦ ܠܳܟ݂. ܘܗܽܘ ܢܶܗܘܶܐ ܫܰܠܺܝܛ ܒܳܟ݂ ܐܰܘ ܬܠܳܬܳܐ ܝܰܘܡܺܝ̈ܢ ܚܰܪܒܶܗ ܕܡܳܪܝܳܐ ܒܺܝܣܪܳܐܶܝܠ. ܘܳܐܦ ܗܳܫܳܐ ܕܰܥ ܘܰܚܙܺܝ ܡܳܢܳܐ ܝܳܗܶܒ ܐܰܢ̱ܬ ܦܶܬ݂ܓ݂ܳܡܳܐ ܠܘܳܬ݂ ܡܰܢ ܕܫܰܕܪܰܢܝ ܠܘܳܬ݂ܟ݂.
1Ch 21:13 ܘܶܐܡܰܪ ܕܰܘܺܝܕ݂ ܠܓܳܕ݂ ܥܳܩܰܬ݂ ܠܺܝ ܛܳܒ. ܢܶܫܬܠܶܡ ܒܺܐܝܕܰܘ̈ܗܝ ܕܡܳܪܝܳܐ ܕܣܰܓܺܝܐܺܝܢ ܖ̈ܰܚܡܰܘܗܝ ܛܳܒ. ܘܒܺܐܝܕ݂ܳܐ ܕܰܒܢܰܝ̈ܢܳܫܳܐ ܠܳܐ ܢܶܫܬܠܶܡ.
1Ch 21:14 ܘܝܰܗܒ ܡܳܪܝܳܐ ܡܰܘܬܳܢܳܐ ܒܺܝܣܪܳܐܶܝܠ. ܘܰܢܦܰܠܘ ܡܶܢ ܝܺܣܪܳܐܶܝܠ ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܶܐ
1Ch 21:15 ܘܫܰܕܰܪ ܡܳܪܝܳܐ ܡܰܠܰܐܟܳܐ ܠܽܐܘܪܺܫܠܶܡ ܠܰܡܚܰܒܳܠܽܘܬ݂ܳܗ̇. ܘܟܰܕ݂ ܡܚܰܒܶܠ ܠܳܗ̇. ܚܙܳܝܗܝ ܡܳܪܝܳܐ. ܘܶܐܬ݂ܒܰܝܰܐ ܡܶܢ ܒܺܝܫܬܳܐ. ܘܶܐܡܰܪ ܠܡܰܠܰܐܟܳܐ ܕܰܡܚܰܒܶܠ. ܣܰܓܺܝ ܚܰܒܶܠܬ ܡܶܟܺܝܠ ܩܦܽܘܣ ܐܺܝܕ݂ܳܟ݂. ܘܡܰܠܰܐܟܶܗ ܕܡܳܪܝܳܐ. ܫܪܶܐ ܗܘܳܐ ܠܘܳܬ݂ ܐܶܕܪܶܗ ܕܳܐܪܳܢ ܝܳܒܽܘܣܳܝܳܐ.
1Ch 21:16 ܘܰܐܪܺܝܡ ܕܰܘܺܝܕ݂ ܥܰܝܢܰܘ̈ܗܝ. ܘܰܚܙܳܐ ܡܰܠܰܐܟܶܗ ܕܡܳܪܝܳܐ ܩܳܐܶܡ ܒܶܝܬ݂ ܫܡܰܝܳܐ ܠܰܐܪܥܳܐ. ܘܣܰܝܦܶܗ ܫܡܺܝܛ ܒܺܐܝܕܶܗ. ܘܩܳܐܶܡ ܠܥܶܠ ܡܶܢ ܐܽܘܪܺܫܠܶܡ ܘܰܢܦܰܠ ܕܰܘܺܝܕ݂. ܘܩܰܫܺܝ̈ܫܶܐ ܕܺܐܝܬ݂ ܗܘܰܘ ܥܰܡܶܗ. ܡܟܰܣܶܝܢ ܗܘܰܘ ܣܰܩ̈ܶܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ.
1Ch 21:17 ܘܶܐܡܰܪ ܕܰܘܺܝܕ݂ ܠܡܳܪܝܳܐ. ܘܶܐܢܰܐ ܗ̱ܘ ܚܛܺܝܬ݂. ܘܛܳܒ ܪܰܒܳܐ ܗ̱ܝ ܣܰܟܠܽܘܬܳܐ ܕܰܐܣܟܠܶܬ݂. ܗܳܠܶܝܢ ܕܶܝܢ ܥܳܢ̈ܳܐ ܬܰܡܺܝ̈ܡܳܬ݂ܳܐ ܡܳܢܳܐ ܥܒܰܕ݂̈ܝ. ܡܳܪܝܳܐ ܐܰܠܳܗܝ. ܬܶܗܘܶܐ ܐܺܝܕ݂ܳܟ݂ ܒܺܝ ܘܰܒܒܶܝܬ݂ ܐܳܒܝ ܡܶܢ ܥܰܡܳܐ ܢܶܬ݂ܟܠܶܐ ܡܰܘܬܳܢܳܐ
1Ch 21:18 ܘܡܰܠܰܐܟܶܗ ܕܡܳܪܝܳܐ ܐܶܡܰܪ ܠܓܳܕ݂ ܣܰܩ ܐܶܡܰܪ ܠܕܰܘܺܝܕ݂. ܣܳܠܶܩ ܒܳܢܶܐ ܡܰܕ݂ܒܚܳܐ ܠܡܳܪܝܳܐ. ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ.
1Ch 21:19 ܘܰܣܠܶܩ ܕܰܘܺܝܕ݂ ܐܰܝܟ݂ ܦܶܬ݂ܓܳܡܶܗ ܕܓܳܕ ܕܶܐܡܰܪ ܒܰܫܡܶܗ ܕܡܳܪܝܳܐ.
1Ch 21:20 ܘܰܚܙܳܐ ܕܰܘܺܝܕ݂ ܠܡܰܠܰܐܟܳܐ ܕܰܡܚܰܒܶܠ ܒܥܰܡܳܐ. ܕܰܩܦܰܣ ܐܺܝܕ݂ܶܗ. ܘܠܳܐ ܚܰܒܶܠ ܬܽܘܒ. 
1Ch 21:21 ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܐܳܪܳܢ. ܘܶܐܬ݂ܦܢܺܝ ܐܳܪܳܢ ܘܰܚܙܳܐ ܠܕܰܘܺܝܕ݂ ܘܰܣܓܶܕ݂ ܠܕܰܘܺܝܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܢܦܰܩ ܐܳܪܳܢ ܡܶܢ ܐܶܕܪܶܗ.
1Ch 21:22 ܘܶܐܡܰܪ ܕܰܘܺܝܕ݂ ܠܳܐܪܳܢ. ܗܰܒܠܺܝ ܕܽܘܟܬܳܐ ܕܶܐܕܪܳܐ ܗܳܢܳܐ. ܘܶܐܒܢܶܐ ܒܶܗ ܡܰܕ݂ܒܚܳܐ ܠܡܳܪܝܳܐ. ܒܟܶܣܦܳܐ ܘܒܰܕ݂ܡܰܝ̈ܳܐ ܛܳܒ̈ܶܐ. ܗܒܳܝܗܝ ܠܺܝ. ܘܢܶܬ݂ܟܠܶܐ ܡܰܘܬܳܢܳܐ ܡܶܢ ܥܰܡܳܐ
1Ch 21:23 ܘܶܐܡܰܪ ܐܳܪܳܢ ܠܕܰܘܺܝܕ݂. ܣܰܒ ܠܳܟ݂ ܡܳܪܝ ܡܰܠܟܳܐ. ܘܢܶܥܒܶܕ݂ ܡܳܪܝ ܡܰܠܟܳܐ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ ܐܶܢܳܐ ܝܳܗܶܒ ܐ̱ܢܳܐ ܬܰܘܖ̈ܶܐ ܠܰܥܠܳܬ݂ܳܐ. ܘܓܰܪܓܪܳܐ ܠܩܰܝ̈ܣܶܐ. ܘܚܶܛ̈ܶܐ ܠܩܽܘܪܒܳܢܳܐ ܘܟܽܠ ܡܶܕܶܡ ܕܡܶܬ݂ܒܥܶܐ. ܐܶܢܳܐ ܝܳܗܶܒ ܐ̱ܢܳܐ.
1Ch 21:24 ܘܶܐܡܰܪ ܡܰܠܟܳܐ ܕܰܘܺܝܕ݂ ܠܳܐܪܳܢ. ܚܳܣ ܠܺܝ. ܡܶܙܒܰܢ ܙܳܒܶܢ ܐ̱ܢܳܐ ܡܶܢܳܟ݂ ܒܟܶܣܦܳܐ ܘܒܰܕ݂ܡܰܝ̈ܳܐ. ܐܰܝܟ݂ ܕܫܳܘܶܐ ܡܶܛܽܠ ܕܠܳܐ ܢܳܣܶܒ ܐ̱ܢܳܐ ܕܺܝܠܳܟ݂. ܘܡܰܣܶܩ ܐ̱ܢܳܐ ܠܡܳܪܝܳܐ ܥܠܳܬ݂ܳܐ ܕܡܰܓܳܢ.
1Ch 21:25 ܘܰܙܒܰܢ ܕܰܘܺܝܕ݂ ܡܶܢ ܐܳܪܳܢ. ܕܽܘܟܬܳܐ ܗܳܝ ܕܶܐܕܪܳܐ ܒܚܰܡܫܺܝܢ ܐܶܣܬܺܖ̈ܺܝܢ.
1Ch 21:26 ܘܰܒܢܳܐ ܕܰܘܺܝܕ݂ ܬܰܡܳܢ ܡܰܕ݂ܒܚܳܐ ܠܡܳܪܝܳܐ ܘܩܰܪܶܒ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܐܶܡܖ̈ܶܐ. ܘܨܰܠܺܝ ܩܕ݂ܳܡ ܡܳܪܝܳܐ. ܘܰܥܢܳܝܗܝ ܘܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܠܰܬ݂ ܥܠܰܘ̈ܳܬ݂ܳܐ ܕܺܐܝܬ݂ ܗܘܰܝ̈ ܥܰܠ ܡܰܕ݂ܒܚܳܐ.
1Ch 21:27 ܘܶܐܡܰܪ ܡܳܪܝܳܐ ܠܡܰܠܰܐܟܳܐ. ܟܰܕ݂ ܚܙܳܐ. ܐܰܗܦܶܟ݂ ܣܰܝܦܳܟ݂ ܠܚܶܠܬܶܗ
1Ch 21:28 ܒܙܰܒܢܳܐ ܗܰܘ ܟܰܕ݂ ܚܙܳܐ ܕܰܘܺܝܕ݂ ܕܰܥܢܳܝܗܝ ܡܳܪܝܳܐ ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ. ܘܕܰܒܰܚ ܬܰܡܳܢ ܕܶܒܚ̈ܶܐ ܪܰܘܖ̈ܒܶܐ.
1Ch 21:29 ܘܨܰܠܺܝ ܬܰܡܳܢ ܩܕ݂ܳܡ ܡܰܫܟܢܳܐ ܕܰܥܒܰܕ݂ ܗܘܳܐ ܡܽܘܫܶܐ. ܒܡܰܕܒܪܳܐ. ܒܡܰܦܩܳܢܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.
1Ch 21:30 ܒܶܗ ܒܙܰܒܢܳܐ ܗܰܘ. ܕܚܶܠ ܗܘܳܐ ܕܰܘܺܝܕ݂ ܛܳܒ. ܘܠܳܐ ܡܶܫܟܰܚ ܗܘܳܐ ܠܡܺܐܙܰܠ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܡܶܛܽܠ ܕܰܕ݂ܚܶܠ ܗܘܳܐ ܡܶܢ ܩܕ݂ܳܡ ܚܰܪܒܳܐ ܕܡܰܠܰܐܟܶܗ ܕܡܳܪܝܳܐ. 
1Ch 22:1 ܘܶܐܡܰܪ ܕܰܘܺܝܕ݂ ܕܗܳܢܰܘ ܒܰܝܬܶܗ ܕܡܳܪܝܳܐ ܐܰ‌ܠܳܗܳܐ. ܘܗܳܢܰܘ ܡܰܕ݂ܒܚܳܐ ܕܰܥܠܰܘ̈ܳܬ݂ܳܐ ܕܺܝܣܪܳܐܶܝܠ
1Ch 22:2 ܘܶܐܡܰܪ ܕܰܘܺܝܕ݂ ܠܰܡܟܰܢܳܫܽܘ ܠܟܽܠܗܽܘܢ ܓܺܝܽܘܖ̈ܶܐ ܕܺܐܝܬ݂ ܗܘܰܘ ܒܰܐܪܥܳܐ ܕܺܝܣܪܳܐܶܝܠ. ܘܢܶܥܒܕ݂ܽܘܢ ܡܶܢܗܽܘܢ ܦܳܣܽܘ̈ܠܶܐ. ܢܶܦܣܩܽܘܢ ܟܺܐܦ̈ܶܐ ܠܒܰܝܬܶܗ ܕܡܳܪܝܳܐ.
1Ch 22:3 ܘܰܠܡܶܥܒܰܕ݂ ܡܶܢܗܽܘܢ ܩܰܝܢܳܝ̈ܶܐ ܥܳܒܕ݂ܰܝ̈ ܦܰܪܙܠܳܐ. ܠܡܶܥܒܰܕ݂ ܦܰܕܽܘܥ̈ܶܐ. ܘܰܐܟ݂ܣܺܝ̈ܕܶܐ. ܘܡܽܘܟ̈ܠܶܐ ܕܦܰܪܙܠܳܐ ܬܰܩܶܢ ܕܰܘܺܝܕ݂. ܘܰܢܚܳܫܳܐ ܣܰܓܺܝܐܐ ܕܠܰܝܬ ܠܶܗ ܡܰܬ݂ܩܳܠܳܐ.
1Ch 22:4 ܘܩܰܝ̈ܣܶܐ ܕܰܐܪܙܳܐ ܕܠܰܝܬ ܠܗܽܘܢ ܡܶܢܝܳܢܳܐ ܡܶܛܽܠ ܕܰܐܝܬܺܝܘ ܨܽܘܖ̈ܳܝܶܐ ܘܨܰܝܕܢܳܝ̈ܶܐ. ܩܰܝ̈ܣܶܐ ܕܰܐܪܙܳܐ ܣܽܘܓ݂ܳܐܐ ܕܛܳܒ ܠܕܰܘܺܝܕ݂.
1Ch 22:5 ܘܶܐܡܰܪ ܕܰܘܺܝܕ݂. ܫܠܶܝܡܽܘܢ ܒܶܪܝ ܥܕܰܡܳܐ ܠܗܳܫܳܐ ܛܰܠܝܰܐ ܗ̱ܘ ܙܥܽܘܪܳܐ ܘܰܥܠܰܘܗܝ ܗܽܘ ܐܰܡܺܝܪܳܐ ܒܰܟ݂ܬ݂ܳܒܳܐ. ܕܢܶܒܢܶܐ ܒܰܝܬܳܐ ܠܡܳܪܝܳܐ. ܕܢܰܘܪܒܺܝܘܗܝ ܠܥܶܠ ܠܰܫܡܳܐ ܘܰܠܪܰܒܽܘܬ݂ܳܐ ܘܰܠܬܶܫܒܽܘܚܬܳܐ. ܕܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܐܶܛܰܝܶܒ ܠܶܗ ܐܶܢܳܐ ܟܽܠ ܡܶܕܶܡ ܕܡܶܬ݂ܒܥܶܐ ܠܶܗ ܡܶܢ ܚܰܝܰܝ̈. ܘܛܰܝܶܒ̣ ܕܰܘܺܝܕ݂ ܟܽܠ ܡܶܕܶܡ ܕܡܶܬ݂ܒܥܶܐ ܗܘܳܐ ܠܶܗ ܠܒܰܝܬܳܐ ܘܡܶܕܶܡ ܠܳܐ ܚܣܰܪ.
1Ch 22:6 ܘܰܩܪܳܐ ܠܰܫܠܶܝܡܽܘܢ ܒܪܶܗ. ܘܶܐܡܰܪ ܠܶܗ.
1Ch 22:7 ܐܰܢ̱ܬ ܬܶܒܢܶܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ.
1Ch 22:8 ܡܶܛܽܠ ܕܫܰܕܰܪ ܥܠܰܝ ܒܺܐܝܕܳܐ ܕܰܢܒܺܝܳܐ. ܘܶܐܡܰܪ ܠܺܝ. ܕܡܳܐ ܣܰܓܺܝܐܳܐ ܐܶܫܰܕܬ݂ ܘܩܺܐܖ̈ܣܶܐ ܪܰܘܖ̈ܒܶܐ ܥܒܰܕܬ ܐܰܢ̱ܬ ܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܡܶܛܽܠ ܕܰܕ݂ܡܳܐ ܣܰܓܺܝܐܐ ܐܶܫܰܕܬ݂ ܥܰܠ ܐܰܪܥܳܐ ܩܕ݂ܳܡܰܝ.
1Ch 22:9 ܒܪܳܐ ܕܶܝܢ ܕܡܶܬ݂ܺܝܠܶܕ݂ ܠܳܟ݂. ܗܽܘ ܢܶܗܘܶܐ ܓܰܒܪܳܐ ܕܰܢܝܳܚܳܐ ܘܰܐܢܺܝܚ ܠܶܗ ܡܶܢ ܟܽܠܗܽܘܢ ܒܥܶܠܕܒܳܒܰܘ̈ܗܝ. ܕܰܚܕ݂ܺܝܪܺܝܢ ܠܶܗ. ܘܰܫܠܶܝܡܽܘܢ ܢܶܗܘܶܐ ܫܡܶܗ. ܘܰܫܠܳܡܳܐ ܘܰܢܝܳܚܳܐ ܢܶܗܘܶܐ ܥܰܠ ܟܽܠܶܗ ܝܺܣܪܳܐܶܝܠ ܒܝܰܘ̈ܡܳܬ݂ܶܗ.
1Ch 22:10 ܘܗܽܘ ܢܶܒܢܶܐ ܒܰܝܬܳܐ ܠܫܶܡܝ ܘܗܽܘ ܢܶܗܘܶܐ ܠܺܝ ܐܰܝܟ݂ ܒܪܳܐ. ܘܶܐܢܳܐ ܐܶܗܘܶܐ ܠܶܗ ܐܰܝܟ݂ ܐܰܒܳܐ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܥܰܠ ܝܺܣܪܳܐܶܝܠ. ܠܥܳܠܰܡ ܥܳܠܡܺܝܢ.
1Ch 22:11 ܘܳܐܦ ܗܳܫܳܐ ܒܶܪܝ. ܢܶܗܘܶܐ ܡܳܪܝܳܐ ܥܰܡܳܟ݂. ܘܬܰܟ݂ܫܰܪ ܘܬܶܒܢܶܐ ܒܰܝܬܳܐ ܕܡܳܪܝܳܐ ܐܰܠܳܗܳܟ݂. ܐܰܝܟܰܢܳܐ ܕܶܐܡܰܪ ܠܺܝ.
1Ch 22:12 ܘܗܽܘ ܢܶܬܶܠ ܠܳܟ݂ ܚܶܟ݂ܡܬ݂ܳܐ ܘܰܢܒܺܝܽܘܬ݂ܳܐ. ܘܢܶܦܩܕ݂ܳܟ݂ ܥܰܠ ܝܺܣܪܳܐܶܝܠ ܘܬܶܛܰܪ ܢܳܡܽܘܣܰܘ̈ܗܝ ܕܡܳܪܝܳܐ ܐܰ‌ܠܳܗܳܐ ܐܰܝܟܰܢܳܐ ܕܦܰܩܕ݂ܳܟ݂. ܘܗܳܝܕܶܝܢ ܬܰܟ݂ܫܰܪ.
1Ch 22:13 ܘܶܐܢܗܽܘ ܕܬܶܛܰܪ ܘܬܶܥܒܶܕ݂ ܦܽܘܩ̈ܕܳܢܶܐ ܗܳܠܶܝܢ. ܘܢܳܡܽܘܣ̈ܶܐ ܘܕܺܝܢ̈ܶܐ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܠܡܰܠܳܦܽܘ ܠܺܝܣܪܳܐܶܝܠ. ܗܳܝܕܶܝܢ ܐܶܬ݂ܥܰܫܢ ܘܶܐܬ݂ܓܰܢ̱ܒܪ. ܠܳܐ ܬܶܕ݂ܚܰܠ. ܘܳܐܦܠܳܐ ܬܙܽܘܥ.
1Ch 22:14 ܘܟܽܠ ܡܶܕܶܡ ܗܳܐ ܛܰܝܒܶܬ݂ ܠܳܟ݂. ܟܽܠ ܡܶܕܶܡ ܕܡܶܬ݂ܒܥܶܐ ܠܒܶܢܝܳܢܳܐ ܠܒܰܝܬܶܗ ܕܡܳܪܝܳܐ. ܛܰܝܒܶܬ݂ ܠܳܟ݂ ܟܰܟܖ̈ܶܐ ܕܕܰܗܒܳܐ ܡܳܐܐ ܐܰܠܦܺܝ̈ܢ. ܛܰܝܒܶܬ݂ ܠܳܟ݂ ܣܺܐܡܳܐ ܐܳܠܶܦ ܐܰܠܦܺܝ̈ܢ ܟܰܟܖ̈ܺܝܢ. ܘܰܢܚܳܫܳܐ ܘܦܰܪܙܠܳܐ ܛܰܝܒܶܬ݂ ܠܳܟ݂. ܕܠܳܐ ܐܺܝܬ݂ ܠܶܗ ܡܶܢܝܳܢܳܐ. ܘܟܽܠ ܒܢܰܝ̈ܢܳܫܳܐ ܕܰܡܗܰܠܟ݂ܺܝܢ ܥܰܠ ܐܰܪܥܳܐ. ܠܳܐ ܝܳܕ݂ܥܺܝܢ ܠܡܶܚܫܰܒ ܣܳܟ݂ܳܐ ܕܠܺܝܛܖ̈ܰܘܗܝ. ܡܶܛܽܠ ܕܣܰܓܺܝܐܰܐ ܗ̱ܘ. ܘܩܰܝ̈ܣܶܐ ܘܟܺܐܦ̈ܶܐ ܛܰܝܒܶܬ݂ ܠܳܟ݂. ܘܰܥܠܰܝܗܶܝܢ ܬܰܘܣܶܦ.
1Ch 22:15 ܘܰܐܣܓܳܐ ܥܳܒܕ݂ܰܝ̈ ܥܒܺܝ̈ܕ݂ܳܬܳܐ. ܦܳܣܽܘ̈ܠܶܐ. ܘܰܐܖ̈ܕܺܟܠܶܐ. ܘܢܰܓܳܖ̈ܶܐ ܕܩܰܝܣܳܐ.
1Ch 22:16 ܘܥܳܒܕ݂ܰܝ̈ ܕܰܗܒܳܐ. ܘܥܳܒܕ݂ܰܝ̈. ܣܺܐܡܳܐ. ܘܥܳܒܕ݂ܰܝ̈ ܢܚܳܫܳܐ. ܘܥܳܒܕ݂ܰܝ̈ ܦܰܪܙܠܳܐ. ܕܠܳܐ ܐܺܝܬ݂ ܠܗܽܘܢ ܡܶܢܝܳܢܳܐ ܘܶܐܫܬܰܪܰܪ ܘܰܥܒܶܕ݂. ܘܢܶܗܘܶܐ ܡܳܪܝܳܐ ܒܥܽܘܕ݂ܪܳܢܳܟ݂.
1Ch 22:17 ܘܦܰܩܶܕ݂ ܕܰܘܺܝܕ݂ ܠܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܶܐܡܰܪ ܠܗܽܘܢ. ܥܰܕܰܪܘ ܠܰܫܠܶܝܡܽܘܢ ܒܶܪܝ.
1Ch 22:18 ܡܶܛܽܠ ܕܗܳܐ ܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܰܡܥܰܕܰܪ ܠܟܽܘܢ. ܘܰܡܣܰܝܰܥ ܠܟܽܘܢ. ܡܶܢ ܟܽܠܗܽܘܢ ܚܕ݂ܳܖ̈ܰܝܟܽܘܢ ܘܗܳܐ ܐܰܫܠܶܡ ܩܕܳܡܰܝܟܽܘܢ. ܟܽܠܗܽܘܢ ܥܳܡܽܘܖ̈ܶܐ ܕܰܐܪܥܳܐ. ܘܬܶܬ݂ܟܒܶܫ ܐܰܪܥܳܐ ܩܕ݂ܳܡ ܡܳܪܝܳܐ ܘܰܩܕ݂ܳܡ ܥܰܡܶܗ.
1Ch 22:19 ܘܳܐܦ ܗܳܫܳܐ ܐܰܬ݂ܩܶܢܘ ܠܶܒܟܽܘܢ ܘܢܰܦܫܟܽܘܢ. ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܩܽܘܡܘ ܘܰܒܢܰܘ ܡܰܩܕܫܳܐ ܕܡܳܪܝܳܐ ܐܰ‌ܠܳܗܳܐ. ܘܰܐܥܶܠܘ ܠܬܰܡܳܢ ܩܺܐܒܽܘܬܳܐ ܕܒܳܗ̇ ܣܺܝܡܳܐ ܕܺܝܰܐܬܺܝܩܺܝ ܕܡܳܪܝܳܐ ܐܰܠܳܗܰܢ. ܘܡܳܐܢܰܝ̈ ܩܽܘܕܫܳܐ ܕܡܳܪܝܳܐ ܐܰܠܳܗܰܢ ܘܰܒܢܰܘ ܒܰܝܬܳܐ ܡܶܛܽܠ ܫܡܶܗ ܪܰܒܳܐ ܕܶܐܬܩܪܺܝ ܥܠܰܝܢ. 
1Ch 23:1 ܘܕܰܘܺܝܕ݂ ܩܰܫ ܘܰܣܒܰܥ ܒܝܰܘ̈ܡܳܬ݂ܶܗ. ܘܰܐܩܺܝܡ ܠܰܫܠܶܝܡܽܘܢ ܒܪܶܗ ܒܡܰܠܟܽܘܬ݂ܳܐ ܥܰܠ ܝܺܣܪܳܐܶܝܠ.
1Ch 23:2 ܘܟܰܢܶܫ ܟܽܠܗܽܘܢ ܩܰܫܺܝ̈ܫܶܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ.
1Ch 23:3 ܘܶܐܬ݂ܡܢܺܝܘ ܠܶܘ̈ܳܝܶܐ ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܗܘܳܐ ܡܶܢܝܳܢܳܐ ܕܓܰܒܖ̈ܶܐ ܠܪܺܝܫ ܐ̱ܢܳܫ. ܬܠܳܬܺܝܢ ܘܰܬܡܳܢܝܳܐ ܐܰܠܦܺܝ̈ܢ.
1Ch 23:4 ܘܰܐܩܺܝܡ ܡܶܢܗܽܘܢ ܕܰܘܺܝܕ݂ ܫܰܠܺܝܛܳܢ̈ܶܐ ܥܰܠ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܥܶܣܪܺܝܢ ܘܰܐܪܒܥܳܐ ܓܰܒܖ̈ܺܝܢ ܥܰܠ ܐܳܠܶܦ. ܘܕܰܝܳܢ̈ܶܐ ܘܣܳܦܖ̈ܶܐ. ܫܬܳܐ ܫܬܳܐ ܥܰܠ ܡܰܐܬ݂ܳܐ.
1Ch 23:5 ܕܢܶܗܘܽܘܢ ܚܳܙܶܝܢ ܒܶܢܝܳܢܳܐ. ܘܩܳܝܡܺܝܢ ܘܪܳܗܛܺܝܢ ܒܚܰܝܠܗܽܘܢ. ܘܰܒܡܰܖ̈ܗܳܛܰܝܗܽܘܢ. ܘܒܰܥܒܺܝ̈ܕ݂ܳܬ݂ܗܽܘܢ. ܘܰܒܚܽܘܫܒܳܢܰܝ̈ܗܽܘܢ. ܘܰܒܢܶܟ݂ܣܰܝ̈ܗܽܘܢ. ܘܰܒܙܶܕ݂ܩ̈ܳܬ݂ܳܐ. ܕܢܶܗܘܽܘܢ ܡܦܰܪܢܣܺܝܢ ܡܶܣܟܺܢ̈ܶܐ ܘܰܐܩܺܝܡ ܕܰܘܺܝܕ݂ ܥܰܠ ܡܶܣܟܺܢ̈ܶܐ ܘܥܰܠ ܒܳܝܫ̈ܶܐ. ܡܦܰܖ̈ܢܣܳܢܶܐ. ܘܩܳܝܽܘ̈ܡܶܐ. ܕܢܶܗܘܽܘܢ ܙܳܝܢܺܝܢ ܘܰܡܦܰܪܢܣܺܝܢ ܡܶܣܟܺܢ̈ܶܐ. ܚܰܕ݂ ܥܰܠ ܥܶܣܪܳܐ. ܘܡܶܕܶܡ ܠܳܐ ܡܚܰܣܪܺܝܢ ܠܗܽܘܢ.
1Ch 23:6 ܘܰܐܩܺܝܡ ܐܶܢܽܘܢ ܕܰܘܺܝܕ݂ ܠܟܽܠܗܽܘܢ ܒܫܽܘܠܛܳܢܰܝ̈ܗܽܘܢ. ܠܰܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܩܳܗܳܬ݂. ܘܡܶܪܰܪܺܝ
1Ch 23:7 ܠܓܶܪܫܽܘܢ. ܠܰܥܕܳܢ. ܘܫܶܡܥܺܝ.
1Ch 23:8 ܘܰܒܢܰܘ̈ܗܝ ܕܠܰܥܕܳܢ. ܩܰܫܺܝܫܶܗ ܢܰܚܠܳܐܶܝܠ. ܘܝܽܘܬ݂ܳܡ. ܘܝܽܘܐܶܝܠ. ܬܠܳܬܳܐ.
1Ch 23:9 ܒܢܰܘ̈ܗܝ ܕܫܡܰܥܝܳܐ. ܣܰܠܡܽܘܬ݂. ܘܰܚܙܳܐܝܠ. ܘܳܐܪܳܢ. ܬܠܳܬܳܐ ܗܳܠܶܝܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܫܶܡܥܺܝ.
1Ch 23:10 ܒܢܰܘ̈ܗܝ ܕܫܶܡܥܺܝ. ܢܳܚܳܬ݂. ܙܰܒܕܳܐ. ܝܰܥܽܘܫ. ܒܪܺܝܥܳܐ. ܗܳܠܶܝܢ ܒܢܰܘ̈ܗܝ ܕܫܶܡܥܺܝ ܐܰܪܒܥܳܐ.
1Ch 23:11 ܘܰܗܘܳܐ ܢܳܚܳܬ݂ ܩܰܫܺܝܫܶܗ. ܘܙܰܒܕܳܐ ܬܶܢܝܳܢܳܐ. ܘܝܰܥܽܘܫ ܘܰܒܪܺܝܥܳܐ. ܘܰܒܪܺܝܥܳܐ ܠܳܐ ܐܰܣܓܺܝ ܠܶܗ ܒܢܰܝ̈ܳܐ. ܘܰܗܘܳܐ ܠܒܶܝܬ݂ ܐܰܒܽܘܗܽܘܢ ܫܰܪܒܬ݂ܳܐ ܚܕ݂ܳܐ.
1Ch 23:12 ܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ. ܐܰܪܒܥܳܐ.
1Ch 23:13 ܒܢܰܘ̈ܗܝ ܕܥܰܡܪܰܡ. ܐܰܗܪܽܘܢ. ܘܡܽܘܫܶܐ. ܘܶܐܬ݂ܓܒܺܝ ܐܰܗܪܽܘܢ ܠܰܡܫܰܡܳܫܽܘ ܒܰܩܕ݂ܽܘܫ ܩܽܘܕ̈ܫܶܐ. ܗܽܘ ܘܰܒܢܰܘ̈ܗܝ ܥܕܰܡܳܐ ܠܥܳܠܰܡ. ܠܰܡܩܰܪܳܒܽܘ ܩܕ݂ܳܡ ܡܳܪܝܳܐ ܩܰܛܖ̈ܽܘܩܶܐ ܕܒܶܣ̈ܡܶܐ. ܠܰܡܫܰܡܳܫܽܘܬܶܗ ܘܠܰܡܒܰܪܳܟ݂ܽܘ ܒܰܫܡܶܗ ܥܕܰܡܳܐ ܠܥܳܠܰܡ.
1Ch 23:14 ܘܡܽܘܫܶܐ ܢܒܺܝܳܐ ܕܡܳܪܝܳܐ. ܐܶܬ݂ܩܪܺܝ ܫܰܒܛܳܐ ܕܒܶܝܬ݂ ܠܶܘܺܝ.
1Ch 23:15 ܒܢܰܘ̈ܗܝ ܕܡܽܘܫܶܐ ܓܶܪܫܽܘܢ. ܘܶܐܠܺܝܥܳܙܳܪ.
1Ch 23:16 ܒܢܰܘ̈ܗܝ ܕܓܶܪܫܽܘܢ. ܫܡܽܘܐܶܝܠ ܩܰܫܺܝܫܶܗ.
1Ch 23:17 ܘܰܗܘܰܘ ܒܢܰܘ̈ܗܝ ܕܶܐܠܺܝܥܳܙܳܪ. ܐܰܪܚܺܝܡܳܐ ܩܰܫܺܝܫܶܗ. ܘܠܳܐ ܗܘܰܘ ܠܶܐܠܺܝܥܳܙܳܪ ܒܢܰܝ̈ܳܐ ܐ̱ܚܖ̈ܳܢܶܐ. ܘܰܒܢܰܘ̈ܗܝ ܕܰܐܪܚܺܝܡܳܐ. ܪܺܝܒܺܝ ܩܰܫܺܝܫܶܗ.
1Ch 23:18 ܒܢܰܘ̈ܗܝ ܕܝܰܨܗܳܪ. ܣܰܠܡܽܘܬ݂ ܩܰܫܺܝܫܶܗ.
1Ch 23:19 ܒܢܰܘ̈ܗܝ ܕܚܶܒܪܽܘܢ. ܝܽܘܕ݂ܳܐ ܩܰܫܺܝܫܶܗ. ܐܶܡܰܪܝܳܐ ܬܶܢܝܳܢܳܐ. ܢܰܚܙܳܐܶܝܠ ܬܠܺܝܬܳܝܳܐ. ܢܰܩܡܳܐܶܝܠ ܪܒܺܝܥܳܝܳܐ.
1Ch 23:20 ܒܢܰܘ̈ܗܝ ܕܥܰܙܝܳܐܶܝܠ. ܡܺܝܟ݂ܳܐ ܩܰܫܺܝܫܶܗ. ܫܽܘܚ ܬܶܢܝܳܢܳܐ.
1Ch 23:21 ܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ. ܘܡܽܘܫܺܝ ܒܢܰܘ̈ܗܝ ܕܡܰܚܠܺܝ. ܐܶܠܺܝܥܳܙܳܪ ܘܩܺܝܫ.
1Ch 23:22 ܘܡܺܝܬ݂ ܐܶܠܺܝܥܳܙܳܪ ܘܠܳܐ ܗܘܰܘ ܠܶܗ ܒܢܰܝ̈ܳܐ ܐܶܠܳܐ ܒܢ̈ܳܬ݂ܳܐ. ܘܰܢܣܰܒܘ ܐܶܢܶܝܢ ܒܢܰܘ̈ܗܝ ܕܩܺܝܫ ܕܳܕ݂ܗܶܝܢ.
1Ch 23:23 ܒܢܰܘ̈ܗܝ ܕܡܽܘܫܺܝ. ܡܰܚܠܺܝ. ܘܥܳܕܳܪ. ܘܝܰܪܡܽܘܬ݂ ܬܠܳܬܳܐ. 
1Ch 23:24 ܗܳܠܶܝܢ ܒܢܰܘ̈ܗܝ ܕܠܶܘܺܝ ܠܒܶܝܬ݂ ܐܰܒܳܗܰܝ̈ܗܽܘܢ. ܖ̈ܺܝܫܰܝ ܐܰܒܳܗ̈ܳܬ݂ܳܐ ܠܡܶܢܝܳܢܗܽܘܢ ܒܡܶܢܝܳܢܳܐ ܕܰܫܡܳܗܰܝ̈ܗܽܘܢ. ܠܪܺܝܫ ܐ̱ܢܳܫ ܩܳܝܡܰܝ̈ ܥܰܠ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ.
1Ch 23:25 ܡܶܛܽܠ ܕܶܐܡܰܪ ܕܰܘܺܝܕ݂. ܐܰܢܺܝܚ ܡܳܪܶܐ ܡܳܖ̈ܰܘܳܬ݂ܳܐ ܠܺܝܣܪܳܐܶܝܠ ܥܰܡܶܗ. ܘܰܫܪܳܐ ܒܽܐܘܪܺܫܠܶܡ. ܡܶܟܺܝܠ ܘܰܥܕܰܡܳܐ ܠܥܳܠܰܡ.
1Ch 23:26 ܘܳܐܦ ܠܶܘ̈ܳܝܶܐ ܗܶܢܽܘܢ. ܢܶܫܩܠܽܘܢ ܡܰܫܟܢܳܐ. ܘܟܽܠܗܽܘܢ ܡܳܐܢܰܝ̈ ܥܒܺܝ̈ܕ݂ܳܬܶܗ.
1Ch 23:27 ܡܶܛܽܠ ܕܰܒܡܶܠܰܘ̈ܗܝ ܕܕܰܘܺܝܕ݂ ܐ̱ܚܖ̈ܳܝܳܬ݂ܳܐ. ܫܠܶܡ ܡܶܢܝܳܢܳܐ ܕܰܒܢܰܝ̈ ܠܶܘܺܝ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ.
1Ch 23:28 ܡܶܛܽܠ ܕܰܐܩܺܝܡ ܐܶܢܽܘܢ ܥܰܠ ܓܶܢ̱ܒ̣ ܒܢܰܝ̈ ܐܰܗܪܽܘܢ. ܕܢܶܗܘܽܘܢ ܫܰܠܺܝܛܺܝܢ ܒܒܰܝܬܶܗ ܕܡܳܪܝܳܐ. ܥܰܠ ܐܰܝܠܶܝܢ ܕܩܳܪܶܝܢ ܒܩܰܖ̈ܢܳܬܳܐ ܦܫܺܝ̈ܛܳܬ݂ܳܐ ܘܰܟ݂ܦܺܝ̈ܦܳܬ݂ܳܐ. ܘܥܰܠ ܦܰܖ̈ܕܰܝܣܩܶܐ ܕܚܳܡܠܺܝܢ ܒܗܽܘܢ ܡܳܐܢܰܝ̈ ܩܽܘܕܫܳܐ ܕܡܳܪܝܳܐ.
1Ch 23:29 ܘܰܠܠܰܚܡܳܐ ܕܣܶܕ݂ܖ̈ܶܐ. ܘܰܠܢܰܫܺܝܦܳܐ. ܘܠܰܟ݂ܡܺܝ̈ܣܶܐ ܦܰܛܺܝܖ̈ܶܐ. ܘܰܠܟܽܠ ܕܰܡܫܰܒܚܺܝܢ ܘܡܰܘܕܶܝܢ.
1Ch 23:30 ܕܢܶܗܘܽܘܢ ܩܳܝܡܺܝܢ ܒܟܽܠ ܨܦܰܪ ܘܰܨܦܰܪ. ܘܡܰܘܕܶܝܢ. ܘܰܡܫܰܒܚܺܝܢ ܠܡܳܪܝܳܐ. ܘܳܐܦ ܒܟܽܠ ܪܡܶܫ ܘܰܪܡܶܫ.
1Ch 23:31 ܘܰܠܡܰܣܳܩܽܘ ܥܠܰܘ̈ܳܬ݂ܳܐ ܠܡܳܪܝܳܐ. ܒܫܰܒ̈ܶܐ. ܘܰܒܪܺܝܫ ܝܰܖ̈ܚܶܐ. ܘܰܒܥܺܐܕ̈ܶܐ ܒܡܶܢܝܳܢܗܽܘܢ. ܐܰܝܟ݂ ܕܙܳܕܶܩ ܠܗܽܘܢ ܐܰܡܺܝܢܳܐܺܝܬ ܩܕ݂ܳܡ ܡܳܪܝܳܐ.
1Ch 23:32 ܢܶܗܘܽܘܢ ܢܳܛܪܺܝܢ ܡܰܛܰܪܬܳܐ ܕܡܳܐܢܰܝ̈ ܡܰܫܟܢܳܐ. ܘܡܳܐܢܰܝ̈ ܩܽܘܕܫܳܐ. ܢܶܗܘܽܘܢ ܢܳܛܪܺܝܢ ܡܰܛܰܪܬܳܐ ܕܰܒܢܰܝ̈ ܐܰܗܪܽܘܢ ܐܰܚܰܝ̈ܗܽܘܢ. ܐܶܡܰܬ݂ܝ ܕܡܶܬ݂ܒܥܶܝܢ ܠܰܡܫܰܡܳܫܽܘ ܒܒܰܝܬܶܗ ܕܡܳܪܝܳܐ. 
1Ch 24:1 ܘܠܰܒܢܰܘ̈ܗܝ ܕܰܐܗܪܽܘܢ ܦܶܠܓܽܘܬ݂ܗܽܘܢ. ܒܢܰܘ̈ܗܝ ܕܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.
1Ch 24:2 ܘܡܺܝܬ݂ܘ ܢܳܕ݂ܳܒ ܘܰܐܒܺܝܗܽܘ ܒܚܰܝܰܘ̈ܗܝ ܕܰܐܗܪܽܘܢ ܐܰܒܽܘܗܽܘܢ ܘܰܒܢܰܝ̈ܳܐ ܠܳܐ ܗܘܰܘ ܠܗܽܘܢ. ܘܫܰܡܶܫܘ ܐܶܠܺܝܥܳܙܳܪ ܘܺܐܝܬܳܡܳܪ.
1Ch 24:3 ܘܦܰܠܶܓ ܐܶܢܽܘܢ ܕܰܘܺܝܕ݂. ܨܳܕܽܘܩ ܡܶܢ ܒܢܰܝ̈ ܐܶܠܺܝܥܳܙܳܪ. ܘܰܐܚܺܝܡܰܠܟ ܡܶܢ ܒܢܰܝ̈ ܐܺܝܬ݂ܳܡܳܪ. ܠܡܶܢܝܳܢܗܽܘܢ ܒܫܽܘܠܛܳܢܗܽܘܢ.
1Ch 24:4 ܘܶܐܫܬܟܰܚܘ ܒܢܰܘ̈ܗܝ ܕܶܐܠܺܝܥܳܙܳܪ ܕܣܰܓܺܝܐܺܝܢ ܠܪܺܝܫ ܐ̱ܢܳܫ ܡܶܢ ܒܢܰܝ̈ ܐܺܝܬ݂ܳܡܳܪ. ܘܦܰܠܶܓ ܐܶܢܽܘܢ ܠܰܒܢܰܘ̈ܗܝ ܕܶܐܠܺܝܥܳܙܳܪ ܠܪܺܝܫ ܐ̱ܢܳܫ ܠܒܶܝܬ݂ ܐܰܒܳܗ̈ܳܬ݂ܗܽܘܢ. ܘܰܗܘܰܘ ܒܡܶܢܝܳܢܳܐ ܫܬܳܬܰܥܣܰܪ. ܘܠܰܒܢܰܘ̈ܗܝ ܕܺܐܝܬܳܡܳܪ ܠܒܶܝܬ݂ ܐܰܒܳܗ̈ܳܬ݂ܗܽܘܢ. ܠܪܺܝܫ ܐ̱ܢܳܫ ܬܡܳܢܝܳܐ.
1Ch 24:5 ܘܦܰܠܶܓ ܐܶܢܽܘܢ ܒܦܶܨ̈ܶܐ. ܗܳܠܶܝܢ ܥܰܡ ܗܳܠܶܝܢ. ܡܶܢ ܒܢܰܘ̈ܗܝ ܕܶܐܠܺܝܥܳܙܳܪ. ܘܡܶܢ ܒܢܰܘ̈ܗܝ ܕܺܐܝܬܳܡܳܪ.
1Ch 24:6 ܘܰܟܬܰܒ ܐܶܢܽܘܢ ܫܡܰܥܝܳܐ ܒܰܪ ܡܰܬ݂ܢܺܝܶܠ ܣܳܦܪܳܐ ܡܶܢ ܠܶܘ̈ܳܝܶܐ. ܩܕ݂ܳܡ ܡܰܠܟܳܐ ܕܰܘܺܝܕ݂. ܘܰܩܕ݂ܳܡ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܨܳܕܽܘܩ ܟܳܗܢܳܐ ܘܰܐܚܺܝܡܰܠܟ ܒܰܪ ܐܳܒܺܝܬܳܪ. ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܒܶܝܬ݂ ܐܰܒܳܐ ܩܰܕܡܳܝܳܐ ܚܰܕ݂ ܐܶܠܺܝܥܳܙܳܪ. ܘܚܰܕ݂ ܐ̱ܚܪܺܢܳܐ ܐܺܝܬ݂ܺܡܳܪ.
1Ch 24:7 ܘܣܶܠܩܰܬ݂ ܦܶܨܬ݂ܳܐ ܩܰܕ݂ܡܳܝܬܳܐ ܠܝܳܗܽܘܝܳܕ݂ܳܥ. ܬܶܢܝܳܢܳܐ ܠܝܰܕ݂ܥܺܝܳܐ.
1Ch 24:8 ܠܰܬܠܺܝܬܳܝܳܐ ܚܳܪܳܡ. ܠܰܪܒܺܝܥܳܝܳܐ ܣܥܽܘܪܺܝܡ
1Ch 24:9 ܠܰܚܡܺܝܫܳܝܳܐ ܡܠܰܟ݂ܝܳܐ. ܠܰܫܬܺܝܬܳܝܳܐ ܡܝܰܡܺܝܢ.
1Ch 24:10 ܠܰܫܒܺܝܥܳܝܳܐ ܐܰܩܽܘܨ. ܠܰܬܡܺܝܢܳܝܳܐ ܐܰܒܺܝܳܐ.
1Ch 24:11 ܠܰܬ݂ܫܺܝܥܳܝܳܐ ܐܶܠܺܝܫܰܥ. ܠܰܥܣܺܝܪܳܝܳܐ ܫܟܰܢܝܳܐ.
1Ch 24:12 ܠܕܰܚܕܰܥܣܰܪ ܐܶܠܺܝܫܰܦ. ܠܕܰܬܪܶܥܣܰܪ ܐܶܠܺܝܩܪܰܒ. 
1Ch 24:13 ܠܕܰܬ݂ܠܳܬܰܥܣܰܪ ܚܽܘܦܳܐ. ܠܕܰܐܪܒܳܬܰܥܣܰܪ ܐܶܚܰܙܝܳܐ.
1Ch 24:14 ܠܰܕ݂ܚܰܡܶܫܬܰܥܣܰܪ ܒܰܓܠܳܐ. ܠܕ݂ܰܫܬܳܬܰܥܣܰܪ ܐܳܡܰܪ.
1Ch 24:15 ܠܕܰܫܒܰܬܰܥܣܰܪ ܐܶܚܰܙܝܳܐ. ܠܕܰܬ݂ܡܳܢܬܰܥܣܰܪ ܦܰܨܺܝܢ.
1Ch 24:16 ܠܕܰܬ݂ܫܰܥܣܰܪ ܦܬ݂ܺܝܚܳܐ. ܠܰܕ݂ܥܶܣܪܺܝܢ ܚܰܙܩܺܝܐܶܝܠ
1Ch 24:17 ܠܰܕ݂ܚܰܕ݂ ܘܥܶܣܪܺܝܢ ܝܰܟ݂ܺܝܢ. ܠܕܰܬܪܶܝܢ ܘܥܶܣܪܺܝܢ ܓܡܽܘܠ.
1Ch 24:18 ܠܕܰܬܠܳܬܳܐ ܘܥܶܣܪܺܝܢ ܕܠܳܝܳܐ. ܠܕܰܐܪܒܥܳܐ ܘܥܶܣܪܺܝܢ ܡܥܰܕ݂ܝܳܐ. 
1Ch 24:19 ܗܳܠܶܝܢ ܡܶܢܝܳܢܰܝ̈ܗܽܘܢ. ܠܰܥܒܺܝ̈ܕ݂ܳܬ݂ܗܽܘܢ. ܥܳܐܠܺܝܢ ܗܘܰܘ ܠܒܰܝܬܶܗ ܕܡܳܪܝܳܐ. ܐܰܝܟ݂ ܢܳܡܽܘܣܰܝ̈ܗܽܘܢ. ܐܰܝܟ݂ ܕܡܶܬ݂ܒܥܶܐ ܠܗܽܘܢ ܒܡܶܠܟܶܗ ܕܰܐܗܪܽܘܢ ܐܰܒܽܘܗܽܘܢ. ܐܰܝܟܰܢܳܐ ܕܦܰܩܶܕ݂ ܡܳܪܶܐ ܡܳܖ̈ܰܘܳܬ݂ܳܐ ܠܺܝܣܪܳܐܶܝܠ.
1Ch 24:20 ܘܠܰܒܢܰܘ̈ܗܝ ܕܠܶܘܺܝ ܕܶܐܫܬܚܰܪܘ. ܠܰܒܢܰܘ̈ܗܝ ܕܥܰܡܪܰܡ. ܫܒܽܘܠ. ܠܰܒܢܰܘ̈ܗܝ ܕܰܫܒܽܘܠ. ܝܰܚܺܕܝܳܐ. ܘܰܐܪܚܰܒܝܳܐ.
1Ch 24:21 ܠܰܒܢܰܘ̈ܗܝ ܕܰܐܪܚܰܒܝܳܐ. ܩܰܫܺܝܫܶܗ ܝܰܫܘܳܐ. ܘܨܳܗܳܪ. ܘܣܰܠܡܽܘܬ݂.
1Ch 24:22 ܠܰܒܢܰܘ̈ܗܝ ܕܣܰܠܡܽܘܬ݂. ܢܳܚܳܬ݂.
1Ch 24:23 ܘܶܐܪܰܡܝܳܐ. ܘܰܚܙܳܐܝܠ. ܘܰܢܫܳܡܺܝܡ.
1Ch 24:24 ܘܰܒܢܰܘ̈ܗܝ ܕܰܥܙܳܐܶܝܠ. ܡܺܝܟ݂ܳܐ. ܠܰܒܢܰܘ̈ܗܝ ܕܡܺܝܟ݂ܳܐ. ܫܳܡܳܪ. ܘܝܰܫܘܳܐ.
1Ch 24:25 ܠܰܒܢܰܘ̈ܗܝ ܕܝܰܫܘܳܐ. ܙܟܰܪܝܳܐ.
1Ch 24:26 ܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ ܘܡܽܘܫܺܝ. 
1Ch 25:1 ܘܰܦܪܰܫ ܕܰܘܺܝܕ݂ ܘܪܰܘܖ̈ܒܢܰܘ̈ܗܝ. ܚܰܝܠܳܐ ܠܰܥܒܺܝ̈ܕ݂ܳܬܳܐ ܕܰܒܢܰܝ̈ ܐܳܣܳܦ. ܗܳܡܳܢ. ܘܺܝܪܺܝܬܽܘܢ. ܒܢܰܘ̈ܗܝ ܕܥܰܙܪܰܡ ܒܪܶܗ. ܗܳܠܶܝܢ ܐܶܢܽܘܢ ܒܢܰܝ̈ ܠܶܘ̈ܳܝܶܐ ܠܒܶܝܬ݂ ܐܰܒܳܗܰܝ̈ܗܽܘܢ. ܘܰܐܪܺܝܡܘ ܐܳܦ ܗܶܢܽܘܢ ܦܶܨ̈ܶܐ ܠܽܘܩܒܰܠ ܐܰܚܰܝ̈ܗܽܘܢ. ܒܢܰܘ̈ܗܝ ܕܰܐܗܪܽܘܢ. ܩܕ݂ܳܡ ܕܰܘܺܝܕ݂ ܡܰܠܟܳܐ. ܘܨܳܕܽܘܩ. ܘܰܐܚܺܝܡܰܠܟ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܒܚܽܘܫܒܳܢܳܐ ܘܡܶܢܝܳܢܳܐ. ܙܥܽܘܪܳܐ ܐܰܝܟ݂ ܐܰܚܽܘܗܝ ܩܰܫܺܝܫܳܐ. ܗܳܟܰܢܳܐ ܐܶܬ݂ܚܫܶܒܘ ܘܰܗܘܳܐ ܡܶܢܝܳܢܳܐ ܕܓܰܒܖ̈ܶܐ ܥܳܒܕ݂ܰܝ̈ ܥܒܳܕ݂ܳܐ ܠܰܥܒܺܝ̈ܕ݂ܳܬ݂ܗܽܘܢ. 
1Ch 25:2 ܒܢܰܘ̈ܗܝ ܕܳܐܣܳܦ. ܙܰܟܽܘܪܺܝ. ܝܰܘܣܶܦ. ܘܰܢܬܰܢܝܳܐ. ܘܺܝܣܪܳܐܶܝܠ ܘܰܒܢܰܘ̈ܗܝ ܕܳܐܣܳܦ ܗܳܠܶܝܢ ܕܰܐܫܠܶܡ ܡܰܠܟܳܐ ܠܺܝܪܽܘܬܳܘܢ ܒܬܶܫܒ̈ܚܳܬ݂ܳܐ.
1Ch 25:3 ܒܢܰܘ̈ܗܝ ܕܺܝܪܽܘܬܳܘܢ. ܥܰܙܰܪܝܳܐ. ܘܶܐܫܰܥܝܳܐ. ܚܫܰܒܝܳܐ. ܘܡܰܬܺܝܬܳܐ. ܘܺܝܪܽܘܬ݂ܳܘܢ. ܫܬܳܐ ܗܳܠܶܝܢ. ܐܶܫܬܠܶܡܘ ܠܺܝܪܽܘܬ݂ܳܘܢ ܐܰܒܽܘܗܽܘܢ ܕܰܗܘܰܘ ܡܫܰܒܚܺܝܢ ܒܟܶܢܳܖ̈ܶܐ. ܘܡܰܘܕܶܝܢ ܠܡܳܪܝܳܐ.
1Ch 25:4 ܡܶܢ ܒܢܰܘ̈ܗܝ ܕܗܳܡܳܢ. ܒܩܰܥܝܳܐ. ܡܬܰܢܝܳܐ. ܥܙܳܐܶܝܠ. ܫܒܽܘܠ. ܝܰܪܡܽܘܬ݂. ܚܰܢܰܢܝܳܐ.
1Ch 25:7 ܘܰܗܘܳܐ ܡܶܢܝܳܢܗܽܘܢ ܥܰܡ ܐܰܚܰܝ̈ܗܽܘܢ. ܘܰܡܫܰܒܚܺܝܢ ܗܘܰܘ ܬܶܫܒ̈ܚܳܬ݂ܳܐ ܠܡܳܪܝܳܐ. ܘܰܗܘܰܘ ܡܶܢܝܳܢܳܐ ܕܗܳܠܶܝܢ ܡܫܰܒ̈ܚܳܢܶܐ. ܡܰܐܬܶܝܢ ܘܰܬܡܳܢܺܝܢ ܘܰܬܡܳܢܝܳܐ.
1Ch 25:8 ܙܥܽܘܪܳܐ ܐܰܝܟ݂ ܩܰܫܺܝܫܳܐ ܐܶܬ݂ܚܫܶܒ. ܝܳܠܽܘܦܳܐ ܐܰܝܟ݂ ܡܰܠܦܳܢܳܐ.
1Ch 25:9 ܘܣܶܠܩܰܬ݂ ܦܶܨܬ݂ܳܐ. ܩܰܕ݂ܡܳܝܬܳܐ. ܠܳܐܣܳܦ. ܠܝܰܘܣܶܦ. ܓܕܰܠܝܳܐ ܬܶܢܝܳܢܳܐ ܗܽܘ ܘܰܐܚܰܘ̈ܗܝ ܘܰܒܢܰܘ̈ܗܝ ܬܪܶܥܣܰܪ. 
1Ch 25:10 ܬܠܺܝܬܳܝܳܐ ܙܥܽܘܪܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:11 ܪܒܺܝܥܳܝܳܐ ܢܰܨܪܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:12 ܚܡܺܝܫܳܝܳܐ ܠܬܰܢܝܳܐ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:13 ܫܬܺܝܬܳܝܳܐ ܒܩܰܥܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:14 ܫܒܺܝܥܳܝܳܐ ܠܰܣܪܳܝܶܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:15 ܬܡܺܝܢܳܝܳܐ ܐܶܫܰܥܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:16 ܬܫܺܝܥܳܝܳܐ ܡܬܰܢܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:17 ܥܣܺܝܪܳܝܳܐ ܫܡܰܥܠܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:18 ܕܰܚܕܰܥܣܰܪ ܥܙܳܐܶܝܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:19 ܕܰܬܪܶܥܣܰܪ ܚܫܰܒܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:20 ܕܰܬ݂ܠܳܬ݂ܥܣܰܪ ܫܽܘܒܳܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:21 ܕܰܐܪܒܰܬܰܥܣܰܪ ܡܰܬܺܝܬܳܐ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:22 ܕܚܰܡܶܫܬܰܥܣܰܪ ܝܰܪܡܽܘܬ݂ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:23 ܕܶܫܬܳܬܰܥܣܰܪ ܚܰܢܰܢܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. 
1Ch 25:24 ܕܰܫܒܰܬܰܥܣܰܪ ܠܶܐܠܺܝܫܰܒ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:25 ܕܰܬ݂ܡܳܢܬܰܥܣܰܪ ܠܚܰܢܳܢܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:26 ܕܬ݂ܶܫܬܰܥܣܰܪ ܠܡܰܠܽܘܬ݂ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:27 ܕܥܶܣܪܺܝܢ ܠܶܐܠܝܰܐܒ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:28 ܕܚܰܕ݂ ܘܥܶܣܪܺܝܢ ܠܝܳܬ݂ܳܪ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:29 ܕܰܬܪܶܝܢ ܘܥܶܣܪܺܝܢ ܠܪܰܒܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.
1Ch 25:30 ܕܰܬܠܳܬܳܐ ܘܥܶܣܪܺܝܢ ܠܰܡܚܰܙܝܽܘܬ݂. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. 
1Ch 25:31 ܕܰܐܪܒܳܥܳܐ ܘܥܶܣܪܺܝܢ ܠܪܽܘܡܳܢ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. 
1Ch 26:1 ܦܳܠܰܓ̈ܘܳܬ݂ܳܐ ܕܬ݂ܰܖ̈ܥܶܐ ܕܰܐܩܺܝܡ ܕܰܘܺܝܕ݂ ܡܰܠܟܳܐ ܢܳܛܽܘܖ̈ܶܐ. ܡܫܰܠܝܳܐ ܡܶܢ ܒܢܰܘ̈ܗܝ ܕܝܰܘܣܶܦ.
1Ch 26:2 ܘܠܰܡܫܰܠܝܳܐ ܗܘܰܘ ܠܶܗ ܒܢܰܝ̈ܳܐ ܕܶܟܖ̈ܶܐ. ܫܰܒܥܳܐ. ܙܟܰܪܝܳܐ ܒܽܘܟܪܶܗ. ܝܰܕ݂ܥܺܝܠ ܬܶܢܝܳܢܳܐ. ܙܟܰܪܝܳܐ ܬܠܺܝܬܳܝܳܐ. ܢܰܬ݂ܢܺܝܐܶܝܠ ܪܒܺܝܥܳܝܳܐ
1Ch 26:3 ܥܺܝܠܳܡ ܚܡܺܝܫܳܝܳܐ. ܝܽܘܚܰܢܳܢ ܫܬܺܝܬܳܝܳܐ. ܝܰܕ݂ܥܺܝ ܫܒܺܝܥܳܝܳܐ.
1Ch 26:4 ܘܰܠܥܽܘܒܳܪ ܐܰܕܽܘܡ. ܗܘܰܘ ܠܶܗ ܒܢܰܝ̈ܳܐ. ܫܡܰܥܝܳܐ ܒܽܘܟܪܶܗ. ܝܳܗܽܘܙܳܒܳܢ ܬܶܢܝܳܢܳܐ. ܝܽܘܐܳܚ ܬܠܺܝܬܳܝܳܐ. ܫܳܒܳܪ ܪܒܺܝܥܳܝܳܐ. ܡܰܛܠܰܠ ܚܡܺܝܫܳܝܳܐ.
1Ch 26:5 ܓܡܳܝܶܠ ܫܬܺܝܬܳܝܳܐ. ܐܺܝܣܳܟܳܪ ܫܒܺܝܥܳܝܳܐ. ܦܰܥܠܺܝ ܬܡܺܝܢܳܝܳܐ. ܡܶܛܽܠ ܕܒܰܪܟܶܗ ܡܳܪܝܳܐ.
1Ch 26:6 ܘܠܰܫܡܰܥܝܳܐ ܒܪܶܗ. ܐܶܬܺܝܠܶܕܘ ܒܢܰܝ̈ܳܐ ܕܫܰܠܺܝܛܺܝܢ ܥܰܠ ܒܶܝܬ݂ ܐܰܒܳܗ̈ܳܬ݂ܗܽܘܢ. ܡܶܛܽܠ ܕܓܰܢ̱ܒܳܖ̈ܰܝ ܚܰܝܠܳܐ ܐܶܢܽܘܢ.
1Ch 26:7 ܒܢܰܘ̈ܗܝ ܕܫܡܰܥܝܳܐ. ܓܰܥܬ݂ܳܐܶܝܠ. ܘܟܰܕ݂ܚܳܐܶܝܠ. ܘܥܽܘܒܕ݂ܳܐܶܝܠ. ܘܰܙܟܰܪܝܳܐ ܓܰܢ̱ܒܳܪ ܚܰܝܠܳܐ. ܘܺܐܠܺܝܳܐ. ܘܰܣܡܰܟ݂ܝܳܐ.
1Ch 26:8 ܟܽܠܗܽܘܢ ܗܳܠܶܝܢ ܡܶܢ ܒܢܰܘ̈ܗܝ ܕܥܽܘܒܳܪ ܐܰܕܽܘܡ. ܗܶܢܽܘܢ ܘܰܒܢܰܝ̈ܗܽܘܢ ܘܰܐܚܰܝ̈ܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܕܚܰܝܠܳܐ ܕܰܥܒܺܝ̈ܕ݂ܳܬܳܐ ܕܒܶܝܬ݂ ܡܰܩܕܫܳܐ. ܫܬܺܝܢ ܘܰܬܪܶܝܢ ܒܢܰܘ̈ܗܝ ܕܥܽܘܒܳܪ ܐܰܕܽܘܡ.
1Ch 26:9 ܘܠܰܡܫܰܠܝܳܐ ܒܪܶܗ ܩܰܫܺܝܫܳܐ. ܒܢܰܝ̈ܳܐ ܓܰܢ̱ܒܳܖ̈ܰܝ ܚܰܝܠܳܐ. ܬܡܳܢܬܰܥܣܰܪ.
1Ch 26:10 ܘܰܠܚܳܣܳܐ ܡܶܢ ܒܢܰܝ̈ ܡܶܪܰܪܺܝ. ܒܢܰܝ̈ܳܐ ܓܰܢ̱ܒܳܖ̈ܰܝ ܚܰܝܠܳܐ. ܘܰܒܪܶܗ ܩܰܫܺܝܫܳܐ ܡܺܝܬ݂ ܗܘܳܐ ܠܶܗ. ܘܰܐܩܺܝܡ ܐܰܒܽܘܗܝ ܠܰܕ݂ܒܳܬܪܶܗ ܪܺܝܫܳܐ. ܘܠܳܐ ܩܪܳܝܗܝ ܒܰܫܡܳܐ ܕܩܰܫܺܝܫܽܘܬ݂ܳܐ.
1Ch 26:11 ܚܶܠܰܩܝܳܐ ܬܶܢܝܳܢܳܐ. ܛܒܰܥܝܳܐ ܬܠܺܝܬܳܝܳܐ. ܙܟܰܪܝܳܐ ܪܒܺܝܥܳܝܳܐ ܟܽܠ ܒܢܰܝ̈ܳܐ ܘܰܐܚܰܘ̈ܗܝ ܕܚܳܣܳܐ ܬܠܳܬܰܥܣܰܪ.
1Ch 26:12 ܠܗܳܠܶܝܢ ܐܶܬ݂ܦܰܠܰܓܘ ܬܰܖ̈ܥܶܐ. ܠܪܺܝܫ ܐ̱ܢܳܫ ܡܰܛܰܪܬܳܐ ܠܽܘܩܒܰܠ ܐܰܚܰܝ̈ܗܽܘܢ. ܕܢܶܗܘܽܘܢ ܡܫܰܡܫܺܝܢ ܒܶܝܬ݂ ܡܰܩܕܫܳܐ.
1Ch 26:13 ܘܰܐܪܡܺܝܘ ܦܶܨ̈ܶܐ. ܙܥܽܘܪܳܐ ܐܰܝܟ݂ ܪܰܒܳܐ ܠܒܶܝܬ݂ ܐܰܒܳܗܰܝ̈ܗܽܘܢ. ܠܬܰܪܥܳܐ ܘܬܰܪܥܳܐ.
1Ch 26:14 ܘܢܶܦܠܰܬ݂ ܦܶܨܬ݂ܳܐ ܠܡܰܕܢܚܳܐ ܠܰܫܠܰܡܝܳܐ. ܘܰܙܟܰܪܝܳܐ ܒܪܶܗ. ܡܳܠܽܘܟܳܐ ܒܣܽܘܟܳܠܳܐ. ܐܰܪܡܺܝܘ ܦܶܨ̈ܶܐ. ܘܢܶܦܩܰܬ݂ ܦܶܨܬܶܗ ܠܓܰܪܒܝܳܐ.
1Ch 26:15 ܠܥܽܘܒܳܪ ܐܰܕܽܘܡ ܠܬܰܝܡܢܳܐ.
1Ch 26:16 ܠܰܒܢܰܘ̈ܗܝ ܒܶܝܬ݂ ܣܶܦ̈ܶܐ ܠܫܽܘܦܺܝܡ. ܘܰܠܚܽܘܣܳܐ ܠܡܰܥܪܒܳܐ. ܥܕܰܡܳܐ ܠܬܰܪܥܳܐ ܕܡܰܬ݂ܩܰܢ ܒܰܫܒܺܝܠܳܐ ܕܣܳܠܶܩ.
1Ch 26:17 ܡܰܛܰܪܬܳܐ ܠܽܘܩܒܰܠ ܡܰܛܰܪܬܳܐ ܠܡܰܕܢܚܳܐ. ܠܶܘ̈ܳܝܶܐ ܫܬܳܐ ܠܡܰܕܢܚܳܐ ܠܓܰܪܒܝܳܐ ܠܝܰܘܡܳܐ ܐܰܪܒܥܳܐ. ܘܰܠܬܰܝܡܢܳܐ ܠܝܰܘܡܳܐ ܐܰܪܒܥܳܐ. ܘܰܠܒܶܝܬ݂ ܣܶܦ̈ܶܐ ܬܪܶܝܢ ܬܪܶܝܢ.
1Ch 26:18 ܠܦܰܪܒܰܪ ܠܡܰܥܪܒܳܐ. ܐܰܪܒܥܳܐ ܠܰܫܒܺܝ̈ܠܶܐ. ܬܪܶܝܢ ܠܦܰܪܒܰܪ.
1Ch 26:19 ܗܳܠܶܝܢ ܦܳܠܓܽܘܬ݂ܳܐ ܕܬܰܖ̈ܥܶܐ ܕܰܒܢܰܘ̈ܗܝ ܕܩܽܘܪܰܚ. ܘܕܰܒܢܰܘ̈ܗܝ ܕܡܶܪܰܪܺܝ ܠܶܘ̈ܳܝܶܐ.
1Ch 26:20 ܐܰܚܺܝܳܐ ܥܰܠ ܐܰܘܨܖ̈ܶܐ ܕܒܶܝܬ݂ ܐܰ‌ܠܳܗܳܐ. ܘܥܰܠ ܐܰܘܨܖ̈ܶܐ ܕܩܽܘܕܫܳܐ.
1Ch 26:21 ܒܢܰܘ̈ܗܝ ܕܠܰܥܕܳܢ ܡܶܢ ܒܢܰܝ̈ ܓܶܪܫܽܘܢ. ܠܠܰܥܕܳܢ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܠܠܰܥܕܳܢ ܓܶܪܫܽܘܢܝܳܐ.
1Ch 26:22 ܢܰܚܠܺܝ. ܙܺܝܬ݂ܳܡ. ܘܝܽܘܐܶܝܠ ܐܰܚܰܘ̈ܗܝ. ܥܰܠ ܐܰܘܨܖ̈ܶܐ ܕܒܶܝܬ݂ ܡܳܪܝܳܐ.
1Ch 26:23 ܠܥܰܡܖ̈ܰܡܝܶܐ. ܠܝܰܨܗܳܖ̈ܝܳܐ. ܠܚܶܒܖ̈ܽܘܢܳܝܶܐ. ܠܥܽܘܙܺܝܶܠ̈ܝܶܐ. 
1Ch 26:24 ܘܠܰܫܡܽܘܐܶܝܠ ܒܰܪ ܓܶܪܫܽܘܢ. ܒܰܪ ܡܽܘܫܶܐ. ܡܩܰܝܰܡ ܥܰܠ ܐܰܘܨܖ̈ܶܐ.
1Ch 26:25 ܘܰܐܚܰܘ̈ܗܝ ܐܶܠܺܝܥܳܙܳܪ. ܪܚܰܒܝܳܐ ܒܪܶܗ. ܐܶܫܰܥܝܳܐ ܒܪܶܗ. ܝܽܘܪܳܡ ܒܪܶܗ. ܙܰܟ݂ܪܺܝ ܒܪܶܗ.
1Ch 26:26 ܫܰܠܽܘܡܺܝܬ݂ ܒܪܶܗ ܗܽܘ ܫܰܠܽܘܡܺܝܬ݂ ܘܰܐܚܰܘ̈ܗܝ. ܥܰܠ ܟܽܠ ܐܰܘܨܖ̈ܶܐ ܕܩܽܘܕܫܳܐ. ܕܩܰܕܶܫ ܕܰܘܺܝܕ݂ ܡܰܠܟܳܐ ܘܖ̈ܺܝܫܰܝ ܐܰܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ.
1Ch 26:27 ܘܪܰܘܖ̈ܒܳܢܶܐ ܕܚܰܝܠܳܐ ܡܶܢ ܩܪܳܒܳܐ. ܘܡܶܢ ܒܶܙܬ݂ܳܐ ܩܰܕܶܫܘ ܠܚܽܘܝܳܠܳܐ ܕܒܰܝܬܶܗ ܕܡܳܪܝܳܐ.
1Ch 26:28 ܘܟܽܠ ܕܩܰܕܶܫ ܫܡܽܘܐܶܝܠ ܚܰܙܳܝܳܐ. ܘܫܳܐܘܳܠ ܒܰܪ ܩܺܝܫ. ܘܰܐܒܢܺܝܪ ܒܰܪ ܢܺܝܪ. ܘܝܽܘܐܳܒ ܒܰܪ ܨܽܘܪܺܝܳܐ. ܟܽܠ ܕܰܡܩܰܕܰܫ ܥܰܠ ܐܺܝܕܰܘ̈ܗܝ ܕܫܰܠܽܘܡܺܝܬ݂ ܘܕܰܐܚܰܘ̈ܗܝ. 
1Ch 26:29 ܠܝܰܨܗܳܪܝܳܐ. ܟܽܘܢܰܢܝܳܐ ܘܰܒܢܰܘ̈ܗܝ ܠܰܥܒܺܝ̈ܕ݂ܳܬܳܐ ܒܰܖ̈ܳܝܳܬ݂ܳܐ. ܥܰܠ ܝܺܣܪܳܐܶܝܠ. ܠܫܰܠܺܝܛܳܢ̈ܶܐ. ܘܰܠܕܰܝܳܢ̈ܶܐ.
1Ch 26:30 ܘܰܠܚܶܒܖ̈ܽܘܢܳܝܶܐ. ܚܫܰܒܝܳܐ ܘܰܐܚܰܘ̈ܗܝ ܒܢܰܝ̈ ܚܰܝܠܳܐ. ܐܳܠܶܦ ܘܰܫܒܰܥܡܳܐܐ ܥܰܠ ܡܶܢܝܳܢܳܐ ܕܺܝܣܪܳܐܶܝܠ. ܘܡܶܢ ܥܶܒܪܳܐ ܕܝܽܘܪܕܢܳܢ. ܘܰܠܡܰܥܪܒܳܐ. ܠܟܽܠ ܥܒܺܝ̈ܕ݂ܳܬܳܐ ܕܡܳܪܝܳܐ ܘܰܠܦܽܘܠܚܳܢܳܐ ܕܡܰܠܟܳܐ.
1Ch 26:31 ܠܚܶܒܖ̈ܽܘܢܳܝܶܐ. ܢܶܪܝܳܐ ܪܺܝܫܳܐ ܠܚܶܒܖ̈ܽܘܢܳܝܶܐ. ܠܬܰܘܠ̈ܕܳܬܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܒܰܫܢܰܬ݂ ܐܰܪܒܥܺܝܢ ܠܡܰܠܟܽܘܬܶܗ ܕܕܰܘܺܝܕ݂ ܐܶܬܬܒܰܥܘ. ܘܶܐܫܬܟܰܚܘ ܒܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܒܝܰܥܙܺܝܪ ܕܓܶܠܥܳܕ݂.
1Ch 26:32 ܘܰܐܚܰܘ̈ܗܝ ܒܢܰܝ̈ ܚܰܝܠܳܐ. ܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܕܰܐܫܠܶܛ ܐܶܢܽܘܢ ܕܰܘܺܝܕ݂ ܡܰܠܟܳܐ ܥܰܠ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܥܰܠ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܠܟܽܠ ܦܶܬ݂ܓ݂ܳܡܳܐ ܕܰܐ‌ܠܳܗܳܐ ܘܦܶܬ݂ܓ݂ܳܡܳܐ ܕܡܰܠܟܳܐ. 
1Ch 27:1 ܘܰܒܢܰܝ̈ ܝܺܣܪܳܐܶܝܠ ܠܡܶܢܝܳܢܗܽܘܢ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ ܘܫܰܠܺܝܛܳܢܰܝ̈ܗܽܘܢ. ܕܰܡܫܰܡܫܺܝܢ ܠܡܰܠܟܳܐ. ܠܟܽܠ ܦܶܬ݂ܓ݂ܳܡܳܐ ܕܦܳܠܓܽܘܬ݂ܳܐ ܕܥܳܐܠܳܐ ܘܢܳܦܩܳܐ ܒܝܰܪܚܳܐ ܒܝܰܪܚܳܐ. ܠܟܽܠ ܝܰܪܚܳܐ ܕܫܰܢ̱ܬܳܐ ܦܳܠܓܽܘܬ݂ܳܐ ܚܕ݂ܳܐ. ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:2 ܥܰܠ ܦܳܠܓܽܘܬ݂ܳܐ ܩܰܕ݂ܡܳܝܬܳܐ. ܠܝܰܪܚܳܐ ܩܰܕܡܳܝܳܐ. ܫܒܰܥܰܡ ܒܰܪ ܙܰܒܕܳܐܶܝܠ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:3 ܡܶܢ ܒܢܰܘ̈ܗܝ ܕܦܰܨܰܪ. ܪܺܝܫܳܐ ܕܟܽܠ ܪܰܘܖ̈ܒܳܢܰܝ ܚܰܝ̈ܠܰܘܳܬ݂ܳܐ ܕܝܰܪܚܳܐ ܩܰܕܡܳܝܳܐ
1Ch 27:4 ܘܥܰܠ. ܦܳܠܓܽܘܬ݂ܳܐ ܕܝܰܪܚܳܐ ܬܶܢܝܳܢܳܐ. ܕܽܘܕܺܝ ܚܽܘܚܳܝܳܐ. ܘܦܳܠܓܽܘܬܶܗ. ܘܡܰܩܠܽܘܬ ܫܰܠܺܝܛܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:5 ܪܰܒ ܚܰܝܠܳܐ ܬܠܺܝܬܳܝܳܐ ܠܝܰܪܚܳܐ ܬܠܺܝܬܳܝܳܐ. ܒܰܢܝܳܐ ܒܰܪ ܝܽܘܝܳܕ݂ܳܥ ܟܳܗܢܳܐ ܪܺܝܫܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:6 ܗܽܘ ܒܢܰܝ̈ܳܐ ܓܰܢ̱ܒܪܳܐ ܕܰܬܠܳܬܺܝܢ ܘܥܰܠ ܬܠܳܬܺܝܢ ܘܦܳܠܓܽܘܬܶܗ. ܡܺܝܙܒܰܪ ܒܪܶܗ.
1Ch 27:7 ܪܒܺܝܥܳܝܳܐ. ܠܝܰܪܚܳܐ ܪܒܺܝܥܳܝܳܐ. ܥܫܳܐܶܝܠ ܐܰܚܽܘܗܝ ܕܝܽܘܐܳܒ. ܘܙܰܒܕܳܐܶܝܠ ܒܪܶܗ ܡܶܢ ܒܳܬܪܶܗ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:8 ܚܡܺܝܫܳܝܳܐ ܠܝܰܪܚܳܐ ܚܡܺܝܫܳܝܳܐ. ܪܰܒܳܐ ܫܰܡܗܽܘܬ݂ ܢܙܳܪܳܚܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:9 ܫܬܺܝܬܳܝܳܐ ܠܝܰܪܚܳܐ ܫܬܺܝܬܳܝܳܐ. ܥܺܝܪܳܐ ܒܰܪ ܥܩܺܝܣ ܬܩܽܘܥܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:10 ܫܒܺܝܥܳܝܳܐ ܠܝܰܪܚܳܐ ܫܒܺܝܥܳܝܳܐ. ܚܳܠܳܨ ܦܳܠܽܘܢܳܝܳܐ. ܡܶܢ ܒܢܰܘ̈ܗܝ ܕܰܐܦܪܶܝܡ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:11 ܬܡܺܝܢܳܝܳܐ ܠܝܰܪܚܳܐ ܬܡܺܝܢܳܝܳܐ. ܣܰܒܟܺܝ ܚܽܘܫܬ݂ܳܝܳܐ ܡܶܢ ܒܶܝܬ݂ ܙܳܪܳܚ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:12 ܬܫܺܝܥܳܝܳܐ ܠܝܰܪܚܳܐ ܬܫܺܝܥܳܝܳܐ. ܐܰܒܺܝܥܳܙܳܪ ܥܬ݂ܽܘܬ݂ܳܝܳܐ ܡܶܢ ܕܒܶܝܬ݂ ܒܶܢܝܳܡܶܝܢ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:13 ܥܣܺܝܪܳܝܳܐ ܠܝܰܪܚܳܐ ܥܣܺܝܪܳܝܳܐ. ܡܳܗܳܪ ܢܛܽܘܦܬ݂ܳܝܳܐ ܡܶܢ ܕܒܶܝܬ݂ ܙܳܪܳܚ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:14 ܕܰܚܕܰܥܣܰܪ ܠܝܰܪܚܳܐ ܕܰܚܕܰܥܣܰܪ. ܒܢܰܝ̈ܳܐ ܦܪܰܥܬܽܘܢܳܝܳܐ ܡܶܢ ܒܢܰܘ̈ܗܝ ܕܰܐܦܪܶܝܡ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:15 ܕܰܬܪܶܥܣܰܪ ܠܝܰܪܚܳܐ ܕܰܬܪܶܥܣܰܪ. ܢܰܚܕܺܝ ܢܛܽܘܦܬ݂ܳܝܳܐ. ܕܒܶܝܬ݂ ܥܢܽܘܬ݂ܢܺܝܐܶܝܠ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.
1Ch 27:16 ܘܥܰܠ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܠܖ̈ܽܘܒܺܝܠܳܝܶܐ. ܡܕܰܒܪܳܢܳܐ ܐܶܠܺܝܥܳܙܳܪ ܒܰܪ ܙܰܟ݂ܪܺܝ. ܠܫܶܡܥܽܘܢܳܝ̈ܶܐ. ܫܦܰܛܝܳܐ ܒܰܪ ܡܰܥܟܳܐ.
1Ch 27:17 ܠܠܶܘܺܝ ܚܫܰܒܝܳܐ ܒܰܪ ܩܡܽܘܐܶܝܠ. ܠܰܐܗܪܽܘܢ ܨܳܕܽܘܩ.
1Ch 27:18 ܠܺܝܗܽܘܕ݂ܳܐ ܐܶܠܺܝܗܽܘ ܡܶܢ ܐܰܚܰܘ̈ܗܝ ܕܕܰܘܺܝܕ݂. ܠܺܐܝܣܳܟܳܪ ܥܡܽܘܪܺܝ ܒܰܪ ܡܺܝܟ݂ܳܐܶܝܠ.
1Ch 27:19 ܠܰܙܒܳܠܳܘܢ ܫܡܰܥܝܳܐ ܒܰܪ ܥܽܘܒܰܕ݂ܝܳܐ. ܠܢܰܦܬܳܠܺܝ ܝܰܪܡܽܘܬ݂ ܒܰܪ ܥܰܙܪܳܐܝܠ.
1Ch 27:20 ܠܰܒܢܰܘ̈ܗܝ ܕܰܐܦܪܶܝܡ ܗܽܘܫܰܥ ܒܰܪ ܥܰܙܰܢܝܳܐ
1Ch 27:21 ܠܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܽܘܐܶܝܠ ܒܰܪ ܦܶܪܝܳܐ. ܘܦܳܠܓܽܘܬ݂ܳܐ ܕܰܡܢܰܫܶܐ ܕܰܒܓܶܠܥܳܕ݂ ܝܰܕܽܘ ܒܰܪ ܙܟܰܪܝܳܐ. ܠܒܶܢܝܳܡܶܝܢ ܥܣܺܝܐܶܝܠ ܒܰܪ ܐܰܒܢܺܝܪ.
1Ch 27:22 ܠܕ݂ܳܢ ܥܰܙܪܳܐܝܠ ܒܰܪ ܝܰܪܚܽܘܡ ܗܳܠܶܝܢ ܪܰܘܖ̈ܒܳܢܶܐ ܕܫܰܒ̈ܛܶܐ ܕܺܝܣܪܳܐܶܝܠ.
1Ch 27:23 ܘܠܳܐ ܫܩܰܠ ܕܰܘܺܝܕ݂ ܡܶܢܝܳܢܗܽܘܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܬܰܚܬ. ܡܶܛܽܠ ܕܶܐܡܰܪ ܡܳܪܝܳܐ ܕܢܰܣܓܶܝܘܗܝ ܠܺܝܣܪܳܐܶܝܠ. ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ.
1Ch 27:24 ܝܽܘܐܳܒ ܒܰܪ ܨܽܘܪܺܝܳܐ ܫܰܪܺܝ ܕܢܶܡܢܶܐ ܘܠܳܐ ܫܰܠܶܡ ܘܰܗܘܳܐ ܪܽܘܓܙܳܐ ܥܰܠ ܝܺܣܪܳܐܶܝܠ ܘܠܳܐ ܣܠܶܩ ܐܰܝܟ݂ ܡܶܢܝܳܢܳܐ ܕܰܕ݂ܒܰܪܝܰܡܺܝܡ ܠܡܰܠܟܳܐ ܕܰܘܺܝܕ݂. 
1Ch 27:25 ܘܥܰܠ ܐܰܘܨܖ̈ܶܐ ܕܡܰܠܟܳܐ. ܥܰܙܡܽܘܬ݂ ܒܰܪ ܓܕܰܠܝܳܐܶܝܠ. ܘܥܰܠ ܐܰܘܨܖ̈ܶܐ ܕܰܒܚܰܩܠܳܐ. ܕܰܒܩܽܘܖ̈ܝܳܐ. ܘܰܒܟܰܦܖ̈ܽܘܢܶܐ. ܘܰܒܡܰܓ̈ܕܠܶܐ. ܝܽܘܢܳܬ݂ܳܢ ܒܰܪ ܥܽܘܙܺܝܳܐ.
1Ch 27:26 ܘܥܰܠ ܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܚܰܩܠܳܐ ܠܦܽܘܠܚܳܢܳܐ ܕܰܐܪܥܳܐ. ܥܰܙܪܺܝ ܒܰܪ ܟܳܠܽܘܒ.
1Ch 27:27 ܘܥܰܠ ܟܰܖ̈ܡܶܐ. ܫܡܰܥܝܳܐ ܪܳܡܬ݂ܳܝܳܐ. ܘܥܰܠ ܡܶܕܶܡ ܕܰܒܟܰܖ̈ܡܶܐ ܠܰܐܘܨܖ̈ܶܐ ܕܚܰܡܪܳܐ. ܙܰܒܕܺܝ ܫܰܦܡܳܝܳܐ.
1Ch 27:28 ܘܥܰܠ ܙܰܝ̈ܬܶܐ ܘܫܰܩ̈ܡܶܐ ܕܰܒܥܽܘܡܩܳܐ. ܒܥܶܠܚܰܢܳܢ ܓܳܕ݂ܪܳܝܳܐ. ܘܥܰܠ ܐܰܘܨܖ̈ܶܐ ܕܡܶܫܚܳܐ ܝܰܥܽܘܫ.
1Ch 27:29 ܘܥܰܠ ܬܰܘܖ̈ܶܐ ܕܪܳܥܶܝܢ ܒܫܳܖ̈ܽܘܢܶܐ. ܫܰܪܛܺܝ ܫܳܪܽܘܢܳܝܳܐ. ܘܥܰܠ ܬܰܘܖ̈ܶܐ ܕܰܒܥܽܘܡܩܳܐ. ܫܳܦܳܛ ܒܰܪ ܥܕ݂ܳܐܶܝܠ.
1Ch 27:30 ܘܥܰܠ ܓܰܡ̈ܠܶܐ. ܐܳܒܝܠ ܐܺܝܫܡܳܥܺܝܠܐ. ܘܥܰܠ ܐܰܬܳܢ̈ܶܐ. ܝܺܗܽܘܕܳܐ ܡܰܪܬܽܘܢܳܝܳܐ.
1Ch 27:31 ܘܥܰܠ ܥܳܢ̈ܳܐ ܝܰܙܺܝܙ ܚܰܓܪܳܝܳܐ ܟܽܠܗܽܘܢ ܗܳܠܶܝܢ ܪܰܘܖ̈ܒܳܢܶܐ ܕܩܶܢܝܳܢܳܐ ܕܡܰܠܟܳܐ ܕܰܘܺܝܕ݂.
1Ch 27:32 ܘܝܽܘܢܳܬ݂ܳܢ ܚܰܒܺܝܒܶܗ ܕܕܰܘܺܝܕ݂. ܡܳܠܽܘܟܳܐ. ܓܰܒܪܰܐ ܗ̱ܘ ܣܰܟܽܘܠܬ݂ܳܢܳܐ ܘܣܳܦܪܳܐ. ܘܰܚܢܳܢܳܐܶܝܠ ܒܰܪ ܚܰܟ݂ܡܽܘܢܺܝ ܥܰܡ ܒܢܰܘ̈ܗܝ ܕܡܰܠܟܳܐ.
1Ch 27:33 ܘܰܐܚܺܝܬ݂ܽܘܦܶܝܠ ܡܳܠܽܘܟܳܐ ܕܡܰܠܟܳܐ. ܘܚܽܘܫܺܝ ܐܰܪܟܳܝܳܐ ܪܳܚܡܶܗ ܕܡܰܠܟܳܐ.
1Ch 27:34 ܘܡܶܢ ܒܳܬܰܪ ܐܰܚܺܝܬ݂ܽܘܦܶܝܠ. ܝܽܘܝܳܕ݂ܳܥ ܒܰܪ ܒܰܢܝܳܐ. ܘܰܐܒܺܝܬ݂ܳܪ. ܘܪܰܒ ܚܰܝܠܳܐ ܕܡܰܠܟܳܐ ܝܽܘܐܳܒ. 
1Ch 28:1 ܘܟܰܢܶܫ ܕܰܘܺܝܕ݂ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܫܰܒ̈ܛܶܐ. ܘܪܰܘܖ̈ܒܳܢܶܐ ܕܦܳܠܓܽܘܬ݂ܳܐ ܕܰܡܫܰܡܫܺܝܢ ܠܡܰܠܟܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ. ܘܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ ܘܕܰܡܫܰܠܛܺܝܢ ܥܰܠ ܩܶܢܝܳܢܳܐ ܘܥܰܠ ܚܰܝ̈ܘܳܬ݂ܳܐ ܕܡܰܠܟܳܐ ܘܕܰܒܢܰܘ̈ܗܝ ܡܗܰܝܡ̈ܢܶܐ. ܘܓܰܢ̱ܒܳܖ̈ܰܝ ܚܰܝܠܳܐ. ܘܶܐܬ݂ܰܘ ܟܽܠܗܽܘܢ ܠܽܐܘܪܺܫܠܶܡ.
1Ch 28:2 ܘܶܐܡܰܪ ܠܗܽܘܢ. ܫܽܘܡܥܽܘܢܝ ܐܰܚܰܝ̈ ܘܥܰܡܝ. ܐܶܢܳܐ ܕܶܝܢ ܒܠܶܒܝ ܗܘܳܐ ܗܘܳܐ ܠܡܶܒܢܳܐ ܒܰܝܬܳܐ ܕܰܢܝܳܚܳܐ. ܠܩܺܐܒܽܘܬܳܐ ܕܕ݂ܺܝܰܐܬܺܝܩܺܝ ܕܡܳܪܝܳܐ. ܘܠܰܐܬ݂ܪܳܐ ܕܰܫܟ݂ܺܝܢܬܶܗ ܕܰܐܠܳܗܰܢ. ܘܟܽܠ ܡܶܕܶܡ ܛܰܝܒܶܬ݂ ܗܘܺܝܬ݂ ܠܡܶܒܢܳܐ ܒܰܝܬܳܐ.
1Ch 28:3 ܘܡܳܪܝܳܐ ܐܶܡܰܪ ܠܺܝ. ܕܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܡܶܛܽܠ ܕܓܰܒܪܳܐ ܐܰܢ̱ܬ ܩܪܰܒܬ݂ܳܢܳܐ. ܘܡܶܛܽܠ ܕܓܰܒܪܳܐ ܐܰܢ̱ܬ. ܕܰܕ݂ܡܳܐ ܣܰܓܺܝܐܳܐ ܐܶܫܰܕܬ. 
1Ch 28:4 ܘܰܓܒܢܺܝ ܠܺܝ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܢ ܟܽܠܶܗ ܒܶܝܬ݂ ܐܳܒܝ. ܕܶܐܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ ܠܥܳܠܰܡ. ܡܶܛܽܠ ܕܡܶܢ ܒܶܝܬ݂ ܝܺܗܽܘܕܳܐ ܓܒܳܐ ܠܶܗ ܡܰܠܟܳܐ. ܘܡܶܢ ܫܰܪܒܬ݂ܳܐ ܕܒܶܝܬ݂ ܝܺܗܽܘܕܳܐ ܓܒܳܐ ܠܶܗ ܒܶܝܬ݂ ܐܳܒܝ. ܘܡܶܢ ܒܶܝܬ݂ ܐܳܒܝ ܠܺܝ ܓܒܳܐ ܕܶܐܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.
1Ch 28:5 ܘܡܶܢ ܟܽܠܗܽܘܢ ܒܢܰܝ̈. ܕܣܰܓܺܝܐܺܝܢ ܒܢܰܝ̈ܳܐ ܕܝܰܗܒܠܺܝ ܡܳܪܝܳܐ. ܓܒܳܐ ܠܰܫܠܶܝܡܽܘܢ ܒܶܪܝ. ܠܡܶܬܰܒ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ ܪܳܡܬ݂ܳܐ ܕܺܝܣܪܳܐܶܝܠ.
1Ch 28:6 ܘܶܐܡܰܪ ܠܺܝ. ܕܰܫܠܶܝܡܽܘܢ ܒܪܳܟ݂. ܗܽܘ ܢܶܒܢܶܐ ܒܰܝܬܝ ܘܕ݂ܳܖ̈ܳܬ݂ܝ. ܡܶܛܽܠ ܕܠܶܗ ܓܒܺܝܬ݂ ܕܢܶܗܘܶܐ ܠܺܝ ܒܪܳܐ. ܘܶܐܢܳܐ ܐܶܗܘܶܐ ܠܶܗ ܐܰܒܳܐ.
1Ch 28:7 ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܠܥܳܠܰܡ. ܘܶܐܢܗܽܘ ܕܠܳܐ ܢܶܨܒܶܐ ܠܡܶܥܒܰܕ݂ ܦܽܘܩܕܳܢܰܝ̈ ܘܕ݂ܺܝܢܰܝ̈ ܐܰܝܟ݂ ܕܝܰܘܡܳܢܳܐ. ܐܶܦܩܽܘܕ݂ ܒܫܰܒܛܳܐ ܥܰܘܠܶܗ.
1Ch 28:8 ܘܳܐܦ ܗܳܫܳܐ ܠܥܺܝܢ ܟܽܠܶܗ ܝܺܣܪܳܐܶܝܠ ܥܰܡܳܐ ܕܡܳܪܝܳܐ. ܘܰܩܕ݂ܳܡ ܡܳܪܝܳܐ ܐܰܠܳܗܰܢ. ܛܰܪܘ ܘܰܬ݂ܒܰܥܘ ܦܽܘܩܕܳܢܰܘ̈ܗܝ ܘܰܐܢ̱ܬܽܘܢ ܬܺܐܪܬܽܘܢ ܐܰܪܥܳܐ ܗܳܕ݂ܶܐ ܠܥܳܠܰܡ ܥܳܠܡܺܝܢ. ܘܬ݂ܰܘܪܬ݂ܽܘܢ ܠܰܒܢܰܝ̈ܟܽܘܢ ܠܥܳܠܰܡ ܥܳܠܡܺܝܢ. ܘܠܳܐ ܬܶܬ݂ܚܰܒܰܠ.
1Ch 28:9 ܘܰܐܢ̱ܬ ܫܠܶܝܡܽܘܢ ܒܶܪܝ. ܕܰܥ ܟܽܠܡܳܐ ܕܦܰܩܕܰܢܝ ܡܳܪܝܳܐ ܐܰ‌ܠܳܗܳܐ. ܘܰܦܠܽܘܚܳܝܗܝ ܒܠܶܒܳܐ ܫܰܠܡܳܐ. ܘܰܒܨܶܒܝܳܢܳܐ ܕܢܰܦܫܳܟ݂. ܕܠܳܐ ܡܶܢ ܐܽܘܠܨܳܢ ܡܶܛܽܠ ܕܟܽܠ ܕܺܐܝܬ݂ ܒܠܶܒܳܐ. ܝܳܕܰܥ ܡܳܪܝܳܐ. ܘܟܽܠ ܕܡܶܬ݂ܪܰܥܶܝܢ ܒܢܰܝ̈ܢܳܫܳܐ ܒܖ̈ܶܥܝܳܢܰܝܗܽܘܢ. ܡܶܣܬܰܟܰܠ ܐܶܢ ܬܶܒܥܶܝܘܗܝ. ܢܶܫܬܟܰܚ ܠܳܟ݂. ܘܶܐܢ ܬܶܫܒܩܺܝܘܗܝ. ܢܰܘܒܕ݂ܳܟ݂.
1Ch 28:10 ܕܰܥ ܘܰܚܙܺܝ ܕܡܳܪܝܳܐ ܓܒܳܟ݂. ܠܡܶܒܢܳܐ ܒܰܝܬܳܐ ܠܰܫܡܳܐ ܕܩܽܘܕ݂ܫܶܗ ܕܡܳܪܝܳܐ. ܐܶܬ݂ܥܰܫܢ ܘܶܐܬ݂ܓܰܢ̱ܒܪ ܘܰܥܒܶܕ݂.
1Ch 28:11 ܘܝܰܗܒ ܕܰܘܺܝܕ݂ ܠܰܫܠܶܝܡܽܘܢ ܒܪܶܗ. ܕܡܽܘܬ݂ܳܐ ܕܰܦܖ̈ܽܘܣܬܕܶܐ. ܘܰܡܫܽܘܚܬ݂ܳܐ ܕܒܰܝܬܳܐ. ܘܕܰܟ݂ܣܽܘܣܛܪܽܘܢ. ܘܰܕ݂ܥܶܠ̈ܝܳܬ݂ܳܐ. ܘܕܶܐܣܛܘ̈ܶܐ ܓܰܘܳܝ̈ܶܐ. ܘܕܶܐܣܛܘ̈ܶܐ ܒܰܖ̈ܳܝܶܐ. ܘܰܕ݂ܥܶܠܳܝ̈ܶܐ ܘܰܕܬܰܚ̈ܬܳܝܶܐ.
1Ch 28:12 ܘܰܕ݂ܒܶܝܬ݂ ܓܰܙܳܐ. ܘܰܕ݂ܒܶܝܬ݂ ܬܶܫܡܶܫܬܳܐ ܕܒܰܝܬܶܗ ܕܡܳܪܝܳܐ. ܘܰܕ݂ܒܶܝܬ݂ ܛܰܒܳܚ̈ܶܐ. ܘܰܕ݂ܒܶܝܬ݂ ܫܳܩܰܘ̈ܳܬ݂ܳܐ. ܘܰܕ݂ܒܶܝܬ݂ ܫܖ̈ܰܓܬܳܢܶܐ.
1Ch 28:15 ܘܕܽܘܟܬܳܐ ܕܣܳܝܡܺܝܢ ܒܳܗ̇ ܡܢܳܪܬܳܐ ܕܕܰܗܒܳܐ. ܘܰܫܖ̈ܳܓܰܝܗܶܝܢ ܕܕܰܗܒܳܐ. ܘܒܽܘܨܺܝܢܰܝ̈ܗܶܝܢ. ܘܨܶܒܬܗܶܝܢ. ܘܡܳܐܢܰܝ̈ܗܶܝܢ ܕܡܶܫܚܳܐ ܟܽܠ ܡܶܕܶܡ ܟܬܰܒ ܕܰܘܺܝܕ݂. ܘܝܰܗܒ ܠܰܫܠܶܝܡܽܘܢ ܒܪܶܗ.
1Ch 28:16 ܦܳܬܽܘܪܳܐ ܕܣܺܐܡܳܐ. ܘܦܳܬܽܘܪܳܐ ܕܕܰܗܒܳܐ. ܠܰܓ̈ܶܐ ܕܣܺܐܡܳܐ. ܘܠܰܓ̈ܶܐ ܕܕܰܗܒܳܐ.
1Ch 28:17 ܐܰܖ̈ܬܠܳܝܶܐ. ܘܡܰܫ̈ܠܘܳܬ݂ܳܐ. ܘܫܳܚ̈ܠܶܐ ܕܣܺܐܡܳܐ. ܠܳܐ ܗܘܳܐ ܡܶܢܝܳܢܳܐ ܠܡܰܬ݂ܩܳܠܶܗ ܕܕܰܗܒܗܽܘܢ ܕܡܳܐܢ̈ܶܐ ܗܳܠܶܝܢ.
1Ch 28:20 ܘܶܐܡܰܪ ܕܰܘܺܝܕ݂ ܠܰܫܠܶܝܡܽܘܢ ܒܪܶܗ. ܥܫܰܢ. ܘܶܐܬ݂ܓܰܢ̱ܒܪ. ܘܰܥܒܶܕ݂ ܘܠܳܐ ܬܶܕ݂ܚܰܠ. ܘܠܳܐ ܬܙܽܘܥ ܡܶܛܽܠ ܕܡܳܪܶܐ ܡܳܖ̈ܰܘܳܬ݂ܳܐ ܥܰܡܳܟ݂. ܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂. ܥܕܰܡܳܐ ܠܰܐܝܟܳܐ ܕܰܬ݂ܓܰܡܰܪ ܠܡܶܒܢܳܐ ܟܽܠܗܶܝܢ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ.
1Ch 28:21 ܘܗܳܐ ܦܳܠܰܓ̈ܘܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܐܰܫܠܛܶܬ݂ ܐܶܢܽܘܢ ܥܰܠ ܟܽܠܗܶܝܢ ܥܒܺܝ̈ܕܳܬ݂ܳܐ ܕܒܰܝܬܶܗ ܕܡܳܪܝܳܐ. ܘܥܰܡܳܟ݂ ܐܶܢܽܘܢ. ܘܗܶܢܽܘܢ ܡܫܰܠܛܺܝܢ ܥܰܠ ܟܽܠܗܶܝܢ ܥܒܺܝ̈ܕ݂ܳܬܳܐ ܘܗܶܢܽܘܢ ܥܳܒܕܺܝܢ ܠܗܶܝܢ ܒܚܰܟܺܝܡܽܘܬ݂ܳܐ. ܟܽܠ ܥܒܺܝ̈ܕ݂ܳܬܳܐ ܕܡܶܬ݂ܒܰܥ̈ܝܳܢ ܠܰܥܒܺܝ̈ܕ݂ܳܬ݂ܳܐ ܕܒܰܝܬܶܗ ܕܡܳܪܝܳܐ. ܘܗܳܐ ܐܰܩܺܝܡܬ݂ ܥܠܰܝܗܶܝܢ ܫܰܠܺܝܛܳܢ̈ܶܐ ܘܪܰܘܖ̈ܒܳܢܶܐ. ܕܗܶܢܽܘܢ ܢܶܬ݂ܒܥܽܘܢ ܘܢܶܥܒܕ݂ܽܘܢ. ܟܽܠ ܥܒܺܝ̈ܕ݂ܳܬܳܐ ܕܡܶܬ݂ܒܰܥ̈ܝܳܢ. 
1Ch 29:1 ܘܶܐܡܰܪ ܕܰܘܺܝܕ݂ ܡܰܠܟܳܐ ܠܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܫܠܶܝܡܽܘܢ ܗܳܢܳܐ ܒܶܪܝ. ܛܰܠܝܰܐ ܗ̱ܘ ܙܥܽܘܪܳܐ. ܘܠܶܗ ܓܒܳܐ ܡܳܪܝܳܐ ܡܶܢ ܟܽܠܗܽܘܢ ܒܢܰܝ̈. ܡܶܛܽܠ ܕܛܰܠܝܳܐ ܚܰܟܺܝܡ ܘܣܰܟܽܘܠܬ݂ܳܢܰܐ ܗ̱ܘ. ܘܰܥܒܺܝܕܬܳܐ ܗܳܕ݂ܶܐ ܕܶܐܬ݂ܝܰܗܒܰܬ݂ ܠܶܗ. ܠܳܐ ܗܘܳܬ݂ ܙܥܽܘܪܳܐ. ܪܰܒܳܐ ܗ̱ܝ. ܡܶܛܽܠ ܕܰܠܒܰܪܢܳܫܳܐ ܠܳܐ ܐܶܬ݂ܝܰܗܒܰܬ݂ ܗܳܟܰܢܳܐ. ܐܶܬ݂ܥܰܫܢܘ ܘܶܐܬ݂ܓܰܢ̱ܒܪܘ ܒܳܗ̇. ܡܶܛܽܠ ܕܰܕ݂ܡܳܪܝܳܐ ܗ̱ܝ ܐܰܠܳܗܰܢ. 
1Ch 29:2 ܟܽܠ ܚܰܝ̈ܠܰܝ ܘܟܽܠ ܢܶܟ݂̈ܣܰܝ ܛܰܝܒܶܬ݂. ܟܽܠ ܡܶܕܶܡ ܕܡܶܬ݂ܒܥܶܐ ܠܒܰܝܬܶܗ ܕܡܳܪܝܳܐ ܐܰܠܳܗܝ. ܕܰܗܒܳܐ ܠܕܰܗܒܳܐ. ܘܣܺܐܡܳܐ ܠܣܺܐܡܳܐ. ܘܰܢܚܳܫܳܐ ܠܰܢܚܳܫܳܐ. ܘܦܰܪܙܠܳܐ ܠܦܰܪܙܠܳܐ. ܕܩܰܝ̈ܣܶܐ ܠܩܰܝ̈ܣܶܐ. ܘܰܐܖ̈ܙܶܐ ܠܰܐܖ̈ܙܶܐ. ܟܺܐܦ̈ܶܐ ܛܳܒ̈ܳܬ݂ܳܐ ܘܡܰܖ̈ܓܳܢܝܳܬ݂ܳܐ. 
1Ch 29:3 ܘܟܽܠ ܡܶܕܶܡ ܕܡܶܬ݂ܒܥܶܐ ܠܶܗ ܠܒܰܝܬܳܐ. ܛܰܝܒܶܬ݂ ܘܬܰܩܢܶܬ݂ ܠܶܗ ܡܶܢ ܡܶܣܟܺܢܽܘܬ݂ܝ. ܘܟܶܣܦܳܐ ܛܰܝܒܶܬ݂ ܠܰܢܦܰܩܬܶܗ ܕܒܰܝܬܳܐ ܕܰܐ‌ܠܳܗܝ ܡܶܢ ܡܶܣܟܺܢܽܘܬ݂ܝ. 
1Ch 29:4 ܐܳܠܶܦ ܐܰܠܦܺܝ̈ܢ ܟܰܟܖ̈ܶܐ ܕܕܰܗܒܳܐ. ܡܶܢ ܕܰܗܒܳܐ ܛܳܒܳܐ. ܘܬܰܪܬܶܝܢ ܙܰܒܢܺܝ̈ܢ ܐܳܠܶܦ ܐܰܠܦܺܝ̈ܢ ܟܰܟܖ̈ܺܝܢ ܕܟܶܣܦܳܐ. ܠܡܶܩܪܰܡ ܐܶܣ̈ܶܐ ܕܒܰܝܬܳܐ. 
1Ch 29:5 ܠܰܐܝܟܳܐ ܕܡܶܬ݂ܒܥܶܐ ܕܰܗܒܳܐ. ܢܺܐܙܰܠ ܕܰܗܒܳܐ. ܘܠܰܐܝܟܳܐ ܕܡܶܬ݂ܒܥܶܐ ܣܺܐܡܳܐ. ܢܺܐܙܰܠ ܣܺܐܡܳܐ. ܘܰܠܟܽܠܗܶܝܢ ܥܒܺܝ̈ܕ݂ܳܬܳܐ. ܕܬܶܫܠܰܡ ܥܒܺܝܕܬܳܐ ܒܝܰܪܚܳܗ̇. ܥܒܺܝܕܬܳܐ ܠܳܐ ܬܶܫܬܰܘܚܰܪ. ܐܶܠܳܐ ܕܬܶܫܠܰܡ ܐܰܝܟܰܢܳܐ ܕܡܶܬ݂ܒܥܶܐ ܠܳܗ̇ ܒܚܽܘܫܒܳܢܳܗ̇
1Ch 29:6 ܘܶܐܬ݂ܟܰܢܰܫܘ ܪܰܘܖ̈ܒܳܢܶܐ ܕܰܐܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܫܰܒ̈ܛܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ. ܘܕܰܐܝܠܶܝܢ ܕܫܰܠܺܝܛܺܝܢ ܥܰܠ ܥܒܺܝ̈ܕ݂ܳܬܳܐ ܕܡܰܠܟܳܐ.
1Ch 29:7 ܘܝܰܗܒܘ ܠܰܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܕܰܗܒܳܐ ܟܰܟܖ̈ܶܐ ܚܰܡܫܳܐ ܐܰܠܦܺܝ̈ܢ. ܘܰܐܢܟ݂ܳܐ ܛܳܒܳܐ ܠܣܺܝ̈ܠܽܘܢܶܐ. ܡܰܐܬܶܝܢ ܐܰܠܦܺܝ̈ܢ. ܘܣܺܐܡܳܐ ܟܰܟܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܰܢܚܳܫܳܐ ܩܽܘܪܺܝܢܬܳܝܳܐ ܟܰܟܖ̈ܶܐ ܬܡܳܢܬܰܥܣܰܪ ܐܰܠܦܺܝ̈ܢ. ܘܦܰܪܙܠܳܐ ܡܳܐܐ ܐܰܠܦܺܝ̈ܢ ܟܰܟܖ̈ܺܝܢ.
1Ch 29:8 ܘܟܶܣܦܳܐ ܘܕܰܗܒܳܐ ܐܰܝܟܰܢܳܐ ܕܡܶܬ݂ܒܥܶܐ ܗܘܳܐ ܠܶܗ. ܝܰܗܒܘ ܒܶܝܬ݂ ܓܰܙܳܐ ܕܒܰܝܬܶܗ ܕܡܳܪܝܳܐ. ܥܰܠ ܐܺܝܕ݂ܳܐ ܕܓܶܪܫܽܘܢ ܓܺܝܙܰܒܪܳܐ.
1Ch 29:9 ܘܰܚܕ݂ܺܝܘ ܟܽܠܶܗ ܥܰܡܳܐ ܕܺܝܣܪܳܐܶܝܠ ܒܡܰܘ̈ܗܒܳܬ݂ܳܐ ܗܳܠܶܝܢ. ܡܶܛܽܠ ܕܰܒܠܶܒܳܐ ܫܰܠܡܳܐ ܝܰܗܒ ܐܶܢܶܝܢ ܕܰܘܺܝܕ݂ ܩܕ݂ܳܡ ܡܳܪܝܳܐ. ܘܳܐܦ ܕܰܘܺܝܕ݂ ܚܕ݂ܺܝ ܚܰܕ݂ܽܘܬ݂ܳܐ ܪܰܒܬܳܐ. ܘܫܰܒܰܚ ܬܶܫܒ̈ܚܳܬ݂ܳܐ ܪܰܘܖ̈ܒܳܬ݂ܳܐ ܠܡܳܪܝܳܐ.
1Ch 29:10 ܘܒܰܪܶܟ݂ ܕܰܘܺܝܕ݂ ܠܡܳܪܝܳܐ ܩܕ݂ܳܡ ܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܘܶܐܡܰܪ ܕܰܘܺܝܕ݂ ܒܪܺܝܟ݂ ܐܰܢ̱ܬ ܡܳܪܝܳܐ ܐܰܠܳܗܶܗ ܕܺܝܣܪܳܐܶܝܠ ܐܰܒܽܘܢ. ܡܶܢ ܥܳܠ̈ܡܶܐ ܘܰܥܕܰܡܳܐ ܠܥܳܠ̈ܡܶܐ
1Ch 29:11 ܡܶܛܽܠ ܕܕ݂ܺܝܠܳܟ݂ ܗܺܝ ܡܳܪܝܳܐ ܪܰܒܽܘܬ݂ܳܐ. ܘܓܰܢ̱ܒܳܪܽܘܬ݂ܳܐ. ܘܬܶܫܒܽܘܚܬܳܐ. ܘܝܳܐܝܽܘܬ݂ܳܐ. ܘܗܶܕ݂ܪܳܐ. ܘܺܐܝܩܳܪܳܐ ܡܶܛܽܠ ܕܰܐܢ̱ܬ ܫܰܠܺܝܛ ܒܰܫܡܰܝܳܐ ܘܒܰܐܪܥܳܐ. ܕܺܝܠܳܟ݂ ܗܺܝ ܡܳܪܝܳܐ ܡܰܠܟܽܘܬ݂ܳܐ. ܘܚܶܟ݂ܡܬ݂ܳܐ. ܘܓܰܢ̱ܒܳܪܽܘܬ݂ܳܐ. ܘܺܝܕܰܥܬ݂ܳܐ
1Ch 29:12 ܘܥܽܘܬ݂ܪܳܐ ܘܺܐܝܩܳܪܳܐ ܡܶܢ ܩܕܳܡܰܝܟ ܗ̱ܘ. ܘܰܐܢ̱ܬ ܫܰܠܺܝܛ ܒܟܽܠ ܡܶܕܶܡ. ܘܕ݂ܺܝܠܳܟ݂ ܗܽܘ ܚܰܝܠܳܐ ܘܓܰܢ̱ܒܳܪܽܘܬ݂ܳܐ ܘܰܐܢ̱ܬ ܡܰܘܪܶܒ ܘܰܡܥܰܫܶܢ ܠܟܽܠܗܶܝܢ ܒܶܖ̈ܝܳܬ݂ܳܐ ܕܰܐܢ̱ܬ ܒܪܰܝܬ
1Ch 29:13 ܘܳܐܦ ܗܳܫܳܐ ܡܳܪܝܳܐ ܐܰܠܳܗܰܢ. ܡܰܘܕܶܝܢܰܢ ܠܳܟ݂ ܘܰܡܫܰܒܚܺܝܢܰܢ ܠܰܫܡܳܐ ܕܪܰܒܽܘܬܳܟ݂
1Ch 29:14 ܡܶܛܽܠ ܕܡܳܢܳܐ ܐܶܢܳܐ ܘܡܳܢܳܐ ܥܰܡܝ. ܡܶܛܽܠ ܕܡܶܢ ܟܽܠܗܽܘܢ ܡܰܠܦܳܢܰܝ̈ ܝܶܠܦܶܬ݂ ܡܶܛܽܠ ܕܽܐܘܪܚܳܟ݂ ܕܚܰܝ̈ܶܐ ܗܺܝ ܥܰܕܰܪܬܰܢܝ. ܘܰܐܢ̱ܬ ܗܽܘ ܣܰܒܪܰܢ ܡܳܪܝܳܐ ܐܰܠܳܗܰܢ
1Ch 29:15 ܡܶܛܽܠ ܕܰܚܢܰܢ ܡܰܡܬܠܺܝܢܰܢ ܒܠܰܗܓܳܐ ܕܩܶܕ݂ܪܳܐ. ܘܥܳܡܽܘܖ̈ܶܐ ܚܢܰܢ ܩܕܳܡܰܝܟ. ܙܥܽܘܪܺܝܢ ܒܥܳܠܡܳܐ. ܘܰܐܢ̱ܬ ܫܠܰܛܬ ܒܰܐܒܳܗ̈ܳܬܰܢ ܩܰܕ݂ܡܳܐܺܝܬ݂. ܘܦܰܩܶܕܬ ܐܶܢܽܘܢ ܒܰܐܝܕܳܐ ܐܽܘܪܚܳܐ ܢܺܐܙܽܠܘܢ ܘܢܺܚܽܘܢ
1Ch 29:16 ܘܠܳܟ݂ ܚܢܰܢ ܡܫܰܒܚܺܝܢܰܢ ܡܳܪܝܳܐ ܐܰܠܳܗܰܢ. ܕܬܶܦܪܩܰܢ ܡܶܢ ܟܽܠ ܕܡܰܗܪܺܝܢ ܠܰܢ. ܘܰܡܚܰܣܕ݂ܺܝܢ ܠܰܢ ܥܰܡ̈ܡܶܐ. ܘܳܐܡܪܺܝܢ ܠܰܢ. ܕܰܐܝܟܰܐ ܗ̱ܘ ܐܰܠܳܗܟܽܘܢ ܕܦܳܠܚܺܝܢ ܐܢ̱ܬܽܘܢ ܠܶܗ. 
1Ch 29:17 ܘܝܳܕܰܥ ܐ̱ܢܳܐ ܐܰܠܳܗܝ ܕܰܐܢ̱ܬ ܒܳܕܶܩ ܠܶܒܳܐ. ܘܰܒܗܰܝܡܳܢܽܘܬ݂ܳܐ ܐܰܢ̱ܬ ܪܥܶܐ. ܘܶܐܢܳܐ ܒܗܰܝܡܳܢܽܘܬ݂ܳܐ ܕܠܶܒܝ ܫܰܒܚܶܬ݂ ܗܳܠܶܝܢ ܟܽܠܗܶܝܢ. ܘܳܐܦ ܗܳܫܳܐ ܥܰܡܳܟ݂ ܕܶܐܫܬܟܰܚ ܗܳܪܟܳܐ. ܚܙܺܝܬ݂ ܕܰܒܚܰܕ݂ܽܘܬ݂ܳܐ ܪܰܒܬܳܐ ܡܫܰܒܚܺܝܢ ܠܳܟ݂ ܘܳܐܡܪܺܝܢ
1Ch 29:18 ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ ܐܰܒܳܗ̈ܳܬܰܢ. ܛܰܪ ܗܳܠܶܝܢ ܟܽܠܗܶܝܢ ܕܶܐܫܬܰܘܕܺܝܬ ܠܰܢ ܠܥܳܠܰܡ ܘܰܐܦܢܳܐ ܠܶܒܰܢ ܠܕܶܚܠܬܳܟ݂.
1Ch 29:19 ܐܶܢܳܐ ܕܰܘܺܝܕ݂ ܥܢܺܝܬ݂ ܘܶܐܡܪܶܬ݂ ܗܳܟܰܢܳܐ. ܡܳܪܝܳܐ ܐܰܠܳܗܝ. ܐܳܦ ܠܰܫܠܶܝܡܽܘܢ ܒܶܪܝ. ܗܰܒ ܠܶܒܳܐ ܫܰܠܡܳܐ. ܠܡܶܛܰܪ ܦܽܘܩܕܳܢܰܝ̈ܟ ܘܣܳܗ̈ܕܘܳܬܳܟ݂ ܘܰܩܝܳܡܳܟ݂. ܘܰܠܡܶܥܒܰܕ݂ ܟܽܠ ܡܶܕܶܡ ܕܦܰܩܶܕܬ. ܘܰܠܡܶܒܢܳܐ ܒܰܝܬܳܐ ܕܛܰܝܒܶܬ݂ ܡܶܛܽܠ ܕܢܶܬ݂ܩܰܕܰܫ ܫܡܳܟ݂ ܪܰܒܳܐ. ܘܢܶܫܬܰܒܰܚ ܒܥܳܠܡܳܐ ܕܰܒܪܰܝܬ ܩܕ݂ܳܡ ܕܳܚܠܰܝ̈ܟ
1Ch 29:20 ܘܶܐܡܰܪ ܕܰܘܺܝܕ݂ ܠܟܽܠܶܗ ܥܰܡܳܐ ܕܺܝܣܪܳܐܶܝܠ. ܒܰܪܶܟ݂ܘ ܠܡܳܪܝܳܐ ܐܰܠܳܗܟܽܘܢ ܘܒܰܪܶܟ݂ ܟܽܠܶܗ ܥܰܡܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. ܘܰܢܦܰܠܘ ܘܰܣܓܶܕ݂ܘ ܠܡܳܪܝܳܐ. ܘܒܰܪܶܟ݂ܘ ܐܳܦ ܠܡܰܠܟܳܐ ܕܰܘܺܝܕ݂. ܘܕܰܒܰܚܘ ܕܶܒܚ̈ܶܐ ܩܕ݂ܳܡ ܡܳܪܝܳܐ
1Ch 29:21 ܘܩܰܪܶܒܘ ܥܠܰܘ̈ܳܬ݂ܳܐ ܩܕ݂ܳܡ ܡܳܪܝܳܐ ܡܶܢ ܒܳܬܰܪ ܝܰܘܡܳܐ ܗܰܘ. ܬܰܘܖ̈ܶܐ ܐܳܠܶܦ. ܘܕܶܟܖ̈ܶܐ ܐܳܠܶܦ. ܘܶܐܡܖ̈ܶܐ ܐܳܠܶܦ. ܘܢܽܘ̈ܩܳܝܶܐ ܣܰܓܺܝ ܘܳܐܦ ܠܗܽܘܢ ܕܰܒܰܚܘ ܕܶܒ̈ܚܳܬ݂ܳܐ ܣܰܓܺܝ ܒܢܰܝ̈ ܝܺܣܪܳܐܶܝܠ.
1Ch 29:22 ܘܶܐܟܰܠܘ ܘܶܐܫܬܺܝܘ ܩܕ݂ܳܡ ܡܳܪܝܳܐ ܒܝܰܘܡܳܐ ܗܰܘ. ܒܚܰܕ݂ܽܘܬ݂ܳܐ ܪܰܒܬܳܐ ܘܰܐܩܺܝܡܘ ܒܡܰܠܟܽܘܬ݂ܳܐ ܠܰܫܠܶܝܡܽܘܢ ܒܪܶܗ ܕܕܰܘܺܝܕ݂. ܘܰܠܨܳܕܽܘܩ ܐܰܩܺܝܡܘ ܟܳܗܢܳܐ
1Ch 29:23 ܘܺܝܬ݂ܶܒ ܫܠܶܝܡܽܘܢ ܥܰܠ ܟܽܘܪܣܰܝ ܡܰܠܟܽܘܬܶܗ ܕܡܳܪܝܳܐ. ܠܰܡܩܳܡ ܒܡܰܠܟܽܘܬ݂ܳܐ ܚܠܳܦ ܕܰܘܺܝܕ݂ ܐܰܒܽܘܗܝ ܘܰܐܨܠܰܚ. ܘܶܐܫܬܡܰܥ ܠܶܗ ܟܽܠܶܗ ܝܺܣܪܳܐܶܝܠ.
1Ch 29:24 ܘܟܽܠ ܒܢܰܘ̈ܗܝ ܕܡܰܠܟܳܐ ܕܰܘܺܝܕ݂. ܐܰܫܠܶܡܘ ܠܰܫܠܶܝܡܽܘܢ ܒܪܶܗ
1Ch 29:25 ܘܰܐܘܪܒܶܗ ܡܳܪܝܳܐ ܠܰܫܠܶܝܡܽܘܢ ܠܥܶܠ. ܠܥܺܝܢ ܟܽܠܶܗ ܝܺܣܪܳܐܶܝܠ. ܘܝܰܗܒ ܥܠܰܘܗܝ ܙܺܝܘܳܐ ܕܡܰܠܟܽܘܬ݂ܳܐ ܕܰܠܚܰܕ݂ ܡܶܢ ܡܰܠ̈ܟܶܐ ܕܺܝܣܪܳܐܶܝܠ. ܕܰܗܘܰܘ ܩܕܳܡܰܘܗܝ. ܠܳܐ ܕܳܡܶܐ
1Ch 29:26 ܘܕܰܘܺܝܕ݂ ܒܪܶܗ ܕܺܐܝܫܰܝ. ܐܰܩܺܝܡ ܒܡܰܠܟܽܘܬܶܗ ܠܰܫܠܶܝܡܽܘܢ ܒܪܶܗ. ܥܰܠ ܟܽܠܶܗ ܝܺܣܪܳܐܶܝܠ.
1Ch 29:27 ܘܝܰܘ̈ܡܳܬ݂ܳܐ ܕܩܳܡ ܕܰܘܺܝܕ݂ ܒܡܰܠܟܽܘܬ݂ܳܐ ܥܰܠ ܟܽܠܶܗ ܝܺܣܪܳܐܶܝܠ. ܐܰܪܒܥܺܝܢ ܫܢܺܝ̈ܢ. ܒܚܶܒܪܽܘܢ ܩܳܡ ܒܡܰܠܟܽܘܬ݂ܳܐ ܫܒܰܥ ܫܢܺܝ̈ܢ ܘܒܽܐܘܪܺܫܠܶܡ ܩܳܡ ܒܡܰܠܟܽܘܬ݂ܳܐ ܬܠܳܬܺܝܢ ܘܰܬ݂ܠܳܬ݂ ܫܢܺܝ̈ܢ. ܥܰܠ ܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ
1Ch 29:28 ܘܡܺܝܬ݂ ܕܰܘܺܝܕ݂ ܒܪܶܗ ܕܺܐܝܫܰܝ ܒܣܰܝܒܽܘܬ݂ܳܐ ܛܳܒܬ݂ܳܐ. ܣܐܶܒ ܘܰܣܒܰܥ ܝܰܘ̈ܡܰܝ ܚܰܝܰܘ̈ܗܝ. ܘܺܝܪܶܒ ܒܥܽܘܬ݂ܪܳܐ ܕܥܳܠܡܳܐ. ܘܒܺܐܝܩܳܪܶܗ ܘܩܳܡ ܒܡܰܠܟܽܘܬ݂ܳܐ ܫܠܶܝܡܽܘܢ ܒܪܶܗ ܒܳܬܪܶܗ
1Ch 29:29 ܘܦܶܬܓܳܡܰܘ̈ܗܝ ܕܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܶܢܽܘܢ ܟܬܺܝܒܺܝܢ ܒܦܶܬܓܳܡܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܘܰܒܦܶܬܓܳܡܰܘ̈ܗܝ ܕܢܳܬܳܢ ܢܒܺܝܳܐ. ܘܰܒܦܶܬܓܳܡܰܘ̈ܗܝ ܕܓܳܕ݂ ܢܒܺܝܳܐ
1Ch 29:30 ܘܟܽܠܳܗ̇ ܡܰܠܟܽܘܬܶܗ ܘܓܰܢ̱ܒܳܪܽܘܬܶܗ. ܘܙܰܒܢ̈ܶܐ ܕܰܥܒܰܪܘ ܥܠܰܘܗܝ ܘܥܰܠ ܝܺܣܪܳܐܶܝܠ. ܘܥܰܠ ܟܽܠ ܡܰܠܟܽܘܬ݂ ܐܰܪܥܶܗ. ܡܶܛܽܠ ܕܰܥܒܰܕ݂ ܕܰܘܺܝܕ݂ ܫܰܦܺܝܪ ܩܕ݂ܳܡ ܡܳܪܝܳܐ. ܘܠܳܐ ܥܒܰܪ ܡܶܢ ܟܽܠ ܡܶܕܶܡ ܕܦܰܩܕܶܗ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.
2Ch 1:1 ܘܶܐܬ݂ܥܰܫܰܢ ܫܠܶܝܡܽܘܢ ܒܪܶܗ ܕܕܰܘܺܝܕ݂ ܒܡܰܠܟܽܘܬܶܗ. ܘܡܳܪܝܳܐ ܐܰܠܳܗܶܗ ܥܰܡܶܗ. ܘܰܐܘܪܒܶܗ ܠܥܶܠ ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ
2Ch 1:2 ܘܶܐܡܰܪ ܫܠܶܝܡܽܘܢ ܠܟܽܠܶܗ ܝܺܣܪܳܐܶܝܠ. ܠܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ. ܘܰܠܕܰܝܳܢ̈ܶܐ. ܘܰܠܟܽܠܗܽܘܢ ܪܰܘܖ̈ܒܳܢܶܐ. ܖ̈ܺܝܫܶܐ ܕܰܐܒܳܗ̈ܳܬ݂ܳܐ
2Ch 1:3 ܘܶܐܙܰܠ ܫܠܶܝܡܽܘܢ ܘܟܽܠ ܥܰܡܳܐ ܕܺܐܝܬ݂ ܥܰܡܶܗ. ܠܒܽܘܣܳܡܳܐ ܪܰܒܳܐ ܕܰܗܘܳܐ ܒܓܶܒܥܽܘܢ ܩܪܺܝܬ݂ܳܐ. ܡܶܛܽܠ ܕܬܰܡܳܢ ܗܘܳܐ ܡܰܫܟܢܳܐ ܕܥܺܐܕ݂ܳܐ ܕܡܳܪܝܳܐ. ܕܰܥܒܰܕ ܡܽܘܫܶܐ ܥܰܒܕܶܗ ܕܡܳܪܝܳܐ ܒܡܰܕܒܪܳܐ ܠܽܘܩܒܰܠ ܩܺܐܒܽܘܬܶܗ ܕܡܳܪܝܳܐ
2Ch 1:4 ܘܰܐܣܩܳܗ̇ ܗܘܳܐ ܕܰܘܺܝܕ݂ ܡܶܢ ܩܪܺܝܬ݂ܳܐ ܕܟܰܦܖ̈ܽܘܢܶܐ. ܐܰܝܟܳܐ ܕܰܐܬ݂ܩܶܢ ܗܘܳܐ ܠܳܗ̇ ܕܰܘܺܝܕ݂ ܕܽܘܟܬܳܐ. ܡܶܛܽܠ ܕܰܢܩܰܫ ܗܘܳܐ ܠܳܗ̇ ܡܰܫܟܢܳܐ ܒܽܐܘܪܺܫܠܶܡ
2Ch 1:5 ܘܡܰܕ݂ܒܚܳܐ ܕܰܢܚܳܫܳܐ ܕܰܥܒܰܕ݂ ܗܘܳܐ ܒܰܨܠܳܝܶܐܠ ܒܰܪ ܐܽܘܪܺܝ. ܒܰܪ ܚܽܘܪ. ܣܺܝܡ ܗܘܳܐ ܩܕ݂ܳܡ ܡܰܫܟܢܳܐ ܕܡܳܪܝܳܐ. ܘܬܰܒܥܶܗ ܗܘܳܐ ܫܠܶܝܡܽܘܢ ܘܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ.
2Ch 1:6 ܘܰܐܣܶܩ ܗܘܳܐ ܫܠܶܝܡܽܘܢ ܬܰܡܳܢ ܥܰܠ ܡܰܕ݂ܒܚܳܐ ܕܰܢܚܳܫܳܐ. ܩܕ݂ܳܡ ܡܳܪܝܳܐ. ܕܺܐܝܬ݂ ܗܘܳܐ ܒܡܰܫܟܢܳܐ ܕܥܺܐܕ݂ܳܐ. ܘܩܰܪܶܒ ܥܠܰܘܗܝ ܥܠܰܘ̈ܳܬ݂ܳܐ ܐܳܠܶܦ
2Ch 1:7 ܒܠܺܠܝܳܐ ܗܰܘ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܚܶܠܡܳܐ ܕܠܺܠܝܳܐ. ܘܶܐܡܰܪ ܠܶܗ ܡܳܪܝܳܐ. ܫܐܰܠ ܡܶܕܶܡ. ܘܶܐܬܶܠ ܠܳܟ݂
2Ch 1:8 ܘܶܐܡܰܪ ܫܠܶܝܡܽܘܢ ܠܡܳܪܝܳܐ. ܐܰܢ̱ܬ ܥܒܰܕܬ ܥܰܡ ܕܰܘܺܝܕ݂ ܐܳܒܝ ܚܶܣܕ݂ܳܐ ܪܰܒܳܐ. ܘܰܐܩܺܝܡܬܳܢܝ ܠܺܝ ܒܡܰܠܟܽܘܬ݂ܳܐ ܡܶܢ ܒܳܬܪܶܗ.
2Ch 1:9 ܘܳܐܦ ܗܳܫܳܐ ܡܳܪܝܳܐ ܐܰܠܳܗܝ. ܢܶܫܖ̈ܳܢ ܡܶܟܺܝܠ ܡܶܠܰܝ̈ܟ ܕܡܰܠܶܠܬ ܥܰܡ ܕܰܘܺܝܕ݂ ܐܳܒܝ. ܡܶܛܽܠ ܕܰܐܢ̱ܬ ܐܰܩܺܝܡܬܳܢܝ ܥܰܠ ܥܰܡܳܐ ܗܳܢܳܐ. ܘܣܰܓܺܝܐܰܐ ܗ̱ܘ ܐܰܝܟ݂ ܥܰܦܪܳܐ ܕܰܐܪܥܳܐ
2Ch 1:10 ܘܳܐܦ ܗܳܫܳܐ ܚܶܟ݂ܡܬ݂ܳܐ ܘܺܝܕܰܥܬ݂ܳܐ ܗܰܒܠܺܝ. ܕܶܐܗܘܶܐ ܥܳܐܶܠ ܘܢܳܦܶܩ ܒܪܺܝܫܶܗ ܕܥܰܡܳܐ ܡܶܛܽܠ ܕܡܰܢܽܘ ܡܶܫܟܰܚ ܠܰܡܕ݂ܳܢܶܗ ܠܥܰܡܳܟ݂ ܗܳܢܳܐ ܪܰܒܳܐ
2Ch 1:11 ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܚܠܳܦ ܕܰܗܘܳܬ݂ ܗܳܕ݂ܶܐ ܒܪܶܥܝܳܢܳܟ݂. ܘܠܳܐ ܫܐܶܠܬ ܠܳܟ݂ ܢܶܟ݂ܣ̈ܶܐ ܘܺܐܝܩܳܪܳܐ. ܘܠܳܐ ܢܰܦ̈ܫܳܬܳܐ ܕܰܒܥܶܠܕܒܳܒܰܝ̈ܟ. ܘܠܳܐ ܫܐܶܠܬ ܠܳܟ݂ ܝܰܘ̈ܡܳܬܶܐ ܣܰܓܺܝ̈ܐܶܐ ܕܬܺܚܶܐ ܒܗܽܘܢ. ܘܰܫܐܶܠܬ ܠܳܟ݂ ܚܶܟ݂ܡܬ݂ܳܐ ܘܺܝܕܰܥܬ݂ܳܐ. ܕܰܬܕ݂ܽܘܢ ܠܥܰܡܝ ܕܰܐܩܺܝܡܬܳܟ݂ ܒܡܰܠܟܽܘܬ݂ܳܐ ܥܠܰܘܗܝ
2Ch 1:12 ܘܳܐܦ ܡܶܕܶܡ ܕܠܳܐ ܫܐܶܠܬ. ܝܳܗܶܒ ܐ̱ܢܳܐ ܠܳܟ݂. ܚܶܟ݂ܡܬ݂ܳܐ ܘܺܝܕܰܥܬ݂ܳܐ. ܘܥܽܘܬ݂ܪܳܐ. ܘܢܶܟ݂ܣ̈ܶܐ. ܘܺܐܝܩܳܪܳܐ. ܕܠܳܐ ܗܘܳܐ ܐܰܟ݂ܘܳܬܳܟ݂. ܒܡܰܠ̈ܟܶܐ ܟܽܠܗܽܘܢ ܕܩܳܡܘ ܩܕܳܡܰܝܟ. ܘܒܳܬ݂ܪܳܟ݂ ܠܳܐ ܢܩܽܘܡ ܐܰܟ݂ܘܳܬܳܟ݂
2Ch 1:13 ܘܶܐܬ݂ܳܐ ܫܠܶܝܡܽܘܢ ܠܒܽܘܣܳܡܳܐ ܪܰܒܳܐ ܕܺܐܝܬ݂ ܒܓܶܒܥܽܘܢ ܩܪܺܝܬ݂ܳܐ ܕܡܶܢ ܡܰܕܢܚܳܐ ܕܽܐܘܪܺܫܠܶܡ. ܡܶܢ ܩܕ݂ܳܡ ܡܰܫܟܢܳܐ ܕܥܺܐܕ݂ܳܐ. ܘܰܐܡܠܶܟ݂ ܥܰܠ ܟܽܠܶܗ ܝܺܣܪܳܐܶܝܠ.
2Ch 1:14 ܘܟܰܢܶܫ ܫܠܶܝܡܽܘܢ ܙܰܘ̈ܓܶܐ ܘܦܰܖ̈ܳܫܶܐ. ܘܰܗܘܰܘ ܠܶܗ ܐܳܠܶܦ ܘܰܐܪܒܰܥܡܳܐܐ ܙܰܘܓܺܝ̈ܢ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ ܘܰܐܩܺܝܡ ܐܶܢܽܘܢ ܠܙܰܘ̈ܓܶܐ ܒܩܽܘܖ̈ܝܳܐ. ܘܡܶܢܗܽܘܢ ܗܘܰܘ ܥܰܡ ܡܰܠܟܳܐ ܒܽܐܘܪܺܫܠܶܡ
2Ch 1:15 ܘܝܰܗܒ ܡܰܠܟܳܐ ܟܶܣܦܳܐ ܒܽܐܘܪܺܫܠܶܡ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ
2Ch 1:16 ܘܙܳܒܢܺܝܢ ܗܘܰܘ ܖ̈ܰܟܫܳܐ ܠܰܫܠܶܝܡܽܘܢ ܡܶܢ ܡܶܨܪܶܝܢ. ܘܡܶܢ ܡܕ݂ܺܝܢܰܬ݂ ܐܰܦܶܠܳܝ̈ܶܐ. ܬܰܓܳܖ̈ܰܘܗܝ ܕܡܰܠܟܳܐ. ܡܶܢ ܡܕ݂ܺܝܢܰܬ݂ ܐܰܦܶܠܳܝ̈ܶܐ ܒܰܕ݂ܡܰܝ̈ܳܐ
2Ch 1:17 ܘܣܳܠܩܺܝܢ ܘܙܳܒܢܺܝܢ ܙܰܘܓܳܐ ܡܶܢ ܡܶܨܪܶܝܢ ܒܫܶܬܡܳܐܐ ܕܟܶܣܦܳܐ. ܘܣܽܘܣܝܳܐ ܒܰܡܳܐܐ ܘܚܰܡܫܺܝܢ ܘܗܳܟܰܢܳܐ ܠܟܽܠ ܡܰܠ̈ܟܶܐ ܚܺܝܬ݂ܳܝ̈ܶܐ. ܘܡܰܠܟܰܝ̈ ܐܰܕܽܘܡ. ܘܒܺܐܝܕܰܝ̈ܗܽܘܢ ܡܰܦܩܺܝܢ. 
2Ch 2:1 ܘܶܐܡܰܪ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ. ܘܒܰܝܬܳܐ ܕܡܰܠܟܽܘܬܶܗ.
2Ch 2:2 ܘܰܡܢܳܐ ܐܶܢܽܘܢ ܫܠܶܝܡܽܘܢ ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܺܝܢ ܫܩܺܝ̈ܠܰܝ ܩܽܘ̈ܦܶܐ. ܘܰܬܡܳܢܺܝܢ ܐܰܠܦܺܝ̈ܢ ܓܰܒܖ̈ܶܐ ܦܳܣܽܘ̈ܠܶܐ ܒܛܽܘܪܳܐ. ܘܫܰܠܺܝܛܺܝܢ ܥܠܰܝܗܽܘܢ ܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ.
2Ch 2:3 ܘܫܰܕܰܪ ܫܠܶܝܡܽܘܢ ܠܘܳܬ݂ ܚܺܝܪܳܡ ܡܰܠܟܳܐ ܕܨܽܘܪ. ܘܶܐܡܰܪ ܠܶܗ. ܐܰܝܟܰܢܳܐ ܕܰܥܒܰܕܬ ܥܰܡ ܕܰܘܺܝܕ݂ ܐܳܒܝ ܚܶܣܕ݂ܳܐ ܪܰܒܳܐ. ܘܫܰܕܰܪܬ ܠܶܗ ܐܰܖ̈ܙܶܐ. ܠܡܶܒܢܳܐ ܠܶܗ ܒܰܝܬܳܐ. ܠܡܶܬܰܒ ܒܶܗ. 
2Ch 2:4 ܘܗܳܐ ܐܶܢܳܐ ܒܳܢܶܐ ܐ̱ܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܝ. ܠܰܡܩܰܕܳܫܽܘ ܠܶܗ ܘܠܰܡܩܰܪܳܒܽܘ ܩܕܳܡܰܘܗܝ ܩܰܛܖ̈ܽܘܩܶܐ ܕܒܶܣ̈ܡܶܐ. ܠܡܰܢܗܳܪܽܘ ܫܖ̈ܳܓܶܐ ܐܰܡܺܝܢܳܐܺܝܬ. ܘܕܶܒܚ̈ܶܐ ܠܰܡܩܰܪܳܒܽܘ ܒܨܰܦܪܳܐ ܘܰܒܪܰܡܫܳܐ. ܒܫܰܒ̈ܶܐ ܘܰܒܪܺܝܫ ܝܰܖ̈ܚܶܐ. ܘܰܒܥܺܐܕ̈ܶܐ ܕܡܳܪܝܳܐ ܐܰܠܳܗܰܢ. ܗܳܕ݂ܶܐ ܓܙܰܪܘ ܥܰܠ ܟܽܠܶܗ ܝܺܣܪܳܐܶܝܠ.
2Ch 2:5 ܘܒܰܝܬܳܐ ܕܶܐܢܳܐ ܒܳܢܶܐ ܐ̱ܢܳܐ. ܪܰܒܽ ܗ̱ܘ ܛܳܒ. ܡܶܛܽܠ ܕܪܰܒܽ ܗ̱ܘ ܓܶܝܪ ܡܳܪܝܳܐ ܐܰܠܳܗܰܢ ܡܶܢ ܟܽܠܗܽܘܢ ܡܰܠ̈ܟܶܐ.
2Ch 2:6 ܘܡܰܢܽܘ ܐܺܝܬ݂ ܒܶܗ ܚܰܝܠܳܐ ܠܡܶܒܢܳܐ ܠܶܗ ܒܰܝܬܳܐ. ܡܶܛܽܠ ܕܰܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܶܗ. ܘܡܳܢܳܐ ܚܫܺܝܒ ܐ̱ܢܳܐ ܕܶܐܒܢܶܐ ܠܶܗ ܒܰܝܬܳܐ. ܐܰܘ ܕܰܐܣܶܩ ܠܶܗ ܩܰܛܖ̈ܽܘܩܶܐ ܕܒܶܣ̈ܡܶܐ.
2Ch 2:7 ܡܶܟܺܝܠ ܫܰܕܰܪ ܠܺܝ ܓܰܒܪܳܐ ܚܰܕ݂ ܚܰܟܺܝܡܳܐ. ܕܢܶܥܒܶܕ݂ ܒܕܰܗܒܳܐ ܘܰܒܟܶܣܦܳܐ. ܘܰܢܚܳܫܳܐ ܘܦܰܪܙܠܳܐ. ܘܰܐܪܓܘܳܢܳܐ ܘܣܳܣܓܰܘܢܳܐ. ܘܰܒܬܶܟܠܬܳܐ. ܘܰܒܒܽܘܨܳܐ. ܘܝܳܕܰܥ ܠܡܰܪܡܳܝܽܘ ܩܠܺܝ̈ܕܶܐ ܥܰܡ ܚܰܟܺܝ̈ܡܶܐ ܕܺܐܝܬ݂ ܒܺܝܗܽܘܕܳܐ. ܘܒܽܐܘܪܺܫܠܶܡ. ܕܰܐܬ݂ܩܶܢ ܕܰܘܺܝܕ݂ ܐܳܒܝ.
2Ch 2:8 ܘܫܰܕܰܪ ܠܺܝ ܩܰܝ̈ܣܶܐ ܕܰܐܪܙܳܐ ܘܰܕ݂ܩܰܛܖ̈ܽܘܩܶܐ ܘܕܶܐܫܟܳܪܥܳܐ ܡܶܢ ܠܶܒܢܳܢ. ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܕܥܰܒܕܰܝ̈ܟ ܝܳܕ݂ܥܺܝܢ ܠܡܶܦܣܰܩ ܐܰܖ̈ܙܶܐ ܡܶܢ ܠܶܒܢܳܢ. ܘܗܳܐ ܥܰܒ̈ܕܰܝ ܥܰܡ ܥܰܒ̈ܕܰܝܟ.
2Ch 2:9 ܢܶܗܘܽܘܢ ܡܰܝܬܶܝܢ ܠܺܝ ܩܰܝ̈ܣܶܐ ܣܰܓܺܝ. ܡܶܛܽܠ ܕܒܰܝܬܳܐ ܕܒܳܢܶܐ ܐ̱ܢܳܐ. ܪܰܒܽ ܗ̱ܘ ܛܳܒ. ܘܰܕܬܶܡܗܰܐ ܗ̱ܘ
2Ch 2:10 ܘܶܐܢܳܐ ܡܰܝܬܶܐ ܐ̱ܢܳܐ ܢܰܓܳܖ̈ܶܐ ܕܽܐܘܡܳܢܺܝܢ ܘܶܐܢܳܐ ܝܳܗܶܒ ܐ̱ܢܳܐ ܚܶܛ̈ܶܐ ܣܰܝܒܳܪܬܳܐ ܠܥܰܒܕܰܝ̈ܟ. ܟܽܘܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܰܣܥܳܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܚܰܡܪܳܐ ܖ̈ܶܒܥܶܐ ܥܶܣܪܺܝܢ ܐܰܠܦܺܝ̈ܢ. ܘܡܶܫܚܳܐ ܖ̈ܶܒܥܶܐ ܥܶܣܪܺܝܢ ܐܰܠܦܺܝ̈ܢ
2Ch 2:11 ܘܶܐܡܰܪ ܚܺܝܪܳܡ ܡܰܠܟܳܐ ܕܨܽܘܪ. ܒܰܟ݂ܬ݂ܳܒܳܐ. ܘܫܰܕܰܪ ܠܘܳܬ݂ ܫܠܶܝܡܽܘܢ ܘܶܐܡܰܪ ܠܶܗ. ܡܶܛܽܠ ܕܰܪܚܶܡ ܡܳܪܝܳܐ ܠܥܰܡܶܗ. ܐܰܩܺܝܡܳܟ݂ ܥܠܰܝܗܽܘܢ ܡܰܠܟܳܐ.
2Ch 2:12 ܘܶܐܡܰܪ ܚܺܝܪܳܡ. ܒܪܺܝܟ݂ܽ ܗ̱ܘ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܕܰܒܪܳܐ ܫܡܰܝܳܐ ܘܰܐܪܥܳܐ. ܘܝܰܗܒ ܠܕܰܘܺܝܕ݂ ܒܪܳܐ ܚܰܟܺܝܡܳܐ. ܡܶܫܬܰܘܕܰܥ ܘܡܶܬ݂ܒܰܝܰܢ. ܘܰܗܘܳܬ݂ ܡܶܢ ܪܶܥܝܳܢܶܗ ܠܡܶܒܢܳܐ ܒܰܝܬܳܐ ܠܡܳܪܝܳܐ. ܘܒܰܝܬܳܐ ܠܡܰܠܟܽܘܬܶܗ.
2Ch 2:13 ܘܳܐܦ ܗܳܫܳܐ ܫܰܕܪܶܬ݂ ܠܳܟ݂ ܓܰܒܪܳܐ ܚܰܟܺܝܡܳܐ ܝܳܕܰܥ ܡܒܰܝܢܳܢܽܘܬ݂ܳܐ. ܠܚܺܝܪܳܡ.
2Ch 2:14 ܒܰܪ ܐܰܢ̱ܬܬ݂ܳܐ ܗܽܘ ܐܰܪܡܰܠܬܳܐ ܡܶܢ ܒܶܝܬ݂ ܕܳܢ. ܘܰܐܒܽܘܗܝ ܓܰܒܪܳܐ ܗܘܳܐ ܐܽܘܡܳܢܳܐ. ܝܳܕܰܥ ܠܡܶܥܒܰܕ݂ ܒܕܰܗܒܳܐ ܘܰܒܟܶܣܦܳܐ. ܘܒܰܢܚܳܫܳܐ. ܘܰܒܦܰܪܙܠܳܐ. ܘܰܒܟܺܐܦ̈ܶܐ. ܘܰܒܩܰܝ̈ܣܶܐ. ܘܒܰܐܪܓܘܳܢܳܐ. ܘܰܒܬܶܟܠܬܳܐ. ܘܰܒܒܽܘܨܳܐ. ܘܰܒܣܳܣܓܰܘܢܳܐ. ܘܒܶܐܣܦܰܝܢܺܝܩܳܐ. ܠܡܶܥܒܰܕ݂ ܩܠܺܝ̈ܕܶܐ ܠܬܰܖ̈ܥܶܐ. ܘܰܠܡܶܥܒܰܕ݂ ܟܽܠ ܐܽܘܡܳܢܘ. ܕܶܐܬ݂ܺܝܗܶܒ ܠܶܗ ܡܶܢ ܩܕ݂ܳܡ ܡܳܪܝܳܐ. ܡܶܢ ܚܰܟܺܝܡܰܝ̈ܟ ܘܚܰܟܺܝܡܰܘ̈ܗܝ ܕܡܳܪܰܢ ܕܰܘܺܝܕ݂ ܐܰܒܽܘܟ݂
2Ch 2:15 ܘܳܐܦ ܗܳܫܳܐ ܚܶܛ̈ܶܐ. ܘܰܣܥܳܖ̈ܶܐ. ܘܡܶܫܚܳܐ. ܘܚܰܡܪܳܐ. ܕܶܐܡܰܪ ܡܳܪܝ ܠܰܡܫܰܕܳܪܽܘ ܠܥܰܒܕܰܘ̈ܗܝ. ܢܫܰܕܰܪ
2Ch 2:16 ܘܰܚܢܰܢ ܢܶܦܣܽܘܩ ܐܰܖ̈ܙܶܐ ܡܶܢ ܠܶܒܢܳܢ ܐܰܝܟ݂ ܨܶܒܝܳܢܳܟ݂. ܘܰܐܝܟ݂ ܡܽܘܫ̈ܚܳܬܳܟ݂. ܘܢܰܝܬܶܐ ܐܶܢܽܘܢ ܠܳܟ݂. ܘܢܰܪܡܶܐ ܐܶܢܽܘܢ ܒܝܰܡܳܐ ܕܝܽܘܦܺܐ. ܘܰܐܢ̱ܬ ܬܰܣܶܩ ܐܶܢܽܘܢ ܠܽܐܘܪܺܫܠܶܡ
2Ch 2:17 ܘܟܰܢܶܫ ܫܠܶܝܡܽܘܢ ܟܽܠ ܓܰܒܖ̈ܶܐ ܓܺܝܽܘܖ̈ܶܐ ܕܰܗܘܰܘ ܒܰܐܪܥܳܐ ܕܺܝܣܪܳܐܶܝܠ. ܒܳܬܰܪ ܡܶܢܝܳܢܳܐ ܕܰܡܢܳܐ ܐܶܢܽܘܢ ܕܰܘܺܝܕ݂ ܐܰܒܽܘܗܝ.
2Ch 2:18 ܘܶܐܫܟܰܚ ܡܳܐܐ ܘܚܰܡܫܺܝܢ ܐܰܠܦܺܝ̈ܢ ܘܰܬܠܳܬܳܐ ܐܰܠܦܺܝ̈ܢ. ܘܫܶܬܡܳܐܐ. ܘܰܥܒܰܕ݂ܘ ܡܶܢܗܽܘܢ ܫܠܶܝܡܽܘܢ ܡܰܠܟܳܐ. ܫܰܒܥܺܝܢ ܐܰܠܦܺܝ̈ܢ ܫܳܩܠܰܝ̈ ܩܽܘ̈ܦܶܐ. ܘܰܬܡܳܢܺܝܢ ܐܰܠܦܺܝ̈ܢ ܦܳܣܽܘ̈ܠܶܐ ܒܛܽܘܪܳܐ. ܘܰܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ ܩܳܝܽܘ̈ܡܶܐ ܕܡܰܥܒܕ݂ܺܝܢ ܠܥܰܡܳܐ. 
2Ch 3:1 ܘܫܰܪܺܝ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܕܡܳܪܝܳܐ ܒܽܐܘܪܺܫܠܶܡ. ܒܛܽܘܪܳܐ ܕܳܐܡܽܘܖ̈ܳܝܶܐ. ܒܕܽܘܟܬܳܐ ܕܰܐܬ݂ܩܶܢ ܕܰܘܺܝܕ݂ ܐܰܒܽܘܗܝ ܒܶܐܕܪܳܐ ܕܰܙܒܰܢ ܡܶܢ ܐܳܪܳܢ ܝܳܒܽܘܣܳܝܳܐ.
2Ch 3:2 ܘܫܰܪܺܝ ܠܡܶܒܢܳܐ ܒܶܗ ܒܒܶܢܝܳܢܳܐ. ܒܝܰܪܚܳܐ ܬܶܢܝܳܢܳܐ. ܒܰܫܢܰܬ݂ ܐܰܪܒܰܥ ܠܡܰܠܟܽܘܬܶܗ.
2Ch 3:3 ܘܗܳܠܶܝܢ ܡܽܘܫ̈ܚܳܬ݂ܳܐ ܕܰܡܫܰܚ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܕܡܳܪܝܳܐ ܐܽܘܪܟܶܗ ܕܒܰܝܬܳܐ ܫܬܺܝܢ ܐܰܡܺܝ̈ܢ ܒܰܡܫܽܘܚܬ݂ܳܐ ܕܩܽܘܕܫܳܐ. ܘܪܰܘܡܶܗ ܬܠܳܬܺܝܢ ܐܰܡܺܝ̈ܢ. ܘܰܦܬܳܝܶܗ ܥܶܣܪܺܝܢ ܐܰܡܺܝ̈ܢ
2Ch 3:4 ܘܶܐܣܛܘܳܐ ܥܒܰܕ݂ ܥܰܠ ܐܰܦܰܘ̈ܗܝ ܐܽܘܪܟܶܗ ܥܰܠ ܐܰܦܰܝ̈ ܦܬܳܝܶܗ ܕܒܰܝܬܳܐ. ܐܰܡܺܝ̈ܢ ܥܶܣܪܺܝܢ. ܘܪܰܘܡܶܗ ܥܶܣܪܺܝܢ ܐܰܡܺܝ̈ܢ ܘܩܰܪܡܶܗ ܡܶܢ ܠܓܰܘ ܕܰܗܒܳܐ ܕܰܟ݂ܝܳܐ.
2Ch 3:5 ܘܒܰܝܬܳܐ ܪܰܒܳܐ. ܛܰܠܶܠ ܒܩܰܝ̈ܣܶܐ ܕܩܳܛܽܖ̈ܩܶܐ. ܘܩܰܪܡܶܗ ܠܰܫܡܰܝ̈ ܒܰܝܬܳܐ ܕܰܗܒܳܐ ܛܳܒܳܐ. ܘܨܳܪ ܥܠܰܘܗܝ ܕܡܽܘܬ݂ܳܐ ܕܕܶܩ̈ܠܶܐ ܘܰܕ݂ܫܽܘܫܰܢ̈ܶܐ.
2Ch 3:6 ܘܰܩܒܰܥ ܒܶܗ ܒܒܰܝܬܳܐ. ܛܰܒ̈ܥܶܐ ܛܳܒ̈ܶܐ ܠܬܶܫܒܽܘܚܬܳܐ. ܘܩܰܪܡܶܗ ܠܟܽܠܶܗ ܕܰܗܒܳܐ ܛܳܒܳܐ.
2Ch 3:7 ܘܩܰܪܡܶܗ ܠܒܰܝܬܳܐ ܡܶܢ ܐܰܦܰܘ̈ܗܝ ܕܶܐܣܛܘܳܐ. ܐܶܣܰܘ̈ܗܝ ܘܰܦܖ̈ܽܘܣܬܕܰܘܗܝ ܕܰܗܒܳܐ ܛܳܒܳܐ. ܘܨܳܪ ܥܠܰܘܗܝ ܕܡܽܘܬ݂ܳܐ ܕܕܶܩ̈ܠܶܐ ܘܰܕ݂ܫܽܘܫܰܢ̈ܶܐ.
2Ch 3:8 ܘܰܥܒܰܕ݂ ܒܶܝܬ݂ ܩܕ݂ܽܘܫ ܩܽܘܕ̈ܫܶܐ. ܐܽܘܪܟܶܗ ܥܰܠ ܐܰܦܰܝ̈ ܦܬܳܝܶܗ ܕܒܰܝܬܳܐ. ܐܰܡܺܝ̈ܢ ܥܶܣܪܺܝܢ. ܘܰܦܬܳܝܶܗ ܐܰܡܺܝ̈ܢ ܥܶܣܪܺܝܢ. ܘܩܰܪܡܶܗ ܕܰܗܒܳܐ ܛܳܒܳܐ. ܡܶܢ ܫܶܬܡܳܐܐ ܟܰܟܖ̈ܺܝܢ. ܘܳܐܦ ܠܡܰܕ݂ܒܚܳܐ ܩܪܰܡ ܕܰܗܒܳܐ.
2Ch 3:10 ܘܰܥܒܰܕ݂ ܒܒܶܝܬ݂ ܩܽܘܕܫܳܐ ܟܖ̈ܽܘܒܶܐ ܬܪܶܝܢ. ܥܒܳܕ݂ܳܐ ܡܫܰܪܪܳܐ. ܘܰܩܪܰܡ ܐܶܢܽܘܢ ܕܰܗܒܳܐ.
2Ch 3:11 ܘܟܶܢ̈ܦܶܐ ܕܰܟܖ̈ܽܘܒܶܐ ܐܽܘܪܟܗܶܝܢ ܐܰܡ̈ܶܐ ܥܶܣܪܺܝܢ ܟܶܢܦܳܐ ܚܕ݂ܳܐ. ܐܰܡ̈ܶܐ ܚܰܡܶܫ. ܢܳܩܦܳܐ ܠܶܐܣܬܶܗ ܕܒܰܝܬܳܐ ܘܟܶܢܦܳܐ ܐ̱ܚܪܺܬ݂ܳܐ. ܐܰܡ̈ܶܐ ܚܰܡܶܫ. ܢܳܩܦܳܐ ܠܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ
2Ch 3:12 ܘܟܶܢܦܳܐ ܕܰܟ݂ܪܽܘܒܳܐ ܐ̱ܚܪܺܢܳܐ ܐܰܡ̈ܶܐ ܚܰܡܶܫ. ܢܳܩܦܳܐ ܠܶܐܣܬܶܗ ܕܒܰܝܬܳܐ. ܘܟܶܢܦܳܐ ܐ̱ܚܪܺܬܳܐ ܐܰܡ̈ܶܐ ܚܰܡܶܫ. ܘܕܰܒܺܝܩܳܐ ܠܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ.
2Ch 3:13 ܟܶܢܦܰܝ̈ܗܽܘܢ ܕܰܟܖ̈ܽܘܒܶܐ ܗܳܠܶܝܢ. ܦܖ̈ܺܝܣܳܢ ܐܰܡ̈ܶܐ ܥܶܣܪܺܝܢ. ܘܗܶܢܽܘܢ ܩܳܝܡܺܝܢ ܥܰܠ ܖ̈ܶܓܠܰܝܗܽܘܢ. ܘܰܐܦܰܝ̈ܗܽܘܢ ܠܓܰܘ.
2Ch 3:14 ܘܰܥܒܰܕ݂ ܦܪܽܘܟ݂ܬܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܰܙܚܽܘܪܺܝܬ݂ܳܐ ܘܒܽܘܨܳܐ. ܘܰܐܣܶܩ ܥܠܶܝܗ̇ ܟܖ̈ܽܘܒܶܐ. ܘܣܳܡ ܒܓܰܘܳܗ̇ ܩܺܐܒܽܘܬܳܐ.
2Ch 3:15 ܘܰܥܒܰܕ݂ ܩܕܳܡܰܘܗܝ ܕܒܰܝܬܳܐ ܪܰܒܳܐ ܐܶܣܛܽܘܢ̈ܶܐ ܬܪܶܝܢ. ܐܽܘܪܟܗܽܘܢ ܐܰܡܺܝ̈ܢ ܬܡܳܢܰܥܶܣܖ̈ܶܐ. ܘܚ̈ܶܬܶܐ ܕܥܰܠ ܖ̈ܺܝܫܰܝܗܽܘܢ. ܚܰܡܶܫ ܐܰܡܺܝ̈ܢ ܪܰܘܡܗܶܝܢ.
2Ch 3:16 ܘܰܥܒܰܕ݂ ܫܺܫ̈ܠܳܬܳܐ. ܐܰܡ̈ܶܐ ܚܰܡܫܺܝܢ. ܘܝܰܗܒ ܥܰܠ ܪܺܝܫܳܐ ܕܶܐܣܛܽܘܢ̈ܶܐ. ܘܰܥܒܰܕ݂ ܖ̈ܽܘܡܳܢܶܐ. ܡܳܐܐ. ܘܰܩܛܰܪ ܒܗܶܝܢ ܒܫܺܫ̈ܠܳܬܳܐ.
2Ch 3:17 ܘܰܐܩܺܝܡ ܐܶܣܛܽܘܢ̈ܶܐ ܬܪܶܝܢ ܩܕ݂ܳܡ ܗܰܝܟܠܳܐ. ܚܰܕ݂ ܡܶܢ ܝܰܡܺܝܢܳܐ. ܘܚܰܕ݂ ܡܶܢ ܣܶܡܳܠܳܐ. ܘܰܩܪܳܐ ܫܡܶܗ ܕܗܰܘ ܕܰܐܩܺܝܡ ܡܶܢ ܝܰܡܺܝܢܳܐ. ܝܳܟ݂ܺܝܢ. ܘܰܫܡܶܗ ܕܗܰܘ ܕܡܶܢ ܣܶܡܳܠܳܐ. ܒܳܥܳܙ. 
2Ch 4:1 ܘܰܥܒܰܕ݂ ܡܰܕ݂ܒܚܳܐ ܕܰܢܚܳܫܳܐ. ܥܣܰܪ ܐܰܡܺܝ̈ܢ ܐܽܘܪܟܶܗ. ܘܰܥܣܰܪ ܐܰܡܺܝ̈ܢ ܦܬܳܝܶܗ. ܘܰܥܣܰܪ ܐܰܡܺܝ̈ܢ ܪܰܘܡܶܗ.
2Ch 4:2 ܘܰܥܒܰܕ݂ ܝܰܡܳܐ ܕܢܶܣܟܬ݂ܳܐ. ܥܣܰܪ ܐܰܡܺܝ̈ܢ ܡܶܢ ܣܶܦܬܶܗ ܠܣܶܦܬܶܗ. ܡܪܰܒܥ ܟܰܕ݂ ܚܳܕܰܪ. ܘܚܰܡܶܫ ܐܰܡܺܝ̈ܢ ܪܰܘܡܶܗ. ܘܚܽܘܛܳܐ ܕܰܬܠܳܬܺܝܢ ܐܰܡܺܝ̈ܢ ܚܳܕܰܪ ܠܶܗ ܡܶܢ ܟܽܠܗܽܘܢ ܓܰܒܰܘ̈ܗܝ.
2Ch 4:4 ܘܗܽܘ ܩܳܐܶܡ ܥܰܠ ܬܪܶܥܣܰܪ ܬܰܘܖ̈ܺܝܢ. ܬܠܳܬܳܐ ܦܳܢܶܝܢ ܠܓܰܪܒܝܳܐ. ܘܰܬܠܳܬܳܐ ܦܳܢܶܝܢ ܠܡܰܥܪܒܳܐ. ܘܰܬܠܳܬܳܐ ܦܳܢܶܝܢ ܠܬܰܝܡܢܳܐ. ܘܰܬܠܳܬܳܐ ܦܳܢܶܝܢ ܠܡܰܕܢܚܳܐ ܘܝܰܡܳܐ ܠܥܶܠ ܡܶܢܗܽܘܢ ܡܶܢ ܠܥܶܠ. ܘܟܽܠܗܶܝܢ ܐ̱ܚܖ̈ܳܝܳܬ݂ܗܽܘܢ ܡܶܢ ܠܓܰܘ.
2Ch 4:5 ܘܰܥܒܳܝܶܗ ܦܫܶܟ݂. ܘܣܶܦܬܶܗ ܕܝܰܡܳܐ. ܐܰܝܟ݂ ܣܶܦܬܳܐ ܕܟ݂ܳܣܳܐ ܓܠܺܝܠܳܐ. ܘܗܽܘ ܫܰܦܺܝܪ ܛܳܒ. ܘܰܥܒܰܕ݂ ܩܽܘ̈ܦܶܐ ܥܶܣܪܳܐ. ܘܝܰܗܒ ܚܰܡܫܳܐ ܡܶܢ ܝܰܡܺܝܢܳܐ. ܘܚܰܡܫܳܐ ܡܶܢ ܣܶܡܳܠܳܐ. ܠܡܶܫܩܰܠ ܒܗܽܘܢ ܡܰܕ݂ܒܚܳܐ ܕܰܥܠܳܬ݂ܳܐ.
2Ch 4:6 ܘܰܥܒܰܕ݂ ܠܰܩܢ̈ܶܐ ܥܣܰܪ. ܘܝܰܗܒ ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ. ܠܰܡܫܳܓܽܘ ܒܗܶܝܢ ܟܳܗ̈ܢܶܐ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.
2Ch 4:7 ܘܰܥܒܰܕ݂ ܡܢܳܖ̈ܳܬܳܐ ܕܕܰܗܒܳܐ ܥܣܰܪ. ܐܰܝܟ݂ ܢܳܡܽܘܣܰܝ̈ܗܽܘܢ. ܘܝܰܗܒ ܐܶܢܶܝܢ ܒܗܰܝܟܠܳܐ. ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ.
2Ch 4:8 ܘܬܽܘܒ ܥܒܰܕ݂ ܦܳܬܽܘܖ̈ܶܐ ܥܶܣܪܳܐ. ܘܣܳܡ ܐܶܢܽܘܢ ܒܗܰܝܟܠܳܐ. ܚܰܡܫܳܐ ܡܶܢ ܝܰܡܺܝܢܳܐ. ܘܚܰܡܫܳܐ ܡܶܢ ܣܶܡܳܠܳܐ. ܘܰܥܒܰܕ݂ ܫܳܚ̈ܠܶܐ ܕܕܰܗܒܳܐ ܕܰܟ݂ܝܳܐ. ܡܳܐܐ ܘܥܶܣܪܺܝܢ.
2Ch 4:9 ܘܰܥܒܰܕ݂ ܕܳܪܬܳܐ ܚܕ݂ܳܐ ܪܰܒܬܳܐ ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܰܩܪܰܡ ܬܰܖ̈ܥܶܐ ܘܣܽܘܟܖ̈ܶܐ. ܢܚܳܫܳܐ
2Ch 4:10 ܘܝܰܡܳܐ ܣܳܡ ܡܶܢ ܓܰܒܳܐ ܕܓܰܒܳܐ ܓܰܪܒܝܳܝܳܐ. ܘܚܳܐܰܪ ܠܪܽܘܚ ܬܰܝܡܢܳܐ
2Ch 4:11 ܘܰܥܒܰܕ݂ ܫܠܶܝܡܽܘܢ ܟܽܠܗܽܘܢ ܡܳܐܢ̈ܶܐ ܗܳܠܶܝܢ ܕܣܰܓܺܝܐܺܝܢ ܛܳܒ. ܘܠܳܐ ܗܘܳܐ ܡܶܢܝܳܢܳܐ ܠܡܰܬ݂ܩܳܠܳܐ ܕܰܢܚܳܫܳܐ ܕܡܳܐܢ̈ܶܐ ܗܳܠܶܝܢ ܕܰܥܒܰܕ݂ ܫܠܶܝܡܽܘܢ. 
2Ch 5:1 ܘܫܶܠܡܰܬ݂ ܟܽܠܳܗ̇ ܥܒܺܝܕܬܳܐ ܕܰܥܒܰܕ݂ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ. ܘܰܐܝܬܺܝ ܫܠܶܝܡܽܘܢ ܩܽܘܕܫܳܐ ܕܕܰܘܺܝܕ݂ ܐܰܒܽܘܗܝ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ. ܘܟܰܢܶܫ ܐܶܢܽܘܢ. ܘܰܐܥܶܠ ܩܦܰܣ ܐܶܢܽܘܢ ܒܒܶܝܬ݂ ܓܰܙܳܐ ܕܡܳܪܝܳܐ.
2Ch 5:2 ܗܳܝܕܶܝܢ ܟܰܢܶܫ ܗܘܳܐ ܫܠܶܝܡܽܘܢ ܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܖ̈ܺܝܫܰܝ ܫܰܒ̈ܛܶܐ. ܘܪܰܘܖ̈ܒܳܢܰܝ ܐܰܒܳܗ̈ܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܬ݂ܰܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܠܡܰܣܳܩܽܘ ܠܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܡܶܢ ܩܪܺܝܬ݂ܶܗ ܕܕܰܘܺܝܕ݂. ܕܗܺܝ ܗܺܝ ܨܶܗܝܽܘܢ.
2Ch 5:3 ܘܶܐܬ݂ܟܰܢܰܫܘ ܘܶܐܬ݂ܰܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܒܝܰܪܚܳܐ ܕܶܐܒܳܐ ܕܥܺܐܕ݂ܳܐ ܕܰܡܛܰܠ̈ܠܶܐ. ܗܽܘ ܝܰܪܚܳܐ ܫܒܺܝܥܳܝܳܐ.
2Ch 5:4 ܘܶܐܬ݂ܰܘ ܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܫܩܰܠܘ ܟܳܗ̈ܢܶܐ ܠܩܺܐܒܽܘܬܳܐ.
2Ch 5:5 ܘܰܐܣܩܽܘܗ̇ ܠܩܺܐܒܽܘܬܶܗ ܕܡܳܪܝܳܐ. ܘܰܠܡܰܫܟܢܳܐ ܕܥܺܐܕ݂ܳܐ. ܘܰܠܟܽܠܗܽܘܢ ܡܳܐܢܰܝ̈ ܩܽܘܕܫܳܐ ܕܰܗܘܰܘ ܒܡܰܫܟܢܳܐ. ܘܰܐܣܶܩܘ ܐܶܢܽܘܢ ܟܳܗ̈ܢܶܐ ܘܠܶܘܳܝ̈ܶܐ.
2Ch 5:6 ܘܡܰܠܟܳܐ ܫܠܶܝܡܽܘܢ ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܕܶܐܬܛܰܝܰܒܘ. ܩܳܝܡܺܝܢ ܩܕ݂ܳܡ ܩܺܐܒܽܘܬܳܐ ܘܰܡܕܰܒܚܺܝܢ ܥܳܢ̈ܳܐ ܘܬܰܘܖ̈ܶܐ ܕܠܳܐ ܡܶܬ݂ܡܰܢܝܳܐ ܘܠܳܐ ܡܶܬ݂ܚܰܫܒܺܝܢ ܡܶܢ ܣܽܘܓܐܗܽܘܢ.
2Ch 5:7 ܘܰܐܝܬܺܝܘ ܟܳܗ̈ܢܶܐ ܠܩܺܐܒܽܘܬܳܐ ܕܡܳܪܝܳܐ. ܘܣܳܡܽܘܗ̇ ܠܩܺܐܒܽܘܬܳܐ ܒܕ݂ܽܘܟܬ݂ܳܗ̇ ܒܶܝܬ݂ ܩܕ݂ܽܘܫ ܩܽܘܕ̈ܫܶܐ. ܬܚܶܝܬ݂ ܟܶܢܦܰܝ̈ܗܽܘܢ ܕܰܟܖ̈ܽܘܒܶܐ.
2Ch 5:8 ܘܰܗܘܰܘ ܟܖ̈ܽܘܒܶܐ ܦܪܺܝܣܺܝܢ ܥܰܠ ܕܽܘܟܬܳܗ̇ ܕܩܺܐܒܽܘܬܳܐ. ܘܰܡܟܰܣܶܝܢ ܗܘܰܘ ܟܖ̈ܽܘܒܶܐ ܥܰܠ ܩܺܐܒܽܘܬܳܐ ܘܥܰܠ ܩܽܘܦܶܝ̈ܗ̇ ܡܶܢ ܠܥܶܠ.
2Ch 5:9 ܘܰܗܘܰܘ ܐܰܪܺܝܟ݂ܺܝܢ ܩܽܘ̈ܦܶܐ. ܘܡܶܬ݂ܚܙܶܝܢ ܗܘܰܘ ܖ̈ܺܝܫܰܝܗܽܘܢ ܡܶܢ ܬܚܶܝܬ݂ ܩܺܐܒܽܘܬܳܐ ܠܓܰܘܶܗ ܕܒܰܝܬܳܐ. ܘܠܳܐ ܡܶܬ݂ܚܙܶܝܢ ܗܘܰܘ ܠܒܰܪ. ܘܰܗܘܰܘ ܬܰܡܳܢ. ܥܕܰܡܳܐ ܠܝܰܘܡܳܢܳܐ.
2Ch 5:10 ܠܳܐ ܐܺܝܬ݂ ܒܩܺܐܒܽܘܬܳܐ. ܐܶܠܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܕܣܳܡ ܬܰܡܳܢ ܡܽܘܫܶܐ. ܕܰܐܚܶܬ݂ ܡܶܢ ܛܽܘܪܳܐ ܕܣܺܝܢܰܝ. ܕܗܺܝ ܗܺܝ ܕܺܝܰܐܬܺܝܩܺܝ ܕܝܰܗܒ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܟܰܕ݂ ܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ.
2Ch 5:11 ܘܰܗܘܳܐ ܕܟܰܕ݂ ܢܦܰܩܘ ܟܳܗ̈ܢܶܐ ܡܶܢ ܒܶܝܬ݂ ܬܶܫܡܶܫܬܳܐ. ܡܶܛܽܠ ܕܟܽܠܗܽܘܢ ܟܳܗ̈ܢܶܐ ܕܶܐܫܬܟܰܚܘ ܬܰܡܳܢ. ܥ̣ܰܠܘ ܠܒܶܝܬ݂ ܬܶܫܡܶܫܬܳܐ.
2Ch 5:12 ܘܠܳܐ ܐܶܫܟܰܚܘ ܟܳܗ̈ܢܶܐ ܠܰܡܩܳܡ ܠܰܡܫܰܡܳܫܽܘ ܡܶܢ ܩܕ݂ܳܡ ܥܢܳܢܳܐ. ܡܶܛܽܠ ܕܶܐܬ݂ܡܠܺܝ ܒܰܝܬܶܗ ܕܡܳܪܝܳܐ ܡܶܢ ܙܺܝܘܳܐ ܕܰܫܟ݂ܺܝܢܬܶܗ.
2Ch 6:1 ܗܳܝܕܶܝܢ ܐܶܡܰܪ ܫܠܶܝܡܽܘܢ. ܡܳܪܝܳܐ ܐܰܢ̱ܬ ܐܶܡܰܪܬ ܠܡܶܫܪܳܐ ܒܥܰܪܦܶܠܳܐ.
2Ch 6:2 ܘܶܐܢܳܐ ܡܶܒܢܳܐ ܒܢܺܝܬ݂ ܒܰܝܬܳܐ ܠܳܟ݂. ܕܽܘܟܬܳܐ ܠܰܫܟ݂ܺܝܢܬܳܟ݂ ܠܥܳܠܡܺܝܢ
2Ch 6:3 ܘܰܐܦܢܺܝ ܡܰܠܟܳܐ ܐܰܦܰܘ̈ܗܝ. ܘܒܰܪܶܟ݂ ܠܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ ܘܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ ܩܳܝ̈ܡܳܢ.
2Ch 6:4 ܘܶܐܡܰܪ. ܒܪܺܝܟ݂ܽ ܗ̱ܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܦܽܘܡܶܗ ܥܰܡ ܕܰܘܺܝܕ݂ ܐܳܒܝ. ܘܰܒܡܶܠܬܶܗ ܐܰܫܰܪ ܡܶܕܶܡ ܕܶܐܡܰܪ.
2Ch 6:5 ܕܡܶܢ ܝܰܘܡܳܐ ܕܰܐܦܩܶܬ݂ ܠܥܰܡܝ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܓܒܺܝܬ݂ ܠܺܝ ܩܪܺܝܬ݂ܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܶܒܢܳܐ ܒܰܝܬܳܐ ܕܢܶܗܘܶܐ ܫܶܡܝ ܬܰܡܳܢ.
2Ch 6:6 ܘܰܓܒܺܝܬ݂ ܠܕܰܘܺܝܕ݂ ܕܢܶܗܘܶܐ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ.
2Ch 6:7 ܘܰܗܘܳܐ ܒܠܶܒܶܗ ܕܕܰܘܺܝܕ݂ ܐܳܒܝ. ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
2Ch 6:8 ܘܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ. ܡܶܟܺܝܠ ܕܰܗܘܳܐ ܒܠܶܒܳܟ݂ ܠܡܶܒܢܳܐ ܒܰܝܬܳܐ ܠܫܶܡܝ. ܐܰܛܐܶܒܬ ܡܶܛܽܠ ܕܰܗܘܳܐ ܒܠܶܒܳܟ݂
2Ch 6:9 ܐܰܢ̱ܬ ܕܶܝܢ ܠܳܐ ܬܶܒܢܶܐ ܒܰܝܬܳܐ. ܐܶܠܳܐ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ
2Ch 6:10 ܘܰܐܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܶܐܡܰܪ. ܘܩܳܡܶܬ݂ ܡܶܢ ܒܳܬܰܪ ܕܰܘܺܝܕ݂ ܐܳܒܝ. ܘܝܶܬ݂ܒܶܬ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪ ܠܺܝ ܡܳܪܝܳܐ. ܘܰܒܢܺܝܬ݂ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ
2Ch 6:11 ܘܰܐܬ݂ܩܢܶܬ ܕܽܘܟܬܳܐ ܠܩܺܐܒܽܘܬܳܐ ܕܒܳܗ̇ ܣܺܝܡܳܐ ܕܺܝܰܐܬܺܝܩܺܝ ܕܡܳܪܝܳܐ. ܕܝܰܗܒ ܠܰܐܒܳܗ̈ܳܬܰܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ
2Ch 6:12 ܘܩܳܡ ܫܠܶܝܡܽܘܢ ܩܕ݂ܳܡ ܡܰܕ݂ܒܚܳܐ ܕܡܳܪܝܳܐ. ܩܕ݂ܳܡ ܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ
2Ch 6:13 ܘܰܥܒܰܕ݂ ܫܠܶܝܡܽܘܢ ܐܶܣܛܽܘܢܳܐ ܚܰܕ݂ ܕܰܢܚܳܫܳܐ. ܘܰܐܩܺܝܡܶܗ ܗܘܳܐ ܡܶܨܥܰܬ݂ ܕܳܪܬܳܐ. ܪܰܘܡܶܗ ܚܰܡܶܫ ܐܰܡܺܝ̈ܢ. ܘܰܦܬܳܝܶܗ ܬܰܪܬܶܝܢ ܐܰܡܺܝ̈ܢ. ܘܰܣܠܶܩ ܗܘܳܐ ܘܩܳܡ ܥܠܰܘܗܝ. ܘܰܒܪܶܟ݂ ܥܰܠ ܒܽܘܖ̈ܟܰܘܗܝ ܘܚܳܙܶܝܢ ܗܘܰܘ ܠܶܗ ܟܽܠܶܗ ܥܰܡܳܐ ܕܺܝܣܪܳܐܶܝܠ ܘܰܦܪܰܣ ܐܺܝܕܰܘ̈ܗܝ ܒܰܨܠܽܘܬ݂ܳܐ. ܠܥܺܝܢ ܥܰܡܳܐ ܕܺܝܣܪܳܐܶܝܠ. ܠܘܳܬ݂ ܫܡܰܝܳܐ
2Ch 6:14 ܘܨܰܠܺܝ ܘܶܐܡܰܪ. ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܠܰܝܬ ܐܰܟ݂ܘܳܬܳܟ݂ ܐܰܢ̱ܬ ܗ̱ܘ ܡܳܪܝܳܐ ܕܝܳܬ݂ܶܒ ܐܰܢ̱ܬ ܒܰܫܡܰܝܳܐ ܡܶܢ ܠܥܶܠ. ܘܨܶܒܝܳܢܰܝ̈ܟ ܡܶܬ݂ܥܰܒܕܺܝܢ ܥܰܠ ܐܰܪܥܳܐ ܡܶܢ ܠܬܰܚܬ ܕܢܳܛܰܪ ܐܰܢ̱ܬ ܕܺܝܰܐܬܺܝܩܺܝ ܘܚܶܣܕ݂ܳܐ ܠܥܰܒܕܰܝ̈ܟ. ܕܰܡܗܰܠܟ݂ܺܝܢ ܩܕܳܡܰܝܟ ܬܪܺܝܨܳܐܺܝܬ݂ ܒܟܽܠܶܗ ܠܶܒܗܽܘܢ.
2Ch 6:15 ܕܰܢܛܰܪܬ ܠܕܰܘܺܝܕ݂ ܥܰܒܕܳܟ݂ ܐܳܒܝ ܡܶܕܶܡ ܕܶܐܡܰܪܬ ܠܶܗ. ܘܡܰܠܶܠܬ ܒܦܽܘܡܳܟ ܘܰܒܨܶܒܝܳܢܳܟ݂ ܫܰܠܶܡܬ ܐܰܝܟ݂ ܕܝܰܘܡܳܢܳܐ.
2Ch 6:16 ܘܳܐܦ ܗܳܫܳܐ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܛܰܪ ܠܥܰܒܕܳܟ݂ ܕܰܘܺܝܕ݂ ܐܳܒܝ. ܡܶܕܶܡ ܕܶܐܡܰܪܬ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ. ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܒܰܠܚܽܘܕ݂ ܐܶܢܗܽܘ ܕܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ ܠܰܡܗܰܠܳܟܽܘ ܩܕ݂ܳܡܰܝ ܒܢܳܡܽܘܣܳܐ. ܐܰܝܟܰܢܳܐ ܕܗܰܠܶܟ݂ܬ ܐܰܢ̱ܬ ܩܕ݂ܳܡܰܝ
2Ch 6:17 ܘܡܶܟܺܝܠ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܶܬ݂ܗܰܝܡܢܽܘܢ ܡܶܟܺܝܠ ܦܶܬܓܳܡܰܝ̈ܟ ܕܡܰܠܶܠܬ ܠܕܰܘܺܝܕ݂ ܐܳܒܝ ܥܰܒܕܳܟ݂
2Ch 6:18 ܡܶܛܽܠ ܕܰܒܗܰܝܡܳܢܽܘܬ݂ܳܐ ܐܰܫܪܺܝ ܡܳܪܝܳܐ ܫܟ݂ܺܝܢܬܶܗ ܥܰܠ ܥܰܡܶܗ ܝܺܣܪܳܐܶܝܠ ܥܰܠ ܐܰܪܥܳܐ. ܗܳܐ ܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܳܟ݂. ܠܳܐ ܟܶܢ ܗܳܢܳܐ ܒܰܝܬܳܐ ܕܰܒܢܺܝܬ݂
2Ch 6:19 ܘܬܶܬ݂ܦܢܶܐ ܥܰܠ ܨܠܽܘܬ݂ܳܐ ܕܥܰܒܕܳܟ݂ ܘܥܰܠ ܒܳܥܽܘܬ݂ܶܗ. ܡܳܪܝܳܐ ܐܰ‌ܠܳܗܳܐ. ܠܡܶܫܡܰܥ ܠܰܨܠܽܘܬ݂ܳܐ ܘܰܠܒܳܥܽܘܬ݂ܳܐ. ܕܥܰܒܕܳܟ݂ ܡܨܰܠܶܐ ܩܕܳܡܰܝܟ ܝܰܘܡܳܢܳܐ
2Ch 6:20 ܗܳܐ ܠܡܶܗܘܳܐ ܩܕܳܡܰܝܟ ܝܺܕ݂ܺܝܥ. ܘܰܠܡܶܫܡܰܥ ܠܩܳܠ ܨܠܽܘܬ݂ܳܐ ܕܡܰܢ ܕܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ. ܒܠܺܠܝܳܐ ܘܒܺܐܝܡܳܡܳܐ. ܗܳܝ ܕܽܘܟܬܳܐ ܕܶܐܡܰܪܬ ܠܡܰܫܪܳܝܽܘ ܫܟ݂ܺܝܢܬܳܟ݂ ܬܰܡܳܢ
2Ch 6:21 ܠܡܶܫܡܰܥ ܒܰܨܠܽܘܬ݂ܳܐ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܕܰܡܨܰܠܶܐ ܩܕܳܡܰܝܟ ܒܕܽܘܟܬܳܐ ܗܳܕ݂ܶܐ. ܘܰܐܢ̱ܬ ܬܶܫܡܰܥ ܡܶܢ ܕܽܘܟܬܳܐ ܕܡܰܘܬܒܳܟ݂ ܡܶܢ ܫܡܰܝܳܐ. ܘܬܶܫܡܰܥ ܘܬܶܫܒܽܘܩ
2Ch 6:22 ܐܶܢܗܽܘ ܕܢܰܣܟܶܠ ܒܰܪܢܳܫܳܐ ܒܚܰܒܪܶܗ. ܘܢܶܦܣܽܘܩ ܥܠܰܘܗܝ ܡܰܘܡܳܬ݂ܳܐ ܠܡܰܘܡܳܝܽܘܬܶܗ. ܘܢܺܐܬܶܐ ܘܢܺܐܡܶܐ ܩܕ݂ܳܡ ܡܰܕ݂ܒܚܳܟ݂ ܒܒܰܝܬܳܐ ܗܳܢܳܐ
2Ch 6:23 ܘܰܐܢ̱ܬ ܬܶܫܡܰܥ ܒܩܳܠ ܨܠܽܘܬܶܗ. ܡܶܢ ܕܽܘܟܬܳܟ݂ ܡܶܢ ܫܡܰܝܳܐ. ܘܬܶܥܒܶܕ݂ ܘܰܬܕ݂ܽܘܢ ܠܥܰܒܕܰܝ̈ܟ. ܠܰܡܚܰܝܳܒܽܘ ܠܚܰܝܳܒܳܐ. ܘܰܠܡܶܬܰܠ ܐܽܘܪܚܶܗ ܒܪܺܝܫܶܗ. ܘܠܰܡܙܰܕܳܩܽܘ ܠܙܰܕܺܝܩܳܐ. ܘܰܠܡܶܬܰܠ ܠܶܗ ܐܰܝܟ݂ ܙܰܕܺܝܩܽܘܬܶܗ
2Ch 6:24 ܘܶܐܢܗܽܘ ܕܢܶܬܬܒܰܪ ܥܰܡܳܟ݂ ܝܺܣܪܳܐܶܝܠ. ܩܕ݂ܳܡ ܒܥܶܠܕܒܳܒܶܗ ܟܰܕ݂ ܢܶܚܛܽܘܢ ܩܕܳܡܰܝܟ. ܘܢܶܗܦܟܽܘܢ ܠܘܳܬ݂ܳܟ݂. ܘܢܰܘܕܽܘܢ ܠܰܫܡܳܟ݂ ܪܰܒܳܐ. ܘܰܢܨܰܠܽܘܢ. ܘܢܶܒܥܽܘܢ ܡܶܢ ܩܕܳܡܰܝܟ ܒܒܰܝܬܳܐ ܗܳܢܳܐ
2Ch 6:25 ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܫܒܽܘܩ ܠܰܚܛܳܗܰܘ̈ܗܝ ܕܥܰܡܳܟ݂ ܝܺܣܪܳܐܶܝܠ. ܘܬܰܗܦܶܟ݂ ܐܶܢܽܘܢ ܠܰܐܪܥܳܐ ܕܝܰܗܒܬ ܠܗܽܘܢ ܘܠܰܐܒܳܗܰܝ̈ܗܽܘܢ
2Ch 6:26 ܘܟܰܕ݂ ܢܶܬܟܠܽܘܢ ܫܡܰܝܳܐ. ܘܠܳܐ ܢܶܗܘܶܐ ܡܶܛܪܳܐ. ܟܰܕ݂ ܢܶܚܛܽܘܢ ܩܕܳܡܰܝܟ. ܘܰܢܨܰܠܽܘܢ ܩܕܳܡܰܝܟ ܒܕܽܘܟܬܳܐ ܗܳܕ݂ܶܐ. ܘܢܰܘܕܽܘܢ ܠܰܫܡܳܟ݂ ܪܰܒܳܐ. ܘܡܶܢ ܚܛܳܗܰܝ̈ܗܽܘܢ ܢܶܗܦܟܽܘܢ. ܡܶܛܽܠ ܕܬܶܥܢܶܐ ܐܶܢܽܘܢ.
2Ch 6:27 ܘܰܐܢ̱ܬ ܬܶܫܡܰܥ ܒܩܳܠ ܨܠܽܘܬ݂ܗܽܘܢ ܡܶܢ ܫܡܰܝܳܐ ܘܬܶܫܒܽܘܩ ܠܰܚܛܳܗܰܘ̈ܗܝ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ ܡܶܛܽܠ ܕܬܰܠܶܦ ܐܶܢܽܘܢ ܐܽܘܪܚܳܟ݂ ܫܰܦܺܝܪܬܳܐ ܕܢܺܐܙܽܠܘܢ ܒܳܗ̇. ܘܬܶܬܶܠ ܡܶܛܪܳܐ ܕܒܽܘܪܟܬ݂ܳܐ ܥܰܠ ܐܰܪܥܳܐ ܕܝܰܗܒܬ ܒܝܳܪܬܽܘܬ݂ܶܗ ܕܥܰܡܳܟ݂
2Ch 6:28 ܘܟܰܦܢܳܐ ܟܰܕ݂ ܢܶܗܘܶܐ ܒܰܐܪܥܳܐ. ܘܡܰܘܬܳܢܳܐ ܟܰܕ݂ ܢܶܗܘܶܐ. ܘܫܽܘܚܢܳܐ ܘܫܽܘܢܳܩܳܐ. ܘܩܰܡܨܳܐ ܦܳܪܚܳܐ. ܘܙܳܚܠܳܐ ܟܰܕ݂ ܢܶܗܘܶܐ. ܘܟܰܕ݂ ܢܥܺܝܩܽܘܢ ܠܗܽܘܢ ܒܥܶܠ̈ܕܒܳܒܶܐ ܒܰܐܪܥܗܽܘܢ ܘܰܒܩܽܘܖ̈ܺܝܗܽܘܢ. ܟܽܠ ܡܰܟ݂ܬܫܳܐ ܘܟܽܠ ܟܺܐܒܺܝ̈ܢ
2Ch 6:29 ܟܽܠ ܨܠܽܘܬ݂ܳܐ ܘܒܳܥܽܘܬ݂ܳܐ ܕܬܶܗܘܶܐ ܠܟܽܠܗܽܘܢ ܒܢܰܝ̈ܢܳܫܳܐ. ܠܟܽܠܶܗ ܥܰܡܳܟ݂ ܝܺܣܪܳܐܶܝܠ. ܕܰܢܣܰܝܒܪܽܘܢ ܓܒܰܪ ܟܺܐܒܳܐ ܕܠܶܒܶܗ. ܘܢܺܐܬܶܐ ܘܢܶܦܪܽܘܣ ܐܺܝܕܰܘ̈ܗܝ ܒܒܰܝܬܳܐ ܗܳܢܳܐ
2Ch 6:30 ܘܰܐܢ̱ܬ ܬܶܫܡܰܥ ܒܩܳܠܳܐ ܕܰܨܠܽܘܬ݂ܗܽܘܢ ܡܶܢ ܫܡܰܝܳܐ. ܘܬܶܫܒܽܘܩ ܠܚܰܘ̈ܒܰܝܗܽܘܢ ܘܬܶܦܪܽܘܥ ܠܓܰܒܪܳܐ ܐܰܝܟ݂ ܟܽܠܗܶܝܢ ܐܽܘܖ̈ܚܳܬܶܗ. ܕܝܳܕܰܥ ܐܰܢ̱ܬ ܠܶܒܶܗ. ܡܶܛܽܠ ܕܰܐܢ̱ܬ ܗ̱ܘ ܝܳܕܰܥ ܐܰܢ̱ܬ ܒܰܠܚܽܘܕܰܝܟ ܠܶܒܗܽܘܢ ܕܟܽܠܗܽܘܢ ܒܢܰܝ̈ܢܳܫܳܐ
2Ch 6:31 ܡܶܛܽܠ ܗܳܢܳܐ ܢܶܕ݂ܚܠܽܘܢ ܠܰܡܗܰܠܳܟܽܘ ܩܕܳܡܰܝܟ ܒܽܐܘܖ̈ܚܳܬܳܟ݂. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܥܰܠ ܐܰܪܥܳܐ ܕܝܰܗܒܬ ܠܰܐܒܳܗܰܝ̈ܗܽܘܢ
2Ch 6:32 ܐܳܦ ܥܰܠ ܢܽܘܟܪܳܝܳܐ ܕܠܳܐ ܗܘܳܐ ܡܶܢ ܥܰܡܳܟ݂ ܝܺܣܪܳܐܶܝܠ. ܘܢܺܐܬܶܐ ܡܶܢ ܡܕ݂ܺܝ̈ܢܳܬ݂ܳܐ ܖ̈ܰܚܺܝܩܳܬ݂ܳܐ ܡܶܛܽܠ ܫܡܳܟ݂. ܡܶܛܽܠ ܕܢܶܫܡܥܽܘܢ ܛܶܒܶܗ ܕܰܫܡܳܟ݂ ܪܰܒܳܐ. ܘܢܺܐܬܽܘܢ ܘܰܢܨܰܠܽܘܢ ܩܕܳܡܰܝܟ ܒܝܰܘܡܳܐ ܗܰܘ ܒܒܰܝܬܳܐ ܗܳܢܳܐ
2Ch 6:33 ܘܰܐܢ̱ܬ ܬܶܫܡܰܥ ܡܶܢ ܕܽܘܟܬܳܟ݂ ܡܶܢ ܫܡܰܝܳܐ. ܘܬܶܥܒܶܕ݂ ܐܰܝܟܰܢܳܐ ܕܰܢܨܰܠܶܐ ܩܕܳܡܰܝܟ ܢܽܘܟܪܳܝܳܐ. ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܫܡܳܟ݂. ܠܡܶܕܚܰܠ ܩܕܳܡܰܝܟ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܘܰܠܡܶܕܰܥ ܕܰܫܡܳܟ݂ ܐܶܬ݂ܩܪܺܝ ܥܰܠ ܒܰܝܬܳܐ ܗܳܢܳܐ ܕܰܒܢܺܝܬ݂.
2Ch 6:34 ܘܟܰܕ݂ ܢܶܦܽܘܩ ܥܰܡܳܟ݂ ܠܰܩܪܳܒܳܐ ܥܰܠ ܒܥܶܠܕܒܳܒܰܘ̈ܗܝ ܒܽܐܘܪܚܳܐ ܕܰܬ݂ܫܰܕܰܪ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܒܽܐܘܪܚܳܐ ܕܰܐܪܥܳܐ ܕܝܰܗܒܬ ܠܰܐܒܳܗ̈ܳܬ݂ܗܽܘܢ. ܒܰܩܪܺܝܬ݂ܳܐ ܕܰܓܒܰܝܬ ܠܳܟ݂. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂
2Ch 6:35 ܘܬܶܫܡܰܥ ܡܶܢ ܫܡܰܝܳܐ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ
2Ch 6:36 ܟܰܕ݂ ܢܶܚܛܽܘܢ ܩܕܳܡܰܝܟ. ܡܶܛܽܠ ܕܠܳܐ ܐܺܝܬ݂ ܒܰܪܢܳܫܳܐ ܕܠܳܐ ܚܳܛܶܐ ܘܪܳܓܶܙ ܐܰܢ̱ܬ ܥܠܰܝܗܽܘܢ. ܘܡܰܫܠܶܡ ܐܰܢ̱ܬ ܠܗܽܘܢ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܘܢܶܫܒܽܘܢ ܐܶܢܽܘܢ ܫܳܒܰܝ̈ܗܽܘܢ. ܠܰܐܪܥܳܐ ܪܚܺܝܩܬ݂ܳܐ ܐܰܘ ܩܰܪܺܝܒܬܳܐ
2Ch 6:37 ܘܰܢܨܰܠܽܘܢ ܩܕܳܡܰܝܟ. ܘܢܶܗܦܟܽܘܢ. ܘܒܰܡܕ݂ܺܝ̈ܢܳܬ݂ܳܐ ܕܫܳܒܰܝ̈ܗܽܘܢ. ܢܺܐܡܪܽܘܢ ܕܰܚܛܰܝܢ ܘܰܐܪܓܶܙܢ ܘܰܐܥܘܶܠ̱ܢ
2Ch 6:38 ܘܢܶܗܦܟܽܘܢ ܠܘܳܬ݂ܳܟ݂. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ. ܒܰܡܕ݂ܺܝ̈ܢܳܬ݂ܳܐ ܕܫܳܒܰܝ̈ܗܽܘܢ ܕܰܫܒܰܘ ܐܶܢܽܘܢ. ܘܰܢܨܰܠܽܘܢ ܒܽܐܘܪܚܳܐ ܕܰܐܪܥܳܐ ܕܝܰܗܒܬ ܠܰܐܒܳܗ̈ܳܬ݂ܗܽܘܢ. ܩܪܺܝܬ݂ܳܐ ܕܰܓܒܰܝܬ ܠܳܟ݂. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂
2Ch 6:39 ܘܬܶܫܡܰܥ ܡܶܢ ܫܡܰܝܳܐ ܡܶܢ ܕܽܘܟܬܳܟ݂ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ. ܘܬܶܫܒܽܘܩ ܠܥܰܡܳܟ݂ ܕܰܚܛܰܘ ܩܕܳܡܰܝܟ
2Ch 6:40 ܘܡܶܟܺܝܠ ܐܰܠܳܗܝ. ܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ. ܘܶܐܕ݂ܢܰܝ̈ܟ ܨܳܝ̈ܬܳܢ ܠܰܨܠܽܘܬ݂ܳܐ ܕܕܽܘܟܬܳܐ ܗܳܕ݂ܶܐ
2Ch 6:41 ܘܡܶܟܺܝܠ ܩܽܘܡ ܡܳܪܶܐ ܡܳܖ̈ܰܘܳܬ݂ܳܐ ܠܰܢܝܳܚܬܳܟ݂. ܐܰܢ̱ܬ ܘܳܐܪܽܘܢ ܥܽܘܫܢܳܟ݂. ܟܳܗ̈ܢܰܝܟ ܡܳܪܶܐ ܡܳܖ̈ܰܘܳܬ݂ܳܐ ܦܽܘܪܩܳܢܳܐ ܬܰܠܒܶܫ. ܘܙܰܕܺܝܩܰܝ̈ܟ ܢܶܚܕܽܘܢ ܒܛܳܒ̈ܳܬܳܟ݂
2Ch 6:42 ܡܳܪܶܐ ܡܳܖ̈ܰܘܳܬ݂ܳܐ ܠܳܐ ܬܰܗܦܶܟ݂ ܐܰܦܰܘ̈ܗܝ ܕܰܡܫܺܝܚܳܟ݂. ܐܶܬܕܰܟ݂ܪ ܛܰܝ̈ܒܘܳܬܶܗ ܕܥܰܒܕܳܟ݂ ܕܰܘܺܝܕ݂. 
2Ch 7:1 ܘܟܰܕ݂ ܓܡܰܪ ܫܠܶܝܡܽܘܢ ܠܰܡܨܰܠܳܝܽܘ. ܢܽܘܪܳܐ ܢܶܚܬܰܬ݂ ܡܶܢ ܫܡܰܝܳܐ. ܘܶܐܟܠܰܬ ܥܠܰܘ̈ܳܬ݂ܳܐ ܘܕܶܒܚ̈ܶܐ. ܘܺܐܝܩܳܪܳܐ ܕܰܫܟ݂ܺܝܢܬܶܗ ܕܡܳܪܝܳܐ ܐܶܬ݂ܡܠܺܝ ܒܰܝܬܳܐ
2Ch 7:2 ܘܠܳܐ ܡܶܫܟܚܺܝܢ ܗܘܰܘ ܟܳܗ̈ܢܶܐ ܠܡܶܥܰܠ ܠܒܰܝܬܶܗ ܕܡܳܪܝܳܐ. ܡܶܛܽܠ ܕܶܐܬ݂ܡܠܺܝ ܠܶܗ ܒܰܝܬܳܐ ܐܺܝܩܳܪ ܫܟ݂ܺܝܢܬܶܗ ܕܡܳܪܝܳܐ
2Ch 7:3 ܘܟܽܠ ܒܢܰܝ̈ ܝܺܣܪܳܐܶܝܠ ܚܳܙܶܝܢ ܗܘܰܘ. ܟܰܕ݂ ܢܶܚܬܰܬ݂ ܢܽܘܪܳܐ. ܘܺܐܝܩܳܪ ܫܟܺܝܢܬܶܗ ܕܡܳܪܝܳܐ ܐܶܬ݂ܡܠܺܝ ܒܰܝܬܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ ܥܰܠ ܖ̈ܨܺܝܦܳܬ݂ܳܐ. ܘܰܣܓܶܕ݂ܘ ܘܳܐܡܪܺܝܢ ܓܒܰܪ ܠܚܰܒܪܶܗ. ܐܰܘܕܰܘ ܠܡܳܪܝܳܐ ܕܛܳܒ ܗ̱ܘ ܘܰܠܥܳܠܰܡ ܛܰܝܒܽܘܬ݂ܶܗ
2Ch 7:4 ܘܡܰܠܟܳܐ ܘܟܽܠܶܗ ܥܰܡܳܐ ܡܕܰܒܚܺܝܢ ܕܶܒܚ̈ܶܐ ܠܡܳܪܝܳܐ
2Ch 7:5 ܘܕܰܒܰܚ ܡܰܠܟܳܐ ܫܠܶܝܡܽܘܢ ܕܶܒ̈ܚܳܬ݂ܳܐ. ܬܰܘܖ̈ܶܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܳܢ̈ܳܐ ܡܳܐܐ ܘܥܶܣܪܺܝܢ ܐܰܠܦܺܝ̈ܢ. ܘܚܰܕܶܬ݂ ܒܰܝܬܶܗ ܕܡܳܪܝܳܐ ܡܰܠܟܳܐ ܫܠܶܝܡܽܘܢ. ܘܟܽܠܶܗ ܥܰܡܳܐ
2Ch 7:6 ܘܟ݂ܳܗ̈ܢܶܐ ܩܳܝܡܺܝܢ ܗܘܰܘ ܥܰܠ ܬܶܫܡ̈ܫܳܬ݂ܗܽܘܢ ܘܠܶܘ̈ܳܝܶܐ ܒܡܳܐܢ̈ܶܐ ܕܬܶܫܒ̈ܚܳܬܳܐ ܡܫܰܒܚܺܝܢ ܗܘܰܘ ܩܕ݂ܳܡ ܡܳܪܝܳܐ. ܘܗܳܟܰܢܳܐ ܐܳܡܪܺܝܢ ܗܘܰܘ ܒܬܶܫ̈ܒܚ̈ܳܬ݂ܗܽܘܢ. ܐܰܘܕܰܘ ܠܡܳܪܝܳܐ ܕܛܳܒܽ ܗ̱ܘ ܘܰܠܥܳܠܰܡ ܛܰܝܒܽܘܬ݂ܶܗ. ܒܬܶܫܒ̈ܚܳܬܳܐ ܕܕܰܘܺܝܕ݂. ܘܟܳܗ̈ܢܶܐ ܡܫܰܒܚܺܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܩܳܐܶܡ.
2Ch 7:7 ܘܩܰܕܶܫ ܫܠܶܝܡܽܘܢ ܓܰܘܳܗ̇ ܕܕ݂ܳܪܬܳܐ ܕܰܩܕ݂ܳܡ ܒܰܝܬܶܗ ܕܡܳܪܝܳܐ. ܡܶܛܽܠ ܕܰܐܣܶܩ ܠܬܰܡܳܢ ܕܶܒܚ̈ܶܐ. ܘܬܰܪܒܳܐ ܕܫܰܠ̈ܡܶܐ ܡܶܛܽܠ ܕܡܰܕ݂ܒܚܳܐ ܕܰܢܚܳܫܳܐ ܕܰܥܒܰܕ݂ ܫܠܶܝܡܽܘܢ. ܙܥܽܘܪ ܗܘܳܐ. ܘܠܳܐ ܡܶܫܟܰܚ ܗܘܳܐ ܠܰܡܣܰܝܒܳܪܽܘ ܕܶܒܚ̈ܶܐ. ܘܢܰܫܺܝܦܳܐ. ܘܬܰܪܒܳܐ ܕܫܰܠ̈ܡܶܐ
2Ch 7:8 ܘܰܥܒܰܕ݂ ܫܠܶܝܡܽܘܢ ܒܶܗ ܒܙܰܒܢܳܐ ܗܰܘ. ܥܺܐܕܳܐ ܫܰܒܥܳܐ ܝܰܘܡܺܝ̈ܢ. ܘܟܽܠܶܗ ܝܺܣܪܳܐܶܝܠ ܥܰܡܶܗ. ܟܢܽܘ̈ܫܳܬܳܐ ܪܰܘܖ̈ܒܳܬ݂ܳܐ. ܡܶܢ ܐܰܢܛܺܝܽܘܟܺܝ ܘܰܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܩܕ݂ܳܡ ܡܳܪܝܳܐ ܐܰܠܳܗܰܢ
2Ch 7:9 ܫܰܒܥܳܐ ܝܰܘܡܺܝ̈ܢ ܕܥܺܐܕ݂ܳܐ. ܘܫܰܒܥܳܐ ܝܰܘܡܺܝ̈ܢ ܕܚܽܘܕܳܬܶܗ ܕܒܰܝܬܳܐ. ܗܳܠܶܝܢ ܘܗܳܠܶܝܢ ܗܘܳܐ ܚܽܘܫܒܳܢܗܽܘܢ ܐܰܪܒܰܥܬܰܥܣܰܪ ܝܰܘܡܺܝ̈ܢ
2Ch 7:10 ܘܰܒܝܰܘܡܳܐ ܕܟܶܣܳܐܐ ܒܶܗ ܒܝܰܪܚܳܐ ܕܬܶܫܪܺܝ. ܫܰܕܰܪ ܡܰܠܟܳܐ ܠܥܰܡܳܐ. ܘܒܰܪܟܶܗ ܠܡܰܠܟܳܐ ܥܰܡܳܐ. ܘܶܐܙܰܠܘ ܠܩܽܘܖ̈ܺܝܗܽܘܢ. ܟܰܕ݂ ܚܳܕܶܝܢ ܘܛܳܒ ܠܶܒܗܽܘܢ. ܘܡܰܘܕܶܝܢ ܘܰܡܫܰܒܚܺܝܢ ܥܰܠ ܟܽܠܗܶܝܢ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܕܰܘܺܝܕ݂ ܥܰܒܕܶܗ. ܘܠܰܫܠܶܝܡܽܘܢ ܒܪܶܗ. ܘܠܺܝܣܪܳܐܶܝܠ ܥܰܡܶܗ
2Ch 7:11 ܘܰܗܘܳܐ ܕܟܰܕ݂ ܫܰܠܶܡ ܡܰܠܟܳܐ ܫܠܶܝܡܽܘܢ ܠܡܶܒܢܳܐ ܒܰܝܬܶܗ ܕܡܳܪܝܳܐ. ܘܰܠܒܰܝܬܳܐ ܕܡܰܠܟܳܐ. ܘܟܽܠܡܶܕܶܡ ܕܡܶܬ݂ܪܰܥܶܐ ܗܘܳܐ ܫܠܶܝܡܽܘܢ ܠܡܶܥܒܰܕ݂ ܒܒܰܝܬܶܗ ܕܡܳܪܝܳܐ. ܘܰܒܒܰܝܬܶܗ ܕܡܰܠܟܳܐ. ܡܰܟ݂ܫܰܪ ܗܘܳܐ
2Ch 7:12 ܘܶܐܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܠܺܠܝܳܐ ܗܰܘ. ܘܶܐܡܰܪ ܠܶܗ. ܫܶܡܥܶܬ݂ ܨܠܽܘܬܳܟ݂ ܘܰܓܒܺܝܬ݂ ܕܽܘܟܬܳܐ ܗܳܕ݂ܶܐ ܠܺܝ. ܠܒܰܝܬܳܐ ܕܕܶܒܚ̈ܳܬ݂ܳܐ
2Ch 7:13 ܐܶܢ ܐܶܨܒܶܐ ܐܶܟܠܶܐ ܫܡܰܝܳܐ. ܘܠܳܐ ܢܶܚܽܘܬ݂ ܡܶܛܪܳܐ. ܘܶܐܢ ܐܶܨܒܶܐ ܐܶܦܩܽܘܕ݂ ܥܰܠ ܩܰܡܨܳܐ. ܘܢܶܐܟܠܺܝܗ̇ ܠܰܐܪܥܳܐ. ܘܶܐܢ ܐܶܨܒܶܐ ܐܶܓܰܪܶܐ ܡܰܘܬܳܢܳܐ ܒܥܰܡܝ
2Ch 7:14 ܘܢܶܬܕܰܟ݂ܪܽܘܢ ܥܰܡܝ ܕܶܐܬܩܪܺܝ ܫܶܡܝ ܥܠܰܝܗܽܘܢ. ܢܨܰܠܽܘܢ ܘܢܶܒܥܽܘܢ ܡܶܢ ܩܕ݂ܳܡܰܝ. ܘܢܶܗܦܟ݂ܽܘܢ ܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬܳܐ. ܘܶܐܢܳܐ ܐܶܫܡܰܥ ܡܶܢ ܫܡܰܝܳܐ. ܘܶܐܫܒܽܘܩ ܠܰܚܛܳܗܰܝ̈ܗܽܘܢ. ܘܰܐܣܶܐ ܐܰܪܥܗܽܘܢ
2Ch 7:15 ܘܳܐܦ ܗܳܫܳܐ ܥܰܝܢܰܝ̈ ܢܶܗܘ̈ܝܳܢ ܦܬ݂ܺܝ̈ܚܳܢ. ܘܶܐܕ݂ܢܰܝ̈ ܨܳܝ̈ܬܳܢ ܠܰܨܠܽܘܬ݂ܳܐ ܕܕܽܘܟܬܳܐ ܗܳܕ݂ܶܐ
2Ch 7:16 ܘܳܐܦ ܗܳܫܳܐ ܓܒܶܝܬ݂ ܠܺܝ ܒܰܝܬܳܐ ܗܳܢܳܐ. ܕܬܶܗܘܶܐ ܒܶܗ ܫܟ݂ܺܝܢܬ݂ܝ ܠܥܳܠܰܡ ܘܢܶܗܘܽܘܢ ܥܒܳܕܰܝ̈ ܫܰܦܺܝܖ̈ܶܐ ܘܨܶܒܝܳܢܰܝ̈ ܡܶܬ݂ܥܰܒܕܺܝܢ ܒܓܰܘܶܗ ܟܽܠܗܽܘܢ ܝܰܘ̈ܡܳܬ݂ܳܐ
2Ch 7:17 ܘܰܐܢ̱ܬ ܐܶܢ ܬܗܰܠܶܟ݂ ܩܕ݂ܳܡܰܝ. ܐܰܝܟܰܢܳܐ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܒܬܰܡܺܝܡܽܘܬ݂ܳܐ ܕܠܶܒܳܐ ܘܒܰܬ݂ܪܺܝܨܽܘܬ݂ܳܐ. ܠܡܶܥܒܰܕ݂ ܟܽܠ ܡܶܕܶܡ ܕܦܰܩܶܕܬܳܟ݂. ܘܦܽܘܩܕܳܢܰܝ̈ ܘܢܳܡܽܘܣܰܝ̈ ܬܶܛܰܪ
2Ch 7:18 ܐܶܫܰܪܪܺܝܘܗܝ ܠܟܽܘܪܣܝܳܐ ܕܡܰܠܟܽܘܬ݂ܳܟ݂ ܠܥܳܠܰܡ. ܐܰܝܟ݂ ܕܝܺܡܺܝܬ݂ ܠܕܰܘܺܝܕ݂ ܐܰܒܽܘܟ݂. ܘܶܐܡܪܶܬ݂ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ. ܕܩܳܐܶܡ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.
2Ch 7:19 ܘܶܐܢ ܡܶܗܦܰܟ݂ ܬܶܗܦܟܽܘܢ ܐܰܢ̱ܬܽܘܢ ܘܰܒܢܰܝ̈ܟܽܘܢ ܡܶܢ ܐܽܘܖ̈ܚܳܬ݂ܝ. ܘܠܳܐ ܬܶܛܪܽܘܢ ܦܽܘܩܕܳܢܰܝ̈ ܘܢܳܡܽܘܣܰܝ̈ ܕܝܶܗܒܶܬ݂ ܩܕܳܡܰܝܟܽܘܢ. ܘܬܶܦܠܚܽܘܢ ܠܰܦܬܰܟ݂ܖ̈ܶܐ ܕܥܰܡ̈ܡܶܐ. ܘܬܶܣܓܕ݂ܽܘܢ ܠܗܽܘܢ
2Ch 7:20 ܐܶܒܰܕܰܪܟܽܘܢ ܡܶܢ ܐܰܪܥܳܐ ܗܳܕ݂ܶܐ ܕܝܶܗܒܶܬ݂ ܠܟܽܘܢ. ܘܒܰܝܬܳܐ ܗܳܢܳܐ ܕܩܰܕܫܶܬ݂ ܠܫܶܡܝ. ܐܶܥܩܪܺܝܘܗܝ ܡܶܢ ܩܕ݂ܳܡܰܝ ܘܢܶܗܘܶܐ ܝܺܣܪܳܐܶܝܠ ܠܡܰܬ݂ܠܳܐ ܘܰܠܬܰܫܥܺܝܬ݂ܳܐ. ܒܶܝܬ݂ ܟܽܠܗܽܘܢ ܥܰܡ̈ܡܶܐ
2Ch 7:21 ܘܒܰܝܬܳܐ ܗܳܢܳܐ ܢܶܗܘܶܐ ܚܪܶܒ. ܘܟܽܠ ܡܰܢ ܕܢܶܥܒܰܪ ܥܠܰܘܗܝ. ܢܩܽܘܡ ܘܰܢܢܺܝܕ݂ ܪܺܝܫܶܗ. ܘܰܢܢܺܝܦ ܒܺܐܝܕܶܗ. ܘܢܺܐܡܪܽܘܢ. ܡܶܛܽܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܩܪܺܝܬ݂ܳܐ ܗܳܕ݂ܶܐ ܪܰܒܬܳܐ. ܘܰܠܒܰܝܬܳܐ ܗܳܢܳܐ
2Ch 7:22 ܘܢܺܐܡܪܽܘܢ. ܥܰܠ ܕܰܫܒܰܩܘ ܕܺܝܰܐܬܺܝܩܺܝ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܶܐܙܰܠܘ ܕܚܶܠܘ ܠܰܐܠܳܗ̈ܶܐ ܕܥܰܡ̈ܡܶܐ. ܘܰܦܠܰܚܘ ܠܗܽܘܢ. ܘܰܣܓܶܕ݂ܘ ܠܗܽܘܢ. ܡܶܛܽܠ ܗܳܢܳܐ ܐܰܝܬܺܝ ܥܠܰܝܗܽܘܢ ܡܳܪܝܳܐ ܒܺܝ̈ܫܳܬܳܐ ܗܳܠܶܝܢ. 
2Ch 8:1 ܘܰܗܘܳܐ ܠܣܽܘܦ ܥܶܣܪܺܝܢ ܫܢܺܝ̈ܢ ܕܰܒܢܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܘܰܠܒܰܝܬܳܐ ܕܡܰܠܟܽܘܬܶܗ
2Ch 8:2 ܘܩܽܘܖ̈ܝܳܐ ܕܝܰܗܒ ܚܺܝܪܳܡ ܠܰܫܠܶܝܡܽܘܢ. ܒܢܳܐ ܐܶܢܶܝܢ ܫܠܶܝܡܽܘܢ. ܘܰܐܘܬܶܒ ܒܗܶܝܢ ܠܰܒܢܰܝ̈ ܝܺܣܪܳܐܶܝܠ
2Ch 8:3 ܘܶܐܙܰܠ ܫܠܶܝܡܽܘܢ ܠܰܐܢܛܺܝܽܘܟ݂ܺܝ. ܘܰܫܪܳܐ ܥܠܶܝܗ̇ ܘܥܰܩܪܳܗ̇.
2Ch 8:4 ܘܰܒܢܳܐ ܠܬܶܕ݂ܡܽܘܪ ܕܚܰܪܒܳܐ ܗܘܳܬ݂ ܐܰܝܟ݂ ܡܰܕܒܪܳܐ. ܘܰܠܟܽܠܗܶܝܢ ܩܽܘܖ̈ܝܳܐ ܕܰܐܘܨܖ̈ܶܐ. 
2Ch 8:5 ܘܰܒܢܳܐ ܒܶܝܬ݂ ܚܳܘܪܳܢ ܥܶܠܳܝܬܳܐ. ܘܒܶܝܬ݂ ܚܳܘܪܳܢ ܬܰܚܬܳܝܬܳܐ
2Ch 8:6 ܘܰܠܟܽܠܗܶܝܢ ܩܽܘܖ̈ܝܳܐ ܕܰܐܘܨܖ̈ܶܐ. ܕܰܗܘܰܝ̈ ܠܰܫܠܶܝܡܽܘܢ. ܘܩܽܘܖ̈ܝܳܐ ܕܙܰܘ̈ܓܶܐ. ܘܩܽܘܖ̈ܝܳܐ ܕܦܰܖ̈ܳܫܶܐ. ܘܟܽܠܳܗ̇ ܪܶܓܬܶܗ ܕܰܫܠܶܝܡܽܘܢ. ܕܪܳܐܶܓ ܗܘܳܐ ܠܡܶܒܢܳܐ ܒܽܐܘܪܺܫܠܶܡ ܘܰܒܠܶܒܢܳܢ. ܘܰܒܟܽܠ ܐܰܪܥܳܐ ܕܫܽܘܠܛܳܢܶܗ.
2Ch 8:7 ܘܟܽܠ ܥܰܡܳܐ ܕܺܝܬܰܪܘ ܡܶܢ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ. ܕܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ.
2Ch 8:8 ܒܢܰܝ̈ܗܽܘܢ ܕܺܝܬܰܪܘ ܡܶܢ ܒܳܬܰܪܗܽܘܢ ܒܰܐܪܥܳܐ. ܕܠܳܐ ܐܶܫܟܰܚܘ ܒܢܰܝ̈ ܝܺܣܪܳܐܶܝܠ ܠܡܰܘܒܳܕ݂ܽܘ ܐܶܢܽܘܢ. ܥܒܰܕ݂ ܐܶܢܽܘܢ ܫܠܶܝܡܽܘܢ ܕܢܶܗܘܽܘܢ ܠܶܗ ܥܰܒܕ̈ܶܐ. ܘܦܰܠܳܚ̈ܶܐ ܘܡܰܣ̈ܩܰܝ ܡܰܕܰܐܬ݂ܳܐ ܥܕܰܡܳܐ ܠܝܰܘܡܳܢܳܐ.
2Ch 8:9 ܘܡܶܢ ܒܢܰܝ̈ ܝܺܣܪܳܐܶܝܠ ܠܳܐ ܥܒܰܕ݂ ܫܠܶܝܡܽܘܢ ܥܰܒܕ̈ܶܐ ܒܡܰܠܟܽܘܬܶܗ. ܡܶܛܽܠ ܕܗܶܢܽܘܢ ܗܘܰܘ ܓܰܒܖ̈ܶܐ. ܥܳܒܕܰܝ̈ ܩܪܳܒܳܐ. ܘܪܰܘܖ̈ܒܳܢܶܐ ܒܙܰܘܓܰܘ̈ܗܝ. ܘܦܰܖ̈ܳܫܰܘܗܝ
2Ch 8:10 ܘܗܳܠܶܝܢ ܫܰܠܺܝ̈ܛܶܐ ܘܩܳܝܽܘ̈ܡܶܐ ܕܩܳܝܡܺܝܢ ܗܘܰܘ ܠܶܗ ܠܰܫܠܶܝܡܽܘܢ ܡܰܠܟܳܐ. ܡܰܐܬܶܝܢ ܘܚܰܡܫܺܝܢ ܕܡܰܥܒܕ݂ܺܝܢ ܗܘܰܘ ܠܥܰܡܳܐ. ܕܥܳܒܕܺܝܢ ܗܘܰܘ ܥܒܺܝ̈ܕ݂ܳܬܳܐ
2Ch 8:11 ܒܪܰܡ ܒܰܪܬܶܗ ܕܦܶܪܥܽܘܢ. ܐܰܣܩܳܗ̇ ܫܠܶܝܡܽܘܢ ܡܶܢ ܩܪܺܝܬ݂ܶܗ ܕܕܰܘܺܝܕ݂. ܠܒܰܝܬܳܐ ܕܰܒܢܳܐ ܠܳܗ̇. ܡܶܛܽܠ ܕܶܐܡܰܪ ܗܘܳܐ ܕܠܳܐ ܬܶܬܶܒ ܐܰܢ̱ܬܬ݂ܳܐ ܥܰܡܝ ܒܒܰܝܬܶܗ ܕܕܰܘܺܝܕ݂. ܡܰܠܟܳܐ ܕܺܝܣܪܳܐܶܝܠ. ܡܶܛܽܠ ܕܩܰܕܺܝܫ ܗ̱ܘ. ܕܥܶܠܰܬ݂ ܠܶܗ ܩܺܐܒܽܘܬܶܗ ܕܡܳܪܝܳܐ
2Ch 8:12 ܗܳܝܕܶܝܢ ܡܩܰܪܶܒ ܗܘܳܐ ܫܠܶܝܡܽܘܢ ܥܠܰܘ̈ܳܬ݂ܳܐ ܠܡܳܪܝܳܐ ܘܫܰܠ̈ܡܶܐ. ܥܰܠ ܡܰܕ݂ܒܚܳܐ ܕܡܳܪܝܳܐ ܕܰܒܢܳܐ ܩܕ݂ܳܡ ܣܪܽܘܓܳܐ
2Ch 8:13 ܘܚܽܘܫܒܳܢܳܐ ܕܟܽܠ ܝܽܘܡ ܡܰܣܶܩ ܗܘܳܐ. ܐܰܝܟ݂ ܦܽܘܩܕܳܢܳܐ ܕܡܽܘܫܶܐ. ܒܫܰܒ̈ܶܐ. ܘܰܒܥܺܐܕ̈ܶܐ. ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ. ܒܥܺܐܕ݂ܳܐ ܕܦܰܛܺܝܖ̈ܶܐ. ܘܰܒܥܺܐܕ݂ܳܐ ܕܨܰܘܡܳܐ. ܘܰܒܥܺܐܕ݂ܳܐ ܕܰܡܛܰܠ̈ܠܶܐ.
2Ch 8:14 ܘܰܐܩܺܝܡ ܐܰܝܟ݂ ܢܳܡܽܘܣܳܐ ܕܕܰܘܺܝܕ݂ ܐܰܒܽܘܗܝ. ܟܳܗ̈ܢܶܐ ܥܰܠ ܥܒܺܝ̈ܕ݂ܳܬ݂ܗܽܘܢ. ܘܠܶܘ̈ܳܝܶܐ ܥܰܠ ܡܰܛܰܪܬܗܽܘܢ. ܠܰܡܫܰܒܳܚܽܘ ܘܠܰܡܫܰܡܳܫܽܘ ܩܕ݂ܳܡ ܟܳܗ̈ܢܶܐ. ܚܽܘܫܒܳܢ ܝܽܘܡ ܒܝܰܘܡܶܗ. ܘܬ݂ܰܖ̈ܳܥܶܐ ܐܰܝܟ݂ ܙܶܕ݂ܩܗܽܘܢ ܕܢܶܗܘܽܘܢ ܢܳܛܪܺܝܢ ܬܰܖ̈ܥܶܐ. ܟܽܠ ܝܽܘܡ ܡܶܛܽܠ ܕܗܳܟܰܢܳܐ ܦܰܩܶܕ݂ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܕܩܳܡ ܒܡܰܠܟܽܘܬ݂ܳܐ. ܡܶܢ ܩܕ݂ܳܡ ܡܳܪܝܳܐ
2Ch 8:15 ܘܠܳܐ ܣܛܳܐ ܡܶܢ ܟܽܠ ܡܶܕܶܡ ܕܦܰܩܕܶܗ ܡܰܠܟܳܐ. ܥܰܠ ܟܳܗ̈ܢܶܐ ܘܥܰܠ ܠܶܘ̈ܳܝܶܐ. ܘܥܰܠ ܟܽܠܳܗ̇ ܬܶܫܡܶܫܬܳܐ ܕܒܰܝܬܳܐ
2Ch 8:16 ܘܰܬ݂ܩܶܢ ܗܘܰܝ̈ ܟܽܠܗܶܝܢ ܥܒܺܝ̈ܕ݂ܳܬܶܗ ܕܰܫܠܶܝܡܽܘܢ. ܡܶܢ ܝܰܘܡܳܐ ܕܰܢܦܰܠ ܫܶܬܶܐܣ̈ܶܐ ܕܒܰܝܬܶܗ ܕܡܳܪܝܳܐ. ܥܕܰܡܳܐ ܠܝܰܘܡܳܐ ܕܰܓܡܰܪ ܟܽܠܶܗ ܥܒܳܕ݂ܶܗ
2Ch 8:17 ܗܳܝܕܶܝܢ ܐܶܙܰܠ ܗܘܳܐ ܫܠܶܝܡܽܘܢ ܠܥܺܝܨܺܝܢܽܘ ܓܒܰܪ. ܩܪܺܝܬ݂ܳܐ ܕܺܐܝܬ݂ ܗܘܳܐ ܠܽܘܩܒܰܠ ܐܰܠܽܘܬ݂. ܥܰܠ ܣܶܦܬ݂ܳܐ ܕܝܰܡܳܐ ܒܰܐܪܥܳܐ ܕܰܐܕܽܘܡ
2Ch 8:18 ܘܫܰܕܰܪ ܚܺܝܪܳܡ ܒܰܣܦܺܝܢ̈ܶܐ ܠܥܰܒܕܰܘ̈ܗܝ. ܓܰܒܖ̈ܶܐ ܣܰܦܳܢ̈ܶܐ ܕܝܳܕ݂ܥܺܝܢ ܠܰܡܕܰܒܳܪܽܘ ܐܶܠܦ̈ܶܐ ܕܝܰܡܳܐ. ܥܰܡ ܥܰܒܕܰܘ̈ܗܝ ܕܰܫܠܶܝܡܽܘܢ. ܘܶܐܙܰܠܘ ܠܰܐܘܦܺܝܪ ܡܕܺܝܢܬܳܐ. ܘܰܢܣܰܒܘ ܡܶܢ ܬܰܡܳܢ ܐܰܪܒܰܥܡܳܐܐ ܟܰܟܖ̈ܺܝܢ ܕܕܰܗܒܳܐ. ܘܰܐܝܬܺܝܘ ܠܡܰܠܟܳܐ ܫܠܶܝܡܽܘܢ. 
2Ch 9:1 ܘܡܰܠܟܰܬ݂ ܫܒܳܐ ܫܶܡܥܰܬ݂ ܛܶܒܶܗ ܕܰܫܠܶܝܡܽܘܢ. ܘܶܐܬ݂ܳܬ݂ ܠܰܡܢܰܣܳܝܽܘܬܶܗ ܕܰܫܠܶܝܡܽܘܢ ܒܽܐܘܚ̈ܕܳܬ݂ܳܐ. ܘܶܐܬ݂ܳܬ݂ ܠܽܐܘܪܺܫܠܶܡ. ܒܚܰܝܠܳܐ ܕܣܰܓܺܝ ܛܳܒ. ܘܓܰܡ̈ܠܶܐ ܕܰܛܥܺܝܢܺܝܢ ܒܶܣ̈ܡܶܐ. ܘܕܰܗܒܳܐ ܕܣܰܓܺܝ ܛܳܒ. ܘܛܰܒ̈ܥܶܐ ܛܳܒ̈ܶܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܰܓܠܳܬ݂ ܠܶܗ ܟܽܠ ܕܰܒܠܶܒܳܗ̇
2Ch 9:2 ܘܰܓܠܳܐ ܠܳܗ̇ ܡܰܠܟܳܐ ܫܠܶܝܡܽܘܢ ܟܽܠܡܶܕܶܡ. ܘܐ̱ܪܳܙ ܠܶܒܳܗ̇. ܘܠܳܐ ܡܶܕܶܡ ܟܣܳܐ ܡܰܠܟܳܐ ܕܠܳܐ ܓܠܳܐ ܠܳܗ̇
2Ch 9:3 ܘܰܚܙܳܬ݂ ܡܰܠܟܰܬ݂ ܫܒܳܐ ܚܶܟ݂ܡܬܶܗ ܕܰܫܠܶܝܡܽܘܢ. ܘܒܰܝܬܳܐ ܕܰܒܢܳܐ
2Ch 9:4 ܘܡܰܘܟܶܠ ܦܳܬܽܘܪܶܗ. ܘܡܰܘܬܰܒ ܥܰܒܕܰܘ̈ܗܝ. ܘܰܩܝܳܡ ܡܫܰܡܫܳܢܰܘ̈ܗܝ. ܘܰܠܒܽܘ̈ܫܰܝܗܽܘܢ. ܘܫܳܩܰܘ̈ܳܬܶܗ ܘܰܠܒܽܘܫܰܝ̈ܗܽܘܢ. ܘܕܶܒܚ̈ܶܐ ܕܰܡܕܰܒܰܚ ܗܘܳܐ ܒܒܰܝܬܶܗ ܕܡܳܪܝܳܐ. ܘܠܳܐ ܗܘܳܬ݂ ܒܳܗ̇ ܪܽܘܚܳܐ ܬܽܘܒ ܠܡܶܚܙܳܐ.
2Ch 9:5 ܘܳܐܡܪܳܐ ܠܡܰܠܟܳܐ ܫܠܶܝܡܽܘܢ. ܫܰܪܺܝܪܳܐ ܗܘܳܬ݂ ܡܶܠܬ݂ܳܐ ܕܫܳܡܥܳܐ ܗܘܺܝܬ݂ ܒܰܡܕ݂ܺܝܢܬ݂ܝ. ܥܰܠ ܦܶܬܓܳܡܰܝ̈ܟ. ܘܥܰܠ ܚܶܟ݂ܡܬܳܟ݂.
2Ch 9:6 ܘܠܳܐ ܡܗܰܝܡܢܳܐ ܗܘܺܝܬ݂. ܥܕܰܡܳܐ ܠܰܐܝܟܳܐ ܕܶܐܬܺܝܬ݂ ܘܰܚܙܰܝ̈ ܥܰܝܢܰܝ̈ ܘܗܳܐ ܠܳܐ ܚܰܘܝܽܘܢܝ ܦܶܠܓܳܐ. ܐܰܣܓܺܝܬ ܚܶܟ݂ܡܬܳܟ݂. ܘܰܐܘܣܶܦܬ ܥܰܠ ܛܶܒܳܐ ܕܫܶܡܥܶܬ݂
2Ch 9:7 ܛܽܘܒܰܝܗܽܘܢ ܠܥܰܒܕܰܝ̈ܟ ܗܳܢܽܘܢ ܕܩܳܝܡܺܝܢ ܩܕܳܡܰܝܟ ܐܰܡܺܝܢܳܐܺܝܬ. ܘܫܳܡܥܺܝܢ ܚܶܟ݂ܡܬܳܟ݂
2Ch 9:8 ܘܢܶܗܘܶܐ ܡܳܪܝܳܐ ܐܰܠܳܗܳܟ݂ ܒܪܺܝܟ݂ ܗܰܘ ܡܰܢ ܕܰܓܒܳܟ݂. ܘܰܐܘܬܒܳܟ݂ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ ܕܺܝܣܪܳܐܶܝܠ. ܘܡܶܛܽܠ ܕܰܪܚܶܡ ܡܳܪܝܳܐ ܠܺܝܣܪܳܐܶܝܠ. ܐܰܩܺܝܡܳܟ݂ ܡܰܠܟܳܐ ܥܠܰܝܗܽܘܢ ܠܥܳܠܰܡ. ܠܡܶܥܒܰܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ
2Ch 9:9 ܘܝܶܗܒܰܬ݂ ܠܡܰܠܟܳܐ ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ. ܘܒܶܣ̈ܡܶܐ ܣܰܓܺܝ̈ܐܶܐ ܕܛܳܒ. ܘܛܰܒ̈ܥܶܐ ܛܳܒ̈ܶܐ. ܘܠܳܐ ܐܶܬ݂ܚܙܺܝܘ ܐܰܝܟ݂ ܒܶܣ̈ܡܶܐ ܗܳܠܶܝܢ ܒܥܳܠܡܳܐ. ܕܝܶܗܒܰܬ݂ ܡܰܠܟܰܬ݂ ܫܒܳܐ ܠܡܰܠܟܳܐ ܫܠܶܝܡܽܘܢ
2Ch 9:10 ܘܳܐܦ ܥܰܒܕܰܘ̈ܗܝ ܕܚܺܝܪܳܡ. ܘܥܰܒܕܰܘ̈ܗܝ ܕܡܰܠܟܳܐ ܫܠܶܝܡܽܘܢ. ܐܰܝܬܺܝܘ ܕܰܗܒܳܐ ܡܶܢ ܐܰܘܦܺܝܪ.
2Ch 9:12 ܘܰܐܝܬܺܝܘ ܩܰܝ̈ܣܶܐ ܕܶܐܫܟܳܪܥܳܐ. ܠܣܶܦܣ̈ܺܠܶܐ ܠܒܰܝܬܶܗ ܕܡܳܪܝܳܐ. ܘܰܠܒܰܝܬܶܗ ܕܡܰܠܟܳܐ ܫܠܶܝܡܽܘܢ. ܘܟܶܢܳܖ̈ܶܐ ܠܰܡܫܰܒ̈ܚܳܢܶܐ ܘܠܳܐ ܐܶܬ݂ܚܙܺܝܘ ܐܰܟ݂ܘܳܬ݂ܗܽܘܢ ܒܰܐܪܥܳܐ ܕܺܝܗܽܘܕ݂ܳܐ
2Ch 9:13 ܘܰܗܘܳܐ ܡܶܢܝܳܢܳܐ ܕܕܰܗܒܳܐ ܕܥܳܐܶܠ ܗܘܳܐ ܠܰܫܠܶܝܡܽܘܢ ܒܫܰܢ̱ܬܳܐ. ܫܶܬܡܳܐܐ ܘܶܫܬܺܝܢ ܘܫܶܬ݂ ܟܰܟܖ̈ܺܝܢ ܕܕܰܗܒܳܐ
2Ch 9:14 ܠܒܰܪ ܡܶܢ ܡܰܟ݂̈ܣܶܐ ܕܰܡܕ݂ܺܝ̈ܢܳܬ݂ܳܐ. ܘܡܰܘ̈ܒܠܶܐ ܕܬܰܓܳܖ̈ܶܐ ܘܟܽܠ ܡܰܠ̈ܟܶܐ ܕܥܰܖ̈ܒܳܝܶܐ. ܘܫܰܠܺܝܛܳܢ̈ܶܐ ܕܰܐܪܥܳܐ. ܡܰܝܬܶܝܢ ܗܘܰܘ ܟܶܣܦܳܐ ܘܕܰܗܒܳܐ ܠܰܫܠܶܝܡܽܘܢ
2Ch 9:15 ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܡܰܐܬܶܝܢ ܣܰܟܖ̈ܺܝܢ ܕܕܰܗܒܳܐ ܛܳܒܳܐ. ܘܫܶܬܡܳܐܐ ܕܖ̈ܺܝܟܽܘܢܶܐ ܕܕܰܗܒܳܐ ܛܳܒܳܐ. ܩܪܰܡ ܠܣܰܟܪܳܐ ܚܕ݂ܳܐ
2Ch 9:16 ܘܰܬܠܳܬܡܳܐܐ ܡܓܶܢܺܝ̈ܢ ܕܕܰܗܒܳܐ ܛܳܒܳܐ. ܘܰܬܠܳܬܳܐ ܡܢܺܝܢ ܕܕܰܗܒܳܐ. ܥܒܺܝܕ݂ ܒܶܝܬ݂ ܡܰܘܚܰܕ݂ ܐܺܝܕ݂ܳܐ ܕܰܡܓܶܢܳܐ ܚܕ݂ܳܐ. ܘܝܰܗܒ ܐܶܢܶܝܢ ܡܰܠܟܳܐ ܒܶܝܬ݂ ܥܳܒܳܐ ܕܠܶܒܢܳܢ
2Ch 9:17 ܘܰܥܒܰܕ݂ ܡܰܠܟܳܐ ܟܽܘܪܣܝܳܐ ܕܫܶܢܳܐ ܪܰܒܳܐ. ܘܩܰܪܡܶܗ ܕܰܗܒܳܐ ܕܰܟ݂ܝܳܐ
2Ch 9:18 ܫܬܳܐ ܕܰܖ̈ܓܺܝܢ ܠܟܽܘܪܣܝܳܐ. ܘܣܶܦܬܶܗ ܕܟܽܘܪܣܝܳܐ ܟܪܺܝܟ݂ܳܐ ܡܶܢ ܒܶܣܬܪܶܗ. ܘܺܐܝ̈ܕ݂ܰܗܳܬ݂ܳܐ ܡܶܟܳܐ ܘܡܶܟܳܐ ܥܰܠ ܐܰܬ݂ܪܳܐ ܕܡܰܘܬܒܳܐ. ܘܰܬܪܶܝܢ ܐܰܖ̈ܝܰܘܳܬ݂ܳܐ ܩܳܝܡܺܝܢ ܒܶܣܬܰܪ ܐܺܝ̈ܕ݂ܰܗܳܬ݂ܳܐ
2Ch 9:19 ܘܰܬܪܶܥܣܰܪ ܐܰܖ̈ܝܰܘܳܬ݂ܳܐ ܩܳܝܡܺܝܢ ܬܰܡܳܢ. ܥܰܠ ܫܬܳܐ ܕܰܖ̈ܓܺܝܢ. ܡܶܟܳܐ ܘܡܶܟܳܐ. ܘܠܳܐ ܐܶܬ݂ܥܒܶܕ݂ ܗܳܟܰܢܳܐ ܒܟܽܠܗܶܝܢ ܡܰܠܟ̈ܘܳܬ݂ܳܐ
2Ch 9:20 ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܶܗ ܕܡܰܠܟܳܐ ܫܠܶܝܡܽܘܢ ܕܕܰܗܒܳܐ. ܘܟܽܠ ܡܳܐܢ̈ܶܐ ܕܒܶܝܬ݂ ܓܰܙܶܗ ܕܡܰܠܟܳܐ ܕܕܰܗܒܳܐ ܣܢܺܝܢܳܐ. ܘܟܶܣܦܳܐ ܠܳܐ ܚܫܺܝܒ ܗܘܳܐ ܒܝܰܘ̈ܡܳܬ݂ܶܗ ܕܰܫܠܶܝܡܽܘܢ ܐܰܝܟ݂ ܡܶܕܶܡ
2Ch 9:21 ܡܶܛܽܠ ܕܰܣܦܺܝܢ̈ܶܐ ܓܶܝܪ ܐܺܝܬ݂ ܗܘܰܝ̈ ܠܰܫܠܶܝܡܽܘܢ ܡܰܠܟܳܐ. ܕܳܐܙܳܠ̱̈ܢ ܗܘܰܝ̈ ܠܬܰܪܫܺܝܫ ܥܰܡ ܥܰܒܕܰܘ̈ܗܝ ܕܚܺܝܪܳܡ ܚܕ݂ܳܐ ܠܰܬ݂ܠܳܬ݂ ܫܢܺܝ̈ܢ ܐܳܬ݂ܝ̈ܳܢ ܗܘܰܝ̈. ܘܰܣܦܺܝܢ̈ܶܐ ܕܳܐܙܳܠ̈ܢ ܗܘܰܝ̈ ܠܬܰܪܫܺܝܫ. ܛܥܺܝܢܳܢ ܟܶܣܦܳܐ. ܘܕܰܗܒܳܐ. ܘܦܺܝ̈ܠܶܐ. ܘܩܽܘ̈ܦܶܐ. ܘܛܽܘ̈ܣܶܐ
2Ch 9:22 ܘܺܝܪܶܒ ܡܰܠܟܳܐ ܫܠܶܝܡܽܘܢ. ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܒܥܽܘܬ݂ܪܳܐ ܘܰܒܚܶܟ݂ܡܬ݂ܳܐ
2Ch 9:23 ܘܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܒܳܥܶܝܢ ܠܡܶܚܙܳܐ ܐܰܦܰܘ̈ܗܝ ܕܰܫܠܶܝܡܽܘܢ. ܘܰܠܡܶܫܡܰܥ ܚܶܟ݂ܡܬ݂ܳܐ ܕܝܰܗܒ ܡܳܪܝܳܐ ܒܠܶܒܶܗ
2Ch 9:24 ܘܗܶܢܽܘܢ ܡܰܝܬܶܝܢ ܗܘܰܘ ܠܶܗ ܓܒܰܪ ܩܽܘܪܒܳܢܶܗ. ܡܳܐܢܰܝ̈ ܣܺܐܡܳܐ ܘܕܰܗܒܳܐ. ܘܢܰܚ̈ܬܶܐ. ܘܡܽܘܪܳܐ. ܘܒܶܣ̈ܡܶܐ. ܘܖ̈ܰܟܫܳܐ. ܘܟܽܘܕܢܰܘ̈ܳܬ݂ܳܐ. ܒܚܽܘܫܒܳܢܳܐ ܕܟܽܠ ܫܢܳܐ ܒܰܫܢܳܐ
2Ch 9:26 ܘܰܗܘܳܐ ܫܠܶܝܡܽܘܢ ܫܰܠܺܝܛܳܐ ܒܟܽܠܗܶܝܢ ܡܰܠܟ̈ܘܳܬ݂ܳܐ. ܡܶܢ ܢܰܗܪܳܐ ܦܪܳܬ݂ ܘܰܥܕܰܡܳܐ ܠܰܐܪܥܳܐ ܕܰܦܠܶܫܬܳܝ̈ܶܐ. ܘܰܥܕܰܡܳܐ ܠܰܬ݂ܚܽܘܡܳܐ ܕܡܶܨܖ̈ܳܝܶܐ
2Ch 9:27 ܘܝܰܗܒ ܡܰܠܟܳܐ ܫܠܶܝܡܽܘܢ ܒܽܐܘܪܺܫܠܶܡ ܟܶܣܦܳܐ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܚܳܠܳܐ ܕܺܐܝܬ݂ ܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ
2Ch 9:28 ܘܙܳܒܢܺܝܢ ܗܘܰܘ ܖ̈ܰܟܫܳܐ ܠܰܫܠܶܝܡܽܘܢ. ܡܶܢ ܡܶܨܪܶܝܢ ܘܡܶܢ ܟܽܠܗܶܝܢ ܡܕ݂ܺܝ̈ܢܳܬ݂ܳܐ
2Ch 9:30 ܘܰܐܡܠܶܟ݂ ܫܠܶܝܡܽܘܢ ܥܰܠ ܐܽܘܪܺܫܠܶܡ ܘܥܰܠ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ
2Ch 9:31 ܘܰܫܟܶܒ ܫܠܶܝܡܽܘܢ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ ܘܰܐܡܠܶܟ݂ ܪܚܰܒܥܰܡ ܒܪܶܗ ܒܳܬܪܶܗ. 
2Ch 10:1 ܘܶܐܙܰܠ ܪܚܰܒܥܰܡ ܠܰܫܟܺܝܡ. ܡܶܛܽܠ ܕܠܰܫܟܺܝܡ ܐܶܙܰܠ ܟܽܠܶܗ ܝܺܣܪܳܐܶܝܠ. ܠܰܡܩܳܡܽܘܬܶܗ ܡܰܠܟܳܐ
2Ch 10:2 ܘܰܗܘܳܐ ܕܟܰܕ݂ ܫܡܰܥ ܝܽܘܪܰܒܥܰܡ ܘܟܽܠܶܗ ܝܺܣܪܳܐܶܝܠ
2Ch 10:3 ܐܶܬ݂ܰܘ ܘܳܐܡܪܺܝܢ ܠܰܪܚܰܒܥܰܡ ܒܰܪ ܫܠܶܝܡܽܘܢ
2Ch 10:4 ܐܰܒܽܘܟ݂ ܐܰܣܓܺܝ ܫܽܘܥܒܳܕܰܢ. ܘܰܐܢ̱ܬ ܗܳܫܳܐ ܐܰܩܶܠ ܡܶܢ ܫܽܘܥܒܳܕ݂ܶܗ ܕܰܐܒܽܘܟ݂ ܩܰܫܝܳܐ. ܘܡܶܢ ܡܳܪܽܘܬܶܗ ܥܰܫܺܝܢܬܳܐ ܘܢܶܦܠܚܳܟ݂.
2Ch 10:5 ܘܶܐܡܰܪ ܠܗܽܘܢ. ܙܶܠܘ. ܘܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܬܰܘ ܠܘܳܬ݂ܝ ܘܶܐܬ݂ܳܐ ܥܰܡܳܐ ܠܘܳܬ݂ܶܗ
2Ch 10:6 ܘܶܐܬ݂ܡܰܠܰܟ݂ ܡܰܠܟܳܐ ܪܚܰܒܥܰܡ. ܒܩܰܫܺܝ̈ܫܶܐ ܕܦܳܠܚܺܝܢ ܗܘܰܘ ܠܰܫܠܶܝܡܽܘܢ ܐܰܒܽܘܗܝ ܟܰܕ݂ ܚܰܝ ܗܘܳܐ. ܘܶܐܡܰܪ ܗܘܳܐ. ܡܳܢܳܐ ܡܳܠܟܺܝܢ ܐ̱ܢܬܽܘܢ ܠܺܝ. ܕܢܰܗܦܶܟ݂ ܦܶܬ݂ܓ݂ܳܡܳܐ ܠܥܰܡܳܐ ܗܳܢܳܐ
2Ch 10:7 ܘܡܰܠܶܠܘ ܥܰܡܶܗ ܘܶܐܡܰܪܘ ܠܶܗ. ܐܶܢܗܽܘ ܕܛܳܒܬ݂ܳܐ ܬܶܥܢܶܐ ܠܥܰܡܳܐ ܗܳܢܳܐ ܘܬܶܚܕܶܐ ܠܽܘܩܒܰܠ ܐܰܦܰܝ̈ܗܽܘܢ. ܘܰܬ݂ܡܰܠܶܠ ܥܰܡܗܽܘܢ ܡ̈ܶܠܶܐ ܛܳܒ̈ܳܬ݂ܳܐ. ܢܶܗܘܽܘܢ ܠܳܟ݂ ܥܰܒܕ̈ܶܐ ܛܳܒ̈ܶܐ. ܘܦܰܠܳܚ̈ܶܐ ܟܽܠ ܝܰܘ̈ܡܳܬ݂ܳܐ ܕܚܰܝܰܝ̈ܟ
2Ch 10:8 ܘܰܫܒܰܩ ܡܶܠܟ݂ܳܐ ܕܩܰܫܺܝ̈ܫܶܐ ܕܡܰܠܟ݂ܽܘܗܝ. ܘܶܐܙܰܠ ܐܶܬ݂ܡܰܠܰܟ݂ ܒܰܛܠܳܝ̈ܶܐ ܕܰܪܒܰܘ ܥܰܡܶܗ ܕܩܳܝܡܺܝܢ ܩܕܳܡܰܘܗܝ
2Ch 10:9 ܘܶܐܡܰܪ ܠܗܽܘܢ. ܡܳܢܳܐ ܡܳܠܟ݂ܺܝܢ ܐ̱ܢܬܽܘܢ ܠܺܝ. ܕܢܰܗܦܶܟ݂ ܦܶܬ݂ܓ݂ܳܡܳܐ ܠܥܰܡܳܐ ܗܳܢܳܐ ܕܡܰܠܶܠܘ ܥܰܡܝ. ܘܳܐܡܪܺܝܢ ܠܺܝ. ܕܰܐܩܶܠ ܡܶܢܰܢ ܫܽܘܥܒܳܕ݂ܳܐ ܕܫܰܥܒܕܰܢ ܐܰܒܽܘܟ݂. ܘܢܶܦܠܚܳܟ݂.
2Ch 10:10 ܘܡܰܠܶܠܘ ܥܰܡܶܗ ܛܠܳܝ̈ܶܐ ܕܰܪܒܰܘ ܥܰܡܶܗ ܒܫܽܘܩ̈ܶܐ. ܘܳܐܡܪܺܝܢ ܠܶܗ. ܗܳܟܰܢܳܐ ܬܺܐܡܰܪ ܠܥܰܡܳܐ ܕܡܰܠܶܠ ܥܰܡܳܟ݂. ܘܳܐܡܪܺܝܢ ܠܳܟ݂. ܕܰܐܒܽܘܟ݂ ܐܰܥܫܶܢ ܫܽܘܥܒܳܕܰܢ. ܘܰܐܢ̱ܬ ܐܰܩܶܠ ܡܶܢ ܫܽܘܥܒܳܕܰܢ. ܗܳܟܰܢܳܐ ܬܺܐܡܰܪ ܠܗܽܘܢ. ܕܚܶܨܪܝ ܥܰܒܝܳܐ ܗ̱ܝ ܡܶܢ ܟܪܳܬܶܗ ܕܳܐܒܝ
2Ch 10:11 ܘܳܐܦ ܗܳܫܳܐ ܐܳܒܝ ܫܰܥܒܶܕ݂ܟܽܘܢ ܫܽܘܥܒܳܕ݂ܳܐ ܩܰܫܝܳܐ. ܘܶܐܢܳܐ ܡܰܘܣܶܦ ܐ̱ܢܳܐ ܥܰܠ ܫܽܘܥܒܳܕ݂ܟܽܘܢ. ܐܳܒܝ ܪܕܳܟܽܘܢ ܒܫܰܘ̈ܛܶܐ. ܘܶܐܢܳܐ ܪܳܕܶܐ ܐ̱ܢܳܐ ܠܟܽܘܢ ܒܡܳܖ̈ܰܓܢܶܐ
2Ch 10:12 ܘܶܐܬ݂ܳܐ ܝܽܘܪܰܒܥܰܡ. ܘܟܽܠܶܗ ܥܰܡܳܐ ܒܝܰܘܡܳܐ ܕܰܬܠܳܬܳܐ. ܐܰܝܟܰܢܳܐ ܕܰܫܐܶܠ ܡܶܢܗܽܘܢ ܙܰܒܢܳܐ. ܘܶܐܡܰܪ ܠܗܽܘܢ ܕܬ݂ܰܘ ܠܘܳܬ݂ܝ ܒܝܰܘܡܳܐ ܕܰܬܠܳܬܳܐ
2Ch 10:13 ܘܰܥܢܳܐ ܐܶܢܽܘܢ ܡܰܠܟܳܐ ܡ̈ܶܠܶܐ ܩܰܫ̈ܝܳܬ݂ܳܐ. ܘܰܫܒܰܩ ܡܰܠܟܳܐ ܪܚܰܒܥܰܡ. ܡܶܠܟ݂ܳܐ ܕܩܰܫܺܝ̈ܫܶܐ ܕܡܰܠܟ݂ܽܘܗܝ.
2Ch 10:14 ܘܡܰܠܶܠ ܥܰܡܗܽܘܢ ܐܰܝܟ݂ ܡ̈ܶܠܶܐ ܕܰܛܠܳܝ̈ܶܐ. ܘܶܐܡܰܪ ܠܗܽܘܢ. ܐܳܒܝ ܐܰܣܓܺܝ ܫܽܘܥܒܳܕ݂ܟܽܘܢ. ܘܶܐܢܳܐ ܡܰܘܣܶܦ ܐ̱ܢܳܐ ܥܰܠ ܫܽܘܥܒܳܕ݂ܟܽܘܢ ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܐܶܢܳܐ ܪܳܕܶܐ ܐ̱ܢܳܐ ܠܟܽܘܢ ܒܡܳܖ̈ܰܓܢܶܐ.
2Ch 10:15 ܘܠܳܐ ܫܡܰܥܘ ܥܰܡܳܐ ܡܶܢ ܡܰܠܟܳܐ. ܡܶܛܽܠ ܕܰܗܘܳܬ݂ ܗܦܺܝܟ݂ܬܳܐ ܡܶܢ ܩܕ݂ܳܡ ܡܳܪܝܳܐ. ܕܬܶܫܰܪ ܡܶܠܬܶܗ ܕܰܐܚܺܝܳܐ ܢܒܺܝܳܐ ܕܡܶܢ ܫܺܝܠܽܘ. ܥܰܠ ܝܽܘܪܰܒܥܰܡ ܒܰܪ ܢܳܒܳܛ
2Ch 10:16 ܘܰܚܙܰܘ ܟܽܠܶܗ ܝܺܣܪܳܐܶܝܠ. ܕܠܳܐ ܫܡܰܥ ܠܗܽܘܢ ܡܰܠܟܳܐ. ܘܰܐܬ݂ܺܝܒܽܘܗܝ ܥܰܡܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܳܐܡܪܺܝܢ. ܠܰܝܬ ܠܰܢ ܡܢܳܬ݂ܳܐ ܒܕܰܘܺܝܕ݂. ܐܳܦܠܳܐ ܝܳܪܬܽܘܬ݂ܳܐ ܒܰܒܪܶܗ ܕܺܐܝܫܰܝ ܐ̱ܢܳܫ ܠܒܰܝܬܶܗ ܙܶܠܘ ܝܺܣܪܳܐܶܝܠ. ܡܶܟܺܝܠ ܚܙܺܝ ܒܰܝܬܳܟ݂ ܕܰܘܺܝܕ݂. ܘܶܐܙܰܠܘ ܝܺܣܪܳܐܶܝܠ ܠܒܳܬܰܝ̈ܗܽܘܢ.
2Ch 10:17 ܘܰܕ݂ܝܳܬ݂ܒܺܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܐܰܡܠܶܟ݂ܘ ܥܠܰܝܗܽܘܢ ܠܰܪܚܰܒܥܰܡ
2Ch 10:18 ܘܫܰܕܰܪ ܥܠܰܝܗܽܘܢ ܡܰܠܟܳܐ ܪܚܰܒܥܰܡ ܠܰܐܕ݂ܽܘܢܺܝܪܰܡ ܕܫܰܠܺܝܛ ܗܘܳܐ ܥܰܠ ܡܰܣܩܰܝ̈ ܡܰܕܰܐܬ݂ܳܐ. ܘܪܰܓܡܽܘܗܝ ܟܽܠܶܗ ܝܺܣܪܳܐܶܝܠ ܒܟܺܐܦ̈ܶܐ. ܘܡܺܝܬ. ܘܡܰܠܟܳܐ ܪܚܰܒܥܰܡ ܣܠܶܩ ܘܺܝܬ݂ܶܒ ܠܶܗ ܒܙܰܘܓܳܐ. ܠܡܶܥܪܰܩ ܠܽܐܘܪܺܫܠܶܡ
2Ch 10:19 ܘܰܡܪܰܕ݂ܘ ܒܢܰܝ̈ ܝܺܣܪܳܐܶܝܠ ܥܰܠ ܒܰܝܬܶܗ ܕܕܰܘܺܝܕ݂. ܥܕܰܡܳܐ ܠܝܰܘܡܳܢܳܐ. 
2Ch 11:1 ܘܶܐܬ݂ܳܐ ܪܚܰܒܥܰܡ ܠܽܐܘܪܺܫܠܶܡ. ܘܟܰܢܶܫ ܠܰܕ݂ܒܶܝܬ݂ ܝܺܗܽܘܕܳܐ. ܘܰܠܫܰܒܛܳܐ ܕܒܶܢܝܳܡܶܝܢ. ܡܳܐܐ ܘܰܬܡܳܢܺܝܢ ܐܰܠܦܺܝ̈ܢ. ܓܰܒܖ̈ܶܐ ܫܳܡܛܰܝ̈ ܣܰܝܦܳܐ. ܘܥܳܒܕ݂ܰܝ̈ ܩܪܳܒܳܐ. ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܠܡܰܗܦܳܟ݂ܽܘ ܡܰܠܟܽܘܬ݂ܳܐ ܠܰܪܚܰܒܥܰܡ ܒܪܶܗ ܕܰܫܠܶܝܡܽܘܢ
2Ch 11:2 ܘܰܗܘܳܐ ܦܶܬ݂ܓ݂ܳܡܳܐ ܕܡܳܪܝܳܐ ܥܰܠ ܫܡܰܥܝܳܐ. ܘܶܐܡܰܪ ܠܶܗ
2Ch 11:3 ܐܶܡܰܪ ܠܰܪܚܰܒܥܰܡ ܒܪܶܗ ܕܰܫܠܶܝܡܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܥܰܠ ܒܶܝܬ݂ ܒܶܢܝܳܡܶܝܢ. ܘܥܰܠ ܟܽܠܶܗ ܝܺܣܪܳܐܶܝܠ. ܘܥܰܠ ܫܰܪܟܳܐ ܕܥܰܡܳܐ. ܐܶܡܰܪ ܠܗܽܘܢ
2Ch 11:4 ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܣܩܽܘܢ. ܘܠܳܐ ܬܶܬ݂ܟܰܬܫܽܘܢ. ܗܦܽܘܟ݂ܘ ܓܒܰܪ ܠܒܰܝܬܶܗ. ܡܶܛܽܠ ܕܡܶܢ ܩܕ݂ܳܡܰܝ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܰܫܡܰܥܘ ܡܶܠܬܶܗ ܕܡܳܪܝܳܐ. ܘܰܗܦܰܟ݂ܘ ܠܡܺܐܙܰܠ ܐ̱ܢܳܫ ܠܒܰܝܬܶܗ
2Ch 11:5 ܘܰܒܢܳܐ ܝܽܘܪܰܒܥܰܡ ܠܰܫܟܺܝܡ. ܒܛܽܘܪܳܐ ܕܫܰܒܛܳܐ ܕܒܶܝܬ݂ ܐܰܦܪܶܝܡ. ܘܺܝܬ݂ܶܒ ܒܳܗ̇. ܘܰܢܦܰܩ ܡܶܢ ܬܰܡܳܢ. ܘܰܒܢܳܐ ܠܰܦܢܽܘܐܶܝܠ
2Ch 11:6 ܘܶܐܡܰܪ ܝܽܘܪܰܒܥܰܡ ܒܠܶܒܶܗ. ܗܳܦܟܳܐ ܠܳܗ̇ ܡܰܠܟܽܘܬ݂ܳܐ ܠܒܶܝܬ݂ ܕܰܘܺܝܕ݂
2Ch 11:7 ܐܶܢܗܽܘ ܕܣܳܠܩܺܝܢ ܥܰܡܳܐ ܗܳܢܳܐ. ܠܡܶܥܒܰܕ݂ ܕܶܒܚ̈ܶܐ ܒܒܰܝܬܶܗ ܕܡܳܪܝܳܐ. ܒܽܐܘܪܺܫܠܶܡ ܘܗܳܦܶܟ݂ ܠܶܒܶܗ ܕܥܰܡܳܐ ܗܳܢܳܐ ܠܘܳܬ݂ ܡܳܪܗܽܘܢ. ܘܩܳܛܠܺܝܢ ܠܺܝ. ܘܡܰܗܦܟ݂ܺܝܢ ܠܳܗ̇ ܡܰܠܟܽܘܬ݂ܳܐ ܠܰܪܚܰܒܥܰܡ ܒܰܪ ܫܠܶܝܡܽܘܢ.
2Ch 11:8 ܘܶܐܬ݂ܪܰܥܺܝ ܡܰܠܟܳܐ. ܘܰܥܒܰܕ݂ ܬܪܶܝܢ ܥܶܓ̈ܠܺܝܢ ܕܕܰܗܒܳܐ. ܘܶܐܡܰܪ ܠܗܽܘܢ. ܣܰܓܺܝ ܠܟܽܘܢ ܠܡܶܣܰܩ. ܡܳܢܳܐ ܣܳܠܩܺܝܢ ܐܢ̱ܬܽܘܢ. ܘܢܳܚܬܺܝܢ ܠܽܐܘܪܺܫܠܶܡ. ܗܳܠܶܝܢ ܐܶܢܽܘܢ ܐܰܠܳܗܰܝ̈ܟ ܝܺܣܪܳܐܶܝܠ. ܕܰܐܣܩܽܘܟ݂ ܡܶܢ ܐܰܪܥܳܐ ܕܡܶܨܪܶܝܢ
2Ch 11:9 ܘܣܳܡ ܚܰܕ݂ ܒܶܝܬ݂ ܐܺܝܠ. ܘܐ̱ܚܪܺܢܳܐ ܣܳܡ ܒܕ݂ܳܢ
2Ch 11:10 ܘܰܗܘܳܬ݂ ܡܶܠܬ݂ܳܐ ܗܳܕ݂ܶܐ ܠܰܚܛܺܝܬ݂ܳܐ. ܘܶܐܙܰܠܘ ܥܰܡܳܐ ܩܕ݂ܳܡ ܥܶܓܠܳܐ ܥܕܰܡܳܐ ܠܕ݂ܳܢ. ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܺܝܬ݂ܳܐ. ܠܟܽܠ ܒܶܝܬ݂ ܝܽܘܪܰܒܥܰܡ. ܠܡܶܥܩܰܪ ܘܰܠܡܰܘܒܳܕ݂ܽܘ ܡܶܢ ܐܰܪܥܳܐ
2Ch 11:11 ܒܶܗ ܒܙܰܒܢܳܐ ܗܳܢܳܐ. ܐܶܬ݂ܟܪܰܗ ܐܰܒܺܝܰܡ ܒܪܶܗ ܕܝܽܘܪܰܒܥܰܡ. ܘܶܐܡܰܪ ܝܽܘܪܰܒܥܰܡ ܠܰܐܢ̱ܬܬܶܗ. ܩܽܘܡܝ ܢܺܐ ܘܶܐܫܬܰܓܢܳܝ ܐܰܝܟ݂ ܐܰܢ̱ܬܬ݂ܳܐ ܗܶܕ݂ܝܽܘܛܬܳܐ. ܘܠܳܐ ܢܶܕܥܽܘܢ ܕܰܐܢ̱ܬܝ ܗܺܝ ܐܰܢ̱ܬܬܶܗ ܕܝܽܘܪܰܒܥܰܡ. ܘܬܺܐܙܺܠܝܢ ܠܫܺܝܠܽܘ. ܘܗܳܐ ܐܺܝܬ݂ ܬܰܡܳܢ ܐܰܚܺܝܳܐ ܢܒܺܝܳܐ. ܕܗܽܘ ܐܶܡܰܪ ܠܺܝ ܟܰܕ݂ ܩܳܐܶܡ ܗܘܺܝܬ݂ ܥܰܠ ܥܰܡܳܐ ܗܳܢܳܐ
2Ch 11:12 ܘܬܺܐܙܺܠܝܢ ܠܘܳܬ݂ܶܗ. ܓܳܠܶܐ ܠܶܟ݂ܝ ܡܶܕܶܡ ܕܗܳܘܶܐ ܠܶܗ ܠܛܰܠܝܳܐ ܗܳܢܳܐ
2Ch 11:13 ܘܡܶܢ ܩܕ݂ܳܡ ܡܳܪܝܳܐ ܐܶܬ݂ܶܐܡܰܪ ܠܰܐܚܺܝܳܐ. ܕܗܳܐ ܐܰܢ̱ܬܬܶܗ ܕܝܽܘܪܰܒܥܰܡ ܐܳܬ݂ܝܳܐ ܠܡܶܫܐܰܠ ܦܶܬ݂ܓ݂ܳܡܳܐ ܡܶܢܳܟ݂ ܥܰܠ ܒܪܳܗ̇ ܕܰܟ݂ܪܺܝܗܽ ܗ̱ܘ. ܗܳܟܰܢܳܐ ܘܗܳܟܰܢܳܐ ܬܺܐܡܰܪ ܠܳܗ̇. ܘܢܶܗܘܶܐ ܒܡܰܥܠܳܗ̇. ܘܗܺܝ ܡܶܫܬܰܓܢܝܳܐ
2Ch 11:14 ܘܰܗܘܳܐ ܕܟܰܕ݂ ܫܡܰܥ ܐܰܚܺܝܳܐ ܩܳܠܳܐ ܕܖ̈ܶܓܠܶܝܗ̇ ܟܰܕ݂ ܥܳܐܠܳܐ ܒܬܰܪܥܳܐ. ܘܶܐܡܰܪ ܠܳܗ̇. ܥܽܘܠܝ ܐܰܢ̱ܬܬܶܗ ܕܝܽܘܪܰܒܥܰܡ ܠܡܳܢܳܐ ܡܶܫܬܰܓܢܝܰܬܝ. ܘܶܐܢܳܐ ܡܫܰܕܰܪ ܐ̱ܢܳܐ ܕܺܐܡܰܪ ܥܠܰܝܟܝ ܡ̈ܶܠܶܐ ܩܰܫ̈ܝܳܬ݂ܳܐ
2Ch 11:15 ܙܶܠܝ ܐܶܡܰܪܝ ܠܝܽܘܪܰܒܥܰܡ. ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܐܶܢܳܐ ܐܰܪܺܝܡܬܳܟ݂ ܡܶܢ ܥܰܡܳܐ. ܘܝܰܗܒܬܳܟ݂ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ
2Ch 11:16 ܘܰܢܣܰܒܬܳܗ̇ ܡܰܠܟܽܘܬ݂ܳܐ ܡܶܢ ܒܶܝܬ݂ ܕܰܘܺܝܕ݂. ܘܝܶܗܒܶܬ݂ ܠܳܟ݂. ܘܠܳܐ ܗܘܰܝܬ ܐܰܝܟ݂ ܕܰܘܺܝܕ݂ ܥܰܒܕܝ. ܕܰܢܛܰܪ ܦܽܘܩܕܳܢܰܝ̈. ܘܗܰܠܶܟ݂ ܒܢܳܡܽܘܣܰܝ̈ ܒܟܽܠܶܗ ܠܶܒܶܗ. ܠܡܶܥܒܰܕ݂ ܕܫܰܦܺܝܪ ܩܕ݂ܳܡܰܝ
2Ch 11:17 ܘܰܐܢ̱ܬ ܐܰܒܐܶܫܬ ܠܡܶܥܒܰܕ݂ ܡܶܢ ܟܽܠ ܡܰܠ̈ܟܶܐ ܕܰܗܘܰܘ ܩܕܳܡܰܝܟ. ܘܶܐܙܰܠܬ ܥܒܰܕܬ ܠܳܟ݂ ܦܬܰܟ݂ܖ̈ܶܐ ܕܥܰܡ̈ܡܶܐ. ܘܨܰܠ̈ܡܶܐ ܠܰܡܓܰܕܳܦܽܘ ܩܕ݂ܳܡܰܝ. ܘܕܶܚܠܰܬ݂ܝ ܫܕܰܝܬ ܒܶܣܬܰܪ ܨܰܘܪܳܟ݂. 
2Ch 12:13 ܘܶܐܬ݂ܥܰܫܰܢ ܪܚܰܒܥܰܡ ܡܰܠܟܳܐ ܒܰܪ ܫܠܶܝܡܽܘܢ ܒܽܐܘܪܺܫܠܶܡ. ܘܰܐܡܠܶܟ݂ ܒܰܪ ܐܰܪܒܥܺܝܢ ܘܰܚܕ݂ܳܐ ܫܢܺܝ̈ܢ ܪܚܰܒܥܰܡ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܫܒܰܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܩܪܺܝܬ݂ܳܐ ܕܰܓܒܳܐ ܠܶܗ ܡܳܪܝܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܰܫܪܳܝܽܘ ܫܟ݂ܺܝܢܬܶܗ ܬܰܡܳܢ. ܘܰܫܡܳܐ ܕܶܐܡܶܗ ܢܰܥܡܳܐ ܕܡܶܢ ܥܰܡܽܘܢ.
2Ch 12:14 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܐܰܬ݂ܩܶܢ ܠܶܒܶܗ ܠܕܶܚܠܬܶܗ ܕܡܳܪܝܳܐ. ܠܡܶܒܥܝܳܗ̇ ܒܟܽܠܶܗ ܠܶܒܶܗ.
2Ch 12:15 ܘܗܳܠܶܝܢ ܦܶܬܓܳܡܰܘ̈ܗܝ ܕܰܪܚܰܒܥܰܡ ܩܰܕ݂ܡܳܝ̈ܶܐ ܘܰܐܚܖ̈ܳܝܶܐ. ܠܡܶܥܒܰܕ݂ ܒܺܝܫܬܳܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܩܪܳܒܳܐ ܗܘܳܐ ܒܶܝܬ݂ ܪܚܰܒܥܰܡ ܒܪܶܗ ܕܰܫܠܶܝܡܽܘܢ. ܘܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܟܽܠ ܝܰܘ̈ܡܰܝ ܚܰܝܰܘ̈ܗܝ.
2Ch 12:16 ܘܰܫܟܶܒ ܪܚܰܒܥܰܡ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܩܳܡ ܒܡܰܠܟܽܘܬ݂ܳܐ ܐܰܒܺܝܳܐ ܒܪܶܗ ܒܳܬܪܶܗ.
2Ch 13:1 ܒܰܫܢܰܬ݂ ܬܡܳܢܰܥܶܣܖ̈ܶܐ ܠܡܰܠܟܽܘܬܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܩܳܡ ܒܡܰܠܟܽܘܬ݂ܳܐ ܐܰܒܺܝܳܐ ܥܰܠ ܫܰܒܛܳܐ ܕܒܶܝܬ݂ ܝܺܗܽܘܕܳܐ
2Ch 13:2 ܘܰܬ݂ܠܳܬ݂ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܐܽܘܪܝܶܠ ܡܶܢ ܪܳܡܬ݂ܳܐ
2Ch 13:3 ܘܶܐܣܰܪ ܐܰܒܺܝܳܐ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܐܰܪܒܰܥ ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܥܠܰܝ̈ܡܶܐ. ܥܕܰܡܳܐ ܕܩܰܒܶܠܘ ܥܠܰܝܗܽܘܢ ܕܢܺܐܙܽܠܘܢ ܘܢܶܥܒܕ݂ܽܘܢ ܩܪܳܒܳܐ ܥܰܡ ܝܽܘܪܰܒܥܰܡ ܒܰܪ ܢܳܒܳܛ. ܘܝܽܘܪܰܒܥܰܡ ܒܰܪ ܢܳܒܳܛ ܟܰܢܶܫ ܠܶܗ ܚܰܝܠܳܐ. ܘܶܐܬ݂ܳܐ ܕܢܶܥܒܶܕ݂ ܩܪܳܒܳܐ ܒܰܬ݂ܡܳܢ ܡܳܐܐ ܐܰܠܦܺܝ̈ܢ ܥܠܰܝ̈ܡܶܐ ܓܰܢ̱ܒܳܖ̈ܰܝ ܚܰܝܠܳܐ.
2Ch 13:4 ܘܩܳܡ ܐܰܒܺܝܳܐ ܡܶܢ ܛܽܘܪܳܐ ܕܰܨܡܰܪܝܰܡ. ܕܺܐܝܬ݂ ܒܰܬ݂ܚܽܘܡܳܐ ܕܛܽܘܪܳܐ ܕܰܐܦܪܶܝܡ ܘܶܐܡܰܪ. ܫܡܰܥ ܝܽܘܪܰܒܥܰܡ ܒܰܪ ܢܳܒܳܛ ܘܟܽܠܶܗ ܝܺܣܪܳܐܶܝܠ
2Ch 13:5 ܟܒܰܪ ܝܳܕ݂ܥܺܝܢ ܗܘܰܝܬܽܘܢ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܝܰܗܒ ܡܰܠܟܽܘܬ݂ܳܐ ܠܕܰܘܺܝܕ݂ ܥܰܠ ܝܺܣܪܳܐܶܝܠ ܠܥܳܠܰܡ. ܠܶܗ ܘܠܰܒܢܰܘ̈ܗܝ ܩܝܳܡܳܐ ܕܡܰܠܟܳܐ
2Ch 13:6 ܘܩܳܡ ܝܽܘܪܰܒܥܰܡ ܒܰܪ ܢܳܒܳܛ ܥܰܒܕܶܗ ܕܰܫܠܶܝܡܽܘܢ ܒܪܶܗ ܕܕܰܘܺܝܕ݂. ܘܰܡܪܰܕ݂ ܥܰܠ ܡܳܪܶܗ
2Ch 13:7 ܘܟܰܢܶܫ ܠܘܳܬ݂ܶܗ ܓܰܒܖ̈ܶܐ ܖ̈ܰܫܺܝܥܶܐ ܒܢܰܝ̈ ܥܰܘܠܳܐ. ܘܶܐܬ݂ܥܰܫܰܢ ܥܰܠ ܪܚܰܒܥܰܡ ܒܪܶܗ ܕܰܫܠܶܝܡܽܘܢ. ܘܰܪܚܰܒܥܰܡ ܛܰܠܝܳܐ ܗܘܳܐ ܘܰܛܠܶܐ ܝܰܘܡܺܝ̈ܢ. ܘܠܳܐ ܝܳܕܰܥ ܗܘܳܐ ܡܶܕܶܡ ܠܡܺܐܡܰܪ. ܘܠܳܐ ܒܰܝܐܶܗ ܠܥܰܡܳܐ ܥܰܠ ܫܽܘܥܒܳܕ݂ܳܐ ܕܫܰܥܒܶܕ݂ ܐܶܢܽܘܢ ܫܠܶܝܡܽܘܢ ܐܰܒܽܘܗܝ.
2Ch 13:8 ܘܳܐܦ ܗܳܫܳܐ ܡܳܢܳܐ ܐܳܡܪܺܝܢ ܐ̱ܢܬܽܘܢ. ܐܶܙܰܠܬܽܘܢ ܐܰܦܪܶܩܬܽܘܢ ܡܶܢܟܽܘܢ ܡܰܠܟܽܘܬ݂ܳܐ ܕܒܶܝܬ݂ ܕܰܘܺܝܕ݂. ܘܶܐܙܰܠܬܽܘܢ ܘܰܦܠܰܚܬܽܘܢ ܠܰܐܠܳܗ̈ܶܐ ܡܺܝ̈ܬܶܐ. ܘܶܐܢܳܐ ܥܰܠ ܫܰܒܛܳܐ ܚܰܕ݂ ܩܳܐܶܡ ܐ̱ܢܳܐ ܒܡܰܠܟܽܘܬ݂ܳܐ. ܘܰܐܢ̱ܬܽܘܢ ܫܰܒ̈ܛܶܐ ܣܰܓܺܝ̈ܐܶܐ. ܘܒܰܝܢܳܬ݂ܟܽܘܢ ܐܺܝܬ݂ ܥܶܓܠܳܐ ܕܕܰܗܒܳܐ. ܕܰܥܒܰܕ݂ ܠܟܽܘܢ ܝܽܘܪܰܒܥܰܡ ܒܰܪ ܢܳܒܳܛ
2Ch 13:9 ܘܰܐܢ̱ܬܽܘܢ ܐܰܦܪܶܩܬܽܘܢ ܠܟܳܗ̈ܢܶܐ ܒܢܰܘ̈ܗܝ ܕܰܐܗܪܽܘܢ ܘܰܠܠܶܘ̈ܳܝܶܐ. ܘܰܥܒܰܕܬܽܘܢ ܠܟܽܘܢ ܟܽܘܡܖ̈ܶܐ ܡܶܢ ܥܰܡܳܐ ܕܰܐܪܥܳܐ. ܘܟܽܠ ܡܰܢ ܕܥܳܐܶܠ ܠܰܡܩܰܪܳܒܽܘ ܩܽܘܪܒܳܢܳܐ. ܫܳܩܠܺܝܢ ܗܘܰܝܬܽܘܢ ܡܶܢܶܗ ܬܰܘܪܳܐ ܒܰܪ ܒܰܩܪܳܐ. ܘܕܶܟܖ̈ܶܐ ܫܰܒܥܳܐ. ܘܗܳܘܶܐ ܗܘܳܐ ܟܽܘܡܪܳܐ ܠܰܕ݂ܠܳܐ ܐܰܠܳܗܺܝ̈ܢ
2Ch 13:10 ܘܰܚܢܰܢ ܠܡܳܪܝܳܐ ܐܰܠܳܗܰܢ ܠܳܐ ܫܒܰܩܢ. ܘܟ݂ܳܗ̈ܢܶܐ ܕܰܡܫܰܡܫܺܝܢ ܠܡܳܪܝܳܐ. ܒܢܰܘ̈ܗܝ ܐܶܢܽܘܢ ܕܰܐܗܪܽܘܢ. ܘܠܶܘ̈ܳܝܶܐ ܒܰܥܒܺܝ̈ܕ݂ܳܬ݂ܗܽܘܢ
2Ch 13:11 ܘܡܰܣܩܺܝܢ ܗܘܰܘ ܠܡܳܪܝܳܐ ܕܶܒܚ̈ܶܐ. ܒܟܽܠ ܨܦܰܪ ܘܰܨܦܰܪ. ܘܰܒܟܽܠ ܪܡܶܫ ܘܰܪܡܶܫ. ܘܩܰܛܖ̈ܽܘܩܶܐ ܕܒܶܣ̈ܡܶܐ. ܘܣܶܕ݂ܖ̈ܶܐ ܕܠܰܚܡܳܐ ܥܰܠ ܦܳܬܽܘܖ̈ܶܐ ܕܟܰܝ̈ܳܐ. ܘܰܡܢܳܪܬܳܐ ܕܕܰܗܒܳܐ. ܘܰܫܖ̈ܳܓܰܝܗܶܝܢ. ܘܛܰܠܝܳܐ ܫܪܰܓܬ݂ܳܢܳܐ ܡܰܢܗܰܪ ܠܗܶܝܢ. ܒܟܽܠ ܪܡܶܫ ܘܰܪܡܶܫ. ܘܰܚܢܰܢ ܢܳܛܪܺܝܢ ܢܛܽܘܖ̈ܳܬܶܗ ܕܡܳܪܝܳܐ ܐܰܠܳܗܰܢ
2Ch 13:12 ܘܰܐܢ̱ܬܽܘܢ ܕܶܝܢ ܫܒܰܩܬܽܘܢܳܝܗܝ. ܘܶܐܙܰܠܬܽܘܢ ܒܳܬܰܪ ܐܰܠܳܗ̈ܶܐ ܡܺܝ̈ܬܶܐ. ܘܰܦܠܰܚܬܽܘܢ ܐܶܢܽܘܢ. ܘܰܣܓܶܕܬܽܘܢ ܠܗܽܘܢ. ܘܰܫܒܰܩܬܽܘܢ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܘܳܐܦ ܐܰܢ̱ܬܽܘܢ ܠܳܐ ܬܰܟ݂ܫܪܽܘܢ ܒܥܳܠܡܳܐ.
2Ch 13:15 ܘܰܗܘܳܐ ܕܟܰܕ݂ ܐܰܪܺܝܡܘ ܩܳܠܗܽܘܢ ܓܰܒܖ̈ܶܐ ܕܒܶܝܬ݂ ܝܺܗܽܘܕܳܐ. ܘܡܳܪܝܳܐ ܬܒܰܪ ܠܝܽܘܪܰܒܥܰܡ ܒܰܪ ܢܳܒܳܛ ܘܠܺܝܣܪܳܐܶܝܠ. ܩܕ݂ܳܡ ܝܺܗܽܘܕܳܐ. ܘܰܩܕ݂ܳܡ ܐܰܒܺܝܳܐ
2Ch 13:16 ܘܰܥܪܰܩܘ ܒܢܰܝ̈ ܝܺܣܪܳܐܶܝܠ. ܡܶܢ ܩܕ݂ܳܡ ܒܢܰܝ̈ ܝܺܗܽܘܕܳܐ
2Ch 13:17 ܘܰܚܪܰܒ ܐܶܢܽܘܢ ܐܰܒܺܝܳܐ ܚܰܪܒܳܐ ܪܰܒܳܐ. ܘܰܢܦܰܠܘ ܓܰܒܖ̈ܶܐ ܡܶܢ ܝܺܣܪܳܐܶܝܠ. ܚܰܡܶܫܡܳܐܐ ܐܰܠܦܺܝ̈ܢ ܓܰܒܖ̈ܶܐ ܥܠܰܝ̈ܡܶܐ
2Ch 13:18 ܘܶܐܬܬܒܰܪܘ ܒܢܰܝ̈ ܝܺܣܪܳܐܶܝܠ ܒܙܰܒܢܳܐ ܗܰܘ ܘܶܐܬ݂ܓܰܢ̱ܒܰܪܘ ܒܢܰܝ̈ ܝܺܗܽܘܕܳܐ. ܡܶܛܽܠ ܕܳܐܡܪܺܝܢ. ܣܽܘܡܟܳܢܰܢ ܥܰܠ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ
2Ch 13:19 ܘܰܪܕܰܦ ܐܰܒܺܝܳܐ ܒܳܬܰܪ ܝܽܘܪܰܒܥܰܡ ܘܰܟ݂ܒܰܫ ܡܶܢܶܗ ܩܽܘܖ̈ܝܳܐ ܪܰܘܖ̈ܒܳܬ݂ܳܐ. ܒܶܝܬ݂ܐܺܝܠ ܘܡܶܐܟ̈ܠܳܬ݂ܳܗ̇. ܫܳܠܶܐ ܘܡܶܐܟ̈ܠܳܬ݂ܳܗ̇. ܥܶܦܪܽܘܢ ܘܡܶܐܟ݂̈ܠܳܬ݂ܳܗ̇
2Ch 13:20 ܘܰܙܥܰܪ ܠܶܗ ܚܰܝܠܳܐ ܠܝܽܘܪܰܒܥܰܡ. ܬܽܘܒ ܒܝܰܘ̈ܡܳܬ݂ܶܗ ܕܰܐܒܺܝܳܐ. ܘܰܡܚܳܝܗܝ ܡܳܪܝܳܐ ܠܝܽܘܪܰܒܥܰܡ. ܘܡܺܝܬ݂
2Ch 13:21 ܘܶܐܬ݂ܓܰܢ̱ܒܰܪ ܐܰܒܺܝܳܐ. ܘܰܢܣܰܒ ܠܶܗ ܢܶܫ̈ܶܐ ܐܰܪܒܬܰܥܶܣܖ̈ܶܐ. ܘܶܐܬ݂ܺܝܠܶܕ݂ܘ ܠܶܗ ܒܢܰܝ̈ܳܐ ܕܶܟܖ̈ܶܐ ܥܶܣܪܺܝܢ ܘܶܫܬܳܐ. ܘܰܒܢ̈ܳܬ݂ܐ ܢܶܩ̈ܒܳܬ݂ܳܐ ܫܶܬܬܰܥܶܣܖ̈ܶܐ
2Ch 13:22 ܘܫܰܪܟܳܐ ܕܦܶܬܓܳܡܰܘ̈ܗܝ ܐܘܖ̈ܚܳܬܶܗ ܗܳܐ ܟܬܺܝܒܺܝܢ ܒܡܰܕ݂ܖ̈ܳܫܳܐ ܕܥܰܕ݂ܽܘ ܢܒܺܝܳܐ. 
2Ch 14:1 ܘܰܫܟܶܒ ܐܰܒܺܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܩܳܡ ܒܡܰܠܟܽܘܬܶܗ ܐܳܣܳܐ ܒܪܶܗ ܒܳܬܪܶܗ. ܒܝܰܘܡܰܘ̈ܗܝ ܐܶܬܬܢܺܝܚܰܬ݂ ܐܰܪܥܳܐ ܡܶܢ ܩܺܐܖ̈ܣܶܐ ܥܶܣܪܺܝܢ ܫܢܺܝ̈ܢ
2Ch 14:2 ܘܰܥܒܰܕ݂ ܐܳܣܳܐ ܕܛܳܒ ܘܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ
2Ch 14:3 ܘܰܥܩܰܪ ܡܰܕ݂ܒܚ̈ܶܐ ܕܰܐܠܳܗ̈ܶܐ ܢܽܘܟܖ̈ܳܝܶܐ. ܘܒܽܘܡ̈ܣܶܐ. ܘܬܰܒܰܪ ܩܳܝ̈ܡܳܬ݂ܳܐ ܘܦܰܣܶܩ ܐܰܢܕܖ̈ܝܳܢܛܶܐ
2Ch 14:4 ܘܶܐܡܰܪ ܠܺܝܗܽܘܕ݂ܳܐ. ܬܘ ܢܨܰܠܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ
2Ch 14:5 ܘܰܥܩܰܪ ܡܶܢ ܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ. ܥܠܰܘ̈ܳܬ݂ܳܐ. ܘܰܦܬܰܟ݂ܖ̈ܶܐ. ܘܶܐܬܬܢܺܝܚܰܬ݂ ܡܰܠܟܽܘܬܶܗ ܒܝܰܘ̈ܡܳܬ݂ܶܗ. ܘܰܒܥܶܠܕܒܳܒ̈ܶܐ ܠܳܐ ܗܘܳܐ ܠܶܗ. ܡܶܢ ܟܽܠܗܽܘܢ ܒܰܥ̈ܠܰܝ ܬܚܽܘܡܶܗ
2Ch 14:6 ܘܰܒܢܳܐ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܒܰܐܪܥܳܐ ܕܺܝܗܽܘܕ݂ܳܐ. ܡܶܛܽܠ ܕܶܐܬܬܢܺܝܚܰܬ݂ ܐܰܪܥܳܐ. ܘܠܳܐ ܐܺܝܬ݂ ܗܘܳܐ ܐ̱ܢܳܫ ܕܥܳܒܶܕ݂ ܥܰܡܶܗ ܩܪܳܒܳܐ ܫܢܰܝ̈ܳܐ ܗܳܠܶܝܢ. ܡܶܛܽܠ ܕܰܐܢܺܝܚܶܗ ܗܘܳܐ ܡܳܪܝܳܐ
2Ch 14:7 ܘܶܐܡܰܪ ܠܰܕ݂ܒܶܝܬ݂ ܝܺܗܽܘܕܳܐ. ܬܰܘ ܢܶܒܢܶܐ ܩܽܘܖ̈ܝܳܐ ܗܳܠܶܝܢ. ܘܢܰܟ݂ܪܶܟ݂ ܐܶܢܶܝܢ ܫܽܘܖ̈ܶܐ ܘܡܰܓ̈ܕܠܶܐ. ܘܬܰܖ̈ܥܶܐ ܘܣܽܘܟܖ̈ܶܐ. ܥܰܕ݂ ܫܰܠܝܳܐ ܐܰܪܥܳܐ ܡܶܢ ܩܺܐܪܣܳܐ. ܡܶܛܽܠ ܕܰܒܥܰܝܢ ܠܡܳܪܝܳܐ ܐܰܠܳܗܰܢ. ܐܳܦ ܗܽܘ ܒܥܳܢ. ܘܰܐܢܺܝܚܰܢ ܡܶܢ ܟܽܠܗܽܘܢ ܕܰܚܕ݂ܳܖ̈ܰܝܢ. ܘܒܰܝܐܰܢ ܘܦܰܨܝܰܢ
2Ch 14:8 ܘܰܗܘܰܘ ܠܳܐܣܳܐ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܫܳܩ̈ܠܰܝ ܣܰܝ̈ܦܶܐ ܘܖ̈ܽܘܡܚܶܐ ܡܶܢ ܕܒܶܝܬ݂ ܝܺܗܽܘܕܳܐ. ܬܠܳܬܡܳܐܐ ܐܰܠܦܺܝ̈ܢ. ܘܡܶܢ ܕܒܶܝܬ݂ ܒܶܢܝܳܡܶܝܢ. ܠܒܺܝ̈ܫܰܝ ܫܶܪܝܳܢܳܐ. ܘܡܳܬ݂ܚܰܝ̈ ܩܶܫܬܳܐ. ܡܰܐܬܶܝܢ ܘܰܬܡܳܢܺܝܢ ܐܰܠܦܺܝ̈ܢ ܟܽܠܗܽܘܢ ܗܳܠܶܝܢ ܓܰܢ̱ܒܳܖ̈ܰܝ ܚܰܝܠܳܐ
2Ch 14:9 ܘܰܢܦܰܩ ܠܘܳܬ݂ܗܽܘܢ ܙܳܪܳܚ ܗܶܢܕܘܳܝܳܐ. ܒܚܰܝܠܳܐ ܣܰܓܺܝܐܐ. ܐܳܠܶܦ ܐܰܠܦܺܝ̈ܢ. ܘܰܒܙܰܘ̈ܓܶܐ ܬܠܳܬܺܝܢ ܐܰܠܦܺܝ̈ܢ. ܘܶܐܬ݂ܰܘ ܘܰܡܛܰܘ ܥܕܰܡܳܐ ܠܡܶܐܪܫܳܐ
2Ch 14:10 ܘܰܢܦܰܩ ܐܳܣܳܐ ܠܩܽܘܒܠܶܗ. ܘܰܥܒܰܕ݂ ܥܰܡܶܗ ܩܪܳܒܳܐ ܒܢܰܚܠܳܐ ܕܡܶܐܪܫܳܐ
2Ch 14:11 ܘܨܰܠܺܝ ܐܳܣܳܐ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܶܐܡܰܪ. ܐܰܢ̱ܬ ܗ̱ܘ ܡܳܪܰܢ ܥܳܕ݂ܽܘܪܶܗ ܕܥܰܡܳܟ݂. ܟܰܕ݂ ܬܰܫܠܶܡ ܚܰܝܠܳܐ ܣܰܓܺܝܐܳܐ ܒܺܐܝ̈ܕܰܝ ܙܥܽܘܖ̈ܶܐ. ܗܳܝܕܶܝܢ ܢܶܕܥܽܘܢ ܟܽܠܗܽܘܢ ܥܳܡܽܘܖ̈ܰܘܗܝ ܕܥܳܠܡܳܐ ܕܫܰܦܺܝܪ ܡܶܬܬܰܟܠܺܝܢܰܢ ܥܠܰܝܟ. ܥܰܕܰܪܰܝܢ ܡܳܪܝܳܐ ܐܰܠܳܗܰܢ. ܥܰܕܰܪܰܝܢ. ܡܶܛܽܠ ܕܒܰܫܡܳܟ݂ ܐܶܬܰܝܢ ܥܰܠ ܚܰܝܠܳܐ ܗܳܢܳܐ ܪܰܒܳܐ. ܡܳܪܝܳܐ ܐܰܠܳܗܰܢ. ܠܳܐ ܬܶܫܬܰܘܚܰܪ ܓܰܢ̱ܒܳܪܽܘܬܳܟ݂ ܡܶܢܰܢ.
2Ch 14:12 ܘܗܳܝܕܶܝܢ ܟܰܕ݂ ܓܡܰܪ ܐܳܣܳܐ ܠܰܡܨܰܠܳܝܽܘ ܨܠܽܘܬܶܗ. ܬܒܰܪ ܡܰܠܰܐܟܶܗ ܕܡܳܪܝܳܐ ܠܗܶܢܕܘܳܝ̈ܶܐ. ܩܕ݂ܳܡ ܐܳܣܳܐ ܘܰܩܕ݂ܳܡ ܝܺܗܽܘܕܳܐ. ܘܰܥܪܰܩܘ ܗܶܢܕܘܳܝ̈ܶܐ
2Ch 14:13 ܘܰܪܕܰܦ ܐܶܢܽܘܢ ܐܳܣܳܐ ܘܥܰܡܳܐ ܕܥܰܡܶܗ ܥܕܰܡܳܐ ܠܓܳܕܳܪ. ܘܰܢܦܰܠܘ ܡܶܢ ܗܶܢܕܘܳܝ̈ܶܐ ܕܠܳܐ ܡܶܢܝܳܢܳܐ. ܡܶܛܽܠ ܕܶܐܬܬܒܰܪܘ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܚܰܝ̈ܠܰܘܳܬ݂ܶܗ. ܘܰܢܣܰܒܘ. ܘܰܫܒܰܘ ܫܒܺܝܬ݂ܳܐ ܣܽܘܓܳܐܐ
2Ch 14:14 ܘܰܚܪܰܒܘ ܟܽܠܗܶܝܢ ܩܽܘܖ̈ܝܳܐ ܕܺܐܝܬ݂ ܚܕ݂ܳܖ̈ܰܝ ܓܳܕܳܪ. ܡܶܛܽܠ ܕܰܗܘܳܬ݂ ܕܶܚܠܬܶܗ ܕܡܳܪܝܳܐ ܥܠܰܝܗܽܘܢ ܘܒܰܙܘ ܟܽܠܗܶܝܢ ܩܽܘܖ̈ܝܳܐ. ܡܶܛܽܠ ܕܒܶܙܬ݂ܳܐ ܣܰܓܺܝܐܬ݂ܳܐ ܗܘܳܬ݂ ܒܗܶܝܢ
2Ch 14:15 ܘܳܐܦ ܡܰܫܟ̈ܢܶܐ ܕܥܰܖ̈ܒܳܝܶܐ ܐܰܝܬܺܝܘ. ܘܰܫܒܰܘ ܥܳܢ̈ܳܐ ܣܽܘܓ݂ܳܐܐ ܕܛܳܒ. ܘܓܰܡ̈ܠܶܐ ܘܰܐܘܒܰܠܘ ܠܽܐܘܪܺܫܠܶܡ.
2Ch 15:1 ܘܥܰܙܰܪܝܳܐ ܒܰܪ ܥܳܙܽܘܪ. ܫܪܳܬ݂ ܥܠܰܘܗܝ ܪܽܘܚܳܐ ܡܶܢ ܩܕ݂ܳܡ ܡܳܪܝܳܐ
2Ch 15:2 ܘܰܢܦܰܩ ܩܕ݂ܳܡ ܐܳܣܳܐ. ܘܶܐܡܰܪ ܠܶܗ. ܫܡܰܥܰܝܢܝ ܐܳܣܳܐ ܘܟܽܠܶܗ ܝܺܗܽܘܕܳܐ. ܘܒܶܢܝܳܡܶܝܢ. ܡܳܪܝܳܐ ܥܰܡܟܽܘܢ ܗܽܘ ܠܥܳܠܰܡ ܥܳܠܡܺܝܢ. ܐܶܢ ܬܶܒܥܽܘܢܳܝܗܝ. ܢܶܫܬܟܰܚ ܠܟܽܘܢ ܘܶܐܢ ܬܶܫܒܩܽܘܢܶܗ. ܢܶܫܒܽܘܩܟܽܘܢ
2Ch 15:3 ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܠܺܝܣܪܳܐܶܝܠ. ܕܠܳܐ ܦܠܰܚܘ ܠܰܐܠܳܗܗܽܘܢ ܒܩܽܘܫܬܳܐ. ܘܠܳܐ ܩܰܒܶܠܘ ܡܶܢ ܟܳܗܢܰܝ̈ܗܽܘܢ ܘܠܳܐ ܫܡܰܥܘ ܢܳܡܽܘܣܰܝ̈ܗܽܘܢ. ܘܶܐܫܬܠܶܡܘ ܠܺܐܝܕ݂ܳܐ ܕܰܒܥܶܠܕܒ̈ܳܒܶܐ
2Ch 15:4 ܘܟܰܕ݂ ܥܳܩܰܬ݂ ܠܗܽܘܢ. ܨܰܠܺܝܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܘܰܒܥܰܐܗܝ. ܘܶܐܫܬܟܰܚ ܠܗܽܘܢ
2Ch 15:5 ܘܰܒܙܰܒܢ̈ܳܬ݂ܐ ܗܳܠܶܝܢ ܩܰܕ݂ܡܳܝ̈ܳܬ݂ܳܐ. ܟܰܕ݂ ܠܰܐܠܳܗܰܢ ܠܳܐ ܕܳܚܠܺܝܢ ܗܘܰܝܢ. ܠܳܐ ܐܺܝܬ݂ ܗܘܳܐ ܫܠܳܡ. ܠܳܐ ܠܡܰܢ ܕܢܳܦܶܩ. ܘܠܳܐ ܠܡܰܢ ܕܥܳܐܶܠ. ܡܶܛܽܠ ܕܒܺܝܫܬܳܐ ܪܰܒܬܳܐ ܐܶܬ݂ܳܬ݂ ܗܘܳܬ݂ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ
2Ch 15:6 ܘܶܐܬ݂ܒܰܕܰܪܢ ܒܟܽܠ ܥܰܡ ܘܥܰܡ. ܘܒܰܝܢܳܬ݂ ܩܽܘܖ̈ܝܳܐ. ܘܒܰܝܢܳܬ݂ ܡܕ݂ܺܝ̈ܢܳܬ݂ܳܐ.
2Ch 15:7 ܡܶܛܽܠ ܕܰܫܒܰܩܢ ܗܘܰܝܢ ܠܡܳܪܝܳܐ ܐܰܠܳܗܰܢ. ܘܠܳܐ ܨܳܒܶܝܢ ܗܘܰܝܢ ܠܡܶܫܡܰܥ ܒܩܳܠܳܐ ܕܥܰܒܕܰܘ̈ܗܝ ܢܒܺܝ̈ܶܐ. ܘܳܐܦ ܗܽܘ ܦܰܪܥܰܢ ܐܰܓܪܳܐ ܕܰܥܒܳܕܰܝ̈ܢ.
2Ch 15:8 ܘܟܰܕ݂ ܫܡܰܥ ܐܳܣܳܐ ܦܶܬܓܳܡ̈ܶܐ ܗܳܠܶܝܢ ܕܥܰܙܰܪܝܳܐ ܒܰܪ ܥܳܙܽܘܪ ܢܒܺܝܳܐ. ܐܶܬ݂ܥܰܫܰܢ. ܘܰܐܥܒܰܪ ܨܰܠ̈ܡܶܐ ܡܶܢ ܟܽܠܳܗ̇ ܐܰܪܥܳܐ ܕܺܝܗܽܘܕ݂ܳܐ ܘܰܕܒܶܢܝܳܡܶܝܢ. ܘܡܶܢ ܩܽܘܖ̈ܝܳܐ ܕܶܐܚܰܕ݂ ܒܰܐܪܥܳܐ ܕܰܐܦܪܶܝܡ. ܘܚܰܕܶܬ݂ ܡܰܕ݂ܒܚܳܐ ܕܡܳܪܝܳܐ ܕܰܗܘܳܐ ܩܕ݂ܳܡ ܣܪܽܘܓܳܐ
2Ch 15:9 ܘܟܰܢܶܫ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܰܒܢܰܝ̈ ܒܶܢܝܳܡܶܝܢ. ܘܡܶܢ ܩܽܘܖ̈ܝܳܐ ܕܶܐܚܰܕ݂ ܒܰܐܪܥܳܐ ܕܰܐܦܪܶܝܡ. ܘܓܺܝܽܘܖ̈ܶܐ ܕܰܒܗܽܘܢ ܡܶܢ ܕܒܶܝܬ݂ ܐܰܦܪܶܝܡ. ܘܡܶܢ ܕܒܶܝܬ݂ ܡܢܰܫܶܐ. ܘܡܶܢ ܕܒܶܝܬ݂ ܫܶܡܥܽܘܢ. ܡܶܛܽܠ ܕܶܐܬ݂ܟܰܢܰܫܘ ܘܶܐܬ݂ܰܘ ܠܘܳܬ݂ܶܗ ܡܶܢ ܒܶܝܬ݂ ܝܺܣܪܳܐܶܝܠ. ܣܽܘܓ݂ܳܐܐ. ܟܰܕ݂ ܚܙܰܘ ܕܡܳܪܝܳܐ ܐܰܠܳܗܶܗ ܥܰܡܶܗ
2Ch 15:10 ܘܶܐܬ݂ܟܰܢܰܫܘ ܒܽܐܘܪܺܫܠܶܡ ܒܝܰܪܚܳܐ ܬܠܺܝܬܳܝܳܐ ܒܰܫܢܰܬ݂ ܚܰܡܫܰܥܶܣܖ̈ܶܐ ܕܡܰܠܟܽܘܬܶܗ ܕܳܐܣܳܐ
2Ch 15:11 ܘܕܰܒܰܚܘ ܕܶܒܚ̈ܶܐ ܠܡܳܪܝܳܐ ܒܝܰܘܡܳܐ ܗܰܘ. ܡܶܢ ܒܶܙܬ݂ܳܐ ܕܰܐܝܬܺܝܘ. ܬܰܘܖ̈ܶܐ ܫܒܰܥܡܳܐܐ. ܘܥܳܢ̈ܳܐ ܫܬܳܐ ܐܰܠܦܺܝ̈ܢ
2Ch 15:12 ܘܺܝܡܰܘ ܡܰܘܡܳܬ݂ܳܐ. ܕܰܢܨܰܠܽܘܢ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ.
2Ch 15:13 ܘܟܽܠܡܰܢ ܕܠܳܐ ܢܨܰܠܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܡܽܘܬ݂. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ
2Ch 15:14 ܘܺܝܡܰܘ ܠܡܳܪܝܳܐ ܒܩܳܠܳܐ ܪܳܡܳܐ. ܘܰܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ.
2Ch 15:15 ܘܰܚܕ݂ܺܝܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܥܰܠ ܛܶܒܳܐ ܗܳܢܳܐ ܕܰܫܡܰܥܘ. ܡܶܛܽܠ ܕܡܶܢ ܟܽܠܶܗ ܠܶܒܗܽܘܢ ܒܥܰܐܗܝ. ܘܡܶܢ ܟܽܠܳܗ̇ ܢܰܦܫܗܽܘܢ ܨܰܠܺܝܘ ܩܕܳܡܰܘܗܝ. ܘܶܐܫܬܟܰܚ ܠܗܽܘܢ. ܘܦܰܨܺܝ ܐܶܢܽܘܢ ܡܶܢ ܟܽܠܗܽܘܢ ܒܰܥ̈ܠܰܝ ܬܚܽܘܡܗܽܘܢ.
2Ch 15:16 ܘܳܐܦ ܠܡܰܠܟܳܐ ܐܶܡܶܗ ܕܳܐܣܳܐ. ܐܰܥܒܪܳܗ̇ ܡܶܢ ܡܰܠܟܽܘܬ݂ܳܗ̇. ܥܰܠ ܕܥܶܒܕܰܬ݂ ܥܺܐܕ݂ܳܐ ܠܨܰܠܡܶܝ̈ܗ̇ ܘܦܰܣܶܩ ܐܳܣܳܐ ܠܨܰܠܡܶܝ̈ܗ̇ ܘܰܐܘܩܶܕ݂ ܐܶܢܽܘܢ ܒܢܰܚܠܳܐ ܕܩܶܕܪܽܘܢ
2Ch 15:17 ܘܡܰܕ݂ܒ̈ܚܶܐ ܠܳܐ ܦܪܰܩܘ ܡܶܢ ܝܺܣܪܳܐܶܝܠ. ܒܪܰܡ ܠܶܒܶܗ ܕܳܐܣܳܐ. ܫܠܶܡ ܗܘܳܐ ܠܕܶܚܠܬܶܗ ܕܡܳܪܝܳܐ ܐܰܠܳܗܶܗ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.
2Ch 15:18 ܘܰܐܝܬܺܝ ܩܽܘܕܫܳܐ ܕܰܐܒܽܘܗܝ. ܘܩܽܘܕܫܳܐ ܕܺܝܠܶܗ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ. 
2Ch 16:1 ܘܰܩܪܳܒܳܐ ܗܘܳܐ ܒܰܫܢܰܬ݂ ܬܠܳܬܺܝܢ ܘܚܰܡܶܫ ܕܡܰܠܟܽܘܬܶܗ ܕܳܐܣܳܐ. ܘܒܰܫܢܰܬ݂ ܬܠܳܬܺܝܢ ܘܫܶܬ݂ ܠܡܰܠܟܽܘܬܶܗ ܕܳܐܣܳܐ. ܣܠܶܩ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܥܰܠ ܕܒܶܝܬ݂ ܝܺܗܽܘܕܳܐ. ܘܰܒܢܳܐ ܠܪܳܡܬ݂ܳܐ. ܡܶܛܽܠ ܕܠܳܐ ܫܳܒܩܺܝܢ ܗܘܰܘ ܠܡܶܦܰܩ ܘܰܠܡܶܥܰܠ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ
2Ch 16:2 ܘܰܐܦܶܩ ܐܳܣܳܐ ܟܶܣܦܳܐ ܘܕܰܗܒܳܐ ܡܶܢ ܒܶܝܬ݂ ܓܰܙܳܐ ܕܡܳܪܝܳܐ. ܘܡܶܢ ܒܶܝܬ݂ ܡܰܠܟܳܐ ܘܫܰܕܰܪ ܠܒܰܪ ܗܳܕܳܕ ܡܰܠܟܳܐ ܕܰܐܕܽܘܡ. ܕܝܳܬ݂ܶܒ ܒܕܰܪܡܣܽܘܩ. ܘܶܐܡܰܪ ܠܶܗ. 
2Ch 16:3 ܡܰܘܡܳܬ݂ܳܐ ܐܺܝܬ݂ ܒܰܝ̈ܢܰܝ ܘܠܳܟ݂. ܘܒܶܝܬ݂ ܐܳܒܝ ܘܒܶܝܬ݂ ܐܰܒܽܘܟ݂ ܗܳܐ ܫܰܕܪܶܬ݂ ܠܳܟ݂ ܟܶܣܦܳܐ ܘܕܰܗܒܳܐ. ܙܶܠ ܒܰܛܶܠ ܡܰܘܡܳܬ݂ܳܐ ܕܺܝܡܰܝܬ ܥܰܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܡܶܬ݂ܥܰܠܶܐ ܡܶܢܝ.
2Ch 16:4 ܘܰܫܡܰܥ ܒܰܪ ܗܳܕܳܕ ܠܡܰܠܟܳܐ ܐܳܣܳܐ. ܘܫܰܕܰܪ ܠܖ̈ܰܒܰܝ ܚܰܝ̈ܠܶܐ ܕܺܐܝܬ݂ ܠܶܗ. ܘܶܐܬ݂ܰܘ. ܘܰܫܪܰܘ ܥܰܠ ܩܽܘܖ̈ܝܳܐ ܕܺܝܣܪܳܐܶܝܠ. ܘܶܐܚܰܕ݂ܘ ܠܥܶܝܢܽܘܢ ܘܠܳܐܒܶܝܠ ܒܶܝܬ݂ ܡܰܥܟܳܐ. ܘܰܠܟܽܠܗܽܘܢ ܐܰܘܨܖ̈ܶܐ ܕܩܽܘܖ̈ܝܳܐ ܕܒܶܝܬ݂ ܢܰܦܬܳܠܺܝ.
2Ch 16:5 ܗܳܝܕܶܝܢ ܟܰܕ݂ ܫܡܰܥ ܒܰܥܫܳܐ. ܦܪܰܩ ܗܘܳܐ ܡܶܢ ܕܰܠܡܶܒܢܳܐ ܠܪܳܡܬ݂ܳܐ. ܘܒܰܛܠܶܗ ܗܘܳܐ ܟܽܠܶܗ ܒܶܢܝܳܢܶܗ.
2Ch 16:6 ܘܳܐܣܳܐ ܡܰܠܟܳܐ ܟܰܢܶܫ ܗܘܳܐ ܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܢܣܰܒ ܠܟܺܐܦܶܝ̈ܗ̇ ܕܪܳܡܬ݂ܳܐ. ܘܰܠܩܰܝ̈ܣܶܐ ܕܰܡܛܰܝܒܺܝܢ ܗܘܰܘ ܕܢܶܒܢܽܘܢܳܗ̇ ܠܒܰܥܫܳܐ. ܘܰܒܢܳܐ ܒܗܽܘܢ ܡܰܠܟܳܐ ܐܳܣܳܐ ܪܳܡܬ݂ܳܐ ܕܒܶܢܝܳܡܶܝܢ. ܘܡܰܨܦܝܳܐ ܩܪܺܝܬ݂ܳܐ.
2Ch 16:7 ܘܒܶܗ ܒܙܰܒܢܳܐ ܗܰܘ. ܐܶܬ݂ܳܐ ܚܰܢܰܢ ܢܒܺܝܳܐ ܠܘܳܬ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ ܠܶܗ. ܚܠܳܦ ܕܶܐܬܬܟܶܠܬ ܥܰܠ ܡܰܠܟܳܐ ܕܰܐܕܽܘܡ. ܘܠܳܐ ܐܶܬܬܟܶܠܬ ܥܰܠ ܡܳܪܝܳܐ ܐܰܠܗܳܟ݂. ܡܶܛܽܠ ܗܳܢܳܐ ܢܶܥܪܽܘܩ ܚܰܝܠܳܐ ܕܰܐܕܽܘܡ ܡܶܢܳܟ݂.
2Ch 16:8 ܘܢܺܐܙܽܠܘܢ ܘܢܶܬ݂ܚܰܝܠܽܘܢ ܗܶܢܽܘܢ ܘܗܶܢܕܘܳܝ̈ܶܐ. ܘܡܰܠ̈ܟܶܐ ܕܺܐܝܬ݂ ܥܰܡܗܽܘܢ. ܘܢܶܗܘܽܘܢ ܠܚܰܝ̈ܠܶܐ. ܘܰܠܙܰܘ̈ܓܶܐ ܘܰܠܦܰܖ̈ܳܫܶܐ. ܣܽܘܓ݂ܳܐܐ ܕܛܳܒ ܘܟܰܕ݂ ܬܶܒܥܶܐ ܡܶܢ ܡܳܪܝܳܐ ܐܰ‌ܠܳܗܳܐ. ܢܰܫܠܶܡ ܐܶܢܽܘܢ ܒܺܐܝܕܰܝ̈ܟ.
2Ch 16:9 ܡܶܛܽܠ ܕܥܰܝܢܰܘ̈ܗܝ ܕܡܳܪܝܳܐ ܚܳܝܖ̈ܳܢ ܒܟܽܠܳܗ̇ ܐܰܪܥܳܐ. ܘܶܐܬ݂ܥܰܫܰܢܘ. ܘܢܶܗܘܶܐ ܠܶܒܟܽܘܢ ܫܠܶܡ ܠܕܶܚܠܬܶܗ ܘܶܐܣܬܰܟܠܘ ܒܟܽܠܗܶܝܢ ܬܶܕ݂ܡܖ̈ܳܬܶܗ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܥܳܒܶܕ݂ ܠܟܽܘܢ ܩܪܳܒܳܐ. 
2Ch 16:10 ܘܰܪܓܶܙ ܐܳܣܳܐ ܥܰܠ ܕܰܘܩܳܐ. ܘܝܰܗܒܶܗ ܒܶܝܬ݂ ܐܰܣܺܝܖ̈ܶܐ ܡܶܛܽܠ ܕܡܶܕܶܡ ܕܠܳܐ ܚܳܙܶܐ ܗܘܳܐ. ܡܶܫܬܰܥܶܐ ܗܘܳܐ. ܘܰܡܙܺܝܥ ܗܘܳܐ ܠܶܒܶܗ ܕܥܰܡܳܐ. ܘܡܶܛܽܠ ܗܳܢܳܐ ܪܗܶܛ ܐܳܣܳܐ ܒܙܰܒܢܳܐ ܗܰܘ ܡܶܢ ܥܰܡܳܐ
2Ch 16:11 ܘܗܳܐ ܦܶܬܓܳܡܰܘ̈ܗܝ ܕܳܐܣܳܐ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ.
2Ch 16:12 ܘܶܐܬ݂ܟܰܬܰܫ ܐܳܣܳܐ ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܠܡܰܠܟܽܘܬܶܗ. ܘܶܐܬ݂ܟܪܰܗ. ܘܰܢܦܰܠ ܒܓܰܘ ܒܰܝܬܶܗ.
2Ch 16:13 ܘܰܫܟܶܒ ܐܳܣܳܐ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܒܰܩܪܺܝܬ݂ܶܗ. ܘܡܺܝܬ݂ ܒܰܫܢܰܬ݂ ܐܰܪܒܥܺܝܢ ܘܰܚܕ݂ܳܐ ܠܡܰܠܟܽܘܬܶܗ.
2Ch 16:14 ܘܶܐܬ݂ܩܒܰܪ ܒܩܰܒܪܶܗ ܕܕܰܘܺܝܕ݂. ܘܰܐܪܡܝܽܘܗܝ ܒܥܰܪܣܳܐ ܕܡܰܠܝܳܐ ܒܶܣ̈ܡܶܐ. ܘܰܐܘܩܶܕ݂ܘ ܝܰܩܕ݂ܳܐ ܪܰܒܳܐ ܕܛܳܒ. 
2Ch 17:1 ܘܩܳܡ ܒܡܰܠܟܽܘܬܶܗ ܝܳܗܽܘܫܳܦܳܛ ܒܪܶܗ ܒܳܬܪܶܗ. ܘܶܐܬ݂ܥܰܫܰܢ ܥܰܠ ܝܺܣܪܳܐܶܝܠ
2Ch 17:2 ܘܰܐܫܠܶܛ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ ܥܰܫܺܝ̈ܢܳܬ݂ܳܐ. ܘܰܐܩܺܝܡ ܫܰܠܺܝ̈ܛܶܐ ܒܰܐܪܥܳܐ ܕܺܝܗܽܘܕ݂ܳܐ. ܘܒܰܐܪܥܳܐ ܕܰܐܦܪܶܝܡ ܕܶܐܚܰܕ݂ ܐܳܣܳܐ ܐܰܒܽܘܗܝ
2Ch 17:3 ܘܰܗܘܳܐ ܡܳܪܝܳܐ ܥܰܡ ܝܳܗܽܘܫܳܦܳܛ. ܡܶܛܽܠ ܕܗܰܠܶܟ݂ ܒܽܐܘܖ̈ܚܳܬܶܗ ܕܕܰܘܺܝܕ݂ ܐܰܒܽܘܗܝ ܩܰܕ݂ܡܳܝ̈ܳܬ݂ܳܐ. ܘܠܳܐ ܨܰܠܺܝ ܠܨܰܠ̈ܡܶܐ
2Ch 17:4 ܡܶܛܽܠ ܕܰܠܡܳܪܝܳܐ ܐܰ‌ܠܳܗܳܐ ܕܰܐܒܽܘܗܝ ܨܰܠܺܝ. ܘܰܒܦܽܘܩܕܳܢܰܘ̈ܗܝ ܗܰܠܶܟ݂. ܘܢܳܡܽܘܣܰܘ̈ܗܝ ܢܛܰܪ. ܘܠܳܐ ܥܒܰܕ ܐܰܝܟ݂ ܥܰܒܕ̈ܶܐ ܕܺܝܣܪܳܐܶܝܠ
2Ch 17:5 ܘܰܐܬ݂ܩܶܢ ܡܳܪܝܳܐ ܡܰܠܟܽܘܬ݂ܳܐ ܒܺܐܝܕܶܗ. ܘܝܰܗܒܘ ܠܶܗ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܩܽܘܖ̈ܒܳܢܶܐ ܠܝܳܗܽܘܫܳܦܳܛ. ܘܰܗܘܳܐ ܠܶܗ ܥܽܘܬ݂ܪܳܐ ܘܺܐܝܩܳܪܳܐ. ܣܽܘܓ݂ܳܐܐ ܕܛܳܒ 
2Ch 17:6 ܘܶܐܬ݂ܚܰܝܰܠ ܠܶܒܶܗ ܒܽܐܘܖ̈ܚܳܬܶܗ ܕܡܳܪܝܳܐ. ܘܬܽܘܒ ܥܩܰܪ ܡܰܕ݂ܒܚ̈ܶܐ ܘܰܥܠܰܘ̈ܳܬ݂ܳܐ ܕܰܗܘܰܘ ܒܰܬ݂ܚܽܘܡܳܐ ܕܒܶܝܬ݂ ܝܺܗܽܘܕܳܐ
2Ch 17:7 ܒܰܫܢܰܬ݂ ܬܠܳܬ݂ ܠܡܰܠܟܽܘܬܶܗ. ܫܰܕܰܪ ܩܪܳܐ ܠܪܰܘܖ̈ܒܳܢܰܘ̈ܗܝ. ܘܖ̈ܰܒܰܝ ܚܰܝ̈ܠܶܐ. ܠܥܽܘܒܰܕ݂ܝܳܐ. ܘܠܰܙܟܰܪܝܳܐ. ܘܰܠܢܰܬ݂ܰܢܰܐܶܝܠ. ܘܠܰܡܠܰܟ݂ܝܳܐ. ܠܡܰܠܳܦܽܘ ܒܩܽܘܖ̈ܝܳܐ ܕܺܝܗܽܘܕ݂ܳܐ
2Ch 17:8 ܘܥܰܡܗܽܘܢ ܗܘܰܘ ܠܶܘ̈ܳܝܶܐ. ܫܡܰܥܝܳܐ. ܢܬܰܢܝܳܐ. ܙܟܰܪܝܳܐ. ܥܫܳܐܶܝܠ. ܢܳܛܽܘܪܳܐ. ܝܽܘܢܳܬ݂ܳܢ. ܐܰܕܽܘܢܺܝܳܐ. ܛܽܘܒܺܝܳܐ. ܗܳܠܶܝܢ ܟܽܠܗܽܘܢ ܠܶܘ̈ܳܝܶܐ. ܘܥܰܡܗܽܘܢ ܗܘܰܘ ܐܶܠܺܝܫܡܰܥ. ܘܝܳܗܽܘܪܳܡ ܟܳܗ̈ܢܶܐ
2Ch 17:9 ܘܡܰܠܦܺܝܢ ܗܘܰܘ ܒܰܐܪܥܳܐ ܕܺܝܗܽܘܕ݂ܳܐ ܟܽܠܳܗ̇. ܘܥܰܡܗܽܘܢ ܗܘܳܐ ܣܶܦܪܳܐ ܕܢܳܡܽܘܣܶܗ ܕܡܳܪܝܳܐ. ܘܡܶܬ݂ܟܰܪܟܺܝܢ ܗܘܰܘ ܒܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܡܰܠܦܺܝܢ ܗܘܰܘ ܠܥܰܡܳܐ
2Ch 17:10 ܘܰܗܘܳܬ݂ ܕܶܚܠܬܶܗ ܕܡܳܪܝܳܐ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܘܰܡܕ݂ܺܝ̈ܢܳܬ݂ܳܐ ܕܰܗܘܰܝ̈ ܚܕ݂ܳܖ̈ܰܝ ܝܺܗܽܘܕܳܐ ܘܠܳܐ ܐܶܬ݂ܟܰܬܰܫܘ ܥܰܡ ܝܳܗܽܘܫܳܦܳܛ
2Ch 17:11 ܘܡܶܢ ܡܕ݂ܺܝ̈ܢܳܬ݂ܳܐ ܕܰܦܠܶܫ̈ܬܳܝܶܐ ܡܰܝܬܶܝܢ ܗܘܰܘ ܠܝܳܗܽܘܫܳܦܳܛ. ܟܶܣܦܳܐ ܘܩܽܘܖ̈ܒܳܢܶܐ ܘܰܟ݂ܣܶܦ ܪܺܝܫܳܐ. ܘܳܐܦ ܥܰܖ̈ܰܒܳܝܶܐ ܡܰܝܬܶܝܢ ܗܘܰܘ ܥܳܢ̈ܳܐ. ܕܶܟܖ̈ܶܐ ܫܰܒܥܳܐ ܐܰܠܦܺܝ̈ܢ ܘܰܫܒܰܥܡܳܐܐ. ܘܬܰܝ̈ܫܶܐ ܫܰܒܥܳܐ ܐܰܠܦܺܝ̈ܢ ܘܰܫܒܰܥܡܳܐܐ ܒܫܰܢ̱ܬܳܐ ܚܕ݂ܳܐ
2Ch 17:12 ܘܰܗܘܳܐ ܝܳܗܽܘܫܳܦܳܛ ܐܳܙܶܠ ܘܥܳܬܰܪ. ܥܕܰܡܳܐ ܕܰܥܬܰܪ ܛܳܒ. ܘܰܒܢܳܐ ܒܺܝܗܽܘܕܳܐ ܒܺܝܖ̈ܳܬ݂ܳܐ ܘܩܽܘܖ̈ܝܳܐ ܕܰܩܦܳܣ̈ܶܐ.
2Ch 17:13 ܘܰܥܒܺܝܕܬܳܐ ܪܰܒܬܳܐ ܗܘܳܬ݂ ܠܶܗ ܒܰܐܪܥܳܐ ܕܺܝܗܽܘܕ݂ܳܐ. ܘܓܰܒܖ̈ܶܐ ܩܖ̈ܰܒܬܳܢܶܐ ܓܰܢ̱ܒܳܖ̈ܰܝ ܚܰܝܠܳܐ ܒܽܐܘܪܺܫܠܶܡ
2Ch 17:14 ܘܗܳܢܳܐ ܡܶܢܝܳܢܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ ܕܒܶܝܬ݂ ܝܺܗܽܘܕܳܐ ܪܰܘܖ̈ܒܳܢܶܐ ܕܰܐܠܦ̈ܶܐ. ܥܕ݂ܺܝܢܽܘ ܓܰܢ̱ܒܪܳܐ. ܘܠܶܗ ܡܫܰܡܫܺܝܢ ܗܘܰܘ ܓܰܢ̱ܒܳܖ̈ܰܝ ܚܰܝܠܳܐ. ܬܠܳܬ݂ ܡܳܐܐ ܐܰܠܦܺܝ̈ܢ
2Ch 17:15 ܘܝܽܘܚܰܢܳܢ ܪܰܒܳܐ. ܘܠܶܗ ܡܫܰܡܫܺܝܢ ܗܘܰܘ ܓܰܢ̱ܒܳܖ̈ܰܝ ܚܰܝܠܳܐ. ܡܰܐܬܶܝܢ ܘܰܬܡܳܢܺܝܢ ܐܰܠܦܺܝ̈ܢ
2Ch 17:16 ܘܡܶܢ ܒܳܬܪܶܗ ܫܶܡܥܺܝ ܒܰܪ ܙܳܪܳܚ ܕܰܫܦܰܪ ܠܡܳܪܝܳܐ. ܘܥܰܡܶܗ ܡܰܐܬܶܝܢ ܐܰܠܦܺܝ̈ܢ ܓܰܢ̱ܒܳܖ̈ܰܝ ܚܰܝܠܳܐ
2Ch 17:17 ܘܡܶܢ ܒܶܝܬ݂ ܒܶܢܝܳܡܶܝܢ ܓܰܢ̱ܒܳܖ̈ܰܝ ܚܰܝܠܳܐ. ܐܶܠܺܝܕܰܥ ܫܡܶܗ. ܘܠܶܗ ܡܫܰܡܫܺܝܢ ܗܘܰܘ ܓܰܒܖ̈ܶܐ ܫܳܕ݂̈ܝܰܝ ܒܩܶܫܬܳܐ. ܘܰܐܚܺܝ̈ܕܰܝ ܣܰܟܖ̈ܶܐ. ܡܰܐܬܶܝܢ ܐܰܠܦܺܝ̈ܢ
2Ch 17:18 ܘܝܳܗܽܘ ܙܳܒܳܪ ܓܰܢ̱ܒܪܳܐ. ܘܠܶܗ ܡܫܰܡܫܺܝܢ ܗܘܰܘ ܡܳܐܐ ܘܰܬܡܳܢܺܝܢ ܐܰܠܦܺܝ̈ܢ. ܥܳܒܕ݂ܰܝ̈ ܩܪܳܒܳܐ
2Ch 17:19 ܗܳܠܶܝܢ ܟܽܠܗܽܘܢ ܕܰܡܫܰܡܫܺܝܢ ܠܡܰܠܟܳܐ ܝܳܗܽܘܫܳܦܳܛ. ܣܛܰܪ ܡܶܢ ܡܰܢ ܕܫܰܠܶܛ ܡܰܠܟܳܐ ܒܩܽܘܖ̈ܝܳܐ ܕܬ݂ܽܘܩܦܳܐ. ܒܟܽܠܳܗ̇ ܐܰܪܥܳܐ ܕܺܝܗܽܘܕ݂ܳܐ. 
2Ch 18:1 ܘܰܗܘܳܐ ܠܝܳܗܽܘܫܳܦܳܛ ܥܽܘܬ݂ܪܳܐ ܘܺܐܝܩܳܪܳܐ ܣܰܓܺܝ ܛܳܒ. ܘܶܐܬ݂ܩܰܪܰܒ ܠܘܳܬ݂ ܐܳܚܳܒ
2Ch 18:2 ܘܰܢܚܶܬ݂ ܒܳܬܰܪ ܬܰܪܬܶܝܢ ܫܢܺܝ̈ܢ. ܠܘܳܬ݂ ܐܳܚܳܒ ܠܫܳܡܪܺܝܢ. ܘܕܰܒܰܚ ܠܶܗ ܐܳܚܳܒ ܥܳܢ̈ܳܐ ܘܬܰܘܖ̈ܶܐ ܣܽܘܓ݂ܳܐܐ ܕܛܳܒ. ܘܰܠܚܰܝ̈ܠܰܘܳܬ݂ܳܐ ܕܥܰܡܶܗ ܘܡܰܠܟܶܗ ܕܢܶܣܰܩ ܠܪܳܡܰܬ݂ ܓܶܠܥܳܕ݂.
2Ch 18:3 ܘܶܐܡܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܠܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܬܶܣܰܩ ܥܰܡܝ ܠܪܳܡܰܬ݂ ܓܶܠܥܳܕ݂ ܘܶܐܡܰܪ ܠܶܗ. ܣܳܠܶܩ ܐ̱ܢܳܐ ܐܰܟ݂ܘܳܬܳܟ݂ ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܫܝ ܐܰܝܟ݂ ܖ̈ܰܟ݂ܫܳܟ݂. ܘܥܰܡܳܟ݂ ܐܳܙܶܠ ܐ̱ܢܳܐ ܠܰܩܪܳܒܳܐ
2Ch 18:4 ܘܶܐܡܰܪ ܝܳܗܽܘܫܳܦܳܛ ܠܡܰܠܟܳܐ ܕܺܝܣܪܳܐܶܝܠ. ܫܐܰܠ ܢܺܐ ܐܰܝܟ݂ ܝܰܘܡܳܢܳܐ. ܦܶܬ݂ܓܳܡܶܗ ܕܡܳܪܝܳܐ
2Ch 18:5 ܘܟܰܢܶܫ ܡܰܠܟܳܐ ܕܺܝܣܪܳܐܶܝܠ. ܢܒܺܝ̈ܶܐ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܶܐܡܰܪ ܠܗܽܘܢ. ܢܺܐܙܰܠ ܠܰܩܪܳܒܳܐ ܠܪܳܡܰܬ݂ ܓܶܠܥܳܕ݂ ܐܰܘ ܠܳܐ ܘܳܐܡܪܺܝܢ ܠܶܗ. ܣܰܩ. ܘܡܳܪܝܳܐ ܢܰܫܠܶܡ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ
2Ch 18:6 ܘܶܐܡܰܪ ܡܰܠܟܳܐ ܝܳܗܽܘܫܳܦܳܛ. ܕܰܠܡܳܐ ܐܺܝܬ݂ ܗܳܪܟܳܐ ܢܒܺܝܳܐ ܕܩܽܘܫܬܳܐ ܕܡܳܪܝܳܐ. ܘܢܶܫܐܰܠ ܡܶܢܶܗ
2Ch 18:7 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ. ܬܽܘܒ ܐܺܝܬ݂ ܓܰܒܪܳܐ ܚܰܕ݂ ܠܡܶܫܐܰܠ ܡܶܠܬܶܗ ܕܡܳܪܝܳܐ ܡܶܢܶܗ. ܘܶܐܢܳܐ ܣܳܢܶܐ ܐ̱ܢܳܐ ܠܶܗ. ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܒܺܝܫܬܳܐ ܡܺܝܟ݂ܳܐ ܒܰܪ ܝܰܡܠܳܐ ܫܡܶܗ. ܘܶܐܡܰܪ ܝܳܗܽܘܫܳܦܳܛ. ܠܳܐ ܢܺܐܡܰܪ ܡܰܠܟܳܐ ܗܳܟܰܢܳܐ
2Ch 18:8 ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܣܰܪܗܶܒ ܐܰܝܬܳܐ ܠܺܝ ܠܡܺܝܟ݂ܳܐ ܒܰܪ ܝܰܡܠܳܐ
2Ch 18:9 ܘܡܰܠܟܳܐ ܕܺܝܣܪܳܐܶܝܠ. ܘܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܝܳܬ݂ܒܺܝܢ ܓܒܰܪ ܥܰܠ ܟܽܘܪܣܝܶܗ. ܘܰܠܒܺܝܫܺܝܢ ܠܒܽܘܫܳܐ ܒܳܪܕܳܐ. ܘܝܳܬ݂ܒܺܝܢ ܒܬܰܪܥܳܐ ܕܫܳܡܪܺܝܢ ܘܟܽܠܗܽܘܢ ܢܒܺܝ̈ܶܐ ܕܰܓ̈ܳܠܶܐ ܡܶܬ݂ܢܰܒܶܝܢ ܗܘܰܘ ܩܕ݂ܳܡܰܝܗܽܘܢ
2Ch 18:10 ܘܰܥܒܰܕ݂ ܠܶܗ ܨܶܕ݂ܰܩܝܳܐ ܒܰܪ ܟܢܰܥܢܳܝܬܳܐ. ܩܰܖ̈ܢܳܬܳܐ ܕܦܰܪܙܠܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܠܶܝܢ ܬܕܰܩܰܪ ܐܶܢܽܘܢ ܠܰܐܕܽܘܡܳܝ̈ܶܐ. ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ. ܘܰܥܕܰܡܳܐ ܠܰܐܝܟܳܐ ܕܬ݂ܰܘܒܶܕ݂ ܐܶܢܽܘܢ
2Ch 18:11 ܘܟܽܠܗܽܘܢ ܢܒܺܝ̈ܶܐ ܕܰܓ̈ܳܠܶܐ ܡܶܬ݂ܢܰܒܶܝܢ ܗܳܟܰܢܳܐ. ܘܳܐܡܪܺܝܢ. ܣܰܩ ܠܪܳܡܰܬ݂ ܓܶܠܥܳܕ݂ ܘܰܙܟ݂ܺܝܗ̇ ܘܢܰܫܠܶܡ ܡܳܪܝܳܐ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ. ܡܰܠܟܳܐ
2Ch 18:12 ܘܺܐܝܙܓܰܕܳܐ ܕܶܐܙܰܠ ܠܡܶܩܪܳܐ ܠܡܺܝܟ݂ܳܐ. ܡܰܠܶܠ ܥܰܡܶܗ. ܘܶܐܡܰܪ ܠܶܗ. ܗܳܐ ܡܶܠܰܝ̈ܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ. ܫܰܘ̈ܝܳܢ ܐܶܢܶܝܢ ܠܰܡܡܰܠܳܠܽܘ ܐܰܟܰܚܕ݂ ܛܳܒܬܳܐ ܩܕ݂ܳܡ ܡܰܠܟܳܐ. ܢܶܗܘܽܘܢ ܦܶܬܓܳܡܰܝ̈ܟ ܒܰܣܝܺܡܺܝܢ ܐܰܝܟ݂ ܕܚܰܕ݂ ܡܶܢܗܽܘܢ ܘܬܶܬ݂ܢܰܒܶܐ ܐܳܦ ܐܰܢ̱ܬ ܛܳܒܬ݂ܳܐ
2Ch 18:13 ܘܶܐܡܰܪ ܡܺܝܟ݂ܳܐ. ܚܰܝ ܗ̱ܘ ܡܳܪܝܳܐ ܐܰ‌ܠܳܗܳܐ. ܐܶܠܳܐ ܡܶܕܶܡ ܕܢܰܪܡܶܐ ܐܰ‌ܠܳܗܳܐ ܒܠܶܒܝ. ܗܰܘ ܐܶܡܰܠܶܠ
2Ch 18:14 ܘܶܐܙܰܠ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ ܡܰܠܟܳܐ. ܡܺܝܟ݂ܳܐ. ܢܺܐܙܰܠ ܠܪܳܡܰܬ݂ ܓܶܠܥܳܕ݂ ܐܰܘ ܠܳܐ. ܘܶܐܡܰܪ ܠܶܗ. ܣܰܩ ܘܰܙܟ݂ܺܝܗ̇. ܘܢܶܫܬܰܠܡܽܘܢ ܒܺܐܝܕܰܝ̈ܟ
2Ch 18:15 ܘܶܐܡܰܪ ܠܶܗ ܡܰܠܟܳܐ. ܥܰܠ ܟܡܳܐ ܙܰܒܢܺܝ̈ܢ ܐܶܢܳܐ ܡܰܘܡܶܐ ܐ̱ܢܳܐ ܠܳܟ݂. ܕܠܳܐ ܬܡܰܠܶܠ ܥܰܡܝ. ܐܶܠܳܐ ܐܶܢ ܬܖ̈ܺܝܨܳܬ݂ܳܐ. ܒܰܫܡܶܗ ܕܡܳܪܝܳܐ
2Ch 18:16 ܘܶܐܡܰܪ ܚܳܙܶܐ ܗܘܺܝܬ݂ ܠܶܗ ܠܟܽܠܶܗ ܝܺܣܪܳܐܶܝܠ. ܕܰܡܒܰܕܪܺܝܢ ܒܶܝܬ݂ ܛܽܘܖ̈ܶܐ. ܘܕ݂ܳܡܶܝܢ ܠܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ ܘܶܐܡܰܪ ܡܳܪܝܳܐ. ܠܰܝܬ ܡܰܠܟܳܐ ܠܗܳܠܶܝܢ. ܢܶܗܦܽܘܟ݂ ܓܒܰܪ ܠܒܰܝܬܶܗ ܒܰܫܠܳܡܳܐ
2Ch 18:17 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ. ܠܳܐ ܐܶܡܪܶܬ݂ ܠܳܟ݂ ܕܠܳܐ ܡܶܬ݂ܢܰܒܶܐ ܥܠܰܝ ܗܳܢܳܐ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ
2Ch 18:18 ܘܶܐܡܰܪ ܡܺܝܟ݂ܳܐ. ܡܶܛܽܠ ܗܳܢܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܚܙܺܝܬ݂ ܠܡܳܪܝܳܐ ܝܳܬ݂ܶܒ ܥܰܠ ܟܽܘܪܣܝܶܗ. ܘܟܽܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ ܩܳܝܡܺܝܢ ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ
2Ch 18:19 ܘܶܐܡܰܪ ܡܳܪܝܳܐ ܡܰܢܽܘ ܢܫܰܕܠܺܝܘܗܝ ܠܳܐܚܳܒ ܡܰܠܟܳܐ ܕܺܝܣܪܳܐܶܝܠ. ܕܢܶܣܰܩ ܘܢܶܬ݂ܩܛܶܠ ܒܪܳܡܰܬ݂ ܓܶܠܥܳܕ݂ ܚܰܕ݂ ܐܳܡܰܪ ܡܫܰܕܶܠ ܐ̱ܢܳܐ ܠܶܗ. ܘܰܐ̱ܚܪܺܢܳܐ ܐܳܡܰܪ ܡܫܰܕܶܠ ܐ̱ܢܳܐ ܠܶܗ.
2Ch 18:20 ܘܰܢܦܰܩ ܪܽܘܚܳܐ. ܘܩܳܡ ܩܕ݂ܳܡ ܡܳܪܝܳܐ ܘܶܐܡܰܪ. ܐܶܢܳܐ ܡܫܰܕܶܠ ܐ̱ܢܳܐ ܠܶܗ. ܘܶܐܡܰܪ ܠܶܗ ܡܳܪܝܳܐ. ܒܡܳܢܳܐ
2Ch 18:21 ܘܶܐܡܰܪ ܐܶܢܳܐ ܐܶܦܽܘܩ. ܘܶܐܗܘܶܐ ܪܽܘܚܳܐ ܟܰܕ݂ܳܒܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܘ̈ܗܝ ܘܶܐܡܰܪ ܠܶܗ. ܡܫܰܕܶܠ ܐܰܢ̱ܬ ܠܶܗ. ܐܳܦ ܡܶܫܟܰܚ ܐܰܢ̱ܬ ܠܶܗ. ܦܽܘܩ ܘܰܥܒܶܕ݂ ܐܰܝܟܰܢܳܐ ܕܶܐܡܰܪܬ
2Ch 18:22 ܘܳܐܦ ܗܳܫܳܐ ܗܳܐ ܝܰܗܒ ܡܳܪܝܳܐ ܪܽܘܚܳܐ ܟܰܕ݂ܳܒܳܐ ܒܦܽܘܡܳܐ ܕܟܽܠܗܽܘܢ ܢܒܺܝ݂ܰܝ݂̈ܟ ܗܳܠܶܝܢ. ܘܡܳܪܝܳܐ ܦܣܰܩ ܥܠܰܝܟ ܒܺܝܫܬܳܐ
2Ch 18:23 ܘܰܩܪܶܒ ܨܶܕܰܩܝܳܐ ܒܰܪ ܟܢܰܥܢܳܝܬܳܐ. ܘܰܡܚܳܝܗܝ ܠܡܺܝܟ݂ܳܐ ܥܰܠ ܦܰܟܶܗ. ܘܶܐܡܰܪ ܠܶܗ. ܡܶܢ ܐܶܡܰܬ݂ܝ ܘܰܠܟ݂ܳܐ. ܥܶܒܪܰܬ݂ ܪܽܘܚܶܗ ܕܡܳܪܝܳܐ ܡܶܢܝ. ܠܰܡܡܰܠܳܠܽܘ ܥܰܡܳܟ݂
2Ch 18:24 ܘܶܐܡܰܪ ܡܺܝܟ݂ܳܐ. ܗܳܐ ܚܳܙܶܝܬ ܒܝܰܘܡܳܐ ܗܰܘ. ܟܰܕ݂ ܬܶܥܽܘܠ ܬܰܘܳܢ ܒܓܰܘ ܬܰܘܳܢ ܠܡܶܬܛܰܫܳܝܽܘ
2Ch 18:25 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܕܒܰܪܘ ܠܡܺܝܟ݂ܳܐ. ܘܙܶܠܘ ܟܰܠܐܗܝ ܒܶܝܬ݂ ܐܰܡܽܘܢ ܫܰܠܺܝܛܳܐ ܕܰܩܪܺܝܬ݂ܳܐ. ܘܰܒܒܰܝܬܶܗ ܕܝܽܘܐܳܫ ܒܰܪ ܡܰܠܟܳܐ
2Ch 18:26 ܘܬܺܐܡܪܽܘܢ. ܗܳܟܰܢܳܐ ܐܳܡܰܪ ܡܰܠܟܳܐ. ܐܰܪܡܰܐܗܝ ܠܗܳܢܳܐ ܒܶܝܬ݂ ܐܰܣܺܝܖ̈ܶܐ. ܘܰܐܘܟܠܽܘܗܝ ܠܰܚܡܳܐ ܠܡܰܛܰܪ ܢܦܶܫ. ܘܰܐܫܩܰܐܗܝ ܡܰܝ̈ܳܐ ܠܡܰܛܰܪ ܢܦܶܫ. ܥܕܰܡܳܐ ܠܰܐܝܟܳܐ ܕܶܐܗܦܽܘܟ݂ ܒܰܫܠܡܳܐ
2Ch 18:27 ܘܶܐܡܰܪ ܡܺܝܟ݂ܳܐ. ܐܶܢ ܡܶܗܦܰܟ݂ ܗܳܦܶܟ݂ ܐܰܢ̱ܬ. ܘܳܐܬܶܐ ܐܰܢ̱ܬ ܒܰܫܠܳܡܳܐ. ܠܳܐ ܡܰܠܶܠ ܡܳܪܝܳܐ ܥܰܡܝ. ܘܶܐܡܰܪ. ܫܡܰܥܘ ܥܰܡ̈ܡܶܐ ܟܽܠܟܽܘܢ
2Ch 18:28 ܘܰܣܠܶܩ ܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܳܐܚܳܒ ܡܰܠܟܳܐ ܕܺܝܣܪܳܐܶܝܠ. ܠܪܳܡܰܬ݂ ܓܶܠܥܳܕ݂
2Ch 18:29 ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ ܐܶܙܕܰܝܰܢ. ܘܺܐܬܶܐ. ܘܶܐܩܽܘܡ ܒܣܶܕ݂ܪܳܐ ܕܰܩܪܳܒܳܐ. ܘܰܐܢ̱ܬ ܠܒܰܫ ܡܳܐܢܰܝ̈ ܙܰܝܢܳܟ݂. ܘܶܐܙܕܰܝܰܢ ܡܰܠܟܳܐ ܕܺܝܣܪܳܐܶܝܠ. ܘܥ̣ܰܠ ܘܩܳܡ ܒܣܶܕ݂ܪܳܐ ܕܰܩܪܳܒܳܐ.
2Ch 18:30 . ܘܡܰܠܟܳܐ ܕܰܐܕܽܘܡܳܝ̈ܶܐ. ܦܩܰܕ݂ ܠܫܰܠܺܝܛܳܢ̈ܶܐ ܕܙܰܘ̈ܓܶܐ ܕܺܐܝܬ݂ ܠܶܗ. ܬܠܳܬܺܝܢ ܘܰܬܪܶܝܢ. ܘܶܐܡܰܪ ܠܗܽܘܢ. ܠܳܐ ܬܶܬ݂ܟܰܬܫܽܘܢ ܠܳܐ ܥܰܡ ܙܥܽܘܪܳܐ. ܘܠܳܐ ܥܰܡ ܪܰܒܳܐ. ܐܶܠܳܐ ܥܰܡ ܡܰܠܟܳܐ ܕܺܝܣܪܳܐܶܝܠ ܒܰܠܚܽܘܕ݂
2Ch 18:31 ܘܰܗܘܳܐ ܕܟܰܕ݂ ܚܙܰܘ ܫܰܠܺܝܛܳܢ̈ܶܐ ܕܙܰܘ̈ܓܶܐ. ܠܝܳܗܽܘܫܳܦܳܛ. ܐܳܡܪܺܝܢ. ܡܰܠܟܳܐ ܕܺܝܣܪܳܐܶܝܠ ܗܳܢܰܘ ܘܶܐܬ݂ܰܘ ܥܠܰܘܗܝ. ܠܡܶܬ݂ܟܰܬܳܫܽܘ ܥܰܡܶܗ. ܘܰܐܝܠܶܠ ܝܳܗܽܘܫܳܦܳܛ ܘܡܳܪܝܳܐ ܥܰܕܪܶܗ. ܘܰܐܦܪܶܩ ܐܶܢܽܘܢ ܡܶܢܶܗ
2Ch 18:32 ܘܰܗܘܳܐ ܕܟܰܕ݂ ܚܙܰܘ ܫܰܠܺܝܛܳܢ̈ܶܐ ܕܙܰܘ̈ܓܶܐ. ܕܠܳܐ ܗܘܳܐ ܡܰܠܟܳܐ ܕܺܝܣܪܳܐܶܝܠ. ܗܦܰܟ݂ܘ ܠܗܽܘܢ ܡܶܢ ܒܶܣܬܪܶܗ
2Ch 18:33 ܘܓܰܒܪܳܐ ܫܳܕܶܐ ܗܘܳܐ ܒܩܶܫܬܳܐ ܬܰܡܺܝܡܳܐܺܝܬ݂ ܠܩܽܘܒܠܶܗ ܘܰܡܚܳܝܗܝ ܠܡܰܠܟܳܐ ܕܺܝܣܪܳܐܶܝܠ. ܒܶܝܬ݂ ܦܪܳܩܳܐ ܕܫܶܪܝܳܢܶܗ. ܘܶܐܡܰܪ ܠܡܰܪܟܒܳܢܶܗ. ܐܰܗܦܶܟ݂ ܐܺܝܕ݂ܳܟ݂. ܘܰܐܦܶܩܰܝܢܝ ܠܒܰܪ ܡܶܢ ܡܰܫܪܺܝܬܳܐ. ܡܶܛܽܠ ܕܰܡܚܽܘܬ݂ܳܐ ܕܡܰܘܬܳܐ ܡܚܶܐ ܐ̱ܢܳܐ
2Ch 18:34 ܘܰܥܫܶܢ ܩܺܐܪܣܳܐ ܒܝܰܘܡܳܐ ܗܰܘ. ܘܡܰܠܟܳܐ ܕܺܝܣܪܳܐܶܝܠ ܝܳܬ݂ܶܒ ܗܘܳܐ ܒܙܰܘܓܳܐ. ܘܡܶܬ݂ܟܰܬܰܫ ܗܘܳܐ ܥܰܡ ܐܰܕܽܘܡܳܝ̈ܶܐ. ܥܕܰܡܳܐ ܠܪܰܡܫܳܐ ܘܡܺܝܬ݂ ܥܶܕܳܢ ܡܰܥܖ̈ܳܒܰܝ ܫܶܡܫܳܐ. 
2Ch 19:1 ܘܰܗܦܰܟ݂ ܝܳܗܽܘܫܳܦܳܛ ܠܰܐܦܰܝ̈ ܪܰܡܫܳܐ ܠܒܰܝܬܶܗ ܒܰܫܠܳܡܳܐ ܠܽܐܘܪܺܫܠܶܡ
2Ch 19:2 ܘܰܢܦܰܩ ܠܽܐܘܪܥܶܗ ܒܰܪ ܚܰܢܰܢ ܚܰܙܳܝܳܐ ܘܶܐܡܰܪ ܠܡܰܠܟܳܐ ܝܳܗܽܘܫܳܦܳܛ. ܠܰܡܥܰܕܳܪܽܘ ܠܪܰܫܺܝܥܳܐ ܐܶܙܰܠܬ. ܘܰܠܣܳܢܰܐܘ̈ܗܝ ܕܡܳܪܝܳܐ ܪܚܶܡܬ ܡܶܛܽܠ ܗܳܢܳܐ ܪܓܶܙ ܡܳܪܝܳܐ ܥܠܰܝܟ.
2Ch 19:3 ܐܶܠܳܐ ܡܗܰܝܡܶܢ ܐ̱ܢܳܐ. ܕܦܶܬܓܳܡ̈ܶܐ ܛܳܒ̈ܶܐ ܐܶܫܬܡܰܥܘ ܡܶܢܳܟ݂. ܡܶܛܽܠ ܕܰܕ݂ܡܳܐ ܙܰܟܳܝܳܐ ܠܳܐ ܐܶܫܰܕܬ ܒܰܐܪܥܳܐ. ܘܰܐܬ݂ܩܶܢܬ ܠܶܒܳܟ݂ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܒܩܽܘܫܬܳܐ.
2Ch 19:4 ܘܺܝܬ݂ܶܒ ܝܳܗܽܘܫܳܦܳܛ ܒܽܐܘܪܺܫܠܶܡ ܘܰܗܦܰܟ݂ ܘܰܢܦܰܩ ܡܶܢ ܒܺܪ ܫܒܰܥ ܡܕܺܝܢܬܳܐ. ܘܡܰܛܺܝ ܠܛܽܘܪܳܐ ܕܰܐܦܪܶܝܡ ܘܰܐܗܦܶܟ݂ ܐܶܢܽܘܢ ܠܡܶܕ݂ܚܰܠ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ
2Ch 19:5 ܘܰܐܩܺܝܡ ܕܰܝܳܢ̈ܶܐ ܒܰܐܪܥܳܐ. ܒܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܥܰܫܺܝ̈ܢܳܬ݂ܳܐ. ܘܩܽܘܖ̈ܝܳܐ ܓܰܢ̱ܒܳܖ̈ܳܬ݂ܳܐ.
2Ch 19:6 ܘܶܐܡܰܪ ܠܕܰܝܳܢ̈ܶܐ. ܚܙܰܘ ܡܳܢܳܐ ܥܳܒܕܺܝܢ ܐ̱ܢܬܽܘܢ. ܕܠܳܐ ܗܘܳܐ ܠܰܒܢܰܝ̈ܢܳܫܳܐ ܕܳܝܢܺܝܢ ܐ̱ܢܬܽܘܢ. ܐܶܠܳܐ ܠܡܳܪܝܳܐ ܐܰܠܳܗܰܢ
2Ch 19:7 ܐܶܬ݂ܥܰܫܢܘ. ܘܕ݂ܽܘܢܘ ܕܺܝܢܳܐ ܕܩܽܘܫܬܳܐ ܘܢܶܗܘܶܐ ܡܳܪܝܳܐ ܥܰܡܟܽܘܢ ܠܥܳܠܰܡ. ܘܛܰܪܘ ܘܰܥܒܶܕ݂ܘ. ܡܶܛܽܠ ܕܠܰܝܬ ܩܕ݂ܳܡ ܡܳܪܝܳܐ ܐܰܠܳܗܰܢ ܥܰܘܠܳܐ. ܘܡܰܣܰܒ ܒܰܐܦ̈ܶܐ. ܘܩܽܘܒܳܠܳܐ ܕܫܽܘܚܕܳܐ.
2Ch 19:8 ܘܳܐܦ ܒܽܐܘܪܺܫܠܶܡ ܐܰܩܺܝܡ ܝܳܗܽܘܫܳܦܳܛ ܡܶܢ ܠܶܘ̈ܳܝܶܐ. ܘܡܶܢ ܟܳܗ̈ܢܶܐ. ܘܡܶܢ ܖ̈ܺܝܫܶܐ ܕܰܐܒܳܗ̈ܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܠܕܺܝܢܳܐ ܕܡܳܪܝܳܐ.
2Ch 19:9 ܘܰܗܦܰܟ݂ ܠܽܐܘܪܺܫܠܶܡ ܦܩܰܕ݂ ܐܶܢܽܘܢ ܘܶܐܡܰܪ ܠܗܽܘܢ. ܗܳܟܰܢܳܐ ܬܶܥܒܕ݂ܽܘܢ ܠܕܶܚܠܬܶܗ ܕܡܳܪܝܳܐ. ܒܗܰܝܡܳܢܽܘܬ݂ܳܐ ܘܰܒܠܶܒܳܐ ܫܰܠܡܳܐ
2Ch 19:10 ܘܟܽܠ ܕܺܝܢܳܐ ܕܳܐܬܶܐ ܠܘܳܬ݂ܟܽܘܢ ܡܶܢ ܐܰܚܰܝ̈ܟܽܘܢ. ܕܝܳܬ݂ܒܺܝܢ ܒܩܽܘܖ̈ܝܟܽܘܢ. ܒܶܝܬ݂ ܕܡܳܐ ܠܰܕ݂ܡܳܐ. ܘܒܶܝܬ݂ ܢܳܡܽܘܣܳܐ ܠܦܽܘܩܕܳܢܳܐ. ܘܰܠܕܺܝܢܳܐ. ܘܰܬ݂ܙܰܗܪܽܘܢ ܐܶܢܽܘܢ. ܕܠܳܐ ܢܚܽܘܒܽܘܢ ܩܕ݂ܳܡ ܡܳܪܝܳܐ. ܘܢܶܪܓܰܙ ܥܠܰܝܗܽܘܢ ܘܥܰܠ ܐܰܚܰܝ̈ܗܽܘܢ. ܘܗܳܟܰܢܳܐ ܬܶܥܒܕ݂ܽܘܢ. ܘܠܳܐ ܬܚܽܘܒܽܘܢ
2Ch 19:11 ܗܳܐ ܐܰܩܺܝܡܬ݂ ܥܠܰܝܟܽܘܢ ܟܳܗ̈ܢܶܐ. ܕܰܢܕ݂ܽܘܢܽܘܢ ܕܺܝܢܳܐ ܕܩܽܘܫܬܳܐ. ܘܕܺܝܢܳܐ ܕܗܰܝܡܳܢܽܘܬ݂ܳܐ. ܐܰܝܟ݂ ܦܽܘܩܕܳܢܶܗ ܕܡܳܪܝܳܐ. ܘܰܙܟܰܪܝܳܐ ܒܰܪ ܫܡܰܥܝܳܐ. ܚܰܘܺܝ ܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܰܠܟܳܐ ܘܚܰܘܺܝ ܠܣܳܦܖ̈ܶܐ ܘܰܠܠܶܘ̈ܳܝܶܐ. ܟܽܠ ܡܶܕܶܡ ܩܕ݂ܳܡܰܝܗܽܘܢ ܬܰܢܺܝ. ܘܶܐܡܰܪ ܠܗܽܘܢ. ܐܶܬ݂ܥܰܫܢܘ. ܘܰܥܒܶܕ݂ܘ. ܘܢܶܗܘܶܐ ܡܳܪܝܳܐ ܒܥܶܕ݂ܪܟܽܘܢ ܠܥܳܠܰܡ. 
2Ch 20:1 ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܐܶܬ݂ܰܘ ܒܢܰܝ̈ ܡܽܘܐܳܒ. ܘܰܒܢܰܝ̈ ܥܰܡܽܘܢ. ܘܥܰܡܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܠܡܶܥܒܰܕ݂ ܩܪܳܒܳܐ ܥܰܡ ܝܳܗܽܘܫܳܦܳܛ
2Ch 20:2 ܘܶܐܬ݂ܰܘ. ܘܚܰܘܺܝܘ ܠܝܳܗܽܘܫܳܦܳܛ. ܘܳܐܡܪܺܝܢ ܠܶܗ. ܐܶܬ݂ܳܐ ܥܠܰܝܟ ܚܰܝܠܳܐ ܣܰܓܺܝ. ܡܶܢ ܥܶܒܪܳܐ ܕܝܰܡܳܐ ܣܽܘܡܳܩܳܐ. ܗܳܐ ܗܶܢܽܘܢ ܫܪܶܝܢ ܒܺܐܝܪܺܝܚܽܘ. ܗܺܝ ܥܺܝܢ ܓܳܕ݂
2Ch 20:3 ܘܰܕ݂ܚܶܠ ܘܰܐܪܺܝܡ ܝܳܗܽܘܫܳܦܳܛ ܐܰܦܰܘ̈ܗܝ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܘܰܓܙܰܪ ܨܰܘܡܳܐ ܥܰܠ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܶܐܡܰܪ ܠܗܽܘܢ. ܐܶܬ݂ܟܰܢܰܫܘ. ܘܬ݂ܰܘ ܢܶܒܥܶܐ ܡܶܢ ܡܳܪܝܳܐ ܐܰܠܳܗܰܢ
2Ch 20:4 ܘܶܐܬ݂ܟܰܢܰܫܘ. ܘܶܐܬ݂ܰܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܳܐܦ ܡܶܢ ܩܽܘܖ̈ܝܳܐ ܖ̈ܰܚܺܝܩܳܬ݂ܳܐ ܘܶܐܬ݂ܰܘ ܠܡܶܒܥܳܐ ܡܶܢ ܡܳܪܝܳܐ
2Ch 20:5 ܘܩܳܡ ܝܳܗܽܘܫܳܦܳܛ ܒܓܰܘ ܥܰܡܳܐ ܕܺܝܗܽܘܕ݂ܳܐ. ܒܓܰܘ ܒܰܝܬܶܗ ܕܡܳܪܝܳܐ ܕܺܐܝܬ݂ ܒܽܐܘܪܺܫܠܶܡ. ܩܕ݂ܳܡ ܬܰܪܥܳܐ ܚܰܕ݂ܬ݂ܳܐ.
2Ch 20:6 ܘܨܰܠܺܝ. ܘܗܳܟܰܢܳܐ ܐܶܡܰܪ. ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܐܰܢ̱ܬ ܗ̱ܘ ܐܰ‌ܠܳܗܳܐ ܒܰܫܡܰܝܳܐ ܘܰܐܢ̱ܬ ܫܰܠܺܝܛ ܐܰܢ̱ܬ ܒܟܽܠܗܶܝܢ ܡܰܠܟ̈ܘܳܬ݂ܳܐ ܕܥܳܠܡܳܐ. ܘܕ݂ܺܝܠܳܟ݂ ܗ̱ܘ ܚܰܝܠܳܐ ܘܓܰܢ̱ܒܳܪܽܘܬ݂ܳܐ. ܘܶܐܢܳܐ ܩܳܐܶܡ ܐ̱ܢܳܐ ܩܕܳܡܰܝܟ ܡܨܰܠܶܐ ܐ̱ܢܳܐ.
2Ch 20:7 ܘܰܐܢ̱ܬܽ ܗ̱ܘ ܐܰܠܳܗܰܢ ܐܰܘܒܶܕܬ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕ݂ܶܐ. ܩܕ݂ܳܡ ܝܺܣܪܳܐܶܝܠ. ܘܝܰܗܒܬܳܗ̇ ܠܙܰܪܥܶܗ ܕܰܐܒܪܳܗܳܡ ܪܳܚܡܳܟ݂. ܠܥܳܠܰܡ
2Ch 20:8 ܘܺܝܬ݂ܶܒܘ ܒܳܗ̇. ܘܰܒܢܰܘ ܒܳܗ̇ ܡܰܩܕܫܳܐ ܠܰܫܡܳܟ݂. ܘܳܐܡܪܺܝܢ.
2Ch 20:9 ܡܶܟܺܝܠ ܕܡܰܩܕܫܳܐ ܐܺܝܬ݂ ܒܰܝܢܳܬܰܢ. ܠܳܐ ܐܳܬ݂ܝܳܐ ܥܠܰܝܢ ܒܺܝܫܬܳܐ. ܘܳܐܦܠܳܐ ܚܰܪܒܳܐ. ܘܳܐܦ ܠܳܐ ܕܺܝܢܳܐ. ܘܳܐܦܠܳܐ ܡܰܘܬܳܢܳܐ. ܘܳܐܦܠܳܐ ܟܰܦܢܳܐ. ܘܢܺܐܬܶܐ ܘܰܢܩܽܘܡ ܩܕ݂ܳܡ ܒܰܝܬܳܐ ܗܳܢܳܐ. ܘܰܩܕܳܡܰܝܟ. ܡܶܛܽܠ ܕܰܫܡܳܟ݂ ܐܶܬ݂ܩܪܺܝ ܒܒܰܝܬܳܐ ܗܳܢܳܐ. ܘܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ. ܘܬܶܫܡܰܥ ܒܩܳܠܳܐ ܕܰܨܠܽܘܬܰܢ. ܘܬܶܦܪܩܰܢ.
2Ch 20:10 ܘܳܐܦ ܗܳܫܳܐ ܗܳܐ ܒܢܰܝ̈ ܥܰܡܽܘܢ. ܘܛܽܘܪܳܐ ܕܰܓܒܶܠ. ܘܡܽܘܐܳܒ. ܕܠܳܐ ܝܰܗܒܬ ܐܶܢܽܘܢ ܠܺܝܣܪܳܐܶܝܠ ܠܡܶܬ݂ܚܰܠܳܛܽܘ ܥܰܡܗܽܘܢ. ܡܶܛܽܠ ܕܡܶܢ ܐܰܪܥܳܐ ܕܡܶܨܪܶܝܢ ܐܰܦܶܩܬ ܐܶܢܽܘܢ. ܘܰܐܦܪܶܩܬ ܫܽܘܥܒܳܕ݂ܳܐ ܕܡܶܨܖ̈ܳܝܶܐ ܡܶܢܗܽܘܢ
2Ch 20:11 ܘܗܳܐ ܗܶܢܽܘܢ ܦܳܪܥܺܝܢ ܠܰܢ ܚܽܘܒܠܰܢ ܘܳܐܬܶܝܢ ܕܢܰܦܩܽܘܢܳܢ ܡܶܢ ܝܳܪܬܽܘܬܳܟ݂ ܕܰܐܘܪܶܬܬ݂ܳܢ
2Ch 20:12 ܡܳܪܝܳܐ ܐܰܠܳܗܰܢ ܐܶܬ݂ܓܠܰܝ ܘܕ݂ܽܘܢ ܐܶܢܽܘܢ. ܡܶܛܽܠ ܕܠܰܝܬ ܒܰܢ ܚܰܝܠܳܐ ܠܰܡܩܳܡ ܩܕ݂ܳܡܰܝܗܽܘܢ. ܐܰܝܬܳܐ ܥܠܰܝܗܽܘܢ ܚܰܪܒܳܐ ܕܕ݂ܺܝܢܳܟ݂. ܘܰܚܢܰܢ ܠܳܐ ܝܳܕ݂ܥܺܝܢܰܢ ܡܳܢܳܐ ܢܶܥܒܶܕ݂ ܡܶܛܽܠ ܕܥܰܝܢܰܝ̈ܟ ܥܠܰܝܟ ܫܩܺܝ̈ܠܳܢ.
2Ch 20:13 ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܩܳܝܡܺܝܢ ܗܘܰܘ ܩܕ݂ܳܡ ܡܳܪܝܳܐ. ܘܳܐܦ ܛܠܳܝ݂ܰܝ݂̈ܗܽܘܢ. ܘܢܶܫܰܝ̈ܗܽܘܢ. ܘܰܒܢܰܝ̈ܗܽܘܢ. ܘܰܒ̈ܢܳܬ݂ܗܽܘܢ
2Ch 20:14 ܘܰܚܙܳܐܝܠ ܒܰܪ ܙܟܰܪܝܳܐ. ܒܰܪ ܒܰܢܝܳܐ. ܒܰܪ ܝܽܘܝܳܕ݂ܳܥ. ܒܰܪ ܡܬܰܢܝܳܐ. ܠܶܘܳܝܳܐ. ܡܶܢ ܒܢܰܘ̈ܗܝ ܕܳܐܣܳܦ. ܫܪܳܬ݂ ܥܠܰܘܗܝ ܪܽܘܚܳܐ ܕܓܰܢ̱ܒܳܪܽܘܬ݂ܳܐ. ܡܶܢ ܩܕ݂ܳܡ ܡܳܪܝܳܐ. ܘܗܽܘ ܩܳܐܶܡ ܗܘܳܐ ܩܕ݂ܳܡ ܥܰܡܳܐ ܕܺܝܣܪܳܐܶܝܠ.
2Ch 20:15 ܘܶܐܡܰܪ. ܫܡܰܥ ܟܽܠܶܗ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܡܰܠܟܳܐ ܝܳܗܽܘܫܳܦܳܛ ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܟܽܘܢ. ܐܰܢ̱ܬܽܘܢ ܠܳܐ ܬܶܕ݂ܚܠܽܘܢ. ܘܠܳܐ ܬܙܽܘܥܽܘܢ. ܡܶܢ ܩܕ݂ܳܡ ܚܰܝܠܳܐ ܗܳܢܳܐ ܣܰܓܺܝܐܳܐ. ܡܶܛܽܠ ܕܠܳܐ ܗܘܳܐ ܕܺܝܠܟܽܘܢ ܩܪܳܒܳܐ. ܕܡܳܪܝܰܐ ܗ̱ܘ ܓܶܝܪ ܩܪܳܒܳܐ
2Ch 20:16 ܐܶܣܬܰܪܗܰܒܘ. ܘܚܽܘܬ݂ܘ ܥܠܰܝܗܽܘܢ ܗܳܐ ܗܶܢܽܘܢ ܣܳܠܩܺܝܢ ܒܡܰܣܩܳܢܳܐ ܕܨܰܦܪܳܐ. ܘܬܶܫܟܚܽܘܢ ܐܶܢܽܘܢ ܒܰܫܩܺܝܦܳܐ ܕܢܰܚܠܳܐ. ܩܕ݂ܳܡ ܡܰܕܒܪܳܐ. ܘܗܶܢܽܘܢ ܣܳܠܩܺܝܢ ܠܡܶܬ݂ܟܰܬܳܫܽܘ ܥܰܡܟܽܘܢ
2Ch 20:17 ܘܰܒܗܳܝ ܫܳܥܬ݂ܳܐ ܩܽܘܡܘ ܘܰܚܙܰܘ ܦܽܘܪܩܳܢܳܐ ܕܥܳܒܶܕ݂ ܡܳܪܝܳܐ ܥܰܡܟܽܘܢ. ܕܒܶܝܬ݂ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܠܳܐ ܬܶܕ݂ܚܠܽܘܢ. ܐܳܦܠܳܐ ܬܙܽܘܥܽܘܢ ܡܚܳܪ ܦܽܘܩܘ ܩܕ݂ܳܡܰܝܗܽܘܢ. ܘܰܐܕ݂ܽܘܢܰܝ ܡܳܪܶܐ ܡܳܖ̈ܰܘܳܬ݂ܳܐ ܢܶܗܘܶܐ ܒܥܶܕ݂ܪܟܽܘܢ
2Ch 20:18 ܘܰܢܦܰܠ ܝܳܗܽܘܫܳܦܳܛ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܢܦܰܠܘ ܣܓܶܕ݂ܘ ܩܕ݂ܳܡ ܡܳܪܝܳܐ
2Ch 20:19 ܘܩܳܡܘ ܠܶܘ̈ܳܝܶܐ ܡܶܢ ܒܢܰܝ̈ ܩܳܗܳܬ݂. ܘܡܶܢ ܒܢܰܝ̈ ܩܽܘܪܰܚ. ܠܰܡܫܰܒܳܚܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܩܳܠܳܐ ܪܳܡܳܐ
2Ch 20:20 ܘܩܰܕܶܡܘ ܒܨܰܦܪܳܐ. ܘܰܢܦܰܩܘ ܠܡܰܕܒܪܳܐ ܕܰܬܩܽܘܥ ܘܟܰܕ݂ ܢܦܰܩܘ. ܩܳܡ ܝܳܗܽܘܫܳܦܳܛ. ܘܶܐܡܰܪ. ܫܽܘܡܥܽܘܢܝ ܕܒܶܝܬ݂ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܗܰܝܡܶܢܘ ܒܡܳܪܝܳܐ ܐܰܠܳܗܟܽܘܢ. ܘܬܶܬ݂ܗܰܝܡܢܽܘܢ ܗܰܝܡܶܢܘ ܒܰܢܒܺܝܰܘ̈ܗܝ. ܘܬܶܬ݂ܦܰܪܩܽܘܢ
2Ch 20:21 ܘܩܳܡ ܒܡܶܨܥܰܬ݂ ܥܰܡܳܐ. ܘܶܐܡܰܪ. ܬܰܘ ܢܰܘܕܶܐ ܠܡܳܪܝܳܐ. ܘܰܢܫܰܒܰܚ ܠܗܶܕ݂ܪܳܐ ܕܩܰܕܺܝܫܽܘܬܶܗ. ܟܰܕ݂ ܢܳܦܶܩ ܩܕ݂ܳܡ ܚܰܝܠܰܘ̈ܳܬܰܢ. ܘܥܳܒܶܕ݂ ܠܰܢ ܩܪܳܒܳܐ ܥܰܡ ܒܥܶܠܕܒܳܒܰܝ̈ܢ. ܘܳܐܡܪܺܝܢ. ܐܰܘܕܰܘ ܠܡܳܪܝܳܐ ܕܛܳܒ ܗ̱ܘ. ܘܰܠܥܳܠܰܡ ܛܰܝܒܽܘܬ݂ܶܗ. ܖ̈ܳܡܳܬ݂ܳܐ ܫܰܖ̈ܺܝ ܡܫܰܒ̈ܚܳܢ. ܘܛܽܘܖ̈ܶܐ ܫܰܪܺܝܘ ܕܳܝܨܺܝܢ.
2Ch 20:24 ܘܺܝܗܽܘܕܳܐ ܐܶܬ݂ܳܐ ܠܶܗ ܠܛܽܘܪܳܐ ܕܕ݂ܰܘ̈ܩܶܐ ܕܡܰܕܒܪܳܐ ܘܰܚܙܰܘ ܘܗܳܐ ܟܽܠܗܽܘܢ ܦܰܓܖ̈ܰܝܗܽܘܢ ܡܺܝܬ݂ܺܝܢ. ܘܰܪܡܶܝܢ ܥܰܠ ܐܰܪܥܳܐ ܘܠܳܐ ܐܺܝܬ݂ ܐ̱ܢܳܫ ܕܰܦܠܰܛ ܡܶܢܗܽܘܢ
2Ch 20:25 ܘܶܐܬ݂ܳܐ ܝܳܗܽܘܫܳܦܳܛ ܘܥܰܡܳܐ ܕܺܝܣܪܳܐܶܝܠ. ܠܡܶܒܰܙ ܒܶܙܬ݂ܗܽܘܢ ܘܶܐܫܟܰܚܘ ܒܗܽܘܢ ܒܶܙܬ݂ܳܐ ܣܽܘܓ݂ܳܐܐ ܕܛܳܒ. ܘܩܶܢܝܳܢܳܐ ܘܰܦܓܽܘ̈ܕܶܐ. ܘܖ̈ܰܟܫܳܐ. ܘܡܳܐܢ̈ܶܐ ܕܪܶܓܬ݂ܳܐ. ܘܰܫܩܰܠܘ ܠܗܽܘܢ ܡܶܕܶܡ ܕܰܨܒܰܘ
2Ch 20:26 ܘܰܗܘܳܐ ܒܳܬܰܪ ܬܠܳܬܳܐ ܝܰܘܡܺܝ̈ܢ. ܟܰܕ݂ ܒܰܙܘ ܒܶܙܬ݂ܳܐ. ܡܶܛܽܠ ܕܣܰܓܺܝܐܐ ܗܘܳܬ݂ ܛܳܒ. ܘܰܒܝܰܘܡܳܐ ܕܰܐܪܒܥܳܐ ܐܶܬ݂ܟܰܢܰܫܘ ܠܰܦܩܰܥܬ݂ܳܐ ܕܒܽܘܪܟܬ݂ܳܐ ܡܶܛܽܠ ܕܬܰܡܳܢ ܒܰܪܶܟ݂ܘ ܠܡܳܪܝܳܐ ܐܰ‌ܠܳܗܳܐ. ܘܡܶܛܽܠ ܗܳܢܳܐ ܐܶܬ݂ܩܪܺܝ ܫܡܳܗ̇ ܕܕܽܘܟܬܳܐ ܗܳܝ ܒܽܘܪܟܬ݂ܳܐ ܥܕܰܡܳܐ ܠܝܰܘܡܳܢܳܐ
2Ch 20:27 ܘܰܗܦܰܟ݂ܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܠܽܐܘܪܺܫܠܶܡ. ܘܝܳܗܽܘܫܳܦܳܛ ܒܖ̈ܺܝܫܰܝܗܽܘܢ ܡܶܛܽܠ ܕܳܐܬܶܝܢ ܗܘܰܘ ܓܶܝܪ ܠܽܐܘܪܺܫܠܶܡ ܒܚܰܕ݂ܽܘܬ݂ܳܐ. ܡܶܛܽܠ ܕܚܰܕܺܝ ܐܶܢܽܘܢ ܡܳܪܝܳܐ ܡܶܢ ܒܥܶܠܕܒܳܒܰܝ̈ܗܽܘܢ
2Ch 20:28 ܘܶܐܬ݂ܰܘ ܠܽܐܘܪܺܫܠܶܡ. ܒܬܶܫܒ̈ܚܳܬ݂ܳܐ. ܘܰܒܟܶܢܳܖ̈ܶܐ. ܘܰܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܘܶܐܬ݂ܰܘ ܠܒܰܝܬܶܗ ܕܡܳܪܝܳܐ.
2Ch 20:29 ܘܢܶܦܠܰܬ݂ ܕܶܚܠܬܶܗ ܕܡܳܪܝܳܐ ܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܘܥܰܠ ܡܰܠ̈ܟܘܳܬ݂ܗܶܝܢ. ܟܰܕ݂ ܫܡܰܥ ܕܡܳܪܝܳܐ ܡܶܬ݂ܟܰܬܰܫ ܥܰܡ ܒܥܶܠܕܒܳܒܰܘ̈ܗܝ ܕܺܝܣܪܳܐܶܝܠ.
2Ch 20:30 . ܘܶܐܬܬܢܺܝܚܰܬ݂ ܡܰܠܟܽܘܬܶܗ ܕܝܳܗܽܘܫܳܦܳܛ ܘܰܐܢܺܝܚܶܗ ܡܳܪܝܳܐ ܡܶܢ ܚܕܳܖ̈ܰܘܗܝ
2Ch 20:31 ܘܰܐܡܠܶܟ݂ ܝܳܗܽܘܫܳܦܳܛ ܥܰܠ ܝܺܗܽܘܕܳܐ. ܒܰܪ ܬܠܳܬܺܝܢ ܗܘܳܐ ܘܚܰܡܶܫ ܫܢܺܝ̈ܢ ܝܳܗܽܘܫܳܦܳܛ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܥܶܣܪܺܝܢ ܘܚܰܡܶܫ ܫܢܺܝ̈ܢ. ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܥܪܽܘܒܳܐ ܒܰܪܬ݂ ܫܰܠܚܺܝ
2Ch 20:32 ܘܗܰܠܶܟ݂ ܒܟܽܠܗܶܝܢ ܐܽܘܖ̈ܚܳܬܶܗ ܕܳܐܣܳܐ ܐܰܒܽܘܗܝ. ܘܠܳܐ ܗܦܰܟ݂ ܡܶܢܗܶܝܢ ܠܡܶܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ
2Ch 20:33 ܒܰܠܚܽܘܕ݂ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܥܕܰܡܳܐ ܠܗܳܫܳܐ. ܘܥܰܡܳܐ ܠܳܐ ܐܰܬ݂ܩܶܢܘ ܠܶܒܗܽܘܢ ܠܰܐܠܳܗܳܐ ܕܰܐܒܳܗ̈ܳܬ݂ܗܽܘܢ.
2Ch 20:34 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܫܳܦܳܛ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ ܗܳܐ ܗܶܢܽܘܢ ܟܬܺܝܒܺܝܢ ܒܦܶܬ݂ܓܳܡܰܘܗܝ ܕܝܳܗܽܘ ܒܰܪ ܚܰܢܢ. ܕܰܟ݂ܬ݂ܺܝܒ ܒܰܣܦܰܪ ܡܰܠܟܰܝ̈ ܝܺܣܪܳܐܶܝܠ
2Ch 20:35 ܘܒܳܬܰܪ ܗܳܠܶܝܢ ܐܶܬ݂ܩܰܪܰܒ ܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܠܘܳܬ݂ ܐܶܚܰܙܝܳܐ ܡܰܠܟܳܐ ܕܺܝܣܪܳܐܶܝܠ. ܗܰܘ ܪܰܫܺܝܥܳܐ. ܕܰܐܣܓܺܝ ܠܡܶܥܒܰܕ݂ ܒܺܝܫܬܳܐ ܡܶܢ ܟܽܠܗܽܘܢ ܡܰܠ̈ܟܶܐ ܕܺܝܣܪܳܐܶܝܠ
2Ch 20:36 ܘܶܐܬ݂ܩܰܪܰܒ ܠܘܳܬ݂ܶܗ ܠܡܶܥܒܰܕ݂ ܣܦܺܝܢ̈ܶܐ ܕܳܐܙܳܠ̱̈ܢ ܠܬܰܪܫܺܝܫ ܘܰܥܒܰܕ݂ܘ ܣܦܺܝܢ̈ܶܐ ܒܥܺܝܨܺܝܢܽܘ ܓܒܰܪ ܡܕܺܝܢܬܳܐ
2Ch 20:37 ܘܶܐܬ݂ܢܰܒܺܝ ܐܶܠܺܝܥܳܙܳܪ ܒܰܪܕܳܕܶܗ ܒܡܶܐܪܫܳܐ ܡܕܺܝܢܬܳܐ. ܥܰܠ ܝܳܗܽܘܫܳܦܳܛ. ܘܶܐܡܰܪ ܠܶܗ. ܒܫܰܘܬܳܦܽܘܬܳܟ݂ ܕܥܰܡ ܐܶܚܰܙܝܳܐ. ܩܰܠܩܶܠ ܡܳܪܝܳܐ ܟܽܠܗܽܘܢ ܥܒܳܕܰܝ̈ܟ ܘܶܐܬܬܰܒܰܖ̈ܝ ܣܦܺܝܢ̈ܶܐ. ܘܠܳܐ ܐܶܫܟܰܚ̈ܝ ܠܡܺܐܙܰܠ ܠܬܰܪܫܺܝܫ. 
2Ch 21:1 ܘܰܫܟܶܒ ܝܳܗܽܘܫܳܦܳܛ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܠܘܳܬ݂ ܐܰܒܳܗ̈ܳܬܶܗ ܒܰܩܪܺܝܬ݂ܳܐ ܕܕܰܘܺܝܕ݂. ܘܩܳܡ ܒܡܰܠܟܽܘܬ݂ܳܐ ܝܳܗܽܘܪܳܡ ܒܪܶܗ ܒܳܬܪܶܗ
2Ch 21:2 ܘܠܶܗ ܐܺܝܬ݂ ܗܘܳܐ ܐܰܚ̈ܶܐ ܒܢܰܝ̈ ܝܳܗܽܘܫܳܦܳܛ ܘܗܳܠܶܝܢ ܫܡܳܗܰܝ̈ܗܽܘܢ. ܥܰܙܰܪܝܳܐ. ܢܰܚܝܳܐܶܝܠ. ܙܟܰܪܝܳܐ ܥܰܙܰܪܝܳܐ. ܡܰܠܟܳܐܝܠ. ܫܦܰܛܝܳܐ. ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ
2Ch 21:3 ܘܝܰܗܒ ܠܗܽܘܢ ܐܰܒܽܘܗܽܘܢ ܡܰܘ̈ܗܒܳܬ݂ܳܐ ܣܰܓܺܝ. ܟܶܣܦܳܐ ܘܕܰܗܒܳܐ. ܘܡܰܘ̈ܗܒܳܬ݂ܳܐ ܣܰܓܺܝ̈ܐܳܬ݂ܳܐ. ܘܩܽܘܖ̈ܝܳܐ ܥܰܫܺܝ̈ܢܳܬ݂ܳܐ ܕܺܝܗܽܘܕ݂ܳܐ ܘܡܰܠܟܽܘܬ݂ܳܐ ܐܶܬ݂ܝܰܗܒܰܬ݂ ܠܝܳܗܽܘܪܳܡ ܡܶܛܽܠ ܕܗܽܘܝܽܘ ܗܘܳܐ ܒܪܶܗ ܩܰܫܺܝܫܳܐ.
2Ch 21:4 ܘܩܳܡ ܝܳܗܽܘܪܳܡ ܥܰܠ ܡܰܠܟܽܘܬ݂ܳܐ ܕܰܐܒܽܘܗܝ. ܘܶܐܬ݂ܓܰܢ̱ܒܰܪ. ܘܩܰܛܶܠ ܠܟܽܠܗܽܘܢ ܐܰܚܰܘ̈ܗܝ ܒܰܩܪܳܒܳܐ. ܘܳܐܦ ܡܶܢ ܩܰܫܺܝ̈ܫܶܐ ܕܺܝܣܪܳܐܶܝܠ ܩܰܛܶܠ
2Ch 21:5 ܘܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.
2Ch 21:6 ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܰܝܟܰܢܳܐ ܕܰܥܒܰܕ݂ܘ ܕܒܶܝܬ݂ ܐܳܚܳܒ ܡܶܛܽܠ ܕܚܳܬܶܗ ܕܳܐܚܳܒ ܗܘܳܬ݂ ܠܶܗ ܐܰܢܬܬ݂ܳܐ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ
2Ch 21:7 ܘܠܳܐ ܨܒܳܐ ܡܳܪܝܳܐ ܠܰܡܚܰܒܳܠܽܘ ܒܰܝܬܶܗ ܕܕܰܘܺܝܕ݂. ܡܶܛܽܠ ܡܰܘܡܳܬ݂ܳܐ ܕܺܝܡܳܐ ܠܕܰܘܺܝܕ݂. ܠܡܶܬܰܠ ܠܶܗ ܫܪܳܓܳܐ ܢܰܗܺܝܪܳܐ. ܘܠܰܒܢܰܘ̈ܗܝ ܟܽܠܗܽܘܢ ܝܰܘ̈ܡܳܬ݂ܳܐ
2Ch 21:8 ܒܝܰܘ̈ܡܳܬ݂ܶܗ ܡܪܰܕ݂ܘ ܐܰܕܽܘܡܳܝ̈ܶܐ. ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܘܰܐܩܺܝܡܘ ܥܠܰܝܗܽܘܢ ܡܰܠܟܳܐ
2Ch 21:9 ܘܰܥܒܰܪ ܝܳܗܽܘܪܳܡ ܥܰܡ ܪܰܘܖ̈ܒܳܢܰܘ̈ܗܝ. ܘܟܽܠܗܽܘܢ ܙܰܘܓܰܘ̈ܗܝ ܥܰܡܶܗ. ܘܰܗܘܳܐ ܕܟܰܕ݂ ܩܳܡ ܒܠܺܠܝܳܐ. ܚܪܰܒ ܠܰܐܕܽܘܡܝ̈ܶܐ. ܘܶܐܬ݂ܰܘ ܠܘܳܬ݂ܶܗ ܪܰܘܖ̈ܒܳܢܶܐ ܕܙܰܘ̈ܓܶܐ
2Ch 21:10 ܘܰܡܪܰܕ݂ܘ ܐܰܕܽܘܡܳܝ̈ܶܐ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ ܥܕܰܡܳܐ ܠܝܰܘܡܳܢܳܐ ܗܳܝܕܶܝܢ ܡܪܰܕ݂ܘ ܐܰܕܽܘܡܝ̈ܶܐ ܕܝܳܬ݂ܒܺܝܢ ܒܠܶܒܢܳܐ. ܒܙܰܒܢܳܐ ܗܰܘ ܡܶܢ ܬܚܶܝܬ݂ ܐܺܝܕ݂ܶܗ. ܡܶܛܽܠ ܕܰܫܒܰܩ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܶܗ
2Ch 21:11 ܘܳܐܦ ܗܽܘ ܥܒܰܕ݂ ܥܠܰܘ̈ܳܬ݂ܳܐ ܒܛܽܘܪܳܐ ܕܺܝܗܽܘܕ݂ܳܐ. ܘܚܰܡܪܳܐ ܐܰܫܩܺܝ ܠܰܢܙܺܝܖ̈ܶܝܗ̇ ܕܽܐܘܪܺܫܠܶܡ ܘܒܰܕܰܪ ܠܰܕ݂ܒܶܝܬ݂ ܝܺܗܽܘܕܳܐ.
2Ch 21:12 ܘܰܐܝܬܺܝ ܠܘܳܬ݂ܶܗ ܡܶܢ ܦܶܬܓܳܡ̈ܶܐ ܕܺܐܠܺܝܳܐ ܢܒܺܝܳܐ. ܕܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂. ܚܠܳܦ ܕܠܳܐ ܗܰܠܶܟ݂ܬ ܒܽܐܘܖ̈ܚܳܬܶܗ ܕܝܳܗܽܘܫܳܦܳܛ ܐܰܒܽܘܟ݂. ܘܒܽܐܘܖ̈ܚܳܬܶܗ ܕܳܐܣܳܐ ܡܰܠܟܳܐ ܕܺܝܗܽܘܕ݂ܳܐ
2Ch 21:13 ܘܗܰܠܶܟ݂ܬ ܠܳܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܘܰܐܛܥܺܝܬ ܠܺܝܗܽܘܕ݂ܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܒܙܳܢܝܽܘܬ݂ܳܐ ܕܒܶܝܬ݂ ܐܳܚܳܒ ܘܳܐܦ ܠܰܐܚܰܝ̈ܟ ܒܢܰܝ̈ ܐܰܒܽܘܟ݂ ܕܛܳܒܺܝܢ ܡܶܢܳܟ݂ ܩܰܛܶܠܬ
2Ch 21:14 ܗܳܐ ܡܳܪܝܳܐ ܡܳܚܶܐ ܠܳܟ݂ ܡܚܽܘܬ݂ܳܐ ܪܰܒܬܳܐ. ܘܰܠܥܰܡܳܟ݂. ܘܠܰܒܢܰܝ̈ܟ ܘܢܶܫܰܝ̈ܟ. ܘܰܠܟܽܠܗܽܘܢ ܢܶܟ݂ܣܰܝ̈ܟ
2Ch 21:15 ܘܰܐܢ̱ܬ ܒܟܽܘܪܗܳܢܳܐ ܣܰܓܺܝܐܳܐ ܬܡܽܘܬ݂. ܘܰܒܬܰܫܢܺܝܩܳܐ ܪܰܒܳܐ ܬܺܐܒܰܕ݂. ܥܕܰܡܳܐ ܠܰܐܝܟܳܐ ܕܢܶܦܩܽܘܢ ܡܥܰܝ̈ܟ ܡܶܢ ܟܽܘܪܗܳܢܳܟ݂ ܘܰܫܢܺܝ̈ܢ ܣܰܓܺܝ̈ܐܳܢ ܒܬܰܫܢܺܝܩܳܐ ܬܶܦܶܠ
2Ch 21:16 ܘܰܢܥܺܝܪ ܡܳܪܝܳܐ ܥܰܠ ܝܳܗܽܘܪܳܡ ܪܽܘܚܳܐ ܕܰܦܠܶܫܬܳܝ̈ܶܐ. ܘܰܕ݂ܥܰܖ̈ܒܳܝܶܐ ܕܰܫܪܶܝܢ ܒܶܝܬ݂ ܗܶܢ̈ܕܘܳܝܶܐ
2Ch 21:17 ܘܢܶܣܩܽܘܢ ܥܰܠ ܝܺܗܽܘܕܳܐ. ܘܢܶܚܪܒܽܘܢ ܐܶܢܽܘܢ. ܘܢܰܗܦܟ݂ܽܘܢ ܟܽܠܳܗ̇ ܫܒܺܝܬ݂ܳܐ ܕܶܐܫܬܰܟ݂ܚܰܬ݂ ܠܒܶܝܬ݂ ܡܰܠܟܳܐ. ܘܳܐܦ ܒܢܰܘ̈ܗܝ ܘܢܶܫܰܘ̈ܗܝ ܘܠܳܐ ܢܶܫܬܒܶܩ ܠܶܗ ܒܪܳܐ ܕܶܟܪܳܐ. ܐܶܠܳܐ ܐܶܢ ܐܶܚܰܙܝܳܐ ܒܪܶܗ ܙܥܽܘܪܳܐ
2Ch 21:18 ܡܶܢ ܒܳܬܰܪ ܟܽܠܗܶܝܢ ܗܳܠܶܝܢ. ܡܚܽܘܬ݂ܳܐ ܬܶܗܘܶܐ ܒܰܡܥܰܘ̈ܗܝ ܘܰܒܟ݂ܽܘܪܗܳܢܳܐ ܣܰܓܺܝܐܳܐ ܢܡܽܘܬ݂ ܘܳܐܣܝܽܘܬ݂ܳܐ ܠܳܐ ܬܶܗܘܶܐ ܠܶܗ
2Ch 21:19 ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܟܰܕ݂ ܫܶܠܡܰܬ݂ ܡܶܠܬܶܗ ܕܰܢܒܺܝܳܐ. ܠܰܫܢܺܝ̈ܢ ܬܰܪܬܶܝܢ. ܢܦܰܩܘ ܡܥܰܘ̈ܗܝ ܡܶܢ ܟܽܘܪܗܳܢܶܗ. ܘܡܺܝܬ݂ ܒܟ݂ܽܘܪܗܳܢܳܐ ܒܺܝܫܳܐ. ܘܠܳܐ ܥܒܰܕ݂ ܠܶܗ ܐܺܝܩܳܪܳܐ ܥܰܡܳܐ. ܐܰܝܟܰܢܳܐ ܕܰܥܒܰܕ݂ܘ ܠܰܐܒܳܗ̈ܳܬܶܗ
2Ch 21:20 ܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܶܐܙܰܠ ܕܠܳܐ ܪܶܓܬ݂ܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܒܰܩܒܽܘܪܬܳܐ ܕܡܰܠ̈ܟܶܐ. 
2Ch 22:1 ܘܰܐܡܠܶܟ݂ܘ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܠܶܐܚܰܙܝܳܐ ܒܪܶܗ ܙܥܽܘܪܳܐ ܒܳܬܪܶܗ. ܡܶܛܽܠ ܕܟܽܠܗܽܘܢ ܩܰܕ݂ܡܳܝ̈ܶܐ ܚܪܰܒ ܐܶܢܽܘܢ ܓܰܝܣܳܐ ܡܶܛܽܠ ܕܶܐܬ݂ܰܘ ܥܰܖ̈ܒܳܝܶܐ. ܘܰܚܪܰܒܘ ܡܰܫܪܺܝܬܳܐ ܕܺܝܣܪܳܐܶܝܠ. ܘܰܐܡܠܶܟ݂ ܐܶܚܰܙܝܳܐ ܒܰܪ ܝܳܗܽܘܪܳܡ ܡܰܠܟܳܐ ܕܺܝܗܽܘܕ݂ܳܐ
2Ch 22:2 ܒܰܪ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܗܘܳܐ ܐܶܚܰܙܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ ܘܫܰܢ̱ܬܳܐ ܚܕ݂ܳܐ ܐܰܡ̣ܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܥܬܰܠܝܳܐ ܒܰܪܬ݂ ܥܰܡܪܺܝ
2Ch 22:3 ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܒܶܝܬ݂ ܐܳܚܳܒ. ܡܶܛܽܠ ܕܒܰܪ ܚܳܬܶܗ ܗܘܳܐ ܕܳܐܚܳܒ
2Ch 22:4 ܘܳܐܦ ܗܽܘ ܐܰܣܓܺܝ ܠܡܶܚܛܳܐ ܘܰܥܒܰܕ݂ ܒܺܝܫܬܳܐ ܩܕ݂ܳܡ ܡܳܪܝܳܐ. ܐܰܝܟ݂ ܒܰܝܬܶܗ ܕܳܐܚܳܒ. ܡܶܛܽܠ ܕܗܶܢܽܘܢ ܗܘܰܘ ܠܶܗ ܡܳܠܽܘܟ̈ܶܐ ܡܶܢ ܒܳܬܰܪ ܕܡܺܝܬ݂ ܐܰܒܽܘܗܝ ܠܰܡܚܰܒܳܠܽܘܬܶܗ. ܡܶܛܽܠ ܕܰܒܡܶܠܟܗܽܘܢ ܡܗܰܠܶܟ݂ ܗܘܳܐ
2Ch 22:5 ܘܶܐܙܰܠ ܥܰܡ ܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܠܡܶܥܒܰܕ݂ ܩܪܳܒܳܐ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ ܒܪܳܡܰܬ݂ ܓܶܠܥܳܕ݂ ܘܰܡܚܰܘ ܐܰܕܽܘܡܳܝ̈ܶܐ ܠܝܽܘܪܳܡ
2Ch 22:6 ܘܰܗܦܰܟ݂ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ ܡܶܢ ܡܚܽܘܬ݂ܳܐ ܕܰܡܚܰܐܗܝ ܒܪܳܡܬ݂ܳܐ. ܟܰܕ݂ ܡܶܬ݂ܟܰܬܰܫ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܚܰܙܝܳܐ ܢܚܶܬ݂ ܠܡܶܚܙܳܐ ܠܝܽܘܪܳܡ ܒܪܶܗ ܕܳܐܚܳܒ ܒܺܐܝܙܰܪܥܺܝܠ
2Ch 22:7 ܘܡܶܢ ܩܕ݂ܳܡ ܡܳܪܝܳܐ ܗܘܳܬ݂ ܗܦܺܝܟ݂ܬܳܐ ܕܶܐܚܰܙܝܳܐ. ܠܡܶܐܬ݂ܳܐ ܠܘܳܬ݂ ܝܽܘܪܳܡ ܘܟܰܕ݂ ܐܶܬ݂ܳܐ. ܢܦܰܩ ܥܰܡ ܝܽܘܪܳܡ ܠܘܳܬ݂ ܝܳܗܽܘ ܒܰܪ ܝܰܡܫܺܝ. ܕܶܐܬ݂ܡܫܰܚ ܡܶܢ ܩܕ݂ܳܡ ܡܳܪܝܳܐ. ܠܡܰܘܒܳܕܽܘ ܒܰܝܬܶܗ ܕܳܐܚܳܒ
2Ch 22:8 ܗܳܝܕܶܝܢ ܟܰܕ݂ ܕܳܢ ܝܳܗܽܘ ܥܰܡ ܕܒܶܝܬ݂ ܐܳܚܳܒ. ܐܶܫܟܰܚ ܠܪܰܘܖ̈ܒܳܢܶܐ ܕܺܝܗܽܘܕ݂ܳܐ. ܘܰܒܢܰܝ̈ ܐܰܚܰܘ̈ܗܝ ܕܶܐܚܰܙܝܳܐ. ܕܰܡܫܰܡܫܺܝܢ ܗܘܰܘ ܠܶܐܚܰܙܝܳܐ ܘܩܰܛܶܠ ܐܶܢܽܘܢ
2Ch 22:9 ܘܰܒܥܳܐ ܠܶܐܚܰܙܝܳܐ. ܘܰܐܚܕܶܗ ܘܗܽܘ ܛܫܶܐ ܗܘܳܐ ܒܫܳܡܪܺܝܢ. ܘܰܐܝܬܝܶܗ ܠܘܳܬ݂ܶܗ ܘܩܰܛܠܶܗ ܘܩܰܒܪܶܗ. ܡܶܛܽܠ ܕܶܐܡܰܪ ܕܒܰܪ ܝܳܗܽܘܫܳܦܳܛ ܗܽܘ. ܗܰܘ ܕܨܰܠܺܝ ܠܡܳܪܝܳܐ ܒܟܽܠܶܗ ܠܶܒܶܗ. ܘܠܳܐ ܐܺܝܬ݂ ܗܘܳܐ ܠܒܶܝܬ݂ ܐܶܚܰܙܝܳܐ. ܠܰܡܥܰܕܳܪܽܘ ܚܰܝܠܳܐ ܕܡܰܠܟܽܘܬ݂ܳܐ
2Ch 22:10 ܘܰܥܬܰܠܝܳܐ ܐܶܡܶܗ ܕܶܐܚܰܙܝܳܐ. ܚܙܳܬ݂ ܕܡܺܝܬ݂ ܒܪܳܗ̇. ܘܩܳܡܰܬ݂ ܘܰܐܘܒܕܰܬ݂ ܠܟܽܠܗܽܘܢ ܒܢܰܝ̈ ܡܰܠܟܳܐ ܕܒܶܝܬ݂ ܝܺܗܽܘܕܳܐ
2Ch 22:11 ܘܕܶܒܪܰܬ݂ ܝܳܗܽܘܫܒܰܥ ܒܰܪܬܶܗ ܕܡܰܠܟܳܐ. ܠܝܽܘܐܳܫ ܒܰܪ ܐܶܚܰܙܝܳܐ. ܘܰܓܢܰܒܬܶܗ ܡܶܢ ܓܰܘ ܒܢܰܝ̈ ܡܰܠܟܳܐ. ܕܡܶܬ݂ܩܰܛܠܺܝܢ ܗܘܰܘ. ܘܛܰܫܝܰܬܶܗ ܘܰܠܡܰܝܢܰܩܬܶܗ ܒܩܰܝܛܽܘܢܳܐ ܕܡܰܫܟܒܳܗ̇. ܘܛܰܫܝܰܬܶܗ ܝܳܗܽܘܫܒܰܥ ܒܰܪܬ݂ ܡܰܠܟܳܐ ܝܽܘܪܳܡ. ܐܰܢ̱ܬܬܶܗ ܕܝܽܘܝܳܕ݂ܳܥ ܟܳܗܢܳܐ. ܡܶܛܽܠ ܕܗܺܝ ܗܘܳܬ݂ ܚܳܬܶܗ ܕܶܐܚܰܙܝܳܐ. ܡܶܢ ܩܕ݂ܳܡ ܥܬܰܠܝܳܐ. ܘܠܳܐ ܩܰܛܠܽܘܗܝ
2Ch 22:12 ܘܰܗܘܳܐ ܛܫܶܐ ܥܰܡܳܗ̇ ܒܒܰܝܬܶܗ ܕܡܳܪܝܳܐ. ܫܶܬ݂ ܫܢܺܝ̈ܢ ܘܰܥܬܰܠܝܳܐ ܐܰܡܠܟܰܬ݂ ܥܰܠ ܐܰܪܥܳܐ. 
2Ch 23:1 ܒܫܰܢ̱ܬܳܐ ܫܒܺܝܥܳܝܬܳܐ. ܐܶܬ݂ܓܰܢ̱ܒܰܪ ܝܽܘܝܳܕ݂ܳܥ. ܘܰܕ݂ܒܰܪ ܠܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ. ܠܥܰܙܰܪܝܳܐ ܒܰܪ ܝܰܪܚܽܘܡ. ܘܠܺܐܝܫܶܡܥܺܝܠ ܒܰܪ ܝܽܘܚܰܢܳܢ. ܘܰܠܥܰܙܰܪܝܳܐ ܒܰܪ ܥܽܘܒܺܝܕ݂. ܘܠܰܫܡܰܥܝܳܐ ܒܰܪ ܥܰܕܽܘ. ܘܠܶܐܠܺܝܫܳܦܳܛ ܒܰܪ ܙܰܟ݂ܪܺܝ
2Ch 23:2 ܘܥ̣ܰܠܘ ܟܽܠܗܽܘܢ ܗܳܠܶܝܢ ܒܡܰܘܡܳܬ݂ܳܐ. ܕܢܶܬ݂ܟܰܪܟܽܘܢ ܒܺܝܗܽܘܕܳܐ. ܘܟܰܢܶܫܘ ܐܶܢܽܘܢ ܠܠܶܘ̈ܳܝܶܐ. ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܪܺܝܫܳܐ ܕܰܐܒܳܗ̈ܳܬ݂ܳܐ ܕܺܝܣܪܳܐܶܝܠ. ܘܶܐܬ݂ܰܘ ܠܽܐܘܪܺܫܠܶܡ.
2Ch 23:3 ܘܺܝܡܰܘ ܟܽܠܶܗ ܥܰܡܳܐ ܒܡܰܘܡܳܬ݂ܳܐ. ܒܒܰܝܬܶܗ ܕܡܳܪܝܳܐ ܩܕ݂ܳܡ ܡܰܠܟܳܐ. ܘܶܐܡܰܪ ܠܗܽܘܢ. ܗܳܐ ܒܰܪ ܡܰܠܟܳܐ. ܗܽܘ ܢܩܽܘܡ ܥܠܰܝܟܽܘܢ. ܐܰܝܟܰܢܳܐ ܕܡܰܠܶܠ ܡܳܪܝܳܐ ܥܰܡ ܕܰܘܺܝܕ݂ ܥܰܒܕܶܗ
2Ch 23:4 ܗܳܢܳܐ ܦܶܬ݂ܓ݂ܳܡܳܐ ܬܶܥܒܕ݂ܽܘܢ. ܦܶܠܓܳܐ ܡܶܢܟܽܘܢ ܒܡܰܥ̈ܠܰܝ ܫܰܒܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܘܰܕ݂ܢܳܛܖ̈ܰܝ ܬܰܖ̈ܥܶܐ
2Ch 23:5 ܘܬ݂ܽܘܠܬܳܐ ܒܶܝܬ݂ ܡܰܠܟܳܐ. ܘܬ݂ܽܘܠܬܳܐ ܒܬܰܪܥܳܐ ܕܛܰܒܳܚ̈ܶܐ ܘܟܽܠܶܗ ܥܰܡܳܐ ܢܳܛܪܺܝܢ ܒܕ݂ܳܪܬܳܐ ܕܒܶܝܬ݂ ܡܳܪܝܳܐ
2Ch 23:6 ܘܠܳܐ ܢܶܗܘܶܐ ܐ̱ܢܳܫ ܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܠܳܐ ܟܳܗ̈ܢܶܐ ܘܠܶܘ̈ܳܝܶܐ ܗܶܢܽܘܢ ܢܶܥܠܽܘܢ. ܡܶܛܽܠ ܕܩܰܕܺܝܫܺܝܢ ܐܶܢܽܘܢ. ܘܟܽܠܶܗ ܥܰܡܳܐ ܢܳܛܪܺܝܢ ܡܰܛܰܪܬܳܐ ܕܒܰܝܬܶܗ ܕܡܳܪܝܳܐ
2Ch 23:7 ܘܢܶܩܦܽܘܢ ܠܶܘ̈ܳܝܶܐ ܠܡܰܠܟܳܐ. ܟܰܕ݂ ܚܕ݂ܺܝܪܺܝܢ ܠܶܗ. ܓܒܰܪ ܘܡܳܐܢܰܝ̈ ܙܰܝܢܶܗ ܒܺܐܝܕܶܗ. ܘܰܕ݂ܢܶܥܽܘܠ ܠܒܰܝܬܳܐ ܓܰܘܳܝܳܐ. ܢܡܽܘܬ݂ ܘܰܗܘܰܘ ܠܘܳܬ݂ ܡܰܠܟܳܐ ܒܡܰܥܠܶܗ ܘܰܒܡܰܦܩܶܗ
2Ch 23:8 ܘܰܥܒܰܕ݂ܘ ܠܶܘ̈ܳܝܶܐ ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ. ܘܰܕ݂ܒܰܪ ܓܰܒܪܳܐ ܠܚܰܒܪܶܗ. ܐܰܝܠܶܝܢ ܕܢܳܛܪܺܝܢ ܗܘܰܘ ܒܡܰܥ̈ܠܰܝ ܫܰܒܬ݂ܳܐ. ܥܰܡ ܐܰܝܠܶܝܢ ܕܢܳܛܪܺܝܢ ܗܘܰܘ ܒܡܰܦܩܰܝ̈ ܫܰܒܬ݂ܳܐ ܡܶܛܽܠ ܕܫܳܪܶܐ ܗܘܳܐ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ ܡܶܢ ܡܰܛܰܪܬܗܽܘܢ
2Ch 23:9 ܘܝܰܗܒ ܝܽܘܝܳܕ݂ܳܥ ܟܳܗܢܳܐ ܠܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ. ܖ̈ܽܘܡܚܶܐ ܘܣܰܟܖ̈ܶܐ. ܘܫܳܠ̈ܛܶܐ ܕܡܰܠܟܳܐ ܕܰܘܺܝܕ݂. ܕܺܐܝܬ݂ ܗܘܳܐ ܒܒܰܝܬܶܗ ܕܡܳܪܝܳܐ
2Ch 23:10 ܘܩܳܡ ܟܽܠܶܗ ܥܰܡܳܐ. ܓܒܰܪ ܠܓܰܒܶܗ ܕܒܰܝܬܳܐ ܕܣܶܡܳܠܳܐ ܠܡܰܕ݂ܒܚܳܐ ܘܰܠܒܰܝܬܳܐ. ܘܚܰܕ݂ܪܽܘܗܝ ܠܡܰܠܟܳܐ
2Ch 23:11 ܘܰܐܦܶܩܘ ܠܒܰܪ ܡܰܠܟܳܐ. ܘܝܰܗܒܘ ܒܪܺܝܫܶܗ ܬܳܓܳܐ ܘܚܽܘܕ݂ܪܳܐ. ܘܰܐܩܺܝܡܽܘܗܝ ܒܡܰܠܟܽܘܬ݂ܳܐ. ܘܡܰܫܚܽܘܗܝ ܝܽܘܝܳܕ݂ܳܥ ܘܰܒܢܰܘ̈ܗܝ. ܘܳܐܡܪܺܝܢ ܢܺܚܶܐ ܡܰܠܟܳܐ
2Ch 23:12 ܘܫܶܡܥܰܬ݂ ܥܬ݂ܰܠܝܳܐ ܩܳܠܳܐ ܕܥܰܡܳܐ ܕܚܳܕܶܐ. ܘܰܡܫܰܒܚܺܝܢ ܠܡܰܠܟܳܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܠܒܰܝܬܶܗ ܕܡܳܪܝܳܐ
2Ch 23:13 ܘܚܳܙܝܳܐ. ܘܗܳܐ ܡܰܠܟܳܐ ܩܳܐܶܡ ܥܰܠ ܐܶܣܛܽܘܢܳܐ. ܐܰܝܟ݂ ܢܳܡܽܘܣܳܐ ܕܡܰܠ̈ܟܶܐ. ܘܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܩܳܖ̈ܝܳܢ ܩܕ݂ܳܡ ܡܰܠܟܳܐ. ܘܟܽܠܶܗ ܥܰܡܳܐ ܚܳܕܶܝܢ. ܘܰܡܝܰܒܒܺܝܢ ܒܩܰܖ̈ܢܳܬܳܐ. ܘܰܡܫܰܒܚܺܝܢ ܒܬܶܫܒ̈ܚܳܬܳܐ ܘܣܰܕܩܰܬ݂ ܥܬܰܠܝܳܐ ܢܰܚ̈ܬܶܝܗ̇. ܘܳܐܡܪܳܐ. ܟܰܕܳܒܽܘܬ݂ܳܐ. ܟܰܕܳܒܽܘܬ݂ܳܐ
2Ch 23:14 ܘܰܦܩܰܕ݂ ܝܽܘܝܳܕ݂ܳܥ ܟܳܗܢܳܐ ܠܪܰܒܝ ܡܰܐܘ̈ܳܬ݂ܳܐ. ܕܫܰܠܺܝܛܺܝܢ ܥܰܠ ܚܰܝܠܳܐ. ܘܶܐܡܰܪ ܠܗܽܘܢ. ܐܰܦܩܽܘܗ̇ ܠܒܰܪ ܡܶܢ ܣܶܕ݂ܖ̈ܶܐ. ܘܡܰܢ ܕܥܳܐܶܠ ܒܳܬ݂ܪܳܗ̇. ܢܶܬ݂ܩܛܶܠ ܒܚܰܪܒܳܐ. ܡܶܛܽܠ ܕܶܐܡܰܪ ܟܳܗܢܳܐ. ܠܳܐ ܒܒܰܝܬܶܗ ܕܡܳܪܝܳܐ
2Ch 23:15 ܘܰܥܒܰܕ݂ܘ ܠܳܗ̇ ܕܽܘܟܬܳܐ. ܘܥܶܠܰܬ݂ ܒܽܐܘܪܚܳܐ ܕܡܰܥܠܳܢܳܐ ܕܖ̈ܰܟܫܳܐ. ܘܡܺܝܬܰܬ݂ ܬܰܡܳܢ
2Ch 23:16 ܘܺܝܡܳܐ ܝܽܘܝܳܕ݂ܳܥ ܒܡܰܘܡܳܬ݂ܳܐ ܒܰܝܢܰܘ̈ܗܝ ܠܒܶܝܬ݂ ܟܽܠܶܗ ܥܰܡܳܐ. ܘܒܶܝܬ݂ ܡܰܠܟܳܐ. ܠܡܶܗܘܳܐ ܥܰܡܳܐ ܠܡܳܪܝܳܐ
2Ch 23:17 ܘܥ̣ܰܠܘ ܟܽܠܶܗ ܥܰܡܳܐ ܕܺܝܣܪܳܐܶܝܠ. ܠܒܶܝܬ݂ ܒܰܥܠܳܐ. ܘܥܰܩܪܽܘܗܝ ܘܰܥܠܰܘ̈ܳܬ݂ܶܗ ܬܰܒܰܪܘ ܫܰܦܺܝܪ ܘܨܰܠܡܰܘ̈ܗܝ ܕܰܩܶܩܘ ܘܟܽܘܡܪܳܐ ܕܒܰܥܠܳܐ ܩܰܛܠܽܘܗܝ ܩܕ݂ܳܡ ܡܰܕ݂ܒܚܳܐ
2Ch 23:18 ܘܰܥܒܰܕ݂ ܝܽܘܝܳܕ݂ܳܥ ܫܰܠܺܝܛܳܢ̈ܶܐ ܒܒܰܝܬܶܗ ܕܡܳܪܝܳܐ. ܘܟܳܗ̈ܢܶܐ ܘܠܶܘ̈ܳܝܶܐ ܕܦܰܠܶܓ ܕܰܘܺܝܕ݂. ܕܢܶܗܘܽܘܢ ܢܳܛܽܘܖ̈ܶܐ ܥܰܠ ܒܰܝܬܶܗ ܕܡܳܪܝܳܐ. ܠܡܰܣܳܩܽܘ ܥܠܰܘ̈ܳܬ݂ܳܐ. ܐܰܝܟ݂ ܕܰܟ݂ܬ݂ܺܝܒ ܒܽܐܘܪܳܝܬܶܗ ܕܡܽܘܫܶܐ. ܒܚܰܕ݂ܽܘܬ݂ܳܐ ܘܰܒܬܶܫܒ̈ܚܳܬ݂ܳܐ ܥܰܠ ܐܺܝܕܰܘ̈ܗܝ ܕܕܰܘܺܝܕ݂
2Ch 23:19 ܘܰܢܩܽܘܡܽܘܢ ܢܳܛܖ̈ܰܝ ܬܰܖ̈ܥܶܐ ܥܰܠ ܬܰܖ̈ܥܶܐ ܕܒܰܝܬܶܗ ܕܡܳܪܝܳܐ. ܕܠܳܐ ܢܶܥܠܽܘܢ ܠܬܰܡܳܢ ܡܣܰܝ̈ܒܶܐ.
2Ch 23:20 ܘܰܢܣܰܒܘ ܖ̈ܺܝܫܰܝ ܡܰܐܘ̈ܳܬ݂ܳܐ. ܫܰܠܺܝ̈ܛܶܐ ܕܥܰܡܳܐ. ܘܟܽܠܶܗ ܥܰܡܳܐ ܕܰܐܪܥܳܐ. ܘܶܐܬ݂ܰܘ ܒܓܰܘ ܬܰܪܥܳܐ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ
2Ch 23:21 ܘܚܳܕܶܝܢ ܟܽܠܶܗ ܥܰܡܳܐ ܕܰܐܪܥܳܐ. ܘܰܒܩܰܖ̈ܢܳܬܳܐ ܡܫܰܒܚܺܝܢ. ܘܠܰܥܬܰܠܝܳܐ ܩܛܰܠܘ ܒܚܰܪܒܳܐ. 
2Ch 24:1 ܒܰܪ ܫܒܰܥ ܫܢܺܝ̈ܢ ܝܽܘܐܳܫ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܨܰܘܒܳܐ. ܡܶܢ ܒܰܪ ܫܒܰܥ ܡܕܺܝܢܬܳܐ
2Ch 24:2 ܘܰܥܒܰܕ݂ ܝܽܘܐܳܫ ܕܫܰܦܺܝܪ ܩܕ݂ܳܡ ܡܳܪܝܳܐ. ܟܽܠ ܝܰܘ̈ܡܳܬ݂ܳܐ ܕܚܰܝܰܘ̈ܗܝ ܕܝܽܘܝܳܕ݂ܳܥ ܟܳܗܢܳܐ
2Ch 24:3 ܘܰܢܣܰܒ ܠܶܗ ܝܽܘܝܳܕ݂ܳܥ ܢܶܫ̈ܶܐ ܬܰܪܬܶܝܢ. ܘܰܐܘܠܶܕ ܠܶܗ ܒܢܰܝ̈ܳܐ ܘܰܒܢ̈ܳܬ݂ܳܐ
2Ch 24:4 ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܗܘܳܐ ܠܶܒܶܗ ܥܰܡ ܝܽܘܐܳܫ ܒܐ̱ܪܳܙܳܐ. ܠܰܡܚܰܕܳܬ݂ܽܘ ܒܰܝܬܶܗ ܕܡܳܪܝܳܐ. ܘܰܠܡܶܒܕܰܩ ܒܶܗ ܟܽܠ ܡܶܕܶܡ ܕܡܶܬ݂ܒܥܶܐ
2Ch 24:5 ܘܟܰܢܶܫ ܝܽܘܝܳܕ݂ܳܥ ܟܳܗܢܳܐ. ܠܟܳܗ̈ܢܶܐ. ܘܰܠܠܶܘ̈ܳܝܶܐ. ܘܶܐܡܰܪ ܠܗܽܘܢ. ܦܽܘܩܘ ܠܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ. ܘܟܰܢܶܫܘ ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܟܶܣܦܳܐ ܘܕܰܗܒܳܐ ܘܰܒܕ݂ܽܘܩܘ ܒܰܝܬܶܗ ܕܰܐܠܳܗܟܽܘܢ. ܐܰܝܟ݂ ܕܟܽܠ ܫܢܳܐ ܒܰܫܢܳܐ ܘܰܐܢ̱ܬܽܘܢ ܬܶܣܬܰܪܗܒܽܘܢ ܠܰܡܡܰܠܳܝܽܘ
2Ch 24:6 ܘܰܩܪܳܐ ܡܰܠܟܳܐ ܠܝܽܘܝܳܕ݂ܳܥ ܩܰܫܺܝܫܳܐ. ܘܶܐܡܰܪ ܠܶܗ. ܡܶܛܽܠ ܡܳܢܳܐ ܠܳܐ ܬܳܒܰܥ ܐܰܢ̱ܬ ܠܠܶܘ̈ܳܝܶܐ. ܕܢܺܐܙܽܠܘܢ ܘܢܰܝܬܽܘܢ ܡܶܢ ܝܺܗܽܘܕܳܐ. ܘܡܶܢ ܐܽܘܪܺܫܠܶܡ. ܡܰܘܗ̈ܒܳܬ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܘܟܰܢܶܫܘ ܠܺܝܣܪܳܐܶܝܠ ܠܡܰܫܟܢܳܐ ܕܥܺܐܕ݂ܳܐ
2Ch 24:7 ܘܰܥܬܰܠܝܳܐ ܡܰܠܦܳܐ ܗܘܳܬ݂ ܒܥܺܝܢ ܥܰܘܠܳܐ ܘܬܶܪܥܰܬ݂ ܠܒܰܝܬܶܗ ܕܡܳܪܝܳܐ. ܘܳܐܦ ܠܟܽܠ ܩܰܕܺܝ̈ܫܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܥܶܒܕܰܬ݂ ܐܶܢܽܘܢ ܕܳܚܠܰܝ̈ ܦܬܰܟ݂ܖ̈ܶܐ
2Ch 24:8 ܘܶܐܡܰܪ ܡܰܠܟܳܐ. ܘܰܥܒܰܕ݂ܘ ܩܺܐܒܽܘܬܳܐ ܚܕ݂ܳܐ. ܘܣܳܡܽܘܗ̇ ܒܬܰܪܥܳܐ ܕܒܰܝܬܶܗ ܕܡܳܪܝܳܐ ܡܶܢ ܠܒܰܪ
2Ch 24:9 ܘܝܰܗܒܘ ܩܳܠܳܐ ܒܺܝܗܽܘܕܳܐ. ܘܒܽܐܘܪܺܫܠܶܡ. ܕܢܰܝܬܽܘܢ ܠܡܳܪܝܳܐ ܡܢܳܬ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܕܦܰܩܶܕ݂ ܒܡܰܕܒܪܳܐ
2Ch 24:10 ܘܰܚܕ݂ܺܝܘ ܟܽܠܗܽܘܢ ܪܰܘܖ̈ܒܳܢܶܐ. ܘܟܽܠܶܗ ܥܰܡܳܐ. ܘܰܐܝܬܺܝܘ ܘܰܥܒܰܕ݂ܘ ܩܺܐܒܽܘܬܳܐ ܚܕ݂ܳܐ. ܘܣܳܡܽܘܗ̇ ܘܰܐܪܡܺܝܘ ܥܕܰܡܳܐ ܕܰܡܠܳܬ݂
2Ch 24:11 ܘܟܰܕ݂ ܚܙܰܘ ܕܰܣܓܺܝ ܟܶܣܦܳܐ ܒܳܗ̇ ܒܩܺܐܒܽܘܬܳܐ ܥܰܠ ܣܳܦܪܳܐ ܕܡܰܠܟܳܐ. ܘܪܰܒ ܒܰܝܬܶܗ ܕܟܳܗܢܳܐ ܪܰܒܳܐ. ܘܰܡܢܰܘ. ܘܨܰܪܘ. ܟܶܣܦܳܐ
2Ch 24:12 ܘܝܰܗܒܽܘܗܝ ܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܘܰܗܘܰܘ ܐܳܓܪܺܝܢ ܠܗܽܘܢ ܦܳܣܽܘ̈ܠܶܐ ܘܢܰܓܳܖ̈ܶܐ. ܘܒܳܕ݂ܩܺܝܢ ܒܰܝܬܶܗ ܕܡܳܪܝܳܐ. ܘܳܐܦ ܥܳܒܕ݂ܰܝ̈ ܦܰܪܙܠܳܐ ܘܰܢܚܳܫܳܐ. ܠܡܶܒܕܰܩ ܒܰܝܬܶܗ ܕܡܳܪܝܳܐ.
2Ch 24:15 ܘܩܰܫ ܝܽܘܝܳܕ݂ܳܥ ܘܰܣܒܰܥ ܝܰܘ̈ܡܳܬ݂ܶܗ. ܘܡܺܝܬ݂ ܒܰܪ ܡܳܐܐ ܘܰܬܠܳܬܺܝܢ ܫܢܺܝ̈ܢ.
2Ch 24:16 ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܒܰܩܒܽܘܪܬܳܐ ܕܡܰܠ̈ܟܶܐ ܘܶܐܡܰܪ. ܗܳܟܰܢܳܐ ܢܶܬ݂ܦܪܰܥ ܡܰܢ ܕܥܳܒܶܕ݂ ܛܳܒܬ݂ܳܐ ܒܺܝܣܪܳܐܶܝܠ ܘܳܐܦ ܥܰܡ ܒܝܬܶܗ ܕܡܳܪܝܳܐ ܡܰܖ̈ܗܳܛܶܐ ܪܰܘܖ̈ܒܶܐ ܪܗܶܛ.
2Ch 24:17 ܘܡܶܢ ܒܳܬܰܪ ܕܡܺܝܬ݂ ܝܽܘܝܳܕ݂ܳܥ. ܐܶܬ݂ܰܘ ܪܰܘܖ̈ܒܳܢܶܐ ܕܺܝܗܽܘܕ݂ܳܐ. ܘܰܣܓܶܕ݂ܘ ܠܡܰܠܟܳܐ. ܡܶܛܽܠ ܕܰܫܡܰܥ ܐܶܢܽܘܢ.
2Ch 24:18 ܘܰܫܒܰܩܘ ܠܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܘܶܐܙܰܠܘ ܦܠܰܚܘ ܠܨܰܠ̈ܡܶܐ ܘܠܰܦܬܰܟ݂ܖ̈ܶܐ. ܘܰܗܘܳܐ ܪܽܘܓܙܳܐ ܥܰܠ ܝܺܗܽܘܕܳܐ ܥܰܠ ܐܽܘܪܺܫܠܶܡ. ܥܰܠ ܕܰܚܛܰܘ ܚܛܺܝܬ݂ܳܐ ܗܳܕ݂ܶܐ.
2Ch 24:19 ܘܫܰܕܰܪ ܠܘܳܬ݂ܗܽܘܢ ܒܝܰܕ݂ ܢܒܺܝ̈ܶܐ. ܠܡܰܗܦܳܟܽܘ ܐܶܢܽܘܢ ܡܶܢ ܐܽܘܖ̈ܚܳܬ݂ܗܽܘܢ. ܘܠܳܐ ܫܡܰܥܘ ܘܰܐܣܗܶܕ݂ ܒܗܽܘܢ. ܘܠܳܐ ܩܰܒܶܠܘ.
2Ch 24:20 ܘܪܽܘܚܶܗ ܕܡܳܪܝܳܐ ܠܶܒܫܰܬ݂ ܠܰܙܟܰܪܝܳܐ ܒܰܪ ܝܽܘܝܳܕ݂ܳܥ ܟܳܗܢܳܐ. ܘܰܣܠܶܩ ܘܩܳܡ ܠܥܶܠ ܡܶܢ ܥܰܡܳܐ. ܘܶܐܡܰܪ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܠܡܳܢܳܐ ܥܒܰܪܬܽܘܢ ܥܰܠ ܦܽܘܩܕܳܢܰܘ̈ܗܝ ܕܡܳܪܝܳܐ. ܠܳܐ ܬܰܟ݂ܫܪܽܘܢ. ܡܶܛܽܠ ܕܰܫܒܰܩܬܽܘܢ ܐܽܘܪܚܝ. ܘܳܐܦ ܐܶܢܳܐ ܫܳܒܶܩ ܐ̱ܢܳܐ ܠܟܽܘܢ
2Ch 24:21 ܘܰܡܪܰܕ݂ܘ ܥܠܰܘܗܝ ܘܪܰܓܡܽܘܗܝ ܒܟܺܐܦ̈ܶܐ ܒܦܽܘܩܕܳܢܳܐ ܕܡܰܠܟܳܐ. ܒܕ݂ܳܪܬܳܐ ܕܒܰܝܬܶܗ ܕܡܳܪܝܳܐ
2Ch 24:22 ܘܠܳܐ ܐܰܪܓܶܫ ܝܽܘܐܳܫ ܡܰܠܟܳܐ. ܛܰܝ̈ܒܘܳܬ݂ܳܐ ܕܰܥܒܰܕ݂ ܒܶܗ ܝܽܘܝܳܕ݂ܳܥ ܟܳܗܢܳܐ ܐܰܒܽܘܗܝ. ܘܩܰܛܶܠ ܠܰܒܢܰܘ̈ܗܝ ܡܶܢ ܒܳܬܪܶܗ. ܘܰܒܢܰܘ̈ܗܝ ܟܰܕ݂ ܡܶܬ݂ܩܰܛܠܺܝܢ ܗܘܰܘ. ܐܳܡܪܺܝܢ. ܢܶܚܙܶܐ ܡܳܪܝܳܐ. ܘܢܶܬ݂ܒܰܥ.
2Ch 24:23 ܘܰܗܘܳܐ ܠܚܰܪܬ݂ܳܗ̇ ܕܫܰܢ̱ܬܳܐ. ܣܠܶܩ ܥܠܰܘܗܝ ܚܰܝܠܳܐ ܕܰܐܕܽܘܡ. ܘܶܐܬ݂ܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܘܚܰܒܶܠܘ ܟܽܠܗܽܘܢ ܪܰܘܖ̈ܒܢܰܘ̈ܗܝ ܕܥܰܡܳܐ. ܘܟܽܠ ܫܒܺܝܬ݂ܗܽܘܢ ܫܰܕܰܪܘ ܠܡܰܠܟܳܐ ܕܕܰܪܡܣܽܘܩ
2Ch 24:24 ܡܶܛܽܠ ܕܰܙܥܽܘܪܺܝܢ ܗܘܰܘ ܓܰܒܖ̈ܶܐ ܕܶܐܬ݂ܰܘ ܥܰܡ ܚܰܝܠܳܐ ܕܰܐܕܽܘܡ. ܘܡܳܪܝܳܐ ܐܰܫܠܶܡ ܠܗܽܘܢ ܚܰܝܠܳܐ ܕܣܰܓܺܝ ܛܳܒ. ܡܶܛܽܠ ܕܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ ܘܰܠܡܶܕܶܡ ܕܰܥܒܰܕ݂ ܝܽܘܐܳܫ. ܐܰܣܠܝܽܘܗܝ ܕܰܝܳܢ̈ܶܐ. ܟܰܕ݂ ܐܶܙܰܠܘ ܠܗܽܘܢ ܡܶܢ ܠܘܳܬ݂ܶܗ
2Ch 24:25 ܡܶܛܽܠ ܕܫܰܒܩܽܘܗܝ ܗܘܰܘ ܒܟܽܘܖ̈ܗܳܢܶܐ ܣܰܓܺܝ̈ܐܶܐ. ܘܶܐܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ. ܒܰܕ݂ܡܳܐ ܕܰܒܢܰܘ̈ܗܝ ܕܝܽܘܝܳܕ݂ܳܥ ܟܳܗܢܳܐ. ܘܩܰܛܠܽܘܗܝ ܥܰܠ ܥܰܪܣܶܗ. ܘܡܺܝܬ݂ ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܩܰܒܪܽܘܗܝ ܒܰܩܒܽܘܪܬܳܐ ܕܡܰܠ̈ܟܶܐ
2Ch 24:26 ܘܗܳܠܶܝܢ ܫܡܳܗ̈ܶܐ ܕܐ̱ܢܳܫ̈ܳܐ ܕܶܐܬ݂ܢܟܶܠܘ ܥܠܰܘܗܝ. ܙܰܟܽܘܪ ܒܰܪ ܫܶܡܥܰܬ݂ ܥܰܡܽܘܢܳܝܬܳܐ. ܘܝܳܗܽܘܙܳܒܳܪ ܒܰܪ ܢܛܽܘܪܽܘܬ݂ ܡܽܘܐܳܒܳܝܬܳܐ. ܘܰܒܢܰܘ̈ܗܝ. ܘܣܽܘܓ݂ܳܐܐ ܕܐ̱ܢܳܫ̈ܳܐ ܕܶܐܬ݂ܢܟܶܠܘ ܥܠܰܘܗܝ
2Ch 24:27 ܘܫܰܪܟܳܐ ܕܰܚܛܳܗ̈ܶܐ ܕܰܥܒܰܕ݂ ܒܒܰܝܬܶܗ ܕܡܳܪܝܳܐ. ܗܳܐ ܗܶܢܽܘܢ ܟܬܺܝܒܺܝܢ ܥܰܠ ܡܰܕ݂ܪܳܫܳܐ ܕܰܣܦܰܪ ܡܰܠ̈ܟܶܐ. ܘܰܐܡܠܶܟ݂ ܐܳܡܽܘܨܺܝܳܐ ܒܪܶܗ ܒܳܬܪܶܗ. 
2Ch 25:1 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܐܰܡܽܘܨܺܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܝܳܗܽܘܥܰܕܳܢ ܡܶܢ ܐܽܘܪܺܫܠܶܡ
2Ch 25:2 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܒܰܠܚܽܘܕ݂ ܠܳܐ ܒܠܶܒܳܐ ܫܰܠܡܳܐ.
2Ch 25:3 ܘܰܗܘܳܐ ܕܟܰܕ݂ ܥܶܫܢܰܬ݂ ܡܰܠܟܽܘܬ݂ܳܐ ܒܺܐܝܕܶܗ. ܩܰܛܶܠ ܠܥܰܒܕܰܘ̈ܗܝ ܕܰܩܛܰܠܘ ܠܡܰܠܟܳܐ ܐܰܒܽܘܗܝ
2Ch 25:4 ܘܠܰܒܢܰܝ̈ܗܽܘܢ ܕܩܳܛܽܘ̈ܠܶܐ ܠܳܐ ܩܰܛܶܠ ܡܶܛܽܠ ܕܗܳܟܰܢܳܐ ܟܬ݂ܺܝܒ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܕܦܰܩܶܕ݂ ܡܳܪܝܳܐ. ܘܶܐܡܰܪ. ܕܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܳܐ ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗ̈ܶܐ. ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂
2Ch 25:5 ܘܟܰܢܶܫ ܐܰܡܽܘܨܺܝܳܐ ܠܰܕ݂ܒܶܝܬ݂ ܝܺܗܽܘܕܳܐ. ܘܰܐܩܺܝܡ ܐܶܢܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܠܪܰܘܖ̈ܒܳܢܰܝ ܐܰܠܦ̈ܶܐ. ܘܰܠܪܰܘܖ̈ܒܳܢܰܝ ܡܰܐܘ̈ܳܬ݂ܳܐ. ܘܰܠܟܽܠܶܗ ܝܺܗܽܘܕܳܐ ܘܒܶܢܝܳܡܶܝܢ. ܘܰܡܢܳܐ ܐܶܢܽܘܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܘܶܐܫܟܰܚ ܐܶܢܽܘܢ ܬܠܳܬܡܳܐܐ ܐܰܠܦܺܝ̈ܢ ܓܰܒܖ̈ܶܐ. ܥܠܰܝ̈ܡܶܐ ܢܳܦܩܰܝ̈ ܠܰܩܪܳܒܳܐ. ܫܳܡܛܰܝ̈ ܣܰܝ̈ܦܶܐ. ܘܰܐܚܺܝ̈ܕܰܝ ܣܰܟܖ̈ܶܐ.
2Ch 25:6 ܘܶܐܓܰܪ ܡܶܢ ܝܺܣܪܳܐܶܝܠ. ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܰܡܳܐܐ ܟܰܟܖ̈ܺܝܢ ܟܶܣܦܳܐ.
2Ch 25:7 ܘܰܢܒܺܝܶܗ ܕܡܳܪܝܳܐ ܐܶܬ݂ܳܐ ܠܘܳܬ݂ܶܗ. ܘܶܐܡܰܪ ܠܶܗ ܡܰܠܟܳܐ. ܠܳܐ ܢܶܥܽܘܠ ܥܰܡܳܟ݂ ܟܽܠܶܗ ܚܰܝܠܳܐ ܕܺܝܣܪܳܐܶܝܠ. ܡܶܛܽܠ ܕܠܳܐ ܐܺܝܬ݂ ܡܳܪܝܳܐ ܥܰܡ ܟܽܠܶܗ ܝܺܣܪܳܐܶܝܠ. ܘܠܳܐ ܥܰܡ ܟܽܠܗܽܘܢ ܕܒܶܝܬ݂ ܐܰܦܪܶܝܡ.
2Ch 25:8 ܡܶܛܽܠ ܕܰܐܢ̱ܬ ܥܳܐܶܠ ܠܡܶܥܒܰܕ݂ ܩܪܳܒܳܐ. ܪܳܡܶܐ ܠܳܟ݂ ܡܳܪܝܳܐ ܩܕ݂ܳܡ ܒܥܶܠܕܒܳܒܰܝ̈ܟ. ܡܶܛܽܠ ܕܠܳܐ ܫܰܒܰܚܬ ܠܡܳܪܝܳܐ. ܕܗܽܘܝܽܘ ܥܳܕ݂ܽܘܪܳܐ ܘܰܡܪܺܝܡܳܢܳܐ
2Ch 25:9 ܘܶܐܡܰܪ ܐܰܡܽܘܨܺܝܳܐ ܠܰܢܒܺܝܶܗ ܕܡܳܪܝܳܐ. ܡܳܢܳܐ ܥܶܒܕܶܬ݂ ܣܰܟܠܽܘܬܳܐ. ܕܗܳܠܶܝܢ ܡܳܐܐ ܟܰܟܖ̈ܺܝܢ ܝܶܗܒܶܬ݂ ܠܓܰܒܖ̈ܶܐ ܕܺܝܣܪܳܐܶܝܠ. ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܐܺܝܬ݂ ܠܡܳܪܳܟ݂ ܐܰ‌ܠܳܗܳܐ. ܠܡܶܬܰܠ ܠܳܟ݂ ܣܰܓܺܝ ܡܶܢ ܗܳܢܳܐ. ܐܰܥܦܳܐ ܥܰܠ ܡܶܕܶܡ ܕܝܰܗܒܬ
2Ch 25:10 ܘܰܦܪܰܫ ܐܶܢܽܘܢ ܐܰܡܽܘܨܺܝܳܐ ܠܓܰܒܖ̈ܶܐ ܕܶܐܬ݂ܰܘ ܠܘܳܬ݂ܶܗ ܡܶܢ ܒܶܝܬ݂ ܐܰܦܪܶܝܡ. ܠܡܺܐܙܰܠ ܠܕ݂ܽܘܟܰܬ݂ܗܽܘܢ. ܘܶܐܬܬܰܩܦܰܬ݂ ܚܶܡܬܶܗ ܛܳܒ. ܒܰܕ݂ܒܶܝܬ݂ ܝܺܣܪܳܐܶܝܠ. ܘܰܐܗܦܶܟ݂ ܐܶܢܽܘܢ ܠܕ݂ܽܘܟܰܬ݂ܗܽܘܢ ܒܚܶܡܬ݂ܳܐ ܕܪܽܘܓܙܶܗ.
2Ch 25:11 ܐܰܡܽܘܨܺܝܳܐ ܐܶܬ݂ܓܰܢ̱ܒܰܪ. ܘܰܕ݂ܒܰܪ ܥܰܡܶܗ. ܘܶܐܙܰܠ ܠܢܰܚܠܳܐ ܕܡܶܠܚܳܐ. ܘܩܰܛܶܠ ܘܰܚܪܰܒ ܠܰܒܢܰܝ̈ ܛܽܘܪܳܐ ܕܰܓܒܶܠ. ܥܶܣܪܳܐ ܐܰܠܦܺܝ̈ܢ
2Ch 25:12 ܘܥܶܣܪܳܐ ܐܰܠܦܺܝ̈ܢ ܟܰܕ݂ ܚܰܝ݂ܺܝ݂ܢ. ܐܶܚܰܕ݂ܘ ܐܶܢܽܘܢ ܒܢܰܝ̈ ܝܺܗܽܘܕܳܐ. ܘܰܐܝܬܺܝܘ ܐܶܢܽܘܢ ܠܪܺܝܫ ܟܺܐܦ̈ܶܐ. ܘܟܽܠܗܽܘܢ ܐܶܬ݂ܰܘ ܟܰܕ݂ ܐܰܣܺܝܪܺܝܢ ܒܫܺܫ̈ܠܳܬܳܐ
2Ch 25:13 ܘܰܒܢܰܝ̈ ܓܰܢ̱ܒܳܖ̈ܶܐ ܕܰܫܒܳܐ ܐܰܡܽܘܨܺܝܳܐ. ܟܰܕ݂ ܐܶܙܰܠ ܠܰܩܪܳܒܳܐ. ܐܰܫܠܶܛ ܐܶܢܽܘܢ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܰܒܫܳܡܖ̈ܝܶܐ ܕܥܰܡ̈ܡܶܐ. ܘܰܚܪܰܒܘ ܡܶܢܗܶܝܢ ܡܶܢ ܩܽܘܖ̈ܝܳܐ ܬܠܳܬܳܐ ܐܰܠܦܺܝ̈ܢ ܘܒܰܙܘ ܒܶܙܬ݂ܳܐ ܣܰܓܺܝܐܬ݂ܳܐ
2Ch 25:14 ܘܰܗܘܳܐ ܡܶܢ ܒܳܬܰܪ ܕܶܐܬܳܐ ܐܰܡܽܘܨܺܝܳܐ ܟܰܕ݂ ܗܦܰܟ݂ ܠܡܶܚܪܰܒ ܠܰܐܕܽܘܡܳܝ̈ܶܐ. ܐܰܝܬܺܝܘ ܠܶܗ ܐܰܠܳܗ̈ܶܐ ܕܰܒܢܰܝ̈ ܛܽܘܪܳܐ ܕܰܓܒܶܠ. ܘܰܐܩܺܝܡ ܐܶܢܽܘܢ ܩܕܳܡܰܘܗܝ. ܘܰܩܕ݂ܳܡܰܝܗܽܘܢ ܣܓܶܕ݂ ܘܰܠܗܽܘܢ ܐܰܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ.
2Ch 25:15 ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܐܰܡܽܘܨܺܝܳܐ. ܘܫܰܕܰܪ ܠܘܳܬ݂ܶܗ ܢܒܺܝܳܐ. ܘܶܐܡܰܪ ܠܶܗ. ܠܡܳܢܳܐ ܨܰܠܺܝܬ ܩܕ݂ܳܡ ܐܰܠܳܗ̈ܶܐ ܕܥܰܡ̈ܡܶܐ. ܕܠܳܐ ܐܶܫܟܰܚܘ ܠܰܡܦܰܨܳܝܽܘ ܕܳܚܠܰܝ̈ܗܽܘܢ ܡܶܢ ܐܺܝܕܰܝ̈ܟ
2Ch 25:16 ܘܰܗܘܳܐ ܕܟܰܕ݂ ܡܰܠܶܠ ܥܰܡܶܗ ܢܒܺܝܳܐ. ܐܶܡܰܪ ܠܶܗ. ܣܶܓܕܬ݂ܳܐ ܕܩܰܝ̈ܣܶܐ ܠܡܰܠ̈ܟܶܐ ܐܶܬ݂ܝܰܗܒܰܬ݂ ܘܰܦܪܰܩ ܠܶܗ ܢܒܺܝܳܐ ܡܶܢܶܗ ܘܶܐܡܰܪ ܠܶܗ. ܘܳܝ ܠܳܟ݂. ܕܗܳܐ ܐܶܬ݂ܡܰܠܰܟ݂ ܥܠܰܝܟ ܡܳܪܝܳܐ ܡܶܠܟܳܐ ܒܺܝܫܳܐ ܠܡܰܘܒܳܕ݂ܽܘܬܳܟ݂. ܘܠܳܐ ܫܡܰܥܬ ܒܩܳܠܝ
2Ch 25:17 ܘܶܐܬ݂ܡܰܠܰܟ݂ ܐܰܡܽܘܨܺܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܫܰܕܰܪ ܠܘܳܬ݂ ܝܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܬܳܐ ܢܶܚܙܶܐ ܐܰܦ̈ܶܐ ܚܰܕ݂ ܕܚܰܕ݂
2Ch 25:18 ܘܫܰܕܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܠܘܳܬ݂ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ ܘܶܐܡܰܪ ܠܶܗ. ܚܰܘܚܳܐ ܕܺܐܝܬ݂ ܒܠܶܒܢܳܢ ܫܰܕܰܪ ܠܘܳܬ݂ ܐܰܪܙܳܐ ܕܺܐܝܬ݂ ܒܠܶܒܢܳܢ. ܘܶܐܡܰܪ ܠܶܗ. ܗܰܒ ܒܰܪܬܳܟ݂ ܠܒܶܪܝ ܐܰܢ̱ܬܬ݂ܳܐ. ܘܥܶܒܪܰܬ݂ ܚܰܝܽܘܬ݂ܳܐ ܕܺܐܝܬ݂ ܒܠܶܒܢܳܢ. ܘܕ݂ܳܫܬܶܗ ܠܚܰܘܚܳܐ
2Ch 25:19 ܡܶܚܪܰܒ ܚܪܰܒܬ ܠܰܐܕܽܘܡܳܝ̈ܶܐ. ܡܶܛܽܠ ܗܳܢܳܐ ܝܺܪܶܒ ܠܶܒܳܟ݂. ܐܶܬ݂ܝܰܩܪ. ܘܬܶܒ ܒܒܰܝܬܳܟ݂. ܘܰܠܡܳܢܳܐ ܡܶܬ݂ܓܰܪܰܓ ܐܰܢ̱ܬ ܥܰܠ ܒܺܝܫܬܳܐ. ܕܬܶܦܶܠ ܐܰܢ̱ܬ ܘܟܽܠܶܗ ܝܺܗܽܘܕܳܐ ܥܰܡܳܟ݂.
2Ch 25:20 ܘܠܳܐ ܫܡܰܥ ܐܰܡܽܘܨܺܝܳܐ. ܘܰܣܠܶܩ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ
2Ch 25:21 ܘܰܣܠܶܩܘ. ܘܰܚܙܰܘ ܐܰܦ̈ܶܐ ܚܰܕ݂ ܕܚܰܕ݂. ܒܒܶܝܬ݂ ܫܡܶܫ ܩܪܺܝܬ݂ܳܐ. ܕܺܐܝܬ݂ ܒܰܬ݂ܚܽܘܡ ܐܰܪܥܳܐ ܕܒܶܝܬ݂ ܝܺܗܽܘܕܳܐ
2Ch 25:23 ܘܶܐܚܰܕ݂ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܒܒܶܝܬ݂ ܫܡܶܫ ܩܪܺܝܬ݂ܳܐ. ܘܰܐܝܬܝܽܘܗܝ ܠܽܐܘܪܺܫܠܶܡ. ܘܰܬ݂ܪܰܥ ܒܫܽܘܪܳܐ ܕܽܐܘܪܺܫܠܶܡ. ܡܶܢ ܬܰܪܥܳܐ ܕܰܐܦܪܶܝܡ. ܘܰܥܕܰܡܳܐ ܠܬܰܪܥܳܐ ܕܙܳܘܺܝܬ݂ܳܐ. ܐܰܪܒܥܡܳܐܐ ܐܰܡܺܝ̈ܢ
2Ch 25:24 ܘܰܢܣܰܒ ܟܶܣܦܳܐ ܘܕܰܗܒܳܐ. ܘܡܳܐܢ̈ܶܐ ܕܶܐܫܬܟܰܚܘ ܒܒܰܝܬܶܗ ܕܡܳܪܝܳܐ. ܥܰܡ ܡܳܐܢܰܘ̈ܗܝ ܕܥܽܘܒܳܪ ܐܰܕܽܘܡ. ܘܠܰܐܘܨܖ̈ܶܐ ܕܒܶܝܬ݂ ܡܰܠܟܳܐ. ܘܰܠܡܳܐܢ̈ܶܐ ܕܒܶܝܬ݂ ܡܰܠܟܳܐ. ܘܰܠܡܳܐܢ̈ܶܐ ܕܕܰܗܒܳܐ. ܘܰܗܦܰܟ݂ ܠܫܳܡܪܺܝܢ
2Ch 25:25 ܘܰܚܝܳܐ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܡܶܢ ܒܳܬܰܪ ܕܡܺܝܬ݂ ܝܽܘܐܳܫ ܒܰܪ ܝܳܗܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܚܰܡܫܰܥܶܣܖ̈ܶܐ ܫܢܺܝ̈ܢ
2Ch 25:26 ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܡܽܘܨܺܝܳܐ ܩܰܕ݂ܡܳܝ̈ܶܐ ܘܰܐܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ
2Ch 25:27 ܘܡܶܢ ܒܳܬܰܪ ܕܰܥܒܰܪ ܐܰܡܽܘܨܺܝܳܐ ܡܶܢ ܕܶܚܠܬܶܗ ܕܡܳܪܝܳܐ. ܐܶܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ ܢܶܟܠܳܐ ܒܽܐܘܪܺܫܠܶܡ ܘܰܥܪܰܩ ܠܰܠܟܺܝܫ ܘܫܰܕܰܪܘ ܒܳܬܪܶܗ ܠܰܠܟܺܝܫ. ܘܩܰܛܠܽܘܗܝ ܬܰܡܳܢ
2Ch 25:28 ܘܫܰܩܠܽܘܗܝ ܥܰܠ ܖ̈ܰܟܫܳܐ. ܘܩܰܒܪܽܘܗܝ ܥܰܡ ܐܰܒܳܗ̈ܳܬܶܗ ܒܰܩܪܺܝܬ݂ܳܐ ܕܕܰܘܺܝܕ݂. 
2Ch 26:1 ܘܰܕ݂ܒܰܪܘ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܠܥܽܘܙܺܝܳܐ ܒܪܶܗ. ܒܰܪ ܫܶܬܬܰܥܶܣܪܶܐ ܗܘܳܐ ܫܢܺܝ̈ܢ. ܘܰܐܩܺܝܡܽܘܗܝ ܒܡܰܠܟܽܘܬ݂ܳܐ. ܒܳܬܰܪ ܐܰܒܽܘܗܝ ܐܰܡܽܘܨܺܝܳܐ
2Ch 26:2 ܗܽܘ ܒܢܳܐ ܠܰܐܝܠܰܬ݂. ܘܦܰܢܝܳܗ̇ ܠܰܕ݂ܒܶܝܬ݂ ܝܺܗܽܘܕܳܐ. ܡܶܢ ܒܳܬܰܪ ܕܰܫܟܶܒ ܡܰܠܟܳܐ ܥܰܡ ܐܰܒܳܗ̈ܳܬܶܗ
2Ch 26:3 ܥܽܘܙܺܝܳܐ ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܐܶܠܥܳܣܳܐ ܡܶܢ ܐܽܘܪܺܫܠܶܡ
2Ch 26:4 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ
2Ch 26:5 ܘܰܗܘܳܐ ܡܨܰܠܶܐ ܩܕܳܡܰܘܗܝ. ܒܝܰܘ̈ܡܰܝ ܙܟܰܪܝܳܐ. ܕܰܗܘܳܐ ܡܦܺܝܣ ܠܶܗ ܒܕܶܚܠܬܶܗ ܕܡܳܪܝܳܐ. ܘܰܗܘܳܐ ܡܳܪܝܳܐ ܡܰܬ݂ܩܶܢ ܟܽܠܗܶܝܢ ܐܽܘܖ̈ܚܳܬܶܗ
2Ch 26:6 ܘܰܢܦܰܩ ܘܶܐܬ݂ܟܰܬܰܫ ܥܰܡ ܦܠܶܫܬܳܝ̈ܶܐ. ܘܰܬ݂ܪܰܥ ܫܽܘܪܳܐ ܕܓܳܬ݂ ܘܰܕ݂ܥܳܐܙܳܐ ܘܕܰܐܫܕܽܘܕ݂
2Ch 26:7 ܘܰܗܘܳܐ ܐܳܙܶܠ ܫܡܶܗ. ܥܕܰܡܳܐ ܠܰܐܪܥܳܐ ܕܡܶܨܪܶܝܢ. ܡܶܛܽܠ ܕܡܰܣܓܶܐ ܗܘܳܐ ܠܡܶܥܒܰܕ݂ ܩܪܳܒܳܐ
2Ch 26:8 ܘܰܒܢܳܐ ܠܶܗ ܥܽܘܙܺܝܳܐ ܡܰܓ̈ܕܠܶܐ ܒܽܐܘܪܺܫܠܶܡ. ܥܰܠ ܬܰܪܥܳܐ ܕܙܳܘܺܝܬ݂ܳܐ. ܘܥܰܠ ܬܰܪܥܳܐ ܡܰܥܪܒܳܝܳܐ. ܘܰܚܙܰܩ ܐܶܢܽܘܢ ܒܩܰܖ̈ܢܳܬ݂ܗܽܘܢ ܒܰܩܠܺܝܕ̈ܶܐ ܕܦܰܪܙܠܳܐ
2Ch 26:9 ܘܰܒܢܳܐ ܡܰܓ̈ܕܠܶܐ ܣܰܓܺܝ̈ܐܶܐ ܒܩܽܘܖ̈ܝܳܐ ܕܰܗܘܰܝ̈ ܠܶܗ. ܘܰܥܒܰܕ݂ ܠܶܗ ܒܺܝܖ̈ܳܬ݂ܳܐ ܣܰܓܺܝ ܡܶܛܽܠ ܕܢܶܟ݂ܣ̈ܶܐ ܣܰܓܺܝ̈ܐܶܐ ܐܺܝܬ݂ ܗܘܰܘ ܠܶܗ. ܘܰܒܦܰܩ̈ܥܳܬ݂ܳܐ ܘܰܒܛܽܘܖ̈ܶܐ. ܐܰܟܳܖ̈ܶܐ ܘܦܰܠܳܚ̈ܶܐ ܗܘܰܘ ܠܶܗ. ܡܶܛܽܠ ܕܩܶܢܝܳܢܳܐ ܣܰܓܺܝ ܗܘܳܐ ܠܶܗ
2Ch 26:11 ܘܰܗܘܰܘ ܠܥܽܘܙܺܝܳܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ ܥܳܒܕ݂ܰܝ̈ ܩܪܳܒܳܐ
2Ch 26:12 ܒܡܶܢܝܳܢܳܐ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܫܶܬܡܳܐܐ
2Ch 26:13 ܘܰܐ̱ܚܖ̈ܳܢܶܐ ܥܳܡܖ̈ܰܝ ܕܰܒܪܳܐ ܗܘܰܘ ܠܶܗ ܬܠܳܬܡܳܐܐ ܐܰܠܦܺܝ̈ܢ. ܘܓܰܒܖ̈ܶܐ ܐܳܣܖ̈ܰܝ ܣܰܝܦܳܐ. ܗܘܰܘ ܠܶܗ ܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ
2Ch 26:14 ܕܰܗܘܰܘ ܩܳܝܡܺܝܢ ܟܽܠ ܝܽܘܡ. ܘܢܳܛܪܺܝܢ ܠܡܰܠܟܳܐ
2Ch 26:15 ܘܰܢܦܰܩ ܫܡܶܗ ܒܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܥܕܰܡܳܐ ܕܰܐܣܓܺܝ ܗܘܳܐ ܠܡܶܥܬܰܪ
2Ch 26:16 ܘܟܰܕ݂ ܥܬܰܪ ܗܘܳܐ ܒܢܶܟ݂ܣ̈ܶܐ. ܐܶܬܬܪܺܝܡܰܬ݂ ܪܽܘܚܶܗ ܛܳܒ. ܘܟܰܕܶܒ ܒܡܳܪܝܳܐ ܐܰܠܳܗܶܗ. ܘܥ̣ܰܠ ܗܘܳܐ ܠܗܰܝܟܠܳܐ ܕܡܳܪܝܳܐ ܠܡܰܣܳܩܽܘ ܩܰܛܖ̈ܽܘܩܶܐ ܕܒܶܣ̈ܡܶܐ
2Ch 26:17 ܘܥ̣ܰܠ ܗܘܳܐ ܒܳܬܪܶܗ ܥܽܘܙܺܝܳܐ ܟܳܗܢܳܐ. ܘܶܐܡܰܪ ܠܶܗ
2Ch 26:18 ܠܳܐ ܗܘܳܬ݂ ܕܺܝܠܳܟ݂ ܡܰܠܟܳܐ ܕܽܘܟܬܳܐ. ܘܳܐܦܠܳܐ ܘܳܠܶܐ ܠܳܟ݂ ܕܬܰܣܶܩ ܒܶܣ̈ܡܶܐ ܥܰܠ ܡܰܕ݂ܒܚܳܐ
2Ch 26:19 ܘܒܳܗ̇ ܒܫܳܥܬ݂ܳܐ ܐܶܙܕܥܶܦ ܥܽܘܙܺܝܳܐ ܡܰܠܟܳܐ ܥܰܠ ܟܳܗ̈ܢܶܐ. ܘܰܦܩܰܕ݂ ܕܢܰܦܩܽܘܢ ܐܶܢܽܘܢ ܡܶܢ ܒܶܝܬ݂ ܡܰܩܕܫܳܐ. ܘܒܳܗ̇ ܒܫܳܥܬ݂ܳܐ ܗܳܝ. ܓܰܪܒܳܐ ܢܦܰܩ ܡܶܢ ܒܶܝܬ݂ ܡܰܩܕܫܳܐ. ܘܰܢܦܰܠ ܥܰܠ ܒܶܝܬ݂ ܥܰܝܢܰܘ̈ܗܝ ܕܡܰܠܟܳܐ ܥܽܘܙܺܝܳܐ. ܟܰܕ݂ ܥܰܠ ܠܰܡܩܰܪܳܒܽܘ ܒܶܣ̈ܡܶܐ ܒܒܰܝܬܶܗ ܕܡܳܪܝܳܐ
2Ch 26:20 ܘܶܐܬ݂ܦܢܺܝ ܠܘܳܬ݂ܶܗ ܥܽܘܙܺܝܳܐ ܟܳܗܢܳܐ ܘܫܰܪܟܳܐ ܕܟܳܗ̈ܢܶܐ. ܘܰܚܙܰܘ ܕܡܶܣܬܰܪܗܰܒ ܗܘܳܐ ܠܡܶܦܰܩ. ܡܶܛܽܠ ܕܺܝܕܰܥ ܕܰܡܚܳܝܗܝ ܡܳܪܝܳܐ
2Ch 26:21 ܘܰܗܘܳܐ ܥܽܘܙܺܝܳܐ ܡܰܠܟܳܐ ܝܳܬ݂ܶܒ ܒܓܰܪܒܶܗ ܥܕܰܡܳܐ ܠܡܰܘܬܶܗ. ܘܝܳܬ݂ܶܒ ܗܘܳܐ ܒܒܰܝܬܳܐ ܕܰܚܕ݂ܳܝܽܘܬ݂ܳܐ ܟܰܕ݂ ܓܪܶܒ. ܡܶܛܽܠ ܕܓܰܕܶܦ ܗܘܳܐ ܥܰܠ ܒܰܝܬܶܗ ܕܡܳܪܝܳܐ. ܘܝܽܘܬ݂ܳܡ ܒܪܶܗ ܫܰܠܺܝܛ ܗܘܳܐ ܥܰܠ ܒܰܝܬܶܗ ܕܡܰܠܟܳܐ. ܘܕ݂ܳܐܶܢ ܗܘܳܐ ܠܥܰܡܳܐ ܕܰܐܪܥܳܐ
2Ch 26:22 ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܽܘܙܺܝܳܐ. ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܶܐܫܰܥܝܳܐ ܒܪܶܗ ܕܰܐܡܽܘܨ ܢܒܺܝܳܐ
2Ch 26:23 ܘܰܫܟܶܒ ܥܽܘܙܺܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܶܝܬ݂ ܩܒܽܘܖ̈ܶܐ. ܠܳܐ ܒܰܩܒܽܘܪܬܳܐ ܕܡܰܠ̈ܟܶܐ. ܡܶܛܽܠ ܕܳܐܡܪܺܝܢ ܕܓܰܪܒܰܐ ܗ̱ܘ. ܘܰܐܡܠܶܟ݂ ܝܽܘܬ݂ܳܡ ܒܪܶܗ ܒܳܬܪܶܗ. 
2Ch 27:1 ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܝܽܘܬ݂ܳܡ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ. ܝܶܪܽܘܫܳܐ ܒܰܪܬ݂ ܨܳܕܽܘܩ
2Ch 27:2 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܥܽܘܙܺܝܳܐ ܐܰܒܽܘܗܝ ܒܰܠܚܽܘܕ݂ ܠܳܐ ܥܰܠ ܠܒܰܝܬܶܗ ܕܡܳܪܝܳܐ. ܘܰܥܕܰܡܳܐ ܠܗܳܫܳܐ ܥܰܡܳܐ ܡܚܰܒܠܺܝܢ ܗܘܰܘ
2Ch 27:3 ܘܗܽܘ ܒܢܳܐ ܬܰܪܥܳܐ ܕܒܰܝܬܶܗ ܕܡܳܪܝܳܐ ܥܶܠܳܝܳܐ. ܘܳܐܦ ܒܫܽܘܪܳܐ ܕܶܐܬ݂ܓܡܰܪ. ܒܢܳܐ ܣܰܓܺܝ ܛܳܒ
2Ch 27:4 ܘܩܽܘܖ̈ܝܳܐ ܒܢܳܐ ܒܰܐܪܥܳܐ ܕܺܝܗܽܘܕ݂ܳܐ ܘܰܒܚܰܪܫܰܬ݂ ܒܢܳܐ ܒܺܝܖ̈ܳܬ݂ܳܐ ܘܡܰܓ̈ܕܠܶܐ
2Ch 27:5 ܘܗܽܘ ܐܶܬ݂ܟܰܬܰܫ ܗܘܳܐ ܥܰܡ ܥܰܡܳܐ ܕܰܒܢܰܝ̈ ܥܰܡܽܘܢ. ܘܶܐܬܬܰܩܰܦ ܥܠܰܝܗܽܘܢ. ܘܝܰܗܒܘ ܠܶܗ ܒܢܰܝ̈ ܥܰܡܽܘܢ ܒܫܰܢ̱ܬܳܐ ܗܳܝ. ܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܥܶܣܪܳܐ ܐܰܠܦܺܝ̈ܢ ܟܽܘܖ̈ܶܐ ܕܚ̈ܶܛܶܐ. ܘܥܶܣܪܳܐ ܐܰܠܦܺܝ̈ܢ ܟܽܘܖ̈ܶܐ ܕܰܣܥܳܖ̈ܶܐ. ܗܳܢܳܐ ܟܽܠܶܗ ܩܽܘܪܒܳܢܳܐ. ܚܫܰܒܘ ܘܩܰܪܶܒܘ ܠܶܗ ܒܢܰܝ̈ ܥܰܡܽܘܢ
2Ch 27:6 ܘܰܒܫܰܢ̱ܬܳܐ ܕܬܰܪܬܶܝܢ ܘܕܰܬ݂ܠܳܬ݂. ܐܶܬ݂ܥܰܫܰܢ ܝܽܘܬ݂ܳܡ. ܡܶܛܽܠ ܕܰܐܬ݂ܩܶܢ ܐܽܘܖ̈ܚܳܬܶܗ ܩܕ݂ܳܡ ܡܳܪܝܳܐ ܐܰܠܳܗܶܗ
2Ch 27:7 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܬ݂ܳܡ. ܘܟܽܠܗܽܘܢ ܩܖ̈ܳܒܰܘܗܝ ܐܘܖ̈ܚܳܬܶܗ. ܗܶܢܽܘܢ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ
2Ch 27:8 ܘܰܫܟܶܒ ܝܽܘܬ݂ܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܚܳܙ ܒܪܶܗ ܒܳܬܪܶܗ. 
2Ch 28:1 ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܐܳܚܳܙ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܠܳܐ ܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ. ܐܰܝܟ݂ ܕܰܘܺܝܕ݂ ܐܰܒܽܘܗܝ
2Ch 28:2 ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܘܳܐܦ ܡܰܕ݂ܒܚ̈ܶܐ ܥܒܰܕ݂ ܠܰܦܬܰܟ݂ܖ̈ܶܐ
2Ch 28:3 ܘܰܐܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ ܒܢܰܚ̈ܠܶܐ ܪܰܘܖ̈ܒܶܐ. ܘܰܐܥܒܰܪ ܒܪܶܗ ܒܢܽܘܪܳܐ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ
2Ch 28:4 ܘܕܰܒܰܚ. ܘܰܐܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ ܥܰܠ ܡܰܕ݂ܒܚ̈ܶܐ ܘܥܰܠ ܥܠܰܘ̈ܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝ̈ܠܳܢܶܐ ܫܰܦܺܝܖ̈ܶܐ
2Ch 28:5 ܘܰܐܫܠܡܶܗ ܡܳܪܝܳܐ ܐܰ‌ܠܳܗܳܐ ܒܺܐܝܕ݂ܳܐ ܕܡܰܠܟܳܐ ܕܰܐܕܽܘܡ ܘܰܚܪܰܒ ܡܶܢܶܗ ܚܰܪܒܳܐ ܣܰܓܺܝ ܘܰܫܒܳܐ ܡܶܢܶܗ ܫܒܺܝܬ݂ܳܐ ܪܰܒܬܳܐ. ܘܶܐܬ݂ܰܘ ܠܕܰܪܡܣܽܘܩ. ܘܳܐܦ ܒܺܐܝ̈ܕܰܝ ܡܰܠܟܳܐ ܕܺܝܣܪܳܐܶܝܠ ܐܶܫܬܠܶܡ. ܘܰܚܪܰܒ ܡܶܢܶܗ ܚܰܪܒܳܐ ܪܰܒܬܳܐ
2Ch 28:6 ܘܩܰܛܶܠ ܦܩܰܚ ܒܰܪ ܪܽܘܡܰܠܝܳܐ. ܡܶܢ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܡܳܐܐ ܘܥܶܣܪܺܝܢ ܐܰܠܦܺܝ̈ܢ ܒܝܰܘܡܳܐ ܚܰܕ݂. ܟܽܠܗܽܘܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܥܰܠ ܕܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ
2Ch 28:7 ܘܰܩܛܰܠ ܠܙܰܟ݂ܪܺܝ ܓܰܢ̱ܒܳܪܳܐ ܕܒܶܝܬ݂ ܐܰܦܪܶܝܡ. ܘܠܰܡܥܰܣܝܳܐ ܒܰܪ ܡܰܠܟܳܐ. ܘܠܰܥܙܰܪܩܺܝ ܪܰܒ ܒܰܝܬܳܐ. ܘܠܰܐܠܩܳܢܳܐ ܬܶܢܝܳܢܳܐ ܕܡܰܠܟܳܐ
2Ch 28:8 ܘܰܫܒܰܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܚܰܝ̈ܗܽܘܢ. ܐ̱ܢܳܫ̈ܳܐ ܡܰܐܬܶܝܢ ܐܰܠܦܺܝ̈ܢ. ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ. ܘܳܐܦ ܫܒܺܝܬ݂ܳܐ ܣܰܓܺܝ ܒܰܙܘ ܡܶܢܗܽܘܢ. ܘܰܐܝܬܝܽܘܗ̇ ܠܰܫܒܺܝܬ݂ܳܐ ܠܫܳܡܪܺܝܢ
2Ch 28:9 ܘܬܰܡܳܢ ܗܘܳܐ ܢܒܺܝܶܗ ܕܡܳܪܝܳܐ. ܥܰܕܽܘ ܫܡܶܗ. ܘܰܢܦܰܩ ܩܕ݂ܳܡ ܚܰܝܠܳܐ ܕܶܐܬܳܐ ܠܫܳܡܪܺܝܢ. ܘܶܐܡܰܪ. ܡܶܛܽܠ ܕܰܪܓܶܙ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ ܥܰܠ ܕܒܶܝܬ݂ ܝܺܗܽܘܕܳܐ. ܘܰܐܫܠܶܡ ܐܶܢܽܘܢ ܒܺܐܝ̈ܕܰܝܟܽܘܢ. ܚܪܰܒܬܽܘܢ ܐܶܢܽܘܢ. ܘܠܳܐ ܚܳܣܬܽܘܢ ܥܠܰܝܗܽܘܢ
2Ch 28:10 ܘܳܐܦ ܗܳܫܳܐ ܟܳܬ݂ܫܺܝܢ ܐ̱ܢܬܽܘܢ ܕܢܶܗܘܽܘܢ ܠܟܽܘܢ ܥܰܒܕ̈ܶܐ ܘܰܐܡ̈ܗܳܬ݂ܳܐ. ܘܳܐܦ ܗܳܫܳܐ ܐܰܢ̱ܬܽܘܢ ܝܳܕ݂ܥܺܝܢ ܐ̱ܢܬܽܘܢ ܕܰܚܛܺܝܬ݂ܳܐ ܗܳܕ݂ܶܐ. ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܚܛܰܝܬܽܘܢ
2Ch 28:11 ܘܳܐܦ ܗܳܫܳܐ ܫܽܘܡܥܽܘܢܝ. ܘܰܐܗܦܶܟ݂ܘ ܫܒܺܝܬ݂ܳܐ ܕܰܫܒܰܝܬܽܘܢ ܡܶܢ ܐܰܚܰܝ̈ܟܽܘܢ ܕܰܠܡܳܐ ܕܶܝܢ ܬܶܣܰܩ ܚܶܡܬܶܗ ܕܡܳܪܝܳܐ ܥܠܰܝܟܽܘܢ
2Ch 28:12 ܘܩܳܡܘ ܓܰܒܖ̈ܶܐ ܡܶܢ ܪܺܝܫܳܐ ܕܒܶܝܬ݂ ܐܰܦܪܶܝܡ. ܥܰܙܰܪܝܳܐ. ܘܝܽܘܚܰܢܳܐ. ܘܰܒܪܰܟܝܳܐ ܒܰܪ ܡܩܰܪܝܳܐ
2Ch 28:13 ܘܳܐܡܪܺܝܢ ܠܗܽܘܢ. ܕܠܳܐ ܬܰܥܠܽܘܢ ܫܒܺܝܬ݂ܳܐ ܗܳܕ݂ܶܐ ܠܗܳܪܟܳܐ. ܡܶܛܽܠ ܕܠܳܐ ܢܶܚܛܶܐ ܬܽܘܒ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܰܐܢ̱ܬܽܘܢ ܐܳܡܪܺܝܢ ܐ̱ܢܬܽܘܢ. ܢܰܘܣܶܦ ܚܰܘ̈ܒܰܝܢ ܘܥܰܠ ܚܛܳܗܰܝ̈ܢ. ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܛܳܒ
2Ch 28:14 ܘܰܐܗܦܟ݂ܽܘܗ̇ ܠܰܫܒܺܝܬ݂ܳܐ ܟܽܠܳܗ̇ ܠܽܐܘܪܺܫܠܶܡ
2Ch 28:15 ܘܰܐܘܣܶܦ ܠܰܡܟܰܕܳܒܽܘ ܒܡܳܪܝܳܐ ܟܰܕܳܒܽܘܬ݂ܳܐ.
2Ch 28:16 ܗܽܘ ܡܰܠܟܳܐ ܐܳܚܳܙ. ܘܕܰܒܰܚ ܠܰܐܠܳܗܰܝ̈ ܕܰܪܡܣܽܘܩ ܘܶܐܡܰܪ ܠܗܽܘܢ. ܐܰܢ̱ܬܽܘܢ ܐܶܢܽܘܢ ܐܰܠܳܗܰܝ̈ ܘܡܳܖ̈ܰܝ. ܠܟܽܘܢ ܕܳܚܶܠ ܐ̱ܢܳܐ. ܘܰܠܟܽܘܢ ܡܕܰܒܰܚ ܐ̱ܢܳܐ. ܘܗܽܘ ܗܘܳܐ ܬܽܘܩܠܬ݂ܳܐ ܠܺܝܗܽܘܕ݂ܳܐ. ܘܰܐܚܛܺܝ ܠܟܽܠܶܗ ܥܰܡܳܐ ܕܺܝܗܽܘܕ݂ܳܐ
2Ch 28:17 ܘܟܰܢܶܫ ܐܳܚܳܙ ܠܟܽܠܗܽܘܢ ܡܳܐܢ̈ܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܘܩܰܨܶܨ ܡܳܐܢ̈ܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܘܶܐܚܰܕ݂ ܬܰܖ̈ܥܶܐ ܓܰܘܳܝ̈ܶܐ ܘܒܰܖ̈ܳܝܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ
2Ch 28:18 ܘܰܥܒܰܕ݂ ܠܶܗ ܡܰܕ݂ܒܚ̈ܶܐ ܒܟܽܠ ܙܳܘ̈ܝܳܬ݂ܳܐ ܕܺܐܝܬ݂ ܒܽܐܘܪܺܫܠܶܡ. ܘܰܒܟܽܠ ܩܪܶܐ ܘܰܩܪܶܐ ܕܺܐܝܬ݂ ܒܶܝܬ ܝܺܗܽܘܕܳܐ ܘܰܥܒܰܕ݂ ܗܘܳܐ ܕܶܒܚ̈ܶܐ ܠܰܡܕܰܒܳܚܽܘ ܠܰܐܠܳܗ̈ܶܐ ܐ̱ܚܖ̈ܳܢܶܐ.
2Ch 28:19 ܒܶܗ ܒܙܰܒܢܳܐ ܗܰܘ ܫܰܕܰܪ ܗܘܳܐ ܡܰܠܟܳܐ ܐܳܚܳܙ. ܠܘܳܬ݂ ܡܰܠܟܳܐ ܕܳܐܬܽܘܪ ܠܰܡܥܰܕܳܪܽܘܬܶܗ.
2Ch 28:20 ܘܰܥܕܰܡܳܐ ܠܗܳܫܳܐ ܐܰܕܽܘܡܳܝ̈ܶܐ ܐܶܬ݂ܰܘ. ܘܰܚܪܰܒܘ ܒܒܶܝܬ݂ ܝܺܗܽܘܕܳܐ. ܘܰܫܒܰܘ ܡܶܢܗܽܘܢ ܫܒܺܝܬ݂ܳܐ.
2Ch 28:21 ܘܰܦܠܶܫܬܳܝ̈ܶܐ ܐܶܬ݂ܰܘ ܘܰܫܪܰܘ ܥܰܠ ܩܽܘܖ̈ܝܳܐ ܕܰܦܩܰܥܬ݂ܳܐ. ܘܥܰܠ ܩܽܘܖ̈ܝܳܐ ܬܰܝܡ̈ܢܳܝܳܬ݂ܳܐ ܕܒܶܝܬ݂ ܝܺܗܽܘܕܳܐ. ܘܶܐܚܰܕ݂ܘ ܠܒܶܝܬ݂ ܫܡܶܫ ܩܪܺܝܬ݂ܳܐ. ܘܠܺܐܝܠܽܘܢ ܩܪܺܝܬ݂ܳܐ. ܘܠܰܙܥܽܘܪܰܬ݂ ܩܪܺܝܬ݂ܳܐ. ܘܠܰܫܽܘܒ ܘܰܠܡܶܐܟ݂̈ܠܳܬ݂ܳܗ̇. ܘܠܰܓܪܳܡ ܘܰܠܡܶܐܟ݂̈ܠܳܬ݂ܳܗ̇.
2Ch 28:22 ܡܶܛܽܠ ܕܰܬ݂ܒܰܪ ܡܳܪܝܳܐ ܠܰܕ݂ܒܶܝܬ݂ ܝܺܗܽܘܕܳܐ. ܡܶܛܽܠ ܚܛܳܗܰܘ̈ܗܝ ܕܳܐܚܳܙ ܡܰܠܟܳܐ ܕܺܝܗܽܘܕ݂ܳܐ. ܕܰܐܣܓܺܝ ܒܒܶܝܬ݂ ܝܺܗܽܘܕܳܐ. ܘܟܰܕܶܒ ܟܰܕܳܒܽܘܬ݂ܳܐ ܒܡܳܪܝܳܐ ܐܰܠܳܗܶܗ.
2Ch 28:23 ܘܶܐܬ݂ܳܐ ܥܠܰܘܗܝ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܰܫܪܳܐ ܥܠܰܘܗܝ. ܘܰܐܠܨܶܗ ܐܽܘܠܨܳܢܳܐ ܪܰܒܳܐ.
2Ch 28:24 ܘܰܫܩܰܠ ܡܰܠܟܳܐ ܐܳܚܳܙ ܡܳܐܢ̈ܶܐ ܕܺܐܝܬ݂ ܒܒܰܝܬܶܗ ܕܡܳܪܝܳܐ. ܘܡܳܐܢ̈ܶܐ ܕܰܗܘܰܘ ܒܒܶܝܬ݂ ܡܰܠ̈ܟܶܐ ܩܰܕ݂ܡܳܝ̈ܶܐ. ܘܰܒܒ̈ܳܬܶܐ ܥܰܬܺܝܖ̈ܶܐ. ܘܝܰܗܒ ܠܡܰܠܟܳܐ ܕܳܐܬܽܘܪ. ܕܠܳܐ ܢܰܗܪܺܝܘܗܝ ܒܙܰܒܢܳܐ ܕܽܐܘܠܨܳܢܶܗ
2Ch 28:26 ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܙ. ܘܟܽܠܗܶܝܢ ܐܽܘܖ̈ܚܳܬܶܗ ܩܰܕ݂ܡܳܝ̈ܳܬ݂ܳܐ. ܘܰܐ̱ܚܖ̈ܳܝܳܬ݂ܳܐ ܗܳܐ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ
2Ch 28:27 ܘܰܫܟܶܒ ܐܳܚܳܙ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܽܐܘܪܺܫܠܶܡ. ܡܶܛܽܠ ܕܠܳܐ ܐܰܘܒܠܽܘܗܝ ܠܩܰܒܖ̈ܶܐ ܕܡܰܠ̈ܟܶܐ ܕܺܝܣܪܳܐܶܝܠ ܘܰܐܡܠܶܟ݂ ܚܶܙܰܩܝܳܐ ܒܪܶܗ ܒܳܬܪܶܗ.
2Ch 29:1 ܚܶܙܰܩܝܳܐ ܩܳܡ ܒܡܰܠܟܽܘܬ݂ܳܐ. ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ. ܐܺܝܬܰܘܗܝ ܗܘܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܐܰܢܺܝ ܒܰܪܬ݂ ܙܟܰܪܝܳܐ
2Ch 29:2 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ
2Ch 29:3 ܒܫܰܢ̱ܬܳܐ ܩܰܕ݂ܡܳܝܬܳܐ ܕܡܰܠܟܽܘܬܶܗ. ܒܝܰܪܚܳܐ ܩܰܕܡܳܝܳܐ. ܦܬܰܚ ܬܰܖ̈ܥܰܝ ܒܰܝܬܶܗ ܕܡܳܪܝܳܐ. ܘܰܒܕܰܩ ܐܶܢܽܘܢ
2Ch 29:4 ܘܰܐܝܬܺܝ ܟܳܗ̈ܢܶܐ ܘܠܶܘ̈ܳܝܶܐ. ܘܟܰܢܶܫ ܐܶܢܽܘܢ ܠܓܰܘܳܗ̇ ܕܕܳܪܬܳܐ ܕܡܰܩܕܫܳܐ
2Ch 29:5 ܘܶܐܡܰܪ ܠܗܽܘܢ. ܫܽܘܡܥܽܘܢܝ ܠܶܘ̈ܳܝܶܐ. ܘܰܐܦ ܗܳܫܳܐ ܐܶܬ݂ܩܰܕܰܫܘ. ܘܩܰܕܶܫܘ ܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܘܰܐܦܪܶܩܘ ܥܒܳܕܰܝ̈ܟܽܘܢ ܒܺܝ̈ܫܶܐ ܡܶܢ ܖ̈ܶܥܝܳܢܰܝܟܽܘܢ
2Ch 29:6 ܘܠܳܐ ܢܶܥܒܶܕ݂ ܐܰܝܟܰܢܳܐ ܕܰܥܒܰܕ݂ܘ ܐܰܒܳܗ̈ܳܬܰܢ. ܕܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܫܰܒܩܽܘܗܝ ܘܰܐܦܢܺܝܘ ܐܰܦܰܝ̈ܗܽܘܢ ܡܶܢ ܡܰܫܟܢܶܗ ܕܡܳܪܝܳܐ. ܘܰܐܟ݂ܪܶܟܘ ܩܕ݂ܳܠܰܝ̈ܗܽܘܢ. ܘܚܰܘܝܽܘܗܝ
2Ch 29:7 ܘܳܐܦ ܐܶܚܰܕ݂ ܬܰܖ̈ܥܶܐ ܕܰܣܪܽܘܓܳܐ. ܘܰܐܕ݂ܥܶܟ݂ܘ ܫܖ̈ܳܓܶܐ. ܘܩܰܛܖ̈ܽܘܩܶܐ ܠܳܐ ܐܰܣܶܩܘ ܠܡܰܕ݂ܒܚܳܐ ܕܰܐ‌ܠܳܗܳܐ ܕܺܝܣܪܳܐܶܝܠ
2Ch 29:8 ܘܰܗܘܳܐ ܪܽܘܓܙܶܗ ܕܡܳܪܝܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ ܘܝܰܗܒ ܐܶܢܽܘܢ ܠܠܰܘܛܬ݂ܳܐ. ܘܰܠܨܰܕ݂ܝܽܘܬ݂ܳܐ. ܘܰܠܚܰܪܒܳܐ. ܐܰܝܟܰܢܳܐ ܕܚܳܙܶܝܢ ܐ̱ܢܬܽܘܢ ܒܥܰܝܢܰܝ̈ܟܽܘܢ
2Ch 29:9 ܘܗܳܐ ܢܦܰܠܘ ܐܰܒܳܗ̈ܳܬܰܢ ܒܚܰܪܒܳܐ. ܘܰܒܢܰܝ̈ܢ ܘܰܒ̈ܢܳܬܰܢ ܒܫܶܒܝܳܐ. ܘܳܐܦ ܗܳܫܳܐ ܕܰܛܥܰܝܢ ܡܶܢ ܒܳܬܰܪ ܡܳܪܝܳܐ ܐܰܠܳܗܰܢ. ܘܰܫܒܰܩܢ ܕܺܝܰܐܬܺܝܩܺܝ ܕܝܰܗܒ ܠܰܐܒܳܗ̈ܳܬܰܢ. ܐܳܦ ܗܽܘ ܫܰܒܩܰܢ
2Ch 29:20 ܘܩܰܕܶܡ ܚܶܙܰܩܝܳܐ ܡܰܠܟܳܐ. ܘܟܰܢܶܫ ܠܩܰܫܺܝ̈ܫܶܐ ܕܽܐܘܪܺܫܠܶܡ. ܘܥܰܠ ܠܒܰܝܬܶܗ ܕܡܳܪܝܳܐ
2Ch 29:21 ܘܰܐܝܬܺܝܘ ܠܶܗ ܬܰܘܖ̈ܶܐ ܫܰܒܥܳܐ. ܘܕܶܟܖ̈ܶܐ ܫܰܒܥܳܐ. ܘܶܐܡܖ̈ܶܐ ܫܰܒܥܳܐ. ܘܨܺܦܖ̈ܳܝܶܐ ܕܥܶܙ̈ܶܐ ܫܰܒܥܳܐ. ܠܰܡܚܰܣܳܝܽܘ ܥܰܠ ܡܰܠܟܽܘܬ݂ܳܐ. ܘܥܰܠ ܝܺܗܽܘܕܳܐ. ܘܥܰܠ ܡܰܩܕܫܳܐ. ܘܶܐܡܰܪ ܠܰܒܢܰܘ̈ܗܝ ܕܰܐܗܪܽܘܢ ܟܳܗ̈ܢܶܐ. ܕܢܰܣܩܽܘܢ ܥܠܰܘ̈ܳܬ݂ܳܐ ܥܰܠ ܡܰܕ݂ܒܚܶܗ ܕܡܳܪܝܳܐ
2Ch 29:22 ܘܢܶܟܣܽܘܢ ܬܰܘܖ̈ܶܐ. ܘܰܢܩܰܒܠܽܘܢ ܟܳܗ̈ܢܶܐ ܠܕܶܡܗܽܘܢ. ܘܢܶܪܣܽܘܢ ܥܰܠ ܩܰܖ̈ܢܳܬܳܐ ܕܡܰܕ݂ܒܚܳܐ.
2Ch 29:23 ܘܰܢܩܰܪܒܽܘܢ ܨܺܦܖ̈ܳܝܶܐ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܡܰܠܟܳܐ. ܘܰܩܕ݂ܳܡ ܥܰܡܳܐ ܕܺܝܣܪܳܐܶܝܠ. ܘܢܶܣܡܟ݂ܽܘܢ ܐܺܝܕܰܝ̈ܗܽܘܢ ܥܠܰܝܗܽܘܢ
2Ch 29:24 ܘܢܶܟܣܽܘܢ ܐܶܢܽܘܢ ܟܳܗ̈ܢܶܐ. ܘܢܶܪܙܦܽܘܢ ܕܶܡܗܽܘܢ ܥܰܠ ܩܰܖ̈ܢܳܬܳܐ ܕܡܰܕ݂ܒܚܳܐ. ܘܰܢܚܰܣܽܘܢ ܥܰܠ ܟܽܠܶܗ ܝܺܣܪܳܐܶܝܠ ܡܶܛܽܠ ܕܰܠܟܽܠܶܗ ܝܺܣܪܳܐܶܝܠ ܦܩܰܕ݂ ܡܰܠܟܳܐ. ܕܢܰܝܬܽܘܢ ܥܠܰܘ̈ܳܬ݂ܳܐ ܘܕܶܒܚ̈ܶܐ
2Ch 29:25 ܘܰܐܩܺܝܡ ܐܶܢܽܘܢ ܠܠܶܘ̈ܳܝܶܐ ܒܒܰܝܬܶܗ ܕܡܳܪܝܳܐ. ܒܬܶܫܒ̈ܚܳܬ݂ܳܐ ܒܩܳܠܳܐ ܕܟܶܢܳܖ̈ܶܐ. ܘܰܒܬܶܫܒ̈ܚܳܬܶܗ ܕܕܰܘܺܝܕ݂. ܘܰܒܬܶܫܒ̈ܚܳܬܶܗ ܕܓܳܕ݂ ܢܒܺܝܳܐ ܕܡܰܠܟܳܐ ܕܰܘܺܝܕ݂. ܘܰܕ݂ܢܳܬܳܢ ܢܒܺܝܳܐ ܕܡܰܠܟܳܐ ܕܰܘܺܝܕ݂. ܡܶܛܽܠ ܕܰܗܘܳܐ ܕܰܘܺܝܕ݂ ܡܫܰܒܰܚ ܬܶܫܒ̈ܚܳܬܶܗ ܕܡܳܪܝܳܐ ܐܰܠܳܗܶܗ. ܐܰܝܟ݂ ܕܡܶܢ ܦܽܘܡܳܐ ܕܰܢܒܺܝ̈ܶܐ
2Ch 29:26 ܘܩܳܡܘ ܠܶܘ̈ܳܝܶܐ ܒܬܶܫܒ̈ܚܳܬܶܗ ܕܕܰܘܺܝܕ݂. ܘܟ݂ܳܗ̈ܢܶܐ ܡܝܰܒܒܺܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ
2Ch 29:27 ܘܶܐܡܰܪ ܚܶܙܰܩܝܳܐ ܠܡܰܣܳܩܽܘ ܥܠܰܘ̈ܳܬ݂ܳܐ ܠܡܰܕ݂ܒܚܳܐ. ܘܟܰܕ݂ ܫܰܖ̈ܺܝ ܥܠܰܘ̈ܳܬ݂ܳܐ ܠܡܶܣܰܩ. ܫܰܪܺܝ ܚܶܙܰܩܝܳܐ ܠܰܡܫܰܒܳܚܽܘ ܬܶܫܒ̈ܚܳܬܶܗ ܕܡܳܪܝܳܐ. ܐܰܝܟ݂ ܕܡܶܢ ܦܽܘܡܳܐ ܕܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ
2Ch 29:28 ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܣܳܓܕܺܝܢ ܗܘܰܘ. ܘܰܡܫܰܒܚܺܝܢ ܒܬܶܫܒ̈ܚܳܬ݂ܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܥܕܰܡܳܐ ܕܫܰܠܶܡܘ ܠܡܰܣܳܩܽܘ ܥܠܰܘ̈ܳܬ݂ܳܐ
2Ch 29:29 ܘܟܰܕ݂ ܫܰܠܶܡܘ ܠܡܰܣܳܩܽܘ ܥܠܰܘ̈ܳܬ݂ܳܐ. ܒܪܶܟ ܡܰܠܟܳܐ ܥܰܠ ܒܽܘܖ̈ܟܰܘܗܝ. ܘܟܽܠ ܐ̱ܢܳܫ ܕܶܐܫܬܟܰܚ ܠܘܳܬ݂ܶܗ. ܢܦܰܠܘ ܘܰܣܓܶܕ݂ܘ.
2Ch 29:30 . ܘܶܐܡܰܪ ܚܶܙܰܩܝܳܐ ܡܰܠܟܳܐ ܘܪܰܘܖ̈ܒܳܢܶܐ ܠܠܶܘ̈ܳܝܶܐ. ܠܰܡܫܰܒܳܚܽܘ ܠܡܳܪܝܳܐ. ܒܦܶܬܓܳܡܰܘ̈ܗܝ ܕܕܰܘܺܝܕ݂. ܘܕ݂ܳܐܣܳܦ ܢܒܺܝܳܐ. ܘܫܰܒܰܚܘ ܛܳܒ ܒܚܰܕ݂ܽܘܬ݂ܳܐ. ܘܰܢܦܰܠܘ ܘܰܣܓܶܕ݂ܘ
2Ch 29:31 ܘܰܥܢܳܐ ܚܶܙܰܩܝܳܐ ܘܶܐܡܰܪ. ܡܶܟܺܝܠ ܐܶܬ݂ܩܰܪܰܒܬܽܘܢ ܠܽܐܘܪܚܶܗ ܕܡܳܪܝܳܐ. ܩܪܽܘܒܘ ܐܰܝܬܰܘ ܠܺܝ ܕܶܒܚ̈ܶܐ ܘܬܰܘܕܺܝܬ݂ܳܐ. ܠܒܰܝܬܶܗ ܕܡܳܪܝܳܐ. ܘܰܐܝܬܺܝܘ ܥܰܡܳܐ ܕܶܒܚ̈ܶܐ ܘܬ݂ܰܘܕܺܝܬ݂ܳܐ. ܘܟܽܠ ܡܶܕܶܡ ܕܨܳܒܶܐ ܗܘܳܐ ܠܶܒܗܽܘܢ. ܡܰܝܬܶܝܢ ܗܘܰܘ
2Ch 29:32 ܘܰܗܘܳܐ ܡܶܢܝܳܢܳܐ ܕܰܥܠܰܘ̈ܳܬ݂ܳܐ ܕܰܐܝܬܺܝܘ ܥܰܡܳܐ. ܬܰܘܖ̈ܶܐ ܫܰܒܥܺܝܢ. ܘܕܶܟܖ̈ܶܐ ܡܳܐܐ. ܘܶܐܡܖ̈ܶܐ ܡܰܐܬܶܝܢ. ܠܰܥܠܳܬ݂ܳܐ ܕܡܳܪܝܳܐ
2Ch 29:33 ܟܽܠܗܽܘܢ ܗܳܠܶܝܢ ܕܶܐܬ݂ܩܰܕܰܫܘ. ܬܰܘܖ̈ܶܐ ܫܶܬܡܳܐܐ. ܘܥܳܢ̈ܳܐ ܐܰܠܦ̈ܶܐ ܬܠܳܬܳܐ
2Ch 29:34 ܒܰܠܚܽܘܕ݂ ܟܳܗ̈ܢܶܐ ܙܥܽܘܪܺܝܢ ܗܘܰܘ. ܘܠܳܐ ܡܶܫܟܚܺܝܢ ܗܘܰܘ ܠܰܡܫܰܡܳܫܽܘ ܠܟܽܠܗܶܝܢ ܥܠܰܘ̈ܳܬ݂ܳܐ. ܘܥܰܕܰܪܘ ܐܶܢܽܘܢ ܐܰܚܰܝ̈ܗܽܘܢ ܠܶܘ̈ܳܝܶܐ. ܥܕܰܡܳܐ ܠܰܐܝܟܳܐ ܕܫܶܠܡܰܬ݂ ܟܽܠܳܗ̇ ܥܒܺܝܕܬܳܐ. ܘܡܶܢ ܒܳܬܰܪ ܗܳܠܶܝܢ. ܐܶܬ݂ܩܰܕܰܫܘ ܟܳܗ̈ܢܶܐ. ܡܶܛܽܠ ܕܠܶܘ̈ܳܝܶܐ ܡܰܟܺܝܟ݂ܺܝܢ ܗܘܰܘ ܒܠܶܒܗܽܘܢ. ܠܡܶܬ݂ܩܰܕܳܫܽܘ ܡܶܢ ܟܳܗ̈ܢܶܐ
2Ch 29:35 ܘܳܐܦ ܥܠܰܘ̈ܳܬ݂ܳܐ ܠܣܽܘܓ݂ܳܐܐ. ܐܰܝܟ݂ ܬܰܪܒܳܐ ܕܫܰܠ̈ܡܶܐ. ܘܕܶܐܡܖ̈ܶܐ ܠܰܥܠܰܘ̈ܳܬ݂ܳܐ ܘܫܶܠܡܰܬ݂ ܥܒܺܝܕܬܳܐ ܕܒܰܝܬܶܗ ܕܡܳܪܝܳܐ
2Ch 29:36 ܘܰܚܕ݂ܺܝ ܚܶܙܰܩܝܳܐ ܘܟܽܠܶܗ ܥܰܡܳܐ ܕܺܝܣܪܳܐܶܝܠ. ܥܰܠ ܕܫܶܠܡܰܬ݂ ܥܒܺܝܕܬܳܐ ܕܒܰܝܬܳܐ. ܕܡܶܢ ܫܶܝܠ ܗܘܳܐ ܦܶܬ݂ܓ݂ܳܡܳܐ. 
2Ch 30:1 ܘܫܰܕܰܪ ܚܶܙܰܩܝܳܐ ܠܘܳܬ݂ ܟܽܠܶܗ ܝܺܣܪܳܐܶܝܠ. ܘܰܕ݂ܒܶܝܬ݂ ܝܺܗܽܘܕܳܐ. ܘܳܐܦ ܐܶܓܖ̈ܳܬ݂ܳܐ ܟܬܰܒ ܠܰܕ݂ܒܶܝܬ݂ ܐܰܦܪܶܝܡ. ܘܠܰܕ݂ܒܶܝܬ݂ ܡܢܰܫܶܐ. ܠܡܶܐܬ݂ܳܐ ܠܒܰܝܬܶܗ ܕܡܳܪܝܳܐ ܕܒܽܐܘܪܺܫܠܶܡ. ܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
2Ch 30:2 ܘܶܐܬ݂ܡܰܠܰܟ݂ ܡܰܠܟܳܐ ܘܪܰܘܖ̈ܒܳܢܰܘ̈ܗܝ. ܘܟܽܠܳܗ̇ ܟܢܽܘܫܬܳܐ ܕܒܽܐܘܪܺܫܠܶܡ. ܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܝܰܪܚܳܐ ܬܶܢܝܳܢܳܐ
2Ch 30:3 ܡܶܛܽܠ ܕܠܳܐ ܡܶܫܟܚܺܝܢ ܗܘܰܘ ܠܡܶܥܒܕܶܗ ܒܶܗ ܒܙܰܒܢܳܐ ܗܰܘ. ܡܶܛܽܠ ܕܟܳܗ̈ܢܶܐ ܠܳܐ ܐܶܬ݂ܩܰܕܰܫܘ ܗܘܰܘ. ܘܡܰܠܦܳܢܰܘ̈ܗܝ ܕܥܰܡܳܐ ܠܳܐ ܐܶܬ݂ܩܦܶܣܘ ܠܽܐܘܪܺܫܠܶܡ
2Ch 30:4 ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ ܕܡܰܠܟܳܐ. ܘܰܒܥܰܝܢܰܘ̈ܗܝ ܕܟܽܠܶܗ ܥܰܡܳܐ ܕܺܝܣܪܳܐܶܝܠ
2Ch 30:5 ܘܩܳܡܘ ܘܰܐܫܰܪܘ ܦܶܬ݂ܓ݂ܳܡܳܐ ܠܡܶܥܒܕܶܗ. ܘܰܐܥܒܰܪܘ ܩܳܠܳܐ ܒܟܽܠܶܗ ܝܺܣܪܳܐܶܝܠ. ܡܶܢ ܒܪܺܫܒܰܥ ܘܰܥܕܰܡܳܐ ܠܕ݂ܳܢ. ܠܡܶܐܬ݂ܳܐ ܘܰܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ. ܐܰ‌ܠܳܗܳܐ ܕܺܝܣܪܳܐܶܝܠ. ܒܽܐܘܪܺܫܠܶܡ ܡܶܛܽܠ ܕܰܣܓܺܝ ܗܘܳܐ ܠܶܗ ܥܽܘܬ݂ܪܗܽܘܢ ܛܳܒ
2Ch 30:6 ܘܶܐܙܰܠܘ ܛܶܒܰܠܳܖ̈ܶܐ ܒܶܐܓܖ̈ܳܬ݂ܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘ̈ܗܝ. ܒܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ. ܘܰܒܦܽܘܩܕܳܢܳܐ ܕܡܰܠܟܳܐ ܘܳܐܡܪܺܝܢ. ܒܢܰܝ̈ ܝܺܣܪܳܐܶܝܠ. ܬܽܘܒܘ ܠܘܳܬ݂ ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ ܘܢܶܗܦܽܘܟ݂ ܫܰܪܟܳܢܳܐ ܕܶܐܫܬܟܰܚ ܡܶܢܟܽܘܢ. ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ
2Ch 30:7 ܠܳܐ ܬܶܗܘܢ ܐܰܝܟ݂ ܐܰܒܳܗܰܝ̈ܟܽܘܢ. ܘܰܐܝܟ݂ ܐܰܚܰܝ̈ܟܽܘܢ. ܕܟܰܕܶܒܘ ܒܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܘܝܰܗܒ ܐܶܢܽܘܢ ܠܠܰܘܛܬ݂ܳܐ. ܐܰܝܟܰܢܳܐ ܕܰܐܢ̱ܬܽܘܢ ܚܳܙܶܝܢ
2Ch 30:8 ܘܳܐܦ ܗܳܫܳܐ ܠܳܐ ܬܩܰܫܽܘܢ ܩܕ݂ܳܠܟܽܘܢ ܐܰܝܟ݂ ܐܰܒܳܗܰܝ̈ܟܽܘܢ ܘܥܽܘܠܘ ܠܡܰܩܕܫܳܐ ܕܶܐܬ݂ܩܰܕܰܫ ܠܥܳܠܰܡ. ܘܰܦܠܽܘܚܘ ܠܡܳܪܝܳܐ ܐܰܠܳܗܟܽܘܢ. ܕܢܰܗܦܶܟ݂ ܡܶܢܟܽܘܢ ܚܶܡܬ݂ܳܐ ܕܪܽܘܓܙܶܗ
2Ch 30:9 ܡܶܛܽܠ ܕܶܐܬ݂ܓܠܺܝ ܥܠܰܝܟܽܘܢ. ܘܥܰܠ ܐܰܚܰܝ̈ܟܽܘܢ. ܘܥܰܠ ܒܢܰܝ̈ܟܽܘܢ ܘܗܽܘ ܢܶܬܶܠܟܽܘܢ ܠܖ̈ܰܚܡܶܐ ܩܕ݂ܳܡ ܫܳܒܰܝ̈ܟܽܘܢ. ܘܢܰܗܦܶܟ݂ܟܽܘܢ ܠܰܐܪܥܳܐ ܗܳܕ݂ܶܐ. ܡܶܛܽܠ ܕܚܰܢܳܢ ܗ̱ܘ̣ ܘܪܰܚܶܡܬ݂ܳܢ ܗܽܘ ܡܳܪܝܳܐ ܐܰܠܳܗܟܽܘܢ. ܘܠܳܐ ܢܰܗܦܶܟ݂ ܐܰܦܰܘ̈ܗܝ ܡܶܢܟܽܘܢ. ܟܰܕ݂ ܬܶܬ݂ܦܢܽܘܢ ܠܘܳܬ݂ܶܗ
2Ch 30:10 ܘܰܗܘܰܘ ܛܶܒܰܠܳܖ̈ܰܘܗܝ ܕܡܰܠܟܳܐ ܚܶܙܰܩܝܳܐ. ܥܳܒܪܺܝܢ ܗܘܰܘ ܡܶܢ ܩܪܶܐ ܠܰܩܪܶܐ. ܒܰܐܪܥܳܐ ܕܰܐܦܪܶܝܡ ܘܕܰܡܢܰܫܶܐ. ܘܰܥܕܰܡܳܐ ܠܰܙܒܳܠܳܘܢ
2Ch 30:11 ܘܰܗܘܰܘ ܓܳܚܟܺܝܢ ܥܠܰܝܗܽܘܢ. ܘܡܰܡܣܪܺܝܢ ܥܠܰܝܗܽܘܢ. ܓܰܒܖ̈ܶܐ ܖ̈ܰܫܺܝܥܶܐ. ܕܺܐܝܬ݂ ܒܫܰܒܛܳܐ ܕܒܶܝܬ݂ ܐܳܫܺܝܪ. ܘܰܒܫܰܒܛܳܐ ܕܒܶܝܬ݂ ܐܰܦܪܶܝܡ. ܘܰܒܫܰܒܛܳܐ ܕܒܶܝܬ݂ ܡܢܰܫܶܐ. ܘܰܒܫܰܒܛܳܐ ܕܒܶܝܬ݂ ܙܒܳܠܳܘܢ
2Ch 30:12 ܘܫܰܪܟܳܐ ܕܫܰܒ̈ܛܶܐ ܗܳܠܶܝܢ. ܐܶܬܬܒܰܪܘ ܒܠܶܒܗܽܘܢ. ܘܶܐܬ݂ܰܘ ܠܽܐܘܪܺܫܠܶܡ. ܥܰܡ ܫܰܒܛܳܐ ܕܒܶܝܬ݂ ܝܺܗܽܘܕܳܐ. ܘܰܗܘܳܬ݂ ܐܺܝܕ݂ܶܗ ܕܡܳܪܝܳܐ ܥܠܰܝܗܽܘܢ. ܠܡܶܬܰܠ ܠܗܽܘܢ ܠܶܒܳܐ ܚܰܕ݂. ܠܡܶܥܒܰܕ݂ ܦܽܘܩܕܳܢܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘ̈ܗܝ. ܐܰܝܟ݂ ܡܶܠܬܶܗ ܕܡܳܪܝܳܐ
2Ch 30:13 ܘܶܐܬ݂ܟܰܢܰܫܘ ܠܽܐܘܪܺܫܠܶܡ ܥܰܡܳܐ ܣܰܓܺܝܐܳܐ. ܠܡܶܥܒܰܕ݂ ܥܺܐܕ݂ܳܐ ܕܦܰܛܺܝܖ̈ܶܐ. ܒܝܰܪܚܳܐ ܬܶܢܝܳܢܳܐ. ܥܰܡܳܐ ܣܰܓܺܝܐܳܐ ܕܛܳܒ
2Ch 30:14 ܘܩܳܡܘ ܘܰܥܩܰܪܘ ܡܰܕ݂ܒܚ̈ܶܐ ܕܺܐܝܬ݂ ܒܽܐܘܪܺܫܠܶܡ. ܘܟܽܠܗܶܝܢ ܥܠܰܘ̈ܳܬ݂ܳܐ ܚܪܰܒܘ. ܘܰܫܕ݂ܰܘ ܐܶܢܶܝܢ ܒܢܰܚܠܳܐ ܕܩܶܕܪܽܘܢ
2Ch 30:15 ܘܰܥܒܰܕ݂ܘ ܦܶܨܚܳܐ ܒܰܐܪܒܰܥܶܣܖ̈ܶܐ. ܫܰܒܥܳܐ ܝܰܘܡܺܝ̈ܢ ܒܝܰܪܚܳܐ ܬܶܢܝܳܢܳܐ. ܘܟ݂ܳܗ̈ܢܶܐ ܘܠܶܘ̈ܳܝܶܐ ܐܶܬ݂ܩܰܕܰܫܘ ܘܰܐܝܬܺܝܘ ܥܠܰܘ̈ܳܬ݂ܳܐ ܠܒܰܝܬܶܗ ܕܡܳܪܝܳܐ
2Ch 30:16 ܘܩܳܡܘ ܥܰܠ ܐܰܬ݂ܪܗܽܘܢ. ܐܰܝܟܰܢܳܐ ܕܡܶܬ݂ܚܙܶܐ. ܐܰܝܟܰܢܳܐ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܽܘܫܶܐ ܢܒܺܝܳܐ ܕܡܳܪܝܳܐ. ܟܳܗ̈ܢܶܐ ܡܩܰܒܠܺܝܢ ܗܘܰܘ ܕܡܳܐ ܡܶܢ ܐܺܝܕ݂ܳܐ ܕܠܶܘ̈ܳܝܶܐ
2Ch 30:17 ܡܶܛܽܠ ܕܣܰܓܺܝܐܺܝܢ ܗܘܰܘ ܓܶܝܪ ܒܥܰܡܳܐ ܕܺܝܣܪܳܐܶܝܠ ܕܠܳܐ ܐܶܬ݂ܩܰܕܰܫܘ. ܘܠܶܘ̈ܳܝܶܐ ܩܳܡܘ ܠܗܽܘܢ ܥܰܠ ܢܶܟ݂ܣܬ݂ܳܐ ܕܶܐܡܖ̈ܶܐ. ܘܚܳܙܶܝܢ ܟܽܠ ܐܰܝܢܳܐ ܕܰܕ݂ܟܶܐ. ܠܡܶܬ݂ܩܰܕܳܫܽܘ ܠܡܳܪܝܳܐ
2Ch 30:18 ܡܶܛܽܠ ܕܣܰܓܺܝܐܺܝܢ ܗܘܰܘ ܒܥܰܡܳܐ ܕܺܝܣܪܳܐܶܝܠ ܡܶܢ ܕܒܶܝܬ݂ ܐܰܦܪܶܝܡ. ܘܰܡܢܰܫܶܐ. ܘܺܐܝܣܳܟܳܪ. ܘܰܙܒܳܠܳܘܢ. ܗܳܠܶܝܢ ܐܰܪܒܥܳܐ ܫܰܒܛܺܝ̈ܢ ܕܠܳܐ ܐܶܬܕܰܟܺܝܘ ܡܶܛܽܠ ܕܰܐܟܠܽܘܗܝ ܦܶܨܚܳܐ ܕܠܳܐ ܒܢܳܡܽܘܣ. ܡܶܛܽܠ ܕܨܰܠܺܝ ܚܶܙܰܩܝܳܐ ܥܠܰܝܗܽܘܢ. ܘܶܐܡܰܪ ܠܗܽܘܢ. ܐܰ‌ܠܳܗܳܐ ܛܳܒܳܐ ܢܚܣܶܐ ܚܠܳܦ ܥܰܡܳܐ ܟܽܠܶܗ ܕܺܝܣܪܳܐܶܝܠ
2Ch 30:19 ܡܶܛܽܠ ܕܰܐܬ݂ܩܶܢܢ ܠܶܒܰܢ ܠܰܡܨܰܠܳܝܽܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܩܽܘܕܫܳܐ ܠܳܐ ܗܘܳܐ ܕܟܶܐ ܡܶܢܰܢ
2Ch 30:20 ܘܰܫܡܰܥ ܡܳܪܝܳܐ ܒܩܳܠܶܗ ܕܚܶܙܰܩܝܳܐ. ܘܰܐܣܝܶܗ ܠܥܰܡܳܐ
2Ch 30:21 ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܘܟܽܠ ܕܶܐܫܬܟܰܚܘ ܒܽܐܘܪܺܫܠܶܡ. ܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘܡܺܝ̈ܢ ܒܚܰܕ݂ܽܘܬ݂ܳܐ ܪܰܒܬܳܐ ܡܫܰܒܚܺܝܢ ܗܘܰܘ ܠܡܳܪܝܳܐ. ܟܽܠ ܝܽܘܡ ܒܝܽܘܡ. ܠܶܘ̈ܳܝܶܐ ܒܬܶܫܒ̈ܚܳܬ݂ܳܐ ܕܦܽܘܡܗܽܘܢ. ܘܟ݂ܳܗ̈ܢܶܐ ܒܬܶܫܒ̈ܚܳܬ݂ܳܐ
2Ch 30:22 ܘܡܰܠܶܠ ܚܶܙܰܩܝܳܐ ܥܰܡ ܟܽܠܗܽܘܢ ܠܶܘ̈ܳܝܶܐ. ܕܰܡܫܰܒܚܺܝܢ ܗܘܰܘ ܒܬܶܫܒ̈ܚܳܬ݂ܳܐ ܛܳܒ̈ܳܬ݂ܳܐ ܩܕ݂ܳܡ ܡܳܪܝܳܐ. ܘܶܐܟܰܠܘ ܗܘܰܘ ܓܰܒܖ̈ܶܐ ܫܰܒܥܳܐ ܝܰܘܡܺܝ̈ܢ. ܘܰܡܕܰܒܚܺܝܢ ܗܘܰܘ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ. ܘܡܰܘܕܶܝܢ ܗܘܰܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ
2Ch 30:23 ܘܶܐܬ݂ܟܠܺܝ ܟܽܠܶܗ ܥܰܡܳܐ ܕܺܝܣܪܳܐܶܝܠ. ܠܡܶܥܒܰܕ݂ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ. ܘܫܰܒܥܳܐ ܝܰܘܡܺܝ̈ܢ ܒܚܰܕ݂ܽܘܬ݂ܳܐ.
2Ch 30:24 ܡܶܛܽܠ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܦܪܶܫ ܘܝܰܗܒ ܠܥܰܡܳܐ. ܫܰܒܥܳܐ ܐܰܠܦܺܝ̈ܢ ܚܰܝ̈ܘܳܬ݂ܳܐ ܪܰܘܖ̈ܒܳܬ݂ܳܐ ܘܕܰܩܕ̈ܩܳܬ݂ܳܐ. ܘܰܦܪܰܫ ܘܝܰܗܒ ܠܥܰܡܳܐ ܕܺܝܣܪܳܐܶܝܠ. ܬܰܘܖ̈ܶܐ ܐܳܠܶܦ. ܘܥܳܢ̈ܳܐ ܥܶܣܪܳܐ ܐܰܠܦܺܝ̈ܢ ܘܶܐܬ݂ܩܰܕܰܫܘ ܟܳܗ̈ܢܶܐ ܣܰܓܺܝ̈ܐܶܐ.
2Ch 30:25 ܘܰܚܕܺܝ ܟܽܠܶܗ ܥܰܡܳܐ ܕܺܝܗܽܘܕ݂ܳܐ. ܘܟ݂ܳܗ̈ܢܶܐ ܘܠܶܘ̈ܳܝܶܐ. ܘܟܽܠ ܥܰܡܳܐ ܕܳܐܬܶܝܢ ܡܶܢ ܥܰܡܳܐ ܕܺܝܣܪܳܐܶܝܠ. ܘܓܺܝܽܘܖ̈ܶܐ ܕܳܐܬܶܝܢ ܡܶܢ ܐܰܪܥܳܐ ܕܺܝܣܪܳܐܶܝܠ. ܘܰܕ݂ܝܳܬ݂ܒܺܝܢ ܒܺܝܗܽܘܕܳܐ
2Ch 30:26 ܘܰܗܘܳܬ݂ ܚܰܕ݂ܽܘܬ݂ܳܐ ܪܰܒܬܳܐ ܒܽܐܘܪܺܫܠܶܡ. ܡܶܛܽܠ ܕܡܶܢ ܝܰܘܡܰܘ̈ܗܝ ܕܰܫܠܶܝܡܽܘܢ ܒܰܪ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܠܳܐ ܗܘܳܬ݂ ܐܰܝܟ݂ ܗܳܕ݂ܶܐ ܒܽܐܘܪܺܫܠܶܡ
2Ch 30:27 ܘܩܳܡܘ ܟܳܗ̈ܢܶܐ ܘܠܶܘ̈ܳܝܶܐ. ܘܒܰܪܶܟ݂ܘ ܠܥܰܡܳܐ ܕܺܝܣܪܳܐܶܝܠ. ܘܰܫܡܰܥ ܡܳܪܝܳܐ ܒܩܳܠܗܽܘܢ ܘܥܶܠܰܬ݂ ܨܠܽܘܬ݂ܗܽܘܢ ܠܡܰܘܬܒܳܐ ܕܩܽܘܕ݂ܫܶܗ ܠܰܫܡܰܝܳܐ. 
2Ch 31:1 ܘܟܰܕ݂ ܫܰܠܶܡ ܗܳܠܶܝܢ ܟܽܠܗܶܝܢ. ܢܦܰܩܘ ܟܽܠܶܗ ܥܰܡܳܐ ܕܺܝܣܪܳܐܶܝܠ ܕܶܐܫܬܟܰܚܘ. ܠܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ ܘܬܰܒܰܪܘ ܩܳܝ̈ܡܳܬ݂ܳܐ. ܘܬܰܒܰܪܘ ܢܶܡܖ̈ܶܐ. ܘܰܥܩܰܪܘ ܥܠܰܘ̈ܳܬ݂ܳܐ ܕܺܐܝܬ݂ ܒܺܝܗܽܘܕܳܐ ܘܰܒܒܶܢܝܳܡܶܝܢ. ܘܒܰܐܦܪܶܝܡ. ܘܒܰܡܢܰܫܶܐ. ܥܕܰܡܳܐ ܠܰܐܝܟܳܐ ܕܰܗܦܰܟ݂ܘ ܝܺܣܪܳܐܶܝܠ ܘܶܐܬ݂ܰܘ ܟܽܠܗܽܘܢ ܠܝܳܪܬܽܘܬ݂ܗܽܘܢ. ܘܥ̣ܰܠܘ ܒܰܫܠܳܡܳܐ ܠܩܽܘܖ̈ܺܝܗܽܘܢ
2Ch 31:2 ܘܰܐܩܺܝܡ ܚܶܙܰܩܝܳܐ ܡܰܛܖ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܥܰܠ ܡܰܛܖ̈ܳܬܗܽܘܢ. ܓܰܒܖ̈ܶܐ ܐܰܝܟ݂ ܦܽܘܠܚܳܢܶܗ. ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܠܰܥܠܰܘ̈ܳܬ݂ܳܐ ܘܰܠܫܰܠ̈ܡܶܐ. ܠܰܡܫܰܡܳܫܽܘ ܘܰܠܡܰܘܕܳܝܽܘ ܘܠܰܡܫܰܒܳܚܽܘ ܒܬܰܪܥܳܐ ܕܡܳܪܝܳܐ
2Ch 31:3 ܘܝܰܗܒ ܡܰܠܟܳܐ ܡܶܢ ܢܶܟ݂ܣܰܘ̈ܗܝ. ܥܠܰܘ̈ܳܬ݂ܳܐ ܕܬܰܘܖ̈ܶܐ. ܕܨܰܦܪܳܐ ܘܰܕ݂ܪܰܡܫܳܐ. ܘܰܥܠܰܘ̈ܳܬ݂ܳܐ ܕܫܰܒ̈ܶܐ. ܘܰܕ݂ܪܺܝܫ ܝܰܖ̈ܚܶܐ ܘܰܕ݂ܥܺܐܕ̈ܶܐ
2Ch 31:4 ܘܶܐܡܰܪ ܠܥܰܡܳܐ ܐܰܝܟܰܢܳܐ ܕܰܟ݂ܬܺܝܒ ܒܢܳܡܽܘܣܶܗ ܕܡܳܪܝܳܐ. ܘܶܐܡܰܪ ܠܺܝܣܪܳܐܶܝܠ ܕܥܳܡܪܺܝܢ ܒܽܐܘܪܺܫܠܶܡ. ܠܡܶܬܰܠ ܙܶܕ݂ܩܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܡܶܛܽܠ ܕܚܰܝܶܠ ܐܶܢܽܘܢ ܒܢܳܡܽܘܣܶܗ ܕܡܳܪܝܳܐ
2Ch 31:5 ܘܟܰܕ݂ ܐܰܣܓܺܝ ܦܶܬ݂ܓ݂ܳܡܳܐ ܥܰܠ ܝܺܣܪܳܐܶܝܠ. ܡܰܝܬܶܝܢ ܗܘܰܘ ܖ̈ܺܝܫܝܳܬܳܐ ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܡܶܢ ܚܰܝ̈ܘܳܬ݂ܗܽܘܢ. ܘܡܶܢ ܥܰܠ̈ܠܳܬ݂ܳܐ ܕܚܰܩܠܳܐ ܘܚܰܕ݂ ܡܶܢ ܥܶܣܪܳܐ ܡܰܝܬܶܝܢ ܗܘܰܘ ܣܰܓܺܝ
2Ch 31:6 ܘܰܒܢܰܝ̈ ܝܺܣܪܳܐܶܝܠ ܘܺܝܗܽܘܕܳܐ ܕܝܳܬ݂ܒܺܝܢ ܗܘܰܘ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܳܐܦ ܗܶܢܽܘܢ ܡܰܝܬܶܝܢ ܗܘܰܘ ܚܰܕ݂ ܡܶܢ ܥܶܣܪܳܐ. ܡܰܥܣܳܖ̈ܶܐ. ܘܡܰܝܬܶܝܢ ܗܘܰܘ. ܘܰܡܩܰܪܒܺܝܢ ܗܘܰܘ ܠܡܳܪܝܳܐ ܐܰܠܳܗܗܽܘܢ ܡܰܝܬܶܝܢ ܗܘܰܘ ܖ̈ܺܝܫܝܳܬܳܐ ܥܰܠ ܖ̈ܺܝܫܝܳܬܳܐ. ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܡܶܢ ܚܰܝ̈ܘܳܬ݂ܗܽܘܢ. ܘܡܶܢ ܥܰܠ̈ܠܳܬ݂ܳܐ ܕܚܰܩܠܳܐ. ܘܚܰܕ݂ ܡܶܢ ܥܶܣܪܳܐ ܡܰܝܬܶܝܢ ܗܘܰܘ. ܘܰܡܩܰܕܫܺܝܢ ܗܘܰܘ ܠܡܳܪܝܳܐ ܐܰܠܳܗܗܽܘܢ
2Ch 31:7 ܘܰܒܝܰܪܚܳܐ ܕܰܬܠܳܬܳܐ. ܐܶܫܬܰܟ݂ܚܰܬ݂ ܪܺܝܫܺܝܬ݂ܳܐ ܣܽܘܓ݂ܳܐܐ ܕܛܳܒ. ܘܰܒܝܰܪܚܳܐ ܕܫܰܒܥܳܐ. ܢܣܰܒ ܚܶܙܰܩܝܳܐ. ܘܦܰܠܓܳܗ̇ ܠܟܳܗ̈ܢܶܐ ܘܰܠܠܶܘ̈ܳܝܶܐ
2Ch 31:8 ܘܰܚܙܳܐ ܚܶܙܰܩܝܳܐ ܘܪܰܘܖ̈ܒܳܢܶܐ ܠܪܺܝܫܺܝܬ݂ܳܐ ܗܳܝ ܕܟܳܗ̈ܢܶܐ ܕܣܶܓܝܰܬ݂ ܛܳܒ. ܘܒܰܪܶܟ݂ܘ ܠܡܳܪܝܳܐ. ܘܨܰܠܺܝܘ ܥܰܠ ܝܺܣܪܳܐܶܝܠ
2Ch 31:9 ܘܨܰܠܺܝ ܚܶܙܰܩܝܳܐ ܥܰܠ ܟܳܗ̈ܢܶܐ ܘܥܰܠ ܠܶܘ̈ܳܝܶܐ. ܥܰܠ ܪܺܝܫܺܝܬ݂ܳܐ ܕܣܶܓܝܰܬ݂
2Ch 31:10 ܘܰܩܪܳܐ ܠܶܗ ܠܥܰܙܰܪܝܳܐ ܟܳܗܢܳܐ ܪܰܒܳܐ ܡܶܢ ܕܒܶܝܬ݂ ܨܳܕܽܘܩ. ܘܶܐܡܰܪ ܠܗܽܘܢ. ܫܰܪܝܳܐ ܗ̱ܝ ܠܟܽܘܢ ܪܺܝܫܺܝܬ݂ܳܐ ܗܳܕ݂ܶܐ ܠܡܶܐܟ݂ܰܠ ܡܶܛܽܠ ܕܰܠܒܰܝܬܶܗ ܕܡܳܪܝܳܐ ܥܶܠܰܬ݂. ܐܰܟ݂ܽܘܠܘ ܘܰܣܒܰܥܘ. ܘܰܕ݂ܝܳܬܰܪ ܡܶܢܳܗ̇. ܗܰܒܘ ܠܡܶܣܟܺܢ̈ܶܐ ܘܰܠܒܳܝܫ̈ܶܐ. ܡܶܛܽܠ ܕܡܳܪܝܳܐ ܒܰܪܶܟ݂ ܠܥܰܡܶܗ. ܘܝܰܗܒ ܠܗܽܘܢ ܗܳܢܳܐ ܣܽܘܓ݂ܳܐܐ ܘܕ݂ܺܝܬܰܪ. ܝܰܗܒܘ ܠܥܰܡܳܐ ܕܺܝܣܪܳܐܶܝܠ ܟܽܠܶܗ
2Ch 31:11 ܘܶܐܡܰܪ ܚܶܙܰܩܝܳܐ ܠܰܡܛܰܝܳܒܽܘ ܕܳܖ̈ܶܐ ܒܒܰܝܬܶܗ ܕܡܳܪܝܳܐ. ܘܛܰܝܶܒܘ
2Ch 31:12 ܘܰܐܝܬܺܝܘ ܪܺܝܫܺܝܬ݂ܳܐ. ܚܰܕ݂ ܡܶܢ ܥܶܣܪܳܐ. ܘܩܽܘܕܫܳܐ ܒܗܰܝܡܳܢܽܘܬ݂ܳܐ. ܘܰܥܠܰܝܗܽܘܢ ܐܺܝܬ݂ ܗܘܰܘ ܫܰܠܺܝ̈ܛܶܐ. ܟܢܰܥܢܺܝܳܐ ܠܶܘܳܝܳܐ. ܘܫܰܡܥܺܝ ܐܰܚܽܘܗܝ
2Ch 31:13 ܘܰܢܚܳܐܶܝܠ. ܘܥܽܘܙܺܝܳܐ. ܘܢܳܚܳܬ݂. ܘܰܥܫܳܐܶܝܠ. ܘܝܰܪܡܽܘܬ݂. ܘܝܽܘܙܳܒܳܪ. ܘܰܐܠܺܝܠ. ܘܰܣܡܰܟ݂ܝܳܐ. ܘܡܳܬ݂ܰܚ. ܘܒܰܢܝܳܐ. ܘܫܡܰܥܝܳܐ ܐܰܚܽܘܗܝ. ܗܳܠܶܝܢ ܟܽܠܗܽܘܢ ܫܰܠܺܝܛܺܝܢ ܗܘܰܘ ܥܰܠ ܐܺܝܕ݂ܳܐ ܕܰܟ݂ܢܰܥܺܢܝܳܐ. ܐܰܝܟ݂ ܫܽܘܠܛܳܢܳܐ ܕܚܶܙܰܩܝܳܐ ܡܰܠܟܳܐ. ܘܥܰܙܰܪܝܳܐ ܪܰܒܒܰܝܬܶܗ ܕܡܰܠܟܳܐ
2Ch 31:14 ܘܩܰܪܝܳܐ ܒܰܪ ܝܰܡܺܝܢܳܐ ܠܶܘ̈ܳܝܶܐ. ܢܳܛܰܪ ܬܰܪܥܳܐ ܡܰܕ݂ܢܚܳܝܳܐ. ܫܰܠܺܝܛ ܗܘܳܐ ܥܰܠ ܩܽܘܖ̈ܒܳܢܶܐ ܕܡܳܪܝܳܐ. ܘܥܰܠ ܩܕ݂ܽܘܫ ܩܽܘܕ̈ܫܶܐ
2Ch 31:15 ܘܠܶܗ ܡܫܰܠܡܺܝܢ ܗܘܰܘ ܥܰܕܽܘܢ ܘܒܶܢܝܳܡܶܝܢ. ܘܝܶܫܽܘܥ. ܘܰܫܡܶܥܺܝܐ. ܘܳܐܡܽܘܪܝܳܐ. ܘܰܫܟܰܢܝܳܐ. ܒܩܽܘܖ̈ܝܳܐ ܕܟܳܗ̈ܢܶܐ. ܒܗܰܝܡܳܢܽܘܬ݂ܳܐ. ܠܡܶܬܰܠ ܠܰܐܚܰܝ̈ܗܽܘܢ ܦܶܠܓ̈ܘܳܬ݂ܳܐ. ܠܪܰܒܳܐ ܐܰܝܟ݂ ܙܥܽܘܪܳܐ
2Ch 31:16 ܠܒܰܪ ܡܶܢ ܕܙܳܕܶܩ. ܠܕܶܟܪܳܐ ܡܶܢ ܒܰܪ ܬܠܳܬ݂ ܫܢܺܝ̈ܢ ܘܰܠܥܶܠ. ܠܟܽܠ ܡܰܢ ܕܥܳܐܶܠ ܠܒܰܝܬܶܗ ܕܡܳܪܝܳܐ.
2Ch 31:17 ܘܚܽܘܫܒܳܢ ܝܽܘܡ ܒܝܰܘܡܶܗ. ܠܦܽܘܠܚܳܢܗܽܘܢ ܒܡܰܛܰܪܬܗܽܘܢ. ܒܦܳܠܓ̈ܘܳܬ݂ܗܽܘܢ ܘܡܶܫܚܳܐ ܘܚܰܡܪܳܐ ܡܶܬ݂ܺܝܗܶܒ ܠܟܳܗ̈ܢܶܐ ܘܰܠܠܶܘ̈ܳܝܶܐ ܠܒܶܝܬ݂ ܐܰܒܳܗܰܝ̈ܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܒܡܰܛܰܪܬܗܽܘܢ ܒܦܳܠܓ̈ܘܳܬ݂ܗܽܘܢ
2Ch 31:18 ܘܡܶܫܚܳܐ ܡܶܬ݂ܺܝܗܶܒ ܠܢܰܦܛܺܝܖ̈ܰܝܗܽܘܢ. ܘܰܠܢܶܫܰܝ̈ܗܽܘܢ. ܘܠܰܒܢܰܝ̈ܗܽܘܢ. ܘܠܰܒ̈ܢܳܬ݂ܗܽܘܢ. ܘܰܠܟܽܠܶܗ ܥܰܡܳܐ ܕܺܝܣܪܳܐܶܝܠ ܕܰܒܗܰܝܡܳܢܽܘܬ݂ܳܐ ܡܶܬ݂ܩܰܕܫܺܝܢ ܗܘܰܘ
2Ch 31:19 ܡܶܛܽܠ ܕܩܰܕܺܝܫܺܝܢ ܗܘܰܘ ܒܢܰܘ̈ܗܝ ܕܰܐܗܪܽܘܢ ܟܳܗܢܳܐ. ܩܰܕܺܝܫ ܗܘܳܐ ܒܶܣܪܗܽܘܢ. ܘܰܠܘܳܬ݂ ܢܶܫ̈ܶܐ ܠܳܐ ܡܶܬ݂ܩܰܪܒܺܝܢ ܗܘܰܘ. ܘܡܶܬ݂ܟܰܪܟܺܝܢ ܗܘܰܘ ܒܟܽܠ ܩܪܶܐ ܘܰܩܪܶܐ. ܓܰܒܖ̈ܶܐ ܐܰܝܠܶܝܢ ܕܺܝܕ݂ܺܝܥܺܝܢ ܫܡܳܗܰܝ̈ܗܽܘܢ. ܕܢܶܬܠܽܘܢ ܙܶܕ݂ܩܳܐ. ܠܟܽܠ ܕܶܟܪܳܐ ܕܺܐܝܬ݂ ܒܟܳܗ̈ܢܶܐ. ܘܰܠܟܽܠܗܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ
2Ch 31:20 ܘܰܥܒܰܕ݂ ܗܳܟܰܢܳܐ ܚܶܙܰܩܝܳܐ. ܒܟܽܠܶܗ ܝܺܗܽܘܕܳܐ. ܘܰܥܒܰܕ݂ ܕܛܳܒ ܘܫܰܦܺܝܪ. ܘܗܰܠܶܟ݂ ܒܩܽܘܫܬܳܐ ܩܕ݂ܳܡ ܡܳܪܝܳܐ.
2Ch 31:21 ܒܟܽܠܗܽܘܢ ܥܒܳܕ݂ܰܘ̈ܗܝ ܕܫܰܪܺܝ ܗܘܳܐ ܠܡܶܥܒܰܕ݂ ܒܒܰܝܬܶܗ ܕܡܳܪܝܳܐ. ܘܰܒܢܳܡܽܘܣܳܐ ܘܰܒܦܽܘܩܕܳܢܳܐ. ܠܡܶܬ݂ܒܰܥ ܠܰܐܠܳܗܶܗ ܒܟܽܠܶܗ ܠܶܒܶܗ. ܘܰܥܒܰܕ݂ ܘܰܐܟ݂ܫܰܪ. 
2Ch 32:1 ܒܳܬܰܪ ܡ̈ܶܠܶܐ ܗܳܠܶܝܢ. ܘܩܽܘܫܬܳܐ ܕܰܥܒܰܕ݂ ܚܶܙܰܩܝܳܐ. ܐܶܬ݂ܳܐ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܰܫܪܳܐ ܥܰܠ ܝܺܗܽܘܕܳܐ. ܥܰܠ ܚܶܣܢ̈ܶܐ ܥܰܫܺܝܢ̈ܶܐ. ܘܶܐܡܰܪ ܠܥܳܡܽܘܖ̈ܰܝܗܽܘܢ. ܩܰܒܶܠܘ ܝܰܡܺܝܢܳܐ. ܘܬ݂ܰܘ ܠܘܳܬ݂
2Ch 32:2 ܘܰܚܙܳܐ ܚܶܙܰܩܝܳܐ ܕܶܐܬܳܐ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܚܰܝ̈ܠܰܘܳܬ݂ܳܐ ܠܰܩܪܳܒܳܐ ܠܽܐܘܪܺܫܠܶܡ
2Ch 32:3 ܘܶܐܬ݂ܡܰܠܰܟ݂ ܗܽܘ ܘܫܰܠܺܝܛܳܢܰܘ̈ܗܝ ܘܓܰܢ̱ܒܳܖ̈ܰܘܗܝ ܠܰܡܟܰܣܳܝܽܘ ܡܰܝ̈ܳܐ ܕܥܰܝ̈ܢܳܬ݂ܳܐ ܕܺܐܝܬ݂ ܠܒܰܪ ܡܶܢ ܡܕܺܝܢܬܳܐ. ܘܥܰܕܪܽܘܗܝ ܫܰܠܺܝܛܳܢܰܘ̈ܗܝ
2Ch 32:4 ܘܶܐܬ݂ܟܰܢܰܫܘ ܥܰܡܳܐ ܕܺܝܣܪܳܐܶܝܠ ܣܽܘܓ݂ܳܐܐ ܕܛܳܒ. ܘܟܰܣܺܝܘ ܟܽܠܗܶܝܢ ܥܰܝ̈ܢܳܬ݂ܳܐ ܘܢܰܚ̈ܠܶܐ ܪܰܘܖ̈ܒܶܐ. ܕܺܐܝܬ݂ ܒܓܰܘ ܐܰܪܥܳܐ. ܡܶܛܽܠ ܕܳܐܡܪܺܝܢ. ܕܰܠܡܳܐ ܢܺܐܬܶܐ ܡܰܠܟܳܐ ܕܳܐܬܽܘܪ. ܘܢܶܫܟܚܽܘܢ ܡܰܝ̈ܳܐ ܣܰܓܺܝ̈ܐܶܐ
2Ch 32:5 ܘܢܶܬ݂ܓܰܢ̱ܒܪܽܘܢ ܘܢܶܒܢܽܘܢ ܫܽܘܖ̈ܶܐ ܠܽܘܩܒܰܠ ܫܽܘܪܳܐ ܐ̱ܚܪܺܢܳܐ. ܘܰܢܛܰܡܡܽܘܢ ܚܶܐܪܺܝܬ݂ܳܐ ܕܰܥܒܰܕ݂ ܕܰܘܺܝܕ݂. ܘܰܥܒܰܕ݂ ܚܶܙܰܩܝܳܐ ܙܰܝܢܳܐ ܣܰܓܺܝܐܳܐ. ܘܣܰܟܖ̈ܶܐ ܘܖ̈ܽܘܡܚܶܐ
2Ch 32:6 ܘܰܐܩܺܝܡ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ ܥܰܠ ܥܰܡܳܐ. ܚܰܕ݂ ܥܰܠ ܥܶܣܪܳܐ. ܘܟܰܢܶܫ ܐܶܢܽܘܢ ܠܘܳܬ݂ܶܗ. ܠܘܳܬ݂ ܫܽܘܩܳܐ ܕܰܩܪܺܝܬ݂ܳܐ. ܘܡܰܠܶܠ ܥܰܡ ܟܽܠܗܽܘܢ. ܘܶܐܡܰܪ ܠܗܽܘܢ
2Ch 32:7 ܐܶܬ݂ܓܰܢ̱ܒܪܘ ܘܶܐܬ݂ܟܰܬܫܘ ܘܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ. ܡܶܢ ܩܕ݂ܳܡ ܡܰܠܟܳܐ ܕܳܐܬܽܘܪ. ܘܡܶܢ ܩܕ݂ܳܡ ܚܰܝ̈ܠܰܘܳܬ݂ܳܐ ܕܶܐܬ݂ܰܘ ܥܰܡܶܗ. ܥܰܡܰܢ ܕܺܝܠܰܢ ܣܰܓܺܝ ܡܶܢ ܕܥܰܡܶܗ
2Ch 32:8 ܥܰܡܶܗ ܚܰܝܠܳܐ ܕܒܶܣܪܳܐ. ܘܥܰܡܰܢ ܡܳܪܝܳܐ ܐܰܠܳܗܰܢ. ܕܰܢܥܰܕܪܰܢ ܘܢܶܬ݂ܟܰܬܰܫ ܒܬܰܟ݂ܬܽܘܫܰܢ. ܘܶܐܬ݂ܡܠܺܝ ܒܠܶܒܶܗ ܕܥܰܡܳܐ. ܥܰܠ ܦܶܬܓܳܡܰܘ̈ܗܝ ܕܚܶܙܰܩܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. 
2Ch 32:9 ܡܶܢ ܒܳܬܰܪ ܗܳܠܶܝܢ. ܫܰܕܰܪ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܠܪܰܒ ܫܳܩ̈ܶܐ. ܘܶܐܬ݂ܳܐ ܠܽܐܘܪܺܫܠܶܡ ܘܥܰܒܕܰܘ̈ܗܝ ܥܰܡܶܗ. ܘܗܽܘ ܫܪܶܐ ܗܘܳܐ ܥܰܠ ܠܟܺܝܫ. ܘܫܰܠܺܝܛܳܢܰܘ̈ܗܝ ܥܰܡܶܗ. ܥܰܠ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܕܺܐܝܬ݂ ܒܽܐܘܪܺܫܠܶܡ. ܘܶܐܡܰܪ ܠܗܽܘܢ
2Ch 32:10 ܗܳܟܰܢܳܐ ܐܳܡܰܪ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܥܰܠ ܡܰܢ ܬܟ݂ܺܝܠܺܝܢ ܐ̱ܢܬܽܘܢ. ܕܝܳܬ݂ܒܺܝܢ ܐ̱ܢܬܽܘܢ ܒܰܚܒܽܘܫܝܳܐ ܒܽܐܘܪܺܫܠܶܡ
2Ch 32:11 ܗܽܘ ܚܶܙܰܩܝܳܐ ܡܰܛܥܶܐ ܠܟܽܘܢ ܠܡܰܫܠܳܡܽܘܬ݂ܟܽܘܢ ܕܰܬ݂ܡܽܘܬ݂ܽܘܢ ܒܟܰܦܢܳܐ ܘܰܒܨܶܗܝܳܐ. ܘܡܰܛܥܶܐ ܠܟܽܘܢ ܘܳܐܡܰܪ. ܕܡܳܪܝܳܐ ܐܰܠܳܗܰܢ ܢܦܰܨܶܝܢ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ
2Ch 32:12 ܐܰܝܟܰܘ ܚܶܙܰܩܝܳܐ. ܕܰܐܥܒܰܪ ܥܠܰܘ̈ܳܬ݂ܳܐ ܘܡܰܕܒ̈ܚܶܐ. ܘܶܐܡܰܪ ܠܰܕ݂ܒܶܝܬ݂ ܝܺܗܽܘܕܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܕܰܩܕ݂ܳܡ ܡܰܕ݂ܒܚܳܐ ܚܰܕ݂ ܬܶܣܓܕ݂ܽܘܢ. ܘܰܥܠܰܘܗܝ ܬܰܣܩܽܘܢ ܒܶܣ̈ܡܶܐ
2Ch 32:13 ܘܰܟ݂ܒܰܪ ܬܶܕܥܽܘܢ ܡܶܕܶܡ ܕܥܶܒܕܶܬ݂ ܐܶܢܳܐ ܘܰܐܒܳܗܰܝ̈. ܠܟܽܠܗܽܘܢ ܥܰܡ̈ܡܶܐ ܕܒܰܡܕ݂ܺܝ̈ܢܳܬ݂ܳܐ. ܘܠܳܐ ܐܶܫܟܰܚܘ ܐܰܠܳܗ̈ܶܐ ܕܥܰܡ̈ܡܶܐ ܗܳܠܶܝܢ. ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝ̈ܕܰܝ
2Ch 32:14 ܘܡܰܢܽܘ ܐܺܝܬ݂ ܒܟܽܠܗܽܘܢ ܐܰܠܳܗܰܝ̈ܗܽܘܢ ܕܥܰܡ̈ܡܶܐ ܗܳܠܶܝܢ ܕܰܚܪܰܒܘ ܐܰܒܳܗܰܝ̈. ܕܶܐܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈.
2Ch 32:15 ܘܳܐܦ ܗܳܫܳܐ ܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܘܠܳܐ ܢܰܬ݂ܟܠܟܽܘܢ ܥܰܠ ܗܳܕ݂ܶܐ. ܘܠܳܐ ܬܗܰܝܡܢܽܘܢܶܗ. ܡܶܛܽܠ ܕܠܳܐ ܡܶܫܟܰܚ ܐܰܠܳܗܟܽܘܢ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܝ̈ ܟܽܠ ܥܰܡ̈ܡܶܐ ܘܡܰܠܟ̈ܘܳܬ݂ܳܐ ܠܳܐ ܐܶܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈. ܘܡܶܢ ܐܺܝܕ݂ܳܐ ܕܰܐܒܳܗܰܝ̈. ܘܳܐܦ ܐܰܠܳܗܟܽܘܢ ܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝ̈ܕܰܝ
2Ch 32:16 ܗܳܠܶܝܢ ܡܰܠܶܠܘ ܗܘܰܘ ܥܰܒܕܰܘ̈ܗܝ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܩܕ݂ܳܡ ܚܶܙܰܩܝܳܐ ܥܰܒܕܶܗ
2Ch 32:17 ܘܰܟ݂ܬܰܒ ܐܶܓܖ̈ܳܬ݂ܳܐ ܠܰܡܨܰܥܳܪܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܠܡܺܐܡܰܪ ܠܶܗ ܠܥܰܡܳܐ ܕܺܝܣܪܳܐܶܝܠ. ܕܰܐܠܳܗ̈ܶܐ ܕܰܡܕ݂ܺܝ̈ܢܳܬܳܐ ܗܳܠܶܝܢ. ܠܳܐ ܐܶܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈
2Ch 32:18 ܘܰܩܪܰܘ ܒܩܳܠܳܐ ܪܳܡܳܐ ܒܠܶܫܳܢܳܐ ܝܺܗܽܘܕܳܝܳܐ. ܠܥܰܡܳܐ ܕܝܳܬ݂ܒܺܝܢ ܥܰܠ ܫܽܘܪܳܐ ܕܽܐܘܪܺܫܠܶܡ. ܕܰܢܕܰܚܠܽܘܢ ܐܶܢܽܘܢ. ܘܰܢܙܽܘܥܽܘܢ ܐܶܢܽܘܢ. ܡܶܛܽܠ ܕܢܶܐܚܕܽܘܢ ܫܽܘܪܳܐ ܕܰܡܕܺܝܢܬܳܐ
2Ch 32:19 ܘܡܰܠܶܠܘ ܒܰܐܠܳܗ̈ܶܐ ܕܥܰܡ̈ܡܶܐ ܕܰܐܪܥܳܐ. ܘܳܐܦ ܒܰܐܠܳܗܳܐ ܕܫܰܠܺܝܛ ܒܽܐܘܪܺܫܠܶܡ. ܕܗܽܘ ܢܶܦܪܽܘܥ ܐܶܢܽܘܢ ܥܒܳܕ̈ܶܐ ܕܺܐܝܕܰܝ̈ܗܽܘܢ
2Ch 32:20 ܘܨܰܠܺܝ ܚܶܙܰܩܝܳܐ ܘܶܐܫܰܥܝܳܐ ܒܰܪ ܐܰܡܽܘܨ ܢܒܺܝܳܐ ܡܶܛܽܠ ܗܳܕ݂ܶܐ. ܘܰܫܡܰܥ ܒܩܳܠܳܐ ܕܰܨܠܽܘܬ݂ܗܽܘܢ ܡܳܪܝܳܐ
2Ch 32:21 ܘܫܰܕܰܪ ܡܳܪܝܳܐ ܡܰܠܰܐܟܳܐ ܡܶܢ ܩܕܳܡܰܘܗܝ. ܘܰܚܪܰܒ ܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܘܡܰܠ̈ܟܶܐ ܘܫܰܠܺܝ̈ܛܳܢܶܐ ܕܰܗܘܰܘ ܒܡܰܫܪܺܝܬܶܗ ܕܡܰܠܟܳܐ ܕܳܐܬܽܘܪ. ܘܰܗܦܰܟ݂ ܡܰܠܟܳܐ ܕܳܐܬܽܘܪ ܟܰܕ݂ ܒܰܗܺܝ̈ܬ݂ܳܢ ܐܰܦܰܘ̈ܗܝ ܠܰܡܕ݂ܺܝܢ̱ܬܶܗ. ܘܶܐܬ݂ܳܐ ܠܒܶܝܬ݂ ܐܰܠܳܗܰܘ̈ܗܝ. ܘܰܒܢܰܘ̈ܗܝ ܕܰܢܦܰܩܘ ܡܶܢ ܡܥܰܘ̈ܗܝ. ܬܰܡܳܢ ܩܰܛܠܽܘܗܝ ܒܚܰܪܒܳܐ
2Ch 32:22 ܘܰܦܪܰܩ ܡܳܪܝܳܐ ܠܚܶܙܰܩܝܳܐ. ܘܰܠܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܡܶܢ ܐܺܝܕܰܘ̈ܗܝ ܕܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܡܶܢ ܐܺܝܕ݂ܳܐ ܕܟܽܠ ܒܰܥ̈ܠܰܝ ܬܚܽܘܡܶܗ
2Ch 32:23 ܘܣܰܓܺܝ̈ܐܶܐ ܡܶܢ ܒܢܰܝ̈ ܝܺܣܪܳܐܶܝܠ. ܡܰܝܬܶܝܢ ܗܘܰܘ ܩܽܘܖ̈ܒܳܢܶܐ ܠܡܳܪܝܳܐ ܠܽܐܘܪܺܫܠܶܡ ܘܝܳܗܒܺܝܢ ܗܘܰܘ ܡܰܘ̈ܗܒܳܬ݂ܳܐ ܠܚܶܙܰܩܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܶܐܬܬܪܺܝܡ ܠܥܶܠ ܡܶܢ ܥܰܡ̈ܡܶܐ ܟܽܠܗܽܘܢ.
2Ch 32:24 ܘܡܶܢ ܒܳܬܰܪ ܗܳܠܶܝܢ. ܒܝܰܘ̈ܡܳܬ݂ܳܐ ܗܳܢܽܘܢ. ܐܶܬ݂ܟܪܰܗ ܚܶܙܰܩܝܳܐ ܥܕܰܡܳܐ ܠܡܰܘܬܳܐ. ܘܨܰܠܺܝ ܩܕ݂ܳܡ ܡܳܪܝܳܐ ܘܶܐܡܰܪ. ܓܒܰܖ̈ܘܳܬ݂ܳܐ ܣܰܓܺܝ̈ܐܳܬ݂ܳܐ ܥܒܰܕܬ ܠܺܝ. ܘܠܳܐ ܐܰܝܟ݂ ܥܒܳܕ ܐܺܝܕܰܝ̈ ܐܰܗܦܶܟ݂ܬ ܠܺܝ
2Ch 32:25 ܘܗܳܢܳܐ ܟܽܘܪܗܳܢܳܐ ܕܶܐܬ݂ܟܪܰܗ ܚܶܙܰܩܝܳܐ. ܡܶܛܽܠ ܕܶܐܬܬܪܺܝܡ ܠܶܒܶܗ. ܘܰܗܘܳܐ ܥܠܰܘܗܝ ܪܽܘܓܙܳܐ ܕܡܳܪܝܳܐ. ܘܥܰܠ ܒܶܝܬ݂ ܝܺܗܽܘܕܳܐ. ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ
2Ch 32:26 ܘܶܐܬ݂ܟܪܰܗ ܚܶܙܰܩܝܳܐ ܡܶܛܽܠ ܕܶܐܬܬܪܺܝܡ ܠܶܒܶܗ ܗܽܘ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܠܳܐ ܐܶܬ݂ܳܐ ܥܠܰܝܗܽܘܢ ܪܽܘܓܙܳܐ ܕܡܳܪܝܳܐ ܒܝܰܘܡܰܘ̈ܗܝ ܕܚܶܙܰܩܝܳܐ
2Ch 32:27 ܘܰܗܘܳܐ ܠܚܶܙܰܩܝܳܐ ܥܽܘܬ݂ܪܳܐ ܘܺܐܝܩܳܪܳܐ ܣܽܘܓ݂ܳܐܐ ܕܛܳܒ. ܘܰܐܘܨܖ̈ܶܐ ܥܒܰܕ݂ ܠܶܗ. ܠܟܶܣܦܳܐ ܘܰܠܕܰܗܒܳܐ. ܘܰܠܟܺܐܦ̈ܶܐ ܛܳܒ̈ܳܬ݂ܳܐ. ܘܰܠܒܶܣ̈ܡܶܐ. ܘܠܰܡܓܶܢ̈ܶܐ. ܘܰܠܡܳܐܢܰܝ̈ ܖ̈ܳܓܰܝ ܪܶܓܬ݂ܳܐ
2Ch 32:28 ܘܰܐܘܨܖ̈ܶܐ ܠܥܰܠ̈ܠܳܬ݂ܳܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ. ܐܘܖ̈ܰܘܳܬ݂ܳܐ ܠܟܽܠܳܗ̇ ܒܥܺܝܪܳܐ
2Ch 32:29 ܘܩܽܘܖ̈ܝܳܐ ܠܰܒܥܺܝܪܳܐ. ܘܰܠܥܳܢ̈ܳܐ. ܘܰܠܬܰܘܖ̈ܶܐ. ܘܰܠܚܰܝ̈ܘܳܬ݂ܳܐ. ܡܶܛܽܠ ܕܝܰܗܒ ܠܶܗ ܡܳܪܝܳܐ ܩܶܢܝܳܢܳܐ ܣܽܘܓ݂ܳܐܐ ܕܛܳܒ.
2Ch 32:30 . ܘܗܽܘ ܚܶܙܰܩܝܳܐ ܛܡܰܪ ܡܰܦܩܳܢܳܐ ܕܡܰܝ̈ܳܐ ܕܥܰܝܢܳܐ ܥܶܠܳܝܬܳܐ. ܘܰܫܪܳܐ ܐܶܢܽܘܢ ܠܓܽܘܒܳܐ ܡܰܥܪܒܳܝܳܐ ܕܰܩܪܺܝܬ݂ܶܗ ܕܕܰܘܺܝܕ݂. ܘܰܐܨܠܰܚ ܚܶܙܰܩܝܳܐ ܒܟܽܠܗܽܘܢ ܥܒܳܕ݂ܰܘ̈ܗܝ
2Ch 32:31 ܘܰܬ݂ܒܰܥ ܗܘܳܐ ܢܳܡܽܘܣܳܐ ܕܡܳܪܝܳܐ ܐܰܝܟܰܢܳܐ ܕܠܶܗ ܝܺܗܺܝܒ ܗܘܳܐ ܒܰܐܪܥܳܐ. ܘܺܝܕܰܥ ܟܽܠܡܶܕܶܡ ܕܺܐܝܬ݂ ܒܠܶܒܶܗ
2Ch 32:32 ܘܫܰܪܟܳܐ ܕܦܶܬܓܳܡܰܘ̈ܗܝ ܕܚܶܙܰܩܝܳܐ. ܘܛܰܝܒܽܘܬ݂ܶܗ. ܐܘܖ̈ܚܳܬܶܗ ܫܰܦܺܝܖ̈ܳܬ݂ܳܐ. ܗܳܐ ܗܶܢܽܘܢ ܟܬܺܝܒܺܝܢ ܒܰܢܒܺܝܽܘܬܶܗ ܕܶܐܫܰܥܝܳܐ ܒܰܪ ܐܰܡܽܘܨ ܢܒܺܝܳܐ. ܘܰܒܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ.
2Ch 32:33 ܘܰܫܟܶܒ ܚܶܙܰܩܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܶܗ ܕܕܰܘܺܝܕ݂. ܘܺܐܝܩܳܪܳܐ ܪܰܒܳܐ ܥܒܰܕ݂ܘ ܠܶܗ ܒܡܰܘܬܶܗ. ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܗܦܰܟ݂ܘ ܠܽܐܘܪܺܫܠܶܡ. ܘܰܐܡܠܶܟ݂ ܡܢܰܫܶܐ ܒܪܶܗ ܒܳܬܪܶܗ. 
2Ch 33:1 ܒܰܪ ܬܰܪܬܰܥܶܣܖ̈ܶܐ ܗܘܳܐ ܫܢܺܝ̈ܢ ܡܢܰܫܶܐ. ܟܰܕ݂ ܩܳܡ ܒܡܰܠܟܽܘܬܶܗ. ܘܚܰܡܫܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ
2Ch 33:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܥܒܳܕ̈ܶܐ ܕܥܰܡ̈ܡܶܐ. ܕܰܐܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ch 33:3 ܘܰܗܦܰܟ݂ ܘܰܒܢܳܐ ܡܰܕܒ̈ܚܶܐ ܕܰܥܩܰܪ ܚܶܙܰܩܝܳܐ ܐܰܒܽܘܗܝ ܘܰܐܩܺܝܡ ܥܠܰܘ̈ܳܬ݂ܳܐ ܠܰܦܬܰܟ݂ܖ̈ܶܐ. ܘܰܥܒܰܕ݂ ܢܶܡܖ̈ܶܐ. ܘܰܣܓܶܕ݂ ܠܗܽܘܢ. ܘܰܣܓܶܕ݂ ܠܟܽܠܗܽܘܢ ܚܰܝ̈ܠܘܳܬ݂ܐ ܕܰܫܡܰܝܳܐ. ܒܬܰܪܬܶܝܢ ܕܳܖ̈ܺܝܢ ܕܒܰܝܬܶܗ ܕܡܳܪܝܳܐ.
2Ch 33:6 ܘܳܐܦ ܗܽܘ ܐܰܥܒܰܪ ܒܪܶܗ ܒܢܽܘܪܳܐ. ܒܢܰܚܠܳܐ ܪܰܒܳܐ. ܘܶܐܚܰܕ݂ ܥܰܝ̈ܢܶܐ. ܘܢܰܚܶܫ ܢܶܚܫ̈ܶܐ. ܘܰܥܒܰܕ݂ ܚܰܖ̈ܳܫܶܐ ܘܰܫܐܶܠ ܒܟܰܠܕܳܝ̈ܶܐ. ܘܰܒܙܰܟܽܘܖ̈ܶܐ. ܘܰܐܣܓܺܝ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܠܡܰܪܓܳܙܽܘ ܩܕܳܡܰܘܗܝ
2Ch 33:7 ܘܣܳܡܶܗ ܠܨܰܠܡܳܐ ܕܰܐܪܒܰܥ ܐܰܦܺܝ̈ܢ ܕܰܥܒܰܕ݂ ܒܒܰܝܬܶܗ ܕܡܳܪܝܳܐ. ܕܶܐܡܰܪ ܡܳܪܝܳܐ ܠܕܰܘܺܝܕ݂. ܘܠܰܫܠܶܝܡܽܘܢ ܒܪܶܗ. ܒܒܰܝܬܳܐ ܗܳܢܳܐ ܕܒܽܐܘܪܺܫܠܶܡ. ܕܰܓܒܺܝܬ݂ ܠܺܝ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܰܫܪܶܐ ܫܟ݂ܺܝܢܬ݂ܝ ܠܥܳܠܰܡ
2Ch 33:8 ܘܠܳܐ ܐܰܘܣܶܦ ܬܽܘܒ ܠܡܰܦܳܩܽܘ ܠܺܝܣܪܳܐܶܝܠ ܡܶܢ ܐܰܪܥܳܐ ܗܳܕ݂ܶܐ. ܕܝܶܗܒܶܬ݂ ܠܰܐܒܳܗܰܝ̈ܗܽܘܢ. ܒܰܠܚܽܘܕ݂ ܐܶܢܗܽܘ ܕܢܶܛܪܽܘܢ ܠܡܶܥܒܰܕ݂ ܟܽܠ ܡܶܕܶܡ ܕܦܰܩܕܶܬ݂ ܐܶܢܽܘܢ. ܘܰܠܟܽܠܶܗ ܢܳܡܽܘܣܳܐ. ܘܠܰܩܝܳܡܰܝ̈ ܘܰܠܕ݂ܺܝ̈ܢܰܝ. ܕܦܰܩܶܕ݂ ܐܶܢܽܘܢ ܥܰܒܕܝ ܡܽܘܫܶܐ
2Ch 33:9 ܘܰܐܛܥܺܝ ܡܢܰܫܶܐ ܠܺܝܗܽܘܕ݂ܳܐ. ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܠܡܶܥܒܰܕ݂ ܥܒܳܕ̈ܶܐ ܒܺܝ̈ܫܶܐ. ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.
2Ch 33:10 ܘܡܰܠܶܠ ܡܳܪܝܳܐ ܥܰܡ ܡܢܰܫܶܐ ܘܥܰܡ ܥܰܡܶܗ. ܘܠܳܐ ܩܰܒܶܠܘ
2Ch 33:11 ܘܰܐܝܬܺܝ ܡܳܪܝܳܐ ܥܠܰܝܗܽܘܢ ܪܰܘܖ̈ܒܳܢܰܝ ܚܰܝܠܳܐ ܕܡܰܠܟܳܐ ܕܳܐܬܽܘܪ. ܘܶܐܚܰܕ݂ܘ ܠܰܡܢܰܫܶܐ ܒܚܰܝܰܘ̈ܗܝ ܘܰܐܣܪܽܘܗܝ ܒܫܺܫ̈ܠܳܬܳܐ. ܘܰܐܘܒܠܽܘܗܝ ܠܒܳܒܶܝܠ
2Ch 33:12 ܘܟܰܕ݂ ܥܳܩܰܬ݂ ܠܶܗ. ܨܰܠܺܝ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܰܕ݂ܚܶܠ ܛܳܒ ܡܶܢ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܘ̈ܗܝ
2Ch 33:13 ܘܨܠܺܝ ܩܕ݂ܳܡ ܡܳܪܝܳܐ. ܘܰܫܡܰܥ ܒܩܳܠܶܗ. ܘܩܰܒܶܠ ܨܠܽܘܬܶܗ ܘܰܐܗܦܟܶܗ ܠܽܐܘܪܺܫܠܶܡ ܒܡܰܠܟܽܘܬܶܗ. ܘܺܝܕܰܥ ܡܢܰܫܶܐ ܕܡܳܪܝܰܐ ܗ̱ܘ ܐܰ‌ܠܳܗܳܐ.
2Ch 33:14 ܘܡܶܢ ܒܳܬܰܪ ܗܳܠܶܝܢ ܒܢܳܐ ܫܽܘܪܳܐ ܒܰܪܳܝܳܐ ܠܰܩܪܺܝܬ݂ܶܗ ܕܕܰܘܺܝܕ݂. ܡܶܢ ܡܰܥܪܒܳܝܳܐ ܕܓܺܝܚܽܘܢ ܢܰܗܪܳܐ. ܘܰܠܡܰܥܠܳܢܳܐ ܕܬܰܪܥܳܐ ܕܨܰܝܳܕ̈ܶܐ. ܘܰܐܟ݂ܪܟ݂ܳܗ̇ ܠܟܽܠܳܗ̇ ܐܽܘܪܺܫܠܶܡ ܫܽܘܪܳܐ ܒܰܪܳܝܳܐ. ܘܰܐܪܺܝܡܶܗ ܛܳܒ. ܘܰܐܩܺܝܡ ܪܰܘܖ̈ܒܳܢܰܝ ܚܰܝܠܳܐ. ܒܟܽܠܗܶܝܢ ܩܽܘܖ̈ܝܳܐ ܖ̈ܳܡܳܬ݂ܳܐ ܕܒܶܝܬ݂ ܝܺܗܽܘܕܳܐ
2Ch 33:15 ܘܰܐܥܒܰܪ ܐܰܠܳܗ̈ܶܐ ܢܽܘܟܖ̈ܳܝܶܐ. ܘܨܰܠ̈ܡܶܐ ܓܠܺܝ̈ܦܶܐ ܕܺܐܝܬ݂ ܒܒܰܝܬܶܗ ܕܡܳܪܝܳܐ. ܘܟܽܠܗܶܝܢ ܥܠܰܘ̈ܳܬ݂ܳܐ ܕܰܒܢܳܐ ܗܘܳܐ ܒܛܽܘܪ ܒܰܝܬܳܐ ܕܡܳܪܝܳܐ ܘܒܽܐܘܪܺܫܠܶܡ. ܘܰܫܕ݂ܳܐ ܐܶܢܽܘܢ ܠܒܰܪ ܡܶܢ ܩܪܺܝܬ݂ܳܐ
2Ch 33:16 ܘܰܒܢܳܐ ܡܰܕ݂ܒܚܳܐ ܠܡܳܪܝܳܐ. ܘܕܰܒܰܚ ܥܠܰܘ̈ܳܬ݂ܳܐ ܘܕܶܒܚ̈ܶܐ ܫܰܠ̈ܡܶܐ ܘܬܰܘܖ̈ܶܐ. ܘܶܐܡܰܪ ܠܺܝܗܽܘܕ݂ܳܐ ܠܡܶܥܒܰܕ݂ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܬܽܘܒ ܥܺܐܕ݂ܳܐ
2Ch 33:17 ܘܕܶܒܚ̈ܶܐ ܐ̱ܚܖ̈ܳܢܶܐ ܘܰܥܠܰܘ̈ܳܬ݂ܳܐ ܠܳܐ ܬܰܣܩܽܘܢ. ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ
2Ch 33:18 ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܡܢܰܫܶܐ. ܘܰܨܠܽܘܬܶܗ ܕܰܩܕ݂ܳܡ ܐܰ‌ܠܳܗܳܐ. ܘܦܶܬܓܳܡ̈ܶܐ ܕܰܢܒܺܝ̈ܶܐ ܕܶܐܬ݂ܢܰܒܺܝܘ ܥܠܰܘܗܝ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܗܶܢܽܘܢ ܟܬܺܝܒܺܝܢ ܒܦܶܬܓܳܡ̈ܶܐ ܕܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ
2Ch 33:19 ܘܰܨܠܽܘܬܶܗ ܕܶܐܫܬܰܡܥܰܬ݂ ܒܩܳܠܶܗ. ܘܟܽܠܗܽܘܢ ܚܛܳܗܰܘ̈ܗܝ ܘܥܰܘܠܶܗ. ܘܕ݂ܽܘܟ̈ܝܳܬ݂ܳܐ ܕܰܒܢܳܐ ܒܗܶܝܢ ܡܰܕܒ̈ܚܶܐ. ܘܰܐܩܺܝܡ ܟܽܘܡܖ̈ܶܐ. ܘܰܥܒܰܕ݂ ܚܽܘܓ̈ܒܶܐ ܠܰܦܬܰܟ݂ܖ̈ܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܦܶܬܓܳܡܰܘ̈ܗܝ ܕܚܰܢܳܢ ܢܒܺܝܳܐ
2Ch 33:20 ܘܰܫܟܶܒ ܡܢܰܫܶܐ ܥܰܡ ܐܰܒܳܗ̈ܳܬܶܗ. ܘܩܰܒܽܪܘܗܝ ܒܒܰܝܬܶܗ ܒܓܰܢܰܬ݂ ܓܰܙܳܐ. ܘܰܐܡܠܶܟ݂ ܐܰܡܽܘܢ ܒܪܶܗ ܒܳܬܪܶܗ
2Ch 33:21 ܒܰܪ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܐܰܡܽܘܢ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ
2Ch 33:22 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܡܢܰܫܶܐ ܐܰܒܽܘܗܝ ܘܰܠܟܽܠܗܽܘܢ ܨܰܠ̈ܡܶܐ ܘܰܦܬܰܟ݂ܖ̈ܶܐ ܕܰܥܒܰܕ݂ ܡܢܰܫܶܐ ܐܰܒܽܘܗܝ. ܕܰܒܰܚ ܐܰܡܽܘܢ ܘܰܣܓܕ݂
2Ch 33:23 ܘܠܳܐ ܙܳܥ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܡܶܛܽܠ ܕܗܽܘ ܡܢܰܫܶܐ ܙܳܥ ܗܘܳܐ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܡܶܛܽܠ ܕܗܽܘ ܐܰܡܽܘܢ ܐܰܣܓܺܝ ܗܘܳܐ ܠܡܶܚܛܳܐ.
2Ch 33:24 ܘܶܐܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ. ܘܩܰܛܠܽܘܗܝ ܒܒܰܝܬܶܗ
2Ch 33:25 ܘܰܩܛܰܠܘ ܥܰܡܳܐ ܕܰܐܪܥܳܐ ܠܟܽܠ ܡܰܢ ܕܶܐܬ݂ܢܟܶܠ ܥܰܠ ܡܰܠܟܳܐ ܐܰܡܽܘܢ. ܘܰܐܡܠܶܟ݂ܘ ܥܰܡܳܐ ܕܰܐܪܥܳܐ. ܠܝܽܘܫܺܝܳܐ ܒܪܶܗ ܒܳܬܪܶܗ. 
2Ch 34:1 ܒܰܪ ܬܡܳܢܶܐ ܫܢܺܝ̈ܢ ܝܽܘܫܺܝܳܐ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܠܳܬܺܝܢ ܘܰܚܕ݂ܳܐ ܫܰܢ̱ܬܳܐ ܐܰܡܠܶܟ݂ ܒܽܐܘܪܺܫܠܶܡ
2Ch 34:2 ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬܶܗ ܕܕܰܘܺܝܕ݂ ܐܰܒܽܘܗܝ ܘܠܳܐ ܣܛܳܐ ܡܶܢܗܶܝܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ
2Ch 34:3 ܘܒܰܬܡܳܢܶܐ ܫܢܺܝ̈ܢ ܠܡܰܠܟܽܘܬܶܗ. ܥܕܰܡܳܐ ܠܗܳܫܳܐ ܗܽܘ ܛܰܠܝܳܐ ܗܘܳܐ ܙܥܽܘܪܳܐ. ܘܫܰܪܺܝ ܗܘܳܐ ܠܰܡܨܰܠܳܝܽܘ ܠܰܐܠܳܗܶܗ ܕܕܰܘܺܝܕ݂ ܐܰܒܽܘܗܝ ܘܒܰܫܢܰܬ݂ ܬܰܪܬܰܥܶܣܖ̈ܶܐ ܫܢܺܝ̈ܢ. ܫܰܪܺܝ ܗܘܳܐ ܠܰܡܕܰܟܳܝܽܘ ܠܺܝܗܽܘܕ݂ܳܐ. ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܫܰܪܺܝ ܗܘܳܐ ܠܡܶܥܩܰܪ ܥܠܰܘ̈ܳܬ݂ܳܐ ܘܰܦܬܰܟ݂ܖ̈ܶܐ. ܘܢܶܡܖ̈ܶܐ ܘܚܽܘ̈ܓܒܶܐ
2Ch 34:4 ܘܥܶܩ̈ܶܐ. ܘܙܰܓ̈ܶܐ. ܘܟܽܠ ܐܺܝܠܳܢܺܝ̈ܢ ܕܥܳܒܕܺܝܢ ܗܘܰܘ ܠܰܦܬܰܟ݂ܖ̈ܶܐ. ܬܰܒܰܪ. ܘܰܐܕܶܩ. ܘܰܕ݂ܪܳܐ ܩܶܛܡܗܽܘܢ ܒܶܝܬ݂ ܩܰܒܖ̈ܶܐ ܕܰܒܢܰܝ̈ ܐ̱ܢܳܫܳܐ. ܕܰܡܕܰܒܚܺܝܢ ܗܘܰܘ ܠܗܽܘܢ
2Ch 34:5 ܘܓܰܖ̈ܡܶܐ ܕܟܽܘܡܖ̈ܶܐ ܕܦܳܠܚܺܝܢ ܗܘܰܘ ܠܗܽܘܢ. ܚܰܛܘ ܐܶܢܽܘܢ ܡܶܢ ܩܰܒܖ̈ܰܝܗܽܘܢ. ܘܰܐܝܬܺܝܘ ܘܰܐܘܩܶܕ݂ܘ ܐܶܢܽܘܢ. ܘܕܰܟܺܝ ܠܺܝܗܽܘܕ݂ܳܐ ܘܠܽܐܘܪܺܫܠܶܡ
2Ch 34:6 ܘܰܠܩܽܘܖ̈ܝܳܐ ܕܒܶܝܬ݂ ܡܢܰܫܶܐ ܘܒܶܝܬ݂ ܐܰܦܪܶܝܡ. ܘܰܕ݂ܫܶܡܥܽܘܢ. ܘܰܕ݂ܢܰܦܬܳܠܺܝ. ܒܫܽܘܩܰܝ̈ܗܽܘܢ ܟܰܕ݂ ܚܳܕ݂ܪܺܝܢ
2Ch 34:7 ܘܰܥܩܰܪ ܡܰܕܒ̈ܚܶܐ. ܘܬܰܒܰܪ ܨܰܠ̈ܡܶܐ. ܥܕܰܡܳܐ ܕܰܐܕܶܩ ܐܶܢܽܘܢ ܐܰܝܟ݂ ܥܰܦܪܳܐ ܘܰܕ݂ܪܳܐ ܐܶܢܽܘܢ ܒܟܽܠܳܗ̇ ܐܰܪܥܳܐ ܕܺܝܣܪܳܐܶܝܠ ܘܰܗܦܰܟ݂ ܘܶܐܬ݂ܳܐ ܠܽܐܘܪܺܫܠܶܡ
2Ch 34:8 ܘܒܰܫܢܰܬ݂ ܬܡܳܢܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ. ܕܰܟܺܝ ܐܰܪܥܳܐ ܕܺܝܣܪܳܐܶܝܠ. ܘܒܰܝܬܶܗ. ܘܫܰܕܰܪ ܠܫܳܦܳܢ ܒܰܪ ܐܰܠܨܳܝܳܐ. ܘܠܰܡܥܰܣܝܳܐ ܣܳܦܪܳܐ ܕܰܩܪܺܝܬ݂ܳܐ. ܘܶܐܡܰܪ ܠܗܽܘܢ. ܙܶܠܘ ܘܰܒܕ݂ܽܘܩܘ ܒܰܝܬܶܗ ܕܡܳܪܝܳܐ ܐܰܠܳܗܟܽܘܢ
2Ch 34:9 ܘܶܐܬ݂ܰܘ ܠܘܳܬ݂ ܚܶܠܰܩܝܳܐ ܟܳܗܢܳܐ ܪܰܒܳܐ. ܘܝܰܗܒܘ ܟܶܣܦܳܐ ܕܥܰܠ ܠܒܰܝܬܶܗ ܕܡܳܪܝܳܐ. ܕܟܰܢܶܫܘ ܠܶܘ̈ܳܝܶܐ ܢܳܛܖ̈ܰܝ ܬܰܖ̈ܥܶܐ. ܡܶܢ ܐܺܝܕ݂ܳܐ ܕܰܡܢܰܫܶܐ ܘܕܰܐܦܪܶܝܡ. ܘܡܶܢ ܐܺܝܕ݂ܳܐ ܕܟܽܠܶܗ ܝܺܣܪܳܐܶܝܠ. ܘܡܶܢ ܟܽܠܶܗ ܝܺܗܽܘܕܳܐ ܘܒܶܢܝܳܡܶܝܢ. ܘܡܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
2Ch 34:10 ܘܝܰܗܒܘ ܥܰܠ ܐܺܝܕ݂ܳܐ ܕܥܳܒܕ݂ܰܝ̈ ܥܒܺܝ̈ܕ݂ܳܬܳܐ. ܕܰܡܫܰܠܛܺܝܢ ܒܒܰܝܬܶܗ ܕܡܳܪܝܳܐ. ܘܝܳܗܒܺܝܢ ܟܶܣܦܳܐ ܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܠܰܒܕ݂ܳܩܳܐ ܘܠܰܛܪܳܝܳܐ ܕܒܰܝܬܳܐ
2Ch 34:11 ܘܝܳܗܒܺܝܢ ܠܢܰܓܳܖ̈ܶܐ ܘܰܠܒܰܢܳܝ̈ܶܐ ܘܰܠܙܳܒܢܰܝ̈ ܛܰܒ̈ܥܶܐ ܛܳܒ̈ܶܐ. ܘܩܰܝ̈ܣܶܐ ܠܰܒܕ݂ܳܩܳܐ ܘܰܠܛܪܳܝܳܐ ܕܒܰܝܬܳܐ. ܕܰܩܦܰܠܘ ܡܰܠ̈ܟܶܐ ܕܺܝܗܽܘܕ݂ܳܐ
2Ch 34:12 ܘܓܰܒܖ̈ܶܐ ܥܳܒܕܺܝܢ ܗܘܰܘ ܒܗܰܝܡܳܢܽܘܬ݂ܳܐ. ܒܰܥܒܺܝ̈ܕ݂ܳܬܳܐ ܕܡܰܩܕܫܳܐ. ܘܰܥܠܰܝܗܽܘܢ ܫܰܠܺܝܛܺܝܢ ܗܘܰܘ. ܢܳܚܳܬ݂ ܘܥܽܘܒܰܕ݂ܝܳܐ ܒܢܰܝ̈ ܡܶܪܰܪܺܝ. ܘܰܙܟܰܪܝܳܐ ܘܫܳܠܽܘܡ ܒܢܰܝ̈ ܩܳܗܳܬ݂. ܘܰܡܫܰܒ̈ܚܳܢܶܐ ܘܠܶܘ̈ܳܝܶܐ ܐܰܝܠܶܝܢ ܕܰܡܫܰܒܚܺܝܢ ܗܘܰܘ ܒܡܳܐܢܰܝ̈ ܬܶܫܒ̈ܚܳܬܳܐ
2Ch 34:13 ܘܟܽܠ ܥܳܒܕ݂ܰܝ̈ ܥܒܺܝ̈ܕ݂ܳܬ݂ܳܐ ܠܰܥܒܺܝ̈ܕ݂ܳܬܳܐ. ܘܡܶܢ ܠܶܘ̈ܳܝܶܐ. ܣܳܦܖ̈ܶܐ ܘܪܰܘܖ̈ܒܳܢܶܐ ܘܬ݂ܰܖ̈ܳܥܶܐ
2Ch 34:14 ܘܟܰܕ݂ ܡܰܦܩܺܝܢ ܗܘܰܘ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܫܟܰܚ ܗܘܳܐ ܚܶܠܰܩܝܳܐ ܟܳܗܢܳܐ. ܣܶܦܪܳܐ ܕܽܐܘܪܳܝܬܳܐ ܕܡܳܪܝܳܐ. ܕܶܐܬ݂ܺܝܗܶܒ ܗܘܳܐ ܥܰܠ ܐܺܝܕ݂ܳܐ ܕܡܽܘܫܶܐ
2Ch 34:15 ܘܰܥܢܳܐ ܚܶܠܰܩܝܳܐ ܟܳܗܢܳܐ. ܘܶܐܡܰܪ ܠܫܳܦܳܢ ܣܳܦܪܳܐ. ܣܶܦܪܳܐ ܕܽܐܘܪܳܝܬܳܐ ܐܶܫܟܚܶܬ݂ ܒܒܰܝܬܶܗ ܕܡܳܪܝܳܐ. ܘܝܰܗܒ ܚܶܠܰܩܝܳܐ ܣܶܦܪܳܐ ܠܫܳܦܳܢ
2Ch 34:16 ܘܶܐܡܰܪ ܫܳܦܳܢ ܣܳܦܪܳܐ ܠܡܰܠܟܳܐ. ܟܽܠ ܡܶܕܶܡ ܕܶܐܡܰܪ ܠܶܗ ܚܶܠܰܩܝܳܐ ܘܰܐܬ݂ܺܝܒܶܗ ܦܶܬ݂ܓ݂ܳܡܳܐ. ܘܶܐܡܰܪ ܠܶܗ. ܟܽܠܡܶܕܶܡ ܕܝܰܗܒܬ ܒܺܐܝܕ݂ܳܐ ܕܥܰܒܕܰܝ̈ܟ. ܗܶܢܽܘܢ ܥܳܒܕܺܝܢ
2Ch 34:17 ܘܡܰܦܩܺܝܢ ܟܶܣܦܳܐ ܠܰܒܕ݂ܳܩܳܐ ܕܒܰܝܬܳܐ ܕܡܳܪܝܳܐ. ܘܝܳܗܒܺܝܢ ܚܽܘܫܒܳܢܳܐ ܠܩܳܝܽܘ̈ܡܶܐ ܘܰܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ
2Ch 34:18 ܘܚܰܘܺܝ ܫܳܦܳܢ ܣܳܦܪܳܐ ܠܡܰܠܟܳܐ. ܘܶܐܡܰܪ. ܣܶܦܪܳܐ ܝܰܗܒ ܠܺܝ ܚܶܠܰܩܝܳܐ ܟܳܗܢܳܐ. ܘܰܩܪܳܐ ܒܶܗ ܫܳܦܳܢ ܩܕ݂ܳܡ ܡܰܠܟܳܐ
2Ch 34:19 ܘܰܗܘܳܐ ܕܟܰܕ݂ ܫܡܰܥ ܡܰܠܟܳܐ ܦܶܬܓܳܡܰܘ̈ܗܝ ܕܢܳܡܽܘܣܳܐ. ܣܰܕܶܩ ܢܰܚܬܰܘ̈ܗܝ
2Ch 34:20 ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ. ܘܠܰܐܚܺܝܩܽܘܡ ܒܰܪ ܫܳܦܳܢ. ܘܠܰܥܒܰܟܽܘܪ ܒܰܪ ܡܺܝܟ݂ܳܐ. ܘܰܠܫܳܦܳܢ ܣܳܦܪܳܐ. ܘܠܳܐܣܳܝܳܐ ܪܰܒ ܒܰܝܬܶܗ ܕܡܰܠܟܳܐ. ܘܶܐܡܰܪ ܠܗܽܘܢ
2Ch 34:21 ܙܶܠܘ ܨܰܠܰܘ ܩܕ݂ܳܡ ܡܳܪܝܳܐ ܥܠܰܝ. ܘܥܰܠ ܥܰܡܳܐ ܕܺܝܣܪܳܐܶܝܠ. ܘܥܰܠ ܝܺܗܽܘܕܳܐ. ܥܰܠ ܦܶܬܓܳܡܰܘ̈ܗܝ ܕܣܶܦܪܳܐ ܗܳܢܳܐ ܕܶܐܫܬܟܰܚ ܡܶܛܽܠ ܕܣܰܓܺܝܐܳܐ ܗ̱ܝ ܚܶܡܬܶܗ ܕܡܳܪܝܳܐ. ܕܗܺܝ ܐܳܬ݂ܝܳܐ ܥܠܰܝܢ. ܥܰܠ ܕܠܳܐ ܫܡܰܥܘ ܐܰܒܳܗܰܝ̈ܢ ܦܶܬܓܳܡܰܘ̈ܗܝ ܕܡܳܪܝܳܐ. ܠܡܶܥܒܰܕ݂ ܟܽܠܡܳܐ ܕܰܟ݂ܬ݂ܺܝܒ ܥܠܰܝܢ ܒܣܶܦܪܳܐ ܗܳܢܳܐ.
2Ch 34:22 ܘܶܐܙܰܠ ܚܶܠܰܩܝܳܐ. ܘܗܳܠܶܝܢ ܟܽܠܗܽܘܢ ܕܫܰܕܰܪ ܡܰܠܟܳܐ ܠܘܳܬ݂ ܚܽܘܠܕܺܝ ܢܒܺܝܬ݂ܳܐ ܐܰܢ̱ܬܰܬ݂ ܫܳܠܽܘܡ ܒܰܪ ܬܰܩܘܳܐ. ܒܰܪ ܚܶܣܕܳܐ ܢܳܛܰܪ ܡܳܐܢ̈ܶܐ. ܘܗܺܝ ܝܳܬ݂ܒܳܐ ܗܘܳܬ݂ ܒܓܰܘ ܐܽܘܪܺܫܠܶܡ. ܒܝܽܘܠܦܳܢܳܐ. ܘܡܰܠܶܠܘ ܥܰܡܳܗ̇ ܐܰܝܟ݂ ܦܽܘܩܕܳܢܳܐ ܕܡܰܠܟܳܐ
2Ch 34:23 ܘܳܐܡܪܳܐ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܐܶܡܰܪܘ ܠܓܰܒܪܳܐ ܕܫܰܕܰܪܟܽܘܢ ܠܘܳܬ݂ܝ
2Ch 34:24 ܗܳܟܰܢܳܐ. ܐܳܡܰܪ ܡܳܪܝܳܐ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ. ܘܥܰܠ ܥܳܡܽܘܖ̈ܰܘܗܝ. ܟܽܠܗܶܝܢ ܠܰܘ̈ܛܳܬ݂ܳܐ ܕܰܟ݂ܬ݂ܺܝ̈ܒܳܢ ܥܰܠ ܣܶܦܪܳܐ ܕܰܩܪܰܘ ܩܕ݂ܳܡ ܡܰܠܟܳܐ ܕܺܝܗܽܘܕ݂ܳܐ
2Ch 34:25 ܡܶܛܽܠ ܕܫܰܒܩܽܘܢܝ. ܘܰܕ݂ܚܶܠܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܐܪܓܙܽܘܢܝ ܒܰܥܒܳܕ݂ ܐܺܝܕܰܝ̈ܗܽܘܢ. ܘܬܺܐܬ݂ܶܐ ܚܶܡܬ݂ܝ ܥܰܠ ܐܰܬ݂ܪܳܐ ܗܳܢܳܐ. ܘܠܳܐ ܬܶܕ݂ܥܰܟ݂
2Ch 34:26 ܘܥܰܠ ܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ ܠܡܶܫܐܰܠ ܡܶܢ ܡܳܪܝܳܐ. ܗܳܟܰܢܳܐ ܬܺܐܡܪܽܘܢ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܦܶܬܓܳܡ̈ܶܐ ܕܰܫܡܰܥܬ. 
2Ch 34:27 ܚܠܳܦ ܕܶܐܬܬܒܰܪ ܠܶܒܳܟ݂. ܘܙܳܥܬ ܡܶܢ ܩܕ݂ܳܡ ܡܳܪܝܳܐ. ܟܰܕ݂ ܫܡܰܥܬ ܦܶܬܓܳܡ̈ܶܐ ܗܳܠܶܝܢ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ. ܘܥܰܠ ܥܳܡܽܘܖ̈ܰܘܗܝ. ܘܶܐܬܬܒܰܪܬ ܩܕ݂ܳܡܰܝ. ܘܣܰܕܶܩܬ ܢܰܚܬܰܝ̈ܟ. ܘܰܒܟܰܝܬ ܩܕ݂ܳܡܰܝ ܘܳܐܦ ܐܶܢܳܐ ܫܶܡܥܶܬ݂. ܐܳܡܰܪ ܡܳܪܝܳܐ
2Ch 34:28 ܡܶܛܽܠ ܗܳܢܳܐ ܩܳܦܶܣ ܐ̱ܢܳܐ ܠܳܟ݂ ܠܘܳܬ݂ ܐܰܒܳܗܰܝ̈ܟ ܘܬܶܬ݂ܩܦܶܣ ܠܒܶܝܬ݂ ܩܒܽܘܖ̈ܰܝܟ݂ ܒܰܫܠܳܡ. ܘܠܳܐ ܢܶܚܙ̈ܝܳܢ ܥܰܝܢܰܝ̈ܟ ܒܟܽܠܳܗ̇ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܘܰܐܗܦܶܟ݂ܘ ܠܡܰܠܟܳܐ ܦܶܬ݂ܓ݂ܳܡܳܐ
2Ch 34:29 ܘܫܰܕܰܪ ܡܰܠܟܳܐ. ܘܶܐܬ݂ܟܰܢܰܫܘ ܠܘܳܬ݂ܶܗ ܟܽܠܗܽܘܢ ܩܰܫܺܝ̈ܫܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.
2Ch 34:30 ܘܰܣܠܶܩ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܟ݂ܳܗ̈ܢܶܐ ܘܠܶܘ̈ܳܝܶܐ ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܩܪܳܐ ܩܕ݂ܳܡܰܝܗܽܘܢ ܟܽܠܗܽܘܢ ܦܶܬܓܳܡ̈ܶܐ ܕܣܶܦܪܳܐ ܕܕܺܝܰܐܬܺܝܩܺܝ ܗܳܕ݂ܶܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ
2Ch 34:31 ܘܩܳܡ ܡܰܠܟܳܐ ܥܰܠ ܕܽܘܟܬܶܗ. ܘܺܝܡܳܐ ܡܰܘܡܳܬ݂ܳܐ ܩܕ݂ܳܡ ܡܳܪܝܳܐ. ܠܡܺܐܙܰܠ ܒܳܬܰܪ ܡܳܪܝܳܐ ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܘܰܠܡܶܛܰܪ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܘܣܳܗ̈ܕܘܳܬܶܗ. ܒܟܽܠ ܠܶܒܳܐ ܘܰܒܟܽܠ ܢܰܦܫܳܐ. ܠܡܶܥܒܰܕ݂ ܦܶܬܓܳܡ̈ܶܐ ܕܕܺܝܰܐܬܺܝܩܺܝ ܕܰܟܬܺܝܒܺܝܢ ܒܣܶܦܪܳܐ ܗܳܢܳܐ
2Ch 34:32 ܘܩܳܡ ܟܽܠ ܕܶܐܫܬܟܰܚ ܒܽܐܘܪܺܫܠܶܡ. ܘܰܒܒܶܢܝܳܡܶܝܢ ܘܰܥܒܰܪܘ ܥܳܡܽܘܖ̈ܶܐ ܕܽܐܘܪܺܫܠܶܡ ܒܰܩܝܳܡܳܐ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ
2Ch 34:33 ܘܰܐܥܒܰܪ ܝܽܘܫܺܝܳܐ ܥܒܳܕ̈ܶܐ ܣܢܰܝ̈ܳܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܰܥܒܰܕ݂ ܟܽܠܶܗ ܥܰܡܳܐ ܕܶܐܫܬܟܰܚ ܒܺܝܣܪܳܐܶܝܠ. ܘܰܦܠܰܚܘ ܠܡܳܪܝܳܐ ܐܰܠܗܗܽܘܢ. ܘܠܳܐ ܣܛܰܘ ܡܶܢ ܒܳܬܰܪ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. 
2Ch 35:1 ܘܰܥܒܰܕ݂ ܝܽܘܫܺܝܳܐ ܒܽܐܘܪܺܫܠܶܡ ܥܺܐܕ݂ܳܐ ܠܡܳܪܝܳܐ. ܘܰܥܒܰܕ݂ ܥܺܐܕ݂ܳܐ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ
2Ch 35:2 ܘܰܐܩܺܝܡ ܟܳܗ̈ܢܶܐ ܥܰܠ ܡܰܛܰܪܬܗܽܘܢ. ܘܰܐܩܺܝܡ ܐܶܢܽܘ ܢ ܥܰܠ ܥܒܺܝ̈ܕ݂ܳܬ݂ܳܐ ܕܒܰܝܬܶܗ ܕܡܳܪܝܳܐ
2Ch 35:3 ܘܶܐܡܰܪ ܠܠܶܘܳܝ̈ܶܐ ܕܩܳܝܡܺܝܢ ܒܟܽܠ ܒܢܰܝ̈ ܝܺܣܪܳܐܶܝܠ. ܐܶܬܩܰܕܰܫܘ ܠܡܳܪܝܳܐ. ܘܗܰܒܘ ܩܺܐܒܽܘܬܳܐ ܕܩܽܘܕܫܳܐ ܒܒܰܝܬܳܐ ܕܰܒܢܳܐ ܫܠܶܝܡܽܘܢ ܒܰܪ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܠܳܐ ܐܺܝܬ ܠܟܽܘܢ ܬܰܡܳܢ ܠܡܶܫܩܰܠ ܒܟܰܬܦ̈ܳܬܟܽܘܢ ܡܶܟܺܝܠ ܦܠܽܘܚܘ ܠܡܳܪܝܳܐ ܐܰܠܳܗܟܽܘܢ. ܘܰܠܥܰܡܶܗ ܝܺܣܪܳܐܶܝܠ
2Ch 35:4 ܘܰܐܬܩܶܢܘ ܠܶܒܟܽܘܢ. ܘܠܶܒܳܐ ܕܰܐܒܳܗ̈ܳܬܟܽܘܢ. ܐܰܝܟܰܢܳܐ ܕܰܟ݂ܬܰܒ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܘܰܐܝܟܰܢܳܐ ܕܰܟ݂ܬܰܒ ܫܠܶܝܡܽܘܢ ܒܪܶܗ
2Ch 35:5 ܘܩܽܘܡܘ ܒܩܽܘܕܫܳܐ ܒܦܳܠܓܽܘܬ݂ܳܐ ܕܒܶܝܬ ܐܰܒܳܗܰܝ̈ܟܽܘܢ. ܘܰܐܚܰܝ̈ܟܽܘܢ ܒܢܰܝ̈ ܥܰܡܳܐ ܒܦܳܠܓܽܘܬ݂ܳܐ ܕܒܶܝܬ ܐܰܒܳܐ ܕܠܶܘ̈ܳܝܶܐ
2Ch 35:6 ܟܽܘܣܘ ܦܶܨܚܳܐ ܘܶܐܬ݂ܩܰܕܰܫܘ ܘܰܐܬ݂ܩܶܢܘ ܠܶܒܳܐ ܕܰܐܚܰܝ̈ܟܽܘܢ ܘܢܶܥܒܕ݂ܽܘܢ ܐܰܝܟܰܢܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ
2Ch 35:7 ܘܰܦܪܰܫ ܝܽܘܫܺܝܳܐ ܠܰܒܢܰܝ̈ ܥܰܡܳܐ. ܥܳܢ̈ܳܐ ܘܶܐܡܖ̈ܶܐ. ܘܨܺܦܖ̈ܳܝܶܐ ܕܥܶܙ̈ܶܐ. ܗܳܠܶܝܢ ܟܽܠܗܽܘܢ ܠܦܶܨܚܳܐ. ܠܟܽܠ ܕܶܐܫܬܟܰܚ. ܒܡܶܢܝܳܢܳܐ ܬܠܳܬܺܝܢ ܐܰܠܦܺܝ̈ܢ. ܘܬܰܘܖ̈ܶܐ ܬܠܳܬܳܐ ܐܰܠܦܺܝ̈ܢ. ܗܳܠܶܝܢ ܡܶܢ ܩܶܢܝܳܢܳܐ ܕܡܰܠܟܳܐ
2Ch 35:8 ܘܪܰܘܖ̈ܒܳܢܰܘ̈ܗܝ ܦܪܰܫܘ ܠܥܰܡܳܐ ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܰܦܪܰܫܘ ܚܶܠܰܩܝܳܐ. ܘܰܙܟܰܪܝܳܐ. ܘܰܢܚܳܐܶܝܠ. ܪܰܘܖ̈ܒܳܢܰܝ ܒܰܝܬܶܗ ܕܡܳܪܝܳܐ ܠܟܳܗ̈ܢܶܐ. ܘܝܰܗܒܘ ܠܦܶܨܚܳܐ. ܥܳܢ̈ܳܐ ܐܰܠܦ̈ܶܐ ܬܪܶܝܢ ܘܫܶܬ݂ ܡܳܐܐ. ܘܬܰܘܖ̈ܶܐ ܬܠܳܬܡܳܐܐ
2Ch 35:9 ܘܰܟ݂ܢܰܢܝܳܐ ܘܰܫܡܶܥܝܳܐ ܒܰܪ ܐܰܚܽܘܗܝ. ܘܰܚܫܰܒܝܳܐ ܘܝܰܕ݂ܥܶܝܠ ܐܰܦܪܶܫܘ ܠܠܶܘ̈ܳܝܶܐ ܠܦܶܨܚܳܐ. ܥܳܢ̈ܳܐ ܚܰܡܫܳܐ ܐܰܠܦܺܝ̈ܢ. ܘܬܰܘܖ̈ܶܐ ܚܰܡܶܫܡܳܐܐ
2Ch 35:10 ܘܬܶܩܢܰܬ݂ ܥܒܺܝܕܬܳܐ ܘܩܳܡܘ ܟܳܗ̈ܢܶܐ ܥܰܠ ܕܽܘܟܝܳܬ݂ܗܽܘܢ. ܘܠܶܘ̈ܳܝܶܐ ܥܰܠ ܕܽܘܟ̈ܝܳܬ݂ܗܽܘܢ
2Ch 35:11 ܘܰܢܟܰܣܘ ܦܶܨܚܳܐ ܐܰܝܟ݂ ܦܽܘܩܕܳܢܳܐ ܕܡܰܠܟܳܐ. ܘܰܪܙܰܦܘ ܟܳܗ̈ܢܶܐ ܡܶܢ ܕܡܳܐ
2Ch 35:12 ܘܠܶܘ̈ܳܝܶܐ ܢܳܫܛܺܝܢ ܘܝܳܗܒܺܝܢ ܥܠܰܘ̈ܳܬ݂ܳܐ ܠܦܳܠ̈ܓܘܳܬ݂ܳܐ ܕܰܐܒܳܗܰܝ̈ܗܽܘܢ ܕܰܒܢܰܝ̈ ܥܰܡܳܐ. ܠܰܡܩܰܪܳܒܽܘ ܠܡܳܪܝܳܐ. ܐܰܝܟ݂ ܕܰܟ݂ܬ݂ܺܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ ܘܗܳܟܰܢܳܐ ܡܩܰܪܒܺܝܢ ܗܘܰܘ ܒܟܽܠ ܨܦܰܪ ܘܰܨܦܰܪ
2Ch 35:13 ܘܒܰܫܠܶܘ ܦܶܨܚܳܐ ܒܢܽܘܪܳܐ. ܐܰܝܟ݂ ܕܡܶܬ݂ܒܥܶܐ ܠܶܗ. ܘܩܽܘܕ݂ܫܶܗ ܒܰܫܶܠܘ ܒܢܽܘܪܳܐ. ܒܩܰܕ݂ܣ̈ܶܐ ܘܒܺܐܝܖ̈ܶܐ. ܘܰܒܩܰܖ̈ܕܳܠܶܐ. ܘܰܪܗܶܛܘ ܟܽܠ ܒܢܰܝ̈ ܥܰܡܳܐ
2Ch 35:14 ܘܡܶܢ ܒܳܬܰܪ ܗܳܠܶܝܢ. ܛܰܝܶܒܘ ܟܳܗ̈ܢܶܐ ܠܗܽܘܢ ܕܺܝܠܗܽܘܢ. ܡܶܛܽܠ ܕܟܳܗ̈ܢܶܐ ܒܢܰܘ̈ܗܝ ܕܰܐܗܪܽܘܢ ܡܰܣܩܺܝܢ ܗܘܰܘ ܥܠܰܘ̈ܳܬ݂ܳܐ ܘܬܰܪܒܳܐ ܥܕܰܡܳܐ ܠܠܶܘ̈ܳܝܶܐ. ܘܠܶܘ̈ܳܝܶܐ ܛܰܝܶܒܘ ܠܗܽܘܢ ܘܰܠܟ݂ܳܗܢ̈ܶܐ ܒܢܰܘ̈ܗܝ ܕܰܐܗܪܽܘܢ ܕܰܡܫܰܡܫܺܝܢ
2Ch 35:15 ܒܢܰܘ̈ܗܝ ܕܳܐܣܳܦ ܥܰܠ ܕܽܘܟܬ݂ܗܽܘܢ. ܐܰܝܟ݂ ܦܽܘܩܕܳܢܳܐ ܕܕܰܘܺܝܕ݂ ܘܟܰܢܶܫ ܗܳܡܳܢ ܘܺܝܪܬܽܘܢ ܚܳܙܽܘܝ̈ܶܐ ܕܡܰܠܟܳܐ. ܘܢܳܛܖ̈ܰܝ ܬܰܪܥܳܐ ܕܰܒܟܽܠ ܬܪܰܥ ܘܰܬ݂ܪܰܥ. ܕܠܰܝܬ ܠܗܽܘܢ ܡܶܕܶܡ ܠܰܡܒܰܛܳܠܽܘ ܡܶܢ ܟܽܠ ܥܒܺܝ̈ܕ݂ܳܬ݂ܗܽܘܢ ܡܶܛܽܠ ܕܰܐܚܰܝ̈ܗܽܘܢ ܛܰܝܶܒܘ ܠܗܽܘܢ
2Ch 35:16 ܘܶܐܬ݂ܛܰܝܒܰܬ݂ ܟܽܠܳܗ̇ ܥܒܺܝܕܳܬܳܐ ܕܡܳܪܝܳܐ ܒܝܰܘܡܳܐ ܗܰܘ. ܠܡܶܥܒܰܕ݂ ܦܶܨܚܳܐ. ܘܰܥܠܰܘ̈ܳܬ݂ܳܐ ܩܰܪܶܒܘ ܥܰܠ ܡܰܕ݂ܒܚܶܗ ܕܡܳܪܝܳܐ. ܐܰܝܟ݂ ܦܽܘܩܕܳܢܳܐ ܕܡܰܠܟܳܐ ܝܽܘܫܺܝܳܐ
2Ch 35:17 ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܶܐܫܬܟܰܚܘ. ܦܶܨܚܳܐ ܒܶܗ ܒܙܰܒܢܳܐ ܗܰܘ. ܘܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘܡܺܝ̈ܢ
2Ch 35:18 ܘܠܳܐ ܐܶܬ݂ܥܒܶܕ݂ ܥܺܐܕ݂ܳܐ ܒܺܝܣܪܳܐܶܝܠ ܐܰܝܟ݂ ܗܰܘ. ܡܶܢ ܝܰܘܡܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܘܟܽܠ ܡܰܠ̈ܟܶܐ ܕܺܝܣܪܳܐܶܝܠ ܠܳܐ ܥܒܰܕ݂ܘ ܐܰܝܟ݂ ܗܰܘ ܦܶܨܚܳܐ. ܕܰܥܒܰܕ݂ ܝܽܘܫܺܝܳܐ. ܘܟܳܗ̈ܢܶܐ ܘܠܶܘ̈ܳܝܶܐ. ܘܟܽܠܶܗ ܝܺܗܽܘܕܳܐ ܘܺܝܣܪܳܐܶܝܠ. ܕܶܐܫܬܟܰܚܘ ܗܘܰܘ ܒܽܐܘܪܺܫܠܶܡ
2Ch 35:19 ܘܒܰܬ݂ܡܳܢܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ ܕܝܽܘܫܺܝܳܐ. ܐܶܬ݂ܥܒܶܕ݂ ܥܺܐܕ݂ܳܐ ܗܳܢܳܐ
2Ch 35:20 ܒܳܬܰܪ ܟܽܠܗܶܝܢ ܗܳܠܶܝܢ. ܕܰܐܬ݂ܩܶܢ ܝܽܘܫܺܝܳܐ ܨܶܒ̈ܘܳܬܶܗ ܕܒܰܝܬܳܐ. ܣܠܶܩ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ. ܠܡܶܬ݂ܟܰܬܳܫܽܘ ܥܰܠ ܡܰܒܽܘܓ ܕܥܰܠ ܦܪܳܬ݂ ܘܰܢܦܰܩ ܝܽܘܫܺܝܳܐ ܠܽܐܘܪܥܶܗ
2Ch 35:21 ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ܶܗ. ܘܶܐܡܰܪ ܠܶܗ. ܡܳܢܳܐ ܐܺܝܬ݂ ܠܺܝ ܥܰܡܳܟ݂ ܡܰܠܟܳܐ ܕܺܝܗܽܘܕ݂ܳܐ. ܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ ܝܰܘܡܳܢܳܐ. ܡܰܠܟܳܐ ܕܺܝܗܽܘܕ݂ܳܐ. ܡܶܛܽܠ ܕܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ ܠܡܶܬ݂ܟܰܬܳܫܽܘ. ܡܳܪܝܳܐ ܐܶܡܰܪ ܠܳܟ݂ ܠܰܡܕܰܚܳܠܽܘܬܰܢܝ ܦܪܽܘܩ ܠܳܟ݂ ܡܶܢ ܐܰ‌ܠܳܗܳܐ ܕܥܰܡܝ. ܕܠܳܐ ܢܚܰܒܠܳܟ݂
2Ch 35:22 ܘܠܳܐ ܐܰܦܢܺܝ ܐܰܦܰܘ̈ܗܝ ܡܶܢܶܗ ܝܽܘܫܺܝܳܐ. ܡܶܛܽܠ ܕܰܠܡܶܬ݂ܟܰܬܳܫܽܘ ܘܰܠܡܶܥܒܰܕ݂ ܩܪܳܒܳܐ ܐܳܙܶܠ ܗܘܳܐ. ܘܠܳܐ ܫܡܰܥ ܦܶܬܓܳܡܰܘ̈ܗܝ ܕܦܶܪܥܽܘܢ ܚܓܺܝܪܳܐ. ܘܠܳܐ ܝܳܕܰܥ ܗܘܳܐ ܝܽܘܫܺܝܳܐ ܡܶܢ ܩܕ݂ܳܡ ܡܳܪܝܳܐ ܗܘܳܬ݂. ܘܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܒܰܦܩܰܥܬ݂ܳܐ ܕܡܰܓܕܽܘ
2Ch 35:23 ܘܰܡܚܳܐ ܦܶܪܥܽܘܢ ܚܓܺܝܪܳܐ ܠܝܽܘܫܺܝܳܐ ܬܪܶܝܢ ܓܶܐܖ̈ܺܝܢ ܘܶܐܡܰܪ ܡܰܠܟܳܐ. ܐܰܥܒܪܽܘܢܝ. ܡܶܛܽܠ ܕܰܡܚܽܘܬ݂ܳܐ ܕܡܰܘܬܳܐ ܡܚܶܐ ܐ̱ܢܳܐ
2Ch 35:24 ܘܰܐܥܒܪܽܘܗܝ ܥܰܒܕܰܘ̈ܗܝ ܡܶܢ ܡܰܪܟܰܒܬ݂ܳܐ. ܘܰܐܘܬܒܽܘܗܝ ܒܩܳܪܽܘܟ݂ܳܐ ܕܡܰܠܟܽܘܬ݂ܳܐ ܕܺܝܠܶܗ. ܘܰܐܘܒܠܽܘܗܝ ܠܽܐܘܪܺܫܠܶܡ. ܘܡܺܝܬ݂ ܘܩܰܒܪܽܘܗܝ ܒܩܰܒܪܳܐ ܕܰܐܒܳܗ̈ܳܬܶܗ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܢܳܛܪܺܝܢ ܗܘܰܘ ܐܶܒܠܳܐ ܥܰܠ ܝܽܘܫܺܝܳܐ
2Ch 35:25 ܘܶܐܠܳܐ ܐܶܪܰܡܝܳܐ ܥܰܠ ܝܽܘܫܺܝܳܐ. ܘܶܐܡܰܪ. ܟܽܠ ܙܰܕܺܝ̈ܩܶܐ ܘܙܰܕܺܝ̈ܩܳܬ݂ܳܐ ܒܽܐܘܠܝܳܬ݂ܟܶܝܢ ܥܰܠ ܝܽܘܫܺܝܳܐ ܒܟ݂ܳܝ݂ܶܝ݂̈ܢ. ܘܰܥܕܰܡܳܐ ܠܝܰܘܡܳܢܳܐ ܝܰܗܒ ܐܶܢܶܝܢ ܠܰܩܝܳܡܳܐ ܕܺܝܣܪܳܐܶܝܠ. ܘܗܶܢܶܝܢ ܟܬ݂ܺܝ̈ܒܳܢ ܒܰܣܦܰܪ ܐܽܘܠ̈ܝܳܬ݂ܳܐ
2Ch 35:26 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܺܝܳܐ. ܘܛܰܝܒ̈ܘܳܬܶܗ ܐܰܝܟ݂ ܕܰܟ݂ܬ݂ܺܝܒ ܒܢܳܡܽܘܣܶܗ ܕܡܳܪܝܳܐ
2Ch 35:27 ܘܦܶܬܓܳܡܰܘ̈ܗܝ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܰܣܦܰܪ ܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ. 
2Ch 36:1 ܘܰܕ݂ܒܰܪܘ ܥܰܡܳܐ ܠܝܳܗܽܘܐܳܚܳܙ ܒܰܪ ܝܽܘܫܺܝܳܐ. ܘܰܐܩܺܝܡܽܘܗܝ ܒܡܰܠܟܽܘܬܶܗ ܒܳܬܰܪ ܐܰܒܽܘܗܝ ܒܽܐܘܪܺܫܠܶܡ
2Ch 36:2 ܒܰܪ ܥܶܣܪܺܝܢ ܘܰܬܠܳܬ ܫܢܺܝ̈ܢ ܝܳܗܽܘܐܳܚܳܙ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܗܘܳܐ ܒܽܐܘܪܺܫܠܶܡ.
2Ch 36:3 ܘܰܐܥܒܪܶܗ ܡܰܠܟܳܐ ܕܡܶܨܪܶܝܢ
2Ch 36:4 ܘܰܐܩܺܝܡ ܠܶܐܠܝܳܩܺܝܡ ܐܰܚܽܘܗܝ. ܥܰܠ ܕܒܶܝܬ ܝܺܗܽܘܕܳܐ. ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܫܰܡܺܝ ܫܡܶܗ ܝܽܘܝܰܩܺܝܡ. ܘܰܠܝܳܗܽܘܐܳܚܳܙ ܐܰܚܽܘܗܝ. ܕܒܰܪ ܦܶܪܥܽܘܢ ܚܓܺܝܪܳܐ. ܘܰܐܘܒܠܶܗ ܠܡܶܨܪܶܝܢ. ܘܡܺܝܬ ܬܰܡܳܢ
2Ch 36:5 ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܝܽܘܝܰܩܺܝܡ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܶܗ
2Ch 36:6 ܥܠܰܘܗܝ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ. ܘܰܐܣܪܶܗ ܒܫܺܫ̈ܠܳܬ݂ܳܐ. ܠܡܰܘܒܳܠܽܘܬܶܗ ܠܒܳܒܶܝܠ
2Ch 36:7 ܘܡܶܢ ܟܽܠܗܽܘܢ ܡܳܐܢܰܝ̈ ܒܰܝܬܳܐ. ܐܰܝܬܺܝ ܢܰܒܽܘܟܰܕܢܳܨܰܪ ܠܒܳܒܶܝܠ. ܘܝܰܗܒ ܐܶܢܽܘܢ ܒܗܰܝܟܠܶܗ ܒܒܳܒܶܝܠ
2Ch 36:8 ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܝܰܩܺܝܡ. ܘܣܰܢ̈ܝܳܬ݂ܳܐ ܕܰܥܒܰܕ݂. ܗܳܐ ܗܶܢܶܝܢ ܟܬܺܝ̈ܒܳܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ ܘܰܐܡܠܶܟ݂ ܝܽܘܝܳܟܺܝܢ ܒܪܶܗ ܒܳܬܪܶܗ
2Ch 36:9 ܒܰܪ ܬܡܳܢܰܥܶܣܖ̈ܶܐ ܫܢܺܝ̈ܢ ܝܽܘܝܳܟ݂ܺܝܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܡܳܐܐ ܝܰܘܡܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ
2Ch 36:10 ܘܰܠܚܰܪܬܳܗ̇ ܕܫܰܢ̱ܬܳܐ. ܫܰܕܰܪ ܥܠܰܘܗܝ ܢܰܒܽܘܟܰܕܢܳܨܰܪ ܡܰܠܟܳܐ. ܘܰܐܝܬܝܶܗ ܠܒܳܒܶܝܠ. ܠܶܗ ܘܰܠܡܳܐܢܰܝ̈ ܪܶܓܬ݂ܳܐ ܕܰܗܘܰܘ ܒܒܰܝܬܶܗ ܕܡܳܪܝܳܐ ܘܰܐܡܠܶܟ݂ ܠܨܶܕܰܩܝܳܐ ܕܳܕܶܗ ܒܡܰܠܟܽܘܬ݂ܳܐ. ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ
2Ch 36:11 ܒܰܪ ܥܶܣܪܺܝܢ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ
2Ch 36:12 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܠܳܐ ܕܚܶܠ ܡܶܢ ܐܶܪܰܡܝܳܐ ܢܒܺܝܳܐ. ܕܡܶܬܢܰܒܶܐ ܗܘܳܐ ܐܰܝܟ݂ ܕܡܶܢ ܦܽܘܡܶܗ ܕܡܳܪܝܳܐ
2Ch 36:13 ܘܳܐܦ ܥܰܠ ܢܰܒܽܘܟܰܕܢܳܨܰܪ ܡܪܰܕ݂. ܕܺܝܡܳܐ ܗܘܳܐ ܠܶܗ ܒܰܫܡܶܗ ܕܡܳܪܝܳܐ ܘܩܰܫܺܝ ܩܕ݂ܳܠܶܗ. ܘܩܰܫܺܝ ܠܶܒܶܗ. ܘܠܳܐ ܨܒܳܐ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ
2Ch 36:14 ܘܳܐܦ ܟܽܠ ܩܰܫܺܝ̈ܫܶܐ ܕܟܳܗ̈ܢܶܐ ܘܰܕ݂ܠܶܘܳܝ̈ܶܐ ܘܰܕ݂ܥܰܡܳܐ. ܐܰܣܓܺܝܘ ܠܰܡܟܰܕܳܒܽܘ ܟܰܕܳܒܽܘܬ݂ܳܐ. ܐܰܝܟ݂ ܟܽܠܗܽܘܢ ܥܒܳܕ̈ܶܐ ܕܥܰܡ̈ܡܶܐ. ܘܛܰܡܰܐܘ ܒܰܝܬܶܗ ܕܡܳܪܝܳܐ ܩܰܕܺܝܫܳܐ ܒܽܐܘܪܺܫܠܶܡ
2Ch 36:15 ܘܫܰܕܰܪ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ ܥܠܰܝܗܽܘܢ ܒܺܐܝܕ݂ܳܐ ܕܡܰܠܰܐܟ݂ܰܘ̈ܗܝ. ܡܩܰܕܡܺܝܢ ܘܡܰܚܫܟ݂ܺܝܢ. ܡܶܛܽܠ ܕܚܳܣ ܥܰܠ ܥܰܡܶܗ ܘܥܰܠ ܥܳܢ̈ܳܐ ܕܡܳܪܝܳܐ
2Ch 36:16 ܘܰܗܘܰܘ ܓܳܚܟܺܝܢ ܥܰܠ ܡܰܠܰܐܟ݂ܰܘ̈ܗܝ ܕܡܳܪܝܳܐ. ܘܰܡܒܰܣܪܺܝܢ ܥܰܠ ܡܶܠܰܝ̈ܗܽܘܢ. ܘܓܳܚܟܺܝܢ ܥܰܠ ܢܒܺܝܰܘ̈ܗܝ ܥܕܰܡܳܐ ܕܣܶܠܩܰܬ݂ ܚܶܡܬܶܗ ܕܡܳܪܝܳܐ ܒܥܰܡܶܗ. ܥܕܰܡܳܐ ܠܰܐܝܟܳܐ ܕܠܳܐ ܗܘܳܬ݂ ܠܗܽܘܢ ܐܳܣܝܽܘ
2Ch 36:17 ܘܰܐܣܶܩ ܥܠܰܝܗܽܘܢ ܠܡܰܠܟܳܐ ܕܟܰܠܕܳܝ̈ܶܐ. ܘܩܰܛܶܠ ܥܠܰܝܡܰܝ̈ܗܽܘܢ ܒܚܰܪܒܳܐ ܒܶܝܬ݂ ܡܰܩܕܫܗܽܘܢ. ܘܠܳܐ ܚܳܣ ܥܰܠ ܓܰܕܽܘܕ̈ܶܐ ܘܥܰܠ ܒܬ݂ܽܘ̈ܠܳܬ݂ܳܐ. ܘܥܰܠ ܩܰܫܺܝ̈ܫܶܐ. ܘܳܐܦܠܳܐ ܥܰܠ ܝܳܢܩܰܝ̈ ܚܰܠܒܳܐ. ܟܽܠܗܽܘܢ ܐܰܫܠܶܡ ܒܺܐܝܕܶܗ.
2Ch 36:18 ܘܟܽܠ ܡܳܐܢܰܝ̈ ܒܰܝܬܶܗ ܕܡܳܪܝܳܐ. ܪܰܘܖ̈ܒܶܐ ܘܕܰܩܕܩ̈ܶܐ. ܘܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܡܰܠܟܳܐ ܘܰܕ݂ܫܰܠܺܝܛܳܢܰܘ̈ܗܝ. ܟܽܠܶܗ ܐܰܘܒܠܶܗ ܠܒܳܒܶܝܠ
2Ch 36:19 ܘܰܐܘܩܕܶܗ ܠܒܰܝܬܶܗ ܕܡܳܪܝܳܐ ܘܰܥܩܰܪ ܠܫܽܘܖ̈ܶܝܗ̇ ܕܽܐܘܪܺܫܠܶܡ. ܘܟܽܠܗܶܝܢ ܣܳܚܖ̈ܳܬ݂ܳܗ̇ ܐܰܘܩܶܕ݂ ܒܢܽܘܪܳܐ. ܘܟܽܠ ܡܳܐܢ̈ܶܐ ܕܪܶܓܬ݂ܳܐ ܚܰܒܶܠܘ
2Ch 36:20 ܘܰܐܦܶܩܘ ܒܫܶܒܝܳܐ ܠܰܐܝܠܶܝܢ ܕܰܦܠܰܛܘ ܡܶܢ ܚܰܪܒܳܐ ܠܒܳܒܶܝܠ ܘܰܗܘܰܘ ܠܶܗ ܥܰܒܕܺܝ̈ܢ ܘܠܰܒܢܰܘ̈ܗܝ. ܥܕܰܡܳܐ ܠܰܐܝܟܳܐ ܕܰܐܫܠܶܡ ܡܰܠܟܽܘܬ݂ܳܐ ܠܦܳܖ̈ܣܳܝܶܐ
2Ch 36:21 ܕܬܶܫܠܰܡ ܡܶܠܬܶܗ ܕܡܳܪܝܳܐ ܕܡܰܠܶܠ ܗܘܳܐ ܐܶܪܰܡܝܳܐ ܢܒܺܝܳܐ. ܥܕܰܡܳܐ ܕܬܶܬܢܺܝܚ ܐܰܪܥܳܐ ܒܫܰܒܶܝ̈ܗ̇ ܟܽܠ ܝܰܘ̈ܡܳܬ݂ܳܐ ܕܬܶܨܕܶܐ. ܠܡܶܫܠܰܡ ܫܰܒܥܺܝܢ ܫܢܺܝ̈ܢ
2Ch 36:22 ܒܰܫܢܰܬ݂ ܚܕ݂ܳܐ ܠܟ݂ܽܘܪܶܫ ܡܰܠܟܳܐ ܦܳܪܣܳܝܳܐ. ܕܬܶܫܠܰܡ ܡܶܠܬܶܗ ܕܡܳܪܝܳܐ ܒܦܽܘܡܶܗ ܕܶܐܪܰܡܝܳܐ ܢܒܺܝܳܐ. ܐܰܥܺܝܪ ܡܳܪܝܳܐ ܪܽܘܚܶܗ ܕܟ݂ܽܘܪܶܫ ܡܰܠܟܳܐ ܦܰܪܣܳܝܳܐ. ܘܰܐܥܒܰܪ ܩܳܠܳܐ ܒܟܽܠܳܗ̇ ܡܰܠܟܽܘܬܶܗ. ܘܳܐܦ ܒܰܟ݂ܬ݂ܳܒܳܐ ܐܰܡܺܝܪ ܗܘܳܐ ܫܡܶܗ
2Ch 36:23 ܗܳܟܰܢܳܐ ܐܳܡܰܪ ܟܽܘܪܶܫ ܡܰܠܟܳܐ ܦܳܪܣܳܝܳܐ. ܟܽܠ ܡܰܠܟܘ̈ܳܬܳܐ ܕܰܐܪܥܳܐ ܝܰܗܒ ܠܺܝ ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܘܗܽܘ ܦܩܰܕ݂ ܥܠܰܝ ܕܶܐܒܢܶܐ ܠܶܗ ܒܰܝܬܳܐ ܒܽܐܘܪܺܫܠܶܡ ܕܒܺܝܗܽܘܕܳܐ ܡܰܢܽܘ ܐܺܝܬ݂ ܒܟܽܘܢ ܡܶܢ ܟܽܠܶܗ ܥܰܡܳܐ ܕܡܳܪܝܳܐ ܐܰܠܳܗܶܗ ܨܳܒܶܐ ܒܶܗ. ܢܶܣܰܩ ܢܺܐܬܶܐ ܠܘܳܬ݂ܝ.
Ezr 1:1 ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ ܕܦܳܪܶܣ: ܠܫܽܘܠܳܡ ܦܶܬܓܳܡܶܗ ܕܡܳܪܝܳܐ: ܡܶܢ ܦܶܬܓܳܡܶܗ ܕܶܐܪܰܡܝܳܐ ܢܒܺܝܳܐ: ܐܰܥܺܝܪ ܡܳܪܝܳܐ ܪܽܘܚܶܗ ܕܡܰܠܟܳܐ ܕܦܳܪܶܣ. ܘܰܐܥܒܰܪ ܩܳܠܳܐ ܒܟܽܠܶܗ ܡܰܠܟܽܘܬܶܗ. ܘܳܐܦ ܒܰܟܬ݂ܳܒܳܐ ܐܶܡܰܪ.
Ezr 1:2 ܗܳܟܰܢܳܐ ܐܳܡܰܪ ܟܽܘܪܳܫ ܡܰܠܟܳܐ ܕܦܳܪܶܣ: ܡܰܠܟܽܘܬܳܐ ܕܰܐܪܥܳܐ ܝܰܗ̄ܒ ܠܺܝ ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ. ܘܦܰܩܶܕ ܥܠܰܝ ܠܡܶܒܢܳܐ ܠܶܗ ܒܰܝܬܳܐ ܒܽܐܘܪܺܫܠܶܡ: ܩܪܺܝܬܳܐ ܕܒܰܝܗܽܘܕ݂.
Ezr 1:3 ܡܰܢܽܘ ܕܺܐܝܬ݂ ܒܟܽܘܢ ܡܶܢ ܟܽܠܶܗ ܥܰܡܳܐ: ܘܗܽܘ ܐܰܠܳܗܶܗ ܥܰܡܶܗ: ܢܶܣܰܩ ܠܽܐܘܪܺܫܠܶܡ ܕܒܰܝܗܽܘܕ. ܘܢܶܒܢܶܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܰܘ ܐܰ‌ܠܳܗܳܐ ܕܒܽܐܘܪܺܫܠܶܡ.
Ezr 1:4 ܟܽܠ ܕܝܰܬܺܝܪ ܡܶܢ ܟܽܠ ܐܰܬܖ̈ܰܘܳܬܳܐ ܕܰܗܘܳܐ ܬܰܘܬܳܒܳܐ ܬܰܡܳܢ: ܢܶܫܩܠܽܘܢܶܗ ܐ̱ܢܳܫܝ̈ ܐܰܬܪܶܗ: ܒܟܶܣܦܳܐ: ܘܰܒܕܰܗܒܳܐ: ܘܰܒܩܶܢܝܳܢܳܐ: ܘܒܰܒܥܺܝܪܳܐ: ܥܰܡ ܦܽܘܪܫܳܢܳܐ ܠܒܰܝܬܳܐ ܕܰܐܠܶܗܐ ܕܒܽܐܘܪܺܫܠܶܡ.
Ezr 1:5 ܘܩܳܡ̣ܘ ܖ̈ܺܝܫܰܝ ܐܰܒܳܗ̈ܳܬܳܐ ܕܺܝܗܽܘܕܳܐ: ܘܒܶܢܝܳܡܶܝܢ: ܘܟܽܘܡܖ̈ܶܐ: ܘܠܶܘ̈ܳܝܶܐ: ܘܟܽܠ ܕܰܐܥܺܝܪ ܐܰ‌ܠܳܗܳܐ ܪܽܘܚܶܗ: ܠܡܶܣܰܩ ܠܡܶܒܢܳܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܕܒܽܐܘܪܺܫܠܶܡ.
Ezr 1:6 ܘܟܽܠ ܕܰܚܕܳܖ̈ܰܝܗܽܘܢ: ܐܶܚܰܕ݂ܘ ܒܺܐܝܕܰܝ̈ܗܽܘܢ ܡܳܐܢܰܝ̈ ܟܶܣܦܳܐ: ܘܕܰܗܒܳܐ: ܘܩܶܢܝܳܢܳܐ: ܘܰܒܥܺܝܪܳܐ: ܘܡܰܘܗ̈ܒܳܬܳܐ ܕܛܳܒ: ܡܶܢ ܐܰܝܠܶܝܢ ܕܶܐܨܛܒܺܝܘ.
Ezr 1:7 ܘܡܰܠܟܳܐ ܟܽܘܪܳܫ ܐܰܦܶܩ ܡܳܐܢܰܝ̈ ܒܰܝܬܶܗ ܕܡܳܪܝܳܐ: ܕܰܐܦܶܩ ܗ̱ܘܳܐ ܢܰܒܽܘܟܰܕܢܳܨܳܪ ܡܰܠܟܳܐ ܕܒܳܒܶܠ ܡܶܢ ܐܽܘܪܺܫܠܶܡ: ܘܝܰܗܒ ܐܶܢܽܘܢ ܒܶܝܬ݂ ܐܰܠܳܗܽܘܬܶܗ.
Ezr 1:8 ܘܰܐܦܶܩ ܐܶܢܽܘܢ ܟܽܘܪܳܫ ܡܰܠܟܳܐ ܕܦܳܪܶܣ: ܥܰܠ ܐܺܝܕܳܐ ܕܡܰܗܕܪܰܬ ܓܺܙܰܒܪܳܐ. ܘܰܐܫܠܶܡ ܐܶܢܽܘܢ ܠܫܶܫܡܳܨܰܪ ܪܰܒܳܐ ܕܺܝܗܽܘܕܳܐ.
Ezr 1:9 ܘܗܳܠܶܝܢ ܡܶܢܝܳܢܗܽܘܢ. ܘܰܐܓܳܢ̈ܶܐ ܕܕܰܗܒܳܐ ܬܠܳܬ݂ܺܝܢ: ܘܰܐܓܳܢ̈ܶܐ ܕܟܶܣܦܳܐ ܐܳܠܶܦ: ܐܶܣܛ̈ܠܶܐ ܥܶܣܪܺܝܢ ܘܰܬܫܰܥ.
Ezr 1:10 ܦܶܛܩ̈ܶܐ ܕܟܶܣܦܳܐ ܐܰܥܺܝܦܳܐ ܐܰܪܒܰܥܡܳܐܐ ܘܥܶܣܪܺܝܢ: ܬܽܘܒ ܦܶܛܩ̈ܶܐ ܕܕܰܗܒܳܐ ܬܠܳܬ݂ܺܝܢ: ܘܡܳܐܢ̈ܶܐ ܐ̱ܚܖ̈ܳܢܶܐ ܐܳܠܶܦ.
Ezr 1:11 ܟܽܠ ܡܳܐܢ̈ܶܐ ܕܕܰܗܒܳܐ ܘܰܕܣܺܐܡܳܐ: ܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ ܟܽܠܗܽܘܢ ܐܰܣܶܩ ܐܶܢܽܘܢ ܫܶܫܡܳܨܰܪ ܥܰܡ ܡܰܣܩܳܢ̈ܶܐ ܕܰܫܒܺܝܬ݂ܳܐ ܕܣܶܠܩܰܬ݂ ܡܶܢ ܒܳܒܶܠ ܠܽܐܘܪܺܫܠܶܡ.
Ezr 2:1 ܘܗܳܠܶܝܢ ܒܢܰܝ̈ ܡܕܺܝܢ̱ܬܳܐ ܕܰܣܠܶܩܘ ܡܶܢ ܫܶܒܝܳܐ ܕܰܫܒܳܐ ܢܰܒܽܘܟܰܕ݂ܢܳܨܳܪ ܡܰܠܟܳܐ ܕܒܳܒܶܠ. ܘܰܐܘܒܶܠ̣ ܐܶܢܽܘܢ ܠܒܳܒܶܠ. ܘܰܗܦܰܟ ܠܽܐܘܪܺܫܠܶܡ: ܘܠܰܝܗܽܘܕ. ܘܶܐܙܰܠܘ ܐ̱ܢܳܫ ܠܰܡܕܺܝܢ̱ܬܶܗ.
Ezr 2:2 ܕܥ̣ܰܠܘ ܥܰܡ ܙܽܘܪܒܳܒܶܠ: ܝܶܫܽܘܥ: ܢܚܰܡܝܳܐ: ܣܳܪܝܳܐ: ܐܰܪܥܠܳܝܳܐ: ܡܽܘܪܕܟܰܝ: ܒܠܶܝܫܳܢ: ܡܶܢܝܳܢܳܐ: ܒܰܓܘܰܝ: ܐܰܪܚܽܘܡ: ܒܰܥܢܳܐ.
Ezr 2:3 ܡܶܢܝܳܢܳܐ ܕܐ̱ܢܳܫ̈ܳܐ ܕܺܝܣܪܳܐܶܝܠ: ܒܢܰܝ̈ ܦܰܪܥܳܫ: ܬܪܶܝܢ ܐܰܠܦܺܝ̈ܢ ܘܰܡܳܐܐ ܘܫܰܒܥܺܝܢ ܘܰܬܪܶܝܢ.
Ezr 2:4 ܒܢܰܝ̈ ܫܦܰܛܝܳܐ: ܬܠܳܬ݂ܡܳܐܐ ܘܫܰܒܥܺܝܢ ܘܰܬܪܶܝܢ.
Ezr 2:5 ܒܢܝ̈ ܐܳܪܳܚ ܫܒܰܥܡܳܐܐ ܘܫܰܒܥܺܝܢ ܘܚܰܡܫܳܐ.
Ezr 2:6 ܒܢܰܝ̈ ܫܽܘܠܛܳܢ ܡܽܘܐܳܒ: ܒܢܰܝ̈ ܝܶܫܽܘܥ ܘܝܽܘܐܳܒ: ܬܪܶܝܢ ܐܰܠܦܺܝ̈ܢ ܘܰܬܡܳܢܶܡܳܐܐ ܘܰܬܪܶܥܣܰܪ.
Ezr 2:7 ܒܢܰܝ̈ ܥܺܝܠܳܡ: ܐܳܠܶܦ ܘܡܰܐܬܶܝܢ: ܘܚܰܡܫܺܝܢ ܘܰܐܪܒܥܳܐ.
Ezr 2:8 ܒܢܰܝ̈ ܙܰܬܝܳܐ: ܬܫܰܥܡܳܐܐ ܘܰܐܪܒܥܺܝܢ ܘܚܰܡܫܳܐ.
Ezr 2:9 ܒܢܰܝ̈ ܙܰܟܺܝ: ܫܒܰܥܡܳܐܐ ܘܶܫܬܺܝܢ.
Ezr 2:10 ܒܢܰܝ̈ ܒܰܢܺܝ: ܡܳܐܐ ܘܰܐܪܒܥܺܝܢ ܘܰܬܪܶܝܢ.
Ezr 2:11 ܒܢܰܝ̈ ܒܰܟܺܝ: ܫܶܬܡܳܐܐ ܘܥܶܣܪܺܝܢ ܘܰܬܠܳܬܳܐ.
Ezr 2:12 ܒܢܰܝ̈ ܓܳܕܳܪ: ܐܳܠܶܦ ܘܡܰܐܬܶܝܢ: ܘܥܶܣܪܺܝܢ ܘܰܬܪܶܝܢ.
Ezr 2:13 ܒܢܰܝ̈ ܐܰܕܽܘܢܺܝܩܽܘܡ: ܫܶܬܡܳܐܐ ܘܶܫܬܺܝܢ ܘܶܫܬܳܐ.
Ezr 2:14 ܒܢܰܝ̈ ܒܰܓܘܰܝ: ܬܪܶܝܢ ܐܰܠܦܺܝ̈ܢ ܘܚܰܡܫܺܝܢ ܘܶܫܬܳܐ.
Ezr 2:15 ܒܢܰܝ̈ ܥܰܕܽܘܢ: ܐܰܪܒܰܥܡܳܐܐ ܘܶܫܬܺܝܢ ܘܰܐܪܒܥܳܐ.
Ezr 2:16 ܒܢܰܝ̈ ܐܳܛܳܪ ܠܚܶܙܰܩܝܳܐ: ܬܶܫܥܺܝܢ ܘܰܬܡܳܢܝܳܐ.
Ezr 2:17 ܒܢܰܝ̈ ܒܳܨܳܪ: ܬܠܳܬ݂ܡܳܐܐ ܘܥܶܣܪܺܝܢ ܘܰܬܠܳܬܳܐ.
Ezr 2:18 ܒܢܰܝ̈ ܝܺܗܽܘܕܳܐ: ܡܳܐܐ ܘܰܬܪܶܥܣܰܪ.
Ezr 2:19 ܒܢܰܝ̈ ܚܽܘܫܰܡ: ܡܰܐܬܶܝܢ ܘܥܶܣܪܺܝܢ ܘܰܬܠܳܬܳܐ.
Ezr 2:20 : ܒܢܰܝ̈ ܓܳܕ: ܬܶܫܥܺܝܢ ܘܚܰܡܫܳܐ.
Ezr 2:21 ܒܢܰܝ̈ ܒܶܝܬ݂ܠܚܶܡ: ܡܳܐܐ ܘܥܶܣܪܺܝܢ ܘܰܬܠܳܬܳܐ.
Ezr 2:22 ܐ̱ܢܳܫܝ̈ ܢܽܘܛܳܦܳܐ: ܚܰܡܫܺܝܢ ܘܶܫܬܳܐ.
Ezr 2:23 ܐ̱ܢܳܫܝ̈ ܥܢܳܬܽܘܬ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ.
Ezr 2:24 ܒܢܰܝ̈ ܥܰܙܡܽܘܬ: ܐܰܪܒܥܺܝܢ ܘܰܬܪܶܝܢ.
Ezr 2:25 ܒܢܰܝ̈ ܩܽܘܪܝܰܬ ܢܰܥܪܺܝܢ: ܘܰܟܦܺܝܪܳܐ: ܘܒܺܪܳܐ: ܘܰܬܫܒܰܥ: ܡܳܐܐ ܘܰܐܪܒܥܺܝܢ ܘܰܬܠܳܬܳܐ.
Ezr 2:26 ܒܢܰܝ̈ ܪܳܡܬܳܐ: ܘܰܓܒܳܥ: ܫܒܰܥܡܳܐܐ ܘܥܶܣܪܺܝܢ ܘܚܰܕ݂.
Ezr 2:27 ܐ̱ܢܳܫܝ̈ ܡܰܟܡܰܣ: ܡܳܐܐ ܘܥܶܣܪܺܝܢ ܘܰܬܪܶܝܢ.
Ezr 2:28 ܐ̱ܢܳܫܝ̈ ܒܶܝܬ݂ ܐܶܝܠ: ܘܥܳܝ: ܡܰܐܬܶܝܢ ܘܥܶܣܪܺܝܢ ܘܰܬܠܳܬܳܐ.
Ezr 2:29 ܒܢܰܝ̈ ܢܳܒܽܘ: ܚܰܡܫܺܝܢ ܘܰܬܪܶܝܢ.
Ezr 2:30 ܒܢܰܝ̈ ܡܰܓܕܳܫ: ܡܳܐܐ ܘܚܰܡܫܺܝܢ ܘܶܫܬܳܐ.
Ezr 2:31 ܒܢܰܝ̈ ܥܺܝܠܰܡ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܐܪܒܥܳܐ.
Ezr 2:32 ܒܢܰܝ̈ ܚܳܪܳܡ: ܬܠܳܬ݂ܡܳܐܐ ܘܥܶܣܪܺܝܢ.
Ezr 2:33 ܒܢܰܝ̈ ܠܽܘܕ: ܘܚܳܕܳܪ: ܘܺܐܝܢܽܘ: ܫܒܰܥܡܳܐܐ ܘܥܶܣܪܺܝܢ ܘܚܰܡܫܳܐ.
Ezr 2:34 ܒܢܰܝ̈ ܐܺܝܪܺܝܚܽܘ: ܬܠܳܬ݂ܡܳܐܐ ܘܰܐܪܒܥܺܝܢ ܘܚܰܡܫܳܐ.
Ezr 2:35 ܒܢܰܝ̈ ܣܢܳܐܳܐ: ܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ ܘܰܬܠܳܬ݂ܺܝܢ.
Ezr 2:36 ܟܽܘܡܖ̈ܶܐ ܒܢܰܝ̈ ܝܺܕܰܥܝܳܐ ܠܒܶܝܬ݂ ܝܶܫܽܘܥ: ܬܫܰܥܡܳܐܐ ܘܫܰܒܥܺܝܢ ܘܰܬܠܳܬܳܐ.
Ezr 2:37 ܒܢܰܝ̈ ܐܳܡܺܝܪ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܬܪܶܝܢ.
Ezr 2:38 ܒܢܰܝ̈ ܦܶܫܚܽܘܪ: ܐܳܠܶܦ ܘܡܰܐܬܶܝܢ ܘܫܰܒܥܺܝܢ ܘܰܐܪܒܥܳܐ.
Ezr 2:39 ܒܢܰܝ̈ ܚܳܪܽܘܡ: ܐܳܠܶܦ ܘܰܫܒܰܬܰܥܣܰܪ.
Ezr 2:40 ܠܶܘ̈ܳܝܶܐ ܒܢܰܝ̈ ܝܶܫܽܘܥ: ܘܩܰܕܡܝܳܐ. ܘܰܒܢܰܝ̈ ܗܽܘܕܝܳܐ: ܫܰܒܥܺܝܢ ܘܰܐܪܒܥܳܐ.
Ezr 2:41 ܗܳܠܶܝܢ ܕܰܡܫܰܡܫܺܝܢ: ܒܢܰܝ̈ ܐܳܣܳܦ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ.
Ezr 2:42 ܒܢܰܝ̈ ܬܰܪܥܶܝܠ: ܘܰܒܢܰܝ̈ ܫܳܠܽܘܡ: ܒܢܰܝ̈ ܐܳܛܳܪ: ܒܢܰܝ̈ ܐܰܠܛܡܳܢ: ܒܢܰܝ̈ ܝܰܥܩܽܘܒ: ܒܢܰܝ̈ ܚܰܛܽܘܛܳܐ: ܒܢܰܝ̈ ܫܰܒܺܝ. ܟܽܠܗܽܘܢ ܡܳܐܐ ܘܰܬܠܳܬ݂ܺܝܢ ܘܬܶܫܥܳܐ.
Ezr 2:43 ܢܰܬܢܳܝ̈ܶܐ ܒܢܰܝ̈ ܨܺܝܢܝܳܐ: ܒܢܰܝ̈ ܚܽܘܫܒܳܐ: ܒܢܰܝ̈ ܛܰܒܥܽܘܬ.
Ezr 2:44 ܒܢܰܝ̈ ܩܳܕܳܣ: ܒܢܰܝ̈ ܫܺܝܠܳܐ: ܒܢܰܝ̈ ܦܳܪܽܘܢ.
Ezr 2:45 ܒܢܰܝ̈ ܠܶܒܝܳܐ: ܒܢܰܝ̈ ܚܰܓܒܳܐ: ܒܢܰܝ̈ ܥܩܽܘܦ.
Ezr 2:46 ܒܢܰܝ̈ ܚܳܓܳܒ: ܒܢܰܝ̈ ܫܰܠܡܺܝ: ܒܢܰܝ̈ ܚܰܢܰܢ.
Ezr 2:47 ܒܢܰܝ̈ ܓܳܙܳܠ: ܒܢܰܝ̈ ܚܳܓܳܪ: ܒܢܰܝ̈ ܕܰܐܝܳܐ.
Ezr 2:48 ܒܢܰܝ̈ ܕܰܚܨܽܘܢ: ܒܢܰܝ̈ ܕܒܽܘܪܳܐ: ܒܢܰܝ̈ ܓܳܙܳܡ.
Ezr 2:49 ܒܢܰܝ̈ ܥܳܙܳܐ: ܒܢܰܝ̈ ܦܳܬܰܚ: ܒܢܰܝ̈ ܒܳܣܳܙ.
Ezr 2:50 ܒܢܰܝ̈ ܐܳܣܝܳܐ: ܒܢܰܝ̈ ܡܰܬܢܺܝܢ: ܒܢܰܝ̈ ܢܦܽܘܣܺܝܢ.
Ezr 2:51 ܒܢܰܝ̈ ܒܰܩܒܽܘܩ: ܒܢܰܝ̈ ܚܩܽܘܦܳܐ: ܒܢܰܝ̈ ܚܰܕ݂ܚܽܘܪ.
Ezr 2:52 ܒܢܰܝ̈ ܒܰܨܠܳܐܽܘܬ: ܒܢܰܝ̈ ܡܚܺܝܪܳܐ: ܒܢܰܝ̈ ܚܰܪܫܳܐ.
Ezr 2:53 ܒܢܰܝ̈ ܩܰܪܩܽܘܣ: ܒܢܰܝ̈ ܣܺܝܣܪܳܐ: ܒܢܰܝ̈ ܬܰܡܢܳܥ.
Ezr 2:54 ܒܢܰܝ̈ ܢܨܺܝܚ: ܒܢܰܝ̈ ܚܛܽܘܦܳܐ.
Ezr 2:55 ܒܢܰܝ̈ ܥܳܒܳܪ: ܒܢܰܝ̈ ܫܳܠܺܝܡ: ܒܢܰܝ̈ ܣܳܛܺܝܡ: ܒܢܰܝ̈ ܐܶܣܦܪܽܘܬ: ܒܢܰܝ̈ ܦܪܽܘܕܳܐ.
Ezr 2:56 ܒܢܰܝ̈ ܥܳܠܳܐ: ܒܢܰܝ̈ ܫܦܰܛܝܳܐ: ܒܢܰܝ̈ ܬܰܪܩܽܘܢ: ܒܢܰܝ̈ ܓܳܕܶܠ.
Ezr 2:57 ܒܢܰܝ̈ ܚܰܛܽܘܠ: ܒܢܰܝ̈ ܒܰܩܪܽܘܬ: ܒܢܰܝ̈ ܚܺܝܠܬܳܐ: ܒܢܰܝ̈ ܐܳܡܰܪ.
Ezr 2:58 ܟܽܠܗܽܘܢ ܢܳܬܢܳܝ̈ܶܐ: ܘܰܒܢܰܝ̈ ܥܳܒܳܪ ܘܫܳܠܺܝܡ: ܬܠܳܬ݂ܡܳܐܐ ܘܬܶܫܥܺܝܢ ܘܰܬܪܶܝܢ.
Ezr 2:59 ܘܗܳܠܶܝܢ ܐܰܝܠܶܝܢ ܕܰܣ̣ܠܶܩܘ ܡܶܢ ܬܶܠܡܰܠܚܳܐ ܠܬܶܠܥܳܒܳܐ: ܘܰܠܟܽܘܪܒܺܝ. ܗܳܝܕܶܝܢ ܐܶܬܐܡܰܪ ܘܠܳܐ ܐܶܫܟܰܚܘ ܠܰܡܚܰܘܳܝܽܘ ܫܰܖ̈ܒܳܬܳܐ ܕܰܐܒܳܗܰܝ̈ܗܽܘܢ: ܘܙܰܖ̈ܥܝܳܬܗܽܘܢ: ܐܶܠܳܐ ܐܶܢ ܕܡܶܢ ܝܺܣܪܳܐܶܝܠ ܐܶܢܽܘܢ.
Ezr 2:60 ܒܢܰܝ̈ ܕܠܳܝܳܐ: ܒܢܰܝ̈ ܛܽܘܒܝܳܐ: ܒܢܰܝ̈ ܢܩܰܪܝܳܐ: ܫܶܬܡܳܐܐ ܘܚܰܡܫܺܝܢ ܘܰܬܪܶܝܢ. 
Ezr 2:61 ܘܡܶܢ ܒܢܰܝ̈ ܟܳܗ̈ܢܶܐ ܒܢܰܝ̈ ܚܰܒܝܳܐ: ܒܢܰܝ̈ ܩܗܽܘܨ: ܒܢܰܝ̈ ܒܰܪܙܶܠܺܝ: ܕܰܢܣܰܒ ܡܶܢ ܒ̈ܢܳܬ ܒܰܪܙܶܠܺܝ ܓܶܠܥܳܕܳܝܳܐ: ܐܰܢ̱ܬܬܳܐ. ܘܶܐܬܩܪܺܝ ܥܰܠ ܫܶܡܗܽܘܢ.
Ezr 2:62 ܗܳܠܶܝܢ ܒܥܰܘ ܒܰܟܬ݂ܳܒܳܐ ܕܫܰܖ̈ܒܳܬܗܽܘܢ: ܘܠܳܐ ܐܶܫܟܰܚܘ ܘܰܦܪܰܩܘ ܠܗܽܘܢ ܡܶܢ ܟܽܘܡܪܽܘܬܳܐ.
Ezr 2:63 ܘܶܐܡܰܪܘ ܠܗܽܘܢ ܪܺܝܫܐ ܕܺܝܣܪܳܐܶܝܠ: ܕܠܳܐ ܢܶܐܟ݂ܠܽܘܢ ܡܶܢ ܩܕܽܘܫ ܩܽܘܕܫ̈ܶܐ: ܥܕܰܡܳܐ ܕܰܢܩܽܘܡ ܟܳܗܢܳܐ ܪܰܒܳܐ: ܘܢܶܫܰܐܠ ܘܢܶܚܙܶܐ.
Ezr 2:64 ܟܽܠܳܗ̇ ܟܢܽܘܫܬܳܐ ܐܰܟܚܕܳܐ: ܐܰܪܒܰܥ ܖ̈ܶܒܘܳܢ: ܘܰܐܠܦ̈ܶܐ ܬܪܶܝܢ: ܘܰܬܠܳܬ݂ܡܳܐܐ ܘܶܫܬܺܝܢ.
Ezr 2:65 ܠܒܰܪ ܡܶܢ ܥܰܒܕܰܝ̈ܗܽܘܢ ܘܰܐܡ̈ܗܳܬܗܽܘܢ: ܗܳܠܶܝܢ ܫܰܒܥܳܐ ܐܰܠܦܺܝ̈ܢ ܘܰܬܠܳܬ݂ܡܳܐܐ ܘܰܬܠܳܬ݂ܺܝܢ ܘܫܰܒܥܳܐ. ܘܰܡܫܰܡܫܳܢܰܝ̈ܗܽܘܢ ܕܰܡܫܰܡܫܺܝܢ ܠܗܽܘܢ ܡܰܐܬܶܝܢ.
Ezr 2:66 ܖ̈ܰܟܫܗܽܘܢ ܫܒܰܥܡܳܐܐ ܘܰܬܠܳܬ݂ܺܝܢ ܘܶܫܬܳܐ: ܟܽܘܕܰܢ̈ܘܳܬܗܽܘܢ ܡܰܐܬܶܝܢ ܘܰܐܪܒܥܺܝܢ ܘܚܰܡܫܳܐ.
Ezr 2:67 ܓܰܡܠܰܝ̈ܗܽܘܢ ܐܰܪܒܰܥ ܡܳܐܐ ܘܰܬܠܳܬܺܝܢ ܘܚܰܡܫܳܐ. ܚܶܡܪܳܐ ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܥܶܣܪܺܝܢ.
Ezr 2:68 ܘܡܶܢ ܪܺܝܫܝ ܐܰܒܳܗ̈ܶܐ: ܟܰܕ݂ ܥ̣ܰܠܘ ܠܒܰܝܬܳܐ ܕܡܳܪܝܳܐ ܕܒܽܐܘܪܺܫܠܶܡ: ܐܶܬܪܰܥܺܝܘ ܠܒܰܝܬܳܐ ܕܡܳܪܝܳܐ: ܘܩ̣ܳܡܘ ܘܰܗܘܰܘ ܒܚܰܝܠܗܽܘܢ.
Ezr 2:69 ܘܝܰܗܒܘ ܠܓܰܙܳܐ ܕܺܝܠܶܗ ܕܰܥܒܺܝܕܬܳܐ. ܕܰܗܒܳܐ: ܕܖ̈ܺܝܟܽܘܢܶܐ ܫܶܬ ܖ̈ܶܒܘܳܢ ܘܰܐܠܦܳܐ ܚܰܕ݂. ܟܶܣܦܳܐ: ܡܢܺܝ̈ܢ ܚܰܡܫܳܐ ܐܰܠܦܺܝ̈ܢ. ܘܟܽܘܬܺܝ̈ܢܝܳܬܳܐ ܠܟܽܘܡܖ̈ܶܐ: ܡܳܐܐ. 
Ezr 2:70 ܘܰܗܦܰܟܘ ܟܽܘܡܖ̈ܶܐ ܘܠܶܘ̈ܳܝܶܐ ܘܡܶܢ ܥܰܡܳܐ: ܘܡܶܢ ܡܫܰܡ̈ܫܳܢܶܐ: ܘܡܶܢ ܬܰܖ̈ܥܶܐ ܘܢܳܬܢܳܝ̈ܶܐ: ܘܰܐܝܠܶܝܢ ܕܝܳܬܒܺܝܢ ܗ̱ܘܰܘ ܒܩܽܘܖ̈ܺܝܗܽܘܢ: ܘܟܽܠܶܗ ܝܺܣܪܳܐܶܝܠ ܘܩܽܘܖ̈ܺܝܗܽܘܢ.
Ezr 3:1 ܘܡܰܛܺܝ ܝܰܪܚܳܐ ܫܒܺܝܥܳܝܳܐ: ܘܰܒܢܰܝ̈ ܝܺܣܪܳܐܶܝܠ ܒܩܽܘܖ̈ܺܝܗܽܘܢ. ܘܶܐܬܟܰܢܰܫܘ ܥܰܡܳܐ ܐܰܝܟ ܓܰܒܪܳܐ ܚܰܕ݂: ܠܡܶܣܰܩ ܠܽܐܘܪܺܫܠܶܡ.
Ezr 3:2 ܘܩ̣ܳܡܘ ܝܶܫܽܘܥ ܒܰܪ ܝܽܘܙܳܕܳܩ ܘܰܐܚܰܘ̈ܗܝ ܟܽܘܡܖ̈ܶܐ: ܘܙܽܘܪܒܳܒܶܠ ܒܰܪ ܫܶܠܰܬܐܶܝܠ ܘܰܐܚܰܘ̈ܗܝ. ܘܰܒܢܰܘ ܡܰܕܒܚܳܐ ܠܰܐܠܳܗܳܐ ܕܺܝܣܪܳܐܶܝܠ ܠܡܰܣܳܩܽܘ ܥܠܰܘܗܝ ܥ̈ܠܰܘܳܬܳܐ: ܐܰܝܟܰܢܳܐ ܕܰܟܬܺܝܒ ܒܢܳܡܽܘܣܳܐ ܕܡܽܘܫܶܐ ܢܒܺܝܳܐ ܕܰܐܠܶܗܐ.
Ezr 3:3 ܘܶܐܬܬܰܩܰܢ ܡܰܕܒܚܳܐ ܥܰܠ ܡܰܬܩܢܶܗ. ܡܶܛܽܠ ܕܕܶܚܠܬܳܐ ܪܰܒܬܳܐ ܗ̱ܘܳܬ ܥܠܰܝܗܽܘܢ ܡܶܢ ܥܰܡ̈ܡܶܐ ܕܥܳܡܪܺܝܢ ܒܰܡܕܺܝ̈ܢܳܬܳܐ ܘܰܐܣܶܩܘ ܥܠܰܘܗܝ ܥ̈ܠܰܘܳܬܳܐ ܠܡܳܪܝܳܐ: ܥܠܳܬܳܐ ܠܨܰܦܪܳܐ ܘܰܠܪܰܡܫܳܐ.
Ezr 3:4 ܘܰܥܒܰܕܘ ܥܺܐܕ݂ܳܐ ܕܰܡܛܰܠ̈ܠܶܐ ܐܰܝܟ ܕܰܟܬܺܝܒ: ܘܰܥ̈ܠܰܘܳܬܳܐ ܝܽܘܡ ܒܝܽܘܡ ܒܡܶܢܝܳܢܳܐ ܐܰܝܟ ܢܳܡܽܘܣܳܐ: ܚܽܘܫܒܳܢ ܝܽܘܡ ܒܝܰܘܡܶܗ.
Ezr 3:5 ܘܒܳܬܰܪܟܶܢ ܥܠܳܬܳܐ ܐܰܡܺܝܢܬܳܐ ܠܝܰܖ̈ܚܶܐ: ܘܰܠܟܽܠ ܥܰܕܥܺܕܰܘ̈ܗܝ ܕܡܳܪܝܳܐ ܡܩܰܕܫ̈ܶܐ: ܘܰܠܟܽܠ ܡܰܢ ܕܨܳܒܶܐ ܨܶܒܝܳܢܳܐ ܕܡܳܪܝܳܐ.
Ezr 3:6 ܡܶܢ ܚܰܕ݂ ܒܝܰܪܚܳܐ ܫܒܺܝܥܳܝܳܐ: ܫܰܪܺܝܘ ܠܡܰܣܳܩܽܘ ܥܠܳܬܳܐ ܠܡܳܪܝܳܐ. ܘܗܰܝܟܠܳܐ ܕܡܳܪܝܳܐ ܥܕܰܡܳܐ ܠܶܗܫܳܐ ܠܳܐ ܐܶܬܓܰܡܰܪ.
Ezr 3:7 ܘܝܰܗܒܘ ܟܶܣܦܳܐ ܠܦܳܣܽܘ̈ܠܶܐ: ܘܰܠܢܰܓܳܖ̈ܶܐ: ܘܰܠܡܶܐܟܠܳܐ ܘܰܠܡܰܫܬܝܳܐ: ܘܡܶܫܚܳܐ ܠܨܽܘܖ̈ܳܝܶܐ ܘܰܠܨܰܝܕܢܳܝ̈ܶܐ: ܠܡܰܝܬܳܝܽܘ ܩܰܝ̈ܣܶܐ ܕܰܐܖ̈ܙܶܐ ܡܶܢ ܠܶܒܢܳܢ ܒܝܰܡܳܐ ܠܝܽܘܦܺܐ: ܐܰܝܟܰܢܳܐ ܕܰܟܬܰܒ ܟܽܘܪܳܫ ܡܰܠܟܳܐ ܕܦܳܪܶܣ ܥܠܰܝܗܽܘܢ.
Ezr 3:8 ܒܫܰܢ̱ܬܳܐ ܕܬܰܪܬܶܝܢ ܟܰܕ݂ ܥ̣ܰܠܘ ܠܒܰܝܬܶܗ ܕܡܳܪܝܳܐ ܕܒܽܐܘܪܺܫܠܶܡ: ܒܝܰܪܚܳܐ ܕܰܬܪܶܝܢ: ܫܰܕܰܪ ܙܽܘܪܒܳܒܶܠ ܒܰܪ ܫܠܰܬܐܶܝܠ ܘܝܶܫܽܘܥ ܒܰܪ ܝܽܘܙܳܕܳܩ ܘܫܰܪܟܳܐ ܕܰܐܚܰܝ̈ܗܽܘܢ: ܘܟܽܘܡܖ̈ܶܐ ܘܠܶܘ̈ܳܝܶܐ: ܘܟܽܠ ܕܥ̣ܰܠܘ ܡܶܢ ܫܒܺܝܬ݂ܳܐ ܠܽܐܘܪܺܫܠܶܡ. ܘܰܐܩܺܝܡܘ ܠܠܶܘ̈ܳܝܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ: ܠܡܶܗܘܳܐ ܒܝܰܘܡܳܐ ܥܰܠ ܥܒܺܝܕܬܳܐ ܕܒܰܝܬܳܐ ܕܡܳܪܝܳܐ.
Ezr 3:9 ܘܩܳܡ ܝܶܫܽܘܥ ܘܰܐܚܰܘ̈ܗܝ ܘܰܒܢܰܘ̈ܗܝ: ܘܩܰܕܡܝܳܐ ܘܰܒܢܰܘ̈ܗܝ: ܘܰܒܢܰܝ̈ ܗܽܘܕܺܝܳܐ ܐܰܟܚܕܳܐ: ܕܢܶܗܘܽܘܢ ܥܳܒܕܺܝܢ ܥܒܺܝ̈ܕܳܬܳܐ ܕܒܰܝܬܶܗ ܕܡܳܪܝܳܐ: ܒܢܰܝ̈ ܗܶܢܕܳܪ ܘܰܒܢܰܝ̈ܗܽܘܢ ܘܰܐܚܰܝ̈ܗܽܘܢ ܠܶܘ̈ܳܝܶܐ.
Ezr 3:10 ܘܰܐܪܡܺܝܘ ܫܶܬܶܐܣܬܳܐ ܕܒܶܢܝܳܢܳܐ ܕܗܰܝܟܠܶܗ ܕܡܳܪܝܳܐ. ܘܩ̣ܳܡܘ ܟܳܗ̈ܢܶܐ ܟܰܕ݂ ܠܒܺܝܫܺܝܢ: ܘܰܐܚܺܝܕܺܝܢ ܩܰܖ̈ܢܳܬܳܐ ܕܕܶܟܖ̈ܶܐ: ܘܩܳܪܶܝܢ ܒܗܶܝܢ. ܘܠܶܘ̈ܳܝܶܐ ܒܢܰܝ̈ ܐܳܣܳܦ: ܒܫܺܝܦܽܘܖ̈ܶܐ ܠܰܡܫܰܒܳܚܽܘ ܠܡܳܪܝܳܐ: ܥܰܠ ܐܺܝܕܰܘ̈ܗܝ ܕܕܰܘܺܝܕ ܡܰܠܟܳܐ ܕܺܝܣܪܳܐܶܝܠ.
Ezr 3:11 ܘܒܰܪܶܟܘ ܒܬܰܘܕܺܝܬܳܐ: ܘܰܒܬܶܫ̈ܒܚܳܬܳܐ ܠܡܳܪܝܳܐ: ܡܶܛܽܠ ܕܛܳܒ ܗ̱ܘ ܘܰܠܥܳܠܰܡ ܛܰܝܒܽܘܬܶܗ ܥܰܠ ܝܺܣܪܳܐܶܝܠ ܘܟܽܠܶܗ ܥܰܡܳܐ ܝܰܒܶܒܘ ܝܽܘܒܳܒܳܐ ܪܰܒܳܐ ܒܬܶܫܒܽܘܚܬܳܐ ܠܡܳܪܝܳܐ: ܥܰܠ ܫܽܘܟܽܠܳܠܳܐ ܕܒܰܝܬܶܗ ܕܡܳܪܝܳܐ.
Ezr 3:12 ܘܣܰܓܺܝ̈ܐܶܐ ܡܶܢ ܟܽܘܡܖ̈ܶܐ ܘܠܶܘ̈ܳܝܶܐ: ܘܖ̈ܺܝܫܝ ܐܰܒܳܗ̈ܶܐ ܩܰܫܺܝ̈ܫܶܐ: ܕܰܚܙܰܘ ܠܒܰܝܬܳܐ ܗܳܢܳܐ ܒܺܐܝܩܳܪܶܗ ܪܰܒܳܐ ܩܰܕܡܳܝܳܐ: ܟܰܕ݂ ܓܡܰܪ ܒܰܝܬܳܐ ܗܳܢܳܐ: ܒܟܰܘ ܒܩܳܠܳܐ ܪܳܡܳܐ. ܘܣܰܓܺܝܐܺܝܢ ܕܰܡܪܺܝܡܺܝܢ ܗ̱ܘܰܘ ܩܳܠܰܝ̈ܗܽܘܢ: ܒܩܰܖ̈ܢܳܬܳܐ ܘܰܒܚܰܕܽܘܬܳܐ.
Ezr 3:13 ܘܠܰܝܬ ܥܰܡܳܐ ܕܫܳܡܥܺܝܢ ܒܩܳܠܳܐ ܕܩܰܖ̈ܢܳܬܳܐ. ܡܶܛܽܠ ܕܥܰܡܳܐ ܩܳܪܶܝܢ ܗ̱ܘܰܘ ܒܩܰܖ̈ܢܳܬܳܐ ܒܩܳܠܳܐ ܪܳܡܳܐ. ܘܩܳܠܳܐ ܕܒܶܟܝܳܐ ܡܶܫܬܡܰܥ ܗ̱ܘܳܐ ܠܪܽܘܚܩܳܐ.
Ezr 4:1 ܘܰܫܡܰܥܘ ܣܳܢ̈ܰܐܝ ܝܺܗܽܘܕܳܐ ܘܒܶܢܝܳܡܶܝܢ: ܕܰܒܢܰܝ̈ ܫܒܺܝܬ݂ܳܐ ܒܳܢܶܝܢ ܗܰܝܟܠܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Ezr 4:2 ܘܰܩܪܶܒܘ ܠܘܳܬ݂ ܙܽܘܪܒܳܒܶܠ: ܘܰܠܘܳܬ݂ ܖ̈ܺܝܫܝ ܐܰܒܳܗ̈ܳܬܳܐ: ܘܳܐܡܪܺܝܢ ܠܗܽܘܢ: ܢܶܒܢܶܐ ܐܳܦ ܚܢܰܢ ܥܰܡܟܽܘܢ ܡܶܛܽܠ ܕܰܐܟܘܳܬܟܽܘܢ ܢܶܒܢܶܐ ܠܰܐܠܳܗܳܟ݂ܽܘܢ ܘܠܶܗ ܗ̱ܘ ܕܳܒܚܺܝܢܰܢ ܗܳܪܟܳܐ: ܡܶܢ ܝܰܘ̈ܡܳܬܶܗ ܕܣܰܢܚܰܪܺܝܒ ܡܰܠܟܳܐ ܕܳܐܬܽܘܪ: ܕܰܐܣܩܰܢ ܠܶܗܪܟܳܐ.
Ezr 4:3 ܘܶܐܡܰܪ ܠܗܽܘܢ ܙܽܘܒܳܒܶܠ ܘܝܶܫܽܘܥ: ܘܫܰܪܟܳܐ ܕܖ̈ܺܝܫܝ ܐܰܒܳܗ̈ܳܬܳܐ ܕܺܝܣܪܳܐܶܝܠ: ܕܠܳܐ ܠܟܽܘܢ ܘܠܰܢ ܠܡܶܒܢܳܐ ܒܰܝܬܳܐ ܠܰܐܠܳܗܰܢ. ܡܶܛܽܠ ܕܰܚܢܰܢ ܐܰܟܚܕܳܐ ܢܶܒܢܶܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟܰܢܳܐ ܕܦܰܩܕܰܢ ܟܽܘܪܳܫ ܡܰܠܟܳܐ ܦܳܪܣܳܝܳܐ.
Ezr 4:4 ܘܰܗܘܰܘ ܥܰܡ̈ܡܶܐ ܡܰܪܦܶܝܢ ܐܺܝܕܰܝ̈ܗܽܘܢ ܕܥܰܡܳܐ ܕܰܝܗܽܘܕ. ܘܰܡܒܰܠܶܗܝܢ ܠܗܽܘܢ ܕܠܳܐ ܢܶܒܢܽܘܢ.
Ezr 4:5 ܘܳܐܓܪܺܝܢ ܥܠܰܝܗܽܘܢ ܡܥܰܘ̈ܟܳܢܶܐ ܕܰܢܒܰܛܠܽܘܢ ܡܶܠܟܰܝ̈ܗܽܘܢ: ܟܽܠ ܝܰܘ̈ܡܰܝ ܟܽܘܪܳܫ ܡܰܠܟܳܐ ܦܳܪܣܳܝܳܐ: ܥܕܰܡܳܐ ܠܡܰܠܟܽܘܬܶܗ ܕܕܳܪܺܝܘܳܫ ܡܰܠܟܳܐ ܕܦܳܪܶܣ.
Ezr 4:6 ܘܰܒܡܰܠܟܽܘܬ ܐܰܚܫܺܝܪܶܫ ܡܰܠܟܳܐ: ܒܪܺܝܫ ܡܰܠܟܽܘܬܶܗ ܟܬܰܒܘ ܚܶܛܝܳܢܳܐ ܥܰܠ ܥܳܡܽܘܖ̈ܶܝܗ̇ ܕܰܝܗܽܘܕ ܘܕܽܐܘܪܺܫܠܶܡ.
Ezr 4:7 ܒܝܰܘܡܰܝ̈ ܐܰܪܛܰܚܫܶܫܬ ܟܬܰܒ ܘܰܫܐܶܠ ܒܰܫܠܳܡ ܡܰܗܕܪܰܬ ܘܰܛܒܳܐܶܝܠ: ܘܫܰܪܟܳܐ ܕܰܐܟܘܳܬܶܗ ܥܰܠ ܐܰܪܛܰܚܫܶܫܬ ܡܰܠܟܳܐ ܕܦܳܪܶܣ ܘܰܟܬ݂ܳܒܳܐ ܕܶܐܓܰܪܬܳܐ ܟܬܺܝܒ ܗ̱ܘܳܐ ܐܳܪܳܡܳܐܺܝܬ݂: ܘܡܶܬܬܰܪܓܰܡ ܐܳܪܳܡܳܐܺܝܬ݂.
Ezr 4:8 ܘܰܐܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܟܬܰܒܘ ܐܶܓܰܪܬܳܐ ܗܳܕ݂ܶܐ ܠܽܐܘܪܺܫܠܶܡ: ܠܰܐܪܛܰܚܫܶܫܬ ܡܰܠܟܳܐ ܐܰܝܟ ܢܳܡܽܘܣܳܐ.
Ezr 4:9 ܗܳܝܕܶܝܢ ܐܰܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܘܫܰܪܟܳܐ ܕܰܐܟܘܳܬܗܽܘܢ: ܕܺܝܢܳܝ̈ܶܐ: ܘܶܐܣܦܖ̈ܳܝܶܐ: ܘܛܰܖ̈ܦܠܳܝܶܐ: ܘܳܐܦܰܖ̈ܣܳܝܶܐ: ܐܰܖ̈ܒܳܝܶܐ: ܒܳܒ̈ܠܳܝܶܐ: ܫܽܘܫܰܢܟܳܝ̈ܶܐ: ܕܰܗܳܝ̈ܶܐ: ܥܺܝܠܳܡܳܝ̈ܶܐ.
Ezr 4:10 ܘܫܰܪܟܳܐ ܕܶܐܡ̈ܘܳܬܳܐ ܕܰܫܒܳܐ: ܐܶܣܦܺܝܪ ܪܰܒܳܐ ܘܝܰܩܺܝܪܳܐ: ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܫܳܡܖ̈ܳܝܶܐ ܕܰܥܒܰܪ ܢܰܗܪܳܐ ܘܰܐܟܥܢܶܬ.
Ezr 4:11 ܘܗܳܢܳܐ ܦܰܪܫܰܓܢܳܐ ܕܶܐܓܰܪܬܳܐ ܕܫܰܕܰܪܘ ܥܠܰܘܗܝ ܠܘܳܬ݂ ܐܰܪܛܰܚܫܶܫܬ ܡܰܠܟܳܐ. ܥܰܒܕܰܝ̈ܟ ܐ̱ܢܳܫܝ̈ ܥܒܰܪ ܢܰܗܪܳܐ ܘܰܐܟܢܥܶܬ.
Ezr 4:12 ܝܺܕܺܝܥ ܢܶܗܘܶܐ ܠܡܰܠܟܳܐ: ܕܝܽܗܘ̈ܕ݂ܳܝܶܐ ܕܰܣ̣ܠܶܩܘ ܡܶܢ ܠܘܳܬ݂ܳܟ݂ ܥܠܰܝܢ: ܘܶܐܬܘ ܠܽܐܘܪܺܫܠܶܡ: ܩܪܺܝܬܳܐ ܡܳܪܽܘܕܬܳܐ ܘܒܺܝܫܬܳܐ ܒܳܢܶܝܢ ܘܫܽܘܖ̈ܶܝܗ̇ ܫܰܟ̣ܠܶܠܘ: ܘܫܶܬܶܐܣܶܝ̈ܗ̇ ܚܰܛܘ.
Ezr 4:13 ܗܳܟܰܢܳܐ ܢܶܗܘܶܐ ܝܳܕܰܥ ܡܰܠܟܳܐ: ܕܶܐܢܗܽܘ ܕܰܩܪܺܝܬܳܐ ܗܳܕ݂ܶܐ ܬܶܬܒܢܶܐ: ܘܫܽܘܖ̈ܶܝܗ̇ ܢܶܫܬܰܟܠܠܽܘܢ. ܡܰܕܰܐܬܳܐ ܠܰܝܬ ܠܳܟ݂. ܘܳܐܦ ܗܺܝ ܡܰܠܟܺܝ̈ܢ ܠܳܐ ܬܶܕܰܥ.
Ezr 4:14 ܘܡܶܟܺܝܠ ܕܡܶܢ ܡܶܠܚܳܐ ܕܗܰܝܟܠܳܐ ܡܠܰܚܢܰܢ: ܨܰܥܪܳܐ ܠܡܰܠܟܳܐ ܠܳܐ ܘܳܠܶܐ ܠܰܢ ܠܡܶܚܙܳܐ. ܡܶܛܽܠ ܗܳܢܳܐ ܫܰܕܰܪܢ ܘܰܐܘܕܰܥܢ.
Ezr 4:15 ܕܬܶܩܪܶܐ ܟܬܳܒ ܥܽܘܗܕܳܢܳܐ ܕܰܐܒܳܗܰܝ̈ܟ. ܘܬܶܫܟܰܚ ܒܰܣܦܰܪ ܥܽܘܗܕܳܢ̈ܶܐ: ܘܬܶܕܰܥ ܕܰܡܕܺܝܢ̱ܬܳܐ ܗܳܕ݂ܶܐ: ܡܕܺܝܢ̱ܬܳܐ ܗ̱ܝ ܡܳܪܽܘܕܬܳܐ: ܘܡܰܗܪܰܬ ܡܰܠ̈ܟܶܐ ܘܰܡܕܺܝ̈ܢܳܬܳܐ ܘܬܰܟܬܽܘܫ̈ܶܐ ܪܰܘܖ̈ܒܶܐ ܥܒܺܝܕܺܝܢ ܒܓ݂ܰܘܳܗ̇: ܡܶܢ ܝܰܘ̈ܡܳܬ ܥܳܠܡܳܐ. ܡܶܛܽܠ ܗܳܢܳܐ ܡܕܺܝܢ̱ܬܳܐ ܗܳܝ ܕܚܶܪܒܰܬ݂.
Ezr 4:16 ܡܰܘܕܥܺܝܢܰܢ ܠܡܰܠܟܳܐ ܕܶܐܢ ܗܳܝ ܡܕܺܝܢ̱ܬܳܐ. ܬܶܬܒܢܶܐ: ܘܫܽܘܖ̈ܶܝܗ̇ ܢܶܬܬܪܺܝܡܽܘܢ: ܡܶܛܽܠ ܗܳܢܳܐ ܫܽܘܠܛܳܢܳܐ ܒܰܥܒܰܪ ܢܰܗܪܳܐ ܠܰܝܬ ܠܳܟ.
Ezr 4:17 ܘܡܰܠܟܳܐ ܫ̣ܠܰܚ ܦܶܬܓܳܡܳܐ: ܠܘܳܬ݂ ܐܰܪܚܽܘܡ ܒܥܶܠ ܛܶܓܡܳܐ: ܘܰܠܘܳܬ݂ ܫܡܶܫ ܣܳܦܪܳܐ: ܘܰܠܘܳܬ݂ ܫܰܪܟܳܐ ܕܰܐܟܘܳܬܗܽܘܢ: ܕܝܳܬܒܺܝܢ ܒܫܳܡܪܺܝܢ: ܘܫܰܪܟܳܐ ܕܝܳܬܒܺܝܢ ܒܰܥܒܰܪ ܢܰܗܪܳܐ ܫܠܳܡ.
Ezr 4:18 ܘܟܰܕ݂ ܡܶܢܥܰܬ ܐܶܓܰܪܬܳܐ ܕܫܰܕܰܪܬܽܘܢ ܠܘܳܬ݂ܝ: ܫܰܪܺܝܪܳܐܺܝܬ݂ ܩܪܰܘ ܩܕ݂ܳܡܝ. ܘܡܶܢ ܩܕ݂ܳܡܝ ܐܶܬܬܣܺܝܡ ܕܺܝܛܶܓܡܳܐ.
Ezr 4:19 ܘܰܩܪܰܘ ܘܶܐܫܟܰܚܘ: ܕܗܳܝ ܡܕܺܝܢ̱ܬܳܐ ܡܶܢ ܝܰܘ̈ܡܳܬ ܥܳܠܡܳܐ ܥܰܠ ܡܰܠ̈ܟܶܐ ܡܶܬܬܪܺܝܡܳܐ: ܘܡܳܪܕܳܐ. ܘܬܰܟܬܽܘܫܳܐ ܪܰܒܳܐ ܐܶܬܥܒܶܕ ܒܓ݂ܰܘܳܗ̇.
Ezr 4:20 ܘܡܰܠ̈ܟܶܐ ܥܰܫܺܝ̈ܢܶܐ ܗܘܰܘ ܥܰܠ ܐܽܘܪܺܫܠܶܡ: ܘܫܰܠܺܝܛܺܝܢ ܒܟܽܠ ܥܒܰܪ ܢܰܗܪܳܐ. ܘܰܠܡܰܠ̈ܟܶܐ ܩܰܕܡܳܝ̈ܶܐ: ܒܡܶܕܶܡ ܠܳܐ ܚܫܰܒܘ ܐܶܢܽܘܢ.
Ezr 4:21 ܡܶܟܺܝܠ ܣܺܝܡܘ ܢܳܡܽܘܣܳܐ ܠܰܡܒܰܠܳܛܽܘ ܠܓܰܒܖ̈ܶܐ ܗܳܢܽܘܢ. ܘܰܩܪܺܝܬܳܐ ܗܳܝ ܠܳܐ ܬܶܬܒܢܶܐ: ܥܕܰܡܳܐ ܕܡܶܢ ܩܕ݂ܳܡܝ ܢܶܗܘܶܐ ܦܽܘܩܕܳܢܳܐ.
Ezr 4:22 ܘܰܗܽܘܝܬܽܘܢ ܙܗܺܝܪܺܝܢ ܥܰܠ ܥܒܺܝܕܬܳܐ ܗܳܕ݂ܶܐ: ܕܰܠܡܳܐ ܬܶܣܓܶܐ ܗܶܪܬܳܐ ܠܡܰܗܳܪܽܘ ܠܡܰܠ̈ܟܶܐ.
Ezr 4:23 ܗܳܝܕܶܝܢ ܟܰܕ݂ ܐܶܬܳܐ ܦܰܪܫܰܓܢܳܐ ܕܶܐܓܰܪܬܳܐ ܕܰܐܪܛܰܚܫܶܫܬ ܡܰܠܟܳܐ: ܩܪܰܐܗܝ ܩܕ݂ܳܡ ܐܰܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܘܰܩܕ݂ܳܡ ܐܰܝܠܶܝܢ ܕܰܐܟܘܳܬܗܽܘܢ ܗܳܝܕܶܝܢ ܐܶܙܰܠܘ ܒܒܶܗܠܳܐ ܥܰܠ ܝܽܗܘܕܳܝ̈ܶܐ. ܠܽܐܘܪܺܫܠܶܡ ܘܒܰܛܶܠܘ ܐܶܢܽܘܢ ܒܚܰܝܠܳܐ ܥܰܫܺܝܢܳܐ.
Ezr 4:24 ܗܳܝܕܶܝܢ ܒܶܛܠܰܬ݂ ܥܒܺܝܕܬܳܐ ܡܶܢ ܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ. ܘܰܗܘܳܬ݂ ܒܳܛܠܳܐ ܥܕܰܡܳܐ ܠܫܰܢ̱ܬܳܐ ܕܬܰܪܬܶܝܢ ܠܡܰܠܟܽܘܬܶܗ ܕܕܳܪܺܝܘܳܫ ܡܰܠܟܳܐ ܦܳܪܣܳܝܳܐ.
Ezr 5:1 ܘܶܐܬܢܰܒܺܝ ܚܰܓܰܝ ܢܒܺܝܳܐ: ܘܰܙܟܰܪܝܳܐ ܒܰܪ ܥܰܕܽܘ ܢܒܺܝܳܐ: ܥܰܠ ܝܽܗܘܕܳܝ̈ܶܐ ܕܺܐܝܬ݂ ܒܽܐܘܪܺܫܠܶܡ: ܘܒܺܝܗܽܘܕ: ܒܰܫܡܳܐ ܕܰܐ‌ܠܳܗܳܐ ܕܺܝܣܪܳܐܶܝܠ ܥܰܠܝܗܽܘܢ.
Ezr 5:2 ܘܗܳܝܕܶܝܢ ܩܳܡ ܙܽܘܪܒܳܒܶܠ ܒܰܪ ܫܶܠܰܬܐܶܝܠ: ܘܝܶܫܽܘܥ ܒܰܪ ܝܽܘܙܳܕܳܩ ܘܫܰܪܺܝܘ ܠܡܶܒܢܳܐ ܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܘܥܰܡܗܽܘܢ ܢܒܺܝ̈ܶܐ ܕܰܐ‌ܠܳܗܳܐ: ܡܥܰܕܪܺܝܢ ܠܗܽܘܢ.
Ezr 5:3 ܒܶܗ ܕܶܝܢ ܒܙܰܒܢܳܐ ܗܰܘ: ܐܶܬܳܐ ܥܠܰܝܗܽܘܢ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܶܐܫܬܰܢܒܽܘܙܳܢ ܘܕܰܐܟܘܳܬܗܽܘܢ. ܘܗܳܟܰܢܳܐ ܐܳܡܪܺܝܢ ܠܗܽܘܢ ܘܰܠܫܰܪܟܳܐ: ܡܰܢܽܘ ܦ̣ܩܰܕ ܠܟܽܘܢ ܒܰܝܬܳܐ ܗܳܢܳܐ ܠܡܶܒܢܳܐ: ܘܫܽܘܪܳܐ ܗܳܢܳܐ ܠܰܡܪܳܡܽܘ.
Ezr 5:4 ܘܗܳܝܕܶܝܢ ܐܰܝܟ ܢܳܡܽܘܣܳܐ ܐܶܡܰܪܘ ܠܗܽܘܢ. ܡܰܢ ܐܶܢܽܘܢ ܫܡܳܗ̈ܶܐ ܕܓܰܒܖ̈ܶܐ ܗܳܠܶܝܢ: ܕܗܳܢܳܐ ܒܶܢܝܳܢܳܐ ܒܳܢܶܝܢ.
Ezr 5:5 ܘܥܰܝܢܳܐ ܕܰܐ‌ܠܳܗܳܐ ܗܘܳܬ݂ ܥܰܠ ܫܒܺܝܬ݂ܳܐ ܕܺܝܗܽܘܕܳܐ. ܘܠܳܐ ܒܛܶܠܘ ܥܕܰܡܳܐ ܕܦܶܬܓܳܡܳܐ ܠܕܳܪܺܝܘܳܫ ܢܺܐܙܰܠ. ܘܗܳܝܕܶܝܢ ܢܬܺܝܒܽܘܢ ܦܶܬܓܳܡܳܐ ܥܰܠ ܗܳܕ݂ܶܐ.
Ezr 5:6 ܦܰܪܫܰܓܢܳܐ ܕܶܐܓܰܪܬܳܐ ܕܫܰܕܰܪ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ ܕܒܰܥܒܰܪ ܢܰܗܪܳܐ: ܠܘܳܬ݂ ܕܳܪܺܝܳܘܫ ܡܰܠܟܳܐ.
Ezr 5:7 ܦܶܬܓܳܡܳܐ ܫܰܕܰܪܘ ܠܘܳܬܶܗ. ܘܗܳܟܰܢܳܐ ܟܬܺܝܒ ܒܶܗ. ܠܕܳܪܺܝܳܘܫ ܡܰܠܟܳܐ: ܫܠܳܡ.
Ezr 5:8 ܢܶܗܘܶܐ ܕܶܝܢ ܝܳܕܰܥ ܡܰܠܟܳܐ: ܕܶܐܙܰܠܢܰܢ ܠܰܝܗܽܘܕ ܠܰܡܕܺܝܢ̱ܬܳܐ ܕܰܐ‌ܠܳܗܳܐ ܪܰܒܳܐ. ܘܗܺܝ ܡܶܬܒܰܢܝܳܐ ܒܟܺܐܦ̈ܶܐ ܪܰܘܖ̈ܒܳܬܳܐ. ܘܥܰܖ̈ܩܶܐ ܣܽܘܓܳܐܐ ܩܛܺܝܖ̈ܳܢ ܒܶܐܣܶܝ̈ܗ̇. ܘܰܥܒܺܝܕܳܬܳܐ ܪܰܘܖ̈ܒܳܬܳܐ ܡܶܬܥܰܒ̈ܕܳܢ ܬܰܡܳܢ. ܘܰܥܒܳܕ݂ܳܐ ܪܰܒܳܐ ܣܳܠܶܩ ܘܳܐܙܶܠ ܠܪܺܝܫ ܒܺܐܝܕܰܝ̈ܗܽܘܢ.
Ezr 5:9 ܘܗܳܝܕܶܝܢ ܫܰܐܶܠܢ ܐܶܢܽܘܢ ܠܩܰܫܺܝ̈ܫܶܐ ܗܳܢܽܘܢ: ܘܗܳܟܰܢܳܐ ܐܶܡܰܪܢ ܠܗܽܘܢ: ܡܰܢܽܘ ܦ̣ܩܰܕ ܠܟܽܘܢ ܒܰܝܬܳܐ ܗܳܢܳܐ ܠܡܶܒܢܳܐ: ܘܫܽܘܪܳܐ ܗܳܢܳܐ ܠܰܡܪܳܡܽܘ.
Ezr 5:10 ܘܳܐܦ ܫܡܳܗܰܝ̈ܗܽܘܢ ܫܰܐܶܠܢ ܐܶܢܽܘܢ: ܕܢܰܘܕܥܳܟ ܘܰܕܢܶܟܬܽܘܒ ܫܡܳܗ̈ܶܐ ܕܓܰܒܖ̈ܶܐ ܕܰܒܖ̈ܺܝܫܰܝܗܽܘܢ.
Ezr 5:11 ܘܗܳܟܰܢܳܐ ܐܰܬܺܝܒܽܘܢ ܦܶܬܓܳܡܳܐ ܘܳܐܡܪܺܝܢ: ܚܢܰܢ ܐܶܢܽܘܢ ܥܰܒܕܰܘ̈ܗܝ ܕܰܐܠܳܗ ܫܡܰܝܳܐ. ܘܒܶܢܝܳܢܳܐ ܕܒܰܝܬܳܐ ܗܳܢܳܐ ܕܒܳܢܶܝܢܰܢ: ܒܢܶܐ ܗ̱ܘܳܐ ܡܶܢ ܩܕ݂ܳܡ ܫܢܰܝ̈ܳܐ ܣܰܓܺܝ̈ܐܳܬܳܐ. ܘܡܰܠܟܳܐ ܕܺܝܣܪܳܐܶܝܠ ܘܪܰܘܖ̈ܒܳܢܰܘܗܝ ܫܰܟܠܠܽܘܗܝ.
Ezr 5:12 ܐܶܠܳܐ ܡܶܛܽܠ ܕܰܐܪܓܶܙܘ ܐܰܒܳܗܰܝ̈ܢ ܠܰܐܠܳܗ ܫܡܰܝܳܐ: ܝܰܗܒ ܐܶܢܽܘܢ ܒܺܐܝܕܳܐ ܕܰܢܒܽܘܟܰܕ݂ܢܳܨܰܪ ܡܰܠܟܳܐ ܟܽܠܕܳܝܳܐ. ܗܳܢܳܐ ܣܰܬܪܶܗ. ܘܥܰܡܳܐ ܫܒܳܐ ܠܒܳܒܶܠ.
Ezr 5:13 ܒܪܰܡ ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ ܕܦܳܪܶܣ: ܟܽܘܪܳܫ ܡܰܠܟܳܐ ܣܳܡ ܢܳܡܽܘܣܳܐ: ܕܒܶܝܬ݂ ܐܰ‌ܠܳܗܳܐ ܗܳܢܳܐ ܠܡܶܒܢܳܐ.
Ezr 5:14 ܘܳܐܦ ܡܳܐܢ̈ܶܐ ܕܕܰܗܒܳܐ ܘܰܕܣܺܐܡܳܐ ܕܒܶܝܬ݂ ܐܰ‌ܠܳܗܳܐ: ܕܰܐܦܶܩ ܗ̱ܘܳܐ ܢܒܽܘܟܰܕ݂ܢܳܨܰܪ ܡܰܠܟܳܐ ܡܶܢ ܗܰܝܟܠܳܐ ܕܒܽܐܘܪܺܫܠܶܡ: ܘܰܐܘܒܶܠ ܐܶܢܽܘܢ ܠܒܳܒܶܠ ܠܗܰܝܟܠܶܗ. ܘܰܐܦܶܩ ܐܶܢܽܘܢ ܟܽܘܪܳܫ ܡܰܠܟܳܐ ܡܶܢ ܗܰܝܟܠܳܐ ܕܒܳܒܶܠ: ܘܝܰܗܒ ܐܶܢܽܘܢ ܠܫܶܫܡܳܨܰܪ ܫܡܶܗ: ܡܶܛܽܠ ܕܫܰܠܺܝܛܳܐ ܥܰܒܕܶܗ.
Ezr 5:16 ܗܽܘ ܕܶܝܢ ܫܶܫܡܳܨܰܪ ܐܶܬܳܐ: ܘܰܐܪܡܺܝ ܫܶܬܶܐܣ̈ܶܐ ܕܒܰܝܬܳܐ ܗܳܢܳܐ ܕܒܽܐܘܪܺܫܠܶܡ ܘܡܶܢ ܗܳܝܕܶܝܢ ܘܰܥܕܰܡܳܐ ܠܶܗܫܳܐ ܡܶܬܒܢܶܐ: ܘܠܳܐ ܓܳܡܰܪ.
Ezr 5:17 ܡܶܟܺܝܠ ܐܶܢ ܫܰܦܺܝܪܳܐ ܩܕ݂ܳܡ ܡܰܠܟܳܐ: ܢܶܒܨܶܐ ܒܰܟܬܒ̈ܶܐ: ܕܺܐܝܬ݂ ܒܶܝܬ݂ ܓܰܙܳܐ ܕܡܰܠ̈ܟܶܐ ܕܒܳܒܶܠ ܐܶܢ ܐܺܝܬܰܘܗܝ: ܘܡܶܢ ܟܽܘܪܳܫ ܡܰܠܟܳܐ ܦܩܺܝܕ: ܕܢܶܬܒܢܶܐ ܒܰܝܬܳܐ ܗܳܢܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ ܘܨܶܒܝܳܢܶܗ ܕܡܰܠܟܳܐ ܥܰܠ ܗܳܕ݂ܶܐ ܢܶܫܬܰܕܰܪ ܠܘܳܬܰܢ.
Ezr 6:1 ܗܳܝܕܶܝܢ ܕܳܪܺܝܳܘܫ ܡܰܠܟܳܐ ܦ̣ܩܰܕ: ܘܰܩ̣ܪܳܐ ܒܰܟܬܒ̈ܶܐ ܕܺܐܝܬ݂ ܒܶܝܬ݂ ܓܰܙܳܐ ܬܰܡܳܢ ܒܒܳܒܶܠ.
Ezr 6:2 ܘܶܐܫܟܰܚ ܒܰܐܚܡܳܬܳܢ ܡܕܺܝܢ̱ܬܳܐ ܕܺܐܝܬ݂ ܒܡܳܕܰܝ: ܡܓܰܠܬܳܐ ܚܕܳܐ. ܘܗܳܟܰܢܳܐ ܟܬܺܝܒ ܒܓ݂ܰܘܶܗ ܕܟܶܪܟܳܐ.
Ezr 6:3 ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ: ܟܽܘܪܳܫ ܡܰܠܟܳܐ ܣܳܡ ܢܳܡܽܘܣܳܐ: ܘܰܦܩܰܕ ܕܒܰܝܬܳܐ ܕܰܐܠܶܗܐ ܕܺܐܝܬ݂ ܒܽܐܘܪܺܫܠܶܡ ܢܶܬܒܢܶܐ: ܐܰܬܪܳܐ ܕܕܶܒܚ̈ܶܐ ܕܳܒܚܺܝܢ. ܘܫܶܬܶܐܣܰܘ̈ܗܝ ܕܡܶܢ ܪܰܘܡܶܗ: ܐܰܡܺܝ̈ܢ ܫܬܺܝܢ. ܘܰܦܬܳܝܶܗ ܐܰܡܺܝ̈ܢ ܥܶܣܪܺܝܢ.
Ezr 6:4 ܡܪܰܒܥܳܐ ܕܟܺܐܦ̈ܶܐ ܬܠܳܬܳܐ. ܘܬܰܪܥܳܐ ܕܩܰܝܣܳܐ ܚܰܕ݂ܬܳܐ. ܘܳܐܦ ܢܦܰܩܬܳܐ ܡܶܢ ܒܶܝܬ݂ ܡܰܠܟܳܐ ܡܶܬܝܰܗܒܳܐ.
Ezr 6:5 ܘܳܐܦ ܡܳܐܢ̈ܶܐ ܕܒܶܝܬ݂ ܐܰ‌ܠܳܗܳܐ ܕܕܰܗܒܳܐ ܘܰܕܣܺܐܡܳܐ: ܕܰܐܦܶܩ ܐܶܢܽܘܢ ܢܒܽܘܟܰܕ݂ܢܳܨܰܪ ܡܰܠܟܳܐ: ܘܰܐܘܒܶܠ ܐܶܢܽܘܢ ܠܒܳܒܶܠ: ܐܶܬܺܝܗܶܒܘ ܘܶܐܬܘ ܠܕܽܘܟܰܬܗܽܘܢ ܠܶܗܝܟܠܳܐ ܕܒܽܐܘܪܺܫܠܶܡ ܠܰܐܬܪܗܽܘܢ ܘܶܐܬܚܡܶܠܘ ܒܒܰܝܬܳܐ ܕܰܐܠܶܗܐ.
Ezr 6:6 ܡܶܟܺܝܠ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ ܫܰܠܺܝ̈ܛܶܐ ܕܒܰܥܒܰܪ ܢܰܗܪܳܐ: ܪܰܚܺܝܩܺܝܢ ܗܘܰܝܬܽܘܢ ܡܶܢ ܬܰܡܳܢ.
Ezr 6:7 ܫܒܽܘܩܘ ܠܰܥܒܺܝܕܬܳܐ ܕܒܶܝܬ݂ ܐܰ‌ܠܳܗܳܐ: ܕܢܶܥܒܕܽܘܢܳܗ̇ ܝܽܗܘܕܳܝ̈ܶܐ: ܘܠܰܫܒܺܝܬ݂ܳܐ ܕܝܽܗ̱ܘ̈ܕ݂ܳܝ̈ܶܐ. ܕܒܶܝܬ݂ ܐܰ‌ܠܳܗܳܐ ܢܶܬܒܢܶܐ ܥܰܠ ܐܰܬܪܶܗ.
Ezr 6:8 ܘܡܶܢ ܩܕ݂ܳܡܝ ܣܺܝܡ ܢܳܡܽܘܣܳܐ: ܠܡܳܐ ܕܶܝܢ ܬܰܗܪܽܘܢ ܥܰܡ ܫܒܺܝܬ݂ܳܐ ܕܝܽܗܘ̈ܕ݂ܳܝܶܐ: ܠܡܶܒܢܳܐ ܒܰܝܬܳܐ ܕܰܐ‌ܠܳܗܳܐ. ܗܰܘ ܕܡܶܢ ܢܶܟܣܰܝ̈ ܡܰܠܟܳܐ: ܘܡܰܕܰܐܬܳܐ ܕܒܰܥܒܰܪ ܢܰܗܪܳܐ: ܬܶܗܘܶܐ ܢܦܰܩܳܐ: ܘܡܶܬܝܰܗܒܳܐ ܠܓܰܒܖ̈ܶܐ ܗܳܠܶܝܢ. ܘܰܥܒܳܕ݂ܳܐ ܠܳܐ ܢܶܗܘܽܘܢ ܡܒܰܛܠܺܝܢ.
Ezr 6:9 ܘܡܶܕܶܡ ܕܨܳܒܶܝܢ ܗܰܒܘ ܠܗܽܘܢ. ܘܡܶܕܶܡ ܠܳܐ ܬܚܰܣܪܽܘܢ ܠܗܽܘܢ. ܒܢܰܝ̈ ܬܰܘܖ̈ܶܐ ܘܕܶܟܖ̈ܶܐ ܘܶܐܡܖ̈ܶܐ: ܠܰܥܠܳܬ ܐܰܠܳܗ ܫܡܰܝܳܐ. ܚܶܛ̈ܶܐ ܘܡܶܠܚܳܐ ܘܚܰܡܪܳܐ ܘܡܶܫܚܳܐ: ܐܰܝܟܰܢܳܐ ܕܦܳܩܕܺܝܢ ܟܽܘܡܖ̈ܶܐ ܕܒܽܐܘܪܺܫܠܶܡ: ܢܶܗܘܽܘܢ ܡܰܝܬܶܝܢ ܠܗܽܘܢ ܟܽܠܝܽܘܡ ܒܝܽܘܡ ܘܠܳܐ ܢܶܗܘܽܘܢ ܛܳܥܶܝܢ.
Ezr 6:10 ܘܗܶܢܽܘܢ ܢܶܗܘܽܘܢ ܡܩܰܪܒܺܝܢ ܩܽܘܖ̈ܒܳܢܶܐ ܠܰܐܠܳܗ ܫܡܰܝܳܐ. ܘܰܡܨܰܠܺܝܢ ܥܰܠ ܡܰܠܟܳܐ ܘܰܒܢܰܘ̈ܗܝ.
Ezr 6:11 ܘܡܶܢ ܩܕ݂ܳܡܝ ܣܺܝܡ ܢܳܡܽܘܣܳܐ: ܕܟܽܠܢܳܫ ܕܰܢܫܰܢܶܐ ܦܶܬܓܳܡܳܐ ܗܳܢܳܐ: ܢܶܫܬܡܶܛ ܩܰܝܣܳܐ ܡܶܢ ܒܰܝܬܶܗ. ܘܢܶܥܒܕܽܘܢ ܠܶܗ ܙܩܺܝܦܳܐ: ܘܢܶܙܩܦܽܘܢܳܝܗܝ ܥܠܰܘܗܝ. ܘܒܰܝܬܶܗ ܠܙܶܒܠܳܐ ܢܶܬܺܝܗܶܒ ܡܶܛܽܠ ܗܳܕ݂ܶܐ.
Ezr 6:12 ܘܰܐ‌ܠܳܗܳܐ ܕܶܐܫܟܰܚܢ ܫܡܶܗ ܬܰܡܳܢ: ܬܰܡܳܢ ܢܶܥܡܰܪ. ܘܟܽܠ ܡܰܠܟܳܐ ܘܥܰܡܳܐ ܕܢܰܘܫܶܛ ܐܺܝܕܶܗ ܠܰܡܫܰܢܳܝܽܘ ܘܠܰܡܚܰܒܳܠܽܘ ܒܰܝܬܳܐ ܗܳܢܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܐܶܢܳܐ ܕܳܪܺܝܳܘܫ ܣܳܡܶܬ ܢܳܡܽܘܣܳܐ ܕܒܰܥܓܰܠ ܢܺܐܒܰܕ.
Ezr 6:13 ܗܳܝܕܶܝܢ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ: ܡܶܕܶܡ ܕܰܫܠܰܚ ܐܰܝܟ ܢܳܡܽܘܣܳܐ: ܒܰܥܓܰܠ ܥܒܰܕܘ.
Ezr 6:14 ܘܰܫܒܺܝܬ݂ܳܐ ܕܺܝܗܽܘܕܳܐ ܥܳܒܕܺܝܢ ܘܡܰܣܩܺܝܢ ܠܪܺܝܫ: ܒܰܢܒܺܝܽܘܬܶܗ ܕܚܰܓܰܝ ܢܒܺܝܳܐ: ܘܰܙܟܰܪܝܳܐ ܒܰܪ ܥܰܕܽܘ. ܘܰܒܢܰܘ ܘܫܰܟܠܶܠܘ ܡܶܢ ܢܳܡܽܘܣܳܐ ܕܰܐ‌ܠܳܗܳܐ ܕܺܝܣܪܳܐܶܝܠ: ܘܡܶܢ ܢܳܡܽܘܣܳܐ ܕܟܽܘܪܳܫ ܘܰܕܕܳܪܺܝܳܘܫ: ܘܡܶܢ ܢܳܡܽܘܣܳܐ ܕܰܐܪܛܰܚܫܫܶܬ ܡܰܠܟܳܐ ܕܦܳܪܶܣ.
Ezr 6:15 ܘܰܓܡܰܪ ܒܰܝܬܳܐ ܗܳܢܳܐ ܒܝܽܘܡ ܬܠܳܬܳܐ ܒܺܝܪܰܚ ܐܳܕܳܪ: ܗܺܝ ܗܺܝ ܫܢܰܬ ܫܶܬ ܠܡܰܠܟܽܘܬܶܗ ܕܕܳܪܺܝܳܘܫ ܡܰܠܟܳܐ.
Ezr 6:16 ܘܰܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܘܡܖ̈ܶܐ ܘܠܶܘ̈ܳܝܶܐ: ܘܫܰܪܟܳܐ ܕܰܒܢܰܝ̈ ܝܺܗܽܘܕܳܐ: ܥܺܐܕ݂ܳܐ ܠܒܰܝܬܳܐ ܗܳܢܳܐ ܕܒܶܝܬ݂ ܐܰ‌ܠܳܗܳܐ ܒܚܰܕܽܘܬܳܐ.
Ezr 6:17 ܘܩܰܪܶܒܘ ܠܥܺܐܕ݂ܳܐ ܕܒܰܝܬܳܐ ܕܰܐ‌ܠܳܗܳܐ: ܬܰܘܖ̈ܶܐ ܡܳܐܐ: ܘܕܶܟܖ̈ܶܐ ܡܰܐܬܶܝܢ: ܘܶܐܡܖ̈ܶܐ ܐܰܪܒܰܥ ܡܳܐܐ ܨܶܦܖ̈ܳܝܶܐ ܕܥܶܙ̈ܶܐ ܠܡܶܫܒܰܩ ܚܛܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ: ܬܪܶܥܣܰܪ ܒܡܶܢܝܳܢܳܐ ܕܫܰܒ̈ܛܶܐ ܕܺܝܣܪܳܐܶܝܠ.
Ezr 6:18 ܘܰܐܩܺܝܡܘ ܠܟܽܘܡܖ̈ܶܐ ܒܬܶܫܡܶܫܬܗܽܘܢ: ܘܠܶܘ̈ܳܝܶܐ ܒܬܶܫܡܶܫܬܗܽܘܢ: ܥܰܠ ܥܒܺܝܕܬܳܐ ܕܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܐܰܝܟ ܕܰܟܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ.
Ezr 6:19 ܘܰܥܒܰܕܘ ܒܢܰܝ̈ ܫܒܺܝܬ݂ܳܐ ܦܨܰܚ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ.
Ezr 6:20 ܡܶܛܽܠ ܕܶܐܬܕܰܟܺܝܘ ܟܳܗ̈ܢܶܐ ܘܠܶܘ̈ܳܝܶܐ. ܐܰܟܚܕܳܐ ܟܽܠܗܽܘܢ ܐܶܬܕܰܟܺܝܘ. ܘܰܩ̣ܛܰܠܘ ܐܶܡܖ̈ܶܐ ܒܦܶܨܚܳܐ ܠܰܒܢܰܝ̈ ܫܒܺܝܬ݂ܳܐ: ܘܠܰܐܚܰܝ̈ܗܽܘܢ ܟܽܘܡܖ̈ܶܐ ܘܳܐܦ ܠܗܽܘܢ.
Ezr 6:21 ܘܶܐܟܰܠܘ ܒܢܰܝ̈ ܝܺܣܪܳܐܶܝܠ ܐܰܝܠܶܝܢ ܕܰܣ̣ܠܶܩܘ ܡܶܢ ܫܒܺܝܬ݂ܳܐ ܕܒܳܒܶܠ: ܟܽܠ ܕܰܦ̣ܪܰܫܘ ܡܶܢ ܛܰܡܐܽܘܬܳܐ ܕܥܰܡ̈ܡܶܐ ܕܰܐܪܥܳܐ: ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Ezr 6:22 ܘܰܥܒܰܕܘ ܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘ̈ܡܺܝܢ ܒܚܰܕܽܘܬܳܐ ܡܶܛܽܠ ܕܚܰܕܺܝ ܐܶܢܽܘܢ ܡܳܪܝܳܐ. ܘܰܐܗܦܰܟ ܠܶܒܳܐ ܕܡܰܠܟܳܐ ܕܳܐܬܽܘܪ ܠܘܳܬ݂ܗܽܘܢ: ܠܰܡܚܰܙܳܩܽܘ ܐܺܝܕܰܝ̈ܗܽܘܢ ܒܰܥܒܳܕ݂ܳܐ ܕܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Ezr 7:1 ܒܳܬܰܪ ܗܳܠܶܝܢ ܟܽܠܗܶܝܢ ܡ̈ܶܠܶܐ: ܒܡܰܠܟܽܘܬܳܐ ܕܰܐܪܛܰܚܫܶܫܬ ܡܰܠܟܳܐ ܕܦܳܪܶܣ: ܥܰܙܪܳܐ ܒܰܪ ܣܰܪܝܳܐ: ܒܰܪ ܥܰܙܰܪܝܳܐ: ܒܰܪ ܚܶܠܰܩܝܳܐ.
Ezr 7:2 ܒܰܪ ܫܳܠܽܘܡ: ܒܰܪ ܨܳܕܽܘܩ: ܒܰܪ ܐܰܚܺܝܛܽܘܒ.
Ezr 7:3 ܒܰܪ ܐܳܡܰܪܝܳܐ: ܒܰܪ ܥܰܙܰܪܝܳܐ: ܒܰܪ ܡܰܪܝܽܘܬ.
Ezr 7:4 ܒܰܪ ܙܪܰܚܝܳܐ: ܒܰܪ ܓܰܕܺܝ: ܒܰܪ ܒܰܩܺܝ.
Ezr 7:5 ܒܰܪ ܐܰܒܝܶܫܽܘܥ: ܒܰܪ ܦܺܝܢܚܶܣ: ܒܰܪ ܐܶܠܺܝܥܳܙܰܪ: ܒܰܪ ܐܰܗܪܽܘܢ ܟܳܗܢܳܐ.
Ezr 7:6 ܪܺܝܫܐ ܗܘܳܐ ܥܰܙܪܳܐ: ܕܰܣܠܶܩ ܡܶܢ ܒܳܒܶܠ. ܗܽܘ ܗܘܳܐ ܣܳܦܪܳܐ ܚܰܟܺܝܡܳܐ ܒܢܳܡܽܘܣܳܐ ܕܡܽܘܫܶܐ: ܕܝܰܗܒ ܠܶܗ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܝܰܗܒ ܠܶܗ ܡܰܠܟܳܐ ܡܰܘܗܰܒܬܳܐ: ܕܰܐܝܟܰܢܳܐ ܕܨܳܒܶܐ ܢܗܰܠܶܟ ܒܢܳܡܽܘܣܶܗ ܕܡܳܪܝܳܐ.
Ezr 7:7 ܘܰܣܠܶܩܘ ܡܶܢ ܒܢܰܝ̈ ܝܺܣܪܳܐܶܝܠ: ܘܡܶܢ ܟܽܘܡܖ̈ܶܐ ܘܠܶܘ̈ܳܝܶܐ: ܗܳܢܽܘܢ ܡܫܰܡܫܳܢ̈ܶܐ: ܘܡܶܢ ܬܰܖ̈ܥܶܐ ܘܢܳܬܢܳܝ̈ܶܐ: ܘܡܶܢ ܐܰܝܠܶܝܢ ܕܰܣܠܶܩܘ ܠܽܐܘܪܺܫܠܶܡ: ܒܰܫܢܰܬ ܫܒܰܥ ܠܰܐܪܛܰܚܫܶܫܬ ܡܰܠܟܳܐ.
Ezr 7:8 ܘܶܐܬܘ ܠܽܐܘܪܺܫܠܶܡ ܒܝܰܪܚܳܐ ܕܚܰܡܫܳܐ. ܗܺܝ ܫܢܰܬ ܫܒܰܥ ܠܡܰܠܟܳܐ.
Ezr 7:9 ܡܶܛܽܠ ܕܰܒܝܰܪܚܳܐ ܩܰܕܡܳܝܳܐ ܫܰܪܺܝܘ ܠܡܶܣܰܒ ܡܶܢ ܒܳܒܶܠ. ܘܰܒܚܰܕ݂ ܒܝܰܪܚܳܐ ܕܚܰܡܫܳܐ: ܐܶܬܘ ܠܽܐܘܪܺܫܠܶܡ: ܐܰܝܟ ܐܺܝܕܳܐ ܕܰܐ‌ܠܳܗܳܐ ܕܰܐܛܐܒܰܬ݂ ܠܗܽܘܢ.
Ezr 7:10 ܡܶܛܽܠ ܕܥܰܙܪܳܐ ܐܰܬܩܶܢ ܠܶܒܶܗ ܠܡܶܥܒܰܕ ܢܳܡܽܘܣܶܗ ܕܡܳܪܝܳܐ: ܘܰܠܡܶܥܒܰܕ ܘܰܠܡܰܠܳܦܽܘ ܒܺܝܣܪܳܐܶܝܠ ܢܳܡܽܘ̈ܣܶܐ ܘܕܺܝܢ̈ܶܐ.
Ezr 7:11 ܘܗܳܢܳܐ ܦܰܪܫܰܓܢܳܐ ܕܶܐܓܰܪܬܳܐ ܕܝܰܗܒ ܡܰܠܟܳܐ ܐܰܪܛܰܚܫܶܫܬ ܠܥܰܙܪܳܐ ܟܽܘܡܪܳܐ: ܣܳܦܪܳܐ ܕܦܶܬܓܳܡ̈ܶܐ ܘܦܽܘܩܕܳܢܰܘ̈ܗܝ ܕܡܳܪܝܳܐ ܘܢܳܡܽܘܣܰܘ̈ܗܝ ܥܰܠ ܟܽܠܶܗ ܝܺܣܪܳܐܶܝܠ.
Ezr 7:12 ܐܰܪܛܰܚܫܶܫܬ ܡܰܠܟܳܐ ܡܠܶܟ ܡܰܠ̈ܟܶܐ: ܠܥܰܙܪܳܐ ܟܽܘܡܪܳܐ ܘܣܳܦܪܳܐ: ܣܳܦܰܪ ܢܳܡܽܘܣܳܐ ܕܰܐܠܳܗ ܫܡܰܝܳܐ: ܫܠܳܡ.
Ezr 7:13 :ܐܶܢܳܐ ܦܶܩܕܶܬ ܘܣܳܡܶ݀ܬ ܢܳܡܽܘܣܳܐ: ܕܟܽܠܡܰܢ ܕܨܳܒܶܐ ܒܡܰܠܟܽܘܬܝ ܡܶܢ ܥܰܡܳܐ ܕܺܝܣܪܳܐܶܝܠ: ܘܡܶܢ ܟܽܘܡܖ̈ܶܐ ܘܡܶܢ ܠܶܘ̈ܳܝܶܐ: ܕܢܺܐܙܽܠܘܢ ܥܰܡܳܟ: ܢܺܐܙܽܠܘܢ.
Ezr 7:14 ܐܶܢܳܐ ܦܶܩܕܶܬ ܘܣܳܡܶ݀ܬ ܢܳܡܽܘܣܳܐ: ܘܫܰܕܪܶܬ ܡܶܢ ܩܰܖ̈ܺܝܒܰܝ ܠܰܡܫܰܐܳܠܽܘ ܥܰܠ ܝܺܗܽܘܕ ܘܥܰܠ ܐܽܘܪܺܫܠܶܡ: ܘܳܐܦ ܠܰܡܫܰܐܳܠܽܘ ܥܰܠ ܢܳܡܽܘܣܳܐ ܕܰܐܠܳܗܳܟ݂ ܕܒܺܐܝܕܰܝ̈ܟ.
Ezr 7:15 ܘܰܠܡܰܘܒܳܠܽܘ ܟܶܣܦܳܐ ܘܕܰܗܒܳܐ ܕܡܰܠܟܳܐ. ܕܶܐܢܳܐ ܡܶܢ ܨܒܽܘܬ ܪܶܥܝܳܢܝ ܩܰܪܒܶ݀ܬ ܠܒܰܝܬܳܐ ܕܡܳܪܝܳܐ: ܒܽܐܘܪܺܫܠܶܡ ܡܰܫܟܢܳܐ ܗ̱ܘ.
Ezr 7:16 ܟܽܠ ܟܶܣܦܳܐ ܘܕܰܗܒܳܐ ܕܬܶܫܟܰܚ ܒܟܽܠ ܡܕܺܝܢܰܬ ܒܳܒܶܠ: ܥܰܡܳܟ ܢܺܐܙܰܠ. ܘܟܽܘܡܖ̈ܶܐ ܘܠܶܘ̈ܳܝܶܐ: ܘܰܐܝܠܶܝܢ ܕܨܳܒܶܝܢ ܠܡܺܐܙܰܠ ܥܰܡܳܟ: ܢܺܐܙܽܠܘܢ ܠܒܰܝܬܳܐ ܕܰܐܠܶܗܐ ܕܒܽܐܘܪܺܫܠܶܡ.
Ezr 7:17 ܘܡܶܟܺܝܠ ܝܰܨܺܝܦܳܐܺܝܬ݂ ܬܶܙܒܶܢ ܒܟܶܣܦܳܐ ܗܳܢܳܐ: ܬܰܘܖ̈ܶܐ: ܘܕܶܟܖ̈ܶܐ: ܘܶܐܡܖ̈ܶܐ: ܩܽܘܖ̈ܒܳܢܰܝܗܽܘܢ ܘܢܽܘܩܳܝܗܽܘܢ ܘܰܬܩܰܪܶܒ ܐܶܢܽܘܢ ܥܰܠ ܡܰܕܒܚܳܐ ܕܰܐܠܳܗܳܟ݂ܽܘܢ ܒܽܐܘܪܺܫܠܶܡ.
Ezr 7:18 ܘܡܶܕܶܡ ܕܫܳܦܰܪ ܠܳܟ ܘܠܰܐܚܰܝ̈ܟ: ܒܫܰܪܟܳܐ ܕܟܶܣܦܳܐ ܗܳܢܳܐ ܠܡܶܥܒܰܕ: ܐܰܝܟ ܨܶܒܝܳܢܶܗ ܕܰܐܠܳܗܳܟ݂: ܬܶܥܒܕܽܘܢ.
Ezr 7:19 ܘܡܳܐܢ̈ܶܐ ܕܡܶܬܝܰܗܒܺܝܢ ܠܳܟ ܠܦܽܘܠܚܳܢܳܐ ܕܒܰܝܬܶܗ ܕܰܐܠܳܗܳܟ݂: ܐܰܫܠܶܡ ܩܕ݂ܳܡ ܐܰ‌ܠܳܗܳܐ ܕܒܽܐܘܪܺܫܠܶܡ.
Ezr 7:20 ܘܫܰܪܟܳܐ ܕܡܳܐܢ̈ܶܐ ܕܡܶܬܒܥܶܝܢ ܠܳܟ ܠܬܶܫܡܶܫܬܳܐ ܕܒܶܝܬ݂ ܐܰܠܳܗܳܟ݂ ܬܶܣܰܒ ܘܬܶܬܶܠ ܡܶܢ ܓܰܙܶܗ ܕܡܰܠܟܳܐ.
Ezr 7:21 ܐܶܢܳܐ ܐܰܪܛܰܚܫܶܫܬ ܡܰܠܟܳܐ ܣܳܡܶ݀ܬ ܢܳܡܽܘܣܳܐ ܠܟܽܠܗܽܘܢ ܓܺܙܰܒܖ̈ܶܐ ܕܺܐܝܬ݂ ܒܰܥܒܰܪ ܢܰܗܪܳܐ. ܕܟܽܠ ܡܶܕܶܡ ܕܢܶܫܐܰܠܟܽܘܢ ܥܰܙܪܳܐ ܟܽܘܡܪܳܐ: ܣܳܦܪܳܐ ܣܳܦܰܪ ܢܳܡܽܘܣܳܐ ܕܰܐܠܳܗ ܫܡܰܝܳܐ: ܚܦܺܝܛܳܐܺܝܬ݂ ܬܶܥܒܕܽܘܢ.
Ezr 7:22 ܥܕܰܡܳܐ ܠܟܶܣܦܳܐ ܟܰܟܖ̈ܶܐ ܡܳܐܐ: ܥܕܰܡܳܐ ܠܚܶܛ̈ܶܐ ܟܽܘܡܖ̈ܶܐ ܡܳܐܐ: ܥܕܰܡܳܐ ܠܚܰܡܪܳܐ ܖ̈ܶܒܥܶܐ ܡܳܐܐ: ܥܕܰܡܳܐ ܠܡܶܫܚܳܐ ܖ̈ܶܒܥܶܐ ܡܳܐܐ: ܘܡܶܠܚܳܐ ܕܠܳܐ ܟܬܳܒ.
Ezr 7:23 ܘܟܽܠ ܡܶܕܶܡ ܒܦܶܬܩܳܐ ܢܶܬܺܝܗܶܒ ܘܗܰܒܘ ܠܶܗ ܐܰܝܟ ܢܳܡܽܘܣܳܐ ܕܰܐܠܳܗ ܫܡܝܳܐ. ܢܶܣܰܒ ܘܢܶܥܒܶܕ ܘܠܳܐ ܢܶܗܘܶܐ ܪܽܘܓܙܳܐ ܥܰܠ ܡܰܠܟܽܘܬ ܡܰܠܟܳܐ ܘܰܒܢܰܘ̈ܗܝ.
Ezr 7:24 ܘܰܠܟܽܘܢ ܡܰܘܕܥܺܝܢܰܢ ܕܰܠܟܽܠ ܟܽܘܡܖ̈ܶܐ ܘܠܶܘ̈ܳܝܶܐ: ܘܩܳܖ̈ܝܰܝ ܒܩܰܖ̈ܢܳܬܳܐ: ܘܰܠܦܳܠܚܰܝ̈ ܒܶܝܬ݂ ܐܰ‌ܠܳܗܳܐ: ܠܳܐ ܫܰܠܺܝܛ ܠܟܽܘܢ ܠܡܺܐܡܰܪ ܠܗܽܘܢ ܡܶܕܶܡ.
Ezr 7:25 ܘܰܐܢ̱ܬ ܥܰܙܪܳܐ ܣܳܦܪܳܐ: ܐܰܝܟ݂ ܚܶܟܡܬܳܟ݂: ܕܰܐܠܳܗܳܟ݂ ܝܰܗܒ ܠܳܟ: ܥܒܶܕ ܪܰܘܖ̈ܒܳܢܺܝܢ ܘܕܳܝܢܺܝܢ. ܕܢܶܗܘܽܘܢ ܕܳܝܢܺܝܢ ܠܟܽܠܶܗ ܥܰܡܳܐ ܕܺܐܝܬ݂ ܒܰܥܒܰܪ ܢܰܗܪܳܐ: ܠܟܽܠ ܝܳܕܥܰܝ̈ ܢܳܡܽܘܣܳܐ ܕܰܐܠܳܗܳܟ݂ ܘܡܰܢ ܕܠܳܐ ܝܳܕܰܥ: ܬܰܘܕܥܺܝܘܗܝ.
Ezr 7:26 ܘܟܽܠ ܕܠܳܐ ܢܶܗܘܶܐ ܥܳܒܶܕ݂ ܢܳܡܽܘܣܳܐ ܕܰܐܠܳܗܳܟ݂: ܘܢܳܡܽܘܣܳܐ ܕܡܰܠܟܳܐ: ܝܰܨܺܝܦܳܐܺܝܬ݂ ܢܶܗܘܶܐ ܡܶܬܥܒܶܕ ܡܶܢܗ ܕܺܝܢܳܐ: ܐܶܢ ܠܡܰܘܬܳܐ ܘܶܐܢ ܠܚܰܝ̈ܶܐ: ܘܶܐܢ ܠܚܽܘܣܪܳܢܳܐ ܕܢܶܟܣ̈ܶܐ: ܘܶܐܢ ܠܒܶܝܬ݂ ܐܰܣܺܝܖ̈ܶܐ.
Ezr 7:27 ܒܪܺܝܟ݂ ܐܰܢ̱ܬ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܢ: ܕܝܰܗܒܬ ܡܶܠܬܳܐ ܗܳܕ݂ܶܐ ܒܠܶܒܶܗ ܕܡܰܠܟܳܐ: ܠܰܡܫܰܒܳܚܽܘ ܒܰܝܬܳܐ ܕܡܳܪܝܳܐ ܒܽܐܘܪܺܫܠܶܡ.
Ezr 7:28 ܘܰܥܠܰܝ ܐܰܪܡܺܝ ܚܶܣܕܳܐ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܪܰܘܖ̈ܒܳܢܰܝ ܡܰܠܟܳܐ ܓܰܢ̱ܒܳܖ̈ܶܐ. ܘܶܐܢܳܐ ܐܶܬܥܰܫܢܶ݀ܬ ܐܰܝܟܰܢܳܐ ܕܰܗܘܳܬ݂ ܥܠܰܝ ܪܽܘܚܶܗ ܕܡܳܪܝܳܐ ܐܰܠܳܗܝ. ܘܰܓܒܶܝ݀ܬ݂ ܡܶܢ ܝܺܣܪܳܐܶܝܠ ܐ̱ܢܳܫ̈ܳܐ ܖ̈ܺܝܫܶܐ ܕܢܶܣܩܽܘܢ ܥܰܡܝ.
Ezr 8:1 ܘܗܳܠܶܝܢ ܫܡܳܗ̈ܶܐ ܕܖ̈ܺܝܫܶܐ ܕܰܐܒܳܗܰܝ̈ܗܽܘܢ ܕܶܐܫܬܪܶܒܘ ܘܰܣܠܶܩ ܥܰܡܝ: ܒܡܰܠܟܽܘܬ ܐܰܪܛܰܚܫܶܫܬ ܡܰܠܟܳܐ ܒܳܒܶܠ.
Ezr 8:2 ܡܶܢ ܒܢܰܝ̈ ܦܺܝܢܚܶܣ ܓܶܪܫܽܘܡ ܘܡܶܢ ܒܢܰܝ̈ ܬܳܡܳܪ: ܕܳܢܺܝܐܶܝܠ. ܡܶܢ ܒܢܰܝ̈ ܕܰܘܺܝܕ: ܚܛܽܘܫ.
Ezr 8:3 ܡܶܢ ܒܢܰܝ̈ ܫܟܰܢܝܳܐ: ܘܡܶܢ ܒܢܰܝ̈ ܦܰܪܥܳܫ: ܙܟܰܪܝܳܐ. ܘܥܰܡܶܗ ܐܶܫܬܪܶܒܘ ܕܶܟܖ̈ܶܐ ܡܳܐܐ ܘܚܰܡܫܺܝܢ.
Ezr 8:4 ܡܶܢ ܒܢܰܝ̈ ܫܽܘܠܛܳܢ ܡܽܘܐܳܒ: ܐܶܠܝܳܐ: ܘܚܰܢܳܢܺܝ: ܒܢܰܝ̈ ܙܪܰܚܝܳܐ: ܘܥܰܡܶܗ ܡܰܐܬܶܝܢ ܕܶܟܖ̈ܶܐ.
Ezr 8:5 ܡܶܢ ܒܢܰܝ̈ ܫܟܰܢܝܳܐ: ܓܰܕܽܘ ܒܰܪ ܢܰܚܙܳܐܶܝܠ: ܘܥܰܡܶܗ ܬܠܳܬ݂ܡܳܐܐ ܕܶܟܖ̈ܶܐ.
Ezr 8:6 ܘܡܶܢ ܒܢܰܝ̈ ܓܽܘܙܳܢ: ܥܰܒܕܽܘ ܒܰܪ ܝܽܘܢܳܬܳܢ: ܘܥܰܡܶܗ ܚܰܡܫܺܝܢ ܕܶܟܖ̈ܶܐ.
Ezr 8:7 ܡܶܢ ܒܢܰܝ̈ ܥܺܝܠܰܡ: ܐܶܫܰܥܝܳܐ ܒܰܪ ܢܬܰܢܝܳܐ: ܘܥܰܡܶܗ ܫܰܒܥܺܝܢ ܕܶܟܖ̈ܶܐ.
Ezr 8:8 ܡܶܢ ܒܢܰܝ̈ ܫܦܰܛܝܳܐ: ܙܟܰܪܝܳܐ ܒܰܪ ܡܺܝܟܳܐܶܝܠ: ܘܥܰܡܶܗ ܬܡܳܢܐܺܝܢ ܕܶܟܖ̈ܶܐ.
Ezr 8:9 ܡܶܢ ܒܢܰܝ̈ ܝܽܘܐܳܒ: ܥܽܘܒܰܕܝܳܐ ܒܰܪ ܢܚܳܐܶܝܠ: ܘܥܰܡܶܗ ܡܰܐܬܶܝܢ ܘܰܬܡܳܢܬܰܥܣܰܪ ܕܶܟܖ̈ܶܐ.
Ezr 8:10 ܡܶܢ ܒܢܰܝ̈ ܣܰܠܡܽܘܬ: ܣܰܠܡܽܘܬ ܒܰܪ ܢܣܽܘܦܝܳܐ: ܘܥܰܡܶܗ ܡܰܐܬܶܝܢ ܘܶܫܬܺܝܢ ܕܶܟܖ̈ܶܐ.
Ezr 8:11 ܡܶܢ ܒܢܰܝ̈ ܒܰܟܺܝ: ܙܟܰܪܝܳܐ ܒܰܪ ܒܰܟܺܝ: ܘܥܰܡܶܗ ܥܶܣܪܺܝܢ ܘܰܬܡܳܢܝܳܐ ܕܶܟܖ̈ܶܐ.
Ezr 8:12 ܡܶܢ ܒܢܰܝ̈ ܥܰܙܰܓܳܪ: ܝܽܘܚܰܢܳܢ ܒܰܪ ܙܰܟܽܘܪܳܐ: ܘܥܰܡܶܗ ܡܳܐܐ: ܘܥܶܣܪܺܝܢ ܕܶܟܖ̈ܶܐ.
Ezr 8:13 ܡܳܟܳܢ ܒܢܰܝ̈ ܐܰܪܚܩܽܘܡ ܐ̱ܚܖ̈ܳܝܶܐ. ܘܗܳܠܶܝܢ ܫܡܳܗܰܝ̈ܗܽܘܢ: ܐܶܠܺܝܦܠܶܛ: ܢܥܳܐܶܝܠ: ܫܡܰܥܝܳܐ. ܘܥܰܡܗܽܘܢ ܫܬܺܝܢ ܕܶܟܖ̈ܶܐ.
Ezr 8:14 ܡܶܢ ܒܢܰܝ̈ ܒܰܓܘܰܝ: ܥܽܘܬܝ: ܘܰܙܟܽܘܪ. ܘܥܰܡܗܽܘܢ ܫܬܺܝܢ ܕܶܟܖ̈ܶܐ.
Ezr 8:15 ܘܟܰܢܫܶܬ ܐܶܢܽܘܢ ܠܢܰܗܪܳܐ ܕܳܐܬܶܐ ܠܗܰܘܳܐ. ܘܰܗܘܰܝܢ ܬܰܡܳܢ ܝܰܘ̈ܡܳܬ݂ܳܐ ܬܠܳܬܳܐ: ܘܶܐܣܬܰܟܠܶܬ ܒܥܰܡܳܐ ܘܰܒܟܽܘܡܖ̈ܶܐ ܡܶܢ ܒܢܰܝ̈ ܠܶܘܺܝ: ܘܠܳܐ ܐܶܫܟܚܶ݀ܬ ܬܰܡܳܢ.
Ezr 8:16 ܘܫܶܠܚܶ݀ܬ ܐܶܠܥܳܙܰܪ: ܘܠܳܐܪܝܶܠ: ܘܠܰܫܡܰܥܝܳܐ: ܘܠܺܐܝܳܬ݂ܳܢ: ܘܰܠܝܳܪܳܒ: ܘܠܶܐܠܺܝܬܳܢ: ܘܰܠܢܳܬܳܢ: ܘܠܰܙܟܰܪܝܳܐ: ܘܰܠܡܰܫܠܽܘܡ: ܪܺܝܫܳܐ. ܘܰܠܝܽܘܢܳܕܳܒ: ܘܠܶܐܠܺܝܬܳܢ. ܗܳܠܶܝܢ ܟܽܠܗܽܘܢ ܖ̈ܺܝܫܶܐ.
Ezr 8:17 ܦܰܩܕܶܬ ܐܶܢܽܘܢ ܠܘܳܬ݂ ܐܰܕܰܝ ܪܺܝܫܐ ܕܽܝܠܗܽܘܢ ܕܰܒܟܰܣܦܝܳܐ ܐܰܬܪܳܐ: ܘܣܳܡܶܬ ܒܦܽܘܡܗܽܘܢ ܦܶܬܓܳܡ̈ܶܐ ܠܰܡܡܰܠܳܠܽܘ ܥܰܡ ܗܰܕܺܝ ܐܰܚܽܘܢ: ܕܰܫܪܶܝܢ ܗ̱ܘܰܘ ܒܟܰܣܦܝܳܐ ܐܰܬܪܳܐ: ܠܡܰܝܬܳܝܽܘ ܠܰܢ ܡܫܰܡ̈ܫܳܢܶܐ ܠܒܰܝܬܳܐ ܕܰܐܠܳܗܰܢ.
Ezr 8:18 ܘܰܐܝܬܺܝܘ ܠܰܢ ܐܰܝܟ ܐܺܝܕܳܐ ܕܰܐܠܳܗܰܢ ܕܰܐܛܶܐܒܰܬ݂ ܥܠܰܝܢ: ܠܓܰܒܪܳܐ ܚܰܕ݂ ܚܰܟܺܝܡܳܐ: ܡܶܢ ܒܢܰܝ̈ ܡܰܚܠܺܝ: ܒܰܪ ܠܶܘܺܝ ܒܰܪ ܝܺܣܪܳܐܶܝܠ: ܘܫܳܪܝܳܐ ܘܰܐܚܰܘ̈ܗܝ: ܘܰܒܢܰܘܗܝ ܬܪܶܥܣܰܪ.
Ezr 8:19 ܘܰܚܫܰܒܝܳܐ: ܘܥܰܡܶܗ ܐܶܫܰܥܝܳܐ: ܡܶܢ ܒܢܰܝ̈ ܡܪܳܪܺܝ: ܘܰܐܚܰܘ̈ܗܝ ܘܰܒܢܰܝ̈ܗܽܘܢ ܥܶܣܪܺܝܢ.
Ezr 8:20 ܡܶܢ ܓܰܒܖ̈ܶܐ ܕܝܰܗܒ ܕܰܘܺܝܕ ܠܦܽܘܠܚܳܢܳܐ ܕܠܶܘ̈ܳܝܶܐ ܕܺܝܗܺܝܒܺܝܢ: ܡܰܐܬܶܝܢ ܘܥܶܣܪܺܝܢ ܟܽܠܗܽܘܢ ܐܶܬܩܪܺܝܘ ܒܰܫܡܳܗܰܝ̈ܗܽܘܢ.
Ezr 8:21 ܘܰܩܪܺܝ݀ܬ ܘܦܰܩܕܶܬ ܐܶܢܽܘܢ ܥܰܠ ܢܗܰܪ ܗܰܘܳܐ: ܠܡܶܬܥܰܢܳܝܽܘ ܩܕ݂ܳܡ ܐܰ‌ܠܳܗܳܐ: ܘܰܠܡܶܒܥܳܐ ܡܶܢܶܗ: ܐܽܘܪܰܚ ܬܪܺܝܨܳܐ: ܠܰܢ ܘܰܠܛܶܦܠܰܢ ܘܰܠܟܽܠܶܗ ܩܶܢܝܳܢܰܢ.
Ezr 8:22 ܡܶܛܽܠ ܕܒܶܗܬܶܬ ܕܶܐܫܰܐܠ ܡܶܢ ܡܰܠܟܳܐ ܚܰܝܠܳܐ ܘܦܰܖ̈ܳܫܶܐ: ܕܰܢܥܰܕܪܽܘܢܳܢ ܡܶܢ ܒܥܶܠܕܒܳܒܰܝ̈ܢ ܒܽܐܘܪܚܳܐ. ܡܶܛܽܠ ܕܶܐܡܰܪܢ ܗ̱ܘܰܝܢ ܠܡܰܠܟܳܐ: ܕܺܐܝܕܳܐ ܕܰܐ‌ܠܳܗܳܐ ܗܳܘܝܳܐ ܥܰܡ ܟܽܠ ܕܒܳܥܶܝܢ ܠܶܗ ܠܛܳܒ. ܘܥܽܘܫܢܶܗ ܘܚܶܡܬܶܗ ܥܰܠ ܟܽܠ ܡܰܢ ܕܫܳܒܩܺܝܢ ܠܶܗ.
Ezr 8:23 ܘܰܢܨܽܘܡ ܘܢܶܒܥܶܐ ܡܶܢ ܐܰܠܳܗܰܢ ܥܰܠ ܗܳܕ݂ܶܐ. ܘܡܶܫܬܡܰܥ ܠܰܢ.
Ezr 8:24 ܘܰܓܒܶܝ݀ܬ݂ ܡܶܢ ܩܰܫܺܝܫܰܝ̈ ܟܽܘܡܖ̈ܶܐ ܬܪܶܥܣܰܪ: ܠܰܫܪܰܒܝܳܐ: ܘܠܰܚܫܰܒܝܳܐ. ܘܥܰܡܗܽܘܢ ܡܶܢ ܐܰܚܰܝ̈ܗܽܘܢ ܥܶܣܪܳܐ.
Ezr 8:25 ܘܰܡܢܺܝ݀ܬ ܠܗܽܘܢ ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ: ܪܺܝܫܺܝܬܳܐ ܠܒܰܝܬܳܐ ܕܰܐܠܳܗܰܢ: ܕܝܰܗܒ ܡܰܠܟܳܐ ܘܚܺܐܖ̈ܰܘܗܝ ܘܪܰܘܖ̈ܒܳܢܰܘܗܝ: ܘܟܽܠܶܗ ܝܺܣܪܳܐܶܝܠ ܕܶܐܫܬܟܰܚ ܬܰܡܳܢ.
Ezr 8:26 ܘܰܡܢܺܝ݀ܬ ܥܰܠ ܐܺܝܕܰܝ̈ܗܽܘܢ: ܟܶܣܦܳܐ ܟܰܟܖ̈ܶܐ ܡܳܐܐ ܘܚܰܡܫܺܝܢ.
Ezr 8:27 ܘܦܶܛܩ̈ܶܐ ܕܕܰܗܒܳܐ ܥܶܣܪܺܝܢ: ܘܰܕܖ̈ܺܝܟܽܘܢܶܐ ܐܳܠܶܦ: ܘܡܳܐܢܰܝ̈ ܢܚܳܫܳܐ ܩܽܘܪܰܢܬܳܝܳܐ ܛܳܒ̈ܶܐ: ܕܫܰܦܺܝܪܺܝܢ ܐܰܝܟ ܕܰܗܒܳܐ.
Ezr 8:28 ܘܶܐܡܪܶܬ݂ ܠܗܽܘܢ: ܐܰܢ̱ܬܽܘܢ ܩܰܕܺܝܫܺܝܢ ܠܡܳܪܝܳܐ. ܘܡܳܐܢ̈ܶܐ ܩܰܕܺܝܫܺܝܢ ܘܟܶܣܦܳܐ ܘܕܰܗܒܳܐ: ܩܽܘܪܒܳܢܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.
Ezr 8:29 ܐܶܙܕܰܗܪܘ ܘܛܰܪܘ ܥܕܰܡܳܐ ܕܬܰܫܠܡܽܘܢܶܗ ܩܕ݂ܳܡ ܖ̈ܰܒܰܝ ܟܽܘܡܖ̈ܶܐ: ܘܠܶܘ̈ܳܝܶܐ ܘܖ̈ܺܝܫܝ ܐܰܒܳܗ̈ܳܬܳܐ ܕܺܝܣܪܳܐܶܝܠ ܒܽܐܘܪܺܫܠܶܡ: ܒܗܰܝܟܠܳܐ ܕܒܶܝܬ݂ ܡܳܪܝܳܐ.
Ezr 8:30 ܘܩܰܒܶܠܘ ܟܽܘܡܖ̈ܶܐ ܘܠܶܘ̈ܳܝܶܐ ܥܠܰܝܗܽܘܢ ܕܢܰܫܠܡܽܘܢ ܒܡܰܬܩܳܠܳܐ: ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ ܠܡܰܥܳܠܽܘ ܠܽܐܘܪܺܫܠܶܡ ܠܒܰܝܬܳܐ ܕܰܐܠܳܗܰܢ.
Ezr 8:31 ܘܰܫܩܰܠܢ ܡܶܢ ܢܗܰܪ ܗܰܘܳܐ: ܒܰܬܪܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ: ܠܡܺܐܙܰܠ ܠܽܐܘܪܺܫܠܶܡ ܘܺܐܝܕܳܐ ܕܰܐ‌ܠܳܗܳܐ ܗܘܳܬ݂ ܥܠܰܝܢ. ܘܦܰܪܩܰܢ ܡܶܢ ܐܺܝܕܳܐ ܕܰܒܥܶܠܕܒܳܒܳܝ̈ܢ: ܘܳܐܦ ܡܶܢ ܕܰܘܩ̈ܶܐ ܕܺܐܝܬ݂ ܒܽܐܘܪܚܳܐ.
Ezr 8:32 ܘܶܐܬܰܝܢ ܠܽܐܘܪܺܫܠܶܡ: ܘܺܝܬܶܒܢ ܬܰܡܳܢ: ܝܰܘ̈ܡܳܬ݂ܳܐ ܬܠܳܬܳܐ.
Ezr 8:33 ܘܰܒܝܰܘܡܳܐ ܕܰܐܪܒܥܳܐ ܬܩܰܠܢ ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ ܒܒܰܝܬܳܐ ܕܰܐܠܳܗܰܢ. ܘܰܐܫܠܶܡܢ ܐܶܢܽܘܢ ܠܡܰܪܡܽܘܬ ܒܰܪ ܐܽܘܪܺܝܳܐ ܟܳܗܢܳܐ. ܘܥܰܡܶܗ ܠܐܶܠܥܳܙܰܪ ܒܰܪ ܦܺܝܢܚܶܣ ܘܥܰܡܗܽܘܢ ܢܒܽܘܙܗܳܪ ܒܰܪ ܝܶܫܽܘܥ: ܘܝܽܘܕܰܥܝܳܐ ܒܰܪ ܒܰܓܘܰܝ ܠܶܘ̈ܳܝܶܐ.
Ezr 8:34 ܒܡܶܢܝܳܢܳܐ ܘܰܒܡܰܬܩܳܠܳܐ ܠܟܽܠܡܶܕܶܡ. ܘܶܐܬܟܬܶܒ ܟܽܠܶܗ ܡܰܬܩܳܠܳܐ ܒܙܰܒܢܳܐ ܗܰܘ.
Ezr 8:35 ܘܗܳܠܶܝܢ ܐܰܝܠܶܝܢ ܕܶܐܬܰܘ ܡܶܢ ܫܶܒܝܳܐ: ܡܶܢ ܒܢܰܝ̈ ܓܳܠܽܘܬܳܐ: ܩܰܪܶܒܘ ܥ̈ܠܰܘܳܬܳܐ ܠܰܐܠܳܗܳܐ ܕܺܝܣܪܳܐܶܝܠ: ܬܰܘܖ̈ܶܐ ܬܪܶܥܣܰܪ ܥܰܠ ܟܽܠܶܗ ܝܺܣܪܳܐܶܝܠ: ܕܶܟܖ̈ܶܐ ܬܶܫܥܺܝܢ: ܐܶܡܖ̈ܶܐ ܫܰܒܥܺܝܢ ܘܫܰܒܥܳܐ: ܨܶܦܖ̈ܳܝܶܐ ܠܫܽܘܒܩܳܢ ܚܛܳܗ̈ܶܐ ܬܪܶܥܣܰܪ ܗܳܠܶܝܢ ܟܽܠܗܶܝܢ ܥ̈ܠܰܘܳܬܳܐ ܠܡܳܪܝܳܐ.
Ezr 8:36 ܘܝܰܗܒܘ ܕܺܝܛܶܓܡܳܐ ܕܡܰܠܟܳܐ ܠܪܰܘܖ̈ܒܳܢܰܝ̈ ܡܰܠܟܳܐ: ܘܰܠܫܰܠܺܝܛܰܝ̈ ܥܶܒܪܳܐ ܕܢܰܗܪܳܐ. ܘܰܡܝܰܩܪܺܝܢ ܗ̱ܘܰܘ ܠܥܰܡܳܐ ܘܰܠܒܰܝܬܶܗ ܕܰܐ‌ܠܳܗܳܐ.
Ezr 9:1 ܘܟܰܕ݂ ܫܠܶܡ ܗܳܠܶܝܢ ܟܽܠܗܶܝܢ: ܩܪܶܒܘ ܠܘܳܬ݂ܝ ܩܰܫܺܝ̈ܫܶܐ ܘܳܐܡܪܺܝܢ: ܠܳܐ ܐܶܬܦܪܶܫܘ ܥܰܡܳܐ ܕܺܝܣܪܳܐܶܝܠ: ܘܟܽܘܡܖ̈ܶܐ ܘܠܶܘ̈ܳܝܶܐ ܡܶܢ ܥܰܡ̈ܡܶܐ ܕܰܡܕܺܝ̈ܢܳܬܳܐ ܒܛܰܡܽܐܘܬܗܽܘܢ ܕܰܟܢܰܥܢܳܝ̈ܶܐ: ܘܚܳܬܳܝ̈ܶܐ: ܘܥܰܡ̈ܽܘܢܳܝܶܐ: ܘܦܰܖ̈ܙܳܝܶܐ: ܘܝܰܒ̈ܽܘܣܳܝܶܐ: ܘܡܶܨܖ̈ܳܝܶܐ: ܘܡܽܘܐܒܳܝ̈ܶܐ: ܘܳܐܡܽܘܖ̈ܳܝܶܐ.
Ezr 9:2 ܡܶܛܽܠ ܕܰܢܣܰܒܘ ܡܶܢ ܒܢ̈ܳܬܗܽܘܢ ܠܗܽܘܢ ܘܠܰܒܢܰܝ̈ܗܽܘܢ ܘܶܐܬܚܰܠܰܛ ܙܰܪܥܳܐ ܩܰܕܺܝܫܳܐ ܒܥܰܡ̈ܡܶܐ ܕܰܡܕܺܝ̈ܢܳܬܳܐ ܘܺܐܝܕܳܐ ܕܩܰܫܺܝ̈ܫܶܐ ܘܰܕܠܶܘ̈ܳܝܶܐ: ܒܥܰܘܠܳܐ ܗܳܢܳܐ ܩܰܕܡܳܝܰܬ.
Ezr 9:3 ܗܳܝܕܶܝܢ ܟܰܕ݂ ܫܶܡܥܶ݀ܬ ܡܶܠܬܳܐ ܗܳܕ݂ܶܐ: ܣܰܕܩܶ݀ܬ ܢܰܚ̈ܬܰܝ ܘܰܟܠܡܺܝܕܝ: ܘܡܶܠܓܶ݀ܬ ܣܰܥܪܳܐ ܕܪܺܝܫܝ ܘܰܕܕܰܩܢܝ. ܘܝܳܬܶܒ ܗ̱ܘܺܝ݀ܬ ܘܬܰܡܺܝܗ.
Ezr 9:4 ܘܶܐܬܟܰܢܰܫܘ ܠܘܳܬ݂ܝ ܟܽܠ ܐܰܝܠܶܝܢ ܕܰܒܛܺܝܠ ܗ̱ܘܰܘ ܠܗܽܘܢ ܥܰܠ ܡܶܠܬܳܐ ܕܰܐ‌ܠܳܗܳܐ ܕܺܝܣܪܳܐܶܝܠ: ܥܰܠ ܥܰܘܠܳܐ ܕܰܐܥܠܺܝܘ ܒܢܰܝ̈ ܫܒܺܝܬ݂ܳܐ. ܘܶܐܢܳܐ ܝܳܬܶܒ ܗ̱ܘܺܝܬ ܘܬܰܡܺܝܗ̇ ܥܕܰܡܳܐ ܠܰܬܫܰܥ ܫܳܥܺܝ̈ܢ.
Ezr 9:5 ܘܰܒܥܶܕܳܢܳܐ ܕܰܬܫܰܥ ܫܳܥܺܝ̈ܢ: ܩܳܡܶ݀ܬ ܡܶܢ ܥܳܩܰܬܝ: ܘܡܶܢ ܣܽܘܕܳܩ ܢܰܚ̈ܬܰܝ. ܘܒܶܪܟܶ݀ܬ ܥܰܠ ܒܽܘܖ̈ܟܰܝ. ܘܦܶܪܣܶ݀ܬ ܐܺܝ̈ܕܰܝ ܒܰܨܠܽܘܬܳܐ: ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܘܶܐܡܪܶܬ݂.
Ezr 9:6 ܐܰܠܳܗܝ: ܒܳܗܬܺܝܢܰܢ ܠܰܡܪܳܡܽܘ ܐܰܦܰܝ̈ܢ ܠܘܳܬ݂ܳܟ݂ ܐܰܠܶܗܢ: ܡܶܛܽܠ ܕܚܰܘ̈ܒܰܝܢ ܣܓܺܝܘ ܠܥܶܠ ܡܶܢ ܪܺܝܫܰܢ. ܘܰܚܛܳܗܰܝ̈ܢ ܪܰܘܖ̈ܒܶܐ ܣܠܶܩܘ ܥܕܰܡܳܐ ܠܰܫܡܰܝܳܐ.
Ezr 9:7 ܡܶܢ ܝܰܘ̈ܡܰܝ ܐܰܒܳܗ̈ܳܬܰܢ ܚܢܰܢ ܐܶܫܬܟܰܚܢ ܒܰܚܛܳܗ̈ܶܐ ܪܰܘܖ̈ܒܶܐ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܰܐܣܓܺܝܢ ܠܡܶܚܛܳܐ ܚܢܰܢ ܘܰܐܒܳܗܰܝ̈ܢ ܘܡܰܠܟܰܝ̈ܢ ܘܟܽܘܡܖ̈ܰܝܢ. ܡܶܛܽܠ ܗܳܢܳܐ ܐܶܫܬܠܶܡܢ ܠܚܰܪܒܳܐ ܘܰܠܒܶܙܬܳܐ: ܘܰܠܫܶܒܝܳܐ: ܘܰܠܒܶܗܬܬܳܐ ܕܰܐܦ̈ܶܐ: ܒܳܐܝܕܳܐ ܕܡܰܠ̈ܟܶܐ ܕܰܡܕܺܝ̈ܢܳܬܳܐ: ܘܒܺܐܝܕܳܐ ܕܰܒܥܶܠܕܒܳܒܰܝ̈ܢ: ܐܰܝܟ ܕܝܰܘܡܳܢܳܐ.
Ezr 9:8 ܘܡܶܟܺܝܠ ܥܰܕ ܩܰܠܺܝܠ ܙܥܽܘܪ: ܗܘܰܘ ܖ̈ܰܚܡܺܝܢ ܡܶܢ ܩܕ݂ܳܡ ܐܰܠܳܗܰܢ. ܠܡܰܘܬܳܪܽܘ ܡܶܢܢ ܫܰܪܟܳܢܳܐ: ܘܰܠܡܶܬܰܠ ܠܰܢ ܕܽܘܟܬܳܐ ܒܰܐܬܪܳܐ ܕܩܽܘܕܫܶܗ. ܘܰܠܡܰܢܗܳܪܽܘ ܥܰܝܢܰܝ̈ܢ ܐܰܠܳܗܰܢ: ܘܰܠܡܶܬܰܠ ܚܰܝ̈ܶܐ ܩܰܠܺܝܠ ܒܥܰܒܕܽܘܬܰܢ.
Ezr 9:9 ܡܶܛܽܠ ܕܥܰܒ̈ܕܶܐ ܚܢܰܢ: ܘܰܒܥܰܒܕܽܘܬܰܢ ܠܳܐ ܐܶܫܬܒܶܩܢ ܡܶܢ ܐܰܠܳܗܰܢ. ܘܝܰܗܒܰܢ ܐܰܠܳܗܰܢ ܠܖ̈ܰܚܡܶܐ ܩܕ݂ܳܡ ܡܰܠ̈ܟܶܐ ܕܦܳܪܶܣ: ܕܝܰܗܒܘ ܠܰܢ ܦܽܘܪܢܳܣܰܢ ܕܝܰܘܡܳܐ. ܘܰܢܪܰܡܪܶܡ ܒܰܝܬܳܐ ܕܰܐܠܳܗܰܢ ܘܰܢܩܺܝܡ ܚܰܖ̈ܒܳܬܶܗ. ܘܢܶܬܶܠ ܠܰܢ ܣܝܳܓܳܐ ܒܰܝܗܽܘܕ ܘܒܽܐܘܪܺܫܠܶܡ.
Ezr 9:10 ܘܡܶܟܺܝܠ ܡܳܢܳܐ ܢܺܐܡܰܪ ܩܕ݂ܳܡܝܟ ܐܰܠܳܗܰܢ: ܒܳܬܰܪ ܗܳܠܶܝܢ ܟܽܠܗܶܝܢ: ܡܶܛܽܠ ܕܰܫܒܰܩܢ ܦܽܘܩ̈ܕܳܢܰܝܟ.
Ezr 9:11 ܕܦܰܩܶܕܬܳܢ ܒܺܐܝܕܳܐ ܕܥܰܒܕܰܝ̈ܟ ܢܒܺܝ̈ܶܐ. ܘܶܐܡܰܪܬ ܠܰܢ: ܐܰܪܥܳܐ ܕܥܳܐܠܺܝܢ ܐܢ̱ܬܽܘܢ ܠܳܗ̇ ܠܡܺܐܪܬ݂ܳܗ̇: ܛܰܡܰܐܐ ܗ̱ܘ ܒܛܰܡܽܐܘܬܳܐ ܕܥܰܡ̈ܡܶܐ ܘܕܰܡܕܺܝ̈ܢܳܬܳܐ: ܒܛܰܡܽܐܘܬܗܽܘܢ ܕܰܡܠܳܐܽܘܗ̇ ܡܶܢ ܣܦܳܐ ܠܰܣܦܳܐ: ܘܰܥܒܳܕܰܝ̈ܗܽܘܢ ܣ̈ܢܰܝܳܐ ܡܠܳܐܽܘܗ̇.
Ezr 9:12 ܘܡܶܟܺܝܠ ܒܢ̈ܳܬܟܽܘܢ ܠܳܐ ܬܶܬܠܽܘܢ ܠܰܒܢܰܝ̈ܗܽܘܢ. ܘܰܒܢ̈ܳܬܗܽܘܢ ܠܳܐ ܬܶܣܒܽܘܢ ܠܰܒܢܰܝ̈ܟܽܘܢ ܘܠܳܐ ܬܶܬܪܰܥܽܘܢ ܠܰܫܠܳܡܗܽܘܢ ܘܰܠܛܳܒܰܬܗܽܘܢ ܥܕܰܡܳܐ ܠܥܳܠܰܡ ܡܶܛܽܠ ܕܬܶܬܥܰܫܢܽܘܢ ܘܬܶܐܟܠܽܘܢ ܛܳܒ̈ܳܬܳܗ̇ ܕܰܐܪܥܳܐ: ܘܬܰܘܬܪܽܘܢ ܠܰܒܢܰܝ̈ܟܽܘܢ. ܘܢܺܐܪܬܽܘܢ ܥܕܰܡܳܐ ܠܥܳܠܰܡ.
Ezr 9:13 ܘܒܳܬܰܪ ܗܳܠܶܝܢ ܟܽܠܗܶܝܢ ܕܶܐܬܰܝ̈ ܥܠܰܝܢ ܒܰܥܒܳܕܰܝ̈ܢ ܒܺܝ̈ܫܶܐ: ܘܒܰܚ̈ܛܳܗܰܝܢ ܪܰܘܖ̈ܒܶܐ: ܡܶܛܽܠ ܕܰܐܢ̱ܬ ܐܰܠܳܗܰܢ ܐܶܬܚܰܫܰܒܬ ܥܠܰܝܢ ܠܡܶܫܒܰܩ ܚܛܳܗܰܝ̈ܢ: ܘܬܶܬܶܠ ܠܰܢ ܫܰܪܟܳܢܳܐ ܒܥܳܠܡܳܐ.
Ezr 9:14 ܚܢܰܢ ܐܶܬܗܰܦܟܢ ܘܰܥܒܰܪܢ ܥܰܠ ܦܽܘ̈ܩܕܳܢܰܝܟ. ܘܶܐܙܰܠܢ ܕܒܶܩܢ ܒܗܳܠܶܝܢ ܥܰܡ̈ܡܶܐ ܛܰܡ̈ܶܐܐ. ܘܰܥܒܰܕܢ ܐܰܝܟ ܥܒܳܕܰܝ̈ܗܽܘܢ ܘܰܐܢ̱ܬ ܪܶܚܡܬܳܢܳܐ ܐܰܢ̱ܬ ܠܳܐ ܬܶܪܓܰܙ ܥܠܰܝܢ. ܫܒܽܘܩ ܠܚܰܘ̈ܒܰܝܢ ܡܶܢ ܩܕ݂ܳܡܰܝܢ: ܡܶܛܽܠ ܕܪܶܚܡܬܳܢܳܐ ܐܰܢ̱ܬ ܫܒܽܘܩ ܠܰܢ ܬܰܘܬܳܖ̈ܶܐ ܒܥܳܠܡܳܐ: ܡܶܛܽܠ ܕܠܰܝܬ ܐܰܟܘܳܬ݂ܳܟ݂: ܘܠܳܐ ܢܺܐܒܰܕ.
Ezr 9:15 ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܙܰܕܺܝܩ ܐܰܢ̱ܬ. ܡܶܛܽܠ ܕܰܫܒܰܩܬ ܡܶܢܢ ܫܰܪܟܳܢܳܐ ܐܰܝܟ݂ ܕܝܰܘܡܳܢܳܐ ܗܳܐ ܩܳܝܡܺܝܢܰܢ ܘܡܰܘܕܶܝܢܢ ܩܕ݂ܳܡܝܟ ܥܰܠ ܚܛܳܗܰܝ̈ܢ. ܡܶܛܽܠ ܕܠܰܝܬ ܠܡܺܐܡܰܪ ܩܕ݂ܳܡܝܟ ܡܶܠܳܐ ܥܰܠ ܗܳܕ݂ܶܐ.
Ezr 10:1 ܘܟܰܕ݂ ܨܰܠܺܝ ܥܰܙܪܳܐ: ܘܟܰܕ݂ ܐܶܬܝܰܕܺܝ: ܪܡܶܐ ܗ̱ܘܳܐ ܘܒܳܟܶܐ ܩܕ݂ܳܡ ܒܰܝܬܶܗ ܕܡܳܪܝܳܐ. ܘܶܐܬܟܰܢܰܫܘ ܠܘܳܬܶܗ ܡܶܢ ܝܺܣܪܳܐܶܝܠ ܟܶܢܫܳܐ ܪܰܒܳܐ ܕܛܳܒ: ܓܰܒܖ̈ܶܐ ܘܰܛܠܳܝ̈ܶܐ: ܡܶܛܽܠ ܕܒܳܟܶܝܢ ܗ̱ܘܰܘ ܛܠܳܝ̈ܶܐ ܒܶܟܝܳܐ ܪܰܒܳܐ ܕܛܳܒ.
Ezr 10:2 ܘܰܥܢܳܐ ܫܟܰܢܝܳܐ ܒܰܪ ܢܚܳܐܶܝܠ ܡܶܢ ܒܢܰܝ̈ ܥܺܝܠܰܡ: ܘܶܐܡܰܪ ܠܥܰܙܪܳܐ ܣܳܦܪܳܐ: ܚܢܰܢ ܟܰܕܶܒܢ ܒܡܳܪܝܳܐ ܐܰܠܳܗܰܢ. ܘܰܐܘܬܶܒܢ ܢܶܫ̈ܶܐ ܢܽܘܟܖ̈ܳܝܳܬܳܐ ܡܶܢ ܥܰܡ̈ܡܶܐ ܕܰܐܪܥܳܐ. ܡܶܟܺܝܠ ܐܺܝܬ݂ ܣܰܒܪܳܐ ܠܺܝܣܪܳܐܶܝܠ ܡܶܛܽܠ ܗܳܕ݂ܶܐ.
Ezr 10:3 ܡܶܟܺܝܠ ܢܺܐܡܰܪ ܡܰܘܡܳܬܳܐ ܩܕ݂ܳܡ ܐܰܠܳܗܰܢ: ܠܡܰܦܳܩܽܘ ܟܽܠ ܢܶܫ̈ܶܐ ܢܽܘܟܖ̈ܳܝܳܬܳܐ: ܘܰܐܝܠܶܝܢ ܕܶܐܬܺܝܠܶܕܘ ܡܶܢܗܶܝܢ ܘܰܐܝܟ݂ ܡܶܠܟܳܐ ܕܡܳܪܝܳܐ ܘܰܐܝܠܶܝܢ ܕܕܳܚܠܺܝܢ ܡܶܢ ܢܳܡܽܘܣܳܐ ܕܰܐܠܳܗܰܢ ܘܡܶܢ ܦܽܘܩܕܳܢܶܗ: ܥܒܶܕ ܘܰܐܫܰܪ.
Ezr 10:4 ܡܶܛܽܠ ܕܰܥܠܰܝܟܽ ܗ̱ܘ ܦܣܺܝܩ ܦܣܳܩܳܐ ܗܳܢܳܐ. ܡܶܛܽܠ ܕܰܚܢܰܢ ܥܰܡܳܟ. ܐܶܬܥܰܫܰܢ ܘܰܥܒܶܕ.
Ezr 10:5 ܘܩܳܡ ܥܰܙܪܳܐ ܣܳܦܪܳܐ ܘܰܐܘܡܺܝ ܠܩܰܫܺܝܫܰܝ̈ ܟܽܘܡܖ̈ܶܐ ܘܠܶܘ̈ܳܝܶܐ: ܘܰܠܟܽܠܶܗ ܝܺܣܪܳܐܶܝܠ: ܠܡܶܥܒܰܕ ܐܰܝܟ ܦܽܘܩܕܳܢܳܐ ܗܳܢܳܐ. ܘܺܐܝܡܺܝܘ
Ezr 10:6 ܘܩܳܡ ܥܰܙܪܳܐ ܣܳܦܪܳܐ ܡܶܢ ܩܕ݂ܳܡ ܒܰܝܬܳܐ ܕܡܳܪܝܳܐ. ܘܶܐܙܰܠ ܠܰܐܟܣܶܕܖ̈ܶܐ ܕܝܽܘܚܰܢܳܢ ܒܰܪ ܐܶܠܺܝܫܰܥ: ܘܺܝܬܶܒ ܬܰܡܳܢ. ܠܰܚܡܳܐ ܠܳܐ ܐܶܟܰܠ: ܘܡܰܝ̈ܳܐ ܠܳܐ ܐܶܫܬܺܝ ܡܶܛܽܠ ܕܟܰܪܝܳܐ ܗܘܳܬ ܠܶܗ ܥܰܠ ܥܰܘܠܶܗ ܕܥܰܡܳܐ.
Ezr 10:7 ܘܰܩܪܰܘ ܟܳܗ̈ܢܶܐ ܒܰܝܗܽܘܕ ܘܒܽܐܘܪܺܫܠܶܡ: ܘܰܒܟܽܠ ܒܢܰܝ̈ ܫܒܺܝܬ݂ܳܐ: ܠܡܶܬܩܰܪܳܒܽܘ ܠܽܐܘܪܺܫܠܶܡ ܡܕܺܝܢ̱ܬܳܐ.
Ezr 10:8 ܘܟܽܠ ܡܰܢ ܕܠܳܐ ܢܺܐܬܶܐ ܠܰܬܠܳܬܳܐ ܝܰܘ̈ܡܺܝܢ: ܢܶܗܘܶܐ ܠܶܗ ܐܰܝܟ ܡܶܠܟ݂ܳܐ ܕܩܰܫܺܝ̈ܫܶܐ ܘܰܕܪܰܘܖ̈ܒܳܢܶܐ. ܢܶܗܘܽܘܢ ܚܶܖ̈ܡܺܝܢ ܢܶܟܣܰܘ̈ܗܝ ܘܗܽܘ ܢܶܬܦܪܶܫ ܡܶܢ ܥܰܡܳܐ ܕܺܝܣܪܳܐܶܝܠ.
Ezr 10:9 ܘܶܐܬܟܰܢܰܫܘ ܟܽܠ ܐ̱ܢܳܫܝ̈ ܝܺܗܽܘܕܳܐ ܘܒܶܢܝܳܡܶܝܢ ܠܽܐܘܪܺܫܠܶܡ: ܠܰܬܠܳܬܳܐ ܝܰܘ̈ܡܺܝܢ ܒܝܰܪܚܳܐ ܕܬܶܫܥܳܐ: ܒܰܥܣܰܪܬܳܐ ܒܝܰܪܚܳܐ ܘܰܟ̣ܢܰܫܘ ܟܽܠܶܗ ܥܰܡܳܐ ܕܡܳܪܝܳܐ: ܘܙܳܝܥܺܝܢ ܘܪܰܬܺܝܬܺܝܢ ܥܰܠ ܡܶܠܬܳܐ.
Ezr 10:10 ܘܩܳܡ ܥܰܙܪܳܐ ܟܳܗܢܳܐ: ܘܶܐܡܰܪ ܠܗܽܘܢ: ܐܰܢ̱ܬܽܘܢ ܟܰܕܶܒܬܽܘܢ ܒܰܐܠܳܗܳܐ. ܘܰܢܣܰܒܬܽܘܢ ܢܶܫ̈ܶܐ ܢܽܘܟܖ̈ܳܝܳܬܳܐ. ܘܰܐܘܣܶܦܬܽܘܢ ܥܰܠ ܚܛܳܗ̈ܶܐ ܕܺܝܣܪܳܐܶܝܠ.
Ezr 10:11 ܡܶܟܺܝܠ ܗܰܒܘ ܬܰܘܕܺܝܬܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܘܰܥܒܶܕܘ ܨܶܒܝܳܢܶܗ. ܘܶܐܬܦܰܪܫܘ ܡܶܢ ܥܰܡ̈ܡܶܐ ܕܰܐܪܥܳܐ. ܘܡܶܢ ܢܶܫ̈ܶܐ ܢܽܘܟܖ̈ܳܝܳܬܳܐ.
Ezr 10:12 ܘܰܥܢܳܐ ܟܽܠܶܗ ܥܰܡܳܐ ܘܳܐܡܪܺܝܢ ܠܥܰܙܪܳܐ ܒܩܳܠܳܐ ܪܳܡܳܐ: ܫܰܦܺܝܪܺܝܢ ܦܶܬܓܳܡܰܝ̈ܟ ܥܠܰܝܢ. ܘܰܡܩܰܒܰܠ ܟܽܠ ܡܶܕܶܡ ܐܰܢ̱ܬ ܥܠܰܝܢ ܠܡܶܥܒܰܕ ܒܫܰܪܺܝܖ̈ܳܬܳܐ.
Ezr 10:13 ܗܳܫܳܐ ܕܶܝܢ ܥܰܡܳܐ ܣܰܓܺܝ: ܘܥܶܕܳܢܳܐ ܕܡܶܛܪܰܐ ܗ̱ܘ ܘܠܰܝܬ ܒܰܢ ܚܰܝܠܳܐ ܠܰܡܩܳܡ ܒܫܽܘܩܳܐ. ܘܰܥܒܺܝܕܬܳܐ ܠܳܐ ܗܘܳܬ ܕܚܰܕ݂ ܗ̱ܝ̣ ܝܽܘܡ ܘܠܳܐ ܕܰܬܪܶܝܢ ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܚܛܳܗܰܝ̈ܢ ܒܦܶܬܓܳܡܳܐ ܗܳܢܳܐ.
Ezr 10:14 ܡܶܟܺܝܠ ܢܩܽܘܡܽܘܢ ܩܰܫܺܝ̈ܫܰܝܢ ܘܟܽܠܶܗ ܥܰܡܳܐ: ܘܟܽܠ ܕܺܐܝܬ݂ ܒܩܽܘܖ̈ܝܳܐ ܕܺܝܠܰܢ: ܐܰܝܠܶܝܢ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܘܢܺܐܬܽܘܢ ܠܥܶܕܳܢܳܐ ܕܰܨܠܽܘܬܳܐ: ܘܥܰܡܗܽܘܢ ܩܰܫܺܝ̈ܫܶܐ ܕܩܽܘܖ̈ܝܳܐ: ܘܩܽܘܖ̈ܝܳܐ ܘܕܰܝܳܢܰܝܗܶܝܢ: ܥܕܰܡܳܐ ܕܢܰܗܦܟܽܘܢ ܚܶܡܬܶܗ ܕܰܐܠܳܗܰܢ ܡܶܢܢ: ܡܶܛܽܠ ܡܰܘܡܳܬܳܐ ܗܳܕ݂ܶܐ.
Ezr 10:15 ܒܪܰܡ ܝܽܘܢܳܬܰܢ ܒܰܪ ܥܰܡܰܢܽܘܶܐܝܠ: ܘܰܢܚܰܙܝܳܐ ܒܰܪ ܬܰܩܘܳܐ: ܘܡܰܫܠܰܡ: ܩ̣ܳܡܘ ܥܰܠ ܡܶܠܬ݂ܳܐ ܗܳܕ݂ܶܐ: ܘܡܰܬܰܝ ܠܶܘܳܝܳܐ ܥܳܕܽܘܪܗܽܘܢ.
Ezr 10:16 ܘܗܳܟܰܢܳܐ ܥܒܰܕܘ ܒܢܰܝ̈ ܫܒܺܝܬ݂ܳܐ ܘܰܦܪܰܫ ܥܰܙܪܳܐ ܟܳܗܢܳܐ ܥܶܣܪܺܝܢ ܓܰܒܖ̈ܺܝܢ ܪܺܝܫܐ ܕܰܐܒܳܗ̈ܳܬܳܐ: ܠܒܶܝܬ݂ ܐܰܒܳܗܰܝ̈ܗܽܘܢ. ܘܟܽܠܗܽܘܢ ܒܰܫܡܳܗ̈ܶܐ ܐܶܬܩܪܺܝܘ. ܘܺܝܬܶܒܘ ܒܝܽܘܡ ܚܰܕ݂ ܒܝܰܪܚܳܐ ܕܥܶܣܪܳܐ: ܠܡܶܬܒܥܶܗ ܠܦܶܬܓܳܡܳܐ.
Ezr 10:17 ܘܰܓܡܰܪܘ ܟܽܠܗܽܘܢ ܓܰܒܖ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܥܕܰܡܳܐ ܠܝܽܘܡ ܚܰܕ݂ ܒܝܰܪܚܳܐ ܩܰܕܡܳܝܳܐ.
Ezr 10:18 ܘܶܐܫܬܟܰܚ ܡܶܢ ܒܢܰܝ̈ ܟܽܘܡܖ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܡܶܢ ܒܢܰܘ̈ܗܝ ܕܝܶܫܽܘܥ ܒܰܪ ܝܽܘܙܳܕܳܩ ܘܰܐܚܰܘ̈ܗܝ: ܡܥܰܣܝܳܐ: ܘܶܐܠܺܝܥܳܙܰܪ: ܘܝܽܘܢܳܕܳܒ: ܘܰܓܕܰܠܝܳܐ.
Ezr 10:19 ܘܶܐܬܛܦܺܝܣܘ ܐܳܦ ܗܶܢܽܘܢ ܕܢܰܦܩܽܘܢ ܢܶܫܰܝ̈ܗܽܘܢ. ܘܩܰܪܶܒܘ ܕܶܟܖ̈ܶܐ ܕܥܳܢ̈ܳܐ ܥܰܠ ܚܛܳܗܰܝ̈ܗܽܘܢ.
Ezr 10:20 ܡܶܢ ܒܢܰܝ̈ ܐܳܡܺܝܪ: ܚܰܢܳܢܺܝ: ܘܰܙܟܰܪܝܳܐ.
Ezr 10:21 ܡܶܢ ܒܢܰܝ̈ ܚܳܪܳܡ: ܡܥܰܣܝܳܐ: ܘܶܐܠܝܳܐ: ܘܰܫܡܰܥܝܳܐ: ܘܰܚܢܳܢܳܐܶܝܠ: ܘܥܽܘܙܺܝܳܐ.
Ezr 10:22 ܡܶܢ ܒܢܰܝ̈ ܦܶܫܚܽܘܪ ܐܶܠܝܳܢ: ܘܰܡܥܰܣܝܳܐ: ܘܺܐܝܫܡܰܥܐܶܝܠ: ܘܢܰܬܰܢܰܝܐܶܝܠ: ܘܝܽܘܙܳܒܳܪ: ܘܶܐܠܥܳܣܳܐ.
Ezr 10:23 ܡܶܢ ܠܶܘ̈ܳܝܶܐ: ܟܽܘܙܒܰܪ: ܘܫܰܡܠܺܝ: ܘܩܶܠܙܳܐ: ܘܩܶܛܠܳܐ: ܘܰܦܬܰܚܝܳܐ: ܘܺܝܗܽܘܕܳܐ: ܘܶܐܠܺܝܥܳܙܰܪ.
Ezr 10:24 ܡܶܢ ܡܫܰܡܫܳܢ̈ܶܐ: ܐܶܠܺܝܫܰܥ: ܘܡܶܢ ܬܰܖ̈ܥܶܐ: ܫܳܠܽܘܡ ܘܰܐܛܠܳܡ: ܘܰܐܘܕܺܝ.
Ezr 10:25 ܡܶܢ ܝܺܣܪܳܐܶܝܠ: ܡܶܢ ܒܢܰܝ̈ ܦܰܪܥܳܫ: ܐܶܪܰܡܝܳܐ: ܝܺܙܰܢܝܳܐ: ܡܠܰܟܝܳܐ: ܒܶܢܝܳܡܶܝܢ: ܠܰܥܙܺܝܪ: ܡܠܰܟܝܳܐ: ܒܢܳܝܳܐ.
Ezr 10:26 ܡܶܢ ܒܢܰܝ̈ ܥܺܝܠܰܡ: ܢܬܰܢܝܳܐ: ܙܟܰܪܝܳܐ: ܢܰܥܝܳܐܝܠ: ܥܰܒܕܺܝ: ܝܰܪܡܽܘܬ: ܐܶܠܺܝܗܽܘ.
Ezr 10:27 ܡܶܢ ܒܢܰܝ̈ ܙܺܝܬܳܝ̈ܶܐ: ܐܶܠܺܝܚܢܰܝ: ܐܶܠܺܝܫܳܒ: ܢܬܰܢܝܳܐ: ܝܰܪܡܽܘܬ: ܙܒܽܘܪ: ܥܽܘܙܺܝܳܐ.
Ezr 10:28 ܡܶܢ ܒܢܰܝ̈ ܒܰܒܺܝ: ܝܽܘܚܰܢܳܢ: ܚܰܢܰܢܝܳܐ: ܙܰܒܺܝ: ܥܰܬܠܺܝ.
Ezr 10:29 ܡܶܢ ܒܢܰܝ̈ ܒܰܟܺܝ: ܡܶܢ ܬܰܫܠܽܘܡ: ܡܰܠܽܘܟ݂: ܥܽܘܙܺܝܳܐ: ܘܝܽܘܫܳܒ: ܘܫܳܐܽܘܠ: ܘܝܰܪܡܽܘܬ.
Ezr 10:30 ܡܶܢ ܒܢܰܝ̈ ܫܽܘܠܛܳܢ: ܡܽܘܐܳܒ: ܓܕܰܠܝܳܐ: ܟܰܠܶܠ: ܒܢܳܝܳܐ: ܡܥܰܣܝܳܐ: ܡܬܰܢܝܳܐ: ܒܰܨܠܺܝܐܶܝܠ: ܘܰܒܢܰܘ̈ܗܝ.
Ezr 10:31 ܒܢܝ̈ ܡܢܰܫܶܐ: ܡܶܢ ܒܢܰܝ̈ ܚܳܪܳܡ: ܐܶܠܺܝܥܳܙܰܪ: ܡܠܰܟܝܳܐ: ܐܰܢܫܘܳܐ: ܫܡܰܥܝܳܐ: ܫܶܡܥܽܘܢ.
Ezr 10:32 ܒܶܢܝܳܡܶܝܢ: ܡܰܠܽܘܟ: ܫܡܰܝܳܐ.
Ezr 10:33 ܡܶܢ ܒܢܰܝ̈ ܚܰܫܽܘܡ: ܡܰܬܢܺܝ: ܡܰܬܺܝܬܳܐ ܙܳܟܰܪ: ܐܶܠܺܝܦܠܳܛ: ܘܟܰܪܡܺܝ: ܘܰܡܢܰܫܶܐ: ܘܫܰܡܥܺܝ.
Ezr 10:34 ܡܶܢ ܒܢܰܝ̈ ܒܰܟܺܝ: ܡܽܘܥܕܰܝ: ܥܰܡܪܰܡ: ܘܝܽܘܐܶܝܠ.
Ezr 10:35 ܘܰܒܢܳܝܳܐ ܒܰܪ ܟܽܠܺܝܗܽܘ.
Ezr 10:36 ܘܰܢܗܳܐܝܠ: ܡܰܪܡܽܘܬ: ܐܶܠܺܝܫܳܒ.
Ezr 10:37 ܡܬܰܢܝܳܐ: ܡܰܬܢܺܝ: ܥܽܘܬܺܝ.
Ezr 10:38 ܘܰܒܢܰܝ̈ ܒܢܰܘ̈ܗܝ: ܫܰܡܥܺܝ.
Ezr 10:39 ܘܰܫܠܰܡܝܳܐ: ܘܢܳܬܳܢ: ܘܥܰܙܰܪܝܳܐ.
Ezr 10:40 ܘܰܡܟܺܝܙܳܒ: ܘܫܺܝܫܰܝ: ܘܣܰܪܰܝ.
Ezr 10:41 ܘܥܰܪܕܳܐܶܝܠ: ܘܰܫܡܰܪܝܳܐ.
Ezr 10:42 ܘܫܳܠܽܘܡ: ܘܳܐܡܰܪܝܳܐ: ܘܝܰܘܣܶܦ.
Ezr 10:43 ܡܶܢ ܒܢܰܝ̈ ܢܳܒܽܘ: ܢܒܽܘܐܶܝܠ: ܘܡܰܬܺܝܬܳܐ: ܘܙܳܟܽܘܪ: ܘܰܙܒܺܝܢܳܐ: ܘܝܽܘܐܶܝܠ: ܘܰܒܢܳܝܳܐ.
Ezr 10:44 ܟܽܠܗܽܘܢ ܗܳܠܶܝܢ ܢܣܰܒܘ ܢܶܫ̈ܶܐ ܢܽܘܟܖ̈ܳܝܳܬܳܐ ܐܺܝܬ݂ ܕܶܝܢ ܡܶܢܗܽܘܢ ܐ̱ܢܳܫ̈ܳܐ ܕܰܐܘܠܶܕܘ ܒܢܰܝ̈ܳܐ.
Neh 1:1 ܦܶܬܓܳܡܰܝ̈ ܢܚܰܡܝܳܐ ܒܰܪ ܚܶܠܰܩܝܳܐ. ܘܰܗܘܳܐ ܒܺܝܪܰܚ ܟܳܢܽܘܢ: ܒܰܫܢܰܬ ܥܶܣܪܺܝܢ ܐܶܢܳܐ ܩܳܐܶܡ ܗ̱ܘܺܝ݀ܬ ܒܫܽܘܫܰܢ ܒܺܝܪܬܳܐ.
Neh 1:2 ܘܶܐܬܳܐ ܚܰܢܰܢ ܚܰܕ݂ ܡܶܢ ܐܰܚܰܝ̈: ܗܽܘ ܘܓܰܒܖ̈ܶܐ ܝܽܗܘܕܳܝ̈ܶܐ. ܘܫܶܐܠܰܬ ܐܶܢܽܘܢ ܥܰܠ ܝܽܗܘ̈ܕܳܝܶܐ ܐܰܝܠܶܝܢ ܕܺܝܬܰܪܘ ܡܶܢ ܫܶܒܝܳܐ: ܘܳܐܦ ܥܰܠ ܐܽܘܪܺܫܠܶܡ ܡܕܺܝܢ̱ܬܳܐ.
Neh 1:3 ܘܳܐܡܪܺܝܢ ܠܺܝ ܗܳܠܶܝܢ ܐ̱ܢܳܫ̈ܳܐ ܕܫܶܐܠܬ ܐܶܢܽܘܢ: ܗܳܢܽܘܢ ܐ̱ܢܳܫ̈ܳܐ ܐܰܝܠܶܝܢ ܕܰܦ̣ܠܰܛܘ ܡܶܢ ܫܶܒܝܳܐ: ܗܳܐ ܬܰܡܳܢ ܐܶܢܽܘܢ ܒܰܡܕܺܝܢ̱ܬܳܐ: ܒܒܺܝܫܬܳܐ ܪܰܒܬܳܐ ܫܪܶܝܢ: ܘܰܒܚܶܣܕܳܐ ܣܰܓܺܝܐܳܐ. ܘܗܳܐ ܫܽܘܪܳܗ̇ ܕܽܐܘܪܺܫܠܶܡ ܬܪܺܝܥ: ܘܬܰܖ̈ܥܶܝܗ̇ ܝܰܩܺܝܕ݂ܺܝܢ ܒܢܽܘܪܳܐ.
Neh 1:4 ܗܳܝܕܶܝܢ ܟܰܕ݂ ܫܶܡܥܶ݀ܬ ܡ̈ܶܠܶܐ ܗܳܠܶܝܢ: ܝܳܬܶܒ ܗ̱ܘܺܝ݀ܬ ܘܒܳܟܶܐ. ܘܡܶܬܶܐܒܶܠ ܗ̱ܘܺ݀ܝܬ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܗܘܺܝ݀ܬ ܨܳܐܶܡ: ܘܰܡܨܰܠܶܐ ܩܕ݂ܳܡ ܐܰ‌ܠܳܗܳܐ ܕܰܫܡܰܝܳܐ.
Neh 1:5 ܘܳܐܡܰܪ ܗ̱ܘܺܝ݀ܬ: ܒܳܥܶܐ ܐ̱ܢܳܐ ܡܶܢ ܩܕ݂ܳܡܝܟ: ܡܳܪܝܳܐ ܐܰ‌ܠܳܗܳܐ ܓܰܢ̱ܒܳܪܳܐ ܪܰܒܳܐ ܘܰܕ݂ܚܺܝܠܳܐ: ܢܳܛܰܪ ܫܪܳܪܳܐ ܘܛܰܝܒܽܘܬܳܐ ܠܖ̈ܳܚܡܰܘܗܝ: ܘܰܠܢܳܛܖ̈ܰܝ ܦܽܘܩܕܳܢܰܘ̈ܗܝ. 
Neh 1:6 ܢܶܗܘ̈ܝܳܢ ܡܶܟܺܝܠ ܥܰܝܢܰܝ̈ܟ ܦܬܺܝ̈ܚܳܢ: ܘܶܐܕ݂ܢܰܝ̈ܟ ܨܳܝ̈ܬܳܢ: ܠܡܶܫܡܰܥ ܨܠܽܘܬܳܐ: ܕܶܐܢܳܐ ܥܰܒܕܳܟ݂ ܡܨܰܠܶܐ ܩܕ݂ܳܡܰܝܟ: ܒܺܐܝܡܳܡܳܐ ܘܰܒܠܺܠܝܳܐ: ܥܰܠ ܒܢܰܝ̈ ܝܺܣܪܳܐܶܝܠ ܥܰܒܕܰܝ̈ܟ. ܘܶܐܢܳܐ ܡܰܘܕܶܐ ܐ̱ܢܳܐ ܥܰܠ ܚܛܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܰܚܛܰܘ ܠܳܟ݂ ܘܶܐܢܳܐ ܘܒܶܝܬ݂ ܐܳܒܝ ܚܛܰܝܢܰܢ ܩܕ݂ܳܡܝܟ.
Neh 1:7 ܘܠܳܐ ܢܛܰܪܢ ܦܽܘܩ̈ܕܳܢܶܐ ܘܢܳܡܽܘ̈ܣܶܐ ܕܦܰܩܶܕܬ ܠܡܽܘܫܶܐ ܥܰܒܕܳܟ݂.
Neh 1:8 ܐܶܬܕܰܟ݂ܪ ܠܟܽܠ ܦܽܘܩ̈ܕܳܢܶܐ ܕܦܰܩܶܕܬ ܠܡܽܘܫܶܐ ܥܰܒܕܳܟ݂: ܘܶܐܡܰܪܬ ܠܶܗ: ܕܰܐܢ̱ܬܽܘܢ ܬܟܰܕܒܽܘܢ ܒܺܝ: ܘܶܐܢܳܐ ܐܶܒܰܕܰܪܟ݂ܽܘܢ ܒܶܝܬ݂ ܥܰܡ̈ܡܶܐ.
Neh 1:9 ܘܬܶܗܦܟ݂ܽܘܢ ܠܘܳܬ݂ܝ. ܘܬܶܛܪܽܘܢ ܢܳܡܽܘܣܰܝ̈: ܘܬܶܥܒܕܽܘܢ ܐܶܢܽܘܢ. ܘܶܐܢ ܢܶܗܘܽܘܢ ܡܒܰܕܖ̈ܰܝܟܽܘܢ ܒܣܰܘ̈ܦܰܝ ܫܡܰܝܳܐ: ܡܶܢ ܬܰܡܳܢ ܐܶܩܰܪܶܒܟ݂ܽܘܢ ܘܰܐܝܬܶܝܟ݂ܽܘܢ ܠܰܐܬܪܳܐ ܕܰܓܒܶܝܬ݂ ܠܡܰܫܪܳܝܽܘ ܫܶܡܝ ܬܰܡܳܢ.
Neh 1:10 ܘܗܶܢܽܘܢ ܥܰܒܕܰܝ̈ܟ ܘܥܰܡܳܟ݂ ܕܰܦܪܰܩܬ ܒܚܰܝܠܳܟ݂ ܪܰܒܳܐ: ܘܒܺܐܝܕ݂ܳܟ݂ ܬܰܩܺܝܦܬܳܐ.
Neh 1:11 ܒܒܳܥܽܘ ܡܶܢ ܩܕ݂ܳܡܝܟ ܡܳܪܝܳܐ: ܬܶܗܘܶܐ ܐܶܕ݂ܢܳܟ݂ ܨܳܝܬܳܐ ܠܰܨܠܽܘܬܶܗ ܕܥܰܒܕܳܟ݂: ܘܠܰܨܠܽܘܬܳܐ ܕܰܐܝܠܶܝܢ ܕܨܳܒܶܝܢ ܠܡܶܕ݂ܚܰܠ ܠܰܫܡܳܟ݂: ܘܰܦܪܽܘܩܰܝܗܝ ܠܥܰܒܕܳܟ݂ ܝܰܘܡܳܢܳܐ. ܘܗܰܒܳܝܗܝ ܒܖ̈ܰܚܡܶܐ ܩܕ݂ܳܡ ܓܰܒܪܳܐ ܗܳܢܳܐ. 
Neh 2:1 ܘܶܐܢܳܐ ܗܘܺܝ݀ܬ ܫܳܩܝܳܐ ܠܡܰܠܟܳܐ. ܗܳܝܕܶܝܢ ܒܺܝܪܰܚ ܢܺܝܣܳܢ: ܒܰܫܢܰܬ ܥܶܣܪܺܝܢ ܠܰܐܪܛܰܚܫܶܫܬ ܡܰܠܟܳܐ: ܚܰܡܪܳܐ ܡܰܫܩܶܐ ܗ̱ܘܺܝ݀ܬ ܩܕ݂ܳܡ ܡܰܠܟܳܐ. ܘܫܶܩܠܶܬ ܚܰܡܪܳܐ ܘܝܶܗܒܶ݀ܬ ܠܡܰܠܟܳܐ: ܘܠܳܐ ܗܘܺܝ݀ܬ ܒܺܝܫ ܩܕ݂ܳܡܰܘܗܝ.
Neh 2:2 ܘܶܐܡܰܪ ܠܺܝ ܡܰܠܟܳܐ: ܡܶܛܽܠ ܡܳܢܳܐ ܐܰܦܰܝ̈ܟ ܒܺܝ̈ܫܳܢ. ܘܰܐܢ̱ܬ ܠܳܐ ܗܘܰܝܬ ܟܪܺܝܗ. ܠܰܝܬ ܗܳܢܳܐ: ܐܶܠܳܐ ܐܶܢ ܒܺܝܫܽܘܬ ܠܶܒܳܐ. ܘܕܶܚ̣ܠܶܬ ܣܰܓܺܝ ܛܳܒ.
Neh 2:3 ܘܶܐܡܪܶܬ݂ ܠܡܰܠܟܳܐ: ܡܰܠܟܳܐ: ܠܥܳܠܰܡ ܚܺܝܝ. ܡܶܛܽܠ ܡܳܢܳܐ ܠܳܐ ܢܶܒ̈ܐܫܳܢ ܐܰܦܰܝ̈: ܕܰܡܕܺܝܢ̱ܬܳܐ ܕܒܶܝܬ݂ ܡܰܠܟܽܘܬ ܐܰܒܳܗ̈ܰܝ ܚܰܪܒܳܐ. ܘܬܰܖ̈ܥܶܝܗ̇ ܡܰܘܩܕ݂ܺܝܢ ܒܢܽܘܪܳܐ.
Neh 2:4 ܘܶܐܡܰܪ ܠܺܝ ܡܰܠܟܳܐ: ܡܶܛܽܠ ܡܳܢܳܐ ܒܥܰܝܬ: ܘܨܰܠܺܝܬ ܩܕ݂ܳܡ ܐܰ‌ܠܳܗܳܐ ܕܰܫܡܰܝܳܐ. 
Neh 2:5 ܘܶܐܡܪܶܬ݂ ܠܡܰܠܟܳܐ: ܐܶܢ ܥܰܠ ܡܰܠܟܳܐ: ܛܳܒ. ܘܶܐܢ ܫܳܦܰܪ ܐ̱ܢܳܐ ܥܰܒܕܳܟ݂ ܩܕ݂ܳܡܝܟ: ܬܫܰܕܪܰܢܝ ܠܰܝܗܽܘܕ݂ ܡܕܺܝܢ̱ܬܳܐ: ܠܒܶܝܬ݂ ܩܒܽܘܪܳܐ ܕܰܐܒܳܗܰܝ̈: ܘܶܐܒܢܶܝܗ̇.
Neh 2:6 ܘܶܐܡܰܪ ܠܺܝ ܡܰܠܟܳܐ: ܫܳܛܝܳܐ: ܥܰܕ݂ ܐܶܡܰܬܝ ܐܳܙܶܠ ܘܳܐܬܶܐ. ܘܰܫܦܰܪ ܩܕ݂ܳܡ ܡܰܠܟܳܐ: ܘܫܰܕܪܰܢܝ. ܘܝܰܗܒ ܠܺܝ ܙܰܒܢܳܐ.
Neh 2:7 ܘܶܐܡܪܶܬ݂ ܠܡܰܠܟܳܐ: ܐܶܢ ܥܰܠ ܡܰܠܟܳܐ ܫܰܦܺܝܪ: ܢܶܟ݂ܬܒܽܘܢ ܠܺܝ ܐܶܓܰܪܬܳܐ ܠܘܳܬ݂ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܕܢܰܥܒܪܽܘܢܳܢܝ ܥܕܰܡܳܐ ܕܺܐܙܰܠ ܠܺܝܗܽܘܕ݂.
Neh 2:8 ܘܶܐܓܰܪܬܳܐ ܠܘܳܬ݂ ܐܳܣܳܦ ܢܳܛܰܪ ܦܰܪܕܰܝܣܳܐ ܕܡܰܠܟܳܐ: ܘܢܶܬܶܠ ܠܺܝ ܩܰܝ̈ܣܶܐ ܠܡܶܥܒܰܕ݂ ܬܰܖ̈ܥܰܝ ܒܰܝܬܳܐ ܘܰܕ݂ܒܺܝܪܬܳܐ: ܘܫܽܘܖ̈ܶܝܗ̇ ܕܰܡܕܺܝܢ̱ܬܳܐ: ܘܰܠܒܰܝܬܳܐ ܕܥܳܐܶܠ ܐ̱ܢܳܐ ܠܶܗ: ܘܝܰܗܒ ܠܺܝ ܡܰܠܟܳܐ ܐܰܝܟ݂ ܐܺܝܕܶܗ ܕܰܐ‌ܠܳܗܳܐ ܕܰܐܛܐܒܰܬ݂ ܠܺܝ.
Neh 2:9 ܘܶܐܬܺܝܬ ܠܘܳܬ݂ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܝܶܗܒܶܬ ܠܶܗ ܐܶܓܰܪܬܳܐ ܕܡܰܠܟܳܐ. ܘܫܰܕܰܪ ܥܰܡܝ ܡܰܠܟܳܐ ܪܰܒ ܚܰܝܠܳܐ ܚܰܕ݂ ܕܦܰܖ̈ܳܫܶܐ.
Neh 2:10 ܘܰܫ̣ܡܰܥ ܣܰܡܒܠܳܛ ܚܰܘܪܳܢܳܝܳܐ ܘܛܽܘܒܝܳܐ ܥܰܒܕܳܐ ܕܥܰܡܽܘܢܳܝ̈ܶܐ. ܘܶܐܬܒܰܐܫܰܬ݂ ܠܗܽܘܢ ܒܺܝܫܳܐܺܝܬ݂ ܥܰܠ ܕܶܐܬ݂ܳܐ ܒܰܪܢܳܫܳܐ ܠܡܶܒܥܳܐ ܛܳܒܬܳܐ ܥܰܠ ܒܢܰܝ̈ ܝܺܣܪܳܐܶܝܠ.
Neh 2:11 ܘܶܐܬܺܝܬ ܠܽܐܘܪܺܫܠܶܡ: ܘܰܗܘܺܝܬ ܬܰܡܳܢ ܝܰܘ̈ܡܳܬ݂ܳܐ ܬܠܳܬܳܐ.
Neh 2:12 ܘܩܳܡܶܬ ܒܠܺܠܝܳܐ ܐܶܢܳܐ ܘܓܰܒܖ̈ܶܐ ܗܳܢܽܘܢ. ܕܶܐܬܘ ܗ̱ܘܰܘ ܥܰܡܝ. ܘܠܳܐ ܚܰܘܺܝܬ ܠܐ̱ܢܳܫ ܒܡܶܕܶܡ ܕܰܐܪܡܺܝ ܐܰ‌ܠܳܗܳܐ ܒܠܶܒܝ ܠܡܶܥܒܰܕ݂ ܒܽܐܘܪܺܫܠܶܡ. ܘܰܒܥܺܝܪܳܐ ܠܰܝܬ ܗ̱ܘܳܐ ܥܰܡܝ: ܐܶܠܳܐ ܐܶܢ ܒܥܺܝܪܳܐ ܕܰܪܟ݂ܺܝܒ ܗܘܺܝ݀ܬ ܥܠܶܝܗ̇.
Neh 2:13 ܘܢܶܦܩܶ݀ܬ ܥܰܠ ܬܰܪܥܳܐ ܕܢܰܚܠܳܐ ܒܠܺܠܝܳܐ: ܠܰܐܦܰܝ̈ ܥܺܝܢ ܬܶܠ̈ܠܺܝܢ: ܘܰܠܬܰܪܥܳܐ ܕܶܐܣܦܽܘܬ ܘܰܗܘܺܝ݀ܬ ܣܳܟܰܪ ܒܫܽܘܖ̈ܶܝܗ̇ ܕܽܐܘܪܺܫܠܶܡ ܕܡܶܬܬܰܪܥܺܝܢ ܗ̱ܘܰܘ. ܘܬܰܖ̈ܥܶܐ ܝܰܩܺܝܕ݂ܺܝܢ ܗ̱ܘܰܘ ܒܢܽܘܪܳܐ. 
Neh 2:14 ܘܥܶܒܕ݂ܶܬ ܥܰܠ ܬܰܪܥܳܐ ܕܢܰܚܠܳܐ ܘܠܰܐܓܡܳܐ ܕܡܰܠܟܳܐ. ܘܠܰܝܬ ܗ̱ܘܳܐ ܐܰܬܪܳܐ ܠܰܒܥܺܝܪܳܐ: ܠܡܶܥܒܰܪ ܬܰܡܳܢ.
Neh 2:15 ܘܰܗܘܺܝ݀ܬ ܣܳܠܶܩ ܒܢܰܚܠܳܐ ܒܠܺܠܝܳܐ. ܘܰܗܘܺܝ݀ܬ ܣܳܟܰܪ ܒܠܺܠܝܳܐ ܘܳܐܬ݂ܶܐ ܘܥܶܠܶ݀ܬ ܒܰܬܪܰܥ ܢܰܚܠܳܐ ܘܗܶܦܟܶ݀ܬ.
Neh 2:16 ܫܰܠܺܝܛܳܢ̈ܶܐ ܠܳܐ ܝܺܕܰܥܘ ܠܰܐܝܟܳܐ ܐܶܙܶܠ̱ܬ: ܘܡܳܢܳܐ ܥܳܒܶܕ݂ ܐ̱ܢܳܐ. ܘܰܠܝܽܗܘ̈ܕܳܝܶܐ: ܘܰܠܟܳܗ̈ܢܶܐ: ܘܰܠܫܰܠܺܝܛܳܢ̈ܶܐ: ܘܰܠܣܳܦܳܖ̈ܶܐ: ܘܰܠܫܰܪܟܳܐ ܕܥܳܒܕܰܝ̈: ܥܒܺܝܕܬܳܐ: ܥܕܰܡܳܐ ܠܶܗܫܳܐ ܠܳܐ ܚܰܘܺܝܬ.
Neh 2:17 ܘܶܐܡܪܶܬ݂ ܠܗܽܘܢ: ܐܰܢ̱ܬܽܘܢ ܚܳܙܶܝܢ ܒܺܝܫܬܳܐ ܕܰܚܢܰܢ ܒܳܗ̇. ܕܗܳܐ ܐܽܘܪܺܫܠܶܡ ܚܰܪܒܳܐ. ܘܬܰܖ̈ܥܶܝܗ̇ ܝܰܩܺܝܕ݂ܺܝܢ ܒܢܽܘܪܳܐ. ܬܰܘ ܢܶܒܢܶܐ ܫܽܘܪܳܐ ܕܽܐܘܪܺܫܠܶܡ. ܘܠܳܐ ܢܶܗܘܶܐ ܡܶܟܺܝܠ ܚܶܣܕܳܐ.
Neh 2:18 ܘܰܓܠܺܝ݀ܬ ܠܗܽܘܢ ܐܺܝܕ݂ܳܐ ܕܰܐ‌ܠܳܗܳܐ ܕܰܗܘܳܬ݂ ܥܰܡܝ ܠܛܳܒ: ܘܳܐܦ ܡܶܠܰܝ̈ ܡܰܠܟܳܐ ܕܶܐܬܐ̱ܡܰܪ ܠܺܝ: ܘܳܐܡܪܺܝܢ: ܩܳܝܡܺܝܢ ܚܢܰܢ: ܘܒܳܢܶܝܢ ܚܢܰܢ. ܘܰܐܥܫܶܢܘ ܐܺܝܕܰܝ̈ܗܽܘܢ ܠܡܶܥܒܰܕ݂ ܕܛܳܒ.
Neh 2:19 ܘܰܫܡܰܥ ܣܰܡܒܠܳܛ ܚܽܘܪܳܢܳܝܳܐ: ܘܛܽܘܒܝܳܐ: ܓܰܒܖ̈ܶܐ ܥܰܡܽܘܢܳܝ̈ܶܐ: ܘܰܓܫܽܘܡ ܥܰܪܒܳܝܳܐ. ܘܰܓܚܶܟ݂ܘ ܥܠܰܝܢ ܘܡܰܝܶܩܘ ܒܰܢ. ܘܳܐܡܪܺܝܢ: ܡܳܢܳܐ ܗ̱ܝ ܡܶܠܬܳܐ ܗܳܕ݂ܶܐ ܕܥܳܒܕܺܝܢ ܐܢ̱ܬܽܘܢ. ܕܰܠܡܳܐ ܥܰܠ ܡܰܠܟܳܐ ܡܳܪܕܺܝܢ ܐܢ̱ܬܽܘܢ.
Neh 2:20 ܘܰܐܬܺܝܒܶܬ ܐܶܢܽܘܢ ܦܶܬܓܳܡܳܐ: ܘܶܐܡܪܶܬ݂ ܠܗܽܘܢ: ܐܰܠܳܗܰܐ ܗ̱ܘ ܕܰܫܡܰܝܳܐ ܦܰܪܩܰܢ. ܘܰܚܢܰܢ ܥܳܒܕܺܝܢ ܘܩܳܝܡܺܝܢ ܘܒܳܢܶܝܢ. ܘܰܠܟ݂ܽܘܢ ܠܰܝܬ ܠܟ݂ܽܘܢ ܙܶܕ݂ܩܳܐ ܘܕܽܘܟܪܳܢܳܐ ܘܰܡܢܳܬܳܐ ܒܽܐܘܪܺܫܠܶܡ. 
Neh 3:1 ܘܩܳܡ ܐܶܠܺܝܫܳܒ ܟܽܘܡܪܳܐ ܪܰܒܳܐ: ܘܰܐܚܰܘ̈ܗܝ ܟܽܘܡܖ̈ܶܐ: ܘܰܒܢܰܘ̈ܗܝ: ܥܰܠ ܬܰܪܥܳܐ ܕܥܳܢ̈ܳܐ. ܘܰܐܩܺܝܡܘ ܬܰܖ̈ܥܰܘܗܝ: ܘܩܽܘܕ݂ܫܽܘ̈ܗܝ: ܘܰܥܕܰܡܳܐ ܠܡܰܓܕܰܠ ܡܳܐܐ. ܗܶܢܽܘܢ ܩܰܕܫܽܘܗܝ ܥܕܰܡܳܐ ܠܡܰܓܕܠܳܐ ܕܰܚܢܳܢܳܐܶܝܠ.
Neh 3:2 ܘܰܥܕܰܡܳܐ ܠܰܬܚܽܘܡܳܐ ܕܐ̱ܢܳܫ̈ܳܐ ܕܺܐܝܪܺܝܚܽܘ: ܘܰܥܕܰܡܳܐ ܠܰܬܚܽܘܡܳܐ ܕܰܒܢܰܝ̈ ܙܰܟܽܘܪ: ܒܢܰܝ̈ ܐܰܡܪܺܝ.
Neh 3:3 ܘܬܰܪܥܳܐ ܕܨܰܝܳܕ̈ܶܐ: ܒܢܰܐܗܝ ܒܢܰܝ̈ ܣܳܢܐܳܐ. ܘܗܶܢܽܘܢ ܐܰܬܩܢܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.
Neh 3:4 ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܰܪܡܽܘܬ ܒܰܪ ܐܽܘܪܺܝܳܐ: ܒܰܪ ܐܳܩܽܘܨ. ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܰܫܠܶܡ ܒܰܪ ܟܢܳܝܳܐ: ܒܰܪ ܡܺܝܙܟܶܠ. ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܙܳܕܽܘܩ ܒܰܪ ܒܰܥܢܳܐ.
Neh 3:5 ܘܰܥܕܰܡܳܐ ܠܰܬܚܽܘܡܳܐ ܬܰܩܶܦܘ ܬܩܽܘܥܳܝ̈ܶܐ ܘܫܰܠܺܝܛܳܢܰܝ̈ܗܽܘܢ. ܘܠܳܐ ܐܰܥܶܠܘ ܨܰܘܖ̈ܰܝܗܽܘܢ ܒܦܽܘܠܚܳܢܳܐ ܕܡܳܖ̈ܰܝܗܽܘܢ.
Neh 3:6 ܘܬܰܪܥܳܐ ܕܰܬܪܶܝܢ ܬܰܩܶܦ ܝܽܘܝܳܕ݂ܳܥ ܒܰܪ ܦܨܰܚ: ܘܡܰܫܠܰܡ ܒܰܪ ܒܣܰܪܝܳܐ. ܘܗܶܢܽܘܢ ܐܰܬܩܢܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.
Neh 3:7 ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܠܰܛܝܳܐ ܓܶܒܥܽܘܢܳܝܳܐ: ܘܢܶܪܽܘܢ ܡܰܪܬܳܝܳܐ. ܘܐ̱ܢܳܫ̈ܳܐ ܕܓܶܒܥܽܘܢ ܘܰܕ݂ܡܰܨܦܝܳܐ: ܥܒܰܕ݂ܘ ܟܽܘܪܣܝܳܐ ܠܫܰܠܺܝܛ ܥܒܰܪ ܢܰܗܪܳܐ.
Neh 3:8 ܘܰܬܚܽܘܡܳܐ ܬܰܩܶܦ: ܥܙܳܐܶܝܠ ܒܰܪ ܚܰܕܳܝܳܐ ܒܰܪ ܨܪܰܦܝܳܐ. ܘܰܬܚܽܘܡܳܐ ܬܰܩܶܦ: ܚܰܢܰܢܝܳܐ ܒܰܪ ܩܪܰܚܝܳܐ. ܘܰܫܒܰܩܘ ܐܽܘܪܺܫܠܶܡ ܟܰܕ݂ ܫܽܘܪܳܗ̇ ܪܘܺܝܚ.
Neh 3:9 ܘܰܬܚܽܘܡܳܐ ܬܰܩܶܦ: ܐܶܪܰܡܝܳܐ ܒܰܪ ܚܽܘܪ ܫܰܠܺܝܛܳܐ ܕܽܐܘܪܺܫܠܶܡ.
Neh 3:10 ܘܰܬܚܽܘܡܳܐ ܬܰܩܶܦ: ܢܺܝܪܝܳܐ ܒܰܪ ܚܕܽܘܡܦܺܝ: ܘܪܰܒܳܐ ܕܒܰܝܬܶܗ ܘܰܬܚܽܘܡܳܐ ܬܰܩܶܦ: ܚܛܽܘܫ ܒܰܪ ܚܫܰܒܢܳܝܳܐ.
Neh 3:11 ܘܰܡܫܽܘܚܬܳܐ ܕܬܰܪܬܶܝܢ ܬܰܩܶܦ ܡܠܰܟ݂ܝܳܐ ܒܰܪ ܚܳܪܳܡ: ܘܰܚܫܽܘܡ ܒܰܪ ܪܰܒܳܐ ܕܡܽܘܐܳܒ.
Neh 3:12 ܘܡܰܓܕܠܳܐ ܕܶܐܫܬܚܰܪ ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܫܳܠܽܘܡ ܒܰܪ ܚܛܽܘܫ ܫܰܠܺܝܛܳܐ ܕܽܐܘܪܺܫܠܶܡ: ܗܽܘ ܘܰܒܢܰܘ̈ܗܝ.
Neh 3:13 ܘܬܰܪܥܳܐ ܕܰܦܩܰܥܬܳܐ ܬܰܩܶܦ: ܚܰܢܽܘܢ ܘܥܳܡܽܘܖ̈ܶܐ ܘܙܺܝܘܳܚ ܗܶܢܽܘܢ ܒܢܰܐܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ ܘܐܳܠܶܦ ܐܰܡܺܝܢ ܗܳܘܶܐ ܒܫܽܘܪܳܐ ܥܕܰܡܳܐ ܠܬܰܪܥܳܐ ܕܰܐܣܦܽܘܬ.
Neh 3:14 ܘܬܰܪܥܳܐ ܕܰܐܣܦܽܘܬ ܬܰܩܶܦ ܡܠܰܟ݂ܝܳܐ ܒܰܪ ܪܳܟ݂ܳܒ: ܫܰܠܺܝܛܳܐ ܕܒܶܝܬ݂ ܟܰܪܡܳܐ: ܗܶܢܽܘܢ ܒܢܰܐܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.
Neh 3:15 ܘܬܰܪܥܳܐ ܕܥܰܝܢܳܐ ܬܰܩܶܦ ܫܳܠܽܘܡ ܒܰܪ ܟܽܠܚܳܙܶܐ ܫܰܠܺܝܛܳܐ ܕܡܰܨܦܝܳܐ. ܘܗܶܢܽܘܢ ܒܢܰܐܗܝ ܘܛܰܠܠܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ. ܘܫܽܘܪܳܐ ܕܦܶܣܩܺܝܢ ܕܡܰܦܩܳܐ ܡܰܝ̈ܳܐ ܠܓܰܢܰܬ ܡܰܠܟܳܐ: ܘܰܥܕܰܡܳܐ ܠܡܰܣܰܩܬܳܐ ܕܢܳܚܬܳܐ ܡܶܢ ܩܪܺܝܬܶܗ ܕܕܰܘܺܝܕ
Neh 3:16 ܒܳܬܪܶܗ ܬܰܩܶܦ ܢܚܰܡܝܳܐ ܒܰܪ ܥܰܙܒܽܘܩ ܫܰܠܺܝܛܳܐ ܕܒܶܝܬ݂ ܨܽܘܪ: ܥܕܰܡܳܐ ܠܰܫܒܺܝܠܳܐ ܕܩܰܒܪܶܗ ܕܕ݂ܰܘܺܝܕ݂: ܘܰܥܕܰܡܳܐ ܠܦܶܣܩܺܝܢ ܕܰܥܒܺܝܕ݂ܳܐ: ܘܰܥܕܰܡܳܐ ܠܒܶܝܬ݂ ܓܰܢ̱ܒܳܖ̈ܶܐ.
Neh 3:17 ܒܳܬܪܶܗ ܥܫܶܢܘ ܠܶܘ̈ܳܝܶܐ: ܐܰܪܚܽܘܡ ܒܰܪ ܒܰܢܺܝ: ܥܕܰܡܳܐ ܠܰܬܚܽܘܡܳܐ ܕܰܚܫܰܒܝܳܐ ܫܰܠܺܝܛܳܐ ܕܰܩܥܺܝܠܳܐ.
Neh 3:18 ܒܳܬܪܶܗ ܐܰܥܫܶܢܘ ܐܰܚܰܝ̈ܗܽܘܢ ܒܰܢܘܺܝ ܒܰܪ ܢܰܚܕܳܪ ܫܰܠܺܝܛܳܐ ܕܰܩܠܺܝܠܳܐ.
Neh 3:19 ܘܥܰܫܶܢ ܥܕܰܡܳܐ ܠܰܬܚܽܘܡܳܐ ܕܥܳܙܳܪ: ܒܰܪ ܝܶܫܽܘܥ ܫܰܠܺܝܛܳܐ ܕܡܰܨܦܝܳܐ: ܡܫܽܘܚܬܳܐ ܕܬܰܪܬܶܝܢ ܡܶܢ ܠܽܘܩܒܰܠ ܡܣܰܩܬܳܐ ܕܳܐܙܳܠ̱ܐ ܠܩܰܡܨܽܘܥ.
Neh 3:20 ܡܶܢ ܒܳܬܪܶܗ ܐܶܚܰܕ݂ ܘܥܰܫܶܢ ܒܳܪܽܘܟ ܒܰܪ ܙܰܟܺܝ: ܡܫܽܘܚܬܳܐ ܕܬܰܪܬܶܝܢ: ܥܕܰܡܳܐ ܠܩܰܡܨܽܘܥ: ܘܰܥܕܰܡܳܐ ܠܬܰܪܥܳܐ ܕܒܶܝܬ݂ ܐܶܠܺܝܫܰܥ ܟܳܗܢܳܐ ܪܰܒܳܐ.
Neh 3:21 ܒܳܬܪܶܗ ܥܰܫܶܢ ܡܳܪܡܽܘܬ: ܒܰܪ ܐܽܘܪܺܝܳܐ: ܒܰܪ ܐܰܡܽܘܟ݂: ܡܫܘܚܬܳܐ ܕܬܰܪܬܶܝܢ: ܡܶܢ ܬܰܪܥܳܐ ܕܒܶܝܬ݂ ܐܶܠܺܝܫܰܥ: ܘܰܥܕܰܡܳܐ ܠܣܰܘܦܳܐ ܕܒܶܝܬ݂ ܐܶܠܺܝܫܰܥ.
Neh 3:22 ܒܳܬܪܶܗ ܥܫܶܢܘ ܟܳܗ̈ܢܶܐ ܐ̱ܢܳܫ̈ܳܐ ܕܰܦܩܰܥܬܳܐ.
Neh 3:23 ܒܳܬܪܶܗ ܐܰܥܫܶܢ ܒܶܢܝܳܡܶܝܢ: ܘܝܶܫܽܘܥ ܪܰܒܳܐ ܕܒܰܝܬܶܗ. ܒܳܬܪܶܗ ܐܰܥܫܶܢ ܥܽܘܙܺܝܳܐ: ܒܰܪ ܡܥܰܣܝܳܐ: ܒܰܪ ܥܢܰܢܝܳܐ ܒܶܣܬܰܪ ܒܰܝܬܶܗ.
Neh 3:24 ܒܳܬܪܶܗ ܐܰܥܫܶܢ ܒܰܢܘܺܝ ܒܰܪ ܢܰܚܕܳܪ: ܡܫܽܘܚܬܳܐ ܕܬܰܪܬܶܝܢ: ܡܶܢ ܒܶܝܬ݂ ܥܰܙܰܪܝܳܐ: ܥܕܰܡܳܐ ܠܩܰܡܨܽܘܥ: ܘܰܥܕܰܡܳܐ ܠܰܦܢܺܝܬܳܐ.
Neh 3:25 ܕܦܳܠܳܠ ܒܰܪ ܐܰܙܺܝ ܡܶܢ ܠܽܘܩܒܰܠ ܩܰܡܨܽܘܥ: ܘܰܥܕܰܡܳܐ ܠܡܰܓܕܠܳܐ ܕܰܦܩܰܥܬܳܐ ܕܢܳܦܶܩ ܡܶܢ ܒܶܝܬ݂ ܡܰܠܟܳܐ ܥܶܠܳܝܳܐ: ܘܰܥܕܰܡܳܐ ܠܕ݂ܳܪܬܳܐ ܕܒܶܝܬ݂ ܐܰܣܺܝܖ̈ܶܐ. ܒܳܬܪܶܗ ܦܳܪܝܳܐ ܒܰܪ ܦܳܪܫܳܥ.
Neh 3:26 ܘܰܢܬܰܢܳܝ̈ܶܐ ܕܰܗܘܰܘ ܝܳܬܒܺܝܢ ܒܦܳܥܳܠ: ܥܕܰܡܳܐ ܠܬܰܪܥܳܐ ܕܡܰܝ̈ܳܐ: ܠܡܰܕ݂ܢܚܳܐ: ܘܡܰܓܕܠܳܐ ܕܡܰܦܩܳܢܳܐ.
Neh 3:27 ܒܳܬܪܶܗ ܥܰܫܶܢܘ ܬܩܽܘܥܳܝ̈ܶܐ: ܡܫܽܘܚܬܳܐ ܕܬܰܪܬܶܝܢ ܡܶܢ ܠܽܘܩܒܰܠ ܡܰܓܕܠܳܐ ܪܰܒܳܐ ܕܡܰܦܩܳܢܳܐ: ܘܰܥܕܰܡܳܐ ܠܫܽܘܪܳܐ ܥܰܫܺܝܢܳܐ.
Neh 3:28 ܡܶܢ ܡܰܥܠܳܢܳܐ ܕܬܰܪܥܳܐ ܕܖ̈ܰܟܫܳܐ: ܐܰܥܫܶܢܘ ܟܳܗ̈ܢܶܐ ܐ̱ܢܳܫ ܠܽܘܩܒܰܠ ܒܰܝܬܶܗ.
Neh 3:29 ܒܳܬܰܪܗܽܘܢ ܐܰܥܫܶܢ ܨܳܕ݂ܽܘܩ ܒܰܪ ܐܳܡܺܝܪ ܠܽܘܩܒܰܠ ܒܰܝܬܶܗ ܒܳܬܪܶܗ ܐܰܥܫܶܢ ܫܡܰܥܝܳܐ ܒܰܪ ܫܟܰܢܝܳܐ ܢܳܛܰܪ ܬܰܪܥܳܐ ܡܰܕ݂ܢܚܳܝܳܐ.
Neh 3:30 ܒܳܬܪܶܗ ܐܰܥܫܶܢ ܚܰܢܰܢܝܳܐ ܒܰܪ ܫܠܰܡܝܳܐ: ܘܚܰܢܽܘܢ ܒܰܪ ܨܳܠܳܦ ܫܬܺܝܬܳܝܳܐ: ܡܫܽܘܚܬܳܐ ܕܬܰܪܬܶܝܢ ܒܳܬܪܶܗ ܐܰܥܫܶܢ ܡܰܫܠܽܘܡ ܒܰܪ ܒܪܰܟ݂ܝܳܐ: ܠܽܘܩܒܰܠ ܒܰܝܬܶܗ. ܒܳܬܪܶܗ ܐܰܥܫܶܢ ܒܰܢܽܘܢ ܒܰܪ ܢܰܚܕܳܪ: ܡܫܽܘܚܬܳܐ ܕܬܰܪܬܶܝܢ.
Neh 3:31 ܒܳܬܪܶܗ ܐܰܥܫܶܢ ܡܠܰܟ݂ܝܳܐ ܒܰܪ ܨܦܰܢܝܳܐ: ܥܕܰܡܳܐ ܠܒܶܝܬ݂ ܢܰܬܢܳܝ̈ܶܐ ܘܖ̈ܶܓܠܳܝܶܐ.
Neh 3:32 ܠܽܘܩܒܰܠ ܬܰܪܥܳܐ ܕܡܰܦܩܳܢܳܐ: ܘܰܥܕܰܡܳܐ ܠܡܰܣܩܳܢܳܐ: ܕܰܦܢܺܝܬܳܐ ܕܡܰܣܰܩܬܳܐ ܕܦܳܢܝܳܐ ܠܬܰܪܥܳܐ ܕܥܳܢ̈ܳܐ: ܥܫܶܢܘ ܨܰܖ̈ܦܳܝܶܐ ܘܖ̈ܶܟܠܳܝܶܐ.
Neh 4:1 ܘܟܰܕ݂ ܫ̣ܡܰܥ ܣܰܡܒܠܳܛ ܕܒܳܥܶܝܢܢ ܫܽܘܪܳܐ: ܟܶܪܝܰܬ݂ ܠܶܗ: ܘܰܣܓܺܝ ܪܽܘܓܙܶܗ. ܘܡܰܝܶܩ ܥܠܰܝܗܽܘܢ ܥܰܠ ܝܽܗܘܕܳܝ̈ܶܐ.
Neh 4:2 ܘܶܐܡܰܪ ܠܰܐܚܰܘ̈ܗܝ ܘܰܠܚܰܝܠܳܐ ܕܫܳܡܖ̈ܳܝܶܐ: ܡܳܢܳܐ ܥܳܒܕܺܝܢ ܝܽܗ̱ܘܕܳܝ̈ܶܐ: ܘܡܶܫܬܰܒܗܪܺܝܢ. ܫܒܽܘܩܘ ܠܗܽܘܢ ܡܕܰܒܚܺܝܢ ܘܳܐܟܠܺܝܢ: ܒܝܰܘܡܳܐ ܕܰܐܩܺܝܡܘ ܟܺܐܦ̈ܶܐ ܗܳܠܶܝܢ: ܡܶܢ ܩܶܩܠܬܳܐ ܕܥܰܦܪܳܐ: ܘܝܰܩܺܝ̈ܕ݂ܳܢ ܐܶܢܶܝܢ.
Neh 4:3 ܘܛܽܘܒܝܳܐ ܥܰܡܽܘܢܳܝܳܐ ܩܳܐܶܡ ܗ̱ܘܳܐ ܠܘܳܬܶܗ: ܘܳܐܡܰܪ: ܟܡܳܐ ܕܗܶܢܽܘܢ ܒܳܥܶܝܢ: ܝܳܕܰܥ ܐ̱ܢܳܐ ܕܣܳܠܶܩ ܬܰܥܠܳܐ: ܘܥܳܩܰܪ ܟܺܐܦ̈ܶܐ ܕܫܽܘܖ̈ܰܝܗܽܘܢ.
Neh 4:4 ܫܡܰܥ ܐܰ‌ܠܳܗܳܐ ܡܶܛܽܠ ܕܰܗܘܰܝܢ ܓܽܘܚܟܳܐ. ܘܰܐܗܦܶܟ݂ ܨܰܥܪܗܽܘܢ ܒܪܺܝܫܗܽܘܢ ܘܗܰܒ ܐܶܢܽܘܢ ܠܒܶܙܬܳܐ ܒܰܐܪܥܳܐ ܕܰܫܒܺܝܬܗܽܘܢ.
Neh 4:5 ܠܳܐ ܬܶܫܒܽܘܩ ܚܰܘ̈ܒܰܝܗܽܘܢ. ܘܰܚܛܳܗܰܝ̈ܗܽܘܢ ܩܕ݂ܳܡܝܟ ܠܳܐ ܢܶܬܥܛܽܘܢ. ܡܶܛܽܠ ܕܰܪܓܶܙܘ ܠܽܘܩܒܰܠ ܒܶܢܝܳܢܳܐ ܕܒܳܥܶܝܢܰܢ. 
Neh 4:6 ܘܰܚܢܰܢ ܢܶܒܢܶܝܘܗܝ ܠܫܽܘܪܳܐ. ܘܰܒܢܰܐܗܝ ܘܰܓܡܰܪ ܫܽܘܪܳܐ ܥܕܰܡܳܐ ܠܦܶܠܓܶܗ. ܗܳܝܕܶܝܢ ܐܶܬܦܬܰܚ ܦܽܘܡܶܗ ܕܟܽܠܶܗ ܥܰܡܳܐ: ܠܡܶܥܒܰܕ݂.
Neh 4:7 ܗܳܝܕܶܝܢ ܟܰܕ݂ ܫ̣ܡܰܥ ܣܰܡܒܠܳܛ: ܘܛܽܘܒܝܳܐ: ܘܥܰܖ̈ܒܳܝܶܐ: ܘܥܰܡܽܘܢܳܝ̈ܶܐ: ܘܰܐܫܕܽܘܕܳܝ̈ܶܐ: ܕܶܐܬܺܝܗܶܒ ܙܰܒܢܳܐ ܠܫܽܘܪܳܐ ܕܽܐܘܪܺܫܠܶܡ ܠܡܶܬܒܢܳܝܽܘ: ܘܫܰܖ̈ܺܝ ܬܽܘܖ̈ܥܳܬܳܐ ܠܡܶܣܬܰܟܳܪܽܘ: ܟܶܪܝܰܬ݂ ܠܗܽܘܢ ܛܳܒ.
Neh 4:8 ܘܶܐܬܚܰܫܰܒܘ ܟܽܠܗܽܘܢ ܐܰܟ݂ܚܕܳܐ: ܠܡܶܐܬܳܐ ܠܡܶܬܟܰܬܳܫܽܘ ܒܽܐܘܪܺܫܠܶܡ: ܘܰܠܡܶܥܒܰܕ݂ ܠܗܽܘܢ ܬܽܘܩܠܬܳܐ.
Neh 4:9 ܘܨܰܠܺܝ ܩܕ݂ܳܡ ܐܰܠܳܗܰܢ ܕܰܢܩܺܝܡ ܥܠܰܝܢ ܢܳܛܽܘܖ̈ܶܐ ܒܺܐܝܡܳܡܳܐ ܘܰܒܠܺܠܝܳܐ ܡܶܢ ܩܕ݂ܳܡܝܗܽܘܢ.
Neh 4:10 ܘܳܐܡܪܺܝܢ ܝܽܗ̱ܘܕܳܝ̈ܶܐ: ܒܨܰܪ ܠܶܗ ܚܰܝܠܰܢ ܡܶܢ ܩܽܘܦܳܝ̈ܶܐ ܘܥܰܦܪܳܐ ܣܰܓܺܝ ܛܳܒ. ܘܰܚܢܰܢ ܠܳܐ ܡܶܫܟܚܺܝܢܰܢ ܠܡܶܒܢܳܐ ܒܫܽܘܪܳܐ.
Neh 4:11 ܘܳܐܡܪܺܝܢ ܣܳܢ̈ܐܰܝܢ: ܕܠܳܐ ܢܶܕܥܽܘܢ: ܘܠܳܐ ܢܶܚܙܽܘܢ: ܥܕܰܡܳܐ ܕܢܶܦܶܠ ܥܠܰܝܗܽܘܢ ܘܰܢܩܰܛܶܠ ܐܶܢܽܘܢ: ܘܰܢܒܰܛܶܠ ܥܒܳܕ݂ܗܽܘܢ.
Neh 4:12 ܘܶܐܬܰܘ ܝܽܗ̱ܘܕܳܝ̈ܶܐ ܕܝܳܬܒܺܝܢ ܠܘܳܬ݂ܗܽܘܢ: ܘܳܐܡܪܺܝܢ ܠܗܽܘܢ: ܗܳܐ ܡܶܟܺܝܠ ܥܣܰܪ ܙܰܒ̈ܢܺܝܢ ܐܶܬܰܘ ܠܡܶܬܟܰܬܳܫܽܘ ܥܰܡܟ݂ܽܘܢ: ܡܶܢ ܟܽܠܗܽܘܢ ܐܰܬܖ̈ܰܘܳܬܳܐ ܐܰܝܠܶܝܢ ܕܰܫܪܶܝܢ ܗ̱ܘܰܘ ܒܗܽܘܢ.
Neh 4:13 ܘܶܐܬܰܘ ܘܩ̣ܳܡܘ ܡܶܢ ܒܶܣܬܰܪ ܫܽܘܪܳܐ: ܠܡܶܬܟܰܬܳܫܽܘ ܒܓܺܐܖ̈ܰܝܗܽܘܢ. ܘܦܰܠܓܽܘܗܝ ܠܚܰܝܠܳܐ ܠܛܽܘܗ̈ܡܶܐ ܥܰܡ ܣܰܝܦܰܝ̈ܗܽܘܢ: ܘܖ̈ܽܘܡܚܶܐ ܘܩܶܫ̈ܬܳܬܳܐ.
Neh 4:14 ܘܕܶܚܠܶܬ ܘܩܳܡܶ݀ܬ ܘܶܐܡܪܶܬ݂ ܠܪܰܘܖ̈ܒܳܢܶܐ ܘܰܠܫܰܠܺܝܛܳܢ̈ܶܐ: ܘܰܠܫܰܪܟܳܐ ܕܥܰܡܳܐ: ܠܳܐ ܬܶܕ݂ܚܠܽܘܢ ܡܶܢ ܩܕ݂ܳܡܰܝܗܽܘܢ. ܠܡܳܪܝܳܐ ܪܰܒܳܐ ܘܰܕ݂ܚܺܝܠܳܐ ܐܶܬܕܰܟ݂ܪܘ ܘܶܐܬܟܰܬܰܫܘ ܥܰܠ ܐܰܦܰܝ̈ ܐܰܚܰܝ̈ܟܽܘܢ: ܘܥܰܠ ܐܰܦܰܝ̈ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ: ܐܳܦ ܡܶܛܽܠ ܢܶܫܰܝ̈ܟܽܘܢ ܘܒܳܬܰܝ̈ܟܽܘܢ.
Neh 4:15 ܗܳܝܕܶܝܢ ܟܰܕ݂ ܫ̣ܡܰܥܘ ܒܥܶܠܕܒܳܒܰܝ̈ܢ ܕܶܐܬܝܰܕ݂ܥܰܬ݂ ܠܰܢ ܡܶܠܬܳܐ: ܘܒܰܛܶܠ ܡܳܪܝܳܐ ܡܽܘܠܟܳܢܰܝ̈ܗܽܘܢ: ܐܶܬܗܦܶܟ݂ܢ ܟܽܠܢ ܘܰܣܠܶܩܢ ܠܫܽܘܪܳܐ. ܘܥܳܒܕܺܝܢ ܗܘܰܝܢ ܟܽܠܰܢ ܓܒܰܪ ܒܰܥܒܳܕܶܗ.
Neh 4:16 ܘܦܶܠܓܳܐ ܕܰܥܠܰܝ̈ܡܶܐ ܡܶܢ ܝܰܘܡܳܐ ܗܰܘ ܘܰܠܗܰܠ: ܦܶܠܓܗܽܘܢ ܕܥܰܡܳܐ ܥܳܒܕܺܝܢ ܥܳܒܕ݂ܳܐ. ܘܦܶܠܓܗܽܘܢ ܐܰܚܺܝܕ݂ܺܝܢ ܖ̈ܽܘܡܚܶܐ: ܘܣܰܟܖ̈ܶܐ: ܘܩܶܫ̈ܬܳܬܳܐ: ܘܫܶܖ̈ܝܳܢܶܐ. ܘܰܡܫܰܡ̈ܫܳܢܶܐ ܩܳܝܡܺܝܢ ܒܶܣܬܰܪ ܝܽܗ̄ܘܕܳܝ̈ܶܐ: ܘܒܳܢܶܝܢ ܫܽܘܖ̈ܶܐ.
Neh 4:17 ܘܕܰܫܩܺܝܠܺܝܢ: ܒܩܽܘ̈ܦܶܐ ܫܩܺܝܠܺܝܢ: ܒܰܚܕܳܐ ܐܺܝܕܶܗ ܥܳܒܶܕ݂ ܥܒܳܕ݂ܳܐ. ܘܒܰܚܕܳܐ ܐܺܝܕܶܗ ܫܩܺܝܠ ܙܰܝܢܳܐ.
Neh 4:18 ܘܰܐܖ̈ܕܺܟܠܶܐ: ܐܰܣܺܝܪ ܣܰܝܦܶܗ: ܘܩܳܐܶܡ ܘܒܳܢܶܐ. ܘܰܕ݂ܩܳܪܶܐ ܒܩܰܪܢܳܐ ܩܳܐܶܡ ܒܶܣܬܪܶܗ.
Neh 4:19 ܘܶܐܡܪܶܬ ܠܪܰܘܖ̈ܒܳܢܶܐ ܘܰܠܫܰܠܺܝܛܳܢ̈ܶܐ: ܘܰܠܫܰܪܟܳܐ ܕܥܰܡܳܐ: ܥܒܺܝܕܬܳܐ: ܣܰܓܺܝܐܳܐ ܘܰܪܘܺܝܚܳܐ. ܘܰܚܢܰܢ ܦܪܺܝܫܺܝܢܰܢ ܘܩܳܝܡܺܝܢܰܢ ܥܰܠ ܫܽܘܪܳܐ: ܘܦܰܪܺܝܩܺܝܢܰܢ ܓܒܰܪ ܡܶܢ ܐܰܚܽܘܗܝ.
Neh 4:20 ܒܕܽܘܟܬܳܐ ܕܶܝܢ ܕܫܳܡܥܺܝܢ ܐܢ̱ܬܽܘܢ ܩܳܠܳܐ ܕܩܰܪܢܳܐ: ܠܬܰܡܳܢ ܬܶܬܩܰܪܒܽܘܢ ܠܘܳܬܰܢ ܘܰܐܠܳܗܰܢ ܢܶܬܟܰܬܰܫ ܥܰܠ ܐܰܦܰܝ̈ܢ.
Neh 4:21 ܘܰܚܢܰܢ ܢܶܗܘܶܐ ܥܳܒܕܺܝܢ ܒܰܥܒܳܕܰܢ. ܘܦܶܠܓܰܢ ܢܶܗܘܽܘܢ ܐܰܚܺܝܕ݂ܺܝܢ ܖ̈ܽܘܡܚܶܐ: ܡܶܢ ܡܰܣ̈ܩܰܝ ܫܰܦܪܳܐ: ܥܕܰܡܳܐ ܕܢܳܦܩܺܝܢ ܟܰܘ̈ܟܒܶܐ.
Neh 4:22 ܐܳܦ ܒܶܗ ܒܙܰܒܢܳܐ ܗܰܘ: ܐܶܡܪܶܬ ܠܥܰܡܳܐ: ܕܓܰܒܪܳܐ ܘܛܰܠܝܶܗ ܢܶܗܘܽܘܢ ܒܳܝܬܺܝܢ ܒܓ݂ܰܘ ܫܽܘ̈ܩܶܐ ܕܽܐܘܪܺܫܠܶܡ ܘܢܶܗܘܽܘܢ ܢܳܛܪܺܝܢ ܠܶܗ ܒܠܺܠܝܳܐ ܘܒܺܐܝܡܳܡܳܐ. ܘܢܶܗܘܽܘܢ ܥܳܒܕܺܝܢ ܥܒ̈ܳܕܶܐ.
Neh 4:23 ܘܶܐܢܳܐ ܘܰܐܚܰܝ̈ ܘܛܰܠܝܰܝ̈ ܘܐ̱ܢܳܫ̈ܳܐ ܢܳܛܽܘܖ̈ܶܐ ܕܒܰܝܬܝ: ܠܳܐ ܫܳܠܚܺܝܢܰܢ ܢܰܚ̈ܬܰܝܢ ܝܰܪܚܳܐ ܕܝܰܘ̈ܡܳܬ݂ܳܐ. ܐ̱ܢܳܫ ܕܡܳܛܶܐ ܠܶܗ. 
Neh 5:1 ܘܗܳܝܕܶܝܢ ܐܰܝܠܶܠܘ ܥܰܡܳܐ ܘܢܶܫܰܝ̈ܗܽܘܢ ܝܺܠܰܠܬܳܐ ܪܰܒܬܳܐ: ܥܰܠ ܐܰܚܰܝ̈ܗܽܘܢ ܝܽܗ̱ܘܕܳܝ̈ܶܐ.
Neh 5:2 ܘܺܐܝܬ݂ ܕܳܐܡܪܺܝܢ: ܒܢܰܝ̈ܢ ܘܰܒ̈ܢܳܬܰܢ ܘܰܐܚܰܝ̈ܢ: ܣܰܓܺܝܐܺܝܢ ܢܶܣܰܒ ܥܒܽܘܪܳܐ: ܘܢܶܐܟ݂ܽܘܠ ܘܢܺܚܶܐ.
Neh 5:3 ܘܺܐܝܬ݂ ܕܳܐܡܪܺܝܢ: ܚܰܩ̈ܠܳܬܰܢ ܘܒܳܬܰܝ̈ܢ ܘܟܰܖ̈ܡܰܝܢ ܡܙܰܒܢܺܝܢܰܢ ܘܢܳܣܒܺܝܢܰܢ ܥܒܽܘܪܳܐ ܒܟܰܦܢܳܐ: ܘܚܳܐܶܝܢܰܢ.
Neh 5:4 ܘܺܐܝܬ݂ ܕܳܐܡܪܺܝܢ ܢܺܐܙܰܦ ܟܶܣܦܳܐ ܡܶܢ ܡܰܕܰܐܬܳܐ ܕܡܰܠܟܳܐ. ܘܢܶܦܠܽܘܚ ܚܰܩ̈ܠܳܬܰܢ ܘܟܰܖ̈ܡܰܝܢ: ܘܢܺܚܶܐ.
Neh 5:5 ܘܺܐܝܬ݂ ܕܳܐܡܪܺܝܢ: ܡܶܟܺܝܠ ܐܰܝܟ݂ ܒܶܣܪܳܐ ܕܰܐܚܰܝ̈ܢ: ܗܳܟܰܢܳܐ ܐܳܦ ܒܶܣܪܰܢ. ܘܰܐܝܟ݂ ܒܢܰܝ̈ܗܽܘܢ: ܗܳܟܰܢܳܐ ܐܳܦ ܒܢܰܝ̈ܢ ܗܳܐ ܡܶܟܺܝܠ ܟܳܒܫܺܝܢ ܚܢܰܢ ܒܢܰܝ̈ܢ ܘܰܒ̈ܢܳܬܰܢ ܠܥܰܒ̈ܕܺܝܢ. ܘܺܐܝܬ݂ ܡܶܢ ܒ̈ܢܳܬܰܢ ܕܡܶܬܟܰܒ̈ܫܳܢ ܠܰܐܡ̈ܗܳܬܳܐ. ܘܠܳܐ ܡܪܺܝܡܺܝܢ ܩܕ݂ܳܡ ܐܰ‌ܠܳܗܳܐ ܐܺܝ̈ܕܰܝܗܽܘܢ. ܘܚܰܩ̈ܠܳܬܰܢ ܘܟܰܖ̈ܡܰܝܢ ܘܢܶܟ݂ܣܰܝ̈ܢ ܡܶܬܝܰܗܒܺܝܢ ܠܰܐ̱ܚܖ̈ܳܢܶܐ.
Neh 5:6 ܘܟܶܪܝܰܬ݂ ܠܺܝ ܛܳܒ ܟܰܕ݂ ܫܶܡܥܶ݀ܬ ܝܺܠܰܠܬܗܽܘܢ ܘܡ̈ܶܠܶܐ ܗܳܠܶܝܢ.
Neh 5:7 ܘܶܐܬܬܒܰܪ ܠܶܒܝ ܒܓ݂ܰܘܝ. ܘܰܐܓܪܶܬ ܪܽܘܚܝ: ܘܡܰܠܠܶܬ ܥܰܡ ܩܰܫܺܝ̈ܫܶܐ ܘܥܰܡ ܪܰܘܖ̈ܒܳܢܶܐ.
Neh 5:8 ܘܶܐܡܪܶܬ݂ ܠܗܽܘܢ: ܕܰܚܢܰܢ ܩܢܰܝܢܰܢ ܠܰܐܚܰܝ̈ܢ ܝܽܗ̱ܘܕܳܝ̈ܶܐ: ܕܡܶܙܕܰܒܢܺܝܢ ܠܥܰܡ̈ܡܶܐ: ܗܶܢܽܘܢ ܘܰܒܢܰܝ̈ܗܽܘܢ ܓܰܒܪܳܐ ܠܰܐܚܽܘܗܝ ܫܳܩܠܺܝܢ ܐܢ̱ܬܽܘܢ ܡܶܛܽܠ ܗܳܢܳܐ ܝܶܗܒܶ݀ܬ ܥܠܰܝܗܽܘܢ ܩܳܠܳܐ. ܘܶܐܡܪܶܬ݂ ܠܗܽܘܢ: ܐܳܦ ܐܰܢ̱ܬܽܘܢ ܬܙܰܒܢܽܘܢ ܠܰܐܚܰܝ̈ܟܽܘܢ ܘܰܫܬܶܩܘ: ܘܠܳܐ ܝܰܗܒܘ ܠܺܝ ܦܶܬܓܳܡ.
Neh 5:9 ܘܶܐܡܪܶܬ݂ ܠܗܽܘܢ: ܠܳܐ ܫܰܦܺܝܪ ܦܶܬܓܳܡܳܐ ܕܰܐܢ̱ܬܽܘܢ ܥܳܒܕܺܝܢ. ܡܶܟܺܝܠ ܒܕܶܚܠܬܳܐ ܕܰܐܠܳܗܰܢ ܠܳܐ ܡܗܰܠܟ݂ܺܝܢ ܐܢ̱ܬܽܘܢ. ܡܶܛܽܠ ܕܥܳܒܕܺܝܢ ܐܢ̱ܬܽܘܢ ܐܰܝܟ݂ ܥܒ̈ܳܕܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܢ.
Neh 5:10 ܘܳܐܦ ܐܶܢܳܐ ܘܰܒܢܰܝ̈ ܘܰܐܚܰܝ̈ ܢܶܣܰܒ ܟܶܣܦܳܐ: ܘܢܶܙܒܰܢ ܥܒܽܘܪܳܐ: ܘܢܶܫܒܽܘܩ ܠܡܶܣܟܺܢ̈ܶܐ ܕܺܐܝܬ݂ ܒܥܰܡܰܢ.
Neh 5:11 ܘܢܰܦܢܶܐ ܠܗܽܘܢ ܒܝܰܘܡܳܐ ܗܳܢܳܐ: ܟܰܖ̈ܡܰܝܗܽܘܢ ܘܙܰܝܬܰܝ̈ܗܽܘܢ ܘܚܰܩ̈ܠܳܬܗܽܘܢ ܘܒܳܬܰܝ̈ܗܽܘܢ. ܘܟܶܣܦܳܐ ܘܰܥܒܽܘܪܳܐ ܘܚܰܡܪܳܐ ܘܡܶܫܚܳܐ ܢܶܫܒܽܘܩ ܠܫܰܪܟܳܐ ܕܥܰܡܳܐ.
Neh 5:12 ܘܳܐܡܪܺܝܢ ܠܺܝ: ܗܳܟܰܢܳܐ ܢܶܥܒܶܕ݂: ܐܰܝܟ݂ ܕܰܐܢ̱ܬ ܐܶܡܰܪܬ ܘܰܩܪܺܝ݀ܬ ܠܟܽܘܡܖ̈ܶܐ: ܘܶܐܡܪܶܬ݂ ܠܗܽܘܢ: ܕܗܳܟܰܢܳܐ ܘܳܠܶܐ ܠܡܶܥܒܰܕ݂. ܘܰܐܘܡܺܝܬ ܐܶܢܽܘܢ ܠܡܶܥܒܰܕ݂ ܐܰܝܟ݂ ܦܶܬܓܳܡܳܐ ܗܳܢܳܐ. ܘܳܐܦ ܠܰܛܠܳܝ̈ܶܐ ܕܰܩܕܩ̈ܶܐ.
Neh 5:13 ܘܳܐܡܪܺܝܢܰܢ: ܕܗܳܟܰܢܳܐ ܢܙܺܝܥ ܐܰ‌ܠܳܗܳܐ ܠܟܽܠ ܓܒܰܪ ܕܠܳܐ ܢܩܺܝܡ ܥܰܠ ܡܶܠܬܳܐ ܗܳܕ݂ܶܐ: ܡܶܢ ܒܰܝܬܶܗ ܘܡܶܢ ܠܶܐܘܬܶܗ. ܗܳܟܰܢܳܐ ܢܶܗܘܶܐ ܡܙܳܥ ܘܝܰܪܩܳܢ. ܘܳܐܡܪܺܝܢ ܥܰܡܳܐ ܟܽܠܶܗ: ܐܰܡܺܝܢ. ܘܩ̣ܳܡܘ ܥܰܡܳܐ ܟܽܠܶܗ: ܘܫܰܒܰܚܘ ܠܡܳܪܝܳܐ. ܘܰܥܒܰܕ݂ܘ ܟܽܠܶܗ ܥܰܡܳܐ ܐܰܝܟ݂ ܦܶܬܓܳܡܳܐ ܗܳܢܳܐ.
Neh 5:14 ܘܳܐܦ ܡܶܢ ܝܰܘܡܳܐ ܕܦܰܩܕܰܢܝ ܠܡܶܗܘܳܐ ܫܰܠܺܝܛܳܐ ܒܰܐܪܥܳܐ ܕܰܝܗܽܘܕ݂: ܡܶܢ ܫܢܰܬ ܥܶܣܪܺܝܢ: ܘܰܥܕܰܡܳܐ ܠܰܫܢܰܬ ܬܠܳܬ݂ܺܝܢ ܘܬܰܪܬܶܝܢ ܠܰܐܪܛܰܚܫܶܫܬ ܡܰܠܟܳܐ: ܫܢܺܝ̈ܢ ܬܰܪܬܰܥܶܣܖ̈ܶܐ ܐܶܢܳܐ ܘܰܐܚܰܝ̈ ܗܘܺܝܬ ܠܗܽܘܢ ܪܺܝܫܐ. ܘܠܳܐ ܚܡܳܪܳܐ ܕܚܰܕ݂ ܡܶܢܗܽܘܢ ܕܶܒܪܶܬ: ܘܳܐܦܠܳܐ ܐܰܗܪܶܬ ܠܐ̱ܢܳܫ ܡܶܢܗܽܘܢ.
Neh 5:15 ܫܰܠܺܝܛܳܢ̈ܶܐ ܕܰܩܕ݂ܳܡܝ ܫܰܥܒܕܽܘܗܝ ܠܥܰܡܳܐ. ܘܰܢܣܰܒܘ ܡܶܢܗܽܘܢ ܚܰܡܪܳܐ: ܘܠܰܚܡܳܐ: ܘܟܶܣܦܳܐ ܣܰܓܺܝܐܳܐ ܠܡܰܕܰܐܬܳܐ: ܥܕܰܡܳܐ ܠܣܶܠ̈ܥܺܝܢ ܐܰܪܒܥܺܝܢ. ܐܳܦ ܥܰܒܕܰܝ̈ܗܽܘܢ ܐܰܫܠܶܛܘ ܥܰܠ ܥܰܡܳܐ. ܘܶܐܫܬܰܠܰܛܘ ܥܠܰܝ̈ܗܽܘܢ: ܘܶܐܫܬܰܢܰܕ݂ܘ ܒܗܽܘܢ. ܘܶܐܢܳܐ ܠܳܐ ܥܶܒܕܶܬ ܗܳܟܰܢܳܐ: ܡܶܢ ܩܕ݂ܳܡ ܕܶܚܠܬܶܗ ܕܰܐ‌ܠܳܗܳܐ.
Neh 5:16 ܐܳܦ ܒܰܥܒܳܕ݂ܳܐ ܕܫܽܘܪܳܐ ܗܳܢܳܐ: ܛܳܒ ܐܶܬܥܰܫܢܶ݀ܬ ܘܚܰܩ̈ܠܳܬܳܐ ܠܳܐ ܙܰܒܢܶ݀ܬ ܘܟܽܠܗܽܘܢ ܛܠܳܝ̈ܳܐ ܒܢܰܝ̈ ܝܽܗܘܕܳܝܳܐ ܐܶܬܟܰܢܰܫܘ: ܘܩ̣ܳܡܘ ܬܰܡܳܢ ܥܰܠ ܥܒܳܕ݂ܳܐ.
Neh 5:17 ܘܪܰܘܖ̈ܒܳܢܶܐ ܫܰܠܺܝܛܳܢ̈ܶܐ ܡܳܐܐ ܘܚܰܡܫܺܝܢ ܓܰܒܖ̈ܺܝܢ: ܘܕ݂ܶܐܬܶܝܢ ܠܘܳܬ݂ܰܢ ܡܶܢ ܥܰܡ̈ܡܶܐ ܕܰܚܕ݂ܳܖ̈ܰܝܢ: ܐܳܬܶܝܢ ܗ̱ܘܰܘ ܐ̱ܢܳܫ ܒܦܳܬܽܘܪܶܗ.
Neh 5:18 ܘܓܰܒܪܳܐ ܕܥܳܒܶܕ݂ ܗ̱ܘܳܐ ܠܰܚܡܳܐ: ܡܰܝܬܶܐ ܗ̱ܘܳܐ ܠܥܰܒ̈ܕܶܐ ܕܥܳܒܕܺܝܢ: ܬܰܘܪܳܐ ܚܰܕ: ܘܥܳܢ̈ܳܐ ܫܶܬ ܫܰܡܺܝ̈ܢܳܬܳܐ. ܘܨܶܦܖ̈ܳܝܶܐ ܐܶܬܥܒܶܕ݂ܘ ܠܰܢ. ܘܰܚܕܳܐ ܠܥܶܣܪܳܐ ܝܰܘ̈ܡܺܝܢ: ܚܰܡܪܳܐ ܣܰܓܺܝ ܘܥܰܡ ܗܳܕ݂ܶܐ: ܠܰܚܡܳܐ ܕܫܰܠܺܝܛܽܘܬܳܐ ܠܳܐ ܒܥܺܝ݀ܬ: ܡܶܛܽܠ ܕܰܥܫܶܢ ܥܒܳܕ݂ܳܐ ܥܰܠ ܥܰܡܳܐ ܗܳܢܳܐ.
Neh 5:19 ܐܶܬܕܰܟ݂ܪ ܠܺܝ ܐܰܠܳܗܝ ܠܛܳܒ: ܟܽܠ ܡܶܕܶܡ ܕܥܶܒܕܶܬ ܚܠܳܦ ܥܰܡܳܐ ܗܳܢܳܐ. 
Neh 6:1 ܗܳܝܕܶܝܢ ܐܶܫܬܰܡܥܰܬ݂ ܡܶܠܬܳܐ ܠܣܰܡܒܠܳܛ: ܘܰܠܛܽܘܒܝܳܐ: ܘܠܰܓܫܽܘܡ ܥܰܪܒܳܝܳܐ: ܘܰܠܫܰܪܟܳܐ ܕܰܒܥܶܠܕܒܳܒܰܝ̈ܢ: ܕܰܒܢܰܝܢܳܝܗܝ ܠܫܽܘܪܳܐ. ܘܰܥܕܰܡܳܐ ܠܶܗ ܠܙܰܒܢܳܐ ܗܰܘ ܦܖ̈ܽܘܣܬܕܶܐ ܕܬܰܖ̈ܥܶܐ ܥܕܰܟܺܝܠ ܠܳܐ ܐܰܩܺܝܡܢ.
Neh 6:2 ܘܫܰܕܰܪܘ ܠܘܳܬ݂ܝ ܣܰܡܒܠܳܛ ܘܰܓܫܽܘܡ: ܘܳܐܡܪܺܝܢ ܠܺܝ: ܬܳܐ ܢܺܐܙܰܠ ܐܰܟ݂ܚܕܳܐ: ܘܢܶܫܪܶܐ ܐܰܝܟ݂ ܓܰܝܳܣ̈ܶܐ ܒܰܦܩܰܥܬܳܐ ܕܺܐܝܢܽܘ ܘܗܶܢܽܘܢ ܡܶܬܪܰܥܶܝܢ ܗ̱ܘܰܘ ܠܡܶܥܒܰܕ݂ ܠܰܢ ܒܺܝܫܬܳܐ.
Neh 6:3 ܘܫܰܕܪܶܬ ܠܘܳܬ݂ܗܽܘܢ ܡܰܠܰܐܟܳܐ: ܘܶܐܡܪܶܬ݂ ܠܗܽܘܢ: ܥܒܳܕ݂ܳܐ ܪܰܒܳܐ ܥܳܒܶܕ ܐ̱ܢܳܐ. ܘܠܳܐ ܡܶܫܟܰܚ ܐ̱ܢܳܐ ܠܡܶܚܰܬ: ܕܰܠܡܳܐ ܢܶܒܛܰܠ ܟܰܕ݂ ܐܰܪܦܶܐ ܘܶܐܚܽܘܬ݂ ܠܘܳܬ݂ܟ݂ܽܘܢ.
Neh 6:4 ܘܫܰܕܰܪܘ ܠܘܳܬ݂ܝ ܐܰܝܟ݂ ܦܶܬܓܳܡܳܐ ܗܳܢܳܐ: ܐܰܪܒܰܥ ܙܰܒ̈ܢܺܝܢ. ܘܰܐܬܺܝܒܶ݀ܬ ܐܶܢܽܘܢ ܐܰܝܟ݂ ܦܶܬܓܳܡܳܐ ܗܳܢܳܐ.
Neh 6:5 ܘܫܰܕܰܪ ܠܘܳܬ݂ܝ ܣܰܡܒܠܳܛ ܐܰܝܟ݂ ܦܶܬܓܳܡܳܐ ܗܳܢܳܐ: ܒܰܙܒܰܢ̱ܬܳܐ ܚܡܺܝܫܳܝܬܳܐ ܠܰܥܠܰܝܡܶܗ: ܘܶܐܓܰܪܬܳܐ ܒܺܐܝܕܶܗ.
Neh 6:6 ܘܰܟ݂ܬܺܝܒ ܒܳܗ̇: ܒܥܰܡ̈ܡܶܐ ܐܶܫܬܡܰܥ: ܘܰܓܫܽܘܡ ܐܶܡܰܪ: ܐܰܢ̱ܬ ܘܝܽܗܘ̈ܕ݂ܳܝܶܐ ܡܶܬܪܰܥܶܝܢ ܠܡܶܡܪܰܕ݂. ܡܶܛܽܠ ܗܳܢܳܐ ܐܰܢ̱ܬ ܒܳܢܶܐ ܫܽܘܪܳܐ. ܘܰܐܢ̱ܬ ܗܳܘܶܐ ܠܗܽܘܢ ܡܰܠܟܳܐ ܐܰܝܟ݂ ܦܶܬܓܳܡ̈ܶܐ ܗܳܠܶܝܢ.
Neh 6:7 ܐܳܦ ܢܒܺܝ̈ܶܐ ܐܰܩܺܝܡܬ ܠܡܰܬܢܰܒܳܝܽܘ ܥܠܰܝܟ ܒܽܐܘܪܺܫܠܶܡ. ܘܳܐܡܪܺܝܢ ܕܗܳܐ ܐܰܡܠܶܟ݂ ܒܰܝܗܽܘܕ݂. ܘܡܶܟܺܝܠ ܐܶܫܬܰܡܰܥ ܠܡܰܠܟܳܐ ܐܰܝܟ݂ ܡ̈ܶܠܶܐ ܗܳܠܶܝܢ. ܡܶܟܺܝܠ ܬܰܘ ܢܶܬܡܰܠܰܟ݂ ܐܰܟ݂ܚܕܳܐ.
Neh 6:8 ܘܫܰܕܪܶܬ ܠܘܳܬܶܗ ܘܶܐܡܪܶܬ݂ ܠܶܗ: ܠܳܐ ܫܰܦܺܝܪ ܕܢܶܗܘ̈ܝܳܢ ܐܰܝܟ݂ ܡ̈ܶܠܶܐ ܕܰܐܢ̱ܬ ܐܳܡܰܪ ܐܰܢ̱ܬ. ܡܶܛܽܠ ܕܡܶܢ ܠܶܒܳܟ݂ ܐܳܡܰܪ ܐܰܢ̱ܬ ܠܶܗܝܢ.
Neh 6:9 ܡܶܛܽܠ ܕܟܽܠܗܽܘܢ ܡܕܰܚܠܺܝܢ ܠܰܢ: ܘܳܐܡܪܺܝܢ: ܡܶܬܖ̈ܰܦܝܳܢ ܐܺܝܕܰܝ̈ܗܽܘܢ ܡܶܢ ܥܒܺܝܕܬܳܐ. ܘܳܐܡܪܺܝܢ ܠܰܢ ܠܳܐ ܬܶܥܒܕܽܘܢ. ܡܶܟܺܝܠ ܐܰܥܫܶܢ ܐܺܝ̈ܕܰܝ.
Neh 6:10 ܘܶܐܢܳܐ ܥܶܠܶܬ ܠܘܳܬ݂ ܫܡܰܥܝܳܐ ܒܰܪ ܕܰܠܝܳܐ ܒܰܪ ܡܰܗܛܒܳܐܶܝܠ: ܘܗܽܘ ܟܳܠܶܐ ܗ̱ܘܳܐ ܠܺܝ: ܘܶܐܡܰܪ ܠܺܝ: ܬܳܐ ܢܶܬܘܰܥܰܕ݂ ܠܒܰܝܬܶܗ ܕܡܳܪܝܳܐ ܠܓܰܘ ܗܰܝܟܠܳܐ: ܘܢܶܐܚܽܘܕ݂ ܬܰܖ̈ܥܶܐ ܕܗܰܝܟܠܳܐ. ܡܶܛܽܠ ܕܳܐܬܶܝܢ ܠܡܶܩܛܠܳܟ݂: ܘܰܒܠܺܠܝܳܐ ܐܳܬܶܝܢ ܠܡܶܩܛܠܳܟ݂.
Neh 6:11 ܘܶܐܡܪܶܬ݂: ܠܓܰܒܪܳܐ ܕܰܐܟ݂ܘܳܬ݂ܳܟ݂: ܢܶܥܪܽܘܩ. ܚܳܣ ܠܺܝ ܕܶܐܥܪܽܘܩ: ܘܶܐܥܽܘܠ ܠܶܗܝܟܠܳܐ.
Neh 6:12 ܚܳܟܶܡ ܐ̱ܢܳܐ ܕܠܳܐ ܗ̱ܘܳܐ ܐܰ‌ܠܳܗܳܐ ܫܰܕܪܶܗ ܥܠܰܝ: ܘܳܐܦܠܳܐ ܒܝܰܕ݂ ܢܒܺܝܳܐ ܐܶܬܐܡܰܪ ܠܺܝ ܕܩܳܛܶܠ ܠܺܝ ܛܽܘܒܝܳܐ ܘܣܰܡܒܠܳܛ ܘܚܰܒܖ̈ܰܘܗܝ: ܐܰܓܪܽܘܗܝ ܘܫܰܕܪܽܘܗܝ ܥܠܰܝ ܠܡܶܩܛܠܰܢܝ.
Neh 6:13 ܡܶܛܽܠ ܕܰܐܓܪܳܐ ܗ̱ܘ: ܡܶܛܽܠ ܕܶܐܕ݂ܚܰܠ ܘܶܐܥܒܶܕ݂ ܗܳܟܰܢܳܐ: ܘܶܐܚܛܶܐ: ܘܰܗܘܳܐ ܠܗܽܘܢ ܠܰܫܡܳܐ ܒܺܝܫܳܐ: ܡܶܛܽܠ ܕܰܢܚܰܣܕܽܘܢܳܢܝ.
Neh 6:14 ܐܶܬܕܰܟ݂ܪ ܐܰܠܳܗܝ ܠܛܽܘܒܝܳܐ ܘܰܠܣܰܡܒܠܳܛ ܘܰܠܚܰܒܖ̈ܰܘܗܝ: ܐܰܝܟ݂ ܥܒܳܕܰܝ̈ܗܽܘܢ ܗܳܠܶܝܢ ܣܢܰܝ̈ܳܐ: ܐܳܦ ܠܝܽܘܕܰܥܝܳܐ ܢܒܺܝܳܐ: ܐܳܦ ܠܫܰܪܟܳܐ ܕܰܢܒܺܝ̈ܶܐ: ܕܰܗܘܰܘ ܡܕܰܚܠܺܝܢ ܠܺܝ ܡܶܢܗܽܘܢ.
Neh 6:15 ܘܰܫܠܶܡ ܫܽܘܪܳܐ ܒܚܰܡܫܳܐ ܘܥܶܣܪܺܝܢ ܒܺܐܝܠܽܘܠ: ܠܚܰܡܫܺܝܢ ܘܰܬܪܶܝܢ ܝܰܘ̈ܡܺܝܢ.
Neh 6:16 ܗܳܝܕܶܝܢ ܟܰܕ݂ ܫ̣ܡܰܥܘ ܟܽܠܗܽܘܢ ܒܥܶܠܕܒܳܒܰܝ̈ܢ: ܕܚ̣ܶܠܘ. ܘܟܽܠܗܽܘܢ ܥܰܡ̈ܡܶܐ ܕܰܚܕ݂ܳܖ̈ܰܝܢ: ܘܙܳܥܘ ܛܳܒ ܡܶܢ ܩܕ݂ܳܡܝܢ ܘܺܝܕܰܥܘ ܕܡܶܢ ܐܰ‌ܠܳܗܳܐ ܐܶܬܥܰܒܕܬ ܥܒܺܝܕܬܳܐ ܗܳܕ݂ܶܐ.
Neh 6:17 ܐܳܦ ܒܝܰܘ̈ܡܳܬ݂ܳܐ ܗܳܢܽܘܢ: ܡܰܣܓܶܝܢ ܗ̱ܘܰܘ ܪܰܘܖ̈ܒܳܢܶܐ ܕܺܝܗܽܘܕܳܐ ܐܶܓܖ̈ܳܬܗܽܘܢ. ܘܳܐܙܳܠ̱ܢ ܗ̱ܘܰܝ̈ ܠܘܳܬ݂ ܛܽܘܒܝܳܐ. ܘܶܐܓܖ̈ܳܬܶܗ ܕܛܽܘܒܝܳܐ ܐܳܬܝ̈ܳܢ ܗ̱ܘܰܝ̈ ܠܘܳܬ݂ܗܽܘܢ.
Neh 6:18 ܡܶܛܽܠ ܕܣܰܓܺܝ̈ܐܶܐ ܗ̱ܘܰܘ ܒܰܝܗܽܘܕ݂: ܕܺܝܡܺܝܘ ܠܶܗ ܕܠܳܐ ܢܰܗܪܽܘܢܶܗ. ܡܶܛܽܠ ܕܚܰܬܢܳܐ ܗ̱ܘܳܐ ܕܰܫܒܰܢܝܳܐ ܒܰܪ ܐܳܪܳܚ. ܘܝܽܘܚܰܢܳܢ ܒܪܶܗ: ܢܣܰܒ ܠܒܰܪܬ ܡܰܫܠܽܘܡ ܒܰܪ ܒܪܰܟ݂ܝܳܐ.
Neh 6:19 ܐܳܦ ܡܶܠܰܘ̈ܗܝ ܛܳܒ̈ܳܬܳܐ ܐܳܡܪܺܝܢ ܗ̱ܘܰܘ ܩܕ݂ܳܡܝ. ܘܡܶܠܬܳܐ ܕܳܐܡܰܪ ܗ̱ܘܺܝܬ: ܐܳܡܪܺܝܢ ܗ̱ܘܰܘ ܠܶܗ. ܘܶܐܓܖ̈ܳܬܳܐ ܡܫܰܕܰܪ ܗ̱ܘܳܐ ܗܽܘ ܛܽܘܒܝܳܐ ܠܰܡܕܰܚܳܠܽܘܬܰܢܝ. 
Neh 7:1 ܗܳܝܕܶܝܢ ܟܰܕ݂ ܐܶܬܒܢܺܝ ܫܽܘܪܳܐ: ܘܶܐܬܩܰܝܰܡܘ ܦܖ̈ܽܘܣܬܕܶܐ: ܘܶܐܫܬܰܟܽܠܠܘ ܬܰܖ̈ܥܶܐ: ܘܰܡܫܰܡ̈ܫܳܢܶܐ ܘܠܶܘ̈ܳܝܶܐ.
Neh 7:2 ܦܰܩܕܶܬ ܠܚܰܢܳܢܺܝ ܐܳܚܝ: ܘܰܠܚܰܢܰܢܝܳܐ ܫܰܠܺܝܛܳܐ ܕܒܺܝܪܬܳܐ ܘܕ݂ܽܐܘܪܺܫܠܶܡ ܡܶܛܽܠ ܕܗܽܘ ܗ̱ܘܳܐ ܓܰܒܪܳܐ ܬܪܺܝܨܳܐ: ܘܕܳܚܶܠ ܡܶܢ ܐܰ‌ܠܳܗܳܐ: ܘܣܳܛܶܐ ܡܶܢ ܕܒܺܝܫ.
Neh 7:3 ܘܶܐܡܪܶܬ݂ ܠܗܽܘܢ ܠܳܐ ܢܶܬܦܰܬܚܽܘܢ ܬܰܖ̈ܥܶܐ ܕܽܐܘܪܺܫܠܶܡ: ܥܕܰܡܳܐ ܕܣܳܠܶܩ ܝܰܘܡܳܐ. ܘܥܰܕ݂ ܝܰܘܡܳܐ ܩܳܐܶܡ: ܢܶܬܓܰܝܦܽܘܢ ܬܰܖ̈ܥܶܐ ܘܢܶܬܬܰܚܕܽܘܢ. ܘܰܢܩܽܘܡܽܘܢ ܒܡܰܛܰܪܬܳܐ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܓܒܰܪ ܒܡܰܛܰܪܬܶܗ: ܘܓܰܒܪܳܐ ܠܽܘܩܒܰܠ ܒܰܝܬܶܗ.
Neh 7:4 ܘܰܡܕܺܝܢ̱ܬܳܐ: ܪܰܒܳܐ ܘܦܰܬܝܳܐ. ܘܥܰܡܳܐ ܙܥܽܘܪ ܗ̱ܘܳܐ ܒܓ݂ܰܘܳܗ̇. ܘܠܰܝܬ ܗ̱ܘܳܐ ܠܗܽܘܢ ܒ̈ܳܬܶܐ ܕܒܳܢܶܝܢ.
Neh 7:5 ܘܰܐܪܡܺܝ ܐܰ‌ܠܳܗܳܐ ܒܠܶܒܝ ܘܟܰܢܫܶܬ ܠܚܺܐܖ̈ܶܐ ܘܰܠܪܰܘܖ̈ܒܳܢܶܐ ܕܥܰܡܳܐ ܠܫܰܖ̈ܒܳܬܗܽܘܢ ܘܶܐܫܟܚܶ݀ܬ ܠܣܶܦܪܳܐ ܕܫܰܖ̈ܒܳܬܳܐ ܕܰܟ݂ܬܺܝܒ ܒܶܗ.
Neh 7:6 ܗܳܠܶܝܢ ܒܢܰܝ̈ ܡܕܺܝܢ̱ܬܳܐ ܕܰܣܠܶܩܘ ܡܶܢ ܫܶܒܝܳܐ ܕܓܳܠܽܘܬܳܐ: ܕܓܰܠܺܝ ܢܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܠܒܳܒܶܠ. ܘܰܗܦܰܟ݂ܘ ܠܽܐܘܪܺܫܠܶܡ: ܘܠܰܝܗܽܘܕ݂: ܓܒܰܪ ܠܰܩܪܺܝܬܶܗ.
Neh 7:7 ܕܰܣܠܶܩܘ ܥܰܡ ܙܽܘܪܒܳܒܶܠ: ܘܝܶܫܽܘܥ: ܘܰܢܚܰܡܝܳܐ: ܘܥܰܙܰܪܝܳܐ: ܘܰܪܥܰܡܝܳܐ: ܘܢܰܚܡܳܐܶܝܠ: ܘܡܽܘܪܕܟܰܝ: ܘܰܒܠܺܝܫܳܢ: ܘܡܰܣܦܪܽܘܬ: ܘܒܰܓܘܰܝ: ܘܢܰܚܽܘܡ: ܘܒܰܥܢܳܐ. ܡܶܢܝܳܢܳܐ ܕܐ̱ܢܳܫ̈ܳܐ ܕܥܰܡܳܐ ܕܺܝܣܪܳܐܶܝܠ.
Neh 7:8 ܒܢܰܝ̈ ܦܰܪܥܳܫ: ܬܪܶܝܢ ܐܰܠܦܺܝ̈ܢ: ܘܰܡܳܐܐ ܘܫܰܒܥܺܝܢ ܘܰܬܪܶܝܢ. 
Neh 7:9 ܒܢܰܝ̈ ܫܦܰܛܝܳܐ: ܬܠܳܬܳܐ ܐܰܠܦܺܝ̈ܢ: ܘܫܰܒܥܺܝܢ ܘܰܬܪܶܝܢ.
Neh 7:10 ܒܢܰܝ̈ ܐܳܪܳܚ: ܫܶܬܡܳܐܐ ܘܚܰܡܫܺܝܢ ܘܰܬܪܶܝܢ.
Neh 7:11 ܒܢܰܝ̈ ܫܽܘܠܛܳܢ ܡܽܘܐܳܒ ܠܰܒܢܰܝ̈ ܝܶܫܽܘܥ ܘܝܽܘܐܳܒ: ܬܪܶܝܢ ܐܰܠܦܺܝ̈ܢ ܘܰܬܡܳܢܶܡܳܐܐ ܘܰܬܡܳܢܬܰܥܣܰܪ.
Neh 7:12 ܒܢܰܝ̈ ܥܺܝܠܰܡ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܐܪܒܥܳܐ.
Neh 7:13 ܒܢܰܝ̈ ܢܬܰܢܝܳܐ: ܬܡܳܢܶܡܳܐܐ ܘܚܰܡܫܺܝܢ ܘܰܐܪܒܥܳܐ.
Neh 7:14 ܒܢܰܝ̈ ܙܰܟܺܝ: ܫܒܰܥܡܳܐܐ ܘܶܫܬܺܝܢ.
Neh 7:15 ܒܢܰܝ̈ ܒܰܢܺܝ: ܫܶܬܡܳܐܐ ܘܰܐܪܒܥܺܝܢ ܘܰܐܪܒܥܳܐ.
Neh 7:16 ܒܢܰܝ̈ ܒܰܟܺܝ: ܫܶܬܡܳܐܐ ܘܥܶܣܪܺܝܢ ܘܰܬܡܳܢܝܳܐ.
Neh 7:17 ܒܢܰܝ̈ ܥܰܙܓܳܪ: ܬܪܶܝܢ ܐܰܠܦܺܝ̈ܢ ܘܰܬܠܳܬ݂ ܡܳܐܐ: ܘܥܶܣܪܺܝܢ ܘܰܬܪܶܝܢ.
Neh 7:18 ܒܢܰܝ̈ ܐܰܪܚܩܽܘܡ: ܫܶܬܡܳܐܐ ܘܶܫܬܺܝܢ ܘܫܰܒܥܳܐ.
Neh 7:19 ܒܢܰܝ̈ ܒܰܓܘܰܝ: ܬܪܶܝܢ ܐܰܠܦܺܝ̈ܢ: ܘܶܫܬܺܝܢ ܘܫܰܒܥܳܐ.
Neh 7:20 ܒܢܰܝ̈ ܥܰܕܽܘܢ: ܫܶܬܡܳܐܐ ܘܚܰܡܫܺܝܢ ܘܚܰܡܫܳܐ.
Neh 7:21 ܒܢܰܝ̈ ܐܳܛܳܪ: ܬܡܳܢܶܡܳܐܐ ܘܚܰܡܫܺܝܢ ܘܰܐܪܒܥܳܐ: ܠܚܶܙܰܩܝܳܐ ܬܶܫܥܺܝܢ ܘܰܬܡܳܢܝܳܐ.
Neh 7:22 ܒܢܰܝ̈ ܢܰܚܫܽܘܡ: ܬܠܳܬ݂ܡܳܐܐ ܘܥܶܣܪܺܝܢ ܘܰܬܡܳܢܝܳܐ.
Neh 7:23 ܒܢܰܝ̈ ܒܰܨܺܝ: ܬܠܳܬ݂ܡܳܐܐ ܘܥܶܣܪܺܝܢ ܘܰܐܪܒܥܳܐ.
Neh 7:24 ܒܢܰܝ̈ ܚܽܘܪܳܡ: ܡܳܐܐ ܘܰܬܪܶܥܣܰܪ.
Neh 7:25 ܒܢܰܝ̈ ܓܶܒܥܽܘܢ: ܬܶܫܥܺܝܢ ܘܚܰܡܫܳܐ.
Neh 7:26 ܐ̱ܢܳܫܝ̈ ܒܶܝܬ݂ ܠܚܶܡ ܘܢܽܘܛ̈ܦܳܝܶܐ: ܡܳܐܐ ܘܰܬܡܳܢܺܝܢ ܘܰܬܡܳܢܝܳܐ.
Neh 7:27 ܐ̱ܢܳܫܰܝ̈ ܥܢܳܬܽܘܬ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ. 
Neh 7:28 ܐ̱ܢܳܫܝ̈ ܒܶܝܬ݂ ܪܡܽܘܬ: ܐܰܪܒܥܺܝܢ ܘܰܬܪܶܝܢ.
Neh 7:29 ܐ̱ܢܳܫܰܝ̈ ܒܶܝܬ݂ ܢܰܥܪܶܝܢ ܘܰܟ݂ܦܺܝܪܳܐ ܘܒܺܐܪܽܘܬ: ܫܒܰܥܡܳܐܐ ܘܰܐܪܒܥܺܝܢ ܘܰܬܠܳܬܳܐ. 
Neh 7:30 ܐ̱ܢܳܫܰܝ̈ ܓܒܰܥ ܘܪܳܡܬܳܐ: ܫܒܰܥܡܳܐܐ ܘܥܶܣܪܺܝܢ ܘܚܰܕ݂. 
Neh 7:31 ܐ̱ܢܳܫܝ̈ ܡܰܟ݂ܡܰܣ: ܡܳܐܐ ܘܥܶܣܪܺܝܢ ܘܰܬܪܶܝܢ.
Neh 7:32 ܐ̱ܢܳܫܰܝ̈ ܒܶܝܬ݂ ܐܶܝܠ ܘܥܳܝ: ܡܳܐܐ ܘܥܶܣܪܺܝܢ ܘܰܬܠܳܬܳܐ. 
Neh 7:33 ܐ̱ܢܳܫܰܝ̈ ܢܳܒܽܘ: ܚܰܡܫܺܝܢ ܘܰܬܪܶܝܢ.
Neh 7:34 ܕܒܶܝܬ݂ ܥܺܝܠܰܡ: ܐܳܠܶܦ ܘܡܳܐܬܶܝܢ: ܘܚܰܡܫܺܝܢ ܘܰܐܪܒܥܳܐ. 
Neh 7:35 ܒܢܰܝ̈ ܚܳܪܳܡ: ܬܠܳܬܳܐ ܡܳܐܐ ܘܥܶܣܪܺܝܢ.
Neh 7:36 ܒܢܰܝ̈ ܐܺܝܪܺܝܚܽܘ: ܬܠܳܬ݂ܡܳܐܐ ܘܰܐܪܒܥܺܝܢ ܘܚܰܡܫܳܐ.
Neh 7:37 ܒܢܰܝ̈ ܠܽܘܕ݂ ܘܺܐܝܢܽܘ: ܫܒܰܥ ܡܳܐܐ ܘܥܶܣܪܺܝܢ ܘܚܰܕ݂.
Neh 7:38 ܒܢܰܝ̈ ܣܢܳܐܐ: ܬܠܳܬܳܐ ܐܰܠܦܺܝ̈ܢ ܘܰܬܫܰܥܡܳܐܐ ܘܰܬܠܳܬ݂ܺܝܢ.
Neh 7:39 ܟܳܗ̈ܢܶܐ ܒܢܰܝ̈ ܝܺܕܰܥܝܳܐ: ܠܒܶܝܬ݂ ܝܶܫܽܘܥ: ܬܫܰܥܡܳܐܐ ܘܫܰܒܥܺܝܢ ܘܰܬܠܳܬܳܐ.
Neh 7:40 ܒܢܰܝ̈ ܐܳܡܺܝܪ: ܐܳܠܶܦ ܘܚܰܡܫܺܝܢ ܘܰܬܪܶܝܢ.
Neh 7:41 ܒܢܰܝ̈ ܦܶܫܚܽܘܪ: ܐܳܠܶܦ ܘܡܰܐܬܶܝܢ ܘܰܐܪܒܥܺܝܢ ܘܫܰܒܥܳܐ.
Neh 7:42 ܒܢܰܝ̈ ܚܕ݂ܽܘܡ: ܐܳܠܶܦ ܘܰܫܒܰܬܰܥܣܰܪ. 
Neh 7:43 ܠܶܘ̈ܳܝܶܐ ܒܢܰܝ̈ ܝܶܫܽܘܥ ܠܩܰܕ݂ܡܳܐܶܝܠ: ܠܰܒܢܰܝ̈ ܝܺܗܽܘܕ݂ܳܐ ܫܰܒܥܺܝܢ ܘܰܐܪܒܥܳܐ.
Neh 7:44 ܡܫܰܡ̈ܫܳܢܶܐ ܒܢܰܝ̈ ܐܳܣܳܦ: ܡܳܐܐ ܘܰܐܪܒܥܺܝܢ ܘܰܬܡܳܢܝܳܐ.
Neh 7:45 ܘܬܰܖ̈ܥܶܐ ܒܢܰܝ̈ ܫܳܠܽܘܡ: ܒܢܰܝ̈ ܐܳܛܰܪ: ܒܢܰܝ̈ ܐܰܛܠܡܳܢ: ܒܢܰܝ̈ ܥܩܽܘܦ: ܒܢܰܝ̈ ܚܛܽܘܛܳܐ: ܒܢܰܝ̈ ܫܰܒܺܝ: ܡܳܐܐ ܘܰܬܠܳܬ݂ܺܝܢ ܘܰܬܡܳܢܝܳܐ ܓܰܒܖ̈ܶܐ.
Neh 7:46 ܒܢܰܝ̈ ܐܳܨܚܳܐ: ܒܢܰܝ̈ ܚܫܽܘܦܳܐ: ܒܢܰܝ̈ ܛܰܒܥܽܘܬ.
Neh 7:47 ܒܢܰܝ̈ ܐܳܩܪܳܣ: ܒܢܰܝ̈ ܫܺܝܥܳܐ: ܒܢܰܝ̈ ܦܳܪܽܘܢ. 
Neh 7:48 ܒܢܰܝ̈ ܠܶܒܢܳܐ: ܒܢܰܝ̈ ܚܰܓܒܳܐ: ܒܢܰܝ̈ ܫܰܠܡܺܝ.
Neh 7:49 ܒܢܰܝ̈ ܚܰܢܳܢܺܝ: ܒܢܰܝ̈ ܥܰܕܳܐ: ܒܢܰܝ̈ ܚܳܓܳܪ.
Neh 7:50 ܒܢܰܝ̈ ܐܰܢܳܐ: ܒܢܰܝ̈ ܕܺܝܨܽܘܢ: ܒܢܰܝ̈ ܕܩܽܘܪܳܐ.
Neh 7:51 ܒܢܰܝ̈ ܓܳܙܳܡ: ܒܢܰܝ̈ ܥܰܕܳܐ: ܒܢܰܝ̈ ܦܳܨܳܚ. 
Neh 7:52 ܒܢܰܝ̈ ܒܰܣܺܝ: ܒܢܰܝ̈ ܡܥܰܬܢܺܝܡ: ܒܢܰܝ̈ ܢܦܽܘܣܺܝܢ.
Neh 7:53 ܒܢܰܝ̈ ܒܩܽܘܩ: ܒܢܰܝ̈ ܚܛܽܘܦܳܐ: ܒܢܰܝ̈ ܚܰܕ݂ܚܽܘܬ. 
Neh 7:54 ܒܢܰܝ̈ ܒܰܨܠܳܐܽܘܬ: ܒܢܰܝ̈ ܡܚܰܕܝܳܐ: ܒܢܰܝ̈ ܚܰܪܫܳܐ.
Neh 7:55 ܒܢܰܝ̈ ܒܙܽܘܩ: ܒܢܰܝ̈ ܣܺܣܪܳܐ: ܒܢܰܝ̈ ܬܰܡܢܰܥ. 
Neh 7:56 ܒܢܰܝ̈ ܢܨܺܝܚ: ܒܢܰܝ̈ ܚܛܽܘܦܳܐ.
Neh 7:57 ܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܒܢܰܝ̈ ܣܰܛܺܝ: ܒܢܰܝ̈ ܣܦܽܘܬ: ܒܢܰܝ̈ ܦܳܪܽܘܝܳܐ. 
Neh 7:58 ܒܢܰܝ̈ ܥܰܠܳܐ: ܒܢܰܝ̈ ܕܰܪܥܽܘܢ: ܒܢܰܝ̈ ܓܳܙܳܠ. 
Neh 7:59 ܒܢܰܝ̈ ܫܦܰܛܝܳܐ: ܒܢܰܝ̈ ܚܦܰܛܝܳܐ: ܒܢܰܝ̈ ܒܰܟܪܽܘܬ: ܒܢܰܝ̈ ܨܽܘܒܺܝܢ: ܒܢܰܝ̈ ܐܰܡܽܘܢ.
Neh 7:60 ܟܽܠܗܽܘܢ ܢܰܬܢܳܝ̈ܶܐ: ܘܰܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܬܠܳܬ݂ܡܳܐܐ ܘܬܶܫܥܺܝܢ ܘܰܬܪܶܝܢ.
Neh 7:61 ܗܳܠܶܝܢ ܕܰܣ̣ܠܶܩܘ ܡܶܢ ܬܶܠܡܶܠܚܳܐ ܠܬܶܠܚܰܪܫܳܐ. ܘܠܰܟ݂ܪܽܘܒ ܗܳܠܶܝܢ ܐܶܡܰܪܘ. ܘܠܳܐ ܐܶܫܟܰܚܘ ܠܰܡܚܰܘܳܝܽܘ ܫܰܖ̈ܒܳܬܳܐ ܕܰܐܒܳܗܰܝ̈ܗܽܘܢ ܘܙܰܖ̈ܥܝܳܬܗܽܘܢ: ܐܶܠܳܐ ܕܡܶܢ ܝܺܣܪܳܐܶܝܠ ܐܶܢܽܘܢ.
Neh 7:62 ܒܢܰܝ̈ ܒܰܢܺܝ: ܒܢܰܝ̈ ܕܠܳܝܳܐ: ܒܢܰܝ̈ ܛܽܘܒܝܳܐ: ܒܢܰܝ̈ ܙܳܩܽܘܪܳܐ: ܫܶܬܡܳܐܐ ܘܰܐܪܒܥܺܝܢ ܘܰܬܪܶܝܢ.
Neh 7:63 ܘܡܶܢ ܟܽܘܡܖ̈ܶܐ ܒܢܰܝ̈ ܚܰܢܰܢܝܳܐ: ܒܢܰܝ̈ ܗܩܽܘܨ: ܒܢܰܝ̈ ܒܰܪܙܶܠܺܝ: ܕܰܢܣܰܒܘ ܡܶܢ ܒ̈ܢܳܬ ܒܰܪܙܶܠܺܝ ܓܶܠܥܳܕ݂ܳܝܳܐ ܐܰܢ̱ܬܬܳܐ. ܘܶܐܬܩܪܺܝ ܥܰܠ ܫܶܡܗܽܘܢ.
Neh 7:64 ܘܗܳܠܶܝܢ ܒܥܰܘ ܒܰܟܬ݂ܳܒܳܐ ܠܫܰܖ̈ܒܳܬܗܽܘܢ: ܘܠܳܐ ܐܶܫܟܰܚܘ ܘܰܥܒܰܕ݂ ܠܗܽܘܢ ܡܶܢ ܟܽܘܡܪܽܘܬܳܐ.
Neh 7:65 ܘܶܐܡܰܪܘ ܠܗܽܘܢ ܩܰܫܺܝ̈ܫܶܐ ܕܟܽܘܡܖ̈ܶܐ: ܕܠܳܐ ܢܶܐܟ݂ܠܽܘܢ ܡܶܢ ܩܕ݂ܽܘܫ ܩܽܘܕ݂ܫ̈ܶܐ: ܥܕܰܡܳܐ ܕܰܢܩܺܝܡ ܟܳܗܢܳܐ ܪܰܒܳܐ: ܘܢܶܫܐܰܠ ܘܢܶܚܙܶܐ.
Neh 7:66 ܟܽܠܳܗ̇ ܟܢܽܘܫܬܳܐ ܐܰܟ݂ܚܕܳܐ: ܐܰܪܒܰܥ ܖ̈ܶܒܘܳܢ ܘܰܬܪܶܝܢ ܐܰܠܦܺܝ̈ܢ: ܘܰܐܪܒܰܥܡܳܐܐ ܘܫܰܒܥܺܝܢ.
Neh 7:67 ܠܒܰܪ ܡܶܢ ܥܰܒܕܰܝ̈ܗܽܘܢ ܘܰܐܡ̈ܗܳܬܗܽܘܢ. ܗܳܠܶܝܢ ܫܰܒܥܳܐ ܐܰܠܦܺܝ̈ܢ ܘܰܬܠܳܬ݂ܡܳܐܐ ܘܰܬܠܳܬ݂ܺܝܢ ܘܰܬܠܳܬܳܐ.
Neh 7:68 ܟܽܠܗܽܘܢ ܡܫܰܡ̈ܫܳܢܶܐ ܘܰܡܫܰܡܫܳܢ̈ܝܳܬܳܐ: ܡܳܐܬܶܝܢ ܘܰܐܪܒܥܺܝܢ ܘܚܰܡܫܳܐ.
Neh 7:69 ܓܰܡ̈ܠܶܐ ܐܰܪܒܰܥܡܳܐܐ ܘܰܬܠܳܬ݂ܺܝܢ ܘܚܰܡܫܳܐ. ܚܶܡܖ̈ܶܐ ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܥܶܣܪܺܝܢ.
Neh 7:70 ܘܡܶܢ ܪܺܝܫܳܐ ܕܰܐܒܳܗ̈ܳܬܳܐ: ܝܰܗܒܘ ܠܰܥܒܳܕ݂ܳܐ ܕܒܰܝܬܳܐ: ܩܰܫܺܝ̈ܫܶܐ ܕܟܽܘܡܖ̈ܶܐ: ܝܰܗܒܘ ܠܒܶܝܬ݂ ܓܰܙܳܐ: ܕܰܗܒܳܐ: ܕܖ̈ܺܝܟ݂ܽܘܢܶܐ ܐܰܠܦܳܐ ܚܰܕ݂. ܦܶܛܩ̈ܶܐ: ܚܰܡܫܺܝܢ ܟܽܘܬܺܝܢ̈ܝܳܬܳܐ ܠܟܽܘܡܖ̈ܶܐ: ܚܰܡܶܫܡܳܐܐ ܘܰܬܠܳܬ݂ܺܝܢ.
Neh 7:71 ܘܡܶܢ ܖ̈ܺܝܫܰܝ ܐܰܒܳܗ̈ܳܬܳܐ: ܝܰܗܒܘ ܠܓܰܙܳܐ ܕܰܥܒܺܝܕܬܳܐ: ܕܰܗܒܳܐ ܕܖ̈ܺܝܟ݂ܽܘܢܶܐ ܬܰܪܬܶܝܢ ܖ̈ܶܒܘܳܢ. ܘܟܶܣܦܳܐ ܡܢܺܝ̈ܢ ܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.
Neh 7:72 ܘܝܰܗܒܘ ܫܰܪܟܳܐ ܕܥܰܡܳܐ: ܕܖ̈ܺܝܟ݂ܽܘܢܶܐ ܬܰܪܬܶܝܢ ܖ̈ܶܒܘܳܢ: ܡܢܺܝ̈ܢ ܬܪܶܝܢ ܐܰܠܦܺܝ̈ܢ: ܘܟ݂ܽܘܬܺܝܢ̈ܝܳܬܳܐ ܠܟܽܘܡܖ̈ܶܐ ܫܬܺܝܢ ܘܰܫܒܰܥ.
Neh 7:73 ܘܗܰܠܶܟ݂ܘ ܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ ܘܰܡܫܰܡܫܳܢ̈ܶܐ: ܘܡܶܢ ܥܰܡܳܐ ܘܢܰܬܢܳܝ̈ܶܐ: ܘܟܽܠܶܗ ܝܺܣܪܳܐܶܝܠ: ܠܩܽܘܖ̈ܺܝܗܽܘܢ. ܘܟܰܕ݂ ܡ̣ܛܳܐ ܝܰܪܚܳܐ ܫܒܺܝܥܳܝܳܐ: ܘܰܒܢܰܝ̈ ܝܺܣܪܳܐܶܝܠ ܒܩܽܘܖ̈ܺܝܗܽܘܢ. 
Neh 8:1 ܘܶܐܬܟܰܢܰܫܘ ܥܰܡܳܐ ܟܽܠܶܗ: ܐܰܝܟ݂ ܚܰܕ݂ ܓܰܒܪܳܐ: ܠܫܽܘܩܳܐ ܕܺܐܝܬ݂ ܩܕ݂ܳܡ ܬܰܪܥܳܐ ܕܡܰܝ̈ܳܐ. ܘܳܐܡܪܺܝܢ ܠܥܰܙܪܳܐ ܣܳܦܪܳܐ: ܠܡܰܚܬܳܝܽܘ ܣܶܦܪܳܐ ܕܢܳܡܽܘܣܳܐ ܕܡܽܘܫܶܐ: ܕܰܦܩܰܕ݂ ܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.
Neh 8:2 ܘܰܐܝܬܺܝ ܥܰܙܪܳܐ ܣܶܦܪܳܐ ܕܢܳܡܽܘܣܳܐ ܩܕ݂ܳܡ ܥܰܡܳܐ. ܘܶܐܬܟܰܢܰܫܘ ܥܰܡܳܐ ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ: ܘܟܽܠܡܰܢ ܕܶܐܬܛܰܝܰܒ ܠܡܶܫܡܰܥ: ܒܚܰܕ݂ ܒܝܰܪܚܳܐ ܫܒܺܝܥܳܝܳܐ.
Neh 8:3 ܘܰܩ̣ܪܳܐ ܣܶܦܪܳܐ ܒܫܽܘܩܳܐ ܒܬܰܪܥܳܐ ܕܡܰܝ̈ܳܐ: ܡܶܢ ܨܰܦܪܳܐ ܠܦܶܠܓܶܗ ܕܝܰܘܡܳܐ: ܩܕ݂ܳܡ ܓܰܒܖ̈ܶܐ ܘܢܶܫ̈ܶܐ: ܘܰܩܕ݂ܳܡ ܐܰܝܠܶܝܢ ܕܫܳܡܥܺܝܢ ܘܶܐܕ݂ܢܰܝ̈ܗܽܘܢ ܕܥܰܡܳܐ ܨܰܠ̈ܝܳܢ ܗ̱ܘܰܝ̈: ܘܨܳܝ̈ܬܳܢ ܠܦܽܘܩܕܳܢܳܐ ܕܢܳܡܽܘܣܳܐ.
Neh 8:4 ܘܩܳܡ̣ ܥܰܙܪܳܐ ܣܳܦܪܳܐ ܥܰܠ ܡܰܓܕܠܳܐ ܕܩܰܝܣܳܐ ܕܰܥܒܰܕ݂: ܕܢܶܗܘܶܐ ܡܡܰܠܶܠ ܥܠܰܘܗܝ. ܘܩܳܡ̣ ܠܘܳܬܶܗ ܡܰܬܺܝܬܳܐ: ܘܰܫܡܽܘܥ: ܘܚܰܢܰܢܝܳܐ: ܐܘܪܺܝܳܐ: ܘܚܶܠܰܩܝܳܐ: ܘܰܡܥܰܣܝܳܐ: ܩ̣ܳܡܘ ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ: ܩܳܡ̣ ܦܳܪܝܳܐ: ܘܡܺܝܫܳܐܶܝܠ: ܘܰܡܠܰܟ݂ܝܳܐ: ܘܰܚܫܽܘܡ: ܘܰܚܫܰܒܝܳܐ: ܘܰܙܟܰܪܝܳܐ: ܘܡܰܫܠܰܡ.
Neh 8:5 ܘܰܦܬܰܚ ܥܰܙܪܳܐ ܣܳܦܪܳܐ: ܟܬ݂ܳܒܳܐ ܕܢܳܡܽܘܣܳܐ ܠܥܺܝܢ ܟܽܠܶܗ ܥܰܡܳܐ. ܘܟܰܕ݂ ܦ̣ܬܰܚ: ܩܳܡ ܟܽܠܶܗ ܥܰܡܳܐ.
Neh 8:6 ܘܒܰܪܶܟ݂ ܥܰܙܪܳܐ ܠܡܳܪܝܳܐ ܐܰ‌ܠܳܗܳܐ ܪܰܒܳܐ. ܘܰܥܢܰܘ ܟܽܠܶܗ ܥܰܡܳܐ ܘܳܐܡܪܺܝܢ: ܐܰܡܺܝܢ ܘܰܐܡܺܝܢ. ܘܟܰܕ݂ ܐܰܪܺܝܡܘ ܐܺܝܕܰܝ̈ܗܽܘܢ: ܩܥܰܕ݂ܘ ܘܰܣܓܶܕ݂ܘ ܩܕ݂ܳܡ ܡܳܪܝܳܐ ܥܰܠ ܐܰܦܰܝ̈ܗܽܘܢ ܥܕܰܡܳܐ ܠܰܐܪܥܳܐ.
Neh 8:7 ܘܝܶܫܽܘܥ ܘܰܒܢܰܘ̈ܗܝ: ܘܰܣܪܰܒܝܳܐ: ܘܝܰܡܺܝܢ: ܘܰܥܩܽܘܦ: ܘܫܰܒܬܰܝ: ܘܗܽܘܕ݂ܝܳܐ: ܘܰܡܥܰܣܝܳܐ: ܘܰܩܠܰܛܝܳܐ: ܘܥܰܙܰܪܝܳܐ: ܘܝܽܘܙܳܒܳܪ: ܘܚܰܢܳܢܺܝ. ܘܰܦܢܳܝܳܐ: ܘܠܶܘ̈ܳܝܶܐ: ܡܫܰܡܫܺܝܢ ܠܥܰܡܳܐ ܒܢܳܡܽܘܣܳܐ. ܘܥܰܡܳܐ ܩܳܝܡܺܝܢ ܥܰܠ ܕܽܘܟܬܗܽܘܢ.
Neh 8:8 ܘܰܩ̣ܪܰܘ ܒܰܟܬ݂ܳܒܳܐ ܕܢܳܡܽܘܣܳܐ ܕܡܳܪܝܳܐ ܟܰܕ݂ ܦܪܺܝܣ. ܘܶܐܬܛܦܺܝܣܘ ܒܶܗ: ܘܶܐܣܬܰܟܰܠܘ ܒܩܶܪܝܳܢܶܗ.
Neh 8:9 ܘܶܐܡܰܪ ܢܚܰܡܝܳܐ ܪܺܝܫܐ ܕܟܽܘܡܖ̈ܶܐ: ܘܥܰܙܪܳܐ ܟܽܘܡܖ̈ܶܐ ܘܣܳܦܪܳܐ: ܘܠܶܘ̈ܳܝܶܐ ܐܰܝܠܶܝܢ ܕܰܡܫܰܡܫܺܝܢ ܗ̱ܘܰܘ ܠܥܰܡܳܐ: ܐܳܡܪܺܝܢ ܠܟܽܠܶܗ ܥܰܡܳܐ: ܝܰܘܡܳܢܳܐ ܩܰܕܺܝܫ ܗ̱ܘ̣ ܩܕ݂ܳܡ ܡܳܪܝܳܐ ܐܰܠܳܗܳܟ݂ܽܘܢ. ܠܳܐ ܬܶܟ݂ܪܶܐ ܠܟ݂ܽܘܢ: ܘܠܳܐ ܬܶܒܟܽܘܢ. ܡܶܛܽܠ ܕܒܳܟܶܝܢ ܗ̱ܘܰܘ ܓܶܝܪ ܟܽܠܶܗ ܥܰܡܳܐ: ܟܰܕ݂ ܫܳܡܥܺܝܢ ܗ̱ܘܰܘ ܟܬ݂ܳܒܳܐ ܕܢܳܡܽܘܣܳܐ.
Neh 8:10 ܘܶܐܡܰܪܘ ܠܗܽܘܢ: ܙܶܠܘ ܐܰܟ݂ܽܘܠܘ ܘܶܐܫܬܰܘ. ܘܫܰܕܰܪܘ ܡܶܐܟܽܘܠܬܳܐ ܠܡܰܢ ܕܠܳܐ ܡܛܰܝܒܳܐ ܠܶܗ. ܡܶܛܽܠ ܕܩܰܕܺܝܫ ܗ̱ܘ̣ ܝܰܘܡܳܢܳܐ ܩܕ݂ܳܡ ܡܳܪܝܳܐ. ܝܰܘܡܳܢܳܐ ܠܳܐ ܬܶܟ݂ܪܶܐ ܠܟ݂ܽܘܢ: ܡܶܛܽܠ ܕܝܰܘܡܰܐ ܗ̱ܘ ܕܚܰܕ݂ܽܘܬ݂ܳܐ ܕܡܳܪܝܳܐ. ܘܗܽܘ ܢܶܗܘܶܐ ܥܰܕ݂ܽܘܪܟ݂ܽܘܢ.
Neh 8:11 ܘܠܶܘ̈ܳܝܶܐ ܡܫܰܬܩܺܝܢ ܠܟܽܠܶܗ ܥܰܡܳܐ: ܘܳܐܡܪܺܝܢ: ܫܬܽܘܩܘ: ܡܶܛܽܠ ܕܝܰܘܡܳܢܳܐ ܡܩܰܕܰܫ ܗ̱ܘ̣: ܘܠܳܐ ܬܶܒܟܽܘܢ.
Neh 8:12 ܘܶܐܙܰܠܘ ܟܽܠܶܗ ܥܰܡܳܐ ܠܡܶܐܟܰܠ ܘܰܠܡܶܫܬܳܐ: ܘܠܰܡܫܰܕܳܪܽܘ ܡܶܐܟܽܘܠܬܳܐ ܠܰܐܝܠܶܝܢ ܕܠܰܝܬ ܠܗܽܘܢ: ܘܰܠܡܶܥܒܰܕ݂ ܚܰܕ݂ܽܘܬ݂ܳܐ ܪܰܒܬܳܐ. ܘܶܐܬܛܦܺܝܣܘ ܒܡ̈ܶܠܶܐ ܐܰܝܠܶܝܢ ܕܰܐܘܕܰܥܘ ܐܶܢܽܘܢ.
Neh 8:13 ܘܰܒܝܰܘܡܳܐ ܕܰܬܪܶܝܢ: ܐܶܬܟܰܢܰܫܘ ܪܺܝܫܝ ܐܰܒܳܗ̈ܶܐ ܕܟܽܠܶܗ ܥܰܡܳܐ: ܘܟܽܘܡܖ̈ܶܐ ܘܠܶܘ̈ܳܝܶܐ ܠܘܳܬ݂ ܥܰܙܪܳܐ ܣܳܦܪܳܐ: ܠܡܶܬܛܦܳܣܽܘ ܡܶܢܶܗ ܥܰܠ ܟܬ݂ܳܒܳܐ ܕܢܳܡܽܘܣܳܐ.
Neh 8:14 ܘܶܐܫܟܰܚܘ ܒܰܟܬ݂ܳܒܳܐ ܕܢܳܡܽܘܣܳܐ: ܕܦܰܩܶܕ݂ ܡܳܪܝܳܐ ܠܡܽܘܫܶܐ: ܕܢܶܬܒܽܘܢ ܒܢܰܝ̈ ܝܺܣܪܳܐܶܝܠ ܒܰܡ̈ܛܰܠܠܶܐ: ܒܥܺܐܕܳܐ ܒܝܰܪܚܳܐ ܕܬܶܫܪܺܝܢ.
Neh 8:15 ܘܰܕ݂ܢܶܫܡܥܽܘܢ ܟܽܠܡܶܕܶܡ ܕܰܟ݂ܬܰܒ ܡܽܘܫܶܐ ܒܢܳܡܽܘܣܳܐ. ܘܰܩܪܰܘ ܟܳܖ̈ܽܘܙܶܐ ܒܟܽܠܗܶܝܢ ܩܽܘܖ̈ܺܝܗܽܘܢ ܘܒܽܐܘܪܺܫܠܶܡ ܘܳܐܡܪܺܝܢ: ܣܰܩܘ ܠܛܽܘܪܳܐ ܐܰܝܬܰܘ ܩܰܝ̈ܣܶܐ ܕܙܰܝ̈ܬܶܐ: ܘܩܰܝ̈ܣܶܐ ܕܓܰܘܙܳܐ: ܘܛܰܖ̈ܦܶܐ ܕܶܐܛܖ̈ܽܘܓܶܐ: ܘܣܰܘ̈ܟܶܐ ܕܥܰܖ̈ܒܶܐ. ܘܰܥܒܶܕ݂ܘ ܡܛܰܠ̈ܠܶܐ: ܐܰܝܟܰܢܳܐ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ.
Neh 8:16 ܘܰܢ̣ܦܰܩܘ ܥܰܡܳܐ: ܘܰܐܝܬܺܝܘ: ܘܰܥܒܰܕ݂ܘ ܠܗܽܘܢ ܓܒܰܪ ܓܒܰܪ ܥܰܠ ܐܶܓܳܖ̈ܰܝܗܽܘܢ ܘܰܒܕ݂ܳܖ̈ܰܝܗܽܘܢ: ܘܰܒܕ݂ܳܪܬܳܐ ܕܒܰܝܬܶܗ ܕܡܳܪܝܳܐ: ܘܰܒܫܽܘܩܳܐ ܕܬܰܪܥܳܐ ܕܡܰܝ̈ܳܐ: ܘܰܒܫܽܘܩܳܐ ܕܬܰܪܥܳܐ ܕܰܐܦܪܶܝܡ.
Neh 8:17 ܘܰܥܒܰܕ݂ܘ ܟܽܠܶܗ ܥܰܡܳܐ ܕܰܗܦܰܟ݂ܘ ܡܶܢ ܫܶܒܝܳܐ ܡܛܰܠ̈ܠܶܐ: ܘܺܝܬܶܒܘ ܒܰܡܛܰܠ̈ܠܶܐ ܡܶܛܽܠ ܕܠܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܗܳܟܰܢܳܐ: ܡܶܢ ܝܰܘ̈ܡܳܬܶܗ ܕܝܶܫܽܘܥ ܒܰܪܢܽܘܢ: ܥܕܰܡܳܐ ܠܶܗ ܠܝܰܘܡܳܐ ܗܳܢܳܐ. ܘܰܗܘܳܬ݂ ܚܰܕ݂ܽܘܬ݂ܳܐ ܪܰܒܬܳܐ ܕܛܳܒ.
Neh 8:18 ܘܩܳܪܶܝܢ ܗ̱ܘܰܘ ܒܰܟܬ݂ܳܒܳܐ ܕܢܳܡܽܘܣܶܗ ܕܡܽܘܫܶܐ: ܟܽܠ ܝܽܘܡ ܒܝܽܘܡ: ܡܶܢ ܝܰܘܡܳܐ ܩܰܕܡܳܝܳܐ: ܥܕܰܡܳܐ ܠܝܰܘܡܳܐ ܐ̱ܚܪܳܝܳܐ. ܘܰܥ̣ܒܰܕ݂ܘ ܥܺܐܕܳܐ ܫܰܒܥܳܐ ܝܰܘ̈ܡܺܝܢ ܘܰܒܝܰܘܡܳܐ ܕܰܬܡܳܢܝܳܐ: ܐܶܬܟܰܢܰܫܘ ܐܰܝܟܰܢܳܐ ܕܰܟ݂ܬܺܝܒ ܠܗܽܘܢ. 
Neh 9:1 ܘܰܒܝܰܘܡܳܐ ܕܰܐܪܒܥܳܐ ܘܥܶܣܪܺܝܢ ܒܶܗ ܒܝܰܪܚܳܐ ܗܳܢܳܐ: ܐܶܬܟܰܢܰܫܘ ܒܢܰܝ̈ ܝܺܣܪܳܐܶܝܠ ܒܨܰܘܡܳܐ ܘܰܒܣܰܩ̈ܶܐ. ܘܰܐܪܡܺܝܘ ܩܶܛܡܳܐ ܥܠܰܝܗܽܘܢ.
Neh 9:2 ܘܶܐܬܦܪܶܫ ܙܰܪܥܳܐ ܕܺܝܣܪܳܐܶܝܠ ܡܶܢ ܟܽܠܗܽܘܢ ܥܰܡ̈ܡܶܐ ܘܩ̣ܳܡܘ ܘܰܐܘܕܺܝܘ ܥܰܠ ܚܛܳܗܰܝ̈ܗܽܘܢ: ܘܥܰܠ ܚܛܳܗ̈ܶܐ ܕܰܐܒܳܗܰܝ̈ܗܽܘܢ.
Neh 9:3 ܘܩ̣ܳܡܘ ܥܰܠ ܕܽܘܟܬܗܽܘܢ ܘܩܳܪܶܝܢ ܗ̱ܘܰܘ ܒܰܟܬ݂ܳܒܳܐ ܕܢܳܡܽܘܣܳܐ ܕܡܳܪܝܳܐ ܐܰܠܳܗܗܽܘܢ ܪܽܘܒܥܶܗ ܕܝܰܘܡܳܐ ܩܳܪܶܝܢ: ܘܪܽܘܒܥܶܗ ܕܝܰܘܡܳܐ ܡܰܘܕܶܝܢ: ܘܣܳܓܕܺܝܢ ܩܕ݂ܳܡ ܡܳܪܝܳܐ ܐܰܠܳܗܗܽܘܢ.
Neh 9:4 ܘܩ̣ܳܡܘ ܪܺܝܫܐ ܥܰܠ ܠܶܘ̈ܳܝܶܐ: ܝܶܫܽܘܥ ܘܩܰܕ݂ܡܳܐܶܝܠ: ܒܰܢܺܝ: ܚܫܰܒܝܳܐ: ܘܰܫܪܰܒܝܳܐ: ܘܟܰܒܢܺܝ: ܘܗܽܘܕ݂ܳܝܳܐ: ܘܰܫܒܰܢܝܳܐ: ܘܰܦܬܰܚܝܳܐ. ܘܨܰܠܺܝܘ ܩܕ݂ܳܡ ܡܳܪܝܳܐ ܐܰܠܳܗܗܽܘܢ ܒܩܳܠܳܐ ܪܳܡܳܐ.
Neh 9:5 ܘܳܐܡܪܺܝܢ ܠܶܘ̈ܳܝܶܐ: ܝܶܫܽܘܥ: ܘܩܰܕ݂ܡܳܐܶܝܠ: ܒܰܢܺܝ: ܚܫܰܒܝܳܐ: ܘܰܫܪܰܒܝܳܐ: ܘܗܽܘܕ݂ܳܝܳܐ: ܘܰܫܟܰܢܝܳܐ: ܘܰܦܬܰܚܝܳܐ. ܘܩܳܡܘ ܘܒܰܪܶܟ݂ܘ ܠܡܳܪܝܳܐ ܐܰܠܳܗܗܽܘܢ: ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ: ܘܰܒܪܺܝܟ݂ ܫܡܳܐ ܕܺܐܝܩܳܪܶܗ: ܘܰܡܪܰܡܪܰܡ ܥܰܠ ܟܽܠ ܒܶܖ̈ܝܳܬܳܐ ܒܬܶܫܒ̈ܚܳܬܳܐ.
Neh 9:6 ܐܰܢ̱ܬ ܗ̄ܘ ܡܳܪܝܳܐ ܒܰܠܚܽܘܕܰܝܟ: ܐܰܢ̱ܬ ܥܒܰܕܬ ܫܡܰܝܳܐ ܘܰܫܡܰܝ̈ ܫܡܰܝܳܐ: ܘܟܽܠܗܽܘܢ ܚܰܝܠܘܳܬ݂ܗܽܘܢ: ܘܰܐܪܥܳܐ ܘܟܽܠ ܡܶܕܶܡ ܕܺܐܝܬ݂ ܥܠܶܝܗ̇: ܘܡܰܝ̈ܳܐ ܘܟܽܠܡܶܕܶܡ ܕܺܐܝܬ݂ ܒܗܽܘܢ. ܘܰܐܢ̱ܬܝ ܗ̄ܘ̣ ܕܡܰܚܶܐ ܠܟܽܠܗܽܘܢ ܘܚܰܝܠܰܘ̈ܳܬܳܐ ܕܰܫܡܰܝܳܐ ܠܳܟ݂ ܗ̱ܘ̣ ܣܳܓܕܺܝܢ.
Neh 9:7 ܐܰܢ̱ܬ ܗ̱ܘ̣ ܡܳܪܝܳܐ ܐܰ‌ܠܳܗܳܐ ܕܰܓܒܰܝܬ ܠܰܐܒܪܰܡ. ܘܰܐܦܶܩܬܳܝܗܝ ܡܶܢ ܐܽܘܪ ܕܟܽܠܕ݂ܳܝ̈ܶܐ. ܘܫܰܚܠܦܰܬ ܫܡܶܗ ܐܰܒܪܳܗܳܡ.
Neh 9:8 ܘܶܐܫܟܰܚܬ ܠܶܒܶܗ ܕܟܶܐ ܩܕ݂ܳܡܝܟ. ܘܺܝܡܰܝܬ ܠܶܗ ܡܰܘܡܳܬܳܐ: ܠܡܶܬܰܠ ܠܶܗ ܐܰܪܥܳܐ ܕܰܟ݂ܢܰܥ̈ܢܳܝܶܐ: ܘܰܕ݂ܚܺܝ̈ܬܳܝܶܐ: ܘܕܰܐܡܽܘܖ̈ܳܝܶܐ: ܘܰܕ݂ܦܰܖ̈ܙܳܝܶܐ: ܘܰܕ݂ܚܰܘܳܝ̈ܶܐ: ܘܰܕ݂ܝܰܒܽܘܣܳܝ̈ܶܐ: ܘܰܕ݂ܓܰܖ̈ܓܽܘܣܳܝܶܐ: ܠܡܶܬܠܶܗ ܠܶܗ ܘܰܠܙܰܪܥܶܗ. ܘܰܐܫܰܪܬ ܡܶܠܰܝ̈ܟ ܥܰܡܶܗ: ܡܶܛܽܠ ܕܙܰܕܺܝܩ ܐܰܢ̱ܬ.
Neh 9:9 ܘܰܚܙܰܝܬ ܫܽܘܥܒܳܕ݂ܳܐ ܕܰܐܒܳܗܰܝ̈ܢ ܕܰܒܡܶܨܪܶܝܢ. ܘܰܫܡܰܥܬ ܝܺܠܰܠܬܗܽܘܢ ܥܰܠ ܝܰܡܳܐ ܕܣܽܘܦ.
Neh 9:10 ܘܰܥܒܰܕܬ ܐܳܬܘ̈ܳܬܳܐ ܘܬܶܕ݂ܡܖ̈ܳܬܳܐ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ: ܘܰܒܟܽܠܶܗ ܥܰܡܳܐ ܕܰܐܪܥܶܗ ܡܶܛܽܠ ܕܺܝܕܰܥܬ ܕܰܐܥܠܺܝܘ ܒܗܽܘܢ ܒܥܰܡܳܟ݂: ܘܰܥܒܰܕܬ ܠܳܟ݂ ܫܡܳܐ ܐܰܝܟ݂ ܕܝܰܘܡܳܢܳܐ.
Neh 9:11 ܘܝܰܡܳܐ ܬܪܰܥܬ ܩܕ݂ܳܡܝܗܽܘܢ. ܘܰܥܒܰܪܘ ܒܓ݂ܰܘ ܝܰܡܳܐ ܒܝܰܒܫܳܐ. ܘܰܠܖ̈ܳܕ݂ܽܘܦܰܝܗܽܘܢ ܛܰܒܰܥܬ ܒܥܽܘܡܩܰܘ̈ܗܝ ܕܝܰܡܳܐ: ܐܰܝܟ݂ ܕܛܳܒܥܳܐ ܟܺܐܦܳܐ ܒܡܰܝ̈ܳܐ ܥܰܫܺܝ̈ܢܶܐ.
Neh 9:12 ܘܰܒܥܰܡܽܘܕܳܐ ܕܰܥܢܳܢܳܐ ܕܰܒܪܬ ܐܶܢܽܘܢ ܒܺܐܝܡܳܡܳܐ: ܘܒܶܐܣܛܽܘܢܳܐ ܕܢܽܘܪܳܐ ܒܠܺܠܝܳܐ: ܠܡܰܢܗܳܪܽܘ ܠܗܽܘܢ ܐܽܘܪܚܳܐ: ܠܰܡܗܰܠܳܟܽܘ ܒܳܗ̇.
Neh 9:13 ܘܥܰܠ ܛܽܘܪܳܐ ܕܣܺܝܢܰܝ ܢܚܶܬܬ ܘܡܰܠܠܬ ܥܰܡܗܽܘܢ ܡܶܢ ܫܡܰܝܳܐ. ܘܝܰܗܒܬ ܠܗܽܘܢ ܕܺܝܢ̈ܶܐ ܬܖ̈ܺܝܨܶܐ: ܘܢܳܡܽܘ̈ܣܶܐ ܕܰܫܪܳܪܳܐ: ܘܰܩܝܳܡ̈ܶܐ ܘܦܽܘܩ̈ܕܳܢܶܐ ܕܛܳܒܺܝܢ.
Neh 9:14 ܘܫܰܒܬܳܐ ܕܩܽܘܕ݂ܫܳܟ݂ ܐܰܘܕܰܥܬ ܐܶܢܽܘܢ ܘܦܽܘܩ̈ܕܳܢܶܐ ܘܰܩܝܳܡ̈ܶܐ ܘܢܳܡܽܘ̈ܣܶܐ ܕܦܰܩܶܕܬ ܐܶܢܽܘܢ ܒܺܐܝܕ݂ܳܐ ܕܡܽܘܫܶܐ ܥܰܒܕܳܟ݂.
Neh 9:15 ܘܠܰܚܡܳܐ ܡܶܢ ܫܡܰܝܳܐ. ܝܰܗܒܬ ܠܗܽܘܢ ܠܟܰܦܢܗܽܘܢ ܘܡܰܝ̈ܳܐ ܡܶܢ ܟܺܐܦܳܐ ܝܰܗܒܬ̇ ܠܗܽܘܢ. ܠܨܰܗܺܝܗܽܘܢ ܘܶܐܡܰܪܬ ܠܗܽܘܢ ܠܡܶܥܰܠ ܘܰܠܡܺܐܪܰܬ ܐܰܪܥܳܐ: ܕܰܐܬܩܢܰܬ݂ ܐܺܝܕ݂ܳܟ݂ ܠܡܶܬܰܠ ܠܗܽܘܢ.
Neh 9:16 ܗܶܢܽܘܢ ܕܶܝܢ ܘܰܐܒܳܗܰܝ̈ܗܽܘܢ ܐܰܥܠܺܝܘ: ܘܩܰܫܺܝܘ ܩܕ݂ܳܠܗܽܘܢ: ܘܠܳܐ ܨܳܬܘ ܠܦܽܘܩ̈ܕ݂ܳܢܰܝܟ.
Neh 9:17 ܘܠܳܐ ܨܒܳܘ ܠܡܶܫܡܰܥ: ܘܠܳܐ ܐܶܬܕܟܰܪܘ ܬܶܕ݂ܡܖ̈ܳܬܳܟ݂ ܕܰܥܒܰܕܬ ܠܗܽܘܢ. ܘܰܗܦܰܟ݂ ܠܒܶܗܽܘܢ ܠܰܥܒܳܕܰܝ̈ܗܽܘܢ ܒܺܝ̈ܫܶܐ ܘܰܐܢ̱ܬ ܐܰ‌ܠܳܗܳܐ ܫܳܒܽܘܩܳܐ ܘܪܶܚܡܬܢܳܐ ܘܚܰܢܳܢܳܐ: ܪܰܚܺܝܩ ܪܽܘܓܙܳܐ ܘܩܰܪܺܝܒ ܒܳܥܽܘܬܳܐ: ܠܳܐ ܫܒܰܩܬ ܐܶܢܽܘܢ.
Neh 9:18 ܡܶܛܽܠ ܕܗܶܢܽܘܢ ܥܒܰܕ݂ܘ ܥܶܓܠܳܐ ܕܢܶܣܟܬܳܐ: ܘܳܐܡܪܺܝܢ: ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ: ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܘܰܥܒܰܕ݂ܘ ܒܺܝ̈ܫܳܬ݂ܳܐ ܪܰܘܖ̈ܒܳܬܳܐ.
Neh 9:19 ܘܰܐܢ̱ܬ ܒܖ̈ܰܚܡܰܝܟ ܣܰܓܺܝ̈ܐܶܐ ܠܳܐ ܫܒܰܩܬ ܐܶܢܽܘܢ ܒܡܰܕ݂ܒܪܳܐ. ܘܥܰܡܽܘܕܳܐ ܕܰܥܢܳܢܳܐ ܠܳܐ ܥܒܰܪ ܡܶܢܗܽܘܢ ܒܺܐܝܡܳܡܳܐ: ܠܰܡܕܰܒܳܪܽܘ ܐܶܢܽܘܢ ܒܽܐܘܪܚܳܐ. ܘܶܐܣܛܽܘܢܳܐ ܕܢܽܘܪܳܐ ܒܠܺܠܝܳܐ: ܠܡܰܢܗܳܪܽܘ ܠܗܽܘܢ ܐܽܘܪܚܳܐ: ܕܢܺܐܙܽܠܘܢ ܒܳܗ̇.
Neh 9:20 ܘܪܽܘܚܳܟ݂ ܛܳܒܬܳܐ ܝܰܗ̱ܒܬ ܐܶܢܽܘܢ ܠܡܰܠܳܦܽܘ ܐܶܢܽܘܢ. ܘܡܰܢܢܳܐ ܠܳܐ ܟܠܰܝܬ ܡܶܢ ܦܽܘܡܗܽܘܢ. ܘܡܰܝ̈ܳܐ ܝܰܗܒܬ ܠܗܽܘܢ ܠܨܰܗܺܝܗܽܘܢ.
Neh 9:21 ܘܰܐܪܒܥܺܝܢ ܫܢܺܝ̈ܢ ܡܶܕܶܡ ܠܳܐ ܚܣܰܪ ܠܗܽܘܢ ܒܡܰܕ݂ܒܪܳܐ. ܢܰܚܬܰܝ̈ܗܽܘܢ ܠܳܐ ܒܠܺܝܘ: ܘܰܡܣܳܢܰܝ̈ܗܽܘܢ ܠܳܐ ܐܶܬܒܰܙܰܥܘ.
Neh 9:22 ܘܝܰܗܒܬ ܠܗܽܘܢ ܡܰܠ̈ܟܘܳܬܳܐ ܕܥܰܡ̈ܡܶܐ. ܘܦܰܠܶܓܬ ܐܶܢܶܝܢ ܠܗܽܘܢ ܠܪܺܝܫ ܐ̱ܢܳܫ. ܘܺܝܪܶܬܘ ܐܰܪܥܳܐ ܕܣܺܝܚܽܘܢ: ܘܰܐܪܥܳܐ ܕܡܰܠܟܳܐ ܕܚܶܫܒܽܘܢ: ܘܰܐܪܥܳܐ ܕܥܽܘܓ ܡܰܠܟܳܐ ܕܒܰܝܫܳܢ.
Neh 9:23 ܘܰܒܢܰܝ̈ܗܽܘܢ ܐܰܣܓܺܝܬ ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ. ܘܰܐܥܶܠܬ ܐܶܢܽܘܢ ܠܰܐܪܥܳܐ ܕܶܐܡܰܪܬ ܠܰܐܒܳܗܰܝ̈ܗܽܘܢ ܠܡܶܥܰܠ ܠܶܗ ܘܰܠܡܺܐܪܬ݂ܳܗ̇.
Neh 9:24 ܘܥܰܠܘ ܒ̈ܢܰܝܳܐ: ܘܺܝܪܶܬܘ ܐܰܪܥܳܐ. ܘܬܰܒܰܪܬ ܩܕ݂ܳܡܝܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܕܰܟ݂ܢܰܥ̈ܢܳܝܶܐ. ܘܰܐܫܠܶܡܬ ܐܶܢܽܘܢ ܒܺܐܝܕܰܝ̈ܗܽܘܢ: ܠܗܽܘܢ ܘܰܠܡܰܠܟܰܝ̈ܗܽܘܢ: ܘܰܠܥܰܡ̈ܡܶܐ ܕܰܐܪܥܳܐ: ܠܡܶܥܒܰܕ݂ ܒܗܽܘܢ ܐܰܝܟ݂ ܨܶܒܝܳܢܗܽܘܢ.
Neh 9:25 ܘܶܐܚܰܕ݂ܘ ܩܽܘܖ̈ܝܳܐ ܬܰܩܺܝ̈ܦܳܬܳܐ: ܘܰܐܪܥܳܐ ܫܰܡܺܝܢܬܳܐ: ܘܒ̈ܳܬܶܐ ܕܰܡܠܶܝܢ ܟܽܠܗܶܝܢ ܛܳܒ̈ܳܬܳܐ: ܘܓܽܘ̈ܒܶܐ ܚܦܺܝܖ̈ܶܐ: ܘܟܰܖ̈ܡܶܐ: ܘܙܰܝ̈ܬܶܐ: ܘܺܐܝܠܳܢ̈ܶܐ: ܘܡܶܐܟܽܘܠܬܳܐ ܣܰܓܺܝܐܬܳܐ. ܘܶܐܟܰܠܘ: ܘܰܣܒܰܥܘ: ܘܰܫܡܶܢܘ: ܘܶܐܬܦܰܢܰܩܘ ܒܛܽܘܒܳܟ݂ ܪܰܒܳܐ.
Neh 9:26 ܘܰܗܦܰܟ݂ܘ ܘܕܰܓܶܠܘ ܒܳܟ݂. ܘܰܫܕ݂ܰܐܗܝ ܠܢܳܡܽܘܣܳܟ݂ ܠܒܰܪ ܡܶܢ ܬܰܪܥܺܝܬܗܽܘܢ ܘܠܰܒܢܰܝ̈ܟ ܩܰܛܶܠܘ: ܥܰܠ ܕܶܐܡܰܪܘ ܠܗܽܘܢ ܠܡܶܗܦܰܟ݂ ܠܘܳܬ݂ܳܟ݂. ܘܰܥܒܰܕ݂ܘ ܒܺܝ̈ܫܳܬ݂ܳܐ ܪܰܘܖ̈ܒܳܬܳܐ.
Neh 9:27 ܘܰܐܫܠܶܡܬ ܐܶܢܽܘܢ ܒܝܰܕ݂ ܒܥܶܠܕܒܳܒܰܝ̈ܗܽܘܢ: ܘܰܐܥܺܝܩܘ ܠܗܽܘܢ. ܘܰܒܥܶܕܳܢܳܐ ܕܽܐܘܠܨܳܢܳܐ ܒܥܰܘ ܡܶܢܟ݂: ܘܰܫܡܰܥܬ ܐܶܢܽܘܢ ܡܶܢ ܫܡܰܝܳܐ: ܐܰܝܟ݂ ܖ̈ܰܚܡܰܝܟ ܣܰܓܺܝ̈ܐܶܐ. ܘܰܐܩܺܝܡܬ ܠܗܽܘܢ ܦܳܪܽܘܩܳܐ. ܘܰܦܪܰܩ ܐܶܢܽܘܢ ܡܶܢ ܐܺܝܕ݂ܳܐ ܕܳܐܠܽܘܨܰܝ̈ܗܽܘܢ.
Neh 9:28 ܘܟܰܕ݂ ܐܰܪܘܰܚܬ ܠܗܽܘܢ: ܗܦܰܟ݂ܘ ܠܡܶܥܒܰܕ݂ ܕܰܣܢܶܐ ܩܕ݂ܳܡܝܟ. ܘܰܫܒܰܩܬ ܐܶܢܽܘܢ ܒܝܰܕ݂ ܒܥܶܠܕܒܳܒܰܝ̈ܗܽܘܢ. ܘܫܰܥܒܶܕ݂ܘ ܐܶܢܽܘܢ. ܘܰܗܦܰܟ݂ܘ ܘܨܰܠܺܝܘ ܩܕ݂ܳܡܰܝܟ. ܘܰܐܢ̱ܬ ܡܶܢ ܫܡܰܝܳܐ ܫܡܰܥܬ: ܘܰܦܪܰܩܬ ܐܶܢܽܘܢ ܒܟܽܠܙܒܰܢ: ܐܰܝܟ݂ ܣܰܓܺܝܐܽܘܬ ܖ̈ܰܚܡܰܝܟ.
Neh 9:29 ܘܰܐܣܗܶܕܬ ܒܗܽܘܢ: ܠܡܰܗܦܳܟܽܘ ܐܶܢܽܘܢ ܠܢܳܡܽܘܣܳܟ݂. ܘܗܶܢܽܘܢ ܐܰܥܠܺܝܘ: ܘܠܳܐ ܫܡܰܥܘ ܠܦܽܘܩ̈ܕ݂ܳܢܰܝܟ ܘܰܒܕܺܝܢܰܝ̈ܟ ܚܛܰܘ ܒܗܽܘܢ. ܕܶܐܢ ܥܳܒܶܕ ܠܗܽܘܢ ܒܰܪܢܳܫܳܐ: ܚܳܝܶܐ ܒܗܽܘܢ. ܘܰܥܒܰܕ݂ܘ ܠܗܽܘܢ ܟܰܬܦܳܐ ܡܳܪܽܘܕܬܳܐ. ܘܰܩܕ݂ܳܠܗܽܘܢ ܩܰܫܺܝܘ: ܘܠܳܐ ܫܡܰܥܘ.
Neh 9:30 ܘܰܐܟ݂ܪܶܙܬ ܥܠܰܝܗܽܘܢ ܫܢܰܝ̈ܳܐ ܣܰܓܺܝ̈ܳܐܬܳܐ. ܘܶܐܣܗܶܕܬ ܒܗܽܘܢ ܒܪܽܘܚܳܟ݂: ܒܺܐܝܕ݂ܳܐ ܕܰܢܒܺܝܰܝ̈ܟ. ܘܠܳܐ ܫ̣ܡܰܥܘ ܘܰܐܫܠܶܡܬ ܐܶܢܽܘܢ ܒܺܐܝܕ݂ܳܐ ܕܥܰܡ̈ܡܶܐ ܕܰܡܕܺܝ̈ܢܳܬܳܐ.
Neh 9:31 ܘܡܶܛܽܠ ܖ̈ܰܚܡܰܝܟ ܣܰܓܺܝ̈ܐܶܐ: ܠܳܐ ܐܰܘܒܶܕܬ ܐܶܢܽܘܢ. ܘܠܳܐ ܫܒܰܩܬ ܐܶܢܽܘܢ ܡܶܛܽܠ ܕܰܐ‌ܠܳܗܳܐ ܐܰܢ̱ܬ ܚܰܢܳܢܳܐ ܘܪܶܚܡܬܢܳܐ. 
Neh 9:32 ܡܶܟܺܝܠ: ܐܰܠܳܗܰܢ ܐܰ‌ܠܳܗܳܐ ܪܰܒܳܐ ܘܓܰܢ̱ܒܳܪܳܐ ܘܰܕ݂ܚܺܝܠܳܐ: ܢܳܛܰܪ ܡܰܘܡܳܬܳܐ ܘܰܫܪܳܪܳܐ. ܠܳܐ ܢܶܬܟܰܣܶܐ ܡܶܢ ܩܕ݂ܳܡܰܝܟ ܟܽܠܶܗ ܐܽܘܠܨܳܢܳܐ ܕܶܐܬ݂ܳܐ ܥܠܰܝܢ: ܘܥܰܠ ܡܰܠܟܰܝ̈ܢ: ܘܥܰܠ ܪܰܘܖ̈ܒܳܢܰܝܢ: ܘܥܰܠ ܟܽܘܡܖ̈ܰܝܢ: ܘܥܰܠ ܢܒܺܝܰܝ̈ܢ: ܘܥܰܠ ܐܰܒܳܗܰܝ̈ܢ: ܘܥܰܠ ܟܽܠܶܗ ܥܰܡܳܐ: ܡܶܢ ܝܰܘܡܰܘ̈ܗܝ ܕܡܰܠܟܳܐ ܕܳܐܬܽܘܪ ܘܰܥܕܰܡܳܐ ܠܝܰܘܡܳܢܳܐ.
Neh 9:33 ܘܰܐܢ̱ܬ ܙܰܕܺܝܩ ܥܰܠ ܟܽܠ ܡܶܕܶܡ ܕܶܐܬ݂ܳܐ ܥܠܰܝܢ. ܡܶܛܽܠ ܕܰܒܩܽܘܫܬܳܐ ܐܰܢ̱ܬ ܓܶܝܪ ܥܒܰܕܬ. ܘܰܚܢܰܢ ܐܰܥܠܺܝܢܰܢ.
Neh 9:34 ܘܡܰܠܟܰܝ̈ܢ: ܘܪܰܘܖ̈ܒܳܢܰܝܢ: ܘܟܽܘܡܖ̈ܰܝܢ: ܘܰܐܒܳܗܰܝ̈ܢ: ܠܳܐ ܥ̣ܒܰܕ݂ ܢܳܡܽܘܣܳܟ݂ ܘܠܳܐ ܨܳܬܘ ܠܦܽܘܩ̈ܕ݂ܳܢܰܝܟ ܘܰܠܣܳܗ̈ܕܘܳܬ݂ܳܟ݂: ܕܰܐܣܗܶܕܬ ܒܗܽܘܢ.
Neh 9:35 ܘܰܟ݂ܦܰܪܘ ܒܡܰܠܟܽܘܬ݂ܳܟ݂ ܘܰܒܛܽܘܒܳܟ݂ ܪܰܒܳܐ ܕܝܰܗܒ݂ܬ ܠܗܽܘܢ: ܒܰܐܪܥܳܐ ܛܳܒܬܳܐ ܘܫܰܡܺܝܢܬܳܐ ܕܝܰܗܒܬ ܠܗܽܘܢ. ܘܠܳܐ ܦܰܠܚܽܘܟ݂: ܘܠܳܐ ܗܦܰܟ݂ܘ ܡܶܢ ܥܒܳܕܰܝ̈ܗܽܘܢ ܒܺܝ̈ܫܶܐ.
Neh 9:36 ܡܶܛܽܠ ܗܳܢܳܐ ܝܰܘܡܳܢܳܐ ܥܰܒ̈ܕܶܐ. ܘܰܐܪܥܳܐ ܕܝܰܗܒܬ ܠܰܐܒܳܗܰܝ̈ܢ ܠܡܶܐܟܰܠ ܐܶܒܳܗ̇ ܘܛܽܘܒܳܗ̇: ܗܳܐ ܚܢܰܢ ܐܰܝܟ݂ ܥܰܒ̈ܕܶܐ ܦܳܠܚܺܝܢ ܒܓ݂ܰܘܳܗ̇.
Neh 9:37 ܘܥܰܠ̈ܠܳܬ݂ܳܗ̇ ܢܳܣܒܺܝܢ ܡܰܠ̈ܟܶܐ ܕܰܐܩܺܝܡܬ ܥܠܰܝܢ: ܡܶܛܽܠ ܚܛܳܗܰܝ̈ܢ ܘܥܰܠ ܦܰܓܖ̈ܰܝܢ ܗܶܢܽܘܢ ܫܰܠܺܝܛܺܝܢ: ܘܥܰܠ ܒܥܺܝܪܰܢ: ܐܰܝܟ݂ ܨܶܒܝܳܢܗܽܘܢ ܘܒܽܐܘܠܨܳܢܳܐ ܪܰܒܳܐ ܫܪܶܝܢܰܢ.
Neh 9:38 ܘܰܒܟܽܠܗܶܝܢ ܗܳܠܶܝܢ ܝܳܡܶܝܢ ܚܢܰܢ ܒܰܫܪܳܪܳܐ ܘܡܰܣܗܕ݂ܺܝܢ ܥܰܠ ܚܳܬܡܳܐ: ܩܰܫܺܝ̈ܫܰܝܢ: ܘܠܶܘ̈ܳܝܶܐ: ܘܟܽܘܡܖ̈ܰܝܢ: ܘܟܽܠ ܐܰܝܠܶܝܢ ܕܰܚܝܰܘ ܡܶܢܢ. 
Neh 10:1 ܢܚܰܡܝܳܐ ܩܰܫܺܝܫܳܐ ܒܰܪ ܚܰܢܰܢܝܳܐ ܪܺܝܫ ܟܽܘܡܖ̈ܶܐ: ܘܙܰܪܰܚܝܳܐ. 
Neh 10:2 ܘܰܣܪܰܒܝܳܐ: ܘܥܰܙܰܪܝܳܐ: ܘܶܐܪܰܡܝܳܐ.
Neh 10:3 ܘܦܶܫܚܽܘܪ: ܘܳܐܡܰܪܝܳܐ: ܘܰܡܠܰܟ݂ܝܳܐ: ܘܰܫܦܰܛܝܳܐ. 
Neh 10:4 ܘܰܚܛܽܘܫ: ܘܰܫܟܰܢܝܳܐ: ܘܰܡܠܽܘܟ݂.
Neh 10:5 ܘܰܫܟ݂ܽܘܡ: ܘܥܰܙܡܽܘܬ: ܥܒܰܪܝܳܐ.
Neh 10:6 ܕܳܢܺܝܐܶܝܠ: ܓܒܺܝܬܗܽܘܢ: ܒܳܪܽܘܟ݂.
Neh 10:7 ܡܰܫܠܶܡ: ܐܰܒܝܳܐ: ܒܶܢܝܳܡܶܝܢ.
Neh 10:8 ܡܥܰܣܝܳܐ: ܒܶܠܓܳܢ: ܫܡܰܥܝܳܐ. ܗܳܠܶܝܢ ܟܽܘܡܖ̈ܶܐ. 
Neh 10:9 ܘܠܶܘ̈ܳܝܶܐ ܝܶܫܽܘܥ ܒܰܪ ܝܺܙܰܢܝܳܐ: ܒܰܢܺܝ: ܡܰܒܢܺܝ: ܚܳܕ݂ܳܪ: ܘܩܰܕ݂ܡܝܳܐ.
Neh 10:10 ܘܰܐܚܰܝ̈ܗܽܘܢ ܫܟܰܢܝܳܐ: ܐܘܪܺܝܳܐ: ܩܠܰܛܝܳܐ: ܦܠܰܛܝܳܐ: ܚܰܢܳܢܺܝ.
Neh 10:11 ܡܺܝܟ݂ܳܐ: ܪܟ݂ܽܘܒ: ܚܫܰܒܝܳܐ. 
Neh 10:12 ܙܟ݂ܽܘܪ: ܫܪܰܒܝܳܐ: ܫܟܳܢܝܳܐ. 
Neh 10:13 ܗܽܘܕ݂ܳܝܳܐ: ܒܢܰܝ̈ ܒܰܢܺܝ.
Neh 10:14 ܖ̈ܺܝܫܰܝ ܥܰܡܳܐ: ܦܰܪܥܳܫ ܫܰܠܺܝܛ ܡܽܘܐܳܒ: ܥܺܝܠܰܡ ܙܶܬܝ̈ܶܐ. 
Neh 10:15 ܒܢܰܝ̈ ܥܰܙܓܳܪ: ܘܰܒܢܰܝ̈ ܐܰܕ݂ܽܘܢܳܝܳܐ.
Neh 10:16 ܒܰܓܘܰܝ: ܥܰܕܽܘܢ.
Neh 10:17 ܐܳܛܰܪ: ܚܶܙܰܩܝܳܐ: ܥܙܽܘܪ.
Neh 10:18 ܐܽܘܪܺܝܳܐ: ܚܩܽܘܡ: ܒܰܨܺܝ.
Neh 10:19 ܚܽܘܙܺܝܦ: ܥܢܳܬܽܘܬ: ܢܰܒܺܝ.
Neh 10:20 ܡܰܦܓܢܶܫ: ܡܰܫܠܰܡ: ܥܙܺܝܦܺܝ.
Neh 10:21 ܡܫܽܘܙܦܳܐܶܝܠ: ܨܳܕ݂ܽܘܩ: ܝܽܘܝܳܕ݂ܰܥ.
Neh 10:22 ܦܠܰܛܝܳܐ: ܚܰܢܳܢܺܝ: ܥܢܰܢܝܳܐ. 
Neh 10:23 ܗܽܘܫܰܥ: ܚܰܢܰܢܝܳܐ: ܝܶܫܽܘܥ.
Neh 10:24 ܗܠܽܘܫ: ܦܥܰܢܝܳܐ: ܫܒܽܘܩ.
Neh 10:25 ܐܰܪܚܽܘܡ: ܚܫܰܒܝܳܐ: ܡܥܰܣܝܳܐ.
Neh 10:26 ܐܰܚܝܳܐ: ܚܰܢܳܢܺܝ: ܥܢܳܢ.
Neh 10:27 ܡܠܽܘܟ݂: ܚܳܪܳܡ: ܒܰܥܢܳܐ.
Neh 10:28 ܘܫܰܪܟܳܐ ܕܥܰܡܳܐ. ܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ: ܘܰܡܫܰܡ̈ܫܳܢܶܐ: ܘܥܰܒ̈ܕܶܐ: ܘܟܽܠ ܕܶܐܬܦܪܶܫܘ ܡܶܢ ܥܰܡ̈ܡܶܐ ܕܰܡܕܺܝ̈ܢܳܬܳܐ ܕܢܺܐܬܽܘܢ ܠܘܳܬ݂ ܢܳܡܽܘܣܳܐ ܕܡܳܪܝܳܐ ܗܶܢܽܘܢ ܘܢܶܫܰܝ̈ܗܽܘܢ: ܘܰܒܢܰܝ̈ܗܽܘܢ: ܘܰܒܢܳܬܗܽܘܢ: ܘܟܽܠܡܰܢ ܕܝܳܕܰܥ ܘܡܶܣܬܰܟܰܠ.
Neh 10:29 ܘܰܡܥܰܫܢܺܝܢ ܥܰܠ ܐܰܚܰܝ̈ܗܽܘܢ ܘܥܰܠ ܩܰܖ̈ܺܝܒܰܝܗܽܘܢ: ܘܥܳܐܠܺܝܢ ܒܡܰܘܡܳܬܳܐ ܘܒܰܩܝܳܡܳܐ: ܠܰܡܗܰܠܳܟܽܘ ܒܢܳܡܽܘܣܶܗ ܕܡܳܪܝܳܐ: ܕܝܰܗ̱ܒ ܒܺܐܝܕ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ: ܘܰܠܡܶܛܰܪ ܘܰܠܡܶܥܒܰܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܡܳܪܰܢ: ܘܕ݂ܺܝܢܰܘ̈ܗܝ ܘܢܳܡܽܘܣܰܘ̈ܗܝ.
Neh 10:30 ܘܰܕ݂ܠܳܐ ܢܶܬܶܠ ܒ̈ܢܳܬܰܢ ܠܥܰܡ̈ܡܶܐ ܕܰܐܪܥܳܐ: ܘܰܒ̈ܢܳܬܗܽܘܢ ܠܳܐ ܢܶܣܰܒ ܠܰܒܢܰܝ̈ܢ.
Neh 10:31 ܘܡܶܢ ܥܰܡ̈ܡܶܐ ܕܰܐܪܥܳܐ ܕܡܰܝܬܶܝܢ: ܠܳܐ ܢܶܣܒܽܘܢ. ܘܟܽܠ ܕܡܰܘܓܰܪ ܒܥܺܝܪܳܐ ܒܝܰܘܡܳܐ ܕܫܰܒܬܳܐ: ܐܰܓܪܳܐ ܠܳܐ ܢܶܣܰܒ ܘܛܰܥܢܳܐ ܒܝܰܘܡܳܐ ܕܫܰܒܬܳܐ ܠܳܐ ܢܶܫܩܽܘܠ: ܡܶܛܽܠ ܕܩܰܕܺܝܫܳܐ ܗ̱ܝ. ܘܢܶܫܒܽܘܩ ܟܽܠܡܶܕܶܡ ܕܚܰܝܳܒܺܝܢ ܠܰܢ. ܘܰܚܢܰܢ ܒܫܰܢ̱ܬܳܐ ܕܰܫܒܰܥ ܢܶܫܒܽܘܩ.
Neh 10:32 ܘܰܐܫܪܳܢ ܥܠܰܝܢ ܦܽܘܩ̈ܕܳܢܶܐ: ܕܢܶܗܘܐ ܝܳܗܒܺܝܢ ܬܽܘܠܬܶܗ ܕܶܐܣܬܳܪܳܐ ܒܫܰܒܬܳܐ: ܠܦܽܘܠܚܳܢܳܐ ܕܒܰܝܬܳܐ ܕܰܐܠܳܗܰܢ.
Neh 10:33 ܠܠܰܚܡܳܐ ܕܦܽܘܪܫܳܢܳܐ: ܠܩܽܘܪܒܳܢܳܐ ܐܰܡܺܝܢܳܐ: ܘܠܰܥܠܳܬܳܐ ܐܰܡܺܝܢܬܳܐ ܕܫܰܒ̈ܶܐ ܘܰܕ݂ܖ̈ܺܝܫܰܝ ܝܰܖ̈ܚܶܐ: ܘܰܕ݂ܥܰܕ݂ܥܺܕܶܐ: ܘܰܕ݂ܡܰܩܕܫ̈ܶܐ: ܘܰܕ݂ܫܽܘܒܩܳܢ ܚܛܳܗ̈ܶܐ ܕܺܝܣܪܳܐܶܝܠ: ܘܰܠܟܽܠܶܗ ܥܒܺܝܕܬܳܐ ܕܒܰܝܬܳܐ ܕܰܐܠܳܗܰܢ.
Neh 10:34 ܘܦܶܨ̈ܶܐ ܐܰܪܡܺܝܘ ܥܰܠ ܩܽܘܖ̈ܒܳܢܶܐ ܕܩܰܝ̈ܣܶܐ: ܟܳܗ̈ܢܶܐ ܘܠܶܘ̈ܳܝܶܐ: ܘܥܰܡܳܐ: ܠܡܰܝܬܳܝܽܘ ܠܒܰܝܬܶܗ ܕܡܳܪܝܳܐ ܐܰܠܳܗܰܢ: ܐܰܝܟ݂ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ.
Neh 10:35 ܠܡܰܝܬܳܝܽܘ ܪܺܝܫܺܝܬܳܐ ܕܰܐܪܒܥܺܝܢ: ܘܪܺܝܫܺܝܬܳܐ ܕܟܽܠ ܐܶܒܳܐ ܕܺܐܝܠܳܢ̈ܶܐ: ܕܟܽܠ ܫܢܳܐ ܒܰܫܢܳܐ.
Neh 10:36 ܠܡܰܝܬܳܝܽܘ ܠܒܰܝܬܶܗ ܕܡܳܪܝܳܐ: ܒܽܘܟ݂ܖ̈ܶܐ ܕܰܒܢܰܝ̈ܢ ܘܕܰܒܥܺܝܖ̈ܰܢ: ܐܰܝܟܰܢܳܐ ܕܰܟ݂ܬܺܝܒ ܒܢܳܡܽܘܣܶܗ ܕܡܳܪܝܳܐ: ܘܒܽܘܟ݂ܖ̈ܶܐ ܕܬܰܘܖ̈ܰܝܢ ܘܰܕ݂ܥܳܢ̈ܰܢ.
Neh 10:37 ܠܡܰܝܬܳܝܽܘ ܠܒܰܝܬܶܗ ܕܰܐܠܳܗܰܢ: ܠܟܽܘܡܖ̈ܶܐ ܕܰܡܫܰܡܫܺܝܢ ܒܒܰܝܬܳܐ ܕܰܐܠܳܗܰܢ. ܪܺܝܫܺܝܬܳܐ ܕܳܐܨ̈ܘܳܬܰܢ ܘܕܶܐܕܖ̈ܰܝܢ ܘܕܶܐܒܳܐ ܕܟܽܠ ܐܺܝܠܳܢܺܝ̈ܢ. ܘܚܰܡܪܳܐ ܘܡܶܚܫܳܐ ܢܶܬܶܠ ܠܟܳܗ̈ܢܶܐ ܕܰܡܫܰܡܫܺܝܢ ܩܕ݂ܳܡ ܐܰܠܳܗܰܢ. ܘܚܰܕ݂ ܡܶܢ ܥܶܣܪܳܐ ܡܶܢ ܐܰܖ̈ܥܳܬܰܢ: ܢܶܬܶܠ ܠܠܶܘ̈ܳܝܶܐ. ܘܗܶܢܽܘܢ ܠܶܘ̈ܳܝܶܐ ܢܶܗܘܽܘܢ ܢܳܣܒܺܝܢ ܡܰܥܣܳܖ̈ܶܐ ܡܶܢ ܟܽܠ ܩܽܘܖ̈ܝܳܐ ܕܦܽܘܠܚܳܢܰܢ.
Neh 10:38 ܘܢܶܗܘܶܐ ܟܽܘܡܪܳܐ ܒܰܪ ܐܰܗܪܽܘܢ ܥܰܡ ܠܶܘ̈ܳܝܶܐ ܒܡܰܥܣܳܖ̈ܰܝܗܽܘܢ. ܘܠܶܘ̈ܳܝܶܐ ܢܰܣܩܽܘܢ ܚܰܕ݂ ܡܶܢ ܥܶܣܪܳܐ ܠܒܰܝܬܳܐ ܕܰܐܠܳܗܰܢ: ܠܒܶܝܬ݂ ܩܦܳܣ̈ܶܐ: ܘܰܠܒܶܝܬ݂ ܓܰܙܳܐ.
Neh 10:39 ܡܶܛܽܠ ܕܰܠܒܶܝܬ݂ ܩܦܳܣ̈ܶܐ ܢܰܝܬܽܘܢ ܒܢܰܝ̈ ܝܺܣܪܳܐܶܝܠ: ܘܰܒܢܰܝ̈ ܠܶܘܺܝ: ܪܺܝܫܺܝܬܳܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ ܬܰܡܳܢ ܡܳܐܢܰܝ̈ ܩܽܘܕ݂ܫ̈ܶܐ. ܘܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ ܘܢܳܛܽܘܖ̈ܶܐ: ܠܳܐ ܢܶܫܒܩܽܘܢ ܠܒܰܝܬܳܐ ܕܰܐܠܳܗܰܢ. 
Neh 11:1 ܘܢܶܬܒܽܘܢ ܩܰܫܺܝ̈ܫܰܝ ܥܰܡܳܐ ܒܽܐܘܪܺܫܠܶܡ. ܘܫܰܪܟܳܐ ܕܥܰܡܳܐ ܢܰܪܡܽܘܢ ܦܶܨ̈ܶܐ ܠܡܰܝܬܳܝܽܘ ܚܰܕ݂ ܡܶܢ ܥܶܣܪܳܐ ܒܢܰܝ̈ܢܳܫܳܐ ܠܡܶܥܡܰܪ ܒܽܐܘܪܺܫܠܶܡ ܡܕܺܝܢ̱ܬܳܐ ܕܩܽܘܕܫܳܐ. ܘܰܬܫܰܥ ܡܢܰܘ̈ܳܢ ܢܶܗ̱ܘ̈ܝܳܢ ܒܩܽܘܖ̈ܝܳܐ.
Neh 11:2 ܘܒܰܪܶܟ݂ܘ ܥܰܡܳܐ ܠܟܽܠܗܽܘܢ ܐ̱ܢܳܫ̈ܳܐ ܐܰܝܠܶܝܢ ܕܰܨܒܳܘ ܡܶܢ ܪܶܥܝܳܢܗܽܘܢ ܠܡܶܬܰܒ ܒܽܐܘܪܺܫܠܶܡ.
Neh 11:3 ܘܗܳܠܶܝܢ ܪܺܝܫܳܐ ܕܰܡܕܺܝܢ̱ܬܳܐ ܕܺܝܬܶܒܘ ܒܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕܳܐ: ܘܺܝܬܶܒܘ ܓܰܒܪܳܐ ܒܝܽܘܪܬܳܢܶܗ: ܒܩܽܘܖ̈ܺܝܗܽܘܢ ܕܺܝܣܪܳܐܶܝܠ: ܟܽܘܡܖ̈ܶܐ ܘܠܶܘ̈ܳܝܶܐ: ܘܥܰܡܳܐ: ܘܰܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܒܽܐܘܪܺܫܠܶܡ.
Neh 11:4 ܘܡܶܢ ܒܢܰܝ̈ ܝܺܗܽܘܕܳܐ ܘܡܶܢ ܒܢܰܝ̈ ܒܶܢܝܳܡܶܝܢ. ܡܶܢ ܒܢܰܝ̈ ܝܺܗܽܘܕ݂ܳܐ: ܢܬܰܢܝܳܐ ܒܰܪ ܥܽܘܙܝܳܐ: ܒܰܪ ܙܟܰܪܝܳܐ: ܒܰܪ ܐܳܡܰܪܝܳܐ: ܒܰܪ ܫܦܰܛܝܳܐ: ܒܰܪ ܡܰܗܠܳܠܳܐܝܠ.
Neh 11:5 ܡܶܢ ܒܢܰܝ̈ ܦܰܪܨ: ܡܥܰܣܝܳܐ ܒܰܪ ܒܳܪܽܘܟ݂. ܒܰܪ ܟܽܠܚܳܙܶܐ: ܒܰܪ ܢܺܝܪܝܳܐ: ܒܰܪ ܥܰܙܰܪܝܳܐ: ܒܰܪ ܝܽܘܢܳܕ݂ܳܒ: ܒܰܪ ܙܟܰܪܝܳܐ: ܒܰܪ ܫܶܠܳܐ.
Neh 11:6 ܟܽܠܗܽܘܢ ܒܢܰܝ̈ ܦܰܪܨ ܕܥܳܡܪܺܝܢ ܒܽܐܘܪܺܫܠܶܡ: ܐܰܪܒܰܥܡܳܐܐ ܘܶܫܬܺܝܢ ܘܰܬܡܳܢܝܳܐ: ܓܰܢ̱ܒܳܖ̈ܰܝ ܚܰܝܠܳܐ.
Neh 11:7 ܘܗܳܠܶܝܢ ܒܢܰܝ̈ ܒܶܢܝܳܡܶܝܢ: ܣܶܠܳܐ ܒܰܪ ܡܰܫܠܽܘܡ: ܒܰܪ ܝܽܘܕܳܥ: ܒܰܪ ܦܪܳܝܳܐ: ܒܰܪ ܩܠܳܝܳܐ: ܒܰܪ ܡܥܰܣܝܳܐ: ܒܰܪ ܐܰܬܢܳܐܶܝܠ: ܒܰܪ ܐܶܫܰܥܝܳܐ.
Neh 11:8 ܘܒܳܬܪܶܗ ܬܫܰܥܡܳܐܐ ܘܥܶܣܪܺܝܢ ܘܰܬܡܳܢܝܳܐ.
Neh 11:9 ܘܝܽܘܐܶܝܠ ܒܰܪ ܙܟܰܪܝܳܐ: ܫܰܠܺܝܛ ܥܠܰܝܗܽܘܢ. ܘܺܝܗܽܘܕ݂ܳܐ ܒܰܪ ܣܢܳܐܐ ܫܰܠܺܝܛ ܥܰܠ ܩܪܺܝܬܳܐ ܕܬܰܪܬܶܝܢ.
Neh 11:10 ܡܶܢ ܟܽܘܡܖ̈ܶܐ: ܒܪܰܟ݂ܝܳܐ ܒܰܪ ܝܽܘܝܳܕ݂ܰܥ: ܘܰܣܪܰܒܝܳܐ ܒܰܪ ܚܶܠܰܩܝܳܐ: ܒܰܪ ܡܰܫܠܽܘܡ. 
Neh 11:11 ܒܰܪ ܨܳܕ݂ܽܘܩ: ܒܰܪ ܡܟܰܪܝܽܘܬ: ܒܰܪ ܐܰܚܺܝܛܽܘܒ: ܫܰܠܺܝܛ ܥܰܠ ܒܰܝܬܶܗ ܕܡܳܪܝܳܐ.
Neh 11:12 ܘܰܐܚܰܘ̈ܗܝ ܥܳܒܕܺܝܢ ܥܒܳܕ݂ܳܐ ܠܓܰܘ: ܬܡܳܢܶܡܳܐܐ ܘܥܶܣܪܺܝܢ ܘܰܬܪܶܝܢ: ܘܥܰܙܰܪܝܳܐ ܒܰܪ ܝܰܪܚܽܘܡ: ܒܰܪ ܦܳܠܝܳܐ: ܒܰܪ ܥܡܺܝܨܳܪ: ܒܰܪ ܙܟܰܪܝܳܐ: ܒܰܪ ܦܶܫܚܽܘܪ: ܒܰܪ ܡܠܰܟ݂ܝܳܐ.
Neh 11:13 ܘܰܐܚܰܝ̈ܗܽܘܢ ܪܺܝܫܳܐ ܠܒܶܝܬ݂ ܐܰܒܳܗܰܝ̈ܗܽܘܢ: ܡܰܐܬܶܝܢ ܘܰܐܪܒܥܺܝܢ ܘܰܬܪܶܝܢ: ܘܰܥܡܺܝܣܰܝ ܒܰܪ ܥܰܙܪܳܐܶܝܠ: ܒܰܪ ܐܰܚܙܰܝ: ܒܰܪ ܡܰܫܠܡܽܘܬ: ܒܰܪ ܐܳܡܺܝܪ.
Neh 11:14 ܘܰܐܚܰܝ̈ܗܽܘܢ ܓܰܢ̱ܒܳܖ̈ܰܝ ܚܰܝܠܳܐ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ. ܘܫܰܠܺܝܛ ܥܠܰܝܗܽܘܢ ܙܰܒܕܳܐܶܝܠ ܒܰܪ ܪܰܘܖ̈ܒܳܢܶܐ.
Neh 11:15 ܘܡܶܢ ܠܶܘ̈ܳܝܶܐ: ܫܡܰܥܝܳܐ ܒܰܪ ܝܶܫܽܘܥ: ܒܰܪ ܥܪܺܝܩܳܡ: ܒܰܪ ܚܫܰܒܝܳܐ: ܒܰܪ ܒܰܢܺܝ: ܒܰܪ ܫܰܒܬܺܝ.
Neh 11:16 ܘܝܽܘܙܳܒܳܪ ܥܰܠ ܥܒܺܝ̈ܕܳܬܳܐ ܒܰܖ̈ܳܝܳܬܳܐ ܕܒܰܝܬܳܐ ܕܡܳܪܝܳܐ: ܒܰܪ ܙܰܒܕܺܝ: ܒܰܪ ܐܳܣܳܦ.
Neh 11:17 ܘܡܶܢ ܪܺܝܫܳܐ ܕܠܶܘ̈ܳܝܶܐ: ܡܬܰܢܝܳܐ ܒܰܪ ܡܺܝܟ݂ܳܐ: ܪܺܝܫ ܩܰܕ݂ܡܳܝܽܘܬܳܐ ܕܺܝܗܽܘ̈ܕܳܝܶܐ ܕܰܨܠܽܘܬܳܐ. ܘܒܰܩܒܽܘܩܳܐ ܬܶܢܝܳܢܳܐ ܕܰܐܚܰܘ̈ܗܝ: ܘܥܺܝܪܳܐ ܒܰܪ ܫܡܽܘܥ: ܒܰܪ ܓܠܳܠ: ܒܰܪ ܝܰܬܪܽܘܢ.
Neh 11:18 ܟܽܠܗܽܘܢ ܠܶܘ̈ܳܝܶܐ ܕܰܒܩܽܘܪܝܰܬ ܩܽܘܕܫܳܐ: ܡܰܐܬܶܝܢ ܘܰܬܡܳܢܺܝܢ ܘܰܐܪܒܥܳܐ.
Neh 11:19 ܘܬܰܖ̈ܥܶܐ ܥܰܩܽܘܒ ܘܰܐܛܠܡܳܢ. ܘܰܐܚܰܝ̈ܗܽܘܢ ܕܢܳܛܪܺܝܢ ܒܬܰܖ̈ܥܶܐ: ܡܳܐܐ ܘܫܰܒܥܺܝܢ ܘܰܬܪܶܝܢ. 
Neh 11:20 ܘܫܰܪܟܳܐ ܕܺܝܣܪܳܐܶܝܠ: ܕܟܽܘܡܖ̈ܶܐ ܘܠܶܘ̈ܳܝܶܐ ܒܟܽܠ ܩܽܘܖ̈ܝܳܐ ܕܺܝܗܽܘܕܳܐ: ܓܒܰܪ ܒܝܳܪܬܽܘܬܶܗ.
Neh 11:21 ܘܥܰܒܕܰܝ̈ܗܽܘܢ ܝܳܬܒܺܝܢ ܓܒܰܪ ܥܰܠ ܦܽܘܠܚܳܢܶܗ ܘܥܰܠ ܦܰܕܳܢܶܗ.
Neh 11:22 ܘܰܕ݂ܫܰܠܺܝܛ ܥܰܠ ܠܶܘ̈ܳܝܶܐ ܕܒܽܐܘܪܺܫܠܶܡ: ܥܰܒܕܰܝ ܒܰܪ ܟܰܢܽܘܝ: ܒܰܪ ܚܫܰܒܝܳܐ: ܒܰܪ ܡܬܰܢܝܳܐ: ܒܰܪ ܡܺܝܟ݂ܳܐ: ܡܶܢ ܒܢܰܝ̈ ܐܳܣܳܦ ܕܰܡܫܰܡܫܺܝܢ ܠܽܘܩܒܰܠ ܥܒܺܝܕܬܳܐ ܕܒܰܝܬܶܗ ܕܡܳܪܝܳܐ.
Neh 11:23 ܡܶܛܽܠ ܕܦܽܘܩܕܳܢܳܐ ܕܡܰܠܟܳܐ ܥܠܰܝܗܽܘܢ: ܘܰܫܪܳܪܳܐ ܦܣܺܝܩ ܗ̱ܘܳܐ ܥܰܠ ܡܫܰܡ̈ܫܳܢܶܐ: ܟܽܠ ܝܽܘܡ ܒܝܽܘܡ.
Neh 11:24 ܘܰܦܬܰܚܝܳܐ ܒܰܪ ܡܫܽܘܡܳܐܶܝܠ ܡܶܢ ܒܢܰܝ̈ ܙܰܪܚ: ܒܰܪ ܝܺܗܽܘܕ݂ܳܐ: ܗܽܘ ܫܰܠܺܝܛ ܗ̱ܘܳܐ ܥܰܠ ܟܽܠ ܡܰܢ ܕܶܐܡܰܪ ܡܰܠܟܳܐ: ܥܰܠ ܟܽܠܢܳܫ: ܥܰܠ ܚܽܘܫܒܳܢܳܐ ܕܥܰܡܳܐ: ܥܰܠ ܖ̈ܺܝܫܰܝܗܽܘܢ ܘܥܰܠ ܚܰܩ̈ܠܳܬܗܽܘܢ.
Neh 11:25 ܘܡܶܢ ܒܢܰܝ̈ ܝܺܗܽܘܕܳܐ ܝܺܬܶܒ ܒܩܽܘܖ̈ܝܰܬ ܐܰܪܒܰܥ ܘܰܒܟܰܦܖ̈ܽܘܢܶܝܗ̇: ܘܰܒܪܺܝܒܽܘܢ ܘܰܒܟܰܦܖ̈ܽܘܢܶܝܗ̇: ܘܰܒܩܰܒܨܳܐܶܝܠ ܘܰܒܟܰܦܖ̈ܽܘܢܶܝܗ̇.
Neh 11:26 ܘܰܒܗܽܘܫܰܥ: ܘܰܒܡܰܘܠܳܕ݂ܳܐ: ܘܰܒܒܶܝܬ݂ ܦܠܳܛ.
Neh 11:27 ܘܒܰܚܨܳܪ ܫܽܘܥ: ܘܰܒܒܺܪ ܫܒܰܥ ܘܰܒܟܰܦܖ̈ܽܘܢܶܝܗ̇.
Neh 11:28 ܘܰܒܨܶܢܩܠܳܓ: ܘܒܰܡܟ݂ܝܳܐ ܘܰܒܟܰܦܖ̈ܽܘܢܶܝܗ̇.
Neh 11:29 ܘܰܒܥܶܝܢ ܪܰܡܽܘܢ: ܘܰܒܨܶܕ݂ܥܳܐ: ܘܰܒܝܰܪܡܽܘܬ.
Neh 11:30 ܘܰܒܙܺܝܘܳܚ ܘܒܳܐܪܳܡ ܘܰܒܟܰܦܖ̈ܽܘܢܰܝܗܶܝܢ: ܘܒܰܠܟ݂ܺܝܫ ܘܰܒܟܰܦܖ̈ܽܘܢܶܝܗ̇: ܘܰܒܥܰܙܩܳܐ ܘܰܒܟܰܦܖ̈ܽܘܢܶܝܗ̇. ܘܰܫܪܰܘ ܡܶܢ ܒܰܪ ܫܒܰܥ ܘܰܥܕܰܡܳܐ ܠܰܦܩܰܥܬܳܐ ܕܗܳܠܽܘܡ.
Neh 11:31 ܘܡܶܢ ܒܢܰܝ̈ ܒܶܢܝܳܡܶܝܢ: ܡܶܢ ܪܳܡܬܳܐ ܕܡܰܟ݂ܡܰܣ ܘܥܺܝ: ܘܒܶܝܬ݂ ܐܶܝܠ ܘܟܰܦܖ̈ܽܘܢܶܝܗ̇.
Neh 11:32 ܘܰܥܢܳܬܽܘܬ ܘܳܐܘܝܳܒ: ܘܰܥܢܰܢܝܳܐ.
Neh 11:33 ܘܚܳܨܽܘܪ: ܘܪܳܡܬܳܐ: ܘܰܓܬܺܝܡ.
Neh 11:34 ܘܝܰܛܒܳܠ: ܘܠܽܘܕ݂: ܘܺܐܝܢܽܘ.
Neh 11:35 ܘܢܺܝܚܳܐ ܘܚܰܪܫܳܐ. 
Neh 11:36 ܘܡܶܢ ܠܶܘ̈ܳܝܶܐ: ܦܳܠܓܽܘܬܳܐ ܕܺܝܗܽܘܕܳܐ: ܘܰܕ݂ܒܶܢܝܳܡܶܝܢ. 
Neh 12:1 ܘܗܳܠܶܝܢ ܟܽܘܡܖ̈ܶܐ ܘܠܶܘ̈ܳܝܶܐ ܕܰܣ̣ܠܶܩܘ ܥܰܡ ܙܽܘܒܳܒܶܠ ܒܰܪ ܫܶܠܰܬܐܶܝܠ: ܝܶܫܽܘܥ: ܣܪܰܒܝܳܐ: ܥܰܙܡܳܐ. ܥܰܙܪܳܐ.
Neh 12:2 ܐܳܡܰܪܝܳܐ: ܡܠܽܘܟ݂: ܚܛܽܘܫ.
Neh 12:3 ܫܟܰܢܝܳܐ: ܐܰܪܚܽܘܡ: ܡܰܪܡܽܘܬ.
Neh 12:4 ܥܰܕܳܐ: ܥܰܙܬܺܝ: ܐܰܒܝܳܐ.
Neh 12:5 ܒܶܢܝܳܡܶܝܢ: ܡܥܰܕܪܝܳܐ: ܒܠܰܓܝܳܐ.
Neh 12:6 ܫܡܰܥܝܳܐ: ܢܕ݂ܽܘܥ: ܝܽܘܕܰܥܝܳܐ.
Neh 12:7 ܣܠܽܘܝ: ܥܡܽܘܩ: ܚܶܠܰܩܝܳܐ: ܝܺܕܰܥܝܳܐ. ܗܳܠܶܝܢ ܖ̈ܺܝܫܶܐ ܕܟܽܘܡܖ̈ܶܐ ܘܰܐܚܰܝ̈ܗܽܘܢ: ܒܝܰܘ̈ܡܳܬܶܗ ܕܝܶܫܽܘܥ.
Neh 12:8 ܘܠܶܘ̈ܳܝܶܐ: ܝܶܫܽܘܥ ܘܰܒܢܰܘ̈ܗܝ: ܩܰܕ݂ܡܝܳܐ: ܫܪܰܒܝܳܐ: ܝܺܗܽܘܕܳܐ: ܡܬܰܢܝܳܐ: ܗܽܘܕ݂ܺܝܬ: ܗܽܘ ܘܰܐܚܰܝ̈ܗܽܘܢ.
Neh 12:9 ܘܒܰܩܒܽܘܩܳܐ: ܘܥܰܢܳܢܺܝ: ܘܰܐܚܰܝ̈ܗܽܘܢ ܠܽܘܩܒܰܠܗܽܘܢ ܒܡܰܛܰܪܬܳܐ.
Neh 12:10 ܘܝܶܫܽܘܥ ܐܰܘܠܶܕ݂ ܠܝܽܘܝܰܩܺܝܡ: ܘܝܽܘܝܰܩܺܝܡ ܐܰܘܠܶܕ݂ ܠܶܐܠܺܝܫܳܒ: ܘܶܐܠܺܝܫܳܒ ܐܰܘܠܶܕ݂ ܠܝܽܘܝܳܕ݂ܰܥ.
Neh 12:11 ܘܝܽܘܝܳܕ݂ܰܥ ܐܰܘܠܶܕ݂ ܠܝܽܘܢܳܬܳܢ: ܘܝܽܘܢܳܬܳܢ ܐܰܘܠܶܕ݂ ܠܝܰܕ݂ܽܘܥܳܐ. 
Neh 12:12 ܘܰܒܝܰܘܡܰܝ̈ ܝܽܘܝܰܩܺܝܡ: ܗܘܰܘ ܟܽܘܡܖ̈ܶܐ ܖ̈ܺܝܫܰܝ ܐܰܒܳܗ̈ܶܐ: ܣܪܰܒܝܳܐ: ܐܳܡܰܪܝܳܐ: ܐܶܪܰܡܝܳܐ: ܚܰܢܰܢܝܳܐ. 
Neh 12:13 ܥܰܙܰܪܝܳܐ: ܡܰܫܠܽܘܡ: ܐܳܡܰܪܝܳܐ: ܝܽܘܚܰܢܳܢ.
Neh 12:14 ܡܠܰܟ݂ܝܳܐ: ܝܽܘܢܳܬܳܢ: ܫܟܰܢܝܳܐ: ܝܰܘܣܶܦ. 
Neh 12:15 ܚܳܪܳܡ: ܥܰܪܝܳܐ: ܡܰܪܡܽܘܬ: ܠܰܚܡܺܝ.
Neh 12:16 ܥܰܕܽܘ: ܙܟܰܪܝܳܐ: ܓܶܒܬܽܘܢ: ܡܰܫܠܰܡ.
Neh 12:17 ܐܰܒܝܳܐ: ܙܰܟ݂ܪܺܝ: ܒܶܢܝܳܡܶܝܢ: ܡܽܘܕܰܥܝܳܐ: ܦܽܘܠܛܳܐ.
Neh 12:18 ܒܰܠܓܳܐ: ܫܡܽܘܥ: ܫܡܰܥܝܳܐ: ܝܽܘܢܳܬܳܢ.
Neh 12:19 ܝܽܘܝܳܕ݂ܰܥ: ܡܰܬܢܺܝ: ܝܺܕܰܥܝܳܐ: ܥܰܙܺܝ.
Neh 12:20 ܣܰܠܺܝ: ܩܰܠܺܝ: ܥܡܽܘܩ: ܥܒܺܝܕ݂.
Neh 12:21 ܘܚܶܠܰܩܝܳܐ: ܚܫܰܒܝܳܐ: ܗܽܘܕ݂ܳܥ: ܢܰܬܢܺܝܐܶܝܠ.
Neh 12:22 ܠܶܘ̈ܳܝܶܐ ܒܝܰܘ̈ܡܳܬܶܗ ܕܶܐܠܺܝܫܳܒ: ܝܽܘܝܳܕ݂ܰܥ: ܘܝܽܘܚܰܢܳܢ: ܘܝܳܕ݂ܽܘܥ: ܟܬܺܝܒܺܝܢ ܖ̈ܺܝܫܰܝ ܐܰܒܳܗ̈ܶܬܳܐ ܘܟܽܘܡܖ̈ܶܐ: ܥܰܠ: ܡܰܠܟܽܘܬ ܕܳܪܺܝܳܘܫ ܦܳܪܣܳܝܳܐ.
Neh 12:23 ܒܢܰܝ̈ ܠܶܘܺܝ ܖ̈ܺܝܫܰܝ ܐܰܒܳܗ̈ܶܐ: ܟܬܺܝܒܺܝܢ ܥܰܠ ܟܬ݂ܳܒܳܐ ܕܦܶܬܓܳܡ̈ܶܐ ܕܝܰܘ̈ܡܳܬ݂ܳܐ: ܥܕܰܡܳܐ ܠܝܰܘ̈ܡܳܬܶܗ ܕܝܽܘܚܰܢܳܢ ܒܰܪ ܐܶܠܺܝܫܳܒ.
Neh 12:24 ܘܖ̈ܺܝܫܰܝ ܠܶܘ̈ܳܝܶܐ: ܫܒܺܝܠ: ܫܪܰܒܝܳܐ: ܘܝܶܫܽܘܥ: ܘܰܐܚܰܘ̈ܗܝ ܒܢܰܝ̈ ܩܰܕ݂ܡܳܐܶܝܠ: ܠܽܘܩܒܰܠܗܽܘܢ ܡܫܰܒܚܺܝܢ ܘܡܰܘܕܶܝܢ ܐܰܝܟ݂ ܦܽܘܩܕܳܢܰܘ̈ܗܝ ܕܕܺܘܺܝܕ݂ ܢܒܺܝܳܐ ܕܡܳܪܝܳܐ: ܡܰܛܰܪܬܳܐ ܠܽܘܩܒܰܠ ܡܰܛܰܪܬܳܐ.
Neh 12:25 ܡܬܰܢܝܳܐ: ܘܒܰܩܺܝ: ܘܥܽܘܒܰܕ݂ܝܳܐ: ܘܫܳܠܽܘܡ: ܘܰܐܛܠܳܡ: ܘܰܥܩܽܘܦ: ܢܳܛܖ̈ܰܝ ܬܰܖ̈ܥܶܐ.
Neh 12:26 ܗܳܠܶܝܢ ܒܝܰܘܡܰܝ̈ ܝܽܘܝܰܩܺܝܡ ܒܰܪ ܝܶܫܽܘܥ: ܒܰܪ ܝܽܘܙܳܕܳܩ: ܘܰܒܝܰܘܡܰܝ̈ ܢܰܚܡܳܐܶܝܠ ܪܺܝܫܐ: ܘܥܰܙܪܳܐ ܟܳܗܢܳܐ ܘܣܳܦܪܳܐ.
Neh 12:27 ܘܟܰܕ݂ ܓܡܰܪ ܫܽܘܪܳܐ ܕܽܐܘܪܺܫܠܶܡ: ܟܰܢܶܫܘ ܠܶܘ̈ܳܝܶܐ ܒܟܽܠܶܗ ܐܰܬܪܗܽܘܢ: ܠܡܰܝܬܳܝܽܘ ܐܶܢܽܘܢ ܠܽܐܘܪܺܫܠܶܡ: ܘܰܠܡܶܥܒܰܕ݂ ܒܽܘܣܳܡܳܐ ܘܚܰܕ݂ܽܘܬ݂ܳܐ: ܒܬܰܘܕܺܝܬܳܐ ܘܬܶܫܒ̈ܚܳܬܳܐ ܘܨܶܨ̈ܠܶܐ ܘܟܶܢܳܖ̈ܶܐ.
Neh 12:28 ܘܶܐܬܟܰܢܰܫܘ ܡܫܰܡ̈ܫܳܢܶܐ ܡܶܢ ܦܩܰܥܬܳܐ ܕܺܐܝܬ݂ ܚܕ݂ܳܖ̈ܰܝ ܐܽܘܪܺܫܠܶܡ: ܘܡܶܢ ܕܳܪܰܬ ܢܛܳܦܳܐ.
Neh 12:29 ܘܡܶܢ ܒܶܝܬ݂ ܓܰܠܓܳܠܳܐ: ܘܡܶܢ ܢܰܚܠܳܐ ܕܰܓܒܰܥ: ܘܡܶܢ ܥܰܪܡܽܘܬ: ܡܶܛܽܠ ܕܕܳܖ̈ܶܐ ܒܢܰܘ ܠܗܽܘܢ ܡܫܰܡܫܳܢ̈ܶܐ ܚܕ݂ܳܖ̈ܰܝ ܐܽܘܪܺܫܠܶܡ. 
Neh 12:30 ܘܶܐܬܕܰܟܺܝܘ ܟܽܘܡܖ̈ܶܐ ܘܠܶܘ̈ܳܝܶܐ: ܘܕܰܟܺܝܘ ܠܥܰܡܳܐ ܘܰܠܬܰܖ̈ܥܶܐ ܕܫܽܘܪܳܐ.
Neh 12:31 ܘܰܐܣܶܩܘ ܠܪܺܝܫܳܐ ܕܺܝܗܽܘܕܳܐ ܠܥܶܠ ܡܢ ܫܽܘܪܳܐ. ܘܰܐܩܺܝܡܘ ܬܰܪܬܶܝܢ ܟܢܽܘ̈ܫܳܬܳܐ ܪܰܘܖ̈ܒܳܬܳܐ. ܘܗܰܠܶܟ݂ܘ ܠܥܶܠ ܡܶܢ ܫܽܘܪܳܐ: ܠܝܰܡܺܝܢܳܐ ܡܶܢ ܬܰܪܥܳܐ ܪܰܒܳܐ.
Neh 12:32 ܘܶܐܙܰܠܘ ܥܰܡܗܽܘܢ ܐܽܘܫܰܥܝܳܐ: ܘܦܶܠܓܳܐ ܕܖ̈ܺܝܫܶܐ ܕܺܝܗܽܘ̈ܕܳܝܶܐ.
Neh 12:33 ܘܥܰܙܪܳܐܶܝܠ: ܘܥܰܙܪܳܐ: ܘܡܰܫܠܽܘܡ.
Neh 12:34 ܘܺܝܗܽܘܕ݂ܳܐ: ܘܒܶܢܝܳܡܶܝܢ: ܘܰܫܡܰܥܝܳܐ: ܘܰܢܕܰܡܝܳܐ.
Neh 12:35 ܘܡܶܢ ܒܢܰܝ̈ ܟܽܘܡܖ̈ܶܐ ܒܩܰܖ̈ܢܳܬܳܐ: ܙܟܰܪܝܳܐ ܒܰܪ ܝܽܘܢܳܬܳܢ: ܒܰܪ ܫܡܰܥܝܳܐ: ܒܰܪ ܡܬܰܢܝܳܐ: ܒܰܪ ܡܰܠܟܳܐ: ܒܰܪ ܙܟ݂ܽܘܪ: ܒܰܪ ܐܳܣܳܦ.
Neh 12:36 ܘܰܐܚܰܘ̈ܗܝ ܫܡܰܥܝܳܐ: ܘܥܰܙܪܳܐܶܝܠ: ܡܠܳܠ: ܓܠܳܠ: ܥܛܳܪ: ܢܰܬܢܺܝܐܶܝܠ: ܚܢܳܢܺܝ: ܝܺܗܽܘܕ݂ܳܐ: ܒܡܳܐܢ̈ܶܐ ܕܬܶܫܒ̈ܚܳܬܳܐ ܕܕ݂ܰܘܺܝܕ݂ ܢܒܺܝܳܐ: ܥܰܒܕܳܐ ܕܡܳܪܝܳܐ. ܘܥܰܙܪܳܐ ܣܳܦܪܳܐ ܩܕ݂ܳܡܝܗܽܘܢ ܠܥܶܠ ܡܶܢ ܬܰܪܥܳܐ ܕܥܰܝܢܳܐ.
Neh 12:37 ܘܠܽܘܩܒܰܠܗܽܘܢ ܣܠܶܩ ܡܶܢ ܡܰܣܩܳܢܳܐ ܕܰܩܪܺܝܬܳܐ ܕܕܰܘܺܝܕ݂: ܒܡܰܣܩܳܢܳܐ ܕܫܽܘܪܳܐ ܡܶܢ ܠܥܶܠ ܠܒܶܝܬ݂ ܕܰܘܺܝܕ݂: ܥܰܠ ܬܰܪܥܳܐ ܪܰܒܳܐ ܡܰܕ݂ܢܚܳܝܳܐ. 
Neh 12:38 ܘܰܐܘܕܺܝܘ ܘܰܣܠܶܩ ܡܶܢ ܠܥܶܠ ܘܶܐܢܳܐ ܒܳܬܰܪܗܽܘܢ. ܘܦܶܠܓܳܐ ܕܥܰܡܳܐ ܣܠܶܩܘ ܥܰܠ ܫܽܘܪܳܐ. ܘܩܳܡܘ ܥܰܠ ܡܰܓܕܠܳܐ ܪܰܒܳܐ: ܘܥܰܠ ܫܽܘܪܳܐ ܦܰܬܝܳܐ.
Neh 12:39 ܘܰܠܥܶܠ ܡܶܢ ܬܰܪܥܳܐ ܕܰܐܦܪܶܝܡ ܥܕܰܡܳܐ ܠܬܰܪܥܳܐ ܥܰܬܺܝܩܳܐ: ܘܰܥܕܰܡܳܐ ܠܬܰܪܥܳܐ ܕܨܰܝܳܕ̈ܶܐ: ܘܡܶܢ ܡܰܓܕܠܳܐ ܕܰܚܢܳܢܳܐܶܝܠ ܥܕܰܡܳܐ ܠܡܰܓܕܠܳܐ ܪܳܡܳܐ: ܘܰܥܕܰܡܳܐ ܠܬܰܪܥܳܐ ܕܥܳܢ̈ܳܐ. ܘܩܳܡܘ ܒܬܰܪܥܳܐ ܪܰܒܳܐ.
Neh 12:40 ܘܥ̣ܰܠܘ ܬܰܪܬܶܝܢ ܟܢܽܘ̈ܫܳܢ ܠܒܰܝܬܶܗ ܕܡܳܪܝܳܐ: ܘܶܐܢܳܐ ܘܦܶܠܓܗܽܘܢ ܕܖ̈ܺܝܫܳܢܶܐ ܕܺܐܝܬ݂ ܗ̱ܘܰܘ ܥܰܡܝ.
Neh 12:41 ܘܟܽܘܡܖ̈ܶܐ ܐܶܠܝܳܩܺܝܡ: ܘܰܡܥܰܣܝܳܐ: ܡܰܠܚܺܝܢ: ܡܺܝܟ݂ܳܐ: ܘܶܐܠܺܝܗܽܘ: ܥܢܳܢܺܝ: ܘܙܰܟܪܝܳܐ: ܚܰܢܰܢܝܳܐ.
Neh 12:42 ܘܰܒܩܰܖ̈ܢܳܬܳܐ ܡܥܰܣܝܳܐ: ܘܰܫܡܰܥܝܳܐ: ܘܠܳܥܳܙܰܪ: ܘܥܰܙܺܝ: ܘܝܽܘܚܰܢܳܢ: ܘܰܡܠܰܟ݂ܝܳܐ: ܘܥܺܝܠܰܡ: ܘܥܳܕ݂ܽܘܪ: ܘܰܫܡܽܘܥ: ܡܫܰܡ̈ܫܳܢܶܐ. ܘܰܙܪܰܚܝܳܐ ܪܺܝܫܳܐ.
Neh 12:43 ܘܕܰܒܰܚܘ ܒܝܰܘܡܳܐ ܗܰܘ ܕܶܒܚ̈ܶܐ ܪܰܘܖ̈ܒܶܐ ܘܰܚܕ݂ܺܝܘ. ܡܶܛܽܠ ܕܡܳܪܝܳܐ ܚܰܕܺܝ ܐܶܢܽܘܢ ܚܰܕ݂ܽܘܬ݂ܳܐ ܪܰܒܬܳܐ. ܘܳܐܦ ܢܶܫ̈ܶܐ ܘܰܛܠܳܝ̈ܶܐ ܚܕ݂ܺܝܘ ܘܶܐܫܬܰܡܥܰܬ݂ ܚܰܕ݂ܽܘܬ݂ܳܐ ܕܒܽܐܘܪܺܫܠܶܡ ܠܪܽܘܚܩܳܐ.
Neh 12:44 ܘܶܐܫܬܰܠܰܛܘ ܒܝܰܘܡܳܐ ܗܰܘ: ܓܰܒܖ̈ܶܐ ܐܰܝܠܶܝܢ ܕܝܳܗܒܺܝܢ ܗ̱ܘܰܘ ܡܶܢ ܐܰܘܨܖ̈ܶܐ ܕܡܰܠܟܳܐ ܒ̈ܳܬܶܐ ܠܰܡܩܰܦܳܣܽܘ ܒܗܽܘܢ ܪܺܝܫܝܳܬܳܐ: ܘܡܰܥܣܳܖ̈ܶܐ ܕܖ̈ܺܝܫܶܐ ܕܩܽܘܖ̈ܝܳܐ: ܐܰܝܟ݂ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ: ܠܟܽܘܡܖ̈ܶܐ ܘܰܠܠܶܘ̈ܳܝܶܐ: ܡܶܛܽܠ ܕܚܰܕ݂ܽܘܬ݂ܳܐ ܕܽܝܗ̈ܽܘܕ݂ܳܝܶܐ: ܥܰܠ ܟܽܘܡܖ̈ܶܐ ܘܠܶܘ̈ܳܝܶܐ ܐܰܝܠܶܝܢ ܕܩܳܝܡܺܝܢ ܘܢܳܛܪܺܝܢ ܡܰܛܰܪܬܳܐ ܒܒܰܝܬܳܐ ܕܰܐܠܳܗܗܽܘܢ.
Neh 12:45 ܘܢܳܛܖ̈ܰܝ ܢܛܽܘܪܬܳܐ ܕܰܟ݂ܝܳܐܺܝܬ݂: ܘܰܡܫܰܡ̈ܫܳܢܶܐ ܘܬܰܖ̈ܥܶܐ: ܐܰܝܟ݂ ܦܽܘܩܕܳܢܳܐ ܕܕܰܘܺܝܕ݂ ܘܕܰܫܠܶܝܡܽܘܢ ܒܪܶܗ.
Neh 12:46 ܡܶܛܽܠ ܕܰܒܝܰܘ̈ܡܳܬ݂ܳܐ ܕܕܰܘܺܝܕ݂ ܗܘܳܐ ܐܳܣܳܦ ܘܩܳܡ̣ ܒܪܺܝܫܐ ܕܰܡܫܰܡ̈ܫܳܢܶܐ ܘܰܡܫܰܒܰܚ ܗ̱ܘܳܐ ܘܡܰܘܕܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ.
Neh 12:47 ܘܟܽܠܶܗ ܝܺܣܪܳܐܶܝܠ ܒܝܰܘܡܰܘ̈ܗܝ ܕܙܽܘܪܒܳܒܶܠ: ܘܰܒܝܰܘ̈ܡܳܬܶܗ: ܕܰܢܚܰܡܝܳܐ: ܝܳܗܒܺܝܢ ܡܰܘܗ̈ܒܳܬܳܐ ܠܰܡܫܰܡ̈ܫܳܢܶܐ. ܘܬܰܖ̈ܥܶܐ ܡܰܦܩܺܝܢ ܘܝܳܗܒܺܝܢ ܝܽܘܡ ܒܝܰܘܡܶܗ: ܘܰܡܩܰܕܫܺܝܢ ܠܠܶܘ̈ܳܝܶܐ. ܘܠܶܘ̈ܳܝܶܐ ܡܩܰܕܫܺܝܢ ܠܰܒܢܰܝ̈ ܐܰܗܪܽܘܢ. 
Neh 13:1 ܒܶܗ ܒܝܰܘܡܳܐ ܗܰܘ ܐܶܬܩܪܺܝ ܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ ܒܶܐܕ݂ܢܰܝ̈ ܥܰܡܳܐ. ܘܶܐܫܬܟܰܚ ܕܰܟ݂ܬܺܝܒ ܒܶܗ. ܠܳܐ ܢܶܥܠܽܘܢ ܥܰܡܽܘܢܳܝ̈ܶܐ ܘܡܽܘܐܒܳܝ̈ܶܐ ܠܰܟ݂ܢܽܘܫܬܶܗ ܕܡܳܪܝܳܐ: ܥܕܰܡܳܐ ܠܥܳܠܰܡ.
Neh 13:2 ܡܶܛܽܠ ܕܠܳܐ ܐܰܪܰܥܘ ܠܰܒܢܰܝ̈ ܝܺܣܪܳܐܶܝܠ ܒܠܰܚܡܳܐ ܘܰܒܡܰܝ̈ܳܐ. ܘܶܐܓܰܪܘ ܠܗܽܘܢ ܠܒܶܠܥܰܡ ܠܰܡܠܳܛ ܐܶܢܽܘܢ. ܘܰܐܗܦܶܟ݂ ܐܰ‌ܠܳܗܳܐ ܠܰܘ̈ܛܳܬܶܗ ܠܒܽܘܖ̈ܟܳܬܳܐ.
Neh 13:3 ܗܳܝܕܶܝܢ ܟܰܕ݂ ܫܡܰܥܘ ܡ̈ܶܠܶܐ ܕܢܳܡܽܘܣܳܐ: ܐܶܬܦܪܶܫܘ ܟܽܠܗܽܘܢ ܥܰܖ̈ܽܘܒܶܐ ܡܶܢ ܝܺܣܪܳܐܶܝܠ.
Neh 13:4 ܘܶܐܬܳܐ ܐܶܠܺܝܫܳܒ ܟܽܘܡܪܳܐ: ܘܰܒܢܳܐ ܠܶܗ ܬܰܡܳܢ ܕܳܪܬܳܐ ܚܕܳܐ ܪܰܒܬܳܐ.
Neh 13:5 ܘܬܰܡܳܢ ܡܶܢ ܠܩܽܘܕ݂ܡܺܝܢ ܣܳܝܡܺܝܢ ܗ̱ܘܰܘ ܩܽܘܖ̈ܒܳܢܶܐ ܘܰܠܒܽܘܢܬܳܐ. ܘܡܳܐܢ̈ܶܐ ܕܡܰܥܣܳܖ̈ܶܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ ܘܰܒܩܽܘܖ̈ܝܳܐ ܕܠܶܘ̈ܳܝܶܐ ܘܰܡܫܰܡ̈ܫܳܢܶܐ: ܘܰܕܬܰܖ̈ܥܶܐ: ܖ̈ܺܝܫܝܳܬܳܐ ܕܟܳܗ̈ܢܶܐ.
Neh 13:6 ܘܰܒܟܽܠܗܶܝܢ ܗܳܠܶܝܢ ܠܳܐ ܗܘܺܝܬ ܒܽܐܘܪܺܫܠܶܡ: ܡܶܛܽܠ ܕܒܰܫܢܰܬ ܬܠܳܬ݂ܺܝܢ ܘܬܰܪܬܶܝܢ ܠܰܐܪܛܰܚܫܶܫܬ ܡܰܠܟܳܐ ܕܒܳܒܶܠ: ܐܶܬܺܝܬ ܠܘܳܬ݂ ܡܰܠܟܳܐ ܒܚܰܪܬܳܐ ܕܝܰܘ̈ܡܳܬ݂ܳܐ ܐܶܫܬܰܐܠܶܬ ܡܶܢ ܡܰܠܟܳܐ.
Neh 13:7 ܘܶܐܬܺܝܬ ܠܽܐܘܪܺܫܠܶܡ: ܘܶܐܣܬܰܟܽܠܬ ܒܺܝܫܬܳܐ ܕܰܥܒܰܕ݂ ܐܶܠܺܝܫܳܒ ܠܛܽܘܒܝܳܐ. ܕܰܥܒܰܕ݂ ܠܶܗ ܒܰܝܬܳܐ ܒܕ݂ܳܪܬܳܐ ܕܡܳܪܝܳܐ.
Neh 13:8 ܘܶܐܬܒܐܶܫ ܠܺܝ ܛܳܒ: ܘܰܫܕܺܝܬ ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܛܽܘܒܝܳܐ: ܒܫܽܘܩܳܐ ܠܒܰܪ ܡܶܢ ܕܳܪܬܳܐ.
Neh 13:9 ܘܶܐܡܪܶܬ݂ ܘܕܰܟܺܝܘ ܕܳܪܬܳܐ ܘܰܐܗܦܟܶ݀ܬ ܠܬܰܡܳܢ ܡܳܐܢܰܝ̈ ܒܰܝܬܶܗ ܕܡܳܪܝܳܐ: ܘܩܽܘܖ̈ܒܳܢܶܐ ܘܰܠܒܽܘܢܬܳܐ.
Neh 13:10 ܘܝܶܕ݂ܥܶ݀ܬ ܕܰܡܢܳܬܳܐ ܕܠܶܘ̈ܳܝܶܐ ܠܳܐ ܡܶܬܝܰܗܒܳܐ. ܘܰܥܪܰܩܘ ܓܒܰܪ ܠܚܰܩܠܶܗ: ܠܶܘ̈ܳܝܶܐ ܘܰܡܫܰܡ̈ܫܳܢܶܐ ܘܥܳܒܕܰܝ̈ ܥܒܺܝ̈ܕܳܬܳܐ.
Neh 13:11 ܘܶܐܢܳܐ ܕܳܢܶ݀ܬ ܥܰܡ ܪܺܝܫܳܐ: ܘܶܐܡܪܶܬ݂ ܠܗܽܘܢ: ܡܶܛܽܠ ܡܳܢܳܐ ܫܒܺܝܩ ܒܰܝܬܶܗ ܕܡܳܪܝܳܐ ܘܟܰܢܫܶ݀ܬ ܐܶܢܽܘܢ: ܘܰܐܩܺܝܡܶ݀ܬ ܐܶܢܽܘܢ ܥܰܠ ܩܝܳܡܰܝ̈ܗܽܘܢ.
Neh 13:12 ܘܟܽܠ ܝܽܗ̱ܘܕܳܝ̈ܶܐ ܐܰܝܬܺܝܘ ܡܰܥܣܳܖ̈ܶܐ ܕܰܥܒܽܘܪܳܐ: ܘܰܕ݂ܚܰܡܪܳܐ: ܘܰܕ݂ܡܶܫܚܳܐ: ܠܰܐܘܨܖ̈ܶܐ.
Neh 13:13 ܘܰܐܫܠܛܶܬ ܥܰܠ ܐܰܘܨܖ̈ܶܐ ܠܰܫܠܰܡܝܳܐ ܟܽܘܡܪܳܐ: ܘܰܠܨܳܕ݂ܽܘܩ ܣܳܦܪܳܐ: ܘܠܰܦܪܳܝܳܐ ܒܰܪ ܠܶܘ̈ܳܝܶܐ: ܘܥܰܡܗܽܘܢ ܚܰܢܰܢ ܒܰܪ ܙܟ݂ܽܘܪ ܒܰܪ ܡܬܰܢܝܳܐ. ܡܶܛܽܠ ܕܫܰܪܺܝܖ̈ܶܐ ܐܶܬܚܰܫܰܒܘ: ܘܦܶܨܰܬܗܽܘܢ ܣܶܠܩܰܬ݂ ܠܡܶܗܘܳܐ ܖ̈ܺܝܫܶܐ ܠܰܐܚܰܝ̈ܗܽܘܢ.
Neh 13:14 ܐܶܬܕܰܟ݂ܪ ܠܺܝ ܐܰܠܳܗܝ ܡܶܛܽܠ ܗܳܕ݂ܶܐ. ܘܠܳܐ ܬܰܥܒܰܪ ܛܰܝܒܽܘܬܝ ܕܥܶܒܕܶܬ ܒܒܶܝܬ݂ ܐܰܠܳܗܝ ܘܒܰܢܛܽܘܖ̈ܳܬܳܟ݂.
Neh 13:15 ܒܝܰܘ̈ܡܳܬ݂ܳܐ ܗܳܢܽܘܢ ܚܙܺܝ݀ܬ ܒܰܝܗܽܘܕ݂ ܐܽܘܖ̈ܚܳܬܳܐ ܕܖ̈ܳܕ݂ܝܳܢ ܒܫܰܒܬܳܐ. ܘܡܰܝܬܶܝܢ ܛܰܥܢ̈ܶܐ: ܘܫܳܩܠܺܝܢ ܥܰܠ ܚܶܡܖ̈ܶܐ: ܘܳܐܦ ܚܰܡܪܳܐ: ܘܥܶܢܒ̈ܶܐ: ܘܬܺܐܢ̈ܶܐ. ܘܛܰܥܢ̈ܶܐ ܡܰܥܠܺܝܢ ܠܽܐܘܪܺܫܠܶܡ ܒܝܰܘܡܳܐ ܕܫܰܒܬܳܐ ܘܰܐܣܗܕܶܬ ܒܗܽܘܢ: ܕܠܳܐ ܬܙܰܒܢܽܘܢ ܨܰܝܕܳܐ.
Neh 13:16 ܘܠܳܐ ܬܰܝܬܽܘܢ ܢܽܘ̈ܢܶܐ. ܘܠܳܐ ܬܙܰܒܢܽܘܢ ܒܝܰܘܡܳܐ ܕܫܰܒܬܳܐ: ܠܰܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ.
Neh 13:17 ܘܕ݂ܳܢܶ݀ܬ ܥܰܡ ܖ̈ܺܝܫܶܐ ܕܺܝܗܽܘܕܳܐ. ܘܶܐܡܪܶܬ ܠܗܽܘܢ: ܡܶܛܽܠ ܡܳܢܳܐ ܦܶܬܓܳܡܳܐ ܗܳܢܳܐ ܒܺܝܫܳܐ ܥܳܒܕܺܝܢ ܐܢ̱ܬܽܘܢ ܘܡܰܚܠܺܝܢ ܐܢ̱ܬܽܘܢ ܝܰܘܡܳܐ ܕܫܰܒܬܳܐ.
Neh 13:18 ܗܳܟܰܢܳܐ ܥܒܰܕ݂ܘ ܐܰܒܳܗܰܝ̈ܟܽܘܢ ܘܰܐܝܬܺܝ ܐܰ‌ܠܳܗܳܐ ܥܠܰܝܢ ܟܽܠܳܗ̇ ܒܺܝܫܬܳܐ ܗܳܕ݂ܶܐ: ܘܥܰܠ ܩܪܺܝܬܳܐ ܗܳܕ݂ܶܐ. ܘܰܐܢ̱ܬܽܘܢ ܡܰܘܣܦܺܝܢ ܚܶܡܬܳܐ ܘܪܽܘܓܙܳܐ ܥܰܠ ܝܺܣܪܳܐܶܝܠ: ܕܰܐܢ̱ܬܽܘܢ ܡܰܚܠܺܝܢ ܝܰܘܡܳܐ ܕܫܰܒܬܳܐ.
Neh 13:19 ܗܳܝܕܶܝܢ ܟܰܕ݂ ܐܶܬܦܰܬܰܚܘ ܬܰܖ̈ܥܶܐ ܕܽܐܘܪܺܫܠܶܡ ܩܕ݂ܳܡ ܫܰܒܬܳܐ: ܐܶܡܪܶܬ ܕܢܶܬܬܰܚܕܽܘܢ ܬܰܖ̈ܥܶܐ. ܘܶܐܡܪܶܬ݂ ܕܠܳܐ ܢܶܬܦܰܬܚܽܘܢ ܬܰܖ̈ܥܶܐ: ܥܕܰܡܳܐ ܠܒܳܬܰܪ ܫܰܒܬܳܐ ܘܡܶܢ ܛܰܠܝܰܝ̈ ܐܰܩܺܝܡܶ݀ܬ ܥܰܠ ܬܰܖ̈ܥܶܐ: ܕܠܳܐ ܢܶܥܽܘܠ ܛܰܥܢܳܐ ܒܝܰܘܡܳܐ ܕܫܰܒܬܳܐ.
Neh 13:20 ܘܒܳܬܰܪ ܬܰܓܳܖ̈ܶܐ ܘܙܳܒܢܰܝ̈ ܙܶܒܢܳܐ ܠܒܰܪ ܡܶܢ ܐܽܘܪܺܫܠܶܡ: ܒܝܰܘܡܳܐ ܕܰܬܪܶܝܢ.
Neh 13:21 ܘܣܰܗܕܶܬ ܒܗܽܘܢ: ܘܶܐܡܪܶܬ ܠܗܽܘܢ: ܡܶܛܽܠ ܡܳܢܳܐ ܐܰܢ̱ܬܽܘܢ ܠܳܐ ܥܳܐܠܺܝܢ ܐܢ̱ܬܽܘܢ ܥܰܕ݂ ܩܝܳܡ ܝܰܘܡܳܐ ܒܬܰܪܥܳܐ ܕܫܽܘܪܳܐ. ܐܶܢ ܬܰܣܠܽܘܢ ܡܶܠܬܳܐ ܗܳܕ݂ܶܐ: ܐܰܘܫܶܛ ܐܺܝܕ݂ܳܐ ܥܠܰܝܟܽܘܢ ܘܡܶܢܶܗ ܡܶܢ ܙܰܒܢܳܐ ܗܰܘ ܠܳܐ ܥ̣ܰܠܘ ܒܫܰܒܬܳܐ.
Neh 13:22 ܘܶܐܡܪܶܬ݂ ܠܠܶܘ̈ܳܝܶܐ ܕܢܶܗܘܽܘܢ ܡܶܬܕܰܟܶܝܢ: ܘܥܳܐܠܺܝܢ ܢܳܛܽܘܖ̈ܶܐ ܘܬܰܖ̈ܥܶܐ ܠܰܡܩܰܕܳܫܽܘ ܠܝܰܘܡܳܐ ܕܫܰܒܬܳܐ ܐܳܦ ܗܳܕ݂ܶܐ ܐܰܬܕܰܟ݂ܪ ܠܺܝ ܐܰܠܳܗܝ: ܘܚܽܘܣ ܥܠܰܝ ܐܰܝܟ݂ ܣܽܘܓܰܐܬ ܖ̈ܰܚܡܰܝܟ.
Neh 13:23 ܐܳܦ ܒܝܰܘ̈ܡܳܬ݂ܳܐ ܗܳܢܽܘܢ ܚܙܺܝܬ ܝܽܗ̱ܘܕܳܝ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟ݂ܖ̈ܳܝܳܬܳܐ: ܘܰܐܫܕܽܘܕ݂ܳܝ̈ܳܬܳܐ: ܐܳܦ ܥܰܡܽܘܢܳܝ̈ܳܬܳܐ: ܘܡܽܘܐ̈ܒܳܝܳܬܳܐ.
Neh 13:24 ܘܰܒܢܰܝ̈ܗܽܘܢ ܡܡܰܠܠܺܝܢ ܒܦܶܠܓܳܐ ܐܰܫܕܽܘܕܳܐܺܝܬ݂: ܘܰܒܦܶܠܓܳܐ ܠܳܐ ܚܳܟ݂ܡܺܝܢ ܠܰܡܡܰܠܳܠܽܘ ܝܽܗ̄ܘܕܺܐܺܝܬ݂: ܐܶܠܳܐ ܐܰܝܟ݂ ܠܶܫܳܢܳܐ ܕܥܰܡ̈ܡܶܐ.
Neh 13:25 ܘܕܳܢܶ݀ܬ ܥܰܡܗܽܘܢ: ܘܠܳܛܶ݀ܬ ܐܶܢܽܘܢ: ܘܩܶܛܠܶ݀ܬ ܡܶܢܗܽܘܢ ܓܰܒܖ̈ܶܐ: ܘܛܶܡܪܶܬ ܐܶܢܽܘܢ. ܘܰܐܘܡܺܝܬ ܐܶܢܽܘܢ ܒܰܐܠܳܗܳܐ: ܘܠܳܐ ܬܶܬܠܽܘܢ ܒܢ̈ܳܬܟ݂ܽܘܢ ܠܰܒܢܰܝ̈ܗܽܘܢ: ܕܠܳܐ ܬܶܣܒܽܘܢ ܡܶܢ ܒܢ̈ܳܬܗܽܘܢ ܠܰܒܢܰܝ̈ܟܽܘܢ: ܐܰܘ ܠܟ݂ܽܘܢ.
Neh 13:26 ܡܶܛܽܠ ܗܳܠܶܝܢ ܗܽܘ ܚܛܳܐ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ ܗܰܘ ܕܰܒܥܰܡ̈ܡܶܐ ܣܰܓܺܝ̈ܐܶܐ ܠܳܐ ܗ̱ܘܳܐ ܡܰܠܟܳܐ ܐܰܟ݂ܘܳܬܶܗ. ܘܰܪܚܺܝܡ ܗ̱ܘܳܐ ܥܰܠ ܐܰܠܳܗܶܗ ܘܝܰܗܒܶܗ ܐܰ‌ܠܳܗܳܐ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ ܘܳܐܦ ܠܶܗ ܐܰܚ̈ܛܺܝ ܢܶܫ̈ܶܐ ܢܽܘܟ݂ܖ̈ܳܝܳܬܳܐ.
Neh 13:27 ܘܰܠܟ݂ܽܘܢ ܐܶܫܬܡܰܥ ܦܶܬܓܳܡܳܐ. ܘܰܥܒܰܕܬܽܘܢ ܗܳܕ݂ܶܐ ܒܺܝܫܬܳܐ ܪܰܒܬܳܐ: ܠܰܡܟܰܕܳܒܽܘ ܒܰܐܠܳܗܰܢ: ܘܰܠܡܰܘܬܳܒܽܘ ܢܶܫ̈ܶܐ ܢܽܘܟ݂ܖ̈ܳܝܳܬܳܐ.
Neh 13:28 ܘܡܶܢ ܒܢܰܝ̈ ܝܽܘܝܳܕ݂ܰܥ ܒܰܪ ܐܶܠܺܝܫܳܒ ܟܽܘܡܪܳܐ ܪܰܒܳܐ: ܗܘܳܐ ܚܰܬܢܳܐ ܠܣܰܡܒܠܳܛ ܚܰܘܪܳܢܳܝܳܐ: ܘܰܐܦܪܶܩܬܶܗ ܡܶܢ ܠܘܳܬ݂ܝ. 
Neh 13:29 ܐܶܬܕܰܟ݂ܪ ܠܺܝ ܐܰܠܳܗܝ: ܥܰܠ ܫܰܪܟܳܐ ܕܟܽܘܡܪܽܘܬܳܐ: ܘܥܰܠ ܫܰܪܟܳܐ ܕܟܽܘܡܖ̈ܶܐ: ܘܰܕ݂ܠܶܘ̈ܳܝܶܐ.
Neh 13:30 ܘܕܰܟܺܝܬ ܐܶܢܽܘܢ ܡܶܢ ܟܽܠܗܽܘܢ ܥܰܡ̈ܡܶܐ: ܘܰܐܩܺܝܡܶܬ ܐܶܢܽܘܢ ܒܰܢܛܽܘܖ̈ܳܬܗܽܘܢ: ܠܟܽܘܡܖ̈ܶܐ ܘܰܠܠܶܘ̈ܳܝܶܐ: ܐ̱ܢܳܫ ܒܰܥܒܳܕܶܗ.
Neh 13:31 ܘܰܒܩܽܘܖ̈ܒܳܢܶܐ: ܘܰܠܩܽܘܕܫ̈ܶܐ ܒܙܰܒܢܗܽܘܢ: ܘܰܒܥܳܐܕܰܝ̈ܗܽܘܢ: ܘܰܒܒܽܘܟ݂ܖ̈ܶܐ. ܐܶܬܕܰܟ݂ܪ ܠܺܝ ܐܰܠܳܗܝ ܗܳܕ݂ܶܐ ܠܛܰܝܒܽܘܬܳܐ.
Est 1:1 ܘܰܗܘܳܐ ܒܝܰܘܡܰܘ̈ܗܝ ܕܰܐܚܫܺܝܪܺܝܫ ܗܰܘ ܒܪܶܗ ܕܰܐܚܫܺܝܪܺܝܫ: ܕܰܐܡܠܶܟ݂ ܡܶܢ ܗܽܘܕ݂: ܘܰܥܕܰܡܳܐ ܠܟܽܘܫ: ܥܰܠ ܡܳܐܐ ܘܥܶܣܪܺܝܢ ܡܕ݂ܺܝ̈ܢܳܢ.
Est 1:2 ܒܝܰܘ̈ܡܳܬ݂ܳܐ ܗܳܢܽܘܢ: ܟܰܕ݂ ܝܳܬܶܒ ܗ̱ܘܳܐ ܡܰܠܟܳܐ ܐܰܚܫܺܝܪܺܝܫ ܥܰܠ ܟܽܘܪܣܝܳܐ ܕܡܰܠܟܽܘܬ݂ܶܗ: ܕܰܒܫܽܘܫܰܢ ܒܺܝܪܬܳܐ.
Est 1:3 ܒܰܫܢܰܬ ܬܠܳܬ݂ ܕܡܰܠܟܽܘܬ݂ܶܗ: ܥܒܰܕ݂ ܡܰܫܬܝܳܐ ܪܰܒܳܐ ܠܟܽܠܗܽܘܢ ܪܰܘܖ̈ܒܳܢܰܘܗܝ: ܘܥܰܒܕܰܘ̈ܗܝ: ܚܺܝܠ ܦܳܖ̈ܣܳܝܶܐ ܘܡܳܕ݂ܳܝ̈ܶܐ ܘܦܰܖ̈ܬܘܳܝܶܐ. ܘܪܰܘܖ̈ܒܳܢܶܐ ܕܡܰܠܟܳܐ ܩܕ݂ܳܡܰܘܗܝ: ܘܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ.
Est 1:4 ܟܰܕ݂ ܚܰܘܺܝ ܥܽܘܬܪܳܐ ܘܺܐܝܩܳܪܳܐ ܕܡܰܠܟܽܘܬܶܗ: ܘܺܐܝܩܳܪܳܐ ܕܬܶܫܒܽܘܚܬܳܐ ܕܪܰܒܽܘܬܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ: ܡܳܐܐ ܘܰܬܡܳܢܺܝܢ ܝܰܘ̈ܡܺܝܢ.
Est 1:5 ܘܟܰܕ݂ ܫ̣ܰܠܶܡܘ ܝܰܘ̈ܡܳܬ݂ܳܐ ܗܳܢܽܘܢ: ܥ̣ܒܰܕ݂ ܡܰܠܟܳܐ ܠܟܽܠ ܥܰܡܳܐ ܕܶܐܫܬܟܰܚ ܒܫܽܘܫܰܢ ܒܺܝܪܬܳܐ: ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ: ܡܰܫܬܝܳܐ ܫܰܒܥܳܐ ܝܰܘ̈ܡܺܝܢ: ܒܕ݂ܳܪܰܬ ܓܰܢܰܬ ܒܰܝܬܽܘܢܳܐ ܕܡܰܠܟܳܐ.
Est 1:6 ܘܰܢܓܺܝ̈ܕ݂ܳܢ ܘܺܐܠ̈ܐܷ ܕܰܥܡܰܪ ܟܽܘܒܳܐ: ܕܬܶܟܠܬܳܐ: ܘܰܡܬܺܝ̈ܚܳܢ ܒܚܰܒ̈ܠܶܐ ܕܒܽܘܨܳܐ ܘܕܰܐܪܓܘܳܢܳܐ ܥܰܠ ܓܺܝ̈ܓܠܶܐ ܕܟܶܣܦܳܐ: ܘܥܰܠ ܥܰܡܽܘܕ݂ܳܐ ܕܶܐܫܟܳܪܥܳܐ. ܘܥܰܖ̈ܣܳܬܳܐ ܕܕܰܗܒܳܐ ܘܰܕ݂ܣܺܐܡܳܐ ܖ̈ܰܡܝܳܢ ܥܰܠ ܖ̈ܨܺܝܦܳܬܳܐ ܕܫܺܝܫܳܐ: ܘܬܶܫܘ̈ܝܳܬܳܐ ܕܒܽܘܨܳܐ ܘܰܕ݂ܫܺܐܪܳܝܳܐ.
Est 1:7 ܘܡܰܫܩܶܝܢ ܒܡܳܐܢ̈ܶܐ ܕܕܰܗܒܳܐ: ܘܡܳܐܢ̈ܶܐ ܡܶܢ ܡܳܐܢ̈ܶܐ ܦܪܺܝܫܺܝܢ: ܘܚܰܡܪܳܐ ܕܡܰܠܟܽܘܬܳܐ ܣܰܓܺܝ: ܐܰܝܟ݂ ܐܺܝܕ݂ܳܐ ܕܡܰܠܟܳܐ.
Est 1:8 ܘܡܰܫܬܝܳܐ ܒܢܳܡܽܘܣܳܐ: ܘܠܰܝܬ ܕܳܐܠܶܨ. ܡܶܛܽܠ ܕܗܳܟܰܢܳܐ ܦ̣ܩܰܕ݂ ܡܰܠܟܳܐ: ܠܟܽܠ ܕܪܰܒ ܒܒܰܝܬܶܗ: ܕܢܶܥܒܕܽܘܢ ܨܶܒܝܳܢܳܐ ܕܟܽܠ ܐ̱ܢܳܫ.
Est 1:9 ܘܘܰܫܬܺܝ ܡܰܠܟܬܳܐ ܥܶܒܕܰܬ݂ ܐܳܦ ܗܺܝ ܡܰܫܬܝܳܐ ܪܰܒܳܐ ܠܟܽܠܗܶܝܢ ܢܶܫ̈ܶܐ ܒܒܶܝܬ݂ ܡܰܠܟܽܘܬܶܗ ܕܡܰܠܟܳܐ ܐܰܚܫܺܝܪܺܝܫ.
Est 1:10 ܘܰܒܝܰܘܡܳܐ ܫܒܺܝܥܳܝܳܐ ܟܰܕ݂ ܫܦܰܪ ܠܶܒܶܗ ܕܡܰܠܟܳܐ ܒܚܰܡܪܳܐ: ܐܶܡܰܪ ܠܰܡܗܰܝܡܢ̈ܶܐ ܠܒܶܙܬܳܐ: ܘܰܠܪܰܚܒܽܘܢܳܐ: ܘܰܠܒܶܓܬܳܐ: ܘܠܰܐܓܒܽܘܬܳܐ: ܘܰܠܬܰܪܰܫ: ܘܰܠܙܳܬܰܪ: ܘܰܠܟܰܪܟܰܫ: ܫܰܒܥܳܐ ܡܗܰܝܡܢ̈ܶܐ ܕܰܡܫܰܡܫܺܝܢ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ.
Est 1:11 ܠܡܰܥܳܠܽܘ ܠܘܰܫܬܺܝ ܡܰܠܟܽܘܬܳܐ ܩܕ݂ܳܡ ܡܰܠܟܳܐ ܒܬܳܓ݂ܳܐ ܕܡܰܠܟܽܘܬܳܗ̇: ܠܰܡܚܰܘܳܝܽܘ ܠܥܰܡ̈ܡܶܐ ܘܰܠܪܰܘܖ̈ܒܳܢܶܐ ܫܽܘܦܪܳܗ̇: ܡܶܛܽܠ ܕܫܰܦܺܝܪ ܗ̱ܘܳܐ ܚܶܙܘܳܗ̇.
Est 1:12 ܘܠܳܐ ܨܒܳܬ ܘܰܫܬܺܝ ܡܰܠܟܬܳܐ ܠܡܶܥܰܠ: ܒܦܶܬܓܳܡܳܐ ܕܫܰܕܰܪ ܥܠܶܝܗ̇ ܡܰܠܟܳܐ ܒܺܐܝܕ݂ܳܐ ܕܰܡܗܰܝܡܢ̈ܶܐ: ܘܰܪܓܶܙ ܡܰܠܟܳܐ ܛܳܒ. ܘܚܶܡܬܶܗ ܡܶܬܓܰܘܙܠܳܐ ܗ̱ܘܳܬ݂.
Est 1:13 ܘܶܐܡܰܪ ܡܰܠܟܳܐ ܠܚܰܟܺܝ̈ܡܶܐ ܒܢܰܝ̈ ܝܳܕ݂ܥܰܝ̈ ܙܰܒ̈ܢܶܐ: ܡܶܛܽܠ ܕܗܳܟܰܢܰܐ ܗ̱ܘ ܢܳܡܽܘܣܶܗ ܐܳܡܰܪ ܗ̱ܘܳܐ ܩܕ݂ܳܡ ܟܽܠ ܕܝܳܕ݂ܥܺܝܢ ܗ̱ܘܰܘ ܢܳܡܽܘ̈ܣܶܐ ܘܕ݂ܺܝܢ̈ܶܐ.
Est 1:14 ܘܠܰܕ݂ܩܰܪܺܝܒܺܝܢ ܠܶܗ: ܒܰܢܪܢܰܫܰܝ: ܘܰܐܫܬܰܪ: ܘܰܐܪܡܽܘܬ: ܘܰܪܡܽܘܣ: ܘܬܰܪܫܺܝܫ: ܘܡܰܣܪܝܳܐ: ܘܰܡܥܰܘܟ݂ܳܢ: ܪܰܘܖ̈ܒܳܢܶܐ ܕܦܳܪܶܣ ܘܰܕ݂ܡܳܕܰܝ. ܕܝܳܬܒܺܝܢ ܩܕ݂ܳܡ ܡܰܠܟܳܐ: ܘܡܶܬܚܙܶܝܢ ܩܕ݂ܳܡܰܘܗܝ: ܒܬܰܪܥܳܐ ܕܡܰܠܟܽܘܬܳܐ.
Est 1:15 ܐܶܡܰܪܘ: ܕܡܳܢܳܐ ܘܳܠܶܐ ܠܡܶܥܒܰܕ݂ ܠܶܗ ܠܡܰܠܟܬܳܐ ܘܰܫܬܺܝ: ܥܰܠ ܕܠܳܐ ܥܶܒܕܰܬ݂ ܡܶܠܬܶܗ ܕܡܰܠܟܳܐ ܐܰܚܫܺܝܪܺܝܫ: ܕܰܫܠܰܚ ܒܺܐܝܕ݂ܳܐ ܕܰܡܗܰܝܡܢ̈ܶܐ.
Est 1:16 ܘܶܐܡܰܪ ܡܥܰܘܟ݂ܳܢ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܪܰܘܖ̈ܒܳܢܶܐ: ܠܳܐ ܗ̱ܘܳܐ ܥܰܠ ܡܰܠܟܳܐ ܒܰܠܚܽܘܕ݂ ܒܰܣܪܰܬ݂ ܘܰܫܬܺܝ ܡܰܠܟܬܳܐ: ܐܶܠܳܐ ܥܰܠ ܟܽܠܗܽܘܢ ܪܰܘܖ̈ܒܳܢܶܐ: ܘܥܰܠ ܟܽܠܗܽܘܢ ܥܰܡ̈ܡܶܐ ܕܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ.
Est 1:17 ܘܟܰܕ݂ ܢܶܦܽܘܩ ܛܶܒܳܐ ܘܡܶܠܬܳܐ ܗܳܕ݂ܶܐ ܥܰܠ ܟܽܠܗܶܝܢ ܢܶܫ̈ܶܐ: ܢܶܗܘ̈ܝܳܢ ܫܳܝ̈ܛܳܢ ܘܒܳܣܖ̈ܳܢ ܓܰܒܖ̈ܰܝܗܶܝܢ ܒܥܰܝܢܰܝ̈ܗܶܝܢ: ܘܢܶܗܘ̈ܝܳܢ ܐܳܡܖ̈ܳܢ ܕܡܰܠܟܳܐ ܐܰܚܫܺܝܪܺܝܫ ܦ̣ܩܰܕ݂ ܠܡܰܥܳܠܽܘ ܠܘܰܫܬܺܝ ܡܰܠܟܬܳܐ ܩܕ݂ܳܡܰܘܗܝ: ܘܠܳܐ ܥܶܠܰܬ.
Est 1:18 ܝܰܘܡܳܢܳܐ ܢܺܐܡܪܽܘܢ ܪܰܘܖ̈ܒܳܢܶܐ ܕܦܳܪܶܣ ܘܰܕ݂ܡܳܕܰܝ ܕܰܫܡܰܥܘ ܦܶܬܓܳܡܳܗ̇ ܕܡܰܠܟܬܳܐ ܡܶܢ ܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ: ܘܟܽܠܶܗ ܒܣܺܝܪܽܘܬܳܐ ܘܪܽܘܓܙܳܐ.
Est 1:19 ܐܶܢ ܥܰܠ ܡܰܠܟܳܐ ܫܰܦܺܝܪ ܢܶܦܽܘܩ ܦܶܬܓܳܡܳܐ ܕܡܰܠܟܽܘܬܳܐ ܡܶܢ ܩܕ݂ܳܡܰܘܗܝ: ܘܢܶܬܟܬܶܒ ܒܢܳܡܽܘܣ ܡܳܕܰܝ ܘܦܳܪܶܣ ܕܠܳܐ ܥܳܒܰܪ. ܘܬܽܘܒ ܠܳܐ ܬܶܥܽܘܠ ܘܰܫܬܺܝ ܡܰܠܟܬܳܐ ܠܘܳܬ݂ ܡܰܠܟܳܐ ܐܰܚܫܺܝܪܺܝܫ. ܘܡܰܠܟܽܘܬܳܗ̇ ܢܶܬܶܠ ܡܰܠܟܳܐ ܠܰܚܒܰܪܬܳܗ̇ ܕܛܳܒܳܐ ܡܶܢܳܗ̇.
Est 1:20 ܘܢܶܫܬܡܰܥ ܦܶܬܓܳܡܳܐ ܕܡܰܠܟܳܐ. ܘܢܶܥܒܰܪ ܒܟܽܠܶܗ ܡܰܠܟܽܘܬܳܐ: ܡܶܛܽܠ ܕܪܰܒܳܐ ܗ̱ܝ: ܘܟܽܠܗܶܝܢ ܢܶܫ̈ܶܐ ܢܶܥ̈ܒܕ݂ܳܢ ܐܺܝܩܳܪܳܐ ܠܓܰܒܖ̈ܰܝܗܶܝܢ: ܡܶܢ ܪܰܒܳܐ ܘܰܥܕܰܡܳܐ ܠܰܙܥܽܘܪܳܐ.
Est 1:21 ܘܰܫܦܰܪ ܦܶܬܓܳܡܳܐ ܗܳܢܳܐ ܒܥܰܝܢܰܘ̈ܗܝ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘܗܝ. ܘܰܥܒܰܕ݂ ܡܰܠܟܳܐ ܐܰܝܟ݂ ܦܶܬܓܳܡܶܗ ܕܰܡܥܰܘܟ݂ܳܢ.
Est 1:22 ܘܫܰܕܰܪ ܐܶܓܖ̈ܳܬܳܐ ܠܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ: ܠܰܡܕܺܝܢ̱ܬܳܐ ܐܰܝܟ݂ ܟܬܳܒܳܗ̇: ܘܰܠܥܰܡܳܐ ܐܰܝܟ݂ ܠܶܫܳܢܶܗ: ܠܡܶܗܘܳܐ ܟܽܠ ܓܒܰܪ ܫܰܠܺܝܛ ܒܒܰܝܬܶܗ: ܘܰܡܡܰܠܶܠ ܐܰܝܟ݂ ܠܶܫܳܢ ܥܰܡܶܗ. 
Est 2:1 ܘܒܳܬܰܪ ܡ̈ܶܠܶܐ ܗܳܠܶܝܢ: ܟܰܕ݂ ܐܶܬܬܢܺܝܚܰܬ݂ ܚܶܡܬܶܗ ܕܡܰܠܟܳܐ ܐܰܚܫܺܝܪܺܝܫ: ܐܶܬܕܰܟ݂ܪܳܗ̇ ܠܘܰܫܬܺܝ ܡܰܠܟܬܳܐ: ܘܰܠܟܽܠ ܡܶܕܶܡ ܕܥܶܒܕܰܬ݂: ܘܰܠܟܽܠ ܡܶܕܶܡ ܕܰܦܣܰܩ ܥܠܶܝܗ̇.
Est 2:2 ܘܶܐܡܰܪܘ ܠܶܗ ܥܠܰܝܡܰܘ̈ܗܝ ܕܡܰܠܟܳܐ ܘܰܡܫܰܡܫܳܢܰܘ̈ܗܝ: ܢܶܒܥܽܘܢ ܠܡܰܠܟܳܐ ܥܠܰܝ̈ܡܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ.
Est 2:3 ܘܢܶܦܩܽܘܕ݂ ܡܰܠܟܳܐ ܒܟܽܠܗܶܝܢ ܡܕܺܝ̈ܢܳܬܳܐ. ܘܰܢܟܰܢܫܽܘܢ ܟܽܠܗܶܝܢ ܥܠܰܝ̈ܡܳܬܳܐ ܒܬܽܘ̈ܠܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ: ܠܒܶܝܬ݂ ܢܶܫ̈ܶܐ: ܠܘܳܬ݂ ܗܰܓܺܝ ܡܗܰܝܡܢܳܐ ܢܳܛܰܪ ܢܶܫ̈ܶܐ. ܘܢܶܬܶܠ ܬܰܨܒܺܝܬܗܶܝܢ.
Est 2:4 ܘܰܥܠܰܝܡܬܳܐ ܕܬܶܫܦܰܪ ܩܕ݂ܳܡ ܡܰܠܟܳܐ: ܬܰܡܠܶܟ݂ ܚܠܳܦ ܘܰܫܬܺܝ ܘܫܶܦܪܰܬ݂ ܡܶܠܬܳܐ ܒܥܰܝܢܰܝ̈ ܡܰܠܟܳܐ. ܘܰܥܒܰܕ݂ ܗܳܟܰܢܳܐ.
Est 2:5 ܘܓܰܒܪܳܐ ܝܽܗܘܕܳܝܳܐ ܐܺܝܬ݂ ܗ̱ܘܳܐ ܒܫܽܘܫܰܢ ܒܺܝܪܬܳܐ: ܘܰܫܡܶܗ ܡܽܘܪܕܟܰܝ: ܒܰܪ ܝܰܐܺܝܪ: ܒܰܪ ܫܰܡܥܺܝ: ܒܰܪ ܩܺܝܫ: ܡܶܢ ܫܰܒܛܳܐ ܕܒܶܢܝܳܡܶܝܢ.
Est 2:6 ܕܓܰܠܺܝ ܡܶܢ ܐܽܘܪܺܫܠܶܡ: ܥܰܡ ܓܳܠܽܘܬܳܐ ܕܓܰܠܝܰܬ݂ ܥܰܡ ܝܽܘܟܰܢܝܳܐ: ܡܰܠܟܳܐ ܕܺܝܗܽܘܕܳܐ: ܕܓܰܠܺܝ ܢܰܒܽܘܟܰܕܢܳܨܳܪ ܡܰܠܟܳܐ ܕܒܳܒܶܠ.
Est 2:7 ܘܰܗܘܳܐ ܡܪܰܒܶܐ ܠܗܶܕ݂ܣ ܕܗܺܝ ܐܶܣܬܺܝܪ ܒܰܪܬ ܕܳܕܶܗ. ܡܶܛܽܠ ܕܠܰܝܬ ܗ̱ܘܳܐ ܠܶܗ ܐܰܒܳܐ ܘܶܐܡܳܐ. ܘܰܥܠܰܝܡܬܳܐ ܫܰܦܺܝܪ ܗ̱ܘܳܐ ܚܶܙܘܳܗ̇: ܘܫܰܦܺܝܪ ܗ̱ܘ ܩܽܘܒܠ̱ܠܳܗ̇ ܘܟܰܕ݂ ܡܺܝܬܘ ܐܰܒܽܘܗ̇ ܘܶܐܡܳܗ̇: ܢܰܣܒܳܗ̇ ܡܽܘܪܕܟܰܝ ܒܰܪܬܳܐ.
Est 2:8 ܘܟܰܕ݂ ܐܶܫܬܡܰܥ ܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ: ܘܟܰܕ݂ ܡܶܬܟܰܢ̈ܫܳܢ ܒܬܽܘ̈ܠܳܬܳܐ ܣܰܓܺܝ̈ܳܐܬܳܐ ܠܫܽܘܫܰܢ ܒܺܝܪܬܳܐ: ܠܘܳܬ݂ ܗܰܓܺܝ ܡܗܰܝܡܢܳܐ: ܐܶܬܕܰܒܪܰܬ݂ ܐܳܦ ܐܶܣܬܺܝܪ ܠܒܶܝܬ݂ ܡܰܠܟܳܐ: ܠܘܳܬ݂ ܢܳܛܰܪ ܢܶܫ̈ܶܐ.
Est 2:9 ܘܫܶܦܪܰܬ݂ ܥܠܰܝܡܬܳܐ ܒܥܰܝܢܰܘ̈ܗܝ. ܘܫܶܩܠܰܬ݂ ܚܶܣܕܳܐ ܩܕ݂ܳܡܰܘ̈ܗܝ. ܘܣܰܪܗܶܒ ܥܰܠ ܬܰܨܒܺܝܬ݂ܳܗ̇ ܘܥܰܠ ܡܢܰܘ̈ܳܬ݂ܳܗ̇ ܠܡܶܬܰܠ ܠܳܗ̇: ܘܠܰܫܒܰܥ ܥܠܰܝ̈ܡܳܬ݂ܳܗ̇ ܕܙܰܕܺܝ̈ܩܳܢ ܗ̱ܘܰܝ̈ ܠܡܶܬܰܠ ܠܳܗ̇ ܡܶܢ ܒܶܝܬ݂ ܡܰܠܟܳܐ: ܘܰܦܪܰܫ ܠܳܗ̇ ܘܰܠܥܠܰܝ̈ܡܳܬ݂ܳܗ̇ ܛܳܒ ܡܶܢ ܢܶܫ̈ܶܐ.
Est 2:10 ܘܠܳܐ ܚܰܘܝܰܬ݂ ܐܶܣܬܺܝܪ ܫܡܳܗ̇ ܘܫܰܪܒܬ݂ܳܗ̇: ܡܶܛܽܠ ܕܡܽܘܪܕܟܰܝ ܦܰܩܕܳܗ̇ ܗ̱ܘܳܐ: ܕܠܳܐ ܬܚܰܘܶܝܢ.
Est 2:11 ܘܟܽܠܝܽܘܡ ܡܽܘܪܕܟܰܝ ܡܗܰܠܶܟ݂ ܗ̱ܘܳܐ ܩܕ݂ܳܡ ܕܳܪܰܬ݂ ܢܶܫ̈ܶܐ: ܠܡܶܕܰܥ ܫܰܪܒܳܐ ܕܶܐܣܬܺܝܪ: ܘܡܳܢܳܐ ܡܶܬܥܒܶܕ݂ ܠܳܗ̇.
Est 2:12 ܘܡܳܐ ܕܡܳܛܶܐ ܗ̱ܘܳܐ ܙܰܒܢܳܐ ܕܰܚܕܳܐ ܡܶܢ ܥܠܰܝ̈ܡܳܬܳܐ: ܠܡܶܥܰܠ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ: ܡܳܐ ܕܫ̣ܰܠܶܡܘ ܠܶܗ ܬܪܶܥܣܰܪ ܝܰܘ̈ܡܳܬ݂ܳܐ ܐܰܝܟ݂ ܢܳܡܽܘܣܳܐ ܕܢܶܫ̈ܶܐ: ܡܶܛܽܠ ܕܗܳܟܰܢܳܐ ܫܳܠܡܺܝܢ ܝܰܘ̈ܡܰܝ ܬܰܨܒܺܝܬܗܶܝܢ. ܫܬܳܐ ܝܰܘ̈ܡܺܝܢ ܕܡܶܫܚܳܐ ܕܡܽܘܪܳܐ: ܘܶܫܬܳܐ ܝܰܘ̈ܡܺܝܢ ܕܒܶܣܡܳܐ. ܘܰܒܬܰܨܒܺܝܬܳܐ ܕܢܶܫ̈ܶܐ.
Est 2:13 ܘܗܳܟܰܢܳܐ ܥܳܐܠܳܐ ܥܠܰܝܡܬܳܐ ܩܕ݂ܳܡ ܡܰܠܟܳܐ. ܘܟܽܠ ܡܶܕܶܡ ܕܳܐܡܪܳܐ: ܡܶܬܺܝܗܶܒ ܠܳܗ̇: ܠܡܶܥܰܠ ܥܰܡܳܗ̇: ܡܶܢ ܒܶܝܬ݂ ܢܶܫ̈ܶܐ ܘܰܥܕܰܡܳܐ ܠܒܶܝܬ݂ ܡܰܠܟܳܐ.
Est 2:14 ܒܪܰܡܫܳܐ ܥܳܐܠܳܐ: ܘܰܒܨܰܦܪܳܐ ܗܳܦܟܳܐ ܠܒܶܝܬ݂ ܢܶܫ̈ܶܐ ܥܰܠ ܝܰܕ݂ ܫܰܢܓܰܫܓܫܺܝܪ ܡܗܰܝܡܢܳܐ ܕܡܰܠܟܳܐ ܢܳܛܰܪ ܕܖ̈ܽܘܟ݂ܳܬܳܐ. ܘܬܽܘܒ ܠܳܐ ܥܳܐܠܳܐ ܩܕ݂ܳܡ ܡܰܠܟܳܐ: ܐܶܠܳܐ ܐܶܢ ܨܳܒܶܐ ܒܳܗ̇ ܡܰܠܟܳܐ: ܘܰܩܪܳܗ̇ ܒܰܫܡܳܗ̇.
Est 2:15 ܘܟܰܕ݂ ܡܛܳܐ ܙܰܒܢܳܐ ܕܶܐܣܬܺܝܪ ܒܰܪܬ ܐܰܒܺܝܚܶܠ ܕܳܕܶܗ ܕܡܽܘܪܕܟܰܝ: ܕܢܰܣܒܳܗ̇ ܠܶܗ ܒܰܪܬܳܐ: ܠܡܶܥܰܠ ܩܕ݂ܳܡ ܡܰܠܟܳܐ: ܠܳܐ ܒܥܳܬ݂ ܡܶܕܶܡ ܐܶܠܳܐ ܡܶܕܶܡ ܕܶܐܡܰܪ ܗܰܓܺܝ ܡܗܰܝܡܢܳܐ ܢܳܛܰܪ ܢܶܫ̈ܶܐ. ܘܰܗܘܳܬ݂ ܐܶܣܬܺܝܪ ܫܳܩܠܳܐ ܚܶܣܕܳܐ ܒܥܰܝܢܰܝ̈ ܟܽܠ ܚܰܙܳܝܶܝ̈ܗ̇.
Est 2:16 ܘܥܶܠܰܬ݂ ܐܶܣܬܺܝܪ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ ܠܒܶܝܬ݂ ܡܰܠܟܳܐ: ܒܝܰܪܚܳܐ ܕܥܶܣܪܳܐ: ܕܗܽܘ ܟܳܢܽܘܢ ܐ̱ܚܪܳܝ: ܒܰܫܢܰܬ ܐܰܪܒܰܥ ܠܡܰܠܟܽܘܬܶܗ.
Est 2:17 ܘܪܰܚܡܳܗ̇ ܡܰܠܟܳܐ ܠܶܐܣܬܺܝܪ ܛܳܒ ܡܶܢ ܟܽܠܗܶܝܢ ܢܶܫ̈ܶܐ. ܘܫܶܩܠܰܬ݂ ܚܶܣܕܳܐ ܡܶܢ ܩܕ݂ܳܡܰܘܗܝ ܡܶܢ ܟܽܠܗܶܝܢ ܒܬܽܘ̈ܠܳܬܳܐ. ܘܩܰܒܠܰܬ݂ ܬܳܓ݂ܳܐ ܕܡܰܠܟܽܘܬܳܐ ܒܪܺܝܫܳܗ̇. ܘܰܐܡܠܟܰܬ݂ ܚܠܳܦ ܘܰܫܬܺܝ.
Est 2:18 ܘܰܥܒܰܕ݂ ܡܰܠܟܳܐ ܡܰܫܬܝܳܐ ܪܰܒܳܐ ܠܟܽܠܗܽܘܢ ܪܰܘܖ̈ܒܳܢܰܘܗܝ. ܘܰܥܒܰܕ݂ ܡܰܫܬܝܳܐ ܠܶܐܣܬܺܝܪ. ܘܰܢܝܳܚܳܐ ܠܰܡܕܺܝ̈ܢܳܬܳܐ ܥ̣ܒܰܕ݂. ܘܝܰܗܒ ܡܰܘܗ̈ܒܳܬܳܐ ܐܰܝܟ݂ ܐܺܝܕ݂ܳܐ ܕܡܰܠܟܳܐ.
Est 2:19 ܘܟܰܕ݂ ܡܶܬܟܰܢ̈ܫܳܢ ܒܬܽܘ̈ܠܳܬܳܐ ܕܬܰܪܬܶܝܢ ܙܰܒ̈ܢܺܝܢ: ܡܽܘܪܕܟܰܝ ܝܳܬܶܒ ܗ̱ܘܳܐ ܒܬܰܪܥܳܐ ܕܡܰܠܟܳܐ.
Est 2:20 ܘܠܳܐ ܡܚܰܘܝܳܐ ܐܶܣܬܺܝܪ ܫܰܪܒܬܳܗ̇ ܘܥܰܡܳܗ̇: ܐܰܝܟ݂ ܕܦܰܩܕܳܗ̇ ܡܽܘܪܕܟܰܝ. ܦܽܘܩܕܳܢܶܗ ܕܡܽܘܪܕܟܰܝ ܐܶܣܬܺܝܪ ܥܳܒܕܳܐ ܗ̱ܘܳܬ݂: ܐܰܝܟ݂ ܕܰܗܘܳܬ݂ ܒܗܰܝܡܳܢܽܘܬܳܐ ܥܰܡܶܗ.
Est 2:21 ܘܰܒܝܰܘ̈ܡܳܬ݂ܳܐ ܗܳܢܽܘܢ ܡܽܘܪܕܟܰܝ ܝܳܬܶܒ ܗ̱ܘܳܐ ܒܬܰܪܥܳܐ ܕܡܰܠܟܳܐ: ܘܰܪܓܶܙܘ ܒܰܓܬܳܢ ܘܰܬܪܰܫ: ܬܪܶܝܢ ܡܗܰܝܡܢܰܘ̈ܗܝ ܕܡܰܠܟܳܐ ܢܳܛܖ̈ܰܝ ܬܰܪܥܳܐ. ܘܰܒܥܰܘ ܠܡܰܘܫܳܛܽܘ ܐܺܝܕܰܝ̈ܳܐ ܠܡܰܠܟܳܐ ܐܰܚܫܺܝܪܺܝܫ.
Est 2:22 ܘܶܐܬܓܰܠܝܰܬ݂ ܡܶܠܬܳܐ ܠܡܽܘܪܕܟܰܝ ܘܰܓ̣ܠܳܗ̇ ܠܶܐܣܬܺܝܪ ܡܰܠܟܬܳܐ. ܘܶܐܡܪܰܬ݂ ܐܶܣܬܺܝܪ ܠܡܰܠܟܳܐ: ܒܫܶܡ ܡܽܘܪܕܟܰܝ.
Est 2:23 ܘܶܐܬܥܰܩܒܰܬ݂ ܡܶܠܬܳܐ: ܘܶܐܫܬܰܟ݂ܚܰܬ݂. ܘܶܐܙܕܩܶܦܘ ܬܖ̈ܰܝܗܽܘܢ ܥܰܠ ܙܩܺܝ̈ܦܶܐ. ܘܶܐܬܟܬܶܒ ܫܰܪܒܳܐ ܗܳܢܳܐ ܒܰܣܦܰܪ ܡܰܠ̈ܟܘܳܬܳܐ ܕܝܰܘ̈ܡܳܬ݂ܳܐ ܕܡܰܠ̈ܟܶܐ. 
Est 3:1 ܘܒܳܬܰܪ ܡ̈ܶܠܶܐ ܗܳܠܶܝܢ ܐܰܘܪܶܒ ܡܰܠܟܳܐ ܐܰܚܫܺܝܪܺܝܫ ܠܶܗܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ: ܘܰܐܪܺܝܡ ܟܽܘܪܣܝܶܗ ܠܥܶܠ ܡܶܢ ܟܽܠܗܽܘܢ ܪܰܘܖ̈ܒܳܢܶܐ ܕܥܰܡܶܗ.
Est 3:2 ܘܟܽܠܗܽܘܢ ܥܰܒ̈ܕܶܐ ܕܡܰܠܟܳܐ ܕܰܒܬܰܪܥܳܐ ܕܡܰܠܟܳܐ ܒܳܪܟܺܝܢ ܗ̱ܘܰܘ ܘܣܳܓܕܺܝܢ ܠܶܗܡܳܢ. ܡܶܛܽܠ ܕܗܳܟܰܢܳܐ ܦܩܰܕ݂ ܥܠܰܘܗܝ ܡܰܠܟܳܐ. ܘܡܽܘܪܕܟܰܝ ܠܳܐ ܒܳܪܶܟ ܗ̱ܘܳܐ ܘܣܳܓܶܕ݂.
Est 3:3 ܘܳܐܡܪܺܝܢ ܥܰܒ̈ܕܶܐ ܕܡܰܠܟܳܐ ܒܬܰܪܥܳܐ ܕܡܰܠܟܳܐ ܠܡܽܘܪܕܟܰܝ: ܠܡܳܢܳܐ ܥܳܒܰܪ ܐܰܢ̱ܬ ܥܰܠ ܦܽܘܩܕܳܢܳܐ ܕܡܰܠܟܳܐ.
Est 3:4 ܘܟܰܕ݂ ܐܳܡܪܺܝܢ ܗ̱ܘܰܘ ܒܟܽܠܝܽܘܡ: ܘܠܳܐ ܫܳܡܰܥ ܗ̱ܘܳܐ ܠܗܽܘܢ: ܚܰܘܺܝܘ ܠܶܗܡܳܢ ܕܢܶܕܥܽܘܢ ܐܶܢ ܫܰܪܺܝܖ̈ܳܢ ܡܶܠܰܘ̈ܗܝ ܕܡܽܘܪܕܟܰܝ: ܡܶܛܽܠ ܕܚܰܘܺܝ ܐܶܢܽܘܢ ܕܝܽܗܘܕ݂ܳܝܰܐ ܗ̱ܘ.
Est 3:5 ܘܰܚܙܳܐ ܗܳܡܳܢ ܕܡܽܘܪܕܟܰܝ ܠܳܐ ܒܳܪܶܟ ܗ̱ܘܳܐ ܘܣܳܓܶܕ݂ ܠܶܗ. ܘܶܐܬܡܠܺܝ ܗܳܡܳܢ ܚܶܡܬܳܐ ܥܰܠ ܡܽܘܪܕܟܰܝ.
Est 3:6 ܘܰܒܨܺܝܪܳܐ ܗ̱ܘܳܬ݂ ܥܒܺܝܕܬܳܐ: ܕܢܰܘܫܶܛ ܐܺܝܕܶܗ ܥܰܠ ܡܽܘܪܕܟܰܝ ܒܰܠܚܽܘܕ݂ܰܘܗܝ ܡܶܛܽܠ ܕܚܰܘܝܽܘܗܝ ܥܰܡܶܗ ܕܡܽܘܪܕܟܰܝ ܘܰܒܥܳܐ ܗܳܡܳܢ ܕܢܰܘܒܶܕ݂ ܠܟܽܠܗܽܘܢ ܝܽܗ̱ܘܕܳܝ̈ܶܐ ܕܰܒܟܽܠܶܗ ܡܰܠܟܽܘܬܶܗ ܕܰܐܚܫܺܝܪܺܝܫ: ܥܰܡܶܗ ܕܡܽܘܪܕܟܰܝ.
Est 3:7 ܒܝܰܪܚܳܐ ܩܰܕܡܳܝܳܐ ܕܗܽܘ ܢܺܝܣܳܢ: ܒܰܫܢܰܬ ܬܰܪܬܰܥܶܣܖ̈ܶܐ ܕܡܰܠܟܳܐ ܐܰܚܫܺܝܪܺܝܫ: ܐܰܪܡܺܝ ܦܶܨ̈ܶܐ. ܘܰܗܽܘܝ̈ ܦܶܨ̈ܶܐ ܩܕ݂ܳܡ ܗܳܡܳܢ: ܡܶܢ ܝܽܘܡ ܠܝܽܘܡ: ܘܡܶܢ ܝܺܪܰܚ ܠܺܝܪܰܚ: ܒܝܰܪܚܳܐ ܕܰܬܪܶܥܣܰܪ ܕܗܽܘ ܐܳܕ݂ܳܪ.
Est 3:8 ܐܶܡܰܪ ܗܳܡܳܢ ܠܡܰܠܟܳܐ: ܐܰܚܫܺܝܪܺܝܫ: ܐܺܝܬ݂ ܥܰܡܳܐ ܡܒܰܕܰܪ ܘܰܡܒܰܙܰܩ ܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ ܐܰܚܫܺܝܪܺܝܫ. ܢܳܡܽܘܣܰܝ̈ܗܽܘܢ ܦܪܺܝܫܺܝܢ ܡܶܢ ܟܽܠ ܥܰܡ. ܘܢܳܡܽܘܣܳܐ ܕܡܰܠܟܳܐ ܠܳܐ ܥܳܒܕܺܝܢ. ܘܰܠܡܰܠܟܳܐ ܠܳܐ ܘܳܠܶܐ ܕܢܶܫܒܽܘܩ ܐܶܢܽܘܢ.
Est 3:9 ܐܶܢ ܥܰܠ ܡܰܠܟܳܐ ܫܰܦܺܝܪ: ܢܶܟ݂ܬܽܘܒ ܕܢܺܐܒܕܽܘܢ. ܘܥܶܣܪܳܐ ܐܰܠܦܺܝ̈ܢ ܟܰܟܖ̈ܶܐ ܕܟܶܣܦܳܐ ܐܶܬܩܽܘܠ ܥܰܠ ܐܺܝܕ݂ܳܐ ܕܥܳܒܕܰܝ̈ ܠܡܰܥܳܠܽܘ ܠܓܰܙܳܐ ܕܡܰܠܟܳܐ.
Est 3:10 ܫ̣ܩܰܠ ܡܰܠܟܳܐ ܥܶܙܰܩܬܳܐ ܡܶܢ ܐܺܝܕܶܗ. ܘܝܰܗܒ ܠܶܗܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ ܒܥܶܠܕܒܳܒܳܐ ܕܺܝܗܽܘ̈ܕܳܝܶܐ.
Est 3:11 ܘܶܐܡܰܪ ܡܰܠܟܳܐ: ܟܶܣܦܳܟ݂ ܝܺܗܺܝܒ ܠܳܟ݂: ܘܥܰܡܳܐ: ܠܡܶܥܒܰܕ݂ ܠܶܗ ܟܽܠ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.
Est 3:12 ܘܶܐܬܩܪܺܝ ܣܶܦܪܳܐ ܕܡܰܠܟܳܐ ܒܝܰܘܡܳܐ ܗܰܘ. ܒܝܰܪܚܳܐ ܩܰܕܡܳܝܳܐ: ܒܰܬܠܳܬܰܥܶܣܖ̈ܶܐ ܒܶܗ ܒܝܰܪܚܳܐ: ܐܶܬܟܬܶܒ ܟܽܠ ܡܶܕܶܡ ܕܰܦܩܰܕ݂ ܗܳܡܳܢ ܠܪܰܒ ܚܰܝ̈ܠܶܐ ܕܡܰܠܟܳܐ: ܘܰܠܡܳܖ̈ܰܘܳܬ݂ܳܐ ܕܰܒܟܽܠ ܡܕܺܝܢܳܐ ܘܰܡܕܺܝܢܳܐ: ܘܰܠܖ̈ܰܘܖ̈ܒܳܢܰܝ ܥܰܡ̈ܡܶܐ: ܡܕܺܝܢ̱ܬܳܐ ܐܰܝܟ݂ ܟܬ݂ܳܒܳܐ: ܘܰܠܥܰܡܳܐ ܐܰܝܟ݂ ܠܶܫܳܢܶܗ. ܒܫܶܡ ܡܰܠܟܳܐ ܐܰܚܫܺܝܪܺܝܫ ܐܶܬܟܬܶܒ: ܘܶܐܬܚܬܶܡ ܒܥܶܙܰܩܬܶܗ ܕܡܰܠܟܳܐ.
Est 3:13 ܘܶܐܫܬܰܕܰܪ ܐܰܓܖ̈ܳܬܳܐ ܒܝܰܕ݂ ܖ̈ܰܗܳܛܶܐ ܠܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ: ܠܡܶܚܪܰܒ ܘܰܠܡܶܩܛܰܠ ܘܰܠܡܰܘܒܳܕܽܘ ܠܟܽܠܗܽܘܢ ܝܽܗܘܕܳܝ̈ܶܐ ܡܶܢ ܥܠܰܝܡ̈ܶܐ ܘܰܥܕܰܡܳܐ ܠܣܳܒ̈ܶܐ: ܘܰܛܠܳܝ̈ܶܐ ܘܢܶܫ̈ܶܐ ܒܚܰܕ݂ ܝܽܘܡ ܒܰܬܠܳܬܰܥܶܣܖ̈ܶܐ ܒܝܰܪܚܳܐ ܐܳܕ݂ܳܪ. ܘܢܶܟ݂ܣܰܝ̈ܗܽܘܢ ܠܒܶܙܬܳܐ. ܒܚܰܕ݂ ܝܽܘܡ: ܒܺܝܪܰܚ ܐܳܕ݂ܳܪ ܒܰܬܠܳܬܰܥܶܣܖ̈ܶܐ ܐܶܬܟܬܶܒ.
Est 3:14 ܘܦܰܪܫܰܓܢܶܗ ܕܰܟܬ݂ܳܒܳܐ ܐܶܬܺܝܗܶܒ ܒܟܽܠ ܡܕܺܝܢܳܐ ܘܰܡܕܺܝܢܳܐ. ܘܰܦܩܰܕ݂ ܠܟܽܠܗܽܘܢ ܥܰܡ̈ܡܶܐ. ܕܢܶܗܘܽܘܢ ܡܛܰܝܒ̈ܶܐ ܠܝܰܘܡܳܐ ܗܳܢܳܐ.
Est 3:15 ܘܖ̈ܰܗܳܛܶܐ ܢܦ̣ܰܩܘ ܡܣܰܪܗܒܺܝܢ ܒܦܽܘܩܕܳܢܳܐ ܕܡܰܠܟܳܐ: ܘܦܶܬܓܳܡܳܐ ܐܶܬܦܩܶܕ݂ ܒܫܽܘܫܰܢ ܒܺܝܪܬܳܐ. ܘܡܰܠܟܳܐ ܘܗܳܡܳܢ ܐܶܣܬܡܶܟ݂ܘ ܠܡܶܫܬܳܐ ܐܰܟ݂ܚܕܳܐ: ܘܰܡܕܺܝܢ̱ܬܳܐ ܫܽܘܫܰܢ ܐܶܫܬܰܓܫܰܬ݂. 
Est 4:1 ܘܡܽܘܪܕܟܰܝ ܝܺܕܰܥ ܟܽܠ ܡܶܕܶܡ ܕܶܐܬܥܒܶܕ݂. ܘܨܰܪܺܝ ܡܽܘܪܕܟܰܝ ܠܒܽܘܫܰܘ̈ܗܝ: ܘܶܐܬܟܒܶܢ ܣܰܩܳܐ: ܘܶܐܬܬܦܺܝܠ ܒܩܶܛܡܳܐ. ܘܰܢ̣ܦܰܩ ܡܰܝܠܶܠ ܒܓ݂ܰܘ ܡܕܺܝܢ̱ܬܳܐ ܝܺܠܰܠܬܳܐ ܪܰܒܬܳܐ ܘܡܰܪܺܝܪܬܳܐ.
Est 4:2 ܘܶܐܬܳܐ ܥܕܰܡܳܐ ܠܬܰܪܥܳܐ ܕܡܰܠܟܳܐ. ܘܠܰܝܬ ܗ̱ܘܳܐ ܢܳܡܽܘܣܳܐ ܕܐ̱ܢܳܫ ܢܶܠܒܰܫ ܣܰܩܳܐ: ܘܢܺܐܬܶܐ ܠܬܰܪܥܳܐ ܕܡܰܠܟܳܐ.
Est 4:3 ܘܰܒܟܽܠ ܡܕܺܝܢܳܐ ܟܰܕ݂ ܡܰܛܺܝ ܦܶܬܓܳܡܳܐ ܕܡܰܠܟܳܐ: ܗܘܳܐ ܐܶܒܠܳܐ ܪܰܒܳܐ ܠܺܝܗܽܘ̈ܕ݂ܳܝܶܐ: ܘܨܰܘܡܳܐ: ܘܰܒܟ݂ܳܬܳܐ: ܘܡܰܖ̈ܩܕ݂ܳܬܳܐ. ܘܣܰܩܳܐ ܘܩܶܛܡܳܐ ܡܰܟܶܟ݂ ܠܣܰܓܺܝ̈ܐܶܐ.
Est 4:4 ܘܥܰܠܘ ܡܗܰܝܡ̈ܢܶܝܗ̇ ܕܺܝܠܳܗ̇ ܕܺܐܣܬܺܝܪ: ܘܚܰܘܝܽܘܗ̇ ܘܶܐܬܬܙܺܝܥܰܬ ܡܰܠܟܬܳܐ ܛܳܒ. ܘܫܰܕܪܰܬ ܡܳܐܢ̈ܶܐ ܠܡܰܠܒܳܫܽܘܬܶܗ ܠܡܽܘܪܕܟܰܝ: ܘܠܰܡܫܰܠܳܚܽܘ ܣܰܩܳܐ ܡܶܢܗ. ܘܠܳܐ ܩܰܒܶܠ.
Est 4:5 ܘܰܩܪܳܬ ܐܶܣܬܺܝܪ ܠܗܰܬܰܢ ܡܗܰܝܡܢܳܐ ܡܶܢ ܡܗܰܝܡܢ̈ܶܐ ܕܡܰܠܟܳܐ: ܕܩܳܐܶܡ ܩܕ݂ܳܡܶܝܗ̇ ܘܦܰܩܶܕܬ݂ܶܗ ܠܘܳܬ݂ ܡܽܘܪܕܟܰܝ: ܕܬܶܕܰܥ ܕܡܳܢܳܐ ܗ̱ܝ ܗܳܕ݂ܶܐ: ܘܥܰܠ ܡܳܢܳܐ.
Est 4:6 ܘܰܢܦܰܩ ܗܳܬܳܢ ܠܘܳܬ݂ ܡܽܘܪܕܟܰܝ ܠܫܽܘ̈ܩܶܐ ܕܰܡܕܺܝܢ̱ܬܳܐ: ܩܕ݂ܳܡ ܬܰܪܥܳܐ ܕܡܰܠܟܳܐ.
Est 4:7 ܘܚܰܘܝܶܗ ܡܽܘܪܕܟܰܝ ܟܽܠ ܡܶܕܶܡ ܕܰܓܕܰܫ ܠܶܗ: ܘܚܽܘܫܒܳܢܳܐ ܕܟܶܣܦܳܐ ܕܶܐܡܰܪ ܗܳܡܳܢ ܠܡܶܬܩܰܠ: ܠܡܰܥܳܠܽܘ ܠܒܶܝܬ݂ ܓܰܙܳܐ ܥܰܠ ܝܽܗܘ̈ܕܳܝܶܐ ܕܢܺܐܒܕܽܘܢ.
Est 4:8 ܘܦܰܪܫܰܓܢܳܐ ܕܣܺܝܡ ܒܫܽܘܫܰܢ ܒܺܝܪܬܳܐ ܝܰܗܒܶܗ ܠܶܗ: ܕܰܢܚܰܘܶܐ ܠܶܐܣܬܺܝܪ: ܘܢܶܦܩܕ݂ܶܝܗ̇ ܕܬܶܥܽܘܠ ܠܘܳܬ݂ ܡܰܠܟܳܐ ܘܬܶܒܥܶܐ ܡܶܢܶܗ: ܘܬܶܬܟܰܫܰܦ ܥܰܠ ܥܰܡܳܐ.
Est 4:9 ܘܥܰܠ ܗܰܬܰܢ: ܘܶܐܡܰܪ ܠܶܐܣܬܺܝܪ ܡܶܠܰܘ̈ܗܝ ܕܡܽܘܪܕܟܰܝ.
Est 4:10 ܘܶܐܡܪܰܬ݂ ܐܶܣܬܺܝܪ ܠܗܰܬܰܢ: ܘܦܰܩܶܕܬ݂ܶܗ ܠܘܳܬ݂ ܡܽܘܪܕܟܰܝ ܠܡܺܐܡܰܪ.
Est 4:11 ܟܽܠܗܽܘܢ ܥܰܒ̈ܕܶܐ ܕܡܰܠܟܳܐ ܝܳܕ݂ܥܺܝܢ: ܕܟܽܠ ܓܰܒܪܳܐ ܐܰܘ ܐܰܢ̱ܬܬܳܐ ܕܥܳܐܶܠ ܩܕ݂ܳܡ ܡܰܠܟܳܐ ܠܕ݂ܳܪܬܳܐ ܓܰܘܳܝܬܳܐ: ܐܰܝܢܳܐ ܕܠܳܐ ܡܶܬܦܩܶܕ݂: ܚܕܳܐ ܗܺܝ ܐܳܬܳܐ ܕܳܐܬ݂ܶܐ ܠܡܶܬܩܛܳܠܽܘ: ܠܒܰܪ ܡܶܢ ܡܰܢ ܕܡܰܘܫܶܛ ܠܶܗ ܡܰܠܟܳܐ ܫܰܒܛܳܐ ܕܕܰܗܒܳܐ ܘܚܳܝܶܐ. ܘܶܐܢܳܐ ܠܳܐ ܐܶܬܩܪܺܝܬ ܠܡܶܥܰܠ ܩܕ݂ܳܡ ܡܰܠܟܳܐ ܗܳܐ ܬܠܳܬܺܝܢ ܝܰܘ̈ܡܺܝܢ.
Est 4:12 ܘܚܰܘܺܝ ܠܡܽܘܪܕܟܰܝ ܡܶܠܶܝ̈ܗ̇ ܕܶܐܣܬܺܝܪ.
Est 4:13 ܘܶܐܡܰܪ ܡܽܘܪܕܟܰܝ: ܐܶܡܰܪ ܠܶܗ ܠܶܐܣܬܺܝܪ. ܠܳܐ ܬܶܣܒܪܺܝܢ ܒܢܰܦܫܶܟ݂ܝ: ܕܟܰܕ݂ ܒܶܝܬ݂ ܡܰܠܟܳܐ ܐܰܢ̱ܬܝ: ܡܶܬܦܰܠܛܳܐ ܐܰܢ̱ܬܝ ܡܶܢ ܟܽܠܗܽܘܢ ܝܽܗ̱ܘܕܳܝ̈ܶܐ.
Est 4:14 ܐܶܢ ܬܶܫܬܩܺܝܢ ܒܙܰܒܢܳܐ ܗܳܢܳܐ: ܪܘܰܚܬܳܐ ܘܦܽܘܪܩܳܢܳܐ ܗܳܘܶܐ ܠܝܽܗܘ̈ܕ݂ܳܝܶܐ ܡܶܢ ܕܽܘܟܳܐ ܐ̱ܚܪܺܢܳܐ. ܘܰܐܢ̱ܬܝ ܘܒܶܝܬ݂ ܐܰܒܽܘܟ݂ܝ ܐܳܒܕܳܐ ܐܰܢ̱ܬܝ. ܘܡܰܢܽܘ ܝܳܕܰܥ: ܐܶܢ ܡܶܛܽܠ ܗܳܢܳܐ ܙܰܒܢܳܐ ܐܶܬܩܪܺܝܬܝ ܘܶܐܬܩܰܪܰܒܬܝ ܠܡܰܠܟܽܘܬܳܐ.
Est 4:15 ܘܶܐܡܪܰܬ݂ ܐܶܣܬܺܝܪ: ܐܶܡܰܪ ܠܡܽܘܪܕܟܰܝ.
Est 4:16 ܙܶܠ ܟܰܢܶܫ ܠܟܽܠܗܽܘܢ ܝܽܗܘܕܳܝ̈ܶܐ ܕܺܐܝܬ݂ ܒܫܽܘܫܰܢ ܒܺܝܪܬܳܐ: ܘܨܽܘܡܘ ܥܠܰܝ: ܘܠܳܐ ܬܶܐܟܠܽܘܢ: ܘܠܳܐ ܬܶܫܬܽܘܢ ܬܠܳܬܳܐ ܝܰܘ̈ܡܺܝܢ ܠܺܠܝܳܐ ܘܺܐܝܡܳܡܳܐ. ܘܳܐܦ ܐܶܢܳܐ ܘܰܥܠܰܝ̈ܡܳܬܝ ܐܶܨܽܘܡ ܗܳܟܰܢܳܐ. ܗܳܝܕܶܝܢ ܐܶܥܽܘܠ ܩܕ݂ܳܡ ܡܰܠܟܳܐ ܕܠܳܐ ܒܢܳܡܽܘܣ ܘܶܐܢ ܥܶܒܕܶܬ݂: ܥܶܒܶܕܶܬ݂.
Est 4:17 ܘܶܐܙܰܠ ܡܽܘܪܕܟܰܝ ܘܰܥܒܰܕ݂ ܟܽܠ ܡܶܕܶܡ ܕܫܶܠܚܰܬ݂ ܠܶܗ ܐܶܣܬܺܝܪ. 
Est 5:1 ܘܰܒܝܰܘܡܳܐ ܬܠܺܝܬܝܳܐ ܠܶܒܫܰܬ݂ ܐܶܣܬܺܝܪ ܠܒܽܘܫܳܐ ܕܡܰܠܟܽܘܬܳܐ: ܘܩܳܡܰܬ݂ ܒܕ݂ܳܪܬܳܐ ܓܰܘܳܝܬܳܐ ܕܒܶܝܬ݂ ܡܰܠܟܳܐ: ܠܽܘܩܒܰܠ ܒܶܝܬ݂ ܡܰܠܟܳܐ. ܘܡܰܠܟܳܐ ܝܳܬܶܒ ܗ̱ܘܳܐ ܒܟܽܘܪܣܝܳܐ ܕܡܰܠܟܽܘܬܳܐ: ܠܽܘܩܒܰܠ ܬܰܪܥܳܐ ܕܒܰܝܬܳܐ.
Est 5:2 ܘܟܰܕ݂ ܚ̣ܙܳܐ ܡܰܠܟܳܐ ܠܶܐܣܬܺܝܪ ܡܰܠܟܬܳܐ ܕܩܳܝܡܳܐ ܒܕ݂ܳܪܬܳܐ: ܘܫܶܩܠܰܬ݂ ܚܶܣܕܳܐ ܩܕ݂ܳܡܰܘܗܝ. ܘܰܐܘܫܶܛ ܡܰܠܟܳܐ ܥܰܠ ܐܶܣܬܺܝܪ ܫܰܒܛܳܐ ܕܕܰܗܒܳܐ ܕܒܺܐܝܕܶܗ: ܘܩܶܪܒܰܬ݂ ܐܶܣܬܺܝܪ ܘܶܐܚܕܰܬ ܒܪܺܝܫܶܗ ܕܫܰܒܛܳܐ ܕܕܰܗܒܳܐ.
Est 5:3 ܘܶܐܡܰܪ ܠܳܗ̇ ܡܰܠܟܳܐ: ܡܳܐ ܠܶܟ݂ܝ ܐܶܣܬܺܝܪ ܡܰܠܟܬܳܐ: ܘܡܳܢܳܐ ܗ̱ܝ ܒܳܥܽܘܬܶܟ݂ܝ ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܝ: ܬܶܬܺܝܗܶܒ ܠܶܟ݂ܝ.
Est 5:4 ܘܶܐܡܪܰܬ݂ ܐܶܣܬܺܝܪ: ܐܶܢ ܥܰܠ ܡܰܠܟܳܐ ܫܰܦܺܝܪ: ܢܺܐܬܶܐ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܥܶܒܕܶܬ݂ ܠܶܗ.
Est 5:5 ܘܳܐܡܰܪ ܡܰܠܟܳܐ: ܒܰܥܓܰܠ ܚܙܰܘ ܠܶܗܡܳܢ: ܢܶܥܒܶܕ݂ ܐܰܝܟ݂ ܕܳܐܡܪܳܐ ܐܶܣܬܺܝܪ. ܘܶܐܬܳܐ ܡܰܠܟܳܐ ܘܗܳܡܳܢ ܠܡܰܫܬܝܳܐ.
Est 5:6 ܘܶܐܡܰܪ ܡܰܠܟܳܐ ܠܶܐܣܬܺܝܪ ܒܡܰܫܬܝܳܐ ܕܚܰܡܪܳܐ: ܡܳܢܳܐ ܫܶܐܠܬܶܟ݂ܝ: ܬܶܬܝܗܶܒ ܠܶܟ݂ܝ ܘܡܳܢܳܐ ܗ̱ܝ ܒܳܥܽܘܬܶܟ݂ܝ ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܳܐ ܬܶܬܺܝܗܶܒ ܠܶܟ݂ܝ.
Est 5:7 ܘܰܥܢܳܬ݂ ܐܶܣܬܺܝܪ ܘܶܐܡܪܰܬ݂: ܫܶܐܠܰܬܝ ܘܒܳܥܽܘܬܝ.
Est 5:8 ܐܶܢ ܐܶܫܟܚܶ݀ܬ ܖ̈ܰܚܡܶܐ ܒܥܰܝ̈ܢܰܝܟ ܡܰܠܟܳܐ: ܘܶܐܢ ܥܠܰܝܟ ܡܰܠܟܳܐ ܫܰܦܺܝܪ: ܕܬܶܬܶܠ ܠܺܝ ܫܶܐܠܰܬܝ: ܘܬܶܥܒܶܕ݂ ܠܺܝ ܒܳܥܽܘܬܝ: ܢܺܐܬܶܐ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܶܐܥܒܶܕ݂ ܠܗܽܘܢ ܡܚܳܪ: ܐܰܝܟ݂ ܦܶܬܓܳܡܳܐ ܕܡܰܠܟܳܐ.
Est 5:9 ܘܰܢ̣ܦܰܩ ܗܳܡܳܢ ܒܝܰܘܡܳܐ: ܗܰܘ: ܚܳܕܶܐ ܘܰܦܨܺܝܚ ܒܠܶܒܶܗ. ܘܟܰܕ݂ ܚܙܳܝܗܝ ܗܳܡܳܢ ܠܡܽܘܪܕܟܰܝ ܕܝܳܬܶܒ ܒܬܰܪܥܳܐ ܕܡܰܠܟܳܐ: ܘܠܳܐ ܩܳܡ: ܘܠܳܐ ܐܶܬܬܙܺܝܥ ܡܶܢܗ: ܐܶܬܡܠܺܝ ܗܳܡܳܢ ܚܶܡܬܳܐ ܥܰܠ ܡܽܘܪܕܟܰܝ.
Est 5:10 ܘܶܐܬܬܦܺܝܪ ܗܳܡܳܢ: ܘܶܐܙܰܠ ܠܒܰܝܬܶܗ. ܘܫܰܕܰܪ ܐܰܝܬܺܝܘ ܠܟܽܠܗܽܘܢ ܖ̈ܳܚܡܰܘܗܝ: ܘܰܠܙܳܪܶܫ ܐܰܢ̱ܬܬܶܗ.
Est 5:11 ܘܶܐܫܬܰܥܺܝ ܠܗܽܘܢ ܗܳܡܳܢ ܐܺܝܩܳܪܳܐ ܕܥܽܘܬܪܶܗ: ܘܣܽܘܓܳܐܐ ܕܰܒܢܰܘ̈ܗܝ: ܘܕܰܐܘܪܒܶܗ ܡܰܠܟܳܐ: ܘܰܐܩܺܝܡܶܗ ܥܰܠ ܪܰܘܖ̈ܒܳܢܶܐ: ܘܥܰܠ ܟܽܠ ܥܰܒܕܰܝ̈ ܡܰܠܟܳܐ.
Est 5:12 ܘܶܐܡܰܪ ܗܳܡܳܢ: ܘܳܐܦܠܳܐ ܠܐ̱ܢܳܫ ܐܰܥܠܰܬ݂ ܐܶܣܬܺܝܪ ܥܰܡ ܡܰܠܟܳܐ: ܐܶܠܳܐ ܐܶܢ ܠܺܝ ܘܳܐܦ ܡܚܳܪ ܡܙܰܡܰܢ ܐ̱ܢܳܐ ܠܳܗ̇ ܥܰܡ ܡܰܠܟܳܐ.
Est 5:13 ܘܗܳܢܳܐ ܟܽܠܶܗ ܠܳܐ ܫܳܘܶܐ ܠܺܝ ܒܟܽܠ ܫܳܥܬܳܐ ܕܚܳܙܶܐ ܐ̱ܢܳܐ ܠܶܗ ܠܡܽܘܪܕܟܰܝ ܝܽܗܘܕܳܝܳܐ ܕܝܳܬܶܒ ܒܬܰܪܥܳܐ ܕܡܰܠܟܳܐ: ܕܠܳܐ ܙܳܐܰܥ ܡܶܢ ܩܕ݂ܳܡܰܝ.
Est 5:14 ܘܶܐܡܪܰܬ݂ ܠܶܗ ܙܳܪܶܫ ܐܰܢ̱ܬܬܶܗ ܘܟܽܠܗܽܘܢ ܖ̈ܳܚܡܰܘܗܝ: ܢܶܥܒܕܽܘܢ ܩܰܝܣܳܐ: ܕܪܰܘܡܶܗ ܚܰܡܫܺܝܢ ܐܰܡܺܝ̈ܢ. ܘܰܒܨܰܦܪܳܐ ܐܶܡܰܪ ܠܡܰܠܟܳܐ: ܘܢܶܬܠܽܘܢܳܝܗܝ ܠܡܽܘܪܕܟܰܝ ܥܠܰܘܗܝ. ܘܥܽܘܠ ܠܡܰܫܬܝܳܐ ܥܰܡ ܡܰܠܟܳܐ ܟܰܕ݂ ܚܳܕܶܐ ܐܰܢ̱ܬ. ܘܫܶܦܪܰܬ݂ ܡܶܠܬܳܐ ܒܥܰܝܢܰܘ̈ܗܝ ܕܗܳܡܳܢ ܛܳܒ. ܘܰܥܒܰܕ݂ ܩܰܝܣܳܐ. 
Est 6:1 ܘܰܒܠܺܠܝܳܐ ܗܰܘ ܦܶܪܕܰܬ݂ ܫܶܢܬܶܗ ܕܡܰܠܟܳܐ. ܘܶܐܡܰܪ ܠܡܰܥܳܠܽܘ ܣܦܰܪ ܥܽܘܗ̈ܕܳܢܶܐ ܕܡ̈ܶܠܶܐ ܕܝܰܘ̈ܡܳܬ݂ܳܐ. ܘܰܗܘܰܘ ܩܳܪܶܝܢ ܩܖ̈ܰܝ ܩܕ݂ܳܡ ܡܰܠܟܳܐ.
Est 6:2 ܘܶܐܫܬܟܰܚ ܕܰܟ݂ܬܺܝܒ: ܕܚܰܘܺܝ ܡܽܘܪܕܟܰܝ: ܥܰܠ ܒܰܓܬܳܢ ܘܰܬܪܰܫ ܬܪܶܝܢ ܡܗܰܝܡܢ̈ܶܐ ܕܡܰܠܟܳܐ ܢܳܛܖ̈ܰܝ ܬܰܪܥܳܐ: ܕܰܒܥܰܘ ܕܢܰܘܫܛܽܘܢ ܐܺܝܕܰܝ̈ܗܽܘܢ ܥܰܠ ܡܰܠܟܳܐ ܐܰܚܫܺܝܪܺܝܫ.
Est 6:3 ܘܶܐܡܰܪ ܡܰܠܟܳܐ: ܡܳܢܳܐ ܐܶܬܥܒܶܕ݂ ܐܺܝܩܳܪܳܐ ܘܪܰܒܽܘܬܳܐ ܠܡܽܘܪܕܟܰܝ ܥܰܠ ܗܳܕ݂ܶܐ: ܐܳܡܪܺܝܢ ܠܶܗ ܥܰܒܕܰܘ̈ܗܝ ܠܡܰܠܟܳܐ: ܘܰܡܫܰܡܫܳܢܰܘ̈ܗܝ: ܕܠܳܐ ܐܶܬܥܒܶܕ݂ ܠܶܗ ܡܶܕܶܡ.
Est 6:4 ܘܶܐܡܰܪ ܡܰܠܟܳܐ: ܡܰܢܽܘ ܒܕ݂ܳܪܬܳܐ: ܘܗܳܡܳܢ ܐܶܬܳܐ ܠܒܶܝܬ݂ ܡܰܠܟܳܐ ܠܕ݂ܳܪܬܳܐ ܒܰܪܳܝܬܳܐ: ܕܢܺܐܡܰܪ ܠܡܰܠܟܳܐ ܕܢܶܬܠܶܐ ܠܡܽܘܪܕܟܰܝ ܥܰܠ ܩܰܝܣܳܐ ܕܰܐܬܩܶܢ ܠܶܗ.
Est 6:5 ܘܥܰܠ ܗܳܡܳܢ. ܘܶܐܡܰܪ ܠܶܗ ܡܰܠܟܳܐ: ܡܳܢܳܐ ܘܳܠܶܐ ܠܡܶܥܒܰܕ݂ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ. ܘܶܐܡܰܪ ܗܳܡܳܢ ܒܠܶܒܶܗ: ܠܡܰܢܽܘ ܨܳܒܶܐ ܡܰܠܟܳܐ ܠܡܶܥܒܰܕ݂ ܐܺܝܩܳܪܳܐ ܝܰܬܺܝܪ ܡܶܢ ܕܺܝܠܝ.
Est 6:6 ܘܳܐܡܪܺܝܢ ܠܶܗ ܥܠܰܝܡܰܘ̈ܗܝ ܠܡܰܠܟܳܐ: ܗܳܐ ܗܳܡܳܢ ܩܳܐܶܡ ܒܕ݂ܳܪܬܳܐ. ܘܶܐܡܰܪ ܡܰܠܟܳܐ: ܢܶܥܽܘܠ.
Est 6:7 ܘܶܐܡܰܪ ܗܳܡܳܢ ܠܡܰܠܟܳܐ: ܠܓܰܒܪܳܐ ܕܡܰܠܟܳܐ ܨܳܒܶܐ ܒܺܐܝܩܳܪܶܗ.
Est 6:8 ܢܰܝܬܽܘܢ ܠܒܽܘ̈ܫܶܐ ܕܡܰܠܟܽܘܬܳܐ: ܕܠܳܒܶܫ ܡܰܠܟܳܐ: ܘܣܽܘܣܝܳܐ ܕܪܳܟܶܒ ܥܠܰܘܗܝ ܡܰܠܟܳܐ: ܟܰܕ݂ ܐܰܢ̱ܬ ܬܣܺܝܡ ܬܳܓ݂ܳܐ ܕܡܰܠܟܽܘܬܳܐ ܒܪܺܝܫܶܗ.
Est 6:9 ܘܢܶܬܺܝܗܶܒ ܠܒܽܘܫܳܐ ܘܣܽܘܣܝܳܐ ܠܚܰܕ݂ ܡܶܢ ܚܺܐܖ̈ܶܐ ܕܡܰܠܟܳܐ ܦܰܖ̈ܬܘܳܝܶܐ. ܘܢܰܠܒܫܺܝܘܗܝ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ. ܘܢܰܪܟܒܽܘܢܶܗ ܥܰܠ ܣܽܘܣܝܳܐ: ܘܢܰܚܕܪܽܘܢܶܗ ܒܫܽܘ̈ܩܶܐ: ܘܢܶܩܪܽܘܢ ܩܕ݂ܳܡܰܘܗܝ: ܗܳܟܰܢܳܐ ܢܶܬܥܒܶܕ݂ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ.
Est 6:10 ܘܶܐܡܰܪ ܡܰܠܟܳܐ ܠܶܗܡܳܢ: ܒܰܥܓܰܠ ܣܰܒ ܠܒܽܘܫܳܐ: ܘܰܕ݂ܒܰܪ ܣܽܘܣܝܳܐ ܐܰܝܟ݂ ܕܶܐܡܰܪܬ. ܘܰܥܒܶܕ݂ ܗܳܟܰܢܳܐ ܠܡܽܘܪܕܟܰܝ ܝܽܗܘܕܳܝܳܐ: ܕܝܳܬܶܒ ܒܬܰܪܥܳܐ ܕܡܰܠܟܳܐ. ܘܠܳܐ ܬܒܰܨܰܪ ܡܶܠܬܳܐ ܡܶܢ ܟܽܠ ܡܶܕܶܡ ܕܶܐܡܰܪܬ.
Est 6:11 ܘܰܢܣܰܒ ܗܳܡܳܢ ܠܒܽܘ̈ܫܶܐ: ܘܰܕ݂ܒܰܪ ܣܽܘܣܝܳܐ: ܘܰܐܠܒܫܶܗ ܠܡܽܘܪܕܟܰܝ ܘܰܐܟ݂ܪܟܶܗ ܒܫܽܘ̈ܩܶܐ ܕܰܡܕܺܝܢ̱ܬܳܐ: ܘܰܩ̣ܪܳܐ ܩܕ݂ܳܡܰܘܗܝ: ܗܳܟܰܢܳܐ ܢܶܬܥܒܶܕ݂ ܠܓܰܒܪܳܐ ܕܡܰܠܟܳܐ ܨܳܒܶܐ ܒܺܐܝܩܳܪܶܗ.
Est 6:12 ܘܶܐܬܳܐ ܡܽܘܪܕܟܰܝ ܠܬܰܪܥܳܐ ܕܡܰܠܟܳܐ. ܘܗܳܡܳܢ ܐܶܙܰܠ ܠܒܰܝܬܶܗ: ܟܰܕ݂ ܐܰܒܺܝܠ ܘܰܡܚܰܦܰܝ ܪܺܝܫܶܗ.
Est 6:13 ܘܶܐܫܬܰܥܺܝ ܗܳܡܳܢ ܠܙܳܪܶܫ ܐܰܢ̱ܬܬܶܗ ܟܽܠ ܡܶܕܶܡ ܕܰܓܕܰܫ ܠܶܗ. ܘܳܐܡܪܺܝܢ ܠܶܗ ܖ̈ܳܚܡܰܘܗܝ ܘܙܳܪܶܫ ܐܰܢ̱ܬܬܶܗ: ܐܶܢ ܡܶܢ ܙܰܪܥܰܐ ܗ̱ܘ ܕܺܝܗܽܘ̈ܕܳܝܶܐ ܡܽܘܪܕܟܰܝ. ܘܫܰܪܺܝܬ ܠܡܶܦܰܠ ܩܕ݂ܳܡܰܘܗܝ: ܕܠܳܐ ܡܨܶܐ ܐܰܢ̱ܬ ܚܰܝܠܶܗ: ܐܶܠܳܐ ܬܽܘܒ ܢܳܦܶܠ ܐܰܢ̱ܬ ܩܕ݂ܳܡܰܘܗܝ.
Est 6:14 ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ: ܡܰܛܺܝܘ ܖ̈ܰܗܳܛܶܐ ܕܡܰܠܟܳܐ. ܘܣܰܪܗܒܽܘܗܝ ܠܶܗܡܳܢ ܠܡܰܫܬܝܳܐ ܕܥܶܒܕܰܬ ܐܶܣܬܺܝܪ. 
Est 7:1 ܘܥ̣ܰܠ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܥܶܒܕܰܬ݂ ܐܶܣܬܺܝܪ ܡܰܠܟܬܳܐ.
Est 7:2 ܘܶܐܡܰܪ ܠܳܗ̇ ܡܰܠܟܳܐ ܠܶܐܣܬܺܝܪ: ܐܳܦ ܒܶܗ ܒܝܰܘܡܳܐ ܗܰܘ ܕܡܰܫܬܝܳܐ ܕܚܰܡܪܳܐ: ܡܳܢܳܐ ܗ̱ܝ ܫܶܐܠܬܶܟ݂ܝ ܘܒܳܥܽܘܬܶܟ݂ܝ. ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܝ: ܢܶܬܥܒܶܕ݂ ܠܶܟ݂ܝ.
Est 7:3 ܘܰܥܢܳܬ݂ ܐܶܣܬܺܝܪ ܘܶܐܡܪܰܬ݂. ܐܶܢ ܐܶܫܟܚܶܬ ܖ̈ܰܚܡܶܐ ܒܥܰܝܢܰܝ̈ܟ ܡܰܠܟܳܐ: ܘܶܐܢ ܥܰܠ ܡܰܠܟܳܐ ܫܰܦܺܝܪ: ܬܶܬܺܝܗܶܒ ܢܰܦܫܝ ܒܫܶܐܠܰܬܝ: ܘܥܰܡܝ ܒܒܳܥܽܘܬܝ.
Est 7:4 ܡܶܛܽܠ: ܕܶܐܙܕܰܒܢܰܢ ܐܶܢܳܐ ܘܥܰܡܝ ܠܩܶܛܠܳܐ: ܘܰܠܚܰܪܒܳܐ: ܘܠܰܐܒܕܳܢܳܐ. ܘܶܐܠܽܘ ܕܢܶܬܩܢܶܐ ܥܰܒ̈ܕܶܐ ܘܰܐܡ̈ܗܳܬܳܐ ܐܶܙܕܒܶܢܢܰܢ: ܫܳܬܩܳܐ ܗ̱ܘܺܝܬ. ܠܳܐ ܓܶܝܪ ܫܳܠܶܐ ܒܥܶܠܕܒܳܒܳܐ ܕܢܰܗܰܪ ܠܡܰܠܟܳܐ.
Est 7:5 ܘܰܥܢܳܐ ܡܰܠܟܳܐ ܐܰܚܫܺܝܪܺܝܫ ܘܶܐܡܰܪ ܠܶܐܣܬܺܝܪ ܡܰܠܟܬܳܐ: ܡܰܢܽܘ ܗܳܢܳܐ: ܐܰܘ ܐܰܝܢܰܘ: ܕܶܐܬܬܪܺܝܡ ܠܶܒܶܗ ܕܢܶܥܒܶܕ݂ ܗܳܟܰܢܳܐ.
Est 7:6 ܘܶܐܡܪܰܬ݂ ܐܶܣܬܺܝܪ: ܓܰܒܪܳܐ ܐܳܠܽܘܨܳܐ: ܘܰܒܥܶܠܕܒܳܒܳܐ ܗܳܡܳܢܽ ܗ̱ܘ ܗܳܢܳܐ ܒܺܝܫܳܐ. ܘܗܳܡܳܢ ܐܶܬܬܙܺܝܥ ܡܶܢ ܩܕ݂ܳܡ ܡܰܠܟܳܐ ܘܡܰܠܟܬܳܐ.
Est 7:7 ܘܡܰܠܟܳܐ ܩܳܡ̣ ܒܚܶܡܬܶܗ ܡܶܢ ܡܰܫܬܝܳܐ ܕܚܰܡܪܳܐ: ܠܡܶܦܰܩ ܠܓܰܢܰܬ ܒܰܝܬܽܘܢܳܐ. ܘܗܳܡܳܢ ܩܳܡ̣ ܕܢܶܒܥܶܐ ܥܰܠ ܢܰܦܫܶܗ: ܡܶܢ ܐܶܣܬܺܝܪ ܡܰܠܟܬܳܐ: ܡܶܛܽܠ ܕܰܚܙܳܐ ܕܓܶܪܡܰܬ݂ ܠܶܗ ܥܠܰܘܗܝ ܒܺܝܫܬܳܐ ܡܶܢ ܡܰܠܟܳܐ.
Est 7:8 ܘܡܰܠܟܳܐ ܗܦܰܟ݂ ܡܶܢ ܓܰܢܬܳܐ ܕܒܰܝܬܽܘܢܳܐ: ܠܒܶܝܬ݂ ܡܰܫܬܝܳܐ ܕܚܰܡܪܳܐ. ܘܗܳܡܳܢ ܪܡܶܐ ܥܰܠ ܥܰܪܣܳܐ: ܘܶܐܣܬܺܝܪ ܝܳܬܒܳܐ ܥܠܶܝܗ̇. ܘܶܐܡܰܪ ܡܰܠܟܳܐ: ܘܳܐܦ ܠܰܡܨܰܥܳܪܽܘ ܠܡܰܠܟܬܳܐ ܥܰܡܝ ܒܓ݂ܰܘ ܒܰܝܬܳܐ. ܘܡܶܠܬܳܐ ܢܶܦܩܰܬ݂ ܡܶܢ ܦܽܘܡܶܗ ܕܡܰܠܟܳܐ. ܘܰܐܦܰܘ̈ܗܝ ܕܗܳܡܳܢ ܐܶܬܚܰܦܺܝ. 
Est 7:9 ܘܰܥܢܳܐ ܪܰܚܒܽܘܢܳܐ ܚܰܕ݂ ܡܶܢ ܡܗܰܝܡܢܰܘ̈ܗܝ ܕܡܰܠܟܳܐ: ܘܶܐܡܰܪ ܩܕ݂ܳܡ ܡܰܠܟܳܐ: ܗܳܐ ܐܳܦ ܩܰܝܣܳܐ ܬܰܩܶܢ ܗ̱ܘܳܐ ܗܳܡܳܢ ܠܡܶܬܠܳܐ ܠܡܽܘܪܕܟܰܝ ܥܠܰܘܗܝ: ܥܰܠ ܕܶܐܡܰܪ ܫܰܦܺܝܪܬܳܐ ܥܰܠ ܡܰܠܟܳܐ. ܘܩܳܐܶܡ ܒܒܰܝܬܶܗ ܕܗܳܡܳܢ. ܪܳܘܡܶܗ ܚܰܡܫܺܝܢ ܐܰܡܺܝ̈ܢ. ܘܶܐܡܰܪ ܡܰܠܟܳܐ: ܬܠܰܐܗܝ ܥܠܰܘܗܝ.
Est 7:10 ܘܰܬܠܰܐܗܝ ܠܶܗܡܳܢ ܥܰܠ ܩܰܝܣܳܐ: ܕܬܰܩܶܢ ܠܶܗ ܠܡܽܘܪܕܟܰܝ. ܘܚܶܡܬܶܗ ܕܡܰܠܟܳܐ ܐܶܬܬܢܺܝܚܰܬ݂.
Est 8:1 ܒܝܰܘܡܳܐ ܗܰܘ ܝܰܗܒ ܡܰܠܟܳܐ ܐܰܚܫܺܝܪܺܝܫ ܠܶܐܣܬܺܝܪ ܡܰܠܟܬܳܐ: ܒܰܝܬܶܗ ܕܗܳܡܳܢ ܒܥܶܠܕܒܳܒܳܐ ܕܝܽܗܘܕ݂ܳܝ̈ܶܐ. ܘܡܽܘܪܕܟܰܝ ܥܰܠ ܩܕ݂ܳܡ ܡܰܠܟܳܐ: ܡܶܛܽܠ ܕܰܓ̣ܠܳܬ݂ ܐܶܣܬܺܝܪ ܡܳܢܳܐ ܗܘܳܐ ܠܳܗ̇.
Est 8:2 ܘܰܫܩܰܠ ܡܰܠܟܳܐ ܥܶܙܰܩܬܳܐ ܕܰܫܩܰܠ ܡܶܢ ܗܳܡܳܢ: ܘܝܰܗܒܳܗ̇ ܠܡܽܘܪܕܟܰܝ ܘܰܐܩܺܝܡܬܶܗ ܐܶܣܬܺܝܪ ܠܡܽܘܪܕܟܰܝ ܥܰܠ ܒܰܝܬܶܗ ܕܗܳܡܳܢ.
Est 8:3 ܘܗܶܦܟܰܬ݂ ܐܶܣܬܺܝܪ ܘܡܰܠܠܰܬ݂ ܩܕ݂ܳܡ ܡܰܠܟܳܐ: ܘܢܶܦܠܰܬ݂ ܥܰܠ ܖ̈ܶܓܠܰܘܗܝ: ܘܒܳܥܝܳܐ ܘܡܶܬܟܰܫܦܳܐ ܠܶܗ: ܕܢܰܥܒܰܪ ܒܺܝܫܬܳܐ ܕܗܳܡܳܢ ܐܰܓܳܓܳܝܳܐ: ܘܡܰܚܫܰܒܬܳܐ ܕܶܐܬܚܰܫܰܒ ܥܰܠ ܝܽܗܘ̈ܕܳܝܶܐ.
Est 8:4 ܘܰܐܘܫܶܛ ܡܰܠܟܳܐ ܠܶܐܣܬܺܝܪ ܫܰܒܛܳܐ ܕܕܰܗܒܳܐ. ܘܩܶܪܒܰܬ݂ ܠܶܗ ܐܶܣܬܺܝܪ.
Est 8:5 ܘܩܳܡܰܬ݂ ܩܕ݂ܳܡ ܡܰܠܟܳܐ. ܘܶܐܡܪܰܬ݂. ܐܶܢ ܥܰܠ ܡܰܠܟܳܐ ܫܰܦܺܝܪ. ܘܫܳܦܰܪ ܦܶܬܓܳܡܳܐ ܩܕ݂ܳܡ ܡܰܠܟܳܐ: ܘܶܐܢ ܐܶܫܟܚܶܬ ܖ̈ܰܚܡܶܐ ܒܥܰܝܢܰܘ̈ܗܝ: ܢܶܟ݂ܬܽܘܒ ܘܢܰܗܦܶܟ݂ ܐܶܓܖ̈ܳܬܳܐ ܘܡܰܚܫ̈ܒܳܬܳܐ ܕܗܳܡܳܢ ܐܰܓܳܓܳܝܳܐ ܕܰܟ݂ܬܰܒ ܠܡܰܘܒܳܕܽܘ ܠܟܽܠܗܽܘܢ ܝܽܗܘ̈ܕܳܝܶܐ ܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ.
Est 8:6 ܐܰܝܟܰܢܳܐ ܓܶܝܪ ܡܰܨܝܳܐ ܐ̱ܢܳܐ ܕܶܐܚܙܶܐ ܒܒܺܝܫܬܳܐ ܕܬܶܓܕܰܫ ܠܥܰܡܝ ܘܰܐܝܟܰܢܳܐ ܡܶܫܟܚܳܐ ܐ̱ܢܳܐ ܕܶܐܚܙܶܐ ܒܰܐܒܕܳܢܳܐ ܕܫܰܪܒܰܬܝ.
Est 8:7 ܘܶܐܡܰܪ ܡܰܠܟܳܐ ܐܰܚܫܺܝܪܺܝܫ ܠܶܐܣܬܺܝܪ ܡܰܠܟܬܳܐ: ܗܳܐ ܒܰܝܬܶܗ ܕܗܳܡܳܢ ܝܶܗܒܶ݀ܬ ܠܶܟ݂ܝ: ܘܠܶܗ ܬܠܰܘ ܥܰܠ ܩܰܝܣܳܐ: ܥܰܠ ܕܰܐܘܫܶܛ ܐܺܝܕ݂ܳܐ ܒܝܽܗܘ̈ܕ݂ܳܝܶܐ.
Est 8:8 ܘܰܐܢ̱ܬܽܘܢ ܥܰܠ ܝܽܗܘ̈ܕܳܝܶܐ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟܽܘܢ ܒܰܫܡܳܐ ܕܡܰܠܟܳܐ ܚܬܽܘܡܘ ܒܥܶܙܰܩܬܳܐ ܕܡܰܠܟܳܐ: ܒܰܟܬ݂ܳܒܳܐ ܕܡܶܬܟܬܶܒ ܒܫܶܡ ܡܰܠܟܳܐ: ܘܡܶܬܚܬܶܡ ܒܥܶܙܰܩܬܶܗ ܕܡܰܠܟܳܐ ܘܠܳܐ ܗܳܦܶܟ݂.
Est 8:9 ܘܶܐܬܩܪܺܝܘ ܣܶܦܖ̈ܶܐ ܕܡܰܠܟܳܐ ܒܙܰܒܢܳܐ ܗܰܘ: ܒܝܰܪܚܳܐ ܬܠܺܝܬܳܝܳܐ ܕܗܽܘ ܚܙܺܝܪܳܢ: ܒܰܬܠܳܬܳܐ ܘܥܶܣܪܺܝܢ ܒܶܗ ܒܝܰܪܚܳܐ: ܘܰܟ݂ܬܰܒܘ ܟܽܠ ܡܶܕܶܡ ܕܰܟ݂ܬܰܒ ܡܘܪܕܟܰܝ ܥܰܠ ܝܽܗܘ̈ܕܳܝܶܐ: ܠܖ̈ܰܒܰܝ ܚܰܝ̈ܠܶܐ ܘܰܠܡܳܖ̈ܰܘܳܬ݂ܳܐ ܘܰܠܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ: ܡܶܢ ܗܽܘܕ݂ ܘܰܥܕܰܡܳܐ ܠܟܽܘܫ: ܡܳܐܐ ܘܥܶܣܪܺܝܢ ܘܰܫܒܰܥ ܡܕ݂ܺܝ̈ܢܳܢ: ܡܕܺܝܢ̱ܬܳܐ ܐܰܝܟ݂ ܟܬܳܒܳܗ̇: ܘܰܠܥܰܡܳܐ ܐܰܝܟ݂ ܠܶܫܳܢܶܗ: ܘܰܠܝܽܗܘ̈ܕ݂ܳܝ̈ܶܐ ܐܰܝܟ݂ ܟܬܳܒܗܽܘܢ: ܘܰܐܝܟ݂ ܠܶܫܳܢܗܽܘܢ.
Est 8:10 ܘܶܐܬܟܬܶܒܘ ܒܫܶܡ ܡܰܠܟܳܐ ܐܰܚܫܺܝܪܺܝܫ: ܘܶܐܬܚܬܶܡܘ ܒܥܶܙܰܩܬܳܐ ܕܡܰܠܟܳܐ. ܘܫܰܕܰܪ ܐܶܓܖ̈ܳܬܳܐ ܒܝܰܕ݂ ܖ̈ܰܗܳܛܶܐ: ܘܰܒܝܰܕ݂ ܐܶܣܦܽܘ̈ܟܶܐ: ܖ̈ܰܟ݂ܒܰܝ ܖ̈ܰܟܫܳܐ ܒܢܰܝ̈ ܖ̈ܰܡܟܳܐ.
Est 8:11 ܐܶܓܖ̈ܳܬܳܐ ܕܰܟ݂ܬܰܒ ܡܰܠܟܳܐ ܥܰܠ ܝܽܗܘ̈ܕܳܝ̈ܶܐ: ܕܰܒܟܽܠ ܡܕܺܝ̈ܢܳܬܳܐ ܠܡܶܬܟܰܢܳܫܽܘ: ܘܠܰܡܩܳܡ ܠܢܰܦܫܗܽܘܢ: ܘܰܠܡܶܚܪܰܒ ܘܰܠܡܶܩܛܰܠ ܘܰܠܡܰܘܒܳܕܽܘ ܠܟܽܠ ܐ̱ܢܳܫ ܕܰܡܥܺܝܩ ܠܗܽܘܢ: ܘܰܛܠܳܝ̈ܶܐ ܘܢܶܫ̈ܶܐ: ܘܩܶܢܝܳܢܗܽܘܢ ܠܒܶܙܬܳܐ.
Est 8:12 ܒܚܰܕ݂ ܝܽܘܡ ܕܰܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ ܐܰܚܫܺܝܪܺܝܫ: ܒܰܬܠܳܬ݂ܥܶܣܖ̈ܶܐ ܒܝܰܪܚܳܐ ܕܰܬܪܶܥܣܰܪ: ܕܗܽܘ ܐܳܕ݂ܳܪ.
Est 8:13 ܘܦܰܪܫܰܓܢܶܗ ܕܰܟܬ݂ܳܒܳܐ ܐܶܬܺܝܗܶܒ ܒܟܽܠ ܡܕܺܝܢܳܐ. ܘܰܦܩܰܕ݂ ܠܟܽܠܗܽܘܢ ܥܰܡ̈ܡܶܐ: ܕܢܶܗܘܽܘܢ ܝܽܗܘ̈ܕܳܝܶܐ ܡܛܰܝܒܺܝܢ ܠܝܰܘܡܳܐ ܗܳܢܳܐ: ܕܢܶܬܦܰܪܥܽܘܢ ܡܶܢ ܒܥܶܠܕܒܳܒܰܝ̈ܗܽܘܢ.
Est 8:14 ܘܶܐܬܘ ܖ̈ܰܗܳܛܶܐ: ܘܶܐܣܦܽܘ̈ܟܶܐ ܖ̈ܰܟ݂ܒܰܝ ܖ̈ܰܟܫܳܐ: ܘܰܢ̣ܦܰܩܘ ܡܣܰܪܗܒܳܐܺܝܬ݂ ܒܦܶܬܓܳܡܳܐ ܘܰܒܦܽܘܩܕܳܢܳܐ ܕܶܐܬܦܩܶܕ݂ ܒܫܽܘܫܰܢ ܒܺܝܪܬܳܐ.
Est 8:15 ܘܡܽܘܪܕܟܰܝ ܢܦܰܩ ܡܶܢ ܩܕ݂ܳܡ ܡܰܠܟܳܐ: ܒܰܠܒܽܘܫܳܐ ܕܡܰܠܟܬܳܐ: ܕܬܶܟܠܬܳܐ: ܘܰܕ݂ܒܽܘܨܳܐ: ܘܒܰܟܠܺܝܠܳܐ ܕܕܰܗܒܳܐ. ܘܰܟ݂ܪܺܝܟ݂ ܒܒܽܘܨܳܐ ܘܒܰܐܪܓܘܳܢܳܐ. ܘܰܡܕܺܝܢ̱ܬܳܐ ܫܽܘܫܰܢ ܕܳܨܰܬ݂ ܘܰܚܕ݂ܳܬ݂.
Est 8:16 ܘܥܰܠ ܝܽܗ̱ܘܕܳܝ̈ܶܐ ܗܘܳܐ ܢܽܘܗܪܳܐ ܘܚܰܕ݂ܽܘܬ݂ܳܐ ܘܺܐܝܩܳܪܳܐ ܘܰܕ݂ܝܳܨܳܐ.
Est 8:17 ܒܟܽܠ ܡܕܺܝ̈ܢܳܬܳܐ ܘܰܒܟܽܠ ܩܽܘܖ̈ܝܳܐ: ܐܰܬܰܪ ܕܡܰܛܺܝ ܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ: ܚܰܕ݂ܽܘܬ݂ܳܐ ܪܰܒܬܳܐ ܗܘܳܬ݂ ܠܝܽܗܘ̈ܕ݂ܳܝܶܐ: ܘܡܰܫܬܝܳܐ ܘܝܰܘܡܳܐ ܛܳܒܐ: ܘܣܽܘܓܳܐܐ ܡܶܢ ܥܰܡ̈ܡܶܐ ܕܰܐܪܥܳܐ ܡܶܬܬܰܘܗܺܝܢ: ܡܶܛܽܠ ܕܢܶܦܠܰܬ݂ ܕܶܚܠܬܳܐ ܕܺܝܗܽܘ̈ܕܳܝܶܐ ܥܠܰܝܗܽܘܢ. 
Est 9:1 ܘܰܒܝܰܪܚܳܐ ܕܰܬܪܶܥܣܰܪ ܕܗܽܘ ܐܳܕ݂ܳܪ ܒܰܬܠܳܬܰܥܶܣܖ̈ܶܐ: ܟܰܕ݂ ܡܰܛܺܝ ܙܰܒܢܳܐ ܕܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ ܠܡܶܬܥܒܳܕܽܘ ܠܰܒܥܶܠܕܒܳܒܰܝ̈ܗܽܘܢ: ܐܶܫܬܰܚܠܦܰܬ݂ ܥܒܺܝܕܬܳܐ: ܕܢܶܫܬܰܠܛܽܘܢ ܝܽܗܘܕܳܝ̈ܶܐ ܒܣܳܢܐܰܝ̈ܗܽܘܢ.
Est 9:2 ܘܶܐܬܟܰܢܰܫܘ ܝܽܗ̱ܘܕܳܝ̈ܶܐ ܒܩܽܘܖ̈ܺܝܗܽܘܢ: ܘܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ: ܕܢܰܘܫܛܽܘܢ ܐܺܝܕ݂ܳܐ ܒܥܳܒܕܰܝ̈ ܒܺܝ̈ܫܳܬܗܽܘܢ ܘܐ̱ܢܳܫ ܠܳܐ ܩܳܡ̣ ܩܕ݂ܳܡܰܝܗܽܘܢ: ܡܶܛܽܠ ܕܢܶܦܠܰܬ݂ ܕܶܚܠܰܬܗܽܘܢ ܥܰܠ ܟܽܠܗܽܘܢ ܥܰܡ̈ܡܶܐ.
Est 9:3 ܘܟܽܠܗܽܘܢ ܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ: ܘܖ̈ܰܒܰܝ ܚܰܝ̈ܠܶܐ: ܘܡܳܖ̈ܰܘܳܬ݂ܳܐ: ܘܥܳܒܕܰܝ̈ ܥܒܳܕ݂ܳܐ ܕܡܰܠܟܳܐ: ܡܝܰܩܪܺܝܢ ܠܝܽܗܘ̈ܕ݂ܳܝܶܐ. ܡܶܛܽܠ ܕܢܶܦܠܰܬ݂ ܕܶܚܠܬܳܐ ܕܡܰܠܟܳܐ ܥܠܰܝܗܽܘܢ.
Est 9:4 ܡܶܛܽܠ ܕܺܝܪܶܒ ܡܽܘܪܕܟܰܝ ܠܘܳܬ݂ ܡܰܠܟܳܐ. ܘܰܫܡܶܗ ܐܳܙܶܠ ܗ̱ܘܳܐ ܒܟܽܠܗܶܝܢ ܡܰܠܟܘ̈ܳܬܳܐ: ܡܶܛܽܠ ܕܓܰܒܪܳܐ ܡܽܘܪܕܟܰܝ ܐܳܙܶܠ ܗ̱ܘܳܐ ܘܺܝܪܶܒ.
Est 9:5 ܘܰܡܚܰܘ ܝܽܗ̱ܘܕܳܝ̈ܶܐ ܒܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܡܚܽܘܬܳܐ ܕܚܰܪܒܳܐ: ܘܰܕ݂ܩܶܛܠܳܐ: ܘܕܰܐܒܕܳܢܳܐ. ܘܰܥܒܰܕ݂ܘ ܒܣܳܢܰܐܝ̈ܗܽܘܢ ܐܰܝܟ݂ ܨܶܒܝܳܢܗܽܘܢ 
Est 9:6 ܒܫܽܘܫܰܢ ܒܺܝܪܬܳܐ: ܩܛܰܠܘ ܝܽܗ̱ܘܕܳܝ̈ܶܐ ܚܰܡܶܫܡܳܐܐ ܓܰܒܖ̈ܺܝܢ.
Est 9:7 ܘܰܠܫܰܦܺܝܪܽܘܬ: ܘܰܠܕܰܠܟ݂ܽܘܢ: ܘܰܠܐܶܣܦܽܘܬ. 
Est 9:8 ܘܰܠܦܰܪܛܠܰܛ: ܘܠܰܕ݂ܠܳܝܳܐ: ܘܰܠܕܺܝܪܳܐ.
Est 9:9 ܘܰܠܦܺܝܣܽܘܬ: ܘܰܠܕ݂ܺܝܣܰܝ: ܘܠܳܐܕܪܺܝ: ܘܰܠܙܽܘܬ.
Est 9:10 ܥܶܣܪܳܐ ܒܢܰܘ̈ܗܝ ܕܗܳܡܳܢ ܐܰܓܳܓܳܝܳܐ. ܒܥܶܠܕܒܳܒܳܐ ܕܺܝܗܽܘ̈ܕܳܝܶܐ ܩܛܰܠܘ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.
Est 9:11 ܒܗܰܘ ܝܰܘܡܳܐ ܥܰܠ ܡܶܢܝܳܢܳܐ ܕܰܩܛܺܝ̈ܠܶܐ ܒܫܽܘܫܰܢ ܒܺܝܪܬܳܐ ܩܕ݂ܳܡ ܡܰܠܟܳܐ.
Est 9:12 ܘܶܐܡܰܪ ܠܶܐܣܬܺܝܪ ܡܰܠܟܬܳܐ ܒܫܽܘܫܰܢ ܒܺܝܪܬܳܐ: ܩܛܰܠܘ ܝܽܗܘ̈ܕܳܝܶܐ: ܘܰܐܘܒܶܕ݂ܘ ܚܰܡܶܫܡܳܐܐ ܓܰܒܖ̈ܺܝܢ: ܘܠܰܥܣܰܪ ܒܢܰܘ̈ܗܝ ܕܗܳܡܳܢ. ܘܰܒܫܰܪܟܳܐ ܕܰܡܕܺܝ̈ܢܳܬܳܐ ܡܳܢܳܐ ܥܒܰܕ݂ܘ. ܘܡܳܢܳܐ ܗ̱ܝ ܫܶܐܠܬܶܟ݂ܝ: ܢܶܬܥܒܶܕ݂ ܠܶܟ݂ܝ. ܘܡܳܢܳܐ ܗ̱ܝ ܒܳܥܽܘܬܶܟ݂ܝ: ܢܶܬܺܝܗܶܒ ܠܶܟ݂ܝ.
Est 9:13 ܘܶܐܡܪܰܬ݂ ܐܶܣܬܺܝܪ: ܢܶܬܺܝܗܶܒ ܡܚܳܪ ܠܝܽܗܘ̈ܕܳܝܶܐ ܕܢܶܥܒܕܽܘܢ ܐܰܝܟ݂ ܕܝܰܘܡܳܢܳܐ. ܘܰܠܥܶܣܪܳܐ ܒܢܰܘ̈ܗܝ ܕܗܳܡܳܢ ܢܶܬܠܽܘܢ ܐܶܢܽܘܢ ܥܰܠ ܩܰܝܣܳܐ.
Est 9:14 ܘܶܐܡܰܪ ܡܰܠܟܳܐ. ܢܶܥܒܕܽܘܢ ܗܳܟܰܢܳܐ ܘܶܐܬܦܩܶܕ݂ ܦܽܘܩܕܳܢܳܐ ܒܫܽܘܫܰܢ ܘܰܠܥܶܣܪܳܐ ܒܢܰܘ̈ܗܝ ܕܗܳܡܳܢ ܬܠܰܘ ܥܰܠ ܩܰܝܣܳܐ.
Est 9:15 ܘܶܐܬܟܰܢܰܫܘ ܝܽܗ̱ܘܕܳܝ̈ܶܐ ܕܰܒܫܽܘܫܰܢ ܐܳܦ ܒܰܐܪܒܰܥܶܣܖ̈ܶܐ ܒܶܗ ܒܝܰܪܚܳܐ. ܘܩܰܛܶܠܘ ܒܫܽܘܫܰܢ ܬܠܳܬ݂ܡܳܐܐ ܓܰܒܖ̈ܺܝܢ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.
Est 9:16 ܘܫܰܪܟܳܐ ܕܺܝܗܽܘ̈ܕܳܝܶܐ ܕܒܰܡܕܺܝ̈ܢܳܬܳܐ ܕܡܰܠܟܳܐ ܐܶܬܟܰܢܰܫܘ ܘܩ̣ܳܡܘ ܠܢܰܦܫܗܽܘܢ: ܘܶܐܬܬܢܺܝܚܘ ܡܶܢ ܒܥܶܠܕܒܳܒܰܝ̈ܗܽܘܢ. ܘܰܩܛܰܠܘ ܡܶܢ ܣܳܢܰܐܝ̈ܗܽܘܢ: ܫܰܒܥܺܝܢ ܘܚܰܡܫܳܐ ܐܰܠܦܺܝ̈ܢ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.
Est 9:17 ܒܰܬܠܳܬ݂ ܥܶܣܪܳܐ ܒܝܰܪܚܳܐ ܐܳܕ݂ܳܪ: ܘܶܐܬܬܢܺܝܚܘ ܒܰܐܪܒܰܥܶܣܖ̈ܶܐ ܒܶܗ ܒܝܰܪܚܳܐ.
Est 9:18 ܘܥܰܒܕܽܘܗܝ ܝܰܘܡܳܐ ܕܡܰܫܬܝܳܐ ܘܰܕ݂ܚܰܕ݂ܽܘܬ݂ܳܐ.
Est 9:19 ܡܶܛܽܠ ܗܳܢܳܐ ܝܽܗܘ̈ܕܳܝܶܐ ܡܒܰܕܖ̈ܶܐ ܝܳܬܒܰܝ̈ ܩܽܘܖ̈ܝܳܐ ܡܒܰܕܖ̈ܳܬܳܐ: ܥܳܒܕܺܝܢ ܒܰܐܪܒܰܥܣܖ̈ܶܐ ܒܳܐܕ݂ܳܪ ܚܰܕ݂ܽܘܬ݂ܳܐ: ܘܡܰܫܬܝܳܐ ܘܝܰܘܡܳܐ ܛܳܒܳܐ. ܘܰܡܫܰܕܪܺܝܢ ܡܢܰܘ̈ܳܬܳܐ ܓܒܰܪ ܠܚܰܒܪܶܗ.
Est 9:20 ܘܰܟ݂ܬܰܒ ܡܽܘܪܕܟܰܝ ܡ̈ܶܠܶܐ ܗܳܠܶܝܢ. ܘܫܰܕܰܪ ܐܶܓܖ̈ܳܬܳܐ ܠܟܽܠܗܽܘܢ ܝܽܗ̱ܘܕܳܝ̈ܶܐ ܕܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ: ܕܩܰܖ̈ܺܝܒܳܢ ܘܰܕ݂ܖ̈ܰܚܺܝܩܳܢ.
Est 9:21 ܕܰܢܩܰܒܠܽܘܢ ܥܠܰܝܗܽܘܢ ܕܢܶܗܘܽܘܢ ܥܳܒܕܺܝܢ ܒܰܐܪܒܰܥܶܣܖ̈ܶܐ ܘܰܒܟܶܣܐܳܐ ܒܳܐܕ݂ܳܪ ܟܽܠ ܫܢܳܐ ܒܰܫܢܳܐ.
Est 9:22 ܐܰܝܟ݂ ܝܰܘ̈ܡܳܬ݂ܳܐ ܕܶܐܬܬܢܺܝܚܘ ܒܗܽܘܢ ܝܽܗ̱ܘܕܳܝ̈ܶܐ ܡܶܢ ܒܥܶܠܕܒܳܒܰܝ̈ܗܽܘܢ: ܝܰܪܚܳܐ ܕܶܐܫܬܰܚܠܰܦ ܡܶܢ ܕܽܘܘܳܢܳܐ ܠܚܰܕ݂ܽܘܬ݂ܳܐ: ܘܡܶܢ ܐܶܒܠܳܐ ܠܝܰܘܡܳܐ ܛܳܒܐ. ܕܢܶܥܒܕܽܘܢ ܐܶܢܽܘܢ ܠܝܰܘ̈ܡܳܬ݂ܳܐ ܕܡܰܫܬܝܳܐ ܘܰܕ݂ܚܰܕ݂ܽܘܬ݂ܳܐ: ܘܕܰܢܫܰܕܪܽܘܢ ܡܢܰܘ̈ܳܬܳܐ ܐ̱ܢܳܫ ܠܚܰܒܪܶܗ: ܘܡܰܘܗ̈ܒܳܬܳܐ ܠܒܳܝ̇ܫܳܐ.
Est 9:23 ܘܩܰܒܶܠܘ ܝܽܗ̱ܘܕܳܝ̈ܶܐ ܥܠܰܝܗܽܘܢ ܡܶܕܶܡ ܕܫܰܪܺܝܘ ܠܡܶܥܒܰܕ݂: ܘܡܶܕܶܡ ܕܰܟ݂̣ܬܰܒ ܡܽܘܪܕܟܰܝ.
Est 9:24 ܡܶܛܽܠ ܗܳܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ: ܒܥܶܠܕܒܳܒܳܐ ܕܟܽܠܗܽܘܢ ܝܽܗ̱ܘܕܳܝ̈ܶܐ: ܕܶܐܬܚܰܫܰܒ ܥܰܠ ܝܽܗ̱ܘܕܳܝ̈ܶܐ ܕܢܰܘܒܶܕ݂ ܐܶܢܽܘܢ. ܘܰܐܪܡܺܝ ܦܶܨ̈ܶܐ ܕܢܶܚܪܽܘܒ ܐܶܢܽܘܢ.
Est 9:25 ܘܡܳܐ ܕܥܳܐܠܳܐ ܗ̱ܘܳܬ݂ ܐܶܣܬܺܝܪ ܩܕ݂ܳܡ ܡܰܠܟܳܐ: ܐܳܡܰܪ ܗ̱ܘܳܐ ܣܳܦܪܳܐ ܢܶܗ̈ܦܟ݂ܳܢ ܡܰܚܫ̈ܒܳܬܳܐ ܒܺܝ̈ܫܳܬ݂ܳܐ ܥܰܠ ܪܺܝܫܶܗ ܕܡܰܢ ܐܶܬܚܰܫܰܒ ܥܰܠ ܝܽܗ̱ܘܕܳܝ̈ܶܐ: ܘܢܶܬܠܽܘܢܳܝܗܝ ܘܠܰܒܢܰܘ̈ܗܝ ܥܰܠ ܩܰܝܣܳܐ.
Est 9:26 ܡܶܛܽܠ ܗܳܢܳܐ ܩܪܳܐ ܐܶܢܽܘܢ ܠܝܰܘ̈ܡܳܬ݂ܳܐ ܗܳܢܽܘܢ ܦܽܘܖ̈ܳܝܶܐ: ܥܰܠ ܫܶܡ ܦܶܨܚܳܐ ܡܶܛܽܠ ܡ̈ܶܠܶܐ ܕܶܐܓܰܪܬܳܐ ܗܳܕ݂ܶܐ: ܘܥܰܠ ܡܶܕܶܡ ܕܰܚܙܰܘ: ܘܥܰܠ ܡܶܕܶܡ ܕܰܓܕܰܫ ܠܗܽܘܢ.
Est 9:27 ܘܩܰܒܶܠܘ ܝܽܗ̱ܘܕܳܝ̈ܶܐ ܥܠܰܝܗܽܘܢ: ܘܥܰܠ ܙܰܪܥܗܽܘܢ: ܘܥܰܠ ܟܽܠ ܕܡܶܬܠܰܘܶܐ ܠܗܽܘܢ: ܕܠܳܐ ܢܶܒܛܰܠ: ܕܢܶܗܘܽܘܢ ܥܳܒܕܺܝܢ ܗܳܠܶܝܢ ܬܪܶܝܢ ܝܰܘ̈ܡܺܝܢ ܐܰܝܟ݂ ܕܰܟ݂ܬܺܝܒܺܝܢ ܒܙܰܒܢܗܽܘܢ ܒܟܽܠ ܫܢܳܐ.
Est 9:28 ܘܝܰܘ̈ܡܳܬ݂ܳܐ ܗܳܠܶܝܢ ܡܶܬܕܰܟ݂ܪܺܝܢ ܘܡܶܬܥܰܒܕܺܝܢ ܒܟܽܠ ܫܰܖ̈ܒܳܬܳܐ ܘܰܡܕܺܝ̈ܢܳܬܳܐ: ܘܩܽܘܖ̈ܝܳܐ. ܘܝܰܘ̈ܡܳܬ݂ܳܐ ܕܦܽܘܖ̈ܳܝܶܐ ܗܳܠܶܝܢ ܠܳܐ ܢܶܥܒܪܽܘܢ ܡܶܢ ܓܰܘ ܝܽܗ̱ܘܕܳܝ̈ܶܐ. ܘܕ݂ܽܘܟ݂ܪܳܢܗܽܘܢ ܠܳܐ ܢܶܥܒܰܪ ܡܶܢ ܙܰܪܥܗܽܘܢ.
Est 9:29 ܘܟܶܬܒܰܬ݂ ܐܶܣܬܺܝܪ ܡܰܠܟܬܳܐ ܒܰܪܬ ܐܰܒܺܝܚܶܠ: ܘܡܽܘܪܕܟܰܝ ܝܽܗܘܕܳܝܳܐ ܟܽܠܗܶܝܢ ܫܰܪܺܝܖ̈ܳܬܳܐ: ܕܢܰܫܪܽܘܢ ܐܶܓܰܪܬܳܐ ܗܳܕ݂ܶܐ ܕܦܽܘܖ̈ܳܝܶܐ.
Est 9:30 ܘܫܰܕܰܪܘ ܐܶܓܖ̈ܳܬܳܐ ܠܟܽܠܗܽܘܢ ܝܽܗ̱ܘܕܳܝ̈ܶܐ: ܠܰܡܳܐܐ ܘܥܶܣܪܺܝܢ ܘܰܫܒܰܥ ܡܕ݂ܺܝ̈ܢܳܢ ܕܡܰܠܟܽܘܬܶܗ ܕܰܐܚܫܺܝܪܺܝܫ ܡܰܠܟܳܐ: ܡ̈ܶܠܶܐ ܕܰܫܪܳܪܳܐ ܘܕܰܫܠܳܡܳܐ.
Est 9:31 ܕܢܰܫܪܽܘܢ ܝܰܘ̈ܡܳܬ݂ܳܐ ܕܦܽܘܖ̈ܳܝܶܐ ܗܳܠܶܝܢ ܒܙܰܒܢ̱ܗܽܘܢ: ܐܰܝܟ݂ ܕܰܐܫܰܪܘ ܥܠܰܝܗܽܘܢ ܡܽܘܪܕܟܰܝ ܝܽܗܘܕܳܝܳܐ ܘܶܐܣܬܺܝܪ ܡܰܠܟܬܳܐ: ܐܰܝܟ݂ ܕܰܐܫܪܽܘܢ ܗܶܢܽܘܢ ܥܠܰܝܗܽܘܢ ܘܥܰܠ ܒܢܰܝ̈ܗܽܘܢ ܦܽܘܩܕܳܢܳܐ: ܘܨܰܘܡܗܽܘܢ ܘܰܨܠܽܘܬܗܽܘܢ.
Est 9:32 ܘܡܺܐܡܪܳܗ̇ ܕܶܐܣܬܺܝܪ ܐܰܫܰܪ ܥܰܠ ܡ̈ܶܠܶܐ ܗܳܠܶܝܢ ܕܦܽܘܖ̈ܳܝܶܐ: ܘܶܐܬܟܬܶܒ ܒܣܶܦܪܳܐ. 
Est 10:1 ܘܰܐܪܡܺܝ ܡܰܠܟܳܐ ܐܰܚܫܺܝܪܺܝܫ ܡܰܕܰܐܬܳܐ ܥܰܠ ܟܽܠܳܗ̇ ܐܰܪܥܳܐ: ܘܥܰܠ ܓܳܙܖ̈ܳܬܳܐ ܕܝܰܡܳܐ.
Est 10:2 ܘܟܽܠ ܥܒܳܕܰܝ̈ ܥܽܘܫܢܶܗ: ܘܓܰܢ̱ܒܳܪܽܘܬܶܗ: ܘܬܶܫܒܚܰܬ ܪܰܒܽܘܬܶܗ ܕܡܽܘܪܕܟܰܝ: ܕܰܐܘܪܒܶܗ ܡܰܠܟܳܐ: ܗܳܐ ܟܬܺܝܒ ܒܰܣܦܰܪ ܡܶܠܰܝ̈ ܝܰܘ̈ܡܳܬ݂ܳܐ ܕܡܰܠܟܰܝ̈ ܡܳܕܰܝ ܘܦܳܪܶܣ.
Est 10:3 ܡܶܛܽܠ ܕܡܽܘܪܕܟܰܝ ܝܽܗܘܕܳܝܳܐ: ܬܶܢܝܳܢܳܐ ܗ̱ܘܳܐ ܕܡܰܠܟܳܐ ܐܰܚܫܺܝܪܺܝܫ. ܘܰܗܘܳܐ ܪܰܒܳܐ ܥܰܠ ܝܽܗ̱ܘܕܳܝ̈ܶܐ: ܘܨܳܒܶܐ ܗ̱ܘܳܐ ܛܳܒܬܳܐ ܠܥܰܡܶܗ. ܘܰܡܡܰܠܶܠ ܗ̱ܘܳܐ ܫܠܳܡܳܐ ܥܰܠ ܟܽܠܶܗ ܙܰܪܥܶܗ.
Job 1:1 ܓܰܒܪܳܐ ܚܰܕ݂ ܐܳܝܬ݂ ܗܘܳܐ ܒܰܐܪܥܳܐ ܕܥܽܘܨ: ܐܺܝܽܘܒ ܫܡܶܗ. ܓܒܰܪ ܗܘܳܐ ܬܰܡܺܝܡ ܘܙܰܕܺܝܩ. ܘܕ݂ܳܚܶܠ ܠܰܐܠܳܗܳܐ. ܘܣܳܛܶܐ ܡܶܢ ܒܺܝܫܬܳܐ.
Job 1:2 ܘܶܐܬ݂ܺܝܠܶܕ݂ܘ ܠܶܗ ܫܰܒܥܳܐ ܒܢܺܝ̈ܢ: ܘܰܬ݂ܠܳܬ݂ ܒ̈ܢܳܢ.
Job 1:3 ܘܰܗܘܳܐ ܩܶܢܝܳܢܶܗ ܫܰܒܥܳܐ ܐܰܠܦܺܝ̈ܢ ܥܳܢ̈ܳܐ: ܘܰܬ݂ܠܳܬ݂ܐ ܐܰܠܦܺܝ̈ܢ ܓܰܡ̈ܠܶܐ: ܘܚܰܡܶܫ ܡܳܐܐ ܦܰܕܳܢܺܝ̈ܢ ܕܬ݂ܘܖ̈ܶܐ: ܘܚܰܡܶܫܡܳܐܐ ܐܰܬܳܢܺܝ̈ܢ: ܘܰܥܒܳܕܬܳܐ ܣܽܘܓ݂ܳܐܐ ܕܛܳܒ. ܘܓܰܒܪܳܐ ܗ̱ܘ ܪܰܒ ܗܘܳܐ ܡܶܢ ܟܽܠܗܽܘܢ ܒܢܰܝ̈ ܡܰܕ݂ܢܚܳܐ.
Job 1:4 ܘܳܐܙܺܠ̱ܝܢ ܗܘܰܘ ܒܢܰܘ̈ܗܝ: ܘܥܳܒܕܺܝܢ ܡܰܫܬܝܳܐ ܒܶܝܬ݂ ܓܒܰܪ ܕܝܰܘܡܶܗ. ܘܰܡܫܰܕܪܺܝܢ: ܘܩܳܪܶܝܢ ܠܰܬ݂ܠܳܬ݂ ܐܰܚ̈ܘܳܬ݂ܗܽܘܢ: ܠܡܶܐܟ݂ܰܠ ܘܰܠܡܶܫܬܳܐ ܥܰܡܗܽܘܢ.
Job 1:5 ܘܰܗܘܳܐ ܕܟܰܕ݂ ܐܰܩܶܦܘ ܝܰܘ̈ܡܰܝ ܡܰܫܬܝܳܐ: ܫܰܕܰܪ ܐܺܝܽܘܒ ܘܩܰܕܶܫ ܐܶܢܽܘܢ. ܘܩܰܕܶܡ ܐܺܝܽܘܒ ܒܨܰܦܪܳܐ. ܘܰܐܣܶܩ ܕܶܒܚ̈ܶܐ ܡܶܢܝܳܢ ܟܽܠܗܽܘܢ. ܡܶܛܽܠ ܕܶܐܡܰܪ ܐܺܝܽܘܒ: ܕܰܠܡܳܐ ܚܛܰܘ ܒܢܰܝ̈: ܘܨܰܚܺܝܘ ܠܰܐܠܳܗܳܐ ܒܠܶܒܗܽܘܢ. ܗܳܟܰܢܳܐ ܥܳܒܶܕ݂ ܗܘܳܐ ܐܺܝܽܘܒ ܟܽܠܗܽܘܢ ܝܰܘ̈ܡܳܬ݂ܳܐ.
Job 1:6 ܘܰܗܘܳܐ ܝܰܘܡܳܐ: ܘܶܐܬ݂ܘ ܒܢܰܝ̈ ܐܰܠܽܘܗܺܝܡ ܠܰܡܩܳܡ ܩܕ݂ܳܡ ܡܳܪܝܳܐ. ܘܶܐܬ݂ܐ ܐܳܦ ܣܳܛܳܢܳܐ ܒܰܝܢܳܬ݂ܗܽܘܢ ܠܰܡܩܳܡ ܩܕ݂ܳܡ ܡܳܪܝܳܐ.
Job 1:7 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ. ܥܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܚܶܕ݂ܪܶܬ݂ ܒܰܐܪܥܳܐ ܘܗܰܠܟܶܬ݂ ܒܳܗ̇.
Job 1:8 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܣܳܡܬ ܠܶܒܳܟ݂ ܥܰܠ ܥܰܒܕܝ ܐܺܝܽܘܒ: ܕܠܰܝܬ ܐܰܟ݂ܘܳܬܶܗ ܒܰܐܪܥܳܐ. ܬܰܡܺܝܡ ܘܰܬ݂ܪܺܝܨ: ܘܕ݂ܳܚܶܠ ܠܰܐܠܳܗܳܐ: ܘܣܳܛܶܐ ܡܶܢ ܒܺܝܫܬܳܐ.
Job 1:9 ܘܰܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܣܪܺܝܩܐܺܝܬ݂ ܓܶܝܪ ܕܳܚܶܠ ܐܺܝܽܘܒ ܠܰܐܠܳܗܳܐ.
Job 1:10 ܐܰܢ̱ܬ ܐܰܓܶܢܬ ܐܺܝܕ݂ܳܟ݂ ܥܠܰܘܗܝ: ܘܥܰܠ ܒܰܝܬܶܗ ܘܥܰܠ ܒܢܰܘ̈ܗܝ: ܘܥܰܠ ܟܽܠܡܶܕܶܡ ܕܺܐܝܬ݂ ܠܶܗ ܒܟ݂ܽܠ ܕܽܘܟܳܐ. ܘܰܥܒܳܕ݂ ܐܺܝܕ݂ܰܘ̈ܗܝ ܒܰܪܶܟ݂ܬ. ܘܩܶܢܝܳܢܶܗ ܣܓܺܝ ܒܰܐܪܥܳܐ.
Job 1:11 ܒܪܰܡ ܕܶܝܢ ܐܰܘܫܶܛ ܐܺܝܕ݂ܳܟ݂. ܘܰܩܪܽܘܒ ܠܟ݂ܽܠ ܡܶܕܶܡ ܕܺܐܝܬ݂ ܠܶܗ. ܐܶܢ ܠܳܐ ܒܰܐܦܰܝ̈ܟ ܢܨܰܚܶܝܟ݂.
Job 1:12 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܟܽܠܡܶܕܶܡ ܕܺܐܝܬ݂ ܠܶܗ ܡܰܫܠܰܡ ܒܺܐܝ̈ܕ݂ܰܝܟ. ܒܰܠܚܽܘܕ݂ ܥܠܰܘܗܝ ܠܳܐ ܬܰܘܫܶܛ ܐܺܝܕ݂ܳܟ݂. ܘܰܢ̣ܦܰܩ ܣܳܛܳܢܳܐ ܡܶܢ ܩܕ݂ܳܡ ܐܰܦܰܘ̈ܗܝ ܕܡܳܪܝܳܐ.
Job 1:13 ܘܰܗܘܳܐ ܝܰܘܡܳܐ: ܘܰܒܢܰܘ̈ܗܝ ܘܰܒ̈ܢܳܬܶܗ ܕܺܐܝܽܘܒ: ܐܳܟ݂ܠܺܝܢ ܗܘܰܘ ܘܫܳܬܶܝܢ ܒܶܝܬ݂ ܐܰܚܽܘܗܽܘܢ ܩܰܫܺܝܫܳܐ.
Job 1:14 ܘܡܰܠܰܐܟ݂ܳܐ ܐܶܬ݂ܳܐ ܠܘܳܬ݂ ܐܺܝܽܘܒ ܘܶܐܡܰܪ ܠܶܗ: ܬܰܘܖ̈ܶܐ ܕܳܒܪܺܝܢ ܗܘܰܘ ܦܰܕܳܢ̈ܶܐ. ܘܰܐܬܳܢ̈ܶܐ ܖ̈ܳܥܝܳܢ ܗ̱ܘܰܝ̈ ܥܰܠ ܓܰܒܗܽܘܢ.
Job 1:15 ܘܰܢ̣ܦܰܠ ܓܰܝܳܣ̈ܶܐ ܘܰܕܒܰܪܘ ܐܶܢܽܘܢ. ܘܰܥܠܰܝ̈ܡܶܐ ܐܶܬ݂ܩܰܛܰܠܘ ܒܚܰܪܒܳܐ: ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.
Job 1:16 ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ: ܘܶܐܡܰܪ ܠܶܗ: ܢܽܘܪܶܗ ܕܰܐ‌ܠܳܗܳܐ ܢܶܦܠܰܬ ܡܶܢ ܫܡܰܝܳܐ ܘܣܶܦܰܬ ܒܥܳܢ̈ܳܐ ܘܰܒ݂ܖ̈ܳܥܰܘܳܬ݂ܳܐ. ܘܰܐܘܩܕܰܬ݂ ܐܶܢܽܘܢ ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.
Job 1:17 ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ ܘܶܐܡܰܪ ܠܶܗ: ܟܰܠܕܳܝ̈ܶܐ ܐܶܬ݂ܦܰܠܰܓܘ ܠܰܬ݂ܠܳܬ݂ ܡ̈ܢܰܘܳܢ. ܘܰܢ̣ܦܰܠܘ ܥܰܠ ܓܰܡ̈ܠܶܐ: ܘܰܕ݂ܒܰܪܘ ܐܶܢܽܘܢ. ܘܠܰܥܠܰܝܡ̈ܶܐ ܩܰܛܶܠܘ ܒܚܰܪܒܳܐ. ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.
Job 1:18 ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ: ܘܶܐܡܰܪ ܠܶܗ: ܒܢܰܝ̈ܟ ܘܰܒ̈ܢܳܬ݂ܳܟ݂ ܐܳܟ݂ܠܺܝܢ ܗܘܰܘ ܘܫܳܬܶܝܢ ܒܶܝܬ݂ ܐܰܚܽܘܗܽܘܢ ܩܰܫܺܝܫܳܐ.
Job 1:19 ܘܗܳܐ ܪܽܘܚܳܐ ܬܰܩܺܝܦܬܳܐ ܐܶܬ݂ܳܬ ܡܶܢ ܥܶܒܖ̈ܶܐ ܕܡܰܕ݂ܒܪܳܐ: ܘܶܐܬܛܰܪܝܰܬ ܒܰܐܪܒܰܥ ܙܳܘ̈ܝܳܬܶܗ ܕܒܰܝܬܳܐ. ܘܰܢܦܰܠ ܥܰܠ ܛܠܳܝ̈ܶܐ: ܘܡܺܝܬ݂ܘ ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.
Job 1:20 ܘܩܳܡ ܐܺܝܽܘܒ ܘܰܨܪܳܐ ܦܪܺܝܣܶܗ. ܘܓܰܙ ܪܺܝܫܶܗ. ܘܰܢܦܰܠ ܥܰܠ ܐܰܪܥܳܐ ܘܰܣܓܶܕ݂.
Job 1:21 ܘܶܐܡܰܪ ܥܰܪܛܶܠ ܢܶܦܩܶܬ݂ ܡܶܢ ܟܰܪܣܳܗ̇ ܕܶܐܡܝ: ܘܥܰܪܛܶܠ ܐܶܗܦܽܘܟ݂. ܡܳܪܝܳܐ ܝܰܗܒ: ܘܡܳܪܝܳܐ ܢܣܰܒ. ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ݂.
Job 1:22 ܘܰܒܗܳܠܶܝܢ ܟܽܠܗܶܝܢ ܠܳܐ ܚܛܳܐ ܐܺܝܽܘܒ: ܐܳܦܠܳܐ ܓܰܕܶܦ ܥܰܠ ܐܰ‌ܠܳܗܳܐ.
Job 2:1 ܘܰܗܘܳܐ ܝܰܘܡܳܐ: ܘܶܐܬ݂ܰܘ ܒܢܰܝ̈ ܐܰܠܽܘܗܺܝܡ ܠܰܡܩܳܡ ܩܕ݂ܳܡ ܡܳܪܝܳܐ. ܘܶܐܬ݂ܳܐ ܐܳܦ ܣܳܛܳܢܳܐ ܒܰܝܢܳܬ݂ܗܽܘܢ ܠܰܡܩܳܡ ܩܕ݂ܳܡ ܡܳܪܝܳܐ.
Job 2:2 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ. ܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܚܶܕ݂ܪܶܬ݂ ܒܰܐܪܥܳܐ: ܘܗܰܠܟܶܬ݂ ܒܳܗ̇.
Job 2:3 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܣܳܡܬ ܠܶܒܳܟ݂ ܥܰܠ ܥܰܒܕܝ ܐܺܝܽܘܒ. ܕܠܰܝܬ ܐܰܟ݂ܘܳܬܶܗ ܒܰܐܪܥܳܐ. ܓܒܰܪ ܬܰܡܺܝܡ ܘܰܬ݂ܪܺܝܨ: ܘܕ݂ܳܚܶܠ ܠܰܐܠܳܗܳܐ: ܘܣܳܛܶܐ ܡܶܢ ܒܺܝܫܬܳܐ. ܘܰܥܕ݂ܰܡܳܐ ܠܗܳܫܳܐ ܡܚܰܡܣܶܢ ܒܬܰܡܺܝܡܽܘܬܶܗ: ܘܰܡܓܰܪܶܐ ܐܰܢ̱ܬ ܠܺܝ ܒܶܗ: ܕܰܐܘܒܕ݂ܺܝܘܗܝ ܣܪܺܝܩܳܐܺܝܬ݂.
Job 2:4 ܘܰܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܡܶܫܟܳܐ ܚܠܳܦ ܡܶܫܟܳܐ. ܘܟܽܠܡܶܕܶܡ ܕܺܐܝܬ݂ ܠܓܰܒܪܳܐ ܝܳܗܶܒ ܚܠܳܦ ܢܰܦܫܶܗ: ܘܡܶܬ݂ܦܰܠܰܛ.
Job 2:5 ܘܶܐܢ ܠܳܐ: ܐܰܘܫܶܛ ܐܺܝܕ݂ܳܟ݂: ܘܰܩܪܽܘܒ ܠܒܶܣܪܶܗ ܐܰܘ ܠܓܰܪܡܶܗ: ܐܶܢ ܠܳܐ ܒܰܐܦܰܝ̈ܟ ܢܨܰܚܶܝܟ݂.
Job 2:6 ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܡܰܫܠܰܡ ܒܺܐܝ̈ܕ݂ܰܝܟ: ܒܰܠܚܽܘܕ݂ ܢܰܦܫܶܗ ܛܰܪ.
Job 2:7 ܘܰܢ̣ܦܰܩ ܣܳܛܳܢܳܐ ܡܶܢ ܩܕ݂ܳܡ ܐܰܦܰܘ̈ܗܝ ܕܡܳܪܝܳܐ. ܘܰܡ̣ܚܳܝܗܝ ܠܺܐܝܽܘܒ ܒܫܽܘܚܢܳܐ ܒܺܝܫܳܐ: ܡܶܢ ܦܰܣܬ݂ܳܐ ܕܪܶܓܠܶܗ ܘܰܥܕ݂ܰܡܳܐ ܠܡܽܘܚܶܗ.
Job 2:8 ܘܰܢ̣ܣܰܒ ܠܶܗ ܚܶܨܦܳܐ ܠܡܶܬ݂ܓܰܪܳܕ݂ܽܘ ܒܶܗ. ܘܝܳܬܶܒ ܗܘܳܐ ܥܰܠ ܩܶܛܡܳܐ.
Job 2:9 ܘܳܐܡܪܳܐ ܠܶܗ ܐܰܢܬܬܶܗ: ܐܳܦ ܥܕ݂ܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܬܰܡܺܝܡܽܘܬ݂ܳܟ݂. ܨܰܚܳܐ ܠܰܐܠܳܗܳܟ݂: ܘܡܽܘܬ݂.
Job 2:10 ܐܳܡܰܪ ܠܳܗ̇: ܐܰܝܟ݂ ܕܰܡܡܰܠܠܳܐ ܚܕ݂ܳܐ ܡܶܢ ܫܳܛ̈ܝܳܬ݂ܳܐ ܡܰܠܶܠܬܝ. ܛܳܒ̈ܳܬܶܗ ܕܰܐ‌ܠܳܗܳܐ ܩܰܒܶܠܢܰܢ: ܘܒܺܝ̈ܫܳܬܶܗ ܠܳܐ ܢܩܰܒܶܠ. ܘܰܒܗܳܠܶܝܢ ܟܽܠܗܶܝܢ ܠܳܐ ܚܛܳܐ ܐܺܝܽܘܒ: ܐܳܦܠܳܐ ܓܰܕܶܦ ܥܰܠ ܐܰ‌ܠܳܗܳܐ ܒܣܶܦ̈ܘܳܬ݂ܶܗ.
Job 2:11 ܘܰܫܡܰܥܘ ܬܠܳܬ݂ܳܐ ܖ̈ܳܚܡܰܘܗܝ ܕܺܐܝܽܘܒ ܒܟ݂ܽܠܳܗ̇ ܒܺܝܫܬܳܐ ܗܳܕ݂ܶܐ ܕܶܐܬ݂ܳܬ ܥܠܰܘܗܝ. ܘܶܐܬ݂ܘܥܰܕ݂ܘ ܘܶܐܬ݂ܰܘ ܠܘܳܬܶܗ ܓܒܰܪ ܡܶܢ ܐܰܬ݂ܪܶܗ: ܐܶܠܺܝܦܳܙ ܬܰܝܡܢܳܝܳܐ: ܘܒܶܠܕܳܕ݂ ܫܽܘܚܳܝܳܐ: ܘܨܽܘܦܳܪ ܢܰܥܡܬ݂ܳܝܳܐ. ܘܶܐܬ݂ܘܰܥܰܕ݂ܘ ܐܰܟ݂ܚܕ݂ܳܐ ܠܡܶܐܬ݂ܳܐ: ܘܰܠܡܶܡܠܳܐ ܒܠܶܒܶܗ ܘܠܰܡܒܰܝܳܐܽܘܬ݂ܶܗ.
Job 2:12 ܘܰܐܪܺܝܡܘ ܥܰܝܢܰܝ̈ܗܽܘܢ ܡܶܢ ܪܽܘܚܩܳܐ: ܘܠܳܐ ܐܶܫܬܰܘܕܥܽܘܗܝ. ܘܰܐܪܺܝܡܘ ܩܳܠܗܽܘܢ ܘܰܒ̣ܟ݂ܰܘ. ܘܰܨܪܰܘ ܓܒܰܪ ܦܪܺܝܣܶܗ: ܘܰܕ݂ܪܰܘ ܥܰܦܪܳܐ ܥܰܠ ܖ̈ܺܝܫܰܝܗܽܘܢ ܠܘܳܬ݂ ܫܡܰܝܳܐ.
Job 2:13 ܘܺܝܬܶܒܘ ܥܰܡܶܗ ܥܰܠ ܐܰܪܥܳܐ: ܫܰܒܥܳܐ ܐܺܝܡܳܡܺܝ̈ܢ ܘܫܰܒܥܳܐ ܠܰܝ̈ܠܰܘܳܢ. ܘܠܰܝܬ ܕܳܐܡܰܪ ܡܶܠܳܐ: ܡܶܛܽܠ ܕܰܚܙܰܘ ܕܥܶܫܢܰܬ ܠܳܗ̇ ܡܚܽܘܬ݂ܶܗ ܛܳܒ.
Job 3:1 ܘܡܶܢ ܒܳܬ݂ܰܪܟܶܢ ܦ̣ܬܰܚ ܐܺܝܽܘܒ ܦܽܘܡܶܗ: ܘܠܳܛ ܝܰܘܡܳܐ ܕܶܐܬ݂ܺܝܠܶܕ݂ ܒܶܗ.
Job 3:2 ܥ̣ܢܳܐ ܐܺܝܽܘܒ ܘܶܐܡܰܪ.
Job 3:3 ܢܺܐܒܰܕ ܝܰܘܡܳܐ ܕܶܐܬ݂ܝܰܠܕܶܬ݂ ܒܶܗ: ܘܠܺܠܝܳܐ ܕܶܐܬ݂ܶܐܡܰܪ ܒܶܗ ܕܶܐܬ݂ܒܛܶܢ ܓܰܒܪܳܐ.
Job 3:4 ܝܰܘܡܳܐ ܗܰܘ ܢܶܗܘܶܐ ܚܶܫܽܘܟ݂. ܘܠܳܐ ܢܶܬ݂ܒܥܺܝܘܗܝ ܐܰ‌ܠܳܗܳܐ ܡܶܢ ܠܥܶܠ. ܘܠܳܐ ܢܶܕ݂ܢܰܚ ܥܠܰܘܗܝ ܢܽܘܗܪܳܐ.
Job 3:5 ܢܟܰܣܶܝܘܗܝ ܚܶܫܽܘܟ݂ܳܐ ܘܛܶܠܳܠܰܝ̈ ܡܰܘܬܳܐ. ܬܰܪܟܶܢ ܥܠܰܘܗܝ ܥܢܳܢܳܐ. ܢܶܒܥܬ݂ܽܘܢܶܗ ܡܰܪܺܝܖ̈ܰܝ ܝܰܘܡܳܐ.
Job 3:6 ܠܺܠܝܳܐ ܗܰܘ ܢܟܰܣܶܝܘܗܝ ܥܰܡܛܳܢܳܐ. ܝܰܘܡܳܐ ܗܰܘ ܠܳܐ ܢܶܬ݂ܚܫܶܒ ܒܡܶܢܝܳܢܳܐ ܕܝܰܘ̈ܡܳܬ݂ܳܐ ܕܫܰܢ̱ܬܳܐ. ܘܰܒܡܶܢܝܳܢܳܐ ܕܝܰܖ̈ܚܶܐ ܠܳܐ ܢܶܥܽܘܠ.
Job 3:7 ܠܺܠܝܳܐ ܗܰܘ ܢܶܗܘܶܐ ܡܓܰܙܰܝ: ܘܠܳܐ ܬܶܥܽܘܠ ܒܶܗ ܬܶܫܒܽܘܚܬܳܐ.
Job 3:8 ܢܠܽܘܛܽܘܢܶܗ ܠܳܝܛܰܝ̈ ܝܰܘܡܳܐ: ܐܰܝܠܶܝܢ ܕܰܥܬ݂ܺܝܕ݂ܺܝܢ ܠܰܡܥܰܝܳܪܽܘܬ݂ܶܗ ܠܠܶܘܝܳܬ݂ܰܢ.
Job 3:9 ܢܶܚܫܟܽܘܢ ܟܰܘ̈ܟܒܰܝ ܫܰܦܪܶܗ. ܢܣܰܟܽܘܢ ܠܢܽܘܗܪܳܐ: ܘܠܳܐ ܢܶܗܘܶܐ ܠܶܗ. ܘܠܳܐ ܢܶܚܙܶܐ ܒܙܰܠܺܝܩܰܝ̈ ܫܰܦܪܳܐ.
Job 3:10 ܥܰܠ ܕܠܳܐ ܐܶܚܰܕ݂ ܬܰܖ̈ܥܰܝ ܡܰܪܒܥܳܗ̇ ܕܶܐܡܝ. ܘܣܰܬܰܪ ܥܰܡܠܳܐ ܡܶܢ ܥܰܝܢܰܝ̈.
Job 3:11 ܠܡܳܢܳܐ ܠܳܐ ܡܺܝܬܶܬ݂ ܡܶܢ ܡܰܪܒܥܳܐ. ܘܡܶܢ ܒܰܛܢܳܐ ܠܡܳܢܳܐ ܢܶܦܩܶܬ݂: ܣܳܦܶܬ݂ ܕܶܝܢ.
Job 3:12 ܠܡܳܢܳܐ ܖ̈ܰܒܝܳܢܝ ܒܽܘܖ̈ܟܶܐ. ܘܡܶܢ ܬܕܰܝ̈ܳܐ ܠܡܳܢܳܐ ܝܶܢܩܶܬ݂.
Job 3:13 ܟܒܰܪ ܕܶܝܢ ܗܳܫܳܐ ܫܟ݂ܺܝܒ ܗ̱ܘܺܝܬ݂. ܘܰܫܠܶܐ ܘܕܰܡܺܝܟ݂ ܗ̱ܘܺܝܬ݂ ܘܢܺܝܚ.
Job 3:14 ܥܰܡ ܡܰܠ̈ܟܶܐ ܘܫܰܠܺܝܛܳܢ̈ܶܐ ܕܰܐܪܥܳܐ: ܕܒܳܢܶܝܢ ܠܗܽܘܢ ܚܰܖ̈ܒܳܬ݂ܳܐ.
Job 3:15 ܐܰܘ ܥܰܡ ܫܰܠܺܝܛܳܢ̈ܶܐ: ܕܕܰܗܒܳܐ ܐܺܝܬ݂ ܠܗܽܘܢ: ܘܰܡܠܶܝܢ ܒܳܬܰܝ̈ܗܽܘܢ ܟ݂ܶܣܦܳܐ.
Job 3:16 ܐܰܘ ܐܰܝܟ݂ ܚܰܝ̈ܛܶܐ ܛܡܺܝܖ̈ܶܐ ܐܰܝܟܰܘ ܠܳܐ ܗܘܺܝܬ݂: ܘܰܐܝܟ݂ ܥܽܘ̈ܠܶܐ ܕܠܳܐ ܚܙܰܘ ܢܽܘܗܪܳܐ.
Job 3:17 ܕܬܰܡܳܢ ܥܽܘ̈ܠܶܐ ܫܠܺܝܘ ܡܶܢ ܕܰܠܡܰܪܓܳܙܽܘ ܘܬܰܡܳܢ ܡܶܬܬܢܺܝܚܺܝܢ ܐܰܝܠܶܝܢ ܕܰܠܐܶܝܢ ܒܚܰܝ݂ܰܝ݂̈ܗܽܘܢ.
Job 3:18 ܘܰܐܟ݂ܚܕ݂ܳܐ ܐܰܣܺܝܖ̈ܶܐ ܫܠܶܝܢ: ܘܠܳܐ ܫܳܡܥܺܝܢ ܩܳܠܳܐ ܕܰܡܫܰܥܒܕ݂ܳܢܳܐ.
Job 3:19 ܙܥܽܘܪܳܐ ܘܪܰܒܳܐ ܬܰܡܳܢ ܗ̄ܘ: ܘܥܰܒܕܳܐ ܕܡܶܬ݂ܚܰܪܰܪ ܡܶܢ ܡܳܪܶܗ.
Job 3:20 ܠܡܳܢܳܐ ܡܶܬ݂ܺܝܗܶܒ ܢܽܘܗܪܳܐ ܠܥܳܡ̈ܠܶܐ: ܘܚܰܝ̈ܶܐ ܠܡܰܪܺܝܖ̈ܰܝ ܢܰܦܫܳܐ. 
Job 3:21 ܕܰܡܣܰܟܶܝܢ ܠܡܰܘܬܳܐ ܘܠܰܝܬ݂: ܘܒ݂ܳܥܶܝܢ ܠܶܗ ܐܰܝܟ݂ ܕܰܠܣܺܝܡܬܳܐ.
Job 3:22 ܕܚܳܕܶܝܢ ܘܡܶܬ݂ܟܰܢܫܺܝܢ ܘܕ݂ܳܝܨܺܝܢ: ܟܰܕ ܡܶܫܟܚܺܝܢ ܩܰܒܪܳܐ.
Job 3:23 ܠܓܰܒܪܳܐ ܕܽܐܘܪܚܶܗ ܡܣܰܬܪܳܐ: ܘܡܰܓܶܢ ܐܰ‌ܠܳܗܳܐ ܥܠܰܘܗܝ.
Job 3:24 ܡܶܛܽܠ ܕܡܶܢ ܩܕ݂ܳܡ ܠܰܚܡܝ ܬܢܰܚܬ݂ܝ ܥ̣ܶܠܰܬ. ܘܶܐܫܬܰܦܰܥ̈ܝ ܐܰܝܟ݂ ܡܰܝ̈ܳܐ ܢܶܗ̈ܡܳܬ݂ܝ.
Job 3:25 ܡܶܛܽܠ ܕܕܶܚܠܬ݂ܳܐ ܕܕܶܚܠܶܬ݂: ܐܶܬ݂ܳܬ ܥܠܰܝ. ܘܡܶܢ ܡܶܕܶܡ ܕܙܳܐܰܥ ܗ̱ܘܺܝܬ݂: ܡܰܛܝܰܢܝ.
Job 3:26 ܘܠܳܐ ܫܠܺܝܬ݂ ܘܠܳܐ ܫܶܟ݂ܬܶܬ݂: ܘܠܳܐ ܢܳܚܶܬ݂: ܘܶܐܬ݂ܳܐ ܪܽܘܓܙܳܐ.
Job 4:1 ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ. ܘܶܐܡܰܪ.
Job 4:2 ܐܶܢ ܐܰܩܶܦ ܠܰܡܡܰܠܳܠܽܘ ܥܰܡܳܟ݂: ܬܶܠܐܶܐ ܘܰܠܡܶܟ݂ܠܳܐ ܡܶܠܺܝ̈ܢ ܡܶܢܳܟ݂ ܡܰܢܽܘ ܡܶܫܟܰܚ.
Job 4:3 ܗܳܐ ܪܕܰܝܬ ܣܰܓܺܝ̈ܐܶܐ: ܘܺܐܝ̈ܕܰܝܳܐ ܕܰܡܖ̈ܰܦܝܳܢ ܬܚܰܝܶܠ.
Job 4:4 ܟܖ̈ܺܝܗܶܐ ܠܳܐ ܢܩܺܝܡܽܘܢ ܡܶܠܰܝ̈ܟ ܘܒܽܘܖ̈ܟܶܐ ܖ̈ܳܥܠܳܬ݂ܳܐ ܬܚܰܝܶܠ.
Job 4:5 ܡܶܛܽܠ ܕܗܳܫܳܐ ܐܶܬ݂ܳܬ ܥܠܰܝܟ ܘܰܠܐܺܝܬ݂. ܘܰܡܛܳܬ݂ ܠܘܳܬ݂ܳܟ݂: ܘܶܐܬ݂ܒܰܠܗܺܝܬ.
Job 4:6 ܗܳܐ ܕܶܚܠܬܳܟ݂ ܗܺܝ ܗܺܝ ܥܶܕܠܳܝܳܟ݂: ܘܣܰܒܪܳܟ݂: ܘܬܰܡܺܝܡܽܘܬ݂ ܐܽܘܪܚܳܟ݂.
Job 4:7 ܐܶܬܕܰܟܪ ܢܺܐ: ܡܰܢܽܘ ܙܰܟܳܝܳܐ ܕܶܐܒܰܕ݂: ܘܰܐܝܟܰܘ ܬܪܺܝܨܳܐ ܕܰܒܗܶܬ݂.
Job 4:8 ܐܰܝܟ݂ ܡܳܐ ܕܰܚܙܰܝܬ ܕܪܳܕܶܝܢ ܒܰܚܛܳܐ: ܘܙܳܪܥܺܝܢ ܥܰܡܠܳܐ ܢܶܚܨܕܽܘܢܶܗ.
Job 4:9 ܘܡܶܢ ܢܫܰܡܬܶܗ ܕܰܐ‌ܠܳܗܳܐ ܢܺܐܒܕܽܘܢ ܘܡܶܢ ܪܽܘܚܳܐ ܕܪܽܘܓܙܶܗ ܢܣܽܘܦܽܘܢ.
Job 4:10 ܢܶܗܡܬ݂ܳܐ ܕܰܐܪܝܳܐ: ܘܩܳܠܳܐ ܕܓܽܘܪܝܳܐ ܕܰܐܪܝܳܐ: ܘܫܶܢ̈ܶܐ ܕܰܐܖ̈ܝܰܘܳܬ݂ܳܐ ܐܶܬܬܒܰܖ̈ܝ.
Job 4:11 ܐܰܪܝܳܐ ܐܶܒܰܕ݂ ܡܶܢ ܒܠܰܝ ܕܠܰܝܬ ܠܶܗ ܬܒܳܪܳܐ. ܘܰܒܢܰܝ̈ ܐܰܖ̈ܝܰܘܳܬ݂ܳܐ ܐܶܬ݂ܒܰܕܰܪܘ.
Job 4:12 ܘܰܥܠܰܝ ܦܶܬܓ݂ܳܡܳܐ ܐܶܬܬܓܺܝܒ. ܘܩܰܒܠܰܬ ܐܶܕܢܝ ܐܰܝܟ݂ ܙܥܽܘܪ ܡܶܢܶܗ.
Job 4:13 ܒܫܶܠܝܳܐ ܒܚܶܙܘܳܐ ܕܠܺܠܝܳܐ: ܒܡܰܦܰܠ ܫܶܢܳܐ ܥܰܡܺܝܩܳܐ ܥܰܠ ܐ̱ܢܳܫ̈ܳܐ.
Job 4:14 ܕܶܚܠܬ݂ܳܐ ܩܪܳܬܰܢܝ ܘܙܰܘܥܬ݂ܳܐ. ܘܣܽܘܓ݂ܳܐܐ ܕܓܰܖ̈ܡܰܝ ܐܶܬܬܙܺܝܥܘ.
Job 4:15 ܘܪܽܘܚܳܐ ܥܰܠ ܐܰܦܰܝ̈ ܐܰܥܒܰܪ. ܘܶܐܙܕܰܩܦܰܬ ܣܥܰܪܬ݂ܳܐ ܕܒܶܣܪܝ.
Job 4:16 ܘܩܳܡܶܬ݂ ܘܠܳܐ ܐܶܫܬܰܘܕܥܶܬ݂: ܘܠܰܝܬ ܚܙܳܬ݂ܳܐ ܠܽܘܩܒܰܠ ܥܰܝܢܰܝ̈. ܘܢܶܥܡܬ݂ܳܐ ܘܩܳܠܳܐ ܫܶܡܥܶܬ݂ ܕܳܐܡܰܪ.
Job 4:17 ܐ̱ܢܳܫ̈ܳܐ ܡܶܢ ܐܰ‌ܠܳܗܳܐ ܢܶܙܕܰܕܰܩ. ܐܰܘ ܡܶܢ ܥܳܒܽܘܕܶܗ ܡܶܬܕܰܟܶܐ ܓܰܒܪܳܐ.
Job 4:18 ܗܳܐ ܒܥܰܒܕܰܘ̈ܗܝ ܠܳܐ ܡܗܰܝܡܰܢ: ܘܰܒܡܰܠܰܐܟ݂ܰܘ̈ܗܝ ܢܣܺܝܡ ܬܶܡܗܳܐ.
Job 4:19 ܐܳܦ ܐܰܝܠܶܝܢ ܕܰܫܪܶܝܢ ܒܳܒ̈ܬܶܐ ܕܛܺܝܢܳܐ ܕܰܒܥܰܦܪܳܐ ܡܫܰܟ݂ܠܠܺܝܢ: ܢܶܬ݂ܡܰܟܟ݂ܽܘܢ ܩܕ݂ܳܡ ܥܰܪܦܶܠܳܐ.
Job 4:20 ܡܶܢ ܨܰܦܪܳܐ ܠܪܰܡܫܳܐ ܢܶܬ݂ܡܰܟܟ݂ܽܘܢ: ܕܠܳܐ ܢܶܬܬܣܺܝܡܽܘܢ ܥܳܡܽܘܖ̈ܺܝܢ ܠܥܳܠܰܡ: ܘܢܺܐܒܕܽܘܢ. 
Job 4:21 ܗܳܐ ܫܩܰܠ ܝܽܘܬ݂ܪܳܢܗܽܘܢ ܡܶܢܗܽܘܢ. ܘܫܰܪܟܗܽܘܢ ܒܗܽܘܢ ܢܡܽܘܬܽܘܢ ܘܠܳܐ ܒܚܶܟ݂ܡܬܳܐ.
Job 5:1 ܩܪܺܝ ܢܺܐ ܐܶܢ ܐܺܝܬ݂ ܕܥܳܢܶܐ ܠܳܟ݂. ܘܰܠܘܳܬ݂ ܡܰܢ ܡܶܢ ܩܰܕܺܝ̈ܫܶܐ ܬܶܬ݂ܦܢܶܐ.
Job 5:2 ܡܶܛܽܠ ܕܰܠܣܰܟ݂ܠܳܐ ܩܳܛܶܠ ܪܽܘܓܙܳܐ: ܘܰܠܣܰܟ݂ܠܳܐ ܩܳܛܠܳܐ ܩܶܢܐܬ݂ܳܐ.
Job 5:3 ܐܶܢܳܐ ܚܙܺܝܬ݂ ܪܰܫܺܝܥܳܐ ܕܡܰܨܠܰܚ: ܘܳܐܒܕܳܐ ܕܰܝܪܶܗ ܡܶܢ ܫܶܠܝ.
Job 5:4 ܢܶܬ݂ܪܰܚܩܽܘܢ ܒܢܰܘ̈ܗܝ ܡܶܢ ܦܽܘܪܩܳܢܳܐ. ܢܶܬ݂ܡܟܟ݂ܽܘܢ ܒܬܰܪܥܳܐ: ܘܠܰܝܬ ܕܦܳܪܶܩ ܠܗܽܘܢ.
Job 5:5 ܕܚܳܨܶܕ݂ ܟܰܦܢܳܐ ܢܶܐܟ݂ܽܘܠ. ܘܰܠܨܶܗܝܳܐ ܢܶܬ݂ܢܰܣܒܽܘܢ. ܘܰܢܓܰܪܶܣ ܨܶܗܝܳܐ ܩܶܢܝܳܢܗܽܘܢ.
Job 5:6 ܡܶܛܽܠ ܕܠܳܐ ܢܳܦܶܩ ܡܶܢ ܥܰܦܪܳܐ ܫܽܘܩܪܳܐ: ܐܳܦܠܳܐ ܡܶܢ ܐܳܕ݂ܰܡܬ݂ܳܐ ܨܳܡܰܚ ܥܰܘܠܳܐ.
Job 5:7 ܡܶܛܽܠ ܕܒܰܪܢܳܫܳܐ ܠܥܰܡܠܳܐ ܗ̱ܘ ܐܶܬܺܝܠܶܕ݂. ܘܰܒܢܰܝ̈ ܥܰܘܦܳܐ ܢܪܺܝܡܽܘܢ ܓܶܦܳܐ.
Job 5:8 ܒܪܰܡ ܐܶܢܳܐ ܐܶܥܰܩܶܒ ܥܰܠ ܐܰ‌ܠܳܗܳܐ. ܘܰܠܘܳܬ݂ ܐܰ‌ܠܳܗܳܐ ܐܶܣܺܝܡ ܡܶܠܰܬ݂ܝ.
Job 5:9 ܕܰܥ̣ܒܰܕ݂ ܪܰܘܖ̈ܒܳܬ݂ܳܐ ܕܠܳܐ ܣܳܟ݂: ܘܬܶܕ݂ܡܖ̈ܳܬ݂ܳܐ ܕܠܳܐ ܡܶܢܝܳܢ.
Job 5:10 ܕܝܳܗܶܒ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ. ܘܰܡܫܰܕܰܪ ܡܰܝ̈ܳܐ ܥܰܠ ܐܰܦܰܝ̈ ܫܽܘ̈ܩܶܐ.
Job 5:11 ܠܰܡܣܳܡ ܫܰܦ̈ܠܶܐ ܒܪܰܘܡܳܐ: ܘܡܰܟܺܝ̈ܟܶܐ ܢܶܬ݂ܥܰܫܢܽܘܢ ܒܦܽܘܪܩܳܢܳܐ.
Job 5:12 ܡܒܰܛܶܠ ܡܰܚܫ̈ܒܳܬ݂ܳܐ ܕܚܰܟܺܝ̈ܡܶܐ: ܕܠܳܐ ܢܶܥ̈ܒܕ݂ܳܢ ܐܺܝܕܰܝ̈ܗܽܘܢ ܠܚܶܟ݂ܡܳܐ.
Job 5:13 ܐܳܚܶܕ݂ ܚܰܟܺܝ̈ܡܶܐ ܒܚܶܟ݂ܡܰܬ݂ܗܽܘܢ. ܘܬܰܪܥܺܝܬ݂ܳܐ ܕܨܰܢܽܘܥ̈ܬܳܢܶܐ ܡܒܰܛܶܠ.
Job 5:14 ܒܺܐܝܡܳܡܳܐ ܢܓܰܫܓܫܽܘܢ ܐܰܝܟ݂ ܕܰܒܚܶܫܽܘܟ݂ܳܐ. ܘܰܐܝܟ݂ ܕܰܒܠܺܠܝܳܐ ܢܡܽܘܫܽܘܢ ܒܛܰܗܪܳܐ.
Job 5:15 ܦܳܪܶܩ ܡܶܢ ܚܰܪܒܳܐ ܦܽܘܡܗܽܘܢ: ܘܡܶܢ ܐܺܝܕ݂ܳܐ ܕܥܰܫܺܝܢܳܐ ܠܡܶܣܟܺܢܳܐ.
Job 5:16 ܘܢܶܗܘܶܐ ܠܡܶܣܟܺܢܳܐ ܣܰܒܪܳܐ. ܘܥܰܘܳܠܳܐ ܢܶܣܟܽܘܪ ܦܽܘܡܶܗ.
Job 5:17 ܛܽܘܒܰܘܗܝ ܠܓܰܒܪܳܐ ܕܢܰܟܣܺܝܘܗܝ ܐܰ‌ܠܳܗܳܐ. ܘܡܰܪܕܽܘܬ݂ܶܗ ܕܚܰܣܺܝܢܳܐ ܠܳܐ ܢܰܣܠܶܐ.
Job 5:18 ܡܶܛܽܠ ܕܗܽܘ ܬܳܒܰܪ ܘܥܳܨܶܒ: ܘܡܳܚܶܐ ܘܺܐܝܕ݂ܰܘ̈ܗܝ ܡܰܐܣ̈ܝܳܢ.
Job 5:19 ܒܫܶܬ݂ ܥܳܩ̈ܳܢ ܢܶܦܪܩܳܟ݂. ܘܰܒܕܰܫܒܰܥ ܠܳܐ ܢܶܩܪܽܘܒ ܠܳܟ݂ ܒܺܝܫܳܐ.
Job 5:20 ܒܟܰܦܢܳܐ ܢܶܦܪܩܳܟ݂ ܡܶܢ ܡܰܘܬܳܐ: ܘܒܰܩܪܳܒܳܐ ܡܶܢ ܐܺܝ̈ܕܰܝ ܚܰܪܒܳܐ
Job 5:21 ܘܡܶܢ ܫܰܒܛܳܐ ܕܠܶܫܳܢܳܐ ܬܶܣܬܰܬܰܪ: ܘܠܳܐ ܬܶܕ݂ܚܰܠ ܡܶܢ ܬܒܳܪܳܐ ܟܰܕ݂ ܢܺܐܬ݂ܶܐ.
Job 5:22 ܥܰܠ ܒܶܙܬ݂ܳܐ ܘܥܰܠ ܟܰܦܢܳܐ ܬܶܓܚܰܟ. ܘܡܶܢ ܚܰܝܽܘܬ݂ܳܐ ܕܒܰܪܳܐ ܠܳܐ ܬܶܕ݂ܚܰܠ.
Job 5:23 ܡܶܛܽܠ ܕܥܰܡ ܟܺܐܦ̈ܶܐ ܕܕܰܒ݂ܪܳܐ ܩܝܳܡܳܟ݂. ܘܚܰܝܽܘܬ݂ܳܐ ܕܒܰܪܳܐ ܐܶܫܬܰܠܡܰܬ ܠܳܟ݂.
Job 5:24 ܘܬܶܕܰܥ ܕܰܫܠܳܡ ܗ̱ܘ ܡܰܫܟܢܳܟ݂. ܘܬܶܗܦܽܘܟ݂ ܠܕܰܝܪܳܟ݂: ܘܠܳܐ ܬܶܚܛܶܐ.
Job 5:25 ܘܬܶܕܰܥ ܕܰܣܓܺܝ ܙܰܪܥܳܟ݂: ܘܝܰܠܕܳܟ݂ ܐܰܝܟ݂ ܥܶܣܒܳܐ ܕܰܐܪܥܳܐ.
Job 5:26 ܘܬܶܥܽܘܠ ܢܺܝܚܳܐܺܝܬ݂ ܠܩܰܒܪܳܐ: ܐܰܝܟ݂ ܡܰܣܶܩ ܓܕ݂ܺܝܫܳܐ ܒܙܰܒܢܶܗ.
Job 5:27 ܗܳܕ݂ܶܐ ܒܨܰܝܢ: ܘܗܳܟܰܢܳܐ ܗ̱ܘ ܫܡܰܥܢܳܗ̇. ܘܰܐܢ̱ܬ ܕܰܥ ܠܳܟ݂.
Job 6:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 6:2 ܠܘܰܝ ܕܶܝܢ ܡܶܬܬܩܶܠ ܪܽܘܓܙܝ: ܘܡܶܕܶܡ ܕܰܗܘܳܢܝ ܒܡܰܣܰܐܬ݂ܳܐ ܐܰܟ݂ܚܕ݂ܳܐ.
Job 6:3 ܡܶܛܽܠ ܕܗܳܫܳܐ ܡܶܢ ܚܳܠܳܐ ܕܝܰܡ̈ܡܶܐ ܥ̣ܫܶܢ: ܡܶܛܽܠ ܗܳܢܳܐ ܦܶܬܓܳܡܰܝ̈ ܟܠܶܝܢ.
Job 6:4 ܡܶܛܽܠ ܕܓܶܐܖ̈ܰܘܗܝ ܕܚܰܣܺܝܢܳܐ ܒܒܶܣܪܝ. ܘܚܶܡܬ݂ܗܽܘܢ ܫܳܬ݂ܝܳܐ ܠܪܽܘܚܝ. ܘܰܒܥܶܬܬܶܗ ܕܰܐ‌ܠܳܗܳܐ ܣܰܪܶܕ݂ܬܰܢܝ.
Job 6:5 ܕܰܠܡܳܐ ܡܣܰܘܶܩ ܥܪܳܕ݂ܳܐ ܥܰܠ ܬܰܕ݂ܐܳܐ: ܐܰܘ ܓܳܥܶܐ ܬܰܘܪܳܐ ܥܰܠ ܚܰܡܺܝܡܳܐ.
Job 6:6 ܐܰܘ ܡܶܬ݂ܐܟ݂ܶܠ ܦܰܟܺܝܗܳܐ ܕܠܳܐ ܡܶܠܚܳܐ. ܐܰܘ ܐܺܝܬ݂ ܛܰܥܡܳܐ ܒܪܺܝܪܳܗ̇ ܕܰܚܠܰܡܬ݂ܳܐ.
Job 6:7 ܡܶܐܢܰܬ ܢܰܦܫܝ ܒܡܰܟ݂ܬܳܫܳܗ̇: ܐܰܘ ܡܰܝܠܶܠ ܐܰܝܟ݂ ܪܰܘܝܳܐ ܩܪܳܒܝ.
Job 6:8 ܡܰܢܽܘ ܢܶܬܶܠ ܠܺܝ: ܕܬܺܐܬܶܐ ܫܶܐܠܰܬ݂ܝ. ܘܣܰܒܪܝ ܢܶܬܶܠ ܐܰ‌ܠܳܗܳܐ.
Job 6:9 ܘܢܶܬܛܦܺܝܣ ܐܰ‌ܠܳܗܳܐ ܘܰܢܕܰܟܶܝܢܝ. ܘܢܶܦܪܽܘܣ ܐܺܝܕܶܗ ܘܰܢܫܰܡܠܶܝܢܝ.
Job 6:10 ܘܢܶܗܘܶܐ ܬܽܘܒ ܒܽܘܝܳܐܝ: ܘܶܐܫܬܰܡܠܶܐ ܬܽܘܒ ܒܚܰܝܠܳܐ ܕܠܳܐ ܚܰܘܣܳܢ: ܡܶܛܽܠ ܕܠܳܐ ܕܰܓܠܶܬ݂ ܒܡܺܐܡܪܶܗ ܕܩܰܕܺܝܫܳܐ. 
Job 6:11 ܘܰܟ݂ܡܳܐ ܗܽܘ ܚܰܝܠܝ ܕܶܐܣܰܝܒܰܪ. ܘܡܳܢܳܐ ܗ̱ܝ ܚܰܪܬ݂ܝ ܕܰܐܓܰܪ ܪܽܘܚܝ.
Job 6:12 ܐܶܠܽܘ ܐܰܝܟ݂ ܚܰܝܠܳܐ ܗ̱ܘ ܕܟܺܐܦ̈ܶܐ ܚܰܝܠܝ: ܐܰܘ ܒܶܣܪܝ ܕܰܢܚܳܫܰܐ ܗ̱ܘ.
Job 6:13 ܗܳܐ ܠܰܝܬ ܥܽܘܕ݂ܪܳܢܶܗ ܒܺܝ ܘܦܽܘܪܩܳܢܶܗ ܐܶܬ݂ܪܰܚܰܩ ܡܶܢܝ.
Job 6:14 ܕܟܳܠܶܐ ܫܠܳܡܳܐ ܚܰܒܪܶܗ: ܕܶܚܠܬܶܗ ܕܥܶܠܳܝܳܐ ܫܳܒܶܩ.
Job 6:15 ܐܰܚܰܝ̈ ܕܰܓܶܠܘ ܐܰܝܟ݂ ܦܨܺܝ̈ܕܶܐ: ܘܰܐܝܟ݂ ܖ̈ܶܓܠܳܬ݂ܳܐ ܕܥܳܒܖ̈ܳܢ.
Job 6:16 ܕܕ݂ܳܚܠܺܝܢ ܗܘܰܘ ܡܶܢ ܓܠܺܝܕ݂ܳܐ: ܥܠܰܝܗܽܘܢ ܣܓܺܝ ܬܰܠܓܳܐ.
Job 6:17 ܘܰܒܫܳܥܬ݂ܳܐ ܕܕܳܢܰܚ ܒܗܽܘܢ: ܦܳܫܪܺܝܢ. ܘܰܒܚܽܘܡܗܽܘܢ ܦܳܫܪܺܝܢ ܡܶܢ ܐܰܬ݂ܪܗܽܘܢ.
Job 6:18 ܢܶܬ݂ܥܰܪܩܠܽܘܢ ܫܒܺܝ̈ܠܶܐ ܕܽܐܘܖ̈ܚܳܬ݂ܗܽܘܢ: ܘܢܶܣܩܽܘܢ ܒܬ݂ܰܘܫܳܐ ܘܢܺܐܒܕܽܘܢ.
Job 6:19 ܕܚܳܪܘ ܠܽܐܘܖ̈ܚܳܬ݂ܳܐ ܕܬܰܝܡܢܳܐ: ܘܠܰܫܒܺܝ̈ܠܶܐ ܕܰܫܒܳܐ ܣܰܟܺܝܘ ܠܗܽܘܢ.
Job 6:20 ܒ̣ܗܶܬ݂ܘ ܒܡܶܕܶܡ ܕܶܐܬܬܟ݂ܶܠܘ ܡܛܰܘ ܠܘܳܬܶܗ ܘܰܐܚܦܰܪܘ
Job 6:21 ܘܳܐܦ ܐܰܢܬܽܘܢ ܗܘܰܝܬܽܘܢ ܥܠܰܝ ܡܶܛܽܠ ܕܥܰܕ݂ܠܳܐ ܚܙܰܝܬܽܘܢ ܙܰܘܥܳܐ: ܕܚܶܠܬܽܘܢ.
Job 6:22 ܐܶܠܽܘ ܓܶܝܪ ܐܶܡܪܶܬ݂ ܠܟ݂ܽܘܢ ܗܰܒܘ ܠܺܝ: ܐܰܘ ܡܶܢ ܢܶܟ݂ܣܰܝ̈ܟܽܘܢ ܫܚܽܘܕ݂ܘ ܚܠܳܦܰܝ.
Job 6:23 ܘܦܰܠܛܽܘܢܝ ܡܶܢ ܐܺܝ̈ܕܰܝ ܡܥܺܝܩܳܢܝ ܐܰܘ ܡܶܢ ܐܺܝܕ݂ܳܐ ܕܚܰܣܺܝܢܳܐ ܦܰܨܐܢܝ.
Job 6:24 ܐܰܠܦܽܘܢܝ ܘܶܐܢܳܐ ܐܶܫܬܽܘܩ. ܘܡܳܢܳܐ ܛܥܺܝܬ݂: ܒܰܝܢܽܘܢܝ.
Job 6:25 ܠܡܳܢܳܐ ܕܳܚܩܺܝܢ ܐܰܢ̱ܬܽܘܢ ܡܺܐܡܰܪ ܩܽܘܫܬܳܐ. ܘܡܰܢ ܕܰܡܟ݂ܰܘܶܢ ܘܡܰܟܶܣ ܡܶܢܟ݂ܽܘܢ.
Job 6:26 ܗܳܐ ܠܰܡܟ݂ܰܘܳܢܽܘ ܡܶܠ̈ܺܝܢ ܬܶܬ݂ܚܰܫܒܽܘܢ ܘܥܰܠ ܪܽܘܚ ܡܶܠܰܬ݂ܝ ܬܶܬ݂ܒܰܝܢܽܘܢ.
Job 6:27 ܗܳܐ ܥܰܠ ܝܰܬ݂ܡܳܐ ܡܶܬ݂ܪܰܘܪܒܺܝܢ ܐܰܢ̱ܬܽܘܢ. ܘܡܰܟ݂ܪܶܝܢ ܐܰܢ̱ܬܽܘܢ ܠܪܳܚܡܟ݂ܽܘܢ.
Job 6:28 ܘܗܳܫܳܐ ܐܶܬܛܦܺܝܣܘ ܘܚܽܘܪܘ ܘܰܩܕ݂ܳܡܝܟܽܘܢ ܐܶܡܰܠܶܠ ܘܠܳܐ ܐܶܟܰܕܶܒ.
Job 6:29 ܬܽܘܒܘ ܢܺܐ ܗܳܫܳܐ. ܘܠܳܐ ܬܶܗܘܢ ܐܰܝܟ݂ ܥܰܘ̈ܳܠܶܐ ܬܽܘܒܘ ܗܳܟ݂ܺܝܠ: ܘܙܰܟܰܘ.
Job 6:30 ܕܰܠܡܳܐ ܐܺܝܬ݂ ܒܠܶܫܳܢܝ ܥܰܘܠܳܐ ܐܰܘ ܦܽܘܡܝ ܠܳܐ ܡܡܰܠܶܠ ܩܽܘܫܬܳܐ.
Job 7:1 ܗܳܐ ܙܰܒܢܰܐ ܗ̱ܘ ܠܐ̱ܢܳܫܳܐ ܥܰܠ ܐܰܪܥܳܐ. ܘܰܐܝܟ݂ ܝܰܘ̈ܡܰܝ ܐܰܓܺܝܪܳܐ ܐܶܢܽܘܢ ܝܰܘܡܰܘ̈ܗܝ.
Job 7:2 ܘܰܐܝܟ݂ ܥܰܒܕܳܐ ܕܰܡܣܰܟܶܐ ܠܛܶܠܳܠܳܐ: ܘܰܐܝܟ݂ ܐܰܓܺܝܪܳܐ ܕܰܡܣܰܟܶܐ ܠܰܡܫܰܠܳܡܽܘ ܦܥܳܠܶܗ.
Job 7:3 ܗܳܟܰܢܳܐ ܝܶܪܬܶܬ݂ ܠܺܝ ܝܰܖ̈ܚܶܐ ܣܖ̈ܺܝܩܶܐ. ܘܠܰܝ̈ܠܰܘܳܬ݂ܳܐ ܕܥܰܡܠܳܐ ܠܳܐ ܐܶܬ݂ܡܢܺܝܘ ܠܺܝ.
Job 7:4 ܘܶܐܢ ܫܶܟ݂ܒܶܬ݂ ܘܶܐܡܪܶܬ݂ ܐܶܡܰܬܝ ܐܶܩܽܘܡ. ܘܡܳܫܰܚ ܐ̱ܢܳܐ ܠܪܰܡܫܳܐ: ܘܫܳܟܶܒ ܐ̱ܢܳܐ. ܘܢܳܐܶܕ݂ ܐ̱ܢܳܐ ܠܫܰܦܪܳܐ.
Job 7:5 ܠ̣ܒܶܫ ܒܶܣܪܝ ܪܶܡܬ݂ܳܐ: ܘܓܽܘܫܡܝ ܥܰܦܪܳܐ. ܡܶܫܟܝ ܩܦܽܘܕ݂ ܘܶܐܬ݂ܡܣܺܝ.
Job 7:6 ܝܰܘ̈ܡܰܝ ܩܰܠܘ ܡܶܢ ܓܕ݂ܳܕ݂ ܩܘܺܝܢ. ܘܣ̣ܳܦܘ ܒܰܕ݂ܠܰܝܬ ܣܰܒܪܳܐ.
Job 7:7 ܐܶܬܕܰܟ݂ܪ ܕܪܽܘܚܳܐ ܚܰܝܳܐ ܗ̱ܝ. ܘܬܶܗܦܽܘܟ݂ ܥܰܝܢܝ ܠܡܶܚܙܳܐ ܛܳܒܬ݂ܳܐ.
Job 7:8 ܠܳܐ ܬܶܚܙܶܐ ܠܺܝ ܥܰܝܢܳܐ ܕܚܳܙܝܳܐ ܠܺܝ. ܘܥܰܝܢܰܝ̈ܟ ܒܺܝ: ܘܠܰܝܬܰܝ.
Job 7:9 ܐܰܝܟ݂ ܕܣܳܝܦܳܐ ܥܢܳܢܳܐ: ܘܳܐܙܳܠ̱ܐ. ܗܳܟܰܢܳܐ ܡܰܢ ܕܢܳܚܶܬ݂ ܠܰܫܝܽܘܠ: ܠܳܐ ܣܳܠܶܩ.
Job 7:10 ܘܠܳܐ ܗܳܦܶܟ݂ ܬܽܘܒ ܠܒܰܝܬܶܗ. ܘܠܳܐ ܡܶܫܬܰܘܕܰܥ ܬܽܘܒ ܠܰܐܬ݂ܪܶܗ.
Job 7:11 ܐܳܦ ܐܶܢܳܐ ܠܳܐ ܐܶܚܣܽܘܟ݂ ܦܽܘܡܝ. ܐܶܡܰܠܶܠ ܒܥܳܩܰܬ݂ ܪܽܘܚܝ. ܘܶܐܬܰܢܶܐ ܒܰܡܪܳܖ̈ܶܐ ܕܢܰܦܫܝ.
Job 7:12 ܝܰܡܳܐ ܐ̱ܢܳܐ: ܐܰܘ ܬܰܢܺܝܢܳܐ: ܕܰܡܩܺܝܡ ܐܰܢ̱ܬ ܥܠܰܝ ܢܳܛܽܘܖ̈ܶܐ.
Job 7:13 ܡܶܛܽܠ ܕܶܐܡܪܶܬ݂ ܕܰܬ݂ܒܰܝܐܰܢܝ. ܘܶܐܬ݂ܠܰܒܰܒ ܡܶܢ ܛܽܘܪܳܦܳܐ ܕܡܰܫܟܰܒܝ.
Job 7:14 ܘܗܳܐ ܐܰܙܺܝܥܬܳܢܝ ܒܚܶܠ̈ܡܺܝܢ. ܘܰܒܚܶܙ̈ܘܳܢܺܝܢ ܐܰܒܥܶܬܬܳܢܝ.
Job 7:15 ܘܰܒܚܰܪܬ ܢܰܦܫܝ ܡܶܢ ܐܰܒܕܳܢܳܐ: ܘܓܰܖ̈ܡܰܝ ܡܶܢ ܡܰܘܬܳܐ.
Job 7:16 ܩܶܛܥܰܬ ܠܺܝ: ܘܠܳܐ ܗܘܳܐ ܠܥܳܠܰܡ ܚܰܝ ܐ̱ܢܳܐ. ܦܪܽܘܩ ܡܶܢܝ: ܡܶܛܽܠ ܕܗܶܒܠܳܐ ܐܶܢܽܘܢ ܝܰܘ̈ܡܰܝ.
Job 7:17 ܡܰܢܽܘ ܐ̱ܢܳܫܳܐ ܕܬܰܘܒܕ݂ܺܝܘܗܝ. ܘܰܬ݂ܣܺܝܡ ܥܠܰܘܗܝ ܠܶܒܳܟ݂.
Job 7:18 ܘܬܶܦܩܽܘܕ݂ ܒܨܰܦܪܳܐ. ܘܰܒܙܰܒܢܳܐ ܬܶܒܚܪܺܝܘܗܝ.
Job 7:19 ܘܰܥܕ݂ܰܡܳܐ ܗ̱ܘ ܠܶܐܡܰܬܝ ܠܳܐ ܫܳܒܶܩ ܐܰܢ̱ܬ ܠܺܝ. ܠܳܐ ܬܰܪܦܶܝܢܝ ܥܕ݂ܰܡܳܐ ܕܶܐܒܠܰܥ ܪܽܘܩܝ.
Job 7:20 ܐܶܢ ܚܛܺܝܬ݂: ܡܳܢܳܐ ܐܶܥܒܶܕ ܠܳܟ݂ ܥܳܒܽܘܕܶܗ ܕܐ̱ܢܳܫܳܐ. ܠܡܳܢܳܐ ܣܳܡܬܳܢܝ: ܕܶܐܦܓܰܥ ܒܳܟ݂. ܘܰܗܘܰܝܬ ܥܠܰܝ ܛܰܥܢܳܐ
Job 7:21 ܘܥܰܕ݂ ܟܡܳܐ ܠܳܐ ܬܶܫܒܽܘܩ ܠܚܰܘ̈ܒܰܝ: ܘܬܰܥܒܰܪ ܚܛܳܗܰܝ̈. ܕܗܳܫܳܐ ܥܰܠ ܥܰܦܪܳܐ ܐܶܫܟܰܒ. ܘܬܶܒܥܶܝܢܝ ܘܠܰܝܬ ܐܶܢܳܐ. 
Job 8:1 ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ: ܘܶܐܡܰܪ.
Job 8:2 ܥܕ݂ܰܡܳܐ ܠܶܐܡܰܬܝ ܬܡܰܠܶܠ ܗܳܠܶܝܢ. ܘܪܽܘܚܳܐ ܪܳܡܬ݂ܳܐ ܡ̇ܠܶܐ̣ ܦܽܘܡܳܟ݂.
Job 8:3 ܕܰܠܡܳܐ ܐܰ‌ܠܳܗܳܐ ܡܰܥܘܶܠ ܕܺܝܢܳܐ. ܐܰܘ ܚܰܣܺܝܢܳܐ ܡܰܥܘܶܠ ܙܶܕ݂ܩܳܐ.
Job 8:4 ܐܶܢ ܒܢܰܝ̈ܟ ܚ̣ܛܰܘ ܠܶܗ: ܫܰܕܰܪ ܐܶܢܽܘܢ ܒܰܚܛܳܗܰܝ̈ܗܽܘܢ.
Job 8:5 ܘܶܐܢ ܐܰܢ̱ܬ: ܒܥܺܝ ܡܶܢ ܐܰ‌ܠܳܗܳܐ. ܘܰܠܚܰܣܺܝܢܳܐ ܐܶܬ݂ܟܰܫܦ.
Job 8:6 ܐܶܢ ܙܰܟܳܝ ܐܰܢ̱ܬ ܘܰܬ݂ܪܺܝܨ: ܗܳܫܳܐ ܢܶܬܬܥܺܝܪ ܥܠܰܝܟ. ܘܰܢܫܰܠܶܡ ܕܰܝܪܳܐ ܕܙܶܕ݂ܩܳܟ݂.
Job 8:7 ܘܬܶܗܘܶܐ ܩܰܕ݂ܡܳܝܬܳܟ݂ ܙܥܽܘܪܝܳܐ. ܘܰܐ̱ܚܪܳܝܬܳܟ݂ ܢܰܣܓܶܐ ܛܳܒ.
Job 8:8 ܫܰܐܶܠ ܢܺܐ ܥܰܠ ܕܳܖ̈ܶܐ ܩܰܕ݂ܡܳܝ̈ܶܐ. ܘܶܐܬ݂ܒܰܝܰܢ ܒܒܽܘܕܳܩܳܐ ܕܰܐܒܳܗܰܝ̈ܗܽܘܢ.
Job 8:9 ܕܶܐܬ݂ܡܳܠܝ ܓܶܝܪ ܚܢܰܢ ܠܳܐ ܝܳܕ݂ܥܺܝܢ ܚܢܰܢ. ܘܰܐܝܟ݂ ܛܶܠܳܠܳܐ ܐܶܢܽܘܢ ܝܰܘ̈ܡܰܝܢ ܥܰܠ ܐܰܪܥܳܐ.
Job 8:10 ܘܗܳܐ ܗܶܢܽܘܢ ܢܰܠܦܽܘܢܳܟ݂: ܘܢܺܐܡܪܽܘܢ ܠܳܟ݂. ܘܡܶܢ ܠܶܒܗܽܘܢ ܢܰܦܩܽܘܢ ܡ̈ܶܠܶܐ.
Job 8:11 ܕܰܠܡܳܐ ܣܳܓܶܐ ܐܶܓ݂ܡܳܐ ܒܰܐܬ݂ܪܳܐ ܨܶܗܝܳܐ: ܐܰܘ ܝܳܥܶܐ ܐܰܪܒܳܢܳܐ ܐܰܝܟܳܐ ܕܠܰܝܬ ܡܰܝ̈ܳܐ.
Job 8:12 ܕܥܰܕ݂ ܗܽܘ ܒܶܐܒܶܗ: ܠܳܐ ܡܶܬ݂ܩܛܶܦ. ܘܰܩܕ݂ܳܡ ܟܽܠ ܥܡܺܝܪ ܝܳܒܶܫ.
Job 8:13 ܗܳܟܰܢܳܐ ܐܶܢܶܝܢ ܐܽܘܖ̈ܚܳܬ݂ܳܐ ܕܟ݂ܽܠ ܡܰܢ ܕܛܳܥܶܐ ܠܰܐܠܳܗܳܐ. ܘܣܰܒܪܶܗ ܕܚܰܢܦܳܐ ܢܺܐܒܰܕ݂.
Job 8:14 ܘܢܶܬ݂ܦܣܶܩ ܬܽܘܟ݂ܠܳܢܶܗ. ܘܒܰܝܬܳܐ ܕܰܓܘܳܓܰܝ ܒܰܝܬܶܗ.
Job 8:15 ܢܶܬܬܟܶܠ ܥܰܠ ܒܰܝܬܶܗ: ܘܠܳܐ ܢܩܽܘܡ. ܘܰܢܚܰܡܣܶܢ: ܘܠܳܐ ܢܶܬ݂ܩܰܝܰܡ.
Job 8:16 ܐܰܝܟ݂ ܪܰܛܒܰܐ ܗ̱ܘ ܩܕ݂ܳܡ ܫܶܡܫܳܐ.
Job 8:17 ܘܥܰܠ ܓܰܠ̈ܠܺܝܢ ܫܶܖ̈ܫܰܘܗܝ ܢܶܣܡܟ݂ܽܘܢ. ܘܒܰܝܬܳܐ ܕܟܺܐܦ̈ܶܐ ܢܶܚܙܶܐ.
Job 8:18 ܐܶܢ ܢܶܥܩܪܺܝܘܗܝ ܡܶܢ ܐܰܬ݂ܪܶܗ. ܘܰܢܕܰܓܶܠ ܒܶܗ: ܘܢܺܐܡܰܪ ܠܶܗ ܕܠܳܐ ܚܙܺܝܬ݂ܳܟ݂.
Job 8:19 ܗܳܐ ܗܽܘܝܽܘ ܒܳܨܶܐ ܟܽܠܗܶܝܢ ܐܽܘܖ̈ܚܳܬ݂ܶܗ. ܘܡܶܢ ܥܰܦܪܳܐ ܐ̱ܚܪܺܢܳܐ ܢܶܨܡܰܚ.
Job 8:20 ܠܳܐ ܡܰܣܠܶܐ ܐܰ‌ܠܳܗܳܐ ܠܬܰܡܺܝ̈ܡܶܐ. ܘܠܳܐ ܐܳܚܶܕ݂ ܒܺܐܝܕ݂ܳܐ ܕܡܰܒܐܫܳܢ̈ܶܐ
Job 8:21 ܥܕ݂ܰܡܳܐ ܕܢܶܬ݂ܡܠܶܐ ܦܽܘܡܳܟ݂ ܓܽܘܚܟܳܐ: ܘܣܶܦ̈ܘܳܬ݂ܳܟ݂ ܬܶܫܒܽܘܚܬܳܐ. ܣܳܢܰܐܝ̈ܟ ܢܶܠܒܫܽܘܢ ܒܶܗܬܬ݂ܳܐ. ܘܡܰܫܟܢܳܐ ܕܖ̈ܰܫܺܝܥܶܐ ܠܰܝܬܰܘܗܝ.
Job 9:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 9:2 ܫܰܪܺܝܪܳܐܺܝܬ ܝܳܕ݂ܰܥ ܐ̱ܢܳܐ ܕܗܳܟܰܢܳܐ ܗ̱ܘ. ܘܠܳܐ ܙܳܟܶܐ ܠܰܐܠܳܗܳܐ ܐ̱ܢܳܫܳܐ.
Job 9:3 ܐܶܢ ܢܶܨܒܶܐ ܓܶܝܪ ܠܰܡܕ݂ܳܢ ܥܰܡܶܗ: ܚܕ݂ܳܐ ܡܶܢ ܐܳܠܶܦ ܠܳܐ ܥܳܢܶܐ ܠܶܗ.
Job 9:4 ܚܰܟܺܝܡ ܠܶܒܳܐ ܗܽܘ: ܘܥܰܫܺܝܢ ܚܰܝܠܳܐ. ܡܰܢܽܘ ܐܶܬ݂ܩܰܫܺܝ ܠܘܳܬ݂ܶܗ: ܘܰܗܘܳܐ ܠܶܗ ܫܠܳܡ.
Job 9:5 ܗܰܘ ܕܰܡܫܰܢܶܐ ܛܽܘܖ̈ܺܝܢ: ܠܳܐ ܝܳܕ݂ܰܥ. ܘܗܳܦܶܟ݂ ܠܗܽܘܢ ܒܪܽܘܓܙܶܗ.
Job 9:6 ܗܰܘ ܕܰܐܙܺܝܥ ܐܰܪܥܳܐ ܡܶܢ ܫܶܖ̈ܫܶܝܗ̇: ܘܥܳܡܽܘܖ̈ܶܝܗ̇ ܪܳܥܠܺܝܢ.
Job 9:7 ܗܰܘ ܕܶܐܡܰܪ ܠܫܶܡܫܳܐ ܘܠܳܐ ܕܢܰܚ: ܘܒܰܐܦܰܝ̈ ܟܰܘܟ̈ܒܶܐ ܚ̣ܬܰܡ.
Job 9:8 ܗܰܘ ܕܰܡ̣ܬܰܚ ܫܡܰܝܳܐ ܒܰܠܚܽܘܕ݂ܰܘܗܝ: ܘܰܕ݂ܪܰܟ݂ ܥܰܠ ܬܽܘܩܦܶܗ ܕܝܰܡܳܐ.
Job 9:9 ܗܰܘ ܕܰܥ̣ܒܰܕ݂ ܟܺܝܡܳܐ: ܘܥܺܝܽܘܬ݂ܳܐ: ܘܓܰܢ̱ܒܳܪܳܐ: ܘܰܐܚܕܰܪ ܥܰܠ ܬܰܝܡܢܳܐ.
Job 9:10 ܗܰܘ ܕܰܥ̣ܒܰܕ݂ ܪܰܘܖ̈ܒܳܬ݂ܳܐ ܕܠܳܐ ܣܳܟ݂: ܘܬܰܩܺܝ̈ܦܳܬ݂ܳܐ ܕܠܳܐ ܡܶܢܝܳܢ.
Job 9:11 ܗܳܐ ܐܶܢ ܥܳܒܰܪ ܥܠܰܝ: ܠܳܐ ܚܳܙܶܐ ܐ̱ܢܳܐ ܠܶܗ. ܘܶܐܢ ܡܶܬ݂ܟܪܶܟ݂ ܚܕ݂ܳܖ̈ܰܝ: ܠܳܐ ܡܶܬ݂ܒܰܝܰܢ ܐ̱ܢܳܐ ܠܶܗ.
Job 9:12 ܗܳܐ ܐܶܢ ܬܳܒܰܪ: ܡܰܢܽܘ ܢܶܦܩܽܘܕ݂ ܒܺܐܝܕܶܗ. ܘܡܰܢܽܘ ܢܺܐܡܰܪ ܠܶܗ ܡܳܢܳܐ ܥܳܒܶܕ ܐܰܢ̱ܬ.
Job 9:13 ܐܰ‌ܠܳܗܳܐ ܠܳܐ ܡܰܗܦܶܟ݂ ܪܽܘܓܙܶܗ. ܘܰܬ݂ܚܽܘܬ݂ܰܘܗܝ ܢܶܬ݂ܡܰܟܟ݂ܽܘܢ ܡܥܰܕܖ̈ܰܝ ܣܰܓܺܝ̈ܐܶܐ.
Job 9:14 ܐܳܦ ܐܶܢܳܐ ܕܶܝܢ ܐܶܥܢܶܝܘܗܝ ܘܶܐܣܕܽܘܪ ܡܶܠܰܝ̈ ܩܕ݂ܳܡܰܘܗܝ.
Job 9:15 ܐܶܢ ܠܳܐ ܐܶܙܕܰܕܩܶܬ݂: ܠܳܐ ܐܶܬ݂ܥܢܶܐ. ܘܰܠܕܰܝܳܢܝ ܐܶܬ݂ܟܰܫܰܦ.
Job 9:16 ܐܶܢ ܩܳܪܶܐ ܐ̱ܢܳܐ: ܥܳܢܶܐ ܠܺܝ. ܠܳܐ ܡܗܰܝܡܶܢ ܐ̱ܢܳܐ ܥܕ݂ܰܡܳܐ ܕܫܳܡܰܥ ܩܳܠܝ.
Job 9:17 ܕܰܒܟ݂ܽܠ ܡܶܢܬ݂ܳܐ ܕܪܺܝܫܝ ܒܬ݂ܽܘܩܦܳܐ ܡܚܳܢܝ ܘܰܐܣܓܺܝ ܨܽܘ̈ܠܦܳܬ݂ܝ ܡܰܓܳܢ.
Job 9:18 ܘܠܳܐ ܫܰܒܩܰܢܝ ܕܬܶܬܢܺܝܚ ܪܽܘܚܝ ܡܶܛܽܠ ܕܰܐܣܒܥܰܢܝ ܡܪܳܖ̈ܶܐ.
Job 9:19 ܐܶܢ ܒܚܰܝܠܳܐ: ܬܰܩܺܝܦ ܗܽܘ. ܘܶܐܢ ܠܕܺܝܢܳܐ: ܡܰܢܽܘ ܢܶܐܪܥܺܝܘܗܝ.
Job 9:20 ܐܶܢ ܐܶܙܟܶܐ: ܦܽܘܡܝ ܢܚܰܝܒܰܢܝ. ܬܰܡܺܝܡ ܐ̱ܢܳܐ: ܘܰܡܥܰܩܶܡ ܠܺܝ
Job 9:21 ܬܰܡܺܝܡ ܐ̱ܢܳܐ: ܘܠܳܐ ܝܳܕ݂ܰܥ ܐ̱ܢܳܐ. ܢܰܦܫܝ ܐܰܣܠܝܰܬ݂ ܚܰܝ݂ܰܝ݂̈.
Job 9:22 ܚܕ݂ܳܐ ܗ̱ܝ: ܡܶܛܽܠ ܗܳܢܳܐ ܐܶܡܪܶܬ݂: ܕܰܠܙܰܕܺܝ̈ܩܶܐ ܘܰܠܖ̈ܰܫܺܝܥܶܐ ܗܽܘܝܽܘ ܡܣܺܝܦ.
Job 9:23 ܐܶܢ ܫܰܒܛܶܗ ܡܶܢ ܫܶܠܝ ܩܳܛܶܠ. ܘܥܰܠ ܫܳܛܝܽܘܬ݂ ܙܰܟܳܝ݂ܺܝ݂̈ܢ ܡܡܰܝܶܩ.
Job 9:24 ܐܰܪܥܳܐ ܝܰܗܒܳܗ̇ ܒܺܐܝܕ݂ܳܐ ܕܪܰܫܺܝܥܳܐ. ܘܰܐܦܰܝ̈ܗܽܘܢ ܕܕܰܝܳܢ̈ܶܐ ܡܚܰܦ̈ܝܳܢ. ܐܶܠܳܐ ܪܽܘܓܙܶܗ ܡܰܢܽܘ ܡܣܰܝܒܰܪ.
Job 9:25 ܝܰܘ̈ܡܰܝ ܩܰܠܘ ܡܶܢ ܪܰܗܳܛܳܐ. ܥܪܰܩܘ: ܘܠܳܐ ܚܙܰܘ ܛܳܒܬ݂ܳܐ.
Job 9:26 ܥܒܰܪܘ ܥܰܡ ܐܰܠܦ̈ܶܐ ܣܰܓܺܝ̈ܐܳܬ݂ܳܐ ܕܰܒܥܶܠܕܒܳܒ̈ܶܐ: ܐܰܝܟ݂ ܢܶܫܪܳܐ ܕܛܳܐܶܣ ܥܰܠ ܡܶܐܟ݂ܽܘܠܬܶܗ.
Job 9:27 ܥܰܡ ܡܪܳܪܝ ܛܥܺܝܬ݂ ܫܽܘܥ̈ܝܳܬ݂ܝ. ܘܶܐܢ ܐܶܫܒܽܘܩ ܪܺܢܝ: ܐܰܘ ܡܶܠܰܝ̈: ܡܶܬܬܥܺܝܩ ܐ̱ܢܳܐ.
Job 9:28 ܘܶܐܢ ܐܶܬܬܢܺܝܚ: ܕܳܚܶܠ ܐ̱ܢܳܐ ܡܶܢ ܟܽܠ ܬܰܫܢܺܝܩ. ܡܶܛܽܠ ܕܝܳܕ݂ܰܥ ܐ̱ܢܳܐ ܕܠܳܐ ܡܙܰܟܶܐ ܐܰܢ̱ܬ ܠܺܝ.
Job 9:29 ܗܳܐ ܐܶܢ ܐܶܬ݂ܚܰܝܰܒ̣: ܠܡܳܢܳܐ ܐܰܝܟ݂ ܗܶܒܠܳܐ ܡܣܺܝܦ ܐܰܢ̱ܬ ܠܺܝ.
Job 9:30 ܘܶܐܢ ܐܶܬܬܫܺܝܓ ܒܡܰܝ̈ܳܐ ܕܬܰܠܓܳܐ: ܘܡܶܬܕܰܟܶܐ ܐ̱ܢܳܐ ܒܕܰܟ݂ܝܽܘܬ݂ܳܐ ܕܺܐܝܕܰܝ̈
Job 9:31 ܗܳܝܕܶܝܢ ܒܓܽܘܡܳܨܳܐ ܬܛܰܒܥܰܢܝ. ܘܢܶܬ݂ܪܰܚܰܩ ܡܶܢܝ ܠܒܽܘܫܝ.
Job 9:32 ܡܶܛܽܠ ܕܠܳܐ ܗܘܳܐ ܓܰܒܪܳܐ ܕܰܐܟ݂ܘܳܬ݂ܝ: ܕܶܐܬܶܠ ܠܶܗ ܦܶܬܓ݂ܳܡܳܐ: ܘܢܶܥܽܘܠ ܐܰܟ݂ܚܕ݂ܳܐ ܠܕܺܝܢܳܐ.
Job 9:33 ܐܶܫܬܽܘܦ ܕܶܝܢ ܐܺܝܬ݂ ܡܶܣܟܺܢܳܐ ܒܰܝܢܳܬܰܢ: ܕܰܢܣܺܝܡ ܐܺܝܕܶܗ ܥܰܠ ܦܽܘܡܳܐ ܕܰܬ݂ܖ̈ܰܝܢ.
Job 9:34 ܘܢܰܥܒܰܪ ܡܶܢܝ ܫܰܒܛܶܗ: ܘܕ݂ܶܚܠܬ݂ܶܗ ܠܳܐ ܬܙܺܝܥܰܢܝ.
Job 9:35 ܐܶܡܰܠܶܠ ܘܠܳܐ ܐܶܕ݂ܚܰܠ ܡܶܢܶܗ: ܡܶܛܽܠ ܕܠܳܐ ܗܘܺܝܬ݂ ܠܩܽܘܒܠܶܗ.
Job 10:1 ܥܳܩܰܬ݂ ܢܰܦܫܝ ܒܚܰܝܰܝ̈. ܪܢܺܝܬ݂ ܒܪܶܢܝ. ܘܶܐܡܰܠܶܠ ܒܰܡܪܳܪܳܐ ܕܢܰܦܫܝ.
Job 10:2 ܘܶܐܡܰܪ ܠܰܐܠܳܗܳܐ: ܠܳܐ ܬܚܰܝܒܰܢܝ: ܘܰܐܘܕܰܥܰܝܢܝ ܥܰܠ ܡܳܢܳܐ ܕܳܐܶܢ ܐܰܢ̱ܬ ܠܺܝ.
Job 10:3 ܠܳܐ ܟܰܕܽܘ ܠܳܟ݂ ܕܛܳܠܶܡ ܐܰܢ̱ܬ ܘܡܰܣܠܶܐ ܐܰܢ̱ܬ ܠܶܐܘܬ݂ܳܐ ܕܺܐܝ̈ܕܰܝܟ. ܘܥܰܠ ܬܰܪܥܺܝܬ݂ܳܐ ܕܖ̈ܰܫܺܝܥܶܐ ܐܰܕ݂ܺܝܩܬ.
Job 10:4 ܕܰܠܡܳܐ ܥܰܝܢܰܝ̈ܟ ܐܰܝܟ݂ ܥܰܝ̈ܢܰܝ ܒܶܣܪܳܐ ܐܶܢܶܝܢ. ܐܰܘ ܐܰܝܟ݂ ܡܰܚܙܝܳܐ ܗ̱ܘ ܕܐ̱ܢܳܫܳܐ ܚܳܙܶܐ ܐܰܢ̱ܬ.
Job 10:5 ܐܰܘ ܝܰܘ̈ܡܳܬ݂ܳܟ݂ ܐܰܝܟ݂ ܝܰܘ̈ܡܰܝ ܐ̱ܢܳܫܳܐ ܐܶܢܽܘܢ. ܐܰܘ ܫܢܰܝ̈ܟ ܐܰܝܟ݂ ܝܰܘ̈ܡܳܬ݂ܳܐ ܐܶܢܶܝܢ ܕܓܰܒܪܳܐ.
Job 10:6 ܕܰܡܥܰܩܶܒ ܐܰܢ̱ܬ ܥܰܠ ܚܰܘ̈ܒܰܝ ܘܥܰܠ ܚܛܳܗܰܝ̈.
Job 10:7 ܘܝܳܕ݂ܰܥ ܐܰܢ̱ܬ ܕܶܐܢܳܐ ܙܰܟܳܝ ܐ̱ܢܳܐ. ܘܠܰܝܬ ܕܡܶܢ ܐܺܝܕܰܝ̈ܟ ܡܶܫܬܰܘܙܰܒ.
Job 10:8 ܐܺܝ̈ܕܰܝܟ ܠܺܐܝ̈ ܒܺܝ ܘܥܰܒܕܳܢ̈ܝ. ܘܡܶܢ ܒܳܬ݂ܰܪܟܶܢ ܨܳܒܶܐ ܐܰܢ̱ܬ ܠܰܡܚܰܝܳܒܽܘܬܰܢܝ ܘܠܰܡܛܰܒܳܥܽܘܬܰܢܝ.
Job 10:9 ܐܶܬܕܰܟ݂ܪ ܕܰܐܝܟ݂ ܛܺܝܢܳܐ ܗܽܘ ܥܒܰܕܬܳܢܝ. ܘܰܠܥܰܦܪܳܐ ܡܰܗܦܶܟ݂ ܐܰܢ̱ܬ ܠܺܝ.
Job 10:10 ܘܰܐܝܟ݂ ܚܰܠܒܳܐ ܗܽܘ ܪܰܒܺܝܬܳܢܝ. ܘܰܐܝܟ݂ ܓܒܶܬܳܐ ܗܽܘ ܡܣܰܝܬܳܢܝ 
Job 10:11 ܡܶܫܟܳܐ ܘܒܶܣܪܳܐ ܐܰܠܒܶܫܬܳܢܝ. ܘܒܰܓܝ̈ܳܕ݂ܶܐ ܘܓܰܖ̈ܡܶܐ ܫܰܪܰܪܬܳܢܝ.
Job 10:12 ܘܚܰܝ̈ܶܐ ܘܰܫܠܳܡܳܐ ܥ̣ܒܰܕܬ ܥܰܡܝ ܘܦܽܘܩ̈ܕܳܢܰܝܟ ܢܶܛܪܰܬ݂ ܪܽܘܚܝ.
Job 10:13 ܘܗܳܠܶܝܢ ܟܰܣܺܝܬ ܒܠܶܒܳܟ݂: ܝܳܕ݂ܰܥ ܗ̱ܘܺܝܬ݂ ܕܗܳܕ݂ܶܐ ܗܘܳܬ݂ ܒܪܶܥܝܳܢܳܟ݂.
Job 10:14 ܕܶܐܢ ܚܛܺܝܬ݂: ܢܳܛܰܪ ܐܰܢ̱ܬ ܠܺܝ ܘܡܶܢ ܚܛܳܗܰܝ̈ ܠܳܐ ܡܙܰܟܶܐ ܐܰܢ̱ܬ ܠܺܝ.
Job 10:15 ܐܶܢ ܚܛܺܝܬ݂: ܘܳܝ ܠܺܝ. ܘܶܐܢ ܐܶܙܕܰܕܩܶܬ݂: ܠܳܐ ܐܰܪܺܝܡ ܪܺܝܫܝ. ܡܣܰܒܰܥ ܐ̱ܢܳܐ ܨܰܥܪܳܐ: ܘܰܚܙܺܝܬ݂ ܡܽܘܟܳܟ݂ܝ.
Job 10:16 ܘܶܐܢ ܐܶܬܬܪܺܝܡ: ܐܰܝܟ݂ ܐܰܪܝܳܐ ܬܨܽܘܕܰܢܝ. ܘܗܳܦܶܟ݂ ܐܰܢ̱ܬ ܡܶܬ݂ܓܰܢ̱ܒܰܪ ܥܠܰܝ.
Job 10:17 ܘܡܰܚܪܶܐ ܐܰܢ̱ܬ ܙܰܝܢܳܟ݂ ܠܽܘܩܒܰܠܝ. ܘܡܰܣܓܶܐ ܐܰܢ̱ܬ ܪܽܘܓܙܳܟ݂ ܠܘܳܬ݂ܝ. ܘܚܰܝ̈ܠܰܘܳܢ ܡܚܰܠܶܦ ܐܰܢ̱ܬ ܥܠܰܝ.
Job 10:18 ܘܰܠܡܳܢܳܐ ܡܶܢ ܡܰܪܒܥܳܐ ܐܰܦܶܩܬܳܢܝ. ܣܳܦܶܬ݂ ܕܶܝܢ: ܘܥܺܝܢ ܠܳܐ ܚܙܳܬܰܢܝ.
Job 10:19 ܘܰܗܘܺܝܬ݂ ܕܶܝܢ ܐܰܝܟ݂ ܕܠܳܐ ܗ̱ܘܺܝܬ݂. ܘܡܶܢ ܟܰܪܣܳܐ ܠܩܰܒܪܳܐ ܕܶܝܢ ܐܰܘܒܠܽܘܢܝ.
Job 10:20 ܙܥܽܘܪܺܝܢ ܐܶܢܽܘܢ ܝܰܘ̈ܡܳܬ݂ܳܐ ܕܚܰܝ݂ܰܝ݂̈. ܦܪܽܘܩ ܡܶܢܝ: ܘܶܐܫܠܶܐ ܘܶܐܬܬܢܺܝܚ ܩܰܠܺܝܠ
Job 10:21 ܥܰܕܠܳܐ ܐܳܙܶܠ ܐ̱ܢܳܐ: ܘܬ݂ܽܘܒ ܠܳܐ ܐܶܗܦܽܘܟ݂: ܠܰܐܪܥܳܐ ܚܶܫܽܘܟ݂ܬܳܐ ܕܛܶܠܳܠܰܝ̈ ܡܰܘܬܳܐ.
Job 10:22 ܐܰܪܥܳܐ ܕܫܰܗܝܳܐ ܐܰܝܟ݂ ܚܰܒܳܪܳܐ ܘܛܶܠܳܠܰܝ̈ ܡܰܘܬܳܐ: ܘܠܰܝܬ ܒܳܗ̇ ܣܶܕ݂ܖ̈ܺܝܢ ܘܕ݂ܳܖ̈ܺܝܢ: ܘܰܡܫܰܗܝܳܐ ܐܰܝܟ݂ ܚܰܒܳܪܳܐ.
Job 11:1 ܘܰܥ̣ܢܳܐ ܨܽܘܦܳܪ ܢܰܥܡܬ݂ܳܝܳܐ: ܘܶܐܡܰܪ.
Job 11:2 ܒܣܽܘܓ݂ܳܐܐ ܕܡ̈ܶܠܶܐ ܠܳܐ ܥܳܢܶܐ. ܐܳܦܠܳܐ ܓܰܒܪܳܐ ܡܰܠܳܠܳܐ ܒܦܶܬܓ݂ܳܡܰܘ̈ܗܝ ܡܶܙܕܰܕܰܩ.
Job 11:3 ܗܳܐ ܥܰܠ ܡܶܠܰܝ̈ܟ ܡܺܝ̈ܬ݂ܶܐ ܗܽܘ ܢܶܫܬܩܽܘܢ. ܐܰܢ̱ܬ ܡܡܰܠܶܠ: ܘܠܰܝܬ ܕܟܳܠܶܐ ܠܳܟ݂. ܘܶܐܢ ܡܡܰܝܶܩ ܐܰܢ̱ܬ: ܠܰܝܬ ܕܡܰܟܶܣ ܠܳܟ݂.
Job 11:4 ܘܶܐܡܰܪ ܐܰܢ̱ܬ ܕܟܺܐܢܳܐܺܝܬ݂ ܐܶܬܕܰܒܪܶܬ݂. ܘܰܕ݂ܟܶܐ ܗ̱ܘܰܝܬ ܒܥܰܝ̈ܢܰܝ ܢܰܦܫܳܟ݂.
Job 11:5 ܒܪܰܡ ܡܰܢ ܕܶܝܢ ܥ̣ܒܰܕ݂ ܕܝܳܗܶܒ ܗܘܳܐ ܐܰ‌ܠܳܗܳܐ ܦܶܬܓ݂ܳܡܳܐ. ܘܰܡܪܺܝܡ ܗܘܳܐ ܣܶܦ̈ܘܳܬ݂ܶܗ ܥܰܡܳܟ݂.
Job 11:6 ܘܰܡܚܰܘܶܐ ܗܘܳܐ ܠܳܟ݂ ܟܰܣ̈ܝܳܬܳܐ ܕܚܶܟ݂ܡܬ݂ܳܐ. ܡܶܛܽܠ ܕܺܐܝܬ݂ ܠܳܗ̇ ܩܶܦ̈ܠܶܐ ܠܚܶܟ݂ܡܬ݂ܳܐ. ܘܝܳܕ݂ܰܥ ܗ̱ܘܰܝܬ ܕܫܳܒܶܩ ܗܘܳܐ ܠܳܟ݂ ܐܰ‌ܠܳܗܳܐ ܚܛܳܗܰܝ̈ܟ.
Job 11:7 ܒܽܘܕܳܩܶܗ ܕܰܐ‌ܠܳܗܳܐ ܡܶܫܟܰܚ ܐܰܢ̱ܬ ܠܡܶܕܰܥ. ܐܰܘ ܥܰܠ ܣܰܘܦܶܗ ܕܚܰܣܺܝܢܳܐ ܡܶܫܟܰܚ ܐܰܢ̱ܬ ܠܰܡܩܳܡ.
Job 11:8 ܪܰܘܡܳܐ ܕܰܫܡܰܝܳܐ ܝܳܕ݂ܰܥ ܐܰܢ̱ܬ. ܐܰܘ ܥܽܘܡܩܳܐ ܕܰܫܝܽܘܠ ܡܶܢ ܐܰܝܡܶܟܳܐ ܝܳܕ݂ܰܥ ܐܰܢ̱ܬ.
Job 11:9 ܐܰܪܺܝܟ݂ܳܐ ܗ̱ܝ ܡܶܢ ܐܰܪܥܳܐ ܡܫܽܘܚܬ݂ܳܗ̇. ܘܦܰܬ݂ܝܳܐ ܗ̱ܝ ܡܶܢ ܝܰܡܳܐ.
Job 11:10 ܐܶܢ ܢܶܥܒܰܪ ܢܶܐܚܽܘܕ݂ ܘܰܢܟܰܢܶܫ: ܡܰܢܽܘ ܡܰܗܦܶܟ݂ ܠܶܗ
Job 11:11 ܡܶܛܽܠ ܕܗܽܘܝܽܘ ܓܶܝܪ ܝܳܕ݂ܰܥ: ܐܶܡܰܬܝ ܗܘܳܐ ܙܰܒܢܳܐ. ܘܚܳܙܶܐ ܥܰܘܠܳܐ: ܘܗܽܘ ܡܶܬ݂ܒܰܝܰܢ.
Job 11:12 ܘܓܰܒܪܳܐ ܕܰܕ݂ܟ݂ܶܐ ܡܶܬ݂ܠܰܒܰܒ. ܘܰܕ݂ܓܰܢ̱ܒܳܪ: ܥܳܕܰܪ ܠܐ̱ܢܳܫ.
Job 11:13 ܐܶܠܽܘ ܐܰܢ̱ܬ ܐܰܬ݂ܩܶܢܬ ܠܶܒܳܟ݂: ܘܰܦܫܰܛܬ ܐܺܝܕܰܝ̈ܟ ܠܘܳܬ݂ܶܗ.
Job 11:14 ܐܶܢ ܐܺܝܬ݂ ܗܘܳܐ ܥܰܘܠܳܐ ܒܺܐܝ̈ܕ݂ܰܝܟ: ܡܰܪܚܶܩ ܗܘܳܐ ܠܶܗ. ܘܠܳܐ ܐܰܫܪܺܝܬ ܒܡܰܫܟܢܳܟ݂ ܥܰܘܠܳܐ.
Job 11:15 ܘܗܳܝܕܶܝܢ ܬܪܺܝܡ ܐܺܝܕܰܝ̈ܟ: ܘܡܶܢ ܥܳܩܳܐ ܠܳܐ ܬܶܕ݂ܚܰܠ.
Job 11:16 ܘܗܳܝܕܶܝܢ ܥܰܡܠܳܟ݂ ܬܶܬ݂ܢܫܶܐ. ܘܰܐܝܟ݂ ܡܰܝ̈ܳܐ ܥܳܒܽܘܖ̈ܶܐ ܬܶܬܕܒܰܪ.
Job 11:17 ܘܡܶܢ ܛܰܗܪܳܐ ܢܩܽܘܡ ܚܶܦܪܳܐ. ܘܥܰܪܦܶܠܳܐ ܐܰܝܟ݂ ܨܰܦܪܳܐ ܬܶܗܘܶܐ.
Job 11:18 ܘܬܶܬܟܶܠ ܕܺܐܝܬ݂ ܣܰܒܪܳܐ: ܘܬܶܕ݂ܡܰܟ݂ ܘܬܶܬܢܺܝܚ.
Job 11:19 ܘܠܰܝܬ ܕܰܡܥܺܝܪ ܠܳܟ݂. ܢܶܒܥܽܘܢ ܐܰܦܰܝ̈ܟ ܣܰܓܺܝ̈ܐܶܐ.
Job 11:20 ܘܥܰܝܢܰܝ̈ܗܽܘܢ ܕܖ̈ܰܫܺܝܥܶܐ ܢܶܚܫ̈ܟ݂ܳܢ. ܘܬ݂ܽܘܩܦܗܽܘܢ ܢܺܐܒܰܕ݂ ܡܶܢܗܽܘܢ: ܘܣܰܒܪܳܐ ܕܢܰܦ̈ܫܳܬ݂ܗܽܘܢ. 
Job 12:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 12:2 ܒܩܽܘܫܬܳܐ ܐܰܢ̱ܬܽܘܢ ܐܶܢܽܘܢ ܥܰܡܳܐ. ܘܥܰܡܟ݂ܽܘܢ ܬܡܽܘܬ݂ ܚܶܟ݂ܡܬ݂ܳܐ.
Job 12:3 ܐܳܦ ܠܺܝ ܠܶܒܳܐ ܐܺܝܬ݂ ܠܺܝ ܐܰܟ݂ܘܳܬ݂ܟ݂ܽܘܢ. ܘܠܳܐ ܗ̱ܘܺܝܬ݂ ܒܨܺܝܪ ܡܶܢܟ݂ܽܘܢ.
Job 12:4 ܠܡܰܢ ܗܘܰܝ̈ ܐܰܝܟ݂ ܗܳܠܶܝܢ. ܘܰܗܘܳܐ ܓܽܘܚܟܳܐ ܠܚܰܒܖ̈ܰܘܗܝ: ܘܰܩ̣ܪܳܐ ܠܰܐܠܳܗܳܐ ܘܰܥܢܳܝܗܝ: ܕܨܳܒܶܐ ܒܙܰܕܺܝ̈ܩܶܐ ܕܠܳܐ ܡܽܘܡ.
Job 12:5 ܠܡܰܦܪܳܩܽܘ ܫܳܛܝܽܘܬ݂ܳܐ ܘܥܰܘܠܳܐ: ܘܰܠܡܰܬ݂ܩܳܢܽܘ ܪܶܓܠܳܐ ܡܙܳܥܬܳܐ.
Job 12:6 ܢܫܰܢܽܘܢ ܡܰܫܟܢܰܝ̈ܗܽܘܢ ܕܒܳܙܽܘ̈ܙܶܐ. ܘܬ݂ܽܘܟ݂ܠܳܢܗܽܘܢ ܕܰܐܝܠܶܝܢ ܕܡܰܪܓܙܺܝܢ ܠܰܐܠܳܗܳܐ. ܡܶܛܽܠ ܕܠܰܝܬ ܐܰ‌ܠܳܗܳܐ ܒܠܶܒܗܽܘܢ.
Job 12:7 ܘܶܐܢ ܠܳܐ: ܫܰܐܶܠ ܠܚܰܝܽܘܬ݂ܳܐ: ܘܬܰܠܦܳܟ݂. ܘܰܠܦܳܪܰܚܬ݂ܳܐ ܕܰܫܡܰܝܳܐ: ܘܰܬ݂ܚܰܘܶܝܟ݂.
Job 12:8 ܘܶܐܫܬܰܥܳܐ ܠܰܐܪܥܳܐ: ܘܬܰܠܦܳܟ݂. ܘܢܶܫܬܰܥܽܘܢ ܠܳܟ݂ ܢܽܘ̈ܢܶܐ ܕܰܒܝܰܡܳܐ.
Job 12:9 ܡܰܢܽܘ ܕܠܳܐ ܝܳܕ݂ܰܥ ܒܗܳܠܶܝܢ ܟܽܠܗܶܝܢ: ܕܺܐܝܕܶܗ ܕܡܳܪܝܳܐ ܥܶܒܕܰܬ݂ ܗܳܠܶܝܢ.
Job 12:10 ܡܶܛܽܠ ܕܒܺܐܝܕ݂ܶܗ ܐܶܢܶܝܢ ܢܰܦ̈ܫܳܬ݂ܳܐ ܕܟ݂ܽܠ ܕܚܰܝ: ܘܪܽܘܚܳܐ ܕܟ݂ܽܠ ܒܣܰܪ ܘܐ̱ܢܳܫ
Job 12:11 ܐܶܕ݂ܢܳܐ ܫܳܡܥܳܐ ܡ̈ܶܠܶܐ. ܘܚܶܟܳܐ ܛܳܥܶܡ ܡܶܐܟ݂ܽܘܠܬܳܐ.
Job 12:12 ܘܰܒܩܰܫܺܝ̈ܫܶܐ ܚܶܟ݂ܡܬ݂ܳܐ: ܘܰܒܢܽܘܓܪܳܐ ܕܝܰܘ̈ܡܳܬ݂ܳܐ ܒܽܘܝܳܢܳܐ.
Job 12:13 ܥܰܡܶܗ ܗ̱ܝ ܚܶܟ݂ܡܬ݂ܳܐ ܘܓܰܢ̱ܒܳܪܽܘܬ݂ܳܐ. ܕܺܝܠܶܗ ܗܺܝ ܬܰܪܥܺܝܬ݂ܳܐ ܘܒܽܘܝܳܢܳܐ.
Job 12:14 ܗܳܐ ܐܶܢ ܣܳܚܶܦ: ܡܰܢܽܘ ܒܳܢܶܐ. ܘܶܐܢ ܐܳܚܶܕ݂ ܒܰܐܦܰܝ̈ ܐ̱ܢܳܫ: ܡܰܢܽܘ ܦܳܬܰܚ.
Job 12:15 ܐܶܢ ܓܳܥܰܪ ܒܡܰܝ̈ܳܐ: ܝܳܒܫܺܝܢ. ܘܶܐܢ ܡܫܰܕܰܪ ܠܗܽܘܢ: ܗܳܦܟܺܝܢ ܐܰܪܥܳܐ.
Job 12:16 ܕܺܝܠܶܗ ܗ̱ܘ ܬܽܘܩܦܳܐ ܘܚܶܟ݂ܡܬ݂ܳܐ. ܕܺܝܠܶܗ ܗ̱ܘ ܥܽܘܫܢܳܐ ܘܦܽܘܪܩܳܢܳܐ.
Job 12:17 ܡܕܰܒܰܪ ܠܡܰܠ̈ܟܶܐ ܒܬܶܡܗܳܐ: ܘܰܠܕܰܝܳܢ̈ܶܐ ܗܽܘ ܡܰܫܛܶܐ.
Job 12:18 ܡܰܚܶܬ݂ ܠܡܰܠܟܺܝ̈ܢ ܠܬܰܪܥܳܐ: ܘܳܐܣܰܪ ܚܙܳܩ̈ܶܐ ܒܚܰܨܰܝ̈ܗܽܘܢ.
Job 12:19 ܡܕܰܒܰܪ ܠܟ݂ܳܗܢ̈ܶܐ ܒܬܶܡܗܳܐ: ܘܰܠܥܰܫܺܝ̈ܢܶܐ ܡܫܰܦܶܠ.
Job 12:20 ܡܰܥܒܰܪ ܡܰܡܠܠܳܐ ܡܶܢ ܡܗܰܝܡܢ̈ܶܐ. ܘܛܰܥܡܳܐ ܕܣܳܒ̈ܶܐ ܫܳܩܶܠ
Job 12:21 ܐܳܫܶܕ݂ ܫܳܛܝܽܘܬ݂ܳܐ ܥܰܠ ܫܰܠܺܝܛܳܢ̈ܶܐ. ܘܰܚܠܺܝܨܽܘܬ݂ܗܽܘܢ ܕܬܰܩܺܝ̈ܦܶܐ ܗܽܘ ܡܪܰܦܶܐ.
Job 12:22 ܡܓܰܠܶܐ ܥܰܡܺܝ̈ܩܳܬ݂ܳܐ ܡܶܢ ܚܶܫܽܘܟ݂ܳܐ. ܘܡܰܦܶܩ ܠܢܽܘܗܪܳܐ ܡܶܢ ܛܶܠܳܠܰܝ̈ ܡܰܘܬܳܐ.
Job 12:23 ܡܰܛܥܶܐ ܠܥܰܡ̈ܡܶܐ: ܘܡܰܘܒܶܕ݂ ܠܗܽܘܢ. ܫܳܛܰܚ ܠܶܐܡ̈ܘܳܬ݂ܳܐ: ܘܫܳܒܶܩ ܠܗܶܝܢ.
Job 12:24 ܡܰܫܛܶܐ ܠܶܒܳܐ ܕܖ̈ܺܝܫܰܘܗܝ ܕܥܰܡܳܐ ܕܰܐܪܥܳܐ. ܘܡܰܛܥܶܐ ܠܗܽܘܢ ܒܬ݂ܰܘܫܳܐ ܕܠܳܐ ܐܽܘܪܚܳܐ.
Job 12:25 ܢܡܽܘܫܽܘܢ ܒܚܶܫܽܘܟ݂ܳܐ ܘܠܳܐ ܒܢܽܘܗܪܳܐ. ܢܓܰܫܓܫܽܘܢ ܚܶܫܽܘܟ݂ܳܐ ܘܠܳܐ ܢܰܗܺܝܪܳܐ. ܘܡܰܛܥܶܐ ܠܗܽܘܢ ܐܰܝܟ݂ ܖ̈ܰܘܳܝܶܐ.
Job 13:1 ܗܳܐ ܗܳܠܶܝܢ ܟܽܠܗܶܝܢ ܚܙܳܬ݂ ܥܰܝܢܝ: ܘܫܶܡܥܰܬ݂ ܐܶܕ݂ܢܝ ܘܶܐܬ݂ܒܰܝܢܶܬ݂.
Job 13:2 ܐܰܝܟ݂ ܝܺܕܰܥܬ݂ܟ݂ܽܘܢ ܝܳܕ݂ܰܥ ܐ̱ܢܳܐ ܐܳܦ ܐܶܢܳܐ. ܘܠܳܐ ܗ̱ܘܺܝܬ݂ ܒܨܺܝܪ ܡܶܢܟ݂ܽܘܢ.
Job 13:3 ܒܪܰܡ ܕܶܝܢ ܐܶܢܳܐ ܠܘܳܬ݂ ܚܰܣܺܝܢܳܐ ܡܡܰܠܶܠ ܐ̱ܢܳܐ. ܘܡܰܟܣܳܢܽܘܬ݂ܝ ܠܘܳܬ݂ ܐܰ‌ܠܳܗܳܐ ܐܶܚܰܘܶܐ.
Job 13:4 ܒܪܰܡ ܐܰܢ̱ܬܽܘܢ ܡܡܰܠܠܰܝ̈ ܫܽܘܩܪܳܐ ܐܰܢ̱ܬܽܘܢ. ܘܡܰܐܣܝ݂ܰܝ݂̈ ܒܠܳܐ ܡܶܕܶܡ ܐܰܢ̱ܬܽܘܢ.
Job 13:5 ܡܰܢ ܕܶܝܢ ܥ̣ܒܰܕ݂ ܕܡܶܫܬܰܩ ܫܰܬܺܝܩܺܝܢ ܗ̱ܘܰܝܬܽܘܢ. ܘܰܗܘܳܬ݂ ܠܟ݂ܽܘܢ ܕܶܝܢ ܗܳܕ݂ܶܐ ܠܚܶܟ݂ܡܳܐ.
Job 13:6 ܫܡܰܥܘ ܗܳܟ݂ܺܝܠ ܡܰܟܣܳܢܽܘܬ݂ܝ. ܘܨܽܘܬ݂ܘ ܕܺܝܢܳܐ ܕܣܶܦ̈ܘܳܬ݂ܝ.
Job 13:7 ܥܰܠ ܐܰ‌ܠܳܗܳܐ ܡܡܰܠܠܺܝܢ ܐܰܢ̱ܬܽܘܢ ܥܰܘܠܳܐ. ܘܰܥܠܰܘܗܝ ܡܡܰܠܠܺܝܢ ܐܰܢ̱ܬܽܘܢ ܢܶܟ݂ܠܳܐ.
Job 13:8 ܒܰܐܦܰܘ̈ܗܝ ܢܳܣܒܺܝܢ ܐܰܢ̱ܬܽܘܢ ܐܰܘ ܥܰܡ ܐܰ‌ܠܳܗܳܐ ܕܳܝܢܺܝܢ ܐܰܢ̱ܬܽܘܢ.
Job 13:9 ܛܳܒ ܠܟ݂ܽܘܢ ܕܒܳܨܶܐ ܠܟ݂ܽܘܢ ܐܰܘ ܐܰܝܟ݂ ܕܡܶܬܬܕܺܝܢ ܐܢ̱ܬܽܘܢ ܒܶܗ.
Job 13:10 ܡܰܟܳܣܽܘ ܢܰܟܶܣܟ݂ܽܘܢ. ܐܰܘ ܒܰܐܦܰܘ̈ܗܝ ܢܳܣܒܺܝܢ ܐܢ̱ܬܽܘܢ
Job 13:11 ܕܶܚܠܬ݂ܶܗ ܬܰܒܥܶܬ݂ܟ݂ܽܘܢ ܘܙܰܘܥܬ݂ܶܗ ܬܶܦܶܠ ܥܠܰܝܟܽܘܢ.
Job 13:12 ܐܶܬܕܰܟ݂ܪܘ ܕܡܶܢ ܥܰܦܪܳܐ ܗ̱ܘ ܫܽܘܠܛܳܢܟ݂ܽܘܢ. ܘܥܰܠ ܓܶܢ̱ܒ ܛܺܝܢܳܐ ܗ̱ܘ ܡܶܕ݂ܝܳܪܟ݂ܽܘܢ.
Job 13:13 ܫܬ݂ܽܘܩܘ ܡܶܢܝ: ܘܶܐܡܰܠܶܠ ܐܳܦ ܐܶܢܳܐ. ܘܺܐܡܰܪ ܟܽܠܡܶܕܶܡ ܕܰܥ̣ܒܰܪ ܥܠܰܝ.
Job 13:14 ܥܰܠ ܡܳܢܳܐ ܫܩܺܝܠ ܐ̱ܢܳܐ ܒܶܣܪܝ ܒܫܶܢܰܝ̈. ܘܢܰܦܫܝ ܣܺܝܡܳܐ ܒܺܐܝ̈ܕܰܝ.
Job 13:15 ܐܶܢ ܢܶܩܛܠܰܝ: ܠܶܗ ܗܽܘ ܡܣܰܟܶܐ ܐ̱ܢܳܐ ܒܰܠܚܽܘܕ݂. ܡܶܛܽܠ ܕܽܐܘܖ̈ܚܳܬ݂ܝ ܩܕ݂ܳܡܰܘܗܝ ܐܶܢܶܝܢ.
Job 13:16 ܘܳܐܦ ܗܽܘ ܢܶܗܘܶܐ ܠܺܝ ܦܳܪܽܘܩܳܐ ܡܶܛܽܠ ܕܠܳܐ ܥܳܐܶܠ ܩܕ݂ܳܡܰܘܗܝ ܚܶܠܦܳܐ.
Job 13:17 ܫܡܰܥܘ ܡܶܫܡܰܥ ܡܶܠܰܝ̈. ܘܬܰܚܘܺܝܬ݂ܝ ܐܺܡܰܪ ܩܕ݂ܳܡܰܝܟܽܘܢ.
Job 13:18 ܗܳܐ ܐܳܦ ܐܶܢܳܐ ܡܰܝܬܶܐ ܐ̱ܢܳܐ ܕܺܝܢܝ. ܘܝܳܕ݂ܰܥ ܐ̱ܢܳܐ ܕܶܐܢܳܐ ܗ̱ܘ ܙܰܟܳܝ.
Job 13:19 ܡܰܢܽܘ ܕܳܐܶܢ ܥܰܡܝ: ܕܗܳܫܳܐ ܐܶܫܬܽܘܩ ܘܶܐܬܬܢܺܝܚ.
Job 13:20 ܒܪܰܡ ܬܰܪܬܶܝܢ ܠܳܐ ܬܰܥܒܰܪ ܡܶܢܝ. ܘܗܳܝܕܶܝܢ ܡܶܢ ܩܕ݂ܳܡܰܝܟ ܠܳܐ ܐܶܬܛܥܶܐ
Job 13:21 ܐܺܝܕ݂ܳܟ݂ ܠܳܐ ܬܰܦܪܶܩ ܡܶܢܝ. ܘܕܶܚܠܬ݂ܳܟ݂ ܠܳܐ ܬܙܺܝܥܰܢܝ.
Job 13:22 ܘܰܩܪܺܝܢܝ ܘܶܐܢܳܐ ܐܶܥܢܶܐ: ܐܰܘ ܐܶܡܰܠܶܠ ܘܰܐܬ݂ܺܝܒܰܝܢܝ ܦܶܬܓ݂ܳܡܳܐ.
Job 13:23 ܟܡܳܐ ܠܺܝ ܚܰܘ̈ܒܶܐ ܘܰܚܛܳܗ̈ܶܐ. ܚܰܘ̈ܒܰܝ ܘܰܚܛܳܗܰܝ̈ ܐܰܘܕܰܥܰܝܢܝ.
Job 13:24 ܠܡܳܢܳܐ ܡܰܗܦܶܟ݂ ܐܰܢ̱ܬ ܐܰܦܰܝ̈ܟ ܡܶܢܝ. ܘܰܚܫܰܒܬܳܢܝ ܠܳܟ݂ ܐܰܝܟ݂ ܒܥܶܠܕܒܳܒܳܐ.
Job 13:25 ܠܛܰܪܦܳܐ ܝܰܒܺܝܫܳܐ ܕܢܳܬܰܪ: ܕܳܐܶܫ ܐܰܢ̱ܬ ܘܰܠܓܶܠܳܐ ܝܰܒܺܝܫܳܐ ܪܳܕܶܦ ܐܰܢ̱ܬ.
Job 13:26 ܕܰܟ݂ܬܰܒܬ ܥܠܰܝ ܡܰܪܕܽܘܬ݂ܳܐ ܘܡܰܕ݂ܟܰܪ ܐܰܢ̱ܬ ܥܠܰܝ ܚܰܘ̈ܒܶܐ ܕܛܰܠܝܽܘܬ݂ܝ.
Job 13:27 ܘܣ̣ܳܡܬ ܖ̈ܶܓܠܰܝ ܒܣܰܕܳܐ ܘܰܢ̣ܛܰܪܬ ܟܽܠܗܶܝܢ ܐܽܘܖ̈ܚܳܬ݂ܝ. ܘܥܰܠ ܬܽܘܩܦܳܐ ܕܖ̈ܶܓܠܰܝ ܬܶܚܙܶܐ.
Job 13:28 ܘܗܽܘ ܐܰܝܟ݂ ܪܰܩܒܳܐ ܕܒܳܠܶܐ: ܘܰܐܝܟ݂ ܠܒܽܘܫܳܐ ܕܳܐܟ݂ܶܠ ܠܶܗ ܣܳܣܳܐ.
Job 14:1 ܗܳܟܰܢܳܐ ܗ̱ܘ ܐ̱ܢܳܫܳܐ ܝܺܠܺܝܕ݂ ܐܰܢ̱ܬܬ݂ܳܐ. ܘܰܙܥܽܘܪ ܝܰܘ̈ܡܺܝܢ ܗ̱ܘ: ܘܣܳܒܶܠ ܙܰܘܥܳܐ.
Job 14:2 ܘܰܐܝܟ݂ ܥܽܘܦܝܳܐ ܢܳܦܶܩ: ܘܝܳܒܶܫ ܘܚܳܡܶܐ. ܘܥܳܪܶܩ ܐܰܝܟ݂ ܛܶܠܳܠܳܐ: ܘܠܳܐ ܩܳܐܶܡ.
Job 14:3 ܐܳܦ ܥܰܠ ܗܳܢܳܐ ܦ̣ܬܰܚܬ ܥܰܝܢܰܝ̈ܟ. ܘܠܶܗ ܬܰܥܶܠ ܒܕܺܝܢܳܐ ܥܰܡܳܟ݂.
Job 14:4 ܡܰܢܽܘ ܢܶܬܶܠ ܕܰܟ݂ܝܳܐ ܡܶܢ ܛܰܡܐܳܐ: ܐܳܦܠܳܐ ܚܰܕ݂.
Job 14:5 ܐܶܢ ܦܣܺܝܩܺܝܢ ܐܶܢܽܘܢ ܝܰܘܡܰܘ̈ܗܝ: ܘܡܶܢܝܳܢܳܐ ܕܝܰܖ̈ܚܰܘܗܝ ܓܙܺܝܪܺܝܢ. ܢܳܡܽܘܣܳܐ ܥ̣ܒܰܕܬ ܕܠܳܐ ܢܶܥܒܰܪ ܡܶܢܶܗ.
Job 14:6 ܘܰܢܦܽܘܫ ܥܕ݂ܰܡܳܐ ܕܢܶܪܗܰܛ ܐܰܝܟ݂ ܐܰܓܺܝܪܳܐ ܝܰܘܡܰܘ̈ܗܝ.
Job 14:7 ܡܶܛܽܠ ܕܺܐܝܬ݂ ܠܩܰܝܣܳܐ ܣܰܒܪܳܐ. ܕܶܐܢ ܡܶܬ݂ܦܣܶܩ: ܬܽܘܒ ܡܰܚܠܶܦ: ܘܰܥܢܳܩܰܘ̈ܗܝ ܠܳܐ ܥܳܢ̈ܕܳܢ.
Job 14:8 ܘܶܐܢ ܢܶܣܐܰܒ: ܒܰܐܪܥܳܐ ܥܶܩܳܪܶܗ: ܘܰܒܥܰܦܪܳܐ ܬܡܽܘܬ݂ ܡܰܘܥܺܝܬ݂ܶܗ.
Job 14:9 ܡܶܢ ܪܺܝܚܳܐ ܕܡܰܝ̈ܳܐ ܢܰܦܪܰܥ: ܘܢܶܥܒܶܕ݂ ܛܰܖ̈ܦܶܐ ܐܰܝܟ݂ ܢܨܺܝܒܳܐ.
Job 14:10 ܘܓܰܒܪܳܐ ܡܳܐܶܬ݂: ܘܒܳܠܶܐ ܘܣܳܐܶܦ ܒܰܪܢܳܫܳܐ: ܘܠܰܝܬܰܘܗܝ
Job 14:11 ܥܳܢܕܺܝܢ ܡܰܝ̈ܳܐ ܡܶܢ ܝܰܡܳܐ: ܘܢܰܗܪܳܐ ܚܳܪܶܒ ܘܝܳܒܶܫ.
Job 14:12 ܘܓܰܒܪܳܐ ܕܫܳܟܶܒ: ܠܳܐ ܩܳܐܶܡ ܥܰܕ݂ ܒܳܠܶܝܢ ܫܡܰܝ̈ܳܐ: ܠܳܐ ܢܶܬܬܥܺܝܪܽܘܢ ܘܠܳܐ ܢܳܕܺܝܢ ܡܶܢ ܫܶܢܰܬ݂ܗܽܘܢ.
Job 14:13 ܡܰܢ ܕܶܝܢ ܥ̣ܒܰܕ݂ ܕܒܰܫܝܽܘܠ ܛܰܫܺܝܬܳܢܝ: ܘܣܰܬܰܪܬܳܢܝ ܥܕ݂ܰܡܳܐ ܕܢܶܥܒܰܪ ܪܽܘܓܙܳܟ݂ ܘܣܳܡܬ ܠܺܝ ܕܶܝܢ ܩܝܳܡܳܐ ܘܶܐܬܕܟܰܪܬܳܢܝ.
Job 14:14 ܐܶܢ ܡܳܐܶܬ݂ ܓܰܒܪܳܐ: ܕܰܠܡܳܐ ܚܳܝܶܐ. ܘܟܽܠܗܽܘܢ ܝܰܘ̈ܡܳܬ݂ܳܐ ܕܰܥܠܰܝܡܽܘܬ݂ܶܗ ܡܣܰܟܶܐ: ܥܕ݂ܰܡܳܐ ܕܳܐܬ݂ܝܳܐ ܣܰܝܒܽܘܬ݂ܶܗ.
Job 14:15 ܐܶܢ ܬܶܩܪܶܝܢܝ: ܐܶܥܢܶܝܟ݂: ܘܥܰܠ ܥܒܳܕ݂ ܐܺܝ̈ܕܰܝܟ ܐܶܬ݂ܚܰܫܰܒ.
Job 14:16 ܡܶܛܽܠ ܗܶܠ̈ܟ݂ܳܬ݂ܝ ܕܗܳܫܳܐ ܠܳܐ ܬܶܡܢܶܐ ܘܠܳܐ ܬܶܛܰܪ ܥܰܠ ܚܛܳܗܰܝ̈.
Job 14:17 ܚܬ݂ܽܘܡ ܒܰܨܪܳܪܳܐ ܚܰܘ̈ܒܰܝ. ܘܰܐܦܪܶܩ ܡܶܢܝ ܚܛܳܗܰܝ̈.
Job 14:18 ܫܰܪܺܝܪܳܐܺܝܬ ܛܽܘܪܳܐ ܥܰܫܺܝܢܳܐ ܢܳܦܶܠ: ܐܰܘ ܫܩܺܝܦܳܐ ܡܶܬܬܙܺܝܥ ܡܶܢ ܕܽܘܟܬ݂ܶܗ.
Job 14:19 ܟܺܐܦܳܐ ܫܳܚܩܳܐ ܡܰܝ̈ܳܐ: ܐܰܘ ܟܶܬܳܐ ܥܰܦܪܳܗ̇ ܕܰܐܪܥܳܐ. ܣܰܒܪܳܐ ܕܐ̱ܢܳܫܳܐ ܐܰܘܒܶܕܬ.
Job 14:20 ܬܥܰܫܢܺܝܘܗܝ ܠܥܳܠܰܡ ܘܰܢܗܰܠܶܟ݂ ܒܒܶܗܬܬ݂ܳܐ ܕܰܐܦܰܘ̈ܗܝ ܬܶܫܕܶܝܘܗܝ
Job 14:21 ܐܶܢ ܢܶܣܓܽܘܢ ܒܢܰܘ̈ܗܝ: ܠܳܐ ܝܳܕ݂ܰܥ ܘܶܐܢ ܢܶܙܥܪܽܘܢ: ܠܳܐ ܡܶܫܬܰܘܕܰܥ ܠܗܽܘܢ.
Job 14:22 ܒܪܰܡ ܒܶܣܪܶܗ ܥܠܰܘܗܝ ܢܶܟ݂ܐܰܒ. ܘܢܰܦܫܶܗ ܥܠܰܘܗܝ ܬܶܬ݂ܐܒܶܠ.
Job 15:1 ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ ܘܶܐܡܰܪ.
Job 15:2 ܚܰܟܺܝܡ ܪܽܘܚܳܐ ܢܶܥܢܶܐ ܒܺܝܕܰܥܬ݂ܳܐ: ܘܢܶܡܠܶܐ ܚܶܡܬ݂ܳܐ ܟܰܪܣܶܗ.
Job 15:3 ܠܡܰܟܳܣܽܘ ܡܶܠܺܝ̈ܢ ܕܠܳܐ ܟܳܫܖ̈ܳܢ: ܘܰܒܡ̈ܶܠܶܐ ܕܠܰܝܬ ܒܗܶܝܢ ܝܽܘܬ݂ܪܳܢ.
Job 15:4 ܐܳܦ ܐܰܢ̱ܬ ܡܒܰܛܶܠ ܐܰܢ̱ܬ ܕܶܚܠܬ݂ܳܐ. ܘܡܰܣܓܶܐ ܐܰܢ̱ܬ ܡܡܰܠܶܠ ܩܕ݂ܳܡ ܐܰ‌ܠܳܗܳܐ.
Job 15:5 ܡܶܛܽܠ ܕܢܺܐܠܰܦ ܦܽܘܡܳܟ݂ ܚܛܳܗ̈ܶܐ. ܘܨܳܒܶܐ ܐܰܢ̱ܬ ܒܠܶܫܳܢܳܐ ܕܢܶܟ݂ܠܳܐ.
Job 15:6 ܢܚܰܝܒܳܟ݂ ܦܽܘܡܳܟ݂ ܘܠܳܐ ܐܶܢܳܐ. ܘܣܶܦ̈ܘܳܬ݂ܳܟ݂ ܢܰܣܗ̈ܕ݂ܳܢ ܒܳܟ݂ ܩܕ݂ܳܡܰܝ.
Job 15:7 ܕܰܠܡܳܐ ܩܕ݂ܳܡ ܐ̱ܢܳܫܳܐ ܐܶܬ݂ܺܝܠܶܕܬ. ܐܰܘ ܡܶܢ ܩܕ݂ܳܡ ܖ̈ܳܡܳܬ݂ܳܐ ܐܶܬ݂ܒܛܶܢܬ.
Job 15:8 ܒܐ̱ܪܳܙܶܗ ܕܡܳܪܝܳܐ ܫ̣ܡܰܥܬ: ܘܶܐܬ݂ܓܰܠܝܰܬ݂ ܠܳܟ݂ ܚܶܟ݂ܡܬ݂ܳܐ.
Job 15:9 ܡܳܢܳܐ ܝܳܕ݂ܰܥ ܐܰܢ̱ܬ ܕܰܚܢܰܢ ܠܳܐ ܝܳܕ݂ܥܺܝܢ ܚܢܰܢ. ܐܰܘ ܡܳܢܳܐ ܡܶܬ݂ܒܰܝܰܢ ܐܰܢ̱ܬ ܕܠܳܐ ܗܘܳܐ ܠܘܳܬ݂ܰܢ.
Job 15:10 ܗܳܐ ܐܺܝܬ݂ ܒܰܢ ܕܣܳܒ: ܐܳܦ ܐܺܝܬ݂ ܒܰܢ ܕܩܰܫܺܝܫ: ܘܰܕ݂ܥܰܬܺܝܩ ܐܳܦ ܡܶܢ ܐܰܒܽܘܟ݂ ܒܝܰܘ̈ܡܳܬ݂ܳܐ
Job 15:11 ܐܰܙܥܰܪ ܡܶܢܳܟ݂ ܠܽܘܚܳܡܰܘ̈ܗܝ ܕܰܐ‌ܠܳܗܳܐ. ܘܡܰܠܶܠ ܒܰܢܝܳܚ ܠܘܳܬ݂ ܢܰܦܫܳܟ݂.
Job 15:12 ܠܡܳܢܳܐ ܐܶܬܬܪܺܝܡ ܠܶܒܳܟ݂. ܘܡܳܢܳܐ ܡܖ̈ܰܡܙܳܢ ܥܰܝܢܰܝ̈ܟ.
Job 15:13 ܕܰܡܪܺܝܡ ܐܰܢ̱ܬ ܠܘܳܬ݂ ܐܰ‌ܠܳܗܳܐ ܪܽܘܚܳܟ݂: ܘܡܰܦܶܩ ܐܰܢ̱ܬ ܡܶܢ ܦܽܘܡܳܟ݂ ܡ̈ܶܠܶܐ.
Job 15:14 ܡܰܢܽܘ ܐ̱ܢܳܫܳܐ ܕܢܶܙܟܶܐ: ܐܰܘ ܡܰܢܽܘ ܢܶܙܕܰܕܰܩ ܝܺܠܺܝܕ݂ ܐܰܢ̱ܬܬ݂ܳܐ.
Job 15:15 ܗܳܐ ܒܩܰܕܺܝܫܰܘ̈ܗܝ ܠܳܐ ܡܗܰܝܡܰܢ ܘܰܫܡܰܝܳܐ ܠܳܐ ܕܟܶܝܢ ܩܕ݂ܳܡܰܘܗܝ.
Job 15:16 ܐܳܦ ܐܶܢ ܡܶܣܬܠܶܐ ܘܡܶܬܛܰܪܰܦ ܓܰܒܪܳܐ: ܢܶܫܬܶܐ ܥܰܘܠܳܐ ܐܰܝܟ݂ ܡܰܝ̈ܳܐ.
Job 15:17 ܐܶܚܰܘܶܝܟ݂: ܫܡܰܥܰܝܢܝ ܘܡܶܕܶܡ ܕܰܚܙܺܝܬ݂. ܐܶܬܰܢܶܐ.
Job 15:18 ܕܚܰܟܺܝ̈ܡܶܐ ܚܰܘܺܝܘ: ܘܠܳܐ ܟܰܣܺܝܘ ܡܶܢ ܐܰܒܳܗܰܝ̈ܗܽܘܢ.
Job 15:19 ܠܗܽܘܢ ܒܰܠܚܽܘܕܰܝܗܽܘܢ ܐܶܬ݂ܝܰܗܒܰܬ݂ ܐܰܪܥܳܐ. ܘܠܳܐ ܥ̣ܒܰܪ ܢܽܘܟ݂ܪܳܝܳܐ ܒܰܝܢܳܬ݂ܗܽܘܢ.
Job 15:20 ܟܽܠ ܝܰܘܡܰܘ̈ܗܝ ܕܪܰܫܺܝܥܳܐ ܡܶܬ݂ܪܰܘܪܰܒ. ܘܡܶܢܝܳܢ ܫܢܰܘ̈ܗܝ ܢܶܬ݂ܢܛܰܪ ܠܚܰܣܺܝܢܳܐ
Job 15:21 ܩܳܠ ܙܰܘܥܬ݂ܳܐ ܒܶܐܕ݂ܢܰܘ̈ܗܝ. ܘܒܰܫܠܳܡܳܐ ܒܳܙܽܘܙܳܐ ܢܺܐܬ݂ܶܐ ܥܠܰܘܗܝ.
Job 15:22 ܠܳܐ ܡܗܰܝܡܶܢ ܕܗܳܦܶܟ݂ ܡܶܢ ܚܶܫܽܘܟ݂ܐ. ܚܳܙܶܐ ܚܰܪܒܳܐ.
Job 15:23 ܥܳܪܶܩ ܗܘܳܐ ܠܠܽܘܚܳܡܳܐ ܕܕܺܝܢܳܐ. ܘܰܐܝܟܳܐ ܕܗܽܘ ܝܳܕ݂ܰܥ ܕܰܡܛܰܝܰܒ ܗ̱ܘ ܒܺܐܝܕܶܗ ܝܰܘܡܳܐ ܕܚܶܫܽܘܟ݂ܳܐ.
Job 15:24 ܢܶܒܥܬ݂ܺܝܘܗܝ ܐܽܘܠܨܳܢܳܐ. ܘܥܳܩܬ݂ܳܐ ܬܰܕ݂ܪܟ݂ܺܝܘܗܝ: ܐܰܝܟ݂ ܡܰܠܟܳܐ ܕܰܡܛܰܝܰܒ ܠܰܩܪܳܒܳܐ.
Job 15:25 ܡܶܛܽܠ ܕܰܐܪܺܝܡ ܥܰܠ ܐܰ‌ܠܳܗܳܐ ܐܺܝܕܶܗ ܘܥܰܠ ܚܰܣܺܝܢܳܐ ܐܶܬ݂ܓܰܢ̱ܒܰܪ.
Job 15:26 ܘܰܪܗܶܛ ܥܠܰܘܗܝ ܒܨܰܘܪܳܐ ܪܳܡܳܐ ܘܰܒܩܳܦܝܳܐ ܕܰܩܕ݂ܳܠܶܗ: ܒܣܽܘܓܰܐܬ݂ ܣܶܕ݂ܖ̈ܶܐ ܕܣܰܟܖ̈ܶܐ.
Job 15:27 ܘܟܰܣܺܝ ܐܰܦܰܘ̈ܗܝ ܒܬܰܪܒܶܗ ܘܰܥ̣ܒܰܕ݂ ܟܺܝܡܳܐ ܠܥܶܠ ܡܶܢ ܥܺܝܽܘܬ݂ܳܐ.
Job 15:28 ܘܰܐܘܬܶܒ ܩܽܘܖ̈ܝܳܐ ܚܰܖ̈ܒܳܬ݂ܳܐ ܕܠܳܐ ܝܳܬ݂ܒ̈ܳܢ. ܘܶܐܬܛܰܝܰܒ ܠܰܩܪܳܒܳܐ.
Job 15:29 ܠܳܐ ܢܟܰܬܰܪ ܘܠܳܐ ܢܩܽܘܡ ܚܰܝܠܶܗ. ܘܠܳܐ ܢܰܪܡܶܐ ܡ̈ܶܠܶܐ ܥܰܠ ܐܰܪܥܳܐ.
Job 15:30 ܘܠܳܐ ܢܶܥܢܕ݂ܽܘܢ ܡܶܢ ܚܶܫܽܘܟ݂ܳܐ ܘܰܥܢܳܩܰܘ̈ܗܝ ܬܝܰܒܶܫ ܫܰܠܗܶܒܺܝܬ݂ܳܐ. ܢܶܫܛܶܐ ܒܪܽܘܚܳܐ ܕܦܽܘܡܶܗ
Job 15:31 ܘܠܳܐ ܢܗܰܝܡܶܢ ܠܕܰܓܳܠܽܘܬ݂ܳܐ ܡܰܛܥܝܳܢܺܝܬ݂ܳܐ: ܡܶܛܽܠ ܕܺܐܝܩܺܐ ܗܘܳܬ݂ ܡܰܘܥܺܝܬܶܗ.
Job 15:32 ܘܰܕ݂ܠܳܐ ܒܝܰܘܡܰܘ̈ܗܝ ܝܺܒܶܫ. ܘܺܐܝܕ݂ܰܘ̈ܗܝ ܠܳܐ ܢܶܫ̈ܟܚܳܢ.
Job 15:33 ܢܶܥܩܽܘܪ ܐܰܝܟ݂ ܓܦܶܬܳܐ ܒܶܣܖ̈ܰܘܗܝ. ܘܢܶܫܕܶܐ ܐܰܝܟ݂ ܙܰܝܬܳܐ ܡܰܘܥܺܝܬܶܗ.
Job 15:34 ܡܶܛܽܠ ܕܰܟ݂ܢܽܘܫܬܳܐ ܕܚܰܢܦ̈ܶܐ ܬܶܗܘܶܐ ܠܚܽܘܪܒܳܐ ܘܰܠܨܰܕ݂ܝܳܐ ܘܢܽܘܪܳܐ ܬܶܐܟ݂ܽܘܠ ܠܡܰܫ̈ܟܢܶܐ ܕܥܰܘ̈ܳܠܶܐ.
Job 15:35 ܒܛܶܢܘ ܥܰܘܠܳܐ: ܘܺܝܠܶܕ݂ܘ ܥܶܬܳܐ. ܘܟܰܖ̈ܣܳܬ݂ܗܽܘܢ ܡܰܠ̈ܝܳܢ ܢܶܟ݂ܠܳܐ.
Job 16:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 16:2 ܫܶܡܥܶܬ݂ ܕܣܰܓܺܝ̈ܐܳܢ ܐܰܝܟ݂ ܗܳܠܶܝܢ: ܘܰܡܒܰܝ̈ܐܳܢܰܝ ܒܥܰܘܠܳܐ ܐܰܢ̱ܬܽܘܢ ܟܽܠܟ݂ܽܘܢ.
Job 16:3 ܠܳܐ ܬܰܟ݂ܪܽܘܢ ܠܪܽܘܚܝ ܒܡ̈ܶܠܶܐ. ܘܳܐܦܶܢ ܬܺܐܡܪܽܘܢ ܠܺܝ: ܠܳܐ ܥܳܢܶܐ ܐ̱ܢܳܐ.
Job 16:4 ܐܳܦ ܐܶܢܳܐ ܐܰܟ݂ܘܳܬ݂ܟ݂ܽܘܢ ܐܶܡܰܠܶܠ ܐܶܫܬܽܘܦ ܕܶܝܢ ܥܒܺܝ̈ܕܳܢ ܗ̱ܘܰܝ̈ ܢܰܦ̈ܫܳܬ݂ܟ݂ܽܘܢ ܚܠܳܦ ܢܰܦܫܝ ܘܰܒܩܺܝܬ݂ܟ݂ܽܘܢ ܕܶܝܢ ܒܡ̈ܶܠܶܐ: ܘܰܐܢܺܝܕܶܬ݂ ܥܠܰܝܟܽܘܢ ܒܪܺܝܫܝ.
Job 16:5 ܒܨܺܝܬ݂ܟ݂ܽܘܢ ܕܶܝܢ ܒܡܶܠܰܝ̈ܟܽܘܢ. ܘܡܰܡܠܠܳܐ ܕܣܶܦ̈ܘܳܬ݂ܝ ܠܳܐ ܕܶܝܢ ܚܶܣܟܶܬ݂ ܡܶܢܟ݂ܽܘܢ.
Job 16:6 ܐܶܢ ܐܶܡܰܠܶܠ ܓܶܝܪ: ܠܳܐ ܦܳܪܶܩ ܟܺܐܒܝ. ܘܶܐܢ ܫܳܠܶܐ ܐ̱ܢܳܐ: ܡܰܢܽܘ ܡܰܪܘܰܚ ܠܺܝ.
Job 16:7 ܡܶܛܽܠ ܕܗܳܫܳܐ ܐܰܠܐܝܰܢܝ. ܘܰܢܛܰܪ ܟܽܠܳܗ̇ ܣܳܗܕܽܘܬ݂ܝ.
Job 16:8 ܘܰܐܩܺܝܡܰܢܝ ܘܰܗܘܺܝܬ݂ ܣܳܗܕܳܐ. ܘܩ̣ܳܡܰܬ݂ ܒܺܝ ܟܰܕܳܒܽܘܬ݂ܝ: ܘܰܩܕ̣ܳܡܰܘܗܝ ܡܰܠܠܶܬ݂.
Job 16:9 ܪܽܘܓܙܶܗ ܬܰܒܪܰܢܝ ܘܦܰܫܚܰܢܝ. ܘܚܰܪܶܩ ܥܠܰܝ ܫܶܢܰܘ̈ܗܝ. ܒܥܶܠܕܒܳܒܰܝ̈ ܚܰܒܰܪܘ ܥܰܝܢܰܝ̈ܗܽܘܢ ܥܠܰܝ.
Job 16:10 ܘܰܥܠܰܝ ܦ̣ܬܰܚܘ ܦܽܘܡܗܽܘܢ ܒܚܶܣܕܳܐ ܘܰܡܚܰܘ ܦܰܟ݂ܰܝ̈ ܐܰܟ݂ܚܕ݂ܳܐ. ܘܚܶܡܬ݂ܳܐ ܡܶܬ݂ܡܠܶܝܢ ܗܘܰܘ ܥܠܰܝ
Job 16:11 ܘܰܐܫܠܡܰܢܝ ܠܡܰܠܰܐܟ݂ܳܐ ܥܰܘܠܳܐ. ܘܠܺܐܝܕ݂ܳܐ ܕܪܰܫܺܝܥܳܐ ܐܰܫܠܡܰܢܝ.
Job 16:12 ܫ̇ܠܶܐ̣ ܗ̱ܘܺܝܬ݂: ܘܛܰܪܦܰܢܝ ܐܶܚܰܕ݂ ܒܰܩܕ݂ܳܠܝ: ܘܒܰܕܪܰܢܝ. ܐܰܩܺܝܡܰܢܝ ܠܶܗ ܐܰܝܟ݂ ܢܺܝܫܳܐ.
Job 16:13 ܘܰܣܓܺܝܘ ܥܠܰܝ ܓܶܐܖ̈ܰܘܗܝ. ܘܰܫܕ̣ܳܐ ܒܟܽܘܠ̈ܝܳܬ݂ܝ ܘܠܳܐ ܚܳܣ ܐܶܫܰܕ݂ ܥܰܠ ܐܰܪܥܳܐ ܡܪܳܪܬܝ.
Job 16:14 ܬܰܪܥܰܢܝ ܬܽܘܪܥܬ݂ܳܐ ܒܓܰܘ ܬܽܘܪܥܬ݂ܳܐ. ܘܰܪܗܶܛ ܥܠܰܝ ܐܰܝܟ݂ ܓܰܢ̱ܒܳܪܳܐ.
Job 16:15 ܣܰܩܳܐ ܐܶܬ݂ܟܰܒܢܶܬ݂ ܥܰܠ ܡܶܫܟܝ. ܘܦܰܠܦܠܶܬ݂ ܒܥܰܦܪܳܐ ܪܺܝܫܝ.
Job 16:16 ܐܰܦܰܝ̈ ܐܶܬܕܰܠܰܚܝ̈ ܡܶܢ ܒܟ݂ܳܬ݂ܳܐ. ܘܚܳܙ̈ܝܳܬ݂ܝ ܡܶܢ ܛܶܠܳܠܶܗ ܕܡܰܘܬܳܐ.
Job 16:17 ܥܰܠ ܕܠܰܝܬ ܥܰܘܠܳܐ ܒܺܐܝ̈ܕܰܝ: ܘܰܨܠܽܘܬ݂ܝ ܕܰܟ݂ܝܳܐ.
Job 16:18 ܐܰܪܥܳܐ ܠܳܐ ܬܟܰܣܶܐ ܕܶܡܝ. ܘܠܳܐ ܢܶܗܘܶܐ ܐܰܬ݂ܪܳܐ ܠܰܙܥܳܩ̈ܳܬ݂ܝ.
Job 16:19 ܘܗܳܫܳܐ ܗܳܐ ܒܰܫܡܰܝܳܐ ܣܳܗܕܰܝ̈: ܘܝܳܕ݂ܥܰܝ̈ ܒܰܡܪܰܘܡܳܐ.
Job 16:20 ܐܰܚܰܝ̈ ܘܖ̈ܳܚܡܰܝ: ܠܘܳܬ݂ ܐܰ‌ܠܳܗܳܐ ܫܶܦܥܰܬ݂ ܥܰܝܢܝ
Job 16:21 ܠܘܰܝ ܕܶܝܢ ܢܰܟܶܣ ܒܰܪܢܳܫܳܐ ܠܰܐܠܳܗܳܐ ܐܰܝܟ݂ ܓܰܒܪܳܐ ܠܚܰܒܪܶܗ.
Job 16:22 ܕܡܶܢܝܳܢܳܐ ܕܰܫܢܰܘ̈ܗܝ ܐܳܬ݂ܝ̈ܳܢ ܐܘܪܚܳܐ ܕܠܳܐ ܗܳܦܟܳܐ ܐܳܙܶܠ.
Job 17:1 ܪܽܘܚܝ ܐܶܬܛܰܪܦܰܬ݂: ܘܝܰܘ̈ܡܰܝ ܐܶܬܕܰܥܰܟ݂ܘ ܛܰܝܶܒܘ ܠܺܝ ܩܰܒܪܳܐ.
Job 17:2 ܡܶܛܽܠ ܕܠܰܝܬ ܫܽܘܩܪܳܐ ܠܘܳܬ݂ܝ. ܘܒܰܡܪܳܪܗܽܘܢ ܒܳܬܰܬ݂ ܪܽܘܚܝ.
Job 17:3 ܣܺܝܡ ܢܺܐ ܡܶܫܟܳܢܝ ܠܘܳܬ݂ܳܟ݂: ܡܰܢܽܘ ܗܳܢܳܐ ܡܰܫܠܶܡ ܒܺܐܝ̈ܕ݂ܰܝ.
Job 17:4 ܡܶܛܽܠ ܕܠܶܒܗܽܘܢ ܟ̣ܰܣܺܝܬ ܡܶܢ ܣܽܘܟܳܠܳܐ. ܡܶܛܽܠ ܗܳܢܳܐ ܢܶܬܬܪܺܝܡܽܘܢ ܒܦܳܠܓܽܘܬ݂ܳܐ.
Job 17:5 ܘܢܶܬ݂ܪܰܘܪܰܒ ܪܳܚܡܳܐ ܥܰܠ ܪܳܚܡܶܗ ܘܥܰܝ̈ܢܶܐ ܕܰܒܢܰܝ̈ܗܽܘܢ ܢܶܚܫ̈ܟ݂ܳܢ.
Job 17:6 ܘܰܐܩܺܝܡ ܫܽܘܠܛܳܢܳܐ ܕܥܰܡ̈ܡܶܐ. ܘܬܰܚܦܺܝܬ݂ܳܐ ܥܰܠ ܐܰܦܰܝ̈ܗܽܘܢ ܐܶܗܘܶܐ.
Job 17:7 ܟܶܐܒܰܬ݂ ܡܶܢ ܪܽܘܓܙܳܐ ܥܰܝܢܰܝ. ܘܬܰܖ̈ܥܝܳܬ݂ܝ ܟܽܠܗܶܝܢ ܐܰܝܟ݂ ܛܶܠܳܢ̈ܝܳܬ݂ܳܐ.
Job 17:8 ܢܶܬ݂ܡܗܽܘܢ ܬܖ̈ܺܝܨܶܐ ܥܰܠ ܗܳܕ݂ܶܐ. ܘܙܰܟܳܝܳܐ ܥܰܠ ܚܰܝܳܒܳܐ ܢܶܬ݂ܢܰܦܰܨ.
Job 17:9 ܢܶܐܚܽܘܕ݂ ܙܰܕܺܝܩܳܐ ܐܽܘܪܚܶܗ: ܘܰܢܚܰܡܣܶܢ: ܘܰܕܕܰܟ݂̈ܝܳܢ ܐܺܝܕ݂ܰܘ̈ܗܝ: ܢܰܘܣܶܦ ܥܰܠ ܚܰܝܠܳܐ.
Job 17:10 ܒܪܰܡ ܗܳܐ ܟܽܠܟ݂ܽܘܢ ܬܳܒܬܽܘܢ. ܘܰܗܦܰܟ݂ܬܽܘܢ ܘܶܐܬܰܝܼܬܽܘܢ ܠܘܳܬ݂ܝ. ܘܠܳܐ ܐܶܫܟܚܶܬ݂ ܒܟ݂ܽܘܢ ܕܚܰܟܺܝܡ
Job 17:11 ܡܰܥܒܖ̈ܰܝ ܝܰܘ̈ܡܳܬ݂ܳܐ: ܡܒܰܛ̈ܠܰܝ ܡܰܚܫ̈ܒܳܬ݂ܳܐ ܡܰܘ̈ܒܕܰܝ ܠܠܶܒܰܘ̈ܳܬ݂ܳܐ ܕܥܰܡ̈ܡܶܐ.
Job 17:12 ܠܺܠܝܳܐ ܠܺܐܝܡܳܡܳܐ ܣܳܝܡܺܝܢ ܐܢ̱ܬܽܘܢ. ܘܢܰܗܺܝܪܳܐ ܡܩܰܪܒܺܝܢ ܐܢܬܽܘܢ ܡܶܢ ܩܕ݂ܳܡ ܚܶܫܽܘܟ݂ܳܐ.
Job 17:13 ܐܶܢ ܐܶܣܰܟܶܐ ܠܰܫܝܽܘܠ: ܒܰܝܬܝ ܗ̱ܘ. ܘܰܒܚܶܫܽܘܟ݂ܳܐ ܬܶܫܘܺܝܬ݂ܝ ܫܰܘܺܝܬ݂.
Job 17:14 ܠܰܚܒܳܠܳܐ ܩܪܺܝ݀ܬ݂ ܐܳܒܝ ܐܰܢ̱ܬ ܘܶܐܡܝ ܘܚܳܬ݂ܝ ܠܪܶܡܬ݂ܳܐ.
Job 17:15 ܐܰܝܟܰܘ ܡܶܟܺܝܠ ܣܰܒܪܝ ܘܬ݂ܽܘܟ݂ܠܳܢܝ. ܘܰܠܣܰܒܪܝ ܡܰܢܽܘ ܢܶܫܟܚܺܝܘܗܝ.
Job 17:16 ܒܬ݂ܽܘܩܦܳܐ ܠܰܫܝܽܘܠ ܬܶܚܬ݂ܽܘܢ ܘܰܐܟ݂ܚܕ݂ܳܐ ܠܥܰܦܪܳܐ ܢܶܚܬ݂ܽܘܢ.
Job 18:1 ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ ܘܶܐܡܰܪ.
Job 18:2 ܥܕ݂ܰܡܳܐ ܠܶܐܡܰܬ݂ܝ ܣܳܝܡܺܝܢ ܐܢܬܽܘܢ ܣܰܩܽܘܒܠܳܐ ܠܡ̈ܶܠܶܐ. ܘܶܐܬ݂ܒܰܝܰܢܘ: ܘܰܐܚܪܳܝܰܬ݂ ܢܡܰܠܶܠ.
Job 18:3 ܠܡܳܢܳܐ ܐܶܬ݂ܚܫܶܒܢ ܐܰܝܟ݂ ܒܥܺܝܪܳܐ. ܘܶܐܬܛܰܡܰܐܢ ܒܥܰܝܢܰܝ̈ܟ: ܩܳܛܶܠ ܢܰܦܫܶܗ ܒܪܽܘܓܙܶܗ.
Job 18:4 ܗܳܐ ܡܶܛܽܠܳܬ݂ܳܟ݂ ܬܶܫܬܒܶܩ ܐܰܪܥܳܐ. ܘܰܢܫܰܢܶܐ ܛܽܘܪܳܐ ܡܶܢ ܕܽܘܟܬܶܗ.
Job 18:5 ܘܳܐܦ ܫܪܳܓܳܐ ܕܖ̈ܰܫܺܝܥܶܐ ܢܶܕܥܰܟ݂. ܘܳܐܦ ܬܳܓܶܗ ܫܰܠܗܶܒܺܝܬ݂ܳܐ ܕܢܽܘܪܶܗ.
Job 18:6 ܢܽܘܗܪܳܐ ܢܶܚܫܰܟ݂ ܒܡܰܫܟܢܶܗ ܘܰܫܪܳܓܶܗ ܢܶܕܥܰܟ݂ ܥܠܰܘܗܝ.
Job 18:7 ܢܶܨ̈ܕܝܳܢ ܗܶܠ̈ܟ݂ܳܬܶܗ ܒܟܺܐܒܰܘ̈ܗܝ ܘܰܬܛܰܒܥܺܝܘܗܝ ܬܰܪܥܺܝܬ݂ܶܗ.
Job 18:8 ܡܶܛܽܠ ܕܰܐܘܫܶܛ ܪܶܓܠܶܗ ܒܰܡܨܺܝܕܬܳܐ. ܘܥܰܠ ܣܪܺܝܼܓܬܳܐ ܗܰܠܶܟ݂.
Job 18:9 ܘܶܐܚܰܕ݂ ܦܰܚܳܐ ܒܥܶܩܒܶܗ ܢܶܬ݂ܥܰܫܢܽܘܢ ܥܠܰܘܗܝ ܨܰܗ̈ܘܳܢܶܐ.
Job 18:10 ܛܡܺܝܪ ܗ̱ܘ ܒܰܐܪܥܳܐ ܚܰܒܠܶܗ. ܘܰܡܨܺܝܕܬܶܗ ܥܰܠ ܫܒܺܝ̈ܠܶܐ ܬܶܬ݂ܟܪܶܟ݂
Job 18:11 ܚܰܕ݂ܪܽܘܗܝ ܣܶܕ݂ܖ̈ܰܝ ܒܽܘܠܗܳܝܳܐ. ܘܒܰܕܰܪܘ ܐܶܢܶܝܢ ܠܖ̈ܶܓܠܰܘܗܝ.
Job 18:12 ܘܢܶܗܘܶܐ ܟܰܦܢܳܐ ܟܺܐܒܶܗ: ܘܰܬ݂ܒܳܪܳܐ ܡܰܬ݂ܩܰܢ ܠܬ݂ܰܘ̈ܠܕ݂ܳܬ݂ܶܗ.
Job 18:13 ܢܶܬ݂ܰܐܟ݂̈ܠܳܢ ܒܬ݂ܽܘܩܦܳܐ ܩܽܘܖ̈ܝܶܗ: ܘܰܒܬ݂ܩܽܘܦ ܡܺܝ̈ܬܶܐ ܒܽܘܟ݂ܪܶܗ.
Job 18:14 ܢܶܬ݂ܦܣܶܩ ܡܶܢ ܡܰܫܟܢܶܗ ܬܽܘܟ݂ܠܳܢܶܗ. ܘܰܢܣܰܪܗܒܽܘܢܶܗ ܒܽܘ̈ܠܗܳܝ݂ܰܝ݂ ܡܰܠܟܳܐ.
Job 18:15 ܘܢܶܫܪܽܘܢ ܒܡܰܫܟܢܶܗ ܡܶܛܽܠ ܕܠܰܝܬ̇ ܐ̱ܢܳܫ. ܬܶܬ݂ܒܰܕܰܪ ܥܰܠ ܐܰܬ݂ܪܶܗ ܟܶܒܪܺܝܬ݂ܳܐ.
Job 18:16 ܡܶܢ ܠܬܰܚܬ ܥܶܩܳܖ̈ܰܘܗܝ ܢܺܐܒܫܽܘܢ. ܘܡܶܢ ܠܥܶܠ ܢܳܬܰܪ ܩܛܳܦܶܗ.
Job 18:17 ܢܺܐܒܰܕ݂ ܕܽܘܟ݂ܪܳܢܶܗ ܡܶܢ ܐܰܪܥܳܐ. ܘܠܰܝܬ ܠܶܗ ܫܶܡ ܥܰܠ ܐܰܦܰܝ̈ ܒܪܺܝܬ݂ܳܐ.
Job 18:18 ܢܶܣܚܦܽܘܢܶܗ ܡܶܢ ܢܽܘܗܪܳܐ ܠܚܶܫܽܘܟ݂ܳܐ. ܘܡܶܢ ܬܺܒܶܝܠ ܢܶܕ݂ܚܩܽܘܢܶܗ.
Job 18:19 ܠܳܐ ܫܶܡ ܠܶܗ ܘܠܳܐ ܕܽܘܟ݂ܪܳܢ ܒܥܰܡܳܐ. ܘܠܳܐ ܢܶܗܘܶܐ ܠܶܗ ܣܪܺܝܕ݂ܳܐ ܒܡܰܥܡܪܶܗ.
Job 18:20 ܥܰܠ ܝܰܘܡܰܘ̈ܗܝ ܢܶܬ݂ܡܗܽܘܢ ܐ̱ܚܖ̈ܳܝܶܐ. ܘܩܰܕ݂ܡܳܝ̈ܶܐ ܙܶܩܦܰܬ݂ ܣܥܳܪܬ݂ܗܽܘܢ
Job 18:21 ܒܪܰܡ ܗܳܠܶܝܢ ܐܶܢܽܘܢ ܡܰܫܟܢܰܘ̈ܗܝ ܕܥܰܘܠܳܐ. ܘܗܰܢܰܘ ܐܰܬ݂ܪܳܐ ܕܡܰܢ ܕܠܳܐ ܝܳܕ݂ܰܥ ܠܰܐܠܳܗܳܐ. 
Job 19:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 19:2 ܥܕ݂ܰܡܳܐ ܠܶܐܡܰܬܝ ܡܰܕ݂ܘܶܝܢ ܐܰܢ̱ܬܽܘܢ ܠܢܰܦܫܝ. ܘܡܰܟ݂ܐܒܺܝܢ ܐܰܢ̱ܬܽܘܢ ܠܺܝ ܒܡ̈ܶܠܶܐ.
Job 19:3 ܕܗܳܐ ܥܣܰܪ ܙܰܒܢܺܝ̈ܢ ܡܟ݂ܰܘܢܺܝܢ ܐܢ̱ܬܽܘܢ ܠܺܝ ܘܠܳܐ ܒܳܗܬ݂ܺܝܢ ܐܢ̱ܬܽܘܢ ܕܡܰܟ݂ܪܶܝܢ ܐܢ̱ܬܽܘܢ ܠܺܝ.
Job 19:4 ܘܶܐܢ ܫܰܪܺܝܪܳܐܺܝܬ ܛܥܺܝ݀ܬ݂: ܠܘܳܬ݂ܝ ܬܶܗܘܶܐ ܛܳܥܝܽܘܬ݂ܝ.
Job 19:5 ܘܶܐܢ ܡܶܢ ܩܽܘܫܬܳܐ ܐܶܬ݂ܪܰܘܪܰܒܬܽܘܢ ܥܠܰܝ: ܘܰܐܟ݂ܶܣܬܽܘܢܳܢܝ ܘܚܰܣܶܕܬܽܘܢܳܢܝ.
Job 19:6 ܕܰܥܘ ܗܳܟ݂ܺܝܠ ܕܰܐ‌ܠܳܗܳܐ ܗܽܘ ܚܰܝܒܰܢܝ ܘܰܡܨܺܝܕܬܶܗ ܗܽܘ ܦ̣ܪܰܣ ܥܠܰܝ.
Job 19:7 ܘܶܐܢ ܡܰܝܠܶܠ ܐ̱ܢܳܐ: ܐ̱ܢܳܫ ܠܳܐ ܥܳܢܶܐ ܠܺܝ. ܘܶܐܢ ܐܶܒܰܓܶܢ: ܠܰܝܬ ܕܬ݂ܳܒܰܥ ܠܺܝ.
Job 19:8 ܐܽܘܖ̈ܚܳܬ݂ܝ ܣܳܓ ܕܠܳܐ ܐܶܥܒܰܪ. ܘܣܳܡ ܚܶܫܽܘܟ݂ܳܐ ܥܰܠ ܫܒܺܝ̈ܠܰܝ.
Job 19:9 ܐܺܝܩܳܪܝ ܐܰܫܠܰܚ ܡܶܢܝ. ܘܰܐܥ̣ܒܰܪ ܟܠܺܝܠܳܐ ܕܪܺܝܫܝ.
Job 19:10 ܥܰܩܪܰܢܝ ܡܶܢ ܟܽܠ ܣܶܛܖ̈ܰܝ ܘܶܐܙܶܠ̱ܬ݂ ܘܰܫܩܰܠ ܐܰܝܟ݂ ܩܰܝܣܳܐ ܣܰܒ݂ܪܝ
Job 19:11 ܘܰܬ݂ܩܶܦ ܥܠܰܝ ܪܽܘܓܙܶܗ ܘܚܰܫܒܰܢܝ ܠܶܗ ܐܰܝܟ݂ ܒܥܶܠܕܒܳܒܳܐ.
Job 19:12 ܘܰܐܟ݂ܚܕ݂ܳܐ ܐܶܬ݂ܰܘ ܥܠܰܝ ܫܠܺܝܚܰܘ̈ܗܝ. ܘܰܕ݂ܪܰܫܘ ܥܠܰܝ ܐܽܘܖ̈ܚܳܬ݂ܗܽܘܢ ܘܰܫ̣ܪܰܘ ܚܕܳܪܝ ܡܰܫܟܰܢܝ.
Job 19:13 ܐܰܚܰܝ̈ ܐܰܪܚܶܩܘ ܡܶܢܝ: ܘܖ̈ܳܚܡܰܝ ܥܒܰܪܘ.
Job 19:14 ܦܣܰܩ݂ܘ ܩܰܖ̈ܺܝܒܰܝ ܡܶܢ ܠܘܳܬ݂ܝ ܘܝܳܕ݂ܥܰܝ̈ ܐܶܬ݂ܢܰܫܝܽܘܢܝ.
Job 19:15 ܬܰܘܬܳܒܰܝ̈ ܒܰܝܬܝ ܘܰܐܡ̈ܗܳܬ݂ܝ: ܐܰܝܟ݂ ܢܽܘܟ݂ܪܳܝܳܐ ܚܰܫܒܽܘܢܝ ܘܢܽܘܟ݂ܪܳܝ ܗ̱ܘܺܝܬ݂ ܒܥܰܝܢܰܝ̈ܗܽܘܢ.
Job 19:16 ܠܥܰܒܕܝ ܩܪܺܝܬ݂: ܘܠܳܐ ܥܢܳܢܝ. ܘܶܐܬ݂ܟܰܫܦܶܬ݂ ܠܶܗ ܒܡܶܠܰܝ̈ ܦܽܘܡܝ: ܘܶܐܬ݂ܚܰܢܢܶܬ݂ ܠܶܗ.
Job 19:17 ܢܽܘܟܪܳܝܳܐ ܗ̱ܘܺܝܬ݂ ܠܰܐܢ̱ܬܰܬ݂ܝ. ܘܶܐܬ݂ܚܰܢܢܶܬ݂ ܠܒܰܪ ܡܥܰܝ̈.
Job 19:18 ܘܳܐܦ ܥܰܘ̈ܳܠܶܐ ܐܰܣܠܝܽܘܢܝ ܩܳܡܶ݀ܬ݂ ܘܡܰܠܶܠܘ ܒܺܝ.
Job 19:19 ܐܰܣܠܝܽܘܢܝ ܟܽܠ ܡܳܠܟܰܝ̈ ܡܶܠܟܰܝ̈. ܘܳܐܦ ܖ̈ܳܚܡܰܝ ܐܶܬ݂ܗܦܶܟ݂ܘ ܥܠܰܝ.
Job 19:20 ܡܶܫܟܝ ܘܒܶܣܪܝ ܕܒܶܩܘ ܒܓܰܖ̈ܡܰܝ ܘܶܐܬ݂ܦܰܠܛܶܬ݂ ܒܡܶܫܟܳܐ ܕܫܶܢܰܝ̈
Job 19:21 ܚܽܘܢܽܘܢܝ ܚܽܘܢܽܘܢܝ: ܐܰܢ̱ܬܽܘܢ ܖ̈ܳܚܡܰܝ ܡܶܛܽܠ ܕܺܐܝܕܶܗ ܗܽܘ ܕܰܐ‌ܠܳܗܳܐ ܩܶܪܒܰܬ݂ ܠܺܝ.
Job 19:22 ܠܡܳܢܳܐ ܬܶܪܕܦܽܘܢܳܢܝ ܐܳܦ ܐܰܢ̱ܬܽܘܢ ܐܰܝܟ݂ ܐܰ‌ܠܳܗܳܐ. ܘܡܶܢ ܒܶܣܪܝ ܠܳܐ ܬܶܣܒܥܽܘܢ.
Job 19:23 ܡܰܢ ܕܶܝܢ ܥ̣ܒܰܕ݂ ܕܡܶܬ݂ܟܰܬ݂̈ܒܳܢ ܗ̱ܘܰܝ̈ ܡܶܠܰܝ̈: ܘܡܶܬ݂ܖ̈ܰܫܡܳܢ ܗ̱ܘܰܝ̈ ܒܣܶܦܪܳܐ.
Job 19:24 ܘܰܒܩܰܢܝܳܐ ܕܦܰܪܙܠܳܐ: ܘܰܒܨܳܝܪܳܐ ܕܰܐܒܳܪܳܐ ܠܥܳܠܰܡ: ܘܥܰܠ ܟܺܐܦܳܐ ܢܶܬ݂ܖ̈ܰܫܡܳܢ.
Job 19:25 ܘܶܐܢܳܐ ܝܳܕ݂ܰܥ ܐ̱ܢܳܐ ܕܦܳܪܽܘܩܝ ܚܰܝ ܗܽܘ ܘܰܒܣܰܘܦܳܐ ܥܰܠ ܐܰܪܥܳܐ ܢܶܬ݂ܓܠܶܐ.
Job 19:26 ܘܥܰܠ ܡܶܫܟܝ ܗܽܘ ܐܶܬ݂ܟܪܶܟ݂ ܗܳܠܶܝܢ ܘܥܰܠ ܒܶܣܪܝ.
Job 19:27 ܐܶܢ ܬܶܚܙܶܐ ܠܰܐܠܳܗܳܐ ܥܰܝܢܝ: ܚܙܰܝ̈ ܢܽܘܗܪܳܐ ܟܽܘܠ̈ܝܳܬ݂ܝ: ܡܣܳܦ ܗܽܘ ܓܶܝܪ ܣܳܦܶܬ݂ ܡܶܢ ܩܝܳܡܝ.
Job 19:28 ܕܳܐܡܪܺܝܢ ܐܰܢ̱ܬܽܘܢ ܡܳܢܳܐ ܪܳܕ݂ܦܺܝܢ ܚܢܰܢ ܠܶܗ. ܛܳܒܳܐ ܓܶܝܪ ܡܶܠܬ݂ܳܐ ܐܶܫܟܰܚ ܒܳܬܰܪܝ.
Job 19:29 ܦܪܽܘܩܘ ܠܟ݂ܽܘܢ ܡܶܢ ܩܕܳܡ ܚܰܪܒܳܐ. ܡܶܛܽܠ ܕܚܶܡܬ݂ܳܐ ܕܰܚܛܳܗ̈ܶܐ ܚܰܪܒܳܐ ܗ̱ܝ ܡܶܛܽܠ ܕܬܶܕܥܽܘܢ ܕܺܐܝܬ݂ ܕܺܝܢܳܐ.
Job 20:1 ܘܰܥ̣ܢܳܐ ܨܽܘܦܳܪ ܢܰܥܡܬܳܝܳܐ: ܘܶܐܡܰܪ.
Job 20:2 ܡܶܛܽܠ ܗܶܠ̈ܟ݂ܳܬ݂ܝ ܐܰܬ݂ܺܝܒܽܘܢܝ: ܘܡܶܛܽܠܳܬ݂ܝ ܟܰܬܰܪܘ ܠܺܝ.
Job 20:3 ܡܰܪܕܽܘܬ݂ܳܐ ܕܡܰܟܣܳܢܽܘܬ݂ܝ ܐܶܫܡܰܥ. ܘܪܽܘܚܳܐ ܕܣܽܘܟܳܠܝ ܢܶܥܢܶܝܢܝ.
Job 20:4 ܗܳܕ݂ܶܐ ܝܶܕܥܶܬ݂ ܡܶܢ ܥܳܠܡܳܐ: ܡܶܢ ܕܶܐܬ݂ܒܪܺܝ ܐܳܕܳܡ ܥܰܠ ܐܰܪܥܳܐ: ܡܶܢ ܕܰܥܒܰܕ ܠܐ̱ܢܳܫܳܐ ܥܰܠ ܐܰܪܥܳܐ.
Job 20:5 ܡܶܛܽܠ ܕܬܶܫܒܽܘܚܬܗܽܘܢ ܕܖ̈ܰܫܺܝܥܶܐ ܡܶܢ ܓܰܘܗܽܘܢ. ܘܚܰܕܽܘܬܶܗ ܕܚܰܢܦܳܐ ܥܕ݂ܰܡܳܐ ܗ̱ܝ ܠܰܙܒܰܢ ܙܥܽܘܪ.
Job 20:6 ܐܶܢ ܢܶܣܰܩ ܠܰܫܡܰܝܳܐ ܪܰܘܡܶܗ: ܘܪܺܝܫܶܗ ܠܰܥܢܳܢ̈ܶܐ ܢܶܡܛܶܐ.
Job 20:7 ܐܰܝܟ݂ ܥܰܠܥܳܠܳܐ ܠܥܳܠܰܡ ܢܺܐܒܰܕ ܚܳܙܝܰܘ̈ܗܝ ܢܺܐܡܪܽܘܢ: ܐܰܝܟܰܐ ܗ̱ܘ.
Job 20:8 ܘܰܐܝܟ݂ ܚܶܠܡܳܐ ܢܶܦܪܰܚ: ܘܠܳܐ ܢܶܫܬܟܰܚ. ܘܢܶܦܪܰܕ̣ ܐܰܝܟ݂ ܚܶܙܘܳܐ ܕܠܺܠܝܳܐ.
Job 20:9 ܥܰܝܢܳܐ ܕܰܚܙܳܬ݂ܶܗ: ܬܽܘܒ ܠܳܐ ܬܰܘܣܶܦ ܠܡܶܚܙܝܶܗ. ܘܠܳܐ ܬܽܘܒ ܢܚܽܘܪܽܘܢ ܐܰܬ݂ܪܶܗ.
Job 20:10 ܒܢܰܘ̈ܗܝ ܢܶܬܬܰܒܪܽܘܢ ܒܡܶܣܟܺܢܽܘܬ݂ܳܐ. ܘܺܐܝܕ̣ܰܘ̈ܗܝ ܢܰܘ̈ܫܛܳܢ ܒܝܰܠܕܶܗ
Job 20:11 ܓܰܖ̈ܡܰܘܗܝ ܡܠܶܝܢ ܡܽܘܚܳܐ. ܘܥܰܡܶܗ ܥܰܠ ܐܰܪܥܳܐ ܢܶܫܟܒܽܘܢ.
Job 20:12 ܐܶܢ ܬܶܒܣܰܡ ܒܦܽܘܡܶܗ ܒܺܝܫܬܶܗ: ܘܢܶܟ݂ܠܳܐ ܬܚܶܝܬ݂ ܠܶܫܳܢܶܗ ܢܛܰܫܶܝܘܗܝ.
Job 20:13 ܢܚܽܘܣ ܥܠܰܘܗܝ: ܘܠܳܐ ܢܶܫܒܩܺܝܘܗܝ ܘܢܶܟ݂ܠܶܝܘܗܝ ܒܓܰܘ ܚܶܢܟܶܗ.
Job 20:14 ܠܰܚܡܶܗ ܒܰܡܥܰܘ̈ܗܝ ܢܶܬ݂ܗܰܦܰܟ݂ ܘܡܶܪܬ݂ܳܐ ܕܬܰܢܺܝܢܳܐ ܒܓܰܘܶܗ.
Job 20:15 ܘܡܶܐܟ݂ܽܘܠܬܳܐ ܕܰܒ̣ܠܰܥ ܢܬ݂ܺܝܒܺܝܗ̇ ܡܶܢ ܟܰܪܣܶܗ. ܘܢܰܘܒܕ݂ܺܝܘܗܝ ܐܰ‌ܠܳܗܳܐ.
Job 20:16 ܡܶܪܬ݂ܳܐ ܕܦܰܬ݂ܢܳܐ ܢܺܐܢܰܩ. ܘܠܶܫܳܢܳܐ ܕܶܐܣܦܶܣ ܢܶܩܛܠܺܝܘܗܝ.
Job 20:17 ܠܳܐ ܢܶܚܙܶܐ ܒܦܽܘܠܳܓܳܐ ܕܢܰܗܖ̈ܰܘܳܬ݂ܳܐ: ܘܰܕ݂ܖ̈ܶܓܠܳܬ݂ܳܐ ܕܕܶܒܫܳܐ ܘܰܕ݂ܚܶܐܘܬ݂ܳܐ.
Job 20:18 ܢܶܬ݂ܗܦܶܟ݂ ܠܠܶܐܘܬ݂ܳܐ ܘܠܳܐ ܢܶܒܠܰܥ ܒܚܺܝܠ ܚܶܠܦܶܗ ܠܳܐ ܢܶܬ݂ܗܢܶܐ.
Job 20:19 ܕܶܐܬ݂ܪܰܥܺܝ ܠܡܶܫܒܰܩ ܠܡܶܣܟܺܢܳܐ. ܘܒܰܝܬܳܐ ܕܰܚܛܽܘܦܝܳܐ ܠܳܐ ܢܶܬ݂ܒܢܶܐ.
Job 20:20 ܡܶܛܽܠ ܕܠܳܐ ܝܺܕܰܥ ܕܺܝܢܶܗ ܒܟܰܪܣܶܗ: ܘܒܰܖ̈ܓܺܝܓܳܬ݂ܶܗ ܠܳܐ ܢܶܬ݂ܦܰܠܰܛ
Job 20:21 ܠܰܝܬ ܕܦܳܠܶܛ ܡܶܢ ܬܰܘ̈ܠܕ݂ܳܬ݂ܶܗ. ܡܶܛܽܠ ܗܳܢܳܐ ܠܳܐ ܬܟܰܬܰܪ ܛܳܒܬܶܗ.
Job 20:22 ܒܰܟ݂ܝܳܠܬܳܐ ܕܰܐܟܺܝܠ ܢܶܬ݂ܦܪܰܥ. ܘܟ݂ܽܠܳܗ̇ ܐܺܝܕ݂ܳܐ ܕܥܰܘ̈ܳܠܶܐ ܬܺܐܬܶܐ ܥܠܰܘܗܝ.
Job 20:23 ܘܢܶܗܘܶܐ ܠܰܐܒܕܳܢܳܐ ܒܰܛܢܶܗ ܘܰܢܓܰܪܶܐ ܒܶܗ ܚܶܡܬ݂ܳܐ ܕܪܽܘܓܙܶܗ ܘܢܰܡܛܰܪ ܥܠܰܘܗܝ ܒܰܩܪܰܒܬ݂ܳܢܽܘܬ݂ܶܗ.
Job 20:24 ܕܰܥ̣ܪܰܩ ܡܶܢ ܫܶܪܝܳܢܳܐ ܕܦܰܪܙܠܳܐ ܬܶܥܒܰܪ ܥܠܰܘܗܝ ܩܶܫܬܳܐ ܕܰܢܚܳܫܳܐ.
Job 20:25 ܬܶܫܡܽܘܛ ܘܬܰܦܶܩ ܓܘܳܝܶܗ. ܘܡܶܫܟܳܐ ܕܰܡܪܳܪܬܶܗ ܢܶܬ݂ܒܙܰܥ. ܥܠܰܘܗܝ ܐܰܡܺܝܢ ܬܽܘܩܦܳܐ.
Job 20:26 ܘܟ݂ܽܠ ܚܶܫܽܘܟ݂ܳܐ ܛܡܺܝܪ ܠܬ݂ܰܘ̈ܠܕ݂ܳܬ݂ܶܗ. ܬܶܐܟ݂ܠܺܝܘܗܝ ܢܽܘܪܳܐ ܕܠܳܐ ܢܦܺܝܚܳܐ ܘܢܺܐܒܰܕ݂ ܣܪܺܝܕ݂ܳܐ ܒܡܰܫܟܢܶܗ.
Job 20:27 ܢܶܓܠܽܘܢ ܫܡܰܝܳܐ ܚܛܳܗܰܘ̈ܗܝ ܘܰܐܪܥܳܐ ܬܶܬ݂ܢܰܩܰܡ ܡܶܢܶܗ.
Job 20:28 ܢܶܬ݂ܓܰܠ̈ܝܳܢ ܫܶܬ݂ܶܐܣ̈ܶܐ ܕܒܰܝܬܶܗ ܘܢܶܬ݂ܢܓܶܕ݂ ܒܝܰܘܡܳܐ ܕܪܽܘܓܙܳܐ.
Job 20:29 ܗܳܕܳܐ ܗ̱ܝ ܡܢܳܬܶܗ ܕܒܰܪܢܳܫܳܐ ܪܰܫܺܝܥܳܐ ܡܶܢ ܩܕ݂ܳܡ ܐܰ‌ܠܳܗܳܐ. ܘܝܳܪܬܽܘܬ݂ܳܐ ܕܡܶܠܰܘ̈ܗܝ ܡܶܢ ܡܪܰܘܡܳܐ.
Job 21:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 21:2 ܫܡܰܥܘ ܡܶܫܡܰܥ ܡܶܠܰܝ̈. ܘܢܶܗܘܶܐ ܒܟ݂ܽܘܢ ܒܽܘܝܳܢܳܐ.
Job 21:3 ܣܰܝܒܪܽܘܢܝ ܘܶܐܡܰܠܶܠ. ܘܒܳܬܰܪ ܦܶܬܓܳܡܰܝ̈ ܡܰܝܶܩܘ.
Job 21:4 ܐܺܡܰܪ ܠܒܰܪܢܳܫܳܐ ܡܶܠܰܝ̈: ܠܡܳܢܳܐ ܡܶܬܬܥܺܝܩܳܐ ܪܽܘܚܝ.
Job 21:5 ܐܶܬ݂ܦܢܰܘ ܠܘܳܬ݂ܝ ܘܰܬ݂ܡܰܗܘ. ܘܣܺܝܡܘ ܐܺܝܕܰܝ̈ܟܽܘܢ ܥܰܠ ܦܽܘܡܟ݂ܽܘܢ.
Job 21:6 ܕܶܐܢ ܐܶܬܕܰܟ݂ܪܶܬ݂: ܐܶܬܬܙܺܝܥܶܬ݂: ܘܶܐܚܰܕ݂ܘ ܠܒܶܣܪܝ ܨܰܘܖ̈ܳܢܶܐ.
Job 21:7 ܡܶܛܽܠ ܡܳܢܳܐ ܖ̈ܰܫܺܝܥܶܐ ܚܰܝ݂ܺܝ݂ܢ: ܘܡܰܥܬܩܺܝܢ ܓܰܢ̱ܒܳܖ̈ܰܝ ܚܰܝܠܳܐ.
Job 21:8 ܙܰܪܥܗܽܘܢ ܡܰܬ݂ܩܰܢ ܩܕ݂ܳܡܰܝܗܽܘܢ: ܘܰܒܢܰܝ̈ܗܽܘܢ ܠܥܺܝܢܰܝ̈ܗܽܘܢ.
Job 21:9 ܒܳܬܰܝ̈ܗܽܘܢ ܫܠܶܝܢ ܡܶܢ ܕܶܚܠܬ݂ܐ. ܘܠܰܝܬ ܫܰܒܛܶܗ ܕܰܐ‌ܠܳܗܳܐ ܥܠܰܝܗܽܘܢ.
Job 21:10 ܬܰܘܪܶܗ ܥܳܒܰܪ ܘܠܳܐ ܓܳܥܶܐ. ܘܦܳܠܛܳܐ ܬܽܘܪܬܶܗ: ܘܠܳܐ ܡܚܰܒܠܳܐ
Job 21:11 ܡܫܰܪܪܺܝܢ ܐܰܝܟ݂ ܥܳܢ̈ܳܐ ܒܢܰܝ̈ܗܽܘܢ: ܘܝܰܠܽܘܕܰܝ̈ܗܽܘܢ ܡܫܰܘܪܺܝܢ.
Job 21:12 ܫ̣ܩܰܠܘ ܦܠܰܓ̈ܶܐ ܘܟܶܢܳܖ̈ܶܐ. ܘܚܳܕܶܝܢ ܠܩܳܠܳܐ ܕܰܙܡܳܪܳܐ.
Job 21:13 ܡܓܰܡܪܺܝܢ ܒܛܳܒ̈ܳܬ݂ܳܐ ܝܰܘ̈ܡܰܝܗܽܘܢ ܘܒܰܥܓܰܠ ܠܰܫܝܽܘܠ ܢܳܚܬܺܝܢ.
Job 21:14 ܘܳܐܡܪܺܝܢ ܠܰܐܠܳܗܳܐ ܥܒܰܪ ܡܶܢܰܢ: ܘܰܠܡܶܕܰܥ ܐܽܘܖ̈ܚܳܬ݂ܳܟ݂ ܠܳܐ ܨܳܒܶܝܢ ܚܢܰܢ.
Job 21:15 ܘܳܐܡܪܺܝܢ: ܡܰܢܽܘ ܐܰ‌ܠܳܗܳܐ ܕܢܶܦܠܚܺܝܘܗܝ: ܐܰܘ ܡܳܢܳܐ ܝܳܬ݂ܪܺܝܢ ܚܢܰܢ ܕܢܶܒܥܶܐ ܡܶܢܶܗ.
Job 21:16 ܗܳܐ ܠܳܐ ܗܘܳܐ ܒܺܐܝܕܰܝ̈ܗܽܘܢ ܛܽܘܒܗܽܘܢ ܘܡܰܚܫܰܒܬ݂ܗܽܘܢ ܕܖ̈ܰܫܺܝܥܶܐ ܐܶܬ݂ܪܰܚܩܰܬ݂ ܡܶܢܝ.
Job 21:17 ܟܡܳܐ ܢܶܕ݂ܥܰܟ݂ ܫܪܳܓܗܽܘܢ ܕܖ̈ܰܫܺܝܥܶܐ: ܘܢܺܐܬ݂ܶܗ ܥܠܰܝܗܽܘܢ ܬܒܳܪܳܐ. ܘܰܚܒܳܠܳܐ ܢܦܰܠܶܓ ܪܽܘܓܙܶܗ.
Job 21:18 ܘܢܶܗܘܽܘܢ ܐܰܝܟ݂ ܬܶܒܢܳܐ ܩܕ݂ܳܡ ܪܽܘܚܳܐ: ܘܰܐܝܟ݂ ܥܽܘܪܳܐ ܕܫܳܩܠܳܐ ܠܶܗ ܟܽܘܟ݂ܺܝܬ݂ܳܐ.
Job 21:19 ܐܰ‌ܠܳܗܳܐ ܢܶܛܰܪ ܥܰܘܠܶܗ ܠܰܒܢܰܘ̈ܗܝ. ܘܢܶܦܪܥܺܝܘܗܝ ܘܢܶܕܰܥ.
Job 21:20 ܘܢܶܚ̈ܙܝܳܢ ܥܰܝܢܰܘ̈ܗܝ ܐܰܒܕܳܢܶܗ ܘܡܶܢ ܚܶܡܬܶܗ ܕܰܐ‌ܠܳܗܳܐ ܢܶܫܬܶܐ
Job 21:21 ܡܰܢܰܐ ܗ̱ܘ ܨܶܒܝܳܢܶܗ ܒܒܰܝܬܶܗ: ܡܶܢ ܒܳܬ݂ܪܶܗ ܘܡܶܢܝܳܢܳܐ ܕܝܰܖ̈ܚܰܘܗܝ ܢܶܬ݂ܢܰܛܪܽܘܢ ܠܰܒܢܰܘ̈ܗܝ.
Job 21:22 ܠܰܐܠܳܗܳܐ ܡܰܠܦܺܝܢ ܐܢ̱ܬܽܘܢ ܝܺܕܰܥܬ݂ܳܐ: ܘܗܽܘ ܠܖ̈ܳܡܶܐ ܢܕ݂ܽܘܢ.
Job 21:23 ܕܶܐܢ ܗܳܢܳܐ ܢܡܽܘܬ݂ ܒܥܽܘܫܢܳܐ ܕܫܰܠܡܽܘܬ݂ܶܗ: ܕܰܬ݂ܟ݂ܺܝܠ ܗܘܳܐ ܘܰܫܠܶܐ.
Job 21:24 ܘܓܰܒܰܘ̈ܗܝ ܡܠܶܝܢ ܬܰܪܒܳܐ: ܘܓܰܖ̈ܡܰܘܗܝ ܡܠܶܝܢ ܡܽܘܚܳܐ.
Job 21:25 ܗܳܢܳܐ ܢܡܽܘܬ݂ ܒܰܢܦܶܫ ܡܰܪܺܝܪܳܐ. ܘܠܳܐ ܐܶܟܰܠ ܒܛܳܒܬ݂ܳܐ.
Job 21:26 ܐܰܟ݂ܚܕ݂ܳܐ ܥܰܠ ܐܰܪܥܳܐ ܫܳܟ݂ܒܺܝܢ ܘܪܶܡܬ݂ܳܐ ܬܟܰܣܶܐ ܐܶܢܽܘܢ.
Job 21:27 ܗܳܐ ܝܳܕ݂ܰܥ ܐ̱ܢܳܐ ܡܰܚܫ̈ܒܳܬ݂ܟ݂ܽܘܢ: ܘܡܶܠܟ݂ܳܐ ܕܰܥܠܰܝ ܡܶܬ݂ܚܰܫܒܺܝܢ ܐܢ̱ܬܽܘܢ.
Job 21:28 ܡܶܛܽܠ ܕܶܐܡܰܪܬܽܘܢ ܕܰܐܝܟܰܘ ܒܰܝܬܶܗ ܕܙܰܕܺܝܩܳܐ: ܘܰܐܝܢܰܘ ܡܰܫܪܝܳܐ ܕܡܰܫܟܢܳܐ ܕܖ̈ܰܫܺܝܥܶܐ.
Job 21:29 ܠܳܐ ܓܶܝܪ ܫܰܐܶܠܬܽܘܢ ܠܥܳܒܖ̈ܰܝ ܐܽܘܪܚܳܐ. ܘܳܐܬ݂ܘ̈ܳܬ݂ܗܽܘܢ ܠܳܐ ܐܶܫܬܰܘܕܰܥܬܽܘܢ.
Job 21:30 ܡܶܛܽܠ ܕܰܠܝܰܘܡܳܐ ܕܰܬ݂ܒܳܪܳܐ ܡܶܬ݂ܢܛܰܪ ܒܺܝܫܳܐ. ܘܰܠܝܰܘܡܳܐ ܕܪܽܘܓܙܳܐ ܡܶܬ݂ܕܟܰܪ
Job 21:31 ܡܰܢܽܘ ܡܚܰܘܶܐ ܠܶܗ ܐܽܘܪܚܳܐ ܘܗܰܘ ܡܶܕܶܡ ܕܰܥܒܰܕ݂: ܡܰܢܽܘ ܦܳܪܰܥ ܠܶܗ.
Job 21:32 ܗܽܘ ܕܶܝܢ ܐܳܙܶܠ ܠܩܰܒܪܳܐ: ܘܰܠܓܶܕ݂ܫܳܐ ܡܶܬ݂ܢܛܰܪ.
Job 21:33 ܒܳܠܥܺܝܢ ܠܶܗ ܓܦܺܝ̈ܦܰܝ ܢܰܚܠܳܐ ܘܒܳܬ݂ܪܶܗ ܟܽܠܢܳܫ ܡܶܬ݂ܢܓܶܕ݂ ܘܰܩܕ݂ܳܡܰܘܗܝ ܠܰܝܬ ܡܶܢܝܳܢ.
Job 21:34 ܘܰܐܝܟܳܐ ܬܠܰܒܒܽܘܢܳܢܝ. ܗܶܒܠܳܐ ܘܰܬ݂ܝܳܒܬ݂ܳܐ ܕܦܶܬܓ݂ܳܡܰܘ̈ܗܝ ܝܺܬܰܪܘ ܩܕ݂ܳܡܰܝ.
Job 22:1 ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ: ܘܶܐܡܰܪ.
Job 22:2 ܕܰܠܡܳܐ ܥܰܡ ܐܰ‌ܠܳܗܳܐ ܐܳܡܰܪ ܐܰܢ̱ܬ ܓܰܒܪܳܐ: ܕܰܐܢ̱ܬ ܐܶܫܬܘܺܝܬ ܥܰܡܶܗ ܒܚܶܟ݂ܡܬ݂ܳܐ.
Job 22:3 ܘܡܳܢܳܐ ܝܽܘܬ݂ܪܳܢ ܕܰܡܬܰܡܶܡ ܐܰܢ̱ܬ ܐܽܘܖ̈ܚܳܬ݂ܳܟ݂ ܡܶܢ ܕܶܚܠܬ݂ܳܟ݂.
Job 22:4 ܢܰܟܣܳܟ݂ ܘܢܶܥܽܘܠ ܒܕܺܝܢܳܐ ܥܰܡܳܟ݂.
Job 22:5 ܗܳܐ ܒܺܝܫܬܳܐ ܪܰܒܳܐ ܗ̱ܝ: ܘܠܰܝܬ ܣܽܘܦ ܠܰܚܛܳܗܰܝ̈ܟ.
Job 22:6 ܡܶܛܽܠ ܕܰܢ̣ܣܰܒܬ ܡܶܫܟܳܢܳܐ ܕܰܐܚܰܝ̈ܟ ܣܪܺܝܩܳܐܺܝܬ݂. ܘܰܠܒܽܘܫܳܐ ܕܥܰܪܛܶܠܳܝܳܐ ܐܰܫܠܰܚܬ.
Job 22:7 ܠܳܐ ܡܰܝ̈ܳܐ ܐܰܫܩܺܝܬ ܠܰܡܛܰܪܦܳܐ. ܘܡܶܢ ܟܰܦܢܳܐ ܟܠܰܝܬ ܠܰܚܡܳܐ.
Job 22:8 ܐܺܝܬ݂ ܓܰܒܪܳܐ ܕܙܳܪܰܥ ܠܶܗ ܐܰܪܥܳܐ. ܘܡܳܪܳܐ ܩܛܺܝܪܳܐ ܢܳܣܶܒ ܠܳܗ̇ ܡܶܢܶܗ.
Job 22:9 ܐܰܪܡܰܠܬܳܐ ܫܰܕܰܪܬ ܣܪܺܝܩܳܐܺܝܬ݂. ܘܰܕ݂ܪܳܥܶܗ ܕܝܰܬ݂ܡܳܐ ܡܰܟܶܟ݂ܬ.
Job 22:10 ܡܶܛܽܠ ܗܳܢܳܐ ܚܰܕ݂ܪܽܘܟ݂ ܦܰܚ̈ܶܐ. ܘܰܐܙܺܝܥܬ݂ܳܟ݂ ܕܶܚܠܬ݂ܳܐ ܡܶܢ ܫܶܠܝ
Job 22:11 ܐܰܝܡܶܟܳܐ ܗ̱ܘ ܚܶܫܽܘܟ݂ܳܐ ܠܳܐ ܚ̣ܙܰܝܬ ܘܫܶܦܥܳܐ ܕܡܰܝ̈ܳܐ ܢܟܰܣܶܝܟ݂.
Job 22:12 ܗܳܐ ܐܰ‌ܠܳܗܳܐ ܐܰܪܺܝܡ ܫܡܰܝܳܐ: ܘܰܚ̣ܙܳܐ ܪܺܝܫ ܟܰܘܟ̈ܒܶܐ ܕܶܐܬܬܪܺܝܡ.
Job 22:13 ܘܳܐܡܰܪ ܐܰܢ̱ܬ ܡܳܢܳܐ ܝܳܕ݂ܰܥ ܐܰ‌ܠܳܗܳܐ. ܕܰܠܡܳܐ ܠܓܰܘ ܡܶܢ ܥܰܪܦܶܠܳܐ ܢܕ݂ܽܘܢ.
Job 22:14 ܥܢܳܢܳܐ ܓܶܝܪ ܣܶܬܪܳܗ̇: ܘܠܳܐ ܚܙܰܘ ܘܥܰܠ ܚܽܘܓܬ݂ܳܐ ܕܰܫܡܰܝܳܐ ܡܗܰܠܶܟ݂.
Job 22:15 ܐܽܘܪܚܳܐ ܕܥܳܠܡܳܐ ܢܛܰܪܬ: ܕܟܰܒܫܽܘܗ̇ ܥܰܡܳܐ ܕܫܽܘܩܪܳܐ ܕܠܳܐ ܒܥܶܕܳܢܗܽܘܢ.
Job 22:16 ܘܒܰܥܒܳܪ ܢܰܗܪܳܐ ܐܶܬ݂ܟܠܺܝܘ. ܘܠܳܐ ܥܗܰܕܘ ܠܡܰܢ ܕܰܐܟܺܝܢ ܫܶܬ݂ܶܐܣܰܝ̈ܗܽܘܢ.
Job 22:17 ܘܳܐܡܪܺܝܢ ܠܰܐܠܳܗܳܐ ܦܪܽܘܩ ܡܶܢܰܢ. ܘܡܳܢܳܐ ܥܳܒܶܕ݂ ܠܰܢ ܐܰ‌ܠܳܗܳܐ.
Job 22:18 ܘܗܽܘ ܡ̣ܠܳܐ ܒܳܬܰܝ̈ܗܽܘܢ ܛܽܘܒܳܐ. ܘܬܰܪܥܺܝܬ݂ܳܐ ܕܥܰܘ̈ܳܠܶܐ ܐܶܬ݂ܪܰܚܩܰܬ݂ ܡܶܢܗܽܘܢ.
Job 22:19 ܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ. ܘܙܰܟܳܝܳܐ ܢܡܰܝܶܩ ܒܗܽܘܢ.
Job 22:20 ܐܶܢ ܠܳܐ ܢܶܬ݂ܡܰܟܟ݂ܽܘܢ ܡܶܢ ܩܰܫܝܽܘܬ݂ܗܽܘܢ: ܘܫܰܪܟܗܽܘܢ ܬܶܐܟ݂ܽܘܠ ܢܽܘܪܳܐ
Job 22:21 ܐܶܫܬܘܰܝ ܕܶܝܢ ܥܰܡܶܗ: ܘܫܰܠܶܡ ܐܶܢܽܘܢ ܡܶܢ ܥܰܠ̈ܠܳܬܳܟ݂ ܛܳܒ̈ܳܬ݂ܳܐ.
Job 22:22 ܩܰܒܶܠ ܡܶܢ ܦܽܘܡܶܗ ܢܳܡܽܘܣܳܐ. ܘܰܢܣܺܝܡ ܡܶܠܰܘ̈ܗܝ ܒܠܶܒܳܟ݂.
Job 22:23 ܐܶܢ ܬܬ݂ܽܘܒ ܠܘܳܬ݂ ܐܰ‌ܠܳܗܳܐ: ܬܶܬ݂ܒܰܢܶܐ: ܘܶܐܢ ܬܰܪܚܶܩ ܥܰܘܠܳܐ ܡܶܢ ܡܰܫܟܢܳܟ݂.
Job 22:24 ܘܰܬ݂ܟܰܢܶܫ ܟܶܣܦܳܐ ܐܰܝܟ݂ ܥܰܦܪܳܐ: ܘܰܐܝܟ݂ ܚܳܠܳܐ ܕܢܰܚܠܳܐ ܕܰܗܒܳܐ ܕܰܐܘܦܺܝܪ.
Job 22:25 ܢܶܗܘܶܐ ܐܰ‌ܠܳܗܳܐ ܒܥܶܕ݂ܪܳܟ݂ ܘܰܟ݂ܣܶܦ ܚܽܘܫ̈ܒܳܢܺܝܢ ܢܶܗܘܶܐ ܠܳܟ݂.
Job 22:26 ܘܰܬ݂ܪܺܝܡ ܠܘܳܬ݂ ܐܰ‌ܠܳܗܳܐ ܐܰܦܰܝ̈ܟ.
Job 22:27 ܘܰܬ݂ܨܰܠܶܐ ܩܕ݂ܳܡܰܘܗܝ ܘܢܶܫܡܥܳܟ݂. ܘܢܶܕ݂ܖ̈ܰܝܟ ܬܫܰܠܶܡ.
Job 22:28 ܘܬܺܐܡܰܪ ܡܶܠܬ݂ܳܐ ܘܰܢܩܺܝܡ ܠܳܟ݂. ܘܥܰܠ ܐܽܘܖ̈ܚܳܬ݂ܳܟ݂ ܢܰܓܰܗ ܢܽܘܗܪܳܐ.
Job 22:29 ܡܶܛܽܠ ܕܡܰܢ ܕܡܶܬ݂ܡܰܟܰܟ݂: ܐܶܡܰܪ ܕܢܶܬܬܪܺܝܡ. ܘܰܕ݂ܡܰܟܺܝ̈ܟ݂ܳܢ ܥܰܝܢܰܘ̈ܗܝ ܢܶܬ݂ܦܪܶܩ.
Job 22:30 ܢܶܬ݂ܦܰܠܰܛ ܙܰܟܳܝܳܐ ܐܰܝܟܳܐ ܕܺܐܝܬ݂ܰܘܗܝ ܘܢܶܬ݂ܦܰܠܰܛ ܒܕܰܟ݂ܝܽܘܬ݂ܳܐ ܕܺܐܝܕ݂ܰܘ̈ܗܝ.
Job 23:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 23:2 ܐܳܦ ܝܰܘܡܳܢܳܐ ܡܶܪܰܬ݂ ܫܽܘܥܺܝܬ݂ܝ ܘܺܐܝܕ݂ܶܗ ܝܶܩܪܰܬ݂ ܥܰܠ ܬܶܢܚ̈ܳܬ݂ܝ.
Job 23:3 ܡܰܢ ܕܶܝܢ ܥ̣ܒܰܕ݂: ܕܡܶܫܟܰܚ ܗ̱ܘܺܝܬ݂ ܠܰܡܡܰܛܳܝܽܘ ܥܕ݂ܰܡܳܐ ܠܡܰܘܬܒܶܗ.
Job 23:4 ܘܶܐܣܕܽܘܪ ܩܕ݂ܳܡܰܘܗܝ ܕܺܝܢܳܐ. ܘܦܽܘܡܝ ܐܶܡܠܶܐ ܡܰܟܣܳܢܽܘܬ݂ܳܐ.
Job 23:5 ܘܝܶܕ݂ܥܶܬ݂ ܕܶܝܢ ܡܳܢܳܐ ܥܳܢܶܐ ܗܘܳܐ ܠܺܝ. ܘܡܶܬ݂ܒܰܝܰܢ ܗ̱ܘܺܝܬ݂ ܡܳܢܳܐ ܐܳܡܰܪ ܗܘܳܐ ܠܺܝ.
Job 23:6 ܒܣܽܘܓ݂ܳܐܐ ܕܚܰܝܠܳܐ ܕܳܐܶܢ ܥܰܡܝ. ܘܶܐܢ ܠܳܐ ܗܘܳܐ ܕܶܚܠܬ݂ܳܐ: ܣܳܐܶܡ ܥܠܰܝ.
Job 23:7 ܬܰܡܳܢ ܬܪܺܝܨܳܐܺܝܬ݂ ܕܳܐܶܢ ܗ̱ܘܺܝܬ݂ ܥܰܡܶܗ ܘܙܳܟܶܐ ܗ̱ܘܺܝܬ݂: ܘܡܶܬ݂ܦܰܠܰܛ ܗܘܺܝܬ݂ ܒܕܺܝܢܳܐ.
Job 23:8 ܐܶܢ ܩܕ݂ܳܡܰܝ ܐܳܙܶܠ: ܠܳܐ ܝܳܕ݂ܰܥ ܐ̱ܢܳܐ. ܘܶܐܢ ܒܶܣܬܰܪܝ: ܠܳܐ ܡܶܬ݂ܒܰܝܰܢ ܐ̱ܢܳܐ ܠܶܗ.
Job 23:9 ܠܣܶܡܳܠܝ ܒܥܺܝܬ݂: ܘܠܳܐ ܐܶܬ݂ܚܙܺܝ ܠܺܝ ܘܥܶܛܦܶܬ݂ ܠܝܰܡܺܝܢܝ: ܘܠܳܐ ܚܙܺܝܬ݂ܶܗ.
Job 23:10 ܗܽܘܝܽܘ ܝܳܕ݂ܰܥ ܐܽܘܪܚܝ. ܘܰܩܝܳܡܝ ܘܒܰܚܪܰܢܝ ܐܰܝܟ݂ ܕܰܗܒܳܐ ܘܢܶܦܩܶܬ݂
Job 23:11 ܘܒܰܫܒܺܝܠܰܘ̈ܗܝ ܐܶܫܬܰܪܪܰܬ݂ ܪܶܓܠܝ. ܐܽܘܖ̈ܚܳܬ݂ܶܗ ܢܶܛܪܶܬ݂.
Job 23:12 ܘܠܳܐ ܫܳܛܶܬ݂ ܦܽܘܩ̈ܕܳܢܰܝ ܣܶܦ̈ܘܳܬ݂ܶܗ. ܘܠܳܐ ܫܰܢܺܝܬ݂ ܡܶܢ ܨܶܒܝܳܢܶܗ. ܢܶܛܪܶܬ݂ ܡܶܠܰܝ̈ ܦܽܘܡܶܗ.
Job 23:13 ܘܗܽܘ ܒܰܚܕ݂ܳܐ ܡܶܢ ܗܳܠܶܝܢ ܡܳܢܳܐ ܢܬ݂ܺܝܒܰܢܝ: ܕܢܰܦܫܶܗ ܐܶܨܛܰܒܝܰܬ݂ ܘܰܥ̣ܒܰܕ݂.
Job 23:14 ܒܪܰܡ ܐܶܫܰܠܶܡ ܩܝܳܡܶܗ ܘܰܐܝܟ݂ ܗܳܠܶܝܢ ܣܰܓܺܝ̈ܐܳܢ ܐܺܝܬ݂ ܥܰܡܶܗ.
Job 23:15 ܡܶܛܽܠ ܗܳܢܳܐ ܡܶܢ ܩܕ݂ܳܡܰܘܗܝ ܕܶܚܠܶܬ݂. ܘܶܐܬ݂ܒܰܝܢܶܬ݂ ܘܙܳܥܶܬ݂ ܡܶܢܶܗ.
Job 23:16 ܡܶܛܽܠ ܕܰܐ‌ܠܳܗܳܐ ܐܰܙܺܝܥ ܠܶܒܝ: ܘܪܺܝܫܝ ܐܶܬܬܙܺܝܥ.
Job 23:17 ܡܶܛܽܠ ܕܠܳܐ ܐܶܫܬܰܬܩܶܬ݂ ܡܶܢ ܩܕ݂ܳܡ ܚܶܫܽܘܟ݂ܳܐ: ܘܡܶܢ ܩܕ݂ܳܡ ܬܰܚܦܺܝܬ݂ܳܐ ܕܥܰܡܛܳܢܳܐ.
Job 24:1 ܡܶܛܽܠ ܡܳܢܳܐ ܡܶܢ ܐܰ‌ܠܳܗܳܐ ܠܳܐ ܐܶܬܛܰܫܺܝܘ ܥܰܘܳܠ̈ܺܝܢ. ܘܶܐܬܺܝܕܰܥܘ: ܘܠܳܐ ܚܙܰܘ ܝܰܘ̈ܡܰܝܗܽܘܢ.
Job 24:2 ܘܰܬ݂ܚܽܘܡܳܐ ܫܰܢܺܝܘ. ܘܰܓܙܳܪܳܐ ܕܒܰܪܘ.
Job 24:3 ܘܰܚܡܳܪܳܐ ܕܝܰܬ݂ܡܳܐ ܕܒܰܪܘ: ܘܡܰܫܟܶܢܘ ܬܰܘܪܳܗ̇ ܕܰܐܪܡܰܠܬܳܐ.
Job 24:4 ܐܶܬܛܰܫܺܝܘ ܒܳܝ̈ܫܶܐ ܡܶܢ ܐܽܘܪܚܳܐ ܘܰܐܟ݂ܚܕ݂ܳܐ ܐܶܬܛܰܫܺܝܘ ܡܰܟܺܝ̈ܟܶܝܗ̇ ܕܰܐܪܥܳܐ.
Job 24:5 ܐܰܝܟ݂ ܥܖ̈ܳܕܶܐ ܒܡܰܕ݂ܒܪܳܐ: ܕܰܡܩܰܕܡܺܝܢ ܠܡܶܐܟ݂ܽܘܠܬܳܐ ܠܰܚܡܳܐ ܠܰܥܠܰܝܡܽܘܬ݂ܗܽܘܢ.
Job 24:6 ܘܰܒܚܰܩܠܳܐ ܚܰܡܺܝܡܳܐ ܕܠܳܐ ܕܺܝܠܗܽܘܢ ܢܶܚܨܕ݂ܽܘܢ ܘܟܰܖ̈ܡܶܐ ܕܖ̈ܰܫܺܝܥܶܐ ܢܠܰܩܫܽܘܢ.
Job 24:7 ܒܳܐܶܬ݂ ܥܰܪܛܶܠܳܝܳܐ ܡܶܢ ܒܠܰܝ ܠܒܽܘܫܳܐ. ܘܠܰܝܬ ܬܰܟ݂ܣܺܝܬ݂ܳܐ ܒܥܰܪܝܳܐ.
Job 24:8 ܡܶܢ ܙܳܪܺܝܦܬܳܐ ܕܛܽܘܖ̈ܶܐ ܢܶܬ݂ܪܰܛܒܽܘܢ. ܘܡܶܢ ܒܠܰܝ ܣܶܬܪܳܐ ܠܟܺܐܦܳܐ ܢܥܰܦܩܽܘܢ.
Job 24:9 ܢܶܚܛܦܽܘܢ ܡܶܢ ܒܶܙܬ݂ܳܐ ܕܝܰܬ݂ܡ̈ܶܐ. ܘܥܰܠ ܡܶܣܟܺܢ̈ܶܐ ܚܽܘܒ̈ܠܶܐ ܐܰܪܡ̣ܺܝܘ.
Job 24:10 ܥܰܪܛܶܠ ܗܰܠܶܟ݂ܘ ܡܶܢ ܒܠܰܝ ܠܒܽܘܫܳܐ. ܘܟܰܦܢ̈ܶܐ ܫ̣ܩܰܠܘ ܠܰܚܡܳܐ: ܘܒܶܝܬ݂ ܫܳܖ̈ܘܳܬ݂ܳܐ ܡܓܰܗܢܺܝܢ ܘܟܰܦܢܺܝܢ ܟܰܕ݂ ܫܩܺܝܠܺܝܢ ܣܰܐܬ݂ܳܐ ܘܟܰܝܠܳܐ
Job 24:11 ܘܒܰܙܒܰܢ ܢܶܟ݂ܦܢܽܘܢ ܒܫܳܖ̈ܘܳܬ݂ܗܽܘܢ. ܘܡܰܥܨܖ̈ܳܢ ܢܶܥܨܪܽܘܢ ܘܢܶܨܗܽܘܢ.
Job 24:12 ܘܡܶܢ ܓܰܘ ܩܪܺܝܬ݂ܳܐ ܡܺܝ̈ܬ݂ܶܐ ܢܶܬ݂ܐܰܢܩܽܘܢ ܘܢܰܦܫܳܐ ܕܰܩܛܺܝ̈ܠܶܐ ܬܶܓܥܶܐ ܘܰܐ‌ܠܳܗܳܐ ܠܳܐ ܢܩܰܒܶܠ ܨܠܽܘܬ݂ܗܽܘܢ.
Job 24:13 ܗܶܢܽܘܢ ܗܘܰܘ ܒܡܶܕ݂ܝܳܖ̈ܰܝ ܢܽܘܗܪܳܐ ܘܠܳܐ ܚܟܰܡܘ ܐܽܘܖ̈ܚܳܬ݂ܶܗ. ܘܠܳܐ ܗܰܠܶܟ݂ܘ ܒܰܫܒܺܝܠܰܘ̈ܗܝ.
Job 24:14 ܒܢܽܘܗܪܳܐ ܩܳܐܶܡ ܩܳܛܽܘܠܳܐ: ܘܩܳܛܶܠ ܠܡܶܣܟܺܢ̈ܶܐ ܘܰܠܒܳܝܫ̈ܶܐ. ܘܰܒܠܺܠܝܳܐ ܗܘܳܐ ܐܰܝܟ݂ ܓܰܢܳܒܳܐ.
Job 24:15 ܘܥܰܝܢ̈ܶܐ ܕܓܰܝܳܖ̈ܶܐ ܢܶܛܖ̈ܳܢ ܠܚܶܫܽܘܟ݂ܳܐ. ܘܳܐܡܪܺܝܢ ܠܳܐ ܬܶܚܙܶܝܢ ܥܰܝܢܳܐ. ܘܰܡܣܰܬܰܪ ܐܰܦܰܘ̈ܗܝ ܒܚܶܫܽܘܟ݂ܳܐ.
Job 24:16 ܦܳܠܶܫ ܒܚܶܫܽܘܟ݂ܳܐ ܒܳܬܺܝ̈ܢ ܘܒܺܐܝܡܳܡܳܐ ܡܚܰܬܶܡ ܠܗܽܘܢ. ܕܠܳܐ ܢܶܚܙܽܘܢ ܢܽܘܗܪܳܐ.
Job 24:17 ܡܶܛܽܠ ܗܳܢܳܐ ܒܥܰܘ ܠܗܽܘܢ ܛܶܠܳܠܶܗ ܕܡܰܘܬܳܐ: ܘܶܐܫܟܰܚܘ. ܘܒܰܠܗܺܝܘ ܐܶܢܽܘܢ ܛܶܠܳܠܰܘ̈ܗܝ ܕܡܰܘܬܳܐ.
Job 24:18 ܩܰܠܺܝܠ ܘܥܰܠ ܐܰܦܰܝ̈ ܡܰܝ̈ܳܐ. ܬܶܬ݂ܠܺܝܛ ܡܢܳܬ݂ܗܽܘܢ ܒܰܐܪܥܳܐ: ܒܽܐܘܪܰܚ ܟܰܖ̈ܡܺܝܢ.
Job 24:19 ܨܰܗ̈ܘܳܢܶܐ ܘܚܽܘܡܳܐ: ܢܶܚܛܦܽܘܢ ܐܶܢܽܘܢ ܡܰܝ̈ܳܐ ܕܬܰܠܓܳܐ ܒܰܫܝܽܘܠ ܚ̣ܛܰܘ.
Job 24:20 ܘܶܐܬܛܥܺܝܘ ܡܶܢ ܡܰܪܒܥܳܐ. ܡܶܬ݂ܩܰܬ݂ ܐܶܢܽܘܢ ܪܶܡܬ݂ܳܐ. ܘܡܺܝ̈ܬ݂ܶܐ ܬܽܘܒ ܠܳܐ ܢܶܬܕܰܟ݂ܪܽܘܢ. ܘܢܶܬܬܒܰܪ ܐܰܝܟ݂ ܩܰܝܣܳܐ ܥܰܘܳܠܳܐ
Job 24:21 ܘܰܥܩܰܪܬ݂ܳܐ ܒܺܝܫܬܳܐ ܠܳܐ ܬܺܐܠܰܕ݂: ܘܠܰܐܪܡܰܠܬܳܐ ܠܳܐ ܐܰܛܐܶܒܘ.
Job 24:22 ܘܩܶܢܝܳܢܳܐ ܕܥܰܫܺܝܢܳܐ ܒܚܰܝܠܶܗ ܢܩܽܘܡ. ܘܠܳܐ ܢܗܰܝܡܶܢ ܒܚܶܙܘܳܐ.
Job 24:23 ܘܢܶܫܪܶܐ ܒܫܶܠܝܳܐ ܘܢܶܬܬܟܶܠ ܘܥܰܝܢܰܘ̈ܗܝ ܥܰܠ ܐܽܘܖ̈ܚܳܬ݂ܗܽܘܢ ܢܶܬܬܖ̈ܺܝܡܳܢ.
Job 24:24 ܩܰܠܺܝܠ ܘܠܰܝܬ ܐܶܢܽܘܢ: ܘܢܶܬ݂ܡܟܟ݂ܽܘܢ ܘܢܺܐܒܕ݂ܽܘܢ ܟܽܠܗܽܘܢ ܡܰܖ̈ܓܙܳܢܶܐ. ܘܰܐܝܟ݂ ܪܺܝܫܳܐ ܕܫܶܒ̈ܠܶܐ ܢܺܐܒܫܽܘܢ ܘܢܶܬ݂ܦܰܪܟ݂ܽܘܢ.
Job 24:25 ܘܶܐܢ ܠܳܐ ܗܘܳܐ ܪܽܘܓܙܶܗ: ܢܟܰܕܒܰܢܝ ܘܬܶܬ݂ܚܫܶܒ ܩܕ݂ܳܡ ܐܰ‌ܠܳܗܳܐ ܡܶܠܰܬ݂ܝ.
Job 25:1 ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ: ܘܶܐܡܰܪ.
Job 25:2 ܫܽܘܠܛܳܢܳܐ ܘܕܶܚܠܬ݂ܳܐ ܥܰܡܶܗ. ܥ̣ܒܰܕ݂ ܫܠܳܡܳܐ ܒܰܡܖ̈ܰܘܡܰܘܗܝ.
Job 25:3 ܘܠܰܝܬ ܡܶܢܝܳܢܳܐ ܠܚܰܝܠܶܗ. ܘܥܰܠ ܡܰܢܽܘ ܠܳܐ ܕܳܢܰܚ ܢܽܘܗܪܶܗ.
Job 25:4 ܘܰܐܝܟܰܢܳܐ ܡܶܫܟܰܚ ܒܰܪܢܳܫܳܐ ܠܡܶܙܟܳܐ ܡܶܢ ܐܰ‌ܠܳܗܳܐ. ܐܰܘ ܐܰܝܟܰܢܳܐ ܙܳܟܶܐ ܝܺܠܺܝܕ݂ ܐܰܢ̱ܬܬ݂ܐ.
Job 25:5 ܗܳܐ ܣܰܗܪܳܐ ܠܳܐ ܡܶܫܟܰܚ ܠܡܶܙܟܳܐ. ܘܟܰܘܟ̈ܒܶܐ ܠܳܐ ܙܰܟܳܝ݂ܺܝܼ݂̈ܢ ܩܕ݂ܳܡܰܘܗܝ.
Job 25:6 ܫܰܪܺܝܪܳܐܺܝܬ ܕܶܝܢ ܐ̱ܢܳܫܳܐ ܪܶܡܬ݂ܳܐ ܗ̱ܘ: ܘܒܰܪܢܳܫܳܐ ܬܰܘܠܥܳܐ.
Job 26:1 ܘܰܥ̣ܢܳܐ ܐܺܝܽܘܒ ܘܶܐܡܰܪ.
Job 26:2 ܠܡܳܢܳܐ ܡܥܰܕܰܪ ܐܰܢ̱ܬ ܕܠܳܐ ܚܺܝܠ. ܘܦܳܪܶܩ ܐܰܢ̱ܬ ܕܪܳܥܳܐ ܕܠܳܐ ܒܥܽܘܫܢܳܐ.
Job 26:3 ܡܳܢܳܐ ܐܶܬ݂ܪܰܥܺܝܬ ܕܠܳܐ ܚܶܟ݂ܡܬ݂ܳܐ. ܘܝܽܘܠܦܳܢܳܐ ܣܰܓܺܝܐܳܐ ܐܰܘܕܰܥܬ.
Job 26:4 ܠܡܰܢ ܚܰܘܝܺܬ ܡ̈ܶܠܶܐ: ܘܰܢܫܰܡܬ݂ܳܐ ܕܡܰܢ ܢܶܦܩܰܬ݂ ܡܶܢܳܟ݂.
Job 26:5 ܗܳܐ ܓܰܢ̱ܒܳܖ̈ܶܐ ܢܶܬ݂ܩܰܛܠܽܘܢ: ܘܡܶܢ ܡܰܝ̈ܳܐ ܢܶܫܠܽܘܢ.
Job 26:6 ܥܰܪܛܶܠܳܝܳܐ ܗ̱ܝܼ ܫܝܽܘܠ ܩܕ݂ܳܡܰܘܗܝ. ܘܠܰܝܬ ܬܰܟ݂ܣܺܝ ܠܰܐܒܕܳܢܳܐ.
Job 26:7 ܡ̣ܬܰܚ ܓܰܪܒܝܳܐ ܡܶܢ ܚܽܘܪܒܳܐ. ܘܰܬ݂ܠܳܐ ܐܰܪܥܳܐ ܥܰܠ ܠܳܐ ܡܶܕܶܡ.
Job 26:8 ܨܰܪ ܡܰܝ̈ܳܐ ܒܰܥܢܳܢܰܘ̈ܗܝ. ܘܠܳܐ ܐܶܬ݂ܒܰܙܥܰܬ݂ ܥܢܳܢܳܐ ܬܚܽܘܬܰܝܗܽܘܢ.
Job 26:9 ܐܶܚܰܕ݂ ܒܰܐܦܰܝ̈ ܬܰܟ݂ܣܺܝܬ݂ܳܐ. ܘܰܦܪܰܣ ܠܥܶܠ ܡܶܢܳܗ̇ ܥܢܳܢܳܐ.
Job 26:10 ܪܫܰܡ ܚܽܘܓܬ݂ܳܐ ܥܰܠ ܐܰܦܰܝ̈ ܡܰܝ̈ܳܐ: ܥܕ݂ܰܡܳܐ ܕܰܫ̣ܠܶܡ ܢܽܘܗܪܳܐ ܥܰܡ ܚܶܫܽܘܟ݂ܳܐ
Job 26:11 ܥܰܡܽܘ̈ܕܰܝ ܫܡܰܝܳܐ ܪܳܥܠܺܝܢ. ܘܢܶܬ݂ܡܗܽܘܢ ܡܶܢ ܟܳܐܬ݂ܶܗ.
Job 26:12 ܒܚܰܝܠܶܗ ܓܳܥܰܪ ܒܝܰܡܳܐ. ܘܰܒܚܶܟ݂ܡܬ݂ܶܗ ܡܰܚܶܐ ܣܰܓܺܝ̈ܐܶܐ.
Job 26:13 ܒܪܽܘܚܶܗ ܫܡܰܝܳܐ ܡܕܰܒܰܪ. ܘܩܶܛܠܰܬ݂ ܐܺܝܕ݂ܶܗ ܠܚܶܘܝܳܐ ܕܰܥܪܰܩ.
Job 26:14 ܗܳܐ ܗܳܠܶܝܢ ܟܽܠܗܶܝܢ ܡܶܢ ܩܶܨܰܬ݂ ܐܽܘܖ̈ܚܳܬ݂ܶܗ. ܘܰܐܝܢܳܐ ܦܶܬ݂ܓܳܡ ܒܺܝܫ ܐܶܫܬܡܰܥ ܥܠܰܘܗܝ. ܘܣܽܘܓ݂ܳܐܐ ܕܓܰܢ̱ܒܳܪܽܘܬ݂ܶܗ ܡܰܢܽܘ ܢܶܬ݂ܒܰܝܰܢ.
Job 27:1 ܘܰܐܘܣܶܦ ܐܺܝܽܘܒ: ܠܡܶܡܬܰܠ ܡܰܬ݂ܠܶܗ: ܘܶܐܡܰܪ.
Job 27:2 ܚܰܝܽ ܗ̱ܘ ܐܰ‌ܠܳܗܳܐ ܕܥܰܪܩܶܠ ܕܺܝܢܝ. ܘܚܰܣܺܝܢܳܐ ܕܰܐܡܰܪ ܠܢܰܦܫܝ ܘܰܟ݂ܠܳܗ̇ ܒܺܝ.
Job 27:3 ܘܪܽܘܚܶܗ ܕܰܐ‌ܠܳܗܳܐ ܒܰܢܚܺܝܖ̈ܰܝ.
Job 27:4 ܐܶܢ ܢܡܰܠ̈ܠܳܢ ܣܶܦ̈ܘܳܬ݂ܝ ܥܰܘܠܳܐ: ܘܠܶܫܳܢܝ ܐܶܢ ܢܡܰܠܶܠ ܢܶܟ݂ܠܳܐ.
Job 27:5 ܚܳܣ ܠܺܝ: ܥܕ݂ܰܡܳܐ ܕܶܐܡܽܘܬ݂: ܠܳܐ ܬܶܥܒܰܪ ܬܰܡܺܝܡܽܘܬ݂ܝ ܡܶܢܝ.
Job 27:6 ܘܰܒܙܰܕܺܝܩܽܘܬ݂ܝ ܐܶܚܰܡܣܶܢ ܘܠܳܐ ܐܶܪܰܦܶܐ: ܘܠܳܐ ܨܪܰܦ ܠܺܝ ܠܶܒܝ ܡܶܢ ܝܰܘ̈ܡܰܝ.
Job 27:7 ܘܢܶܗܘܶܐ ܐܰܝܟ݂ ܪܰܫܺܝܥܳܐ ܒܥܶܠܕܒܳܒܝ: ܘܣܳܢܐܝ ܐܰܝܟ݂ ܥܰܘܠܳܐ.
Job 27:8 ܡܳܢܰܘ ܣܰܒܪܶܗ ܕܚܰܢܦܳܐ ܕܰܩܢܶܐ ܢܶܟ݂ܣ̈ܶܐ: ܒܥܶܕܳܢܳܐ ܕܫܳܩܶܠ ܠܳܗ̇ ܐܰ‌ܠܳܗܳܐ ܠܢܰܦܫܶܗ.
Job 27:9 ܡܶܛܽܠ ܕܠܳܐ ܫܡܰܥ ܐܰ‌ܠܳܗܳܐ ܩܳܠ ܨܠܽܘܬ݂ܶܗ: ܟܰܕ݂ ܬܺܐܬܶܐ ܥܠܰܘܗܝ ܒܺܝܫܬܳܐ.
Job 27:10 ܐܶܢ ܕܶܝܢ ܥܰܠ ܚܰܣܺܝܢܳܐ ܢܶܬܬܟ݂ܶܠ: ܘܢܶܩܪܶܐ ܠܰܐܠܳܗܳܐ ܒܟ݂ܽܠ ܥܶܕܳܢ: ܢܶܥܢܶܝܘܗܝ ܐܰ‌ܠܳܗܳܐ ܘܢܶܫܡܥܺܝܘܗܝ
Job 27:11 ܠܟ݂ܽܘܢ ܕܶܝܢ ܡܰܫܠܶܡ ܐ̱ܢܳܐ ܠܟ݂ܽܘܢ ܒܝܰܕ݂ ܐܰ‌ܠܳܗܳܐ. ܕܰܥܒܳܕܰܝ̈ܟܽܘܢ ܡܶܢܶܗ ܠܳܐ ܡܶܬ݂ܟܰܣܶܝܢ.
Job 27:12 ܗܳܐ ܐܰܢ̱ܬܽܘܢ ܟܽܠܟ݂ܽܘܢ ܚܙܰܝܬܽܘܢ ܘܰܠܡܳܢܳܐ ܡܶܬ݂ܪܰܘܪܒܺܝܢ ܐܢ̱ܬܽܘܢ ܣܪܺܝܩܳܐܺܝܬ݂.
Job 27:13 ܗܳܐ ܗܳܕ݂ܳܐ ܗ̱ܝ ܡܢܳܬ݂ܶܗ ܕܒܰܪܢܳܫܳܐ ܪܰܫܺܝܥܳܐ ܡܶܢ ܠܘܳܬ݂ ܐܰ‌ܠܳܗܳܐ. ܘܝܳܪܬܽܘܬ݂ܳܐ ܕܡܰܒܐܫܳܢ̈ܶܐ ܕܡܶܢ ܚܰܣܺܝܢܳܐ ܢܩܰܒܠܽܘܢ.
Job 27:14 ܐܶܢ ܢܶܣܓܽܘܢ ܒܢܰܝ̈ܗܽܘܢ ܠܚܰܪܒܳܐ: ܘܝܰܠܽܘܕܰܝ̈ܗܽܘܢ ܠܳܐ ܢܶܣܒܥܽܘܢ ܠܰܚܡܳܐ.
Job 27:15 ܫܰܪܟܗܽܘܢ ܒܡܰܘܬܳܐ ܢܶܬ݂ܩܰܒܪܽܘܢ. ܘܰܐܖ̈ܡܠܳܬ݂ܗܽܘܢ ܠܳܐ ܢܶܬ݂ܒܰܟ̈ܝܳܢ.
Job 27:16 ܐܶܢ ܢܟܰܢܫܽܘܢ ܟܶܣܦܳܐ ܐܰܝܟ݂ ܥܰܦܪܳܐ. ܘܰܐܝܟ݂ ܛܺܝܢܳܐ ܢܶܬ݂ܩܢܽܘܢ ܠܒܽܘܫ̈ܶܐ.
Job 27:17 ܗܶܢܽܘܢ ܢܰܬ݂ܩܢܽܘܢ: ܘܙܰܕܺܝܩܳܐ ܢܶܠܒܰܫ ܘܟܶܣܦܗܽܘܢ ܢܦܰܠܶܓ.
Job 27:18 ܒܢܳܐ ܓܶܝܪ ܐܰܝܟ݂ ܓܘܳܓܰܝ ܒܰܝܬܶܗ. ܘܰܐܝܟ݂ ܡܛܰܠܬ݂ܳܐ ܥ̣ܒܰܕ݂ ܡܰܛܠܠܶܗ.
Job 27:19 ܡܶܛܽܠ ܕܥܰܬܺܝܪܳܐ ܢܶܫܟܰܒ: ܘܠܳܐ ܡܰܘܣܶܦ ܠܰܡܩܳܡ. ܥܰܝܢܰܘ̈ܗܝ ܦܳܬܰܚ: ܘܠܰܝܬܰܘܗܝ.
Job 27:20 ܢܰܕ݂ܪܟ݂ܺܝܘܗܝ ܕܠܽܘܚܝܳܐ ܐܰܝܟ݂ ܡܰܝ̈ܳܐ: ܘܰܐܝܟ݂ ܟܽܘܟ݂ܺܝܬ݂ܳܐ ܕܦܳܪܚܳܐ
Job 27:21 ܬܶܫܩܠܺܝܘܗܝ ܪܽܘܚܳܐ ܒܠܺܠܝܳܐ. ܘܢܺܐܙܰܠ: ܘܢܶܕܚܩܽܘܢܶܗ ܡܶܢ ܐܰܬ݂ܪܶܗ.
Job 27:22 ܘܬܶܫܕܶܝܘܗܝ ܕܠܳܐ ܚܰܘܣܳܢ. ܘܡܶܢ ܐܺܝܕ݂ܶܗ ܡܶܥܪܰܩ ܢܶܥܪܽܘܩ.
Job 27:23 ܢܛܰܪܶܦ ܥܠܰܝܗܽܘܢ ܐܺܝܕ݂ܶܗ. ܘܢܰܫܪܶܩ ܥܠܰܝܗܽܘܢ ܡܶܢ ܐܰܬ݂ܪܶܗ.
Job 28:1 ܘܡܶܛܽܠ ܕܺܐܝܬ݂ ܠܟ݂ܶܣܦܳܐ ܢܶܦܩܳܐ: ܘܰܐܬ݂ܪܳܐ ܕܰܠܕܰܗܒܳܐ ܡܫܰܚܠܺܝܢ.
Job 28:2 ܘܦܰܪܙܠܳܐ ܡܶܢ ܥܰܦܪܳܐ ܡܶܬ݂ܢܣܶܟ݂ ܘܡܶܢ ܟܺܐܦ̈ܶܐ ܡܶܬ݂ܢܣܶܟ݂ ܢܚܳܫܳܐ.
Job 28:3 ܩܶܨܳܐ ܣܳܡ ܠܚܶܫܽܘܟ݂ܳܐ ܘܰܠܟ݂ܽܠ ܣܰܘܦܳܐ ܗܽܘ ܝܳܕ݂ܰܥ: ܟܺܐܦܳܐ ܕܚܰܒܪܳܐ ܘܛܶܠܳܠܶܗ ܕܡܰܘܬܳܐ.
Job 28:4 ܬܽܘܪܥܬ݂ܳܐ ܝܺܪܶܬ݂ܘ ܡܶܢ ܥܰܡܳܐ ܓܺܝܽܘܪܳܐ. ܐܶܬܛܥܺܝܘ ܡܶܢ ܖ̈ܶܓܠܳܬ݂ܳܐ. ܘܶܐܬܕܰܠܰܠܘ ܡܶܢ ܐ̱ܢܳܫܳܐ.
Job 28:5 ܓܠܰܘ ܐܰܪܥܳܐ ܕܡܶܢܳܗ̇ ܢܳܦܶܩ ܡܳܙܽܘܢܳܐ. ܘܰܬ݂ܚܽܘܬܶܝܗ̇ ܡܶܬ݂ܗܰܦܰܟ݂ ܐܰܝܟ݂ ܢܽܘܪܳܐ.
Job 28:6 ܘܕ݂ܽܘܟܬ݂ܳܐ ܕܣܰܦܺܝܠܳܐ ܟܺܐܦܶܝ̈ܗ̇. ܘܫܳܚܠܳܐ ܕܕܰܗܒܳܐ ܒܰܫܒܺܝ̈ܠܶܝܗ̇.
Job 28:7 ܠܳܐ ܝܺܕܰܥܬ݂ܳܗ̇ ܛܰܝܪܳܐ: ܘܠܳܐ ܚܙܳܬ݂ܳܗ̇ ܥܺܝܢ ܕܰܝܬܳܐ.
Job 28:8 ܘܠܳܐ ܕܰܖ̈ܫܳܗ̇ ܚܰܝ̈ܘܳܬ݂ܳܐ. ܘܠܳܐ ܥ̣ܒܰܪ ܥܠܶܝܗ̇ ܐܰܪܝܳܐ.
Job 28:9 ܒܟܺܐܦ ܛܰܖ̈ܳܢܺܝܢ ܐܰܘܫܶܛ ܐܺܝܕ݂ܶܗ. ܘܰܗܦܰܟ݂ ܡܶܢ ܥܶܩܳܖ̈ܰܝܗܽܘܢ ܛܽܘܖ̈ܺܝܢ.
Job 28:10 ܒܚܰܘܣܳܢܶܗ ܢܰܗܖ̈ܰܘܳܢ ܢܦܰܠܶܓ. ܘܟ݂ܽܠ ܐܺܝܩܳܪ ܚܙܳܬ݂ ܥܰܝܢܶܗ
Job 28:11 ܘܥܽܘܫܢܳܐ ܕܢܰܗܖ̈ܰܘܳܬ݂ܳܐ ܚ̣ܒܰܫ ܘܡܶܢ ܬܰܚܦܺܝܬ݂ܳܐ ܢ̣ܦܰܩ ܢܽܘܗܪܳܐ.
Job 28:12 ܘܚܶܟ݂ܡܬ݂ܳܐ ܐܰܝܡܶܟܳܐ ܬܶܫܬܟܰܚ ܘܰܐܝܢܳܐ ܗ̱ܘ ܐܰܬ݂ܪܳܐ ܕܣܽܘܟܳܠܳܗ̇.
Job 28:13 ܠܳܐ ܝܺܕܰܥ ܐ̱ܢܳܫ ܓܰܙܳܗ̇: ܘܠܳܐ ܡܶܫܬܰܟ݂ܚܳܐ ܐܶܠܳܐ ܐܶܢ ܒܰܐܬ݂ܪܳܐ ܕܚܰܝ̈ܶܐ.
Job 28:14 ܬܗܽܘܡܳܐ ܐܳܡܰܪ ܠܳܐ ܗܘܳܬ݂ ܒܺܝ. ܘܝܰܡܳܐ ܐܳܡܰܪ ܠܰܝܬ ܠܘܳܬ݂ܝ.
Job 28:15 ܠܳܐ ܡܶܬ݂ܺܝܗܶܒ ܕܰܗܒܳܐ ܚܠܳܦܶܝܗ̇. ܘܠܳܐ ܡܶܬ݂ܡܢܶܐ ܟܶܣܦܳܐ ܒܰܕ݂ܡܶܝ̈ܗ̇.
Job 28:16 ܠܳܐ ܡܶܬ݂ܚܰܠܦܳܐ ܒܕܰܗܒܳܐ ܕܰܐܘܦܺܝܪ: ܘܰܒܒܶܖ̈ܽܘܠܶܐ ܘܰܒܣܰܦܺܝܠܳܐ.
Job 28:17 ܠܳܐ ܦܳܚܶܡ ܠܳܗ̇ ܕܰܗܒܳܐ ܘܰܙܓܽܘܓ̈ܝܳܬ݂ܳܐ: ܘܡܰܖ̈ܓܳܢܝܳܬ݂ܳܐ ܛܳܒ̈ܳܬ݂ܳܐ. ܘܛܰܒܥ̈ܶܐ ܘܚܽܘܡܖ̈ܶܐ ܠܳܐ ܦܳܚܡܺܝܢ ܠܳܗ̇.
Job 28:18 ܛܳܒܳܐ ܗ̱ܝ ܚܶܟ݂ܡܬ݂ܳܐ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ. ܠܳܐ ܦܳܚܶܡ ܠܳܗ̇ ܦܬ݂ܽܘܬܟ݂ܳܐ ܕܰܗܝܳܐ. ܘܒܰܙܡܰܖ̈ܓܕܶܐ: ܘܰܒܩܰܖ̈ܟܶܕܢܶܐ ܠܳܐ ܡܶܬ݂ܚܰܠܦܳܐ.
Job 28:19 ܛܳܒܳܐ ܗ̱ܝ ܓܶܝܪ ܚܶܟ݂ܡܬ݂ܳܐ ܡܶܢ ܟܽܠ ܡܶܕܶܡ ܠܳܐ ܦܳܚܶܡ ܠܳܗ̇. ܡܰܖ̈ܓܳܢܝܳܬ݂ܳܐ ܕܟ݂ܽܘܫ ܘܟܺܐܦ̈ܶܐ ܕܦܶܕܬ݂ܳܐ ܠܳܐ ܦܳܚ̈ܡܳܢ ܠܳܗ̇.
Job 28:20 ܚܶܟ݂ܡܬ݂ܳܐ ܐܰܝܡܶܟܳܐ ܐܳܬ݂ܝܳܐ. ܘܰܐܝܢܰܘ ܐܰܬ݂ܪܳܐ ܕܣܽܘܟܳܠܳܗ̇
Job 28:21 ܟܰܣܝܳܐ ܗ̱ܝ ܡܶܢ ܥܰܝܢܰܝ̈ ܟܽܠ ܕܚܰܝ. ܘܡܶܢ ܦܳܪܰܚܬ݂ܳܐ ܕܰܫܡܰܝܳܐ ܡܣܰܬܪܳܐ ܗ̱ܝ.
Job 28:22 ܐܰܒܕܳܢܳܐ ܘܡܰܘܬܳܐ ܐܶܡܰܪܘ: ܕܒܶܐܕ݂ܢܰܝ̈ܢ ܫ̣ܡܰܥܢ ܫܶܡܥܳܗ̇.
Job 28:23 ܡܶܛܽܠ ܕܰܐ‌ܠܳܗܳܐ ܗ̱ܘ ܒܰܝܢܰܢ ܐܽܘܖ̈ܚܳܬ݂ܳܗ̇. ܘܗܽܘܝܽܘ ܝܳܕ݂ܰܥ ܕܽܘܟܬ݂ܳܗ̇.
Job 28:24 ܡܶܛܽܠ ܕܗܽܘ ܚܳܙܶܐ ܠܣܽܘܦ ܟܽܠ ܕܒܰܐܪܥܳܐ. ܘܰܬ݂ܚܶܝܬ ܟܽܠ ܫܡܰܝܳܐ ܚܳܙܶܐ.
Job 28:25 ܕܰܥܒܰܕ݂ ܡܰܬ݂ܩܳܠܳܐ ܠܪܽܘܚܳܐ. ܘܡܰܝ̈ܳܐ ܐܰܬ݂ܩܶܢ ܒܰܟ݂ܝܳܠܬܳܐ.
Job 28:26 ܥ̣ܒܰܕ݂ ܢܳܡܽܘܣܳܐ ܠܡܶܛܪܳܐ: ܐܘܪܚܳܐ ܠܚܶܙܘܳܢ̈ܶܐ ܕܩܳܠܳܐ.
Job 28:27 ܗܳܝܕܶܝܢ ܚ̣ܙܳܗ̇ ܘܶܐܫܬܰܥܝܳܗ̇ ܬܰܩܠܳܗ̇: ܐܳܦ ܒܰܕܩܳܗ̇.
Job 28:28 ܘܶܐܡܰܪ ܠܒܰܪܢܳܫܳܐ: ܕܶܚܠܬܶܗ ܕܰܐ‌ܠܳܗܳܐ ܗܺܝ ܗܺܝ ܚܶܟ݂ܡܬ݂ܳܐ ܘܰܠܡܶܣܛܳܐ ܡܶܢ ܒܺܝܫܬܳܐ ܒܽܘܝܳܢܳܐ.
Job 29:1 ܘܰܐܘܣܶܦ ܐܺܝܽܘܒ ܠܡܶܡܬܰܠ ܡܰܬ݂ܠܶܗ: ܘܶܐܡܰܪ.
Job 29:2 ܡܰܢ ܕܶܝܢ ܥܰܒܕܰܢܝ ܐܰܝܟ݂ ܝܰܖ̈ܚܶܐ ܩܰܕ݂ܡܳܝ̈ܶܐ. ܘܰܐܝܟ݂ ܝܰܘ̈ܡܳܬܶܗ ܕܰܐ‌ܠܳܗܳܐ ܢܰܛܪܰܢܝ.
Job 29:3 ܕܶܚܠܬܶܗ ܥ̣ܒܰܕ݂ ܠܥܶܠ ܡܶܢ ܪܺܝܫܝ ܒܡܰܦܪܰܣ ܫܪܳܓܶܗ ܥܶܠܰܘܰܝ ܘܰܒܢܽܘܗܪܶܗ ܗܰܠܟܶܬ݂ ܒܚܶܫܽܘܟ݂ܳܐ.
Job 29:4 ܐܰܝܟ݂ ܕܰܗܘܺܝܬ݂ ܒܝܰܘ̈ܡܰܝ ܚܶܣܕ݂ܝ: ܟܰܕ݂ ܡܰܓܶܢ ܗܘܳܐ ܐܰ‌ܠܳܗܳܐ ܥܶܠܰܘܰܝ ܡܰܫܟܰܢܝ.
Job 29:5 ܘܟܰܕ݂ ܚܰܣܺܝܢܳܐ ܚܕ݂ܺܝܪ ܗܘܳܐ ܠܰܥܠܰܝܡܽܘܬ݂ܝ.
Job 29:7 ܟܰܕ݂ ܢܶܦܩܶܬ݂ ܠܬܰܪܥܳܐ ܘܰܩܪܺܝ̇ܬ݂. ܘܰܒܫܽܘܩܳܐ ܐܰܝܟ݂ ܒܳܝܫܳܐ ܝܶܬ݂ܒܶܬ݂.
Job 29:8 ܚܙܰܐܢܝ ܥܠܰܝܡ̈ܶܐ ܘܶܐܬܛܰܫܺܝܘ ܘܩ̣ܳܡܘ ܣܳܒ̈ܶܐ ܘܶܐܬܕܰܡܰܪܘ ܒܺܝ.
Job 29:9 ܘܪܰܘ̱ܖ̈ܒܳܢܶܐ ܐܶܬ݂ܟܠܺܝܘ ܒܡ̈ܶܠܶܐ. ܘܺܐܝܕܰܝ̈ܗܽܘܢ ܣ̣ܳܡܘ ܥܰܠ ܦܽܘܡܗܽܘܢ.
Job 29:10 ܩܳܠܳܐ ܕܫܰܠܺܝܛܳܢ̈ܶܐ ܕܡܶܬܛܰܫܶܝܢ. ܘܠܶܫܳܢܗܽܘܢ ܕܒܶܩ ܠܰܫܡܰܝ̈ ܚܶܟܗܽܘܢ
Job 29:11 ܡܶܛܽܠ ܕܶܐܕ݂ܢܳܐ ܕܫܶܡܥܰܬ݂: ܫܰܒܰܚܬ݂ܰܢܝ ܘܥܰܝܢܳܐ ܕܰܚܙܳܬ݂ ܣܰܗܶܕܬܰܢܝ.
Job 29:12 ܡܶܛܽܠ ܕܦܰܠܛܶܬ݂ ܠܡܶܣܟܺܢܳܐ ܡܶܢ ܐܽܘܠܨܳܢܳܐ: ܘܰܠܝܰܬ݂ܡܳܐ ܕܠܰܝܬ ܠܶܗ ܡܥܰܕܪܳܢܳܐ.
Job 29:13 ܒܽܘܪܟܬ݂ܶܗ ܕܰܐܒܺܝܕ݂ܳܐ ܥܠܰܝ ܬܶܥܽܘܠ. ܘܠܶܒܳܐ ܕܰܐܪܡܰܠܬܳܐ ܚܰܕܺܝܬ݂.
Job 29:14 ܩܽܘܫܬܳܐ ܠܶܒܫܶܬ݂: ܘܠܰܒܫܰܢܝ ܐܰܝܟ݂ ܦܪܺܝܣܳܐ ܘܰܟ݂ܠܺܝܠܳܐ ܕܕܺܝܢܳܐ.
Job 29:15 ܥܰܝܢ̈ܶܐ ܗܘܺܝܬ݂ ܠܰܥܘܺܝܖ̈ܶܐ: ܘܖ̈ܶܓܠܶܐ ܠܰܡܚܰܓܖ̈ܶܐ.
Job 29:16 ܐܰܒܳܐ ܗܘܺܝܬ݂ ܠܒܳܝ̈ܫܶܐ. ܘܕܺܝܢܳܐ ܕܠܳܐ ܝܳܕ݂ܰܥ ܗ̱ܘܺܝܬ݂ ܒܰܕܩܶܬ݂.
Job 29:17 ܬܶܒܪܶܬ݂ ܢܺܝܒܰܘ̈ܗܝ ܕܥܰܘܠܳܐ: ܘܰܚܛܽܘܦܝܳܐ ܐܰܦܩܶܬ݂ ܡܶܢ ܒܶܝܬ݂ ܫܶܢܰܘ̈ܗܝ.
Job 29:18 ܘܶܐܡ̇ܪܶܬ݂ ܥܰܡܳܐ ܡܶܣܟܺܢܳܐ ܐܶܦܪܽܘܩ ܘܰܐܝܟ݂ ܩܰܢܝܳܐ ܐܶܫܰܠܰܡ ܘܰܐܝܟ݂ ܚܳܠܳܐ ܕܝܰܡ̈ܡܶܐ ܐܰܣܓܶܐ ܝܰܘ̈ܡܰܝ.
Job 29:19 ܫܶܖ̈ܫܰܝ ܢܨܺܝܒܺܝܢ ܥܰܠ ܡܰܝ̈ܳܐ. ܘܛܶܠܳܠܳܐ ܢܒܽܘܬ݂ ܘܒܰܚܨܳܕ݂ܳܐ ܐܶܬ݂ܩܪܶܐ.
Job 29:20 ܐܶܬܬܚܶܕ݂ ܥܰܡܝ ܘܩܶܫܬܳܐ ܒܺܐܝܕ݂ܝ ܐܶܬ݂ܚܰܠܦܰܬ݂
Job 29:21 ܘܶܐܠܽܘ ܫܰܡܥܽܘܢܝ ܘܣܰܒܰܪܘ: ܘܰܫܡܰܥܘ ܠܡܽܘܠܟܳܢܝ.
Job 29:22 ܘܡܶܢ ܦܶܬܓܳܡܰܝ̈ ܠܳܐ ܛܥܰܘ. ܘܰܠܗܽܘܢ ܒܶܣܡܰܬ݂ ܡܶܠܬ݂ܝ.
Job 29:23 ܣܰܟܺܝܘ ܠܺܝ ܐܰܝܟ݂ ܕܰܠܡܶܛܪܳܐ. ܘܦܽܘܡܗܽܘܢ ܦ̣ܥܰܪܘ ܐܰܝܟ݂ ܕܠܰܪܒܺܝܥܳܐ.
Job 29:24 ܐܶܓܚܰܟ݂ ܥܠܰܝܗܽܘܢ ܘܠܳܐ ܢܗܰܝܡܢܽܘܢ ܘܰܒܢܽܘܗܪܳܐ ܕܰܐܦܰܝ̈ ܠܳܐ ܢܗܰܠܟ݂ܽܘܢ.
Job 29:25 ܐܶܒܨܶܐ ܐܽܘܖ̈ܚܳܬ݂ܗܽܘܢ. ܘܶܐܗܦܽܘܟ݂ ܘܶܐܫܪܶܐ ܐܰܝܟ݂ ܡܰܠܟܳܐ ܒܚܰܝܠܶܗ: ܘܰܐܝܟ݂ ܓܰܒܪܳܐ ܕܠܰܐܒܺܝ̈ܠܶܐ ܡܒܰܝܰܐ.
Job 30:1 ܘܗܳܫܳܐ ܗܳܐ ܓܚܶܟ݂ܘ ܥܠܰܝ: ܐܰܝܠܶܝܢ ܕܰܒ݂ܨܺܝܪܺܝܢ ܡܶܢܝ ܒܝܰܘ̈ܡܳܬ݂ܳܐ: ܐܰܝܠܶܝܢ ܕܶܐܢܳܐ ܐܰܣܠܺܝܬ݂ ܠܰܐܒܳܗܰܝ̈ܗܽܘܢ: ܘܠܳܐ ܚܶܫܒܶܬ݂ ܐܶܢܽܘܢ ܥܰܡ ܟܰܠܒ̈ܶܐ ܕܥܳܢ̈ܝ.
Job 30:2 ܘܚܰܝܠܳܐ ܕܺܐܝܕܰܝ̈ܗܽܘܢ ܠܡܳܢܳܐ ܐܳܙܶܠ ܗܘܳܐ ܠܺܝ: ܕܰܥܠܰܝܗܽܘܢ ܐܰܒܺܝܕ݂ ܟܽܠܶܗ ܥܽܘܫܢܳܐ.
Job 30:3 ܘܒܰܩܛܺܝܪܳܐ ܢܶܒܰܥ ܥܠܰܝܗܽܘܢ: ܐܰܝܟ݂ ܓܰܢܳܒܳܐ ܒܥܽܘܫܢܳܐ ܕܪܶܓܠܬܳܐ.
Job 30:6 ܠܡܶܫܪܳܐ ܒܚ̈ܽܘܠܳܢܶܐ ܕܥܰܦܪܳܐ ܘܟܺܐܦ̈ܶܐ: ܘܰܬ݂ܚܶܝܬ݂ ܫܩܺܝ̈ܦܶܐ ܘܰܬ݂ܚܶܝܬ݂ ܚܳܓ̈ܶܐ.
Job 30:8 ܢܶܣܬܰܚܦܽܘܢ ܒܢܰܝ̈ܐ ܫܳܛܰܝ̈ܳܐ ܥܰܡ ܒܢܰܝ̈ܳܐ ܥܰܘ̈ܳܠܶܐ. ܬܰܡܳܢ ܢܶܬ݂ܡܰܟܟ݂ܽܘܢ ܡܶܢ ܐܰܪܥܳܐ.
Job 30:9 ܘܗܳܫܳܐ ܪܶܢܺܝܗܽܘܢ ܗܘܺܝܬ݂: ܘܰܗܘܺܝܬ݂ ܠܗܽܘܢ ܠܬܶܡܗܳܐ.
Job 30:10 ܐܰܣܠܝܽܘܢܝ: ܘܶܐܬ݂ܪܰܚܰܩܘ ܡܶܢܝ. ܘܡܶܢ ܐܰܦܰܝ̈ ܚ̣ܣܰܟܘ ܪܽܘܩܳܐ
Job 30:11 ܡܶܛܽܠ ܕܒܳܬܰܪܝ ܫܰܪܺܝܘ: ܘܡܰܟܟ݂ܽܘܢܝ. ܘܰܦܓܽܘܕܬܶܗ ܒܦܽܘܡܝ ܐܰܪܡܺܝܘ.
Job 30:12 ܥܰܠ ܝܰܡܺܝܢܝ ܩܳܡܘ: ܘܥܰܪܩܶܠܘ ܠܖ̈ܶܓܠܰܝ ܘܥܰܪܩܠܽܘܢܝ ܒܰܫܒܺܝ̈ܠܶܐ ܕܽܐܘܖ̈ܚܳܬ݂ܗܽܘܢ.
Job 30:13 ܘܒܰܫܒܺܝ̈ܠܰܝ ܥܰܪܩܶܠܘ ܣܪܺܝܩܳܐܺܝܬ݂. ܘܥܰܠ ܡܳܐ ܕܰܗܘܳܢܝ ܚܕ݂ܺܝܘ. ܘܰܠܗܽܘܢ ܠܳܐ ܢܶܗܘܶܐ ܥܽܘܕ݂ܪܳܢ.
Job 30:14 ܐܰܝܟ݂ ܬܽܘܪܥܬ݂ܳܐ ܪܰܒܬ݂ܳܐ ܢܺܐܬܽܘܢ: ܘܰܬ݂ܚܶܝܬ݂ ܥܰܠܥܳܠܳܐ ܢܶܬܬܰܒܪܽܘܢ.
Job 30:15 ܕܰܐܗܦܶܟ݂ܘ ܥܠܰܝ ܕܠܽܘܚܝܳܐ. ܘܰܪܕܰܦܘ ܐܰܝܟ݂ ܪܽܘܚܳܐ ܫܒܺܝ̈ܠܰܝ: ܘܰܐܝܟ݂ ܥܢܳܢܳܐ ܕܥܳܒܪܳܐ ܦܽܘܪܩܳܢܝ.
Job 30:16 ܘܗܳܫܳܐ ܐܶܬܛܰܪܦܰܬ݂ ܢܰܦܫܝ. ܘܚܰܕ݂ܪܽܘܢܝ ܝܰܘ̈ܡܰܝ ܡܽܘܟܳܟ݂ܝ.
Job 30:17 ܒܠܺܠܝܳܐ ܓܰܖ̈ܡܰܝ ܝܺܩܰܪܘ ܥܠܰܝ. ܘܓܽܘܫܡܝ ܠܳܐ ܫ̣ܪܳܐ ܒܣܽܘܓ݂ܳܐܐ ܕܚܰܝܠܳܐ.
Job 30:18 ܐܶܬ݂ܠܰܒܫܶܬ݂ ܠܒܽܘܫܝ: ܘܶܐܬ݂ܚܰܙܩܶܬ݂ ܒܟ݂ܽܘܬܺܝܢܝ.
Job 30:19 ܐܰܪܡܝܽܘܢܝ ܠܛܺܝܢܳܐ: ܘܶܐܬ݂ܡܰܬܠܶܬ݂ ܐܰܝܟ݂ ܥܰܦܪܳܐ ܘܩܶܛܡܳܐ.
Job 30:20 ܐܶܓܥܶܐ ܠܘܳܬ݂ܳܟ݂ ܘܠܳܐ ܬܶܥܢܶܝܢܝ. ܩ̣ܳܡܬ ܘܶܐܬ݂ܒ̣ܰܝܰܢܬ ܒܺܝ
Job 30:21 ܘܰܥ̣ܒܰܕܬܳܢܝ ܠܳܟ݂ ܒܥܶܠܕܒܳܒܳܐ. ܘܰܒܥܽܘܫܢܳܐ ܕܺܐܝܕܰܝ̈ܟ ܣܛܰܡܬܳܢܝ.
Job 30:22 ܘܰܫ̣ܩܰܠܬܳܢܝ ܘܰܐܪܒܰܥܬܳܢܝ ܥܰܠ ܪܽܘܚܳܐ. ܘܡܰܟܶܟ݂ܬܳܢܝ ܘܰܐܕ݂ܘܺܝܬܳܢܝ.
Job 30:23 ܡܶܟܺܝܠ ܝܳܕ݂ܰܥ ܐ̱ܢܳܐ ܕܡܶܢ ܡܰܘܬܳܐ ܬܰܗܦܟܰܢܝ: ܠܒܶܝܬ݂ ܘܰܥܕܳܐ ܕܟܽܠܗܽܘܢ ܚܰܝ̈ܶܐ.
Job 30:24 ܒܪܰܡ ܠܳܐ ܥܠܰܝ ܢܰܘܫܶܛ ܐܺܝܕ݂ܶܗ: ܘܡܳܐ ܕܰܓܥܺܝܬ݂ ܠܘܳܬ݂ܶܗ ܢܶܦܪܩܰܢܝ.
Job 30:25 ܒܟܺܝܬ݂ ܥܰܠ ܡܶܣܟܺܢܳܐ ܒܺܐܝܡܳܡܳܐ. ܘܢܰܦܫܝ ܐܶܬ݂ܛܰܪܦܰܬ݂ ܥܰܠ ܒܳܝܫܳܐ.
Job 30:26 ܣܰܟܺܝܬ݂ ܠܛܳܒܬ݂ܳܐ: ܘܶܐܬܳܬ݂ ܒܺܝܫܬܳܐ ܣܰܟܺܝܬ݂ ܠܢܽܘܗܪܳܐ: ܘܶܐܬ݂ܳܐ ܥܰܡܛܳܢܳܐ.
Job 30:27 ܡܥܰܝ̈ ܐܶܬܕܰܠܰܚܘ ܘܠܳܐ ܫܠܺܝܘ. ܩܰܕ݂ܡܽܘܢܝ ܝܰܘ̈ܡܳܬ݂ܳܐ ܕܡܽܘܟܳܟ݂ܝ.
Job 30:28 ܟܡܺܝܪܳܐܺܝܼܬ݂ ܗܰܠܟܶܬ݂ ܕܠܳܐ ܚܶܡܬ݂ܳܐ. ܩܳܡܶܬ݂ ܒܰܟ݂ܢܽܘܫܝܳܐ ܘܰܒܟܺܝܬ݂.
Job 30:29 ܐܰܚܳܐ ܗܘܺܝܬ݂ ܠܝܳܪܽܘܖ̈ܶܐ: ܘܪܳܚܡܳܐ ܠܰܒ̈ܢܳܬ݂ ܢܰܥܳܡ̈ܶܐ.
Job 30:30 ܡܶܫܟܝ ܩܦܽܘܕ݂ ܥܠܰܝ. ܘܓܰܖ̈ܡܰܝ ܣܳܛܘ ܐܰܝܟ݂ ܕܰܒܫܰܘܒܳܐ
Job 30:31 ܗܘܳܐ ܟ݂ܶܢܳܪܝ ܠܶܐܒܠܳܐ: ܘܰܙܡܳܪܝ ܠܩܳܠܳܐ ܕܰܒܟ݂ܳܬ݂ܳܐ.
Job 31:1 ܩܝܳܡܳܐ ܐܰܩܺܝܡܶܬ݂ ܠܥܰܝܢܰܝ̈: ܕܠܳܐ ܐܶܬ݂ܒܰܝܰܢ ܒܰܒܬ݂ܽܘܠܬܳܐ.
Job 31:2 ܘܡܳܢܳܐ ܗ̱ܝ ܦܳܠܓܽܘܬ݂ܶܗ ܕܰܐ‌ܠܳܗܳܐ ܕܡܶܢ ܠܥܶܠ: ܘܝܳܪܬܽܘܬ݂ܶܗ ܕܰܐ‌ܠܳܗܳܐ ܕܡܶܢ ܡܪܰܘܡܳܐ.
Job 31:3 ܐܶܠܳܐ ܬܒܳܪܳܐ ܠܥܰܘ̈ܳܠܶܐ: ܘܢܽܘܟ݂ܪܳܝܽܘܬ݂ܳܐ ܥܰܠ ܥܳܒܕܰܝ̈ ܥܰܘܠܳܐ.
Job 31:4 ܗܽܘܝܽܘ ܚ̣ܙܳܐ ܐܽܘܖ̈ܚܳܬ݂ܝ. ܘܟܽܠܗܶܝܢ ܗܶܠ̈ܟ݂ܳܬ݂ܝ ܡܳܢܶܐ.
Job 31:5 ܐܶܢ ܗܰܠܟܶܬ݂ ܥܰܡ ܫܰܩܳܖ̈ܶܐ: ܘܶܐܢ ܐܶܣܬܰܖ̈ܗܰܒܝ ܖ̈ܶܓܠܰܝ ܠܡܶܪܗܰܛ ܒܢܶܟ݂ܠܳܐ.
Job 31:6 ܢܶܬ݂ܩܠܰܢܝ ܒܡܰܣܰܐܬ݂ܳܐ ܕܩܽܘܫܬܳܐ. ܘܢܶܕܰܥ ܐܰ‌ܠܳܗܳܐ ܫܰܠܡܽܘܬܝ.
Job 31:7 ܐܶܢ ܐܰܣܛܺܝܬ݂ ܗܶܠ̈ܟ݂ܳܬ݂ܝ ܡܶܢ ܐܽܘܪܚܳܐ. ܘܶܐܢ ܐܶܙܰܠ̣ ܠܶܒܝ ܒܳܬܰܪ ܥܰܝ̈ܢܰܝ. ܘܶܐܢ ܕܒܶܩ ܒܺܝ ܡܶܕܶܡ.
Job 31:8 ܐܶܠܳܐ ܐܶܢ ܙܶܪܥܶܬ݂: ܗܳܝܕܶܝܢ ܐܶܟ݂ܠܶܬ݂. ܘܶܐܢ ܢܶܨܒܶܬ݂: ܗܳܝܕܶܝܢ ܪܰܒܺܝܬ݂ ܘܚܶܡܠܶܬ݂.
Job 31:9 ܘܶܐܢ ܐܶܫܬܰܕܰܠ ܠܶܒܝ ܥܰܠ ܐܰܢ̱ܬܬ݂ܳܐ ܢܽܘܟ݂ܪܳܝܬܳܐ. ܘܥܰܠ ܬܰܪܥܳܐ ܕܚܰܒܪܝ ܐܶܢ ܟܶܡܢܶܬ݂.
Job 31:10 ܐܶܠܳܐ ܛܶܚܢܰܬ݂ ܠܰܐ̱ܚܖ̈ܳܢܺܝܢ ܐܰܢ̱ܬܰܬ݂ܝ: ܘܶܐܦܳܬ݂ ܒܕ݂ܽܘܟܳܐ ܐ̱ܚܪܳܢܝܳܐ
Job 31:11 ܡܶܛܽܠ ܕܗܺܝ ܚܛܺܝܬ݂ܳܐ ܗ̱ܝ. ܘܗܺܝ ܥܰܝܢܳܐ ܗ̱ܝ ܕܨܶܢܥܬ݂ܳܐ.
Job 31:12 ܘܢܽܘܪܳܐ ܗ̱ܝ ܕܰܥܕ݂ܰܡܳܐ ܠܰܐܒܕ݂ܳܢܳܐ ܐܳܟ݂ܠܳܐ. ܘܟܽܠܗܶܝܢ ܥܰܠ̈ܠܳܬ݂ܝ ܢܶܬ݂ܥܰܩܖ̈ܳܢ.
Job 31:13 ܐܶܢ ܐܰܣܠܺܝܬ݂ ܕܺܝܢܳܐ ܕܥܰܒܕܝ ܘܕܰܐܡܬ݂ܝ ܡܳܐ ܕܕ݂ܳܝܢܺܝܢ ܗܘܰܘ ܥܰܡܝ.
Job 31:14 ܐܶܠܳܐ ܐܶܡ̇ܪܶܬ݂ ܡܳܢܳܐ ܐܶܥܒܶܕ݂ ܡܳܐ ܕܩܳܐܶܡ ܐܰ‌ܠܳܗܳܐ. ܘܡܳܐ ܕܦܳܩܶܕ݂: ܡܳܢܳܐ ܐܰܬ݂ܺܝܒܺܝܘܗܝ.
Job 31:15 ܕܗܳܐ ܒܟܰܪܣܳܐ ܕܥܰܒܕܰܢܝ ܥܰܒܕܶܗ. ܘܰܒܚܰܕ݂ ܡܰܪܒܥܳܐ ܬܰܩܢܰܢܝ.
Job 31:16 ܐܶܢ ܟܠܺܝܬ݂ ܠܡܶܣܟܺܢܳܐ ܡܶܕܶܡ ܕܰܨܒܳܐ ܘܶܐܢ ܐܰܚܫܟܶܬ݂ ܠܥܰܝܢ̈ܶܐ ܕܰܐܪܡܰܠܬܳܐ.
Job 31:17 ܐܶܢ ܐܶܟ݂ܠܶܬ݂ ܠܰܚܡܝ ܒܰܠܚܽܘܕܰܝ. ܘܠܳܐ ܝܰܬ݂ܡܳܐ ܡܶܢܶܗ ܐܶܟܰܠ.
Job 31:18 ܡܶܛܽܠ ܕܡܶܢ ܛܰܠܝܽܘܬ݂ܝ ܪܰܒܝܽܘܢܝ ܟܺܐܒ̈ܶܐ. ܘܡܶܢ ܟܰܪܣܳܗ̇ ܕܶܐܡܝ ܬܶܢ̈ܚܳܬ݂ܐ.
Job 31:19 ܐܶܢ ܚܙܺܝܬ݂ ܕܰܐܒܺܝܕ݂ ܡܶܢ ܒܠܰܝ ܠܒܽܘܫܳܐ. ܘܠܰܝܬ ܬܰܟ݂ܣܺܝܬ݂ܳܐ ܠܒܳܝܫܳܐ.
Job 31:20 ܐܶܠܳܐ ܥܰܠ ܒܽܘܖ̈ܟܰܝ ܐܶܬ݂ܪܰܒܺܝܘ. ܘܡܶܢ ܓܶܙ̈ܶܐ ܕܥܳܢ̈ܝ ܐܶܫܬܰܚܰܢܘ
Job 31:21 ܐܶܢ ܐܰܪܺܝܡܶܬ݂ ܥܰܠ ܝܰܬ݂ܡܳܐ ܐܺܝܕ݂ܝ. ܐܶܠܳܐ ܡܳܐ ܕܰܚܙܺܝܬ݂ܶܗ ܒܬܰܪܥܳܐ: ܥܰܕܰܪܬܶܗ.
Job 31:22 ܟܰܬ݂ܦܝ ܡܶܢ ܟܶܪܳܗ̇ ܬܶܦܶܠܝ. ܘܰܕ݂ܪܳܥܝ ܡܶܢ ܩܰܢܝܶܗ ܢܶܬܬܒܰܪ.
Job 31:23 ܡܶܛܽܠ ܕܕܶܚܠܬ݂ܶܗ ܕܰܐ‌ܠܳܗܳܐ ܐܰܙܺܝܥܬܰܢܝ: ܘܰܬ݂ܒܳܪܶܗ ܐܶܬ݂ܳܐ ܥܠܰܝ. ܘܡܶܢ ܙܰܘܥܬ݂ܳܐ ܠܳܐ ܐܶܫܟܚܶܬ݂ ܠܰܡܩܳܡ.
Job 31:24 ܐܶܢ ܥܶܒܕ݂ܶܬ݂ ܕܰܗܒܳܐ ܬܽܘܟ݂ܠܳܢܝ. ܘܶܐܢ ܐܶܡ̇ܪܶܬ݂ ܥܰܠ ܟܺܐܦܳܐ ܛܳܒܬ݂ܳܐ ܕܰܐܢ̱ܬܝ ܗܺܝ ܬܽܘܟ݂ܠܳܢܝ ܘܶܐܢ ܐܶܡ̇ܪܶܬ݂ ܥܰܠ ܣܢܺܝܢܳܐ ܕܰܐܢ̱ܬ ܗܽܘ ܣܰܒܪܝ.
Job 31:25 ܘܶܐܢ ܚܕ݂ܺܝܬ݂ ܟܰܕ݂ ܣܓܺܝ ܩܶܢܝܳܢܝ. ܘܟܰܕ݂ ܣܓܺܝ: ܐܶܫܟܚܰܬ݂ ܐܺܝܕ݂ܝ.
Job 31:26 ܐܶܢ ܚܙܺܝܬ݂ ܢܽܘܗܪܳܐ ܟܰܕ݂ ܕܰܢܺܝܚ: ܘܣܰܗܪܳܐ ܟܰܕ݂ ܚܰܒܺܝܒ.
Job 31:27 ܐܶܢ ܐܶܙܰܠ ܘܶܐܫܬܰܕܰܠ ܒܣܶܬ݂ܪܳܐ ܠܶܒܝ. ܘܢܶܫܩܰܬ݂ ܐܺܝܕ݂ܝ ܠܦܽܘܡܝ.
Job 31:28 ܐܳܦ ܗܽܘ ܚ̣ܙܳܐ ܟܽܠܗܶܝܢ ܨܶܢ̈ܥܳܬ݂ܝ. ܐܶܢ ܟܰܕܒܶܬ݂ ܩܕ݂ܳܡ ܐܰ‌ܠܳܗܳܐ.
Job 31:29 ܘܶܐܢ ܚܕ݂ܺܝܬ݂ ܒܰܬ݂ܒܳܪܳܐ ܕܣܳܢܐܝ: ܘܶܐܢ ܕܳܨܶܬ݂ ܡܳܐ ܕܰܗܘܳܬ݂ ܠܶܗ ܒܺܝܫܬܳܐ.
Job 31:30 ܘܶܐܢ ܐܰܫܠܡܶܬ݂ ܦܽܘܡܝ ܠܰܚܛܳܗ̈ܶܐ. ܘܢܰܦܫܝ ܠܰܚܕ݂ܳܐ ܡܶܢ ܗܳܠܶܝܢ ܠܳܐ ܫܶܐܠܰܬ݂
Job 31:31 ܐܶܠܳܐ ܐܶܡܰܪܘ ܖ̈ܳܚܡܰܝ: ܡܰܢ ܕܶܝܢ ܝܰܗܒ ܠܰܢ ܡܶܢ ܒܶܣܪܶܗ: ܘܠܳܐ ܣܒܰܥܢ.
Job 31:32 ܒܫܽܘܩܳܐ ܠܳܐ ܐܰܒܺܝܬܶܬ݂ ܐܰܟ݂ܣܢܳܝܳܐ. ܘܬܰܪܥܝ ܠܳܐܪܚܳܐ ܦܶܬ݂ܚܶܬ݂.
Job 31:33 ܐܶܢ ܟܰܣܺܝܬ݂ ܐܰܝܟ݂ ܐ̱ܢܳܫܳܐ ܚܛܳܗܰܝ̈. ܘܶܐܢ ܛܶܡܪܶܬ݂ ܒܛܽܘܫܝܳܐ ܚܰܘ̈ܒܰܝ.
Job 31:34 ܐܶܢ ܕܳܫܶܬ݂ ܚܰܝܠܳܐ ܕܣܰܓܺܝ̈ܐܶܐ. ܐܶܠܳܐ ܣܽܘܓ݂ܳܐܐ ܗ̱ܘ ܕܫܰܖ̈ܒܳܬ݂ܳܐ ܬܰܒܪܰܢܝ. ܘܒܰܪܢܳܫܳܐ ܠܳܐ ܐܰܗܦܟܶܬ݂ ܒܬܰܪܥܳܐ. ܘܰܒܡܰܡܠܠܳܐ ܕܣܶܦ̈ܘܳܬ݂ܳܐ ܠܳܐ ܪܢܺܝܬ݂ ܓܽܘܖ̈ܳܓܰܘܗܝ ܕܰܐ‌ܠܳܗܳܐ ܡܰܟܟ݂ܽܘܢܝ.
Job 31:35 ܡܰܢ ܕܶܝܢ ܝܰܗܒ ܡܰܢ ܕܫܳܡܰܥ ܠܺܝ. ܐܶܢ ܐܺܝܬ݂ܰܘܗܝ ܐܰ‌ܠܳܗܳܐ: ܢܶܥܢܶܝܢܝ. ܘܢܶܟ݂ܬܽܘܒ ܒܣܶܦܪܳܐ ܕܺܝܢܰܘ̈ܗܝ ܕܓܰܒܪܳܐ.
Job 31:36 ܐܶܠܳܐ ܥܰܠ ܟܰܬ݂ܦܝ ܐܶܫܩܠܺܝܘܗܝ. ܘܰܥܒܰܕ݂ܬ݂ܶܗ ܠܺܝ ܟܠܺܝܠܳܐ.
Job 31:37 ܘܡܶܢܝܳܢܳܐ ܕܗܶܠ̈ܟ݂ܳܬ݂ܝ ܐܶܚܰܘܶܝܘܗܝ. ܘܰܐܝܟ݂ ܫܰܠܺܝܛܳܐ ܐܶܒܰܕܩܺܝܘܗܝ.
Job 31:38 ܘܰܥܠܰܝ ܐܰܪܥܳܐ ܬܰܝܠܶܠ. ܘܰܟ݂ܖ̈ܳܒܶܝܗ̇ ܐܰܟ݂ܚܕ݂ܳܐ ܢܶܒܟܽܘܢ.
Job 31:39 ܐܶܢ ܐܶܟ݂ܠܶܬ݂ ܚܰܝܠܳܗ̇ ܕܠܳܐ ܟܣܶܦ: ܘܢܰܦܫܳܐ ܕܡܰܪܺܝܪܳܐ ܐܶܢ ܐܰܕ݂ܘܺܝܬ݂.
Job 31:40 ܚܠܳܦ ܚܶܛܬ݂ܳܐ: ܢܶܦܽܘܩ ܙܶܒܠܳܐ. ܘܰܚܠܳܦ ܣܥܳܪܬܳܐ ܢܶܦܽܘܩ ܟܽܘܒܳܐ. ܘܰܫܠܶܡܘ ܦܶܬܓ݂ܳܡܰܘ̈ܗܝ ܕܺܐܝܽܘܒ.
Job 32:1 ܘܰܫ̣ܠܺܝܘ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܕܒܳܥܶܝܢ ܗܘܰܘ ܠܰܡܚܰܝܳܒܽܘܬ݂ܶܗ ܠܺܐܝܽܘܒ. ܡܶܛܽܠ ܕܗܽܘ ܗܘܳܐ ܙܰܕܺܝܩ ܒܥܰܝܢܰܝ̈ܗܽܘܢ.
Job 32:2 ܘܶܐܬ݂ܚܰܡܰܬ݂ ܐܶܠܺܝܗܽܘ ܒܰܪ ܒܰܪܟܺܝܐܶܝܠ ܒܽܘܙܳܝܳܐ ܡܶܢ ܫܰܪܒܬ݂ܳܐ ܕܪܰܡܽܘ. ܐܶܬ݂ܚܰܡܰܬ݂ ܪܽܘܓܙܶܗ ܥܰܠ ܐܺܝܽܘܒ: ܥܰܠ ܕܙܰܕܶܩ ܢܰܦܫܶܗ ܛܳܒ ܡܶܢ ܐܰ‌ܠܳܗܳܐ.
Job 32:3 ܘܶܐܬ݂ܚܰܡܰܬ݂ ܥܰܠ ܬܠܳܬ݂ܳܐ ܚܰܒܖ̈ܰܘܗܝ: ܥܰܠ ܕܠܳܐ ܐܶܫܟܰܚܘ ܕܢܶܬܠܽܘܢ ܠܶܗ ܦܶܬܓ݂ܳܡܳܐ ܠܺܐܝܽܘܒ ܘܰܢܚܰܝܒܽܘܢܶܗ.
Job 32:4 ܘܶܐܠܺܝܗܽܘ ܡܟܰܘܶܢ ܗܘܳܐ ܠܶܗ ܠܺܐܝܽܘܒ ܒܡ̈ܶܠܶܐ. ܡܶܛܽܠ ܕܣܳܒܺܝܢ ܗܘܰܘ ܡܶܢܶܗ ܒܝܰܘ̈ܡܳܬ݂ܳܐ.
Job 32:5 ܘܰܚܙܳܐ ܐܶܠܺܝܗܽܘ ܕܠܳܐ ܡܶܫܟܚܺܝܢ ܕܢܶܬܠܽܘܢ ܠܶܗ ܦܶܬܓ݂ܳܡܳܐ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ: ܘܶܐܬ݂ܚܰܡܰܬ݂ ܪܽܘܓܙܶܗ.
Job 32:6 ܘܰܥ̣ܢܳܐ ܐܶܠܺܝܗܽܘ ܒܰܪ ܒܰܪܟܺܝܐܶܝܠ ܒܽܘܙܳܝܳܐ: ܘܶܐܡܰܪ: ܡܶܛܽܠ ܕܰܒܨܺܝܪ ܐ̱ܢܳܐ ܡܶܢܟ݂ܽܘܢ ܒܝܰܘ̈ܡܳܬ݂ܳܐ: ܘܰܐܢ̱ܬܽܘܢ ܩܰܫܺܝܫܺܝܢ. ܡܶܛܽܠ ܗܳܢܳܐ ܕܶܚܠܶܬ݂ ܘܙܳܥܶܬ݂ ܠܰܡܚܰܘܳܝܽܘܬ݂ܟ݂ܽܘܢ ܝܺܕܰܥܬ݂ܝ.
Job 32:7 ܐܶܢܳܐ ܓܶܝܪ ܐܶܡ̇ܪܶܬ݂ ܕܝܰܘ̈ܡܳܬ݂ܳܐ ܗ̱ܘ ܡܡܰܠܠܺܝܢ: ܘܣܽܘܓ݂ܳܐܐ ܕܰܫܢܰܝ̈ܳܐ ܡܰܠ̈ܦܳܢ ܚܶܟ݂ܡܬ݂ܳܐ.
Job 32:8 ܫܰܪܺܝܪܳܐܺܝܬ ܪܽܘܚܳܐ ܐܺܝܬ݂ ܒܒܰܪܢܳܫܳܐ ܘܰܢܫܰܡܬ݂ܶܗ ܗ̱ܘ ܕܰܐ‌ܠܳܗܳܐ: ܡܒܰܝܢܳܐ ܠܗܽܘܢ.
Job 32:9 ܠܳܐ ܗܘܳܐ ܗܳܟ݂ܺܝܠ ܣܽܘܓ݂ܳܐܐ ܕܝܰܘ̈ܡܳܬ݂ܳܐ ܡܚܰܟܡܺܝܢ ܐܳܦܠܳܐ ܗܘܳܐ ܣܳܒ̈ܶܐ ܡܶܬ݂ܒܰܝܢܺܝܢ ܕܺܝܢܳܐ.
Job 32:10 ܡܶܛܽܠ ܗܳܢܳܐ ܐܳܡܰܪ ܐ̱ܢܳܐ: ܫܽܘܡܥܽܘܢܝ. ܘܳܐܦ ܐܶܢܳܐ ܐܶܚܰܘܶܝܟ݂ܽܘܢ ܝܺܕܰܥܬ݂ܝ
Job 32:11 ܘܗܳܐ ܫܶܬ݂ܩܶܬ݂ ܠܟ݂ܽܘܢ ܘܰܠܡܶܠܰܝ̈ܟܽܘܢ: ܘܨܳܬܶܬ݂ ܥܕܰܡܳܐ ܕܛܰܠܶܩܬܽܘܢ: ܘܰܒܨܺܝܬ݂ܟ݂ܽܘܢ ܒܡ̈ܶܠܶܐ.
Job 32:12 ܘܰܒܣܳܗ̈ܕܘܳܬ݂ܟ݂ܽܘܢ ܐܶܬ݂ܒܰܝܢܶܬ݂ ܘܗܳܐ ܠܰܝܬ ܠܺܐܝܽܘܒ ܡܰܟܣܳܢܳܐ: ܘܰܕ݂ܝܳܗܶܒ ܠܶܗ ܡܶܢܟ݂ܽܘܢ ܦܶܬܓ݂ܳܡܳܐ.
Job 32:13 ܕܳܐܡܪܺܝܢ ܐܢ̱ܬܽܘܢ ܐܶܫ̣ܟܰܚܢ ܚܶܟ݂ܡܬ݂ܳܐ. ܐܰ‌ܠܳܗܳܐ ܗ̱ܘ ܡܚܳܝܗܝ: ܘܠܳܐ ܒܰܪܢܳܫܳܐ.
Job 32:14 ܠܳܐ ܐܳܡܰܪ ܠܽܘܩܒܰܠ ܡ̈ܶܠܶܐ. ܘܰܒܡܶܠܰܝ̈ܟܽܘܢ ܠܳܐ ܡܶܬ݂ܪܡܶܐ ܐ̱ܢܳܐ ܠܶܗ.
Job 32:15 ܫܬ݂ܶܩܘ ܘܬܽܘܒ ܠܳܐ ܥܢ̣ܰܐܗܝ. ܐܰܦܪܶܩܘ ܡܶܢܗܽܘܢ ܡ̈ܶܠܶܐ ܘܰܫܬܶܩܘ.
Job 32:16 ܡܶܛܽܠ ܕܠܳܐ ܡܡܰܠܠܺܝܢ ܡܶܛܽܠ ܕܩܳܡ̣ܘ: ܘܬ݂ܽܘܒ ܠܳܐ ܥ̣ܢܰܐܗܝ.
Job 32:17 ܐܶܥܢܶܐ ܐܳܦ ܐܶܢܳܐ ܡܶܠܰܬ݂ܝ. ܘܶܐܚܰܘܶܐ ܐܳܦ ܐܶܢܳܐ ܝܺܕܰܥܬ݂ܝ.
Job 32:18 ܡܶܛܽܠ ܕܶܐܬ݂ܡܠܺܝܬ݂ ܡ̈ܶܠܶܐ. ܘܶܐܬ݂ܢܰܣܟܰܬ݂ ܪܽܘܚܳܐ ܒܟܰܪܣܝ.
Job 32:19 ܗܳܐ ܟܰܪܣܝ ܟܳܝܒܳܐ: ܘܠܳܐ ܡܶܬ݂ܦܰܬ݂ܚܳܐ. ܘܰܐܝܟ݂ ܐܶܒܳܐ ܒܝܰܪܚܳܐ ܡܶܬ݂ܦܰܪܬܳܐ.
Job 32:20 ܐܶܡܰܠܶܠ: ܘܢܶܪܘܰܚ ܠܺܝ ܐܶܦܬܰܚ ܣܶܦ̈ܘܳܬ݂ܝ ܘܶܐܬܶܠ ܦܶܬܓ݂ܳܡܳܐ
Job 32:21 ܠܳܐ ܐܶܣܰܒ ܒܰܐܦܰܝ̈ ܐ̱ܢܳܫ. ܘܡܶܢ ܐܰܦܰܝ̈ ܐ̱ܢܳܫ ܠܳܐ ܐܶܒܗܰܬ݂.
Job 32:22 ܡܶܛܽܠ ܕܠܳܐ ܝܳܕ݂ܰܥ ܐ̱ܢܳܐ ܒܶܗܬܬ݂ܳܐ. ܘܥܰܕ݂ ܩܰܠܺܝܠ ܫܳܩܶܠ ܗܘܳܐ ܠܺܝ ܥܽܘܫܢܝ.
Job 33:1 ܒܪܰܡ ܕܶܝܢ ܫܡܰܥ ܐܺܝܽܘܒ ܡܶܠܰܝ̈. ܘܟܽܠܗܽܘܢ ܦܶܬܓܳܡܰܝ̈ ܨܽܘܬ݂.
Job 33:2 ܗܳܐ ܦܶܬ݂ܚܶܬ݂ ܦܽܘܡܝ. ܘܰܒܦܽܘܡܝ ܡܡܰܠܶܠ ܠܶܫܳܢܝ.
Job 33:3 ܬܪܺܝܨ ܗ̱ܘ ܡܰܡܠܠܶܗ ܕܦܽܘܡܝ. ܘܰܓܒܶܐ ܗ̱ܘ ܡܺܐܡܪܳܐ ܕܣܶܦ̈ܘܳܬ݂ܝ.
Job 33:4 ܪܽܘܚܶܗ ܕܰܐ‌ܠܳܗܳܐ ܐܰܥܺܝܪܬܰܢܝ. ܘܰܢܫܰܡܬܶܗ ܕܰܐ‌ܠܳܗܳܐ ܐܰܚܝܰܬܰܢܝ.
Job 33:5 ܐܶܢ ܡܶܫܟܰܚ ܐܰܢ̱ܬ: ܐܰܬܺܝܒܰܝܢܝ ܦܶܬܓ݂ܳܡܳܐ. ܐܶܬܛܰܝܰܒ ܘܩܽܘܡ ܩܕ݂ܳܡܰܝ.
Job 33:6 ܘܳܐܦ ܐܶܢܳܐ ܐܰܟ݂ܘܳܬ݂ܳܟ݂ ܐ̱ܢܳܐ ܠܘܳܬ݂ ܐܰ‌ܠܳܗܳܐ. ܘܳܐܦ ܐܶܢܳܐ ܡܶܢ ܛܺܝܢܳܐ ܐܶܬ݂ܓܰܒܠܶܬ݂.
Job 33:7 ܘܗܳܫܳܐ ܕܶܚܠܰܬ݂ܝ ܠܳܐ ܬܙܺܝܥܳܟ݂. ܐܘܟ݂ܦܳܢܝ ܥܠܰܝܟ ܠܳܐ ܢܺܐܩܰܪ.
Job 33:8 ܒܪܰܡ ܐܶܡܰܪܬ ܒܶܐܕ݂ܢܰܝ̈. ܘܩܳܠ ܡܶܠܰܝ̈ܟ ܫܶܡܥܶܬ݂.
Job 33:9 ܕܶܐܡܰܪܬ: ܕܙܰܟܳܝ ܐ̱ܢܳܐ ܕܠܳܐ ܚܰܘ̈ܒܺܝܢ. ܘܙܰܕܺܝܩ ܐ̱ܢܳܐ: ܘܠܰܝܬ ܒܺܝ ܚܛܳܗ̈ܶܐ. ܘܰܡܦܰܨܰܝ ܐ̱ܢܳܐ ܡܶܢ ܥܰܘܠܳܐ.
Job 33:10 ܕܗܳܐ ܥܶܠ̈ܠܳܬ݂ܳܐ ܥܠܰܝ ܡܶܫܟܰܚ. ܘܚܰܫܒܰܢܝ ܠܶܗ ܐܰܝܟ݂ ܒܥܶܠܕܒܳܒܳܐ
Job 33:11 ܘܣܳܡ ܒܣܰܕܳܐ ܖ̈ܶܓܠܰܝ ܘܰܢܛܰܪ ܟܽܠܗܶܝܢ ܐܽܘܖ̈ܚܳܬ݂ܝ.
Job 33:12 ܒܗܳܕ݂ܶܐ ܠܳܐ ܡܶܫܟܰܚ ܐܰܢ̱ܬ ܠܡܶܙܟܳܐ. ܐܶܬܶܠ ܠܳܟ݂ ܦܶܬܓ݂ܳܡܳܐ: ܕܪܰܒ ܗ̱ܘ ܐܰ‌ܠܳܗܳܐ ܡܶܢ ܐ̱ܢܳܫܳܐ.
Job 33:13 ܡܶܛܽܠ ܡܳܢܳܐ ܕܳܢ̣ܬ ܥܰܡܶܗ: ܘܰܒܟܽܠܗܽܘܢ ܦܶܬܓ݂ܳܡܰܘ̈ܗܝ ܠܳܐ ܥ̣ܢܳܐ.
Job 33:14 ܡܶܛܽܠ ܕܒܰܚܕ݂ܳܐ ܗ̱ܘ ܡܡܰܠܶܠ ܐܰ‌ܠܳܗܳܐ: ܘܰܒܬܰܪܬܶܝܢ ܠܳܐ ܡܰܘܣܶܦ.
Job 33:15 ܘܰܒܣܶܦ̈ܘܳܬ݂ܳܐ ܠܳܐ ܡܶܣܬܰܟܰܠ: ܒܚܶܠܡܳܐ ܘܰܒܚܶܙܘܳܐ ܕܠܺܠܝܳܐ: ܟܰܕ݂ ܢܳܦܠܳܐ ܫܶܢܬ݂ܳܐ ܥܰܠ ܐ̱ܢܳܫܳܐ ܒܢܰܘܡܬ݂ܳܐ ܥܰܠ ܡܰܫܟܒܳܐ.
Job 33:16 ܗܳܝܕܶܝܢ ܓܳܠܶܐ ܐܶܕ݂ܢܶܗ ܕܐ̱ܢܳܫܳܐ: ܘܰܒܡܳܪܽܘܕ݂ܽܘܬ݂ܗܽܘܢ ܢܡܰܟܶܟ݂ ܐܶܢܽܘܢ.
Job 33:17 ܠܡܰܥܒܳܪܽܘ ܐ̱ܢܳܫܳܐ ܡܶܢ ܥܒܳܕ݂ܰܘ̈ܗܝ. ܘܓܽܘܫܡܶܗ ܕܓܰܒܪܳܐ ܡܟܰܣܶܐ.
Job 33:18 ܢܶܚܣܽܘܟ݂ ܢܰܦܫܶܗ ܡܶܢ ܚܒܳܠܳܐ: ܘܚܰܝܰܘ̈ܗܝ ܡܶܢ ܐܰܒܕܳܢܳܐ.
Job 33:19 ܘܰܢܟܰܣܶܐ ܒܟܺܐܒܳܐ ܥܰܠ ܡܰܫܟܒܶܗ. ܘܣܽܘܓ݂ܳܐܐ ܕܓܰܖ̈ܡܰܘܗܝ ܢܰܥܫܶܢ.
Job 33:20 ܢܶܓܡܰܪ ܒܶܣܪܶܗ ܡܶܢ ܕܶܚܠܬܶܗ. ܘܢܰܦܫܶܗ ܠܳܐ ܢܣܰܒܰܥ ܠܰܚܡܳܐ: ܘܢܰܦܫܶܗ ܡܶܐܟ݂ܽܘܠܬܳܐ ܬܶܪܰܓ
Job 33:21 ܢܶܐܟ݂ܽܘܠ ܒܶܣܪܶܗ ܡܶܢ ܕܶܚܠܬܶܗ. ܘܣܽܘܓ݂ܳܐܐ ܕܓܰܖ̈ܡܰܘܗܝ ܠܳܐ ܢܶܚܙܶܐ.
Job 33:22 ܘܬܶܩܪܽܘܒ ܠܰܚܒܳܠܳܐ ܢܰܦܫܶܗ: ܘܚܰܝܰܘ̈ܗܝ ܠܡܰܘܬܳܐ.
Job 33:23 ܐܶܢ ܐܺܝܬ݂ ܠܶܗ ܡܰܠܰܐܟ݂ܳܐ ܕܫܳܡܰܥ ܠܶܗ ܚܕ݂ܳܐ ܡܶܢ ܐܳܠܶܦ: ܢܚܰܘܶܐ ܠܐ̱ܢܳܫܳܐ ܬܪܺܝܨܽܘܬ݂ܶܗ.
Job 33:24 ܘܰܢܪܰܚܶܡ ܥܠܰܘܗܝ: ܘܢܺܐܡܰܪ ܦܪܽܘܩܳܝܗܝ ܕܠܳܐ ܢܶܚܽܘܬ݂ ܠܰܚܒܳܠܳܐ. ܘܠܶܗ ܢܶܫܟܰܚ ܦܽܘܪܩܳܢܳܐ.
Job 33:25 ܢܶܬ݂ܚܰܠܰܦ ܒܶܣܪܶܗ ܐܰܝܟ݂ ܕܰܒܛܰܠܝܽܘܬ݂ܶܗ. ܘܢܶܗܦܽܘܟ݂ ܠܝܰܘ̈ܡܰܝ ܥܠܰܝܡܽܘܬ݂ܶܗ.
Job 33:26 ܘܰܢܨܰܠܶܐ ܩܕ݂ܳܡ ܐܰ‌ܠܳܗܳܐ: ܘܢܶܫܡܥܺܝܘܗܝ: ܘܢܶܨܛܒܶܐ ܒܶܗ: ܘܢܶܬ݂ܚܙܶܐ ܩܕ݂ܳܡܰܘܗܝ ܒܫܽܘܒܚܳܐ: ܘܢܶܦܪܽܘܥ ܠܒܰܪܢܳܫܳܐ ܙܰܕܺܝܩܽܘܬ݂ܶܗ.
Job 33:27 ܘܰܬ݂ܪܺܝܨܽܘܬ݂ܳܐ ܥܰܠ ܐ̱ܢܳܫܳܐ ܢܺܐܡܰܪ. ܘܢܺܐܡܰܪ ܚܛܺܝܬ݂: ܘܫܰܪܺܝܪܳܐܺܝܬ ܐܰܣܟܠܶܬ݂: ܘܠܳܐ ܐܰܗܢܺܝܬ݂ ܢܰܦܫܝ.
Job 33:28 ܦܪܽܘܩ ܢܰܦܫܝ ܡܶܢ ܐܰܒܕ݂ܳܢܳܐ ܕܰܚܒܳܠܳܐ. ܘܢܰܦܫܝ ܬܶܚܙܶܐ ܢܽܘܗܪܳܐ.
Job 33:29 ܗܳܠܶܝܢ ܟܽܠܗܶܝܢ ܥܳܒܶܕ݂ ܐܰ‌ܠܳܗܳܐ ܬܠܳܬ݂ ܙܰܒܢܺܝ̈ܢ ܥܰܡ ܓܰܒܪܳܐ.
Job 33:30 ܡܰܗܦܶܟ݂ ܢܰܦܫܶܗ ܡܶܢ ܚܒܳܠܳܐ ܠܡܶܚܙܳܐ ܢܽܘܗܪܳܐ ܕܚܰܝ̈ܶܐ
Job 33:31 ܨܽܘܬ݂ ܐܺܝܽܘܒ ܘܰܫܡܰܥ. ܘܰܫܬ݂ܽܘܩ: ܘܶܐܢܳܐ ܐܶܡܰܠܶܠ.
Job 33:32 ܐܶܢ ܐܺܝܬ݂ ܠܳܟ݂ ܡ̈ܶܠܶܐ: ܐܰܬ݂ܺܝܒܰܝܢܝ. ܡܶܛܽܠ ܕܨܳܒܶܐ ܐ̱ܢܳܐ ܗ̱ܘ ܕܬܶܙܟܶܐ.
Job 33:33 ܘܶܐܢ ܠܳܐ ܫܳܡܰܥ ܐܰܢ̱ܬ ܠܺܝ: ܫܬ݂ܽܘܩ: ܘܰܐܠܦܳܟ݂ ܚܶܟ݂ܡܬ݂ܳܐ.
Job 34:1 ܘܰܥ̣ܢܳܐ ܐܶܠܺܝܗܽܘ ܘܶܐܡܰܪ.
Job 34:2 ܫܡܰܥܘ ܚܰܟܺܝ̈ܡܶܐ ܡܶܠܰܝ̈. ܘܰܐܝܠܶܝܢ ܕܝܳܕ݂ܥܺܝܢ: ܨܽܘܬ݂ܽܘܢܳܢܝ.
Job 34:3 ܡܶܛܽܠ ܕܶܐܕ݂ܢܳܐ ܒܳܚܪܳܐ ܡ̈ܶܠܶܐ. ܘܚܶܟܳܐ ܛܳܥܶܡ ܡܶܐܟ݂ܽܘܠܬܳܐ.
Job 34:4 ܢܶܓܒܶܐ ܠܰܢ ܕܰܝܳܢܳܐ: ܘܢܶܕܰܥ ܒܰܝܢܳܬܰܢ: ܡܳܢܳܐ ܫܰܦܺܝܪ.
Job 34:5 ܐܶܡ̣ܰܪܬ ܐܺܝܽܘܒ ܘܰܙܟ̣ܰܝܬ. ܕܶܐܡ̣ܰܪܬ ܐܶܙܕܰܕܩܶܬ݂: ܘܰܐ‌ܠܳܗܳܐ ܗܽܘ ܨܠܳܝܗܝ ܠܕ݂ܺܝܢܝ ܥܠܰܝ.
Job 34:6 ܡܰܢܽܘ ܐ̱ܢܳܫܳܐ ܕܶܐܒܰܕ݂ ܕܠܳܐ ܣܰܟ݂ܠܽܘ.
Job 34:7 ܡܰܢܽܘ ܓܰܒܪܳܐ ܐܰܝܟ݂ ܐܺܝܽܘܒ: ܕܢܶܫܬܶܐ ܡܽܘܝܳܩܳܐ ܐܰܝܟ݂ ܡܰܝ̈ܳܐ.
Job 34:8 ܘܰܗܘܳܐ ܫܰܘܬܳܦܳܐ ܘܚܰܒܪܳܐ ܠܥܳܒܕܰܝ̈ ܥܰܘܠܳܐ: ܥܰܡ ܐ̱ܢܳܫܳܐ ܚܰܛܳܝ̈ܶܐ ܠܰܡܗܰܠܳܟ݂ܽܘ.
Job 34:9 ܕܶܐܡܰܪܬ: ܕܠܳܐ ܙܳܟܶܐ ܓܰܒܪܳܐ ܡܳܐ ܕܕ݂ܳܚܶܠ ܡܶܢ ܐܰ‌ܠܳܗܳܐ.
Job 34:10 ܡܶܛܽܠ ܗܳܢܳܐ ܐ̱ܢܳܫܰܝ̈ ܠܶܒܳܐ ܫܽܘܡܥܽܘܢܝ. ܚܳܣ ܠܰܐܠܳܗܳܐ ܕܢܶܥܒܶܕ݂ ܥܰܘܠܳܐ. ܘܚܳܣ ܠܶܗ ܕܢܶܥܒܶܕ݂ ܚܛܺܝܬ݂ܳܐ
Job 34:11 ܡܶܛܽܠ ܕܰܐܝܟ݂ ܥܒܳܕ݂ܰܘ̈ܗܝ ܕܒܰܪܢܳܫܳܐ ܦܳܪܰܥ ܠܶܗ. ܘܓܰܒܪܳܐ ܐܰܝܟ݂ ܐܽܘܖ̈ܚܳܬ݂ܶܗ ܡܶܫܟܰܚ.
Job 34:12 ܫܰܪܺܝܪܳܐܺܝܬ ܐܰ‌ܠܳܗܳܐ ܠܳܐ ܥܳܒܶܕ݂ ܥܰܘܠܳܐ. ܘܳܐܦܠܳܐ ܐܰ‌ܠܳܗܳܐ ܡܥܰܪܩܶܠ ܐܽܘܪܚܳܐ.
Job 34:13 ܡܰܢܽܘ ܦ̣ܩܰܕ݂ ܠܰܐܪܥܳܐ. ܘܡܰܢܽܘ ܥ̣ܒܰܕ݂ ܠܟ݂ܽܠܳܗ̇ ܬܺܒܶܝܠ.
Job 34:14 ܐܶܢ ܡܰܦܢܶܐ ܥܠܰܘܗܝ ܠܶܒܶܗ: ܪܽܘܚܶܗ ܘܰܢܫܰܡܬܶܗ ܠܘܳܬ݂ܶܗ ܡܶܬ݂ܟܰܢ̈ܫܳܢ.
Job 34:15 ܣܳܐܶܦ ܟܽܠ ܒܣܰܪ ܐܰܟ݂ܚܕ݂ܳܐ. ܘܒܰܪܢܳܫܳܐ ܠܥܰܦܪܳܐ ܗܳܦܶܟ݂.
Job 34:16 ܘܶܐܢ ܡܶܬ݂ܒܰܝܰܢ ܐܰܢ̱ܬ: ܫܡܰܥ ܗܳܠܶܝܢ. ܘܨܽܘܬ݂ ܠܩܳܠܳܐ ܕܡܶܠܰܝ̈.
Job 34:17 ܡܰܢ ܕܣܳܢܶܐ ܕܺܝܢܳܐ: ܙܳܟܶܐ. ܘܶܐܢ ܙܰܟܳܝ ܗ̱ܘ: ܠܳܐ ܟܺܐܢܳܐܺܝܬ݂ ܡܶܬ݂ܚܰܝܰܒ.
Job 34:18 ܕܶܐܡܰܪ ܥܰܠ ܡܰܠܟܳܐ ܥܰܘܠܳܐ: ܡܠܶܟ݂ ܖ̈ܺܝܫܳܢܶܐ ܡܠܶܟ݂ ܫܰܠܺܝܛܳܢ̈ܶܐ.
Job 34:19 ܕܠܳܐ ܢܳܣܶܒ ܒܰܐܦܰܝ̈ ܪܰܘܖ̈ܒܳܢܶܐ. ܘܠܳܐ ܢܳܣܶܒ ܒܰܐܦܰܝ̈ ܡܶܣܟܺܢ̈ܶܐ: ܡܶܛܽܠ ܕܟܽܠܗܽܘܢ ܥܒܳܕ݂ ܐܺܝܕ݂ܰܘ̈ܗܝ ܐܶܢܽܘܢ.
Job 34:20 ܡܶܢ ܬܚܶܝܬ݂ ܫܶܠܝܳܐ ܡܳܝܬܺܝܢ. ܘܰܒܦܶܠܓܶܗ ܕܠܺܠܝܳܐ ܣܳܝܦܺܝܢ ܘܳܐܒܕܺܝܢ. ܘܡܶܫܬܰܘܕܥܺܝܢ ܠܚܰܣܺܝܢܳܐ: ܠܳܐ ܒܚܰܝܠܳܐ
Job 34:21 ܡܶܛܽܠ ܕܥܰܝܢܰܘ̈ܗܝ ܥܰܠ ܟܽܠܗܶܝܢ ܐܽܘܖ̈ܚܳܬ݂ܶܗ ܕܓܰܒܪܳܐ. ܘܟܽܠܗܶܝܢ ܗܶܠ̈ܟܳܬ݂ܶܗ ܚܳܙܶܐ.
Job 34:22 ܕܠܳܐ ܚܶܫܽܘܟ݂ܳܐ ܘܰܕ݂ܠܳܐ ܛܶܠܳܠܰܝ̈ ܡܰܘܬܳܐ: ܠܡܶܬܛܰܫܳܝܽܘ ܬܰܡܳܢ ܥܳܒܕܰܝ̈ ܥܰܘܠܳܐ.
Job 34:23 ܡܶܛܽܠ ܕܬ݂ܽܘܒ ܠܳܐ ܗܘܳܐ ܥܰܠ ܓܰܒܪܳܐ ܣܳܐܶܡ ܠܰܡܗܰܠܳܟ݂ܽܘ ܥܰܡ ܐܰ‌ܠܳܗܳܐ ܒܕܺܝܢܳܐ.
Job 34:24 ܕܰܐܒܐܶܫ ܠܣܰܓܺܝ̈ܐܶܐ ܕܠܳܐ ܣܳܟ݂: ܘܰܢܩܺܝܡ ܐܰܟ݂ܚܕ݂ܳܐ ܚܠܳܦܰܝܗܽܘܢ.
Job 34:25 ܡܶܛܽܠ ܗܳܢܳܐ ܐܶܫܬܰܘܕܰܥ ܐܶܢܽܘܢ ܡܶܢ ܥܒܳܕܰܝ̈ܗܽܘܢ. ܘܢܰܗܦܶܟ݂ ܐܶܢܽܘܢ ܠܠܺܠܝܳܐ.
Job 34:26 ܘܢܶܬ݂ܡܰܟܟ݂ܽܘܢ ܬܚܶܝܬ݂ ܥܰܘܠܳܐ ܥܒܳܕܰܝ̈ܗܽܘܢ ܒܰܐܬ݂ܪܳܐ ܕܚܺܝܠܳܐ.
Job 34:27 ܥܰܠ ܕܰܣ̣ܛܰܘ ܡܶܢ ܒܳܬܪܶܗ. ܘܟܽܠܗܶܝܢ ܐܽܘܖ̈ܚܳܬ݂ܶܗ ܠܳܐ ܐܶܣܬܰܟܰܠܘ.
Job 34:28 ܥܳܐܠܳܐ ܩܕ݂ܳܡܰܘܗܝ ܨܠܽܘܬ݂ܶܗ ܕܡܶܣܟܺܢܳܐ. ܘܰܓܥܳܬ݂ܶܗ ܕܥܶܢܘܳܝܳܐ ܫܳܡܰܥ.
Job 34:29 ܘܶܐܢ ܗܽܘ ܫܳܒܶܩ: ܡܰܢܽܘ ܡܚܰܝܶܒ݂. ܘܶܐܢ ܗܽܘ ܡܰܗܦܶܟ݂ ܐܰܦܰܘ̈ܗܝ: ܡܰܢܽܘ ܫܳܒܶܩ ܠܥܰܡܳܐ: ܐܰܘ ܠܒܰܪܢܳܫܳܐ ܐܰܟ݂ܚܕ݂ܳܐ.
Job 34:30 ܕܠܳܐ ܐܰܡܠܶܟ݂ ܐ̱ܢܳܫܳܐ ܚܰܠܦܳܐ ܘܚܰܛܳܝܳܐ ܠܥܰܡܳܐ
Job 34:31 ܡܶܛܽܠ ܕܰܐ‌ܠܳܗܳܐ ܐܶܡܰܪ: ܕܫܶܒܩܶܬ݂: ܠܳܐ ܡܚܰܒܶܠ ܐ̱ܢܳܐ ܕܠܳܐ ܚܛܳܗܺܝ̈ܢ.
Job 34:32 ܐܰܠܶܦܰܝܢܝ ܐܰܢ̱ܬ ܐܶܢ ܥ̣ܒܰܕܬ ܥܰܘܠܳܐ.
Job 34:33 ܬܽܘܒ ܠܳܐ ܐܰܘܣܶܦ ܠܡܶܬܰܠ ܠܳܟ݂ ܦܶܬܓ݂ܳܡܳܐ ܥܰܠ ܕܰܚ̣ܛܰܝܬ. ܐܰܢ̱ܬ ܓܶܝܪ ܐܶܬ݂ܒܰܩܺܝܬ ܘܠܳܐ ܐܶܢܳܐ. ܘܡܶܕܶܡ ܕܝܳܕ݂ܰܥ ܐܰܢ̱ܬ: ܡܰܠܶܠ.
Job 34:34 ܐ̱ܢܳܫܳܐ ܕܠܶܒܳܐ ܢܺܐܡܪܽܘܢ ܠܺܝ ܘܓܰܒܪܳܐ ܚܰܟܺܝܡܳܐ ܢܶܫܡܥܰܢܝ.
Job 34:35 ܐܺܝܽܘܒ ܠܳܐ ܗܘܳܐ ܒܺܝܕ݂ܰܥܬ݂ܳܐ ܡܡܰܠܶܠ ܘܡܶܠܰܘ̈ܗܝ ܠܳܐ ܗܰܘܝ̈ ܒܣܽܘܟܳܠܳܐ.
Job 34:36 ܫܰܪܺܝܪܳܐܺܝܬ ܐܶܬ݂ܒܚܰܪ ܐܺܝܽܘܒ ܥܰܕ݂ ܣܰܘܦܳܐ. ܘܠܳܐ ܡܶܬ݂ܚܰܫܰܒ ܒܐ̱ܢܳܫ̈ܳܐ ܥܰܘ̈ܳܠܶܐ.
Job 34:37 ܘܶܐܢ ܡܰܘܣܶܦ ܥܰܠ ܚܛܳܗܰܘ̈ܗܝ: ܣܰܟ݂ܠܽܘܬ݂ܳܐ ܒܰܝܢܳܬܰܢ ܡܶܬ݂ܦܰܩܕܳܐ. ܘܰܢܩܰܪܶܒ ܩܕܳܡ ܐܰ‌ܠܳܗܳܐ ܡܶܠܰܘ̈ܗܝ.
Job 35:1 ܘܰܥ̣ܢܳܐ ܐܶܠܺܝܗܽܘ ܘܶܐܡܰܪ.
Job 35:2 ܒܗܳܕ݂ܶܐ ܐܶܬ݂ܚܰܫܰܒܬ ܒܕܺܝܢܳܐ: ܕܶܐܡܰܪܬ ܐܶܙܕܰܕܩܶܬ݂ ܡܶܢ ܐܰ‌ܠܳܗܳܐ.
Job 35:3 ܐܶܢ ܐܶܡ̣ܰܪܬ ܡܳܢܳܐ ܡܰܘܬܰܪ ܐܰܢ̱ܬ ܥܰܠ ܢܰܦܫܳܟ݂: ܘܡܳܢܳܐ ܝܽܘܬ݂ܪܳܢܳܐ ܕܰܐܚܒܳܟ݂.
Job 35:4 ܐܶܢܳܐ ܐܰܬ݂ܺܝܒܳܟ݂ ܡ̈ܶܠܶܐ: ܘܳܐܦ ܠܖ̈ܳܚܡܰܝܟ ܥܰܡܳܟ݂.
Job 35:5 ܚܽܘܪ ܒܰܫܡܰܝܳܐ: ܘܶܐܬ݂ܒܰܩܳܐ ܒܰܥܢܳܢ̈ܶܐ ܕܖ̈ܳܡܳܢ ܡܶܢܳܟ݂.
Job 35:6 ܐܶܢ ܚܳܛܶܐ ܐܰܢ̱ܬ: ܡܳܢܳܐ ܥܳܒܶܕ݂ ܐܰܢ̱ܬ ܠܶܗ. ܘܶܐܢ ܣܳܓܶܐ ܥܰܘܠܳܟ݂: ܡܳܢܳܐ ܬܶܥܒܶܕ݂ ܠܶܗ.
Job 35:7 ܘܶܐܢ ܗܳܘܶܐ ܐܰܢ̱ܬ ܙܰܕܺܝܩ: ܡܳܢܳܐ ܡܰܘܬܰܪ ܐܰܢ̱ܬ ܠܶܗ: ܐܰܘ ܡܳܢܳܐ ܢܳܣܶܒ ܡܶܢܳܟ݂.
Job 35:8 ܠܢܰܦܫܳܟ݂ ܗܽܘ ܪܽܘܫܥܳܟ݂: ܘܰܠܢܰܦܫܳܟ݂ ܗܺܝ ܙܰܕܺܝܩܽܘܬ݂ܳܟ݂.
Job 35:9 ܡܶܢ ܣܽܘܓ݂ܳܐܐ ܕܰܛܠܽܘܡܝܳܐ ܡܰܝܠܠܺܝܢ: ܘܓܳܥܶܝܢ ܡܶܢ ܥܰܘܠܳܐ ܣܰܓܺܝ̈ܐܶܐ.
Job 35:10 ܘܠܳܐ ܐܶܡܰܪܘ ܐܰܝܟܰܘ ܐܰ‌ܠܳܗܳܐ ܕܥܰܒܕܰܢ: ܕܝܰܗܒ ܡܰܚܫܰܒܬ݂ܳܐ ܒܠܺܠܝܳܐ
Job 35:11 ܡܶܢ ܩܕ݂ܳܡ ܚܰܝܽܘܬ݂ܳܐ ܕܰܐܪܥܳܐ: ܘܡܶܢ ܦܳܪܰܚܬ݂ܳܐ ܕܰܫܡܰܝܳܐ ܚܰܟܡܰܢ.
Job 35:12 ܬܰܡܳܢ ܓܳܥܶܝܢ: ܘܠܳܐ ܥܳܢܶܐ ܠܗܽܘܢ.
Job 35:13 ܡܶܛܽܠ ܓܰܐܝܽܘܬ݂ܳܐ ܕܒܺܝܫ̈ܶܐ ܣܪܺܝܩܳܐܺܝܬ݂ ܠܳܐ ܫܳܡܰܥ ܐܰ‌ܠܳܗܳܐ. ܐܳܦܠܳܐ ܐܰ‌ܠܳܗܳܐ ܡܫܰܒܰܚ ܠܳܗ̇.
Job 35:14 ܘܳܐܦܶܢ ܐܶܡ̣ܰܪܬ ܠܳܐ ܬܫܰܒܚܺܝܘܗܝ: ܕܽܘܢ ܩܕ݂ܳܡܰܘܗܝ ܘܶܐܬ݂ܟܰܫܦ ܠܶܗ.
Job 35:15 ܕܗܳܫܳܐ ܠܳܐ ܦܳܩܶܕ݂ ܪܽܘܓܙܶܗ: ܘܠܳܐ ܡܰܒܐܶܫ ܠܢܰܦܫܳܐ.
Job 35:16 ܘܺܐܝܽܘܒ ܣܪܺܝܩܳܐܺܝܬ݂ ܦ̣ܬܰܚ ܦܽܘܡܶܗ: ܘܰܕ݂ܠܳܐ ܒܺܝܕܰܥܬ݂ܳܐ ܡܰܣܓܶܐ ܡ̈ܶܠܶܐ.
Job 36:1 ܘܰܐܘܣܶܦ ܐܶܠܺܝܗܽܘ ܘܶܐܡܰܪ.
Job 36:2 ܟܰܬܰܪ ܠܺܝ ܩܰܠܺܝܠ ܘܶܐܚܰܘܶܝܟ݂. ܡܶܛܽܠ ܕܬܽܘܒ ܐܺܝܬ݂ ܠܰܐܠܳܗܳܐ ܡ̈ܶܠܶܐ.
Job 36:3 ܐܶܫܩܽܘܠ ܝܺܕܰܥܬ݂ܝ ܡܶܢ ܪܽܘܚܩܳܐ. ܘܰܠܥܳܒܽܘܕ݂ܝ ܐܶܬܶܠ ܙܶܕ݂ܩܳܐ.
Job 36:4 ܒܪܰܡ ܫܰܪܺܝܪܳܐܺܝܬ ܗܘܰܝ̈ ܕܰܓܳܠ̈ܳܢ ܡܶܠܰܝ̈ ܘܰܕ݂ܠܳܐ ܡܽܘܡ ܗ̱ܝ ܝܺܕܰܥܬ݂ܝ ܥܰܡܳܟ݂.
Job 36:5 ܗܳܐ ܐܰ‌ܠܳܗܳܐ ܥܰܫܺܝܢܳܐ. ܠܳܐ ܡܰܣܠܶܐ ܠܰܐܝܢܳܐ ܕܰܕ݂ܟ݂ܶܐ ܐܰܝܟ݂ ܚܰܠܒܳܐ.
Job 36:6 ܥܰܘܳܠܳܐ ܠܳܐ ܚܳܝܶܐ: ܘܕܺܝܢܳܐ ܠܒܺܝܫ̈ܶܐ ܝܳܗܶܒ.
Job 36:7 ܠܳܐ ܓܶܝܪ ܥܳܢܶܕ݂ ܙܰܕܺܝܩܳܐ ܡܶܢ ܩܕ݂ܳܡ ܥܰܝܢܰܘ̈ܗܝ. ܡܰܘܬܶܒ ܡܰܠ̈ܟܶܐ ܥܰܠ ܟܽܘܪܣܝܳܐ. ܘܡܶܬܬܪܺܝܡܺܝܢ ܠܥܳܠܡܺܝܢ.
Job 36:8 ܘܶܐܢ ܐܰܣܺܝܪܺܝܢ ܒܫܺܫ̈ܠܳܬ݂ܳܐ: ܢܳܚ̇ܬܺܝܢ ܒܰܚܒܳܠܳܐ ܠܡܶܣܟܺܢܽܘܬ݂ܳܐ.
Job 36:9 ܘܰܢܚܰܘܶܐ ܐܶܢܽܘܢ ܥܒܳܕܰܝ̈ܗܽܘܢ ܘܣܰܟ݂ܠܘ̈ܳܬ݂ܗܽܘܢ: ܥܰܠ ܕܶܐܬ݂ܓܰܢ̱ܒܰܪܘ.
Job 36:10 ܘܢܶܓܠܶܐ ܐܶܕ݂ܢܗܽܘܢ ܠܡܰܪܕܽܘܬ݂ܳܐ. ܘܢܺܐܡܰܪ ܕܰܢܬ݂ܽܘܒܽܘܢ ܡܶܢ ܥܰܘܠܳܐ
Job 36:11 ܐܶܢ ܢܶܫܡܥܽܘܢ ܘܢܶܥܒܕ݂ܽܘܢ. ܘܰܢܓܰܡܪܽܘܢ ܝܰܘ̈ܡܰܝܗܽܘܢ ܒܳܛܳܒ̈ܳܬ݂ܳܐ: ܘܰܫܢܰܝ̈ܗܽܘܢ ܒܒܽܘܣܳܡܳܐ.
Job 36:12 ܘܶܐܢ ܠܳܐ ܢܶܫܡܥܽܘܢ: ܒܰܐܒܕܳܢܳܐ ܢܺܐܙܽܠ̱ܘܢ. ܘܰܢܣܽܘܦܽܘܢ ܕܠܳܐ ܝܺܕܰܥܬ݂ܳܐ.
Job 36:13 ܘܚܰܠܦܰܝ̈ ܠܶܒܳܐ ܢܣܽܘܦܽܘܢ: ܘܠܳܐ ܢܶܓܥܽܘܢ. ܒܪܽܘܓܙܳܐ ܢܶܓܥܽܘܢ ܟܰܕ݂ ܢܶܐܣܽܘܪ ܐܶܢܽܘܢ.
Job 36:14 ܘܰܬ݂ܡܽܘܬ݂ ܢܰܦܫܗܽܘܢ ܒܰܥܠܰܝܡܽܘܬ݂ܳܐ: ܘܚܰܝ݂ܰܝ݂̈ܗܽܘܢ ܒܟܰܦܢܳܐ.
Job 36:15 ܢܶܫܬܰܘܙܰܒ ܡܰܟܺܝܟ݂ܳܐ ܒܡܰܟܺܝܟ݂ܽܘܬ݂ܶܗ. ܘܢܶܓܠܶܐ ܐܽܘܪܚܗܽܘܢ ܒܽܐܘܠܨܳܢܳܐ.
Job 36:16 ܘܳܐܦ ܢܫܰܘܙܒܳܟ݂ ܡܶܢ ܦܽܘܡܳܐ ܕܰܡܥܺܝܩܳܢܳܐ: ܘܰܪܘܰܚܬ݂ܳܐ ܚܠܳܦ ܥܳܩܬ݂ܳܐ. ܘܢܶܬ݂ܩܰܢ ܦܳܬ݂ܽܘܪܳܐ ܟܰܕ݂ ܡ̇ܠܶܐ̣ ܕܽܘܗܳܢܳܐ.
Job 36:17 ܘܰܢܕ݂ܽܘܢ ܠܖ̈ܰܫܺܝܥܶܐ ܡܰܠܝܳܐܺܝܬ݂ ܠܕܺܝܢܳܐ: ܘܰܒܕܺܝܢܳܐ ܢܶܬܬܰܚܕܽܘܢ.
Job 36:18 ܒܚܶܡܬ݂ܳܐ ܕܰܩܪܳܒܳܐ ܠܳܐ ܢܓܰܪܓܳܟ݂. ܘܠܳܐ ܢܰܣܢܩܳܟ݂ ܥܰܠ ܣܰܓܺܝܐܽܘܬ݂ ܦܽܘܪܩܳܢܳܐ.
Job 36:19 ܢܶܬ݂ܩܰܦ ܥܠܰܝܟ ܕܢܶܦܪܩܳܟ݂. ܘܠܳܐ ܬܥܽܘܩ ܠܳܟ݂ ܡܶܢ ܟܽܠ ܬܰܩܺܝ̈ܦܰܝ ܚܰܝܠܳܐ.
Job 36:20 ܘܡܶܢ ܕܽܘܚܳܩܳܐ ܕܰܒܠܺܠܝܳܐ: ܘܢܶܬܶܠ ܥܰܡ̈ܡܶܐ ܚܠܳܦܰܝܟ: ܘܶܐܡ̈ܘܳܬ݂ܳܐ ܚܠܳܦ ܢܰܦܫܳܟ݂
Job 36:21 ܐܶܙܕܰܗܪ ܕܠܳܐ ܬܶܬ݂ܦܢܶܐ ܥܰܠ ܥܰܘܠܳܐ. ܡܶܛܽܠ ܗܳܢܳܐ ܗܽܘ ܓܶܝܪ ܐܶܬ݂ܒ̣ܚܰܪܬ ܒܡܶܣܟܺܢܽܘܬ݂ܳܐ.
Job 36:22 ܐܰ‌ܠܳܗܳܐ ܡܰܥܫܶܢ ܒܚܰܝܠܳܐ. ܡܰܢܽܘ ܐܺܝܬ݂ ܐܰܟ݂ܘܳܬ݂ܶܗ ܕܡܰܠܶܦ.
Job 36:23 ܡܰܢܽܘ ܦ̣ܩܰܕ݂ ܥܰܠ ܐܽܘܖ̈ܚܳܬ݂ܶܗ. ܘܡܰܢܽܘ ܐܶܡܰܪ ܠܶܗ ܕܰܥ̣ܒܰܕܬ ܥܰܘܠܳܐ.
Job 36:24 ܐܶܬܕܰܟ݂ܪ ܕܣܰܓܺܝܐܺܝܢ ܐܶܢܽܘܢ ܥܒܳܕ݂ܰܘ̈ܗܝ. ܘܫܰܒܚܽܘܗܝ ܐ̱ܢܳܫ̈ܳܐ ܟܽܠܗܽܘܢ.
Job 36:25 ܘܰܒܢܰܝ̈ܢܳܫܳܐ ܚܙܰܐܗܝ: ܘܰܐܕ݂ܺܝܩܘ ܡܶܢ ܪܽܘܚܩܳܐ.
Job 36:26 ܗܳܐ ܐܰ‌ܠܳܗܳܐ ܬܰܩܺܝܦ ܗܽܘ: ܘܠܳܐ ܡܶܬ݂ܺܝܕܰܥ. ܘܰܠܡܶܡܢܳܐ ܫܢܰܘ̈ܗܝ ܠܰܝܬ ܣܽܘܦ.
Job 36:27 ܐܶܢ ܢܶܡܢܶܐ ܥܰܡܽܘ̈ܕܰܝ ܫܡܰܝܳܐ: ܘܢܶܨܽܘܪ ܢܽܘ̈ܛܦܰܝ ܡܶܛܪܳܐ ܒܰܠܚܽܘܕ݂ܰܘܗܝ. ܕܡܰܚܬ݂ܺܝܢ ܫܡܰܝܳܐ ܒܙܰܒܢܳܐ.
Job 36:28 ܘܖ̈ܳܣܳܢ ܥܢܳܢ̈ܶܐ ܥܰܠ ܒܢܰܝ̈ܢܳܫܳܐ: ܘܢܶܪܘܙܽܘܢ ܪܰܘܪܒܳܐܺܝܬ݂.
Job 36:29 ܘܡܰܢܽܘ ܢܶܬ݂ܒܰܝܰܢ: ܘܰܦ̣ܪܰܣ ܥܢܳܢ̈ܶܐ ܡܶܢ ܣܽܘܓ݂ܳܐܐ ܕܡܰܛܠܠܶܗ.
Job 36:30 ܘܰܦ̣ܪܰܣ ܠܥܶܠ ܡܶܢܗܽܘܢ ܢܽܘܗܪܶܗ ܘܶܐܫܬܶܗ ܕܝܰܡܳܐ ܟܰܣܺܝ
Job 36:31 ܡܶܛܽܠ ܕܰܒܗܽܘܢ ܢܕ݂ܽܘܢ ܥܰܡ̈ܡܶܐ ܘܢܶܬܶܠ ܡܶܐܟ݂ܽܘܠܬܳܐ ܠܣܰܓܺܝ̈ܐܶܐ.
Job 36:32 ܘܥܰܠ ܐܺܝ̈ܕܰܝܳܐ ܢܟܰܣܶܐ ܢܽܘܗܪܳܐ. ܘܢܶܦܽܘܩ ܥܠܰܝܗܽܘܢ ܕܢܶܦܓܥܽܘܢ ܒܶܗ.
Job 36:33 ܢܚܰܘܶܐ ܠܖ̈ܳܚܡܰܘܗܝ ܩܶܢܝܳܢܶܗ: ܘܳܐܦ ܠܥܰܘ̈ܳܠܶܐ. 
Job 37:1 ܘܳܐܦ ܥܰܠ ܗܳܕ݂ܶܐ ܢܶܬܬܙܺܝܥ ܠܶܒܶܗ: ܘܰܢܙܽܘܥ ܡܶܢ ܕܽܘܟܬ݂ܶܗ.
Job 37:2 ܫܡܰܥܘ ܡܶܫܡܰܥ ܩܳܠܶܗ ܒܪܽܘܓܙܳܐ: ܕܺܝܢܳܐ ܕܢܳܦܶܩ ܡܶܢ ܦܽܘܡܶܗ.
Job 37:3 ܬܚܶܝܬ݂ ܟܽܠܗܽܘܢ ܫܡܰܝܳܐ ܢܫܰܒܚܽܘܢܶܗ. ܘܢܽܘܗܪܶܗ ܥܰܠ ܟܶܢ̈ܦܶܝܗ̇ ܕܰܐܪܥܳܐ.
Job 37:4 ܒܳܬ݂ܪܶܗ ܢܶܪܥܰܡ ܒܩܳܠܳܐ ܕܓܰܐܝܽܘܬ݂ܶܗ. ܘܠܳܐ ܢܥܰܩܶܒ ܐܶܢܽܘܢ.
Job 37:5 ܡܶܛܽܠ ܕܢܶܫܡܥܽܘܢ ܩܳܠܶܗ. ܘܢܶܪܥܰܡ ܐܰ‌ܠܳܗܳܐ ܒܩܳܠܶܗ. ܬܶܕ݂ܡܖ̈ܳܬ݂ܳܐ ܥܳܒܶܕ݂ ܘܪܰܘܖ̈ܒܳܬ݂ܳܐ: ܘܠܳܐ ܡܶܬ݂ܺܝܕܰܥ.
Job 37:6 ܡܶܛܽܠ ܕܰܠܬܰܠܓܳܐ ܐܶܡܰܪ ܗܘܰܝ̈ ܐܰܪܥܳܐ. ܘܡܶܛܪܳܐ ܘܰܪܒܺܝܥܳܐ ܪܰܒܳܐ ܒܝܰܕ݂ ܟܽܠ ܐ̱ܢܳܫ ܚ̣ܬܰܡ.
Job 37:7 ܕܢܰܘܕܰܥ ܠܟ݂ܽܠ ܐ̱ܢܳܫ ܥܒܳܕ݂ܰܘ̈ܗܝ.
Job 37:8 ܘܬܶܥܽܘܠ ܚܰܝܽܘܬ݂ܳܐ ܒܰܟ݂ܡܺܐܢܳܐ. ܘܬܶܫܪܶܐ ܒܡܰܪܒܽܘܥܺܝܬ݂ܳܗ̇.
Job 37:9 ܡܶܢ ܬܰܘܳܢ̈ܶܐ ܬܺܐܬ݂ܶܐ ܟܽܘܟ݂ܺܝܬ݂ܳܐ. ܘܡܶܢ ܙܳܪܺܝܦܬܳܐ ܩܽܘܪܫܳܐ.
Job 37:10 ܘܡܶܢ ܢܫܰܡܬܶܗ ܕܰܐ‌ܠܳܗܳܐ ܢܶܬ݂ܺܝܗܶܒ ܓܠܺܝܕ݂ܳܐ. ܘܣܽܘܓ݂ܳܐܐ ܕܡܰܝ̈ܳܐ ܡܰܚܶܬ݂
Job 37:11 ܘܪܰܟܺܝܟ݂ܳܐܺܝܬ݂ ܡܶܬ݂ܡܰܬ݂ܚ̈ܳܢ ܥܢܳܢ̈ܶܐ: ܘܦܳܪܶܣ ܥܢܳܢ̈ܶܐ ܕܢܽܘܗܪܶܗ.
Job 37:12 ܘܗܽܘ ܡܶܬ݂ܟܪܶܟ݂: ܘܡܶܬ݂ܗܰܦܰܟ݂ ܠܡܶܥܒܰܕ݂ ܡܰܚ̈ܫܒܳܢ. ܟܽܠ ܕܦܳܩܶܕ݂ ܠܗܽܘܢ ܥܰܠ ܐܰܦܰܝ̈ ܬܺܒܶܝܠ ܐܰܪܥܶܗ.
Job 37:13 ܐܶܢ ܠܫܰܠܺܝܛܳܢ̈ܶܐ ܘܶܐܢ ܠܰܐܪܥܳܐ: ܘܶܐܢ ܠܰܚܣܺܝܕ݂ܳܐ ܕܡܶܫܬܟܰܚ ܒܳܗ̇.
Job 37:14 ܨܽܘܬ݂ ܗܳܕ݂ܶܐ ܐܺܝܽܘܒ ܘܰܫܡܰܥ. ܘܶܐܬ݂ܒܰܝܰܢ ܬܶܕ݂ܡܖ̈ܳܬ݂ܶܗ ܕܰܐ‌ܠܳܗܳܐ.
Job 37:15 ܗܳܐ ܝܳܕ݂ܰܥ ܐܰܢ̱ܬ ܡܶܕܶܡ ܕܣܳܡ ܐܰ‌ܠܳܗܳܐ ܥܠܰܝܗܽܘܢ: ܘܰܓܠܳܐ ܢܽܘܗܪܳܐ ܕܰܥܢܳܢܰܘ̈ܗܝ.
Job 37:16 ܝܳܕ݂ܰܥ ܐܰܢ̱ܬ ܡܰܦܩܳܐ ܕܰܥܢܳܢ̈ܶܐ: ܘܬܶܕ݂ܡܖ̈ܳܬ݂ܳܐ ܕܰܕ݂ܠܳܐ ܡܽܘܡ ܒܺܝܕܰܥܬ݂ܐ.
Job 37:17 ܠܒܽܘܫܰܝ̈ܟ ܢܶܚܡܽܘܢ. ܘܰܬ݂ܫܰܢܶܐ ܐܰܪܥܳܐ ܡܶܢ ܬܰܝܡܢܳܐ.
Job 37:18 ܘܬܶܪܩܽܘܥ ܥܰܡܶܗ ܠܰܪܩܺܝܥܳܐ ܬܰܩܺܝܦܳܐ: ܠܰܡܣܰܡܳܟ݂ܽܘ ܐܰܟ݂ܚܕ݂ܳܐ.
Job 37:19 ܐܰܘܕܰܥܰܝܢܝ ܡܳܢܳܐ ܐܺܡܰܪ ܠܶܗ: ܘܠܳܐ ܢܶܣܬܰܬܰܪ ܡܶܢ ܩܕ݂ܳܡ ܚܶܫܽܘܟ݂ܳܐ.
Job 37:20 ܘܶܐܫܬܰܥܶܐ ܠܶܗ ܡܶܕܶܡ ܕܶܐܡܰܪ. ܘܶܐܢ ܢܺܐܡܰܪ ܓܰܒܪܳܐ: ܢܶܬ݂ܒܠܰܥ
Job 37:21 ܘܗܳܫܳܐ ܠܳܐ ܚܙܰܘ ܢܽܘܗܪܳܐ. ܢܰܗܺܝܪ ܗ̱ܘ ܒܰܪܩܺܝܥܳܐ ܕܰܫܡܰܝܳܐ. ܘܪܽܘܚܳܐ ܬܶܥܒܰܪ ܘܰܬܕܰܟܶܐ ܐܶܢܽܘܢ.
Job 37:22 ܡܶܢ ܓܰܪܒܝܳܐ ܕܰܗܒܳܐ ܢܺܐܬ݂ܶܐ: ܘܡܶܢ ܐܰ‌ܠܳܗܳܐ ܢܽܘܗܪܳܐ.
Job 37:23 ܚܰܣܺܝܢܳܐ: ܣܰܓܺܝ ܚܰܝܠܳܐ ܘܕܺܝܢܳܐ. ܘܪܰܒ ܙܰܟܳܝ݂̈ܺܝ݂ܢ ܠܳܐ ܢܶܥܢܶܐ.
Job 37:24 ܡܶܛܽܠ ܗܳܢܳܐ ܢܶܕ݂ܚܠܽܘܢ ܐ̱ܢܳܫܺܝ̈ܢ. ܘܰܢܙܽܘܥܽܘܢ ܡܶܢܶܗ ܟܽܠ ܚܰܟܺܝ̈ܡܰܝ ܠܶܒܳܐ.
Job 38:1 ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܺܐܝܽܘܒ ܡܶܢ ܥܰܠܥܳܠܳܐ.
Job 38:2 ܡܰܢܽܘ ܗܳܢܳܐ ܕܡܶܬ݂ܪܰܥܶܐ ܬܰܪܥܺܝܬ݂ܳܐ ܒܡ̈ܶܠܶܐ ܕܠܳܐ ܝܺܕܰܥܬ݂ܳܐ.
Job 38:3 ܐܰܣܽܘܪ ܢܺܐ ܐܰܝܟ݂ ܓܰܢ̱ܒܳܪܳܐ ܚܰܨܰܝ̈ܟ. ܐܶܫܰܐܠܳܟ݂ ܐܰܘܕܰܥܰܝܢܝ.
Job 38:4 ܐܰܝܟܳܐ ܗܘܰܝܬ ܟܰܕ݂ ܡܰܬ݂ܩܶܢ ܗܘܺܝܬ݂ ܫܶܬ݂ܶܐܣܶܝ̈ܗ̇ ܕܰܐܪܥܳܐ. ܐܶܢ ܝܳܕ݂ܰܥ ܐܰܢ̱ܬ ܒܽܘܝܳܢܳܐ.
Job 38:5 ܡܰܢܽܘ ܐܰܪܡܺܝ ܡܫܽܘܚܬ݂ܳܗ̇ ܐܶܢ ܝܳܕ݂ܰܥ ܐܰܢ̱ܬ. ܘܡܰܢܽܘ ܡܬܰܚ ܥܠܶܝܗ̇ ܚܽܘܛܳܐ.
Job 38:6 ܥܰܠ ܡܳܢܳܐ ܩܳܡ̣ܘ ܥܶܒܖ̈ܶܝܗ̇. ܐܰܘ ܡܰܢܽܘ ܫܕ݂ܳܐ ܟܺܐܦܳܐ ܒܙܳܘ̈ܝܳܬ݂ܳܗ̇.
Job 38:7 ܒ̣ܪܳܐ ܐܰܟ݂ܚܕ݂ܳܐ ܟܰܘ̈ܟܒܰܝ ܫܰܦܪܳܐ. ܘܟܽܠܗܽܘܢ ܒܢܰܝ̈ ܡܰܠܰܐܟ̈ܶܐ ܝܰܒܶܒܘ.
Job 38:8 ܘܰܣܓܰܪ ܬܰܖ̈ܥܰܝ ܝܰܡܳܐ. ܘܰܐܓܺܝܚ ܡܶܢ ܡܰܪܒܥܳܐ: ܘܰܐܦܶܩ ܟܰܕ݂ ܣܳܡ.
Job 38:9 ܥ̣ܒܰܕ݂ ܥܢܳܢܳܐ ܠܒܽܘܫܶܗ: ܘܥܰܪܦܠܳܐ ܟܪܳܟ݂ܬܶܗ.
Job 38:10 ܘܰܥ̣ܒܰܕ݂ ܠܶܗ ܩܝܳܡܳܐ. ܘܰܥ̣ܒܰܕ݂ ܬܰܖ̈ܥܶܐ ܘܣܽܘܟܖ̈ܶܐ
Job 38:11 ܘܶܐܡܪܶܬ݂ ܥܕ݂ܰܡܳܐ ܠܗܳܪܟܳܐ ܬܶܡܛܶܐ: ܘܠܳܐ ܬܰܘܣܶܦ. ܘܗܳܪܟܳܐ ܬܟܰܬܰܪ ܒܓܰܐܝܽܘܬ݂ܳܐ ܕܓܰܠܠܰܝ̈ܟ.
Job 38:12 ܡܶܢ ܝܰܘ̈ܡܰܝܟ ܦ̣ܩܰܕܬ ܠܨܰܦܪܳܐ. ܝܳܕ݂ܰܥ ܐܰܢ̱ܬ ܐܰܝܕܳܐ ܗ̱ܝ ܕܽܘܟܬ݂ܶܗ ܕܫܰܦܪܳܐ.
Job 38:13 ܠܡܶܐܚܰܕ݂ ܒܟ݂ܶܢ̈ܦܶܝܗ̇ ܕܰܐܪܥܳܐ. ܘܢܶܫܬܕܽܘܢ ܡܶܢܳܗ̇ ܖ̈ܰܫܺܝܥܶܐ.
Job 38:14 ܘܢܶܬ݂ܗܦܶܟ݂ ܐܰܝܟ݂ ܛܺܝܢܳܐ ܓܽܘܫܡܗܽܘܢ. ܘܰܢܩܽܘܡܽܘܢ ܐܰܝܟ݂ ܠܒܽܘܼܫܳܐ.
Job 38:15 ܢܶܬ݂ܟܠܶܐ ܡܶܢ ܚܰܛܳܝ̈ܶܐ ܢܽܘܗܪܗܽܘܢ. ܘܰܕ݂ܪܳܥܳܐ ܪܳܡܳܐ ܢܶܬܬܒܰܪ.
Job 38:16 ܥ̣ܰܠܬ ܠܥܽܘܡܩܰܘ̈ܗܝ ܕܝܰܡܳܐ. ܘܰܒܫܶܬܶܐܣܰܘ̈ܗܝ ܕܰܬܗܽܘܡܳܐ ܗܰܠܶܟ݂ܬ̇.
Job 38:17 ܐܶܬ݂ܓܠܺܝܘ ܠܳܟ݂ ܬܰܖ̈ܥܶܐ ܕܡܰܘܬܳܐ: ܘܬܰܖ̈ܥܶܐ ܕܛܶܠܳܠܰܝ̈ ܡܰܘܬܳܐ.
Job 38:18 ܚ̣ܙܰܝܬ ܟܽܠܶܗ ܦܬ݂ܳܝܳܗ̇ ܕܰܐܪܥܳܐ. ܚܰܘܳܢܝ ܐܶܢ ܝܳܕ݂ܰܥ ܐܰܢ̱ܬ.
Job 38:19 ܒܰܐܝܕܳܐ ܐܽܘܪܚܳܐ ܫܪܶܐ ܢܽܘܗܪܳܐ. ܘܕ݂ܽܘܟܬ݂ܶܗ ܕܚܶܫܽܘܟ݂ܳܐ ܐܰܝܕܳܐ ܗ̱ܝ.
Job 38:20 ܐܶܢ ܝܳܕ݂ܰܥ ܐܰܢ̱ܬ ܬܚܽܘܡܶܗ: ܘܰܫܒܺܝܠܳܐ ܕܒܰܝܬܶܗ
Job 38:21 ܘܶܐܢ ܝܳܕ݂ܰܥ ܐܰܢ̱ܬ ܐܶܡܰܬܝ ܐܶܬ݂ܺܝܠܶܕܬ: ܘܡܶܢܝܳܢܳܐ ܕܝܰܘܡܰܝ̈ܟ ܐܶܢ ܣܰܓܺܝܐܺܝܢ.
Job 38:22 ܥ̣ܰܠܬ ܠܰܐܘܨܖ̈ܶܐ ܕܬܰܠܓܳܐ. ܘܰܐܘܨܖ̈ܶܐ ܕܒܰܪܕ݂ܳܐ ܚܙܶܝܢ ܠܳܟ݂.
Job 38:23 ܕܰܢܛܺܝܪܺܝܢ ܠܙܰܒܢܳܐ ܕܽܐܘܠܨܳܢܳܐ: ܘܰܠܝܰܘܡܳܐ ܕܬܰܟ݂ܬܽܘܫܳܐ ܕܰܩܪܳܒܳܐ.
Job 38:24 ܐܘ ܒܰܐܝܕܳܐ ܐܽܘܪܚܳܐ ܡܶܬܦܰܠܰܓ ܢܽܘܗܪܳܐ. ܘܢܳܦܩܳܐ ܪܽܘܚܳܐ ܥܰܠ ܐܰܪܥܳܐ.
Job 38:25 ܘܰܗܘܳܐ ܚܶܙܘܳܐ ܘܩܳܠܳܐ.
Job 38:26 ܠܡܰܚܳܬ݂ܽܘ ܡܶܛܪܳܐ ܥܰܠ ܐܰܪܥܳܐ ܕܠܳܐ ܐ̱ܢܳܫ: ܘܰܒܡܰܕ݂ܒܪܳܐ ܕܠܰܝܬ ܒܰܪܢܳܫ.
Job 38:27 ܠܰܡܣܰܒܳܥܽܘ ܟܽܠ ܝܰܥܖ̈ܶܐ: ܘܰܠܡܰܘܥܳܝܽܘ ܡܰܦܩܳܢܳܐ ܕܬܰܕ݂ܐܳܐ.
Job 38:28 ܐܺܝܬ݂ ܐܰܒܳܐ ܠܡܶܛܪܳܐ. ܐܰܘ ܡܰܢܽܘ ܐܰܘܠܶܕ݂ ܢܽܘܛܦ̈ܳܬ݂ܳܐ.
Job 38:29 ܘܛܰܠܳܐ ܘܰܓܠܺܝܕ݂ܳܐ ܡܶܢ ܟܰܪܣܳܐ ܕܡܰܢ ܢ̣ܦܰܩܘ ܘܩܰܣܕܳܐ ܕܰܫܡܰܝܳܐ ܡܰܢܽܘ ܐܰܘܠܶܕ݂.
Job 38:30 ܐܰܝܟ݂ ܟܺܐܦ̈ܶܐ ܡܶܬ݂ܩܰܫܶܝܢ ܡܰܝ̈ܳܐ. ܘܰܐܦܰܝ̈ ܬܗܽܘܡ̈ܶܐ ܐܳܚܕܺܝܢ
Job 38:31 ܐܳܚܶܕ݂ ܐܰܢ̱ܬ ܒܰܐܦܰܝ̈ ܟܺܝܡܳܐ. ܐܰܘ ܫܒܺܝܠ ܓܰܢ̱ܒܳܪܳܐ ܚ̣ܙܰܝܬ.
Job 38:32 ܗܳܐ ܬܰܦܶܩ ܥܓܶܠܬ݂ܳܐ ܒܥܶܕܳܢܳܗ̇. ܐܰܘ ܩܳܐܶܡ ܐܰܢ̱ܬ ܒܰܐܦܰܝ̈ ܥܺܝܽܘܬ݂ܳܐ.
Job 38:33 ܝܳܕ݂ܰܥ ܐܰܢ̱ܬ ܢܳܡܽܘܣܳܐ ܕܰܫܡܰܝܳܐ: ܐܰܘ ܣܳܐܶܡ ܐܰܢ̱ܬ ܢܳܡܽܘܣܳܐ ܒܰܐܪܥܳܐ.
Job 38:34 ܡܪܺܝܡ ܐܰܢ̱ܬ ܥܰܠ ܥܢܳܢ̈ܶܐ ܩܳܠܳܟ݂. ܘܰܡܟܰܣܶܐ ܐܰܢ̱ܬ ܠܗܶܝܢ ܒܣܽܘܓ݂ܳܐܐ ܕܡܰܝ̈ܳܐ.
Job 38:35 ܡܫܰܕܰܪ ܐܰܢ̱ܬ ܒܰܖ̈ܩܶܐ ܘܳܐܙܺܠ̱ܝܢ. ܘܳܐܡ̇ܪܺܝܢ ܠܳܟ݂ ܕܗܳܐ ܩܳܝܡܺܝܢ ܚܢܰܢ.
Job 38:36 ܡܰܢܽܘ ܣܳܡ ܚܶܟ݂ܡܬ݂ܳܐ ܒܟܶܣܝܳܐ. ܐܰܘ ܡܰܢܽܘ ܝܰܗܒ ܚܶܙܘܳܐ ܠܒܽܘܝܳܢܳܐ.
Job 38:37 ܡܰܢܽܘ ܡܢܳܐ ܥܢܳܢ̈ܶܐ ܒܚܶܟ݂ܡܬ݂ܶܗ. ܘܥܰܡܽܘ̈ܕܰܝ ܫܡܰܝܳܐ ܡܰܢܽܘ ܐܰܩܺܝܡ.
Job 38:38 ܡܰܢܽܘ ܢܣܰܟ݂ ܥܰܦܪܳܐ ܥܰܠ ܐܰܪܥܳܐ. ܘܰܫܩܺܝܦ̈ܶܐ ܡܰܢܽܘ ܬܰܩܶܢ.
Job 38:39 ܡܰܢܽܘ ܝܰܗܒ ܠܰܐܪܝܳܐ ܡܶܐܟ݂ܽܘܠܬܳܐ. ܘܢܰܦܫܳܐ ܕܰܐܖ̈ܝܰܘܳܬ݂ܳܐ ܣ̣ܰܒܰܥ.
Job 38:40 ܡܰܢܽܘ ܐܰܣܓܺܝ ܚܰܝܽܘܬ݂ܳܐ ܒܕܰܒܪܳܐ
Job 38:41 ܘܡܰܢܽܘ ܝܳܗܶܒ ܠܥܽܘܪܒܳܐ ܡܶܐܟ݂ܽܘܠܬܶܗ. ܡܶܛܽܠ ܕܰܒܢܰܘ̈ܗܝ ܠܘܳܬ݂ ܐܰ‌ܠܳܗܳܐ ܓܳܥܶܝܢ. ܘܥܰܝ݂ܺܝ݂ܦܺܝܢ ܡܶܢ ܒܠܰܝ ܡܶܐܟ݂ܽܘܠܬܳܐ.
Job 39:1 ܝܳܕ݂ܰܥ ܐܰܢ̱ܬ ܙܰܒܢܳܐ ܕܝܳܠ̈ܕܳܢ ܕܰܝ̈ܨܳܬ݂ܳܐ ܒܰܫܩܺܝܦ̈ܶܐ: ܘܒܳܛ̈ܢܳܢ ܐܰܝ̈ܠܳܬ݂ܳܐ.
Job 39:2 ܢܳܛܰܪ ܐܰܢ̱ܬ ܡܶܢܝܳܢܳܐ ܕܝܰܖ̈ܚܶܐ: ܘܝܳܕ݂ܰܥ ܐܰܢ̱ܬ ܙܒܰܢ ܡܰܘܠܳܕܗܶܝܢ.
Job 39:3 ܘܶܐܡܰܬܝ ܒܳܖ̈ܟܳܢ ܘܝܳܠ̈ܕܳܢ.
Job 39:4 ܘܡܶܬ݂ܖ̈ܰܒܝܳܢ ܒܢܰܝ̈ܗܶܝܢ: ܘܡܶܬ݂ܚܰܣܠܺܝܢ.
Job 39:5 ܡܰܢܽܘ ܫ̣ܒܰܩ ܥܪܳܕ݂ܳܐ ܒܰܪ ܚܺܐܖ̈ܺܝܢ ܘܦܰܠܶܛ̣ ܡܶܢܶܗ ܢܺܝܪܳܐ.
Job 39:6 ܕܰܥ̣ܒܰܕ݂ ܦܩܰܥܬ݂ܳܐ ܒܰܝܬܶܗ. ܘܒܰܐܬ݂ܪܳܐ ܡܳܠܚܳܐ ܡܰܫܪܝܶܗ.
Job 39:7 ܓܳܚܶܟ ܥܰܠ ܣܽܘܓ݂ܳܐܐ ܕܩܽܘܖ̈ܝܳܐ. ܘܠܳܐ ܕܳܚܶܠ ܡܶܢ ܩܳܠܳܐ ܕܫܰܠܺܝܛܳܢ̈ܶܐ
Job 39:8 : ܒܣܽܘܓ݂ܳܐܐ ܕܛܽܘܖ̈ܶܐ ܡܰܪܥܺܝܬܶܗ. ܘܥܰܠ ܟܽܠ ܝܽܘܪܳܩ ܕܳܐܶܫ.
Job 39:9 ܕܰܠܡܳܐ ܡܶܬܛܦܺܝܣ ܪܰܝܡܳܐ ܕܢܶܦܠܚܳܟ݂. ܐܰܘ ܕܰܠܡܳܐ ܥܰܠ ܐܽܘܪܚܳܟ݂ ܒܳܐܶܬ݂.
Job 39:10 ܕܰܠܡܳܐ ܐܳܣܰܪ ܐܰܢ̱ܬ ܢܺܝܪܳܐ ܥܰܠ ܩܕ݂ܳܠܶܗ ܕܪܰܝܡܳܐ. ܐܰܘ ܕܳܒܰܪ ܦܰܕܳܢܳܐ ܒܰܐܬ݂ܪܳܐ ܥܰܣܩܳܐ
Job 39:11 ܡܶܬܬܟ݂ܶܠ ܐܰܢ̱ܬ ܥܠܰܘܗܝ ܕܣܰܓܺܝ ܚܰܝܠܶܗ. ܘܫܳܒܶܩ ܐܰܢ̱ܬ ܥܠܰܘܗܝ ܠܶܐܘܬ݂ܳܟ݂.
Job 39:12 ܡܗܰܝܡܶܢ ܐܰܢ̱ܬ ܠܶܗ ܕܰܡܕܰܟܶܐ ܐܶܕܪܳܟ݂. ܘܙܰܪܥܳܟ݂ ܚܳܡܶܠ.
Job 39:13 ܟܶܢ̈ܦܰܝ ܫܰܒܳܚܺܝ̈ܢ ܡܶܬ݂ܪܰܘܒܳܐ: ܘܛܳܝܣܳܐ ܘܳܐܬ݂ܝܳܐ: ܘܡܰܩܢܳܐ.
Job 39:14 ܘܫܳܒܩܳܐ ܥܰܠ ܐܰܪܥܳܐ ܒ̈ܢܳܬ݂ܳܗ̇. ܘܥܰܠ ܥܰܦܪܳܐ ܡܚܰܡܡܳܐ ܠܗܶܝܢ.
Job 39:15 ܘܶܐܬ݂ܢܰܫܝܰܬ݂ ܡܶܛܽܠ ܕܖ̈ܶܓܠܶܐ ܕܛܰܝܪܳܐ ܐܺܝܬ݂ ܠܳܗ̇. ܘܚܰܝܽܘܬ݂ܳܐ ܕܰܐܪܥܳܐ ܕܳܝܫܳܐ ܠܳܗ̇.
Job 39:16 ܐܰܣܓܝܰܬ݂ ܒܢܰܝ̈ܳܐ ܕܠܳܐ ܠܳܗ̇. ܘܰܣܪܺܝܩܳܐܺܝܬ݂ ܠܶܐܝܰܬ݂ ܕܠܳܐ ܕܶܚܠܬ݂ܳܐ.
Job 39:17 ܡܶܛܽܠ ܕܰܐܣܓܺܝ ܐܰ‌ܠܳܗܳܐ ܚܶܟ݂ܡܬ݂ܳܐ. ܘܠܳܐ ܦܠܰܓ ܠܳܗ̇ ܒܽܘܝܳܢܳܐ.
Job 39:18 ܒܰܡܪܰܘܡܳܐ ܬܶܬܪܺܝܡ ܐܰܝܟ݂ ܕܶܩܠܳܐ. ܬܶܓܚܰܟ݂ ܥܰܠ ܣܽܘܣܝܳܐ: ܘܥܰܠ ܪܳܟ݂ܒܶܗ.
Job 39:19 ܝܳܗܶܒ ܐܰܢ̱ܬ ܠܣܽܘܣܝܳܐ ܓܰܢ̱ܒܳܪܽܘܬ݂ܳܐ. ܘܡܰܠܒܶܫ ܐܰܢ̱ܬ ܨܰܘܪܶܗ ܙܰܝܢܳܐ.
Job 39:20 ܡܙܺܝܥ ܐܰܢ̱ܬ ܠܶܗ ܐܰܝܟ݂ ܩܰܡܨܳܐ. ܐܰܘ ܡܕܰܚܶܠ ܐܰܢ̱ܬ ܠܶܗ ܒܕܶܚܠܬ݂ܳܐ
Job 39:21 ܚܳܦܰܪ ܒܥܽܘܡܩܳܐ: ܘܕ݂ܳܐܶܨ ܒܢܰܚܠܳܐ. ܘܢܳܦܶܩ ܠܽܐܘܪܥܳܐ ܒܙܰܝܢܳܐ.
Job 39:22 ܓܳܚܶܟ݂ ܥܰܠ ܓܽܘܡܳܨܳܐ: ܘܠܳܐ ܕܳܚܶܠ ܘܠܳܐ ܗܳܦܶܟ݂ ܡܶܢ ܐܰܦܰܝ̈ ܚܰܪܒܳܐ.
Job 39:23 ܥܠܰܘܗܝ ܡܶܫܬܰܒܚܳܐ ܩܛܺܪܩܳܐ: ܘܫܰܠܗܶܒܺܝܬ݂ܳܐ ܕܪܽܘܡܚܳܐ ܘܰܕ݂ܢܰܝܙܟ݂ܳܐ.
Job 39:24 ܒܙܰܘܥܬ݂ܳܐ ܘܰܒܪܽܘܓܙܳܐ ܪܳܗܶܛ ܥܰܠ ܐܰܪܥܳܐ. ܘܠܳܐ ܕܳܚܶܠ ܡܶܢ ܩܳܠܳܐ ܕܩܰܪܢܳܐ.
Job 39:25 ܒܩܳܠܳܐ ܐܳܡܰܪ ܐܰܚܳܢܝ. ܘܡܶܢ ܪܽܘܚܩܳܐ ܡܪܺܝܚ ܩܪܳܒܳܐ. ܘܰܡܙܺܝܥ ܠܪܰܘܖ̈ܒܳܢܶܐ ܒܨܶܗܠܶܗ.
Job 39:26 ܡܶܢ ܚܶܟ݂ܡܬ݂ܳܟ݂ ܗܘܳܐ ܢܶܨܳܐ. ܘܰܦ̣ܪܰܣ ܓܶܦܰܘ̈ܗܝ ܠܬܰܝܡܢܳܐ.
Job 39:27 ܥܰܠ ܡܶܠܰܬ݂ ܦܽܘܡܳܟ݂ ܢܶܬܬܪܺܝܡ ܢܶܫܪܳܐ. ܘܰܡܪܺܝܡ ܩܶܢܶܗ ܠܰܫܩܺܝܦܳܐ.
Job 39:28 ܘܫܳܟܶܢ ܘܒܳܐܶܬ݂ ܥܰܠ ܫܶܢܳܐ ܕܰܫܩܺܝܦܳܐ.
Job 39:29 ܘܡܶܢ ܨܰܝܕܶܗ ܡܶܣܬܰܝܒܰܪ. ܘܰܠܪܽܘܚܩܳܐ ܚܳܝܖ̈ܳܢ ܥܰܝ̈ܢܰܘܗܝ.
Job 39:30 ܘܦܰܖ̈ܽܘܓܰܘܗܝ ܕܡܳܐ ܠܳܥܺܝܢ. ܘܰܐܝܟܳܐ ܕܡܶܬ݂ܩܛܶܠ ܩܛܺܝܠܳܐ: ܬܰܡܳܢ ܗܽܘ
Job 40:1 ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܺܐܝܽܘܒ ܡܶܢ ܥܰܠܥܳܠܳܐ.
Job 40:2 ܐܰܣܽܘܪ ܢܺܐ ܐܰܝܟ݂ ܓܰܢ̱ܒܳܪܳܐ ܚܰܨܰܝ̈ܟ. ܐܶܫܰܐܠܳܟ݂: ܐܰܘܕܰܥܰܝܢܝ.
Job 40:3 ܐܶܢܗܽܘ ܕܰܡܒܰܛܶܠ ܐܰܢ̱ܬ ܠܺܝ. ܘܰܡܚܰܝܶܒ ܐܰܢ̱ܬ ܠܺܝ ܕܬܶܙܟܶܐ.
Job 40:4 ܐܺܝܬ݂ ܠܳܟ݂ ܕܪܳܥܳܐ ܐܰܝܟ݂ ܕܰܐ‌ܠܳܗܳܐ. ܘܪܳܥܶܡ ܐܰܢ̱ܬ ܒܩܳܠܳܐ ܐܰܟ݂ܘܳܬ݂ܶܗ.
Job 40:5 ܠܒܰܫ ܓܰܐܝܽܘܬ݂ܳܐ ܘܓܰܢܒܳܪܽܘܬ݂ܳܐ. ܘܶܐܬ݂ܥܰܛܰܦ ܙܺܝܘܳܐ ܘܗܶܕ݂ܪܳܐ
Job 40:6 : ܘܰܐܫܽܘܕ݂ ܚܶܡܬ݂ܳܐ ܕܪܽܘܓܙܳܟ݂ ܘܰܚܙܺܝ ܟܽܠ ܕܪܳܡ: ܣܚܽܘܦܳܝܗܝ
Job 40:7 : ܘܰܐܪܡܳܐ ܠܚܰܛܳܝ̈ܶܐ ܒܕ݂ܽܘܟܰܬ݂ܗܽܘܢ
Job 40:8 : ܘܰܐܟ݂ܚܕ݂ܳܐ ܒܥܰܦܪܳܐ ܛܡܽܘܪ ܐܶܢܽܘܢ. ܘܰܐܦܰܝ̈ܗܽܘܢ ܚܒܽܘܫ ܒܕܰܚܺܝܚܳܐ
Job 40:9 : ܘܳܐܦ ܐܶܢܳܐ ܐܶܫܰܒܚܳܟ݂: ܡܳܐ ܕܰܦܪܰܩܬܳܟ݂ ܝܰܡܺܝܢܳܟ݂
Job 40:10 : ܗܳܐ ܒܶܗܡܽܘܬ݂ ܕܥܶܒܕܶܬ݂ ܥܰܡܳܟ݂: ܥܡܺܝܪܳܐ ܐܰܝܟ݂ ܬܰܘܪܳܐ ܐܳܟܶܠ
Job 40:11 : ܘܥܽܘܫܢܶܗ ܒܣܶܬܪܶܗ
Job 40:12 : ܙܳܩܶܦ ܕܽܘܢܒܶܗ ܐܰܝܟ݂ ܐܰܪܙܳܐ. ܘܰܙܩܺܝܦܺܝܢ ܓܝܳܕ݂̈ܶܐ ܕܦܽܘܚܕܰܘ̈ܗܝ
Job 40:13 : ܓܰܖ̈ܡܰܘܗܝ ܥܰܫܺܝܢܺܝܢ ܐܰܝܟ݂ ܢܚܳܫܳܐ ܘܰܐܝܟ݂ ܦܰܪܙܠܳܐ
Job 40:14 : ܗܽܘܝܽܘ ܪܺܝܫ ܟܽܠܗܶܝܢ ܒܶܖ̈ܝܳܬ݂ܶܗ ܕܰܐ‌ܠܳܗܳܐ. ܕܥܰܒܕܶܗ ܕܢܶܥܒܶܕ݂ ܩܪܳܒܳܐ
Job 40:15 : ܘܣܽܘܓ݂ܳܐܐ ܕܛܽܘܖ̈ܶܐ ܫܩܺܝܠܺܝܢ ܠܶܗ ܘܟ݂ܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܬܚܶܝܬ݂ ܛܶܠܳܠܶܗ ܕܳܡܟ݂ܳܐ
Job 40:16 : ܘܰܒܣܶܬܳܪܳܐ ܕܩܰܢܝܳܐ ܪܳܒܰܥ
Job 40:17 : ܟܪܺܝܟ݂ܺܝܢ ܠܶܗ ܛܶܠ̈ܳܠܶܐ. ܘܰܟ݂ܪܺܝܟ݂ܺܝܢ ܠܶܗ ܥܽܘܖ̈ܒܶܐ ܕܢܰܚܠܳܐ
Job 40:18 : ܐܶܢ ܫܳܘܰܪ ܢܰܗܪܳܐ: ܠܳܐ ܙܳܐܰܥ ܘܰܬ݂ܟ݂ܺܝܠ ܕܢܳܣܶܟ݂ ܠܶܗ ܝܽܘܪܕܢܳܢ ܠܦܽܘܡܶܗ
Job 40:19 : ܒܰܥܢܳܢܰܘ̈ܗܝ ܢܶܣܒܺܝܘܗܝ ܒܰܡܨܺܝܕܬܳܐ ܢܶܬܬܚܶܕ݂
Job 40:20 : ܬܶܐܚܕ݂ܺܝܘܗܝ ܠܬܰܢܺܝܢܳܐ ܒܰܡܨܺܝܕܬܳܐ. ܒܚܰܒܠܳܐ ܬܶܐܚܕ݂ܺܝܘܗܝ ܒܠܶܫܳܢܶܗ
Job 40:21 : ܪܳܡܶܐ ܐܰܢ̱ܬ ܦܓܽܘܕܬܳܐ ܒܦܽܘܡܶܗ ܘܢܳܩܶܒ ܐܰܢ̱ܬ ܦܰܟܶܗ ܒܫܽܘܪܶܗ
Job 40:22 : ܘܶܐܢ ܡܰܣܓܶܐ ܒܳܥܶܐ ܡܶܢܳܟ݂ ܘܳܐܡܰܪ ܠܳܟ݂ ܕܖ̈ܰܟܺܝܟ݂ܳܢ
Job 40:23 : ܡܰܫܰܪ ܥܰܡܳܟ݂ ܩܝܳܡܳܐ. ܐܰܘ ܡܳܢܶܐ ܐܰܢ̱ܬ ܠܶܗ ܥܰܒܕܳܐ ܠܥܳܠܰܡ
Job 40:24 : ܓܳܚܶܟ݂ ܐܰܢ̱ܬ ܥܠܰܘܗܝ ܐܰܝܟ݂ ܨܶܦܪܳܐ. ܘܢܳܛܰܪ ܐܰܢ̱ܬ ܠܶܗ ܠܝܰܘ̈ܡܰܝ ܥܠܰܝܡܽܘܬ݂ܳܟ݂
Job 41:1 ܠܳܐ ܢܰܪܚܶܩ ܟܰܕ݂ ܢܶܬܬܥܺܝܪ. ܘܡܰܢܽܘ ܕܰܩܕ݂ܳܡܰܝ ܢܩܽܘܡ.
Job 41:2 ܡܰܢܽܘ ܩܰܕܡܰܢܝ ܕܶܐܫܠܰܡ. ܬܚܶܝܬ݂ ܟܽܠ ܫܡܰܝܳܐ: ܕܺܝܠܝ ܗܽܘ
Job 41:3 : ܘܠܳܐ ܐܶܫܬܽܘܩ: ܒܚܰܘܣܳܢܶܗ ܘܒܰܓܝܳܕ̈ܶܐ ܕܓܰܢ̱ܒܳܪܽܘܬ݂ܶܗ
Job 41:4 : ܡܰܢ ܓܰܠܺܝ ܐܰܦܰܝ̈ ܠܒܽܘܫܶܗ: ܘܡܳܐ ܕܢܳܦܠܳܐ ܡܨܺܝܕܬܳܐ
Job 41:5 : ܡܰܢܽܘ ܐܳܬܶܐ. ܬܰܪܥܳܐ ܕܦܽܘܡܶܗ ܡܰܢܽܘ ܦܳܬܰܚ. ܕܰܘܪܳܐ ܕܫܶܢܰܘ̈ܗܝ ܕܶܚܠܬ݂ܳܐ ܕܰܒܢܰܚܠܳܐ
Job 41:6 : ܦܽܘܡܶܗ ܨܪܺܝܪ: ܘܰܐܣܺܝܪ: ܘܰܚܬ݂ܺܝܡ
Job 41:7 : ܚܰܕ݂ ܠܚܰܕ݂ ܩܰܪܺܝܒܺܝܢ. ܘܪܽܘܚܳܐ ܠܳܐ ܥܳܐܠܳܐ ܒܰܝܢܳܬ݂ܗܽܘܢ
Job 41:8 : ܚܰܕ݂ ܠܚܰܕ݂ ܢܰܩܺܝܦܺܝܢ: ܘܰܐܚܺܝܕ݂ܺܝܢ: ܘܠܳܐ ܡܶܬ݂ܦܰܪܩܺܝܢ
Job 41:9 : ܘܚܳܙܝ̈ܳܬܶܗ ܡܰܠ̈ܝܳܢ ܢܽܘܗܪܳܐ. ܘܥܰܝܢܰܘ̈ܗܝ ܐܰܝܟ݂ ܙܰܠܺܝ̈ܩܰܝ ܫܰܦܪܳܐ
Job 41:10 : ܘܢܳܦܩܺܝܢ ܡܶܢ ܦܽܘܡܶܗ ܠܰܡܦܺܝ̈ܕ݂ܶܐ ܐܰܝܟ݂ ܓܽܘܡܖ̈ܶܐ ܕܢܽܘܪܳܐ: ܘܰܐܝܟ݂ ܫܒܺܝ̈ܒܰܝ ܢܽܘܪܳܐ ܡܶܬ݂ܠܰܗܛܺܝܢ
Job 41:11 : ܡܶܢ ܢܺܚܝܖ̈ܰܘܗܝ ܢܳܦܶܩ ܬܶܢܳܢܳܐ: ܐܰܝܟ݂ ܕܽܘܪܬܳܐ ܕܩܰܕ݂ܣܳܐ ܕܡܶܫܬܓܰܪ
Job 41:12 : ܢܰܦܫܶܗ ܓܽܘܡܖ̈ܺܝܢ ܬܰܠܗܶܛܝ. ܘܫܰܠ̈ܗܶܒܝܳܢ ܢܳܦ̈ܩܳܢ ܡܶܢ ܦܽܘܡܶܗ
Job 41:13 : ܒܨܰܘܪܶܗ ܒܳܐܶܬ݂ ܥܽܘܫܢܳܐ. ܘܰܩܕ݂ܳܡܰܘܗܝ ܬܕ݂ܽܘܨ ܕܶܚܠܬ݂ܳܐ
Job 41:14 : ܫܒܺܝܚ ܒܶܣܪܶܗ: ܘܫܰܡܺܝܢ: ܘܡܶܣܬܡܶܟ݂.
Job 41:15 ܘܠܳܐ ܙܳܐܰܥ ܠܶܒܶܗ. ܢܣܺܝܟ݂ ܐܰܝܟ݂ ܟܺܐܦܳܐ. ܘܰܡܫܰܪܰܪ ܐܰܝܟ݂ ܨܽܘܢܳܡܳܐ
Job 41:16 : ܡܶܢ ܕܶܚܠܬ݂ܶܗ ܢܙܽܘܥܽܘܢ ܬܰܩܺܝ̈ܦܺܝܢ ܘܕܰܡܫܰܪܪܺܝܢ ܢܶܬ݂ܡܰܟܟ݂ܽܘܢ
Job 41:17 : ܬܰܪܥܳܐ ܕܚܰܪܒܳܐ ܠܳܐ ܡܶܫܟܰܚ ܠܰܡܩܳܡ. ܡܰܖ̈ܢܝܳܬ݂ܳܐ ܕܪܰܘܖ̈ܒܳܢܶܐ ܫܳܩܶܠ
Job 41:18 : ܦܰܪܙܠܳܐ ܐܰܝܟ݂ ܬܶܒܢܳܐ ܚܫܺܝܒ ܠܶܗ. ܘܰܢܚܳܫܳܐ ܐܰܝܟ݂ ܩܰܝܣܳܐ ܕܢܳܦܠܳܐ ܒܶܗ ܒܶܠܛܺܝܬ݂ܳܐ
Job 41:19 : ܠܳܐ ܥܳܪܶܩ ܡܶܢ ܩܶܫܬܳܐ. ܘܰܐܝܟ݂ ܓ̈ܶܠܶܐ ܚܫܺܝ̈ܒܳܢ ܠܶܗ ܟܺܐܦ̈ܶܐ ܕܩܶܠܥܳܐ.
Job 41:20 ܓܳܚܶܟ ܥܰܠ ܢܰܝܙܟ݂ܳܐ. ܘܰܐܝܟ݂ ܝܰܒܫܳܐ ܚܫܺܝܒ ܠܶܗ ܬܗܽܘܡܳܐ.
Job 41:21 ܘܚܰܝܠܶܗ ܥܰܠ ܥܰܦܪܳܐ ܡܗܰܠܶܟ݂.
Job 41:25 ܕܰܥ̣ܒܰܕ݂ ܠܰܐܒܕܳܢܳܐ ܟܽܠ ܕܪܳܡ ܘܚܳܙܶܐ. ܘܰܗܘܳܐ ܡܰܠܟܳܐ ܥܰܠ ܟܽܠܶܗ ܖ̈ܰܚܫܳܐ.
Job 42:1 ܘܰܥ̣ܢܳܐ ܐܺܝܽܘܒ ܘܶܐܡܰܪ ܠܡܳܪܝܳܐ.
Job 42:2 ܝܳܕ݂ܰܥ ܐ̱ܢܳܐ ܕܗܳܠܶܝܢ ܟܽܠܗܶܝܢ ܡܨܶܐ ܐܰܢ̱ܬ ܚܰܝܠܳܐ ܠܡܶܥܒܰܕ݂. ܘܠܳܐ ܡܶܬܛܰܫܝܳܐ ܡܶܢܳܟ݂ ܬܰܪܥܺܝܬ݂ܳܐ.
Job 42:3 ܡܰܢܽܘ ܗܳܢܳܐ ܕܡܶܬ݂ܪܰܥܶܐ ܬܰܪܥܺܝܬ݂ܳܐ ܒܡ̈ܶܠܶܐ ܕܠܳܐ ܝܺܕܰܥܬ݂ܳܐ. ܡܶܛܽܠ ܗܳܢܳܐ ܚܰܘܺܝܬܳܢܝ ܕܠܳܐ ܐܶܬ݂ܒܰܝܢܶܬ݂: ܘܠܳܐ ܝܶܕ݂ܥܶܬ݂ ܕܪܰܘܖ̈ܒܳܢ ܡܶܢܝ
Job 42:4 : ܫܡܰܥܰܝܢܝ ܘܶܐܢܳܐ ܐܶܡܰܠܶܠ. ܐܶܫܰܐܠܳܟ݂: ܐܰܘܕܰܥܰܝܢܝ.
Job 42:5 ܠܫܶܡܥܳܐ ܗܽܘ ܕܶܐܕ݂ܢܳܐ ܫܡܰܥܬܳܟ݂. ܗܳܫܳܐ ܥܰܝܢܝ ܗܳܐ ܚܙܳܬ݂ܳܟ݂.
Job 42:6 ܡܶܛܽܠ ܗܳܢܳܐ ܐܶܫܬܽܘܩ. ܘܶܐܬܢܰܚܰܡ ܥܰܠ ܥܰܦܪܳܐ: ܘܥܰܠ ܩܶܛܡܳܐ
Job 42:7 : ܘܰܗܘܳܐ ܡܶܢ ܒܳܬܰܪ ܕܡܰܠܶܠ ܡܳܪܝܳܐ ܦܶܬ݂ܓܳܡ̈ܶܐ ܗܳܠܶܝܢ ܥܰܡ ܐܺܝܽܘܒ: ܐܶܡܰܪ ܡܳܪܝܳܐ ܠܶܐܠܺܝܦܳܙ ܬܰܝܡܢܳܝܳܐ: ܐܶܬ݂ܚܰܡܰܬ݂ ܪܽܘܓܙܝ ܥܠܰܝܟ ܘܥܰܠ ܬܪܶܝܢ ܚܰܒܖ̈ܰܝܟ. ܡܶܛܽܠ ܕܠܳܐ ܐܶܡܰܪܬܽܘܢ ܩܕ݂ܳܡܰܝ ܟܺܐܢܽܘܬ݂ܳܐ ܐܰܝܟ݂ ܥܰܒܕܝ ܐܺܝܽܘܒ
Job 42:8 : ܗܳܫܳܐ ܣܰܒܘ ܠܟ݂ܽܘܢ ܫܰܒܥܳܐ ܬܰܘܖ̈ܺܝܢ: ܘܫܰܒܥܳܐ ܕܶܟ݂ܖ̈ܺܝܢ. ܘܙܶܠܘ ܠܘܳܬ݂ ܥܰܒܕܝ ܐܺܝܽܘܒ ܘܢܰܣܶܩ ܩܽܘܪܒܳܢܳܐ ܚܠܳܦܰܝܟܽܘܢ. ܘܥܰܒܕܝ ܐܺܝܽܘܒ ܢܨܰܠܶܐ ܥܠܰܝܟܽܘܢ. ܘܶܐܥܒܶܕ݂ ܒܰܐܦܰܘ̈ܗܝ ܕܠܳܐ ܐܶܥܒܶܕ݂ܟ݂ܽܘܢ ܒܰܩܠܳܠܳܐ. ܡܶܛܽܠ ܕܠܳܐ ܐܶܡܰܪܬܽܘܢ ܩܕ݂ܳܡܰܝ ܟܺܐܢܽܘܬ݂ܳܐ: ܐܰܝܟ݂ ܥܰܒܕܝ ܐܺܝܽܘܒ
Job 42:9 : ܘܶܐܙܰܠ̣ܘ ܐܶܠܺܝܦܳܙ ܬܰܝܡܢܳܝܳܐ: ܘܒܶܠܕ݂ܳܕ ܫܽܘܚܳܝܳܐ: ܘܨܽܘܦܳܪ ܢܰܥܡܬ݂ܳܝܳܐ. ܘܰܥ̣ܒܰܕ݂ܘ ܐܰܝܟ݂ ܕܶܐܡܰܪ ܠܗܽܘܢ ܡܳܪܝܳܐ. ܘܰܥ̣ܒܰܕ݂ ܡܳܪܝܳܐ ܒܰܐܦܰܘ̈ܗܝ ܕܺܐܝܽܘܒ
Job 42:10 : ܘܡܳܪܝܳܐ ܐܰܗܦܶܟ݂ ܫܒܺܝܬܶܗ ܕܺܐܝܽܘܒ ܟܰܕ݂ ܡܨܰܠܶܐ ܗܘܳܐ ܥܰܠ ܖ̈ܳܚܡܰܘܗܝ. ܘܰܐܘܣܶܦ ܡܳܪܝܳܐ ܥܰܠ ܟܽܠܡܶܕܶܡ ܕܺܐܝܬ݂ ܗܘܳܐ ܠܶܗ ܠܺܐܝܽܘܒ ܐܰܥܦܳܐ
Job 42:11 : ܘܶܐܬ݂ܰܘ ܠܘܳܬ݂ܶܗ ܟܽܠܗܽܘܢ ܐܰܚܰܘ̈ܗܝ ܘܰܐܚ̈ܘܳܬ݂ܶܗ: ܘܟ݂ܽܠ ܕܝܳܕ݂ܥܺܝܢ ܗܘܰܘ ܠܶܗ ܡܶܢ ܩܕ݂ܺܝܡ. ܘܶܐܟ݂ܰܠܘ ܠܰܚܡܳܐ ܥܰܡܶܗ ܒܒܰܝܬܶܗ: ܕܰܐܟ݂ܪܺܝܘ ܗܘܰܘ ܥܠܰܘܗܝ. ܘܒܰܝܐܽܘܗܝ ܡܶܢ ܟܽܠܗܶܝܢ ܒܺܝ̈ܫܳܬܳܐ ܕܰܐܝܬܺܝ ܡܳܪܝܳܐ ܥܠܰܘܗܝ. ܘܝܰܗܒܘ ܠܶܗ ܓܒܰܪ ܚܕ݂ܳܐ ܚܕ݂ܳܐ ܢܶܩܝܳܐ: ܘܚܰܕ݂ ܚܰܕ݂ ܩܕ݂ܳܫܳܐ ܕܕܰܗܒܳܐ
Job 42:12 : ܘܡܳܪܝܳܐ ܒܰܪܶܟ݂ ܐ̱ܚܪܳܝܬܶܗ ܕܺܐܝܽܘܒ ܛܳܒ ܡܶܢ ܩܰܕ݂ܡܳܝܬܶܗ. ܘܰܗܘܰܘ ܠܶܗ ܐܰܪܒܬܰܥܣܰܪ ܐܰܠܦܺܝ̈ܢ ܥܳܢ̈ܳܐ: ܘܶܫܬܳܐ ܐܰܠܦܺܝ̈ܢ ܓܰܡ̈ܠܶܐ: ܘܳܐܠܶܦ ܦܰܕܳܢܺܝ̈ܢ ܕܬܰܘܖ̈ܶܐ: ܘܳܐܠܶܦ ܐܰܬܳܢܺܝ̈ܢ
Job 42:13 : ܘܰܗܘܰܘ ܠܶܗ ܫܰܒܥܳܐ ܒܢܺܝ̈ܢ ܘܰܬ݂ܠܳܬ݂ ܒ̈ܢܳܢ
Job 42:14 : ܘܰܩ̣ܪܳܐ ܫܡܳܗ̇ ܕܰܚܕ݂ܳܐ ܡܶܢܗܶܝܢ: ܐܺܝܡܳܡܳܐ. ܘܰܫܡܳܐ ܕܬܰܪܬܶܝܢ: ܩܰܨܽܘܥܳܐ ܘܰܫܡܳܐ ܕܰܬ݂ܠܳܬ݂: ܩܰܪܢܦܽܘܟ݂.
Job 42:15 ܘܠܳܐ ܐܶܫܬܟܰܚ̈ܝ ܢܶܫ̈ܶܐ ܕܫܰܦܺܝܖ̈ܳܢ ܐܰܝܟ݂ ܒ̈ܢܳܬܶܗ ܕܺܐܝܽܘܒ: ܒܟ݂ܽܠܳܗ̇ ܐܰܪܥܳܐ. ܘܝܰܗܒ ܠܗܶܝܢ ܐܰܒܽܘܗܶܝܢ ܝܽܘܪܬܳܢܳܐ ܥܰܡ ܐܰܚܰܝ̈ܗܶܝܢ.
Job 42:16 ܘܰܚܝܳܐ ܐܺܝܽܘܒ ܡܶܢ ܒܳܬܰܪ ܗܳܝܕܶܝܢ: ܡܳܐܐ ܘܰܐܪܒܥܺܝܢ ܫܢܺܝ̈ܢ. ܘܰܚ̣ܙܳܐ ܒܢܰܘ̈ܗܝ ܘܰܒܢܰܝ̈ ܒܢܰܘ̈ܗܝ: ܥܰܠ ܐܰܪܒܥܳܐ ܕܳܖ̈ܺܝܢ.
Job 42:17 ܣ̣ܐܶܒ ܐܺܝܽܘܒ: ܘܰܣ̣ܒܰܥ ܝܰܘ̈ܡܳܬ݂ܶܗ: ܘܡܺܝܬ݂.
Psa 1:1 ܛܽܘܒܰܘܗܝ ܠܓܰܒܪܳܐ ܕܒܽܐܘܪܚܳܐ ܕܥܰܘ̈ܳܠܶܐ ܠܳܐ ܗܰܠܶܟ. ܘܰܒܪܶܥܝܳܢܳܐ ܕܚܰܛܳܝ̈ܶܐ ܠܳܐ ܩܳܡ
Psa 1:2 ܘܥܰܠ ܡܰܘܬܒܳܐ ܕܰܡܡܰܝ̈ܩܳܢܶܐ ܠܳܐ ܝܺܬܶܒ. ܐܶܠܳܐ ܒܢܳܡܽܘܣܶܗ ܕܡܳܪܝܳܐ ܨܶܒܝܳܢܶܗ. ܘܰܒܢܳܡܽܘܣܶܗ ܢܶܬܗܰܓܶܐ ܐܺܝܡܳܡܳܐ ܘܠܺܠܝܳܐ
Psa 1:3 ܢܶܗܘܶܐ ܐܰܝܟ ܐܺܝܠܳܢܳܐ ܕܰܢܨܺܝܒ ܥܰܠ ܬܰܦܳܐ ܕܡܰܝ̈ܳܐ ܕܦܺܐܖ̈ܰܘܗܝ ܝܳܗܶܒ ܒܙܰܒܢܶܗ ܘܛܰܖ̈ܦܰܘܗܝ ܠܳܐ ܢܳܬܪܺܝܢ. ܟܽܠ ܕܥܳܒܶܕ ܡܫܰܠܶܡ
Psa 1:4 ܠܳܐ ܗܳܟܰܢܳܐ ܖ̈ܰܫܺܝܥܶܐ. ܐܶܠܳܐ ܐܰܝܟ ܥܽܘܪܳܐ ܕܕܳܪܝܳܐ ܪܽܘܚܳܐ
Psa 1:5 ܡܶܛܽܠ ܗܳܢܳܐ ܠܳܐ ܢܩܽܘܡܽܘܢ ܖ̈ܰܫܺܝܥܶܐ ܒܕܺܝܢܳܐ. ܐܳܦܠܳܐ ܚܰܛܳܝ̈ܶܐ ܒܰܟܢܽܘܫܬܳܐ ܕܙܰܕܺܝ̈ܩܶܐ
Psa 1:6 ܡܶܛܽܠ ܕܝܳܕܰܥ ܗܽܘ ܡܳܪܝܳܐ ܐܽܘܪܚܳܐ ܕܙܰܕܺܝ̈ܩܶܐ. ܐܘܪܚܳܐ ܕܖ̈ܰܫܺܝܥܶܐ ܬܺܐܒܰܕ.
Psa 2:1 ܠܡܳܢܳܐ ܪܓܰܫܘ ܥܰܡ̈ܡܶܐ. ܘܶܐܡ̈ܘܳܬ݂ܳܐ ܖ̈ܢܰܝ ܣܪܺܝܩܽܘܬܳܐ
Psa 2:2 ܩܳܡܘ ܡܰܠܟ̈ܶܐ ܕܰܐܪܥܳܐ ܘܫܰܠܺܝ̈ܛܳܢܶܐ. ܘܶܐܬܡܰܠܰܟܘ ܐܰܟܚܕܳܐ. ܥܰܠ ܡܳܪܝܳܐ ܘܥܰܠ ܡܫܺܝܚܶܗ
Psa 2:3 ܕܰܢܦܰܣܶܩ ܚܢܳܩܰܝ̈ܗܽܘܢ. ܘܢܶܫܪܶܐ ܡܶܢܰܢ ܢܺܝܪܗܽܘܢ
Psa 2:4 ܕܝܳܬܶܒ ܒܰܫܡܰܝܳܐ ܢܶܓܚܰܟ. ܘܡܳܪܝܳܐ ܢܡܰܝܶܩ ܒܗܽܘܢ
Psa 2:5 ܗܳܝܕܶܝܢ ܢܡܰܠܶܠ ܥܠܰܝܗܽܘܢ ܒܪܽܘܓܙܶܗ. ܘܰܒܚܶܡܬܶܗ ܢܕܰܠܰܚ ܐܶܢܽܘܢ
Psa 2:6 ܐܶܢܳܐ ܐܰܩܺܝܡܶܬ ܡܰܠܟܝ̱ ܥܰܠ ܨܶܗܝܽܘܢ ܛܽܘܪܳܐ ܕܩܽܘܕܫܝ̱
Psa 2:7 ܕܢܶܫܬܰܥܶܐ ܥܰܠ ܩܝܳܡܝ̱. ܡܳܪܝܳܐ ܐܶܡܰܪ ܠܺܝ ܕܒܶܪܝ̱ ܐܰܢ̱ܬ. ܘܶܐܢܳܐ ܝܰܘܡܳܢܳܐ ܝܺܠܶܕܬܳܟ
Psa 2:8 ܫܐܰܠ ܡܶܢܝ̱ ܘܶܐܬܶܠ ܠܳܟ. ܥܰܡ̈ܡܶܐ ܠܝܳܪܬܽܘܬܳܟ
Psa 2:9 ܐܘܚܕܳܢܰܝ̈ܟ ܥܶܒܖ̈ܶܝܗ̇ ܕܰܐܪܥܳܐ. ܬܶܪܥܶܐ ܐܶܢܽܘܢ ܒܫܰܒܛܳܐ ܕܦܰܪܙܠܳܐ. ܘܰܐܝܟ ܡܳܐܢܰܝ̈ ܦܰܚܳܪܳܐ ܬܢܰܦܶܨ ܐܶܢܽܘܢ
Psa 2:10 ܗܳܫܳܐ ܡܰܠܟ̈ܶܐ ܐܶܣܬܰܟܠܘ. ܘܶܐܬܪܕܰܘ ܕܰܝܳܢ̈ܶܐ ܕܰܐܪܥܳܐ
Psa 2:11 ܦܠܽܘܚܘ ܠܡܳܪܝܳܐ ܒܕܶܚܠܬܳܐ. ܐܚܕܽܘܢܳܝܗܝ ܒܰܪܬܺܝܬܳܐ
Psa 2:12 ܢܰܫܶܩܘ ܒܪܳܐ ܕܠܳܐ ܢܶܪܓܰܙ. ܘܬܺܐܒܕܽܘܢ ܡܶܢ ܐܽܘܪܚܶܗ. ܡܶܛܽܠ ܕܥܰܕ ܩܰܠܺܝܠ ܝܳܩܶܕ ܪܽܘܓܙܶܗ. ܛܽܘܒܰܝܗܽܘܢ ܠܟܽܠ ܕܰܬܟܺܝܠܺܝܢ ܥܠܰܘܗܝ.
Psa 3:1 ܡܳܪܝܳܐ ܡܳܐ ܣܓܺܝܘ ܐܳܠܽܘ̈ܨܰܝ. ܣܰܓܺܝ̈ܐܶܐ ܕܩܳܡܘ ܥܠܰܝ
Psa 3:2 ܣܰܓܺܝ̈ܐܶܐ ܕܳܐܡܪܺܝܢ ܠܳܗ̇ ܠܢܰܦܫܝ̱. ܕܠܰܝܬ ܠܶܟܝ̱ ܦܽܘܪܩܳܢܳܐ ܒܰܐܠܳܗܶܟܝ̱
Psa 3:3 ܘܰܐܢ̱ܬ ܡܳܪܝܳܐ ܡܣܰܝܥܳܢܝ̱ ܘܺܐܝܩܳܪܝ̱. ܘܰܡܪܰܡܪܡܳܢܶܗ ܕܪܺܝܫܝ̱
Psa 3:4 ܒܩܳܠܝ̱ ܠܡܳܪܝܳܐ ܩܪܺܝܬ ܘܰܥܢܳܢܝ̱ ܡܶܢ ܛܽܘܪܶܗ ܩܰܕܺܝܫܳܐ
Psa 3:5 ܐܶܢܳܐ ܫܶܟܒܶܬ ܘܕܶܡܟܶܬ ܘܶܐܬܬܥܺܝܪܶܬ. ܡܶܛܽܠ ܕܡܳܪܝܳܐ ܣܰܡܟܰܢܝ̱
Psa 3:6 ܠܳܐ ܐܶܕܚܰܠ ܡܶܢ ܖ̈ܶܒܘܳܬܶܗ ܕܥܰܡܳܐ. ܕܚܰܕܪܽܘܢܝ̱ ܘܣܳܡܘ ܥܠܰܝ
Psa 3:7 ܩܽܘܡ ܡܳܪܝܳܐ ܐܰܠܳܗܝ̱ ܘܰܦܪܽܘܩܰܝܢܝ̱. ܡܶܛܽܠ ܕܰܐܢ̱ܬ ܡܚܰܝܬ ܠܟܽܠܗܽܘܢ ܒܥܶܠܕ̈ܒܳܒܰܝ ܥܰܠ ܦܰܟܰܝ̈ܗܽܘܢ. ܘܫܶܢ̈ܶܐ ܕܖ̈ܰܫܺܝܥܶܐ ܬܰܒܰܪܬ
Psa 3:8 ܕܡܳܪܝܰܐ ܗ̱ܘ ܦܽܘܪܩܳܢܳܐ. ܘܥܰܠ ܥܰܡܳܟ ܒܽܘܪܟܬܳܟ ܠܥܳܠܰܡ.
Psa 4:1 ܟܰܕ ܩܪܺܝܬܳܟ ܥܢܰܝܬܳܢܝ̱. ܐܠܗܝ̱ ܘܦܳܪܽܘܩܳܐ ܕܙܰܕܺܝܩܽܘܬܝ̱. ܒܽܐܘܠܨܳ̈ܢܰܝ̱ ܐܰܪܘܰܚܬ ܠܺܝ. ܪܰܚܶܡܥܠܰܝ ܘܰܫܡܰܥ ܨܠܽܘܬܝ̱
Psa 4:2 ܒܢܰܝ̈ܢܳܫܳܐ ܥܕܰܡܳܐ ܠܶܐܡܰܬܝ̱. ܐܺܝܩܳܪܝ̱ ܡܚܰܦܶܝܢ ܐܢ̱ܬܽܘܢ. ܘܪܳܚܡܺܝܢ ܐܢ̱ܬܽܘܢ ܣܪܺܝܩܽܘܬܳܐ. ܘܒܳܥܶܝܢ ܐܢ̱ܬܽܘܢ ܕܰܓܳܠܽܘܬܳܐ ܠܥܳܠܡܺܝܢ
Psa 4:3 ܕܰܥܘ ܕܰܦܪܰܫ ܠܶܗ ܡܳܪܝܳܐ ܓܰܒܝܳܐ ܒܬܶܕܡܽܘܪܬܳܐ. ܡܳܪܝܳܐ ܢܶܫܡܰܥ ܟܰܕ ܐܶܩܪܶܝܘܗܝ
Psa 4:4 ܪܓܰܙܘ ܘܠܳܐ ܬܶܚܛܽܘܢ. ܐܶܡܰܪܘ ܒܠܶܒܰܘ̈ܳܬܟܽܘܢ ܘܥܰܠ ܡܰܫܟܒܰܝ̈ܟܽܘܢ ܪܢܰܘ
Psa 4:5 ܕܰܒܰܚܘ ܕܶܒܚܶ̈ܐ ܕܙܰܕܺܝܩܽܘܬܳܐ ܘܣܰܒܰܪܘ ܒܡܳܪܝܳܐ
Psa 4:6 ܣܰܓܺܝ̈ܐܶܐ ܕܳܐܡܪܺܝܢ ܡܰܢܽܘ ܢܚܰܘܶܝܢ ܛܳܒܳܐ. ܘܢܶܦܪܽܘܣ ܥܠܰܝܢ ܢܽܘܗܪܳܐ ܕܦܰܪܨܽܘܦܶܗ
Psa 4:7 ܡܳܪܝܳܐ ܝܰܗܒܬ ܚܰܕܽܘܬܳܟ ܒܠܶܒܝ̱. ܡܶܢ ܙܰܒܢܳܐ ܕܰܥܒܽܘܪܗܽܘܢ ܘܰܕܚܰܡܪܗܽܘܢ ܘܰܕܡܶܫܚܗܽܘܢ. ܣܓܺܝܘ ܒܰܫܠܳܡܳܐ ܐܰܟܚܕܳܐ
Psa 4:8 ܘܶܐܢܳܐ ܐܶܫܟܰܒ ܘܶܐܕܡܰܟ. ܡܶܛܽܠ ܕܰܐܢ̱ܬ ܡܳܪܝܳܐ ܒܰܠܚܽܘܕܰܝ ܒܫܶܠܝܳܐ ܬܰܥܡܪܰܢܝ̱.
Psa 5:1 ܡܶܠܰܝ̈ ܨܽܘܬ ܡܳܪܝܳܐ ܘܶܐܣܬܰܟܠ ܒܰܗܓܳܝܝ̱
Psa 5:2 ܨܽܘܬ ܠܩܳܠܳܐ ܕܰܓܥܳܬܝ̱ ܡܰܠܟܝ̱ ܘܰܐܠܳܗܝ̱. ܡܶܛܽܠ ܕܰܠܘܳܬܳܟ ܗܽܘ ܡܨܰܠܳܐ ܐ̱ܢܳܐ
Psa 5:3 ܡܳܪܝܳܐ ܒܨܰܦܪܳܐ ܬܶܫܡܰܥ ܩܳܠܝ̱. ܘܰܒܨܰܦܪܳܐ ܐܶܬܛܰܝܰܒ ܘܶܐܬܚܙܶܐ ܠܳܟ
Psa 5:4 ܡܶܛܽܠ ܕܰܐ‌ܠܳܗܳܐ ܐܰܢ̱ܬ ܠܳܐ ܨܳܒܶܐ ܪܽܘܫܥܳܐ. ܘܠܳܐ ܢܶܥܡܰܪ ܥܰܡܳܟ ܒܺܝܫܳܐ
Psa 5:5 ܘܠܳܐ ܢܩܽܘܡܽܘܢ ܫܰܒܰܗܖ̈ܳܢܶܐ ܩܕܳܡ ܥܰܝܢܰܝ̈ܟ. ܣܢܰܝܬ ܠܟܽܠ ܥܳܒܕܰ̈ܝ ܫܽܘܩܪܳܐ
Psa 5:6 ܘܬܰܘܒܶܕ ܠܰܡ̈ܡܰܠܠܰܝ ܕܰܓܳܠܽܘܬܳܐ. ܠܓܰܒܪܳܐ ܐܳܫܰܕ ܕܡܳܐ ܘܢܰܟܽܘܠܬܳܢܳܐ ܢܰܣܠܶܝܘܗܝ ܡܳܪܝܳܐ
Psa 5:7 ܘܶܐܢܳܐ ܒܣܽܘܓܳܐܐ ܕܛܰܝܒܽܘܬܳܟ ܐܶܥܽܘܠ ܠܒܰܝܬܳܟ. ܘܶܐܣܓܽܘܕ ܒܗܰܝܟܠܳܐ ܕܩܽܘܕܫܳܟ
Psa 5:8 ܒܕܶܚܠܬܳܟ ܡܳܪܝܳܐ ܕܰܒܰܪܰܝܢܝ̱ ܘܰܒܙܰܕܺܝܩܽܘܬܳܟ. ܡܶܛܽܠ ܒܥܶܠܕ̈ܒܳܒܰܝ ܬܪܽܘܨ ܩܕܳܡܰܝ ܐܽܘܪܚܳܟ
Psa 5:9 ܡܶܛܽܠ ܕܠܰܝܬ ܒܦܽܘܡܗܽܘܢ ܟܺܐܢܽܘܬܳܐ. ܐܶܠܳܐ ܥܰܘܠܳܐ ܒܓܰܘܗܽܘܢ. ܘܰܐܝܟ ܩܰܒܖ̈ܶܐ ܦܬܺܝ̈ܚܶܐ ܓܰܓܖ̈ܳܬܗܽܘܢ. ܘܠܶܫܳܢܰܝ̈ܗܽܘܢ ܡܗܰܦܟܺܝܢ
Psa 5:10 ܢܚܰܝܶܒ ܐܶܢܽܘܢ ܐܠܗܳܐ. ܘܢܶܦܠܽܘܢ ܡܶܢ ܡܽܘܠܟܳܢܰܝ̈ܗܽܘܢ. ܘܰܒܣܽܘܓܳܐܐ ܕܥܰܘܠܗܽܘܢ ܕܚܽܘܩ ܐܶܢܽܘܢ. ܡܶܛܽܠ ܕܡܰܪܡܪܽܘܟ
Psa 5:11 ܢܶܚܕܽܘܢ ܟܽܠ ܕܰܡܣܰܒܪܺܝܢ ܒܳܟ ܘܰܠܥܳܠܰܡ ܢܫܰܒܚܽܘܢܳܟ ܘܬܶܥܡܰܪ ܒܗܽܘܢ. ܘܢܶܬܥܰܫܢܽܘܢ ܒܳܟ ܟܽܠ ܖ̈ܳܚܡܰܝ ܫܡܳܟ
Psa 5:12 ܡܶܛܽܠ ܕܰܐܢ̱ܬ ܬܒܰܪܶܟ ܠܙܰܕܺܝ̈ܩܶܐ. ܡܳܪܝܳܐ ܐܰܝܟ ܣܰܟܪܳܐ ܡܩܰܒܰܠܬܳܐ ܬܰܥܛܦܰܢܝ̱.
Psa 6:1 ܡܳܪܝܳܐ ܠܳܐ ܒܪܽܘܓܙܳܟ ܬܰܟܣܰܢܝ̱. ܐܳܦܠܳܐ ܒܚܶܡܬܳܟ ܬܶܪܕܶܝܢܝ̱
Psa 6:2 ܪܰܚܶܡܥܠܰܝ ܡܳܪܝܳܐ ܡܶܛܽܠ ܕܰܟܪܺܝܗ ܐ̱ܢܳܐ. ܐܰܣܳܢܝ̱ ܡܳܪܝܳܐ ܡܶܛܽܠ ܕܙܳܥܘ ܓܰܖ̈ܡܰܝ
Psa 6:3 ܘܢܰܦܫܝ̱ ܐܶܬܬܙܺܝܥܰܬ ܛܳܒ. ܘܰܐܢ̱ܬ ܡܳܪܝܳܐ ܥܕܰܡܳܐ ܠܶܐܡܰܬܝ̱
Psa 6:4 ܐܶܬܦܰܢ ܡܳܪܝܳܐ ܘܦܰܨܳܗ̇ ܠܢܰܦܫܝ̱. ܘܰܦܪܽܘܩܰܝܢܝ̱ ܡܶܛܽܠ ܛܰܝܒܽܘܬܳܟ
Psa 6:5 ܡܶܛܽܠ ܕܠܰܝܬ ܒܡܰܘܬܳܐ ܕܽܘܟܪܳܢܳܟ. ܘܒܰܫܝܽܘܠ ܡܰܢܽܘ ܡܰܘܕܶܐ ܠܳܟ
Psa 6:6 ܠܺܐܝܬ ܒܬܶܢܚ̈ܳܬܝ̱. ܘܨܰܒܥܶܬ ܒܟܽܠ ܠܰܝܠܶܐ ܥܰܪܣܝ̱. ܘܰܒܕܶܡܥܰܬܝ̱ ܬܶܫܘܺܝܬܝ̱ ܐܰܡܣܺܝܬ
Psa 6:7 ܟܶܐܒܰܬ ܡܶܢ ܪܽܘܓܙܳܐ ܥܰܝܢܝ̱. ܘܶܐܬܕܰܠܚܶܬ ܡܶܢ ܟܽܠܗܽܘܢ ܒܥܶܠܕ̈ܒܳܒܰܝ
Psa 6:8 ܦܪܽܘܩܘ ܡܶܢܝ̱ ܟܽܠ ܥܳܒ̈ܕܰܝ ܫܽܘܩܪܳܐ. ܡܶܛܽܠ ܕܰܫܡܰܥ ܡܳܪܝܳܐ ܩܳܠܳܐ ܕܰܒܟܳܬܝ̱
Psa 6:9 ܫܡܰܥ ܡܳܪܝܳܐ ܒܳܥܽܘܬܝ̱. ܡܳܪܝܳܐ ܨܠܽܘܬܝ̱ ܩܰܒܶܠ
Psa 6:10 ܢܶܒܗܬܽܘܢ ܘܢܶܬܬܰܒܪܽܘܢ ܛܳܒ ܟܽܠܗܽܘܢ ܒܥܶܠܕ̈ܒܳܒܰܝ. ܢܶܗܦܟܽܘܢ ܘܢܺܐܒܕܽܘܢ ܡܶܢ ܫܶܠܝܳܐ.
Psa 7:1 ܡܳܪܝܳܐ ܐܰܠܳܗܝ ܒܳܟ ܣܰܒܪܶܬ ܦܪܽܘܩܰܝܢܝ̱. ܘܡܶܢ ܟܽܠ ܖ̈ܳܕܽܘܦܰܝ ܦܰܨܳܢܝ̱
Psa 7:2 ܕܰܠܡܳܐ ܐܰܝܟ ܐܰܪܝܳܐ ܠܡܶܬܒܰܪ ܠܢܰܦܫܝ̱. ܘܠܰܝܬ ܕܦܳܪܶܩ ܘܰܡܦܰܨܶܐ
Psa 7:3 ܡܳܪܝܳܐ ܐܰܠܳܗܝ ܐܶܢ ܥܶܒܕܶܬ ܗܳܕܶܐ. ܘܶܐܢ ܐܺܝܬ ܥܰܘܠܳܐ ܒܺܐܝ̈ܕܰܝ
Psa 7:4 ܘܶܐܢ ܦܶܪܥܶܬ ܠܡܰܢ ܕܰܥܒܰܕ ܠܺܝ ܒܺܝܫܬܳܐ ܘܶܐܢ ܐܶܠܨܶܬ݂ ܠܰܒܥܶܠܕܒܳܒܝ̱ ܣܪܺܝܩܳܐܺܝܬ
Psa 7:5 ܢܶܪܕܽܘܦ ܒܥܶܠܕܒܳܒܳܐ ܠܢܰܦܫܝ̱ ܘܢܰܕܪܟܺܝܗ̇. ܘܰܢܕܽܘܫ ܚܰܝܰܝ̈ ܒܰܐܪܥܳܐ. ܘܫܽܘܒܚܝ̱ ܒܥܰܦܪܳܐ ܢܰܫܪܶܐ
Psa 7:6 ܩܽܘܡ ܡܳܪܝܳܐ ܒܪܽܘܓܙܳܟ. ܘܶܐܫܬܰܩܠ ܥܰܠ ܩܕܳܠܳܐ ܕܰܒܥܶܠܕ̈ܒܳܒܰܝ. ܐܶܬܬܥܺܝܪ ܥܠܰܝ ܒܕܺܝܢܳܐ ܕܰܦܩܰܕܬ
Psa 7:7 ܘܥܺܕܬܳܐ ܕܶܐܡܘ̈ܳܬ݂ܳܐ ܬܶܚܕܪܳܟ. ܘܥܰܠ ܐܰܦܶܝ̈ܗ̇ ܠܰܡܪܰܘܡܳܐ ܬܶܗܦܽܘܟ
Psa 7:8 ܡܳܪܝܳܐ ܢܕܽܘܢ ܥܰܡ̈ܡܶܐ. ܕܽܘܢܰܝܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱ ܘܰܐܝܟ ܬܰܡܺܝܡܽܘܬܝ̱
Psa 7:9 ܬܶܓܡܰܪ ܒܺܝܫܬܳܐ ܥܰܠ ܖ̈ܰܫܺܝܥܶܐ. ܘܬܰܬܩܶܢ ܠܙܰܕܺܝ̈ܩܶܐ. ܒܳܚܰܪ ܠܶܒܳܐ ܘܟܽܘ̈ܠܝܳܬܳܐ
Psa 7:10 ܐܰ‌ܠܳܗܳܐ ܙܰܕܺܝܩܳܐ ܡܣܰܝܥܳܢܝ̱. ܐܰ‌ܠܳܗܳܐ ܕܦܳܪܶܩ ܠܰܬܖ̈ܺܝܨܰܝ ܠܶܒܳܐ
Psa 7:11 ܐܰ‌ܠܳܗܳܐ ܕܰܝܳܢܳܐ ܕܩܽܘܫܬܳܐ. ܠܳܐ ܪܳܓܶܙ ܟܽܠ ܝܽܘܡ
Psa 7:12 ܐܶܠܳܐ ܗܳܦܶܟ. ܣܰܝܦܶܗ ܠܳܛܶܫ ܘܩܶܫܬܶܗ ܡܳܬܰܚ
Psa 7:13 ܐܰܬܩܶܢ ܘܡܰܬܩܶܢ ܠܶܗ ܡܳܐܢ̈ܶܐ ܕܪܽܘܓܙܳܐ. ܓܶܐܖ̈ܰܘܗܝ ܥܒܰܕ ܠܰܕܝܳܩܕܺܝܢ
Psa 7:14 ܡܶܛܽܠ ܕܚܰܒܶܠ ܥܰܘܳܠܳܐ ܘܰܒܛܶܢ ܫܽܘܩܪܳܐ ܘܺܝܠܶܕ ܥܰܘܠܳܐ
Psa 7:15 ܒܺܪܳܐ ܚܦܰܪ ܘܚܰܛܳܗ̇. ܘܰܢܦܰܠ ܒܓܽܘܡܳܨܳܐ ܕܰܥܒܰܕ
Psa 7:16 ܢܶܗܦܽܘܟ ܥܰܘܠܶܗ ܒܪܺܝܫܶܗ. ܘܥܰܠ ܒܺܝܥܬܶܗ ܥܰܘܠܶܗ ܢܶܚܽܘܬ
Psa 7:17 ܐܰܘܕܶܐ ܠܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܶܐܙܡܰܪ ܠܰܫܡܶܗ ܕܡܳܪܝܳܐ ܡܪܰܝܡܳܐ.
Psa 8:1 ܡܳܪܝܳܐ ܡܳܪܰܢ ܡܳܐ ܡܫܰܒܰܚ ܫܡܳܟ ܒܟܽܠܳܗ̇ ܐܰܪܥܳܐ. ܕܝܰܗܒܬ ܫܽܘܒܚܳܟ ܥܰܠ ܫܡܰܝܳܐ
Psa 8:2 ܡܶܢ ܦܽܘܡܳܐ ܕܰܥܠܰܝ̈ܡܶܐ ܘܕܰܛܠܳܝ̈ܶܐ. ܬܰܩܶܢܬ ܬܶܫܒܽܘܚܬܳܟ. ܡܶܛܽܠ ܒܥܶܠܕ̈ܒܳܒܰܝܟ. ܕܢܶܬܒܰܛܰܠ ܒܥܶܠܕܒܳܒܳܐ ܕܡܶܬܢܰܩܰܡ
Psa 8:3 ܡܶܛܽܠ ܕܰܚܙܰܘ ܫܡܰܝ̈ܟ ܥܒܳܕܳܐ ܕܨܶܒܥܳ̈ܬܳܟ. ܣܰܗܪܳܐ ܘܟܰܘ̈ܟܒܶܐ ܬܰܩܶܢܬ
Psa 8:4 ܡܰܢܽܘ ܓܰܒܪܳܐ ܕܶܐܬܕܟܰܪܬܳܝܗܝ̱. ܘܒܰܪܢܳܫܳܐ ܕܰܦܩܰܕܬܳܝܗܝ̱
Psa 8:5 ܒܰܨܰܪܬܳܝܗܝ̱ ܩܰܠܺܝܠ ܡܶܢ ܡܰܠܐܟ̈ܶܐ. ܒܺܐܝܩܳܪܳܐ ܘܰܒܫܽܘܒܚܳܐ ܐܰܥܛܶܦܬܳܝܗܝ̱
Psa 8:6 ܘܰܐܫܠܶܛܬܳܝܗܝ̱ ܒܰܥܒܳܕܳܐ ܕܺܐܝ̈ܕܰܝܟ. ܟܽܠ ܣܳܡܬ ܬܚܶܝܬ ܖ̈ܶܓܠܰܘܗܝ̱
Psa 8:7 ܥܳܢ̈ܳܐ ܘܒܰܩܖ̈ܶܐ ܟܽܠܗܶܝܢ. ܐܳܦ ܚܰܝܽܘܬܳܐ ܕܕܰܒܪܳܐ
Psa 8:8 ܘܨܶܦܖ̈ܶܐ ܕܒܰܫܡܰܝܳܐ. ܘܢܽܘ̈ܢܶܐ ܕܝܰܡܳܐ ܕܥܳܒܪܺܝܢ ܒܰܫܒܺܝܠܳܐ ܕܝܰܡ̈ܡܶܐ
Psa 8:9 ܡܳܪܝܳܐ ܡܳܪܰܢ ܡܳܐ ܡܫܰܒܰܚ ܫܡܳܟ ܒܟܽܠܳܗ̇ ܐܰܪܥܳܐ.
Psa 9:1 ܐܰܘܕܶܐ ܠܡܳܪܝܳܐ ܡܶܢ ܟܽܠܶܗ ܠܶܒܝ̱. ܘܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ
Psa 9:2 ܐܶܚܕܶܐ ܘܶܐܪܘܰܙ ܒܳܟ. ܘܶܐܙܡܰܪ ܠܰܫܡܳܟ ܡܪܰܝܡܳܐ
Psa 9:3 ܟܰܕ ܢܶܗܦܟܽܘܢ ܒܥܶܠܕ̈ܒܳܒܰܝ ܠܒܶܣܬܰܪܗܽܘܢ. ܘܢܶܬܬܰܩܠܽܘܢ ܘܢܺܐܒܕܽܘܢ ܡܶܢ ܩܕܳܡܰܝܟ
Psa 9:4 ܡܶܛܽܠ ܕܰܥܒܰܕܬ ܦܽܘܪܥܳܢܝ̱ ܘܕܺܝܢܝ̱. ܘܺܝܬܶܒܬ ܥܰܠ ܟܽܘܪܣܝܳܐ ܕܰܝܳܢܳܐ ܙܰܕܺܝܩܳܐ
Psa 9:5 ܟܐܰܝܬ ܒܥܰܡ̈ܡܶܐ ܘܰܐܘܒܶܕܬ ܠܖ̈ܰܫܺܝܥܶܐ. ܘܰܫܡܳܗܰܝ̈ܗܽܘܢ ܥܛܰܝܬ ܠܥܳܠܰܡ ܥܳܠܡܺܝܢ
Psa 9:6 ܒܥܶܠܕ̈ܒܳܒܰܝ ܓܡܰܪܘ ܒܣܰܝܦܳܐ ܠܥܳܠܰܡ. ܩܽܘܖ̈ܝܳܐ ܥܩܰܪܬ ܘܰܐܘܒܶܕܬ ܕܽܘܟܪܳܢܗܶܝܢ
Psa 9:7 ܘܡܳܪܝܳܐ ܠܥܳܠܰܡ ܩܰܝܳܡ. ܘܡܰܬܩܰܢ ܟܽܘܪܣܝܶܗ ܠܕܺܝܢܳܐ
Psa 9:8 ܕܰܢܕܽܘܢ ܬܺܒܶܝܠ ܒܩܽܘܫܬܳܐ. ܘܰܠܥܰܡ̈ܡܶܐ ܒܰܬܪܺܝܨܽܘܬܳܐ
Psa 9:9 ܢܶܗܘܶܐ ܡܳܪܝܳܐ ܒܶܝܬ ܓܰܘܣܳܐ ܠܡܶܣ̈ܟܺܢܶܐ. ܘܰܡܥܰܕܪܳܢܗܽܘܢ ܒܙܰܒ̈ܢܶܐ ܕܽܐܘܠܨܳܢܳܐ
Psa 9:10 ܘܰܢܣܰܒܪܽܘܢ ܒܳܟ ܟܽܠ ܝܳܕ̈ܥܰܝ ܫܡܳܟ. ܡܶܛܽܠ ܕܠܳܐ ܫܳܒܶܩ ܐܰܢ̱ܬ ܠܰܐܝܠܶܝܢ ܕܒܳܥܶܝܢ ܠܳܟ ܡܳܪܝܳܐ
Psa 9:11 ܙܡܰܪܘ ܠܡܳܪܝܳܐ ܕܥܳܡܰܪ ܒܨܶܗܝܽܘܢ. ܘܚܰܘܰܘ ܒܥܰܡ̈ܡܶܐ ܨܶܢ̈ܥܳ̈ܬܶܗ
Psa 9:12 ܡܶܛܽܠ ܕܶܐܬܕܟܰܪ ܠܡܶܬܒܰܥ ܕܶܡܗܽܘܢ. ܘܠܳܐ ܛܳܥܶܐ ܓܥܳܬܶܗ ܕܡܶܣܟܺܢܳܐ
Psa 9:13 ܪܰܚܶܡ ܥܠܰܝ ܡܳܪܝܳܐ. ܘܰܚܙܺܝ ܫܽܘܥܒܳܕܝ ܕܡܶܢ ܣܳܢ̈ܰܐܝ. ܡܪܰܡܪܡܳܢܝ̱ ܡܶܢ ܬܰܖ̈ܥܰܘܗܝ̱ ܕܡܰܘܬܳܐ
Psa 9:14 ܡܶܛܽܠ ܕܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ. ܒܬܰܖ̈ܥܶܝܗ̇ ܕܒܰܪܬ ܨܶܗܝܽܘܢ. ܐܶܕܽܘܨ ܒܦܽܘܪܩܳܢܳܟ
Psa 9:15 ܛܒܰܥܘ ܥܰܡ̈ܡܶܐ ܒܓܽܘܡܳܨܳܐ ܕܰܥܒܰܕܘ. ܘܒܰܡܨܺܝܕܬܳܐ ܕܰܛܡܰܪܘ ܐܶܬܬܰܚܕܰܬ ܪܶܓܠܗܽܘܢ
Psa 9:16 ܡܰܘܕܰܥ ܡܳܪܝܳܐ ܕܺܝܢܳܐ ܕܥܳܒܶܕ. ܘܒܰܥܒܳܕ ܐܺܝ̈ܕܰܘܗܝ̱ ܡܶܬܬܚܶܕ ܪܰܫܺܝܥܳܐ
Psa 9:17 ܢܶܗܦܟܽܘܢ ܖ̈ܰܫܺܝܥܶܐ ܠܰܫܝܽܘܠ. ܘܟܽܠܗܽܘܢ ܥܰܡ̈ܡܶܐ ܕܛܳܥܶܝܢ ܠܰܐܠܳܗܳܐ
Psa 9:18 ܡܶܛܽܠ ܕܠܳܐ ܠܥܳܠܰܡ ܡܶܬܛܥܶܐ ܡܶܣܟܺܢܳܐ. ܘܣܰܒܪܳܐ ܕܡܶܣ̈ܟܺܢܶܐ ܠܳܐ ܬܰܘܒܶܕ ܠܥܳܠܰܡ
Psa 9:19 ܩܽܘܡ ܡܳܪܝܳܐ ܘܠܳܐ ܢܶܬܥܰܫܰܢ ܒܰܪܢܳܫܳܐ. ܘܢܶܬܬܕܺܝܢܽܘܢ ܥܰܡ̈ܡܶܐ ܩܕܳܡ ܐܰܦܰܝ̈ܟ
Psa 9:20 ܐܰܩܺܝܡ ܠܗܽܘܢ ܣܳܐܶܡ ܢܳܡܽܘܣܳܐ. ܕܢܶܕܥܽܘܢ ܥܰܡ̈ܡܶܐ ܕܰܒܢܰܝ̈ܢܳܫܳܐ ܐܶܢܽܘܢ.
Psa 10:1 ܠܡܳܢܳܐ ܡܳܪܝܳܐ ܩܳܡܬ ܒܪܽܘܚܩܳܐ. ܘܰܐܗܡܺܝܬ ܚܝܳܪܳܟ ܒܙܰܒ̈ܢܶܐ ܕܽܐܘܠܨܳܢܳܐ
Psa 10:2 ܒܫܽܘܒܗܳܪܶܗ ܕܪܰܫܺܝܥܳܐ ܝܳܩܶܕ ܡܶܣܟܺܢܳܐ. ܢܶܬܬܰܚܕܽܘܢ ܒܬܰܪܥܺܝܬܳܐ ܗܳܝ ܕܶܐܬܚܰܫܰܒܘ̱
Psa 10:3 ܡܶܛܽܠ ܕܡܶܫܬܰܒܗܰܪ ܪܰܫܺܝܥܳܐ ܒܰܖ̈ܓܺܝܓܳܬܳܐ ܕܢܰܦܫܶܗ. ܥܰܘܳܠܳܐ ܡܶܬܒܰܪܰܟ ܘܪܳܓܶܙ ܡܳܪܝܳܐ
Psa 10:4 ܘܪܰܫܺܝܥܳܐ ܒܪܳܡܽܘܬܶܗ ܠܳܐ ܡܥܰܩܶܒ. ܘܠܰܝܬ ܐܰ‌ܠܳܗܳܐ ܒܟܽܠܗܶܝܢ ܬܰܖ̈ܥܝܳܬܶܗ
Psa 10:5 ܘܫܰܖ̈ܝܳܢ ܐܽܘܖ̈ܚܳܬܶܗ ܒܟܽܠܙܒܰܢ. ܘܰܡܥܰܠܰܝ ܕܺܝܢܳܟ ܡܶܢ ܠܩܽܘܒܠܶܗ. ܘܰܠܟܽܠܗܽܘܢ ܒܥܶܠܕ̈ܒܳܒܰܘܗܝ ܫܳܐܶܛ
Psa 10:6 ܐܳܡܰܪ ܒܠܶܒܶܗ ܕܠܳܐ ܐܶܙܽܘܥ ܠܕܳܪܕܳܖ̈ܺܝܢ. ܪܳܢܶܐ ܒܺܝܫܬܳܐ
Psa 10:7 ܘܠܰܘܛܬܳܐ ܡܠܶܐ ܦܽܘܡܶܗ ܬܽܘܟܳܐ ܘܢܶܟܠܳܐ. ܬܚܶܝܬ ܠܶܫܳܢܶܗ ܥܰܘܠܳܐ ܘܥܶܬܳܐ
Psa 10:8 ܝܳܬܶܒ ܒܰܟܡܺܐܢܳܐ ܒܕܰܝܪܳܐ. ܘܰܒܛܽܘܫܝܳܐ ܩܳܛܶܠ ܠܙܰܕܺܝܩܳܐ. ܥܰܝܢܰܘ̈ܗܝ̱ ܠܒܳܝ̈ܫܶܐ ܕܳܝ̈ܩܳܢ
Psa 10:9 ܘܟܳܡܶܢ ܠܡܶܚܛܰܦ ܠܡܶܣܟܺܢܳܐ ܒܢܶܓܕܳܐ ܕܰܡܨܺܝܕܬܶܗ
Psa 10:10 ܗܽܘ ܢܶܬܡܰܟܰܟ ܘܢܶܦܶܠ. ܘܰܒܓܰܖ̈ܡܰܘܗܝ̱ ܟܽܘܖ̈ܗܳܢܶܐ ܘܟܺܐܒ̈ܶܐ
Psa 10:11 ܐܳܡܰܪ ܒܠܶܒܶܗ ܕܰܛܥܳܐ ܐܰ‌ܠܳܗܳܐ. ܘܰܐܦܢܺܝ ܐܰܦܰܘ̈ܗܝ ܘܠܳܐ ܚܳܙܶܐ ܠܥܳܠܰܡ
Psa 10:12 ܩܽܘܡ ܡܳܪܝܳܐ ܐܰܠܳܗܝ ܘܰܐܪܺܝܡ ܐܺܝܕܳܟ. ܘܠܳܐ ܬܶܛܥܶܝܘܗܝ ܠܒܳܝܫܳܐ
Psa 10:13 ܠܡܳܢܳܐ ܐܰܪܓܶܙ ܚܰܛܳܝܳܐ ܠܰܐܠܳܗܳܐ. ܘܳܐܡܰܪ ܒܠܶܒܶܗ ܕܠܳܐ ܬܳܒܰܥ
Psa 10:14 ܚܳܙܶܐ ܐܰܢ̱ܬ ܕܺܐܝܬ ܥܰܘܠܳܐ ܘܪܽܘܓܙܳܐ. ܘܚܳܐܰܪ ܐܰܢ̱ܬ ܕܢܶܫܬܠܶܡ ܒܺܐܝ̈ܕܰܝܟ. ܥܠܰܝܟ ܢܶܫܬܒܶܩ ܒܳܝܫܳܐ. ܘܰܕܝܰܬܡܳܐ ܐܰܢ̱ܬ ܗܽܘ ܥܳܕܽܘܪܶܗ
Psa 10:15 ܬܰܒܰܪ ܕܪܳܥܶܗ ܕܚܰܛܳܝܳܐ ܘܰܕܒܺܝܫܳܐ ܬܶܬܒܥܶܗ ܚܛܺܝܬܶܗ ܘܠܳܐ ܬܶܫܬܟܰܚ
Psa 10:16 ܡܳܪܝܳܐ ܡܰܠܟܰܐ ܗ̱ܘ ܠܥܳܠܰܡ ܥܳܠܡܺܝܢ. ܐܶܒܰܕܘ ܥܰܡ̈ܡܶܐ ܡܶܢ ܐܰܪܥܶܗ
Psa 10:17 ܣܰܒܪܳܐ ܕܡܶܣ̈ܟܺܢܶܐ ܫܳܡܰܥ ܐܰܢ̱ܬ ܡܳܪܝܳܐ. ܘܛܽܘܝܳܒܳܐ ܕܠܶܒܗܽܘܢ ܬܨܽܘܬ ܐܶܕܢܳܟ
Psa 10:18 ܠܰܡܕܳܢ ܠܝܰܬܡ̈ܶܐ ܘܰܠܒܳܝ̈ܫܶܐ. ܕܠܳܐ ܢܰܘܣܶܦ ܬܽܘܒ ܠܡܰܘܒܳܕܽܘ ܒܢܰܝ̈ܢܳܫܳܐ ܡܶܢ ܐܰܪܥܳܐ.
Psa 11:1 ܒܡܳܪܝܳܐ ܣܰܒܪܶܬ ܐܰܝܟܰܢ ܐܳܡܪܺܝܢ ܐܢ̱ܬܽܘܢ ܠܢܰܦܫܝ̱. ܢܽܘܕܝ̱ ܘܰܫܟܰܢܝ̱ ܥܰܠ ܛܽܘܖ̈ܶܐ ܐܰܝܟ ܨܶܦܪܳܐ
Psa 11:2 ܡܶܛܽܠ ܕܗܳܐ ܚܰܛܳܝ̈ܶܐ ܡܠܰܘ ܩܶܫܬܳܐ. ܘܰܐܬܩܶܢܘ ܓܶܐܖ̈ܰܝܗܽܘܢ ܥܰܠ ܝܰܬܪܳܐ. ܠܡܶܫܕܳܐ ܒܥܰܡܛܳܢܳܐ ܒܰܬܖ̈ܺܝܨܰܝ ܠܶܒܳܐ
Psa 11:3 ܡܶܛܽܠ ܕܡܶܕܶܡ ܕܥܰܬܶܕܬ ܣܚܰܦܘ. ܙܰܕܺܝܩܳܐ ܕܶܝܢ ܡܳܢܳܐ ܥܳܒܶܕ
Psa 11:4 ܡܳܪܝܳܐ ܒܗܰܝܟܠܳܐ ܕܩܽܘܕܫܶܗ. ܡܳܪܝܳܐ ܒܰܫܡܰܝܳܐ ܟܽܘܪܣܝܶܗ. ܥܰܝ̈ܢܰܘܗܝ ܚܳܙ̈ܝܳܢ ܘܬܶܡܖ̈ܰܘܗܝ̱ ܒܳܚܪܺܝܢ ܠܰܒܢܰܝ̈ܢܳܫܳܐ
Psa 11:5 ܡܳܪܝܳܐ ܒܳܚܰܪ ܠܙܰܕܺܝ̈ܩܶܐ. ܘܰܠܥܰܘ̈ܳܠܐ ܘܰܠܖ̈ܳܚܡܰܝ ܥܰܘܠܳܐ ܣܢܳܬ ܢܰܦܫܶܗ
Psa 11:6 ܢܚܶܬܘ ܥܰܠ ܖ̈ܰܫܺܝܥܶܐ ܦܰܚ̈ܶܐ ܐܰܝܟ ܡܶܛܪܳܐ. ܢܽܘܪܳܐ ܘܟܶܒܪܺܝܬܳܐ. ܪܽܘܚܳܐ ܕܰܡܚܽܘܬܳܐ ܡܢܳܬܳܐ ܕܟܳܣܗܽܘܢ
Psa 11:7 ܡܶܛܽܠ ܕܙܰܕܺܝܩ ܗܽܘ ܡܳܪܝܳܐ ܘܙܰܕܺܝܩܽܘܬܳܐ ܪܳܚܶܡ. ܘܰܬܪܺܝܨܽܘܬܳܐ ܚܳܙ̈ܝܳܢ ܐܰܦܰܘ̈ܗܝ.
Psa 12:1 ܦܪܽܘܩ ܡܳܪܝܳܐ ܡܶܛܽܠ ܕܰܓܡܰܪ ܛܳܒܳܐ. ܘܒܶܛܠܰܬ ܗܰܝܡܳܢܽܘܬܳܐ ܡܶܢ ܐܰܪܥܳܐ
Psa 12:2 ܒܢܰܝ̈ܢܳܫܳܐ ܣܪܺܝܩܽܘܬܳܐ ܡܡܰܠܠܺܝܢ. ܓܰܒܪܳܐ ܥܰܡ ܚܰܒܪܶܗ ܒܣܶܦ̈ܘܳܬܳܐ ܡܦܰܠܓ̈ܳܬܳܐ. ܒܠܶܒܳܐ ܘܰܒܠܶܒܳܐ ܡܡܰܠܠܺܝܢ
Psa 12:3 ܢܰܘܒܶܕ ܡܳܪܝܳܐ ܟܽܠܗܶܝܢ ܣܶܦ̈ܘܳܬܳܐ ܡܦܰܠܓ̈ܳܬܳܐ. ܘܠܶܫ̈ܳܢܶܐ ܕܰܡܡܰܠܠܺܝܢ ܪܰܘܖ̈ܒܳܬܳܐ
Psa 12:4 ܕܶܐܡܰܪܘ ܠܶܫܳܢܰܢ ܢܰܘܪܶܒ. ܣܶܦ̈ܘܳܬܳܐ ܕܺܝܠܰܢ ܐܶܢܶܝܢ ܡܰܢܽܘ ܡܳܪܰܢ
Psa 12:5 ܡܶܛܽܠ ܒܶܙܬܳܐ ܕܡܶܣ̈ܟܺܢܶܐ ܘܶܐܢܰܩܬܳܐ ܕܒܳܝ̈ܫܶܐ ܡܶܟܺܝܠ ܐܶܩܽܘܡ ܐܳܡܰܪ ܡܳܪܝܳܐ. ܘܶܐܥܒܶܕ ܦܽܘܪܩܳܢܳܐ ܓܰܠܝܳܐܺܝܬ
Psa 12:6 ܡܺܐܡܪܶܗ ܕܡܳܪܝܳܐ ܡܺܐܡܪܰܐ ܗ̱̇ܘ ܕܰܟܝܳܐ. ܣܺܐܡܳܐ ܓܰܒܝܳܐ ܕܰܒܚܺܝܪ ܒܰܐܪܥܳܐ. ܘܰܡܕܰܟܰܝ ܚܰܕ ܒܫܰܒܥܳܐ
Psa 12:7 ܘܐܰܢ̱ܬ ܡܳܪܝܳܐ ܬܶܛܰܪ ܐܶܢܽܘܢ. ܫܰܘܙܶܒܰܝܢܝ̱ ܘܦܰܨܳܢܝ̱ ܡܶܢ ܕܳܪܳܐ ܗܳܢܳܐ ܠܥܳܠܰܡ
Psa 12:8 ܕܟܪܺܝܟܺܝܢ ܖ̈ܰܫܺܝܥܶܐ ܘܰܡܗܰܠܟܺܝܢ. ܐܰܝܟ ܪܰܘܡܳܐ ܙܰܠܺܝܠܳܐ ܕܰܒܢܰܝ̈ ܐܰܕܽܘܡ.
Psa 13:1 ܥܕܰܡܳܐ ܠܶܐܡܰܬܝ̱ ܬܶܛܥܶܝܢܝ̱ ܡܳܪܝܳܐ ܠܥܳܠܰܡ. ܥܕܰܡܳܐ ܠܶܐܡܰܬܝ̱ ܬܰܗܦܶܟ ܐܰܦܰܝ̈ܟ ܡܶܢܝ̱
Psa 13:2 ܥܕܰܡܳܐ ܠܶܐܡܰܬܝ̱ ܬܣܺܝܡ ܬܰܟܪܺܝܬܳܐ ܒܢܰܦܫܝ̱. ܘܕܽܘܘܳܢܳܐ ܒܠܶܒܝ̱ ܟܽܠܝܽܘܡ. ܥܕܰܡܳܐ ܠܶܐܡܰܬܝ̱ ܢܶܬܬܪܺܝܡ ܒܥܶܠܕܒܳܒܝ̱ ܥܠܰܝ
Psa 13:3 ܚܽܘܪ ܘܰܥܢܺܝܢܝ̱ ܡܳܪܝܳܐ ܐܰܠܳܗܝ. ܘܰܐܢܗܰܪ ܥܰܝ̈ܢܰܝ ܕܠܳܐ ܐܶܕܡܰܟ ܠܡܰܘܬܳܐ
Psa 13:4 ܘܠܳܐ ܢܺܐܡܰܪ ܒܥܶܠܕܒܳܒܝ̱ ܕܰܙܟܺܝܬܶܗ. ܘܳܐܠܽܘ̈ܨܰܝ ܢܶܚܕܽܘܢ ܠܺܝ ܟܰܕ ܐܶܙܽܘܥ
Psa 13:5 ܐܶܢܳܐ ܕܶܝܢ ܥܰܠ ܛܰܝܒܽܘܬܳܟ ܐܶܬܬܰܟܠܶܬ. ܢܶܪܘܰܙ ܠܶܒܝ̱ ܒܦܽܘܪܩܳܢܳܟ
Psa 13:6 ܘܶܐܫܰܒܰܚ ܠܡܳܪܝܳܐ ܕܦܰܪܩܰܢܝ.
Psa 14:1 ܐܳܡܰܪ ܥܰܘܳܠܳܐ ܒܠܶܒܶܗ ܕܠܰܝܬ ܐܰ‌ܠܳܗܳܐ. ܐܶܬܚܰܒܰܠܘ ܘܶܐܬܛܰܢܰܦܘ ܒܨܶܢ̈ܥܳܬܗܽܘܢ. ܘܠܰܝܬ ܕܥܳܒܶܕ ܛܳܒܬܳܐ
Psa 14:2 ܡܳܪܝܳܐ ܐܰܕܺܝܩ ܡܶܢ ܫܡܰܝܳܐ ܥܰܠ ܒܢܰܝ̈ܢܳܫܳܐ. ܕܢܶܚܙܶܐ ܐܶܢ ܐܺܝܬ ܕܣܰܟܽܘܠܬܳܢ ܘܒܳܥܶܐ ܠܰܐܠܳܗܳܐ
Psa 14:3 ܟܽܠܗܽܘܢ ܣܛܰܘ ܐܰܟܚܕܳܐ ܘܶܐܣܬܠܺܝܘ. ܘܠܰܝܬ ܕܥܳܒܶܕ ܛܳܒܬܳܐ ܐܳܦܠܳܐ ܚܰܕ
Psa 14:4 ܘܠܳܐ ܝܺܕܰܥܘ ܟܽܠ ܥܳܒ̈ܕܰܝ ܥܰܘܠܳܐ. ܐܳܟ̈ܠܰܝ ܠܥܰܡܝ̱ ܡܶܐܟܰܠ ܠܰܚܡܳܐ. ܘܰܠܡܳܪܝܳܐ ܠܳܐ ܩܪܰܘ
Psa 14:5 ܬܰܡܳܢ ܕܚܶܠܘ ܕܶܚܠܬܳܐ. ܡܶܛܽܠ ܕܰܐ‌ܠܳܗܳܐ ܒܕܳܪܳܐ ܗܽܘ ܕܙܰܕܺܝ̈ܩܶܐ
Psa 14:6 ܬܰܪܥܺܝܬܶܗ ܕܡܶܣܟܺܢܳܐ ܐܰܒܗܶܬܘ. ܡܶܛܽܠ ܕܡܳܪܝܰܐ ܗ̱̇ܘ ܬܽܘܟܠܳܢܶܗ
Psa 14:7 ܡܰܢ ܢܶܬܶܠ ܡܶܢ ܨܶܗܝܽܘܢ ܦܽܘܪܩܳܢܳܐ ܠܐܝܣܪܳܐܝܠ. ܡܳܐ ܕܡܰܗܦܶܟ ܡܳܪܝܳܐ ܫܒܺܝܬܳܐ ܕܥܰܡܶܗ. ܢܕܽܘܨ ܝܰܥܩܽܘܒ ܘܢܶܚܕܶܐ ܝܺܣܪܳܐܶܝܠ.
Psa 15:1 ܡܳܪܝܳܐ ܡܰܢܽܘ ܢܶܥܡܰܪ ܒܡܰܫܟܢܳܟ. ܘܡܰܢܽܘ ܢܶܫܪܶܐ ܒܛܽܘܪܳܟ ܩܰܕܺܝܫܳܐ
Psa 15:2 ܐܰܝܢܳܐ ܕܰܡܗܰܠܶܟ ܕܠܳܐ ܡܽܘܡ ܘܥܳܒܶܕ ܙܰܕܺܝܩܽܘܬܳܐ. ܘܰܡܡܰܠܶܠ ܩܽܘܫܬܳܐ ܒܠܶܒܶܗ
Psa 15:3 ܘܠܳܐ ܢܰܟܽܘܠܬܳܢ ܒܠܶܫܳܢܶܗ. ܘܠܳܐ ܥܳܒܶܕ ܠܚܰܒܪܶܗ ܒܺܝܫܬܳܐ. ܘܫܽܘܚܕܳܐ ܥܰܠ ܩܰܪܺܝܒܶܗ ܠܳܐ ܡܩܰܒܶܠ
Psa 15:4 ܘܡܰܣܠܰܝ ܒܥܰܝ̈ܢܰܘܗܝ ܡܰܪܓܙܳܢܳܐ. ܘܰܠܕܳܚ̈ܠܰܘܗܝ ܕܡܳܪܝܳܐ ܡܝܰܩܰܪ. ܝܳܡܶܐ ܠܚܰܒܪܶܗ ܘܠܳܐ ܡܕܰܓܶܠ
Psa 15:5 ܘܟܶܣܦܶܗ ܒܪܶܒܺܝܬܳܐ ܠܳܐ ܝܳܗܶܒ. ܘܫܽܘܚܕܳܐ ܥܰܠ ܙܰܟܳܝܳܐ ܠܳܐ ܢܳܣܶܒ. ܡܰܢ ܕܥܳܒܶܕ ܗܳܠܶܝܢ ܟܺܐܝܢ ܗܽܘ. ܘܠܳܐ ܡܶܬܬܙܺܝܥ ܠܥܳܠܰܡ.
Psa 16:1 ܢܰܛܰܪܰܝܢܝ̱ ܐܰ‌ܠܳܗܳܐ ܡܶܛܽܠ ܕܰܥܠܰܝܟ ܐܶܬܬܰܟܠܶܬ
Psa 16:2 ܘܶܐܡܪܶܬ݂ ܠܡܳܪܝܳܐ ܕܡܳܪܝ̱ ܐܰܢ̱ܬ. ܘܛܳܒܬ݂ܝ̱ ܡܶܢ ܠܘܳܬܳܟ ܗܺܝ
Psa 16:3 ܘܳܐܦ ܠܩܰܕܺܝ̈ܫܶܐ ܕܒܰܐܪܥܳܐ ܘܰܡܫܰܒ̈ܚܶܐ. ܕܟܽܠܶܗ ܨܶܒܝܳܢܝ̱ ܒܗܽܘܢ
Psa 16:4 ܢܶܣܓܽܘܢ ܟܺܐܒܰܝ̈ܗܽܘܢ ܐ̱ܚܖ̈ܳܝܶܐ ܒܰܥܓܰܠ. ܕܠܳܐ ܐܶܢܰܩܶܐ ܢܽܘܩܳܝܗܽܘܢ ܡܶܢ ܕܡܳܐ. ܘܠܳܐ ܐܶܬܕܟܰܪ ܫܡܳܗܰܝ̈ܗܽܘܢ ܒܣܶܦ̈ܘܳܬ݂ܝ̱
Psa 16:5 ܡܳܪܝܳܐ ܡܢܳܬܳܐ ܕܝܳܪܬܽܘܬܝ̱ ܘܰܕܟܳܣܝ̱. ܐܰܢ̱ܬ ܗ̣ܘ ܡܦܰܢܶܐ ܠܺܝ ܝܳܪܬܽܘܬܝ̱
Psa 16:6 ܚܰܒ̈ܠܶܐ ܢܦܰܠܘ̱ ܠܺܝ ܒܛܰܖ̈ܩܶܐ. ܐܳܦ ܝܳܪܬܽܘܬܝ̱ ܫܶܦܪܰܬ݂ ܠܺܝ
Psa 16:7 ܐܶܒܰܪܶܟ݂ ܠܡܳܪܝܳܐ ܕܡܰܠܟ݂ܰܢܝ̱. ܐܳܦ ܒܠܰܝ̈ܠܰܘܳܬܳܐ ܖ̈ܕܰܝܳܢܝ̱ ܟܽܘ̈ܠܝܳܬ݂ܝ̱
Psa 16:8 ܣܳܡܶܬ ܠܡܳܪܝܳܐ ܠܽܘܩܒܰܠܝ̱ ܒܟܽܠܙܒܰܢ. ܘܰܗܘܳܐ ܡܶܢ ܝܰܡܺܝܢܝ̱ ܕܠܳܐ ܐܶܙܽܘܥ
Psa 16:9 ܡܶܛܽܠ ܗܳܢܳܐ ܚܕܺܝ ܠܶܒܝ̱ ܘܕܳܨ ܐܺܝܩܳܪܝ̱. ܐܳܦ ܒܶܣܪܝ̱ ܢܶܫܪܶܐ ܒܫܶܠܝܳܐ
Psa 16:10 ܡܶܛܽܠ ܕܠܳܐ ܫܒܰܩܬ ܠܢܰܦܫܝ̱ ܒܰܫܝܽܘܠ. ܘܠܳܐ ܝܰܗܒܬ ܠܚܰܣܝܳܟ ܕܢܶܚܙܳܐ ܚܒܳܠܳܐ
Psa 16:11 ܬܚܰܘܶܝܢܝ ܐܽܘܪܚܳܟ ܕܚܰܝ̈ܶܐ. ܘܶܐܣܒܰܥ ܡܶܢ ܚܰܕܽܘܬܶܗ ܕܦܰܪܨܽܘܦܳܟ. ܘܡܶܢ ܒܰܣܺܝܡܽܘܬܳܐ ܕܙܳܟܽܘܬܳܐ ܕܝܰܡܺܝܢܳܟ.
Psa 17:1 ܫܡܰܥ ܡܳܪܝܳܐ ܩܰܕܺܝܫܳܐ ܘܚܽܘܪ ܒܒܳܥܽܘܬܝ̱. ܘܨܽܘܬ ܨܠܽܘܬܝ̱ ܕܠܳܐ ܡܶܢ ܣܶܦ̈ܘܳܬܳܐ ܢܰܟܽܘܠܬܳܢ̈ܝܳܬܳܐ
Psa 17:2 ܡܶܢ ܩܕܳܡܰܝܟ ܕܺܝܢܝ̱ ܢܶܦܽܘܩ. ܘܥܰܝܢܰܝ̈ܟ ܢܶܚ̈ܙܝܳܢ ܬܪܺܝܨܽܘܬܳܐ
Psa 17:3 ܒܚܰܪܬ ܠܶܒܝ̱ ܘܰܣܥܰܪܬܳܢܝ̱ ܒܠܺܠܝܳܐ. ܘܰܒܩܰܝܬܳܢܝ̱ ܘܠܳܐ ܐܶܫܟܰܚܬ ܒܺܝ ܥܰܘܠܳܐ. ܘܠܳܐ ܥܒܰܪܘ ܥܰܠ ܦܽܘܡܝ̱ ܥܒ̈ܳܕܶܐ ܕܰܒܢܰܝ̈ܢܳܫܳܐ
Psa 17:4 ܒܡܰܡܠܠܳܐ ܕܣܶܦ̈ܘܳܬܳܐ. ܐܶܠܳܐ ܢܛܰܪܬܳܢܝ̱ ܡܶܢ ܐܽܘܖ̈ܚܳܬܳܐ ܒܺܝ̈ܫܳܬܳܐ
Psa 17:5 ܣܰܡܶܟܬ ܗܶܠܟ̈ܳܬܝ̱ ܒܰܫܒܺܝ̈ܠܰܝܟ ܕܠܳܐ ܢܙܽܘ̈ܥܳܢ ܦܣ̈ܳܥܳܬܝ̱
Psa 17:6 ܐܶܢܳܐ ܩܪܺܝܬܳܟ ܡܶܛܽܠ ܕܰܥܢܰܝܬܳܢܝ̱. ܐܰ‌ܠܳܗܳܐ ܨܠܺܝ ܐܶܕܢܳܟ ܠܘܳܬܝ̱ ܘܰܫܡܰܥ ܡܶܠܰܝ̈
Psa 17:7 ܘܰܥܒܶܕܳܝܗܝ̱ ܬܶܕܡܽܘܪܬܳܐ ܠܚܰܣܝܳܟ. ܘܦܳܪܽܘܩܳܐ ܠܰܐܝܠܶܝܢ ܕܰܡܣܰܒܪܺܝܢ. ܡܶܢ ܐܰܝܠܶܝܢ ܕܩܳܝܡܺܝܢ ܠܽܘܩܒܰܠ ܝܰܡܺܝܢܳܟ
Psa 17:8 ܢܰܛܰܪܰܝܢܝ̱ ܐܰܝܟ ܒܳܒܬܳܐ ܕܥܰܝܢܳܐ. ܘܰܒܛܶܠܳܠܳܐ ܕܟܶܢ̈ܦܰܝܟ ܣܰܬܰܪܰܝܢܝ̱
Psa 17:9 ܡܶܢ ܩܕܳܡ ܚܰܛܳܝ̈ܶܐ ܗܳܠܶܝܢ ܕܒܰܙܽܘܢܝ̱. ܘܰܒܥܶܠܕ̈ܒܳܒܶܝܗ̇ ܕܢܰܦܫܝ̱ ܕܣܳܡܘ ܥܠܰܝ
Psa 17:10 ܣܟܽܘܪ ܦܽܘܡܗܽܘܢ ܕܡܰܠܶܠܘ̱ ܫܰܒܰܗܪܳܢܽܘܬܳܐ
Psa 17:11 ܫܰܒܚܽܘܢܝ̱ ܘܗܳܫܳܐ ܟܰܪܟܽܘܢܝ̱. ܣܳܡܘ ܥܰܝܢܰܝ̈ܗܽܘܢ ܕܢܰܪܡܽܘܢܳܢܝ̱ ܒܰܐܪܥܳܐ
Psa 17:12 ܕܳܡܶܝܢ ܠܰܐܪܝܳܐ ܕܒܳܥܶܐ ܠܡܶܬܒܰܪ. ܘܰܐܝܟ ܓܽܘܪܝܳܐ ܕܰܐܪܝܳܐ ܕܝܳܬܶܒ ܒܛܽܘܫܝܳܐ
Psa 17:13 ܩܽܘܡ ܡܳܪܝܳܐ ܩܕܳܡ ܐܰܦܰܝ̈ܗܽܘܢ ܘܰܐܒܪܶܟ ܐܶܢܽܘܢ. ܘܦܰܨܳܗ̇ ܠܢܰܦܫܝ̱ ܡܶܢ ܖ̈ܰܫܺܝܥܶܐ ܘܡܶܢ ܚܰܪܒܳܐ
Psa 17:14 ܘܡܶܢ ܡܺܝ̈ܬܶܐ ܕܡܳܝܬܺܝܢ ܡܶܢ ܐܺܝܕܰܝ̈ܟ ܡܳܪܝܳܐ. ܘܡܶܢ ܡܺܝ̈ܬܶܐ ܕܚܶܦܪܳܐ. ܬܦܰܠܶܓ ܐܶܢܽܘܢ ܒܚܰܝ̈ܶܐ. ܘܣܺܝ̈ܡܳܬܳܟ ܡܠܺܝ ܟܰܪܣܗܽܘܢ. ܢܶܣܒܥܽܘܢ ܒܢܰܝ̈ܳܐ ܘܢܶܫܒܩܽܘܢ ܫܰܪܟܳܐ ܠܰܒܢܰܝ̈ܗܽܘܢ
Psa 17:15 ܐܶܢܳܐ ܕܶܝܢ ܒܙܰܕܺܝܩܽܘܬܳܐ ܐܶܚܙܶܐ ܐܰܦܰܝ̈ܟ. ܘܶܐܣܒܰܥ ܡܳܐ ܕܶܐܬܬܥܺܝܪܰܬ ܗܰܝܡܳܢܽܘܬܳܟ.
Psa 18:1 ܐܶܪܚܡܳܟ ܡܳܪܝܳܐ ܚܰܝܠܝ̱ ܘܬܽܘܟܠܳܢܝ̱
Psa 18:2 ܘܒܶܝܬ ܓܰܘܣܝ̱ ܘܡܦܰܨܝܳܢܝ̱. ܐܰ‌ܠܳܗܳܐ ܬܰܩܺܝܦܳܐ ܕܰܬܟܺܝܠ ܐ̱ܢܳܐ ܥܠܰܘܗܝ̱. ܡܣܰܝܥܳܢܝ̱ ܘܩܰܪܢܳܐ ܕܦܽܘܪܩܳܢܝ̱. ܘܒܶܝܬ ܓܰܘܣܝ̱ ܡܫܰܒܚܳܐ
Psa 18:3 ܐܶܩܪܶܐ ܠܡܳܪܝܳܐ ܘܡܶܢ ܒܥܶܠܕ̈ܒܳܒܰܝ ܐܶܬܦܪܶܩ
Psa 18:4 ܡܶܛܽܠ ܕܚܰܕܪܽܘܢܝ̱ ܚܶܒ̈ܠܶܐ ܕܡܰܘܬܳܐ. ܘܖ̈ܶܓܠܳܬܳܐ ܕܥܰܘ̈ܳܠܶܐ ܕܰܠܚܳܢ̈ܝ
Psa 18:5 ܚܶܒ̈ܠܶܐ ܕܰܫܝܽܘܠ ܟܰܪܟܽܘܢܝ̱. ܘܩܰܕܡܽܘܢܝ̱ ܦܰܚܰܘ̈ܗܝ ܕܡܰܘܬܳܐ
Psa 18:6 ܒܽܐܘܠܨܳܢܝ̱ ܩܪܺܝܬ ܠܡܳܪܳܝܐ ܘܠܰܐܠܳܗܳܐ ܩܪܺܝܬ. ܘܰܫܡܰܥ ܡܶܢ ܗܰܝܟܠܶܗ ܒܩܳܠܝ̱. ܘܰܓܥܳܬܝ̱ ܩܕܳܡܰܘܗܝ̱ ܥܶܠܰܬ ܒܶܐܕܢܰܘ̈ܗܝ̱
Psa 18:7 ܐܶܬܕܰܠܚܰܬ ܘܙܳܥܰܬ ܐܰܪܥܳܐ. ܘܫܶܬܶܐܣ̈ܶܐ ܕܛܽܘܖ̈ܶܐ ܙܳܥ̈ܝ̱ ܘܶܐܬܬܰܠܰܚ̈ܝ̱. ܡܶܛܽܠ ܕܶܐܬܚܰܡܰܬ ܥܠܰܝܗܽܘܢ
Psa 18:8 ܣܠܶܩ ܬܶܢܳܢܳܐ ܒܪܽܘܓܙܶܗ. ܘܢܽܘܪܳܐ ܡܶܢ ܦܰܪܨܽܘܦܶܗ ܐܶܬܓܰܘܙܠܰܬ. ܘܓܽܘܡܖ̈ܶܐ ܚܰܒܶܝ̈ܢ ܡܶܢܶܗ
Psa 18:9 ܐܰܪܟܶܢ ܫܡܰܝܳܐ ܘܰܢܚܶܬ. ܘܥܰܖ̈ܦܶܠܶܐ ܬܚܶܝܬ ܖ̈ܶܓܠܰܘܗܝ̱
Psa 18:10 ܪܟܶܒ ܥܰܠ ܟܖ̈ܽܘܒܶܐ ܘܰܦܪܰܚ. ܘܛܳܣ ܥܰܠ ܟܶܢܦܶܝ̈ܗ̇ ܕܪܽܘܚܳܐ
Psa 18:11 ܣܳܡ ܚܶܫܽܘܟܳܐ ܠܓܶܢܝܶܗ ܘܟܰܪܟܶܗ ܡܰܛܠܠܶܗ. ܚܶܫܽܘܟܳܐ ܕܡܰܝ̈ܳܐ ܒܰܥܢܳܢ̈ܶܐ ܕܳܐܐܰܪ
Psa 18:12 ܡܶܢ ܙܰܗܪܳܐ ܕܡܰܛܠܠܶܗ. ܥܢܳܢܰܘ̈ܗܝ ܥܒܰܕ ܒܰܪܕܳܐ ܘܓܽܘܡܖ̈ܶܐ ܕܢܽܘܪܳܐ
Psa 18:13 ܘܰܪܥܶܡ ܒܰܫܡܰܝܳܐ ܡܳܪܝܳܐ ܘܥܶܠܳܝܳܐ ܝܰܗܒ ܩܳܠܶܗ. ܒܰܪܕܳܐ ܘܓܽܘܡܖ̈ܶܐ ܕܢܽܘܪܳܐ
Psa 18:14 ܫܰܕܰܪ ܓܶܐܖ̈ܰܘܗܝ ܘܒܰܕܰܪ ܐܶܢܽܘܢ. ܒܰܖ̈ܩܰܘܗܝ ܐܰܣܓܺܝ ܘܕܰܠܰܚ ܐܶܢܽܘܢ
Psa 18:15 ܘܶܐܬܚܙܺܝܘ ܡܰܒܽܘ̈ܥܶܐ ܕܡܰܝ̈ܳܐ. ܘܶܐܬܓ̈ܠܺܝ ܫܶܬܶܐܣ̈ܶܐ ܕܬܺܒܶܝܠ. ܡܶܢ ܟܳܐܬܳܟ ܡܳܪܝܳܐ. ܘܡܶܢ ܢܫܰܡܬܳܐ ܕܪܽܘܚܳܐ ܕܪܽܘܓܙܳܟ
Psa 18:16 ܫܰܕܰܪ ܡܶܢ ܡܪܰܘܡܳܐ ܘܰܫܠܳܢܝ̱. ܘܩܰܒܠܰܢܝ̱ ܡܶܢ ܡܰܝ̈ܳܐ ܣܰܓܺܝ̈ܐܶܐ
Psa 18:17 ܘܦܰܨܝܰܢܝ̱ ܡܶܢ ܒܥܶܠܕ̈ܒܳܒܰܝ ܥܰܫܺܝ̈ܢܶܐ. ܘܡܶܢ ܣܳܢ̈ܰܐܝ ܕܰܥܫܶܢܘ ܡܶܢܝ̱
Psa 18:18 ܩܰܕܡܽܘܢܝ̱ ܒܝܰܘܡܳܐ ܕܥܳܩܰܬܝ̱. ܘܰܗܘܳܐ ܠܺܝ ܡܳܪܝܳܐ ܦܳܪܽܘܩܳܐ
Psa 18:19 ܘܰܐܦܩܰܢܝ̱ ܠܰܪܘܰܚܬܳܐ. ܘܦܰܨܝܰܢܝ̱ ܡܶܛܽܠ ܕܰܨܒܳܐ ܒܺܝ
Psa 18:20 ܘܦܰܪܥܰܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܰܐܝܟ ܕܰܟܝܽܘܬܳܐ ܕܺܐܝ̈ܕܰܝ ܫܰܠܡܰܢܝ̱
Psa 18:21 ܡܶܛܽܠ ܕܢܶܛܪܶܬ ܐܽܘܖ̈ܚܳܬܶܗ ܕܡܳܪܝܳܐ. ܘܠܳܐ ܐܶܬܡܰܪܕܶܬ ܡܶܢ ܐܰܠܳܗܝ
Psa 18:22 ܡܶܛܽܠ ܕܟܽܠܗܽܘܢ ܕܺܝܢܰܘ̈ܗܝ ܠܽܘܩܒܰܠܝ̱. ܘܢܳܡܽܘ̈ܣܰܘܗܝ ܠܳܐ ܐܰܥܒܪܶܬ݂ ܡܶܢܝ̱
Psa 18:23 ܘܰܗܘܺܝܬ݂ ܕܠܳܐ ܡܽܘܡ ܥܰܡܶܗ. ܘܶܐܙܕܰܗܪܶܬ݂ ܡܶܢ ܚܛܳܗܰܝ̈
Psa 18:24 ܘܦܰܪܥܰܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܰܐܝܟ ܕܰܟܝܽܘܬܳܐ ܕܺܐܝ̈ܕܰܝ ܩܕܳܡ ܥܰܝܢܰܘ̈ܗܝ
Psa 18:25 ܥܰܡ ܚܰܣܝܳܐ ܚܰܣܝܳܐ ܬܶܗܘܶܐ. ܘܥܰܡ ܬܰܡܺܝܡܳܐ ܬܶܬܰܡܰܡ
Psa 18:26 ܘܥܰܡ ܓܰܒܝܳܐ ܬܶܬܓܒܶܐ. ܘܥܰܡ ܥܩܺܝܡܳܐ ܬܶܬܦܰܬܰܠ
Psa 18:27 ܡܶܛܽܠ ܕܰܐܢ̱ܬ ܥܰܡܳܐ ܡܶܣܟܺܢܳܐ ܬܶܦܪܽܘܩ. ܘܥܰܝ̈ܢܶܐ ܖ̈ܳܡܳܬܳܐ ܬܡܰܟܶܟ
Psa 18:28 ܐܰܢ̱ܬ ܬܰܢܗܰܪ ܫܪܳܓܝ̱. ܡܳܪܝܳܐ ܐܰܠܳܗܝ ܢܰܢܗܰܪ ܚܶܫܽܘܟܝ̱
Psa 18:29 ܡܶܛܽܠ ܕܒܳܟ ܐܶܪܗܰܛ ܥܰܠ ܓܰܝܣܳܐ. ܘܒܰܐܠܳܗܝ̱ ܐܶܫܘܰܪ ܫܽܘܪܳܐ
Psa 18:30 ܐܰ‌ܠܳܗܳܐ ܕܰܕܠܳܐ ܡܽܘܡ ܐܽܘܪܚܶܗ. ܡܺܐܡܪܶܗ ܕܡܳܪܝܳܐ ܒܩܶܐ. ܘܰܡܥܰܕܰܪ ܠܟܽܠ ܕܰܬܟܺܝܠܺܝܢ ܥܠܰܘܗܝ̱
Psa 18:31 ܡܶܛܽܠ ܕܠܰܝܬ ܐܰ‌ܠܳܗܳܐ ܠܒܰܪ ܡܶܢ ܡܳܪܝܳܐ. ܘܠܰܝܬ ܕܬܰܩܺܝܦ ܐܰܝܟ ܐܰܠܳܗܰܢ
Psa 18:32 ܐܰ‌ܠܳܗܳܐ ܕܚܰܙܩܰܢܝ̱ ܚܰܝܠܳܐ. ܘܝܰܗܒ ܕܠܳܐ ܡܽܘܡ ܐܽܘܪܚܝ̱
Psa 18:33 ܥܒܰܕ ܖ̈ܶܓܠܰܝ ܐܰܝܟ ܕܰܐܝܠܳܐ. ܘܥܰܠ ܪܰܘܡܝ̱ ܐܰܩܺܝܡܰܢܝ̱
Psa 18:34 ܐܰܠܶܦ ܐܺܝ̈ܕܰܝ ܠܰܩܪܳܒܳܐ. ܘܫܰܪܰܪ ܐܰܝܟ ܩܶܫܬܳܐ ܕܰܢܚܳܫܳܐ ܕܖ̈ܳܥܰܝ
Psa 18:35 ܝܰܗܒܬ ܠܺܝ ܣܰܟܪܳܐ ܕܦܽܘܪܩܳܢܳܐ. ܝܰܡܺܝܢܳܟ ܬܣܰܝܥܰܢܝ̱ ܘܡܰܪܕܽܘܬܳܟ ܬܪܰܒܶܝܢܝ̱
Psa 18:36 ܐܰܪܘܰܚܬ ܦܣ̈ܳܥܳܬܝ̱ ܬܚܽܘܬܰܝ ܕܠܳܐ ܢܙܽܘܥܽܘܢ ܩܽܘܖ̈ܨܠܰܝ
Psa 18:37 ܐܶܪܕܽܘܦ ܒܥܶܠܕ̈ܒܳܒܰܝ ܘܰܐܕܪܶܟ ܐܶܢܽܘܢ. ܘܠܳܐ ܐܶܗܦܽܘܟ ܥܕܰܡܳܐ ܕܶܐܓܰܡܰܪ ܐܶܢܽܘܢ
Psa 18:38 ܐܶܡܚܶܐ ܐܶܢܽܘܢ ܘܠܳܐ ܢܶܫܟܚܽܘܢ ܠܰܡܩܳܡ. ܘܢܶܦܠܽܘܢ ܬܚܶܝܬ ܖ̈ܶܓܠܰܝ
Psa 18:39 ܬܚܰܙܩܰܢܝ̱ ܚܰܝܠܳܐ ܒܰܩܪܳܒܳܐ. ܘܬܰܒܪܶܟ ܠܰܕܩܳܝܡܺܝܢ ܥܠܰܝ ܬܚܽܘܬܰܝ
Psa 18:40 ܘܠܰܒܥܶܠܕ̈ܒܳܒܰܝ ܬܶܬܒܰܪ ܩܕܳܡܰܝ. ܘܰܠܣ̈ܳܢܰܐܝ ܐܶܫܰܬܶܩ ܐܶܢܽܘܢ. ܢܶܓܥܽܘܢ ܘܠܳܐ ܢܶܗܘܶܐ ܠܗܽܘܢ ܦܳܪܽܘܩܳܐ
Psa 18:41 ܢܶܒܥܽܘܢ ܡܶܢ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ
Psa 18:42 ܐܶܫܚܽܘܩ ܐܶܢܽܘܢ ܐܰܝܟ ܥܰܦܪܳܐ ܥܰܠ ܐܰܦܰܝ̈ ܪܽܘܚܳܐ. ܘܰܐܝܟ ܣܝܳܢܳܐ ܕܫܽܘ̈ܩܶܐ ܐܶܕܽܘܫ ܐܶܢܽܘܢ
Psa 18:43 ܬܦܰܨܶܝܢܝ̱ ܡܶܢ ܕܺܝܢܰܘ̈ܗܝ ܕܥܰܡܳܐ. ܘܬܶܥܒܕܰܢܝ̱ ܪܺܝܫܳܐ ܠܥܰܡ̈ܡܶܐ. ܥܰܡܳܐ ܕܠܳܐ ܝܶܕܥܶܬ ܢܶܦܠܚܽܘܢܳܢܝ̱
Psa 18:44 ܘܡܰܫܡܰܥ ܐܶܕܢܳܐ ܢܶܫܡܥܽܘܢܳܢܝ̱. ܒܢܰܝ̈ܳܐ ܢܽܘܟܖ̈ܳܝܶܐ ܢܶܫܬܰܥܒܕܽܘܢ ܠܺܝ
Psa 18:45 ܒܢܰܝ̈ܳܐ ܢܽܘܟܖ̈ܳܝܶܐ ܢܶܬܟܠܽܘܢ ܘܢܶܬܚܰܓܪܽܘܢ ܡܶܢ ܫܒܺܝ̈ܠܰܝܗܽܘܢ
Psa 18:46 ܚܰܝ ܗܽܘ ܡܳܪܝܳܐ ܘܰܒܪܺܝܟ ܗܽܘ ܡܚܰܝܠܳܢܝ̱. ܐܶܬܬܪܺܝܡ ܐܰܠܳܗܝ ܘܦܳܪܽܘܩܝ̱
Psa 18:47 ܐܰ‌ܠܳܗܳܐ ܕܝܰܗܒ ܠܺܝ ܬܒܰܥܬܳܐ. ܘܫܰܥܒܶܕ ܠܥܰܡ̈ܡܶܐ ܬܚܽܘܬܰܝ
Psa 18:48 ܘܦܰܨܝܰܢܝ̱ ܡܶܢ ܒܥܶܠܕ̈ܒܳܒܰܝ. ܘܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ̱. ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܬܦܰܨܶܝܢܝ̱
Psa 18:49 ܡܶܛܽܠ ܗܳܢܳܐ ܐܰܘܕܶܐ ܠܳܟ ܒܶܝܬ ܥܰܡ̈ܡܶܐ ܡܳܪܝ. ܘܠܰܫܡܳܟ ܐܶܙܡܰܪ
Psa 18:50 ܡܰܘܪܶܒ ܦܽܘܪܩܳܢܳܐ ܕܡܰܠܟܶܗ. ܘܥܳܒܶܕ ܛܰܝܒܽܘܬܳܐ ܠܰܡܫܺܝܚܶܗ. ܠܕܰܘܺܝܕ ܘܰܠܙܰܪܥܶܗ ܥܕܰܡܳܐ ܠܥܳܠܰܡ.
Psa 19:1 ܫܡܰܝܳܐ ܡܶܫܬܰܥܶܝܢ ܫܽܘܒܚܶܗ ܕܰܐ‌ܠܳܗܳܐ. ܘܰܥܒܳܕ ܐܺܝ̈ܕܰܘܗܝ ܡܚܰܘܶܐ ܪܩܺܝܥܳܐ
Psa 19:2 ܝܰܘܡܳܐ ܠܝܰܘܡܳܐ ܡܰܒܰܥ ܡܺܐܡܪܳܐ. ܘܠܺܠܝܳܐ ܠܠܺܠܝܳܐ ܡܚܰܘܶܐ ܡܰܕܥܳܐ
Psa 19:3 ܠܰܝܬ ܡܺܐܡܪܳܐ. ܐܳܦܠܳܐ ܡ̈ܶܠܶܐ. ܕܠܳܐ ܢܶܫܬܡܰܥ ܒܩܳܠܗܽܘܢ
Psa 19:4 ܒܟܽܠܳܗ̇ ܐܰܪܥܳܐ ܢܶܦܩܰܬ ܣܒܰܪܬܗܽܘܢ. ܘܰܒܣܰܘ̈ܦܶܝܗ̇ ܕܬܺܒܶܝܠ ܡܶܠܰܝ̈ܗܽܘܢ. ܘܥܰܠ ܫܶܡܫܳܐ ܢܩܰܫ ܡܰܫܟܢܶܗ ܒܗܽܘܢ
Psa 19:5 ܘܗܽܘ ܐܰܝܟ ܚܰܬܢܳܐ ܕܢܳܦܶܩ ܡܶܢ ܒܶܝܬ ܓܢܽܘܢܳܐ. ܢܕܽܘܨ ܐܰܝܟ ܓܰܢ̱ܒܳܪܳܐ ܠܡܶܪܗܰܛ ܐܽܘܪܚܶܗ
Psa 19:6 ܡܶܢ ܣܰܘ̈ܦܰܝ ܫܡܰܝܳܐ ܡܰܦܩܶܗ. ܘܡܰܣܡܟܶܗ ܥܰܠ ܣܰܘ̈ܦܰܝ ܫܡܰܝܳܐ. ܘܠܰܝܬ ܕܛܳܫܶܐ ܡܶܢ ܠܰܗܓܶܗ
Psa 19:7 ܢܳܡܽܘܣܶܗ ܕܡܳܪܝܳܐ ܕܠܳܐ ܡܽܘܡ ܘܡܰܦܢܶܐ ܢܰܦܫܳܐ. ܣܳܗܕܽܘܬܶܗ ܕܡܳܪܝܳܐ ܡܗܰܝܡܢܳܐ ܘܰܡܚܰܟܡܳܐ ܝܰܠܽܘ̈ܕܶܐ
Psa 19:8 ܦܽܘܩܕܳܢܰܘ̈ܗܝ̱ ܕܡܳܪܝܳܐ ܬܪܺܝܨܺܝܢ ܘܰܡܚܰܕܶܝܢ ܠܶܒܐ. ܦܽܘܩܕܳܢܶܗ ܕܡܳܪܝܳܐ ܓܒܶܐ ܘܡܰܢܗܰܪ ܥܰܝ̈ܢܶܐ
Psa 19:9 ܕܶܚܠܬܶܗ ܕܡܳܪܝܳܐ ܕܰܟܝܳܐ ܘܩܰܝܳܡܳܐ ܠܥܳܠܰܡ. ܕܺܝܢܰܘ̈ܗܝ ܕܡܳܪܝܳܐ ܒܩܽܘܫܬܳܐ ܘܟܺܐܢܺܝ̈ܢ ܒܟܽܠ ܡܶܕܶܡ
Psa 19:10 ܘܰܪܓܺܝܓܺܝܢ ܡܶܢ ܕܰܗܒܳܐ ܘܡܶܢ ܟܺܐܦ̈ܶܐ ܛܳܒ̈ܳܬܳܐ. ܘܰܚܠܶܝܢ ܡܶܢ ܕܶܒܫܳܐ ܘܡܶܢ ܟܰܟܳܪܺܝܬܳܐ
Psa 19:11 ܘܳܐܦ ܥܰܒܕܳܟ ܢܶܙܕܗܰܪ ܒܗܽܘܢ. ܐܶܢ ܢܶܛܰܪ ܐܶܢܽܘܢ ܢܶܬܦܪܰܥ ܣܰܓܺܝ
Psa 19:12 ܒܫܳܖ̈ܥܳܬܳܐ ܡܰܢܽܘ ܡܶܣܬܰܟܰܠ. ܘܡܶܢ ܛܰܫ̈ܝܳܬܳܐ ܙܰܟܳܢܝ̱
Psa 19:13 ܐܳܦ ܡܶܢ ܥܰܘܠܳܐ ܚܣܽܘܟܳܝܗܝ̱ ܠܥܰܒܕܳܟ. ܕܠܳܐ ܢܶܫܬܰܠܛܽܘܢ ܒܺܝ ܒܺܝ̈ܫܶܐ. ܘܶܐܬܕܰܟܶܐ ܡܶܢ ܚܛܳܗ̈ܰܝ
Psa 19:14 ܢܶܗܘ̈ܝܳܢ ܠܨܶܒܝܳܢܳܟ ܡܶܠܰܘ̈ܗܝ̱ ܕܦܽܘܡܝ̱. ܘܪܶܢܝܶܗ ܕܠܶܒܝ̱ ܩܕܳܡܰܝܟ ܡܳܪܝܳܐ ܥܳܕܽܘܪܝ̱ ܘܦܳܪܽܘܩܝ̱.
Psa 20:1 ܢܶܥܢܶܝܟ ܡܳܪܝܳܐ ܒܝܰܘܡܳܐ ܕܽܐܘܠܨܳܢܳܐ. ܘܰܢܥܰܕܪܳܟ ܫܡܶܗ ܕܰܐܠܳܗܶܗ ܕܝܰܥܩܽܘܒ
Psa 20:2 ܢܫܰܕܰܪ ܠܳܟ ܥܽܘܕܪܳܢܳܐ ܡܶܢ ܡܰܩܕܫܶܗ. ܘܡܶܢ ܨܶܗܝܽܘܢ ܢܣܰܝܥܳܟ
Psa 20:3 ܢܶܬܕܟܰܪ ܠܳܟ ܡܳܪܝܳܐ ܟܽܠܗܽܘܢ ܩܽܘܖ̈ܒܳܢܰܝܟ. ܘܝܰܩܕܰܝ̈ܟ ܗܽܘ ܢܰܕܗܶܢ
Psa 20:4 ܢܶܬܶܠ ܠܳܟ ܡܳܪܝܳܐ ܐܰܝܟ ܠܶܒܳܟ. ܘܰܐܝܟ ܟܽܠܳܗ̇ ܬܰܪܥܺܝܬܳܟ ܢܫܰܡܠܶܐ
Psa 20:5 ܘܰܢܫܰܒܰܚ ܒܦܽܘܪܩܳܢܳܟ. ܘܒܰܫܡܶܗ ܕܰܐܠܳܗܰܢ ܢܶܬܬܪܺܝܡ. ܢܶܥܒܶܕ ܡܳܪܝܳܐ ܟܽܠܶܗ ܨܶܒܝܳܢܳܟ
Psa 20:6 ܡܶܟܺܝܠ ܝܺܕܺܝܥܳܐ ܗ̱ܝ ܕܰܦܪܰܩ ܐܰ‌ܠܳܗܳܐ ܠܰܡܫܺܝܚܶܗ. ܘܰܥܢܳܝܗܝ̱ ܡܶܢ ܫܡܰܝܳܐ ܕܩܽܘܕܫܶܗ. ܒܚܰܝܠܳܐ ܕܦܽܘܪܩܳܢܳܐ ܕܝܰܡܺܝܢܶܗ
Psa 20:7 ܗܳܠܶܝܢ ܒܡܰܖ̈ܟܒܳܬܳܐ ܘܗܳܠܶܝܢ ܒܖ̈ܰܟܫܳܐ. ܘܰܚܢܰܢ ܒܰܫܡܶܗ ܕܡܳܪܝܳܐ ܐܰܠܳܗܰܢ ܢܶܥܫܰܢ. ܗܶܢܽܘܢ ܒܪܰܟܘ ܘܰܢܦܰܠܘ. ܘܰܚܢܰܢ ܩܳܡܢ ܘܶܐܬܛܰܝܰܒܢ
Psa 20:8 ܡܳܪܝܳܐ ܢܶܦܪܩܰܢ ܘܡܰܠܟܰܢ ܢܶܥܢܶܝܢ ܒܝܰܘܡܳܐ ܕܢܶܩܪܶܝܘܗܝ̱.
Psa 21:1 ܡܳܪܝܳܐ ܒܚܰܝܠܳܟ ܢܶܚܕܶܐ ܡܰܠܟܳܐ. ܘܰܒܦܽܘܪܩܳܢܳܟ ܢܕܽܘܨ ܪܰܘܪܒܳܐܺܝܬ
Psa 21:2 ܪܶܓܬܳܐ ܕܠܶܒܶܗ ܝܰܗܒܬ ܠܶܗ. ܘܛܽܘܝܳܒܳܐ ܕܣܶܦ̈ܘܳܬܶܗ ܠܳܐ ܟܠܰܝܬܳܝܗܝ̱
Psa 21:3 ܡܶܛܽܠ ܕܩܰܕܶܡܬܳܝܗܝ̱ ܒܽܘܪܟܬܳܐ ܛܳܒܬܳܐ. ܘܣܳܡܬ ܒܪܺܝܫܶܗ ܟܠܺܝܠܳܐ ܡܫܰܒܚܳܐ
Psa 21:4 ܚܰܝ̈ܶܐ ܫܰܐܠܳܟ ܘܝܰܗܒܬ ܠܶܗ. ܢܽܘܓܪܳܐ ܕܝܰܘ̈ܡܳܬܳܐ ܠܥܳܠܰܡ ܥܳܠܡܺܝܢ
Psa 21:5 ܝܺܪܶܒ ܫܽܘܒܚܶܗ ܒܦܽܘܪܩܳܢܳܟ. ܫܽܘܒܚܳܐ ܘܙܺܝܘܳܐ ܣܳܡܬ ܥܠܰܘܗܝ
Psa 21:6 ܡܶܛܽܠ ܕܰܥܒܰܕܬܳܝܗܝ̱ ܒܽܘܪܟܬܳܐ ܠܥܳܠܰܡ ܥܳܠܡܺܝܢ. ܘܚܰܕܺܝܬܳܝܗܝ̱ ܒܚܰܕܽܘܬܶܗ ܕܦܰܪܨܽܘܦܳܟ
Psa 21:7 ܡܶܛܽܠ ܕܡܰܠܟܳܐ ܡܣܰܒܰܪ ܒܡܳܪܝܳܐ. ܒܛܰܝܒܽܘܬܶܗ ܕܰܡܪܰܝܡܳܐ ܠܳܐ ܢܶܬܬܙܺܝܥ
Psa 21:8 ܬܶܫܟܰܚ ܐܺܝܕܳܟ ܠܟܽܠܗܽܘܢ ܒܥܶܠܕ̈ܒܳܒܰܝܟ. ܘܝܰܡܺܝܢܳܟ ܬܶܫܟܰܚ ܠܣܳܢܰܐܝ̈ܟ
Psa 21:9 ܬܶܥܒܶܕ ܐܶܢܽܘܢ ܐܰܝܟ ܬܰܢܽܘܪܳܐ ܕܢܽܘܪܳܐ ܠܙܰܒܢܳܐ ܕܪܽܘܓܙܳܐ. ܡܳܪܝܳܐ ܒܪܽܘܓܙܶܗ ܢܰܘܩܶܕ ܐܶܢܽܘܢ. ܘܬܶܐܟܽܘܠ ܐܶܢܽܘܢ ܢܽܘܪܳܐ
Psa 21:10 ܘܦܺܐܖ̈ܰܝܗܽܘܢ ܡܶܢ ܐܰܪܥܳܐ ܬܰܘܒܶܕ. ܘܙܰܪܥܗܽܘܢ ܡܶܢ ܒܢܰܝ̈ܢܳܫܳܐ
Psa 21:11 ܡܶܛܽܠ ܕܰܨܠܰܘ ܥܠܰܝܟ ܒܺܝܫܬܳܐ. ܘܶܐܬܚܰܫܰܒܘ ܬܰܪܥܺܝܬܳܐ ܘܠܳܐ ܐܶܬܡܨܺܝܘ ܚܰܝܠܳܐ
Psa 21:12 ܬܣܺܝܡ ܒܗܽܘܢ ܟܽܘܬܡܳܐ. ܘܛܽܘܝܳܒܳܟ ܬܰܬܩܶܢ ܥܰܠ ܦܰܖ̈ܨܽܘܦܰܝܗܽܘܢ
Psa 21:13 ܐܶܬܬܪܺܝܡ ܡܳܪܝܳܐ ܒܥܽܘܫܢܳܟ ܢܶܙܡܰܪ ܘܰܢܫܰܒܰܚ ܓܰܢ̱ܒܳܪܽܘܬܳܟ.
Psa 22:1 ܐܰܠܳܗܝ ܐܰܠܳܗܝ ܠܡܳܢܳܐ ܫܒܰܩܬܳܢܝ̱. ܘܰܐܪܚܶܩܬ ܡܶܢܝ ܦܽܘܪܩܳܢܝ̱ ܒܡ̈ܶܠܶܐ ܕܣܰܟ̈ܠܘܳܬܝ̱
Psa 22:2 ܐܰܠܳܗܝ ܐܶܩܪܶܝܟ ܒܺܐܝܡܳܡܳܐ ܘܠܳܐ ܬܶܥܢܶܝܢܝ̱. ܘܰܒܠܺܠܝܳܐ ܘܠܳܐ ܬܟܰܬܰܪ ܠܺܝ
Psa 22:3 ܐܰܢ̱ܬ ܩܰܕܺܝܫ ܘܝܳܬܶܒ ܒܫܽܘܒܚܳܟ ܝܺܣܪܳܐܶܝܠ
Psa 22:4 ܒܳܟ ܣܰܒܰܪܘ ܐܰܒܳܗܰܝ̈. ܣܰܒܰܪܘ ܒܳܟ ܘܦܰܨܺܝܬ ܐܶܢܽܘܢ
Psa 22:5 ܠܘܳܬܳܟ ܓܥܰܘ ܘܶܐܬܦܰܨܺܝܘ. ܘܒܳܟ ܣܰܒܰܪܘ ܘܠܳܐ ܒܗܶܬܘ
Psa 22:6 ܐܶܢܳܐ ܬܰܘܠܥܳܐ ܐ̱ܢܳܐ ܘܠܳܐ ܒܰܪܢܳܫܳܐ. ܚܶܣܕܳܐ ܕܰܒܢܰܝ̈ܢܳܫܳܐ ܘܣܽܘܠܳܢܶܗ ܕܥܰܡܳܐ
Psa 22:7 ܟܽܠ ܕܰܚܙܰܐܢܝ̱ ܡܰܝܶܩܘ ܒܺܝ. ܐܰܦܛܰܪܘ ܒܣܶܦ̈ܘܳܬܗܽܘܢ ܘܰܐܢܺܝܕܘ ܒܖ̈ܺܝܫܰܝܗܽܘܢ
Psa 22:8 ܐܶܬܬܟܶܠ ܥܰܠ ܡܳܪܝܳܐ ܢܦܰܨܶܝܘܗܝ̱. ܘܰܢܦܰܠܛܺܝܘܗܝ̱ ܐܶܢ ܨܳܒܶܐ ܒܶܗ
Psa 22:9 ܡܶܛܽܠ ܕܰܐܢ̱ܬ ܗܽܘ ܬܽܘܟܠܳܢܝ̱ ܡܶܢ ܡܰܪܒܥܳܐ. ܘܣܰܒܪܝ̱ ܥܰܠ ܬܕܶܝ̈ܗ̇ ܕܶܐܡܝ̱
Psa 22:10 ܥܠܰܝܟ ܐܶܫܬܕܺܝܬ ܡܶܢ ܡܰܪܒܥܳܐ. ܘܡܶܢ ܟܰܪܣܳܗ̇ ܕܶܐܡܝ̱. ܐܰܠܳܗܝ ܐܰܢ̱ܬ
Psa 22:11 ܠܳܐ ܬܰܪܚܶܩ ܡܶܢܝ̱. ܡܶܛܽܠ ܕܽܐܘܠܨܳܢܳܐ ܩܪܶܒ ܘܠܰܝܬ ܕܰܡܥܰܕܰܪ
Psa 22:12 ܐܶܬܟܰܪܟܽܘܢܝ̱ ܬܰܘܖ̈ܶܐ ܣܰܓܺܝ̈ܐܶܐ. ܘܰܐܖ̈ܘܳܢܶܐ ܕܒܰܝܫܳܢ ܚܰܕܪܽܘܢܝ̱
Psa 22:13 ܘܰܦܬܰܚܘ ܥܠܰܝ ܦܽܘܡܗܽܘܢ. ܐܰܝܟ ܐܰܪܝܳܐ ܕܢܳܗܶܡ ܘܚܳܛܶܦ
Psa 22:14 ܘܰܐܝܟ ܡܰܝ̈ܳܐ ܐܶܬܰܐܫܕܶܬ. ܘܶܐܬܒܰܕܰܪܘ ܟܽܠܗܽܘܢ ܓܰܖ̈ܡܰܝ. ܘܰܗܘܳܐ ܠܶܒܝ̱ ܐܰܝܟ ܫܥܽܘܬܳܐ. ܘܶܐܬܡܣܺܝܘ ܒܓܰܘܝ ܡܥܰܝ̈
Psa 22:15 ܘܺܝܒܶܫ ܐܰܝܟ ܚܶܨܦܳܐ ܕܦܰܚܳܪܳܐ ܚܰܝܠܝ̱. ܘܠܶܫܳܢܝ̱ ܕܒܶܩ ܠܰܫ̈ܡܰܝ ܚܶܟܝ̱. ܘܥܰܠ ܥܰܦܪܳܐ ܕܡܰܘܬܳܐ ܫܕܰܝܬܳܢܝ̱
Psa 22:16 ܡܶܛܽܠ ܕܚܰܕܪܽܘܢܝ̱ ܟܰܠܒ̈ܶܐ. ܘܰܟܢܽܘܫܬܳܐ ܕܒܺܝ̈ܫܶܐ ܟܰܪܟܽܘܢܝ̱. ܒܰܙܰܥܘ ܐܺܝ̈ܕܰܝ ܘܖ̈ܶܓܠܰܝ
Psa 22:17 ܘܰܐܝܠܶܠܘ ܟܽܠܗܽܘܢ ܓܰܖ̈ܡܰܝ. ܗܶܢܽܘܢ ܚܳܪܘ ܘܰܚܙܰܘ ܒܺܝ
Psa 22:18 ܘܦܰܠܶܓܘ ܢܰܚ̈ܬܰܝ ܒܰܝܢܳܬܗܽܘܢ. ܘܥܰܠ ܠܒܽܘܫܝ̱ ܐܰܪܡܺܝܘ ܦܶܣ̈ܶܐ
Psa 22:19 ܘܰܐܢ̱ܬ ܡܳܪܝܳܐ ܠܳܐ ܬܰܪܚܶܩ ܡܶܢܝ̱. ܐܺܝܠ ܐܺܝܠ ܠܥܽܘܕܪܳܢܝ̱ ܟܰܬܰܪ
Psa 22:20 ܘܦܰܨܳܗ̇ ܡܶܢ ܚܰܪܒܳܐ ܢܰܦܫܝ̱. ܘܡܶܢ ܐܺܝܕܳܐ ܕܟܰܠܒ̈ܶܐ ܝܺܚܺܝܕܽܘܬܝ̱
Psa 22:21 ܦܪܽܘܩܰܝܢܝ̱ ܡܶܢ ܦܽܘܡܶܗ ܕܰܐܪܝܳܐ. ܘܡܶܢ ܩܰܪܢܳܐ ܪܳܡܬܳܐ ܡܽܘܟܳܟܝ̱
Psa 22:22 ܕܶܐܣܰܒܰܪ ܫܡܳܟ ܠܰܐܚܰܝ̈. ܘܰܒܓܰܘ ܟܢܽܘܫܬܳܐ ܐܶܫܰܒܚܳܟ
Psa 22:23 ܕܳܚܠܰܘ̈ܗܝ̱ ܕܡܳܪܝܳܐ ܫܰܒܚܽܘܗܝ̱. ܘܟܽܠܶܗ ܙܰܪܥܶܗ ܕܝܰܥܩܽܘܒ ܐܽܘܩܪܽܘܗܝ̱. ܘܰܕܚܰܠܘ ܡܶܢܶܗ ܟܽܠܶܗ ܙܰܪܥܶܗ ܕܺܝܣܪܳܐܶܝܠ
Psa 22:24 ܡܶܛܽܠ ܕܠܳܐ ܫܳܛ ܘܠܳܐ ܐܰܣܠܺܝ ܓܥܳܬܶܗ ܕܡܶܣܟܺܢܳܐ. ܘܠܳܐ ܐܰܗܦܶܟ ܐܰܦܰܘ̈ܗܝ̱ ܡܶܢܶܗ. ܟܰܕ ܓܥܳܐ ܠܘܳܬܶܗ ܫܰܡܥܶܗ
Psa 22:25 ܡܶܢ ܩܕܳܡܰܝܟ ܗܺܝ ܬܶܫܒܽܘܚܬܝ̱ ܒܥܺܕܬܳܐ ܪܰܒܬܳܐ. ܘܢܶܕܖ̈ܰܝ ܐܶܫܰܠܶܡ ܩܕܳܡ ܕܳܚܠܰܘ̈ܗܝ̱
Psa 22:26 ܢܶܐܟܠܽܘܢ ܡܶܣ̈ܟܺܢܶܐ ܘܢܶܣܒܥܽܘܢ. ܘܰܢܫܰܒܚܽܘܢ ܠܡܳܪܝܳܐ ܐܰܝܠܶܝܢ ܕܒܳܥܶܝܢ ܠܶܗ. ܘܢܺܚܶܐ ܠܶܒܗܽܘܢ ܠܥܳܠܡܺܝܢ
Psa 22:27 ܢܶܬܕܰܟܪܽܘܢ ܘܢܶܬܦܢܽܘܢ ܠܘܳܬ ܡܳܪܝܳܐ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ. ܘܰܩܕܳܡܰܘܗܝ̱ ܢܶܣܓ̈ܕܳܢ ܟܽܠܗܶܝܢ ܫܰܖ̈ܒܳܬܳܐ ܕܥܰܡ̈ܡܶܐ
Psa 22:28 ܡܶܛܽܠ ܕܰܕܡܳܪܝܳܐ ܗ̱ܝ ܡܰܠܟܽܘܬܳܐ. ܘܗܽܘܝܽܘ ܫܰܠܺܝܛ ܥܰܠ ܥܰܡ̈ܡܶܐ
Psa 22:29 ܢܶܐܟܠܽܘܢ ܘܢܶܣܓܕܽܘܢ ܩܕܳܡ ܡܳܪܝܳܐ ܟܽܠܗܽܘܢ ܟܰܦܢܶܝ̈ܗ̇ ܕܰܐܪܥܳܐ. ܘܰܩܕܳܡܰܘܗܝ̱ ܢܶܒܪܟܽܘܢ ܟܽܠ ܢܳܚ̈ܬܰܝ ܥܰܦܪܳܐ. ܢܰܦܫܝ̱ ܠܶܗ ܗܽܘ ܚܰܝܳܐ
Psa 22:30 ܙܰܪܥܳܐ ܕܢܶܦܠܚܺܝܘܗܝ̱ ܢܣܰܒܰܪ ܕܳܪܶܗ ܠܡܳܪܝܳܐ
Psa 22:31 ܢܺܐܬܽܘܢ ܘܰܢܚܰܘܢ ܙܰܕܺܝܩܽܘܬܶܗ ܠܥܰܡܳܐ ܕܡܶܬܺܝܠܶܕ ܕܥܳܒܶܕ ܡܳܪܝܳܐ.
Psa 23:1 ܡܳܪܝܳܐ ܢܶܪܥܶܝܢܝ̱ ܘܡܶܕܶܡ ܠܳܐ ܢܚܰܣܰܪ ܠܺܝ
Psa 23:2 ܘܥܰܠ ܡܰܖ̈ܓܶܐ ܕܥܽܘܫܢܳܐ ܢܰܫܪܶܝܢܝ̱. ܘܥܰܠ ܡܰܝ̈ܳܐ ܢܺܝ̈ܚܶܐ ܢܕܰܒܪܰܢܝ̱
Psa 23:3 ܢܰܦܫܝ̱ ܐܰܦܢܺܝ ܘܕܰܒܪܰܢܝ̱ ܒܰܫܒܺܝ̈ܠܰܝ ܩܽܘܫܬܳܐ. ܡܶܛܽܠ ܫܡܳܟ
Psa 23:4 ܐܳܦܶܢ ܐܶܗܰܠܶܟ ܒܢܰܚ̈ܠܰܝ ܛܶܠܳܠܰܝ̈ ܡܰܘܬܳܐ ܠܳܐ ܐܶܕܚܰܠ ܡܶܢ ܒܺܝܫܬܳܐ ܡܶܛܽܠ ܕܰܐܢ̱ܬ ܥܰܡܝ̱. ܫܰܒܛܳܟ ܘܚܽܘܛܪܳܟ ܗܶܢܽܘܢ ܒܰܝܐܽܘܢܝ̱
Psa 23:5 ܣܕܰܪܬ ܩܕܳܡܰܝ ܦܳܬܽܘܖ̈ܶܐ ܠܽܘܩܒܰܠ ܒܥܶܠܕ̈ܒܳܒܰܝ. ܐܰܕܗܶܢܬ ܪܺܝܫܝ̱ ܒܡܶܫܚܳܐ ܘܟܳܣܝ̱ ܡܰܪܘܶܐ ܐܰܝܟ ܚܰܝܳܐ
Psa 23:6 ܛܰܝܒܽܘܬܳܟ ܘܖ̈ܰܚܡܰܝܟ ܪܰܕܦܽܘܢܝ̱ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈. ܕܶܐܥܡܰܪ ܒܒܰܝܬܶܗ ܕܡܳܪܝܳܐ ܢܽܘܓܪܳܐ ܕܝܰܘ̈ܡܳܬܳܐ.
Psa 24:1 ܕܡܳܪܝܳܐ ܗ̱ܝ ܐܰܪܥܳܐ ܒܰܡܠܳܐܳܗ̇. ܬܺܒܶܝܠ ܘܟܽܠܗܽܘܢ ܥܳܡܽܘܖ̈ܶܝܗ̇
Psa 24:2 ܡܶܛܽܠ ܕܗܽܘ ܒܝܰܡܳܐ ܣܳܡ ܫܶܬܶܐܣܶܝ̈ܗ̇. ܘܰܒܢܰܗܖ̈ܰܘܳܬܳܐ ܐܰܬܩܢܳܗ̇. ܡܰܢܽܘ ܢܶܣܰܩ ܠܛܽܘܪܶܗ ܕܡܳܪܝܳܐ
Psa 24:3 ܘܡܰܢܽܘ ܢܩܽܘܡ ܒܛܽܘܪܶܗ ܩܰܕܺܝܫܳܐ
Psa 24:4 ܐܰܝܢܳܐ ܕܕܰܟ̈ܝܳܢ ܐܺܝܕܰܘ̈ܗܝ ܘܰܓܒܶܐ ܒܠܶܒܶܗ. ܘܠܳܐ ܝܳܡܶܐ ܒܢܰܦܫܶܗ ܒܕܰܓܳܠܽܘܬܳܐ ܘܠܳܐ ܝܳܡܶܐ ܒܢܶܟܠܳܐ
Psa 24:5 ܗܳܢܳܐ ܢܩܰܒܶܠ ܒܽܘܪܟܬܳܐ ܡܶܢ ܡܳܪܝܳܐ. ܘܙܰܕܺܝܩܽܘܬܳܐ ܡܶܢ ܐܰ‌ܠܳܗܳܐ ܦܳܪܽܘܩܰܢ
Psa 24:6 ܗܳܢܰܘ ܕܳܪܳܐ ܕܒܳܥܶܐ ܘܰܡܣܰܒܰܪ. ܠܦܰܪܨܽܘܦܳܐ ܕܰܐܦܰܝ̈ܟ ܐܰܠܳܗܶܗ ܕܝܰܥܩܽܘܒ
Psa 24:7 ܐܰܪܺܝܡܘ ܬܰܖ̈ܥܶܐ ܖ̈ܺܝܫܰܝܟܽܘܢ. ܐܶܬܬܪܺܝܡܘ ܬܰܖ̈ܥܶܐ ܕܡܶܢ ܥܳܠܰܡ. ܢܶܥܽܘܠ ܡܰܠܟܳܐ ܕܺܐܝܩܳܖ̈ܶܐ
Psa 24:8 ܡܰܢܽܘ ܗܳܢܳܐ ܡܰܠܟܳܐ ܕܺܐܝܩܳܖ̈ܶܐ. ܡܳܪܝܳܐ ܥܰܫܺܝܢܳܐ ܘܓܰܢ̱ܒܳܪܳܐ ܡܳܪܝܳܐ ܓܰܢ̱ܒܳܪܳܐ ܘܰܩܪܰܒܬܳܢܳܐ
Psa 24:9 ܐܰܪܺܝܡܘ ܬܰܖ̈ܥܶܐ ܖ̈ܺܝܫܰܝܟܽܘܢ. ܐܶܬܬܪܺܝܡܘ ܬܰܖ̈ܥܶܐ ܕܡܶܢ ܥܳܠܰܡ. ܢܶܥܽܘܠ ܡܰܠܟܳܐ ܕܺܐܝܩܳܖ̈ܶܐ
Psa 24:10 ܡܰܢܽܘ ܗܳܢܳܐ ܡܰܠܟܳܐ ܕܺܐܝܩܳܖ̈ܶܐ. ܡܳܪܝܳܐ ܚܰܝܠܬܳܢܳܐ ܗܽܘܝܽܘ ܡܰܠܟܳܐ ܡܝܰܩܪܳܐ ܠܥܳܠܰܡ.
Psa 25:1 ܠܘܳܬܳܟ ܡܳܪܝܳܐ ܢܰܦܫܝ̱ ܐܰܪܺܝܡܶܬ
Psa 25:2 ܐܰܠܳܗܝ ܒܳܟ ܣܰܒܪܶܬ ܠܳܐ ܐܶܒܗܰܬ. ܠܳܐ ܢܶܫܬܰܒܗܪܽܘܢ ܥܠܰܝ ܒܥܶܠܕ̈ܒܳܒܰܝ
Psa 25:3 ܘܐܳܦ ܟܽܠ ܕܰܡܣܰܒܪܺܝܢ ܒܳܟ ܠܳܐ ܢܶܒܗܬܽܘܢ. ܢܶܒܗܬܽܘܢ ܥܰܘ̈ܳܠܶܐ ܒܰܣܪܺܝܩܽܘܬܗܽܘܢ
Psa 25:4 ܐܽܘܖ̈ܚܳܬܳܟ ܡܳܪܝܳܐ ܚܰܘܳܢܝ̱ ܘܰܫܒܺܝܠܰܝ̈ܟ ܐܰܘܕܰܥܰܝܢܝ̱
Psa 25:5 ܕܰܒܰܪܰܝܢܝ̱ ܒܩܽܘܫܬܳܟ ܘܰܐܠܶܦܰܝܢܝ̱. ܡܶܛܽܠ ܕܰܐܢ̱ܬ ܗܽܘ ܐܰܠܳܗܝ ܘܦܳܪܽܘܩܝ̱. ܘܠܳܟ ܣܰܟܺܝܬ ܒܟܽܠܝܽܘܡ
Psa 25:6 ܐܶܬܕܰܟܪ ܡܳܪܝܳܐ ܖ̈ܰܚܡܰܝܟ ܕܡܶܢ ܥܳܠܰܡ ܘܛܰܝ̈ܒܘܳܬܳܟ
Psa 25:7 ܘܣܰܟ̈ܠܘܳܬܳܐ ܕܛܰܠܝܽܘܬܝ̱ ܠܳܐ ܬܶܕܟܰܪ ܠܺܝ. ܐܶܠܳܐ ܐܰܝܟ ܣܽܘܓܳܐܐ ܕܖ̈ܰܚܡܰܝܟ ܐܶܬܕܰܟܪܰܝܢܝ̱. ܡܶܛܽܠ ܛܰܝܒܽܘܬܳܟ ܐܰ‌ܠܳܗܳܐ
Psa 25:8 ܛܳܒ ܗܽܘ ܘܰܬܪܺܝܨ ܡܳܪܝܳܐ. ܡܶܛܽܠ ܗܳܢܳܐ ܬܳܪܶܨ ܠܚܰܛܳܝ̈ܶܐ ܒܽܐܘܪܚܳܐ
Psa 25:9 ܘܰܡܕܰܒܰܪ ܠܡܰܟܺܝ̈ܟܶܐ ܒܕܺܝܢܳܐ. ܘܡܰܠܶܦ ܠܡܶܣ̈ܟܺܢܶܐ ܐܽܘܪܚܶܗ
Psa 25:10 ܟܽܠܗܶܝܢ ܐܽܘܖ̈ܚܳܬܶܗ ܕܡܳܪܝܳܐ ܛܰܝܒܽܘܬܳܐ ܘܩܽܘܫܬܳܐ. ܠܰܐܝܠܶܝܢ ܕܢܳܛܪܺܝܢ ܩܝܳܡܶܗ ܘܣܳܗ̈ܕܘܳܬܶܗ
Psa 25:11 ܡܶܛܽܠ ܫܡܳܟ ܡܳܪܝܳܐ ܚܰܣܳܢܝ̱ ܡܶܢ ܥܰܘܠܝ̱ ܕܪܰܒ ܗܽܘ
Psa 25:12 ܡܰܢܽܘ ܓܰܒܪܳܐ ܕܕܳܚܶܠ ܡܶܢ ܡܳܪܝܳܐ. ܢܰܠܦܺܝܘܗܝ̱ ܐܽܘܪܚܳܐ ܕܰܓܒܳܐ
Psa 25:13 ܢܰܦܫܶܗ ܬܒܽܘܬ ܒܛܰܝܒܽܘܬܳܐ ܘܙܰܪܥܶܗ ܢܺܐܪܰܬ ܐܰܪܥܳܐ
Psa 25:14 ܬܰܪܥܺܝܬܶܗ ܕܡܳܪܝܳܐ ܥܰܠ ܕܳܚܠܰܘ̈ܗܝ̱. ܘܰܩܝܳܡܶܗ ܐܰܘܕܰܥ ܐܶܢܽܘܢ
Psa 25:15 ܥܰܝ̈ܢܰܝ ܒܟܽܠܙܒܰܢ ܠܘܳܬ ܡܳܪܝܳܐ. ܡܶܛܽܠ ܕܗܽܘ ܡܰܦܶܩ ܡܶܢ ܡܨܺܝܕܬܳܐ ܖ̈ܶܓܠܰܝ
Psa 25:16 ܐܶܬܦܰܢ ܥܠܰܝ ܘܪܰܚܶܡ ܥܠܰܝ. ܡܶܛܽܠ ܕܺܝܚܺܝܕܳܝܳܐ ܐ̱ܢܳܐ ܘܒܳܝܫܳܐ
Psa 25:17 ܥܳܩ̈ܳܬܶܗ ܕܠܶܒܝ̱ ܣܓܺܝ̈ ܘܡܶܢ ܥܳܩ̈ܳܬܝ̱ ܐܰܦܶܩܰܝܢܝ̱
Psa 25:18 ܚܙܺܝ ܫܽܘܥܒܳܕܝ̱ ܘܥܰܡܠܝ̱ ܘܰܫܒܽܘܩ ܠܺܝ ܟܽܠܳܗ̇ ܚܛܺܝܬܝ̱
Psa 25:19 ܘܰܚܙܺܝ ܕܰܣܓܺܝܘ ܒܥܶܠܕ̈ܒܳܒܰܝ. ܘܣܶܢܶܐܬܳܐ ܕܥܰܘܠܳܐ ܣܢܰܐܢܝ̱
Psa 25:20 ܛܰܪ ܢܰܦܫܝ̱ ܘܦܰܨܳܢܝ̱ ܡܶܛܽܠ ܕܒܳܟ ܣܰܒܪܶܬ
Psa 25:21 ܬܰܡܺܝ̈ܡܶܐ ܘܰܬܖ̈ܺܝܨܶܐ ܢܩܶܦܘ ܠܺܝ ܡܶܛܽܠ ܕܠܳܟ ܣܰܟܺܝܬ
Psa 25:22 ܦܪܰܩ ܐܰ‌ܠܳܗܳܐ ܠܺܝܣܪܳܐܶܝܠ ܡܶܢ ܟܽܠܗܽܘܢ ܐܳܠܽܘ̈ܨܰܘܗܝ̱.
Psa 26:1 ܕܽܘܢ ܠܺܝ ܡܳܪܝܳܐ ܡܶܛܽܠ ܕܶܐܢܳܐ ܒܬܰܡܺܝܡܽܘܬܝ̱ ܗܰܠܟܶܬ. ܒܡܳܪܝܳܐ ܣܰܒܪܶܬ ܠܳܐ ܐܶܙܽܘܥ
Psa 26:2 ܒܚܽܘܪܰܝܢܝ̱ ܡܳܪܝܳܐ ܘܢܰܣܳܢܝ̱. ܘܰܒܩܺܝ ܟܽܘ̈ܠܝܳܬ݂ܝ̱ ܘܠܶܒܝ̱
Psa 26:3 ܡܶܛܽܠ ܕܖ̈ܰܚܡܰܝܟ ܠܽܘܩܒܰܠ ܥܰܝ̈ܢܰܝ. ܗܰܠܟܶܬ ܒܗܰܝܡܳܢܽܘܬܳܐ
Psa 26:4 ܘܠܳܐ ܝܶܬܒܶܬ ܥܰܡ ܒܺܝ̈ܫܶܐ. ܘܥܰܡ ܫܳܛܰܝ̈ܳܐ ܠܳܐ ܥܶܠܶܬ
Psa 26:5 ܣܢܺܝܬ ܟܢܽܘܫܬܳܐ ܕܒܺܝ̈ܫܶܐ. ܘܥܰܡ ܖ̈ܰܫܺܝܥܶܐ ܠܳܐ ܝܶܬܒܶܬ
Psa 26:6 ܐܰܫܺܝܓܶܬ ܕܰܟܝܳܐܺܝܬ ܐܺܝ̈ܕܰܝ. ܘܶܐܬܟܰܪܟܶܬ ܠܡܰܕܒܚܳܟ ܡܳܪܝܳܐ
Psa 26:7 ܕܶܐܫܡܰܥ ܩܳܠܶܗ ܕܫܽܘܒܚܳܟ. ܘܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ
Psa 26:8 ܡܳܪܝܳܐ ܪܶܚܡܶܬ ܬܶܫܡܶܫܬܶܗ ܕܒܰܝܬܳܟ. ܘܰܐܬܪܳܐ ܕܡܰܫܪܝܶܗ ܕܫܽܘܒܚܳܟ
Psa 26:9 ܠܳܐ ܬܰܘܒܶܕܰܝܢܝ̱ ܥܰܡ ܚܰܛܳܝ̈ܶܐ. ܘܥܰܡ ܓܰܒܖ̈ܶܐ ܕܰܕܡܳܐ ܚܰܝ݂ܰܝ݂̈
Psa 26:10 ܕܒܺܐܝ̈ܕܰܝܗܽܘܢ ܢܶܟܠܳܐ. ܘܝܰܡܺܝܢܗܽܘܢ ܡܰܠܝܳܐ ܫܽܘܚܕܳܐ
Psa 26:11 ܐܶܢܳܐ ܕܶܝܢ ܒܬܰܡܺܝܡܽܘܬܝ̱ ܗܰܠܟܶܬ. ܦܪܽܘܩܰܝܢܝ̱ ܘܪܰܚܶܡ ܥܠܰܝ
Psa 26:12 ܘܪܶܓܠܝ̱ ܩܳܡܰܬ ܒܰܬܪܺܝܨܽܘܬܳܐ. ܘܰܒܥܺܕܬܳܐ ܐܶܒܰܪܶܟ ܠܡܳܪܝܳܐ.
Psa 27:1 ܡܳܪܝܳܐ ܢܽܘܗܪܝ̱ ܘܦܽܘܪܩܳܢܝ̱ ܡܶܢ ܡܰܢ ܐܶܕܚܰܠ. ܡܳܪܝܳܐ ܥܽܘܫܢܳܐ ܕܚܰܝ݂ܰܝ݂̈ ܡܶܢ ܡܰܢܽܘ ܙܳܐܰܥ ܐ̱ܢܳܐ
Psa 27:2 ܟܰܕ ܩܪܶܒܘ̱ ܠܺܝ ܒܺܝ̈ܫܶܐ ܠܡܶܐܟܰܠ ܒܶܣܪܝ̱. ܒܥܶܠܕ̈ܒܳܒܰܝ ܘܣܳܢ̈ܰܐܝ. ܐܰܟܚܕܳܐ ܐܶܣܬܰܚܰܦܘ ܘܰܢܦܰܠܘ
Psa 27:3 ܐܶܢ ܬܶܫܪܶܐ ܥܠܰܝ ܡܰܫܪܺܝܬܳܐ ܠܳܐ ܕܳܚܶܠ ܠܶܒܝ̱. ܘܶܐܢ ܢܩܽܘܡ ܥܠܰܝ ܩܪܳܒܳܐ ܒܗܳܕܶܐ ܬܟܺܝܠ ܐ̱ܢܳܐ
Psa 27:4 ܕܰܚܕܳܐ ܫܶܐܠܶܬ ܡܶܢ ܡܳܪܝܳܐ ܘܠܳܗ̇ ܗܽܘ ܒܳܥܶܐ ܐ̱ܢܳܐ. ܕܶܐܥܡܰܪ ܒܒܰܝܬܶܗ ܕܡܳܪܝܳܐ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈. ܘܶܐܚܙܶܐ ܒܒܰܣܺܝܡܽܘܬܶܗ ܕܡܳܪܝܳܐ ܘܶܐܦܩܽܘܕ ܗܰܝܟܠܶܗ
Psa 27:5 ܡܶܛܽܠ ܕܰܢܛܰܫܶܝܢܝ ܒܣܶܬܳܪܶܗ ܒܝܰܘܡܳܐ ܒܺܝܫܳܐ. ܘܰܢܛܰܫܶܝܢܝ̱ ܒܛܶܠܳܠܳܐ ܕܡܰܫܟܢܶܗ ܘܥܰܠ ܫܽܘܥܳܐ ܢܪܺܝܡܰܢܝ̱
Psa 27:6 ܡܶܢ ܗܳܫܳܐ ܢܶܬܬܪܺܝܡ ܪܺܝܫܝ̱ ܥܰܠ ܒܥܶܠܕ̈ܒܳܒܰܝ ܕܚܰܕܪܽܘܢܝ̱. ܘܶܐܕܰܒܰܚ ܒܡܰܫܟܢܶܗ ܕܶܒܚ̈ܶܐ ܕܫܽܘܒܚܳܐ. ܐܶܫܰܒܰܚ ܘܶܐܙܡܰܪ ܠܡܳܪܝܳܐ
Psa 27:7 ܫܡܰܥ ܡܳܪܝܳܐ ܩܳܠܝ̱ ܡܳܐ ܕܰܩܪܺܝܬܳܟ. ܪܰܚܶܡ ܥܠܰܝ ܘܰܥܢܺܝܢܝ̱
Psa 27:8 ܠܳܟ ܐܳܡܰܪ ܠܶܒܝ̱ ܘܒܳܥ̈ܝܳܢ ܐܰܦܰܝ̈ ܠܰܐܦܰܝ̈ܟ
Psa 27:9 ܡܳܪܝܳܐ ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱. ܘܠܳܐ ܬܶܐܠܨܺܝܘܗܝ̱ ܒܪܽܘܓܙܳܐ ܠܥܰܒܕܳܟ. ܥܳܕܽܘܪܝ̱ ܗ̱ܘܰܝܬ ܡܳܪܝܳܐ. ܠܳܐ ܬܶܫܕܶܝܢܝ̱ ܘܠܳܐ ܬܶܫܒܩܰܢܝ̱ ܐܰܠܳܗܝ ܘܦܳܪܽܘܩܝ̱
Psa 27:10 ܡܶܛܽܠ ܕܳܐܒܝ̱ ܘܶܐܡܝ̱ ܫܰܒܩܽܘܢܝ̱ ܘܡܳܪܝܳܐ ܚܰܡܠܰܢܝ̱
Psa 27:11 ܐܰܠܶܦܰܝܢܝ̱ ܡܳܪܝܳܐ ܐܽܘܪܚܳܟ. ܘܕܰܒܰܪܰܝܢܝ̱ ܒܰܫܒܺܝ̈ܠܰܝܟ ܬܖ̈ܺܝܨܶܐ
Psa 27:12 ܘܠܳܐ ܬܰܫܠܶܡܰܝܢܝ̱ ܠܰܒܥܶܠܕ̈ܒܳܒܰܝ. ܡܶܛܽܠ ܕܩܳܡܘ ܥܠܰܝ ܣܳܗ̈ܕܶܐ ܕܫܽܘܩܪܳܐ ܘܡܰܠܶܠܘ ܥܰܘܠܳܐ
Psa 27:13 ܐܶܢܳܐ ܕܶܝܢ ܗܰܝܡܢܶܬ ܕܶܐܚܙܶܐ ܒܛܳܒ̈ܳܬܶܗ ܕܡܳܪܝܳܐ ܒܰܐܪܥܳܐ ܕܚܰܝ̈ܶܐ
Psa 27:14 ܣܰܒܰܪܘ ܒܡܳܪܝܳܐ ܘܢܶܬܚܰܝܰܠ ܠܶܒܟܽܘܢ. ܣܰܒܰܪܘ ܒܡܳܪܝܳܐ.
Psa 28:1 ܠܳܟ ܡܳܪܝܳܐ ܩܪܺܝܬ ܐܰܠܳܗܝ ܠܳܐ ܬܶܫܬܽܘܩ ܡܶܢܝ̱. ܕܰܠܡܳܐ ܬܶܫܬܽܘܩ ܡܶܢܝ̱ ܘܶܐܫܬܠܶܡ ܥܰܡ ܢܳܚ̈ܬܰܝ ܓܽܘܒܳܐ
Psa 28:2 ܫܡܰܥ ܩܳܠܳܐ ܕܒܳܥܽܘܬܝ̱ ܟܰܕ ܐܶܓܥܶܐ ܠܘܳܬܳܟ. ܘܟܰܕ ܐܰܪܺܝܡ ܐܺܝ̈ܕܰܝ ܠܗܰܝܟܠܳܟ ܩܰܕܺܝܫܳܐ
Psa 28:3 ܠܳܐ ܬܶܡܢܶܝܢܝ̱ ܥܰܡ ܖ̈ܰܫܺܝܥܶܐ ܘܥܰܡ ܥܳܒ̈ܕܰܝ ܥܰܘܠܳܐ. ܕܰܡܡܰܠܠܺܝܢ ܫܠܳܡܳܐ ܥܰܡ ܚܰܒܖ̈ܰܝܗܽܘܢ ܘܒܺܝܫܬܳܐ ܒܠܶܒܗܽܘܢ
Psa 28:4 ܦܪܽܘܥ ܐܶܢܽܘܢ ܐܰܝܟ ܥܒܳܕܰܝ̈ܗܽܘܢ ܘܰܐܝܟ ܒܺܝܫܽܘܬܗܽܘܢ
Psa 28:5 ܡܶܛܽܠ ܕܠܳܐ ܐܶܣܬܰܟܰܠܘ ܒܰܥܒܳܕܰܘ̈ܗܝ ܕܡܳܪܝܳܐ ܘܒܰܥܒܳܕ ܐܺܝ̈ܕܰܘܗܝ. ܢܶܣܚܽܘܦ ܐܶܢܽܘܢ ܘܠܳܐ ܢܶܒܢܶܐ ܐܶܢܽܘܢ
Psa 28:6 ܒܪܺܝܟ ܗܽܘ ܡܳܪܝܳܐ ܕܰܫܡܰܥ ܩܳܠܳܐ ܕܒܳܥܽܘܬܝ̱
Psa 28:7 ܡܳܪܝܳܐ ܥܳܕܽܘܪܝ̱ ܘܰܡܣܰܝܥܳܢܝ̱. ܕܰܥܠܰܘܗܝ̱ ܐܶܬܬܟܶܠ ܠܶܒܝ̱ ܘܰܫܘܰܚ ܒܶܣܪܝ. ܘܰܒܬܶܫܒܽܘܚܬܳܐ ܐܰܘܕܶܐ ܠܶܗ
Psa 28:8 ܡܳܪܝܳܐ ܚܰܝܠܰܐ ܗܘ ܕܥܰܡܶܗ. ܘܡܣܰܝܥܳܢܳܐ ܕܦܽܘܪܩܳܢܳܐ ܕܰܡܫܺܝܚܶܗ
Psa 28:9 ܦܪܽܘܩ ܠܥܰܡܳܟ ܘܒܰܪܶܟ ܠܝܳܪܬܽܘܬܳܟ. ܘܰܪܥܺܝ ܐܶܢܽܘܢ ܘܕܰܒܰܪ ܐܶܢܽܘܢ ܥܕܰܡܳܐ ܠܥܳܠܰܡ.
Psa 29:1 ܐܰܝܬܰܘ ܠܡܳܪܝܳܐ ܒܢܰܝ̈ ܕܶܟܖ̈ܶܐ. ܐܰܝܬܰܘ ܠܡܳܪܝܳܐ ܫܽܘܒܚܳܐ ܘܺܐܝܩܳܪܳܐ
Psa 29:2 ܐܰܝܬܰܘ ܠܡܳܪܝܳܐ ܐܺܝܩܳܪܳܐ ܠܰܫܡܶܗ. ܣܓܽܘܕܘ ܠܡܳܪܝܳܐ ܒܕܳܪܬܳܐ ܕܩܽܘܕܫܶܗ
Psa 29:3 ܩܳܠܶܗ ܕܡܳܪܝܳܐ ܥܰܠ ܡܰܝ̈ܳܐ. ܐܰ‌ܠܳܗܳܐ ܡܫܰܒܚܳܐ ܪܥܶܡ. ܡܳܪܝܳܐ ܥܰܠ ܡܰܝ̈ܳܐ ܣܰܓܺܝ̈ܐܶܐ
Psa 29:4 ܩܳܠܶܗ ܕܡܳܪܝܳܐ ܒܚܰܝܠܳܐ ܘܩܳܠܶܗ ܕܡܳܪܝܳܐ ܒܫܽܘܒܚܳܐ
Psa 29:5 ܩܳܠܶܗ ܕܡܳܪܝܳܐ ܕܰܡܚܰܬܶܦ ܐܰܖ̈ܙܶܐ. ܘܬܰܒܰܪ ܡܳܪܝܳܐ ܐܰܖ̈ܙܶܐ ܕܠܶܒܢܳܢ
Psa 29:6 ܪܰܩܶܕ ܐܶܢܽܘܢ ܐܰܝܟ ܥܶܓ̈ܠܶܐ. ܠܠܶܒܢܳܢ ܘܰܠܣܳܢܺܝܪ ܐܰܝܟ ܒܢܰܝ̈ ܪܰܝܡܳܐ
Psa 29:7 ܩܳܠܶܗ ܕܡܳܪܝܳܐ ܕܦܳܣܶܩ ܫܰܠܗܶܒܺܝܬܳܐ ܕܢܽܘܪܳܐ
Psa 29:8 ܩܳܠܶܗ ܕܡܳܪܝܳܐ ܕܰܡܙܺܝܥ ܡܰܕܒܪܳܐ. ܘܰܡܙܺܝܥ ܡܳܪܝܳܐ ܡܰܕܒܪܳܐ ܕܰܩܕܶܫ
Psa 29:9 ܩܳܠܶܗ ܕܡܳܪܝܳܐ ܕܰܡܙܺܝܥ ܐܺܝ̈ܠܳܬܳܐ ܘܰܡܥܰܩܰܪ ܥܳܒ̈ܶܐ. ܘܰܒܗܰܝܟܠܶܗ ܟܽܠܢܳܫ ܐܳܡܰܪ ܫܽܘܒܚܳܐ
Psa 29:10 ܡܳܪܝܳܐ ܡܳܡܽܘܠܳܐ ܐܰܗܦܶܟ. ܝܳܬܶܒ ܡܳܪܝܳܐ ܡܰܠܟܳܐ ܠܥܳܠܰܡ
Psa 29:11 ܡܳܪܝܳܐ ܢܶܬܶܠ ܚܰܝܠܳܐ ܠܥܰܡܶܗ. ܡܳܪܝܳܐ ܢܒܰܪܶܟ ܠܥܰܡܶܗ ܒܰܫܠܳܡܳܐ.
Psa 30:1 ܐܶܪܰܡܪܡܳܟ ܡܳܪܝܳܐ ܕܰܐܪܺܝܡܬܳܢܝ̱. ܘܠܳܐ ܚܰܕܺܝܬ ܒܺܝ ܠܰܒܥܶܠܕ̈ܒܳܒܰܝ
Psa 30:2 ܡܳܪܝܳܐ ܐܰܠܳܗܝ ܒܥܺܝܬ ܡܶܢܳܟ ܘܰܐܣܺܝܬܳܢܝ̱
Psa 30:3 ܘܰܐܣܶܩܬ ܡܶܢ ܫܝܽܘܠ ܠܢܰܦܫܝ̱. ܘܰܐܚܺܝܬܳܢܝ̱ ܡܶܢ ܢܳܚ̈ܬܰܝ ܓܽܘܒܳܐ
Psa 30:4 ܙܡܰܪܘ ܠܡܳܪܝܳܐ ܓܒܰܘ̈ܗܝ̱. ܘܰܐܘܕܰܘ ܠܕܽܘܟܪܳܢܳܐ ܕܩܽܘܕܫܶܗ
Psa 30:5 ܡܶܛܽܠ ܕܰܟܐܳܬܳܐ ܒܪܽܘܓܙܶܗ ܘܚܰܝ̈ܶܐ ܒܨܶܒܝܳܢܶܗ. ܒܪܰܡܫܳܐ ܬܒܽܘܬ ܒܟܳܬܳܐ ܘܰܒܨܰܦܪܳܐ ܚܰܕܽܘܬܳܐ
Psa 30:6 ܐܶܢܳܐ ܐܶܡܪܶܬ ܒܫܰܠܝܽܘܬܝ̱ ܕܠܳܐ ܐܶܙܽܘܥ ܠܥܳܠܰܡ
Psa 30:7 ܐܰ‌ܠܳܗܳܐ ܒܨܶܒܝܳܢܳܟ ܐܰܩܺܝܡܬ ܥܰܠ ܫܽܘܒܚܝ̱ ܚܰܝܠܳܐ. ܘܰܐܗܦܶܟܬ ܐܰܦܰܝ̈ܟ ܘܙܳܥܶܬ
Psa 30:8 ܘܰܩܪܺܝܬܳܟ ܡܳܪܝܳܐ ܘܡܶܢܳܟ ܡܳܪܝ ܒܥܺܝܬ
Psa 30:9 ܡܳܢܳܐ ܝܽܘܬܪܳܢܳܐ ܐܺܝܬ ܒܕܶܡܝ̱ ܕܶܐܚܽܘܬ ܠܰܚܒܳܠܳܐ. ܠܳܐ ܡܰܘܕܶܐ ܠܳܟ ܥܰܦܪܳܐ. ܘܠܳܐ ܡܚܰܘܶܐ ܗܰܝܡܳܢܽܘܬܳܟ
Psa 30:10 ܫܡܰܥ ܐܰ‌ܠܳܗܳܐ ܘܪܰܚܶܡ ܥܠܰܝ. ܡܳܪܝܳܐ ܗܘܺܝ ܠܺܝ ܥܳܕܽܘܪܳܐ
Psa 30:11 ܕܰܐܗܦܶܟܬ ܡܰܖ̈ܩܕܳܬܝ̱ ܠܚܰܕܽܘܬܳܐ. ܫܪܰܝܬ ܣܰܩܝ̱ ܘܰܐܟܒܶܢܬܳܢܝ̱ ܚܰܕܽܘܬܳܐ
Psa 30:12 ܡܶܛܽܠ ܗܳܢܳܐ ܐܶܙܡܰܪ ܠܳܟ ܫܽܘܒܚܳܐ ܘܠܳܐ ܐܶܫܬܽܘܩ. ܡܳܪܝܳܐ ܐܰܠܳܗܝ ܠܥܳܠܰܡ ܐܰܘܕܶܐ ܠܳܟ.
Psa 31:1 ܒܳܟ ܡܳܪܝܳܐ ܣܰܒܪܶܬ ܠܳܐ ܐܶܒܗܰܬ ܠܥܳܠܰܡ. ܘܰܒܙܰܕܺܝܩܽܘܬܳܟ ܦܠܶܛܰܝܢܝ̱
Psa 31:2 ܨܠܺܝ ܠܘܳܬܝ̱ ܐܶܕܢܳܟ ܘܒܰܥܓܰܠ ܥܢܺܝܢܝ̱. ܗܘܺܝ ܠܺܝ ܐܰ‌ܠܳܗܳܐ ܡܥܰܕܪܳܢܳܐ ܘܒܶܝܬ ܓܰܘܣܳܐ ܘܰܦܪܽܘܩܰܝܢܝ̱
Psa 31:3 ܡܶܛܽܠ ܕܥܽܘܫܢܝ̱ ܘܒܶܝܬ ܓܰܘܣܝ̱ ܐܰܢ̱ܬ ܗܽܘ. ܡܶܛܽܠ ܫܡܳܟ ܡܳܪܝܳܐ ܒܰܝܰܐܰܝܢܝ̱
Psa 31:4 ܘܰܐܦܶܩܰܝܢܝ̱ ܡܶܢ ܡܨܺܝܕܬܳܐ ܗܳܕܶܐ ܕܰܛܡܰܪܘ ܠܺܝ. ܡܶܛܽܠ ܕܰܐܢ̱ܬ ܗܽܘ ܡܣܰܝܥܳܢܝ̱ ܘܠܳܟ ܐܰܛܪܶܬ ܪܽܘܚܝ̱
Psa 31:5 ܘܰܦܪܰܩܬܳܢܝ̱ ܡܳܪܝܳܐ ܐܰ‌ܠܳܗܳܐ ܕܩܽܘܫܬܳܐ
Psa 31:6 ܣܢܰܝܬ ܠܰܐܝܠܶܝܢ ܕܢܳܛܪܺܝܢ ܕܶܚ̈ܠܳܬܳܐ ܣܖ̈ܺܝܩܳܬܳܐ. ܘܶܐܢܳܐ ܒܳܟ ܡܳܪܝܳܐ ܣܰܒܪܶܬ
Psa 31:7 ܐܶܕܽܘܨ ܘܶܐܚܕܶܐ ܒܛܰܝܒܽܘܬܳܟ. ܕܰܚܙܰܝܬ ܒܡܽܘܟܳܟܝ̱ ܘܺܝܕܰܥܬ ܒܽܐܘܠܨܳܢܳܗ̇ ܕܢܰܦܫܝ̱
Psa 31:8 ܘܠܳܐ ܐܰܫܠܶܡܬܳܢܝ̱ ܒܺܐܝܕܳܐ ܕܰܒܥܶܠܕ̈ܒܳܒܰܝ. ܐܰܩܺܝܡܬ ܒܰܪܘܰܚܬܳܐ ܖ̈ܶܓܠܰܝ
Psa 31:9 ܪܰܚܶܡ ܥܠܰܝ ܡܳܪܝܳܐ ܡܶܛܽܠ ܕܥܳܩܰܬ ܠܺܝ. ܐܶܬܕܰܠܚܰܬ ܥܰܝܢܝ̱ ܒܪܽܘܓܙܳܐ ܢܰܦܫܝ̱ ܘܟܰܪܣܝ̱
Psa 31:10 ܡܶܛܽܠ ܕܰܓܡܰܪܘ ܚܰܝ݂ܰܝ݂̈ ܒܕܽܘܘܳܢܳܐ. ܘܰܫܢܰܝ̈ ܒܬܶܢ̈ܚܳܬܳܐ. ܐܶܬܟܪܰܗ ܚܰܝܠܝ̱ ܒܡܶܣܟܺܢܽܘܬܳܐ. ܘܶܐܬܕܰܠܰܚܘ ܓܰܖ̈ܡܰܝ ܡܶܢ ܟܽܠܗܽܘܢ ܒܥܶܠܕ̈ܒܳܒܰܝ
Psa 31:11 ܘܰܗܘܺܝܬ ܚܶܣܕܳܐ ܠܰܫ̈ܒܳܒܰܝ. ܘܕܶܚܠܬܳܐ ܠܰܐܝܠܶܝܢ ܕܝܳܕܥܺܝܢ ܠܺܝ. ܘܰܐܝܠܶܝܢ ܕܚܳܙܶܝܢ ܗ̱ܘܰܘ ܠܺܝ ܒܫܽܘܩܳܐ ܢܳܕܺܝܢ ܗ̱ܘܰܘ ܡܶܢܝ̱
Psa 31:12 ܐܶܬܛܥܺܝܬ ܐܰܝܟ ܡܺܝܬܳܐ ܡܶܢ ܠܶܒܳܐ. ܘܰܗܘܺܝܬ ܐܰܝܟ ܡܳܐܢܳܐ ܐܰܒܺܝܕܳܐ
Psa 31:13 ܡܶܛܽܠ ܕܫܶܡܥܶܬ ܪܶܢܝܳܐ ܕܣܰܓܺܝ̈ܐܶܐ. ܟܰܕ ܐܶܬܡܰܠܰܟܘ ܥܠܰܝ ܐܰܟܚܕܳܐ. ܘܶܐܬܚܰܫܰܒܘ ܕܢܶܣܒܽܘܢ ܠܢܰܦܫܝ̱
Psa 31:14 ܐܶܢܳܐ ܕܶܝܢ ܥܠܰܝܟ ܡܳܪܝܳܐ ܐܶܬܬܰܟܠܶܬ. ܘܶܐܡܪܶܬ ܕܰܐ‌ܠܳܗܝ ܐܰܢ̱ܬ ܡܳܪܝܳܐ
Psa 31:15 ܘܒܺܐܝ̈ܕܰܝܟ ܐܶܢܽܘܢ ܙܰܒ̈ܢܶܐ. ܦܪܽܘܩܰܝܢܝ̱ ܡܶܢ ܒܥܶܠܕ̈ܒܳܒܰܝ ܘܡܶܢ ܐܰܝܠܶܝܢ ܕܪܳܕܦܺܝܢ ܠܺܝ
Psa 31:16 ܐܰܢܗܰܪ ܐܰܦܰܝ̈ܟ ܥܰܠ ܥܰܒܕܳܟ ܘܰܦܪܽܘܩܰܝܢܝ̱ ܒܛܰܝܒܽܘܬܳܟ
Psa 31:17 ܡܳܪܝܳܐ ܠܳܐ ܐܶܒܗܰܬ ܕܰܩܪܺܝܬܳܟ. ܢܶܒܗܬܽܘܢ ܖ̈ܰܫܺܝܥܶܐ ܘܢܶܚܬܽܘܢ ܠܰܫܝܽܘܠ
Psa 31:18 ܘܢܶܣܬܰܟܖ̈ܳܢ ܣܶܦ̈ܘܳܬܗܽܘܢ ܕܥܰܘ̈ܳܠܶܐ. ܕܰܡܡܰܠܠܺܝܢ ܥܰܠ ܙܰܕܺܝܩܳܐ ܫܽܘܩܪܳܐ ܘܫܳܛܝܽܘܬܳܐ
Psa 31:19 ܡܳܐ ܣܰܓܺܝܐܳܐ ܛܰܝܒܽܘܬܳܟ ܕܢܳܛܰܪ ܐܰܢ̱ܬ ܠܕܳܚ̈ܠܰܝܟ. ܠܕܰܡܣܰܒܪܺܝܢ ܒܳܟ ܩܕܳܡ ܒܢܰܝ̈ܢܳܫܳܐ
Psa 31:20 ܬܟܰܣܶܐ ܐܶܢܽܘܢ ܒܣܶܬܳܪܶܗ ܕܦܰܪܨܽܘܦܳܟ ܡܶܢ ܕܠܽܘܚܝܳܐ ܕܰܒܢܰܝ̈ܢܳܫܳܐ. ܬܟܰܣܶܐ ܐܶܢܽܘܢ ܒܛܶܠܳܠܳܟ ܡܶܢ ܚܶܪܝܳܢܳܐ
Psa 31:21 ܒܪܺܝܟ ܗܽܘ ܡܳܪܝܳܐ ܕܰܓܒܳܐ ܠܶܗ ܓܒܰܝ̈ܳܐ ܒܰܩܪܺܝܬܳܐ ܥܰܫܺܝܢܬܳܐ
Psa 31:22 ܐܶܢܳܐ ܐܶܡܪܶܬ ܒܰܡܣܰܪܗܒܽܘܬܝ̱ ܕܶܐܒܕܶܬ ܡܶܢ ܩܕܳܡ ܥܰܝ̈ܢܰܝܟ. ܘܰܫܡܰܥܬ ܩܳܠܳܐ ܕܒܳܥܽܘܬܝ̱ ܟܰܕ ܩܪܺܝܬܳܟ
Psa 31:23 ܪܚܰܡܘ ܠܡܳܪܝܳܐ ܙܰܕܺܝܩܰܘ̈ܗܝ̱. ܠܰܡܗܰܝܡ̈ܢܶܐ ܢܳܛܰܪ ܡܳܪܝܳܐ ܘܦܳܪܰܥ ܠܥܰܘ̈ܳܠܶܐ ܥܒܳܕܰܝ̈ܗܽܘܢ
Psa 31:24 ܐܶܬܚܰܝܰܠܘ ܘܢܶܬܥܰܫܰܢ ܠܶܒܟܽܘܢ. ܟܽܠ ܕܰܡܣܰܒܪܺܝܢ ܒܡܳܪܝܳܐ.
Psa 32:1 ܛܽܘܒܰܘܗܝ ܠܡܰܢ ܕܶܐܫܬܒܶܩ ܠܶܗ ܥܰܘܠܶܗ. ܘܶܐܬܟܰܣܺܝܘ ܠܶܗ ܚܛܳܗܰܘ̈ܗܝ̱
Psa 32:2 ܛܽܘܒܰܘܗܝ̱ ܠܒܰܪܢܳܫܳܐ ܕܠܳܐ ܢܶܚܫܽܘܒ ܠܶܗ ܡܳܪܝܳܐ ܚܛܺܝܬܶܗ. ܘܠܰܝܬ ܢܶܟܠܳܐ ܒܠܶܒܶܗ
Psa 32:3 ܡܶܛܽܠ ܕܫܶܬܩܶܬ ܒܠܺܝܘ ܓܰܖ̈ܡܰܝ. ܟܰܕ ܢܳܗܶܡ ܗ̱ܘܺܝܬ ܝܰܘܡܳܐ ܟܽܠܶܗ
Psa 32:4 ܡܶܛܽܠ ܕܠܺܠܝܳܐ ܘܺܐܝܡܳܡܳܐ ܝܶܩܪܰܬ ܥܠܰܝ ܐܺܝܕܳܟ. ܘܶܐܬܗܦܶܟ ܒܚܰܕܺܝ݂ܝ݂ ܟܺܐܒܳܐ ܠܡܶܩܛܠܰܢܝ̱
Psa 32:5 ܚܛܳܗܰܝ̈ ܐܰܘܕܰܥܬܳܟ ܘܣܰܟ̈ܠܘܳܬܝ̱ ܠܳܐ ܟܰܣܺܝܬ ܡܶܢܳܟ. ܐܶܡܪܶܬ ܕܰܐܘܕܶܐ ܠܡܳܪܝܳܐ ܥܰܠ ܣܰܟ̈ܠܘܳܬ݂ܝ̱. ܘܰܐܢ̱ܬ ܫܳܒܶܩ ܐܰܢ̱ܬ ܠܺܝ ܟܽܠܗܽܘܢ ܚܛܳܗܰܝ̈
Psa 32:6 ܡܶܛܽܠ ܗܳܢܳܐ ܢܨܰܠܶܐ ܠܳܟ ܟܽܠ ܡܰܢ ܕܰܓܒܶܐ ܠܳܟ ܒܙܰܒܢܳܐ ܡܩܰܒܠܳܐ. ܚܺܐܦ̈ܶܐ ܕܶܝܢ ܕܡܰܝ̈ܳܐ ܣܰܓܺܝ̈ܐܶܐ ܠܘܳܬܶܗ ܠܳܐ ܢܶܬܩܰܪܒܽܘܢ
Psa 32:7 ܐܰܢ̱ܬ ܣܰܬܰܪܰܝܢܝ̱ ܘܡܶܢ ܒܥܶܠܕ̈ܒܳܒܰܝ ܢܰܛܰܪܰܝܢܝ̱. ܫܽܘܒܚܳܐ ܘܦܽܘܪܩܳܢܳܐ ܐܰܟܪܶܟܰܝܢܝ̱ ܕܶܐܣܬܰܟܠܳܟ
Psa 32:8 ܐܰܘܕܥܳܟ ܐܽܘܪܚܳܐ ܕܬܺܐܙܰܠ ܒܳܗ̇. ܘܶܐܣܺܝܡ ܥܰܝ̈ܢܰܝ ܥܠܰܝܟ
Psa 32:9 ܠܳܐ ܬܶܗܘܢ ܐܰܝܟ ܣܽܘܣܝܳܐ ܘܰܐܝܟ ܟܽܘܕܰܢܝܳܐ ܕܠܳܐ ܚܰܟܺܝܡܺܝܢ. ܕܒܰܦܓܽܘܕܬܳܐ ܡܟܰܒܫܺܝܢ ܠܗܽܘܢ ܡܶܢ ܛܰܠܝܽܘܬܗܽܘܢ. ܘܠܳܐ ܩܳܪܒܺܝܢ ܠܘܳܬܶܗ
Psa 32:10 ܣܰܓܺܝܐܺܝܢ ܟܺܐܒܰܘ̈ܗܝ̱ ܕܥܰܘܳܠܳܐ. ܘܰܐܝܢܳܐ ܕܰܡܣܰܒܰܪ ܒܡܳܪܝܳܐ ܛܰܝܒܽܘܬܳܐ ܬܶܚܕܪܺܝܘܗܝ̱
Psa 32:11 ܚܕܰܘ ܙܰܕܺܝ̈ܩܶܐ ܘܶܐܬܒܰܣܡܘ ܒܡܳܪܝܳܐ. ܘܫܰܒܚܽܘܗܝ ܟܽܠ ܬܖ̈ܺܝܨܰܝ ܠܶܒܳܐ.
Psa 33:1 ܫܰܒܰܚܘ ܙܰܕܺܝ̈ܩܶܐ ܠܡܳܪܝܳܐ. ܘܠܰܬܖ̈ܺܝܨܶܐ ܝܳܐܝܳܐ ܬܶܫܒܽܘܚܬܳܐ
Psa 33:2 ܐܰܘܕܰܘ ܠܶܗ ܒܟܶܢܳܪܳܐ. ܘܰܒܩܺܝܬܳܪܳܐ ܕܰܥܣܰܪ ܡܢܺܝ̈ܢ ܙܡܰܪܘ ܠܶܗ
Psa 33:3 ܫܰܒܰܚܘ ܠܶܗ ܬܶܫܒܽܘܚܬܳܐ ܚܕܰܬܳܐ. ܘܶܐܡܰܪܘ ܫܰܦܺܝܪ ܒܩܳܠܳܐ
Psa 33:4 ܡܶܛܽܠ ܕܰܬܪܺܝܨ ܗܽܘ ܦܶܬܓܳܡܶܗ ܕܡܳܪܝܳܐ. ܘܟܽܠܗܽܘܢ ܥܒܳܕܰܘ̈ܗܝ ܒܗܰܝܡܳܢܽܘܬܳܐ
Psa 33:5 ܪܳܚܶܡ ܙܰܕܺܝܩܽܘܬܳܐ ܘܕܺܝܢܳܐ. ܛܰܝܒܽܘܬܶܗ ܕܡܳܪܝܳܐ ܡܰܠܝܳܐ ܐܰܪܥܳܐ
Psa 33:6 ܒܡܶܠܬܶܗ ܕܡܳܪܝܳܐ ܐܶܬܥܒܶܕ ܫܡܰܝܳܐ. ܘܰܒܪܽܘܚܳܐ ܕܦܽܘܡܶܗ ܟܽܠܗܽܘܢ ܚܰܝ̈ܠܰܘܳܬܶܗ
Psa 33:7 ܟܢܰܫܘ ܐܰܝܟ ܕܰܒܙܶܩ̈ܶܐ ܡܰܝ̈ܳܐ ܕܝܰܡܳܐ. ܘܣܳܡ ܒܰܐܘܨܖ̈ܶܐ ܬܗܽܘ̈ܡܶܐ
Psa 33:8 ܬܶܕܚܰܠ ܡܶܢ ܡܳܪܝܳܐ ܟܽܠܳܗ̇ ܐܰܪܥܳܐ. ܘܰܢܙܽܘܥܽܘܢ ܡܶܢ ܩܕܳܡܰܘܗܝ ܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ
Psa 33:9 ܡܶܛܽܠ ܕܗܽܘ ܐܶܡܰܪ ܘܰܗܘܰܘ. ܘܗܽܘܝܽܘ ܦܩܰܕ ܘܰܐܩܺܝܡ
Psa 33:10 ܡܳܪܝܳܐ ܡܒܰܛܶܠ ܡܶܠܟ݂ܳܐ ܕܥܰܡ̈ܡܶܐ. ܘܰܡܒܰܛܶܠ ܡܳܪܝܳܐ ܡܰܚܫ̈ܒܳܬܗܽܘܢ ܕܥܰܡ̈ܡܶܐ
Psa 33:11 ܬܰܪܥܺܝܬܶܗ ܕܡܳܪܝܳܐ ܠܥܳܠܰܡ ܩܰܝܳܡܳܐ. ܘܡܰܚܫܰܒܬܳܐ ܕܠܶܒܶܗ ܠܕܳܪܕܳܖ̈ܺܝܢ
Psa 33:12 ܛܽܘܒܰܘܗܝ̱ ܠܥܰܡܳܐ ܕܡܳܪܝܰܐ ܗ̱ܘ ܐܰܠܳܗܶܗ. ܥܰܡܳܐ ܕܰܓܒܳܐ ܠܶܗ ܠܝܳܪܬܽܘܬܳܐ
Psa 33:13 ܡܶܢ ܫܡܰܝܳܐ ܐܰܕܺܝܩ ܡܳܪܝܳܐ. ܘܰܚܙܳܐ ܠܟܽܠܗܽܘܢ ܒܢܰܝ̈ܢܳܫܳܐ
Psa 33:14 ܘܡܶܢ ܡܰܘܬܒܶܗ ܚܙܳܐ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ
Psa 33:15 ܕܰܓܒܰܠ ܐܰܟܚܕܳܐ ܠܶܒܗܽܘܢ. ܘܡܶܬܒܰܝܰܢ ܒܟܽܠܗܽܘܢ ܥܒܳܕܰܝ̈ܗܽܘܢ
Psa 33:16 ܡܰܠܟܳܐ ܠܳܐ ܡܶܬܦܪܶܩ ܒܣܽܘܓܳܐܐ ܕܚܰܝܠܳܐ. ܐܳܦܠܳܐ ܓܰܢ̱ܒܳܪܳܐ ܡܶܬܦܰܨܶܐ ܒܣܽܘܓܳܐܐ ܕܚܰܝܠܶܗ
Psa 33:17 ܕܰܓܳܠ ܗܽܘ ܦܽܘܪܩܳܢܶܗ ܕܣܽܘܣܝܳܐ. ܕܰܒܣܽܘܓܳܐܐ ܕܚܰܝܠܶܗ ܠܳܐ ܡܦܰܨܶܐ ܠܪܳܟܒܶܗ
Psa 33:18 ܥܰܝܢܰܘ̈ܗܝ ܕܡܳܪܝܳܐ ܥܰܠ ܙܰܕܺܝ̈ܩܶܐ. ܕܰܡܣܰܟܶܝܢ ܠܛܰܝܒܽܘܬܶܗ
Psa 33:19 ܕܰܡܦܰܨܶܐ ܢܰܦ̈ܫܳܬܗܽܘܢ ܡܶܢ ܡܰܘܬܳܐ. ܘܢܰܚܶܐ ܐܶܢܽܘܢ ܒܟܰܦܢܳܐ
Psa 33:20 ܢܰܦܫܰܢ ܣܰܟܝܰܬ ܠܡܳܪܝܳܐ. ܡܶܛܽܠ ܕܗܽܘܝܽܘ ܡܥܰܕܪܳܢܰܢ ܘܰܡܣܰܝܥܳܢܰܢ
Psa 33:21 ܘܒܶܗ ܗܽܘ ܢܶܚܕܶܐ ܠܶܒܰܢ. ܕܒܰܫܡܶܗ ܩܰܕܺܝܫܳܐ ܣܰܒܰܪܢ
Psa 33:22 ܬܶܗܘܶܐ ܛܰܝܒܽܘܬܳܟ ܥܠܰܝܢ ܡܳܪܝܳܐ. ܐܰܝܟܰܢܳܐ ܕܣܰܟܺܝܢܰܢ ܠܳܟ.
Psa 34:1 ܐܶܒܰܪܶܟ ܠܡܳܪܝܳܐ ܒܟܽܠܙܒܰܢ. ܘܰܒܟܽܠܙܒܰܢ ܬܶܫܒ̈ܚܳܬܶܗ ܒܦܽܘܡܝ̱
Psa 34:2 ܒܡܳܪܝܳܐ ܬܶܫܬܰܒܗܰܪ ܢܰܦܫܝ̱. ܢܶܫܡܥܽܘܢ ܡܶܣ̈ܟܺܢܶܐ ܘܢܶܚܕܽܘܢ
Psa 34:3 ܐܰܘܪܶܒܘ ܥܰܡܝ̱ ܠܡܳܪܝܳܐ. ܘܰܢܪܺܝܡ ܫܡܶܗ ܐܰܟܚܕܳܐ
Psa 34:4 ܒܥܺܝܬ ܡܶܢ ܡܳܪܝܳܐ ܘܰܥܢܳܢܝ̱. ܘܡܶܢ ܟܽܠܗܽܘܢ ܐܽܘ̈ܠܨܳܢܰܝ ܦܰܨܝܰܢܝ̱
Psa 34:5 ܚܽܘܪܘ ܠܘܳܬܶܗ ܘܣܰܒܰܪܘ ܒܶܗ. ܘܰܐܦܰܝ̈ܟܽܘܢ ܠܳܐ ܢܰܚܦܖ̈ܳܢ
Psa 34:6 ܗܳܢܳܐ ܡܶܣܟܺܢܳܐ ܕܰܩܪܳܝܗܝ̱ ܘܫܰܡܥܶܗ. ܘܡܶܢ ܟܽܠܗܽܘܢ ܐܽܘܠܨܳܢܰܘ̈ܗܝ̱ ܦܰܨܝܶܗ
Psa 34:7 ܡܰܫܪܺܝܬܳܐ ܕܡܰܠܰܐܟܰܘ̈ܗܝ ܕܡܳܪܝܳܐ ܚܕܺܝܪܳܐ ܠܕܳܚܠܰܘ̈ܗܝ̱ ܘܰܡܦܰܨܶܐ ܠܗܽܘܢ
Psa 34:8 ܛܥܰܡܘ ܘܰܚܙܰܘ ܕܛܳܒ ܗܽܘ ܡܳܪܝܳܐ. ܘܛܽܘܒܰܝܗܽܘܢ ܠܟܽܠ ܕܰܬܟܺܝܠܺܝܢ ܥܠܰܘܗܝ̱
Psa 34:9 ܥܰܬܺܝܖ̈ܶܐ ܐܶܬܡܰܣܟܰܢܘ ܘܰܟܦܶܢܘ
Psa 34:10 ܘܰܐܝܠܶܝܢ ܕܰܠܡܳܪܝܳܐ ܒܳܥܶܝܢ ܠܳܐ ܬܶܚܣܰܪ ܠܗܽܘܢ ܛܳܒܬܳܐ
Psa 34:11 ܬܰܘ ܒܢܰܝ̈ܳܐ ܫܽܘܡܥܽܘܢܝ̱. ܘܰܐܠܶܦܟܽܘܢ ܕܶܚܠܬܶܗ ܕܰܐ‌ܠܳܗܳܐ
Psa 34:12 ܐܰܝܢܰܘ ܓܰܒܪܳܐ ܕܨܳܒܶܐ ܚܰܝ̈ܶܐ. ܘܪܳܚܶܡ ܝܰܘ̈ܡܳܬܳܐ ܛܳܒ̈ܶܐ ܠܡܶܚܙܳܐ
Psa 34:13 ܛܰܪ ܠܶܫܳܢܳܟ ܡܶܢ ܒܺܝܫܬܳܐ. ܘܣܶܦ̈ܘܳܬܳܟ ܠܳܐ ܢܡ̈ܰܠܠܳܢ ܢܶܟܠܳܐ
Psa 34:14 ܥܒܰܪ ܡܶܢ ܒܺܝܫܬܳܐ ܘܰܥܒܶܕ ܛܳܒܬܳܐ. ܒܥܺܝ ܫܠܳܡܳܐ ܘܗܰܪܛ ܒܳܬܪܶܗ
Psa 34:15 ܥܰܝ̈ܢܰܘܗܝ ܕܡܳܪܝܳܐ ܥܰܠ ܙܰܕܺܝ̈ܩܶܐ. ܘܶܐܕܢܰܘ̈ܗܝ ܠܡܶܫܡܰܥ ܐܶܢܽܘܢ
Psa 34:16 ܐܰܦܰܘ̈ܗܝ ܕܡܳܪܝܳܐ ܥܰܠ ܒܺܝ̈ܫܳܐ. ܕܢܶܥܛܶܐ ܡܶܢ ܐܰܪܥܳܐ ܕܽܘܟܪܳܢܗܽܘܢ
Psa 34:17 ܓܥܰܘ ܙܰܕܺܝ̈ܩܶܐ ܘܡܳܪܝܳܐ ܫܡܰܥ ܐܶܢܽܘܢ ܘܦܰܨܺܝ ܐܶܢܽܘܢ
Psa 34:18 ܩܰܪܺܝܒ ܗܽܘ ܡܳܪܝܳܐ ܠܰܬܒܺܝܖ̈ܰܝ ܠܶܒܳܐ. ܘܰܠܡܰܟܺܝ̈ܟܰܝ ܪܽܘܚܳܐ ܦܳܪܶܩ
Psa 34:19 ܣܰܓܺܝ̈ܐܳܢ ܒܺܝ̈ܫܳܬܶܗ ܕܙܰܕܺܝܩܳܐ. ܘܡܶܢ ܟܽܠܗܶܝܢ ܡܦܰܨܶܐ ܠܶܗ ܡܳܪܝܳܐ
Psa 34:20 ܘܢܳܛܰܪ ܠܟܽܠܗܽܘܢ ܓܰܖ̈ܡܰܘܗܝ. ܕܚܰܕ ܡܶܢܗܽܘܢ ܠܳܐ ܢܶܬܬܒܰܪ
Psa 34:21 ܩܳܛܠܳܐ ܠܖ̈ܰܫܺܝܥܶܐ ܒܺܝܫܬܳܐ. ܘܣܳܢܰܐܘ̈ܗܝ ܕܙܰܕܺܝܩܳܐ ܢܣܽܘܦܽܘܢ
Psa 34:22 ܢܶܦܪܽܘܩ ܡܳܪܝܳܐ ܢܰܦ̈ܫܳܬܳܐ ܕܥܰܒܕܰܘ̈ܗܝ. ܘܠܳܐ ܢܶܬܚܰܝܒܽܘܢ ܟܽܠ ܕܰܡܣܰܒܪܺܝܢ ܒܶܗ.
Psa 35:1 ܕܽܘܢ ܡܳܪܝܳܐ ܕܺܝܢܝ̱ ܘܶܐܬܟܰܬܫ ܥܰܡ ܐܰܝܠܶܝܢ ܕܡܶܬܟܰܬܫܺܝܢ ܥܰܡܝ̱
Psa 35:2 ܐܰܚܽܘܕ ܙܰܝܢܳܐ ܘܣܰܟܪܳܐ ܘܩܽܘܡ ܒܥܽܘܕܪܳܢܝ̱
Psa 35:3 ܫܡܽܘܛ ܣܰܦܣܺܝܪܳܐ. ܘܰܐܒܪܶܩ ܠܽܘܩܒܰܠ ܖ̈ܳܕܽܘܦܰܝ. ܘܶܐܡܰܪ ܠܢܰܦܫܝ̱ ܕܶܐܢܰܐ ܗ̱ܘ ܦܳܪܽܘܩܶܟܝ̱
Psa 35:4 ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܢܰܫܦܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ ܐܰܝܠܶܝܢ ܕܶܐܬܚܰܫܰܒܘ ܥܠܰܝ ܒܺܝܫܬܳܐ
Psa 35:5 ܢܶܗܘܽܘܢ ܐܰܝܟ ܕܰܚܺܝܚܳܐ ܩܕܳܡ ܪܽܘܚܳܐ. ܘܡܰܠܰܐܟܶܗ ܕܡܳܪܝܳܐ ܢܶܪܕܽܘܦ ܐܶܢܽܘܢ
Psa 35:6 ܬܶܚܫܰܟ ܐܽܘܪܚܗܽܘܢ ܘܢܶܗܘ̈ܝܳܢ ܒܳܗ̇ ܡܰܫܖ̈ܽܘܥܝܳܬܳܐ. ܘܡܰܠܰܐܟܶܗ ܕܰܐ‌ܠܳܗܳܐ ܢܶܪܕܽܘܦ ܐܶܢܽܘܢ
Psa 35:7 ܥܰܠ ܕܰܛܡܰܪܘ ܠܺܝ ܦܰܚ̈ܶܐ. ܘܰܡܨܺܝܕܬܳܐ ܦܪܰܣܘ ܠܢܰܦܫܝ̱
Psa 35:8 ܬܺܐܬܶܐ ܥܠܰܝܗܽܘܢ ܒܺܝܫܬܳܐ ܡܶܢ ܫܶܠܝܳܐ. ܘܰܡܨܺܝܕܬܳܐ ܕܰܛܡܰܪܘ ܬܶܐܚܽܘܕ ܐܶܢܽܘܢ. ܘܓܽܘܡܳܨܳܐ ܕܰܚܦܰܪܘ ܢܶܦܠܽܘܢ ܒܶܗ
Psa 35:9 ܢܰܦܫܝ̱ ܕܶܝܢ ܬܶܪܘܰܙ ܒܰܐܠܳܗܳܐ. ܘܬܶܬܒܰܣܰܡ ܒܦܽܘܪܩܳܢܶܗ
Psa 35:10 ܘܟܽܠܗܽܘܢ ܓܰܖ̈ܡܰܝ ܢܺܐܡܪܽܘܢ. ܡܳܪܝܳܐ ܡܰܢܽܘ ܐܰܟܘܳܬܳܟ. ܕܰܡܦܰܨܶܐ ܐܰܢ̱ܬ ܠܒܳܝܫܳܐ ܡܶܢ ܒܥܶܠܕܒܳܒܶܗ. ܘܰܠܡܶܣܟܺܢܳܐ ܘܰܠܒܳܝܫܳܐ ܡܶܢ ܡܰܢ ܕܚܳܛܶܦ ܠܶܗ ܒܰܩܛܺܝܪܳܐ
Psa 35:11 ܩܳܡܘ ܣܳܗ̈ܕܶܐ ܕܥܰܘܠܳܐ. ܘܡܶܕܶܡ ܕܠܳܐ ܝܳܕܰܥ ܗ̱ܘܺܝܬ ܫܰܐܠܽܘܢܝ̱
Psa 35:12 ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ. ܘܰܐܘܒܶܕܘ ܢܰܦܫܝ̱ ܡܶܢ ܒܢܰܝ̈ܢܳܫܳܐ
Psa 35:13 ܘܶܐܢܳܐ ܒܰܟܪܺܝܗܽܘܬܗܽܘܢ ܠܶܒܫܶܬ ܣܰܩܳܐ. ܘܡܰܟܟܶܬ ܢܰܦܫܝ̱ ܒܨܰܘܡܳܐ. ܘܰܨܠܽܘܬܝ̱ ܠܥܽܘܒܝ̱ ܗܶܦܟܰܬ
Psa 35:14 ܐܰܝܟ ܪܳܚܡܳܐ ܘܰܐܝܟ ܐܰܚܳܐ ܡܗܰܠܶܟ ܗ̱ܘܺܝܬ. ܘܰܐܝܟ ܗܰܘ ܕܝܳܬܶܒ ܒܶܐܒܠܳܐ ܐܶܬܕܘܺܝܬ
Psa 35:15 ܒܚܰܫܝ̱ ܐܶܬܟܰܢܰܫܘ ܘܰܚܕܺܝܘ ܠܺܝ. ܐܶܬܟܰܢܰܫܘ ܥܠܰܝ ܢܽܘܓܪܳܐ ܘܠܳܐ ܝܶܕܥܶܬ
Psa 35:16 ܒܫܽܘܒܗܳܪܗܽܘܢ ܘܰܒܒܽܘܙܳܚܗܽܘܢ ܚܰܪܶܩܘ ܥܠܰܝ ܫܶܢܰܝ̈ܗܽܘܢ
Psa 35:17 ܡܳܪܝ ܟܰܕܽܘ ܚܙܰܝܬ. ܐܰܗܦܶܟ ܢܰܦܫܝ̱ ܡܶܢ ܫܓܽܘܫܺܝܗܽܘܢ. ܘܡܶܢ ܐܰܖ̈ܝܰܘܳܬܳܐ ܝܺܚܺܝܕܽܘܬܝ̱
Psa 35:18 ܐܰܘܕܶܐ ܠܳܟ ܒܥܺܕܬܳܐ ܪܰܒܬܳܐ. ܘܰܒܥܰܡ̈ܡܶܐ ܣܰܓܺܝ̈ܐܶܐ ܐܶܙܰܡܰܪ ܠܳܟ
Psa 35:19 ܠܳܐ ܢܶܚܕܽܘܢ ܠܺܝ ܒܥܶܠܕ̈ܒܳܒܰܝ. ܘܫܰܩܳܖ̈ܶܐ ܕܣܳܢܶܝܢ ܠܺܝ ܡܰܓܳܢ. ܕܰܡܪܰܡܙܺܝܢ ܒܥܰܝܢܰܝ̈ܗܽܘܢ ܘܰܫܠܳܡܳܐ ܠܳܐ ܐܳܡܪܺܝܢ
Psa 35:20 ܘܥܰܠ ܡܰܟܺܝܟܳܐ ܕܰܐܪܥܳܐ ܢܶܟܠܳܐ ܡܶܬܚܰܫܒܺܝܢ
Psa 35:21 ܦܬܰܚܘ ܥܠܰܝ ܦܽܘܡܗܽܘܢ ܘܶܐܡܰܪܘ. ܐܶܗܶܐ ܐܶܗܶܐ ܚܙܳܬ ܒܶܗ ܥܰܝܢܰܢ
Psa 35:22 ܚܙܰܝܬ ܐܰ‌ܠܳܗܳܐ ܘܠܳܐ ܬܶܫܬܽܘܩ ܡܳܪܝ ܘܠܳܐ ܬܰܪܚܶܩ ܡܶܢܝ
Psa 35:23 ܐܶܬܬܥܺܝܪ ܠܕܺܝܢܝ̱ ܐܰܠܳܗܝ ܘܡܳܪܝ̱ ܘܰܚܙܺܝ ܥܽܘܠܒܳܢܝ̱
Psa 35:24 ܕܽܘܢܰܝܢܝ̱ ܐܰܝܟ ܙܰܕܺܝܩܽܘܬܳܟ ܡܳܪܝܳܐ. ܕܠܳܐ ܢܶܚܕܽܘܢ ܠܺܝ
Psa 35:25 ܘܠܳܐ ܢܺܐܡܪܽܘܢ ܒܠܶܒܗܽܘܢ. ܕܶܐܬܬܢܺܝܚܰܬ ܢܰܦܫܰܢ ܘܛܰܒܰܥܢܳܝܗܝ̱
Psa 35:26 ܢܶܒܗܬܽܘܢ ܘܢܰܚܦܪܽܘܢ ܐܰܟܚܕܳܐ. ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱. ܘܰܐܝܠܶܝܢ ܕܡܶܬܪܰܘܪܒܺܝܢ ܥܠܰܝ ܢܶܠܒܫܽܘܢ ܒܶܗܬܬܳܐ
Psa 35:27 ܢܫܰܒܚܽܘܢ ܘܢܶܚܕܽܘܢ. ܐܰܝܠܶܝܢ ܕܨܳܒܶܝܢ ܠܙܳܟܽܘܬܝ̱ ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܡܳܪܝܳܐ. ܕܰܨܒܳܐ ܒܰܫܠܳܡܳܐ ܕܥܰܒܕܶܗ
Psa 35:28 ܠܶܫܳܢܝ̱ ܢܰܘܕܶܐ ܒܙܰܕܺܝܩܽܘܬܳܟ ܘܟܽܠܶܗ ܝܰܘܡܳܐ ܒܬܶܫܒ̈ܚܳܬܳܟ.
Psa 36:1 ܡܶܬܚܰܫܰܒ ܥܰܘܳܠܳܐ ܪܽܘܫܥܳܐ ܒܠܶܒܶܗ. ܡܶܛܽܠ ܕܠܰܝܬ ܕܶܚܠܬܶܗ ܕܰܐ‌ܠܳܗܳܐ ܠܽܘܩܒܰܠ ܥܰܝ̈ܢܰܘܗܝ̱
Psa 36:2 ܡܶܛܽܠ ܕܣܰܢܝܳܐ ܗ̱ܝ ܒܥܰܝ̈ܢܰܘܗܝ̱ ܕܢܶܫܒܽܘܩ ܚܛܳܗܰܘ̈ܗܝ ܘܢܶܣܢܶܐ ܐܶܢܽܘܢ
Psa 36:3 ܦܶܬܓܳܡܳܐ ܕܦܽܘܡܶܗ ܟܺܐܒܳܐ ܘܢܶܟܠܳܐ. ܘܠܳܐ ܨܳܒܶܐ ܠܡܶܥܒܰܕ ܛܳܒܬܳܐ
Psa 36:4 ܟܺܐܒܳܐ ܡܶܬܚܰܫܰܒ ܥܰܠ ܡܰܫܟܒܶܗ. ܘܰܡܗܰܠܶܟ ܒܽܐܘܪܚܳܐ ܐܰܝܕܳܐ ܕܠܳܐ ܫܰܦܺܝܪܳܐ ܕܢܰܒܐܶܫ
Psa 36:5 ܡܳܪܝܳܐ ܒܰܫܡܰܝܳܐ ܖ̈ܰܚܡܰܝܟ. ܘܗܝܡܳܢܽܘܬܳܟ ܥܕܰܡܳܐ ܠܰܫ̈ܡܰܝ ܫܡܰܝܳܐ
Psa 36:6 ܘܙܰܕܺܝܩܽܘܬܳܟ ܐܰܝܟ ܛܽܘܪܶܗ ܕܰܐ‌ܠܳܗܳܐ. ܘܕܺܝܢܰܝ̈ܟ ܐܰܝܟ ܬܗܽܘܡܳܐ ܪܰܒܳܐ. ܒܢܰܝ̈ܢܳܫܳܐ ܘܰܒܥܺܝܪܳܐ ܦܳܪܶܩ ܐܰܢ̱ܬ ܡܳܪܝܳܐ
Psa 36:7 ܡܳܐ ܣܰܓܺܝܐܺܝܢ ܖ̈ܰܚܡܰܝܟ ܐܰ‌ܠܳܗܳܐ. ܘܰܒܢܰܝ̈ܢܳܫܳܐ ܒܛܶܠܳܠܳܐ ܕܟܶܢ̈ܦܰܝܟ ܢܶܬܟܰܣܽܘܢ
Psa 36:8 ܘܢܶܪܘܢ ܡܶܢ ܫܽܘܡܢܶܗ ܕܒܰܝܬܳܟ. ܘܡܶܢ ܢܰܚܠܳܟ ܒܰܣܺܝܡܳܐ ܬܰܫܩܶܐ ܐܶܢܽܘܢ
Psa 36:9 ܡܶܛܽܠ ܕܡܰܒܽܘܥܳܐ ܕܚܰܝ̈ܶܐ ܥܰܡܳܟ ܗܽܘ. ܘܰܒܢܽܘܗܪܳܟ ܗܽܘ ܚܳܙܶܝܢܰܢ ܢܽܘܗܪܳܐ
Psa 36:10 ܛܰܪ ܖ̈ܰܚܡܰܝܟ ܠܩܰܖ̈ܺܝܒܰܝܟ. ܘܙܰܕܺܝܩܽܘܬܳܟ ܠܰܬܖ̈ܺܝܨܰܝ ܠܶܒܳܐ
Psa 36:11 ܠܳܐ ܬܰܝܬܶܐ ܥܠܰܝܢ ܪܶܓܠܳܐ ܥܰܫܺܝܢܬܳܐ. ܘܺܐܝܕܗܽܘܢ ܕܖ̈ܰܫܺܝܥܶܐ ܠܳܐ ܬܙܺܝܥܰܢ
Psa 36:12 ܡܶܛܽܠ ܕܬܰܡܳܢ ܢܳܦܠܺܝܢ ܟܽܠ ܥܳܒ̈ܕܰܝ ܫܽܘܩܪܳܐ. ܘܡܶܣܬܰܚܦܺܝܢ ܘܠܳܐ ܡܶܫܟܚܺܝܢ ܠܰܡܩܳܡ.
Psa 37:1 ܠܳܐ ܬܶܚܣܰܡ ܒܖ̈ܰܫܺܝܥܶܐ. ܘܠܳܐ ܬܶܛܰܢ ܒܥܳܒܕܰ̈ܝ ܥܰܘܠܳܐ
Psa 37:2 ܡܶܛܽܠ ܕܰܐܝܟ ܓ̈ܶܠܶܐ ܒܰܥܓܰܠ ܝܳܒܫܺܝܢ. ܘܰܐܝܟ ܝܽܘܪܳܩܳܐ ܕܥܶܣܒܳܐ ܚܳܡܶܝܢ
Psa 37:3 ܣܰܒܰܪ ܒܰܐܠܳܗܳܐ ܘܰܥܒܶܕ ܛܳܒܬܳܐ. ܥܡܰܪ ܒܰܐܪܥܳܐ ܘܰܒܥܺܝ ܗܰܝܡܳܢܽܘܬܳܐ
Psa 37:4 ܣܰܒܰܪ ܒܡܳܪܝܳܐ ܘܢܶܬܶܠ ܠܳܟ ܫܶܐܠ̈ܶܬܶܗ ܕܠܶܒܳܟ
Psa 37:5 ܬܪܽܘܨ ܩܕܳܡ ܡܳܪܝܳܐ ܐܽܘܪܚܳܟ ܘܣܰܒܰܪ ܒܶܗ. ܘܗܽܘ ܥܳܒܶܕ
Psa 37:6 ܘܡܰܦܶܩ ܐܰܝܟ ܢܽܘܗܪܳܐ ܙܰܕܺܝܩܽܘܬܳܟ. ܘܕܺܝܢܰܝ̈ܟ ܐܰܝܟ ܛܰܗܪܳܐ
Psa 37:7 ܒܥܺܝ ܡܶܢ ܡܳܪܝܳܐ ܘܨܰܠܳܐ ܩܕܳܡܰܘܗܝ. ܘܠܳܐ ܬܶܚܣܰܡ ܒܓܰܒܪܳܐ ܕܥܳܒܶܕ ܥܰܘܠܳܐ ܘܡܰܨܠܚܳܐ ܐܽܘܪܚܶܗ
Psa 37:8 ܐܶܬܬܢܺܝܚ ܡܶܢ ܚܶܡܬܳܐ ܘܶܐܬܬܢܺܝܚ ܡܶܢ ܪܽܘܓܙܳܐ. ܘܠܳܐ ܬܶܚܣܰܡ ܠܡܶܥܒܰܕ ܒܺܝܫܬܳܐ
Psa 37:9 ܡܶܛܽܠ ܕܒܺܝ̈ܫܶܐ ܣܳܝܦܺܝܢ. ܘܰܐܝܠܶܝܢ ܕܰܡܣܰܒܪܺܝܢ ܒܡܳܪܝܳܐ ܝܳܪܬܺܝܢ ܐܰܪܥܳܐ
Psa 37:10 ܒܙܰܒܢܳܐ ܙܥܽܘܪܳܐ ܒܳܥܶܐ ܐܰܢ̱ܬ ܠܶܗ ܠܪܰܫܺܝܥܳܐ ܘܠܰܝܬܰܘܗܝ̱. ܘܚܳܐܰܪ ܐܰܢ̱ܬ ܒܕܽܘܟܬܶܗ ܘܠܳܐ ܡܶܫܬܟܰܚ
Psa 37:11 ܘܡܶܣ̈ܟܺܢܶܐ ܝܳܪܬܺܝܢ ܐܰܪܥܳܐ. ܘܡܶܬܒܰܣܡܺܝܢ ܒܰܫܠܳܡܳܐ ܣܰܓܺܝܐܳܐ
Psa 37:12 ܡܶܬܚܰܡܰܬ ܪܰܫܺܝܥܳܐ ܥܰܠ ܙܰܕܺܝܩܳܐ. ܘܰܡܚܰܪܶܩ ܫܶܢܰܘ̈ܗܝ̱ ܥܠܰܘܗܝ̱
Psa 37:13 ܘܡܳܪܝܳܐ ܢܶܓܚܰܟ ܥܠܰܘܗܝ̱. ܡܶܛܽܠ ܕܝܳܕܰܥ ܕܰܡܛܳܐ ܝܰܘܡܶܗ
Psa 37:14 ܣܰܝܦܳܐ ܫܡܰܛܘ ܖ̈ܰܫܺܝܥܶܐ ܘܰܡܬܰܚܘ ܩܶܫܬܳܐ. ܕܢܶܩܛܠܽܘܢ ܠܡܶܣ̈ܟܺܢܶܐ ܘܰܠܒܳܝ̈ܫܶܐ ܘܠܰܐܝܠܶܝܢ ܕܰܬܖ̈ܺܝܨܳܢ ܐܽܘܖ̈ܚܳܬܗܽܘܢ
Psa 37:15 ܣܰܝܦܗܽܘܢ ܢܶܥܽܘܠ ܒܠܶܒܗܽܘܢ. ܘܩܶܫ̈ܬܳܬܗܽܘܢ ܢܶܬܬܰܒܖ̈ܳܢ
Psa 37:16 ܦܰܩܳܚ ܩܰܠܺܝܠ ܠܙܰܕܺܝܩܳܐ ܡܶܢ ܩܶܢܝܳܢܳܐ ܣܰܓܺܝܐܳܐ ܕܖ̈ܰܫܺܝܥܶܐ
Psa 37:17 ܡܶܛܽܠ ܕܰܕܖ̈ܳܥܰܝܗܽܘܢ ܕܖ̈ܰܫܺܝܥܶܐ ܢܶܬܬܰܒܪܽܘܢ. ܡܣܰܡܶܟ ܠܙܰܕܺܝ̈ܩܶܐ ܡܳܪܝܳܐ
Psa 37:18 ܘܝܳܕܰܥ ܡܳܪܝܳܐ ܝܰܘ̈ܡܳܬܗܽܘܢ ܕܬܰܡܺܝ̈ܡܶܐ. ܘܝܳܪܬܽܘܬܗܽܘܢ ܠܥܳܠܰܡ ܬܶܗܘܶܐ
Psa 37:19 ܘܠܳܐ ܢܶܒܗܬܽܘܢ ܒܫܳܥܬܳܐ ܒܺܝܫܬܳܐ. ܘܰܒܝܰܘ̈ܡܳܬܳܐ ܕܟܰܦܢܳܐ ܢܶܣܒܥܽܘܢ
Psa 37:20 ܡܶܛܽܠ ܕܖ̈ܰܫܺܝܥܶܐ ܐܳܒܕܺܝܢ. ܘܰܒܥܶܠܕ̈ܒܳܒܰܘܗܝ̱ ܕܡܳܪܝܳܐ ܡܦܰܛܡ̈ܶܐ ܓܳܡܪܺܝܢ. ܘܰܐܝܟ ܬܶܢܳܢܳܐ ܣܳܝܦܺܝܢ
Psa 37:21 ܝܳܙܶܦ ܪܰܫܺܝܥܳܐ ܘܠܳܐ ܦܳܪܰܥ. ܘܙܰܕܺܝܩܳܐ ܡܪܰܚܶܡ ܘܝܳܗܶܒ
Psa 37:22 ܡܶܛܽܠ ܕܰܒܖ̈ܺܝܟܰܘܗܝ̱ ܕܡܳܪܝܳܐ ܝܳܪܬܺܝܢ ܐܰܪܥܳܐ. ܘܠܺܝ̈ܛܰܘܗܝ̱ ܢܣܽܘܦܽܘܢ
Psa 37:23 ܡܶܢ ܩܕܳܡ ܡܳܪܝܳܐ ܡܰܬܩ̈ܢܳܢ ܗܶܠܟ̈ܳܬܶܗ ܕܓܰܒܪܳܐ. ܐܘܪܚܶܗ ܗܽܘ ܡܰܬܩܶܢ
Psa 37:24 ܡܶܛܽܠ ܕܶܐܢ ܢܳܦܶܠ ܠܳܐ ܡܰܗܰܪ. ܕܡܳܪܝܳܐ ܐܰܚܺܝܕ ܒܺܐܝܕܶܗ
Psa 37:25 ܛܠܶܐ ܗ̱ܘܺܝܬ ܘܣܶܐܒܶܬ. ܘܠܳܐ ܚܙܺܝܬ ܙܰܕܺܝܩܳܐ ܕܶܐܫܬܒܶܩ. ܐܳܦܠܳܐ ܙܰܪܥܶܗ ܕܰܒܥܳܐ ܠܰܚܡܳܐ
Psa 37:26 ܐܶܠܳܐ ܟܽܠܶܗ ܝܰܘܡܳܐ ܡܪܰܚܶܡ ܘܡܰܘܙܶܦ. ܘܙܰܪܥܶܗ ܡܶܬܒܰܪܰܟ
Psa 37:27 ܥܒܰܪ ܡܶܢ ܒܺܝܫܬܳܐ ܘܰܥܒܶܕ ܛܳܒܬܳܐ. ܐܶܬܬܢܺܝܚ ܠܥܳܠܰܡ
Psa 37:28 ܡܶܛܽܠ ܕܡܳܪܝܳܐ ܕܺܝܢܳܐ ܪܳܚܶܡ. ܘܠܳܐ ܫܳܒܶܩ ܠܙܰܕܺܝ̈ܩܰܘܗܝ̱. ܐܶܠܳܐ ܠܥܳܠܰܡ ܡܢܰܛܰܪ ܠܗܽܘܢ. ܘܙܰܪܥܗܽܘܢ ܕܖ̈ܰܫܺܝܥܶܐ ܡܰܘܒܶܕ
Psa 37:29 ܘܙܰܕܺܝ̈ܩܶܐ ܝܳܪܬܺܝܢ ܐܰܪܥܳܐ. ܘܫܳܪܶܝܢ ܥܠܶܝܗ̇ ܠܥܳܠܰܡ
Psa 37:30 ܚܶܟܡܬܳܐ ܪܳܢܶܐ ܦܽܘܡܶܗ ܕܙܰܕܺܝܩܳܐ. ܘܠܶܫܳܢܶܗ ܡܡܰܠܶܠ ܕܺܝܢܳܐ
Psa 37:31 ܢܳܡܽܘܣܶܗ ܕܰܐ‌ܠܳܗܳܐ ܒܠܶܒܶܗ ܘܠܳܐ ܙܳܝ̈ܥܳܢ ܕܽܘܖ̈ܟܳܬܶܗ
Psa 37:32 ܡܣܰܟܶܐ ܪܰܫܺܝܥܳܐ ܠܙܰܕܺܝܩܳܐ ܘܒܳܥܶܐ ܠܡܶܩܛܠܶܗ
Psa 37:33 ܘܡܳܪܝܳܐ ܠܳܐ ܢܶܫܒܩܺܝܘܗܝ̱ ܒܺܐܝ̈ܕܰܘܗܝ̱. ܐܶܠܳܐ ܢܚܰܝܒܺܝܘܗܝ̱ ܒܕܺܝܢܳܐ
Psa 37:34 ܣܰܒܰܪ ܒܡܳܪܝܳܐ ܘܛܰܪ ܐܽܘܪܚܶܗ. ܘܰܢܪܺܝܡܳܟ ܠܡܺܐܪܰܬ ܐܰܪܥܳܐ. ܘܡܳܐ ܕܣܳܝܦܺܝܢ ܖ̈ܰܫܺܝܥܶܐ ܬܶܚܙܶܐ
Psa 37:35 ܡܶܛܽܠ ܕܰܚܙܺܝܬ ܖ̈ܰܫܺܝܥܶܐ ܕܡܶܫܬܰܒܗܪܺܝܢ. ܘܡܶܬܬܪܺܝܡܺܝܢ ܐܰܝܟ ܐܺܝ̈ܠܳܢܶܐ ܕܥܳܒܳܐ
Psa 37:36 ܟܰܕ ܥܶܒܪܶܬ ܠܰܝܬܰܘܗܝ̱. ܘܰܒܥܺܝܬܶܗ ܘܠܳܐ ܐܶܫܟܰܚܬܶܗ
Psa 37:37 ܛܰܪ ܬܰܡܺܝܡܽܘܬܳܐ ܘܰܓܒܺܝ ܬܪܺܝܨܽܘܬܳܐ. ܡܶܛܽܠ ܕܺܐܝܬ ܚܰܪܬܳܐ ܛܳܒܬܳܐ ܠܓܰܒܖ̈ܶܐ ܕܰܫܠܳܡܳܐ
Psa 37:38 ܘܚܰܛܳܝ̈ܶܐ ܢܣܽܘܦܽܘܢ ܐܰܟܚܕܳܐ. ܘܚܰܪܬܳܐ ܕܖ̈ܰܫܺܝܥܶܐ ܠܰܐܒܕܳܢܳܐ
Psa 37:39 ܦܳܪܽܘܩܳܐ ܕܙܰܕܺܝ̈ܩܶܐ ܡܳܪܝܳܐ. ܡܥܰܕܰܪ ܠܗܽܘܢ ܒܙܰܒܢܳܐ ܕܥܳܩܬܳܐ
Psa 37:40 ܡܥܰܕܰܪ ܠܗܽܘܢ ܡܳܪܝܳܐ ܘܰܡܦܰܨܶܐ ܠܗܽܘܢ. ܘܰܡܦܰܨܶܐ ܠܗܽܘܢ ܡܶܢ ܖ̈ܰܫܺܝܥܶܐ. ܘܦܳܪܶܩ ܠܗܽܘܢ ܡܶܛܽܠ ܕܣܰܒܰܪܘ ܒܶܗ.
Psa 38:1 ܡܳܪܝܳܐ ܠܳܐ ܒܪܽܘܓܙܳܟ ܬܰܟܣܰܢܝ̱. ܐܳܦܠܳܐ ܒܚܶܡܬܳܟ ܬܶܪܕܶܝܢܝ̱
Psa 38:2 ܡܶܛܽܠ ܕܓܶܐܖ̈ܰܝܟ ܐܶܬܩܒܰܥܘ ܒܺܝ. ܘܶܐܬܬܢܺܝܚܰܬ ܐܺܝܕܳܟ ܥܠܰܝ
Psa 38:3 ܠܰܝܬ ܫܠܳܡܳܐ ܠܒܶܣܪܝ̱ ܡܶܢ ܩܕܳܡ ܚܶܡܬܳܟ. ܘܠܰܝܬ ܫܠܳܡܳܐ ܠܓܰܖ̈ܡܰܝ ܡܶܢ ܩܕܳܡ ܚܛܳܗܰܝ̈
Psa 38:4 ܡܶܛܽܠ ܕܣܰܟ̈ܠܘܳܬ݂ܝ̱ ܥܒܰܖ̈ܝ̱ ܠܪܺܝܫܝ̱. ܘܰܐܝܟ ܡܰܘܒܠܳܐ ܝܰܩܺܝܪܬܳܐ ܝܺܩܰܖ̈ܝ̱ ܠܺܝ
Psa 38:5 ܣܖ̈ܺܝ ܘܶܐܬܡ̈ܣܺܝ ܚܒܳܖ̈ܳܬܝ̱. ܘܡܶܢ ܩܕܳܡ ܣܰܟ̈ܠܘܳܬ݂ܝ̱ ܙܳܥܶܬ ܛܳܒ
Psa 38:6 ܘܟܽܠܶܗ ܝܰܘܡܳܐ ܒܰܟܡܺܝܪܽܘܬܳܐ ܗܰܠܟܶܬ
Psa 38:7 ܡܶܛܽܠ ܕܩܽܘܖ̈ܨܠܰܝ ܐܶܬܡܠܺܝܘ ܙܰܘܥܬܳܐ. ܘܠܰܝܬ ܫܠܳܡܳܐ ܠܒܶܣܪܝ̱
Psa 38:8 ܙܳܥܶܬ ܘܰܕܘܺܝܬ ܛܳܒ. ܘܢܳܗܶܓ ܗ̱ܘܺܝܬ ܡܶܢ ܢܶܗܡܬܶܗ ܕܠܶܒܝ̱
Psa 38:9 ܡܳܪܝܳܐ ܩܕܳܡܰܝܟ ܗܺܝ ܟܽܠܳܗ̇ ܪܶܓܰܬܝ̱. ܘܬܶܢ̈ܚܳܬܝ̱ ܡܶܢܳܟ ܠܳܐ ܡܛܰܫ̈ܝܳܢ
Psa 38:10 ܠܶܒܝ̱ ܐܶܬܗܦܶܟ. ܘܚܰܝܠܝ̱ ܫܰܒܩܰܢܝ̱. ܘܢܽܘܗܪܳܐ ܕܥܰܝ̈ܢܰܝ ܠܳܐ ܗܘܳܐ ܠܘܳܬܝ̱
Psa 38:11 ܖ̈ܳܚܡܰܝ ܘܚܰܒܖ̈ܰܝ ܠܽܘܩܒܰܠ ܟܺܐܒܝ̱ ܩܳܡܘ. ܘܩܰܖ̈ܺܝܒܰܝ ܒܪܽܘܚܩܳܐ ܩܳܝܡܺܝܢ ܗ̱ܘܰܘ
Psa 38:12 ܘܰܐܚܕܽܘܢܝ̱ ܐܰܝܠܶܝܢ ܕܒܳܥܶܝܢ ܠܢܰܦܫܝ̱ ܘܨܳܒܶܝܢ ܠܒܺܝܫܬܝ̱. ܘܡܰܠܶܠܘ ܫܽܘܩܪܳܐ ܘܢܶܟܠܳܐ. ܝܰܘܡܳܐ ܟܽܠܶܗ ܪܳܢܶܝܢ ܗ̱ܘܰܘ
Psa 38:13 ܐܶܢܳܐ ܕܶܝܢ ܐܰܝܟ ܚܰܪܫܳܐ ܠܳܐ ܫܳܡܰܥ ܗ̱ܘܺܝܬ. ܘܰܐܝܟ ܕܽܘܓܳܐ ܠܳܐ ܦܶܬܚܶܬ ܦܽܘܡܝ̱
Psa 38:14 ܘܰܗܘܺܝܬ ܐܰܝܟ ܓܰܒܪܳܐ ܕܠܳܐ ܫܳܡܰܥ ܘܠܰܝܬ ܡܰܟܣܳܢܽܘܬܳܐ ܒܦܽܘܡܶܗ
Psa 38:15 ܡܶܛܽܠ ܕܠܳܟ ܣܰܟܺܝܬ ܡܳܪܝܳܐ. ܘܰܥܢܰܝܬܳܢܝ̱ ܡܳܪܝܳܐ ܐܰܠܳܗܝ
Psa 38:16 ܡܶܛܽܠ ܕܶܐܡܪܶܬ ܕܠܳܐ ܢܶܚܕܽܘܢ ܠܺܝ. ܘܠܳܐ ܢܶܬܬܪܺܝܡܽܘܢ ܥܠܰܝ ܒܙܰܘܥܬܳܐ ܕܖ̈ܶܓܠܰܝ
Psa 38:17 ܡܶܛܽܠ ܕܶܐܢܳܐ ܠܚܰܫܳܐ ܡܛܰܝܰܒ ܐ̱ܢܳܐ. ܘܟܺܐܒܝ̱ ܠܽܘܩܒܰܠܝ̱ ܗܽܘ ܒܟܽܠܙܒܰܢ
Psa 38:18 ܡܶܛܽܠ ܕܶܐܚܰܘܶܝܟ ܣܰܟ̈ܠܘܳܬ݂ܝ̱. ܘܶܐܬܕܰܟܶܐ ܡܶܢ ܚܛܳܗܰܝ̈
Psa 38:19 ܒܥܶܠܕ̈ܒܳܒܰܝ ܐܶܬܥܰܫܰܢܘ ܘܰܚܙܰܘ. ܘܰܣܓܺܝܘ ܣܳܢ̈ܰܐܝ ܕܫܽܘܩܪܳܐ
Psa 38:20 ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ. ܘܣܰܩܪܽܘܢܝ̱ ܥܰܠ ܕܰܒܥܺܝܬ ܛܳܒܬܳܐ
Psa 38:21 ܠܳܐ ܬܶܫܒܩܰܢܝ̱ ܡܳܪܝܳܐ ܐܰܠܳܗܝ ܘܠܳܐ ܬܰܪܚܶܩ ܡܶܢܝ̱. ܐܶܠܳܐ ܟܰܬܰܪ ܠܥܽܘܕܪܳܢܝ̱ ܘܰܦܪܽܘܩܰܝܢܝ̱.
Psa 39:1 ܐܶܡܪܶܬ ܕܶܐܛܰܪ ܐܽܘܪܚܝ̱ ܘܠܳܐ ܐܶܚܛܶܐ ܒܠܶܫܳܢܝ̱. ܐܶܛܰܪ ܦܽܘܡܝ̱ ܡܶܢ ܥܰܘܠܳܐ ܡܶܛܽܠ ܖ̈ܰܫܺܝܥܶܐ ܕܠܽܘܩܒܰܠܝ̱
Psa 39:2 ܚܶܪܫܶܬ ܘܶܐܬܟܰܡܪܶܬ ܘܰܕܘܺܝܬ ܡܶܢ ܛܳܒܬܳܐ. ܘܟܺܐܒܝ̱ ܐܶܬܕܰܠܰܚ
Psa 39:3 ܚܰܡ ܠܶܒܝ̱ ܒܓܰܘܝ̱ ܘܰܒܓܽܘܫܡܝ̱ ܐܶܚܕܰܬ ܢܽܘܪܳܐ. ܪܢܺܝܬ ܒܠܶܫܳܢܝ̱
Psa 39:4 ܘܚܰܘܝܰܢܝ̱ ܡܳܪܝܳܐ ܚܰܪܬܝ̱. ܘܰܡܫܽܘܚܬܳܐ ܕܝܰܘ̈ܡܰܝ ܡܳܢܳܐ ܗ̱ܝ. ܕܶܐܕܰܥ ܠܡܳܢܳܐ ܦܳܐܶܫ ܐ̱ܢܳܐ
Psa 39:5 ܕܗܳܐ ܒܰܡܫܽܘܚܬܳܐ ܝܰܗܒܬ ܝܰܘ̈ܡܰܝ. ܘܦܰܘܫܝ̱ ܐܰܝܟ ܠܳܐ ܡܶܕܶܡ ܗܽܘ ܩܕܳܡܰܝܟ. ܡܶܛܽܠ ܕܟܽܠܗܽܘܢ ܒܢܰܝ̈ܢܳܫܳܐ ܐܰܝܟ ܠܰܗܓܳܐ ܐܶܢܽܘܢ ܩܳܝܡܺܝܢ
Psa 39:6 ܡܶܛܽܠ ܕܰܒܨܰܠܡܳܐ ܡܗܰܠܶܟ ܓܰܒܪܳܐ ܘܰܐܝܟ ܠܰܗܓܳܐ ܚܳܡܶܐ. ܣܳܐܶܡ ܣܺܝ̈ܡܳܬܳܐ ܘܠܳܐ ܝܳܕܰܥ ܠܡܰܢܽܘ ܚܳܡܶܠ ܠܗܶܝܢ
Psa 39:7 ܡܶܟܺܝܠ ܡܰܢܽܘ ܣܰܒܪܝ̱ ܐܶܠܳܐ ܐܶܢ ܐܰܢ̱ܬ ܡܳܪܝܳܐ
Psa 39:8 ܡܶܢ ܟܽܠܗܶܝܢ ܣܰܟ̈ܠܘܳܬ݂ܝ̱ ܦܰܨܳܢܝ̱. ܘܚܶܣܕܳܐ ܠܥܰܘ̈ܳܠܶܐ ܠܳܐ ܬܶܥܒܕܰܢܝ̱
Psa 39:9 ܚܶܪܫܶܬ ܘܠܳܐ ܦܶܬܚܶܬ ܦܽܘܡܝ ܡܶܛܽܠ ܕܰܐܢ̱ܬ ܥܒܰܕܬ
Psa 39:10 ܐܰܥܒܰܪ ܡܶܢܝ̱ ܢܶܓܕܳܟ ܘܡܶܢ ܡܚܽܘܬܳܐ ܕܺܐܝܕܰܝ̈ܟ
Psa 39:11 ܓܶܡܪܶܬ ܒܡܰܟܣܳܢܽܘܬܳܐ ܕܥܰܠ ܐܰܦܰܝ̈ ܚܛܳܗܰܝ̈. ܪܕܰܝܬ ܓܰܒܪܳܐ ܘܰܐܥܒܰܪܬ ܐܰܝܟ ܚܰܒܬܳܐ ܖ̈ܓܺܝܓܳܬܶܗ. ܘܰܐܝܟ ܠܰܗܓܳܐ ܐܶܢܽܘܢ ܟܽܠܗܽܘܢ ܒܢܰܝ̈ܢܳܫܳܐ
Psa 39:12 ܫܡܰܥ ܡܳܪܝܳܐ ܨܠܽܘܬܝ̱ ܘܒܳܥܽܘܬܝ̱ ܘܨܽܘܬ ܠܕܶܡܥܰܬܝ̱. ܘܠܳܐ ܬܶܫܬܽܘܩ ܡܶܛܽܠ ܕܥܳܡܽܘܪܳܐ ܐ̱ܢܳܐ ܥܰܡܳܟ. ܘܬܰܘܬܳܒܳܐ ܐܰܝܟ ܟܽܠܗܽܘܢ ܐܰܒܳܗܰܝ̈
Psa 39:13 ܦܪܽܘܩܰܝܢܝ̱ ܘܶܐܬܬܢܺܝܚ. ܥܰܕܠܳܐ ܐܺܙܰܠ ܘܬܽܘܒ ܠܳܐ ܐܺܝܬܰܝ.
Psa 40:1 ܡܣܰܒܳܪܽܘ ܣܰܒܪܶܬ ܒܡܳܪܝܳܐ. ܕܶܐܬܦܢܺܝ ܠܘܳܬܝ̱ ܘܰܫܡܰܥ ܒܳܥܽܘܬܝ̱
Psa 40:2 ܘܰܐܣܩܰܢܝ̱ ܡܶܢ ܓܽܘܒܳܐ ܕܕܽܘܘܳܢܳܐ. ܘܡܶܢ ܣܝܳܢܳܐ ܕܰܚܒܳܠܳܐ. ܐܰܩܺܝܡ ܥܰܠ ܫܽܘܥܳܐ ܖ̈ܶܓܠܰܝ ܘܰܐܬܩܶܢ ܗܶܠܟ̈ܳܬܝ̱
Psa 40:3 ܝܰܗܒ ܒܦܽܘܡܝ̱ ܬܶܫܒܽܘܚܬܳܐ ܚܕܰܬܳܐ ܬܶܫܒܽܘܚܬܳܐ ܠܰܐܠܳܗܳܐ. ܕܢܶܚܙܽܘܢ ܣܰܓܺܝ̈ܐܶܐ ܘܢܶܚܕܽܘܢ. ܘܰܢܣܰܒܪܽܘܢ ܒܡܳܪܝܳܐ
Psa 40:4 ܛܽܘܒܰܘܗܝ̱ ܠܒܰܪܢܳܫܳܐ ܕܥܰܠ ܫܡܶܗ ܕܡܳܪܝܳܐ ܬܟܺܝܠ. ܘܠܳܐ ܦܳܢܶܐ ܠܰܣܪܺܝܩܽܘܬܳܐ. ܐܳܦܠܳܐ ܠܡܰܡܠܠܳܐ ܕܰܓܳܠܳܐ
Psa 40:5 ܣܰܓܺܝ̈ܐܳܢ ܐܶܢܶܝܢ ܕܰܥܒܰܕܬ ܡܳܪܝܳܐ ܐܰܠܳܗܰܢ. ܬܶܕܡܖ̈ܳܬܳܟ ܘܡܰܚܫ̈ܒܳܬܳܟ ܥܠܰܝܢ ܘܠܰܝܬ ܐܰܟܘܳܬܳܟ. ܚܰܘܺܝܬ ܘܶܐܡܰܪܬ ܘܣܰܓܺܝ̈ܐܳܢ ܐܶܢܶܝܢ ܡܶܢ ܡܶܢܝܳܢܳܐ
Psa 40:6 ܒܕܶܒ̈ܚܶܐ ܘܰܒܩܽܘܖ̈ܒܳܢܶܐ ܠܳܐ ܨܒܰܝܬ. ܐܶܕܢ̈ܶܐ ܕܶܝܢ ܢܰܩܶܒܬ ܠܺܝ. ܘܝܰܩ̈ܕܶܐ ܫܰܠܡ̈ܶܐ ܕܰܚܠܳܦ ܚܛܳܗ̈ܶܐ ܠܳܐ ܫܐܶܠܬ
Psa 40:7 ܗܳܝܕܶܝܢ ܐܶܡܪܶܬ ܕܗܳܐ ܐܶܬܺܝܬ. ܕܰܒܪܺܝܫ ܟܬܳܒ̈ܶܐ ܟܬܺܝܒ ܥܠܰܝ
Psa 40:8 ܠܡܶܥܒܰܕ ܨܶܒܝܳܢܳܟ ܐܰ‌ܠܳܗܳܐ ܨܒܺܝܬ. ܘܢܳܡܽܘܣܳܟ ܒܓܰܘ ܟܰܪܣܝ̱
Psa 40:9 ܣܰܒܪܶܬ ܙܰܕܺܝܩܽܘܬܳܟ ܒܥܺܕܬܳܐ ܪܰܒܬܳܐ. ܘܣܶܦ̈ܘܳܬ݂ܝ̱ ܠܳܐ ܟܠܺܝܬ. ܡܳܪܝܳܐ ܐܰܢ̱ܬ ܝܳܕܰܥ ܐܰܢ̱ܬ
Psa 40:10 ܕܠܳܐ ܛܰܫܺܝܬ ܙܰܕܺܝܩܽܘܬܳܟ ܒܓܰܘ ܠܶܒܝ̱. ܐܶܠܳܐ ܦܽܘܪܩܳܢܳܟ ܘܗܰܝܡܳܢܽܘܬܳܟ ܐܶܡܪܶܬ. ܘܠܳܐ ܛܰܫܺܝܬ ܛܰܝܒܽܘܬܳܟ ܘܗܰܝܡܳܢܽܘܬܳܟ ܡܶܢ ܥܺܕܬܳܐ ܪܰܒܬܳܐ
Psa 40:11 ܐܳܦ ܐܰܢ̱ܬ ܡܳܪܝܳܐ ܠܳܐ ܬܶܟܠܶܐ ܡܶܢܝ̱ ܖ̈ܰܚܡܰܝܟ. ܐܶܠܳܐ ܖ̈ܰܚܡܰܝܟ ܘܗܰܝܡܳܢܽܘܬܳܟ ܒܟܽܠܙܒܰܢ ܢܢܰܛܪܽܘܢܳܢܝ̱
Psa 40:12 ܡܶܛܽܠ ܕܚܰܕܖ̈ܳܢܝ̱ ܒܺܝ̈ܫܳܬܳܐ ܕܠܳܐ ܡܶܢܝܳܢ. ܘܰܐܕܪܟܽܘܢܝ̱ ܚܛܳܗܰܝ̈ ܘܠܳܐ ܐܶܫܟܚܶܬ ܠܡܶܚܙܳܐ. ܘܰܥܫܶܢܘ ܡܶܢ ܣܰܥܪܳܐ ܕܪܺܝܫܝ̱ ܘܠܶܒܝ̱ ܫܰܒܩܰܢܝ̱
Psa 40:13 ܨܒܺܝ ܡܳܪܝܳܐ ܠܰܡܦܰܨܳܝܽܘܬܰܢܝ̱. ܡܳܪܝܳܐ ܠܥܽܘܕܪܳܢܝ̱ ܟܰܬܰܪ
Psa 40:14 ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܡܶܩܛܰܠ ܠܢܰܦܫܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ. ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱
Psa 40:15 ܢܶܬܡܗܽܘܢ ܒܬܶܢܝܳܐ ܕܒܶܗܬܰܬܗܽܘܢ ܐܰܝܠܶܝܢ ܕܶܐܡܰܪܘ ܥܠܰܝ ܐܶܗܶܐ ܐܶܗܶܐ
Psa 40:16 ܢܶܚܕܽܘܢ ܒܳܟ ܟܽܠ ܕܒܳܥܶܝܢ ܠܳܟ. ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܡܳܪܝܳܐ. ܐܰܝܠܶܝܢ ܕܪܳܚܡܺܝܢ ܦܽܘܪܩܳܢܳܟ
Psa 40:17 ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܒܳܝܫܳܐ. ܡܳܪܝ ܐܶܬܚܰܫܰܒܘ ܥܠܰܝ. ܡܥܰܕܪܳܢܝ ܐܰܢ̱ܬ ܘܰܡܦܰܨܝܳܢܝ̱ ܐܰܠܳܗܝ ܠܳܐ ܬܰܘܚܰܪ.
Psa 41:1 ܛܽܘܒܰܘܗܝ ܠܡܰܢ ܕܚܳܐܰܪ ܒܡܶܣܟܺܢܳܐ. ܒܝܰܘܡܳܐ ܕܒܺܝܫܬܳܐ ܢܦܰܠܛܺܝܘܗܝ̱ ܡܳܪܝܳܐ
Psa 41:2 ܡܳܪܝܳܐ ܢܢܰܛܪܺܝܘܗܝ̱ ܘܢܰܚܶܝܘܗܝ̱ ܘܢܰܛܐܶܒ ܠܶܗ ܒܰܐܪܥܳܐ. ܘܠܳܐ ܢܰܫܠܡܺܝܘܗܝ̱ ܠܰܒܥܶܠܕ̈ܒܳܒܰܘܗܝ̱
Psa 41:3 ܡܳܪܝܳܐ ܢܣܰܡܟܺܝܘܗܝ̱ ܥܰܠ ܥܰܪܣܳܐ ܕܟܺܐܒܰܘ̈ܗܝ̱. ܘܟܽܠܶܗ ܡܰܫܟܒܶܗ ܗܦܰܟ ܒܟܽܘܪܗܳܢܶܗ
Psa 41:4 ܐܶܢܳܐ ܐܶܡܪܶܬ ܕܰܐܢ̱ܬ ܗܽܘ ܡܳܪܝ̱ ܪܰܚܶܡܥܠܰܝ. ܘܰܐܣܳܗ̇ ܠܢܰܦܫܝ̱ ܡܶܛܽܠ ܕܰܚܛܺܝܬ ܠܳܟ
Psa 41:5 ܒܥܶܠܕ̈ܒܳܒܰܝ ܐܶܡܰܪܘ ܥܠܰܝ ܒܺܝܫܬܳܐ. ܐܶܡܰܬܝ̱ ܕܶܝܢ ܡܺܝܬ ܘܶܐܒܰܕ ܫܡܶܗ
Psa 41:6 ܘܐܶܡܰܬܝ ܕܳܐܬܶܝܢ ܗ̱ܘܰܘ ܠܡܶܚܙܝܰܢܝ̱ ܕܰܓܳܠܽܘܬܳܐ ܡܡܰܠܠܺܝܢ ܗ̱ܘܰܘ. ܘܰܒܠܶܒܗܽܘܢ ܚܳܫܠܺܝܢ ܗ̱ܘܰܘ ܒܺܝܫܬܳܐ. ܢܳܦܩܺܝܢ ܗ̱ܘܰܘ ܠܫܽܘܩܳܐ ܘܰܡܡܰܠܠܺܝܢ
Psa 41:7 ܘܶܐܬܠܰܚܰܫܘ ܥܠܰܝ ܐܰܟܚܕܳܐ ܟܽܠܗܽܘܢ ܣܳܢ̈ܰܐܝ. ܘܶܐܬܚܰܫܰܒܘ ܥܠܰܝ ܒܺܝܫܬܳܐ
Psa 41:8 ܒܡܶܠܬܳܐ ܕܥܰܘܠܳܐ ܪܳܢܶܝܢ ܗ̱ܘܰܘ. ܡܶܟܺܝܠ ܕܰܫܟܶܒ ܠܳܐ ܡܰܘܣܶܦ ܠܰܡܩܳܡ
Psa 41:9 ܐܳܦ ܓܰܒܪܳܐ ܫܳܐܶܠ ܫܠܳܡܝ̱ ܕܰܬܟܺܝܠ ܐ̱ܢܳܐ ܥܠܰܘܗܝ ܐܳܟܶܠ ܠܰܚܡܝ̱ ܕܰܬܟܺܝܠ ܐ̱ܢܳܐ ܥܠܰܘܗܝ̱ ܣܰܓܺܝ ܐܶܬܢܟܶܠ ܥܠܰܝ
Psa 41:10 ܘܰܐܢ̱ܬ ܡܳܪܝܳܐ ܪܰܚܶܡ ܥܠܰܝ. ܘܰܐܩܺܝܡܰܝܢܝ̱ ܘܶܐܦܪܽܘܥ ܐܶܢܽܘܢ
Psa 41:11 ܒܗܳܕܶܐ ܝܶܕܥܶܬ ܕܨܳܒܶܐ ܐܰܢ̱ܬ ܒܺܝ. ܡܶܛܽܠ ܕܠܳܐ ܡܰܒܐܶܫ ܠܺܝ ܒܥܶܠܕܒܳܒܝ̱
Psa 41:12 ܠܺܝ ܕܶܝܢ ܒܬܰܡܺܝܡܽܘܬܝ̱ ܣܰܡܶܟܬܳܢܝ̱ ܘܰܐܩܺܝܡܬܳܢܝ̱ ܩܕܳܡܰܝܟ ܠܥܳܠܰܡ
Psa 41:13 ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ ܐܰܡܺܝܢ ܘܰܐܡܺܝܢ.
Psa 42:1 ܐܰܝܟ ܐܰܝܠܳܐ ܕܓܳܥܶܐ ܥܰܠ ܦܨܺܝܕܳܐ ܕܡܰܝ̈ܳܐ. ܗܳܟܰܢܳܐ ܐܳܦ ܢܰܦܫܝ̱ ܓܳܥܝܳܐ ܠܘܳܬܳܟ ܡܳܪܝܳܐ
Psa 42:2 ܨܶܗܝܳܐ ܗ̱ܝ ܠܳܟ ܢܰܦܫܝ̱ ܐܰ‌ܠܳܗܳܐ ܚܰܝܳܐ. ܕܶܐܡܰܬܝ̱ ܐܺܬܶܐ ܘܶܐܚܙܶܐ ܐܰܦܰܝ̈ܟ
Psa 42:3 ܐܰ‌ܠܳܗܳܐ ܗܘܳܬ ܠܺܝ ܕܶܡܥܰܬܝ̱ ܡܶܐܟܽܘܠܬܳܐ ܒܺܐܝܡܳܡܳܐ ܘܰܒܠܺܠܝܳܐ. ܟܰܕ ܐܳܡܪܺܝܢ ܗ̱ܘܰܘ ܠܺܝ ܟܽܠܝܽܘܡ ܐܰܝܟܰܘ ܐܰܠܳܗܳܟ
Psa 42:4 ܗܳܠܶܝܢ ܐܶܬܕܰܟܪܶܬ ܘܶܐܬܛܰܪܦܰܬ ܢܰܦܫܝ̱. ܡܶܛܽܠ ܕܶܐܥܒܰܪ ܒܣܶܬܳܪܳܟ ܥܰܫܺܝܢܳܐ ܥܕܰܡܳܐ ܠܒܰܝܬܶܗ ܕܰܐ‌ܠܳܗܳܐ. ܒܩܳܠܳܐ ܕܬܶܫܒܽܘܚܬܳܐ ܘܰܕܬܰܘܕܺܝܬܳܐ ܣܰܓܺܝ̈ܐܶܐ ܚܳܕܶܝܢ
Psa 42:5 ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܬܰܡܺܝܗܰܬܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱
Psa 42:6 ܥܠܰܝ ܢܰܦܫܝ̱ ܐܶܬܛܰܪܦܰܬ. ܡܶܛܽܠ ܗܳܢܳܐ ܐܶܬܕܟܰܪܬܳܟ ܡܶܢ ܐܰܪܥܳܐ ܕܝܽܘܪܕܢܳܢ ܘܡܶܢ ܚܶܪܡܽܘܢ ܘܡܶܢ ܛܽܘܪܳܐ ܙܥܽܘܪܳܐ
Psa 42:7 ܬܗܽܘܡܳܐ ܠܰܬܗܽܘܡܳܐ ܩܳܪܶܐ. ܩܳܠܳܐ ܠܩܳܠܳܐ ܕܡܰܝ̈ܳܐ ܕܢܳܣܟܰܝ̈ܟ. ܟܽܠܗܽܘܢ ܡܰܚܫܽܘܠܰܝ̈ܟ ܘܓܰܠܠܰܝ̈ܟ ܥܠܰܝ ܥܒܰܪܘ
Psa 42:8 ܒܺܐܝܡܳܡܳܐ ܢܶܦܩܽܘܕ ܡܳܪܝܳܐ ܖ̈ܰܚܡܰܘܗܝ̱. ܘܰܒܠܺܠܝܳܐ ܬܶܫܒ̈ܚܳܬܶܗ. ܥܰܡܝ̱ ܨܠܽܘܬܳܐ ܠܰܐܠܳܗܳܐ ܚܰܝܳܐ
Psa 42:9 ܐܶܡܪܶܬ ܠܰܐܠܳܗܳܐ ܕܰܠܡܳܢܳܐ ܛܥܰܝܬܳܢܝ̱. ܘܰܠܡܳܢܳܐ ܡܗܰܠܶܟ ܐ̱ܢܳܐ ܟܡܺܝܪܳܐܝܬ ܒܽܐܘܠܨܳܢܳܐ ܕܰܒܥܶܠܕ̈ܒܳܒܰܝ
Psa 42:10 ܒܰܬܒܳܪܳܐ ܕܓܰܖ̈ܡܰܝ ܚܰܣܕܽܘܢܝ̱ ܒܥܶܠܕ̈ܒܳܒܰܝ ܐܳܡܪܺܝܢ ܗ̱ܘܰܘ ܠܺܝ ܟܽܠ ܝܽܘܡ ܐܰܝܟܰܘ ܐܰܠܳܗܳܟ
Psa 42:11 ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܬܰܡܺܝܗܰܬܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱.
Psa 43:1 ܕܽܘܢ ܐܰ‌ܠܳܗܳܐ ܕܺܝܢܝ̱ ܘܰܬܒܰܥ ܬܒܰܥܬܝ̱ ܡܶܢ ܥܰܡܳܐ ܕܠܳܐ ܡܪܰܚܡܳܢ
Psa 43:2 ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܘܢܰܟܽܘ̈ܠܬܳܢܶܐ ܦܰܨܳܢܝ̱. ܡܶܛܽܠ ܕܰܐܢ̱ܬ ܗܽܘ ܐܰ‌ܠܳܗܳܐ ܕܚܰܝܠܝ̱ ܘܰܠܡܳܢܳܐ ܛܥܰܝܬܳܢܝ̱. ܘܰܠܡܳܢܳܐ ܡܗܰܠܶܟ ܐ̱ܢܳܐ ܟܡܺܝܪܳܐܺܝܬ ܒܽܐܘܠܨܳܢܳܐ ܕܰܒܥܶܠܕ̈ܒܳܒܰܝ
Psa 43:3 ܫܰܕܰܪ ܢܽܘܗܪܳܟ ܘܗܰܝܡܳܢܽܘܬܳܟ ܘܰܢܒܰܝܐܽܘܢܳܢܝ̱. ܘܢܰܝܬܽܘܢܳܢܝ̱ ܠܛܽܘܪܳܟ ܩܰܕܺܝܫܳܐ ܘܰܠܡܰܫܟܢܳܟ
Psa 43:4 ܘܺܐܬܶܐ ܠܘܳܬ ܡܰܕܒܚܶܗ ܕܰܐ‌ܠܳܗܳܐ. ܘܰܠܘܳܬ ܐܰ‌ܠܳܗܳܐ ܕܰܡܚܰܕܶܐ ܛܰܠܝܽܘܬܝ̱. ܐܰܘܕܶܐ ܠܳܟ ܒܟܶܢܳܪܳܐ ܐܰ‌ܠܳܗܳܐ ܐܰܠܳܗܝ
Psa 43:5 ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܟܳܪܝܳܐ ܠܶܟܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱.
Psa 44:1 ܐܰ‌ܠܳܗܳܐ ܫܡܰܥܢܰܢ ܒܶܐܕ̈ܢܰܝܢ. ܐܳܦ ܐܰܒܳܗܰܝ̈ܢ ܐܶܫܬܰܥܺܝܘ ܠܰܢ. ܡܶܕܶܡ ܕܰܥܒܰܕܬ ܒܝܰܘ̈ܡܰܝܗܽܘܢ ܒܝܰܘ̈ܡܳܬܳܐ ܩܰܕ̈ܡܳܝܶܐ
Psa 44:2 ܐܺܝܕܳܟ ܐܰܘܒܕܰܬ ܠܥܰܡ̈ܡܶܐ ܘܰܢܨܰܒܬ ܐܶܢܽܘܢ. ܘܰܐܒܐܶܫܬ ܠܡܰܠܟ̈ܘܳܬܳܐ ܘܫܰܪܰܪܬ ܐܶܢܽܘܢ
Psa 44:3 ܡܶܛܽܠ ܕܠܳܐ ܗܘܳܐ ܒܚܰܪܒܗܽܘܢ ܝܺܪܶܬܘ ܐܰܪܥܳܐ ܐܳܦܠܳܐ ܕܪܳܥܗܽܘܢ ܦܪܰܩ ܐܶܢܽܘܢ. ܐܶܠܳܐ ܝܰܡܺܝܢܳܟ ܘܰܕܪܳܥܳܟ ܘܢܽܘܗܪܳܐ ܕܰܐܦܰܝ̈ܟ ܕܰܨܒܰܝܬ ܒܗܽܘܢ
Psa 44:4 ܐܰܢ̱ܬ ܗܽܘ ܐܰ‌ܠܳܗܳܐ ܡܰܠܟܝ̱. ܕܰܦܩܰܕܬ ܥܰܠ ܦܽܘܪܩܳܢܶܗ ܕܝܰܥܩܽܘܒ
Psa 44:5 ܒܳܟ ܢܕܰܩܰܪ ܠܰܒܥܶܠܕ̈ܒܳܒܰܝܢ. ܘܡܶܛܽܠ ܫܡܳܟ ܢܕܽܘܫ ܠܣܳܢܰܐܝ̈ܢ
Psa 44:6 ܡܶܛܽܠ ܕܠܳܐ ܗܘܳܐ ܥܰܠ ܩܶܫ̈ܬܳܬܰܢ ܬܟܺܝܠܺܝܢܰܢ. ܐܳܦܠܳܐ ܥܰܠ ܙܰܝܢܰܢ ܕܢܶܦܪܩܰܢ
Psa 44:7 ܐܰܢ̱ܬ ܗܽܘ ܦܪܰܩܬܳܢ ܡܶܢ ܣܳܢܰܐܝ̈ܢ. ܘܰܐܒܗܶܬܬ ܠܰܒܥܶܠܕ̈ܒܳܒܰܝܢ
Psa 44:8 ܫܰܒܰܚܢܳܟ ܐܰ‌ܠܳܗܳܐ ܟܽܠܶܗ ܝܰܘܡܳܐ. ܘܠܰܫܡܳܟ ܠܥܳܠܰܡ ܢܰܘܕܶܐ
Psa 44:9 ܘܗܳܫܳܐ ܛܥܰܝܬܳܢ ܘܰܐܒܗܶܬܬܳܢ. ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ
Psa 44:10 ܐܶܠܳܐ ܐܰܗܦܶܟܬܳܢ ܠܒܶܣܬܪܰܢ ܘܒܰܙܽܘܢ ܒܥܶܠܕ̈ܒܳܒܰܝܢ
Psa 44:11 ܝܰܗܒܬܳܢ ܐܰܝܟ ܥܳܢ̈ܳܐ ܠܡܶܐܟܽܘܠܬܳܐ. ܘܒܰܕܰܪܬܳܢ ܒܶܝܬ ܥܰܡ̈ܡܶܐ
Psa 44:12 ܙܰܒܶܢܬ ܠܥܰܡܳܟ ܕܠܳܐ ܕܡܰܝ̈ܳܐ. ܘܠܳܐ ܐܰܣܓܺܝܬ ܚܽܘܠܳܦܗܽܘܢ
Psa 44:13 ܥܒܰܕܬܳܢ ܚܶܣܕܳܐ ܠܰܫܒܳܒܰܝ̈ܢ. ܘܡܽܘܝܳܩܳܐ ܘܒܽܘܙܳܚܳܐ ܠܰܐܝܠܶܝܢ ܕܰܚܕܳܖ̈ܰܝܢ ܐܶܢܽܘܢ
Psa 44:14 ܥܒܰܕܬܳܢ ܠܡܰܬܠܳܐ ܒܶܝܬ ܥܰܡ̈ܡܶܐ. ܘܰܢܝܳܕܳܐ ܕܪܺܝܫܳܐ ܒܶܐܡ̈ܘܳܬܳܐ
Psa 44:15 ܘܟܽܠܶܗ ܝܰܘܡܳܐ ܒܶܗܬܰܬܝ̱ ܩܕܳܡܰܝ ܗܺܝ. ܘܒܶܗܬܬܳܐ ܕܰܐܦܰܝ̈ ܟܰܣܝܰܬܰܢܝ̱
Psa 44:16 ܡܶܢ ܩܳܠܳܐ ܕܰܡܚܰܣܶܕ ܘܰܡܓܰܕܶܦ. ܘܡܶܢ ܩܕܳܡ ܒܥܶܠܕܒܳܒܳܐ ܕܡܶܬܢܰܩܰܡ
Psa 44:17 ܗܳܠܶܝܢ ܟܽܠܗܶܝܢ ܓܕܰܫ̈ܝ̱ ܠܰܢ ܘܠܳܐ ܛܥܰܝܢܳܟ. ܘܠܳܐ ܕܰܓܶܠܢܰܢ ܒܰܩܝܳܡܳܟ
Psa 44:18 ܘܠܳܐ ܗܦܰܟܢ ܠܒܶܣܬܪܰܢ. ܘܠܳܐ ܐܰܗܦܶܟܢ ܫܒܺܝ̈ܠܰܝܢ ܡܶܢ ܐܽܘܪܚܳܟ
Psa 44:19 ܡܶܛܽܠ ܕܡܰܟܶܟܬܳܢ ܒܰܐܬܪܳܐ ܬܶܢܝܳܢܳܐ. ܘܟܰܣܺܝܬܳܢ ܒܛܶܠܳܠܰܝ̈ ܡܰܘܬܳܐ
Psa 44:20 ܘܠܳܐ ܛܥܰܝܢ ܫܡܶܗ ܕܰܐܠܳܗܰܢ. ܘܠܳܐ ܦܫܰܛܢ ܐܺܝܕܰܝ̈ܢ ܠܘܳܬ ܐܠܗ̈ܶܐ ܢܽܘܟܖ̈ܳܝܶܐ
Psa 44:21 ܐܠܗܰܐ ܗ̱ܘ ܒܳܨܶܐ ܠܳܗ̇ ܠܗܳܕܶܐ. ܡܶܛܽܠ ܕܗܽܘ ܝܳܕܰܥ ܡܰܚܫ̈ܒܳܬܶܗ ܕܠܶܒܳܐ
Psa 44:22 ܡܶܛܽܠܳܬܳܟ ܐܶܬܩܰܛܰܠܢ ܟܽܠ ܝܽܘܡ. ܘܶܐܬܚܫܶܒܢ ܐܰܝܟ ܐܶܡܖ̈ܶܐ ܠܢܶܟܣܬܳܐ
Psa 44:23 ܐܶܬܬܥܺܝܪ ܘܠܳܐ ܬܶܕܡܰܟ ܡܳܪܝܳܐ. ܥܶܗܰܕܰܝܢ ܘܠܳܐ ܬܶܛܥܶܝܢ
Psa 44:24 ܘܠܳܐ ܬܰܗܦܶܟ ܐܰܦܰܝ̈ܟ ܡܶܢܰܢ. ܘܠܳܐ ܬܶܛܥܶܐ ܡܽܘܟܳܟܰܢ ܐܘ̈ܠܨܳܢܰܝܢ
Psa 44:25 ܡܶܛܽܠ ܕܡܶܟܰܬ ܥܰܠ ܥܰܦܪܳܐ ܢܰܦܫܰܢ. ܘܕܶܒܩܰܬ ܟܰܪܣܰܢ ܠܰܐܪܥܳܐ
Psa 44:26 ܩܽܘܡ ܥܰܕܰܪܰܝܢ ܘܰܦܪܽܘܩܰܝܢ ܡܶܛܽܠ ܖ̈ܰܚܡܰܝܟ.
Psa 45:1 ܐܰܒܰܥ ܠܶܒܝ̱ ܦܶܬܓܳܡ̈ܶܐ ܛܳܒ̈ܶܐ. ܘܺܐܡܰܪ ܥܒܳܕܰܝ̈ ܠܡܰܠܟܳܐ. ܠܶܫܳܢܝ̱ ܩܰܢܝܶܗ ܕܣܳܦܪܳܐ ܡܗܺܝܪܳܐ
Psa 45:2 ܫܰܦܺܝܪ ܒܚܶܙܘܶܗ ܡܶܢ ܒܢܰܝ̈ܢܳܫܳܐ. ܐܶܬܢܣܶܟܘ ܖ̈ܰܚܡܶܐ ܥܰܠ ܣܶܦ̈ܘܳܬܳܟ. ܡܶܛܽܠ ܗܳܢܳܐ ܒܰܪܟܳܟ ܐܰ‌ܠܳܗܳܐ ܠܥܳܠܰܡ
Psa 45:3 ܐܰܪܡܳܐ ܣܰܝܦܳܐ ܒܚܰܨܰܝ̈ܟ ܓܰܢ̱ܒܳܪܳܐ. ܗܶܕܪܳܟ ܘܫܽܘܒܚܳܟ
Psa 45:4 ܘܫܽܘܒܚܳܟ ܙܳܟܶܐ. ܪܟܰܒ ܥܰܠ ܡܶܠܬܳܐ ܕܩܽܘܫܬܳܐ ܘܡܽܘܟܳܟܳܐ ܕܙܰܕܺܝܩܽܘܬܳܐ. ܢܳܡܽܘܣܳܟ ܒܕܶܚܠܬܳܐ ܕܝܰܡܺܝܢܳܟ
Psa 45:5 ܓܶܐܖ̈ܰܝܟ ܫܢܺܝܢܺܝܢ ܘܥܰܡ̈ܡܶܐ ܢܶܦܠܽܘܢ ܬܚܽܘܬܰܝܟ. ܒܠܶܒܳܐ ܕܰܒܥܶܠܕ̈ܒܳܒܰܘܗܝ̱ ܕܡܰܠܟܳܐ
Psa 45:6 ܟܽܘܪܣܝܳܟ ܐܰ‌ܠܳܗܳܐ ܠܥܳܠܰܡ ܥܳܠܡܺܝܢ. ܫܰܒܛܳܐ ܦܫܺܝܛܳܐ ܫܰܒܛܳܐ ܕܡܰܠܟܽܘܬܳܟ
Psa 45:7 ܪܚܶܡܬ ܙܰܕܺܝܩܽܘܬܳܐ ܘܰܣܢܰܝܬ ܥܰܘܠܳܐ. ܡܶܛܽܠ ܗܳܢܳܐ ܡܰܫܚܳܟ ܐܰ‌ܠܳܗܳܐ ܐܰܠܳܗܳܟ ܡܶܫܚܳܐ ܕܚܰܕܽܘܬܳܐ ܝܰܬܺܝܪ ܡܶܢ ܚܰܒܖ̈ܰܝܟ
Psa 45:8 ܡܽܘܪܳܐ ܘܩܰܣܝܳܐ ܘܶܐܣܛܰܩܛܳܐ ܡܒܰܣܡܝܢ ܟܽܠܗܽܘܢ ܠܒܽܘ̈ܫܰܝܟ. ܡܶܢ ܗܰܝܟܠܳܐ ܪܺܫܳܝܳܐ ܡܶܢ ܠܘܳܬܝ̱ ܚܰܕܝܽܘܟ
Psa 45:9 ܒܰܪܬ ܡܰܠܟܳܐ ܒܫܽܘܒܚܳܐ ܩܳܡܰܬ. ܘܡܰܠܟܬܳܐ ܡܶܢ ܝܰܡܺܝܢܳܟ. ܒܰܠܒܽܘܫܳܐ ܕܕܰܗܒܳܐ ܕܰܐܘܦܺܝܪ
Psa 45:10 ܫܡܰܥܝ̱ ܒܪܰܬܝ̱ ܘܰܚܙܳܝ ܘܰܨܠܳܝ ܐܶܕܢܶܟܝ̱. ܘܰܛܥܳܝ ܥܰܡܶܟܝ̱ ܘܒܶܝܬ ܐܰܒܽܘܟܝ̱
Psa 45:11 ܕܢܶܬܪܰܓܪܰܓ ܡܰܠܟܳܐ ܠܫܽܘܦܪܶܟܝ̱. ܡܶܛܽܠ ܕܗܽܘܝܽܘ ܡܳܪܶܟܝ̱ ܣܓܽܘܕܝ̱ ܠܶܗ
Psa 45:12 ܘܒܰܪܬ ܨܽܘܪ ܬܶܣܓܽܘܕ ܠܶܗ. ܒܩܽܘܖ̈ܒܳܢܶܐ ܐܰܦܰܝ̈ܟܝ̱ ܢܶܒܥܽܘܢ ܥܰܬܺܝܖ̈ܰܘܗܝ̱ ܕܥܰܡܳܐ
Psa 45:13 ܘܟܽܠܶܗ ܫܽܘܒܚܳܗ̇ ܕܒܰܪܬ ܡܰܠܟܳܐ ܡܶܢ ܠܓܰܘ. ܘܰܡܨܰܒܰܬ ܠܒܽܘܫܳܗ̇ ܒܕܰܗܒܳܐ ܛܳܒܳܐ
Psa 45:14 ܒܩܽܘܖ̈ܒܳܢܶܐ ܬܺܐܙܰܠ ܠܡܰܠܟܳܐ. ܘܢܰܘܒܠܽܘܢ ܒܬܽܘ̈ܠܳܬܳܐ ܚܰܒܖ̈ܳܬܳܗ̇ ܒܳܬܪܳܗ̇
Psa 45:15 ܘܢܺܐܙ̈ܳܠ̱ܢ ܒܚܰܕܽܘܬܳܐ ܘܰܒܒܰܣܺܝܡܽܘܬܳܐ. ܘܢܶܥ̈ܠܳܢ ܠܗܰܝܟܠܶܗ ܕܡܰܠܟܳܐ
Psa 45:16 ܚܠܳܦ ܐܰܒܳܗܰܝ̈ܟܝ̱ ܢܶܗܘܽܘܢ ܒܢܰܝ̈ܟܝ̱. ܥܒܶܕ ܐܶܢܽܘܢ ܫܰܠܺܝ̈ܛܶܐ ܒܟܽܠܳܗ̇ ܐܰܪܥܳܐ
Psa 45:17 ܘܢܶܬܕܟܰܪ ܫܡܳܟ ܒܟܽܠ ܕܳܪ ܘܕܳܪ. ܡܶܛܽܠ ܗܳܢܳܐ ܢܰܘܕܽܘܢ ܠܳܟ ܥܰܡ̈ܡܶܐ ܠܥܳܠܰܡ ܥܳܠܡܺܝܢ.
Psa 46:1 ܐܰܠܳܗܰܢ ܒܶܝܬ ܓܰܘܣܰܢ ܥܰܫܺܝܢܳܐ. ܘܰܡܥܰܕܪܳܢܰܢ ܒܙܰܒ̈ܢܶܐ ܕܽܐܘܠܨܳܢܳܐ
Psa 46:2 ܐܶܫܬܟܰܚܬ ܠܰܢ ܒܟܽܠܙܒܰܢ. ܡܶܛܽܠ ܗܳܢܳܐ ܠܳܐ ܕܳܚܠܺܝܢܰܢ. ܡܳܐ ܕܙܳܝܥܳܐ ܐܰܪܥܳܐ ܘܙܳܝܥܺܝܢ ܛܽܘܖ̈ܶܐ ܒܠܶܒܳܐ ܕܝܰܡ̈ܡܶܐ
Psa 46:3 ܢܶܬܕܰܠܚܽܘܢ ܡܰܝ̈ܗܽܘܢ ܘܢܶܬܗܰܦܟܽܘܢ. ܘܰܢܙܽܘܥܽܘܢ ܛܽܘܖ̈ܶܐ ܒܥܽܘܫܢܶܗ
Psa 46:4 ܬܰܦ̈ܶܐ ܕܢܰܗܖ̈ܰܘܳܬܳܐ ܢܚܰܕܽܘܢ ܒܰܡܕܺܝܢ̱ܬܶܗ ܕܰܐܠܳܗܰܢ. ܩܰܕܺܝܫ ܗܽܘ ܒܶܝܬ ܡܰܫܪܝܶܗ ܕܰܡܪܰܝܡܳܐ
Psa 46:5 ܐܰ‌ܠܳܗܳܐ ܒܓܰܘܳܗ̇ ܠܳܐ ܬܙܽܘܥ. ܢܥܰܕܪܺܝܗ̇ ܐܰ‌ܠܳܗܳܐ ܒܥܶܕܳܢ ܨܰܦܪܳܐ
Psa 46:6 ܐܶܫܬܓܶܫܘ ܥܰܡ̈ܡܶܐ ܘܙܳܥ̈ܝ ܡܰܠܟ̈ܘܳܬܳܐ. ܐܰܪܺܝܡ ܩܳܠܶܗ ܘܙܳܥܰܬ ܐܰܪܥܳܐ
Psa 46:7 ܡܳܪܝܳܐ ܚܰܝܠܬܳܢܳܐ ܥܰܡܰܢ. ܘܰܡܥܰܕܪܳܢܰܢ ܐܰܠܳܗܶܗ ܕܝܰܥܩܽܘܒ
Psa 46:8 ܬܰܘ ܚܙܰܘ ܥܒܳܕܰܘ̈ܗܝ ܕܰܐ‌ܠܳܗܳܐ. ܕܥܳܒܶܕ ܬܶܕܡܖ̈ܳܬܳܐ ܒܰܐܪܥܳܐ
Psa 46:9 ܘܡܒܰܛܶܠ ܩܖ̈ܳܒܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ. ܩܶܫ̈ܬܳܬܳܐ ܡܬܰܒܰܪ ܘܰܡܬܰܒܰܪ ܢܰܝܙ̈ܟܶܐ. ܘܡܰܖ̈ܟܒܳܬܳܐ ܡܰܘܩܶܕ ܒܢܽܘܪܳܐ
Psa 46:10 ܐܶܬܦܢܰܘ ܘܕܰܥܘ ܕܶܐܢܳܐ ܐ̱ܢܳܐ ܐܰ‌ܠܳܗܳܐ. ܐܶܬܬܪܺܝܡܶܬ ܒܥܰܡ̈ܡܶܐ ܘܶܐܬܬܪܺܝܡܶܬ ܒܰܐܪܥܳܐ. ܡܳܪܝܳܐ ܚܰܝܠܬܳܢܳܐ ܥܰܡܰܢ. ܘܰܡܥܰܕܪܳܢܰܢ ܐܰܠܳܗܶܗ ܕܝܰܥܩܽܘܒ.
Psa 47:1 ܟܽܠܟܽܘܢ ܥܰܡ̈ܡܶܐ ܩܽܘܫܘ ܟܰܦܳܐ. ܘܫܰܒܰܚܘ ܠܰܐܠܳܗܳܐ ܒܩܳܠܐ ܕܫܽܘܒܚܳܐ
Psa 47:2 ܡܶܛܽܠ ܕܡܳܪܝܳܐ ܡܪܰܝܡܳܐ ܘܰܕܚܺܝܠܐ. ܗܽܘܝܽܘ ܡܰܠܟܳܐ ܪܰܒܳܐ ܥܰܠ ܟܽܠܳܗ̇ ܐܰܪܥܳܐ
Psa 47:3 ܕܫܰܥܒܶܕ ܠܰܢ ܥܰܡ̈ܡܶܐ ܬܚܽܘܬܰܝܢ. ܘܶܐܡ̈ܘܳܬ݂ܳܐ ܬܚܶܝܬ ܖ̈ܶܓܠܰܝܢ
Psa 47:4 ܐܰܓܒܝܰܢ ܝܳܪܬܽܘܬܶܗ ܘܺܐܝܩܳܪܶܗ ܕܝܰܥܩܽܘܒ ܕܰܪܚܶܡ
Psa 47:5 ܣܠܶܩ ܐܰ‌ܠܳܗܳܐ ܒܫܽܘܒܚܳܐ ܡܳܪܝܳܐ ܒܩܳܠܐ ܕܩܰܪܢܳܐ
Psa 47:6 ܙܡܰܪܘ ܠܰܐܠܳܗܳܐ ܒܫܽܘܒܚܳܐ ܙܡܰܪܘ ܠܡܰܠܟܰܢ
Psa 47:7 ܡܶܛܽܠ ܕܡܰܠܟܳܐ ܕܟܽܠܳܗ̇ ܐܰܪܥܳܐ ܐܰܠܳܗܰܐ ܗ̱ܘ ܙܡܰܪܘ ܠܶܗ ܫܒܚܳܐ
Psa 47:8 ܐܰܡܠܶܟ ܐܰ‌ܠܳܗܳܐ ܥܰܠ ܥܰܡ̈ܡܶܐ. ܐܰ‌ܠܳܗܳܐ ܝܺܬܶܒ ܥܰܠ ܟܽܘܪܣܝܶܗ ܩܰܕܺܝܫܳܐ
Psa 47:9 ܫܰܠܺܝ̈ܛܳܢܶܐ ܕܥܰܡ̈ܡܶܐ ܐܶܬܦܢܰܘ ܠܘܳܬ ܐܰܠܳܗܶܗ ܕܰܐܒܪܳܗܳܡ. ܡܶܛܽܠ ܕܰܐ‌ܠܳܗܳܐ ܐܶܢܽܘܢ ܐܽܘܚܕܳܢܶܝ̈ܗ̇ ܕܰܐܪܥܳܐ ܘܛܳܒ ܐܶܬܬܪܺܝܡ.
Psa 48:1 ܪܰܒ ܗܽܘ ܡܳܪܰܢ ܘܰܡܫܰܒܰܚ ܪܰܘܪܒܳܐܺܝܬ ܒܰܩܪܺܝܬܶܗ ܕܰܐܠܳܗܰܢ. ܘܒܛܽܘܪܶܗ ܩܰܕܺܝܫܳܐ ܘܰܡܫܰܒܚܳܐ
Psa 48:2 ܚܰܕܽܘܬܳܐ ܒܟܽܠܳܗ̇ ܐܰܪܥܳܐ ܛܽܘܪܳܐ ܕܨܶܗܝܽܘܢ ܕܒܰܫܦܽܘ̈ܠܰܝ ܓܰܪܒܝܳܐ. ܩܪܺܝܬܶܗ ܗܺܝ ܕܡܰܠܟܳܐ ܪܰܒܳܐ
Psa 48:3 ܐܰ‌ܠܳܗܳܐ ܒܣܳܚܖ̈ܳܬܳܗ̇ ܡܰܘܕܰܥ ܥܽܘܫܢܶܗ
Psa 48:4 ܡܶܛܽܠ ܕܗܳܐ ܡܰܠܟ̈ܶܐ ܐܶܬܛܰܝܰܒܘ ܘܰܥܒܰܪܘ ܐܰܟܚܕܳܐ
Psa 48:5 ܗܶܢܽܘܢ ܚܙܰܘ ܘܰܬܡܰܗܘ ܘܙܳܥܘ
Psa 48:6 ܘܰܪܬܺܝܬܳܐ ܐܶܚܰܕ ܐܶܢܽܘܢ. ܘܚܶܒ̈ܠܐ ܐܰܝܟ ܕܝܳܠܶܕܬܳܐ
Psa 48:7 ܒܪܽܘܚܳܐ ܥܰܫܺܝܢܬܳܐ ܢܶܬܬܰܒܖ̈ܳܢ ܐܶܠܦ̈ܶܐ ܕܬܰܪܫܺܝܫ
Psa 48:8 ܐܰܝܟ ܕܰܫܡܰܥܢ ܗܳܟܰܢܳܐ ܚܙܰܝܢ. ܒܰܩܪܺܝܬܶܗ ܕܡܳܪܝܳܐ ܚܰܝܠܬܳܢܳܐ. ܒܰܩܪܺܝܬܶܗ ܕܰܐܠܳܗܰܢ. ܐܰ‌ܠܳܗܳܐ ܢܰܬܩܢܺܝܗ̇ ܥܕܰܡܳܐ ܠܥܳܠܰܡ
Psa 48:9 ܣܰܒܰܪܢ ܐܰ‌ܠܳܗܳܐ ܠܛܰܝܒܽܘܬܳܟ ܒܓܰܘܶܗ ܕܗܰܝܟܠܳܟ
Psa 48:10 ܐܰܝܟ ܫܡܳܟ ܐܰ‌ܠܳܗܳܐ ܗܳܟܰܢܳܐ ܬܶܫܒ̈ܚܳܬܳܟ. ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ ܙܰܕܺܝܩܽܘܬܳܐ ܡܰܠܝܳܐ ܝܰܡܺܝܢܳܟ
Psa 48:11 ܢܶܚܕܶܐ ܛܽܘܪܳܐ ܕܨܶܗܝܽܘܢ ܘܰܢܕܽܘ̈ܨܳܢ ܒܢ̈ܳܬ ܝܺܗܽܘܕܳܐ ܡܶܛܽܠ ܕܺܝܢܰܝ̈ܟ ܡܳܪܝܳܐ
Psa 48:12 ܐܶܬܟܰܪܟܽܘܗ̇ ܠܨܶܗܝܽܘܢ ܘܚܽܘܕܪܽܘܗ̇ ܘܰܡܢܰܘ ܡܰܓܕ̈ܠܶܝܗ̇
Psa 48:13 ܣܺܝܡܘ ܠܶܒܟܽܘܢ ܥܰܠ ܚܰܝܠܳܗ̇ ܘܰܥܩܽܘܪܘ ܣܳܚܖ̈ܳܬܳܗ̇. ܕܬܶܫܬܰܥܽܘܢ ܠܕܳܪܳܐ ܐ̱ܚܪܳܝܳܐ
Psa 48:14 ܕܗܳܢܰܘ ܐܰ‌ܠܳܗܳܐ ܐܰܠܳܗܰܢ ܠܥܳܠܰܡ ܘܰܠܥܳܠܰܡ ܥܳܠܡܺܝܢ. ܕܗܽܘ ܢܕܰܒܪܰܢ ܠܥܶܠ ܡܶܢ ܡܰܘܬܳܐ.
Psa 49:1 ܫܡܰܥܘ ܗܳܕܶܐ ܟܽܠܟܽܘܢ ܥܰܡ̈ܡܶܐ. ܘܨܽܘܬ ܟܽܠ ܝܳܬܒܰܝ̈ ܐܰܪܥܳܐ
Psa 49:2 ܒܢܰܝ̈ ܐܰܪܥܳܐ ܘܰܒܢܰܝ̈ܢܳܫܳܐ. ܐܰܟܚܕܳܐ ܥܰܬܺܝܖ̈ܶܐ ܘܡܶܣ̈ܟܺܢܶܐ
Psa 49:3 ܦܽܘܡܝ̱ ܢܡܰܠܶܠ ܚܶܟܡܬܳܐ. ܘܪܶܢܝܶܗ ܕܠܶܒܝ̱ ܣܽܘܟܳܠܐ
Psa 49:4 ܐܶܨܠܶܐ ܐܶܕܢܰܝ̈ ܠܡ̈ܰܬܠܶܐ. ܘܶܐܡܰܠܶܠ ܒܟܶܢܳܪܳܐ ܐܽܘܚ̈ܕܳܬܝ̱
Psa 49:5 ܠܳܐ ܕܳܚܶܠ ܐ̱ܢܳܐ ܒܝܰܘ̈ܡܳܬܳܐ ܒܺܝ̈ܫܶܐ. ܥܰܘܠܳܐ ܕܰܒܥܶܠܕ̈ܒܳܒܰܝ ܟܰܪܟܰܢܝ̱
Psa 49:6 ܟܽܠ ܕܰܬܟܺܝܠܺܝܢ ܥܰܠ ܚܰܝܠܗܽܘܢ ܘܡܶܫܬܰܒܗܪܺܝܢ ܒܣܽܘܓܳܐܐ ܕܥܽܘܬܪܗܽܘܢ
Psa 49:7 ܐܰܚܳܐ ܠܳܐ ܦܳܪܶܩ ܘܓܰܒܪܳܐ ܠܳܐ ܝܳܗܶܒ ܠܰܐܠܳܗܳܐ ܦܽܘܪܩܳܢܶܗ
Psa 49:8 ܝܰܩܺܝܪ ܗܽܘ ܦܽܘܪܩܳܢܳܐ ܕܢܰܦܫܗܽܘܢ
Psa 49:9 ܠܺܐܝ ܠܥܳܠܰܡ ܕܬܺܚܶܐ ܠܥܳܠܰܡ ܥܳܠܡܺܝܢ. ܘܠܳܐ ܬܶܚܙܶܐ ܚܒܳܠܳܐ
Psa 49:10 ܟܰܕ ܬܶܚܙܶܐ ܚܰܟܺܝ̈ܡܶܐ ܕܡܳܝܬܺܝܢ. ܐܰܟܚܕܳܐ ܣܰܟ̈ܠܶܐ ܘܚܰܣܺܝܖ̈ܰܝ ܪܶܥܝܳܢܳܐ ܕܳܐܒܕܺܝܢ. ܘܫܳܒܩܺܝܢ ܩܶܢܝܳܢܗܽܘܢ ܠܰܐ̱ܚܖ̈ܳܢܶܐ
Psa 49:11 ܩܰܒܖ̈ܰܝܗܽܘܢ ܒܳܬܰܝ̈ܗܽܘܢ ܠܥܳܠܰܡ. ܘܡܰܥܡܰܪܗܽܘܢ ܠܕܳܪܕܳܖ̈ܺܝܢ. ܘܩܳܪܶܝܢ ܫܡܳܗ̈ܶܐ ܒܰܐܪܥܳܐ
Psa 49:12 ܒܰܪܢܳܫܳܐ ܒܺܐܝܩܳܪܶܗ ܠܳܐ ܐܶܬܒܰܝܰܢ. ܐܶܠܳܐ ܐܶܫܬܠܶܡ ܠܰܒܥܺܝܪܳܐ ܘܶܐܬܕܰܡܺܝ ܠܳܗ̇
Psa 49:13 ܗܳܢܰܘ ܫܒܺܝܠܗܽܘܢ ܬܽܘܩܰܠܬܳܐ ܠܢܰܦܫܗܽܘܢ. ܘܰܐ̱ܚܪܳܝܰܬ ܒܦܽܘܡܗܽܘܢ ܢܶܪܥܽܘܢ
Psa 49:14 ܐܰܝܟ ܥܳܢ̈ܳܐ ܠܰܫܝܽܘܠ ܢܶܫܬܰܠܡܽܘܢ ܘܡܰܘܬܳܐ ܢܶܪܥܶܐ ܐܶܢܽܘܢ. ܘܢܶܫܬܰܠܛܽܘܢ ܒܗܽܘܢ ܬܖ̈ܺܝܨܶܐ ܒܨܰܦܪܳܐ. ܘܨܽܘܪܰܬܗܽܘܢ ܬܒܰܠܶܐ ܫܝܽܘܠ. ܘܡܶܢ ܬܶܫܒ̈ܚܳܬܗܽܘܢ ܢܶܬܕܰܚܩܽܘܢ
Psa 49:15 ܐܰ‌ܠܳܗܳܐ ܢܶܦܪܩܺܝܗ̇ ܠܢܰܦܫܝ̱. ܘܡܶܢ ܐܺܝܕܳܐ ܕܰܫܝܽܘܠ ܢܰܣܩܰܢܝ̱
Psa 49:16 ܠܳܐ ܬܶܕܚܰܠ ܡܳܐ ܕܥܳܬܰܪ ܓܰܒܪܳܐ ܘܣܳܓܶܐ ܐܺܝܩܳܪܳܐ ܕܒܰܝܬܶܗ
Psa 49:17 ܡܶܛܽܠ ܕܠܳܐ ܢܳܣܶܒ ܡܶܕܶܡ ܒܡܰܘܬܶܗ. ܐܳܦܠܳܐ ܢܳܚܶܬ ܒܳܬܪܶܗ ܫܽܘܒܚܶܗ
Psa 49:18 ܡܶܛܽܠ ܕܢܰܦܫܶܗ ܗܽܘ ܡܒܰܪܶܟ ܒܚܰܝܰܘ̈ܗܝ. ܘܢܰܘܕܶܐ ܠܳܟ ܟܰܕ ܬܰܛܐܶܒ ܠܶܗ
Psa 49:19 ܘܰܬܡܰܛܶܝܘܗܝ ܥܕܰܡܳܐ ܠܕܳܪܳܐ ܕܰܐܒܳܗܰܘ̈ܗܝ. ܥܕܰܡܳܐ ܠܥܳܠܰܡ ܠܳܐ ܢܶܚܙܶܐ ܢܽܘܗܪܳܐ
Psa 49:20 ܒܰܪܢܳܫܳܐ ܕܒܺܐܝܩܳܪܶܗ ܠܳܐ ܐܶܬܒܰܝܰܢ. ܐܶܠܳܐ ܐܶܫܬܠܶܡ ܠܚܰܝܽܘܬܳܐ ܘܶܐܬܕܰܡܺܝ ܠܳܗ̇.
Psa 50:1 ܐܰܠܳܗܝ ܐܰܠܳܗܺܝ̈ܢ ܡܳܪܝܳܐ ܡܰܠܶܠ. ܘܰܩܪܳܗ̇ ܠܰܐܪܥܳܐ ܡܶܢ ܡܰܕܢܳܚܰܘ̈ܗܝ̱ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ̱
Psa 50:2 ܡܶܢ ܨܶܗܝܽܘܢ ܟܠܺܝܠܳܐ ܡܫܰܒܚܳܐ ܐܰ‌ܠܳܗܳܐ ܚܰܘܺܝ
Psa 50:3 ܢܺܐܬܶܐ ܐܰ‌ܠܳܗܳܐ ܘܠܳܐ ܢܶܫܬܽܘܩ. ܘܢܽܘܪܳܐ ܬܶܐܟܽܘܠ ܩܕܳܡܰܘܗܝ̱. ܘܰܚܕܳܪܰܘܗܝ̱ ܬܶܬܓܰܘܙܰܠ ܛܳܒ
Psa 50:4 ܢܶܩܪܶܐ ܠܰܫܡܰܝܳܐ ܡܶܢ ܠܥܶܠ. ܘܰܐܪܥܳܐ ܠܰܡܕܳܢ ܥܰܡܶܗ
Psa 50:5 ܐܶܬܟܰܢܰܫܘ ܠܘܳܬܶܗ ܓܒܰܘ̈ܗܝ̱. ܕܰܡܩܺܝܡܺܝܢ ܩܝܳܡܶܗ ܥܰܠ ܕܶܒܚܬܳܐ
Psa 50:6 ܢܚܰܘܽܘܢ ܫܡܰܝ̈ܳܐ ܙܰܕܺܝܩܽܘܬܶܗ. ܡܶܛܽܠ ܕܰܐܠܳܗܰܐ ܗ̱ܘ ܕܰܝܳܢܳܐ
Psa 50:7 ܫܡܰܥ ܥܰܡܝ̱ ܘܺܐܡܰܪ ܠܳܟ. ܘܺܐܝܣܪܳܐܝܠ ܐܶܣܰܗܶܕ ܒܳܟ. ܐܶܢܳܐ ܐ̱ܢܳܐ ܐܰ‌ܠܳܗܳܐ ܐܰܠܳܗܳܟ
Psa 50:8 ܠܳܐ ܥܰܠ ܕܶܒܚܰܝ̈ܟ ܐܰܟܣܳܟ. ܘܰܥܠܰܘ̈ܳܬܳܟ ܠܽܘܩܒܰܠܝ̱ ܐܶܢܶܝܢ ܒܟܽܠܙܒܰܢ
Psa 50:9 ܠܳܐ ܐܶܣܰܒ ܡܶܢ ܒܰܝܬܳܟ ܬܰܘܖ̈ܶܐ. ܐܳܦܠܳܐ ܡܶܢ ܓܙܳܪܳܟ ܓܕܰܝ̈ܳܐ
Psa 50:10 ܡܶܛܽܠ ܕܕܺܝܠܝ̱ ܗܺܝ ܟܽܠܳܗ̇ ܚܰܝܽܘܬܳܐ ܕܕܰܒܪܳܐ. ܘܰܒܥܺܝܪܳܐ ܕܰܒܛܽܘܖ̈ܶܐ ܘܬܰܘܖ̈ܶܐ
Psa 50:11 ܝܳܕܰܥ ܐ̱ܢܳܐ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ. ܘܚܰܝܽܘܬܳܐ ܕܕܰܒܪܳܐ ܕܺܝܠܝ̱ ܗܺܝ
Psa 50:12 ܐܶܢ ܟܳܦܶܢ ܐ̱ܢܳܐ ܠܳܐ ܐܺܡܰܪ ܠܳܟ. ܡܶܛܽܠ ܕܕܺܝܠܝ̱ ܗܺܝ ܬܺܒܶܝܠ ܒܰܡܠܳܐܳܗ̇
Psa 50:13 ܠܳܐ ܐܳܟܶܠ ܐ̱ܢܳܐ ܒܶܣܪܳܐ ܕܰܐܖ̈ܘܳܢܶܐ. ܘܰܕܡܳܐ ܕܰܓܕܰܝ̈ܳܐ ܠܳܐ ܫܳܬܶܐ ܐ̱ܢܳܐ
Psa 50:14 ܕܰܒܰܚ ܠܰܐܠܳܗܳܐ ܬܰܘܕܺܝܬܳܐ. ܘܫܰܠܶܡ ܠܰܡܪܰܝܡܳܐ ܢܶܕܖ̈ܰܝܟ
Psa 50:15 ܘܰܩܪܺܝܢܝ̱ ܒܝܰܘܡܳܐ ܕܽܐܘܠܨܳܢܳܐ. ܐܶܥܰܫܢܳܟ ܘܰܬܫܰܒܚܰܢܝ̱
Psa 50:16 ܠܚܰܛܳܝܳܐ ܐܳܡܰܪ ܠܶܗ ܐܰ‌ܠܳܗܳܐ. ܡܳܐ ܠܳܟ ܘܠܰܟܬܳܒ̈ܶܐ ܕܦܽܘ̈ܩܕܳܢܰܝ. ܕܰܫܩܰܠܬ ܩܝܳܡܝ̱ ܒܦܽܘܡܳܟ
Psa 50:17 ܐܰܢ̱ܬ ܕܶܝܢ ܣܢܰܝܬ ܡܰܪܕܽܘܬܝ̱. ܘܰܫܕܰܝܬ ܡܶܠܰܝ̈ ܠܒܶܣܬܪܳܟ
Psa 50:18 ܐܶܢ ܚܳܙܶܐ ܗ̱ܘܰܝܬ ܓܰܢܳܒܳܐ ܪܳܗܶܛ ܗ̱ܘܰܝܬ ܥܰܡܶܗ. ܘܥܰܡ ܓܰܝܳܪܳܐ ܡܢܳܬܳܟ ܣܳܐܶܡ ܗ̱ܘܰܝܬ
Psa 50:19 ܦܽܘܡܳܟ ܡܡܰܠܶܠ ܗ̱ܘܳܐ ܒܺܝ̈ܫܳܬܳܐ. ܘܠܶܫܳܢܳܟ ܡܡܰܠܶܠ ܢܶܟܠܳܐ
Psa 50:20 ܝܳܬܶܒ ܗ̱ܘܰܝܬ ܘܪܳܢܶܐ ܒܰܐܚܽܘܟ. ܘܰܒܒܰܪ ܐܶܡܳܟ ܡܡܰܝܶܩ ܗ̱ܘܰܝܬ
Psa 50:21 ܗܳܠܶܝܢ ܟܽܠܗܶܝܢ ܥܒܰܕܬ ܘܫܶܬܩܶܬ ܠܳܟ. ܣܒܰܪܬ ܥܰܘܳܠܳܐ ܕܰܐܟܘܳܬܳܟ ܐܶܗܘܶܐ. ܐܰܟܣܳܟ ܕܶܝܢ ܘܶܐܣܕܽܘܪ ܐܶܢܶܝܢ ܠܥܺܢܰܝ̈ܟ
Psa 50:22 ܐܶܣܬܰܟܰܠܘ ܒܗܳܕܶܐ ܐܰܝܠܶܝܢ ܕܛܳܥܶܝܢ ܠܰܐܠܳܗܳܐ. ܕܰܠܡܳܐ ܢܶܬܒܰܪܟܽܘܢ ܘܠܰܝܬ ܕܰܡܦܰܨܶܐ
Psa 50:23 ܐܰܝܢܳܐ ܕܕܳܒܰܚ ܬܰܘܕܺܝܬܳܐ ܗܽܘ ܢܫܰܒܚܰܢܝ̱. ܘܬܰܡܳܢ ܐܶܚܰܘܶܝܘܗܝ̱ ܐܽܘܪܚܳܐ ܕܦܽܘܪܩܳܢܶܗ ܕܰܐܠܳܗܰܢ.
Psa 51:1 ܪܰܚܶܡ ܥܠܰܝ ܐܰ‌ܠܳܗܳܐ ܐܰܝܟ ܛܰܝܒܽܘܬܳܟ. ܘܰܐܝܟ ܣܽܘܓܳܐܐ ܕܖ̈ܰܚܡܰܝܟ ܠܚܺܝ ܚܛܳܗܰܝ̈
Psa 51:2 ܐܰܣܓܳܐ ܐܰܫܺܝܓܰܝܢܝ̱ ܡܶܢ ܥܰܘܠܝ̱. ܘܡܶܢ ܚܛܳܗܰܝ̈ ܕܰܟܳܢܝ̱
Psa 51:3 ܡܶܛܽܠ ܕܣܰܟ̈ܠܘܳܬ݂ܝ̱ ܝܳܕܰܥ ܐ̱ܢܳܐ. ܘܰܚܛܳܗܰܝ̈ ܠܽܘܩܒܰܠܝ̱ ܐܶܢܽܘܢ ܒܟܽܠܙܒܰܢ
Psa 51:4 ܠܳܟ ܒܰܠܚܽܘܕܰܝܟ ܚܛܺܝܬ. ܘܒܺܝ̈ܫܳܬܳܐ ܩܕܳܡܰܝܟ ܣܶܥܪܶܬ. ܡܶܛܽܠ ܕܬܶܙܕܰܕܰܩ ܒܡܶܠܬܳܟ ܘܬܶܙܟܶܐ ܒܕܺܝ̈ܢܰܝܟ
Psa 51:5 ܡܶܛܽܠ ܕܰܒܥܰܘܠܐ ܐܶܬܒܰܛܢܶܬ. ܘܒܰܚܛܳܗ̈ܶܐ ܒܛܶܢܬܰܢܝ̱ ܐܶܡܝ̱
Psa 51:6 ܐܰܢ̱ܬ ܕܶܝܢ ܒܩܽܘܫܬܐ ܨܒܰܝܬ. ܘܟܰܣ̈ܝܳܬܳܐ ܕܚܶܟܡܬܳܟ ܐܰܘܕܰܥܬܳܢܝ̱
Psa 51:7 ܪܽܘܣ ܥܠܰܝ ܒܙܽܘܦܳܐ ܘܶܐܬܕܰܟܶܐ. ܚܰܠܶܠܰܝܢܝ̱ ܒܶܗ ܘܡܶܢ ܬܰܠܓܳܐ ܐܶܚܘܰܪ
Psa 51:8 ܐܰܣܒܰܥܰܝܢܝ̱ ܒܽܘܣܳܡܳܟ ܘܚܰܕܽܘܬܳܟ. ܘܢܶܚܕܽܘܢ ܓܰܖ̈ܡܰܝ ܡܰܟܺܝ̈ܟܶܐ
Psa 51:9 ܐܰܗܦܶܟ ܐܰܦܰܝ̈ܟ ܡܶܢ ܚܛܳܗܰܝ̈. ܘܟܽܠܗܶܝܢ ܣܰܟ̈ܠܘܳܬ݂ܝ̱ ܠܚܺܝ
Psa 51:10 ܠܶܒܳܐ ܕܰܟܝܳܐ ܒܪܺܝ ܒܺܝ ܐܰ‌ܠܳܗܳܐ. ܘܪܽܘܚܳܟ ܬܩܰܢܬܳܐ ܚܰܕܶܬ ܒܓܰܘܝ̱
Psa 51:11 ܠܳܐ ܬܶܫܕܶܝܢܝ̱ ܡܶܢ ܩܕܳܡܰܝܟ. ܘܪܽܘܚܳܟ ܩܰܕܺܝܫܳܐ ܠܳܐ ܬܶܣܰܒ ܡܶܢܝ̱
Psa 51:12 ܐܶܠܳܐ ܐܰܗܦܶܟ ܠܺܝ ܒܽܘܣܳܡܳܟ ܘܦܽܘܪܩܳܢܳܟ. ܘܪܽܘܚܳܟ ܡܫܰܒܰܚܬܳܐ ܬܣܰܡܟܰܢܝ̱
Psa 51:13 ܕܰܐܠܶܦ ܠܥܰܘ̈ܳܠܶܐ ܐܽܘܪܚܳܟ. ܘܚܰܛܳܝ̈ܶܐ ܠܘܳܬܳܟ ܢܶܬܦܢܽܘܢ
Psa 51:14 ܦܰܨܳܢܝ̱ ܡܶܢ ܕܡܳܐ ܐܰܠܳܗܝ ܐܰ‌ܠܳܗܳܐ ܕܦܽܘܪܩܳܢܝ̱. ܘܰܢܫܰܒܰܚ ܠܶܫܳܢܝ̱ ܙܰܕܺܝܩܽܘܬܳܟ
Psa 51:15 ܡܳܪܝܳܐ ܦܬܰܚ ܠܺܝ ܣܶܦ̈ܘܳܬ݂ܝ̱. ܘܦܽܘܡܝ̱ ܢܙܰܡܰܪ ܬܶܫܒ̈ܚܳܬܳܟ
Psa 51:16 ܡܶܛܽܠ ܕܠܳܐ ܨܒܰܝܬ ܒܕܶܒ̈ܚܶܐ. ܐܳܦܠܳܐ ܒܝܰܩ̈ܕܶܐ ܫܰܠ̈ܡܶܐ ܐܶܬܪܰܥܺܝܬ
Psa 51:17 ܕܶܒܚܰܘ̈ܗܝ ܕܰܐ‌ܠܳܗܳܐ ܪܽܘܚܳܐ ܗ̱ܝ ܡܰܟܺܝܟܬܳܐ. ܠܶܒܳܐ ܫܚܺܝܩܳܐ ܐܰ‌ܠܳܗܳܐ ܠܳܐ ܡܰܣܠܶܐ
Psa 51:18 ܐܰܛܐܶܒ ܒܨܶܒܝܳܢܳܟ ܠܨܶܗܝܽܘܢ. ܘܰܒܢܺܝ ܫܽܘܖ̈ܶܝܗ̇ ܕܽܐܘܪܺܫܠܶܡ
Psa 51:19 ܗܳܝܕܶܝܢ ܬܶܨܛܒܶܐ ܒܕܶܒ̈ܚܶܐ ܕܩܽܘܫܬܳܐ ܘܰܒܝܰܩ̈ܕܶܐ ܫܰܠ̈ܡܶܐ. ܘܗܳܝܕܶܝܢ ܢܰܣܩܽܘܢ ܬܰܘܖ̈ܶܐ ܥܰܠ ܡܰܕܒܚܳܟ.
Psa 52:1 ܠܡܳܢܳܐ ܡܶܫܬܰܒܗܰܪ ܐܰܢ̱ܬ ܒܒܺܝܫܬܳܐ ܓܰܢ̱ܒܳܪܳܐ. ܘܥܰܠ ܡܚܰܣܝܳܐ ܟܽܠܝܽܘܡ ܥܰܘܠܳܐ ܡܶܬܚܰܫܰܒ ܠܶܫܳܢܳܟ
Psa 52:2 ܘܰܐܝܟ ܡܕܰܟܝܳܐ ܕܰܠܛܺܝܫ ܥܒܰܕܬ ܢܶܟܠܳܐ
Psa 52:3 ܪܚܶܡܬ ܒܺܝ̈ܫܳܬܳܐ ܡܶܢ ܛܳܒ̈ܳܬܳܐ. ܘܕܰܓܳܠܽܘܬܳܐ ܡܶܢ ܡܰܡܠܠܳܐ ܕܙܰܕܺܝܩܽܘܬܳܐ
Psa 52:4 ܪܚܶܡܬ ܠܟܽܠ ܕܰܡܡܰܠܠܺܝܢ ܥܰܘܠܳܐ ܘܰܠܠܶܫ̈ܳܢܶܐ ܢܰܟܽܘ̈ܠܬܳܢܶܐ
Psa 52:5 ܡܶܛܽܠ ܗܳܢܳܐ ܐܰ‌ܠܳܗܳܐ ܢܶܥܩܪܺܝܘܗܝ̱. ܘܢܶܣܚܦܺܝܘܗܝ̱ ܠܥܳܠܰܡ ܡܶܢ ܡܰܫܟܢܶܗ. ܘܥܶܩܳܪܶܗ ܡܶܢ ܐܰܪܥܳܐ ܕܚܰܝ̈ܶܐ
Psa 52:6 ܘܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ. ܘܰܢܣܰܒܪܽܘܢ ܒܡܳܪܝܳܐ
Psa 52:7 ܘܢܺܐܡܪܽܘܢ ܕܗܳܢܰܘ ܓܰܒܪܳܐ ܕܠܳܐ ܥܒܰܕ ܠܰܐܠܳܗܳܐ ܬܽܘܟܠܳܢܶܗ. ܐܶܠܳܐ ܐܶܬܬܟܶܠ ܥܰܠ ܣܽܘܓܳܐܐ ܕܥܽܘܬܪܶܗ ܘܶܐܬܬܪܺܝܡ ܒܩܶܢܝܳܢܶܗ
Psa 52:8 ܘܶܐܢܳܐ ܐܰܝܟ ܙܰܝܬܳܐ ܡܫܰܒܚܳܐ ܒܒܰܝܬܶܗ ܕܰܐ‌ܠܳܗܳܐ. ܣܰܒܪܶܬ ܒܛܰܝܒܽܘܬܶܗ ܕܰܐ‌ܠܳܗܳܐ ܠܥܳܠܰܡ ܘܰܠܥܳܠܰܡ ܥܳܠܡܺܝܢ
Psa 52:9 ܐܰܘܕܶܐ ܠܳܟ ܠܥܳܠܰܡ ܕܰܥܒܰܕܬ. ܘܶܐܣܰܒܰܪ ܫܡܳܟ ܠܕܳܪܕܳܖ̈ܺܝܢ ܠܽܘܩܒܰܠ ܙܰܕܺܝ̈ܩܰܝܟ.
Psa 53:1 ܐܳܡܰܪ ܥܰܘܳܠܳܐ ܒܠܶܒܶܗ ܕܠܰܝܬ ܐܰ‌ܠܳܗܳܐ. ܐܶܬܚܰܒܰܠܘ ܘܶܐܬܛܰܢܰܦܘ ܒܥܰܘܠܗܽܘܢ. ܘܠܰܝܬ ܕܥܳܒܶܕ ܛܳܒܬܳܐ
Psa 53:2 ܐܰ‌ܠܳܗܳܐ ܐܰܕܺܝܩ ܡܶܢ ܫܡܰܝܳܐ ܥܰܠ ܒܢܰܝ̈ܢܳܫܳܐ. ܕܢܶܚܙܶܐ ܐܶܢ ܐܺܝܬ ܕܣܰܟܽܘܠܬܳܢ ܘܒܳܥܶܐ ܠܰܐܠܳܗܳܐ
Psa 53:3 ܟܽܠܗܽܘܢ ܣܛܰܘ ܐܰܟܚܕܳܐ ܘܶܐܬܛܰܢܰܦܘ. ܘܠܰܝܬ ܕܥܳܒܶܕ ܛܳܒܬܳܐ ܐܳܦܠܳܐ ܚܰܕ
Psa 53:4 ܘܠܳܐ ܝܺܕܰܥܘ ܟܽܠ ܥܳܒ̈ܕܰܝ ܥܰܘܠܳܐ. ܐܰܝܠܶܝܢ ܕܳܐܟܠܺܝܢ ܗ̱ܘܰܘ ܠܥܰܡܝ̱ ܡܶܐܟܽܘܠܬܳܐ ܕܠܰܚܡܳܐ. ܘܠܰܐܠܳܗܳܐ ܠܳܐ ܩܪܰܘ
Psa 53:5 ܬܰܡܳܢ ܕܚܶܠܘ ܕܶܚܠܬܳܐ. ܐܰܬܰܪ ܕܠܰܝܬ ܗ̱ܘܳܐ ܕܶܚܠܬܳܐ. ܡܶܛܽܠ ܕܰܐ‌ܠܳܗܳܐ ܢܒܰܕܰܪ ܓܰܖ̈ܡܰܝܗܽܘܢ. ܕܰܐܝܠܶܝܢ ܕܫܳܦܪܺܝܢ ܠܰܒܢܰܝ̈ܢܳܫܳܐ. ܒܗܶܬܘ ܡܶܛܽܠ ܕܰܐ‌ܠܳܗܳܐ ܐܰܣܠܺܝ ܐܶܢܽܘܢ
Psa 53:6 ܡܰܢ ܢܶܬܶܠ ܡܶܢ ܨܶܗܝܽܘܢ ܦܽܘܪܩܳܢܳܐ ܠܺܝܣܪܳܐܶܝܠ. ܡܳܐ ܕܡܰܗܦܶܟ ܡܳܪܝܳܐ ܫܒܺܝܬܳܐ ܕܥܰܡܶܗ. ܢܕܽܘܨ ܝܰܥܩܽܘܒ ܘܢܶܚܕܶܐ ܐܺܝܣܪܳܐܝܶܠ.
Psa 54:1 ܐܰ‌ܠܳܗܳܐ ܒܰܫܡܳܟ ܦܪܽܘܩܰܝܢܝ̱. ܘܰܒܓܰܢ̱ܒܳܪܽܘܬܳܟ ܕܽܘܢܰܝܢܝ̱
Psa 54:2 ܐܰ‌ܠܳܗܳܐ ܫܡܰܥ ܨܠܽܘܬܝ̱. ܘܨܽܘܬ ܐܶܢܶܝܢ ܠܡܶܠܰܘ̈ܗܝ̱ ܕܦܽܘܡܝ̱
Psa 54:3 ܡܶܛܽܠ ܕܢܽܘܟܖ̈ܳܝܶܐ ܩܳܡܘ ܥܠܰܝ. ܘܥܰܫܺܝ̈ܢܶܐ ܒܥܰܐܗ̇ ܠܢܰܦܫܝ̱. ܘܠܳܐ ܚܰܫܒܽܘܟ ܐܰ‌ܠܳܗܳܐ
Psa 54:4 ܐܰ‌ܠܳܗܳܐ ܡܥܰܕܪܳܢܝ̱ ܡܳܪܝܳܐ ܡܣܰܡܟܳܢܳܗ̇ ܕܢܰܦܫܝ̱
Psa 54:5 ܐܰܝܬܳܐ ܒܺܝܫܬܳܐ ܥܰܠ ܒܥܶܠܕ̈ܒܳܒܰܝ. ܘܰܒܩܽܘܫܬܳܟ ܫܰܬܶܩ ܐܶܢܽܘܢ
Psa 54:6 ܘܶܐܢܳܐ ܒܦܽܘܪܫܳܢܳܐ ܐܶܕܰܒܰܚ ܠܳܟ. ܘܰܐܘܕܶܐ ܠܰܫܡܳܟ ܡܳܪܝܳܐ ܕܛܳܒ ܗܽܘ
Psa 54:7 ܕܡܶܢ ܟܽܠ ܥܳܩ̈ܳܢ ܦܰܨܺܝܬܳܢܝ̱. ܘܒܰܒܥܶܠܕ̈ܒܳܒܰܝ ܚܙܳܬ ܥܰܝܢܝ.
Psa 55:1 ܨܽܘܬ ܐܰ‌ܠܳܗܳܐ ܨܠܽܘܬܝ̱ ܘܠܳܐ ܬܰܗܡܶܐ ܡܶܢ ܒܳܥܽܘܬܝ̱
Psa 55:2 ܫܡܰܥܰܝܢܝ̱ ܘܰܥܢܺܝܢܝ̱ ܘܶܐܬܦܰܢ ܠܰܓܥܳܬܝ̱ ܘܰܫܡܰܥܰܝܢܝ̱
Psa 55:3 ܡܶܛܽܠ ܒܥܶܠܕ̈ܒܳܒܰܝ ܘܡܶܛܽܠ ܐܽܘܠܨܳܢܶܗ ܕܥܰܘܳܠܳܐ
Psa 55:4 ܡܶܛܽܠ ܕܰܨܠܰܘ ܥܠܰܝ ܥܰܘ̈ܳܠܶܐ ܘܣܰܩܪܽܘܢܝ̱
Psa 55:5 ܘܢܶܦܠܰܬ ܒܺܝ ܕܶܚܠܬܳܐ. ܘܟܰܣܝܽܘܢܝ̱ ܛܶܠܳܠܰܝ̈ ܡܰܘܬܳܐ
Psa 55:6 ܘܶܐܡܪܶܬ ܡܰܢ ܕܶܝܢ ܝܰܗܒ ܠܺܝ ܓܶܦ̈ܶܐ ܐܰܝܟ ܕܝܰܘܢܳܐ
Psa 55:7 ܘܦܶܪܚܶܬ ܘܫܶܟܢܶܬ ܘܰܐܪܚܩܶܬ. ܘܦܶܪܚܶܬ ܘܰܫܪܺܝܬ ܒܡܰܕܒܪܳܐ
Psa 55:8 ܘܟܰܬܪܶܬ ܠܡܰܢ ܕܰܡܦܰܨܶܐ ܠܺܝ ܡܶܢ ܪܽܘܚܳܐ ܕܥܰܠܥܳܠܳܐ
Psa 55:9 ܛܰܒܰܥ ܡܳܪܝ ܗܽܘܦܳܟܳܐ ܕܠܶܫܳܢܰܝ̈ܗܽܘܢ. ܡܶܛܽܠ ܕܰܚܙܺܝܬ ܚܶܪܝܳܢܳܐ ܘܕܺܝܢܳܐ ܒܰܩܪܺܝܬܳܐ
Psa 55:10 ܒܺܐܝܡܳܡܳܐ ܘܰܒܠܺܠܝܳܐ ܟܪܺܝܟܺܝܢ ܠܫܽܘܖ̈ܶܝܗ̇. ܥܰܘܠܳܐ ܘܫܽܘܩܪܳܐ ܒܓܰܘܳܗ̇ ܘܥܶܬܳܐ
Psa 55:11 ܘܠܳܐ ܥܳܢܶܕ ܡܶܢ ܫܽܘ̈ܩܶܝܗ̇ ܬܽܘܟܳܐ ܘܢܶܟܠܳܐ
Psa 55:12 ܠܳܐ ܗܘܳܐ ܓܶܝܪ ܒܥܶܠܕܒܳܒܝ̱ ܚܰܣܕܰܢܝ̱ ܕܶܐܣܰܝܒܰܪ. ܐܳܦܠܳܐ ܣܳܢܐܝ ܐܶܬܬܪܺܝܡ ܥܠܰܝ ܕܶܐܛܫܶܐ ܡܶܢܶܗ
Psa 55:13 ܐܰܢ̱ܬ ܗܽܘ ܒܰܪܢܳܫܳܐ ܕܰܐܟܘܳܬܝ̱. ܩܰܪܺܝܒܝ̱ ܘܪܳܚܡܝ̱
Psa 55:14 ܕܰܐܟܚܕܳܐ ܠܥܶܣܢ ܫܳܪܽܘܬܳܐ ܒܒܰܝܬܶܗ ܕܰܐ‌ܠܳܗܳܐ. ܟܰܕ ܡܗܰܠܟܺܝܢ ܗ̱ܘܰܝܢ ܒܰܐܘܝܽܘܬܳܐ
Psa 55:15 ܐܰܝܬܳܐ ܥܠܰܝܗܽܘܢ ܡܰܘܬܳܐ. ܘܢܶܚܬܽܘܢ ܟܰܕ ܚܰܝ݂ܺܝ݂̈ܢ ܠܰܫܝܽܘܠ. ܡܶܛܽܠ ܕܒܺܝܫܬܳܐ ܐܺܝܬ ܒܓܰܘܗܽܘܢ
Psa 55:16 ܐܶܢܳܐ ܕܶܝܢ ܠܰܐܠܳܗܳܐ ܐܶܩܪܶܐ. ܘܰܐ‌ܠܳܗܳܐ ܢܶܦܪܩܰܢܝ̱
Psa 55:17 ܒܪܰܡܫܳܐ ܘܰܒܨܰܦܪܳܐ ܘܰܒܛܰܗܪܳܐ ܐܶܪܢܶܐ ܘܺܐܡܰܪ ܘܰܐܫܡܰܥ ܩܳܠܝ̱
Psa 55:18 ܦܰܨܳܗ̇ ܠܢܰܦܫܝ̱ ܡܶܢ ܐܰܝܠܶܝܢ ܕܚܳܟܡܺܝܢ ܠܺܝ. ܡܶܛܽܠ ܕܰܒܚܶܪܝܳܢܳܐ ܗܘܰܘ ܥܰܡܝ̱
Psa 55:19 ܢܶܫܡܰܥ ܐܰ‌ܠܳܗܳܐ ܘܰܢܡܰܟܶܟ ܐܶܢܽܘܢ. ܗܰܘ ܕܺܐܝܬܰܘܗܝ̱ ܡܶܢ ܩܕܳܡ ܥܳܠܡ̈ܶܐ. ܠܰܝܬ ܠܗܽܘܢ ܬܰܚܠܽܘܦܳܐ ܘܠܳܐ ܕܚܶܠܘ ܡܶܢ ܐܰ‌ܠܳܗܳܐ
Psa 55:20 ܐܰܘܫܶܛܘ ܐܺܝܕܳܐ ܥܰܠ ܩܰܪܺܝܒܶܗ ܘܛܰܘܶܫܘ ܩܝܳܡܶܗ
Psa 55:21 ܐܶܬܕܰܠܰܚܘ ܡܶܢ ܪܽܘܓܙܳܐ ܕܰܐܦܰܘ̈ܗܝ̱ ܘܡܶܢ ܚܶܡܬܳܐ ܕܠܶܒܶܗ. ܖ̈ܰܟܺܝܟܳܢ ܡܶܠܰܘ̈ܗܝ̱ ܡܶܢ ܡܶܫܚܳܐ ܘܗܶܢܶܝܢ ܠܽܘ̈ܠܝܳܬܳܐ
Psa 55:22 ܫܕܺܝ ܨܶܦܬܳܟ ܥܰܠ ܡܳܪܝܳܐ ܘܗܽܘ ܢܬܰܪܣܶܝܟ. ܘܠܳܐ ܢܶܬܶܠ ܠܥܳܠܰܡ ܙܰܘܥܬܳܐ ܠܙܰܕܺܝ̈ܩܰܘܗܝ̱
Psa 55:23 ܐܰܢ̱ܬ ܕܶܝܢ ܐܰ‌ܠܳܗܳܐ ܐܰܚܶܬ ܐܶܢܽܘܢ ܠܓܽܘܒܳܐ ܕܰܐܒܕܳܢܳܐ ܠܓܰܒܖ̈ܶܐ ܐܳܫ̈ܕܰܝ ܕܡܳܐ ܘܢܳܟ̈ܠܰܝ ܢܶܟܠܳܐ. ܘܠܳܐ ܢܫܰܠܡܽܘܢ ܝܰܘ̈ܡܳܬܗܽܘܢ. ܘܶܐܢܳܐ ܐܶܣܰܒܰܪ ܒܳܟ.
Psa 56:1 ܪܰܚܶܡ ܥܠܰܝ ܐܰ‌ܠܳܗܳܐ ܡܶܛܽܠ ܕܕܳܫܰܢܝ̱ ܒܰܪܢܳܫܳܐ. ܘܝܰܘܡܳܐ ܟܽܠܶܗ ܩܪܰܒܬܳܢܳܐ ܐܰܠܨܰܢܝ̱
Psa 56:2 ܕܳܫܽܘܢܝ̱ ܒܥܶܠܕ̈ܒܳܒܰܝ ܟܽܠܶܗ ܝܰܘܡܳܐ. ܡܶܛܽܠ ܕܣܽܘܓܳܐܐ ܕܰܩܖ̈ܰܒܬܳܢܶܐ ܐܶܬܬܪܺܝܡܘ ܥܠܰܝ
Psa 56:3 ܒܺܐܝܡܳܡܳܐ ܠܳܐ ܐܶܕܚܰܠ ܡܶܛܽܠ ܕܰܥܠܰܝܟ ܗܽܘ ܬܟܺܝܠ ܐ̱ܢܳܐ
Psa 56:4 ܒܰܐܠܳܗܳܐ ܐܶܫܬܰܒܰܚ ܒܰܐܠܳܗܳܐ ܣܰܒܪܶܬ ܠܳܐ ܐܶܕܚܰܠ. ܡܳܢܳܐ ܥܳܒܶܕ ܠܺܝ ܒܰܪܢܳܫܳܐ
Psa 56:5 ܟܽܠܶܗ ܝܰܘܡܳܐ ܡܶܬܡܰܠܟܺܝܢ ܗ̱ܘܰܘ ܥܠܰܝ. ܘܡܶܬܚܰܫܒܺܝܢ ܗ̱ܘܰܘ ܥܠܰܝ ܒܺܝܫܬܳܐ
Psa 56:6 ܢܶܛܫܽܘܢ ܘܢܶܥܡܪܽܘܢ ܘܗܶܢܽܘܢ ܥܶܩ̈ܒܰܝ ܢܶܛܪܽܘܢ. ܐܰܝܟ ܕܣܰܟܺܝܘ ܠܢܰܦܫܝ̱ ܘܶܐܡܰܪܘ
Psa 56:7 ܕܠܰܝܬ ܠܳܗ̇ ܡܦܰܨܝܳܢܳܐ. ܒܪܽܘܓܙܳܐ ܕܥܰܡ̈ܡܶܐ ܕܽܘܢ ܐܶܢܽܘܢ
Psa 56:8 ܐܰ‌ܠܳܗܳܐ ܬܰܘܕܺܝܬܝ̱ ܚܰܘܺܝܬܳܟ. ܣܺܝܡ ܕܶܡ̈ܥܰܝ ܩܕܳܡܰܝܟ ܘܰܒܣܶܦܪܳܟ
Psa 56:9 ܘܗܳܝܕܶܝܢ ܢܶܗܦܟܽܘܢ ܒܥܶܠܕ̈ܒܳܒܰܝ ܠܒܶܣܬܰܪܗܽܘܢ. ܘܶܐܕܰܥ ܕܰܐ‌ܠܳܗܳܐ ܐܺܝܬ ܠܺܝ
Psa 56:10 ܠܡܶܠܬܶܗ ܕܰܐ‌ܠܳܗܳܐ ܐܶܫܰܒܰܚ
Psa 56:11 ܒܰܐܠܳܗܳܐ ܬܟܺܝܠ ܐ̱ܢܳܐ ܠܳܐ ܐܶܕܚܰܠ. ܡܳܢܳܐ ܥܳܒܶܕ ܠܺܝ ܒܰܪܢܳܫܳܐ
Psa 56:12 ܠܳܟ ܐܰ‌ܠܳܗܳܐ ܐܶܫܰܠܶܡ ܢܶܕܖ̈ܰܝ. ܘܰܒܬܰܘܕܺܝܬܳܐ ܐܶܕܰܒܰܚ ܠܳܟ
Psa 56:13 ܡܶܛܽܠ ܕܦܰܨܺܝܬ ܢܰܦܫܝ̱ ܡܶܢ ܡܰܘܬܳܐ. ܘܖ̈ܶܓܠܰܝ ܡܶܢ ܫܳܖ̈ܥܳܬܳܐ. ܕܶܐܫܦܰܪ ܩܕܳܡܰܝܟ ܐܰ‌ܠܳܗܳܐ ܒܰܐܪܥܳܐ ܕܚܰܝ̈ܶܐ.
Psa 57:1 ܪܰܚܶܡ ܥܠܰܝ ܐܰ‌ܠܳܗܳܐ ܡܶܛܽܠ ܕܒܳܟ ܗܽܘ ܡܣܰܒܪܳܐ ܢܰܦܫܝ̱. ܘܰܒܛܶܠܳܠܳܐ ܕܟܶܢܦܰܝ̈ܟ ܐܶܣܬܰܬܰܪ. ܥܕܰܡܳܐ ܕܢܶܥܒܰܪ ܕܠܽܘܚܝܳܐ
Psa 57:2 ܐܶܩܪܶܐ ܠܰܐܠܳܗܳܐ ܡܪܰܝܡܳܐ ܘܠܰܐܠܳܗܳܐ ܦܳܪܽܘܩܝ̱
Psa 57:3 ܕܫܰܕܰܪ ܡܶܢ ܫܡܰܝܳܐ ܘܦܰܪܩܰܢܝ̱. ܘܚܰܣܶܕ ܠܰܒܥܶܠܕ̈ܒܳܒܰܝ. ܫܰܕܰܪ ܐܰ‌ܠܳܗܳܐ ܛܰܝܒܽܘܬܶܗ ܘܩܽܘܫܬܶܗ
Psa 57:4 ܘܰܦܪܰܩ ܢܰܦܫܝ̱ ܡܶܢ ܟܰܠܒ̈ܶܐ. ܘܕܶܡܟܶܬ ܟܰܕ ܕܠܺܝܚ ܐ̱ܢܳܐ. ܒܢܰܝ̈ܢܳܫܳܐ ܫܶܢܰܝ̈ܗܽܘܢ ܢܰܝ̈ܙܟܶܐ ܘܓܶܐܖ̈ܶܐ. ܘܠܶܫܳܢܗܽܘܢ ܐܰܝܟ ܣܰܝܦܳܐ ܚܰܪܺܝܦܳܐ
Psa 57:5 ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ. ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ
Psa 57:6 ܡܨܺܝܕܬܳܐ ܬܰܩܶܢܘ ܠܖ̈ܶܓܠܰܝ. ܘܓܽܘܡܳܨܳܐ ܚܦܰܪܘ ܠܢܰܦܫܝ̱ ܘܰܢܦܰܠܘ ܒܓܰܘܶܗ
Psa 57:7 ܡܰܬܩܰܢ ܗܽܘ ܠܶܒܝ ܐܰ‌ܠܳܗܳܐ ܡܰܬܩܰܢ ܗܽܘ ܠܶܒܝ̱. ܐܶܫܰܒܰܚ ܘܶܐܙܰܡܰܪ
Psa 57:8 ܐܶܬܬܥܺܝܪ ܟܶܢܳܪܝ̱ ܐܶܬܬܥܺܝܪ ܩܺܝܬܳܪܳܐ ܘܟܶܢܳܪܳܐ. ܘܶܐܢܳܐ ܐܶܬܬܥܺܝܪ ܒܨܰܦܪܳܐ
Psa 57:9 ܐܰܘܕܶܐ ܠܳܟ ܒܥܰܡ̈ܡܶܐ ܐܰ‌ܠܳܗܳܐ. ܘܠܰܫܡܳܟ ܐܶܙܰܡܰܪ ܒܶܐܡ̈ܘܳܬܳܐ
Psa 57:10 ܡܶܛܽܠ ܕܶܐܬܬܪܺܝܡܰܬ ܥܕܰܡܳܐ ܠܰܫܡܰܝܳܐ ܛܰܝܒܽܘܬܳܟ. ܘܰܥܕܰܡܳܐ ܠܰܫ̈ܡܰܝ ܫܡܰܝܳܐ ܗܰܝܡܳܢܽܘܬܳܟ
Psa 57:11 ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ. ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ.
Psa 58:1 ܐܺܝܢ ܫܰܪܺܝܪܳܐܺܝܬ ܙܰܕܺܝܩܽܘܬܳܐ ܡܡܰܠܠܺܝܢ ܐܢ̱ܬܽܘܢ. ܘܰܬܪܺܝܨܽܘܬܳܐ ܕܳܝܢܺܝܢ ܐܢ̱ܬܽܘܢ ܒܢܰܝ̈ܢܳܫܳܐ
Psa 58:2 ܗܳܐ ܟܽܠܟܽܘܢ ܥܰܘܠܳܐ ܡܡܰܠܠܺܝܢ ܐܢ̱ܬܽܘܢ ܒܰܐܪܥܳܐ. ܘܰܒܥܰܘܠܳܐ ܡܥܰܖ̈ܙܠܳܢ ܐܺܝܕܰܝ̈ܟܽܘܢ
Psa 58:3 ܐܶܬܦܪܶܫܘ ܥܰܘ̈ܳܠܶܐ ܡܶܢ ܟܰܪܣܳܐ. ܘܰܛܥܰܘ ܡܶܢ ܡܰܪܒܥܳܐ ܕܰܡܡܰܠܠܺܝܢ ܕܰܓܳܠܽܘܬܳܐ
Psa 58:4 ܚܶܡܬܗܽܘܢ ܐܰܝܟ ܕܶܚܘܝܳܐ ܚܰܪܡܳܢܳܐ. ܘܰܐܝܟ ܕܶܐܣܦܶܣ ܚܰܪܫܬܳܐ. ܕܰܡܣܰܟܪܳܐ ܐܶܕܢܶܝ̈ܗ̇
Psa 58:5 ܕܠܳܐ ܬܶܫܡܰܥ ܩܳܠܳܐ ܕܠܳܚܽܘܫܳܐ ܘܰܕܚܰܒܳܪܳܐ ܘܰܕܚܰܟܺܝܡܳܐ
Psa 58:6 ܐܰ‌ܠܳܗܳܐ ܢܬܰܒܰܪ ܫܶܢܰܝ̈ܗܽܘܢ ܒܦܽܘܡܗܽܘܢ
Psa 58:7 ܘܢܺܝܒܰܝ̈ܗܽܘܢ ܕܰܐܖ̈ܝܰܘܳܬܳܐ ܥܳܩܰܪ ܡܳܪܝܳܐ. ܢܶܣܬܠܽܘܢ ܐܰܝܟ ܡܰܝ̈ܳܐ ܕܡܶܬܰܐܫܕܺܝܢ. ܘܢܶܫܕܶܐ ܓܶܐܖ̈ܰܘܗܝ̱ ܥܕܰܡܳܐ ܕܰܢܣܽܘܦܽܘܢ
Psa 58:8 ܐܰܝܟ ܫܥܽܘܬܳܐ ܕܡܶܬܦܰܫܪܳܐ ܘܢܳܦܠܳܐ ܡܶܢ ܩܕܳܡ ܢܽܘܪܳܐ ܢܶܬܚܰܪܒܽܘܢ. ܢܶܦܠܰܬ ܢܽܘܪܳܐ ܘܠܳܐ ܚܙܰܘ. ܘܫܶܡܫܳܐ ܘܠܳܐ ܐܶܣܬܰܟܰܠܘ
Psa 58:9 ܢܶܗܘܽܘܢ ܟܽܘܒܰܝ̈ܗܽܘܢ ܗ̈ܰܛܛܶܐ. ܘܪܽܘܓܙܳܐ ܢܕܰܠܰܚ ܐܶܢܽܘܢ
Psa 58:10 ܢܶܚܕܶܐ ܙܰܕܺܝܩܳܐ ܕܚܳܙܶܐ ܦܽܘܪܥܳܢܳܐ. ܘܺܐܝܕܰܘ̈ܗܝ̱ ܢܫܺܝܓ ܒܰܕܡܶܗ ܕܪܰܫܺܝܥܳܐ
Psa 58:11 ܘܢܺܐܡܰܪ ܒܰܪܢܳܫܳܐ ܐܺܝܬ ܟܰܝ ܦܺܐܖ̈ܶܐ ܠܙܰܕܺܝܩܳܐ. ܘܺܐܝܬ ܐܰ‌ܠܳܗܳܐ ܕܰܢܕܽܘܢ ܐܶܢܽܘܢ ܒܰܐܪܥܳܐ.
Psa 59:1 ܦܰܨܳܢܝ̱ ܡܶܢ ܒܥܶܠܕ̈ܒܳܒܰܝ ܐܰ‌ܠܳܗܳܐ. ܘܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ̱
Psa 59:2 ܦܰܨܳܢܝ̱ ܡܶܢ ܥܳܒ̈ܕܰܝ ܫܽܘܩܪܳܐ. ܘܡܶܢ ܓܰܒܖ̈ܶܐ ܐܳܫ̈ܕܰܝ ܕܡܳܐ ܦܪܽܘܩܰܝܢܝ̱
Psa 59:3 ܡܶܛܽܠ ܕܗܶܢܽܘܢ ܟܡܶܢܘ ܠܢܰܦܫܝ̱. ܘܰܐܥܫܶܢܘ ܥܠܰܝ ܒܺܝܫܽܘܬܗܽܘܢ. ܠܳܐ ܒܣܰܟ̈ܠܘܳܬ݂ܝ̱ ܘܠܳܐ ܒܰܚܛܳܗܰܝ̈ ܡܳܪܝ
Psa 59:4 ܕܠܳܐ ܒܣܰܟܠܽܘܬܳܐ ܪܗܶܛܘ ܥܠܰܝ ܘܶܐܬܛܰܝܰܒܘ ܥܠܰܝ
Psa 59:5 ܐܶܬܬܥܺܝܪ ܘܰܚܙܺܝ ܐܰܢ̱ܬ ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܐܰܠܳܗܶܗ ܕܺܝܣܪܳܐܶܝܠ ܐܶܬܬܥܺܝܪ. ܘܰܦܩܽܘܕ ܠܟܽܠܗܽܘܢ ܥܰܡ̈ܡܶܐ. ܘܠܳܐ ܬܶܫܒܽܘܩ ܠܟܽܠܗܽܘܢ ܥܰܘ̈ܳܠܶܐ
Psa 59:6 ܢܶܗܦܟܽܘܢ ܒܪܰܡܫܳܐ ܘܢܶܥܘܢ ܐܰܝܟ ܟܰܠܒ̈ܶܐ. ܘܢܶܬܟܰܪܟܽܘܢ ܡܕܺܝܢ̱ܬܳܐ
Psa 59:7 ܡܺܐܡܪܳܐ ܕܦܽܘܡܗܽܘܢ ܣܰܦܣܺܪܳܐ ܒܣܶܦ̈ܘܳܬܗܽܘܢ. ܘܳܐܡܪܺܝܢ ܡܰܢܽܘ ܫܳܡܰܥ
Psa 59:8 ܘܰܐܢ̱ܬ ܡܳܪܝܳܐ ܓܚܰܟ ܥܠܰܝܗܽܘܢ. ܘܡܰܝܶܩ ܥܰܠ ܟܽܠܗܽܘܢ ܥܰܡ̈ܡܶܐ
Psa 59:9 ܐܰ‌ܠܳܗܳܐ ܠܳܟ ܐܶܫܰܒܰܚ. ܡܶܛܽܠ ܕܰܐܢ̱ܬ ܗܽܘ ܒܶܝܬ ܓܰܘܣܝ̱
Psa 59:10 ܐܰ‌ܠܳܗܳܐ ܛܰܝܒܽܘܬܳܟ ܬܩܰܕܡܰܢܝ̱. ܐܰ‌ܠܳܗܳܐ ܚܰܘܳܢܝ̱ ܒܰܒܥܶܠܕ̈ܒܳܒܰܝ
Psa 59:11 ܠܳܐ ܬܶܩܛܽܘܠ ܐܶܢܽܘܢ ܕܠܳܐ ܢܰܛܥܽܘܢ ܠܥܰܡܝ̱. ܐܶܠܳܐ ܐܰܙܺܝܥ ܐܶܢܽܘܢ ܒܚܰܝܠܳܟ ܘܰܐܢܺܝܕ ܐܶܢܽܘܢ ܡܳܪܝܳܐ ܬܽܘܟܠܳܢܝ̱
Psa 59:12 ܚܛܺܝܬܳܐ ܕܦܽܘܡܗܽܘܢ ܡܰܠܶܠ ܣܶܦ̈ܘܳܬܗܽܘܢ. ܢܶܬܬܰܚܕܽܘܢ ܒܫܽܘܒܗܳܪܗܽܘܢ. ܡܶܛܽܠ ܕܠܰܘܛܬܳܐ ܘܕܰܓܳܠܽܘܬܳܐ ܡܶܫܬܰܥܶܝܢ
Psa 59:13 ܐܰܘܒܶܕ ܐܶܢܽܘܢ ܒܪܽܘܓܙܳܟ ܐܰܘܒܶܕ ܐܶܢܽܘܢ ܘܠܳܐ ܢܶܫܬܰܟܚܽܘܢ. ܕܢܶܕܥܽܘܢ ܕܰܐ‌ܠܳܗܳܐ ܫܰܠܺܝܛ ܥܰܠ ܝܰܥܩܽܘܒ ܘܥܰܠ ܥܶܒܖ̈ܶܝܗ̇ ܕܰܐܪܥܳܐ
Psa 59:14 ܢܶܗܦܟܽܘܢ ܒܪܰܡܫܳܐ ܘܰܢܥܳܘܽܘܢ ܐܰܝܟ ܟܰܠܒ̈ܶܐ. ܘܢܶܬܟܰܪܟܽܘܢ ܡܕܺܝܢ̱ܬܳܐ
Psa 59:15 ܢܶܒܥܽܘܢ ܠܡܶܐܟܰܠ ܘܠܳܐ ܢܶܣܒܥܽܘܢ ܘܠܳܐ ܢܒܽܘܬܽܘܢ
Psa 59:16 ܘܶܐܢܳܐ ܐܶܫܰܒܰܚ ܠܚܰܝܠܳܟ. ܘܶܐܫܰܒܰܚ ܒܨܰܦܪܳܐ ܠܛܰܝܒܽܘܬܳܟ. ܡܶܛܽܠ ܕܰܗܘܰܝܬ ܠܺܝ ܒܶܝܬ ܓܰܘܣܳܐ ܘܰܡܦܰܨܝܳܢܳܐ ܒܝܰܘܡܳܐ ܕܽܐܘܠܨܳܢܳܐ
Psa 59:17 ܐܰ‌ܠܳܗܳܐ ܠܳܟ ܐܶܙܰܡܰܪ. ܡܶܛܽܠ ܕܰܐܢ̱ܬ ܗܽܘ ܐܰ‌ܠܳܗܳܐ ܕܒܶܝܬ ܓܰܘܣܝ̱ ܘܰܐ‌ܠܳܗܳܐ ܕܛܰܝܒܽܘܬܝ̱.
Psa 60:1 ܐܰ‌ܠܳܗܳܐ ܛܥܰܝܬܳܢ ܘܰܕܚܰܩܬܳܢ ܘܰܪܓܶܙܬ ܥܠܰܝܢ. ܐܰܙܺܝܥܬܳܗ̇ ܠܰܐܪܥܳܐ ܘܰܦܬܰܚܬܳܗ̇.
Psa 60:2 ܥܨܽܘܒ ܬܒܳܪܳܗ̇ ܡܶܛܽܠ ܕܶܐܬܟܰܪܗܰܬ. ܚܰܘܺܝܬ ܐܶܢܽܘܢ ܠܥܰܡܳܟ ܩܰܫ̈ܝܳܬܳܐ
Psa 60:3 ܘܰܐܫܩܺܝܬ ܐܶܢܽܘܢ ܚܰܡܪܳܐ ܬܛܺܝܪܳܐ
Psa 60:4 ܝܰܗܒܬ ܠܕܳܚ̈ܠܰܝܟ ܐܳܬܳܐ. ܕܠܳܐ ܢܶܥܪܩܽܘܢ ܡܶܢ ܩܕܳܡ ܩܶܫܬܳܟ
Psa 60:5 ܡܶܛܽܠ ܕܢܶܙܕܰܝܢܽܘܢ ܚܰܒܺܝ̈ܒܰܝܟ. ܦܪܽܘܩܰܝܢܝ̱ ܒܝܰܡܺܝܢܳܟ ܘܰܥܢܺܝܢܝ̱
Psa 60:6 ܐܰ‌ܠܳܗܳܐ ܡܰܠܶܠ ܒܩܽܘܕܫܶܗ. ܐܶܬܚܰܝܰܠ ܐܶܢܳܐ ܘܶܐܦܰܠܶܓ ܠܰܫܟܺܝܡ. ܘܰܠܥܽܘܡܩܳܐ ܕܣܳܟܽܘܬ ܐܶܡܫܽܘܚ
Psa 60:7 ܕܺܝܠܝ̱ ܗܽܘ ܓܶܠܥܳܕ ܘܕܺܝܠܝ̱ ܗܽܘ ܡܢܰܫܶܐ. ܘܰܐܦܪܶܝܡ ܡܥܰܫܢܳܢܶܗ ܕܪܺܝܫܝ. ܝܺܗܽܘܕܳܐ ܡܰܠܟܝ̱
Psa 60:8 ܘܡܽܘܐܳܒ ܫܝܳܓܬܳܐ ܕܖ̈ܶܓܠܰܝ. ܥܰܠ ܐܰܕܽܘܡ ܐܶܫܪܶܐ ܡܣܳܢܰܝ̈. ܘܥܰܠ ܦܠܶܫܬ ܐܶܩܥܶܐ
Psa 60:9 ܡܰܢܽܘ ܢܕܰܒܪܰܢܝ̱ ܥܕܰܡܳܐ ܠܰܐܕܽܘܡ. ܘܡܰܢܽܘ ܢܰܘܒܠܰܢܝ̱ ܠܰܩܪܺܝܬܳܐ ܥܰܫܺܝܢܬܳܐ
Psa 60:10 ܕܗܳܐ ܐܰܢ̱ܬ ܐܰ‌ܠܳܗܳܐ ܛܥܰܝܬܳܢ ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ
Psa 60:11 ܗܰܒ ܠܰܢ ܥܽܘܕܪܳܢܳܐ ܥܰܠ ܒܥܶܠܕ̈ܒܳܒܰܝܢ. ܡܶܛܽܠ ܕܕܰܓܳܠ ܗܽܘ ܦܽܘܪܩܳܢܶܗ ܕܒܰܪܢܳܫܳܐ.
Psa 61:1 ܫܡܰܥ ܐܰ‌ܠܳܗܳܐ ܨܠܽܘܬܝ̱ ܘܨܽܘܬ ܠܒܳܥܽܘܬܝ̱
Psa 61:2 ܡܶܢ ܣܰܘ̈ܦܶܝܗ̇ ܕܰܐܪܥܳܐ ܠܳܟ ܗܽܘ ܩܳܪܶܐ ܐ̱ܢܳܐ ܒܛܽܘܪܳܦܶܗ ܕܠܶܒܝ̱. ܕܥܰܠ ܟܺܐܦܳܐ ܐܰܪܺܝܡܬܳܢܝ̱ ܘܒܰܝܰܐܬܳܢܝ̱
Psa 61:3 ܡܶܛܽܠ ܕܰܗܘܰܝܬ ܠܺܝ ܒܶܝܬ ܓܰܘܣܳܐ. ܘܡܰܓܕܠܳܐ ܪܳܡܳܐ ܡܶܢ ܩܕܳܡ ܒܥܶܠܕ̈ܒܳܒܰܝ
Psa 61:4 ܕܶܐܥܡܰܪ ܒܡܰܫܟܢܳܟ ܠܥܳܠܡܺܝܢ. ܘܶܐܣܬܰܬܰܪ ܒܛܶܠܳܠܳܐ ܕܟܶܢ̈ܦܰܝܟ
Psa 61:5 ܡܶܛܽܠ ܕܰܐܢ̱ܬ ܐܰ‌ܠܳܗܳܐ ܫܡܰܥܬ ܢܶܕܖ̈ܰܝ. ܘܝܰܗܒܬ ܝܽܘܪܬܳܢܳܐ ܠܕܳܚ̈ܠܰܝ ܫܡܳܟ
Psa 61:6 ܐܰܘܣܶܦܬ ܝܰܘ̈ܡܳܬܳܐ ܥܰܠ ܝܰܘ̈ܡܳܬܶܗ ܕܡܰܠܟܳܐ. ܘܰܫܢܰܘ̈ܗܝ ܠܕܳܪܕܳܖ̈ܺܝܢ
Psa 61:7 ܢܶܬܩܰܝܰܡ ܠܥܳܠܰܡ ܩܕܳܡ ܐܰ‌ܠܳܗܳܐ. ܛܰܝܒܽܘܬܳܐ ܘܩܽܘܫܬܳܐ ܡܰܢܽܘ ܢܶܛܪܺܝܗ̇
Psa 61:8 ܗܳܟܰܢܳܐ ܐܶܙܡܰܪ ܠܰܫܡܳܟ ܠܥܳܠܰܡ ܥܳܠܡܺܝܢ. ܟܰܕ ܐܶܫܰܠܶܡ ܢܶܕܖ̈ܰܝ ܝܽܘܡ ܡܶܢ ܝܽܘܡ.
Psa 62:1 ܠܰܐܠܳܗܳܐ ܡܣܰܟܝܳܐ ܢܰܦܫܝ̱ ܕܡܶܢܶܗ ܗܽܘ ܦܽܘܪܩܳܢܝ̱
Psa 62:2 ܘܗܽܘܝܽܘ ܐܰܠܳܗܝ ܘܦܳܪܽܘܩܝ̱. ܘܒܶܝܬ ܓܰܘܣܝ ܪܰܒܳܐ ܕܠܳܐ ܐܶܙܽܘܥ
Psa 62:3 ܥܕܰܡܳܐ ܠܶܐܡܰܬܝ̱ ܡܶܬܓܰܪܓܺܝܢ ܐܢ̱ܬܽܘܢ ܥܰܠ ܓܰܒܪܳܐ ܕܬܶܩܛܠܽܘܢ. ܐܰܝܟ ܐܶܣܬܳܐ ܕܡܳܛܰܬ ܘܰܐܝܟ ܣܝܳܓܳܐ ܕܰܕܚܺܝܩ
Psa 62:4 ܐܶܠܳܐ ܐܳܦ ܡܶܢ ܐܺܝܩܳܪܶܗ ܐܶܬܪܰܥܺܝܘ ܠܡܶܕܚܝܶܗ. ܘܰܪܗܶܛܘ ܒܕܰܓܳܠܽܘܬܳܐ. ܒܦܽܘܡܗܽܘܢ ܡܒܰܪܟܺܝܢ ܘܰܒܠܶܒܗܽܘܢ ܠܳܝܛܺܝܢ
Psa 62:5 ܠܰܐܠܳܗܳܐ ܣܰܟܳܝ ܢܰܦܫܝ̱ ܕܡܶܢܶܗ ܗܽܘ ܦܽܘܪܩܳܢܝ̱
Psa 62:6 ܘܗܽܘܝܽܘ ܐܰܠܳܗܝ ܘܦܳܪܽܘܩܝ̱. ܘܒܶܝܬ ܓܰܘܣܝ̱ ܕܠܳܐ ܐܶܙܽܘܥ
Psa 62:7 ܒܰܐܠܳܗܳܐ ܗܽܘ ܦܽܘܪܩܳܢܝ̱ ܘܺܐܝܩܳܪܝ̱. ܬܽܘܩܦܝ̱ ܘܥܳܕܽܘܪܝ̱ ܘܣܰܒܪܝ̱ ܐܰܠܳܗܰܐ ܗ̱ܘ
Psa 62:8 ܣܰܒܰܪܘ ܒܶܗ ܒܟܽܠ ܫܳܥܳܐ ܥܰܡܳܐ. ܘܰܐܫܽܘܕܘ ܩܕܳܡܰܘܗܝ̱ ܠܶܒܟܽܘܢ. ܡܶܛܽܠ ܕܰܐܠܳܗܰܐ ܗ̱ܘ ܣܶܬܳܪܳܐ ܕܺܝܠܰܢ
Psa 62:9 ܘܰܐܝܟ ܠܰܗܓܳܐ ܐܶܢܽܘܢ ܟܽܠܗܽܘܢ ܒܢܰܝ̈ܢܳܫܳܐ ܕܰܓ̈ܳܠܶܐ. ܕܰܒܡܰܣܰܐܬܳܐ ܡܰܥܠܶܝܢ ܘܰܣܪܺܝܩܺܝܢ ܐܰܟܚܕܳܐ
Psa 62:10 ܠܳܐ ܬܶܬܰܟܠܽܘܢ ܥܰܠ ܛܠܽܘܡܝܳܐ. ܘܰܚܛܽܘܦܝܳܐ ܠܳܐ ܬܶܪܚܡܽܘܢ. ܩܶܢܝܳܢܳܐ ܡܳܐ ܕܣܳܓܶܐ ܠܳܐ ܢܶܚܕܶܐ ܒܶܗ ܠܶܒܟܽܘܢ
Psa 62:11 ܚܕܳܐ ܗܺܝ ܕܶܐܡܰܪ ܐܰ‌ܠܳܗܳܐ. ܘܰܕܬܰܪܬܶܝܢ ܗܳܠܶܝܢ ܫܶܡܥܶܬ. ܡܶܛܽܠ ܕܥܽܘܫܢܳܐ ܕܰܐܠܳܗܰܐ ܗ̱ܘ
Psa 62:12 ܘܠܳܟ ܡܳܪܝܳܐ ܛܰܝܒܽܘܬܳܐ. ܡܶܛܽܠ ܕܰܐܢ̱ܬ ܦܳܪܰܥ ܐܰܢ̱ܬ ܠܓܰܒܪܳܐ ܐܰܝܟ ܥܒܳܕܰܘ̈ܗܝ.
Psa 63:1 ܐܰܠܳܗܝ ܐܰܠܳܗܝ ܐܰܢ̱ܬ ܐܶܣܰܟܶܐ ܠܳܟ. ܨܶܗܝܳܐ ܗ̱ܝ ܠܳܟ ܢܰܦܫܝ̱ ܘܰܡܣܰܟܶܐ ܠܳܟ ܒܶܣܪܝ̱. ܐܰܝܟ ܐܰܪܥܳܐ ܨܗܺܝܬܳܐ ܘܰܡܛܰܪܰܦܬܳܐ ܕܒܳܥܝܳܐ ܡܰܝ̈ܳܐ
Psa 63:2 ܗܳܟܰܢ ܚܳܪܬܳܟ ܒܩܽܘܫܬܳܐ. ܕܶܐܚܙܶܐ ܥܽܘܫܢܳܟ ܘܺܐܝܩܳܪܳܟ
Psa 63:3 ܡܶܛܽܠ ܕܛܳܒܺܝܢ ܖ̈ܰܚܡܰܝܟ ܡܶܢ ܚܰܝ̈ܶܐ. ܘܣܶܦ̈ܘܳܬܝ ܢܫܰܒ̈ܚܳܢܳܟ
Psa 63:4 ܗܳܟܰܢ ܐܶܒܰܪܟܳܟ ܒܚܰܝ̈ܰܝ. ܘܒܰܫܡܳܟ ܐܰܪܺܝܡ ܐܺܝ̈ܕܰܝ
Psa 63:5 ܐܰܝܟ ܫܽܘܡܢܳܐ ܘܰܐܝܟ ܬܰܪܒܳܐ ܬܶܕܗܰܢ ܢܰܦܫܝ̱. ܘܰܒܣܶܦ̈ܘܳܬܳܐ ܕܫܽܘܒܚܳܐ ܢܫܰܒܚܳܟ ܦܽܘܡܝ̱
Psa 63:6 ܐܶܬܕܟܰܪܬܳܟ ܥܰܠ ܬܶܫܘܺܝܬܝ̱. ܘܰܒܠܰܝܠܰܘ̈ܳܬܳܐ ܪܢܺܝܬ ܒܳܟ
Psa 63:7 ܡܶܛܽܠ ܕܰܗܘܰܝܬ ܠܺܝ ܡܥܰܕܪܳܢܳܐ. ܘܰܒܛܶܠܳܠܳܐ ܕܟܶܢ̈ܦܰܝܟ ܐܶܣܬܰܬܰܪ
Psa 63:8 ܢܶܦܩܰܬ ܢܰܦܫܝ̱ ܒܳܬܪܳܟ. ܘܰܥܠܰܝ ܣܶܡܟܰܬ ܝܰܡܺܝܢܳܟ
Psa 63:9 ܗܶܢܽܘܢ ܒܥܰܘ ܕܢܰܘܒܕܽܘܢ ܠܢܰܦܫܝ̱. ܢܰܥܠܽܘܢ ܒܬܰܚܬܳܝ̈ܳܬܳܗ̇ ܕܰܐܪܥܳܐ
Psa 63:10 ܢܶܫܬܰܠܡܽܘܢ ܠܚܰܪܒܳܐ ܘܡܶܐܟܽܘܠܬܳܐ ܠܬܰܥ̈ܠܶܐ ܢܶܗܘܽܘܢ
Psa 63:11 ܘܡܰܠܟܳܐ ܢܶܚܕܶܐ ܒܰܐܠܳܗܳܐ ܘܢܶܫܬܰܒܗܰܪ ܟܽܠ ܕܝܳܡܶܐ ܒܶܗ. ܡܶܛܽܠ ܕܢܶܣܬܟܰܪ ܦܽܘܡܗܽܘܢ ܕܕܰܓ̈ܳܠܶܐ.
Psa 64:1 ܫܡܰܥ ܐܰ‌ܠܳܗܳܐ ܩܳܠܝ̱ ܟܰܕ ܐܶܬܟܰܫܰܦ ܠܳܟ. ܘܡܶܢ ܕܶܚܠܬܳܐ ܕܰܒܥܶܠܕ̈ܒܳܒܰܝ ܢܰܛܰܪܰܝܢܝ̱
Psa 64:2 ܣܰܬܰܪܰܝܢܝ̱ ܡܶܢ ܥܰܘܠܶܗ ܕܒܺܝܫܳܐ. ܘܡܶܢ ܗܽܘܦܳܟܳܐ ܕܥܳܒ̈ܕܰܝ ܥܰܘܠܳܐ
Psa 64:3 ܕܰܠܛܰܫܘ ܠܶܫܳܢܗܽܘܢ ܐܰܝܟ ܣܰܝܦܳܐ. ܘܡܶܠܰܬܗܽܘܢ ܐܰܝܟ ܓܶܐܪܳܐ
Psa 64:4 ܠܡܶܫܕܳܐ ܒܛܽܘܫܝܳܐ ܒܬܰܡܺܝܡܳܐ. ܘܡܶܢ ܫܶܠܝܳܐ ܢܶܫܕܽܘܢ ܒܶܗ ܘܠܳܐ ܢܶܬܚܙܽܘܢ
Psa 64:5 ܘܰܐܥܫܶܢܘ ܡܶܠܰܬܗܽܘܢ ܒܺܝܫܬܳܐ. ܘܶܐܬܚܰܫܰܒܘ ܠܡܶܛܡܰܪ ܦܰܚ̈ܶܐ. ܘܶܐܡܰܪܘ ܕܡܰܢܽܘ ܚܳܙܶܐ ܠܰܢ
Psa 64:6 ܐܶܬܚܰܫܰܒܘ ܥܰܘ̈ܳܠܶܐ ܘܣܳܦܘ. ܠܡܶܒܨܳܐ ܥܰܘܠܳܐ ܡܶܢ ܓܰܘܶܗ ܕܒܰܪܢܳܫܳܐ. ܘܡܶܢ ܠܶܒܶܗ ܥܰܡܺܝܩܳܐ
Psa 64:7 ܢܶܬܬܪܺܝܡ ܐܰ‌ܠܳܗܳܐ ܘܢܶܫܕܶܐ ܒܗܽܘܢ ܓܶܐܪܳܐ ܡܶܢ ܫܶܠܝܳܐ
Psa 64:8 ܘܢܶܬܟܰܪܗܽܘܢ ܠܶܫܳܢܰܝ̈ܗܽܘܢ. ܘܢܶܕܚܠܽܘܢ ܟܽܠ ܕܚܳܙܶܝܢ ܠܗܽܘܢ
Psa 64:9 ܘܢܶܕܚܠܽܘܢ ܟܽܠ ܒܢܰܝ̈ܢܳܫܳܐ. ܘܰܢܚܰܘܢ ܥܒܳܕܰܘ̈ܗܝ̱ ܕܰܐ‌ܠܳܗܳܐ. ܘܒܰܥܒܳܕ ܐܺܝ̈ܕܰܘܗܝ ܢܚܽܘܪܽܘܢ
Psa 64:10 ܢܶܚܕܽܘܢ ܙܰܕܺܝ̈ܩܶܐ ܒܡܳܪܝܳܐ ܘܢܶܬܬܰܟܠܽܘܢ ܥܠܰܘܗܝ̱. ܘܰܢܫܰܒܚܽܘܢܳܝܗܝ̱ ܟܽܠ ܬܖ̈ܺܝܨܰܝ ܠܶܒܳܐ.
Psa 65:1 ܠܳܟ ܝܳܐܝܳܐ ܬܶܫܒܽܘܚܬܳܐ ܐܰ‌ܠܳܗܳܐ ܒܨܶܗܝܽܘܢ. ܘܠܳܟ ܡܶܬܦܪܰܥ ܢܶܕܪܳܐ ܫܡܰܥ ܨܠܽܘܬܝ̱
Psa 65:2 ܠܘܳܬܳܟ ܟܽܠ ܒܣܰܪ ܢܺܐܬܶܐ
Psa 65:3 ܡ̈ܶܠܶܐ ܕܥܰܘ̈ܳܠܶܐ ܥܫܶܢܶܝ̈ܢ ܡܶܢܝ̱. ܘܰܚܛܳܗܰܝ̈ ܐܰܢ̱ܬ ܬܚܰܣܶܐ ܐܶܢܽܘܢ
Psa 65:4 ܛܽܘܒܰܘܗܝ̱ ܠܡܰܢ ܕܨܳܒܶܐ ܐܰܢ̱ܬ ܒܶܗ. ܘܰܡܩܰܪܶܒ ܐܰܢ̱ܬ ܠܶܗ ܕܢܶܥܡܰܪ ܒܕܰܝܪܳܟ. ܘܢܶܣܒܰܥ ܡܶܢ ܛܳܒ̈ܳܬܶܗ ܕܒܰܝܬܳܟ
Psa 65:5 ܘܡܶܢ ܩܰܕܺܝܫܽܘܬܶܗ ܕܗܰܝܟܠܳܟ. ܘܡܶܢ ܙܰܕܺܝܩܽܘܬܳܟ ܕܚܺܝܠܬܳܐ. ܥܢܺܝܢܝ̱ ܐܰ‌ܠܳܗܳܐ ܦܳܪܽܘܩܰܢ. ܣܰܒܪܳܐ ܕܟܽܠܗܽܘܢ ܣܰܘ̈ܦܶܝܗ̇ ܕܰܐܪܥܳܐ ܘܰܕܥܰܡ̈ܡܶܐ ܖ̈ܰܚܺܝܩܶܐ
Psa 65:6 ܡܰܬܩܶܢ ܛܽܘܖ̈ܶܐ ܒܚܰܝܠܶܗ ܘܡܶܬܥܰܫܰܢ ܒܓܰܢ̱ܒܳܪܽܘܬܶܗ
Psa 65:7 ܡܫܰܬܶܩ ܡܰܚܫܽܘ̈ܠܶܐ ܕܝܰܡ̈ܡܶܐ ܘܩܳܠܳܐ ܕܓܰܠܠܰܝ̈ܗܽܘܢ
Psa 65:8 ܘܢܶܬܕܰܠܚܽܘܢ ܥܰܡ̈ܡܶܐ ܘܢܶܕܚܠܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ. ܡܶܢ ܐܳܬܘ̈ܳܬܳܟ ܘܡܶܢ ܡܰܦܳܩܰܝ̈ ܨܰܦܪܳܐ ܘܪܰܡܫܳܐ
Psa 65:9 ܒܫܽܘܒܚܳܐ ܐܶܬܕܟܰܪܬܳܗ̇ ܠܰܐܪܥܳܐ. ܐܰܫܠܺܝܬܳܗ̇ ܘܰܒܣܽܘܓܳܐܐ ܐܰܥܬܰܪܬܳܗ̇. ܬܰܦ̈ܶܐ ܕܰܐ‌ܠܳܗܳܐ ܡܰܠܝ̈ܳܢ ܡܰܝ̈ܳܐ. ܛܰܝܶܒܬ ܡܶܐܟܽܘܠܬܗܽܘܢ ܟܰܕ ܬܰܩܶܢܬܳܗ̇
Psa 65:10 ܟܖ̈ܳܒܶܝܗ̇ ܐܰܪܘܺܝܬ ܕܢܶܬܪܰܒܽܘܢ ܦܺܐܖ̈ܶܝܗ̇. ܒܰܖ̈ܣܺܝܣܶܐ ܬܶܬܪܰܒܶܐ ܘܡܰܘܥܺܝܬܳܗ̇ ܬܶܬܒܰܪܰܟ
Psa 65:11 ܒܰܪܶܟ ܟܠܺܝܠܳܐ ܕܫܰܢ̱ܬܳܐ ܒܛܰܝܒܽܘܬܳܟ. ܘܥܶܓܠܰܝ̈ܟ ܢܶܣܒܥܽܘܢ ܬܰܕܐܳܐ
Psa 65:12 ܘܢܶܣܒܥܽܘܢ ܡܶܢ ܕܰܝܖ̈ܶܐ ܕܰܒܡܰܕܒܪܳܐ. ܒܫܽܘܒܚܳܐ ܖ̈ܳܡܳܬܳܐ ܢܶܬܚܰܙܩܳ̈ܢ
Psa 65:13 ܘܢܶܠܒܫܽܘܢ ܫܰܡܺܝ̈ܢܶܐ ܕܥܳܢܳ̈ܐ. ܘܥܽܘܡ̈ܩܶܐ ܢܶܬܡܠܽܘܢ ܥܒܽܘܪܳܐ. ܘܢܶܪܘܙܽܘܢ ܘܰܢܫܰܒܚܽܘܢ.
Psa 66:1 ܫܰܒܰܚܘ ܠܰܐܠܳܗܳܐ ܟܽܠܳܗ̇ ܐܰܪܥܳܐ
Psa 66:2 ܙܡܰܪܘ ܠܺܐܝܩܳܪܳܐ ܕܰܫܡܶܗ ܙܡܰܪܘ ܠܺܐܝܩܳܪܳܐ ܕܬܶܫܒܽܘܚܬܶܗ
Psa 66:3 ܐܶܡܰܪܘ ܠܰܐܠܳܗܳܐ ܡܳܐ ܕܚܺܝܠܺܝܢ ܥܒܳܕܰܝ̈ܟ. ܒܣܽܘܓܳܐܐ ܕܥܽܘܫܢܳܟ ܢܶܬܟܰܕܒܽܘܢ ܠܳܟ ܒܥܶܠܕ̈ܒܳܒܰܝܟ
Psa 66:4 ܒܟܽܠܳܗ̇ ܐܰܪܥܳܐ ܢܶܣܓܕܽܘܢ ܠܳܟ ܘܰܢܙܰܡܪܽܘܢ ܠܳܟ. ܘܰܢܫܰܒܚܽܘܢ ܠܰܫܡܳܟ ܠܥܳܠܡܺܝܢ
Psa 66:5 ܘܢܺܐܡܪܽܘܢ ܕܬܰܘ ܚܙܰܘ ܥܒܳܕܰܘ̈ܗܝ ܕܰܐ‌ܠܳܗܳܐ. ܕܣܰܓܺܝܐܳܢ ܬܶܕܡܖ̈ܳܬܶܗ ܥܰܠ ܒܢܰܝ̈ܢܳܫܳܐ
Psa 66:6 ܕܰܗܦܰܟ ܝܰܡܳܐ ܠܝܰܒܫܳܐ. ܘܰܠܢܰܗܪܳܐ ܥܰܒܪܽܘܗܝ ܡܶܢ ܪܓܶܠ
Psa 66:7 ܬܰܡܳܢ ܢܶܚܕܶܐ ܒܶܗ ܡܰܢ ܕܫܰܠܺܝܛ ܒܓܰܢ̱ܒܳܪܽܘܬܶܗ ܠܥܳܠܰܡ. ܥܰܝ̈ܢܰܘܗܝ ܒܥܰܡ̈ܡܶܐ ܚܳܝܖ̈ܳܢ. ܘܡܳܖ̈ܽܘܕܶܐ ܠܳܐ ܢܶܬܬܪܺܝܡܽܘܢ ܠܥܳܠܰܡ
Psa 66:8 ܒܰܪܶܟܘ̱ ܥܰܡ̈ܡܶܐ ܠܰܐܠܳܗܳܐ ܘܰܐܫܡܰܥܘ̱ ܩܳܠܳܐ ܕܫܽܘܒܚܶܗ
Psa 66:9 ܕܣܳܡ ܢܰܦܫܰܢ ܒܚܰܝ̈ܶܐ. ܘܠܳܐ ܝܰܗܒ ܪܶܓܠܰܢ ܠܙܰܘܥܬܳܐ
Psa 66:10 ܡܶܛܽܠ ܕܰܒܚܰܪܬܳܢ ܐܰ‌ܠܳܗܳܐ ܘܰܒܩܰܝܬܳܢ. ܐܰܝܟ ܕܒܳܩܶܝܢ ܠܣܺܐܡܳܐ
Psa 66:11 ܐܰܥܶܠܬܳܢ ܒܰܡܨܺܝܕܬܳܐ ܘܰܥܒܰܕܬ ܐܽܘܠܨܳܢܳܐ ܒܚܰܨܰܝ̈ܢ
Psa 66:12 ܐܰܪܟܶܒܬ ܒܰܪܢܳܫܳܐ ܥܰܠ ܪܺܝܫܰܢ. ܐܰܥܶܠܬܳܢ ܒܢܽܘܪܳܐ ܘܰܒܡܰܝ̈ܳܐ ܘܰܐܦܶܩܬܳܢ ܠܰܪܘܰܚܬܳܐ
Psa 66:13 ܐܺܬܶܐ ܠܒܰܝܬܳܟ ܒܺܐܝܩܳܪܳܐ ܘܶܐܦܪܥܳܟ ܢܶܕܖ̈ܰܝ
Psa 66:14 ܡܶܕܶܡ ܕܰܦܬܰܚ̈ܝ ܣܶܦ̈ܘܳܬܝ ܒܡܰܡܠܠܶܗ ܕܦܽܘܡܝ̱ ܒܽܐܘܠܨܳܢܳܐ
Psa 66:15 ܝܰܩ̈ܕܶܐ ܫܰܡܺܝ̈ܢܶܐ ܐܰܣܶܩ ܠܳܟ ܥܰܡ ܣܘܳܬܳܐ ܕܕܶܟܖ̈ܶܐ. ܘܶܐܥܒܶܕ ܬܰܘܖ̈ܶܐ ܘܰܓܕܰܝ̈ܳܐ
Psa 66:16 ܬܰܘ ܫܡܰܥܘ ܘܶܐܫܬܰܥܶܐ ܠܟܽܘܢ. ܟܽܠܟܽܘܢ ܥܰܒܕܰܘ̈ܗܝ ܕܰܐ‌ܠܳܗܳܐ. ܡܶܕܶܡ ܕܰܥܒܰܕ ܠܢܰܦܫܝ̱
Psa 66:17 ܒܦܽܘܡܝ̱ ܩܪܺܝܬܶܗ. ܘܰܥܢܳܢܝ̱ ܘܪܰܡܪܶܡܬܶܗ ܒܠܶܫܳܢܝ̱
Psa 66:18 ܥܰܘܠܳܐ ܐܶܢ ܚܙܰܝܬ ܒܠܶܒܝ̱ ܠܳܐ ܬܶܦܪܽܘܩܰܝܢܝ̱ ܡܳܪܝܳܐ
Psa 66:19 ܗܳܝܕܶܝܢ ܫܡܰܥ ܐܰ‌ܠܳܗܳܐ ܩܳܠܳܐ ܕܒܳܥܽܘܬܝ̱
Psa 66:20 ܒܪܺܝܟ ܗܽܘ ܡܳܪܝܳܐ ܕܠܳܐ ܐܰܥܒܰܪ ܨܠܽܘܬܝ̱ ܘܛܰܝܒܽܘܬܶܗ ܡܶܢܝ̱.
Psa 67:1 ܐܰܠܳܗܰܢ ܢܪܰܚܶܡ ܥܠܰܝܢ. ܢܒܰܪܟܰܢ ܘܢܰܢܗܰܪ ܐܰܦܰܘ̈ܗܝ ܒܰܢ
Psa 67:2 ܕܢܶܕܰܥ ܒܰܐܪܥܳܐ ܐܽܘܖ̈ܚܳܬܶܗ ܘܰܒܟܽܠܗܽܘܢ ܥܰܡ̈ܡܶܐ ܦܽܘܪܩܳܢܶܗ. ܢܰܘܕܽܘܢ ܠܳܟ ܥܰܡ̈ܡܶܐ ܐܰ‌ܠܳܗܳܐ
Psa 67:3 ܢܰܘܕܽܘܢ ܠܳܟ ܥܰܡ̈ܡܶܐ ܟܽܠܗܽܘܢ
Psa 67:4 ܢܶܚܕ̈ܝܳܢ ܘܰܢܫܰܒ̈ܚܳܢ ܡܰܠ̈ܟܘܳܬܳܐ. ܕܕܳܐܶܢ ܐܰܢ̱ܬ ܠܥܰܡ̈ܡܶܐ ܬܪܺܝܨܳܐܺܝܬ. ܘܰܠܡܰܠ̈ܟܘܳܬܳܐ ܡܕܰܒܰܪ ܐܰܢ̱ܬ ܒܰܐܪܥܳܐ
Psa 67:5 ܢܰܘܕܽܘܢ ܠܳܟ ܥܰܡ̈ܡܶܐ ܐܰ‌ܠܳܗܳܐ. ܢܰܘܕܽܘܢ ܠܳܟ ܥܰܡ̈ܡܶܐ ܟܽܠܗܽܘܢ
Psa 67:6 ܐܰܪܥܳܐ ܝܶܗܒܰܬ ܦܺܐܖ̈ܶܝܗ̇. ܢܒܰܪܟܰܢ ܐܰ‌ܠܳܗܳܐ ܐܰܠܳܗܰܢ
Psa 67:7 ܘܰܢܒܰܪܟܰܢ ܐܰ‌ܠܳܗܳܐ. ܘܢܶܕܚܠܽܘܢ ܡܶܢܶܗ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ.
Psa 68:1 ܢܩܽܘܡ ܐܰ‌ܠܳܗܳܐ ܘܢܶܬܒܰܕܪܽܘܢ ܟܽܠܗܽܘܢ ܒܥܶܠܕ̈ܒܳܒܰܘܗܝ. ܢܶܥܪܩܽܘܢ ܣܳܢ̈ܰܐܘܗܝ ܡܶܢ ܩܕܳܡܰܘܗܝ
Psa 68:2 ܘܰܐܝܟ ܕܡܶܬܛܰܠܰܩ ܬܶܢܳܢܳܐ ܢܶܬܛܰܠܩܽܘܢ. ܘܰܐܝܟ ܕܡܶܬܦܰܫܪܳܐ ܫܥܽܘܬܳܐ ܡܶܢ ܩܕܳܡ ܢܽܘܪܳܐ. ܢܺܐܒܕܽܘܢ ܖ̈ܰܫܺܝܥܶܐ ܡܶܢ ܩܕܳܡ ܐܰ‌ܠܳܗܳܐ
Psa 68:3 ܘܙܰܕܺܝ̈ܩܶܐ ܢܶܚܕܽܘܢ ܘܢܶܬܥܰܫܢܽܘܢ ܩܕܳܡ ܐܰ‌ܠܳܗܳܐ. ܘܢܶܚܕܽܘܢ ܒܒܽܘܣܳܡܶܗ
Psa 68:4 ܙܡܰܪܘ ܠܰܐܠܳܗܳܐ ܘܫܰܒܰܚܘ ܠܰܫܡܶܗ. ܫܰܒܰܚܘ ܠܕܰܪܟܺܝܒ ܠܡܰܥܪܒܳܐ ܡܳܪܝܳܐ ܫܡܶܗ. ܐܶܬܥܰܫܰܢܘ̱ ܩܕܳܡܰܘܗܝ̱ ܕܰܐܒܳܐ ܕܝܰܬܡ̈ܶܐ
Psa 68:5 ܘܕܰܝܳܢܳܐ ܕܰܐܖ̈ܡܠܳܬܳܐ. ܐܰ‌ܠܳܗܳܐ ܒܡܰܥܡܪܶܗ ܩܰܕܺܝܫܳܐ
Psa 68:6 ܐܰ‌ܠܳܗܳܐ ܡܰܘܬܶܒ ܝܺܚܺܝܕܳܝܳܐ ܒܒܰܝܬܳܐ. ܘܡܰܦܶܩ ܐܰܣܺܝܖ̈ܶܐ ܒܟܰܫܺܝܪܽܘܬܳܐ. ܘܡܳܖ̈ܽܘܕܶܐ ܢܶܫܪܽܘܢ ܒܶܝܬ ܩܒܽܘܖ̈ܶܐ
Psa 68:7 ܐܰ‌ܠܳܗܳܐ ܟܰܕ ܢܦܰܩܬ ܩܕܳܡ ܥܰܡܳܟ. ܘܟܰܕ ܥܒܰܪܬ ܒܰܐܫܺܝܡܽܘܢ
Psa 68:8 ܐܰܪܥܳܐ ܙܳܥܰܬ. ܐܳܦ ܫܡܰܝ̈ܳܐ ܢܰܛܶܦܘ. ܡܶܢ ܩܕܳܡ ܐܰ‌ܠܳܗܳܐ ܗܳܢܳܐ ܛܽܘܪܳܐ ܕܣܺܝܢܰܝ. ܡܶܢ ܩܕܳܡ ܐܰ‌ܠܳܗܳܐ ܐܰܠܳܗܶܗ ܕܺܝܣܪܳܐܶܝܠ
Psa 68:9 ܡܶܛܪܳܐ ܕܨܶܒܝܳܢܳܐ ܝܰܗܒܬ ܐܰ‌ܠܳܗܳܐ ܠܝܳܪܬܽܘܬܳܟ. ܐܶܬܟܰܪܗܰܬ ܘܰܐܢ̱ܬ ܬܰܩܶܦܬܳܗ̇
Psa 68:10 ܘܚܰܝ̈ܘܳܬܳܟ ܥܡܰܪܶܝܢ ܒܳܗ̇. ܬܰܩܶܦܬ ܒܛܰܝܒܽܘܬܳܟ ܠܒܳܝ̈ܫܶܐ ܐܰ‌ܠܳܗܳܐ
Psa 68:11 ܡܳܪܝܳܐ ܢܶܬܶܠ ܡܶܠܬܳܐ ܕܰܣܒܰܪܬܳܐ ܒܚܰܝܠܳܐ ܪܰܒܳܐ
Psa 68:12 ܡܰܠܟ̈ܶܐ ܕܚܰܝܠܰܘ̈ܳܬܳܐ ܢܶܬܟܰܢܫܽܘܢ. ܘܫܽܘܦܪܶܗ ܕܒܰܝܬܳܟ ܢܦܰܠܶܓ ܒܶܙܬܳܐ
Psa 68:13 ܐܶܢ ܬܶܕܡܟܽܘܢ ܒܶܝܬ ܫܦܳܝ̈ܶܐ. ܓܶܦ̈ܶܐ ܕܝܰܘܢܳܐ ܕܰܩܪܺܝܡܺܝܢ ܒܟܶܣܦܳܐ. ܘܶܐܒܖ̈ܶܝܗ̇ ܒܕܰܗܒܳܐ ܣܢܺܝܢܳܐ
Psa 68:14 ܟܰܕ ܦܪܰܫ ܐܰ‌ܠܳܗܳܐ ܡܰܠܟܳܐ ܒܶܗ ܐܰܬܠܓܰܬ
Psa 68:15 ܒܨܰܠܡܽܘܢ ܛܽܘܪܶܗ ܕܰܐ‌ܠܳܗܳܐ
Psa 68:16 ܛܽܘܖ̈ܶܐ ܕܒܰܝܫܳܢ ܛܽܘܖ̈ܶܐ ܕܰܓܒܶܢܝܰܡ. ܛܽܘܖ̈ܶܐ ܕܒܰܝܫܳܢ ܡܳܢܳܐ ܨܳܒܶܝܢ ܐܢ̱ܬܽܘܢ ܛܽܘܖ̈ܶܐ ܕܰܓܒܶܢܝܰܡ. ܛܽܘܪܳܐ ܕܰܓܒܳܐ ܠܶܗ ܐܰ‌ܠܳܗܳܐ ܠܡܶܬܰܒ ܒܶܗ. ܡܳܪܝܳܐ ܢܶܫܪܶܐ ܒܶܗ ܠܥܳܠܰܡ
Psa 68:17 ܪܟܶܒ ܐܰ‌ܠܳܗܳܐ ܒܖ̈ܶܒܘܳܬܳܐ ܘܒܰܐܠܦ̈ܶܐ ܕܚܰܝܠܳܐ. ܡܳܪܝܳܐ ܒܗܽܘܢ ܣܺܝܢܰܝ ܒܩܽܘܕܫܶܗ
Psa 68:18 ܣܠܶܩܬ ܠܰܡܪܰܘܡܳܐ ܘܰܫܒܰܝܬ ܫܒܺܝܬܳܐ. ܘܝܰܗܒܬ ܡܰܘܗ̈ܒܳ̈ܬܳܐ ܠܰܒܢܰܝ̈ܢܳܫܳܐ. ܐܳܦ ܡܳܖ̈ܽܘܕܶܐ ܠܳܐ ܢܶܥܡܪܽܘܢ ܩܕܳܡ ܐܰ‌ܠܳܗܳܐ
Psa 68:19 ܒܪܺܝܟ ܗܽܘ ܡܳܪܝܳܐ ܒܟܽܠ ܝܽܘܡ ܕܰܐܓܒܝܰܢ ܝܳܪܬܽܘܬܶܗ
Psa 68:20 ܐܰ‌ܠܳܗܳܐ ܦܳܪܽܘܩܰܢ ܐܰ‌ܠܳܗܳܐ ܡܦܰܨܝܳܢܰܢ. ܡܳܪܝܳܐ ܐܰ‌ܠܳܗܳܐ ܡܳܪܶܗ ܕܡܰܘܬܳܐ ܘܡܰܦܩܳܢܳܐ
Psa 68:21 ܒܪܰܡ ܐܰ‌ܠܳܗܳܐ ܢܶܦܣܽܘܩ ܪܺܝܫܳܐ ܕܰܒܥܶܠܕ̈ܒܳܒܰܘܗܝ̱. ܘܒܺܝܥ̈ܳܬܳܐ ܕܣܰܥܪܳܐ ܕܰܐܝܠܶܝܢ ܕܰܡܗܰܠܟܺܝܢ ܒܰܚܛܳܗܰܝ̈ܗܽܘܢ
Psa 68:22 ܐܶܡܰܪ ܡܳܪܝܳܐ ܕܡܶܢ ܒܶܝܬ ܫܶܢ̈ܶܐ ܐܰܦܶܩ ܘܰܐܗܦܶܟ ܡܶܢ ܥܽܘ̈ܡܩܰܘܗܝ̱ ܕܝܰܡܳܐ
Psa 68:23 ܡܶܛܽܠ ܕܬܶܨܛܒܰܥ ܪܶܓܠܳܟ ܒܰܕܡܳܐ. ܘܠܶܫܳܢܳܐ ܕܟܰܠܒܰܝ̈ܟ ܡܶܢ ܒܥܶܠܕ̈ܒܳܒܰܝܟ
Psa 68:24 ܚܙܰܘ ܗܶܠܟ̈ܳܬܳܟ ܐܰ‌ܠܳܗܳܐ. ܗܶܠܟ̈ܳܬܶܗ ܕܰܐ‌ܠܳܗܝ ܘܰܕܡܰܠܟܝ̱ ܩܰܕܺܝܫܳܐ
Psa 68:25 ܩܰܕܶܡܘ ܪܰܘܖ̈ܒܳܢܶܐ ܒܳܬܰܪ ܡܫܰܒ̈ܚܳܢܶܐ. ܒܰܝܢܳܬ ܥܠܰܝ̈ܡܳܬܳܐ ܕܢܳܩ̈ܫܳܢ ܒܰܦܠܰܓ̈ܶܐ ܒܰܟܢܽܘ̈ܫܳܬܳܐ
Psa 68:26 ܒܰܪܶܟܘ ܠܡܳܪܝܳܐ ܐܰ‌ܠܳܗܳܐ ܡܶܢ ܡܰܒܽܘ̈ܥܶܐ ܕܺܝܣܪܳܐܶܝܠ
Psa 68:27 ܬܰܡܳܢ ܒܶܢܝܳܡܶܝܢ ܙܥܽܘܪܳܐ ܒܫܶܠܝܳܐ. ܖ̈ܰܘܪܒܳܢܶܐ ܕܺܝܗܽܘܕܳܐ ܘܫܰܠܺܝ̈ܛܳܢܰܝܗܽܘܢ. ܖ̈ܰܘܪܒܳܢܶܐ ܕܰܙܒܽܘܠܽܘܢ ܘܖ̈ܰܘܪܒܳܢܶܐ ܕܢܰܦܬܳܠܺܝ
Psa 68:28 ܦܩܽܘܕ ܐܰ‌ܠܳܗܳܐ ܥܽܘܫܢܳܟ. ܘܰܐܥܫܶܢ ܐܰ‌ܠܳܗܳܐ ܠܗܳܕܶܐ ܕܥܰܬܶܕܬ ܠܰܢ
Psa 68:29 ܡܶܢ ܗܰܝܟܠܳܟ ܠܽܐܘܪܺܫܠܶܡ ܠܳܟ ܢܰܝܬܽܘܢ ܡܰܠܟ̈ܶܐ ܩܽܘܖ̈ܒܳܢܶܐ
Psa 68:30 ܟܐܺܝ ܒܚܰܝܽܘܬܳܐ ܕܩܰܢܝܳܐ. ܟܢܽܘܫܬܳܐ ܕܰܐܖ̈ܘܳܢܶܐ. ܥܶܓ̈ܠܶܐ ܕܥܰܡ̈ܡܶܐ ܕܰܩܪܺܝܡܺܝܢ ܒܣܺܐܡܳܐ. ܒܰܕܰܪ ܥܰܡ̈ܡܶܐ ܕܨܳܒܶܝܢ ܩܖ̈ܳܒܶܐ
Psa 68:31 ܢܺܐܬܽܘܢ ܐܺܝܙܓ̈ܰܕܶܐ ܡܶܢ ܡܶܨܪܶܝܢ. ܘܟܽܘܫ ܬܰܫܠܶܡ ܐܺܝܕܳܐ ܠܰܐܠܳܗܳܐ
Psa 68:32 ܡܰܠܟܘ̈ܳܬܳܐ ܕܰܐܪܥܳܐ ܫܰܒܰܚܶܝ̈ܢ ܠܰܐܠܳܗܳܐ
Psa 68:33 ܙܡܰܪܘ ܠܡܳܪܝܳܐ ܕܰܪܟܺܝܒ ܒܰܫ̈ܡܰܝ ܫܡܰܝܳܐ. ܡܶܢ ܡܰܕܢܚܳܐ ܝܰܗܒ ܩܳܠܶܗ. ܩܳܠܳܐ ܥܰܫܺܝܢܳܐ
Psa 68:34 ܗܰܒܘ ܬܶܫܒܽܘܚܬܳܐ ܠܰܐܠܳܗܳܐ ܘܠܺܝܣܪܳܐܶܝܠ ܪܰܒܽܘܬ ܝܳܐܝܽܘܬܳܐ. ܕܥܽܘܫܢܶܗ ܒܰܫ̈ܡܰܝ ܫܡܰܝܳܐ
Psa 68:35 ܕܚܺܝܠ ܐܰܢ̱ܬ ܐܰ‌ܠܳܗܳܐ ܡܶܢ ܡܰܩܕܫܳܟ. ܐܰܠܳܗܶܗ ܕܺܝܣܪܳܐܶܝܠ. ܗܽܘ ܢܶܬܶܠ ܚܰܝܠܳܐ ܘܥܽܘܫܢܳܐ ܠܥܰܡܶܗ ܒܪܺܝܟ ܗܽܘ ܐܰ‌ܠܳܗܳܐ.
Psa 69:1 ܦܪܽܘܩܰܝܢܝ̱ ܐܰ‌ܠܳܗܳܐ ܡܶܛܽܠ ܕܰܡܛܰܘ ܡܰܝ̈ܳܐ ܥܕܰܡܳܐ ܠܢܰܦܫܳܐ
Psa 69:2 ܛܶܒܥܶܬ ܒܗܰܘܬܳܐ ܥܰܡܺܝܩܬܳܐ ܘܠܰܝܬ ܒܳܗ̇ ܒܶܝܬ ܩܝܳܡܳܐ. ܥܶܠܶܬ ܠܥܽܘܡܩܳܐ ܕܡܰܝ̈ܳܐ ܘܨܳܡܰܪܬܳܐ ܛܰܒܰܥܬܰܢܝ̱
Psa 69:3 ܠܺܐܝܬ ܒܩܶܪܺܝ݂ܝ̱ ܘܚܶܪܰܬ ܓܰܓܰܪܬܝ̱. ܓܳܙ̈ܝ̱ ܥܰܝ̈ܢܰܝ ܟܰܕ ܡܣܰܟܶܐ ܐ̱ܢܳܐ ܠܰܐܠܳܗܝ̱
Psa 69:4 ܣܓܺܝܘ ܡܶܢ ܣܰܥܪܳܐ ܕܪܺܝܫܝ̱ ܒܥܶܠܕ̈ܒܳܒܰܝ ܕܡܰܓܳܢ. ܘܰܥܫܶܢܘ ܡܶܢ ܓܰܖ̈ܡܰܝ ܒܥܶܠܕ̈ܒܳܒܰܝ ܕܫܽܘܩܪܳܐ. ܡܶܕܶܡ ܕܠܳܐ ܛܶܠܡܶܬ ܡܦܰܢܶܐ ܗ̱ܘܺܝܬ
Psa 69:5 ܐܰ‌ܠܳܗܳܐ ܐܰܢ̱ܬ ܝܳܕܰܥ ܐܰܢ̱ܬ ܣܰܟ̈ܠܘܳܬ݂ܝ̱. ܘܰܚܛܳܗܰܝ̈ ܡܶܢܳܟ ܠܳܐ ܐܶܬܟܰܣܺܝܘ
Psa 69:6 ܠܳܐ ܢܶܒܗܬܽܘܢ ܒܺܝ ܐܰܝܠܶܝܢ ܕܰܡܣܰܒܪܺܝܢ ܒܳܟ ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܘܠܳܐ ܢܰܚܦܪܽܘܢ ܒܺܝ ܐܰܝܠܶܝܢ ܕܒܳܥܶܝܢ ܠܳܟ ܐܰܠܳܗܶܗ ܕܺܝܣܪܳܐܶܝܠ
Psa 69:7 ܡܶܛܽܠܳܬܳܟ ܩܰܒܠܶܬ ܚܶܣܕܳܐ. ܘܟܰܣܝܰܬ ܒܶܗܬܬܳܐ ܠܰܐܦܰܝ̈
Psa 69:8 ܘܢܽܘܟܪܳܝܳܐ ܗܘܺܝܬ ܠܰܐܚܰܝ̈ ܘܰܐܟܣܢܳܝܳܐ ܠܰܒ̈ܢܰܝ ܐܶܡܝ̱
Psa 69:9 ܡܶܛܽܠ ܕܰܛܢܳܢܶܗ ܕܒܰܝܬܳܟ ܐܰܟܠܰܢܝ̱. ܘܚܶܣܕܳܐ ܕܰܡܚܰܣ̈ܕܳܢܰܝܟ ܢܦܰܠ ܥܠܰܝ
Psa 69:10 ܡܰܟܟܶܬ ܢܰܦܫܝ̱ ܒܨܰܘܡܳܐ. ܘܰܗܘܺܝܬ ܠܗܽܘܢ ܠܚܶܣܕܳܐ
Psa 69:11 ܥܶܒܕܶܬ ܠܒܽܘܫܝ̱ ܣܰܩܳܐ. ܘܰܗܘܺܝܬ ܠܗܽܘܢ ܠܡܰܬܠܳܐ
Psa 69:12 ܘܰܪܢܰܘ ܒܺܝ ܐܰܝܠܶܝܢ ܕܝܳܬܒܺܝܢ ܒܬܰܪܥܳܐ. ܘܰܪܢܰܘ ܒܺܝ ܐܰܝܠܶܝܢ ܕܫܳܬܶܝܢ ܫܰܟܪܳܐ
Psa 69:13 ܘܶܐܢܳܐ ܨܰܠܺܝܬ ܩܕܳܡܰܝܟ ܡܳܪܝܳܐ ܒܙܰܒܢܳܐ ܡܩܰܒܠܳܐ. ܐܰ‌ܠܳܗܳܐ ܒܣܽܘܓܳܐܐ ܕܛܰܝܒܽܘܬܳܟ ܥܢܺܝܢܝ̱. ܘܰܒܣܽܘܓܳܐܐ ܕܦܽܘܪܩܳܢܳܟ ܦܰܨܳܢܝ̱
Psa 69:14 ܡܶܢ ܣܝܳܢܳܐ ܕܠܳܐ ܐܶܛܒܰܥ. ܘܶܐܬܦܰܨܶܐ ܡܶܢ ܣܳܢ̈ܰܐܝ ܘܡܶܢ ܥܽܘܡܩܳܐ ܕܡܰܝ̈ܳܐ
Psa 69:15 ܕܠܳܐ ܬܛܰܒܥܰܢܝ̱ ܨܳܡܰܪܬܳܐ ܕܡܰܝ̈ܳܐ. ܘܠܳܐ ܬܶܒܠܥܰܢܝ̱ ܗܰܘܬܳܐ. ܘܠܳܐ ܬܶܐܚܽܘܕ ܥܠܰܝ ܒܺܪܳܐ ܦܽܘܡܳܗ̇
Psa 69:16 ܥܢܺܝܢܝ̱ ܡܳܪܝܳܐ ܡܶܛܽܠ ܕܛܳܒܳܐ ܗ̱ܝ ܛܰܝܒܽܘܬܳܟ. ܘܰܒܣܽܘܓܳܐܐ ܕܖ̈ܰܚܡܰܝܟ ܐܶܬܦܰܢ ܥܠܰܝ
Psa 69:17 ܘܠܳܐ ܬܰܗܦܶܟ ܐܰܦܰܝ̈ܟ ܡܶܢ ܥܰܒܕܳܟ. ܡܶܛܽܠ ܕܥܳܩܰܬ ܠܺܝ ܒܰܥܓܰܠ ܥܢܺܝܢܝ̱
Psa 69:18 ܩܰܪܶܒ ܢܰܦܫܝ̱ ܠܦܽܘܪܩܳܢܳܟ. ܡܶܛܽܠ ܒܥܶܠܕ̈ܒܳܒܰܝ ܦܪܽܘܩܰܝܢܝ̱
Psa 69:19 ܐܰܢ̱ܬ ܝܳܕܰܥ ܐܰܢ̱ܬ ܚܶܣܕܝ̱. ܘܒܶܗܬܰܬܝ̱ ܠܽܘܩܒܰܠ ܟܽܠܗܽܘܢ ܒܥܶܠܕ̈ܒܳܒܰܝ
Psa 69:20 ܐܰܣܳܐ ܬܒܳܪܶܗ ܕܠܶܒܝ ܘܰܥܨܽܘܒ. ܣܰܟܺܝܬ ܠܡܰܢ ܕܬܶܟܪܶܐ ܠܶܗ ܘܠܰܝܬ. ܘܠܰܡܒܰܝܐܳܢܳܐ ܘܠܳܐ ܐܶܫܟܚܶܬ
Psa 69:21 ܝܰܗܒܘ ܒܡܶܐܟܽܘܠܬܝ̱ ܡܖ̈ܳܪܶܐ. ܘܰܠܨܶܗܺܝ݂ܝ݂ ܚܰܠܳܐ ܐܰܫܩܝܽܘܢܝ̱
Psa 69:22 ܢܶܗܘܶܐ ܦܳܬܽܘܪܗܽܘܢ ܩܕܳܡܳܝܗܽܘܢ ܦܰܚܳܐ. ܘܦܽܘܪܥܳܢܗܽܘܢ ܠܬܽܘܩܰܠܬܳܐ
Psa 69:23 ܢܶܚܫ̈ܟܳܢ ܥܰܝܢܰܝ̈ܗܽܘܢ ܕܠܳܐ ܢܶܚܙܽܘܢ. ܘܚܰܨܗܽܘܢ ܒܟܽܠܙܒܰܢ ܢܶܗܘܶܐ ܟܦܺܝܦ
Psa 69:24 ܐܰܫܽܘܕ ܥܠܰܝܗܽܘܢ ܪܽܘܓܙܳܟ. ܘܚܶܡܬܳܐ ܕܪܽܘܓܙܳܟ ܬܰܕܪܶܟ ܐܶܢܽܘܢ
Psa 69:25 ܢܶܗܘܶܐ ܒܶܝܬ ܡܰܥܡܰܪܗܽܘܢ ܚܪܶܒ. ܘܰܒܡܰܫ̈ܟܢܰܝܗܽܘܢ ܠܳܐ ܢܶܗܘܶܐ ܕܥܳܡܰܪ
Psa 69:26 ܡܶܛܽܠ ܕܰܠܡܰܢ ܕܰܐܢ̱ܬ ܡܚܰܝܬ ܪܕܰܦܘ. ܘܰܐܘܣܶܦܘ ܥܰܠ ܟܺܐܒܶܗ ܕܰܩܛܺܝܠܳܐ
Psa 69:27 ܗܰܒ ܥܰܘܠܳܐ ܥܰܠ ܥܰܘܠܗܽܘܢ. ܕܠܳܐ ܢܶܥܠܽܘܢ ܒܙܰܕܺܝܩܽܘܬܳܟ
Psa 69:28 ܢܶܬܥܛܽܘܢ ܡܶܢ ܣܶܦܪܳܟ ܕܚܰܝ̈ܶܐ. ܘܥܰܡ ܙܰܕܺܝ̈ܩܰܝܟ ܠܳܐ ܢܶܬܟܰܬܒܽܘܢ
Psa 69:29 ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܡܰܟܰܐܒܳܐ. ܦܽܘܪܩܳܢܳܟ ܐܰ‌ܠܳܗܳܐ ܥܰܕܪܰܢܝ̱
Psa 69:30 ܐܶܫܰܒܰܚ ܫܡܶܗ ܕܰܐ‌ܠܳܗܳܐ ܒܬܶܫܒܽܘܚܬܳܐ. ܘܰܐܘܪܒܺܝܘܗܝ̱ ܒܬܰܘܕܺܝܬܳܐ
Psa 69:31 ܐܶܫܦܰܪ ܠܡܳܪܝܳܐ ܡܶܢ ܬܰܘܖ̈ܶܐ ܡܦܰܛܡ̈ܶܐ. ܩܰܖ̈ܢܳܢܶܐ ܘܦܰܖ̈ܣܳܢܶܐ
Psa 69:32 ܚܙܰܘ ܡܶܣ̈ܟܺܢܶܐ ܘܰܚܕܰܘ ܘܢܺܚܶܐ ܠܶܒܟܽܘܢ
Psa 69:33 ܡܶܛܽܠ ܕܫܳܡܰܥ ܡܳܪܝܳܐ ܠܡܶܣ̈ܟܺܢܶܐ. ܘܠܰܐܣܺܝܖ̈ܰܘܗܝ̱ ܠܳܐ ܫܳܐܶܛ
Psa 69:34 ܢܫܰܒܚܽܘܢܳܝܗܝ̱ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܪܳܚܶܫ ܒܗܽܘܢ
Psa 69:35 ܡܶܛܽܠ ܕܰܐ‌ܠܳܗܳܐ ܦܳܪܶܩ ܠܨܶܗܝܽܘܢ. ܘܰܡܒܰܢܶܐ ܠܩܽܘܖ̈ܝܳܐ ܕܺܝܗܽܘܕܳܐ
Psa 69:36 ܕܢܶܬܒܽܘܢ ܒܳܗ̇ ܥܰܒܕܰܘ̈ܗܝ ܘܢܺܐܪܬܽܘܢܳܗ̇. ܘܖ̈ܳܚܡܰܝ ܫܡܶܗ ܢܶܫܪܽܘܢ ܒܳܗ̇.
Psa 70:1 ܐܰ‌ܠܳܗܳܐ ܦܰܨܳܢܝ̱ ܡܳܪܝܳܐ ܠܥܽܘܕܪܳܢܝ̱ ܟܰܬܰܪ
Psa 70:2 ܘܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܢܰܦܫܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱
Psa 70:3 ܢܶܬܡܗܽܘܢ ܒܬܶܢܝܳܐ ܕܒܶܗܬܰܬܗܽܘܢ ܐܰܝܠܶܝܢ ܕܶܐܡܰܪܘ ܥܠܰܝ ܐܶܗܶܐ ܐܶܗܶܐ
Psa 70:4 ܢܶܚܕܽܘܢ ܒܳܟ ܟܽܠ ܕܒܳܥܶܝܢ ܠܳܟ. ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܐܰ‌ܠܳܗܳܐ. ܐܰܝܠܶܝܢ ܕܪܳܚܡܺܝܢ ܦܽܘܪܩܳܢܳܟ
Psa 70:5 ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܒܳܝܫܳܐ. ܐܰ‌ܠܳܗܳܐ ܟܰܬܰܪ ܠܺܝ. ܡܥܰܕܪܳܢܝ ܐܰܢ̱ܬ ܘܰܡܦܰܨܝܳܢܝ̱ ܐܰܠܳܗܝ ܠܳܐ ܬܰܘܚܰܪ.
Psa 71:1 ܒܳܟ ܡܳܪܝܳܐ ܣܰܒܪܶܬ ܠܳܐ ܐܶܒܗܰܬ ܠܥܳܠܰܡ
Psa 71:2 ܘܰܒܙܰܕܺܝܩܽܘܬܳܟ ܦܰܨܳܢܝ̱. ܨܠܺܝ ܠܺܝ ܐܶܕܢܳܟ ܘܰܦܪܽܘܩܰܝܢܝ̱
Psa 71:3 ܗܘܺܝ ܠܺܝ ܒܶܝܬ ܡܰܥܡܪܳܐ ܕܶܐܥܽܘܠ ܠܶܗ ܒܟܽܠܙܒܰܢ. ܘܰܦܩܽܘܕ ܠܡܶܦܪܩܰܢܝ̱. ܡܶܛܽܠ ܕܰܐܢ̱ܬ ܗܽܘ ܒܶܝܬ ܓܰܘܣܝ̱ ܘܒܶܝܬ ܡܶܪܕܝ̱
Psa 71:4 ܐܰ‌ܠܳܗܳܐ ܦܰܨܳܢܝ̱ ܡܶܢ ܐܺܝܕܶܗ ܕܪܰܫܺܝܥܳܐ ܘܡܶܢ ܐܺܝܕܶܗ ܕܥܰܘܳܠܳܐ ܒܺܝܫܳܐ
Psa 71:5 ܡܶܛܽܠ ܕܰܐܢ̱ܬ ܗܽܘ ܣܰܒܪܝ̱ ܡܳܪܝܳܐ. ܐܰ‌ܠܳܗܳܐ ܬܽܘܟܠܳܢܝ̱ ܕܡܶܢ ܛܰܠܝܽܘܬܝ̱
Psa 71:6 ܥܠܰܝܟ ܐܶܣܬܰܡܟܶܬ ܡܶܢ ܡܰܪܒܥܳܐ. ܘܡܶܢ ܡܥܶܝ̈ܗ̇ ܕܶܐܡܝ̱ ܐܰܢ̱ܬ ܗܽܘ ܬܽܘܟܠܳܢܝ̱. ܘܠܳܟ ܫܰܒܚܶܬ ܒܟܽܠܙܒܰܢ
Psa 71:7 ܕܽܘܡܳܪܳܐ ܗܘܺܝܬ ܠܣܰܓܺܝ̈ܐܶܐ. ܕܰܐܢ̱ܬ ܗܽܘ ܬܽܘܟܠܳܢܝ̱ ܥܰܫܺܝܢܳܐ
Psa 71:8 ܢܶܬܡܠܶܐ ܦܽܘܡܝ̱ ܬܶܫܒܽܘܚܬܳܟ. ܘܟܽܠܶܗ ܝܰܘܡܳܐ ܪܰܒܽܘܬܳܟ
Psa 71:9 ܠܳܐ ܬܶܫܕܶܝܢܝ̱ ܒܙܰܒܢܳܐ ܕܣܰܝܒܽܘܬܳܐ. ܘܡܳܐ ܕܰܓܡܰܪ ܚܰܝܠܝ̱ ܠܳܐ ܬܶܫܒܩܰܢܝ̱
Psa 71:10 ܡܶܛܽܠ ܕܶܐܡܰܪܘ ܥܠܰܝ ܒܥܶܠܕ̈ܒܳܒܰܝ. ܘܰܐܝܠܶܝܢ ܕܢܳܛܪܺܝܢ ܠܢܰܦܫܝ̱. ܐܶܬܡܰܠܰܟܘ̱ ܐܰܟܚܕܳܐ ܘܶܐܡܰܪܘ
Psa 71:11 ܐܰ‌ܠܳܗܳܐ ܫܰܒܩܶܗ. ܪܽܘܕܦܽܘܗܝ̱ ܐܘܚܕܽܘܗܝ̱. ܡܶܛܽܠ ܕܠܰܝܬ ܠܶܗ ܡܦܰܨܝܳܢܳܐ
Psa 71:12 ܐܰ‌ܠܳܗܳܐ ܠܳܐ ܬܰܪܚܶܩ ܡܶܢܝ̱. ܐܰ‌ܠܳܗܳܐ ܠܥܽܘܕܪܳܢܝ̱ ܟܰܬܰܪ
Psa 71:13 ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܣܳܩܪܺܝܢ ܠܢܰܦܫܝ̱. ܢܶܬܥܰܛܦܽܘܢ ܒܶܗܬܬܳܐ ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱
Psa 71:14 ܐܶܢܳܐ ܕܶܝܢ ܒܟܽܠܙܒܰܢ ܐܶܨܰܠܶܐ ܘܰܐܘܣܶܦ ܥܰܠ ܬܶܫܒ̈ܚܳܬܳܟ
Psa 71:15 ܘܦܽܘܡܝ̱ ܢܣܰܒܰܪ ܙܰܕܺܝܩܽܘܬܳܟ. ܘܟܽܠܶܗ ܝܰܘܡܳܐ ܬܶܫܒ̈ܚܳܬܳܟ. ܡܶܛܽܠ ܕܠܳܐ ܝܶܕܥܶܬ ܣܳܦܪܽܘܬܳܐ
Psa 71:16 ܕܐܶܥܽܘܠ ܒܓܰܢ̱ܒܳܪܽܘܬܶܗ ܕܡܳܪܝܳܐ ܘܶܐܥܗܰܕ ܙܰܕܺܝܩܽܘܬܳܟ ܒܰܠܚܽܘܕܰܝ
Psa 71:17 ܐܰ‌ܠܳܗܳܐ ܝܽܘܠܦܳܢܝ̱ ܕܡܶܢ ܛܰܠܝܽܘܬܝ̱ ܘܰܥܕܰܡܳܐ ܠܗܳܫܳܐ. ܕܶܐܚܰܘܶܐ ܬܶܕܡܖ̈ܳܬܳܟ
Psa 71:18 ܥܕܰܡܳܐ ܠܣܰܝܒܽܘܬܳܐ ܘܰܠܩܰܫܺܝܫܽܘܬܳܐ ܠܳܐ ܬܶܫܒܩܰܢܝ̱. ܥܕܰܡܳܐ ܕܶܐܚܰܘܶܐ ܕܪܳܥܳܟ ܘܓܰܢ̱ܒܳܪܽܘܬܳܟ ܠܕܳܪܳܐ ܕܳܐܬܶܐ
Psa 71:19 ܙܰܕܺܝܩܽܘܬܳܟ ܐܰ‌ܠܳܗܳܐ ܥܕܰܡܳܐ ܠܰܡܪܰܘܡܳܐ. ܘܖ̈ܰܘܪܒܳܬܳܐ ܕܰܥܒܰܕܬ ܐܰ‌ܠܳܗܳܐ ܡܰܢܽܘ ܐܰܟܘܳܬܳܟ
Psa 71:20 ܕܚܰܘܺܝܬܳܢܝ̱ ܐܽܘܠܨܳܢܳܐ ܣܰܓܺܝܐܳܐ ܘܒܺܝܫܬܳܐ. ܘܰܗܦܰܟܬ ܘܰܐܚܺܝܬܳܢܝ̱. ܐܳܦ ܡ̣ܶܢ ܬܗܽܘ̈ܡܶܐ ܕܰܐܪܥܳܐ ܬܰܗܦܶܟ ܬܰܣܩܰܢܝ̱
Psa 71:21 ܐܰܣܓܺܝܬ ܪܰܒܽܘܬܝ̱ ܘܰܗܦܰܟܬ ܘܒܰܝܰܐܬܳܢܝ̱
Psa 71:22 ܘܳܐܦ ܐܶܢܳܐ ܐܰܘܕܶܐ ܠܳܟ ܒܟܶܢܳܪܳܐ ܘܰܠܩܽܘܫܬܳܟ ܐܶܙܡܰܪ. ܐܰ‌ܠܳܗܳܐ ܐܶܙܡܰܪ ܠܳܟ ܒܟܶܢܳܪܳܐ ܩܰܕܺܝܫܳܐ ܕܺܝܣܪܳܐܶܝܠ
Psa 72:1 ܐܰ‌ܠܳܗܳܐ ܗܰܒ ܕܺܝܢܳܟ ܠܡܰܠܟܳܐ ܘܙܰܕܺܝܩܽܘܬܳܟ ܠܒܰܪ ܡܰܠܟܳܐ
Psa 72:2 ܕܰܢܕܽܘܢ ܠܥܰܡܳܟ ܒܙܰܕܺܝܩܽܘܬܳܐ ܘܰܠܡܶܣ̈ܟܺܢܰܝܟ ܒܕܺܝܢܳܐ
Psa 72:3 ܢܶܫܩܠܽܘܢ ܛܽܘܖ̈ܶܐ ܫܠܳܡܳܐ ܠܥܰܡܳܟ ܘܖ̈ܳܡܳܬܳܐ ܙܰܕܺܝܩܽܘܬܳܟ
Psa 72:4 ܕܰܢܕܽܘܢ ܠܡܶܣ̈ܟܺܢܶܐ ܕܥܰܡܳܐ. ܢܶܦܪܽܘܩ ܠܰܒ̈ܢܰܝ ܒܳܝ̈ܫܶܐ. ܘܰܢܡܰܟܶܟ ܠܛܳܠܽܘ̈ܡܶܐ
Psa 72:5 ܢܶܕܚܠܽܘܢ ܠܳܟ ܥܰܡ ܫܶܡܫܳܐ. ܘܰܩܕܳܡ ܣܰܗܪܳܐ ܠܕܳܪܕܳܖ̈ܺܝܢ
Psa 72:6 ܢܶܚܽܘܬ ܐܰܝܟ ܡܶܛܪܳܐ ܥܰܠ ܓܶܙܬܳܐ. ܘܰܐܝܟ ܖ̈ܣܺܝܣܶܐ ܕܢܳܚܬܺܝܢ ܥܰܠ ܐܰܪܥܳܐ
Psa 72:7 ܢܶܫܘܰܚ ܒܝܰܘ̈ܡܳܬܶܗ ܙܶܕܩܳܐ. ܘܣܽܘܓܳܐܐ ܕܰܫܠܳܡܳܐ ܥܕܰܡܳܐ ܕܢܶܥܒܰܪ ܣܰܗܪܳܐ
Psa 72:8 ܢܶܐܚܽܘܕ ܡܶܢ ܝܰܡܳܐ ܠܝܰܡܳܐ. ܘܡܶܢ ܢܰܗܖ̈ܰܘܳܬܳܐ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ
Psa 72:9 ܩܕܳܡܰܘܗܝ̱ ܢܶܒܖ̈ܟܳܢ ܓܳܙܖ̈ܳܬܳܐ. ܘܰܒܥܶܠܕ̈ܒܳܒܰܘܗܝ̱ ܥܰܦܪܳܐ ܢܶܠܚܟܽܘܢ
Psa 72:10 ܡܰܠ̈ܟܶܐ ܕܬܰܪܫܺܝܫ ܘܰܕܓܳܙܖ̈ܳܬܳܐ ܩܽܘܖ̈ܒܳܢܶܐ ܢܰܝܬܽܘܢ ܠܶܗ. ܡܰܠ̈ܟܶܐ ܕܰܫܒܳܐ ܘܰܕܣܰܒܰܐ ܩܽܘܖ̈ܒܳܢܶܐ ܢܩܰܪܒܽܘܢ ܠܶܗ
Psa 72:11 ܢܶܣܓܕܽܘܢ ܠܶܗ ܟܽܠܗܽܘܢ ܡܰܠ̈ܟܶܐ. ܘܟܽܠܗܽܘܢ ܥܰܡ̈ܡܶܐ ܢܶܦܠܚܽܘܢܳܝܗܝ̱
Psa 72:12 ܡܶܛܽܠ ܕܰܡܦܰܨܶܐ ܠܒܳܝܫܳܐ ܡܶܢ ܡܰܢ ܕܥܰܫܺܝܢ ܡܶܢܶܗ. ܘܰܠܡܶܣܟܺܢܳܐ ܕܠܰܝܬ ܠܶܗ ܡܥܰܕܪܳܢܳܐ
Psa 72:13 ܚܳܐܶܣ ܥܰܠ ܡܶܣ̈ܟܺܢܶܐ ܘܥܰܠ ܒܳܝ̈ܫܶܐ. ܘܢܰܦ̈ܫܳܬܳܐ ܕܡܶܣ̈ܟܺܢܶܐ ܦܳܪܶܩ
Psa 72:14 ܡܶܢ ܬܽܘܟܳܐ ܘܡܶܢ ܥܰܘܠܳܐ ܦܳܪܶܩ ܢܰܦ̈ܫܳܬܗܽܘܢ. ܝܰܩܺܝܪ ܗܽܘ ܕܶܡܗܽܘܢ ܒܥܰܝ̈ܢܰܘܗܝ
Psa 72:15 ܢܺܚܶܐ ܘܢܶܬܺܝܗܶܒ ܠܶܗ ܡܶܢ ܕܰܗܒܳܐ ܕܰܫܒܳܐ. ܘܰܢܨܰܠܶܐ ܥܠܰܘܗܝ̱ ܒܟܽܠܙܒܰܢ. ܘܟܽܠܶܗ ܝܰܘܡܳܐ ܢܒܰܪܟܺܝܘܗܝ̱
Psa 72:16 ܢܶܗܘܶܐ ܐܰܝܟ ܣܽܘܓܳܐܐ ܕܰܥܒܽܘܪܳܐ ܒܰܐܪܥܳܐ. ܘܰܒܪܺܝܫܳܐ ܕܛܽܘܖ̈ܶܐ ܢܰܫܘܰܚ ܦܺܐܖ̈ܰܘܗܝ̱ ܐܰܝܟ ܕܠܶܒܢܳܢ. ܘܢܰܘܥܶܐ ܡܶܢ ܡܕܺܝܢ̱ܬܶܗ ܐܰܝܟ ܥܶܣܒܳܐ ܕܰܐܪܥܳܐ
Psa 72:17 ܘܢܶܗܘܶܐ ܫܡܶܗ ܠܥܳܠܰܡ. ܘܰܩܕܳܡ ܫܶܡܫܳܐ ܐܺܝܬܰܘܗܝ̱ ܫܡܶܗ. ܢܶܬܒܰܪܟܽܘܢ ܒܶܗ ܟܽܠܗܽܘܢ ܥܰܡ̈ܡܶܐ. ܘܟܽܠܗܽܘܢ ܢܫܰܒܚܽܘܢܳܝܗܝ̱
Psa 72:18 ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܕܰܥܒܰܕ ܬܶܕܡܖ̈ܳܬܳܐ ܪܰܘܖ̈ܒܳܬܳܐ ܒܰܠܚܽܘܕܰܘܗܝ̱
Psa 72:19 ܘܰܒܪܺܝܟ ܗܽܘ ܫܡܳܐ ܕܺܐܝܩܳܪܶܗ ܠܥܳܠܰܡ. ܬܶܬܡܠܶܐ ܐܺܝܩܳܪܶܗ ܟܽܠܳܗ̇ ܐܰܪܥܳܐ ܐܰܡܺܝܢ ܘܰܐܡܺܝܢ.
Psa 73:1 ܐܰ‌ܠܳܗܳܐ ܛܳܒ ܠܺܝܣܪܳܐܶܝܠ ܘܠܰܒܪܺܝܖ̈ܰܝ ܠܶܒܳܐ
Psa 73:2 ܘܶܐܢܳܐ ܥܰܕ ܩܰܠܺܝܠ ܡܶܨ̈ܛܰܠܝܳܢ ܗܘܰܝ̈ ܖ̈ܶܓܠܰܝ. ܘܰܐܝܟ ܠܳܐ ܡܶܕܶܡ ܡܶܬܰܐܫ̈ܕܳܢ ܗܘܰܝ̈ ܗܶܠܟ̈ܳܬܝ̱
Psa 73:3 ܡܶܛܽܠ ܕܛܶܢܶܬ ܒܥܰܘ̈ܳܠܶܐ ܟܰܕ ܚܳܙܶܐ ܗ̱ܘܺܝܬ ܫܠܳܡܳܐ ܕܖ̈ܰܫܺܝܥܶܐ
Psa 73:4 ܡܶܛܽܠ ܕܠܰܝܬ ܣܳܟܳܐ ܠܡܰܘܬܗܽܘܢ. ܘܣܰܓܺܝܐܳܐ ܗ̱ܝ ܫܳܛܝܽܘܬܗܽܘܢ
Psa 73:5 ܒܥܰܡܠܳܐ ܕܐ̱ܢܳܫܳܐ ܠܰܝܬ ܐܶܢܽܘܢ. ܘܥܰܡ ܒܢܰܝ̈ܢܳܫܳܐ ܠܳܐ ܡܶܬܢܰܓܕܺܝܢ
Psa 73:6 ܡܶܛܽܠ ܗܳܢܳܐ ܐܶܚܕܰܬ ܐܶܢܽܘܢ ܡܒܰܣܪܳܢܽܘܬܳܐ. ܘܶܐܬܟܰܣܺܝܘ ܥܰܘܠܗܽܘܢ ܘܪܽܘܫܥܗܽܘܢ
Psa 73:7 ܘܰܢܦܰܩ ܐܰܝܟ ܬܰܪܒܳܐ ܥܰܘܠܗܽܘܢ. ܘܰܥܒܰܕܘ ܐܰܝܟ ܬܰܪܥܺܝܬܳܐ ܕܠܶܒܳܐ
Psa 73:8 ܐܶܬܚܰܫܰܒܘ̱ ܘܡܰܠܶܠܘ̱ ܒܺܝܫܬܳܐ. ܘܰܛܠܽܘܡܝܳܐ ܥܰܠ ܡܪܰܝܡܳܐ ܡܰܠܶܠܘ̱
Psa 73:9 ܣܳܡܘ ܦܽܘܡܗܽܘܢ ܒܰܫܡܰܝܳܐ. ܘܠܶܫܳܢܗܽܘܢ ܡܗܰܠܶܟ ܒܰܐܪܥܳܐ
Psa 73:10 ܡܶܛܽܠ ܗܳܢܳܐ ܢܶܗܦܽܘܟ ܥܰܡܝ̱ ܠܗܳܪܟܳܐ. ܘܡܰܠܝܳܐܺܝܬ ܢܶܫܟܚܽܘܢ ܠܗܽܘܢ
Psa 73:11 ܘܢܺܐܡܪܽܘܢ ܐܰܝܟܰܢ ܝܳܕܰܥ ܐܰ‌ܠܳܗܳܐ. ܘܺܐܝܬ ܝܺܕܰܥܬܳܐ ܒܰܡܪܰܝܡܳܐ
Psa 73:12 ܕܗܳܐ ܗܳܠܶܝܢ ܖ̈ܰܫܺܝܥܶܐ ܟܰܗܺܝܢܺܝܢ ܒܥܳܠܡܳܐ ܘܥܰܫܺܝܢܺܝܢ ܒܚܰܝܠܳܐ
Psa 73:13 ܘܶܐܢܳܐ ܒܰܠܚܽܘܕܰܝ ܕܰܟܺܝܬ ܠܶܒܝ̱. ܘܰܐܫܺܝܓܶܬ ܐܺܝ̈ܕܰܝ ܒܕܰܟܝܽܘܬܳܐ
Psa 73:14 ܘܰܗܘܺܝܬ ܠܰܡܚܽܘܬܳܐ ܟܽܠܶܗ ܝܰܘܡܳܐ. ܘܡܰܟܣܳܢܽܘܬܝ̱ ܠܨܰܦܪܳܐ
Psa 73:15 ܐܶܢ ܐܶܡܪܶܬ ܕܶܐܥܒܶܕ ܐܰܟܘܳܬܗܽܘܢ ܥܰܘܠܰܐ ܗ̱ܘ ܒܥܰܝ̈ܢܰܝ
Psa 73:16 ܥܕܰܡܳܐ ܕܶܐܥܠ ܠܡܰܩܕܫܶܗ ܕܰܐ‌ܠܳܗܳܐ. ܘܶܐܬܒܰܝܰܢ ܒܚܰܪܬܗܽܘܢ
Psa 73:17 ܐܰܝܟ ܢܶܟܠܗܽܘܢ ܬܣܺܝܡ ܠܗܽܘܢ. ܘܬܰܪܡܶܐ ܐܶܢܽܘܢ ܟܰܕ ܢܶܬܬܪܺܝܡܽܘܢ
Psa 73:18 ܐܰܝܟܰܢ ܗܘܰܘ ܠܬܶܡܗܳܐ ܡܶܢ ܫܶܠܝܳܐ. ܣܳܦܘ ܘܰܓܡܰܪܘ ܡܶܢ ܕܠܽܘܚܝܳܐ
Psa 73:19 ܐܰܝܟ ܗܰܘ ܕܡܶܬܬܥܺܝܪ ܡܳܐ ܕܰܚܙܳܐ ܚܶܠܡܳܐ. ܡܳܪܝܳܐ ܒܰܩܪܺܝܬܳܐ ܨܰܠܡܗܽܘܢ ܬܫܽܘܛ
Psa 73:20 ܘܶܐܢܳܐ ܐܶܬܕܰܠܰܚ ܠܶܒܝ̱ ܘܟܽܘ̈ܠܝܳܬ݂ܝ̱ ܐܶܫ̈ܬܰܢܺܝ
Psa 73:21 ܘܶܐܢܳܐ ܒܪܺܝܪ ܗ̱ܘܺܝܬ ܘܠܳܐ ܝܳܕܰܥ. ܘܰܒܥܺܝܪܳܐ ܗܘܺܝܬ ܥܰܡܳܟ
Psa 73:22 ܒܬܰܪܥܺܝܬܳܟ ܒܰܝܰܐܰܝܢܝ̱. ܘܒܳܬܰܪ ܐܺܝܩܳܪܳܟ ܕܰܒܰܪܰܝܢܝ̱
Psa 73:23 ܡܳܢܳܐ ܐܺܝܬ ܠܺܝ ܒܰܫܡܰܝܳܐ ܥܰܡܳܟ. ܘܡܳܢܳܐ ܨܒܺܝܬ ܒܰܐܪܥܳܐ
Psa 73:24 ܕܶܐܚܰܕܬ ܐܺܝܕܝ̱ ܕܝܰܡܺܝܢܳܐ
Psa 73:25 ܘܰܓܡܰܪ ܠܶܒܝ̱ ܘܒܶܣܪܝ̱ ܘܥܽܘܫܢܶܗ ܕܠܶܒܝ̱. ܡܢܳܬܝ̱ ܒܰܐܠܳܗܳܐ ܗ̱ܝ ܠܥܳܠܰܡ
Psa 73:26 ܡܶܛܽܠ ܕܗܳܐ ܖ̈ܰܚܺܝܩܰܝܟ ܢܺܐܒܕܽܘܢ. ܘܬܰܘܒܶܕ ܠܟܽܠ ܕܛܳܥܶܝܢ ܡܶܢܳܟ ܠܥܳܠܰܡ
Psa 73:27 ܘܶܐܢܳܐ ܨܒܺܝܬ ܕܶܐܬܩܰܪܰܒ ܠܰܐܠܳܗܳܐ. ܛܐܶܒ ܠܺܝ ܫܡܳܟ ܡܳܪܝܳܐ ܬܽܘܟܠܳܢܝ̱. ܕܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ.
Psa 74:1 ܐܰ‌ܠܳܗܳܐ ܠܡܳܢܳܐ ܛܥܰܝܬܳܢܝ̱ ܠܥܳܠܰܡ. ܘܰܐܥܫܶܢܬ ܪܽܘܓܙܳܟ ܒܥܳܢܳ̈ܐ ܕܡܰܪܥܺܝܬܳܟ
Psa 74:2 ܐܶܬܕܰܟܪ ܥܺܕܬܳܟ ܕܰܩܢܰܝܬ ܡܶܢ ܩܕܺܝܡ. ܘܰܦܪܰܩܬ ܫܰܒܛܳܐ ܕܝܳܪܬܽܘܬܳܟ. ܛܽܘܪܳܐ ܕܨܶܗܝܽܘܢ ܗܳܢܳܐ ܕܰܫܪܰܝܬ ܒܶܗ
Psa 74:3 ܐܰܪܺܝܡ ܥܰܒ̈ܕܰܝܟ ܥܰܠ ܐܰܝܠܶܝܢ ܕܡܶܫܬܰܩܠܺܝܢ ܒܥܽܘܫܢܳܐ. ܟܽܠ ܕܡܰܒܐܶܫ ܒܥܶܠܕܒܳܒܳܐ ܠܩܽܘܕܫܳܟ
Psa 74:4 ܐܶܫܬܰܒܗܰܪܘ ܒܥܶܠܕ̈ܒܳܒܰܝܟ ܒܓܰܘ ܥܺܐܕܳܟ. ܥܒܰܕܘ ܐܳܬܘ̈ܳܬܗܽܘܢ ܐܳܬܘ̈ܳܬܳܐ
Psa 74:5 ܘܺܝܕܰܥܬ ܐܰܝܟ ܡܥܰܠܝܳܐ ܕܰܠܥܶܠ. ܐܰܝܟ ܥܳܒܳܐ ܕܩܰܝ̈ܣܶܐ ܒܢܳܖ̈ܓܶܐ ܨܰܠܰܚܘ ܬܰܖ̈ܥܶܐ
Psa 74:6 ܐܰܟܚܕܳܐ ܒܦܶܠܩ̈ܶܐ ܘܰܒܟܽܘ̈ܠܒܶܐ
Psa 74:7 ܐܰܪܡܺܝܘ ܘܰܐܘܩܶܕܘ ܒܢܽܘܪܳܐ ܡܰܩܕܫܳܟ. ܘܛܰܘܶܫܘ ܒܰܐܪܥܳܐ ܡܰܫܟܢܳܐ ܕܰܫܡܳܟ
Psa 74:8 ܘܶܐܡܰܪܘ ܒܠܶܒܗܽܘܢ ܕܢܰܘܒܶܕ ܐܶܢܽܘܢ ܐܰܟܚܕܳܐ. ܘܢܰܘܒܶܕ ܟܽܠܗܽܘܢ ܥܰܕ̈ܥܺܐܕܰܘܗܝ ܕܰܐ‌ܠܳܗܳܐ ܡܶܢ ܐܰܪܥܳܐ
Psa 74:9 ܐܳܬܘ̈ܳܬܗܽܘܢ ܠܳܐ ܚܙܰܘ. ܠܰܝܬ ܬܽܘܒ ܢܒܺܝܳܐ. ܐܳܦܠܳܐ ܐܺܝܬ ܥܰܡܰܢ ܚܰܟܺܝܡܳܐ
Psa 74:10 ܥܕܰܡܳܐ ܠܶܐܡܰܬܝ̱ ܐܰ‌ܠܳܗܳܐ ܡܚܰܣܶܕ ܒܥܶܠܕܒܳܒܳܐ ܘܡܰܪܓܶܙ ܠܰܫܡܳܟ ܠܥܳܠܰܡ
Psa 74:11 ܠܡܳܢܳܐ ܐܰܗܦܶܟܬ ܐܺܝܕܳܟ ܘܝܰܡܺܝܢܳܟ ܡܶܢ ܓܰܘ ܥܺܐܕܳܟ
Psa 74:12 ܐܰܠܳܗܰܢ ܡܰܠܟܰܐ ܗ̱ܘ. ܕܰܦܩܰܕܬ ܡܶܢ ܩܕܺܝܡ ܥܰܠ ܦܽܘܪܩܳܢܶܗ ܕܝܰܥܩܽܘܒ
Psa 74:13 ܐܰܢ̱ܬ ܒܥܽܘܫܢܳܟ ܦܪܰܫܬ ܝܰܡܳܐ. ܘܬܰܒܰܪܬ ܖ̈ܺܝܫܰܝܗܽܘܢ ܕܬܰܢܺܝ̈ܢܶܐ ܒܡܰܝ̈ܳܐ
Psa 74:14 ܐܰܢ̱ܬ ܪܰܨܶܨܬ ܖ̈ܺܝܫܰܘܗܝ ܕܠܶܘܝܳܬܰܢ. ܘܝܰܗܒܬܳܝܗܝ̱ ܡܶܐܟܽܘܠܬܳܐ ܠܥܰܡܳܐ ܥܰܫܺܝܢܳܐ
Psa 74:15 ܐܰܢ̱ܬ ܒܰܙܰܥܬ ܡܰܒܽܘ̈ܥܶܐ ܒܢܰܚ̈ܠܶܐ. ܐܰܢ̱ܬ ܐܰܘܒܶܫܬ ܢܰܗܖ̈ܰܘܳܬܳܐ ܥܰܫܺܝ̈ܢܶܐ
Psa 74:16 ܕܺܝܠܳܟ ܗܽܘ ܐܺܝܡܳܡܳܐ ܘܕܺܝܠܳܟ ܗܽܘ ܠܺܠܝܳܐ. ܐܰܢ̱ܬ ܬܰܩܶܢܬ ܢܽܘܗܪܳܐ ܘܫܶܡܫܳܐ
Psa 74:17 ܐܰܢ̱ܬ ܐܰܩܺܝܡܬ ܟܽܠܗܽܘܢ ܬܚܽܘ̈ܡܶܝܗ̇ ܕܰܐܪܥܳܐ. ܩܰܝܛܳܐ ܘܣܰܬܘܳܐ ܐܰܢ̱ܬ ܒܪܰܝܬ ܐܶܢܽܘܢ
Psa 74:18 ܐܶܬܕܰܟܪ ܡܳܪܝܳܐ ܚܶܣܕܶܗ ܕܰܒܥܶܠܕܒܳܒܳܐ. ܥܰܡܳܐ ܣܰܟܠܳܐ ܐܰܪܓܶܙ ܠܰܫܡܳܟ
Psa 74:19 ܠܳܐ ܬܶܬܶܠ ܠܰܬܒܳܪܳܐ ܢܰܦܫܳܐ ܕܡܰܘܕܝܳܐ ܠܳܟ. ܘܢܰܦ̈ܫܳܬܳܐ ܕܡܶܣ̈ܟܺܢܰܝܟ ܠܳܐ ܬܶܛܥܶܐ ܠܥܳܠܰܡ
Psa 74:20 ܚܽܘܪ ܡܳܪܝܳܐ ܒܰܩܝܳܡܳܟ. ܡܶܛܽܠ ܕܶܐܬܡ̈ܠܺܝ ܕܰܝܖ̈ܶܐ ܕܰܐܪܥܳܐ ܚܶܫܽܘܟܳܐ ܘܥܰܘܠܳܐ
Psa 74:21 ܠܳܐ ܢܶܬܶܒ ܡܶܣܟܺܢܳܐ ܟܰܕ ܒܰܗܺܝܬ. ܒܳܝ̈ܫܶܐ ܘܡܶܣ̈ܟܺܢܶܐ ܢܫܰܒܚܽܘܢ ܠܰܫܡܳܟ
Psa 74:22 ܩܽܘܡ ܐܰ‌ܠܳܗܳܐ ܘܕܽܘܢ ܕܺܝܢܰܝ̈ܟ. ܘܶܐܬܕܰܟܪ ܚܶܣܕܳܟ ܕܡܶܢ ܣܰܟ̈ܠܶܐ ܕܟܽܠ ܝܽܘܡ
Psa 74:23 ܘܠܳܐ ܬܶܛܥܶܐ ܩܳܠܳܐ ܕܰܒܥܶܠܕ̈ܒܳܒܰܝܟ ܘܰܕܠܽܘܚܝܳܐ ܕܰܐܝܠܶܝܢ ܕܩܳܝܡܺܝܢ ܥܠܰܝܟ ܕܣܳܠܶܩ ܒܟܽܠܙܒܰܢ.
Psa 75:1 ܐܰܘܕܺܝܢܰܢ ܠܳܟ ܐܰ‌ܠܳܗܳܐ. ܐܰܘܕܺܝܢܰܢ ܠܳܟ ܘܰܩܪܰܝܢ ܫܡܳܟ
Psa 75:2 ܘܶܐܫܬܰܥܺܝܢ ܟܽܠܗܶܝܢ ܬܶܕܡܖ̈ܳܬܳܟ. ܡܶܛܽܠ ܕܶܐܣܰܒ ܙܰܒܢܳܐ ܘܶܐܢܳܐ ܒܰܬܪܺܝܨܽܘܬܳܐ ܐܶܕܽܘܢ
Psa 75:3 ܬܶܬܡܰܟܰܟ ܐܰܪܥܳܐ ܘܟܽܠܗܽܘܢ ܥܳܡܽܘܖ̈ܶܝܗ̇. ܐܰܢ̱ܬ ܬܰܩܶܢܬ ܠܥܳܡܽܘܖ̈ܶܝܗ̇
Psa 75:4 ܐܰܢ̱ܬ ܐܶܡܰܪܬ ܠܫܳܛܰܝ̈ܳܐ ܕܠܳܐ ܬܶܫܛܽܘܢ. ܘܰܠܖ̈ܰܫܺܝܥܶܐ ܕܠܳܐ ܬܪܺܝܡܽܘܢ ܩܰܪܢܳܐ
Psa 75:5 ܠܳܐ ܬܪܺܝܡܽܘܢ ܠܰܡܪܰܘܡܳܐ ܩܰܪܢܟܽܘܢ ܘܰܬܡܰܠܠܽܘܢ ܒܨܰܘܪܳܐ ܪܳܡܳܐ
Psa 75:6 ܡܶܛܽܠ ܕܠܳܐ ܡܰܦܩܳܐ ܡܶܢ ܡܰܥܪܒܳܐ ܐܳܦܠܳܐ ܡܶܢ ܡܰܕܒܪܳܐ ܕܛܽܘܖ̈ܶܐ
Psa 75:7 ܡܶܛܽܠ ܕܰܐ‌ܠܳܗܳܐ ܗܽܘ ܕܰܝܳܢܳܐ. ܠܗܳܢܳܐ ܡܫܰܦܶܠ ܘܰܠܗܳܢܳܐ ܡܪܺܝܡ
Psa 75:8 ܡܶܛܽܠ ܕܟܳܣܳܐ ܒܺܐܝܕܶܗ ܕܡܳܪܝܳܐ. ܘܰܡܠܶܐ ܡܙܳܓܳܐ ܕܚܰܡܪܳܐ ܬܛܺܝܪܳܐ. ܐܰܪܟܶܢ ܡܶܢ ܗܳܢܳܐ ܠܗܳܢܳܐ. ܬܶܛܪܶܗ ܢܶܡܨܽܘܢ ܢܶܫܬܽܘܢ ܟܽܠܗܽܘܢ ܖ̈ܰܫܺܝܥܶܐ ܕܰܐܪܥܳܐ
Psa 75:9 ܘܶܐܢܳܐ ܐܺܚܶܐ ܠܥܳܠܰܡ. ܘܶܐܙܡܰܪ ܠܰܐܠܳܗܶܗ ܕܝܰܥܩܽܘܒ
Psa 75:10 ܘܟܽܠܗܶܝܢ ܩܰܖ̈ܢܳܬܳܐ ܕܖ̈ܰܫܺܝܥܶܐ ܐܶܓܰܕܶܡ. ܘܢܶܬܬܖ̈ܺܝܡܳܢ ܩܰܖ̈ܢܳܬܗܽܘܢ ܕܙܕܺܝ̈ܩܶܐ.
Psa 76:1 ܝܺܕܺܝܥ ܒܺܝܗܽܘܕܳܐ ܐܰ‌ܠܳܗܳܐ. ܘܒܺܝܣܪܳܐܶܝܠ ܪܰܒ ܫܡܶܗ
Psa 76:2 ܢܶܗܘܶܐ ܒܫܳܠܺܝܡ ܡܰܛܠܠܶܗ. ܘܡܰܥܡܪܶܗ ܒܨܶܗܝܽܘܢ
Psa 76:3 ܬܰܡܳܢ ܬܰܒܰܪ ܕܖ̈ܳܥܶܐ ܕܩܶܫ̈ܬܳܬܳܐ. ܙܰܝܢܳܐ ܘܣܰܝܦܳܐ ܒܰܩܪܳܒܳܐ
Psa 76:4 ܢܰܗܺܝܪ ܐܰܢ̱ܬ ܘܰܡܫܺܝܚ ܡܶܢ ܛܽܘܪܳܟ ܥܰܫܺܝܢܳܐ
Psa 76:5 ܐܶܬܕܰܠܰܚܘ ܟܽܠܗܽܘܢ ܣܰܟ̈ܠܰܝ ܠܶܒܳܐ. ܘܰܕܡܶܟܘ ܫܶܢܰܬܗܽܘܢ ܓܰܒܖ̈ܶܐ ܚܰܝܠܬܳܢ̈ܶܐ
Psa 76:6 ܘܠܳܐ ܐܶܫܟܰܚܘ ܐܺܝ̈ܕܰܝܗܽܘܢ ܡܶܢ ܟܳܐܬܳܟ ܐܰܠܳܗܶܗ ܕܝܰܥܩܽܘܒ. ܢܳܡܘ ܖ̈ܳܟܒܰܝ ܖ̈ܰܟܫܳܐ ܘܰܐܢ̱ܬ ܕܚܺܝܠ ܐܰܢ̱ܬ
Psa 76:7 ܡܰܢܽܘ ܢܩܽܘܡ ܩܕܳܡܰܝܟ ܒܗܳܢܳܐ ܪܽܘܓܙܳܐ
Psa 76:8 ܡܶܢ ܫܡܰܝܳܐ ܐܰܫܡܰܥܬ ܕܺܝܢܳܐ. ܐܰܪܥܳܐ ܚܙܳܬ ܘܕܶܚܠܰܬ
Psa 76:9 ܡܳܐ ܕܩܳܐܶܡ ܐܰ‌ܠܳܗܳܐ ܠܰܡܕܳܢ ܘܰܠܡܶܦܪܰܩ ܠܟܽܠܗܽܘܢ ܡܶܣ̈ܟܺܢܶܐ ܕܰܐܪܥܳܐ
Psa 76:10 ܡܶܛܽܠ ܕܬܰܪܥܺܝܬܶܗ ܕܒܰܪܢܳܫܳܐ ܬܰܘܕܶܐ ܠܳܟ. ܘܫܰܪܟܳܐ ܕܚܶܡܬܶܗ ܬܰܦܪܶܩ ܪܽܘܓܙܳܐ
Psa 76:11 ܢܕܽܘܪܘ ܘܫܰܠܶܡܘ ܠܡܳܪܝܳܐ ܐܰܠܳܗܟܽܘܢ. ܟܽܠ ܕܰܚܕܺܝܪܺܝܢ ܠܶܗ ܢܰܘܒܠܽܘܢ ܩܽܘܖ̈ܒܳܢܶܐ ܠܰܕܚܺܝܠܳܐ
Psa 76:12 ܕܰܡܡܰܟܶܟ ܪܽܘܚܳܐ ܕܫܰܠܺܝ̈ܛܳܢܶܐ. ܘܰܕܚܺܝܠ ܥܰܠ ܡܰܠܟ̈ܶܐ ܕܰܐܪܥܳܐ.
Psa 77:1 ܒܩܳܠܝ̱ ܠܘܳܬ ܐܰ‌ܠܳܗܳܐ ܩܪܺܝܬ ܘܫܰܡܥܰܢܝ̱. ܘܰܐܪܺܝܡܶܬ ܩܳܠܝ̱ ܠܘܳܬܶܗ ܘܰܥܢܳܢܝ̱
Psa 77:2 ܒܝܰܘܡܳܐ ܕܽܐܘܠܨܳܢܝ̱ ܠܡܳܪܝܳܐ ܒܥܺܝܬ. ܘܺܐܝܕܶܗ ܒܠܺܠܝܳܐ ܢܰܓܶܕܬܰܢܝ̱ ܘܠܳܐ ܫܠܺܝܬ. ܘܠܰܝܬ ܡܒܰܝܐܳܢܳܐ ܠܢܰܦܫܝ̱
Psa 77:3 ܐܶܬܕܰܟܪܶܬ ܐܰ‌ܠܳܗܳܐ ܘܶܐܬܕܰܠܚܶܬ. ܘܰܪܢܺܝܬ ܘܐܬܛܰܪܦܰܬ ܪܽܘܚܝ̱
Psa 77:4 ܘܰܐܚܕܽܘܢܝ̱ ܨܰܘܖ̈ܳܢܶܐ ܒܥܰܝ̈ܢܰܝ. ܚܶܪܫܶܬ ܘܠܳܐ ܡܰܠܠܶܬ
Psa 77:5 ܚܶܫܒܶܬ ܝܰܘ̈ܡܰܝ ܕܡܢ ܩܕܺܝܡ. ܘܰܫܢܰܝ̈ܳܐ ܕܡܶܢ ܥܳܠܡܺܝܢ ܐܶܬܕܰܟܪܶܬ
Psa 77:6 ܪܢܺܝܬ ܒܠܺܠܝܳܐ ܘܰܒܠܶܒܝ̱ ܪܢܺܝܬ. ܘܰܒܨܺܝܬ ܪܽܘܚܝ̱ ܘܶܐܡܪܶܬ
Psa 77:7 ܕܰܠܥܳܠܰܡ ܛܥܳܢܝ̱ ܡܳܪܝܳܐ. ܘܠܳܐ ܡܰܘܣܶܦ ܬܽܘܒ ܠܡܶܨܛܒܳܝܽܘ ܒܺܝ
Psa 77:8 ܐܰܘ ܕܰܠܡܳܐ ܠܥܳܠܡ ܡܰܥܒܰܪ ܛܰܝܒܽܘܬܶܗ. ܐܰܘ ܡܫܰܠܶܡ ܡܶܠܬܶܗ ܠܕܳܪܕܳܖ̈ܺܝܢ. ܐܰܘ ܛܳܥܶܐ ܐܰ‌ܠܳܗܳܐ ܠܰܡܪܰܚܳܡܽܘ
Psa 77:9 ܐܰܘ ܚܳܡܶܠ ܖ̈ܰܚܡܰܘܗܝ ܒܪܽܘܓܙܶܗ
Psa 77:10 ܐܶܡܪܶܬ ܕܰܟܪܺܝܗܽܘܬܝ̱ ܗܺܝ. ܘܬܶܢܝܳܐ ܐܶܢܶܝܢ ܕܝܰܡܺܝܢܶܗ ܕܥܶܠܳܝܳܐ
Psa 77:11 ܡܶܛܽܠ ܕܶܐܬܕܰܟܪܶܬ ܡܶܢ ܩܕܺܝܡ ܬܶܕܡܖ̈ܳܬܳܟ
Psa 77:12 ܘܰܪܢܺܝܬ ܒܟܽܠܗܽܘܢ ܥܒܳܕܰܝ̈ܟ. ܘܰܒܨܶܢ̈ܥܳܬܳܟ ܪܢܺܝܬ
Psa 77:13 ܐܰ‌ܠܳܗܳܐ ܐܽܘܪܚܳܟ ܩܰܕܺܝܫܳܐ ܗ̱ܝ ܘܠܰܝܬ ܕܪܰܒ ܐܰܝܟ ܐܰܠܳܗܰܢ
Psa 77:14 ܐܰܢ̱ܬ ܗܽܘ ܐܰ‌ܠܳܗܳܐ ܕܰܥܒܰܕܬ ܬܶܕܡܖ̈ܳܬܳܐ. ܘܚܰܘܺܝܬ ܒܥܰܡ̈ܡܶܐ ܥܽܘܫܢܳܟ
Psa 77:15 ܘܰܦܪܰܩܬ ܒܰܕܪܳܥܳܟ ܠܥܰܡܳܟ. ܠܰܒ̈ܢܰܝ ܝܰܥܩܽܘܒ ܘܝܰܘܣܶܦ
Psa 77:16 ܚܙܰܐܟ ܡܰܝ̈ܳܐ ܐܰ‌ܠܳܗܳܐ. ܚܙܰܐܟ ܡܰܝ̈ܳܐ ܘܰܕܚܶܠܘ. ܐܳܦ ܬܗܽܘ̈ܡܶܐ ܙܳܥܘ
Psa 77:17 ܘܰܥܢܳܢ̈ܶܐ ܖ̈ܙܰܦܝ ܡܰܝ̈ܳܐ. ܝܰܗܒܘ ܩܳܠܳܐ ܫܡܰܝ̈ ܫܡܰܝܳܐ. ܐܳܦ ܓܶܐܖ̈ܰܝܟ ܦܳܖ̈ܚܺܝܢ
Psa 77:18 ܘܩܳܠܳܐ ܕܖ̈ܰܥܡܰܝܟ ܒܓܺܝܓ̈ܠܶܐ. ܐܰܢܗܰܪܘ ܒܰܖ̈ܩܰܝܟ ܠܬܺܒܶܝܠ. ܐܶܬܕܰܠܚܰܬ ܘܙܳܥܰܬ ܐܰܪܥܳܐ
Psa 77:19 ܒܝܰܡܳܐ ܐܽܘܪܚܳܟ ܘܰܫܒܺܝ̈ܠܰܝܟ ܒܡܰܝ̈ܳܐ ܣܰܓܺܝ̈ܐܶܐ. ܘܥܶܩ̈ܒܳܬܳܟ ܠܳܐ ܐܶܬܺܝ̈ܕܰܥܝ̱
Psa 77:20 ܕܰܒܰܪܬ ܠܥܰܡܳܟ ܐܰܝܟ ܥܳܢ̈ܳܐ. ܒܺܐܝܕܳܐ ܕܡܽܘܫܶܐ ܘܕܰܐܗܪܽܘܢ.
Psa 78:1 ܥܰܡܝ̱ ܨܽܘܬܘ ܢܳܡܽܘܣܝ̱ ܘܶܐܬܛܦܺܝܣܘ̱. ܘܰܨܠܰܘ ܐܶܕܢܰܝ̈ܟܽܘܢ ܠܡܶܠܰܘ̈ܗܝ̱ ܕܦܽܘܡܝ̱
Psa 78:2 ܗܳܐ ܓܶܝܪ ܐܶܦܬܰܚ ܦܽܘܡܝ̱ ܒܡ̈ܰܬܠܶܐ. ܘܺܐܡܰܪ ܦ̈ܶܠܳܐܬܳܐ ܕܡܶܢ ܩܕܺܝܡ
Psa 78:3 ܐܰܝܠܶܝܢ ܕܰܫܡܰܥܢ ܝܺܕܰܥܢ ܐܶܢܶܝܢ. ܐܳܦ ܐܰܝܠܶܝܢ ܕܰܐܒܳܗܰܝ̈ܢ ܐܶܫܬܰܥܺܝܘ ܠܰܢ
Psa 78:4 ܕܠܳܐ ܢܟܰܣܶܐ ܡܶܢ ܒܢܰܝ̈ܗܽܘܢ. ܐܶܠܳܐ ܠܕܳܪܳܐ ܐ̱ܚܪܺܢܳܐ ܢܶܫܬܰܥܶܐ ܬܶܫܒ̈ܚܳܬܶܗ ܕܡܳܪܝܳܐ ܘܚܰܝܠܶܗ ܘܬܶܕܡܖ̈ܳܬܶܗ ܕܰܥܒܰܕ
Psa 78:5 ܕܰܐܩܺܝܡ ܣܳܗܕܽܘܬܶܗ ܒܝܰܥܩܽܘܒ. ܘܢܳܡܽܘܣܶܗ ܣܳܡ ܒܺܝܣܪܳܐܶܝܠ. ܐܰܝܟ ܕܦܰܩܶܕ ܠܰܐܒܳܗܰܝ̈ܢ
Psa 78:6 ܕܢܰܘܕܥܽܘܢ ܠܰܒܢܰܝ̈ܗܽܘܢ. ܕܢܶܕܥܽܘܢ ܠܕܳܪܳܐ ܐ̱ܚܪܺܢܺܐ. ܒܢܰܝ̈ܳܐ ܕܡܶܬܝܰܠܕܺܝܢ ܘܩܳܝܡܺܝܢ. ܕܢܶܫܬܰܥܽܘܢ ܠܰܒܢܰܝ̈ܗܽܘܢ
Psa 78:7 ܕܢܶܗܘܶܐ ܣܰܒܪܗܽܘܢ ܒܰܐܠܳܗܳܐ. ܘܠܳܐ ܢܶܛܥܽܘܢ ܥܒܳܕܰܘ̈ܗܝ̱ ܕܰܐ‌ܠܳܗܳܐ. ܘܦܽܘܩܕܳܢܰܘ̈ܗܝ̱ ܢܶܛܪܽܘܢ
Psa 78:8 ܘܠܳܐ ܢܶܗܘܽܘܢ ܐܰܝܟ ܐܰܒܳܗܰܝ̈ܗܽܘܢ. ܕܳܪܳܐ ܒܺܝܫܳܐ ܘܰܡܡܰܪܡܪܳܢܳܐ. ܕܳܪܳܐ ܕܠܳܐ ܐܰܬܩܶܢ ܠܶܒܶܗ. ܘܠܳܐ ܗܰܝܡܶܢ ܒܰܐܠܳܗܳܐ ܕܪܽܘܚܶܗ
Psa 78:9 ܒܢܰܘ̈ܗܝ̱ ܕܰܐܦܪܶܝܡ ܕܰܡܬܰܚܘ̱ ܝܰܬܪܳܐ ܘܰܫܕܰܘ ܒܩܶܫܬܳܐ ܘܰܗܦܰܟܘ̱ ܒܝܰܘܡܳܐ ܕܰܩܪܳܒܳܐ
Psa 78:10 ܥܰܠ ܕܠܳܐ ܢܛܰܪܘ ܩܝܳܡܶܗ ܕܰܐ‌ܠܳܗܳܐ. ܘܰܒܢܳܡܽܘܣܶܗ ܠܳܐ ܨܒܰܘ ܠܰܡܗܰܠܳܟܽܘ
Psa 78:11 ܘܰܛܥܰܘ ܥܒܳܕܰܘ̈ܗܝ ܘܬܶܕܡܖ̈ܳܬܶܗ. ܕܚܰܘܺܝ ܐܶܢܽܘܢ ܩܕܳܡ ܐܰܒܳܗܰܝ̈ܗܽܘܢ
Psa 78:12 ܕܰܥܒܰܕ ܬܶܕܡܖ̈ܳܬܳܐ ܒܰܐܪܥܳܐ ܕܡܶܨܪܶܝܢ ܘܰܒܚܰܩ̈ܠܳܬܳܐ ܕܨܳܥܳܢ
Psa 78:13 ܬܪܰܥ ܝܰܡܳܐ ܘܰܐܥܒܰܪ ܐܶܢܽܘܢ. ܘܰܐܩܺܝܡ ܡܰܝ̈ܳܐ ܐܰܝܟ ܕܰܒܙܶܩ̈ܶܐ
Psa 78:14 ܕܰܒܰܪ ܐܶܢܽܘܢ ܒܺܐܝܡܳܡܳܐ ܒܰܥܢܳܢܳܐ ܘܟܽܠܶܗ ܠܺܠܝܳܐ ܒܙܰܗܪܳܐ ܕܢܽܘܪܳܐ
Psa 78:15 ܬܪܰܥ ܛܰܪܳܢܳܐ ܒܡܰܕܒܪܳܐ. ܘܰܐܫܩܺܝ ܐܶܢܽܘܢ ܐܰܝܟ ܕܡܶܢ ܬܗܽܘܡܳܐ ܪܰܒܳܐ
Psa 78:16 ܐܰܦܶܩ ܖ̈ܳܕܰܝܳܐ ܡܶܢ ܟܺܐܦܳܐ. ܘܰܪܕܰܘ ܡܰܝ̈ܳܐ ܐܰܝܟ ܢܰܗܖ̈ܰܘܳܬܳܐ
Psa 78:17 ܘܰܐܘܣܶܦܘ ܬܽܘܒ ܥܰܡܳܐ ܠܡܶܚܛܳܐ. ܘܠܰܡܡܰܪܡܳܪܽܘ ܠܰܡܪܰܝܡܳܐ ܒܨܶܗܝܳܐ
Psa 78:18 ܘܢܰܣܺܝܘ ܠܰܐܠܳܗܳܐ ܒܠܶܒܗܽܘܢ ܠܡܶܫܐܰܠ ܡܶܐܟܽܘܠܬܳܐ ܠܢܰܦܫܗܽܘܢ
Psa 78:19 ܘܰܪܛܶܢܘ ܥܰܠ ܐܰ‌ܠܳܗܳܐ ܘܶܐܡܰܪܘ. ܕܰܠܡܳܐ ܡܶܫܟܰܚ ܐܰ‌ܠܳܗܳܐ ܠܡܶܣܕܰܪ ܠܰܢ ܦܳܬܽܘܖ̈ܶܐ ܒܡܰܕܒܪܳܐ
Psa 78:20 ܐܶܢ ܡܚܳܐ ܠܛܰܪܳܢܳܐ ܘܰܪܕܰܘ ܡܰܝ̈ܳܐ ܘܖ̈ܶܓܠܳܬܳܐ ܐܰܪܕܺܝ. ܕܰܠܡܳܐ ܐܳܦ ܠܰܚܡܳܐ ܡܶܫܟܰܚ ܠܡܶܬܰܠ ܠܰܢ. ܐܰܘ ܡܛܰܝܶܒ ܡܶܐܟܽܘܠܬܳܐ ܠܥܰܡܶܗ
Psa 78:21 ܡܶܛܽܠ ܗܳܢܳܐ ܫܡܰܥ ܡܳܪܝܳܐ ܘܰܪܓܶܙ. ܘܢܽܘܪܳܐ ܐܶܚܕܰܬ ܒܝܰܥܩܽܘܒ. ܐܳܦ ܪܽܘܓܙܳܐ ܣܠܶܩ ܒܺܝܣܪܳܐܶܝܠ
Psa 78:22 ܥܰܠ ܕܠܳܐ ܗܰܝܡܶܢܘ ܒܰܐܠܳܗܳܐ. ܘܠܳܐ ܣܰܒܰܪܘ ܠܦܽܘܪܩܳܢܶܗ. ܘܰܦܩܰܕ ܠܰܥܢܳܢ̈ܶܐ ܡܶܢ ܠܥܶܠ. ܘܬܰܖ̈ܥܶܐ ܕܰܫܡܰܝܳܐ ܐܶܬܦܬܰܚܘ̱
Psa 78:23 ܐܰܚܶܬ ܠܗܽܘܢ ܡܰܢܢܳܐ ܠܡܶܐܟܰܠ. ܘܠܰܚܡܳܐ ܕܰܫܡܰܝܳܐ ܝܰܗܒ ܠܗܽܘܢ
Psa 78:24 ܠܰܚܡܳܐ ܕܡܰܠܰܐܟ̈ܶܐ ܐܶܟܰܠ ܒܰܪܢܳܫܳܐ. ܘܨܰܝܕܳܐ ܫܰܕܰܪ ܠܗܽܘܢ ܠܡܶܣܒܰܥ
Psa 78:25 ܐܰܫܶܒ ܖ̈ܽܘܚܶܐ ܒܰܫܡܰܝܳܐ. ܘܰܕܒܰܪ ܒܥܽܘܫܢܶܗ ܠܬܰܝܡܢܳܐ
Psa 78:26 ܐܰܚܶܬ ܠܗܽܘܢ ܒܶܣܪܳܐ ܐܰܝܟ ܥܰܦܪܳܐ. ܘܰܐܝܟ ܚܳܠܳܐ ܕܝܰܡ̈ܡܶܐ ܦܳܪܰܚܬܳܐ ܕܓܶܦܳܐ
Psa 78:27 ܘܰܢܦܰܠܝ̈ ܒܡܰܫܖ̈ܝܳܬܗܽܘܢ ܚܕܳܖ̈ܰܝ ܡܰܫܟܢܰܝ̈ܗܽܘܢ
Psa 78:28 ܘܶܐܟܰܠܘ ܘܰܣܒܰܥܘ ܛܳܒ. ܘܰܖ̈ܓܺܝܓܳܬܗܽܘܢ ܝܰܗܒ ܠܗܽܘܢ
Psa 78:29 ܘܠܳܐ ܦܪܰܩܘ ܡܶܢ ܖ̈ܓܺܝܓܳܬܗܽܘܢ. ܘܥܰܕ ܡܶܐܟܽܘܠܬܗܽܘܢ ܒܦܽܘܡܗܽܘܢ
Psa 78:30 ܪܽܘܓܙܶܗ ܕܰܐ‌ܠܳܗܳܐ ܣܠܶܩ ܒܗܽܘܢ. ܘܰܩܛܰܠ ܡܶܢ ܥܰܬܺܝܖ̈ܰܝܗܽܘܢ. ܘܠܰܓ̈ܒܰܝܳܐ ܕܺܝܣܪܳܐܶܝܠ ܐܰܒܪܶܟ
Psa 78:31 ܒܗܳܠܶܝܢ ܟܽܠܗܶܝܢ ܚܛܰܘ. ܘܬܽܘܒ ܠܳܐ ܗܰܝܡܶܢܘ ܒܬܶܕܡܖ̈ܳܬܶܗ
Psa 78:32 ܓܰܡܰܪܘ ܒܰܣܪܺܝܩܽܘܬܳܐ ܝܰܘܡܰܝ̈ܗܽܘܢ. ܘܰܫܢܰܝ̈ܗܽܘܢ ܡܣܰܪܗܒܳܐܺܝܬ
Psa 78:33 ܡܳܐ ܕܩܳܛܶܠ ܗ̱ܘܳܐ ܠܗܽܘܢ ܒܳܥܶܝܢ ܗ̱ܘܰܘ ܠܶܗ. ܘܗܳܦܟܺܝܢ ܗ̱ܘܰܘ ܘܰܡܩܰܕܡܺܝܢ ܠܘܳܬܶܗ
Psa 78:34 ܥܶܗܰܕܘ ܕܰܐ‌ܠܳܗܳܐ ܗܽܘ ܥܳܕܽܘܪܗܽܘܢ. ܘܰܐ‌ܠܳܗܳܐ ܡܪܰܝܡܳܐ ܦܳܪܽܘܩܗܽܘܢ
Psa 78:35 ܪܰܚܡܽܘܗܝ̱ ܒܦܽܘܡܗܽܘܢ. ܘܰܒܠܶܫܳܢܗܽܘܢ ܟܰܕܶܒܘ ܒܶܗ
Psa 78:36 ܠܶܒܗܽܘܢ ܠܳܐ ܐܰܬܩܶܢܘ ܥܰܡܶܗ. ܘܠܳܐ ܗܰܝܡܶܢܘ ܒܰܩܝܳܡܶܗ
Psa 78:37 ܘܗܽܘ ܡܪܰܚܡܳܢ ܘܫܳܒܶܩ ܚܛܳܗ̈ܶܐ ܘܠܳܐ ܡܚܰܒܶܠ. ܡܰܣܓܶܐ ܠܡܰܗܦܳܟܽܘ ܪܽܘܓܙܶܗ ܘܠܳܐ ܡܥܺܝܪ ܟܽܠܳܗ̇ ܚܶܡܬܶܗ
Psa 78:38 ܘܶܐܬܕܟܰܪ ܕܒܶܣܪܳܐ ܐܶܢܽܘܢ. ܪܽܘܚܳܐ ܕܳܐܙܳܠܐ ܘܠܳܐ ܗܳܦܟܳܐ
Psa 78:39 ܗܶܢܽܘܢ ܡܰܪܡܪܽܘܗܝ̱ ܒܡܰܕܒܪܳܐ. ܘܰܐܪܓܙܽܘܗܝ̱ ܒܰܐܫܺܝܡܽܘܢ
Psa 78:40 ܘܰܗܦܰܟܘ̱ ܘܢܰܣܺܝܘ ܠܰܐܠܳܗܳܐ. ܘܰܠܩܰܕܺܝܫܳܐ ܕܺܝܣܪܳܐܶܝܠ ܓܰܪܶܓܘ
Psa 78:41 ܘܠܳܐ ܐܶܬܕܟܰܪܘ ܐܺܝܕܶܗ ܝܰܘܡܳܐ ܕܰܦܪܰܩ ܐܶܢܽܘܢ ܡܶܢ ܐܰܠܽܘܨܳܐ
Psa 78:42 ܕܰܥܒܰܕ ܒܡܶܨܪܶܝܢ ܐܳܬܘ̈ܳܬܶܗ. ܘܬܶܕܡܖ̈ܳܬܶܗ ܒܚܰܩ̈ܠܳܬܳܐ ܕܨܳܥܳܢ
Psa 78:43 ܕܰܗܦܰܟ ܢܰܗܖ̈ܰܘܳܬܗܽܘܢ ܠܰܕܡܳܐ ܘܖ̈ܳܕܰܝܗܽܘܢ ܕܠܳܐ ܢܶܫܬܽܘܢ ܡܰܝ̈ܳܐ
Psa 78:44 ܫܰܕܰܪ ܥܠܰܝܗܽܘܢ ܚܰܠܽܘܛܳܐ ܘܶܐܟܰܠ ܐܶܢܽܘܢ. ܐܘܖ̈ܕܥܶܐ ܘܚܰܒܶܠ̈ܝ ܐܶܢܽܘܢ
Psa 78:45 ܝܰܗܒ ܠܩܰܡܨܳܐ ܥܰܠ̈ܠܳܬܗܽܘܢ ܘܠܶܐܘܰܬܗܽܘܢ ܠܙܳܚܠܳܐ
Psa 78:46 ܬܰܒܰܪ ܒܒܰܪܕܳܐ ܓܽܘܦܢܰܝ̈ܗܽܘܢ. ܘܬܺܐܢܰܝ̈ܗܽܘܢ ܒܰܓܠܺܝܕܳܐ
Psa 78:47 ܐܰܫܠܶܡ ܠܒܰܪܕܳܐ ܒܥܺܝܪܗܽܘܢ. ܘܩܶܢܝܳܢܗܽܘܢ ܠܝܰܩܕܳܢܳܐ
Psa 78:48 ܫܰܕܰܪ ܥܠܰܝܗܽܘܢ ܚܶܡܬܳܐ ܕܪܽܘܓܙܶܗ. ܚܶܡܬܳܐ ܘܪܽܘܓܙܳܐ ܐܘܠܨܳܢܳܐ. ܫܰܕܰܪ ܒܝܰܕ ܡܰܠܰܐܟܳܐ ܒܺܝܫܳܐ
Psa 78:49 ܘܰܬܪܰܥ ܫܒܺܝ̈ܠܶܐ ܒܺܝ̈ܫܶܐ. ܘܠܳܐ ܚܣܰܟ ܡܶܢ ܡܰܘܬܳܐ ܢܰܦ̈ܫܳܬܗܽܘܢ. ܘܚܰܝ̈ܘܳܬܗܽܘܢ ܠܡܰܘܬܳܐ ܐܰܫܠܶܡ
Psa 78:50 ܩܰܛܶܠ ܟܽܠ ܒܽܘܟܖ̈ܶܐ ܕܡܶܨܪܶܝܢ. ܪܺܝܫ ܟܽܠܶܗ ܝܰܠܕܗܽܘܢ ܒܡܰܫܟܢܳܐ ܕܚܳܡ
Psa 78:51 ܐܰܫܩܶܠ ܠܥܰܡܶܗ ܐܰܝܟ ܥܳܢ̈ܳܐ. ܘܕܰܒܰܪ ܐܶܢܽܘܢ ܐܰܝܟ ܓܙܳܪܳܐ ܒܡܰܕܒܪܳܐ
Psa 78:52 ܐܰܫܪܺܝ ܐܶܢܽܘܢ ܒܣܰܒܪܳܐ ܘܠܳܐ ܕܚܶܠܘ. ܘܠܰܒܥܶܠܕ̈ܒܳܒܰܝܗܽܘܢ ܟܰܣܺܝ ܝܰܡܳܐ
Psa 78:53 ܐܰܝܬܺܝ ܐܶܢܽܘܢ ܠܰܬܚܽܘܡܳܐ ܕܩܽܘܕܫܶܗ. ܠܗܳܢܳܐ ܛܽܘܪܳܐ ܕܰܩܢܳܬ ܝܰܡܺܝܢܶܗ
Psa 78:54 ܐܰܘܒܶܕ ܡܶܢ ܩܕܳܡܰܝܗܽܘܢ ܥܰܡ̈ܡܶܐ. ܘܰܐܪܡܺܝ ܐܶܢܽܘܢ ܒܚܰܒܠܳܐ ܕܝܳܪܬܽܘܬܶܗ. ܘܰܫܪܰܘ ܒܡܰܫܟ̈ܢܰܝܗܽܘܢ ܫܰܒ̈ܛܶܐ ܕܺܝܣܪܳܐܶܝܠ
Psa 78:55 ܢܰܣܺܝܘ ܘܡܰܪܡܰܪܘ ܠܰܐܠܳܗܳܐ ܡܪܰܝܡܳܐ. ܘܣܳܗܕ̈ܘܳܬܶܗ ܠܳܐ ܢܛܰܪܘ
Psa 78:56 ܘܰܗܦܰܟܘ ܘܕܰܓܶܠܘ ܐܰܝܟ ܐܰܒܳܗܰܝ̈ܗܽܘܢ. ܘܶܐܬܗܦܶܟܘ ܐܰܝܟ ܩܶܫܬܳܐ ܢܟܺܝܠܬܳܐ
Psa 78:57 ܘܰܐܪܓܙܽܘܗܝ̱ ܒܰܥܠܰܘ̈ܳܬܗܽܘܢ. ܘܒܰܦܬܰܟܖ̈ܰܝܗܽܘܢ ܐܰܛܢܽܘܗܝ̱
Psa 78:58 ܘܰܫܡܰܥ ܐܰ‌ܠܳܗܳܐ ܘܶܐܬܚܰܡܰܬ. ܘܰܪܓܶܙ ܛܳܒ ܥܰܠ ܝܺܣܪܳܐܶܝܠ
Psa 78:59 ܘܰܛܥܳܐ ܠܡܰܫܟܢܳܐ ܕܫܺܝܠܽܘ. ܡܰܫܟܢܳܐ ܕܰܫܪܳܐ ܒܶܝܬ ܒܢܰܝ̈ܢܳܫܳܐ
Psa 78:60 ܝܰܗܒ ܠܰܫܒܺܝܬܳܐ ܥܰܡܶܗ ܘܬܶܫܒܽܘܚܬܶܗ ܒܺܐܝܕܳܐ ܕܳܐܠܽܘܨܳܐ.
Psa 78:61 ܐܰܫܠܶܡ ܥܰܡܶܗ ܠܚܰܪܒܳܐ. ܘܰܐܗܡܺܝ ܡܶܢ ܝܳܪܬܽܘܬܶܗ.
Psa 78:62 ܠܓܰܕܽܘܕܰܝ̈ܗܽܘܢ ܐܶܟܠܰܬ ܢܽܘܪܳܐ. ܘܰܒܬܽܘ̈ܠܳܬܗܽܘܢ ܐܶܬܛܰܖ̈ܰܦܝ̱.
Psa 78:63 ܘܟܳܗܢܰܝ̈ܗܽܘܢ ܢܦܰܠܘ̱ ܒܚܰܪܒܳܐ. ܘܰܐܖ̈ܡܠܳܬܗܽܘܢ ܠܳܐ ܐܶܬܒܰܟܺܝ̱̈.
Psa 78:64 ܐܶܬܬܥܺܝܪ ܡܳܪܝܳܐ ܐܰܝܟ ܕܰܡܟܳܐ ܘܰܐܝܟ ܓܰܒܪܳܐ ܕܢܰܦܨܶܗ ܚܰܡܪܶܗ.
Psa 78:65 ܡܚܳܐ ܠܰܒܥܶܠܕ̈ܒܳܒܰܘܗܝ̱ ܠܒܶܣܬܪܶܗ. ܘܚܶܣܕܳܐ ܕܥܳܠܡܳܐ ܝܰܗܒ ܠܗܽܘܢ.
Psa 78:66 ܐܰܣܠܺܝ ܠܡܰܫܟܢܳܐ ܕܝܰܘܣܶܦ. ܘܰܒܫܰܒܛܳܐ ܕܰܐܦܪܶܝܡ ܠܳܐ ܐܶܬܪܰܥܺܝ.
Psa 78:67 ܓܒܳܐ ܠܫܰܪܒܬܳܐ ܕܺܝܗܽܘܕܳܐ. ܠܛܽܘܪܳܐ ܕܨܶܗܝܽܘܢ ܕܰܪܚܶܡ.
Psa 78:68 ܒܢܳܐ ܥܰܠ ܪܰܘܡܳܐ ܡܰܩܕܫܶܗ. ܘܒܰܐܪܥܳܐ ܐܰܬܩܢܶܗ ܠܥܳܠܰܡ.
Psa 78:69 ܘܰܓܒܳܐ ܠܕܰܘܺܝܕ ܥܰܒܕܶܗ. ܘܕܰܒܪܶܗ ܡܶܢ ܓܙܳܪܳܐ ܕܥܳܢ̈ܳܐ.
Psa 78:70 ܘܡܶܢ ܒܶܣܬܰܪ ܥܳܢ̈ܳܐ ܕܡܰܝܢܩܳܐ. ܠܡܶܪܥܳܐ ܠܝܰܥܩܽܘܒ ܥܰܡܶܗ ܘܠܺܝܣܪܳܐܶܝܠ ܝܳܪܬܽܘܬܶܗ.
Psa 78:71 ܘܰܪܥܳܐ ܐܶܢܽܘܢ ܒܬܰܡܺܝܡܽܘܬܳܐ ܕܠܶܒܶܗ. ܘܰܒܣܽܘܟܳܠܳܐ ܕܺܐܝܕܰܘ̈ܗܝ̱ ܕܰܒܰܪ ܐܶܢܽܘܢ.
Psa 79:1 ܐܰ‌ܠܳܗܳܐ ܥܰܠܘ̱ ܥܰܡ̈ܡܶܐ ܠܝܳܪܬܽܘܬܳܟ. ܘܛܰܡܐܽܘܗܝ̱ ܠܗܰܝܟܠܳܟ ܩܰܕܺܝܫܳܐ. ܘܥܰܒܕܽܘܗ̇ ܠܽܐܘܪܺܫܠܶܡ ܚܰܪܒܬܳܐ
Psa 79:2 ܝܰܗܒܘ ܫܠܰܕ̈ܶܐ ܕܥܰܒܕܰܝ̈ܟ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ. ܘܒܶܣܪܳܐ ܕܙܰܕܺܝܩܰܝ̈ܟ ܠܚܰܝܽܘܬܳܐ ܕܰܐܪܥܳܐ
Psa 79:3 ܐܶܫܰܕܘ ܕܶܡܗܽܘܢ ܐܰܝܟ ܡܰܝ̈ܳܐ ܚܕܳܖ̈ܶܝܗ̇ ܕܽܐܘܪܺܫܠܶܡ ܘܠܰܝܬ ܕܩܳܒܰܪ
Psa 79:4 ܗܘܰܝܢ ܚܶܣܕܳܐ ܠܰܫ̈ܒܳܒܰܝܢ. ܘܡܽܘܝܳܩܳܐ ܘܒܽܘܙܳܚܳܐ ܠܰܐܝܠܶܝܢ ܕܰܚܕܳܖ̈ܰܝܢ ܐܶܢܽܘܢ
Psa 79:5 ܥܕܰܡܳܐ ܠܶܐܡܰܬܝ̱ ܪܳܓܶܙ ܐܰܢ̱ܬ ܡܳܪܝܳܐ. ܘܝܳܩܶܕ ܐܰܝܟ ܢܽܘܪܳܐ ܪܽܘܓܙܳܟ
Psa 79:6 ܐܰܫܽܘܕ ܪܽܘܓܙܳܟ ܥܰܠ ܥܰܡ̈ܡܶܐ ܐܰܝܠܶܝܢ ܕܠܳܐ ܝܰܕܥܽܘܟ. ܘܥܰܠ ܡܰܠܟ̈ܘܳܬܳܐ ܐܰܝܠܶܝܢ ܕܒܰܫܡܳܟ ܠܳܐ ܩܖ̈ܰܝ
Psa 79:7 ܡܶܛܽܠ ܕܰܐܟܠܽܘܗܝ̱ ܠܝܰܥܩܽܘܒ ܘܰܠܕܰܝܪܶܗ ܚܪܰܒܘ̱
Psa 79:8 ܠܳܐ ܬܶܬܕܟܰܪ ܠܰܢ ܚܛܳܗܰܝ̈ܢ ܩܰܕ̈ܡܳܝܶܐ. ܒܰܥܓܰܠ ܢܩܰܕܡܽܘܢܳܢ ܖ̈ܰܚܡܰܝܟ. ܡܶܛܽܠ ܕܶܐܬܡܰܟܰܟܢ ܛܳܒ
Psa 79:9 ܥܰܕܰܪܰܝܢ ܐܰ‌ܠܳܗܳܐ ܦܳܪܽܘܩܰܢ. ܡܶܛܽܠ ܐܺܝܩܳܪܳܐ ܕܰܫܡܳܟ. ܚܰܣܳܢ ܘܦܰܨܳܢ ܡܶܢ ܚܛܳܗܰܝ̈ܢ ܡܶܛܽܠ ܫܡܳܟ
Psa 79:10 ܕܠܳܐ ܢܺܐܡܪܽܘܢ ܥܰܡ̈ܡܶܐ ܐܰܝܟܰܘ ܐܰܠܳܗܗܽܘܢ. ܬܶܬܺܝܕܰܥ ܒܥܰܡ̈ܡܶܐ ܠܥܺܢܰܝ̈ܢ ܬܒܰܥܬܳܐ ܕܰܕܡܳܐ ܕܥܰܒܕܰܝ̈ܟ ܕܶܐܬܶܐܫܶܕ
Psa 79:11 ܬܶܥܽܘܠ ܩܕܳܡܰܝܟ ܐܶܢܰܩܬܶܗ ܕܰܐܣܺܝܪܳܐ. ܒܪܰܒܽܘܬܳܐ ܕܰܕܪܳܥܳܟ ܫܪܺܝ ܒܢܰܝ̈ܳܐ ܡܶܢ ܡܰܘܬܳܐ
Psa 79:12 ܘܰܦܪܽܘܥ ܠܰܫ̈ܒܳܒܰܝܢ ܚܰܕ ܒܫܰܒܥܳܐ ܒܥܽܘܒܗܽܘܢ ܚܶܣܕܳܐ ܕܚܰܣܕܽܘܟ ܡܳܪܝܳܐ
Psa 79:13 ܘܰܚܢܰܢ ܥܰܡܳܟ ܘܥܳܢ̈ܳܐ ܕܡܰܪܥܺܝܬܳܟ ܢܰܘܕܶܐ ܠܳܟ ܠܥܳܠܰܡ. ܘܰܠܕܳܪܕܳܖ̈ܺܝܢ ܢܶܫܬܰܥܶܐ ܬܶܕܡܖ̈ܳܬܳܟ.
Psa 80:1 ܪܳܥܝܶܗ ܕܺܝܣܪܳܐܶܝܠ ܨܽܘܬ. ܘܕܰܒܰܪ ܐܰܝܟ ܥܳܢ̈ܳܐ ܠܝܰܘܣܶܦ. ܝܳܬܶܒ ܥܰܠ ܟܖ̈ܽܘܒܶܐ ܐܶܬܓܠܰܝ
Psa 80:2 ܩܕܳܡ ܐܰܦܪܶܝܡ ܘܒܶܢܝܳܡܶܝܢ ܘܰܡܢܰܫܶܐ ܚܰܘܳܐ ܓܰܢ̱ܒܳܪܽܘܬܳܟ ܘܬܳܐ ܠܦܽܘܪܩܳܢܰܢ
Psa 80:3 ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ
Psa 80:4 ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܥܕܰܡܳܐ ܠܶܐܡܰܬܝ ܪܳܓܶܙ ܐܰܢ̱ܬ ܥܰܠ ܨܠܽܘܬܶܗ ܕܥܰܒܕܳܟ
Psa 80:5 ܐܰܘܟܶܠܬ ܐܶܢܽܘܢ ܠܰܚܡܳܐ ܒܕܶܡܰܥܬܳܐ
Psa 80:6 ܘܰܐܫܩܺܝܬ ܐܶܢܽܘܢ ܒܕܶܡܥܬܳܐ. ܥܒܰܕܬܳܢ ܪܶܢܝܳܐ ܠܰܫ̈ܒܳܒܰܝܢ. ܘܰܒܥܶܠܕ̈ܒܳܒܰܝܢ ܡܰܝܶܩܘ ܒܰܢ
Psa 80:7 ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ
Psa 80:8 ܓܦܶܬܳܐ ܐܰܦܶܩܬ ܡܶܢ ܡܶܨܪܶܝܢ. ܘܰܐܘܒܶܕܬ ܥܰܡ̈ܡܶܐ ܘܰܢܨܰܒܬܳܗ̇
Psa 80:9 ܘܚܳܪܬ ܒܳܗ̇ ܘܰܢܨܰܒܬ ܥܶܩܳܪܳܗ̇. ܘܰܡܠܳܬ ܐܰܪܥܳܐ ܡܶܢܳܗ̇
Psa 80:10 ܘܶܐܬܟܰܣܺܝܘ̱ ܛܽܘܖ̈ܶܐ ܡܶܢ ܛܶܠܳܠܳܗ̇. ܘܥܰܘ̈ܦܶܝܗ̇ ܥܰܠ ܐܰܖ̈ܙܰܘܗܝ̱ ܕܰܐ‌ܠܳܗܳܐ
Psa 80:11 ܫܕܳܬ ܓܝܳܕܶܝ̈ܗ̇ ܥܕܰܡܳܐ ܠܝܰܡܳܐ. ܘܥܰܠ ܢܰܗܖ̈ܰܘܳܬܳܐ ܥܢܳܩܶܝ̈ܗ̇
Psa 80:12 ܠܡܳܢܳܐ ܬܪܰܥܬ ܣܝܳܓܳܗ̇. ܘܕܳܫܽܘܗ̇ ܟܽܠ ܥܳܒܖ̈ܰܝ ܐܽܘܪܚܳܐ
Psa 80:13 ܘܰܐܟܠܳܗ̇ ܚܙܺܝܪܳܐ ܕܥܳܒܳܐ. ܘܚܰܝ̈ܘܳܬܳܐ ܕܒܰܪܳܐ ܖ̈ܥܰܝܳܗ̇
Psa 80:14 ܐܰ‌ܠܳܗܳܐ ܚܰܝܠܬܳܢܳܐ ܐܶܬܦܰܢ. ܘܚܽܘܪ ܡܶܢ ܫܡܰܝܳܐ ܘܰܚܙܺܝ. ܘܰܦܩܽܘܕܶܝܗ̇ ܠܰܓܦܶܬܳܐ ܗܳܕܶܐ
Psa 80:15 ܘܰܠܣܰܬܳܐ ܕܢܶܨܒܰܬ ܝܰܡܺܝܢܳܟ. ܘܰܠܒܰܪܢܳܫܳܐ ܕܚܰܝܶܠܬ ܠܳܟ
Psa 80:16 ܐܰܘܩܶܕ ܒܢܽܘܪܳܐ ܫܰܒܽܘ̈ܩܶܝܗ̇. ܡܶܢ ܟܳܐܬܳܐ ܕܰܐܦܰܝ̈ܟ ܢܺܐܒܕܽܘܢ
Psa 80:17 ܬܶܗܘܶܐ ܐܺܝܕܳܟ ܕܝܰܡܺܝܢܳܐ ܥܰܠ ܓܰܒܪܳܐ ܘܥܰܠ ܒܰܪܢܳܫܳܐ ܕܚܰܝܶܠܬ ܠܳܟ
Psa 80:18 ܘܠܳܐ ܢܶܗܦܽܘܟ ܡܶܢܳܟ. ܐܶܠܳܐ ܐܰܚܳܢ ܘܒܰܫܡܳܟ ܢܶܩܪܶܐ
Psa 80:19 ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ.
Psa 81:1 ܫܰܒܰܚܘ ܠܰܐܠܳܗܳܐ ܡܥܰܫܢܳܢܰܢ. ܘܰܩܥܰܘ ܠܐܠܳܗܶܗ ܕܝܰܥܩܽܘܒ
Psa 81:2 ܫܩܽܘܠܘ ܦܠܰܓ̈ܶܐ ܘܟܶܢܳܖ̈ܶܐ ܒܰܣܺܝ̈ܡܶܐ ܥܰܡ ܩܺܝܬܳܖ̈ܶܐ
Psa 81:3 ܩܪܰܘ ܒܩܰܖ̈ܢܳܬܳܐ ܒܪܺܝܫ ܝܰܖ̈ܚܶܐ. ܘܰܒܟܶܣ̈ܶܐܐ ܒܝܰܘ̈ܡܳܬܳܐ ܕܥܰܕܥܺܐܕ̈ܶܐ
Psa 81:4 ܡܶܛܽܠ ܕܢܳܡܽܘܣܰܐ ܗ̱ܘ ܠܺܝܣܪܳܐܶܝܠ. ܘܕܺܝܢܳܐ ܠܰܐܠܳܗܶܗ ܕܝܰܥܩܽܘܒ
Psa 81:5 ܣܳܗܕܽܘܬܶܗ ܒܝܰܘܣܶܦ ܣܳܡܳܗ̇. ܟܰܕ ܢܦܰܩ ܠܰܐܪܥܳܐ ܕܡܶܨܪܶܝܢ. ܠܶܫܳܢܳܐ ܕܠܳܐ ܝܳܕܰܥ ܗܘܳܐ ܫܡܰܥ
Psa 81:6 ܐܰܥܒܰܪܬ ܢܺܝܪܳܐ ܡܶܢ ܟܰܬܦܶܗ. ܘܺܐܝܕܰܘ̈ܗܝ̱ ܡܶܢ ܐܰܣܽܘܪܝܳܐ ܫܪܰܝܬ
Psa 81:7 ܒܽܐܘܠܨܳܢܳܐ ܩܪܳܢܝ̱ ܘܦܰܨܺܝܬܶܗ. ܘܟܰܣܺܝܬܶܗ ܒܣܶܬܳܪܳܐ ܕܺܝܠܝ̱ ܡܫܰܒܚܳܐ. ܘܰܒܚܰܪܬܶܗ ܒܡܰܝ̈ܳܐ ܕܚܶܪܝܳܢܳܐ
Psa 81:8 ܫܡܰܥ ܥܰܡܝ̱ ܘܶܐܡܰܠܶܠ. ܘܺܝܣܪܳܐܶܝܠ ܐܶܣܰܗܶܕ ܒܳܟ. ܐܶܢ ܬܶܫܡܥܰܢܝ̱
Psa 81:9 ܠܳܐ ܢܶܗܘܶܐ ܠܳܟ ܐܰܠܳܗ ܢܽܘܟܪܳܝ. ܘܠܳܐ ܬܶܣܓܽܘܕ ܠܕܶܚܠܳܐ ܐ̱ܚܪܳܢܝܳܐ
Psa 81:10 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ. ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ. ܦܬܰܚ ܦܽܘܡܳܟ ܘܶܐܡܠܶܝܘܗܝ̱
Psa 81:11 ܘܥܰܡܝ̱ ܠܳܐ ܫܡܰܥ ܒܩܳܠܝ̱. ܘܺܝܣܪܳܐܶܝܠ ܠܳܐ ܐܶܬܛܦܺܝܣܘ̱ ܡܶܢܝ̱
Psa 81:12 ܗܰܠܶܟܘ̱ ܒܨܶܒܝܳܢܳܐ ܕܠܶܒܗܽܘܢ ܘܰܒܬܰܪܥܺܝܬܳܐ ܕܢܰܦܫܗܽܘܢ
Psa 81:13 ܐܶܠܽܘ ܥܰܡܝ̱ ܫܰܡܥܰܢܝ̱ ܘܺܝܣܪܳܐܶܝܠ ܒܽܐܘܖ̈ܚܳܬܝ̱ ܗܰܠܶܟܘ̱
Psa 81:14 ܥܰܕ ܩܰܠܺܝܠ ܡܰܘܒܶܕ ܗ̱ܘܺܝܬ ܠܰܒܥܶܠܕ̈ܒܳܒܰܝܗܽܘܢ. ܘܥܰܠ ܣܳܢܰܐܝ̈ܗܽܘܢ ܡܰܗܦܶܟ ܗ̱ܘܺܝܬ ܐܺܝܕܝ̱
Psa 81:15 ܣܳܢ̈ܰܐܘܗܝ̱ ܕܡܳܪܝܳܐ ܟܰܕܶܒܘ ܒܶܗ. ܘܰܗܘܳܐ ܙܰܘܥܗܽܘܢ ܠܥܳܠܰܡ
Psa 81:16 ܐܰܘܟܠܶܗ ܡܶܢ ܫܽܘܡܢܳܐ ܕܚܶܛܬܳܐ ܘܡܶܢ ܟܺܐܦܳܐ ܕܶܒܫܳܐ ܣܰܒܥܶܗ.
Psa 82:1 ܐܰ‌ܠܳܗܳܐ ܩܳܡ ܒܟܶܢܫܳܐ ܕܡܰܠܰܐܟ̈ܶܐ. ܘܰܒܓܰܘ ܡܰܠܰܐܟ̈ܶܐ ܢܕܽܘܢ
Psa 82:2 ܥܕܰܡܳܐ ܠܶܐܡܰܬܝ̱ ܕܳܝܢܺܝܢ ܐܢ̱ܬܽܘܢ ܥܰܘܠܳܐ ܘܒܰܐܦ̈ܶܐ ܕܖ̈ܰܫܺܝܥܶܐ ܢܳܣܒܺܝܢ ܐܢ̱ܬܽܘܢ
Psa 82:3 ܕܽܘܢܘ ܠܝܰܬܡ̈ܶܐ ܘܰܠܒܳܝ̈ܫܶܐ. ܘܰܠܡܶܣ̈ܟܺܢܶܐ ܘܰܠܡܰܟܺܝ̈ܟܶܐ ܙܰܟܰܘ
Psa 82:4 ܦܰܨܰܘ ܠܡܶܣ̈ܟܺܢܶܐ ܘܰܠܒܳܝ̈ܫܶܐ ܡܶܢ ܐܺܝܕܳܐ ܕܖ̈ܰܫܺܝܥܶܐ
Psa 82:5 ܘܠܳܐ ܝܺܕܰܥܘ ܘܠܳܐ ܐܶܣܬܰܟܰܠܘ. ܕܰܒܚܶܫܽܘܟܳܐ ܡܗܰܠܟܺܝܢ ܗ̱ܘܰܘ. ܘܙܳܥ̈ܝ̱ ܟܽܠܗܶܝܢ ܫܶܬܶܐܣܶܝ̈ܗ̇ ܕܰܐܪܥܳܐ
Psa 82:6 ܐܶܢܳܐ ܐܶܡܪܶܬ ܕܰܐܠܳܗܺܝ̈ܢ ܐܰܢ̱ܬܽܘܢ. ܘܰܒܢܰܘ̈ܗܝ̱ ܕܰܡܪܰܝܡܳܐ ܟܽܠܟܽܘܢ
Psa 82:7 ܡܶܟܺܝܠ ܐܰܝܟ ܒܢܰܝ̈ܢܳܫܳܐ ܬܡܽܘܬܽܘܢ. ܘܰܐܝܟ ܚܰܕ ܡܶܢ ܪܰܘܖ̈ܒܳܢܶܐ ܬܶܦܠܽܘܢ
Psa 82:8 ܩܽܘܡ ܐܰ‌ܠܳܗܳܐ ܘܕܽܘܢܶܝܗ̇ ܠܐܪܥܳܐ. ܡܶܛܽܠ ܕܰܐܢ̱ܬ ܬܺܐܪܰܬ ܠܟܽܠܗܽܘܢ ܥܰܡ̈ܡܶܐ.
Psa 83:1 ܐܰ‌ܠܳܗܳܐ ܡܰܢܽܘ ܕܕܳܡܶܐ ܠܳܟ. ܠܳܐ ܬܶܫܬܽܘܩ ܘܠܳܐ ܬܶܫܠܶܐ ܐܰ‌ܠܳܗܳܐ
Psa 83:2 ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܡܶܬܪܰܓܫܺܝܢ. ܘܣܳܢܰܐܝ̈ܟ ܐܰܪܺܝܡܘ̱ ܪܺܝܫܳܐ ܥܰܠ ܥܰܡܳܟ
Psa 83:3 ܒܚܳܪܥܽܘܬܗܽܘܢ ܚܫܰܠܘ ܐ̱ܪܳܙܳܐ. ܘܶܐܬܡܰܠܰܟܘ̱ ܥܰܠ ܩܰܕܺܝ̈ܫܰܝܟ ܘܶܐܡܰܪܘ
Psa 83:4 ܬܰܘ ܢܰܘܒܶܕ ܐܶܢܽܘܢ ܡܶܢ ܥܰܡܳܐ. ܘܠܳܐ ܢܶܬܕܟܰܪ ܬܽܘܒ ܫܡܶܗ ܕܺܝܣܪܳܐܶܝܠ
Psa 83:5 ܡܶܛܽܠ ܕܶܐܬܪܰܥܺܝܘ ܒܠܶܒܗܽܘܢ ܐܰܟܚܕܳܐ. ܘܰܥܠܰܝܟ ܐܰܩܺܝܡܘ ܩܝܳܡܳܐ
Psa 83:6 ܡܰܫܟܢܳܐ ܕܰܐܕܽܘܡ ܘܰܕܥܰܖ̈ܰܒܳܝܶܐ ܘܰܕܡܽܘܐܳܒ ܘܰܕܓܳܕܖ̈ܳܝܶܐ
Psa 83:7 ܬܚܽܘܡܳܐ ܕܥܰܡܽܘܢ ܘܕܰܥܡܳܠܺܝܩ ܘܕܰܦܠܶܫܬ ܥܰܡ ܝܳܬܒܰܝ̈ ܨܽܘܪ
Psa 83:8 ܐܳܦ ܐܳܬܽܘܪܳܝܳܐ ܐܶܫܬܘܺܝ ܥܰܡܗܽܘܢ. ܘܰܗܘܰܘ ܥܽܘܕܪܳܢܳܐ ܠܰܒ̈ܢܰܝ ܠܽܘܛ
Psa 83:9 ܥܒܶܕ ܠܗܽܘܢ ܐܰܝܟ ܕܰܠܡܶܕܝܰܢ ܘܰܐܝܟ ܕܰܠܣܺܝܣܪܳܐ ܘܰܐܝܟ ܕܰܠܢܳܒܺܝܢ ܒܢܰܚܠܳܐ ܕܩܺܝܫܽܘܢ
Psa 83:10 ܕܶܐܬܚܪܶܒܘ ܒܥܺܝܢܕܽܘܪ. ܘܰܗܘܰܘ ܙܶܒܠܳܐ ܒܰܐܪܥܳܐ
Psa 83:11 ܚܪܽܘܒ ܐܶܢܽܘܢ ܘܰܐܘܒܶܕ ܐܶܢܽܘܢ. ܐܰܝܟ ܕܰܠܥܽܘܪܺܝܒ ܘܰܐܝܟ ܙܺܝܒ ܘܰܐܝܟ ܙܳܒܰܚ ܘܰܐܝܟ ܨܰܠܡܢܰܥ. ܟܽܠܗܽܘܢ ܫܰܠܺܝ̈ܛܳܢܰܝܗܽܘܢ
Psa 83:12 ܕܶܐܡܰܪܘ. ܢܺܐܪܰܬ ܠܰܢ ܩܪܺܝܬܶܗ ܕܰܐ‌ܠܳܗܳܐ
Psa 83:13 ܐܰ‌ܠܳܗܳܐ ܥܒܶܕ ܐܶܢܽܘܢ ܐܰܝܟ ܓܺܝܓܠܳܐ ܘܰܐܝܟ ܓܶܠܳܐ ܩܕܳܡ ܪܽܘܚܳܐ
Psa 83:14 ܘܰܐܝܟ ܢܽܘܪܳܐ ܕܡܶܫܬܰܒܩܳܐ ܒܥܳܒܳܐ. ܘܰܐܝܟ ܫܰܠܗܶܒܺܝܬܳܐ ܕܡܰܘܩܕܳܐ ܛܽܘܖ̈ܶܐ
Psa 83:15 ܗܳܟܰܢܳܐ ܪܕܽܘܦ ܐܶܢܽܘܢ ܒܥܰܠܥܳܠܰܝ̈ܟ. ܘܰܒܩܶܖ̈ܚܰܝܟ ܕܰܠܰܚ ܐܶܢܽܘܢ
Psa 83:16 ܡܠܺܝ ܐܰܦܰܝ̈ܗܽܘܢ ܨܰܥܪܳܐ. ܕܢܶܒܥܽܘܢ ܠܰܫܡܳܟ ܡܳܪܝܳܐ
Psa 83:17 ܢܶܒܗܬܽܘܢ ܘܢܶܬܕܰܠܚܽܘܢ ܠܥܳܠܰܡ ܥܳܠܡܺܝܢ. ܘܢܰܚܦܪܽܘܢ ܘܢܺܐܒܕܽܘܢ
Psa 83:18 ܘܢܶܕܥܽܘܢ ܕܰܫܡܳܟ ܗܽܘ ܡܳܪܝܳܐ ܒܰܠܚܽܘܕܰܝܟ ܪܳܡ ܒܟܽܠܳܗ̇ ܐܰܪܥܳܐ.
Psa 84:1 ܡܳܐ ܚܰܒܺܝ̈ܒܺܝܢ ܡܰܫܟ̈ܢܰܝܟ ܡܳܪܝܳܐ ܚܰܝܠܬܳܢܳܐ
Psa 84:2 ܣܰܟܝܰܬ ܢܰܦܫܝ̱ ܘܶܐܬܪܰܓܪܓܰܬ ܠܕܳܖ̈ܰܘܗܝ ܕܡܳܪܝܳܐ. ܠܶܒܝ̱ ܘܒܶܣܪܝ̱ ܫܰܒܰܚܘ̱ ܠܰܐܠܳܗܳܐ ܚܰܝܳܐ
Psa 84:3 ܐܳܦ ܨܶܦܪܳܐ ܐܶܫܟܚܰܬ ܠܳܗ̇ ܒܰܝܬܳܐ ܘܫܽܘܦܢܺܝܢܳܐ ܩܶܢܳܐ. ܪܰܒܺܝܘ ܦܰܖ̈ܽܘܓܶܐ ܥܰܠ ܓܶܢ̱ܒ ܡܰܕܒܚܳܟ ܡܳܪܝܳܐ ܚܰܝܠܬܳܢܳܐ
Psa 84:4 ܡܰܠܟܝ̱ ܘܰܐܠܳܗܝ̱ ܛܽܘܒܰܝܗܽܘܢ ܠܰܕܥܳܡܪܺܝܢ ܒܒܰܝܬܳܟ. ܢܫܰܒܚܽܘܢܳܟ ܠܥܳܠܰܡ
Psa 84:5 ܛܽܘܒܰܘܗܝ̱ ܠܒܰܪܢܳܫܳܐ ܕܰܐܢ̱ܬ ܗܽܘ ܡܣܰܝܥܳܢܶܗ. ܘܰܫܒܺܝ̈ܠܰܝܟ ܒܠܶܒܶܗ
Psa 84:6 ܥܒܰܪܘ ܒܥܽܘܡܩܳܐ ܕܰܒܟܳܬܳܐ ܘܥܰܒܕܽܘܗܝ̱ ܒܶܝܬ ܡܰܥܡܪܳܐ. ܐܳܦ ܒܽܘܪܟܬܳܐ ܢܶܬܥܰܛܰܦ ܣܳܐܶܡ ܢܳܡܽܘܣܳܐ
Psa 84:7 ܢܺܐܙܽܠܘܢ ܡܶܢ ܚܰܝܠܳܐ ܠܚܰܝܠܳܐ. ܘܢܶܬܚܙܶܐ ܐܰܠܳܗ ܐܰܠܳܗܺܝ̈ܢ ܒܨܶܗܝܽܘܢ
Psa 84:8 ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ ܫܡܰܥ ܨܠܽܘܬܝ̱. ܘܨܽܘܬ ܐܰܠܳܗܶܗ ܕܝܰܥܩܽܘܒ
Psa 84:9 ܘܰܚܙܺܝ ܐܰܢ̱ܬ ܐܰ‌ܠܳܗܳܐ ܡܣܰܝܥܳܢܰܢ. ܘܚܽܘܪ ܒܰܐܦܰܝ̈ ܡܫܺܝܚܳܟ
Psa 84:10 ܡܶܛܽܠ ܕܛܳܒ ܗܽܘ ܚܰܕ ܝܽܘܡ ܒܕܰܝܪܳܟ ܡܶܢ ܐܳܠܶܦ. ܨܒܺܝܬ ܠܡܶܥܡܰܪ ܒܒܰܝܬܶܗ ܕܰܐ‌ܠܳܗܳܐ. ܛܳܒ ܡܶܢ ܕܰܠܡܶܥܡܰܪ ܒܡܰܫܟܢܳܐ ܕܖ̈ܰܫܺܝܥܶܐ
Psa 84:11 ܡܶܛܽܠ ܕܰܡܬܰܪܣܝܳܢܰܢ ܘܥܳܕܽܘܪܰܢ ܡܳܪܝܰܐ ܗ̱ܘ ܐܰ‌ܠܳܗܳܐ. ܖ̈ܰܚܡܶܐ ܘܺܐܝܩܳܪܳܐ ܢܶܬܶܠ ܡܳܪܝܳܐ. ܘܠܳܐ ܢܶܟܠܳܐ ܛܳܒ̈ܳܬܶܗ ܡܶܢ ܐܰܝܠܶܝܢ ܕܰܡܗܰܠܟܺܝܢ ܒܬܰܡܺܝܡܽܘܬܳܐ
Psa 84:12 ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܛܽܘܒܰܘܗܝ̱ ܠܒܰܪܢܳܫܳܐ ܕܰܡܣܰܒܰܪ ܒܳܟ.
Psa 85:1 ܨܒܰܝܬ ܡܳܪܝܳܐ ܒܰܐܪܥܳܟ. ܘܰܐܦܢܺܝܬ ܫܒܺܝܬܶܗ ܕܝܰܥܩܽܘܒ
Psa 85:2 ܫܒܰܩܬ ܥܰܘܠܶܗ ܠܥܰܡܳܟ. ܘܟܰܣܺܝܬ ܟܽܠܗܽܘܢ ܚܛܳܗܰܝ̈ܗܽܘܢ
Psa 85:3 ܘܰܐܥܒܰܪܬ ܟܽܠܳܗ̇ ܚܶܡܬܳܟ ܘܰܐܗܦܶܟܬ ܚܶܡܬܳܐ ܕܪܽܘܓܙܳܟ
Psa 85:4 ܐܰܦܢܳܢ ܐܰ‌ܠܳܗܳܐ ܦܳܪܽܘܩܰܢ. ܘܒܰܛܶܠ ܪܽܘܓܙܳܟ ܡܶܢܰܢ. ܘܠܳܐ ܠܥܳܠܰܡ ܬܶܪܓܰܙ ܥܠܰܝܢ
Psa 85:5 ܘܠܳܐ ܬܶܛܰܪ ܪܽܘܓܙܳܟ ܠܕܳܪܕܳܖ̈ܺܝܢ
Psa 85:6 ܐܶܠܳܐ ܐܰܢ̱ܬ ܐܰܦܢܳܢ ܘܰܐܚܳܢ ܘܥܰܡܳܟ ܢܶܚܕܽܘܢ ܒܳܟ
Psa 85:7 ܚܰܘܳܢ ܡܳܪܝܳܐ ܛܰܝܒܽܘܬܳܟ ܘܦܽܘܪܩܳܢܳܟ ܗܰܒ ܠܰܢ
Psa 85:8 ܕܢܶܫܡܰܥ ܡܳܢܳܐ ܡܡܰܠܶܠ ܡܳܪܝܳܐ ܐܰܠܳܗܰܢ. ܕܰܡܡܰܠܶܠ ܫܠܳܡܳܐ ܥܰܠ ܥܰܡܶܗ ܘܥܰܡ ܙܰܕܺܝ̈ܩܰܘܗܝ. ܕܠܳܐ ܢܶܗܦܟܽܘܢ ܠܒܶܣܬܰܪܗܽܘܢ
Psa 85:9 ܩܰܪܺܝܒ ܗܽܘ ܦܽܘܪܩܳܢܶܗ ܠܕܳܚ̈ܠܰܘܗܝ. ܢܶܫܪܶܐ ܐܺܝܩܳܪܶܗ ܒܰܐܪܥܰܢ
Psa 85:10 ܛܰܝܒܽܘܬܳܐ ܘܩܽܘܫܬܳܐ ܐܰܪܥܽܘܢ. ܙܰܕܺܝܩܽܘܬܳܐ ܘܰܫܠܳܡܳܐ ܢܢܰܫܩܽܘܢ
Psa 85:11 ܗܰܝܡܳܢܽܘܬܳܐ ܬܺܐܥܶܐ ܡܶܢ ܐܰܪܥܳܐ. ܘܙܰܕܺܝܩܽܘܬܳܐ ܐܰܕܺܝܩܰܬ ܡܶܢ ܫܡܰܝܳܐ
Psa 85:12 ܘܳܐܦ ܡܳܪܝܳܐ ܢܶܬܶܠ ܛܳܒ̈ܳܬܶܗ. ܘܰܐܪܥܳܐ ܬܶܬܶܠ ܥܰܠ̈ܠܳܬܳܗ̇
Psa 85:13 ܙܰܕܺܝܩܳܐ ܩܕܳܡܰܘܗܝ̱ ܢܗܰܠܶܟ. ܘܰܢܣܺܝܡ ܒܰܐܪܥܳܐ ܗܶܠܟ̈ܳܬܶܗ.
Psa 86:1 ܨܠܺܝ ܡܳܪܝܳܐ ܐܶܕܢܳܟ ܘܰܥܢܺܝܢܝ̱. ܡܶܛܽܠ ܕܡܶܣܟܺܢܳܐ ܐ̱ܢܳܐ ܘܒܳܝܫܳܐ
Psa 86:2 ܢܰܛܰܪ ܠܢܰܦܫܝ̱ ܡܶܛܽܠ ܕܛܳܒ ܐܰܢ̱ܬ. ܦܪܽܘܩ ܠܥܰܒܕܳܟ ܐܰܢ̱ܬ ܐܰ‌ܠܳܗܳܐ ܕܰܡܣܰܒܰܪ ܒܳܟ
Psa 86:3 ܪܰܚܶܡܥܠܰܝ ܡܳܪܝܳܐ. ܡܶܛܽܠ ܕܰܠܘܳܬܳܟ ܐܶܩܪܶܐ ܒܟܽܠܝܽܘܡ
Psa 86:4 ܚܰܕܳܐ ܢܰܦܫܶܗ ܕܥܰܒܕܳܟ. ܡܶܛܽܠ ܕܰܠܘܳܬܳܟ ܡܳܪܝܳܐ ܐܰܪܺܝܡܶܬ ܢܰܦܫܝ̱
Psa 86:5 ܡܶܛܽܠ ܕܰܐܢ̱ܬ ܡܳܪܝܳܐ ܛܳܒ ܐܰܢ̱ܬ. ܘܣܰܓܺܝܐܳܐ ܛܰܝܒܽܘܬܳܟ ܠܟܽܠ ܕܩܳܪܶܝܢ ܠܳܟ
Psa 86:6 ܨܽܘܬ ܡܳܪܝܳܐ ܨܠܽܘܬܝ̱ ܘܰܫܡܰܥ ܒܩܳܠܳܐ ܕܰܓܥܳܬܝ̱
Psa 86:7 ܒܝܘܡܳܐ ܕܽܐܘܠܨܳܢܝ̱ ܩܪܺܝܬܳܟ ܘܰܥܢܰܝܬܳܢܝ̱
Psa 86:8 ܠܰܝܬ ܐܰܟܘܳܬܳܟ ܡܳܪܝܳܐ ܐܰܠܳܗܰܢ ܘܠܰܝܬ ܐܰܝܟ ܥܒܳܕܰܝ̈ܟ
Psa 86:9 ܟܽܠܗܽܘܢ ܥܰܡ̈ܡܶܐ ܕܰܥܒܰܕܬ ܢܺܐܬܽܘܢ ܘܢܶܣܓܕܽܘܢ ܠܳܟ ܡܳܪܝܳܐ. ܘܰܢܫܰܒܚܽܘܢ ܠܰܫܡܳܟ
Psa 86:10 ܡܶܛܽܠ ܕܪܰܒ ܐܰܢ̱ܬ. ܥܳܒܶܕ ܐܰܢ̱ܬ ܬܶܕܡܖ̈ܳܬܳܐ ܐܰܢ̱ܬ ܐܰ‌ܠܳܗܳܐ ܒܰܠܚܽܘܕܰܝܟ
Psa 86:11 ܚܰܘܳܢܝ̱ ܡܳܪܝܳܐ ܐܽܘܪܚܳܟ ܘܶܐܗܰܠܶܟ ܒܩܽܘܫܬܳܐ. ܢܶܚܕܶܐ ܠܶܒܝ̱ ܒܰܐܝܠܶܝܢ ܕܕܳܚܠܺܝܢ ܠܰܫܡܳܟ
Psa 86:12 ܐܰܘܕܶܐ ܠܳܟ ܡܳܪܝܳܐ ܐܰܠܳܗܝ ܡܶܢ ܟܽܠܶܗ ܠܶܒܝ̱. ܘܶܐܫܰܒܰܚ ܫܡܳܟ ܠܥܳܠܰܡ
Psa 86:13 ܡܶܛܽܠ ܕܛܰܝܒܽܘܬܳܟ ܣܶܓܝܰܬ ܥܠܰܝ. ܘܦܰܨܺܝܬ ܢܰܦܫܝ̱ ܡܶܢ ܫܝܽܘܠ ܬܰܚܬܳܝܬܳܐ
Psa 86:14 ܐܰ‌ܠܳܗܳܐ ܥܰܘ̈ܳܠܶܐ ܩܳܡܘ̱ ܥܠܰܝ. ܘܰܟܢܽܘܫܬܳܐ ܕܥܰܫܺܝ̈ܢܶܐ ܒܥܰܐܗ̇ ܠܢܰܦܫܝ̱ ܘܠܳܐ ܐܶܬܕܰܟܪܽܘܟ
Psa 86:15 ܘܰܐܢ̱ܬ ܡܳܪܝܳܐ ܐܰ‌ܠܳܗܳܐ ܡܪܰܚܡܳܢܳܐ ܘܰܡܪܰܚܦܳܢܳܐ. ܢܰܓܺܝܪ ܪܽܘܚܳܐ ܘܣܰܓܺܝ ܛܰܝܒܽܘܬܳܐ ܘܩܽܘܫܬܳܐ
Psa 86:16 ܐܶܬܦܰܢ ܥܠܰܝ ܘܪܰܚܶܡ ܥܠܰܝ. ܗܰܒ ܚܰܝܠܳܐ ܠܥܰܒܕܳܟ ܘܰܦܪܽܘܩ ܠܒܰܪ ܐܰܡܬܳܟ
Psa 86:17 ܘܰܥܒܶܕ ܥܰܡܝ̱ ܐܳܬܳܐ ܛܳܒܬܳܐ. ܕܢܶܚܙܽܘܢ ܣܳܢ̈ܰܐܝ ܘܢܶܒܗܬܽܘܢ. ܕܰܐܢ̱ܬ ܡܳܪܝܳܐ ܥܰܕܰܪܬܳܢܝ̱ ܘܒܰܝܰܐܬܳܢܝ̱.
Psa 87:1 ܫܶܬܶܐܣܰܘ̈ܗܝ̱ ܒܛܽܘܪܶܗ ܩܰܕܺܝܫܳܐ
Psa 87:2 ܪܚܶܡ ܡܳܪܝܳܐ ܠܬܰܖ̈ܥܶܝܗ̇ ܕܨܶܗܝܽܘܢ ܛܳܒ ܡܶܢ ܟܽܠܗܽܘܢ ܡܰܫܟ̈ܢܰܘܗܝ̱ ܕܝܰܥܩܽܘܒ
Psa 87:3 ܝܰܩܺܝܖ̈ܳܬܳܐ ܐܶܬܡܰܠܰܠܝ̱̈ ܒܶܟܝ ܩܪܺܝܬܶܗ ܕܰܐܠܳܗܰܢ
Psa 87:4 ܐܶܬܕܰܟܪ ܠܪܳܚܳܒ ܘܰܠܒܳܒܶܠ ܝܳܕ̈ܥܳܬܝ̱. ܗܳܐ ܦܠܶܫ̈ܬܳܝܶܐ ܘܨܽܘܪ ܘܥܰܡܳܐ ܕܟܽܘܫܳܝ̈ܶܐ. ܗܳܢܳܐ ܐܶܬܺܝܠܶܕ ܬܰܡܳܢ
Psa 87:5 ܘܰܠܨܶܗܝܽܘܢ ܐܶܬܶܐܡܰܪ. ܓܰܒܪܳܐ ܓܰܢ̱ܒܳܪܳܐ ܐܶܬܺܝܠܶܕ ܒܳܗ̇ ܘܗܽܘ ܐܰܬܩܢܳܗ̇
Psa 87:6 ܡܳܪܝܳܐ ܢܶܡܢܶܐ ܒܰܟܬܳܒܳܐ ܠܥܰܡ̈ܡܶܐ. ܗܳܢܳܐ ܐܶܬܺܝܠܶܕ ܬܰܡܳܢ
Psa 87:7 ܪܰܘܖ̈ܒܳܢܶܐ ܕܥܳܡܪܺܝܢ ܒܶܟܝ ܢܶܚܕܽܘܢ ܘܟܽܠ ܕܶܐܬܡܰܟܰܟܘ̱ ܒܶܟܝ.
Psa 88:1 ܡܳܪܝܳܐ ܐܰ‌ܠܳܗܳܐ ܕܦܽܘܪܩܳܢܝ̱. ܒܺܐܝܡܳܡܳܐ ܓܥܺܝܬ ܘܰܒܠܺܠܝܳܐ ܩܕܳܡܰܝܟ
Psa 88:2 ܬܶܥܽܘܠ ܩܕܳܡܰܝܟ ܨܠܽܘܬܝ̱. ܘܰܐܪܟܶܢ ܐܶܕܢܳܟ ܠܒܳܥܽܘܬܝ̱
Psa 88:3 ܡܶܛܽܠ ܕܣܶܒܥܰܬ ܢܰܦܫܝ̱ ܒܺܝ̈ܫܳܬܳܐ ܘܚܰܝ݂ܰܝ݂̈ ܠܰܫܝܽܘܠ ܡܰܛܺܝܘ̱
Psa 88:4 ܐܶܬܚܰܫܒܶܬ ܥܰܡ ܢܳܚ̈ܬܰܝ ܓܽܘܒܳܐ. ܘܰܗܘܺܝܬ ܐܰܝܟ ܓܰܒܪܳܐ ܕܠܰܝܬ ܠܶܗ ܐܺܝܳܠܳܐ
Psa 88:5 ܒܶܝܬ ܡܺܝ̈ܬܶܐ ܒܰܪ ܚܺܐܖ̈ܶܐ ܐܰܝܟ ܩܛܺܝ̈ܠܶܐ ܕܰܫܟܺܝܒܺܝܢ ܒܩܰܒܖ̈ܶܐ. ܐܰܝܠܶܝܢ ܕܬܽܘܒ ܠܳܐ ܐܶܬܕܟܰܪܬ ܐܶܢܽܘܢ. ܘܗܶܢܽܘܢ ܡܶܢ ܐܺܝ̈ܕܰܝܟ ܐܶܒܰܕܘ
Psa 88:6 ܐܰܚܶܬܬܳܢܝ̱ ܠܓܽܘܒܳܐ ܬܰܚܬܳܝܳܐ ܠܚܶܫܽܘܟܳܐ ܘܰܠܛܶܠܳܠܰܝ̈ ܡܰܘܬܳܐ
Psa 88:7 ܘܰܥܠܰܝ ܣܡܰܟ ܪܽܘܓܙܳܟ. ܘܟܽܠܗܽܘܢ ܡܰܚܫܽܘ̈ܠܰܝܟ ܐܰܝܬܺܝܬ ܥܠܰܝ
Psa 88:8 ܐܰܪܚܶܩܬ ܡܶܢܝ̱ ܝܳܕ̈ܥܰܝ ܘܰܥܒܰܕܬܳܢܝ̱ ܠܗܽܘܢ ܛܰܡܳܐܐ. ܐܶܬܟܠܺܝܬ ܕܠܳܐ ܐܶܦܽܘܩ
Psa 88:9 ܘܥܰܝܢܝ̱ ܕܳܒܰܬ ܡܶܢ ܡܽܘܟܳܟܝ̱. ܘܰܩܪܺܝܬܳܟ ܡܳܪܝܳܐ ܒܟܽܠܝܽܘܡ ܘܦܶܫܛܶܬ ܐܺܝ̈ܕܰܝ ܠܘܳܬܳܟ
Psa 88:10 ܗܳܐ ܠܡܺܝ̈ܬܶܐ ܥܳܒܶܕ ܐܰܢ̱ܬ ܬܶܕܡܖ̈ܳܬܳܐ. ܘܓܰܢ̱ܒܳܖ̈ܶܐ ܢܩܽܘܡܽܘܢ ܘܢܰܘܕܽܘܢ ܠܳܟ
Psa 88:11 ܘܢܶܫܬܰܥܽܘܢ ܕܰܒܩܰܒܖ̈ܶܐ ܛܰܝܒܽܘܬܳܟ ܘܗܰܝܡܳܢܽܘܬܳܟ ܒܰܐܒܕܳܢܳܐ
Psa 88:12 ܬܶܬܺܝܕܰܥ ܒܚܶܫܽܘܟܳܐ ܬܶܕܡܽܘܪܬܳܟ ܘܙܰܕܺܝܩܽܘܬܳܟ ܒܰܐܪܥܳܐ ܕܶܐܬܛܰܥܝܰܬ
Psa 88:13 ܘܶܐܢܳܐ ܠܘܳܬܳܟ ܡܳܪܝܳܐ ܓܥܺܝܬ ܘܰܒܨܰܦܪܳܐ ܨܠܽܘܬܝ̱ ܬܩܰܕܶܡ ܠܘܳܬܳܟ
Psa 88:14 ܠܳܐ ܬܶܛܥܶܐ (ܝܶܗ̇) ܠܢܰܦܫܝ̱ ܡܳܪܝܳܐ ܘܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱
Psa 88:15 ܒܳܝܫܳܐ ܐ̱ܢܳܐ ܘܠܰܐܝܳܐ ܡܶܢ ܛܰܠܝܽܘܬܝ̱. ܐܶܬܬܪܺܝܡܶܬ ܘܶܐܬܡܰܟܟܶܬ ܘܬܶܘܪܶܬ
Psa 88:16 ܘܰܥܠܰܝ ܥܒܰܪ ܪܽܘܓܙܳܟ ܘܰܕܠܽܘܚܝܳܟ ܫܰܬܩܰܢܝ̱
Psa 88:17 ܐܶܬܟܰܪܟܽܘܢܝ̱ ܐܰܝܟ ܡܰܝ̈ܳܐ ܟܽܠܶܗ ܝܰܘܡܳܐ ܘܣܳܡܘ ܥܠܰܝ ܐܰܟܚܕܳܐ
Psa 88:18 ܐܰܪܚܶܩܬ ܡܶܢܝ̱ ܖ̈ܳܚܡܰܝ ܘܚܰܒܖ̈ܰܝ ܘܝܳܕ̈ܥܰܝ ܐܰܦܪܶܩܬ ܡܶܢܝ̱.
Psa 89:1 ܛܰܝܒܽܘܬܶܗ ܕܡܳܪܝܳܐ ܠܥܳܠܰܡ ܐܶܙܡܰܪ. ܘܰܠܕܳܪܕܳܖ̈ܺܝܢ ܐܰܘܕܰܥ ܗܰܝܡܳܢܽܘܬܶܗ ܒܦܽܘܡܝ̱
Psa 89:2 ܡܶܛܽܠ ܕܶܐܡܰܪܬ ܕܥܳܠܡܳܐ ܒܛܰܝܒܽܘܬܳܐ ܢܶܬܒܢܶܐ. ܘܰܫܡܰܝܳܐ ܬܰܬܩܶܢ ܗܰܝܡܳܢܽܘܬܳܟ
Psa 89:3 ܩܝܳܡܳܐ ܐܰܩܺܝܡܶܬ݂ ܠܓܰܒܺܝ݂ܝ̱ ܘܺܝܡܺܝܬ݂ ܠܕܰܘܺܝܕ ܥܰܒܕܝ̱
Psa 89:4 ܕܰܥܕܰܡܳܐ ܠܥܳܠܰܡ ܐܰܬܩܶܢ ܙܰܪܥܳܟ ܘܶܐܒܢܶܐ ܠܕܳܪܕܳܖ̈ܺܝܢ ܟܽܘܪܣܝܳܟ
Psa 89:5 ܢܰܘܕܽܘܢ ܫܡܰܝ̈ܳܐ ܬܶܕܡܖ̈ܳܬܳܟ ܡܳܪܝܳܐ ܘܗܰܝܡܳܢܽܘܬܳܟ ܒܥܺܕܬܳܐ ܕܩܰܕܺܝ̈ܫܶܐ
Psa 89:6 ܡܰܢܽܘ ܕܦܳܚܶܡ ܠܡܳܪܝܳܐ ܒܰܫܡܰܝ̈ ܫܡܰܝܳܐ. ܘܰܕܕܳܡܶܐ ܠܡܳܪܝܳܐ ܒܰܒ̈ܢܰܝ ܡܰܠܰܐܟ̈ܶܐ
Psa 89:7 ܐܰ‌ܠܳܗܳܐ ܩܳܡ ܒܥܺܕܬܳܐ ܕܩܰܕܺܝ̈ܫܶܐ ܪܰܒ ܘܰܕܚܺܝܠ ܥܰܠ ܟܽܠܗܽܘܢ ܕܰܚܕܳܖ̈ܰܘܗܝ
Psa 89:8 ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܡܰܢܽܘ ܐܰܟܘܳܬܳܟ ܥܰܫܺܝܢܳܐ ܘܗܰܝܡܳܢܽܘܬܳܟ ܚܕܳܖ̈ܰܝܟ
Psa 89:9 ܐܰܢ̱ܬ ܫܰܠܺܝܛ ܐܰܢ̱ܬ ܒܓܰܐܝܽܘܬܶܗ ܕܝܰܡܳܐ. ܘܰܕܠܽܘܚܝܳܐ ܕܓܰܠܠܰܘ̈ܗܝ ܐܰܢ̱ܬ ܡܫܰܬܶܩ
Psa 89:10 ܐܰܢ̱ܬ ܡܡܰܟܶܟ ܐܰܢ̱ܬ ܠܫܰܒܰܗܖ̈ܳܢܶܐ ܐܰܝܟ ܕܠܰܩܛܺܝ̈ܠܶܐ. ܒܰܕܪܳܥܳܟ ܥܰܫܺܝܢܳܐ ܒܰܕܰܪܬ ܠܰܒܥܶܠܕ̈ܒܳܒܰܝܟ
Psa 89:11 ܕܺܝܠܳܟ ܐܶܢܽܘܢ ܫܡܰܝ̈ܳܐ ܘܕܺܝܠܳܟ ܗܺܝ ܐܰܪܥܳܐ. ܬܺܒܶܝܠ ܒܰܡܠܳܐܳܗ̇ ܐܰܢ̱ܬ ܬܰܩܶܢܬ
Psa 89:12 ܠܓܰܪܒܝܳܐ ܘܰܠܬܰܝܡܢܳܐ ܐܰܢ̱ܬ ܒܪܰܝܬ. ܬܳܒܽܘܪ ܘܚܶܪܡܽܘܢ ܠܰܫܡܳܟ ܗܽܘ ܡܫܰܒܚܺܝܢ
Psa 89:13 ܕܺܝܠܳܟ ܗܽܘ ܕܪܳܥܳܐ ܘܕܺܝܠܳܟ ܗܺܝ ܓܰܢ̱ܒܳܪܽܘܬܳܐ. ܬܶܥܫܰܢ ܐܺܝܕܳܟ ܘܬܶܬܪܺܝܡ ܝܰܡܺܝܢܳܟ
Psa 89:14 ܒܙܰܕܺܝܩܽܘܬܳܐ ܘܰܒܕܺܝܢܳܐ ܡܰܬܩܰܢ ܟܽܘܪܣܝܳܟ. ܘܛܰܝܒܽܘܬܳܐ ܘܰܒܩܽܘܫܬܳܐ ܡܩܰܕܡܺܝܢ ܐܰܦܰܝ̈ܟ
Psa 89:15 ܛܽܘܒܰܘܗܝ̱ ܠܥܰܡܳܐ ܕܝܳܕܰܥ ܬܶܫܒ̈ܚܳܬܳܟ. ܡܳܪܝܳܐ ܒܢܽܘܗܪܳܐ ܕܰܐܦܰܝ̈ܟ ܢܗܰܠܟܽܘܢ
Psa 89:16 ܘܒܰܫܡܳܟ ܢܕܽܘܨܽܘܢ ܟܽܠܝܽܘܡ. ܘܰܒܙܰܕܺܝܩܽܘܬܳܟ ܢܶܬܬܪܺܝܡܽܘܢ
Psa 89:17 ܡܶܛܽܠ ܕܬܶܫܒܽܘܚܬܳܐ ܕܥܽܘܫܢܰܢ ܐܰܢ̱ܬ ܗܽܘ ܘܰܒܨܶܒܝܳܢܳܟ ܬܶܬܪܺܝܡ ܩܰܪܢܰܢ
Psa 89:18 ܡܶܛܽܠ ܕܡܳܪܝܰܐ ܗ̱ܘ ܬܽܘܟܠܳܢܰܢ ܘܩܰܕܺܝܫܳܐ ܕܺܝܣܪܳܐܶܝܠ ܡܰܠܟܰܢ
Psa 89:19 ܗܳܝܕܶܝܢ ܡܰܠܶܠ ܒܚܶܙܘܳܢ̈ܶܐ ܥܰܡ ܙܰܕܺܝ̈ܩܰܘܗܝ ܘܶܐܡܰܪ ܕܣܳܡܶܬ ܥܽܘܕܪܳܢܳܐ ܠܓܰܒܪܳܐ. ܘܰܐܪܺܝܡܶܬ ܓܰܒܝܳܐ ܡܶܢ ܥܰܡܳܐ
Psa 89:20 ܘܶܐܫܟܚܶܬ ܠܕܰܘܺܝܕ ܥܰܒܕܝ̱. ܡܶܫܚܳܐ ܕܩܽܘܕܫܝ̱ ܡܫܰܚܬܶܗ
Psa 89:21 ܐܺܝܕܝ̱ ܥܰܕܰܪܬܶܗ ܐܳܦ ܕܪܳܥܝ̱ ܚܰܝܠܶܗ
Psa 89:22 ܘܠܳܐ ܐܰܗܢܺܝ ܡܶܕܶܡ ܒܥܶܠܕܒܳܒܶܗ ܘܰܒܪܶܗ ܕܥܰܘܳܠܳܐ ܠܳܐ ܡܰܟܟܶܗ
Psa 89:23 ܐܰܘܒܶܕ ܡܶܢ ܩܕܳܡܰܘܗܝ̱ ܠܰܒܥܶܠܕ̈ܒܳܒܰܘܗܝ̱ ܘܰܠܣܳܢܰܐܘ̈ܗܝ̱ ܐܶܬܰܒܰܪ
Psa 89:24 ܗܰܝܡܳܢܽܘܬܝ̱ ܘܛܰܝܒܽܘܬܝ̱ ܥܰܡܶܗ ܘܰܒܫܶܡܝ̱ ܬܶܬܪܺܝܡ ܩܰܪܢܶܗ
Psa 89:25 ܐܶܣܺܝܡ ܐܺܝܕܶܗ ܒܝܰܡܳܐ ܘܰܒܢܰܗܖ̈ܰܘܳܬܳܐ ܝܰܡܺܝܢܶܗ
Psa 89:26 ܗܽܘ ܢܶܩܪܶܝܢܝ̱ ܐܳܒܝ̱ ܐܰܢ̱ܬ ܐܰܠܳܗܝ ܘܦܳܪܽܘܩܝ̱ ܬܰܩܺܝܦܳܐ
Psa 89:27 ܐܳܦ ܐܶܢܳܐ ܒܽܘܟܪܳܐ ܐܶܥܒܕܺܝܘܗܝ̱. ܘܰܐܪܺܝܡܺܝܘܗܝ̱ ܥܰܠ ܡܰܠܟ̈ܶܐ ܕܰܐܪܥܳܐ
Psa 89:28 ܘܰܠܥܳܠܰܡ ܐܶܛܰܪ ܠܶܗ ܛܰܝܒܽܘܬܝ̱. ܘܰܩܝܳܡܝ̱ ܢܶܬܗܰܝܡܰܢ ܒܶܗ
Psa 89:29 ܐܶܣܺܝܡ ܠܥܳܠܰܡ ܙܰܪܥܶܗ. ܘܟܽܘܪܣܝܶܗ ܐܰܝܟ ܝܰܘ̈ܡܳܬܳܐ ܕܰܫܡܰܝܳܐ
Psa 89:30 ܐܶܢ ܢܶܫܒܩܽܘܢ ܒܢܰܘ̈ܗܝ̱ ܢܳܡܽܘܣܝ̱. ܘܰܒܦܽܘ̈ܩܕܳܢܰܝ ܠܳܐ ܢܗܰܠܟܽܘܢ
Psa 89:31 ???
Psa 89:32 ܐܶܦܩܽܘܕ ܒܫܰܒܛܳܐ ܥܰܘܠܗܽܘܢ. ܘܒܰܡܚܽܘܬܳܐ ܚܛܳܗܰܝ̈ܗܽܘܢ
Psa 89:33 ܘܛܰܝܒܽܘܬܝ̱ ܠܳܐ ܐܰܥܒܰܪ ܡܶܢܶܗ. ܘܠܳܐ ܐܶܕܰܓܶܠ ܒܗܰܝܡܳܢܽܘܬܝ̱. ܘܠܳܐ ܐܰܣܠܶܐ ܩܝܳܡܝ̱
Psa 89:34 ܘܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܝ̱ ܠܳܐ ܐܶܫܰܚܠܶܦ
Psa 89:35 ܚܕܳܐ ܝܺܡܺܝܬ ܒܩܽܘܕܫܝ̱ ܠܕܰܘܺܝܕ ܘܠܳܐ ܐܶܟܰܕܶܒ
Psa 89:36 ܕܙܰܪܥܶܗ ܠܥܳܠܰܡ ܢܶܗܘܶܐ ܘܟܽܘܪܣܝܶܗ ܐܰܝܟ ܫܶܡܫܳܐ ܠܽܘܩܒܰܠܝ̱
Psa 89:37 ܘܰܐܝܟ ܣܰܗܪܳܐ ܢܶܬܩܰܢ ܠܥܳܠܰܡ. ܣܳܗܕܳܐ ܒܰܫܡܰܝܳܐ ܡܗܰܝܡܰܢ
Psa 89:38 ܘܰܐܢ̱ܬ ܛܥܰܝܬܳܢܝ̱ ܘܰܐܣܠܺܝܬܳܢܝ̱ ܘܰܐܗܦܶܟܬ ܐܰܦܰܘ̈ܗܝ̱ ܕܰܡܫܺܝܚܳܟ
Psa 89:39 ܘܰܐܣܠܺܝܬ ܩܝܳܡܶܗ ܕܥܰܒܕܳܟ ܘܰܐܪܡܺܝܬ ܒܰܐܪܥܳܐ ܟܠܺܝܠܶܗ
Psa 89:40 ܗܓܰܡܬ ܣܝܳܓܰܘ̈ܗܝ̱ ܘܣܰܚܶܦܬ ܚܶܣܢܰܘ̈ܗܝ̱
Psa 89:41 ܘܕܳܫܽܘܗܝ̱ ܟܽܠ ܥܳܒܖ̈ܰܝ ܐܽܘܪܚܳܐ. ܘܰܗܘܳܐ ܚܶܣܕܳܐ ܠܰܫܒܳܒܰܘ̈ܗܝ̱
Psa 89:42 ܘܰܐܪܺܝܡܬ ܝܰܡܺܝܢܳܐ ܕܰܒܥܶܠܕ̈ܒܳܒܰܘܗܝ̱ ܘܚܰܕܺܝܬ ܠܟܽܠܗܽܘܢ ܣܳܢܰܐܘ̈ܗܝ̱
Psa 89:43 ܘܰܐܗܦܶܟܬ ܥܽܘܕܪܳܢܳܐ ܕܣܰܦܣܺܪܶܗ. ܘܠܳܐ ܣܰܝܰܥܬܳܝܗܝ̱ ܒܰܩܪܳܒܳܐ
Psa 89:44 ܘܒܰܛܶܠܬ ܡܙܰܟܝܳܢܰܘ̈ܗܝ̱ ܘܟܽܘܪܣܝܶܗ ܠܰܐܪܥܳܐ ܣܚܰܦܬ
Psa 89:45 ܘܒܰܨܰܪܬ ܝܰܘ̈ܡܳܬܳܐ ܕܛܰܠܝܽܘܬܶܗ ܘܰܐܥܛܶܦܬܳܝܗܝ̱ ܒܶܗܬܬܳܐ
Psa 89:46 ܥܕܰܡܳܐ ܠܶܐܡܰܬܝ̱ ܪܳܓܶܙ ܐܰܢ̱ܬ ܡܳܪܝܳܐ ܠܥܳܠܰܡ. ܘܝܳܩܶܕ ܐܰܝܟ ܢܽܘܪܳܐ ܪܽܘܓܙܳܟ
Psa 89:47 ܐܶܬܕܰܟܪܰܝܢܝ̱ ܡܶܢ ܚܶܦܪܳܐ. ܡܶܛܽܠ ܕܠܳܐ ܗܘܳܐ ܣܪܺܝܩܳܐܺܝܬ ܒܪܰܝܬ ܠܟܽܠܗܽܘܢ ܒܢܰܝ̈ܢܳܫܳܐ
Psa 89:48 ܡܰܢܽܘ ܓܰܒܪܳܐ ܕܢܺܚܶܐ ܘܠܳܐ ܢܶܚܙܶܐ ܡܰܘܬܳܐ. ܘܰܢܦܰܨܶܐ ܢܰܦܫܶܗ ܡܶܢ ܐܺܝܕܳܐ ܕܰܫܝܽܘܠ
Psa 89:49 ܐܰܝܟܳܐ ܐܶܢܶܝܢ ܛܰܝܒ̈ܘܳܬܳܟ ܡܳܪܝܳܐ ܩܰܕܡܳܝ̈ܳܬܳܐ. ܕܺܝܡܰܝܬ ܠܕܰܘܺܝܕ ܒܗܰܝܡܳܢܽܘܬܳܐ
Psa 89:50 ܐܶܬܕܰܟܪ ܡܳܪܝܳܐ ܚܶܣܕܶܗ ܕܥܰܒܕܳܟ. ܕܫܶܩܠܶܬ ܒܚܰܝ݂ܰܝ݂̈ ܟܽܠܶܗ ܪܶܢܺܝܗܽܘܢ ܕܥܰܡ̈ܡܶܐ
Psa 89:51 ܚܰܣܕܽܘܢܝ ܒܥܶܠܕ̈ܒܳܒܰܝܟ ܡܳܪܝܳܐ. ܘܚܰܣܶܕܘ ܥܶܩ̈ܒܰܘܗܝ ܕܰܡܫܺܝܚܳܟ
Psa 89:52 ܒܪܺܝܟ ܗܽܘ ܡܳܪܝܳܐ ܠܥܳܠܰܡ ܐܰܡܺܝܢ ܘܰܐܡܺܝܢ.
Psa 90:1 ܡܳܪܝܳܐ ܒܶܝܬ ܡܰܥܡܪܳܐ ܗܘܰܝܬ ܠܰܢ ܠܕܳܪܕܳܖ̈ܺܝܢ
Psa 90:2 ܥܰܕܠܳܐ ܢܶܬܒܰܛܢܽܘܢ ܛܽܘܖ̈ܶܐ ܘܥܰܕܠܳܐ ܬܚܰܒܶܠ ܐܰܪܥܳܐ ܘܥܰܕܠܳܐ ܬܶܬܩܰܢ ܬܺܒܶܝܠ. ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ ܐܰܢ̱ܬ ܗ̣ܽܘ ܐܰ‌ܠܳܗܳܐ
Psa 90:3 ܕܰܐܗܦܶܟܬܳܝܗܝ̱ ܠܒܰܪܢܳܫܳܐ ܥܕܰܡܳܐ ܠܡܽܘܟܳܟܳܐ ܘܶܐܡܰܪܬ ܕܬܽܘܒܘ̱ ܒܢܰܝ̈ܢܳܫܳܐ
Psa 90:4 ܡܶܛܽܠ ܕܳܐܠܶܦ ܫܢܺܝ̈ܢ ܒܥܰܝܢܰܝ̈ܟ ܐܰܝܟ ܝܰܘܡܳܐ ܕܶܐܬܡܳܠܝ ܕܰܥܒܰܪ ܘܰܐܝܟ ܡܰܛܰܪܬܳܐ ܕܠܺܠܝܳܐ
Psa 90:5 ܫܰܖ̈ܒܳܬܗܽܘܢ ܫܶܢܬܳܐ ܢܶܗܘ̈ܝܳܢ
Psa 90:6 ܘܰܒܨܰܦܪܳܐ ܐܰܝܟ ܥܽܘܦܝܳܐ ܬܰܚܠܶܦ. ܕܰܒܨܰܦܪܳܐ ܝܳܥܶܐ ܘܡܰܚܠܶܦ ܘܰܒܪܰܡܫܳܐ ܚܳܡܶܐ ܘܝܳܒܶܫ
Psa 90:7 ܡܶܛܽܠ ܕܰܓܡܰܪܢ ܒܪܽܘܓܙܳܟ. ܘܰܒܚܶܡܬܳܟ ܐܶܬܕܰܠܰܚܢ
Psa 90:8 ܣܳܡܬ ܚܛܳܗܰܝ̈ܢ ܠܩܽܘܒܠܳܟ. ܥܰܠܶܡܰܝܢܝ̱ ܒܢܽܘܗܪܳܐ ܕܰܐܦܰܝ̈ܟ
Psa 90:9 ܡܶܛܽܠ ܕܟܽܠܗܽܘܢ ܝܰܘ̈ܡܰܝܢ ܓܡܰܖ̈ܝ ܒܪܽܘܓܙܳܟ ܘܰܓܡܰܖ̈ܝ̱ ܫܢܰܝ̈ܢ ܐܰܝܟ ܓܘܳܓܰܝ
Psa 90:10 ܝܰܘ̈ܡܰܝ ܫܢܰܝ̈ܢ ܒܗܽܘܢ ܫܰܒܥܺܝܢ ܫܢܺܝ̈ܢ ܘܰܠܡܰܚܣܶܢ ܬܡܳܢܺܐܝܢ ܫܢܺܝ̈ܢ. ܘܣܽܘܓܐܗܶܝܢ ܥܰܡܠܳܐ ܘܟܺܐܒ̈ܶܐ ܡܶܛܽܠ ܕܶܐܬܳܐ ܥܠܰܝܢ ܡܽܘܟܳܟܳܐ ܘܶܐܬܛܰܪܰܦܢ
Psa 90:11 ܡܰܢ ܝܳܕܰܥ ܥܽܘܫܢܳܐ ܕܪܽܘܓܙܳܟ ܘܕܶܚܠܬܳܐ ܕܪܽܘܓܙܳܟ
Psa 90:12 ܐܰܘܕܰܥܰܝܢ ܡܶܢܝܳܢܳܐ ܕܝܰܘ̈ܡܰܝܢ. ܕܢܶܥܽܘܠ ܠܠܶܒܳܐ ܕܚܶܟܡܬܳܐ
Psa 90:13 ܐܶܬܦܰܢ ܡܳܪܝܳܐ ܥܕܰܡܳܐ ܠܶܐܡܰܬܝ̱ ܠܳܐ ܡܒܰܝܰܐ ܐܰܢ̱ܬ ܠܥܰܒܕܰܝ̈ܟ
Psa 90:14 ܣܰܒܰܥܰܝܢܝ̱ ܒܨܰܦܪܳܐ ܛܰܝܒܽܘܬܳܟ. ܢܫܰܒܰܚ ܘܢܶܚܕܶܐ ܟܽܠܗܽܘܢ ܝܰܘ̈ܡܳܬܰܢ
Psa 90:15 ܚܰܕܳܢ ܡܶܛܽܠ ܕܡܺܝܬ ܥܰܘܠܰܢ. ܘܰܫܢܰܝ̈ܳܐ ܕܰܚܙܰܝܢ ܒܗܶܝܢ ܒܺܝ̈ܫܳܬܳܐ
Psa 90:16 ܢܶܬܚܙܽܘܢ ܠܥܰܒܕܰܝ̈ܟ ܥܒܳܕܰܝ̈ܟ ܘܗܶܕܪܳܟ ܥܰܠ ܒܢܰܝ̈ܗܽܘܢ
Psa 90:17 ܬܶܗܘܶܐ ܒܰܣܺܝܡܽܘܬܶܗ ܕܡܳܪܝܳܐ ܐܰܠܳܗܰܢ ܥܠܰܝܢ. ܕܰܥܒܳܕ ܐܺܝ̈ܕܰܘܗܝ ܐܰܬܩܶܢ ܥܠܰܝܢ. ܘܒܰܥܒܳܕ ܐܺܝܕܰܘ̈ܗܝ ܬܰܩܢܰܢ.
Psa 91:1 ܝܳܬܶܒ ܒܣܶܬܳܪܶܗ ܕܰܡܪܰܝܡܳܐ ܘܰܒܛܶܠܳܠܶܗ ܕܰܐ‌ܠܳܗܳܐ ܡܶܫܬܰܒܰܚ
Psa 91:2 ܐܶܡܰܪ ܠܡܳܪܝܳܐ ܬܽܘܟܠܳܢܝ̱. ܘܒܶܝܬ ܓܰܘܣܝ̱ ܐܰ‌ܠܳܗܳܐ ܕܰܬܟܺܝܠ ܐ̱ܢܳܐ ܥܠܰܘܗܝ̱
Psa 91:3 ܕܗܽܘ ܢܦܰܨܶܝܟ ܡܶܢ ܦܰܚܳܐ ܕܬܽܘܩܰܠܬܳܐ. ܘܡܶܢ ܡܰܡܠܠܳܐ ܕܰܣܪܺܝܩܽܘܬܳܐ
Psa 91:4 ܒܶܐܒܖ̈ܰܘܗܝ̱ ܢܦܰܨܶܝܟ. ܘܰܬܚܶܝܬ ܟܶܢܦܰܘ̈ܗܝ̱ ܬܶܣܬܰܬܰܪ. ܙܰܝܢܳܐ ܢܰܚܕܪܳܟ ܩܽܘܫܬܶܗ
Psa 91:5 ܠܳܐ ܬܶܕܚܰܠ ܡܶܢ ܕܶܚܠܬܶܗ ܕܠܺܠܝܳܐ. ܘܡܶܢ ܓܶܐܪܳܐ ܕܦܳܪܰܚ ܒܺܐܝܡܳܡܳܐ
Psa 91:6 ܘܡܶܢ ܡܶܠܬܳܐ ܕܰܡܗܰܠܟܳܐ ܒܚܶܫܽܘܟܳܐ. ܘܡܶܢ ܪܽܘܚܳܐ ܕܫܳܝܕܳܐ ܒܛܰܗܪܳܐ
Psa 91:7 ܢܶܦܠܽܘܢ ܡܶܢ ܣܶܛܪܳܟ ܐܰܠܦ̈ܶܐ ܘܖ̈ܶܒܘܳܬܳܐ ܡܶܢ ܝܰܡܺܝܢܳܟ. ܘܰܠܘܳܬܳܟ ܠܳܐ ܢܶܬܩܰܪܒܽܘܢ
Psa 91:8 ܐܶܠܳܐ ܒܥܰܝ̈ܢܰܝܟ ܒܰܠܚܽܘܕ ܬܶܚܙܶܐ. ܒܦܽܘܪܥܳܢܗܽܘܢ ܕܖ̈ܰܫܺܝܥܶܐ ܬܶܚܙܶܐ
Psa 91:9 ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܬܽܘܟܠܳܢܝ̱ ܕܒܰܡܖ̈ܰܘܡܶܐ ܣܳܡܬ ܡܰܥܡܪܳܟ
Psa 91:10 ܠܳܐ ܬܶܩܪܽܘܒ ܠܳܟ ܒܺܝܫܬܳܐ. ܘܰܡܚܽܘܬܳܐ ܠܳܐ ܬܶܬܩܰܪܰܒ ܠܡܰܫܟܢܳܟ
Psa 91:11 ܡܶܛܽܠ ܕܰܠܡܰܠܰܐܟܰܘ̈ܗܝ̱ ܢܦܰܩܶܕ ܥܠܰܝܟ ܕܰܢܢܰܛܪܽܘܢܳܟ ܒܟܽܠܗܶܝܢ ܐܽܘܖ̈ܚܳܬܳܟ
Psa 91:12 ܘܥܰܠ ܕܖ̈ܳܥܰܝܗܽܘܢ ܢܶܫܩܠܽܘܢܳܟ ܕܠܳܐ ܬܶܬܩܶܠ ܒܪܶܓܠܳܟ
Psa 91:13 ܥܰܠ ܓܳܪܣܳܐ ܘܥܰܠ ܚܰܪܡܳܢܳܐ ܬܶܕܪܽܘܟ ܘܰܬܕܽܘܫ ܐܰܪܝܳܐ ܘܬܰܢܺܝܢܳܐ
Psa 91:14 ܡܶܛܽܠ ܕܠܺܝ ܒܥܳܐ ܐܶܦܰܨܶܝܘܗܝ̱ ܘܶܐܥܰܫܢܺܝܘܗܝ̱. ܡܶܛܽܠ ܕܺܝܕܰܥ ܫܶܡܝ̱
Psa 91:15 ܢܶܩܪܶܝܢܝ̱ ܘܶܐܥܢܶܝܘܗܝ̱. ܥܰܡܶܗ ܐܶܢܳܐ ܒܽܐܘܠܨܳܢܳܐ. ܐܶܥܰܫܢܺܝܘܗܝ̱ ܘܶܐܝܰܩܪܺܝܘܗܝ̱
Psa 91:16 ܢܽܘܓܪܳܐ ܕܝܰܘ̈ܡܳܬܳܐ ܐܶܣܰܒܥܺܝܘܗܝ̱ ܘܶܐܚܰܘܶܝܘܗܝ̱ ܦܽܘܪܩܳܢܝ̱.
Psa 92:1 ܛܳܒ ܠܡܰܘܕܳܝܽܘ ܠܡܳܪܝܳܐ. ܘܰܠܡܶܙܡܰܪ ܠܰܫܡܳܟ ܡܪܰܝܡܳܐ
Psa 92:2 ܠܰܡܚܰܘܳܝܽܘ ܒܨܰܦܪܳܐ ܛܰܝܒܽܘܬܳܟ ܘܗܰܝܡܳܢܽܘܬܳܟ ܒܠܰܝܠܰܘ̈ܳܬܳܐ
Psa 92:3 ܐܶܢܳܐ ܐܶܩܽܘܫ ܒܟܶܢܳܪܳܐ ܕܰܥܣܰܪ ܘܶܐܩܽܘܫ ܒܩܺܝܬܳܪܳܐ
Psa 92:4 ܡܶܛܽܠ ܕܚܰܕܺܝܬܳܢܝ̱ ܡܳܪܝܳܐ ܒܰܥܒܳܕܰܝ̈ܟ. ܘܒܰܥܒܳܕ ܐܺܝ̈ܕܰܝܟ ܐܶܫܬܰܒܰܚ
Psa 92:5 ܡܳܐ ܖ̈ܰܘܪܒܺܝܢ ܥܒܳܕܰܝ̈ܟ ܡܳܪܝܳܐ ܘܛܳܒ ܥܰܡܺܝ̈ܩܳܢ ܡܰܚܫ̈ܒܳܬܳܟ
Psa 92:6 ܘܓܰܒܪܳܐ ܫܳܛܝܳܐ ܠܳܐ ܝܳܕܰܥ. ܘܣܰܟܠܳܐ ܠܳܐ ܡܶܣܬܰܟܰܠ ܒܗܳܕܶܐ
Psa 92:7 ܡܳܐ ܕܦܳܪܥܺܝܢ ܖ̈ܰܫܺܝܥܶܐ ܐܰܝܟ ܥܶܣܒܳܐ ܘܫܳܘܚܺܝܢ ܟܽܠ ܥܳܒ̈ܕܰܝ ܥܰܘܠܳܐ. ܕܢܺܐܒܕܽܘܢ ܠܥܳܠܰܡ ܥܳܠܡܺܝܢ
Psa 92:8 ܘܰܐܢ̱ܬ ܡܳܪܝܳܐ ܡܪܰܝܡܳܐ ܠܥܳܠܰܡ
Psa 92:9 ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܡܳܪܝܳܐ. ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܢܺܐܒܕܽܘܢ. ܘܢܶܬܒܰܕܪܽܘܢ ܟܽܠ ܥܳܒ̈ܕܰܝ ܥܰܘܠܳܐ
Psa 92:10 ܐܰܪܺܝܡܬ ܩܰܖ̈ܢܳܬܝ̱ ܐܰܝܟ ܕܪܰܝܡܳܐ ܘܨܰܒܰܥܬܳܢܝ̱ ܒܡܶܫܚܳܐ ܡܒܰܣܡܳܐ
Psa 92:11 ܘܰܚ̈ܙܰܝ ܥܰܝ̈ܢܰܝ ܒܰܒܥܶܠܕ̈ܒܳܒܰܝ ܘܰܒܒܺܝ̈ܫܶܐ ܕܩܳܝܡܺܝܢ ܥܠܰܝ ܢܶܫܡ̈ܥܳܢ ܐܶܕܢܰܝ̈
Psa 92:12 ܙܰܕܺܝܩܳܐ ܐܰܝܟ ܕܶܩܠܳܐ ܢܰܦܪܰܥ ܘܰܐܝܟ ܐܰܖ̈ܙܶܐ ܕܠܶܒܢܳܢ ܢܰܫܘܰܚ
Psa 92:13 ܕܰܢܨܺܝܒܺܝܢ ܒܒܰܝܬܶܗ ܕܡܳܪܝܳܐ ܘܰܒܕܳܖ̈ܰܘܗܝ̱ ܕܰܐܠܳܗܰܢ
Psa 92:14 ܢܰܦܪܥܽܘܢ ܬܽܘܒ ܘܢܶܬܪܰܒܽܘܢ ܒܣܰܝܒܽܘܬܳܐ. ܫܰܡܺܝ̈ܢܶܐ ܘܒܰܣܺܝ̈ܡܶܐ ܢܶܗܘܽܘܢ
Psa 92:15 ܘܰܢܚܰܘܢ ܕܰܬܪܺܝܨ ܗܽܘ ܡܳܪܝܳܐ. ܥܰܫܺܝܢܳܐ ܘܠܰܝܬ ܒܶܗ ܥܰܘܠܳܐ.
Psa 93:1 ܡܳܪܝܳܐ ܐܰܡܠܶܟ ܘܓܰܐܝܽܘܬܳܐ ܠܒܶܫ. ܠܒܶܫ ܡܳܪܝܳܐ ܥܽܘܫܢܳܐ ܘܶܐܬܥܰܫܰܢ. ܘܰܐܬܩܢܳܗ̇ ܠܬܺܒܶܝܠ ܕܠܳܐ ܬܙܽܘܥ
Psa 93:2 ܡܰܬܩܰܢ ܗܽܘ ܟܽܘܪܣܳܝܟ ܡܶܢ ܩܕܺܝܡ ܘܡܶܢ ܥܳܠܰܡ ܐܰܢ̱ܬ ܗܽܘ
Psa 93:3 ܐܶܬܬܪܺܝܡܘ ܢܰܗܖ̈ܰܘܳܬܳܐ ܡܳܪܝܳܐ ܘܰܐܪܺܝܡܘ ܢܰܗܖ̈ܰܘܳܬܳܐ ܩܳܠܗܽܘܢ. ܐܶܬܬܪܺܝܡܘ ܢܰܗܖ̈ܰܘܳܬܳܐ ܒܕܰܟܝܽܘܬܳܐ
Psa 93:4 ܡܶܢ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ ܥܰܫܺܝܢܺܝܢ ܡܰܚܫܽܘ̈ܠܰܘܗܝ̱ ܕܝܰܡܳܐ. ܡܫܰܒܰܚ ܒܰܡܖ̈ܰܘܡܶܐ ܡܳܪܝܳܐ
Psa 93:5 ܘܣܳܗܕܘ̈ܳܬܳܟ ܛܳܒ ܡܗܰܝܡ̈ܢܳܢ. ܘܰܠܒܰܝܬܳܟ ܝܳܐܝܳܐ ܩܰܕܺܝܫܽܘܬܳܐ ܡܳܪܝܳܐ ܠܢܽܘܓܪܳܐ ܕܝܰܘ̈ܡܳܬܳܐ.
Psa 94:1 ܐܰ‌ܠܳܗܳܐ ܬܳܒܽܘܥܳܐ ܡܳܪܝܳܐ. ܐܰ‌ܠܳܗܳܐ ܬܳܒܽܘܥܳܐ ܐܶܬܓܠܰܝ
Psa 94:2 ܐܶܬܬܪܺܝܡ ܕܰܝܳܢܳܗ̇ ܕܰܐܪܥܳܐ ܘܰܐܗܦܶܟ ܦܽܘܪܥܳܢܳܐ ܥܰܠ ܐܰܝܠܶܝܢ ܕܡܶܬܓܰܐܶܝܢ
Psa 94:3 ܥܕܰܡܳܐ ܠܶܐܡܰܬܝ̱ ܖ̈ܰܫܺܝܥܶܐ ܡܳܪܝܳܐ. ܥܕܰܡܳܐ ܠܶܐܡܰܬܝ̱ ܖ̈ܰܫܺܝܥܶܐ ܡܶܫܬܰܒܗܪܺܝܢ
Psa 94:4 ܓܳܣܶܝܢ ܘܰܡܡܰܠܠܺܝܢ ܥܰܘܠܳܐ ܘܳܐܡܪܺܝܢ ܟܽܠ ܥܳܒ̈ܕܰܝ ܥܰܘܠܳܐ
Psa 94:5 ܕܡܰܟܶܟܘ ܠܥܰܡܳܟ ܡܳܪܝܳܐ ܘܰܠܝܳܪܬܽܘܬܳܟ ܫܰܥܒܶܕܘ
Psa 94:6 ܠܰܐܖ̈ܡܠܳܬܳܐ ܘܰܠܥܳܡܽܘܖ̈ܶܐ ܩܛܰܠܘ ܘܰܠܝܰܬܡ̈ܶܐ ܚܪܰܒܘ
Psa 94:7 ܘܶܐܡܰܪܘ ܕܠܳܐ ܚܳܙܶܐ ܡܳܪܝܳܐ ܘܠܳܐ ܡܶܣܬܰܟܰܠ ܐܰܠܳܗܶܗ ܕܝܰܥܩܽܘܒ
Psa 94:8 ܐܶܣܬܰܟܠܘ ܫܳܛܰܝ̈ܳܐ ܕܥܰܡܳܐ. ܣܰܟ̈ܠܶܐ ܥܕܰܡܳܐ ܠܶܐܡܰܬܝ̱ ܠܳܐ ܡܶܣܬܰܟܠܺܝܢ ܐܢ̱ܬܽܘܢ
Psa 94:9 ܗܰܘ ܕܰܢܨܰܒ ܐܶܕܢ̈ܶܐ ܕܰܠܡܳܐ ܠܳܐ ܫܳܡܰܥ
Psa 94:10 ܗܰܘ ܕܰܒܪܳܐ ܥܰܝ̈ܢܶܐ ܕܰܠܡܳܐ ܠܳܐ ܡܶܣܬܰܟܰܠ. ܗܰܘ ܕܪܳܕܶܐ ܥܰܡ̈ܡܶܐ ܕܰܠܡܳܐ ܠܳܐ ܡܰܟܶܣ. ܗܰܘ ܕܡܰܠܶܦ ܠܒܰܪܢܳܫܳܐ ܝܺܕܰܥܬܳܐ
Psa 94:11 ܡܳܪܝܳܐ ܝܳܕܰܥ ܡܰܚܫ̈ܒܳܬܗܽܘܢ ܕܰܒܢܰܝ̈ܢܳܫܳܐ. ܡܶܛܽܠ ܕܠܰܗܓܳܐ ܐܶܢܽܘܢ
Psa 94:12 ܛܽܘܒܰܘܗܝ̱ ܠܒܰܪܢܳܫܳܐ ܕܬܶܪܕܶܝܘܗܝ̱ ܐܰܢ̱ܬ ܡܳܪܝܳܐ ܘܡܶܢ ܢܳܡܽܘܣܳܟ ܬܰܠܦܺܝܘܗܝ̱
Psa 94:13 ܘܰܬܢܺܝܚܺܝܘܗܝ̱ ܡܶܢ ܝܰܘ̈ܡܳܬܳܐ ܒܺܝ̈ܫܶܐ. ܥܕܰܡܳܐ ܕܢܶܬܚܦܰܪ ܠܖ̈ܰܫܺܝܥܶܐ ܓܽܘܡܳܨܳܐ
Psa 94:14 ܡܶܛܽܠ ܕܠܳܐ ܡܰܪܦܶܐ ܡܳܪܝܳܐ ܠܥܰܡܶܗ ܘܰܠܝܳܪܬܽܘܬܶܗ ܠܳܐ ܫܳܒܶܩ
Psa 94:15 ܡܶܛܽܠ ܕܒܳܬܰܪ ܙܰܕܺܝܩܳܐ ܗܳܦܶܟ ܕܺܝܢܳܐ ܘܒܳܬܪܶܗ ܟܽܠܗܽܘܢ ܬܖ̈ܺܝܨܰܝ ܠܶܒܳܐ
Psa 94:16 ܡܰܢܽܘ ܢܩܽܘܡ ܠܺܝ ܥܰܡ ܒܺܝ̈ܫܶܐ. ܘܡܰܢܽܘ ܢܶܬܛܰܝܰܒ ܠܺܝ ܥܰܡ ܥܳܒ̈ܕܰܝ ܥܰܘܠܳܐ
Psa 94:17 ܐܶܠܽܘܠܳܐ ܡܳܪܝܳܐ ܕܰܗܘܳܐ ܠܺܝ ܥܳܕܽܘܪܳܐ. ܥܰܕ ܩܰܠܺܝܠ ܫܳܪܝܳܐ ܗܘܳܬ ܢܰܦܫܝ̱ ܒܕܽܘܘܳܢܳܐ
Psa 94:18 ܐܶܢܳܐ ܐܶܡܪܶܬ ܕܡܳܛܝ̈ ܖ̈ܶܓܠܰܝ ܘܛܰܝܒܽܘܬܳܟ ܡܳܪܝܳܐ ܣܡܰܟܬܰܢܝ̱
Psa 94:19 ܒܣܽܘܓܳܐܐ ܕܟܺܐܒܰܘ̈ܗܝ̱ ܕܠܶܒܝ̱ ܒܽܘ̈ܝܳܐܰܝܟ ܦܰܪܩܽܘܗ̇ ܠܢܰܦܫܝ̱
Psa 94:20 ܠܳܐ ܢܚܰܒܰܪ ܥܰܡܳܟ ܟܽܘܪܣܝܳܐ ܕܥܰܘ̈ܳܠܶܐ. ܕܰܓܒܰܠܘ̱ ܥܰܘܠܳܐ ܥܰܠ ܢܳܡܽܘܣܳܟ
Psa 94:21 ܘܨܳܠܶܝܢ ܠܰܡܨܳܕ ܢܰܦܫܶܗ ܕܙܰܕܺܝܩܳܐ ܘܰܕܡܶܗ ܕܙܰܟܳܝܳܐ ܡܚܰܝܒܺܝܢ
Psa 94:22 ܘܰܗܘܳܐ ܠܺܝ ܡܳܪܝܳܐ ܡܥܰܫܢܳܢܳܐ. ܐܰ‌ܠܳܗܳܐ ܬܰܩܺܝܦܳܐ ܡܥܰܕܪܳܢܳܐ
Psa 94:23 ܐܰܗܦܶܟ ܥܠܰܝܗܽܘܢ ܥܰܘܠܗܽܘܢ ܘܰܒܒܺܝܫܽܘܬܗܽܘܢ ܫܰܬܶܩ ܐܶܢܽܘܢ. ܫܰܬܶܩ ܐܶܢܽܘܢ ܡܳܪܝܳܐ ܐܰܠܳܗܰܢ.
Psa 95:1 ܬܰܘ ܢܫܰܒܰܚ ܠܡܳܪܝܳܐ. ܘܢܶܙܡܰܪ ܠܰܐܠܳܗܰܢ ܦܳܪܽܘܩܳܐ
Psa 95:2 ܢܩܰܕܶܡ ܐܰܦܰܘ̈ܗܝ̱ ܒܬܰܘܕܺܝܬܳܐ ܘܒܰܙܡܺܝܖ̈ܳܬܳܐ ܢܫܰܒܚܺܝܘܗܝ̱
Psa 95:3 ܡܶܛܽܠ ܕܰܐܠܳܗܰܐ ܗ̱ܘ ܪܰܒܳܐ ܡܳܪܝܳܐ. ܡܰܠܟܳܐ ܕܪܰܒ ܥܰܠ ܟܽܠܗܽܘܢ ܐܰܠܳܗ̈ܶܐ
Psa 95:4 ܕܒܺܐܝܕܰܘ̈ܗܝ̱ ܐܶܢܶܝܢ ܫܶܬܶܐܣܶܝ̈ܗ̇ ܕܰܐܪܥܳܐ ܘܪܰܘܡܳܐ ܕܛܽܘܖ̈ܶܐ
Psa 95:5 ܕܺܝܠܶܗ ܗܽܘ ܝܰܡܳܐ ܘܗܽܘ ܥܰܒܕܶܗ. ܘܝܰܒܺܝܫܬܳܐ ܐܺܝ̈ܕܰܘܗܝ ܓܒܰܠܝ̱̈
Psa 95:6 ܬܰܘ ܢܶܒܪܽܘܟ ܘܢܶܣܓܽܘܕ ܠܶܗ ܘܰܢܒܰܪܟܺܝܘܗܝ̱ ܠܡܳܪܝܳܐ ܕܥܰܒܕܰܢ
Psa 95:7 ܡܶܛܽܠ ܕܗܽܘܝܽܘ ܐܰܠܳܗܰܢ ܘܰܚܢܰܢ ܥܰܡܳܐ ܕܺܝܠܶܗ ܘܥܳܢ̈ܳܐ ܕܡܰܪܥܺܝܬܶܗ. ܝܰܘܡܳܢܳܐ ܐܶܢ ܒܩܳܠܶܗ ܬܶܫܡܥܽܘܢ
Psa 95:8 ܠܳܐ ܬܩܰܫܽܘܢ ܠܶܒܰܘ̈ܳܬܟܽܘܢ ܠܡܰܪܓܳܙܽܘܬܶܗ ܐܰܝܟ ܡܡܰܖ̈ܡܪܳܢܶܐ ܘܰܐܝܟ ܝܰܘܡܳܐ ܕܢܶܣܝܽܘܢܳܐ ܕܰܒܡܰܕܒܪܳܐ
Psa 95:9 ܕܢܰܣܝܽܘܢܝ̱ ܐܰܒܳܗܰܝ̈ܟܽܘܢ ܘܰܒܩܰܘ̱ ܘܰܚܙܰܘ ܥܒܳܕܰܝ̈ ܐܰܖ̈ܒܥܺܝܢ ܫܢܺܝ̈ܢ
Psa 95:10 ܡܶܐܢܰܬ ܠܺܝ ܒܕܳܪܳܐ ܗܰܘ. ܘܶܐܡܪܶܬ ܕܥܰܡܳܐ ܗܽܘ ܕܛܳܥܶܐ ܠܶܒܗܽܘܢ ܘܗܶܢܽܘܢ ܠܳܐ ܝܺܕܰܥܘ ܐܽܘܖ̈ܚܳܬܝ̱
Psa 95:11 ܐܰܝܟ ܕܺܝܡܺܝܬ ܒܪܽܘܓܙܝ̱ ܕܠܳܐ ܢܶܥܠܽܘܢ ܠܰܢܝܳܚܬܝ̱.
Psa 96:1 ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ
Psa 96:2 ܫܰܒܰܚܘ ܠܡܳܪܝܳܐ ܘܒܰܪܶܟܘ ܠܰܫܡܶܗ. ܣܰܒܰܪܘ ܡܶܢ ܝܽܘܡ ܠܝܽܘܡ ܦܽܘܪܩܳܢܶܗ
Psa 96:3 ܘܶܐܫܬܰܥܘ ܒܥܰܡ̈ܡܶܐ ܐܺܝܩܳܪܶܗ. ܘܰܒܟܽܠܗܽܘܢ ܥܰܡ̈ܡܶܐ ܥܒܳܕܰܘ̈ܗܝ̱
Psa 96:4 ܡܶܛܽܠ ܕܪܰܒ ܗܽܘ ܡܳܪܝܳܐ ܘܰܡܫܰܒܰܚ ܛܳܒ ܘܰܕܚܺܝܠ ܥܰܠ ܟܽܠܗܽܘܢ ܐܰܠܳܗ̈ܶܐ
Psa 96:5 ܡܶܛܽܠ ܕܟܽܠܗܽܘܢ ܐܰܠܳܗ̈ܶܐ ܕܥܰܡ̈ܡܶܐ ܣܖ̈ܺܝܩܺܝܢ ܐܶܢܽܘܢ. ܘܡܳܪܝܳܐ ܫܡܰܝܳܐ ܥܒܰܕ
Psa 96:6 ܙܺܝܘܳܐ ܘܫܽܘܒܚܳܐ ܩܕܳܡܰܘܗܝ̱. ܥܽܘܫܢܳܐ ܘܬܶܫܒܽܘܚܬܳܐ ܒܡܰܩܕܫܶܗ
Psa 96:7 ܗܰܒܘ̱ ܠܡܳܪܝܳܐ ܫܰܖ̈ܒܳܬܳܐ ܕܥܰܡ̈ܡܶܐ. ܗܰܒܘ̱ ܠܡܳܪܝܳܐ ܬܶܫܒܽܘܚܬܳܐ ܘܺܐܝܩܳܪܳܐ
Psa 96:8 ܗܰܒܘ̱ ܠܡܳܪܝܳܐ ܐܺܝܩܳܪܳܐ ܠܰܫܡܶܗ. ܫܩܽܘܠܘ̱ ܩܽܘܖ̈ܒܳܢܶܐ ܘܥܽܘܠܘ̱ ܠܕܳܖ̈ܰܘܗܝ̱
Psa 96:9 ܣܓܽܘܕܘ ܠܡܳܪܝܳܐ ܒܕܳܪܬܳܐ ܕܩܽܘܕܫܶܗ. ܬܙܽܘܥ ܡܶܢ ܩܕܳܡܰܘܗܝ̱ ܟܽܠܳܗ̇ ܐܰܪܥܳܐ
Psa 96:10 ܐܶܡܰܪܘ ܒܶܝܬ ܥܰܡ̈ܡܶܐ ܕܡܳܪܝܳܐ ܐܰܡܠܶܟ. ܘܰܐܬܩܢܳܗ̇ ܠܬܺܒܶܝܠ ܕܠܳܐ ܬܙܽܘܥ. ܢܕܽܘܢ ܠܥܰܡ̈ܡܶܐ ܒܰܬܪܺܝܨܽܘܬܳܐ
Psa 96:11 ܢܶܚܕܽܘܢ ܫܡܰܝ̈ܳܐ ܘܰܬܕܽܘܨ ܐܰܪܥܳܐ. ܢܶܪܘܰܙ ܝܰܡܳܐ ܒܰܡܠܳܐܶܗ
Psa 96:12 ܢܶܥܫ̈ܢܳܢ ܚܰܩ̈ܠܳܬܳܐ ܘܟܽܠ ܕܺܐܝܬ ܒܗܶܝܢ. ܗܳܝܕܶܝܢ ܢܫܰܒܚܽܘܢ ܟܽܠܗܽܘܢ ܐܺܝ̈ܠܳܢܶܐ ܕܥܳܒܳܐ
Psa 96:13 ܩܕܳܡ ܡܳܪܝܳܐ ܕܳܐܬܶܐ ܠܰܡܕܳܢܳܗ̇ ܠܰܐܪܥܳܐ. ܕܳܐܶܢ ܬܺܒܶܝܠ ܒܙܰܕܺܝܩܽܘܬܳܐ ܘܰܠܥܰܡ̈ܡܶܐ ܒܗܰܝܡܳܢܽܘܬܳܐ.
Psa 97:1 ܡܳܪܝܳܐ ܐܰܡܠܶܟ ܬܕܽܘܨ ܐܰܪܥܳܐ ܘܢܶܚܕ̈ܝܳܢ ܓܳܙܖ̈ܳܬܳܐ ܣܰܓܺܝ̈ܐܳܬܳܐ
Psa 97:2 ܥܢ̈ܳܢܶܐ ܘܥܰܖ̈ܦܶܠܶܐ ܚܕܳܖ̈ܰܘܗܝ̱. ܒܙܰܕܺܝܩܽܘܬܳܐ ܘܰܒܕܺܝܢܳܐ ܡܰܬܩܰܢ ܟܽܘܪܣܝܶܗ
Psa 97:3 ܢܽܘܪܳܐ ܬܶܐܟܽܘܠ ܩܕܳܡܰܘܗܝ̱ ܘܬܰܘܩܶܕ ܠܰܒܥܶܠܕ̈ܒܳܒܰܘܗܝ̱
Psa 97:4 ܐܰܢܗܰܪܘ ܒܰܖ̈ܩܰܘܗܝ̱ ܠܬܺܒܶܝܠ. ܚܙܳܬ ܘܶܐܬܕܰܠܚܰܬ ܐܰܪܥܳܐ
Psa 97:5 ܘܛܽܘܖ̈ܶܐ ܐܰܝܟ ܫܥܽܘܬܳܐ ܐܶܬܦܰܫܰܪܘ ܡܶܢ ܩܕܳܡ ܡܳܪܝܳܐ ܡܳܪܳܐ ܕܟܽܠܳܗ̇ ܐܰܪܥܳܐ
Psa 97:6 ܚܰܘܺܝܘ ܫܡܰܝ̈ܳܐ ܙܰܕܺܝܩܽܘܬܶܗ ܘܰܚܙܰܘ ܟܽܠܗܽܘܢ ܥܰܡ̈ܡܶܐ ܐܺܝܩܳܪܶܗ
Psa 97:7 ܢܶܒܗܬܽܘܢ ܟܽܠ ܕܥܳܒܕܺܝܢ ܦܬܰܟܖ̈ܶܐ ܘܡܶܫܬܰܒܗܪܺܝܢ ܒܰܓܠܺܝ̈ܦܶܐ. ܣܓܽܘܕܘ ܠܶܗ ܟܽܠܗܽܘܢ ܡܰܠܰܐܟܰܘ̈ܗܝ̱
Psa 97:8 ܬܶܫܡܰܥ ܘܬܶܚܕܶܐ ܨܶܗܝܽܘܢ ܘܰܢܕܽܘ̈ܨܳܢ ܒܢ̈ܳܬ ܝܺܗܽܘܕܳܐ ܡܶܛܽܠ ܕܺܝܢܰܝ̈ܟ ܡܳܪܝܳܐ
Psa 97:9 ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܡܪܰܝܡܳܐ ܥܰܠ ܟܽܠܳܗ̇ ܐܰܪܥܳܐ. ܘܛܳܒ ܐܶܬܬܪܺܝܡܬ ܥܰܠ ܟܽܠܗܽܘܢ ܐܰܠܳܗ̈ܶܐ
Psa 97:10 ܖ̈ܳܚܡܰܘܗܝ̱ ܕܡܳܪܝܳܐ ܣܳܢܶܝܢ ܠܒܺܝ̈ܫܳܬܳܐ. ܘܢܳܛܰܪ ܢܰܦ̈ܫܳܬܳܐ ܕܙܰܕܺܝܩܰܘ̈ܗܝ̱ ܘܡܶܢ ܐܺܝܕܳܐ ܕܖ̈ܰܫܺܝܥܶܐ ܢܦܰܨܶܐ ܐܶܢܽܘܢ
Psa 97:11 ܢܽܘܗܪܳܐ ܕܰܕܢܰܚ ܠܙܰܕܺܝ̈ܩܶܐ ܘܠܰܬܖ̈ܺܝܨܰܝ ܠܶܒܳܐ ܚܰܕܽܘܬܳܐ
Psa 97:12 ܚܕܰܘ ܙܰܕܺܝ̈ܩܶܐ ܒܡܳܪܝܳܐ ܘܰܐܘܕܰܘ ܠܕܽܘܟܪܳܢܳܐ ܕܩܽܘܕܫܶܗ.
Psa 98:1 ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܡܶܛܽܠ ܕܬܶܕܡܽܘܪܬܳܐ ܥܒܰܕ. ܦܪܰܩܬܶܗ ܝܰܡܺܝܢܶܗ ܘܰܕܪܳܥܶܗ ܩܰܕܺܝܫܳܐ
Psa 98:2 ܚܰܘܺܝ ܡܳܪܝܳܐ ܦܽܘܪܩܳܢܶܗ ܘܰܠܥܺܝܢ ܥܰܡ̈ܡܶܐ ܓܠܳܐ ܙܰܕܺܝܩܽܘܬܶܗ
Psa 98:3 ܐܶܬܕܟܰܪ ܛܰܝܒܽܘܬܶܗ ܘܗܰܝܡܳܢܽܘܬܶܗ ܠܰܕܒܶܝܬ ܝܺܣܪܳܐܶܝܠ ܘܰܚܙܰܘ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ ܦܽܘܪܩܳܢܶܗ ܕܰܐܠܳܗܰܢ
Psa 98:4 ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ. ܐܶܬܦܰܨܚܘ̱ ܘܰܙܡܰܪܘ ܘܫܰܒܰܚܘ̱
Psa 98:5 ܙܡܰܪܘ ܠܡܳܪܝܳܐ ܒܟܶܢܳܖ̈ܶܐ ܘܰܒܩܳܠܳܐ ܕܰܙܡܳܪܳܐ
Psa 98:6 ܘܰܒܩܳܠܳܐ ܕܩܰܖ̈ܢܳܬܳܐ ܫܰܒܰܚܘ ܩܕܳܡ ܡܰܠܟܳܐ ܡܳܪܝܳܐ
Psa 98:7 ܢܙܽܘܥ ܝܰܡܳܐ ܒܰܡܠܳܐܶܗ. ܬܺܒܶܝܠ ܘܥܳܡܽܘܖ̈ܶܝܗ̇
Psa 98:8 ܢܰܗܖ̈ܰܘܳܬܳܐ ܢܶܩܫܽܘܢ ܟܰܦܳܐ ܐܰܟܚܕܳܐ ܘܛܽܘܖ̈ܶܐ ܢܫܰܒܚܽܘܢ ܩܕܳܡ ܡܳܪܝܳܐ
Psa 98:9 ܕܳܐܬܶܐ ܠܰܡܕܳܢܳܗ̇ ܠܰܐܪܥܳܐ. ܕܳܐܶܢ ܬܺܒܝܠ ܒܙܰܕܺܝܩܽܘܬܳܐ ܘܰܠܥܰܡ̈ܡܶܐ ܒܰܬܪܺܝܨܽܘܬܳܐ.
Psa 99:1 ܡܳܪܝܳܐ ܐܰܡܠܶܟ ܢܙܽܘܥܽܘܢ ܥܰܡ̈ܡܶܐ. ܝܺܬܶܒ ܥܰܠ ܟܖ̈ܽܘܒܶܐ ܬܙܽܘܥ ܐܰܪܥܳܐ
Psa 99:2 ܡܳܪܝܳܐ ܪܰܒ ܒܨܶܗܝܽܘܢ. ܘܪܳܡ ܥܰܠ ܟܽܠܗܽܘܢ ܥܰܡ̈ܡܶܐ
Psa 99:3 ܢܰܘܕܽܘܢ ܠܰܫܡܳܟ ܪܰܒܳܐ ܘܰܕܚܺܝܠܳܐ ܕܩܰܕܺܝܫ ܗܽܘ
Psa 99:4 ܥܽܘܫܢܶܗ ܕܡܰܠܟܳܐ ܪܳܚܶܡ ܕܺܝܢܳܐ. ܐܰܢ̱ܬ ܬܰܩܶܢܬ ܬܪܺܝܨܽܘܬܳܐ ܘܕܺܝܢܳܐ ܘܙܰܕܺܝܩܽܘܬܳܐ ܒܝܰܥܩܽܘܒ ܐܰܢ̱ܬ ܥܒܰܕܬ
Psa 99:5 ܪܰܡܪܶܡܘ ܠܡܳܪܝܳܐ ܐܰܠܳܗܰܢ ܘܰܣܓܽܘܕܘ ܠܟܽܘܒܫܳܐ ܕܖ̈ܶܓܠܰܘܗܝ̱. ܩܰܕܺܝܫ ܗܽܘ
Psa 99:6 ܡܽܘܫܶܐ ܘܰܐܗܪܽܘܢ ܒܟܽܘܡܖ̈ܰܘܗܝ̱ ܘܰܫܡܽܘܐܶܝܠ ܒܩܳܖ̈ܝ݂ܰܝ݂ ܫܡܶܗ. ܕܰܩܪܰܘ ܠܡܳܪܝܳܐ ܘܰܥܢܳܐ ܐܶܢܽܘܢ
Psa 99:7 ܘܰܒܥܰܡܽܘܕܳܐ ܕܰܥܢܳܢܳܐ ܡܰܠܶܠ ܥܰܡܗܽܘܢ. ܢܛܰܪܘ ܣܳܗܕܽܘܬܶܗ ܘܰܩܝܳܡܳܐ ܕܝܰܗܒ ܠܗܽܘܢ
Psa 99:8 ܡܳܪܝܳܐ ܐܰܠܳܗܰܢ ܐܰܢ̱ܬ ܥܢܰܝܬ ܐܶܢܽܘܢ. ܐܰ‌ܠܳܗܳܐ ܬܳܒܽܘܥܳܐ ܗܘܰܝܬ ܠܗܽܘܢ. ܦܪܽܘܥ ܐܶܢܽܘܢ ܐܰܝܟ ܥܒܳܕܰܝ̈ܗܽܘܢ
Psa 99:9 ܪܰܡܪܶܡܘ ܠܡܳܪܝܳܐ ܐܰܠܳܗܰܢ ܘܰܣܓܽܘܕܘ ܠܛܽܘܪܶܗ ܩܰܕܺܝܫܳܐ. ܡܶܛܽܠ ܕܩܰܕܺܝܫ ܗܽܘ ܡܳܪܝܳܐ ܐܰܠܳܗܰܢ.
Psa 100:1 ܫܰܒܰܚܘ̱ ܠܡܳܪܝܳܐ ܟܽܠܳܗ̇ ܐܰܪܥܳܐ
Psa 100:2 ܦܠܽܘܚܘ̱ ܠܡܳܪܝܳܐ ܒܚܰܕܽܘܬܳܐ. ܥܽܘܠܘ̱ ܩܕܳܡܰܘܗܝ̱ ܒܬܶܫܒܽܘܚܬܳܐ
Psa 100:3 ܕܰܥܘ ܕܗܽܘܝܽܘ ܡܳܪܝܳܐ ܐܰܠܳܗܰܢ ܘܗܽܘܝܽܘ ܥܰܒܕܰܢ ܘܠܳܐ ܗܘܳܐ ܚܢܰܢ. ܥܰܡܶܗ ܚܢܰܢ ܘܥܳܢ̈ܳܐ ܕܡܰܪܥܺܝܬܶܗ
Psa 100:4 ܥܽܘܠܘ̱ ܒܬܰܖ̈ܥܰܘܗܝ̱ ܒܬܰܘܕܺܝܬܳܐ ܘܰܠܕܳܖ̈ܰܘܗܝ̱ ܒܫܽܘܒܚܳܐ. ܐܰܘܕܰܘ ܠܶܗ ܘܒܰܪܶܟܘ̱ ܠܰܫܡܶܗ
Psa 100:5 ܡܶܛܽܠ ܕܛܳܒ ܗܽܘ ܡܳܪܝܳܐ ܘܰܠܥܳܠܰܡ ܛܰܝܒܽܘܬܶܗ ܘܰܠܕܳܪܕܳܖ̈ܺܝܢ ܗܰܝܡܳܢܽܘܬܶܗ.
Psa 101:1 ܛܰܝܒܽܘܬܳܐ ܘܕܺܝܢܳܐ ܐܶܙܰܡܰܪ ܘܠܳܟ ܐܶܫܰܒܰܚ ܡܳܪܝܳܐ
Psa 101:2 ܘܶܐܗܰܠܶܟ ܒܽܐܘܪܚܳܟ ܕܠܳܐ ܡܽܘܡ. ܥܕܰܡܳܐ ܠܶܐܡܰܬܝ̱ ܬܺܐܬܶܐ ܠܘܳܬܝ̱. ܗܰܠܟܶܬ ܒܬܰܡܺܝܡܽܘܬܶܗ ܕܠܶܒܝ̱ ܒܓܰܘ ܒܰܝܬܝ̱
Psa 101:3 ܘܠܳܐ ܣܳܡܶܬ ܠܽܘܩܒܰܠ ܥܰܝ̈ܢܰܝ ܡܶܠܬܳܐ ܕܥܰܘܠܳܐ. ܠܰܕܥܳܒܶܕ ܒܺܝܫܬܳܐ ܣܢܺܝܬ ܘܠܳܐ ܢܩܶܦ ܠܺܝ
Psa 101:4 ܠܶܒܳܐ ܒܺܝܫܳܐ ܥܒܰܪ ܡܶܢܝ̱ ܘܒܺܝܫܬܐ ܠܳܐ ܝܶܕܥܶܬ
Psa 101:5 ܠܡܰܢ ܕܳܐܟܶܠ ܩܰܪܨܳܐ ܕܚܰܒܪܶܗ ܒܣܶܬܪܳܐ ܡܰܘܒܶܕ ܗ̱ܘܺܝܬ. ܠܰܕܖ̈ܳܡܳܢ ܥܰܝ̈ܢܰܘܗܝ ܘܰܪܘܺܝܚ ܠܶܒܶܗ ܥܰܡܶܗ ܠܳܐ ܐܳܟܶܠ ܗ̱ܘܺܝܬ
Psa 101:6 ܥܰܝ̈ܢܰܝ ܒܰܡܗܰܝ̈ܡܢܶܐ ܕܰܐܪܥܳܐ ܕܢܶܬܒܽܘܢ ܥܰܡܝ̱. ܕܰܡܗܰܠܶܟ ܒܽܐܘܪܚܳܐ ܕܠܳܐ ܡܽܘܡ ܗܽܘ ܢܫܰܡܫܰܢܝ̱
Psa 101:7 ܘܠܳܐ ܢܶܬܶܒ ܒܓܰܘ ܒܰܝܬܝ̱ ܕܥܳܒܶܕ ܢܶܟܠܳܐ ܘܡܰܡܠܠܳܐ ܟܰܕܳܒܳܐ ܠܳܐ ܢܶܬܩܰܢ ܩܕܳܡ ܥܰܝ̈ܢܰܝ
Psa 101:8 ܒܨܰܦܪܳܐ ܐܶܫܰܬܶܩ ܠܟܽܠܗܽܘܢ ܖ̈ܰܫܺܝܥܶܐ ܕܰܐܪܥܳܐ ܘܰܐܘܒܶܕ ܡܶܢ ܡܕܺܝܢ̱ܬܶܗ ܕܡܳܪܝܳܐ. ܠܟܽܠܗܽܘܢ ܥܳܒܕܰܝ̈ ܥܰܘܠܳܐ.
Psa 102:1 ܡܳܪܝܳܐ ܫܡܰܥ ܨܠܽܘܬܝ̱. ܘܰܓܥܳܬܝ̱ ܠܘܳܬܳܟ ܬܶܥܽܘܠ
Psa 102:2 ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱ ܒܝܰܘܡܐ ܕܽܐܘܠܨܳܢܝ̱. ܐܶܠܳܐ ܐܰܪܟܶܢ ܠܺܝ ܐܶܕܢܳܟ ܒܝܰܘܡܳܐ ܕܶܐܩܪܶܝܟ ܘܒܰܥܓܰܠ ܥܢܺܝܢܝ̱
Psa 102:3 ܡܶܛܽܠ ܕܰܓܡܰܪܘ ܒܬܶܢܳܢܳܐ ܝܰܘ̈ܡܰܝ. ܘܓܰܖ̈ܡܰܝ ܚܘܰܪܘ ܐܰܝܟ ܡܰܘ̈ܩܕܶܐ
Psa 102:4 ܚܡܳܐ ܠܶܒܝ̱ ܐܰܝܟ ܥܶܣܒܳܐ ܘܺܝܒܶܫ. ܡܶܛܽܠ ܕܰܛܥܺܝܬ ܡܶܐܟܽܘܠܬܶܗ ܕܠܰܚܡܝ̱
Psa 102:5 ܘܡܶܢ ܩܳܠܳܐ ܕܬܶܢ̈ܚܳܬܝ̱ ܕܒܶܩ ܒܶܣܪܝ̱ ܠܓܰܖ̈ܡܰܝ
Psa 102:6 ܘܶܐܬܕܰܡܺܝܬ ܠܩܳܩܳܐ ܕܰܒܡܰܕܒܪܳܐ ܘܰܗܘܺܝܬ ܐܰܝܟ ܥܽܘܕܳܐ ܒܚܰܪܒܬܳܐ
Psa 102:7 ܣܶܪܕܶܬ ܘܰܗܘܺܝܬ ܒܰܠܚܽܘܕܰܝ ܐܰܝܟ ܨܶܦܪܳܐ ܕܡܰܦܪܚܳܐ ܥܰܠ ܐܶܓܳܖ̈ܶܐ
Psa 102:8 ܟܽܠܶܗ ܝܰܘܡܳܐ ܚܰܣܕܽܘܢܝ̱ ܒܥܶܠܕ̈ܒܳܒܰܝ ܘܰܡܫܰܒ̈ܚܳܢܰܝ ܒܺܝ ܝܺܡܰܘ
Psa 102:9 ܡܶܛܽܠ ܕܩܶܛܡܳܐ ܐܰܝܟ ܠܰܚܡܳܐ ܠܶܥܣܶܬ ܘܡܰܫܬܰܝ ܒܰܒܟܳܬܳܐ ܡܶܙܓܶܬ
Psa 102:10 ܡܶܢ ܩܕܳܡ ܚܶܡܬܳܟ ܘܪܽܘܓܙܳܟ. ܕܰܐܪܺܝܡܬܳܢܝ̱ ܘܰܫܕܰܝܬܳܢܝ̱
Psa 102:11 ܝܰܘ̈ܡܰܝ ܐܰܝܟ ܛܶܠܳܠܳܐ ܐܶܬܪܟܶܢܘ ܘܶܐܢܳܐ ܝܶܒܫܶܬ ܐܰܝܟ ܥܶܣܒܳܐ
Psa 102:12 ܘܰܐܢ̱ܬ ܡܳܪܝܳܐ ܠܥܳܠܰܡ ܩܰܝܳܡ ܐܰܢ̱ܬ ܘܕܽܘܟܪܳܢܳܟ ܠܕܳܪܕܳܖ̈ܺܝܢ
Psa 102:13 ܐܰܢ̱ܬ ܩܽܘܡ ܘܪܰܚܶܡ ܥܰܠ ܨܶܗܝܽܘܢ. ܡܶܛܽܠ ܕܰܡܛܳܐ ܙܰܒܢܳܐ ܠܰܡܪܰܚܳܡܽܘ ܥܠܶܝܗ̇
Psa 102:14 ܡܶܛܽܠ ܕܰܨܒܰܘ ܥܰܒܕܰܝ̈ܟ ܒܟܺܐܦܶܝ̈ܗ̇ ܘܰܠܥܰܦܪܳܗ̇ ܪܚܶܡܘ
Psa 102:15 ܢܶܕܚܠܽܘܢ ܥܰܡ̈ܡܶܐ ܠܰܫܡܳܟ ܡܳܪܝܳܐ. ܘܟܽܠܗܽܘܢ ܡܰܠܟ̈ܶܐ ܕܰܐܪܥܳܐ ܠܺܐܝܩܳܪܳܟ
Psa 102:16 ܡܶܛܽܠ ܕܒܳܢܶܐ ܡܳܪܝܳܐ ܠܨܶܗܝܽܘܢ ܘܡܶܬܚܙܶܐ ܒܫܽܘܒܚܶܗ
Psa 102:17 ܘܡܶܬܦܢܶܐ ܥܰܠ ܨܠܽܘܬܳܐ ܕܡܶܣ̈ܟܺܢܶܐ. ܘܠܳܐ ܫܳܐܶܛ ܨܠܽܘܬܗܽܘܢ
Psa 102:18 ܬܶܬܟܬܶܒ ܗܳܕܶܐ ܠܕܳܪܳܐ ܐ̱ܚܪܳܝܳܐ. ܘܥܰܡܳܐ ܕܡܶܬܒܪܶܐ ܢܫܰܒܰܚ ܠܡܳܪܝܳܐ
Psa 102:19 ܡܶܛܽܠ ܕܰܐܕܺܝܩ ܡܶܢ ܡܪܰܘܡܳܐ ܕܩܽܘܕܫܶܗ. ܡܳܪܝܳܐ ܡܶܢ ܫܡܰܝܳܐ ܠܰܐܪܥܳܐ ܐܰܕܺܝܩ
Psa 102:20 ܠܡܶܫܡܰܥ ܐܶܢܰܩܬܶܗ ܕܰܐܣܺܝܪܳܐ. ܘܰܠܡܶܫܪܳܐ ܒܢܰܝ̈ܳܐ ܡܶܢ ܡܰܘܬܳܐ
Psa 102:21 ܕܢܶܫܬܰܥܽܘܢ ܒܨܶܗܝܽܘܢ ܫܡܶܗ ܕܡܳܪܝܳܐ. ܘܬܶܫܒ̈ܚܳܬܶܗ ܒܽܐܘܪܺܫܠܶܡ
Psa 102:22 ܡܳܐ ܕܶܐܬܟܰܢܰܫܘ̱ ܥܰܡ̈ܡܶܐ ܐܰܟܚܕܳܐ. ܘܡܰܠܟ̈ܘܳܬܳܐ ܠܡܶܦܠܰܚ ܠܡܳܪܝܳܐ
Psa 102:23 ܡܰܟܶܟܘ̱ ܚܰܝܠܝ̱ ܒܰܐܪܥܳܐ. ܘܰܒܨܺܝܪܽܘܬܳܐ ܕܝܰܘ̈ܡܰܝ ܐܶܡܰܪ ܠܺܝ
Psa 102:24 ܠܳܐ ܬܰܣܩܰܢܝ̱ ܒܦܶܠܓܽܘܬ ܝܰܘ̈ܡܰܝ. ܘܰܠܕܳܪܕܳܖ̈ܺܝܢ ܫܢܰܝ̈ܟ
Psa 102:25 ܡܶܢ ܠܩܽܘܕܡܺܝܢ ܐܰܪܥܳܐ ܬܰܩܶܢܬ. ܘܰܥܒܳܕ ܐܺܝ̈ܕܰܝܟ ܫܡܰܝ̈ܳܐ
Psa 102:26 ܗܶܢܽܘܢ ܥܳܒܪܺܝܢ ܘܰܐܢ̱ܬ ܩܰܝܳܡ ܐܰܢ̱ܬ. ܘܟܽܠܗܽܘܢ ܐܰܝܟ ܠܒܽܘܫܳܐ ܒܳܠܶܝܢ ܘܰܐܝܟ ܡܰܪܛܽܘܛܳܐ ܡܶܬܚܰܠܦܺܝܢ
Psa 102:27 ܘܰܐܢ̱ܬ ܐܰܝܟ ܕܺܐܝܬܰܝܟ ܐܰܢ̱ܬ ܘܰܫܢܰܝ̈ܟ ܠܳܐ ܓܳܡܖ̈ܳܢ
Psa 102:28 ܘܰܒܢܰܝ̈ ܥܰܒܕܰܝ̈ܟ ܢܶܫܪܽܘܢ ܒܰܐܪܥܳܐ. ܘܙܰܪܥܗܽܘܢ ܩܕܳܡܰܝܟ ܢܶܬܩܰܢ.
Psa 103:1 ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܘܟܽܠܗܽܘܢ ܓܰܖ̈ܡܰܝ ܠܰܫܡܶܗ ܩܰܕܺܝܫܳܐ
Psa 103:2 ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܘܠܳܐ ܬܶܛܥܶܝܢ ܟܽܠܗܽܘܢ ܦܽܘܖ̈ܥܳܢܰܘܗܝ̱
Psa 103:3 ܕܫܳܒܶܩ ܠܶܟܝ ܟܽܠܶܗ ܥܰܘܠܶܟܝ̱. ܘܡܰܐܣܶܐ ܟܽܠܗܽܘܢ ܟܺܐܒܰܝ̈ܟܝ̱
Psa 103:4 ܦܳܪܶܩ ܠܶܟܝ ܡܶܢ ܚܒܳܠܳܐ. ܡܣܰܡܶܟ ܠܶܟܝ ܒܛܰܝܒܽܘܬܳܐ ܘܰܒܖ̈ܰܚܡܶܐ
Psa 103:5 ܡܣܰܒܰܥ ܒܛܳܒ̈ܳܬܳܐ ܓܽܘܫܡܶܟܝ̱. ܘܰܡܚܰܕܶܬ ܐܰܝܟ ܕܢܶܫܪܳܐ ܥܠܰܝܡܽܘܬܶܟܝ̱
Psa 103:6 ܥܳܒܶܕ ܙܰܕܺܝܩܽܘܬܳܐ ܡܳܪܝܳܐ ܘܕܺܝܢܳܐ ܠܟܽܠܗܽܘܢ ܛܠܺܝ̈ܡܶܐ
Psa 103:7 ܡܚܰܘܶܐ ܐܽܘܖ̈ܚܳܬܶܗ ܠܡܽܘܫܶܐ. ܘܠܰܒ̈ܢܰܝ ܝܺܣܪܳܐܶܝܠ ܥܒܳܕܰܘ̈ܗܝ̱
Psa 103:8 ܡܪܰܚܡܳܢ ܗܽܘ ܘܰܡܪܰܚܦܳܢ ܡܳܪܝܳܐ. ܢܰܓܺܝܪܳܐ ܪܽܘܚܶܗ ܘܣܰܓܺܝܐܳܐ ܛܰܝܒܽܘܬܶܗ
Psa 103:9 ܡܶܛܽܠ ܕܠܳܐ ܐܳܠܶܡ ܠܥܳܠܰܡ. ܘܠܳܐ ܠܥܳܠܰܡ ܢܳܛܰܪ ܪܽܘܓܙܶܗ
Psa 103:10 ܡܶܛܽܠ ܕܠܳܐ ܗܘܳܐ ܐܰܝܟ ܚܛܳܗܰܝ̈ܢ ܥܒܰܕ ܠܰܢ. ܘܳܐܦܠܳܐ ܐܰܝܟ ܥܰܘܠܰܢ ܦܰܪܥܰܢ
Psa 103:11 ܡܶܛܽܠ ܕܰܐܝܟ ܕܪܳܡܺܝܢ ܫܡܰܝ̈ܳܐ ܡܶܢ ܐܰܪܥܳܐ ܗܳܟܰܢܳܐ ܥܶܫܢܰܬ ܛܰܝܒܽܘܬܶܗ ܕܡܳܪܝܳܐ ܥܰܠ ܕܳܚܠܰܘ̈ܗܝ̱
Psa 103:12 ܘܰܐܝܟ ܕܪܰܚܺܝܩܳܐ ܡܰܕܢܚܳܐ ܡܶܢ ܡܰܥܪܒܳܐ. ܗܳܟܰܢܳܐ ܢܶܪܚܰܩ ܡܶܢܰܢ ܥܰܘܠܰܢ
Psa 103:13 ܘܰܐܝܟ ܕܰܡܪܰܚܶܡ ܐܰܒܳܐ ܥܰܠ ܒܢܰܝ̈ܳܐ. ܡܪܰܚܶܡ ܡܳܪܝܳܐ ܥܰܠ ܕܳܚܠܰܘ̈ܗܝ̱
Psa 103:14 ܡܶܛܽܠ ܕܗܽܘ ܝܳܕܰܥ ܓܒܺܝܠܬܰܢ. ܘܶܐܬܕܟܰܪ ܕܥܰܦܪܳܐ ܚܢܰܢ
Psa 103:15 ܒܰܪܢܳܫܳܐ ܐܰܝܟ ܥܡܺܝܪܳܐ ܝܰܘ̈ܡܰܘܗܝ̱. ܘܰܐܝܟ ܥܽܘܦܝܳܐ ܕܚܰܩܠܳܐ ܗܳܟܰܢܳܐ ܝܳܥܶܐ
Psa 103:16 ܕܡܳܐ ܕܢܶܫܒܰܬ ܒܶܗ ܪܽܘܚܳܐ ܠܰܝܬܰܘܗܝ̱. ܘܳܐܦܠܳܐ ܡܶܬܝܰܕܥܳܐ ܕܽܘܟܬܶܗ
Psa 103:17 ܛܰܝܒܽܘܬܶܗ ܕܡܳܪܝܳܐ ܡܶܢ ܥܳܠܰܡ ܗܺܝ ܘܰܥܕܰܡܳܐ ܠܥܳܠܰܡ ܥܰܠ ܕܳܚܠܰܘ̈ܗܝ̱ ܘܙܰܕܺܝܩܽܘܬܶܗ ܠܰܒ̈ܢܰܝ ܒܢܰܝ̈ܗܽܘܢ
Psa 103:18 ܠܰܐܝܠܶܝܢ ܕܢܳܛܪܺܝܢ ܩܝܳܡܶܗ ܘܡܶܬܕܰܟܪܺܝܢ ܦܽܘܩ̈ܕܳܢܰܘܗܝ̱ ܘܥܳܒܕܺܝܢ ܠܗܽܘܢ
Psa 103:19 ܡܳܪܝܳܐ ܒܰܫܡܰܝܳܐ ܡܰܬܩܰܢ ܟܽܘܪܣܝܶܗ. ܘܡܰܠܟܽܘܬܶܗ ܒܟܽܠ ܫܰܠܺܝܛܳܐ
Psa 103:20 ܒܰܪܶܟܘ̱ ܠܡܳܪܝܳܐ ܡܰܠܰܐܟܰܘ̈ܗܝ̱. ܕܰܡܨܶܝܢ ܒܚܰܝܠܳܐ ܘܥܳܒܕܺܝܢ ܦܽܘ̈ܩܕܳܢܰܘܗܝ̱
Psa 103:21 ܒܰܪܶܟܘ̱ ܠܡܳܪܝܳܐ ܟܽܠܗܽܘܢ ܚܰܝܠܰܘ̈ܳܬܶܗ ܘܰܡܫܰܡ̈ܫܳܢܰܘܗܝ̱ ܕܥܳܒܕܺܝܢ ܨܶܒܝܳܢܶܗ
Psa 103:22 ܒܰܪܶܟܘ̱ ܠܡܳܪܝܳܐ ܟܽܠܗܽܘܢ ܥܒܳܕܰܘ̈ܗܝ̱ ܕܰܒܟܽܠܳܗ̇ ܐܰܪܥܳܐ ܫܽܘܠܛܳܢܶܗ. ܒܰܪܶܟܝ̱ ܢܰܦܫܝ̱ ܠܡܳܪܝܳܐ.
Psa 104:1 ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܡܳܪܝܳܐ ܐܰܠܳܗܝ ܝܺܪܶܒ ܛܳܒ. ܙܺܝܘܳܐ ܘܗܶܕܪܳܐ ܠܒܶܫ
Psa 104:2 ܐܶܬܟܰܣܺܝ ܢܽܘܗܪܳܐ ܐܰܝܟ ܡܰܪܛܽܘܛܳܐ. ܡܬܰܚ ܫܡܰܝܳܐ ܐܰܝܟ ܝܳܪܺܝܥܬܳܐ
Psa 104:3 ܥܒܰܕ ܒܡܰܝ̈ܳܐ ܡܶܕܝܳܖ̈ܰܘܗܝ̱ ܘܣܳܡ ܥܰܠ ܥܢ̈ܳܢܶܐ ܡܰܪܟܰܒܬܶܗ ܘܰܡܗܰܠܶܟ ܥܰܠ ܟܶܢ̈ܦܶܝܗ̇ ܕܪܽܘܚܳܐ
Psa 104:4 ܥܒܰܕ ܡܰܠܰܐܟܰܘ̈ܗܝ̱ ܪܽܘܚ ܘܰܡܫܰܡܫܳܢܰܘ̈ܗܝ̱ ܢܽܘܪ ܝܳܩܕܳܐ
Psa 104:5 ܐܰܬܩܶܢ ܐܰܪܥܳܐ ܥܰܠ ܡܰܬܩ̈ܢܶܝܗ̇ ܕܠܳܐ ܬܙܽܘܥ ܠܥܳܠܰܡ ܥܳܠܡܺܝܢ
Psa 104:6 ܬܗܽܘܡܳܐ ܐܰܝܟ ܡܰܪܛܽܘܛܳܐ ܟܰܣܺܝܬܳܝܗܝ̱ ܘܥܰܠ ܛܽܘܖ̈ܶܐ ܩܳܡܘ ܡܰܝ̈ܳܐ
Psa 104:7 ܘܡܶܢ ܟܳܐܬܳܟ ܥܳܪܩܺܝܢ ܘܡܶܢ ܩܳܠܳܐ ܕܖ̈ܰܥܡܰܝܟ ܡܶܬܪܰܗܒܺܝܢ
Psa 104:8 ܣܠܶܩܘ ܛܽܘܖ̈ܶܐ ܘܰܢܚܶܬܘ ܦܰܩ̈ܥܳܬܳܐ ܒܰܐܬܪܳܐ ܕܬܰܩܶܢܬ ܠܗܽܘܢ
Psa 104:9 ܬܚܽܘܡܳܐ ܣܳܡܬ ܠܗܽܘܢ ܕܠܳܐ ܢܶܥܒܪܽܘܢ ܘܰܢܟܰܣܽܘܢܳܗ̇ ܠܰܐܪܥܳܐ
Psa 104:10 ܫܰܕܰܪ ܡܰܒܽܘ̈ܥܶܐ ܒܢܰܚ̈ܠܶܐ ܘܒܰܝܢܳܬ ܛܽܘܖ̈ܶܐ ܡܗܰܠܟܺܝܢ
Psa 104:11 ܘܡܰܫܩܶܝܢ ܟܽܠܳܗ̇ ܚܰܝܽܘܬܳܐ ܕܕܰܒܪܳܐ ܘܣܳܒܥܺܝܢ ܥܖ̈ܳܕܶܐ ܕܰܨܗܶܝܢ
Psa 104:12 ܘܦܳܪܰܚܬܳܐ ܕܰܫܡܰܝܳܐ ܥܠܰܝܗܽܘܢ ܫܳܟܢܳܐ ܘܡܶܢ ܒܰܝܢܳܬ ܛܽܘܖ̈ܶܐ ܝܳܗܒܺܝܢ ܩܳܠܳܐ
Psa 104:13 ܡܰܫܩܶܐ ܛܽܘܖ̈ܶܐ ܡܶܢ ܡܶܕܝܳܖ̈ܰܘܗܝ̱ ܘܡܶܢ ܦܺܐܖ̈ܰܝ ܥܒܳܕܰܝ̈ܟ ܬܶܣܒܰܥ ܐܰܪܥܳܐ
Psa 104:14 ܡܰܘܥܶܐ ܥܡܺܝܪܳܐ ܠܰܒܥܺܝܪܳܐ ܘܥܶܣܒܳܐ ܠܦܽܘܠܚܳܢܶܗ ܕܒܰܪܢܳܫܳܐ ܠܡܰܦܳܩܽܘ ܠܰܚܡܳܐ ܡܶܢ ܐܰܪܥܳܐ
Psa 104:15 ܚܰܡܪܳܐ ܡܚܰܕܶܐ ܠܶܒܶܗ ܕܒܰܪܢܳܫܳܐ ܘܡܰܦܨܰܚ ܐܰܦܰܘ̈ܗܝ̱ ܒܡܶܫܚܳܐ. ܠܰܚܡܳܐ ܣܳܡܶܟ ܠܶܒܶܗ ܕܒܰܪܢܳܫܳܐ
Psa 104:16 ܢܶܣܒܥܽܘܢ ܐܺܝܠܳܢܰܘ̈ܗܝ̱ ܕܡܳܪܝܳܐ ܘܰܐܖ̈ܙܶܐ ܕܠܶܒܢܳܢ ܕܰܢܨܰܒ
Psa 104:17 ܬܰܡܳܢ ܐܰܩܶܢ ܨܶܦܖ̈ܶܐ ܘܚܽܘܪܒܳܐ ܩܶܢܳܗ̇ ܒܫܰܖ̈ܘܰܝܢܶܐ
Psa 104:18 ܛܽܘܖ̈ܶܐ ܖ̈ܳܡܶܐ ܠܕܰܝ̈ܨܶܐ ܘܰܫܩܺܝ̈ܦܶܐ ܣܶܬܳܪܳܐ ܠܰܚ̈ܓܳܣܶܐ
Psa 104:19 ܥܒܰܕ ܣܰܗܪܳܐ ܠܙܰܒ̈ܢܶܐ ܘܫܶܡܫܳܐ ܝܺܕܰܥ ܙܰܒܢܳܐ ܕܡܰܥܖ̈ܳܒܰܘܗܝ
Psa 104:20 ܥܒܰܕ ܚܶܫܽܘܟܳܐ ܘܰܗܘܳܐ ܠܺܠܝܳܐ ܘܒܶܗ ܥܳܡܖ̈ܳܢ ܟܽܠܗܶܝܢ ܚܰܝܘ̈ܳܬܳܐ ܕܥܳܒܳܐ
Psa 104:21 ܐܰܖ̈ܝܰܘܳܬܳܐ ܢܳܗܡܺܝܢ ܠܡܶܬܒܰܪ ܘܰܠܡܶܒܥܳܐ ܡܶܢ ܐܰ‌ܠܳܗܳܐ ܡܶܐܟܽܘܠܬܗܽܘܢ
Psa 104:22 ܒܡܰܕ̈ܢܳܚܰܝ ܫܶܡܫܳܐ ܡܶܬܚܰܡܠܺܝܢ ܘܰܒܡܰܥܡܖ̈ܰܝܗܽܘܢ ܪܳܒܥܺܝܢ
Psa 104:23 ܢܳܦܶܩ ܒܰܪܢܳܫܳܐ ܠܰܥܒܳܕܶܗ ܘܰܠܦܽܘܠܚܳܢܶܗ ܥܕܰܡܳܐ ܠܪܰܡܫܳܐ
Psa 104:24 ܡܳܐ ܣܰܓܺܝܐܺܝܢ ܥܒܳܕܰܝ̈ܟ ܡܳܪܝܳܐ. ܘܟܽܠܗܽܘܢ ܒܚܶܟܡܬܳܐ ܥܒܰܕܬ ܐܶܢܽܘܢ. ܘܰܡܠܳܬ ܐܰܪܥܳܐ ܩܶܢܝܳܢܳܟ
Psa 104:25 ܗܳܢܰܘ ܝܰܡܳܐ ܪܰܒܳܐ ܘܰܪܘܰܚܬܳܐ ܕܺܐܝ̈ܕܰܝܳܐ. ܕܒܶܗ ܐܺܝܬ ܖ̈ܰܚܫܳܐ ܕܠܳܐ ܡܶܢܝܳܢ ܚܰܝ̈ܘܳܬܳܐ ܖ̈ܰܘܪܒܳܬܳܐ ܥܰܡ ܕܰܩܕ̈ܩܳܬܳܐ
Psa 104:26 ܘܒܶܗ ܗܽܘ ܡܗ̈ܰܠܟܳܢ ܣܦܺܝ̈ܢܶܐ. ܠܶܘܝܳܬܰܢ ܗܳܢܳܐ ܕܰܒܪܰܝܬ ܠܡܶܓܚܰܟ ܥܠܰܘܗܝ̱
Psa 104:27 ܟܽܠܗܽܘܢ ܠܳܟ ܗܽܘ ܡܣܰܟܶܝܢ ܕܬܶܬܶܠ ܠܗܽܘܢ ܡܶܐܟܽܘܠܬܳܐ ܒܙܰܒܢܗܽܘܢ
Psa 104:28 ܝܳܗܶܒ ܐܰܢ̱ܬ ܠܗܽܘܢ ܘܡܶܬܬܰܪܣܶܝܢ. ܦܳܬܰܚ ܐܰܢ̱ܬ ܐܺܝܕܳܟ ܘܣܳܒܥܺܝܢ
Psa 104:29 ܡܰܗܦܶܟ ܐܰܢ̱ܬ ܐܰܦܰܝ̈ܟ ܘܡܶܬܕܰܠܚܺܝܢ. ܫܳܩܶܠ ܐܰܢ̱ܬ ܪܽܘܚܗܽܘܢ ܘܡܳܝܬܺܝܢ ܘܰܠܥܰܦܪܗܽܘܢ ܗܳܦܟܺܝܢ
Psa 104:30 ܡܫܰܕܰܪ ܐܰܢ̱ܬ ܪܽܘܚܳܟ ܘܡܶܬܒܪܶܝܢ ܘܰܡܚܰܕܶܬ ܐܰܢ̱ܬ ܐܰܦܶܝ̈ܗ̇ ܕܰܐܪܥܳܐ
Psa 104:31 ܢܶܗܘܶܐ ܫܽܘܒܚܶܗ ܕܡܳܪܝܳܐ ܠܥܳܠܰܡ. ܢܶܚܕܶܐ ܡܳܪܝܳܐ ܒܰܥܒܳܕܰܘ̈ܗܝ̱
Psa 104:32 ܕܚܳܐܰܪ ܒܰܐܪܥܳܐ ܘܙܳܝܥܳܐ ܘܟܳܐܶܐ ܒܛܽܘܖ̈ܶܐ ܘܬܳܢܶܝܢ
Psa 104:33 ܐܶܫܰܒܰܚ ܠܡܳܪܝܳܐ ܒܚܰܝ݂ܰܝ݂̈ ܘܶܐܙܡܰܪ ܠܰܐܠܳܗܳܐ ܥܰܕ ܩܰܝܳܡ ܐ̱ܢܳܐ
Psa 104:34 ܬܶܒܣܰܡ ܠܶܗ ܬܶܫܒܽܘܚܬܝ̱ ܘܶܐܢܳܐ ܐܶܚܕܶܐ ܒܡܳܪܝܳܐ
Psa 104:35 ܘܰܢܣܽܘܦܽܘܢ ܚܰܛܳܝ̈ܶܐ ܡܶܢ ܐܰܪܥܳܐ ܘܥܰܘ̈ܳܠܶܐ ܠܳܐ ܢܶܫܬܰܚܪܽܘܢ ܒܳܗ̇. ܒܰܪܶܟܝ̱ ܢܰܦܫܝ̱ ܠܡܳܪܝܳܐ.
Psa 105:1 ܐܰܘܕܰܘ ܠܡܳܪܝܳܐ ܘܰܩܪܰܘ ܫܡܶܗ. ܘܚܰܘܰܘ ܒܥܰܡ̈ܡܶܐ ܥܒܳܕܰܘ̈ܗܝ̱
Psa 105:2 ܫܰܒܚܽܘܗܝ̱ ܘܰܙܡܰܪ ܠܶܗ. ܘܶܐܫܬܰܥܘ ܟܽܠܗܶܝܢ ܬܶܕܡܖ̈ܳܬܶܗ
Psa 105:3 ܫܰܒܰܚܘ̱ ܠܰܫܡܳܐ ܕܩܽܘܕܫܶܗ. ܢܶܚܕܶܐ ܠܶܒܗܽܘܢ ܕܰܐܝܠܶܝܢ ܕܒܳܥܶܝܢ ܠܡܳܪܝܳܐ
Psa 105:4 ܒܥܰܘ ܠܡܳܪܝܳܐ ܘܶܐܬܚܰܝܠܘ. ܘܰܒܥܰܘ ܐܰܦܰܘ̈ܗܝ̱ ܒܟܽܠܙܒܰܢ
Psa 105:5 ܐܶܬܕܟܰܪܘ ܬܶܕܡܖ̈ܳܬܶܗ ܕܰܥܒܰܕ. ܬܶܕܡܖ̈ܳܬܶܗ ܘܕܺܝܢܳܐ ܕܦܽܘܡܶܗ
Psa 105:6 ܙܰܪܥܶܗ ܕܰܐܒܪܳܗܳܡ ܥܰܒܕܶܗ ܘܰܒܢܰܝ̈ ܝܰܥܩܽܘܒ ܓܒܰܘ̈ܗܝ̱
Psa 105:7 ܗܽܘܝܽܘ ܡܳܪܝܳܐ ܐܰܠܳܗܰܢ ܕܰܒܟܽܠܳܗ̇ ܐܰܪܥܳܐ ܕܺܝܢܰܘ̈ܗܝ̱
Psa 105:8 (ܐ) ܡܶܬܕܟܰܪ ܠܥܳܠܰܡ ܩܝܳܡܶܗ. ܡܶܠܬܳܐ ܕܦܰܩܶܕ ܠܳܐܠܶܦ ܕܳܖ̈ܺܝܢ
Psa 105:9 ܕܰܐܩܺܝܡ ܩܝܳܡܶܗ ܥܰܡ ܐܰܒܪܳܗܳܡ ܘܡܰܘܡܳܬܶܗ ܥܰܡ ܐܺܝܣܚܳܩ
Psa 105:10 ܘܣܳܗܕܽܘܬܶܗ ܥܰܡ ܝܰܥܩܽܘܒ. ܩܝܳܡܳܐ ܠܺܝܣܪܳܐܶܝܠ ܠܥܳܠܰܡ
Psa 105:11 ܘܶܐܡܰܪ ܕܠܳܟ ܐܶܬܠܺܝܗ̇ ܐܰܪܥܳܐ ܕܰܟܢܰܥܢ ܚܰܒ̈ܠܶܐ ܕܝܳܪܬܽܘܬܗܽܘܢ
Psa 105:12 ܟܰܕ ܙܥܽܘܪܺܝܢ ܗ̱ܘܰܝܬܽܘܢ ܒܡܶܢܝܳܢܳܐ. ܩܰܠܺܝܠ ܗܘܰܝܬܽܘܢ ܘܥܳܡܽܘܖ̈ܶܐ ܗ̱ܘܰܝܬܽܘܢ ܒܳܗ̇
Psa 105:13 ܗܰܠܶܟܘ ܡܶܢ ܥܰܡܳܐ ܠܥܰܡܳܐ ܘܡܶܢ ܡܰܠܟܽܘܬܳܐ ܠܥܰܡܳܐ ܐ̱ܚܪܺܢܳܐ
Psa 105:14 ܘܠܳܐ ܫܒܰܩ ܠܒܰܪܢܳܫܳܐ ܕܢܶܛܠܽܘܡ ܐܶܢܽܘܢ. ܐܰܟܶܣ ܡܰܠܟ̈ܶܐ ܥܰܠ ܐܰܦܰܝ̈ܗܽܘܢ
Psa 105:15 ܕܠܳܐ ܬܶܩܪܒܽܘܢ ܠܰܡܫܺܝ̈ܚܰܝ ܘܠܰܢ̈ܒܺܝܰܝ ܠܳܐ ܬܰܒܐܶܫܽܘܢ
Psa 105:16 ܘܰܩܪܳܐ ܟܰܦܢܳܐ ܠܐܪܥܳܐ ܘܟܽܠܶܗ ܩܰܢܝܳܐ ܕܰܥܒܽܘܪܗܽܘܢ ܬܰܒܰܪ
Psa 105:17 ܫܰܕܰܪ ܩܕܳܡܰܝܗܽܘܢ ܓܰܒܪܳܐ. ܠܥܰܒܕܽܘܬܳܐ ܐܶܙܕܰܒܰܢ ܝܰܘܣܶܦ
Psa 105:18 ܘܶܐܣܰܪܘ ܒܣܽܘ̈ܛܡܶܐ ܖ̈ܶܓܠܰܘܗܝ̱ ܘܰܒܦܰܪܙܠܳܐ ܥܶܠܰܬ ܢܰܦܫܶܗ
Psa 105:19 ܥܕܰܡܳܐ ܕܫܶܪܰܬ ܡܶܠܬܶܗ. ܡܺܐܡܪܶܗ ܕܡܳܪܝܳܐ ܒܩܳܝܗܝ̱
Psa 105:20 ܫܰܕܰܪ ܡܰܠܟܳܐ ܘܰܫܪܳܝܗܝ̱. ܘܥܰܒܕܶܗ ܫܰܠܺܝܛܳܐ ܥܰܠ ܥܰܡܶܗ
Psa 105:21 ܡܳܪܳܐ ܥܰܠ ܒܰܝܬܶܗ ܘܫܰܠܺܝܛܳܐ ܥܰܠ ܟܽܠܶܗ ܩܶܢܝܳܢܶܗ
Psa 105:22 ܕܢܶܪܕܶܐ ܠܫܰܠܺܝ̈ܛܶܐ ܐܰܝܟ ܕܨܳܒܶܐ ܘܰܠܩܰܫܺܝ̈ܫܶܐ ܢܚܰܟܶܡ
Psa 105:23 ܥ̣ܰܠ ܝܺܣܪܳܐܶܝܠ ܠܡܶܨܪܶܝܢ ܘܝܰܥܩܽܘܒ ܥܡܰܪ ܒܡܰܫܟܢܳܐ ܕܚܳܡ
Psa 105:24 ܐܰܣܓܺܝ ܛܳܒ ܥܰܡܶܗ. ܘܰܐܥܫܢܶܗ ܝܰܬܺܝܪ ܡܶܢ ܒܥܶܠܕ̈ܒܳܒܰܘܗܝ̱
Psa 105:25 ܘܰܗܦܰܟ ܠܶܒܗܽܘܢ ܠܡܶܣܢܝܶܗ ܠܥܰܡܶܗ ܘܰܠܡܶܬܢܟܳܠܽܘ ܥܰܠ ܥܰܒܕܰܘ̈ܗܝ
Psa 105:26 ܫܰܕܰܪ ܠܡܽܘܫܶܐ ܥܰܒܕܶܗ ܘܠܰܐܗܪܽܘܢ ܕܰܓܒܳܐ
Psa 105:27 ܥܒܰܕ ܒܗܽܘܢ ܐܳܬܘ̈ܳܬܶܗ ܘܬܶܕܡܖ̈ܳܬܶܗ ܒܰܐܪܥܳܐ ܕܚܳܡ
Psa 105:28 ܫܰܕܰܪ ܚܶܫܽܘܟܳܐ ܘܰܐܚܫܶܟ ܘܡܰܪܡܰܪܘ ܡܶܠܬܶܗ
Psa 105:29 ܗܦܰܟ ܡܰܝܰܝ̈ܗܽܘܢ ܠܰܕܡܳܐ ܘܰܐܡܺܝܬ ܢܽܘܢܰܝ̈ܗܽܘܢ
Psa 105:30 ܐܰܪܚܶܫ ܒܰܐܪܥܗܽܘܢ ܐܽܘܖ̈ܕܥܶܐ ܘܰܒܬܰܘܳܢ̈ܶܐ ܕܡܰܠܟܰܝ̈ܗܽܘܢ
Psa 105:31 ܐܶܡܰܪ ܘܰܐܝܬܺܝ ܚܰܠܽܘܛܳܐ ܘܩܰܠܡܳܐ ܒܟܽܠܶܗ ܬܚܽܘܡܗܽܘܢ
Psa 105:32 ܥܒܰܕ ܡܶܛܪܗܽܘܢ ܒܰܪܕܳܐ ܘܢܽܘܪܳܐ ܐܶܬܓܰܘܙܠܰܬ ܒܰܐܪܥܗܽܘܢ
Psa 105:33 ܡܚܳܐ ܓܽܘܦܢܰܝ̈ܗܽܘܢ ܘܬܺܐܢܰܝ̈ܗܽܘܢ ܘܬܰܒܰܪ ܐܺܝ̈ܠܳܢܶܐ ܕܰܬܚܽܘܡܰܝ̈ܗܽܘܢ
Psa 105:34 ܐܶܡܰܪ ܘܰܐܝܬܺܝ ܩܰܡܨܳܐ ܘܙܳܚܠܳܐ ܕܠܳܐ ܡܶܢܝܳܢ ܒܟܽܠܳܗ̇ ܐܰܪܥܗܽܘܢ
Psa 105:35 ܐܶܟܰܠܘ ܟܽܠܶܗ ܥܶܣܒܳܐ ܘܦܺܐܖ̈ܶܐ ܕܰܐܖ̈ܥܳܬܗܽܘܢ
Psa 105:36 ܩܰܛܶܠ ܟܽܠ ܒܽܘܟܖ̈ܶܐ ܕܡܶܨܪܶܝܢ ܪܺܝܫ ܟܽܠܶܗ ܝܰܠܕܗܽܘܢ
Psa 105:37 ܐܰܦܶܩ ܐܶܢܽܘܢ ܒܣܺܐܡܳܐ ܘܰܒܕܰܗܒܳܐ ܘܠܰܝܬ ܒܫܰܖ̈ܒܳܬܗܽܘܢ ܕܰܟܪܺܝܗ
Psa 105:38 ܚܶܕܝܰܬ ܡܶܨܪܶܝܢ ܒܡܰܦܰܩܬܗܽܘܢ ܡܶܛܽܠ ܕܢܶܦܠܰܬ ܕܶܚܠܰܬܗܽܘܢ ܥܠܰܝܗܽܘܢ
Psa 105:39 ܦܪܰܣ ܥܠܰܝܗܽܘܢ ܥܢܳܢܳܐ ܘܛܰܠܶܠ ܐܶܢܽܘܢ ܘܢܽܘܪܳܐ ܠܡܰܢܗܳܪܽܘ ܒܠܺܠܝܳܐ
Psa 105:40 ܫܐܶܠܘ ܘܰܐܝܬܺܝ ܠܗܽܘܢ ܡܶܐܟܽܘܠܬܳܐ ܘܠܰܚܡܳܐ ܕܰܫܡܰܝܳܐ ܣܰܒܰܥ ܐܶܢܽܘܢ
Psa 105:41 ܦܬܰܚ ܛܰܪܳܢܳܐ ܘܰܪܕܰܘ ܡܰܝ̈ܳܐ ܘܗܰܠܶܟܘ ܡܰܝ̈ܳܐ ܒܰܐܬܪܳܐ ܨܶܗܝܳܐ
Psa 105:42 ܡܶܛܽܠ ܕܶܐܬܕܟܰܪ ܡܶܠܬܳܐ ܕܩܽܘܕܫܶܗ ܕܰܐܒܪܳܗܳܡ ܥܰܒܕܶܗ
Psa 105:43 ܐܰܦܶܩ ܠܥܰܡܶܗ ܒܚܰܕܽܘܬܳܐ ܘܰܒܬܶܫܒܽܘܚܬܳܐ ܠܓܰܕܽܘ̈ܕܰܘܗܝ̱
Psa 105:44 ܝܰܗܒ ܠܗܽܘܢ ܐܰܖ̈ܥܳܬܳܐ ܕܥܰܡ̈ܡܶܐ ܘܥܰܡܠܳܐ ܕܶܐܡ̈ܘܳܬܳܐ ܝܺܪܶܬܘ
Psa 105:45 ܕܢܶܙܕܰܗܪܽܘܢ ܒܦܽܘܩܕܳܢܰܘ̈ܗܝ̱ ܘܢܳܡܽܘ̈ܣܰܘܗܝ̱ ܢܶܛܪܽܘܢ.
Psa 106:1 ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܛܰܝܒܽܘܬܶܗ
Psa 106:2 ܡܰܢܽܘ ܢܶܫܬܰܥܶܐ ܬܶܕܡܖ̈ܳܬܶܗ ܕܡܳܪܝܳܐ ܘܢܶܫܡܰܥ ܟܽܠܗܶܝܢ ܬܶܫܒ̈ܚܳܬܶܗ
Psa 106:3 ܛܽܘܒܰܝܗܽܘܢ ܠܰܐܝܠܶܝܢ ܕܢܳܛܪܺܝܢ ܕܺܝܢܰܘ̈ܗܝ̱ ܘܥܳܒܕܺܝܢ ܙܰܕܺܝܩܽܘܬܐ ܒܟܽܠܙܒܰܢ
Psa 106:4 ܐܶܬܕܰܟܪܰܝܢ ܡܳܪܝܳܐ ܒܨܶܒܝܳܢܶܗ ܕܥܰܡܳܟ ܘܰܦܪܽܘܩܰܝܢܝ̱ ܒܦܽܘܪܩܳܢܳܟ
Psa 106:5 ܕܶܢܚܙܶܐ ܒܛܳܒ̈ܳܬܳܐ ܕܰܓܒܰܝ̈ܟ. ܢܶܚܕܶܐ ܒܚܰܕܽܘܬܳܟ ܘܢܶܫܬܰܒܰܚ ܒܝܳܪܬܽܘܬܳܟ
Psa 106:6 ܚܛܰܝܢ ܥܰܡ ܐܰܒܳܗܰܝ̈ܢ ܘܰܐܣܟܶܠܢ ܘܰܐܪܫܰܥܢ
Psa 106:7 ܐܰܒܳܗܰܝ̈ܢ ܒܡܶܨܪܶܝܢ ܠܳܐ ܐܶܣܬܰܟܰܠܘ̱ ܬܶܕܡܖ̈ܳܬܳܟ ܘܠܳܐ ܐܶܬܕܟܰܪܘ ܣܽܘܓܳܐܐ ܕܛܰܝܒ̈ܘܳܬܳܟ ܘܕܶܐܬܚܪܺܝܘ ܥܰܠ ܡܰܝ̈ܳܐ ܒܝܰܡܳܐ ܕܣܽܘܦ
Psa 106:8 ܘܰܦܪܰܩ ܐܶܢܽܘܢ ܡܶܛܽܠ ܫܡܶܗ ܕܰܢܚܰܘܶܐ ܓܰܢ̱ܒܳܪܽܘܬܶܗ
Psa 106:9 ܘܰܟܐܳܐ ܒܝܰܡܳܐ ܕܣܽܘܦ ܘܺܝܒܶܫ ܘܗܰܠܶܟ ܐܶܢܽܘܢ ܒܰܬܗܽܘܡܳܐ ܐܰܝܟ ܕܰܒܡܰܕܒܪܳܐ
Psa 106:10 ܘܰܦܪܰܩ ܐܶܢܽܘܢ ܡܶܢ ܐܺܝܕܳܐ ܕܰܒܥܶܠܕܒܳܒܳܐ ܘܦܰܨܺܝ ܐܶܢܽܘܢ ܡܶܢ ܐܺܝܕܳܐ ܕܳܐܠܽܘܨܳܐ
Psa 106:11 ܘܟܰܣܺܝܘ̱ ܡܰܝ̈ܳܐ ܠܳܐܠܽܘܨܰܝ̈ܗܽܘܢ ܘܚܰܕ ܡܶܢܗܽܘܢ ܠܳܐ ܐܶܫܬܚܰܪ
Psa 106:12 ܗܰܝܡܶܢܘ̱ ܒܡܶܠܰܘ̈ܗܝ̱ ܘܫܰܒܰܚܘ̱ ܬܶܫܒ̈ܚܳܬܶܗ
Psa 106:13 ܐܶܣܬܰܪܗܰܒܘ̱ ܘܰܛܥܰܘ ܠܰܐܠܳܗܳܐ. ܘܠܳܐ ܣܰܒܰܪܘ ܠܬܰܪܥܺܝܬܶܗ
Psa 106:14 ܪܰܓܘ ܪܶܓܬܳܐ ܒܡܰܕܒܪܳܐ. ܘܢܰܣܺܝܘ ܠܰܐܠܳܗܳܐ ܒܰܐܫܺܝܡܽܘܢ
Psa 106:15 ܝܰܗܒ ܠܗܽܘܢ ܫܶܐܠܳ̈ܬܗܽܘܢ. ܘܫܰܕܰܪ ܣܰܒܥܳܐ ܠܢܰܦ̈ܫܳܬܗܽܘܢ
Psa 106:16 ܛܰܢܘ̱ ܒܡܽܘܫܶܐ ܒܡܰܫܪܺܝܬܳܐ. ܘܒܰܐܗܪܽܘܢ ܩܰܕܺܝܫܶܗ ܕܡܳܪܝܳܐ
Psa 106:17 ܐܶܬܦܰܬܚܰܬ ܐܰܪܥܳܐ ܘܒܶܠܥܰܬ ܠܕܳܬܳܢ. ܘܟܰܣܝܰܬ ܥܰܠ ܟܢܽܘܫܬܶܗ ܕܰܐܒܺܝܪܰܡ
Psa 106:18 ܚܶܒܰܬ ܢܽܘܪܳܐ ܒܰܟܢܽܘ̈ܫܳܬܗܽܘܢ. ܘܫܰܠܗܶܒܺܝܬܳܐ ܐܰܘܩܕܰܬ ܠܥܰܘ̈ܳܠܶܐ
Psa 106:19 ܥܒܰܕܘ ܥܶܓܠܳܐ ܒܚܽܘܪܺܝܒ ܘܰܣܓܶܕܘ ܠܰܢܣܺܝܟܳܐ
Psa 106:20 ܘܚܰܠܶܦܘ ܐܺܝܩܳܪܗܽܘܢ ܒܰܕܡܽܘܬܳܐ ܕܬܰܘܪܳܐ ܕܳܐܟܶܠ ܥܶܣܒܳܐ
Psa 106:21 ܘܰܛܥܰܘ ܠܰܐܠܳܗܳܐ ܕܰܦܪܰܩ ܐܶܢܽܘܢ. ܕܰܥܒܰܕ ܪܰܘܖ̈ܒܳܬܳܐ ܒܡܶܨܪܶܝܢ
Psa 106:22 ܘܬܶܕܡܖ̈ܳܬܳܐ ܒܰܐܪܥܳܐ ܕܚܳܡ ܘܰܕܚܺܝ̈ܠܳܬܳܐ ܒܝܰܡܳܐ ܕܣܽܘܦ
Psa 106:23 ܘܶܐܡܰܪ ܕܢܰܘܒܶܕ ܐܶܢܽܘܢ ܐܶܠܽܘܠܳܐ ܡܽܘܫܶܐ ܓܰܒܝܶܗ ܕܩܳܡ ܒܬܽܘܪܰܥܬܳܐ ܩܕܳܡܰܘܗܝ̱ ܘܰܐܗܦܶܟ ܪܽܘܓܙܶܗ ܕܠܳܐ ܢܚܰܒܶܠ ܐܶܢܽܘܢ
Psa 106:24 ܘܰܐܣܠܝܽܘܗ̇ ܠܰܐܪܥܳܐ ܕܪܶܓܬܳܐ ܘܠܳܐ ܗܰܝܡܶܢܘ̱ ܠܡܶܠܬܶܗ
Psa 106:25 ܘܰܪܛܶܢܘ̱ ܒܡܰܫܟܢܰܝ̈ܗܽܘܢ ܘܠܳܐ ܫܡܰܥܘ̱ ܒܩܳܠܶܗ ܕܡܳܪܝܳܐ
Psa 106:26 ܘܰܐܪܺܝܡ ܐܺܝܕܶܗ ܥܠܰܝܗܽܘܢ ܕܢܰܘܒܶܕ ܐܶܢܽܘܢ ܒܥܰܡ̈ܡܶܐ
Psa 106:27 ܘܰܢܒܰܕܰܪ ܙܰܪܥܗܽܘܢ ܒܥܰܡ̈ܡܶܐ. ܘܢܰܘܒܶܕ ܐܶܢܽܘܢ ܒܰܐܖ̈ܥܳܬܳܐ
Psa 106:28 ܥܰܠ ܕܶܐܬܢܰܩܰܦܘ ܠܰܦܬܰܟܖ̈ܶܐ ܕܰܦܥܽܘܪ ܘܶܐܟܰܠܘ̱ ܕܶܒܚ̈ܶܐ ܕܡܺܝ̈ܬܶܐ
Psa 106:29 ܘܰܐܪܓܙܽܘܗܝ̱ ܒܰܥܒܳܕܰܝ̈ܗܽܘܢ ܘܒܰܦܬܰܟܖ̈ܰܝܗܽܘܢ ܐܰܛܢܽܘܗܝ̱ ܘܰܐܥܫܶܢ ܥܠܰܝܗܽܘܢ ܡܰܘܬܳܢܳܐ ܡܶܢ ܫܶܠܝܳܐ
Psa 106:30 ܩܳܡ ܦܺܝܢܚܶܣ ܘܨܰܠܺܝ ܘܶܐܬܟܠܺܝ ܡܰܘܬܳܢܳܐ
Psa 106:31 ܘܶܐܬܚܰܫܒܰܬ ܠܶܗ ܙܳܟܽܘܬܳܐ ܠܕܳܪܕܳܖ̈ܺܝܢ ܘܰܥܕܰܡܳܐ ܠܥܳܠܰܡ
Psa 106:32 ܘܰܐܪܓܙܽܘܗܝ̱ ܥܰܠ ܡܰܝ̈ܳܐ ܕܚܶܪܝܳܢܳܐ ܘܰܐܒܐܶܫ ܠܡܽܘܫܶܐ ܡܶܛܽܠܬܗܽܘܢ
Psa 106:33 ܡܶܛܽܠ ܕܡܰܪܡܰܪܘ ܪܽܘܚܶܗ ܘܡܰܠܶܠ ܒܣܶܦ̈ܘܳܬܶܗ
Psa 106:34 ܘܠܳܐ ܐܰܘܒܶܕܘ ܠܥܰܡ̈ܡܶܐ ܕܶܐܡܰܪ ܠܗܽܘܢ ܡܳܪܝܳܐ
Psa 106:35 ܐܶܠܳܐ ܐܶܬܚܰܠܰܛܘ ܒܥܰܡ̈ܡܶܐ ܘܺܝܠܶܦܘ ܥܒܳܕܰܝ̈ܗܽܘܢ
Psa 106:36 ܘܰܕܚܶܠܘ ܠܰܦܬܰܟܖ̈ܰܝܗܽܘܢ ܘܰܗܘܰܘ ܠܗܽܘܢ ܠܬܽܘܩܰܠܬܳܐ
Psa 106:37 ܕܰܒܰܚܘ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܠܫܺܐܕ̈ܶܐ
Psa 106:38 ܘܶܐܫܰܕܘ ܕܡܳܐ ܙܰܟܳܝܳܐ ܕܡܳܐ ܕܰܒܢܰܝ̈ܗܽܘܢ ܘܕܰܒ̈ܢܳܬܗܽܘܢ ܕܰܒܰܚܘ ܠܰܦܬܰܟܖ̈ܶܐ ܕܰܟܢܰܥܢ ܘܶܐܬܛܰܢܦܰܬ ܐܰܪܥܳܐ ܒܰܕܡܳܐ
Psa 106:39 ܘܶܐܬܛܰܢܰܦܘ ܒܰܥܒܳܕܰܝ̈ܗܽܘܢ ܘܙܰܢܺܝܘ ܒܨܶܢ̈ܥܳܬܗܽܘܢ
Psa 106:40 ܘܶܐܬܚܰܡܰܬ ܪܽܘܓܙܶܗ ܕܡܳܪܝܳܐ ܥܰܠ ܥܰܡܶܗ ܘܰܐܣܠܺܝ ܠܝܳܪܬܽܘܬܶܗ
Psa 106:41 ܘܰܐܫܠܶܡ ܐܶܢܽܘܢ ܒܺܐܝܕܳܐ ܕܥܰܡ̈ܡܶܐ ܘܶܐܫܬܰܠܰܛܘ ܒܗܽܘܢ ܣܳܢܰܐܝ̈ܗܽܘܢ
Psa 106:42 ܘܫܰܥܒܶܕܘ ܐܶܢܽܘܢ ܒܥܶܠܕ̈ܒܳܒܰܝܗܽܘܢ ܘܶܐܫܬܰܥܒܰܕܘ ܬܚܶܝܬ ܐܺܝܕܰܝ̈ܗܽܘܢ
Psa 106:43 ܙܰܒ̈ܢܳܬܳܐ ܣܰܓܺܝ̈ܐܳܬܳܐ ܦܰܨܺܝ ܐܶܢܽܘܢ ܘܗܶܢܽܘܢ ܡܰܪܡܪܽܘܗܝ̱ ܒܬܰܖ̈ܥܝܳܬܗܽܘܢ ܘܶܐܬܡܰܟܰܟܘ̱ ܒܥܰܘܠܗܽܘܢ
Psa 106:44 ܘܰܚܙܳܐ ܒܽܐܘܠܨܳܢܰܝ̈ܗܽܘܢ ܘܰܫܡܰܥ ܒܳܥܽܘܬܗܽܘܢ
Psa 106:45 ܘܶܐܬܕܟܰܪ ܩܝܳܡܶܗ ܘܪܰܚܶܡ ܥܠܰܝܗܽܘܢ ܘܕܰܒܰܪ ܐܶܢܽܘܢ ܐܰܝܟ ܣܽܘܓܳܐܐ ܕܛܰܝܒ̈ܘܳܬܶܗ
Psa 106:46 ܘܝܰܗܒ ܐܶܢܽܘܢ ܒܖ̈ܰܚܡܶܐ ܩܕܳܡ ܟܽܠ ܫܳܒܰܝ̈ܗܽܘܢ
Psa 106:47 ܦܪܽܘܩܰܝܢ ܡܳܪܝܳܐ ܐܰܠܳܗܰܢ ܘܟܰܢܶܫܰܝܢ ܡܶܢ ܥܰܡ̈ܡܶܐ ܕܢܰܘܕܶܐ ܠܰܫܡܳܟ ܩܰܕܺܝܫܳܐ ܘܢܶܫܬܰܒܰܚ ܒܝܳܪܬܽܘܬܳܟ
Psa 106:48 ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ ܘܰܐܡܺܝܢ.
Psa 107:1 ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܛܰܝܒܽܘܬܶܗ
Psa 107:2 ܢܺܐܡܪܽܘܢ ܦܖ̈ܺܝܩܰܘܗܝ̱ ܕܡܳܪܝܳܐ ܕܰܦܪܰܩ ܐܶܢܽܘܢ ܡܶܢ ܐܺܝܕܳܐ ܕܳܐܠܽܘܨܳܐ
Psa 107:3 ܘܡܶܢ ܟܽܠܗܶܝܢ ܐܰܖ̈ܥܳܬܳܐ ܟܰܢܶܫ ܐܶܢܽܘܢ ܡܶܢ ܡܰܕܢܚܳܐ ܘܡܶܢ ܡܰܥܪܒܳܐ ܘܡܶܢ ܓܰܪܒܝܳܐ ܘܡܶܢ ܝܰܡܳܐ
Psa 107:4 ܛܥܰܘ ܒܡܰܕܒܪܳܐ ܕܰܐܫܺܝܡܽܘܢ ܐܘܪܚܳܐ ܕܰܩܪܺܝܬܳܐ ܕܝܳܬܒܳܐ ܠܳܐ ܐܶܫܟܰܚܘ̱
Psa 107:5 ܟܦܶܢܘ̱ ܘܰܨܗܺܝܘ̱ ܘܢܰܦܫܗܽܘܢ ܐܶܬܛܰܪܦܰܬ
Psa 107:6 ܒܥܰܘ ܡܶܢ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ
Psa 107:7 ܗܰܠܶܟ ܐܶܢܽܘܢ ܒܽܐܘܪܚܳܐ ܕܩܽܘܫܬܳܐ ܠܡܺܐܙܰܠ ܠܩܽܘܖ̈ܝܳܐ ܕܝܳܬܒܳ̈ܢ
Psa 107:8 ܢܰܘܕܽܘܢ ܠܡܳܪܝܳܐ ܙܰܕܺܝܩܰܘ̈ܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ
Psa 107:9 ܡܶܛܽܠ ܕܣܰܒܰܥ ܢܰܦ̈ܫܳܬܳܐ ܡܛܰܖ̈ܦܳܬܳܐ ܘܢܰܦܫܳܐ ܟܦܰܢܬܳܐ ܡܠܳܐ
Psa 107:10 ܕܰܐܝܠܶܝܢ ܕܝܳܬܒܺܝܢ ܒܚܶܫܽܘܟܳܐ ܘܰܒ̈ܛܶܠܳܠܰܝ ܡܰܘܬܳܐ ܘܰܐܣܺܝܪܺܝܢ ܒܡܶܣܟܺܢܽܘܬܳܐ ܘܰܒܦܰܖ̈ܙܠܶܐ
Psa 107:11 ܡܶܛܽܠ ܕܡܰܪܡܰܪܘ ܡܶܠܬܶܗ ܕܰܐ‌ܠܳܗܳܐ ܘܬܰܪܥܺܝܬܶܗ ܕܰܡܪܰܝܡܳܐ ܐܰܣܠܺܝܘ
Psa 107:12 ܬܒܰܪ ܒܥܰܡܠܳܐ ܠܶܒܗܽܘܢ ܘܶܐܬܟܪܰܗܘ ܘܠܰܝܬ ܕܰܡܥܰܕܰܪ ܠܗܽܘܢ
Psa 107:13 ܘܨܰܠܺܝܘ ܠܘܳܬ ܡܳܪܝܳܐ ܒܥܳܩ̈ܳܬܗܽܘܢ ܘܡܶܢ ܐܽܘܠܨܳܢܰܝ̈ܗܽܘܢ ܦܪܰܩ ܐܶܢܽܘܢ
Psa 107:14 ܐܰܦܶܩ ܐܶܢܽܘܢ ܡܶܢ ܚܶܫܽܘܟܳܐ ܘܡܶܢ ܛܶܠܳܠܰܝ̈ ܡܰܘܬܳܐ ܘܰܚܢܳܩܰܝ̈ܗܽܘܢ ܦܰܣܶܩ
Psa 107:15 ܢܰܘܕܽܘܢ ܠܡܳܪܝܳܐ ܙܰܕܺܝܩܰܘ̈ܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ
Psa 107:16 ܡܶܛܽܠ ܕܰܬܒܰܪ ܬܰܖ̈ܥܶܐ ܕܰܢܚܳܫܳܐ ܘܡܽܘܟ̈ܠܶܐ ܕܦܰܪܙܠܳܐ ܓܰܕܶܡ
Psa 107:17 ܥܰܕܰܪ ܐܶܢܽܘܢ ܡܶܢ ܐܽܘܪܚܳܐ ܕܰܚܛܳܗܰܝ̈ܗܽܘܢ ܘܡܶܢ ܥܰܘܠܗܽܘܢ ܐܶܬܡܰܟܰܟܘ̱
Psa 107:18 ܟܽܠ ܡܶܐܟܠܳܐ ܣܢܳܬ ܢܰܦܫܗܽܘܢ ܘܡܰܛܺܝܘ ܥܕܰܡܳܐ ܠܬܰܖ̈ܥܰܝ ܡܰܘܬܳܐ
Psa 107:19 ܒܥܰܘ ܡܶܢ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ
Psa 107:20 ܫܰܕܰܪ ܡܶܠܬܶܗ ܘܰܐܣܺܝ ܐܶܢܽܘܢ ܘܦܰܨܺܝ ܐܶܢܽܘܢ ܡܶܢ ܚܒܳܠܳܐ
Psa 107:21 ܢܰܘܕܽܘܢ ܠܡܳܪܝܳܐ ܙܰܕܺܝ̈ܩܰܘܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ
Psa 107:22 ܕܰܒܰܚܘ ܠܶܗ ܕܶܒ̈ܚܶܐ ܕܫܽܘܒܚܳܐ ܘܫܰܒܰܚܘ̱ ܥܒܳܕܰܘ̈ܗܝ̱ ܒܬܶܕܡܖ̈ܳܬܶܗ
Psa 107:23 ܢܳܚ̈ܬܰܝ ܝܰܡܳܐ ܒܶܐܠܦ̈ܶܐ ܘܥܳܒ̈ܕܰܝ ܥܒܳܕܳܐ ܒܡܰܝ̈ܳܐ ܣܰܓܺܝ̈ܐܶܐ
Psa 107:24 ܗܶܢܽܘܢ ܚܙܰܘ ܥܒܳܕܰܘ̈ܗܝ̱ ܕܡܳܪܝܳܐ ܘܬܶܕܡܖ̈ܳܬܶܗ ܒܥܽܘ̈ܡܩܰܘܗܝ̱ ܕܝܰܡܳܐ
Psa 107:25 ܕܰܐܩܺܝܡ ܪܽܘܚܳܐ ܕܥܰܠܥܳܠܳܐ ܘܶܐܬܬܪܺܝܡܘ̱ ܓܰܠܠܰܘ̈ܗܝ̱ ܕܝܰܡܳܐ
Psa 107:26 ܣܳܠܩܺܝܢ ܠܰܫܡܰܝܳܐ ܘܢܳܚܬܺܝܢ ܠܰܬܗܽܘܡܳܐ ܘܢܰܦܫܗܽܘܢ ܒܗܽܘܢ ܡܶܬܛܰܪܦܳܐ
Psa 107:27 ܙܳܥܘ ܘܢܳܕܘ ܐܰܝܟ ܖ̈ܰܘܳܝܶܐ ܘܟܽܠܳܗ̇ ܚܶܟܡܰܬܗܽܘܢ ܐܶܒܕܰܬ
Psa 107:28 ܓܥܰܘ ܠܘܳܬ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ
Psa 107:29 ܐܰܫܠܺܝ ܥܰܠܥܳܠܳܐ ܘܰܫܬܶܩ ܘܶܐܬܬܢܺܝܚܘ̱ ܓܰܠܠܰܘ̈ܗܝ ܕܝܰܡܳܐ
Psa 107:30 ܘܰܚܕܺܝܘ̱ ܟܰܕ ܫܬܶܩܘ̱ ܘܰܕܒܰܪ ܐܶܢܽܘܢ ܠܰܠܡܺܐܢܳܐ ܕܰܨܒܰܘ
Psa 107:31 ܢܰܘܕܽܘܢ ܠܡܳܪܝܳܐ ܙܰܕܺܝ̈ܩܰܘܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ
Psa 107:32 ܫܰܒܚܽܘܗܝ̱ ܒܥܺܕܬܳܐ ܕܥܰܡ̈ܡܶܐ ܘܥܰܠ ܡܰܘܬܒܳܐ ܕܣܳܒ̈ܶܐ ܪܰܡܪܡܽܘܗܝ̱
Psa 107:33 ܕܰܥܒܰܕ ܢܰܗܖ̈ܰܘܳܬܳܐ ܐܰܝܟ ܡܰܕܒܪܳܐ ܘܡܰܒܽܘ̈ܥܶܐ ܕܡܰܝ̈ܳܐ ܠܨܶܗܝܳܐ
Psa 107:34 ܐܰܪܥܳܐ ܝܶܗܒܰܬ ܦܺܐܖ̈ܶܝܗ̇ ܠܡܳܠܰܚܬܳܐ ܡܶܢ ܥܒܳܕܰܝ̈ܗܽܘܢ ܒܺܝ̈ܫܶܐ ܕܝܳܬܒܶܝ̈ܗ̇
Psa 107:35 ܕܰܥܒܰܕ ܡܰܕܒܪܳܐ ܠܰܐܓ̈ܡܶܐ ܕܡܰܝ̈ܳܐ ܘܰܐܪܥܳܐ ܨܗܺܝܬܐ ܠܡܰܒܽܘ̈ܥܶܐ ܕܡܰܝ̈ܳܐ
Psa 107:36 ܐܰܘܬܶܒ ܬܰܡܳܢ ܟܰܦ̈ܢܶܐ ܘܰܒܢܰܘ ܩܽܘܖ̈ܝܳܐ ܘܺܝܬܶܒܘ ܒܗܶܝܢ
Psa 107:37 ܙܪܰܥܘ ܚܰܩ̈ܠܳܬܳܐ ܘܰܢܨܰܒܘ ܟܰܖ̈ܡܶܐ ܘܶܐܟܰܠܘ ܡܶܢ ܦܺܐܖ̈ܶܐ ܕܥܰܠ̈ܠܳܬܗܽܘܢ
Psa 107:38 ܒܰܪܶܟ ܐܶܢܽܘܢ ܘܰܣܓܺܝܘ ܛܳܒ ܘܰܒܥܺܝܪܗܽܘܢ ܠܳܐ ܙܥܰܖ̈ܝ
Psa 107:39 ܘܰܙܥܰܪܘ ܘܶܐܬܡܰܟܰܟܘ ܒܣܽܘܓܳܐܐ ܕܒܺܝܫܬܳܐ ܘܰܕܕܽܘܘܳܢܳܐ
Psa 107:40 ܐܰܪܡܺܝ ܒܺܝܫܬܳܐ ܥܰܠ ܫܰܠܺܝ̈ܛܶܐ ܘܰܐܛܥܺܝ ܐܶܢܽܘܢ ܒܬܰܘܫܳܐ ܕܠܳܐ ܐܽܘܪܚܳܐ
Psa 107:41 ܘܰܐܥܫܶܢ ܠܡܶܣ̈ܟܺܢܶܐ ܘܰܥܒܰܕ ܐܰܝܟ ܥܳܢ̈ܳܐ ܫܰܖ̈ܒܳܬܗܽܘܢ
Psa 107:42 ܕܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ ܘܟܽܠܗܽܘܢ ܥܰܘ̈ܳܠܶܐ ܢܶܣܟܪܽܘܢ ܚܶܟܗܽܘܢ
Psa 107:43 ܡܰܢ ܕܚܰܟܺܝܡ ܢܶܛܰܪ ܗܳܠܶܝܢ ܘܢܶܕܰܥ ܚܶܣܕܶܗ ܕܡܳܪܝܳܐ.
Psa 108:1 ܡܛܰܝܰܒ ܗܽܘ ܠܶܒܝ̱ ܐܰ‌ܠܳܗܳܐ ܡܛܰܝܰܒ ܗܽܘ ܠܶܒܝ̱. ܐܶܫܰܒܰܚ ܘܶܐܙܰܡܰܪ ܒܺܐܝܩܳܪܝ̱
Psa 108:2 ܐܶܬܬܥܺܝܪ ܟܶܢܳܪܝ̱ ܐܶܬܬܥܺܝܪ ܩܺܝܬܳܪܳܐ ܘܟܶܢܳܪܳܐ ܘܶܐܢܳܐ ܐܶܬܬܥܺܝܪ ܒܨܰܦܪܳܐ
Psa 108:3 ܐܰܘܕܶܐ ܠܳܟ ܒܥܰܡ̈ܡܶܐ ܐܰ‌ܠܳܗܳܐ ܘܠܰܫܡܳܟ ܐܶܙܡܰܪ ܒܶܐܡܘ̈ܳܬܳܐ
Psa 108:4 ܡܶܛܽܠ ܕܪܰܒܳܐ ܗ̱ܝ ܛܰܝܒܽܘܬܳܟ ܥܕܰܡܳܐ ܠܰܫܡܰܝܳܐ ܘܗܰܝܡܳܢܽܘܬܳܟ ܥܕܰܡܳܐ ܠܰܫ̈ܡܰܝ ܫܡܰܝܳܐ
Psa 108:5 ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ
Psa 108:6 ܡܶܛܽܠ ܕܢܶܬܦܰܪܩܽܘܢ ܚܰܒܺܝܒܰܝ̈ܟ. ܦܪܽܘܩܰܝܢܝ̱ ܒܝܰܡܺܝܢܳܟ ܘܰܥܢܺܝܢܝ̱
Psa 108:7 ܐܰ‌ܠܳܗܳܐ ܡܡܰܠܶܠ ܒܩܽܘܕܫܶܗ. ܐܶܫܰܒܰܚ ܐܶܢܳܐ ܘܶܐܦܰܠܶܓ ܠܰܫܟܺܝܡ ܘܰܠܥܽܘܡܩܳܐ ܕܣܳܟܽܘܬ ܐܶܡܫܽܘܚ
Psa 108:8 ܕܺܝܠܝ̱ ܗܽܘ ܓܶܠܥܳܕ ܘܕܺܝܠܝ̱ ܗܽܘ ܡܢܰܫܶܐ. ܐܰܦܪܶܝܡ ܡܥܰܫܢܳܢܶܗ ܕܪܺܝܫܝ̱
Psa 108:9 ܝܺܗܽܘܕܳܐ ܡܰܠܟܝ̱ ܘܡܽܘܐܳܒ ܩܰܕܣܳܐ ܕܰܫܝܳܓܬܝ̱. ܥܰܠ ܐܰܕܽܘܡ ܐܶܫܪܶܐ ܡܣܳܢܰܝ̈ ܘܥܰܠ ܦܠܶܫܬ ܐܶܩܥܶܐ
Psa 108:10 ܡܰܢܽܘ ܢܰܘܒܠܰܢܝ̱ ܠܰܩܪܺܝܬܳܐ ܥܰܫܺܝܢܬܳܐ ܘܡܰܢܽܘ ܢܕܰܒܪܰܢܝ̱ ܥܕܰܡܳܐ ܠܰܐܕܽܘܡ
Psa 108:11 ܕܗܳܐ ܐܰܢ̱ܬ ܐܰ‌ܠܳܗܳܐ ܛܥܰܝܬܳܢ ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ
Psa 108:12 ܗܰܒ ܠܰܢ ܚܰܝܠܳܐ ܥܰܠ ܒܥܶܠܕ̈ܒܳܒܰܝܢ ܡܶܛܽܠ ܕܰܣܪܺܝܩ ܗܽܘ ܦܽܘܪܩܳܢܶܗ ܕܒܰܪܢܳܫܳܐ
Psa 108:13 ܐܰ‌ܠܳܗܳܐ ܢܰܩܢܶܝܢ ܚܰܝܠܳܐ ܘܗܽܘ ܢܕܽܘܫ ܠܰܒܥܶܠܕ̈ܒܳܒܰܝܢ.
Psa 109:1 ܐܰ‌ܠܳܗܳܐ ܕܬܶܫܒܽܘܚܬܝ̱ ܠܳܐ ܬܶܫܬܽܘܩ
Psa 109:2 ܡܶܛܽܠ ܕܦܽܘܡܶܗ ܕܪܰܫܺܝܥܳܐ ܘܦܽܘܡܶܗ ܕܢܰܟܽܘܠܬܳܢܳܐ ܐܶܬܦܬܰܚ ܥܠܰܝ
Psa 109:3 ܡܰܠܶܠܘ̱ ܥܰܡܝ̱ ܒܠܶܫܳܢܳܐ ܕܰܓܳܠܳܐ ܘܰܒܩܳܠܳܐ ܕܣܶܢܶܐܬܳܐ ܘܶܐܬܟܰܬܰܫܘ̱ ܥܰܡܝ̱ ܣܪܺܝܩܳܐܺܝܬ
Psa 109:4 ܘܰܚܠܳܦ ܪܶܚܡܰܬܝ̱ ܣܰܩܪܽܘܢܝ̱ ܘܶܐܢܳܐ ܡܨܰܠܶܐ ܗ̱ܘܺܝܬ ܥܠܰܝܗܽܘܢ
Psa 109:5 ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ ܘܣܶܢܶܐܬܳܐ ܚܠܳܦ ܪܶܚܡܬܳܐ
Psa 109:6 ܦܩܽܘܕ ܥܠܰܝܗܽܘܢ ܥܰܘܠܳܐ ܘܣܳܛܳܢܳܐ ܢܩܽܘܡ ܡܶܢ ܝܰܡܺܝܢܗܽܘܢ
Psa 109:7 ܘܡܳܐ ܕܡܶܬܕܺܝܢܺܝܢ ܢܶܦܩܽܘܢ ܟܰܕ ܚܰܝܳܒܺܝܢ ܘܰܨܠܽܘܬܗܽܘܢ ܬܶܗܘܶܐ ܚܛܺܝܬܳܐ
Psa 109:8 ܢܶܗܘܽܘܢ ܝܰܘܡܰܝ̈ܗܽܘܢ ܙܥܽܘܖ̈ܺܝܢ ܘܡܶܕܶܡ ܕܡܰܛܰܪ ܠܗܽܘܢ ܐ̱ܚܖ̈ܳܢܶܐ ܢܶܣܒܽܘܢ
Psa 109:9 ܢܶܗܘܽܘܢ ܒܢܰܝ̈ܗܽܘܢ ܝܰܬܡ̈ܶܐ ܘܢܶܫܰܝ̈ܗܽܘܢ ܐܰܖ̈ܡܠܳܬܳܐ
Psa 109:10 ܢܩܽܘܡ ܡܳܪܶܐ ܚܰܘܒܳܐ ܥܰܠ ܟܽܠ ܕܺܐܝܬ ܠܗܽܘܢ ܘܢܶܒܨܽܘܢ ܢܽܘܟܖ̈ܳܝܶܐ ܚܰܝܠܗܽܘܢ
Psa 109:11 ܘܠܳܐ ܢܶܗܘܶܐ ܠܗܽܘܢ ܡܪܰܚܡܳܢܳܐ ܘܠܳܐ ܢܶܗܘܶܐ ܕܰܡܪܰܚܶܡ ܥܰܠ ܝܰܬܡܰܝ̈ܗܽܘܢ
Psa 109:12 ܬܶܗܘܶܐ ܚܰܪܬܗܽܘܢ ܠܰܐܒܕܳܢܳܐ ܘܰܠܕܳܪܳܐ ܐ̱ܚܪܳܝܳܐ ܢܶܬܥܛܶܐ ܫܶܡܗܽܘܢ
Psa 109:13 ܢܶܬܕܟܰܪ ܥܰܘܠܳܐ ܕܰܐܒܳܗܰܝ̈ܗܽܘܢ ܘܰܚܛܳܗ̈ܶܐ ܕܶܐܡ̈ܗܳܬܗܽܘܢ ܠܳܐ ܢܶܬܥܛܽܘܢ
Psa 109:14 ܐܶܠܳܐ ܢܶܗܘܽܘܢ ܩܕܳܡ ܡܳܪܝܳܐ ܒܟܽܠܙܒܰܢ ܘܢܰܘܒܶܕ ܡܶܢ ܐܰܪܥܳܐ ܕܽܘܟܪܳܢܗܽܘܢ
Psa 109:15 ܥܰܠ ܕܠܳܐ ܥܶܗܰܕܘ ܠܡܶܥܒܰܕ ܛܳܒܬܳܐ ܘܰܪܕܰܦܘ ܠܡܶܣܟܺܢܳܐ ܘܰܠܒܳܝܫܳܐ ܘܠܰܕܡܰܟܐܰܒ ܠܶܒܶܗ ܠܡܰܘܬܳܐ
Psa 109:16 ܪܚܶܡܘ ܠܰܘ̈ܛܳܬܳܐ ܘܠܳܐ ܨܒܰܘ ܒܒܽܘܖ̈ܟܳܬܳܐ. ܘܰܠܒܶܫܘ ܠܰܘ̈ܛܳܬܳܐ ܐܰܝܟ ܙܰܝܢܳܐ
Psa 109:17 ܘܥ̣ܰܠ̈ܝ ܒܗܽܘܢ ܐܰܝܟ ܡܰܝ̈ܳܐ ܘܰܐܝܟ ܡܶܫܚܳܐ ܒܓܰܖ̈ܡܰܝܗܽܘܢ
Psa 109:18 ܬܶܗܘܶܐ ܠܗܽܘܢ ܐܰܝܟ ܡܰܪܛܽܘܛܳܐ ܕܡܶܬܟܰܣܶܝܢ ܘܰܐܝܟ ܐܶܣܳܪ ܚܰܨ̈ܶܐ ܒܟܽܠܙܒܰܢ
Psa 109:19 ܗܳܢܰܘ ܥܒܳܕܳܐ ܕܰܐܝܠܶܝܢ ܕܣܳܩܪܺܝܢ ܠܡܳܪܝܳܐ ܘܕܰܐܝܠܶܝܢ ܕܰܡܡܰܠܠܺܝܢ ܒܺܝܫܬܳܐ ܥܰܠ ܢܰܦܫܝ̱
Psa 109:20 ܘܰܐܢ̱ܬ ܡܳܪܝܳܐ ܥܒܶܕ ܥܰܡܝ̱ ܡܶܛܽܠ ܫܡܳܟ. ܡܶܛܽܠ ܕܛܳܒܳܐ ܗ̱ܝ ܛܰܝܒܽܘܬܳܟ ܦܰܨܳܢܝ̱
Psa 109:21 ܡܶܛܽܠ ܕܡܶܣܟܺܢܳܐ ܐ̱ܢܳܐ ܘܒܳܝܫܳܐ ܘܠܶܒܝ̱ ܐܶܬܕܰܠܰܚ ܒܓܰܘܝ̱
Psa 109:22 ܘܰܐܝܟ ܛܶܠܳܠܳܐ ܐܶܬܖ̈ܟܶܢܝ ܗܶܠܟ̈ܳܬܝ̱ ܘܶܐܬܢܰܦܨܶܬ ܐܰܝܟ ܩܰܡܨܳܐ
Psa 109:23 ܘܒܽܘܖ̈ܟܰܝ ܐܶܬܟܖ̈ܰܗܝ ܡܶܢ ܨܰܘܡܳܐ ܘܒܶܣܪܝ̱ ܢܚܶܒ ܡܶܢ ܡܶܫܚܳܐ
Psa 109:24 ܘܶܐܢܳܐ ܗܘܺܝܬ ܠܗܽܘܢ ܠܚܶܣܕܳܐ. ܚܙܰܐܢܝ̱ ܘܰܐܢܺܝܕܘ ܒܖ̈ܺܝܫܰܝܗܽܘܢ
Psa 109:25 ܥܰܕܰܪܰܝܢܝ̱ ܡܳܪܝܳܐ ܐܰܠܳܗܝ ܘܰܦܪܽܘܩܰܝܢܝ̱ ܐܰܝܟ ܛܰܝܒܽܘܬܳܟ
Psa 109:26 ܕܢܶܕܥܽܘܢ ܕܕܺܝܠܳܟ ܗܺܝ ܗܳܕܶܐ ܘܰܐܢ̱ܬ ܥܒܰܕܬܳܗ̇
Psa 109:27 ܢܶܬܬܠܺܝܛܽܘܢ ܗܶܢܽܘܢ ܘܰܐܢ̱ܬ ܬܶܬܒܰܪܰܟ ܘܥܰܒܕܳܟ ܢܶܚܕܶܐ
Psa 109:28 ܢܶܠܒܫܽܘܢ ܒܶܗܬܬܳܐ ܐܰܝܠܶܝܢ ܕܣܳܩܪܺܝܢ ܗ̱ܘܰܘ ܠܺܝ ܘܢܶܬܥܰܛܦܽܘܢܳܗ̇ ܐܰܝܟ ܦܪܺܝܣܳܐ
Psa 109:29 ܐܰܘܕܶܐ ܠܡܳܪܝܳܐ ܒܦܽܘܡܝ̱ ܘܒܰܝܢܳܬ ܣܰܓܺܝ̈ܐܶܐ ܐܶܫܰܒܚܺܝܘܗܝ̱
Psa 109:30 ܡܶܛܽܠ ܕܩܳܡ ܡܶܢ ܝܰܡܺܝܢܶܗ ܕܒܳܝܫܳܐ ܠܡܶܦܪܰܩ ܢܰܦܫܶܗ ܡܶܢ ܕܺܝܢܳܐ.
Psa 110:1 ܐܶܡܰܪ ܡܳܪܝܳܐ ܠܡܳܪܝ̱ ܕܬܶܒ ܠܳܟ ܡܶܢ ܝܰܡܺܝܢܝ̱ ܥܕܰܡܳܐ ܕܶܐܣܺܝܡ ܒܥܶܠܕ̈ܒܳܒܰܝܟ ܟܽܘܒܫܳܐ ܠܖ̈ܶܓܠܰܝܟ
Psa 110:2 ܚܽܘܛܪܳܐ ܕܥܽܘܫܢܳܐ ܢܫܰܕܰܪ ܠܳܟ ܡܳܪܝܳܐ ܡܶܢ ܨܶܗܝܽܘܢ ܘܢܶܫܬܰܠܰܛ ܒܰܒܥܶܠܕ̈ܒܳܒܰܝܟ
Psa 110:3 ܥܰܡܳܟ ܡܫܰܒܚܳܐ ܒܝܰܘܡܳܐ ܕܚܰܝܠܳܐ ܒܗܶܕܖ̈ܰܝ ܩܽܘܕܫܳܐ ܡܶܢ ܡܰܪܒܥܳܐ ܡܶܢ ܩܕܺܝܡ ܠܳܟ ܛܰܠܝܳܐ ܝܺܠܶܕܬܳܟ
Psa 110:4 ܝܺܡܳܐ ܡܳܪܝܳܐ ܘܠܳܐ ܢܟܰܕܶܒ ܕܰܐܢ̱ܬ ܗܽܘ ܟܽܘܡܪܳܐ ܠܥܳܠܰܡ ܒܰܕܡܽܘܬܶܗ ܕܡܰܠܟܺܝܙܕܶܩ
Psa 110:5 ܡܳܪܝܳܐ ܥܰܠ ܝܰܡܺܝܢܳܟ ܬܰܒܰܪ ܒܝܰܘܡܳܐ ܕܪܽܘܓܙܶܗ ܡܰܠ̈ܟܶܐ
Psa 110:6 ܢܕܽܘܢ ܠܥܰܡ̈ܡܶܐ ܘܢܶܡܠܶܐ ܫܠܰܕ̈ܶܐ ܘܢܶܦܣܽܘܩ ܪܺܝܫܳܐ ܕܣܰܓܺܝ̈ܐܶܐ ܒܰܐܪܥܳܐ
Psa 110:7 ܘܡܶܢ ܢܰܚܠܳܐ ܒܽܐܘܪܚܳܐ ܢܶܫܬܶܐ. ܡܶܛܽܠ ܗܳܢܳܐ ܢܶܬܬܪܺܝܡ ܪܺܝܫܶܗ.
Psa 111:1 ܐܰܘܕܶܐ ܠܡܳܪܝܳܐ ܡܶܢ ܟܽܠܶܗ ܠܶܒܝ̱ ܒܡܶܠܟܳܐ ܕܰܬܖ̈ܺܝܨܶܐ ܒܥܺܕܬܳܐ
Psa 111:2 ܖ̈ܰܘܪܒܺܝܢ ܥܒܳܕܰܘ̈ܗܝ̱ ܕܡܳܪܝܳܐ ܘܡܶܬܒܥܶܝܢ ܠܟܽܠ ܕܨܳܒܶܝܢ ܒܗܽܘܢ
Psa 111:3 ܡܫܰܒܚܺܝܢ ܘܖ̈ܰܘܪܒܺܝܢ ܥܒܳܕܰܘ̈ܗܝ ܘܙܰܕܺܝܩܽܘܬܶܗ ܩܰܝܳܡܳܐ ܠܥܳܠܰܡ
Psa 111:4 ܥܽܘܗܕܳܢܳܐ ܝܰܗܒ ܠܬܶܕܡܖ̈ܳܬܶܗ ܡܪܰܚܡܳܢ ܗܽܘ ܘܰܡܪܰܚܦܳܢ ܡܳܪܝܳܐ
Psa 111:5 ܡܶܐܟܽܘܠܬܳܐ ܝܰܗܒ ܠܕܳܚ̈ܠܰܘܗܝ̱ ܘܡܶܬܕܟܰܪ ܠܥܳܠܰܡ ܩܝܳܡܶܗ
Psa 111:6 ܚܰܝܠܳܐ ܕܒܰܥܒܳܕܰܘ̈ܗܝ̱ ܚܰܘܺܝ ܠܥܰܡܶܗ ܕܢܶܬܶܠ ܠܗܽܘܢ ܝܳܪܬܽܘܬܳܐ ܕܥܰܡ̈ܡܶܐ
Psa 111:7 ܥܒܳܕ ܐܺܝ̈ܕܰܘܗܝ ܩܽܘܫܬܳܐ ܘܕܺܝܢܳܐ. ܩܰܝܳܡܺܝܢ ܠܥܳܠܰܡ ܥܳܠܡܺܝܢ
Psa 111:8 ܘܰܡܫܰܪܪܺܝܢ ܟܽܠܗܽܘܢ ܦܽܘܩ̈ܕܳܢܰܘܗܝ̱ ܘܰܥܒܺܝܕܺܝܢ ܒܙܰܕܺܝܩܽܘܬܳܐ ܘܰܒܩܽܘܫܬܳܐ
Psa 111:9 ܦܽܘܪܩܳܢܳܐ ܫܰܕܰܪ ܠܥܰܡܶܗ ܘܡܶܬܕܟܰܪ ܠܥܳܠܰܡ ܩܝܳܡܶܗ. ܩܰܕܺܝܫ ܗܽܘ ܘܰܕܚܺܝܠ ܫܡܶܗ
Psa 111:10 ܪܺܝܫ ܚܶܟܡܬܳܐ ܕܶܚܠܬܶܗ ܕܡܳܪܝܳܐ. ܘܣܽܘܟܳܠܳܐ ܛܳܒܳܐ ܠܥܳܒܽܘܕܶܗ. ܘܬܶܫܒܽܘܚܬܶܗ ܩܰܝܳܡܳܐ ܠܥܳܠܰܡ.
Psa 112:1 ܛܽܘܒܰܘܗܝ̱ ܠܓܰܒܪܳܐ ܕܕܳܚܶܠ ܡܶܢ ܡܳܪܝܳܐ ܘܰܙܗܺܝܪ ܒܦܽܘܩܕܳܢܰܘ̈ܗܝ̱
Psa 112:2 ܢܶܗܘܶܐ ܚܰܝܠܬܳܢ ܙܰܪܥܶܗ ܒܰܐܪܥܳܐ ܘܢܶܬܒܰܪܰܟ ܒܕܳܪܳܐ ܕܙܰܕܺܝ̈ܩܶܐ
Psa 112:3 ܩܶܢܝܳܢܳܐ ܘܥܽܘܬܪܳܐ ܢܶܣܓܶܐ ܒܒܰܝܬܶܗ ܘܙܰܕܺܝܩܽܘܬܶܗ ܬܩܽܘܡ ܠܥܳܠܰܡ
Psa 112:4 ܕܢܰܚ ܢܽܘܗܪܳܐ ܒܚܶܫܽܘܟܳܐ ܠܰܬܖ̈ܺܝܨܶܐ ܘܰܡܪܰܚܶܡ ܥܰܠ ܙܰܕܺܝ̈ܩܶܐ
Psa 112:5 ܛܳܒ ܗܽܘ ܓܰܒܪܳܐ ܕܰܡܪܰܚܶܡ ܘܡܰܘܙܶܦ ܘܰܡܣܰܝܒܰܪ ܡܶܠܰܘ̈ܗܝ̱ ܒܕܺܝܢܳܐ
Psa 112:6 ܘܰܠܥܳܠܰܡ ܠܳܐ ܢܙܽܘܥ. ܕܽܘܟܪܳܢܳܐ ܠܥܳܠܰܡ ܢܶܗܘܶܐ ܠܙܰܕܺܝܩܳܐ
Psa 112:7 ܘܡܶܢ ܛܶܒܳܐ ܒܺܝܫܳܐ ܠܳܐ ܢܶܕܚܰܠ ܕܡܰܬܩܰܢ ܠܶܒܶܗ ܬܟܺܝܠ ܥܰܠ ܐܰ‌ܠܳܗܳܐ
Psa 112:8 ܘܰܡܫܰܪܰܪ ܠܶܒܶܗ ܘܠܳܐ ܕܳܚܶܠ ܥܕܰܡܳܐ ܕܚܳܙܶܐ ܒܰܒܥܶܠܕ̈ܒܳܒܰܘܗܝ̱
Psa 112:9 ܒܰܕܰܪ ܘܝܰܗܒ ܠܒܳܝ̈ܫܶܐ ܘܙܰܕܺܝܩܽܘܬܶܗ ܩܰܝܳܡܳܐ ܠܥܳܠܰܡ ܥܳܠܡܺܝܢ ܘܩܰܪܢܶܗ ܬܶܬܪܺܝܡ ܒܫܽܘܒܚܳܐ
Psa 112:10 ܥܰܘܳܠܳܐ ܢܶܚܙܶܐ ܘܢܶܪܓܰܙ ܘܫܶܢܰܘ̈ܗܝ̱ ܢܚܰܪܶܩ ܘܢܶܬܕܰܠܰܚ ܘܪܶܓܬܳܐ ܕܖ̈ܰܫܺܝܥܶܐ ܬܺܐܒܰܕ.
Psa 113:1 ܫܰܒܰܚܘ ܥܰܒܕܰܘ̈ܗܝ ܕܡܳܪܝܳܐ ܫܰܒܰܚܘ ܠܰܫܡܶܗ ܕܡܳܪܝܳܐ
Psa 113:2 ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ
Psa 113:3 ܡܶܢ ܡܰܕܢܳܚܰܘ̈ܗܝ̱ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ ܪܰܒ ܗܽܘ ܫܡܶܗ ܕܡܳܪܝܳܐ
Psa 113:4 ܘܪܳܡ ܥܰܠ ܟܽܠܗܽܘܢ ܥܰܡ̈ܡܶܐ ܡܳܪܝܳܐ ܘܥܰܠ ܫܡܰܝܳܐ ܐܺܝܩܳܪܶܗ
Psa 113:5 ܡܰܢܽܘ ܐܰܝܟ ܡܳܪܝܳܐ ܐܰܠܳܗܰܢ ܕܝܳܬܶܒ ܒܪܰܘܡܳܐ ܘܚܳܙܶܐ ܒܥܽܘܡܩܳܐ ܒܰܫܡܰܝܳܐ ܘܒܰܐܪܥܳܐ
Psa 113:6 ܡܪܺܝܡ ܡܶܢ ܩܺܩܰܠܬܳܐ ܠܒܳܝܫܳܐ
Psa 113:7 ܕܢܰܘܬܒܺܝܘܗܝ̱ ܥܰܡ ܪܰܘܖ̈ܒܳܢܶܐ ܕܥܰܡܳܐ
Psa 113:8 ܡܰܘܬܶܒ ܥܩܰܪܬܳܐ ܒܒܰܝܬܳܐ ܘܶܐܡܳܐ ܕܰܒܢܰܝ̈ܳܐ ܟܰܕ ܚܳܕܝܳܐ.
Psa 114:1 ܟܰܕ ܢܳܦܶܩ ܐܺܝܣܪܳܐܝܠ ܡܶܢ ܡܶܨܪܶܝܢ ܘܰܕܒܶܝܬ ܝܰܥܩܽܘܒ ܡܶܢ ܥܰܡܳܐ ܠܳܥܽܘܙܳܐ
Psa 114:2 ܗܘܳܐ ܝܺܗܽܘܕܳܐ ܩܽܘܕܫܶܗ ܘܺܐܝܣܪܳܐܝܠ ܬܶܫܒܽܘܚܬܶܗ
Psa 114:3 ܝܰܡܳܐ ܚܙܳܝܗܝ̱ ܘܰܥܪܰܩ. ܘܝܽܘܪܕܢܳܢ ܗܦܰܟ ܠܒܶܣܬܪܶܗ
Psa 114:4 ܛܽܘܖ̈ܶܐ ܪܰܩܶܕܘ ܐܰܝܟ ܐܰܝ̈ܠܶܐ. ܘܖ̈ܳܡܳܬܳܐ ܐܰܝܟ ܐܶܡܖ̈ܶܐ ܕܥܳܢ̈ܳܐ
Psa 114:5 ܡܳܐ ܠܳܟ ܝܰܡܳܐ ܕܰܥܪܰܩܬ ܘܝܽܘܪܕܢܳܢ ܕܰܗܦܰܟܬ ܠܒܶܣܬܪܳܟ
Psa 114:6 ܘܛܽܘܖ̈ܶܐ ܕܪܰܩܶܕܬܽܘܢ ܐܰܝܟ ܐܰܝ̈ܠܶܐ ܘܖ̈ܳܡܳܬܳܐ ܐܰܝܟ ܐܶܡܖ̈ܶܐ ܕܥܳܢ̈ܳܐ. ܡܶܢ ܩܕܳܡ ܡܳܪܝܳܐ ܙܳܥܰܬ ܐܰܪܥܳܐ
Psa 114:7 ܡܶܢ ܩܕܳܡ ܐܰܠܳܗܶܗ ܕܝܰܥܩܽܘܒ
Psa 114:8 ܕܰܗܦܰܟ ܛܰܪܳܢܳܐ ܠܶܐܓ̈ܡܶܐ ܕܡܰܝ̈ܳܐ. ܘܟܺܐܦܳܐ ܫܰܪܺܝܪܬܳܐ ܠܡܰܒܽܘ̈ܥܶܐ ܕܡܰܝ̈ܳܐ
Psa 115:1 ܪܶܚܡܶܬ ܕܢܶܫܡܰܥ ܡܳܪܝܳܐ ܩܳܠܳܐ ܕܒܳܥܽܘܬܝ̱
Psa 115:2 ܘܢܶܨܠܶܐ ܐܶܕܢܶܗ ܠܘܳܬܝ̱ ܒܝܰܘܡܳܐ ܕܶܐܩܪܶܝܘܗܝ̱
Psa 115:3 ܡܶܛܽܠ ܕܚܰܕܪܽܘܢܝ̱ ܚܶܒ̈ܠܶܐ ܕܡܰܘܬܳܐ ܐܘܠܨ̈ܳܢܶܐ ܕܰܫܝܽܘܠ ܡܰܛܝܽܘܢܝ̱. ܐܽܘܠܨܳܢܳܐ ܘܕܽܘܘܳܢܳܐ ܐܶܫܟܚܶܬ
Psa 115:4 ܒܰܫܡܶܗ ܕܡܳܪܝܳܐ ܩܪܺܝܬ. ܐܽܘܢ ܡܳܪܝܳܐ ܦܰܨܳܗ̇ ܠܢܰܦܫܝ̱
Psa 115:5 ܡܪܰܚܡܳܢ ܐܰܢ̱ܬ ܡܳܪܝܳܐ ܘܙܰܕܺܝܩ ܘܰܐ‌ܠܳܗܳܐ ܐܰܢ̱ܬ ܡܪܰܚܡܳܢܳܐ
Psa 115:6 ܢܳܛܰܪ ܠܫܰܒܖ̈ܶܐ ܡܳܪܝܳܐ. ܡܰܟܟܰܢܝ̱ ܘܦܰܪܩܰܢܝ̱
Psa 115:7 ܐܶܬܦܢܳܝ ܢܰܦܫܝ̱ ܠܰܢܝܳܚܶܟܝ̱ ܡܶܛܽܠ ܕܡܳܪܝܳܐ ܦܰܪܥܶܟܝ̱
Psa 115:8 ܡܶܛܽܠ ܕܦܰܨܺܝ ܢܰܦܫܝ̱ ܡܶܢ ܡܰܘܬܳܐ ܘܖ̈ܶܓܠܰܝ ܡܶܢ ܫܳܖ̈ܥܳܬܳܐ
Psa 115:9 ܕܶܐܫܦܰܪ ܩܕܳܡܰܝܟ ܡܳܪܝܳܐ ܒܰܐܪܥܳܐ ܕܚܰܝ̈ܶܐ
Psa 115:10 ܗܰܝܡܢܶܬ ܘܡܰܠܠܶܬ ܘܶܐܬܡܰܟܟܶܬ ܛܒ
Psa 115:11 ܐܶܢܳܐ ܐܶܡܪܶܬ ܒܰܪܥܺܝܠܽܘܬܝ̱ ܕܟܽܠ ܒܰܪܢܳܫ ܕܰܓܳܠ
Psa 115:12 ܡܳܢܳܐ ܐܶܦܪܽܘܥ ܠܡܳܪܝܳܐ ܕܟܽܠܗܽܘܢ ܦܽܘܖ̈ܥܳܢܰܘܗܝ ܥܠܰܝ
Psa 115:13 ܟܳܣܳܐ ܕܦܽܘܪܩܳܢܳܐ ܐܶܩܰܒܶܠ ܘܒܰܫܡܶܗ ܕܡܳܪܝܳܐ ܐܶܩܪܶܐ
Psa 115:14 ܢܶܕܖ̈ܰܝ ܠܡܳܪܝܳܐ ܐܶܦܪܽܘܥ ܩܕܳܡ ܟܽܠܶܗ ܥܰܡܶܗ
Psa 115:15 ܝܰܩܺܝܪ ܗܽܘ ܒܥܰܝܢܰܘ̈ܗܝ̱ ܕܡܳܪܝܳܐ ܡܰܘܬܳܐ ܕܙܰܕܺܝܩܰܘ̈ܗܝ̱
Psa 115:16 ܐܳܘ ܡܳܪܝܳܐ ܐܶܢܳܐ ܥܰܒܕܳܟ. ܥܰܒܕܳܟ ܐ̱ܢܳܐ ܘܰܒܪܳܗ̇ ܕܰܐܡܬܳܟ. ܫܪܰܝܬ ܡܶܢܝ̱ ܐܰܣܽܘܖ̈ܰܝ
Psa 115:17 ܠܳܟ ܐܶܕܰܒܰܚ ܕܶܒܚ̈ܶܐ ܕܫܽܘܒܚܳܐ ܘܒܰܫܡܶܗ ܕܡܳܪܝܳܐ ܐܶܩܪܶܐ
Psa 115:18 ܢܶܕܖ̈ܰܝ ܠܡܳܪܝܳܐ ܐܶܦܪܽܘܥ ܩܕܳܡ ܟܽܠܶܗ ܥܰܡܶܗ
Psa 116:1 ܫܰܒܰܚܘ̱ ܠܡܳܪܝܳܐ ܟܽܠܟܽܘܢ ܥܰܡ̈ܡܶܐ. ܫܰܒܚܳܝ̈ܗܝ̱ ܟܽܠܗܶܝܢ ܐܶܡܘ̈ܳܬܳܐ
Psa 116:2 ܡܶܛܽܠ ܕܥܶܫܢܰܬ ܥܠܰܝܢ ܛܰܝܒܽܘܬܶܗ. ܫܰܪܺܝܪܳܐܺܝܬ ܡܳܪܝܰܐ ܗ̱ܘ ܠܥܳܠܰܡ.
Psa 117:1 ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܖ̈ܰܚܡܰܘܗܝ̱
Psa 117:2 ܢܺܐܡܰܪ ܝܺܣܪܳܐܶܝܠ ܕܰܠܥܳܠܰܡ ܖ̈ܰܚܡܰܘܗܝ̱
Psa 118:1 .ܐ. ܛܽܘܒܰܝܗܽܘܢ ܠܰܐܝܠܶܝܢ ܕܰܕܠܳܐ ܡܽܘܡ ܐܶܢܽܘܢ ܒܽܐܘܪܚܳܐ ܘܰܡܗܰܠܟܺܝܢ ܒܢܳܡܽܘܣܶܗ ܕܡܳܪܝܳܐ
Psa 118:2 ܛܽܘܒܰܝܗܽܘܢ ܠܰܐܝܠܶܝܢ ܕܢܳܛܪܺܝܢ ܣܳܗܕܽܘܬܶܗ ܘܰܒܟܽܠܶܗ ܠܶܒܗܽܘܢ ܒܳܥܶܝܢ ܠܶܗ
Psa 118:3 ܘܠܳܐ ܥܒܰܕܘ ܥܰܘܠܳܐ ܘܗܰܠܶܟܘ ܒܽܐܘܖ̈ܚܳܬܶܗ
Psa 118:4 ܐܰܢ̱ܬ ܦܩܰܕܬ ܕܢܶܛܪܽܘܢ ܦܽܘ̈ܩܕܳܢܰܝܟ ܪܰܘܪܒܳܐܺܝܬ
Psa 118:5 ܐܶܫܬܽܘܦ ܕܶܝܢ ܡܰܬܩ̈ܢܳܢ ܐܽܘܖ̈ܚܳܬܝ̱ ܕܶܐܛܰܪ ܦܽܘ̈ܩܕܳܢܰܝܟ
Psa 118:6 ܘܠܳܐ ܐܶܒܗܰܬ ܡܳܐ ܕܢܶܛܪܶܬ ܟܽܠܗܽܘܢ ܦܽܘ̈ܩܕܳܢܰܝܟ
Psa 118:7 ܐܰܘܕܶܐ ܠܳܟ ܒܰܬܪܺܝܨܽܘܬܶܗ ܕܠܶܒܝ̱ ܡܳܐ ܕܝܶܠܦܶܬ ܕܺܝ̈ܢܶܐ ܕܙܰܕܺܝܩܽܘܬܳܟ
Psa 118:8 ܦܽܘ̈ܩܕܳܢܰܝܟ ܢܶܛܪܶܬ ܠܳܐ ܬܰܪܦܶܝܢܝ̱ ܠܥܳܠܰܡ .
Psa 118:9 ܒܡܳܢܳܐ ܡܕܰܟܶܐ ܛܰܠܝܳܐ ܐܽܘܪܚܶܗ ܕܢܶܛܰܪ ܦܽܘ̈ܩܕܳܢܰܝܟ
Psa 118:10 ܒܟܽܠܶܗ ܠܶܒܝ̱ ܥܰܩܶܒܬܳܟ ܠܳܐ ܬܶܛܥܶܝܢܝ̱ ܡܶܢ ܦܽܘ̈ܩܕܳܢܰܝܟ
Psa 118:11 ܒܠܶܒܝ̱ ܛܰܫܺܝܬ ܡܶܠܰܝ̈ܟ ܕܠܳܐ ܐܶܚܛܶܐ ܠܳܟ
Psa 118:12 ܒܪܺܝܟ ܐܰܢ̱ܬ ܡܳܪܝܳܐ ܐܰܠܶܦܰܝܢܝ̱ ܦܽܘ̈ܩܕܳܢܰܝܟ
Psa 118:13 ܒܣܶܦ̈ܘܳܬ݂ܝ̱ ܬܢܺܝܬ ܟܽܠܗܽܘܢ ܕܺܝ̈ܢܶܐ ܕܙܰܕܺܝܩܽܘܬܳܟ
Psa 118:14 ܠܽܐܘܪܚܳܐ ܕܣܳܗܕܽܘܬܳܟ ܪܶܚܡܶܬ ܛܳܒ ܡܶܢ ܟܽܠܶܗ ܥܽܘܬܪܳܐ
Psa 118:15 ܒܦܽܘ̈ܩܕܳܢܰܝܟ ܪܢܺܝܬ ܘܝܶܕܥܶܬ ܐܽܘܖ̈ܚܳܬܳܟ
Psa 118:16 ܒܢܳܡܽܘܣܳܟ ܪܢܺܝܬ ܕܠܳܐ ܐܶܛܥܶܐ ܡܶܠܰܝ̈ܟ .
Psa 118:17 ܥܢܺܝ ܠܥܰܒܕܳܟ ܕܺܐܚܶܐ ܘܶܐܛܰܪ ܡܶܠܰܝ̈ܟ
Psa 118:18 ܓܠܺܝ ܥܰܝ̈ܢܰܝ ܕܶܐܚܙܶܐ ܬܶܕܡܖ̈ܳܬܳܐ ܕܰܒܢܳܡܽܘܣܳܟ
Psa 118:19 ܥܳܡܽܘܪܳܐ ܐ̱ܢܳܐ ܥܰܡܳܟ ܠܳܐ ܬܛܰܫܶܐ ܡܶܢܝ̱ ܦܽܘ̈ܩܕܳܢܰܝܟ
Psa 118:20 ܨܒܳܬ ܢܰܦܫܝ̱ ܘܶܐܬܪܰܓܪܓܰܬ ܠܕܺܝ̈ܢܰܝܟ ܒܟܽܠܙܒܰܢ
Psa 118:21 ܟܐܰܝܬ ܒܥܰܡ̈ܡܶܐ ܘܠܺܝܛܺܝܢ ܐܶܢܽܘܢ ܐܰܝܠܶܝܢ ܕܛܳܥܶܝܢ ܡܶܢ ܦܽܘ̈ܩܕܳܢܰܝܟ
Psa 118:22 ܐܰܥܒܰܪ ܡܶܢܝ̱ ܚܶܣܕܳܐ ܡܶܛܽܠ ܕܣܳܗܕܽܘܬܳܟ ܢܶܛܪܶܬ
Psa 118:23 ܝܳܬܒܺܝܢ ܗ̱ܘܰܘ ܥܰܘ̈ܳܠܶܐ ܘܪܳܢܶܝܢ ܗ̱ܘܰܘ ܒܺܝ ܘܶܐܢܳܐ ܒܦܽܘ̈ܩܕܳܢܰܝܟ ܪܳܢܶܐ ܗ̱ܘܺܝܬ
Psa 118:24 ܒܣܳܗܕܽܘܬܳܟ ܪܢܺܝܬ ܘܰܒܬܰܪܥܺܝܬܳܟ ܛܳܒܬܳܐ .
Psa 118:25 ܢܶܩܦܰܬ ܢܰܦܫܝ̱ ܠܥܰܦܪܳܐ ܐܰܚܳܢܝ̱ ܐܰܝܟ ܡܶܠܬܳܟ
Psa 118:26 ܐܽܘܖ̈ܚܳܬܝ̱ ܚܰܘܺܝܬܳܟ ܘܰܥܢܰܝܬܳܢܝ̱ ܐܰܠܶܦܰܝܢܝ̱ ܢܳܡܽܘܣܳܟ
Psa 118:27 ܐܽܘܪܚܳܐ ܕܦܽܘ̈ܩܕܳܢܰܝܟ ܚܰܘܳܢܝ̱ ܘܶܐܪܢܶܐ ܒܬܶܕܡܖ̈ܳܬܳܟ
Psa 118:28 ܐܶܬܛܰܪܦܰܬ ܢܰܦܫܝ̱ ܒܪܶܢܝܳܐ ܐܰܚܳܢܝ̱ ܐܰܝܟ ܡܶܠܬܳܟ
Psa 118:29 ܐܽܘܪܚܳܐ ܕܥܰܘ̈ܳܠܶܐ ܐܰܥܒܰܪ ܡܶܢܝ̱ ܘܢܳܡܽܘܣܳܟ ܐܰܠܶܦܰܝܢܝ̱
Psa 119:1 ܠܡܳܪܝܳܐ ܒܽܐܘܠܨܳܢܝ̱ ܩܪܺܝܬ ܘܰܥܢܳܢܝ̱ ܡܳܪܝܳܐ ܘܦܰܨܝܳܗ̇ ܠܢܰܦܫܝ̱
Psa 119:2 ܡܶܢ ܣܶܦ̈ܘܳܬܳܐ ܕܥܰܘ̈ܳܠܶܐ ܘܡܶܢ ܠܶܫܳܢ̈ܶܐ ܢܰܟܽܘܠܬܳܢ̈ܶܐ
Psa 119:3 ܡܳܢܳܐ ܢܶܬܠܽܘܢ ܠܳܟ ܘܡܳܢܳܐ ܢܰܘܣܦܽܘܢ ܠܳܟ ܠܶܫܳܢ̈ܶܐ ܢܰܟܽܘܠܬܳܢ̈ܶܐ
Psa 119:4 ܓܶܐܖ̈ܰܘܗܝ ܕܓܰܒܪܳܐ ܫܢܺܝܢܺܝܢ ܐܰܝܟ ܓܽܘܡܖ̈ܶܐ ܕܒܰܠܽܘܛܳܐ
Psa 119:5 ܘܳܝ ܠܺܝ ܕܬܰܘܬܳܒܽܘܬܝ̱ ܐܰܓܪܰܬ ܘܰܫܪܺܝܬ ܒܡܰܫܟܢܳܐ ܕܩܰܕܳܪ
Psa 119:6 ܣܽܘܓܳܐܐ ܥܶܡܪܰܬ ܢܰܦܫܝ̱ ܥܰܡ ܐܰܝܠܶܝܢ ܕܣܳܢܶܝܢ ܫܠܳܡܳܐ
Psa 119:7 ܘܶܐܢܳܐ ܫܠܳܡܳܐ ܡܡܰܠܶܠ ܗ̱ܘܺܝܬ ܘܗܶܢܽܘܢ ܡܶܬܟܰܬܫܺܝܢ ܗ̱ܘܰܘ ܥܰܡܝ̱.
Psa 120:1 ܐܰܪܺܝܡ ܥܰܝ̈ܢܰܝ ܠܛܽܘܪܳܐ. ܐܰܝܡܶܟܳܐ ܢܺܐܬܶܐ ܡܥܰܕܪܳܢܝ̱
Psa 120:2 ܥܽܘܕܪܳܢܝ̱ ܡܶܢ ܩܕܳܡ ܡܳܪܝܳܐ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ
Psa 120:3 ܠܳܐ ܢܶܬܶܠ ܪܶܓܠܳܟ ܠܙܰܘܥܬܳܐ ܘܠܳܐ ܢܢܽܘܡ ܢܳܛܽܘܪܳܟ
Psa 120:4 ܠܳܐ ܓܶܝܪ ܢܳܐܶܡ ܘܠܳܐ ܕܳܡܶܟ ܢܳܛܽܘܪܶܗ ܕܺܝܣܪܳܐܶܝܠ
Psa 120:5 ܡܳܪܝܰܐ ܗ̱ܘ ܢܳܛܽܘܪܳܟ ܡܳܪܝܳܐ ܢܰܛܶܠ ܠܳܟ ܒܺܐܝܕܶܗ ܕܝܰܡܺܝܢܳܐ
Psa 120:6 ܒܺܐܝܡܳܡܳܐ ܫܶܡܫܳܐ ܠܳܐ ܢܰܟܶܝܟ ܐܳܦܠܳܐ ܣܰܗܪܳܐ ܒܠܺܠܝܳܐ
Psa 120:7 ܡܳܪܝܳܐ ܢܢܰܛܪܳܟ ܡܶܢ ܟܽܠܗܶܝܢ ܒܺܝ̈ܫܳܬܳܐ
Psa 121:1 ܚܕܺܝܬ ܟܰܕ ܐܳܡܪܺܝܢ ܗ̱ܘܰܘ ܠܺܝ. ܠܒܰܝܬܶܗ ܕܡܳܪܝܳܐ ܐܳܙܺܠܝܢܰܢ
Psa 121:2 ܩܳܝ̈ܡܳܢ ܗܘܰܝ̈ ܖ̈ܶܓܠܰܝ ܒܬܰܖ̈ܥܰܝܟܝ̱ ܐܽܘܪܺܫܠܶܡ
Psa 121:3 ܐܽܘܪܺܫܠܶܡ ܡܒܰܢܰܝܬܳܐ ܐܰܝܟ ܡܕܺܝܢ̱ܬܳܐ ܕܰܟܪܺܝܟ ܠܳܗ̇ ܫܽܘܪܳܐ
Psa 121:4 ܠܬܰܡܳܢ ܣܠܶܩ̈ܝ̱ ܫܰܖ̈ܒܳܬܳܐ ܫܰܖ̈ܒܳܬܶܗ ܕܡܳܪܝܳܐ. ܣܳܗܕܽܘܬܳܐ ܠܺܝܣܪܳܐܶܝܠ ܠܡܰܘܕܳܝܽܘ ܠܰܫܡܶܗ ܕܡܳܪܝܳܐ
Psa 121:5 ܡܶܛܽܠ ܕܬܰܡܳܢ ܐܰܪܡܺܝܘ ܟܽܘܖ̈ܣܰܘܳܬܳܐ ܠܕܺܝܢܳܐ. ܟܽܘܖ̈ܣܰܘܳܬܳܐ ܕܒܶܝܬ ܕܰܘܺܝܕ
Psa 121:6 ܫܐܰܠܘ ܒܰܫܠܳܡܳܗ̇ ܕܽܐܘܪܺܫܠܶܡ. ܢܶܗܘܽܘܢ ܟܰܗܺܝܢܺܝܢ ܖ̈ܳܚܡܰܝܟܝ̱
Psa 121:7 ܢܶܗܘܶܐ ܫܠܳܡܳܐ ܒܚܰܝܠܶܟܝ̱ ܘܟܰܗܺܝܢܽܘܬܳܐ ܒܣܳܚܖ̈ܳܬܶܟܝ̱
Psa 121:8 ܡܶܛܽܠ ܐܰܚܰܝ̈ ܘܖ̈ܳܚܡܰܝ ܐܶܡܰܠܶܠ ܥܠܰܝܟܝ̱ ܫܠܳܡܳܐ
Psa 122:1 ܠܘܳܬܳܟ ܐܰܪܺܝܡܶܬ ܥܰܝ̈ܢܰܝ ܥܳܡܽܘܪܳܐ ܕܰܫܡܰܝܳܐ
Psa 122:2 ܐܰܝܟ ܥܰܝ̈ܢܰܝ ܥܰܒ̈ܕܶܐ ܠܘܳܬ ܡܳܖ̈ܰܝܗܽܘܢ ܘܰܐܝܟ ܥܰܝ̈ܢܶܐ ܕܰܐܡܬܳܐ ܠܘܳܬ ܡܳܪܬܳܗ̇ ܗܳܟܰܢܳܐ ܥܰܝ̈ܢܰܝܢ ܠܘܳܬܳܟ ܡܳܪܝܳܐ ܐܰܠܳܗܰܢ ܥܕܰܡܳܐ ܕܰܬܪܰܚܶܡ ܥܠܰܝܢ
Psa 122:3 ܪܰܚܶܡܥܠܰܝܢ ܡܳܪܝܳܐ ܪܰܚܶܡܥܠܰܝܢ ܡܶܛܽܠ ܕܣܽܘܓܳܐܐ ܕܫܳܛܝܽܘܬܳܐ ܫܡܰܥܢ
Psa 122:4 ܘܣܽܘܓܳܐܐ ܣܶܒܥܰܬ ܢܰܦܫܰܢ ܡܽܘܝܳܩܳܐ ܕܰܡܒܰܙܚܳܢ̈ܶܐ ܘܫܳܛܝܽܘܬܳܐ ܕܫܰܒܰܗܖ̈ܳܢܶܐ.
Psa 123:1 ܐܶܠܽܘܠܳܐ ܡܳܪܝܳܐ ܕܩܳܡ ܠܰܢ. ܢܺܐܡܰܪ ܝܺܣܪܳܐܶܝܠ
Psa 123:2 ܕܶܐܠܽܘܠܳܐ ܡܳܪܝܳܐ ܕܩܳܡ ܠܰܢ. ܟܰܕ ܩܳܡܘ ܥܠܰܝܢ ܒܢܰܝ̈ܢܳܫܳܐ
Psa 123:3 ܚܰܝܰܬ ܒܳܠܥܺܝܢ ܗ̱ܘܰܘ ܠܰܢ. ܘܟܰܕ ܐܶܬܚܰܡܰܬ ܪܽܘܓܙܗܽܘܢ ܥܠܰܝܢ
Psa 123:4 ܒܡܰܝ̈ܳܐ ܡܛܰܒܥܺܝܢ ܗ̱ܘܰܘ ܠܰܢ. ܪܓܶܠܬܳܐ ܥܶܒܪܰܬ ܥܰܠ ܢܰܦܫܰܢ
Psa 124:1 ܐܰܝܠܶܝܢ ܕܰܡܣܰܒܪܺܝܢ ܒܡܳܪܝܳܐ ܒܛܽܘܪܳܐ ܕܨܶܗܝܽܘܢ ܠܳܐ ܢܙܽܘܥܽܘܢ ܐܶܠܳܐ ܠܥܳܠܰܡ ܢܶܬܒܽܘܢ
Psa 124:2 ܐܽܘܪܺܫܠܶܡ ܛܽܘܖ̈ܶܐ ܟܪܺܝܟܺܝܢ ܠܳܗ̇ ܘܡܳܪܝܳܐ ܟܪܺܝܟ ܠܥܰܡܶܗ ܡܶܟܺܝܠ ܘܰܥܕܰܡܳܐ ܠܥܳܠܰܡ
Psa 124:3 ܡܶܛܽܠ ܕܠܳܐ ܢܶܬܬܢܺܝܚ ܫܰܒܛܳܐ ܕܥܰܘ̈ܳܠܶܐ ܒܰܡܢܳܬܳܐ ܕܙܰܕܺܝ̈ܩܶܐ ܘܠܳܐ ܢܰܘܫܛܽܘܢ ܙܰܕܺܝ̈ܩܶܐ ܐܺܝܕܰܝ̈ܗܽܘܢ ܒܥܰܘܠܳܐ
Psa 124:4 ܐܰܛܐܶܒ ܡܳܪܝܳܐ ܠܛܳܒ̈ܶܐ ܘܠܰܐܝܠܶܝܢ ܕܰܬܪܺܝܨܺܝܢ ܒܠܶܒܗܽܘܢ
Psa 124:5 ܘܰܐܝܠܶܝܢ ܕܰܡܥܰܩܡܺܝܢ ܫܒܺܝܠܰܝ̈ܗܽܘܢ ܢܶܕܒܰܪ ܐܶܢܽܘܢ ܡܳܪܝܳܐ ܥܰܡ ܥܳܒܕܰܝ̈ ܥܰܘܠܳܐ. ܫܠܳܡܳܐ ܠܺܝܣܪܳܐܶܝܠ.
Psa 125:1 ܟܰܕ ܡܰܦܢܶܐ ܡܳܪܝܳܐ ܫܒܺܝܬܳܐ ܕܨܶܗܝܽܘܢ ܗܘܰܝܢ ܐܰܝܟ ܗܳܢܽܘܢ ܕܚܳܕܶܝܢ
Psa 125:2 ܗܳܝܕܶܝܢ ܢܶܬܡܠܶܐ ܦܽܘܡܰܢ ܓܽܘܚܟܳܐ ܘܠܶܫܳܢܰܢ ܬܶܫܒܽܘܚܬܳܐ. ܗܳܝܕܶܝܢ ܢܺܐܡܪܽܘܢ ܒܶܝܬ ܥܰܡ̈ܡܶܐ
Psa 125:3 ܐܰܣܓܺܝ ܡܳܪܝܳܐ ܠܡܶܥܒܰܕ ܥܰܡ ܗܳܠܶܝܢ. ܐܰܣܓܺܝ ܡܳܪܝܳܐ ܠܡܶܥܒܰܕ ܠܰܢ ܘܰܗܘܰܝܢ ܒܚܰܕܽܘܬܳܐ
Psa 125:4 ܐܰܗܦܶܟ ܡܳܪܝܳܐ ܫܒܺܝܬܰܢ ܐܰܝܟ ܦܨܺܝ̈ܕܶܐ ܕܰܒܬܰܝܡܢܳܐ
Psa 125:5 ܐܰܝܠܶܝܢ ܕܙܳܪܥܺܝܢ ܒܕܶܡܥܬܳܐ ܒܚܰܕܽܘܬܳܐ ܢܶܚܨܕܽܘܢ
Psa 126:1 ܐܶܢ ܡܳܪܝܳܐ ܠܳܐ ܒܳܢܶܐ ܒܰܝܬܳܐ ܣܪܺܝܩܳܐܺܝܬ ܠܳܐܶܝܢ ܒܰܢܳܝܰܘ̈ܗܝ. ܘܶܐܢ ܡܳܪܝܳܐ ܠܳܐ ܢܳܛܰܪ ܩܪܺܝܬܳܐ ܣܪܺܝܩܳܐܺܝܬ ܫܳܗܪܺܝܢ ܢܳܛܽܘܖ̈ܶܝܗ̇
Psa 126:2 ܣܪܺܝܩܺܝܢ ܐܶܢܽܘܢ ܐܰܝܠܶܝܢ ܕܰܡܩܰܕܡܺܝܢ ܠܰܡܩܳܡ ܘܡܰܘܚܪܺܝܢ ܠܡܶܬܰܒ ܐܳܟ̈ܠܰܝ ܠܰܚܡܳܐ ܒܟܺܐܒ̈ܶܐ. ܗܳܟܰܢܳܐ ܢܶܬܶܠ ܠܚܰܒܺܝ̈ܒܰܘܗܝ̱ ܫܶܢܬܳܐ
Psa 126:3 ܝܳܪܬܽܘܬܶܗ ܓܶܝܪ ܕܡܳܪܝܳܐ ܒܢܰܝ̈ܳܐ ܐܶܢܽܘܢ ܐܰܓܪܳܐ ܕܦܺܐܖ̈ܶܐ ܕܡܰܪܒܥܳܐ
Psa 126:4 ܐܰܝܟ ܓܶܐܪܳܐ ܒܺܐܝܕܶܗ ܕܚܰܝܠܬܳܢܳܐ ܗܳܟܰܢ ܐܶܢܽܘܢ ܒܢܰܝ̈ ܥܠܰܝܡܽܘܬܳܐ
Psa 126:5 ܛܽܘܒܰܘܗܝ̱ ܠܓܰܒܪܳܐ ܕܢܶܡܠܶܐ ܩܛܺܪܩܶܗ ܡܶܢܗܽܘܢ. ܘܠܳܐ ܢܶܒܗܬܽܘܢ ܟܰܕ ܡܡܰܠܠܺܝܢ ܥܰܡ ܒܥܶܠܕܒܳܒܳܐ ܒܬܰܪܥܳܐ.
Psa 127:1 ܛܽܘܒܰܘܗܝ̱ ܠܟܽܠ ܕܕܳܚܶܠ ܡܶܢ ܡܳܪܝܳܐ ܘܰܡܗܰܠܶܟ ܒܰܫܒܺܝ̈ܠܰܘܗܝ̱
Psa 127:2 ܥܰܡܠܳܐ ܕܺܐܝ̈ܕܰܝܟ ܟܰܕ ܬܶܐܟܽܘܠ ܒܰܪܢܳܫܳܐ ܛܽܘܒܰܝܟ ܘܛܳܒܬܳܐ ܠܢܰܦܫܳܟ
Psa 127:3 ܐܰܢܬܬܳܟ ܐܰܝܟ ܓܦܶܬܳܐ ܫܒܺܝܚܬܳܐ ܒܰܫܦܽܘ̈ܠܰܝ ܒܰܝܬܳܟ. ܒܢܰܝ̈ܟ ܐܰܝܟ ܢܶܨܒܬܳܐ ܕܙܰܝܬܳܐ ܟܪܺܝܟܺܝܢ ܠܦܳܬܽܘܪܳܟ
Psa 127:4 ܗܳܟܰܢ ܢܶܬܒܰܪܰܟ ܓܰܒܪܳܐ ܕܕܳܚܶܠ ܡܶܢ ܡܳܪܝܳܐ
Psa 127:5 ܢܒܰܪܟܳܟ ܡܳܪܝܳܐ ܡܶܢ ܨܶܗܝܽܘܢ. ܘܬܶܚܙܶܐ ܒܛܳܒ̈ܳܬܳܗ̇ ܕܽܐܘܪܺܫܠܶܡ ܟܽܠ ܝܰܘ̈ܡܰܝ ܚܰܝܰܝ̈ܟ
Psa 128:1 ܣܓܺܝܘ̱ ܐܳܠܽܘ̈ܨܰܝ ܡܶܢ ܛܰܠܝܽܘܬܝ̱
Psa 128:2 ܢܺܐܡܰܪ ܝܺܣܪܳܐܶܝܠ ܕܰܣܓܺܝܘ̱ ܐܳܠܽܘ̈ܨܰܝ ܡܶܢ ܛܰܠܝܽܘܬܝ̱. ܘܠܳܐ ܐܶܬܡܨܺܝܘ ܒܚܰܝܠܝ̱
Psa 128:3 ܥܰܠ ܚܰܨܝ̱ ܢܰܓܶܕܘ ܢܶܓ̈ܕܶܐ ܘܰܐܓܰܪܘ ܡܽܘܟܳܟܗܽܘܢ
Psa 128:4 ܡܳܪܝܳܐ ܙܰܕܺܝܩ ܘܰܡܦܰܫܰܚ ܣܰܘܟܰܝ̈ܗܽܘܢ ܕܥܰܘ̈ܳܠܶܐ
Psa 128:5 ܢܶܗܦܟܽܘܢ ܠܒܶܣܬܰܪܗܽܘܢ ܟܽܠܗܽܘܢ ܣܳܢ̈ܶܐܝܗ̇ ܕܨܶܗܝܽܘܢ
Psa 128:6 ܢܶܗܘܽܘܢ ܐܰܝܟ ܥܡܺܝܪܳܐ ܕܶܐܓܳܪܳܐ. ܕܡܳܐ ܕܢܶܫܒܰܬ ܒܶܗ ܪܽܘܚܳܐ ܫܳܠܶܦ ܘܝܳܒܶܫ
Psa 129:1 ܡܶܢ ܥܽܘܡܩܳܐ ܩܪܺܝܬܳܟ ܡܳܪܝܳܐ ܘܰܫܡܰܥܬ ܒܩܳܠܝ̱
Psa 129:2 ܢܶܗܘ̈ܝܳܢ ܐܶܕܢܰܝ̈ܟ ܨܳܝ̈ܬܳܢ ܠܩܳܠܳܐ ܕܟܽܘܫܳܦܝ̱
Psa 129:3 ܐܶܢ ܚܛܳܗ̈ܶܐ ܢܳܛܰܪ ܐܰܢ̱ܬ ܡܳܪܝܳܐ ܡܰܢܽܘ ܡܶܫܟܰܚ ܠܰܡܩܳܡ
Psa 129:4 ܡܶܛܽܠ ܕܡܶܢ ܠܘܳܬܳܟ ܗܽܘ ܫܽܘܒܩܳܢܳܐ
Psa 129:5 ܣܰܒܪܶܬ ܒܡܳܪܝܳܐ ܘܣܰܟܝܰܬ ܢܰܦܫܝ̱ ܠܡܶܠܬܶܗ
Psa 129:6 ܣܰܟܺܝܬ ܠܡܳܪܝܳܐ ܡܶܢ ܡܰܛܰܪܬܳܐ ܕܨܰܦܪܳܐ ܘܰܥܕܰܡܳܐ ܠܡܰܛܰܪܬܳܐ ܕܨܰܦܪܳܐ
Psa 129:7 ܢܣܰܟܶܐ ܝܺܣܪܳܐܶܝܠ ܠܡܳܪܝܳܐ ܡܶܛܽܠ ܕܡܶܢ ܠܘܳܬܶܗ ܐܶܢܽܘܢ ܖ̈ܰܚܡܶܐ ܘܣܰܓܺܝ ܠܘܳܬܶܗ ܦܽܘܪܩܳܢܳܐ
Psa 129:8 ܗܽܘ ܢܶܦܪܩܺܝܘܗܝ̱ ܠܺܝܣܪܳܐܶܝܠ ܡܶܢ ܟܽܠܶܗ ܥܰܘܠܶܗ.
Psa 130:1 ܡܳܪܝܳܐ ܠܳܐ ܐܶܬܬܪܺܝܡ ܠܶܒܝ̱ ܘܠܳܐ ܐܶܬܬܪܺܝܡ ܥܰܝ̈ܢܰܝ ܘܠܳܐ ܗܰܠܟܶܬ ܒܰܕܖ̈ܰܘܪܒܳܢ ܡܶܢܝ̱
Psa 130:2 ܐܶܠܳܐ ܡܰܟܟܶܬ ܢܰܦܫܝ̱ ܐܰܝܟ ܚܣܺܝܠܳܐ ܥܰܠ ܐܶܡܶܗ ܘܰܐܝܟ ܚܣܺܝܠܳܐ ܗܘܳܬ ܥܠܰܝ ܢܰܦܫܝ̱
Psa 130:3 ܢܣܰܟܶܐ ܝܺܣܪܳܐܶܝܠ ܠܡܳܪܝܳܐ ܡܶܟܺܝܠ ܘܰܥܕܰܡܳܐ ܠܥܳܠܰܡ.
Psa 131:1 ܐܶܬܕܰܟܪ ܡܳܪܝܳܐ ܠܕܰܘܺܝܕ ܘܰܠܟܽܠܶܗ ܡܽܘܟܳܟܶܗ
Psa 131:2 ܕܺܝܡܳܐ ܠܡܳܪܝܳܐ ܘܰܢܕܰܪ ܠܰܐܠܳܗܶܗ ܕܝܰܥܩܽܘܒ
Psa 131:3 ܕܠܳܐ ܐܶܥܽܘܠ ܠܡܰܛܠܠܶܗ ܕܒܰܝܬܝ̱ ܘܠܳܐ ܐܶܣܰܩ ܠܬܶܫܘܺܝܬܳܗ̇ ܕܥܰܪܣܝ̱
Psa 132:1 ܡܳܐ ܛܳܒ ܘܡܳܐ ܫܰܦܺܝܪ ܠܰܐܚ̈ܶܐ ܡܳܐ ܕܥܳܡܪܺܝܢ ܐܰܟܚܕܳܐ
Psa 132:2 ܐܰܝܟ ܡܶܫܚܳܐ ܕܢܳܚܶܬ ܥܰܠ ܪܺܝܫܳܐ ܘܥܰܠ ܕܰܩܢܳܐ ܕܰܩܢܶܗ ܕܰܐܗܪܽܘܢ ܕܢܳܚܶܬ ܥܰܠ ܒܰܪ ܨܰܘܪܳܐ ܕܟܽܘܬܺܝܢܶܗ
Psa 132:3 ܐܰܝܟ ܛܰܠܳܐ ܕܚܶܪܡܽܘܢ ܕܢܳܚܶܬ ܥܰܠ ܛܽܘܪܳܐ ܕܨܶܗܝܽܘܢ. ܡܶܛܽܠ ܕܬܰܡܳܢ ܦܩܰܕ ܡܳܪܝܳܐ ܒܽܘܪܟܬܳܐ ܘܚܰܝ̈ܶܐ ܥܕܰܡܳܐ ܠܥܳܠܰܡ.
Psa 133:1 ܒܰܪܶܟܘ̱ ܠܡܳܪܝܳܐ ܟܽܠܟܽܘܢ ܥܰܒܕܰܘ̈ܗܝ ܕܡܳܪܝܳܐ. ܐܰܝܠܶܝܢ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ ܒܠܰܝܠܰܘ̈ܳܬܳܐ
Psa 133:2 ܐܰܪܺܝܡܘ ܐܺܝܕܰܝ̈ܟܽܘܢ ܠܩܽܘܕܫܳܐ ܘܒܰܪܶܟܘ ܠܡܳܪܝܳܐ
Psa 133:3 ܢܒܰܪܟܳܟ ܡܳܪܝܳܐ ܡܶܢ ܨܶܗܝܽܘܢ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ.
Psa 134:1 ܫܰܒܰܚܘ ܠܰܫܡܶܗ ܕܡܳܪܝܳܐ. ܫܰܒܰܚܘ̱ ܥܰܒܕܰܘ̈ܗܝ ܕܡܳܪܝܳܐ
Psa 134:2 ܐܰܝܠܶܝܢ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ ܘܰܒܕܳܪܳܐ ܕܒܰܝܬܶܗ ܕܰܐܠܳܗܰܢ
Psa 134:3 ܫܰܒܰܚܘ ܠܡܳܪܝܳܐ ܡܶܛܽܠ ܕܛܳܒ ܗܽܘ. ܙܡܰܪܘ ܠܰܫܡܶܗ ܡܶܛܽܠ ܕܒܰܣܺܝܡ ܗܽܘ
Psa 135:1 ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܖ̈ܰܚܡܰܘܗܝ̱
Psa 135:2 ܐܰܘܕܰܘ ܠܰܐܠܳܗ ܐܰܠܳܗܺܝ̈ܢ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:3 ܐܰܘܕܰܘ ܠܡܳܪܶܐ ܡܳܖ̈ܰܘܳܬܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:4 ܠܕܰܥܒܰܕ ܬܶܕܡܖ̈ܳܬܳܐ ܖ̈ܰܘܪܒܳܬܳܐ ܒܰܠܚܽܘܕܰܘܗܝ̱ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:5 ܠܕܰܥܒܰܕ ܫܡܰܝܳܐ ܒܚܶܟܡܬܶܗ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:6 ܠܕܰܪܩܰܥ ܐܰܪܥܳܐ ܥܰܠ ܡܰܝ̈ܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:7 ܠܕܰܥܒܰܕ ܢܰܗܺܝܖ̈ܶܐ ܖ̈ܰܘܪܒܶܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:8 ܫܶܡܫܳܐ ܠܫܽܘܠܛܳܢܳܐ ܕܺܐܝܡܳܡܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:9 ܣܰܗܪܳܐ ܘܟܰܘܟ̈ܒܶܐ ܠܫܽܘܠܛܳܢܳܐ ܕܠܺܠܝܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:10 ܠܕܰܡܚܳܐ ܠܒܽܘܟܖ̈ܶܐ ܕܡܶܨܪܶܝܢ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:11 ܘܰܐܦܶܩ ܠܺܝܣܪܳܐܶܝܠ ܡܶܢ ܒܰܝܢܳܬܗܽܘܢ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:12 ܒܺܐܝܕܳܐ ܥܰܫܺܝܢܬܳܐ ܘܒܰܕܪܳܥܳܐ ܪܳܡܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:13 ܠܕܰܦܠܰܓ ܝܰܡܳܐ ܕܣܽܘܦ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:14 ܘܰܐܥܒܰܪ ܠܺܝܣܪܳܐܶܝܠ ܒܓܰܘܶܗ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:15 ܠܰܕܛܰܪܶܦ (ܘܛܰܪܶܦ) ܠܦܶܪܥܽܘܢ ܘܰܠܚܰܝܠܶܗ ܒܝܰܡܳܐ ܕܣܽܘܦ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:16 ܠܰܕܕܰܒܰܪ ܥܰܡܶܗ ܒܡܰܕܒܪܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:17 ܠܕܰܡܚܳܐ ܠܡܰܠܟ̈ܶܐ ܖ̈ܰܘܪܒܶܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:18 ܘܩܰܛܶܠ ܡܰܠܟ̈ܶܐ ܥܰܫܺܝ̈ܢܶܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:19 ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:20 ܘܰܠܥܽܘܓ ܡܰܠܟܳܐ ܕܒܰܝܫܳܢ ܕܰܠܥܳܠܰܡ ܖ̈ܰܚܡܰܘܗܝ̱
Psa 135:21 ܘܝܰܗܒ ܐܰܪܥܗܽܘܢ ܝܽܘܪܬܳܢܳܐ ܕܰܠܥܳܠܰܡ ܖ̈ܰܚܡܰܘܗܝ̱
Psa 136:1 ܥܰܠ ܢܰܗܖ̈ܰܘܳܬܳܐ ܕܒܳܒܶܠ ܬܰܡܳܢ ܝܺܬܶܒܢ ܘܰܒܟܰܝܢ ܟܰܕ ܐܶܬܕܟܰܪܢܳܗ̇ ܠܨܶܗܝܽܘܢ
Psa 136:2 ܥܰܠ ܥܰܖ̈ܒܶܐ ܕܰܒܓܰܘܳܗ̇ ܬܠܰܝܢ ܟܶܢܳܖ̈ܰܝܢ
Psa 136:3 ܡܶܛܽܠ ܕܬܰܡܳܢ ܫܰܐܠܽܘܢ ܫܳܒܰܝ̈ܢ ܡ̈ܶܠܶܐ ܕܬܶܫܒ̈ܚܳܬܳܐ ܘܕܳܒܽܘܖ̈ܰܝܢ ܐܶܡܰܪܘ ܠܰܢ. ܫܰܒܰܚܘ ܠܰܢ ܡܶܢ ܬܶܫܒ̈ܚܳܬܳܗ̇ ܕܨܶܗܝܽܘܢ
Psa 136:4 ܐܰܝܟܰܢ ܢܫܰܒܰܚ ܠܟܽܘܢ ܬܶܫܒ̈ܚܳܬܶܗ ܕܡܳܪܝܳܐ ܒܰܐܪܥܳܐ ܢܽܘܟܪܳܝܬܳܐ
Psa 136:5 ܐܶܢ ܐܶܛܥܶܝܟܝ̱ ܐܽܘܪܺܫܠܶܡ ܬܶܛܥܶܝܢܝ̱ ܝܰܡܺܝܢܝ̱
Psa 136:6 ܢܶܕܒܰܩ ܠܶܫܳܢܝ̱ ܠܰܫܡܰܝ̈ ܚܶܟܝ̱ ܐܶܠܳܐ ܐܶܬܕܰܟܪܶܟܝ̱ ܐܶܠܳܐ ܐܰܣܩܺܝܗ̇ ܠܽܐܘܪܺܫܠܶܡ ܒܪܺܝܫ ܚܰܕܘ̈ܳܬܝ̱
Psa 136:7 ܐܶܬܕܰܟܪ ܡܳܪܝܳܐ ܠܰܒܢܰܝ̈ ܐܰܕܽܘܡ ܒܝܰܘܡܳܗ̇ ܕܽܐܘܪܺܫܠܶܡ ܕܳܐܡܪܺܝܢ ܓܰܠܰܘ ܓܰܠܰܘ ܥܕܰܡܳܐ ܠܫܶܬܶܐܣܶܝ̈ܗ̇
Psa 136:8 ܒܰܪܬ ܒܳܒܶܠ ܒܳܙܽܘܙܬܳܐ ܛܽܘܒܰܘܗܝ̱ ܠܡܰܢ ܕܢܶܦܪܥܶܟܝ ܦܽܘܪܥܳܢܳܐ ܕܰܦܪܰܥܬܺܝܘܗܝ̱
Psa 136:9 ܛܽܘܒܰܘܗܝ̱ ܠܡܰܢ ܕܢܶܐܚܽܘܕ ܝܰܠܽܘ̈ܕܰܝܟܝ̱ ܘܰܢܫܰܩܶܦ ܠܟܺܐܦܳܐ.
Psa 137:1 ܐܰܘܕܶܐ ܠܳܟ ܡܳܪܝܳܐ ܡܶܢ ܟܽܠܶܗ ܠܶܒܝ̱ ܘܰܩܕܳܡ ܡܰܠܟ̈ܶܐ ܐܶܙܰܡܰܪ ܠܳܟ
Psa 137:2 ܐܶܣܓܽܘܕ ܒܗܰܝܟܠܳܐ ܕܩܽܘܕܫܳܟ ܘܰܐܘܕܶܐ ܠܰܫܡܳܟ ܥܰܠ ܛܰܝܒܽܘܬܳܟ ܘܥܰܠ ܩܽܘܫܬܳܟ ܡܶܛܽܠ ܕܰܐܘܪܶܒܬ ܥܰܠ ܟܽܠ ܫܶܡ ܡܺܐܡܪܳܟ
Psa 137:3 ܒܝܰܘܡܳܐ ܕܰܩܪܺܝܬܳܟ ܥܢܰܝܬܳܢܝ̱ ܘܰܐܣܓܺܝܬ ܥܽܘܫܢܳܗ̇ ܕܢܰܦܫܝ̱
Psa 137:4 ܢܰܘܕܽܘܢ ܠܳܟ ܡܳܪܝܳܐ ܟܽܠܗܽܘܢ ܡܰܠܟ̈ܶܐ ܕܰܐܪܥܳܐ ܡܶܛܽܠ ܕܰܫܡܰܥܘ̱ ܡܺܐܡܪܶܗ ܕܦܽܘܡܳܟ
Psa 137:5 ܘܰܢܫܰܒܚܽܘܢ ܐܽܘܖ̈ܚܳܬܶܗ ܕܡܳܪܝܳܐ ܡܶܛܽܠ ܕܪܰܒ ܗܽܘ ܐܺܝܩܳܪܶܗ ܕܡܳܪܝܳܐ
Psa 137:6 ܘܪܳܡ ܗܽܘ ܡܳܪܝܳܐ ܕܰܒܥܽܘܡܩܳܐ ܚܳܙܶܐ ܘܰܐܝܢܳܐ ܕܡܶܬܬܪܺܝܡ ܡܶܢ ܪܽܘܚܩܳܐ ܝܳܕܰܥ
Psa 137:7 ܐܶܢ ܐܶܗܰܠܶܟ ܒܽܐܘܠܨܳܢܳܐ ܬܰܚܶܝܢܝ̱. ܒܪܽܘܓܙܳܐ ܕܰܒܥܶܠܕ̈ܒܳܒܰܝ ܬܰܘܫܶܛ ܐܺܝܕܳܟ ܘܬܶܦܪܩܰܢܝ̱
Psa 137:8 ܝܰܡܺܝܢܳܟ ܡܳܪܝܳܐ ܐܰܓܶܢ ܥܠܰܝ. ܡܳܪܝܳܐ ܖ̈ܰܚܡܰܝܟ ܠܥܳܠܰܡ ܘܰܥܒܳܕ ܐܺܝ̈ܕܰܝܟ ܠܳܐ ܬܰܪܦܶܐ.
Psa 138:1 ܡܳܪܝܳܐ ܒܨܰܝܬܳܢܝ̱ ܘܺܝܕܰܥܬܳܢܝ̱
Psa 138:2 ܐܰܢ̱ܬ ܝܳܕܰܥ ܐܰܢ̱ܬ ܡܰܘܬܰܒܝ̱ ܘܰܡܩܳܡܝ̱. ܐܶܣܬܰܟܰܠܬ ܡܰܚܫ̈ܒܳܬܝ̱ ܡܶܢ ܪܰܘܡܳܐ
Psa 138:3 ܐܽܘܪܚܝ̱ ܘܰܫܒܺܝ̈ܠܰܝ ܝܳܕܰܥ ܐܰܢ̱ܬ ܘܟܽܠܗܶܝܢ ܐܽܘܖ̈ܚܳܬܝ̱ ܥܰܩܶܒܬ
Psa 138:4 ܐܶܢ ܐܺܝܬ ܫܽܘܚܠܳܦܳܐ ܒܠܶܫܳܢܝ̱ ܐܰܢ̱ܬ ܡܳܪܝܳܐ ܝܳܕܰܥ ܐܰܢ̱ܬ
Psa 138:5 ܟܽܠܗܶܝܢ ܕܡܶܢ ܩܕܺܝܡ ܘܰܠܚܰܪܬܳܐ. ܓܒܰܠܬܳܢܝ̱ ܘܣܳܡܬ ܥܠܰܝ ܐܺܝܕܳܟ
Psa 138:6 ܡܶܢܝ̱ ܗܘܳܬ ܝܺܕܰܥܬܳܐ ܘܬܶܕܡܽܘܪܬܳܐ. ܐܶܬܚܰܝܠܶܬ ܘܠܳܐ ܡܨܶܐ ܐ̱ܢܳܐ ܚܰܝܠܳܐ
Psa 138:7 ܠܰܐܝܟܳܐ ܐܺܙܰܠ ܡܶܢ ܪܽܘܚܳܟ ܘܰܐܝܟܳܐ ܐܶܛܫܶܐ ܡܶܢ ܩܕܳܡܰܝܟ
Psa 138:8 ܐܶܢ ܐܶܣܰܩ ܠܰܫܡܰܝܳܐ ܬܰܡܳܢ ܐܰܢ̱ܬ ܘܶܐܢ ܐܶܚܽܘܬ ܠܰܫܝܽܘܠ ܐܳܦ ܬܰܡܳܢ ܐܺܝܬܰܝܟ
Psa 139:1 ܦܰܨܳܢܝ̱ ܡܳܪܝܳܐ ܡܶܢ ܒܰܪܢܳܫܳܐ ܒܺܝܫܳܐ ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܢܰܛܰܪܰܝܢܝ̱
Psa 139:2 ܕܶܐܬܚܰܫܰܒܘ̱ ܒܺܝܫܬܳܐ ܒܠܶܒܗܽܘܢ ܘܟܽܠܶܗ ܝܰܘܡܳܐ ܓܰܪܶܓܘ ܗܶܪܬܳܐ
Psa 139:3 ܕܰܠܛܰܫܘ ܠܶܫܳܢܗܽܘܢ ܐܰܝܟ ܕܚܶܘܝܳܐ ܘܚܶܡܬܳܐ ܕܶܐܣܦܶܣ ܬܚܶܝܬ ܣܶܦ̈ܘܳܬܗܽܘܢ
Psa 139:4 ܢܰܛܰܪܰܝܢܝ̱ ܡܳܪܝܳܐ ܡܶܢ ܐܺܝܕܳܐ ܕܥܰܘ̈ܳܠܶܐ ܘܡܶܢ ܓܰܒܖ̈ܶܐ ܚܳܛܽܘ̈ܦܶܐ ܢܰܛܰܪܰܝܢܝ̱ ܕܶܐܬܚܰܫܰܒܘ̱ ܠܡܶܕܚܳܐ ܗܶܠܟ̈ܳܬܝ̱
Psa 139:5 ܘܰܛܡܰܪܘ ܠܺܝ ܫܰܒܰܗܖ̈ܳܢܶܐ ܦܰܚ̈ܶܐ ܘܚܰܒ̈ܠܶܐ ܕܰܡܨܺܝ̈ܕܳܬܗܽܘܢ ܦܪܰܣܘ ܥܰܠ ܫܒܺܝ̈ܠܰܝ ܘܰܡܨܺܝܕܬܳܐ ܫܕܰܘ ܥܠܰܝ
Psa 139:6 ܐܶܡܪܶܬ ܠܡܳܪܝܳܐ ܕܰܐ‌ܠܳܗܝ ܐܰܢ̱ܬ ܨܽܘܬ ܠܩܳܠܳܐ ܕܒܳܥܽܘܬܝ̱
Psa 139:7 ܡܳܪܝܳܐ ܦܳܪܽܘܩܝ̱ ܥܰܫܺܝܢܳܐ܆ ܡܰܛܠܠܶܗ ܕܪܺܝܫܝ̱ ܒܝܰܘܡܳܐ ܕܰܩܪܳܒܳܐ
Psa 139:8 ܠܳܐ ܬܶܬܶܠ ܡܳܪܝܳܐ ܪܶܓܬܶܗ ܠܥܰܘܳܠܳܐ ܘܬܰܪܥܺܝܬܶܗ ܠܳܐ ܬܶܣܰܩ ܠܪܺܝܫܝ̱
Psa 139:9 ܢܟܰܣܶܐ ܐܶܢܽܘܢ ܥܰܘܠܳܐ ܕܣܶܦ̈ܘܳܬܗܽܘܢ
Psa 139:10 ܘܢܶܚ̈ܬܳܢ ܥܠܰܝܗܽܘܢ ܓܽܘܡܖ̈ܶܐ. ܘܢܶܦܠܽܘܢ ܒܢܽܘܪܳܐ ܘܠܳܐ ܢܶܫܟܚܽܘܢ ܠܰܡܩܳܡ
Psa 139:11 ܒܰܪܢܳܫܳܐ ܠܶܫܳܢܳܢܳܐ ܠܳܐ ܢܶܬܩܰܝܰܡ ܒܰܐܪܥܳܐ. ܓܰܒܪܳܐ ܥܰܘܳܠܳܐ ܒܺܝܫܬܳܐ ܬܨܽܘܕܺܝܘܗܝ̱ ܠܰܐܒܕܳܢܳܐ
Psa 139:12 ܝܶܕܥܶܬ ܕܥܳܒܶܕ ܡܳܪܝܳܐ ܕܺܝܢܳܐ ܕܡܶܣ̈ܟܺܢܶܐ ܘܕܺܝܢܳܐ ܕܒܳܝ̈ܫܶܐ
Psa 139:13 ܒܪܰܡ ܙܰܕܺܝ̈ܩܶܐ ܢܰܘܕܽܘܢ ܠܰܫܡܳܟ ܘܢܶܬܒܽܘܢ ܬܖ̈ܺܝܨܶܐ ܩܕܳܡ ܐܰܦܰܝ̈ܟ.
Psa 140:1 ܡܳܪܝܳܐ ܩܪܺܝܬܳܟ ܐܰܢ̱ܬ ܥܢܺܝܢܝ̱. ܨܽܘܬ ܡܶܠܰܝ̈ ܘܩܰܒܶܠ
Psa 140:2 ܨܠܽܘܬܝ̱ ܐܰܝܟ ܥܶܛܪܳܐ ܩܕܳܡܰܝܟ. ܩܽܘܪܒܳܢܳܐ ܕܺܐܝ̈ܕܰܝ ܐܰܝܟ ܩܽܘܪܒܳܢܳܐ ܕܪܰܡܫܳܐ
Psa 140:3 ܐܰܩܺܝܡ ܡܳܪܝܳܐ ܢܳܛܽܘܪܳܐ ܠܦܽܘܡܝ̱ ܘܢܳܛܽܘܪܳܐ ܠܣܶܦ̈ܘܳܬ݂ܝ̱
Psa 140:4 ܕܠܳܐ ܢܶܣܛܶܐ ܠܶܒܝ̱ ܠܡܶܠܬܳܐ ܒܺܝܫܬܳܐ ܘܶܐܥܒܶܕ ܥܒܳܕ̈ܶܐ ܕܥܰܘܠܳܐ ܥܰܡ ܓܰܒܖ̈ܶܐ ܖ̈ܰܫܺܝܥܶܐ ܠܳܐ ܐܶܬܡܰܠܰܚ ܥܰܡܗܽܘܢ
Psa 140:5 ܢܰܠܦܰܢܝ̱ ܙܰܕܺܝܩܳܐ ܘܢܰܟܣܰܢܝ̱. ܡܶܫܚܳܐ ܕܖ̈ܰܫܺܝܥܶܐ ܠܪܺܝܫܝ̱ ܠܳܐ ܢܰܕܗܶܢ ܡܶܛܽܠ ܕܰܨܠܽܘܬܝ̱ ܥܰܠ ܒܺܝܫܽܘܬܗܽܘܢ
Psa 140:6 ܘܶܐܬܟܠܺܝܘ̱ ܒܺܐܝܕܳܐ ܕܟܺܐܦܳܐ ܕܰܝܳܢܰܝ̈ܗܽܘܢ ܘܰܫܡܰܥ ܡܶܠܰܝ̈ ܕܒܰܣܺܝ̈ܡܳܢ
Psa 140:7 ܐܰܝܟ ܣܶܟܬܳܐ ܕܨܳܪܝܳܐ ܐܰܪܥܳܐ ܐܶܬܒܰܕܰܪܘ ܓܰܖ̈ܡܰܝܗܽܘܢ ܥܰܠ ܦܽܘܡܳܗ̇ ܕܰܫܝܽܘܠ
Psa 140:8 ܘܶܐܢܳܐ ܠܘܳܬܳܟ ܡܳܪܝܳܐ ܐܰܪܺܝܡܶܬ ܥܰܝ̈ܢܰܝ ܘܰܥܠܰܝܟ ܐܶܬܬܰܟܠܶܬ ܠܳܐ ܬܶܫܕܶܝܗ̇ ܠܢܰܦܫܝ̱
Psa 140:9 ܢܰܛܰܪܰܝܢܝ̱ ܡܶܢ ܐܺܝܕܳܐ ܕܫܰܒܰܗܖ̈ܳܢܶܐ ܕܰܛܡܰܪܘ ܠܺܝ ܦܰܚ̈ܶܐ
Psa 140:10 ܢܶܦܠܽܘܢ ܥܰܘ̈ܳܠܶܐ ܐܰܟܚܕܳܐ ܒܰܡܨܺܝ̈ܕܳܬܗܽܘܢ ܥܕܰܡܳܐ ܕܶܐܥܒܰܪ ܐܶܢܳܐ.
Psa 141:1 ܒܩܳܠܝ̱ ܠܡܳܪܝܳܐ ܩܪܺܝܬ ܒܩܳܠܝ̱ ܠܡܳܪܝܳܐ ܐܶܬܟܰܫܦܶܬ
Psa 141:2 ܘܰܐܪܡܺܝܬ ܩܕܳܡܰܘܗܝ̱ ܬܰܟܫܶܦܬܝ̱ ܐܘܠܨܳܢܝ̱ ܩܕܳܡܰܘܗܝ̱ ܚܰܘܺܝܬ
Psa 141:3 ܟܰܕ ܐܶܬܛܰܪܦܰܬ ܪܽܘܚܝ̱ ܐܰܢ̱ܬ ܝܳܕܰܥ ܐܰܢ̱ܬ ܫܒܺܝ̈ܠܰܝ. ܒܽܐܘܪܚܳܐ ܕܗܶܠ̈ܟܳܬܝ̱ ܛܡܰܪܘ ܠܺܝ ܦܰܚ̈ܶܐ
Psa 141:4 ܚܳܪܶܬ ܠܝܰܡܺܝܢܳܐ ܘܰܚܙܺܝܬ ܘܠܰܝܬ ܕܚܳܟܶܡ ܠܺܝ. ܐܶܒܰܕ ܡܶܢܝ̱ ܒܶܝܬ ܡܰܥܪܩܳܐ ܘܠܰܝܬ ܬܳܒܽܘܥܳܐ ܠܢܰܦܫܝ̱
Psa 141:5 ܘܰܓܥܺܝܬ ܠܘܳܬܳܟ ܡܳܪܝܳܐ ܘܶܐܡܪܶܬ ܕܰܐܢ̱ܬ ܗܽܘ ܣܰܒܪܝ̱ ܘܰܡܢܳܬܝ̱ ܒܰܐܪܥܳܐ ܕܚܰܝ̈ܶܐ
Psa 141:6 ܨܽܘܬ ܠܒܳܥܽܘܬܝ̱ ܡܶܛܽܠ ܕܶܐܬܡܰܟܟܶܬ ܛܳܒ. ܦܰܨܳܢܝ ܡܶܢ ܖ̈ܳܕܽܘܦܰܝ ܡܶܛܽܠ ܕܰܥܫܶܢܘ̱ ܡܶܢܝ
Psa 141:7 ܐܰܦܶܩ ܢܰܦܫܝ̱ ܡܶܢ ܒܶܝܬ ܚܒܽܘܫܝܳܐ ܕܰܐܘܕܶܐ ܠܰܫܡܳܟ. ܠܺܝ ܢܣܰܟܽܘܢ ܙܰܕܺܝܩܰܝ̈ܟ ܟܰܕ ܬܶܦܪܥܰܢܝ̱.
Psa 142:1 ܫܡܰܥ ܡܳܪܝܳܐ ܨܠܽܘܬܝ̱ ܘܨܽܘܬ ܠܒܳܥܽܘܬܝ̱. ܒܡܺܐܡܪܳܟ ܥܢܺܝܢܝ̱ ܘܰܒܙܰܕܺܝܩܽܘܬܳܟ
Psa 142:2 ܠܳܐ ܬܰܥܠܺܝܘܗܝ̱ ܠܥܰܒܕܳܟ ܒܕܺܝܢܳܐ ܡܶܛܽܠ ܕܠܳܐ ܙܳܟܶܐ ܩܕܳܡܰܝܟ ܟܽܠ ܕܚܰܝ
Psa 142:3 ܡܶܛܽܠ ܕܰܪܕܰܦ ܒܥܶܠܕܒܳܒܳܐ ܠܢܰܦܫܝ̱ ܘܡܰܟܶܟ ܚܰܝ݂ܰܝ݂̈ ܒܰܐܪܥܳܐ. ܐܰܘܬܒܰܢܝ̱ ܒܚܶܫܽܘܟܳܐ ܐܰܝܟ ܡܺܝܬܳܐ ܠܥܳܠܰܡ
Psa 142:4 ܐܶܬܛܰܪܦܰܬ ܥܠܰܝ ܪܽܘܚܝ̱ ܘܙܳܥ ܠܶܒܝ̱ ܒܓܰܘܝ̱
Psa 142:5 ܘܶܐܬܕܟܰܪܬܳܟ ܡܳܪܝܳܐ ܡܶܢ ܩܕܺܝܡ ܘܰܪܢܺܝܬ ܒܟܽܠܗܽܘܢ ܥܒܳܕܰܝ̈ܟ ܘܰܪܢܺܝܬ ܒܰܥܒܳܕ ܐܺܝ̈ܕܰܝܟ
Psa 142:6 ܘܦܶܫܛܶܬ ܐܺܝ̈ܕܰܝ ܠܘܳܬܳܟ. ܘܢܰܦܫܝ̱ ܨܶܗܝܳܐ ܗ̱ܝ ܠܳܟ ܐܰܝܟ ܐܰܪܥܳܐ
Psa 142:7 ܥܢܺܝܢܝ̱ ܒܰܥܓܰܠ ܡܳܪܝܳܐ ܡܶܛܽܠ ܕܓܶܡܪܰܬ ܪܽܘܚܝ̱. ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱ ܕܠܳܐ ܐܶܫܬܠܶܡ ܥܰܡ ܢܳܚ̈ܬܰܝ ܓܽܘܒܳܐ
Psa 143:1 ܒܪܺܝܟ ܗܽܘ ܡܳܪܝܳܐ ܕܰܐܠܶܦ ܐܺܝ̈ܕܰܝ ܠܰܩܪܳܒܳܐ ܘܨܶܒ̈ܥܳܬܝ̱ ܠܰܩܪܳܒܳܐ
Psa 143:2 ܒܶܝܬ ܓܰܘܣܝ̱ ܘܰܡܦܰܨܝܳܢܝ̱. ܡܣܰܝܥܳܢܝ̱ ܕܰܥܠܰܘܗܝ̱ ܬܟܺܝܠ ܐ̱ܢܳܐ. ܘܫܰܥܒܶܕ ܠܥܰܡ̈ܡܶܐ ܬܚܽܘܬܰܝ
Psa 143:3 ܡܳܪܝܳܐ ܡܳܢܰܘ ܒܰܪܢܳܫܳܐ ܕܺܝܕܰܥܬܳܝܗܝ̱ ܘܒܰܪܢܳܫܳܐ ܕܰܚܫܰܒܬܳܝܗܝ̱
Psa 143:4 ܒܰܪܢܳܫܳܐ ܠܠܰܗܓܳܐ ܕܳܡܶܐ ܘܝܰܘ̈ܡܳܬܶܗ ܥܳܒܪܺܝܢ ܐܰܟ ܛܶܠܳܠܳܐ
Psa 143:5 ܐܰܪܟܶܢ ܫܡܰܝܳܐ ܡܳܪܝܳܐ ܘܚܽܘܬ ܘܰܟܐܺܝ ܒܛܽܘܖ̈ܶܐ ܘܢܶܬܢܽܘܢ
Psa 143:6 ܐܰܒܪܶܩ ܒܰܖ̈ܩܰܝܟ ܘܕܰܠܰܚ ܐܶܢܽܘܢ. ܫܰܕܰܪ ܓܶܐܖ̈ܰܝܟ ܘܒܰܕܰܪ ܐܶܢܽܘܢ
Psa 143:7 ܐܰܘܫܶܛ ܐܺܝܕܳܟ ܡܶܢ ܡܪܰܘܡܳܐ ܘܰܫܠܺܝܢܝ̱ ܡܶܢ ܡܰܝ̈ܳܐ ܣܰܓܺܝ̈ܐܶܐ ܘܡܶܢ ܐܺܝܕܳܐ ܕܥܰܘ̈ܳܠܶܐ
Psa 143:8 ܕܦܽܘܡܗܽܘܢ ܡܡܰܠܶܠ ܣܪܺܝܩܽܘܬܳܐ ܘܝܰܡܺܝܢܗܽܘܢ ܝܰܡܺܝܢܳܐ ܗ̱ܝ ܕܥܰܘܠܳܐ
Psa 143:9 ܐܰ‌ܠܳܗܳܐ ܬܶܫܒܽܘܚܬܳܐ ܚܕܰܬܳܐ ܐܶܫܰܒܰܚ ܠܳܟ ܘܰܒܟܶܢܳܪܳܐ ܕܰܥܣܰܪ ܡܢܺܝ̈ܢ ܐܶܙܰܡܰܪ ܠܳܟ
Psa 143:10 ܕܝܰܗܒܬ ܦܽܘܪܩܳܢܳܐ ܠܡܰܠܟܳܐ܆ ܘܦܰܨܺܝ ܠܕܰܘܺܝܕ ܥܰܒܕܶܗ ܡܶܢ ܚܰܪܒܳܐ ܒܺܝܫܬܳܐ
Psa 143:11 ܦܰܨܳܢܝ̱ ܡܶܢ ܐܺܝܕܳܐ ܕܥܰܘ̈ܳܠܶܐ ܕܦܽܘܡܗܽܘܢ ܡܡܰܠܶܠ ܣܪܺܝܩܽܘܬܳܐ ܘܝܰܡܺܝܢܗܽܘܢ ܝܰܡܺܝܢܳܐ ܗ̱ܝ ܕܥܰܘܠܳܐ.
Psa 143:12 ܒܢܰܝ̈ܗܽܘܢ (ܒܢܰܝ̈ܢ) ܐܰܝܟ ܢܶܨܒܬܳܐ ܡܶܬܪܰܒܶܝܢ ܡܶܢ ܛܰܠܝܽܘܬܗܽܘܢ ܘܰܒܢ̈ܳܬܰܢ ܐܰܝܟ ܟܰܠܠܳ̈ܬܳܐ ܕܰܡܨܰܒ̈ܬܳܢ ܒܰܕܡܽܘܬܳܐ ܕܗܰܝܟ̈ܠܶܐ
Psa 144:1 ܐܶܪܰܡܪܡܳܟ ܡܳܪܝ ܡܰܠܟܳܐ ܘܶܐܒܰܪܶܟ ܫܡܳܟ ܠܥܳܠܰܡ ܥܳܠܡܺܝܢ
Psa 144:2 ܕܟܽܠ ܝܽܘܡ ܐܶܒܰܪܟܳܟ ܘܶܐܫܰܒܰܚ ܫܡܳܟ ܠܥܳܠܰܡ
Psa 144:3 ܪܰܒ ܗܽܘ ܡܳܪܰܢ ܘܰܡܫܰܒܰܚ ܛܳܒ ܘܠܰܝܬ ܣܳܟܳܐ ܠܪܰܒܽܘܬܶܗ
Psa 144:4 ܕܳܪܳܐ ܠܕܳܪܳܐ ܢܶܫܬܰܥܽܘܢ ܥܒܳܕܰܝ̈ܟ ܘܓܰܢ̱ܒܳܪܽܘܬܳܟ ܢܚܰܘܢ
Psa 144:5 ܘܥܽܘܫܢܳܐ ܕܰܕܚܺܝܠܽܘܬܳܟ ܢܺܐܡܪܽܘܢ ܘܪܰܘܖ̈ܒܳܬܳܟ ܢܶܫܬܰܥܽܘܢ
Psa 144:6 ܘܰܕܚܺܝܠܽܘܬ ܥܽܘܫܢܳܟ ܢܺܐܡܪܽܘܢ ܘܪܰܒܽܘܬܳܟ ܐܶܫܬܰܥܶܐ
Psa 144:7 ܕܽܘܟܪܳܢܳܐ ܕܛܰܝܒܘ̈ܳܬܳܟ ܣܰܓܺܝ̈ܐܳܬܳܐ ܢܶܒܥܽܘܢ ܙܰܕܺܝ̈ܩܰܝܟ ܘܢܶܫܟܚܽܘܢ
Psa 144:8 ܡܪܰܚܡܳܢ ܗܽܘ ܡܳܪܝܳܐ ܘܰܡܪܰܚܦܳܢ. ܢܰܓܺܝܪܳܐ ܪܽܘܚܶܗ ܣܰܓܺܝܐܳܐ ܛܰܝܒܽܘܬܶܗ
Psa 144:9 ܛܳܒ ܗܽܘ ܡܳܪܝܳܐ ܘܖ̈ܰܚܡܰܘܗܝ̱ ܥܰܠ ܟܽܠܗܽܘܢ ܥܰܒܕܰܘ̈ܗܝ
Psa 144:10 ܢܰܘܕܽܘܢ ܠܳܟ ܡܳܪܝܳܐ ܥܰܒܕܰܝ̈ܟ ܘܙܰܕܺܝ̈ܩܰܝܟ ܢܫܰܒܚܽܘܢܳܟ. ܘܫܽܘܒܚܳܐ ܕܡܰܠܟܽܘܬܳܟ ܢܺܐܡܪܽܘܢ ܘܰܒܥܽܘܫܢܳܟ ܢܡܰܠܠܽܘܢ
Psa 144:11 ܕܰܢܚܰܘܢ ܠܰܒܢܰܝ̈ܢܳܫܳܐ ܓܰܢ̱ܒܳܪܽܘܬܳܟ ܘܫܽܘܒܚܳܐ ܕܡܰܠܟܽܘܬܳܟ
Psa 144:12 ܡܰܠܟܽܘܬܳܟ ܡܰܠܟܽܘܬ ܟܽܠ ܥܳܠܡܺܝܢ ܘܫܽܘܠܛܳܢܳܟ ܒܟܽܠ ܕܳܪܕܳܖ̈ܺܝܢ
Psa 144:13 ܡܗܰܝܡܰܢ ܗܽܘ ܡܳܪܝܳܐ ܒܡܶܠܰܘ̈ܗܝ̱ ܘܙܰܕܺܝܩ ܒܟܽܠܗܽܘܢ ܥܒܳܕܰܘ̈ܗܝ̱
Psa 144:14 ܣܳܡܶܟ ܡܳܪܝܳܐ ܠܟܽܠ ܕܢܳܦܠܺܝܢ ܘܬܳܪܶܨ ܠܟܽܠ ܕܰܟܦܺܝܦܺܝܢ
Psa 144:15 ܥܰܝ̈ܢܶܐ ܕܟܽܠܢܳܫ ܠܘܳܬܳܟ ܬܰܠ̈ܝܳܢ. ܝܳܗܶܒ ܐܰܢ̱ܬ ܠܗܽܘܢ ܡܶܐܟܽܘܠܬܳܐ ܒܙܰܒܢܗܽܘܢ
Psa 145:1 ܫܰܒܰܚܝ̱ ܢܰܦܫܝ̱ ܠܡܳܪܝܳܐ
Psa 145:2 ܐܶܫܰܒܰܚ ܠܡܳܪܝܳܐ ܒܚܰܝ݂ܰܝ݂̈ ܘܶܐܙܡܰܪ ܠܰܐܠܳܗܝ̱ ܥܰܕ ܩܰܝܳܡ ܐ̱ܢܳܐ
Psa 145:3 ܠܳܐ ܬܶܬܰܟܠܽܘܢ ܥܰܠ ܫܰܠܺܝܛܳܐ ܘܥܰܠ ܒܰܪܢܳܫܳܐ ܕܠܰܝܬ ܒܺܐܝܕܶܗ ܦܽܘܪܩܳܢܳܐ
Psa 145:4 ܕܢܳܦܩܳܐ ܪܽܘܚܶܗ ܘܗܳܦܶܟ ܠܰܐܪܥܶܗ ܘܰܒܗܰܘ ܝܰܘܡܳܐ ܐܳܒܕ̈ܳܢ ܟܽܠܗܶܝܢ ܡܰܚܫ̈ܒܳܬܶܗ
Psa 145:5 ܛܽܘܒܰܘܗܝ̱ ܠܡܰܢ ܕܰܐܠܳܗܶܗ ܕܝܰܥܩܽܘܒ ܒܥܶܕܪܶܗ ܘܣܰܒܪܶܗ ܥܰܠ ܡܳܪܝܳܐ ܐܰܠܳܗܶܗ
Psa 145:6 ܕܰܥܒܰܕ ܫܡܰܝܳܐ ܘܰܐܪܥܳܐ ܘܝܰܡ̈ܡܶܐ ܘܟܽܠ ܕܺܐܝܬ ܒܗܽܘܢ. ܢܳܛܰܪ ܩܽܘܫܬܳܐ ܠܥܳܠܰܡ
Psa 145:7 ܥܳܒܶܕ ܕܺܝܢܳܐ ܠܰܛܠܺܝ̈ܡܶܐ. ܝܳܗܶܒ ܠܰܚܡܳܐ ܠܟܰܦ̈ܢܶܐ ܡܳܪܝܳܐ. ܫܳܪܶܐ ܐܰܣܺܝܖ̈ܶܐ ܡܳܪܝܳܐ
Psa 145:8 ܦܳܬܰܚ ܥܘܺܝܖ̈ܶܐ ܡܳܪܝܳܐ. ܬܳܪܶܨ ܟܦܺܝ̈ܦܶܐ ܡܳܪܝܳܐ. ܪܳܚܶܡ ܙܰܕܺܝ̈ܩܶܐ ܡܳܪܝܳܐ
Psa 145:9 ܘܰܡܢܰܛܰܪ ܠܡܶܣ̈ܟܺܢܶܐ. ܡܬܰܪܣܶܐ ܠܝܰܬܡ̈ܶܐ ܘܠܰܐܖ̈ܡܠܳܬܳܐ ܐܘܪܚܳܐ ܕܥܰܘ̈ܳܠܶܐ ܡܛܰܒܰܥ
Psa 145:10 ܐܰܡܠܶܟ ܡܳܪܝܳܐ ܠܥܳܠܰܡ ܘܰܐܠܳܗܶܟܝ ܨܶܗܝܽܘܢ ܠܕܳܪܕܳܖ̈ܺܝܢ.
Psa 146:1 ܛܳܒ ܠܡܶܙܡܰܪ ܠܰܐܠܳܗܰܢ ܘܒܰܣܺܝܡ ܘܠܶܗ ܗܽܘ ܝܳܐܝܳܐ ܬܶܫܒܽܘܚܬܳܐ
Psa 146:2 ܒܳܢܶܐ ܠܽܐܘܪܺܫܠܶܡ ܡܳܪܝܳܐ ܘܠܰܡܒܰܕܖ̈ܶܐ ܕܺܝܣܪܳܐܶܝܠ ܡܟܰܢܶܫ
Psa 146:3 ܡܰܐܣܶܐ ܠܰܬܒܺܝܖ̈ܰܝ ܠܶܒܳܐ ܘܥܳܨܶܒ ܟܺܐܒܰܝ̈ܗܽܘܢ
Psa 146:4 ܡܢܳܐ ܡܶܢܝܳܢܳܐ ܠܟܰܘ̈ܟܒܶܐ ܘܰܠܟܽܠܗܽܘܢ ܩܪܳܐ ܫܡܳܗ̈ܶܐ
Psa 146:5 ܪܰܒ ܗܽܘ ܡܳܪܰܢ ܘܥܰܫܺܝܢ ܚܰܝܠܶܗ ܘܠܰܝܬ ܣܳܟܳܐ ܠܣܽܘܟܳܠܶܗ
Psa 146:6 ܡܪܺܝܡ ܡܳܪܝܳܐ ܠܡܶܣ̈ܟܺܢܶܐ ܘܰܡܡܰܟܶܟ ܠܥܰܘ̈ܳܠܶܐ ܥܕܰܡܳܐ ܠܰܐܪܥܳܐ
Psa 146:7 ܫܰܒܰܚܘ ܠܡܳܪܝܳܐ ܒܫܽܘܒܚܳܐ. ܙܡܰܪܘ ܠܡܳܪܝܳܐ ܒܟܶܢܳܖ̈ܶܐ
Psa 146:8 ܕܰܡܟܰܣܶܐ ܫܡܰܝܳܐ ܒܰܥܢܳܢ̈ܶܐ ܘܝܳܗܶܒ ܡܶܛܪܳܐ ܥܰܠ ܐܰܪܥܳܐ ܘܡܰܘܥܶܐ ܥܡܺܝܪܳܐ ܥܰܠ ܛܽܘܖ̈ܶܐ
Psa 146:9 ܘܝܳܗܶܒ ܠܰܒܥܺܝܪܳܐ ܡܶܐܟܽܘܠܬܳܐ ܘܠܰܒ̈ܢܰܝ ܢܰܥܒܳܐ ܕܩܳܪܶܝܢ
Psa 146:10 ܠܳܐ ܨܳܒܶܐ ܡܳܪܝܳܐ ܒܚܰܝܠܶܗ ܕܣܽܘܣܝܳܐ ܐܳܦܠܳܐ ܒܫܳܩܰܘ̈ܗܝ ܕܓܰܢ̱ܒܳܪܳܐ ܨܳܒܶܐ
Psa 147:12 ܫܰܒܰܚܝ̱ ܐܽܘܪܺܫܠܶܡ ܠܡܳܪܝܳܐ. ܫܰܒܰܚܝ̱ ܠܰܐܠܳܗܶܟܝ̱ ܨܶܗܝܽܘܢ
Psa 147:13 ܡܶܛܽܠ ܕܰܐܥܫܶܢ ܡܽܘ̈ܟܠܶܐ ܕܬܰܖ̈ܥܰܝܟܝ̱ ܘܒܰܪܶܟ ܠܰܒܢܰܝ̈ܟܝ̱ ܒܓܰܘܶܟܝ̱
Psa 147:14 ܣܳܡ ܬܚܽܘ̈ܡܰܝܟܝ̱ ܒܰܫܠܳܡܳܐ ܘܰܒܫܽܘܡܢܳܐ ܕܚ̈ܶܛܶܐ ܣܰܒܥܶܟܝ̱
Psa 147:15 ܡܫܰܕܰܪ ܡܶܠܬܶܗ ܥܰܠ ܐܰܪܥܳܐ ܘܒܰܥܓܰܠ ܪܳܗܶܛ ܦܶܬܓܳܡܶܗ
Psa 147:16 ܝܳܗܶܒ ܬܰܠܓܳܐ ܐܰܝܟ ܥܰܡܪܳܐ ܘܰܓܠܺܝܕܳܐ ܐܰܝܟ ܩܶܛܡܳܐ ܡܒܰܕܰܪ
Psa 147:17 ܪܳܡܶܐ ܓܠܺܝܕܳܐ ܐܰܝܟ ܦ̈ܶܬܶܐ ܘܰܩܕܳܡ ܥܰܪܝܶܗ ܡܰܢܽܘ ܡܶܫܟܰܚ ܠܰܡܩܳܡ
Psa 147:18 ܡܫܰܕܰܪ ܡܶܠܬܶܗ ܘܰܡܦܰܫܰܪ ܠܗܽܘܢ. ܡܰܫܶܒ ܖ̈ܽܘܚܶܐ ܘܡܰܖ̈ܕܝܳܢ ܡܰܝ̈ܳܐ
Psa 147:19 ܡܚܰܘܶܐ ܡܶܠܬܶܗ ܒܝܰܥܩܽܘܒ ܘܢܳܡܽܘ̈ܣܰܘܗܝ̱ ܘܦܽܘܩܕ̈ܳܢܰܘܗܝ̱ ܒܺܝܣܪܳܐܶܝܠ
Psa 147:20 ܠܳܐ ܥܒܰܕ ܗܳܟܰܢ ܠܟܽܠܗܽܘܢ ܥܰܡ̈ܡܶܐ ܘܕܺܝܢܰܘ̈ܗܝ̱ ܠܳܐ ܚܰܘܺܝ ܐܶܢܽܘܢ.
Psa 148:1 ܫܰܒܰܚܘ̱ ܠܡܳܪܝܳܐ ܡܶܢ ܫܡܰܝܳܐ. ܫܰܒܚܽܘܗܝ̱ ܒܰܡܖ̈ܰܘܡܶܐ
Psa 148:2 ܫܰܒܚܽܘܗܝ̱ ܟܽܠܗܽܘܢ ܡܰܠܐܟܰܘ̈ܗܝ̱. ܫܰܒܚܽܘܗܝ̱ ܟܽܠܗܽܘܢ ܚܰܝ̈ܠܰܘܳܬܶܗ
Psa 148:3 ܫܰܒܚܽܘܗܝ̱ ܫܶܡܫܳܐ ܘܣܰܗܪܳܐ. ܫܰܒܚܽܘܗܝ̱ ܟܽܠ ܟܰܘ̈ܟܒܶܐ ܘܢܽܘܗܪܳܐ
Psa 148:4 ܫܰܒܚܽܘܗܝ̱ ܫܡܰܝ̈ ܫܡܰܝܳܐ. ܡܰܝ̈ܳܐ ܕܰܠܥܶܠ ܡܶܢ ܫܡܰܝܳܐ
Psa 148:5 ܢܫܰܒܚܽܘܢ ܠܰܫܡܶܗ ܕܡܳܪܝܳܐ ܡܶܛܽܠ ܕܗܽܘ ܐܶܡܰܪ ܘܰܗܘܰܘ ܘܗܽܘ ܦܩܰܕ ܘܶܐܬܒܪܺܝܘ
Psa 148:6 ܘܰܐܩܺܝܡ ܐܶܢܽܘܢ ܠܥܳܠܰܡ ܥܳܠܡܺܝܢ. ܢܳܡܽܘܣܳܐ ܝܰܗܒ ܘܠܳܐ ܥܳܒܰܪ
Psa 148:7 ܫܰܒܰܚܘ ܠܡܳܪܝܳܐ ܡܶܢ ܐܰܪܥܳܐ ܬܰܢܺܝ̈ܢܶܐ ܘܟܽܠܗܽܘܢ ܬܗܽܘ̈ܡܶܐ
Psa 148:8 ܢܽܘܪܳܐ ܘܒܰܪܕܳܐ ܘܬܰܠܓܳܐ ܘܰܓܠܺܝܕܳܐ ܖ̈ܽܘܚܶܐ ܘܥܰܠܥܳ̈ܠܳܐ ܥܒܳܕܳܐ ܕܡܶܠܬܶܗ
Psa 148:9 ܛܽܘܖ̈ܶܐ ܘܟܽܠܗܶܝܢ ܖ̈ܳܡܳܬܳܐ ܐܺܝ̈ܠܳܢܶܐ ܕܦܺܐܖ̈ܶܐ ܘܟܽܠܗܽܘܢ ܐܰܖ̈ܙܶܐ
Psa 148:10 ܚܰܝܽܘܬܳܐ ܘܟܽܠܳܗ̇ ܒܥܺܝܪܳܐ ܖ̈ܰܚܫܳܐ ܘܛܰܝܪܳܐ ܘܦܳܪܰܚܬܳܐ
Psa 148:11 ܡܰܠܟ̈ܶܐ ܕܰܐܪܥܳܐ ܘܟܽܠܗܶܝܢ ܐܶܡܘ̈ܳܬܳܐ ܖ̈ܰܘܪܒܳܢܶܐ ܘܟܽܠܗܽܘܢ ܕܰܝ̈ܳܢܶܐ ܕܰܐܪܥܳܐ
Psa 148:12 ܓܰܕܽܘ̈ܕܶܐ ܘܰܒܬܽܘ̈ܠܳܬܳܐ ܣܳܒ̈ܶܐ ܘܰܥܠܰܝ̈ܡܶܐ ܢܫܰܒܚܽܘܢ ܠܰܫܡܶܗ ܕܡܳܪܝܳܐ
Psa 148:13 ܡܶܛܽܠ ܕܪܰܒ ܗܽܘ ܫܡܶܗ ܒܰܠܚܽܘܕܰܘܗܝ̱. ܫܽܘܒܚܶܗ ܒܰܐܪܥܳܐ ܘܒܰܫܡܰܝܳܐ
Psa 148:14 ܡܪܺܝܡ ܩܰܪܢܳܐ ܕܥܰܡܶܗ ܘܬܶܫܒܽܘܚܬܳܐ ܠܟܽܠܗܽܘܢ ܙܰܕܺܝ̈ܩܰܘܗܝ̱ ܘܠܰܒܢܰܝ̈ ܝܺܣܪܳܐܶܝܠ ܥܰܡܳܐ ܕܩܰܪܺܝܒ ܠܶܗ.
Psa 149:1 ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ ܬܶܫܒܽܘܚܬܶܗ ܒܥܺܕܬܳܐ ܕܙܰܕܺܝ̈ܩܶܐ
Psa 149:2 ܢܶܚܕܶܐ ܝܺܣܪܳܐܶܝܠ ܒܥܳܒܽܘܕܶܗ ܘܰܒܢܰܝ̈ ܨܶܗܝܽܘܢ ܢܶܪܘܙܽܘܢ ܒܡܰܠܟܗܽܘܢ
Psa 149:3 ܘܰܢܫܰܒܚܽܘܢ ܠܰܫܡܶܗ ܒܰܦܠܰܓ̈ܶܐ ܘܒܰܖ̈ܒܺܝܥܶܐ ܘܰܒܟܶܢܳܖ̈ܶܐ ܢܙܰܡܪܽܘܢ ܠܶܗ
Psa 149:4 ܡܶܛܽܠ ܕܨܳܒܶܐ ܡܳܪܝܳܐ ܒܥܰܡܶܗ ܘܝܳܗܶܒ ܠܡܶܣ̈ܟܺܢܶܐ ܦܽܘܪܩܳܢܶܗ
Psa 149:5 ܢܶܬܥܰܫܢܽܘܢ ܙܰܕܺܝ̈ܩܶܐ ܒܺܐܝܩܳܪܳܐ ܘܰܢܫܰܒܚܽܘܢܳܝܗܝ̱ ܥܰܠ ܥܰܖ̈ܣܳܬܗܽܘܢ
Psa 149:6 ܘܰܢܪܰܡܪܡܽܘܢ ܠܰܐܠܳܗܳܐ ܒܓܰܓܖ̈ܳܬܗܽܘܢ. ܣܰܝܦܳܐ ܕܰܬܖ̈ܶܝܢ ܦܽܘܡܰܘ̈ܗܝ̱ ܒܺܐܝܕܰܝ̈ܗܽܘܢ
Psa 149:7 ܠܡܶܬܒܰܥ ܦܽܘܪܥܳܢܳܐ ܡܶܢ ܥܰܡ̈ܡܶܐ ܘܡܰܟܣܳܢܽܘܬܳܐ ܡܶܢ ܐܶܡܘ̈ܳܬܳܐ
Psa 149:8 ܠܡܶܐܣܰܪ ܡܰܠܟܰܝ̈ܗܽܘܢ ܒܣܽܘ̈ܛܡܶܐ ܘܝܰܩܺܝܖ̈ܰܝܗܽܘܢ ܒܫܺܫ̈ܠܳܬܳܐ ܕܦܰܪܙܠܳܐ
Psa 149:9 ܠܡܶܥܒܰܕ ܠܗܽܘܢ ܕܺܝܢܳܐ ܕܰܟܬܺܝܒ. ܘܫܽܘܒܚܳܐ ܠܟܽܠܗܽܘܢ ܙܰܕܺܝ̈ܩܰܘܗܝ̱.
Psa 150:1 ܫܰܒܰܚܘ̱ ܠܡܳܪܝܳܐ ܒܩܽܘܕܫܶܗ. ܫܰܒܚܽܘܗܝ̱ ܒܰܪܩܺܝܥܳܐ ܕܥܽܘܫܢܶܗ
Psa 150:2 ܫܰܒܚܽܘܗܝ̱ ܒܚܰܝܠܬܳܢܽܘܬܶܗ. ܫܰܒܚܽܘܗܝ̱ ܒܣܽܘܓܳܐܐ ܕܪܰܒܽܘܬܶܗ
Psa 150:3 ܫܰܒܚܽܘܗܝ̱ ܒܩܳܠܳܐ ܕܩܰܪܢܳܐ. ܫܰܒܚܽܘܗܝ̱ ܒܩܺܝܬܳܖ̈ܶܐ ܘܰܒܟܶܢܳܖ̈ܶܐ
Psa 150:4 ܫܰܒܚܽܘܗܝ̱ ܒܰܦܠܰܓ̈ܶܐ ܘܒܰܖ̈ܒܺܝܥܶܐ. ܫܰܒܚܽܘܗܝ̱ ܒܡܶܢ̈ܶܐ ܚܰܠܝ̈ܳܬܳܐ
Psa 150:5 ܫܰܒܚܽܘܗܝ̱ ܒܨܶܨ̈ܠܰܝ ܫܶܡܥܳܐ. ܫܰܒܚܽܘܗܝ̱ ܒܩܳܠܳܐ ܘܒܰܩܥܳܬܳܐ
Psa 150:6 ܟܽܠ ܢܶܫܡܳܐ ܬܫܰܒܰܚ ܠܡܳܪܝܳܐ.
Pro 1:1 ܡܰܬܠܰܘ̈ܗܝ ܕܰܫܠܶܝܡܽܘܢ ܒܰܪ ܕܰܘܺܝܕ݂: ܡܰܠܟܳܐ ܕܺܝܣܪܳܐܶܝܠ.
Pro 1:2 ܠܡܶܕܰܥ ܚܶܟ݂ܡܬ݂ܳܐ ܘܡܰܪܕܽܘܬܳܐ: ܘܰܠܡܶܬܒܰܝܳܢܽܘ ܒܡ̈ܶܠܶܐ ܕܣܽܘܟܳܠܳܐ.
Pro 1:3 ܘܠܰܡܩܰܒܳܠܽܘ ܡܰܪܕܽܘܬ݂ܳܐ ܘܕܶܚܠܬ݂ܳܐ: ܘܙܰܕܺܝܩܽܘܬ݂ܳܐ: ܘܕܺܝܢܳܐ: ܘܰܬܪܺܝܨܽܘܬ݂ܳܐ.
Pro 1:4 ܠܡܶܬܰܠ ܠܫܰܒܖ̈ܶܐ ܥܪܺܝܡܽܘܬ݂ܳܐ: ܘܠܰܛܠܳܝ̈ܶܐ ܝܺܕܰܥܬ݂ܳܐ ܘܬܰܪܥܺܝܬ݂ܳܐ.
Pro 1:5 ܢܶܫܡܰܥ ܚܰܟܺܝܡܳܐ: ܘܢܰܘܣܶܦ ܥܰܠ ܚܶܟ݂ܡܬܶܗ. ܘܣܰܟܽܘܠܬܳܢܳܐ ܡܕܰܒܪܳܢܽܘܬ݂ܳܐ ܢܶܩܢܶܐ.
Pro 1:6 ܕܢܶܫܬܰܘܕܰܥ ܡ̈ܰܬܠܶܐ ܘܦ̈ܶܠܳܐܬ݂ܳܐ: ܘܡ̈ܶܠܶܐ ܕܚܰܟܺܝ̈ܡܶܐ ܐܘܚ̈ܕܳܬܗܽܘܢ.
Pro 1:7 ܪܺܝܫ ܚܶܟ݂ܡܬ݂ܳܐ: ܕܶܚܠܬܶܗ ܕܡܳܪܝܳܐ. ܝܺܕܰܥܬ݂ܳܐ ܕܶܝܢ ܘܡܰܪܕܽܘܬ݂ܳܐ: ܫܳܝܛܺܝܢ ܥܰܘ̈ܳܠܶܐ.
Pro 1:8 ܫܡܰܥ ܒܶܪܝ ܢܳܡܽܘܣܳܐ ܕܰܐܒܽܘܟ݂. ܘܠܳܐ ܬܶܛܥܶܐ ܢܳܡܽܘܣܳܐ ܕܶܐܡܳܟ݂.
Pro 1:9 ܝܳܐܝܽܘܬ݂ܳܐ ܐܶܢܽܘܢ ܓܶܝܪ ܠܪܺܝܫܳܟ݂: ܘܗܰܡܢܺܝܟ݂ܳܐ ܠܨܰܘܪܳܟ݂.
Pro 1:10 ܒܶܪܝ: ܐܶܢ ܢܫܰܕܠܽܘܢܳܟ݂ ܚܰܛܳܝ̈ܶܐ: ܠܳܐ ܬܶܬܛܦܺܝܣ.
Pro 1:11 ܘܶܐܢ ܢܺܐܡܪܽܘܢ ܠܳܟ݂: ܬܳܐ ܥܰܡܰܢ ܢܶܟ݂ܡܰܢ ܠܰܕ݂ܡܳܐ: ܘܢܶܛܫܶܐ ܠܙܰܟܰܝܳܐ ܒܥܶܬܳܐ.
Pro 1:12 ܘܢܶܒܠܥܺܝܘܗܝ ܐܰܝܟ݂ ܫܝܽܘܠ ܠܚܰܝ̈ܶܐ: ܘܠܰܕ݂ܠܳܐ ܡܽܘܡ ܐܰܝܟ݂ ܢܳܚܬܰܝ̈ ܓܽܘܒܳܐ.
Pro 1:13 ܟܽܠܶܗ ܥܽܘܬܪܶܗ ܘܺܐܝܩܳܪܶܗ ܢܶܫܟܰܚ. ܘܢܶܡܠܶܐ ܒܳܬܰܝ̈ܢ ܒܶܙܬ݂ܳܐ.
Pro 1:14 ܦܶܨܬ݂ܳܟ݂ ܐܰܪܡܳܐ ܒܰܝܢܳܬܰܢ. ܘܟ݂ܺܝܣܳܐ ܚܰܕ݂ ܢܶܗܘܶܐ ܠܟ݂ܽܠܰܢ.
Pro 1:15 ܒܶܪܝ: ܠܳܐ ܬܺܐܙܰܠ ܥܰܡܗܽܘܢ ܒܽܐܘܪܚܳܐ. ܐܶܠܳܐ ܟܠܺܝ ܪܶܓ݂ܠܳܟ݂ ܡܶܢ ܫܒܺܝ̈ܠܰܝܗܽܘܢ.
Pro 1:16 ܡܶܛܽܠ ܕܖ̈ܶܓ݂ܠܰܝܗܽܘܢ: ܠܒܺܝܫܬܳܐ ܗ̱ܘ ܖ̈ܳܗܛܳܢ. ܘܡܶܣܬܰܪܗܒܺܝܢ ܠܡܶܐܫܰܕ݂ ܕܡܳܐ ܙܰܟܳܝܳܐ.
Pro 1:17 ܘܰܒܥܶܬܰܐ ܗ̱ܘ ܦܳܪܣܺܝܢ ܡܨܺܝ̈ܕ݂ܳܬܳܐ ܥܰܠ ܦܳܪܰܚܬ݂ܳܐ.
Pro 1:18 ܘܟ݂ܳܡܢܺܝܢ ܠܰܕ݂ܡܳܐ. ܘܰܡܛܰܫܶܝܢ ܢܰܦ̈ܫܳܬܗܽܘܢ.
Pro 1:19 ܗܳܟܰܢܳܐ ܐܶܢܶܝܢ ܐܽܘܖ̈ܚܳܬ݂ܳܐ ܕܟ݂ܽܠ ܕܥܳܒܕܺܝܢ ܥܰܘܠܳܐ ܘܢܳܣܒܺܝܢ ܢܰܦ̈ܫܳܬ݂ܳܐ ܕܡܳܖ̈ܰܝܗܶܝܢ.
Pro 1:20 ܚܶܟ݂ܡܬ݂ܳܐ ܒܫܽܘ̈ܩܶܐ ܡܶܫܬܰܒܚܳܐ: ܘܰܒܫܽܘ̈ܩܶܐ ܡܪܺܝܡܳܐ ܩܳܠܳܗ̇.
Pro 1:21 ܘܰܒܪܶܝܫ ܒܶܖ̈ܝܳܬ݂ܳܐ ܡܰܟ݂ܪܙܳܐ. ܘܰܒܡܰܥ̈ܠܳܢܶܐ ܕܬܰܖ̈ܥܶܐ ܕܟܰܖ̈ܟܶܐ ܡܶܠܶܝ̈ܗ̇ ܐܳܡܪܳܐ.
Pro 1:22 ܥܕܰܡܳܐ ܠܶܐܡܰܬ݂ܝ ܫܰܒܖ̈ܶܐ ܪܳܚܡܺܝܢ ܐܰܢ̱ܬܽܘܢ ܫܰܒܪܽܘܬ݂ܳܐ. ܘܰܡܡܰܝ̈ܩܳܢܶܐ ܪܳܓܶܝܢ ܐܢ̱ܬܽܘܢ ܡܡܰܝܩܳܢܽܘܬ݂ܳܐ. ܘܣܰܟ݂̈ܠܶܐ ܣܳܢܶܝܢ ܐ̱ܢܬܽܘܢ ܝܺܕܰܥܬ݂ܳܐ.
Pro 1:23 ܐܶܢ ܬܶܬܦܢܽܘܢ ܠܡܰܟܣܳܢܽܘܬ݂ܝ: ܐܰܒܰܥ ܠܟ݂ܽܘܢ ܪܽܘܚܝ̱. ܘܰܐܘܕܰܥܟ݂ܽܘܢ ܡܶܠܰܬ݂ܝ.
Pro 1:24 ܥܰܠ ܕܰܩܪܺܝ̇ܬ݂: ܘܠܳܐ ܗܰܝܡܶܢܬܽܘܢ. ܘܰܐܪܺܝܡܶ݀ܬ ܩܳܠܝ: ܘܠܳܐ ܫܡܰܥܬܽܘܢ.
Pro 1:25 ܘܫܳܛܬܽܘܢ ܟܽܠܗܶܝܢ ܬܰܖ̈ܥܝܳܬ݂ܝ. ܘܰܒܡܰܟܣܳܢܽܘܬ݂ܝ ܠܳܐ ܨܒܰܝܬܽܘܢ.
Pro 1:26 ܐܳܦ ܐܶܢܳܐ ܐܶܓܚܰܟ ܥܰܠ ܬܒܳܪܟ݂ܽܘܢ ܘܶܐܚܕܶܐ ܡܳܐ ܕܳܐܬܶܐ ܥܠܰܝܟܽܘܢ ܕܠܽܘܚܝܳܐ: ܘܰܐܒܕܳܢܳܐ ܡܶܢ ܫܶܠܝܳܐ.
Pro 1:27 ܘܰܬܒܳܪܟ݂ܽܘܢ ܐܰܝܟ݂ ܥܰܠܥܳܠܳܐ ܢܺܐܬܶܐ. ܘܡܳܐ ܕܳܐܬܶܐ ܥܠܰܝܗܽܘܢ ܐܽܘܠܨܳܢܳܐ ܘܥܳܩܬ݂ܳܐ.
Pro 1:28 ܗܳܝܕܶܝܢ ܢܶܩܪܽܘܢܳܢܝ: ܘܠܳܐ ܐܶܥܢܶܐ ܐܶܢܽܘܢ. ܘܰܢܩܰܕܡܽܘܢ ܠܘܳܬ݂ܝ: ܘܠܳܐ ܢܶܫܟܚܽܘܢܳܢܝ.
Pro 1:29 ܥܰܠ ܕܰܣܢܰܘ ܝܺܕܰܥܬ݂ܳܐ. ܘܕܶܚܠܬܶܗ ܕܡܳܪܝܳܐ ܠܳܐ ܓܒܰܘ.
Pro 1:30 ܘܠܳܐ ܨܒܰܘ ܒܬܰܖ̈ܥܝܳܬ݂ܝ. ܘܰܐܣܓܺܝܘ ܟܽܠܳܗ̇ ܡܰܟܣܳܢܽܘܬ݂ܝ
Pro 1:31 ܘܶܐܟܰܠܘ ܡܶܢ ܦܺܐܖ̈ܶܐ ܕܽܐܘܖ̈ܚܳܬܗܽܘܢ. ܘܡܶܢ ܬܰܖ̈ܥܝܳܬܗܽܘܢ ܣܒܰܥܘ.
Pro 1:32 ܡܶܛܽܠ ܗܳܢܳܐ ܡܰܗܦܟܳܢܽܘܬ݂ܳܐ ܕܫܰܒܖ̈ܶܐ ܬܶܩܛܽܘܠ ܐܶܢܽܘܢ. ܘܛܽܘܥܝ݂ܰܝ݂ ܕܚܰܣܺܝܖ̈ܰܝ ܪܶܥܝܳܢܳܐ ܬܰܘܒܶܕ݂ ܐܶܢܽܘܢ.
Pro 1:33 ܘܡܰܢ ܕܫܳܡܰܥ ܠܺܝ: ܢܶܫܪܶܐ ܒܣܰܒܪܳܐ ܘܢܶܫܠܶܐ ܡܶܢ ܣܽܘܓܳܐܐ ܕܒܺܝ̈ܫܳܬ݂ܳܐ. 
Pro 2:1 ܒܶܪܝ: ܐܶܢ ܬܩܰܒܶܠ ܡܶܠܰܝ̈: ܘܦܽܘ̈ܩܕܳܢܰܝ ܬܰܛܫܶܐ ܒܠܶܒܳܟ݂.
Pro 2:2 ܘܬܶܨܠܶܐ ܐܶܕ݂ܢܳܟ݂ ܠܚܶܟܡܬ݂ܳܐ: ܘܬܰܦܢܶܐ ܠܶܒܳܟ݂ ܠܣܽܘܟܳܠܳܐ.
Pro 2:3 ܘܬܶܩܪܶܐ ܠܣܽܘܟܳܠܳܐ: ܘܰܠܣܽܘܟܳܠܳܐ ܬܪܺܝܡ ܩܳܠܳܟ݂.
Pro 2:4 ܘܬܶܒܥܶܝܘܗܝ ܐܰܝܟ݂ ܣܺܐܡܳܐ: ܘܬܶܒܨܶܝܘܗܝ ܐܰܝܟ݂ ܣܺܝܡܬ݂ܳܐ.
Pro 2:5 ܗܳܝܕܶܝܢ ܬܶܣܬܰܟܰܠ ܕܶܚܠܬܶܗ ܕܡܳܪܝܳܐ. ܘܬܶܫܟܰܚ ܝܺܕܰܥܬܶܗ ܕܰܐ‌ܠܳܗܳܐ.
Pro 2:6 ܡܶܛܽܠ ܕܡܳܪܝܳܐ ܗ̱ܘ̣ ܝܳܗܶܒ ܚܶܟ݂ܡܬ݂ܳܐ. ܘܡܶܢ ܦܽܘܡܶܗ ܝܺܕܰܥܬ݂ܳܐ ܘܣܽܘܟܳܠܳܐ.
Pro 2:7 ܘܢܳܛܰܪ ܣܰܒܪܳܐ ܠܰܐܝܠܶܝܢ ܕܰܬܪܺܝܨܺܝܢ. ܘܰܡܣܰܝܰܥ ܠܰܐܝܠܶܝܢ ܕܰܡܗܰܠܟ݂ܺܝܢ ܕܠܳܐ ܡܽܘܡ.
Pro 2:8 ܘܢܳܛܰܪ ܐܽܘܖ̈ܚܳܬ݂ܳܐ ܕܕ݂ܺܝܢܳܐ. ܐܘܖ̈ܚܳܬ݂ܳܐ ܕܚܰܣܝܰܘ̈ܗܝ ܢܢܰܛܰܪ.
Pro 2:9 ܗܳܝܕܶܝܢ ܬܶܣܬܰܟܰܠ ܙܰܕܺܝܩܽܘܬܳܐ ܘܕ݂ܺܝܢܳܐ: ܘܰܬܪܺܝܨܽܘܬ݂ܳܐ ܕܟ݂ܽܠܗܽܘܢ ܫܒܺܝ̈ܠܶܐ ܫܰܦܺܝܖ̈ܶܐ.
Pro 2:10 ܟܰܕ ܬܰܥܶܠ ܚܶܟ݂ܡܬ݂ܳܐ ܠܠܶܒܳܟ݂. ܘܺܝܕܰܥܬ݂ܳܐ ܠܢܰܦܫܳܟ݂ ܬܒܰܣܶܡ.
Pro 2:11 ܬܰܪܥܺܝܬ݂ܳܐ ܛܳܒܬ݂ܳܐ ܬܢܰܛܪܳܟ݂. ܘܣܽܘܟܳܠܳܐ ܕܟܺܐܢ̈ܶܐ ܢܫܰܘܙܒܳܟ݂.
Pro 2:12 ܕܬܶܬܦܰܨܶܐ ܡܶܢ ܐܽܘܖ̈ܚܳܬ݂ܳܐ ܒܺܝ̈ܫܳܬ݂ܳܐ: ܘܡܶܢ ܓܰܒܖ̈ܶܐ ܕܰܡܡܰܠܠܺܝܢ ܗܦܺܝ̈ܟ݂ܳܬ݂ܳܐ.
Pro 2:13 ܕܫܳܒܩܺܝܢ ܐܽܘܪܚܳܐ ܬܪܺܝܨܬܳܐ. ܘܰܡܗܰܠܟ݂ܺܝܢ ܒܽܐܘܪܚܳܐ ܕܚܶܫܽܘܟ݂ܳܐ.
Pro 2:14 ܘܚܳܕܶܝܢ ܠܡܶܥܒܰܕ ܒܺܝܫܬܳܐ. ܘܕ݂ܳܝܨܺܝܢ ܒܗܽܘܦܳܟ݂ܳܐ ܕܒܺܝ̈ܫܳܬ݂ܳܐ.
Pro 2:15 ܐܽܘܖ̈ܚܳܬܗܽܘܢ ܡܥܰܩ̈ܡܳܢ. ܘܰܡܦܰܬܠܺܝܢ ܫܒܺܝ̈ܠܰܝܗܽܘܢ.
Pro 2:16 ܬܦܰܨܶܝܟ݂ ܚܶܟ݂ܡܬ݂ܳܐ ܡܶܢ ܐܰܢ̱ܬܬ݂ܳܐ: ܢܽܘܟ݂ܪܳܝܬܳܐ: ܕܰܡܗܰܦܟ݂ܳܐ ܡܶܠܶܝ̈ܗ̇.
Pro 2:17 ܕܫܶܒܩܰܬ ܡܪܰܒܝܳܢܳܐ ܕܛܰܠܝܽܘܬܳܗ̇. ܘܰܛܥܳܬ ܩܝܳܡܳܐ ܕܰܐܠܳܗܳܗ̇.
Pro 2:18 ܛܥܳܬ ܐܶܣ̈ܟܦܳܬ݂ܳܗ̇: ܘܗܶܠ̈ܟ݂ܳܬ݂ܳܐ ܕܰܫܒܺܝ̈ܠܶܝܗ̇.
Pro 2:19 ܟܽܠ ܕܥܳܐܠܺܝܢ ܠܘܳܬܳܗ̇ ܠܳܐ ܗܳܦܟܺܝܢ. ܘܠܳܐ ܡܶܬܕܰܟ݂ܪܺܝܢ ܐܽܘܪܚܳܐ ܕܚܰܝ̈ܶܐ.
Pro 2:20 ܗܰܠܶܟ݂ ܗܳܟܺܝܠ ܒܽܐܘܪܚܳܐ ܕܛܳܒ̈ܶܐ. ܘܛܰܪ ܐܽܘܪܚܳܐ ܕܙܰܕܺܝ̈ܩܶܐ.
Pro 2:21 ܡܶܛܽܠ ܕܰܬܖ̈ܺܝܨܶܐ ܥܳܡܪܺܝܢ ܒܰܐܪܥܳܐ. ܘܰܐܝܠܶܝܢ ܕܰܕ݂ܠܳܐ ܡܽܘܡ ܐܶܢܽܘܢ: ܡܶܫܬܰܚܪܺܝܢ ܒܳܗ̇.
Pro 2:22 ܘܚܰܛܳܝ̈ܶܐ ܣܳܝܦܺܝܢ ܡܶܢ ܐܰܪܥܳܐ. ܘܥܰܘ̈ܳܠܶܐ ܡܶܬܥܰܩܪܺܝܢ ܡܶܢܳܗ̇.
Pro 3:1 ܒܶܪܝ: ܠܳܐ ܬܶܛܥܶܐ ܢܳܡܽܘܣܝ. ܘܦܽܘܩܕܳܢܰܝ̈ ܢܶܛܰܪ ܠܶܒܳܟ݂.
Pro 3:2 ܡܶܛܽܠ ܕܢܽܘܓܪܳܐ ܕܝܰܘ̈ܡܳܬ݂ܳܐ ܘܰܫܢܰܝ̈ܳܐ ܕܚܰܝ̈ܶܐ ܢܬܬܰܘܣ̈ܦܳܢ ܠܳܟ݂.
Pro 3:3 ܘܰܫܠܳܡܳܐ ܘܛܰܝܒܽܘܬ݂ܳܐ ܘܩܽܘܫܬܳܐ ܠܳܐ ܢܶܫܒܩܽܘܢܳܟ݂. ܐܶܠܳܐ ܩܛܽܘܪ ܐܶܢܽܘܢ ܒܨܰܘܪܳܟ݂. ܘܰܟ݂ܬܽܘܒ ܐܶܢܽܘܢ ܥܰܠ ܠܽܘ̈ܚܶܐ ܕܠܶܒܳܟ݂.
Pro 3:4 ܕܬܶܫܟܰܚ ܖ̈ܰܚܡܶܐ ܘܛܰܝܒܽܘܬ݂ܳܐ ܘܣܽܘܟܳܠܳܐ ܩܕ݂ܳܡ ܐܰ‌ܠܳܗܳܐ ܘܰܩܕ݂ܳܡ ܒܢܰܝ̈ܢܳܫܳܐ.
Pro 3:5 ܣܰܒܰܪ ܒܡܳܪܝܳܐ ܡܶܢ ܟܽܠܶܗ ܠܶܒܳܟ݂. ܘܥܰܠ ܚܶܟ݂ܡܬ݂ܳܐ ܕܢܰܦܫܳܟ݂ ܠܳܐ ܬܶܬܟ݂ܶܠ.
Pro 3:6 ܕܰܥܳܝܗܝ ܒܟ݂ܽܠܗܶܝܢ ܐܽܘܖ̈ܚܳܬ݂ܳܟ݂. ܘܗܽܘ ܬܳܪܶܨ ܫܒܺܝܠܰܝ̈ܟ.
Pro 3:7 ܠܳܐ ܬܶܗܘܶܐ ܚܰܟܺܝܡ ܒܥܰܝܢܰܝ̈ ܢܰܦܫܳܟ݂. ܐܶܠܳܐ ܕܚܰܠ ܡܶܢ ܡܳܪܝܳܐ. ܘܰܣܛܺܝ ܡܶܢ ܒܺܝܫܬܳܐ.
Pro 3:8 ܕܬܶܗܘܶܐ ܐܳܣܝܽܘܬ݂ܳܐ ܠܒܶܣܪܳܟ݂: ܘܕ݂ܽܘܗܳܢܳܐ ܠܓܰܖ̈ܡܰܝܟ.
Pro 3:9 ܝܰܩܰܪ ܠܡܳܪܝܳܐ ܡܶܢ ܩܶܢܝܳܢܳܟ݂: ܘܡܶܢ ܪܺܝܫ ܟܽܠܗܶܝܢ ܥܰܠ̈ܠܳܬ݂ܳܟ݂.
Pro 3:10 ܕܢܶܬ݂ܡܠܽܘܢ ܐܰܘܨܖ̈ܰܝܟ ܣܰܒܥܳܐ. ܘܡܰܥܨܖ̈ܳܬ݂ܳܟ݂ ܢܰܒ̈ܥܳܢ ܚܰܡܪܳܐ.
Pro 3:11 ܒܶܪܝ: ܡܰܪܕܽܘܬܶܗ ܕܡܳܪܝܳܐ ܠܳܐ ܬܰܣܠܶܐ. ܘܠܳܐ ܬܶܡܰܐܢ ܠܳܟ݂ ܒܡܰܟܣܳܢܽܘܬܶܗ.
Pro 3:12 ܡܶܛܽܠ ܕܰܠܡܰܢ ܕܪܳܚܶܡ ܠܶܗ ܡܳܪܝܳܐ: ܪܳܕܶܐ ܠܶܗ: ܐܰܝܟ݂ ܐܰܒܳܐ ܕܪܳܕܶܐ ܠܰܒܪܶܗ.
Pro 3:13 ܛܽܘܒܰܘܗܝ ܠܒܰܪܢܳܫܳܐ ܕܶܐܫܟܰܚ ܚܶܟ݂ܡܬ݂ܳܐ. ܘܰܠܒܰܪ ܒܶܣܪܳܐ ܕܶܐܫܟܰܚ ܣܽܘܟܳܠܳܐ.
Pro 3:14 ܡܶܛܽܠ ܕܛܳܒܳܐ ܗ̱ܝ ܬܶܐܓܽܘܪܬܳܗ̇ ܡܶܢ ܬܶܐܓܽܘܪܬܳܐ ܕܣܺܐܡܳܐ. ܘܡܶܢ ܕܰܗܒܳܐ ܣܢܺܝܢܳܐ ܡܝܰܬܖ̈ܳܢ ܥܰܠ̈ܠܳܬ݂ܳܗ̇.
Pro 3:15 ܝܰܩܺܝܪܳܐ ܗ̱ܝ ܓܶܝܪ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ. ܘܡܶܕܶܡ ܠܳܐ ܦܳܚܶܡ ܠܳܗ̇.
Pro 3:16 ܢܽܘܓܪܳܐ ܕܝܰܘ̈ܡܳܬ݂ܳܐ ܒܝܰܡܺܝܢܳܗ̇: ܘܥܽܘܬ݂ܪܳܐ ܘܺܐܝܩܳܪܳܐ ܒܣܶܡܳܠܳܗ̇.
Pro 3:17 ܐܽܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܒܰܣܺܝ̈ܡܳܬ݂ܳܐ. ܘܟ݂ܽܠܗܽܘܢ ܫܒܺܝ̈ܠܶܝܗ̇ ܫܠܳܡܳܐ.
Pro 3:18 ܐܺܝܠܳܢܳܐ ܗ̱ܝ ܕܚܰܝ̈ܶܐ ܠܰܐܝܠܶܝܢ ܕܰܡܚܰܡܣܢܺܝܢ ܒܳܗ̇. ܘܰܐܝܠܶܝܢ ܕܰܡܣܰܟܶܝܢ ܠܳܗ̇: ܛܽܘܒܰܝܗܽܘܢ.
Pro 3:19 ܡܳܪܝܳܐ ܒܚܶܟ݂ܡܬܶܗ ܣܳܡ ܫܶܬܶܐܣܶܝ̈ܗ̇ ܕܰܐܪܥܳܐ. ܘܰܐܬܩܶܢ ܫܡܰܝܳܐ ܒܣܽܘܟܳܠܶܗ.
Pro 3:20 ܘܒܺܝܕܰܥܬܶܗ ܐܶܬ݂ܒܰܙܰܥܘ ܬܗܽܘ̈ܡܶܐ. ܘܰܥܢܳܢ̈ܶܐ ܪܰܣ ܛܰܠܳܐ.
Pro 3:21 ܒܶܪܝ: ܠܳܐ ܢܶܙܰܠ ܒܥܰܝܢܰܝ̈ܟ ܠܡܶܛܰܪ ܝܽܘܠܦܳܢܝ ܘܬܰܖ̈ܥܝܳܬ݂ܝ.
Pro 3:22 ܘܢܶܗܘܽܘܢ ܚܰܝ̈ܶܐ ܠܢܰܦܫܳܟ݂: ܘܪܽܘܚܳܦܳܐ ܠܨܰܘܪܳܟ݂.
Pro 3:23 ܘܗܳܝܕܶܝܢ ܬܗܰܠܶܟ݂ ܒܽܐܘܖ̈ܚܳܬ݂ܳܟ݂ ܒܣܰܒܪܳܐ: ܘܰܒܪܶܓܠܳܟ݂ ܠܳܐ ܬܶܬܩܶܠ.
Pro 3:24 ܘܬܶܕ݂ܡܰܟ݂ ܘܠܳܐ ܬܶܕ݂ܚܰܠ. ܘܬܶܫܟܰܒ: ܘܬܶܒܣܰܡ ܠܟ݂ ܫܶܢܬ݂ܳܟ݂.
Pro 3:25 ܘܠܳܐ ܬܶܕ݂ܚܰܠ ܡܶܢ ܕܠܽܘܚܝܳܐ ܕܡܶܢ ܫܶܠܝܳܐ: ܘܡܶܢ ܚܺܐܦܳܐ ܕܚܰܛ̈ܝ̈ܶܐ ܡܳܐ ܕܳܐܬܶܐ.
Pro 3:26 ܡܶܛܽܠ ܕܡܳܪܝܳܐ ܥܰܡܳܟ݂. ܘܰܢܢܰܛܰܪ ܪܶܓܠܳܟ݂: ܕܠܳܐ ܬܶܬܨܺܝܕ݂.
Pro 3:27 ܠܳܐ ܬܶܬܟܠܶܐ ܠܡܶܥܒܰܕ݂ ܕܫܰܦܺܝܪ: ܟܡܳܐ ܕܣܳܦܩܳܐ ܒܺܐܝܕܰܝ̈ܟ ܠܡܶܥܒܰܕ݂.
Pro 3:28 ܘܟܰܕ݂ ܐܺܝܬ݂ ܠܳܟ݂: ܠܳܐ ܬܺܐܡܰܪ ܠܚܰܒܪܳܟ݂ ܕܙܶܠ: ܘܬ݂ܳܐ ܬܽܘܒ ܡܚܳܪ: ܘܶܐܬܶܠ ܠܳܟ݂.
Pro 3:29 ܠܳܐ ܬܶܬܚܰܫܰܒ ܒܺܝܫܬܳܐ ܥܰܠ ܚܰܒܪܳܟ݂ ܕܝܳܬܶܒ ܥܰܡܳܟ݂ ܒܫܶܠܝܳܐ.
Pro 3:30 ܠܳܐ ܬܕ݂ܽܘܢ ܥܰܡ ܒܰܪܢܳܫܳܐ ܒܥܶܬܳܐ.
Pro 3:31 ܘܠܳܐ ܬܶܛܰܢ ܒܓܰܒܪܳܐ ܥܰܘܳܠܳܐ. ܘܠܳܐ ܬܶܨܒܶܐ ܒܟ݂ܽܠܗܶܝܢ ܐܽܘܖ̈ܚܳܬܶܗ.
Pro 3:32 ܡܶܛܽܠ ܕܰܛܡܰܐ ܗ̱ܘ ܥܰܘܳܠܳܐ ܩܕ݂ܳܡ ܡܳܪܝܳܐ. ܘܫܽܘܥ̈ܝܳܬܶܗ ܕܡܳܪܝܳܐ ܥܰܡ ܬܖ̈ܺܝܨܶܐ.
Pro 3:33 ܠܰܘܛܬܶܗ ܕܡܳܪܝܳܐ ܒܒܳܬܰܝ̈ܗܽܘܢ ܕܥܰܘ̈ܳܠܶܐ. ܘܕܰܝܪܗܽܘܢ ܕܙܰܕܺܝ̈ܩܶܐ ܢܒܰܪܶܟ݂.
Pro 3:34 ܘܢܶܣܚܽܘܦ ܠܰܡܡܰܝ̈ܩܳܢܶܐ. ܘܥܰܠ ܚܰܟܺܝ̈ܡܶܐ ܢܪܰܚܶܦ.
Pro 3:35 ܐܺܝܩܳܪܳܐ ܢܺܐܪܬܽܘܢ ܚܰܟܺܝ̈ܡܶܐ: ܘܣܰܟ݂̈ܠܶܐ ܢܩܰܒܠܽܘܢ ܨܰܥܪܳܐ.
Pro 4:1 ܫܡܰܥܘ ܒܢܰܝ̈ܳܐ ܡܰܪܕܽܘܬܶܗ ܕܰܐܒܳܐ. ܘܨܽܘܬܘ ܝܺܕܰܥܬ݂ܳܐ ܘܣܽܘܟܳܠܳܐ.
Pro 4:2 ܡܶܛܽܠ ܕܝܽܘܠܦܳܢܳܐ ܛܳܒܳܐ ܝܶܗܒܶ݀ܬ݂ ܠܟ݂ܽܘܢ. ܢܳܡܽܘܣܝ ܠܳܐ ܬܶܫܒܩܽܘܢ.
Pro 4:3 ܒܪܳܐ ܓܶܝܪ ܗܘܺܝ݀ܬ ܠܳܐܒܝ ܡܦܰܢܩܳܐ: ܘܺܝܚܺܝܕ݂ܳܐ ܩܕ݂ܳܡ ܐܶܡܝ.
Pro 4:4 ܘܰܐܠܦܰܢܝ ܘܶܐܡܰܪ ܠܺܝ: ܬܶܬܚܰܝܰܠ ܡܶܠܰܬ݂ܝ ܒܠܶܒܳܟ݂. ܘܛܰܪ ܦܽܘܩ̈ܕܳܢܰܝ ܘܰܚܝ݂ܺܝ݂: ܘܢܳܡܽܘܣܝ ܐܰܝܟ݂ ܒܳܒܬ݂ܳܐ ܕܥܰܝܢܳܐ.
Pro 4:5 ܩܢܺܝ ܚܶܟ݂ܡܬ݂ܳܐ: ܘܰܩܢܺܝ ܣܽܘܟܳܠܳܐ. ܘܠܳܐ ܬܶܣܛܶܐ ܡܶܢ ܡܺܐܡܪܶܗ ܕܦܽܘܡܝ.
Pro 4:6 ܠܳܐ ܬܶܫܒܩܺܝܗ̇ ܕܰܬ݂ܢܰܛܪܳܟ݂. ܪܚܰܡܶܝܗ̇ ܕܰܬ݂ܫܰܘܙܒܳܟ݂.
Pro 4:7 ܪܺܝܫ ܚܶܟ݂ܡܬ݂ܳܐ ܩܢܺܝ ܚܶܟ݂ܡܬ݂ܳܐ. ܘܰܒܟ݂ܽܠܶܗ ܩܶܢܝܳܢܳܟ݂ ܩܢܺܝ ܣܽܘܟܳܠܳܐ.
Pro 4:8 ܚܰܒܶܒܶܝܗ̇ ܕܰܬ݂ܪܰܡܪܡܳܟ݂. ܘܥܰܦܶܩܶܝܗ̇ ܕܰܬ݂ܝܰܩܪܳܟ݂.
Pro 4:9 ܘܰܬ݂ܣܺܝܡ ܒܪܺܝܫܳܟ݂ ܝܳܐܝܽܘܬ݂ܳܐ ܕܪܽܘܚܳܦܳܐ ܘܒܰܟ݂ܠܺܝܠܳܐ ܕܫܽܘܒܚܳܐ ܬܣܰܝܥܳܟ݂.
Pro 4:10 ܫܡܰܥ ܒܶܪܝ: ܘܩܰܒܶܠ ܡܶܠܰܝ̈. ܘܢܶܣ̈ܓܝܳܢ ܫܢܰܝ̈ܳܐ ܕܚܰܝ݂ܰܝ݂̈ܟ.
Pro 4:11 ܐܽܘܖ̈ܚܳܬ݂ܳܐ ܕܚܶܟ݂ܡܬܳܐ ܐܰܠܶܦܬܳܟ݂: ܘܗܰܠܶܟ݂ܬܳܟ݂ ܒܰܫܒܺܝ̈ܠܶܐ ܬܖ̈ܺܝܨܶܐ.
Pro 4:12 ܘܡܳܐ ܕܰܡܗܰܠܶܟ݂ ܐܰܢ̱ܬ: ܠܳܐ ܢܙܽܘ̈ܥܳܢ ܗܰܠ̈ܟ݂ܳܬ݂ܳܟ݂. ܘܶܐܢ ܪܳܗܶܛ ܐܰܢ̱ܬ: ܠܳܐ ܬܶܬܩܶܠ.
Pro 4:13 ܚܰܡܣܶܝܢ ܒܡܰܪܕܽܘܬ݂ܝ: ܘܠܳܐ ܬܶܫܒܩܺܝܗ̇ ܛܰܪܶܝܗ̇ ܡܶܛܽܠ ܕܗܺܝ ܗܺܝ ܚܰܝ݂ܰܝ݂̈ܟ.
Pro 4:14 ܒܽܐܘܪܚܳܐ ܕܚܰܛܳܝ̈ܶܐ ܠܳܐ ܬܺܐܙܰܠ. ܘܠܳܐ ܬܶܛܰܢ ܒܽܐܘܪܚܳܐ ܕܒܺܝ̈ܫܶܐ.
Pro 4:15 ܘܒܰܐܬܪܳܐ ܕܰܫܪܶܝܢ: ܠܳܐ ܬܶܥܒܰܪ ܒܶܗ ܐܶܠܳܐ ܣܛܺܝ ܘܰܥܒܰܪ ܡܶܢܶܗ.
Pro 4:16 ܠܳܐ ܓܶܝܪ ܕܳܡܟܺܝܢ ܥܕܰܡܳܐ ܕܥܳܒܕܺܝܢ ܒܺܝܫܬܳܐ. ܘܦܰܪܺܝܕ݂ܳܐ ܗ̱ܝ ܫܶܢܰܬ݂ܗܽܘܢ ܥܕܰܡܳܐ ܕܥܳܒܕ݂ܺܝܢ ܨܶܒܝܳܢܗܽܘܢ.
Pro 4:17 ܡܶܛܽܠ ܕܡܶܐܟ݂ܽܘܠܬܗܽܘܢ ܡܶܐܟ݂ܽܘܠܬܳܐ ܗ̱ܝ ܕܥܰܘܠܳܐ. ܘܚܰܡܪܳܐ ܕܥܶܬܳܐ ܫܳܬܶܝܢ.
Pro 4:18 ܐܽܘܪܚܳܐ ܕܶܝܢ ܕܙܰܕܺܝ̈ܩܶܐ: ܐܰܝܟ݂ ܢܽܘܗܪܳܐ ܡܰܙܗܪܳܐ. ܘܳܐܙܶܠ ܢܽܘܗܪܳܗ̇ ܥܕܰܡܳܐ ܕܬܳܩܶܢ ܝܰܘܡܳܐ.
Pro 4:19 ܐܽܘܪܚܳܐ ܕܶܝܢ ܕܖ̈ܰܫܺܝܥܶܐ ܚܶܫܽܘܟ݂ܳܐ ܗ̱ܝ ܘܠܳܐ ܝܳܕܥܺܝܢ ܒܡܳܢܳܐ ܡܶܬܬܰܩܠܺܝܢ.
Pro 4:20 ܒܶܪܝ: ܨܽܘܬ݂ ܡܶܠܰܝ̈. ܘܰܠܡܺܐܡܰܪܝ ܐܰܪܟܶܢ ܐܶܕ݂ܢܳܟ݂.
Pro 4:21 ܠܳܐ ܢܶܙ̈ܠܳܢ ܒܥܰܝܢܰܝ̈ܟ. ܐܶܠܳܐ ܛܰܪ ܐܶܢܶܝܢ ܒܓܰܘܶܗ ܕܠܶܒܳܟ݂.
Pro 4:22 ܡܶܛܽܠ ܕܚܰܝ̈ܶܐ ܐܶܢܶܝܢ ܠܡܰܢ ܕܡܶܫܟܰܚ ܠܗܶܝܢ. ܘܒܶܣܪܶܗ ܟܽܠܶܗ ܡܰܐܣܶܐ.
Pro 4:23 ܒܟܽܠ ܙܽܘܗܳܪ ܛܰܪ ܠܶܒܳܟ݂: ܡܶܛܽܠ ܕܡܶܢܶܗ ܗ̱ܘ̣ ܡܰܦܩܳܢܳܐ ܕܚܰܝ̈ܶܐ.
Pro 4:24 ܐܰܥܒܰܪ ܡܶܢܳܟ݂ ܦܽܘܡܳܐ ܥܰܩܺܝܡܳܐ. ܘܪܶܢܝܳܐ ܕܥܶܬܳܐ ܐܰܪܚܶܩ ܡܶܢ ܣܶܦ̈ܘܳܬ݂ܳܟ݂.
Pro 4:25 ܥܰܝܢܰܝ̈ܟ ܒܰܬܪܺܝܨܽܘܬ݂ܳܐ ܢܚܽܘܖ̈ܳܢ. ܘܬܶܡܖ̈ܰܝܟ ܢܶܬ݂ܪܨܽܘܢ ܠܩܽܘܒܠܳܟ݂.
Pro 4:26 ܐܰܥܒܰܪ ܪܶܓܠܳܟ݂ ܡܶܢ ܫܒܺܝ̈ܠܶܐ ܒܺܝ̈ܫܶܐ. ܘܟ݂ܽܠܗܶܝܢ ܐܽܘܖ̈ܚܳܬ݂ܳܟ݂ ܢܶܬܩ̈ܢܳܢ.
Pro 4:27 ܘܠܳܐ ܬܶܣܛܶܐ ܠܝܰܡܺܝܢܳܐ ܘܰܠܣܶܡܳܠܳܐ ܐܶܠܳܐ ܐܰܥܒܰܪ ܪܶܓܠܳܟ݂ ܡܶܢ ܒܺܝܫܬܳܐ.
Pro 5:1 ܒܶܪܝ: ܨܽܘܬ݂ ܠܚܶܟ݂ܡܰܬ݂ܝ: ܘܰܠܣܽܘܟܳܠܝ ܐܰܪܟܶܢ ܐܶܕ݂ܢܳܟ݂.
Pro 5:2 ܕܬܶܙܕܗܰܪ ܒܬܰܪܥܺܝܬ݂ܳܐ. ܘܺܝܕܰܥܬ݂ܳܐ ܣܶܦ̈ܘܳܬ݂ܳܟ݂ ܢܢܰܛܖ̈ܳܢ.
Pro 5:3 ܡܶܛܽܠ ܕܕܶܒܫܰܐ ܗ̱ܘ ܡܰܛ̈ܦܳܢ ܣܶܦ̈ܘܳܬ݂ܳܗ̇ ܕܢܽܘܟ݂ܪܳܝܬܳܐ. ܘܖ̈ܰܟܺܝܟ݂ܳܢ ܡܶܢ ܡܶܫܚܳܐ ܡܶܠ̈ܶܝܗ̇.
Pro 5:4 ܘܚܰܪܬ݂ܗܶܝܢ ܡܶܢ ܓܶܕܕ̈ܶܐ ܡܰܪܺܝܪܳܐ. ܚܰܪܺܝܦܳܐ ܗ̱ܝ ܓܶܝܪ ܡܶܢ ܣܰܝܦܳܐ ܕܰܬܪܶܝܢ ܦܽܘܡܰܘ̈ܗܝ.
Pro 5:5 ܘܖ̈ܶܓ݂ܠܶܝܗ̇ ܡܰܚ̈ܬ݂ܳܢ ܠܡܰܘܬܳܐ. ܫܝܽܘܠ ܗܰܠ̈ܟ݂ܳܬ݂ܳܗ̇ ܡܣܰܡܟ݂ܳܐ.
Pro 5:6 ܘܠܳܐ ܕܳܪܟܳܐ ܒܰܐܪܥܳܐ ܕܚܰܝ̈ܶܐ. ܬܰܘܫܳܐ ܐܶܢܽܘܢ ܓܶܝܪ ܫܒܺܝ̈ܠܶܝܗ̇ ܘܠܳܐ ܝܺܕ݂ܺܝܥܺܝܢ.
Pro 5:7 ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ. ܘܠܳܐ ܬܶܣܛܽܘܢ ܡܶܢ ܡܺܐܡܪܶܗ ܕܦܽܘܡܝ.
Pro 5:8 ܐܰܪܚܶܩ ܡܶܢܳܗ̇ ܐܽܘܪܚܳܟ݂. ܘܠܳܐ ܬܶܬܩܰܪܰܒ ܠܬܰܪܥܳܐ ܕܒܰܝܬܳܗ̇.
Pro 5:9 ܕܠܳܐ ܬܶܬܶܠ ܠܰܐ̱ܚܖ̈ܳܢܶܐ ܚܰܝܠܳܟ݂: ܘܰܫܢܰܝ̈ܟ ܠܰܐܝܠܶܝܢ ܕܠܳܐ ܡܪܰܚܡܳܢܺܝܢ.
Pro 5:10 ܘܢܶܣܒܥܽܘܢ ܢܽܘܟ݂ܖ̈ܳܝܶܐ ܚܰܝܠܳܟ݂. ܘܠܶܐܘܬ݂ܳܟ݂ ܬܰܥܶܠ ܠܒܰܝܬܳܐ ܕܢܽܘܟ݂ܖ̈ܳܝܶܐ.
Pro 5:11 ܘܰܒܣܰܝܒܽܘܬ݂ܳܟ݂ ܬܶܬܘܶܝܟ݂ ܢܰܦܫܳܟ݂: ܡܳܐ ܕܰܓܡܰܪ ܒܶܣܪܳܐ ܕܓܽܘܫܡܳܟ݂.
Pro 5:12 ܘܬܺܐܡܰܪ ܕܰܠܡܳܢܳܐ ܓܶܝܪ ܣܢܺܝ݀ܬ݂ ܡܰܪܕܽܘܬ݂ܳܐ. ܘܡܰܟܣܳܢܽܘܬ݂ܳܐ ܐܰܣܓܺܝ ܠܶܒܝ.
Pro 5:13 ܘܠܳܐ ܫܶܡܥܶ݀ܬ݂ ܠܩܳܠܳܐ ܕܡܰܠܦܳܢܰܝ̈. ܘܰܠܡܰܫܡ̈ܥܳܢܰܝ ܠܳܐ ܨܠܺܝ݀ܬ݂ ܐܶܕ݂ܢܝ.
Pro 5:14 ܥܰܕ݂ ܩܰܠܺܝܠ ܗܳܘܶܐ ܗ̄ܘܺܝ݀ܬ݂ ܠܺܝ ܒܟ݂ܽܠ ܒܺܝ̈ܫܳܢ: ܒܰܟ݂ܢܽܘܫܬܳܐ ܘܰܒܥܺܕܬܳܐ.
Pro 5:15 ܐܶܫܬܰܝ ܡܰܝ̈ܳܐ ܡܶܢ ܒܺܪܳܟ݂: ܘܖ̈ܳܕܰܝܳܐ ܡܶܢ ܡܥܺܝܢܳܟ݂.
Pro 5:16 ܘܢܶܫܬܰܦܥܽܘܢ ܡܰܝ̈ܟ ܒܫܽܘ̈ܩܰܝܟ ܘܰܒܫܽܘ̈ܩܰܝܟ ܢܶܪܕ̇ܽܘܢ.
Pro 5:17 ܘܢܶܗܘܽܘܢ ܠܳܟ݂ ܒܰܠܚܽܘܕܰܝܟ. ܘܢܽܘܟ݂ܖ̈ܳܝܶܐ ܠܳܐ ܢܶܫܬܰܘܬܦܽܘܢ ܥܰܡܳܟ݂.
Pro 5:18 ܘܢܶܗܘܶܐ ܒܪܺܝܟ݂ ܡܰܒܽܘܥܳܟ݂. ܘܰܚܕ݂ܺܝ ܥܰܡ ܐܰܢ̱ܬܰܬ݂ ܛܰܠܝܽܘܬ݂ܳܟ݂.
Pro 5:19 ܐܰܝܠܬ݂ܳܐ ܕܪܶܚܡܬ݂ܳܐ: ܘܕܰܝܨܬ݂ܳܐ ܕܪܶܚܡܬ݂ܳܐ. ܐܽܘܖ̈ܚܳܬ݂ܳܗ̇ ܝܺܠܰܦ ܒܟ݂ܽܠܙܒܰܢ ܘܰܒܪܶܚܡܬ݂ܳܗ̇ ܪܥܺܝ.
Pro 5:20 ܘܠܳܐ ܬܥܰܦܶܩ ܥܽܘܒܳܗ̇ ܕܢܽܘܟ݂ܪܳܝܬܳܐ.
Pro 5:21 ܡܶܛܽܠ ܕܰܩܕ݂ܳܡ ܥܰܝܢܰܘ̈ܗܝ ܐܶܢܶܝܢ ܕܡܳܪܝܳܐ ܐܽܘܖ̈ܚܳܬܶܗ ܕܓܰܒܪܳܐ. ܘܟ݂ܽܠܗܽܘܢ ܫܒܺܝܠܰܘ̈ܗܝ ܓܠܶܝܢ ܩܕ݂ܳܡܰܘܗܝ.
Pro 5:22 ܒܚܰܘܒܰܘ̈ܗܝ ܢܶܬܬܚܶܕ݂ ܥܰܘܳܠܳܐ. ܘܰܒܚܰܒ̈ܠܶܐ ܕܰܚܛܳܗܰܘ̈ܗܝ ܢܶܬ݂ܦܟܰܪ.
Pro 5:23 ܗܽܘ ܢܡܽܘܬ݂ ܕܠܳܐ ܡܰܪܕܽܘ ܘܰܒܣܽܘܓܳܐܐ ܕܛܳܥܝܽܘܬܶܗ ܢܶܬܛܥܶܐ. 
Pro 6:1 ܒܶܪܝ: ܐܶܢ ܥ̣ܪܰܒܬ ܠܚܰܒܪܳܟ݂: ܐܰܫܠܶܡܬ ܐܺܝܕ݂ܳܟ݂ ܠܢܽܘܟ݂ܪܳܝܳܐ.
Pro 6:2 ܐܶܬܬܨܝܕܰܬ ܒܡܺܐܡܪܳܐ ܕܦܽܘܡܳܟ݂. ܘܶܐܬܬܚܶܕܬ ܒܡܰܡܠܠܳܐ ܕܣܶܦ̈ܘܳܬ݂ܳܟ݂.
Pro 6:3 ܥܒܶܕ݂ ܗܳܟܰܢܳܐ ܒܶܪܝ: ܘܶܐܬ݂ܦܰܨܳܐ. ܡܶܛܽܠ ܕܥܰܠ ܐܰܦܰܝ̈ ܚܰܒܪܳܟ݂ ܢ̣ܦܰܠܬ ܒܺܐܝ̈ܕܰܝ ܒܥܶܠܕܒܳܒܳܟ݂. ܓܰܪܶܓ ܗܳܟܺܝܠ ܚܰܒܪܳܟ݂ ܕܰܥ̣ܪܰܒܬ ܥܠܰܘܗܝ.
Pro 6:4 ܘܠܳܐ ܬܶܬܶܠ ܫܶܢܬ݂ܳܐ ܠܥܰܝܢܰܝ̈ܟ: ܘܳܐܦܠܳܐ ܢܰܘܡܬ݂ܳܐ ܠܰܓܒܺܝ̈ܢܰܝܟ.
Pro 6:5 ܕܬܶܬܦܰܨܶܐ ܐܰܝܟ݂ ܛܰܒܝܳܐ ܡܶܢ ܢܶܫܒܳܐ: ܘܰܐܝܟ݂ ܨܶܦܪܳܐ ܡܶܢ ܦܰܚܳܐ.
Pro 6:6 ܐܶܬܕܰܡܳܐ ܠܫܽܘܫܡܳܢܳܐ: ܘܰܚܙܺܝ ܐܽܘܖ̈ܚܳܬܶܗ. ܘܺܝܠܰܦ ܕܠܰܝܬ ܠܶܗ ܚܨܳܕ݂ܳܐ.
Pro 6:7 ܘܠܰܝܬ ܠܥܶܠ ܡܶܢܶܗ ܫܰܠܺܝܛܳܐ: ܘܳܐܦܠܳܐ ܡܰܢ ܕܳܐܟܶܦ ܠܶܗ.
Pro 6:8 ܘܰܡܛܰܝܶܒ ܠܶܗ ܡܶܢ ܩܰܝܛܳܐ ܠܰܚܡܶܗ. ܘܩܳܦܶܣ ܒܰܚܨܳܕܳܐ ܡܶܐܟ݂ܽܘܠܬܶܗ.
Pro 6:9 ܥܕܰܡܳܐ ܠܐܶܡܰܬ݂ܝ ܕܳܡܶܟ݂ ܐܰܢ̱ܬ ܚܒܰܢܳܢܳܐ. ܐܶܡܰܬ݂ܝ ܡܶܢ ܫܶܢܬܳܟ݂ ܬܩܽܘܡ.
Pro 6:10 ܩܰܠܺܝܠ ܬܢܽܘܡ: ܘܩܰܠܺܝܠ ܬܶܕ݂ܡܰܟ݂. ܘܩܰܠܺܝܠ ܬܣܺܝܡ ܐܺܝܕ݂ܳܟ݂ ܥܰܠ ܚܰܕ݂ܝܳܟ݂.
Pro 6:11 ܘܬܺܐܬܶܐ ܥܠܰܝܟ ܡܶܣܟܺܢܽܘܬ݂ܳܐ. ܘܬܰܕܪܟ݂ܳܟ݂ ܨܪܺܝܟ݂ܽܘܬ݂ܳܐ. ܐܰܝܟ݂ ܓܰܒܪܳܐ ܟܰܫܺܝܪܳܐ: ܒܰܪܢܳܫܳܐ ܣܰܟ݂ܠܳܐ.
Pro 6:12 ܓܰܒܪܳܐ ܥܰܘܳܠܳܐ ܡܗܰܠܶܟ݂ ܒܰܥܫܺܝܩܽܘܬ݂ܳܐ.
Pro 6:13 ܪܳܡܶܙ ܒܥܰܝܢܰܘ̈ܗܝ: ܘܬܳܟܶܣ ܒܪܶܓܠܶܗ: ܘܪܳܡܶܙ ܒܨܶܒ̈ܥܳܬܶܗ.
Pro 6:14 ܘܡܶܬ݂ܗܰܦܰܟ݂ ܒܠܶܒܶܗ. ܘܚܳܫܶܠ ܒܺܝܫܬܳܐ ܒܟ݂ܽܠܙܒܰܢ. ܘܫܳܓܶܫ ܒܶܝܬ ܬܪܶܝܢ.
Pro 6:15 ܡܶܛܽܠ ܗܳܢܳܐ ܡܶܢ ܫܶܠܝܳܐ ܢܺܐܬܶܐ ܬܒܳܪܶܗ. ܘܡܶܢ ܫܶܠܝܳܐ ܢܶܬܬܒܰܪ: ܘܠܳܐ ܬܶܗܘܶܐ ܠܶܗ ܐܳܣܝܽܘܬ݂ܳܐ.
Pro 6:16 ܫܶܬ݂ ܐܶܢܶܝܢ ܕܰܣܢܳܐ ܡܳܪܝܳܐ. ܘܕܰܫܒܰܥ ܐܰܣܠܝܰܬ ܢܰܦܫܶܗ.
Pro 6:17 ܥܰܝܢܳܐ ܪܳܡܬ݂ܳܐ: ܘܠܶܫܳܢܳܐ ܕܰܓܳܠܳܐ: ܘܺܐܝܕܰܝ̈ܳܐ ܕܳܐܫ̈ܕܳܢ ܕܡܳܐ ܙܰܟܳܝܳܐ.
Pro 6:18 ܘܠܶܒܳܐ ܕܡܶܬ݂ܚܰܫܰܒ ܡܰܚܫ̈ܒܳܬ݂ܳܐ ܕܥܶܬܳܐ: ܘܪܶܓ݂ܠܳܐ ܕܡܶܣܬܰܪܗܒܳܐ ܠܡܶܪܗܰܛ ܠܒܺܝܫܬܳܐ.
Pro 6:19 ܘܣܳܗܕܳܐ ܕܰܓܳܠܳܐ ܕܰܡܡܰܠܶܠ ܟܰܕܳܒܽܘܬ݂ܳܐ: ܘܠܰܕ݂ܪܳܡܶܐ ܒܶܝܬ݂ ܐܰܚ̈ܶܐ.
Pro 6:20 ܛܰܪ ܒܶܪܝ ܦܽܘܩܕܳܢܳܐ ܕܰܐܒܽܘܟ݂. ܘܠܳܐ ܬܶܛܥܶܐ ܢܳܡܽܘܣܳܐ ܕܶܐܡܳܟ݂.
Pro 6:21 ܩܒܽܘܥ ܐܶܢܽܘܢ ܒܠܶܒܳܟ݂ ܐܰܡܺܝܢܳܐܺܝܬ݂. ܘܰܟ݂ܪܽܘܟ݂ ܐܶܢܽܘܢ ܒܨܰܘܪܳܟ݂.
Pro 6:22 ܘܡܳܐ ܕܰܡܗܰܠܶܟ݂ ܐܰܢ̱ܬ: ܐܰܩܶܦ ܐܶܢܽܘܢ ܠܳܟ݂. ܘܥܰܡܳܟ݂ ܢܶܗܘܽܘܢ. ܛܰܪ ܐܶܢܽܘܢ ܕܰܢܢܰܛܪܽܘܢܳܟ݂. ܘܡܳܐ ܕܶܐܬܬܥܺܝܪܬ: ܗܶܢܽܘܢ ܢܶܗܘܽܘܢ ܠܳܟ݂ ܪܶܢܝܳܐ.
Pro 6:23 ܫܪܳܓܰܐ ܗ̱ܘ ܓܶܝܪ ܦܽܘܩܕܳܢܳܐ. ܘܢܳܡܽܘܣܳܐ ܢܽܘܗܪܳܐ. ܐܽܘܪܚܳܐ ܕܶܝܢ ܕܚܰܝ̈ܶܐ ܡܰܟܣܳܢܽܘܬ݂ܳܐ ܘܡܰܪܕܽܘܬ݂ܳܐ.
Pro 6:24 ܕܰܬ݂ܢܰܛܪܳܟ݂ ܡܶܢ ܐܰܢ̱ܬܬ݂ܳܐ ܒܺܝܫܬܳܐ: ܘܡܶܢ ܡܶܐܟܰܠܩܰܪܨܳܐ ܕܠܶܫܳܢܳܗ̇ ܕܢܽܘܟ݂ܪܳܝܬܳܐ.
Pro 6:25 ܠܳܐ ܬܶܪܰܓ ܫܽܘܦܪܳܗ̇ ܒܠܶܒܳܟ݂. ܘܠܳܐ ܬܶܬܨܺܝܕ݂ ܒܥܰܝ̈ܢܶܝܗ̇. ܘܠܳܐ ܬܶܫܒܳܝܟ݂ ܒܬܶܡܖ̈ܶܝܗ̇.
Pro 6:26 ܕܽܘܡܝܳܗ̇ ܓܶܝܪ ܕܰܐܢ̱ܬܬ݂ܳܐ ܙܳܢܺܝܬ݂ܳܐ: ܐܰܝܟ݂ ܓܪܺܝܨܬܳܐ ܗ̱ܘ ܕܠܰܚܡܳܐ. ܘܰܐܢ̱ܬܰܬ݂ ܓܰܒܪܳܐ: ܢܰܦܫܳܐ ܝܰܩܺܝܪܬܳܐ ܨܳܝܕܳܐ.
Pro 6:27 ܕܰܠܡܳܐ ܣܳܐܶܡ ܒܰܪܢܳܫܳܐ ܢܽܘܪܳܐ ܒܥܽܘܒܶܗ. ܘܢܰܚܬܰܘ̈ܗܝ ܠܳܐ ܡܰܘܩܶܕ݂.
Pro 6:28 ܐܰܘ ܕܰܠܡܳܐ ܡܗܰܠܶܟ݂ ܓܰܒܪܳܐ ܥܰܠ ܓܽܘܡܖ̈ܶܐ ܕܢܽܘܪܳܐ: ܘܖ̈ܶܓ݂ܠܰܘܗܝ ܠܳܐ ܡܶܬ݂ܟܰܘ̈ܝܳܢ.
Pro 6:29 ܗܳܟܰܢܳܐ ܡܰܢ ܕܥܳܐܶܠ ܥܰܠ ܐܰܢ̱ܬܰܬ݂ ܚܰܒܪܶܗ: ܘܩܳܪܶܒ ܠܳܗ̇: ܠܳܐ ܢܶܙܟܶܐ.
Pro 6:30 ܠܳܐ ܠܡܶܬܕܰܡܳܪܽܘ ܒܰܐܝܢܳܐ ܕܡܶܬܬܚܶܕ݂ ܕܓܳܢܶܒ. ܕܓܳܢܶܒ ܓܶܝܪ: ܕܰܢܣܰܒܰܥ ܢܰܦܫܶܗ ܕܟܰܦܢܳܐ.
Pro 6:31 ܘܶܐܢ ܡܶܬܬܚܶܕ݂ ܕܓܳܢܶܒ: ܦܳܪܰܥ ܚܰܕ݂ ܒܫܰܒܥܳܐ. ܘܟ݂ܽܠܳܗ̇ ܩܶܢܝܳܢܳܐ ܕܒܰܝܬܶܗ ܝܳܗܶܒ.
Pro 6:32 ܕܓܳܐܰܪ ܕܶܝܢ ܐܰܢ̱ܬܬ݂ܳܐ: ܚܰܣܺܝܪ ܪܶܥܝܳܢܰܐ ܗ̱ܘ: ܘܰܡܚܰܒܶܠ ܢܰܦܫܶܗ.
Pro 6:33 ܘܗܽܘܝܽܘ ܥܳܒܶܕ݂ ܕܢܶܩܪܽܘܒ ܠܶܗ ܨܰܥܪܳܐ: ܘܢܰܕ݂ܪܟ݂ܺܝܘܗܝ: ܘܚܶܣܕܶܗ ܠܳܐ ܢܶܬܛܥܶܐ.
Pro 6:34 ܚܶܡܬܶܗ ܓܶܝܪ ܕܓܰܒܪܳܐ ܡܶܛܽܠ ܕܡܰܠܝܳܐ ܛܢܳܢܳܐ. ܠܳܐ ܚܳܐܶܣ ܒܝܰܘܡܳܐ ܕܦܽܘܪܥܳܢܳܐ.
Pro 6:35 ܘܠܳܐ ܢܳܣܶܒ ܒܰܐܦ̈ܶܐ ܕܩܽܘܪܒܳܢܳܐ. ܘܠܳܐ ܡܶܬܛܦܺܝܣ ܟܰܕ݂ ܬܰܣܓܶܐ ܫܽܘܚܕ݂ܳܐ.
Pro 7:1 ܒܶܪܝ : ܛܰܪ ܡܶܠܰܝ̈: ܘܦܽܘܩ̈ܕܳܢܰܝ ܐܰܛܫܳܐ ܒܓ݂ܰܘܳܟ݂.
Pro 7:2 ܛܰܪ ܦܽܘܩ̈ܕܳܢܰܝ ܘܰܚܝ݂ܺܝ݂: ܘܢܳܡܽܘܣܝ ܐܰܝܟ݂ ܒܳܒܬ݂ܳܐ ܕܥܰܝܢܳܐ.
Pro 7:3 ܩܛܽܘܪ ܐܶܢܽܘܢ ܒܨܰܘܪܳܟ݂. ܘܰܟ݂ܬܽܘܒ ܐܶܢܽܘܢ ܥܰܠ ܠܽܘ̈ܚܶܐ ܕܠܶܒܳܟ݂.
Pro 7:4 ܘܶܐܡܰܪ ܠܚܶܟ݂ܡܬ݂ܳܐ ܚܳܬ݂ܝ ܐܰܢ̱ܬܝ. ܘܰܠܣܽܘܟܳܠܳܐ ܩܪܺܝ ܡܰܕܥܳܐ.
Pro 7:5 ܕܰܢܢܰܛܪܳܟ݂ ܡܶܢ ܐܰܢ̱ܬܬ݂ܳܐ ܢܽܘܟ݂ܪܳܝܬܳܐ ܕܰܡܫܰܕܠܳܢ̈ܝܳܢ ܡܶܠ̈ܶܝܗ̇.
Pro 7:6 ܡܶܛܽܠ ܕܡܶܢ ܟܰܘܬ݂ܳܐ ܕܒܰܝܬܳܗ̇: ܘܡܶܢ ܟܣܽܘܣܛܰܪܽܘܢ ܐܰܕ݂ܺܝܩܰܬ.
Pro 7:7 ܘܰܚܙܳܬ ܫܰܒܖ̈ܶܐ. ܘܚܳܪܰܬ݂ ܒܰܛܠܳܝ̈ܶܐ: ܘܰܒܚܰܣܺܝܖ̈ܰܝ ܪܶܥܝܳܢܳܐ.
Pro 7:8 ܕܥܳܒܪܺܝܢ ܒܫܽܘܩܳܐ ܥܰܠ ܓܶܢ̱ܒ ܙܳܘ̈ܝܳܬ݂ܳܐ ܕܰܫܒܺܝ̈ܠܰܝ ܒܰܝܬܳܗ̇.
Pro 7:9 ܒܪܰܡܫܳܐ ܒܡܰܥܖ̈ܳܒܰܝ ܫܶܡܫܳܐ: ܒܚܶܫܽܘܟ݂ܳܐ ܕܠܺܠܝܳܐ ܘܰܒܥܰܡܛܳܢܳܐ.
Pro 7:10 ܘܢܶܦܩܰܬ ܐܰܢ̱ܬܬ݂ܳܐ ܠܽܐܘܪܥܶܗ ܒܶܐܣܟܺܡܳܐ ܕܙܳܢܺܝܬ݂ܳܐ: ܕܡܰܦܪܕ݂ܳܐ ܠܶܒܗܽܘܢ ܕܰܥܠܰܝ̈ܡܶܐ.
Pro 7:11 ܘܡܳܪܽܘܕ݂ܝܳܐ: ܘܳܐܣܽܘܛܝܳܐ. ܘܰܒܒܰܝܬܳܗ̇ ܖ̈ܶܓ݂ܠܶܝܗ̇ ܠܳܐ ܫܳܠ̈ܝܳܢ.
Pro 7:12 ܐܶܠܳܐ ܒܰܙܒܰܢ ܠܒܰܪ ܦܳܗܝܳܐ. ܘܒܰܙܒܰܢ ܒܫܽܘ̈ܩܶܐ ܘܰܒܙܳܘ̈ܝܳܬ݂ܳܐ ܟܳܡܢܳܐ.
Pro 7:13 ܘܶܐܚܰܕ݂ܬ݂ܶܗ ܘܰܢܫܰܩܬ݂ܶܗ. ܘܰܐܚܨܦܰܬ ܐܰܦܶܝ̈ܗ̇: ܘܶܐܡܪܰܬ ܠܶܗ.
Pro 7:14 ܕܶܒܚ̈ܶܐ ܐܶܢܽܘܢ ܫܰܠ̈ܡܶܐ ܝܰܘܡܳܢܳܐ ܦܶܪܥܶ݀ܬ݂ ܢܶܕ݂ܖ̈ܰܝ.
Pro 7:15 ܡܶܛܽܠ ܗܳܢܳܐ ܢܶܦܩܶ݀ܬ ܠܽܐܘܪܥܳܟ݂: ܕܰܡܣܰܟܝܳܐ ܗܘܺܝ݀ܬ ܠܡܶܚܙܝܳܟ݂: ܘܶܐܫܟܰܚܬܳܟ݂.
Pro 7:16 ܒܬܶܫܘܺܝܬ݂ܳܐ ܫܰܘܺܝ݀ܬ݂ ܥܰܪܣܝ. ܘܒܰܩܖ̈ܳܡܶܐ ܡܶܨܖ̈ܳܝܶܐ ܩܪܰܡܬܳܗ̇.
Pro 7:17 ܘܪܶܣܶ݀ܬ݂ ܥܰܠ ܥܰܪܣܝ: ܡܽܘܪܳܐ: ܘܟ݂ܽܘܪܟܡܳܐ: ܘܩܽܘܢܳܡܳܐ.
Pro 7:18 ܬܳܐ ܢܶܬܒܰܣܰܡ ܒܪܶܚܡܬ݂ܳܐ ܥܕܰܡܳܐ ܠܨܰܦܪܳܐ. ܘܰܢܥܰܦܶܩ ܚܰܕ݂ ܠܚܰܕ݂ ܒܪܶܓܬ݂ܳܐ.
Pro 7:19 ܠܳܐ ܗ̱ܘܳܐ ܓܶܝܪ ܒܒܰܝܬܳܐ ܓܰܒܪܝ ܐܶܙܰܠ ܠܶܗ ܒܽܐܘܪܚܳܐ ܪܰܚܺܝܩܬܳܐ.
Pro 7:20 ܘܰܨܪܳܪܳܐ ܕܟܶܣܦܳܐ ܫ̣ܩܰܠ ܒܺܐܝܕܶܗ. ܘܰܠܝܰܘ̈ܡܳܬ݂ܰܐ ܗ̱ܘ ܣܰܓܺܝ̈ܐܶܐ ܐܳܬܶܐ ܠܒܰܝܬܶܗ.
Pro 7:21 ܘܰܐܛܥܝܰܬ݂ܶܗ ܒܣܽܘܓܳܐܐ ܕܡܶܠ̈ܶܝܗ̇. ܘܰܒܫܽܘܕܳܠܳܐ ܕܣܶܦ̈ܘܳܬ݂ܳܗ̇ ܠܘܳܬ݂ܳܗ̇ ܢܬ݂ܰܦܬ݂ܶܗ.
Pro 7:22 ܘܗܽܘ ܐܳܙܶܠ ܗ̱ܘܳܐ ܒܳܬܪܳܗ̇ ܐܰܝܟ݂ ܫܰܒܪܳܐ: ܘܰܐܝܟ݂ ܬܰܘܪܳܐ ܕܳܐܙܶܠ ܠܘܳܬ݂ ܛܰܒܳܚܳܐ: ܘܰܐܝܟ݂ ܟܰܠܒܳܐ ܠܰܐܣܽܘܪܝܳܐ.
Pro 7:23 ܘܰܐܝܟ݂ ܐܰܝܠܳܐ ܕܡܰܦܪܰܚ ܓܶܐܪܳܐ ܒܟܰܒܕܶܗ. ܘܡܶܣܬܰܪܗܰܒ ܐܰܝܟ݂ ܚܰܝܘܰܬ݂ ܟܶܢܦܳܐ ܠܦܰܚܳܐ. ܘܠܳܐ ܝܳܕܰܥ ܕܰܠܡܰܘܬܰܐ ܗ̱ܘ ܕܢܰܦܫܶܗ ܐܳܙܶܠ.
Pro 7:24 ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ ܘܨܽܘܬ݂ܘ ܡܶܠܰܘ̈ܗܝ ܕܦܽܘܡܝ.
Pro 7:25 ܠܳܐ ܢܶܨܛܠܶܐ ܠܶܒܳܟ݂ ܠܽܐܘܖ̈ܚܳܬ݂ܳܗ̇. ܘܠܳܐ ܬܶܛܥܶܐ ܒܰܫܒܺܝ̈ܠܶܝܗ̇.
Pro 7:26 ܡܶܛܽܠ ܕܣܽܘܓܳܐܐ ܕܰܩܛܺܝ̈ܠܶܐ ܐܰܪܡܝܰܬ݂܆ ܘܥܰܫܺܝܢܺܝܢ ܟܽܠܗܽܘܢ ܩܛܺܝ̈ܠܶܝܗ̇.
Pro 7:27 ܐܽܘܖ̈ܚܳܬ݂ܳܐ ܕܒܰܝܬܳܗ̇: ܐܽܘܖ̈ܚܳܬ݂ܳܐ ܐܶܢܶܝܢ ܕܰܫܝܽܘܠ: ܕܢܰܚ̈ܬܳܢ ܠܬܰܘܳܢ̈ܶܐ ܕܡܰܘܬܳܐ. 
Pro 8:1 ܡܶܛܽܠܗܳܢܳܐ ܚܶܟ݂ܡܬ݂ܳܐ ܐܰܟ݂ܪܶܙ. ܘܣܽܘܟܳܠܳܐ ܢܶܥܢܶܝܟ݂.
Pro 8:2 ܥܰܠ ܪܺܝܫ ܖ̈ܳܡܳܬ݂ܳܐ ܓܶܝܪ ܐܺܝܬܶܝܗ̇ ܚܶܟ݂ܡܬ݂ܳܐ. ܘܒܶܝܬ݂ ܐܽܘܖ̈ܚܳܬ݂ܳܐ ܘܥܰܠ ܝܰܕ݂ ܫܒܺܝ̈ܠܶܐ ܩܳܝܡܳܐ.
Pro 8:3 ܘܥܰܠ ܬܰܖ̈ܥܶܐ ܒܦܽܘܡܳܗ̇ ܩܳܪܝܳܐ ܘܰܒܡܰܥܠܳܢ̈ܶܐ ܕܬܰܖ̈ܥܶܐ ܕܟܳܪܟ݂ܳܐ ܡܶܫܬܰܒܚܳܐ: ܘܳܐܡܪܳܐ.
Pro 8:4 ܠܟ݂ܽܘܢ ܓܰܒܖ̈ܶܐ ܩܳܪܝܳܐ ܐ̱ܢܳܐ: ܘܩܳܠܝ ܥܰܠ ܒܢܰܝ̈ܢܳܫܳܐ.
Pro 8:5 ܕܢܶܣܬܰܟܠܽܘܢ ܫܰܒܖ̈ܶܐ ܥܪܺܝܡܽܘܬ݂ܳܐ. ܘܚܰܣܺܝܖ̈ܰܝ ܪܶܥܝܳܢܳܐ ܢܶܣܬܰܟܠܽܘܢ ܒܠܶܒܗܽܘܢ.
Pro 8:6 ܫܽܘܡܥܽܘܢܝ: ܡܶܛܽܠ ܕܫܰܪܺܝܪܬܳܐ ܗ̱ܘ ܡܡܰܠܠܳܐ ܐ̱ܢܳܐ. ܘܡܰܦܬܰܚ ܦܽܘܡܝ ܬܪܺܝܨܽܘܬ݂ܳܐ.
Pro 8:7 ܩܽܘܫܬܰܐ ܗ̱ܘ ܓܶܝܪ ܪܳܢܶܐ ܦܽܘܡܝ. ܘܛܰܡ̈ܳܐܢ ܩܕ݂ܳܡܰܝ ܣܶܦ̈ܘܳܬ݂ܳܐ ܕܰܓܳܠ̈ܳܬ݂ܳܐ.
Pro 8:8 ܘܰܒܙܰܕܺܝܩܽܘܬ݂ܳܐ ܐܶܢܶܝܢ ܟܽܠܗܶܝܢ ܡܶܠܰܝ̈ ܦܽܘܡܝ. ܘܠܰܝܬ ܒܗܶܝܢ ܦܽܘܬܳܠܳܐ ܘܥܽܘܩܳܡܳܐ.
Pro 8:9 ܘܟ݂ܽܠܗܶܝܢ ܓܰܠ̈ܝܳܢ ܐܶܢܶܝܢ ܠܰܐܝܢܳܐ ܕܡܶܫܬܰܘܕܰܥ ܠܗܶܝܢ. ܘܰܬ݂ܖ̈ܺܝܨܶܐ ܐܶܢܶܝܢ ܠܰܐܝܠܶܝܢ ܕܨܳܒܶܝܢ ܠܡܶܕܰܥ ܐܶܢܶܝܢ.
Pro 8:10 ܩܰܒܶܠܘ ܡܰܪܕܽܘܬ݂ܳܐ: ܘܠܳܐ ܟܶܣܦܳܐ. ܘܰܓܒܰܘ ܠܟ݂ܽܘܢ ܝܺܕܰܥܬ݂ܳܐ ܛܳܒ ܡܶܢ ܕܰܗܒܳܐ ܣܢܺܝܢܳܐ.
Pro 8:11 ܡܶܛܽܠ ܕܛܳܒܳܐ ܗ̱ܝ ܚܶܟ݂ܡܬ݂ܳܐ: ܛܳܒ ܡܶܢ ܕܰܗܒܳܐ ܣܢܺܝܢܳܐ: ܛܳܒ ܡܶܢ ܟܺܐܦ̈ܶܐ ܛܳܒ̈ܳܬܳܐ. ܘܡܶܕܶܡ ܠܳܐ ܦܳܚܶܡ ܠܳܗ̇.
Pro 8:12 ܐܶܢܳܐ ܚܶܟ݂ܡܬ݂ܳܐ ܒܪܺܝܬ݂ ܥܪܺܝܡܽܘܬ݂ܳܐ. ܘܺܝܕܰܥܬ݂ܳܐ ܘܬܰܪܥܺܝܬ݂ܳܐ ܐܶܢܳܐ ܩܳܢܝܳܐ.
Pro 8:13 ܕܶܚܠܬܶܗ ܕܡܳܪܝܳܐ ܣܳܢܝܳܐ ܒܺܝܫܽܘܬ݂ܳܐ: ܘܓܰܐܝܽܘܬ݂ܳܐ: ܘܪܳܡܽܘܬ݂ܳܐ: ܐܘܪܚܳܐ ܒܺܝܫܬܳܐ. ܘܦܽܘܡܳܐ ܗܦܺܝܟ݂ܳܐ ܣܳܢܝܳܐ ܐ̱ܢܳܐ.
Pro 8:14 ܕܺܝܠܝ ܗ̱ܝ ܬܰܪܥܺܝܬ݂ܳܐ: ܘܝܽܘܠܦܳܢܳܐ. ܕܺܝܠܝ ܗ̱ܘ ܣܽܘܟܳܠܳܐ: ܘܕ݂ܺܝܠܝ ܗ̱ܝ ܓܰܢ̱ܒܳܪܽܘܬ݂ܳܐ.
Pro 8:15 ܡܶܛܽܠܳܬ݂ܝ ܡܰܠ̈ܟܶܐ ܡܰܡܠܟ݂ܺܝܢ. ܘܫܰܠܺܝ̈ܛܳܢܶܐ ܒܳܕ݂ܩܺܝܢ ܙܰܕܺܝܩܽܘܬܳܐ.
Pro 8:16 ܡܶܛܽܠܳܬ݂ܝ ܫܰܠܺܝ̈ܛܳܢܶܐ ܡܶܫܬܰܠܛܺܝܢ. ܘܪܰܘܖ̈ܒܳܢܶܐ ܘܟ݂ܽܠܗܽܘܢ ܕܰܝܳܢ̈ܶܐ ܕܙܰܕܺܝܩܽܘܬ݂ܳܐ.
Pro 8:17 ܐܶܢܳܐ ܪܳܚܡܳܐ ܐ̱ܢܳܐ ܖ̈ܳܚܡܰܝ. ܘܰܐܝܠܶܝܢ ܕܒܳܥܶܝܢ ܠܺܝ: ܢܶܫܟܚܽܘܢܳܢܝ.
Pro 8:18 ܥܽܘܬܪܳܐ ܘܺܐܝܩܳܪܳܐ ܕܺܝܠܝ ܗ̱ܘ̣: ܘܩܶܢܝܳܢܳܐ ܥܰܬܺܝܩܳܐ: ܘܙܰܕܺܝܩܽܘܬܳܐ.
Pro 8:19 ܘܦܺܐܖ̈ܰܝ ܛܳܒܺܝܢ ܐܶܢܽܘܢ ܡܶܢ ܕܰܗܒܳܐ ܣܢܺܝܢܳܐ: ܘܥܰܠ̈ܠܳܬ݂ܝ ܡܶܢ ܣܺܐܡܳܐ ܓܰܒܝܳܐ.
Pro 8:20 ܒܽܐܘܪܚܳܐ ܕܙܰܕܺܝܩܽܘܬܳܐ ܡܗܰܠܟܳܐ ܐ̱ܢܳܐ: ܘܰܒܓܰܘ ܫܒܺܝ̈ܠܶܐ ܕܕ݂ܺܝܢܳܐ.
Pro 8:21 ܕܰܐܘܪܶܬ݂ ܠܖ̈ܳܚܡܰܝ ܣܰܒܪܳܐ. ܘܣܺܝ̈ܡܳܬܗܽܘܢ ܐܶܡܠܶܐ.
Pro 8:22 ܡܳܪܝܳܐ ܒܪܳܢܝ ܒܪܺܝܫ ܒܪܺܝܬܶܗ: ܡܶܢ ܩܕ݂ܳܡ ܥܒܳܕ݂ܰܘ̈ܗܝ ܟܽܠܗܽܘܢ.
Pro 8:23 ܘܡܶܢ ܩܕ݂ܳܡ ܥܳܠ̈ܡܶܐ ܐܰܬ݂ܩܢܰܢܝ: ܘܡܶܢ ܪܺܝܫܺܝܬ݂ܳܐ ܘܡܶܢ ܩܕ݂ܳܡ ܕܢܶܥܒܶܕ݂ ܐܰܪܥܳܐ.
Pro 8:24 ܥܰܕ݂ܠܳܐ ܢܶܗܘܽܘܢ ܬܗܽܘ̈ܡܶܐ ܐܶܬ݂ܝܰܠܕܶܬ ܘܥܰܕ݂ܠܳܐ ܢܶܗܘܽܘܢ ܡܰܝ̈ܳܐ ܒܡܰܒܽܘܥܳܐ.
Pro 8:25 ܘܥܰܕ݂ܠܳܐ ܢܶܬ݂ܩܢܽܘܢ ܛܽܘܖ̈ܶܐ: ܘܰܩܕ݂ܳܡ ܖ̈ܳܡܳܬ݂ܳܐ ܐܶܬ݂ܒܰܛܢܶ݀ܬ݂.
Pro 8:26 ܥܰܕ݂ܠܳܐ ܢܶܥܒܶܕ݂ ܐܰܪܥܳܐ: ܘܢܰܚ̈ܠܶܐ: ܘܪܺܝܫ ܥܰܦܪܳܗ̇ ܕܬܺܒܶܝܠ.
Pro 8:27 ܟܰܕ݂ ܡܰܬܩܶܢ ܫܡܰܝܳܐ: ܥܰܡܶܗ ܗ̱ܘܺܝ݀ܬ݂. ܘܟܰܕ݂ ܥ̣ܒܰܕ݂ ܚܽܘܓܬ݂ܳܐ ܥܰܠ ܐܰܦܰܝ̈ ܬܗܽܘ̈ܡܶܐ.
Pro 8:28 ܟܰܕ݂ ܐܰܥܫܶܢ ܥܢܳܢ̈ܶܐ ܡܶܢ ܠܥܶܠ: ܘܟܰܕ݂ ܐܰܥܫܶܢ ܡܰܒܽܘܥܳܐ ܕܰܬܗܽܘ̈ܡܶܐ.
Pro 8:29 ܘܟܰܕ݂ ܣܳܡ ܢܳܡܽܘܣܳܐ ܠܝܰܡܳܐ: ܘܡܰܝ̈ܳܐ ܠܳܐ ܥܳܒܪܺܝܢ ܦܽܘܡܶܗ. ܘܟܰܕ݂ ܥ̣ܒܰܕ݂ ܫܶܬܶܐܣ̈ܶܝܗ̇ ܕܰܐܪܥܳܐ. ܥܰܡܶܗ ܡܰܬ݂ܩܢܳܐ ܗ̱ܘܺܝ݀ܬ݂.
Pro 8:30 ܒܺܝ ܚܳܕܶܐ ܗ̱ܘܳܐ ܟܽܠܝܽܘܡ. ܘܰܒܟ݂ܽܠܙܒܰܢ ܩܕ݂ܳܡܰܘܗܝ ܚܳܕ݂ܝܳܐ ܗ̱ܘܺܝ݀ܬ.
Pro 8:31 ܚܳܕ݂ܝܳܐ ܗ̱ܘܺܝ݀ܬ݂ ܒܬܺܒܶܝܠ ܐܰܪܥܶܗ. ܘܡܶܫܬܰܒܚܳܐ ܗ̱ܘܺܝ݀ܬ ܒܰܒܢܰܝ̈ܢܳܫܳܐ.
Pro 8:32 ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ ܛܽܘܒܰܘܗܝ ܠܡܰܢ ܕܢܳܛܰܪ ܐܽܘܖ̈ܚܳܬ݂ܝ.
Pro 8:33 ܫܡܰܥܘ ܡܰܪܕܽܘܬ݂ܳܐ: ܘܶܐܬ݂ܚܰܟܰܡܘ ܘܠܳܐ ܬܶܛܥܽܘܢ.
Pro 8:34 ܛܽܘܒܰܘܗܝ ܠܒܰܪܢܳܫܳܐ ܕܢܶܫܡܥܰܢܝ ܘܢܶܫܗܰܪ ܥܰܠ ܬܰܖ̈ܥܰܝ ܒܟ݂ܽܠ ܝܽܘܡ. ܘܢܶܛܰܪ ܐܶܣܟ̈ܦܳܬ݂ܳܐ ܕܬܰܖ̈ܥܰܝ.
Pro 8:35 ܡܶܛܽܠ ܕܡܰܦܩܳܢܰܝ̈ ܡܰܦܩܳܢ̈ܶܐ ܐܶܢܽܘܢ ܕܚܰܝ̈ܶܐ ܘܢܳܦܶܩ ܨܶܒܝܳܢܳܐ ܡܶܢ ܡܳܪܝܳܐ.
Pro 8:36 ܘܰܐܝܠܶܝܢ ܕܚܳܛܶܝܢ ܥܠܰܝ: ܢܰܦܫܗܽܘܢ ܢܳܟܶܝܢ. ܘܟ݂ܽܠܗܽܘܢ ܣܳܢܰܐܝ̈: ܖ̈ܳܚܡܶܐ ܐܶܢܽܘܢ ܕܡܰܘܬܳܐ.
Pro 9:1 ܚܶܟ݂ܡܬ݂ܳܐ ܒܢܳܬ ܒܰܝܬܳܐ. ܘܰܐܩܺܝܡܰܬ ܒܶܗ ܫܰܒܥܳܐ ܥܰܡܽܘ̈ܕ݂ܺܝܢ.
Pro 9:2 ܘܢܶܟ݂ܣܰܬ ܢܶܟ݂ܣܬ݂ܳܗ̇. ܘܡܶܙܓܰܬ ܚܰܡܪܳܗ̇ ܘܛܰܝܒܰܬ ܦܳܬܽܘܖ̈ܶܝܗ̇.
Pro 9:3 ܘܫܰܕܪܰܬ ܥܰܒܕܶܝ̈ܗ̇ ܕܢܶܩܪܽܘܢ ܥܰܠ ܖ̈ܳܡܳܬ݂ܳܐ: ܘܢܺܐܡܪܽܘܢ.
Pro 9:4 ܡܰܢܽܘ ܕܰܫܒܰܪ: ܢܺܐܬܶܐ ܠܘܳܬ݂ܝ ܘܰܕ݂ܚܰܣܺܝܪ ܪܶܥܝܳܢܶܗ: ܘܶܐܡܰܪ ܠܶܗ.
Pro 9:5 ܬܰܘ ܐܰܟ݂ܽܘܠܘ ܡܶܢ ܠܰܚܡܝ ܘܶܐܫܬܰܘ ܡܶܢ ܚܰܡܪܳܐ ܕܡܶܙܓܶ݀ܬ݂.
Pro 9:6 ܘܰܐܢܺܝܚܘ ܡܶܢܟ݂ܽܘܢ ܚܰܣܺܝܪܽܘܬ݂ ܪܶܥܝܳܢܳܐ: ܘܰܚܝܰܘ. ܐܘܪܚܳܐ ܬܪܺܝܨܬܳܐ ܐܶܬܪܰܥܰܘ.
Pro 9:7 ܡܰܪܕܽܘܬ݂ܳܐ ܠܒܺܝܫܳܐ ܝܳܗܒܳܐ ܠܶܗ ܨܰܥܪܳܐ. ܘܡܰܟܶܣ ܠܥܰܘܳܠܳܐ ܡܽܘܡܶܗ.
Pro 9:8 ܠܳܐ ܬܰܟܶܣ ܠܒܺܝܫܳܐ: ܕܠܳܐ ܢܶܣܢܶܝܟ ܐܶܠܳܐ ܐܰܟܶܣ ܠܚܰܟܺܝܡܳܐ: ܕܢܶܪܚܡܳܟ݂.
Pro 9:9 ܗܰܒ ܐܰܦܬ݂ܳܐ ܠܚܰܟܺܝܡܳܐ: ܕܬܽܘܒ ܢܶܬ݂ܚܰܟܰܡ. ܘܰܐܘܕܰܥ ܠܙܰܕܺܝܩܳܐ: ܘܢܰܘܣܶܦ ܥܰܠ ܝܽܘܠܦܳܢܶܗ.
Pro 9:10 ܪܺܝܫ ܚܶܟ݂ܡܬ݂ܳܐ ܕܶܚܠܬܶܗ ܕܡܳܪܝܳܐ. ܘܺܝܕܰܥܬ݂ܳܐ ܕܙܰܕܺܝܩܳܐ: ܣܽܘܟܳܠܳܐ.
Pro 9:11 ܡܶܛܽܠ ܕܒܳܗ̇ ܢܶܣܓܽܘܢ ܝܰܘ̈ܡܳܬ݂ܳܟ݂ ܘܢܶܬܬܘܣ̈ܦܳܢ ܠܳܟ݂ ܫܢܰܝ̈ܳܐ ܕܚܰܝ̈ܶܐ.
Pro 9:12 ܒܶܪܝ ܐܶܢ ܚܰܟܺܝܡ ܐܰܢ̱ܬ: ܠܢܰܦܫܳܟ݂ ܚܰܟܺܝܡ ܐܰܢ̱ܬ: ܕܰܠܖ̈ܳܚܡܰܝܟ ܘܶܐܢ ܬܶܗܘܶܐ ܒܺܝܫ: ܒܰܠܚܽܘܕܰܝܟ ܬܕܰܠܶܐ ܐܶܢܶܝܢ ܒܺܝ̈ܫܳܬ݂ܳܟ݂ ܐܰܝܢܳܐ ܕܣܳܪܶܒ ܕܰܓܳܠܳܐܺܝܬ݂: ܪܳܥܶܐ ܖ̈ܽܘܚܺܝܢ: ܘܪܳܕܶܦ ܥܰܘܦܳܐ ܕܰܫܡܰܝܳܐ. ܫܒܰܩ ܓܶܝܪ ܐܽܘܪܚܳܐ ܕܟܰܪܡܶܗ: ܘܰܛܥܳܐ ܫܒܺܝܠ ܦܽܘܠܚܳܢܶܗ: ܠܡܶܪܕܳܐ ܒܚܽܘܪܒܳܐ ܕܠܳܐ ܡܺܝ̈ܢ: ܘܡܶܢ ܐܰܝܕܳܐ ܕܰܕ݂ܪܺܝܫܳܐ ܪܳܕܶܐ ܒܨܶܗܝܳܐ. ܐܳܦ ܗܽܘ ܢܟ݂ܰܢܶܫ ܠܳܐ ܡܶܕܶܡ.
Pro 9:13 ܐܰܢ̱ܬܬ݂ܳܐ ܚܰܣܺܝܪܰܬ݂ ܪܶܥܝܳܢܳܐ ܡܫܰܕܠܳܢܝܳܐ. ܘܠܳܐ ܝܳܕܥܳܐ ܒܶܗܬܬ݂ܳܐ.
Pro 9:14 ܝܳܬܒܳܐ ܥܰܠ ܬܰܪܥܳܐ ܕܒܰܝܬܳܗ̇: ܥܰܠ ܟܽܘܪܣܝܳܐ ܪܳܡܳܐ.
Pro 9:15 ܘܩܳܪܝܳܐ ܠܥܳܒܖ̈ܰܝ ܐܽܘܪܚܳܐ ܕܰܬ݂ܖ̈ܺܝܨܳܢ ܐܽܘܖ̈ܚܳܬܗܽܘܢ ܘܳܐܡܪܳܐ.
Pro 9:16 ܡܰܢܽܘ ܕܰܫܒܰܪ: ܢܺܐܬܶܐ ܠܘܳܬ݂ܝ ܘܰܕ݂ܚܰܣܺܝܪ ܪܶܥܝܳܢܶܗ: ܘܶܐܡܰܪ ܠܶܗ.
Pro 9:17 ܡܰܝ̈ܳܐ ܓܢܺܝ̈ܒܶܐ ܚܠܶܝܢ. ܘܠܰܚܡܳܐ ܡܛܰܫܝܳܐ ܒܰܣܺܝܡ.
Pro 9:18 ܘܠܳܐ ܝܳܕܰܥ ܕܓܰܢ̱ܒܳܖ̈ܶܐ ܠܘܳܬ݂ܳܗ̇ ܐܰܒܕܺܝܢ: ܘܰܒܥܽܘܡܩܳܐ ܕܰܫܝܽܘܠ ܟܽܠ ܕܰܡܙܰܡܢܺܝܢ ܠܳܗ̇. ܐܶܠܳܐ ܫܘܰܪ: ܘܠܳܐ ܬܶܫܬܰܘܚܰܪ ܒܰܐܬ݂ܪܳܐ ܗܰܘ. ܘܠܳܐ ܬܰܨܶܕ݂ ܒܳܗ̇ ܥܰܝܢܳܟ݂. ܗܳܟܰܢܳܐ ܓܶܝܪ ܬܶܥܒܰܪ ܡܰܝ̈ܳܐ ܢܽܘܟ݂ܖ̈ܳܝܶܐ: ܘܢܰܗܪܳܐ ܢܽܘܟ݂ܪܳܝܳܐ ܬܶܥܒܰܪ. ܘܬܶܣܛܶܐ ܡܶܢ ܡܰܝ̈ܳܐ ܢܽܘܟ݂ܖ̈ܳܝܶܐ ܘܡܶܢ ܡܰܝ̈ܳܐ ܢܽܘܟ݂ܖ̈ܳܝܶܐ ܠܳܐ ܬܶܫܬܶܐ. ܡܶܛܽܠ ܕܣܽܘܓܳܐܐ ܕܝܰܘ̈ܡܳܬ݂ܳܐ: ܘܰܫܢܰܝܳܐ ܕܚܰܝ̈ܶܐ ܢܶܬܬܰܘܣ̈ܦܳܢ ܠܳܟ݂.
Pro 10:1 ܒܪܳܐ ܚܰܟܺܝܡܳܐ ܡܚܰܕܶܐ ܠܰܐܒܽܘܗܝ. ܘܰܒܪܳܐ ܚܰܣܺܝܪ ܪܶܥܝܳܢܳܐ ܡܰܒܗܶܬ݂ ܠܶܐܡܶܗ.
Pro 10:2 ܠܰܝܬ ܝܽܘܬܪܳܢ ܒܣܺܝ̈ܡܳܬܶܗ ܕܥܰܘܳܠܳܐ. ܙܰܕܺܝܩܽܘܬܳܐ ܕܶܝܢ ܡܦܰܨܝܳܐ ܡܶܢ ܡܰܘܬܳܐ.
Pro 10:3 ܠܳܐ ܓܶܝܪ ܡܰܟ݂ܦܶܢ ܡܳܪܝܳܐ ܢܰܦܫܶܗ ܕܙܰܕܺܝܩܳܐ. ܘܩܶܢܝܳܢܳܐ ܕܥܰܘ̈ܳܠܶܐ ܡܣܰܚܶܦ.
Pro 10:4 ܡܶܣܟܺܢܽܘܬ݂ܳܐ ܡܡܰܟܟ݂ܳܐ ܠܓܰܒܪܳܐ. ܐܺܝ̈ܕܰܝܳܐ ܕܶܝܢ ܕܟܰܫܺܝܖ̈ܶܐ ܡܰܥܬܖ̈ܳܢ.
Pro 10:5 ܕܦܳܠܰܚ ܒܩܰܝܛܳܐ: ܒܪܰܐ ܗ̱ܘ ܣܰܟܽܘܠܬܳܢܳܐ. ܘܰܕܕ݂ܳܡܶܟ݂ ܒܰܚܨܳܕ݂ܳܐ: ܒܪܰܐ ܗ̱ܘ ܡܰܒܗܬܳܢܳܐ.
Pro 10:6 ܒܽܘܪܟܬ݂ܳܐ ܬܶܗܘܶܐ ܥܰܠ ܪܺܝܫܶܗ ܕܙܰܕܺܝܩܳܐ. ܘܰܠܦܽܘܡܗܽܘܢ ܕܥܰܘ̈ܳܠܶܐ ܢܟܰܣܶܐ ܥܰܘܠܳܐ.
Pro 10:7 ܥܽܘܗܕܳܢܶܗ ܕܙܰܕܺܝܩܳܐ ܠܒܽܘܪܟܬ݂ܳܐ ܘܰܫܡܳܐ ܕܥܰܘ̈ܳܠܶܐ ܢܶܕ݂ܥܰܟ݂.
Pro 10:8 ܕܚܰܟܺܝܡ ܠܶܒܶܗ: ܢܩܰܒܶܠ ܦܽܘܩܕܳܢܳܐ. ܘܰܕ݂ܫܳܛ̈ܝܳܢ ܣܶܦ̈ܘܳܬ݂ܳܗ̇: ܢܶܬܬܚܶܕ݂.
Pro 10:9 ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܢܺܐܙܰܠ ܒܣܰܒܪܳܐ. ܘܕܰܡܥܰܩ̈ܡܳܢ ܐܽܘܖ̈ܚܳܬܶܗ: ܢܶܬܺܝܕܰܥ.
Pro 10:10 ܕܪܳܡܶܙ ܒܥܰܝܢܰܘ̈ܗܝ ܒܢܶܟ݂ܠܳܐ: ܝܳܗܶܒ ܟܺܐܒܳܐ. ܘܰܕ݂ܡܰܟܶܣ ܓܰܠܝܳܐܺܝܬ݂: ܥܳܒܶܕ݂ ܫܠܳܡܳܐ.
Pro 10:11 ܡܰܒܽܘܥܳܐ ܕܚܰܝ̈ܶܐ ܦܽܘܡܶܗ ܕܙܰܕܺܝܩܳܐ. ܘܰܠܦܽܘܡܗܽܘܢ ܕܥܰܘ̈ܳܠܶܐ ܢܟܰܣܶܐ ܥܰܘܠܳܐ.
Pro 10:12 ܣܶܢܶܐܬ݂ܳܐ ܬܓܰܪܶܓ ܕܺܝܢܳܐ. ܘܰܠܟ݂ܽܠܗܽܘܢ ܥܰܘ̈ܳܠܶܐ ܬܟܰܣܶܐ ܒܶܗܬܬ݂ܳܐ.
Pro 10:13 ܡܰܢ ܕܡܶܢ ܣܶܦ̈ܘܳܬܶܗ ܡܰܦܶܩ ܚܶܟ݂ܡܬ݂ܳܐ: ܒܫܰܒܛܳܐ ܫܳܩܶܦ ܠܓܰܒܪܳܐ ܚܰܣܺܝܪ ܠܶܒܳܐ.
Pro 10:14 ܚܰܟܺܝ̈ܡܶܐ ܢܛܰܫܽܘܢ ܝܺܕܰܥܬ݂ܳܐ. ܘܦܽܘܡܶܗ ܡܣܰܪܗܒܳܐ: ܩܰܪܺܝܒ ܗܽܘ ܠܰܬܒܳܪܳܐ.
Pro 10:15 ܩܶܢܝܳܢܳܐ ܕܥܰܬܺܝܖ̈ܶܐ ܟܰܖ̈ܟܶܐ ܥܰܫܺܝ̈ܢܶܐ. ܘܰܬܒܳܪܳܐ ܕܡܶܣܟܺܢ̈ܶܐ ܡܶܣܟܺܢܽܘܬ݂ܗܽܘܢ.
Pro 10:16 ܥܒܳܕܶܗ ܕܙܰܕܺܝܩܳܐ ܠܚܰܝ̈ܶܐ. ܘܥܰܠ̈ܠܳܬܶܗ ܕܥܰܘܳܠܳܐ ܠܰܚܛܺܝܬ݂ܳܐ.
Pro 10:17 ܐܽܘܪܚܳܐ ܕܚܰܝ̈ܶܐ ܢܳܛܪܳܐ ܡܰܪܕܽܘܬ݂ܳܐ. ܘܰܕ݂ܣܳܢܶܐ ܡܰܟܣܳܢܽܘܬ݂ܳܐ: ܣܰܟ݂ܠܰܐ ܗ̱ܘ.
Pro 10:18 ܡܰܟ݂ܡ̈ܢܳܢ ܒܥܶܠܕܒܳܒܽܘܬ݂ܳܐ ܣܶܦ̈ܘܳܬ݂ܳܐ ܕܥܰܘܳܠܳܐ ܘܰܕ݂ܡܰܦܶܩ ܠܰܘܛܬ݂ܳܐ: ܚܰܣܺܝܪ ܪܶܥܝܳܢܳܐ ܗ̱ܘ.
Pro 10:19 ܒܣܽܘܓܳܐܐ ܕܡ̈ܶܠܶܐ ܠܳܐ ܡܶܬܦܰܨܶܐ ܥܰܘܳܠܳܐ. ܘܰܕ݂ܚܳܣܶܟ݂ ܣܶܦ̈ܘܳܬܶܗ: ܣܰܟܽܘܠܬ݂ܳܢ.
Pro 10:20 ܣܺܐܡܳܐ ܓܰܒܝܳܐ ܠܶܫܳܢܶܗ ܕܙܰܕܺܝܩܳܐ. ܘܠܶܒܳܐ ܕܥܰܘܳܠܳܐ ܡܶܪܬ݂ܰܐ ܗ̱ܘ.
Pro 10:21 ܣܶܦ̈ܘܳܬܶܗ ܕܙܰܕܺܝܩܳܐ ܣܰܓܺܝ ܡܖ̈ܰܚܡܳܢܝܳܢ. ܘܫܳܛܰܝ̈ܳܐ ܒܚܰܣܺܝܪܽܘܬ݂ ܪܶܥܝܳܢܗܽܘܢ ܢܡܽܘܬܽܘܢ.
Pro 10:22 ܒܽܘܪܟܬܶܗ ܕܡܳܪܝܳܐ ܡܰܥܬܪܳܐ. ܘܟܺܐܒܳܐ ܠܳܐ ܢܶܗܘܶܐ ܥܰܡܳܗ̇.
Pro 10:23 ܣܰܟ݂ܠܳܐ ܟܰܕ݂ ܓܳܚܶܟ: ܥܳܒܶܕ݂ ܒܺܝܫܬܳܐ ܘܚܶܟ݂ܡܬ݂ܳܐ ܠܓܰܒܪܳܐ ܣܽܘܟܳܠܶܗ.
Pro 10:24 ܥܰܘܳܠܳܐ ܠܰܐܒܕܳܢܳܐ ܡܶܬ݂ܢܥܶܓ(ܢܦܰܠ) ܘܣܰܒܪܳܐ ܡܶܬܺܝܗܶܒ ܠܙܰܕܺܝ̈ܩܶܐ.
Pro 10:25 ܐܰܝܟ݂ ܕܡܶܢ ܫܶܠܝܳܐ ܥܳܒܪܳܐ ܥܰܠܥܳܠܳܐ. ܗܳܟܰܢܳܐ ܢܺܐܒܰܕ݂ ܥܰܘܳܠܳܐ ܘܠܳܐ ܢܶܫܬܟܰܚ ܙܰܕܺܝܩܳܐ ܕܶܝܢ ܢܶܬܬܣܺܝ̈ܡܳܢ ܫܶܬܶܐܣܰܘ̈ܗܝ ܠܥܳܠܰܡ.
Pro 10:26 ܐܰܝܟܰܢܳܐ ܕܒܶܣܖ̈ܶܐ: ܠܶܫܳܢ̈ܶܐ ܢܳܟܶܝܢ: ܘܬܶܢܳܢܳܐ ܠܥܰܝܢ̈ܶܐ. ܗܳܟܰܢܳܐ ܢܳܟܶܐ ܥܰܘܠܳܐ ܠܥܳܒܽܘܕ݂ܰܘ̈ܗܝ.
Pro 10:27 ܕܶܚܠܬܶܗ ܕܡܳܪܝܳܐ ܬܰܘܣܶܦ ܝܰܘ̈ܡܳܬ݂ܳܐ. ܘܰܫܢܰܝ̈ܗܽܘܢ ܕܥܰܘ̈ܳܠܶܐ ܢܶܬܒܰܨܖ̈ܳܢ.
Pro 10:28 ܣܰܒܪܗܽܘܢ ܕܙܰܕܺܝ̈ܩܶܐ ܒܚܰܕ݂ܽܘܬ݂ܳܐ. ܘܣܰܒܪܳܐ ܕܥܰܘܳܠܳܐ ܢܺܐܒܰܕ݂.
Pro 10:29 ܡܰܥܫܢܳܐ ܐܽܘܪܚܶܗ ܕܡܳܪܝܳܐ ܠܬܰܡܺܝ̈ܡܶܐ. ܘܰܬܒܳܪܳܐ ܠܥܳܒ̈ܕܰܝ ܥܰܘܠܳܐ.
Pro 10:30 ܙܰܕܺܝܩܳܐ ܥܳܠܰܡ ܠܳܐ ܢܙܽܘܥ. ܘܥܰܘ̈ܳܠܶܐ ܠܳܐ ܢܶܥܡܪܽܘܢ ܒܰܐܪܥܳܐ.
Pro 10:31 ܦܽܘܡܶܗ ܕܙܰܕܺܝܩܳܐ ܡܡܰܠܶܠ ܚܶܟ݂ܡܬ݂ܳܐ. ܘܠܶܫܳܢܳܐ ܗܦܺܝܟ݂ܳܐ ܢܶܬ݂ܦܣܶܩ.
Pro 10:32 ܣܶܦ̈ܘܳܬܶܗ ܕܙܰܕܺܝܩܳܐ ܝܳܕܥ̈ܳܢ ܛܰܝܒܽܘܬ݂ܳܐ. ܘܦܽܘܡܗܽܘܢ ܕܥܰܘ̈ܳܠܳܐ ܗܦܺܝ̈ܟ݂ܳܬ݂ܳܐ.
Pro 11:1 ܡܰܣ̈ܐܳܬ݂ܳܐ ܕܢܶܟ݂ܠܳܐ ܡܰܣܠܶܐ ܡܳܪܝܳܐ. ܘܰܒܡܰܬܩ̈ܳܠܶܐ ܬܖ̈ܺܝܨܶܐ ܨܳܒܶܐ.
Pro 11:2 ܐܰܬܰܪ ܕܥܳܐܠܳܐ ܙܰܠܺܝܠܽܘܬ݂ܳܐ: ܥܳܐܶܠ ܨܰܥܪܳܐ ܘܰܠܡܰܟܺܝ̈ܟܶܐ ܚܶܟ݂ܡܬ݂ܳܐ.
Pro 11:3 ܣܰܒܪܳܐ ܕܰܬ݂ܖ̈ܺܝܨܶܐ ܢܶܬ݂ܦܢܶܐ. ܘܪܳܡܽܘܬ݂ܳܐ ܕܥܰܘ̈ܳܠܶܐ ܬܶܣܬܚܶܦ.
Pro 11:4 ܠܳܐ ܡܰܗܢܶܐ ܥܽܘܬܪܳܐ ܒܝܰܘܡܳܐ ܕܪܽܘܓܙܳܐ. ܙܰܕܺܝܩܽܘܬܳܐ ܕܶܝܢ ܡܦܰܨܝܳܐ ܡܶܢ ܡܰܘܬܳܐ.
Pro 11:5 ܙܰܕܺܝܩܽܘܬܶܗ ܕܬܰܡܺܝܡܳܐ ܬܶܬܪܽܘܨ ܐܽܘܪܚܶܗ. ܘܰܒܥܰܘܠܶܗ ܢܶܦܶܠ ܥܰܘܳܠܳܐ.
Pro 11:6 ܙܰܕܺܝܩܽܘܬܶܗܽܘܢ ܕܰܬ݂ܖ̈ܺܝܨܶܐ ܬܦܰܨܶܐ ܐܶܢܽܘܢ. ܘܥܰܘ̈ܳܠܶܐ ܒܥܰܘܠܗܽܘܢ ܢܶܬܬܰܚܕܽܘܢ.
Pro 11:7 ܡܳܐ ܕܡܺܝܬ݂ ܓܰܒܪܳܐ ܥܰܘܳܠܳܐ: ܐܳܒܶܕ݂ ܣܰܒܪܶܗ. ܘܣܰܒܪܗܽܘܢ ܕܒܺܝ̈ܫܶܐ ܐܳܒܶܕ݂.
Pro 11:8 ܙܰܕܺܝܩܳܐ ܡܶܢ ܐܽܘܠܨܳܢܳܐ ܢܶܬܦܰܨܶܐ. ܘܢܶܥܽܘܠ ܥܰܘܳܠܳܐ ܚܠܳܦܰܘܗܝ.
Pro 11:9 ܥܰܘܳܠܳܐ ܒܦܽܘܡܶܗ ܡܚܰܒܶܠ ܚܰܒܪܶܗ. ܘܙܰܕܺܝ̈ܩܶܐ ܒܺܝܕܰܥܬ݂ܳܐ ܢܶܬ݂ܥܰܫܢܽܘܢ.
Pro 11:10 ܒܛܳܒ̈ܳܬܗܽܘܢ ܕܙܰܕܺܝ̈ܩܶܐ ܬܶܥܫܰܢ ܡܕ݂ܺܝܢ̱ܬܳܐ ܘܒܰܐܒܕܳܢܗܽܘܢ ܕܥܰܘ̈ܳܠܶܐ ܬܶܚܕܶܐ.
Pro 11:11 ܒܒܽܘܪܟ݂ܬܗܽܘܢ ܕܰܬ݂ܖ̈ܺܝܨܶܐ ܬܶܬܪܺܝܡ ܡܕ݂ܺܝܢ̱ܬܳܐ. ܘܰܒܦܽܘܡܗܽܘܢ ܕܥܰܘ̈ܳܠܶܐ ܬܶܣܬܚܶܦ.
Pro 11:12 ܕܫܳܐܶܠ ܠܚܰܒܪܶܗ: ܚܰܣܺܝܪ ܪܶܥܝܳܢܳܐ ܗ̱ܘ. ܘܓܰܒܪܳܐ ܣܰܟܽܘܠܬܳܢܳܐ: ܒܫܶܬܩܳܐ ܥܳܡܰܪ.
Pro 11:13 ܐܳܟܶܠܩܰܪܨܳܐ ܓܳܠܶܐ ܐ̱ܪܳܙܳܐ. ܘܕܰܡܗܰܝܡܰܢ ܒܪܽܘܚܶܗ: ܟܳܣܶܐ ܡܶܠܬ݂ܳܐ.
Pro 11:14 ܥܰܡܳܐ ܕܰܡܕܰܒܪܳܢܳܐ ܠܰܝܬ ܠܶܗ: ܢܳܦܶܠ: ܘܦܽܘܪܩܳܢܶܗ ܒܡܶܠܟ݂ܳܐ ܣܰܓܺܝܐܳܐ.
Pro 11:15 ܒܺܝܫܳܐ ܡܰܒܐܶܫ ܡܳܐ ܕܳܐܪܰܥ ܠܙܰܕܺܝܩܳܐ. ܡܶܛܽܠ ܕܣܳܢܶܐ ܠܕ݂ܰܡܣܰܟܶܝܢ ܠܣܰܒܪܳܐ.
Pro 11:16 ܐܰܢ̱ܬܬ݂ܳܐ ܡܪܰܚܡܳܢܺܝܬ݂ܳܐ ܡܣܰܡܟ݂ܳܐ ܬܶܫܒܽܘܚܬܳܐ ܠܓܰܒܪܳܐ. ܟܽܘܪܣܝܳܐ ܕܶܝܢ ܕܨܰܥܪܳܐ: ܐܰܢ̱ܬܬ݂ܳܐ ܣܳܢܝܰܬ݂ ܫܪܳܪܳܐ. ܚܒܰܢܳܢ̈ܶܐ ܐܳܦ ܒܥܽܘܬܪܗܽܘܢ ܗܳܘܶܝܢ ܨܪܺܝܟ݂ܺܝܢ. ܘܥܰܫܺܝ̈ܢܶܐ ܡܣܰܡܟ݂ܺܝܢ ܝܺܕܰܥܬ݂ܳܐ.
Pro 11:17 ܓܰܒܪܳܐ ܚܰܣܺܝܢܳܐ ܪܳܡܶܐ ܠܢܰܦܫܶܗ ܚܽܘܒ̈ܠܶܐ ܛܳܒ̈ܶܐ. ܘܡܰܘܒܶܕ݂ ܦܰܓܪܶܗ ܓܰܒܪܳܐ ܕܠܳܐ ܡܪܰܚܶܡ.
Pro 11:18 ܪܰܫܺܝܥܳܐ ܥܳܒܶܕ݂ ܥܒܳܕ̈ܶܐ ܕܥܶܬܳܐ. ܘܰܕ݂ܙܳܪܰܥ ܙܰܕܺܝܩܽܘܬܳܐ: ܩܽܘܫܬܰܐ ܗ̱ܘ ܐܰܓܪܶܗ.
Pro 11:19 ܒܪܳܐ ܕܙܰܕܺܝܩܽܘܬܳܐ ܠܚܰܝ̈ܶܐ. ܘܰܕ݂ܥܳܒܶܕ݂ ܒܺܝܫܬܳܐ: ܠܡܰܘܬܳܐ.
Pro 11:20 ܡܰܣܠܶܐ ܡܳܪܝܳܐ ܠܰܥܩܺܝ̈ܡܰܝ ܠܶܒܳܐ. ܘܨܳܒܶܐ ܒܰܐܝܠܶܝܢ ܕܰܕ݂ܠܳܐ ܡܽܘܡ ܐܶܢܽܘܢ ܒܽܐܘܪܚܳܐ.
Pro 11:21 ܕܡܰܘܫܶܛ ܐܺܝܕܶܗ ܥܰܠ ܚܰܒܪܶܗ: ܠܳܐ ܢܶܙܟܶܐ ܡܶܢ ܒܺܝܫܬܳܐ. ܘܙܰܪܥܳܐ ܕܙܰܕܺܝ̈ܩܶܐ ܢܶܬܦܰܨܶܐ.
Pro 11:22 ܐܰܝܟ݂ ܩܕ݂ܳܫܳܐ ܕܕܰܗܒܳܐ ܒܰܢܚܺܝܪܶܗ̇ ܕܰܚܙܺܝܪܬܳܐ: ܗܳܟܰܢܳܐ ܗ̱ܝ ܐܰܢ̱ܬܬ݂ܳܐ ܫܰܦܺܝܪܬܳܐ ܣܰܪܝܰܬ݂ ܛܰܥܡܳܐ.
Pro 11:23 ܪܶܓܬ݂ܳܐ ܕܙܰܕܺܝ̈ܩܶܐ ܒܛܳܒ̈ܳܬ݂ܳܐ. ܘܣܰܒܪܗܽܘܢ ܕܥܰܘ̈ܳܠܶܐ ܒܪܽܘܓ݂ܙܳܐ.
Pro 11:24 ܐܺܝܬ݂ ܕܕ݂ܺܝܠܶܗ ܙܳܪܰܥ: ܘܣܰܓܺܝ ܡܰܥܶܠ. ܘܺܐܝܬ݂ ܕܰܕ݂ܠܳܐ ܕܺܝܠܶܗ ܡܟܰܢܶܫ: ܘܰܙܥܽܘܪ ܗ̱ܘ ܠܶܗ.
Pro 11:25 ܢܰܦܫܳܐ ܒܪܺܝܟ݂ܬܳܐ ܬܶܕ݂ܗܰܢ. ܘܠܺܝܛܳܐ ܬܽܘܒ ܢܶܬܬܠܺܝܛ.
Pro 11:26 ܕܟ݂ܳܠܶܐ ܥܒܽܘܪܳܐ ܒܽܐܘܠܨܳܢܳܐ: ܢܶܫܒܩܺܝܘܗܝ ܠܰܒܥܶܠܕܒܳܒܰܘ̈ܗܝ. ܘܒܽܘܪܟܬ݂ܳܐ ܬܶܗܘܶܐ ܥܰܠ ܪܺܝܫܶܗ ܕܰܐܝܢܳܐ ܕܰܡܙܰܒܶܢ.
Pro 11:27 ܕܒܳܥܶܐ ܛܳܒܬ݂ܳܐ: ܒܳܥܶܐ ܨܶܒܝܳܢܳܐ. ܘܰܕ݂ܒܳܥܶܐ ܒܺܝܫܬܳܐ: ܬܺܐܬܶܐ ܥܠܰܘܗܝ.
Pro 11:28 ܕܰܬܟ݂ܺܝܠ ܥܰܠ ܥܽܘܬܪܶܗ ܢܳܦܶܠ. ܘܙܰܕܺܝ̈ܩܶܐ ܐܰܝܟ݂ ܛܰܖ̈ܦܶܐ ܢܰܦܪܥܽܘܢ.
Pro 11:29 ܕܒܳܢܶܐ ܒܰܝܬܶܗ ܒܥܶܬܳܐ: ܢܶܫܒܽܘܩ ܠܰܒܢܰܘ̈ܗܝ ܬܶܢ̈ܚܳܬ݂ܳܐ. ܘܰܕ݂ܠܳܐ ܟܳܐܶܫ ܒܒܰܝܬܶܗ: ܢܦܰܠܶܓ ܠܰܒܢܰܘ̈ܗܝ ܪܽܘܚܳܐ. ܘܣܰܟ݂ܠܳܐ ܢܶܗܘܶܐ ܥܰܒܕܳܐ ܠܚܰܟܺܝܡܳܐ.
Pro 11:30 ܦܺܐܖ̈ܰܘܗܝ ܕܙܰܕܺܝܩܳܐ ܐܺܝܠܳܢܳܐ ܕܚܰܝ̈ܶܐ. ܘܡܶܬܒܰܕܖ̈ܳܢ ܢܰܦ̈ܫܳܬ݂ܳܐ ܕܥܰܘ̈ܳܠܶܐ.
Pro 11:31 ܐܶܢ ܙܰܕܺܝܩܳܐ ܠܡܰܚܣܶܢ ܚܳܝܶܐ: ܪܰܫܺܝܥܳܐ ܘܚܰܛܳܝܳܐ ܐܰܝܟܳܐ ܡܶܫܬܟܰܚ.
Pro 12:1 ܕܪܳܚܶܡ ܡܰܪܕܽܘܬ݂ܳܐ: ܪܳܚܶܡ ܝܺܕܰܥܬ݂ܳܐ. ܘܰܕܣܳܢܶܐ ܡܰܟܣܳܢܽܘܬ݂ܳܐ: ܣܰܟ݂ܠܰܐ ܗ̱ܘ.
Pro 12:2 ܢܰܛܐܶܒ ܠܓܰܒܪܳܐ ܕܢܳܛܰܪ ܨܶܒܝܳܢܶܗ ܕܡܳܪܝܳܐ. ܘܓܰܒܪܳܐ ܥܰܘܳܠܳܐ ܢܶܬ݂ܚܰܝܰܒ.
Pro 12:3 ܠܳܐ ܢܶܬ݂ܩܰܢ ܒܰܪܢܳܫܳܐ ܒܥܰܘܠܶܗ. ܘܥܶܩܳܪܳܐ ܕܙܰܕܺܝ̈ܩܶܐ ܠܳܐ ܢܙܽܘܥ.
Pro 12:4 ܐܰܢ̱ܬܬ݂ܳܐ ܓܰܒܪܳܢܺܝܬ݂ܳܐ ܟܠܺܝܠܳܐ ܗ̱ܝ ܕܒܰܥܠܳܗ̇. ܘܰܐܝܟ݂ ܒܶܠܛܺܝܬ݂ܳܐ ܘܬ݂ܰܘܠܥܳܐ ܒܩܰܝܣܳܐ: ܗܳܟܰܢܳܐ ܡܰܘܒܕ݂ܳܐ ܠܓܰܒܪܳܐ ܐܰܢ̱ܬܬ݂ܳܐ ܥܳܒܕܰܬ ܒܺܝ̈ܫܳܬ݂ܳܐ.
Pro 12:5 ܡܰܚܫ̈ܒܳܬܗܽܘܢ ܕܙܰܕܺܝ̈ܩܶܐ ܕܺܝܢܳܐ. ܘܗܽܘܦܳܟ݂ܗܽܘܢ ܕܥܰܘ̈ܳܠܶܐ ܢܶܟ݂ܠܳܐ.
Pro 12:6 ܡ̈ܶܠܶܐ ܕܥܰܘ̈ܳܠܶܐ ܟܳܡ̈ܢܳܢ ܠܰܕܡܳܐ. ܘܦܽܘܡܗܽܘܢ ܕܰܬܖ̈ܺܝܨܶܐ ܡܦܰܨܶܐ ܠܗܽܘܢ.
Pro 12:7 ܢܶܬ݂ܗܰܦܟܽܘܢ ܥܰܘ̈ܳܠܶܐ: ܘܠܳܐ ܢܶܫܬܰܟܚܽܘܢ ܘܒܰܝܬܳܐ ܕܙܰܕܺܝ̈ܩܶܐ ܢܶܬ݂ܩܰܝܰܡ.
Pro 12:8 ܠܦܽܘܡܳܐ ܣܰܟܽܘܠܬܳܢܳܐ ܡܫܰܒܚܺܝܢ ܒܢܰܝ̈ܢܳܫܳܐ ܘܰܕ݂ܚܰܣܺܝܪ ܪܶܥܝܳܢܶܗ: ܢܶܬܬܫܺܝܛ.
Pro 12:9 ܛܳܒ ܗ̱ܘ̣ ܓܰܒܪܳܐ ܡܶܣܟܺܢܳܐ ܕܰܡܫܰܡܶܫ ܢܰܦܫܶܗ ܛܳܒ ܡܶܢ ܗܰܘ ܕܡܶܫܬܰܒܗܰܪ ܘܰܨܪܺܝܟ݂ ܠܠܰܚܡܳܐ.
Pro 12:10 ܙܰܕܺܝܩܳܐ ܝܳܕܰܥ ܡܶܢ ܢܰܦܫܳܐ ܕܰܒܥܺܝܪܶܗ. ܘܥܰܘ̈ܳܠܶܐ ܐܰܚܺܝܕ݂ܺܝܢ ܖ̈ܰܚܡܰܝܗܽܘܢ.
Pro 12:11 ܕܦܳܠܰܚ ܒܰܐܪܥܳܐ: ܢܶܣܒܰܥ ܠܰܚܡܳܐ. ܘܰܕ݂ܪܳܗܶܛ ܒܳܬܰܪ ܣܪܺܝܩܽܘܬ݂ܳܐ: ܚܰܣܺܝܪ ܪܶܥܝܳܢܰܐ ܗ̱ܘ.
Pro 12:12 ܪܳܐܶܓ ܥܰܘܳܠܳܐ ܠܡܶܥܒܰܕ݂ ܒܺܝܫܬܳܐ. ܘܥܶܩܳܪܳܐ ܕܙܰܕܺܝ̈ܩܶܐ ܢܶܫܘܰܚ.
Pro 12:13 ܒܥܰܘܠܳܐ ܕܣܶܦ̈ܘܳܬܶܗ ܡܶܬܬܚܶܕ݂ ܒܺܝܫܳܐ. ܘܦܳܠܶܛ ܙܰܕܺܝܩܳܐ ܡܶܢ ܐܽܘܠܨܳܢܳܐ.
Pro 12:14 ܓܰܒܪܳܐ ܛܳܒܳܐ: ܡܶܢ ܦܺܐܖ̈ܰܝ ܦܽܘܡܶܗ ܢܶܣܒܰܥ. ܘܟ݂ܽܠ ܒܰܪܢܳܫ ܐܰܝܟ݂ ܥܒܳܕ݂ ܐܺܝܕ݂ܰܘ̈ܗܝ ܡܶܬ݂ܦܪܰܥ.
Pro 12:15 ܐܽܘܪܚܶܗ ܕܣܰܟ݂ܠܳܐ ܫܰܦܺܝܪܳܐ ܗ̱ܝ ܒܥܰܝܢܰܘ̈ܗܝ. ܘܰܕ݂ܡܶܫܬܡܰܥ ܠܡܶܠܟ݂ܳܐ: ܚܰܟܺܝܡܰܐ ܗ̱ܘ.
Pro 12:16 ܣܰܟ݂ܠܳܐ ܒܰܪ ܝܰܘܡܶܗ ܡܰܘܕܰܥ ܪܽܘܓܙܶܗ. ܘܰܥܪܺܝܡܳܐ ܡܛܰܫܶܐ ܨܰܥܪܶܗ.
Pro 12:17 ܗܰܝܡܳܢܽܘܬ݂ܳܐ ܕܡܶܬܚܰܙܝܳܐ ܡܡܰܠܶܠ ܙܰܕܺܝܩܳܐ. ܘܣܳܗܕܳܐ ܕܥܰܘܠܳܐ ܢܰܟܽܘܠܬܳܢܰܐ ܗ̱ܘ.
Pro 12:18 ܐܺܝܬ݂ ܕܳܐܡܪܺܝܢ ܣܰܦܣܺܪܳܐ ܕܳܓܫܳܐ: ܠܶܫܳܢܳܐ ܕܶܝܢ ܕܚܰܟܺܝ̈ܡܶܐ ܡܰܐܣܶܐ.
Pro 12:19 ܣܶܦ̈ܘܳܬܳܐ ܕܩܽܘܫܬܳܐ ܬܖ̈ܺܝܨܳܢ. ܘܣܳܗܕܳܐ ܡܣܰܪܗܒܳܐ: ܥܰܘܳܠ ܗ̱ܘ̣ ܠܶܫܳܢܶܗ.
Pro 12:20 ܢܶܟ݂ܠܳܐ ܒܠܶܒܶܗ ܕܒܺܝܫܳܐ ܚܳܫܶܠ ܒܺܝܫܬܳܐ ܘܰܐܝܠܶܝܢ ܕܡܶܬܡܰܠܟ݂ܺܝܢ ܫܠܳܡܳܐ: ܬܶܗܘܶܐ ܠܗܽܘܢ ܚܰܕ݂ܽܘܬ݂ܳܐ.
Pro 12:21 ܠܳܐ ܫܰܦܺܝܪ ܠܓܰܒܪܳܐ ܙܰܕܺܝܩܳܐ ܡܶܕܶܡ ܕܥܶܬܳܐ ܘܥܰܘ̈ܳܠܶܐ ܡܠܶܝܢ ܒܺܝ̈ܫܳܬ݂ܳܐ.
Pro 12:22 ܣܶܦ̈ܘܳܬܳܐ ܕܰܓܳܠ̈ܳܬ݂ܳܐ ܡܰܣܠܶܐ ܡܳܪܝܳܐ. ܘܨܳܒܶܐ ܒܰܐܝܠܶܝܢ ܕܥܳܒܕܺܝܢ ܗܰܝܡܳܢܽܘܬ݂ܳܐ.
Pro 12:23 ܒܰܪܢܳܫܳܐ ܥܪܺܝܡܳܐ: ܟܽܘܪܣܝܰܐ ܗ̱ܘ ܕܺܝܕܰܥܬ݂ܳܐ. ܘܠܶܒܳܐ ܕܣܰܟ݂̈ܠܶܐ ܩܳܪܶܐ ܠܒܺܝܫܬܳܐ.
Pro 12:24 ܐܺܝܕ݂ܳܐ ܕܥܰܫܺܝ̈ܢܶܐ ܬܶܫܬܰܠܰܛ. ܘܰܢܟ݂ܺܝ̈ܠܶܐ ܢܶܗܘܽܘܢ ܠܡܰܕܰܐܬ݂ܳܐ.
Pro 12:25 ܡܶܠܬ݂ܳܐ ܕܚܺܝܠܬܳܐ: ܠܶܒܶܗ ܕܓܰܒܪܳܐ ܕܳܠܚܳܐ. ܘܡܶܠܬ݂ܳܐ ܛܳܒܬ݂ܳܐ ܡܚܰܕܝܳܐ ܠܶܗ.
Pro 12:26 ܙܰܕܺܝܩܳܐ ܡܳܠܶܟ݂ ܡܶܠܟ݂ܳܐ ܛܳܒܳܐ ܠܪܳܚܡܶܗ ܐܘܪܚܗܽܘܢ ܕܥܰܘ̈ܳܠܶܐ ܬܰܛܥܶܐ ܐܶܢܽܘܢ.
Pro 12:27 ܠܳܐ ܢܶܣܬܰܩܒܰܠ ܨܰܝܕܳܐ ܠܓܰܒܪܳܐ ܢܟ݂ܺܝܠܳܐ. ܘܩܶܢܝܳܢܳܐ ܝܰܩܺܝܪܳܐ ܒܰܪܢܳܫܳܐ ܓܰܒܝܳܐ.
Pro 12:28 ܒܽܐܘܪܚܳܐ ܕܙܰܕܺܝܩܽܘܬܳܐ ܚܰܝ̈ܶܐ. ܐܘܪܚܳܐ ܕܰܐܟܬܳܢ̈ܶܐ ܠܡܰܘܬܳܐ.
Pro 13:1 ܒܪܳܐ ܚܰܟܺܝܡܳܐ ܡܶܫܬܡܰܥ ܠܰܐܒܽܘܗܝ. ܘܰܒܪܳܐ ܒܺܝܫܳܐ ܕܠܳܐ ܡܩܰܒܶܠ ܟܳܐܬ݂ܳܐ: ܢܺܐܒܰܕ݂.
Pro 13:2 ܓܰܒܪܳܐ ܛܳܒܳܐ: ܡܶܢ ܦܺܐܖ̈ܰܝ ܦܽܘܡܶܗ ܢܶܣܒܰܥ. ܘܢܰܦ̈ܫܳܬܗܽܘܢ ܕܥܰܘ̈ܳܠܶܐ ܢܺܐܒ̈ܕܳܢ.
Pro 13:3 ܕܢܳܛܰܪ ܦܽܘܡܶܗ: ܡܶܙܕܗܰܪ ܒܢܰܦܫܶܗ. ܘܰܕ݂ܦܳܬܰܚ ܣܶܦ̈ܘܳܬܶܗ: ܥܳܒܶܕ݂ ܬܒܳܪܳܐ ܠܢܰܦܫܶܗ.
Pro 13:4 ܒܟ݂ܽܠܙܒܰܢ ܒܰܖ̈ܓܺܝܓܳܬ݂ܳܐ ܪܡܶܐ ܒܰܪܢܳܫܳܐ ܕܰܥܒܳܕ݂ܳܐ ܠܳܐ ܥܳܒܶܕ݂. ܘܢܰܦܫܳܐ ܬܶܕ݂ܗܰܢ.
Pro 13:5 ܙܰܕܺܝܩܳܐ ܣܳܢܶܐ ܡܶܠܬ݂ܳܐ ܕܫܽܘܩܪܳܐ. ܘܥܰܘܳܠܳܐ ܢܶܒܗܰܬ݂ ܘܢܶܚܦܰܪ.
Pro 13:6 ܙܰܕܺܝܩܽܘܬܳܐ ܬܢܰܛܰܪ ܠܰܐܝܢܳܐ ܕܬܰܡܺܝܡ ܒܽܐܘܪܚܶܗ. ܘܰܠܚܰܛܳܝܳܐ ܬܰܘܒܕ݂ܺܝܘܗܝ ܚܛܺܝܬܶܗ.
Pro 13:7 ܐܺܝܬ݂ ܕܡܰܥܬܪܺܝܢ ܢܰܦܫܗܽܘܢ: ܘܡܶܕܶܡ ܠܰܝܬ ܠܗܽܘܢ. ܘܺܐܝܬ݂ ܕܰܡܡܰܣܟܶܢ ܢܰܦܫܶܗ: ܘܰܩܢܶܐ ܣܽܘܓܳܐܐ.
Pro 13:8 ܦܽܘܪܩܳܢܳܐ ܕܢܰܦܫܶܗ ܕܓܰܒܪܳܐ ܥܽܘܬܪܶܗ. ܘܡܶܣܟܺܢܳܐ ܠܳܐ ܡܩܰܒܶܠ ܟܳܐܬ݂ܳܐ.
Pro 13:9 ܢܽܘܗܪܳܐ ܕܙܰܕܺܝ̈ܩܶܐ ܢܶܪܘܰܙ. ܘܰܫܪܳܓܳܐ ܕܥܰܘ̈ܳܠܶܐ ܢܶܕ݂ܥܰܟ݂.
Pro 13:10 ܒܰܪܢܳܫܳܐ ܒܺܝܫܳܐ: ܒܨܰܥܪܳܐ ܥܳܒܶܕ݂ ܒܺܝܫܬܳܐ ܘܰܐܝܠܶܝܢ ܕܡܶܬܡܰܠܟ݂ܺܝܢ: ܚܰܟܺܝ̈ܡܶܐ ܐܶܢܽܘܢ.
Pro 13:11 ܩܶܢܝܳܢܳܐ ܕܡܶܢ ܥܰܘܠܳܐ ܢܶܙܥܰܪ. ܘܰܕ݂ܡܶܬܟܰܢܰܫ ܒܙܰܕܺܝܩܽܘܬܳܐ ܢܶܣܓܶܐ.
Pro 13:12 ܛܳܒ ܗ̱ܘ̣ ܒܰܪܢܳܫܳܐ ܕܰܡܫܰܪܶܐ ܠܰܡܥܰܕܳܪܽܘ: ܛܳܒ ܡܶܢ ܗܰܘ ܕܰܬܠܶܐ ܒܣܰܒܪܳܐ. ܘܺܐܝܠܳܢܳܐ ܕܚܰܝ̈ܶܐ ܡܰܝܬܶܐ ܣܰܒܪܳܐ.
Pro 13:13 ܕܒܳܣܶܐ ܥܰܠ ܡܶܠܬ݂ܳܐ: ܢܶܬܚܰܒܰܠ ܡܶܢܳܗ̇ ܘܰܕܕ݂ܳܚܶܠ ܡܶܢ ܦܽܘܩܕܳܢܳܐ: ܢܶܫܬܰܘܙܰܒ. ܠܓܰܒܪܳܐ ܢܰܟܽܘܠܬܳܢܳܐ ܠܳܐ ܬܶܗܘܶܐ ܠܶܗ ܛܰܝܒܽܘ ܘܓܰܒܪܳܐ ܚܰܟܺܝܡܳܐ ܕܰܬܖ̈ܺܝܨܳܢ ܥܒܺܝ̈ܕ݂ܳܬܶܗ: ܐܳܦ ܐܽܘܪܚܶܗ ܬܶܣܰܩ ܠܪܺܝܫ.
Pro 13:14 ܢܳܡܽܘܣܳܐ ܕܚܶܟ݂ܡܬ݂ܳܐ ܡܰܒܽܘܥܰܐ ܗ̱ܘ ܕܚܰܝ̈ܶܐ: ܠܰܐܝܠܶܝܢ ܕܣܳܛܶܝܢ ܡܶܢ ܦܰܚ̈ܶܐ ܕܡܰܘܬܳܐ.
Pro 13:15 ܣܽܘܟܳܠܳܐ ܛܳܒܳܐ ܝܳܗܶܒ ܖ̈ܰܚܡܶܐ. ܐܘܪܚܳܐ ܕܥܰܘ̈ܳܠܶܐ ܠܰܐܒܕܳܢܳܐ.
Pro 13:16 ܟܠ ܕܥܳܒܶܕ݂ ܥܪܺܝܡܳܐ ܒܺܝܕܰܥܬ݂ܳܐ. ܘܣܰܟ݂ܠܳܐ ܡܡܰܠܶܠ ܣܖ̈ܺܝܩܳܬ݂ܳܐ.
Pro 13:17 ܐܺܝܙܓܰܕܳܐ ܥܰܘܳܠܳܐ ܢܳܦܶܠ ܒܒܺܝܫܬܳܐ. ܘܺܐܝܙܓܰܕܳܐ ܡܗܰܝܡܢܳܐ ܐܳܣܝܰܐ ܗ̱ܘ.
Pro 13:18 ܡܶܣܟܺܢܽܘܬ݂ܳܐ ܘܨܰܥܪܳܐ ܡܒܰܛܠܺܝܢ ܡܰܪܕܽܘܬ݂ܳܐ. ܘܰܕ݂ܢܳܛܰܪ ܡܰܟܣܳܢܽܘܬ݂ܳܐ: ܢܶܫܬܰܒܰܚ.
Pro 13:19 ܪܶܓܬ݂ܳܐ ܝܳܐܺܝܬ݂ܳܐ ܬܒܰܣܶܡ ܢܰܦܫܳܐ. ܘܛܰܡܽܐܘܬ݂ܳܐ ܕܥܰܘ̈ܳܠܶܐ: ܦܰܪܺܝܩܳܐ ܗ̄ܝ ܡܶܢ ܝܺܕܰܥܬ݂ܳܐ.
Pro 13:20 ܕܰܡܗܰܠܶܟ݂ ܥܰܡ ܚܰܟܺܝܡܳܐ: ܢܶܗܘܶܐ ܚܰܟܺܝܡ. ܘܕܰܡܗܰܠܶܟ݂ ܥܰܡ ܣܰܟ݂ܠܳܐ: ܢܶܒܐܰܫ ܠܶܗ.
Pro 13:21 ܠܚܰܛܳܝ̈ܶܐ ܬܶܪܕܽܘܦ ܒܺܝܫܬܳܐ. ܘܙܰܕܺܝ̈ܩܶܐ ܢܶܫܬܰܠܡܽܘܢ ܠܛܳܒ̈ܳܬ݂ܳܐ.
Pro 13:22 ܓܰܒܪܳܐ ܛܳܒܳܐ ܡܰܘܪܶܬ ܠܰܒܢܰܝ̈ ܒܢܰܘ̈ܗܝ. ܘܡܶܬܢܛܰܪ ܠܙܰܕܺܝܩܳܐ ܥܽܘܬܪܶܗ ܕܚܰܛܳܝܳܐ.
Pro 13:23 ܐܰܝܠܶܝܢ ܕܠܳܐ ܚܙܶܐ ܠܗܽܘܢ ܥܽܘܡܪܳܐ: ܫܢܰܝ̈ܳܐ ܣܰܓܺܝܐܳܬ݂ܳܐ ܐܰܘܒܶܕ݂ܘ ܥܽܘܬܪܳܐ. ܘܐ̱ܢܳܫܺܝܢ ܐܶܒܰܕ݂ܘ ܓܡܺܝܪܳܐܺܝܬ݂.
Pro 13:24 ܟܽܠ ܕܚܳܐܶܣ ܥܰܠ ܫܰܒܛܶܗ: ܣܳܢܶܐ ܠܰܒܪܶܗ. ܘܰܕ݂ܪܳܚܶܡ ܠܰܒܪܶܗ: ܚܦܺܝܛܳܐܺܝܬ݂ ܪܳܕܶܐ ܠܶܗ.
Pro 13:25 ܙܰܕܺܝܩܳܐ ܐܳܟܶܠ: ܘܣܳܒܥܳܐ ܢܰܦܫܶܗ. ܘܟܰܪܣܳܐ ܕܥܰܘ̈ܳܠܶܐ ܬܶܚܣܰܪ.
Pro 14:1 ܐܰܢ̱ܬܬ݂ܳܐ ܚܰܟܺܝܡܬܳܐ ܒ̣ܢܳܬ ܒܰܝܬܳܐ. ܘܣܰܟܠܬ݂ܳܐ ܒܺܐܝܕܶܝ̈ܗ̇ ܣܚܰܦܬ݂ܶܗ.
Pro 14:2 ܕܰܡܗܰܠܶܟ݂ ܒܰܬܪܺܝܨܽܘܬ݂ܳܐ: ܕܳܚܶܠ ܡܶܢ ܡܳܪܝܳܐ. ܘܕܰܥܫܺܝܩ ܒܽܐܘܪܚܶܗ: ܫܳܐܶܛ ܠܶܗ.
Pro 14:3 ܒܦܽܘܡܶܗ ܕܣܰܟ݂ܠܳܐ ܙܶܩܬܳܐ ܘܨܰܥܪܳܐ. ܘܣܶܦ̈ܘܳܬܗܽܘܢ ܕܚܰܟܺܝ̈ܡܶܐ ܢܢܰܛܖ̈ܳܢ ܐܶܢܽܘܢ.
Pro 14:4 ܐܰܬܰܪ ܕܠܰܝܬ ܬܰܘܖ̈ܶܐ: ܕܟܶܝܢ ܐܽܘܖ̈ܰܘܳܬ݂ܳܐ ܘܣܽܘܓܳܐܐ ܕܥܰܠ̈ܠܳܬ݂ܳܐ ܒܚܰܝܠܶܗ ܕܬܰܘܪܳܐ.
Pro 14:5 ܣܳܗܕܳܐ ܡܗܰܝܡܢܳܐ ܠܳܐ ܡܶܬܟܰܕܰܒ. ܘܕܰܡܡܰܠܶܠ ܟܰܕܒܽܘܬ݂ܳܐ: ܣܳܗܕܰܐ ܗ̱ܘ ܕܰܓܳܠܳܐ.
Pro 14:6 ܒܺܝܫܳܐ ܒܳܥܶܐ ܚܶܟ݂ܡܬ݂ܳܐ: ܘܠܳܐ ܢܶܫܟܚܺܝܗ̇ ܘܺܝܕܰܥܬ݂ܳܐ ܠܣܰܟܽܘܠܬܳܢܳܐ ܫܟ݂ܺܝܚܳܐ.
Pro 14:7 ܠܓܰܒܪܳܐ ܣܰܟ݂ܠܳܐ ܟܽܠܡܶܕܶܡ ܣܰܩܽܘܒܠܰܐ ܗ̱ܘ ܠܶܗ. ܘܙܰܝܢܳܐ ܕܺܝܕܰܥܬ݂ܳܐ ܣܶܦ̈ܘܳܬܳܐ ܕܚܰܟܺܝ̈ܡܶܐ.
Pro 14:8 ܥܪܺܝܡܳܐ ܒܚܶܟ݂ܡܬܶܗ ܡܶܣܬܰܟܰܠ ܐܽܘܪܚܶܗ. ܐܘܪܚܳܐ ܕܣܰܟ݂̈ܠܶܐ ܒܛܳܥܝܽܘܬ݂ܳܐ.
Pro 14:9 ܒܳܬܰܝ̈ܗܽܘܢ ܕܥܰܘ̈ܳܠܶܐ ܬܪܺܝܨܳܐܺܝܬ݂ ܒܳܥܶܝܢ ܕܽܘܟܳܝܳܐ. ܘܒܳܬܰܝ̈ܗܽܘܢ ܕܙܰܕܺܝ̈ܩܶܐ ܡܩܰܒܠܺܝܢ.
Pro 14:10 ܣܰܟ݂̈ܠܶܐ ܥܳܒܕܺܝܢ ܚܛܳܗ̈ܶܐ ܘܰܒܢܰܝ̈ ܬܖ̈ܺܝܨܶܐ ܨܶܒܝܳܢܳܐ.
Pro 14:11 ܠܶܒܳܐ ܝܰܕܽܘܥܬܳܢܳܐ: ܟܰܪܝܽܘܬ݂ܰܐ ܗ̱ܘ ܠܢܰܦܫܶܗ. ܘܰܒܚܰܕ݂ܽܘܬܶܗ ܠܳܐ ܢܶܬܚܰܠܰܛ ܢܽܘܟ݂ܪܳܝܳܐ. ܒܰܝܬܳܐ ܕܥܰܘܳܠܳܐ ܢܺܐܒܰܕ݂. ܘܡܰܫܟܢܳܐ ܕܰܬܖ̈ܺܝܨܶܐ ܢܶܪܘܰܙ.
Pro 14:12 ܐܺܝܬ݂ ܐܽܘܪܚܳܐ ܕܣܳܒܪܺܝܢ ܒܢܰܝ̈ܢܳܫܳܐ ܕܰܬܪܺܝܨܳܐ ܗ̱ܝ. ܐܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܕܡܰܘܬܳܐ.
Pro 14:13 ܐܳܦ ܒܓܽܘܚܟܳܐ ܢܶܟ݂ܐܰܒ ܠܶܒܳܐ. ܘܚܰܪܬ݂ܳܐ ܕܚܰܕ݂ܽܘܬܶܗ ܐܽܘܢܬܳܐ(ܥܳܩܬܳܐ).
Pro 14:14 ܡܶܢ ܐܽܘܖ̈ܚܳܬܶܗ ܢܶܣܒܰܥ ܡܰܢ ܕܡܰܪܳܚ ܒܠܶܒܶܗ. ܘܓܰܒܪܳܐ ܛܳܒܳܐ ܢܶܣܒܰܥ ܡܶܢ ܕܶܚܠܬ݂ܳܐ ܕܢܰܦܫܶܗ.
Pro 14:15 ܫܰܒܪܳܐ ܡܗܰܝܡܶܢ ܠܟ݂ܽܠ ܡܶܠܳܐ. ܘܰܥܪܺܝܡܳܐ ܦܳܪܶܫ ܛܳܒ ܡܶܢ ܒܺܝܫ.
Pro 14:16 ܚܰܟܺܝܡܳܐ ܕܳܚܶܠ: ܘܣܳܛܶܐ ܡܶܢ ܒܺܝܫܬܳܐ. ܘܣܰܟ݂ܠܳܐ ܡܶܬܚܰܠܰܛ ܒܳܗ̇ ܬܟ݂ܺܝܠܳܐܺܝܬ݂.
Pro 14:17 ܩܰܠܺܝܠܳܐ: ܟܽܠ ܕܥܳܒܶܕ݂ ܠܳܐ ܡܶܬܡܠܶܟ݂ ܘܓܰܒܪܳܐ ܚܰܟܺܝܡܳܐ ܪܡܺܝܣ.
Pro 14:18 ܝܳܪܬܺܝܢ ܣܰܟ݂̈ܠܶܐ ܫܳܛܝܽܘܬ݂ܳܐ. ܘܰܥܖ̈ܺܝܡܶܐ ܡܦܰܠܓܺܝܢ ܝܺܕܰܥܬ݂ܳܐ.
Pro 14:19 ܢܶܦܠܽܘܢ ܒܺܝ̈ܫܶܐ ܩܕ݂ܳܡ ܛܳܒ̈ܶܐ. ܘܥܰܘ̈ܳܠܶܐ ܢܺܐܬܽܘܢ ܠܬܰܪܥܶܗ ܕܙܰܕܺܝܩܳܐ.
Pro 14:20 ܐܳܦ ܠܚܰܒܖ̈ܰܘܗܝ ܣܢܶܐ ܡܶܣܟܺܢܳܐ. ܘܖ̈ܳܚܡܰܘܗܝ ܕܥܰܬܺܝܪܳܐ ܣܰܓܺܝܐܺܝܢ.
Pro 14:21 ܕܫܳܐܶܛ ܠܚܰܒܪܶܗ ܚܳܛܶܐ. ܘܕܰܡܪܰܚܶܡ ܥܰܠ ܡܶܣܟܺܢܳܐ ܛܽܘܒܰܘܗܝ.
Pro 14:22 ܥܰܘ̈ܳܠܶܐ ܛܳܥܶܝܢ ܕܥܳܒܕܺܝܢ ܒܺܝ̈ܫܳܬ݂ܳܐ. ܘܰܡܪܰܚܡܳܢܳܐ ܘܙܰܕܺܝ̈ܩܶܐ ܥܳܒܕܺܝܢ ܟܽܠܗܶܝܢ ܛܳܒ̈ܳܬ݂ܳܐ. ܥܳܒܕܰܝ̈ ܒܺܝ̈ܫܳܬ݂ܳܐ: ܖ̈ܰܚܡܶܐ ܘܗܰܝܡܳܢܽܘܬ݂ܳܐ ܠܳܐ ܢܶܣܬܰܟܠܽܘܢ. ܡܪܰܚܡܳܢܽܘܬ݂ܳܐ ܕܶܝܢ ܘܗܰܝܡܳܢܽܘܬ݂ܳܐ ܥܰܡ ܥܳܒܕܰܝ̈ ܛܳܒ̈ܳܬ݂ܳܐ ܗ̱ܝ.
Pro 14:23 ܒܟ݂ܽܠ ܕܝܳܨܶܦ ܐܰܢ̱ܬ: ܚܕ݂ܳܐ ܗ̱ܝ ܕܡܰܘܬܪܳܐ ܘܰܐܝܢܳܐ ܕܰܒܨܺܝܪ ܒܥܽܘܡܪܶܗ: ܢܺܝܚܶܐ ܘܒܰܣܺܝܡܳܐ ܢܶܗܘܶܐ. ܟܽܠ ܟܺܐܒ ܡܳܪܝܳܐ ܡܰܐܣܶܐ. ܘܡܰܡܠܠܳܐ ܕܣܶܦ̈ܘܳܬܗܽܘܢ ܕܥܰܘ̈ܳܠܶܐ ܡܰܚܣܰܪ ܠܗܽܘܢ.
Pro 14:24 ܟܠܺܝܠܳܐ ܕܚܰܟܺܝ̈ܡܶܐ ܥܽܘܬܪܗܽܘܢ ܘܗܽܘܦܳܟ݂ܳܐ ܕܣܰܟ݂̈ܠܶܐ ܫܳܛܝܽܘܬܗܽܘܢ.
Pro 14:25 ܡܦܰܨܶܐ ܢܰܦ̈ܫܳܬ݂ܳܐ ܣܳܗܕܳܐ ܕܩܽܘܫܬܳܐ ܘܰܡܡܰܠܶܠ ܢܶܟ݂ܠܳܐ ܣܳܗܕܳܐ ܕܰܓܳܠܳܐ.
Pro 14:26 ܕ݂ܶܚܠܬܶܗ ܕܡܳܪܝܳܐ ܒܣܰܒܪܳܐ ܥܰܫܺܝܢܳܐ. ܘܠܰܒܢܰܘ̈ܗܝ ܢܶܗܘܶܐ ܡܣܰܬܪܳܢܳܐ.
Pro 14:27 ܕܶܚܠܬܶܗ ܕܡܳܪܝܳܐ ܡܰܒܽܘܥܳܐ ܗ̱ܝ ܕܚܰܝ̈ܶܐ: ܠܰܐܝܠܶܝܢ ܕܣܳܛܶܝܢ ܡܶܢ ܦܰܚ̈ܶܐ ܕܡܰܘܬܳܐ.
Pro 14:28 ܒܥܰܡܳܐ ܣܰܓܺܝܐܳܐ ܗܕ݂ܺܝܪ ܡܰܠܟܳܐ. ܘܰܒܣܰܘܦܶܗ ܕܥܰܡܳܐ ܡܶܬܬܒܰܪ ܡܰܠܟܳܐ.
Pro 14:29 ܕܢܰܓܺܝܪܳܐ ܪܽܘܚܶܗ ܣܰܓܺܝ ܚܰܟܺܝܡ ܘܰܕ݂ܟܰܪܝܳܐ ܪܽܘܚܶܗ ܛܳܒ ܣܟܰܠ.
Pro 14:30 ܕܰܡܦܰܝܶܓ ܚܶܡܬܶܗ ܐܳܣܝܰܐ ܗ̱ܘ ܕܠܶܒܶܗ. ܘܣܳܣܳܐ ܕܓܰܖ̈ܡܶܐ ܛܢܳܢܰܐ ܗ̱ܘ.
Pro 14:31 ܕܕ݂ܳܒܰܪ ܠܡܶܣܟܺܢܳܐ ܒܺܝܫ ܒܺܝܫ: ܡܰܪܓܶܙ ܠܡܰܢ ܕܥܰܒܕܶܗ. ܘܕܰܡܝܰܩܰܪ ܠܡܳܪܝܳܐ: ܡܪܰܚܶܡ ܥܰܠ ܒܳܝ̈ܫܶܐ.
Pro 14:32 ܒܒܺܝܫܽܘܬܶܗ ܡܶܣܬܚܶܦ ܥܰܘܳܠܳܐ. ܘܕܰܬܟ݂ܺܝܠ ܕܠܰܝܬ ܠܶܗ ܚܛܳܗ̈ܶܐ: ܙܰܕܺܝܩܰܐ ܗ̱ܘ.
Pro 14:33 ܒܠܶܒܳܐ ܕܟܺܐܢ̈ܶܐ ܬܶܫܪܶܐ ܚܶܟ݂ܡܬ݂ܳܐ. ܘܰܒܠܶܒܳܐ ܕܣܰܟ݂̈ܠܶܐ ܠܳܐ ܬܶܬܺܝܕܰܥ.
Pro 14:34 ܙܰܕܺܝܩܽܘܬܳܐ ܬܪܰܡܪܶܡ ܠܥܰܡܳܐ. ܘܡܰܙܥܪܺܝܢ ܐܶܡ̈ܘܳܬ݂ܳܐ ܚܛܳܗ̈ܶܐ.
Pro 14:35 ܨܶܒܝܳܢܶܗ ܕܡܰܠܟܳܐ ܒܥܰܒܕܳܐ ܣܰܟܽܘܠܬܳܢܳܐ. ܘܰܒܚܶܟ݂ܡܰܬ ܢܰܦܫܶܗ ܡܶܣܬܚܶܦ ܥܰܘܳܠܳܐ. ܘܕܰܬܟ݂ܺܝܠ ܕܠܰܝܬ ܠܶܗ ܚܛܳܗ̈ܶܐ: ܙܰܕܺܝܩܰܐ ܗ̱ܘ. ܪܽܘܓܙܳܐ ܕܶܝܢ ܐܳܦ ܠܚܰܟܺܝ̈ܡܶܐ ܡܰܘܒܶܕ݂. 
Pro 15:1 ܡܶܠܬ݂ܳܐ ܪܰܟܺܝܟ݂ܬ݂ܳܐ ܡܰܗܦܟ݂ܳܐ ܚܶܡܬ݂ܳܐ. ܘܡܶܠܬ݂ܳܐ ܩܫܺܝܬܳܐ ܡܥܺܝܪܳܐ ܪܽܘܓܙܳܐ.
Pro 15:2 ܠܶܫܳܢܳܐ ܕܚܰܟܺܝ̈ܡܶܐ ܡܰܫܦܰܪ ܝܺܕܰܥܬ݂ܳܐ. ܘܦܽܘܡܳܐ ܕܣܰܟ݂̈ܠܶܐ ܓܳܣܶܐ ܠܰܘܛܬ݂ܳܐ.
Pro 15:3 ܒܟ݂ܽܠ ܐܰܬܰܪ ܥܰܝܢܰܘ̈ܗܝ ܕܡܳܪܝܳܐ ܚܳܝܖ̈ܳܢ ܒܛܳܒ̈ܶܐ ܘܰܒܒܺܝ̈ܫܶܐ.
Pro 15:4 ܐܳܣܝܽܘܬ݂ܳܐ ܕܠܶܫܳܢܳܐ: ܐܺܝܠܳܢܳܐ ܗ̱ܝ ܕܚܰܝ̈ܶܐ ܘܕ݂ܳܐܟܶܠ ܡܶܢ ܦܺܐܖ̈ܰܘܗܝ: ܢܶܣܒܰܥ ܡܶܢܶܗ.
Pro 15:5 ܣܰܟ݂ܠܳܐ ܡܡܰܝܶܩ ܒܡܰܪܕܽܘܬ݂ܳܐ ܕܰܐܒܽܘܗܝ. ܘܕܰܥܪܺܝܡ ܢܳܛܰܪ ܡܰܟܣܳܢܽܘܬ݂ܳܐ.
Pro 15:6 ܒܒܰܝܬܶܗ ܕܙܰܕܺܝܩܳܐ ܣܳܓܶܐ ܚܰܝܠܳܐ. ܘܥܰܠ̈ܠܳܬܗܽܘܢ ܕܥܰܘ̈ܳܠܶܐ ܢܶܐܒ̈ܕܳܢ.
Pro 15:7 ܣܶܦ̈ܘܳܬܳܐ ܕܚܰܟܺܝ̈ܡܶܐ ܡܡܰܠ̈ܠܳܢ ܝܺܕܰܥܬ݂ܳܐ. ܘܠܶܒܰܘ̈ܳܬ݂ܳܐ ܕܣܰܟ݂̈ܠܶܐ ܠܳܐ ܟܺܐܢܺܝܢ.
Pro 15:8 ܕܶܒܚ̈ܶܐ ܕܥܰܘ̈ܳܠܶܐ ܡܰܣܠܶܐ ܡܳܪܝܳܐ: ܘܒܰܨܠܽܘܬ݂ܳܐ ܕܰܬܖ̈ܺܝܨܶܐ ܨܶܒܝܳܢܶܗ.
Pro 15:9 ܐܽܘܪܚܳܐ ܕܥܰܘ̈ܳܠܶܐ ܡܰܣܠܶܐ ܡܳܪܝܳܐ. ܘܪܳܚܶܡ ܠܰܐܝܢܳܐ ܕܥܳܒܶܕ݂ ܙܰܕܺܝܩܽܘܬܳܐ.
Pro 15:10 ܡܰܪܕܽܘܬ݂ܳܐ ܕܰܐܝܠܶܝܢ ܕܠܳܐ ܝܕܥܺܝܢ ܒܺܝܫܬܳܐ ܓܰܠܝܳܐ ܗ̱ܝ. ܘܰܐܝܠܶܝܢ ܕܣܳܢܶܝܢ ܡܰܟܣܳܢܽܘܬ݂ܳܐ: ܢܡܽܘܬܽܘܢ.
Pro 15:11 ܫܝܽܘܠ ܘܰܐܒܕܳܢܳܐ ܩܕ݂ܳܡ ܡܳܪܝܳܐ ܐܶܢܽܘܢ: ܘܳܐܦ ܠܶܒܰܘ̈ܳܬ݂ܳܐ ܕܰܒܢܰܝ̈ܢܳܫܳܐ.
Pro 15:12 ܠܳܐ ܪܳܚܶܡ ܒܺܝܫܳܐ ܠܡܰܢ ܕܡܰܟܶܣ ܠܶܗ. ܘܥܰܡ ܚܰܟܺܝ̈ܡܶܐ ܠܳܐ ܡܗܰܠܶܟ݂.
Pro 15:13 ܠܶܒܳܐ ܚܰܕܳܝܳܐ ܡܰܫܦܰܪ ܓܽܘܫܡܳܐ: ܘܠܶܒܳܐ ܟܰܝܒܳܐ ܡܰܟ݂ܐܶܒ ܪܽܘܚܳܐ.
Pro 15:14 ܠܶܒܳܐ ܕܟܺܐܢ̈ܶܐ ܒܳܥܶܐ ܝܺܕܰܥܬ݂ܳܐ. ܘܦܽܘܡܳܐ ܕܥܰܘ̈ܳܠܶܐ ܡܡܰܠܶܠ ܒܺܝ̈ܫܳܬ݂ܳܐ.
Pro 15:15 ܟܽܠܗܽܘܢ ܝܰܘ̈ܡܳܬܶܗ ܕܡܶܣܟܺܢܳܐ ܒܺܝܫܺܝܢ. ܘܒܰܣܺܝ̈ܡܶܐ ܫܠܶܝܢ ܒܟ݂ܽܠܙܒܰܢ.
Pro 15:16 ܛܳܒ ܠܡܶܕܚܰܠ ܠܡܳܪܝܳܐ ܩܰܠܺܝܠ: ܛܳܒ ܡܶܢ ܣܺܝ̈ܡܳܬ݂ܳܐ ܪܰܘܖ̈ܒܳܬ݂ܳܐ ܕܥܰܘ̈ܳܠܶܐ.
Pro 15:17 ܛܳܒܳܐ ܗ̱ܝ ܫܳܪܽܘܬ݂ܳܐ ܕܝܰܪܩܳܐ: ܘܚܽܘܒܳܐ ܕܰܫܡܳܐ: ܛܳܒ ܡܶܢ ܬܰܘܖ̈ܶܐ ܡܦܰܛܡ̈ܶܐ ܒܣܶܢܶܐܬ݂ܳܐ.
Pro 15:18 ܓܰܒܪܳܐ ܚܶܡܬܳܢܳܐ ܡܓܰܪܶܓ ܗܶܪܬ݂ܳܐ. ܘܓܰܒܪܳܐ ܢܰܓܺܝܪ ܪܽܘܚܳܐ: ܥܰܕ݂ܠܳܐ ܗܳܘܝܳܐ ܡܕܰܥܶܟ݂ ܠܳܗ̇.
Pro 15:19 ܐܽܘܖ̈ܚܳܬܗܽܘܢ ܕܰܚܒܰܢܳܢ̈ܶܐ ܡܰܠ̈ܝܳܢ ܟܽܘ̈ܒܶܐ. ܐܘܖ̈ܚܳܬܗܽܘܢ ܕܰܬܖ̈ܺܝܨܶܐ ܫܰܦ̈ܝܳܢ.
Pro 15:20 ܒܪܳܐ ܚܰܟܺܝܡܳܐ ܡܚܰܕܶܐ ܠܰܐܒܽܘܗܝ. ܘܰܒܪܳܐ ܣܰܟ݂ܠܳܐ ܒܶܗܬܬ݂ܰܐ ܗ̱ܘ ܕܶܐܡܶܗ.
Pro 15:21 ܓܰܒܪܳܐ ܕܰܣܟܰܠ ܚܰܣܺܝܪ ܠܶܒܰܐ ܗ̱ܘ: ܘܓܰܒܪܳܐ ܣܰܟܽܘܠܬܳܢܳܐ ܬܪܺܝܨܳܐܺܝܬ݂ ܡܗܰܠܶܟ݂.
Pro 15:22 ܡܰܥܒܪܺܝܢ ܡܰܚܫ̈ܒܳܬ݂ܳܐ ܐܰܝܠܶܝܢ ܕܰܡܝܰܩܪܺܝܢ ܟܢܽܘܫܬܳܐ. ܘܰܒܣܽܘܓܳܐܐ ܕܡܶܠܟ݂ܰܝ̈ ܡܶܠܟ݂ܳܐ ܬܶܬܩܰܝܰܡ.
Pro 15:23 ܚܰܕ݂ܽܘܬ݂ܳܐ ܠܓܰܒܪܳܐ ܡܶܠܬ݂ܳܐ ܕܦܽܘܡܶܗ. ܘܕܰܡܡܰܠܶܠ ܒܙܰܒܢܶܗ: ܫܰܦܺܝܪ ܠܶܗ.
Pro 15:24 ܐܽܘܪܚܳܐ ܕܚܰܝ̈ܶܐ ܡܰܣܩܳܢܳܐ ܗ̱ܝ ܠܣܰܟܽܘܠܬܳܢܳܐ: ܕܢܶܣܛܶܐ ܡܶܢ ܫܝܽܘܠ ܬܰܚܬܳܝܬܳܐ.
Pro 15:25 ܒܰܝܬܳܐ ܕܫܰܒܗܖ̈ܳܢܶܐ ܥܳܩܰܪ ܡܳܪܝܳܐ. ܘܰܬܚܽܘܡܳܐ ܕܰܐܖ̈ܡܠܳܬ݂ܳܐ ܡܫܰܪܰܪ.
Pro 15:26 ܡܰܣܠ̈ܝܳܢ ܐܶܢܶܝܢ ܩܕ݂ܳܡ ܡܳܪܝܳܐ ܡܰܚܫ̈ܒܳܬ݂ܳܐ ܒܺܝ̈ܫܳܬ݂ܳܐ. ܘܕܰܟ݂̈ܝܳܢ ܡ̈ܶܠܶܐ ܒܰܣܺܝ̈ܡܳܬ݂ܳܐ.
Pro 15:27 ܡܰܘܒܶܕ݂ ܢܰܦܫܶܗ ܐܰܝܢܳܐ ܕܰܡܩܰܒܶܠ ܫܽܘܚܕܳܐ. ܘܰܕ݂ܣܳܢܶܐ ܠܡܶܣܰܒ ܫܽܘܚܕܳܐ: ܚܳܝܶܐ.
Pro 15:28 ܠܶܒܶܗ ܕܙܰܕܺܝܩܳܐ: ܪܳܢܶܐ ܒܗܰܝܡܳܢܽܘܬ݂ܳܐ ܘܦܽܘܡܳܐ ܕܥܰܘ̈ܳܠܶܐ ܡܡܰܠܶܠ ܒܺܝ̈ܫܳܬ݂ܳܐ.
Pro 15:29 ܪܰܚܺܝܩ ܗ̱ܘ ܡܳܪܝܳܐ ܡܶܢ ܥܰܘ̈ܳܠܶܐ ܘܒܰܨܠܽܘܬ݂ܳܐ ܕܙܰܕܺܝ̈ܩܶܐ ܫܳܡܰܥ.
Pro 15:30 ܢܽܘܗܪܳܐ ܕܥܰܝ̈ܢܶܐ ܡܒܰܣܶܡ ܠܶܒܳܐ. ܘܠܶܒܳܐ ܛܳܒܳܐ ܡܰܫܡܶܢ ܓܰܖ̈ܡܶܐ.
Pro 15:31 ܐܶܕ݂ܢܳܐ ܕܫܳܡܥܳܐ ܡܰܟܣܳܢܽܘܬ݂ܳܐ ܕܚܰܝ̈ܶܐ: ܒܰܝܢܳܬ݂ ܚܰܟܺܝ̈ܡܶܐ ܬܒܽܘܬ݂.
Pro 15:32 ܕܡܰܣܠܶܐ ܡܰܪܕܽܘܬ݂ܳܐ ܣܳܢܶܐ ܢܰܦܫܶܗ. ܘܰܕܫܳܡܰܥ ܡܰܟܣܳܢܽܘܬ݂ܳܐ ܩܳܢܶܐ ܚܶܟ݂ܡܬ݂ܳܐ.
Pro 15:33 ܕܶܚܠܬܶܗ ܕܡܳܪܝܳܐ ܝܽܘܠܦܳܢܳܐ ܗ̱ܝ ܕܚܰܝ̈ܶܐ ܘܬܶܫܒܽܘܚܬܶܗ ܕܡܰܟܺܝܟ݂ܳܐ ܐܳܙܳܠ̱ܐ ܩܕ݂ܳܡܰܘܗܝ.
Pro 16:1 ܡܶܢ ܒܰܪܢܳܫܳܐ ܬܰܪܥܺܝܬ݂ܳܐ ܕܠܶܒܳܐ. ܘܡܶܢ ܡܳܪܝܳܐ ܡܰܡܠܠܳܐ ܕܠܶܫܳܢܳܐ.
Pro 16:2 ܟܽܠܗܶܝܢ ܐܽܘܖ̈ܚܳܬܶܗ ܕܓܰܒܪܳܐ ܕܰܟ݂̈ܝܳܢ ܐܶܢܶܝܢ ܒܥܰܝܢܰܝ̈ ܢܰܦܫܶܗ. ܘܡܳܪܝܳܐ ܡܰܬܩܶܢ ܐܽܘܖ̈ܚܳܬܶܗ.
Pro 16:3 ܓܠܺܝ ܠܡܳܪܝܳܐ ܥܒܳܕܰܝ̈ܟ: ܘܢܰܬܩܶܢ ܡܰܚܫ̈ܒܳܬܳܟ݂.
Pro 16:4 ܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܠܰܐܝܠܶܝܢ ܕܡܶܫܬܰܡܥܺܝܢ ܠܶܗ. ܘܥܰܘܳܠܳܐ ܢܛܺܝܪ ܠܝܰܘܡܳܐ ܒܺܝܫܳܐ.
Pro 16:5 ܛܡܰܐ ܗ̱ܘ ܩܕ݂ܳܡ ܡܳܪܝܳܐ ܟܽܠ ܕܪܳܡ ܒܠܶܒܶܗ. ܘܰܕ݂ܡܰܘܫܶܛ ܐܺܝܕܶܗ ܥܰܠ ܚܰܒܪܶܗ: ܠܳܐ ܢܶܬܚܰܣܶܐ ܡܶܢ ܒܺܝܫܬܳܐ.
Pro 16:6 ܒܛܰܝܒܽܘܬ݂ܳܐ ܘܰܒܩܽܘܫܬܳܐ ܡܶܫܬܒܶܩ ܥܰܘܠܳܐ. ܘܕܶܚܠܬܶܗ ܕܡܳܪܝܳܐ ܡܰܣܛܝܳܐ ܡܶܢ ܒܺܝܫܬܳܐ.
Pro 16:7 ܒܨܶܒܝܳܢܶܗ ܕܡܳܪܝܳܐ ܐܽܘܖ̈ܚܳܬܶܗ ܕܓܰܒܪܳܐ. ܘܳܐܦ ܠܰܒܥܶܠܕܒܳܒܰܘ̈ܗܝ ܢܶܦܪܽܘܥ.
Pro 16:8 ܛܳܒ ܗ̱ܘ ܩܰܠܺܝܠ ܒܙܰܕܺܝܩܽܘܬܳܐ: ܡܶܢ ܣܽܘܓ̣ܳܐܐ ܕܥܰܠ̈ܠܳܬ݂ܳܐ ܕܠܳܐ ܒܕܺܝܢܳܐ.
Pro 16:9 ܠܶܒܶܗ ܕܒܰܪܢܳܫܳܐ ܡܶܬܚܰܫܰܒ ܐܽܘܖ̈ܚܳܬܶܗ. ܘܡܳܪܝܳܐ ܡܰܬܩܶܢ ܗܰܠ̈ܟܳܬܶܗ.
Pro 16:10 ܩܶܨܡܳܐ ܥܰܠ ܣܶܦ̈ܘܳܬܶܗ ܕܡܰܠܟܳܐ. ܘܰܒܕܺܝܢܳܐ ܠܳܐ ܢܶܛܥܶܐ ܦܽܘܡܶܗ.
Pro 16:11 ܡܰܬܩܳܠܳܐ ܕܡܰܣܰܐܬ݂ܳܐ ܕܺܝܢܶܗ ܕܡܳܪܝܳܐ ܘܰܥܒܳܕ݂ܰܘ̈ܗܝ ܟܽܠܗܽܘܢ ܡܰܬܩ̈ܳܠܶܐ ܕܩܽܘܫܬܳܐ.
Pro 16:12 ܛܰܡܺܐܝܢ ܐܶܢܽܘܢ ܡܰܠ̈ܟܶܐ ܕܥܳܒܕܺܝܢ ܥܰܘܠܳܐ. ܡܶܛܽܠ ܕܰܒܙܰܕܺܝܩܽܘܬܰܐ ܗ̱ܘ ܡܰܬ݂ܩܰܢ ܟܽܘܪܣܝܳܐ.
Pro 16:13 ܨܶܒܝܳܢܶܗ ܕܡܰܠܟܳܐ ܣܶܦ̈ܘܳܬܶܗ ܕܙܰܕܺܝܩܳܐ. ܘܡܶܠܬ݂ܳܐ ܕܰܬܖ̈ܺܝܨܶܐ ܪܳܚܶܡ.
Pro 16:14 ܚܶܡܬܶܗ ܕܡܰܠܟܳܐ ܡܰܠܰܐܟ̈ܶܐ ܐܶܢܽܘܢ ܕܡܰܘܬܳܐ. ܘܓܰܒܪܳܐ ܚܰܟܺܝܡܳܐ ܢܕܰܥܟ݂ܺܝܗ̇.
Pro 16:15 ܒܢܽܘܗܪܳܐ ܕܦܰܪܨܽܘܦܶܗ ܕܡܰܠܟܳܐ ܚܰܝ̈ܶܐ. ܘܨܶܒܝܳܢܶܗ ܐܰܝܟ݂ ܥܢܳܢܳܐ ܒܟ݂ܺܝܪܳܝܬܳܐ.
Pro 16:16 ܕܩܳܢܶܐ ܚܶܟ݂ܡܬ݂ܳܐ ܛܳܒܳܐ ܗ̱ܝ ܠܶܗ ܡܶܢ ܕܰܗܒܳܐ: ܘܰܕ݂ܩܳܢܶܐ ܣܽܘܟܳܠܳܐ: ܡܝܰܬܰܪ ܗ̱ܘ ܠܶܗ ܡܶܢ ܣܺܐܡܳܐ.
Pro 16:17 ܫܒܺܝܠܳܐ ܕܰܬܖ̈ܺܝܨܶܐ ܡܰܣܛܶܐ ܡܶܢ ܒܺܝܫܬܳܐ. ܘܕܰܙܗܺܝܪ ܒܢܰܦܫܶܗ: ܢܳܛܰܪ ܐܽܘܪܚܶܗ.
Pro 16:18 ܩܕ݂ܳܡ ܬܒܳܪܳܐ ܨܰܥܪܳܐ. ܘܰܩܕ݂ܳܡ ܟܽܘܪܗܳܢܳܐ ܪܳܡܽܘܬ ܪܽܘܚܳܐ.
Pro 16:19 ܛܳܒ ܗ̱ܘ ܡܰܟܺܝܟ݂ ܪܽܘܚܳܐ ܘܡܰܟܺܝܟ݂ ܥܰܝ̈ܢܶܐ: ܡܶܢ ܗܰܘ ܕܰܡܦܰܠܶܓ ܒܶܙܬ݂ܳܐ ܥܰܡ ܥܰܫܺܝ̈ܢܶܐ.
Pro 16:20 ܕܡܶܣܬܰܟܰܠ ܡܶܠܬ݂ܳܐ: ܡܶܫܟܰܚ ܛܳܒܬ݂ܳܐ ܘܕܰܬܟ݂ܺܝܠ ܥܰܠ ܡܳܪܝܳܐ ܛܽܘܒܰܘܗܝ.
Pro 16:21 ܚܰܟܺܝܡ ܠܶܒܳܐ ܝܳܕܰܥ ܣܽܘܟܳܠܳܐ ܘܰܕ݂ܚܰܠ̈ܝܳܢ ܣܶܦ̈ܘܳܬܶܗ ܡܰܘܣܶܦ ܝܽܘܠܦܳܢܳܐ.
Pro 16:22 ܡܰܒܽܘܥܳܐ ܕܚܰܝ̈ܶܐ ܣܽܘܟܳܠܰܐ ܗ̱ܘ ܠܰܐܝܠܶܝܢ ܕܝܳܕ݂ܥܺܝܢ ܠܶܗ. ܘܡܰܪܕܽܘܬ݂ܳܐ ܕܣܰܟ݂̈ܠܶܐ ܫܳܛܝܽܘܬ݂ܳܐ ܗ̱ܝ.
Pro 16:23 ܠܶܒܳܐ ܚܰܟܺܝܡܳܐ ܝܳܕܰܥ ܡܺܐܡܪܳܐ ܕܦܽܘܡܶܗ ܘܥܰܠ ܣܶܦ̈ܘܳܬ݂ܶܗ ܡܰܘܣܶܦ ܝܽܘܠܦܳܢܳܐ.
Pro 16:24 ܟܰܟܳܪܺܝܬ݂ܳܐ ܕܕܶܒܫܳܐ ܡܺܐܡܪܶܗ ܕܚܰܟܺܝܡܳܐ: ܘܚܰܠܝܳܐ ܗ̱ܝ ܠܢܰܦܫܶܗ: ܘܳܐܣܝܽܘܬ݂ܳܐ ܗ̱ܝ ܠܓܰܖ̈ܡܰܘܗܝ.
Pro 16:25 ܐܺܝܬ݂ ܐܽܘܪܚܳܐ ܕܡܶܬܚܰܙܝܳܐ ܒܥܰܝܢܰܝ̈ ܒܢܰܝ̈ܢܳܫܳܐ: ܕܰܬܪܺܝܨܳܐ ܗ̱ܝ. ܐܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܕܡܰܘܬܳܐ.
Pro 16:26 ܢܰܦܫܳܐ ܡܰܟ݂ܐܰܒܬܳܐ ܟܺܐܒܶܝ̈ܗ̇ ܠܳܗ̇. ܘܡܶܢ ܦܽܘܡܳܐ ܕܢܰܦܫܳܗ̇ ܐܳܬܶܐ ܠܳܗ̇ ܐܰܒܕܳܢܳܐ.
Pro 16:27 ܓܰܒܪܳܐ ܥܰܘܳܠܳܐ ܚܳܫܶܠ ܒܺܝܫܬܳܐ. ܘܡܶܢ ܦܽܘܡܶܗ ܝܳܩܕܳܐ ܢܽܘܪܳܐ.
Pro 16:28 ܓܰܒܪܳܐ ܥܰܘܳܠܳܐ ܡܓܰܪܶܓ ܕܺܝܢܳܐ ܘܰܣܪܺܝܩܳܐ ܪܳܕܶܦ ܖ̈ܰܚܡܶܐ ܖ̈ܰܚܡܰܘܗܝ.
Pro 16:29 ܓܰܒܪܳܐ ܥܰܘܳܠܳܐ ܡܫܰܕܶܠ ܚܰܒܪܶܗ ܘܡܰܘܒܶܠ ܠܶܗ ܒܽܐܘܪܚܳܐ ܕܠܳܐ ܫܰܦܺܝܪܳܐ.
Pro 16:30 ܘܪܳܡܶܙ ܒܥܰܝܢܰܘ̈ܗܝ: ܘܡܶܬܚܰܫܰܒ ܗܦܺܝ̈ܟ݂ܳܬ݂ܳܐ: ܘܡܶܬܪܰܥܶܐ ܒܣܶܦ̈ܘܳܬܶܗ: ܘܓܳܡܰܪ ܒܺܝ̈ܫܳܬ݂ܳܐ.
Pro 16:31 ܟܠܺܝܠܳܐ ܕܬܶܫܒܽܘܚܬܳܐ ܣܰܝܒܽܘܬ݂ܳܐ. ܘܒܽܐܘܪܚܳܐ ܕܙܰܕܺܝܩܽܘܬܳܐ ܡܶܫܬܰܒܚܳܐ.
Pro 16:32 ܛܳܒ ܗ̱ܘ ܢܰܓܺܝܪ ܪܽܘܚܳܐ ܡܶܢ ܓܰܢ̱ܒܳܪܳܐ. ܘܕܰܡܟܰܒܶܫ ܢܰܦܫܶܗ ܡܶܢ ܗܰܘ ܕܰܐܚܺܝܕ݂ ܡܕ݂ܺܝܢ̱ܬܳܐ.
Pro 16:33 ܒܥܽܘܒܶܗ ܕܥܰܢܳܬ݂ܳܐ ܢܳܦܠܳܐ ܦܶܨܬܶܗ: ܘܡܶܢ ܩܕ݂ܳܡ ܡܳܪܝܳܐ ܢܳܦܶܩ ܕܺܝܢܶܗ.
Pro 17:1 ܛܳܒ ܗ̱ܘ ܠܰܚܡܳܐ ܝܰܒܺܝܫܳܐ ܒܫܶܠܝܳܐ: ܛܳܒ ܡܶܢ ܒܰܝܬܳܐ ܕܰܡܠܶܐ ܕܶܒܚ̈ܶܐ ܕܕܺܝܢܳܐ.
Pro 17:2 ܥܰܒܕܳܐ ܣܰܟܽܘܠܬܳܢܳܐ ܢܶܫܬܰܠܰܛ ܒܰܒܪܳܐ ܡܰܒܗܬܳܢܳܐ. ܘܒܰܝܢܳܬ ܐܰܚ̈ܶܐ ܢܦܰܠܶܓ ܝܽܘܪܬܳܢܳܐ.
Pro 17:3 ܨܪܳܦܳܐ ܒܳܩܶܐ ܠܣܺܐܡܳܐ: ܘܟ݂ܽܘܪܳܐ ܠܕܰܗܒܳܐ. ܘܡܳܪܝܳܐ ܒܳܚܰܪ ܠܶܒܳܐ.
Pro 17:4 ܓܰܒܪܳܐ ܒܺܝܫܳܐ ܨܳܐܶܬ ܠܣܶܦ̈ܘܳܬܳܐ ܕܥܰܢ̈ܳܬܶܐ. ܘܙܰܕܺܝܩܳܐ ܠܳܐ ܫܳܡܰܥ ܠܠܶܫܳܢܳܐ ܕܥܰܢ̈ܳܬܶܐ.
Pro 17:5 ܕܓܳܚܶܟ ܥܰܠ ܡܶܣܟܺܢܳܐ ܡܰܪܓܶܙ ܠܒܳܪܝܶܗ: ܘܰܕ݂ܚܳܕܶܐ ܠܰܬܒܳܪܳܐ ܠܳܐ ܢܶܬܚܰܣܶܐ.
Pro 17:6 ܟܠܺܝܠܳܐ ܕܣܳܒ̈ܶܐ: ܒܢܰܝ̈ ܒܢܰܝ̈ܳܐ ܐܶܢܽܘܢ: ܘܬܶܫܒܽܘܚܬܳܐ ܕܰܒܢܰܝ̈ܳܐ ܐܰܒܳܗܰܝ̈ܗܽܘܢ.
Pro 17:7 ܠܳܐ ܝܳܐܝܳܐ ܠܣܰܟ݂ܠܳܐ ܣܶܦܬ݂ܳܐ ܡܗܰܝܡܰܢܬܳܐ: ܘܳܐܦܠܳܐ ܠܙܰܕܺܝܩܳܐ ܣܶܦܬܳܐ ܕܰܓܳܠܬܳܐ.
Pro 17:8 ܟܺܐܦܳܐ ܕܖ̈ܰܚܡܶܐ ܫܰܦܺܝܪܳܐ ܗ̱ܝ ܒܥܰܝܢܰܝ̈ ܡܰܢ ܕܕܺܝܠܶܗ ܗ̱ܝ. ܘܠܰܐܬܰܪ ܕܡܶܬܦܰܢܝܳܐ: ܣܽܘܟܠܳܐ ܗ̱ܝ.
Pro 17:9 ܕܰܡܟܰܣܶܐ ܥܰܘܠܳܐ: ܒܳܥܶܐ ܪܳܚܡܽܘܬ݂ܳܐ ܘܰܕ݂ܣܳܢܶܐ ܠܡܰܟܳܣܽܘ: ܡܶܢ ܪܳܚܡܳܐ ܘܥܳܡܽܘܪܳܐ ܦܳܪܶܫ.
Pro 17:10 ܠܽܘܚܳܡܳܐ ܫܳܚܶܩ ܠܶܒܶܗ ܕܚܰܟܺܝܡܳܐ. ܘܰܚܠܳܦ ܟܳܐܬ݂ܳܐ ܡܶܬܢܰܓܰܪ ܣܰܟ݂ܠܳܐ ܘܠܳܐ ܪܳܓܶܫ.
Pro 17:11 ܓܰܒܪܳܐ ܚܶܪܝ݂ܝ݂ܳܐ ܒܳܥܶܐ ܒܺܝܫܬܳܐ. ܘܡܶܫܬܰܕܰܪ ܥܠܰܘܗܝ ܡܰܠܰܐܟ݂ܳܐ ܕܖ̈ܰܚܡܺܝܢ ܠܰܝܬ ܠܶܗ.
Pro 17:12 ܢܳܦܶܠ ܪܶܢܝܳܐ ܘܕܶܚܠܬܳܐ ܠܓܰܒܪܳܐ ܚܰܟܺܝܡܳܐ: ܘܰܠܣܰܟ݂ܠܳܐ ܒܫܳܛܝܽܘܬܶܗ.
Pro 17:13 ܕܦܳܪܰܥ ܒܺܝܫܬܳܐ ܚܠܳܦ ܛܳܒܬ݂ܳܐ: ܠܳܐ ܬܶܥܢܰܕ݂ ܒܺܝܫܬܳܐ ܡܶܢ ܒܰܝܬܶܗ.
Pro 17:14 ܘܕ݂ܳܐܫܶܕ݂ ܕܡܳܐ ܕܺܝܢܳܐ ܡܓܰܪܶܓ ܩܕ݂ܳܡ ܫܰܠܺܝܛܳܐ.
Pro 17:15 ܕܰܡܙܰܟܶܐ ܠܥܰܘܳܠܳܐ: ܘܰܡܚܰܝܶܒ ܠܙܰܕܺܝܩܳܐ: ܛܡܰܐ ܗ̱ܘ ܩܕ݂ܳܡ ܡܳܪܝܳܐ.
Pro 17:16 ܠܡܳܢܳܐ ܐܳܙܶܠ ܠܶܗ ܩܶܢܝܳܢܳܐ ܠܣܰܟ݂ܠܳܐ: ܕܠܰܝܬ ܠܶܗ ܠܶܒܳܐ ܠܡܶܩܢܳܐ ܚܶܟ݂ܡܬ݂ܳܐ.
Pro 17:17 ܒܟ݂ܽܠܙܒܰܢ ܪܳܚܡܳܐ ܪܳܚܶܡ ܗ̱ܘ̣. ܘܰܐܚܳܐ ܠܽܐܘܠܨܳܢܳܐ ܡܶܬܺܝܠܶܕ݂.
Pro 17:18 ܒܰܪܢܳܫܳܐ ܣܰܟ݂ܠܳܐ ܡܰܫܠܶܡ ܐܺܝܕܶܗ: ܕܰܥܪܰܒ ܠܚܰܒܪܶܗ ܥܰܪܳܒܽܘܬ݂ܳܐ.
Pro 17:19 ܕܪܳܚܶܡ ܥܰܘܠܳܐ: ܪܳܚܶܡ ܥܶܬܳܐ ܘܗܶܪܬ݂ܳܐ. ܘܕܰܡܪܺܝܡ ܬܰܪܥܶܗ: ܒܳܥܶܐ ܬܒܳܪܳܐ ܠܢܰܦܫܶܗ.
Pro 17:20 ܕܰܥܫܺܝܩ ܠܶܒܶܗ ܠܳܐ ܡܶܫܟܰܚ ܛܳܒܬ݂ܳܐ. ܘܰܕ݂ܗܳܦܶܟ݂ ܠܶܫܳܢܶܗ: ܢܳܦܶܠ ܒܒܺܝܫܬܳܐ.
Pro 17:21 ܕܡܰܘܠܶܕ݂ ܣܰܟ݂ܠܳܐ ܠܒܶܗܬܬ݂ܳܐ ܕܢܰܦܫܶܗ: ܘܠܳܐ ܢܶܚܕܶܐ ܒܶܗ ܐܰܒܽܘܗܝ.
Pro 17:22 ܠܶܒܳܐ ܚܰܕܳܝܳܐ ܡܰܫܦܰܪ ܓܽܘܫܡܳܐ. ܘܪܽܘܚܳܐ ܕܟ݂ܳܝܒܳܐ ܡܝܰܒܫܳܐ ܓܰܖ̈ܡܶܐ.
Pro 17:23 ܡܰܢ ܕܢܳܣܶܒ ܫܽܘܚܕܳܐ ܥܰܘܳܠܰܐ ܗ̱ܘ. ܨܳܠܶܐ ܓܶܝܪ ܐܽܘܪܚܳܐ ܕܕܺܝܢܳܐ.
Pro 17:24 ܐܰܦܰܘ̈ܗܝ ܕܣܰܟܽܘܠܬܳܢܳܐ ܚܳܝܖ̈ܳܢ ܒܚܶܟ݂ܡܬ݂ܳܐ. ܘܥܰܝܢܰܘ̈ܗܝ ܕܣܰܟ݂ܠܳܐ ܒܥܽܘܡ̈ܩܶܝܗ̇ ܕܰܐܪܥܳܐ.
Pro 17:25 ܡܰܪܓܶܙ ܠܰܐܒܽܘܗܝ ܒܪܳܐ ܣܰܟ݂ܠܳܐ: ܘܡܰܡܰܪ ܠܝܳܠܶܕܬܶܗ.
Pro 17:26 ܠܡܶܬܰܟ݂ ܠܙܰܕܺܝܩܳܐ ܠܳܐ ܫܰܦܺܝܪ: ܘܳܐܦܠܳܐ ܠܡܶܡܚܳܐ ܠܙܰܕܺܝ̈ܩܶܐ ܕܳܐܡܪܺܝܢ ܬܖ̈ܺܝܨܳܬ݂ܳܐ.
Pro 17:27 ܕܚܳܣܶܟ݂ ܡܶܠܰܘ̈ܗܝ ܝܳܕܰܥ ܝܺܕܰܥܬ݂ܳܐ. ܘܰܕ݂ܢܰܓܺܝܪܳܐ ܪܽܘܚܶܗ: ܓܰܒܪܰܐ ܗ̱ܘ ܚܰܟܺܝܡܳܐ.
Pro 17:28 ܫܳܛܝܳܐ ܕܫܰܬܺܝܩ: ܐܰܝܟ݂ ܚܰܟܺܝܡܳܐ ܡܶܬܚܫܶܒ. ܘܰܕ݂ܫܰܠ̈ܝܳܢ ܣܶܦ̈ܘܳܬܶܗ: ܣܰܟܽܘܠܬܳܢܳܐ ܡܶܬܚܫܶܒ. 
Pro 18:1 ܘܰܒܫܰܬܺܝܩܽܘܬܶܗ ܪܳܢܶܐ ܒܪܶܓܬ݂ܳܐ: ܘܰܡܡܰܝܶܩ ܒܝܽܘܠܦܳܢܳܐ ܛܳܒܳܐ.
Pro 18:2 ܣܰܟ݂ܠܳܐ ܠܳܐ ܨܳܒܶܐ ܒܚܶܟ݂ܡܬ݂ܳܐ. ܡܶܛܽܠ ܕܪܳܢܶܐ ܠܶܒܶܗ ܒܫܳܛܝܽܘܬ݂ܳܐ.
Pro 18:3 ܘܡܳܐ ܕܶܐܬ݂ܳܐ ܥܰܘܳܠܳܐ ܠܥܽܘܡܩܳܐ ܕܒܺܝ̈ܫܳܬ݂ܳܐ: ܐܳܬܝܳܐ ܥܠܰܘܗܝ ܫܳܛܝܽܘܬ݂ܳܐ ܘܥܰܘܠܳܐ ܘܨܰܥܪܳܐ ܘܚܶܣܕܶܐ.
Pro 18:4 ܡܰܝ̈ܳܐ ܥܰܡܺܝ̈ܩܶܐ ܡܶܠܰܝ̈ ܦܽܘܡܶܗ ܕܓܰܒܪܳܐ: ܘܢܰܚܠܳܐ ܕܢܳܒܰܥ ܡܰܒܽܘܥܳܐ ܕܚܶܟ݂ܡܬ݂ܳܐ.
Pro 18:5 ܠܡܶܟܰܒ ܒܰܐܦ̈ܶܐ ܕܥܰܘܳܠܳܐ: ܠܳܐ ܫܰܦܺܝܪ: ܐܳܦܠܳܐ ܠܡܶܨܠܳܐ ܕܺܝܢܳܐ ܥܰܠ ܙܰܕܺܝܩܳܐ.
Pro 18:6 ܣܶܦ̈ܘܳܬܶܗ ܕܣܰܟ݂ܠܳܐ ܥܳܐܠ̈ܳܢ ܒܕܺܝܢܳܐ. ܘܦܽܘܡܶܗ ܡܡܰܛܶܐ ܠܶܗ ܠܡܰܘܬܳܐ.
Pro 18:7 ܦܽܘܡܶܗ ܕܣܰܟ݂ܠܳܐ ܬܒܳܪܰܐ ܗ̱ܘ ܠܢܰܦܫܶܗ: ܘܰܒܣܶܦ̈ܘܳܬܶܗ ܨܳܐܰܕ݂ ܢܰܦܫܶܗ.
Pro 18:8 ܡܶܠܰܘ̈ܗܝ ܕܰܚܒܰܢܳܢܳܐ ܖ̈ܳܡܝܳܢ ܠܶܗ ܒܒܺܝܫܬܳܐ. ܘܗܶܢܶܝܢ ܡܰܚ̈ܬܳܢ ܠܶܗ ܠܬܰܘܳܢ̈ܶܐ ܕܰܫܝܽܘܠ.
Pro 18:9 ܘܰܐܝܢܳܐ ܕܰܡܪܰܦܶܐ ܐܺܝܕ݂ܘ̈ܗܝ ܒܰܥܒܳܕܶܗ: ܐܰܚܽܘܗܝ ܗ̱ܘ̣ ܕܓܰܒܪܳܐ ܡܚܰܒܠܳܢܳܐ.
Pro 18:10 ܡܰܓܕܠܳܐ ܗ̱ܘ̣ ܥܰܫܺܝܢܳܐ ܫܡܶܗ ܕܡܳܪܝܳܐ. ܘܠܶܗ ܢܶܪܗܰܛ ܙܰܕܺܝܩܳܐ ܘܥܰܫܺܝܢܳܐ.
Pro 18:11 ܐܺܝܩܳܪܳܐ ܘܥܽܘܬ݂ܪܳܐ ܡܕ݂ܺܝܢ̱ܬܳܐ ܕܥܽܘܫܢܶܗ. ܘܰܒܫܽܘܪܳܐ ܥܰܫܺܝܢܳܐ ܡܰܫܪܶܝܗ.
Pro 18:12 ܩܕ݂ܳܡ ܬܒܳܪܳܐ ܢܶܬܬܪܺܝܡ ܠܶܒܶܗ ܕܓܰܒܪܳܐ. ܘܰܩܕ݂ܳܡ ܐܺܝܩܳܪܳܐ ܡܽܘܟܳܟ݂ܳܐ.
Pro 18:13 ܕܝܳܗܶܒ ܦܶܬܓܳܡܳܐ ܥܰܕ݂ܠܳܐ ܢܶܫܡܰܥ: ܣܰܟ݂ܠܰܐ ܗ̱ܘ ܘܰܡܚܰܣܕ݂ܳܐ.
Pro 18:14 ܪܽܘܚܶܗ ܕܓܰܒܪܳܐ ܡܣܰܝܒܪܳܐ ܚܰܫܶܗ. ܘܪܽܘܚܳܐ ܡܰܟ݂ܐܰܒܬܳܐ ܡܰܢ ܢܣܰܝܒܪܶܝܗ̇.
Pro 18:15 ܠܶܒܳܐ ܬܰܩܢܳܐ ܩܳܢܶܐ ܚܶܟ݂ܡܬ݂ܳܐ. ܘܶܐܕ݂ܢܳܐ ܚܰܟܺܝܡܬܳܐ ܨܳܝܬܳܐ ܝܺܕܰܥܬ݂ܳܐ.
Pro 18:16 ܡܰܘܗ̈ܒܳܬ݂ܳܐ ܕܒܰܪܢܳܫܳܐ ܡܰܖ̈ܘܚܳܢ ܠܶܗ. ܘܰܩܕ݂ܳܡ ܪܰܘܖ̈ܒܳܢܶܐ ܡܩܺܝ̈ܡܳܢ ܠܶܗ.
Pro 18:17 ܙܰܟܳܝ ܗ̱ܘ̣ ܒܰܪܢܳܫܳܐ ܒܕܺܝܢܶܗ. ܘܡܳܐ ܕܶܐܬ݂ܳܐ ܚܰܒܪܶܗ: ܒܰܕܶܩ ܠܶܗ.
Pro 18:18 ܦܶܨܬ݂ܳܐ ܫܳܪܝܳܐ ܚܶܪܝܳܢܳܐ. ܘܒܰܝܢܳܬ݂ ܥܰܫܺܝ̈ܢܶܐ ܦܳܪܫܳܐ.
Pro 18:19 ܐܰܚܳܐ ܕܡܶܬܥܰܕܰܪ ܡܶܢ ܐܰܚܽܘܗܝ: ܐܰܝܟ݂ ܡܕ݂ܺܝܢ̱ܬܳܐ ܡܶܢ ܚܶܣܢܳܗ̇. ܘܰܐܚܺܕܶܝ̈ܗ̇ ܐܰܝܟ݂ ܣܽܘܟܪܳܐ ܕܚܶܣܢܳܐ.
Pro 18:20 ܘܡܶܢ ܦܺܐܖ̈ܰܝ ܦܽܘܡܶܗ ܕܓܰܒܪܳܐ ܬܶܣܒܰܥ ܟܰܪܣܶܗ. ܘܥܰܠ̈ܠܳܬ݂ܳܐ ܕܣܶܦ̈ܘܳܬܶܗ ܢܶܣܒܰܥ.
Pro 18:21 ܡܰܘܬܳܐ ܘܚܰܝ̈ܶܐ ܒܝܰܕ݂ ܠܶܫܳܢܰܐ ܗ̱ܘ. ܘܰܕ݂ܪܳܚܶܡ ܠܶܗ: ܢܶܐܟ݂ܽܘܠ ܡܶܢ ܦܺܐܖ̈ܰܘܗܝ.
Pro 18:22 ܕܡܶܫܟܰܚ ܐܰܢ̱ܬܬ݂ܳܐ ܛܳܒܬ݂ܳܐ: ܡܶܫܟܰܚ ܛܳܒܬܳܐ. ܘܰܡܩܰܒܶܠ ܨܶܒܝܳܢܳܐ ܡܶܢ ܡܳܪܝܳܐ ܘܰܕ݂ܡܰܦܶܩ ܐܰܢ̱ܬܬ݂ܳܐ ܛܳܒܬ݂ܳܐ: ܡܰܦܩ ܛܳܒܬ݂ܳܐ ܡܶܢ ܒܰܝܬܶܗ.
Pro 18:23 ܡܶܣܟܺܢܳܐ ܡܡܰܠܶܠ ܖ̈ܰܟܺܝܟ݂ܳܬ݂ܳܐ. ܘܥܰܬܺܝܪܳܐ ܡܡܰܠܶܠ ܥܰܫܺܝ̈ܢܳܬ݂ܳܐ.
Pro 18:24 ܐܺܝܬ݂ ܖ̈ܳܚܡܶܐ ܕܖ̈ܳܚܡܶܐ ܐܶܢܽܘܢ. ܘܺܐܝܬ݂ ܪܳܚܡܳܐ ܕܢܳܩܶܦ ܝܰܬܺܝܪ ܡܶܢ ܐܰܚܳܐ. 
Pro 19:1 ܛܳܒ ܗ̱ܘ ܡܶܣܟܺܢܳܐ ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܝܰܬܺܝܪ ܡܶܢ ܥܰܬܺܝܪܳܐ ܕܰܡܥܰܩ̈ܡܳܢ ܐܽܘܖ̈ܚܳܬܶܗ.
Pro 19:2 ܡܰܢ ܕܠܳܐ ܝܳܕܰܥ ܢܰܦܫܶܗ: ܠܳܐ ܫܰܦܺܝܪ ܠܶܗ ܘܰܕ݂ܩܰܠܺܝܠ ܒܖ̈ܶܓܠܰܘܗܝ: ܚܳܛܶܐ.
Pro 19:3 ܫܳܛܝܽܘܬܶܗ ܕܓܰܒܪܳܐ ܡܥܰܩܡܳܐ ܐܽܘܖ̈ܚܳܬܶܗ. ܘܥܰܠ ܡܳܪܝܳܐ ܡܶܬܪܰܥܰܡ ܒܠܶܒܶܗ.
Pro 19:4 ܩܶܢܝܳܢܳܐ ܡܰܘܣܶܦ ܖ̈ܳܚܡܶܐ ܣܰܓܺܝ̈ܐܶܐ. ܘܡܶܣܟܺܢܳܐ ܦܳܪܶܫ ܡܶܢ ܖ̈ܳܚܡܰܘܗܝ.
Pro 19:5 ܣܳܗܕܳܐ ܕܰܓܳܠܳܐ ܠܳܐ ܢܶܬܚܰܣܶܐ. ܘܕܰܡܡܰܠܶܠ ܕܰܓܳܠܽܘܬ݂ܳܐ ܠܳܐ ܢܶܬܦܰܨܶܐ.
Pro 19:6 ܣܰܓܺܝ̈ܐܶܐ ܕܰܡܫܰܡܫܺܝܢ ܩܕ݂ܳܡ ܪܰܒܳܐ. ܘܠܰܕ݂ܒܺܝܫܺܝܢ ܝܳܗܶܒ ܡܰܘ̈ܗܒܳܬ݂ܳܐ.
Pro 19:7 ܟܽܠܗܽܘܢ ܐܰܚܰܘ̈ܗܝ ܕܡܶܣܟܺܢܳܐ ܣܳܢܶܝܢ ܠܶܗ. ܘܳܐܦ ܖ̈ܳܚܡܰܘܗܝ ܡܶܬܪܰܚܩܺܝܢ ܡܶܢܶܗ.
Pro 19:8 ܐܰܝܢܳܐ ܕܛܰܪܟܳܢ ܒܡܶܠܰܘ̈ܗܝ ܠܳܐ ܫܰܪܺܝܪ. ܘܰܕ݂ܩܳܢܶܐ ܚܶܟ݂ܡܬ݂ܳܐ: ܪܳܚܶܡ ܢܰܦܫܶܗ.
Pro 19:9 ܕܢܳܛܰܪ ܗܰܝܡܳܢܽܘܬ݂ܳܐ: ܡܶܫܟܰܚ ܛܳܒܬ݂ܳܐ. ܘܣܳܗܕܳܐ ܕܰܓܳܠܳܐ ܠܳܐ ܢܶܬܚܰܣܶܐ. ܘܕܰܡܡܰܠܶܠ ܕܰܓܳܠ̈ܳܬ݂ܳܐ ܢܺܐܒܰܕ݂.
Pro 19:10 ܠܳܐ ܝܳܐܶܐ ܠܣܰܟ݂ܠܳܐ ܦܽܘܢܳܩܳܐ: ܘܳܐܦܠܳܐ ܠܥܰܒܕܳܐ ܕܢܶܫܬܰܠܰܛ ܒܪܰܘܖ̈ܒܳܢܶܐ.
Pro 19:11 ܣܽܘܟܳܠܶܗ ܕܓܰܒܪܳܐ ܢܰܓܺܝܪܽܘܬ݂ ܪܽܘܚܶܗ ܗ̱ܝ. ܘܬܶܫܒܽܘܚܬܶܗ ܡܰܥܒܪܳܐ ܥܰܘܠܳܐ.
Pro 19:12 ܢܳܗܶܡ ܐܰܝܟ݂ ܐܰܪܝܳܐ ܪܽܘܓܙܶܗ ܕܡܰܠܟܳܐ. ܘܰܐܝܟ݂ ܛܰܠܳܐ ܥܰܠ ܥܶܣܒܳܐ ܨܶܒܝܳܢܶܗ.
Pro 19:13 ܒܶܗܬܬ݂ܰܐ ܗ̱ܘ ܠܰܐܒܳܐ ܒܪܳܐ ܣܰܟ݂ܠܳܐ. ܘܰܐܝܟ݂ ܕܶܠܦܳܐ ܕܢܳܛܶܦ: ܪܶܢܝܳܗ̇ ܕܰܐܢ̱ܬܬ݂ܳܐ.
Pro 19:14 ܒܰܝܬܳܐ ܘܩܶܢܝܳܢܳܐ: ܝܽܘܪܬܳܢܰܐ ܗ̱ܘ ܕܰܐܒܳܐ. ܘܡܶܢ ܡܳܪܝܰܐ ܗ̱ܘ ܡܶܬܡܰܟ݂ܪܳܐ ܐܰܢ̱ܬܬ݂ܳܐ ܠܓܰܒܪܳܐ.
Pro 19:15 ܢܰܘܡܬ݂ܳܐ ܝܳܗܒܳܐ ܫܶܢܬ݂ܳܐ. ܘܢܰܦܫܳܐ ܪܳܡܬ݂ܳܐ ܬܶܟ݂ܦܰܢ.
Pro 19:16 ܕܢܳܛܰܪ ܦܽܘܩܕܳܢܳܐ ܡܶܙܕܰܗܰܪ ܒܢܰܦܫܶܗ. ܘܰܕ݂ܫܳܐܛ ܐܽܘܖ̈ܚܳܬܶܗ ܢܶܬܩܛܶܠ.
Pro 19:17 ܕܡܶܬܠܰܘܶܐ ܠܡܳܪܝܳܐ: ܡܪܰܚܶܡ ܥܰܠ ܡܶܣܟܺܢܳܐ. ܘܰܐܝܟ݂ ܥܒܳܕ݂ܰܘ̈ܗܝ ܡܶܬܦܪܰܥ.
Pro 19:18 ܪܕ݂ܺܝ ܒܪܳܟ݂: ܡܶܛܽܠ ܕܺܐܝܬ݂ ܣܰܒܪܳܐ. ܘܰܠܨܰܥܪܶܗ ܠܳܐ ܬܰܪܡܶܐ ܢܰܦܫܳܟ݂.
Pro 19:19 ܓܰܒܪܳܐ ܚܶܡܬܳܢܳܐ ܡܩܰܒܶܠ ܬܽܘܟܳܐ. ܘܰܟ݂ܡܳܐ ܕܡܰܥܠܶܐ: ܥܰܠ ܛܰܥܢܶܗ ܡܰܘܣܶܦ.
Pro 19:20 ܫܡܰܥ ܡܶܠܟܳܐ: ܘܩܰܒܶܠ ܡܰܪܕܽܘܬ݂ܳܐ: ܐܰܝܟ݂ ܕܬܶܬܚܰܟܰܡ ܒܽܐܘܖ̈ܚܳܬ݂ܳܟ݂.
Pro 19:21 ܣܰܓܺܝ̈ܐܳܢ ܡܰܚܫ̈ܒܳܬ݂ܳܐ ܒܠܶܒܶܗ ܕܓܰܒܪܳܐ. ܘܬܰܪܥܺܝܬ݂ܳܐ ܕܡܳܪܝܳܐ ܬܶܬܩܰܝܰܡ.
Pro 19:22 ܪܶܓܬܶܗ ܕܒܰܪܢܳܫܳܐ ܛܰܝܒܽܘܬܶܗ. ܘܛܳܒ ܗ̱ܘ ܡܶܣܟܺܢܳܐ ܡܶܢ ܓܰܒܪܳܐ ܥܰܬܺܝܪܳܐ ܕܰܡܕܰܓܶܠ.
Pro 19:23 ܕܶܚܠܬܶܗ ܕܡܳܪܝܳܐ ܠܚܰܝ̈ܶܐ. ܘܡܰܢ ܕܣܰܒܥܳܗ̇: ܢܒܽܘܬ݂: ܘܠܳܐ ܢܶܦܩܽܘܕ݂ ܒܺܝܫܬܳܐ.
Pro 19:24 ܚܒܰܢܳܢܳܐ ܕܰܡܛܰܫܶܐ ܐܺܝܕ݂ܰܘ̈ܗܝ ܒܥܽܘܒܶܗ: ܐܳܦܠܳܐ ܠܦܽܘܡܶܗ ܢܩܰܪܶܒ ܐܶܢܶܝܢ.
Pro 19:25 ܒܺܝܫܳܐ ܡܳܐ ܕܡܶܬ݂ܢܰܓܰܕ݂: ܚܰܟܺܝܡܳܐ ܡܶܙܕܗܰܪ. ܘܶܐܢ ܬܰܟܶܣ ܠܚܰܟܺܝܡܳܐ: ܡܶܣܬܰܟܰܠ ܝܺܕܰܥܬ݂ܳܐ.
Pro 19:26 ܕܒܳܐܶܙ ܠܰܐܒܽܘܗܝ: ܘܰܡܥܺܝܩ ܠܶܐܡܶܗ: ܒܪܳܐ ܗ̱ܘ̣ ܡܰܒܗܬ݂ܳܢܳܐ ܘܡܰܚܦܪܳܢܳܐ.
Pro 19:27 ܦܽܘܫ ܒܶܪܝ: ܘܰܫܡܰܥ ܡܰܪܕܽܘܬ݂ܳܐ. ܘܠܳܐ ܬܶܛܥܶܐ ܡܺܐܡܪܳܐ ܕܺܝܕܰܥܬ݂ܳܐ.
Pro 19:28 ܣܳܗܕܳܐ ܥܰܘܳܠܳܐ ܡܰܥܫܶܢ ܕܺܝܢܳܐ. ܘܦܽܘܡܶܗ ܕܥܰܘܳܠܳܐ ܡܛܰܒܰܥ ܠܶܗ. 
Pro 19:29 ܡܛܰܝܒܺܝܢ ܟܺܐܒ̈ܶܐ ܠܰܐܝܠܶܝܢ ܕܡܰܥܫܢܺܝܢ ܕܺܝܢܳܐ: ܘܰܡܚܽܘܬ݂ܳܐ ܠܥܰܡܳܐ ܣܰܟ݂ܠܳܐ.
Pro 20:1 ܥܰܫܺܝܢ ܗ̱ܘ̣ ܚܰܡܪܳܐ. ܘܪܰܘܳܝܽܘܬ݂ܳܐ ܡܨܰܥܪܳܢܝܳܐ. ܘܟ݂ܽܠ ܕܡܶܫܬܪܰܚ ܒܳܗ̇: ܠܳܐ ܗ̱ܘܳܐ ܚܰܟܺܝܡ.
Pro 20:2 ܢܳܗܶܡ ܐܰܝܟ݂ ܐܰܪܝܳܐ ܪܽܘܓܙܶܗ ܕܡܰܠܟܳܐ ܘܰܕ݂ܡܰܚܡܶܬ݂ ܠܶܗ: ܚܳܛܶܐ ܥܰܠ ܢܰܦܫܶܗ.
Pro 20:3 ܬܶܫܒܽܘܚܬܶܗ ܕܓܰܒܪܳܐ ܡܳܐ ܕܡܰܦܪܶܩ ܚܶܪܝܳܢܳܐ. ܘܟ݂ܽܠ ܕܰܣܟܰܠ ܡܡܰܝܶܩ.
Pro 20:4 ܡܶܬܚܰܣܰܕ݂ ܚܒܰܢܳܢܳܐ: ܘܠܳܐ ܫܳܬܶܩ. ܘܫܳܐܶܠ ܒܰܚܨܳܕ݂ܳܐ: ܘܠܰܝܬ ܡܰܝ̈ܳܐ.
Pro 20:5 ܥܰܡܺܝܩܳܐ ܡܶܠܬ݂ܳܐ ܒܠܶܒܶܗ ܕܡܰܠܟܳܐ. ܘܓܰܒܪܳܐ ܚܰܟܺܝܡܳܐ ܢܶܕ݂ܠܶܝܗ̇.
Pro 20:6 ܣܽܘܓܳܐܐ ܕܰܒܢܰܝ̈ܢܳܫܳܐ ܡܶܬܩܪܶܝܢ ܓܰܒܖ̈ܶܐ ܡܖ̈ܰܚܡܳܢܶܐ. ܓܰܒܪܳܐ ܕܶܝܢ ܡܗܰܝܡܢܳܐ: ܡܰܢܽܘ ܡܶܫܟܰܚ.
Pro 20:7 ܙܰܕܺܝܩܳܐ ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܛܽܘܒܰܝܗܽܘܢ ܠܰܒܢܰܘ̈ܗܝ ܡܶܢ ܒܳܬܪܶܗ.
Pro 20:8 ܡܰܠܟܳܐ ܝܳܬܶܒ ܥܰܠ ܟܽܘܪܣܝܳܐ ܕܕܺܝܢܳܐ: ܘܡܶܬܒܰܕܖ̈ܳܢ ܡܶܢ ܩܕ݂ܳܡܰܘܗܝ ܟܽܠܗܶܝܢ ܒܺܝ̈ܫܳܬ݂ܳܐ.
Pro 20:9 ܡܰܢ ܢܺܐܡܰܪ ܕܙܰܟܳܝ ܐܰܢ̱ܬ ܠܶܒܝ. ܘܶܐܬ݂ܕܰܟܺܝܬ݂ ܡܶܢ ܚܛܳܗ̈ܶܐ.
Pro 20:10 ܡܰܬܩܳܠܳܐ ܘܡܰܬܩܳܠܳܐ: ܟܰܝܠܳܐ ܘܰܟ݂ܝܳܠܬܳܐ: ܡܰܣܠܶܝܢ ܐܶܢܽܘܢ ܩܕ݂ܳܡ ܡܳܪܝܳܐ ܬܖ̈ܰܝܗܽܘܢ.
Pro 20:11 ܐܳܦ ܒܰܥܒܳܕ݂ܰܘ̈ܗܝ ܡܶܬܺܝܕܰܥ ܛܰܠܝܳܐ: ܐܶܢ ܕܟܶܐ ܘܶܐܢ ܬܪܺܝܨܺܝܢ ܥܒܳܕ݂ܰܘ̈ܗܝ.
Pro 20:12 ܐܶܕ݂ܢܳܐ ܕܫܳܡܥܳܐ: ܘܥܰܝܢܳܐ ܕܚܳܙܝܳܐ: ܡܳܪܝܳܐ ܥܒܰܕ݂ ܐܶܢܶܝܢ.
Pro 20:13 ܠܳܐ ܬܶܪܚܰܡ ܫܶܢܬ݂ܳܐ: ܕܠܳܐ ܬܶܬܡܰܣܟܶܢ. ܐܶܠܳܐ ܦܬܰܚ ܥܰܝܢܰܝ̈ܟ: ܘܰܣܒܰܥ ܠܰܚܡܳܐ.
Pro 20:14 ܪܳܚܡܳܐ ܢܶܐܡܰܪ ܠܚܰܒܪܶܗ ܕܰܩܢܺܝܬ: ܘܗܳܝܕܶܝܢ ܢܶܫܬܰܒܰܚ.
Pro 20:15 ܘܢܰܐܡܰܪ ܕܺܐܝܬ݂ ܕܰܗܒܳܐ: ܘܣܽܘܓܳܐܐ ܕܟܺܐܦ̈ܶܐ ܛܳܒ̈ܳܬ݂ܳܐ: ܘܡܳܐܢ̈ܶܐ ܝܰܩܺܝܖ̈ܶܐ: ܘܣܶܦ̈ܘܳܬܳܐ ܕܺܝܕܰܥܬ݂ܳܐ.
Pro 20:16 ܢܣܰܒܘ ܡܰܪܛܽܘܛܶܗ ܕܡܰܢ ܕܥܳܪܶܒ ܠܢܽܘܟ݂ܪܳܝܳܐ. ܘܥܰܠ ܐܰܦܰܝ̈ ܢܽܘܟ݂ܪܳܝܳܐ ܢܣܰܒܘ ܡܶܫܟܳܢܶܗ.
Pro 20:17 ܥܪܰܒ ܠܓܰܒܪܳܐ ܒܠܰܚܡܳܐ ܕܰܓܳܠܳܐ. ܘܒܳܬܰܪ ܗܳܝܕܶܝܢ ܢܶܬܡܠܶܐ ܦܽܘܡܶܗ ܚܰܨܺܝ̈ܨܐ.
Pro 20:18 ܡܰܚܫܰܒܬ݂ܳܐ ܒܬܰܪܥܺܝܬ݂ܳܐ ܡܰܬܩܢܳܐ. ܘܰܒܓܽܘܪܳܓܳܐ ܡܶܬܥܒܶܕ݂ ܩܪܳܒܳܐ.
Pro 20:19 ܕܓܳܠܶܐ ܐ̱ܪܳܙܳܐ: ܐܳܟܶܠ ܩܰܪܨܳܐ. ܘܥܰܡ ܡܰܢ ܕܰܡܣܰܖ̈ܗܒܳܢ ܣܶܦ̈ܘܳܬܶܗ: ܠܳܐ ܬܶܬܚܰܠܰܛ.
Pro 20:20 ܕܠܳܐܶܛ ܠܰܐܒܽܘܗܝ ܘܠܶܐܡܶܗ: ܢܶܕ݂ܥܰܟ݂ ܫܪܳܓܶܗ: ܐܰܝܟ݂ ܒܳܒܬ݂ܳܐ ܚܶܫܽܘܟ݂ܬܳܐ.
Pro 20:21 ܝܳܪܬܽܘܬ݂ܳܐ ܕܰܡܣܰܪܗܒܳܐ ܒܩܰܕ݂ܡܳܝܬܳܗ̇: ܒܰܐܚܪܳܝܬܳܗ̇ ܠܳܐ ܬܶܬܒܰܪܰܟ݂.
Pro 20:22 ܠܳܐ ܬܺܐܡܰܪ ܕܶܐܦܪܽܘܥ ܒܺܝܫܬܳܐ. ܐܶܠܳܐ ܣܰܟܳܐ ܠܡܳܪܝܳܐ ܕܢܶܦܪܩܳܟ݂.
Pro 20:23 ܛܰܡܺܐܝܢ ܐܶܢܽܘܢ ܩܕ݂ܳܡ ܡܳܪܝܳܐ ܡܰܬܩ̈ܳܠܶܐ ܘܡܰܬܩ̈ܳܠܶܐ. ܘܡܰܣ̈ܐܳܬ݂ܳܐ ܕܢܶܟ݂ܠܳܐ ܠܳܐ ܫܰܦܺܝܖ̈ܳܢ.
Pro 20:24 ܡܶܢ ܩܕ݂ܳܡ ܡܳܪܝܳܐ ܡܰܬܩ̈ܢܳܢ ܗܰܠ̈ܟܳܬܶܗ ܕܓܰܒܪܳܐ. ܘܰܐܝܢܰܐ ܗ̱ܘ ܒܰܪܢܳܫܳܐ ܕܢܰܬܩܶܢ ܐܽܘܪܚܶܗ.
Pro 20:25 ܦܰܚܰܐ ܗ̱ܘ ܠܒܰܪܢܳܫܳܐ ܕܢܳܕܰܪ ܠܩܽܘܕ݂ܫܳܐ. ܘܡܶܢ ܒܳܬܰܪ ܕܢܳܕܰܪ: ܬܳܘܝܳܐ ܠܶܗ ܢܰܦܫܶܗ.
Pro 20:26 ܡܒܰܕܰܪ ܠܥܰܘ̈ܳܠܶܐ ܡܰܠܟܳܐ ܚܰܟܺܝܡܳܐ. ܘܡܰܗܦܶܟ݂ ܥܠܰܝܗܽܘܢ ܓܺܝܓܠܳܐ.
Pro 20:27 ܫܪܳܓܶܗ ܕܡܳܪܝܳܐ ܢܫܰܡܬ݂ܳܐ ܗ̱ܝ ܕܰܒܢܰܝ̈ܢܳܫܳܐ. ܘܒܳܨܝܳܐ ܟܽܠܗܽܘܢ ܬܰܘܳܢ̈ܶܐ ܕܟܰܪܣܳܐ.
Pro 20:28 ܛܰܝܒܽܘܬ݂ܳܐ ܘܩܽܘܫܬܳܐ ܢܳܛܪܺܝܢ ܠܡܰܠܟܳܐ. ܘܡܰܬܩܰܢ ܟܽܘܪܣܝܶܗ ܒܛܰܝܒܽܘܬ݂ܳܐ.
Pro 20:29 ܬܶܫܒܽܘܚܬܳܐ ܕܓܰܕܽܘ̈ܕܶܐ ܚܰܝܠܗܽܘܢ. ܘܗܶܕ݂ܪܳܐ ܕܩܰܫܺܝܫ̈ܶܐ ܣܰܝܒܽܘܬ݂ܳܐ.
Pro 20:30 ܫܚܳܩܳܐ ܦܓܰܥܘ ܒܒܺܝ̈ܫܶܐ. ܘܰܡܚܽܘܬܳܐ ܠܬܰܘܳܢ̈ܶܐ ܕܟܰܪܣܗܽܘܢ. 
Pro 21:1 ܐܰܝܟ݂ ܬܰܦܳܐ ܕܡܰܝ̈ܳܐ ܠܶܒܶܗ ܕܡܰܠܟܳܐ ܒܺܐܝܕܰܘ̈ܗܝ ܕܰܐ‌ܠܳܗܳܐ. ܘܠܰܐܬ݂ܰܪ ܕܨܳܒܶܐ: ܡܰܪܟܶܢ ܠܶܗ.
Pro 21:2 ܟܽܠܗܶܝܢ ܐܽܘܖ̈ܚܳܬܶܗ ܕܓܰܒܪܳܐ ܬܖ̈ܺܝܨܳܢ ܐܶܢܶܝܢ ܒܥܰܝܢܰܝ̈ ܢܰܦܫܶܗ. ܘܡܳܪܝܳܐ ܡܰܬܩܶܢ ܠܶܒܳܐ.
Pro 21:3 ܡܰܢ ܕܥܳܒܶܕ݂ ܙܰܕܺܝܩܽܘܬܳܐ ܘܕܺܝܢܳܐ: ܓܒܶܐ ܗ̱ܘ̣ ܠܡܳܪܝܳܐ ܡܶܢ ܕܶܒܚܬ݂ܳܐ.
Pro 21:4 ܪܰܘܡܳܐ ܕܥܰܝ̈ܢܶܐ ܘܰܪܘܰܚܬ݂ܳܐ ܕܠܶܒܳܐ: ܘܰܫܪܳܓܳܐ ܕܥܰܘ̈ܳܠܶܐ ܚܛܺܝܬ݂ܳܐ.
Pro 21:5 ܡܰܚܫ̈ܒܳܬܶܗ ܕܓܰܒܝܳܐ ܡܗܰܝܡ̈ܢܳܢ. ܘܰܕ݂ܒܺܝܫܳܐ ܡܰܚܣܖ̈ܳܢ.
Pro 21:6 ܡܰܥܒ̇ܕ݂ܳܢܽܘܬ݂ܳܐ ܕܣܺܝܡܬ݂ܳܐ ܒܠܶܫܳܢܳܐ ܕܰܓܳܠܳܐ: ܘܠܰܐܒܕܳܢܳܐ ܢܶܣܬܰܚܦܽܘܢ ܐܰܝܠܶܝܢ ܕܒܳܥܶܝܢ ܠܡܰܘܬܳܐ.
Pro 21:7 ܬܒܳܪܳܐ ܕܥܰܘ̈ܳܠܶܐ ܢܺܐܬܶܐ ܥܠܰܝܗܽܘܢ: ܥܰܠ ܕܠܳܐ ܨܒܰܘ ܠܡܶܥܒܰܕ݂ ܕܺܝܢܳܐ.
Pro 21:8 ܕܗܳܦܶܟ݂ ܐܽܘܪܚܶܗ: ܓܰܒܪܰܐ ܗ̱ܘ ܢܽܘܟ݂ܪܳܝܳܐ. ܘܰܐܝܢܳܐ ܕܰܕ݂ܟ݂ܶܐ: ܬܪܺܝܨܺܝܢ ܥܒܳܕ݂ܰܘ̈ܗܝ.
Pro 21:9 ܦܰܩܳܚ ܠܡܶܬܰܒ ܥܰܠ ܩܰܪܢܳܐ ܕܶܐܓܳܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ.
Pro 21:10 ܢܰܦܫܶܗ ܕܥܰܘܳܠܳܐ ܠܳܐ ܡܶܬܚܰܙܝܳܐ ܒܥܰܝܢܰܝ̈ ܚܰܒܖ̈ܰܘܗܝ.
Pro 21:11 ܘܰܒܬܽܘܟܶܗ ܕܒܺܝܫܳܐ ܡܶܬܚܰܟܰܡ ܫܰܒܪܳܐ. ܘܚܰܟܺܝܡܳܐ ܒܬܰܪܥܺܝܬܶܗ ܡܩܰܒܶܠ ܝܺܕܰܥܬ݂ܳܐ.
Pro 21:12 ܘܡܶܣܬܰܟܰܠ ܙܰܕܺܝܩܳܐ ܠܶܒܗܽܘܢ ܕܥܰܘ̈ܳܠܶܐ. ܘܕ݂ܳܚܶܩ ܠܥܰܘ̈ܳܠܶܐ ܠܒܺܝܫܬܳܐ.
Pro 21:13 ܕܰܡܣܰܟܰܪ ܐܶܕ݂ܢܰܘ̈ܗܝ ܕܠܳܐ ܢܶܫܡܰܥ ܠܡܶܣܟܺܢܳܐ: ܐܳܦ ܗܽܘ ܠܰܐܠܳܗܳܐ: ܘܠܳܐ ܢܶܥܢܶܝܘܗܝ.
Pro 21:14 ܡܰܘܗܰܒܬ݂ܳܐ ܕܰܒܛܽܘܫܝܳܐ: ܡܰܦܪܩܳܐ ܪܽܘܓܙܳܐ. ܘܰܕ݂ܚܳܐܶܣ ܠܡܶܬܰܠ: ܡܥܺܝܪ ܪܽܘܓܙܳܐ.
Pro 21:15 ܚܰܕ݂ܽܘܬܶܗ ܕܙܰܕܺܝܩܳܐ ܥܳܒܕܳܐ ܕܺܝܢܳܐ. ܘܰܬܒܳܪܳܐ ܠܥܳܒܕܰܝ̈ ܥܰܘܠܳܐ.
Pro 21:16 ܒܰܪܢܳܫܳܐ ܕܛܳܥܶܐ ܡܶܢ ܐܽܘܪܚܳܐ ܕܣܽܘܟܳܠܳܐ: ܥܰܡ ܒܢܰܝ̈ ܐܰܪܥܳܐ ܢܶܬܬܰܢܰܚ.
Pro 21:17 ܓܰܒܪܳܐ ܕܚܰܣܺܝܪ ܠܶܗ: ܘܪܳܚܶܡ ܚܰܕ݂ܽܘܬ݂ܳܐ: ܘܚܰܡܪܳܐ: ܘܰܒܣܳܡܳܐ: ܠܳܐ ܢܶܥܬܰܪ.
Pro 21:18 ܬܰܚܠܽܘܦܶܗ ܕܙܰܕܺܝܩܳܐ܆ ܥܰܘܳܠܳܐ. ܘܰܚܠܳܦ ܬܪܺܝܨܳܐ ܕܰܓܳܠܳܐ.
Pro 21:19 ܛܳܒ ܠܡܶܬܰܒ ܒܰܐܪܥܳܐ ܕܡܰܕ݂ܒܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ ܘܡܰܪܓܙܳܢܺܝܬ݂ܳܐ.
Pro 21:20 ܣܺܝܡܬ݂ܳܐ ܪܓܺܝܓܬܳܐ ܘܡܶܫܚܳܐ ܒܕܰܝܪܳܐ: ܚܶܟ݂ܡܬ݂ܳܐ. ܘܣܽܘܟܳܠܳܐ ܕܰܒܢܰܝ̈ܢܳܫܳܐ ܢܶܒܠܥܺܝܗ̇.
Pro 21:21 ܕܒܳܥܶܐ ܙܰܕܺܝܩܽܘܬ݂ܳܐ ܘܛܰܝܒܽܘܬ݂ܳܐ: ܡܶܫܟܰܚ ܚܰܝ̈ܶܐ: ܘܙܰܕܺܝܩܽܘܬ݂ܳܐ: ܘܬܶܫܒܽܘܚܬܳܐ.
Pro 21:22 ܠܰܡܕ݂ܺܝܢ̱ܬܳܐ ܕܓܰܢ̱ܒܳܖ̈ܶܐ ܣܠܶܩ ܚܰܟܺܝܡܳܐ. ܘܰܟ݂ܒܰܫ ܚܶܣܢܳܐ ܕܬܽܘܟ݂ܠܳܢܳܗ̇.
Pro 21:23 ܕܢܳܛܰܪ ܦܽܘܡܶܗ ܘܠܶܫܳܢܶܗ: ܢܳܛܰܪ ܢܰܦܫܶܗ ܡܶܢ ܐܽܘܠܨܳܢܳܐ.
Pro 21:24 ܡܰܪܳܚܳܐ ܕܥܰܫܺܝܢ ܫܡܶܗ: ܥܳܒܶܕ݂ ܥܰܘܠܳܐ ܒܰܐܟܬܶܗ.
Pro 21:25 ܪܶܓܬܶܗ ܕܰܚܒܰܢܳܢܳܐ ܩܳܛܠܳܐ ܠܶܗ. ܡܶܛܽܠ ܕܠܳܐ ܨܳܒܶܐ ܕܢܶܥ̈ܒܕ݂ܳܢ ܐܺܝܕ݂ܰܘ̈ܗܝ ܥܒܳܕ݂ܳܐ.
Pro 21:26 ܘܟ݂ܽܠܶܗ ܝܰܘܡܳܐ ܪܳܐܶܓ ܪܶܓܬ݂ܳܐ. ܙܰܕܺܝܩܳܐ ܝܳܗܶܒ: ܘܠܳܐ ܚܳܐܶܣ.
Pro 21:27 ܘܕܶܒܚܳܐ ܕܥܰܘ̈ܳܠܶܐ ܛܡܰܐ ܗ̱ܘ. ܡܶܛܽܠ ܕܰܒܥܰܘܠܳܐ ܡܰܝܬܶܝܢ ܠܶܗ.
Pro 21:28 ܣܳܗܕܳܐ ܕܰܓܳܠܳܐ ܢܺܐܒܰܕ݂. ܘܓܰܒܪܳܐ ܫܳܡܽܘܥܳܐ ܬܪܺܝܨܳܐܺܝܬ݂ ܡܡܰܠܶܠ.
Pro 21:29 ܚܰܨܺܝ̈ܦܳܢ ܐܰܦܰܘ̈ܗܝ ܕܓܰܒܪܳܐ ܥܰܘܳܠܳܐ. ܘܰܐܝܢܳܐ ܕܰܬܪܺܝܨ ܗ̱ܘ: ܐܽܘܖ̈ܚܳܬ݂ܳܐ ܕܢܰܦܫܶܗ.
Pro 21:30 ܠܰܝܬ ܚܶܟ݂ܡܬ݂ܳܐ ܐܳܦܠܳܐ ܣܽܘܟܳܠܳܐ: ܐܳܦܠܳܐ ܬܰܪܥܺܝܬ݂ܳܐ: ܐܰܝܟ݂ ܕܡܳܪܝܳܐ.
Pro 21:31 ܣܽܘܣܝܳܐ ܡܛܰܝܰܒ ܠܝܰܘܡܳܐ ܕܰܩܪܳܒܳܐ: ܘܰܕ݂ܡܳܪܝܰܐ ܗ̱ܘ ܦܽܘܪܩܳܢܳܐ. 
Pro 22:1 ܡܝܰܬܰܪ ܗ̱ܘ̣ ܫܡܳܐ ܡܶܢ ܥܽܘܬܪܳܐ ܣܰܓܺܝܐܳܐ. ܘܛܳܒܳܐ ܡܪܰܚܡܳܢܽܘܬ݂ܳܐ ܡܶܢ ܕܰܗܒܳܐ ܘܡܶܢ ܣܺܐܡܳܐ.
Pro 22:2 ܥܰܬܺܝܪܳܐ ܘܡܶܣܟܺܢܳܐ ܦܓܰܥܘ ܚܰܕ݂ ܒܚܰܕ݂. ܘܠܰܬܖ̈ܰܝܗܽܘܢ ܡܳܪܝܳܐ ܥܒܰܕ݂.
Pro 22:3 ܥܪܺܝܡܳܐ ܚܙܳܐ ܒܺܝܫܳܐ ܕܡܶܬܢܰܓܰܕ݂: ܘܥܰܫܺܝܢܳܐܺܝܬ݂ ܐܶܬܪܕ݂ܺܝ. ܣܰܟ݂̈ܠܶܐ ܕܶܝܢ ܥܒܰܪܘ ܥܠܰܘܗܝ: ܘܰܚܣܰܪܘ.
Pro 22:4 ܥܶܩܒܶܝ̈ܗ̇ ܕܡܰܟܺܝܟ݂ܽܘܬ݂ܳܐ ܕܶܚܠܬܶܗ ܕܡܳܪܝܳܐ: ܘܥܽܘܬܪܳܐ: ܘܺܐܝܩܳܪܳܐ: ܘܚܰܝ̈ܶܐ.
Pro 22:5 ܢܶܫ̈ܒܶܐ ܘܦܰܚ̈ܶܐ ܒܽܐܘܪܚܳܐ ܥܣܰܩܬ݂ܳܐ. ܘܡܰܢ ܕܢܳܛܰܪ ܢܰܦܫܶܗ: ܢܶܬ݂ܪܰܚܰܩ ܡܶܢܗܽܘܢ.
Pro 22:6 ܕܡܰܟܶܣ ܠܛܰܠܝܳܐ ܥܰܠ ܦܽܘܡܳܗ̇ ܕܽܐܘܪܚܳܐ: ܐܳܦ ܐܶܢ ܢܶܩܰܫ: ܠܳܐ ܢܶܣܛܶܐ ܡܶܢܳܗ̇.
Pro 22:7 ܥܰܬܺܝܪܳܐ ܢܶܫܬܰܠܰܛ ܒܶܗ ܡܶܣܟܺܢܳܐ. ܘܥܰܒܕܳܐ ܢܰܘܙܶܦ ܠܡܰܢ ܕܡܰܘܙܶܦ ܗ̱ܘܳܐ ܠܶܗ.
Pro 22:8 ܕܙܳܪܰܥ ܥܰܘܠܳܐ: ܢܶܚܨܽܘܕ݂ ܥܶܬܳܐ. ܘܫܰܒܛܳܐ ܕܰܐܟܬܶܗ ܢܶܓܡܽܘܪ.
Pro 22:9 ܡܰܢ ܕܛܳܒܳܐ ܥܰܝܢܶܗ: ܗܽܘ ܢܶܬ݂ܒܰܪܰܟ݂. ܡܶܛܽܠ ܕܝܳܗܶܒ ܡܶܢ ܠܰܚܡܶܗ ܠܡܶܣܟܺܢܳܐ.
Pro 22:10 ܐܰܘܒܶܕ݂ ܠܒܺܝܫܳܐ: ܘܰܐܦܶܩ ܠܚܶܪܝ݂ܳܝ݂ܳܐ: ܘܒܰܛܶܠ ܕܺܝܢܳܐ ܘܨܰܥܪܳܐ. ܕܠܳܐ ܐܶܢ ܢܶܬܶܒ ܒܰܟ݂ܢܽܘܫܬܳܐ: ܠܟ݂ܽܠܗܽܘܢ ܢܨܰܥܰܪ.
Pro 22:11 ܪܳܚܶܡ ܐܰ‌ܠܳܗܳܐ ܠܰܐܝܢܳܐ ܕܰܕ݂ܟ݂ܶܐ ܒܠܶܒܶܗ. ܘܰܡܪܰܚܶܡ ܥܰܠ ܣܶܦ̈ܘܳܬܳܐ ܕܖ̈ܳܚܡܰܘܗܝ ܕܡܰܠܟܳܐ.
Pro 22:12 ܥܰܝܢܰܘ̈ܗܝ ܕܡܳܪܝܳܐ ܢܳܛܖ̈ܳܢ ܝܺܕܰܥܬ݂ܳܐ. ܘܡܰܘ̈ܒܕ݂ܳܢ ܡ̈ܶܠܶܐ ܕܰܓܳܠ̈ܳܬ݂ܳܐ.
Pro 22:13 ܐܳܡܰܪ ܚܒܰܢܳܢܳܐ ܡܳܐ ܕܡܶܫܬܰܕܰܪ: ܐܰܪܝܳܐ ܒܽܐܘܪܚܳܐ: ܘܗܳܐ ܩܶܛܠܳܐ ܒܫܽܘ̈ܩܶܐ.
Pro 22:14 ܓܽܘܡܳܨܳܐ ܥܰܡܺܝܩܳܐ ܦܽܘܡܳܗ̇ ܕܢܽܘܟ݂ܪܳܝܬܳܐ. ܘܰܐܝܢܳܐ ܕܪܳܓܶܙ ܥܠܰܘܗܝ ܡܳܪܝܳܐ: ܢܳܦܶܠ ܬܰܡܳܢ.
Pro 22:15 ܫܳܛܝܽܘܬ݂ܳܐ ܡܰܦܪܕܳܐ ܠܶܒܶܗ ܕܛܰܠܝܳܐ. ܘܫܰܒܛܳܐ ܕܡܰܪܕܽܘܬ݂ܳܐ ܡܰܪܚܶܩ ܡܶܢܶܗ.
Pro 22:16 ܕܬ݂ܳܐܶܟ݂ ܠܡܶܣܟܺܢܳܐ ܡܰܣܓܶܐ ܒܺܝܫܬܶܗ: ܘܰܕ݂ܝܳܗܶܒ ܠܥܰܬܺܝܪܳܐ: ܚܽܘܣܪܳܢܰܐ ܗ̱ܘ ܠܢܰܦܫܶܗ.
Pro 22:17 ܐܰܪܟܶܢ ܐܶܕ݂ܢܳܟ݂: ܘܰܫܡܰܥ ܡ̈ܶܠܶܐ ܕܚܰܟܺܝ̈ܡܶܐ. ܘܣܺܝܡ ܠܶܒܳܟ݂ ܠܺܝܕܰܥܬ݂ܝ.
Pro 22:18 ܡܶܛܽܠ ܕܒܰܣܺܝ̈ܡܳܢ ܐܶܢܶܝܢ: ܛܰܪ ܐܶܢܶܝܢ ܒܟܰܪܣܳܟ݂. ܘܢܶܬܩ̈ܢܳܢ ܐܰܟ݂ܚܕ݂ܳܐ ܥܰܠ ܣܶܦ̈ܘܳܬ݂ܳܟ݂.
Pro 22:19 ܕܢܶܗܘܶܐ ܬܽܘܟ݂ܠܳܢܳܟ݂ ܥܰܠ ܡܳܪܝܳܐ: ܐܽܘܕܰܥܬܳܟ݂ ܝܰܘܡܳܢܳܐ.
Pro 22:20 ܘܗܳܐ ܟܶܬܒܶ݀ܬ ܐܶܢܶܝܢ ܠܳܟ݂ ܥܰܠ ܬܠܳܬ ܙܰܒ̈ܢܺܝܢ.
Pro 22:21 ܕܰܐܘܕܥܳܟ݂ ܡܶܠܟܳܐ ܘܺܝܕܰܥܬ݂ܳܐ: ܘܫܶܠܝܳܐ ܘܡ̈ܶܠܶܐ ܕܩܽܘܫܬܳܐ. ܕܬܰܗܦܶܟ݂ ܡܶܠܬ݂ܳܐ ܕܩܽܘܫܬܳܐ ܠܡܰܢ ܕܫܰܕܪܳܟ݂.
Pro 22:22 ܠܳܐ ܬܶܬܽܘܟ݂ ܠܡܶܣܟܺܢܳܐ ܡܶܛܽܠ ܕܡܶܣܟܺܝܢ ܗ̱ܘ̣. ܘܠܳܐ ܬܡܰܟܶܟ݂ ܠܒܳܝܫܳܐ ܒܬܰܪܥܳܐ.
Pro 22:23 ܡܶܛܽܠ ܕܡܳܪܝܳܐ ܕܳܐܶܢ ܕܺܝܢܗܽܘܢ. ܘܡܶܬܦܪܰܥ ܥܽܘܠܒܳܢܳܐ ܕܢܰܦܫܗܽܘܢ.
Pro 22:24 ܠܳܐ ܬܶܗܘܶܐ ܪܳܚܡܳܐ ܠܓܰܒܪܳܐ ܚܶܡܬܳܢܳܐ. ܘܥܰܡ ܓܰܒܪܳܐ ܕܰܡܠܶܐ ܪܽܘܓܙܳܐ ܠܳܐ ܬܶܥܽܘܠ.
Pro 22:25 ܕܠܳܐ ܬܺܐܠܰܦ ܡܶܢ ܢܳܡܽܘܣܰܘ̈ܗܝ. ܘܬܶܫܟܰܚ ܬܽܘܩܠܬ݂ܳܐ ܠܢܰܦܫܳܟ݂.
Pro 22:26 ܠܳܐ ܬܶܬܶܠ ܢܰܦܫܳܟ݂ ܠܥܰܪܳܒܽܘܬ݂ܳܐ: ܒܰܕ݂ܒܳܗܶܬ݂ ܐܰܢ̱ܬ ܡܶܢ ܦܰܖ̈ܨܽܘܦܶܐ.
Pro 22:27 ܐܶܢ ܠܰܝܬ ܠܳܟ݂ ܓܶܝܪ ܡܶܢ ܐܰܬܰܪ ܕܬܶܦܪܽܘܥ: ܢܳܣܒܺܝܢ ܬܶܫܘܺܝܬ݂ܳܐ ܡܶܢ ܬܚܽܘܬܰܝܟ.
Pro 22:28 ܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ: ܕܬܰܚܶܡܘ ܐܰܒܳܗܰܝ̈ܟ.
Pro 22:29 ܐܶܢ ܚܶܙܰܝܬ ܓܰܒܪܳܐ ܕܰܡܗܺܝܪ ܒܰܥܒܳܕܶܗ: ܩܕ݂ܳܡ ܡܰܠ̈ܟܶܐ ܢܩܽܘܡ. ܘܠܳܐ ܢܩܽܘܡ ܩܕ݂ܳܡ ܚܰܫܺܝ̈ܟܶܐ. 
Pro 23:1 ܐܶܢ ܝܳܬܶܒ ܐܰܢ̱ܬ ܠܡܰܚܫܳܡܽܘ ܥܰܡ ܫܰܠܺܝܛܳܐ: ܐܶܫܬܰܘܕܰܥ ܡܶܕܶܡ ܕܣܺܝܡ ܩܕ݂ܳܡܰܝܟ.
Pro 23:2 ܕܠܳܐ ܬܣܺܝܡ ܣܰܟܺܝܢܳܐ ܒܦܽܘܡܳܟ݂: ܐܶܢ ܐܺܝܬ݂ ܓܰܒܪܳܐ ܕܰܢܦܺܝܫ.
Pro 23:3 ܠܳܐ ܬܶܪܰܓ ܡܶܢ ܡܶܐܟ݂ܽܘܠܬܶܗ: ܡܶܛܽܠ ܕܠܰܚܡܶܗ ܠܰܚܡܰܐ ܗ̱ܘ ܕܕܰܓܳܠܽܘܬ݂ܳܐ.
Pro 23:4 ܠܳܐ ܬܶܬܩܰܪܰܒ ܠܥܰܬܺܝܪܳܐ. ܐܶܠܳܐ ܒܚܶܟ݂ܡܬ݂ܳܐ ܐܶܬܦܰܪܰܩ ܡܶܢܶܗ.
Pro 23:5 ܐܶܢ ܬܰܨܶܕ݂ ܓܶܝܪ ܥܰܝܢܳܟ݂ ܒܶܗ: ܠܳܐ ܡܶܬܚܙܶܐ ܠܳܟ݂. ܡܶܛܽܠ ܕܥܳܒܶܕ݂ ܠܶܗ ܓܶܦ̈ܶܐ ܐܰܝܟ݂ ܕܢܶܫܪܳܐ: ܘܦܳܪܰܚ ܠܰܫܡܰܝܳܐ.
Pro 23:6 ܠܳܐ ܬܰܚܫܶܡ ܥܰܡ ܓܰܒܪܳܐ ܚܰܘܳܪܳܐ: ܘܠܳܐ ܬܶܪܰܓ ܡܶܢ ܡܶܐܟ݂ܽܘܠܬܶܗ.
Pro 23:7 ܐܰܟ݂ܙܢܳܐ ܓܶܝܪ ܕܐ̱ܢܳܫ ܒܳܠܰܥ ܙܶܦܬܳܐ: ܗܳܟܰܢܳܐ ܐܳܟܶܠ ܐܰܢ̱ܬ ܘܫܳܬܶܐ ܥܰܡܶܗ. ܘܠܶܒܶܗ ܠܳܐ ܗ̱ܘܳܐ ܠܘܳܬܳܟ݂.
Pro 23:8 ܘܠܰܚܡܳܐ ܕܳܐܟܶܠ ܐܰܢ̱ܬ: ܡܬܺܝܒ ܐܰܢ̱ܬ ܠܶܗ. ܘܰܡܚܰܒܶܠ ܐܰܢܬ ܡܶܠܰܝ̈ܟ ܒܰܣܺܝ̈ܡܳܬ݂ܳܐ.
Pro 23:9 ܩܕ݂ܳܡ ܣܰܟ݂ܠܳܐ ܠܳܐ ܬܡܰܠܶܠ: ܡܶܛܽܠ ܕܫܳܐܶܛ ܠܗܶܝܢ ܠܡܶܠܰܝ̈ܟ.
Pro 23:10 ܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ. ܘܰܒܚܰܩܠܳܐ ܕܝܰܬܡ̈ܶܐ ܠܳܐ ܬܶܥܽܘܠ.
Pro 23:11 ܡܶܛܽܠ ܕܦܳܪܽܘܩܗܽܘܢ ܬܰܩܺܝܦ ܗ̱ܘ̣ ܘܗܽܘ ܢܕ݂ܽܘܢ ܕܺܝܢܗܽܘܢ ܥܰܡܳܟ݂.
Pro 23:12 ܐܰܥܶܠ ܠܶܒܳܟ݂ ܠܡܰܪܕܽܘܬܳܐ: ܘܶܐܕ݂ܢܰܝ̈ܟ ܠܡܺܐܡܪܳܐ ܕܺܝܕܰܥܬ݂ܳܐ.
Pro 23:13 ܠܳܐ ܬܶܟ݂ܠܶܐ ܡܰܪܕܽܘܬ݂ܳܐ ܡܶܢ ܛܰܠܝܳܐ. ܡܶܛܽܠ ܕܶܐܢ ܡܳܚܶܐ ܐܰܢ̱ܬ ܠܶܗ: ܠܳܐ ܡܳܐܶܬ.
Pro 23:14 ܐܰܢ̱ܬ ܓܶܝܪ ܡܳܚܶܐ ܐܰܢ̱ܬ ܠܶܗ ܒܫܰܒܛܳܐ: ܘܢܰܦܫܶܗ ܡܶܢ ܫܝܽܘܠ ܡܦܰܨܶܐ ܐܰܢ̱ܬ.
Pro 23:15 ܒܶܪܝ: ܐܶܢ ܚܰܟܺܝܡ ܠܶܒܳܟ݂: ܐܳܦ ܠܶܒܝ ܕܺܝܠܝ ܢܶܚܕܶܐ.
Pro 23:16 ܘܰܢܕ݂ܽܘ̈ܨܳܢ ܟܽܘܠ̈ܝܳܬ݂ܝ: ܡܳܐ ܕܰܡܡܰܠ̈ܠܳܢ ܣܶܦ̈ܘܳܬ݂ܳܟ݂ ܬܪܺܝܨܽܘܬ݂ܳܐ.
Pro 23:17 ܠܳܐ ܢܶܛܰܢ ܠܶܒܳܟ݂ ܒܚܰܛܳܝ̈ܶܐ. ܐܶܠܳܐ ܒܕܶܚܠܬܶܗ ܕܡܳܪܝܳܐ ܟܽܠܝܽܘܡ.
Pro 23:18 ܕܬܶܗܘܶܐ ܠܳܟ݂ ܚܰܪܬ݂ܳܐ: ܘܣܰܒܪܳܟ݂ ܠܳܐ ܢܶܓܡܰܪ.
Pro 23:19 ܫܡܰܥ ܒܶܪܝ: ܘܰܗܽܘܝ ܚܰܟܺܝܡ ܘܰܬܪܽܘܨ ܬܰܪܥܺܝܬܝ ܒܠܶܒܳܟ݂.
Pro 23:20 ܠܳܐ ܬܶܗܘܶܐ ܪܰܘܳܝ ܒܚܰܡܪܳܐ. ܘܠܳܐ ܬܶܗܘܶܐ ܐܳܣܽܘܛ ܒܒܶܣܪܳܐ.
Pro 23:21 ܡܶܛܽܠ ܕܰܕ݂ܪܰܘܳܝ ܒܚܰܡܪܳܐ: ܘܳܐܣܽܘܛ ܒܒܶܣܪܳܐ: ܢܺܐܒܰܕ݂ ܘܰܕܕܳܡܶܟ݂: ܢܶܠܒܰܫ ܒܰܖ̈ܕܥܳܬ݂ܳܐ.
Pro 23:22 ܫܡܰܥ ܠܰܐܒܽܘܟ݂ ܕܰܐܘܠܕ݂ܳܟ݂. ܘܠܳܐ ܬܫܽܘܛ ܣܰܝܒܽܘܬ݂ܳܐ ܕܶܐܡܳܟ݂.
Pro 23:23 ܩܽܘܫܬܳܐ ܩܢܺܝ. ܘܠܳܐ ܬܙܰܒܶܢ ܚܶܟ݂ܡܬ݂ܳܐ ܘܣܽܘܟܳܠܳܐ ܘܡܰܪܕܽܘܬ݂ܳܐ.
Pro 23:24 ܢܶܪܘܰܙ ܘܰܢܕ݂ܽܘܨ ܐܰܒܽܘܗܝ ܕܙܰܕܺܝܩܳܐ. ܘܢܰܘܠܶܕ݂ ܚܰܟܺܝܡܳܐ: ܘܢܶܚܕܶܐ ܒܶܗ ܐܰܒܽܘܗܝ.
Pro 23:25 ܘܢܶܚܕܽܘܢ ܒܳܟ݂ ܐܰܒܽܘܟ݂ ܘܶܐܡܳܟ݂: ܘܰܬܕ݂ܽܘܨ ܝܳܠܶܕܬܳܟ݂.
Pro 23:26 ܗܰܒ ܠܺܝ ܒܶܪܝ ܠܶܒܳܟ݂. ܘܥܰܝܢܰܝ̈ܟ ܐܽܘܖ̈ܚܳܬ݂ܝ ܢܶܛܖ̈ܳܢ.
Pro 23:27 ܓܽܘܡܳܨܳܐ ܗ̱ܝ ܓܶܝܪ ܥܰܡܺܝܩܳܐ ܙܳܢܺܝܬܳܐ. ܘܒܺܪܳܐ ܕܽܐܘܠܨܳܢܳܐ: ܢܽܘܟ݂ܪܳܝܬܳܐ.
Pro 23:28 ܘܡܶܢ ܫܶܠܝܳܐ ܡܰܘܒܕ݂ܳܐ. ܘܰܒܢܰܝ̈ܢܳܫܳܐ ܣܰܓܺܝ̈ܐܶܐ ܥܰܘܠܳܐ ܡܰܣܓܶܝܢ.
Pro 23:29 ܠܡܰܢ ܘܳܝܳܐ: ܘܰܠܡܰܢ ܕܽܘܘܳܕ݂ܳܐ: ܘܰܠܡܰܢ ܕܺܝܢܳܐ: ܘܰܠܡܰܢ ܒܺܝ̈ܫܳܬ݂ܳܐ: ܘܰܠܡܰܢ ܨܽܘܠ̈ܦܳܬ݂ܳܐ ܕܡܰܓܳܢ. ܘܰܕ݂ܡܰܢ ܡܩܰܢ̈ܐܳܢ(ܣܳܡ̈ܩܳܢ) ܥܰܝܢܰܘ̈ܗܝ.
Pro 23:30 ܐܶܠܳܐ ܕܰܐܝܠܶܝܢ ܕܡܰܘܚܪܺܝܢ ܒܚܰܡܪܳܐ. ܘܰܡܥܰܩܒܺܝܢ ܐܰܝܟܳܐ ܕܺܐܝܬ݂ ܒܶܝܬ ܡܰܫܬܝܳܐ. ܠܳܐ ܬܶܗܘܶܐ ܪܰܘܳܝ ܒܚܰܡܪܳܐ. ܐܶܠܳܐ ܡܰܠܶܠ ܥܰܡ ܐ̱ܢܳܫ̈ܳܐ ܙܰܕܺܝ̈ܩܶܐ. ܘܰܗܘܰܝܬ ܡܗܰܠܶܟ݂ ܥܰܡܗܽܘܢ ܘܰܡܡܰܠܶܠ.
Pro 23:31 ܠܳܐ ܬܰܨܶܕ݂ ܥܰܝܢܳܟ݂ ܒܚܰܡܪܳܐ ܕܙܳܪܓܳܐ ܥܰܝܢܶܗ ܒܟܳܣܳܐ. ܐܶܠܳܐ ܪܢܺܝ ܒܙܰܕܺܝܩܽܘܬܳܐ.
Pro 23:32 ܡܶܛܽܠ ܕܚܰܪܬܶܗ ܕܚܰܡܪܳܐ ܐܰܝܟ݂ ܡܚܽܘܬ݂ܳܐ ܗ̱ܝ ܕܚܶܘܝܳܐ: ܘܰܐܝܟ݂ ܚܰܪܡܳܢܳܐ ܕܦܳܪܰܚ.
Pro 23:33 ܥܰܝܢܰܝ̈ܟ ܡܳܐ ܕܚܳܖ̈ܝ ܒܢܽܘܟ݂ܪܳܝܬܳܐ: ܗܳܝܕܶܝܢ ܠܶܒܳܟ݂ ܡܡܰܠܶܠ ܗܦܺܝ̈ܟ݂ܳܬ݂ܳܐ.
Pro 23:34 ܘܗܳܘܶܐ ܐܰܢ̱ܬ ܠܳܟ݂: ܐܰܝܟ݂ ܗܰܘ ܕܫܰܟܺܝܒ ܒܠܶܒܶܗ ܕܝܰܡܳܐ: ܘܰܐܝܟ݂ ܡܰܠܳܚܳܐ ܒܡܰܚܫܽܘܠܳܐ ܪܰܒܳܐ.
Pro 23:35 ܘܬܺܐܡܰܪ ܕܰܡܚܰܐܽܘܢܝ: ܘܠܳܐ ܚܶܫܶܬ݂. ܘܰܡܒܰܙܚܺܝܢ ܗ̱ܘܰܘ ܒܺܝ: ܘܠܳܐ ܝܳܕܰܥ ܗ̱ܘܺܝ݀ܬ. ܐܶܡܰܬܝ ܐܶܬܬܥܺܝܪ: ܘܳܐܙܶܠ ܐܶܒܥܺܝܗ̇.
Pro 24:1 ܠܳܐ ܬܶܛܰܢ ܒܓܰܒܖ̈ܶܐ ܒܺܝ̈ܫܶܐ. ܘܠܳܐ ܬܶܪܰܓ ܠܡܶܗܘܳܐ ܥܰܡܗܽܘܢ.
Pro 24:2 ܡܶܛܽܠ ܕܒܺܝܫܬܰܐ ܗ̱ܘ ܪܳܢܶܐ ܠܶܒܗܽܘܢ. ܘܥܰܘܠܳܐ ܡܡܰܠ̈ܠܳܢ ܣܶܦ̈ܘܳܬܗܽܘܢ.
Pro 24:3 ܒܚܶܟ݂ܡܬ݂ܳܐ ܡܶܬܒܢܶܐ ܒܰܝܬܳܐ. ܘܰܒܣܽܘܟܳܠܳܐ ܟܽܠܶܗ ܬܳܩܶܢ.
Pro 24:4 ܘܒܺܝܕܰܥܬ݂ܳܐ ܡܶܬܡܠܶܝܢ ܬܰܘܳܢ̈ܶܐ ܟܽܠ ܩܶܢܝܳܢܳܐ ܘܺܐܝܩܳܪܳܐ ܘܒܽܘܣܳܡܳܐ.
Pro 24:5 ܛܳܒ ܗ̱ܘ ܚܰܟܺܝܡܳܐ ܡܶܢ ܥܰܫܺܝܢܳܐ. ܘܓܰܒܪܳܐ ܕܺܝܕܰܥܬ݂ܳܐ ܡܶܢ ܓܰܢ̱ܒܳܪ ܚܰܝܠܳܐ.
Pro 24:6 ܒܓܽܘܪܳܓܳܐ ܡܶܬܥܒܶܕ݂ ܩܪܳܒܳܐ. ܘܦܽܘܪܩܳܢܳܐ ܒܣܽܘܓܳܐܐ ܕܡܶܠܟܳܐ.
Pro 24:7 ܚܶܟ݂ܡܬ݂ܳܐ ܪܳܡܝܳܐ ܠܣܰܟ݂ܠܳܐ. ܘܰܒܬܰܪܥܳܐ ܠܳܐ ܦܳܬܰܚ ܦܽܘܡܶܗ.
Pro 24:8 ܕܡܶܬܚܰܫܰܒ ܠܡܰܒܐܳܫܽܘ: ܥܰܘܳܠܳܐ ܡܶܬܩܪܶܐ.
Pro 24:9 ܬܰܪܥܺܝܬܶܗ ܕܣܰܟ݂ܠܳܐ ܚܛܺܝܬ݂ܳܐ ܗ̱ܝ. ܘܛܰܡܐܽܘܬ݂ܳܐ ܕܒܰܪܢܳܫܳܐ ܒܺܝܫܬܳܐ.
Pro 24:10 ܘܰܠܥܰܘ̈ܳܠܶܐ ܒܺܝܫܬܳܐ ܬܶܕ݂ܒܰܪ ܐܶܢܽܘܢ: ܒܝܰܘܡܳܐ ܕܽܐܘܠܨܳܢܳܐ.
Pro 24:11 ܦܰܨܳܐ ܠܰܐܝܠܶܝܢ ܕܡܶܬܕܰܒܪܺܝܢ ܠܡܰܘܬܳܐ. ܘܰܠܡܶܙܒܰܢ ܠܰܐܝܠܶܝܢ ܕܡܶܬܬܰܚܕܺܝܢ ܠܩܶܛܠܳܐ: ܠܳܐ ܬܚܽܘܣ.
Pro 24:12 ܘܶܐܢ ܬܺܐܡܰܪ ܕܠܳܐ ܝܳܕܰܥ ܐ̱ܢܳܐ: ܕܰܥ ܕܬܰܪܥܺܝܬ݂ܳܐ ܕܠܶܒܳܐ: ܐܰܠܳܗܰܐ ܗ̱ܘ ܒܳܨܶܐ. ܘܰܕ݂ܢܳܛܰܪ ܢܰܦܫܳܟ݂: ܗܽܘ ܝܳܕܰܥ ܘܦܳܪܰܥ ܠܒܰܪܢܳܫܳܐ ܐܰܝܟ݂ ܥܒܳܕ݂ܰܘ̈ܗܝ.
Pro 24:13 ܐܰܟ݂ܽܘܠ ܒܶܪܝ ܕܶܒܫܳܐ: ܡܶܛܽܠ ܕܛܳܒ ܗ̱ܘ: ܘܟܰܟܳܪܺܝܬ݂ܳܐ ܚܠܺܝܬ݂ܳܐ ܒܚܶܟܳܟ݂.
Pro 24:14 ܗܳܟܰܢܳܐ ܐܳܦ ܚܶܟ݂ܡܬ݂ܳܐ ܠܢܰܦܫܳܟ݂ ܬܶܫܟܰܚ. ܘܬܶܗܘܶܐ ܠܳܟ݂ ܚܰܪܬܳܐ: ܘܣܰܒܪܳܟ݂ ܠܳܐ ܢܶܬܦܣܶܩ.
Pro 24:15 ܠܳܐ ܬܰܟ݂ܡܶܢ ܥܰܘܠܳܐ ܒܕܰܝܪܶܗ ܕܙܰܕܺܝܩܳܐ. ܘܠܳܐ ܬܶܒܽܘܙ ܒܶܝܬ ܡܰܫܪܶܝܗ.
Pro 24:16 ܡܶܛܽܠ ܕܰܫܒܰܥ ܙܰܒ̈ܢܺܝܢ ܢܳܦܶܠ ܙܰܕܺܝܩܳܐ ܘܩܳܐܶܡ. ܘܖ̈ܰܫܺܝܥܶܐ ܒܒܺܝܫܬܳܐ ܢܶܣܬܰܚܦܽܘܢ.
Pro 24:17 ܡܳܐ ܕܢܳܦܶܠ ܒܥܶܠܕܒܳܒܳܟ݂: ܠܳܐ ܬܶܚܕܶܐ. ܘܡܳܐ ܕܡܶܣܬܚܶܦ: ܠܳܐ ܢܕ݂ܽܘܨ ܠܶܒܳܟ݂.
Pro 24:18 ܕܰܠܡܳܐ ܢܶܚܙܶܐ ܡܳܪܝܳܐ: ܘܢܶܬܒܶܐܫ ܒܥܰܝܢܰܘ̈ܗܝ: ܘܢܰܗܦܶܟ݂ ܪܽܘܓܙܶܗ ܡܶܢܶܗ.
Pro 24:19 ܠܳܐ ܬܶܚܣܰܡ ܒܒܺܝ̈ܫܶܐ. ܘܠܳܐ ܬܶܛܰܢ ܒܥܰܘ̈ܳܠܶܐ.
Pro 24:20 ܡܶܛܽܠ ܕܰܠܒܺܝ̈ܫܶܐ ܠܳܐ ܗܳܘܝܳܐ ܠܗܽܘܢ ܚܰܪܬܳܐ. ܘܰܫܪܳܓܗܽܘܢ ܕܥܰܘ̈ܳܠܶܐ ܢܶܕ݂ܥܰܟ݂.
Pro 24:21 ܕܚܰܠ ܒܶܪܝ ܡܶܢ ܡܳܪܝܳܐ: ܘܰܐܡܠܶܟ݂. ܘܥܰܡ ܫܳܛܝܳܐ ܠܳܐ ܬܶܬܚܰܠܰܛ. 
Pro 24:22 ܡܶܢ ܫܶܠܝܳܐ ܓܶܝܪ ܐܳܬܶܐ ܬܒܳܪܗܽܘܢ. ܘܣܰܘܦܳܐ ܕܰܫܢܰܝ̈ܗܽܘܢ ܡܰܢܽܘ ܝܳܕܰܥ.
Pro 24:23 ܗܳܠܶܝܢ ܠܚܰܟܺܝ̈ܡܶܐ ܐܳܡܰܪ ܐ̱ܢܳܐ. ܠܡܶܣܰܒ ܒܰܐܦ̈ܶܐ ܒܕܺܝܢܳܐ: ܠܳܐ ܫܰܦܺܝܪ.
Pro 24:24 ܐܳܦܠܳܐ ܠܡܺܐܡܰܪ ܠܥܰܘܳܠܳܐ ܕܙܰܕܺܝܩ ܐܰܢ̱ܬ. ܢܠܽܘܛܽܘܢܶܗ ܥܰܡ̈ܡܶܐ: ܘܰܢܨܰܚ̈ܝܳܢܶܗ ܐܶܡ̈ܘܳܬ݂ܳܐ.
Pro 24:25 ܡܰܟܣܺܢ̈ܶܐ ܢܶܬܒܰܣܡܽܘܢ. ܘܰܥܠܰܝܗܽܘܢ ܬܺܐܬܶܐ ܒܽܘܪܟܬ݂ܳܐ ܛܳܒܬ݂ܳܐ.
Pro 24:26 ܘܣܶܦ̈ܘܳܬܳܐ ܢܢܰܫܩܽܘܢ ܕܰܐܝܠܶܝܢ ܕܡܰܟܣܳܢܺܝܢ.
Pro 24:27 ܛܰܝܶܒ ܒܫܽܘܩܳܐ ܥܒܳܕܰܝ̈ܟ: ܘܥܰܬܶܕ݂ ܒܚܰܩܠܳܟ݂. ܘܒܳܬܰܪܟܶܢ ܬܶܒܢܶܐ ܒܰܝܬܳܟ݂.
Pro 24:28 ܠܳܐ ܬܶܗܘܶܐ ܣܳܗܕܳܐ ܕܰܓܳܠܳܐ ܥܰܠ ܚܰܒܪܳܟ݂. ܠܳܐ ܬܦܰܬܦܬܺܝܘܗܝ ܒܣܶܦ̈ܘܳܬ݂ܳܟ݂.
Pro 24:29 ܘܠܳܐ ܬܺܐܡܰܪ ܕܶܐܥܒܶܕ݂ ܠܶܗ ܐܰܝܟ݂ ܕܰܥܒܰܕ݂ ܠܺܝ: ܘܶܐܦܶܪܥܺܝܘܗܝ ܐܰܝܟ݂ ܥܒܳܕ݂ܰܘ̈ܗܝ.
Pro 24:30 ܥܰܠ ܚܰܩܠܶܗ ܕܓܰܒܪܳܐ ܚܒܰܢܳܢܳܐ ܥܶܒܪܶܬ: ܘܥܰܠ ܟܰܪܡܶܗ ܕܒܰܪܢܳܫܳܐ ܚܰܣܺܝܪ ܠܶܒܳܐ
Pro 24:31 ܘܰܣܠܶܩ ܟܽܠܶܗ: ܐܶܬܡܠܺܝ ܝܰܥܪܳܐ. ܘܟܰܣܺܝܘ ܐܰܦܰܘ̈ܗܝ ܚܽܘ̈ܠܕܶܐ. ܘܰܣܝܳܓܰܘ̈ܗܝ ܕܟܺܐܦ̈ܶܐ ܐܶܣܬܚܶܦܘ.
Pro 24:32 ܘܰܚܙܺܝ݀ܬ ܐܶܢܳܐ ܘܣܳܡ݀ܬ ܒܠܶܒܝ: ܘܩܰܒܠܶܬ ܡܰܪܕܽܘܬ݂ܳܐ.
Pro 24:33 ܘܶܐܢ ܩܰܠܺܝܠ ܬܢܽܘܡ: ܘܩܰܠܺܝܠ ܬܶܕ݂ܡܰܟ݂: ܘܩܰܠܺܝܠ ܬܣܺܝܡ ܐܺܝܕ݂ܳܟ݂ ܥܰܠ ܚܰܕܝܳܟ݂.
Pro 24:34 ܬܺܐܙܰܠ ܩܕ݂ܳܡܰܝܟ ܡܶܣܟܺܢܽܘܬ݂ܳܐ: ܘܬܰܕܪܟ݂ܳܟ݂ ܨܪܺܝܟ݂ܽܘܬ݂ܳܐ ܐܰܝܟ݂ ܓܰܒܪܳܐ ܛܰܒܠܳܪܳܐ. 
Pro 25:1 ܘܳܐܦ ܗܳܠܶܝܢ ܡܰܬܠܰܘ̈ܗܝ ܕܰܫܠܶܝܡܽܘܢ ܥܰܡܺܝ̈ܩܶܐ: ܕܰܟ݂ܬܰܒܘ ܖ̈ܳܚܡܰܘܗܝ ܕܚܶܙܰܩܝܳܐ ܡܰܠܟܳܐ ܕܰܝܗܽܘܕܳܐ.
Pro 25:2 ܬܶܫܒܽܘܚܬܶܗ ܕܰܐ‌ܠܳܗܳܐ ܡܰܢ ܕܰܡܛܰܫܶܐ ܡܶܠܬ݂ܳܐ: ܘܬܶܫܒܽܘܚܬܶܗ ܕܡܰܠܟܳܐ ܡܰܢ ܕܒܳܨܶܐ ܡܶܠܬ݂ܳܐ.
Pro 25:3 ܫܡܰܝܳܐ ܪܳܡܺܝܢ: ܘܰܐܪܥܳܐ ܥܰܡܺܝܳܩܳܐ. ܘܠܶܒܶܗ ܕܡܰܠܟܳܐ ܠܳܐ ܡܶܬܒܨܶܐ.
Pro 25:4 ܓܒܰܘ ܣܽܘܠܰܐܢܳܐ ܡܶܢ ܣܺܐܡܳܐ: ܕܢܶܦܽܘܩ ܡܳܐܢܳܐ ܟܰܕ݂ ܕܟ݂ܶܐ.
Pro 25:5 ܢܶܬ݂ܒܰܕܪܽܘܢ ܥܰܘ̈ܳܠܶܐ ܡܶܢ ܩܕ݂ܳܡ ܡܰܠܟܳܐ. ܘܢܶܬ݂ܩܰܢ ܟܽܘܪܣܝܶܗ ܒܙܰܕܺܝܩܽܘܬ݂ܳܐ.
Pro 25:6 ܠܳܐ ܬܶܫܬܰܒܗܰܪ ܩܕ݂ܳܡ ܡܰܠܟܳܐ. ܘܰܒܕ݂ܽܘܟܬ݂ܳܐ ܕܪܰܘܖ̈ܒܳܢܶܐ ܠܳܐ ܬܩܽܘܡ.
Pro 25:7 ܫܰܦܺܝܪ ܗ̱ܘ̣ ܓܶܝܪ ܕܢܺܐܡܰܪ ܠܳܟ݂: ܐܶܬܩܰܪܰܒ ܠܥܶܠ: ܛܳܒ ܡܶܢ ܕܰܢܡܰܟܟ݂ܳܟ݂: ܩܕ݂ܳܡ ܫܰܠܺܝܛܳܐ. ܡܶܕܶܡ ܕܰܚ̈ܙܰܝ ܥܰܝܢܰܝ̈ܟ: ܗܰܘ ܐܶܡܰܪ.
Pro 25:8 ܘܠܳܐ ܬܶܦܽܘܩ ܠܰܡܕ݂ܳܢ ܡܣܰܪܗܒܳܐܺܝܬ݂. ܕܠܳܐ ܟܰܕ݂ ܬܕ݂ܽܘܢ ܒܰܐ̱ܚܪܳܝܬܳܐ: ܢܚܰܣܕܽܘܢܳܟ݂ ܖ̈ܳܚܡܰܝܟ݂.
Pro 25:9 ܕܺܝܢܳܟ݂ ܕܽܘܢ ܥܰܡ ܚܰܒܪܳܟ݂. ܘܐ̱ܪܳܙܳܐ ܐ̱ܚܪܺܢܳܐ ܠܳܐ ܬܶܓܠܶܐ.
Pro 25:10 ܕܠܳܐ ܡܰܢ ܕܫܳܡܰܥ: ܢܚܰܣܕܳܟ݂. ܘܢܶܪܢܽܘܢ ܒܳܟ݂ ܣܰܓܺܝ̈ܐܶܐ.
Pro 25:11 ܚܰܙܽܘܪܳܐ ܕܕܰܗܒܳܐ ܒܰܢܓܽܘܕ݂ܳܐ ܕܣܺܐܡܳܐ: ܕܰܡܡܰܠܶܠ ܡܶܠܬ݂ܳܐ.
Pro 25:12 ܩܕ݂ܳܫܳܐ ܕܕܰܗܒܳܐ ܘܣܰܪܕܽܘܢ ܛܳܒܳܐ: ܗܳܟܰܢܳܐ ܡܰܟܣܳܢܽܘܬ݂ܳܐ ܕܚܰܟܺܝ̈ܡܶܐ ܠܐܶܕ݂ܢܳܐ ܕܫܳܡܥܳܐ.
Pro 25:13 ܐܰܟ݂ܙܢܳܐ ܕܡܳܐ ܕܢܳܚܶܬ݂ ܬܰܠܓܳܐ ܒܝܰܘܡܳܐ ܕܰܚܨܳܕܳܐ: ܡܦܰܝܶܓ ܚܽܘܡܳܐ. ܗܳܟܰܢܳܐ ܐܺܝܙܓܰܕܳܐ ܡܗܰܝܡܢܳܐ ܠܰܡܫܰܕܖ̈ܳܢܰܘܗܝ: ܘܢܰܦܫܳܐ ܕܡܳܖ̈ܰܘܗܝ ܡܰܗܦܶܟ݂.
Pro 25:14 ܐܰܟ݂ܙܢܳܐ ܕܡܳܐ ܕܺܐܝܬ݂ ܥܢܳܢ̈ܶܐ ܘܪܽܘܚܳܐ: ܘܡܶܛܪܳܐ ܠܰܝܬ: ܗܳܟܰܢܰܐ ܗ̱ܘ ܓܰܒܪܳܐ ܕܡܶܫܬܰܒܗܰܪ ܒܡܰܘ̈ܗܒܳܬ݂ܳܐ ܕܰܓܳܠ̈ܳܬ݂ܳܐ.
Pro 25:15 ܒܢܰܓ݂ܺܝܪܽܘܬ݂ ܪܽܘܚܳܐ ܡܫܰܕܰܠ ܫܰܠܺܝܛܳܐ. ܘܠܶܫܳܢܳܐ ܪܰܟܺܝܟ݂ܳܐ ܬܳܒܰܪ ܓܰܖ̈ܡܶܐ.
Pro 25:16 ܡܳܐ ܕܶܐܫܟܰܚܬ ܕܶܒܫܳܐ: ܡܶܣܬ݂ܳܟ݂ ܐܰܟ݂ܽܘܠ. ܕܠܳܐ ܟܰܕ݂ ܬܶܣܒܰܥ: ܬܬܺܝܒܺܝܘܗܝ.
Pro 25:17 ܠܳܐ ܬܰܬܟܶܒ ܪܶܓܠܳܟ݂ ܠܒܶܝܬ݂ ܪܳܚܡܳܟ݂. ܕܠܳܐ ܢܶܣܒܥܳܟ݂ ܘܢܶܣܢܶܝܟ݂.
Pro 25:18 ܐܰܝܟ݂ ܦܳܕ݂ܽܘܥܳܐ ܘܣܰܝܦܳܐ ܘܓܶܐܪܳܐ ܫܢܺܝܢܳܐ: ܗܳܟܰܢܰܐ ܗ̱ܘ ܓܰܒܪܳܐ ܕܡܰܣܗܶܕ݂ ܣܳܗܕܽܘܬ݂ܳܐ ܕܰܓܳܠܬܳܐ ܥܰܠ ܚܰܒܪܶܗ.
Pro 25:19 ܐܰܝܟ݂ ܫܶܢܳܐ ܕܒܺܝܫܳܐ: ܘܰܐܝܟ݂ ܪܶܓܠܳܐ ܡܙܳܥܬ݂ܳܐ: ܗܳܟܰܢܰܐ ܗ̱ܘ ܬܽܘܟ݂ܠܳܢܶܗ ܕܕܰܓܳܠܳܐ ܒܝܰܘܡܳܐ ܕܽܐܘܠܨܳܢܳܐ.
Pro 25:20 ܡܰܢ ܕܫܳܩܶܠ ܡܰܪܛܽܘܛܳܐ ܡܶܢ ܚܰܒܪܶܗ ܒܝܰܘܡܳܐ ܕܩܰܪܬ݂ܳܐ: ܐܰܝܟ݂ ܗܰܘ ܕܪܳܡܶܐ ܚܰܠܳܐ ܥܰܠ ܝܰܬ݂ܪܳܐ: ܘܡܰܨܪܶܦ ܠܠܶܒܳܐ ܟܳܝܒܳܐ. ܐܰܝܟ݂ ܣܳܣܳܐ ܠܡܳܐܢܳܐ: ܘܰܐܝܟ݂ ܒܶܠܛܺܝܬ݂ܳܐ ܠܩܰܝܣܳܐ: ܗܳܟܰܢܳܐ ܟܰܪܝܽܘܬ݂ܳܐ ܡܰܗܪܳܐ ܠܠܶܒܶܗ ܕܓܰܒܪܳܐ.
Pro 25:21 ܐܶܢ ܟܦܶܢ ܒܥܶܠܕܒܳܒܳܟ݂: ܐܰܘܟܶܠܳܝܗܝ. ܘܶܐܢ ܨ̇ܗܶܐ̣: ܐܰܫܩܳܝܗܝ.
Pro 25:22 ܘܟܰܕ݂ ܗܳܠܶܝܢ ܬܶܥܒܶܕ݂ ܠܶܗ: ܓܽܘܡܖ̈ܶܐ ܕܢܽܘܪܳܐ ܚܳܕܶܐ ܐܰܢ̱ܬ ܥܰܠ ܪܺܫܶܗ. ܘܡܳܪܝܳܐ ܦܳܪܰܥ ܠܳܟ݂.
Pro 25:23 ܐܰܝܟ݂ ܕܪܽܘܚܳܐ ܕܓܰܪܒܝܳܐ ܒܳܛܢܳܐ ܡܶܛܪܶܐ: ܗܳܟܰܢܳܐ ܐܰܦ̈ܶܐ ܒܺܝ̈ܫܳܬ݂ܳܐ ܘܠܶܫܳܢܳܐ ܡܛܰܫܝܳܐ.
Pro 25:24 ܫܰܦܺܝܪ ܠܡܶܥܡܰܪ ܥܰܠ ܩܰܪܢܳܐ ܕܶܐܓܳܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ: ܘܰܒܒܰܝܬܳܐ ܕܦܳܠ̈ܰܓܘܳܬ݂ܳܐ.
Pro 25:25 ܐܰܟ݂ܙܢܳܐ ܕܡܰܝ̈ܳܐ ܩܰܪܺܝܖ̈ܶܐ ܠܢܰܦܫܳܐ ܨܗܺܝܬ݂ܳܐ: ܗܳܟܰܢܰܐ ܗ̱ܘ ܛܶܒܳܐ ܫܰܦܺܝܪܳܐ ܕܳܐܬܶܐ ܡܶܢ ܐܰܪܥܳܐ ܪܰܚܺܝܩܬܳܐ.
Pro 25:26 ܐܰܝܟ݂ ܕܣܳܟܰܪ ܐ̱ܢܳܫ ܡܰܒܽܘܥܳܐ: ܘܡܰܦܩܳܢܳܐ ܕܡܰܝ̈ܳܐ ܡܚܰܒܶܠ: ܗܳܟܰܢܰܐ ܗ̱ܘ ܙܰܕܺܝܩܳܐ ܡܳܐ ܕܢܳܦܶܠ ܩܕ݂ܳܡ ܥܰܘܳܠܳܐ.
Pro 25:27 ܠܡܶܐܟܰܠ ܕܶܒܫܳܐ ܣܰܓܺܝ: ܠܳܐ ܫܰܦܺܝܪ. ܘܳܐܦܠܳܐ ܠܡܶܒܨܳܐ ܡ̈ܶܠܶܐ ܡܫܰܒ̈ܚܳܬ݂ܳܐ.
Pro 25:28 ܐܰܝܟ݂ ܡܕ݂ܺܝܢ̱ܬܳܐ ܬܪܺܝܥܬܳܐ: ܕܠܰܝܬ ܠܳܗ̇ ܫܽܘܪܳܐ: ܗܳܟܰܢܰܐ ܗ̱ܘ ܓܰܒܪܳܐ ܕܠܳܐ ܢܰܓܺܝܪܳܐ ܪܽܘܚܶܗ.
Pro 26:1 ܐܰܝܟ݂ ܬܰܠܓܳܐ ܒܩܰܝܛܳܐ: ܘܰܐܝܟ݂ ܡܶܛܪܳܐ ܒܰܚܨܳܕܳܐ: ܗܳܟܰܢܳܐ ܠܳܐ ܝܳܐܶܐ ܐܺܝܩܳܪܳܐ ܠܣܰܟ݂ܠܳܐ.
Pro 26:2 ܐܰܝܟ݂ ܨܶܦܪܳܐ ܘܚܰܝܽܘܬ݂ ܟܶܢܦܳܐ ܕܦܳܖ̈ܚܳܢ ܒܳܐܐܰܪ: ܗܳܟܰܢܳܐ ܠܰܘܛܬ݂ܳܐ ܣܪܺܝܩܬܳܐ ܦܳܗܝܳܐ.
Pro 26:3 ܫܰܘܛܳܐ ܠܣܽܘܣܝܳܐ: ܘܙܶܩܬܳܐ ܠܰܚܡܳܪܳܐ: ܗܳܟܰܢܳܐ ܐܳܦ ܠܓܰܒܪܳܐ ܣܰܟ݂ܠܳܐ.
Pro 26:4 ܠܳܐ ܬܶܬܶܠ ܦܶܬܓܳܡܳܐ ܠܣܰܟ݂ܠܳܐ ܐܰܝܟ݂ ܣܰܟ݂ܠܽܘܬܶܗ. ܕܠܳܐ ܐܳܦ ܐܰܢ̱ܬ ܬܶܬܕܰܡܶܐ ܠܶܗ.
Pro 26:5 ܐܶܠܳܐ ܡܰܠܶܠ ܥܰܡ ܣܰܟ݂ܠܳܐ ܐܰܝܟ݂ ܚܰܟܺܝܡܽܘܬܳܟ݂. ܕܠܳܐ ܢܶܣܒܰܪ ܒܢܰܦܫܶܗ ܕܚܰܟܺܝܡ ܗ̱ܘ.
Pro 26:6 ܡܶܢ ܬܚܶܝܬ ܪܶܓܠܶܗ ܫܳܬܶܐ ܥܰܘܠܳܐ: ܡܰܢ ܕܰܡܫܰܕܰܪ ܡܶܠܬ݂ܳܐ ܒܝܰܕ݂ ܣܰܟ݂ܠܳܐ.
Pro 26:7 ܐܶܢ ܬܶܬܶܠ ܗܶܠܰܟ݂ܬ݂ܳܐ ܠܰܚܓܺܝܪܳܐ: ܬܩܰܒܶܠ ܡܶܠܬ݂ܳܐ ܡܶܢ ܦܽܘܡܶܗ ܕܣܰܟ݂ܠܳܐ.
Pro 26:8 ܐܰܝܟ݂ ܟܺܐܦܳܐ ܒܩܶܠܥܳܐ: ܗܳܟܰܢܳܐ ܡܰܢ ܕܰܡܫܰܒܰܚ ܠܣܰܟ݂ܠܳܐ. ܟܽܘ̈ܒܶܐ ܝܺܥܰܘ ܒܺܐܝܕ݂ܶܗ ܕܪܰܘܳܝܳܐ. ܘܫܳܛܝܽܘܬ݂ܳܐ ܒܦܽܘܡܶܗ ܕܣܰܟ݂ܠܳܐ.
Pro 26:10 ܣܰܓܺܝ ܚܳܐܶܫ ܒܶܣܪܶܗ ܕܣܰܟ݂ܠܳܐ. ܘܪܰܘܳܝܳܐ ܥܒܰܪ (ܥܳܒܰܪ) ܝܰܡܳܐ.
Pro 26:11 ܐܰܝܟ݂ ܟܰܠܒܳܐ ܕܗܳܦܶܟ݂ ܥܰܠ ܬܝܽܘܒܶܗ: ܗܳܟܰܢܰܐ ܗ̱ܘ ܣܰܟ݂ܠܳܐ ܕܫܳܛܶܐ ܒܣܰܟ݂ܠܽܘܬܶܗ.
Pro 26:12 ܐܶܢ ܚܙܰܝܬ ܓܰܒܪܳܐ ܕܚܰܟܺܝܡ ܒܥܰܝܢܰܝ̈ ܢܰܦܫܶܗ: ܦܰܩܳܚ ܣܰܟ݂ܠܳܐ ܛܳܒ ܡܶܢܶܗ.
Pro 26:13 ܐܳܡܰܪ ܚܒܰܢܳܢܳܐ ܡܳܐ ܕܡܶܫܬܰܕܰܪ: ܐܰܪܝܳܐ ܒܽܐܘܪܚܳܐ: ܘܰܐܪܝܳܐ ܒܶܝܬ ܫܽܘ̈ܩܶܐ.
Pro 26:14 ܐܰܝܟ݂ ܬܰܪܥܳܐ ܕܡܶܬܟܪܶܟ݂ ܥܰܠ ܨܳܝܰܪܬܶܗ: ܗܳܟܰܢܳܐ ܚܒܰܢܳܢܳܐ ܡܶܬܗܰܦܰܟ݂ ܒܥܰܪܣܶܗ.
Pro 26:15 ܚܒܰܢܳܢܳܐ ܕܰܡܛܰܫܶܐ ܐܺܝܕ݂ܰܘ̈ܗܝ ܒܥܽܘܒܶܗ: ܢܶܠܐܶܐ ܕܢܰܘܒܶܠ ܐܶܢܶܝܢ ܠܦܽܘܡܶܗ.
Pro 26:16 ܚܒܰܢܳܢܳܐ ܚܰܟܺܝܡ ܒܥܰܝܢܰܝ̈ ܢܰܦܫܶܗ: ܛܳܒ ܡܶܢ ܫܰܒܥܳܐ ܝܳܗܒܰܝ̈ ܛܰܥܡܳܐ.
Pro 26:17 ܕܡܳܠܶܛ ܒܕܺܝܢܳܐ ܕܠܳܐ ܕܺܝܠܶܗ: ܐܰܝܟ݂ ܗܰܘ ܗ̱ܘ̣ ܕܰܐܚܺܝܕ݂ ܒܶܐܕ݂ܢܰܘ̈ܗܝ ܕܟܰܠܒܳܐ.
Pro 26:18 ܐܰܟ݂ܙܢܳܐ ܕܫܰܒܗܖ̈ܳܢܶܐ ܡܫܰܕܶܝܢ ܡ̈ܶܠܶܐ: ܐܰܝܟ݂ ܓܶܐܖ̈ܶܐ ܫܢܺܝܢ̈ܶܐ ܕܡܰܘܬܳܐ.
Pro 26:19 ܗܳܟܰܢܰܐ ܗ̱ܘ ܓܰܒܪܳܐ ܕܢܳܟܶܠ ܠܚܰܒܪܶܗ. ܘܡܳܐ ܕܶܐܣܬܰܟܠܺܝܘܗܝ: ܐܳܡܰܪ ܡܶܓܚܰܟ ܓܶܚܟܶ݀ܬ.
Pro 26:20 ܡܳܐ ܕܠܰܝܬ ܩܰܝ̈ܣܶܐ: ܕܳܥܟܳܐ ܢܽܘܪܳܐ. ܘܰܐܬܰܪ ܕܠܰܝܬ ܫܳܓܽܘܫܳܐ: ܫܰܠܝܳܐ ܡܰܨܽܘܬ݂ܳܐ.
Pro 26:21 ܛܪܳܛܩܶܠ (ܦܰܚܡܳܐ) ܠܓܽܘܡܖ̈ܶܐ: ܘܩܰܝ̈ܣܶܐ ܠܢܽܘܪܳܐ: ܘܓܰܒܪܳܐ ܛܰܪܟܳܢܳܐ ܡܓܰܪܶܓ ܗܶܪܬ݂ܳܐ.
Pro 26:22 ܡܶܠܰܘ̈ܗܝ ܕܛܰܪܟܳܢܳܐ ܫܳܓ̈ܫܳܢ. ܘܢܳܚ̈ܬܳܢ ܠܬܰܘܳܢ̈ܶܐ ܕܠܶܒܳܐ.
Pro 26:23 ܐܰܝܟ݂ ܣܺܐܡܳܐ ܡܰܣܠܝܳܐ ܕܰܩܪܺܝܡ ܥܰܠ ܚܶܨܦܳܐ: ܗܳܟܰܢܳܐ ܣܶܦ̈ܘܳܬܳܐ ܕܝܳܩ̈ܕܳܢ: ܘܠܶܒܳܐ ܒܺܝܫܳܐ.
Pro 26:24 ܡܶܢ ܣܶܦ̈ܘܳܬܶܗ ܡܶܬܺܝܕܰܥ ܣܳܢܳܐܐ. ܘܰܒܓܰܘܶܗ ܟܰܡܺܝܢ ܟܡܺܐܢܳܐ.
Pro 26:25 ܘܶܐܢ ܡܰܡܶܟ݂ ܩܳܠܶܗ: ܠܳܐ ܬܗܰܝܡܢܺܝܘܗܝ. ܡܶܛܽܠ ܕܰܫܒܰܥ ܒܺܝ̈ܫܳܢ ܐܺܝܬ݂ ܒܓܰܘܶܗ.
Pro 26:26 ܕܰܡܟܰܣܶܐ ܣܶܢܶܐܬ݂ܳܐ ܒܠܶܒܶܗ: ܬܶܬܓܠܶܐ ܒܺܝܫܬܶܗ ܒܰܟ݂ܢܽܘܫܬܳܐ.
Pro 26:27 ܕܚܳܦܰܪ ܓܽܘܡܳܨܳܐ: ܢܳܦܶܠ ܒܶܗ. ܘܕܰܡܥܰܓܶܠ ܟܺܐܦܳܐ: ܥܠܰܘܗܝ ܬܶܗܦܽܘܟ݂.
Pro 26:28 ܠܶܫܳܢܳܐ ܕܰܓܳܠܳܐ ܣܳܢܶܐ ܩܽܘܫܬܳܐ. ܘܦܽܘܡܳܐ ܛܰܪܟܳܢܳܐ ܥܳܒܶܕ݂ ܫܓܽܘܫܝܳܐ. 
Pro 27:1 ܠܳܐ ܬܶܫܬܰܒܗܰܪ ܠܝܰܘܡܳܐ ܕܰܡܚܳܪ. ܠܳܐ ܓܶܝܪ ܝܳܕܰܥ ܐܰܢ̱ܬ ܡܳܢܳܐ ܝܳܠܶܕ݂.
Pro 27:2 ܢܫܰܒܚܳܟ݂ ܢܽܘܟ݂ܪܳܝܳܐ: ܘܠܳܐ ܦܽܘܡܳܟ݂ ܘܰܐ̱ܚܪܺܢܳܐ: ܘܠܳܐ ܣܶܦ̈ܘܳܬܳܟ݂.
Pro 27:3 ܝܰܩܺܝܪܳܐ ܟܺܐܦܳܐ: ܘܢܳܛܶܠ ܚܳܠܳܐ. ܘܪܽܘܓܙܶܗ ܕܣܰܟ݂ܠܳܐ ܝܰܩܺܝܪ ܡܶܢ ܬܖ̈ܰܝܗܽܘܢ.
Pro 27:4 ܡܰܪܳܚܽܘܬ݂ܳܐ ܗ̱ܝ ܚܶܡܬ݂ܳܐ: ܘܚܺܐܦܳܐ ܪܽܘܓܙܳܐ. ܘܡܰܢܽܘ ܢܩܽܘܡ ܩܕ݂ܳܡ ܛܢܳܢܳܐ.
Pro 27:5 ܛܳܒܳܐ ܗ̱ܝ ܡܰܟܣܳܢܽܘܬ݂ܳܐ ܕܓܰܠܝܳܐ: ܡܶܢ ܪܳܚܡܽܘܬ݂ܳܐ ܕܰܡܛܰܫܝܳܐ.
Pro 27:6 ܫܰܦܺܝܖ̈ܳܢ ܡܰܚ̈ܘܳܬܶܗ ܕܪܳܚܡܳܐ: ܡܶܢ ܢܽܘܫ̈ܩܳܬܶܗ ܕܰܒܥܶܠܕܒܳܒܳܐ.
Pro 27:7 ܢܰܦܫܳܐ ܕܣܰܒܥܳܐ ܕܳܝܫܳܐ ܟܰܟܳܖ̈ܝܳܬ݂ܳܐ: ܘܢܰܦܫܳܐ ܟܦܰܢܬ݂ܳܐ ܐܳܦ ܡܰܪܺܝܪܳܬ݂ܳܐ ܚܰܠ̈ܝܳܢ ܐܶܢܶܝܢ ܠܳܗ̇.
Pro 27:8 ܐܰܝܟ݂ ܨܶܦܪܳܐ ܕܰܡܫܰܢܝܳܐ ܩܶܢܳܗ̇: ܗܳܟܰܢܰܐ ܗ̱ܘ ܓܰܒܪܳܐ ܕܙܳܐܰܥ ܡܶܢ ܕܽܘܟܬܶܗ.
Pro 27:9 ܐܰܝܟ݂ ܡܶܫܚܳܐ ܘܒܶܣܡܳܐ ܕܰܡܚܰܕܶܝܢ ܠܶܒܳܐ: ܗܳܟܰܢܰܐ ܗ̱ܘ ܡܰܢ ܕܰܡܒܰܣܶܡ ܠܚܰܒܪܶܗ ܒܡܶܠܟ݂ܳܐ ܕܢܰܦܫܶܗ.
Pro 27:10 ܪܳܚܡܳܟ݂ ܘܪܳܚܡܶܗ ܕܰܐܒܽܘܟ݂ ܠܳܐ ܬܶܫܒܽܘܩ. ܘܰܠܒܶܝܬ݂ ܐܰܚܽܘܟ݂ ܠܳܐ ܬܶܥܽܘܠ ܒܝܰܘܡܳܐ ܕܰܬܒܳܪܳܟ݂. ܛܳܒ ܗ̱ܘ̣ ܫܒܳܒܳܐ ܕܩܰܪܺܝܒ: ܡܶܢ ܐܰܚܳܐ ܕܪܰܚܺܝܩ.
Pro 27:11 ܐܶܬܚܰܟܰܡ ܒܶܪܝ: ܘܚܰܕܳܐ ܠܶܒܝ. ܘܒܰܛܶܠ ܡܶܢܝ ܚܶܣܕܳܐ ܕܰܡܚܰܣܕ݂ܳܢܰܝ̈.
Pro 27:12 ܥܪܺܝܡܳܐ ܚܙܳܐ ܒܺܝܫܬܳܐ: ܘܶܐܬܛܰܫܺܝ ܣܰܟ݂̈ܠܶܐ ܕܶܝܢ ܥܶܒܰܪܘ ܥܠܶܝܗ̇: ܘܰܚܣܰܪܘ.
Pro 27:13 ܡܶܬܢܣܶܒ ܡܰܪܛܽܘܛܶܗ ܕܡܰܢ ܕܥܳܪܶܒ ܠܢܽܘܟ݂ܪܳܝܳܐ. ܘܥܰܠ ܐܰܦܰܝ̈ ܢܽܘܟ݂ܪܳܝܳܐ ܡܶܫܟܳܢܶܗ.
Pro 27:14 ܕܰܡܒܰܪܶܟ݂ ܠܚܰܒܪܶܗ ܒܫܽܘܦܪܳܢܽܘܬ݂ܳܐ ܒܩܳܠܳܐ ܪܳܡܳܐ: ܠܳܐ ܗ̱ܘܳܐ ܦܪܺܝܫ ܡܶܢ ܗܰܘ ܕܠܳܐܶܛ.
Pro 27:15 ܐܰܝܟ݂ ܕܶܠܦܳܐ ܕܢܳܛܶܦ ܒܝܰܘܡܳܐ ܕܣܰܓ݂ܪܳܐ: ܗܳܟܰܢܳܐ ܗ̱ܝ ܐܰܢ̱ܬܬ݂ܳܐ ܢܰܨܳܝܬܳܐ.
Pro 27:16 ܪܽܘܚܳܐ ܕܓܰܪܒܝܳܐ ܩܰܫܝܳܐ. ܘܒܰܫܡܳܐ ܕܝܰܡܺܝܢܳܐ ܡܶܬܩܰܪܝܳܐ.
Pro 27:17 ܦܰܪܙܠܳܐ ܠܦܰܪܙܠܳܐ ܠܳܛܶܫ. ܘܓܰܒܪܳܐ ܠܳܛܶܫ ܦܰܪܨܽܘܦܳܐ ܕܚܰܒܪܶܗ.
Pro 27:18 ܕܢܳܛܰܪ ܬܺܐܬܳܐ: ܢܶܐܟ݂ܽܘܠ ܡܶܢ ܦܺܐܖ̈ܶܝܗ̇ ܘܕܰܙܗܺܝܪ ܒܡܳܪܶܗ: ܢܶܫܬܰܒܰܚ.
Pro 27:19 ܐܰܝܟ݂ ܕܠܳܐ ܕܳܡܶܝܢ ܦܰܖ̈ܨܽܘܦܶܐ ܠܦܰܖ̈ܨܽܘܦܶܐ: ܗܳܟܰܢܳܐ ܠܳܐ ܕܳܡܶܝܢ ܠܶܒܰܘ̈ܳܬ݂ܳܐ ܠܠܶܒܰܘ̈ܳܬ݂ܳܐ.
Pro 27:20 ܫܝܽܘܠ ܘܰܐܒܕܳܢܳܐ ܠܳܐ ܣܳܒܥܺܝܢ: ܗܳܟܰܢܳܐ ܐܳܦ ܥܰܝܢܗܽܘܢ ܕܰܒܢܰܝ̈ܢܳܫܳܐ ܠܳܐ ܣܳܒܥܳܐ.
Pro 27:21 ܨܪܳܦܳܐ ܒܳܩܶܐ ܠܣܺܐܡܳܐ: ܘܟ݂ܽܘܪܳܐ ܠܕܰܗܒܳܐ: ܘܓܰܒܪܳܐ ܡܶܢ ܦܽܘܡܳܐ ܕܰܡܫܰܒܚܳܢܰܘ̈ܗܝ. ܠܶܒܳܐ ܕܥܰܘ̈ܳܠܶܐ ܒܳܥܶܐ ܒܺܝܫܬܳܐ ܘܠܶܒܳܐ ܕܟܺܐܢ̈ܶܐ ܒܳܥܶܐ ܝܺܕܰܥܬ݂ܳܐ.
Pro 27:22 ܐܶܢ ܡܳܚܶܐ ܐܰܢ̱ܬ ܠܣܰܟ݂ܠܳܐ ܒܓܰܘ ܟܢܽܘܫܬܳܐ: ܡܶܕܶܡ ܠܳܐ ܡܰܘܬܰܪ ܐܰܢ̱ܬ ܠܶܗ. ܐܳܦܠܳܐ ܡܰܥܒܰܪ ܐܰܢ̱ܬ ܣܰܟ݂ܠܽܘܬܶܗ.
Pro 27:23 ܡܳܐ ܕܪܳܥܶܐ ܐܰܢ̱ܬ: ܕܰܥ ܐܰܦܰܝ̈ ܥܳܢ̈ܳܟ݂. ܘܣܺܝܡ ܠܶܒܳܟ݂ ܥܰܠ ܓܙܳܪܳܟ݂.
Pro 27:24 ܡܶܛܽܠ ܕܠܳܐ ܗ̱ܘܳܐ ܠܥܳܠܰܡ ܐܽܘܚܕܳܢܳܐ. ܘܳܐܦܠܳܐ ܡܰܫܠܶܡ ܕܳܪܳܐ ܠܕ݂ܳܪܳܐ.
Pro 27:25 ܫܘܰܚ ܥܡܺܝܪܳܐ: ܘܶܐܬܚܙܺܝ ܬܰܕ݂ܐܳܐ. ܘܶܐܬܟܢܶܫ ܥܶܣܒܳܐ ܕܛܽܘܖ̈ܶܐ.
Pro 27:26 ܐܶܡܖ̈ܶܐ ܠܰܠܒܽܘܫܳܟ݂: ܘܰܓܕܰܝ̈ܳܐ ܠܡܶܐܟ݂ܽܘܠܬܳܟ݂.
Pro 27:27 ܘܚܰܠܒܳܐ ܕܥܶܙ̈ܶܐ ܠܡܶܐܟ݂ܽܘܠܬܳܟ݂: ܘܰܠܡܶܐܟ݂ܽܘܠܬܳܐ ܕܒܰܝܬܳܟ݂.
Pro 28:1 ܢܶܥܪܩܽܘܢ ܥܰܘ̈ܳܠܶܐ ܟܰܕ݂ ܠܰܝܬ ܕܪܳܕܶܦ ܠܗܽܘܢ. ܘܙܰܕܺܝ̈ܩܶܐ ܐܰܝܟ݂ ܐܰܪܝܳܐ ܢܶܬܬܰܟ݂ܠܽܘܢ.
Pro 28:2 ܒܥܰܘܠܳܗ̇ ܕܰܐܪܥܳܐ ܣܳܓܶܝܢ ܫܰܠܺܝܛܳܢ̈ܶܝܗ̇. ܘܰܒܢܰܝ̈ܢܳܫܳܐ ܙܰܕܺܝ̈ܩܶܐ ܕܝܳܕ݂ܥܺܝܢ ܟܺܐܢܽܘܬ݂ܳܐ ܢܰܓܪܽܘܢ.
Pro 28:3 ܓܰܒܪܳܐ ܡܶܣܟܺܢܳܐ ܕܬ݂ܳܐܶܟ݂ ܠܡܶܣܟܺܢܳܐ: ܐܰܝܟ݂ ܡܶܛܪܳܐ ܚܒܺܝܛܳܐ ܕܠܰܝܬ ܒܶܗ ܝܽܘܬܪܳܢ.
Pro 28:4 ܐܰܝܠܶܝܢ ܕܫܳܒܩܺܝܢ ܢܳܡܽܘܣܳܐ: ܡܶܫܬܰܒܚܺܝܢ ܒܥܰܘܠܳܐ. ܘܰܐܝܠܶܝܢ ܕܢܳܛܪܺܝܢ ܢܳܡܽܘܣܳܐ: ܡܰܥܫܢܺܝܢ ܢܰܦܫܗܽܘܢ.
Pro 28:5 ܓܰܒܖ̈ܶܐ ܒܺܝ̈ܫܶܐ ܠܳܐ ܡܶܣܬܰܟܠܺܝܢ ܕܺܝܢܳܐ. ܘܰܕ݂ܒܳܥܶܝܢ ܠܡܳܪܝܳܐ. ܝܳܕ݂ܥܺܝܢ ܟܽܠܗܶܝܢ ܛܳܒ̈ܳܬ݂ܳܐ.
Pro 28:6 ܡܶܣܟܺܢܳܐ ܡܗܰܠܶܟ݂ ܒܬܰܡܺܝܡܽܘܬ݂ܳܐ. ܘܥܰܬܺܝܪܳܐ ܡܥܰܩ̈ܡܳܢ ܐܽܘܖ̈ܚܳܬܶܗ.
Pro 28:7 ܕܢܳܛܰܪ ܢܳܡܽܘܣܳܐ: ܒܪܳܐ ܗ̱ܘ ܣܰܟܽܘܠܬܳܢܳܐ. ܘܰܕ݂ܦܳܠܰܚ ܣܪܺܝܩܽܘܬ݂ܳܐ: ܡܰܒܗܶܬ݂ ܠܰܐܒܽܘܗܝ.
Pro 28:8 ܕܡܰܣܓܶܐ ܩܶܢܝܳܢܶܗ ܡܶܢ ܩܨܳܨܳܐ ܘܡܶܢ ܪܶܒܺܝܬ݂ܳܐ: ܢܶܫܒܩܺܝܘܗܝ ܠܡܰܢ ܕܰܡܪܰܚܶܡ ܥܰܠ ܡܶܣܟܺܢܳܐ.
Pro 28:9 ܕܰܡܣܰܟܰܪ ܐܶܕ݂ܢܰܘ̈ܗܝ: ܕܠܳܐ ܢܶܫܡܰܥ ܢܳܡܽܘܣܳܐ: ܐܳܦ ܨܠܽܘܬܶܗ ܛܰܡܰܐ ܗ̱ܝ̣.
Pro 28:10 ܕܡܰܛܥܶܐ ܬܪܺܝܨܳܐ ܒܽܐܘܪܚܳܐ ܒܺܝܫܬܳܐ: ܒܓܽܘܡܳܨܳܐ ܢܳܦܶܠ. ܘܬܰܡܺܝ̈ܡܶܐ ܢܺܐܪܬܽܘܢ ܛܳܒ̈ܳܬ݂ܳܐ.
Pro 28:11 ܓܰܒܪܳܐ ܥܰܬܺܝܪܳܐ ܚܰܟܺܝܡ ܒܥܰܝܢܰܝ̈ ܢܰܦܫܶܗ. ܘܡܶܣܟܺܢܳܐ ܣܰܟܽܘܠܬܳܢܳܐ ܒܳܣܰܪ ܠܶܗ.
Pro 28:12 ܒܥܽܘܫܢܳܐ ܕܙܰܕܺܝ̈ܩܶܐ ܣܳܓܝܳܐ ܬܶܫܒܽܘܚܬܳܐ. ܘܰܒܩܰܘܡܳܐ ܕܥܰܘ̈ܳܠܶܐ ܡܶܬܒܰܨܪܳܐ.
Pro 28:13 ܒܰܪܢܳܫܳܐ ܕܰܡܟܰܣܶܐ ܥܰܘܠܶܗ: ܠܳܐ ܢܰܨܠܰܚ ܘܰܕ݂ܡܰܘܕܶܐ ܒܰܚܛܳܗܰܘ̈ܗܝ ܘܥܳܒܰܪ ܡܶܢܗܽܘܢ: ܡܶܬܪܰܚܰܡ ܥܠܰܘܗܝ ܐܰ‌ܠܳܗܳܐ.
Pro 28:14 ܛܽܘܒܰܘܗܝ ܠܒܰܪܢܳܫܳܐ ܕܕ݂ܳܚܶܠ ܒܟ݂ܽܠܙܒܰܢ. ܘܰܐܝܢܳܐ ܕܰܡܩܰܫܶܐ ܠܶܒܶܗ: ܢܳܦܶܠ ܒܒܺܝܫܬܳܐ.
Pro 28:15 ܐܰܪܝܳܐ ܢܗܰܡ ܘܕܶܒܳܐ ܝܶܗܒܰܬ݂ ܩܳܠܳܐ. ܕܶܐܫܬܰܠܰܛ ܥܰܘܳܠܳܐ ܥܰܠ ܥܰܡܳܐ ܡܶܣܟܺܢܳܐ.
Pro 28:16 ܫܰܠܺܝܛܳܐ ܚܰܣܺܝܪ ܪܶܥܝܳܢܳܐ: ܣܰܓܺܝܐܺܝܢ ܬܽܘܟܰܘ̈ܗܝ. ܘܰܐܝܢܳܐ ܕܣܳܢ̈ܶܐ ܢܶܟ݂ܠܳܐ: ܢܰܓܪܽܘܢ ܝܰܘ̈ܡܳܬܶܗ.
Pro 28:17 ܒܰܪܢܳܫܳܐ ܕܰܚܫܺܝܫ ܒܰܕ݂ܡܳܐ ܕܢܰܦܫܳܐ: ܥܕܰܡܳܐ ܠܓܽܘܒܳܐ ܢܶܥܪܽܘܩ. ܘܠܳܐ ܢܥܰܕܪܽܘܢܶܗ.
Pro 28:18 ܕܰܡܗܰܠܶܟ݂ ܕܠܳܐ ܡܽܘܡ: ܢܶܬܦܪܶܩ ܘܕܰܡܥܰܩ̈ܡܳܢ ܐܽܘܖ̈ܚܳܬ݂ܶܗ: ܢܶܦܶܠ ܒܓܽܘܡܳܨܳܐ.
Pro 28:19 ܕܦܳܠܰܚ ܒܰܐܪܥܳܐ: ܢܶܣܒܰܥ ܠܰܚܡܳܐ. ܘܰܕ݂ܪܳܗܶܛ ܒܳܬܰܪ ܣܪܺܝܩܽܘܬ݂ܳܐ: ܢܶܣܒܰܥ ܡܶܣܟܺܢܽܘܬ݂ܳܐ.
Pro 28:20 ܓܰܒܪܳܐ ܡܗܰܝܡܢܳܐ ܣܰܓܺܝ̈ܐܳܢ ܒܽܘܖ̈ܟܳܬܶܗ. ܘܒܺܝܫܳܐ ܒܥܰܘܠܶܗ ܠܳܐ ܢܶܬ݂ܚܰܣܶܐ.
Pro 28:21 ܓܰܒܪܳܐ ܕܢܳܣܶܒ ܒܰܐܦ̈ܶܐ ܠܳܐ ܫܰܦܺܝܪ. ܒܩܰܨܝܳܐ ܓܶܝܪ ܕܠܚܡܳܐ ܡܰܫܠܶܡ ܓܰܒܪܳܐ.
Pro 28:22 ܡܶܣܬܰܪܗܰܒ ܠܡܶܥܬܰܪ ܓܰܒܪܳܐ ܕܒܺܝܫܳܐ ܥܰܝܢܶܗ. ܘܠܳܐ ܝܳܕܰܥ ܕܚܽܘܣܪܳܢܳܐ ܐܳܬܶܐ ܥܠܰܘܗܝ.
Pro 28:23 ܕܡܰܟܶܣ ܠܒܰܪܢܳܫܳܐ: ܖ̈ܰܚܡܶܐ ܢܶܫܟܰܚ: ܛܳܒ ܡܶܢ ܗܰܘ ܕܰܡܦܰܠܶܓ ܒܠܶܫܳܢܶܗ. 
Pro 28:24 ܕܚܳܛܶܦ ܡܶܢ ܐܰܒܽܘܗܝ ܘܡܶܢ ܐܶܡܶܗ: ܘܳܐܡܰܪ ܕܠܰܝܬ ܠܺܝ ܚܛܳܗܳܐ: ܫܰܘܬܳܦܰܐ ܗ̱ܘ ܕܓܰܒܪܳܐ ܥܰܘܳܠܳܐ.
Pro 28:25 ܓܰܒܪܳܐ ܝܰܥܢܳܐ ܡܓܰܪܶܓ ܚܶܪܝܳܢܳܐ. ܘܰܕ݂ܡܬܬܟܶܠ ܥܰܠ ܡܳܪܝܳܐ ܢܶܕ݂ܗܰܢ.
Pro 28:26 ܕܰܬܟ݂ܺܝܠ ܥܰܠ ܠܶܒܶܗ: ܣܰܟ݂ܠܰܐ ܗ̱ܘ. ܘܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ ܢܶܬ݂ܦܰܨܶܐ.
Pro 28:27 ܕܝܳܗܶܒ ܠܡܶܣܟܺܢܳܐ: ܠܳܐ ܢܶܚܣܰܪ ܠܶܗ. ܘܰܕ݂ܡܰܪܟܶܢ ܥܰܝܢܰܘ̈ܗܝ ܡܶܢ ܡܶܣܟܺܢܳܐ: ܬܶܣܓܶܐ ܠܰܘܛܬܶܗ.
Pro 28:28 ܒܩܰܘܡܳܐ ܕܥܰܘ̈ܳܠܶܐ ܡܶܬܛܰܫܶܐ ܒܰܪܢܳܫܳܐ. ܘܒܰܐܒܕܳܢܗܽܘܢ ܢܶܣܓܽܘܢ ܙܰܕܺܝ̈ܩܶܐ.
Pro 29:1 ܓܰܒܪܳܐ ܕܠܳܐ ܡܩܰܒܶܠ ܡܰܟܣܳܢܽܘܬ݂ܳܐ: ܘܰܩܫܶܐ ܩܕ݂ܳܠܶܗ: ܒܰܥܓܰܠ ܢܶܬܬܒܰܪ. ܘܠܳܐ ܬܶܗܘܶܐ ܠܶܗ ܐܳܣܝܽܘܬ݂ܳܐ.
Pro 29:2 ܒܣܽܘܓܳܐܐ ܕܙܰܕܺܝ̈ܩܶܐ ܣܳܓܶܐ ܥܰܡܳܐ. ܘܰܒܫܽܘܠܛܳܢܳܐ ܕܥܰܘ̈ܳܠܶܐ ܡܶܬܬܰܢܰܚ ܥܰܡܳܐ.
Pro 29:3 ܓܰܒܪܳܐ ܕܪܳܚܶܡ ܚܶܟ݂ܡܬ݂ܳܐ: ܢܚܰܕܶܐ ܠܰܐܒܽܘܗܝ ܘܰܕ݂ܪܳܥܶܐ ܒܙܳܢܝܽܘܬ݂ܳܐ: ܢܰܘܒܶܕ݂ ܩܶܢܝܳܢܶܗ.
Pro 29:4 ܡܰܠܟܳܐ ܒܕܺܝܢܳܐ ܡܩܺܝܡ ܐܰܪܥܳܐ. ܘܓܰܒܪܳܐ ܥܰܘܳܠܳܐ ܡܰܚܣܰܪ ܠܳܗ̇.
Pro 29:5 ܓܰܒܪܳܐ ܕܡܶܬܦܰܠܰܓ ܥܰܠ ܚܰܒܪܶܗ: ܡܨܺܝܕܬܳܐ ܦܳܪܶܣ ܥܰܠ ܗܰܠ̈ܟ݂ܳܬܶܗ.
Pro 29:6 ܓܰܒܪܳܐ ܒܺܝܫܳܐ ܒܥܰܘܠܶܗ ܡܶܬܬܨܺܝܕ. ܘܙܰܕܺܝܩܳܐ ܢܫܰܒܰܚ ܘܢܶܚܕܶܐ.
Pro 29:7 ܙܰܕܺܝܩܳܐ ܓܶܝܪ ܝܳܕܰܥ ܕܺܝܢܳܐ ܕܡܶܣܟܺܢ̈ܶܐ ܘܥܰܘܳܠܳܐ ܠܳܐ ܡܶܣܬܰܟܰܠ ܝܺܕܰܥܬ݂ܳܐ.
Pro 29:8 ܓܰܒܖ̈ܶܐ ܡܡܰܝ̈ܩܳܢܶܐ ܡܰܘܩܕܺܝܢ ܟܰܖ̈ܟܶܐ. ܘܚܰܟܺܝ̈ܡܶܐ ܡܰܗܦܟ݂ܺܝܢ ܪܽܘܓܙܳܐ.
Pro 29:9 ܓܰܒܪܳܐ ܚܰܟܺܝܡܳܐ ܕܳܐܶܢ ܥܰܡ ܓܰܒܪܳܐ ܣܰܟ݂ܠܳܐ. ܘܪܳܓܶܙ ܘܓܳܚܶܟ ܘܠܳܐ ܡܶܬܬܦܺܝܪ.
Pro 29:10 ܓܰܒܖ̈ܶܐ ܐܳܫܕܰܝ̈ ܕܡܳܐ ܣܳܢܶܝܢ ܠܚܰܣܝܳܐ. ܘܙܰܕܺܝ̈ܩܶܐ ܪܳܚܡܺܝܢ ܠܶܗ.
Pro 29:11 ܚܶܡܬܶܗ ܟܽܠܳܗ̇ ܡܰܦܶܩ ܣܰܟ݂ܠܳܐ. ܘܚܰܟܺܝܡܳܐ ܒܪܶܥܝܳܢܶܗ ܡܶܬܚܰܫܰܒ.
Pro 29:12 ܫܰܠܺܝܛܳܐ ܕܫܳܡܰܥ ܡܶܠܬ݂ܳܐ ܕܰܓܳܠܬܳܐ: ܟܽܠܗܽܘܢ ܦܳܠܚܰܘ̈ܗܝ ܥܰܘܳܠܺܝܢ ܐܶܢܽܘܢ.
Pro 29:13 ܡܶܣܟܺܢܳܐ ܘܡܰܟ݂ܐܒܳܐ ܦܓܰܥܘ ܚܰܕ݂ ܒܚܰܕ݂. ܘܡܳܪܝܳܐ ܡܰܢܗܰܪ ܥܰܝ̈ܢܶܐ ܕܰܬܖ̈ܰܝܗܽܘܢ.
Pro 29:14 ܡܰܠܟܳܐ ܕܕܳܐܶܢ ܒܩܽܘܫܬܳܐ: ܟܽܘܪܣܝܶܗ ܒܕܺܝܢܳܐ ܢܶܬ݂ܩܰܢ.
Pro 29:15 ܫܰܒܛܳܐ ܘܡܰܟܣܳܢܽܘܬ݂ܳܐ ܝܳܗܒܺܝܢ ܚܶܟ݂ܡܬܳܐ. ܘܛܰܠܝܳܐ ܕܠܳܐ ܪܕܶܐ: ܡܰܒܗܶܬ ܠܶܐܡܶܗ.
Pro 29:16 ܒܣܽܘܓܐܗܽܘܢ ܕܥܰܘ̈ܳܠܶܐ ܣܳܓܶܐ ܥܰܘܠܳܐ. ܘܙܰܕܺܝ̈ܩܶܐ ܢܶܚܕܽܘܢ ܒܡܰܦܽܘܠܬܗܽܘܢ.
Pro 29:17 ܪܕ݂ܺܝ ܒܪܳܟ݂: ܘܰܢܢܺܝܚܳܟ݂: ܘܰܢܒܰܣܶܡ ܢܰܦܫܳܟ݂.
Pro 29:18 ܒܣܽܘܓ̣ܳܐܐ ܕܥܰܘ̈ܳܠܶܐ ܡܶܬܬܪܰܥ ܥܰܡܳܐ. ܘܰܕ݂ܢܳܛܰܪ ܢܳܡܽܘܣܳܐ ܛܽܘܒܰܘܗܝ.
Pro 29:19 ܒܡ̈ܶܠܶܐ ܠܳܐ ܡܶܬܪܕܶܐ ܥܰܒܕܳܐ. ܝܳܕܰܥ ܓܶܝܪ ܕܠܳܐ ܒܳܠܰܥ.
Pro 29:20 ܐܶܢ ܚܙܰܝܬ ܓܰܒܪܳܐ ܕܰܡܣܰܪܗܰܒ ܒܡܶܠܰܘ̈ܗܝ: ܕܰܥ ܕܛܳܒ ܗ̱ܘ ܡܶܢܶܗ ܣܰܟ݂ܠܳܐ.
Pro 29:21 ܕܡܶܬܦܰܢܰܩ ܡܶܢ ܛܰܠܝܽܘܬܶܗ: ܥܰܒܕܳܐ ܢܶܗܘܶܐ. ܘܒܰܐ̱ܚܪܳܝܬܶܗ ܢܶܬܬܰܢܰܚ.
Pro 29:22 ܓܰܒܪܳܐ ܚܶܡܬܳܢܳܐ ܡܶܓܪܶܓ ܕܺܝܢܳܐ. ܘܓܰܒܪܳܐ ܪܰܓܽܘܙܬܳܢܳܐ ܡܰܣܓܶܐ ܥܰܘܠܳܐ.
Pro 29:23 ܪܳܡܽܘܬܶܗ ܕܒܰܪܢܳܫܳܐ ܬܡܰܟܟ݂ܺܝܘܗܝ. ܘܡܰܟܺܝܟܽܘܬܶܗ ܬܰܣܓܶܐ ܠܶܗ ܐܺܝܩܳܪܳܐ.
Pro 29:24 ܕܦܳܠܶܓ ܥܰܡ ܓܰܢܳܒܳܐ: ܣܳܢܶܐ ܢܰܦܫܶܗ ܘܦܳܣܩܺܝܢ ܥܠܰܘܗܝ ܡܰܘܡܳܬ݂ܳܐ ܘܠܳܐ ܡܰܘܕܶܐ.
Pro 29:25 ܥܰܘܠܶܗ ܕܓܰܒܪܳܐ ܥܳܒܶܕ݂ ܠܶܗ ܬܽܘܩܰܠܬ݂ܳܐ. ܘܕܰܬܟܺܝܠ ܥܰܠ ܡܳܪܝܳܐ ܢܶܥܫܰܢ.
Pro 29:26 ܣܰܓܺܝ̈ܐܶܐ ܕܒܳܥܶܝܢ ܐܰܦܰܝ̈ ܫܰܠܺܝܛܳܐ. ܘܡܶܢ ܡܳܪܝܳܐ ܢܳܦܶܩ ܗ̱ܘ ܕܺܝܢܶܗ ܕܓܰܒܪܳܐ.
Pro 29:27 ܛܡܰܐ ܗ̱ܘ ܠܙܰܕܺܝܩܳܐ ܓܰܒܪܳܐ ܥܰܘܳܠܳܐ. ܐܘܪܚܳܐ ܬܪܺܝܨܬܳܐ ܛܰܡܰܐܐ ܗ̱ܝ ܠܥܰܘ̈ܳܠܶܐ.
Pro 30:1 ܡܶܠܰܘ̈ܗܝ ܕܳܐܓܽܘܪ ܒܰܪ ܝܰܩܺܝ: ܕܩܰܒܶܠ ܢܒܺܝܽܘܬ݂ܳܐ: ܘܶܐܬܡܨܺܝ ܚܰܝܠܳܐ: ܘܶܐܡܰܪ ܠܰܐܬܠܺܝܐܶܝܠ.
Pro 30:2 ܡܶܛܽܠ ܕܚܰܣܺܝܪ ܗ̱ܘ̣ ܪܶܥܝܳܢܝ. ܘܠܰܝܬ ܒܺܝ ܣܽܘܟܳܠܳܐ ܕܰܒܢܰܝ̈ܢܳܫܳܐ.
Pro 30:3 ܘܠܳܐ ܝܶܕ݂ܥܶ݀ܬ݂ ܚܶܟ݂ܡܬ݂ܳܐ. ܘܳܠܐ ܝܶܠܦܶ݀ܬ݂ ܝܺܕܰܥܬ݂ܳܐ ܕܩܰܕܺܝ̈ܫܶܐ.
Pro 30:4 ܐܶܡܰܪ ܠܺܝ ܡܰܢܽܘ ܣܠܶܩ ܠܰܫܡܰܝܳܐ ܘܰܢܚܶܬ݂. ܘܡܰܢܽܘ ܐܶܚܰܕ݂ ܪܽܘܚܳܐ ܒܚܽܘܦܢܰܘ̈ܗܝ ܘܡܰܢܽܘ ܨܰܪ ܡܰܝ̈ܳܐ ܒܫܽܘܫܶܦܳܐ. ܘܡܰܢܽܘ ܐܰܩܺܝܡ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ. ܐܰܝܢܰܘ ܫܡܶܗ. ܘܰܐܝܢܰܘ ܫܡܳܐ ܕܰܒܪܶܗ: ܐܶܢ ܝܳܕܰܥ ܐܰܢ̱ܬ.
Pro 30:5 ܟܽܠܗܽܘܢ ܡܺܐܡܖ̈ܰܘܗܝ ܕܰܐ‌ܠܳܗܳܐ ܓܒܶܝܢ. ܘܰܡܣܰܝܰܥ ܠܰܐܝܠܶܝܢ ܕܰܬ݂ܟ݂ܺܝܠܺܝܢ ܥܠܰܘܗܝ. 
Pro 30:6 ܠܳܐ ܬܰܘܣܶܦ ܥܰܠ ܡܶܠܰܘ̈ܗܝ: ܕܠܳܐ ܢܰܟܣܳܟ݂ ܘܬܶܬ݂ܟܰܕܰܒ.
Pro 30:7 ܬܰܪܬܶܝܢ ܫܶܐܠܶ݀ܬ݂ ܡܶܢܳܟ݂. ܠܳܐ ܬܶܟ݂ܠܳܐ ܡܶܢܝ ܥܰܕ݂ܠܳܐ ܐܶܡܽܘܬ݂.
Pro 30:8 ܐܰܪܚܶܩ ܡܶܢܝ ܣܪܺܝܩܽܘܬ݂ܳܐ ܘܡܰܡܠ̱ܠܳܐ ܟܰܕ݂ܳܒܳܐ. ܘܡܶܣܟܺܢܽܘܬ݂ܳܐ ܘܥܽܘܬ݂ܪܳܐ ܠܳܐ ܬܶܬܶܠ ܠܺܝ. ܗܰܒܠܺܝ ܥܽܘܡܪܳܐ ܡܶܣܰܬ݂ܝ. 
Pro 30:9 ܕܠܳܐ ܐܶܣܒܰܥ ܘܶܐܟܰܕܶܒ̣: ܘܶܐܡܰܪ ܡܰܢܽܘ ܡܳܪܝܳܐ. ܘܰܕ݂ܠܳܐ ܐܶܬ݂ܡܰܣܟܰܢ ܘܶܐܓܢܽܘܒ: ܘܺܐܡܶܐ ܒܰܫܡܶܗ ܕܰܐܠܗܳܝ.
Pro 30:10 ܠܳܐ ܬܰܫܠܶܡ ܥܰܒܕܳܐ ܠܡܳܖ̈ܰܘܗܝ: ܕܠܳܐ ܢܠܽܘܛܳܟ݂ ܘܬܶܬ݂ܚܰܝܰܒ.
Pro 30:11 ܠܕ݂ܳܪܳܐ ܕܰܐܒܳܗܰܘ̈ܗܝ ܢܨܰܚܶܐ. ܘܠܶܐܡܶܗ ܠܳܐ ܢܒܰܪܶܟ݂.
Pro 30:12 ܕܳܪܳܐ ܕܰܕ݂ܟ݂ܶܐ ܒܥܰܝܢܰܝ̈ ܢܰܦܫܶܗ. ܘܡܶܢ ܨܳܐܬܶܗ ܠܳܐ ܐܶܬܬܫܺܝܓ̣.
Pro 30:13 ܕܳܪܳܐ ܡܳܐ ܕܖ̈ܳܡܳܢ ܥܰܝܢܰܘ̈ܗܝ: ܬܶܡܖ̈ܰܘܗܝ ܡܫܰܩܶܠ.
Pro 30:14 ܕܳܪܳܐ ܕܣܰܦܣܺܖ̈ܶܐ ܐܶܢܶܝܢ ܫܶܢܰܘ̈ܗܝ. ܘܣܰܟܺܝ̈ܢܳܬ݂ܳܐ ܢܺܝܒܰܘ̈ܗܝ: ܠܡܶܐܟܰܠ ܠܡܶܣܟܺܢ̈ܶܐ ܕܰܐܪܥܳܐ: ܘܒܳܝ̈ܫܶܐ ܕܰܒܢܰܝ̈ܢܳܫܳܐ.
Pro 30:15 ܠܥܰܠܽܘܩܳܐ ܬܠܳܬ݂ ܗܘܰܝ̈ ܠܶܗ ܒ̈ܢܳܢ ܚܰܒܺܝ̈ܒܳܢ. ܬܠܳܬ݂ ܐܶܢܶܝܢ ܕܠܳܐ ܣܳܒ̈ܥܳܢ: ܘܕܰܐܪܒܰܥ ܠܳܐ ܐܳܡܪܳܐ ܟܰܕ݂ܽܘ.
Pro 30:16 ܫܝܽܘܠ: ܘܰܐܚܺܝܕܰܬ݂ ܖ̈ܰܚܡܶܝܗ̇: ܘܰܐܪܥܳܐ ܠܳܐ ܣܳܒܥܳܐ ܡܰܝ̈ܳܐ: ܘܢܽܘܪܳܐ ܠܳܐ ܐܳܡܪܳܐ ܟܰܕܽܘ.
Pro 30:17 ܥܰܝܢܳܐ ܕܓܳܚܟܳܐ ܥܰܠ ܐܰܒܽܘܗ̇: ܘܫܳܝܛܳܐ ܣܰܝܒܽܘܬ݂ܳܐ ܕܶܐܡܳܗ̇: ܢܶܚܨܽܘܢܳܗ̇ ܥܽܘܖ̈ܒܶܐ ܕܢܰܚܠܳܐ. ܘܢܶܐܟ݂ܠܽܘܢܳܗ̇ ܒܢܰܝ̈ ܢܶܫܪܳܐ.
Pro 30:18 ܬܠܳܬ݂ ܐܶܢܶܝܢ ܕܟܰܣ̈ܝܳܢ ܡܶܢܝ. ܘܕܰܐܪܒܰܥ ܠܳܐ ܝܶܕܥܶܬ ܐܶܢܶܝܢ.
Pro 30:19 ܐܽܘܪܚܳܐ ܕܢܶܫܪܳܐ ܒܰܫܡܰܝܳܐ: ܐܘܪܚܳܐ ܕܚܶܘܝܳܐ ܥܰܠ ܫܽܘܥܳܐ: ܐܘܪܚܳܐ ܕܶܐܠܦܳܐ ܒܠܶܒܶܗ ܕܝܰܡܳܐ. ܐܘܪܚܳܐ ܕܓܰܒܪܳܐ ܒܰܥܠܰܝܡܽܘܬܶܗ.
Pro 30:20 ܗܳܟܰܢܳܐ ܗ̱ܝ ܐܽܘܪܚܳܐ ܕܰܐܢ̱ܬܬ݂ܳܐ ܓܰܝܳܪܬܳܐ. ܐܰܟ݂ܠܳܐ ܘܰܡܟܰܦܪܳܐ ܦܽܘܡܳܗ̇. ܘܳܐܡܪܳܐ ܡܶܕܶܡ ܠܳܐ ܥܶܒܕܰܬ݂.
Pro 30:21 ܬܚܶܝܬ݂ ܬܠܳܬ݂ ܙܳܝܥܳܐ ܐܰܪܥܳܐ. ܘܰܬ݂ܚܶܝܬ݂ ܐܰܪܒܰܥ ܠܳܐ ܡܶܫܟܚܳܐ ܠܰܡܣܰܝܒܳܪܽܘ.
Pro 30:22 ܬܚܶܝܬ݂ ܥܰܒܕܳܐ ܟܰܕ݂ ܢܰܡܠܶܟ݂ ܘܰܬ݂ܚܶܝܬ݂ ܣܰܟ݂ܠܳܐ ܕܣܳܒܰܥ ܠܰܚܡܳܐ.
Pro 30:23 ܘܰܬ݂ܚܶܝܬ݂ ܣܶܢܽܘܐܬ݂ܳܐ ܕܗܳܘܝܳܐ ܠܓܰܒܪܳܐ ܘܰܬ݂ܚܶܝܬ ܐܰܡܬ݂ܳܐ ܕܡܰܦܩܳܐ ܠܡܳܪܬܳܗ̇.
Pro 30:24 ܐܰܪܒܰܥ ܐܶܢܶܝܢ ܕܰܙܥܽܘܖ̈ܺܝܢ ܒܰܐܪܥܳܐ: ܘܗܶܢܶܝܢ ܚܰܟܺܝ̈ܡܳܢ ܡܶܢ ܚܰܟܺܝ̈ܡܶܐ.
Pro 30:25 ܫܽܘܫܡܳܢ̈ܶܐ ܕܚܰܝܠܳܐ ܠܰܝܬ ܒܗܽܘܢ. ܘܰܡܛܰܝܒܺܝܢ ܡܶܢ ܩܰܝܛܳܐ ܠܰܚܡܗܽܘܢ.
Pro 30:26 ܘܰܚܓܳܣ̈ܶܐ ܕܰܒܨܺܝܪܺܝܢ ܒܚܰܝܠܳܐ: ܘܥܳܒܕܺܝܢ ܠܗܽܘܢ ܒ̈ܳܬܶܐ ܒܫܽܘ̈ܥܶܐ.
Pro 30:27 ܘܩܰܡ̈ܨܶܐ ܕܡܰܠܟܳܐ ܠܰܝܬ ܠܗܽܘܢ: ܘܡܶܬ݂ܟܰܢܫܺܝܢ ܟܽܠܗܽܘܢ ܐܰܟ݂ܚܕ݂ܳܐ.
Pro 30:28 ܘܰܐܡܰܩܬ݂ܳܐ ܕܰܡܣܰܒܟ݂ܳܐ ܒܺܐܝܕ̈ܶܝܗ̇: ܘܥܳܡܪܳܐ ܒܒ̈ܳܬܶܐ ܕܡܰܠ̈ܟܶܐ.
Pro 30:29 ܬܠܳܬ ܐܶܢܶܝܢ ܕܰܬ݂ܖ̈ܺܝܨܳܢ ܗܰܠ̈ܟ݂ܳܬܗܶܝܢ. ܘܕܰܐܪܒܰܥ ܫܰܦܺܝܪ ܡܗܰܠ̈ܟ݂ܳܢ.
Pro 30:30 ܓܽܘܪܝܳܐ ܕܰܐܪܝܳܐ ܓܰܢ̱ܒܳܪ ܗ̱ܘ̣ ܡܶܢ ܟܽܠܳܗ̇ ܒܥܺܝܪܳܐ. ܘܠܳܐ ܕܳܚܶܠ: ܘܠܳܐ ܗܳܦܶܟ݂ ܡܶܢ ܟܽܠܳܗ̇ ܒܥܺܝܪܳܐ.
Pro 30:31 ܘܰܐܒܳܟ݂ܳܐ ܕܡܶܙܕܰܪܟܰܠ ܒܰܝܢܳܬ݂ ܬܰܖ̈ܢܳܓܠܳܬ݂ܳܐ: ܘܬܰܝܫܳܐ ܕܳܐܙܶܠ ܒܪܺܫ ܓܙܳܪܳܐ: ܘܡܰܠܟܳܐ ܕܰܡܡܰܠܶܠ ܒܶܝܬ ܥܰܡ̈ܡܶܐ.
Pro 30:32 ܠܳܐ ܬܶܪܰܓ: ܕܠܳܐ ܬܶܨܛܰܥܰܪ. ܘܠܳܐ ܬܰܘܫܶܛ ܐܺܝܕ݂ܳܟ݂ ܠܦܽܘܡܳܟ݂ ܒܥܶܬܳܐ.
Pro 30:33 ܡܶܢ ܫܽܘܡܢܶܗ ܕܚܰܠܒܳܐ ܢܳܦܩܳܐ ܚܶܐܘܬ݂ܳܐ. ܘܶܐܢ ܬܶܟ݂ܒܽܘܫ ܐܺܝܕ݂ܳܟ݂ ܥܰܠ ܚܶܛܬ݂ܳܐ: ܢܶܦܽܘܩ ܕܡܳܐ. ܗܳܟܰܢܳܐ ܡܶܢ ܚܶܪܝܳܢܳܐ ܕܰܐܦ̈ܶܐ ܢܳܦܶܩ ܕܺܝܢܳܐ.
Pro 31:1 ܡܶܠܰܘ̈ܗܝ ܕܡܽܘܐܶܝܠ ܡܰܠܟܳܐ ܢܒܺܝܳܐ: ܕܰܪܕ݂ܳܬܶܗ ܐܶܡܶܗ: ܘܶܐܡܪܰܬ ܠܶܗ.
Pro 31:2 ܝܳܝ ܒܶܪܝ: ܘܝܳܝ ܒܰܪ ܟܰܪܣܝ: ܘܝܳܝ ܒܰܪ ܢܶܕ݂ܖ̈ܰܝ.
Pro 31:3 ܠܳܐ ܬܶܬܶܠ ܚܰܝܠܳܟ݂ ܠܢܶܫ̈ܶܐ: ܐܘܖ̈ܚܳܬ݂ܳܟ݂ ܠܡܶܐܟ݂̈ܠܳܬ݂ܳܐ ܕܡܰܠ̈ܟܶܐ.
Pro 31:4 ܡܶܢ ܡܰܠ̈ܟܶܐ: ܡܽܘܐܶܝܠ: ܐܶܙܕܰܗܪ. ܡܶܢ ܡܰܠ̈ܟܶܐ ܕܫܳܬܶܝܢ ܚܰܡܪܳܐ: ܘܡܶܢ ܫܰܠܺܝ̈ܛܶܐ ܕܫܳܬܶܝܢ ܫܰܟ݂ܪܳܐ.
Pro 31:5 ܕܠܳܐ ܬܶܫܬܶܐ ܘܬܶܛܥܶܐ ܠܰܡܒܰܕܩܳܢܳܐ. ܘܬܶܛܥܶܐ ܕܺܝܢܳܐ ܕܟ݂ܽܠܗܽܘܢ ܒܢܰܝ̈ ܡܶܣܟܺܢ̈ܶܐ.
Pro 31:6 ܡܶܬ݂ܺܝܗܶܒ ܫܰܟ݂ܪܳܐ ܠܰܐܒܺܝ̈ܠܶܐ: ܘܚܰܡܪܳܐ ܠܡܰܪܺܝܖ̈ܰܝ ܢܰܦܫܳܐ.
Pro 31:7 ܕܢܶܫܬܽܘܢ ܘܢܶܛܥܽܘܢ ܟܺܐܒܰܝ̈ܗܽܘܢ: ܘܥܳܩ̈ܳܬܗܽܘܢ ܬܽܘܒ ܠܳܐ ܢܶܬܕܰܟ݂ܪܽܘܢ.
Pro 31:8 ܦܬܰܚ ܦܽܘܡܳܟ݂ ܒܡܶܠܬ݂ܳܐ ܕܩܽܘܫܬܳܐ. ܘܕ݂ܽܘܢ ܠܟ݂ܽܠܗܽܘܢ ܒܢܰܝ̈ܳܐ ܥܰܘ̈ܳܠܶܐ.
Pro 31:9 ܦܬܰܚ ܦܽܘܡܳܟ݂ ܒܕ݂ܺܝܢܳܐ ܙܰܕܺܝܩܳܐ. ܘܕ݂ܽܘܢ ܠܡܶܣܟܺܢ̈ܶܐ ܘܰܠܒܳܝ̈ܫܶܐ.
Pro 31:10 ܐܰܢ̱ܬܬ݂ܳܐ ܟܰܫܺܝܪܬܳܐ ܡܰܢܽܘ ܡܶܫܟܰܚ. ܝܰܩܺܝܪܳܐ ܗ̱ܝ ܓܶܝܪ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ: ܕܰܕ݂ܡܺܝ̈ܢ ܠܰܝܬ ܠܗܶܝܢ.
Pro 31:11 ܘܰܬ݂ܟ݂ܺܝܠ ܥܠܶܝܗ̇ ܠܶܒܶܗ ܕܒܰܥܠܳܗ̇. ܘܰܐܣܳܢܳܐ ܠܳܐ ܚܳܣܰܪ ܠܳܗ̇.
Pro 31:12 ܥܶܒܕܰܬ ܠܶܗ ܛܰܒ̈ܳܬ݂ܳܐ ܘܠܳܐ ܒܺܝ̈ܫܳܬ݂ܳܐ ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.
Pro 31:13 ܒܥܳܬ ܥܰܡܪܳܐ ܘܟ݂ܶܬܳܢܳܐ. ܘܰܥܒܰܕ݂ ܐܺܝ̈ܕܶܝܗ̇ ܐܰܝܟ݂ ܨܶܒ̣ܝܳܢܳܗ̇.
Pro 31:14 ܗܘܳܬ ܐܰܝܟ݂ ܐܶܠܦܳܐ ܕܬܰܓܳܪܳܐ: ܕܡܶܢ ܪܽܘܚܩܳܐ ܐܳܬܝܳܐ ܬܶܐܓܽܘܪܬܳܗ̇.
Pro 31:15 ܘܩܳܡܰܬ ܒܠܺܠܝܳܐ: ܘܝܶܗܒܰܬ ܡܶܐܟ݂ܽܘܠܬܳܐ ܠܰܒܢܰܝ̈ ܒܰܝܬܳܗ̇: ܘܰܥܒܳܕ݂ܳܐ ܠܛܰܠ̈ܝܳܬ݂ܳܗ̇.
Pro 31:16 ܘܚܳܪܰܬ ܒܦܽܘܠܚܳܢܳܐ ܘܰܙܒܰܢܬ݂ܶܗ. ܘܡܶܢ ܦܺܐܖ̈ܶܐ ܕܺܐܝ̈ܕܶܝܗ̇ ܢܶܨܒܰܬ ܟܰܪܡܳܐ.
Pro 31:17 ܘܶܐܣܪܰܬ ܚܰܨ̈ܶܝܗ̇ ܒܥܽܘܫܢܳܐ. ܘܫܰܪܪܰܬ ܕܖ̈ܳܥܶܝܗ̇.
Pro 31:18 ܘܛܶܥܡܰܬ ܕܛܶܒܳܐ ܗ̱ܝ ܬܶܐܓܽܘܪܬܳܗ̇. ܘܠܳܐ ܕܳܥܶܟ݂ ܗ̱ܘܳܐ ܫܪܳܓܳܗ̇ ܠܺܠܝܳܐ ܟܽܠܶܗ.
Pro 31:19 ܕܖ̈ܳܥܶܝܗ̇ ܐܰܘܫܛܰܬ ܒܟ݂ܰܫܺܝܪܽܘܬ݂ܳܐ: ܘܺܐܝ̈ܕܶܝܗ̇ ܠܡܽܘܥܙܳܠܳܐ.
Pro 31:20 ܐܺܝ̈ܕܶܝܗ̇ ܦܶܫܛܰܬ ܠܡܶܣܟܺܢ̈ܶܐ: ܘܰܕ݂ܖ̈ܳܥܶܝܗ̇ ܐܰܘܫܛܰܬ݂ ܠܒܳܝ̈ܫܶܐ.
Pro 31:21 ܘܠܳܐ ܕܳܚܠܺܝܢ ܗ̱ܘܰܘ ܒܢܰܝ̈ ܒܰܝܬܳܗ̇ ܡܶܢ ܬܰܠܓܳܐ. ܡܶܛܽܠ ܕܟ݂ܽܠܗܽܘܢ ܠܒܺܝܫܺܝܢ ܗ̱ܘܰܘ ܙܚܽܘܖ̈ܝܳܬ݂ܳܐ.
Pro 31:22 ܬܶܫܘܺܝܬ݂ܳܐ ܥܶܒܕܰܬ ܠܳܗ̇: ܘܢܰܚ̈ܬܶܐ ܕܒܽܘܨܳܐ ܘܕܰܐܪܓܘܳܢܳܐ.
Pro 31:23 ܝܺܕܰܥ ܗ̱ܘܳܐ ܒܰܥܠܳܗ̇ ܒܰܝܢܳܬ ܡܕ݂ܺܝ̈ܢܳܬ݂ܳܐ: ܟܰܕ݂ ܝܳܬܶܒ ܗ̱ܘܳܐ ܒܶܝܬ ܣܳܒ̈ܶܐ ܕܰܐܪܥܳܐ.
Pro 31:24 ܟܶܬܳܢܳܐ ܥܶܒܕܰܬ ܘܙܰܒܢܰܬ. ܘܳܐܣܰܪ ܚܰܨ̈ܶܐ ܝܶܗ̱ܒܰܬ ܠܰܟ݂ܢܰܥܢܳܝ̈ܶܐ.
Pro 31:25 ܥܽܘܫܢܳܐ ܘܗܶܕ݂ܪܳܐ ܠܒܽܘܫܳܗ̇: ܘܬܶܚܕܶܐ ܒܝܰܘܡܳܐ ܐ̱ܚܪܳܝܳܐ.
Pro 31:26 ܦܽܘܡܳܗ̇ ܦܶܬܚܰܬ ܒܚܶܟ݂ܡܬ݂ܳܐ: ܘܢܳܡܽܘܣܳܐ ܕܖ̈ܰܚܡܶܐ ܥܰܠ ܠܶܫܳܢܳܗ̇.
Pro 31:27 ܘܓܰܠ̈ܝܳܢ ܐܽܘܖ̈ܚܳܬ݂ܳܐ ܕܒܰܝܬܳܗ̇. ܠܰܚܡܳܗ̇ ܚܒܰܢܳܢܳܐܺܝܬ݂ ܠܳܐ ܐܶܟ݂ܠܰܬ.
Pro 31:28 ܩܳܡܘ ܒܢ̈ܶܝܗ̇: ܘܝܰܗܒܘ ܠܳܗ̇ ܛܽܘܒܳܐ. ܘܒܰܥܠܳܗ̇ ܫܰܒܚܳܗ̇.
Pro 31:29 ܘܣܽܘܓܳܐܐ ܕܰܒ̈ܢܳܬܳܗ̇ ܩܢܰܝ̈ ܥܽܘܬܪܳܐ. ܘܰܐܢ̱ܬܝ ܥܒܰܪܬܝ ܥܰܠ ܟܽܠܗܶܝܢ.
Pro 31:30 ܕܰܓܳܠܳܐ ܗ̱ܝ ܝܳܐܝܽܘܬ݂ܳܐ: ܘܰܣܪܺܝܩ ܗ̱ܘ ܫܽܘܦܪܳܐ. ܘܰܐܢ̱ܬܬ݂ܳܐ ܕܕ݂ܳܚܠܳܐ ܡܶܢ ܡܳܪܝܳܐ: ܗܺܝ ܬܶܫܬܰܒܰܚ.
Pro 31:31 ܗܰܒܘ ܠܳܗ̇ ܡܶܢ ܦܺܐܖ̈ܶܐ ܕܺܐܝ̈ܕܶܝܗ̇. ܘܰܢܫܰܒܚܽܘܢܳܗ̇ ܥܒܰܕܶܝ̈ܗ̇ ܒܬܰܪܥܳܐ.
Ecc 1:1 ܦܶܬܓܳܡܰܘ̈ܗܝ ܕܩܽܘܗܠܰܬ ܒܰܪ ܕܰܘܺܝܕ݂ ܡܰܠܟܳܐ ܕܽܐܘܪܺܫܠܶܡ.
Ecc 1:2 ܗܒܶܠ ܗܶܒ̈ܠܺܝܢ: ܐܳܡܰܪ ܩܽܘܗܠܰܬ: ܗܒܶܠ ܗܶܒ̈ܠܺܝܢ. ܟܽܠܡܶܕܶܡ ܗܶܒܠܳܐ.
Ecc 1:3 ܡܳܢܳܐ ܝܽܘܬܪܳܢܳܐ ܠܒܰܪܢܳܫܳܐ ܒܟܽܠ ܥܰܡܠܳܐ ܕܗܽܘ ܥܳܡܶܠ ܬܚܶܝܬ ܫܶܡܫܳܐ.
Ecc 1:4 ܕܳܪܳܐ ܐܳܙܶܠ: ܘܕܳܪܳܐ ܐܳܬܶܐ. ܘܰܐܪܥܳܐ ܠܥܳܠܰܡ ܩܰܝܳܡܳܐ.
Ecc 1:5 ܕܳܢܰܚ ܫܶܡܫܳܐ: ܘܥܳܪܶܒ ܫܶܡܫܳܐ. ܘܠܰܐܬܰܪ ܕܕܳܢܰܚ ܗܽܘ ܬܳܐܶܒ: ܕܡܶܢ ܬܰܡܳܢ ܬܽܘܒ ܢܶܕܢܰܚ.
Ecc 1:6 ܐܳܙܶܠ ܠܬܰܝܡܢܳܐ: ܘܡܶܬܟܪܶܟ ܠܓܰܪܒܝܳܐ. ܡܶܬܟܰܪܳܟܽܘ ܡܶܬܟܪܶܟ: ܘܳܐܙܳܠ ܪܽܘܚܳܐ. ܘܰܠܚܳܕܖ̈ܳܬܶܗ ܬܳܐܶܒ ܪܽܘܚܳܐ.
Ecc 1:7 ܟܽܠ ܢܰܚ̈ܠܶܐ ܪܳܡܺܝܢ ܒܝܰܡܳܐ. ܘܝܰܡܳܐ ܠܳܐ ܡܶܬܡܠܶܐ: ܠܰܐܬܰܪ ܕܳܐܙܺܠ̱ܝܢ ܢܰܚ̈ܠܶܐ: ܠܬܰܡܳܢ ܗܶܢܽܘܢ ܬܳܝܒܺܝܢ ܠܡܺܐܙܰܠ.
Ecc 1:8 ܟܽܠܗܽܘܢ ܦܶܬܓܳܡ̈ܶܐ ܠܐܶܝܢ. ܠܳܐ ܢܶܣܒܰܥ ܓܰܒܪܳܐ ܠܡܡܰܠܳܠܽܘ. ܘܠܳܐ ܣܳܒܥܳܐ ܥܰܝܢܳܐ ܠܡܶܚܙܳܐ. ܘܠܳܐ ܡܳܠܝܳܐ ܐܶܕܢܳܐ ܠܡܶܫܡܰܥ.
Ecc 1:9 ܡܳܐ ܕܰܗܘܳܐ: ܗܽܘ ܗܳܘܶܐ. ܘܡܳܐ ܕܶܐܬܥܒܶܕ: ܗܽܘ ܡܶܬܥܒܶܕ. ܘܠܰܝܬ ܡܶܕܶܡ ܚܕܶܬ ܬܚܶܝܬ ܫܶܡܫܳܐ.
Ecc 1:10 ܟܽܠ ܕܰܢܡܰܠܶܠ ܘܢܺܐܡܰܪ: ܚܙܺܝ ܗܳܢܳܐ: ܚܕܶܬ ܗ̱ܘ̣. ܟܒܰܪ ܗܘܳܐ ܡܶܢ ܠܥܳܠܡܺܝܢ ܕܡܶܢ ܠܩܽܘܕܡܺܝܢ.
Ecc 1:11 ܠܰܝܬ ܕܽܘܟܪܳܢ ܠܩܰܕܡܳܝ̈ܶܐ: ܘܳܐܦ ܠܳܐ ܠܰܐ̱ܚܖ̈ܳܝܶܐ ܕܗܳܘܶܝܢ: ܠܰܝܬ ܠܗܽܘܢ ܕܽܘܟܪܳܢ ܥܰܡ ܐܰܝܠܶܝܢ ܕܗܳܘܶܝܢ ܒܰܐ̱ܚܪܳܝܬܳܐ.
Ecc 1:12 ܐܶܢܳܐ ܩܽܘܗܠܰܬ ܗܘܺܝܬ ܡܰܠܟܳܐ ܥܰܠ ܝܺܣܪܳܐܶܝܠ ܒܽܐܘܪܺܫܠܶܡ.
Ecc 1:13 ܘܝܶܗ̱ܒܶܬ ܠܶܒܝ ܠܡܶܒܥܳܐ ܘܰܠܡܶܬܒܰܝܳܢܽܘ ܒܚܶܟܡܬܳܐ: ܥܰܠ ܟܽܠ ܕܶܐܬܥܒܰܕ ܬܚܶܝܬ ܫܶܡܫܳܐ. ܥܶܢܝܳܢܳܐ ܒܺܝܫܳܐ ܝܰܗܒ ܡܳܪܝܳܐ ܠܰܒܢܰܝ̈ܢܳܫܳܐ ܕܢܶܬܥܢܽܘܢ ܒܶܗ.
Ecc 1:14 ܚܙܺܝܬ ܟܽܠ ܥܒܳܕܳܐ ܕܶܐܬܥܒܶܕ ܬܚܶܝܬ ܫܶܡܫܳܐ. ܘܗܳܐ ܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 1:15 ܡܕܰܘܕܳܐ ܠܳܐ ܡܶܫܟܰܚ ܠܡܶܬܩܰܢ. ܘܚܰܣܺܝܪܳܐ ܠܳܐ ܡܶܫܟܰܚ ܠܡܶܬܡܢܳܝܽܘ.
Ecc 1:16 ܡܰܠܠܶܬ݂ ܐܶܢܳܐ ܥܰܡ ܠܶܒܝ ܠܡܺܐܡܰܪ: ܐܶܢܳܐ ܗܳܐ ܝܶܪܒܶܬ ܘܰܐܘܣܦܶܬ ܚܶܟܡܬܳܐ: ܥܰܠ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ. ܘܠܶܒܝ ܚܙܳܐ ܣܽܘܓܳܐܐ ܕܚܶܟܡܬܳܐ ܘܕܺܝܕܰܥܬܳܐ.
Ecc 1:17 ܘܝܶܗ̱ܒܶܬ ܠܶܒܝ ܠܡܶܕܰܥ ܚܶܟܡܬܳܐ: ܘܺܝܕܰܥܬܳܐ: ܘܡܰܬ̈ܠܶܐ: ܘܣܰܟܽܘܠܬܳܢܽܘܬܳܐ. ܘܺܝܕܥܶܬ ܕܳܐܦ ܗܳܢܳܐ ܛܽܘܪܳܦܳܐ ܕܪܽܘܚܳܐ.
Ecc 1:18 ܡܶܛܽܠ ܕܰܒܣܽܘܓܰܐܬ ܚܶܟܡܬܳܐ ܣܽܘܓܰܐܬ ܪܽܘܓܙܳܐ. ܘܰܕܡܰܘܣܶܦ ܠܡܶܕܰܥ: ܡܰܘܣܶܦ ܟܺܐܒܳܐ.
Ecc 2:1 ܐܶܡܪܶܬ ܐܶܢܳܐ ܠܠܶܒܝ: ܬܳܐ ܐܶܒܩܶܝܟ ܒܚܰܕ݂ܽܘܬܳܐ: ܘܰܚܙܺܝ ܛܳܒܬܳܐ. ܘܗܳܐ ܐܳܦ ܗܳܢܳܐ ܗܶܒܠܳܐ.
Ecc 2:2 ܠܓܽܘܚܟܳܐ ܐܶܡܪܶܬ ܡܳܢܳܐ ܗܶܢܝܳܢ. ܘܰܠܚܰܕ݂ܽܘܬܳܐ ܡܳܢܳܐ ܗ̱ܘ̣ ܥܳܒܕܰܬܝ.
Ecc 2:3 ܪܢܺܝ̇ܬ ܒܠܶܒܝ ܠܰܡܒܰܣܳܡܽܘ ܒܚܰܡܪܳܐ ܒܶܣܪܝ. ܘܠܶܒܝ ܪܢܳܐ ܒܚܶܟܡܬܳܐ: ܘܰܐܚܺܝܕ ܒܣܰܟܽܘܠܬܳܢܽܘܬܳܐ. ܥܕܰܡܳܐ ܕܶܐܚܙܶܐ ܐܰܝܢܳܐ ܛܳܒ ܠܰܒܢܰܝ̈ܢܳܫܳܐ ܕܢܶܥܒܕܽܘܢ ܬܚܶܝܬ ܫܶܡܫܳܐ: ܡܶܢܝܳܢ ܝܰܘ̈ܡܰܝ ܚܰܝ݂ܰܝ݂̈ܗܽܘܢ.
Ecc 2:4 ܐܰܣܓܺܝܬ݂ ܠܺܝ ܥܰܒ̈ܕܶܐ: ܒܢܺܝܬ݂ ܠܺܝ ܒ̈ܳܬܶܐ. ܢܶܨܒܶ݀ܬ ܠܺܝ ܟܰܖ̈ܡܶܐ.
Ecc 2:5 ܥܶܒܕܶܬ݂ ܠܺܝ ܓܰܢ̈ܶܐ ܘܦܰܖ̈ܕܰܝܣܶܐ. ܘܢܶܨܒܶ݀ܬ ܒܗܽܘܢ ܐܺܝܠܳܢܺܝ̈ܢ ܕܟܽܠ ܦܺܐܖ̈ܺܝܢ.
Ecc 2:6 ܥܶܒܕܶܬ݂ ܠܺܝ ܝܰܡ̈ܡܳܬܳܐ ܕܡܰܝ̈ܳܐ: ܠܡܰܫܩܳܝܽܘ ܡܶܢܗܶܝܢ ܥܳܒܳܐ ܕܡܰܦܪܰܥ ܐܺܝܠܳܢ̈ܶܐ.
Ecc 2:7 ܩܢܺܝ݀ܬ ܠܺܝ ܥܰܒ̈ܕܶܐ ܘܰܐܡ̈ܗܳܬܳܐ. ܘܰܒܢܰܝ̈ ܒܰܝܬܳܐ ܗܘܰܘ ܠܺܝ ܣܽܘܓܳܐܐ. ܘܳܐܦ ܩܶܢܝܳܢܳܐ ܕܬܰܘܖ̈ܶܐ ܘܰܕܥܳܢ̈ܳܐ: ܣܰܓܺܝ ܗܘܳܐ ܠܺܝ ܡܶܢ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ.
Ecc 2:8 ܟܰܢܫܶ݀ܬ ܠܺܝ ܐܳܦ ܟܶܣܦܳܐ ܘܕܰܗܒܳܐ: ܘܩܶܢܝܳܢܳܐ ܕܡܰܠ̈ܟܶܐ ܕܰܡܕܺܝ̈ܢܳܬܳܐ. ܥܶܒܕܶܬ ܠܺܝ ܡܫܰܒܚܳܢ̈ܶܐ ܘܰܡܫܰܒܚܳܢ̈ܝܳܬܳܐ: ܘܒܰܣܺܝܡܽܘܬܳܐ ܒܰܒܢܰܝ̈ܢܳܫܳܐ ܥܶܒܕܶܬ݂ ܠܺܝ ܫܳܩܰܘ̈ܳܬܳܐ ܘܫܳܩ̈ܝܳܬܳܐ.
Ecc 2:9 ܝܶܪܒܶܬ ܘܰܐܘܣܦܶܬ: ܝܰܬܺܝܪ ܡܶܢ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ. ܘܳܐܦ ܚܶܟܡܰܬܝ ܩܳܡܰܬ ܠܳܗ̇.
Ecc 2:10 ܘܟܽܠ ܕܰܫ̣ܐܶܠ ܥܰܝܢܰܝ̈ ܠܳܐ ܟܠܺܝܬ݂ ܡܶܢܗܶܝܢ. ܘܠܳܐ ܟܠܺܝܬ ܠܶܒܝ ܡܶܢ ܟܽܠ ܚܰܕ݂ܘܳܐ. ܡܶܛܽܠ ܕܠܶܒܝ ܚܕܺܝ ܒܟܽܠ ܥܰܡܠܝ. ܘܗܳܕܶܐ ܗܘܳܬ ܡܢܳܬܝ ܡܶܢ ܟܽܠܶܗ ܥܰܡܠܝ.
Ecc 2:11 ܘܚܳܪܶܬ ܐܶܢܳܐ ܒܟܽܠ ܥܒܳܕܳܐ ܕܰܥ̣ܒܰܕ ܐܺܝ̈ܕܰܝ: ܘܰܒܟܽܠ ܥܰܡܠܳܐ ܕܥܶܡܠܶܬ݂ ܠܡܶܥܒܰܕ. ܘܗܳܐ ܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ. ܘܠܰܝܬ ܝܽܘܬܪܳܢ ܬܚܶܝܬ ܫܶܡܫܳܐ.
Ecc 2:12 ܘܚܳܪܶܬ݂ ܐܶܢܳܐ ܠܡܶܚܙܳܐ ܚܶܟܡܬܳܐ: ܘܰܠܡܶܬܥܰܒܪܳܢܽܘܬܳܐ ܘܣܰܟܠܽܘܬܳܐ. ܡܶܛܽܠ ܕܡܰܢܽܘ ܓܰܒܪܳܐ ܕܢܶܥܽܘܠ ܒܳܬܰܪ ܡܰܠܟܳܐ ܒܕܺܝܢܳܐ: ܟܶܢ ܥܰܡ ܡܰܢ ܕܥܰܒܕܶܗ.
Ecc 2:13 ܘܰܚܙܺܝܬ ܕܺܐܝܬ ܝܽܘܬܪܳܢ ܒܚܶܟܡܬܳܐ ܝܰܬܺܝܪ ܡܶܢ ܣܰܟܠܽܘܬܳܐ: ܐܰܝܟ ܕܝܰܬܺܝܪ ܢܽܘܗܪܳܐ ܡܶܢ ܚܶܫܽܘܟܳܐ.
Ecc 2:14 ܚܰܟܺܝܡܳܐ ܥܰܝܢܰܘ̈ܗܝ ܒܪܺܝܫܶܗ. ܘܣܰܟܠܳܐ ܒܚܶܫܽܘܟܳܐ ܐܳܙܶܠ. ܘܝܶܕܥܶܬ݂ ܐܶܢܳܐ ܕܓܶܕܫܳܐ ܚܰܕ݂ ܓܳܕܶܫ ܠܟܽܠܗܽܘܢ.
Ecc 2:15 ܘܶܐܡܪܶܬ ܐܶܢܳܐ ܒܠܶܒܝ: ܐܶܢ ܓܶܕܫܳܐ ܕܣܰܟܠܳܐ ܐܳܦ ܠܺܝ ܢܶܓܕܰܫ: ܘܰܠܡܳܢܳܐ ܐܶܬܚܰܟܡܶܬ ܐܶܢܳܐ ܝܰܬܺܝܪܳܐܺܝܬ. ܘܡܰܠܠܶܬ݂ ܒܠܶܒܝ ܕܳܐܦ ܗܳܢܳܐ ܗܶܒܠܰܐ ܗ̱ܘ.
Ecc 2:16 ܡܶܛܽܠ ܕܣܰܟܠܳܐ ܡܶܢ ܝܰܬܺܝܪ ܡܡܰܠܶܠ. ܡܶܛܽܠ ܕܠܰܝܬ ܕܽܘܟܪܳܢܳܐ ܠܚܰܟܺܝܡܳܐ ܥܰܡ ܣܰܟܠܳܐ ܠܥܳܠܰܡ. ܐܰܝܟ ܕܡܶܢ ܟܰܕܽܘ ܐܳܬܶܝܢ. ܘܟܽܠ ܡܶܬܛܥܶܐ. ܘܰܐܝܟܰܢܳܐ ܢܡܽܘܬ ܚܰܟܺܝܡܳܐ ܥܰܡ ܣܰܟܠܳܐ.
Ecc 2:17 ܘܰܣܢܺܝܬ ܐܶܢܳܐ ܠܚܰܝ̈ܶܐ. ܡܶܛܽܠ ܕܒܺܝܫ ܥܠܰܝ ܥܒܳܕܳܐ ܕܶܐܬܥܒܶܕ ܬܚܶܝܬ ܫܶܡܫܳܐ ܡܶܛܽܠ ܕܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 2:18 ܘܰܣܢܺܝ݀ܬ݂ ܐܶܢܳܐ ܟܽܠ ܥܰܡܠܝ ܕܶܐܢܳܐ ܥܶܡܠܶܬ݂ ܬܚܶܝܬ ܫܶܡܫܳܐ. ܡܶܛܽܠ ܕܫܳܒܶܩ ܐ̱ܢܳܐ ܠܶܗ ܠܓܰܒܪܳܐ ܕܗܳܘܶܐ ܒܳܬܰܪܝ.
Ecc 2:19 ܘܡܰܢ ܝܳܕܰܥ ܐܶܢ ܚܰܟܺܝܡ ܢܶܗܘܶܐ: ܘܶܐܢ ܣܟܶܠ. ܘܢܶܫܬܰܠܰܛ ܒܟܽܠ ܥܰܡܠܝ ܕܶܐܢܳܐ ܥܶܡܠܶܬ: ܘܶܐܬܚܰܟܡܶܬ ܬܚܶܝܬ ܫܶܡܫܳܐ. ܘܳܐܦ ܗܳܢܳܐ ܗܶܒܠܳܐ. 
Ecc 2:20 ܘܗܶܦܟܶܬ ܐܶܢܳܐ ܕܰܐܫܰܝܺܫ ܝܳܬ ܠܶܒܝ: ܥܰܠ ܟܽܠ ܥܰܡܠܳܐ ܕܥܶܡܠܶܬ ܬܚܶܝܬ ܫܶܡܫܳܐ.
Ecc 2:21 ܡܶܛܽܠ ܕܺܐܝܬ ܓܰܒܪܳܐ ܕܥܰܡܠܶܗ ܒܚܶܟܡܬܳܐ ܘܒܺܝܕܰܥܬܳܐ ܘܰܒܟܰܫܺܝܪܽܘܬܳܐ. ܘܰܠܐ̱ܢܳܫܳܐ ܕܠܳܐ ܥܳܡܶܠ ܒܳܗ̇: ܝܳܗܶܒ ܠܳܗ̇ ܡܢܳܬܶܗ. ܘܳܐܦ ܗܳܢܳܐ ܗܶܒܠܳܐ ܘܒܺܝܫܬܳܐ ܪܰܒܬܳܐ.
Ecc 2:22 ܕܡܳܢܳܐ ܗܳܘܶܐ ܠܒܰܪܢܳܫܳܐ ܒܟܽܠ ܥܰܡܠܶܗ: ܘܰܒܨܶܒܝܳܢܳܐ ܕܠܶܒܶܗ ܕܗܽܘ ܥܳܡܶܠ ܬܚܶܝܬ ܫܶܡܫܳܐ.
Ecc 2:23 ܡܶܛܽܠ ܕܟܽܠ ܝܰܘܡܰܘ̈ܗܝ ܟܺܐܒܳܐ ܘܪܽܘܓܙܳܐ ܥܶܢܝܳܢܶܗ. ܘܳܐܦ ܒܠܺܠܝܳܐ ܠܳܐ ܫܳܟܶܒ ܠܶܒܶܗ. ܘܳܐܦ ܗܳܢܳܐ ܗܶܒܠܳܐ.
Ecc 2:24 ܠܰܝܬ ܕܛܳܒ ܠܓܰܒܪܳܐ ܐܶܠܳܐ ܕܢܶܐܟܽܘܠ ܘܰܕܢܶܫܬܶܐ: ܘܕܰܢܚܰܘܶܐ ܛܳܒܬܳܐ ܠܢܰܦܫܶܗ ܒܥܰܡܠܶܗ. ܘܳܐܦ ܗܳܕܶܐ ܚܙܺܝܬ ܕܡܶܢ ܐܺܝܕ݂ܳܐ ܗ̱ܝ ܕܡܳܪܝܳܐ.
Ecc 2:25 ܡܶܛܽܠ ܕܡܰܢܽܘ ܢܶܐܟܽܘܠ: ܘܡܰܢܽܘ ܢܶܫܬܶܐ: ܠܒܰܪ ܡܶܢܶܗ.
Ecc 2:26 ܡܶܛܽܠ ܕܰܠܓܰܒܪܳܐ ܕܛܳܒ ܩܕܳܡܰܘܗܝ: ܝܳܗܶܒ ܚܶܟܡܬܳܐ ܘܺܝܕܰܥܬܳܐ ܘܚܰܕܽܘܬܳܐ. ܘܰܠܚܰܛܳܝ̈ܶܐ ܝܳܗܶܒ ܥܶܢܝܳܢܳܐ ܠܡܰܘܣܳܦܽܘ ܘܠܰܡܟܰܢܳܫܽܘ: ܘܰܠܡܶܬܰܠ ܠܰܕܛܳܒ ܡܳܪܝܳܐ. ܘܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 3:1 ܠܟܽܠܡܶܕܶܡ ܙܰܒܢܳܐ. ܘܙܰܒܢܳܐ ܠܟܽܠ ܨܒܽܘ ܬܚܶܝܬ ܫܶܡܫܳܐ.
Ecc 3:2 ܙܰܒܢܳܐ ܠܡܺܐܠܰܕ: ܘܙܰܒܢܳܐ ܠܰܡܡܳܬ. ܙܰܒܢܳܐ ܠܡܶܨܰܒ: ܘܙܰܒܢܳܐ ܠܡܶܥܩܰܪ ܢܨܺܝܒܳܐ.
Ecc 3:3 ܙܰܒܢܳܐ ܠܡܶܩܛܰܠ: ܘܙܰܒܢܳܐ ܠܡܰܚܳܝܽܘ ܙܰܒܢܳܐ ܠܡܶܣܬܰܪ: ܘܙܰܒܢܳܐ ܠܡܶܒܢܳܐ.
Ecc 3:4 ܙܰܒܢܳܐ ܠܡܶܒܟܳܐ: ܘܙܰܒܢܳܐ ܠܡܶܓܚܰܟ. ܙܰܒܢܳܐ ܠܡܰܪܩܳܕܽܘ: ܘܙܰܒܢܳܐ ܠܰܡܪܰܩܳܕܽܘ.
Ecc 3:5 ܙܰܒܢܳܐ ܠܡܰܪܡܳܝܽܘ ܟܺܐܦ̈ܶܐ: ܘܙܰܒܢܳܐ ܠܰܡܟܰܢܳܫܽܘ ܟܺܐܦ̈ܶܐ. ܙܰܒܢܳܐ ܠܡܶܥܦܰܩ: ܘܙܰܒܢܳܐ ܠܡܶܬܪܰܚܳܩܽܘ ܡܶܢ ܥܦܽܘܩܝܳܐ.
Ecc 3:6 ܙܰܒܢܳܐ ܠܡܰܘܒܳܕܽܘ: ܘܙܰܒܢܳܐ ܠܡܶܒܥܳܐ. ܙܰܒܢܳܐ ܠܡܶܩܛܰܪ: ܘܙܰܒܢܳܐ ܠܡܶܫܪܳܐ.
Ecc 3:7 ܙܰܒܢܳܐ ܠܡܶܨܪܳܐ: ܘܙܰܒܢܳܐ ܠܰܡܚܳܛ. ܙܰܒܢܳܐ ܠܡܶܫܬܰܩ: ܘܙܰܒܢܳܐ ܠܰܡܡܰܠܳܠܽܘ.
Ecc 3:8 ܙܰܒܢܳܐ ܠܡܶܪܚܰܡ: ܘܙܰܒܢܳܐ ܠܡܶܣܢܳܐ. ܙܰܒܢܳܐ ܕܰܩܪܳܒܳܐ: ܘܙܰܒܢܳܐ ܕܰܫܠܳܡܳܐ.
Ecc 3:9 ܘܡܳܢܳܐ ܝܽܘܬܪܳܢ ܒܰܥܒܳܕܳܐ ܕܗܽܘ ܥܳܡܶܠ.
Ecc 3:10 ܚܙܺܝܬ ܥܶܢܝܳܢܳܐ ܕܝܰܗܒ ܡܳܪܝܳܐ ܠܰܒܢܰܝ̈ܢܳܫܳܐ ܠܡܶܬܥܢܳܝܽܘ ܒܶܗ.
Ecc 3:11 ܟܽܠ ܕܥܳܒܶܕ ܕܫܰܦܺܝܪ ܒܙܰܒܢܶܗ. ܘܝܳܬ ܥܳܠܡܳܐ ܝܰܗܒ ܒܠܶܒܗܽܘܢ: ܐܰܝܟ ܕܠܳܐ ܢܶܫܟܰܚ ܐ̱ܢܳܫܳܐ ܥܒܳܕܳܐ ܕܰܥܒܰܕ ܡܳܪܝܳܐ ܪܺܝܫܺܝܬܳܐ ܥܕܰܡܳܐ ܠܰܐ̱ܚܪܳܝܬܳܐ.
Ecc 3:12 ܘܝܶܕܥܶܬ݂ ܕܠܰܝܬ ܛܳܒ ܒܗܽܘܢ: ܐܶܠܳܐ ܠܡܶܚܕܳܐ ܘܰܠܡܶܥܒܰܕ ܕܛܳܒ ܒܚܰܝ݂ܰܝ݂̈ܗܽܘܢ.
Ecc 3:13 ܘܳܐܦ ܟܽܠ ܐ̱ܢܳܫ ܕܢܶܐܟܽܘܠ ܘܢܶܫܬܶܐ: ܘܢܶܚܙܶܐ ܛܳܒܬܳܐ ܒܟܽܠ ܥܰܡܠܶܗ: ܡܰܘܗܰܒܬ݂ܳܐ ܗ̱ܝ ܕܡܳܪܝܳܐ.
Ecc 3:14 ܝܶܕܥܶܬ݂ ܕܟܽܠ ܕܰܥܒܰܕ ܡܳܪܝܳܐ: ܗܽܘ ܢܶܗܘܶܐ ܠܥܳܠܰܡ. ܥܠܰܘܗܝ ܠܰܝܬ ܠܡܰܘܣܳܦܽܘ: ܘܡܶܢܶܗ ܠܰܝܬ ܠܡܶܒܨܰܪ. ܘܡܳܪܝܳܐ ܥܒܰܕ ܕܢܶܕܚܠܽܘܢ ܡܶܢܶܗ.
Ecc 3:15 ܡܳܐ ܕܰܗܘܳܐ ܡܶܢ ܟܰܕܽܘ: ܐܺܝܬܰܘܗܝ. ܘܟܽܠ ܡܳܐ ܕܢܶܗܘܶܐ: ܡܶܢ ܣܰܓܺܝ ܗܘܳܐ. ܘܰܐ‌ܠܳܗܳܐ ܢܶܒܥܶܐ ܠܰܪܕܺܝܦܳܐ ܕܡܶܬܪܕܶܦ.
Ecc 3:16 ܘܬܽܘܒ ܚܙܺܝܬ ܬܚܶܝܬ ܫܶܡܫܳܐ: ܐܰܬܰܪ ܕܕܺܝܢܳܐ: ܬܰܡܳܢ ܪܽܘܫܥܳܐ. ܘܰܐܬܰܪ ܕܙܶܕܩܳܐ: ܬܰܡܳܢ ܥܰܘܠܳܐ.
Ecc 3:17 ܘܶܐܡܪܶܬ ܐܶܢܳܐ ܒܠܶܒܝ: ܝܳܬ ܙܰܕܺܝܩܳܐ ܘܝܳܬ ܪܰܫܺܝܥܳܐ ܐܰ‌ܠܳܗܳܐ ܕܳܐܶܢ. ܡܶܛܽܠ ܕܙܰܒܢܳܐ ܠܟܽܠ ܨܒܽܘ. ܘܰܠܟܽܠ ܥܒܳܕ ܬܰܡܳܢ.
Ecc 3:18 ܐܶܡܪܶܬ ܐܶܢܳܐ ܒܠܶܒܝ ܥܰܠ ܡܰܡܠܠܳܐ ܕܰܒܢܰܝ̈ܢܳܫܳܐ ܕܰܒܪܳܐ ܐܶܢܽܘܢ ܐܰ‌ܠܳܗܳܐ: ܘܠܰܡܚܰܘܳܝܽܘ ܕܗܶܢܽܘܢ ܐܰܝܟ ܒܥܺܝܪܳܐ ܐܶܢܽܘܢ 
Ecc 3:19 ܠܗܽܘܢ ܡܳܛܶܐ ܓܶܕܫܳܐ ܕܰܒܢܰܝ̈ܢܳܫܳܐ ܘܓܶܕܫܳܐ ܕܰܒܥܺܝܪܳܐ. ܘܓܶܕܫܳܐ ܚܰܕ݂ ܓܳܕܶܫ ܠܟܽܠܗܽܘܢ. ܐܰܝܟ ܡܰܘܬܶܗ ܕܗܳܢܳܐ: ܗܳܟܰܢܳܐ ܡܳܐܶܬ ܗܳܢܳܐ. ܘܰܚܕܶܐ ܪܽܘܚܳܐ ܠܟܽܠܗܽܘܢ. ܘܰܡܝܰܬܪܽܘܬܶܗ ܕܒܰܪܢܳܫܳܐ ܡܶܢ ܒܥܺܝܪܳܐ ܠܰܝܬ. ܡܶܛܽܠ ܕܟܽܠ ܡܶܕܶܡ ܗܶܒܠܳܐ.
Ecc 3:20 ܟܽܠ ܐܳܙܶܠ ܠܰܐܬܪܳܐ ܚܰܕ݂. ܟܽܠ ܗܘܳܐ ܡܶܢ ܥܰܦܪܳܐ. ܘܟܽܠ ܗܳܦܶܟ ܠܥܰܦܪܳܐ.
Ecc 3:21 ܘܡܰܢܽܘ ܝܳܕܰܥ ܐܶܢ ܪܽܘܚ ܒܢܰܝ̈ܢܳܫܳܐ ܣܳܠܩܳܐ ܠܥܶܠ: ܘܪܽܘܚ ܒܥܺܝܪܳܐ ܢܳܚܬܳܐ ܗܺܝ ܠܬܰܚܬ ܠܰܐܪܥܳܐ.
Ecc 3:22 ܘܰܚܙܺܝܬ ܕܠܰܝܬ ܕܛܳܒ ܒܗܽܘܢ: ܐܶܠܳܐ ܕܢܶܚܕܶܐ ܐ̱ܢܳܫ ܒܰܥܒܳܕܰܘ̈ܗܝ. ܡܶܛܽܠ ܕܗܺܝ ܗܺܝ ܡܢܳܬܶܗ. ܡܶܛܽܠ ܕܡܰܢܽܘ ܢܰܝܬܶܝܘܗܝ ܠܡܶܚܙܳܐ ܒܟܽܠ ܕܢܶܗܘܶܐ ܡܶܢ ܒܳܬܪܶܗ.
Ecc 4:1 ܘܗܶܦܟܶܬ ܐܶܢܳܐ ܘܰܚܙܰܝܬ ܝܳܬ ܟܽܠ ܛܠܽܘܡܝ̈ܶܐ ܕܡܶܬܥܰܒܕܺܝܢ ܬܚܶܝܬ ܫܶܡܫܳܐ. ܘܗܳܐ ܕܶܡ̈ܥܶܐ ܕܰܛܠܺܝ̈ܡܶܐ. ܘܠܰܝܬ ܠܗܽܘܢ ܡܒܰܝܐܳܢܳܐ ܡܶܢ ܐܺܝܕ݂ܳܐ ܕܛܳܠܽܘܡܰܝ̈ܗܽܘܢ ܚܰܝܠܳܐ. ܘܠܰܝܬ ܠܗܽܘܢ ܡܥܰܕܪܳܢܳܐ.
Ecc 4:2 ܘܫܰܒܚܶ݀ܬ ܐܶܢܳܐ ܠܡܺܝ̈ܬܶܐ ܕܰܟܒܰܪ ܡܺܝܬܘ: ܡܶܢ ܚܰܝ̈ܶܐ ܕܗܶܢܽܘܢ ܚܰܝܺܝܢ ܥܕܰܡܳܐ ܠܗܳܫܳܐ.
Ecc 4:3 ܛܳܒ ܕܶܝܢ ܡܶܢ ܬܖ̈ܰܝܗܽܘܢ ܗܳܠܶܝܢ: ܡܰܢ ܕܰܥܕܰܟܺܝܠ ܠܳܐ ܗܘܳܐ: ܡܶܛܽܠ ܕܠܳܐ ܚܙܳܐ ܥܒܳܕܳܐ ܒܺܝܫܳܐ ܕܶܐܬܥܒܶܕ ܬܚܶܝܬ ܫܶܡܫܳܐ.
Ecc 4:4 ܘܰܚܙܺܝܬ ܐܶܢܳܐ ܟܽܠ ܥܰܡ̈ܠܶܐ ܘܟܽܠ ܟܫܳܖ̈ܶܐ ܕܰܥܒܳܕܳܐ. ܡܶܛܽܠ ܕܰܛܢܳܢܶܗ ܕܓܰܒܪܳܐ ܡܶܢ ܚܰܒܪܶܗ. ܘܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 4:5 ܣܰܟܠܳܐ ܡܥܰܦܶܩ ܐܺܝܕܰܘ̈ܗܝ: ܘܳܐܟܽܠ ܒܶܣܪܶܗ.
Ecc 4:6 ܛܳܒ ܡܠܶܐ ܫܽܘܥܠܳܐ ܢܝܳܚܳܐ: ܡܶܢ ܡܠܶܐ ܚܽܘܦܢ̈ܶܐ ܥܰܡܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 4:7 ܘܗܶܦܟܶܬ ܐܶܢܳܐ: ܘܰܚܙܺܝܬ ܗܶܒܠܳܐ ܬܚܶܝܬ ܫܶܡܫܳܐ.
Ecc 4:8 ܐܺܝܬ ܚܰܕ݂ ܘܠܰܝܬ ܬܪܶܝܢ. ܘܰܒܪܳܐ ܘܰܐܚܳܐ ܠܰܝܬ ܠܶܗ. ܘܠܰܝܬ ܣܽܘܦ ܠܟܽܠ ܥܰܡܠܶܗ. ܘܳܐܦ ܥܰܝܢܶܗ ܠܳܐ ܣܳܒܥܳܐ ܥܽܘܬܪܳܐ. ܘܰܠܡܰܢ ܐܶܢܳܐ ܥܳܡܶܠ ܘܡܰܚܣܰܪ ܢܰܦܫܝ ܡܶܢ ܛܳܒܬܳܐ. ܘܳܐܦ ܗܳܢܳܐ ܗܶܒܠܰܐ ܗ̱ܘ: ܘܥܶܢܝܳܢܳܐ ܒܺܝܫܳܐ.
Ecc 4:9 ܛܳܒܺܝܢ ܬܪܶܝܢ ܡܶܢ ܚܰܕ݂. ܕܺܐܝܬ ܠܗܽܘܢ ܐܰܓܪܳܐ ܛܳܒܳܐ ܒܥܰܡܠܗܽܘܢ.
Ecc 4:10 ܕܶܐܢ ܢܶܦܠܽܘܢ: ܚܰܕ݂ ܡܩܺܝܡ ܠܚܰܒܪܶܗ. ܕܘܳܝ ܠܶܗ ܕܶܐܢ ܢܳܦܶܠ: ܠܰܝܬ ܡܰܢ ܕܰܢܩܺܝܡܺܝܘܗܝ. 
Ecc 4:11 ܘܶܐܢ ܢܶܫܟܒܽܘܢ ܬܪܶܝܢ: ܢܶܫܚܢܽܘܢ. ܘܚܰܕ݂ ܐܰܝܟܰܢܳܐ ܢܶܫܚܰܢ.
Ecc 4:12 ܘܶܐܢ ܢܶܥܫܰܢ ܚܰܕ݂: ܬܖ̈ܰܝܗܽܘܢ ܢܩܽܘܡܽܘܢ ܠܩܽܘܒܠܶܗ. ܘܚܽܘܛܳܐ ܕܰܬܠܳܬܳܐ ܠܳܐ ܥܓܰܠ ܡܶܬܦܣܶܩ.
Ecc 4:13 ܛܳܒ ܛܰܠܝܳܐ ܕܡܶܣܟܺܝܢ ܘܚܰܟܺܝܡ: ܡܶܢ ܡܰܠܟܳܐ ܣܳܒܳܐ ܕܰܣܟܶܠ: ܕܠܳܐ ܝܳܕܰܥ ܠܡܶܙܕܗܳܪܽܘ ܬܽܘܒ.
Ecc 4:14 ܡܶܛܽܠ ܕܡܶܢ ܒܶܝܬ ܐܰܣܺܝܖ̈ܶܐ ܢܦܰܩ ܠܡܰܡܠܳܟܽܘ. ܡܶܛܽܠ ܕܳܐܦ ܒܡܰܠܟܽܘܬܶܗ ܐܶܬܺܝܠܶܕ ܡܶܣܟܺܝܢ.
Ecc 4:15 ܚܙܺܝܬ ܐܶܢܳܐ ܟܽܠ ܚܰܝ̈ܶܐ ܕܰܡܗܰܠܟܺܝܢ ܬܚܶܝܬ ܫܶܡܫܳܐ: ܥܰܡ ܥܠܰܝܡܳܐ ܬܶܢܝܳܢܳܐ ܕܰܢܩܽܘܡ ܚܠܳܦܘܗܝ.
Ecc 4:16 ܘܠܰܝܬ ܣܽܘܦ ܠܟܽܠ ܥܰܡܳܐ ܠܟܽܠܗܽܘܢ ܕܰܗܘܰܘ ܩܕܳܡܰܘܗܝ. ܘܳܐܦ ܐ̱ܚܖ̈ܳܝܶܐ ܠܳܐ ܢܶܚܕܽܘܢ ܒܶܗ. ܡܶܛܽܠ ܕܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.
Ecc 5:1 ܠܳܐ ܬܶܣܬܰܪܗܰܒ ܒܦܽܘܡܳܟ݂. ܘܠܶܒܳܟ ܠܳܐ ܢܶܣܬܰܪܗܰܒ ܠܡܰܦܳܩܽܘ ܡܶܠܬܳܐ ܩܕܳܡ ܐܰ‌ܠܳܗܳܐ. ܡܶܛܽܠ ܕܰܐ‌ܠܳܗܳܐ ܒܰܫܡܰܝܳܐ: ܘܰܐܢ̱ܬ ܒܰܐܪܥܳܐ. ܡܶܛܽܠ ܗܳܢܳܐ ܢܶܗܘܽܘܢ ܦܶܬܓܳܡܰܝ̈ܟ ܙܥܽܘܪܺܝܢ.
Ecc 5:2 ܡܶܛܽܠ ܕܳܐܬܶܐ ܚܶܠܡܳܐ ܒܣܽܘܓܰܐܬ ܥܶܢܝܳܢܳܐ. ܘܩܳܠܶܗ ܕܣܰܟܠܳܐ ܒܣܽܘܓܰܐܬ ܦܶܬܓܳܡ̈ܶܐ.
Ecc 5:3 ܐܶܡܰܬܝ ܕܢܳܕܰܪ ܐܰܢ̱ܬ ܢܶܕܪܳܐ ܠܰܐܠܳܗܳܐ: ܠܳܐ ܬܶܫܬܰܘܚܰܪ ܠܰܡܫܰܠܳܡܽܘܬܶܗ. ܡܶܛܽܠ ܕܠܰܝܬ ܨܶܒܝܳܢܳܐ ܒܣܰܟܠܳܐ. ܐܰܢ̱ܬ ܕܶܝܢ ܡܶܕܶܡ ܕܢܳܕܰܪ ܐܰܢ̱ܬ ܦܪܽܘܥ.
Ecc 5:4 ܛܳܒ ܗ̱ܘ ܕܠܳܐ ܬܶܕܽܘܪ: ܡܶܢ ܕܬܶܕܽܘܪ ܘܠܳܐ ܬܫܰܠܶܡ.
Ecc 5:5 ܘܠܳܐ ܬܶܬܶܠ ܦܽܘܡܳܟ݂ ܠܡܰܚܛܳܝܽܘ ܒܶܣܪܳܟ. ܘܠܳܐ ܬܺܐܡܰܪ ܩܕܳܡ ܐܰܠܗܳܐ ܕܛܽܘܥܝܰܝ ܗ̱ܝ. ܕܰܠܡܳܐ ܒܶܪܓܰܙ ܐܰ‌ܠܳܗܳܐ ܥܰܠ ܩܳܠܳܟ: ܘܰܢܚܰܒܶܠ ܥܒܳܕܳܐ ܕܺܐܝܕܰܝ̈ܟ.
Ecc 5:6 ܡܶܛܽܠ ܕܰܒܣܽܘܓܰܐܬ ܚܶܠܡ̈ܶܐ ܘܗܶܒ̈ܠܶܐ ܘܦܶܬܓܳܡ̈ܶܐ ܣܰܓܺܝ̈ܐܶܐ ܕܛܽܘܥܝܰܝ. ܐܰܢ̱ܬ ܠܰܐܠܳܗܳܐ ܕܚܰܠ.
Ecc 5:7 ܘܶܐܢ ܥܽܘܠܒܳܢܳܐ ܕܡܶܣܟܺܢ̈ܶܐ ܘܰܚܛܽܘܦܝܳܐ ܘܕܺܝܢܳܐ ܬܶܚܙܶܐ ܒܰܡܕܺܝܢ̱ܬܳܐ: ܠܳܐ ܬܶܬܡܰܗ ܒܳܗ̇ ܒܰܨܒܽܘܬܳܐ. ܡܶܛܽܠ ܕܪܳܡܳܐ ܠܥܶܠ ܡܶܢ ܪܳܡܳܐ ܢܳܛܰܪ. ܘܪܳܡܺܝܢ ܥܠܰܝܗܽܘܢ.
Ecc 5:8 ܝܽܘܪܬܳܢܳܐ ܕܰܐܪܥܳܐ ܒܟܽܠ ܗ̱ܘ: ܡܰܠܟܳܐ ܠܚܰܩܠܳܐ ܡܰܦܠܰܚ.
Ecc 5:9 ܕܪܳܚܶܡ ܟܶܣܦܳܐ: ܠܳܐ ܢܶܣܒܰܥ ܟܶܣܦܳܐ. ܘܰܕܪܳܚܶܡ ܡܳܡܽܘܢܳܐ: ܠܳܐ ܢܩܰܕܶܝܘܗܝ. ܘܳܐܦ ܗܳܢܳܐ ܗܶܒܠܳܐ.
Ecc 5:10 ܒܣܽܘܓܳܐܐ ܕܛܳܒܬܳܐ ܣܓܺܝܘ ܐܳܟܽܘܠ̈ܶܝܗ̇. ܘܡܳܢܳܐ ܗܘܳܬ ܟܰܫܺܝܪܳܐ ܠܩܰܢܳܝܶܗ̇: ܐܶܠܳܐ ܐܶܢ ܚܙܳܬܳܐ ܕܥܰܝܢܰܘ̈ܗܝ.
Ecc 5:11 ܚܰܠܝܳܐ ܫܶܢܬܳܐ ܠܦܰܠܳܚܳܐ. ܐܶܢ ܙܥܽܘܪ ܘܶܐܢ ܣܰܓܺܝ ܐܳܟܶܠ. ܘܣܰܒܥܳܐ ܠܥܰܬܺܝܪܳܐ ܠܳܐ ܫܳܒܶܩ ܠܶܗ ܠܡܶܕܡܰܟ.
Ecc 5:12 ܐܺܝܬ ܟܽܘܪܗܳܢܳܐ ܕܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܥܽܘܬܪܳܐ ܕܡܶܬܢܛܰܪ ܠܡܳܪܶܗ ܠܒܺܝܫܬܶܗ.
Ecc 5:13 ܘܳܐܒܶܕ ܥܽܘܬܪܳܐ ܗܰܘ ܒܥܶܢܝܳܢܳܐ ܒܺܝܫܳܐ. ܕܰܐܘܠܶܕ ܒܪܳܐ: ܘܠܳܐ ܐܺܝܬ ܒܺܐܝܕܶܗ ܡܶܕܶܡ.
Ecc 5:14 ܐܰܝܟܰܢܳܐ ܕܰܢܦܰܩ ܡܶܢ ܟܰܪܣܳܗ̇ ܕܶܐܡܶܗ: ܥܰܪܛܶܠ ܢܶܗܦܽܘܟ ܠܡܺܐܙܰܠ ܐܰܝܟ ܕܶܐܬܳܐ. ܘܡܶܕܶܡ ܠܳܐ ܢܳܣܶܒ ܒܥܰܡܠܶܗ ܕܢܺܐܙܰܠ ܒܺܐܝܕܶܗ.
Ecc 5:15 ܘܳܐܦ ܗܳܢܳܐ ܟܽܘܪܗܳܢܳܐ ܒܺܝܫܳܐ. ܐܰܝܟܰܢܳܐ ܓܶܝܪ ܕܶܐܬܳܐ: ܗܳܟܰܢܳܐ ܐܶܙܰܠ. ܘܡܳܢܳܐ ܝܽܘܬܪܳܢܳܐ ܒܟܽܠ ܕܰܥܡܰܠ ܠܪܽܘܚܳܐ.
Ecc 5:16 ܘܳܐܦ ܟܽܠ ܝܰܘܡܰܘ̈ܗܝ ܒܚܶܫܽܘܟܳܐ ܐܳܟܶܠ: ܘܰܒܪܽܘܓܙܳܐ ܣܰܓܺܝܐܳܐ: ܘܰܒܚܶܡܬܳܐ: ܘܒܶܐܒܠܳܐ: ܘܰܒܟܽܘܪܗܳܢܳܐ.
Ecc 5:17 ܗܳܢܳܐ ܡܶܕܶܡ ܕܰܚܙܺܝܬ ܐܶܢܳܐ ܩܽܘܗܠܰܬ. ܛܳܒ ܗ̱ܘ ܘܫܰܦܺܝܪ ܠܡܶܐܟܰܠ ܘܰܠܡܶܫܬܳܐ: ܘܰܠܡܶܚܙܳܐ ܛܳܒܬܳܐ ܒܟܽܠ ܥܰܡܠܶܗ ܕܥܳܡܶܠ ܬܚܶܝܬ ܫܶܡܫܳܐ: ܡܶܢܝܳܢ ܝܰܘ̈ܡܳܬܳܐ ܕܚܰܝܰܘ̈ܗܝ ܕܝܰܗܒ ܠܶܗ ܡܳܪܝܳܐ. ܡܶܛܽܠ ܕܗܽܘܝܽܘ ܡܢܳܬܶܗ.
Ecc 5:18 ܘܳܐܦ ܟܽܠ ܐ̱ܢܫ ܕܝܰܗܒ ܠܶܗ ܡܳܪܝܳܐ ܥܽܘܬܪܳܐ ܘܢܶܟܣ̈ܶܐ. ܘܰܐܫܠܛܶܗ ܠܡܶܐܟܰܠ ܡܶܢܗܽܘܢ: ܘܰܠܡܶܣܰܒ ܡܢܳܬܶܗ: ܘܰܠܡܶܚܕܳܐ ܒܥܰܡܠܶܗ. ܗܳܕܶܐ ܡܰܘܗܰܒܬ݂ܳܐ ܗ̱ܝ ܕܰܐ‌ܠܳܗܳܐ.
Ecc 5:19 ܡܶܛܽܠ ܕܠܰܘ ܣܰܓܺܝ ܢܶܥܗܰܕ ܝܰܘ̈ܡܳܬܳܐ ܕܚܰܝܰܘ̈ܗܝ ܡܶܛܽܠ ܕܰܐ‌ܠܳܗܳܐ ܡܰܥܢܶܐ ܠܶܗ ܒܚܰܕ݂ܽܘܬܳܐ ܕܠܶܒܶܗ.
Ecc 6:1 ܐܺܝܬ ܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܘܣܰܓܺܝܐܳܐ ܗ̱ܝ ܥܰܠ ܒܢܰܝ̈ܢܳܫܳܐ.
Ecc 6:2 ܓܰܒܪܳܐ ܕܢܶܬܶܠ ܠܶܗ ܐܰ‌ܠܳܗܳܐ ܥܽܘܬܪܳܐ ܘܢܶܟ̈ܣܶܐ ܘܺܐܝܩܳܪܳܐ. ܘܠܳܐ ܚܰܣܺܝܪ ܠܢܰܦܫܶܗ ܡܶܕܶܡ ܡܶܢ ܟܽܠ ܡܳܐ ܕܪܳܐܶܓ. ܘܠܳܐ ܐܰܫܠܛܶܗ ܐܰ‌ܠܳܗܳܐ ܠܡܶܐܟܰܠ ܡܶܢܶܗ. ܐܶܠܳܐ ܓܒܰܪ ܢܽܘܟܪܳܝ ܢܶܐܟܠܺܝܘܗܝ ܡܶܢ ܒܳܬܪܶܗ. ܗܳܢܳܐ ܗܶܒܠܳܐ ܘܰܟܪܺܝܗܽܘܬܳܐ ܗ̱ܝ.
Ecc 6:3 ܐܶܢ ܢܰܘܠܶܕ ܓܰܒܪܳܐ ܡܳܐܐ: ܘܰܫܢܺܝ̈ܢ ܣܰܓܺܝ̈ܐܳܢ ܢܺܚܶܐ: ܘܢܶܣܓܽܘܢ ܝܰܘ̈ܡܳܬܳܐ ܕܰܫܢܰܘ̈ܗܝ: ܘܢܰܦܫܶܗ ܠܳܐ ܬܶܣܒܰܥ ܡܶܢ ܛܳܒܬܳܐ: ܘܳܐܦ ܩܒܽܘܪܬܳܐ ܠܳܐ ܬܶܗܘܶܐ ܠܶܗ. ܐܶܡܪܶܬ ܕܛܳܒ ܗ̄ܘ ܡܶܢܶܗ ܝܰܚܛܳܐ.
Ecc 6:4 ܡܶܛܽܠ ܕܰܒܗܶܒܠܳܐ ܐܶܬܳܐ. ܘܰܒܚܶܫܽܘܟܳܐ ܢܺܐܙܰܠ. ܘܰܒܚܶܫܽܘܟܳܐ ܫܡܶܗ ܢܶܬܟܰܣܶܐ.
Ecc 6:5 ܐܳܦ ܫܶܡܫܳܐ ܠܳܐ ܚܙܳܐ: ܘܠܳܐ ܝܺܕܰܥ. ܢܚܺܝ ܠܗܳܢܳܐ ܛܳܒ ܡܶܢ ܕܰܠܗܳܢܳܐ.
Ecc 6:6 ܘܶܐܠܽܘ ܚܝܳܐ ܐܳܠܶܦ ܫܢܺܝ̈ܢ ܕܬܰܪܬܶܝܢ ܙܰܒܢܺܝ̈ܢ: ܘܛܳܒܬܳܐ ܠܳܐ ܚܙܳܐ. ܕܰܠܡܳܐ ܠܳܐ ܗ̱ܘܳܐ ܠܚܰܕ݂ ܐܰܬܪܳܐ ܐܳܙܶܠ ܟܽܠ.
Ecc 6:7 ܟܽܠ ܕܥܳܡܶܠ ܐ̱ܢܳܫܳܐ ܒܦܽܘܡܶܗ: ܘܢܰܦܫܶܗ ܠܳܐ ܡܰܠܝܳܐ.
Ecc 6:8 ܡܶܛܽܠ ܕܺܐܝܬ ܝܽܘܬܪܳܢܳܐ ܠܚܰܟܺܝܡܳܐ ܡܶܢ ܕܰܠܣܰܟܠܳܐ. ܠܡܳܢܳܐ: ܕܡܶܣܟܺܢܳܐ ܝܳܕܰܥ ܠܡܺܐܙܰܠ ܠܚܰܝ̈ܶܐ.
Ecc 6:9 ܛܳܒ ܚܶܙܘܳܐ ܕܥܰܝ̈ܢܶܐ ܡܶܢ ܗܶܠܰܟܬܳܐ ܕܢܰܦܫܳܐ.
Ecc 6:10 ܡܶܕܶܡ ܕܰܗܘܳܐ ܡܶܢ ܩܕܺܝܡ: ܐܶܬܩܪܺܝ ܫܡܶܗ. ܘܶܐܬܝܕܰܥ ܕܗܽܘ ܒܰܪܢܳܫܳܐ. ܘܠܳܐ ܡܶܫܟܰܚ ܠܰܡܕܳܢ ܥܰܡ ܡܰܢ ܕܬܰܩܺܝܦ ܡܶܢܶܗ.
Ecc 6:11 ܡܶܛܽܠ ܕܺܐܝܬ ܦܶܬܓܳܡ̈ܶܐ ܣܰܓܺܝ̈ܐܶܐ ܕܡܰܣܓܶܝܢ ܗܶܒܠܳܐ. ܡܳܢܳܐ ܝܽܘܬܪܳܢܳܐ ܐܺܝܬ ܠܒܰܪܢܳܫܳܐ.
Ecc 7:1 ܡܶܛܽܠ ܕܡܰܢܽܘ ܝܳܕܰܥ ܡܳܢܳܐ ܛܳܒ ܠܒܰܪܢܳܫܳܐ ܒܚܰܝܰܘ̈ܗܝ: ܡܶܢܝܳܢ ܝܰܘ̈ܡܰܝ ܚܰܝܰܝ̈ ܗܶܒܠܶܗ. ܘܰܥܒܰܪ ܐܶܢܽܘܢ ܐܰܝܟ ܛܶܠܳܠܳܐ. ܡܰܢܽܘ ܢܚܰܘܶܐ ܠܒܰܪܢܳܫܳܐ ܡܳܢܳܐ ܢܶܗܘܶܐ ܡܶܢ ܒܳܬܪܶܗ ܬܚܶܝܬ ܫܶܡܫܳܐ.
Ecc 7:2 ܛܳܒ ܫܡܳܐ ܡܶܢ ܡܶܫܚܳܐ ܛܳܒܐ. ܘܝܰܘܡܳܐ ܕܡܰܘܬܳܐ ܛܳܒ ܡܶܢ ܝܰܘܡܳܐ ܕܺܝܠܺܝܕܽܘܬܳܐ.
Ecc 7:3 ܛܳܒ ܠܡܺܐܙܰܠ ܠܒܶܝܬ ܒܳܟܶܐ: ܡܶܢ ܕܰܠܡܶܐܙܰܠ ܠܒܶܝܬ ܡܶܫܬܽܘܬܳܐ. ܡܶܛܽܠ ܕܗܳܕܶܐ ܗ̱ܝ ܚܰܪܬܳܐ ܕܟܽܠܗܽܘܢ ܒܢܰܝ̈ܢܳܫܳܐ. ܘܰܕܚܰܝ ܝܳܗܶܒ ܛܳܒܬܳܐ ܠܶܠܒܶܗ.
Ecc 7:4 ܛܳܒ ܪܽܘܓܙܳܐ ܡܶܢ ܓܽܘܚܟܳܐ. ܡܶܛܽܠ ܕܰܒܒܺܝܫܽܘܬ ܐܰܦ̈ܶܐ ܢܶܛܐܰܒ ܠܶܒܳܐ.
Ecc 7:5 ܠܶܒܳܐ ܕܚܰܟܺܝ̈ܡܶܐ ܒܒܶܝܬ ܐܶܒܠܳܐ. ܘܠܶܒܳܐ ܕܣܰܟܠܳܐ ܒܶܝܬ ܚܰܕ݂ܽܘܬܳܐ.
Ecc 7:6 ܛܳܒ ܠܡܶܫܡܰܥ ܟܳܐܬܳܐ ܕܚܰܟܺܝ̈ܡܶܐ: ܡܶܢ ܓܰܒܪܳܐ ܕܫܳܡܰܥ ܙܡܳܪܳܐ ܕܣܰܟܠܳܐ.
Ecc 7:7 ܐܰܝܟ ܩܳܠܳܐ ܕܟܽܘ̈ܒܶܐ ܬܚܶܝܬ ܩܰܕܣܳܐ: ܗܳܟܰܢܳܐ ܓܽܘܚܟܗܽܘܢ ܕܣܰܟ̈ܠܶܐ. ܘܳܐܦ ܗܳܢܳܐ ܗܶܒܠܳܐ.
Ecc 7:8 ܡܶܛܽܠ ܕܰܥܫܽܘܩܝܳܐ ܡܰܘܒܶܕ ܠܚܰܟܺܝܡܳܐ. ܘܡܰܘܒܕܳܐ ܠܠܶܒܳܐ ܡܰܘܗܰܒܬ݂ܳܐ.
Ecc 7:9 ܛܳܒܳܐ ܗ̱ܝ ܐ̱ܚܪܳܝܬܶܗ ܕܦܶܬܓܳܡܳܐ ܡܶܢ ܩܰܕܡܳܝܬܶܗ. ܘܛܳܒܳܐ ܢܰܓܺܝܪܽܘܬ ܪܽܘܚܳܐ ܡܶܢ ܪܳܡܽܘܬ ܪܽܘܚܳܐ.
Ecc 7:10 ܠܳܐ ܬܶܣܬܰܪܗܰܒ ܒܪܽܘܚܳܟ ܠܡܶܪܓܰܙ. ܡܶܛܽܠ ܕܪܽܘܓܙܳܐ ܒܥܽܘܒܳܐ ܕܣܰܟܠܳܐ ܢܶܬܬܢܺܝܚ.
Ecc 7:11 ܠܳܐ ܬܺܐܡܰܪ ܡܳܢܳܐ ܗܘܳܐ: ܕܝܰܘ̈ܡܳܬܳܐ ܩܰܕܡܳܝ̈ܶܐ ܛܳܒܺܝܢ ܗ̱ܘܰܘ ܡܶܢ ܗܳܠܶܝܢ. ܡܶܛܽܠ ܕܠܳܐ ܗ̱ܘܳܐ ܒܚܶܟܡܬܳܐ ܫܳܐܶܠ ܥܰܠ ܗܳܠܶܝܢ.
Ecc 7:12 ܛܳܒܳܐ ܗ̱ܝ ܚܶܟܡܬܳܐ ܡܶܢ ܡܳܐܢܰܝ̈ ܙܰܝܢܳܐ: ܘܝܰܬܺܝܪ ܠܚܳܙܝܰܝ̈ ܫܶܡܫܳܐ.
Ecc 7:13 ܡܶܛܽܠ ܕܛܶܠܳܠܳܐ ܕܚܶܟܡܬܳܐ ܐܰܝܟ ܛܶܠܳܠܳܐ ܕܟܶܣܦܳܐ. ܘܝܰܬܺܝܪܽܘܬܳܐ ܕܺܝܕܰܥܬܳܐ ܕܚܶܟܡܬܳܐ ܬܰܚܶܐ ܡܳܪܳܗ̇.
Ecc 7:14 ܚܙܺܝ ܥܒܳܕܳܐ ܕܰܐ‌ܠܳܗܳܐ. ܡܶܛܽܠ ܕܡܰܢܽܘ ܡܶܫܟܰܚ ܠܡܰܬܩܳܢܽܘ ܠܡܰܢ ܕܰܡܕܰܘܰܕ ܗ̱ܘ.
Ecc 7:15 ܒܝܰܘܡܳܐ ܕܛܳܒܬܳܐ ܗܘܺܝ ܒܛܳܒ. ܘܰܒܝܰܘܡܳܐ ܕܒܺܝܫܬܳܐ ܚܙܺܝ ܢܰܦܫܳܟ. ܐܳܦ ܗܳܢܳܐ ܠܽܘܩܒܰܠ ܗܳܢܳܐ ܥܒܰܕ ܐܰ‌ܠܳܗܳܐ: ܥܰܠ ܡܰܡܠܠܳܐ ܕܠܳܐ ܡܶܫܟܰܚ ܒܰܪܢܳܫܳܐ ܡܶܕܶܡ ܒܳܬܪܶܗ.
Ecc 7:16 ܟܽܠ ܡܶܕܶܡ ܚܙܺܝܬ ܒܝܰܘ̈ܡܰܝ ܗܶܒܠܝ. ܐܺܝܬ ܙܰܕܺܝܩܳܐ ܕܶܐܒܰܕ ܒܙܰܕܺܝܩܽܘܬܶܗ. ܘܺܐܝܬ ܪܰܫܺܝܥܳܐ ܕܰܐܓܰܪ ܒܒܺܝܫܽܘܬܶܗ.
Ecc 7:17 ܠܳܐ ܬܶܗܘܶܐ ܙܰܕܺܝܩ ܣܰܓܺܝ ܘܠܳܐ ܬܶܬܚܰܟܰܡ ܝܰܬܺܝܪ ܕܠܳܐ ܬܶܬܡܰܗ.
Ecc 7:18 ܠܳܐ ܬܰܪܫܰܥ ܣܰܓܺܝ ܕܠܳܐ ܬܶܣܬܢܶܐ ܣܰܓܺܝ. ܠܳܐ ܬܶܗܘܶܐ ܣܟܶܠ. ܕܰܠܡܳܐ ܬܡܽܘܬ ܕܠܳܐ ܒܙܰܒܢܳܟ.
Ecc 7:19 ܛܳܒ ܕܬܶܐܚܽܘܕ ܒܗܳܢܳܐ. ܘܳܐܦ ܡܶܢ ܗܰܘ ܠܳܐ ܬܰܪܦܶܐ ܐܺܝܕܳܟ. ܡܶܛܽܠ ܕܡܰܢ ܕܕܳܚܶܠ ܠܰܐܠܳܗܳܐ: ܢܳܩܶܦ ܠܟܽܠܗܶܝܢ.
Ecc 7:20 ܚܶܟܡܬܳܐ ܡܰܥܫܢܳܐ ܠܚܰܟܺܝܡܳܐ: ܛܳܒ ܡܶܢ ܥܶܣܪܳܐ ܫܰܠܺܝ̈ܛܳܢܺܝܢ ܕܺܐܝܬ ܒܰܡܕܺܝܢ̱ܬܳܐ.
Ecc 7:21 ܡܶܛܽܠ ܕܠܰܝܬ ܐ̱ܢܳܫ ܕܙܰܕܺܝܩ ܒܰܐܪܥܳܐ: ܕܢܶܥܒܶܕ ܕܛܳܒ ܘܠܳܐ ܢܶܚܛܶܐ.
Ecc 7:22 ܘܳܐܦ ܠܟܽܠ ܦܶܬܓܳܡ̈ܶܐ ܕܰܢܡܰܠܠܽܘܢ ܖ̈ܰܫܺܝܥܶܐ ܠܳܐ ܬܶܬܶܠ ܠܶܒܳܟ. ܠܳܐ ܬܶܫܡܰܥ ܠܥܰܒܕܳܟ ܕܰܡܨܰܚܶܐ ܠܳܟ.
Ecc 7:23 ܡܶܛܽܠ ܕܙܰܒܢܺܝ̈ܢ ܣܰܓܺܝ̈ܐܳܢ ܝܳܕܰܥ ܠܶܒܳܟ: ܕܳܐܦ ܐܰܢ̱ܬ ܨܰܚܺܝܬ ܠܰܐ̱ܚܖ̈ܳܢܺܝܢ.
Ecc 7:24 ܟܽܠܗܶܝܢ ܗܳܠܶܝܢ ܢܰܣܺܝܬ ܒܚܶܟܡܬܳܐ ܐܶܡܪܶܬ ܕܶܐܬܚܰܟܰܡ. ܘܗܺܝ ܪܰܚܺܝܩܳܐ ܡܶܢܝ.
Ecc 7:25 ܝܰܬܺܝܪ ܡܶܢ ܕܰܗܘܳܐ ܪܽܘܚܩܳܐ. ܘܥܽܘܡܩܳܐ ܕܥܽܘܡ̈ܩܶܐ ܡܰܢ ܢܶܫܟܚܺܝܘܗܝ.
Ecc 7:26 ܐܶܬܟܰܪܟܶܬ ܐܶܢܳܐ ܘܠܶܒܝ ܠܡܶܕܰܥ ܘܰܠܡܶܣܥܰܪ: ܘܰܠܡܶܒܥܳܐ ܚܶܟܡܬܳܐ ܘܚܽܘܫܒܳܢܳܐ: ܘܰܠܡܶܕܰܥ ܪܰܫܺܝܥܽܘܬܶܗ ܕܣܰܟܠܳܐ: ܘܣܰܟܠܽܘܬܳܐ ܘܡܶܬܥܰܒܪܳܢܽܘܬܳܐ.
Ecc 7:27 ܘܶܐܫܟܚܶܬ ܕܡܰܪܺܝܪܳܐ ܡܶܢ ܡܰܘܬܳܐ: ܐܰܢ̱ܬܬܳܐ. ܕܗܺܝ ܐܺܝܬܶܝܗ̇ ܦܰܚܳܐ: ܘܰܡܨܺܝܕܬܳܐ ܠܶܒܳܗ̇. ܐܰܣܳܖ̈ܶܐ ܐܺܝܕܶܝ̈ܗ̇. ܡܰܢ ܕܛܳܒ ܩܕܳܡ ܐܰ‌ܠܳܗܳܐ: ܡܶܫܬܰܘܙܰܒ ܡܶܢܳܗ̇. ܘܡܰܢ ܕܚܳܛܶܐ: ܡܶܬܬܰܚܶܕ ܒܳܗ̇.
Ecc 7:28 ܚܙܺܝ ܗܳܢܳܐ ܕܶܐܫܟܚܶ݀ܬ: ܐܳܡܰܪ ܩܽܘܗܠܰܬ. ܚܕܳܐ ܠܰܚܕܳܐ ܠܡܶܫܟܳܚܽܘ ܡܰܚܫ̈ܒܳܬܳܐ.
Ecc 7:29 ܘܬܽܘܒ ܒܥܳܬ ܢܰܦܫܝ: ܘܠܳܐ ܐܶܫܟܚܶܬ. ܐ̱ܢܳܫܳܐ ܚܰܕ݂ ܡܶܢ ܐܰܠܦܳܐ ܐܶܫܟܚܶܬ. ܘܰܐܢ̱ܬܬܳܐ ܒܟܽܠܗܶܝܢ ܠܳܐ ܐܶܫܟܚܶܬ.
Ecc 8:1 ܡܰܢܽܘ ܐܰܝܟ ܚܰܟܺܝܡܳܐ: ܘܡܰܢ ܝܳܕܰܥ ܦܫܳܪܳܗ̇ ܕܡܶܠܬܳܐ. ܚܶܟܡܬܶܗ ܕܓܰܒܪܳܐ ܬܰܢܗܰܪ ܐܰܦܰܘ̈ܗܝ. ܘܰܕܚܰܨ̈ܺܝܦܳܢ ܐܰܦܰܘ̈ܗܝ ܢܶܣܬܢܶܐ.
Ecc 8:2 ܦܽܘܡܶܗ ܕܡܰܠܟܳܐ ܛܰܪ. ܘܥܰܠ ܡܶܠܰܬ ܡܰܘܡܳܬܳܐ ܕܰܐ‌ܠܳܗܳܐ ܠܳܐ ܬܶܣܬܰܪܗܰܒ.
Ecc 8:3 ܡܶܢ ܩܕܳܡܰܘܗܝ ܙܶܠ. ܘܠܳܐ ܬܩܽܘܡ ܒܦܶܬܓܳܡ ܒܺܝܫ. ܡܶܛܽܠ ܕܟܽܠ ܕܢܶܨܒܶܐ ܢܶܥܒܶܕ.
Ecc 8:4 ܐܰܝܟܰܢܳܐ ܕܰܢܡܰܠܠ ܡܰܠܟܳܐ ܫܰܠܺܝܛ. ܘܡܰܢܽܘ ܕܢܺܐܡܰܪ ܠܶܗ: ܡܳܢܳܐ ܥܳܒܶܕ ܐܰܢ̱ܬ.
Ecc 8:5 ܕܢܳܛܰܪ ܦܽܘܩܕܳܢܳܐ ܠܳܐ ܝܳܕܰܥ ܡܶܠܬܳܐ ܒܺܝܫܬܳܐ. ܘܙܰܒܢܳܐ ܘܕܺܝܢܳܐ ܝܳܕܰܥ ܕܚܰܟܺܝܡܳܐ.
Ecc 8:6 ܡܶܛܽܠ ܕܰܠܟܽܠ ܨܒܽܘ ܐܺܝܬ ܙܰܒܢܳܐ ܘܕܺܝܢܳܐ. ܡܶܛܽܠ ܕܒܺܝܫܬܶܗ ܕܒܰܪܢܳܫܳܐ ܣܰܓܺܝܐܳܐ ܥܠܰܘܗܝ.
Ecc 8:7 ܡܶܛܽܠ ܕܠܰܝܬ ܕܝܳܕܰܥ ܠܡܳܐ ܕܰܗܘܳܐ. ܘܡܳܢܳܐ ܢܶܗܘܶܐ ܡܶܢ ܒܳܬܪܶܗ ܡܰܢܽܘ ܡܚܰܘܶܐ ܠܶܗ.
Ecc 8:8 ܠܰܝܬ ܐ̱ܢܳܫ ܕܫܰܠܺܝܛ ܒܪܽܘܚܳܐ ܠܡܶܟܠܳܐ ܪܽܘܚܳܐ. ܘܠܰܝܬ ܫܽܘܠܛܳܢܳܐ ܒܝܰܘܡܳܐ ܕܡܰܘܬܳܐ. ܘܠܰܝܬ ܦܽܘܠܳܛܳܐ ܒܝܰܘܡܳܐ ܕܰܩܪܳܒܳܐ. ܘܠܳܐ ܡܫܰܘܙܶܒ ܪܽܘܫܥܳܐ ܠܡܳܖ̈ܰܘܗܝ.
Ecc 8:9 ܘܝܳܬ ܟܽܠ ܗܳܢܳܐ ܚܙܺܝܬ. ܘܝܶܗ̱ܒܶܬ ܠܶܒܝ ܠܡܶܕܰܥ ܟܽܠ ܥܒܳܕ ܕܡܶܬܥܒܶܕ ܬܚܶܝܬ ܫܶܡܫܳܐ: ܘܙܰܒܢܳܐ ܕܶܐܫܬܰܠܰܛ ܒܰܪܢܳܫܳܐ ܒܒܰܪܢܳܫܳܐ ܠܡܰܒܳܐܫܽܘ ܠܶܗ.
Ecc 8:10 ܘܗܳܝܕܶܝܢ ܚܙܺܝܬ ܖ̈ܰܫܺܝܥܶܐ ܕܰܩܒܺܝܪܺܝܢ ܘܳܐܬܶܝܢ. ܘܡܶܢ ܐܰܬܪܳܐ ܕܩܽܘܕܫܳܐ ܐܶܙܰܠܘ. ܘܶܐܬܛܥܺܝܘ ܒܰܡܕܺܝܢ̱ܬܳܐ ܕܗܳܟܰܢܳܐ ܥܒܰܕܘ. ܘܳܐܦ ܗܳܢܳܐ ܗܶܒܠܳܐ.
Ecc 8:11 ܡܶܛܽܠ ܕܠܳܐ ܡܶܬܥܰܒܕܳܐ ܬܒܰܥܬܳܐ ܡܶܢ ܥܳܒܕܰܝ̈ ܒܺܝ̈ܫܳܬܳܐ ܒܰܥܓܰܠ. ܡܶܛܽܠ ܗܳܢܳܐ ܐܶܬܡܠܺܝ ܠܶܒܳܐ ܕܰܒܢܰܝ̈ܢܳܫܳܐ ܒܗܽܘܢ ܠܡܶܥܒܰܕ ܕܒܺܝܫ.
Ecc 8:12 ܡܰܢ ܕܚܳܛܶܐ ܥܳܒܶܕ ܒܺܝ̈ܫܳܬܳܐ ܡܳܐܐ: ܘܡܰܓܰܪ ܠܶܗ. ܘܝܳܕܰܥ ܐ̱ܢܳܐ ܕܢܶܗܘܶܐ ܛܳܒ ܠܕܳܚܠܰܘ̈ܗܝ ܕܡܳܪܝܳܐ: ܕܢܶܕܚܠܽܘܢ ܡܶܢ ܩܕܳܡܰܘܗܝ.
Ecc 8:13 ܘܛܳܒܬܳܐ ܠܳܐ ܬܶܗܘܶܐ ܠܪܰܫܺܝܥܳܐ ܘܠܳܐ ܢܰܓܺܝܪ ܝܰܘ̈ܡܳܬܳܐ ܐܰܝܟ ܛܶܠܳܠܳܐ. ܡܶܛܽܠ ܕܠܳܐ ܐܺܝܬܰܘܗܝ ܕܳܚܶܠ ܡܶܢ ܩܕܳܡ ܐܰ‌ܠܳܗܳܐ.
Ecc 8:14 ܐܺܝܬ ܗܶܒܠܳܐ ܕܰܥܒܺܝܕ ܥܰܠ ܐܰܪܥܳܐ. ܡܶܛܽܠ ܕܺܐܝܬ ܙܰܕܺܝ̈ܩܶܐ ܕܡܳܛܶܐ ܠܘܳܬܗܽܘܢ ܐܰܝܟ ܥܒܳܕܳܐ ܕܖ̈ܰܫܺܝܥܶܐ. ܘܺܐܝܬ ܖ̈ܰܫܺܝܥܶܐ ܕܡܳܛܶܐ ܠܘܳܬܗܽܘܢ ܐܰܝܟ ܥܒܳܕܳܐ ܕܙܰܕܺܝ̈ܩܶܐ. ܘܶܐܡܪܶܬ ܕܳܐܦ ܗܳܢܳܐ ܗܶܒܠܳܐ.
Ecc 8:15 ܘܫܰܒܚܶܬ ܐܶܢܳܐ ܝܳܬ ܚܰܕܽܘܬܳܐ. ܕܠܰܝܬ ܕܛܳܒ ܠܒܰܪܢܳܫܳܐ ܬܚܶܝܬ ܫܶܡܫܳܐ: ܐܶܠܳܐ ܠܡܶܐܟܰܠ ܘܰܠܡܶܫܬܳܐ ܘܰܠܡܶܚܕܳܐ: ܘܗܽܘ ܠܳܘܶܐ ܠܶܗ ܒܥܰܡܠܶܗ: ܟܽܠ ܝܰܘ̈ܡܰܝ ܚܰܝܰܘ̈ܗܝ ܕܝܰܗ̱ܒ ܠܶܗ ܐܰ‌ܠܳܗܳܐ ܬܚܶܝܬ ܫܶܡܫܳܐ.
Ecc 8:16 ܡܶܛܽܠ ܗܳܢܳܐ ܝܶܗܒܶܬ ܠܶܒܝ ܠܡܶܕܰܥ ܚܶܟܡܬܳܐ: ܘܰܠܡܶܚܙܳܐ ܥܶܢܝܳܢܳܐ ܕܶܐܬܥܒܶܕ ܥܰܠ ܐܰܪܥܳܐ. ܡܶܛܽܠ ܕܒܺܐܝܡܳܡܳܐ ܘܰܒܠܺܠܝܳܐ ܫܶܢܬܳܐ ܒܥܰܝܢܰܘ̈ܗܝ ܠܳܐ ܚܳܙܶܐ.
Ecc 8:17 ܘܰܚܙܺܝܬ ܐܶܢܳܐ ܟܽܠ ܥܒܳܕܳܐ ܕܰܐ‌ܠܳܗܳܐ. ܡܶܛܽܠ ܕܠܳܐ ܢܶܬ݂ܡܨܶܐ ܒܰܪܢܳܫܳܐܺܝܬ ܥܒܳܕܳܐ ܕܰܥܒܺܝܕ ܬܚܶܝܬ ܫܶܡܫܳܐ. ܟܽܠ ܕܥܳܡܶܠ ܒܰܪܢܳܫܳܐ ܕܢܶܒܥܶܐ: ܠܳܐ ܢܶܫܟܰܚ. ܘܟܽܠ ܕܢܺܐܡܰܪ ܚܰܟܺܝܡܳܐ ܠܡܶܕܰܥ: ܠܳܐ ܢܶܬܡܨܶܐ ܠܡܶܫܟܳܚܽܘ.
Ecc 9:1 ܡܶܛܽܠ ܕܝܳܬ ܟܽܠܗܶܝܢ ܗܳܠܶܝܢ ܝܶܗܒܶܬ݂ ܒܠܶܒܝ. ܘܠܶܒܝ ܚܙܳܐ ܝܳܬ ܟܽܠ ܗܳܢܳܐ. ܕܙܰܕܺܝ̈ܩܶܐ ܘܚܰܟܺܝ̈ܡܶܐ ܘܰܥܒܳܕܰܝ̈ܗܽܘܢ ܒܺܐܝܕ݂ܳܐ ܕܰܐ‌ܠܳܗܳܐ. ܐܳܦ ܪܚܡܬܳܐ ܐܳܦ ܣܶܢܶܐܬܳܐ ܠܳܐ ܝܳܕܰܥ ܒܰܪܢܳܫܳܐ. ܟܽܠ ܕܰܩܕܳܡܰܘܗܝ ܗܶܒܠܳܐ.
Ecc 9:2 ܟܽܠ ܐܰܝܟ ܕܰܠܟܽܠ. ܓܶܕܫܳܐ ܚܰܕ݂ ܠܙܰܕܺܝ̈ܩܶܐ ܘܰܠܖ̈ܰܫܺܝܥܶܐ: ܠܛܳܒ̈ܶܐ ܘܰܠܒܺܝ̈ܫܶܐ: ܠܰܕܟ̈ܰܝܳܐ ܘܰܠܛܰܡ̈ܐܶܐ: ܠܕܰܡܕܰܒܰܚ ܘܠܰܕܠܳܐ ܡܕܰܒܰܚ. ܐܰܝܟ ܛܳܒܳܐ: ܐܳܦ ܚܰܛܳܝܳܐ. ܐܰܝܟ ܝܰܡܳܝܳܐ: ܐܳܦ ܗܰܘ ܕܡܶܢ ܡܰܘܡܳܬܳܐ ܕܳܚܶܠ.
Ecc 9:3 ܗܳܕܶܐ ܒܺܝܫܳܐ ܒܟܽܠ ܡܳܐ ܕܶܐܬܥܒܶܕ ܬܚܶܝܬ ܫܶܡܫܳܐ. ܡܶܛܽܠ ܕܓܶܕܫܳܐ ܚܰܕ݂ ܠܟܽܠܗܽܘܢ. ܘܳܐܦ ܠܶܒܳܐ ܕܒܰܪܢܳܫܳܐ ܐܶܬܡܠܺܝ ܒܺܝܫܬܳܐ: ܘܦܳܗܝܽܘܬܳܐ ܒܺܝܫܬܳܐ ܒܠܶܒܗܽܘܢ ܘܰܒܚܰܝܰܝ̈ܗܽܘܢ. ܘܚܰܪܬܗܽܘܢ ܠܘܳܬ݂ ܡܺܝ̈ܬܶܐ.
Ecc 9:4 ܟܽܠ ܕܢܶܫܬܰܘܬܰܦ ܠܟܽܠ ܚܰܝ̈ܶܐ ܐܺܝܬ ܬܽܘܟܠܳܢܳܐ. ܡܶܛܽܠ ܕܟܰܠܒܳܐ ܕܚܰܝ ܛܳܒ ܗ̱ܘ̣ ܡܶܢ ܐܰܪܝܳܐ ܕܡܰܝܺܝܬ݂.
Ecc 9:5 ܡܶܛܽܠ ܕܚܰܝ̈ܶܐ ܝܳܕܥܺܝܢ ܕܡܳܝܬܺܝܢ. ܘܡܺܝ̈ܬܶܐ ܠܳܐ ܝܳܕܥܺܝܢ ܡܶܕܶܡ. ܘܠܰܝܬ ܠܗܽܘܢ ܬܽܘܒ ܐܰܓܪܳܐ. ܡܶܛܽܠ ܕܶܐܬܥܛܺܝ ܕܽܘܟܪܳܢܗܽܘܢ.
Ecc 9:6 ܐܳܦ ܪܶܚܡܰܬܗܽܘܢ ܐܳܦ ܣܶܢܰܐܬܗܽܘܢ: ܐܳܦ ܩܶܢܰܐܬܗܽܘܢ ܡܶܢ ܟܰܕܽܘ ܐܶܒܕܰܬ. ܘܰܡܢܳܬܳܐ ܠܰܝܬ ܠܗܽܘܢ ܬܽܘܒ ܠܥܳܠܰܡ: ܒܟܽܠܡܳܐ ܕܡܶܬܥܒܶܕ ܬܚܶܝܬ ܫܶܡܫܳܐ.
Ecc 9:7 ܬܳܐ ܐܰܟܽܘܠ ܠܰܚܡܳܟ݂. ܘܶܐܫܬܰܝ ܒܠܶܒܳܐ ܛܳܒܳܐ ܚܰܡܪܳܟ ܡܶܛܽܠ ܕܶܐܨܛܒܺܝ ܐܰ‌ܠܳܗܳܐ ܒܰܥܒܳܕܰܝ̈ܟ.
Ecc 9:8 ܒܟܽܠ ܥܶܕܳܢ ܢܰܚ̈ܬܰܝܟ ܢܶܗܘܽܘܢ ܚܶܘܳܖ̈ܺܝܢ: ܘܡܶܫܚܳܐ ܡܶܢ ܪܺܝܫܳܟ ܠܳܐ ܢܶܚܣܰܪ.
Ecc 9:9 ܘܰܚܙܺܝ ܚܰܝ̈ܶܐ ܥܰܡ ܐܰܢ̱ܬܬܳܐ ܕܰܪܚܶܡܬ ܟܽܠ ܝܰܘ̈ܡܰܝ ܚܰܝܰܝ̈ ܗܶܒܠܳܟ. ܡܶܛܽܠ ܕܗܺܝ ܗ̱ܝ ܡܢܳܬܳܟ ܒܚܰܝ̈ܶܐ ܘܰܒܥܰܡܠܳܟ ܕܰܐܢ̱ܬ ܥܳܡܶܠ ܬܚܶܝܬ ܫܶܡܫܳܐ.
Ecc 9:10 ܟܽܠ ܕܬܶܫܟܰܚ ܐܺܝܕܳܟ ܠܡܶܥܒܰܕ ܒܚܰܝܠܳܟ: ܥܒܶܕ. ܡܶܛܽܠ ܕܠܰܝܬ ܥܒܳܕܳܐ ܘܡܰܚܫܰܒܬܳܐ ܘܺܝܕܰܥܬܳܐ ܘܚܶܟܡܬܳܐ: ܒܰܫܝܽܘܠ ܕܰܐܢ̱ܬ ܐܳܙܶܠ ܐܰܢ̱ܬ ܠܬܰܡܳܢ.
Ecc 9:11 ܘܗܶܦܟܶܬ ܘܰܚܙܺܝܬ ܬܚܶܝܬ ܫܶܡܫܳܐ: ܕܠܳܐ ܠܩܰܠܺܝ̈ܠܶܐ ܪܰܗܛܳܐ: ܘܠܳܐ ܠܓܰܢ̱ܒܳܖ̈ܶܐ ܩܪܳܒܳܐ: ܘܠܳܐ ܠܚܰܟܺܝ̈ܡܶܐ ܠܰܚܡܳܐ: ܘܠܳܐ ܠܣܰܟܽܘܠܬܳܢ̈ܶܐ ܥܽܘܬܪܳܐ: ܘܠܳܐ ܠܝܰܕܽܘܥܬܳܢ̈ܶܐ ܫܽܘܒܚܳܐ. ܡܶܛܽܠ ܕܙܰܒܢܳܐ ܘܦܶܓܥܳܐ ܓܳܕܶܫ ܠܟܽܠܗܽܘܢ.
Ecc 9:12 ܡܶܛܽܠ ܕܠܳܐ ܝܳܕܰܥ ܒܰܪܢܳܫܳܐ ܙܰܒܢܶܗ: ܐܰܝܟ ܢܽܘ̈ܢܶܐ ܕܡܶܬܬܰܚܕܺܝܢ ܒܰܡܨܺܝܕܬܳܐ ܒܺܝܫܬܳܐ: ܘܰܐܝܟ ܨܶܦܖ̈ܶܐ ܕܡܶܬܬܰܚ̈ܕܳܢ ܒܦܰܚܳܐ. ܗܳܟܰܢܳܐ ܡܶܬܬܰܚܕܺܝܢ ܒܢܰܝ̈ܢܳܫܳܐ ܒܙܰܒܢܳܐ ܒܺܝܫܳܐ ܕܢܳܦܶܠ ܥܠܰܝܗܽܘܢ ܡܶܢ ܫܶܠܝ.
Ecc 9:13 ܘܳܐܦ ܗܳܕܶܐ ܚܙܺܝܬ ܚܶܟܡܬܳܐ ܬܚܶܝܬ ܫܶܡܫܳܐ. ܘܪܰܒܳܐ ܗ̱ܝ ܠܘܳܬ݂ܝ.
Ecc 9:14 ܡܕܺܝܢ̱ܬܳܐ ܙܥܽܘܪܬܳܐ: ܘܰܒܢܰܝ̈ܢܳܫܳܐ ܕܒܳܗ̇ ܙܥܽܘܪܺܝܢ. ܘܶܐܬܳܐ ܥܠܶܝܗ̇ ܡܰܠܟܳܐ ܪܰܒܳܐ ܘܚܰܕ݂ܪܳܗ̇. ܘܰܒ̣ܢܳܐ ܥܠܶܝܗ̇ ܩܰܠܩܽܘ̈ܡܶܐ.
Ecc 9:15 ܘܶܐܫܬܟܰܚ ܒܳܗ̇ ܓܰܒܪܳܐ ܡܶܣܟܺܢܳܐ ܚܰܟܺܝܡܳܐ. ܘܫܰܘܙܶܒ ܗܽܘ ܡܶܣܟܺܢܳܐ ܡܕܺܝܢ̱ܬܳܐ ܒܚܰܟܺܝܡܽܘܬܶܗ. ܘܐ̱ܢܳܫ ܠܳܐ ܥܗܰܕ ܠܓܰܒܪܳܐ ܗܰܘ ܡܶܣܟܺܢܳܐ.
Ecc 9:16 ܘܶܐܡܪܶܬ ܐܶܢܳܐ. ܛܳܒܳܐ ܗ̱ܝ ܚܶܟܡܬܳܐ ܡܶܢ ܓܰܢ̱ܒܳܪܽܘܬܳܐ. ܘܚܶܟܡܬܶܗ ܕܡܶܣܟܺܢܳܐ ܡܰܣܠܝܳܐ ܗ̱ܝ. ܘܦܶܬܓܳܡܰܘ̈ܗܝ ܠܳܐ ܡܶܫܬܰܡܠܺܝܢ.
Ecc 9:17 ܘܡܶܠܰܝ̈ ܚܰܟܺܝܡܳܐ ܒܰܢܝܳܚܳܐ ܡܶܫܬܰܡ̈ܥܳܢ: ܡܶܢ ܙܥܳܩܬܳܐ ܕܫܰܠܺܝܛܳܐ ܣܰܟܠܳܐ.
Ecc 9:18 ܛܳܒܳܐ ܗ̱ܝ ܚܶܟܡܬܳܐ ܡܶܢ ܡܳܐܢܰܝ̈ ܩܪܳܒܳܐ. ܘܰܚܛܺܝܬܳܐ ܚܕܳܐ ܡܰܘܒܕܳܐ ܛܳܒ̈ܳܬܳܐ ܣܰܓܺܝ̈ܳܐܬܳܐ.
Ecc 10:1 ܐܰܝܟ ܕܰܒܳܒ̈ܶܐ ܕܡܳܝܬܺܝܢ ܡܰܣܪܶܝܢ ܠܡܳܐܢܳܐ ܕܡܶܫܚܳܐ ܒܰܣܺܝܡܳܐ. ܝܰܩܺܝܪܳܐ ܗ̱ܝ ܡܶܢ ܚܶܟܡܬܳܐ ܘܡܶܢ ܣܽܘܓܰܐܬ ܬܶܫܒܽܘܚܬܳܐ: ܣܰܟܠܽܘܬܳܐ ܩܰܠܺܝܠ.
Ecc 10:2 ܠܶܒܶܗ ܕܚܰܟܺܝܡܳܐ ܒܝܰܡܺܝܢܶܗ. ܘܠܶܒܶܗ ܕܣܰܟܠܳܐ ܒܣܶܡܳܠܶܗ.
Ecc 10:3 ܘܳܐܦ ܣܰܟܠܳܐ ܡܳܐ ܕܳܐܙܶܠ ܒܽܐܘܪܚܳܐ ܠܶܒܶܗ ܚܰܣܺܝܪ. ܘܟܽܠ ܕܡܶܬܚܰܫܰܒ: ܣܰܟܠܽܘܬܳܐ ܗ̱ܝ 
Ecc 10:4 ܐܶܢ ܪܽܘܚܳܐ ܕܫܰܠܺܝܛܳܐ ܬܶܣܰܩ ܥܠܰܝܟ: ܐܰܬܪܳܟ ܠܳܐ ܬܶܫܒܽܘܩ. ܡܶܛܽܠ ܕܳܐܣܝܽܘܬܳܐ ܫܳܒܩܳܐ ܚܛܳܗ̈ܶܐ ܣܰܓܺܝ̈ܐܶܐ.
Ecc 10:5 ܐܺܝܬ ܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܐܰܝܟ ܛܽܘܥܝܰܝ ܕܢܶܦܩܰܬ ܩܕܳܡ ܫܰܠܺܝܛܳܐ.
Ecc 10:6 ܕܝܳܬܶܒ ܣܰܟܠܳܐ ܒܖ̈ܰܘܡܶܐ ܥܰܫܺܝܢ̈ܶܐ. ܘܥܰܬܺܝܖ̈ܶܐ ܒܡܽܘܟܳܟܳܐ ܢܶܬܒܽܘܢ.
Ecc 10:7 ܚܙܺܝܬ ܥܰܒ̈ܕܶܐ ܥܰܠ ܖ̈ܰܟܫܳܐ. ܘܫܰܠܺܝܛܳܢ̈ܶܐ ܕܰܡܗܰܠܟܺܝܢ ܐܰܝܟ ܥܰܒ̈ܕܶܐ ܥܰܠ ܐܰܪܥܳܐ.
Ecc 10:8 ܕܚܳܦܰܪ ܓܽܘܡܳܨܳܐ: ܒܶܗ ܢܳܦܶܠ. ܘܰܕܬܳܪܰܥ ܣܝܳܓܳܐ: ܢܰܟܬܺܝܘܗܝ ܚܶܘܝܳܐ.
Ecc 10:9 ܕܰܡܫܰܢܶܐ ܟܺܐܦ̈ܶܐ: ܢܶܬܟܰܐܰܒ ܒܗܶܝܢ. ܘܕܰܡܨܰܠܰܚ ܩܰܝ̈ܣܶܐ: ܠܳܐܶܐ ܒܗܽܘܢ.
Ecc 10:10 ܐܶܢ ܩܗܳܐ ܦܰܪܙܠܳܐ: ܘܗܽܘ ܐܰܦ̈ܶܐ ܕܳܠܰܚ ܘܰܩܛܺܝ̈ܠܶܐ ܡܰܣܓܶܐ. ܘܝܽܘܬܪܳܢܳܐ ܠܟܰܫܺܝܖ̈ܶܐ ܚܶܟܡܬܳܐ.
Ecc 10:11 ܐܶܢ ܢܳܟܶܬ ܚܶܘܝܳܐ ܕܠܳܐ ܠܽܘܚܫܬܳܐ: ܠܰܝܬ ܝܽܘܬܪܳܢ ܒܠܳܚܽܘܫܳܐ.
Ecc 10:12 ܡܶܠܰܝ̈ ܦܽܘܡܶܗ ܕܚܰܟܺܝܡܳܐ ܬܶܫܒܽܘܚܬܳܐ. ܘܣܶܦ̈ܘܳܬܶܗ ܕܣܰܟܠܳܐ ܡܛܰܒ̈ܥܳܢ ܠܶܗ.
Ecc 10:13 ܪܺܝܫ ܡܶܠܰܝ̈ ܦܽܘܡܶܗ ܣܰܟܠܽܘܬܳܐ. ܘܚܰܪܬܳܐ ܕܦܽܘܡܶܗ ܦܽܘܪܣܳܝܳܐ ܒܺܝܫܳܐ.
Ecc 10:14 ܘܣܰܟܠܳܐ ܡܰܣܓܶܐ ܡܶܠ̈ܺܝܢ. ܠܳܐ ܝܳܕܰܥ ܒܰܪܢܳܫܳܐ ܡܳܐ ܕܰܗܘܳܐ. ܘܡܳܐ ܕܢܶܗܘܶܐ ܡܶܢ ܒܳܬܪܶܗ ܡܰܢܽܘ ܡܚܰܘܶܐ ܠܶܗ.
Ecc 10:15 ܥܰܡܠܗܽܘܢ ܕܣܰܟܠܳܐ ܡܰܠܐܶܐ ܠܗܽܘܢ. ܡܶܛܽܠ ܕܠܳܐ ܝܺܕܰܥܘ ܠܡܺܐܙܰܠ ܠܰܡܕܺܝܢ̱ܬܳܐ.
Ecc 10:16 ܘܳܝ ܠܶܟܝ ܡܕܺܝܢ̱ܬܳܐ ܕܡܰܠܟܶܟ݂ܝ ܛܠܶܐ. ܘܪܰܘܖ̈ܒܳܢܰܝܟܝ ܒܨܰܦܪܳܐ ܐܳܟܠܺܝܢ.
Ecc 10:17 ܛܽܘܒܰܝܟܝ ܡܕܺܝܢ̱ܬܳܐ ܕܡܰܠܟܶܟܝ ܒܰܪ ܚܺܐܖ̈ܺܝܢ. ܘܪܰܘܖ̈ܒܳܢܰܝܟܝ ܒܥܶܕܳܢܗܽܘܢ ܐܳܟܠܺܝܢ: ܒܟܰܫܺܝܪܽܘܬܳܐ ܘܠܳܐ ܒܡܰܫܬܝܳܐ.
Ecc 10:18 ܒܫܰܦܠܽܘܬܳܐ ܢܶܬܡܰܟܰܟ ܬܰܛܠܺܝܠܳܐ. ܘܰܒܫܰܦܠܽܘܬܳܐ ܕܺܐܝ̈ܕܰܝܳܐ ܢܶܕܠܰܦ ܒܰܝܬܳܐ.
Ecc 10:19 ܠܚܰܕܽܘܬܳܐ ܥܒܺܝܕܺܝܢ ܠܰܚܡܳܐ ܘܚܰܡܪܳܐ ܘܡܶܫܚܳܐ ܕܰܢܚܰܕܽܘܢ ܠܚܰܝ̈ܶܐ. ܘܟܶܣܦܳܐ ܡܡܰܟܶܟ: ܘܡܰܛܥܶܐ ܠܗܽܘܢ ܒܟܽܠ.
Ecc 10:20 ܐܳܦ ܒܡܰܕܥܳܟ ܠܡܰܠܟܳܐ ܠܳܐ ܬܨܰܚܶܐ. ܘܰܒܩܰܝܛܽܘܢ ܡܰܫܟܳܒܳܟ ܠܳܐ ܬܨܰܚܶܐ ܠܥܰܬܺܝܪܳܐ. ܡܶܛܽܠ ܕܥܰܘܦܳܐ ܕܰܫܡܰܝܳܐ ܢܰܘܒܶܠ ܩܳܠܳܟ ܘܡܳܪܶܐ ܥܰܘܦܳܐ ܢܚܰܘܶܐ ܦܶܬܓܳܡܰܝ̈ܟ.
Ecc 11:1 ܫܰܕܰܪ ܠܰܚܡܳܟ݂ ܥܰܠ ܐܰܦܰܝ̈ ܡܰܝ̈ܳܐ: ܡܶܛܽܠ ܕܰܠܣܽܘܓܰܐܬ ܝܰܘ̈ܡܳܬܳܐ ܬܶܫܟܚܺܝܘܗܝ.
Ecc 11:2 ܗܰܒ ܡܢܳܬܳܐ ܠܫܰܒܥܳܐ ܐܳܦ ܠܰܬܡܳܢܝܳܐ: ܡܶܛܽܠ ܕܠܳܐ ܬܶܕܰܥ ܡܳܢܳܐ ܒܺܝܫܬܳܐ ܬܶܗܘܶܐ ܥܰܠ ܐܰܪܥܳܐ.
Ecc 11:3 ܐܶܢ ܢܶܡܠ̈ܝܳܢ ܥܢܳܢܰܝ̈ ܡܶܛܪܳܐ: ܥܰܠ ܐܰܪܥܳܐ ܢܺܐܫ̈ܕܳܢ. ܘܶܐܢ ܢܶܦܠ ܩܰܝܣܳܐ ܒܬܰܝܡܢܳܐ ܐܰܘ ܒܰܐܬܪܳܐ ܕܓܰܪܒܝܳܐ: ܐܰܬܰܪ ܕܢܳܦܶܠ ܩܰܝܣܳܐ: ܬܰܡܳܢ ܢܶܗܘܶܐ.
Ecc 11:4 ܕܢܳܛܰܪ ܠܪܽܘܚܳܐ: ܠܳܐ ܙܳܪܰܥ. ܘܰܕܚܳܐܰܪ ܠܰܥܢܳܢ̈ܶܐ: ܠܳܐ ܚܳܨܶܕ.
Ecc 11:5 ܡܶܛܽܠ ܕܠܳܐ ܝܳܕܰܥ ܐܰܢ̱ܬ ܡܳܢܳܐ ܗ̱ܝ ܐܽܘܪܚܳܐ ܕܪܽܘܚܳܐ. ܐܰܝܟ ܙܢܳܐ ܓܶܝܪ ܕܒܰܛܢܬܳܐ ܕܒܳܛܢܳܐ: ܗܳܟܰܢܳܐ ܠܳܐ ܬܶܕܰܥ ܥܒܳܕܰܘ̈ܗܝ ܕܡܳܪܝܳܐ ܟܽܠ ܕܢܶܥܒܶܕ.
Ecc 11:6 ܟܽܠ ܨܰܦܪܳܐ ܙܪܽܘܥ ܙܰܪܥܳܟ. ܘܰܒܪܰܡܫܳܐ ܠܳܐ ܬܶܫܒܽܘܩ ܐܺܝܕܳܟ. ܡܶܛܽܠ ܝܳܕܰܥ ܐܰܢ̱ܬ ܐܰܝܢܳܐ ܡܰܟܫܰܪ: ܐܰܘ ܗܳܢܳܐ ܐܰܘ ܗܳܢܳܐ: ܘܶܐܢ ܬܖ̈ܰܝܗܽܘܢ ܐܰܟܚܰܕ ܛܳܒܺܝܢ.
Ecc 11:7 ܚܠܶܐ ܢܽܘܗܪܳܐ: ܘܛܳܒ ܠܥܰܝ̈ܢܶܐ. ܘܝܰܬܺܝܪ ܠܚܳܙܝܰܝ̈ ܫܶܡܫܳܐ.
Ecc 11:8 ܡܶܛܽܠ ܕܶܐܢ ܫܢܺܝ̈ܢ ܣܰܓܺܝܐܳܢ ܢܺܚܶܐ ܒܰܪܢܳܫܳܐ: ܒܟܽܠܗܶܝܢ ܢܶܚܕܶܐ. ܘܢܶܬܕܟܰܪ ܝܰܘ̈ܡܰܝ ܚܶܫܽܘܟܳܐ. ܡܶܛܽܠ ܕܣܰܓܺܝܐܺܝܢ ܢܶܗܘܽܘܢ. ܟܽܠ ܕܳܐܬܶܐ: ܗܶܒܠܳܐ.
Ecc 11:9 ܒܝܰܘ̈ܡܰܝ ܥܠܰܝܡܽܘܬܳܟ ܚܕܺܝ ܥܠܰܝܡܳܐ: ܘܢܶܛܐܰܒ ܠܳܟ. ܘܗܰܠܶܟ݂ ܒܽܐܘܖ̈ܚܳܬܳܐ ܕܠܶܒܳܟ ܘܰܒܚܶܙܘܳܐ ܕܥܰܝܢܰܝ̈ܟ. ܘܕܰܥ ܕܰܒܗܳܠܶܝܢ ܟܽܠܗܶܝܢ ܡܰܥܶܠ ܠܳܟ ܡܳܪܝܳܐ ܒܕܺܝܢܳܐ.
Ecc 11:10 ܐܰܥܒܰܪ ܪܽܘܓܙܳܐ ܡܶܢ ܠܶܒܳܟ. ܘܰܐܦܪܶܩ ܒܺܝܫܬܳܐ ܡܶܢ ܒܶܣܪܳܟ. ܡܶܛܽܠ ܕܛܰܠܝܽܘܬܳܐ ܘܠܳܐ ܝܺܕܰܥܬܳܐ ܗܶܒܠܳܐ.
Ecc 12:1 ܘܰܥܗܰܕ ܠܒܳܪܝܳܟ ܒܝܰܘ̈ܡܰܝ ܥܠܰܝܡܽܘܬܳܟ. ܥܰܕܠܳܐ ܢܺܐܬܽܘܢ ܝܰܘ̈ܡܰܝ ܒܺܝ̈ܫܳܬܳܐ: ܘܢܶܩܖ̈ܒܳܢ ܫܢ̈ܰܝܳܐ ܕܬܺܐܡܰܪ ܕܠܰܝܬ ܒܗܶܝܢ ܨܶܒܝܳܢܝ.
Ecc 12:2 ܥܰܕܠܳܐ ܢܶܚܫܰܟ ܫܶܡܫܳܐ: ܘܢܽܘܗܪܳܐ ܕܣܰܗܪܳܐ ܘܰܕܟܰܘܟܒ̈ܶܐ. ܘܢܶܬܗܰܦ̈ܟܳܢ ܥܢܳܢ̈ܶܐ ܒܳܬܰܪ ܡܶܛܪܳܐ.
Ecc 12:3 ܒܝܰܘܡܳܐ ܕܢܶܬܬܙܺܝܥܽܘܢ ܢܳܛܽܘܖ̈ܰܝ ܒ̈ܳܬܶܐ. ܘܢܶܬܕܰܘܕܽܘܢ ܡܳܖ̈ܰܝ ܚܰܝܠܳܐ. ܘܢܶܬܒܰܛ̈ܠܳܢ ܛܰܚܳܢ̈ܳܬܳܐ ܡܶܛܽܠ ܕܰܙܥܰܪ. ܘܢܶܚ̈ܫܟܳܢ ܚܳܙ̈ܝܳܬܳܐ ܒܟܰܘ̈ܶܐ.
Ecc 12:4 ܘܢܶܬܬܰܚܕܽܘܢ ܬܰܖ̈ܥܶܐ ܒܫܽܘ̈ܩܶܐ: ܒܫܰܦܠܽܘܬܳܐ ܕܩܳܠܳܐ ܕܛܰܚܳܢ̈ܳܬܳܐ. ܘܰܢܩܽܘܡ ܠܩܳܠܳܐ ܕܨܶܦܖ̈ܶܐ. ܘܢܶܬܡܰܟ̈ܟܳܢ ܟܽܠ ܒ̈ܢܳܬ ܫܽܘܒܚܳܐ.
Ecc 12:5 ܘܳܐܦ ܡܶܢ ܪܰܘܡܳܐ ܢܶܕܚܰܠ ܘܢܶܬܬܙܺܝܥ ܒܽܐܘܖ̈ܚܳܬܶܗ. ܘܢܶܒܰܥ ܥܠܰܘܗܝ ܫܰܗܪܳܐ. ܘܢܰܦܪܰܥ ܫܳܪܕܳܐ. ܘܢܶܣܓܶܐ ܩܰܡܨܳܐ: ܘܬܶܬܒܰܕܰܪ ܩܰܦܰܪ. ܘܬܶܒܛܰܠ ܪܺܝܫܳܢܽܘܬܳܐ. ܡܶܛܽܠ ܕܳܐܙܶܠ ܒܰܪܢܳܫܳܐ ܠܒܶܝܬ ܥܰܡܠܶܗ. ܘܶܐܬܟܪܶܟܘ ܒܫܽܘ̈ܩܶܐ ܡܰܖ̈ܩܕܳܢܶܐ.
Ecc 12:6 ܥܰܕܠܳܐ ܢܶܬܦܣܶܩ ܒܚܶܠ ܟܶܣܦܳܐ. ܘܢܶܫܬܚܶܩ ܚܰܙܽܘܪ ܕܰܗܒܳܐ. ܘܬܶܬܒܰܪ ܩܽܘܠܬܳܐ ܥܰܠ ܡܰܒܽܘܥܳܐ. ܘܬܶܪܗܰܛ ܓܺܝܓܠܳܐ ܥܰܠ ܒܺܪܳܐ.
Ecc 12:7 ܘܢܶܗܦܽܘܟ ܥܰܦܪܳܐ ܠܰܐܪܥܳܐ ܐܰܝܟ ܕܰܗܘܳܐ. ܘܪܽܘܚܳܐ ܬܶܗܦܽܘܟ ܠܘܳܬ݂ ܡܳܪܝܳܐ ܕܝܰܗܒܳܗ̇.
Ecc 12:8 ܗܒܶܠ ܗܶܒ̈ܠܺܝܢ: ܐܳܡܰܪ ܩܽܘܗܠܰܬ. ܗܒܶܠ ܗܒ̈ܠܺܝܢ: ܟܽܠ ܡܶܕܶܡ ܗܶܒܠܳܐ.
Ecc 12:9 ܘܝܰܬܺܝܪ ܕܰܗܘܳܐ ܩܽܘܗܠܰܬ ܚܰܟܺܝܡܳܐ. ܕܡܰܠܶܦ ܗ̱ܘܳܐ ܝܺܕܰܥܬܳܐ ܠܥܰܡܳܐ. ܘܨܳܬ ܘܒܰܕܶܩ: ܘܰܐܬܩܶܢ ܡܰܬ̈ܠܶܐ ܣܰܓܺܝ̈ܐܶܐ.
Ecc 12:10 ܣܰܓܺܝ ܒܥܳܐ ܩܽܘܗܠܰܬ ܠܡܶܫܟܳܚܽܘ ܦܶܬܓܳܡ̈ܶܐ ܕܨܶܒܝܳܢܳܐ. ܘܰܟܬܰܒ ܒܩܽܘܫܬܳܐ ܦܶܬܓܳܡܰܝ̈ ܩܽܘܫܬܳܐ. 
Ecc 12:11 ܡܶܠܰܝ̈ ܚܰܟܺܝ̈ܡܶܐ ܐܰܝܟ ܙܳܩܽܘ̈ܬܶܐ: ܘܰܐܝܟ ܣܶܟ̈ܶܐ ܕܰܩܒܺܝ̈ܥܳܢ. ܡܳܖ̈ܰܝ ܐܶܣܟ̈ܦܳܬܳܐ ܐܶܬܺܝܗܶܒ. ܡܶܢ ܪܳܥܝܳܐ ܚܰܕ݂.
Ecc 12:12 ܘܝܰܬܺܝܪܳܐܺܝܬ ܡܶܢܗܽܘܢ ܒܶܪܝ ܐܶܙܕܰܗܪ: ܠܡܶܟܬܰܒ ܣܶܦܖ̈ܶܐ ܣܰܓܺܝ̈ܐܶܐ ܠܰܝܬ ܣܽܘܦ. ܘܡܰܡܠܠܳܐ ܣܰܓܺܝܐܳܐ: ܠܶܐܘܬܳܐ ܗ̱ܝ ܕܒܶܣܪܳܐ.
Ecc 12:13 ܐ̱ܚܪܳܝܬܶܗ ܕܦܶܬܓܳܡܳܐ ܒܣܳܟܶܗ ܟܽܠ ܫܡܰܥ. ܘܡܶܢ ܩܕܳܡ ܡܳܪܝܳܐ ܕܚܰܠ. ܘܦܽܘܩܕܳܢܰܘ̈ܗܝ ܛܰܪ. ܡܶܛܽܠ ܕܗܳܢܰܘ ܕܡܶܢ ܐܽܘܡܳܢܳܐ ܚܰܕ݂ ܐܶܬܺܝܗܶܒ ܟܽܠ ܐ̱ܢܳܫ.
Ecc 12:14 ܡܶܛܽܠ ܕܟܽܠ ܥܒܳܕܳܐ ܡܳܪܝܳܐ ܡܰܥܶܠ ܒܕܺܝܢܳܐ: ܥܰܠ ܟܽܠ ܕܰܟܣܶܐ ܘܰܓܠܶܐ: ܐܶܢ ܛܳܒ ܘܶܐܢ ܒܺܝܫ.
Sol 1:1 ܢܢܰܫܩܰܢܝ ܡܶܢ ܢܽܘܫ̈ܩܳܬܳܐ ܕܦܽܘܡܶܗ. ܡܶܛܽܠ ܕܛܳܒܺܝܢ ܖ̈ܰܚܡܰܝܟ ܡܶܢ ܚܰܡܪܳܐ.
Sol 1:2 ܠܪܺܝܚ ܒܶܣܡܳܢܰܝ̈ܟ ܛܳܒ̈ܶܐ. ܡܶܫܚܳܐ ܕܡܽܘܪܳܐ ܫܡܳܟ݂: ܡܶܛܽܠ ܗܳܢܳܐ ܥܠܰܝ̈ܡܳܬܳܐ ܖ̈ܰܚܡܳܟ݂.
Sol 1:3 ܓܶܕܰܝܢܝ ܒܳܬܪܳܟ: ܢܶܪܗܰܛ ܐܰܥܶܠܰܝܢܝ ܡܰܠܟܳܐ ܠܩܰܝܛܽܘܢܳܟ. ܢܶܚܕܶܐ ܘܰܢܕ݂ܽܘܨ ܒܳܟ݂. ܢܶܬܕܟܰܪ ܚܽܘܒܳܟ݂ ܡܶܢ ܚܰܡܪܳܐ. ܘܡܶܢ ܬܖ̈ܺܝܨܶܐ ܪܶܚܡܬܳܐ. 
Sol 1:4 ܐܽܘܟܳܡܳܐ ܐ̱ܢܳܐ: ܘܝܳܐܝܳܐ ܐ̱ܢܳܐ: ܒ̈ܢܳܬ ܐܽܘܪܺܫܠܶܡ. ܐܰܝܟ݂ ܡܰܫܟܢܰܝ̈ ܩܶܕ݂ܳܪ: ܘܰܐܝܟ݂ ܝܳܖ̈ܺܝܥܳܬ ܫܠܶܝܡܽܘܢ. 
Sol 1:5 ܠܳܐ ܬܶܚܙܽܘܢܳܢܝ ܕܽܐܘܟܳܡܳܐ ܐ̱ܢܳܐ: ܕܰܐܘܟܡܰܢܝ ܫܶܡܫܳܐ. ܒܢܰܝ̈ ܐܶܡܝ ܐܶܬܟܰܬܰܫܘ ܒܺܝ. ܣܳܡܽܘܢܝ ܢܳܛܪܰܬ ܟܰܖ̈ܡܶܐ. ܘܟܰܪܡܝ ܕܺܝܠܝ ܠܳܐ ܢܶܛܪܶܬ. 
Sol 1:6 ܚܰܘܰܐܽܘܢܝ ܡܰܢ ܕܪܶܚܡܰܬ ܢܰܦܫܝ. ܐܰܝܟܰܢܳܐ ܪܥܺܝܬ: ܘܰܐܝܟܰܢܳܐ ܪܶܒܥܶܬ ܒܛܰܗܪܳܐ ܕܰܠܡܳܐ ܐܶܗܘܶܐ ܐܰܝܟ݂ ܛܳܥܺܝܬܳܐ ܒܰܓܙܳܪܳܐ ܕܥܶܖ̈ܒܰܝܟ.
Sol 1:7 ܐܶܠܳܐ ܬܶܕܥܶܝܢ ܝܳܬܶܟ݂ܝ ܫܰܦܺܝܪܰܬ ܒܢܶܫ̈ܶܐ. ܬܳܝ ܐܰܢ̱ܬܝ ܒܥܶܩܒܳܐ ܕܥܳܢ̈ܳܐ ܘܰܪܥܳܝ ܓܕܰܝ̈ܟܝ ܒܡܰܫܟܢ̈ܶܐ ܕܖ̈ܳܥܰܘܳܬܳܐ.
Sol 1:8 ܠܣܽܘܣܬܝ ܒܡܰܪܟܰܒܬܶܗ ܕܦܶܪܥܽܘܢ ܕܰܡܺܝܬܶܟ݂ܝ ܩܰܪܺܝܒܰܬܝ.
Sol 1:9 ܝܳܐܝ̈ܳܢ ܦܰܟܰܝ̈ܟܝ ܒܰܓܕ݂ܽܘ̈ܠܶܐ. ܘܨܰܘܪܶܟ݂ܝ ܒܥܶܩ̈ܶܐ.
Sol 1:10 ܓܕ݂ܽܘ̈ܠܶܐ ܕܕܰܗܒܳܐ ܢܶܥܒܶܕ݂ ܠܶܟ݂ܝ. ܥܰܡ ܙܠܺܝܚ̈ܶܐ ܕܣܺܐܡܳܐ.
Sol 1:11 ܥܰܡ ܡܰܠܟܳܐ ܒܰܣܡܳܟܶܗ. ܢܰܪܕܺܝܢ ܝܰܗܒ ܪܪܝܚܶܗ.
Sol 1:12 ܨܪܳܪܳܐ ܕܡܽܘܪܳܐ ܕܰܪܚܶܡ ܠܺܝ ܒܶܝܬ ܬܕܰܝ̈ ܢܒܽܘܬ.
Sol 1:13 ܣܓܽܘܠܳܐ ܕܟܽܘܦܪܳܐ ܕܳܕܝ ܒܟܰܪܡܳܐ ܕܥܺܝܢ ܓܳܕ݂.
Sol 1:14 ܗܳܐ ܫܰܦܺܝܪܰܬܝ ܩܰܪܺܝܒܰܬܝ ܗܳܐ ܫܰܦܺܝܪܰܬܝ. ܥܰܝܢܰܝ̈ܟܝ ܕܝܰܘܢܳܐ. 
Sol 1:15 ܗܳܐ ܫܰܦܺܝܪ ܐܰܢ̱ܬ ܕܳܕܝ: ܐܳܦ ܒܰܣܺܝܡ ܐܰܢ̱ܬ ܐܳܦ ܥܰܪܣܰܢ ܪܨܺܝܦ.
Sol 1:16 ܩܳܖ̈ܝܰܬ݂ ܒܰܝܬܰܢ ܐܰܖ̈ܙܶܐ: ܥܰܖ̈ܩܶܐ ܕܰܩܛܰܪܩܳܐ. 
Sol 2:1 ܐܰܝܟ݂ ܫܽܘܫܰܢܰܬ ܫܰܪܘܰܝܢܳܐ: ܫܽܘܫܰܢܰܬ ܥܽܘܡܩܳܐ.
Sol 2:2 ܐܰܝܟ݂ ܫܽܘܫܰܢ̈ܶܐ ܒܰܝܢܳܬ ܟܽܘ̈ܒܶܐ: ܗܳܟܰܢܳܐ ܩܰܪܺܝܒܰܬܝ ܒܰܝܢܳܬ ܒ̈ܢܳܬܳܐ.
Sol 2:3 ܐܰܝܟ݂ ܚܰܙܽܘܪܳܐ ܒܩܰܝ̈ܣܶܐ ܕܥܳܒܳܐ: ܗܳܟܰܢܳܐ ܕܳܕܝ ܒܰܝܢܳܬ ܒ̈ܢܰܝܳܐ. ܒܛܶܠܳܠܶܗ ܐܶܬܪܰܓܪܓܶ݀ܬ ܘܝܶܬܒܶܬ ܘܶܐܒܶܗ ܚܠܶܐ ܠܶܟܝ.
Sol 2:4 ܐܰܥܠܽܘܢܝ ܠܒܶܝܬ ܚܰܡܪܳܐ. ܛܰܟܶܣܘ ܥܠܰܝ ܪܶܚܡܬܳܐ.
Sol 2:5 ܣܳܡܽܘܢܝ ܒܦܽܘܢܳܩ̈ܶܐ. ܐܰܟ݂ܪܟܽܘܢܝ ܒܚܰܙܽܘܖ̈ܶܐ. ܡܶܛܽܠ ܕܰܟ݂ܪܺܝܗܰܬ ܪܶܚܡܬܳܐ ܐ̱ܢܳܐ. 
Sol 2:6 ܣܶܡܳܠܶܗ ܬܚܶܝܬ ܪܺܝܫܝ ܘܝܰܡܺܝܢܶܗ ܬܥܰܦܩܰܢܝ.
Sol 2:7 ܐܰܘܡܺܝܬܟܶܝܢ ܐܳܘ ܒ̈ܢܳܬ ܐܽܘܪܺܫܠܶܡ: ܒܰܛ̈ܒܰܝܳܐ ܐܰܘ ܒܥܽܘܙܰܝ̈ܠܶܐ ܕܚܰܩܠܳܐ. ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ ܝܳܬ ܪܶܚܡܬܳܐ: ܥܕܰܡܳܐ ܕܬܶܨܒܶܐ.
Sol 2:8 ܩܳܠܶܗ ܕܕܳܕܝ ܗܳܐ ܗܳܢܳܐ ܕܳܐܬܶܐ. ܡܫܰܘܰܪ ܥܰܠ ܛܽܘܖ̈ܶܐ. ܡܩܰܝܶܙ ܥܰܠ ܖ̈ܳܡܳܬܳܐ.
Sol 2:9 ܕܳܡܶܐ ܕܳܕܝ ܠܛܰܒܝܳܐ: ܐܰܘ ܠܥܽܘܙܰܝܠܳܐ ܕܰܐܝ̈ܠܶܐ. ܗܳܐ ܗܽܘ ܩܳܐܶܡ ܒܶܣܬܰܪ ܐܶܣܬܰܢ: ܡܕܺܝܩ ܡܶܢ ܟܰܘ̈ܶܐ: ܡܰܪܟܶܢ ܡܶܢ ܨܳܝܖ̈ܳܬܳܐ.
Sol 2:10 ܥܢܳܐ ܕܳܕܝ ܘܶܐܡܰܪ ܠܺܝ: ܩܽܘܡܝ ܠܶܟ݂ܝ ܫܰܦܺܝܪܰܬܝ: ܩܰܪܺܝܒܰܬܝ: ܘܙܶܠܝ ܠܶܟ݂ܝ.
Sol 2:11 ܡܶܛܽܠ ܕܗܳܐ ܣܰܬܘܳܐ ܥ̣ܒܰܪ. ܘܡܶܛܪܳܐ ܥ̣ܒܰܪ ܘܶܐܙܰܠ ܠܶܗ.
Sol 2:12 ܗܰܒܳܒ̈ܶܐ ܐܶܬܚܙܺܝܘ ܒܰܐܪܥܳܐ. ܙܰܒܢܳܐ ܕܰܟܣܳܚܳܐ ܡܛܳܐ. ܘܩܳܠܳܐ ܕܫܽܘܦܢܺܝܢܳܐ ܐܶܫܬܡܰܥ ܒܰܐܪܥܰܢ. 
Sol 2:13 ܬܺܬܳܐ ܝܶܗܒܰܬ ܦܰܩܽܘ̈ܥܶܝܗ̇ ܓܽܘܦ̈ܢܶܐ ܘܰܣܡܳܕܖ̈ܶܐ ܝܰܗܒܘ ܪܺܝܚܳܐ. ܩܽܘܡܝ ܠܶܟ݂ܝ ܫܰܦܺܝܪܰܬܝ ܩܰܪܺܝܒܽܘܬܝ: ܘܬܳܝ ܠܶܟ݂ܝ.
Sol 2:14 ܝܰܘܢܝ ܒܚܽܘܠܰܢܳܐ ܕܫܽܘܥܳܐ: ܒܣܶܬܪܳܐ ܕܰܣܝܳܓܳܐ: ܚܰܘܰܐܺܝܢܝ ܚܶܙܘܶܟ݂ܝ: ܘܰܐܫܡܰܥܺܝܢܝ ܩܳܠܶܟ݂ܝ. ܡܶܛܽܠ ܕܩܳܠܶܟ݂ܝ ܒܰܣܺܝܡ: ܘܚܶܙܘܶܟ݂ܝ ܝܳܐܶܐ.
Sol 2:15 ܐܰܚܽܘܕ݂ܘ ܠܰܢ ܬܰܥ̈ܠܶܐ: ܬܰܥ̈ܠܶܐ ܕܰܩܕܩ̈ܶܐ ܡܚܰܒܠܰܝ̈ ܟܰܖ̈ܡܶܐ. ܘܟܰܖ̈ܡܺܝܢ ܕܰܣܡܳܕܖ̈ܺܝܢ.
Sol 2:16 ܕܳܕܝ ܠܺܝ ܘܶܐܢܳܐ ܠܶܗ: ܕܪܳܥܶܐ ܒܫܽܘܫܰܢ̈ܶܐ.
Sol 2:17 ܥܰܕ݂ ܢܦܽܘܓ ܝܰܘܡܳܐ: ܘܢܶܪܟܢܽܘܢ ܛܶܠ̈ܳܠܶܐ. ܐܶܬܗܰܦܟ݂ ܕܡܺܝ ܠܳܟ ܕܳܕܝ: ܠܛܰܒܝܳܐ ܐܰܘ ܠܥܽܘܙܰܝܠܳܐ ܕܰܐܝ̈ܠܶܐ: ܥܰܠ ܛܽܘܖ̈ܰܝ ܒܶܣܡܳܢ̈ܶܐ. 
Sol 3:1 ܥܰܠ ܡܰܫܟܰܒܝ ܒܠܰܝ̈ܠܰܘܳܬܳܐ ܒܥܺܝܬ ܠܰܕܪܶܚܡܰܬ ܢܰܦܫܝ: ܒܥܺܝܬܶܗ ܘܠܳܐ ܐܶܫܟܰܚܬܶܗ.
Sol 3:2 ܐܶܩܽܘܡ ܢܺܐ: ܐܶܬܟܪܶܟ݂ ܒܰܡܕܺܝܢ̱ܬܳܐ ܒܫܽܘ̈ܩܶܐ ܘܒܰܦܠܳܛܰܘ̈ܳܬܳܐ: ܐܶܒܥܶܐ ܠܰܕܪܶܚܡܰܬ ܢܰܦܫܝ. ܒܥܺܝܬܶܗ ܘܠܳܐ ܐܶܫܟܰܚܬܶܗ.
Sol 3:3 ܐܶܫܟܚܽܘܢܝ ܢܳܛܽܘܖ̈ܶܐ ܕܡܶܬܟܰܪܟܺܝܢ ܒܰܡܕܺܝܢ̱ܬܳܐ. ܠܡܳܐ ܠܰܕ݂ܪܶܚܡܰܬ ܢܰܦܫܝ ܚܙܰܝܬܽܘܢ.
Sol 3:4 ܟܰܕ݂ ܩܰܠܺܝܠ ܥܶܒܪܶܬ ܡܶܢܗܽܘܢ: ܥܕܰܡܳܐ ܕܶܐܫܟܚܶܬ݂ ܝܳܬ ܕܪܶܚܡܰܬ ܢܰܦܫܝ. ܐܶܚܰܕܬܶܗ ܘܠܳܐ ܐܰܪܦܺܝܬܶܗ: ܥܕܰܡܳܐ ܕܰܐܥܶܠܬܶܗ ܠܒܶܝܬ ܐܶܡܝ: ܘܰܠܩܰܝܛܽܘܢܳܗ̇ ܕܝܳܠܶܕܬܝ.
Sol 3:5 ܐܳܘ ܡܝܰܬܟܶܝܢ ܒ̈ܢܳܬ ܐܽܘܪܺܫܠܶܡ: ܒܰܛ̈ܒܰܝܳܐ ܐܰܘ ܒܥܽܘܙܰܝ̈ܠܶܐ ܕܚܰܩܠܳܐ: ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ: ܝܳܬ ܪܶܚܡܬܳܐ ܥܕܰܡܳܐ ܕܬܶܨܒܶܐ.
Sol 3:6 ܡܰܢ ܗ̱ܝ ܗܳܕܶܐ ܕܣܳܠܩܳܐ ܡܶܢ ܡܰܕ݂ܒܪܳܐ: ܐܰܝܟ݂ ܥܶܛܪܳܐ ܕܬܶܢܳܢܳܐ ܡܒܰܣܡܳܐ ܒܡܽܘܪܳܐ ܘܒܰܠܒܽܘܢܬܳܐ: ܡܶܢ ܟܽܠ ܚܶܠܳܐ ܕܒܶܣܡ̈ܶܐ.
Sol 3:7 ܗܳܐ ܥܰܪܣܶܗ ܕܰܫܠܶܝܡܽܘܢ: ܫܬܺܝܢ ܓܰܢ̱ܒܳܖ̈ܺܝܢ ܟܪܺܝܟܺܝܢ ܠܳܗ̇ ܡܶܢ ܓܰܢ̱ܒܳܖ̈ܶܐ ܕܺܝܣܪܳܐܶܝܠ.
Sol 3:8 ܟܽܠܗܽܘܢ ܐܰܚܺܝܕܰܝ̈ ܚܰܪܒܳܐ ܘܡܰܠܦܰܝ̈ ܩܪܳܒܳܐ ܓܒܰܪ ܚܰܪܒܶܗ ܥܰܠ ܥܰܛܡܶܗ: ܡܶܢ ܕܶܚܠܬܳܐ ܕܠܰܝ̈ܠܰܘܳܬܳܐ.
Sol 3:9 ܡܰܓܕܠܳܐ ܥ̣ܒܰܕ݂ ܠܶܗ ܡܰܠܟܳܐ ܫܠܶܝܡܽܘܢ ܡܶܢ ܩܰܝ̈ܣܶܐ ܕܠܶܒܢܳܢ.
Sol 3:10 ܥܰܡܽܘܕܰܘ̈ܗܝ ܥ̣ܒܰܕ݂ ܕܣܺܐܡܳܐ: ܬܰܫܘܺܝܬܶܗ ܕܕܰܗܒܳܐ. ܬܰܟܣܺܝܬܶܗ ܕܰܐܪܓܘܳܢܳܐ. ܓܰܘܶܗ ܪܨܺܝܦ ܪܶܚܡܬܳܐ ܡܶܢ ܒ̈ܢܳܬ ܐܽܘܪܺܫܠܶܡ.
Sol 3:11 ܦܽܘ̈ܩܶܝܢ ܘܰܚ̈ܙܳܝܶܝܢ ܒ̈ܢܳܬ ܨܶܗܝܽܘܢ ܒܡܰܠܟܳܐ ܫܠܶܝܡܽܘܢ: ܒܰܟܠܺܝܠܳܐ ܕܟܽܠ: ܐܳܠܶܦ ܣܰܟܖ̈ܺܝܢ ܬܰܠ̈ܝܳܢ ܥܠܰܘܗܝ: ܟܽܠ ܫܳܠܛ̈ܶܐ ܕܓܰܢ̱ܒܳܖ̈ܶܐ. 
Sol 4:1 ܗܳܐ ܫܰܦܺܝܪܰܬܝ ܩܰܪܺܝܒܬܝ܆ ܗܳܐ ܫܰܦܺܝܪܰܬܝ. ܥܰܝܢܰܝ̈ܟܝ ܕܝܰܘܢܳܐ. ܥܒܰܪ ܫܶܬܩܶܟܝ. ܣܰܥܪܶܟܝ. ܐܰܝܟ ܓܙܳܪܳܐ ܕܥܶܙ̈ܶܐ ܕܣܳܠܶܩ ܡܶܢ ܛܽܘܪܳܐ ܕܓܶܠܥܳܕ.
Sol 4:2 ܫܶܢܰܝ̈ܟܝ. ܐܰܝܟ ܓܙܳܪܳܐ ܕܰܓܙܺܝ̈ܙܳܬܳܐ ܕܰܣܠܶܩ̈ܝ ܡܶܢ ܡܰܣܚܽܘܬܳܐ. ܕܟܶܠܗܶܝܢ ܡܶܬܰܐܡ̈ܳܢ: ܘܕܰܡܓܰܙܝܳܐ ܠܰܝܬ ܒܶܗܝܢ.
Sol 4:3 ܐܰܝܟ݂ ܚܽܘܛܳܐ ܕܰܣܚܽܘܪܺܝܬܳܐ.ܣܶܦ̈ܘܳܬܶܟܝ ܡܡܰܠܠܶܟܝ. ܝܳܐܝܳܐ ܐܰܝܟ݂ ܨܶܠ̈ܦܶܐ ܕܪܽܘܡܳܢܳܐ.
Sol 4:4 ܩܕܳܠܳܟܝ ܡܶܛܽܠ ܫܶܬܩܶܟܝ: ܐܰܝܟ݂ ܡܰܓܕܠܶܗ ܕܕܰܘܺܝܕ. ܨܰܘܪܶܟܝ ܒܢܳܐ ܟܬܳܒ̈ܶܐ ܐܳܠܶܦ ܣܰܟܖ̈ܺܝܢ ܬܰܠ̈ܝܳܢ ܥܠܰܘܗܝ. ܟܽܠ ܫܶܠ̈ܛܶܐ ܕܓܰܢ̱ܒܳܖ̈ܶܐ.
Sol 4:5 ܬܪܶܝܢ ܬܕܰܝ̈ܟܝ ܐܰܝܟ݂ ܬܪܶܝܢ ܥܽܘܙܰܝ̈ܠܶܐ ܬܳܐܡ̈ܶܐ ܕܰܛܒ̈ܰܝܳܐ ܕܪܳܥܶܝܢ ܒܫܽܘܫܰܢ̈ܶܐ.
Sol 4:6 ܥܰܕ݂ ܢܦܽܘܓ ܝܰܘܡܳܐ: ܘܢܶܪܟܢܽܘܢ ܛܶܠܳܠܰܝ̈ ܪܰܡܫܳܐ: ܙܶܠܝ ܠܛܽܘܪܳܐ ܕܡܽܘܪܳܐ: ܘܰܠܖ̈ܳܡܳܬܳܐ ܕܰܠܒܽܘܢܬܳܐ.
Sol 4:7 ܟܽܠܶܟ݂ܝ ܫܰܦܺܝܪܰܬܝ ܩܰܪܺܝܒܬܝ ܘܡܽܘܡܳܐ ܠܰܝܬ ܒܶܟ݂ܝ.
Sol 4:8 ܬܳܝ ܡܶܢ ܠܶܒܢܳܢ ܚܳܬ݂ܝ ܟܰܠܬ݂ܳܐ: ܬܳܝ ܡܶܢ ܠܶܒܢܳܢ. ܬܳܐܬܶܝܢ ܘܬܶܥܒܪܺܝܢ ܡܶܢ ܪܺܝܫ ܐܰܡܢ̈ܶܐ: ܘܡܶܢ ܪܺܝܫܝ ܣܳܢܺܝܪ ܘܚܶܪܡܽܘܢ: ܘܡܶܢ ܡܰܪܒܽܘܥܺܝܬܳܐ ܕܰܐܖ̈ܝܰܘܳܬܳܐ: ܘܡܶܢ ܛܽܘܖ̈ܰܝ ܢܶܡܖ̈ܶܐ.
Sol 4:9 ܠܰܒܶܒܬܺܝܢܝ ܚܳܬܝ ܟܰܠܬ݂ܳܐ ܠܰܒܶܒܬܺܝܢܝ: ܒܰܚܕ݂ܳܐ ܡܶܢ ܥܰܝܢܰܝ̈ܟܝ: ܒܚܰܕ݂ ܥܶܩܳܐ ܡܶܢ ܨܰܘܪܶܟ݂ܝ.
Sol 4:10 ܡܳܐ ܫܰܦܺܝܪܝܺܢ ܬܕܰܝ̈ܟܝ ܚܳܬܝ ܟܰܠܬ݂ܳܐ. ܡܳܐ ܫܰܦܺܝܪܺܝܢ ܬܕܰܝ̈ܟܝ ܡܶܢ ܚܰܡܪܳܐ. ܘܪܺܝܚ ܒܶܣܡܳܢܰܝ̈ܟܝ ܡܶܢ ܟܽܠ ܒܶܣ̈ܡܳܢܺܝܢ.
Sol 4:11 ܟܰܟܳܪܺܝܬܳܐ ܡܰܛ̈ܦܳܢ ܣܶܦ̈ܘܳܬܶܟ݂ܝ ܟܽܠ ܕܶܒܫܳܐ ܘܚܰܠܒܳܐ ܬܚܶܝܬ ܣܶܦ̈ܘܳܬܶܟ݂ܝ. ܘܪܺܝܚ ܬܰܟ݂ܣܺܝܬܶܟ݂ܝ ܐܰܝܟ݂ ܪܺܝܚ ܠܶܒܢܳܢ.
Sol 4:12 ܓܰܢܬܳܐ ܕܰܐܚܺܝܕ݂ܳܐ ܚܳܬܝ ܟܰܠܬ݂ܳܐ: ܓܰܢܬܳܐ ܕܰܐܚܺܝܕ݂ܳܐ: ܡܥܺܝܢܳܐ ܕܰܚܬܺܝܡܳܐ.
Sol 4:13 ܫܠܺܝܚܽܘܬܶܟ݂ܝ ܦܰܪܕܰܝܣܳܐ ܕܖ̈ܽܘܡܳܢܶܐ: ܥܰܡ ܦܺܐܖ̈ܶܐ ܕܰܐܒܒܳܢ̈ܶܐ: ܟܽܘܡܪܳܐ ܥܰܡ ܢܳܪܕܽܘܢ.
Sol 4:14 ܘܟܽܘܪܟܡܳܐ: ܩܰܢܝܳܐ ܘܩܽܘܢܳܡܽܘܢ: ܥܰܡ ܩܰܝܣܳܐ ܕܰܠܒܽܘܢܬܳܐ: ܡܽܘܪܳܐ ܘܥܰܠܘܰܝ: ܥܰܡ ܟܽܠ ܪܺܝܫ ܒܶܣܡܳܢ̈ܶܐ.
Sol 4:15 ܡܥܺܝܢܳܐ ܕܓܰܢ̈ܶܐ: ܒܺܪܳܐ ܕܡܰܝ̈ܳܐ ܚܰܝ̈ܶܐ ܕܪܳܕܶܝܢ ܡܶܢ ܠܶܒܢܳܢ.
Sol 4:16 ܐܶܬܬܥܺܝܪܝ ܓܰܪܒܝܳܐ: ܘܬܳܝ ܬܰܝܡܢܳܐ. ܫܰܒܝ ܒܓܰܢܰܬܝ ܢܳܪܕܽܘܢ ܒܶܣܡܳܢܰܝ̈ ܢܺܐܬܶܐ ܕܳܕܝ ܠܓܰܢܬܶܗ: ܘܢܶܐܟ݂ܽܘܠ ܡܶܢ ܦܺܐܖ̈ܶܐ ܕܶܐܒܒܳܢܰܘܗܝ. 
Sol 5:1 ܐܶܬܺܝ̇ܬ ܠܓܰܢܰܬܝ ܚܳܬܝ ܟܰܠܬ݂ܳܐ: ܐܶܬܺܝܬ ܠܓܰܢܰܬܝ. ܩܶܛܦܶܬ ܡܽܘܪܝ ܥܰܡ ܒܶܣܡܳܢܰܝ̈ ܘܶܐܟ݂ܠܶܬ ܒܰܣܺܝܡܽܘܬܝ ܥܰܡ ܕܶܒܫܝ ܐܶܫܬܺܝܬ݁ ܚܰܡܪܝ ܥܰܡ ܚܰܠܒܝ ܐܰܟܽܘܠܘ ܚܰܒܖ̈ܰܝ: ܘܶܐܫܬܰܘ. ܘܰܪܘܰܘ ܕܳܕܰܝ̈.
Sol 5:2 ܐܶܢܳܐ ܕܰܡܟܳܐ: ܘܠܶܒܝ ܥܺܝܪ ܩܳܠܶܗ ܕܕܳܕܝ ܕܢܳܩܶܫ ܦܬܰܚܝ ܠܺܝ ܚܳܬܝ ܩܰܪܺܝܒܬܝ: ܝܰܘܢܝ ܬܰܡܺܝܡܬܳܐ. ܡܶܛܽܠ ܕܪܺܝܫܝ ܐܶܬܡܠܺܝ ܛܰܠܳܐ: ܘܩܽܘ̈ܨܳܬܝ ܡܶܢ ܖ̈ܣܺܝܣܰܝ ܠܺܠܝܳܐ.
Sol 5:3 ܫܶܠܚܶܬ ܟܽܘܬܺܝܢܝ: ܐܰܝܟܰܢܳܐ ܐܶܠܒܫܺܝܗ̇ ܐܰܫܺܝܓܶܬ ܖ̈ܶܓܠܰܝ: ܐܰܝܟܰܢܳܐ ܐܶܛܰܢܶܦ ܐܶܢܶܝܢ.
Sol 5:4 ܕܳܕܝ ܐܰܘܫܶܛ ܐܺܝܕܶܗ ܡܶܢ ܢܶܩܒܳܐ. ܘܰܡܥܰܝ̈ ܓܳܠܘ ܥܠܰܘܗܝ.
Sol 5:5 ܩܳܡܶܬ ܐܶܢܳܐ ܕܶܐܦܬܰܚ ܠܕܳܕܝ ܘܺܐܝܕ݂ܝ ܢܶܛܦܰܬ ܡܽܘܪܳܐ. ܘܨܶܒ̈ܥܳܬܝ ܡܽܘܪܳܐ ܢܛܰܦ ܥܰܠ ܝܰܕ݂ ܣܽܘܟܪܳܐ.
Sol 5:6 ܦܶܬܚܶܬ ܐܶܢܳܐ ܠܕܳܕܝ. ܘܕܳܕܝ ܐܰܪܟܶܢ ܥܒܰܪ. ܢܰܦܫܝ ܢܶܦܩܰܬ ܒܡܰܡܠܠܶܗ. ܒܥܺܝܬܶܗ: ܘܠܳܐ ܐܶܫܟܰܚܬܶܗ. ܩܪܺܝܬܶܗ: ܘܠܳܐ ܥܢܳܢܝ.
Sol 5:7 ܐܶܫܟܚܽܘܢܝ ܢܳܛܽܘܖ̈ܶܐ ܕܡܶܬܟܰܪܟܺܝܢ ܒܰܡܕ݂ܺܝܢܬܳܐ. ܡܚܰܐܽܘܢܝ: ܘܨܰܠܦܽܘܢܝ. ܢܣܰܒܘ ܡܶܢܝ ܪܕ݂ܺܝܕ݂ܝ ܢܳܛܖ̈ܰܝ ܫܽܘܪܳܐ.
Sol 5:8 ܐܰܘܡܺܝܬܟܶܝܢ ܒ̈ܢܳܬ ܐܽܘܪܺܫܠܶܡ ܐܶܢ ܬܶܫ̈ܟܚܳܢ ܠܕܳܕܝ: ܐܶܫܬܰܥܺܝܢ ܠܶܗ: ܕܰܟ݂ܪܺܝܗܰܬ ܪܶܚܡܬܳܐ ܐ̱ܢܳܐ.
Sol 5:9 ܡܰܢܽܘ ܕܳܕܶܟ݂ܝ ܡܶܢ ܕܳܕ̈ܶܐ: ܫܰܦܺܝܪܰܬ ܒܢܶܫ̈ܶܐ. ܡܰܢܽܘ ܕܳܕܶܟ݂ܝ ܡܶܢ ܕܳܕ̈ܶܐ: ܕܗܳܟܰܢܳܐ ܐܰܘܡܺܝܬܺܝܢ.
Sol 5:10 ܕܳܕܝ ܚܶܘܳܪ ܘܣܽܘܡܳܩ: ܘܰܓܒܶܐ ܡܶܢ ܖ̈ܶܒܘܳܬܳܐ.
Sol 5:11 ܪܺܝܫܶܗ ܐܰܝܟ݂ ܟܺܐܦܳܐ ܕܕܰܗܒܳܐ. ܩܽܘ̈ܨܳܬܶܗ ܡܦܰܫ̈ܛܳܢ: ܐܘ̈ܟܳܡܳܢ ܐܰܝܟ݂ ܥܽܘܪܒܳܐ.
Sol 5:12 ܥܰܝܢܰܘ̈ܗܝ ܐܰܝܟ݂ ܕܝܰܘ̈ܢܶܐ: ܥܰܠ ܫܳܒ̈ܩܶܐ ܕܡܰܝ̈ܳܐ ܕܣܳܚ̈ܝܳܢ ܒܚܰܠܒܳܐ: ܘܝܳܬܒ̈ܳܢ ܥܰܠ ܫܰܠܡܽܘܬܳܐ.
Sol 5:13 ܦܰܟܰܘ̈ܗܝ ܐܰܝܟ݂ ܡܰܫ̈ܟܒܳܬܳܐ ܕܒܶܣܡ̈ܶܐ. ܣܶܦ̈ܘܳܬܶܗ ܐܰܝܟ݂ ܫܽܘܫܰܢ̈ܶܐ ܕܢܳܛ̈ܦܳܢ ܡܽܘܪܳܐ ܘܢܰܪܕܺܝܢ.
Sol 5:14 ܐܺܝܕ݂ܰܘ̈ܗܝ ܐܰܝܟ݂ ܟܶܪܟܳܐ ܕܕܰܗܒܳܐ ܕܰܡܠܶܐ ܟܺܐܦܰܝ̈ ܕܰܗܒܳܐ ܟܰܪܣܶܗ ܥܒܳܕ݂ܳܐ ܕܫܶܢܳܐ ܥܰܠ ܡܰܦܚܳܐ ܕܣܰܦܺܝܠܳܐ.
Sol 5:15 ܫܳܩܰܘ̈ܗܝ ܥܰܡܽܘ̈ܕܶܐ ܕܫܺܝܫܳܐ: ܕܡܰܬܩܢܺܝܢ ܥܰܠ ܚܽܘܡܖ̈ܶܐ ܕܕܰܗܒܳܐ ܚܰܕ݂ܝܶܗ ܐܰܝܟ݂ ܕܠܶܒܢܳܢ: ܘܰܓܒܶܐ ܐܰܝܟ݂ ܐܰܖ̈ܙܶܐ.
Sol 5:16 ܚܶܟܶܗ ܐܰܝܟ݂ ܟܰܟܳܖ̈ܝܳܬܳܐ ܕܚܰܠ̈ܝܳܢ ܪܓܺܝܓܺܝܢ ܗܳܢܰܘ ܕܳܕܝ: ܘܗܳܢܰܘ ܚܰܒܪܝ: ܒ̈ܢܳܬ ܐܽܘܪܺܫܠܶܡ.
Sol 6:1 ܕܳܕܝ ܢܚܶܬ ܠܓܰܢܬܶܗ: ܘܰܠܡܰܫ̈ܟܒܳܬܳܐ ܕܒܶܣܡܳܢ̈ܶܐ: ܕܢܶܪܥܶܐ ܒܓܰܢ̈ܳܬܶܐ: ܘܢܶܠܩܽܘܛ ܫܽܘܫܰܢ̈ܶܐ.
Sol 6:2 ܐܶܢܳܐ ܠܕܳܕܝ: ܘܕܳܕܝ ܠܺܝ: ܕܪܳܥܳܐ ܒܫܽܘܫܰܢ̈ܶܐ. 
Sol 6:3 ܫܰܦܺܝܪܰܬܝ ܩܰܪܺܝܒܰܬܝ ܐܰܝܟ݂ ܨܶܒܝܳܢܳܐ. ܝܳܐܝܰܬ݁ܝ ܐܰܝܟ݂ ܐܽܘܪܺܫܠܶܡ. ܘܰܕ݂ܚܺܝܠܰܬ݁ܝ ܐܰܝܟ݂ ܓܒܺܝܬܳܐ.
Sol 6:4 ܐܰܗܦܶܟ݂ܝ ܥܰܝܢܰܝ̈ܟܝ ܡܶܢ ܠܽܘܩܒܰܠܝ: ܡܶܛܽܠ ܕܗܶܢܶܝܢ ܐܰܦܖ̈ܕ݂ܶܢܝ. ܣܰܥܪܶܟ݂ܝ ܐܰܝܟ݂ ܓܙܳܪܳܐ ܕܥܶܙ̈ܶܐ: ܕܣܳܠܶܩ ܡܶܢ ܛܽܘܪܳܐ ܕܓܶܠܥܳܕ݂.
Sol 6:5 ܫܶܢܰܝ̈ܟܝ ܐܰܝܟ݂ ܓܙܳܪܳܐ ܕܰܓܙܺܝ̈ܙܳܬܳܐ: ܕܣܳܠܶܩ ܡܶܢ ܡܰܣܚܽܘܬܳܐ. ܕܟܽܠܗܶܝܢ ܡܰܬܰܐܡ̈ܳܢ: ܘܕܰܡܓܰܙܝܳܐ ܠܰܝܬ ܒܗܶܝܢ.
Sol 6:6 ܘܰܐܝܟ݂ ܨܠܳܦܳܐ ܕܪܽܘܡܳܢܳܐ ܩܕ݂ܳܠܶܟ݂ܝ ܠܒܰܪ ܡܶܢ ܫܶܬܩܶܟ݂ܝ.
Sol 6:7 ܫܬܺܝܢ ܐܶܢܶܝܢ ܡܰܠ̈ܟܳܢ: ܘܰܬܡܳܢܺܝܢ ܕܖ̈ܽܘܟܳܢ. ܘܰܥܠܰܝ̈ܡܳܬܳܐ ܕܠܰܝܬ ܠܗܶܝܢ ܡܶܢܝܳܢ.
Sol 6:8 ܚܕ݂ܳܐ ܗ̱ܝ ܝܰܘܢܝ ܬܰܡܺܝܡܬܳܐ: ܚܕ݂ܳܐ ܗ̱ܝ ܠܶܐܡܳܗ̇. ܘܓܰܒܝܳܐ ܗ̱ܝ ܠܝܳܠܶܕܬܳܗ̇ ܚ̈ܙܰܝܳܗ̇ ܒ̈ܢܳܬܳܐ. ܘܫܰܒ̈ܚܳܗ̇ ܡܰܠ̈ܟܳܬܳܐ. ܘܰܕ݂ܖ̈ܽܘܟܳܬܳܐ ܘܫܰܒ̈ܚܳܗ̇.
Sol 6:9 ܡܰܢ ܗ̱ܝ ܗܳܕܶܐ ܕܰܡܕ݂ܺܝܩܳܐ ܐܰܝܟ݂ ܨܰܦܪܳܐ. ܫܰܦܺܝܪܳܐ ܐܰܝܟ݂ ܣܰܗܪܳܐ. ܕܰܟ݂ܝܳܐ ܐܰܝܟ݂ ܫܶܡܫܳܐ. ܕܚܺܝܠܳܐ ܐܰܝܟ݂ ܪܰܘܖ̈ܒܳܬܳܐ.
Sol 6:10 ܠܓܰܢܰܬ ܓܰܘ̈ܙܶܐ ܢܶܚܬܶܬ ܕܶܐܚܙܶܐ ܒܶܐܒܳܐ ܕܢܰܚ̈ܠܶܐ. ܠܡܶܚܙܳܐ ܐܶܢ ܦܶܪܥܰܬ ܓܦܶܬܳܐ: ܘܶܐܢ ܒܠܰܨܘ ܖ̈ܽܘܡܳܢܶܐ.
Sol 6:11 ܘܠܳܐ ܝܶܕ݂ܥܰܬ ܢܰܦܫܝ ܣܳܡܬܰܢܝ ܒܡܰܪܟܰܒܬܳܐ ܕܥܰܡܳܐ ܕܰܡܛܰܝܰܒ. 
Sol 6:12 ܬܽܘܒܝ ܬܽܘܒܝ ܫܺܝܠܽܘܡܳܝܬܳܐ. ܬܽܘܒܝ ܬܽܘܒܝ: ܘܰܢܚܽܘܪ ܒܶܟ݂ܝ. 
Sol 7:1 ܡܳܢܳܐ ܬܶܚܙܽܘܢ ܒܫܺܝܠܽܘܡܳܝܬܳܐ ܕܢܳܚܬܳܐ ܐܰܝܟ݂ ܚܰܕ݂ܽܘܬܳܐ: ܘܰܐܝܟ݂ ܚܰܕ݂ܽܘܬܳܐ ܕܡܰܫܖ̈ܝܳܬܳܐ ܡܳܐ ܫܰܦܺܝܖ̈ܳܢ ܖ̈ܶܓܠܶܟܝ ܒܰܡܣܳܢ̈ܶܐ ܒܰܪܬ ܡܛܰܝܒܳܐ ܘܨܰܘܪܶܬ ܥܰܛ̈ܡܳܬܶܟܝ ܐܰܝܟ݂ ܚܶܖ̈ܩܶܐ: ܥܒܳܕ݂ ܐܺܝܕܰܝ̈ ܐܽܘܡܳܢܳܐ.
Sol 7:2 ܫܶܪܶܟ݂ܝ ܐܰܓܳܢܳܐ ܕܰܟܪܺܝܟܳܐ: ܕܠܳܐ ܚܳܣܰܪ ܒܳܗ̇ ܡܙܳܓܳܐ. ܟܰܪܣܶܟ݂ܝ ܥܪܰܡܬܳܐ ܕܚ̈ܶܛܶܐ ܕܣܺܝܓܳܐ ܒܫܽܘܫܰܢ̈ܶܐ.
Sol 7:3 ܬܪܶܝܢ ܬܕܰܝ̈ܟܝ ܐܰܝܟ݂ ܬܪܶܝܢ ܥܽܘܙܰܝ̈ܠܶܐ ܬܳܐܡ̈ܶܐ ܕܰܛܒܰܝ̈ܳܐ: ܕܪܳܥܶܝܢ ܒܫܽܘܫܰܢ̈ܶܐ. 
Sol 7:4 ܨܰܘܪܶܟ݂ܝ ܐܰܝܟ݂ ܡܰܓܕܠܳܐ ܕܫܶܢ̈ܶܐ ܥܰܝܢܰܝ̈ܟܝ ܐܰܝܟ݂ ܝܰܡ̈ܡܳܬܳܐ ܕܚܶܫܒܽܘܢ ܥܰܠ ܬܰܪܥܳܐ ܕܒܰܪܬ ܣܰܓܺܝܐܳܐ. ܢܚܺܝܪܶܟ݂ܝ ܐܰܝܟ݂ ܡܰܓܕܠܳܐ ܕܠܶܒܢܳܢ: ܕܚܳܐܰܪ ܠܰܐܦܰܝ̈ ܕܰܪܡܣܽܘܩ.
Sol 7:5 ܪܺܝܫܶܟ݂ܝ ܥܠܰܝܟܝ ܐܰܝܟ݂ ܟܰܪܡܠܳܐ. ܘܰܓܕ݂ܽܘ̈ܠܶܐ ܕܪܺܝܫܶܟ݂ܝ ܐܰܝܟ݂ ܐܰܪܓܘܳܢܳܐ ܕܡܰܠܟܳܐ: ܕܰܐܣܺܝܪ ܒܖ̈ܰܗܛܶܐ.
Sol 7:6 ܡܳܐ ܫܰܦܺܝܪܰܬܝ: ܘܡܳܐ ܒܰܣܺܝܡܰܬܝ ܐܳܘ ܪܚܺܝܡܬܳܐ: ܒܰܪܬ ܦܽܘܢܳܩ̈ܶܐ.
Sol 7:7 ܘܗܳܕܶܐ ܩܰܘܡܬܶܟ݂ܝ ܕܳܡܝܳܐ ܠܕܶܩܠܳܐ: ܘܰܬܕܰܝ̈ܟܝ ܠܰܣܓܽܘ̈ܠܶܐ.
Sol 7:8 ܐܶܡܪܶܬ ܐܶܣܰܩ ܒܕܶܩܠܳܐ: ܘܶܐܚܽܘܕ݂ ܒܣܰܘܟܰܘ̈ܗܝ. ܘܢܶܗܘܽܘܢ ܬܕܰܝ̈ܟܝ ܐܰܝܟ݂ ܣܓܽܘܠܰܝ̈ ܓܽܘܦ̈ܢܶܐ ܘܪܺܝܚ ܐܰܦܰܝ̈ܟܝ ܐܰܝܟ݂ ܚܰܙܽܘܖ̈ܶܐ.
Sol 7:9 ܘܚܶܟܶܟ݂ܝ ܐܰܝܟ݂ ܚܰܡܪܳܐ ܛܳܒܳܐ: ܕܳܐܙܶܠ ܠܕܳܕܝ ܠܰܬܪܺܝܨܽܘܬܳܐ ܘܕܰܡܙܺܝܥ ܣܶܦ̈ܘܳܬܝ ܘܫܶܢܰܝ̈.
Sol 7:10 ܐܶܢܳܐ ܠܕܳܕܝ: ܘܰܥܠܰܝ ܦܰܢܺܝܬܶܗ. 
Sol 7:11 ܬܳܐ ܕܳܕܝ: ܢܶܦܽܘܩ ܠܚܰܩܠܳܐ ܢܒܽܘܬ ܒܟܰܦܪܳܐ.
Sol 7:12 ܘܰܢܩܰܕܶܡ ܠܟܰܪܡܳܐ: ܘܢܶܚܙܶܐ ܐܶܢ ܦܶܪܥܰܬ ܓܦܶܬܳܐ: ܘܰܢܦܰܩܘ ܣܡܳܕ݂ܖ̈ܶܐ: ܘܰܒܠܰܨܘ ܖ̈ܽܘܡܳܢܶܐ. ܬܰܡܳܢ ܐܶܬܶܠ ܠܳܟ ܬܕܰܝ̈.
Sol 7:13 ܝܰܒܖ̈ܽܘܚܶܐ ܝܰܗܒܘ ܪܺܝܚܳܐ ܘܥܰܠ ܬܰܖ̈ܥܺܝܢ ܟܽܠ ܐܶܒܢܺܝ̈ܢ ܚܰܕ݂ܬܺܝܢ ܘܥܰܬܺܝܩܺܝܢ: ܕܳܕܝ: ܢܶܛܪܶܬ ܠܳܟ. 
Sol 8:1 ܡܰܢ ܢܶܬܠܳܟ ܐܰܝܟ݂ ܐܰܚܳܐ ܠܺܝ: ܐܰܝܢܶܩܘ ܬܕܰܝ̈ ܐܶܡܖ̈ܰܝ. ܐܶܫܟܚܳܟ݂ ܒܫܽܘܩܳܐ. ܐܰܫܩܳܟ݂: ܘܠܳܐ ܢܶܒܣܪܽܘܢܳܢܝ.
Sol 8:2 ܐܶܕܒܪܳܟ݂: ܘܰܐܥܠܳܟ ܠܒܶܝܬ ܐܶܡܝ: ܘܰܠܩܰܝܛܽܘܢܳܗ̇ ܕܝܳܠܶܕܬܝ ܐܰܫܩܶܝܟ݂ ܡܶܢ ܚܰܡܪܝ ܒܰܣܺܝܡܳܐ: ܘܡܶܢ ܚܰܠܝܽܘܬܳܐ ܕܖ̈ܽܘܡܳܢܰܝ.
Sol 8:3 ܣܶܡܳܠܶܗ ܬܚܶܝܬ ܪܺܝܫܝ: ܘܝܰܡܺܝܢܶܗ ܬܥܰܦܩܰܢܝ.
Sol 8:4 ܐܰܘܡܺܝܬܟܶܝܢ ܒ̈ܢܳܬ ܐܽܘܪܺܫܠܶܡ ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ ܝܳܬ ܪܶܚܡܬܳܐ ܥܕܰܡܳܐ ܕܬܶܨܒܶܐ. 
Sol 8:5 ܡܰܢ ܗ̱ܝ ܗܳܕܶܐ ܕܣܳܠܩܳܐ ܡܶܢ ܡܰܕ݂ܒܪܳܐ: ܘܡܶܣܬܰܡܟܳܐ ܥܰܠ ܕܳܕܳܗ̇ ܬܚܶܝܬ ܚܰܙܽܘܪܳܐ ܥܰܝܰܪܬܶܟ݂ܝ: ܘܬܰܡܳܢ ܚܰܒܶܠܬܶܟ݂ܝ ܐܶܡܶܟ݂ܝ ܬܰܡܳܢ ܚܰܒܠܰܬ ܝܳܠܶܕܬܶܟ݂ܝ.
Sol 8:6 ܣܺܝܡܰܝܢܝ ܚܳܬܡܳܐ ܥܰܠ ܠܶܒܳܟ: ܘܰܐܝܟ݂ ܚܳܬܡܳܐ ܥܰܠ ܕܪܳܥܳܟ݂ ܡܶܛܽܠ ܕܬܰܩܺܝܦܳܐ ܐܰܝܟ݂ ܡܰܘܬܳܐ ܪܶܚܡܬܳܐ. ܘܰܩܫܶܐ ܐܰܝܟ݂ ܫܝܽܘܠ ܛܢܳܢܳܐ. ܙܰܠܺܝ̈ܩܶܝܗ̇ ܙܰܠܺܝܩܰܝ̈ ܢܽܘܪܳܐ ܘܫܰܠܗܶܒܺܝܬܳܐ.
Sol 8:7 ܡܰܝ̈ܳܐ ܣܰܓܺܝ̈ܐܶܐ ܠܳܐ ܡܶܫܟܚܺܝܢ ܠܰܡܕܰܥܳܟ݂ܽܘ ܠܪܶܚܡܬܳܐ. ܘܢܰܗܖ̈ܰܘܳܬܳܐ ܠܳܐ ܓܳܪܦܺܝܢ ܠܳܗ̇ ܐܶܢ ܢܶܬܶܠ ܓܰܒܪܳܐ ܟܽܠ ܥܽܘܬܪܳܐ ܕܒܰܝܬܶܗ ܒܪܶܚܡܬܳܐ: ܡܡܰܝܳܩܽܘ ܢܡܰܝܩܽܘܢ ܒܶܗ. 
Sol 8:8 ܚܳܬܳܐ ܐܺܝܬ ܠܰܢ ܙܥܽܘܪܬܳܐ ܘܰܬܕܰܝ̈ܳܐ ܠܰܝܬ ܠܳܗ̇ ܡܳܢܳܐ ܢܶܥܒܶܕ݂ ܠܚܳܬܰܢ ܒܝܰܘܡܳܐ ܕܡܶܬܡܰܠܰܠ ܒܳܗ̇.
Sol 8:9 ܐܶܢ ܫܽܘܪܳܐ ܗ̱ܝ: ܢܶܒܢܶܐ ܥܠܶܝܗ̇ ܥܶܠ̈ܝܳܢ ܕܰܟܣܶܦ ܘܶܐܢ ܬܰܪܥܳܐ ܗ̱ܝ: ܢܨܽܘܪ ܥܠܶܝܗ̇ ܠܽܘܚ̈ܶܐ ܕܰܐܪܙܳܐ. 
Sol 8:10 ܐܶܢܳܐ ܫܽܘܪܳܐ: ܘܰܬܕܰܝ̈ ܡܰܓ̈ܕܠܶܐ. ܗܳܝܕܶܝܢ ܐܺܝܬܰܝ ܗ̱ܘܺܝ݀ܬ ܒܥܰܝܢܰܘ̈ܗܝ ܐܰܝܟ݂ ܡܶܫܟܚܰܬ ܫܠܳܡܳܐ.
Sol 8:11 ܟܰܪܡܳܐ ܐܺܝܬ ܗ̱ܘܳܐ ܠܰܫܠܶܝܡܽܘܢ: ܘܶܐܒܶܗ ܣܰܓܺܝ ܝܶܗ̱ܒܰܬ ܟܰܪܡܳܐ ܠܢܳܛܽܘܖ̈ܶܐ ܓܰܒܪܳܐ ܝܰܗܒ ܒܦܺܐܖ̈ܰܘܗܝ ܐܳܠܶܦ ܕܰܟܣܶܦ.
Sol 8:12 ܟܰܪܡܳܐ ܕܺܝܠܝ ܩܕܳܡܰܝ ܐܳܠܶܦ ܠܳܟ ܫܠܶܝܡܽܘܢ: ܘܡܰܐܬܶܝܢ ܠܢܳܛܖ̈ܰܝ ܦܺܐܖ̈ܶܐ.
Sol 8:13 ܐܰܝܠܶܝܢ ܕܝܳܬܒܺܝܢ ܒܓܰܢ̈ܶܐ: ܘܨܳܝܬܺܝܢ ܠܩܳܠܳܟ: ܐܰܫܡܰܥܰܝܢܝ.
Sol 8:14 ܐܶܬܗܰܦܰܟ݂ ܕܳܕܝ ܕܡܺܝ ܠܳܟ ܠܛܰܒܝܳܐ ܘܰܠܥܽܘܙܰܝܠܳܐ ܕܰܐܝ̈ܠܶܐ ܥܰܠ ܛܽܘܖ̈ܰܝ ܒܶܣܡܳܢ̈ܶܐ.
Isa 1:1 ܚܶܙܘܳܐ ܕܶܐܫܰܥܝܳܐ ܒܰܪ ܐܰܡܽܘܨ: ܕܰܚ̣ܙܳܐ ܥܰܠ ܝܺܗܽܘܕ݂ܳܐ ܘܥܰܠ ܐܽܘܪܺܫܠܶܡ: ܒܝܰܘ̈ܡܰܝ ܥܽܘܙܺܝܳܐ: ܘܝܽܘܬ݂ܳܡ: ܘܳܐܚܳܙ: ܘܚܶܙܰܩܝܳܐ: ܡܰܠ̈ܟ݁ܶܐ ܕܺܝܗܽܘܕ݂ܳܐ.
Isa 1:2 ܫܡܰܥܘ ܫܡܰܝܳܐ: ܘܨܽܘܬ݂ܝ ܐܰܪܥܳܐ: ܡܶܛܽܠ ܕܡܳܪܝܳܐ ܡܰܠܶܠ: ܒܢܰܝ̈ܳܐ ܪܰܒܺܝ݀ܬ݂ ܘܪܰܡܪܡܶܬ݂: ܘܗܶܢܽܘܢ ܐܰܥܠܺܝܘ ܒܺܝ.
Isa 1:3 ܝܺܕܰܥ ܬܰܘܪܳܐ ܩܰܢܝܶܗ: ܘܰܚܡܳܪܳܐ ܐܽܘܪܝܳܐ ܕܡܳܪܶܗ. ܘܺܝܣܪܳܐܶܝܠ ܠܳܐ ܝܺܕܰܥ: ܘܥܰܡܝ ܠܳܐ ܐܶܣܬܰܟܰܠ.
Isa 1:4 ܘܳܝ ܠܥܰܡܳܐ ܚܰܛܳܝܳܐ: ܥܰܡܳܐ ܥܰܫܺܝܢ ܥܰܘܳܠܳܐ: ܙܰܪܥܳܐ ܡܰܒܐܫܳܢܳܐ. ܒܢܰܝ̈ܳܐ ܡܚܰܒ݁̈ܠܶܐ: ܫܒܰܩܬ݁ܽܘܢ ܠܡܳܪܝܳܐ: ܘܰܐܪܓ݁ܶܙܬ݁ܽܘܢ ܠܩܰܕ݁ܺܝܫܳܐ ܕܺܝܣܪܳܐܶܝܠ: ܘܰܗܦܰܟ݂ܬܽܘܢ ܠܒܶܣܬܰܪܟ݂ܽܘܢ.
Isa 1:5 ܠܡܳܢܳܐ ܬܽܘܒ ܬܶܒܠܥܽܘܢ: ܘܬ݂ܰܘܣܦܽܘܢ ܠܡܶܬ݂ܪܕ݂ܳܝܽܘ ܟܽܠ ܪܺܝܫ ܠܟܺܐܒܳܐ: ܘܟܽܠ ܠܶܒܳܐ ܠܟܰܪܝܽܘܬ݂ܳܐ.
Isa 1:6 ܡ̣ܶܢ ܦܰܣܬ݂ܳܐ ܕܪܶܓܠܳܐ ܘܰܥܕܰܡܳܐ ܠܡܽܘܚܳܐ: ܠܰܝܬ݁ ܒܶܗ ܕܽܘܟܬ݂ܳܐ ܕܫܰܪܺܝܪܳܐ. ܨܽܘ̈ܠܦܳܬ݂ܳܐ: ܘܫܽܘ̈ܡܳܬ݂ܳܐ: ܘܡܰܚ̈ܘܳܬ݂ܳܐ: ܕܰܥܒܰܝ̈ܳܐ. ܠܳܐ ܠܡܶܨܡܰܕ݂: ܘܠܳܐ ܠܡܶܥܨܰܒ: ܘܳܐܦ ܠܳܐ ܠܰܡܪܰܟܳܟܽܘ ܒܡܶܫܚܳܐ.
Isa 1:7 ܐܰܪܥܟ݂ܽܘܢ ܚܰܪܒܳܐ: ܘܩܽܘܖ̈ܝܰܟܽܘܢ ܝܳܩ̈ܕܳܢ ܒܢܽܘܪܳܐ. ܐܰܪܥܟ݂ܽܘܢ ܠܽܘܩܒܰܠܟ݂ܽܘܢ ܐܳܟ݂ܠܺܝܢ ܠܳܗ̇ ܢܽܘܟ݂ܖ̈ܳܝܶܐ. ܘܨܳܕ݂ܝܳܐ ܐܰܝܟ݂ ܗܦܺܝܟܬ݂ܳܐ ܕܢܽܘܟ݂ܖ̈ܳܝܶܐ.
Isa 1:8 ܘܶܐܫܬܰܚܪܰܬ݂ ܒܰܪܬ݂ ܨܶܗܝܽܘܢ: ܐܰܝܟ݂ ܡܛܰܠܬ݂ܳܐ ܒܟܰܪܡܳܐ: ܘܰܐܝܟ݂ ܥܰܪܙܶܠܳܐ ܒܡܰܩܛܝܳܐ: ܘܰܐܝܟ݂ ܡܕ݂ܺܝܢ̱ܬ݂ܳܐ ܚܒܺܝܫܬܳܐ.
Isa 1:9 ܘܶܐܠܽܘܠܳܐ ܡܳܪܝܳܐ ܨܒܰܐܬ݂ ܐܰܘܬܰܪ ܠܰܢ ܣܪܺܝܕ݂ܳܐ: ܐܰܝܟ݂ ܣܕ݂ܽܘܡ ܗܳܘܶܝܢ ܗ̱ܘܰܝܢ: ܘܰܠܥܳܡܽܘܪܳܐ ܡܶܬ݁ܕܰܡܶܝܢ ܗ̱ܘܰܝܢ.
Isa 1:10 ܫܡܰܥܘ ܦܶܬ݂ܓ݂ܳܡܶܗ ܕܡܳܪܝܳܐ: ܫܰܠܺܝ̈ܛܶܐ ܕܰܣܕ݂ܽܘܡ. ܘܨܽܘܬ݂ܘ ܢܳܡܽܘܣܶܗ ܕܰܐܠܳܗܰܢ ܥܰܡܳܐ ܕܥܳܡܽܘܪܳܐ.
Isa 1:11 ܠܡܳܢܳܐ ܗܳܘܶܝܢ ܠܺܝ ܣܽܘܓ݂ܳܐܐ ܕܕܶܒܚܰܝ̈ܟܽܘܢ: ܐܳܡܰܪ ܡܳܪܝܳܐ. ܣܶܒܥܶ݀ܬ݂ ܥܠ̈ܰܘܳܬ݂ܳܐ ܕܕܶܟ݂ܖ̈ܶܐ: ܘܬܰܪܒܳܐ ܕܰܡܦܰܛܡ̈ܶܐ. ܘܰܕܡܳܐ ܕܬܰܘܖ̈ܶܐ: ܘܕܶܐܡܖ̈ܶܐ: ܘܕܰܓ̈ܕ݂ܰܝܳܐ: ܠܳܐ ܨܒܺܝ݀ܬ݂.
Isa 1:12 ܟܰܕ݂ ܬܺܐܬ݂ܽܘܢ ܠܡܶܚܙܳܐ ܐܰܦܰܝ̈: ܡܰܢܽܘ ܒܥ̣ܳܐ ܗܳܠܶܝܢ ܡ̣ܶܢ ܐܺܝܕܰܝ̈ܟ݁ܽܘܢ ܠܰܡܕ݂ܳܫ ܕܳܖ̈ܰܝ.
Isa 1:13 ܠܳܐ ܬܰܘܣܦܽܘܢ ܠܡܰܝܬܳܝܽܘ ܠܺܝ ܩܽܘܪܒܳܢܳܐ ܣܖ̈ܺܝܩܶܐ: ܣܘܳܬ݂ܳܐ ܕܡܰܣܠܝܳܐ ܗ̱ܝ̣ ܠܺܝ: ܒܪܺܝܫ ܝܰܖ̈ܚܶܐ ܘܰܒܫܰܒ݁ܬ݂ܳܐ: ܟܳܢܫܺܝܢ ܐܢ̱ܬ݁ܽܘܢ ܟܢܽܘܫܝܳܐ. ܠܳܐ ܐܳܟܠ ܐ̱ܢܳܐ ܕܥܶܬܳܐ ܘܕܰܚܒܽܘܫܝܳܐ.
Isa 1:14 ܪܺܝܫ ܝܰܖ̈ܚܰܝܟ݁ܽܘܢ ܘܥܰܕ݂ܥܺܕܰܝ̈ܟ݁ܽܘܢ: ܣܢܳܬ݂ ܢܰܦܫܝ. ܗ̱ܘܰܘ ܥܠܰܝ ܠܺܝܩܰܪܬ݂ܳܐ. ܠܺܐܝܬ݂ ܠܡܶܫܩܰܠ.
Isa 1:15 ܟܰܕ݂ ܬܶܦܪܣܽܘܢ ܐܺܝܕܰܝ̈ܟܘܢ: ܐܰܗܡܶܐ ܥܰܝܢܰܝ̈ ܡܶܢܟ݂ܽܘܢ. ܘܳܐܦܶܢ ܬܰܣܓܽܘܢ ܨܠܽܘܬ݂ܳܐ: ܠܳܐ ܫܳܡܰܥ ܐ̱ܢܳܐ. ܐܺܝܕܰܝ̈ܟܽܘܢ ܡܰܠ̈ܝܳܢ ܕܡܳܐ.
Isa 1:16 : ܣܚܰܘ ܘܶܐܬ݁ܕܰܟܰܘ. ܘܰܐܥܒܰܪܘ ܒܺܝ̈ܫܳܬ݂ܳܐ ܕܰܥܒܕܰܝ̈ܟ݁ܽܘܢ ܡ̣ܶܢ ܩܕ݂ܳܡ ܥܰܝ̈ܢܰܝ.
Isa 1:17 ܫܠܰܘ ܡ̣ܶܢ ܒܺܝ̈ܫܳܬ݂ܳܐ: ܘܺܝܠܰܦܘ ܠܡܰܛܐܳܒܽܘ ܥܰܩܶܒܘ ܕܺܝܢܳܐ: ܘܰܐܛܐܶܒܘ ܠܰܛܠܺܝ̈ܡܶܐ. ܕܽܘܢܘ ܝܰܬ݂ܡ̈ܶܐ: ܘܕ݂ܽܘܢܘ ܐܰܖ̈ܡܠܳܬ݂ܳܐ.
Isa 1:18 ܘܬܰܘ ܢܡܰܠܶܠ ܥܰܡ ܚ̈ܕ݂ܳܕܶܐ: ܐܳܡܰܪ ܡܳܪܝܳܐ. ܘܶܐܢ ܢܶܗܘܽܘܢ ܚܛܳܗܰܝ̈ܟ݁ܽܘܢ ܐܰܝܟ݂ ܙܚܽܘܪܺܝܬ݂ܳܐ: ܐܰܝܟ݂ ܬܰܠܓܳܐ ܢܶܬ݂ܚܰܘܪܽܘܢ. ܘܶܐܢ ܢܶܣܡܩܽܘܢ ܐܰܝܟ݂ ܬܰܘܠܰܥܬ݂ܳܐ: ܐܰܝܟ݂ ܥܰܡܪܳܐ ܢܶܗܘܽܘܢ.
Isa 1:19 ܘܶܐܢ ܬܶܬ݁ܛܦܺܝܣܽܘܢ ܘܶܬܫܡܥܽܘܢܳܢܝ: ܛܽܘܒܳܗ̇ ܕܰܐܪܥܳܐ ܬܶܐܟ݂ܠܽܘܢ.
Isa 1:20 ܘܶܐܢ ܠܳܐ ܬܶܬ݁ܛܦܺܝܣܽܘܢ ܘܬܶܬܚܪܽܘܢ: ܒܚܰܪܒܳܐ ܬܶܬܐܰܟ݂ܠܽܘܢ. ܦܽܘܡܶܗ ܕܡܳܪܝܳܐ ܡܰܠܶܠ.
Isa 1:21 ܐܰܝܟܰܢܳܐ ܗܘܳܬ݂ ܙܳܢܺܝܬ݂ܳܐ ܡܕ݂ܺܝܢ̱ܬܳܐ ܡܗܰܝܡܰܢܬܳܐ: ܕܡܰܠܝܳܐ ܗ̱ܘܳܬ݂ ܕܺܝܢܳܐ. ܘܙܰܕ݁ܺܝܩܽܘܬ݂ܳܐ ܒܳܬܰܬ݂ ܒܳܗ̇: ܘܗܳܫܳܐ ܩܳܛܽܘ̈ܠܶܐ.
Isa 1:22 ܟܶܣܦܶܟ݂ܝ ܐܶܣܬ݁ܠܺܝ. ܚܳܢ̈ܘܳܬܶܟܝ ܚܳܠܳܛܺܝܢ ܡܰܝ̈ܳܐ.
Isa 1:23 ܪܰܘܖ̈ܒܳܢܰܝܟ݁ܝ ܡܳܪܽܘܕ݂ܺܝܢ. ܘܫܰܘ̈ܬܳܦܶܐ ܐܶܢܽܘܢ ܕܓܰܢܳܒ̈ܶܐ. ܟܽܠܗܽܘܢ ܪܳܚܡܺܝܢ ܫܽܘܚܕ݂ܳܐ. ܘܡܶܣܬܰܪܗܒܺܝܢ ܠܡܶܦܪܰܥ ܚܽܘ̈ܒܠܶܐ. ܠܝܬ݂ܰܡ̈ܶܐ ܠܳܐ ܕܳܝܢܺܝܢ: ܘܕ݂ܺܝܢܳܐ ܕܰܐܖ̈ܡܠܳܬ݂ܳܐ ܠܳܐ ܥܳܐܶܠ ܠܘܳܬ݂ܗܽܘܢ.
Isa 1:24 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ: ܥܰܫܺܝܢܳܐ ܕܺܝܣܪܳܐܶܝܠ: ܘܳܝ ܡܶܬ݂ܦܪܰܥ ܐ̱ܢܳܐ ܡ̣ܶܢ ܣܳܢ̈ܰܐܝ: ܘܡܶܬ݂ܢܰܩܰܡ ܐ̱ܢܳܐ ܡ̣ܶܢ ܒܥܶܠܕ݁ܒܳܒܰܝ̈.
Isa 1:25 ܘܰܐܦܢܶܐ ܐܺܝܕ݂ܝ ܥܠܝܟ݁ܝ ܘܶܐܨܪܽܘܦ ܡܳܖ̈ܽܘܕܰܝܟ݁ܝ ܠܕܰܟ݂ܝܽܘ ܘܰܐܥܒܰܪ ܥܰܘ̈ܠܰܝܟܝ ܟܽܠܗܽܘܢ.
Isa 1:26 ܘܰܐܩܺܝܡ ܕܰܝܳܢܰܝ̈ܟܝ ܐܰܝܟ݂ ܕܡ̣ܶܢ ܩܕ݂ܺܝܡ: ܘܡܳܠܽܘܟܰܝ̈ܟܝ ܐܰܝܟ݂ ܕܡ̣ܶܢ ܠܩܽܘܕ݂ܡܺܝܢ. ܘܒܳܬܰܪܟܶܢ ܬܶܬܩܪܶܝܢ ܡܕ݂ܺܝܢ̱ܬܳܐ ܕܙܰܕܺܝܩܽܘܬܳܐ: ܘܰܡܕ݂ܺܝܢ̱ܬܳܐ ܕܗܰܝܡܳܢܽܘܬܳܐ.
Isa 1:27 ܨܶܗܝܽܘܢ ܒܕ݂ܺܝܢܳܐ ܬܶܬܦܪܶܩ: ܘܰܫܒܺܝܬܳܗ̇ ܒܙܰܕܺܝܩܽܘܬܳܐ.
Isa 1:28 ܘܰܬܒܳܪܳܐ ܕܥܰܘ̈ܳܠܶܐ ܘܰܕ݂ܚܰܛܳܝ̈ܶܐ ܐܰܟ݂ܚܕ݂ܳܐ. ܘܰܐܝܠܶܝܢ ܕܰܫܒܰܩܘ ܠܡܳܪܝܳܐ ܢܣܽܘܦܽܘܢ.
Isa 1:29 ܡܶܛܽܠ ܕܢܶܒܗܬܽܘܢ ܡ̣ܶܢ ܦܬܰܟ݂ܖ̈ܶܐ ܕܪܰܓ݂ܘ ܘܢܰܚܦܪܽܘܢ ܡ̣ܶܢ ܓܶܢ̈ܝܳܬܳܐ ܕܰܓ݂ܒܰܘ.
Isa 1:30 ܡܶܛܽܠ ܕܢܶܗܘܽܘܢ ܐܰܝܟ݂ ܒܶܛܡܬܳܐ ܕܰܢܬܰܪܘ ܛܰܖ̈ܦܶܝܗ̇. ܘܰܐܝܟ݂ ܓܰܢܬܳܐ ܕܡܰܝ̈ܳܐ ܠܰܝܬ ܠܳܗ̇.
Isa 1:31 ܘܢܶܗܘܶܐ ܥܽܘܫܢܗܽܘܢ ܠܰܣܪܳܩܬ݂ܳܐ: ܘܰܥܒܳܕܰܝ̈ܗܽܘܢ ܠܒܰܠܨܽܘܨ̈ܝܳܬ݂ܳܐ ܘܢܺܐܩܕܽܘܢ ܬܖ̈ܰܝܗܽܘܢ ܐܰܟ݂ܚܕ݂ܳܐ. ܘܠܰܝܬ ܕܰܡܕܰܥܶܟ݂.
Isa 2:1 ܦܶܬ݂ܓ݂ܳܡܳܐ ܕܰܚܙܳܐ ܐܶܫܰܥܝܳܐ ܒܰܪ ܐܰܡܽܘܨ: ܥܰܠ ܝܺܗܽܘܕ݂ܳܐ: ܘܥܰܠ ܐܽܘܪܺܫܠܶܡ
Isa 2:2 ܢܶܗܘܶܐ ܒܝܰܘ̈ܡܳܬܳܐ ܐ̱ܚܖ̈ܳܝܶܐ: ܛܽܘܪ ܒܰܝܬܶܗ ܕܡܳܪܝܳܐ. ܡܰܬ݂ܩܰܢ ܒܪܺܝܫ ܛܽܘܖ̈ܶܐ: ܘܪܳܡ ܡ̣ܶܢ ܖ̈ܳܡܳܬܳܐ. ܘܰܢܣܰܟܽܘܢ ܠܶܗ ܟܽܠܗܽܘܢ ܥܰܡ̈ܡܶܐ.
Isa 2:3 ܘܢܺܐܙܽܠ̱ܘܢ ܥܰܡ̈ܡܶܐ ܣܰܓ݁ܺܝ̈ܐܶܐ: ܘܢܺܐܡܪܽܘܢ: ܬܰܘ ܢܶܣܰܩ ܠܛܽܘܪܶܗ ܕܡܳܪܝܳܐ: ܘܰܠܒܶܝܬ ܐܰܠܳܗܶܗ ܕܝܰܥܩܽܘܒ. ܘܢܰܠܦܰܢ ܡ̣ܶܢ ܐܽܘܖ̈ܚܳܬܶܗ. ܘܰܢܗܰܠܶܟ݂ ܒܰܫܒܺܝܠܰܘ̈ܗܝ. ܡܶܛܽܠ ܕܡ̣ܶܢ ܨܶܗܝܽܘܢ ܢܳܦܶܩ ܢܳܡܽܘܣܳܐ: ܘܦܶܬܓ݂ܳܡܶܗ ܕܡܳܪܝܳܐ ܡ̣ܶܢ ܐܽܘܪܺܫܠܶܡ.
Isa 2:4 ܘܰܢܕ݂ܽܘܢ ܒܶܝܬ ܥܰܡ̈ܡܶܐ. ܘܢܰܟ݁ܶܣ ܠܥܰܡ̈ܡܶܐ ܣܰܓ݁ܺܝ̈ܐܶܐ ܕܰܒܪܽܘܚܩܳܐ. ܘܢܶܪܥܽܘܢ ܣܰܦ݂ܣܺܖ̈ܰܝܗܽܘܢ ܠܣܶܟܰܝ̈ ܦܰܕ݂ܳܢ̈ܶܐ: ܘܖ̈ܽܘܡܚܰܝܗܽܘܢ ܠܡܰܓ݁̈ܠܶܐ. ܘܠܳܐ ܢܶܫܩܽܘܠ ܥܰܡܳܐ ܥܰܠ ܥܰܡܳܐ ܣܰܝܦܳܐ. ܘܬ݂ܽܘܒ ܠܳܐ ܢܺܐܠܦܽܘܢ ܩܪܳܒܳܐ.
Isa 2:5 ܕܒܶܝܬ ܝܰܥܩܽܘܒ: ܬܰܘ ܢܺܐܙܰܠ ܒܢܽܘܗܪܶܗ ܕܡܳܪܝܳܐ.
Isa 2:6 ܡܶܛܽܠ ܕܰܫܒܰܩܬܳܝܗܝ ܠܥܰܡܳܟ݂ ܕܒܶܝܬ ܝܰܥܩܽܘܒ. ܡܶܛܽܠ ܕܶܐܬ݂ܡܠܺܝܘ ܐܰܝܟ݂ ܕܡ̣ܶܢ ܩܕ݂ܺܝܡ. ܘܰܡܢܰܚܫܺܝܢ ܐܰܝܟ݂ ܦܠܶܫܬܳܝ̈ܶܐ. ܘܣܽܘܓ݂ܳܐܐ ܕܰܒܢܰܝ̈ܳܐ ܢܾܽܘܟ݂ܖ̈ܳܝܶܐ ܪܰܒܺܝܘ.
Isa 2:7 ܘܶܐܬ݂ܡܰܠܝܰܬ݁ ܐܰܪܥܗܽܘܢ ܣܺܐܡܳܐ ܘܕܰܗܒܳܐ ܘܠܰܝܬ݁ ܣܳܟ݂ܳܐ ܠܓܰܙܰܝ̈ܗܽܘܢ ܘܶܐܬ݂ܡܰܠܝܰܬ ܐܰܪ̱ܥܗܽܘܢ ܖ̈ܰܟ݂ܫܳܐ: ܘܠܰܝܬ݁ ܣܳܟ݂ܳܐ ܠܡܰܖ̈ܟܒܳܬ݂ܗܽܘܢ.
Isa 2:8 ܘܶܐܬ݂ܡܰܠܝܬ݂ ܐܰܪܥܗܽܘܢ ܦܬܰܟ݂ܖ̈ܶܐ. ܠܰܥܒܳܕ݂ ܐܺܝܕܰܝ̈ܗܽܘܢ ܣܳܓ݁ܕ݁ܺܝܢ: ܠܕܰܥ̣ܒܰܕ݂ ܨܶܒ̈ܥܳܬ݂ܗܽܘܢ.
Isa 2:9 ܘܶܐܬ݂ܡܰܟܰܟ݂ ܐ̱ܢܳܫܳܐ: ܘܶܐܫܬܰܦܰܠ ܓܰܒܪܳܐ ܘܠܳܐ ܬܶܫܒܽܘܩ ܠܗܽܘܢ.
Isa 2:10 ܥܽܘܠܘ ܒܛܰܖ̈ܳܢܶܐ: ܘܶܐܬ݁ܛܰܡ̱ܪܘ ܒܥܰܦܪܳܐ: ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ.
Isa 2:11 ܥܰܝ̈ܢܶܐ ܖ̈ܳܡܳܬ݂ܳܐ ܕܐ̱ܢܳܫܳܐ ܢܡܰܟܶܟ݂. ܘܢܶܬ݂ܡܰܟܰܟ݂ ܪܰܘܡܳܐ ܕܓܰܒܪܳܐ. ܘܢܶܥܫܰܢ ܡܳܪܝܳܐ ܒܰܠܚܽܘܕ݂ܰܘܗܝ ܒܝܰܘܡܳܐ ܗܰܘ
Isa 2:12 ܡܶܛܽܠ ܕܝܰܘܡܶܗ ܕܡܳܪܝܳܐ: ܥܰܠ ܟܽܠ ܕܡܶܬ݂ܓܰܐܶܐ ܘܡܶܬ݁ܬ݁ܪܺܝܡ: ܘܥܰܠ ܟܽܠ ܕܡܶܫܬܰܩܰܠ ܕܢܶܬ݂ܡܰܟܰܟ݂.
Isa 2:13 ܘܥܰܠ ܟܽܠܗܽܘܢ ܐܰܖ̈ܙܶܐ ܕܠܶܒܢܳܢ ܕܪܳܡܺܝܢ ܘܰܡܫܰܩܠܺܝܢ: ܘܥܰܠ ܟܽܠܗܽܘܢ ܒܰܠܽܘ̈ܛܶܐ ܕܒܰܝܫܳܢ.
Isa 2:14 ܘܥܰܠ ܟܽܠܗܽܘܢ ܛܽܘܖ̈ܶܐ ܕܪܳܡܺܝܢ: ܘܥܰܠ ܟܽܠ ܖ̈ܳܡܳܬܳܐ ܕܖ̈ܳܡܳܢ.
Isa 2:15 ܘܥܰܠ ܟܽܠ ܡܰܓ̈ܕ݁ܠܶܐ ܕܪܳܡܺܝܢ: ܘܥܰܠ ܟܽܠ ܫܽܘܖ̈ܶܐ ܕܥܰܫܺܝܢܺܝܢ.
Isa 2:16 ܘܥܰܠ ܟܽܠܗܶܝܢ ܐܶܠܦ̈ܶܐ ܕܬܰܪܫܺܝܫ: ܘܥܰܠ ܟܽܠܗܽܘܢ ܕܰܘ̈ܩܶܐ ܕܪܶܓ݁ܬܳܐ.
Isa 2:17 ܘܢܶܬ݂ܡܰܟܰܟ݂ ܪܰܘܡܳܐ ܕܐ̱ܢܳܫܳܐ: ܘܢܶܫܬܰܦܰܠ ܪܰܘܡܳܐ ܕܓܰܒܪܳܐ ܘܢܶܥܫܰܢ ܡܳܪܝܳܐ ܒܰܠܚܽܘܕ݂ܰܘܗ̱ܝ ܒܝܰܘܡܳܐ ܗܰܘ.
Isa 2:18 ܘܰܦܬܰܟ݂ܖ̈ܶܐ ܓܡܺܝܪܳܐܺܝܬ݂ ܢܶܥܒ݁ܪܽܘܢ.
Isa 2:19 ܘܢܶܥܠܽܘܢ ܒܰܡܥܰܖ̈ܶܐ ܕܟܺܐܦܳܐ: ܘܰܒܚܽܘܠܳܢ̈ܶܐ ܕܥܰܦܪܳܐ ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ: ܡܳܐ ܕܩܳܐܶܡ ܠܰܡܟܰܒܳܫܽܘ ܠܰܐܪܥܳܐ.
Isa 2:20 ܒܶܗ ܒܝܰܘܡܳܐ ܗܰܘ: ܢܶܫܕ݁ܽܘܢ ܐ̱ܢܳܫܳܐ ܦܬܰܟ݂ܖ̈ܶܐ ܕܕܰܗܒܐ ܘܰܕ݂ܣܺܐܡܳܐ: ܕܰܥ̣ܒܰܕ݂ܘ ܠܗܽܘܢ ܠܡܶܣܓܰܕ݂ ܠܰܣܪܺܝܩܽܘܬ݂ܳܐ: ܘܠܰܦܖ̈ܰܚܕ݁ܽܘܕܶܐ.
Isa 2:21 ܠܡܶܥܰܠ ܒܰܡܥܰܖ̈ܶܐ ܕܛܰܪܳܢܳܐ: ܘܒܰܫܩܺܝ̈ܦܶܐ ܕܟܺܐܦܳܐ ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ: ܡܳܐ ܕܩܳܐܶܡ ܠܰܡܟܰܒܳܫܽܘ ܠܰܐܪܥܳܐ.
Isa 2:22 ܫܠܰܘ ܠܟ݂ܽܘܢ ܡ̣ܶܢ ܐ̱ܢܳܫܳܐ ܕܰܢܫܰܡܬܳܐ ܒܰܢܚܺܝܖ̈ܰܘܗܝ: ܡܶܛܽܠ ܕܰܐܝܟ݂ ܡܳܢܳܐ ܚܫܺܝܒ.
Isa 3:1 ܡܶܛܽܠ ܕܗܳܐ ܡܳܪܶܐ ܡܳܖ̈ܰܘܳܬ݂ܳܐ: ܡܰܥܒܰܪ ܡܶܢ ܐܽܘܪܺܫܠܶܡ: ܘܡ̣ܶܢ ܝܺܗܽܘܕ݂ܳܐ: ܣܳܡܽܘܟ݂ܳܐ ܘܣܳܡܽܘܟ݂ܬܳܐ: ܟܽܠ ܕܣܳܡܶܟ݂ ܒܠܰܚܡܳܐ: ܘܟ݂ܽܠ ܕܣܳܡܶܟ݂ ܒܡܰܝ̈ܳܐ.
Isa 3:2 ܘܓܰܢ̱ܒܳܪܳܐ ܘܓܰܒܪܳܐ ܩܪܰܒܬ݂ܳܢܳܐ: ܘܕܰܝܳܢܳܐ ܘܰܢܒܺܝܳܐ ܘܩܳܨܽܘܳܡܳܐ ܘܩܰܫܺܝܫܳܐ.
Isa 3:3 ܘܪܺܝܫ ܚܰܡܫܺܝܢ: ܘܰܗܕ݂ܺܝܪ ܐܰܦ̈ܶܐ: ܘܡܳܠܽܘܟ݂ܳܐ ܘܚܰܟܺܝܡ ܢܰܓܳܖ̈ܶܐ: ܘܰܕ݂ܡܶܬ݂ܒܰܝܰܢ ܒܡܶܠܟܳܐ.
Isa 3:4 ܘܰܐܩܺܝܡ ܥܠܰܝ̈ܡܶܐ ܪܰܘܖ̈ܒܳܢܰܝܗܽܘܢ: ܘܰܡܒܰܙܚܳܢ̈ܶܐ ܢܶܫܬܰܠܛܽܘܢ ܒܗܽܘܢ.
Isa 3:5 ܘܢܶܦܶܠ ܥܰܡܳܐ ܓܒܰܪ ܒܰܓܒܰܪ: ܓܰܒܪܳܐ ܒܚܰܒܪܶܗ. ܘܢܶܬ݂ܓܰܪܽܘܢ ܥܠܰܝ̈ܡܶܐ ܥܰܠ ܣܳܒ̈ܶܐ: ܘܰܡܨܰܥܖ̈ܶܐ ܥܰܠ ܡܝܰܩܖ̈ܶܐ.
Isa 3:6 ܡܶܛܽܠ ܕܢܶܐܚܽܘܕ݂ ܓܰܒܪܳܐ ܓܒܰܪ ܠܰܐܚܽܘܗܝ ܡ̣ܶܢ ܒܶܝܬ݂ ܐܰܒܽܘܗܝ: ܘܢܺܐܡܰܪ ܠܶܗ: ܢܰܚ̈ܬ݁ܶܐ ܐܺܝܬ݂ ܠܳܟ݂. ܗܘܺܝ ܠܰܢ ܫܰܠܺܝܛܳܐ. ܘܬ݂ܽܘܩܠܬ݂ܳܐ ܗܳܕܶܐ ܬܚܶܝܬ݂ ܐܺܝܕ݂ܳܟ݂.
Isa 3:7 ܘܢܶܥܢܶܐ ܒܝܰܘܡܳܐ ܗܰܘ: ܘܢܺܐܡܰܪ: ܠܳܐ ܗܳܘܶܐ ܐ̱ܢܳܐ ܪܺܝܫܳܐ. ܕܰܒܒܰܝܬ݁ܝ ܠܰܝܬ݁ ܠܰܚܡܳܐ: ܘܳܐܦܠܳܐ ܬܰܟ݂ܣܺܝܬ݂ܳܐ. ܠܳܐ ܬܶܥܒܕ݂ܽܘܢܳܢܝ ܫܰܠܺܝ̈ܛܳܐ ܥܰܠ ܥܰܡܳܐ.
Isa 3:8 ܡܶܛܽܠ ܕܶܐܬ݁ܬܰܩܠܰܬ݂ ܐܽܘܪܺܫܠܶܡ: ܘܺܝܗܽܘܕ݂ܳܐ ܢܦܰܠ. ܡܶܛܽܠ ܕܠܶܫܳܢܗܽܘܢ ܘܰܥܒܳܕ݂ ܐܺܝܕܰܝ̈ܗܽܘܢ ܡܰܪܡܰܪܘ ܩܕ݂ܳܡ ܡܳܪܝܳܐ: ܘܠܰܥܢܳܢܳܐ ܕܺܐܝܩܳܪܶܗ.
Isa 3:9 ܡܰܣܰܒ ܒܰܐܦܰܝ̈ܗܽܘܢ ܣܳܗܶܕ݂ ܒܗܽܘܢ. ܘܰܚܛܳܗܰܝ̈ܗܽܘܢ ܐܰܝܟ݂ ܣܕ݂ܽܘܡ ܚܰܘܺܝܘ: ܘܠܳܐ ܐܶܬ݁ܬ݁ܟܶܣܘ ܘܳܝ ܠܢܰܦܫܗܽܘܢ: ܕܰܐܪܡܺܝܘ ܠܗܽܘܢ ܚܽܘ̈ܒܠܶܐ ܒܺܝ̈ܫܶܐ.
Isa 3:10 ܐܶܡܰܪܘ ܠܙܰܕܺܝܩܳܐ ܛܳܒ: ܡܶܛܽܠ ܗܳܢܳܐ ܦܺܐܖ̈ܰܝ ܥܒܳܕܰܝ̈ܗܽܘܢ ܢܶܐܟ݂ܠܽܘܢ.
Isa 3:11 ܘܳܝ ܠܪܰܫܺܝܥܳܐ ܒܺܝܫܳܐ: ܡܶܛܽܠ ܕܰܥܒܳܕ݂ ܐܺܝܕ݂ܰܘ̈ܗܝ ܡܶܬܦܪܰܥ.
Isa 3:12 ܫܰܠܺܝ̈ܛܰܘܗܝ ܕܥܰܡܝ ܡܒܰܥܪܺܝܢ ܠܶܗ. ܘܢܶܫ̈ܶܐ ܐܶܫܬܰܠܰܛ ܒܶܗ ܥܰܡܝ ܡܰܛܐܒܳܢܰܝ̈ܟ ܐܰܛܥܝܽܘܟ݂. ܐܘܪܚܳܐ ܕܰܫܒܺܝ̈ܠܰܝܟ ܕܰܠܰܚܘ.
Isa 3:13 ܩܳܐܶܡ ܠܰܡܕ݂ܳܢ ܡܳܪܝܳܐ: ܘܩܳܐܶܡ ܠܰܡܕ݂ܳܢ ܠܥܰܡܶܗ.
Isa 3:14 ܡܳܪܝܳܐ ܒܕ݂ܺܝܢܳܐ ܢܶܥܽܘܠ: ܘܥܰܡ ܣܳܒ̈ܶܐ ܕܥܰܡܶܗ: ܘܥܰܡ ܪܰܘܖ̈ܒܳܢܰܘܗܝ. ܐܰܢ̱ܬ݁ܽܘܢ ܐܰܘܩܶܕܬ݁ܽܘܢ ܟܰܪܡܳܐ. ܘܰܚܛܽܘܦܝܳܐ ܕܡܶܣ̈ܟܺܢܶܐ ܒܒܳܬܰܝ̈ܟܽܘܢ.
Isa 3:15 ܠܡܳܢܳܐ ܢܟܰܝܬ݁ܽܘܢ ܠܥܰܡܝ: ܘܰܐܦ̈ܶܐ ܕܡܶܣܟܺܢ̈ܶܐ ܐܰܒܗܶܬ݁ܬ݁ܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Isa 3:16 ܥܰܠ ܕܶܐܬ݁ܬ݁ܪܺܝܡ ܒ̈ܢܳܬ݂ ܨܶܗܝܽܘܢ: ܘܗܰܠܶܟ݂ ܒܨܰܘܪܳܐ ܪܳܡܳܐ. ܘܰܒܪܶܡܙܳܐ ܕܥܰܝ̈ܢܶܐ ܡܗܰܠ̈ܟ݂ܳܢ ܗ̱ܘܰܝ̈. ܘܰܡܛܰܖ̈ܦܳܢ ܒܖ̈ܶܓܠܰܝܗܶܝܢ: ܘܡܰܖ̈ܓܙܳܢ ܠܡܳܪܝܳܐ.
Isa 3:17 ܢܡܰܟܶܟ݂ ܡܳܪܝܳܐ ܖ̈ܺܝܫܳܝܳܬ݂ܳܐ ܕܰܒ̈ܢܳܬ݂ ܨܶܗܝܽܘܢ. ܘܡܳܪܝܳܐ ܐܶܣܟܺܝܡܰܝ̈ܗܶܝܢ ܢܦܰܪܣܶܐ.
Isa 3:18 ܒܝܰܘܡܳܐ ܗܰܘ: ܢܰܥܒܰܪ ܡܳܪܝܳܐ ܫܽܘܒܚܳܐ ܕܢܰܚܬܰܝ̈ܗܶܝܢ. ܘܰܕ݂ܨܶܒܬ݁ܗܶܝܢ: ܘܕܰܓܕ݂ܽܘܠܰܝ̈ܗܶܝܢ.
Isa 3:19 ܘܶܐܣܦܺܝܖ̈ܶܐ ܕܣܰܥܖ̈ܰܝܗܶܝܢ: ܘܒܶܠܽܘܖ̈ܰܝܗܶܝܢ: ܘܨܶܕ݂ܥܰܝ̈ܗܶܝܢ.
Isa 3:20 ܘܨܶܒܬܳܐ ܕܰܐܦܰܝ̈ܗܶܝܢ: ܘܰܩܕ݂ܳܫܰܝ̈ܗܶܝܢ: ܘܥܶܩܰܝ̈ܗܶܝܢ.
Isa 3:21 ܘܰܐܩ̈ܠܳܢܝܗܶܝܢ: ܘܩܽܘܠܒܰܝ̈ܗܶܝܢ: ܘܫܺܐܖ̈ܰܝܗܶܝܢ.
Isa 3:22 ܘܟ݂ܽܘܬ݁ܺܝܢ̈ܝܳܬ݂ܗܶܝܢ: ܘܰܡܫܰܠܡܳܢ̈ܝܳܬ݂ܗܶܝܢ: ܘܒܽܘܨܗܶܝܢ: ܘܰܐܖ̈ܓܘܳܢܰܝܗܶܝܢ.
Isa 3:23 ܘܢܰܚܬܰܝ̈ܗܶܝܢ: ܘܬܶܟ݂̈ܠܝܳܬ݂ܗܶܝܢ: ܘܰܙܚܽܘܖ̈ܝܳܬ݂ܗܶܝܢ: ܘܨܶܡܕܳܐ ܟܽܠܶܗ ܕܨܶܒܬ݁ܗܶܝܢ.
Isa 3:24 ܘܢܶܗܘܶܐ ܚܶܠܳܐ ܚܠܳܦ ܪܺܝܚܗܶܝܢ ܒܰܣܺܝܡܳܐ. ܘܰܚܠܳܦ ܐܰܣܳܪ ܚܰܨܰܝ̈ܗܶܝܢ ܡܺܝܙܖ̈ܳܢܶܐ ܢܺܐܣܖ̈ܳܢ. ܘܰܚܠܳܦ ܒܶܠܽܘܖ̈ܶܐ: ܩܽܘ̈ܕ݂ܚܳܬ݂ܳܐ. ܘܰܚܠܳܦ ܬܶܟ݂ܠ̈ܝܳܬ݂ܗܶܝܢ: ܣܰܩ̈ܶܐ ܢܶܬ݂ܟܰܣ̈ܝܳܢ. ܡܶܛܽܠ ܕܢܶܬ݂ܚܰܒܰܠ ܫܽܘܦܪܗܶܝܢ.
Isa 3:25 ܘܥܰܫܺܝܢܰܝ̈ܟܝ ܒܚܰܪܒܳܐ ܢܶܦܠܽܘܢ: ܘܓܰܢ̱ܒܳܖ̈ܰܝܟܝ ܒܰܩܪܳܒܳܐ.
Isa 3:26 ܘܢܺܐܠܽܘܢ: ܘܢܶܬ݁ܒܽܘܢ ܒܶܐܒܠܳܐ ܬܰܖ̈ܥܶܝܗ̇. ܘܙܳܟ݂ܽܘܬ݂ܳܗ̇ ܒܰܐܪܥܳܐ ܬܶܦܶܠ.
Isa 4:1 ܘܢܶܐܚ̈ܕܳܢ ܫܒܰܥ ܢܶܫܺܝ̈ܢ ܠܓܰܒܪܳܐ ܚܰܕ݂ ܒܝܰܘܡܳܐ ܗܰܘ. ܘܢܺܐܡܖ̈ܳܢ ܠܶܗ: ܠܰܚܡܰܢ ܢܶܐܟ݂ܽܘܠ: ܘܢܰܚ̈ܬܰܝܢ ܢܶܬ݂ܟܰܣܶܐ. ܒܰܠܚܽܘܕ݂ ܫܡܳܟ݂ ܢܶܬ݂ܩܪܶܐ ܥܠܰܝܢ: ܘܰܐܥܒܰܪ ܚܶܣܕܰܢ.
Isa 4:2 ܒܶܗ ܒܝܰܘܡܳܐ ܗܰܘ: ܢܶܗܘܶܐ ܕܶܢܚܶܗ ܕܡܳܪܝܳܐ ܠܫܽܘܒܚܳܐ: ܘܠܺܐܝܩܳܪܳܐ. ܘܦܺܐܖ̈ܶܐ ܕܰܐܪܥܳܐ ܠܓܰܐܝܽܘܬ݂ܳܐ: ܘܰܠܫܽܘܒܚܳܐ: ܠܡܶܕܶܡ ܕܶܐܫܬ݁ܚܰܪ ܡ̣ܶܢ ܐܺܝܣܪܳܝܶܠ.
Isa 4:3 ܘܢܶܗܘܶܐ ܡܰܢ ܕܡܶܫܬܰܚܰܪ ܒܨܶܗܝܽܘܢ: ܘܡܰܢ ܕܡܶܫܬܰܚܰܪ ܒܽܐܘܪܺܫܠܶܡ: ܩܰܕ݁ܺܝܫܳܐ ܢܶܬ݂ܩܪܶܐ: ܟܽܠ ܕܰܟ݂ܬܺܝܒ ܒܽܐܘܪܺܫܠܶܡ ܠܚܰܝ̈ܶܐ.
Isa 4:4 ܘܰܢܫܺܝܓ ܡܳܪܝܳܐ ܨܳܐܬ݂ܳܐ ܕܰܒ̈ܢܳܬ݂ ܨܶܗܝܽܘܢ. ܘܰܕ݂ܡܳܐ ܢܰܪܚܶܩ ܡ̣ܶܢ ܓܰܘܳܗ̇ ܕܽܐܘܪܺܫܠܶܡ: ܒܪܽܘܚܳܐ ܕܕܺܝܢܳܐ: ܘܰܒܪܽܘܚܳܐ ܝܰܩܺܝܕܬܳܐ.
Isa 4:5 ܘܢܶܒܪܶܐ ܡܳܪܝܳܐ ܥܰܠ ܟܽܠܶܗ ܡܰܬܩܢܳܐ: ܠܛܽܘܪܳܐ ܕܨܶܗܝܽܘܢ ܥܰܠ ܚܕ݂ܳܖ̈ܶܝܗ̇: ܥܢܳܢܳܐ ܒܺܐܝܡܳܡܳܐ: ܘܬܶܢܳܢܳܐ ܘܙܰܗܪܳܐ ܕܫܰܠܗܶܒܺܝܬ݂ܳܐ ܕܢܽܘܪܳܐ ܒܠܺܠܝܳܐ. ܡܶܛܽܠ ܕܥܰܠ ܟܽܠ ܐܽܝܩܳܪ ܬܰܛܶܠܝ.
Isa 4:6 ܘܣܶܬܳܪܳܐ ܢܶܗܘܶܐ ܠܛܶܠܳܠܳܐ ܕܝܰܘܡܳܐ ܡ̣ܶܢ ܫܰܘܒܳܐ: ܠܰܡܟܰܣܳܝܽܘ ܘܠܰܡܣܰܬܳܪܽܘ ܡ̣ܶܢ ܙܰܪܺܝܦܬܳܐ ܘܡ̣ܶܢ ܡܶܛܪܳܐ.
Isa 5:1 ܐܶܫܰܒܰܚ ܠܚܰܒܺܝܒܝ: ܬܶܫܒܽܘܚܬܳܐ ܕܚܰܒܺܝܒܝ ܠܟܰܪܡܶܗ. ܟܰܪܡܳܐ ܗ̱ܘܳܐ ܠܚܰܒܺܝܒܝ: ܒܩܰܪܢܳܐ ܕܰܐܬ݂ܪܳܐ ܫܰܡܺܝܢܳܐ.
Isa 5:2 ܘܦܰܠܚܶܗ: ܘܰܐܚܕ̇ܪܶܗ ܣܝܳܓ݂ܳܐ. ܘܰܢܨܰܒ ܒܶܗ ܫܰܒܽܘ̈ܩܶܐ: ܘܰܒܢܳܐ ܡܰܓܕܠܳܐ ܒܓܰܘܶܗ. ܘܳܐܦ ܡܰܥܨܰܪܬܳܐ ܥܒܰܕ݂ ܒܶܗ. ܘܣܰܟܺܝ ܕܢܶܥܒܶܕ݂ ܥܶܢ̈ܒܶܐ. ܘܰܥܒܰܕ݂ ܚܰܖ̈ܽܘܒܶܐ.
Isa 5:3 ܗܳܫܳܐ ܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܽܘܢܘ ܒܰܝ̈ܢܰܝ ܠܟܰܪܡܝ.
Isa 5:4 ܡܳܢܳܐ ܬܽܘܒ ܘܳܠܶܐ ܗ̱ܘܳܐ ܠܡܶܥܒܰܕ݂ ܠܟܰܪܡܝ: ܘܠܳܐ ܥܶܒܕܶܬ݂ ܠܶܗ. ܕܣܰܟܺܝܬ݁ ܕܢܶܥܒܶܕ݂ ܥܶܢ̈ܒܶܐ: ܘܰܥ̣ܒܰܕ݂ ܚܰܖ̈ܽܘܒܶܐ.
Isa 5:5 ܗܳܫܳܐ ܐܶܚܰܘܶܝܟ݂ܽܘܢ ܡܶܕܶܡ ܕܥܳܒܶܕ݂ ܐ̱ܢܳܐ ܠܶܗ ܠܟܰܪܡܝ: ܥܳܩܰܪ ܐ̱ܢܳܐ ܡܰܓܕܠܶܗ: ܘܢܶܗܘܶܐ ܠܒܶܙܬ݂ܳܐ. ܘܬܳܪܰܥ ܐ̱ܢܳܐ ܣܝܳܓܶܗ: ܘܢܶܗܘܶܐ ܠܰܕ݂ܝܳܫܳܐ.
Isa 5:6 ܘܶܐܥܒܕ݂ܺܝܘܗܝ ܕܢܶܚܪܰܒ ܘܠܳܐ ܢܶܟܣܰܚ. ܘܠܳܐ ܢܶܬ݂ܦܠܰܚ ܘܢܺܐܥܽܘܢ ܒܶܗ ܟܽܘܒܶܐ ܘܝܰܥܪܳܐ. ܘܶܐܦܩܽܘܕ݂ ܠܰܥܢܳܢ̈ܶܐ ܕܠܳܐ ܢܰܚ̈ܬ݂ܳܢ ܥܠܰܘܗ̱ܝ ܡܶܛܪܳܐ. 
Isa 5:7 ܡܶܛܽܠ ܕܟܰܪܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܒܰܝܬܳܐ ܗ̱ܘ̣ ܕܒܶܝܬ݂ ܝܺܣܪܳܝܶܠ: ܘܓܰܒܖ̈ܶܐ ܕܡ̣ܶܢ ܝܺܗܽܘܕ݂ܳܐ: ܢܶܨܒܬ݂ܳܐ ܚܕܰܬܳܐ ܘܚܰܒܺܝܒܬܳܐ ܣܰܟܺܝܬ݁ ܠܕ݂ܺܝܢܳܐ: ܘܰܗܘܳܐ ܚܛܽܘܦܝܳܐ. ܘܰܠܙܰܕܺܝܩܽܘܬ݂ܳܐ: ܘܗܳܐ ܝܺܠܰܠܬܳܐ.
Isa 5:8 ܘܳܝ ܠܕܰܡܩܰܪܒܺܝܢ ܒܰܝܬܳܐ ܠܒܰܝܬܳܐ: ܘܚܰܩܠܐ ܒܚܰܩܠܳܐ ܚܳܠܛܺܝܢ. ܕܬܶܐܚܕܽܘܢ ܐܰܬ݂ܪܳܐ: ܘܬܶܬ݁ܒܽܘܢ ܒܰܠܚܽܘܕܰܝܟܽܘܢ ܒܓܰܘܳܗ̇ ܕܰܐܪܥܳܐ.
Isa 5:9 ܒܶܐܕ݂ܢܰܝ̈ ܡܳܪܝܳܐ ܚܰܝܠܬ݂ܳܢܳܐ ܐܶܫܬ݁ܡܰܥ. ܒ̈ܳܬܶܐ ܣܰܓ݁ܺܝ̈ܐܶܐ ܠܚܽܘܪܒܳܐ ܢܶܗܘܽܘܢ: ܡ̣ܶܢ ܒܠܰܝ ܕܝܳܬܶܒ.
Isa 5:10 ܡܶܛܽܠ ܕܰܥܣܰܪ ܐܶܫܟܳܖ̈ܶܐ ܕܟܰܪܡܳܐ ܢܶܥ̈ܒܕܳܢ ܚܕ݂ܳܐ ܚܳܒܺܝܬ݂ܳܐ: ܘܙܰܪܥܳܐ ܕܟ݂ܽܘܪ ܢܶܥܒܶܕ݂ ܣܐܳܐ.
Isa 5:11 ܘܳܝ ܠܕܰܡܩܰܕܡܺܝܢ ܒܨܰܦܪܳܐ: ܘܪܳܗܛܺܝܢ ܠܫܰܟ݂ܪܳܐ. ܘܡܰܘܚܪܺܝܢ ܒܪܰܡܫܳܐ: ܘܚܰܡܪܳܐ ܡܰܘܩܶܕ݂ ܠܗܽܘܢ.
Isa 5:12 ܒܟܶܢܳܖ̈ܶܐ: ܘܰܒܩܺܝܬ݂ܳܖ̈ܶܐ: ܘܒܰܦ̈ܠܰܓܶܐ: ܘܒܰܖ̈ܒܺܝܥܶܐ: ܚܰܡܪܳܐ ܫܳܬܶܝܢ. ܘܒܰܥܒܳܕ݂ܰܘ̈ܗܝ ܕܰܐ‌ܠܳܗܳܐ ܠܳܐ ܡܶܣܬܰܟܠܺܝܢ. ܘܒܰܥܒܳܕ݂ ܐܺܝܕ݂ܰܘ̈ܗܝ ܠܳܐ ܚܳܝܪܺܝܢ.
Isa 5:13 ܡܶܛܽܠ ܗܳܢܳܐ ܐܶܫܬ݁ܒܺܝ ܥܰܡܝ ܡ̣ܶܢ ܒܠܰܝ ܝܺܕܰܥܬ݂ܳܐ. ܡܺܝܬܰܝ̈ܗܽܘܢ ܡ̣ܶܢ ܟܰܦܢܳܐ. ܘܰܥ̣ܫܶܢܘ ܡ̣ܶܢ ܨܶܗܝܳܐ.
Isa 5:14 ܡܶܛܽܠ ܗܳܢܳܐ ܐܰܦܬ݁ܝܰܬ ܫܝܽܘܠ ܢܰܦܫܳܗ̇. ܘܦܶܥܪܰܬ ܦܽܘܡܳܗ̇ ܕܠܳܐ ܣܳܟ݂: ܘܢܶܚܬ݂ܽܘܢ ܠܳܗ̇ ܡܫܰܒܚ̈ܶܐ ܘܰܡܝܰܩܖ̈ܶܐ ܘܥܰܫܺܝܢ̈ܶܐ.
Isa 5:15 ܘܢܶܬ݂ܡܰܟܰܟ݂ ܐ̱ܢܳܫܳܐ: ܘܢܶܫܬܰܦܰܠ ܓܰܒܪܳܐ ܘܥܰܝ̈ܢܶܐ ܖ̈ܳܡܳܬ݂ܳܐ ܢܶܬ݂ܡܰܟ̈ܟ݂ܳܢ.
Isa 5:16 ܘܢܶܬ݁ܬ݁ܪܺܝܡ ܡܳܪܝܳܐ ܚܰܝܠܬ݂ܳܢܳܐ ܒܕ݂ܺܝܢܳܐ ܘܰܐ‌ܠܳܗܳܐ ܩܰܕ݁ܺܝܫܳܐ ܢܶܬ݂ܩܰܕܰܫ ܒܙܰܕܺܝܩܽܘܬ݂ܳܐ.
Isa 5:17 ܘܢܶܪܥܽܘܢ ܐܶܡܖ̈ܶܐ ܒܙܶܕ݂ܩܗܽܘܢ. ܘܚܰܖ̈ܒܳܬ݂ܳܐ ܕܶܐܬ݂ܒܢܺܝ: ܥܳܡܽܘܖ̈ܶܐ ܢܶܐܟ݂ܠܽܘܢ ܐܶܢܶܝܢ.
Isa 5:18 ܘܳܝ ܠܰܕ݂ܡܰܘܪܟ݂ܺܝܢ ܚܛܳܗܰܝ̈ܗܽܘܢ ܐܰܝܟ݂ ܚܰܒܠܳܐ ܐܰܪܺܝܟ݂ܳܐ. ܘܰܐܝܟ݂ ܥܪܰܩܬ݂ܳܐ ܕܥܶܓܠܬܳܐ ܚܛܺܝܬ݂ܗܽܘܢ.
Isa 5:19 ܘܳܐܡܪܺܝܢ: ܒܰܥܓܰܠ ܢܣܰܪܗܶܒ ܡܳܪܝܳܐ ܥܒܳܕ݂ܰܘ̈ܗܝ ܕܢܶܚܙܶܐ ܐܶܢܽܘܢ. ܘܬܶܩܪܽܘܒ ܘܬܺܐܬܶܐ ܬܰܪܥܺܝܬܶܗ ܕܩܰܕ݁ܺܝܫܳܐ ܕܺܝܣܪܳܐܶܝܠ ܘܢܶܕܥܺܝܗ̇.
Isa 5:20 ܘܳܝ ܠܰܕ݂ܩܳܪܶܝܢ ܠܒܺܝܫܳܐ ܛܳܒܳܐ: ܘܰܠܛܳܒܳܐ ܒܺܝܫܳܐ. ܘܣܳܝܡܺܝܢ ܢܰܗܺܝܪܳܐ ܠܚܶܫܽܘܟ݂ܳܐ: ܘܚܶܫܽܘܟ݂ܳܐ ܠܢܰܗܺܝܪܳܐ. ܘܣܳܝܡܺܝܢ ܡܰܪܺܝܪܳܐ ܚܰܠܝܳܐ: ܘܚܰܠܝܳܐ ܡܰܪܺܝܪܳܐ.
Isa 5:21 ܘܳܝ ܠܰܕ݂ܚܰܟܺܝܡܺܝܢ ܒܥܰܝܢܰܝ̈ ܢܰܦܫܗܽܘܢ: ܘܠܽܘܩܒܰܠ ܐܰܦܰܝ̈ܗܽܘܢ ܣܰܟܽܘܠܬ݂ܳܢܺܝܢ.
Isa 5:22 ܘܳܝ ܠܰܕ݂ܓܰܢ̱ܒܳܪܺܝܢ ܠܡܶܫܬܳܐ ܚܰܡܪܳܐ: ܘܰܠܓܰܒܖ̈ܶܐ ܚܰܝܠܬܳܢ̈ܶܐ ܕܡܳܙܓܺܝܢ ܫܰܟ݂ܪܳܐ.
Isa 5:23 ܘܰܡܙܰܟܶܝܢ ܠܚܰܝܳܒܳܐ ܡܶܛܽܠ ܫܽܘܚܕܶܗ ܘܙܳܟ݂ܽܘܬܶܗ ܕܙܰܟܳܝܳܐ ܡܰܥܒܪܺܝܢ ܡܶܢܗܽܘܢ.
Isa 5:24 ܡܶܛܽܠ ܗܳܢܳܐ ܐܰܝܟ݂ ܕܡܶܬܐܰܟ݂ܠܳܐ ܚܰܒܬ݂ܳܐ. ܒܠܶܫܳܢܳܐ ܕܢܽܘܪܳܐ ܕܳܐܚܕܳܐ: ܡ̣ܶܢ ܫܰܠܗܶܒܺܝܬ݂ܳܐ ܕܡܶܫܬܰܒܩܳܐ ܢܶܬ݂ܳܐܟ݂ܠܽܘܢ. ܘܥܶܩܳܪܗܽܘܢ ܐܰܝܟ݂ ܚܶܠܳܐ ܢܶܗܘܶܐ. ܘܦܶܪܥܗܽܘܢ ܐܰܝܟ݂ ܥܽܘܪܳܐ ܢܶܣܰܩ. ܥܰܠ ܕܰܐܣܠܺܝܘ ܢܳܡܽܘܣܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܰܠܡܺܐܡܪܶܗ ܕܩܰܕ݁ܺܝܫܳܐ ܕܺܝܣܪܳܐܶܝܠ ܐܰܪܓܶܙܘ.
Isa 5:25 ܡܶܛܽܠ ܗܳܢܳܐ ܐܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܥܰܡܶܗ. ܘܰܐܪܺܝܡ ܐܺܝܕܶܗ ܥܠܰܝܗܽܘܢ: ܘܰܡܚܳܐ ܐܶܢܽܘܢ. ܘܙܳܥܘ ܛܽܘܖ̈ܶܐ ܘܰܗܘܰܝ̈ ܫܠܰܕܰܝ̈ܗܽܘܢ ܐܰܝܟ݂ ܣܝܳܢܳܐ ܒܓܰܘ ܫܽܘ̈ܩܶܐ ܘܰܒܳܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ: ܘܬܽܘܒ ܐܺܝܕܶܗ ܪܳܡܳܐ.
Isa 5:26 ܘܰܢܪܺܝܡ ܐܳܬܳܐ ܠܥܰܡ̈ܡܶܐ ܡ̣ܶܢ ܪܽܘܚܩܳܐ: ܘܢܰܫܪܶܩ ܠܗܽܘܢ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ. ܘܒܰܥܓܰܠ ܘܩܰܠܺܝܠܳܐܺܝܬ݂ ܢܺܐܬ݂ܽܘܢ.
Isa 5:27 ܠܳܐ ܢܶܬ݁ܛܰܪܦܽܘܢ: ܘܠܳܐ ܢܶܬ݁ܬܰܩܠܽܘܢ. ܘܠܳܐ ܢܢܽܘܡܽܘܢ ܘܠܳܐ ܢܶܕ݂ܡܟ݂ܽܘܢ. ܘܠܳܐ ܢܶܫܪܽܘܢ ܐܳܣܰܪ ܚܰܨܰܝ̈ܗܽܘܢ: ܘܠܳܐ ܢܶܬ݂ܦܰܣ̈ܩܳܢ ܥܰܖ̈ܩܶܐ ܕܰܡܣܳܢܰܝ̈ܗܽܘܢ.
Isa 5:28 ܓܶܐܖ̈ܰܝܗܽܘܢ ܫܢܺܝܢܺܝܢ: ܘܩܶܫ̈ܬܳܬ݂ܗܽܘܢ ܡܰܠ̈ܝܳܢ. ܘܦܰܖ̈ܣܳܬ݂ܳܐ ܕܖ̈ܰܟ݂ܫܗܽܘܢ ܐܰܝܟ݂ ܛܰܖ̈ܳܢܶܐ ܢܶܬ݂ܚܰܫ̈ܒܳܢ: ܘܓܝܓ̣ܠܰܝ̈ܗܽܘܢ ܐܰܝܟ݂ ܥܰܠܥܳܠܳܐ.
Isa 5:29 ܘܢܶܗܡܰܬ݂ܗܽܘܢ ܐܰܝܟ݂ ܐܰܪܝܳܐ ܕܢܳܗܶܡ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܕܢܳܗܶܡ ܘܳܐܚܶܕ݂ ܬܒܳܪܳܐ. ܘܡܰܥܕܶܐ ܘܠܰܝܬ݁ ܕܰܡܦܰܨܶܐ.
Isa 5:30 ܘܢܶܢܗܰܡ ܥܠܰܝܗܽܘܢ ܒܝܰܘܡܳܐ ܗܰܘ: ܐܰܝܟ݂ ܢܶܗܡܬܶܗ ܕܝܰܡܳܐ. ܘܰܢܚܽܘܪܽܘܢ ܒܰܐܪܥܳܐ: ܘܢܶܗܘܶܐ ܚܶܫܽܘܟ݂ܳܐ ܐܘܠܨܳܢܳܐ. ܘܢܽܘܗܪܳܐ ܢܶܚܫܰܟ݂ ܒܥܰܡܛܳܢܗܽܘܢ.
Isa 6:1 ܒܫܰܢ̱ܬܳܐ ܕܡܺܝܬ݂ ܥܽܘܙܺܝܳܐ ܡܰܠܟܳܐ: ܚܙܺܝܬ݂ ܠܡܳܪܝܳܐ ܝܳܬ݁ܶܒ ܥܰܠ ܟܽܘܪܣܝܳܐ ܪܳܡܳܐ. ܘܫܶܩܠܳܐ ܕܰܫܦܽܘܠܰܘ̈ܗܝ ܡܠܶܐ ܗܰܝܟܠܶܗ.
Isa 6:2 ܘܰܣܖ̈ܳܦܺܝܢ ܩܳܝܡܺܝܢ ܠܥܶܠ ܡܶܢܶܗ: ܫܬܳܐ ܫܬܳܐ ܓܶܦܺܝ̈ܢ ܠܚܰܕ݂ ܡܶܢܗܽܘܢ. ܒܰܬ݂ܪܶܝܢ ܡܟܰܣܶܝܢ ܦܰܪܨܽܘܦܶܗ: ܘܒܰܬ݂ܪܶܝܢ ܡܟܰܣܶܝܢ ܖ̈ܶܓܠܰܘܗܝ: ܘܒܰܬ݂ܪܶܝܢ ܦܳܪܚܺܝܢ.
Isa 6:3 ܘܩܳܪܶܝܢ ܗܳܢܳܐ ܠܗܳܢܳܐ: ܘܳܐܡܪܺܝܢ: ܩܰܕܺܝܫ: ܩܰܕܺܝܫ: ܩܰܕܺܝܫ: ܡܳܪܝܳܐ ܚܰܝܠܬ݂ܳܢܳܐ: ܕܡܰܠܝܳܐ ܟܽܠܳܗ̇ ܐܰܪܥܳܐ ܬܶܫ̈ܒܚܳܬܶܗ.
Isa 6:4 ܘܙܳܥ ܐܶܣܟ̈ܦܳܬ݂ܳܐ ܕܬܰܖ̈ܥܶܐ ܡ̣ܶܢ ܩܳܠܳܐ ܕܩܳܪܶܐ: ܘܒܰܝܬܳܐ ܐܶܬ݂ܡܠܺܝ ܬܶܢܳܢܳܐ.
Isa 6:5 ܘܶܐܡ̇ܪܶܬ݂ ܘܳܝ ܠܺܝ ܕܬ݂ܰܘܺܝܪ ܐ̱ܢܳܐ: ܡܶܛܽܠ ܕܓܰܒܪܳܐ ܐ̱ܢܳܐ ܛܡܰܐ ܣܶܦ̈ܘܳܬ݂ܳܐ: ܘܒܰܝܢܳܬ݂ ܥܰܡܳܐ ܕܛܰܡ̈ܳܐܰܢ ܣܶܦ̈ܘܳܬܶܗ ܥܳܡܰܪ ܐ̱ܢܳܐ. ܘܰܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ ܚܙܰܝ̈ ܥܰܝ̈ܢܰܝ.
Isa 6:6 ܘܰܦܪܰܚ ܠܘܳܬ݂ܝ ܚܰܕ݂ ܡ̣ܶܢ ܣܖ̈ܳܦܺܝܢ: ܘܒܺܐܝܕܶܗ ܓܡܽܘܪܬܳܐ ܫܩܰܠ ܡ̣ܶܢ ܡܰܕ݂ܒܚܳܐ: ܒܟܰܠܒܬ݂ܳܐ.
Isa 6:7 ܘܩܰܪܶܒ ܠܦܽܘܡܝ: ܘܶܐܡܰܪ ܠܺܝ: ܗܳܐ ܩܶܪܒܰܬ ܗܳܕܶܐ ܠܣܶܦ̈ܘܳܬ݂ܳܟ݂: ܕܢܶܥܒܰܪ ܥܰܘܠܳܟ݂: ܘܰܚܛܳܗܰܝ̈ܟ ܢܶܫܬܰܒܩܽܘܢ.
Isa 6:8 ܘܫܶܡܥܶܬ݂ ܩܳܠܶܗ ܕܡܳܪܝܳܐ ܕܳܐܡܰܪ: ܠܡܰܢ ܐܶܫܰܕܰܪ: ܘܡܰܢ ܢܺܐܙܰܠ. ܘܶܐܡ̇ܪܶܬ݂ ܗܳܐ ܐܶܢܳܐ ܫܰܕܰܪܰܝܢܝ.
Isa 6:9 ܘܶܐܡܰܪ ܠܺܝ: ܙܶܠ ܐܶܡܰܪ ܠܥܰܡܳܐ ܗܳܢܳܐ: ܫܡܰܥܘ ܡܶܫܡܰܥ: ܘܠܳܐ ܬܶܣܬܰ̇ܟܠܽܘܢ ܘܰܚܙܰܘ ܡܶܚܙܳܐ: ܘܠܳܐ ܬܶܕܥܽܘܢ.
Isa 6:10 ܐܶܬ݂ܥܰܒܺܝ ܠܶܗ ܓܶܝܪ ܠܶܒܶܗ ܕܥܰܡܳܐ ܗܳܢܳܐ: ܘܶܐܕ݂ܢܰܘ̈ܗܝ ܐܰܘܩܰܪ: ܘܥܰܝܢܰܘ̈ܗܝ ܫܳܥ. ܕܠܳܐ ܢܶܚܙܶܐ ܒܥܰܝܢܰܘ̈ܗܝ: ܘܢܶܫܡܰܥ ܒܶܐܕ݂ܢܰܘ̈ܗܝ: ܘܢܶܣܬܰܟܰܠ ܒܠܶܒܶܗ: ܘܰܢܬܽܘܒ ܘܢܶܫܬܒܶܩ ܠܶܗ.
Isa 6:11 ܘܶܐܡܪܶܬ݂ ܥܕܰܡܳܐ ܠܐܶܡܰܬ݂ܝ ܡܳܪܝܳܐ: ܘܶܐܡܰܪ ܥܕܰܡܳܐ ܕܢܶܚܖ̈ܒܳܢ ܩܽܘܖ̈ܝܳܐ ܡ̣ܶܢ ܒܠܰܝ ܕܝܳܬ݁ܶܒ: ܘܒ̈ܳܬ݁ܶܐ ܡ̣ܶܢ ܒܠܰܝ ܐ̱ܢܳܫܳܐ: ܘܰܐܪܥܳܐ ܬܶܚܪܰܒ ܘܬܶܨܕܶܐ.
Isa 6:12 ܘܢܶܕ݂ܚܽܘܩ ܡܳܪܝܳܐ ܠܐ̱ܢܳܫܳܐ: ܘܬܶܣܓܶܐ ܫܒܺܝܩܽܘܬ݂ܳܐ ܒܓܰܘܳܗ̇ ܕܰܐܪܥܳܐ.
Isa 6:13 ܘܰܕ݂ܦܳܝܫܺܝܢ ܒܳܗ̇ ܚܰܕ݂ ܡ̣ܶܢ ܥܶܣܪܳܐ: ܘܰܬ݁ܬܽܘܒ: ܘܬܶܗܘܶܐ ܠܝܰܩܕܳܢܳܐ: ܐܰܝܟ݂ ܒܶܛܡ̱ܬ݂ܳܐ ܘܰܐܝܟ݂ ܒܰܠܽܘܛܳܐ ܕܰܢܦܰܠ ܡ̣ܶܢ ܩܥܳܪܬ݁ܶܗ. ܘܙܰܪܥܳܐ ܗ̱ܘ̣ ܩܰܕ݁ܺܝܫܳܐ ܢܶܨܒܬܶܗ.
Isa 7:1 ܘܰܗܘܳܐ ܒܝܰܘ̈ܡܳܬܶܗ ܕܳܐܚܳܙ: ܒܰܪ ܝܽܘܬ݂ܳܡ: ܒܰܪ ܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܣܠܶܩ ܪܳܨܳܢ ܡܰܠܟܳܐ ܕܳܐܪܳܡ: ܘܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ ܠܽܐܘܪܺܫܠܶܡ: ܠܡܶܬ݂ܟܰܬܳܫܽܘ ܥܰܡܳܗ̇: ܘܠܳܐ ܐܶܫܟܰܚܘ ܕܢܶܬ݂ܟܰܬ݁ܫܽܘܢ ܥܠܶܝܗ̇.
Isa 7:2 ܘܶܐܬ݂ܶܐܡܰܪ ܠܰܕ݂ܒܶܝܬ݂ ܕܰܘܺܝܕ݂: ܕܶܐܫܬ݁ܘܺܝ ܐܳܪܳܡ ܥܰܡ ܐܰܦܪܶܝܡ. ܘܙܳܥ̣ ܠܶܒܶܗ ܘܠܶܒܳܐ ܕܥܰܡܶܗ: ܐܰܝܟ݂ ܕܙܳܝܥܺܝܢ ܐܺܝ̈ܠܳܢܶܐ ܕܥܳܒܳܐ ܡ̣ܶܢ ܩܕ݂ܳܡ ܪܽܘܚܳܐ.
Isa 7:3 ܘܶܐܡܰܪ ܡܳܪܝܳܐ ܠܶܐܫܰܥܝܳܐ: ܦܽܘܩ ܠܽܐܘܪܥܶܗ ܕܳܐܚܳܙ: ܐܰܢ̱ܬ݁ ܘܫܰܪܢܳܫܽܘܒ ܒܪܳܟ݂: ܥܰܠ ܓܶܢ̱ܒ ܝܰܡܬ݂ܳܐ ܥܶܠܳܝܬܳܐ ܕܒܽܐܘܪܚܳܐ ܕܚܰܩܠܶܗ ܕܩܰܨܪܳܐ.
Isa 7:4 ܘܶܐܡܰܪ ܠܶܗ: ܐܶܙܕܰܗܪ ܘܰܫܠܺܝ: ܘܠܳܐ ܬܶܕ݂ܚܰܠ. ܘܠܶܒܳܟ݂ ܠܳܐ ܢܶܬ݂ܘܰܪ ܡ̣ܶܢ ܗܳܠܶܝܢ ܬܪܶܝܢ ܕܽܘܢ̈ܒܳܬ݂ܳܐ: ܐܽܘ̈ܕܶܐ ܡܚܰܖ̈ܟܶܐ: ܡ̣ܶܢ ܚܶܡܬ݂ܳܐ ܕܪܽܘܓܙܶܗ ܕܪܳܨܳܢ ܘܰܕ݂ܒܰܪ ܪܽܘܡܰܠܝܳܐ.
Isa 7:5 ܚܠܳܦ ܕܶܐܬ݂ܡܰܠܰܟܘ ܥܠܰܝܟ ܒܺܝܫܬܳܐ: ܐܳܪܳܡ: ܘܰܐܦܪܶܝܡ: ܘܒܰܪ ܪܽܘܡܰܠܝܳܐ.
Isa 7:6 ܘܶܐܡܰܪܘ ܢܶܣܰܩ ܠܺܝܗܽܘܕ݂ܳܐ ܘܢܶܥܩܪܺܝܗ̇: ܘܢܶܬ݂ܪܥܺܝܗ̇ ܘܢܰܡܠܶܟ݂ ܒܳܗ̇ ܡܰܠܟܳܐ ܠܒܰܪ ܛܒܳܐܶܝܠ.
Isa 7:7 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܳܐ ܬܩܽܘܡ ܘܠܳܐ ܬܶܗܘܶܐ.
Isa 7:8 ܡܶܛܽܠ ܕܪܳܫܳܐ ܕܳܐܪܳܡ ܕܰܪܡܣܽܘܩ: ܘܪܺܝܫܳܐ ܕܕܰܪܡܣܽܘܩ ܪܳܨܳܢ: ܘܒܳܬܰܪ ܫܬ݁ܺܝܢ ܘܚܰܡܶܫ ܫܢܺܝ̈ܢ: ܢܶܬܰܪ ܐܰܦܪܶܝܡ ܡ̣ܶܢ ܥܰܡܳܐ.
Isa 7:9 ܘܪܺܝܫܳܐ ܕܰܐܦܪܶܝܡ ܫܳܡܪܺܝܢ: ܘܪܺܝܫܳܐ ܕܫܳܡܪܺܝܢ ܒܰܪ ܪܽܘܡܰܠܝܳܐ. ܘܶܐܢ ܠܳܐ ܬܗܰܝܡܢܽܘܢ: ܐܳܦ ܠܳܐ ܬܶܣܬܰܟܠܽܘܢ.
Isa 7:10 ܘܰܐܘܣܶܦ ܬܽܘܒ ܡܳܪܝܳܐ ܠܡܺܐܡܰܪ ܠܐܳܚܳܙ.
Isa 7:11 ܫܐܰܠ ܠܳܟ݂ ܐܳܬܳܐ ܡ̣ܶܢ ܡܳܪܝܳܐ ܐܰܠܳܗܳܟ݂: ܥܰܡܶܩ: ܫܐܰܠ: ܐܰܘ ܐܰܪܺܝܡ ܠܥܶܠ.
Isa 7:12 ܘܶܐܡܰܪ ܐܳܚܳܙ ܠܳܐ ܐܶܫܐܰܠ: ܘܠܳܐ ܐܶܢܰܣܶܐ ܠܡܳܪܝܳܐ ܐܰܠܳܗܝ.
Isa 7:13 ܘܶܐܡܰܪ ܫܡܰܥܘ ܒܰܝܬ݁ܶܗ ܕܕܰܘܺܝܕ݂: ܙܥܽܘܪܝܳܐ ܗ̱ܝ ܠܟ݂ܽܘܢ ܕܡܰܠܐܶܝܢ ܐ̱ܢܬ݁ܽܘܢ ܠܓܰܒܪܳܐ: ܐܶܠܳܐ ܕܬܰܠܐܽܘܢ ܐܳܦ ܠܰܐܠܳܗܝ.
Isa 7:14 ܡܶܛܽܠ ܗܳܢܳܐ ܢܶܬ݁ܶܠ ܠܟ݂ܽܘܢ ܡܳܪܝܳܐ ܐܰ‌ܠܳܗܳܐ ܐܳܬܳܐ: ܗܳܐ ܒܬ݂ܽܘܠܬܳܐ ܒܳܛܢܳܐ ܘܝܳܠܕܳܐ ܒܪܳܐ: ܘܢܶܬ݂ܩܪܶܐ: ܫܡܶܗ ܥܰܡܰܢܽܘܐܶܝܠ.
Isa 7:15 ܚܶܐܘܬ݂ܳܐ ܘܕܶܒܫܳܐ ܢܶܐܟ݂ܽܘܠ: ܕܢܶܕܰܥ ܠܡܰܣܠܳܝܽܘ ܒܺܝܫܬܳܐ: ܘܰܠܡܶܓܒܳܐ ܛܳܒܬ݂ܳܐ.
Isa 7:16 ܡܶܛܽܠ ܕܥܰܕ݂ܠܳܐ ܢܶܕܰܥ ܛܰܠܝܳܐ ܠܡܰܣܠܳܝܽܘ ܒܺܝܫܬܳܐ: ܘܰܠܡܶܓܒܳܐ ܛܳܒܬ݂ܳܐ: ܬܶܫܬ݁ܒܶܩ ܐܰܪܥܳܐ ܕܰܡܥܳܩ ܐܰܢ̱ܬ݁ ܒܳܗ̇ ܡ̣ܶܢ ܩܕ݂ܳܡ ܬܪܶܝܢ ܡܰܠܟܶܝ̈ܗ̇.
Isa 7:17 ܡܳܪܝܳܐ ܢܰܝܬ݁ܶܐ ܥܠܰܝܟ: ܘܥܰܠ ܥܰܡܳܟ݂: ܘܥܰܠ ܒܶܝܬ݂ ܐܰܒܽܘܟ݂: ܝܰܘ̈ܡܳܬܳܐ ܕܠܳܐ ܐܶܬ݂ܰܘ ܡ̣ܶܢ ܝܰܘܡܳܐ ܕܰܐܥܒܰܪ ܠܰܐܦܪܶܝܡ ܡ̣ܶܢ ܝܺܗܽܘܕ݂ܳܐ ܡܰܠܟܳܐ ܕܳܐܬ݂ܽܘܪ.
Isa 7:18 ܘܢܶܗܘܶܐ ܒܝܰܘܡܳܐ ܗܰܘ: ܢܰܫܪܶܩ ܡܳܪܝܳܐ ܠܕܰܒܳܒ̈ܶܐ: ܕܒܰܫܦܽܘܠܰܝ̈ ܢܰܗܖ̈ܰܘܳܬ݂ܳܐ ܕܡܶܨܪܶܝܢ: ܘܰܠܕܶܒܽܘܖ̈ܝܳܬ݂ܳܐ ܕܒܰܐܪܥܳܐ ܕܳܐܬ݂ܽܘܪ.
Isa 7:19 ܘܢܺܐܬ݂ܽܘܢ ܘܢܶܬ݁ܬ݁ܢܺܝܚܽܘܢ ܟܽܠܗܽܘܢ ܒܢܰܚܠܳܐ ܕܝܳܬ݂ܽܘܬ݂: ܘܰܒܦܰܥܖ̈ܶܐ ܕܟܺܐܦܳܐ: ܘܰܒܟܽܠܗܽܘܢ ܚܠܺܝ̈ܠܶܐ.
Isa 7:20 ܒܝܰܘܡܳܐ ܗܰܘ: ܢܶܓܪܽܘܥ ܡܳܪܝܳܐ ܒܰܡܕܰܟܝܳܐ ܪܳܘܝܳܐ: ܒܥܶܒܖ̈ܰܘܗܝ ܕܢܰܗܪܳܐ ܠܡܰܠܟܳܐ ܕܳܐܬ݂ܽܘܪ: ܡ̣ܶܢ ܪܺܝܫܶܗ ܘܰܠܣܰܥܪܳܐ ܕܖ̈ܶܓ̣ܠܰܘܗܝ. ܐܳܦ ܕܰܩܢܶܗ ܢܶܫܩܽܘܠ.
Isa 7:21 ܘܢܶܗܘܶܐ ܒܝܰܘܡܳܐ ܗܰܘ: ܢܰܚܶܐ ܓܰܒܪܳܐ ܥܶܓܠܬܳܐ ܕܬ݂ܰܘܖ̈ܶܐ: ܘܬܰܪܬܶܝܢ ܥܳܢ̈ܳܐ.
Isa 7:22 ܘܢܶܗܘܶܐ ܡ̣ܶܢ ܣܽܘܓ݂ܳܐܐ ܕܥܳܒ̈ܕܳܢ ܚܰܠܒܳܐ: ܢܶܐܟ݂ܽܘܠ ܚܺܐܘܬ݂ܳܐ: ܡܶܛܽܠ ܕܕܶܒܫܳܐ ܘܚܶܐܘܬ݂ܳܐ ܢܶܐܟ݂ܽܘܠ ܡܰܢ ܕܡܶܫܬܰܚܰܪ ܒܓܰܘܳܗ̇ ܕܰܐܪܥܳܐ.
Isa 7:23 ܘܢܶܗܘܶܐ ܒܝܰܘܡܳܐ ܗܰܘ ܟܽܠ ܐܰܬܰܪ ܕܺܐܝܬ݂ ܒܶܗ ܐܳܠܶܦ ܓܽܘܦܢܺܝ̈ܢ ܒܐܳܠܶܦ ܕܰܟ݂ܣܶܦ: ܠܝܰܥܪܳܐ ܘܰܠܟܽܘ̈ܒܶܐ ܢܶܗܘܶܐ.
Isa 7:24 ܘܰܒܓܶܐܖ̈ܶܐ ܘܰܒܩܶܫ̈ܬܳܬ݂ܳܐ ܢܶܥܠܽܘܢ ܠܬܰܡܳܢ. ܡܶܛܽܠ ܕܝܰܥܪܳܐ ܘܟ݂ܽܘ̈ܒܶܐ ܬܶܬ݂ܡܠܶܐ ܟܽܠܳܗ̇ ܐܰܪܥܳܐ.
Isa 7:25 ܘܟܽܠܗܽܘܢ ܛܽܘܖ̈ܶܐ ܕܕ݂ܰܒܪܳܐ ܗ̱ܘܳܬ݂ ܒܗܽܘܢ ܦܰܕܳܢܳܐ. ܢܶܬ݁ܕܰܒܪܽܘܢ: ܘܠܳܐ ܬܶܥܽܘܠ ܠܬܰܡܳܢ ܕܶܚܠܬ݂ܳܐ ܕܝܰܥܪܳܐ ܘܰܕ݂ܟ݂ܽܘ̈ܒܶܐ. ܘܢܶܗܘܶܐ ܒܶܝܬ݂ ܪܶܥܝܳܐ ܠܬ݂ܰܘܖ̈ܶܐ: ܘܒܶܝܬ݂ ܕܝܳܫܳܐ ܠܥܳܢ̈ܳܐ.
Isa 8:1 ܘܶܐܡܰܪ ܠܺܝ ܡܳܪܝܳܐ ܣܰܒ ܠܳܟ݂ ܓܶܠܝܽܘܢܳܐ ܪܰܒܳܐ: ܘܰܟ݂ܬܽܘܒ ܥܠܰܘܗ̱ܝ ܒܰܟ݂ܬܳܒܳܐ ܕܐ̱ܢܳܫܳܐ: ܠܰܡܣܰܪܗܳܒܽܘ ܫܶܒܝܳܐ: ܘܰܠܡܶܬ݂ܟܰܒ ܒܶܙܬ݂ܳܐ.
Isa 8:2 ܘܣܰܗܶܕ݂ ܠܺܝ ܣܳܗ̈ܕܶܐ ܕܰܡܗܰܝܡܢܺܝܢ: ܠܽܐܘܪܺܝܳܐ ܟܳܗܢܳܐ: ܘܠܰܙܟܰܪܝܳܐ ܒܰܪ ܒܪܰܟ݂ܝܳܐ.
Isa 8:3 ܘܩܶܪܒܶܬ݂ ܠܰܢܒܺܝܬ݂ܳܐ: ܘܒܶܛܢܰܬ ܘܝܶܠܕܰܬ ܒܪܳܐ. ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܶܗ ܡܣܰܪܗܶܒ ܫܳܒܶܐ: ܘܬ݂ܽܘܟܒ ܒܳܐܶܙ.
Isa 8:4 ܡܶܛܽܠ ܕܥܰܕ݂ܠܳܐ ܢܶܕܰܥ ܛܰܠܝܳܐ ܠܡܶܩܪܳܐ ܐܰܒܳܐ ܘܶܐܡܳܐ: ܢܶܫܩܽܘܠ ܩܶܢܝܳܢܳܐ ܕܕܰܪܡܣܽܘܩ: ܘܒܶܙܬ݂ܳܐ ܕܫܳܡܪܺܝܢ: ܩܕ݂ܳܡ ܡܰܠܟܳܐ ܕܳܐܬ݂ܽܘܪ.
Isa 8:5 ܘܰܐܘܣܶܦ ܬܽܘܒ ܡܳܪܝܳܐ ܠܡܺܐܡܰܪ ܠܺܝ.
Isa 8:6 ܥܰܠ ܕܰܐܣܠܺܝܘ ܥܰܡܳܐ ܗܳܢܳܐ ܡܰܝ̈ܳܐ ܕܫܺܝܠܽܘܚܳܐ ܕܪܳܕܶܝܢ ܒܫܶܠܝܳܐ: ܘܰܚܕ݂ܺܝܘ ܒܪܳܨܳܢ ܘܰܒܒܰܪ ܪܽܘܡܰܠܝܳܐ.
Isa 8:7 ܡܶܛܽܠ ܗܳܢܳܐ ܢܰܣܶܩ ܥܠܰܝܗܽܘܢ ܡܳܪܝܳܐ: ܡܰܝ̈ܳܐ ܕܢܰܗܪܳܐ ܣܰܓ݁ܺܝ̈ܐܶܐ ܘܥܰܫܺܝ̈ܢܶܐ: ܠܡܰܠܟܳܐ ܕܳܐܬ݂ܽܘܪ: ܘܰܠܟ݂ܠܶܗ ܐܺܝܩܳܪܶܗ. ܘܢܶܣܰܩ ܥܰܠ ܟܽܠܗܽܘܢ ܦܨܺܝܕܰܝ̈ܗܽܘܢ: ܘܰܢܗܰܠܶܟ݂ ܥܰܠ ܟܽܠܗܽܘܢ ܫܽܘܖ̈ܰܝܗܽܘܢ.
Isa 8:8 ܘܢܶܥܒܰܪ ܒܺܝܗܽܘܕ݂ܳܐ: ܘܢܶܓܪܽܘܦ ܘܢܶܥܒܰܪ: ܘܰܥܕܰܡܳܐ ܠܨܰܘܪܳܐ ܢܶܡܛܶܐ. ܘܢܶܗܘܶܐ ܪܰܘܡܳܐ ܕܟܶܢܦܰܘ̈ܗܝ: ܡܠܶܐ ܦܬ݂ܳܝܳܗ̇ ܕܰܐܪܥܳܟ݂ ܥܰܡܰܢܘܐܶܝܠ.
Isa 8:9 ܙܽܘܥܘ ܥܰܡ̈ܡܶܐ: ܘܶܐܬ݁ܬܰܒܪܘ. ܘܨܽܘܬ݂ܘ ܟܽܠܗܽܘܢ ܖ̈ܰܚܺܝܩܶܝܗ̇ ܕܰܐܪܥܳܐ. ܐܶܬ݂ܥܰܫܰܢܘ ܘܶܐܬ݁ܬܰܒܪܘ.
Isa 8:10 ܐܶܬ݂ܪܰܥܰܘ ܬܰܪܥܺܝܬ݂ܳܐ: ܘܬܶܬ݂ܒܰܛܰܠ ܡܰܠܠܶܘ ܡܶܠܬ݂ܳܐ: ܘܠܳܐ ܬܶܬ݂ܩܰܝܰܡ ܡܶܛܽܠ ܥܰܡܰܢܘܐܶܝܠ.
Isa 8:11 ܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܝܟ݂ ܡܶܐܚܰܕ݂ ܐܺܝܕ݂ܳܐ: ܘܢܰܣܛܶܝܢܝ: ܠܳܐ ܐܶܗܰܠܶܟ݂ ܒܽܐܘܪܚܶܗ ܕܥܰܡܳܐ ܗܳܢܳܐ.
Isa 8:12 ܘܶܐܡܰܪ: ܠܳܐ ܬܶܐܡܪܽܘܢ ܡܶܪܕܳܐ: ܐܰܝܟ݂ ܕܶܐܡܰܪ ܥܰܡܳܐ ܗܳܢܳܐ ܡܶܪܕܳܐ: ܘܰܒܕܰܚܠܰܬ݂ܗܽܘܢ ܠܳܐ ܬܶܕ݂ܚܠܽܘܢ: ܘܠܳܐ ܬܽܙܘܥܽܘܢ.
Isa 8:13 ܠܡܳܪܝܳܐ ܚܰܝܠܬ݂ܳܢܳܐ ܩܰܕܶܫܘ: ܘܗܽܘܝܽܘ ܕܶܚܠܰܬ݂ܟܽܘܢ: ܘܗܽܘܝܽܘ ܡܣܰܝܥܳܢܟ݂ܽܘܢ.
Isa 8:14 ܘܢܶܗܘܶܐ ܠܡܰܩܕܫܳܐ: ܘܰܠܟܺܐܦܳܐ ܕܰܡܚܽܘܬ݂ܳܐ: ܘܰܠܛܰܪܳܢܳܐ ܕܬ݂ܽܘܩܠܬ݂ܳܐ: ܠܰܬ݂ܖ̈ܰܝܗܽܘܢ ܒ̈ܳܬ݁ܶܐ ܕܺܝܣܪܳܐܶܝܠ: ܠܦܰܚ̈ܶܐ ܘܠܰܡܨܺܝ̈ܕ݂ܳܬ݂ܳܐ ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
Isa 8:15 ܘܢܶܬ݁ܬܰܩܠܽܘܢ ܒܗܽܘܢ ܣܰܓ݁ܺܝ̈ܐܶܐ: ܘܢܶܦܠܽܘܢ: ܘܢܶܬ݁ܬܰܒܪܽܘܢ: ܘܢܶܬ݁ܬ݁ܨܺܝܕ݂ܽܘܢ: ܘܢܶܬ݁ܬܰܚܕܽܘܢ.
Isa 8:16 ܨܽܘܪܘ ܣܳܗܕܽܘܬ݂ܳܐ: ܘܰܚܬ݂ܽܘܡܘ ܢܳܡܽܘܣܳܐ.
Isa 8:17 ܒܝܽܘܠܦܳܢܝ ܐܶܟܰܬܰܪ ܠܡܳܪܝܳܐ ܕܰܐܦܢܺܝ ܐܰܦܰܘ̈ܗܝ ܡ̣ܶܢ ܕܒܶܝܬ݂ ܝܰܥܩܽܘܒ: ܘܶܐܣܰܟܶܐ ܠܶܗ.
Isa 8:18 ܗܳܐ ܐܶܢܳܐ ܘܰܒܢܰܝ̈ܳܐ ܕܝܰܗ̱ܒ ܠܺܝ ܡܳܪܝܳܐ: ܠܳܐܬܳܐ ܘܰܠܬܶܕ݂ܡܽܘܪܬܳܐ ܒܺܐܝܣܪܳܝܶܠ: ܡ̣ܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ ܕܰܫܪܳܐ ܒܛܽܘܪܳܐ ܕܨܶܗܝܽܘܢ.
Isa 8:19 ܟܰܕ݂ ܢܺܐܡܪܽܘܢ ܠܟ݂ܽܘܢ: ܕܰܫܐܰܠܘ ܡ̣ܶܢ ܙܰܟܽܘܖ̈ܶܐ ܘܡ̣ܶܢ ܝܰܕܽܘܥ̈ܶܐ: ܕܢܳܨܪܺܝܢ: ܘܢܳܗ̇ܡܺܝܢ: ܠܳܐ ܗܘܰܘ ܥܰܡܶܗ ܕܰܐ‌ܠܳܗܳܐ ܐܰܝܠܶܝܢ ܕܫܳܐܠܺܝܢ ܠܡܺܝ̈ܬܶܐ ܥܰܠ ܚܰܝ̈ܶܐ.
Isa 8:20 ܠܢܳܡܽܘܣܳܐ ܘܰܠܣܳܗܕܽܘܬ݂ܳܐ: ܕܠܳܐ ܢܺܐܡܪܽܘܢ ܐܰܝܟ݂ ܡܶܠܬ݂ܳܐ ܗܳܕܶܐ: ܕܠܰܝܬ݁ ܠܡܶܬܰܠ ܥܠܶܝܗ̇ ܫܽܘܚܕܳܐ.
Isa 8:21 ܘܢܶܥܒܰܪ ܒܳܗ̇: ܘܰܢܩܰܫܶܝܗ̇: ܘܢܶܟ݂ܦܰܢ. ܘܡܳܐ ܕܰܟ݂ܦܶܢ ܢܶܪܓܰܙ: ܘܰܢܨܰܚܶܐ ܠܡܰܠܟܶܗ ܘܠܰܐܠܳܗܶܗ.
Isa 8:22 ܘܢܶܬ݂ܦܢܶܐ ܠܥܶܠ: ܘܒܰܐܪܥܳܐ ܢܚܽܘܪ: ܐܘܠܨܳܢܳܐ ܘܚܶܫܽܘܟ݂ܳܐ: ܘܥܳܩܬ݂ܳܐ ܘܥܰܡܛܳܢܳܐ ܢܶܕ݂ܚܩܺܝܘܗܝ ܡܶܛܽܠ ܕܠܳܐ ܢܛܰܪܶܦ ܠܰܐܝܢܳܐ ܕܰܡܥܳܩ: ܐܰܝܟ݂ ܕܰܒܙܰܒܢܳܐ ܩܰܕ݂ܡܳܝܳܐ.
Isa 9:1 ܣܰܪܗܒܰܬ ܐܰܪܥܳܐ ܕܰܙܒܳܘܠܽܘܢ: ܘܰܐܪܥܳܐ ܕܢܰܦܬܳܠܺܝ. ܐܘܚܕܳܢܳܐ ܥܫܶܢ: ܐܽܘܪܚܳܐ ܕܝܰܡܳܐ: ܥܶܒܖ̈ܰܘܗܝ ܕܝܽܘܪܕ̇ܢܳܢ ܢܰܗܪܳܐ: ܓܠܺܝܠܳܐ ܕܥܰܡ̈ܡܶܐ.
Isa 9:2 ܥܰܡܳܐ ܕܰܡܗܰܠܟ݂ܺܝܢ ܒܚܶܫܽܘܟ݂ܳܐ: ܚܙܰܘ ܢܽܘܗܪܳܐ ܪܰܒܳܐ. ܘܰܕ݂ܝܳܬ݂ܒܺܝܢ ܒܰܐܪܥܳܐ ܕܛܶܠܳܠܰܝ̈ ܡܰܘܬܳܐ: ܢܽܘܗܪܳܐ ܕܢܰܚ ܥܠܰܝܗܽܘܢ.
Isa 9:3 ܐܰܣܓܺܝܬ݁ ܥܰܡܳܐ: ܘܠܶܗ ܐܰܘܪܶܒܬ݁ ܚܰܕ݂ܽܘܬ݂ܳܐ. ܚܕ݂ܺܝܘ ܩܕ݂ܳܡܰܝܟ ܐܰܝܟ݂ ܗܳܢܽܘܢ ܕܚܳܕܶܝܢ ܒܰܚܨܳܕ݂ܳܐ: ܘܰܐܝܟ݂ ܗܳܢܽܘܢ ܕܕܳܝܨܺܝܢ ܡܳܐ ܕܰܡܦܰܠܓܺܝܢ ܒܶܙܬ݂ܳܐ.
Isa 9:4 ܡܶܛܽܠ ܕܢܺܝܪܳܐ ܕܫܽܘܥܒܳܕ݂ܗܽܘܢ: ܘܚܽܘܛܪܳܐ ܕܟܰܬ݂ܦܗܽܘܢ: ܘܫܰܒܛܳܐ ܕܰܡܫܰܥܒܶܕ݂ ܗ̱ܘܳܐ ܠܗܽܘܢ: ܬܒܰܪܬ݁ ܐܰܝܟ݂ ܝܰܘܡܳܐ ܕܡܶܕ݂ܝܰܢ.
Isa 9:5 ܡܶܛܽܠ ܕܟ݂ܽܠ ܩܳܠ ܐܶܫܬ݁ܡܰܥ ܒܙܳܘܥܬ݂ܳܐ. ܘܢܰܚܬܳܐ ܡܦܰܠܦܰܠ ܒܰܕ݂ܡܳܐ. ܘܰܗܘܳܐ ܠܝܰܩܕܳܢܳܐ ܘܰܠܡܶܐܟ݂ܽܘܠܬܳܐ ܕܢܽܘܪܳܐ.
Isa 9:6 ܡܶܛܽܠ ܕܝܰܠܕܳܐ ܐܶܬ݂ܺܝܠܶܕ݂ ܠܰܢ: ܘܰܒܪܳܐ ܐܶܬ݂ܺܝܗܶܒ ܠܰܢ. ܘܰܗܘܳܐ ܫܽܘܠܛܳܢܶܗ ܥܰܠ ܟܰܬ݂ܦܶܗ. ܘܶܐܬ݂ܩܪܺܝ ܫܡܶܗ ܕܽܘܡܳܪܳܐ ܘܡܳܠܽܘܟ݂ܳܐ: ܐܰ‌ܠܳܗܳܐ ܓܰܢ̱ܒܳܪܳܐ ܕܥܳܠ̈ܡܶܐ: ܫܰܠܺܝܛܳܐ ܕܰܫܠܳܡܳܐ.
Isa 9:7 ܠܡܰܣܓܳܝܽܘ ܫܽܘܠܛܳܢܶܗ. ܘܠܰܫܠܳܡܶܗ ܠܰܝܬ݁ ܣܳܟ݂ܶܐ: ܥܰܠ ܟܽܘܪܣܝܶܗ ܕܕܰܘܺܝܕ݂: ܘܥܰܠ ܡܰܠܟܽܘܬܶܗ. ܕܢܰܬ݂ܩܢܺܝܗ̇ ܘܰܢܣܰܡܟ݂ܺܝܗ̇ ܒܕܺܝܢܳܐ ܘܰܒܙܰܕܺܝܩܽܘܬ݂ܳܐ: ܡܶܟܺܝܠ ܘܰܥܕܰܡܳܐ ܠܥܳܠܰܡ. ܛܢܳܢܶܗ ܕܡܳܪܝܳܐ ܚܰܝܠܬ݂ܳܢܳܐ ܥܳܒܶܕ݂ ܗܳܕܶܐ.
Isa 9:8 ܦܶܬ݂ܓ݂ܳܡܳܐ ܫܰܕܰܪ ܡܳܪܝܳܐ ܒܝܰܥܩܽܘܒ: ܘܰܢ̣ܦܰܠ ܒܺܝܣܪܳܐܶܝܠ.
Isa 9:9 ܘܢܶܕܥܽܘܢ ܥܰܡ̈ܡܶܐ ܟܽܠܗܽܘܢ: ܐܰܦܪܶܝܡ ܘܥܳܡܽܘܖ̈ܶܝܗ̇ ܕܫܳܡܪܺܝܢ: ܒܓܰܐܝܽܘܬ݂ܳܐ ܘܰܒܪܰܒܽܘܬ݂ ܠܶܒܳܐ: ܘܳܐܡܪܺܝܢ.
Isa 9:10 ܠܶܒ̈ܢܶܐ ܢܰܪܡܶܐ: ܘܢܶܓܙܽܘܪ ܓܙܺܝܖ̈ܳܬ݂ܳܐ. ܘܢܶܦܣܽܘܩ ܫܰܩ̈ܡܶܐ: ܘܰܐܖ̈ܙܶܐ ܢܶܚܠܽܘܦ.
Isa 9:11 ܘܢܰܥܫܶܢ ܡܳܪܝܳܐ ܠܳܐܠܽܘܨܰܘ̈ܗܝ ܕܪܳܨܳܢ ܥܠܰܘܗ̱ܝ. ܘܠܰܒܥܶܠܕܒܳܒܰܘ̈ܗܝ ܢܓܰܪܶܓ.
Isa 9:12 ܠܰܐܕ݂ܽܘܡ ܡ̣ܶܢ ܡܰܕܢܚܳܐ: ܘܠܰܦܠܶܫܬܳܝ̈ܶܐ ܡ̣ܶܢ ܡܰܥܪܒܳܐ. ܘܢܶܐܟ݂ܽܠܘܳܢܶܗ ܠܺܝܣܪܳܐܶܝܠ ܒܟ݂ܽܠܶܗ ܦܽܘܡܗܽܘܢ ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.
Isa 9:13 ܘܥܰܡܳܐ ܠܳܐ ܐܶܬ݂ܦܢܺܝܘ: ܥܕܰܡܳܐ ܕܰܒܠܰܥܘ. ܘܰܠܡܳܪܝܳܐ ܚܰܝܠܬ݂ܳܢܳܐ ܠܳܐ ܒܥܳܘ.
Isa 9:14 ܘܰܐܘܒܶܕ݂ ܡܳܪܝܳܐ ܡ̣ܶܢ ܝܺܣܪܳܐܶܝܠ: ܪܺܝܫܳܐ ܘܕ݂ܽܘܢܒܬ݂ܳܐ: ܘܕ݂ܽܘܢܒܬ݂ܳܐ ܘܪܺܝܫܳܐ: ܒܝܰܘܡܳܐ ܚܰܕ݂.
Isa 9:15 ܣܳܒܳܐ ܘܰܗܕ݂ܺܝܪ ܐܰܦ̈ܶܐ ܗܽܘܝܽܘ ܪܺܝܫܳܐ. ܘܰܢܒܺܝܳܐ ܕܡܰܠܶܦ ܫܽܘܩܪܳܐ ܗܽܘܝܽܘ ܕܽܘܢܒܬ݂ܳܐ.
Isa 9:16 ܘܢܶܗܘܽܘܢ ܡܰܛܐܒܳܢܰܘ̈ܗܝ ܕܥܰܡܳܐ ܗܳܢܳܐ: ܡܰܛܥܶܝܢ ܘܰܡܛܰܒܥܺܝܢ ܠܶܗ.
Isa 9:17 ܡܶܛܽܠ ܗܳܢܳܐ ܠܳܐ ܢܚܰܕܶܐ ܡܳܪܝܳܐ ܥܰܠ ܥܠܰܝܡܰܝ̈ܗܽܘܢ. ܘܥܰܠ ܝܰܬ݂ܡܰܝ̈ܗܽܘܢ ܘܥܰܠ ܐܰܖ̈ܡܠܳܬ݂ܗܽܘܢ ܠܳܐ ܢܪܰܚܶܦ. ܡܶܛܽܠ ܕܟܽܠܗܽܘܢ ܚܰܠܦܺܝܢ ܘܒܺܝܫܺܝܢ. ܘܟܽܠ ܦܽܘܡ ܡܡܰܠܶܠ ܫܳܛܝܽܘܬ݂ܳܐ. ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.
Isa 9:18 ܡܶܛܽܠ ܕܣܶܦܰܬ ܚܛܺܝܬ݂ܳܐ ܐܰܝܟ݂ ܢܽܘܪܳܐ: ܘܬܶܐܟ݂ܽܘܠ ܝܰܥܪܳܐ ܘܟ݂ܽܘ̈ܒܶܐ. ܘܬܶܣܰܦ ܒܣܰܘ̈ܟܶܐ ܕܥܳܒܳܐ. ܘܢܶܬ݂ܥܰܪܩܠܽܘܢ ܓܒܰܝ̈ܳܐ ܒܬܶܢܳܢܳܐ.
Isa 9:19 ܒܰܟ݂ܐܳܬܶܗ ܕܡܳܪܝܳܐ ܚܰܝܠܬ݂ܳܢܳܐ ܙܳܥܰܬ ܐܰܪܥܳܐ. ܘܰܗܘܳܐ ܥܰܡܳܐ ܐܰܝܟ݂ ܗܰܘ ܕܶܐܟܰܠܬܶܗ ܢܽܘܪܳܐ. ܘܰܓܒܰܪ ܥܰܠ ܐܰܚܽܘܗܝ ܠܳܐ ܢܚܽܘܣ.
Isa 9:20 ܘܢܶܓܙܽܘܪ ܥܰܠ ܝܰܡܺܝܢܶܗ ܘܢܶܟ݂ܦܰܢ. ܘܢܶܐܟ݂ܽܘܠ ܥܰܠ ܣܶܡܳܠܶܗ. ܘܠܳܐ ܢܶܣܒܥܽܘܢ ܓܒܰܪ ܒܶܣܪܳܐ ܕܰܕ݂ܪܳܥܶܗ ܢܶܐܟ݂ܽܘܠ.
Isa 9:21 ܡܢܰܫܶܐ ܠܰܐܦܪܶܝܡ: ܘܰܐܦܪܶܝܡ ܠܰܡܢܰܫܶܐ: ܘܰܐܟ݂ܚܕ݂ܳܐ ܥܰܠ ܝܺܗܽܘܕ݂ܳܐ. ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓ̣ܙܶܗ. ܘܬܽܘܒ ܐܺܝܕܶܗ ܪܳܡܳܐ.
Isa 10:1 ܘܳܝ ܠܰܕ݂ܒܳܕ݂ܩܺܝܢ ܒܕ݂ܳܩ̈ܶܐ ܕܥܶܬܳܐ: ܘܟܳܬ݂ܒܺܝܢ ܥܰܘܠܳܐ.
Isa 10:2 ܠܡܶܨܠܳܐ ܕܺܝܢܳܐ ܕܡܶܣܟܺܢ̈ܶܐ: ܘܰܠܡܶܒܰܙ ܕܺܝܢܳܐ ܕܒܳܝ̈ܫܶܐ ܕܥܰܡܝ. ܕܢܶܫܒܽܘܢ ܠܰܐܖ̈ܡܠܳܬ݂ܳܐ: ܘܢܶܒܙܽܘܢ ܠܝܰܬ݂ܡ̈ܶܐ.
Isa 10:3 ܡܳܢܳܐ ܬܶܥܒܕ݂ܽܘܢ ܠܝܰܘܡܳܐ ܕܦܽܘܪܥܳܢܳܐ: ܘܠܰܕ݂ܠܽܘܚܝܳܐ ܕܡ̣ܶܢ ܪܽܘܚܩܳܐ ܐܳܬ݁ܶܐ. ܠܘܳܬ݂ ܡܰܢ ܬܶܥ̱ܪܩܽܘܢ ܕܬܶܬ݂ܥܰܕܪܽܘܢ ܘܰܠܘܳܬ݂ ܡܰܢ ܬܶܫܒܩܽܘܢ ܐܺܝܩܳܪܟ݂ܽܘܢ.
Isa 10:4 ܕܠܳܐ ܬܶܒܪܟ݂ܽܘܢ ܬܚܶܝܬ݂ ܐܰܣܺܝܖ̈ܶܐ: ܬܚܶܝܬ݂ ܩܛܺܝ̈ܠܶܐ ܬܶܦܠܽܘܢ ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.
Isa 10:5 ܘܳܝ ܠܐܳܬ݂ܽܘܪܳܝܳܐ: ܫܰܒܛܳܐ ܗ̱ܘ̣ ܕܪܽܘܓܙܝ: ܘܚܽܘܛܪܳܐ ܗ̱ܘ̣ ܒܺܐܝܕ݂ܗܽܘܢ ܕܰܡܚܽܘܬ݂ܝ: ܥܰܠ ܥܰܡܳܐ ܚܰܠܦܳܐ ܐܶܫܰܕܪܺܝܘܗܝ.
Isa 10:6 ܘܥܰܠ ܥܰܡܳܐ ܐܰܟܬܳܢܳܐ ܐܶܦܰܩܕ݂ܺܝܘܗܝ ܕܢܶܫܒܶܐ ܫܶܒܝܳܐ: ܘܢܶܒܽܘܙ ܒܶܙܬ݂ܳܐ: ܘܢܶܥܒܕ݂ܺܝܘܗܝ ܕܝܳܫܳܐ ܐܰܝܟ݂ ܣܝܳܢܳܐ ܕܫܽܘܩ̈ܶܐ.
Isa 10:7 ܘܗܽܘ ܠܳܐ ܗ̱ܘܳܐ ܗܳܟ݂ܰܢܳܐ ܕܰܡܺܝ. ܘܰܒܠܶܒܶܗ ܠܳܐ ܗ̱ܘܳܐ ܗܳܟ݂ܰܢܳܐ ܐܶܬ݂ܚܰܫܰܒ. ܐܶܠܳܐ ܕܢܰܘܒܶܕ݂ ܒܠܶܒܶܗ: ܘܰܢܣܺܝܦ ܥܰܡ̈ܡܶܐ ܣܰܓ݁ܺܝ̈ܐܶܐ.
Isa 10:8 ܡܶܛܽܠ ܕܶܐܡܰܪ: ܕܗܳܐ ܪܰܘܖ̈ܒܳܢܶܐ ܐܰܟ݂ܚܕ݂ܳܐ. ܡܰܠ̈ܟܶܐ ܐܶܢܽܘܢ.
Isa 10:9 ܗܳܐ ܐܰܝܟ݂ ܟܰܪܟܡܽܘܫ ܒܰܠܝܽܘ: ܘܰܐܝܟ݂ ܪܳܦܳܕ݂ ܚܡܳܬ݂: ܘܰܐܝܟ݂ ܕܰܪܡܣܽܘܩ ܫܳܡܪܺܝܢ.
Isa 10:10 ܘܰܐܝܟ݂ ܕܶܐܫܟܚܰܬ ܐܺܝܕ݂ܝ ܠܡܰܠ̈ܟܘܳܬ݂ܳܐ ܕܰܦܬܰܟ݂ܖ̈ܶܐ ܘܕܰܓ̣ܠܺܝ̈ܦܶܐ: ܡ̣ܶܢ ܐܽܘܪܺܫܠܶܡ ܘܡ̣ܶܢ ܫܳܡܪܺܝܢ.
Isa 10:11 ܘܰܐܝܟ݂ ܕܥܶܒܕܶܬ݂ ܠܫܳܡܪܺܝܢ ܘܠܰܦܬܰܟ݂ܖ̈ܶܝܗ̇: ܗܳܟ݂ܰܢܳܐ ܐܶܥܒܶܕ݂ ܠܽܐܘܪܺܫܠܶܡ ܘܠܰܦܬܰܟ݂ܖ̈ܶܝܗ̇.
Isa 10:12 ܘܢܶܗܘܶܐ ܡܳܐ ܕܫܰܡܠܺܝ ܡܳܪܝܳܐ ܟܽܠܗܽܘܢ ܥܒܳܕܰܘ̈ܗܝ ܒܛܽܘܪܳܐ ܕܨܶܗܝܽܘܢ: ܘܒܽܐܘܪܺܫܠܶܡ: ܐܶܦܩܽܘܕ݂ ܥܰܠ ܦܶܐܖ̈ܰܘܗܝ ܕܠܶܒܳܐ ܪܰܒܳܐ ܕܡܰܠܟܳܐ ܕܳܐܬ݂ܽܘܪ: ܘܥܰܠ ܬܶܫܒܽܘܚܬܳܐ ܕܪܳܘܡܳܐ ܕܥܰܝܢܰܘ̈ܗܝ.
Isa 10:13 ܡܶܛܽܠ ܕܶܐܡܰܪ ܕܰܒܚܰܝܠܳܐ ܕܺܐܝܕ݂ܝ ܥܶܒܕܶܬ݂: ܘܰܒܚܶܟ݂ܡܰܬ݂ܝ ܡܶܛܽܠ ܕܣܰܟܽܘܠܬ݂ܳܢ ܐ̱ܢܳܐ. ܐܰܥܒܪܶܬ݂ ܬܚܽܘܡܰܝ̈ܗܽܘܢ ܕܥܰܡ̈ܡܶܐ. ܘܢܶܟ݂ܣܰܝ̈ܗܽܘܢ ܒܶܙܶܬ݂. ܘܟܰܒܫܶܬ݂ ܡܕ݂ܺܝ̈ܢܳܬ݂ܳܐ ܕܝܰܬ݂ܒ̈ܳܢ.
Isa 10:14 ܘܶܐܫܟܚܰܬ݂ ܐܶܝܕ݂ܝ ܐܰܝܟ݂ ܩܶܢܳܐ ܠܚܰܝܠܳܐ ܕܥܰܡ̈ܡܶܐ: ܘܰܐܝܟ݂ ܕܟ݂ܳܢܫܺܝܢ ܒ̈ܢܳܬ݂ܳܐ ܕܰܫܒܺܝ̈ܩܳܢ: ܟܢܰܫܬܳܗ̇ ܠܟܽܠܳܗ̇ ܐܰܪܥܳܐ. ܘܠܳܐ ܗܘܳܐ ܕܰܡܪܺܝܡ ܓܶܦܳܐ: ܘܦܳܬܰܚ ܦܽܘܡܶܗ ܘܢܳܨܰܪ.
Isa 10:15 ܕܰܠܡܳܐ ܡܶܫܬܰܒܰܚ ܢܳܪܓܳܐ ܥܰܠ ܡܰܢ ܕܦܳܣܶܩ ܒܶܗ. ܐܰܘ ܡܶܬ݁ܬ݁ܪܺܝܡ ܡܰܣܳܪܳܐ ܥܰܠ ܡܰܢ ܕܢܳܣܰܪ ܒܶܗ. ܐܰܘ ܡܶܫܬܰܩܰܠ ܫܰܒܛܳܐ ܥܰܠ ܡܰܢ ܕܰܡܪܺܝܡ ܠܶܗ.
Isa 10:16 ܡܶܛܽܠ ܗܳܢܳܐ ܢܫܰܕܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܐܰܒܕܳܢܳܐ ܥܰܠ ܫܰܡܺܝܢܳܘ̈ܗܝ ܚܠܳܦ ܐܺܝܩܳܪܶܗ ܢܺܐܩܰܕ݂ ܝܰܩܕܳܢܶܗ ܐܰܝܟ݂ ܝܰܩܕܳܢܳܐ ܕܢܽܘܪܳܐ.
Isa 10:17 ܘܢܶܗܘܶܐ ܢܽܘܗܪܶܗ ܕܺܝܣܪܳܐܶܝܠ ܠܢܽܘܪܳܐ: ܘܩܰܕܺܝܫܰܘ̈ܗܝ ܠܫܰܠܗܶܒܺܝܬ݂ܳܐ. ܘܬ݂ܰܘܩܶܕ݂ ܘܬܶܐܟ݂ܽܘܠ ܝܰܥܪܶܗ ܘܟ݂ܽܘܒܰܘ̈ܗܝ ܒܝܰܘܡܳܐ ܚܰܕ݂.
Isa 10:18 ܘܫܽܘܒܚܳܐ ܕܥܳܒܶܗ ܘܰܕ݂ܟܰܪܡܠܶܗ: ܡ̣ܶܢ ܢܰܦܫܳܐ ܘܰܥܕܰܡܳܐ ܠܒܶܣܪܳܐ ܢܓܰܡܰܪ. ܘܢܶܗܘܶܐ ܐܰܝܟ݂ ܕܠܳܐ ܗܘܳܐ.
Isa 10:19 ܘܫܰܪܟܳܐ ܕܩܰܝ̈ܣܶܐ ܕܥܳܒܶܗ: ܠܡܶܢܝܳܢܳܐ ܢܶܗܘܽܘܢ. ܘܛܰܠܝܳܐ ܢܶܟ݂ܬ݁ܽܘܒ ܐܶܢܽܘܢ.
Isa 10:20 ܘܢܶܗܘܶܐ ܒܝܰܘܡܳܐ ܗܰܘ: ܠܳܐ ܢܰܘܣܶܦ ܬܽܘܒ ܫܰܪܟܶܗ ܕܺܝܣܪܳܐܶܝܠ: ܘܰܐܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܕܒܶܝܬ݂ ܝܰܥܩܽܘܒ ܠܡܶܬ݁ܬ݁ܟܳܠܽܘ ܥܰܠ ܡܰܢ ܕܰܢܟ݂ܶܐ ܐܶܢܽܘܢ. ܐܶܠܳܐ ܢܶܬ݁ܬܰܟ݂ܠܽܘܢ ܒܩܽܘܫܬܳܐ ܥܰܠ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 10:21 ܘܫܰܪܟܳܐ ܢܶܬ݂ܦܢܽܘܢ: ܫܰܪܟܶܗ ܕܝܰܥܩܽܘܒ ܠܘܳܬ݂ ܐܶܝܠ ܓܰܢ̱ܒܳܪܳܐ.
Isa 10:22 ܘܶܐܢ ܢܶܗܘܶܐ ܥܰܡܳܟ݂ ܝܺܣܪܳܐܶܝܠ: ܐܰܝܟ݂ ܚܳܠܳܐ ܕܰܒܝܰܡܳܐ: ܫܰܪܟܳܐ ܢܶܬ݂ܦܢܽܘܢ ܡܶܢܗܽܘܢ ܟܪܰܡ ܘܰܦܣܰܩ̣: ܘܰܓܪܰܦ ܒܙܰܕܺܝܩܽܘܬܳܐ.
Isa 10:23 ܡܶܛܽܠ ܕܰܓܡܽܘܪܝܳܐ ܘܦܳܣܺܝ̈ܩܳܬ݂ܳܐ ܥܳܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܟ݂ܽܠܳܗ̇ ܐܰܪܥܳܐ.
Isa 10:24 ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܳܐ ܬܶܕ݂ܚܰܠ ܕܥܳܡܰܪ ܒܨܶܗܝܽܘܢ: ܡ̣ܶܢ ܐܳܬ݂ܽܘܪܳܝܳܐ ܕܡܳܚܶܐ ܠܳܟ݂ ܒܫܰܒܛܶܗ: ܘܚܽܘܛܪܶܗ ܡܪܺܝܡ ܥܠܰܝܟ ܒܽܐܘܪܚܳܐ ܕܡܶܨܪܶܝܢ.
Isa 10:25 ܡܶܛܽܠ ܕܥܰܕ݂ ܩܰܠܺܝܠ ܙܥܽܘܪ: ܘܢܶܫܬܰܡܠܶܐ ܪܽܘܓܙܝ ܘܚܶܡܬ݂ܝ ܥܰܠ ܚܒܳܠܗܽܘܢ.
Isa 10:26 ܘܰܢܥܺܝܪ ܥܠܰܘܗ̱ܝ ܡܳܪܝܳܐ ܚܰܝܠܬ݂ܳܢܳܐ ܫܰܘܛܳܐ: ܐܰܝܟ݂ ܡܚܽܘܬ݂ܳܐ ܕܡܶܕ݂ܝܰܢ ܕܰܒܛܽܘܪܳܐ ܕܚܽܘܪܺܝܒ: ܘܚܽܘܛܪܶܗ ܥܰܠ ܝܰܡܳܐ: ܘܰܫܩܳܠܶܗ ܒܽܐܘܪܚܳܐ ܕܡܶܨܪܶܝܢ.
Isa 10:27 ܘܢܶܗܘܶܐ ܒܝܰܘܡܳܐ ܗܰܘ: ܢܶܥܒܰܪ ܫܽܘܥܒܳܕܶܗ ܡ̣ܶܢ ܟܰܬ݂ܦܳܟ݂: ܘܢܺܝܪܶܗ ܡ̣ܶܢ ܨܰܘܪܳܟ݂ ܘܢܶܬ݂ܚܰܒܰܠ ܢܺܝܪܳܐ ܡ̣ܶܢ ܩܕ݂ܳܡ ܡܽܘܫܚܳܐ.
Isa 10:28 ܐܶܬ݂ܳܐ ܠܰܥܢܳܬ݂: ܘܰܥܒܰܪ ܒܡܰܓܳܕܽܘ. ܘܰܒܡܰܟ݂ܡܰܣ ܣܳܡ ܡܳܐܢܰܘ̈ܗܝ.
Isa 10:29 ܥܒܰܪ ܠܡܰܥܒܪܳܐ ܕܰܓܒܰܥ ܠܒܶܝܬ݂ ܒܝܳܬܰܢ: ܕܶܚܠܰܬ ܪܳܡܬ݂ܳܐ: ܘܓܶܒܥܰܬ݂ ܫܳܐܳܘܠ ܥܶܪܩܰܬ.
Isa 10:30 ܨܗܰܠܝ ܒܩܳܠܶܟ݂ܝ ܒܰܪܬ݂ ܓܶܠܝܰܡ. ܨܽܘܬ݂ܝ ܠܺܝܫ ܘܰܥܢܳܝ ܥܢܳܬ݂ܽܘܬ݂.
Isa 10:31 ܐܶܬ݂ܪܰܚܩܰܬ ܡܰܪܡܢܳܐ. ܘܝܳܬ݂ܒܰܝ ܓܽܘ̈ܒܺܝܢ ܥܫܶܢܘ.
Isa 10:32 ܥܕܰܟܝܠ ܝܰܘܡܳܐ ܒܢܳܒ ܩܳܐܶܡ. ܐܰܢܺܝܦ ܐܺܝܕܶܗ ܥܰܠ ܛܽܘܪܳܐ ܕܒܰܪܬ݂ ܨܶܗܝܽܘܢ: ܘܥܰܠ ܖ̈ܳܡܳܬ݂ܳܐ ܕܽܐܘܪܺܫܠܶܡ.
Isa 10:33 ܗܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܡܣܰܚܶܦ ܠܰܡܫܰܒ̈ܚܶܐ ܒܥܽܘܫܢܳܐ. ܘܰܕ݂ܪܳܡܺܝܢ ܒܩܰܘ̈ܡܳܬ݂ܳܐ ܢܶܬ݂ܡܰܟܟ݂ܽܘܢ: ܘܰܕ݂ܪܳܡܺܝܢ ܢܶܫܬܰܦܠܽܘܢ.
Isa 10:34 ܘܰܢܦܰܫܰܚ ܣܰܘ̈ܟܶܐ ܕܥܳܒܳܐ ܒܦܰܪܙܠܳܐ. ܘܠܶܒܢܳܢ ܒܫܽܘܒܚܶܗ ܢܶܦܶܠ.
Isa 11:1 ܘܢܶܦܽܘܩ ܚܽܘܛܪܳܐ ܡ̣ܶܢ ܓܽܘܙܥܶܗ ܕܺܐܝܫܰܝ. ܘܢܰܦܪܰܥ ܢܽܘܪܒܳܐ ܡ̣ܶܢ ܥܶܩܳܪܶܗ.
Isa 11:2 ܘܬܶܬ݁ܢܺܝܚ ܘܬܶܫܪܶܐ ܥܠܰܘܗ̱ܝ ܪܽܘܚܳܐ ܕܰܐ‌ܠܳܗܳܐ: ܪܽܘܚܳܐ ܕܚܶܟ݂ܡܬ݂ܳܐ ܘܰܕ݂ܣܽܘܟܳܠܳܐ: ܪܽܘܚܳܐ ܕܬܰܪܥܺܝܬ݂ܳܐ ܘܰܕ݂ܓܰܢ̱ܒܰܪܽܘܬ݂ܳܐ: ܪܽܘܚܳܐ ܕܺܝܕܰܥܬ݂ܳܐ ܘܰܕܕܶܚܠܬܶܗ ܕܡܳܪܝܳܐ.
Isa 11:3 ܘܢܶܕ݂ܢܰܚ ܒܕܶܚܠܬܶܗ ܕܡܳܪܝܳܐ. ܘܠܳܐ ܐܰܝܟ݂ ܕܚܳܙ̈ܝܳܢ ܥܰܝܢܳܘ̈ܗܝ ܢܕ݂ܽܘܢ: ܘܠܳܐ ܐܰܝܟ݂ ܕܫܳܡ̈ܥܳܢ ܐܶܕ݂ܢܳܘ̈ܗܝ ܢܰܟܣ.
Isa 11:4 ܢܕ݂ܽܘܢ ܒܩܽܘܫܬܳܐ ܠܡܶܣܟܺܢ̈ܶܐ: ܘܢܰܟܶܣ ܒܰܬ݂ܪܺܝܨܽܘܬ݂ܳܐ ܠܒܺܝ̈ܫܶܝܗ̇ ܕܰܐܪܥܳܐ. ܢܶܡܚܶܐ ܠܰܐܪܥܳܐ ܒܫܰܒܛܳܐ ܕܦܽܘܡܶܗ. ܘܰܒܪܽܘܚܳܐ ܕܣܶܦ̈ܘܳܬܶܗ ܢܡܺܝܬ݂ ܠܖ̈ܰܫܺܝܥܶܐ.
Isa 11:5 ܬܶܗܘܶܐ ܙܰܕܺܝܩܽܘܬܳܐ ܐܳܣܰܪ ܚܰܨܰܘ̈ܗܝ: ܘܗܰܝܡܳܢܽܘܬ݂ܳܐ ܚܙܳܩܳܐ ܕܕܰܦ̈ܢܳܬܶܗ.
Isa 11:6 ܢܶܥܡܰܪ ܕܺܐܒܳܐ ܥܰܡ ܐܶܡܪܳܐ. ܘܢܶܡܪܶܐ ܥܰܡ ܓܰܕ݂ܝܳܐ ܢܶܪܒܰܥ. ܘܥܶܓܠܳܐ ܘܓܽܘܪܝܳܐ ܕܰܐܪܝܳܐ ܘܬ݂ܰܘܪܳܐ: ܐܰܟ݂ܚܕ݂ܳܐ ܢܶܪܥܽܘܢ. ܘܛܰܠܝܳܐ ܙܥܽܘܪܳܐ ܢܕܰܒܰܪ ܐܶܢܽܘܢ.
Isa 11:7 ܬܽܘܪܬܳܐ ܘܕܶܒܳܐ ܐܰܟ݂ܚܕ݂ܳܐ ܢܶܖ̈ܥܝܳܢ ܘܰܒܢܰܝ̈ܗܶܝܢ ܐܰܟ݂ܚܕ݂ܳܐ ܢܶܪܒܥܽܘܢ ܐܰܪܝܳܐ ܐܰܝܟ݂ ܬܰܘܪܳܐ ܢܶܐܟ݂ܽܘܠ ܬܶܒܢܳܐ.
Isa 11:8 ܘܢܶܫܬ݁ܥܶܐ ܝܰܠܽܘܕ݂ܳܐ ܒܚܰܪܡܳܢܳܐ. ܘܰܒܚܽܘܪܳܐ ܕܶܐܣܦܶܣ ܢܰܘܫܶܛ ܐܺܝܕܶܗ ܚܣܺܝܠܳܐ.
Isa 11:9 ܘܠܳܐ ܢܰܒܐܫܽܘܢ: ܘܠܳܐ ܢܚܰܒܠܽܘܢ ܒܟ݂ܽܠܶܗ ܛܽܘܪܳܐ ܕܩܽܘܕ݂ܫܝ. ܡܶܛܽܠ ܕܬܶܬ݂ܡܠܶܐ ܐܰܪܥܳܐ ܝܺܕܰܥܬܶܗ ܕܡܳܪܝܳܐ: ܐܰܝܟ݂ ܡܰܝ̈ܳܐ ܕܰܡܟܰܣܶܝܢ ܠܝܰܡܳܐ.
Isa 11:10 ܘܢܶܗܘܶܐ ܒܝܰܘܡܳܐ ܗܰܘ: ܥܶܩܳܪܶܗ ܕܺܐܝܫܰܝ ܕܩܳܐܶܡ: ܐܳܬܳܐ ܠܥܰܡ̈ܡܶܐ ܘܰܥܠܰܘܗ̱ܝ ܥܰܡ̈ܡܶܐ ܢܥܰܩܒܽܘܢ ܘܬܶܗܘܶܐ ܢܝܳܚܬ݁ܶܗ ܐܺܝܩܳܪܳܐ.
Isa 11:11 ܘܢܶܗܘܶܐ ܒܝܰܘܡܳܐ ܗܰܘ: ܢܰܘܣܶܦ ܡܳܪܝܳܐ ܬܶܢܝܳܐ ܕܺܐܝܕܶܗ: ܕܢܶܩܢܶܐ ܫܰܪܟܳܐ ܕܥܰܡܶܗ ܕܶܐܫܬ݁ܚܰܪܘ: ܡ̣ܶܢ ܐܳܬ݂ܽܘܪ: ܘܡ̣ܶܢ ܡܶܨܪܶܝܢ: ܘܡ̣ܶܢ ܦܰܬ݂ܪܽܘܣ: ܘܡ̣ܶܢ ܟܽܘܫ: ܘܡ̣ܶܢ ܥܺܝܠܳܡ: ܘܡ̣ܶܢ ܣܳܥܺܝܪ: ܘܡ̣ܶܢ ܚܡܳܬ݂: ܘܡܶܢ ܓܳܙܖ̈ܳܬ݂ܳܐ ܕܝܰܡܳܐ.
Isa 11:12 ܘܢܶܫܩܽܘܠ ܐܳܬܳܐ ܠܥܰܡ̈ܡܶܐ: ܘܰܢܟܰܢܶܫ ܠܛܳܥܰܝ̈ܳܐ ܕܺܝܣܪܳܐܶܝܠ: ܘܠܰܡܒܰܕܖ̈ܶܐ ܕܺܝܗܽܘܕ݂ܳܐ ܢܟܰܢܶܫ ܡ̣ܶܢ ܐܰܪܒܥܰܬ݂ ܟܶܢܦܶܝܗ̇ ܕܰܐܪܥܳܐ.
Isa 11:13 ܘܢܶܥܒܰܪ ܛܢܳܢܳܐ ܡ̣ܶܢ ܐܰܦܪܶܝܡ: ܘܐܳܠܽܘܨܰܘ̈ܗܝ ܕܺܝܗܽܘܕ݂ܳܐ ܢܺܐܒܕܽܘܢ. ܐܰܦܪܶܝܡ ܠܳܐ ܢܶܛܰܢ ܒܺܝܗܽܘܕܳܐ: ܘܺܝܗܽܘܕ݂ܳܐ ܠܳܐ ܢܶܐܠܽܘܨ ܠܰܐܦܪܶܝܡ.
Isa 11:14 ܘܢܶܦܠܚܽܘܢ ܒܟܰܬ݂ܦܳܐ ܕܰܦܠܶܫܬܳܝ̈ܶܐ ܥܰܠ ܝܰܡܳܐ. ܘܰܐܟ݂ܚܕ݂ܳܐ ܢܶܒܙܽܘܢ ܠܰܒܢܰܝ̈ ܡܰܕ݂ܢܚܳܐ ܒܰܐܕ݂ܽܘܡ ܘܰܒܡܽܘܐܳܒ ܢܰܘܫܛܽܘܢ ܐܺܝܕܰܝ̈ܗܽܘܢ ܘܰܒܢܰܝ̈ ܥܰܡܽܘܢ ܢܶܫܬܰܡܠܽܘܢ ܠܗܽܘܢ.
Isa 11:15 ܘܢܰܚܪܶܒ ܡܳܪܝܳܐ ܠܶܫܳܢ ܝܰܡܳܐ ܕܰܒܡܶܨܪܶܝܢ: ܘܰܢܪܺܝܡ ܐܺܝܕܶܗ ܥܰܠ ܢܰܗܪܳܐ ܒܽܐܘܚܕܳܢܳܐ ܕܪܽܘܚܶܗ: ܘܢܶܡܚܶܝܘܗܝ ܠܫܰܒܥܳܐ ܢܰܚ̈ܠܺܝܢ: ܕܢܶܬ݂ܥܒܰܪ ܒܰܡܣܳܢ̈ܶܐ.
Isa 11:16 ܘܢܶܗܘܶܐ ܫܒܺܝܠܳܐ ܠܫܰܪܟܳܐ ܕܥܰܡܶܗ: ܕܶܐܫܬ݁ܚܰܪܘ ܡ̣ܶܢ ܐܳܬ݂ܽܘܪ: ܐܰܝܟ݂ ܕܰܗܘܳܬ݂ ܠܺܝܣܪܳܐܶܝܠ: ܒܝܰܘܡܳܐ ܕܰܣܠܶܩ̣ܘ ܡ̣ܶܢ ܐܰܪܥܳܐ ܕܡܶܨܪܶܝܢ.
Isa 12:1 ܘܬܺܐܡܰܪ ܒܝܰܘܡܳܐ ܗܰܘ: ܐܰܘܕܶܐ ܠܳܟ݂ ܡܳܪܝܳܐ ܕܰܪܓܶܙܬ݁ ܥܠܰܝ: ܘܰܐܗܦܶܟ݂ܬ݁ ܪܽܘܓܙܳܟ݂ ܘܒܰܝܰܐܬܳܢܝ.
Isa 12:2 ܗܳܐ ܥܰܠ ܐܰ‌ܠܳܗܳܐ ܦܳܪܽܘܩܝ ܬܟ݂ܺܝܠ ܐ̱ܢܳܐ: ܘܠܳܐ ܐܶܙܽܘܥ. ܡܶܛܽܠ ܕܬ݂ܽܘܩܦܝ ܘܫܽܘܒܚܝ ܡܳܪܝܳܐ ܗ̱ܘ̣: ܘܢܶܗܘܶܐ ܠܺܝ ܠܦܽܘܪܩܳܢܳܐ.
Isa 12:3 ܘܬܶܡܠܽܘܢ ܡܰܝ̈ܳܐ ܒܚܰܕ݂ܽܘܬ݂ܳܐ ܡ̣ܶܢ ܡܰܒܽܘܥܳܐ ܕܦܽܘܪܩܳܢܳܐ.
Isa 12:4 ܘܬܺܐܡܪܽܘܢ ܒܝܰܘܡܳܐ ܗܰܘ: ܐܰܘܕܰܘ ܠܡܳܪܝܳܐ ܘܰܩܪܰܘ ܫܡܶܗ: ܘܚܰܘܰܘ ܒܥܰܡ̈ܡܶܐ ܨܶܢ̈ܥܳܬܶܗ. ܐܶܬ݁ܕܰܟ݂ܪܘ ܕܥܰܫܺܝܢ ܗ̱ܘ̣ ܫܡܶܗ.
Isa 12:5 ܙܡܰܪܘ ܠܡܳܪܝܳܐ ܡܶܛܽܠ ܕܓܰܐܝܽܘܬ݂ܳܐ ܥܒܰܕ݂. ܝܺܕ݂ܺܝܥܳܐ ܗ̱ܝ ܗܳܕܶܐ ܒܟܽܠܳܗ̇ ܐܰܪܥܳܐ.
Isa 12:6 ܕܽܘܨܝ ܘܫܰܒܰܚܝ ܥܳܡܽܘܪܬܳܐ ܕܨܶܗܝܽܘܢ. ܡܶܛܽܠ ܕܪܰܒ ܗ̱ܘ̣ ܕܰܒܓܰܘܶܟ݂ܝ: ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 13:1 ܡܰܫܩܠܳܐ ܕܒܳܒܶܠ ܕܰܚܙܳܐ ܐܶܫܰܥܝܳܐ ܒܰܪ ܐܰܡܽܘܨ.
Isa 13:2 ܥܰܠ ܛܽܘܖ̈ܶܐ ܫܦܰܝ̈ܳܐ ܫܩܽܘܠܘ ܐܳܬܳܐ. ܐܰܪܺܝܡܘ ܠܗܽܘܢ ܩܳܠܳܐ. ܐܰܢܺܝܦܘ ܒܺܐܝܕܶܗ ܢܶܥܠܽܘܢ ܒܬܰܖ̈ܥܰܝ ܫܰܠܺܝܛܳ̈ܢ̈ܶܐ.
Isa 13:3 ܐܶܢܳܐ ܦܶܩܕܶܬ݂ ܠܡܰܩܕܰܫܝ. ܘܰܩܪܺܝܬ݂ ܠܓܰܢ̱ܒܳܖ̈ܶܐ ܒܪܽܘܓܙܝ. ܘܡܶܬ݂ܥܰܫܢܺܝܢ ܒܓܰܐܝܽܘܬ݂ܝ.
Isa 13:4 ܩܳܠܳܐ ܕܰܪܓܽܘܫܝܳܐ ܒܛܽܘܪܳܐ: ܕܽܘܡܝܳܐ ܕܥܰܡ̈ܡܶܐ ܣܰܓܺܝ̈ܐܶܐ ܩܳܠܳܐ ܕܰܪܓܽܘܫܝܳܐ ܕܡܰܠܟ̈ܘܳܬ݂ܳܐ ܕܥܰܡ̈ܡܶܐ ܕܡܶܬ݂ܟܰܢܫܺܝܢ. ܡܳܪܝܳܐ ܚܰܝܠܬ݂ܳܢܳܐ ܣܳܥܰܪ ܚܰܝ̈ܠܶܐ.
Isa 13:5 ܩܖ̈ܰܒܬܳܢܶܐ ܐܳܬ݁ܶܝܢ ܡ̣ܶܢ ܪܽܘܚܩܳܐ: ܘܡ̣ܶܢ ܣܰܘ̈ܦܰܝ ܫܡܰܝܳܐ ܡܳܪܝܳܐ: ܘܡܳܐܢ̈ܶܐ ܕܪܽܘܓܙܶܗ: ܠܰܡܚܰܒܳܠܽܘ ܠܟܽܠܳܗ̇ ܐܰܪܥܳܐ.
Isa 13:6 ܐܰܝܠܠܶܘ ܡܶܛܽܠ ܕܩܰܪܺܝܒ ܗ̱ܘ̣ ܝܳܘܡܶܗ ܕܡܳܪܝܳܐ: ܘܰܐܝܟ݂ ܒܶܙܬ݂ܳܐ ܡ̣ܶܢ ܫܶܠܝܳܐ ܢܺܐܬܶܐ.
Isa 13:7 ܡܶܛܽܠ ܗܳܢܳܐ ܟܽܠܗܶܝܢ ܐܺܝ̈ܕܰܝܳܐ ܢܶܬ݂ܖ̈ܰܦܝܳܢ. ܘܟܽܠܶܗ ܠܶܒܳܐ ܕܐ̱ܢܳܫܳܐ ܢܶܬ݂ܡܣܶܐ ܘܢܶܬ݁ܕܰܠܚܽܘܢ.
Isa 13:8 ܘܨܰܘܖ̈ܳܢܶܐ ܘܚܶܒܠܶܐ ܐܰܝܟ݂ ܕܝܳܠܶܕܬܳܐ ܢܶܐܚܕܽܘܢ ܐܶܢܽܘܢ. ܘܢܶܬ݂ܡܗܽܘܢ ܓܒܰܪ ܒܚܰܒܪܶܗ. ܘܰܐܦ̈ܶܐ ܕܫܰܠܗܶܒܺܝܬ݂ܳܐ ܐܰܦܰܝ̈ܗܽܘܢ.
Isa 13:9 ܗܳܐ ܝܳܘܡܶܗ ܕܡܳܪܝܳܐ ܐܳܬ݁ܳܐ: ܕܳܐܣܝܽܘ ܠܰܝܬ݁ ܠܶܗ ܐܰܟܬܰܢ ܘܚܰܡܺܝܡ ܪܽܘܓܙܶܗ ܕܢܶܥܒܕ݂ܺܝܗ̇ ܠܰܐܪܥܳܐ ܠܚܽܘܪܒܳܐ: ܘܰܚܛܳܝ̈ܶܝܗ̇ ܢܰܘܒܶܕ݂ ܡܶܢܳܗ̇.
Isa 13:10 ܡܶܛܽܠ ܕܟ݂ܰܘ̈ܟܒܶܐ ܕܰܫܡܰܝܳܐ ܘܚܰܝ̈ܠܳܘܳܬ݂ܗܽܘܢ ܠܳܐ ܢܰܢܗܪܽܘܢ ܢܶܚܫܰܟ݂ ܫܶܡܫܳܐ ܒܡܰܦܩܶܗ. ܘܢܽܘܗܪܶܗ ܕܣܰܗܪܳܐ ܠܳܐ ܢܰܢܗܰܪ.
Isa 13:11 ܐܶܦܩܽܘܕ݂ ܒܺܝܫܬܳܐ ܥܰܠ ܬܺܒܶܝܠ: ܘܥܰܠ ܖ̈ܰܫܺܝܥܶܐ ܥܰܘܠܗܽܘܢ. ܐܶܒܰܛܶܠ ܪܳܡܽܘܬ݂ܳܐ ܕܫܰܒܗܖ̈ܳܢܶܐ. ܘܓܰܐܝܽܘܬ݂ܳܐ ܕܥܰܫܺܝ̈ܢܶܐ ܐܶܡܰܟܶܟ݂.
Isa 13:12 ܐܰܘܩܰܪ ܓܰܒܪܳܐ ܡ̣ܶܢ ܕܰܗܒܳܐ: ܘܐ̱ܢܳܫܳܐ ܡ̣ܶܢ ܕܰܗܒܳܐ ܕܰܐܘܦܺܝܪ.
Isa 13:13 ܡܶܛܽܠ ܗܳܢܳܐ ܠܰܫܡܰܝܳܐ ܐܰܪܓܶܙ. ܘܰܬ݂ܙܽܘܥ ܐܰܪܥܳܐ ܡ̣ܶܢ ܕܽܘܟܬܳܗ̇: ܒܰܟ݂ܐܳܬܶܗ ܕܡܳܪܝܳܐ ܚܰܝܠܬ݂ܳܢܳܐ: ܒܝܰܘܡܳܐ ܕܚܶܡܬ݂ܳܐ ܕܪܽܘܓܙܶܗ.
Isa 13:14 ܢܶܗܘܽܘܢ ܐܰܝܟ݂ ܛܒܰܝ̈ܳܐ ܕܥܳܪܩܺܝܢ: ܘܰܐܝܟ݂ ܥܳܢ̈ܳܐ ܕܠܰܝܬ݁ ܠܳܗ̇ ܡܟܰܢܫܳܢܳܐ ܐ̱ܢܳܫ ܠܥܰܡܶܗ ܢܶܬ݂ܦܢܽܘܢ: ܘܰܓܒܰܪ ܠܰܐܪܥܶܗ ܢܶܥܪܩܽܘܢ.
Isa 13:15 ܟܠ ܕܢܶܫܬܰܟܰܚ: ܢܶܬ݁ܕܩܰܪ. ܘܟ݂ܽܠ ܕܢܶܬ݁ܬܰܘܣܰܦ: ܢܶܦܶܠ ܒܚܰܪܒܳܐ.
Isa 13:16 ܘܝܰܠܽܘܕܰܝ̈ܗܽܘܢ ܢܶܫܬܰܩܦܽܘܢ ܠܥܰܢܰܝ̈ܗܽܘܢ ܘܢܶܬ݂ܒܰܙܙܽܘܢ ܒܳܬܰܝ̈ܗܽܘܢ. ܘܢܶܫܰܝ̈ܗܽܘܢ ܢܶܨܛܰܥܖ̈ܳܢ.
Isa 13:17 ܗܳܐ ܡܥܺܝܪ ܐ̱ܢܳܐ ܥܠܰܝܟܽܘܢ ܠܡܳܕ݂ܳܝ̈ܶܐ: ܕܟܶܣܦܳܐ ܠܳܐ ܚܫܺܝܒ ܠܗܽܘܢ: ܘܰܒܕܰܗܒܳܐ ܠܳܐ ܡܶܨܛܒܶܝܢ.
Isa 13:18 ܩܶܫ̈ܬܳܬ݂ܳܐ ܕܰܥܠܰܝ̈ܡܶܐ ܢܶܬ݂ܬܰܒܖ̈ܳܢ. ܘܥܰܠ ܦܺܐܖ̈ܶܐ ܕܟܰܪܣܳܐ ܠܳܐ ܢܪܰܚܡܽܘܢ. ܘܥܰܠ ܒܢܰܝ̈ܟܽܘܢ ܠܳܐ ܢܚܽܘ̈ܣܳܢ ܥܰܝܢܰܝ̈ܗܽܘܢ.
Isa 13:19 ܘܬܶܗܘܶܐ ܒܳܒܶܠ ܚܰܝܠܳܐ ܕܡܰܠ̈ܟܽܘܬ݂ܳܐ: ܘܫܽܘܒܚܳܐ ܕܓܰܐܝܽܘܬ݂ܳܐ ܕܟܰܠܕܳܝ̈ܶܐ: ܐܰܝܟ݂ ܕܰܗܦܰܟ݂ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ.
Isa 13:20 ܠܳܐ ܬܶܬܰܒ ܠܥܳܠܰܡ: ܘܠܳܐ ܬܶܫܪܶܐ ܠܕ݂ܳܪܕܳܖ̈ܺܝܢ ܘܠܳܐ ܢܶܫܪܽܘܢ ܬܰܡܳܢ ܥܰܖ̈ܰܒܳܝܶܐ: ܘܖ̈ܳܥܰܘܳܬ݂ܳܐ ܠܳܐ ܢܶܪܥܽܘܢ ܬܰܡܳܢ.
Isa 13:21 ܐܶܠܳܐ ܢܶܖ̈ܒܥܳܢ ܬܰܡܳܢ ܚܰܝ̈ܘܳܬ݂ܳܐ. ܘܢܶܬ݂ܡܠܽܘܢ ܒܳܬܰܝ̈ܗܽܘܢ ܒ̈ܢܳܬ݂ ܩ̈ܳܠܶܐ. ܘܢܶܫܖ̈ܝܳܢ ܬܰܡܳܢ ܒ̈ܢܳܬ݂ ܢܰܥܳܡ̈ܶܐ: ܘܫܺܐܕ̈ܶܐ ܢܶܪܩܕ݂ܽܘܢ ܬܰܡܳܢ.
Isa 13:22 ܘܢܶܥܢ̈ܝܳܢ ܣܺܝܖ̈ܶܢܳܣ ܒܣܳܚܖ̈ܳܬ݂ܗܽܘܢ: ܘܝܳܪܽܘܖ̈ܶܐ ܒܗܰܝ̈ܟܠܶܐ ܕܦܽܘܢܳܩܰܝ̈ܗܽܘܢ ܩܰܪܺܝܒ ܗ̱ܘ̣ ܙܰܒܢܳܗ̇ ܠܡܶܐܬ݂ܳܐ: ܘܝܳܘ̈ܡܳܬ݂ܳܗ̇ ܬܽܘܒ ܠܳܐ ܢܶܬ݂ܡܰܬ݂ܚܽܘܢ.
Isa 14:1 ܡܶܛܽܠ ܕܰܡܪܰܚܶܡ ܡܳܪܝܳܐ ܥܰܠ ܝܰܥܩܽܘܒ: ܘܡܶܨܛܒܶܐ ܬܽܘܒ ܒܺܝܣܪܳܐܶܝܠ ܘܢܶܫܒܽܘܩ ܐܶܢܽܘܢ ܒܰܐܪܥܗܽܘܢ. ܘܢܶܬ݂ܠܰܘܢ ܥܠܰܝܗܽܘܢ ܥܳܡܽܘܖ̈ܶܐ. ܘܢܶܬ݁ܬܰܘܣܦܽܘܢ ܥܰܠ ܕܒܶܝܬ݂ ܝܰܥܩܽܘܒ.
Isa 14:2 ܘܢܶܕ݂ܒܪܽܘܢ ܐܶܢܽܘܢ ܥܰܡ̈ܡܶܐ. ܘܢܰܝܬ݁ܽܘܢ ܐܶܢܽܘܢ ܠܰܐܪܥܗܽܘܢ ܘܢܺܐܪܬ݁ܽܘܢ ܐܶܢܽܘܢ ܕܒܶܝܬ݂ ܝܺܣܪܳܐܶܝܠ: ܒܰܐܪܥܶܗ ܕܡܳܪܝܳܐ: ܠܥܰܒ̈ܕܶܐ ܘܠܰܐܡ̈ܗܳܬ݂ܳܐ. ܘܢܶܗܘܽܘܢ ܫܳܒܶܝܢ ܠܫܳܒܰܝ̈ܗܽܘܢ: ܘܢܶܫܬܰܠܛܽܘܢ ܒܰܡܫܰܥܒܕ݂ܳܢܰܝ̈ܗܽܘܢ.
Isa 14:3 ܘܢܶܗܘܶܐ ܒܝܰܘܡܳܐ ܕܰܢܢܺܝܚܳܟ݂ ܡܳܪܝܳܐ ܡ̣ܶܢ ܟܰܪܝܽܘܬ݂ܳܟ݂: ܘܡ̣ܶܢ ܪܽܘܓܙܳܟ݂: ܘܡ̣ܶܢ ܫܽܘܥܒܳܕ݂ܳܐ ܩܰܫܝܳܐ ܕܶܐܫܬܰܥܒܰܕܬ݁.
Isa 14:4 ܬܶܫܩܽܘܠ ܡܰܬ݂ܠܳܐ ܗܳܢܳܐ ܥܰܠ ܡܰܠܟܳܐ ܕܒܳܒܶܠ: ܘܬܺܐܡܰܪ. ܐܰܝܟܰܢܳܐ ܒܛܶܠ̣ ܫܰܠܺܝܛܳܐ: ܘܰܒܛܶܠ ܡܚܰܦܛܳܢܳܐ.
Isa 14:5 ܬܒܰܪ ܡܳܪܝܳܐ ܚܽܘܛܪܳܐ ܕܪܰܫܺܝܥܳܐ: ܘܫܰܒܛܳܐ ܕܫܰܠܺܝܛܳܐ.
Isa 14:6 ܕܡܳܚܶܐ ܗ̱ܘܳܐ ܥܰܡ̈ܡܶܐ ܒܰܐܟܬ݂ܳܐ: ܡܚܽܘܬ݂ܳܐ ܕܠܳܐ ܡܶܪܕܽܘ. ܘܪܳܕܶܐ ܗ̱ܘܳܐ ܒܪܽܘܓܙܳܐ ܥܰܡ̈ܡܶܐ. ܘܪܳܕܶܦ ܠܗܽܘܢ ܕܠܳܐ ܚܳܘܣܳܢ.
Isa 14:7 ܐܶܬ݁ܬ݁ܢܺܝܚܰܬ ܘܫܶܠܝܰܬ ܟܽܠܳܗ̇ ܐܰܪܥܳܐ: ܘܕ݂ܳܨܰܬ݂ ܒܬܶܫܒܽܘܚܬܳܐ.
Isa 14:8 ܐܳܦ ܒܪܽܘܬ݂ܳܐ ܘܰܐܖ̈ܙܶܐ ܕܠܶܒܢܳܢ ܚܕ݂ܺܝܘ ܠܳܟ݂. ܡ̣ܶܢ ܙܰܒܢܳܐ ܕܰܫܟ݂ܶܒܬ݁: ܠܳܐ ܣܠܶܩܘ ܥܠܰܝܢ ܠܡܶܦܣܰܩ.
Isa 14:9 ܫܝܽܘܠ ܡ̣ܶܢ ܠܬܰܚܬ݁ ܐܶܬ݂ܡܰܪܡܪܰܬ ܠܽܘܩܒܰܠ ܡܰܥܠܳܟ݂. ܐܰܥܺܝܪܰܬ ܥܠܰܝܟ ܓܰܢ̱ܒܳܖ̈ܶܐ: ܘܟܽܠܗܽܘܢ ܫܰܠܺܝܛܳܢ̈ܶܐ ܕܰܐܪܥܳܐ ܕܰܐܩܺܝܡܬ݁ ܡ̣ܶܢ ܟܽܘܖ̈ܣܰܘܳܬ݂ܗܽܘܢ.
Isa 14:10 ܟܽܠܗܽܘܢ ܡܰܠ̈ܟܶܐ ܕܥܰܡ̈ܡܶܐ ܢܶܥܢܽܘܢ ܘܢܺܐܡܪܽܘܢ ܠܳܟ݂: ܐܳܦ ܐܰܢ̱ܬ݁ ܐܶܬ݂ܟܪܰܗܬ݁ ܐܰܟ݂ܘܳܬܰܢ: ܘܰܠܘܳܬܰܢ ܐܶܫܬܰܠܶܡܬ݁.
Isa 14:11 ܘܺܐܝܩܳܪܳܟ݂ ܢ̣ܚܶܬ݂ ܠܰܫܝܽܘܠ: ܘܡ̣ܺܝܬ݂ ܟܶܢܳܪܳܟ݂ ܬܚܽܘܬܰܝܟ ܬܶܬ݂ܡܟܰܟ݂ ܪܳܡܬ݂ܳܐ: ܘܰܬ݂ܟܰܣܶܝܟ݂ ܬܰܘܠܥܳܐ.
Isa 14:12 ܐܰܝܟܰܢܳܐ ܢܦܰܠ̣ܬ݁ ܡ̣ܶܢ ܫܡܰܝܳܐ. ܐܰܝܠܶܠ ܒܨܰܦܪܳܐ ܢܦܰܠܬ݁ ܒܰܐܪܥܳܐ ܡܨܰܥܪܳܢܳܐ ܕܥܰܡ̈ܡܶܐ.
Isa 14:13 ܐܰܢ̱ܬ݁ ܐܶܡܰܪܬ݁ ܒܠܳܒܳܟ݂. ܕܶܐܣܰܩ ܠܰܫܡܰܝܳܐ: ܘܰܠܥܶܠ ܡ̣ܶܢ ܟܰܘܟܒܰܘ̈ܗܝ ܕܺܐܝܠ ܐܰܪܺܝܡ ܟܽܘܪܣܰܝ: ܘܶܐܬ݁ܶܒ ܒܛܽܘܖ̈ܶܐ ܖ̈ܳܡܶܐ ܕܒܰܫܦܽܘ̈ܠܰܝ ܓܰܪܒܝܳܐ.
Isa 14:14 ܘܶܐܣܰܩ ܥܰܠ ܪܰܘܡܳܐ ܕܰܥܢܳܢ̈ܶܐ: ܘܶܐܬ݁ܕܰܡܶܐ ܠܥܶܠܝܳܐ.
Isa 14:15 ܡܶܟܺܝܠ ܠܰܫܝܽܘܠ ܬܶܚܽܘܬ݂: ܘܠܐܶܫܬ݁ܶܗ ܕܓܽܘܒܳܐ.
Isa 14:16 ܟܽܠ ܚܳܙ̈ܝܰܝܟ ܥܠܰܝܟ ܢܕ݂ܺܝܩܽܘܢ ܘܒܳܟ݂ ܢܶܣܬܰܟܠܽܘܢ: ܘܢܺܐܡܪܽܘܢ: ܗܳܢܰܘ ܓܰܒܪܳܐ ܕܡܰܪܡܰܪ ܗ̱ܘܳܐ ܐܰܪܥܳܐ: ܘܰܐܙܺܝܥ ܡܰܠ̈ܟܘܳܬ݂ܳܐ.
Isa 14:17 ܘܰܐܚܪܶܒ ܬܺܒܶܝܠ ܐܰܝܟ݂ ܡܕ݂ܰܒܪܳܐ. ܘܩܽܘܖ̈ܝܳܐ ܣܰܚܶܦ: ܘܰܐܣܺܝܖ̈ܰܘܗܝ ܠܳܐ ܫ̣ܪܳܐ.
Isa 14:18 ܟܽܠܗܽܘܢ ܡܰܠ̈ܟܶܐ ܕܥܰܡ̈ܡܶܐ: ܫܟܶܒܘ ܒܺܐܝܩܳܪܳܐ: ܐ̱ܢܳܫ ܒܒܰܝܬ݁ܶܗ.
Isa 14:19 ܘܰܐܢ̱ܬ݁ ܐܶܫܬܕ݂ܺܝܬ݁ ܡ̣ܶܢ ܩܰܒܪܳܟ݂: ܐܰܝܟ݂ ܢܽܘܪܒܳܐ ܡܰܣܠܝܳܐ: ܠܒܽܘܫܳܐ ܕܰܩܛܺܝ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܕܢܳܚܬܺܝܢ ܒܟܺܐܦ̈ܶܐ ܕܓܽܘܒܳܐ ܐܰܝܟ݂ ܫܠܰܕܳܐ ܕܺܝ̈ܫܳܬ݂ܳܐ.
Isa 14:20 ܘܠܳܐ ܬܶܚܕܶܐ ܥܰܡܗܽܘܢ ܒܩܰܒܪܳܐ: ܡܶܛܽܠ ܕܰܐܪܥܳܟ݂ ܚܰܒܶܠܬ݁: ܘܥܰܡܳܟ݂ ܩܛܰܠܬ݁. ܠܳܐ ܢܩܽܘܡ ܠܥܳܠܰܡ ܙܰܪܥܳܐ ܒܺܝܫܳܐ.
Isa 14:21 ܛܰܝܶܒ ܠܰܒܢܰܘ̈ܗܝ ܩܶܛܠܳܐ ܒܥܰܘܠܳܐ ܕܰܐܒܽܘܗܽܘܢ. ܕܠܳܐ ܢܩܽܘܡܽܘܢ ܘܢܺܐܪܬ݁ܽܘܢ ܐܰܪܥܳܐ: ܘܢܶܡܠܽܘܢ ܐܰܦܰܝ̈ ܬܺܒܶܝܠ ܩܪܳܒܳܐ.
Isa 14:22 ܐܶܩܽܘܡ ܥܠܰܝܗܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܘܰܐܘܒܶܕ݂ ܫܡܳܗ̇ ܕܒܳܒܶܠ: ܘܙܰܪܥܳܗ̇ ܘܛܽܘܗܡܳܗ̇ ܘܫܰܪܒܬ݂ܳܗ̇: ܐܳܡܰܪ ܡܳܪܝܳܐ.
Isa 14:23 ܘܶܐܥܒܕ݂ܺܝܗ̇ ܝܳܪܬ݁ܽܘܬ݂ܳܐ ܠܩܽܘ̈ܦܕܶܐ: ܘܰܐܓܡ̈ܶܐ ܕܡܰܝ̈ܳܐ ܘܶܐܟ݂ܢܫܺܝܗ̇ ܒܡܰܟܢܰܫܬܳܐ ܕܰܐܒܕܳܢܳܐ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Isa 14:24 ܝܺܡܳܐ ܡܳܪܝܳܐ ܚܰܝܠܬ݂ܳܢܳܐ ܘܶܐܡܰܪ: ܕܰܐܝܟ݂ ܕܶܐܬ݂ܚܰܫܒܶܬ݂: ܗܳܟ݂ܰܢܳܐ ܢܶܗܘܶܐ. ܘܰܐܝܟ݂ ܕܶܐܬ݂ܪܰܥܺܝܬ݁: ܢܶܬ݂ܩܰܝܰܡ.
Isa 14:25 ܕܶܐܬ݂ܒܰܪ ܠܐܳܬ݂ܽܘܪܳܝܳܐ ܒܰܐܪܥܝ: ܘܥܰܠ ܛܽܘܖ̈ܰܝ ܐܶܕܽܘܫܺܝܘܗܝ. ܘܢܶܥܒܰܪ ܢܺܝܪܶܗ ܡܶܢܗܽܘܢ: ܘܫܽܘܥܒܳܕܶܗ ܡ̣ܶܢ ܟܰܬ݂ܦܗܽܘܢ ܢܶܥܒܰܪ.
Isa 14:26 ܗܳܕܳܐ ܗ̱ܝ ܬܰܪܥܺܝܬ݂ܳܐ ܕܶܐܬ݂ܪܰܥܺܝܬ݂ ܥܰܠ ܐܰܪܥܳܐ ܟܽܠܳܗ̇. ܘܗܳܕܳܐ ܗ̱ܝ ܐܺܝܕ݂ܳܐ ܕܶܐܬ݁ܬ݁ܪܺܝܡܰܬ ܥܰܠ ܟܽܠܗܽܘܢ ܥܰܡ̈ܡܶܐ.
Isa 14:27 ܡܳܪܝܳܐ ܚܰܝܠܬ݂ܳܢܳܐ ܐܶܬܪܰܥܺܝ: ܡܰܢܽܘ ܢܒܰܛܶܠ ܘܠܺܐܝܕܶܗ ܪܳܡܬ݂ܳܐ ܡܰܢܽܘ ܢܰܗܦܶܟ݂.
Isa 14:28 ܡܰܫܩܠܳܐ ܕܰܦܠܶܫܬ݁: ܒܫܰܢ̱ܬܳܐ ܕܡܺܝܬ݂ ܐܳܚܳܙ ܡܰܠܟܳܐ ܗܘܳܐ ܡܰܫܩܠܳܐ ܗܳܢܳܐ.
Isa 14:29 ܠܳܐ ܬܶܚܕܶܝܢ ܟܽܠܶܟ݂ܝ ܦܠܶܫܬ݁: ܡܶܛܽܠ ܕܶܐܬ݁ܬ݁ܒܰܪ ܫܰܒܛܳܐ ܕܰܡܫܰܥܒܕ݂ܳܢܰܟܝ. ܡܶܛܽܠ ܕܡ̣ܶܢ ܥܶܩܳܪܶܗ ܕܚܶܘܝܳܐ ܢܳܦܶܩ ܓܳܪܣܳܐ: ܘܦܺܐܖ̈ܰܘܗܝ ܚܰܪܡܳܢܳܐ ܕܦܳܪܰܚ.
Isa 14:30 ܘܢܶܪܥܽܘܢ ܒܽܘܟ݂ܖ̈ܰܝ ܡܶܣܟܺܢ̈ܶܐ. ܘܒܝܳܫ̈ܶܐ ܒܫܶܠܝܳܐ ܢܶܪܒܥܽܘܢ ܘܰܐܡܺܝܬ݂ ܥܶܩܳܪܶܟ݂ܝ ܒܟܰܦܢܳܐ. ܘܰܕ݂ܡܶܫܬ݁ܚܰܪ ܡܶܢܶܟ݂ܝ ܢܶܬ݂ܩܛܶܠ.
Isa 14:31 ܐܰܝܠܠܶܝ ܩܪܺܝܬ݂ܳܐ: ܒܰܓܶܢܝ ܩܪܺܝܬ݂ܳܐ ܐܶܬ݁ܕܰܠܚܰܬ ܦܠܶܫܬ݁ ܟܽܠܳܗ̇. ܡܶܛܽܠ ܕܡ̣ܶܢ ܓܰܪܒܝܳܐ ܐܳܬ݁ܶܐ ܬܶܢܳܢܳܐ: ܘܠܰܝܬ݁ ܕܺܝܚܺܝܕ݂ܳܝ ܒܥܰܕ݂ܥܺܕ݂ܰܘ̈ܗܝ.
Isa 14:32 ܘܡܳܢܳܐ ܢܶܥܢܶܐ ܠܡܰܠܰܐܟ݂ܳܐ ܕܥܰܡ̈ܡܶܐ: ܕܡܳܪܝܳܐ ܡܰܬ݂ܩܶܢ ܫܶܬ݂ܶܐܣ̈ܶܝܗ̇ ܕܨܶܗܝܽܘܢ ܘܒܳܗ̇ ܢܶܣܬܰܬ݁ܪܽܘܢ ܒܳܝܫ̈ܶܐ ܕܥܰܡܶܗ.
Isa 15:1 ܡܰܫܩܠܳܐ ܕܡܽܘܐܳܒ ܒܠܺܠܝܳܐ ܐܶܬ݂ܒܰܙܙܰܬ ܩܪܺܝܬ݂ܳܐ ܕܡܽܘܐܳܒ ܘܰܬ݂ܡܰܗܽܘ ܒܠܺܠܝܳܐ ܐܶܬ݂ܒܙܶܙܘ ܫܽܘܖ̈ܶܝܗ̇ ܕܡܽܘܐܳܒ: ܘܰܬ݂ܘܰܪܘ.
Isa 15:2 ܣܠܶܩܘ ܠܒܰܝܬܳܐ ܕܪܺܝܒܽܘܢ: ܥܰܠ ܥܳܠܰܘ̈ܳܬ݂ܳܐ ܠܡܶܒܟܳܐ: ܥܰܠ ܢܳܒܽܘ ܘܥܰܠ ܡܶܐܕ݂ܒܳܐ. ܡܽܘܐܳܒ ܡܰܝܠܶܠ: ܘܰܒܟ݂ܽܠ ܖ̈ܺܝܫܳܘܗܝ ܩܽܘ̈ܕܚܳܬ݂ܳܐ: ܘܟ݂ܽܠ ܕܩܰܢ ܓܙܺܝܙ.
Isa 15:3 ܒܫܽܘܩܰܘ̈ܗܝ ܐܶܬ݂ܟܢܶܫܘ ܣܰܩ̈ܶܐ. ܘܥܰܠ ܐܶܓܳܖ̈ܶܐ ܘܰܒܫܽܘ̈ܩܶܐ: ܟܽܠ ܐ̱ܢܳܫ ܡܰܝܠܶܠ: ܘܢܳܚܶܬ݂ ܒܰܒܟܳܬ݂ܳܐ.
Isa 15:4 ܬܰܝܠܶܠ ܚܶܫܒܽܘܢ ܘܰܐܠܥܳܠܳܐ: ܘܰܥܕܰܡܳܐ ܠܝܳܨܽܘܬ݂ ܢܶܫܬ݁ܡܰܥ ܩܳܠܗܶܝܢ ܡܶܛܽܠ ܗܳܢܳܐ ܡܰܚܣܢܰܘ̈ܗܝ ܕܡܽܘܐܳܒ ܢܶܩܥܽܘܢ: ܘܢܰܦ݂ܫܶܗ ܬܶܩܥܶܐ ܠܶܗ.
Isa 15:5 ܘܠܶܒܝ ܥܰܠ ܡܽܘܐܳܒ: ܢܶܝܠܶܠ ܒܪܽܘܚܶܗ ܥܕܰܡܳܐ ܠܨܳܥܳܪ ܥܶܓܠܬܳܐ ܬܽܘܠܬܳܐ. ܡܶܛܽܠ ܕܰܒܡܰܣܰܩܬܳܐ ܕܠܽܘܚܝܰܬ݂ ܟܰܕ݂ ܒܳܟܶܝܢ: ܢܶܣܩܽܘܢ ܒܳܗ̇. ܘܒܽܐܘܪܚܳܐ ܕܚܽܘܪܢܺܝܡ ܓܥܳܬ݂ܳܐ ܕܰܬ݂ܒܳܪܳܐ ܢܶܥܒܕ݂ܽܘܢ.
Isa 15:6 ܡܶܛܽܠ ܕܡܰܝ̈ܳܐ ܕܢܰܡܪܺܝܡ ܢܓܽܘܙܽܘܢ. ܡܶܛܽܠ ܕܺܝܒܶܫ ܥܡܺܝܪܳܐ: ܘܰܚܡܳܐ ܬܰܕ݂ܐܳܐ: ܘܝܽܘܪܳܩܳܐ ܠܳܐ ܗܘܳܐ.
Isa 15:7 ܡܶܛܽܠ ܗܳܢܳܐ ܡܶܕܶܡ ܕܶܐܫܬ݁ܚܰܪ ܥܒܰܪ. ܘܣܽܘܥܪܳܢܗܽܘܢ ܥܰܠ ܢܰܚܠܳܐ ܕܥܰܖ̈ܒܺܝܢ ܢܶܫܩܠܘܢ.
Isa 15:8 ܡܶܛܽܠ ܕܚܶܕ݂ܪܰܬ ܝܺܠܰܠܬܳܐ ܠܰܬ݂ܚܽܘܡܳܐ ܕܡܽܘܐܳܒ: ܘܰܥܕܰܡܳܐ ܠܓܶܠܥܳܡ ܝܺܠܰܠܬ݁ܶܗ: ܘܰܠܒܺܪܳܐ ܕܳܐܠܺܝܡ ܝܺܠܰܠܬ݁ܶܗ.
Isa 15:9 ܡܶܛܽܠ ܕܡܰܝ̈ܳܐ ܕܪܺܝܒܽܘܢ ܐܶܬ݂ܡܠܺܝܘ ܕܡܳܐ: ܡܶܛܽܠ ܕܶܐܣܺܝܡ ܥܰܠ ܪܺܝܒܽܘܢ ܬܰܘܣܰܦܬܳܐ. ܘܶܐܪܢܶܐ ܥܰܠ ܐܰܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܡܽܘܐܳܒ.
Isa 16:1 ܘܥܰܠ ܫܰܪܟܳܐ ܕܰܐܪܥܳܐ: ܐܶܫܰܕܰܪ ܠܒܰܪ ܫܰܠܺܝܛܳܐ ܕܰܐܪܥܳܐ: ܡ̣ܶܢ ܟܺܐܦܳܐ ܕܡܰܕ݂ܒܪܳܐ ܠܛܽܘܪܳܐ ܕܒܰܪܬ݂ ܨܶܗܝܽܘܢ.
Isa 16:2 ܘܢܶܗܘܶܐ ܐܰܝܟ݂ ܦܳܪܰܚܬ݂ܳܐ ܕܰܡܫܰܢܝܳܐ ܩܶܢܳܗ̇. ܘܰܒܢܳܬ݂ ܡܽܘܐܳܒ: ܫܒܺܝ̈ܩܳܬ݂ܳܐ ܢܶܗܘ̈ܝܳܢ ܒܡܰܥܒܰܪܬܳܐ ܕܰܐܪܢܽܘܢ.
Isa 16:3 ܐܰܝܬܳܝ ܬܰܪܥܺܝܬ݂ܳܐ: ܘܰܥܒܶܕ݂ܝ ܬܰܘܓܳܢܳܐ. ܣܺܝܡܝ ܐܰܝܟ݂ ܠܺܠܝܳܐ ܛܶܠܳܠܶܟ݂ܝ ܡܶܨܥܰܬ݂ ܛܰܗܪܳܐ. ܛܰܫܳܝ ܠܰܕܛܳܥܶܝܢ ܘܰܠܕܰܡܒܰܕܪܺܝܢ ܠܳܐ ܬܶܓܠܶܝܢ.
Isa 16:4 ܢܶܥܡܪܽܘܢ ܒܶܟ݂ܝ ܡܒܰܕܖ̈ܶܐ ܕܡܽܘܐܳܒ ܗܘܺܝ ܠܗܽܘܢ ܣܶܬܳܪܳܐ ܡ̣ܶܢ ܩܕ݂ܳܡ ܒܳܙܽܘܙܳܐ. ܡܶܛܽܠ ܕܰܓܡܰܪ ܕܰܚܺܝܚܳܐ: ܘܣܳܦ ܒܳܙܽܘܙܳܐ: ܘܰܓܡܰܪ ܕܳܝܽܘܫܳܐ ܡ̣ܶܢ ܐܰܪܥܳܐ.
Isa 16:5 ܘܢܶܬ݂ܩܰܢ ܟܽܘܪܣܝܳܐ ܒܛܰܝܒܽܘܬ݂ܳܐ. ܘܢܶܬ݁ܶܒ ܥܠܰܘܗ̱ܝ ܒܩܽܘܫܬܳܐ ܒܡܰܫܟܢܶܗ ܕܕܰܘܺܝܕ݂: ܕܰܝܳܢܳܐ ܘܰܡܥܰܩܶܒ ܕܺܝܢܳܐ: ܘܰܡܣܰܪܗܶܒ ܙܰܕܺܝܩܽܘܬܳܐ.
Isa 16:6 ܫܡܰܥܢ ܓܰܐܝܽܘܬܶܗ ܕܡܽܘܐܳܒ: ܕܛܳܒ ܐܶܬ݂ܓܰܐܺܝ ܓܰܐܝܽܘܬܶܗ ܘܪܳܡܽܘܬܶܗ ܘܶܐܠܡܶܗ. ܠܳܐ ܗ̱ܘܳܐ ܗܳܟ݂ܰܢܳܐ ܒܰܕܶܩܘ ܥܠܰܘܗ̱ܝ ܩܳܨܽܘܡܰܘ̈ܗܝ.
Isa 16:7 ܡܶܛܽܠ ܗܳܢܳܐ ܢܰܝܠܶܠ ܡܽܘܐܳܒ ܘܥܰܠ ܡܽܘܐܳܒ ܟܽܠܶܗ ܢܰܝܠܶܠ: ܥܰܠ ܐܶܫ̈ܝܳܬ݂ܳܐ ܕܫܽܘܖ̈ܶܐ ܕܡܶܬ݂ܗܰܓ̈ܡܳܢ. ܬܢܰܗܡܽܘܢ ܐܰܝܟ݂ ܟܖ̈ܺܝܗܶܐ.
Isa 16:8 ܡܶܛܽܠ ܕܚܰܩ̈ܠܳܬ݂ܳܐ ܕܚܶܫܒܽܘܢ ܚܪܶܒ ܓܦܶܬܳܐ ܕܣܰܒܡܳܐ: ܓܰܢ̱ܒܳܖ̈ܶܐ ܕܥܰܡ̈ܡܶܐ ܓܰܡܘ ܫܰܒܽܘ̈ܩܶܝܗ̇: ܘܰܥܕܰܡܳܐ ܠܝܰܥܙܺܝܪ ܡܛܰܘ ܘܰܛܥܳܘ ܒܡܰܕ݂ܒܪܳܐ ܥܢܳܩܶܝ̈ܗ̇ ܢܓܰܕ݂ܘ ܘܰܥܒܰܪܘ ܝܰܡܳܐ.
Isa 16:9 ܡܶܛܽܠ ܗܳܢܳܐ ܐܶܒܰܟܶܝܟܝ ܒܰܒܟܳܬ݂ܳܐ ܕܝܰܥܙܺܝܪ ܓܦܶܬܳܐ ܕܣܰܒܡܳܐ. ܐܰܪܘܶܝܟܝ ܡ̣ܶܢ ܕܶܡܥܬܶܟܝ ܚܶܫܒܽܘܢ: ܘܰܐܠܥܳܠܳܐ: ܡܶܛܽܠ ܕܥܰܠ ܚܨܰܕܶܟ݂ܝ ܘܥܰܠ ܩܛܳܦܶܟ݂ܝ ܕܳܝܽܘܫܳܐ ܢܦܰܠ.
Isa 16:10 ܘܬܶܥܒܰܪ ܚܰܕ݂ܽܘܬ݂ܳܐ ܘܰܕ݂ܝܳܨܳܐ ܡ̣ܶܢ ܟܰܪܡܠܳܐ. ܘܰܒܟܪܡܠܳܐ ܠܳܐ ܢܶܚܕܽܘܢ. ܘܠܳܐ ܢܶܥܨܪܽܘܢ ܚܰܡܪܳܐ ܒܡܰܥܨܰܪܬܳܐ. ܘܠܳܐ ܢܕ݂ܽܘܫ ܕܳܝܽܘܫܳܐ: ܡܶܛܽܠ ܕܰܠܕܳܝܽܘܫܳܐ ܐܶܒܰܛܶܠ.
Isa 16:11 ܡܶܛܽܠ ܗܳܢܳܐ ܟܰܪܣܝ ܥܰܠ ܡܽܘܐܳܒ: ܐܰܝܟ݂ ܟܶܢܳܪܳܐ ܬܡܰܠܶܠ. ܘܓܳܘܝ ܥܰܠ ܫܽܘܪܳܐ ܕܡܶܬ݂ܗܓܶܡ.
Isa 16:12 ܘܡܳܐ ܕܰܚܙܳܐ ܕܰܠܐܺܝ ܡܽܘܐܳܒ ܥܰܠ ܥܳܠܰܘ̈ܳܬ݂ܳܐ: ܢܺܐܬܶܐ ܠܡܰܩܕܫܳܐ ܠܰܡܨܰܠܳܝܽܘ: ܘܠܳܐ ܢܶܫܟܰܚ.
Isa 16:13 ܗܳܢܳܐ ܦܶܬ݂ܓ݂ܳܡܳܐ ܡܰܠܶܠ̣ ܡܳܪܝܳܐ ܥܳܠ ܡܽܘܐܳܒ ܡ̣ܶܢ ܗܳܝܕܶܝܢ.
Isa 16:14 ܘܗܳܫܳܐ ܡܰܠܶܠ̣ ܡܳܪܝܳܐ ܘܶܐܡܰܪ: ܒܰܬ݂ܠܳܬ݂ ܫܢܺܝ̈ܢ ܐܰܝܟ݂ ܫܢܰܝ̈ܳܐ ܕܰܐܓܺܝܪܳܐ: ܢܶܨܛܰܥܰܪ ܐܺܝܩܳܪܶܗ ܕܡܽܘܐܳܒ: ܥܰܠ ܣܽܘܓ݂ܳܐܐ ܕܥܰܡܶܗ. ܘܢܶܫܬܰܚܰܪ ܩܰܠܺܝܠ ܙܥܽܘܪ: ܘܠܳܐ ܣܰܓܺܝ.
Isa 17:1 ܡܰܫܩܠܳܐ ܕܕܰܪܡܣܽܘܩ ܗܳܐ ܕܰܪܡܣܽܘܩ ܡܰܥܒܪܳܐ ܡ̣ܶܢ ܩܪܺܝܬ݂ܳܐ ܘܬܶܗܘܶܐ ܠܚܽܘܪܒܳܐ ܘܰܠܡܰܦܽܘܠܬܳܐ.
Isa 17:2 ܘܢܶܗܘ̈ܝܳܢ ܫܒܺܝ̈ܩܳܬ݂ܳܐ ܩܽܘܖ̈ܝܳܐ ܕܥܰܕ݂ܳܘܥܺܝܪ ܘܢܶܗܘ̈ܝܳܢ ܠܰܓܙܳܖ̈ܶܐ ܕܢܶܪܒܥܽܘܢ ܒܗܶܝܢ. ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ.
Isa 17:3 ܘܢܶܬ݂ܒܰܛܰܠ ܥܽܘܫܢܳܐ ܡ̣ܶܢ ܐܰܦܪܶܝܡ: ܘܡܰܠܟܽܘܬ݂ܳܐ ܡ̣ܶܢ ܕܰܪܡܣܽܘܩ ܘܫܰܪܟܳܐ ܕܰܐܦܪܶܝܡ ܐܰܝܟ݂ ܐܺܝܩܳܪܳܐ ܕܰܒܢܰܝ̈ ܝܺܣܪܳܐܶܝܠ ܢܶܗܘܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Isa 17:4 ܢܶܗܘܶܐ ܒܝܰܘܡܳܐ ܗܰܘ: ܢܶܬ݂ܡܰܣܟܰܢ ܐܺܝܩܳܪܶܗ ܕܝܰܥܩܽܘܒ ܘܫܽܘܡܢܳܐ ܕܒܶܣܪܶܗ ܢܶܬ݂ܪܙܶܐ.
Isa 17:5 ܘܢܶܗܘܶܐ ܐܰܝܟ݂ ܗܰܘ ܕܟ݂ܳܢܶܫ ܚܨܳܕܳܐ ܕܩܳܝܶܡܬ݂ܳܐ: ܘܰܕ݂ܪܳܥܶܗ ܫܶܒ̈ܠܶܐ ܚܳܨܶܕ݂. ܘܢܶܗܘܶܐ ܐܰܝܟ݂ ܗܰܘ ܕܰܡܠܰܩܶܛ ܫܶܒ̈ܠܶܐ ܒܥܽܘܡܩܳܐ ܕܰܪܦܳܐܺܝܡ.
Isa 17:6 ܘܢܶܫܬ݁ܚܰܪ ܒܶܗ ܒܳܘܥܳܪܳܐ ܐܰܝܟ݂ ܙܰܝܬܳܐ ܕܰܚܒܺܝܛ: ܘܰܬ݂ܪܶܝܢ ܬܠܳܬ݂ܳܐ ܙܰܝ̈ܬ݁ܺܝܢ ܒܪܺܝܫ ܟܰܢܳܐ ܒܣܰܘܟܰܘ̈ܗܝ: ܘܰܐܪܒܥܳܐ ܘܚܰܡܫܳܐ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Isa 17:7 ܒܶܗ ܒܝܰܘܡܳܐ ܗܰܘ: ܢܶܬ݁ܬ݁ܟܶܠ ܐ̱ܢܳܫ ܥܰܠ ܥܳܒܽܘܕܶܗ. ܘܥܰܝܢܰܘ̈ܗܝ ܢܚܽܘܖ̈ܳܢ ܠܩܰܕ݁ܺܝܫܳܐ ܕܺܝܣܪܳܐܶܝܠ.
Isa 17:8 ܘܠܳܐ ܢܶܬ݁ܬ݁ܟܶܠ ܥܰܠ ܡܰܕ݂ܒܚ̈ܶܐ ܕܰܥܒܰܕ݂ܝ̈ ܐܺܝܕ݂ܰܘ̈ܗܝ ܕܰܥܒܳܕܝ̈ ܨܶܒ̈ܥܳܬܶܗ. ܘܠܳܐ ܢܚܽܘܪ ܒܰܦܬܰܟ݂ܖ̈ܶܐ ܘܰܒܕܶܚ̈ܠܳܬ݂ܳܐ.
Isa 17:9 ܒܝܰܘܡܳܐ ܗܰܘ: ܢܶܗܘ̈ܝܳܢ ܩܽܘܖ̈ܝܳܐ ܕܥܽܘܫܢܶܗ ܐܰܝܟ݂ ܓܽܘܒܳܐ ܕܰܚܪܶܫ: ܘܕܰܐܡܺܝܪ ܕܶܐܫܬ݁ܒܶܩ ܡ̣ܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܗܘܺܝܬ݁ܝ ܠܰܚܒܠܳܐ.
Isa 17:10 ܕܰܛܥܰܝܬ݁ܝ ܠܰܐܠܳܗܳܐ ܦܳܪܽܘܩܶܟ݂ܝ ܘܰܠܬܰܩܺܝܦܳܐ ܡܥܰܫܢܳܢܶܟ݂ܝ ܠܳܐ ܐܶܬ݁ܕܰܟ݂ܪܬ݁ܝ ܡܶܛܽܠ ܗܳܢܳܐ ܬܶܨܒܺܝܢ ܢܶܨܒܬ݂ܳܐ ܝܳܐܺܝܬ݂ܳܐ. ܒܫܰܒܽܘ̈ܩܶܐ ܢܽܘܟ݂ܖ̈ܳܝܶܐ ܬܶܙܪܥܺܝܢܳܗ̇.
Isa 17:11 ܒܝܰܘܡܳܐ ܕܬܶܨܒܺܝܢܳܗ̇: ܢܶܦܽܘܩ ܣܡܳܕ݂ܪܳܐ. ܘܰܒܨܰܦܪܳܐ ܙܰܪܥܶܟ݂ܝ ܬܰܦܪܥܺܝܢ: ܐܰܝܟ݂ ܢܺܝܪܳܐ ܕܰܩܛܳܦܳܐ ܒܝܰܘܡܳܐ ܟܰܪܝܳܐ: ܘܰܐܝܟ݂ ܟܺܐܒܳܐ ܕܐ̱ܢܳܫܳܐ.
Isa 17:12 ܘܳܝ ܠܚܰܝܠܳܐ ܕܥܰܡ̈ܡܶܐ ܣܰܓ݁ܺܝ̈ܐܶܐ: ܕܳܐܙܶܠ ܩܳܠܗܽܘܢ ܐܰܝܟ݂ ܩܳܠܳܐ ܕܝܰܡ̈ܡܶܐ: ܘܰܪܓܽܘܫܝܳܐ ܕܶܐܡ̈ܘܳܬ݂ܳܐ.
Isa 17:13 ܐܰܝܟ݂ ܩܳܠܳܐ ܕܡܰܝ̈ܳܐ ܣܰܓ݁ܺܝ̈ܐܶܐ: ܢܶܓ̣ܥܽܘܪ ܒܶܗ: ܘܢܶܥܪܽܘܩ ܠܪܽܘܚܩܳܐ. ܘܢܶܪܗܰܛ ܐܰܝܟ݂ ܕܰܚܺܝܚܳܐ ܕܛܽܘܖ̈ܶܐ ܩܕ݂ܳܡ ܪܽܘܚܳܐ: ܘܰܐܝܟ݂ ܓܶܠܳܐ ܩܕ݂ܳܡ ܥܰܠܥܳܠܳܐ.
Isa 17:14 ܒܙܰܒܢܳܐ ܕܪܰܡܫܳܐ ܘܗܳܐ ܚܽܘܛܳܦܳܐ ܥܰܕ݂ܠܳܐ ܗܳܘܶܐ ܨܰܦܪܳܐ: ܘܠܳܐ ܢܶܫܬܰܚܰܪ. ܗܳܕܳܐ ܗ̱ܝ ܦܳܠܓܽܘܬ݂ܳܐ ܕܕ݂ܳܝܽܘܫܰܢ: ܘܰܡܢܳܬ݂ܳܐ ܕܒܳܙܽܘܙܰܢ.
Isa 18:1 ܘܳܝ ܠܰܐܪܥܳܐ ܕܛܶܠܳܠܳܐ ܕܟܶܢ̈ܦܶܐ: ܕܒܰܥܒܳܪ ܢܰܗܖ̈ܰܘܳܬ݂ܳܐ ܕܟ݂ܽܘܫ.
Isa 18:2 ܕܰܡܫܰܕܰܪ ܗܡܰܝܖ̈ܶܐ ܒܝܰܡܳܐ: ܘܰܒܡܳܐܢ̈ܶܐ ܕܦܳܦܺܝܪܳܘܢ ܥܰܠ ܐܰܦܰܝ̈ ܡܰܝ̈ܳܐ. ܐܶܙܰܠܘ ܐܺܝ̈ܙܓܰܕܶܐ ܩܰܠܺܝ̈ܠܶܐ: ܠܘܳܬ݂ ܥܰܡܳܐ ܕܰܡܠܺܝܓ ܘܰܥܩܺܝܪ: ܠܘܳܬ݂ ܥܰܡܳܐ ܕܚܰܝܠܳܐ ܡܶܢܶܗ ܘܰܠܗܰܠ: ܥܰܡܳܐ ܕܰܡܫܰܕܰܪ ܘܕ݂ܺܝܫ. ܕܒܰܙܘ ܢܰܗܖ̈ܰܘܳܬ݂ܳܐ ܐܰܪܥܶܗ.
Isa 18:3 ܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ ܕܰܫܪܶܝܢ ܒܰܐܪܥܳܐ. ܡܳܐ ܕܰܫܩܰܠܘ ܐܳܬܳܐ ܛܽܘܖ̈ܶܐ: ܬܶܚܙܽܘܢ. ܘܡܳܐ ܕܰܩܪܳܐ ܫܺܝܦܽܘܪܳܐ: ܬܶܫܡܥܽܘܢ.
Isa 18:4 ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܫܠܳܐ ܘܚܽܘܪ ܒܛܽܘܝܳܒܝ: ܐܰܝܟ݂ ܚܽܘܡܳܐ ܨܰܚܺܝܚܳܐ ܕܥܰܠ ܢܰܗܪܳܐ: ܘܰܐܝܟ݂ ܥܢܳܢܳܐ ܕܛܰܠܳܐ ܒܝܰܘܡܳܐ ܕܰܚܨܳܕ݂ܳܐ.
Isa 18:5 ܡܶܛܽܠ ܕܡ̣ܶܢ ܩܕ݂ܳܡ ܚܨܳܕ݂ܳܐ ܓܡܰܪ ܦܶܪܥܳܐ: ܘܗܰܒܳܒܐ ܚܣܰܠ. ܘܢܶܗܘܶܐ ܥܽܘܦܝܳܐ. ܘܢܶܦܣܽܘܩ ܙܰܠܺܝܠܳܐ ܒܡܰܓܠܳܐ. ܘܫܰܒܽܘܩܳܐ ܢܶܥܒܰܪ ܘܢܶܦܶܨ.
Isa 18:6 ܘܢܶܫܬܰܒܩܽܘܢ ܐܰܟ݂ܚܕ݂ܳܐ ܠܛܰܝܪܳܐ ܕܛܽܘܖ̈ܶܐ: ܘܰܠܚܰܝܽܘܬ݂ܳܐ ܕܰܐܪܥܳܐ. ܘܬܶܟ݂ܢܰܫ ܥܠܰܘܗ̱ܝ ܛܰܝܪܳܐ. ܘܟ݂ܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ ܥܠܰܘܗ̱ܝ ܬܶܪܓܰܙ.
Isa 18:7 ܒܶܗ ܒܝܰܘܡܳܐ ܗܰܘ: ܢܰܘܒܶܠ ܩܽܘܪܒܳܢܳܐ ܠܡܳܪܝܳܐ ܚܰܝܠܬ݂ܳܢܳܐ: ܥܰܡܳܐ ܡܠܺܝܓܳܐ ܘܰܥܩܺܝܪܳܐ: ܥܰܡܳܐ ܕܚܰܝܠܳܐ ܡܶܢܶܗ ܘܰܠܗܰܠ: ܥܰܡܳܐ ܕܰܡܫܰܟܰܪ ܘܕ݂ܺܝܫ. ܕܒܰܙܘ ܢܰܗܖ̈ܰܘܳܬ݂ܳܐ ܐܰܪܥܶܗ: ܠܰܐܬ݂ܪܳܐ ܕܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܠܛܽܘܪܳܐ ܕܨܶܗܝܽܘܢ.
Isa 19:1 ܡܰܫܩܠܳܐ ܕܡܶܨܪܶܝܢ. ܗܳܐ ܡܳܪܝܳܐ ܪܟ݂ܺܝܒ ܥܰܠ ܥܢܳܢ̈ܶܐ ܩܰܠܺܝܠܬ݂ܳܐ: ܘܥܳܐܶܠ ܠܡܶܨܪܶܝܢ. ܘܰܢܙܽܘܥܽܘܢ ܦܬܰܟ݂ܖ̈ܶܐ ܕܡܶܨܪܶܝܢ ܡ̣ܶܢ ܩܕ݂ܳܡܰܘܗܝ. ܘܠܶܒܶܗ ܕܡܶܨܪܳܝܳܐ ܢܶܬ݂ܡܣܶܐ ܒܓܰܘܶܗ.
Isa 19:2 ܘܰܐܓܰܪܳܐ ܡܶܨܪܳܝܳܐ ܒܡܶܨܪܳܝܳܐ. ܘܢܶܬ݂ܟܰܬܰܫ ܓܰܒܪܳܐ ܥܰܡ ܐܰܚܽܘܗܝ: ܘܓܰܒܪܳܐ ܥܰܡ ܚܰܒܪܶܗ: ܡܕ݂ܺܝܢ̱ܬܳܐ ܥܰܡ ܡܕ݂ܺܝܢ̱ܬܳܐ: ܘܡܰܠܟܽܘܬ݂ܳܐ ܥܰܡ ܡܰܠܟܽܘܬ݂ܳܐ.
Isa 19:3 ܘܬܶܬ݂ܦܣܶܩ ܪܽܘܚܶܗ ܕܡܶܨܪܳܝܳܐ ܒܓܰܘܶܗ: ܘܬܰܪܥܺܝܬܶܗ ܐܶܛܰܒܰܥ. ܘܢܶܫ̱ܐܠܽܘܢ ܡ̣ܶܢ ܦܬܰܟ݂ܖ̈ܶܐ ܘܡ̣ܶܢ ܡܓܽܘ̈ܫܶܐ: ܘܡ̣ܶܢ ܙܰܟܽܘܖ̈ܶܐ ܘܡ̣ܶܢ ܝܰܕܽܘ̈ܥܶܐ.
Isa 19:4 ܘܰܐܫܠܶܡ ܠܡܶܨܖ̈ܳܝܶܐ ܒܺܐܝܕ݂ܳܐ ܕܡܳܖ̈ܰܝܳܐ ܩܫܰܝ̈ܳܐ. ܘܡܰܠܟܳܐ ܥܰܫܺܝܢܳܐ ܢܶܫܬܰܠܰܛ ܒܗܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Isa 19:5 ܘܰܢܓܽܘܙܽܘܢ ܡܰܝ̈ܳܐ ܡ̣ܶܢ ܝܰܡܳܐ. ܘܢܰܗܪܳܐ ܢܶܚܪܰܒ ܘܢܺܐܒܰܫ.
Isa 19:6 ܘܰܢܓܽܘܙܽܘܢ ܢܰܗܖ̈ܰܘܳܬ݂ܳܐ: ܘܢܶܬ݂ܡܰܣܟܢܽܘܢ. ܘܢܶܚܪܒܽܘܢ ܢܰܗܖ̈ܰܘܳܬ݂ܳܐ ܥܰܫܺܝ̈ܢܶܐ. ܩܰܢܝܳܐ ܘܰܐܪܒܳܢܳܐ ܘܦܳܦܳܪܽܘܢ ܢܺܐܒܫܽܘܢ.
Isa 19:7 ܘܠܽܘܥܳܐ ܕܥܰܠ ܢܰܗܪܳܐ: ܘܥܰܠ ܦܽܘܡܶܗ ܕܢܰܗܪܳܐ: ܘܟ݂ܽܠ ܕܡܶܙܕܪܰܥ ܥܰܠ ܓܰܒܶܗ ܕܢܰܗܪܳܐ ܢܺܐܒܰܫ. ܘܢܶܫܬ݁ܩܶܦ ܘܠܳܐ ܢܶܫܬ݁ܟܰܚ.
Isa 19:8 ܘܢܶܐܠܽܘܢ ܨܰܝܳܕ̈ܶܐ. ܘܢܶܬ݁ܒܽܘܢ ܒܶܐܒܠܳܐ ܕܪܳܡܶܝܢ ܨܶܢܳܖ̈ܝܳܬ݂ܳܐ ܒܢܰܗܪܳܐ. ܘܰܕ݂ܦܰܪܣܺܝܢ ܡܨܺܝ̈ܕ݂ܳܬ݂ܳܐ ܥܰܠ ܐܰܦܰܝ̈ ܡܰܝ̈ܳܐ ܐܶܬ݂ܟܪܰܗܘ.
Isa 19:9 ܘܢܶܒܗܬ݂ܽܘܢ ܥܳܒܕܰܝ ܟܶܬܳܢܳܐ: ܕܣܳܪܩܺܝܢ ܘܙܳܩܪܺܝܢ ܠܚܰܕ݂ܽܘܬ݂ܳܐ.
Isa 19:10 ܘܢܶܬ݂ܡܰܟܟ݂ܽܘܢ ܟܽܠ ܕܥܳܒܕܺܝܢ ܫܰܟ݂ܪܳܐ: ܠܡܰܫܬ݁ܝܳܐ ܕܢܰܦܫܳܐ.
Isa 19:11 ܫܛܳܘ ܪܰܘܖ̈ܒܢܶܐ ܕܨܳܥܳܢ: ܘܚܰܟܺܝܡܶܐ ܕܡܳܠܟܺܝܢ ܠܦܶܪܥܽܘܢ ܡܰܠܟܳܐ ܡܶܠ̈ܟܶܐ ܫܳܛܰܝ̈ܳܐ. ܐܰܝܟܰܢܳܐ ܬܶܐܡܪܽܘܢ ܠܦܶܪܥܽܘܢ ܕܚܰܟܺܝܡܶܐ ܚܢܰܢ: ܘܰܒܢܰܝ̈ ܡܰܠ̈ܟܶܐ ܩܰܕ݂ܡܳܝ̈ܶܐ.
Isa 19:12 ܐܰܝܟܳܐ ܐܶܢܽܘܢ ܚܰܟܺܝܡܰܝ̈ܟ: ܢܚܰܘܢܳܟ݂: ܘܢܶܕܥܽܘܢ ܡܳܢܳܐ ܐܶܬ݂ܪܰܥܺܝ ܡܳܪܝܳܐ ܚܰܝܠܬ݂ܳܢܳܐ ܥܰܠ ܡܶܨܪܶܝܢ.
Isa 19:13 ܫܛܳܘ ܪܰܘܖ̈ܒܢܶܐ ܕܨܳܥܳܢ. ܐܶܬ݁ܬ݁ܪܺܝܡܘ ܪܰܘܖ̈ܒܢܶܐ ܕܡܰܦܰܣ: ܘܰܐܛܥܺܝܘ ܠܡܶܨܪܶܝܢ ܒܙܳܘ̈ܝܳܬ݂ܳܐ ܕܫܰܖ̈ܒܳܬ݂ܳܗ̇.
Isa 19:14 ܡܳܪܝܳܐ ܡܙܰܓ ܒܓܰܘܳܗ̇ ܪܽܘܚܳܐ ܛܳܥܺܝܬ݂ܳܐ: ܘܰܐܛܥܶܝܗ ܠܡܶܨܪܳܝܳܐ ܒܟܽܠܗܽܘܢ ܥܒܳܕ݂ܰܘ̈ܗܝ: ܐܰܝܟ݂ ܕܛܳܥܶܐ ܪܳܘܝܳܐ ܒܰܬ݂ܝܳܒܬ݁ܶܗ.
Isa 19:15 ܘܠܳܐ ܢܶܗܘܶܐ ܠܡܶܨܪܳܝܳܐ ܓܰܒܪܳܐ ܕܢܶܥܒܶܕ݂ ܪܺܝܫܳܐ ܘܕ݂ܽܘܢܒܬ݂ܳܐ: ܘܕ݂ܽܘܢܒܬ݂ܳܐ ܘܪܺܝܫܳܐ.
Isa 19:16 ܒܝܰܘܡܳܐ ܗܰܘ: ܢܶܗܘܶܐ ܡܶܨܪܳܝܳܐ ܐܰܝܟ݂ ܢܶܫ̈ܶܐ. ܘܢܶܕ݂ܚܰܠ ܘܰܢܙܽܘܥ ܡ̣ܶܢ ܩܕ݂ܳܡ ܪܰܘܡܳܐ ܕܺܐܝܕܶܗ ܕܡܳܪܝܳܐ ܚܰܝܠܬ݂ܳܢܳܐ ܕܰܡܪܺܝܡ ܥܠܰܘܗ̱ܝ.
Isa 19:17 ܘܬܶܗܘܶܐ ܐܰܪܥܳܐ ܕܺܝܗܽܘܕ݂ܳܐ ܠܡܶܨܪܳܝܳܐ ܠܣܽܘܪܳܕܳܐ. ܘܟܽܠ ܕܢܰܕ݂ܟܪܺܝܗ̇ ܠܶܗ: ܢܶܬ݂ܪܗܶܒ: ܡ̣ܶܢ ܩܕ݂ܳܡ ܬܰܪܥܺܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܕܶܐܬ݂ܪܰܥܺܝ ܥܠܰܘܗ̱ܝ.
Isa 19:18 ܒܝܰܘܡܳܐ ܗܰܘ: ܢܶܗܘ̈ܝܳܢ ܚܰܡܶܫ ܩܽܘܖ̈ܝܳܐ ܒܰܐܪܥܳܐ ܕܡܶܨܪܶܝܢ: ܕܰܡܡܰܠ̈ܠܳܢ ܒܠܶܫܳܢܳܐ ܟܢܰܥܢܳܝܳܐ. ܘܝܳܡ̈ܝܳܢ ܒܡܳܪܝܳܐ ܚܰܝܠܬ݂ܳܢܳܐ. ܘܰܚܕ݂ܳܐ ܡܶܢܗܶܝܢ ܗܰܪܶܣ ܬܶܬ݂ܩܪܶܐ.
Isa 19:19 ܒܝܰܘܡܳܐ ܗܰܘ: ܢܶܗܘܶܐ ܡܰܕܒܚܳܐ ܠܡܳܪܝܳܐ ܚܰܝܠܬ݂ܳܢܳܐ ܒܓܰܘܳܗ̇ ܕܰܐܪܥܳܐ ܕܡܶܨܪܶܝܢ: ܘܩܳܝܳܡܬ݂ܳܐ ܠܡܳܪܝܳܐ ܥܰܠ ܓܶܢ̱ܒ ܬܚܽܘܡܶܝܗ̇.
Isa 19:20 ܘܬܶܗܘܶܐ ܠܳܐܬܳܐ ܘܰܠܣܳܗܕܽܘܬ݂ܳܐ ܠܡܳܪܝܳܐ ܚܰܝܠܬ݂ܳܢܳܐ ܒܰܐܪܥܳܐ ܕܡܶܨܪܶܝܢ: ܡܶܛܽܠ ܕܢܶܓܥܽܘܢ ܩܕ݂ܳܡ ܡܳܪܝܳܐ ܡ̣ܶܢ ܩܕ݂ܳܡ ܐܳܠܽܘܨܳܐ. ܘܰܢܫܰܕܰܪ ܠܗܽܘܢ ܦܳܪܽܘܩܳܐ: ܘܕܰܝܳܢܳܐ: ܘܰܢܦܰܨܶܐ ܐܶܢܽܘܢ.
Isa 19:21 ܘܢܶܬ݂ܺܝܕܰܥ ܡܳܪܝܳܐ ܠܡܶܨܖ̈ܳܝܶܐ: ܘܢܶܕܥܽܘܢܶܗ ܡܶܨܖ̈ܳܝܶܐ ܠܡܳܪܝܳܐ ܒܝܰܘܡܳܐ ܗܰܘ. ܘܰܢܩܰܪܒܽܘܢ ܕܶܒܚ̈ܶܐ ܘܰܣܡܺܝܕ݂ܳܐ. ܘܢܶܕܪܽܘܢ ܢܶܕ݂ܖ̈ܶܐ ܠܡܳܪܝܳܐ: ܘܰܢܫܰܠܡܽܘܢ.
Isa 19:22 ܘܢܶܡܚܶܐ ܡܳܪܝܳܐ ܠܡܶܨܖ̈ܳܝܶܐ ܡܚܽܘܬ݂ܳܐ: ܘܢܰܐܣܶܐ ܐܶܢܽܘܢ. ܘܢܶܬ݂ܦܢܽܘܢ ܠܘܳܬ݂ ܡܳܪܝܳܐ: ܘܢܶܥܢܶܐ ܐܶܢܽܘܢ: ܘܢܰܐܣܶܐ ܐܶܢܽܘܢ.
Isa 19:23 ܒܝܰܘܡܳܐ ܗܰܘ: ܢܶܗܘܶܐ ܫܒܺܝܥܳܐ ܡ̣ܶܢ ܡܶܨܪܶܝܢ ܐܳܬ݂ܽܘܪ: ܘܡ̣ܶܢ ܐܳܬ݂ܽܘܪ ܠܡܶܨܪܶܝܢ. ܘܢܶܥܽܘܠ ܐܳܬ݂ܽܘܪܳܝܳܐ ܠܡܶܨܪܶܝܢ: ܘܡܶܨܪܳܝܳܐ ܠܐܳܬ݂ܽܘܪ. ܘܢܶܦܠܚܽܘܢ ܡܶܨܖ̈ܳܝܶܐ ܠܐܳܬ݂ܽܘܪܳܝܳܐ.
Isa 19:24 ܒܝܰܘܡܳܐ ܗܰܘ ܢܶܗܘܶܐ ܝܺܣܪܳܐܶܝܠ ܚܰܕ݂ ܡ̣ܶܢ ܬܠܳܬ݂ܳܐ: ܠܡܶܨܖ̈ܳܝܶܐ ܘܠܳܐܬ݂ܽܘܖ̈ܳܝܶܐ ܒܽܘܪܟܬ݂ܳܐ ܒܓܰܘ ܐܰܪܥܳܐ.
Isa 19:25 ܕܠܶܗ ܒܰܪܶܟ݂ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܰܪ ܒܪܺܝܟ݂ ܥܰܡܝ ܕܰܒܡܶܨܪܶܝܢ: ܘܰܥܒܳܕ݂ ܐܺܝ̈ܕܰܝ ܕܒܳܐܬ݂ܽܘܪ. ܘܝܽܘܪܬܳܢܝ ܝܺܣܪܳܐܶܝܠ.
Isa 20:1 ܒܫܰܢ̱ܬܳܐ ܕܶܐܬ݂ܳܐ ܬܳܐܪܬܳܢ ܠܰܐܫܕܽܘܕ݂: ܟܰܕ݂ ܫܰܕܪܶܗ ܣܰܪܓܽܘܢ ܡܰܠܟܳܐ ܕܳܐܬ݂ܽܘܪ: ܘܶܐܬ݂ܟܰܬܰܫ ܥܰܡ ܐܰܫܕܽܘܕ݂ ܘܟܰܒܫܳܗ̇.
Isa 20:2 ܒܶܗ ܒܙܰܒܢܳܐ ܗܰܘ: ܡܰܠܶܠ̣ ܡܳܪܝܳܐ ܒܝܰܕ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ: ܘܶܐܡܰܪ ܠܶܗ: ܙܶܠ ܫܪܺܝ ܣܰܩܳܐ ܡ̣ܶܢ ܚܰܨܰܝ̈ܟ: ܘܰܡܣܳܢܰܝ̈ܟ ܡ̣ܶܢ ܖ̈ܶܓܠܰܝܟ. ܘܰܥܒܰܕ݂ ܗܳܟ݂ܰܢܳܐ: ܘܗܰܠܶܟ݂ ܥܰܪܛܶܠ ܘܚܶܦܝ݂ܳܝ݂.
Isa 20:3 ܘܶܐܡܰܪ ܡܳܪܝܳܐ: ܐܰܝܟܰܢܳܐ ܕܗܰܠܶܟ݂ ܥܰܒܕܝ ܐܶܫܰܥܝܳܐ ܥܰܪܛܶܠ ܘܚܶܦܝ݂ܳܝ݂: ܗܳܟ݂ܰܢܳܐ ܢܶܗܘ̈ܝܳܢ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ ܬܠܳܬ݂ ܫܢܺܝ̈ܢ ܥܰܠ ܡܶܨܪܶܝܢ ܘܥܰܠ ܟܽܘܫ.
Isa 20:4 ܗܳܟ݂ܰܢܳܐ ܢܶܕ݂ܒܰܪ ܡܰܠܟܳܐ ܕܳܐܬ݂ܽܘܪ ܫܒܺܝܬ݂ܳܐ ܕܡܶܨܪܶܝܢ: ܘܰܫܒܺܝܬ݂ܳܐ ܕܟ݂ܽܘܫ: ܥܠܰܝ̈ܡܶܐ ܘܣܳܒ̈ܶܐ ܥܰܪܛܶܠ ܘܚܶܦܝ݂ܳܝ݂ ܘܢܶܬ݂ܓܠܶܐ ܦܽܘܪܣܳܝܳܗ̇ ܕܡܶܨܪܶܝܢ.
Isa 20:5 ܘܢܶܬ݁ܬܰܒܪܽܘܢ ܘܢܶܒܗܬ݂ܽܘܢ: ܡ̣ܶܢ ܟܽܘܫ ܬܽܘܟ݂ܠܳܢܗܽܘܢ: ܘܡ̣ܶܢ ܡܶܨܪܶܝܢ ܬܶܫܒܽܘܚܬ݁ܗܽܘܢ.
Isa 20:6 ܘܢܺܐܡܰܪ ܥܳܡܽܘܪܳܐ ܕܓܳܙܰܪܬܳܐ ܗܳܕܶܐ ܒܝܰܘܡܳܐ ܗܰܘ: ܗܳܪܟܳܐ ܗ̱ܘ̣ ܬܽܘܟ݂ܠܳܢܰܢ: ܕܰܥܪܰܩܢ ܠܡܶܬ݂ܥܰܕܳܪܽܘ ܘܰܠܡܶܬ݂ܦܰܨܳܝܽܘ ܡ̣ܶܢ ܡܰܠܟܳܐ ܕܳܐܬ݂ܽܘܪ. ܘܰܚܢܰܢ ܐܰܝܟܰܢܳܐ ܢܶܬ݂ܦܰܨܶܐ.
Isa 21:1 ܡܰܫܩܠܳܐ ܕܡܰܕ݂ܒܪܳܐ ܕܝܰܡܳܐ. ܐܰܝܟ݂ ܥܰܠܥܳܠܳܐ ܡ̣ܶܢ ܬܰܝܡܢܳܐ ܬܶܪܗܰܛ ܡ̣ܶܢ ܡܰܕ݂ܒܪܳܐ: ܘܬܺܐܬܶܐ ܡ̣ܶܢ ܐܰܪܥܳܐ ܪܰܚܺܝܩܬܳܐ.
Isa 21:2 ܚܶܙܘܳܐ ܩܰܫܝܳܐ ܐܶܬ݂ܚܙܺܝ ܠܰܢ. ܛܳܠܽܘܡܳܐ ܛܳܠܶܡ: ܘܒܳܙܽܘܙܳܐ ܒܳܐܶܙ ܣܰܩܝ ܥܺܝܠܳܡ ܘܛܽܘܖ̈ܰܝ ܡܳܕܰܝ: ܘܟܽܠܗܶܝܢ ܬܶܢ̈ܚܳܬ݂ܳܗ̇ ܒܰܛܠܶܬ݂.
Isa 21:3 ܡܶܛܽܠ ܗܳܢܳܐ ܐܶܬ݂ܡܠܺܝ ܚܰܨܝ ܙܳܘܥܬ݂ܳܐ ܘܰܐܚܕܽܘܢܝ ܨܰܘܖ̈ܳܢܶܐ ܐܰܝܟ݂ ܨܰܘܖ̈ܳܢܶܐ ܕܝܳܠܶܕܬܳܐ. ܙܳܥܶܬ݂ ܕܠܳܐ ܐܶܫܡܰܥ. ܘܶܐܬ݁ܕܰܠܚܶܬ݂ ܕܠܳܐ ܐܶܚܙܶܐ.
Isa 21:4 ܛܥܳܐ ܠܶܒܝ: ܘܨܰܘܖ̈ܳܢܶܐ ܐܰܙܺܝܥܽܘܢܝ ܘܫܽܘܦܖ̈ܶܐ ܕܨܶܒܝܳܢܝ ܣܳܡܘ ܠܺܝ ܠܣܽܘܪܳܕ݂ܳܐ.
Isa 21:5 ܛܰܝܶܒܘ ܦܳܬ݂ܽܘܖ̈ܶܐ: ܕܽܘܩܘ ܕܰܘ̈ܩܶܐ. ܐܰܟ݂ܽܘܠܘ ܘܶܐܫܬܰܘ. ܩܽܘܡܘ ܪܰܘܖ̈ܒܳܢܶܐ: ܡܫܽܘܚܘ ܣܰܟܖ̈ܶܐ.
Isa 21:6 ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܙܶܠ ܐܰܩܺܝܡ ܕܰܘܩܳܐ: ܕܡܶܕܶܡ ܕܚܳܙܶܐ: ܢܚܰܘܶܐ.
Isa 21:7 ܘܰܚܙܳܐ ܪܟ݂ܽܘܒܳܐ ܕܰܬ݂ܪܶܝܢ ܦܰܖ̈ܳܫܺܝܢ: ܕܰܪܟ݂ܺܝܒ ܚܡܳܪܳܐ: ܘܕܰܪܟ݂ܺܝܒ ܓܰܡܠܳܐ: ܘܨܳܬ݂ ܫܶܡܥܳܐ ܣܰܓܺܝܐܳܐ.
Isa 21:8 ܘܰܩܪܳܐ ܕܰܘܩܳܐ ܒܶܐܕ݂ܢܰܝ̈: ܘܶܐܡܰܪ: ܐܶܢܳܐ ܡܳܪܝܳܐ ܩܳܐܶܡ ܐ̱ܢܳܐ ܐܰܡܺܝܢܳܐܺܝܬ݂ ܒܺܐܝܡܳܡܳܐ: ܘܥܰܠ ܡܰܛܰܪܬ݁ܝ ܩܳܐܶܡ ܐ̱ܢܳܐ ܟܽܠܗܽܘܢ ܠܰܝ̈ܠܰܘ̈ܳܬ݂ܳܐ.
Isa 21:9 ܘܗܐ ܐܶܬ݂ܳܐ ܓܰܒܪܳܐ ܡ̣ܶܢ ܖ̈ܳܟ݂ܒܶܐ ܕܦܰܖ̈ܳܫܶܐ: ܘܰܥ̣ܢܳܐ ܘܶܐܡܰܪ: ܢܶܦܠܰܬ: ܢܶܦܠܰܬ: ܒܳܒܶܠ. ܘܟܽܠܗܽܘܢ ܐܰܠܳܗ̈ܶܝܗ̇ ܓܠܺܝ̈ܦܶܐ ܐܶܬ݁ܬܰܒܰܪܘ ܒܰܐܪܥܳܐ: ܡ̣ܶܢ ܚܨܳܕ݂ ܘܡ̣ܶܢ ܒܠܰܝ ܐܶܕܰܪ.
Isa 21:10 ܡܶܕܶܡ ܕܫܶܡܥܶܬ݂ ܡ̣ܶܢ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܚܳܘܺܝܬ݁ܟ݂ܽܘܢ.
Isa 21:11 ܡܰܫܩܠܳܐ ܕܕ݂ܽܘܡܳܐ. ܠܺܝ ܩܪܳܐ ܡ̣ܶܢ ܣܳܥܺܝܪ ܢܳܛܽܘܪܳܐ ܕܰܒܠܺܠܝܳܐ.
Isa 21:12 ܐܶܡܰܪ ܢܳܛܽܘܪܳܐ: ܐܶܬ݂ܳܐ ܨܰܦܪܳܐ ܐܳܦ ܠܺܠܝܳܐ. ܐܶܢ ܒܳܥܶܝܢ ܐܰܢ̱ܬ݁ܽܘܢ ܒܥܰܘ: ܬܽܘܒ ܐܳܬ݁ܶܝܢ ܐܰܢ̱ܬ݁ܽܘܢ.
Isa 21:13 ܡܰܫܩܠܳܐ ܕܥܰܪܰܒܳܝܳܐ ܒܪܰܡܫܳܐ ܒܥܳܒܳܐ ܬܒܽܘܬܽܘܢ: ܒܰܫܒܺܝܠܳܐ ܕܕ݂ܽܘܪܢܺܝܡ.
Isa 21:14 ܠܽܐܘܪܰܥ ܨܗܰܝ̈ܳܐ ܐܰܝܬܰܘ ܡܰܝ̈ܳܐ: ܥܳܡܽܘܖ̈ܶܐ ܕܰܐܪܥܳܐ ܕܬܰܝܡܢܳܐ. ܒܠܰܚܡܟ݂ܽܘܢ ܐܰܪܽܘܥܘ ܠܰܡܒܰܕܖ̈ܶܐ.
Isa 21:15 ܡܶܛܽܠ ܕܡ̣ܶܢ ܩܕ݂ܳܡ ܣܰܦܣܺܪܳܐ ܐܶܬ݂ܒܰܕܰܪܘ: ܘܡ̣ܶܢ ܩܕ݂ܳܡ ܚܰܪܒܳܐ ܕܰܠܛܺܝܫܳܐ: ܘܡ̣ܶܢ ܩܕ݂ܳܡ ܩܶܫܬܳܐ ܕܡܰܠܝܳܐ: ܘܡ̣ܶܢ ܩܕ݂ܳܡ ܥܽܘܫܢܳܐ ܕܰܩܪܳܒܳܐ.
Isa 21:16 ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܒܡܶܫܠܰܡ ܫܰܢ̱ܬܳܐ ܐܰܝܟ݂ ܫܢܰܝ̈ܳܐ ܕܰܐܓܺܝܪܳܐ: ܢܣܽܘܦ ܟܽܠܶܗ ܐܺܝܩܳܪܳܐ ܕܩܶܕ݂ܳܪ.
Isa 21:17 ܘܫܰܪܟܳܐ ܕܡܶܢܝܳܢܳܐ ܕܩܰܫ̈ܳܬܳܐ: ܓܰܒܖ̈ܶܐ ܕܰܒܢܰܝ̈ ܩܶܕܳܪ ܢܶܙܥܪܽܘܢ: ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܰܠܶܠ.
Isa 22:1 ܡܰܫܩܠܳܐ ܕܢܰܚܠܳܐ ܕܚܰܙܝܽܘܢ. ܡܳܢܳܐ ܐܺܝܬ݂ ܠܶܟ݂ܝ ܗܳܪܟܳܐ: ܕܰܣܠܶܩܬ݁ܝ ܒܳܠܶܟ݂ܝ ܠܐܶܓܳܪܳܐ.
Isa 22:2 ܕܠܽܘܚܝܳܐ ܐܶܬܡܠܺܝܬ݁ܝ ܩܪܺܝܬ݂ܳܐ ܩܳܠܳܐ ܐܶܬܡܠܺܝܬ݁ܝ ܩܪܺܝܬ݂ܳܐ ܥܰܫܺܝܢܬܳܐ ܩܛܺܝܠܰܝ̈ܟܝ ܠܳܐ ܗܘܰܘ ܩܛܺܝ̈ܠܶܐ ܕܣܰܝܦܳܐ: ܐܳܦܠܳܐ ܡܺܝ̈ܬܶܐ ܕܰܩܪܳܒܳܐ.
Isa 22:3 ܟܽܠܗܽܘܢ ܫܰܠܺܝܛܳܢܰܝ̈ܟܝ ܢܳܕܘ ܐܰܟ݂ܚܕ݂ܳܐ ܡ̣ܶܢ ܩܶܫܬܳܐ ܐܶܬ݂ܳܐܣܰܪܘ. ܕܶܐܫܬܚܰܪܘ ܒܶܟ݂ܝ: ܐܰܟ݂ܚܕܳܐ ܐܶܬ݂ܳܐܣܰܪܘ: ܘܰܠܪܽܘܚܩܳܐ ܥܪܰܩܘ.
Isa 22:4 ܡܶܛܽܠ ܗܳܢܳܐ ܐܶܡ̇ܪܶܬ݂: ܫܽܘܒܩܽܘܢܝ ܐܶܬ݂ܡܰܪܡܰܪ ܒܰܒܟ݂ܳܬ݂ܳܐ ܘܠܳܐ ܬܶܐܠܨܽܘܢ ܠܰܡܒܰܝܳܐܽܘܬܰܢܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ.
Isa 22:5 ܡܶܛܽܠ ܕܝܰܘܡܳܐ ܕܰܕ݂ܠܽܘܚܝܳܐ ܘܕܰܕ݂ܝܳܫܳܐ ܘܕܰܒܟ݂ܳܬ݂ܳܐ: ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܢܰܚܠܳܐ ܕܚܶܙܝܽܘܢ. ܒܨܳܐ ܫܽܘܖ̈ܶܐ: ܘܰܓܥܳܐ ܥܰܠ ܛܽܘܖ̈ܶܐ.
Isa 22:6 ܘܥܺܝܠܳܡ ܫܩܰܠ ܩܛܺܪܩܳܐ: ܒܖ̈ܳܟ݂ܒܶܐ ܕܐ̱ܢܳܫܳܐ ܦܰܖ̈ܳܫܶܐ. ܘܫܽܘܪܳܐ ܓܠܳܐ ܣܰܟܖ̈ܶܐ.
Isa 22:7 ܘܢܶܗܘܽܘܢ ܓܒܰܝ̈ܳܐ ܕܥܽܘܡܩܰܝ̈ܟܝ ܡܠܶܝܢ ܡܰܖ̈ܟܒܳܬ݂ܳܐ. ܘܦܰܖ̈ܳܫܶܐ ܢܶܣܬܰܕ݂ܪܽܘܢ ܥܰܠ ܬܰܖ̈ܥܶܐ.
Isa 22:8 ܘܺܝܗܽܘܕܳܐ ܢܶܓܠܶܐ ܣܶܕ݂ܖ̈ܶܐ. ܘܬܶܚܙܶܐ ܒܝܰܘܡܳܐ ܗܰܘ ܙܰܝܢܳܐ ܕܒܶܝܬ݂ ܥܳܒܳܐ.
Isa 22:9 ܘܬ݂ܽܘܖ̈ܥܳܬ݂ܳܐ ܕܰܩܪܺܝܬܶܗ ܕܕܰܘܺܝܕ݂ ܚܙܰܝܬ݁ܽܘܢ ܕܰܣܓܺܝ̈ ܘܰܟ݂ܢܰܫܬ݁ܽܘܢ ܡܰܝ̈ܳܐ ܕܝܰܡܬ݂ܳܐ ܬܰܚܬܳܝܬܳܐ.
Isa 22:10 ܘܰܡܠܰܝܬ݁ܽܘܢ ܒ̈ܳܬ݁ܶܐ ܕܽܐܘܪܺܫܠܶܡ. ܘܰܥܩܰܪܬ݁ܽܘܢ ܒ̈ܳܬ݁ܶܐ: ܕܬܰܥܫܢܽܘܢ ܫܽܘܪܳܐ.
Isa 22:11 ܘܩܳܒܝܳܬ݂ܳܐ ܥ̣ܒܰܕܬ݁ܽܘܢ ܒܶܝܬ݂ ܫܽܘܪܳܐ ܠܡܰܝ̈ܳܐ ܕܝܰܡܬ݂ܳܐ ܥܰܬ݁ܺܝܩܬܳܐ. ܘܠܳܐ ܚܳܪܬ݁ܽܘܢ ܠܥܳܒܽܘܕ݂ܳܗ̇ ܘܰܠܓܳܒܽܘܠܳܗ̇ ܡ̣ܶܢ ܪܽܘܚܩܳܐ ܠܳܐ ܚܙܰܝܬ݁ܽܘܢ.
Isa 22:12 ܘܰܩܪܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܝܰܘܡܳܐ ܗܰܘ: ܠܰܒܟ݂ܳܬ݂ܳܐ ܘܰܠܡܰܖ̈ܩܕ݂ܳܬ݂ܳܐ ܘܰܠܩܽܘ̈ܕ݂ܝܳܬ݂ܳܐ: ܘܠܰܟ݂ܒܳܢܳܐ ܕܣܰܩ̈ܶܐ.
Isa 22:13 ܘܗܳܐ ܒܽܘܣܳܡܳܐ ܘܚܰܕ݂ܽܘܬ݂ܳܐ: ܢܶܟܣܬ݂ܳܐ ܕܬܰܘܖ̈ܶܐ: ܘܢܶܟܣܬ݂ܳܐ ܕܥܳܢ̈ܳܐ: ܘܡܶܐܟ݂ܽܘܠܬܳܐ ܕܒܶܣܪܳܐ: ܘܡܰܫܬܝܳܐ ܕܚܰܡܪܳܐ. ܢܶܐܟ݂ܽܘܠ ܘܢܶܫܬ݁ܶܐ: ܡܶܛܽܠ ܕܰܡܚܳܪ ܢܡܽܘܬ݂.
Isa 22:14 ܓܰܠܝܳܐ ܗ̱ܝ ܒܶܐܕ݂ܢܰܝ̈ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܰܪ: ܠܳܐ ܬܶܣܒܽܘܢ ܠܟ݂ܽܘܢ ܚܛܺܝܬ݂ܳܐ ܗܳܕܶܐ ܥܕܰܡܳܐ ܕܰܬ݂ܡܽܘܬ݂ܽܘܢ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ.
Isa 22:15 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܙܶܠ ܠܘܳܬ݂ ܣܰܘܟܳܢ ܗܳܢܳܐ: ܠܘܳܬ݂ ܫܰܒܢܳܐ ܪܰܒܒܰܝܬܳܐ: ܘܶܐܡܰܪ ܠܶܗ.
Isa 22:16 ܡܳܢܳܐ ܥܳܒܕ݂ ܐܰܢ̱ܬ݁ ܗܳܪܟܳܐ: ܘܡܳܢܳܐ ܐܺܝܬ݂ ܠܳܟ݂ ܗܳܪܟܳܐ. ܕܰܢܩܰܪܬ݁ ܠܳܟ݂ ܗܳܪܟܳܐ ܩܰܒܪܳܐ. ܢܳܩܰܪ ܒܪܰܘܡܳܐ ܩܰܒܪܶܗ: ܘܪܳܫܶܡ ܒܟܺܐܦܳܐ ܡܰܫܪܝܶܗ.
Isa 22:17 ܗܳܐ ܡܳܪܝܳܐ ܡܶܫܕܶܐ ܫܳܕܶܐ ܠܳܟ݂ ܓܰܒܪܳܐ: ܘܡܶܛܥܳܐ ܛܳܥܶܐ ܠܳܟ݂.
Isa 22:18 ܢܶܐܠܨܳܟ݂ ܒܽܐܘܠܨܳܢܳܐ ܐܰܝܟ݂ ܐܽܘܠܨܳܢܳܐ ܕܶܐܣܦܺܝܪܳܐ: ܒܰܐܪܥܳܐ: ܪܘܰܚܬ݂ܳܐ ܕܺܐܝ̈ܕܰܝܳܐ ܬܰܡܳܢ ܬܡܽܘܬ݂: ܘܬܰܡܳܢ ܡܰܪܟܰܒܬ݂ܳܐ ܕܺܐܝܩܳܪܳܟ݂: ܨܰܥܪܳܐ ܕܒܶܝܬ݂ ܡܳܪܳܟ݂.
Isa 22:19 ܘܶܐܗܰܓܡܳܟ݂ ܡ̣ܶܢ ܐܺܝܩܳܪܳܟ݂: ܘܶܐܣܰܚܦܳܟ݂ ܡ̣ܶܢ ܩܝܳܡܳܟ݂.
Isa 22:20 ܘܢܶܗܘܶܐ ܒܝܰܘܡܳܐ ܗܰܘ: ܐܳܡܰܪ ܡܳܪܝܳܐ: ܐܶܩܪܶܐ ܠܥܰܒܕܝ ܐܶܠܝܰܩܺܝܡ ܒܰܪ ܚܶܠܰܩܝܳܐ.
Isa 22:21 ܘܰܐܠܒܶܫܺܝܘܗܝ ܟܽܘܬ݁ܺܝܢܳܟ݂. ܘܰܒܗܶܡܝܳܢܳܟ݂ ܐܶܚܰܙܩܺܝܘܗܝ. ܘܫܽܘܠܛܳܢܳܟ݂ ܐܶܬ݁ܶܠ ܒܺܐܝܕ݂ܰܘ̈ܗܝ ܘܢܶܗܘܶܐ ܐܰܒܳܐ ܠܥܳܡܽܘܖ̈ܶܐ ܕܽܐܘܪܺܫܠܶܡ: ܘܰܠܓܰܒܖ̈ܶܐ ܕܒܶܝܬ݂ ܝܺܗܽܘܕ݂ܳܐ.
Isa 22:22 ܘܰܢܣܺܝܡ ܩܠܺܝܕܳܐ ܕܒܶܝܬ݂ ܕܰܘܺܝܕ݂ ܥܰܠ ܟܰܬ݂ܦܶܗ. ܘܢܶܦܬܰܚ: ܘܠܰܝܬ݁ ܕܢܶܐܚܽܘܕ݂. ܘܢܶܐܚܽܘܕ݂ ܘܠܰܝܬ݁ ܕܢܶܦܬܰܚ.
Isa 22:23 ܘܶܐܩܫܶܝܘܗܝ ܣܶܟܬ݂ܳܐ ܒܰܐܬ݂ܪܳܐ ܡܗܰܝܡܢܳܐ. ܘܢܶܗܘܶܐ ܟܽܘܪܣܝܳܐ ܕܺܐܝܩܳܪܳܐ ܠܒܶܝܬ݂ ܐܰܒܽܘܗܝ.
Isa 22:24 ܘܢܶܬ݁ܠܽܘܢ ܥܠܰܘܗ̱ܝ ܟܠܶܗ ܐܺܝܩܳܪܳܐ ܕܒܶܝܬ݂ ܐܰܒܽܘܗܝ: ܡܝܰܩܪܳܐ ܘܰܡܫܰܒܚܳܐ: ܘܟ݂ܽܠ ܡܳܐܢܳܐ ܙܥܽܘܪܳܐ: ܡ̣ܶܢ ܡܳܐܢܳܐ ܕܰܙܡܳܪܳܐ: ܘܰܥܕܰܡܳܐ ܠܡܳܐܢܳܐ ܕܟܶܢܳܪܳܐ. 
Isa 22:25 ܒܝܰܘܡܳܐ ܗܰܘ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܶܬ݂ܥܩܰܪ ܣܶܟܬ݂ܳܐ ܕܰܢܩܺܝܫܳܐ ܒܰܐܬ݂ܪܳܐ ܡܗܰܝܡܢܳܐ. ܘܬܶܣܬ݁ܚܶܦ ܘܬܶܦܶܠ. ܘܢܺܐܒܰܕ݂ ܫܩܳܠܳܐ ܕܣܺܝܡ ܥܠܶܝܗ̇: ܡܶܛܽܠ ܕܡܳܪܝܳܐ ܡܰܠܶܠ.
Isa 23:1 ܡܰܫܩܠܳܐ ܕܨܽܘܪ: ܐܰܝ̈ܠܠܺܝܢ. ܐܶܠܦ̈ܶܐ ܕܬܰܪܫܺܝܫ ܡܶܛܽܠ ܕܶܐܬ݂ܒܙܶܙ ܡ̣ܶܢ ܒܰܝܬܳܐ: ܡܰܝܬ݁ܝܳܢܳܐ. ܘܡ̣ܶܢ ܐܰܪܥܳܐ ܕܟ݂ܳܬ݂ܺܝܡ ܐܶܬ݂ܓܠܺܝ ܠܰܢ.
Isa 23:2 ܫܬ݂ܽܘܩܘ ܥܳܡܽܘܖ̈ܶܐ ܕܓܳܙܰܪܬܳܐ: ܬܰܓܳܪܳܐ ܕܨܰܝܕܳܢ ܕܥܳܒܰܪ ܒܝܰܡܳܐ.
Isa 23:3 ܡܠܽܘܐܳܟ݂ ܒܡܰܝ̈ܳܐ ܣܰܓ݁ܺܝ̈ܐܶܐ: ܙܰܪܥܳܐ ܕܬܰܓܳܪܳܐ ܚܨܳܕ݂ܳܐ ܕܢܰܗܪܳܐ. ܥܠܰܠܬܶܗ ܗܘܳܬ݂ ܬܶܐܓܽܘܪܬܳܐ ܠܥܰܡ̈ܡܶܐ.
Isa 23:4 ܒܗܰܬ݂ܝ ܨܰܝܕܳܢ: ܡܶܛܽܠ ܕܶܐܡܰܪ ܝܰܡܳܐ ܘܥܽܘܫܢܶܗ ܕܝܰܡܳܐ: ܠܳܐ ܚܰܒܠܶܬ݂: ܘܠܳܐ ܝܶܠܕܶܬ݂. ܘܠܳܐ ܪܰܒܺܝܬ݂ ܓܰܕܽܘ̈ܕܶܐ: ܘܳܐܦܠܳܐ ܪܰܡܪܡܶܬ݂ ܒܬ݂ܽܘ̈ܠܳܬ݂ܳܐ.
Isa 23:5 ܡܳܐ ܕܶܐܫܬ݁ܡܰܥ ܠܡܶܨܪܶܝܢ: ܚܶܒ̈ܠܶܐ ܢܶܐܚܕܽܘܢ ܐܶܢܽܘܢ: ܐܰܝܟ݂ ܫܶܡܥܳܐ ܕܨܽܘܪ.
Isa 23:6 ܥܒܰܪܘ ܠܬܰܪܫܺܝܫ: ܐܰܝܠܶܠܘ ܥܳܡܽܘܖ̈ܶܐ ܕܓܳܙܰܪܬܳܐ.
Isa 23:7 ܗܳܕܳܐ ܗ̱ܝ ܠܟ݂ܽܘܢ ܥܰܫܺܝܢܬܳܐ ܕܡ̣ܶܢ ܝܰܘ̈ܡܳܬܳܐ ܩܰܕ݂ܡܳܝ̈ܶܐ ܩܕ݂ܳܡܶܝܗ̇ ܢܺܐܙ̈ܳܠ̄ܢ ܖ̈ܶܓܠܶܝܗ̇ ܕܬܶܥܡܰܪ ܒܪܽܘܚܩܳܐ.
Isa 23:8 ܡܰܢܽܘ ܐܶܬ݂ܡܰܠܰܟ݂ ܗܳܟ݂ܰܢܳܐ ܥܰܠ ܨܽܘܪ ܡܟܰܠܰܠܬܳܐ. ܕܬܰܓܳܖ̈ܶܝܗ̇ ܪܰܘܖ̈ܒܳܢܶܐ: ܘܰܟ݂ܢܰܥܢܳܝ̈ܶܝܗ̇ ܝܰܩܺܝܖ̈ܶܝܗ̇ ܕܰܐܪܥܳܐ.
Isa 23:9 ܡܳܪܝܳܐ ܚܰܝܠܬ݂ܳܢܳܐ ܐܶܬ݂ܪܰܥܺܝ: ܠܰܡܒܰܛܳܠܽܘ ܐܺܝܩܳܪܳܐ ܕܟ݂ܽܠ ܚܺܝܠ: ܘܠܰܡܨܰܥܳܪܽܘ ܠܟܽܠܗܽܘܢ ܝܰܩܺܝܖ̈ܶܝܗ̇ ܕܰܐܪܥܳܐ.
Isa 23:10 ܥܒܰܪܝ ܠܰܐܪܥܶܟ݂ܝ ܐܰܝܟ݂ ܢܰܗܪܳܐ ܒܰܪܬ݂ ܬܰܪܫܺܝܫ ܠܰܝܬ݁ ܬܽܘܒ ܕܕܳܚܶܩ ܠܶܟ݂ܝ.
Isa 23:11 ܐܺܝܕܶܗ ܐܰܪܺܝܡ ܥܰܠ ܝܰܡܳܐ: ܘܰܐܪܓܶܙ ܡܰܠܟ̈ܘܳܬ݂ܳܐ. ܡܳܪܝܳܐ ܦܩܰܕ݂ ܥܰܠ ܟܢܰܥܢ ܕܢܳܘܒܶܕ݂ ܥܰܫܺܝ̈ܢܶܝܗ̇.
Isa 23:12 ܘܶܐܡܰܪ: ܠܳܐ ܬܽܘܣܦܺܝܢ ܬܽܘܒ ܠܡܶܬ݂ܥܰܫܳܢܽܘ: ܛܠܺܝܡܬܳܐ ܒܬ݂ܽܘܠܬܳܐ ܒܰܪܬ݂ ܨܰܝܕܳܢ. ܩܽܘܡܝ ܥܒܰܪܝ ܠܟ݂ܳܬ݂ܺܝܡ ܐܳܦ ܬܰܡܳܢ ܠܳܐ ܢܢܺܝܚ ܠܶܟ݂ܝ.
Isa 23:13 ܗܳܐ ܐܰܪܥܳܐ ܕܟܰܠ̈ܕܳܝܶܐ: ܗܳܢܳܐ ܗ̱ܘ̣ ܥܰܡܳܐ ܕܠܳܐ ܗ̱ܘܳܐ ܐܳܬ݂ܽܘܪܳܝܳܐ ܥܰܒܕܶܗ ܠܪܽܘܚܳܐ. ܘܰܐܩܺܝܡܘ ܒܳܨܽܘܝ̈ܶܐ. ܒܨ̣ܰܘ ܣܳܚܖ̈ܳܬܶܗ̇: ܘܥܰܒܕܽܘܗ̇ ܠܡܰܦܽܘܠܬܳܐ.
Isa 23:14 ܐܰܝ̈ܠܠܺܝܢ ܐܰܠ̈ܦܶܐ ܕܬܰܪܫܺܝܫ: ܡܶܛܽܠ ܕܶܐܬ݂ܒܙܶܙ ܥܽܘܫܢܟܶܝܢ.
Isa 23:15 ܢܶܗܘܶܐ ܕܶܝܢ ܒܝܰܘܡܳܐ ܗܰܘ: ܬܶܬ݁ܛܥܶܐ ܨܽܘܪ ܫܰܒܥܺܝܢ ܫܢܺܝ̈ܢ: ܐܰܝܟ݂ ܝܰܘܡܰܝ̈ ܡܰܠܟܳܐ ܚܰܕ݂. ܘܡ̣ܶܢ ܒܳܬܰܪ ܫܰܒܥܺܝܢ ܫܢܺܝ̈ܢ: ܢܶܙܡܪܽܘܢ ܠܨܽܘܪ ܙܡܺܝܪܬܳܐ ܕܙܳܢܺܝܬ݂ܳܐ.
Isa 23:16 ܣܰܒܝ ܟܶܢܳܪܳܐ: ܘܶܐܬ݂ܟܪܰܟܝ ܩܪܺܝܬ݂ܳܐ: ܙܳܢܺܝܬ݂ܳܐ ܕܶܐܬ݁ܛܰܥܝܰܬ. ܩܽܘܫܝ ܫܰܦܺܝܪ: ܐܰܣܓܳܝ ܙܡܳܪܳܐ: ܕܬܶܬ݁ܕܰܟ݂ܪܺܝܢ.
Isa 23:17 ܘܢܶܗܘܶܐ ܡ̣ܶܢ ܒܳܬܰܪ ܫܰܒܥܺܝܢ ܫܢܺܝ̈ܢ: ܢܶܦܩܽܘܕ݂ ܡܳܪܝܳܐ ܠܨܽܘܪ: ܘܢܰܗܦܟ݂ܺܝܗ̇ ܠܰܐܓܺܝܖ̈ܳܬ݂ܳܗ̇. ܘܰܬ݂ܙܰܢܶܐ ܒܟܽܠܗܶܝܢ ܡܰܠ̈ܟܘܳܬ݂ܳܐ ܕܥܰܠ ܐܰܦܰܝ̈ ܐܰܪܥܳܐ.
Isa 23:18 ܘܬܶܗܘܶܐ ܬܶܐܓܽܘܪܬܳܗ̇ ܘܰܐܓܖ̈ܳܬ݂ܳܗ̇ ܩܽܘܕ݂ܫܳܐ ܠܡܳܪܝܳܐ. ܠܳܐ ܢܶܬ݁ܬ݁ܣܺܝ̈ܡܳܢ ܒܶܝܬ݂ ܓܰܙܳܐ: ܘܠܳܐ ܢܶܬ݂ܢܰܛܖ̈ܳܢ. ܐܶܠܳܐ ܠܰܕ݂ܥܳܡܪܺܝܢ ܩܕ݂ܳܡ ܡܳܪܝܳܐ ܬܶܗܘܶܐ ܬܶܐܓܽܘܪܬܳܗ̇: ܠܡܶܐܟܰܠ: ܘܰܠܡܶܣܒܰܥ: ܘܠܰܡܟܰܣܳܝܽܘ ܥܰܬ݁ܺܝܩܶܝ̈ܗ̇.
Isa 24:1 ܗܳܐ ܡܳܪܝܳܐ ܡܚܰܒܶܠ ܐܰܪܥܳܐ: ܘܰܡܬܰܪܰܥ ܠܳܗ̇. ܘܣܳܚܶܦ ܐܰܦܶܝ̈ܗ̇: ܘܰܡܒܰܕܰܪ ܥܳܡܽܘܖ̈ܶܝܗ̇.
Isa 24:2 ܘܢܶܗܘܶܐ ܥܰܡܳܐ ܐܰܝܟ݂ ܟܳܗܢܳܐ: ܘܥܰܒܕܳܐ ܐܰܝܟ݂ ܡܳܪܶܗ: ܘܰܐܡܬ݂ܳܐ ܐܰܝܟ݂ ܡܳܪܬܳܗ̇: ܩܰܢܳܝܳܐ ܐܰܝܟ݂ ܡܙܰܒܢܳܢܳܐ: ܘܝܳܙܽܘܦܳܐ ܐܰܝܟ݂ ܡܰܘܙܦܳܢܳܐ: ܐܰܝܟ݂ ܡܳܪܶܐ ܚܳܘܒܬܶܗ ܕܚܰܝܳܒ ܠܶܗ.
Isa 24:3 ܡܶܬ݂ܚܰܒܳܠܽܘ ܬܶܬ݂ܚܰܒܰܠ ܐܰܪܥܳܐ: ܘܡܶܬ݂ܒܙܳܙܽܘ ܬܶܬ݂ܒܙܶܙ. ܡܶܛܽܠ ܕܡܳܪܝܳܐ ܡܰܠܶܠ̣ ܦܶܬ݂ܓ݂ܳܡܳܐ ܗܳܢܳܐ.
Isa 24:4 ܐܰܠܰܬ ܘܝܶܬ݂ܒܰܬ ܒܶܐܒܠܳܐ ܐܰܪܥܳܐ. ܐܰܠܰܬ ܘܝܶܬ݂ܒܰܬ: ܘܶܐܬ݂ܰܐܒܠܰܬ ܬܺܒܶܝܠ. ܐܶܠܳܐ ܪܰܘܡܳܗ̇ ܕܰܐܪܥܳܐ.
Isa 24:5 ܘܰܐܪܥܳܐ ܐܶܬ݁ܕܰܡܝܰܬ ܠܥܳܡܽܘܖ̈ܶܝܗ̇. ܡܶܛܽܠ ܕܰܥܒܰܪܘ ܢܳܡܽܘܣܳܐ: ܘܚܰܠܶܦܘ ܦܽܘܩܕܳܢܳܐ: ܘܒܰܛܶܠܘ ܩܝܳܡܳܐ ܕܥܳܠܰܡ.
Isa 24:6 ܡܶܛܽܠ ܗܳܠܶܝܢ ܬܶܬ݁ܶܒ ܒܶܐܒܠܳܐ ܐܰܪܥܳܐ. ܘܢܶܬ݂ܚܰܝܒܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܡܶܛܽܠ ܗܳܢܳܐ ܢܶܬ݂ܚܰܪܒܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܘܢܶܫܬܰܚܪܽܘܢ ܐ̱ܢܳܫܳܐ ܩܰܠܺܝܠ.
Isa 24:7 ܝܺܬܶܒ ܒܶܐܒܠܳܐ ܥܳܒܽܘܪܳܐ. ܘܰܐܠܰܝ̈ ܓܽܘܦ̈ܢܶܐ ܘܶܐܬ݁ܬܰܢܰܚܘ ܟܠ ܚܳܕ݂ܝ݂ܰܝ݂̈ ܠܶܒܳܐ.
Isa 24:8 ܒܶܛܠܰܬ ܚܰܕ݂ܽܘܬ݂ܳܐ ܘܰܦ̈ܠܰܓܶܐ. ܘܰܫܠܺܝ ܩܳܠܳܐ ܕܰܕ݂ܝܳܨܳܐ. ܒܶܛܠܰܬ ܚܰܕ݂ܽܘܬ݂ܳܐ ܘܟܶܢܳܖ̈ܶܐ.
Isa 24:9 ܒܰܙܡܳܪܳܐ ܠܳܐ ܢܶܫܬ݁ܽܘܢ ܚܰܡܪܳܐ. ܢܶܡܰܪ ܫܰܟ݂ܪܳܐ ܠܫܳܬ݂ܝܰܘ̈ܗܝ.
Isa 24:10 ܐܶܬ݂ܒܰܙܙܰܬ ܩܪܺܝܬ݂ܳܐ: ܘܶܐܬ݁ܬ݁ܚܶܕ݂ܘ ܟܠ ܒܶܝܬ݂ ܡܰܕܳܢ̈ܶܐ.
Isa 24:11 ܝܺܠܰܠܬܳܐ ܥܰܠ ܚܰܡܪܳܐ ܒܫܽܘܩܳܐ. ܒܶܛܠܰܬ ܟܠܳܗ̇ ܚܰܕ݂ܽܘܬ݂ܳܐ. ܘܰܥܒܰܪ ܕܝܳܨܳܗ̇ ܕܰܐܪܥܳܐ.
Isa 24:12 ܘܶܐܫܬ݁ܚܰܪ ܒܰܩܪܺܝܬ݂ܳܐ ܚܒܳܠܳܐ ܘܕ݂ܽܘܘܳܢܳܐ ܢܦܰܣܶܩ ܬܰܖ̈ܥܶܝܗ̇.
Isa 24:13 ܗܳܟ݂ܰܢܳܐ ܢܶܗܘܶܐ ܒܓܰܘܳܗ̇ ܕܰܐܪܥܳܐ ܒܰܝܢܳܬ݂ ܥܰܡ̈ܡܶܐ: ܐܰܝܟ݂ ܚܒܳܛܳܐ ܕܙܰܝܬܳܐ: ܘܰܐܝܟ݂ ܒܽܘܥܳܪܳܐ ܡܳܐ ܕܰܓܡܰܪ ܩܛܳܦܳܐ.
Isa 24:14 ܗܶܢܽܘܢ ܢܪܺܝܡܽܘܢ ܩܳܠܗܽܘܢ ܘܰܢܫܰܒܚܽܘܢ ܒܓܰܐܝܽܘܬܶܗ ܕܡܳܪܝܳܐ. ܘܢܶܨܗܠܽܘܢ ܡ̣ܶܢ ܝܰܡܳܐ.
Isa 24:15 ܡܶܛܽܠ ܗܳܢܳܐ ܒܬܶܫܒܽܘܚܬܳܐ ܫܰܒܰܚܘ ܠܡܳܪܝܳܐ: ܘܰܒܓܰܙܖ̈ܳܬ݂ܳܐ ܕܝܰܡܳܐ ܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Isa 24:16 ܡ̣ܶܢ ܟܶܢ̈ܦܶܝܗ̇ ܕܰܐܪܥܳܐ ܙܡܺܝܖ̈ܳܬ݂ܳܐ ܫ̣ܡܰܥܢ: ܚܰܝܠܳܐ ܕܙܰܕܺܝܩܳܐ ܕܳܐܡܰܪ: ܐ̱ܪܳܙ ܠܺܝ: ܐ̱ܪܳܙ ܠܺܝ: ܐܽܘܝ ܠܺܝ: ܥܳܘܳܠܳܐ ܐܰܥܠܺܝܘ: ܥܳܘܳܠܳܐ ܥܰܘܠܳܐ ܐܰܥܠܺܝܘ.
Isa 24:17 ܕܶܚܠܬܳܐ ܘܓܽܘܡܳܨܳܐ: ܘܦܰܚܳܐ ܥܠܰܝܟ: ܥܰܡܽܘܪܳܐ ܕܰܐܪܥܳܐ.
Isa 24:18 ܘܡܰܢ ܕܢܶܥܪܽܘܩ ܡ̣ܶܢ ܩܳܠܳܐ ܕܕܶܚܠܬ݂ܳܐ: ܢܶܦܶܠ ܒܓܽܘܡܳܨܳܐ. ܘܡܰܢ ܕܢܶܣܰܩ ܡ̣ܶܢ ܓܰܘ ܓܽܘܡܳܨܳܐ: ܢܶܬ݁ܬ݁ܚܶܕ݂ ܒܦܰܚܳܐ. ܡܶܛܽܠ ܕܡܰܣܘ̈ܟܶܐ ܡ̣ܶܢ ܡܪܰܘܡܳܐ ܐܶܬ݂ܦܬܰܚܘ: ܘܙܳܥ ܫܶܬܶܐܣܶܝ̈ܗ̇ ܕܰܐܪܥܳܐ.
Isa 24:19 ܡܙܳܥ ܬܙܽܘܥ ܐܰܪܥܳܐ: ܘܰܡܕ݂ܳܠ ܬܕ݂ܽܘܠ ܐܰܪܥܳܐ: ܘܰܡܡܳܛ ܬܡܽܘܛ ܐܰܪܥܳܐ.
Isa 24:20 ܘܰܡܙܳܥ ܬܙܽܘܥ ܐܰܪܥܳܐ ܐܰܝܟ݂ ܪܰܘܝܳܐ ܘܰܬ݂ܢܽܘܕ݂ ܐܰܝܟ݂ ܥܰܪܙܳܠܳܐ. ܘܢܶܥܫܰܢ ܥܠܶܝܗ̇ ܥܳܘܠܳܗ̇: ܘܬܶܦܶܠ ܘܠܳܐ ܬܰܘܣܶܦ ܠܰܡܩܳܡ.
Isa 24:21 ܒܶܗ ܒܝܰܘܡܳܐ ܗܰܘ: ܢܶܦܩܽܘܕ݂ ܡܳܪܝܳܐ ܥܰܠ ܚܰܝ̈ܠܶܐ ܕܪܰܘܡܳܐ ܒܪܰܘܡܳܐ: ܘܥܰܠ ܡܰܠ̈ܟܶܐ ܕܰܐܪܥܳܐ ܒܰܐܪܥܳܐ.
Isa 24:22 ܘܢܶܟ݂ܢܫܽܘܢ ܟܢܽܘܫܝܳܐ ܥܰܠ ܐܰܣܺܝܪ ܓܽܘܒܳܐ. ܘܢܶܬ݂ܚܰܫܒܽܘܢ ܥܰܠ ܚܒܺܝܫܳܐ. ܘܰܠܣܽܘܓ݂ܳܐܐ ܕܝܰܘ̈ܡܳܬܳܐ ܢܶܬ݂ܦܰܪܩܽܘܢ.
Isa 24:23 ܘܢܶܚܦܽܘܪ ܣܰܗܪܳܐ: ܘܢܶܒܗܰܬ݂ ܫܶܡܫܳܐ. ܡܶܛܽܠ ܕܰܐܡܠܶܟ݂ ܡܳܪܝܳܐ ܚܰܝܠܬ݂ܳܢܳܐ: ܒܛܽܘܪܳܐ ܕܨܶܗܝܽܘܢ: ܘܒܽܐܘܪܺܫܠܶܡ ܘܰܩܕ݂ܳܡ ܩܰܕܺܝܫܰܘ̈ܗܝ ܢܶܫܬܰܒܰܚ.
Isa 25:1 ܡܳܪܝܳܐ ܐܰܠܳܗܝ ܐܰܢ̱ܬ݁: ܐܶܪܰܡܪܡܳܟ݂: ܘܰܐܘܕܶܐ ܠܰܫܡܳܟ݂. ܕܰܥܒܰܕܬ݁ ܕܽܘܡܳܪܳܐ ܘܬܰܪܥܺܝܬ݂ܳܐ ܡܗܰܝܡܰܢܬܳܐ. ܡ̣ܶܢ ܪܽܘܚܩܳܐ ܐܰܡܶܝܢ.
Isa 25:2 ܡܶܛܽܠ ܕܰܥܒܰܕܬ݁ ܩܪܺܝܬ݂ܳܐ ܠܝܰܓܪܳܐ: ܘܰܩܪܺܝܬ݂ܳܐ ܥܰܫܺܝܢܬܳܐ ܠܡܰܦܽܘܠܬܳܐ ܢܳܘܣܳܐ ܕܢܽܘܟ݂ܖ̈ܳܝܶܐ ܠܥܳܠܰܡ ܡ̣ܶܢ ܩܪܺܝܬ݂ܳܐ ܠܳܐ ܢܶܬ݂ܒܢܶܐ.
Isa 25:3 ܡܶܛܽܠ ܗܳܢܳܐ ܢܫܰܒܚܽܘܢܳܟ݂ ܥܰܡ̈ܡܶܐ ܣܰܓܺܝ̈ܐܶܐ. ܘܰܩܪܺܝܬ݂ܳܐ ܕܥܰܡ̈ܡܶܐ ܥܰܫܺܝ̈ܢܶܐ ܢܶܕ݂ܚܠܽܘܢ ܠܳܟ݂.
Isa 25:4 ܡܶܛܽܠ ܕܰܗܘܰܝܬ݁ ܡܣܰܝܥܳܢܳܐ ܠܡܶܣܟܺܢܳܐ: ܘܥܳܕ݂ܽܘܪܳܐ ܠܒܳܝܫܳܐ ܒܽܐܘܠܨܳܢܶܗ: ܣܶܬܳܪܳܐ ܡ̣ܶܢ ܙܳܪܺܝܦܬܳܐ: ܘܛܶܠܳܠܳܐ ܡ̣ܶܢ ܫܰܘܒܳܐ.
Isa 25:5 ܡܶܛܽܠ ܕܪܽܘܚܳܐ ܕܥܰܫܺܝܢܳܐ ܐܰܝܟ݂ ܙܳܪܺܝܦܬܳܐ ܒܶܐܣܬ݂ܳܐ: ܘܰܐܝܟ݂ ܛܶܠܳܠܳܐ ܒܫܰܘܒܳܐ. ܪܳܡܽܘܬ݂ܳܐ ܕܢܽܘܟ݂ܖ̈ܳܝܶܐ ܬܶܬ݂ܡܰܟܰܟ݂: ܘܫܰܘܒܳܐ ܒܛܶܠܳܠܳܐ ܕܰܥܢܳܢ̈ܶܐ. ܫܰܒܽܘܩܳܐ ܕܥܰܫܺܝܢ̈ܶܐ ܢܶܬ݂ܡܰܟܰܟ݂.
Isa 25:6 ܘܢܶܥܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܟܽܠܗܽܘܢ ܥܰܡ̈ܡܶܐ ܒܛܽܘܪܳܐ ܗܳܢܳܐ: ܡܰܫܬ݁ܝܳܐ ܫܰܡܺܝܢܳܐ: ܘܡܰܫܬ݁ܝܳܐ ܢܛܺܝܪܳܐ ܘܫܰܡܺܝܢܳܐ: ܕܡܰܚܝܳܢܰܢ ܫܡܰܝܳܐ ܘܥܰܫܺܝܢܳܐ.
Isa 25:7 ܘܢܶܬ݂ܒܠܰܥ ܒܛܽܘܪܳܐ ܗܳܢܳܐ: ܐܰܦܰܝ̈ ܫܰܠܺܝܛܳܐ ܕܫܰܠܺܝܛ ܗ̱ܘܳܐ ܥܰܠ ܟܽܠܗܽܘܢ ܥܰܡ̈ܡܶܐ. ܘܢܶܟ݂ܣܬ݂ܳܐ ܕܶܐܬ݂ܢܰܟ݂ܣܰܬ ܥܰܠ ܐܰܦܰܝ̈ ܟܽܠܗܽܘܢ ܥܰܡ̈ܡܶܐ.
Isa 25:8 ܘܢܶܬ݂ܒܰܠܥ ܡܰܘܬܳܐ ܠܙܳܟܽܘ ܠܥܳܠܡܺܝܢ. ܘܢܰܥܒܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܕܶܡܥܬ݂ܳܐ ܡ̣ܶܢ ܟܽܠ ܐܰܦܺܝ̈ܢ. ܘܚܶܣܕܳܐ ܕܥܰܡܶܗ ܢܰܥܒܰܪ ܡ̣ܶܢ ܟܽܠܳܗ̇ ܐܰܪܥܳܐ: ܡܶܛܽܠ ܕܡܳܪܝܳܐ ܡܰܠܶܠ.
Isa 25:9 ܘܬܺܐܡܰܪ ܒܝܰܘܡܳܐ ܗܰܘ: ܗܳܢܰܘ ܡܳܪܝܳܐ ܐܰܠܳܗܰܢ: ܕܣܰܟܺܝܢ ܠܶܗ ܘܢܶܦܪܩܰܢ ܗܳܢܰܘ ܡܳܪܝܳܐ ܐܰܠܳܗܰܢ ܕܣܰܟܺܝܢ ܠܶܗ: ܢܕ݂ܽܘܨ ܢܶܚܕܶܐ ܒܦܽܘܪܩܳܢܶܗ.
Isa 25:10 ܡܶܛܽܠ ܕܬܶܬ݁ܢܺܝܚ ܐܺܝܕܶܗ ܕܡܳܪܝܳܐ ܒܛܽܘܪܳܐ ܗܳܢܳܐ: ܘܢܶܬ݁ܬ݁ܕܺܝܫ ܡܽܘܐܳܒ ܬܚܽܘܬ݂ܰܘܗܝ: ܐܰܝܟ݂ ܕܡܶܬ݁ܬ݁ܕܺܝܫ ܬܶܒܢܳܐ ܒܓܰܪܓܳܪܳܐ.
Isa 25:11 ܘܰܢܦܰܪܶܣ ܐܺܝܕ݂ܰܘ̈ܗܝ ܒܓܰܘܶܗ: ܐܰܝܟ݂ ܕܰܡܦܰܪܶܣ ܣܰܚܳܝܳܐ ܠܡܶܣܚܳܐ ܘܢܶܡܰܟ ܥܽܘܫܢܶܗ ܥܰܡ ܫܽܘܘܳܛܳܐ ܕܺܐܝܕ݂ܰܘ̈ܗܝ.
Isa 25:12 ܘܒܶܝܬ݂ ܡܶܪܕܳܐ ܕܥܽܘܫܢܳܐ ܕܫܽܘܖ̈ܰܝܟܝ ܢܡܰܟܶܟ݂: ܘܰܢܫܰܦܶܠ: ܘܰܢܡܰܛܶܐ ܠܰܐܪܥܳܐ ܥܕܰܡܳܐ ܠܥܰܦܪܳܐ.
Isa 26:1 ܒܶܗ ܒܝܰܘܡܳܐ ܗܰܘ: ܬܶܙܕܰܡܰܪ ܙܡܺܝܪܬܳܐ ܗܳܕܶܐ ܒܰܐܪܥܳܐ ܕܰܝܗܽܘܕ݂: ܩܪܺܝܬ݂ܳܐ ܕܰܥܫܶܢ ܦܽܘܪܩܳܢܳܗ̇: ܣܳܡܘ ܫܽܘܪܳܐ ܘܒܰܪ ܫܽܘܪܳܐ.
Isa 26:2 ܦܬܰܚܘ ܬܰܖ̈ܥܶܐ: ܢܶܥܽܘܠ ܥܰܡܳܐ ܙܰܕܺܝܩܳܐ: ܕܢܳܛܰܪ ܗܰܝܡܳܢܽܘܬ݂ܳܐ: ܕܢܳܛܰܪ ܒܰܫܪܳܪܳܐ.
Isa 26:3 ܬܶܛܰܪ ܠܰܢ ܫܠܳܡܳܐ: ܡܶܛܽܠ ܕܒܳܟ݂ ܣܰܒܰܪܢ ܡܳܪܝܳܐ: ܠܥܳܠܰܡ ܥܰܠܡܺܝܢ.
Isa 26:4 ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܬܰܩܺܝܦܳܐ ܠܥܳܠܡܺܝܢ.
Isa 26:5 ܡܶܛܽܠ ܕܢܰܡܶܟ ܠܰܕ݂ܥܳܡܪܺܝܢ ܒܪܰܘܡܳܐ. ܘܰܩܪܺܝܬ݂ܳܐ ܥܰܫܺܝܢܬܳܐ ܢܡܰܟܟ݂ܺܝܗ̇ ܥܕܰܡܳܐ ܠܰܐܪܥܳܐ. ܘܰܢܡܰܛܶܝܗ ܥܕܰܡܳܐ ܠܥܰܦܪܳܐ.
Isa 26:6 ܬܕ݂ܽܘܫܶܝܗ̇ ܪܶܓܠܳܐ ܕܒܺܝ̈ܫܶܐ: ܘܗܶܠܰܟ݂ܬ݂ܳܐ ܕܡܶܣܟܺܢ̈ܶܐ.
Isa 26:7 ܫܒܺܝܠܳܐ ܬܪܺܝܨ ܠܡܶܣܟܺܢ̈ܶܐ. ܘܰܬ݂ܪܺܝܨܳܐ ܘܫܰܦܝܳܐ ܐܽܘܪܚܳܐ ܕܙܰܕܺܝ̈ܩܶܐ.
Isa 26:8 ܘܳܐܦ ܠܽܐܘܪܚܳܐ ܕܕ݂ܺܝܢܰܝ̈ܟ ܡܳܪܝܳܐ ܣܰܟܺܝܢ ܠܰܫܡܳܟ݂ ܘܰܠܕ݂ܽܘܟ݂ܪܳܢܳܟ݂ ܪܶܓܰܬ ܢܰܦܫܳܟ݂.
Isa 26:9 ܢܰܦܫܝ ܐܶܬ݂ܰܐܘܒܰܬ ܠܳܟ݂ ܒܠܺܠܝܳܐ: ܐܳܦ ܪܽܘܚܝ ܒܓܰܘܝ ܡܩܰܕܡܳܐ ܠܘܳܬ݂ܳܟ݂. ܡܶܛܽܠ ܕܰܐܝܟ݂ ܕܺܝܢܰܝ̈ܟ ܥܰܠ ܐܰܪܥܳܐ ܙܰܕܺܝܩܽܘܬܳܐ ܝܺܠܶܦܘ ܥܳܡܽܘܖ̈ܶܝܗ̇ ܕܬܺܒܶܝܠ.
Isa 26:10 ܐܶܬ݂ܪܰܚܰܩ ܥܳܘܳܠܳܐ ܕܠܳܐ ܢܺܐܠܰܦ ܙܰܕܺܝܩܽܘܬܳܐ. ܡܰܟܣܺܢܽܘܬ݂ܳܐ ܒܰܐܪܥܳܐ ܡܟܰܘܢܳܐ. ܘܠܳܐ ܢܶܚܙܽܘܢ ܒܓܰܐܝܽܘܬܶܗ ܕܡܳܪܝܳܐ.
Isa 26:11 ܡܳܪܝܳܐ ܒܪܳܡܽܘܬ݂ܳܐ ܕܺܐܝܕܰܝ̈ܟ ܠܳܐ ܢܶܚܙܽܘܢ. ܢܶܚܙܽܘܢ ܘܢܶܒܗܬ݂ܽܘܢ ܛܢܳܢܶܗ ܕܥܰܡܳܐ. ܘܰܐܝܟ݂ ܬܰܢܽܘܪܳܐ ܬܶܐܟ݂ܽܘܠ ܐܶܢܽܘܢ ܠܰܒܥܶܠܕܒܳܒܰܝ̈ܟ.
Isa 26:12 ܡܳܪܝܳܐ ܬܶܛܰܪ ܠܰܢ ܫܠܳܡܳܐ: ܡܶܛܽܠ ܕܰܐܝܟ݂ ܟܽܠܗܽܘܢ ܥܒܳܕܰܝ̈ܢ ܥܰܬ݁ܕܶܬ݀݁ ܠܰܢ.
Isa 26:13 ܡܳܪܝܳܐ ܐܰܠܳܗܰܢ: ܗܘܰܘ ܥܠܰܝܢ ܡܳܪܝܳܐ ܠܒܰܪ ܡܶܢܳܟ݂. ܒܰܠܚܽܘܕ݂ ܫܡܳܟ݂ ܕܺܝܠܳܟ݂ ܢܶܬ݂ܕܟܰܪ.
Isa 26:14 ܡܺܝ̈ܬܶܐ ܠܳܐ ܡܰܚܶܝܢ: ܘܓܰܢ̱ܒܳܖ̈ܶܐ ܠܳܐ ܡܩܺܝܡܺܝܢ ܡܶܛܽܠ ܗܳܢܳܐ ܦܩܰܕܬ݁ ܘܕܰܢܶܒܬ݁ ܐܶܢܽܘܢ. ܘܰܐܘܒܶܕܬ݁ ܟܽܠܶܗ ܕܽܘܟ݂ܪܳܢܗܽܘܢ.
Isa 26:15 ܐܰܘܣܶܦܬ݁ ܡܳܪܝܳܐ ܥܰܠ ܥܰܡܳܐ: ܐܰܘܣܶܦܬ݁ ܥܰܠ ܥܰܡܳܐ. ܐܶܬܪܰܚܰܩܬ݁ ܘܰܕ݂ܚܰܩܬ݁ ܟܽܠܗܽܘܢ ܣܰܘ̈ܦܶܝܗ̇ ܕܰܐܪܥܳܐ.
Isa 26:16 ܡܳܪܝܳܐ ܒܽܐܘܠܨܳܢܳܐ ܦܰܩܕܽܘܟ݂: ܘܒܰܚܒܽܘܫܝܳܐ ܠܰܚܶܫܘ ܡܰܪܕܽܘܬ݂ܳܟ݂.
Isa 26:17 ܐܰܝܟ݂ ܒܰܛܢܬ݂ܳܐ ܕܩܰܪܺܝܒܳܐ ܠܡܶܐܠܰܕ݂: ܘܰܡܚܰܒܠܳܐ ܘܡܰܝܠܠܳܐ ܒܚܶܒܠܶܝ̈ܗ̇: ܗܳܟ݂ܰܢܳܐ ܗܘܰܝܢ ܡ̣ܶܢ ܩܕ݂ܳܡܰܝܟ ܡܳܪܝܳܐ.
Isa 26:18 ܒܛܶܢܢ ܘܚܰܒܠܢ ܐܰܝܟ݂ ܗܳܢܶܝܢ ܕܝܳܠ̈ܕܳܢ ܖ̈ܽܘܚܶܐ. ܦܪܽܘܩܰܝܢ ܕܠܳܐ ܢܺܐܒܰܕ݂ ܒܰܐܪܥܳܐ: ܘܠܳܐ ܢܶܦܠܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ.
Isa 26:19 ܢܺܚܽܘܢ ܡܺܝܬܰܝ̈ܟ: ܘܰܫܠܰܕܰܝ̈ܗܽܘܢ ܢܩܽܘ̈ܡܳܢ. ܘܢܶܬ݁ܬ݁ܥܺܝܪܽܘܢ ܘܰܢܫܰܒܚܽܘܢ ܫܳܟ݂ܒܰܝ̈ ܥܰܦܪܳܐ. ܡܶܛܽܠ ܕܛܰܠܳܟ݂ ܛܰܠܳܐ ܗ̱ܘ̣ ܕܢܽܘܗܪܳܐ: ܘܰܐܪܥܳܐ ܕܓܰܢ̱ܒܳܖ̈ܶܐ ܬܣܰܚܶܦ.
Isa 26:20 ܙܶܠ ܥܰܡܝ: ܥܽܘܠ ܠܬ݂ܰܘܳܢܰܝ̈ܟ. ܘܰܐܚܽܘܕ݂ ܬܰܖ̈ܥܰܝܟ ܒܰܐܦܰܝ̈ܟ ܘܶܐܬ݁ܛܰܫܳܐ ܩܰܠܺܝܠ ܙܥܽܘܪ: ܥܰܕ݂ ܥܳܒܰܪ ܪܽܘܓܙܝ.
Isa 26:21 ܡܶܛܽܠ ܕܗܳܐ ܡܳܪܝܳܐ ܢܳܦܶܩ ܡ̣ܶܢ ܐܰܬ݂ܪܶܗ: ܘܦܳܩܶܕ݂ ܥܰܘܠܶܗ ܕܥܳܡܽܘܪܳܐ ܕܰܐܪܥܳܐ ܥܠܰܘܗ̱ܝ. ܘܬܶܓܠܶܐ ܐܰܪܥܳܐ ܕܡܳܗ̇: ܘܠܳܐ ܬܟܰܣܶܐ ܬܽܘܒ ܥܰܠ ܩܛܺܝ̈ܠܶܝܗ̇.
Isa 27:1 ܒܝܰܘܡܳܐ ܗܰܘ: ܢܶܦܩܽܘܕ݂ ܡܳܪܝܳܐ ܒܚܰܪܒܶܗ ܩܫܺܝܬ݂ܳܐ ܘܪܰܒܬ݂ܳܐ ܘܥܰܫܺܝܢܬܳܐ: ܥܰܠ ܠܶܘܝܳܬ݂ܰܢ ܚܶܘܝܳܐ ܚܰܪܡܳܢܳܐ: ܘܥܰܠ ܠܶܘܝܳܬ݂ܰܢ ܚܶܘܝܳܐ ܥܩܰܠܩܠܳܐ. ܘܢܶܩܛܽܘܠ ܠܬܰܢܺܝܢܳܐ ܕܰܒܝܰܡܳܐ.
Isa 27:2 ܒܝܰܘܡܳܐ ܗܰܘ: ܟܰܪܡܳܐ ܕܚܰܡܪܳܐ ܥܢܰܘ ܠܶܗ.
Isa 27:3 ܐܶܢܳܐ ܡܳܪܝܳܐ ܢܳܛܰܪ ܐ̱ܢܳܐ ܠܶܗ: ܐܰܡܺܝܢܳܐܺܝܬ݂ ܐܰܫܩܶܝܘܗܝ: ܘܶܐܦܩܽܘܕ݂ ܥܠܰܘܗ̱ܝ ܒܠܺܠܝܳܐ ܘܒܺܐܝܡܳܡܳܐ ܐܶܛܪܺܝܘܗܝ.
Isa 27:4 ܫܽܘܪܳܐ ܠܰܝܬ݁ ܠܶܟ݂ܝ: ܡܰܢ ܕܶܝܢ ܝܰܗ̱ܒ ܒܶܟ݂ܝ ܝܰܥܪܳܐ ܘܟ݂ܽܘܒܳܐ. ܒܩܽܘܪܒܳܐ ܐܶܦܽܘܚ ܒܶܗ: ܘܰܐܘܩܕ݂ܺܝܘܗܝ ܐܰܟ݂ܚܕ݂ܳܐ.
Isa 27:5 ܐܰܘ ܢܶܐܚܽܘܕ݂ ܒܥܽܘܫܢܝ: ܘܶܐܥܒܶܕ݂ ܠܶܗ ܫܠܳܡܳܐ. ܫܠܳܡܳܐ ܐܶܥܒܶܕ݂ ܠܶܗ.
Isa 27:6 ܐܰܝܠܶܝܢ ܕܡ̣ܶܢ ܥܶܩܳܪܶܗ ܕܝܰܥܩܽܘܒ. ܢܶܓܦܶܐ ܘܢܰܦܪܰܥ ܝܺܣܪܳܐܶܝܠ ܘܢܶܡܠܽܘܢ ܐܰܦܰܝ̈ ܬܺܒܶܝܠ ܦܺܐܖ̈ܶܐ.
Isa 27:7 ܐܰܝܟ݂ ܡܚܽܘܬ݂ܳܐ ܕܰܡܚܳܝܗܝ: ܡܚܳܝܗܝ. ܘܰܐܝܟ݂ ܩܶܛܠܳܐ ܕܩܰܛܠܶܗ: ܩܰܛܠܶܗ.
Isa 27:8 ܒܣܰܐܬ݂ܳܐ ܕܰܐܟܺܝܠ: ܬܕܽܘܢܺܝܘܗܝ: ܒܕܰܪܢܳܐ ܒܪܽܘܚܶܗ ܫܩܺܝܬ݂ܳܐ ܒܝܰܘܡܳܐ ܚܰܡܺܝܡܳܐ.
Isa 27:9 ܡܶܛܽܠ ܗܳܢܳܐ: ܒܗܳܕܶܐ ܢܶܫܬ݁ܒܶܩ ܥܰܘܠܶܗ ܕܝܰܥܩܽܘܒ ܘܰܒܗܳܠܶܝܢ ܟܽܠܗܽܘܢ ܦܺܐܖ̈ܶܐ ܬܶܥܒܰܪ ܚܛܺܝܬܶܗ: ܡܳܐ ܕܣܳܐܶܡ ܟܽܠܗܶܝܢ ܟܺܐܦ̈ܶܐ ܕܡܰܕܒܚܳܐ: ܐܰܝܟ݂ ܟܺܐܦ̈ܶܐ ܕܟܶܠܫܳܐ ܕܡܶܬ݂ܦܰܟ̈ܟܳܢ: ܗܳܟ݂ܰܢܳܐ ܠܳܐ ܢܶܬ݂ܩܰܝܡܽܘܢ ܦܬܰܟ݂ܖ̈ܶܐ ܘܕܶܚ̈ܠܳܬ݂ܳܐ.
Isa 27:10 ܡܶܛܽܠ ܕܰܩܪܺܝܬ݂ܳܐ ܥܰܫܺܝܢܬܳܐ: ܒܰܠܚܽܘܕܶܝܗ̇ ܚܳܪܒܳܐ ܘܡܶܫܬܰܒܩܳܐ: ܘܚܳܪܒܳܐ ܐܰܝܟ݂ ܡܕ݂ܰܒܪܳܐ. ܬܰܡܳܢ ܢܶܪܥܶܐ ܥܶܓܠܳܐ: ܘܬܰܡܳܢ ܢܶܪܥܶܐ ܘܰܢܓܰܡܰܪ ܬܶܕ݂ܐܶܝ̈ܗ̇.
Isa 27:11 ܒܝܰܒܫܳܐ ܕܰܚܨܳܕ݂ܳܐ: ܢܶܬ݁ܬܰܒܖ̈ܳܢ ܢܶܫ̈ܶܐ ܕܳܐܬ݂ܝܳܢ ܡܰܢܗܖ̈ܳܢ ܠܳܗ̇: ܡܶܛܽܠ ܕܠܳܐ ܗ̱ܘܳܐ ܥܰܡܳܐ ܣܰܟܽܘܠܬ݂ܢܳܐ. ܡܶܛܽܠ ܗܳܢܳܐ ܠܳܐ ܢܪܰܚܶܡ ܥܠܰܘܗ̱ܝ ܥܳܒܽܘܕܶܗ ܘܓܳܒܽܘܠܶܗ ܠܳܐ ܢܪܰܚܶܦ ܥܠܰܘܗ̱ܝ.
Isa 27:12 ܘܢܶܗܘܶܐ ܒܝܰܘܡܳܐ ܗܰܘ: ܢܶܚܒܽܘܛ ܡܳܪܝܳܐ ܡ̣ܶܢ ܫܶܒܠܬ݂ܳܐ ܕܢܰܗܪܳܐ: ܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܘܰܐܢ̱ܬ݁ܽܘܢ ܬܶܬ݂ܠܰܩܛܽܘܢ ܚܰܕ݂ ܠܘܳܬ݂ ܚܰܕ݂: ܒܢܰܝ̈ ܝܺܣܪܳܐܶܝܠ.
Isa 27:13 ܘܢܶܗܘܶܐ ܒܝܰܘܡܳܐ ܗܰܘ: ܢܶܬ݂ܩܪܶܐ ܫܺܝܦܽܘܪܳܐ ܪܰܒܳܐ: ܘܢܺܐܬ݂ܽܘܢ ܕܶܐܒܰܕ݂ܘ ܒܰܐܪܥܳܐ ܕܡܶܨܪܶܝܢ: ܘܕܶܐܬ݂ܒܰܕܰܪܘ ܒܰܐܪܥܳܐ ܕܳܐܬ݂ܽܘܪ. ܘܢܶܣܓܕ݂ܽܘܢ ܒܰܐܪܥܶܗ ܕܡܳܪܝܳܐ ܠܡܳܪܝܳܐ: ܒܛܽܘܪܶܗ ܩܰܕܺܝܫܳܐ ܒܽܐܘܪܺܫܠܶܡ.
Isa 28:1 ܘܳܝ ܠܰܟ݂ܠܺܝܠܳܐ ܓܰܐܝܳܐ ܕܪܳܘܝܳܐ ܐܰܦܪܶܝܡ: ܘܠܰܓܕ݂ܳܠܳܐ ܡܨܰܥܪܳܐ ܚܰܝܠܳܐ ܕܫܽܘܒܚܶܗ ܕܰܒܪܺܝܫ ܢܰܚܠܳܐ ܕܫܰܡܺܝ̈ܢܶܐ: ܕܬ݂ܰܘܺܝܪܺܝܢ ܒܚܰܡܪܳܐ.
Isa 28:2 ܗܳܐ ܚܰܝܠܳܐ ܘܥܽܘܫܢܳܐ ܕܡܳܪܝܳܐ: ܐܰܝܟ݂ ܙܳܪܺܝܦܬܳܐ ܕܒܰܪܕ݂ܳܐ: ܘܰܐܝܟ݂ ܥܰܠܥܳܠܳܐ ܕܰܬ݂ܒܳܪܳܐ: ܘܰܐܝܟ݂ ܙܳܪܺܝܦܬܳܐ ܕܡܰܝ̈ܳܐ ܣܰܓܺܝ̈ܐܶܐ ܕܓܳܪܦܺܝܢ.
Isa 28:3 ܐܰܢܺܝܚ ܠܰܐܪܥܳܐ ܒܺܐܝܕ݂ܳܟ݂. ܘܰܒܪܶܓܠܳܐ ܢܶܬ݁ܬ݁ܕܺܝܫ ܟܠܺܝܠܳܐ ܓܰܐܝܳܐ ܕܪܳܘܝܳܐ ܐܰܦܪܶܝܡ.
Isa 28:4 ܢܶܗܘܶܐ ܓܕ݂ܳܠܳܐ ܡܨܰܥܪܳܐ: ܚܰܝܠܳܐ ܕܫܽܘܒܚܶܗ ܕܰܒܪܺܝܫ ܢܰܚܠܳܐ ܕܫܰܡܺܝ̈ܢܶܐ: ܐܰܝܟ݂ ܒܰܟܰܪܬܳܐ ܕܰܩܕ݂ܳܡ ܩܰܝܛܳܐ: ܕܡܳܐ ܕܰܚܙܳܘ ܡܰܢ ܕܚܳܙܶܐ ܠܳܗ̇: ܥܰܕ݂ ܗܺܝ ܒܺܐܝܕܶܗ: ܒܳܠܰܥ ܠܳܗ̇.
Isa 28:5 ܒܝܰܘܡܳܐ ܗܰܘ: ܢܶܗܘܶܐ ܡܳܪܝܳܐ ܚܰܝܠܬ݂ܳܢܳܐ ܠܰܟ݂ܠܺܝܠܳܐ ܕܚܰܝܠܳܐ: ܘܠܰܓܕ݂ܳܠܳܐ ܡܫܰܒܚܳܐ ܠܫܰܪܟܳܐ ܕܥܰܡܶܗ.
Isa 28:6 ܠܪܽܘܚܳܐ ܕܕܺܝܢܳܐ: ܠܡܰܢ ܕܝܳܬܶܒ ܥܰܠ ܕܺܝܢܳܐ ܘܓܰܢ̱ܒܳܪܽܘܬ݂ܳܐ: ܕܡܰܗܦܟܺܝܢ ܩܪܳܒܳܐ ܡ̣ܶܢ ܬܰܪܥܳܐ.
Isa 28:7 ܐܳܦ ܗܳܠܶܝܢ ܒܚܰܡܪܳܐ ܛܥܰܘ: ܘܰܒܫܰܟ݂ܪܳܐ ܛܥܰܘ. ܟܳܗ̈ܢܶܐ ܘܰܢܒܺܝ̈ܶܐ ܛܥܰܘ ܒܫܰܟ݂ܪܳܐ. ܐܶܬ݂ܒܠܰܥܘ ܡ̣ܶܢ ܚܰܡܪܳܐ. ܙܳܥܘ ܡ̣ܶܢ ܫܰܟ݂ܪܳܐ. ܛܥܰܘ ܒܪܰܘܳܝܽܘܬ݂ܳܐ ܐܶܟܰܠܘ ܐܳܣܽܘܛܳܐܺܝܬ݂.
Isa 28:8 ܡܶܛܽܠ ܕܟܽܠܗܽܘܢ ܦܳܬ݂ܽܘܖ̈ܶܐ ܐܶܬ݂ܡܠܺܝܘ ܬܝܽܘܒܳܐ ܘܬܶܒܬܳܐ ܡ̣ܶܢ ܒܠܰܝ ܐܰܬ݂ܪܳܐ.
Isa 28:9 ܠܡܰܢ ܢܰܠܶܦ ܝܺܕܰܥܬ݂ܳܐ ܘܰܠܡܰܢ ܢܣܰܟܶܠ ܫܶܡܥܳܐ: ܠܕܰܚܣܺܝܠܺܝܢ ܡ̣ܶܢ ܚܰܠܒܳܐ: ܘܰܢܓܺܝܕ݂ܺܝܢ ܡ̣ܶܢ ܬܕܰܝ̈ܳܐ.
Isa 28:10 ܡܶܛܽܠ ܬܶܒܬܳܐ ܥܰܠ ܬܶܒܬܳܐ: ܘܬܶܒܬܳܐ ܥܰܠ ܬܶܒܬܳܐ. ܘܰܬ݂ܝܽܘܒܳܐ ܥܰܠ ܬܝܽܘܒܳܐ: ܘܰܬ݂ܝܽܘܒܳܐ ܥܰܠ ܬܝܽܘܒܳܐ. ܩܰܠܺܝܠ ܠܬܰܡܳܢ: ܘܩܰܠܺܝܠ ܠܬܰܡܳܢ.
Isa 28:11 ܡܶܛܽܠ ܕܰܒܡܰܡܠܠܳܐ ܥܰܛܠܳܐ ܘܰܒܠܶܫܳܢܳܐ ܐ̱ܚܪܺܢܳܐ ܐܶܡܰܠܶܠ ܥܰܡܶܗ ܥܰܡ ܥܰܡܳܐ ܗܳܢܳܐ.
Isa 28:12 ܕܶܐܡܪܶܬ݂ ܠܗܽܘܢ: ܗܳܕܳܐ ܗ̱ܝ ܢܝܳܚܬ݁ܝ: ܐܰܢܺܝܚܘ ܠܰܡܛܰܖ̈ܦܳܐ ܘܗܳܢܰܘ ܫܶܠܝܳܐ ܘܠܳܐ ܨܒܰܘ ܠܡܶܫܡܰܥ.
Isa 28:13 ܘܰܗܘܳܬ݂ ܠܗܽܘܢ ܡܶܠܬ݂ܶܗ ܕܡܳܪܝܳܐ: ܬܶܒܬܳܐ ܥܰܠ ܬܶܒܬܳܐ: ܘܬܶܒܬܳܐ ܥܰܠ ܬܶܒܬܳܐ: ܘܰܬ݂ܝܽܘܒܐ ܥܰܠ ܬܝܽܘܒܳܐ: ܘܰܬ݂ܝܽܘܒܳܐ ܥܰܠ ܬܝܽܘܒܳܐ: ܩܰܠܺܝܠ ܠܬܰܡܳܢ: ܘܩܰܠܺܝܠ ܠܬܰܡܳܢ ܕܢܶܗܦܟܽܘܢ ܘܢܶܣܬܰܚܦܽܘܢ ܠܒܶܣܬܰܪܗܽܘܢ: ܘܢܶܬ݁ܬܰܒܪܽܘܢ ܘܢܶܬ݁ܬ݁ܨܺܝܕ݂ܽܘܢ ܘܢܶܬ݁ܬܰܚܕܽܘܢ.
Isa 28:14 ܡܶܛܽܠ ܗܳܢܳܐ ܫܡܰܥܘ ܦܶܬܓܳܡܶܗ ܕܡܳܪܝܳܐ ܓܰܒܖ̈ܶܐ ܡܡܰܝܩܳܢ̈ܶܐ: ܫܰܠܺܝܛܰܘ̈ܗܝ ܕܥܰܡܳܐ ܗܳܢܳܐ ܕܒܽܐܘܪܺܫܠܶܡ.
Isa 28:15 ܡܶܛܽܠ ܕܶܐܡܰܪܬ݁ܽܘܢ ܕܰܐܩܺܝܡܢ ܩܝܳܡܳܐ ܥܰܡ ܡܰܘܬܳܐ: ܘܥܰܡ ܫܝܽܘܠ ܥܒܰܕ݂ܢ ܚܶܙܘܳܐ. ܫܰܘܛܳܐ ܕܰܓܪܽܘܦܝܳܐ ܟܰܕ݂ ܢܶܥܒܰܪ: ܠܳܐ ܢܺܐܬܶܐ ܥܠܰܝܢ. ܡܶܛܽܠ ܕܣܳܡܢ ܒܕܰܓܳܠܽܘܬ݂ܳܐ ܬܽܘܟ݂ܠܳܢܰܢ: ܘܰܒܫܽܘܩܪܳܐ ܐܶܣܬܰܬܰܪܢ.
Isa 28:16 ܡܶܛܽܠ ܗܳܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܐܶܢܳܐ ܡܰܬ݂ܩܶܢ ܐ̱ܢܳܐ ܒܨܶܗܝܽܘܢ ܟܺܐܦܳܐ: ܟܺܐܦܳܐ ܒܚܺܝܪܬܳܐ ܒܙܳܘܺܝܬ݂ܳܐ ܝܰܩܺܝܪܬܳܐ: ܪܺܝܫ ܐܶܣܬ݂ܳܐ ܕܫܶܬܶܐܣܬܳܐ. ܕܰܡܗܰܝܡܶܢ ܠܳܐ ܢܶܕ݂ܚܰܠ.
Isa 28:17 ܘܶܐܣܺܝܡ ܕܺܝܢܳܐ ܠܰܡܫܽܘܚܬ݂ܳܐ: ܘܙܰܕܺܝܩܽܘܬܳܐ ܠܡܰܬ݂ܩܳܠܳܐ. ܘܢܶܚܒܽܘܛ ܒܰܪܕ݂ܳܐ ܠܣܰܒܪܳܐ ܕܰܓܳܠܳܐ: ܘܰܠܣܶܬܳܪܳܐ ܡܰܝ̈ܳܐ ܢܶܓܪܦܽܘܢ.
Isa 28:18 ܘܢܶܬ݂ܟܰܦܰܪ ܩܝܳܡܟ݂ܽܘܢ ܕܥܰܡ ܡܰܘܬܳܐ. ܘܚܶܙܘܟ݂ܽܘܢ ܕܥܰܡ ܫܝܽܘܠ ܠܳܐ ܢܩܽܘܡ. ܫܰܘܛܳܐ ܓܳܪܽܘܦܳܐ ܟܰܕ݂ ܢܶܥܒܰܪ: ܬܶܗܘܢ ܠܶܗ ܠܰܕܝܳܫܳܐ.
Isa 28:19 ܘܰܒܙܰܒܢܳܐ ܕܥܳܒܰܪ ܢܶܕ݂ܒܰܪܟ݂ܽܘܢ. ܡܶܛܽܠ ܕܰܒܨܰܦܪܳܐ ܒܨܰܦܪܳܐ ܢܶܥܒܰܪ ܒܺܐܝܡܳܡܳܐ ܘܰܒܠܺܠܝܳܐ ܗܳܘܝܳܐ ܙܳܘܥܬ݂ܳܐ. ܒܰܠܚܽܘܕ݂ ܐܶܣܬܰܟܰܠ ܫܳܡܽܘܥܳܐ.
Isa 28:20 ܡܶܛܽܠ ܕܟܰܪܺܝ ܡܳܐܢܳܐ ܠܡܶܣܬܪܶܗ. ܘܡܶܫܬ݁ܺܝܬ݂ܳܐ ܩܶܛܢܰܬ: ܘܠܳܐ ܡܡܰܠܝܳܐ.
Isa 28:21 ܡܶܛܽܠ ܕܰܒܛܽܘܪܳܐ ܒܬ݂ܽܘܪܰܥܬ݂ܳܐ ܢܩܽܘܡ ܡܳܪܝܳܐ: ܐܰܝܟ݂ ܥܽܘܡܩܳܐ ܕܓܶܒܥܽܘܢ ܢܶܪܓܰܙ ܠܡܶܥܒܰܕ݂ ܥܒܳܕ݂ܰܘ̈ܗܝ: ܢܽܘܟ݂ܖ̈ܳܝ݂ܺܝ݂ܢ ܥܒܳܕ݂ܰܘ̈ܗܝ. ܘܰܠܡܶܥܒܰܕ݂ ܥܒܺܝ̈ܕ݂ܳܬܶܗ: ܢܽܘܟ݂ܖ̈ܳܝܳܢ ܥܒܺܝ̈ܕܳܬܶܗ.
Isa 28:22 ܘܗܳܫܳܐ ܠܳܐ ܬܡܰܝܩܽܘܢ: ܕܠܳܐ ܢܶܥܫ̈ܢܳܢ ܡܰܖ̈ܕܘܳܬ݂ܟ݂ܽܘܢ ܡܶܛܽܠ ܕܰܓܡܽܘܪܝܳܐ ܘܦܳܣܺܝ̈ܩܳܬ݂ܳܐ ܫܶܡܥܶܬ݂ ܡ̣ܶܢ ܡܳܪܝܳܐ ܚܰܝܠܬ݂ܳܢܳܐ: ܥܰܠ ܟܠܳܗ̇ ܐܰܪܥܳܐ.
Isa 28:23 ܨܽܘܬ݂ܘ ܘܰܫܡܰܥܘ ܩܳܠܝ: ܨܽܘܬܘ ܘܰܫܡܰܥܘ ܡܶܐܡܰܪܝ.
Isa 28:24 ܕܰܠܡܳܐ ܝܰܘܡܳܐ ܟܽܠܶܗ ܕܳܒܰܪ ܐܰܟܳܪܳܐ ܠܡܶܙܪܰܥ: ܘܙܳܩܶܦ ܘܫܳܦܶܢ ܐܰܪܥܶܗ
Isa 28:25 ܠܳܐ ܗ̱ܘܳܐ ܡܳܐ ܕܰܐܫܘܺܝ ܐܰܦܶܝ̈ܗ̇: ܒܰܕܰܪ ܫܰܒܽܘܒܢܳܐ: ܘܟܰܡܽܘܢܳܐ ܙܳܪܰܥ. ܘܪܳܡܶܐ ܚܶܛ̈ܶܐ ܘܰܣܥܳܖ̈ܶܐ ܘܟ݂ܽܘ̈ܢܳܬܳܐ ܒܰܬ݂ܚܽܘܡܶܝ̈ܗ̇.
Isa 28:26 ܢܶܪܕܶܝܘܗܝ ܒܕܺܝܢܳܐ ܕܰܐ‌ܠܳܗܳܐ ܘܰܢܫܰܒܚܺܝܘܗܝ.
Isa 28:27 ܡܶܛܽܠ ܕܠܳܐ ܗ̱ܘܳܐ ܒܰܕܪܳܫܳܐ ܡܶܬ݁ܕܰܪܰܟ݂ ܫܰܒܽܘܒܢܳܐ. ܘܳܐܦܠܳܐ ܡܶܬ݂ܟܪܶܟ݂ ܓܰܪܓܪܳܐ ܥܰܠ ܟܰܡܽܘܢܳܐ. ܡܶܛܽܠ ܕܰܒܚܽܘܛܪܳܐ ܡܶܬ݂ܚܰܒܰܛ ܫܰܒܽܘܒܢܳܐ: ܘܟܰܡܽܘܢܳܐ ܒܙܶܩܬܳܐ.
Isa 28:28 ܥܒܽܘܪܳܐ ܡܶܬ݁ܕܰܪܰܟ݂ ܡܶܛܽܠܬܰܢ. ܡܶܛܽܠ ܕܠܳܐ ܗ̱ܘܳܐ ܠܙܳܟ݂ܽܘ ܡܰܕ݂ܪܳܟܽܘ ܐܰܕܪܶܟ݂ܢܳܝܗܝ ܘܰܒܣܽܘܓ݂ܳܐܐ ܕܓܺܝ̈ܓܠܶܐ ܕܓܰܪܓܖ̈ܽܘܗܝ: ܘܰܒܦܰܖ̈ܣܰܘܗܝ ܢܕܰܩܽܘܢܶܗ.
Isa 28:29 ܘܳܐܦ ܗܳܕܶܐ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ ܢܶܦܩܰܬ ܕܽܘܡܳܪܳܐ ܕܬܰܪܥܺܝܬ݂ܳܐ ܐܰܘܪܶܒ ܬܰܪܒܺܝܬ݂ܳܐ.
Isa 29:1 ܘܳܝ ܐܰܪܺܝܠ ܐܰܪܺܝܠ ܩܪܺܝܬ݂ܳܐ ܕܰܫܪܳܐ ܕܰܘܺܝܕ݂. ܐܰܘܣܶܦܘ ܫܰܢ̱ܬܳܐ ܥܰܠ ܫܰܢ̱ܬܳܐ: ܥܰܕ݂ܥ̈ܺܐܕܶܐ ܢܶܬ݂ܥܰܒܕܽܘܢ.
Isa 29:2 ܘܰܐܥܺܝܩ ܠܰܐܪܺܝܠ: ܘܬܶܗܘܶܐ ܢܽܘܗܳܡܳܐ ܐܘܠܺܝܬ݂ܳܐ: ܘܬܶܗܘܶܐ ܐܰܝܟ݂ ܐܰܪܺܝܠ.
Isa 29:3 ܘܶܐܫܪܶܐ ܐܰܝܟ݂ ܐܶܣܦܺܪܳܐ ܥܠܰܝܟܝ ܘܰܐܠܨܶܟ݂ܝ ܒܡܰܩܰܒܬܳܐ ܘܰܐܩܺܝܡ ܥܠܰܝܟܝ ܡܰܛܰܪܬܳܐ.
Isa 29:4 ܘܬܶܬ݂ܡܰܟܟܺܝܢ ܘܡ̣ܶܢ ܥܰܦܪܳܐ ܬܡܰܠܠܺܝܢ. ܘܡ̣ܶܢ ܥܰܦܪܳܐ ܢܢܰܨܖ̈ܳܢ ܡܶܠܰܝ̈ܟܝ ܘܢܶܫܬ݁ܡܰܥ ܩܳܠܶܟ݂ܝ ܡ̣ܶܢ ܐܰܪܥܳܐ ܐܰܝܟ݂ ܙܰܟܽܘܪܳܐ. ܘܡ̣ܶܢ ܥܰܦܪܳܐ ܢܢܰܨܖ̈ܳܢ ܡܶܠܰܝ̈ܟܝ.
Isa 29:5 ܘܢܶܗܘܶܐ ܐܰܝܟ݂ ܚܶܠܳܐ ܕܰܩܺܝܩܳܐ ܣܽܘܓ݂ܳܐܐ ܕܕܳܝܽܘܫܰܝ̈ܟܝ ܘܰܐܝܟ݂ ܥܽܘܪܳܐ ܕܥܳܒܰܪ ܣܽܘܓ݂ܳܐܐ ܕܥܰܫܺܝܢܰܝ̈ܟܝ. ܘܢܶܗܘܶܐ ܡ̣ܶܢ ܫܶܠܝܳܐ ܒܰܥܓܰܠ.
Isa 29:6 ܡ̣ܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ: ܬܶܬ݂ܦܩܶܕ݂ ܒܙܰܘ̈ܥܶܐ: ܘܰܒܖ̈ܰܥܡܶܐ ܘܰܒܩܳܠܳܐ ܪܰܒܳܐ: ܘܰܒܩܽܘܕ݂ܚܳܬ݂ܳܐ: ܘܰܒܥܰܠܥܳܠܳܐ: ܘܰܒܫܰܠܗܶܒܺܝܬ݂ܳܐ ܕܢܽܘܪܳܐ ܕܡܰܘܩܕ݂ܳܐ.
Isa 29:7 ܘܢܶܗܘܶܐ ܐܰܝܟ݂ ܚܶܠܡܳܐ ܒܚܶܙܘܳܐ ܕܠܺܠܝܳܐ: ܣܽܘܓ݂ܳܐܐ ܕܟܽܠܗܽܘܢ ܥܰܡ̈ܡܶܐ ܕܡܶܬ݂ܚܰܝܠܺܝܢ ܥܰܠ ܨܶܗܝܽܘܢ: ܘܟ݂ܽܠ ܚܰܝ̈ܠܶܐ ܘܟܶܢ̈ܫܶܐ ܕܰܡܥܺܝܩܺܝܢ ܠܳܗ̇.
Isa 29:8 ܘܢܶܗܘܶܐ ܐܰܝܟ݂ ܟܰܦܢܳܐ ܕܚܳܙܶܐ ܒܚܶܠܡܶܗ ܕܳܐܟܶܠ ܘܡܳܐ ܕܶܐܬ݁ܬ݁ܥܺܝܪ: ܡܛܰܪܰܦ: ܘܰܣܪܺܝܩܳܐ ܢܰܦܫܶܗ. ܘܰܐܝܟ݂ ܨܶܗܝܳܐ ܕܚܳܙܶܐ ܒܚܶܠܡܶܗ ܕܫܳܬܶܐ. ܘܡܳܐ ܕܶܐܬ݁ܬ݁ܥܺܝܪ: ܡܛܰܪܰܦ ܘܰܣܪܺܝܩܳܐ ܢܰܦܫܶܗ. ܗܳܟ݂ܰܢܳܐ ܢܶܗܘܶܐ ܣܽܘܓ݂ܳܐܐ ܕܟܽܠܗܽܘܢ ܥܰܡ̈ܡܶܐ ܕܡܶܬ݂ܚܰܝܠܺܝܢ ܥܰܠ ܛܽܘܪܳܐ ܕܨܶܗܝܽܘܢ.
Isa 29:9 ܬܡܰܗܘ ܘܶܐܬ݁ܕܰܡܰܪܘ: ܘܶܐܬ݁ܛܰܪܰܦܘ ܘܰܬ݂ܘܰܪܘ: ܕܰܪܘܶܝܢ ܠܳܐ ܡ̣ܶܢ ܚܰܡܪܳܐ: ܘܰܕܛܳܥܶܝܢ ܠܳܐ ܡ̣ܶܢ ܫܰܟܪܳܐ.
Isa 29:10 ܡܶܛܽܠ ܕܰܢܣܰܟ݂ ܥܠܰܝܗܽܘܢ ܡܳܪܝܳܐ ܪܽܘܚܳܐ ܛܰܒܺܝܥܬܳܐ ܘܥܶܫܢܰܬ ܥܰܠ ܥܰܝܢܰܝ̈ܗܽܘܢ ܘܥܰܠ ܢܒܺܝ̈ܶܐ: ܘܥܰܠ ܖ̈ܺܝܫܰܝܗܽܘܢ ܕܚܳܙܶܝܢ ܟܰܣ̈ܝܳܬ݂ܳܐ.
Isa 29:11 ܘܢܶܗܘܶܐ ܒܗܽܘܢ ܚܶܙܘܳܐ ܕܟܽܠܗܽܘܢ ܐܰܝܟ݂ ܡ̈ܶܠܶܐ ܕܰܟ݂ܬ݂ܒܳܐ ܕܰܚܬ݂ܺܝܡ ܕܡܳܐ ܕܝܰܗܒܽܘܗܝ ܠܡܰܢ ܕܝܳܕܰܥ ܣܶܦܪܳܐ: ܢܺܐܡܪܽܘܢ ܠܶܗ ܩܪܺܝ ܗܳܢܳܐ: ܘܢܺܐܡܰܪ ܠܳܐ ܡܶܫܟܰܚ ܐ̱ܢܳܐ: ܡܶܛܽܠ ܕܰܚܬ݂ܺܝܡ ܗ̱ܘ̣
Isa 29:12 ܘܢܶܬ݁ܠܽܘܢܶܗ ܠܰܟ݂ܬ݂ܒܳܐ ܠܡܰܢ ܕܠܳܐ ܝܳܕܰܥ ܣܶܦܪܳܐ. ܘܢܺܐܡܪܽܘܢ ܠܶܗ ܩܪܺܝ ܗܳܢܳܐ. ܘܢܺܐܡܰܪ ܠܳܐ ܝܳܕܰܥ ܐ̱ܢܳܐ ܣܶܦܪܳܐ.
Isa 29:13 ܘܶܐܡܰܪ ܡܳܪܝܳܐ: ܥܰܠ ܕܰܩܪܶܒ ܥܰܡܳܐ ܗܳܢܳܐ ܒܦܽܘܡܶܗ: ܘܰܒܣܶܦ̈ܘܳܬܶܗ ܝܰܩܪܰܢܝ: ܘܠܶܒܶܗ ܪܰܚܺܝܩ ܡܶܢܝ: ܘܰܗܘܳܬ݂ ܕܶܚܠܰܬ݂ܗܽܘܢ ܡܶܢܝ ܒܦܽܘܩܕܳܢܳܐ ܘܰܒܝܽܘܠܦܳܢܳܐ ܕܐ̱ܢܳܫܳܐ.
Isa 29:14 ܡܶܛܽܠ ܗܳܢܳܐ: ܗܳܐ ܡܰܘܣܶܦ ܐ̱ܢܳܐ ܠܡܶܦܪܫܶܗ ܠܥܰܡܳܐ ܗܳܢܳܐ: ܒܬܶܕ݂ܡܽܘܪܬܳܐ ܘܰܒܕ݂ܽܘܡܳܪܳܐ. ܘܬܺܐܒܰܕ݂ ܚܶܟ݂ܡܬ݂ܳܐ ܕܚܰܟܺܝܡܰܘ̈ܗܝ. ܘܣܽܘܟܳܠܳܐ ܕ݂ܣܰܟܽܘܠܬ݂ܳܢܰܘ̈ܗܝ ܢܶܬ݂ܓܠܶܙ.
Isa 29:15 ܘܳܝ ܠܰܕ݂ܡܶܬ݂ܥܰܩܡܺܝܢ ܡ̣ܶܢ ܡܳܪܝܳܐ: ܠܰܡܛܰܫܳܝܘ ܬܰܪܥܺܝܬ݂ܳܐ. ܘܗܳܘܶܝܢ ܒܚܶܫܽܘܟ݂ܳܐ ܥܒܳܕܰܝ̈ܗܽܘܢ ܘܳܐܡܪܺܝܢ ܡܰܢܘ ܚܳܙܶܐ ܠܰܢ: ܐܰܘ ܡܰܢܽܘ ܝܳܕܰܥ ܡܳܢܳܐ ܡܶܬ݂ܗܰܦܟ݂ܺܝܢܰܢ.
Isa 29:16 ܐܰܝܟ݂ ܛܺܝܢܳܐ ܕܦܰܚܳܪܳܐ ܚܫܺܝܒܺܝܢ ܐ̱ܢܬ݁ܽܘܢ. ܕܰܠܡܳܐ ܐܳܡܰܪ ܥܒܳܕ݂ܳܐ ܠܥܳܒܽܘܕܶܗ ܠܳܐ ܥܒܰܕܬܳܢܝ. ܘܰܓܒܺܝܠܬܳܐ ܐܳܡ̇ܪܳܐ ܠܓܳܒܽܘܠܳܗ̇: ܕܚܰܟܺܝܡܳܐܺܝܬ݂ ܠܳܐ ܓܒܰܠܬܳܢܝ.
Isa 29:17 ܗܳܐ ܥܰܕ݂ ܩܰܠܺܝܠ ܙܥܽܘܪ: ܘܢܶܗܦܽܘܟ݂ ܠܶܒܢܳܢ ܠܟܰܪܡܠܳܐ: ܘܟܰܪܡܠܳܐ ܠܥܳܒܳܐ ܢܶܬ݂ܚܫܶܒ.
Isa 29:18 ܘܢܶܫܡܥܽܘܢ ܒܝܰܘܡܳܐ ܗܰܘ ܚܰܖ̈ܫܶܐ ܡ̈ܶܠܶܐ ܕܰܟ݂ܬ݂ܒܳܐ. ܘܡ̣ܶܢ ܚܶܫܽܘܟ݂ܳܐ ܘܥܰܡܛܳܢܳܐ: ܥܰܝ̈ܢܶܐ ܕܰܥܘܺܝܖ̈ܶܐ ܢܶܚ̈ܙܝܳܢ.
Isa 29:19 ܘܢܰܘܣܦܽܘܢ ܡܰܟܺܝ̈ܟܶܐ ܒܡܳܪܝܳܐ ܒܚܰܕ݂ܽܘܬ݂ܳܐ. ܘܐ̱ܢܳܫܳܐ ܒܳܝ̈ܫܶܐ ܒܩܰܕ݁ܺܝܫܳܐ ܕܺܝܣܪܳܐܶܝܠ ܢܕ݂ܽܘܨܽܘܢ.
Isa 29:20 ܡܶܛܽܠ ܕܰܥܒܰܪ ܕܳܝܽܘܫܳܐ: ܘܰܓܡܰܪ ܡܡܰܝܩܳܢܳܐ. ܘܶܐܒܰܕ݂ܘ ܟܽܠ ܕܰܡܓܰܪܓܺܝܢ ܥܰܘܠܳܐ.
Isa 29:21 ܘܡܰܚܛܶܝܢ ܠܐ̱ܢܳܫܳܐ ܒܡܶܠܬ݂ܳܐ. ܘܠܰܕ݂ܡܰܟܶܣ ܣܳܝܡܺܝܢ ܠܶܗ ܬܽܘܩܠܬ݂ܳܐ: ܘܨܳܠܶܝܢ ܒܚܶܫܽܘܟ݂ܳܐ ܠܙܰܕܺܝܩܳܐ.
Isa 29:22 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܥܰܠ ܒܰܝܬ݁ܶܗ ܕܝܰܥܩܽܘܒ: ܕܰܦܪܰܩ ܠܰܐܒܪܳܗܳܡ: ܠܳܐ ܡܶܟܺܝܠ ܢܶܒܗܰܬ݂ ܝܰܥܩܽܘܒ: ܘܠܳܐ ܡܶܟܺܝܠ ܢܰܚܦܖ̈ܳܢ ܐܰܦܰܘ̈ܗܝ.
Isa 29:23 ܡܳܐ ܕܰܚܙܳܘ ܒܢܰܘ̈ܗܝ ܥܒܳܕ݂ ܐܺܝܕܰܝ̈: ܒܓܰܘܶܗ ܢܩܰܕܫܽܘܢ ܫܶܡܝ. ܘܰܢܩܰܕܫܽܘܢ ܠܩܰܕ݁ܺܝܫܳܐ ܕܝܰܥܩܽܘܒ. ܘܠܰܐܠܳܗܳܐ ܕܺܝܣܪܳܐܶܝܠ ܢܥܰܫܢܽܘܢ.
Isa 29:24 ܘܢܶܕܥܽܘܢ ܣܰܟ݂̈ܠܶܐ ܐܰܝܠܶܝܢ ܕܛܳܥܝܳܐ ܗ̱ܘܳܬ݂ ܪܽܘܚܗܽܘܢ. ܘܫܳܛܰܝ̈ܳܐ ܢܺܐܠܦܽܘܢ ܠܡܶܫܬܡܳܥܽܘ.
Isa 30:1 ܘܳܝ ܠܰܒܢܰܝܳܐ ܡܳܖ̈ܽܘܕܶܐ: ܐܳܡܰܪ ܡܳܪܝܳܐ: ܕܰܥܒܰܕ݂ܘ ܬܰܪܥܺܝܬ݂ܳܐ ܘܠܳܐ ܡܶܢܝ. ܘܢܰܩܺܝܘ ܢܽܘܩܳܝ̈ܶܐ: ܕܠܳܐ ܡ̣ܶܢ ܪܽܘܚܝ. ܕܢܰܘܣܦܽܘܢ ܚܛܳܗ̈ܶܐ ܥܰܠ ܚܛܳܗ̈ܶܐ.
Isa 30:2 ܕܶܐܙܰܠܘ ܠܡܶܚܰܬ݂ ܠܡܶܨܪܶܝܢ: ܘܡ̣ܶܢ ܦܽܘܡܝ ܠܳܐ ܫܐܶܠܘ ܕܢܶܬ݂ܥܰܫܢܽܘܢ ܒܥܽܘܫܢܶܗ ܕܦܶܪܥܽܘܢ. ܘܢܶܣܬܰܬ݁ܪܽܘܢ ܒܛܶܠܳܠܳܗ̇ ܕܡܶܨܪܶܝܢ.
Isa 30:3 ܢܶܗܘܶܐ ܠܟ݂ܽܘܢ ܥܽܘܫܢܶܗ ܕܦܶܪܥܽܘܢ ܠܒܶܗܬܬ݂ܳܐ: ܘܣܶܬܳܪܳܐ ܕܛܶܠܳܠܳܗ̇ ܕܡܶܨܪܶܝܢ ܠܬܰܚܦܺܝܬ݂ܳܐ.
Isa 30:4 ܡܶܛܽܠ ܕܗܽܘ ܒܨܳܥܳܢ: ܘܪܰܘܖ̈ܒܳܢܰܘܗܝ ܘܡܰܠܰܐܟ݂ܰܘ̈ܗܝ ܚܰܠܦ̈ܶܐ ܢܶܠܐܽܘܢ.
Isa 30:5 ܠܘܳܬ݂ ܥܰܡܳܐ ܕܠܳܐ ܡܰܘܬܰܪ ܠܗܽܘܢ: ܠܳܐ ܠܥܽܘܕ݂ܪܳܢܳܐ ܘܠܳܐ ܠܗܶܢܝܳܢܳܐ: ܐܶܠܳܐ ܠܒܶܗܬܬ݂ܳܐ ܘܰܠܚܶܣܕܳܐ. 
Isa 30:6 ܡܰܫܩܠܳܐ ܕܰܒܥܺܝܪܳܐ ܕܬܰܝܡܢܳܐ ܒܰܐܪܥܳܐ ܐܰܠܺܝܨܬܳܐ ܘܰܡܥܳܩܬܳܐ. ܐܰܪܝܳܐ ܘܓܽܘܪܝܳܐ ܕܰܐܪܝܳܐ: ܘܡܶܢܗܽܘܢ ܐܶܣܦܶܣ ܘܚܰܪܡܳܢܳܐ ܕܦܳܪܰܚ. ܢܶܫܩܠܽܘܢ ܥܰܠ ܚܰܨܳܐ ܕܥܺܝ̈ܠܶܐ ܥܽܘܬ݂ܪܗܽܘܢ: ܘܥܰܠ ܓܰܒܳܐ ܕܓܰܡ̈ܠܶܐ ܓܰܙܰܝ̈ܗܽܘܢ: ܠܘܳܬ݂ ܥܰܡܳܐ ܕܠܳܐ ܡܰܗܢܶܐ ܠܗܽܘܢ.
Isa 30:7 ܘܡܶܨܖ̈ܳܝܶܐ ܒܰܣܪܺܝܩܽܘܬ݂ܳܐ ܘܰܒܕܰܓܳܠܽܘܬ݂ܳܐ ܡܥܰܕܪܺܝܢ ܡܶܛܽܠ ܗܳܢܳܐ ܩܪܺܝܬ݂ ܠܗܽܘܢ: ܕܰܣܪܺܝܩ ܗ̱ܘ̣ ܬܽܘܟ݂ܠܳܢܗܽܘܢ ܗܳܢܳܐ.
Isa 30:8 ܡܶܟܺܝܠ ܬܳܐ ܟܬ݂ܽܘܒ ܥܰܠ ܠܽܘ̈ܚܶܐ ܗܳܠܶܝܢ: ܘܥܰܠ ܟܬ݂ܳܒܳܐ ܕܰܩܝܳܡܗܽܘܢ: ܕܢܶܗܘܶܐ ܠܝܰܘܡܳܐ ܐ̱ܚܪܳܝܳܐ ܠܣܳܗܕܽܘܬ݂ܳܐ ܠܥܳܠܰܡ ܥܳܠܡܺܝܢ.
Isa 30:9 ܡܶܛܽܠ ܕܥܰܡܳܐ ܗ̱ܘ̣ ܡܡܰܪܡܪܳܢܳܐ: ܒܢܰܝ̈ܳܐ ܐܶܢܽܘܢ ܕܰܓ̈ܳܠܶܐ: ܒܢܰܝ̈ܳܐ ܕܠܳܐ ܨܒܰܘ ܠܡܶܫܡܰܥ ܢܳܡܽܘܣܶܗ ܕܡܳܪܝܳܐ.
Isa 30:10 ܕܶܐܡܰܪܘ ܠܚܰܙܳܝ̈ܶܐ ܕܠܳܐ ܬܶܚܙܽܘܢ: ܘܠܰܢܒܺܝ̈ܶܐ ܕܠܳܐ ܬܶܬ݂ܢܰܒܽܘܢ ܠܰܢ ܡܰܟܣܳܢܽܘܬ݂ܳܐ ܡܰܠܶܠܘ ܠܰܢ ܦܳܠܓܽܘܬ݂ܳܐ: ܘܰܚܙܳܘ ܠܰܢ ܟܰܕܳܒܽܘܬ݂ܳܐ.
Isa 30:11 ܘܰܐܣܛܰܐܽܘܢ ܡ̣ܶܢ ܐܽܘܪܚܳܐ. ܘܰܐܗܦܟܽܘܢ ܡ̣ܶܢ ܫܒܺܝ̈ܠܶܐ. ܘܒܰܛܶܠܘ ܡܶܢܰܢ ܠܩܰܕ݁ܺܝܫܳܐ ܕܺܝܣܪܳܐܶܝܠ.
Isa 30:12 ܡܶܛܽܠ ܗܳܢܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܥܰܠ ܕܰܐܣܠܺܝܬ݁ܽܘܢ ܡܶܠܬ݂ܳܐ ܗܳܕܶܐ: ܘܶܐܬ݁ܬ݁ܟܶܠܬ݁ܽܘܢ ܒܰܛܠܽܘܡܝܳܐ: ܘܰܪܛܰܢܬ݁ܽܘܢ ܘܶܐܬ݁ܬ݁ܟܶܠܬ݁ܽܘܢ ܥܠܰܘܗ̱ܝ.
Isa 30:13 ܡܶܛܽܠ ܗܳܢܳܐ ܬܶܗܘܶܐ ܠܟ݂ܽܘܢ ܚܛܺܝܬ݂ܳܐ ܗܳܕܶܐ ܐܰܝܟ݂ ܬܽܘܪܥܬ݂ܳܐ ܕܢܶܦܠܰܬ: ܘܰܐܝܟ݂ ܫܽܘܪܳܐ ܪܳܡܳܐ ܕܡ̣ܶܢ ܫܶܠܝܳܐ ܗܘܳܐ ܬܒܳܪܶܗ.
Isa 30:14 ܘܰܬ݂ܒܪܶܗ ܐܰܝܟ݂ ܬܒܳܪܳܐ ܕܡܳܐܢܳܐ ܕܦܰܚܳܪܳܐ ܕܰܬ݂ܒܺܝܪ ܕܠܳܐ ܚܰܘܣܳܢ. ܕܠܳܐ ܡܶܫܬܰܟܰܚ ܒܬܶܒܖ̈ܰܘܗܝ ܚܶܨܦܳܐ ܠܡܶܣܰܒ ܒܶܗ ܢܽܘܪܳܐ ܡ̣ܶܢ ܝܰܩܕܳܢܳܐ: ܘܳܐܦܠܳܐ ܠܡܶܓ̣ܪܰܦ ܒܶܗ ܡܰܝ̈ܳܐ ܡ̣ܶܢ ܓܽܘܒܳܐ.
Isa 30:15 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܡܳܐ ܕܬ݂ܳܒܬ݁ܽܘܢ ܘܶܐܬ݁ܬܰܢܰܚܬ݁ܽܘܢ: ܬܶܬ݂ܦܰܪܩܽܘܢ. ܘܰܒܫܶܠܝܳܐ ܘܰܒܣܰܒܪܳܐ ܬܶܗܘܶܐ ܓܰܢ̱ܒܳܪܽܘܬ݂ܟ݂ܽܘܢ ܘܠܳܐ ܐܶܬܛܦܺܝܣܬ݁ܽܘܢ.
Isa 30:16 ܘܶܐܡܰܪܬ݁ܽܘܢ ܠܳܐ ܗܳܟ݂ܰܢܳܐ: ܥܰܠ ܖ̈ܰܟܫܳܐ ܢܶܪܟܰܒ. ܘܥܰܠ ܩܰܠܺܝܠܳܐ ܢܶܥܪܽܘܩ. ܡܶܛܽܠ ܗܳܢܳܐ ܬܶܥܪܩܽܘܢ: ܘܢܶܗܘܽܘܢ ܩܰܠܺܝܠܺܝܢ ܖ̈ܳܕܽܘܦܰܝܟܽܘܢ.
Isa 30:17 ܐܰܠܶܦ ܡ̣ܶܢ ܟܐܳܬ݂ܳܐ ܕܚܰܕ݂: ܘܡ̣ܶܢ ܟܐܳܬ݂ܳܐ ܕܚܰܡܫܳܐ ܬܶܥܪܩܽܘܢ: ܥܕܰܡܳܐ ܕܬܶܫܬܰܚܪܽܘܢ ܐܰܝܟ݂ ܥܪܳܪܳܐ ܥܰܠ ܪܺܝܫ ܛܽܘܪܳܐ: ܘܰܐܝܟ݂ ܐܳܬܳܐ ܥܰܠ ܪܳܡܬ݂ܳܐ.
Isa 30:18 ܡܶܛܽܠ ܕܰܢܫܰܪܶܐ ܡܳܪܝܳܐ ܠܰܡܪܰܚܳܡܘ ܥܠܰܝܟܽܘܢ. ܘܢܶܬ݁ܬ݁ܪܺܝܡ ܠܰܡܪܰܚܳܦܘ ܥܠܰܝܟܽܘܢ ܡܶܛܽܠ ܕܰܐ‌ܠܳܗܳܐ ܗ̱ܘ̣ ܕܰܝܳܢܳܐ ܡܳܪܝܳܐ. ܘܛܽܘܒܰܝܗܽܘܢ ܠܟܽܠ ܕܰܡܣܰܟܶܝܢ ܠܶܗ.
Isa 30:19 ܡܶܛܽܠ ܕܥܰܡܳܐ ܒܨܶܗܝܽܘܢ ܝܳܬܶܒ: ܘܒܽܐܘܪܺܫܠܶܡ ܡܶܒܟܶܐ ܠܳܐ ܬܶܒܟܽܘܢ ܡܪܰܚܳܡܽܘ ܢܪܰܚܶܡ ܥܰܠ ܩܳܠܳܐ ܕܰܓ̣ܥܳܬ݂ܟ݂ܽܘܢ: ܘܡܳܐ ܕܰܫܡܰܥ ܢܶܥܢܶܝܟ݂ܽܘܢ.
Isa 30:20 ܘܢܶܬ݁ܶܠ ܠܟ݂ܽܘܢ ܡܳܪܝܳܐ ܠܰܚܡܳܐ ܒܽܐܘܠܨܳܢܳܐ: ܘܡܰܝ̈ܳܐ ܒܽܐܘܠܨܳܢܳܐ. ܘܠܳܐ ܢܟܰܢܶܫ ܬܽܘܒ ܠܡܰܛܥܝܳܢܰܝ̈ܟܽܘܢ ܘܢܶܚܙ̈ܝܳܢ ܥܰܝܢܰܝ̈ܟܽܘܢ ܒܡܰܛܥܝܳܢܰܝ̈ܟܽܘܢ.
Isa 30:21 ܘܶܐܕ݂ܢܰܝ̈ܟܽܘܢ ܢܶܫܡ̈ܥܳܢ ܡܶܠܬ݂ܳܐ ܡ̣ܶܢ ܒܶܣܬܰܪܟ݂ܽܘܢ. ܕܳܐܡܪܳܐ: ܗܳܕܳܐ ܗ̱ܝ ܐܽܘܪܚܳܐ: ܙܶܠܘ ܒܳܗ̇. ܘܠܳܐ ܬܶܣܛܽܘܢ ܠܝܰܡܺܝܢܳܐ ܘܰܠܣܶܡܳܠܳܐ.
Isa 30:22 ܘܰܬ݁ܛܰܘܫܽܘܢ ܣܺܐܡܳܐ ܕܰܩܪܺܝܡ ܠܰܦܬܰܟ݂ܖ̈ܰܝܟܽܘܢ: ܘܦܶܕܬܳܐ ܕܢܶܣܟܬ݂ܳܐ ܕܕܰܗܒܗܽܘܢ. ܘܬܶܕ݂ܪܽܘܢ ܐܶܢܽܘܢ ܐܰܝܟ݂ ܡܰܝ̈ܳܐ ܕܟܶܦܣܳܢܺܝܬ݂ܳܐ. ܘܰܐܝܟ݂ ܢܦܳܬ݂ܳܐ ܬܰܦܩܽܘܢ ܐܶܢܽܘܢ.
Isa 30:23 ܘܢܶܬ݂ܺܝܗܶܒ ܡܶܛܪܳܐ ܠܙܰܪܥܟ݂ܽܘܢ: ܕܬܶܙܪܥܽܘܢ ܒܰܐܪܥܳܐ: ܘܰܥܒܽܘܪܳܐ ܕܙܰܪܥܳܐ ܕܰܐܪܥܳܐ. ܢܶܗܘܶܐ ܕܰܗܺܝܢ ܘܫܰܡܺܝܢ: ܪܶܥܝܳܐ ܕܰܒܥܺܝܪܟ݂ܽܘܢ ܒܝܰܘܡܳܐ ܗܰܘ ܒܰܐܬ݂ܪܳܐ ܫܰܡܺܝܢܳܐ.
Isa 30:24 ܘܒܰܩܖ̈ܶܐ ܘܰܐܖ̈ܘܳܢܶܐ ܕܦܳܠܚܺܝܢ ܒܰܐܪܥܳܐ: ܒܠܺܝܠܳܐ ܚܰܡܺܝܡܳܐ ܢܶܐܟ݂ܠܽܘܢ: ܕܰܡܣܰܠܰܩ ܒܪܰܦܫܳܐ ܘܰܒܡܰܕ݂ܪܝܳܐ.
Isa 30:25 ܘܢܶܗܘܶܐ ܥܰܠ ܟܠ ܛܽܘܪ ܕܪܳܡ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܢܶܪܕܽܘܢ ܬܰܦ̈ܶܐ ܕܡܰܝ̈ܳܐ ܒܝܰܘܡܳܐ ܕܩܶܛܠܳܐ ܪܰܒܳܐ: ܘܰܒܣܽܘܚܳܦܳܐ ܕܡܰܓ̈ܕܠܶܐ.
Isa 30:26 ܘܢܶܗܘܶܐ ܢܽܘܗܪܶܗ ܕܣܰܗܪܳܐ ܐܰܝܟ݂ ܢܽܘܗܪܶܗ ܕܫܶܡܫܳܐ. ܘܢܽܘܗܪܶܗ ܕܫܶܡܫܳܐ ܢܶܗܘܶܐ ܚܰܕ݂ ܒܫܰܒܥܳܐ: ܐܰܝܟ݂ ܢܽܘܗܪܳܐ ܕܫܰܒܥܳܐ ܝܳܘ̈ܡܺܝܢ: ܒܝܰܘܡܳܐ ܕܢܶܥܨܽܘܒ ܡܳܪܝܳܐ ܬܒܪܳܐ ܕܥܰܡܶܗ: ܘܟܺܐܒܳܐ ܕܰܡܚܽܘܬܶܗ ܢܰܐܣܶܐ.
Isa 30:27 ܗܳܐ ܫܡܶܗ ܕܡܳܪܝܳܐ ܐܳܬ݁ܶܐ ܡ̣ܶܢ ܪܽܘܚܩܳܐ ܝܳܩܶܕ݂ ܪܽܘܓܙܶܗ: ܘܰܫܒܺܝܚ ܡܰܫܩܠܶܗ. ܘܣܶܦ̈ܘܳܬܶܗ ܡܰܠ̈ܝܳܢ ܪܓܙܳܐ ܘܠܶܫܳܢܶܗ ܐܰܝܟ݂ ܢܽܘܪܳܐ ܕܝܳܩܕܳܐ.
Isa 30:28 ܘܪܽܘܚܶܗ ܐܰܝܟ݂ ܢܰܚܠܳܐ ܕܓܳܪܶܦ. ܥܕܰܡܳܐ ܠܨܰܘܪܳܐ ܢܶܦܣܽܘܩ: ܠܡܶܕ݂ܠܰܚ ܥܰܡ̈ܡܶܐ ܡܶܛܽܠ ܛܳܠܝܽܘܬ݂ܗܽܘܢ ܣܪܺܝܩܬܳܐ: ܘܠܰܦܓܽܘܕܬܳܐ ܡܰܛܥܝܳܢܺܝܬ݂ܳܐ ܕܥܰܠ ܦܰܟܰܝ̈ܗܽܘܢ ܕܥܰܡ̈ܡܶܐ.
Isa 30:29 ܬܶܫܒܽܘܚܬܳܐ ܢܶܗܘܶܐ ܠܟ݂ܽܘܢ ܟܠܺܝܠܳܐ ܕܶܐܬ݂ܩܰܕܰܫ ܒܚܰܓܳܐ. ܘܚܰܕ݂ܽܘܬܶܗ ܕܠܶܒܳܐ ܐܰܝܟ݂ ܗܰܘ ܕܰܡܗܰܠܶܟ݂ ܒܚܰܕ݂ܽܘܬ݂ܳܐ: ܠܡܶܐܬ݂ܳܐ ܠܛܽܘܪܶܗ ܕܡܳܪܝܳܐ: ܠܘܳܬ݂ ܬܰܩܺܝܦܳܐ ܕܝܰܥܩܽܘܒ.
Isa 30:30 ܘܢܰܫܡܰܥ ܡܳܪܝܳܐ ܫܽܘܒܚܳܐ ܕܩܳܠܶܗ. ܘܰܡܚܽܘܬ݂ܳܐ ܕܰܕ݂ܪܥܶܗ ܢܚܳܘܶܐ ܒܚܶܡܬ݂ܳܐ ܕܪܽܘܓܙܳܐ: ܘܰܒܫܰܠܗܶܒܺܝܬ݂ܳܐ ܕܢܽܘܪܳܐ ܕܳܐܟ݂ܠܳܐ: ܒܙܳܪܺܝܦܬܳܐ ܕܚܳܒܛܳܐ ܘܟܺܐܦ̈ܶܐ ܕܒܰܪܕ݂ܳܐ.
Isa 30:31 ܡܶܛܽܠ ܕܡ̣ܶܢ ܩܕ݂ܳܡ ܪܰܒܽܘܬܶܗ ܕܡܳܪܝܳܐ ܢܶܬ݁ܬ݁ܒܰܪ ܐܳܬ݂ܽܘܪܳܝܳܐ: ܘܰܒܫܰܒܛܳܐ ܢܶܒܠܰܥ.
Isa 30:32 ܘܢܶܗܘܶܐ ܒܟܽܠܗܽܘܢ ܥܒܳܕ݂ܘ̈ܗܝ: ܚܽܘܛܪܳܐ ܕܫܽܘܥܒܳܕ݂ܳܐ ܕܰܢܢܺܝܚ ܡܳܪܝܳܐ ܥܠܰܘܗ̱ܝ: ܒܰܦܠܰܓ̈ܶܐ: ܘܰܒܟܶܢܳܖ̈ܶܐ ܘܒܰܩܪܳܒܳܐ ܥܰܫܺܝܢܳܐ ܢܶܬ݂ܟܰܬܰܫ ܒܶܗ.
Isa 30:33 ܡܶܛܽܠ ܕܰܡܛܰܝܶܒ ܡ̣ܶܢ ܩܕ݂ܳܡ ܝܰܘ̈ܡܳܬܳܐ ܡܶܐܟ݂ܽܘܠܬܶܗ ܐܳܦ ܗܺܝ ܐܶܬ݁ܛܰܝܒܰܬ ܕܬܰܡܠܶܟ݂: ܘܥܰܡܩܰܬ݂ ܘܪܰܘܚܰܬ ܒܶܝܬ݂ ܡܰܥܡܪܳܗ̇ ܣܰܓܺܝܐܺܝܢ ܩܰܝ̈ܣܶܐ ܘܢܽܘܪܳܐ. ܘܰܢܫܰܡܬܶܗ ܕܡܳܪܝܳܐ ܐܰܝܟ݂ ܢܰܚܠܳܐ ܕܟܶܒܪܺܝܬ݂ܳܐ ܕܝܳܩܕܳܐ ܒܶܗ.
Isa 31:1 ܘܳܝ ܠܰܕ݂ܢܳܚܬ݁ܺܝܢ ܠܡܶܨܪܶܝܢ ܠܡܶܬ݂ܥܰܕܳܪܽܘ: ܘܥܰܠ ܖ̈ܰܟ݂ܫܳܐ ܡܶܬ݁ܬܰܟ݂ܠܺܝܢ: ܘܡܶܬ݁ܬܰܟ݂ܠܺܝܢ ܥܰܠ ܡܰܖ̈ܟܒܳܬ݂ܳܐ ܣܰܓ̈ܝܳܐܬ݂ܳܐ: ܘܥܰܠ ܦܰܖ̈ܳܫܶܐ ܕܛܳܒ ܥܰܫܺܝܢܺܝܢ. ܘܠܳܐ ܐܶܬ݁ܬ݁ܟܶܠܘ ܥܰܠ ܩܰܕ݁ܺܝܫܳܐ ܕܺܝܣܪܳܐܶܝܠ: ܘܰܠܡܳܪܝܳܐ ܠܳܐ ܒܥܰܘ
Isa 31:2 : ܘܰܒܚܶܟ݂ܡܬܶܗ ܐܰܝܬ݁ܺܝ ܒܺܝܫܬܳܐ: ܘܡܶܠܰܘ̈ܗܝ ܠܳܐ ܐܰܥܒܰܪ. ܘܩܳܡ ܥܰܠ ܒܰܝܬܳܐ ܕܒܺܝܫ̈ܶܐ: ܘܥܰܠ ܥܽܘܕ݂ܪܳܢܳܐ ܕܥܳܒܕܰܝ̈ ܥܰܘܠܳܐ.
Isa 31:3 ܘܡܶܨܖ̈ܳܝܶܐ ܐ̱ܢܳܫ̈ܳܐ ܐܶܢܽܘܢ: ܘܠܳܐ ܗܘܰܘ ܐܰܠܳܗ̈ܶܐ ܘܖ̈ܶܟ݂ܫܗܽܘܢ ܕܒܶܣܪܳܐ ܐܶܢܽܘܢ: ܘܠܳܐ ܗܘܰܘ ܕܪܽܘܚܳܐ. ܘܡܳܪܝܳܐ ܢܰܪܟܶܢ ܐܺܝܕܶܗ: ܘܢܶܣܬ݁ܚܶܦ ܡܥܰܕܪܳܢܳܐ. ܘܢܶܦܶܠ ܐܳܦ ܗܰܘ ܕܡܶܬ݂ܥܰܘܰܪ ܘܟܽܠܗܽܘܢ ܐܰܟ݂ܚܕ݂ܳܐ ܢܣܽܘܦܽܘܢ.
Isa 31:4 ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܝܟ݂ ܕܢܳܗܶܡ ܐܰܪܝܳܐ ܘܓܽܘܪܝܳܐ ܕܰܐܪܝܳܐ ܥܰܠ ܡܶܕܶܡ ܕܰܬܒܰܪ: ܘܩܳܥܶܝܢ ܒܶܗ ܣܽܘܓ݂ܳܐܐ ܕܖ̈ܳܥܳܘܳܬ݂ܳܐ ܘܡ̣ܶܢ ܩܳܠܗܽܘܢ ܠܳܐ ܕܳܚܶܠ: ܘܡ̣ܶܢ ܣܽܘܓܐܗܽܘܢ ܠܳܐ ܡܶܬ݁ܬ݁ܙܺܝܥ. ܗܳܟ݂ܰܢܳܐ ܢܶܚܽܘܬ݂ ܡܳܪܝܳܐ ܚܰܝܠܬ݂ܳܢܳܐ ܠܡܶܬ݂ܚܰܝܳܠܽܘ ܥܰܠ ܛܽܘܪܳܐ ܕܨܶܗܝܽܘܢ: ܘܥܰܠ ܖ̈ܳܡܳܬ݂ܳܗ̇.
Isa 31:5 ܐܰܝܟ݂ ܨܶܦܖ̈ܶܐ ܕܦܳܖ̈ܚܳܢ: ܗܳܟ݂ܰܢܳܐ ܢܰܓܶܢ ܡܳܪܝܳܐ ܚܰܝܠܬ݂ܳܢܳܐ ܥܰܠ ܐܽܘܪܺܫܠܶܡ: ܢܰܓܶܢ ܘܰܢܦܰܨܶܐ: ܘܰܢܣܰܝܰܥ ܘܰܢܥܰܕܰܪ.
Isa 31:6 ܬܽܘܒܘ ܒܢܰܝ̈ ܝܺܣܪܳܐܶܝܠ: ܕܰܐܥܫܶܢܬ݁ܽܘܢ ܡܰܪܕܽܘܬ݂ܳܐ.
Isa 31:7 ܡܶܛܽܠ ܕܰܒܝܰܘܡܳܐ ܗܰܘ: ܢܰܣܠܽܘܢ ܐ̱ܢܳܫ̈ܳܐ ܦܬܰܟ݂ܖ̈ܶܐ ܕܕܰܗܒܳܐ ܘܰܕ݂ܣܺܐܡܳܐ: ܕܰܥܒܰܕ݂ ܠܟ݂ܽܘܢ ܐܺܝܕܰܝ̈ܟܽܘܢ ܚܛܺܝܬ݂ܳܐ.
Isa 31:8 ܘܢܶܦܶܠ ܐܳܬ݂ܽܘܪܳܝܳܐ ܒܚܰܪܒܳܐ: ܚܰܪܒܳܐ ܠܳܐ ܕܓܰܒܖ̈ܶܐ: ܘܚܰܪܒܳܐ ܠܳܐ ܕܓܰܢ̱ܒܳܖ̈ܶܐ ܬܶܐܟ݂ܠܺܝܘܗܝ ܘܢܶܥܪܽܘܩ ܠܶܗ ܡ̣ܶܢ ܩܕ݂ܳܡ ܚܰܪܒܳܐ: ܘܰܥܠܰܝܡܰܘ̈ܗܝ ܠܳܐܬܳܐ ܢܶܗܘܽܘܢ.
Isa 31:9 ܘܒܰܫܩܺܝܦܳܐ ܕܡܰܥܡܪܶܗ ܢܶܥܡܰܪ. ܘܢܶܬ݁ܬܰܒܪܽܘܢ ܡ̣ܶܢ ܐܳܬܳܐ ܪܰܘܖ̈ܒܳܢܰܘܗܝ. ܐܳܡܰܪ ܡܳܪܝܳܐ ܕܢܽܘܗܪܶܗ ܒܨܶܗܝܽܘܢ: ܘܬܰܢܽܘܪܶܗ ܒܽܐܘܪܺܫܠܶܡ.
Isa 32:1 ܗܳܐ ܒܙܰܕ݁ܺܝܩܽܘܬ݂ܳܐ ܡܰܠܟܳܐ. ܘܪܰܘܖ̈ܒܳܢܶܐ ܒܕ݂ܺܝܢܳܐ ܢܶܫܬܰܠܛܽܘܢ.
Isa 32:2 ܘܢܶܗܘܶܐ ܓܰܒܪܳܐ ܐܰܝܟ݂ ܓܶܢܝܳܐ ܠܪܽܘܚܳܐ. ܘܰܐܝܟ݂ ܣܶܬܳܪܳܐ ܠܙܳܪܺܝܦܬܳܐ: ܘܰܐܝܟ݂ ܬܰܦܳܐ ܕܡܰܝ̈ܳܐ ܒܨܶܗܝܳܐ: ܘܰܐܝܟ݂ ܛܶܠܳܠܳܐ ܕܟܺܐܦܳܐ ܥܰܫܺܝܢܬܳܐ ܒܰܐܪܥܳܐ ܡܛܰܪܦܬܳܐ.
Isa 32:3 ܘܠܳܐ ܢܶܬ݁ܬ݁ܫܺܝ̈ܥܳܢ ܥܰܝܢܰܝ̈ܗܽܘܢ ܕܰܐܝܠܶܝܢ ܕܚܳܙܶܝܢ. ܘܶܐܕ݂ܢܰܝ̈ܗܽܘܢ ܕܰܐܝܠܶܝܢ ܕܫܳܡܥܺܝܢ: ܢܨܽܘ̈ܬ݂ܳܢ.
Isa 32:4 ܘܠܶܒܳܐ ܕܰܣܟܰܠ ܢܶܣܬܰܟܰܠ ܝܺܕܰܥܬ݂ܳܐ: ܘܠܶܫܳܢܳܐ ܕܠܰܥܓܳܐ ܢܶܣܬܰܪܗܰܒ ܠܰܡܡܰܠܳܠܘ ܫܠܳܡܳܐ.
Isa 32:5 ܘܠܳܐ ܢܶܩܪܽܘܢ ܬܽܘܒ ܠܫܳܛܝܳܐ ܫܰܠܺܝܛܳܐ. ܐܳܦܠܳܐ ܠܰܣܪܺܝܩܳܐ ܢܶܩܪܽܘܢ ܦܳܪܽܘܩܳܐ.
Isa 32:6 ܡܶܛܽܠ ܕܫܳܛܝܳܐ ܫܳܛܝܽܘܬ݂ܳܐ ܡܡܰܠܶܠ ܘܠܶܒܶܗ ܚܳܫܶܠ ܥܰܘܠܳܐ. ܕܢܶܥܒܶܕ݂ ܚܰܠܦܽܘܬ݂ܳܐ: ܘܰܢܡܰܠܶܠ ܥܰܠ ܛܳܥܝܽܘܬ݂ܳܐ: ܘܰܢܣܰܪܶܩ ܢܰܦܫܳܐ ܕܟܰܦܢܳܐ: ܘܡܰܫܬ݁ܝܳܐ ܕܨܶܗܝܳܐ ܢܓܰܝܶܙ.
Isa 32:7 ܒܺܝܫܺܝܢ ܐܶܢܽܘܢ ܡܳܐܢܰܘ̈ܗܝ ܕܰܣܪܺܝܩܳܐ. ܘܗܽܘ ܬܰܪܥܺܝܬ݂ܳܐ ܡܶܬ݂ܚܰܫܰܒ: ܠܰܡܚܰܒܳܠܘ ܡܶܣܟܺܢ̈ܶܐ ܒܡܶܐܡܪܳܐ ܕܫܽܘܩܪܳܐ: ܘܡܶܠܬ݂ܶܗ ܕܒܺܝܫܳܐ ܒܕܺܝܢܳܐ.
Isa 32:8 ܘܪܰܒܳܐ ܪܰܒܽܘܬ݂ܳܐ ܡܶܬ݂ܪܰܥܶܐ ܘܗܽܘ ܥܰܠ ܪܰܒܽܘܬ݂ܳܐ ܢܩܽܘܡ.
Isa 32:9 ܢܶܫ̈ܶܐ ܥܰܬ݁ܺܝܖ̈ܳܬ݂ܳܐ: ܩܽܘ̈ܡܶܝܢ ܫܡܰܥܶܝ̈ܢ ܩܳܠܝ. ܒܢ̈ܳܬ݂ܳܐ ܕܰܡܣܰܒܖ̈ܳܢ: ܨܽܘ̈ܬܶܝܢ ܡܶܠܰܝ̈.
Isa 32:10 ܝܰܘ̈ܡܳܬܳܐ ܕܫܰܢ̱ܬܳܐ ܢܶܖ̈ܓܙܳܢ ܐܰܝܠܶܝܢ ܕܰܡܣܰܒܖ̈ܳܢ. ܡܶܛܽܠ ܕܰܓܡܰܪ ܩܛܳܦܳܐ: ܘܶܐܬ݂ܚܡܶܠ: ܘܠܳܐ ܐܶܬ݂ܳܐ.
Isa 32:11 ܙܽܘܥܶܝ̈ܢ ܥܰܬ݁ܺܝܖ̈ܳܬ݂ܳܐ: ܘܰܪܓܰܙܶܝܢ ܐܰܝܠܶܝܢ ܕܰܡܣܰܒܖ̈ܳܢ ܫܠܰܚܶܝ̈ܢ ܥܰܪܛܶܠ: ܡܚܳܝ݂ܶܝ݂̈ܢ ܣܰܩ̈ܶܐ ܒܚܰܨܰܝܟܶܝ̈ܢ.
Isa 32:12 ܘܥܰܠ ܬܕܰܝ̈ܟܶܝܢ ܐܰܖ̈ܩܶܕܶܝܢ: ܥܰܠ ܬܰܕ݂ܐܳܐ ܕܚܰܩܠܳܐ: ܘܥܰܠ ܓܦܶܬܳܐ ܕܦܺܐܖ̈ܶܝܗ̇.
Isa 32:13 ܘܥܰܠ ܐܰܪܥܶܗ ܕܥܰܡܝ ܟܽܘ̈ܒܶܐ ܘܝܰܥܪܳܐ ܢܺܐܥܽܘܢ: ܘܰܒܟܽܠܗܽܘܢ ܒ̈ܳܬ݁ܶܐ ܕܚܰܕ݂ܽܘܬ݂ܳܐ: ܘܒܰܩܪܺܝܬ݂ܳܐ ܥܰܫܺܝܢܬܳܐ.
Isa 32:14 ܡܶܛܽܠ ܕܢܳܘܣܳܐ ܐܶܬ݁ܛܥܺܝ. ܘܚܰܝܠܳܐ ܕܰܩܪܺܝܬ݂ܳܐ ܐܶܫܬ݁ܒܶܩ. ܘܫܽܘܦܪܗܽܘܢ ܕܒ̈ܳܬ݁ܶܐ ܗܘܳܐ ܠܰܡܥܰܖ̈ܶܐ ܥܕܰܡܳܐ ܠܥܳܠܰܡ. ܟܽܘ̈ܒܶܐ ܘܚܰܕ݂ܽܘܬ݂ܳܐ ܠܰܥܖ̈ܳܕܶܐ: ܘܒܶܝܬ݂ ܪܶܥܝܳܐ ܠܰܓܙܳܖ̈ܶܐ ܕܥܳܢ̈ܳܐ.
Isa 32:15 ܥܕܰܡܳܐ ܕܬܶܬ݁ܥܺܝܪ ܥܠܰܝܢ ܪܽܘܚܳܐ ܡ̣ܶܢ ܡܪܰܘܡܳܐ: ܘܢܶܗܘܶܐ ܡܰܘܒܪܳܐ ܐܰܝܟ݂ ܟܰܪܡܠܳܐ: ܘܟܰܪܡܠܳܐ ܐܰܝܟ݂ ܥܳܒܳܐ ܢܶܬ݂ܚܫܶܒ.
Isa 32:16 ܘܢܶܫܪܶܐ ܕܺܝܢܳܐ ܒܡܰܕ݂ܒܪܳܐ: ܘܙܰܕܺܝܩܽܘܬܳܐ ܒܟܰܪܡܠܳܐ ܬܶܬ݂ܺܝܗܶܒ.
Isa 32:17 ܘܢܶܗܘܶܐ ܥܒܳܕ݂ܳܗ̇ ܕܙܰܕܺܝܩܽܘܬܳܐ ܫܠܳܡܳܐ: ܘܦܽܘܠܚܳܢܳܗ̇ ܕܙܰܕܺܝܩܽܘܬܳܐ ܫܶܠܝܳܐ: ܘܣܰܒܪܳܐ ܠܥܳܠܰܡ ܥܳܠܡܺܝܢ.
Isa 32:18 ܘܢܶܬܶܒ ܥܰܡܝ ܒܕܰܝܪܳܐ ܕܰܫܠܳܡܳܐ: ܘܰܒܡܰܫܟܢܳܐ ܕܣܰܒܪܳܐ: ܘܒܶܝܬ݂ ܡܰܫܪܝܳܐ ܕܣܰܒܪܳܐ.
Isa 32:19 ܘܒܰܪܕ݂ܳܐ ܢܶܚܽܘܬ݂ ܥܰܠ ܥܳܒܳܐ: ܘܰܐܝܟ݂ ܦܩܰܥܬ݂ܳܐ ܬܶܬ݂ܡܰܟܰܟ݂ ܡܕ݂ܺܝܢ̱ܬܳܐ.
Isa 32:20 ܛܽܘܒܰܝܟܽܘܢ ܕܙܳܪܥܺܝܢ ܥܰܠ ܟܽܠ ܡܺܝ̈ܢ: ܟܰܪ ܕܕܰܪܶܟ݂ ܬܰܘܪܳܐ ܘܰܚܡܳܪܳܐ.
Isa 33:1 ܘܳܝ ܠܰܕ݂ܒܳܐܶܙ ܐܰܢ̱ܬ݁ܽܘܢ ܠܳܐ ܬܶܒܙܽܘܢ. ܘܕܰܓܳܠܳܐ ܠܳܐ ܢܕܰܓܶܠ ܒܟ݂ܽܘܢ. ܡܳܐ ܕܰܨܒܰܝܬ݁ܽܘܢ ܠܡܶܒܰܙ: ܬܶܬ݂ܒܰܙܽܘܢ. ܘܡܳܐ ܕܰܨܒܰܝܬ݁ܽܘܢ ܠܰܡܕܰܓܠܽܘ: ܢܶܬ݁ܕܰܠܰܓ ܒܟ݂ܽܘܢ.
Isa 33:2 ܡܳܪܝܳܐ: ܪܰܚܶܡ ܥܠܰܝܢ: ܡܶܛܽܠ ܕܰܥܠܰܝܟܽܘ ܣܰܒܪܰܢ. ܗܘܺܝ ܥܳܕ݂ܽܘܪܰܢ ܒܨܰܦܪܳܐ: ܘܦܳܪܽܘܩܰܢ ܒܙܰܒܢܳܐ ܕܽܐܘܠܨܳܢܳܐ.
Isa 33:3 ܡ̣ܶܢ ܩܳܠ ܕܶܚܠܬܳܟ݂ ܢܳܕ݂ܘ ܥܰܡ̈ܡܶܐ ܘܡ̣ܶܢ ܪܳܡܽܘܬ݂ܳܟ݂ ܐܶܬ݂ܒܰܕܰܪܘ ܥܰܡ̈ܡܶܐ.
Isa 33:4 ܡܶܟܺܝܠ ܬܶܬ݂ܟܢܶܫ ܒܶܙܬܟ݂ܽܘܢ ܐܰܝܟ݂ ܟܢܽܘܫܝܳܐ ܕܙܳܚܠܳܐ: ܘܰܐܝܟ݂ ܟܢܽܘܫܝܳܐ ܕܩܰܡܨܳܐ ܕܰܟ݂ܢܺܝܫ.
Isa 33:5 ܐܶܬ݁ܬ݁ܪܺܝܡ ܡܳܪܝܳܐ ܕܥܳܡܰܪ ܒܰܡܖ̈ܰܘܡܶܐ. ܘܰܡܠܳܗ̇ ܠܨܶܗܝܽܘܢ ܕܺܝܢܳܐ ܘܙܰܕܺܝܩܽܘܬܳܐ.
Isa 33:6 ܘܢܶܗܘܶܐ ܙܰܒܢܳܟ݂ ܗܰܝܡܳܢܽܘܬ݂ܳܐ: ܘܦܽܘܪܩܳܢܳܟ݂ ܒܣܶܬܳܪܳܐ. ܚܶܟ݂ܡܬ݂ܳܐ ܘܺܝܕܰܥܬ݂ܳܐ: ܕܶܚܠܬ݂ܳܐ ܕܡܳܪܝܳܐ ܗܺܝ ܗ̱ܝ ܓܰܙܶܗ.
Isa 33:7 ܐܶܢ ܢܶܬ݂ܚܙܶܐ ܠܗܽܘܢ: ܢܰܝܠܠܽܘܢ ܩܰܫܝܳܐܺܝܬ݂. ܘܡܰܠܰܐܟ̈ܶܐ ܕܰܫܠܳܡܳܐ ܢܶܒܟܽܘܢ ܡܰܪܺܝܪܳܐܺܝܬ݂.
Isa 33:8 ܨܕ݂ܰܘ ܫܒܺܝ̈ܠܶܐ: ܘܰܒܛܶܠܘ ܥܳܒܖ̈ܰܝ ܐܽܘܪܚܳܐ. ܘܰܒܛܶܠ ܩܝܳܡܳܐ. ܘܩܽܘܖ̈ܝܳܐ ܐܶܣܬ݁ܠܺܝ ܘܐ̱ܢܳܫܳܐ ܠܳܐ ܐܶܬ݂ܚܫܶܒܘ
Isa 33:9 : ܐܰܠܰܬ ܘܝܶܬ݂ܒܰܬ ܒܶܐܒܠܳܐ ܐܰܪܥܳܐ. ܘܰܐܚܦܰܪ ܠܶܒܢܳܢ ܘܰܒܗܶܬ݂. ܘܰܗܘܳܐ ܫܰܪܘܳܢܳܐ ܐܰܝܟ݂ ܦܩܰܥܬ݂ܳܐ. ܚܶܪܒܰܬ ܒܰܝܫܳܢ ܘܟܰܪܡܠܳܐ.
Isa 33:10 ܡܶܟܺܝܠ ܐܶܩܽܘܡ ܐܳܡܰܪ ܡܳܪܝܳܐ: ܡܶܟܺܝܠ ܐܶܬ݁ܬ݁ܪܺܝܡ: ܘܡܶܟܺܝܠ ܐܶܫܬܰܩܰܠ.
Isa 33:11 ܘܬܶܒܛܢܽܘܢ ܟܽܘ̈ܒܶܐ: ܘܬܺܐܠܕܽܘܢ ܩܶܫܬ݂ܳܐ ܒܪܽܘܚܟ݂ܽܘܢ. ܢܽܘܪܳܐ ܬܶܐܟ݂ܽܘܠܟ݂ܽܘܢ
Isa 33:12 ܘܢܶܗܘܽܘܢ ܥܰܡ̈ܡܶܐ ܡܰܘܩܕ݂ܺܝܢ ܐܰܝܟ݂ ܟܶܠܫܳܐ. ܘܰܐܝܟ݂ ܟܽܘ̈ܒܶܐ ܕܰܟ݂ܢܺܝܫܺܝܢ ܒܢܽܘܪܳܐ ܢܺܐܩܕܽܘܢ
Isa 33:13 ܫܡܰܥܘ ܖ̈ܰܚܺܝܩܶܐ ܡܶܕܶܡ ܕܥܶܒܕܶܬ݂ ܘܕܰܥܘ ܩܰܖ̈ܺܝܒܶܐ ܓܰܢ̱ܒܳܪܽܘܬ݂ܝ.
Isa 33:14 ܐܶܬ݂ܪܗܶܒܘ ܚܰܛܳܝ̈ܶܐ ܒܨܶܗܝܽܘܢ. ܘܰܪܬܺܝܬ݂ܳܐ ܢܦܰܠ ܒܚܰܢ̈ܦܶܐ. ܡܰܢܘ ܢܶܥܡܰܪ ܠܰܢ ܥܰܡ ܢܽܘܪܳܐ ܐܳܟܶܠܬ݂ܳܐ. ܘܡܰܢܽܘ ܢܶܥܡܰܪ ܠܰܢ ܥܰܡ ܡܰܘܩܕܰܬ݂ ܥܳܠ̈ܡܶܐ.
Isa 33:15 ܕܰܡܗܰܠܶܟ݂ ܒܙܰܕܺܝܩܽܘܬܳܐ: ܘܰܡܡܰܠܶܠ ܬܪܺܝܨܽܘܬ݂ܳܐ: ܘܣܳܢܶܐ ܢܶܟ݂ܠܳܐ ܘܰܛܠܽܘܡܝܳܐ: ܘܢܳܦܶܨ ܐܺܝܕܶܗ ܡ̣ܶܢ ܕܰܠܡܶܣܰܒ ܫܽܘܚܕܳܐ: ܘܰܡܣܰܟܰܪ ܐܶܕ݂ܢܰܘ̈ܗܝ ܕܠܳܐ ܢܶܫܡܰܥ: ܘܰܡܥܰܡܶܨ ܥܰܝܢܰܘ̈ܗܝ ܕܠܳܐ ܢܶܚܙܶܐ ܒܺܝܫܬܳܐ.
Isa 33:16 ܗܳܢܳܐ ܒܰܡܪܰܘܡܳܐ ܢܶܥܡܰܪ. ܘܰܒܥܽܘܫܢܳܐ ܕܰܫܩܺܝܦܳܐ ܡܰܫܪܝܶܗ. ܠܰܚܡܶܗ ܝܺܗܺܝܒ: ܘܡܰܘ̈ܗܝ ܡܗܰܝܡܢܺܝܢ.
Isa 33:17 ܠܡܰܠܟܳܐ ܒܫܽܘܦܪܶܗ ܢܶܚ̈ܙܝܳܢ ܥܰܝܢܰܝ̈ܟ: ܒܰܐܖ̈ܥܳܬ݂ܳܐ ܖ̈ܰܚܺܝܩܳܬ݂ܳܐ. ܘܠܶܒܳܟ݂ ܢܶܬ݂ܝܰܠܰܦ ܕܶܚܠܬ݂ܳܐ.
Isa 33:18 ܐܰܝܟܳܐ ܗ̱ܘ̣ ܣܳܦܪܳܐ ܐܰܝܟܳܐ ܗ̱ܘ̣ ܬܳܩܽܘܠܳܐ ܐܰܝܟܰܘ ܕܡܳܢܳܐ ܡܰܓ̈ܕܠܶܐ ܠܥܰܡܳܐ ܥܰܫܺܝܢܳܐ.
Isa 33:19 ܠܳܐ ܢܚܽܘܪ ܠܥܰܡܳܐ ܕܰܥܛܶܠ ܫܶܡܥܶܗ: ܘܰܠܥܶܓ ܠܶܫܳܢܶܗ: ܘܠܳܐ ܡܶܣܬܰܟܰܠ.
Isa 33:20 ܚܙܺܝ ܠܨܶܗܝܽܘܢ ܩܪܺܝܬ݂ܳܐ ܕܥܰܕ݂ܥܺܕܰܝ̈ܢ. ܘܥܰܝܢܰܝ̈ܟ ܢܚܽܘܖ̈ܳܢ ܒܽܐܘܪܺܫܠܶܡ ܕܰܝܪܳܐ ܥܰܬ݁ܺܝܪܬܳܐ. ܡܰܫܟܢܳܐ ܕܠܳܐ ܙܳܐܰܥ: ܘܠܳܐ ܡܶܬ݂ܥܰܩܖ̈ܳܢ ܣܶܟܰܘ̈ܗܝ ܠܥܳܠܡܺܝܢ: ܘܟܽܠܗܽܘܢ ܛܽܘܢܒܰܘ̈ܗܝ ܠܳܐ ܡܶܬ݂ܦܰܣܩܺܝܢ.
Isa 33:21 ܡܶܛܽܠ ܕܡܳܪܝܳܐ ܫܡܳܐ ܗ̱ܘ̣ ܠܰܢ ܡܫܰܒܚܳܐ ܘܗܽܘ ܢܶܗܘܶܐ ܠܰܢ ܐܰܬ݂ܪܳܐ ܢܰܗܺܝܪܳܐ: ܘܢܰܗܺܝܪܽܘܬ݂ܳܐ ܘܰܪܘܰܚܬ݂ܳܐ ܕܺܐܝ̈ܕܰܝܳܐ. ܕܠܳܐ ܬܰܡܠܶܟ݂ ܡܳܪܽܘܬ݂ܳܐ ܕܫܰܠܺܝܛܳܐ ܘܥܰܫܺܝܢܳܐ ܕܢܶܫܬ݁ܟܰܚ: ܠܳܐ ܢܶܥܒܰܪ ܒܳܗ̇.
Isa 33:22 ܡܶܛܽܠ ܕܡܳܪܝܳܐ ܗ̱ܘ̣ ܕܰܝܳܢܳܐ ܘܡܳܪܝܳܐ ܗ̱ܘ̣ ܡܒܰܕܩܳܢܳܐ. ܘܡܳܪܝܳܐ ܗ̱ܘ̣ ܡܰܠܟܰܢ: ܘܗܽܘܝܽܘ ܦܳܪܽܘܩܰܢ.
Isa 33:23 ܐܶܫܬ݁ܪܺܝܘ ܚܰܒܠܰܝ̈ܟܝ ܕܠܳܐ ܐܶܫܬܰܪܰܪܘ ܘܶܐܬ݂ܪܟܶܢܘ ܥܰܡܽܘܕܰܝ̈ܟܝ ܕܠܳܐ ܦܫܰܛܘ ܐܳܬܳܐ: ܥܕܰܡܳܐ ܕܦܰܠܶܓܘ ܒܶܙܬ݂ܳܐ: ܘܣܽܘܓ݂ܳܐܐ ܕܰܚܓܺܝܖ̈ܶܐ ܫܒܰܘ ܫܒܺܝܬ݂ܳܐ.
Isa 33:24 ܘܠܳܐ ܢܺܐܡܰܪ ܥܳܡܽܘܪܳܐ ܕܰܟ݂ܪܺܝܗ ܐ̱ܢܳܐ ܥܰܡܳܐ ܕܝܳܬܶܒ ܒܳܗ̇: ܩܰܒܶܠ ܚܛܳܗܳܐ.
Isa 34:1 ܐܰܬ݂ܪܳܐ ܕܕܺܝܢܳܐ. ܩܪܽܘܒܘ ܥܰܡ̈ܡܶܐ ܠܡܶܫܡܰܥ: ܘܨܽܘܬܶܝܢ ܐܶܡ̈ܘܳܬ݂ܳܐ. ܬܶܫܡܰܥ ܐܰܪܥܳܐ ܒܰܡܠܳܐܳܗ̇: ܘܟܽܠܗܽܘܢ ܥܳܡܽܘܖ̈ܶܝܗ̇.
Isa 34:2 ܡܶܛܽܠ ܕܪܽܘܓܙܶܗ ܕܡܳܪܝܳܐ ܥܰܠ ܟܽܠܗܽܘܢ ܥܰܡ̈ܡܶܐ. ܘܚܶܡܬܶܗ ܥܰܠ ܟܽܠܶܗ ܚܰܝܠܗܽܘܢ ܕܢܶܚܪܽܘܒ ܐܶܢܽܘܢ: ܘܢܰܫܠܶܡ ܐܶܢܽܘܢ ܠܩܶܛܠܳܐ.
Isa 34:3 ܘܢܶܫܬ݁ܕ݂ܽܘܢ ܩܛܺܝܠܰܝ̈ܗܽܘܢ. ܘܢܶܡܚܶܐ ܪܺܝܚܳܐ ܕܰܫܠܰܕܰܝ̈ܗܽܘܢ. ܘܢܶܬ݂ܡܣܽܘܢ ܛܽܘܖ̈ܶܐ ܡ̣ܶܢ ܕܶܡܗܽܘܢ.
Isa 34:4 ܘܢܶܬ݂ܡܣܽܘܢ ܟܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ. ܘܢܶܬ݂ܟܰܪܟܽܘܢ ܫܡܰܝܳܐ ܐܰܝܟ݂ ܡܓܰܠܬ݂ܳܐ. ܘܟ݂ܽܠܶܗ ܚܰܝܠܗܽܘܢ ܢܶܬܰܪ: ܐܰܝܟ݂ ܛܰܪܦܳܐ ܕܢܳܬܰܪ ܡ̣ܶܢ ܓܦܶܬܳܐ: ܘܰܐܝܟ݂ ܦܰܩܽܘܥܳܐ ܡ̣ܶܢ ܬܺܬܳܐ.
Isa 34:5 ܡܶܛܽܠ ܕܬܶܬ݂ܪܘܶܐ ܚܰܪܒܝ ܒܰܫܡܰܝܳܐ. ܗܳܐ ܥܰܠ ܐܰܕ݂ܽܘܡܳܝ̈ܶܐ ܬܶܚܽܘܬ݂: ܥܰܠ ܥܰܡܳܐ ܕܶܐܬ݂ܚܰܝܰܒ ܒܕܺܝܢܳܐ.
Isa 34:6 ܚܰܪܒܶܗ ܕܡܳܪܝܳܐ ܡܰܠܝܳܐ ܕܡܳܐ. ܐܶܬ݁ܕܰܗܢܰܬ ܡ̣ܶܢ ܕܡܳܐ ܘܡ̣ܶܢ ܬܰܪܒܳܐ ܕܰܡܦܰܛ̈ܡܶܐ: ܘܕܰܓ̣ܕܰܝ̈ܳܐ: ܘܬܰܪܒܳܐ ܕܟ݂ܽܘܠ̈ܝܳܬ݂ܳܐ ܕܕܶܟ݂ܖ̈ܶܐ. ܡܶܛܽܠ ܕܕܶܒܚܬ݂ܳܐ ܠܡܳܪܝܳܐ ܒܒܽܘܨܳܪ: ܘܩܶܛܠܳܐ ܪܰܒܳܐ ܒܰܐܪܥܳܐ ܕܰܐܕ݂ܽܘܡ.
Isa 34:7 ܘܢܶܦܠܽܘܢ ܖ̈ܰܝܡܶܐ ܥܰܡܗܽܘܢ: ܘܬܰܘܖ̈ܶܐ ܥܰܡ ܐܰܖ̈ܘܳܢܶܐ. ܘܬܶܬܪܘܶܐ ܐܰܪܥܳܐ ܡ̣ܶܢ ܕܶܡܗܽܘܢ. ܘܥܰܦܪܳܐ ܡ̣ܶܢ ܬܰܪܒܗܽܘܢ ܢܶܕ݂ܗܰܢ
Isa 34:8 ܡܶܛܽܠ ܕܝܰܘܡܳܐ ܕܰܬ݂ܒܰܥܬ݂ܳܐ ܠܡܳܪܝܳܐ: ܘܫܰܢ̱ܬܳܐ ܕܦܽܘܪܥܳܢܳܐ ܠܕܰܝܳܢܳܐ ܕܨܶܗܝܽܘܢ
Isa 34:9 ܘܢܶܬ݂ܗܰܦܟܽܘܢ ܢܰܚ̈ܠܶܝܗ̇ ܠܙܶܦܬܳܐ: ܘܥܰܦܪܳܗ̇ ܠܟܶܒܪܺܝܬ݂ܳܐ ܘܬܶܗܘܶܐ ܐܰܪܥܳܗ̇ ܙܶܦܬܳܐ ܕܝܳܩܕܳܐ
Isa 34:10 ܘܠܳܐ ܬܶܕ݂ܥܰܟ݂ ܠܺܠܝܳܐ ܘܺܐܝܡܳܡܳܐ ܘܰܠܥܳܠܰܡ ܢܶܣܰܩ ܬܶܢܳܢܳܗ̇ ܘܬܶܚܪܰܒ ܠܕ݂ܳܪܕܳܖ̈ܺܝܢ. ܘܰܠܥܳܠܰܡ ܥܰܠܡܺܝܢ ܐ̱ܢܳܫ ܠܳܐ ܢܶܥܒܰܪ ܒܳܗ̇.
Isa 34:11 ܕܢܺܐܪܬ݁ܽܘܢܳܗ̇ ܩܳܩ̈ܶܐ ܘܩܽܘ̈ܦܕܶܐ. ܘܩܰܦܽܘ̈ܦܶܐ ܘܢܰܥ̈ܒܶܐ ܢܶܫܪܽܘܢ ܒܳܗ̇.
Isa 34:12 ܘܢܶܬ݂ܡܬܰܚ ܥܠܶܝܗ̇ ܚܽܘܛܳܐ ܕܚܰܪܒܳܐ ܘܠܳܐ ܬܶܗܘܶܐ ܬܰܡܳܢ ܚܰܕ݂ܽܘܬ݂ܳܐ. ܐܳܦܠܳܐ ܢܶܩܪܽܘܢ ܬܰܡܳܢ ܡܰܠܟܽܘܬ݂ܳܐ. ܘܟܽܠܗܽܘܢ ܪܰܘܖ̈ܒܳܢܶܝܗ̇ ܢܶܗܘܽܘܢ ܠܰܐܒܕܳܢܳܐ.
Isa 34:13 ܘܢܺܐܥܽܘܢ ܟܽܘ̈ܒܶܐ ܒܣܳܚܖ̈ܳܬܳܗ̇: ܘܩܽܘܖ̈ܛܒܶܐ ܘܕܰܕܖ̈ܶܐ ܒܥܽܘܫܢܳܗ̇. ܘܬܶܗܘܶܐ ܕܰܝܪܳܐ ܕܝܳܪܽܘܖ̈ܶܐ: ܘܒܶܝܬ݂ ܪܶܥܝܳܐ ܠܰܒ̈ܢܳܬ݂ ܢܰܥ̈ܡܶܐ.
Isa 34:14 ܘܢܶܐܪܥܽܘܢ ܒܳܗ̇ ܖ̈ܽܘܚܶܐ ܒܦܶܓܥ̈ܶܐ. ܘܫܺܐܕ݂ܳܐ ܠܚܰܒܪܶܗ ܢܶܩܪܶܐ. ܬܰܡܳܢ ܐܶܬ݁ܬ݁ܢܺܝܚܰܬ݂ ܐܶܠܺܝܬ݂ܳܐ. ܘܶܐܫܟܚܰܬ ܠܳܗ̇ ܢܝܳܚܳܐ.
Isa 34:15 ܘܬܰܡܳܢ ܐܰܩܢܰܬ ܩܽܘܦܕܳܐ: ܘܶܐܬ݂ܢܰܦܨܰܬ ܘܚܶܠܕܰܬ݂ ܘܒܶܙܥܰܬ݂ ܒܛܶܠܳܠܳܗ̇. ܘܬܰܡܳܢ ܐܶܬ݂ܟܰܢܰܫ ܕܰܝ̈ܬ݂ܶܐ ܚܕ݂ܳܐ ܠܘܳܬ݂ ܚܕ݂ܳܐ.
Isa 34:16 ܒܥܰܘ ܒܰܟ݂ܬ݂ܳܒܶܗ ܕܡܳܪܝܳܐ ܘܰܩܪܰܘ. ܕܰܚܕ݂ܳܐ ܡܶܢܗܶܝܢ ܠܳܐ ܛܥܳܬ. ܘܰܚܕ݂ܳܐ ܠܰܚܕ݂ܳܐ ܠܳܐ ܒܥܰܝ̈. ܐܶܠܳܐ ܗܽܘ ܦܩܰܕ݂ ܒܦܽܘܡܶܗ. ܘܪܽܘܚܶܗ ܟܰܢܫܰܬ ܐܶܢܶܝܢ.
Isa 34:17 ܘܗܽܘ ܐܰܪܡܺܝ ܠܗܶܝܢ ܦܶܨ̈ܶܐ. ܘܺܐܝܕܶܗ ܦܰܠܓܰܬ ܠܗܶܝܢ ܡܽܘܫ̈ܚܳܬ݂ܳܐ: ܕܰܥܕܰܡܳܐ ܠܥܳܠܰܡ ܢܺܐܖ̈ܬܳܢܳܗ̇: ܘܰܠܕ݂ܳܪܕܳܖ̈ܺܝܢ ܢܶܫܖ̈ܝܳܢ ܒܳܗ̇.
Isa 35:1 ܢܶܚܕܶܐ ܡܰܕ݂ܒܪܳܐ ܨܶܗܝܳܐ. ܘܰܬ݁ܕ݂ܽܘܨ ܦܩܰܥܬ݂ܳܐ: ܘܬܰܦܪܰܥ ܐܰܝܟ݂ ܚܰܡܨܰܠܳܝܬܳܐ.
Isa 35:2 ܘܰܬ݁ܕ݂ܽܘܨ ܐܰܝܟ݂ ܕܰܝܨܳܐ. ܘܰܒܫܽܘܒܚܳܐ ܐܺܝܩܳܪܳܐ ܕܠܶܒܢܳܢ ܢܶܬ݂ܺܝܗܶܒ ܠܳܗ̇. ܘܗܶܕܪܶܗ ܕܟܰܪܡܠܳܐ ܘܰܕ݂ܫܰܪܘܳܢܳܐ. ܗܶܢܽܘܢ ܢܶܚܙܽܘܢ ܐܺܝܩܳܪܶܗ ܕܡܳܪܝܳܐ: ܘܗܶܕ݂ܪܽܗ ܕܰܐܠܳܗܰܢ.
Isa 35:3 ܙܽܘܗܳܪܳܐ ܘܠܽܘܒܳܒܳܐ ܕܰܡܚܺܝ̈ܠܶܐ ܕܳܐܬܶܐ ܦܳܪܽܘܩܳܐ ܘܦܳܪܶܩ ܠܗܽܘܢ. ܐܶܬ݂ܚܰܝܰܠܶܝ̈ܢ ܐܺܝ̈ܕܰܝܳܐ ܕܡܰܖ̈ܦܝܳܢ. ܘܒܽܘܖ̈ܟܳܐ ܕܖ̈ܳܥܠܳܢ ܐܶܫܬܰܪܰܖ̈ܶܝܢ.
Isa 35:4 ܐܶܡܰܪܘ ܠܰܙܥܽܘܖ̈ܰܝ ܠܶܒܳܐ: ܐܶܬ݂ܚܰܝܰܠܘ ܘܠܳܐ ܬܶܕ݂ܚܠܽܘܢ ܗܳܐ ܐܰܠܳܗܟ݂ܽܘܢ ܬܳܒܽܘܥܳܐ ܐܳܬ݁ܶܐ. ܐܰ‌ܠܳܗܳܐ ܦܳܪܽܘܩܳܐ ܐܳܬ݁ܶܐ: ܘܦܳܪܶܩ ܠܟ݂ܽܘܢ.
Isa 35:5 ܗܳܝܕܶܝܢ ܢܶܬ݂ܦܰܬ݁ܚ̈ܳܢ ܥܰܝܢܰܝ̈ܗܽܘܢ ܕܰܥܘܺܝܖ̈ܶܐ. ܘܶܐܕ݂ܢܰܝ̈ܗܽܘܢ ܕܚܰܖ̈ܫܶܐ ܢܶܬ݂ܦܰܬ݁ܚ̈ܳܢ.
Isa 35:6 ܗܳܝܕܶܝܢ ܢܩܰܝܶܙ ܚܓܺܝܖ̈ܶܐ ܐܰܝܟ݂ ܐܰܝܠܳܐ. ܘܢܶܬ݂ܦܫܶܛ ܠܶܫܳܢܶܗ ܕܦܺܐܩܳܐ. ܡܶܛܽܠ ܕܶܐܬ݁ܬ݁ܪܰܥܘ ܡܰܝ̈ܳܐ ܒܡܰܕ݂ܒܪܳܐ: ܘܢܰܚ̈ܠܶܐ ܒܰܦܩܰܥܬ݂ܳܐ.
Isa 35:7 ܢܶܗܘܽܘܢ ܐܰܓ̈ܡܶܐ ܒܰܐܬ݂ܪܳܐ ܚܽܘܪܒܳܐ: ܘܡܰܒܽܘܥܳܐ ܕܡܰܝ̈ܳܐ ܒܶܝܬ݂ ܨܰܗ̈ܘܳܢܶܐ. ܢܺܐܥܶܐ ܥܡܺܝܪܳܐ ܘܩܰܢܝܳܐ ܘܰܐܪܒܢܳܐ ܒܕܰܝܪܳܐ ܕܝܳܪܽܘܖ̈ܶܐ.
Isa 35:8 ܘܢܶܗܘܶܐ ܬܰܡܳܢ ܫܒܺܝܠܳܐ: ܐܘܪܚܳܐ ܩܰܕܺܝܫܬܳܐ ܢܶܬ݂ܩܪܶܐ: ܘܠܳܐ ܬܶܥܒܰܪ ܒܶܗ ܛܰܢܦܽܘܬ݂ܳܐ. ܘܠܳܐ ܬܶܗܘܶܐ ܒܶܗ ܐܽܘܪܚܳܐ. ܘܣܰܟ݂̈ܠܐ ܠܳܐ ܢܶܛܥܽܘܢ ܬܰܡܳܢ.
Isa 35:9 ܘܠܳܐ ܢܶܗܘܶܐ ܬܰܡܳܢ ܐܰܪܝܳܐ. ܘܚܰܝ̈ܘܳܬ݂ܳܐ ܒܺܝ̈ܫܳܬܳܐ ܠܳܐ ܢܶܣ̈ܩܳܢ: ܘܠܳܐ ܢܶܫܬܰܟ݂̈ܚܳܢ ܬܰܡܳܢ.
Isa 35:10 ܘܢܺܐܙܽܠܘܢ ܦܖ̈ܺܝܩܶܐ: ܦܖ̈ܺܝܩܰܘܗܝ ܕܡܳܪܝܳܐ. ܘܢܶܬ݂ܦܢܽܘܢ ܘܢܶܥܠܽܘܢ ܠܨܶܗܝܽܘܢ ܒܫܽܘܒܚܳܐ. ܘܰܠܥܳܠܡܺܝܢ ܬܶܗܘܶܐ ܚܰܕ݂ܽܘܬ݂ܳܐ ܥܰܠ ܖ̈ܺܝܫܰܝܗܽܘܢ. ܒܽܘܣܳܡܳܐ ܘܚܰܕ݂ܽܘܬ݂ܳܐ ܢܰܕ݂ܪܟ݂ܽܘܢ. ܘܢܶܥܪܩܽܘܢ ܕܽܘ̈ܘܳܢܶܐ ܘܬܶܢ̈ܚܳܬ݂ܳܐ.
Isa 36:1 ܘܰܗܘܳܬ݂ ܒܰܫܢܰܬ݂ ܐܰܪܒܰܥܶܣܖ̈ܶܐ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕܳܐ: ܣܠܶܩ ܣܰܢܚܶܪܺܝܒ ܡܰܠܟܳܐ ܕܳܐܬ݂ܽܘܪ: ܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ ܕܺܝܗܽܘܕ݂ܳܐ. ܘܶܐܚܰܕ݂ ܐܶܢܶܝܢ.
Isa 36:2 ܘܫܰܕܰܪ ܡܰܠܟܳܐ ܕܳܐܬ݂ܽܘܪ ܡ̣ܶܢ ܠܟ݂ܺܝܫ ܠܪܰܒ ܫܳܩ̈ܶܐ: ܠܘܳܬ݂ ܚܶܙܰܩܝܳܐ ܡܰܠܟܳܐ ܠܽܐܘܪܺܫܠܶܡ: ܒܚܰܝܠܳܐ ܣܰܓܺܝܐܳܐ. ܘܩܳܡ̣ ܒܡܰܣܰܩܬ݂ܳܐ ܕܝܰܡܬ݂ܳܐ ܥܶܠܳܝܬܳܐ ܕܒܽܐܘܪܚܳܐ ܕܚܰܩܠܶܗ ܕܩܰܨܪܳܐ.
Isa 36:3 ܘܰܢܦܰܩ ܠܘܳܬܶܗ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ: ܘܫܰܒܢܳܐ ܣܳܦܪܳܐ: ܘܝܽܘܐܳܚ ܒܰܪ ܐܳܣܳܦ ܡܓܰܗܕ݂ܳܢܳܐ.
Isa 36:4 ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ: ܐܶܡܰܪܘ ܠܚܶܙܰܩܝܳܐ: ܗܳܟ݂ܰܢܳܐ ܐܳܡܰܪ ܡܰܠܟܳܐ ܪܰܒܳܐ ܡܰܠܟܳܐ ܕܳܐܬ݂ܽܘܪ: ܡܳܢܳܐ ܗ̱ܘ̣ ܬܽܘܟܠܳܢܳܐ ܗܳܢܳܐ ܕܶܐܬ݁ܬ݁ܟܶܠܬ݁.
Isa 36:5 ܘܶܐܡܰܪܬ݁ ܕܺܐܝܬ݂ ܒܳܟ݂ ܡܰܡܠܠܳܐ ܕܣܶܦ̈ܘܳܬ݂ܳܐ: ܘܬܰܪܥܺܝܬ݂ܳܐ ܘܓܰܢ̱ܒܳܪܽܘܬ݂ܳܐ ܠܰܩܪܳܒܳܐ. ܗܳܫܳܐ ܥܰܠ ܡܰܢܽܘ ܐܶܬ݁ܬ݁ܟܶܠܬ݁: ܕܰܡ̣ܪܰܕܬ݁ ܥܠܰܝ.
Isa 36:6 ܗܳܐ ܐܶܬ݁ܬ݁ܟܶܠܬ݁ ܥܰܠ ܣܳܡ̇ܟܳܐ ܕܩܰܢܝܳܐ ܪܥܺܝܥܳܐ: ܥܰܠ ܡܶܨܪܳܝܳܐ. ܕܡܳܐ ܕܶܐܣܬ݁ܡܶܟ݂ ܓܰܒܪܳܐ ܥܠܰܘܗ̱ܝ: ܥܳܐܶܠ ܒܺܐܝܕܶܗ ܘܒܰܙܰܥ ܠܳܗ̇. ܗܳܟ݂ܰܢܳܐ ܗ̱ܘ̣ ܦܶܪܥܽܘܢ ܡܰܠܟܳܐ ܕܡܶܨܪܶܝܢ ܠܟ݂ܽܠ ܕܡܶܬ݁ܬܰܟ݂ܠܺܝܢ ܥܠܰܘܗ̱ܝ.
Isa 36:7 ܘܶܐܢ ܬܺܐܡܰܪ ܠܺܝ ܕܥܰܠ ܡܳܪܝܳܐ ܐܰܠܳܗܰܢ ܐܶܬ݁ܬ݁ܟܶܠܢ: ܡܳܢܳܐ ܐܰܘܬܰܪ ܚܶܙܰܩܝܳܐ ܕܰܐܥܒܰܪ ܥܳܠܰܘ̈ܳܬ݂ܳܐ ܘܡܰܕ݂ܒܚ̈ܶܐ ܘܶܐܡܰܪ ܠܺܝܗܽܘܕ݂ܳܐ ܘܠܽܐܘܪܺܫܠܶܡ: ܕܰܩܕ݂ܳܡ ܡܰܕܒܚܳܐ ܚܰܕ݂ ܬܶܣܓܕ݂ܽܘܢ.
Isa 36:8 ܘܗܳܫܳܐ ܐܶܬ݂ܚܰܠܰܛ ܥܰܡ ܡܳܪܝ ܡܰܠܟܳܐ ܐܳܬ݂ܽܘܪܳܝܳܐ. ܘܶܐܬ݁ܶܠ ܠܳܟ݂ ܬܪܶܝܢ ܐܰܠܦܺܝ̈ܢ ܖ̈ܰܟ݂ܫܳܐ: ܐܶܢ ܐܺܝܬ݂ ܠܳܟ݂ ܦܰܖ̈ܳܫܶܐ ܕܬܰܪܟܶܒ ܥܠܰܝܗܽܘܢ.
Isa 36:9 ܘܰܐܝܟܰܢܳܐ ܡܰܗܦܶܟ݂ ܐܰܢ̱ܬ݁ ܐܰܦ̈ܶܐ ܕܚܰܕ݂ ܡ̣ܶܢ ܥܰܒܕܰܘ̈ܗܝ ܙܥܽܘܖ̈ܶܐ ܕܡܳܪܝ. ܘܶܐܬ݁ܬ݁ܟܶܠܬ݁ ܠܳܟ݂ ܥܰܠ ܡܶܨܪܳܝܳܐ: ܕܢܶܬ݁ܶܠ ܠܳܟ݂ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.
Isa 36:10 ܗܳܫܳܐ ܓܶܝܪ ܒܶܠܥܳܕ݂ ܡ̣ܶܢ ܡܳܪܝܳܐ ܣܶܠܩܶܬ݂ ܠܰܐܪܥܳܐ ܗܳܕܶܐ ܠܡܰܚܪܳܒܽܘܬ݂ܳܗ̇. ܡܳܪܝܳܐ ܗ̱ܘ̣ ܐܶܡܰܪ ܠܺܝ ܕܶܐܣܰܩ ܥܰܠ ܐܰܪܥܳܐ ܗܳܕܶܐ ܘܶܐܚ̱ܪܒܺܝܗ̇.
Isa 36:11 ܘܶܐܡܰܪ ܐܶܠܺܝܰܩܺܝܡ ܘܫܰܒܢܳܐ ܘܝܽܘܐܳܚ ܠܪܰܒ ܫܳܩ̈ܶܐ: ܡܰܠܶܠ ܥܰܡ ܥܰܒܕܰܝ̈ܟ ܐܳܪܳܡܳܐܺܝܬ݂ ܡܶܛܽܠ ܕܫܳܡܥܺܝܢ ܚܢܰܢ. ܘܠܳܐ ܬܡܰܠܶܠ ܥܰܡܰܢ ܝܺܗ̱ܘܕܳܐܺܝܬ݂ ܩܕ݂ܳܡ ܥܰܡܳܐ ܕܩܳܝܡܺܝܢ ܥܰܠ ܫܽܘܪܳܐ.
Isa 36:12 ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ: ܠܳܐ ܗ̱ܘܳܐ ܠܘܳܬ݂ܟ݂ܽܘܢ ܘܰܠܘܳܬ݂ ܡܳܪܟ݂ܽܘܢ: ܫܰܕܪܰܢܝ ܡܳܪܝ ܠܡܶܐܡܰܪ ܡ̈ܶܠܶܐ ܗܳܠܶܝܢ: ܐܶܠܳܐ ܠܓܰܒܖ̈ܶܐ ܕܝܳܬ݂ܒܺܝܢ. ܥܰܠ ܫܽܘܪܳܐ: ܕܠܳܐ ܢܶܐܟ݂ܠܽܘܢ ܬܶܒܬ݁ܗܽܘܢ: ܘܢܶܫܬ݁ܽܘܢ ܬܺܝܢܰܝ̈ܗܽܘܢ ܥܰܡܟ݂ܽܘܢ.
Isa 36:13 ܘܩܳܡ ܪܰܒ ܫܳܩ̈ܶܐ. ܘܰܩܪܳܐ ܒܩܳܠܳܐ ܪܳܡܳܐ ܝܺܗ̱ܘܕ݂ܳܐܺܝܬ݂: ܘܶܐܡܰܪ ܫܡܰܥܘ ܡܶܠܰܘ̈ܗܝ ܕܡܰܠܟܳܐ ܪܰܒܳܐ ܡܰܠܟܳܐ ܕܳܐܬ݂ܽܘܪ.
Isa 36:14 ܗܳܟ݂ܰܢܳܐ ܐܳܡܰܪ ܡܰܠܟܳܐ ܕܳܐܬ݂ܽܘܪ: ܠܳܐ ܢܰܛܥܶܝܟ݂ܽܘܢ ܚܶܙܰܩܝܳܐ: ܡܶܛܽܠ ܕܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟ݂ܽܘܢ.
Isa 36:15 ܘܠܳܐ ܢܰܬ݂ܟ݂ܶܠܟ݂ܽܘܢ ܚܶܙܰܩܝܳܐ ܥܰܠ ܡܳܪܝܳܐ. ܘܢܺܐܡܰܪ ܕܰܡܦܰܨܳܝܽܘ ܡܦܰܨܶܐ ܠܰܢ ܡܳܪܝܳܐ: ܘܠܳܐ ܡܶܫܬܰܠܡܳܐ ܩܪܺܝܬ݂ܳܐ ܗܳܕܶܐ ܒܺܐܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.
Isa 36:16 ܠܳܐ ܬܶܫܡܥܽܘܢ ܠܚܶܙܰܩܝܳܐ. ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܰܠܟܳܐ ܕܳܐܬ݂ܽܘܪ: ܥܒܶܕ݂ܘ ܥܰܡܝ ܒܽܘܪܟܬ݂ܳܐ: ܘܦܽܘܩܘ ܠܘܳܬ݂ܝ ܘܰܐܟ݂ܽܘܠܘ ܐ̱ܢܳܫ ܓܽܘܦܢܰܘ̈ܗܝ: ܘܐ̱ܢܳܫ ܬܺܐܢܰܘ̈ܗܝ ܘܶܐܫܬܰܘ ܐ̱ܢܳܫ ܡܰܝ̈ܳܐ ܕܓܽܘܒܶܗ.
Isa 36:17 ܥܰܕ݂ ܐܺܬܶܐ ܘܶܐܕ݂ܒܰܪܟ݂ܽܘܢ ܠܰܐܪܥܳܐ ܕܰܐܝܟ݂ ܐܰܪܥܟ݂ܽܘܢ: ܐܰܪܥܳܐ ܕܰܥܒܽܘܪܳܐ ܘܰܕ݂ܡܶܫܚܳܐ: ܐܰܪܥܳܐ ܕܙܰܝ̈ܬ݁ܶܐ ܘܰܕ݂ܟܰܖ̈ܡܶܐ.
Isa 36:18 ܠܳܐ ܢܰܛܥܶܝܟ݂ܽܘܢ ܚܶܙܰܩܝܳܐ ܘܢܺܐܡܰܪ ܕܡܳܪܝܳܐ ܡܦܰܨܶܐ ܠܰܢ. ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ: ܐ̱ܢܳܫ ܐܰܪܥܶܗ ܡ̣ܶܢ ܐܺܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.
Isa 36:19 ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܚܡܳܬ݂ ܘܕܰܪܦܳܕ݂ ܘܰܐܝܟܳܐ ܐܶܢܽܘܢ ܐܰܠܳܗ̈ܶܐ ܕܰܣܦܰܪܘܶܝܡ ܕܰܠܡܳܐ ܦܰܨܺܝܘ ܠܫܳܡܪܺܝܢ ܡ̣ܶܢ ܐܺܝܕܰܝ̈.
Isa 36:20 ܡܰܢ ܡ̣ܶܢ ܟܽܠܗܽܘܢ ܐܰܠܳܗ̈ܶܐ ܕܰܐܖ̈ܥܳܬ݂ܳܐ ܗܳܠܶܝܢ ܦܰܨܺܝ ܐܰܪܥܶܗ ܡ̣ܶܢ ܐܺܝܕܰܝ̈: ܕܰܡܦܰܨܶܐ ܡܳܪܝܳܐ ܠܽܐܘܪܺܫܠܶܡ ܡ̣ܶܢ ܐܺܝ̈ܕܰܝ.
Isa 36:21 ܘܰܫܬܶܒܩ ܠܗܽܘܢ: ܘܐ̱ܢܳܫ ܠܳܐ ܝܰܗܒ ܠܶܗ ܦܶܬ݂ܓܶܡ. ܡܶܛܽܠ ܕܰܦܩܰܕ݂ ܡܰܠܟܳܐ ܘܶܐܡܰܪ: ܠܳܐ ܬܶܬ݁ܠܽܘܢ ܒܶܗ ܦܶܬ݂ܓ݂ܳܡܳܐ.
Isa 36:22 ܘܶܐܬ݂ܳܐ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ: ܘܫܰܒܢܳܐ ܣܳܦܪܳܐ: ܘܝܽܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ: ܠܘܳܬ݂ ܚܶܙܰܩܝܳܐ ܟܰܕ݂ ܡܨܶܪܶܝܢ ܢܰܚܬܰܝ̈ܗܽܘܢ ܘܚܰܘܺܝܘܗܝ ܡܶܠܰܘ̈ܗܝ ܕܪܰܒ ܫܳܩ̈ܶܐ.
Isa 37:1 ܘܰܗܘܳܐ ܕܟܰܕ݂ ܫܡܰܥ ܚܶܙܰܩܝܳܐ ܡܰܠܟܳܐ: ܨܰܪܺܝ ܢܰܚܬܰܘ̈ܗܝ: ܘܶܐܬ݂ܟܰܣܺܝ ܣܰܩܳܐ. ܘܥܰܠ ܠܒܰܝܬ݁ܶܗ ܕܡܳܪܝܳܐ.
Isa 37:2 ܘܫܰܕܰܪ ܠܶܐܠܺܝܳܩܺܝܡ ܪܰܒܒܰܝܬܳܐ: ܘܰܠܫܰܒܢܳܐ ܣܳܦܪܳܐ: ܘܰܠܣܳܒ̈ܶܐ ܕܟ݂ܳܗ̈ܢܶܐ ܟܰܕ݂ ܡܟܰܣܶܝܢ ܣܰܩ̈ܶܐ: ܠܘܳܬ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ.
Isa 37:3 ܘܶܐܡܰܪܘ ܠܶܗ: ܗܳܟ݂ܰܢܳܐ ܐܳܡܰܪ ܚܶܙܰܩܝܳܐ: ܝܰܘܡܳܐ ܗ̱ܘ̣ ܕܽܐܘܠܨܳܢܳܐ: ܘܰܕ݂ܡܰܟܣܳܢܽܘܬ݂ܳܐ: ܘܰܕ݂ܪܽܘܓܙܳܐ: ܝܳܘܡܳܢܳܐ. ܡܶܛܽܠ ܕܡܰܛܺܝܘ ܚܶܒ̈ܠܶܐ ܕܰܒܢܰܝ̈ܳܐ. ܘܠܰܝܬ݁ ܚܰܝܠܳܐ ܒܝܳܠܶܕܬܳܐ.
Isa 37:4 ܟܒܰܪ ܢܶܫܡܰܥ ܡܳܪܝܳܐ ܐܰܠܳܗܳܟ݂ ܡܶܠܰܘ̈ܗܝ ܕܪܰܒ ܫܳܩ̈ܶܐ. ܘܫܰܕܪܶܗ ܡܳܪܶܗ ܡܰܠܟܳܐ ܐܳܬ݂ܽܘܪܳܝܳܐ: ܕܰܢܚܰܣܶܕ݂ ܠܰܐܠܳܗܳܐ ܚܰܝܳܐ. ܘܢܰܟܣܺܝܘܗܝ ܒܡ̈ܶܠܶܐ ܕܰܫܡܰܥ ܡܳܪܝܳܐ ܐܰܠܳܗܳܟ݂. ܘܬܶܒܥܶܐ ܘܰܬܨܰܠܶܐ ܥܰܠ ܫܰܪܟܳܐ ܕܶܐܫܬ݁ܚܰܪܘ.
Isa 37:5 ܘܶܐܬ݂ܰܘ ܥܰܒܕܰܘ̈ܗܝ ܕܚܶܙܰܩܝܳܐ ܡܰܠܟܳܐ ܠܘܳܬ݂ ܐܶܫܰܥܝܳܐ.
Isa 37:6 ܘܶܐܡܰܪ ܠܗܽܘܢ ܐܶܫܰܥܝܳܐ: ܗܳܟ݂ܰܢܳܐ ܐܶܡܰܪܘ ܠܡܳܪܟ݂ܽܘܢ: ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܳܐ ܬܶܕ݂ܚܰܠ ܡ̣ܶܢ ܡ̈ܶܠܶܐ ܕܰܫܡܰܥܬ݁: ܕܓܰܕܶܦܘ ܩܕ݂ܳܡܰܝ ܐܺܝܙܓܰܕܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.
Isa 37:7 ܗܳܐ ܝܳܗܶܒ ܐ̱ܢܳܐ ܥܠܰܘܗ̱ܝ ܪܽܘܚܳܐ ܘܢܶܫܡܰܥ ܛܶܒܳܐ: ܘܢܶܗܦܽܘܟ݂ ܠܰܐܪܥܶܗ. ܘܰܐܪܡܶܝܘܗܝ ܒܚܰܪܒܳܐ ܒܰܐܪܥܶܗ.
Isa 37:8 ܘܰܗܦܰܟ݂ ܪܰܒ ܫܳܩ̈ܶܐ. ܘܶܐܫܟܰܚ ܠܡܰܠܟܳܐ ܕܳܐܬ݂ܽܘܪ ܟܰܕ݂ ܡܶܬ݂ܟܰܬܰܫ ܥܰܠ ܠܶܒܢܳܐ: ܟܰܕ݂ ܫܡܰܥ ܕܰܫܩܰܠ ܡ̣ܶܢ ܠܟܺܝܫ.
Isa 37:9 ܘܰܫܡܰܥ ܥܰܠ ܬܰܪܗܰܦ ܡܰܠܟܳܐ ܕܟ݂ܽܘܫ: ܕܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܘܰܫܡܰܥ ܘܫܰܕܰܪ ܐܺܝܙ̈ܓܰܕܶܐ ܠܘܳܬ݂ ܚܶܙܰܩܝܳܐ.
Isa 37:10 ܗܳܟ݂ܰܢܳܐ ܐܶܡܰܪܘ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕܳܐ ܠܡܶܐܡܰܪ: ܠܳܐ ܢܰܛܥܝܶܟ݂ ܐܰܠܳܗܳܟ݂: ܕܰܬ݂ܟ݂ܺܝܠ ܐܰܢ̱ܬ݁ ܥܠܰܘܗ̱ܝ. ܘܳܐܡܰܪ ܐܰܢ̱ܬ݁ ܕܠܳܐ ܡܶܫܬܰܠܡܳܐ ܐܽܘܪܺܫܠܶܡ ܒܺܐܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.
Isa 37:11 ܗܳܐ ܐܰܢ̱ܬ݁ ܫܡܰܥܬ݁ ܠܟ݂ܽܠ ܕܰܥܒܰܕ݂ܘ ܡܰܠ̈ܟܶܐ ܕܳܐܬ݂ܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ ܠܡܰܚܪܳܒܽܘ ܐܶܢܶܝܢ. ܘܰܐܢ̱ܬ݁ ܡܶܬ݂ܦܰܨܶܐ ܐܰܢ̱ܬ݁.
Isa 37:12 ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ ܕܰܚܪܰܒܘ ܐܰܒܳܗܰܝ̈: ܠܓܳܘܙܳܢ ܘܰܠܚܳܪܳܢ ܘܰܠܪܳܨܳܦ: ܘܠܰܒܢܰܝ̈ ܥܰܕܳܢ ܘܕܰܒܕ݂ܳܠܳܣܰܪ.
Isa 37:13 ܐܰܝܟܰܘ ܡܰܠܟܳܐ ܕܰܚܡܳܬ݂: ܘܡܰܠܟܳܐ ܕܰܪܦܳܕ݂: ܘܡܰܠܟܳܐ ܕܰܩܪܺܝܬ݂ܳܐ ܣܦܰܪܘܺܝܡ: ܘܰܕ݂ܢܳܥ: ܘܰܕ݂ܥܳܩܳܐ.
Isa 37:14 ܘܩܰܒܠ ܚܶܙܰܩܝܳܐ ܐܶܓܖ̈ܳܬ݂ܳܐ ܡ̣ܶܢ ܐܺܝܕ݂ܳܐ ܕܺܐܝܙ̈ܓܰܕܶܐ ܘܰܩܪܳܐ ܐܶܢܶܝܢ ܘܰܣܠܶܩ ܠܒܰܝܬ݁ܶܗ ܕܡܳܪܝܳܐ. ܘܰܦܪܰܣ ܐܶܢܶܝܢ. ܚܶܙܰܩܝܳܐ ܩܕ݂ܳܡ ܡܳܪܝܳܐ.
Isa 37:15 ܨܰܠܺܝ ܚܶܙܰܩܝܳܐ ܩܕ݂ܳܡ ܡܳܪܝܳܐ: ܘܶܐܡܰܪ.
Isa 37:16 ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ ܝܳܬܶܒ ܥܰܠ ܟܖ̈ܽܘܒܶܐ. ܐܰܢ̱ܬ݁ ܗ̱ܘ̣ ܐܰ‌ܠܳܗܳܐ ܒܰܠܚܽܘܕܰܝܟ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܐܰܢ̱ܬ݁ ܥܒܰܕܬ݁ ܫܡܰܝܳܐ ܘܰܐܪܥܳܐ.
Isa 37:17 ܨܠܺܝ ܡܳܪܝܳܐ ܐܶܕ݂ܢܳܟ݂ ܘܰܫܡܰܥ ܦܬܰܚ ܡܳܪܝܳܐ ܥܰܝܢܰܝ̈ܟ ܘܰܚܙܺܝ ܘܰܫܡܰܥ ܡܶܠܰܘ̈ܗܝ ܕܣܰܢܚܶܪܺܝܒ: ܕܰܫܠܰܚ ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ.
Isa 37:18 ܫܰܪܺܝܪܳܐܺܝܬ݂ ܡܳܪܝܳܐ: ܚܪܰܒܘ ܡܰܠ̈ܟܶܐ ܕܳܐܬ݂ܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ.
Isa 37:19 ܘܰܐܪܥܗܽܘܢ ܘܰܐܠܳܗܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ ܡܶܛܽܠ ܕܠܳܐ ܗܘܰܘ ܐܰܠܗ̈ܶܐ. ܐܶܠܳܐ ܥܒܳܕ݂ ܐܺܝ̈ܕܰܝܳܐ ܕܐ̱ܢܳܫ̈ܳܐ: ܕܩܰܝܣܳܐ: ܘܰܕ݂ܟܶܣܦܳܐ: ܘܰܕ݂ܟܺܐܦܳܐ. ܘܰܐܘܒܶܕ݂ܘ ܐܶܢܽܘܢ.
Isa 37:20 ܘܗܳܫܳܐ ܡܳܪܝܳܐ ܐܰܠܳܗܰܢ: ܦܪܽܘܩܰܝܢ ܡ̣ܶܢ ܐܺܝܕ݂ܰܘ̈ܗܝ: ܕܢܶܕܥ̈ܳܢ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ: ܕܰܐܢ̱ܬ݁ܽܘ ܐܰ‌ܠܳܗܳܐ ܒܰܠܚܽܘܕܰܝܟ.
Isa 37:21 ܘܶܐܫܬ݁ܠܰܚ ܐܶܫܰܥܝܳܐ ܒܰܪ ܐܰܡܽܘܨ ܠܘܳܬ݂ ܚܶܙܰܩܝܳܐ: ܘܶܐܡܰܪ ܠܶܗ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܽܠ ܕܨܰܠܺܝܬ݁ ܩܕ݂ܳܡܝ ܥܰܠ ܣܰܢܚܶܪܺܝܒ ܡܰܠܟܳܐ ܕܳܐܬ݂ܽܘܪ: ܫܶܡܥܶܬ݂.
Isa 37:22 ܗܳܢܳܐ ܦܶܬ݂ܓ݂ܳܡܳܐ ܕܶܐܡܰܪ ܥܠܰܘܗ̱ܝ ܡܳܪܝܳܐ. ܫܳܝܛܳܐ ܠܳܟ݂: ܘܰܡܡܰܝܩܳܐ ܒܳܟ݂ ܒܬ݂ܽܘܠܬܳܐ ܒܰܪܬ݂ ܨܶܗܝܽܘܢ ܘܰܡܢܺܝܕ݂ܳܐ ܪܺܝܫܳܗ̇ ܒܳܬ݂ܪܳܟ݂ ܒܰܪܬ݂ ܐܽܘܪܺܫܠܶܡ.
Isa 37:23 ܠܡܰܢ ܚܰܣܶܕܬ݁ ܘܓܰܕܶܦܬ݁. ܘܥܰܠ ܡܰܢ ܐܰܪܺܝܡܬ݁ ܩܳܠܳܟ݂ ܐܰܪܺܝܡܬ݁ ܥܰܝܢܰܝ̈ܟ ܠܰܡܪܰܘܡܳܐ ܥܰܠ ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 37:24 ܘܒܺܐܝܕ݂ܳܐ ܕܺܐܝܙܓܰܕܰܝ̈ܟ ܚܰܣܶܕܬ݁ ܠܡܳܪܝܳܐ: ܘܶܐܡܰܪܬ݁: ܕܰܒܣܽܘܓ݂ܳܐܐ ܕܡܰܖ̈ܟܒܳܬ݂ܝ: ܐܶܢܳܐ ܐܶܣܰܩ ܠܪܰܘܡܳܐ ܕܛܽܘܖ̈ܶܐ: ܘܠܰܫܦܽܘܠܰܘ̈ܗܝ ܕܠܶܒܢܳܢ. ܘܶܐܦܣܽܘܩ ܩܰܘ̈ܡܳܬ݂ܳܐ ܕܰܐܖ̈ܙܰܘܗܝ: ܘܰܓ̣ܒܰܝ̈ܳܐ ܕܫܰܖ̈ܘܰܝܢܰܘܗܝ ܘܶܐܥܽܘܠ ܠܪܰܘܡܳܐ ܕܣܳܟܶܗ ܕܥܳܒܳܐ ܕܟܰܪܡܠܳܐ.
Isa 37:25 ܐܶܢܳܐ ܐܶܚܦܽܘܪ ܘܶܐܫܬ݁ܶܐ ܡܰܝ̈ܳܐ: ܘܰܐܘܒܶܫ ܒܦܰܖ̈ܣܳܬ݂ܳܐ ܕܖ̈ܰܟ݂ܫܰܝ: ܟܽܠܗܽܘܢ ܢܰܗܖ̈ܰܘܳܬ݂ܳܐ ܥܰܫܺܝܢ̈ܶܐ.
Isa 37:26 ܠܳܐ ܫܡܰܥܬ݁ ܕܡ̣ܶܢ ܪܽܘܚܩܳܐ ܠܳܗ̇ ܥܶܒܕܶܬ݂ ܘܡ̣ܶܢ ܝܰܘ̈ܡܳܬܳܐ ܩܰܕ݂ܡܳܝ̈ܶܐ ܠܳܗ̇ ܥܰܬ݁ܕܶܬ݂. ܘܗܳܫܳܐ ܐܰܝܬ݁ܺܝܬܳܗ̇ ܕܬܶܗܘܶܐ ܠܚܽܘܪܒܳܐ: ܘܰܠܨܰܕ݂ܝܳܐ: ܐܰܝܟ݂ ܡܕܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ.
Isa 37:27 ܕܥܳܡܽܘܖ̈ܰܝܗܶܝܢ ܐܰܪܦܺܝܘ ܒܗܶܝܢ ܐܺܝ̈ܕܰܝܳܐ. ܘܶܐܬ݁ܬ݁ܰܒܰܪܘ ܘܰܒܗܶܬ݂ܘ ܘܰܗܘܰܘ ܐܰܝܟ݂ ܥܶܣܒܳܐ ܕܚܰܩܠܳܐ: ܘܰܐܝܟ݂ ܝܽܘܪܳܩܳܐ ܕܬܰܕ݂ܐܳܐ: ܘܰܐܝܟ݂ ܫܶܒܠܳܐ ܕܶܐܓܳܪܳܐ: ܘܰܐܝܟ݂ ܒܽܘܚܫܺܝܢܳܐ ܩܕ݂ܳܡ ܩܳܝܳܡܬ݂ܳܐ.
Isa 37:28 ܡܰܘܬ݁ܒܳܟ݂ ܘܡܰܥܠܳܟ݂ ܘܡܰܦܩܳܟ݂ ܝܳܕܰܥ ܐ̱ܢܳܐ: ܘܕܰܐܡܪܰܚܬ݁ ܩܕ݂ܳܡܝ.
Isa 37:29 ܥܰܠ ܕܰܐܡܪܰܚܬ݁ ܩܕ݂ܳܡܝ: ܘܓܽܘܕܳܦܳܟ݂ ܣܠܶܩ ܒܶܐܕ݂ܢܰܝ̈: ܐܰܪܡܶܐ ܩܠܳܕ݂ܳܐ ܒܰܢܚܺܝܪܳܟ݂: ܘܰܒܥܳܡܳܐ ܒܣܶܦ̈ܘܳܬ݂ܳܟ݂ ܘܰܐܗܦܟ݂ܳܟ݂ ܒܽܐܘܪܚܳܐ ܕܶܐܬܰܝ̣ܬ݁ ܒܳܗ̇.
Isa 37:30 ܘܗܳܕܶܐ ܠܳܟ݂ ܐܳܬܳܐ: ܐܳܟܶܠ ܐܰܢ̱ܬ݁ ܫܰܢ̱ܬܳܐ ܗܳܕܶܐ ܟܳܬ݂ܳܐ. ܘܫܰܢ̱ܬܳܐ ܕܬܰܪܬ݁ܶܝܢ ܟܳܬ݂ ܟܳܬ݂ܳܐ. ܘܫܰܢ̱ܬܳܐ ܬܠܺܝܬܳܝܬܳܐ ܙܳܪܥܺܝܢ ܐܢ̱ܬ݁ܽܘܢ ܘܚܳܨܕܺܝܢ ܐܢ̱ܬ݁ܽܘܢ: ܘܢܳܨܒܺܝܢ ܐܢ̱ܬ݁ܽܘܢ ܟܰܖ̈ܡܶܐ: ܘܐܳܟ݂ܠܺܝܢ ܐܢ̱ܬ݁ܽܘܢ ܦܺܐܖ̈ܰܝܗܽܘܢ.
Isa 37:31 ܘܢܶܬ݂ܗܰܦܟܽܘܢ ܫܰܪܟܳܐ ܕܒܶܝܬ݂ ܝܺܗܽܘܕ݂ܳܐ ܕܶܐܫܬܰܚܰܪܘ: ܐܰܝܟ݂ ܥܶܩܳܪܳܐ ܕܰܪܡܶܐ ܠܬܰܚܬ݁: ܘܥܳܒܶܕ݂ ܦܺܐܖ̈ܶܐ ܠܥܶܠ.
Isa 37:32 ܡܶܛܽܠ ܕܡ̣ܶܢ ܐܽܘܪܺܫܠܶܡ ܢܳܦܶܩ ܫܰܪܟܳܢܳܐ. ܘܢܶܫܬܰܘܙܰܒ ܡ̣ܶܢ ܛܽܘܪܳܐ ܕܨܶܗܝܽܘܢ. ܛܢܳܢܶܗ ܕܡܳܪܝܳܐ ܚܰܝܠܬ݂ܳܢܳܐ ܥܳܒܶܕ݂ ܗܳܕܶܐ.
Isa 37:33 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܥܰܠ ܡܰܠܟܳܐ ܕܳܐܬ݂ܽܘܪ: ܠܳܐ ܢܶܥܽܘܠ ܠܰܩܪܺܝܬ݂ܳܐ ܗܳܕܶܐ. ܘܠܳܐ ܢܶܫܕܶܐ ܬܰܡܳܢ ܓܶܐܪܶܐ. ܘܠܳܐ ܢܶܐܪܥܶܝܗ̇ ܒܣܰܟܖ̈ܶܐ. ܘܠܳܐ ܢܰܟ݂ܡܶܢ ܥܠܶܝܗ̇ ܟܡܶܐܢ̈ܶܐ.
Isa 37:34 ܐܶܠܳܐ ܒܽܐܘܪܚܳܐ ܕܶܐܬ݂ܳܐ ܒܳܗ̇: ܢܶܗܦܽܘܟ݂ ܘܠܰܩܪܺܝܬ݂ܳܐ ܗܳܕܶܐ ܠܳܐ ܢܶܥܽܘܠ: ܐܳܡܰܪ ܡܳܪܝܳܐ.
Isa 37:35 ܘܰܐܓܶܢ ܥܰܠ ܩܪܺܝܬ݂ܳܐ ܗܳܕܶܐ ܘܶܐܦܪܩܺܝܗ̇: ܡܶܛܽܠܳܬ݂ܝ ܘܡܶܛܽܠ ܕܰܘܺܝܕ݂ ܥܰܒܕܝ.
Isa 37:36 ܘܰܢܦܰܩ ܡܰܠܰܐܟܶܗ ܕܡܳܪܝܳܐ. ܘܰܩܛܰܠ ܒܡܰܫܪܺܝܬܶܗ ܕܳܐܬ݂ܽܘܪܳܝܳܐ. ܡܳܐܐ ܘܰܬ݂ܡܳܢܺܝܢ ܘܚܰܡܫܳܐ ܐܰܠܦܺܝ̈ܢ. ܘܩܰܕܶܡܘ ܒܨܰܦܪܳܐ: ܘܗܳܐ ܟܽܠܗܽܘܢ ܫ̈ܠܰܕܶܐ ܡܺܝ̈ܬ݂ܳܬ݂ܳܐ.
Isa 37:37 ܘܰܫܩܰܠ ܣܰܢܚܶܪܺܝܒ: ܘܰܗܦܰܟ݂ ܐܶܙܰܠ ܝܺܬܶܒ ܒܢܺܝܢܘܶܐ.
Isa 37:38 ܘܟܰܕ݂ ܣܳܓܶܕ݂ ܗ̱ܘܳܐ ܒܶܝܬ݂ ܢܳܣܪܳܟ݂ ܐܰܠܳܗܶܗ: ܐܰܕ݂ܪܰܡܠܶܟ݂ ܘܫܳܪܳܐܨܰܐܪ ܒܢܰܘ̈ܗܝ ܩܰܛܠܽܘܗܝ ܒܚܰܪܒܳܐ. ܘܗܶܢܽܘܢ ܥܪܰܩܘ ܠܰܐܪܥܳܐ ܕܩܰܖ̈ܕܘܳܝܶܐ. ܘܰܐܡܠܶܟ݂ ܣܰܪܚܰܕܽܘܡ ܒܪܶܗ ܒܳܬ݂ܪܶܗ.
Isa 38:1 ܒܗܽܘܢ ܒܝܰܘ̈ܡܳܬܳܐ ܗܳܢܽܘܢ: ܐܶܬ݂ܟܪܰܗ ܚܶܙܰܩܝܳܐ ܠܰܡܡܳܬ݂. ܘܶܐܬ݂ܳܐ ܠܘܳܬܶܗ ܐܶܫܰܥܝܳܐ ܢܒܝܳܐ ܒܰܪ ܐܰܡܽܘܨ: ܘܶܐܡܰܪ ܠܶܗ: ܗܳܟ݂ܰܢܳܐ ܐܳܡܰܪ ܡܳܪܝܳܐ. ܦܰܩܶܕ݂ ܥܰܠ ܒܰܝܬܳܟ݂: ܡܶܛܽܠ ܕܡܳܐܶܬ݂ ܐܰܢ̱ܬ݁: ܘܠܳܐ ܚܳܝܶܐ ܐܰܢ̱ܬ݁.
Isa 38:2 ܘܰܐܦܢܺܝ ܚܶܙܰܩܝܳܐ ܐܰܦܰܘ̈ܗܝ ܠܐܶܣܬ݂ܳܐ. ܘܨܰܠܺܝ ܩܕ݂ܳܡ ܡܳܪܝܳܐ ܘܶܐܡܰܪ.
Isa 38:3 ܐܽܘܢ ܡܳܪܝܳܐ: ܐܶܬ݁ܕܰܟ݂ܪ ܕܗܰܠܟܶܬ݂ ܩܕ݂ܳܡܰܝܟ ܒܩܽܘܫܬܳܐ: ܘܰܒܠܶܒܳܐ ܫܰܠܡܳܐ: ܘܰܕ݂ܫܰܦܺܝܪ ܩܕ݂ܳܡܰܝܟ ܥܶܒܕܶܬ݂ ܘܰܒܟ݂ܳܐ ܚܶܙܰܩܝܳܐ ܒܟ݂ܳܬ݂ܳܐ ܪܰܒܬ݂ܳܐ.
Isa 38:4 ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܶܫܰܥܝܳܐ ܢܒܺܝܳܐ: ܠܡܶܐܡܰܪ.
Isa 38:5 ܙܶܠ ܐܶܡܰܪ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂: ܫܶܡܥܶܬ݂ ܨܠܽܘܬ݂ܳܟ݂: ܘܰܚܙܺܝܬ݂ ܕܶܡܥܰܝ̈ܟ ܗܳܐ ܡܰܘܣܶܦ ܐ̱ܢܳܐ ܥܰܠ ܝܰܘ̈ܡܳܬ݂ܳܟ݂ ܚܰܡܫܰܥܶܣܖ̈ܶܐ ܫܢܺܝ̈ܢ.
Isa 38:6 ܘܡ̣ܶܢ ܐܺܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ ܐܶܦܰܨܶܝܟ݂: ܘܠܰܡܕ݂ܺܝܢ̱ܬܳܐ ܗܳܕܶܐ. ܘܰܐܓܶܢ ܥܰܠ ܡܕ݂ܺܝܢ̱ܬܳܐ ܗܳܕܶܐ: ܘܶܐܦܪܩܺܝܗ̇.
Isa 38:7 ܘܗܳܕܶܐ ܠܳܟ݂ ܐܳܬܳܐ ܡ̣ܶܢ ܩܕ݂ܳܡ ܡܳܪܝܳܐ ܕܥܳܒܶܕ݂ ܡܳܪܝܳܐ ܦܶܬ݂ܓ݂ܳܡܳܐ ܗܳܢܳܐ ܕܶܐܡܰܪ.
Isa 38:8 ܗܳܐ ܡܰܗܦܶܟ݂ ܐ̱ܢܳܐ ܛܶܠܳܠܳܐ ܕܕܰܖ̈ܓܶܐ ܕܢܳܚܶܬ݂ ܒܕܰܖ̈ܓܶܐ ܕܳܐܚܳܙ ܐܰܒܽܘܟ݂: ܫܶܡܫܳܐ ܠܒܶܣܬ݁ܪܶܗ ܥܶܣܪܳܐ ܕܰܖ̈ܓܺܝܢ ܘܰܗܦܰܟ݂ ܫܶܡܫܳܐ ܠܒܶܣܬ݁ܪܶܗ ܥܶܣܪܳܐ ܕܰܖ̈ܓܺܝܢ: ܒܕܰܖ̈ܓܶܐ ܕܰܢܚܶܬ݂.
Isa 38:9 ܟܬ݂ܳܒܶܗ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܟܰܕ݂ ܐܶܬ݂ܟܪܰܗ: ܘܰܚܝܳܐ ܡ̣ܶܢ ܟܽܘܪܗܳܢܶܗ.
Isa 38:10 ܐܶܢܳܐ ܐܶܡܪܶܬ݂ ܕܰܒܦܶܠܓܽܘܬ݂ ܝܰܘ̈ܡܰܝ ܐܶܙܰܠ: ܒܬܰܪܥܳܐ ܕܰܫܝܽܘܠ ܫܶܒܩܶܬ݂ ܫܰܪܟܳܐ ܕܰܫܢܰܝ̈.
Isa 38:11 ܐܶܡܪܶܬ݂ ܕܠܳܐ ܐܶܚܙܶܐ ܠܡܳܪܝܳܐ ܒܰܐܪܥܳܐ ܕܚܰܝ̈ܶܐ ܘܬܽܘܒ ܠܳܐ ܐܶܚܙܶܐ ܐ̱ܢܳܫܳܐ ܥܰܡ ܥܳܡܖ̈ܰܝ ܚܶܦܪܳܐ.
Isa 38:12 ܕܳܪܝ ܫܩܰܠ ܘܰܥܒܰܪ ܡܶܢܝ: ܐܰܝܟ݂ ܡܰܫܟܢܳܐ ܕܖ̈ܳܥܰܘܳܬ݂ܳܐ. ܐܶܬ݂ܩܦܶܕ݂ܘ ܐܰܝܟ݂ ܣܺܝܪܳܣ ܚܰܝ݂ܰܝ݂̈. ܘܰܐܝܟ݂ ܢܰܘܠܳܐ ܕܩܰܪܺܝܒ ܠܡܶܬ݂ܓܕ݂ܕ݂ܽܘ. ܡ̣ܶܢ ܐܺܝܡܳܡܳܐ ܘܰܥܕܰܡܳܐ ܠܠܺܠܝܳܐ ܐܰܫܠܶܡܬܳܢܝ.
Isa 38:14 ܐܰܝܟ݂ ܣܢܽܘܢܺܝܬ݂ܳܐ ܕܰܡܢܰܨܪܳܐ ܢܰܨܪܰܬ݂ ܘܰܐܝܟ݂ ܝܳܘܢܳܐ ܢܰܗܡܶܬ݂ ܐܰܪܺܝܡܶܬ݂ ܥܰܝܢܰܝ̈ ܠܰܡܪܰܘܡܳܐ. ܡܳܪܝܳܐ ܦܰܨܳܢܝ: ܘܒܰܣܶܡܰܝܢܝ.
Isa 38:15 ܘܡܳܢܳܐ ܐܶܡܰܠܶܠ: ܐܶܡܰܪ ܠܺܝ ܘܗܽܘ ܥܒܰܪ ܘܰܐܢܶܕ݂ ܟܽܠܳܗ̇ ܫܶܢܰܬ݂ܝ: ܥܰܠ ܡܪܳܖ̈ܶܐ ܕܢܰܦܫܝ. ܡܳܪܝܳܐ ܥܠܰܝܗܽܘܢ ܢܶܚܽܘܢ.
Isa 38:16 ܡܶܛܽܠ ܗܳܠܶܝܢ ܚܰܝ̈ܶܐ ܕܪܽܘܚܝ ܐܰܚܠܶܡܰܝܢܝ ܘܰܐܚܳܢܝ.
Isa 38:17 ܗܳܐ ܠܰܫܠܳܡܳܐ ܡܰܪܘ ܠܺܝ ܡܪܳܖ̈ܶܐ. ܘܰܐܢ̱ܬ݁ ܨܒܰܝܬ݁ ܒܢܰܦܫܝ ܕܠܳܐ ܬܶܒܠܶܐ ܒܰܚܒܠܳܐ ܡܶܛܽܠ ܕܰܫܕܰܝܬ݁ ܒܶܣܬܰܪ ܓܽܘܫܡܳܟ݂ ܟܽܠܗܽܘܢ ܚܛܳܗܰܝ̈.
Isa 38:18 ܡܶܛܽܠ ܕܠܳܐ ܫܝܽܘܠ ܬܶܪܕܶܐ ܠܳܟ݂. ܘܳܐܦܠܳܐ ܡܰܘܬܳܐ ܢܫܰܒܚܳܟ݂ ܘܠܳܐ ܢܣܰܒܪܽܘܢ ܠܩܽܘܫܬܳܟ݂ ܐܰܝܠܶܝܢ ܕܢܳܚܬ݁ܺܝܢ ܠܓܽܘܒܳܐ.
Isa 38:19 ܐܶܠܳܐ ܢܰܘܕܽܘܢ ܠܳܟ݂ ܚܰܝ̈ܶܐ ܕܰܐܟ݂ܘܳܬ݂ܝ ܝܳܘܡܳܢܳܐ ܘܰܐܒܳܐ ܠܰܒܢܰܝ̈ܳܐ ܢܚܳܘܶܐ ܗܰܝܡܳܢܽܘܬ݂ܳܟ݂.
Isa 38:20 ܡܳܪܝܳܐ ܢܶܦܪܩܰܢ: ܘܬܶܫ̈ܒܚܳܬܶܗ ܢܫܰܒܰܚ: ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈ܢ: ܒܒܰܝܬ݁: ܕܡܳܪܝܳܐ.
Isa 38:21 ܘܶܐܡܰܪ ܚܶܙܰܩܝܳܐ: ܡܳܢܳܐ ܗ̱ܝ ܐܳܬܳܐ ܕܣܳܠܶܩ ܐ̱ܢܳܐ ܠܒܰܝܬ݁ܶܗ ܕܡܳܪܝܳܐ.
Isa 38:22 ܘܶܐܡܰܪ ܐܶܫܰܥܝܳܐ: ܢܶܣܒܽܘܢ ܕܒܰܠܬ݂ܳܐ ܕܬܺܐܢ̈ܶܐ. ܘܰܢܣܺܝܡܽܘܢ ܥܰܠ ܫܽܘܚܢܳܐ: ܘܡܶܬ݂ܚܠܶܡ.
Isa 39:1 ܒܙܰܒܢܳܐ ܗܰܘ: ܫܰܕܰܪ ܡܪܽܘܕܳܟ݂ ܒܶܠܕܳܢ ܒܰܪ ܒܶܠܕܳܢ ܡܰܠܟܳܐ ܕܒܳܒܶܠ: ܐܶܓܖ̈ܳܬ݂ܳܐ ܘܩܽܘܖ̈ܒܳܢܶܐ ܠܚܶܙܰܩܝܳܐ: ܡܶܛܽܠ ܕܰܫܡܰܥ ܕܶܐܬ݂ܟܪܰܗ: ܘܰܚܣܰܢ: ܘܶܐܬ݂ܚܠܶܡ.
Isa 39:2 ܘܰܚܕ݂ܺܝ ܒܗܽܘܢ ܚܶܙܰܩܝܳܐ ܘܚܳܘܺܝ ܐܶܢܽܘܢ ܒܶܝܬ݂ ܓܰܙܶܗ: ܟܶܣܦܳܐ: ܘܕܰܗܒܳܐ: ܘܒܶܣ̈ܡܶܐ: ܘܡܶܫܚܳܐ ܛܳܒܳܐ: ܘܟܽܠܗܽܘܢ ܒܶܝܬ݂ ܡܳܐܢܰܘ̈ܗܝ: ܘܟ݂ܽܠ ܕܶܐܫܬ݁ܟܰܚ ܒܓܰܙܩܘ̈ܗܝ ܘܠܳܐ ܫܒܰܩ ܡܶܕܶܡ ܚܶܙܰܩܝܳܐ ܕܠܳܐ ܚܳܘܺܝ ܐܶܢܽܘܢ: ܒܒܰܝܬ݁ܶܗ ܘܰܒܟ݂ܽܠܶܗ ܒܶܝܬ݂ ܫܽܘܠܛܳܢܶܗ.
Isa 39:3 ܘܶܐܬ݂ܳܐ ܐܶܫܰܥܝܳܐ ܢܒܺܝܳܐ ܠܘܳܬ݂ ܚܶܙܰܩܝܳܐ ܡܰܠܟܳܐ: ܘܶܐܡܰܪ ܠܶܗ: ܡܳܢܳܐ ܐܶܡܰܪܘ ܠܳܟ݂ ܗܳܠܶܝܢ ܓܰܒܖ̈ܶܐ. ܘܡ̣ܶܢ ܐܰܝܡܶܟܳܐ ܐܶܬ݂ܰܘ ܠܘܳܬ݂ܳܟ݂ ܘܶܐܡܰܪ ܚܶܙܰܩܝܳܐ: ܡ̣ܶܢ ܐܰܪܥܳܐ ܪܰܚܺܝܩܬܳܐ ܕܒܳܒܶܠ ܐܶܬ݂ܰܘ ܠܘܳܬ݂ܝ.
Isa 39:4 ܘܶܐܡܰܪ ܡܳܢܳܐ ܚܙܰܘ ܒܒܰܝܬܳܟ݂ ܘܶܐܡܰܪ ܚܶܙܰܩܝܳܐ ܟܽܠ ܕܺܐܝܬ݂ ܒܒܰܝܬ݁ܝ ܚܙܰܘ: ܘܠܳܐ ܫܶܒܩܶܬ݂ ܡܶܕܶܡ ܒܒܰܝܬ݁ܝ ܕܠܳܐ ܚܳܘܺܝܬ݂ ܐܶܢܽܘܢ.
Isa 39:5 ܘܶܐܡܰܪ ܐܶܫܰܥܝܳܐ ܠܚܶܙܰܩܝܳܐ: ܫܡܰܥ ܦܶܬ݂ܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ.
Isa 39:6 ܗܳܐ ܝܰܘ̈ܡܳܬܳܐ ܐܳܬ݁ܶܝܢ: ܘܢܶܫܬ݁ܩܶܠ ܟܽܠ ܕܺܐܝܬ݂ ܒܒܰܝܬܳܟ݂ ܘܓܰܙܳܐ ܕܰܐܒܳܗܰܝ̈ܟ ܕܰܥܕܰܡܳܐ ܠܝܳܘܡܳܢܳܐ ܠܒܳܒܶܠ ܢܺܐܙܰܠ. ܘܡܶܕܶܡ ܠܳܐ ܢܶܫܬ݁ܚܰܪ ܠܳܟ݂: ܐܳܡܰܪ ܡܳܪܝܳܐ.
Isa 39:7 ܘܡ̣ܶܢ ܒܢܰܝ̈ܟ ܕܢܳܦܩܺܝܢ ܡܶܢܳܟ݂: ܕܡܰܘܠܶܕ݂ ܐܰܢ̱ܬ݁: ܢܶܬ݁ܕܰܒܪܽܘܢ: ܘܢܶܗܘܽܘܢ ܡܗܰܝܡܢ̈ܶܐ ܒܗܰܝܟܠܶܗ ܕܡܰܠܟܳܐ ܕܒܳܒܶܠ.
Isa 39:8 ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ: ܫܰܦܺܝܪ ܦܶܬ݂ܓܶܡܶܗ ܕܡܳܪܝܳܐ ܕܶܐܡܰܪܬ݁: ܢܶܗܘܶܐ ܫܠܳܡܳܐ ܘܩܽܘܫܬܳܐ ܒܝܰܘ̈ܡܰܝ.
Isa 40:1 ܒܰܝܰܐܗܝ ܒܰܝܰܐܗܝ ܠܥܰܡܝ: ܐܳܡܰܪ ܐܰܠܳܗܟ݂ܽܘܢ.
Isa 40:2 ܡܠܰܘ ܒܠܶܒܳܗ̇ ܕܽܐܘܪܺܫܠܶܡ: ܘܰܩܪܰܘ ܠܳܗ̇. ܡܶܛܽܠ ܕܶܐܬ݂ܡܰܠܝܰܬ ܚܰܝܠܳܐ: ܘܰܨܒܳܬ ܒܰܚܛܺܝܬ݂ܳܐ. ܘܩܰܒܠܰܬ݂ ܡ̣ܶܢ ܐܺܝܕܶܗ ܕܡܳܪܝܳܐ ܐܰܥܦܳܐ ܕܟܽܠܗܽܘܢ ܚܛܳܗܶܝ̈ܗ̇.
Isa 40:3 ܩܳܠܳܐ ܕܩܳܪܶܐ ܒܡܰܕ݂ܒܪܳܐ: ܦܰܢܰܘ ܐܽܘܪܚܳܐ ܠܡܳܪܝܳܐ: ܘܰܬ݂ܪܽܘܨܘ ܒܰܦܩܰܥܬ݂ܳܐ ܫܒܺܝ̈ܠܶܐ ܠܰܐܠܳܗܰܢ.
Isa 40:4 ܟܽܠܗܽܘܢ ܢܰܚ̈ܠܶܐ ܢܶܬ݂ܡܰܠܽܘܢ ܘܟܽܠܗܽܘܢ ܛܽܘܖ̈ܶܐ ܘܖ̈ܳܡܳܬ݂ܳܐ ܢܶܬ݂ܡܰܟܟ݂ܽܘܢ. ܘܢܶܗܘܶܐ ܥܰܪܡܳܐ ܠܫܰܦܝܳܐ: ܘܰܐܬ݂ܪܳܐ ܥܰܣܩܳܐ ܠܰܦܩܰܥܬ݂ܳܐ.
Isa 40:5 ܘܢܶܬ݂ܓܠܶܐ ܐܺܝܩܳܪܶܗ ܕܡܳܪܝܳܐ. ܘܢܶܚܙܽܘܢܶܗ ܐܰܟܚܕ݂ܳܐ ܟܽܠ ܒܣܰܪ. ܡܶܛܽܠ ܕܦܽܘܡܶܗ ܕܡܳܪܝܳܐ ܡܰܠܶܠ.
Isa 40:6 ܩܳܠܳܐ ܕܳܐܡܰܪ ܩܪܺܝ ܘܶܐܡܰܪ ܡܳܢܳܐ ܐܶܩܪܶܐ. ܟܽܠ ܒܣܰܪ ܥܡܺܝܪܳܐ: ܘܟܽܠܳܗ̇ ܝܳܐܝܽܘܬܶܗ ܐܰܝܟ݂ ܥܽܘܦܝܳܐ ܕܚܰܩܠܳܐ.
Isa 40:7 ܝܺܒܶܫ ܥܡܺܝܪܳܐ: ܘܰܚܡܳܐ ܥܽܘܦܝܳܐ ܡܶܛܽܠ ܕܪܽܘܚܗ ܕܡܳܪܝܳܐ ܢܶܫܒܰܬ ܒܶܗ. ܗܳܟ݂ܰܢܳܐ ܗ̱ܘ̣ ܥܡܺܝܪܶܗ ܕܥܰܡܳܐ ܗܳܢܳܐ.
Isa 40:8 ܝܳܒܶܫ ܥܡܺܝܪܳܐ: ܘܚܳܡܶܐ ܥܽܘܦܝܳܐ ܘܡܶܠܬ݂ܶܗ ܕܰܐܠܳܗܰܢ ܩܰܝܳܡܳܐ ܠܥܳܠܡܺܝܢ.
Isa 40:9 ܥܰܠ ܛܽܘܖ̈ܶܐ ܖ̈ܳܡܶܐ ܣܰܩܝ ܠܶܟ݂ܝ ܨܶܗܝܽܘܢ ܡܣܰܒܰܪܬܳܐ ܐܰܪܺܝܡܝ ܩܳܠܶܟ݂ܝ ܒܚܰܝܠܳܐ: ܐܽܘܪܺܫܠܶܡ ܡܣܰܒܰܪܬܳܐ ܐܰܪܺܝܡܝ: ܘܠܳܐ ܬܶܕܚܠܺܝܢ ܐܶܡܰܪܝ ܠܩܽܘܖ̈ܝܳܐ ܕܺܝܗܽܘܕ݂ܳܐ: ܗܳܐ ܐܰܠܳܗܟܶܝܢ.
Isa 40:10 ܗܳܐ ܡܳܪܝܳܐ ܐܰ‌ܠܳܗܳܐ ܐܳܬ݁ܶܐ ܒܥܽܘܫܢܳܐ: ܘܰܕ݂ܪܳܥܶܗ ܒܚܰܝܠܳܐ. ܗܳܐ ܐܰܓܪܶܗ ܥܰܡܶܗ: ܘܰܥܒܳܕܶܗ ܩܕ݂ܳܡܰܘܗܝ.
Isa 40:11 ܐܰܝܟ݂ ܪܳܥܝܳܐ ܕܪܳܥܶܐ ܠܰܓܙܳܪܶܗ: ܘܒܰܕ݂ܪܳܥܶܗ ܡܟܰܢܶܫ ܐܶܡܖ̈ܶܐ. ܘܰܒܚܰܢܶܗ ܫܳܩܶܠ ܠܗܽܘܢ. ܘܠܰܕ݂ܡܰܝ̈ܢܩܳܢ ܡܬܰܪܣܶܐ.
Isa 40:12 ܡܰܢܘ ܐܰܟܺܝܠ ܡܰܝ̈ܳܐ ܒܫܽܘܥܠܶܗ: ܘܰܫܡܰܝܳܐ ܡܫܰܚ ܒܙܰܪܬ݁ܶܗ. ܘܰܐܟܺܝܠ ܒܰܙܘܳܪܶܗ ܥܰܦܪܳܗ̇ ܕܰܐܪܥܳܐ. ܘܰܬ݂ܩܰܠ ܛܽܘܖ̈ܶܐ ܒܡܰܬ݂ܩܳܠܳܐ: ܘܖ̈ܳܡܳܬ݂ܳܐ ܒܡܰܣܰܐܬ݂ܳܐ.
Isa 40:13 ܡܰܢܽܘ ܬܰܩܶܢ ܪܽܘܚܶܗ ܕܡܳܪܝܳܐ ܐܰܘ ܡܰܢܽܘ ܗܘܳܐ ܠܶܗ ܡܳܠܶܟ݂ ܡܶܠܟܳܐ.
Isa 40:14 ܒܡܰܢܽܘ ܐܶܬ݂ܡܰܠܰܟ݂: ܘܰܐܠܦܶܗ ܘܣܰܟܠܶܗ ܐܽܘܪܚܳܐ ܕܕܺܝܢܳܐ ܘܰܐܠܦܶܗ ܝܺܕܰܥܬ݂ܳܐ. ܐܘܪܚܳܐ ܕܣܽܘܟܳܠܳܐ ܚܰܘܝܶܗ.
Isa 40:15 ܗܳܐ ܥܰܡ̈ܡܶܐ ܐܰܝܟ݂ ܢܽܘܛܦܬܳܐ ܡ̣ܶܢ ܩܰܕ݂ܣܳܐ: ܘܰܐܝܟ݂ ܢܶܙܠܳܐ ܕܡܰܣܰܐܬ݂ܳܐ. ܘܓܳܙܖ̈ܳܬ݂ܳܐ ܐܰܝܟ݂ ܕܰܚܺܝܚܳܐ ܢܶܫ̈ܕ݂ܝܳܢ.
Isa 40:16 ܘܠܶܒܢܳܢ ܠܳܐ ܚܫܺܝܒ ܠܶܗ ܠܝܰܩܕܳܢܳܐ. ܘܚܰܝܘܬܶܗ ܠܳܐ ܚܫܺܝܒܳܐ ܠܶܗ ܠܳܥܠܳܬ݂ܳܐ.
Isa 40:17 ܘܟܽܠܗܽܘܢ ܥܰܡ̈ܡܶܐ ܐܰܝܟ݂ ܠܳܐ ܡܶܕܶܡ ܚܫܺܝܒܺܝܢ ܠܶܗ. ܠܰܐܒܕܳܢܳܐ ܘܰܠܚܰܪܒܳܐ ܚܫܺܝܒܺܝܢ ܠܶܗ.
Isa 40:18 ܠܡܰܢ ܕܰܡܺܝܬ݁ܽܘܢܳܝܗܝ ܠܰܐܠܳܗܳܐ. ܘܠܰܐܝܕܳܐ ܕܡܽܘܬ݂ ܕܰܡܺܝܬ݁ܽܘܢܳܝܗܝ.
Isa 40:19 ܨܰܠܡܳܐ ܗ̱ܘ̣ ܕܰܥܒܰܕ݂ ܢܰܓܳܪܳܐ ܘܩܰܝܢܳܝܳܐ ܒܕܰܗܒܳܐ ܩܰܪܡܶܗ. ܘܣܺܐܡܳܐ ܨܪܺܝܦܳܐ ܩܒܰܥ ܒܶܗ.
Isa 40:20 ܦܪܰܫ ܗܽܘ ܩܰܝܣܳܐ ܕܠܳܐ ܡܰܒܠܰܛ ܘܰܓܒܳܐ ܢܰܓܳܪܳܐ. ܘܰܒܚܶܡܬܶܗ ܓܰܠܦܶܗ ܘܡܰܬ݂ܩܶܢ ܨܰܠܡܳܐ ܕܠܳܐ ܙܳܐܰܥ.
Isa 40:21 ܠܳܐ ܫܡܰܥܬ݁ܽܘܢ: ܘܠܳܐ ܝܺܕܰܥ̣ܬ݁ܽܘܢ ܘܠܳܐ ܐܶܬ݂ܶܐܡܰܪ ܠܟ݂ܽܘܢ ܡ̣ܶܢ ܪܺܫܺܝܬ݂ܳܐ. ܘܠܳܐ ܐܶܣܬܰܟܰܠܬ݁ܽܘܢ: ܫܶܬܶܐܣܶܝ̈ܗ̇ ܕܰܐܪܥܳܐ.
Isa 40:22 ܘܰܠܡܰܢ ܕܝܳܬܶܒ ܥܰܠ ܚܽܘܓܬ݂ܳܗ̇ ܕܰܐܪܥܳܐ: ܘܥܳܡܽܘܖ̈ܶܝܗ̇ ܐܰܝܟ݂ ܩܰܡܨܳܐ ܕܰܡܬܰܚ ܫܡܰܝܳܐ ܐܰܝܟ݂ ܟܶܦܬ݂ܳܐ. ܘܰܡܬܰܚ ܐܶܢܽܘܢ ܐܰܝܟ݂ ܡܰܫܟܢܳܐ ܠܝܰܬ݂ܒܳܐ.
Isa 40:23 ܕܰܥ̣ܒܰܕ݂ ܫܰܠܺܝܛܳܢ̈ܶܐ ܠܳܐ ܡܶܕܶܡ: ܘܕܰܝܳܢ̈ܶܐ ܕܰܐܪܥܳܐ ܐܰܝܟ݂ ܕܠܰܝܬ݁ ܐܶܢܽܘܢ.
Isa 40:24 ܠܳܐ ܢܶܨܒܽܘܢ: ܘܠܳܐ ܢܶܙܪܥܽܘܢ. ܘܠܳܐ ܢܰܪܡܽܘܢ ܥܶܩܳܪܳܐ ܒܰܐܪܥܳܐ. ܢܶܦܽܘܚ ܒܗܽܘܢ ܘܢܺܐܒܫܽܘܢ. ܘܥܰܠܥܳܠܳܐ ܬܶܫܩܽܘܠ ܐܶܢܽܘܢ ܐܰܝܟ݂ ܕܰܠܚܰܒܬ݂ܳܐ.
Isa 40:25 ܠܡܰܢ ܕܰܡܺܝܬ݁ܽܘܢܳܢܝ ܕܦܳܚܶܡ ܐ̱ܢܳܐ ܠܶܗ: ܐܳܡܰܪ ܩܰܕ݁ܺܝܫܳܐ.
Isa 40:26 ܐܰܪܺܝܡܘ ܥܰܝܢܰܝ̈ܟܽܘܢ ܠܰܡܪܰܘܡܳܐ. ܘܰܚܙܳܘ ܡܰܢܽܘ ܒܪܳܐ ܗܳܠܶܝܢ. ܕܡܰܦܶܩ ܒܡܶܢܝܳܢܳܐ ܚܰܝ̈ܠܰܘܳܬ݂ܗܽܘܢ: ܘܰܠܟܽܠܗܽܘܢ ܩܪܳܐ ܫܡܳܗ̈ܶܐ ܒܣܽܘܓ݂ܳܐܐ ܕܺܐܝܩܳܪܶܗ: ܘܰܒܥܽܘܫܢܳܐ ܕܚܰܝܠܶܗ ܐ̱ܢܳܫ ܠܳܐ ܛܳܥܶܐ.
Isa 40:27 ܠܡܳܢܳܐ ܡܡܰܠܶܠ ܐܰܢ̱ܬ݁ ܝܰܥܩܽܘܒ: ܘܳܐܡܰܪ ܐܰܢ̱ܬ݁ ܝܺܣܪܳܐܶܝܠ. ܕܰܡܛܰܫ̈ܝܳܢ ܐܽܘܖ̈ܚܳܬ݂ܝ ܡ̣ܶܢ ܡܳܪܝܳܐ: ܘܡܰܥܒܰܪ ܕܺܝܢܝ ܡ̣ܶܢ ܐܰܠܳܗܝ.
Isa 40:28 ܠܳܐ ܝܺܕܰܥܬ݁: ܘܠܳܐ ܫܶܡܰܥܬ݁: ܕܰܐ‌ܠܳܗܳܐ ܠܥܳܠܰܡ ܡܳܪܝܳܐ ܗ̱ܘ̣ ܕܰܒܪܳܐ ܣܰܘ̈ܦܶܝܗ̇ ܕܰܐܪܥܳܐ. ܠܳܐ ܡܶܬ݁ܛܰܪܰܦ: ܘܠܳܐ ܠܳܐܶܐ: ܘܠܰܝܬ݁ ܒܽܘܕܳܩܳܐ ܠܣܽܘܟܳܠܶܗ.
Isa 40:29 ܝܳܗܶܒ ܚܰܝܠܳܐ ܠܰܡܛܰܖ̈ܦܶܐ ܘܰܠܡܰܟ݂ܐܒܰܝ̈ ܟܺܐܒܳܐ ܡܰܣܓܶܐ ܥܽܘܫܢܳܐ.
Isa 40:30 ܢܶܬ݁ܛܰܪܦܽܘܢ ܥܠܰܝ̈ܡܶܐ ܘܢܶܠܐܽܘܢ ܘܓܰܕܽܘ̈ܕܶܐ ܡܶܬ݁ܬܰܩܳܠܽܘ ܢܶܬܰܩܠܽܘܢ.
Isa 40:31 ܘܰܐܝܠܶܝܢ ܕܰܡܣܰܒܪܺܝܢ ܒܡܳܪܝܳܐ: ܢܚܰܠܦܽܘܢ ܚܰܝܠܗܽܘܢ. ܘܢܰܘܥܽܘܢ ܓܶܦ̈ܶܐ ܐܰܝܟ݂ ܕܝܳܘܢܳܐ. ܘܢܶܪܗܛܽܘܢ: ܘܠܳܐ ܢܶܠܐܽܘܢ ܘܰܢܗܰܠܟ݂ܽܘܢ: ܘܠܳܐ ܢܶܬ݁ܛܰܪܦܽܘܢ.
Isa 41:1 ܫܬ݂ܽܘܩܺܝ̈ܢ ܓܳܙܖ̈ܳܬ݂ܳܐ. ܘܶܐܡ̈ܘܳܬ݂ܳܐ ܢܚܰܠ̈ܦܳܢ ܚܰܝܠܳܐ. ܢܶܩܖ̈ܒܳܢ: ܘܗܳܝܕܶܝܢ ܢܡܰܠ̈ܠܳܢ ܘܰܐܟ݂ܚܕ݂ܳܐ ܠܕܺܝܢܳܐ ܢܶܩܖ̈ܒܳܢ.
Isa 41:2 ܡܰܢܽܘ ܐܰܥܺܝܪ ܙܰܕܺܝܩܽܘܬܳܐ ܡ̣ܶܢ ܡܰܕ݂ܢܚܳܐ: ܘܰܩܪܳܗ̇ ܠܪܶܓܠܶܗ. ܢܶܫܬܰܠܡܽܘܢ ܩܕ݂ܳܡܰܘܗܝ ܥܰܡ̈ܡܶܐ ܘܡܰܠ̈ܟܶܐ ܢܶܬܘܪܽܘܢ ܢܶܬܶܠ ܐܰܝܟ݂ ܥܰܦܪܳܐ ܚܰܪܒܶܗ: ܘܰܐܝܟ݂ ܕܢܳܬ݂ܪܳܐ ܩܶܫܬ݁ܶܗ.
Isa 41:3 ܢܶܪܕܽܘܦ ܐܶܢܽܘܢ: ܘܢܶܥܒܶܕ݂ ܫܠܳܡܳܐ. ܐܘܪܚܳܐ ܒܖ̈ܶܓܠܰܘܗܝ ܠܳܐ ܢܰܥܶܠ.
Isa 41:4 ܡܰܢܽܘ ܥܰܬ݁ܶܕ݂ ܘܰܥܒܰܕ݂ ܡܰܢ ܕܰܩܪܳܐ ܠܕ݂ܳܖ̈ܶܐ ܡ̣ܶܢ ܪܺܫܺܝܬ݂ܳܐ. ܐܶܢܳܐ ܐ̱ܢܳܐ ܡܳܪܝܳܐ ܩܰܕ݂ܡܳܝܳܐ ܘܰܐ̱ܚܪܳܝܳܐ: ܐܶܢܳܐ ܐ̱ܢܳܐ.
Isa 41:5 ܚܙܰܝܳܢ̈ܝ ܓܳܙܖ̈ܳܬ݂ܳܐ. ܘܰܕ݂ܚܶܠܘ ܣܰܘ̈ܦܶܝܗ̇ ܕܰܐܪܥܳܐ. ܕܚܶܠܘ ܘܰܩܪܶܒܘ ܘܶܐܬ݂ܰܘ.
Isa 41:6 ܘܰܓܒܰܪ ܠܚܰܒܪܶܗ ܡܥܰܕܪܺܝܢ ܘܠܰܐܚܰܘ̈ܗܝ ܐܳܡܰܪ ܐܶܬ݂ܚܰܝܰܠ.
Isa 41:7 ܘܠܰܒܶܒ ܢܰܓܳܪܳܐ ܠܩܰܝܢܳܝܳܐ ܕܳܐܪܶܫ ܒܩܽܘܪܢܳܣܳܐ: ܘܦܳܠܰܚ. ܘܳܐܡܰܪ ܥܰܠ ܕܶܒܩܳܐ ܕܫܰܦܺܝܪ ܗ̱ܘ̣. ܘܩܳܒܥܺܝܢ ܠܶܗ ܒܨܶܨ̈ܶܐ: ܕܠܳܐ ܢܶܬ݁ܬ݁ܙܺܝܥ.
Isa 41:8 ܗܳܫܳܐ ܝܺܣܪܳܐܶܝܠ ܥܰܒܕܝ: ܝܰܥܩܽܘܒ ܕܰܓܒܶܝܬ݂ܳܟ݂: ܙܰܪܥܶܗ ܕܰܐܒܪܳܗܳܡ ܪܳܚܡܝ ܕܚܰܝܶܠܬܳܟ݂.
Isa 41:9 ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ: ܘܡ̣ܶܢ ܕܰܘܩܶܝ̈ܗ̇ ܩܪܺܝܬ݂ܳܟ݂ ܘܶܐܡܪܶܬ݂ ܠܳܟ݂ ܥܰܒܕܝ ܠܳܟ݂ ܥܰܒܕܝ ܐܰܢ̱ܬ݁ ܓܒܶܝܬ݂ܳܟ݂ ܘܠܳܐ ܐܰܣܠܺܝܬܳܟ݂.
Isa 41:10 ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ. ܘܠܳܐ ܬܶܬ݂ܪܗܶܒ ܡܶܛܽܠ ܕܶܐܢܳܐ ܐ̱ܢܳܐ ܐܰܠܳܗܳܟ݂. ܚܰܝܶܠܬܳܟ݂: ܐܳܦ ܥܰܕܰܪܬܳܟ݂ ܐܳܦ ܣܰܡܶܟ݂ܬܳܟ݂ ܒܝܰܡܺܝܢܝ ܙܰܕܺܝܩܬܳܐ.
Isa 41:11 ܢܶܒܗܬ݂ܽܘܢ ܘܢܰܚܦܪܽܘܢ ܐܰܝܠܶܝܢ ܕܣܳܩܪܺܝܢ ܠܳܟ݂: ܢܶܗܘܽܘܢ ܐܰܝܟ݂ ܠܳܐ ܡܶܕܶܡ. ܘܢܺܐܒܕܽܘܢ ܓܰܒܖ̈ܶܐ ܕܢܳܨܶܝܢ ܥܰܡܳܟ݂.
Isa 41:12 ܬܶܒܥܶܐ ܐܶܢܽܘܢ: ܘܠܳܐ ܬܶܫܟܰܚ ܐܶܢܽܘܢ ܠܓܰܒܖ̈ܶܐ ܕܢܳܨܶܝܢ ܥܰܡܳܟ݂. ܢܶܗܘܽܘܢ ܐܰܝܟ݂ ܕܠܳܐ ܐܺܝܬܰܝܗܽܘܢ: ܓܰܒܖ̈ܶܐ ܕܡܶܬ݂ܟܰܬ݁ܫܺܝܢ ܥܰܡܳܟ݂.
Isa 41:13 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂: ܡܚܰܝܠܳܢܳܐ ܕܝܰܡܺܝܢܳܟ݂: ܐܶܡܪܶܬ݂ ܠܳܟ݂ ܠܳܐ ܬܶܕ݂ܚܰܠ. ܐܶܢܳܐ ܐ̱ܢܐ ܥܳܕ݂ܽܘܪܳܟ݂.
Isa 41:14 ܠܳܐ ܬܶܕ݂ܚܠܺܝܢ ܬܰܘܠܥܶܗ ܕܝܰܥܩܽܘܒ: ܘܰܡܢܺܝܢܶܗ ܕܺܝܣܪܳܐܶܝܠ ܐܶܢܳܐ ܐ̱ܢܳܐ ܥܳܕ݂ܽܘܪܶܟ݂ܝ: ܐܳܡܰܪ ܡܳܪܝܳܐ. ܘܦܳܪܽܘܩܶܟ݂ܝ ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 41:15 ܗܳܐ ܥܒܰܕܬܳܟ݂ ܐܰܝܟ݂ ܓܰܪܓܰܪܳܟ݂ ܚܰܕ݂ܬ݂ܳܐ: ܕܫܳܚܶܩ ܘܡܰܕܶܩ ܬܕ݂ܽܘܫ ܛܽܘܖ̈ܶܐ: ܘܬܰܕܶܩ ܘܖ̈ܳܡܳܬ݂ܳܐ ܬܶܥܒܶܕ݂ ܐܰܝܟ݂ ܥܽܘܪܳܐ.
Isa 41:16 ܬܶܕ݂ܕܶܐ ܐܶܢܽܘܢ. ܘܪܽܘܚܳܐ ܬܶܫܩܽܘܠ ܐܶܢܽܘܢ ܘܥܰܠܥܳܠܳܐ ܬܒܰܕܰܪ ܐܶܢܽܘܢ. ܘܰܐܢ̱ܬ݁ ܬܕ݂ܽܘܨ ܒܡܳܪܝܳܐ. ܘܰܒܩܰܕ݁ܺܝܫܳܐ ܕܺܝܣܪܳܐܶܝܠ ܬܶܫܬܰܒܰܚ.
Isa 41:17 ܡܶܣܟܺܢ̈ܶܐ ܘܒܳܝ̈ܫܶܐ ܒܳܥܶܝܢ ܡܰܝ̈ܳܐ ܘܠܰܝܬ݁ ܘܠܶܫܳܢܗܽܘܢ ܒܨܶܗܝܳܐ ܝܺܒܶܫ ܐܶܢܳܐ ܡܳܪܝܳܐ ܐܶܥܢܶܐ ܐܶܢܽܘܢ ܐܰܠܳܗܶܗ ܕܺܝܣܪܳܐܶܝܠ: ܘܠܳܐ ܐܶܫܒܽܘܩ ܐܶܢܽܘܢ.
Isa 41:18 ܐܶܦܬܰܚ ܢܰܗܖ̈ܰܘܳܬ݂ܳܐ ܒܛܽܘܖ̈ܶܐ: ܘܰܒܓܰܘ ܦܰܩ̈ܥܳܬ݂ܳܐ ܡܰܒܽܘ̈ܥܶܐ: ܐܶܥܒܶܕ݂ ܡܰܕ݂ܒܪܳܐ ܠܰܐܓ̈ܡܶܐ ܕܡܰܝ̈ܳܐ: ܘܰܐܪܥܳܐ ܨܗܺܝܬ݂ܳܐ ܠܡܰܒܽܘ̈ܥܶܐ ܕܡܰܝ̈ܳܐ.
Isa 41:19 ܐܶܬ݁ܶܠ ܒܡܰܕ݂ܒܪܳܐ ܐܰܖ̈ܙܶܐ ܘܶܐܫܟܳܖ̈ܥܶܐ: ܘܳܐܣܳܐ ܘܩܰܝܣܳܐ ܕܡܶܫܚܳܐ. ܐܶܣܺܝܡ ܒܰܦܩܰܥܬ݂ܳܐ ܫܰܖ̈ܘܰܝܢܶܐ ܗܕ݂ܺܝܖ̈ܶܐ ܐܰܟ݂ܚܕ݂ܳܐ.
Isa 41:20 ܕܢܶܚܙܽܘܢ ܘܢܶܕܥܽܘܢ ܘܢܶܬ݂ܒܰܝܢܽܘܢ. ܘܢܶܣܬܰܟܠܽܘܢ ܐܰܟ݂ܚܕ݂ܳܐ: ܕܺܐܝܕܶܗ ܕܡܳܪܝܳܐ ܥܶܒܕܰܬ ܗܳܕܶܐ: ܘܩܰܕ݁ܺܝܫܳܐ ܕܺܝܣܪܳܐܶܝܠ ܒܪܳܗ̇.
Isa 41:21 ܩܰܪܶܒܘ ܕܺܝܢܰܝ̈ܟܽܘܢ: ܐܳܡܰܪ ܡܳܪܝܳܐ. ܩܰܪܶܒܘ ܬܰܖ̈ܥܝܳܬ݂ܟ݂ܽܘܢ ܐܳܡܰܪ ܡܰܠܟܶܗ ܕܝܰܥܩܽܘܒ.
Isa 41:22 ܢܶܩܪܒܽܘܢ: ܘܰܢܚܳܘܢ ܐܰܝܠܶܝܢ ܕܰܥܬ݂ܺܝ̈ܕ݂ܳܢ ܩܰܕ݂ܡܳܝ̈ܳܬ݂ܳܐ ܡܳܢܳܐ ܐܶܢܶܝܢ: ܚܳܘܰܐܢܝ. ܘܰܢܣܺܝܡ ܒܠܶܒܰܢ: ܘܢܶܕܰܥ ܐ̱ܚܖ̈ܳܝܳܬ݁ܗܶܝܢ. ܐܰܘ ܕܳܐܬ݂ܝ̈ܳܢ ܐܰܫܡܥܽܘܢ.
Isa 41:23 ܚܳܘܰܐܢܝ ܐܳܬܘ̈ܳܬܳܐ ܕܰܥܬ݂ܺܝ̈ܕ݂ܳܢ ܘܢܶܕܰܥ ܕܰܐܠܳܗ̈ܶܐ ܐܰܢ̱ܬ݁ܽܘܢ ܐܳܦ ܡܰܛܐܒܺܝܢ ܐ̱ܢܬ݁ܽܘܢ ܐܳܦ ܡܰܒܐܫܺܝܢ ܐ̱ܢܬ݁ܽܘܢ ܘܢܶܫܬܰܥܶܐ: ܘܢܶܚܙܶܐ ܐܰܟ݂ܚܕ݂ܳܐ.
Isa 41:24 ܗܳܐ ܐܰܢ̱ܬ݁ܽܘܢ ܠܳܐ ܡܶܕܶܡ ܐܰܢ̱ܬ݁ܽܘܢ. ܘܰܥܒܳܕܰܝ̈ܟܽܘܢ ܡ̣ܶܢ ܚܰܪܒܳܐ. ܘܛܰܢܦܽܘܬ݂ܳܐ ܗ̱ܝ ܓܒܺܝܬ݂ܟܽܘܢ.
Isa 41:25 ܐܰܥܺܝܪܶܬ݂ ܡ̣ܶܢ ܓܰܪܒܝܳܐ: ܕܢܺܐܬܶܐ ܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ: ܘܢܶܩܪܶܐ ܒܫܶܡܝ. ܘܢܺܐܬ݂ܽܘܢ ܫܰܠܺܝ̈ܛܳܢܶܐ ܘܢܶܬ݁ܬ݁ܕܺܝܫܽܘܢ: ܐܰܝܟ݂ ܛܺܝܢܳܐ ܕܕܳܐܶܫ ܦܰܚܳܪܳܐ.
Isa 41:26 ܡܰܢܽܘ ܕܰܢܚܳܘܶܐ ܡ̣ܶܢ ܪܺܝܫܺܝܬ݂ܳܐ: ܘܢܶܕܰܥ ܘܢܺܐܡܰܪ ܕܙܰܕܺܝܩ. ܠܰܝܬ݁ ܕܰܡܚܳܘܶܐ ܐܳܦܠܳܐ ܕܡܰܫܡܰܥ: ܐܳܦܠܳܐ ܕܫܳܡܰܥ ܡܶܠܰܝ̈ܟܽܘܢ.
Isa 41:27 ܖ̈ܺܝܫܳܝܳܬ݂ܳܐ ܕܨܶܗܝܽܘܢ ܗܳܠܶܝܢ ܐܶܢܶܝܢ. ܘܠܽܐܘܪܺܫܠܶܡ ܡܣܰܒܪܳܢܳܐ ܐܶܬ݁ܶܠ.
Isa 41:28 ܚܳܪܶܬ݂ ܘܠܰܝܬ݁ ܐ̱ܢܳܫ ܕܡܶܬ݂ܪܰܥܶܐ ܥܰܠ ܗܳܠܶܝܢ: ܕܶܐܫܰܐܶܠ ܐܶܢܽܘܢ: ܘܢܶܬ݁ܠܽܘܢ ܠܺܝ ܦܶܬ݂ܓ݂ܳܡܳܐ.
Isa 41:29 ܗܳܐ ܟܽܠܗܽܘܢ ܠܳܐ ܡܶܕܶܡ ܐܶܢܽܘܢ: ܘܰܥܒܳܕܰܝ̈ܗܽܘܢ ܣܪܺܝܩܺܝܢ ܘܪܽܘܚܳܐ ܪܰܝܩܳܢܺܝܬ݂ܳܐ ܥܒܳܕܰܝ̈ܗܽܘܢ.
Isa 42:1 ܗܳܐ ܠܥܰܒܕܝ ܣܰܡܟܶܬ. ܘܰܒܓܰܒܺܝ ܨܒܳܬ ܢܰܦܫܝ. ܘܝܶܗܒܶܬ݂ ܪܽܘܚܝ ܥܠܰܘܗ̱ܝ: ܕܢܰܦܶܩ ܕܺܝܢܳܐ ܠܥܰܡ̈ܡܶܐ.
Isa 42:2 ܠܳܐ ܢܶܩܥܶܐ: ܘܠܳܐ ܢܪܺܝܒ ܘܠܳܐ ܢܰܫܡܰܥ ܩܳܠܶܗ ܒܫܽܘܩܳܐ.
Isa 42:3 ܩܰܢܝܳܐ ܪܥܺܝܥܳܐ ܠܳܐ ܢܶܬ݂ܒܰܪ. ܘܰܫܪܳܓܳܐ ܕܰܡܛܰܦܛܶܦ ܠܳܐ ܢܰܕ݂ܥܶܟ݂. ܒܩܽܘܫܬܳܐ ܢܰܦܶܩ ܕܺܝܢܳܐ.
Isa 42:4 ܠܳܐ ܢܶܕ݂ܥܰܟ݂ ܘܠܳܐ ܢܛܰܦܛܶܦ: ܥܕܰܡܳܐ ܕܰܢܣܺܝܡ ܕܺܝܢܳܐ ܒܰܐܪܥܳܐ. ܘܰܠܢܳܡܽܘܣܶܗ ܓܳܙܖ̈ܳܬ݂ܳܐ ܢܣܰܟ̈ܝܳܢ.
Isa 42:5 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܕܰܒܪܳܐ ܫܡܰܝܳܐ ܘܰܡܬܰܚ ܐܶܢܽܘܢ. ܘܰܪܩܰܥ ܐܰܪܥܳܐ ܘܟ݂ܽܠ ܕܒܳܗ̇. ܘܝܰܗܒ ܢܫܰܡܬ݂ܳܐ ܠܥܰܡܳܐ ܕܰܥܠܶܝܗ̇: ܘܪܽܘܚܳܐ ܠܕܰܡܗܰܠܟ݂ܺܝܢ ܒܳܗ̇.
Isa 42:6 ܐܶܢܳܐ ܡܳܪܝܳܐ ܩܪܺܝܬܳܟ݂ ܒܙܰܕܺܝܩܽܘܬ݂ܳܐ: ܘܶܐܚܕܶܬ݂ ܒܺܐܝܕ݂ܳܟ݂ ܘܚܰܝܶܠܬܳܟ݂. ܘܝܰܗܒܬܳܟ݂ ܩܝܳܡܳܐ ܠܥܰܡܳܐ: ܘܢܽܘܗܪܳܐ ܠܥܰܡ̈ܡܶܐ.
Isa 42:7 ܕܰܬ݂ܦܰܬܰܚ ܥܰܝ̈ܢܶܐ ܕܰܥܘܺܝܖ̈ܶܐ: ܘܬܰܦܶܩ ܠܰܐܣܺܝܖ̈ܶܐ ܡ̣ܶܢ ܒܶܝܬ݂ ܚܒܽܘܫܝܳܐ: ܘܡ̣ܶܢ ܒܶܝܬ݂ ܐܰܣܺܝܖ̈ܶܐ ܠܰܕ݂ܝܳܬ݂ܒܺܝܢ ܒܚܶܫܽܘܟ݂ܳܐ.
Isa 42:8 ܐܶܢܳܐ ܐ̱ܢܳܐ ܡܳܪܝܳܐ: ܘܗܳܢܰܘ ܫܶܡܝ. ܘܺܐܝܩܳܪܝ ܠܰܐܚܪܺܝܢ ܠܳܐ ܐܶܬܶܠ: ܘܳܐܦܠܳܐ ܬܶܫܒܽܘܚܬ݁ܝ ܠܰܓܠܺܝ̈ܦܶܐ.
Isa 42:9 ܚܰܕ݂̈ܳܬܳܬ݂ܳܐ ܐܶܢܳܐ ܡܚܳܘܶܐ. ܘܩܰܕ݂ܡܳܝ̈ܳܬ݂ܳܐ ܗܳܐ ܐܶܬܰܝ̈. ܘܥܰܕ݂ܠܳܐ ܢܶܨܡ̈ܚܳܢ: ܐܰܫܡܥܶܬ݂ ܐܶܢܶܝܢ ܠܟ݂ܽܘܢ. ܬܶܫܒܽܘܚܬܳܐ ܕܶܐܫܰܥܝܳܐ.
Isa 42:10 ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܬܶܫܒܽܘܚܬܶܗ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ. ܢܳܚܬܰܝ̈ ܝܰܡܳܐ ܒܰܡܠܳܐܶܗ: ܘܓܳܙܖ̈ܳܬ݂ܳܐ ܕ݂ܥܳܡܪܺܝܢ ܒܗܶܝܢ.
Isa 42:11 ܢܶܚܕܶܐ ܡܰܕ݂ܒܪܳܐ ܘܩܽܘܖ̈ܶܝܗ̇: ܘܡܰܖ̈ܓܶܐ ܬܶܗܘܶܐ ܩܶܕ݂ܳܪ. ܢܫܰܒܚܽܘܢ ܝܳܬ݂ܒܰܝ̈ ܫܩܺܝ̈ܦܶܐ: ܘܡ̣ܶܢ ܪܺܝܫܳܐ ܕܛܽܘܖ̈ܶܐ ܢܶܩܥܽܘܢ.
Isa 42:12 ܘܢܶܬ݁ܠܽܘܢ ܬܶܫܒܽܘܚܬܳܐ ܠܡܳܪܝܳܐ: ܘܬܶܫ̈ܒܚܳܬܶܗ ܢܚܰܘܢ ܒܓܳܙܖ̈ܳܬ݂ܳܐ.
Isa 42:13 ܡܳܪܝܳܐ ܐܰܝܟ݂ ܓܰܢ̱ܒܳܪܳܐ ܢܶܦܽܘܩ. ܘܰܐܝܟ݂ ܓܰܒܪܳܐ ܩܪܰܒܬ݂ܳܢܳܐ ܢܓܰܪܶܓ ܛܢܳܢܳܐ. ܢܶܩܥܶܐ ܘܢܶܬ݂ܓܰܢ̱ܒܰܪ: ܘܢܶܩܛܽܘܠ ܠܰܒܥܶܠܕܒܳܒܰܘ̈ܗܝ.
Isa 42:14 ܫܶܬ݂ܩܶܬ݂: ܡ̣ܶܢ ܥܳܠܰܡ ܐܶܫܬ݁ܽܘܩ ܣܰܝܒܪܶܬ݂ ܐܰܝܟ݂ ܝܳܠܶܕܬܳܐ. ܐܰܬ݂ܡܰܗ ܘܰܐܬ݂ܘܰܪ ܐܰܟ݂ܚܕ݂ܳܐ.
Isa 42:15 ܐܰܚܪܶܒ ܛܽܘܖ̈ܶܐ ܘܖ̈ܳܡܳܬ݂ܳܐ: ܘܟ݂ܽܠܶܗ ܥܽܘܫܢܗܽܘܢ ܐܰܘܒܶܫ. ܐܶܥܒܶܕ݂ ܢܰܗܖ̈ܰܘܳܬ݂ܳܐ ܠܓܳܙܖ̈ܳܬ݂ܳܐ: ܘܰܐܓܡ̈ܶܐ ܐܰܘܒܶܫ.
Isa 42:16 ܐܶܕ݂ܒܰܪ ܥܘܺܝܖ̈ܶܐ ܒܽܐܘܪܚܳܐ ܕܠܳܐ ܝܳܕ݂ܥܺܝܢ. ܘܒܰܫܒܺܝ̈ܠܶܐ ܕܠܳܐ ܝܳܕ݂ܥܺܝܢ ܗ̱ܘܰܘ: ܐܶܗܰܠܶܟ݂ ܐܶܢܽܘܢ. ܐܶܥܒܶܕ݂ ܚܶܫܽܘܟ݂ܳܐ ܩܕ݂ܳܡܰܝܗܽܘܢ ܢܽܘܗܪܳܐ. ܘܥܰܪܡܳܐ ܐܶܫܰܦܶܐ. ܗܳܠܶܝܢ ܦܶܬ݂ܓܳܡ̈ܶܐ ܥܶܒܕܶܬ݂ ܠܗܽܘܢ. ܘܠܳܐ ܫܶܒܩܶܬ݂ ܐܶܢܽܘܢ.
Isa 42:17 ܢܶܗܦܟ݂ܽܘܢ ܠܒܶܣܬܰܪܗܽܘܢ: ܘܢܶܒܗܬ݂ܽܘܢ ܒܒܶܗܬܬ݂ܳܐ: ܐܰܝܠܶܝܢ ܕܰܬ݂ܟ݂ܺܝܠܺܝܢ ܥܰܠ ܓܠܺܝ̈ܦܶܐ: ܘܐܳܡܪܺܝܢ ܠܰܢܣܺܝ̈ܟܶܐ: ܕܰܐܢ̱ܬ݁ܽܘܢ ܐܶܢܽܘܢ ܐܰܠܳܗܰܝ̈ܢ.
Isa 42:18 ܚܰܖ̈ܫܶܐ ܫܡܰܥܘ. ܘܰܥܘܺܝܖ̈ܶܐ ܐܶܣܬܰܟܰܠܘ: ܘܰܚܙܳܘ.
Isa 42:19 ܡܰܢܘ ܥܘܺܝܪܳܐ ܐܶܠܳܐ ܥܰܒܕܝ: ܘܚܰܪܫܳܐ ܐܰܝܟ݂ ܡܰܠܰܐܟ݂ܝ ܕܶܐܫܰܕܰܪ ܡܰܢܽܘ ܥܘܺܝܪܳܐ ܐܰܝܟ݂ ܫܰܠܺܝܛܳܐ: ܘܰܥܘܺܝܪܳܐ ܐܰܝܟ݂ ܥܰܒܕܶܗ ܕܡܳܪܝܳܐ.
Isa 42:20 ܚܳܪܶܬ݂ ܣܰܓܺܝ ܘܠܳܐ ܢܳܛܪܺܝܢ ܐ̱ܢܬ݁ܽܘܢ ܘܦܶܬ݂ܚܶܬ݂ ܐܶܕܢ̈ܶܐ: ܘܠܳܐ ܫܳܡܥܺܝܢ ܐ̱ܢܬ݁ܽܘܢ.
Isa 42:21 ܡܳܪܝܳܐ ܨܒܳܐ ܡܶܛܽܠ ܙܰܕܺܝܩܽܘܬܶܗ: ܕܢܰܘܪܶܒ ܢܳܡܽܘܣܳܐ ܘܰܢܫܰܒܚܺܝܘܗܝ.
Isa 42:22 ܘܗܽܘ ܥܰܡܳܐ ܒܙܺܝܙܳܐ ܘܕ݂ܺܝܫܳܐ ܦܰܚ̈ܶܐ ܐܶܢܽܘܢ ܟܽܠܗܽܘܢ ܓܰܕ݂ܽܘ̈ܕܶܐ ܘܰܒ̈ܒܳܬ݁ܶܐ ܐܰܣܺܝܖ̈ܶܐ ܛܰܫܺܝܘ. ܗܘܰܘ ܠܒܶܙܬ݂ܳܐ: ܘܠܰܝܬ݁ ܕܰܡܦܰܨܶܐ ܘܠܰܕ݂ܝܳܫܳܐ: ܘܠܰܝܬ݁ ܕܡܰܦܢܶܐ.
Isa 42:23 ܡܰܢܘ ܐܺܝܬ݂ ܒܟ݂ܽܘܢ ܕܢܰܫܡܰܥ ܗܳܕܶܐ. ܘܰܢܨܽܘܬ݂ ܘܢܶܫܡܰܥ ܠܰܐܚܪܺܬ݂ܳܐ.
Isa 42:24 ܡܰܢܽܘ ܝܰܗܒ ܠܝܰܥܩܽܘܒ ܠܰܕ݂ܝܳܫܳܐ: ܘܠܺܝܣܪܳܐܶܝܠ ܠܰܒܙܳܙܳܐ. ܠܳܐ ܗ̱ܘܳܐ ܡܳܪܝܳܐ ܥܰܠ ܕܰܚܛܰܝܢ ܠܶܗ: ܘܠܳܐ ܨܒܰܝܢ ܠܰܡܗܰܠܳܟ݂ܘ ܒܽܐܘܖ̈ܚܳܬܶܗ: ܘܠܳܐ ܫܡܰܥܢ ܢܳܡܽܘܣܶܗ.
Isa 42:25 ܐܶܫܰܕ݂ ܥܠܰܝܗܽܘܢ ܚܶܡܬ݂ܳܐ ܕܪܽܘܓܙܶܗ. ܘܥܽܘܫܢܳܐ ܕܰܩܪܳܒܳܐ ܐܰܘܩܶܕ݂ ܐܶܢܽܘܢ ܡ̣ܶܢ ܚܕ݂ܳܖ̈ܰܝܗܽܘܢ ܘܠܳܐ ܝܺܕܰܥܘ ܘܚܶܒܰܬ ܒܗܽܘܢ ܢܽܘܪܳܐ: ܘܠܳܐ ܐܰܝܬܺܝܘ ܥܰܠ ܒܳܠܗܽܘܢ.
Isa 43:1 ܗܳܫܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܰܒܪܳܟ݂ ܝܰܥܩܽܘܒ ܘܓܰܒܠܳܟ݂ ܝܺܣܪܳܐܶܝܠ ܠܳܐ ܬܶܕ݂ܚܰܠ ܕܰܦܪܰܩܬ݂ܳܟ݂: ܘܰܩܪܺܝܬ݂ܳܟ݂ ܒܰܫܡܳܟ݂: ܕܕ݂ܺܝܠܝ ܐܰܢ̱ܬ݁.
Isa 43:2 ܐܶܢ ܬܶܥܒܰܪ ܒܝܰܡܳܐ: ܥܰܡܳܟ݂ ܐ̱ܢܳܐ ܘܢܰܗܖ̈ܰܘܳܬ݂ܳܐ ܠܳܐ ܢܶܓܪܦܽܘܢܳܟ݂. ܐܶܢ ܬܗܰܠܶܟ݂ ܥܰܠ ܢܽܘܪܳܐ ܠܳܐ ܬܶܬ݂ܟܰܘܶܐ: ܘܫܰܠܗܶܒܺܝܬ݂ܳܐ ܠܳܐ ܬܰܘܩܕܳܟ݂.
Isa 43:3 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂: ܩܰܕ݁ܺܝܫܳܐ ܕܺܝܣܪܳܐܶܝܠ ܦܳܪܽܘܩܳܟ݂ ܝܶܗܒܶܬ݂ ܠܡܶܨܪܶܝܢ ܚܠܳܦܰܝܟ: ܘܰܠܟ݂ܽܘܫ ܘܠܰܫܒܳܐ ܥܰܠ ܐܰܦܰܝ̈ܟ.
Isa 43:4 ܡ̣ܶܢ ܕܝܰܩܺܝܪ ܐܰܢ̱ܬ݁ ܒܥܰܝ̈ܢܰܝ ܐܶܫܬܰܒܰܚܬ݁: ܘܶܐܢܳܐ ܪܚܶܡܬ݂ܳܟ݂ ܝܶܗܒܶܬ݂ ܐ̱ܢܳܫܳܐ ܚܠܳܦܰܝܟ: ܘܶܐܡ̈ܘܳܬ݂ܳܐ ܚܠܳܦ ܢܰܦܫܳܟ݂.
Isa 43:5 ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ ܡ̣ܶܢ ܡܰܕ݂ܢܚܳܐ ܐܰܝܬ݁ܐ ܙܰܪܥܳܟ݂. ܘܡ̣ܶܢ ܡܰܥܪܒܳܐ ܐܶܟܰܢܫܳܟ݂.
Isa 43:6 ܐܶܡܰܪ ܠܓܰܪܒܝܳܐ ܕܗܰܒܝ. ܘܰܠܬܰܝܡܢܳܐ ܕܠܳܐ ܬܶܟ݂ܠܺܝܢ ܐܰܝܬ݁ܶܐ ܒܢܰܝ̈ ܡ̣ܶܢ ܪܽܘܚܩܳܐ: ܘܰܒ̈ܢܳܬ݂ܝ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ.
Isa 43:7 ܟܠ ܕܩܳܪܶܐ ܒܫܶܡܝ: ܠܺܐܝܩܳܪܝ ܒܪܺܝܬܶܗ ܘܰܓܒܰܠܬ݁ܶܗ ܘܰܥܒܰܕܬ݁ܶܗ.
Isa 43:8 ܐܰܦܶܩ ܥܰܡܳܐ ܥܘܺܝܪܳܐ: ܕܥܰܝ̈ܢܶܐ ܐܺܝܬ݂ ܠܗܽܘܢ: ܘܶܐܕܢ̈ܶܐ ܐܺܝܬ݂ ܠܗܽܘܢ ܘܚܰܪܫܺܝܢ.
Isa 43:9 ܟܽܠܗܽܘܢ ܥܰܡ̈ܡܶܐ ܢܶܬ݂ܟܰܢܫܽܘܢ ܐܰܟ݂ܚܕ݂ܳܐ. ܘܢܶܬ݂ܟܰܢ̈ܫܳܢ ܐܶܡ̈ܘܳܬ݂ܳܐ ܡܰܢܽܘ ܐܺܝܬ݂ ܒܟ݂ܽܘܢ ܕܰܢܚܳܘܶܐ ܗܳܕܶܐ: ܘܩܰܕ݂ܡܳܝ̈ܳܬ݂ܳܐ ܢܰܫܡܰܥ ܢܰܝܬ݁ܽܘܢ ܣܳܗܕܰܝ̈ܗܽܘܢ ܘܢܶܙܕܰܕܩܽܘܢ: ܘܢܶܫܡܥܽܘܢ ܘܢܺܐܡܪܽܘܢ.
Isa 43:10 ܒܩܽܘܫܬܳܐ ܐܰܢ̱ܬ݁ܽܘܢ ܣܳܗ̈ܕܰܝ: ܐܳܡܰܪ ܡܳܪܝܳܐ: ܘܥܰܒ̈ܕܰܝ ܕܰܓܒܶܝܬ݂ ܘܬܶܕܥܽܘܢ ܘܰܬ݂ܗܰܝܡܢܽܘܢ ܒܺܝ ܘܬܶܣܬܰܟܠܽܘܢ ܕܶܐܢܳܐ ܗ̱ܘ̣. ܘܰܩܕ݂ܳܡܝ ܠܳܐ ܐܶܬ݂ܒܪܺܝ ܐܰܠܳܗ ܘܒܳܬܰܪܝ ܠܳܐ ܢܶܗܘܶܐ.
Isa 43:11 ܐܶܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ ܠܒܰܪ ܡܶܢܝ.
Isa 43:12 ܐܶܢܳܐ ܚܳܘܺܝܬ݂ ܘܦܶܪܩܶܬ݂ ܘܰܐܫܡܥܶܬ݂: ܘܠܰܝܬ݁ ܒܟ݂ܽܘܢ ܢܽܘܟ݂ܪܳܝܳܐ: ܘܰܐܢ̱ܬ݁ܽܘܢ ܣܳܗ̈ܕܰܝ: ܐܳܡܰܪ ܡܳܪܝܳܐ. ܘܶܐܢܳܐ ܐܰ‌ܠܳܗܳܐ.
Isa 43:13 ܘܳܐܦ ܡ̣ܶܢ ܝܰܘܡܳܐ ܩܰܕ݂ܡܳܝܳܐ ܐܶܢܳܐ ܐ̱ܢܳܐ: ܘܠܰܝܬ݁ ܕܡܶܬ݂ܦܰܨܶܐ ܡ̣ܶܢ ܐܺܝܕܰܝ̈. ܘܡܶܕܶܡ ܕܥܳܒܶܕ݂ ܐ̱ܢܳܐ: ܡܰܢܽܘ ܡܰܗܦܶܟ݂.
Isa 43:14 ܗܳܟ݂ܰܢܳܐ ܐܳܡܰܪ ܡܳܪܝܳܐ ܦܳܪܽܘܩܟ݂ܽܘܢ ܩܰܕ݁ܺܝܫܳܐ ܕܺܝܣܪܳܐܶܝܠ. ܡܶܛܽܠܳܬ݂ܟ݂ܽܘܢ ܫܰܕܪܶܬ݂ ܠܒܳܒܶܠ. ܘܰܐܝܬ݁ܺܝܬ݂ ܠܟܽܠܗܽܘܢ ܥܳܖ̈ܽܘܩܶܐ: ܘܰܠܟܰܠܕܳܝ̈ܶܐ ܕܒܰܣܦܺܝ̈ܢܶܐ ܡܶܫܬܰܒܚܺܝܢ.
Isa 43:15 ܐܶܢܳܐ ܐ̱ܢܳܐ ܡܳܪܝܳܐ ܩܰܕܺܝܫܟ݂ܽܘܢ: ܕܰܒܪܺܝܬ݁ ܠܺܝܣܪܳܐܶܝܠ ܡܰܠܟܟ݂ܽܘܢ.
Isa 43:16 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܝܰܗܒ ܐܽܘܪܚܳܐ ܒܝܰܡܳܐ: ܘܰܫܒܺܝܠܳܐ ܒܡܰܝ̈ܳܐ ܣܰܓܺܝ̈ܐܶܐ.
Isa 43:17 ܕܡܰܦܶܩ ܡܰܖ̈ܟܒܬ݂ܳܐ ܖ̈ܰܟ݂ܫܳܐ ܘܚܰܝܠܳܐ ܥܰܫܺܝܢܳܐ. ܘܰܐܟ݂ܚܕ݂ܳܐ ܢܶܫܟܒܽܘܢ ܘܠܳܐ ܢܩܽܘܡܽܘܢ. ܘܢܶܕ݂ܥܟ݂ܽܘܢ ܐܰܝܟ݂ ܫܪܳܓܳܐ ܕܰܡܛܰܦܛܶܦ.
Isa 43:18 ܠܳܐ ܬܶܬ݁ܕܰܟ݂ܪܽܘܢ ܩܰܕ݂ܡܳܝ̈ܳܬ݂ܳܐ: ܘܰܕܡ̣ܶܢ ܪܺܝܫܺܝܬ݂ܳܐ ܠܳܐ ܬ݂ܶܣܬܰܟܠܽܘܢ.
Isa 43:19 ܗܳܐ ܥܳܒܶܕ݂ ܐ̱ܢܳܐ ܚܕܰܬܳܐ ܘܗܳܫܳܐ ܬܺܐܥܶܐ ܘܬܶܕܥܽܘܢܳܗ̇. ܘܶܐܥܒܶܕ݂ ܐܽܘܪܚܳܐ ܒܡܰܕ݂ܒܪܳܐ: ܘܢܰܗܖ̈ܰܘܳܬ݂ܳܐ ܒܰܐܫܺܝܡܽܘܢ.
Isa 43:20 ܬܫܰܒܚܰܢܝ ܚܰܝܽܘܬ݂ܳܐ ܕܕܰܒܪܳܐ: ܝܳܪܽܘܖ̈ܶܐ ܘܰܒ̈ܢܳܬ݂ ܢܰܥ̈ܡܶܐ: ܡܶܛܽܠ ܕܝܶܗܒܶܬ݂ ܡܰܝ̈ܳܐ ܒܡܰܕ݂ܒܪܳܐ: ܘܢܰܗܖ̈ܰܘܳܬ݂ܳܐ ܒܰܐܫܺܝܡܽܘܢ: ܕܢܶܫܬ݁ܶܐ ܥܰܡܝ ܓܰܒܝܳܐ.
Isa 43:21 ܥܰܡܳܐ ܗܳܢܳܐ ܕܰܓܒܶܝܬ݂ ܠܺܝ: ܢܶܫܬ݁ܽܘܢ.
Isa 43:22 ܠܳܐ ܗ̱ܘܳܐ ܠܺܝ ܩܪܰܝܬ݁ ܝܰܥܩܽܘܒ: ܕܰܩܪܺܝܬ݂ܳܟ݂ ܝܺܣܪܳܐܶܝܠ.
Isa 43:23 ܠܳܐ ܐܰܝܬ݁ܺܝܬ݁ ܠܺܝ ܐܶܡܖ̈ܶܐ ܕܝܰܩܕܰܝ̈ܟ. ܘܰܒܕܶܒܚܰܝ̈ܟ ܠܳܐ ܝܰܩܰܪܬܳܢܝ ܠܳܐ ܫܰܥܒܶܕܬܳܟ݂ ܒܩܽܘܪܒܳܢܳܐ: ܘܠܳܐ ܐܰܠܐܺܝܬܳܟ݂ ܒܰܠܒܽܘܢ̱ܬܳܐ.
Isa 43:24 ܠܳܐ ܙܒܰܢܬ݁ ܠܺܝ ܒܟܶܣܦܳܐ ܩܰܢܝܳܐ ܕܒܶܣܡܳܐ. ܘܰܒܬܰܪܒܳܐ ܕܕܶܒܚܰܝ̈ܟ ܠܳܐ ܐܰܪܘܺܝܬܳܢܝ ܐܶܠܳܐ ܫܰܥܒܰܕܬܳܢܝ ܒܰܚܛܳܗܰܝ̈ܟ: ܘܰܒܥܰܘܠܳܟ݂ ܐܰܠܐܺܝܬܳܢܝ.
Isa 43:25 ܐܶܢܳܐ ܐ̱ܢܳܐ ܕܥܳܛܶܐ ܐ̱ܢܳܐ ܥܰܘܠܳܟ݂ ܡܶܛܽܠܳܬܝ. ܘܰܚܛܳܗܰܝ̈ܟ ܠܳܐ ܐܶܬ݁ܕܟܰܪ.
Isa 43:26 ܐܶܬ݁ܕܰܟ݂ܪܰܝܢܝ: ܢܶܬ݁ܬ݁ܕܺܝܢ ܐܰܟ݂ܚܕ݂ܳܐ. ܐܶܡ̇ܪܶܬ݂ ܕܬܶܙܕܰܕܰܩ.
Isa 43:27 ܐܰܒܽܘܟ݂ ܩܰܕ݂ܡܳܝܳܐ ܚܛܳܐ ܫܰܠܺܝܛܳܢܰܝ̈ܟ ܐܰܥܠܺܝܘ ܒܺܝ.
Isa 43:28 ܛܰܘܶܫܘ ܪܰܘܖ̈ܒܢܰܝܟ ܩܽܘܕ݂ܫܳܐ. ܝܶܗܒܶܬ݂ ܠܝܰܥܩܽܘܒ ܠܚܰܪܡܳܐ: ܘܠܺܝܣܪܳܐܶܝܠ ܠܚܶܣܕܳܐ.
Isa 44:1 ܡܶܟܺܝܠ ܫܡܰܥܰܝܢܝ ܝܰܥܩܽܘܒ ܥܰܒܕܝ: ܘܺܝܣܪܳܐܶܝܠ ܕܰܓܒܶܝܬ݂
Isa 44:2 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܥܰܒܕܳܟ݂ ܘܓܰܒܠܳܟ݂ ܒܡܰܪܒܥܳܐ ܘܥܰܕ݂ܪܳܟ݂ ܠܳܐ ܬܶܕ݂ܚܶܠ ܥܰܒܕܝ ܝܰܥܩܽܘܒ: ܘܺܝܣܪܳܐܶܝܠ ܕܰܩܪܺܝܬ݂.
Isa 44:3 ܡܶܛܽܠ ܕܶܐܬ݁ܶܠ ܡܰܝ̈ܳܐ ܒܰܐܬ݂ܪܳܐ ܨܶܗܝܳܐ: ܘܖ̈ܳܕܰܝܳܐ ܒܝܰܒܫܳܐ ܐܶܫܽܘܕ݂ ܪܽܘܚܝ ܥܰܠ ܙܰܪܥܳܟ݂: ܘܒܽܘܖ̈ܟܳܬ݂ܝ ܥܰܠ ܒܢܰܝ̈ܟ.
Isa 44:4 ܘܢܺܐܥܽܘܢ ܡ̣ܶܢ ܒܰܝܢܳܬ݂ ܥܡܺܝܪܳܐ: ܐܰܝܟ݂ ܥܰܖ̈ܒܶܐ ܕܥܰܠ ܬܰܦ̈ܶܐ ܕܡܰܝ̈ܳܐ.
Isa 44:5 ܗܳܢܳܐ ܢܺܐܡܰܪ ܕܡܳܪܝܳܐ ܐ̱ܢܳܐ: ܘܗܳܢܳܐ ܢܶܩܪܶܐ ܒܰܫܡܶܗ ܕܝܰܥܩܽܘܒ ܘܗܳܢܳܐ ܢܰܟ݂ܬ݁ܶܒ ܐܺܝܕܶܗ ܠܡܳܪܝܳܐ. ܘܰܒܫܶܡ ܝܺܣܪܳܐܶܝܠ ܢܶܬ݂ܟܰܢܶܐ.
Isa 44:6 ܗܳܟ݂ܰܢܳܐ ܐܳܡܰܪ ܡܳܪܝܳܐ ܡܰܠܟܶܗ ܕܺܝܣܪܳܐܶܝܠ ܘܦܳܪܽܘܩܶܗ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܐܶܢܳܐ ܐ̱ܢܳܐ ܩܰܕ݂ܡܳܝܳܐ: ܘܶܐܢܳܐ ܐ̱ܢܳܐ ܐ̱ܚܪܳܝܳܐ. ܘܠܰܝܬ݁ ܐܰܠܳܗ ܠܒܰܪ ܡܶܢܝ.
Isa 44:7 ܘܡܰܢܽܘ ܐܰܟ݂ܘܳܬ݂ܝ ܢܶܩܪܶܐ: ܘܢܶܬ݁ܛܰܝܰܒ ܘܰܢܚܳܘܶܐ: ܡ̣ܶܢ ܕܣܳܡܶܬ݂ ܥܰܡܳܐ ܠܥܳܠܰܡ: ܘܶܐܬܘ̈ܳܬܳܐ ܕܳܐܬ݂ܝܳܢ ܢܚܰܘܢ.
Isa 44:8 ܠܳܐ ܬܶܕ݂ܚܠܽܘܢ ܘܠܳܐ ܬܶܬ݂ܪܰܗܒܽܘܢ: ܠܳܐ ܐܰܫܡܰܥܬܟ݂ܽܘܢ ܡ̣ܶܢ ܩܕ݂ܺܝܡ ܘܚܰܘܺܝܬ݁ܟ݂ܽܘܢ ܘܰܐܢ̱ܬ݁ܽܘܢ ܣܳܗ̈ܕܰܝ. ܕܠܰܝܬ݁ ܐܰܠܳܗ ܠܒܰܪ ܡܶܢܝ: ܘܠܰܝܬ݁ ܕܬܰܩܺܝܦ ܕܠܳܐ ܝܳܕܰܥ ܐ̱ܢܳܐ.
Isa 44:9 ܣܪܺܝܩܺܝܢ ܐܶܢܽܘܢ ܟܽܠܗܽܘܢ ܐܽܘܡܳܢ̈ܶܐ ܕܥܳܒܕܺܝܢ ܨܰܠ̈ܡܶܐ. ܘܠܰܝܬ݁ ܝܽܘܬ݂ܪܳܢ ܒܰܥܒܳܕܰܝ̈ܗܽܘܢ ܕܪܰܓܘ ܠܡܶܥܒܰܕ݂ ܘܣܳܗܕܺܝܢ ܐܽܘܡܳܢ̈ܶܐ ܕܰܥܒܰܕ݂ܘ ܐܶܢܽܘܢ: ܕܠܳܐ ܚܳܙܶܝܢ: ܘܠܳܐ ܫܳܡܥܺܝܢ: ܘܠܳܐ ܝܳܕ݂ܥܺܝܢ.
Isa 44:10 ܡܶܛܽܠ ܗܳܢܳܐ ܢܶܒܗܬ݂ܽܘܢ ܐܰܝܠܶܝܢ ܕܥܳܒܕܺܝܢ ܐܰܠܳܗ̈ܶܐ: ܘܓܳܠܦܺܝܢ ܢܣܺܝ̈ܟܶܐ ܕܝܽܘܬ݂ܪܳܢ ܠܰܝܬ݁ ܒܗܽܘܢ.
Isa 44:11 ܗܳܐ ܟܽܠܗܽܘܢ ܐܽܘܡܳܢܰܝ̈ܗܽܘܢ: ܚܰܪܫܺܝܢ ܐܶܢܽܘܢ ܡ̣ܶܢ ܒܢܰܝ̈ܢܳܫܳܐ. ܢܶܬ݂ܟܰܢܫܽܘܢ ܟܽܠܗܽܘܢ ܘܰܢܩܽܘܡܽܘܢ ܘܢܶܒܗܬ݂ܽܘܢ ܘܢܰܚܦܪܽܘܢ ܐܰܟ݂ܚܕ݂ܳܐ.
Isa 44:12 ܕܰܠܛܰܫ ܦܰܪܙܠܳܐ ܢܰܓܳܪܳܐ: ܘܰܒܥܶܫܦܳܐ ܫܰܦܝܶܗ. ܘܰܒܡܰܩܳܪܳܐ ܓܰܠܦܶܗ ܘܥܰܒܕܶܗ ܒܚܰܝܠܳܐ ܕܰܕܪܳܥܶܗ. ܐܳܦ ܟܦܶܢ ܐܳܦ ܨܗܺܝ. ܘܠܳܐ ܐܶܫܬ݁ܺܝ ܡܰܝ̈ܳܐ ܘܶܐܬ݁ܛܰܪܰܦ.
Isa 44:13 ܓܒܳܐ ܢܰܓܳܪܳܐ ܩܰܝܣܳܐ: ܘܡܰܫܚܶܗ ܘܰܒܬ݁ܳܬܳܐ ܕܰܒܩܶܗ. ܘܓܰܠܦܶܗ ܘܥܰܒܕܶܗ ܒܰܕ݂ܡܽܘܬ݂ܳܐ ܕܓܰܒܪܳܐ: ܐܰܝܟ݂ ܝܳܐܝܽܘܬ݂ܳܐ ܕܒܰܪܢܳܫܳܐ.
Isa 44:14 ܘܰܐܩܺܝܡܶܗ ܒܒܰܝܬܳܐ ܠܩܰܝܣܳܐ ܕܰܦܣܺܝܩ ܡ̣ܶܢ ܥܳܒܐ: ܕܰܒܡܶܛܪܳܐ ܐܶܬ݂ܪܰܒܺܝ. ܕܢܶܗܘܶܐ ܠܐ̱ܢܳܫܳܐ ܠܝܰܩܕܳܢܳܐ.
Isa 44:15 ܘܰܢܣܰܒܘ ܡܶܢܶܗ: ܘܰܐܚܶܡ̣ܘ: ܘܰܐܦܰܘ ܠܰܚܡܳܐ. ܘܳܐܦ ܥܒܰܕ݂ܘ ܐܰ‌ܠܳܗܳܐ: ܘܣܳܓܕܺܝܢ ܠܶܗ. ܥܒܰܕ݂ܘ ܓܠܺܝܦܳܐ ܘܰܣܓܶܕ݂ܘ ܠܶܗ.
Isa 44:16 ܦܶܠܓܶܗ ܐܰܘܩܶܕ݂ܘ ܒܢܽܘܪܳܐ. ܘܛܰܘܺܝܘ ܒܶܣܪܳܐ ܥܰܠ ܓܽܘܡܖ̈ܰܘܗܝ. ܘܶܐܟܰܠܘ ܘܰܣܒܰܥܘ ܘܳܐܦ ܫܚܶܢܘ ܘܶܐܡܰܪܘ ܐܰܚܳܢ: ܫܶܚܢܶܬ݂: ܘܰܚܙܺܝܬ݂ ܢܽܘܪܳܐ.
Isa 44:17 ܘܫܰܪܟܳܐ ܥܒܰܕ݂ܘ ܐܰ‌ܠܳܗܳܐ ܓܠܺܝܦܳܐ: ܘܰܣܓܶܕ݂ܘ ܠܶܗ: ܘܨܰܠܺܝܘ ܠܶܗ: ܘܶܐܡܰܪܘ ܦܰܨܳܢ: ܡܶܛܽܠ ܕܰܐܢ̱ܬ݁ ܗܽܘ ܐܰܠܳܗܰܢ.
Isa 44:18 ܘܠܳܐ ܝܺܕܰܥܘ ܘܠܳܐ ܐܶܣܬܰܟܰܠܘ: ܕܫܺܝܥ ܗ̱ܘ̣ ܚܶܙܘܳܐ ܕܥܰܝܢܰܝ̈ܗܽܘܢ. ܘܣܽܘܟܳܠܳܐ ܕܠܶܒܗܽܘܢ.
Isa 44:19 ܘܠܳܐ ܐܰܝܬ݁ܺܝܘ ܥܰܠ ܒܳܠܗܽܘܢ: ܘܠܳܐ ܝܺܕܰܥܘ ܘܠܳܐ ܐܶܬ݂ܪܰܥܺܝܘ ܘܶܐܡܰܪܘ: ܕܦܶܠܓܶܗ ܐܰܘܩܶܕ݂ܘ ܒܢܽܘܪܳܐ. ܘܥܰܠ ܓܽܘܡܖ̈ܰܘܗܝ ܐܰܦܰܘ ܠܰܚܡܳܐ. ܘܛܰܘܺܝܘ ܒܶܣܪܳܐ ܘܶܐܟܰܠܘ ܘܫܰܪܟܳܐ ܥܒܰܕ݂ܘ ܠܗܽܘܢ ܦܬܰܟ݂ܪܳܐ ܕܩܰܝܣܳܐ: ܘܰܣܓܶܕ݂ܘ ܠܶܗ.
Isa 44:20 ܪܳܥܶܐ ܗ̱ܘ̣ ܒܩܶܛܡܳܐ ܠܶܒܗܽܘܢ. ܘܡܶܛܥܳܐ ܗ̱ܘ̣ ܛܳܥܶܝܢ: ܘܠܳܐ ܡܦܰܨܶܝܢ ܢܰܦܫܗܽܘܢ. ܘܠܳܐ ܐܳܡܪܺܝܢ ܕܕܰܓܳܠܽܘܬ݂ܳܐ ܥܶܒܕܰܬ ܝܰܡܺܝܢܰܢ.
Isa 44:21 ܐܶܬ݁ܕܰܟ݂ܪ ܗܳܠܶܝܢ ܝܰܥܩܽܘܒ: ܘܺܝܣܪܳܐܶܝܠ ܕܥܰܒܕܝ ܐܰܢ̱ܬ݁. ܓܒܰܠܬܳܟ݂ ܠܺܝ ܥܰܒܕ݂ܳܐ: ܡܶܟܺܝܠ ܝܺܣܪܳܐܶܝܠ ܠܳܐ ܬܶܛܥܶܝܢܝ.
Isa 44:22 ܐܰܥܒܪܶܬ݂ ܥܳܘܠܳܟ݂ ܐܰܝܟ݂ ܥܰܪܦܶܠܳܐ: ܘܰܚܛܳܗܰܝ̈ܟ ܐܰܝܟ݂ ܥܢܳܢܳܐ. ܐܶܬ݂ܦܰܢܝ ܠܘܳܬ݂ܝ ܕܰܦܪܰܩܬܳܟ݂.
Isa 44:23 ܫܰܒܰܚܘ ܫܡܰܝܳܐ ܡܶܛܽܠ ܕܰܥܒܰܕ݂ ܡܳܪܝܳܐ: ܝܰܒܒܶܝ̈ܢ ܫܶܬܶܐܣܶܝ̈ܗ̇ ܕܰܐܪܥܳܐ. ܐܶܬ݂ܦܰܨܚܘ ܛܽܘܖ̈ܶܐ ܒܬܶܫܒܽܘܚܬܳܐ: ܘܥܳܒܳܐ ܘܟ݂ܽܠ ܐܺܝ̈ܠܳܢܶܐ ܕܒܶܗ. ܕܰܦܪܰܩ̣ ܡܳܪܝܳܐ ܠܝܰܥܩܽܘܒ: ܘܒܺܝܣܪܳܐܶܝܠ ܐܶܫܬܰܒܰܚ.
Isa 44:24 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܦܰܪܩܳܟ݂ ܘܓܰܒܠܳܟ݂ ܒܡܰܪܒܥܳܐ ܘܥܰܕܪܳܟ݂. ܐܶܢܳܐ ܐ̱ܢܳܐ ܡܳܪܝܳܐ ܕܥܶܒܕܶܬ݂ ܟܽܠ. ܡܶܬܚܶܬ݂ ܫܡܰܝܳܐ ܒܰܠܚܽܘܕܰܝ. ܘܪܶܩܥܶܬ݂ ܐܰܪܥܳܐ ܡܶܢܝ ܘܠܺܝ.
Isa 44:25 ܡܒܰܛܶܠ ܐܳܬܘ̈ܳܬܳܐ ܕܙܰܟܽܘܖ̈ܶܐ ܘܩܶܨܡܰܝ̈ܗܽܘܢ ܡܰܫܛܶܐ ܐ̱ܢܳܐ. ܡܰܗܦܶܟ݂ ܚܰܟܺܝܡܶܐ ܠܒܶܣܬܰܪܗܽܘܢ ܘܺܝܕܰܥܬ݂ܗܽܘܢ ܡܣܰܟܶܠ ܐ̱ܢܳܐ.
Isa 44:26 ܘܰܡܩܺܝܡ ܡܶܠܬ݂ܳܐ ܕܥܰܒܕܶܗ: ܘܬܰܪܥܺܝܬ݂ܳܐ ܕܡܰܠܰܐܟܰܘ̈ܗܝ ܡܫܰܠܶܡ. ܕܶܐܡܰܪ ܠܽܐܘܪܺܫܠܶܡ: ܕܬܶܬ݂ܝܰܬܰܒ. ܘܰܠܩܽܘܖ̈ܝܳܐ ܕܺܝܗܽܘܕܳܐ: ܕܢܶܬ݂ܒܰܢ̈ܝܳܢ. ܘܰܠܚܰܖ̈ܒܬ݂ܳܗ̇ ܐܰܩܺܝܡ.
Isa 44:27 ܕܶܐܡܰܪ ܠܥܽܘܡܩܳܐ ܚܪܰܒ. ܘܢܰܗܖ̈ܰܘܳܬ݂ܳܟ݂ ܐܰܘܒܶܫ.
Isa 44:28 ܕܶܐܡܰܪ ܠܟ݂ܽܘܪܶܫ ܪܳܥܺܝ݂ܝ݂: ܕܟ݂ܽܠܶܗ ܨܶܒܝܳܢܝ ܢܫܰܠܶܡ: ܠܡܶܐܡܰܪ ܠܽܐܘܪܺܫܠܶܡ ܕܬܶܬ݂ܒܢܶܐ ܘܗܰܝܟܠܳܐ ܢܶܫܬܰܟ݂ܠܰܠ.
Isa 45:1 ܗܳܟ݂ܰܢܳܐ ܐܳܡܰܪ ܡܳܪܝܳܐ ܠܰܡܫܺܝܚܶܗ: ܠܟ݂ܽܘܪܶܫ ܕܶܐܚܕܶܬ݂ ܒܝܰܡܺܝܢܶܗ. ܢܶܫܬܰܥܒܕ݂ܽܘܢ ܩܕ݂ܳܡܰܘܗܝ ܥܰܡ̈ܡܶܐ. ܘܚܰܨܳܐ ܕܡܰܠ̈ܟܶܐ ܐܶܫܰܪܶܐ ܠܡܶܦܬܰܚ ܩܕ݂ܳܡܰܘܗܝ ܬܰܖ̈ܥܶܐ: ܘܬܰܖ̈ܥܶܐ ܠܳܐ ܢܶܬ݁ܬܰܚܕܽܘܢ.
Isa 45:2 ܐܶܢܳܐ ܩܕ݂ܳܡܰܝܟ ܐܶܙܰܠ. ܘܥܰܪܡܳܐ ܐܶܫܰܦܶܐ. ܬܰܖ̈ܥܶܐ ܕܰܢܚܳܫܳܐ ܐܶܬܰܒܰܪ. ܘܡܽܘܟ݂̈ܠܶܐ ܕܦܰܪܙܠܳܐ ܐܶܓܰܕܶܡ.
Isa 45:3 ܘܶܐܬ݁ܶܠ ܠܳܟ݂ ܣܺܝ̈ܡܳܬ݂ܳܐ ܕܰܒܚܶܫܽܘܟ݂ܳܐ: ܘܰܛܡܺܝܖ̈ܳܬ݂ܳܐ ܡܣܰܬ݁ܖ̈ܳܬ݂ܳܐ. ܕܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ ܕܰܩܪܺܝܬ݂ܳܟ݂ ܒܰܫܡܳܟ݂: ܐܰܠܳܗܶܗ ܕܺܝܣܪܳܐܶܝܠ.
Isa 45:4 ܡܶܛܽܠ ܥܰܒܕܰܝ ܝܰܥܩܽܘܒ: ܘܺܝܣܪܳܐܶܝܠ ܓܰܒܝ: ܩܪܺܝܬ݂ܳܟ݂ ܒܰܫܡܳܟ ܘܟܰܢܺܝܬ݂ܳܟ݂: ܘܠܳܐ ܝܺܕܰܥܬܳܢܝ.
Isa 45:5 ܐܶܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ ܠܒܰܪ ܡܶܢܝ: ܘܠܰܝܬ݁ ܐܰܠܳܗ. ܐܰܥܫܶܢܬܳܟ݂: ܘܠܳܐ ܝܺܕܰܥܬܳܢܝ.
Isa 45:6 ܕܢܶܕܥܽܘܢ ܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ. ܘܡ̣ܶܢ ܡܰܥܖ̈ܳܒܰܘܗܝ: ܕܠܰܝܬ݁ ܠܒܰܪ ܡܶܢܝ. ܐܶܢܳܐ ܐ̱ܢܳܐ ܡܳܪܝܳܐ ܘܠܰܝܬ݁ ܬܽܘܒ.
Isa 45:7 ܕܰܓܒܰܠ ܢܽܘܗܪܳܐ: ܘܰܒܪܳܐ ܚܶܫܽܘܟ݂ܳܐ. ܥܒܰܕ݂ ܫܠܳܡܳܐ: ܘܰܒܪܳܐ ܒܺܝܫܬܳܐ ܐܶܢܳܐ ܐ̱ܢܳܐ ܡܳܪܝܳܐ ܕܥܶܒܕܶܬ݂ ܗܳܠܶܝܢ ܟܽܠܗܶܝܢ.
Isa 45:8 ܐܶܬ݂ܒܰܣܰܡܘ ܫܡܰܝܳܐ ܡ̣ܶܢ ܠܥܶܠ ܘܰܥܢܳܢ̈ܶܐ ܢܶܖ̈ܣܳܢ ܙܰܕܺܝܩܽܘܬܳܐ. ܬܶܬ݂ܦܬܰܚ ܐܰܪܥܳܐ: ܘܢܶܣܓܶܐ ܦܽܘܪܩܳܢܳܐ. ܘܙܰܕܺܝܩܽܘܬܳܐ ܬܶܫܘܰܚ ܐܰܟ݂ܚܕ݂ܳܐ. ܐܶܢܳܐ ܐ̱ܢܳܐ ܡܳܪܝܳܐ ܕܰܒܪܺܝܬ݂ ܗܳܠܶܝܢ.
Isa 45:9 ܘܳܝ ܠܰܕ݂ܕ݂ܳܐܶܢ ܥܰܡ ܓܳܒܽܘܠܶܗ: ܚܶܨܦܳܐ ܡ̣ܶܢ ܚܶܨܦܶܝ̈ܗ̇ ܕܰܐܪܥܳܐ ܕܰܠܡܳܐ ܐܳܡܰܪ ܛܺܝܢܳܐ ܠܦܰܚܳܪܳܐ ܡܳܢܳܐ ܥܳܒܶܕ݂ ܐܰܢ̱ܬ݁. ܘܠܳܐ ܗܘܺܝܬ݂ ܥܒܳܕ݂ܳܐ ܕܺܐܝܕܰܝ̈ܟ.
Isa 45:10 ܘܳܝ ܠܰܕ݂ܐܳܡܰܪ ܠܰܐܒܳܐ: ܡܳܢܳܐ ܡܰܘܠܶܕ݂ ܐܰܢ̱ܬ݁ ܘܠܰܐܢ̱ܬ݁ܬ݂ܳܐ: ܕܡܳܢܳܐ ܒܳܛܢܰܬ݁ܝ.
Isa 45:11 ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ ܘܓܳܒܽܘܠܶܗ. ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܫܰܐܠܽܘܢܝ ܐܳܬܘ̈ܳܬܳܐ ܥܰܠ ܒܢܰܝ̈. ܘܥܰܠ ܥܒܳܕ݂ ܐܺܝܕܰܝ̈ ܦܽܘܩܕܽܘܢܝ.
Isa 45:12 ܐܶܢܳܐ ܥܶܒܕܶܬ݂ ܐܰܪܥܳܐ: ܘܒܰܪܢܳܫܳܐ ܥܠܶܝܗ̇ ܐܶܢܳܐ ܒܺܐܝܕܰܝ̈ ܡܶܬ݂ܚܶܬ݂ ܫܡܰܝܳܐ. ܘܦܶܩܕܶܬ݂ ܠܟ݂ܽܠܶܗ ܚܰܝܠܗܽܘܢ.
Isa 45:13 ܐܶܢܳܐ ܐܰܥܺܝܪܬ݁ܶܗ ܒܙܰܕܺܝܩܽܘܬܳܐ ܘܟܽܠܗܶܝܢ ܐܽܘܖ̈ܚܳܬܶܗ ܐܶܫܰܦܶܐ. ܗܽܘ ܢܶܒܢܶܐ ܩܪܺܝܬ݂ܝ ܘܰܫܒܺܝܬܝ ܢܫܰܕܰܪ ܠܳܐ ܒܰܕ݂ܡܰܝ̈ܳܐ: ܘܠܳܐ ܒܫܽܘܚܕܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ
Isa 45:14 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܐܶܘܬ݂ܳܗ̇ ܕܡܶܨܪܶܝܢ: ܬܰܓܳܖ̈ܶܐ ܕܟ݂ܽܘܫ ܘܕܰܫܒܳܐ. ܓܰܒܖ̈ܶܐ ܕܰܡܫܽܘܚܬ݂ܳܐ ܥܠܰܝܟܝ ܢܶܥܒܪܽܘܢ. ܘܕ݂ܺܝܠܶܟ݂ܝ ܢܶܗܘܽܘܢ: ܘܒܬ݂ܰܪܶܟ݂ܝ ܢܺܐܙܽܠ̄ܘܢ. ܘܰܒܫܺܫ̈ܠܳܬ݂ܳܐ ܢܶܥܒܪܽܘܢ. ܘܠܶܟ݂ܝ ܢܶܣܓܕ݂ܽܘܢ. ܘܒܶܟ݂ܝ ܢܨܰܠܽܘܢ ܕܒܶܟ݂ܝ ܗ̱ܘ̣ ܐܰ‌ܠܳܗܳܐ: ܘܠܰܝܬ݁ ܬܽܘܒ ܐܰܠܳܗ ܐ̱ܚܪܺܝܢ.
Isa 45:15 ܫܰܪܪܝܪܳܐܺܝܬ݂ ܐܰܢ̱ܬ݁ ܗ̱ܘ̣ ܡܣܰܬ݁ܪܳܐ: ܐܰܠܳܗܶܗ ܕܺܝܣܪܳܐܶܝܠ ܘܦܳܪܽܘܩܶܗ.
Isa 45:16 ܒܗܶܬ݂ܘ ܘܰܐܚܦܰܪܘ ܟܽܠܗܽܘܢ ܐܰܟ݂ܚܕ݂ܳܐ. ܕܰܡܗܰܠܟ݂ܺܝܢ ܒܚܶܦܪܳܐ: ܘܓܳܠܦܺܝܢ ܦܬܰܟ݂ܖ̈ܶܐ.
Isa 45:17 ܦܽܘܪܩܳܢܶܗ ܕܺܝܣܪܳܐܶܝܠ ܒܡܳܪܝܳܐ ܗ̱ܘ̣ ܦܳܪܽܘܩܳܐ ܕܥܳܠ̈ܡܶܐ ܠܳܐ ܬܶܒܗܬ݂ܽܘܢ: ܘܠܳܐ ܬܰܚܦܪܽܘܢ ܠܥܳܠܰܡ ܥܳܠܡܺܝܢ.
Isa 45:18 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ ܕܰܒܪܳܐ ܫܡܰܝܳܐ: ܘܗܽܘܝܽܘ ܐܰ‌ܠܳܗܳܐ ܕܰܓܒܰܠ ܐܰܪܥܳܐ: ܘܥܰܒܕܳܗ̇ ܘܗܽܘܝܽܘ ܬܰܩܢܳܗ̇. ܠܳܐ ܗ̱ܘܳܐ ܣܪܺܝܩܳܐܺܝܬ݂ ܒܪܳܗ̇ ܐܶܠܳܐ ܕܬܶܬ݁ܶܒ ܒܳܗ̇ ܒܪܺܝܬܶܗ. ܐܶܢܳܐ ܐ̱ܢܳܐ ܡܳܪܝܳܐ ܘܠܰܝܬ݁ ܬܽܘܒ.
Isa 45:19 ܠܳܐ ܗ̱ܘܳܐ ܒܛܽܘܫܝܳܐ ܡܰܠܠܶܬ݂ ܒܰܐܬ݂ܪܳܐ ܕܰܐܪܥܳܐ ܚܶܫܽܘܟ݂ܬܳܐ: ܘܠܳܐ ܐܶܡܪܶܬ݂ ܠܙܰܪܥܳܐ ܕܝܰܥܩܽܘܒ ܕܰܣܪܺܝܩܳܐܺܝܬ݂ ܒܥܳܐܽܘܢܝ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܡܰܠܶܠ ܐ̱ܢܳܐ ܙܰܕܺܝܩܽܘܬܳܐ: ܘܰܡܚܳܘܶܐ ܐ̱ܢܳܐ ܬܪܺܝܨܽܘܬ݂ܳܐ.
Isa 45:20 ܐܶܬ݂ܟܰܢܰܫܘ: ܘܬ݂ܰܘ: ܘܶܐܬ݂ܩܰܪܰܒܘ ܐܰܟ݂ܚܕ݂ܳܐ: ܐܰܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܥܰܡ̈ܡܶܐ. ܘܠܳܐ ܝܺܕ݂ܰܥܘ ܕܰܫܩܰܠܘ ܩܰܝܣܳܐ ܓܠܺܝܦܳܐ ܘܨܰܠܺܝܘ ܠܰܐܠܳܗܳܐ ܕܠܳܐ ܦܳܪܶܩ.
Isa 45:21 ܚܰܘܰܘ ܘܰܩܪܽܘܒܘ: ܘܶܐܬ݂ܡܰܠܰܟܘ ܐܰܟ݂ܚܕ݂ܳܐ. ܡܰܢܽܘ ܐܰܫܡܰܥ ܗܳܕܶܐ ܡ̣ܶܢ ܩܕ݂ܺܝܡ. ܘܡ̣ܶܢ ܪܺܝܫܺܝܬ݂ܳܐ ܐܶܢܳܐ ܐ̱ܢܳܐ ܡܳܪܝܳܐ. ܘܠܰܝܬ݁ ܬܽܘܒ ܐܰܠܳܗ ܠܒܰܪ ܡܶܢܝ. ܐܰ‌ܠܳܗܳܐ ܙܰܕܺܝܩܳܐ ܘܦܳܪܽܘܩܳܐ: ܘܠܰܝܬ݁ ܠܒܰܪ ܡܶܢܝ.
Isa 45:22 ܐܶܬ݂ܩܰܪܰܒܘ ܠܘܳܬ݂ܝ ܟܽܠܟ݂ܽܘܢ ܥܶܒܖ̈ܶܝܗ̇ ܕܰܐܪܥܳܐ: ܕܬܶܬ݂ܦܰܪܩܽܘܢ ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ.
Isa 45:23 ܒܺܝ ܝܺܡܺܝܬ݂: ܘܢܶܦܩܰܬ ܡ̣ܶܢ ܦܽܘܡܝ ܡܶܠܬ݂ܳܐ ܕܙܰܕܺܝܩܽܘܬܳܐ: ܘܠܳܐ ܬܶܗܦܽܘܟ݂ ܕܠܺܝ ܬܶܟܽܘܦ ܟܽܠ ܒܪܽܘܟ ܘܒܺܝ ܢܺܐܡܶܐ ܟܽܠ ܠܶܫܳܢ.
Isa 45:24 ܘܢܺܐܡܪܽܘܢ ܒܡܳܪܝܳܐ ܗ̱ܝ ܙܰܕܺܝܩܽܘܬܳܐ. ܘܥܰܫܺܝ̈ܢܶܐ ܠܘܳܬܶܗ ܢܺܐܙܽܠ̱ܘܢ. ܘܢܶܒܗܬ݂ܽܘܢ ܟܽܠ ܕܣܳܩܪܺܝܢ ܠܳܟ݂.
Isa 45:25 ܒܺܝ ܢܶܫܬܰܒܰܚ ܘܢܶܙܕܰܕܰܩ ܟܽܠܶܗ ܙܰܪܥܶܗ ܕܺܝܣܪܳܐܶܝܠ.
Isa 46:1 ܢܦܰܠ ܒܺܝܠ: ܘܶܐܣܬ݁ܚܶܦ ܢܳܒܽܘ ܘܰܗܘܰܘ ܦܬܰܟ݂ܖ̈ܰܝܗܽܘܢ ܓܠܺܝ̈ܦܶܐ ܛܰܥܢ̈ܶܐ ܥܕ݂ܺܝ̈ܕܶܐ: ܠܚܰܝܽܘܬ݂ܳܐ ܘܠܰܒܥܺܝܪܳܐ ܟܦܰܢܬܳܐ.
Isa 46:2 ܐܶܣܬ݁ܚܶܦܘ ܘܰܢܦܰܠܘ ܐܰܟܚܕ݂ܳܐ. ܘܠܳܐ ܐܶܫܟܰܚܘ ܠܰܡܫܰܘܙܳܒܽܘ ܛܳܥܽܘܢܝ̈ܗܽܘܢ ܘܶܐܙܰܠ ܒܫܶܒܝܳܐ ܢܰܦ̈ܫܳܬ݂ܗܽܘܢ.
Isa 46:3 ܫܽܘܡܥܽܘܢܝ ܕܒܶܝܬ݂ ܝܰܥܩܽܘܒ: ܘܟ݂ܽܠܶܗ ܫܰܪܟܶܗ ܕܺܝܣܪܳܐܶܝܠ ܕܡܶܫܬܰܩܠܺܝܢ ܒܟܰܪܣܳܐ: ܘܡܶܫܬܰܩܠܺܝܢ ܒܡܰܪܒܥܳܐ.
Isa 46:4 ܥܕܰܡܳܐ ܠܣܰܝܒܽܘܬ݂ܳܐ ܐܶܢܳܐ ܗ̱ܘ̣ ܘܰܥܕܰܡܳܐ ܠܩܰܫܺܝܫܽܘܬ݂ܳܐ ܐܶܢܳܐ ܐܶܣܒܽܘܠ ܐܶܢܳܐ ܥܶܒܕܶܬ݂: ܘܶܐܢܳܐ ܐܶܫܩܽܘܠ ܘܶܐܢܳܐ ܐܶܣܒܽܘܠ ܘܶܐܦܰܨܶܐ.
Isa 46:5 ܠܡܰܢ ܕܰܡܺܝܬ݁ܽܘܢܳܢܝ ܘܦܰܚܶܡܬ݁ܽܘܢܳܢܝ.
Isa 46:6 ܠܰܕ݂ܛܳܥܶܝܢ ܘܡܰܦܩܺܝܢ ܕܰܗܒܳܐ ܡ̣ܶܢ ܟܺܝܣܰܝ̈ܗܽܘܢ ܘܣܺܐܡܳܐ ܒܡܰܣܰܐܬ݂ܳܐ ܬܳܩܠܺܝܢ. ܘܐܳܓܪܺܝܢ ܩܰܢܝܳܢܳܐ. ܘܥܳܒܕܺܝܢ ܐܰ‌ܠܳܗܳܐ ܘܣܳܓܕܺܝܢ ܠܶܗ: ܘܳܐܦ ܡܨܰܠܶܝܢ ܠܶܗ.
Isa 46:7 ܘܫܳܩܠܺܝܢ ܠܶܗ ܥܰܠ ܟܰܬ݂ܦ̈ܳܬ݂ܗܽܘܢ: ܘܰܡܗܰܠܟ݂ܺܝܢ ܠܶܗ. ܘܣܳܝܡܺܝܢ ܠܶܗ ܥܰܠ ܕܽܘܟܬܶܗ. ܘܠܳܐ ܡܶܫܟܰܚ ܠܰܡܩܳܡ ܡ̣ܶܢ ܕܽܘܟܬܶܗ ܘܳܐܦ ܡܨܰܠܶܝܢ ܠܶܗ: ܘܠܳܐ ܥܳܢܶܐ ܠܗܽܘܢ. ܘܠܳܐ ܦܳܪܶܩ ܠܗܽܘܢ ܡ̣ܶܢ ܐܽܘܠܨܳܢܰܝ̈ܗܽܘܢ.
Isa 46:8 ܐܶܬ݁ܕܰܟ݂ܪܘ ܗܳܠܶܝܢ ܘܶܐܬ݂ܒܰܝܰܢܘ ܘܰܐܝܬܰܘ ܥܰܘ̈ܳܠܶܐ ܥܰܠ ܠܶܒܟ݂ܽܘܢ.
Isa 46:9 ܐܶܬܰܕܰܟ݂ܪܘ ܩܰܕ݂ܡܳܝ̈ܳܬ݂ܳܐ ܕܡ̣ܶܢ ܥܳܠܰܡ. ܕܶܐܢܳܐ ܐ̱ܢܳܐ ܐܰ‌ܠܳܗܳܐ: ܘܠܰܝܬ݁ ܬܽܘܒ ܐܰܠܳܗ: ܘܠܰܝܬ݁ ܐܰܟ݂ܘܳܬ݂ܝ.
Isa 46:10 ܘܰܡܚܳܘܶܐ ܐ̱ܢܳܐ ܡ̣ܶܢ ܪܺܝܫܺܝܬ݂ܳܐ ܐ̱ܚܖ̈ܳܝܳܬܳܐ: ܘܡ̣ܶܢ ܩܕܺܝܡ ܐܰܝܠܶܝܢ ܕܠܳܐ ܐܶܬ݂ܥܒܶܕ݂ ܐܳܡܰܪ ܐ̱ܢܳܐ. ܬܰܪܥܺܝܬܝ ܡܩܺܝܡ ܐ̱ܢܳܐ. ܘܟ݂ܽܠܶܗ ܨܶܒܝܳܢܝ ܥܳܒܶܕ݂ ܐ̱ܢܳܐ.
Isa 46:11 ܩܳܪܶܐ ܐ̱ܢܳܐ ܡ̣ܶܢ ܡܰܕ݂ܢܚܳܐ ܛܰܝܪܳܐ: ܘܡ̣ܶܢ ܐܰܪܥܳܐ ܪܰܚܺܝܩܬܳܐ ܓܰܒܪܳܐ ܕܬܰܪܥܺܝܬ݂ܝ. ܐܶܢܳܐ ܡܡܰܠܶܠ ܐ̱ܢܳܐ: ܐܳܦ ܡܰܝܬܶܐ ܐ̱ܢܳܐ. ܓܶܒܠܶܬ݂: ܐܳܦ ܥܳܒܶܕ݂ ܐ̱ܢܳܐ.
Isa 46:12 ܫܽܘܡܥܽܘܢܝ ܥܰܫܺܝ̈ܢܰܝ ܠܶܒܳܐ: ܖ̈ܰܚܺܝܩܰܝ ܡ̣ܶܢ ܙܰܕܺܝܩܽܘܬܳܐ.
Isa 46:13 ܩܶܪܒܰܬ ܙܰܕܺܝܩܽܘܬ݂ܝ ܠܡܶܐܬ݂ܳܐ: ܘܦܽܘܪܩܳܢܝ ܠܳܐ ܢܳܘܚܰܪ ܘܶܐܬܶ݁ܠ ܒܨܶܗܝܽܘܢ ܦܽܘܪܩܳܢܳܐ: ܘܠܺܝܣܪܳܐܶܝܠ ܬܶܫܒܽܘܚܬ݁ܝ.
Isa 47:1 : ܚܽܘܬ݂ܝ ܘܬܶܒܝ ܥܰܠ ܥܰܦܪܳܐ ܒܬ݂ܽܘܠܬܳܐ ܒܰܪܬ݂ ܒܳܒܶܠ. ܬܶܒܝ ܥܰܠ ܐܰܪܥܳܐ ܒܰܪܬ݂ ܟܰܠܕ݂ܳܝ̈ܶܐ. ܠܰܝܬ݁ ܟܽܘܪܣܝܳܐ. ܡܶܛܽܠ ܕܠܳܐ ܢܰܘܣܦܽܘܢ ܬܽܘܒ ܠܡܶܩܪܶܝܟ݂ܝ ܡܥܰܕܰܢܬܳܐ ܘܰܡܦܰܢܰܩܬܳܐ.
Isa 47:2 ܣܰܒܝ ܪܰܚܝܳܐ: ܛܚܰܢܝ ܩܰܡܚܳܐ ܓܠܳܝ ܬܰܚܦܺܝܬܶܟ݂ܝ ܓܽܘܙܝ ܚܶܘܳܖ̈ܳܬܶܟ݂ܝ ܓܠܳܝ ܫܳܩܰܝ̈ܟܝ ܥܒܰܪܝ ܢܰܗܖ̈ܰܘܳܬ݂ܳܐ.
Isa 47:3 ܢܶܬ݂ܓܠܶܐ ܦܽܘܪܣܳܝܶܟ݂ܝ: ܘܢܶܬ݂ܚܙܶܐ ܚܶܣܕܰܟ݂ܝ ܐܶܣܰܒ ܡܶܢܶܟ݂ܝ ܬܒܰܥܬ݂ܳܐ. ܘܠܳܐ ܐܰܦܓܰܥ ܒܶܟ݂ܝ ܐ̱ܢܳܫ.
Isa 47:4 ܦܳܪܽܘܩܰܢ ܡܳܪܝܳܐ ܚܰܝܠܬ݂ܳܢܳܐ ܫܡܶܗ: ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 47:5 ܬܶܒܝ ܒܰܬ݂ܘܳܪܳܐ. ܥܽܘܠܝ ܒܚܶܫܽܘܟ݂ܳܐ ܒܰܪܬ݂ ܟܰܠܕ݂ܳܝ̈ܶܐ. ܡܶܛܽܠ ܕܠܳܐ ܢܰܘܣܦܽܘܢ ܬܽܘܒ ܠܡܶܩܪܶܝܟ݂ܝ ܓܰܢ̱ܒܳܪܰܬ݂ ܡܰܠ̈ܟܘܳܬ݂ܳܐ.
Isa 47:6 ܪܶܓܙܶܬ݂ ܥܰܠ ܥܰܡܝ: ܕܛܰܘܶܫܘ ܝܳܪܬ݁ܽܘܬ݂ܝ ܘܰܐܫܠܡܶܬ݂ ܐܶܢܽܘܢ ܒܺܐܝܕܰܝ̈ܟܝ ܘܠܳܐ ܥܒܰܕܬܝ ܥܠܰܝܗܽܘܢ ܖ̈ܰܚܡܶܐ. ܘܥܰܠ ܣܳܒ̈ܶܐ ܐܰܥܫܶܢܬ݁ܝ ܢܺܝܪܶܟ݂ܝ ܛܳܒ.
Isa 47:7 ܘܶܐܡܰܪܬ݁ܝ ܕܰܠܥܳܠܰܡ ܐܶܗܘܶܐ ܓܰܢ̱ܒܳܪܬܳܐ. ܘܠܳܐ ܣܳܡܬ݁ܝ ܒܠܶܒܶܟ݂ܝ ܗܳܠܶܝܢ. ܘܠܳܐ ܐܶܬ݁ܕܟܰܪܬ݁ܝ ܚܰܪܬ݂ܳܐ.
Isa 47:8 ܗܳܫܳܐ ܫܡܰܥܝ ܗܳܠܶܝܢ ܡܥܰܕܢܬܳܐ: ܕܝܳܬ݂ܒܳܐ ܒܫܶܠܝܳܐ: ܘܳܐܡܪܳܐ ܒܠܶܒܳܗ̇: ܐܶܢܳܐ ܐ̱ܢܳܐ ܘܠܰܝܬ݁ ܬܽܘܒ. ܠܳܐ ܐܶܬܶܒ ܐܰܪܡܰܠܬܳܐ: ܘܠܳܐ ܐܶܕܰܥ ܬܟ݂ܳܠܳܐ.
Isa 47:9 ܢܺܐܬ݂ܝ̈ܳܢ ܥܠܰܝܟܝ ܗܳܠܶܝܢ ܬܰܖ̈ܬܰܝܗܶܝܢ ܡܰܚ̈ܘܳܬ݂ܳܐ ܒܝܰܘܡܳܐ ܚܰܕ݂. ܬܟܳܠܳܐ ܘܰܐܪܡܠܽܘܬ݂ܳܐ ܡ̣ܶܢ ܫܶܠܝܳܐ ܢܺܐܬ݂ܝ̈ܳܢ ܥܠܰܝܟܝ: ܒܣܽܘܓܳܐܐ ܕܚܰܖ̈ܳܫܰܝܟܝ: ܘܰܒܣܽܘܓ݂ܳܐܐ ܕܰܡܓܽܘܫܰܝ̈ܟܝ.
Isa 47:10 ܕܶܐܬ݁ܬ݁ܟܶܠܬ݁ܝ ܥܰܠ ܒܺܝܫܽܘܬܶܟ݂ܝ ܘܶܐܡܰܪܬ݁ܝ ܕܠܰܝܬ݁ ܕܚܳܙ̇ܶܐ ܠܺܝ. ܚܶܟ݂ܡܬܶܟ݂ܝ ܘܺܝܕܰܥܬܶܟ݂ܝ. ܗܺܝ ܐܰܛܥܝܰܬܶܟ݂ܝ ܘܶܐܡܰܪܬ݁ܝ ܒܠܶܒܶܟ݂ܝ ܕܶܐܢܳܐ ܐ̱ܢܳܐ ܘܠܰܝܬ݁ ܬܽܘܒ.
Isa 47:11 ܬܺܐܬ݂ܶܐ ܥܠܰܝܟܝ ܒܺܝܫܬܳܐ ܒܫܰܦܪܳܐ: ܘܠܳܐ ܬܶܕܥܺܝܢ ܘܬܶܦܶܠ ܥܠܰܝܟܝ ܬܳܘܶܗܬ݂ܳܐ: ܘܠܳܐ ܬܶܫܟܚܺܝܢ ܠܡܰܥܒܳܪܽܘܬ݂ܳܗ̇ ܘܢܺܐܬܶܐ ܥܠܰܝܟܝ ܡ̣ܶܢ ܫܶܠܝܳܐ ܕܠܽܘܚܝܳܐ ܘܠܳܐ ܬܶܕܥܺܝܢ.
Isa 47:12 ܩܽܘܡܝ ܢܺܐ ܒܰܡܓܽܘܫܰܝ̈ܟܝ: ܘܰܒܚܰܖ̈ܳܫܰܝܟܝ ܣܰܓܝ̈ܐܶܐ ܕܰܠܐܰܝܬ݁ܝ ܒܗܽܘܢ ܡ̣ܶܢ ܛܰܠܝܽܘܬܶܟ݂ܝ. ܛܳܟ݂ ܬܶܫܟܚܺܝܢ ܬܰܘܬ݁ܪܺܝܢ: ܛܳܟ݂ ܬܶܬ݂ܥܰܫܢܺܝܢ.
Isa 47:13 ܠܐܰܝܬ݁ܝ ܒܣܽܘܓ݂ܳܐܐ ܕܡܰܚܫ̈ܒܳܬܶܟ݂ܝ. ܢܩܽܘܡܽܘܢ ܢܶܦܪܩܽܘܢܶܟ݂ܝ ܟܰܠܕܳܝ̈ܶܐ ܕܚܳܝܪܺܝܢ ܒܰܫܡܰܝܳܐ ܘܰܒܟ݂ܰܘܟ̈ܒܶܐ: ܘܡܰܘܕܥܺܝܢ ܠܶܟ݂ܝ ܒܝܰܪܚܳܐ ܡܶܕܶܡ ܕܳܐܬܶܐ ܥܠܰܝܟܝ.
Isa 47:14 ܗܳܐ ܗܘܰܘ ܐܰܝܟ݂ ܓ̈ܶܠܶܐ ܕܰܐܘܩܕܰܬ ܐܶܢܽܘܢ ܢܽܘܪܳܐ. ܘܠܳܐ ܢܦܰܨܽܘܢ ܢܰܦܫܗܽܘܢ ܡ̣ܶܢ ܐܺܝܕܳܐ ܕܫܰܠܗܶܒܺܝܬ݂ܳܐ. ܠܰܝܬ݁ ܓܽܘܡܖ̈ܶܐ ܠܢܽܘܪܗܽܘܢ: ܐܳܦܠܳܐ ܙܰܗܪܳܐ ܠܡܶܬܰܒ ܠܩܽܘܒܠܶܗ.
Isa 47:15 ܗܳܟ݂ܰܢܳܐ ܗܘܰܘ ܠܶܟ݂ܝ ܬܰܓܳܖ̈ܰܝܟܝ ܕܰܠܐܰܝܬ݁ܝ ܒܗܽܘܢ ܡ̣ܶܢ ܛܰܠܝܽܘܬܶܟ݂ܝ ܘܐ̱ܢܳܫ ܠܣܶܛܪܶܗ ܛܥܰܘ: ܘܠܰܝܬ݁ ܕܦܳܪܶܩ ܠܶܟ݂ܝ.
Isa 48:1 ܫܡܰܥܘ ܗܳܠܶܝܢ ܕܒܶܝܬ݂ ܝܰܥܩܽܘܒ: ܕܡܶܬ݂ܩܪܶܝܢ ܒܰܫܡܶܗ ܕܺܝܣܪܳܐܶܝܠ: ܘܡ̣ܶܢ ܡܰܝ̈ܳܐ ܕܺܝܗܽܘܕܳܐ ܢܦܰܩܘ: ܕܝܳܡܶܝܢ ܒܰܫܡܶܗ ܕܡܳܪܝܳܐ: ܘܒܰܐܠܳܗܳܐ ܕܺܝܣܪܳܐܶܝܠ ܡܰܕ݂ܟܪܺܝܢ: ܠܳܐ ܒܩܽܘܫܬܳܐ ܘܠܳܐ ܒܙܰܕܺܝܩܽܘܬܳܐ.
Isa 48:2 ܡܶܛܽܠ ܕܡ̣ܶܢ ܩܪܺܝܬ݂ܳܐ ܕܩܽܘܕ݂ܫܳܐ ܐܶܬ݂ܩܪܺܝܘ: ܘܥܰܠ ܐܰ‌ܠܳܗܳܐ ܕܺܝܣܪܳܐܶܝܠ ܐܶܣܬ݁ܡܶܟ݂ܘ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Isa 48:3 ܩܰܕ݂ܡܳܝ̈ܳܬ݂ܳܐ ܕܡ̣ܶܢ ܪܺܝܫܺܝܬ݂ܳܐ ܚܰܘܺܝܬ݂. ܘܡ̣ܶܢ ܦܽܘܡܝ ܢܦܰܩ: ܘܰܐܫܡܥܶܬ݂ ܐܶܢܶܝܢ ܠܟ݂ܽܘܢ. ܘܡ̣ܶܢ ܫܶܠܝܳܐ ܥܳܒܶܕ݂ ܐ̱ܢܳܐ ܘܐܳܬ݂ܝ̈ܳܢ.
Isa 48:4 ܝܳܕܰܥ ܕܰܩܫܶܐ ܐܰܢ̱ܬ݁ ܘܰܩܕܳܠܳܟ݂ ܓܝܳܕܳܐ ܗ̱ܘ̣ ܕܦܰܪܙܠܳܐ. ܘܒܶܝܬ݂ ܥܰܝܢܰܝ̈ܟ ܢܚܳܫܳܐ.
Isa 48:5 ܘܚܳܘܺܝܬ݂ܳܟ݂ ܡ̣ܶܢ ܩܕܺܝܡ. ܘܥܰܕ݂ܠܳܐ ܬܺܐܬܶܐ ܐܰܫܡܰܥܬܳܟ݂ ܕܠܳܐ ܬܺܐܡܰܪ ܦܬ݂ܰܟ݂ܖ̈ܰܝ ܥܒܰܕ݂ܘ: ܘܰܓܠܺܝܦܰܝ̈ ܘܰܢܣܺܝܟܰܝ̈ ܦܰܪܩܽܘܢܝ.
Isa 48:6 ܫܶܡܥܶܬ݂ ܘܰܚܙܺܝܬ݂ ܟܽܠܗܶܝܢ ܘܰܐܢ̱ܬ݁ܽܘܢ ܠܳܐ ܬܚܰܘܢ. ܐܰܫܡܰܥܬܳܟ݂ ܚܰܕ݂̈ܬܳܬ݂ܳܐ ܕܡ̣ܶܢ ܗܳܫܳܐ ܢܛܺܝܖ̈ܳܢ: ܘܠܳܐ ܝܺܕܰܥܬ݁.
Isa 48:7 ܘܡܶܟܺܝܠ ܡܶܬ݂ܒܰܖ̈ܝܳܢ ܘܠܳܐ ܡ̣ܶܢ ܩܕܺܝܡ. ܘܡ̣ܶܢ ܩܕ݂ܳܡ ܝܰܘܡܳܐ ܠܳܐ ܫܡܰܥܬ݁ ܐܶܢܶܝܢ: ܕܠܳܐ ܬܺܐܡܰܪ ܕܝܳܕܰܥ ܐ̱ܢܳܐ ܠܗܶܝܢ.
Isa 48:8 ܠܳܐ ܫܡܰܥܬ݁ ܐܳܦܠܳܐ ܝܳܕܰܥ ܐܰܢ̱ܬ݁ ܠܗܶܝܢ. ܘܡ̣ܶܢ ܩܕܺܝܡ ܠܳܐ ܐܶܬ݂ܦܬܰܚ ܐܶܕ݂ܢܰܝ̈ܟ ܝܳܕܰܥ ܐ̱ܢܳܐ ܕܰܡܕܰܓܳܠܽܘ ܡܕܰܓܶܠ ܐܰܢ̱ܬ݁. ܘܥܰܘܳܠܳܐ ܡ̣ܶܢ ܟܰܪܣܳܐ ܐܶܬ݂ܩܪܺܝܬ݁.
Isa 48:9 ܡܶܛܽܠ ܫܶܡܝ ܐܰܘܪܶܟ݂ ܪܽܘܓܙܝ ܘܬܶܫܒܽܘܚܬ݁ܝ ܐܶܛܰܪ ܠܳܟ݂: ܘܠܳܐ ܐܰܘܒܕ݂ܳܟ݂.
Isa 48:10 ܗܳܐ ܨܪܰܦܬܳܟ݂ ܘܠܳܐ ܒܟܶܣܦܳܐ. ܘܰܒܚܰܪܬܳܟ݂ ܒܟ݂ܽܘܪܳܐ ܕܡܶܣܟܺܢܽܘܬ݂ܳܐ.
Isa 48:11 ܡܶܛܽܠܳܬ݂ܝ ܐܶܥܒܶܕ݂ ܕܠܳܐ ܐܶܬ݁ܛܰܘܰܫ ܘܺܐܝܩܳܪܝ ܠܰܐܚܪܺܝܢ ܠܳܐ ܐܶܬ݁ܶܠ.
Isa 48:12 ܫܡܰܥܰܝܢܝ ܝܰܥܩܽܘܒ ܘܺܝܣܪܳܐܶܝܠ ܕܰܩܪܺܝܬ݂. ܐܶܢܳܐ ܐ̱ܢܳܐ ܩܰܕ݂ܡܳܝܳܐ: ܘܶܐܢܳܐ ܐ̱ܢܳܐ ܐ̱ܚܪܳܝܳܐ.
Isa 48:13 ܘܺܐܝܕ݂ܝ ܐܰܬ݂ܩܢܰܬ ܫܶܬܶܐܣܶܝ̈ܗ̇ ܕܰܐܪܥܳܐ. ܘܝܰܡܺܝܢܝ ܛܶܦܚܰܬ ܫܡܰܝܳܐ. ܩܳܪܶܐ ܐ̱ܢܳܐ ܠܗܽܘܢ: ܘܩܳܝܡܺܝܢ ܐܰܟܚܕ݂ܳܐ.
Isa 48:14 ܐܶܬ݂ܟܰܢܰܫܘ ܟܽܠܟ݂ܽܘܢ ܘܰܫܡܰܥܘ ܡܰܢܽܘ ܐܺܝܬ݂ ܒܟ݂ܽܘܢ ܕܰܡܚܳܘܶܐ ܗܳܠܶܝܢ. ܡܳܪܝܳܐ ܪܳܚܶܡ ܕܢܶܥܒܶܕ݂ ܨܶܒܝܳܢܶܗ ܒܒܳܒܶܠ: ܘܰܒܙܰܪܥܳܐ ܕܟܰܠܕ݂ܳܝ̈ܶܐ.
Isa 48:15 ܐܶܢܳܐ ܡܰܠܠܶܬ݂ ܘܳܐܦ ܩܪܺܝܬ݂ ܘܰܐܝܬ݁ܺܝܬܳܗ̇ ܘܰܐܨܠܚܶܬ݂ ܐܽܘܪܚܶܗ.
Isa 48:16 ܩܪܽܘܒܘ ܠܘܳܬ݂ܝ ܘܰܫܡܰܥܘ ܗܳܕܶܐ. ܕܡ̣ܶܢ ܪܺܝܫܺܝܬ݂ܳܐ ܒܛܽܘܫܝܳܐ ܠܳܐ ܡܰܠܠܶܬ݂ ܘܡ̣ܶܢ ܙܰܒܢܳܐ ܕܰܗܘܳܬ݂ ܬܰܡܳܢ ܐ̱ܢܳܐ. ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܫܰܕܪܰܢܝ ܘܪܽܘܚܶܗ.
Isa 48:17 ܗܳܟ݂ܰܢܳܐ ܐܳܡܰܪ ܡܳܪܝܳܐ ܦܳܪܽܘܩܳܟ݂ ܩܰܕ݁ܺܝܫܳܐ ܕܺܝܣܪܳܐܶܝܠ ܐܶܢܳܐ ܡܳܪܝܳܐ ܐܰܠܳܗܳܟ݂ ܡܰܠܶܦ ܐ̱ܢܳܐ ܠܳܟ݂ ܕܠܳܐ ܬܰܥܠܶܐ ܘܰܡܚܳܘܶܐ ܐ̱ܢܳܐ ܠܳܟ݂ ܐܽܘܪܚܳܐ ܕܬܺܐܙܰܠ ܒܳܗ̇.
Isa 48:18 ܠܘܰܝ ܕܶܝܢ ܨܳܐܶܬ݂ ܐܰܢ̱ܬ݁ ܦܽܘܩܕܳܢܰܝ̈. ܘܗܳܘܶܐ ܫܠܳܡܳܟ݂ ܐܰܝܟ݂ ܢܰܗܪܳܐ: ܘܙܰܕܺܝܩܽܘܬ݂ܳܟ݂ ܐܰܝܟ݂ ܓ̈ܰܠܠܶܐ ܕܝܰܡܳܐ.
Isa 48:19 ܘܗܳܘܶܐ ܙܰܪܥܳܟ݂ ܐܰܝܟ݂ ܚܳܠܳܐ: ܘܝܰܠܕܳܐ ܕܰܡܥܰܝ̈ܟ ܐܰܝܟ݂ ܚܨܳܨܰܘ̈ܗܝ ܘܠܳܐ ܢܣܽܘܦ ܘܠܳܐ ܢܺܐܒܰܕ݂ ܫܡܶܗ ܡ̣ܶܢ ܩܕ݂ܳܡܝ.
Isa 48:20 ܦܽܘܩܘ ܡ̣ܶܢ ܒܳܒܶܠ: ܥܪܽܘܩܘ ܡ̣ܶܢ ܟܰܠܕܳܝ̈ܶܐ ܒܩܳܠܳܐ ܕܬܶܫܒܽܘܚܬܳܐ ܚܰܘܰܘ ܗܳܕܶܐ. ܘܰܐܫܡܥܽܘܗ̇ ܘܰܐܦܩܽܘܗ̇ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ. ܘܶܐܡܰܪܘ: ܦܪܰܩ ܡܪܝܳܐ ܠܝܰܥܩܽܘܒ ܥܰܒܕܶܗ.
Isa 48:21 ܒܚܰܖ̈ܒܳܬ݂ܳܐ ܗܰܠܶܟ݂ ܐܶܢܽܘܢ. ܘܡܰܝ̈ܳܐ ܡ̣ܶܢ ܛܰܪܳܢܳܐ ܐܰܪܕܺܝ ܠܗܽܘܢ ܒܰܙܰܥ ܟܺܐܦܳܐ ܘܰܪܕܰܘ ܡܰܝ̈ܳܐ.
Isa 48:22 ܠܰܝܬ݁ ܫܠܳܡܳܐ ܠܖ̈ܰܫܺܝܥܶܐ: ܐܳܡܰܪ ܡܳܪܝܳܐ.
Isa 49:1 ܫܡܰܥܰܝ̈ܢ ܓܳܙܖ̈ܳܬ݂ܳܐ: ܘܨܽܘܬܶܝ̈ܢ ܐܶܡ̈ܘܳܬ݂ܳܐ. ܡ̣ܶܢ ܪܽܘܚܩܳܐ ܡܳܪܝܳܐ ܩܪܳܢܝ. ܘܡ̣ܶܢ ܡܰܪܒܥܳܐ ܘܡ̣ܶܢ ܟܰܪܣܳܗ̇ ܕܶܐܡܝ ܕܟܰܪ ܫܶܡܝ.
Isa 49:2 ܥܒܰܕ݂ ܦܽܘܡܝ ܐܰܝܟ݂ ܣܰܝܦܳܐ ܚܰܪܺܝܦܳܐ ܘܰܒܛܶܠܳܠܳܐ ܕܺܐܝܕܶܗ ܛܰܫܝܰܢܝ ܥܰܒܕܰܢܝ ܐܰܝܟ݂ ܓܶܐܪܳܐ ܓܰܒܝܳܐ: ܘܒܰܩܛܺܪܩܶܗ ܣܰܬ݁ܪܰܢܝ.
Isa 49:3 ܘܶܐܡܰܪ ܠܺܝ܆ ܥܰܒܕܝ ܐܰܢ̱ܬ݁: ܝܺܣܪܳܐܶܝܠ ܕܒܳܟ݂ ܡܶܫܬܰܒܰܚ ܐ̱ܢܳܐ.
Isa 49:4 ܘܠܳܐ ܐܶܡܪܶܬ݂ ܠܙܰܪܥܶܗ ܕܝܰܥܩܽܘܒ ܕܰܣܪܺܝܩܳܐܺܝܬ݂ ܠܺܐܝܬ݁ ܘܝܶܗܒܶܬ݂ ܚܠܰܝ ܠܰܣܪܺܝܩܽܘܬ݂ܳܐ. ܫܰܪܺܝܪܳܐܺܝܬ݂ ܕܺܝܢܝ ܩܕ݂ܳܡ ܡܳܪܝܳܐ: ܘܰܥܒܳܕ݂ܝ ܩܕ݂ܳܡ ܐܰܠܳܗܝ.
Isa 49:5 ܗܳܫܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܓܰܒܠܰܢܝ ܒܡܰܪܒܥܳܐ ܕܶܐܗܘܶܐ ܠܶܗ ܥܰܒܕܳܐ: ܘܰܐܦܢܶܐ ܠܝܰܥܩܽܘܒ ܠܘܳܬܶܗ: ܘܠܺܝܣܪܳܐܶܝܠ ܐܶܟܰܢܶܫ ܐܶܫܬܰܒܚܶܬ݂ ܩܕ݂ܳܡ ܡܳܪܝܳܐ. ܘܰܐܠܳܗܝ ܗܘܳܐ ܥܽܘܫܢܝ.
Isa 49:6 ܘܶܐܡܰܪ ܙܥܽܘܪܳܐ ܗ̱ܝ ܕܬܶܗܘܶܐ ܠܺܝ ܥܰܒܕܳܐ: ܘܰܬ݂ܩܺܝܡ ܫܰܒܛܳܐ ܕܝܰܥܩܽܘܒ: ܘܬܰܦܢܶܐ ܢܽܘܪܒܶܗ ܕܺܝܣܪܳܐܶܝܠ. ܝܰܗܒܬܳܟ݂ ܢܽܘܗܪܳܐ ܠܥܰܡ̈ܡܶܐ: ܕܬܶܗܘܶܐ ܦܽܘܪܩܳܢܝ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.
Isa 49:7 ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܘܦܳܪܽܘܩܶܗ: ܠܰܕ݂ܡܶܣܬܰܠܝܳܐ ܢܰܦܫܶܗ: ܠܰܕ݂ܡܰܣܠܰܝ ܡ̣ܶܢ ܥܰܡܳܐ ܘܡ̣ܶܢ ܥܰܒ̈ܕܶܐ ܕܫܰܠܺܝܛܳܢ̈ܶܐ: ܡܰܠ̈ܟܶܐ ܢܶܚܙܽܘܢ ܘܰܢܩܽܘܡܽܘܢ: ܘܫܰܠܺܝܛܳܢ̈ܶܐ ܢܶܣܓܕ݂ܽܘܢ ܠܶܗ. ܡܶܛܽܠ ܡܳܪܝܳܐ ܕܰܡܗܰܝܡܰܢ: ܩܰܕ݁ܺܝܫܳܐ ܕܺܝܣܪܳܐܶܝܠ ܕܰܓܒܳܟ݂.
Isa 49:8 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܒܙܰܒܢܳܐ ܕܨܶܒܝܳܢܳܐ ܥܢܺܝܬ݂ܳܟ݂ ܘܰܒܝܰܘܡܳܐ ܕܦܽܘܪܩܳܢܳܐ ܥܰܕܰܪܬܳܟ݂. ܘܰܓܒܰܠܬܳܟ݂: ܘܝܰܗܒܬܳܟ݂ ܩܝܳܡܳܐ ܠܥܰܡܳܐ: ܘܢܽܘܗܪܳܐ ܠܥܰܡ̈ܡܶܐ. ܕܰܬ݂ܩܺܝܡ ܐܰܪܥܳܐ: ܘܬܺܐܪܰܬ݂ ܝܳܪܬ݁ܽܘܬ݂ܳܐ ܕܚܰܖ̈ܒܳܬ݂ܳܐ.
Isa 49:9 ܘܬܺܐܡܰܪ ܠܰܐܣܺܝܖ̈ܶܐ ܕܦܽܘܩܘ: ܘܠܰܚܒܺܝ̈ܫܶܐ ܕܶܐܬ݂ܓܠܰܘ. ܥܰܠ ܐܽܘܖ̈ܚܳܬ݂ܳܐ ܢܶܪܥܽܘܢ: ܘܰܒܟܽܠܗܽܘܢ ܫܒܺܝ̈ܠܶܐ ܡܰܖ̈ܥܝܳܬ݂ܗܽܘܢ.
Isa 49:10 ܠܳܐ ܢܶܟ݂ܦܢܽܘܢ: ܘܠܳܐ ܢܶܨܗܽܘܢ. ܘܠܳܐ ܢܰܟܶܐ ܐܶܢܽܘܢ ܫܰܘܒܳܐ ܘܫܶܡܫܳܐ. ܡܶܛܽܠ ܕܰܡܪܰܚܡܳܢܗܽܘܢ ܢܕܰܒܰܪ ܐܶܢܽܘܢ. ܘܰܠܡܰܒܽܘܥ̈ܶܐ ܕܡܰܝ̈ܳܐ ܢܰܝܬ݁ܶܐ ܐܶܢܽܘܢ.
Isa 49:11 ܐܶܥܒܶܕ݂ ܟܽܠܗܽܘܢ ܛܽܘܖ̈ܶܐ ܐܽܘܖ̈ܚܳܬ݂ܳܐ: ܘܰܫܒܺܝ̈ܠܶܐ ܢܶܬ݁ܬ݁ܪܺܝܡܽܘܢ.
Isa 49:12 ܗܳܠܶܝܢ ܢܺܐܬ݂ܽܘܢ ܡ̣ܶܢ ܪܽܘܚܩܳܐ: ܘܗܳܠܶܝܢ ܡ̣ܶܢ ܓܰܪܒܝܳܐ ܘܗܳܠܶܝܢ ܡ̣ܶܢ ܝܰܡܳܐ: ܘܗܳܠܶܝܢ ܡ̣ܶܢ ܝܰܡܳܐ ܕܣܰܢܝܰܡ.
Isa 49:13 ܫܰܒܰܚܘ ܫܡܰܝܳܐ: ܘܕ݂ܽܘܨܝ ܐܰܪܥܳܐ. ܐܶܬ݂ܦܰܨܚܘ ܛܽܘܖ̈ܶܐ ܒܬܶܫܒܽܘܚܬܳܐ. ܡܶܛܽܠ ܕܒܰܝܰܐ ܡܳܪܝܳܐ ܠܥܰܡܶܗ: ܘܪܰܚܶܡ ܥܰܠ ܒܳܝܫܰܘ̈ܗܝ.
Isa 49:14 ܘܶܐܡܪܰܬ ܨܶܗܝܽܘܢ ܕܫܰܒܩܰܢܝ ܡܳܪܝܳܐ: ܘܡܳܪܝܳܐ ܛܥܳܢܝ.
Isa 49:15 ܐܶܢ ܛܳܥܝܳܐ ܐܰܢ̱ܬ݁ܬ݂ܳܐ ܥܽܘܠܳܗ̇: ܘܠܳܐ ܡܪܰܚܡܳܐ ܥܰܠ ܒܰܪ ܡܥܶܝ̈ܗ̇: ܐܳܦܶܢ ܗܳܠܶܝܢ ܢܶܛܥ̈ܝܳܢ: ܐܶܢܳܐ ܠܳܐ ܐܶܛܥܶܝܟ݂ܝ.
Isa 49:16 ܗܳܐ ܥܰܠ ܦܰܣ̈ܶܐ ܕܺܐܝܕܰܝ̈ ܪܫܰܡ̇ܬ݁ܶܟ݂ܝ ܘܫܽܘܖ̈ܰܝܟܝ ܠܽܘܩܒܰܠܝ ܐܶܢܽܘܢ ܐܰܡܺܝܢܳܐܺܝܬ݂.
Isa 49:17 ܒܰܥܓܰܠ ܒܢܰܝ̈ܟܝ ܡܣܰܚܦܳܢܰܝ̈ܟܝ ܘܡܰܚܖ̈ܒܳܢܰܝܟܝ ܡܶܢܶܟ݂ܝ ܢܶܦܩܽܘܢ.
Isa 49:18 ܐܰܪܺܝܡܝ ܥܰܝܢܰܝ̈ܟܝ ܠܰܚܕ݂ܳܖ̈ܰܝܟܝ. ܘܰܚܙܳܝ ܕܟܽܠܗܽܘܢ ܡܶܬ݂ܟܰܢܫܺܝܢ ܘܳܐܬ݁ܶܝܢ ܠܶܟ݂ܝ: ܚܰܝ ܐ̱ܢܳܐ ܐܳܡܰܪ ܡܳܪܝܳܐ: ܕܟܽܠܗܽܘܢ ܐܰܝܟ݂ ܨܶܒܬܳܐ ܬܶܠܒܫܺܝܢ: ܘܬܶܬ݂ܟܰܠܠܺܝܢ ܐܰܝܟ݂ ܟܰܠܬ݂ܳܐ.
Isa 49:19 ܡܶܛܽܠ ܕܚܰܖ̈ܒܳܬܶܟ݂ܝ: ܘܨܳܕ݂̈ܝܳܬܶܟ݂ܝ: ܘܰܐܪܥܳܐ ܕܰܣܚܺܝܦܽܘܬܶܟ݂ܝ ܡܶܟܺܝܠ ܬܶܬ݂ܶܐܠܶܨ ܡ̣ܶܢ ܝܰܬ݂ܒܳܐ: ܘܢܶܥܪܩܽܘܢ ܒܳܠܽܘܥܰܝ̈ܟܝ.
Isa 49:20 ܘܬܽܘܒ ܢܺܐܡܪܽܘܢ ܒܶܐܕ݂ܢܰܝ̈ܟܝ ܒܢܰܝ̈ ܡܓܰܙܝܽܘܬܶܟ݂ܝ: ܐܰܠܺܝܨ ܗ̱ܘ̣ ܠܰܢ ܐܰܬ݂ܪܳܐ ܐܶܬ݂ܩܰܪܰܒ ܠܰܢ: ܢܶܬ݁ܶܒ.
Isa 49:21 ܘܬܺܐܡܪܺܝܢ ܒܠܶܒܶܟ݂ܝ ܡܰܢܽܘ ܝܺܠܶܕ݂ ܠܺܝ ܗܳܠܶܝܢ. ܕܗܳܐ ܐܶܢܳܐ ܡܓܰܙܰܝܬܳܐ ܐ̱ܢܳܐ ܘܰܡܫܰܘܚܰܕܬܳܐ: ܓܳܠܺܝܬ݂ܳܐ ܘܰܡܕ݂ܰܘܰܕܬܳܐ. ܗܳܠܶܝܢ ܡܰܢ ܪܰܒܺܝ ܐܶܢ ܐܶܢܳܐ ܗܳܐ ܐܶܫܬܰܚܪܶܬ݂ ܒܰܠܚܽܘܕ݂ܰܝ: ܗܳܠܶܝܢ ܐܰܝܟܳܐ ܗܘܰܘ.
Isa 49:22 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܥܰܡ̈ܡܶܐ. ܘܰܠܥܰܡ̈ܡܶܐ ܐܰܪܺܝܡ ܐܳܬܳܐ. ܘܢܰܝܬ݁ܽܘܢ ܠܰܒܢܰܝ̈ܟܝ ܥܰܠ ܐܺܝܕܰܝ̈ܗܽܘܢ. ܘܠܰܒ̈ܢܳܬܶܟ݂ܝ ܥܰܠ ܟܰܬ݂ܦ̈ܳܬ݂ܗܽܘܢ ܢܶܫܩܠܽܘܢ.
Isa 49:23 ܘܢܶܗܘܽܘܢ ܡܰܠ̈ܟܶܐ ܡܖ̈ܰܒܝܳܢܰܝܟܝ: ܘܪܰܘܖ̈ܒܳܢܺܝܬ݂ܗܽܘܢ ܡܰܝܢܩܳܢ̈ܝܳܬܶܟܝ ܘܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ ܢܶܣܛܕ݂ܽܘܢ ܠܶܟ݂ܝ. ܘܥܰܦܪܳܐ ܕܖ̈ܶܓܠܰܝܟܝ ܢܶܠܚܟ݂ܽܘܢ ܘܬܶܕܰܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܠܳܐ ܒܳܗܳܬܺܝܢ ܐܰܝܠܶܝܢ ܕܰܡܣܰܟܶܝܢ ܠܺܝ.
Isa 49:24 ܠܡܳܐ ܡܶܬ݁ܕܰܒܪܳܐ ܕܒܰܪܬ݁ܶܗ ܕܓܰܢ̱ܒܳܪܳܐ. ܐܰܘ ܫܒܺܝܬܶܗ ܕܥܰܫܺܝܢܳܐ ܡܶܬ݂ܦܰܨܝܳܐ.
Isa 49:25 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܰܕ݂ܒܰܪܬ݁ܶܗ ܕܓܰܢ̱ܒܳܪܳܐ ܬܶܬ݁ܕ̇ܒܰܪ ܘܰܫܒܺܝܬܶܗ ܕܥܰܫܺܝܢܳܐ ܬܶܬ݂ܦܰܨܶܐ. ܘܕ݂ܺܝܢܰܝ̈ܟܝ ܐܶܢܳܐ ܐܶܕܽܘܢ. ܘܠܰܒܢܰܝ̈ܟܝ ܐܶܢܳܐ ܐܶܦܪܽܘܩ.
Isa 49:26 ܘܰܐܘܟܶܠ ܠܳܐܠܽܘܨܰܝ̈ܟܝ ܒܶܣܪܗܽܘܢ. ܘܰܐܝܟ݂ ܡܶܐܪܺܝܬ݂ܳܐ ܢܶܪܘܢ ܡ̣ܶܢ ܕܶܡܗܽܘܢ. ܘܢܶܕܥܽܘܢ ܟܽܠ ܒܣܰܪ ܕܶܐܢܳܐ ܐ̱ܢܳܐ ܡܳܪܝܳܐ ܦܳܪܽܘܩܶܟ݂ܝ: ܘܰܡܣܰܝܥܳܢܶܟ݂ܝ ܬܰܩܺܝܦܶܗ ܕܝܰܥܩܽܘܒ.
Isa 50:1 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܝܢܰܘ ܟܬ݂ܳܒܳܐ ܕܫܽܘܒܩܳܢܳܐ ܕܫܶܒܩܶܬ݂ ܠܐܶܡܟ݂ܽܘܢ. ܐܳܘ ܡܰܢܽܘ ܡܳܪܶܐ ܚܳܘܒܰܬ݂ܝ ܕܙܰܒܢܬ݁ܟ݂ܽܘܢ ܠܶܗ. ܗܳܐ ܒܰܚܛܳܗܰܝ̈ܟܽܘܢ ܐܶܙܕܰܒܰܢܬܽܘܢ. ܘܰܒܥܳܘܠܟ݂ܽܘܢ ܐܶܫܬܰܒܩܰܬ ܐܶܡܟ݂ܽܘܢ.
Isa 50:2 ܠܡܳܢܳܐ ܐܶܬܺܝܬ݂: ܘܠܰܝܬ݁ ܐ̱ܢܳܫ ܘܰܩܪܺܝܬ݂ ܘܠܰܝܬ݁ ܕܥܳܢܶܐ ܚܨܳܕ݂ܳܐ ܚܶܨܕܰܬ ܐܺܝܕ݂ܝ ܘܦܶܕܰܬ ܐܰܘ ܠܰܝܬ݁ ܒܺܝ ܚܰܝܠܳܐ ܠܰܡܦܰܨܳܝܽܘ ܗܳܐ ܒܰܟ݂ܐܳܬ݂ܝ ܡܰܚܪܶܒ ܐ̱ܢܳܐ ܝܰܡܳܐ. ܘܥܳܒܶܕ݂ ܐ̱ܢܳܐ ܢܰܗܖ̈ܰܘܳܬ݂ܳܐ ܐܰܝܟ݂ ܡܰܕ݂ܒܪܳܐ: ܘܣܳܪܶܝܢ ܢܽܘܢܰܝ̈ܗܽܘܢ ܡ̣ܶܢ ܒܠܰܝ ܡܰܝ̈ܳܐ: ܘܡܳܝܬ݁ܺܝܢ.
Isa 50:3 ܘܡܰܠܒܶܫ ܐ̱ܢܳܐ ܠܰܫܡܰܝܳܐ ܚܶܫܽܘܟ݂ܳܐ. ܘܣܰܩܳܐ ܥܳܒܕ݂ ܐ̱ܢܳܐ ܬܰܟ݂ܣܺܝܬܗܽܘܢ.
Isa 50:4 ܡܳܪܝܳܐ ܐܰ‌ܠܳܗܳܐ ܝܰܗܒ ܠܺܝ ܠܶܫܳܢܳܐ ܕܝܽܘܠܦܳܢܳܐ. ܕܰܐܘܕܰܥ ܘܶܐܚܳܘܶܐ ܠܰܡܛܰܖ̈ܦܶܐ ܡܶܠܬ݂ܳܐ. ܐܰܥܺܝܪ ܒܨܰܦܪܳܐ. ܒܨܰܦܪܳܐ ܢܶܥܒܶܕ݂ ܠܺܝ ܐܶܕܢ̈ܶܐ ܠܡܶܫܡܰܥ ܝܽܘܠܦܳܢܳܐ.
Isa 50:5 ܡܳܪܝܳܐ ܐܰ‌ܠܳܗܳܐ ܦܬܰܚ ܠܺܝ ܐܶܕܢ̈ܶܐ. ܘܶܐܢܳܐ ܠܳܐ ܗܶܦܟܶܬ݂ ܠܒܶܣܬܰܪܝ: ܐܳܦܠܳܐ ܩܳܡܶܬ݂ ܒܚܶܪܝܳܢܳܐ.
Isa 50:6 ܓܽܘܫܡܝ ܝܶܗܒܶܬ݂ ܠܡܰܚ̈ܘܳܬ݂ܳܐ: ܘܦܰܟܰܝ̈ ܠܫܽܘ̈ܩܳܦܶܐ. ܘܰܐܦܰܝ̈ ܠܳܐ ܐܰܦܢܺܝܬ݂ ܡ̣ܶܢ ܒܶܗܬܬ݂ܳܐ ܘܡ̣ܶܢ ܪܽܘܩܳܐ.
Isa 50:7 ܘܡܳܪܝܳܐ ܐܰ‌ܠܳܗܳܐ ܥܰܕܰܪܰܢܝ. ܡܶܛܽܠ ܗܳܢܳܐ ܠܳܐ ܒܶܗܬܶܬ݂: ܡܶܛܽܠ ܗܳܢܳܐ ܥܶܒܕܶܬ݂ ܐܰܦܰܝ̈ ܐܰܝܟ݂ ܟܺܐܦܳܐ: ܘܝܶܕ݂ܥܶܬ݂ ܕܠܳܐ ܒܳܗܳܬ݂ ܐ̱ܢܳܐ.
Isa 50:8 ܕܩܰܪܺܝܒ ܗ̱ܘ̣ ܡܙܰܕܩܳܢܝ. ܡܰܢܽܘ ܕܕܳܐܶܢ ܥܰܡܝ: ܢܩܽܘܡ ܐܰܟܚܕ݂ܳܐ. ܐܰܘ ܡܰܢܽܘ ܒܥܶܠ ܕܺܝܢܝ: ܢܶܬ݂ܩܰܪܰܒ ܠܘܳܬ݂ܝ.
Isa 50:9 ܗܳܐ ܡܳܪܝܳܐ ܐܰ‌ܠܳܗܳܐ ܡܥܰܕܰܪ ܠܺܝ: ܡܰܢܽܘ ܡܚܰܝܶܒ ܠܺܝ. ܗܳܐ ܟܽܠܗܽܘܢ ܐܰܝܟ݂ ܠܒܽܘܫܳܐ ܒܳܠܶܝܢ: ܘܣܳܣܳܐ ܢܶܐܟ݂ܽܘܠ ܐܶܢܽܘܢ.
Isa 50:10 ܡܰܢܽܘ ܒܟ݂ܽܘܢ ܕܕ݂ܳܚܶܠ ܡ̣ܶܢ ܡܳܪܝܳܐ: ܢܶܫܡܰܥ ܒܩܳܠܳܐ ܕܥܰܒܕܶܗ ܕܰܡܗܰܠܶܟ݂ ܒܚܶܫܽܘܟ݂ܳܐ: ܘܠܰܝܬ݁ ܠܶܗ ܢܽܘܗܪܳܐ. ܢܣܰܒܰܪ ܒܰܫܡܶܗ ܕܡܳܪܝܳܐ: ܘܢܶܬ݂ܦܪܶܩ ܒܰܐܠܳܗܶܗ.
Isa 50:11 ܗܳܐ ܟܽܠܟ݂ܽܘܢ ܫܳܒܩܰܝ̈ ܢܽܘܪܳܐ ܐܰܢ̱ܬ݁ܽܘܢ: ܘܰܡܓܰܘ̈ܙܠܰܝ ܫܰܠܗܶܒܺܝܬ݂ܳܐ. ܙܶܠܘ ܒܙܰܗܪܳܐ ܕܢܽܘܪܟ݂ܽܘܢ: ܘܰܒܫܰܠܗܶܒܺܝܬ݂ܳܐ ܕܓܰܘܙܰܠܬ݁ܟ݂ܽܘܢ. ܡ̣ܶܢ ܐܺܝܕܰܝ̈ ܗܶܘܰܬ݂ܟ݂ܽܘܢ ܗܳܕܶܐ: ܕܰܒܟܰܪܝܽܘܬ݂ܳܐ ܬܶܕ݂ܡܟ݂ܽܘܢ.
Isa 51:1 ܫܽܘܡܥܽܘܢܝ ܕܪܳܗܛܺܝܢ ܒܙܰܕܺܝܩܽܘܬܳܐ: ܘܒܳܥܶܝܢ ܠܡܳܪܝܳܐ. ܚܽܘܪܘ ܠܛܽܘܪܳܐ ܕܶܐܬܓܙܰܪܬ݁ܽܘܢ ܡܶܢܶܗ: ܘܰܠܓܽܘܒܳܐ ܕܶܐܬ݂ܢܰܩܰܪܬ݁ܽܘܢ ܡܶܢܶܗ.
Isa 51:2 ܚܽܘܪܘ ܠܰܐܒܪܳܗܳܡ ܐܰܒܘܟ݂ܽܘܢ: ܘܰܠܣܰܪܳܐ ܕܰܒܛܶܢܬ݂ܟ݂ܽܘܢ ܕܚܰܕ݂ ܗ̱ܘܳܐ: ܘܰܩܪܺܝܬܶܗ: ܘܒܰܪܶܟ݂ܬܶܗ: ܘܰܐܣܺܓܝܬ݁ܶܗ.
Isa 51:3 ܡܶܛܽܠ ܕܰܒܢܳܐ ܡܳܪܝܳܐ ܠܨܶܗܝܽܘܢ: ܘܰܡܒܰܢܶܐ ܠܟܽܠܗܶܝܢ ܚܰܖ̈ܒܳܬ݂ܳܗ̇. ܘܥܳܒܶܕ݂ ܡܰܕ݂ܒܪܳܗ̇ ܐܰܝܟ݂ ܥܕܶܢ: ܘܰܦܩܰܥܬ݂ܳܗ̇ ܐܰܝܟ݂ ܦܰܪܕܰܝܣܶܗ ܕܡܳܪܝܳܐ. ܕܝܳܨܳܐ ܘܚܰܕ݂ܽܘܬ݂ܳܐ ܢܶܫܬ݁ܡܰܥ ܒܓܰܘܳܗ̇: ܬܰܘܕܺܝܬ݂ܳܐ ܘܩܳܠܳܐ ܕܰܙܡܳܪܳܐ.
Isa 51:4 ܫܽܘܡܥܽܘܢܝ ܥܰܡ̈ܡܶܐ: ܘܨܽܘܬܰܝܢܳܢ̈ܝ ܐܶܡ̈ܘܳܬ݂ܳܐ. ܡܶܛܽܠ ܕܢܳܡܽܘܣܳܐ ܡ̣ܶܢ ܩܕ݂ܳܡܝ ܢܳܦܶܩ ܘܕ݂ܺܝܢܝ ܢܽܘܗܪܳܐ ܗ̱ܘ̣ ܠܥܰܡ̈ܡܶܐ.
Isa 51:5 ܩܶܪܒܰܬ ܙܰܕܺܝܩܽܘܬ݂ܝ: ܘܰܢܦܰܩ ܦܽܘܪܩܳܢܝ. ܘܒܰܕ݂ܪܳܥܝ ܥܰܡ̈ܡܶܐ ܢܶܬ݁ܬ݁ܕܺܝܢܽܘܢ. ܠܺܝ ܢܣܰܟ̈ܝܳܢ ܓܳܙܖ̈ܳܬ݂ܳܐ. ܘܠܰܕ݂ܪܳܥܝ ܢܣܰܒܖ̈ܳܢ.
Isa 51:6 ܐܰܪܺܝܡܘ ܥܰܝܢܰܝ̈ܟܽܘܢ ܠܰܫܡܰܝܳܐ: ܘܚܽܘܪܘ ܐܳܦ ܠܬܰܚܬ݁ ܒܰܐܪܥܳܐ. ܡܶܛܽܠ ܕܰܫܡܰܝܳܐ ܐܰܝܟ݂ ܬܶܢܳܢܳܐ ܢܶܥܒܪܽܘܢ: ܘܰܐܪܥܳܐ ܐܰܝܟ݂ ܠܒܽܘܫܳܐ ܬܶܒܠܶܐ. ܘܥܳܡܽܘܖ̈ܶܝܗ̇ ܐܰܟ݂ܘܳܬ݂ܳܗ̇ ܢܶܗܘܽܘܢ. ܘܦܽܘܪܩܳܢܝ ܠܥܳܠܰܡ ܢܶܗܘܶܐ: ܘܙܰܕܺܝܩܽܘܬ݂ܝ ܠܳܐ ܬܶܥܒܰܪ.
Isa 51:7 ܫܽܘܡܥܽܘܢܝ ܝܳܕ݂ܥܰܝ̈ ܙܰܕܺܝܩܽܘܬܳܐ: ܥܰܡܳܐ ܕܢܳܡܽܘܣܝ ܒܠܶܒܗܽܘܢ. ܠܳܐ ܬܶܕ݂ܚܠܽܘܢ ܡ̣ܶܢ ܚܶܣܕܳܐ ܕܐ̱ܢܳܫܳܐ. ܘܡ̣ܶܢ ܓܽܘܕܳܦܗܽܘܢ ܠܳܐ ܬܽܙܘܥܽܘܢ.
Isa 51:8 ܡܶܛܽܠ ܕܰܐܝܟ݂ ܕܰܠܥܰܡܪܳܐ ܘܰܐܝܟ݂ ܕܠܰܠܒܘܫܳܐ ܢܶܐܟ݂ܽܘܠ ܐܶܢܽܘܢ ܣܳܣܳܐ. ܘܙܰܕܺܝܩܽܘܬ݂ܝ ܠܥܳܠܰܡ ܬܶܗܘܶܐ. ܘܦܽܘܪܩܳܢܝ ܠܕ݂ܳܪܕܳܖ̈ܺܝܢ.
Isa 51:9 ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܘܰܠܒܰܫܝ ܥܽܘܫܢܳܐ ܕܰܕ݂ܪܳܥܶܗ ܕܡܳܪܝܳܐ. ܐܶܬ݁ܬ݁ܥܺܝܪܝ ܐܰܝܟ݂ ܕܰܒܝܰܘ̈ܡܳܬܳܐ ܩܰܕ݂ܡܳܝ̈ܶܐ: ܘܰܐܝܟ݂ ܕܳܖ̈ܶܐ ܕܡ̣ܶܢ ܥܳܠܡܺܝܢ. ܐܰܢ̱ܬ݁ܝ ܐܰܢ̱ܬ݁ܝ ܕܰܦܣܰܩܬ݁ܝ ܦܣܳܩܳܐ ܪܰܒܳܐ: ܘܰܩܛܰܠܬ݁ܝ ܠܬܰܢܺܝܢܳܐ.
Isa 51:10 ܐܰܢ̱ܬ݁ܝ ܗ̄ܝ ܕܰܐܚܪܶܒܬ݁ܝ ܝܰܡܳܐ: ܘܡܰܝ̈ܳܐ ܕܰܬ݂ܗܽܘܡܳܐ ܪܰܒܳܐ. ܘܰܒܥܽܘܡܩܳܐ ܕܡܰܝ̈ܳܐ ܥܒܰܕܬ݁ܝ ܐܽܘܪܚܳܐ. ܕܢܶܥܒܪܽܘܢ ܦܖ̈ܺܝܩܶܐ ܦܖ̈ܺܝܩܰܘܗܝ ܕܡܳܪܝܳܐ.
Isa 51:11 ܘܢܶܗܦܟ݂ܽܘܢ ܘܢܶܥܠܽܘܢ ܠܨܶܗܝܽܘܢ ܒܫܽܘܒܚܳܐ. ܘܰܠܥܳܠܡܺܝܢ ܬܶܗܘܶܐ ܚܰܕ݂ܽܘܬ݂ܳܐ ܥܰܠ ܖ̈ܺܝܫܰܝܗܽܘܢ. ܒܽܘܣܳܡܳܐ ܘܚܰܕ݂ܽܘܬ݂ܳܐ ܢܰܕ݂ܪܟ݂ܽܘܢ. ܘܢܶܥܪܩܽܘܢ ܕܽܘܘܳܢܳܐ ܘܬܶܢ̈ܚܳܬ݂ܳܐ.
Isa 51:12 ܐܶܢܳܐ ܐ̱ܢܳܐ ܡܒܰܝܳܐܢܟ݂ܽܘܢ ܐܳܡܰܪ ܡܳܪܝܳܐ. ܡܰܢ ܐܰܢ̱ܬ݁ܝ ܕܰܕ݂ܚܶܠܬ݁ܝ ܡ̣ܶܢ ܐ̱ܢܳܫܳܐ ܕܡܳܐܶܬ݂: ܘܡ̣ܶܢ ܒܰܪܢܳܫܳܐ ܕܰܐܝܟ݂ ܥܳܡܺܝܪܳܐ ܝܳܒܶܫ.
Isa 51:13 ܘܰܛܥܰܝܬ݁ܝ ܠܡܳܪܝܳܐ ܕܥܰܒܕܰܟ݂ܝ. ܕܰܡܬܰܚ ܫܡܰܝܳܐ: ܘܰܐܬ݂ܩܶܢ ܫܶܬܶܐܣܶܝ̈ܗ̇ ܕܰܐܪܥܳܐ. ܘܰܕ݂ܚܶܠܬ݁ܝ ܐܰܡܺܝܢܳܐܺܝܬ݂ ܟܽܠܝܽܘܡ ܡ̣ܶܢ ܩܕ݂ܳܐ ܚܶܡܬܶܗ ܕܳܐܠܽܘܨܳܐ: ܕܰܡܛܰܝܰܒ ܗ̱ܘܳܐ ܠܰܡܚܰܒܳܠܽܘ ܐܰܝܟܳܐ ܗ̱ܝ ܚܶܡܬܶܗ ܕܳܐܠܽܘܨܳܐ.
Isa 51:14 ܕܰܡܣܰܪܗܶܒ ܗ̱ܘܳܐ ܥܰܫܺܝܢ̈ܶܐ ܠܰܡܚܰܒܳܠܽܘ ܠܳܐ ܢܡܽܘܬ݂ܽܘܢ ܠܰܚܒܳܠܳܐ. ܘܠܳܐ ܢܶܚܣܰܪ ܠܰܚܡܶܗ.
Isa 51:15 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܶܟ݂ܝ ܕܟܳܐܶܐ ܒܝܰܡܳܐ ܘܫܳܠܶܝܢ ܓܰܠܠܰܘ̈ܗܝ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Isa 51:16 ܕܣܳܡܶܬ݂ ܡܶܠܰܝ̈ ܒܦܽܘܡܶܟ݂ܝ. ܘܰܒܛܶܠܳܠܳܐ ܕܺܐܝܕ݂ܝ ܟܰܣܺܝܬ݁ܶܟ݂ܝ ܒܗܳܝ ܕܡܶܬ݂ܚܶܬ݂ ܫܡܰܝܳܐ: ܘܰܐܬ݂ܩܢܶܬ݂ ܫܶܬܶܐܣܶܝ̈ܗ̇ ܕܰܐܪܥܳܐ: ܘܶܐܡܪܶܬ݂ ܠܨܶܗܝܽܘܢ ܕܥܰܡܝ ܐܰܢ̱ܬ݁ܝ.
Isa 51:17 ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܘܩܽܘܡܝ ܐܽܘܪܺܫܠܶܡ ܕܶܐܫܬܺܝܬܝ ܡ̣ܶܢ ܐܺܝܕܶܗ ܕܡܳܪܝܳܐ ܟܳܣܳܐ ܕܪܽܘܓܙܶܗ ܘܶܐܫܬ݁ܺܝܬ݁ܝ ܘܰܐܡܨܺܝܬ݁ܝ ܟܳܣܳܐ ܕܪܶܥܠܳܐ.
Isa 51:18 ܘܠܰܝܬ݁ ܕܰܡܒܰܝܰܐ ܠܳܗ̇ ܡ̣ܶܢ ܟܽܠܗܽܘܢ ܒܢܰܝ̈ܳܐ ܕܝܶܠܕܰܬ. ܘܠܰܝܬ݁ ܕܳܐܚܶܕ݂ ܒܺܐܝܕ݂ܳܗ̇ ܘܰܡܩܺܝܡ ܠܳܗ̇: ܡ̣ܶܢ ܟܽܠܗܽܘܢ ܒܢܰܝ̈ܳܐ ܕܪܰܒܝܰܬ.
Isa 51:19 ܬܰܪܬ݁ܶܝܢ ܐܶܢܶܝܢ ܡܰܛ̈ܝܶܟ݂ܝ ܠܡܰܢ ܬܶܟ݂ܪܶܐ ܥܠܰܟܝ ܒܶܙܬ݂ܳܐ ܘܰܬ݂ܒܳܪܳܐ: ܘܟܰܦܢܳܐ ܘܚܰܪܒܳܐ ܡܰܢ ܢܒܰܝܐܶܟ݂ܝ.
Isa 51:20 ܒܢܰܝ̈ܟܝ ܬܰܘܺܝܪܺܝܢ: ܘܕ݂ܳܡܟܺܝܢ ܒܪܺܝܫ ܟܽܠܗܽܘܢ ܫܽܘ̈ܩܶܐ: ܐܰܝܟ݂ ܣܶܠܩܳܐ ܕܰܟ݂ܡܺܝܕ݂. ܘܰܡܠܶܝܢ ܪܽܘܓܙܶܗ ܕܡܳܪܝܳܐ: ܘܰܟ݂ܐܳܬܶܗ ܕܰܐܠܳܗܶܟ݂ܝ.
Isa 51:21 ܡܶܛܽܠ ܗܳܢܳܐ ܫܡܰܥܝ ܗܳܠܶܝܢ ܡܡܰܟܰܟ݂ܬܳܐ: ܕܪܰܘܝܳܐ ܠܳܐ ܡ̣ܶܢ ܚܰܡܪܳܐ.
Isa 51:22 ܗܳܟ݂ܰܢܳܐ ܐܳܡܰܪ ܡܳܪܶܟ݂ܝ ܡܳܪܝܳܐ: ܘܰܐܠܳܗܶܟ݂ܝ ܢܕ݂ܽܘܢ ܠܥܰܡܶܗ. ܗܳܐ ܢܶܣܒܶܬ݂ ܡ̣ܶܢ ܐܺܝܕܰܝ̈ܟܝ ܟܳܣܳܐ ܕܰܪܥܳܠܳܐ. ܘܟܳܣܳܐ ܕܪܽܘܓܙܝ ܠܳܐ ܬܰܘܣܦܺܝܢ ܬܽܘܒ ܠܡܶܫܬ݁ܝܶܗ.
Isa 51:23 ܘܶܐܣܺܝܡܺܝܘܗܝ ܒܝܰܕ݂ ܡܡܰܟܟ݂ܳܢܰܝ̈ܟܝ ܕܶܐܡܰܪܘ ܠܢܰܦܫܶܟ݂ܝ ܐܶܬ݂ܡܰܟܰܟ݂ܝ: ܘܢܶܥܒܰܪ. ܘܰܥܒܰܕܬ݁ܝ ܠܥܰܡܶܟ݂ܝ ܐܰܝܟ݂ ܐܰܪܥܳܐ: ܘܰܐܝܟ݂ ܫܽܘܩܳܐ ܠܰܕ݂ܥܳܒܪܺܝܢ.
Isa 52:1 ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܨܶܗܝܽܘܢ ܘܰܠܒܰܫܝ ܠܒܽܘܫܳܐ ܕܬܶܫܒܽܘܚܬܳܐ: ܐܽܘܪܺܫܠܶܡ ܩܪܺܝܬ݂ܳܐ ܩܰܕܺܝܫܬܳܐ. ܡܶܛܽܠ ܕܠܳܐ ܢܰܘܣܶܦ ܬܽܘܒ ܠܡܶܥܰܠ ܠܶܟ݂ܝ ܥܽܘܪܠܳܐ ܘܛܰܡܳܐܐ.
Isa 52:2 ܐܶܬ݂ܢܰܦܨܝ ܡ̣ܶܢ ܥܰܦܪܳܐ ܘܩܽܘܡܝ ܬܶܒܝ ܐܽܘܪܺܫܠܶܡ ܫܪܳܝ ܢܺܝܪܳܐ ܡ̣ܶܢ ܨܰܘܪܶܟ݂ܝ ܫܒܺܝܬ݂ܳܐ: ܒܰܪܬ݂ ܨܶܗܝܽܘܢ.
Isa 52:3 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܡܰܓܳܢ ܐܶܙܕܰܒܰܢܬ݁ܽܘܢ: ܘܠܳܐ ܒܟܶܣܦܳܐ ܬܶܬ݂ܦܰܪܩܽܘܢ.
Isa 52:4 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܡܶܨܪܶܝܢ ܢܚܶܬ ܥܰܡܝ ܒܩܰܕ݂ܡܳܝܬܳܐ ܠܡܶܥܡܰܪ ܬܰܡܳܢ. ܘܳܐܬ݂ܽܘܪܳܝܳܐ ܒܰܩܛܺܝܪܳܐ ܕܰܒܪܶܗ.
Isa 52:5 ܘܗܳܫܳܐ ܡܳܐ ܠܺܝ ܗܳܪܟܳܐ ܐܳܡܰܪ ܡܳܪܝܳܐ: ܕܶܐܬ݁ܕܒܰܪ ܥܰܡܝ ܡܰܓܳܢ. ܫܰܠܺܝܛܳܢܰܝ̈ܗܽܘܢ ܡܰܝܠܠܺܝܢ: ܐܳܡܰܪ ܡܳܪܝܳܐ. ܘܰܐܡܺܝܢܳܐܺܝܬ݂ ܟܽܠܝܽܘܡ ܥܰܠ ܫܶܡܝ ܡܓܰܕܦܺܝܢ.
Isa 52:6 ܡܶܛܽܠ ܗܳܢܳܐ ܢܶܕܰܥ ܥܰܡܝ ܫܶܡܝ ܒܝܰܘܡܳܐ ܗܰܘ. ܡܶܛܽܠ ܕܶܐܢܳܐ ܗ̱ܘ̣ ܡܡܰܠܶܠ: ܘܺܐܝܬ݁ܰܝ.
Isa 52:7 ܡܳܐ ܝܳܐܝ̈ܳܢ ܥܰܠ ܛܽܘܖ̈ܶܐ ܖ̈ܶܓܠܰܘܗܝ ܕܰܡܣܰܒܰܪ ܫܠܳܡܳܐ: ܘܕܰܡܣܰܒܰܪ ܛܳܒ̈ܳܬ݂ܳܐ: ܘܰܕ݂ܡܰܫܡܰܥ ܦܽܘܪܩܳܢܳܐ. ܕܳܐܡܰܪ ܠܨܶܗܝܽܘܢ: ܐܰܡܠܶܟ݂ ܐܰܠܳܗܶܟ݂ܝ.
Isa 52:8 ܩܳܠܳܐ ܕܕ݂ܰܘܩܰܝ̈ܟܝ ܐܰܪܺܝܡܘ ܩܳܠܳܐ. ܘܰܐܟ݂ܚܕ݂ܳܐ ܡܫܰܒܚܺܝܢ ܡܶܛܽܠ ܕܥܺܝܢ ܒܥܺܝܢ ܢܶܚܙܽܘܢ ܟܰܕ݂ ܡܰܦܢܶܐ ܡܳܪܝܳܐ ܠܨܶܗܝܽܘܢ.
Isa 52:9 ܕܽܘܨܺܝ̈ܢ ܘܫܰܒܰܚ̈ܶܝܢ ܐܰܟ݂ܚܕ݂ܳܐ ܚܰܖ̈ܒܳܬ݂ܳܐ ܕܽܐܘܪܺܫܠܶܡ ܡܶܛܽܠ ܕܒܰܝܰܐ ܡܳܪܝܳܐ ܠܥܰܡܶܗ: ܘܰܦܪܰܩ ܠܽܐܘܪܺܫܠܶܡ.
Isa 52:10 ܓܠܳܐ ܡܳܪܝܳܐ ܕܪܳܥܶܗ ܩܰܕ݁ܺܝܫܳܐ ܠܥܺܝܢ ܟܽܠܗܽܘܢ ܥܰܡ̈ܡܶܐ. ܘܢܶܚܙܽܘܢ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ ܦܽܘܪܩܳܢܶܗ ܕܰܐܠܳܗܰܢ.
Isa 52:11 ܥܒܰܪܘ: ܥܒܰܪܘ ܦܽܘܩܘ ܡ̣ܶܢ ܬܰܡܳܢ: ܘܰܠܛܰܡ̈ܶܐܐ ܠܳܐ ܬܶܬ݂ܩܰܪܒܽܘܢ. ܦܽܘܩܘ ܡ̣ܶܢ ܓܰܘܳܗ̇: ܘܶܐܬ݂ܓܰܒܳܘ: ܫܩܺܝ̈ܠܰܝ ܡܳܐܢܰܘ̈ܗܝ ܕܡܳܪܝܳܐ.
Isa 52:12 ܡܶܛܽܠ ܕܠܳܐ ܒܣܽܘܪܗܳܒܳܐ ܬܶܦܩܽܘܢ. ܘܒܰܥܪܽܘܩܝܳܐ ܠܳܐ ܬܺܐܙܽܠ̱ܘܢ ܡܶܛܽܠ ܕܡܳܪܝܳܐ ܐܳܙܶܠ ܩܕ݂ܳܡܰܝܟܽܘܢ: ܘܰܡܟܰܢܫܳܢܟ݂ܽܘܢ ܐܰܠܳܗܶܗ ܕܺܝܣܪܳܐܶܝܠ.
Isa 52:13 ܗܳܐ ܡܶܣܬܰܟܰܠ ܥܰܒܕܝ. ܘܡܶܬ݁ܬ݁ܪܺܝܡ: ܘܡܶܫܬܰܩܰܠ: ܘܡܶܬ݂ܥܰܠܶܐ ܛܳܒ.
Isa 52:14 ܐܰܝܟ݂ ܕܢܶܬ݂ܡܗܽܘܢ ܥܠܰܘܗ̱ܝ ܣܰܓܺܝ̈ܐܶܐ ܗܳܟ݂ܰܢܳܐ ܡܚܰܒܰܠ ܚܶܙܘܶܗ ܡ̣ܶܢ ܕܓܰܒܪܳܐ: ܘܩܽܘܒܳܠܠܶܗ ܡ̣ܶܢ ܕܰܒܢܰܝ̈ܢܳܫܳܐ.
Isa 52:15 ܗܳܢܳܐ ܡܕܰܟܶܐ ܥܰܡ̈ܡܶܐ ܣܰܓܺܝ̈ܐܶܐ: ܘܰܥܠܰܘܗܝ ܢܶܐܚܕܽܘܢ ܡܰܠ̈ܟܶܐ ܦܽܘܡܗܽܘܢ ܡܶܛܽܠ ܕܰܕ݂ܠܳܐ ܐܶܬ݂ܶܐܡܰܪ ܠܗܽܘܢ ܚܙܰܘ: ܘܰܕ݂ܠܳܐ ܫܡܰܥܘ ܐܶܣܬܰܟܰܠܘ.
Isa 53:1 ܡܰܢ ܗܰܝܡܶܢ ܠܫܶܡܥܰܢ. ܘܰܕ݂ܪܳܥܶܗ ܕܡܳܪܝܳܐ ܠܡܰܢ ܐܶܬ݂ܓܠܺܝ.
Isa 53:2 ܣܠܶܩ ܐܰܝܟ݂ ܝܰܠܽܘܕ݂ܳܐ ܩܕ݂ܳܡܰܘܗܝ: ܘܰܐܝܟ݂ ܥܶܩܳܪܳܐ ܡ̣ܶܢ ܐܰܪܥܳܐ ܨܗܺܝܬ݂ܳܐ ܠܰܝܬ݁ ܗ̱ܘܳܐ ܠܶܗ ܚܶܙܘܳܐ: ܘܠܳܐ ܙܺܝܘܳܐ ܘܰܚܙܰܝܢܳܝܗܝ ܕܠܰܝܬ݁ ܗ̱ܘܳܐ ܠܶܗ ܚܶܙܘܳܐ ܘܕܰܓܶܠܢܳܝܗܝ.
Isa 53:3 ܫܺܝܛܳܐ ܘܡܰܟܺܝܟܳܐ ܕܐ̱ܢܳܫܳܐ: ܓܰܒܪܳܐ ܗ̱ܘ̣ ܕܟܺܐܒ̈ܶܐ: ܘܝܳܕܰܥ ܚܰܫ̈ܶܐ. ܐܰܦܢܺܝܢ ܐܰܦܶܝ̈ܢ ܡܶܢܶܗ. ܘܫܳܛܢܳܝܗܝ ܘܠܳܐ ܚܫܰܒܢܳܝܗܝ.
Isa 53:4 ܫܰܪܺܝܪܳܐܺܝܬ݂ ܚܰܫܰܝ̈ܢ ܗܽܘ ܣܰܝܒܰܪ ܘܟܺܐܒܰܝ̈ܢ ܗܽܘ ܣܒܰܠ. ܘܰܚܢܰܢ ܚܫܰܒܢܳܝܗܝ ܟܬ݂ܺܝܫܳܐ: ܘܰܡܡܰܚܝܳܐ ܕܰܐ‌ܠܳܗܳܐ: ܘܰܡܡܰܟܟ݂ܳܐ.
Isa 53:5 ܗܽܘ ܡܶܬܩܛܶܠ ܡܶܛܽܠ ܚܛܳܗܰܝ̈ܢ. ܘܡܶܬ݂ܡܰܟܰܟ݂ ܡܶܛܽܠ ܥܳܘܠܰܢ ܡܰܪܽܕܘܬ݂ܳܐ ܕܰܫܠܳܡܰܢ ܥܠܰܘܗ̱ܝ. ܘܰܒܫܽܘܡܬܶܗ ܢܶܬ݂ܰܐܣܶܐ.
Isa 53:6 ܟܽܠܰܢ ܐܰܝܟ݂ ܥܳܢ̈ܳܐ ܛܥܰܝܢ. ܘܐ̱ܢܳܫ ܠܣܶܛܪܶܗ ܦܢܰܝܢ ܘܡܳܪܝܳܐ ܐܰܦܓܰܥ ܒܶܗ ܚܛܳܗ̈ܶܐ ܕܟ݂ܽܠܰܢ.
Isa 53:7 ܩܪܶܒ ܘܶܐܬ݂ܡܰܟܰܟ݂: ܘܠܳܐ ܦܬܰܚ ܦܽܘܡܶܗ. ܐܰܝܟ݂ ܐܶܡܪܶܐ ܠܢܶܟ݂ܣܬ݂ܳܐ ܐܶܬ݁ܕܰܒܰܪ. ܘܰܐܝܟ݂ ܢܶܩܝܳܐ ܩܕ݂ܳܡ ܓܳܙܽܘܙܳܐ ܫܰܬ݂ܺܝܩ ܗ̱ܘܳܐ: ܘܠܳܐ ܦܬܰܚ ܦܽܘܡܶܗ.
Isa 53:8 ܘܡ̣ܶܢ ܚܒܽܘܫܝܳܐ ܘܡ̣ܶܢ ܕܺܝܢܳܐ ܐܶܬ݁ܕ̇ܒܰܪ ܘܕ݂ܳܪܶܗ ܡܰܢܘ ܢܶܫܬܰܥܶܐ. ܡܶܛܽܠ ܕܶܐܬ݂ܓܰܙܰܪ ܡ̣ܶܢ ܐܰܪܥܳܐ ܕܚܰܝ̈ܶܐ: ܘܡ̣ܶܢ ܥܳܘ̈ܳܠܶܐ ܕܥܰܡܝ ܩܪܶܒܘ ܠܶܗ.
Isa 53:9 ܝܰܗܒ ܪܰܫܺܝܥܳܐ ܩܰܒܪܶܗ: ܘܥܰܬ݁ܺܝܪܳܐ ܒܡܰܘܬ݁ܶܗ ܥܰܠ ܕܠܳܐ ܥܒܰܕ݂ ܥܰܘܠܳܐ: ܘܠܰܝܬ݁ ܢܶܟ݂ܠܳܐ ܒܦܽܘܡܶܗ.
Isa 53:10 ܘܡܳܪܝܳܐ ܨܒܳܐ ܕܰܢܡܰܟܟ݂ܺܝܘܗܝ ܘܢܰܚܫܺܝܘܗܝ ܐܶܬ݁ܬ݁ܣܺܝܡ ܚܛܳܗܳܐ ܒܢܰܦܫܶܗ. ܕܢܶܚܙܶܐ ܙܰܪܥܳܐ: ܘܢܰܓܰܪ ܝܰܘ̈ܡܳܬܳܐ. ܘܨܶܒܝܳܢܶܗ ܕܡܳܪܝܳܐ ܒܺܐܝܕܶܗ ܢܰܨܠܰܚ.
Isa 53:11 ܘܡ̣ܶܢ ܥܰܡܠܳܐ ܕܢܰܦܫܶܗ ܢܶܚܙܶܐ: ܘܰܢܣܰܒܰܥ ܒܺܝܕܰܥܬ݂ܳܐ: ܘܰܢܙܰܟܐ ܠܙܰܕܺܝ̈ܩܶܐ. ܥܰܒܕܳܐ ܗ̱ܘ̣ ܕܣܰܓܺܝ̈ܐܶܐ. ܘܰܚܛܳܗܰܝ̈ܗܽܘܢ ܗܽܘ ܢܶܣܒܽܘܠ.
Isa 53:12 ܡܶܛܽܠ ܗܳܢܳܐ ܐܶܦܰܠܓܺܝܘܗܝ ܒܣܰܓܺܝ̈ܐܶܐ. ܘܰܠܥܰܫܺܝ̈ܢܶܐ ܢܦܰܠܶܓ ܒܶܙܬ݂ܳܐ. ܚܠܳܦ ܕܰܫܕ݂ܳܐ ܢܰܦ݂ܫܶܗ ܠܡܰܘܬܳܐ: ܘܥܰܡ ܥܳܘ̈ܳܠܶܐ ܐܶܬ݂ܡܢܺܝ ܘܗܽܘ ܚܛܳܗ̈ܶܐ ܕܣܰܓܺܝ̈ܐܶܐ ܫܩܰܠ: ܘܰܒܥܳܘ̈ܳܠܶܐ ܦܓܰܥ.
Isa 54:1 ܫܰܒܰܚܝ ܥܩܰܪܬ݂ܳܐ ܕܠܳܐ ܝܶܠܕܰܬ ܘܶܐܬ݂ܦܰܨܚܝ ܒܬܶܫܒܽܘܚܬܳܐ: ܘܕ݂ܽܘܨܝ ܠܳܐ ܚܰܒܠܰܬ. ܡܶܛܽܠ ܕܰܣܓܺܝܘ ܒܢܶܝ̈ܗ̇ ܕܨܳܕ݂ܺܝܬ݂ܳܐ: ܝܰܬ݁ܺܝܪ ܡ̣ܶܢ ܒܢܶܝ̈ܗ̇ ܕܰܒܥܺܝܠܬܳܐ: ܐܳܡܰܪ ܡܳܪܝܳܐ.
Isa 54:2 ܐܰܦܬܳܝ ܐܰܬ݂ܪܳܐ ܕܡܰܫܟܢܰܝ̈ܟܝ. ܘܝܳܖ̈ܺܝܥܳܬ݂ܳܐ ܕܡܰܫܟܢܰܝ̈ܟܝ ܡܬ݂ܽܘܚܝ: ܘܠܳܐ ܬܚܽܘܣܺܝܢ. ܐܰܘܪܶܟ݂ܝ ܛܽܘܢܒܰܝ̈ܟܝ ܘܣܶܟܰܝ̈ܟܝ ܫܰܪܰܪܝ.
Isa 54:3 ܡܶܛܽܠ ܕܰܠܝܰܡܺܝܢܳܐ ܘܰܠܣܶܡܳܠܳܐ ܬܶܣܓܺܝܢ. ܘܙܰܪܥܶܟ݂ܝ ܢܺܐܪܰܬ݂ ܥܰܡ̈ܡܶܐ. ܘܩܽܘܖ̈ܝܳܐ ܕܨܳܕ݂̈ܝܳܢ ܢܰܘܬ݁ܒܽܘܢ.
Isa 54:4 ܠܳܐ ܬܶܕ݂ܚܠܺܝܢ ܡܶܛܽܠ ܕܠܳܐ ܒܳܗܬܰܬ݁ܝ. ܘܠܳܐ ܬܶܬܟ݂ܰܣܶܝܢ: ܡܶܛܽܠ ܕܠܳܐ ܡܰܚܦܪܰܬ݁ܝ. ܡܶܛܽܠ ܕܒܶܗܬ݁ܬ݂ܳܐ ܕܛܰܠܝܽܘܬܶܟ݂ܝ ܬܶܛܥܶܝܢ: ܘܚܶܣܕܳܐ ܕܰܐܪܡܠܽܘܬܶܟ݂ܝ ܬܽܘܒ ܠܳܐ ܬܶܬ݁ܕܰܟ݂ܪܺܝܢ.
Isa 54:5 ܡܶܛܽܠ ܕܡܳܪܶܟ݂ܝ ܥܳܒܶܕ݂ ܠܶܟ݂ܝ ܗܳܟ݂ܰܢܳܐ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܘܦܳܪܽܘܩܶܟ݂ܝ ܩܰܕ݁ܺܝܫܳܐ ܕܺܝܣܪܳܐܶܝܠ. ܐܰ‌ܠܳܗܳܐ ܕܟ݂ܽܠܳܗ̇ ܐܰܪܥܳܐ ܢܶܬ݂ܩܪܶܐ.
Isa 54:6 ܡܶܛܽܠ ܕܰܐܝܟ݂ ܕܠܰܐ̱ܢܬ݁ܬ݂ܳܐ ܫܒܺܝܩܬܳܐ ܘܥܰܝ݂ܝ݂ܩܰܬ݂ ܪܽܘܚܳܐ ܩܪܳܟ݂ܝ ܡܳܪܝܳܐ ܘܰܐܝܟ݂ ܐܰܢ̱ܬ݁ܬ݂ ܛܰܠܝܽܘܬ݂ܳܐ ܕܡܶܫܬܰܒܩܳܐ: ܐܳܡܰܪ ܐܰܠܳܗܶܟ݂ܝ.
Isa 54:7 ܒܪܽܘܓܙܳܐ ܙܥܽܘܪܳܐ ܫܒܰܩܬ݁ܶܟ݂ܝ: ܘܰܒܖ̈ܰܚܡܰܝ ܣܰܓܺܝ̈ܐܶܐ ܐܶܟܰܢܫܶܟܝ.
Isa 54:8 ܒܪܽܘܓܙܳܐ ܪܰܒܳܐ ܐܰܦܢܺܝܬ݂ ܐܰܦܰܝ̈ ܡܶܢܶܟ݂ܝ. ܘܰܒܖ̈ܰܚܡܰܝ ܕܰܠܥܳܠܰܡ ܪܰܚܡܶܬ݂ ܥܠܰܝܟܝ: ܐܳܡܰܪ ܡܳܪܝܳܐ ܦܳܪܽܘܩܶܟ݂ܝ.
Isa 54:9 ܗܳܕܶܐ ܐܰܝܟ݂ ܝܰܘ̈ܡܳܬܳܐ ܗ̱ܝ ܠܺܝ ܕܢܽܘܚ: ܕܺܝܡܺܝܬ݂ ܕܠܳܐ ܢܶܥܒܪܽܘܢ ܬܽܘܒ ܡܰܝ̈ܳܐ ܕܢܽܘܚ ܥܰܠ ܐܰܪܥܳܐ. ܗܳܟ݂ܰܢܳܐ ܝܺܡܺܝܬ݂ ܕܠܳܐ ܐܶܪܓܰܙ ܥܠܰܝܟܝ: ܘܠܳܐ ܐܶܟ݂ܐܶܐ ܒܟܶܝ.
Isa 54:10 ܡܶܛܽܠ ܕܛܽܘܖ̈ܶܐ ܢܶܬ݂ܡܰܟܟܽܘܢ: ܘܖ̈ܳܡܳܬ݂ܳܐ ܢܶܬ݂ܖ̈ܰܟܢܳܢ. ܘܛܰܝܒܽܘܬ݂ܝ ܡܶܢܶܟܝ ܠܳܐ ܬܶܥܒܰܪ. ܘܰܩܝܳܡܳܐ ܕܰܫܠܳܡܶܟܝ ܠܳܐ ܢܶܥܒܰܪ: ܐܳܡܰܪ ܡܳܪܝܳܐ ܡܪܰܚܡܳܢܳܐ.
Isa 54:11 ܡܡܰܟܰܟ݂ܬܳܐ ܘܰܡܥܰܠܥܰܠܬܳܐ ܕܠܳܐ ܐܶܬ݂ܒܰܝܐܰܬ. ܗܳܐ ܐܶܢܳܐ ܥܳܒܶܕ݂ ܐ̱ܢܳܐ: ܟܺܐܦܰܝ̈ܟܝ ܒܶܖ̈ܽܘܠܶܐ. ܘܰܐܬ݂ܩܶܢ ܫܶܬܶܐܣܰܝ̈ܟܝ ܒܟܺܐܦ̈ܶܐ ܕܣܰܦܺܝܠܳܐ.
Isa 54:12 ܘܶܐܒܢܶܐ ܐܶܣܰܝ̈ܟܝ ܒܟܺܐܦ̈ܶܐ ܕܺܐܝܳܣܦܳܘܢ: ܘܬܰܖ̈ܥܰܝܟܝ ܒܟܺܐܦ̈ܶܐ ܕܰܩܪܽܘܣܛܶܠܳܘܣ: ܘܰܬ݂ܚܽܘܡܰܝ̈ܟܝ ܒܟܺܐܦ̈ܶܐ ܓܰܒܝܳܬ݂ܳܐ.
Isa 54:13 ܘܟܽܠܗܽܘܢ ܒܢܰܝ̈ܟܝ ܢܶܠܦܽܘܢܳܢܝ. ܘܢܶܣܓܶܐ ܫܠܳܡܳܐ ܕܰܒܢܰܝ̈ܟܝ.
Isa 54:14 ܘܰܒܙܰܕܺܝܩܽܘܬܳܐ ܬܶܬ݂ܩܢܶܝܢ. ܐܶܬ݂ܪܰܚܰܩܝ ܡ̣ܶܢ ܥܫܽܘܩܝܳܐ: ܡܶܛܽܠ ܕܠܳܐ ܬܶܕ݂ܚܠܺܝܢ. ܘܡ̣ܶܢ ܬܒܳܪܳܐ: ܡܶܛܽܠ ܕܠܳܐ ܩܳܪܶܒ ܠܶܟ݂ܝ.
Isa 54:15 ܘܟ݂ܽܠ ܕܡܶܬ݂ܦܢܶܝܢ ܡ̣ܶܢ ܐܺܝܕܰܝ̈: ܢܶܥܠܽܘܢ ܠܶܟ݂ܝ. ܘܬܶܗܘܶܝܢ ܒܶܝܬ݂ ܓܰܘܣܳܐ ܠܥܳܡܽܘܖ̈ܰܝܟܝ.
Isa 54:16 ܗܳܐ ܐܶܢܳܐ ܒܪܺܝܬ݂ ܐܽܘܡܳܢܳܐ ܕܢܳܦܰܚ ܒܢܽܘܪܳܐ ܡܰܦܽܘܚܳܐ: ܘܓܳܡܰܪ ܡܳܐܢܳܐ ܠܰܥܒܕܶܗ. ܘܶܐܢܳܐ ܒܪܺܝܬ݂ ܡܚܰܒܠܳܢܳܐ ܠܰܡܚܰܒܳܠܘ.
Isa 55:1 ܐܳܘܝ ܟܽܠ ܕܰܨܗܶܝܢ: ܙܶܠܘ ܠܡܰܝ̈ܳܐ: ܕܠܰܝܬ݁ ܠܶܗ ܟܶܣܦܳܐ. ܙܶܠܘ ܡܽܘܪܘ: ܘܰܐܟ݂ܽܘܠܘ ܕܠܳܐ ܟܶܣܦܳܐ: ܘܰܕ݂ܠܳܐ ܕܡܺܝ̈ܢ: ܚܰܡܪܳܐ ܘܚܰܠܒܳܐ.
Isa 55:2 ܠܡܳܐ ܬܳܩܠܺܝܢ ܐ̱ܢܬ݁ܽܘܢ ܟܶܣܦܳܐ ܕܠܳܐ ܠܠܰܚܡܳܐ: ܘܠܶܐܘܰܬ݂ܟܽܘܢ ܕܠܳܐ ܠܡܶܣܒܰܥ ܫܽܘܡܥܽܘܢܝ ܡܶܫܡܰܥ: ܘܬܶܐܟ݂ܠܽܘܢ ܛܳܒ̈ܳܬ݂ܳܐ. ܘܬܶܬ݂ܦܰܢܰܩ ܢܰܦܫܟܽܘܢ ܒܕ݂ܽܘܗܳܢܳܐ.
Isa 55:3 ܨܠܰܘ ܐܶܕ݂ܢܰܝ̈ܟܽܘܢ: ܘܬ݂ܰܘ ܠܘܳܬ݂ܝ ܫܽܘܡܥܽܘܢܝ ܘܬܶܚܶܐ ܢܰܦܫܟܽܘܢ. ܘܰܐܩܽܝܡ ܠܟ݂ܽܘܢ ܩܝܳܡܳܐ ܕܥܳܠܰܡ: ܛܰܝܒܽܘܬܶܗ ܕܕܰܘܺܝܕ݂ ܡܗܰܝܡܰܢܬܳܐ.
Isa 55:4 ܗܳܐ ܣܳܗܕܳܐ ܠܥܰܡ̈ܡܶܐ ܝܰܗܒܬܳܟ݂: ܫܰܠܺܝܛܳܐ ܘܰܡܕܰܒܪܳܢܳܐ ܠܐܶܡ̈ܘܳܬ݂ܳܐ.
Isa 55:5 ܕܬܶܩܪܶܐ ܥܰܡ̈ܡܶܐ ܕܠܳܐ ܝܺܕܰܥܬ݁. ܘܥܰܡ̈ܡܶܐ ܕܠܳܐ ܝܳܕ݂ܥܺܝܢ ܠܳܟ݂ ܠܘܳܬܳܟ݂ ܢܶܪܗܛܽܘܢ. ܡܶܛܽܠ ܡܳܪܝܳܐ ܐܰܠܳܗܳܟ݂: ܘܩܰܕ݁ܺܝܫܳܐ ܕܺܝܣܪܳܐܶܝܠ ܕܫܰܒܚܳܟ݂.
Isa 55:6 ܒܥܰܘ ܠܡܳܪܝܳܐ. ܘܡܳܐ ܕܶܐܫܟܰܚܬ݁ܽܘܢܳܝܗܝ: ܩܪܰܐܗܝ.
Isa 55:7 ܘܡܳܐ ܕܰܩܪܶܒ: ܢܶܫܒܽܘܩ ܚܰܛܳܝܳܐ ܐܽܘܪܚܶܗ: ܘܓܰܒܪܳܐ ܥܳܘܳܠܳܐ ܬܰܪܥܺܝܬܶܗ. ܘܢܶܬ݂ܦܢܶܐ ܠܘܳܬ݂ܝ: ܘܶܐܪܰܚܶܡ ܥܠܰܘܗ̱ܝ: ܘܰܠܘܳܬ݂ ܐܰܠܳܗܰܢ ܕܡܰܣܓܶܐ ܠܡܶܫܒܰܩ.
Isa 55:8 ܡܶܛܽܠ ܕܬܰܖ̈ܥܝܳܬ݂ܝ ܠܳܐ ܗ̱ܘܰܝ̈ ܐܰܝܟ݂ ܬܰܖ̈ܥܝܳܬ݂ܟ݂ܽܘܢ. ܐܘܖ̈ܚܳܬ݂ܝ ܠܳܐ ܗ̱ܘܰܝ̈ ܐܰܝܟ݂ ܐܽܘܖ̈ܚܳܬ݂ܟ݂ܽܘܢ: ܐܳܡܰܪ ܡܳܪܝܳܐ.
Isa 55:9 ܡܶܛܽܠ ܕܰܐܝܟ݂ ܕܪܳܡܺܝܢ ܫܡܰܝܳܐ ܡ̣ܶܢ ܐܰܪܥܳܐ: ܗܳܟ݂ܰܢܳܐ ܖ̈ܳܡܳܢ ܐܽܘܖ̈ܚܳܬ݂ܝ ܡ̣ܶܢ ܐܽܘܖ̈ܚܳܬ݂ܟ݂ܽܘܢ. ܘܬܰܖ̈ܥܝܳܬ݂ܝ ܡ̣ܶܢ ܬܰܖ̈ܥܝܳܬ݂ܟ݂ܽܘܢ.
Isa 55:10 ܡܶܛܽܠ ܕܰܐܝܟܰܢܳܐ ܕܳܢܚܶܬ݂ ܡܶܛܪܳܐ ܘܬܰܠܓܳܐ ܡ̣ܶܢ ܫܡܰܝܳܐ: ܘܰܠܬܰܡܳܢ ܠܳܐ ܗܳܦܶܟ݂: ܐܶܠܳܐ ܡܰܪܘܶܐ ܠܰܐܪܥܳܐ: ܘܡܰܘܠܶܕ݂ ܠܳܗ̇: ܘܡܰܘܥܶܐ ܠܳܗ̇: ܘܝܳܗܶܒ ܙܰܪܥܳܐ ܠܙܳܪܽܘܥܳܐ: ܘܠܰܚܡܳܐ ܠܡܶܐܟ݂ܽܘܠܬܳܐ.
Isa 55:11 ܗܳܟ݂ܰܢܳܐ ܢܶܗܘܶܐ ܦܶܬ݂ܓܳܡܝ ܕܰܢܦܰܩ ܡ̣ܶܢ ܦܽܘܡܝ: ܘܠܳܐ ܢܶܗܦܽܘܟ݂ ܠܘܳܬ݂ܝ ܣܪܺܝܩܳܐܺܝܬ݂: ܐܶܠܳܐ ܐܶܢ ܥܒܰܕ݂ ܡܶܕܶܡ ܕܨܳܒܐ ܐ̱ܢܳܐ: ܘܫܰܠܶܡ ܕܫܰܕܰܪܬܶܗ.
Isa 55:12 ܡܶܛܽܠ ܕܰܒܚܰܕ݂ܽܘܬ݂ܳܐ ܬܶܦܩܽܘܢ: ܘܒܰܫܠܳܡܳܐ ܬܺܐܙܽܠ̱ܘܢ ܘܛܽܘܖ̈ܶܐ ܘܖ̈ܳܡܳܬ݂ܳܐ ܢܶܬ݂ܦܰܨܚܽܘܢ ܩܕ݂ܳܡܝܟܽܘܢ. ܘܬܶܫܒܽܘܚܬܳܐ ܕܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܢܶܩܫܽܘܢ ܟܰܦܳܐ.
Isa 55:13 ܚܠܳܦ ܚܳܓܬ݂ܳܐ ܬܺܐܥܶܐ ܒܪܽܘܬ݂ܳܐ ܘܰܚܠܳܦ ܨܳܬ݂ܪܳܐ ܢܺܐܥܶܐ ܐܳܣܳܐ. ܘܢܶܗܘܶܐ ܠܡܳܪܝܳܐ ܠܰܫܡܳܐ: ܘܠܳܐܬܳܐ ܕܰܠܥܳܠܰܡ ܕܠܳܐ ܓܳܡܪܳܐ.
Isa 56:1 ܗܳܟ݂ܰܢܳܐ ܐܳܡܰܪ ܡܳܪܝܳܐ. ܛܰܪܘ ܕܺܝܢܳܐ ܘܰܥܒܶܕ݂ܘ ܙܰܕܺܝܩܽܘܬܳܐ. ܡܶܛܽܠ ܕܩܰܪܺܝܒܽ ܗ̱ܘ ܦܽܘܪܩܳܢܝ ܠܡܶܐܬ݂ܳܐ: ܘܙܰܕܺܝܩܽܘܬ݂ܝ ܠܡܶܬ݂ܓܠܳܝܽܘ.
Isa 56:2 ܛܽܘܒܰܘܗܝ ܠܓܰܒܪܳܐ ܕܢܶܥܒܶܕ݂ ܗܳܕܶܐ: ܘܒܰܪܢܳܫܳܐ ܕܢܶܬ݂ܚܰܝܰܠ ܒܳܗ̇. ܘܢܶܛܰܪ ܐܳܦ ܫܰܒܬ݂ܳܐ ܕܠܳܐ ܢܰܚܠܺܝܗ̇ ܘܢܶܛܰܪ ܐܺܝܕܰܘ̈ܗܝ ܕܠܳܐ ܢܶܥܒܶܕ݂ ܕܒܺܝܫ.
Isa 56:3 ܘܠܳܐ ܢܺܐܡܰܪ ܒܰܪ ܢܽܘܟ݂ܖ̈ܳܝܶܐ ܕܡܶܬ݂ܠܳܘܶܐ ܠܡܳܪܝܳܐ: ܕܡܶܦܪܰܫ ܦܳܪܶܫ ܠܺܝ ܡܳܪܝܳܐ ܡ̣ܶܢ ܥܰܡܶܗ. ܘܠܳܐ ܢܺܐܡܰܪ ܡܗܰܝܡܢܳܐ: ܕܩܰܝܣܳܐ ܐ̱ܢܳܐ ܝܰܒܺܝܫܳܐ.
Isa 56:4 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܰܡܗܰܝܡ̈ܢܶܐ ܕܢܳܛܪܺܝܢ ܫܰܒܰܝ̈: ܘܓܳܒܶܝܢ ܡܶܕܶܡ ܕܨܳܒܶܐ ܐ̱ܢܳܐ: ܘܡܶܬ݂ܚܰܝܠܺܝܢ ܒܰܩܝܳܡܝ.
Isa 56:5 ܐܶܬ݁ܶܠ ܠܗܽܘܢ ܒܒܰܝܬ݁ܝ ܘܰܒܫܽܘܖ̈ܳܝ ܐܰܬ݂ܪܳܐ. ܘܰܫܡܳܐ ܕܛܳܒ ܡ̣ܶܢ ܒܢܰܝ̈ܳܐ ܘܡ̣ܶܢ ܒ̈ܢܳܬ݂ܳܐ: ܫܡܳܐ ܕܰܠܥܳܠܰܡ ܐܶܬ݁ܶܠ ܠܗܽܘܢ ܕܠܳܐ ܓܳܡܰܪ.
Isa 56:6 ܘܠܰܒܢܰܝ̈ ܢܽܘܟ݂ܖ̈ܳܝܶܐ ܕܡܶܬ݂ܠܰܘܶܝܢ ܠܡܳܪܝܳܐ ܠܰܡܫܰܡܳܫܽܘܬ݂ܶܗ: ܘܰܠܡܶܪܚܰܡ ܫܡܶܗ ܕܡܳܪܝܳܐ: ܘܰܕ݂ܢܶܗܘܽܘܢ ܠܶܗ ܥܰܒ̈ܕܶܐ. ܟܽܠ ܕܢܳܛܰܪ ܫܰܒܬ݂ܳܐ ܕܠܳܐ ܢܰܚܠܺܝܗ̇: ܘܡܶܬ݂ܚܰܠܺܝܢ ܒܰܩܝܳܡܝ.
Isa 56:7 ܐܰܝܬ݁ܶܐ ܐܶܢܽܘܢ ܠܛܽܘܪܝ ܩܰܕܺܝܫܳܐ ܘܶܐܚܰܕ݂ܶܐ ܐܶܢܽܘܢ ܒܒܰܝܬܳܐ ܕܰܨܠܽܘܬ݂ܝ ܥܳܠܰܘ̈ܳܬ݂ܗܽܘܢ ܘܕܶܒܚܰܝ̈ܗܽܘܢ ܠܨܶܒܝܳܢܳܐ ܠܡܰܕ݂ܒܰܚܝ. ܡܶܛܽܠ ܕܒܰܝܬ݁ܝ: ܒܶܝܬ݂ ܨܠܽܘܬ݂ܳܐ ܢܶܬ݂ܩܪܶܐ: ܠܟܽܠܗܽܘܢ ܥܰܡ̈ܡܶܐ.
Isa 56:8 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܕܰܡܟܰܢܶܫ ܠܰܡܒܰܕܖ̈ܶܐ ܕܺܝܣܪܳܐܶܝܠ: ܬܽܘܒ ܐܶܟܰܢܶܫ ܥܠܰܘܗ̱ܝ ܠܰܡܟܰܢ̈ܫܶܐ.
Isa 56:9 ܟܽܠ ܚܰܝܽܘܬ݂ܳܐ ܕܕܰܒܪܳܐ: ܬܳܝ ܐܰܟ݂ܽܘܠܝ ܠܟ݂ܽܠܳܗ̇ ܚܰܝܽܘܬ݂ܳܐ ܕܥܳܒܳܐ.
Isa 56:10 ܚܳܙܶܝܢ ܟܽܠܗܽܘܢ ܥܘܺܝܖ̈ܶܐ ܘܠܳܐ ܝܳܕ݂ܥܺܝܢ. ܟܽܠܗܽܘܢ ܟܰܠ̈ܒܶܐ ܐܶܢܽܘܢ ܦܺܐܩ̈ܶܐ: ܘܠܳܐ ܡܶܫܟܺܚܝܢ ܠܡܶܒܰܚ. ܚܳܙܶܝܢ ܘܕ݂ܳܡܟܺܝܢ: ܘܪܳܚܡܺܝܢ ܠܰܡܢܳܡ.
Isa 56:11 ܘܟܰܠ̈ܒܶܐ ܐܶܢܽܘܢ ܕܝܰܥܢܳܐ ܢܰܦܫܗܽܘܢ: ܘܠܳܐ ܝܳܕ݂ܥܺܝܢ ܠܡܶܣܒܰܥ. ܢܶܗܘܽܘܢ ܒܺܝܫܺܝܢ ܘܠܳܐ ܝܳܕ݂ܥܺܝܢ ܣܽܘܟܳܠܳܐ ܟܽܠܗܽܘܢ ܠܽܐܘܪܚܗܽܘܢ ܦܢܰܘ: ܘܐ̱ܢܳܫ ܠܣܶܛܪܶܗ ܘܰܠܓܰܒܶܗ.
Isa 56:12 ܬܰܘ ܢܶܣܰܒ ܚܰܡܪܳܐ: ܘܢܶܣܰܒ ܫܰܟ݂ܪܳܐ ܘܢܶܗܘܶܐ ܐܰܝܟ݂ ܕܝܳܘܡܳܢܳܐ: ܘܢܰܘܬܰܪ ܠܰܢ ܣܽܘܓ݂ܳܐܐ ܕܛܳܒ.
Isa 57:1 : ܗܳܐ ܙܰܕܺܝܩܳܐ ܐܶܒܰܕ݂. ܘܠܰܝܬ݁ ܐ̱ܢܳܫ ܕܡܰܝܬ݁ܶܐ ܥܰܠ ܒܳܠܶܗ. ܘܓܰܒܖ̈ܶܐ ܚܣܰܝ̈ܳܐ ܡܶܬ݂ܟܰܢܫܺܝܢ ܕܠܳܐ ܣܽܘܟܳܠܳܐ: ܡܶܛܽܠ ܕܡ̣ܶܢ ܩܕ݂ܳܡ ܒܺܝܫܬܳܐ ܡܶܬ݂ܟܰܢܰܫ ܙܰܕܺܝܩܳܐ.
Isa 57:2 ܘܢܺܐܬ݂ܳܐ ܫܠܳܡܳܐ: ܘܢܶܬ݁ܬ݁ܢܺܝܚܽܘܢ ܥܰܠ ܡܰܫܟܰܒܗܽܘܢ: ܘܢܺܐܙܽܠ̱ܘܢ ܠܽܘܩܒܰܠܗܽܘܢ.
Isa 57:3 ܘܰܐܢ̱ܬ݁ܽܘܢ ܩܪܽܘܒܘ ܠܟܳܐ: ܒܢܰܝ̈ ܡܡܰܟܰܟ݂ܬܳܐ: ܙܰܪܥܳܐ ܓܰܝܳܪܳܐ ܘܙܰܢܳܝܳܐ.
Isa 57:4 ܥܰܠ ܡܰܢ ܐܶܬ݂ܠܰܥܰܒܬ݁ܘܢ ܘܥܰܠ ܡܰܢ ܦܬܰܚܬ݁ܽܘܢ ܦܽܘܡܟܽܘܢ: ܘܰܐܘܪܶܟ݂ܬ݁ܽܘܢ ܠܶܫܳܢܟܽܘܢ. ܕܗܳܐ ܐܰܢ̱ܬ݁ܽܘܢ ܝܰܠܕܳܐ ܕܥܰܘܠܳܐ: ܘܙܰܪܥܳܐ ܕܰܓܳܠܳܐ.
Isa 57:5 ܕܡܶܬ݂ܒܰܝܰܐܺܝܢ ܒܰܦܬܰܟ݂ܖ̈ܶܐ ܬܚܶܝܬ݂ ܟܽܠ ܐܺܝܠܳܢ ܕܥܳܒܳܐ. ܘܰܢܟܰܣܬ݁ܽܘܢ ܛܠܳܝ̈ܶܐ ܒܢܰܚ̈ܠܶܐ ܬܚܶܝܬ݂ ܫܩܺܝ̈ܦܶܐ ܕܟܺܐܦܳܐ.
Isa 57:6 ܡܢܳܬ݂ܟܶܝ ܘܝܳܪܬ݁ܽܘܬܶܟ݂ܝ ܥܰܡ ܡܢܳܬ݂ܳܐ ܗ̱ܝ ܕܢܰܚ̈ܠܶܐ. ܐܳܦ ܥܠܰܝܗܽܘܢ ܢܰܩܺܝܬ݁ܝ ܢܽܘܩܳܝ̈ܶܐ: ܘܰܐܣܶܩܬ݁ܝ ܩܽܘܪܒܳܢܳܐ. ܥܰܠ ܗܳܠܶܝܢ ܐܶܬ݂ܒܰܝܰܐ.
Isa 57:7 ܥܰܠ ܛܽܘܖ̈ܶܐ ܖ̈ܳܡܶܐ ܘܰܡܫܰܩ̈ܠܶܐ ܥܒܰܕܬ݁ܝ ܡܰܫܟܒܶܟ݂ܝ. ܐܳܦ ܠܬܰܡܳܢ ܣܠܶܩܬ݁ ܠܡܶܕ݂ܒܰܚ ܕܶܒܚ̈ܶܐ.
Isa 57:8 ܘܒܶܣܬܰܪ ܬܰܖ̈ܥܶܐ ܥܰܠ ܦܖ̈ܽܘܣܬ݁ܕܶܐ ܪܫܰܡܬܝ ܕܽܘܟ݂ܪܳܢܶܟ݂ܝ ܡܶܛܽܠ ܕܡ̣ܶܢ ܠܘܳܬ݂ܝ ܓܰܠܺܝܬ݁ܝ ܘܰܣܠܶܩܬ݁ܝ ܘܰܐܪܘܰܚܬ݁ܝ ܡܰܫܟܒܶܟ݂ܝ. ܘܰܗܘܰܝܬ݁ܝ ܠܶܟ݂ܝ ܡܶܢܗܽܘܢ. ܘܰܪܚܶܡܬ݁ܝ ܡܰܫܟܰܒܗܽܘܢ: ܘܰܐܬ݂ܪܳܐ ܚܙܰܝܬ݁ܝ.
Isa 57:9 ܘܶܐܫܬܰܒܰܚܬ݁ܝ ܠܡܰܠ̈ܟܶܐ ܒܡܶܫܚܳܐ. ܘܰܐܣܓܺܝܬ݁ܝ ܒܶܣܡܰܝ̈ܟܝ ܘܫܰܕܰܪܬ݁ܝ ܐܺܝܙܓܰܕܰܝ̈ܟܝ ܠܪܽܘܚܩܳܐ. ܘܶܐܬ݂ܡܰܟܰܟ݂ܬ݁ܝ ܥܕܰܡܳܐ ܠܰܫܝܽܘܠ.
Isa 57:10 ܒܣܽܘܓܐܰܬ݂ ܐܽܘܖ̈ܚܳܬܶܟ݂ܝ ܠܐܰܝܬ݁ܝ ܘܠܳܐ ܐܶܡܰܪܬ݁ܝ ܕܶܐܫܠܶܐ. ܒܚܰܘܒܬ݂ܳܐ ܕܺܐܝܕܰܝ̈ܟܝ ܐܰܫܚܺܝܬ݁ܝ ܡܶܛܽܠ ܗܳܢܳܐ ܠܳܐ ܐܶܬ݂ܟܰܫܰܦܬ݁ܝ.
Isa 57:11 ܡ̣ܶܢ ܡܰܢ ܐܶܬ݂ܪܗܶܒܬ݁ܝ ܘܰܕ݂ܚܶܠܬ݁ܝ. ܕܟܰܕܶܒܬ݁ܝ ܒܺܝ. ܘܠܳܐ ܐܶܬ݁ܕܟܰܪܬ݁ܺܝܢܝ: ܘܠܳܐ ܚܫܰܒܬ݁ܺܝܢܝ ܒܠܶܒܶܟ݂ܝ ܗܳܐ ܐܶܢܳܐ ܗ̱ܘ ܚܰܣܝܳܐ ܕܡ̣ܶܢ ܥܳܠܰܡ. ܘܡܶܢܝ ܠܳܐ ܕܚܶܠܬ݁ܝ.
Isa 57:12 ܐܶܢܳܐ ܐܶܚܳܘܶܐ ܙܰܕܺܝܩܽܘܬ݂ܝ ܘܰܥܒܳܕܰܝ̈ܟܝ ܠܳܐ ܢܰܘܬ݁ܪܽܘܢܶܟ݂ܝ.
Isa 57:13 ܒܰܓܥܳܬܶܟ݂ܝ ܢܦܰܨܽܘܢܶܟ݂ܝ ܐܰܝܠܶܝܢ ܕܡܶܬ݂ܟܰܢܫܺܝܢ ܠܶܟܝ. ܠܟܽܠܗܽܘܢ ܬܶܫܩܽܘܠ ܐܶܢܽܘܢ ܪܽܘܚܳܐ. ܘܬܶܣܰܒ ܐܶܢܽܘܢ ܥܰܠܥܳܠܳܐ ܘܰܐܝܠܶܝܢ ܕܰܡܣܰܒܪܺܝܢ ܒܺܝ: ܢܺܐܪܬ݁ܽܘܢ ܐܰܪܥܳܐ: ܘܢܺܐܪܬ݁ܽܘܢ ܛܽܘܪܝ ܩܰܕ݁ܺܝܫܳܐ.
Isa 57:14 ܘܢܺܐܡܪܽܘܢ ܫܰܦܰܘ ܫܰܦܰܘ: ܦܰܢܰܘ ܐܽܘܪܚܳܐ ܘܰܐܪܺܝܡܘ ܬܽܘܩ̈ܠܳܬ݂ܳܐ ܡ̣ܶܢ ܐܽܘܪܚܶܗ ܕܥܰܡܝ.
Isa 57:15 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܪܰܝܡܳܐ ܘܰܡܫܰܩܠܳܐ: ܕܰܫܪܶܐ ܠܥܳܠܡܺܝܢ: ܘܩܰܕܺܝܫ ܫܡܶܗ: ܡܪܰܝܡܳܐ: ܘܩܰܕܺܝܫ ܡܰܫܪܝܶܗ: ܠܡܰܟܺܝܟ̈ܶܐ ܘܰܠܥܰܝ݂ܝ݂ܰܩܰܝ ܪܽܘܚܳܐ: ܠܡܰܚܳܝܽܘ ܪܽܘܚܳܐ ܕܡܰܟܺܝ̈ܟܶܐ: ܘܰܠܡܰܚܳܝܘ ܠܶܒܳܐ ܕܡܰܟܰܐܒ̈ܶܐ.
Isa 57:16 ܡܶܛܽܠ ܕܠܳܐ ܠܥܳܠܰܡ ܐܳܠܶܡ ܐ̱ܢܳܐ. ܘܠܳܐ ܠܥܳܠܰܡ ܪܳܓܶܙ ܐ̱ܢܳܐ. ܡܶܛܽܠ ܕܪܽܘܚܳܐ ܡ̣ܶܢ ܩܕ݂ܳܡܝ ܢܳܦܩܳܐ ܘܰܢܫܰܡܬ݂ܳܐ ܐܶܢܳܐ ܥܶܒܕܶܬ݂.
Isa 57:17 ܒܥܰܘܠܳܐ ܕܢܶܟ݂ܠܳܗ̇ ܪܶܓܙܶܬ݂ ܘܰܡܚܺܝܬܳܗ̇. ܘܶܐܬ݂ܦܰܢܝܰܬ݂ ܘܪܶܓܙܰܬ݂: ܘܶܐܙܰܠ̱ܬ ܚܢܰܓܬ݂ܳܗ̇ ܒܽܐܘܪܚܳܐ ܕܠܶܒܳܗ̇.
Isa 57:18 ܐܽܘܖ̈ܚܳܬ݂ܳܗ̇ ܚܙܺܝܬ݂: ܘܰܐܣܺܝܬܳܗ̇ ܘܒܰܝܰܐܬܳܗ̇ ܘܦܶܪܥܶܬ݂ ܒܽܘܝܳܐܐ ܠܳܗ̇ ܘܠܰܐܒܺܝ̈ܠܶܝܗ̇.
Isa 57:19 ܒܪܶܐ ܡܰܡܠܠܳܐ ܕܣܶܦ̈ܘܳܬ݂ܳܐ ܫܠܳܡܳܐ: ܫܠܳܡܳܐ: ܠܖ̈ܰܚܺܝܩܶܐ ܘܰܠܩܰܖ̈ܺܝܒܶܐ: ܐܳܡܰܪ ܡܳܪܝܳܐ ܘܰܐܣܶܐ ܐܶܢܽܘܢ.
Isa 57:20 ܘܖ̈ܰܫܺܝܥܶܐ ܐܰܝܟ݂ ܝܰܡܳܐ ܡܶܬ݁ܕܰܠܚܺܝܢ. ܡܶܛܽܠ ܕܫܶܠܝܳܐ ܠܳܐ ܡܶܫܟܚܺܝܢ ܘܗܳܦܟܺܝܢ ܡܰܘ̈ܗܝ ܖ̈ܰܚܫܳܐ ܘܰܣܝܳܢܳܐ. ܠܰܝܬ݁ ܫܠܳܡܳܐ ܠܖ̈ܰܫܺܝܥܶܐ: ܐܳܡܰܪ ܐܰܠܳܗܝ.
Isa 58:1 ܩܪܺܝ ܒܓܰܓܰܪܬܳܟ݂ ܘܠܳܐ ܬܚܽܘܣ ܘܰܐܪܺܝܡ ܩܳܠܳܟ݂ ܐܰܝܟ݂ ܫܺܝܦܽܘܪܳܐ ܘܚܰܘܳܐ ܠܥܰܡܝ ܥܰܘܠܗܽܘܢ: ܘܠܰܕ݂ܒܶܝܬ݂ ܝܰܥܩܽܘܒ ܚܛܳܗܰܝ̈ܗܽܘܢ.
Isa 58:2 ܘܠܺܝ ܒܳܥܶܝܢ ܒܟ݂ܽܠܝܽܘܡ ܘܨܳܒܶܝܢ ܠܡܶܕܰܥ ܐܽܘܖ̈ܚܳܬ݂ܝ: ܐܰܝܟ݂ ܥܰܡܳܐ ܕܰܥܒܰܕ݂ ܙܰܕܺܝܩܽܘܬܳܐ: ܘܠܳܐ ܫܒܰܩ ܕܺܝܢܳܐ ܕܰܐܠܳܗܶܗ. ܫܳܐܠܺܝܢ ܠܺܝ ܕܺܝܢܳܐ ܘܙܰܕܺܝܩܽܘܬ݂ܳܐ: ܨܳܒܶܝܢ ܠܡܶܬ݂ܩܰܪܳܒܽܘ ܠܰܐܠܳܗܳܐ.
Isa 58:3 ܠܡܳܢܳܐ ܨܳܡܢ: ܘܠܳܐ ܚܙܰܝܬ݁ ܘܡܰܟܶܟܢ ܢܰܦܫܰܢ: ܘܠܳܐ ܝܺܕܰܥܬ݁ ܗܳܐ ܒܝܰܘܡܳܐ ܕܨܰܘܡܟܽܘܢ ܥܳܒܕܺܝܬ݁ܽܘܢ ܨܶܒܝܳܢܰܝ̈ܟܽܘܢ: ܘܰܡܩܰܪܒܺܝܢ ܐ̱ܢܬ݁ܽܘܢ ܦܬܰܟ݂ܖ̈ܰܝܟܽܘܢ ܟܽܠܗܽܘܢ.
Isa 58:4 ܗܳܐ ܠܚܶܪܝܳܢܳܐ ܘܰܠܡܰܨܽܘܬ݂ܳܐ ܨܳܝܡܺܝܬ݁ܽܘܢ: ܘܰܠܡܶܡܚܳܐ ܒܰܩܛܺܝܪܳܐ ܕܥܰܘܠܳܐ. ܠܳܐ ܬܨܽܘܡܽܘܢ ܐܰܝܟ݂: ܕܝܳܘܡܳܢܳܐ: ܘܬܰܫܡܥܽܘܢ ܩܳܠܟ݂ܽܘܢ ܒܰܡܪܰܘܡܳܐ.
Isa 58:5 ܗܳܢܰܘ ܨܰܘܡܰܐ ܕܰܓܒܶܝܬ݂: ܕܢܰܡܶܟ ܐ̱ܢܳܫ ܢܰܦܫܶܗ. ܘܢܶܟܽܘܦ ܨܰܘܪܶܗ ܐܰܝܟ݂ ܟܪܽܘܠܳܐ ܘܣܰܩܳܐ ܘܩܶܛܡܳܐ ܡܳܐܶܟ ܠܶܗ. ܠܗܳܢܳܐ ܬܶܩܪܽܘܢ ܨܰܘܡܳܐ: ܘܝܰܘܡܳܐ ܕܨܶܒܝܳܢܶܗ ܕܡܳܪܝܳܐ.
Isa 58:6 ܗܳܢܰܘ ܨܰܘܡܳܐ ܕܰܓܒܶܝܬ݂: ܕܬܶܫܪܶܐ ܩܶܛܖ̈ܶܐ ܕܥܰܘܠܳܐ: ܘܰܬ݂ܦܰܣܶܩ ܡܶܐܣܰܖ̈ܝܳܬ݂ܳܐ ܕܢܶܟ݂ܠܳܐ. ܘܬܶܫܪܶܐ ܟܒܺܝ̈ܫܶܐ ܠܚܺܐܪܽܘܬ݂ܳܐ ܘܟܽܠܗܶܝܢ ܡܶܐܣܰܖ̈ܝܳܬ݂ܳܐ ܬܶܦܣܩܽܘܢ.
Isa 58:7 ܘܬܶܩܨܶܐ ܠܰܚܡܳܟ݂ ܠܟܰܦܢܳܐ. ܘܠܰܐܟ݂ܣܢܳܝܳܐ ܬܰܥܶܠ ܠܒܰܝܬܳܟ݂ ܟܰܕ݂ ܬܶܚܙܶܐ ܥܰܪܛܶܠܳܝܳܐ: ܘܰܬ݂ܟܰܣܶܝܘܗܝ ܘܠܳܐ ܬܰܗܡܶܐ ܡ̣ܶܢ ܒܰܪ ܒܶܣܪܳܟ݂.
Isa 58:8 ܗܳܝܕܶܝܢ ܢܶܬ݂ܦܬܰܚ ܢܽܘܗܪܳܟ݂ ܐܰܝܟ݂ ܨܰܦܪܳܐ. ܘܙܰܕܺܝܩܽܘܬ݂ܳܟ݂ ܒܰܥܓܰܠ ܬܶܕ݂ܢܰܚ. ܘܬܺܐܙܰܠ ܩܕ݂ܳܡܰܝܟ ܙܰܕܺܝܩܽܘܬ݂ܳܟ݂. ܘܺܐܝܩܳܪܶܗ ܕܡܳܪܝܳܐ ܢܟܰܢܫܳܟ݂.
Isa 58:9 ܗܳܝܕܶܝܢ ܬܶܩܪܶܐ: ܘܢܶܥܢܶܝܟ݂ ܡܳܪܝܳܐ. ܘܬܶܓܥܶܐ: ܘܢܺܐܡܰܪ ܗܳܐ ܐܶܢܳܐ ܐܶܢ ܬܰܥܒܰܪ ܡ̣ܶܢ ܓܰܘܳܟ݂ ܢܶܟ݂ܠܳܐ: ܘܬܶܫܪܶܐ ܠܰܟ݂ܒܺܝ̈ܫܶܐ ܘܡ̣ܶܢ ܡܰܡܠܠܳܐ ܕܰܓܳܠܳܐ ܬܰܪܚܶܩ.
Isa 58:10 ܘܬܶܬ݁ܶܠ ܠܰܚܡܳܟ݂ ܠܟܰܦܢܳܐ. ܘܰܬ݂ܣܰܒܰܥ ܢܰܦܫܳܟ݂ ܕܟܰܦܢܳܐ: ܢܶܕ݂ܢܰܚ ܢܽܘܗܪܳܟ݂ ܒܚܶܫܽܘܟ݂ܳܐ: ܘܚܶܫܽܘܟ݂ܳܐ ܐܰܝܟ݂ ܛܰܗܪܳܐ.
Isa 58:11 ܘܰܢܕܰܒܪܳܟ݂ ܡܳܪܝܳܐ ܐܰܡܺܝܢܳܐܺܝܬ݂ ܘܰܢܣܰܒܰܥ ܢܰܦܫܳܟ݂ ܒܕ݂ܽܘܗܳܢܳܐ. ܘܢܰܫܰܪ ܓܰܖ̈ܡܰܝܟ ܘܬܶܗܘܶܐ ܐܰܝܟ݂ ܦܰܪܕܰܝܣܳܐ ܕܰܪܘܶܐ: ܘܰܐܝܟ݂ ܡܰܒܽܘܥܳܐ ܕܡܰܝ̈ܳܐ ܕܠܳܐ ܓܳܝܙܺܝܢ ܡܰܘ̈ܗܝ.
Isa 58:12 ܘܢܶܒܢܽܘܢ ܡܶܢܳܟ݂ ܚܰܖ̈ܒܳܬ݂ܳܐ ܕܡ̣ܶܢ ܥܳܠܰܡ. ܘܫܶܬܶܐܣ̈ܶܐ ܕܕܳܪܕܳܖ̈ܺܝܢ ܬܩܺܝܡ ܘܢܶܩܪܽܘܢܳܟ݂ ܣܳܐܶܓ ܬܽܘܖ̈ܥܳܬ݂ܳܐ: ܘܡܰܗܦܶܟ݂ ܫܒܺܝ̈ܠܶܐ ܠܝܰܬ݂ܒܳܐ.
Isa 58:13 ܐܶܢ ܬܰܗܦܶܟ݂ ܪܶܓܠܳܟ݂ ܡ̣ܶܢ ܫܰܒܬ݂ܳܐ: ܕܠܳܐ ܬܶܥܒܶܕ݂ ܨܶܒܝܳܢܳܟ݂ ܒܝܰܘܡܳܐ ܕܩܽܘܕ݂ܫܝ. ܘܬܶܩܪܶܐ ܠܫܰܒܬ݂ܳܐ ܡܦܰܢܰܩܬ݂ܳܐ: ܘܩܽܘܕܫܶܗ ܕܡܳܪܝܳܐ ܡܝܰܩܪܳܐ. ܘܰܬ݂ܝܰܩܪܶܝܗ̇ ܕܠܳܐ ܬܶܥܒܶܕ݂ ܒܳܗ̇ ܐܽܘܪܚܳܟ݂: ܘܠܳܐ ܬܶܥܒܶܕ݂ ܒܳܗ̇ ܨܶܒܝܳܢܳܟ݂: ܘܠܳܐ ܬܡܰܠܶܠ ܡܶܠܬ݂ܳܐ.
Isa 58:14 ܗܳܝܕܶܝܢ ܬܶܬ݁ܟܶܠ ܥܰܠ ܡܳܪܝܳܐ. ܕܰܐܪܟܒܳܟ݂ ܥܰܠ ܥܽܘܫܢܳܗ̇ ܕܰܐܪܥܳܐ. ܘܰܐܘܟܠܳܟ݂ ܝܳܪܬ݁ܽܘܬܶܗ ܕܝܰܥܩܽܘܒ ܐܰܒܽܘܟ݂ ܡܶܛܽܠ ܕܦܽܘܡܶܗ ܕܡܳܪܝܳܐ ܡܰܠܶܠ.
Isa 59:1 ܗܳܐ ܠܳܐ ܙܥܽܘܪܝܳܐ ܐܺܝܕ݂ܶܗ ܕܡܳܪܝܳܐ ܠܡܶܦܪܰܩ ܘܠܳܐ ܝܰܩܺܝܪܳܐ ܐܶܕ݂ܢܶܗ ܠܡܶܫܡܰܥ.
Isa 59:2 ܐܶܠܳܐ ܚܰܘ̈ܒܰܝܟܽܘܢ ܗ̱ܘ̣ ܦܪܰܫܘ ܒܰܝܢܳܝܟܽܘܢ ܠܰܐܠܳܗܟ݂ܽܘܢ ܘܰܚܛܳܗܰܝ̈ܟܽܘܢ ܐܰܗܦܶܟܘ ܐܰܦܰܘ̈ܗܝ ܡܶܢܟ݂ܽܘܢ ܕܠܳܐ ܢܶܫܡܰܥ.
Isa 59:3 ܡܶܛܽܠ ܕܺܐܝܕܰܝ̈ܟܽܘܢ ܡܛܰܢ̈ܦܳܢ ܒܰܕ݂ܡܳܐ: ܘܨܶܒ̈ܥܳܬ݂ܟ݂ܽܘܢ ܒܥܰܘܠܳܐ ܘܣܶܦ̈ܘܳܬ݂ܟ݂ܽܘܢ ܡܡܰܠ̈ܠܳܢ ܫܽܘܩܪܳܐ. ܘܠܶܫܳܢܟ݂ܽܘܢ ܪܳܢܶܐ ܒܥܰܘܠܳܐ.
Isa 59:4 ܘܠܰܝܬ݁ ܕܩܳܪܶܐ ܒܙܰܕܺܝܩܽܘܬܳܐ ܘܠܰܝܬ݁ ܕܕ݂ܳܐܶܢ ܒܗܰܝܡܢܽܘܬ݂ܳܐ ܐܶܬ݁ܬ݁ܟܶܠܘ ܥܰܠ ܣܪܺܝܩܽܘܬ݂ܳܐ: ܘܡܰܠܶܠܘ ܪܺܝܩܳܢܽܘܬ݂ܳܐ ܒܛܶܢܘ ܥܶܬܳܐ: ܘܺܝܠܶܕ݂ ܟܺܐܒ̈ܶܐ.
Isa 59:5 ܒ̈ܢܳܬ݂ܳܐ ܕܚܰܪܡܳܢܳܐ ܐܰܦܰܥܘ ܘܢܰܘܠܳܐ ܕܰܓܘܳܓܰܝ ܙܩܰܪܘ. ܕܳܐܟܶܠ ܡ̣ܶܢ ܒ̈ܢܳܬ݂ܗܽܘܢ: ܢܡܽܘܬ݂ ܘܰܕܬܰܒܪܳܗ̇: ܡܶܫܟܰܚ ܫܰܥܛܳܐ.
Isa 59:6 ܢܰܘܠܗܽܘܢ ܠܳܐ ܢܶܗܘܶܐ ܠܰܠܒܽܘܫܳܐ. ܘܠܳܐ ܢܶܬ݂ܟܰܣܽܘܢ ܒܰܥܒܳܕܰܝ̈ܗܽܘܢ ܥܒܳܕܰܝ̈ܗܽܘܢ ܥܒܳܕ̈ܶܐ ܐܶܢܽܘܢ ܕܥܶܬܳܐ. ܘܰܥܒܳܕ̈ܶܐ ܕܥܰܘܠܳܐ ܒܺܐܝܕܰܝ̈ܗܽܘܢ.
Isa 59:7 ܖ̈ܶܓܠܰܝܗܽܘܢ ܖ̈ܳܗܛܳܢ ܠܒܺܝܫܬܳܐ. ܘܡܶܣܬܰܪܗܒܺܝܢ ܠܡܶܐܫܰܕ݂ ܕܡܳܐ ܙܰܟܳܝܳܐ. ܬܰܖ̈ܥܝܳܬ݂ܗܽܘܢ ܬܰܖ̈ܥܝܳܬ݂ܳܐ ܐܶܢܶܝܢ ܕܥܶܬܳܐ. ܘܒܶܙܬ݂ܳܐ ܘܰܬ݂ܒܳܪܳܐ ܒܰܫܒܺܝ̈ܠܰܝܗܽܘܢ.
Isa 59:8 ܐܽܘܪܚܳܐ ܕܰܫܠܳܡܳܐ ܠܳܐ ܝܺܕܰܥܘ ܘܠܰܝܬ݁ ܕܺܝܢܳܐ ܒܗܰܠ̈ܟ݂ܳܬ݂ܗܽܘܢ ܫܒܺܝ̈ܠܰܝܗܽܘܢ ܡܥܰܩܡܺܝܢ. ܘܟ݂ܽܠ ܕܰܡܗܰܠܶܟ݂ ܒܗܽܘܢ: ܠܳܐ ܝܳܕܰܥ ܫܠܳܡܳܐ.
Isa 59:9 ܡܶܛܽܠ ܗܳܢܳܐ ܐܶܬ݂ܪܰܚܰܩ ܡܶܢܰܢ ܕܺܝܢܳܐ. ܘܙܰܕܺܝܩܽܘܬܳܐ ܠܳܐ ܬܶܕ݂ܪܟܰܢ ܣܰܟܺܝܢ ܠܢܽܘܗܪܳܐ: ܘܰܗܘܳܐ ܚܶܫܽܘܟ݂ܳܐ ܘܰܠܙܰܗܪܳܐ ܘܰܒܥܰܡܛܳܢܳܐ ܗܰܠܶܟܢ.
Isa 59:10 ܡܳܫܢ ܐܶܣܬ݂ܳܐ ܐܰܝܟ݂ ܥܘܺܝܖ̈ܶܐ. ܘܡܳܫܢ ܐܰܝܟ݂ ܗܳܢܽܘܢ ܕܠܰܝܬ݁ ܠܗܽܘܢ ܥܰܝ̈ܢܶܐ ܐܶܬ݁ܬܰܩܰܠܢ ܒܛܰܗܪܳܐ ܐܰܝܟ݂ ܕܰܒܪܰܡܫܳܐ. ܘܶܐܬ݁ܬܰܢܰܚܢ ܐܰܝܟ݂ ܗܳܢܽܘܢ ܕܩܰܪܺܝܒܺܝܢ ܠܳܡܡܳܬ݂.
Isa 59:11 ܢܰܗܶܡܢ ܟܠܰܢ ܐܰܝܟ݂ ܕܶܒܳܐ ܘܰܐܝܟ݂ ܝܳܘ̈ܢܶܐ ܢܰܗܶܡܢ ܣܰܟܺܝܢ ܠܕܺܝܢܳܐ: ܘܠܰܝܬ݁ ܘܰܠܦܽܘܪܩܳܢܳܐ: ܘܶܐܬ݂ܪܰܚܰܩ ܡܶܢܰܢ.
Isa 59:12 ܡܶܛܽܠ ܕܰܣܓܺܝ ܥܰܘܠܰܢ ܩܕ݂ܳܡܰܝܟ: ܘܰܚܛܳܗܰܝ̈ܢ ܣܰܗܕܽܘܢ ܡܶܛܽܠ ܕܥܰܘܠܰܢ ܥܰܡܰܢ ܗ̱ܘ. ܘܰܚܛܳܗܰܝ̈ܢ ܝܺܕ݂ܺܝܥܺܝܢ ܐܶܢܽܘܢ.
Isa 59:13 ܐܰܥܠܺܝܢ ܘܕܰܓܶܠܢ ܒܡܳܪܝܳܐ ܘܰܗܦܰܟ݂ܢ ܡ̣ܶܢ ܒܳܬ݂ܪܶܗ ܕܰܐܠܳܗܰܢ. ܡܰܠܶܠܢ ܛܠܽܘܡܝܳܐ ܘܰܡܪܰܕ݂ܢ. ܒܛܶܢܢ: ܘܰܪܢܰܝܢ ܡ̣ܶܢ ܠܶܒܰܢ ܡ̈ܶܠܶܐ ܕܫܽܘܩܪܳܐ.
Isa 59:14 ܐܰܗܦܶܟ݂ܢ ܕܺܝܢܳܐ ܠܒܶܣܬܪܶܗ: ܘܙܰܕܺܝܩܽܘܬܳܐ ܐܰܩܺܝܡܢ ܒܪܽܘܚܩܳܐ ܡܶܛܽܠ ܕܶܐܬ݁ܬ݁ܩܶܠ ܩܽܘܫܬܳܐ ܒܰܪܘܰܚܬ݂ܳܐ. ܘܡܰܟܣܳܢܽܘܬ݂ܳܐ ܠܳܐ ܡܶܫܟܚܳܐ ܠܡܶܐܬ݂ܳܐ.
Isa 59:15 ܘܰܗܘܳܐ ܩܽܘܫܬܳܐ ܒܟܶܣܝܳܐ. ܘܰܥܒܰܪ ܣܽܘܟܳܠܳܐ ܡ̣ܶܢ ܪܶܥܝܳܢܰܢ. ܘܰܚܙܳܐ ܡܳܪܝܳܐ ܕܠܰܝܬ݁ ܕܺܝܢܳܐ: ܘܶܐܬ݂ܒܐܶܫ ܒܥܰܝܢܰܘ̈ܗܝ.
Isa 59:16 ܘܰܚܙܳܐ ܕܠܰܝܬ݁ ܐ̱ܢܳܫ. ܘܶܐܬ݁ܕܰܡܰܪ ܕܠܰܝܬ݁ ܕܰܡܥܰܕܰܪ. ܘܦܰܪܩܶܗ ܕܪܳܥܶܗ ܘܙܰܕܺܝܩܽܘܬܶܗ ܗܺܝ ܣܡܰܟ݂ܬܶܗ.
Isa 59:17 ܠܒܶܫ ܙܰܕܺܝܩܽܘܬܳܐ ܐܰܝܟ݂ ܫܶܪܝܳܢܳܐ: ܘܣܰܢܘܰܪܬ݂ܳܐ ܕܦܽܘܪܩܳܢܳܐ ܒܪܺܫܶܗ. ܘܰܠܒܶܫ ܠܒܽܘܫܳܐ ܕܦܽܘܪܥܳܢܳܐ.
Isa 59:18 ܕܢܶܬ݁ܬܰܒܰܥ ܡ̣ܶܢ ܣܳܢܰܐܘ̈ܗܝ: ܘܢܶܦܪܽܘܥ ܠܰܒܥܶܠܕܒܳܒܰܘ̈ܗܝ ܘܰܠܓܳܙܖ̈ܳܬ݂ܳܐ ܢܶܦܪܽܘܥ ܦܽܘܪܥܳܢܳܐ.
Isa 59:19 ܢܶܕ݂ܚܠܽܘܢ ܡ̣ܶܢ ܡܰܥܪܒܳܐ ܠܰܫܡܶܗ ܕܡܳܪܝܳܐ. ܘܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ ܠܺܐܝܩܳܪܶܗ. ܡܶܛܽܠ ܕܢܺܐܬܶܐ ܐܳܠܽܘܨܳܐ ܢܰܗܪܳܐ ܘܪܽܘܚܶܗ ܕܡܳܪܝܳܐ ܬܡܰܟܟ݂ܺܝܘܗܝ.
Isa 59:20 ܘܢܺܐܬܶܐ ܠܨܶܗܝܽܘܢ ܦܳܪܽܘܩܳܐ: ܘܰܐܝܠܶܝܢ ܕܡܰܦܢܶܝܢ ܥܰܘܠܳܐ ܡ̣ܶܢ ܝܰܥܩܽܘܒ: ܐܳܡܰܪ ܡܳܪܝܳܐ.
Isa 59:21 ܘܶܐܢܳܐ ܗܳܢܰܘ ܩܝܳܡܝ ܕܥܰܡܟ݂ܽܘܢ: ܐܳܡܰܪ ܡܳܪܝܳܐ: ܪܽܘܚܝ ܕܰܥܠܰܝܟ ܘܡܶܠܰܝ̈ ܕܣܳܡܶܬ݂ ܒܦܽܘܡܳܟ݂: ܠܳܐ ܢܶܥܢ̈ܕ݂ܳܢ ܡ̣ܶܢ ܦܽܘܡܳܟ݂ ܘܡ̣ܶܢ ܦܽܘܡܶܗ ܕܙܰܪܥܳܟ݂: ܘܡ̣ܶܢ ܦܽܘܡܳܐ ܕܙܰܪܥܳܐ ܕܙܰܪܥܳܟ݂: ܐܳܡܰܪ ܡܳܪܝܳܐ: ܡ̣ܶܢ ܗܳܫܳܐ ܘܰܥܕܰܡܳܐ ܠܥܳܠܰܡ.
Isa 60:1 ܩܽܘܡܝ ܐܰܢܗܰܪܝ ܡܶܛܽܠ ܕܰܡܛܳܐ ܢܽܘܗܪܶܟ݂ܝ. ܘܺܐܝܩܳܪܶܗ ܕܡܳܪܝܳܐ ܥܠܰܝܟܝ ܢܶܕ݂ܢܰܚ.
Isa 60:2 ܡܶܛܽܠ ܕܗܳܐ ܚܶܫܽܘܟ݂ܳܐ ܡܟܰܣܶܐ ܠܰܐܪܥܳܐ: ܘܥܰܪܦܶܠܳܐ ܠܐܶܡܘ̈ܳܬ݂ܳܐ. ܘܰܥܠܰܝܟܝ ܢܶܕ݂ܢܰܚ ܡܳܪܝܳܐ. ܘܺܐܝܩܳܪܶܗ ܥܠܰܝܟܝ ܢܶܬ݂ܚܙܶܐ.
Isa 60:3 ܘܢܺܐܬ݂ܽܘܢ ܥܰܡ̈ܡܶܐ ܠܢܽܘܗܪܶܟ݂ܝ: ܘܡܰܠ̈ܟܶܐ ܠܢܽܘܗܪܳܐ ܕܕܶܢܚܶܟ݂ܝ.
Isa 60:4 ܐܰܪܺܝܡܝ ܥܰܝܢܰܝ̈ܟܝ ܠܰܚܕ݂ܳܖ̈ܰܝܟܝ ܘܰܚܙܳܝ ܕܟܽܠܗܽܘܢ ܡܶܬ݂ܟܰܢܫܺܝܢ ܘܳܐܬ݁ܶܝܢ ܠܶܟ݂ܝ. ܒܢܰܝ̈ܟܝ ܡ̣ܶܢ ܪܽܘܚܩܳܐ ܢܺܐܬ݂ܽܘܢ ܘܰܒܢܳܬܶܟ݂ܝ ܥܰܠ ܦܶܖ̈ܝܰܘܳܬ݂ܳܐ ܢܶܬ݂ܖ̈ܰܒܝܳܢ.
Isa 60:5 ܗܳܝܕܶܝܢ ܬܶܚܙܶܝܢ: ܘܬܶܢܗܪܺܝܢ ܘܬܶܚܕܺܝܢ: ܘܰܢܪܘܰܚ ܠܶܒܶܟ݂ܝ. ܡܶܛܽܠ ܕܗܳܦܶܟ݂ ܠܶܟ݂ܝ ܥܽܘܬ݂ܪܶܗ ܕܝܰܡܳܐ. ܘܚܰܝ̈ܠܶܐ ܕܥܰܡ̈ܡܶܐ ܢܺܐܬ݂ܽܘܢ ܠܶܟ݂ܝ.
Isa 60:6 ܐܰܒܰܠܬܳܐ ܕܓܰܡ̈ܠܶܐ ܬܟܰܣܶܝܟ݂ܝ ܒܽܘܟ݂ܖ̈ܶܐ ܕܡܶܕ݂ܝܰܢ ܘܕܰܐܥܦܳܐ: ܟܽܠܗܽܘܢ ܡ̣ܶܢ ܫܰܒܰܐ ܢܺܐܬ݂ܽܘܢ. ܕܰܗܒܳܐ ܘܰܠܒܽܘܢܬܳܐ ܢܶܫܩܠܽܘܢ ܘܬܶܫ̈ܒܚܳܬܶܗ ܕܡܳܪܝܳܐ ܢܣܰܒܪܽܘܢ.
Isa 60:7 ܟܽܠܳܗ̇ ܥܳܢ̈ܳܐ ܕܩܶܕ݂ܳܪ ܢܟܰܢܫܽܘܢ ܠܶܟ݂ܝ ܘܕܶܟ݂ܖ̈ܶܐ ܕܢܰܒܐܽܘܬ݂ ܢܫܰܡܫܽܘܢܶܟ݂ܝ. ܘܢܶܣܩܽܘܢ ܠܨܶܒܝܳܢܳܐ ܥܰܠ ܡܰܕ݂ܒܰܚܝ ܘܒܰܝܬܳܐ ܕܬܶܫܒܽܘܚܬ݁ܝ ܐܶܫܰܒܰܚ.
Isa 60:8 ܡܰܢ ܐܶܢܽܘܢ ܗܳܠܶܝܢ ܕܰܐܝܟ݂ ܥܢܳܢ̈ܶܐ ܦܳܪܚܺܝܢ: ܘܰܐܝܟ݂ ܝܰܘ̈ܢ̈ܶܐ ܠܟ݂ܰܘܰܝ̈ܗܶܝܢ.
Isa 60:9 ܡܶܛܽܠ ܕܠܺܝ ܢܣܰܟ̈ܝܳܢ ܓܳܙܖ̈ܳܬ݂ܳܐ: ܘܶܐܠܦ̈ܶܐ ܕܬܰܪܫܺܝܫ ܐܰܝܟ݂ ܕܰܒܩܰܕ݂ܡܳܝܬܳܐ. ܠܡܰܝܬܳܝܽܘ ܒܢܰܝ̈ܟܝ ܡ̣ܶܢ ܪܽܘܚܩܳܐ: ܘܣܶܐܡܗܽܘܢ ܘܕܰܗܒܗܽܘܢ ܥܰܡܗܽܘܢ: ܠܰܫܡܶܗ ܕܡܳܪܝܳܐ ܐܰܠܳܗܶܟ݂ܝ: ܘܩܰܕ݁ܺܝܫܳܐ ܕܺܝܣܪܳܐܶܝܠ ܕܫܰܒܚܶܟ݂ܝ.
Isa 60:10 ܘܢܶܒܢܽܘܢ ܒܢܰܝ̈ ܢܽܘܟ݂ܖ̈ܳܝܶܐ ܫܽܘܖ̈ܰܝܟܝ. ܘܡܰܠܟܰܝ̈ܗܽܘܢ ܢܫܰܡܫܽܘܢܶܟ݂ܝ ܡܶܛܽܠ ܕܰܒܪܽܘܓܙܝ ܡܚܺܝܬ݂ܶܟ݂ܝ. ܘܰܒܨܶܒܝܳܢܝ ܪܰܚܡܶܬ݂ ܥܠܰܝܟܝ.
Isa 60:11 ܢܶܬ݂ܦܰܬ݂ܚܽܘܢ ܬܰܖ̈ܥܰܝܟܝ ܐܰܡܺܝܢܳܐܺܝܬ݂: ܒܺܐܝܡܳܡܳܐ ܘܰܒܠܺܠܝܳܐ: ܘܠܳܐ ܢܶܬ݁ܬܰܚܕܽܘܢ. ܘܢܶܥܠܽܘܢ ܠܶܟ݂ܝ ܚܰܝ̈ܠܶܐ ܕܥܰܡ̈ܡܶܐ: ܘܡܰܠܟܰܝ̈ܗܽܘܢ ܟܰܕ݂ ܕܒܺܝܪܺܝܢ.
Isa 60:12 ܡܶܛܽܠ ܕܥܰܡܳܐ ܘܡܰܠܟܽܘܬ݂ܳܐ ܕܠܳܐ ܢܶܦܠܚܽܘܢܶܟ݂ܝ: ܢܺܐܒܕܽܘܢ ܘܥܰܡ̈ܡܶܐ ܒܚܰܪܒܳܐ ܢܶܬ݂ܚܰܪܒܽܘܢ.
Isa 60:13 ܐܺܝܩܳܪܳܐ ܕܠܶܒܢܳܢ ܢܺܐܬܶܐ ܠܶܟ݂ܝ: ܒܪܽܘܬ݂ܳܐ ܗܕ݂ܺܝܪܬܳܐ ܘܫܰܖ̈ܘܰܝܢܶܐ ܐܰܟܚܕ݂ܳܐ: ܠܰܡܫܰܒܳܚܽܘ ܐܰܬ݂ܪܳܐ ܕܡܰܩܕܰܫܝ: ܘܠܰܐܬ݂ܪܳܐ ܕܖ̈ܶܓܠܰܝ ܐܺܝܩܳܪܝ.
Isa 60:14 ܘܢܺܐܬ݂ܽܘܢ ܠܶܟ݂ܝ ܟܰܕ݂ ܡܡܰܟܟܺܝܢ ܒܢܰܝ̈ ܡܡܰܟܟܳܢܰܝ̈ܟܝ ܘܢܶܣܓܽܕ݂ܽܘܢ ܠܦܰܣ̈ܶܐ ܕܖ̈ܶܓܠܰܝܟܝ ܟܽܠܗܽܘܢ ܡܰܖ̈ܓܙܳܢܰܝܟܝ ܘܢܶܩܪܽܘܢܶܟ݂ܝ ܨܶܗܝܽܘܢ ܩܪܺܝܬܶܗ ܕܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ.
Isa 60:15 ܚܠܳܦ ܕܰܗܘܰܝܬ݁ܝ ܫܒܺܝܩܬ݂ܳܐ ܘܰܣܢܺܝܐܬ݂ܳܐ ܡ̣ܶܢ ܒܠܰܝ ܕܥܳܒܰܪ: ܐܶܥܒܕܶܟ݂ܝ ܐܺܝܩܳܪܳܐ ܠܥܳܠܰܡ: ܘܚܰܕ݂ܽܘܬ݂ܳܐ ܠܕ݂ܳܪܕܳܖ̈ܺܝܢ.
Isa 60:16 ܘܬܶܐܢܩܺܝܢ ܚܰܠܒܳܐ ܕܥܰܡ̈ܡܶܐ ܘܒܶܙܬ݂ܳܐ ܕܡܰܠ̈ܟܶܐ ܬܺܐܢܩܺܝܢ. ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ ܦܳܪܽܘܩܶܟ݂ܝ: ܘܰܡܦܰܨܝܳܢܶܟ݂ܝ ܬܰܩܺܝܦܶܗ ܕܝܰܥܩܽܘܒ.
Isa 60:17 ܚܠܳܦ ܢܚܳܫܳܐ ܐܰܝܬ݁ܶܐ ܕܰܗܒܳܐ. ܘܰܚܠܳܦ ܦܰܪܙܠܳܐ ܐܰܝܬ݁ܶܐ ܣܺܐܡܳܐ. ܘܰܚܠܳܦ ܩܰܝ݁ܣܶܐ ܢܚܳܫܳܐ. ܘܰܚܠܳܦ ܟܺܐܦ̈ܶܐ ܦܰܪܙܠܳܐ. ܘܶܐܥܒܶܕ݂ ܫܠܳܡܳܐ ܦܳܩܽܘܕܰܟ݂ܝ: ܘܫܰܠܺܝܛܶܟ݂ܝ ܙܰܕܺܝܩܽܘܬܳܐ. ܘܠܳܐ ܢܶܫܬ݁ܡܰܥ ܬܽܘܒ ܥܰܘܠܳܐ ܒܰܐܪܥܶܟ݂ܝ.
Isa 60:18 ܘܒܶܙܬ݂ܳܐ ܘܰܬ݂ܒܪܳܐ ܒܰܬ݂ܚܽܘܡܰܝ̈ܟܝ ܘܢܶܩܪܽܘܢ ܫܽܘܖ̈ܰܝܟܝ ܦܽܘܪܩܳܢܳܐ: ܘܬܰܖ̈ܥܰܝܟܝ ܬܶܫܒܽܘܚܬܳܐ.
Isa 60:19 ܘܠܳܐ ܢܶܗܘܶܐ ܠܶܟܝ ܬܽܘܒ ܫܶܡܫܳܐ ܠܢܽܘܗܪܳܐ ܕܺܐܝܡܳܡܳܐ. ܘܢܽܘܗܪܶܗ ܕܣܰܗܪܳܐ ܠܳܐ ܢܶܢܗܰܪ ܠܶܟ݂ܝ. ܡܶܛܽܠ ܕܢܶܗܘܶܐ ܠܶܟ݂ܝ ܡܳܪܝܳܐ ܢܽܘܗܪܳܐ ܠܥܳܠܰܡ.
Isa 60:20 ܘܢܶܫܠܡܽܘܢ ܝܰܘ̈ܡܳܬܳܐ ܕܶܐܒܠܶܟ݂ܝ.
Isa 60:21 ܘܟ݂ܽܠܶܗ ܥܰܡܶܟ݂ܝ ܙܰܕܺܝܩܳܐ ܠܥܳܠܰܡ ܢܺܐܪܬ݁ܽܘܢ ܐܰܪܥܳܐ. ܢܽܘܪܒܳܐ ܕܢܶܨܒܶܬ݂: ܥܒܳܕ݂ ܐܺܝ̈ܕܰܝ ܢܶܫܬܰܒܰܚ.
Isa 60:22 ܙܥܽܘܪܳܐ ܢܶܗܘܶܐ ܒܰܐܠܦ̈ܶܐ: ܘܰܒܨܺܝܪܳܐ ܒܥܰܡܳܐ ܥܰܫܺܝܢܳܐ ܐܶܢܳܐ ܡܳܪܝܳܐ ܠܙܰܒܢܶܗ ܐܶܛܪܺܝܘܗܝ.
Isa 61:1 ܪܽܘܚܶܗ ܕܡܳܪܝܳܐ ܐܰ‌ܠܳܗܳܐ ܥܠܰܝ. ܚܠܳܦ ܕܡܰܫܚܰܢܝ ܡܳܪܝܳܐ ܘܫܰܕܰܪܰܢܝ ܕܶܐܣܰܒܰܪ ܠܡܰܟܺܝ̈ܟܶܐ: ܘܶܐܥܨܽܘܒ ܠܰܬ݂ܒܺܝܖ̈ܰܝ ܠܶܒܳܐ: ܘܶܐܩܪܶܐ ܚܺܐܪܽܘܬ݂ܳܐ ܠܰܫ̈ܒܰܝܳܐ: ܘܰܫܪܳܝܳܐ ܠܰܐܣܺܝܖ̈ܶܐ.
Isa 61:2 ܘܶܐܩܪܶܐ ܫܰܢ̱ܬܳܐ ܕܨܶܒܝܳܢܳܐ ܠܡܳܪܝܳܐ: ܘܝܰܘܡܳܐ ܕܦܽܘܪܩܳܢܳܐ ܠܰܐܠܳܗܰܢ: ܠܰܡܒܰܝܳܐܘ ܠܟܽܠܗܽܘܢ ܐܰܒܺܝ̈ܠܶܐ.
Isa 61:3 ܠܡܶܬܰܠ ܠܰܐܒܺܝ̈ܠܶܐ ܕܨܶܗܝܽܘܢ ܫܽܘܒܚܳܐ: ܚܠܳܦ ܩܶܛܡܳܐ ܡܶܫܚܳܐ ܒܰܣܺܝܡܳܐ: ܘܰܚܠܳܦ ܐܶܒܠܳܐ ܥܛܳܦܳܐ ܕܬܶܫܒܽܘܚܬܳܐ. ܘܰܚܠܳܦ ܪܽܘܚܳܐ ܡܰܟ݂ܐܰܒܬܳܐ: ܢܶܬ݂ܩܪܽܘܢ ܕܶܟ݂ܖ̈ܶܐ ܕܙܰܕܺܝܩܽܘܬܳܐ: ܢܶܨܒܬܶܗ ܕܡܳܪܝܳܐ ܡܫܰܒܰܚܬܳܐ.
Isa 61:4 ܘܢܶܒܢܽܘܢ ܚܰܖ̈ܒܳܬ݂ܳܐ ܕܡ̣ܶܢ ܥܳܠܰܡ: ܘܨܰܕ݂̈ܝܳܬ݂ܳܐ ܕܡ̣ܶܢ ܪܺܝܫܺܝܬ݂ܳܐ ܢܩܺܝܡܽܘܢ ܘܰܢܚܰܕܬ݂ܽܘܢ ܩܽܘܖ̈ܝܳܐ ܚܰܖ̈ܒܳܬ݂ܳܐ: ܘܨܰܕ݂̈ܝܳܬ݂ܳܐ ܕܕ݂ܳܪܕܳܖ̈ܺܝܢ.
Isa 61:5 ܘܰܢܩܽܘܡܽܘܢ ܢܽܘܟ݂ܖ̈ܳܝܶܐ: ܘܢܶܪܥܽܘܢ ܥܳܢ̈ܗܽܘܢ. ܘܰܒܢܰܝ̈ ܢܽܘܟ݂ܖ̈ܳܝܶܐ ܢܶܗܘܽܘܢ ܠܗܽܘܢ ܐܰܟܳܖ̈ܶܐ ܘܟ݂ܰܖ̈ܡܶܐ.
Isa 61:6 ܘܰܐܢ̱ܬ݁ܽܘܢ ܟܽܘܡܖ̈ܰܘܗܝ ܕܡܳܪܝܳܐ ܬܶܬ݂ܩܪܽܘܢ. ܘܰܡܫܰܡܫܳܢܰܘ̈ܗܝ ܕܰܐܠܳܗܰܢ ܢܶܬ݂ܶܐܡܰܪ ܠܟ݂ܽܘܢ. ܢܶܟ݂ܣܰܝ̈ܗܽܘܢ ܕܥܰܡ̈ܡܶܐ ܬܶܐܟ݂ܠܽܘܢ ܘܒܺܐܝܩܳܪܗܽܘܢ ܬܶܫܬܰܒܚܽܘܢ.
Isa 61:7 ܚܠܳܦ ܒܶܗܬ݁ܬ݂ܟ݂ܽܘܢ: ܘܰܚܠܳܦ ܚܶܦܪܟ݂ܽܘܢ: ܝܽܘܪܬܳܢܳܐ ܬܶܢܝܳܢܳܐ ܬܺܐܪܬ݁ܽܘܢ ܒܰܐܪܥܗܽܘܢ. ܘܬܶܫܬܰܒܚܽܘܢ ܒܦܳܠܓܽܘܬ݂ܗܽܘܢ. ܚܰܕ݂ܽܘܬ݂ܳܐ ܠܥܳܠܰܡ ܬܶܗܘܶܐ ܠܟ݂ܽܘܢ.
Isa 61:8 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܪܳܚܶܡ ܐ̱ܢܳܐ ܕܺܝܢܳܐ. ܘܣܳܢܶܐ ܐ̱ܢܳܐ ܚܛܽܘܦܝܳܐ ܘܥܰܘܠܳܐ ܘܶܐܬ݁ܶܠ ܥܰܡܠܟ݂ܽܘܢ ܒܩܽܘܫܬܳܐ. ܘܰܩܝܳܡܳܐ ܕܥܳܠܰܡ ܐܰܩܺܝܡ ܠܟ݂ܽܘܢ.
Isa 61:9 ܘܢܶܬ݂ܺܝܕܰܥ ܙܰܪܥܟ݂ܽܘܢ ܒܥܰܡ̈ܡܶܐ: ܘܙܰܪܥܳܐ ܕܙܰܪܥܟ݂ܽܘܢ ܒܶܐܡ̈ܘܳܬ݂ܳܐ. ܟܽܠ ܚܳܙ̈ܝ݂ܳܝ݂ܟܽܘܢ ܢܶܫܬܰܘܕܥܽܘܢܳܟ݂ܽܘܢ: ܕܙܰܪܥܳܐ ܐܰܢ̱ܬ݁ܽܘܢ ܕܒܰܪܶܟ݂ ܡܳܪܝܳܐ.
Isa 61:10 ܡܶܬ݂ܒܰܣܳܡܽܘ ܐܶܬ݂ܒܰܣܰܡ ܒܡܳܪܝܳܐ. ܘܰܬ݁ܕ݂ܽܘܨ ܢܰܦܫܝ ܒܰܐܠܳܗܝ. ܡܶܛܽܠ ܕܰܐܠܒܶܫܰܢܝ ܠܒܽܘܫܳܐ ܕܦܽܘܪܩܳܢܳܐ: ܘܰܐܥܛܦܰܢܝ ܦܪܺܝܣܳܐ ܕܙܰܕܺܝܩܽܘܬܳܐ: ܐܰܝܟ݂ ܚܰܬ݂ܢܳܐ ܫܒܺܝܚܳܐ ܘܰܐܝܟ݂ ܟܰܠܬ݂ܳܐ ܡܨܰܒܰܬ݁ܬܳܐ.
Isa 61:11 ܘܰܐܝܟ݂ ܐܰܪܥܳܐ ܕܡܰܦܩܳܐ ܥܽܘܦܝܳܐ: ܘܰܐܝܟ݂ ܓܰܢܬ݂ܳܐ ܕܡܰܘܥܝܳܐ ܙܰܪܥܳܐ: ܗܳܟ݂ܰܢܳܐ ܢܰܘܥܶܐ ܡܳܪܝܳܐ ܐܰ‌ܠܳܗܳܐ ܙܰܕܺܝܩܽܘܬܳܐ: ܘܬܶܫܒܽܘܚܬܳܐ ܩܕ݂ܳܡ ܟܽܠܗܽܘܢ ܥܰܡ̈ܡܶܐ.
Isa 62:1 ܡܶܛܽܠ ܨܶܗܝܽܘܢ ܠܳܐ ܐܶܫܬ݁ܽܘܩ ܘܡܶܛܽܠ ܐܽܘܪܺܫܠܶܡ ܠܳܐ ܐܶܫܠܶܐ ܥܕܰܡܳܐ ܕܬܶܦܽܘܩ ܙܰܕܺܝܩܽܘܬܳܗ̇ ܐܰܝܟ݂ ܢܽܘܗܪܳܐ: ܘܦܽܘܪܩܳܢܳܗ̇ ܐܰܝܟ݂ ܠܰܡܦܺܝܕ݂ܳܐ ܢܶܕ݂ܠܰܩ.
Isa 62:2 ܘܢܶܚܙܽܘܢ ܥܰܡ̈ܡܶܐ ܙܰܕܺܝܩܽܘܬܶܟ݂ܝ: ܘܟܽܠܗܽܘܢ ܡܰܠ̈ܟܶܐ ܐܺܝܩܳܪܶܟ݂ܝ. ܘܢܶܬ݂ܩܪܶܐ ܠܶܟܝ ܫܡܳܐ ܚܰܕ݂ܬ݂ܳܐ: ܕܦܽܘܡܶܗ ܕܡܳܪܝܳܐ ܢܣܺܝܡܺܝܘܗܝ.
Isa 62:3 ܘܬܶܗܘܶܝܢ ܟܠܺܝܠܳܐ ܕܬܶܫܒܽܘܚܬܳܐ ܒܺܐܝܕ݂ܶܗ ܕܡܳܪܝܳܐ: ܘܬ݂ܳܓܳܐ ܕܡܰܠܟܽܘܬ݂ܳܐ ܒܺܐܝܕ݂ܶܗ ܕܰܐܠܳܗܶܟ݂ܝ.
Isa 62:4 ܘܬܽܘܒ ܠܳܐ ܬܶܬ݂ܩܪܶܝܢ ܫܒܺܝܬܳܐ. ܘܰܐܪܥܶܟ݂ܝ ܬܽܘܒ ܠܳܐ ܬܶܬ݂ܩܪܶܐ ܨܳܕ݂ܺܝܬ݂ܳܐ. ܐܶܠܳܐ ܬܶܬ݂ܩܪܶܝܢ ܨܶܒܝܳܢܝ: ܘܰܐܪܥܶܟ݂ܝ ܒܥܺܝܠܬܳܐ. ܡܶܛܽܠ ܕܰܨܒܳܐ ܒܶܟܝ ܡܳܪܝܳܐ. ܘܰܐܪܥܶܟ݂ܝ ܬܶܬ݂ܒܰܥܰܠ.
Isa 62:5 ܡܶܛܽܠ ܕܰܐܝܟ݂ ܕܰܒܥܶܠ ܓܰܕܽܘܕ݂ܳܐ ܠܰܒܬ݂ܽܘܠܬܳܐ: ܗܳܟ݂ܰܢܳܐ ܢܶܒܥܠܽܘܢܶܟ݂ܝ ܒܢܰܝ̈ܟܝ. ܘܰܐܝܟ݂ ܕܚܳܕܶܐ ܚܰܬ݂ܢܳܐ ܒܟܰܠܬ݂ܳܐ: ܢܶܚܕܶܐ ܒܶܟ݂ܝ ܐܰܠܳܗܶܟ݂ܝ.
Isa 62:6 ܥܰܠ ܫܽܘܖ̈ܰܝܟܝ ܐܽܘܪܺܫܠܶܡ ܐܰܩܺܝܡܶܬ݂ ܢܳܛܽܘܖ̈ܶܐ ܟܽܠܝܽܘܡ: ܒܺܐܝܡܳܡܳܐ ܘܰܒܠܺܠܝܳܐ ܐܰܡܺܝܢܳܐܺܝܬ݂. ܕܠܳܐ ܢܶܫܬ݁ܩܽܘܢ: ܘܠܳܐ ܢܶܫܠܽܘܢ ܡܰܕ݂ܟܖ̈ܳܢܶܝܗ̇ ܩܕ݂ܳܡ ܡܳܪܝܳܐ.
Isa 62:7 ܘܠܳܐ ܬܶܬ݁ܠܺܝܢ ܠܗܽܘܢ ܫܶܠܝܳܐ ܥܕܰܡܳܐ ܕܢܰܬ݂ܩܢܶܟ݂ܝ: ܘܰܥܕܰܡܳܐ ܕܢܰܥܒܕܶܟ݂ܝ ܐܽܘܪܺܫܠܶܡ ܬܶܫܒܽܘܚܬܳܐ ܒܰܐܪܥܳܐ.
Isa 62:8 ܝܺܡܳܐ ܡܳܪܝܳܐ ܒܝܰܡܺܝܢܶܗ ܘܒܰܕ݂ܪܳܥܶܗ ܥܰܫܺܝܢܳܐ: ܕܠܳܐ ܐܶܬ݁ܶܠ ܬܽܘܒ ܥܒܽܘܪܶܟ݂ܝ ܡܶܐܟ݂ܽܘܠܬܳܐ ܠܰܒܥܶܠܕܒܳܒܰܝ̈ܟܝ ܘܠܳܐ ܢܶܫܬ݁ܽܘܢ ܒܢܰܝ̈ ܢܽܘܟ݂ܖ̈ܳܝܶܐ ܚܰܡܪܶܟ݂ܝ ܕܰܠܐܰܝܬ݁ܝ ܒܶܗ.
Isa 62:9 ܐܶܠܳܐ ܡܟܰܢܫܳܢܰܘ̈ܗܝ ܢܶܐܟ݂ܠܽܘܢܶܗ. ܘܰܢܫܰܒܚܽܘܢ ܠܡܳܪܝܳܐ. ܘܰܡܟܰܢܫܳܢܰܘ̈ܗܝ ܢܶܫܬ݁ܽܘܢܶܗ ܒܕ݂ܳܖ̈ܰܝ ܩܰܕܺܝ̈ܫܳܬ݂ܳܐ.
Isa 62:10 ܥܒܰܪܘ ܥܒܰܪܘ ܒܬܰܪܥܳܐ ܦܰܢܰܘ ܐܽܘܪܚܳܐ ܠܥܰܡܳܐ. ܕܪܽܘܫܘ ܫܒܺܝܠܳܐ. ܘܩܽܘܠܘ ܟܺܐܦܰܘ̈ܗܝ ܐܰܪܺܝܡܘ ܐܳܬܳܐ ܠܥܰܡ̈ܡܶܐ.
Isa 62:11 ܗܳܐ ܡܳܪܝܳܐ ܐܰܫܡܰܥ ܠܣܰܘ̈ܦܶܝܗ̇ ܕܰܐܪܥܳܐ. ܐܶܡܰܪܘ ܠܒܰܪܬ݂ ܨܶܗܝܽܘܢ ܕܗܳܐ ܐܳܬ݁ܶܐ ܦܳܪܽܘܩܶܟ݂ܝ. ܗܳܐ ܐܰܓܪܶܗ ܥܰܡܶܗ: ܘܰܥܒܳܕܶܗ ܩܕ݂ܳܡܰܘܗܝ.
Isa 62:12 ܘܢܶܩܪܽܘܢ ܐܶܢܽܘܢ ܥܰܡܳܐ ܩܰܕ݁ܺܝܫܳܐ: ܦܖ̈ܺܝܩܰܘܗܝ ܕܡܳܪܝܳܐ. ܘܰܐܢ̱ܬ݁ܝ ܬܶܬ݂ܩܪܶܝܢ ܬܒܺܝܥܬܳܐ: ܩܪܺܝܬ݂ܳܐ ܕܠܳܐ ܐܶܫܬܰܒܩܰܬ.
Isa 63:1 ܡܰܢܘ ܗܳܢܳܐ ܕܳܐܬܶ݁ܐ ܡ̣ܶܢ ܐܰܕܽܘܡ. ܘܣܽܘܡܳܩܺܝܢ ܢܰܚܬܰܘ̈ܗܝ ܡ̣ܶܢ ܒܽܘܨܳܪ ܘܰܗܕ݂ܺܝܪ ܒܰܠܒܽܘܫܰܘ̈ܗܝ ܘܥܰܫܺܝܢ ܒܣܽܘܓ݂ܳܐܐ ܕܚܰܝܠܶܗ. ܐܶܢܳܐ ܡܡܰܠܶܠ ܒܙܰܕܺܝܩܽܘܬܳܐ: ܘܡܰܣܓܶܐ ܠܡܶܦܪܰܩ.
Isa 63:2 ܠܡܳܢܳܐ ܣܽܘܡܳܩܺܝܢ ܢܰܚ̈ܬܰܝܟ ܘܰܠܒܽܘܫܰܝ̈ܟ: ܐܰܝܟ݂ ܗܰܘ ܕܰܥܨܰܪ ܒܡܰܥܨܰܪܬܳܐ.
Isa 63:3 ܡܰܥܨܰܪܬܳܐ ܕܳܫܶܬ݂ ܒܰܠܚܽܘܕܰܝ ܘܐ̱ܢܳܫ ܡ̣ܶܢ ܥܰܡ̈ܡܶܐ ܠܰܝܬ݁ ܗ̱ܘܳܐ ܥܰܡܝ. ܥܶܨܪܶܬ݂ ܐܶܢܽܘܢ ܒܪܽܘܓܙܝ ܘܕ݂ܳܫܶܬ ܐܶܢܽܘܢ ܒܚܶܡܬ݂ܝ. ܘܰܢܕ݂ܳܐ ܕܶܡܗܽܘܢ ܥܰܠ ܠܒܽܘܫܰܝ ܘܟܽܠܗܽܘܢ ܢܰܚ̈ܬܰܝ ܦܰܠܦܠܶܬ݂.
Isa 63:4 ܡܶܛܽܠ ܕܝܰܘܡܳܐ ܕܰܬ݂ܒܰܥܬ݂ܳܐ ܒܠܶܒܝ. ܘܫܰܢ̱ܬܳܐ ܕܦܽܘܪܩܳܢܝ ܡܛܳܬ.
Isa 63:5 ܚܳܪܶܬ݂ ܘܠܰܝܬ݁ ܕܰܡܥܰܕܰܪ ܘܶܐܬ݁ܕܰܡܪܶܬ݂ ܘܠܰܝܬ݁ ܕܣܳܡܶܟ݂ ܘܦܰܪܩܰܢܝ ܕܪܳܥܝ ܘܚܶܡܬ݂ܳܐ ܗܺܝ ܣܡܰܟ݂ܬܰܢܝ.
Isa 63:6 ܕܳܫܶܬ݂ ܥܰܡ̈ܡܶܐ ܒܪܽܘܓܙܝ ܘܕ݂ܰܘܺܝܬ݂ ܐܶܢܽܘܢ ܒܚܶܡܬ݂ܝ ܘܰܐܚܬ݁ܶܬ݂ ܠܰܐܪܥܳܐ ܥܽܘܫܢܗܽܘܢ.
Isa 63:7 ܛܰܝܒܽܘܬܶܗ ܕܡܳܪܝܳܐ ܐܶܬ݁ܕ̇ܟܰܪ. ܘܶܬܫܒܽܘܚܬ݁ܶܗ ܕܡܳܪܝܳܐ ܥܰܠ ܕܟ݂ܽܠ ܕܦܰܪܥܰܝܢܝ ܡܳܪܝܳܐ. ܘܰܐܣܓܺܝ ܛܰܝܒܽܘܬܶܗ ܥܰܠ ܕܒܶܝܬ݂ ܝܺܣܪܳܐܶܝܠ ܕܦܰܪܥܰܢܝ ܐܰܝܟ݂ ܖ̈ܰܚܡܰܘܗܝ: ܘܰܐܝܟ݂ ܣܽܘܓ݂ܳܐܐ ܕܛܰܝܒܽܘܬܶܗ.
Isa 63:8 ܘܶܐܡܰܪ ܕܥܰܡܝ ܐܶܢܽܘܢ ܒ̈ܢܰܝܳܐ ܕܠܳܐ ܡܕܰܓܠܺܝܢ ܘܰܗܘܳܐ ܠܗܽܘܢ ܦܳܪܽܘܩܳܐ.
Isa 63:9 ܒܟ݂ܽܠ ܐܽܘܠܨܳܢܰܝ̈ܗܽܘܢ ܠܳܐ ܐܰܠܶܨ ܐܶܢܽܘܢ. ܘܡܰܠܰܐܟ݂ܳܐ ܕܰܐܦܰܘ̈ܗܝ ܦܪܰܩ ܐܶܢܽܘܢ. ܒܰܡܪܰܚܡܳܢܽܘܬܶܗ ܘܰܒܪܽܘܚܳܦܶܗ ܦܪܰܩ ܐܶܢܽܘܢ. ܘܰܐܪܺܝܡ ܐܶܢܽܘܢ ܘܫܰܩܶܠ ܐܶܢܽܘܢ: ܟܽܠܗܽܘܢ ܝܳܘ̈ܡܳܬܶܗ ܕܥܳܠܡܳܐ.
Isa 63:10 ܘܗܶܢܽܘܢ ܡܰܪܡܰܪܘ: ܘܰܐܟ݂ܶܐܒܘ ܠܪܽܘܚܳܐ ܕܩܽܘܕ݂ܫܶܗ. ܘܰܗܦܰܟ݂ ܗܘܳܐ ܠܗܽܘܢ ܒܥܶܠܕܒܳܒܳܐ. ܘܗܽܘ ܐܶܬ݂ܟܰܬܰܫ ܥܰܡܗܽܘܢ.
Isa 63:11 ܘܶܐܬ݁ܕ̇ܟܰܪ ܝܰܘ̈ܡܳܬܳܐ ܕܥܳܠܰܡ ܕܡܽܘܫܶܐ ܥܰܒܕܶܗ: ܐܰܝܟ݂ ܕܰܐܣܶܩ ܡ̣ܶܢ ܝܰܡܳܐ ܠܪܳܥܝܳܐ ܕܥܳܢ̈ܶܗ: ܘܰܐܝܟ݂ ܕܣܳܡ ܒܓܰܘܶܗ ܪܽܘܚܳܐ ܕܩܽܘܕ݂ܫܶܗ.
Isa 63:12 ܡܕܰܒܰܪ ܠܝܰܡܺܝܢܶܗ ܕܡܽܘܫܶܐ ܕܪܳܥܳܐ ܕܬܶܫܒܽܘܚܬ݁ܶܗ. ܬܪܰܥ ܝܰܡܳܐ ܡ̣ܶܢ ܩܕ݂ܳܡܰܝܗܽܘܢ. ܘܰܥܒܰܕ݂ ܠܗܽܘܢ ܫܡܳܐ ܠܥܳܠܰܡ.
Isa 63:13 ܕܰܒܰܪ ܐܶܢܽܘܢ ܒܰܬ݂ܗܽܘܡܳܐ ܐܰܝܟ݂ ܣܽܘܣܝܳܐ ܒܡܰܕ݂ܒܪܳܐ. ܘܠܳܐ ܐܶܬ݁ܬ݁ܩܶܠܘ.
Isa 63:14 ܐܰܝܟ݂ ܒܥܺܝܪܳܐ ܕܢܳܚܬܳܐ ܒܰܦܩܰܥܬ݂ܳܐ: ܪܽܘܚܶܗ ܕܡܳܪܝܳܐ ܕܰܒܪܰܬ ܐܶܢܽܘܢ. ܗܳܟ݂ܰܢܳܐ ܕܰܒܰܪܬ݁ ܐܶܢܽܘܢ ܠܥܰܡܳܟ݂: ܘܰܥܒܰܕܬ݁ ܠܳܟ݂ ܫܡܳܐ ܡܫܰܒܚܳܐ.
Isa 63:15 ܚܽܘܪ ܡ̣ܶܢ ܫܡܰܝܳܐ. ܘܰܚܙܺܝ ܡ̣ܶܢ ܡܶܕ݂ܝܳܪܳܟ݂ ܩܰܕ݁ܺܝܫܳܐ ܘܰܡܫܰܒܚܳܐ ܐܰܝܟܰܘ ܛܢܳܢܳܟ݂ ܘܓܰܢ̱ܒܳܪܽܘܬ݂ܳܟ݂: ܘܗܽܘܦܳܟܳܐ ܕܰܡܥܰܝ̈ܟ ܘܰܕ݂ܖ̈ܰܚܡܰܝܟ ܕܶܐܬ݂ܗܦܶܟ݂ܘ ܥܠܰܝܢ.
Isa 63:16 ܡܶܛܽܠ ܕܰܐܢ̱ܬ݁ ܗ̱ܘ ܐܰܒܘܢ. ܐܰܒܪܳܗܳܡ ܠܳܐ ܝܺܕܰܥܢ ܘܺܝܣܪܳܐܶܝܠ ܠܳܐ ܐܶܫܬܰܘܕܥܢ ܘܰܐܢ̱ܬ݁ ܗ̱ܘ ܡܳܪܝܳܐ ܐܰܒܽܘܢ ܦܳܪܽܘܩܰܢ ܘܡ̣ܶܢ ܥܳܠܰܡ ܫܡܳܟ݂.
Isa 63:17 ܠܡܳܢܳܐ ܐܰܛܥܺܝܬܳܢ ܡܳܪܝܳܐ ܡ̣ܶܢ ܐܽܘܪܚܳܟ݂. ܘܩܰܫܺܝܬ݁ ܠܶܒܰܢ ܡ̣ܶܢ ܕܶܚܠܬ݂ܳܟ݂. ܐܶܬ݂ܦܰܢܝ ܡܶܛܽܠ ܥܰܒܕܰܝ̈ܟ ܫܰܒܛܳܐ ܕܝܳܪܬ݁ܽܘܬ݂ܳܟ݂.
Isa 63:18 ܩܰܠܺܝܠ ܢܺܐܪܰܬ݂ ܥܰܡܳܐ ܕܩܽܘܕ݂ܫܳܟ݂. ܐܳܠܽܘܨܰܝ̈ܢ ܕܳܫܘ ܡܰܩܕܫܳܟ݂.
Isa 63:19 ܗܘܰܝܢ ܡ̣ܶܢ ܥܳܠܰܡ: ܥܰܕ݂ܠܳܐ ܐܶܫܬܰܠܰܛܬ݁ ܥܠܰܝܗܽܘܢ. ܘܠܳܐ ܐܶܬ݂ܩܪܺܝ ܫܡܳܟ݂ ܥܠܰܝܗܽܘܢ.
Isa 64:1 ܠܳܐ ܦܬܰܚܬ݁ ܫܡܰܝܳܐ ܘܰܢܚܶܬ݁ܬ݁ ܘܡܢ ܩܕ݂ܳܡܰܝܟ ܕܳܠܘ ܛܽܘܖ̈ܶܐ. ܘܶܐܬ݂ܦܰܫܰܪܘ ܐܰܝܟ݂ ܕܡܶܬ݂ܦܰܫܪܳܐ ܫܥܽܘܬ݂ܳܐ ܡ̣ܶܢ ܩܕ݂ܳܡ ܢܽܘܪܳܐ.
Isa 64:2 ܘܬܰܘܩܶܕ݂ ܢܽܘܪܳܐ ܠܰܒܥܶܠܕܒܳܒܰܝ̈ܟ. ܘܢܶܬ݂ܺܝܕܰܥ ܫܡܳܟ݂ ܠܰܒܥܶܠܕܒܳܒܰܝ̈ܟ. ܘܢܶܬ݁ܕܰܠܚܽܘܢ ܥܰܡ̈ܡܶܐ ܡ̣ܶܢ ܩܕ݂ܳܡܰܝܟ.
Isa 64:3 ܟܰܕ݂ ܥܒܰܕܬ݁ ܕܚܺܝ̈ܠܳܬ݂ܳܐ ܕܠܳܐ ܣܰܟܺܝܢ ܠܳܟ݂: ܢܚܶܬ݁ܬ݁: ܘܡ̣ܶܢ ܩܕ݂ܳܡܰܝܟ ܕܳܠܘ ܛܽܘܖ̈ܶܐ.
Isa 64:4 ܡ̣ܶܢ ܥܳܠܰܡ ܠܳܐ ܨܳܬ݂ܘ ܘܠܳܐ ܫܡܰܥܘ ܘܥܺܝܢ ܠܳܐ ܚܙܳܬ ܐܰܠܳܗ ܠܒܰܪ ܡܶܢܳܟ݂. ܕܥܳܒܶܕ݂ ܐܰܢ̱ܬ݁ ܠܰܐܝܠܶܝܢ ܕܰܡܣܰܟܝܢ ܠܳܟ݂.
Isa 64:5 ܘܦܳܓܰܥ ܐܰܢ̱ܬ݁ ܒܒܽܘܣܳܡܳܐ ܒܰܐܝܠܶܝܢ ܕܥܳܒܕܺܝܢ ܙܰܕܺܝܩܽܘܬܳܐ ܒܽܐܘܖ̈ܚܳܬ݂ܳܟ݂ ܢܶܬ݁ܕܰܟ݂ܪܽܘܢܳܟ݂. ܗܳܐ ܐܰܢ̱ܬ݁ ܪܓܶܙܬ݁ ܘܰܚܛܰܝܢ ܒܗܶܝܢ. ܒܥܳܠܰܡ ܢܶܬ݂ܦܪܶܩ.
Isa 64:6 ܕܰܗܘܰܝܢ ܐܰܝܟ݂ ܛܰܡܰܐܐ ܟܽܠܰܢ. ܘܰܐܝܟ݂ ܐܽܘܪܩܰܥܬ݂ܳܐ ܕܟܶܦܣܳܢܺܝܬ݂ܳܐ ܟܽܠܳܗ̇ ܙܰܕܺܝܩܽܘܬܰܢ. ܢܬܰܪܢ ܐܰܝܟ݂ ܛܰܖ̈ܦܶܐ ܟܽܠܰܢ. ܘܰܐܝܟ݂ ܥܰܠܥܳܠܳܐ ܫܰܩܠܽܘܢ ܚܛܳܗܰܝ̈ܢ.
Isa 64:7 ܘܠܰܝܬ݁ ܕܩܳܪܶܐ ܒܰܫܡܳܟ݂: ܘܰܕ݂ܥܳܗܶܕ݂ ܠܰܡܚܰܡܣܳܢܽܘ ܒܳܟ݂. ܡܶܛܽܠ ܕܰܐܗܦܶܟ݂ܬ݁ ܐܰܦܰܝ̈ܟ ܡܶܢܰܢ: ܘܰܐܫܠܶܡ̣ܬܳܢ ܒܝܰܕ݂ ܚܛܳܗܰܝ̈ܢ.
Isa 64:8 ܗܳܫܳܐ ܡܳܪܝܳܐ ܐܰܒܽܘܢ ܐܰܢ̱ܬ݁ ܚܢܰܢ ܛܺܝܢܳܐ: ܘܰܐܢ̱ܬ݁ ܓܳܒܽܘܠܰܢ ܘܰܥܒܳܕ݂ ܐܺܝܕܰܝ̈ܟ ܚܢܰܢ ܟܽܠܰܢ.
Isa 64:9 ܠܳܐ ܬܶܪܓܰܙ ܡܳܪܝܳܐ ܛܳܒ ܠܥܳܠܰܡ. ܘܠܳܐ ܬܶܬ݁ܕܟܰܪ ܠܥܳܠܰܡ ܚܛܳܗܰܝ̈ܢ ܚܙܺܝ ܕܥܰܡܳܟ݂ ܚܢܰܢ ܟܽܠܰܢ.
Isa 64:10 ܩܽܘܖ̈ܝܳܐ ܕܩܽܘܕ݂ܫܳܟ݂ ܗܘܰܝ̈ ܡܰܕ݂ܒܪܳܐ. ܘܨܶܗܝܽܘܢ ܗܘܳܬ݂ ܡܰܕ݂ܒܪܳܐ: ܐܘܪܺܫܠܶܡ ܚܰܪܒܬ݂ܳܐ.
Isa 64:11 ܒܶܝܬ݂ ܩܽܘܕ݂ܫܰܢ ܘܬܶܫܒܽܘܚܬܰܢ: ܕܫܰܒܚܽܘܟ݂ ܐܰܒܗܰܝ̈ܢ: ܗܘܳܐ ܠܝܰܩܕܳܢܳܐ ܕܢܽܘܪܳܐ. ܘܟ݂ܽܠܳܗ̇ ܪܶܓܬܰܢ ܗܘܳܬ݂ ܠܚܽܘܪܒܳܐ.
Isa 64:12 ܥܰܠ ܗܳܠܶܝܢ ܚܰܡܣܶܢܬ݁ ܡܳܪܝܳܐ. ܘܰܫܬܶܩܬ݁ ܘܡܰܟܰܟ݂ܬܳܢ ܛܳܒ.
Isa 65:1 ܐܶܬ݂ܒܥܺܝܬ݂ ܠܰܐܝܠܶܝܢ ܕܠܳܐ ܫܰܐܠܽܘܢܝ ܘܶܐܫܬܰܟ݂ܚܶܬ݂ ܠܰܐܝܠܶܝܢ ܕܠܳܐ ܒܥܳܐܽܘܢܝ. ܐܶܡ̇ܪܶܬ݂ ܗܳܐ ܐܶܢܳܐ: ܠܥܰܡܳܐ ܕܠܳܐ ܩܪܳܐ ܫܶܡܝ.
Isa 65:2 ܦܶܫܛܶܬ݂ ܐܺܝ̈ܕܰܝ ܝܰܘܡܳܐ ܟܽܠܶܗ: ܥܰܠ ܥܰܡܳܐ ܕܠܳܐ ܡܶܬ݁ܛܦܺܝܣ: ܕܰܡܗܰܠܟ݂ܺܝܢ ܒܳܬܰܪ ܬܰܖ̈ܥܝܳܬ݂ܗܽܘܢ: ܒܽܐܘܪܚܳܐ ܕܠܳܐ ܫܰܦܺܝܪܳܐ.
Isa 65:3 ܥܰܡܳܐ ܕܡܰܪܓܙܺܝܢ ܠܺܝ ܐܰܡܺܝܢܳܐܺܝܬ݂: ܕܕܳܒܚܺܝܢ ܒܓܰ̈ܢܶܐ: ܘܣܳܝܡܺܝܢ ܒܶܣ̈ܡܶܐ ܥܰܠ ܐܰܒܳܢ̈ܶܐ.
Isa 65:4 ܘܝܳܬ݂ܒܺܝܢ ܒܩܰܒܖ̈ܶܐ: ܘܒܳܝܬ݁ܺܝܢ ܒܰܡܥܰܖ̈ܶܐ. ܘܐܳܟ݂ܠܺܝܢ ܒܶܣܪܳܐ ܕܰܚܙܺܝܪܳܐ. ܘܰܡܛܰܘܫܺܝܢ ܒܰܫ̈ܠܰܕܶܐ ܡܳܐܢܰܝ̈ܗܽܘܢ.
Isa 65:5 ܘܳܐܡܪܺܝܢ ܦܪܽܘܩ ܠܗܰܠ: ܠܳܐ ܬܶܬ݂ܩܰܪܰܒ ܠܺܝ ܡܶܛܽܠ ܕܰܡܩܰܕܰܫ ܐ̱ܢܳܐ ܗܳܠܶܝܢ ܗܘܰܝ̈ ܬܶܢܳܢܳܐ ܒܪܽܘܓܙܝ: ܘܢܽܘܪܳܐ ܕܝܳܩܕܳܐ ܒܟ݂ܽܠܝܽܘܡ.
Isa 65:6 ܗܳܐ ܟܬ݂ܺܝܒܐ ܩܕ݂ܳܡܝ. ܠܳܐ ܐܶܫܬ݁ܽܘܩ: ܥܕܰܡܳܐ ܕܶܐܦܪܽܘܩ ܐܶܢܽܘܢ ܐܰܥܦܳܐ ܒܥܽܘܒܗܽܘܢ.
Isa 65:7 ܚܛܳܗܰܝ̈ܗܽܘܢ ܘܰܚܛܳܗ̈ܶܐ ܕܰܐܒܗܰܝ̈ܗܽܘܢ: ܚܰܫ ܩܒܽܘܠ ܐܶܢܽܘܢ: ܐܳܡܰܪ ܡܳܪܝܳܐ. ܕܣܳܡܘ ܒܶܣ̈ܡܶܐ ܥܰܠ ܛܽܘܖ̈ܶܐ. ܘܥܰܠ ܖ̈ܳܡܳܬ݂ܳܐ ܚܰܣܕ݂ܽܘܢܝ ܐܶܡܫܽܘܚ ܥܒܳܕܰܝ̈ܗܽܘܢ ܠܽܘܩܕܰܡ ܒܥܽܘܒܗܽܘܢ.
Isa 65:8 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܡܶܫܬܰܟ݂ܚܳܐ ܛܽܘܛܺܝܬ݂ܳܐ ܒܰܣܓܽܘܠܳܐ: ܘܳܐܡܰܪ ܐ̱ܢܳܫ ܠܚܰܒܪܶܗ: ܠܳܐ ܬܚܰܒܠܺܝܘܗܝ: ܡܶܛܽܠ ܕܒܽܘܪܟܬ݂ܳܐ ܐܺܝܬ݂ ܒܶܗ. ܗܳܟ݂ܰܢܳܐ ܐܶܥܒܶܕ݂ ܡܶܛܽܠ ܥܰܒܕܰܝ̈: ܘܠܳܐ ܐܶܚܰܒܰܠ ܠܟܽܠܗܽܘܢ.
Isa 65:9 ܘܰܐܦܶܩ ܙܰܪܥܳܐ ܡ̣ܶܢ ܝܰܥܩܽܘܒ: ܘܡ̣ܶܢ ܝܺܗܽܘܕ݂ܳܐ ܝܳܪܬܳܐ ܕܛܽܘܪܝ ܘܢܺܐܪܬ݁ܽܘܢܶܗ ܓܒܰܝ̈. ܘܥܰܒܕܰܝ̈ ܢܶܥܡܪܽܘܢ ܬܰܡܳܢ.
Isa 65:10 ܘܢܶܗܘܶܐ ܫܰܪܘܳܢܳܐ ܕܰܝܪܳܐ ܠܥܳܢ̈ܳܐ. ܘܥܽܘܡܩܳܐ ܕܥܳܟ݂ܳܪ ܠܡܰܪܒܳܥܳܐ ܕܒܰܩܖ̈ܶܐ ܠܥܰܡܝ ܕܰܒܥܰܐܽܘܢܝ.
Isa 65:11 ܘܰܐܢ̱ܬ݁ܽܘܢ ܕܰܫܒܰܩܬ݁ܽܘܢ ܠܡܳܪܝܳܐ: ܘܰܛ̣ܥܰܝܬ݁ܽܘܢ ܠܛܽܘܪܶܗ ܩܰܕ݁ܺܝܫܳܐ. ܘܰܡ̣ܠܰܝܬ݁ܽܘܢ ܦܳܬ݂ܽܘܖ̈ܶܐ ܠܓܰܕ̈ܶܐ: ܘܰܡ̣ܙܰܓܬ݁ܽܘܢ ܠܗܽܘܢ ܐܰܓܳܢ̈ܶܐ.
Isa 65:12 ܐܶܡܚܶܟ݂ܽܘܢ ܒܚܰܪܒܳܐ. ܘܟ݂ܽܠܟ݂ܽܘܢ ܒܩܶܛܠܳܐ ܐܶܬ݂ܒܰܪܟ݂ܽܘܢ. ܥܰܠ ܕܰܩܪܺܝܬ݂ܟ݂ܽܘܢ ܘܠܳܐ ܥ̣ܢܰܝܬ݁ܽܘܢ. ܘܡܰܠܠܶܬ݂ ܘܠܳܐ ܫܡܰܥܬ݁ܽܘܢ. ܘܰܥܒܰܕܬ݁ܽܘܢ ܕܒܺܝܫ ܩܕ݂ܳܡܝ ܘܰܓܒܰܝܬ݁ܽܘܢ ܡܶܕܶܡ ܕܠܳܐ ܨܳܒܶܐ ܐ̱ܢܳܐ.
Isa 65:13 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ. ܗܳܐ ܥܰܒܕܰܝ̈ ܢܶܐܟ݂ܠܽܘܢ: ܘܰܐܢ̱ܬ݁ܽܘܢ ܬܶܟ݂ܦܢܽܘܢ ܗܳܐ ܥܰܒܕܰܝ̈ ܢܶܫܬ݁ܽܘܢ: ܘܰܐܢ̱ܬ݁ܽܘܢ ܬܶܨܗܽܘܢ ܗܳܐ ܥܰܒܕܰܝ̈ ܢܶܚܕܽܘܢ: ܘܰܐܢ̱ܬ݁ܽܘܢ ܬܶܒܟܘܢ.
Isa 65:14 ܗܳܐ ܥܰܒܕܰܝ̈ ܢܫܰܒܚܽܘܢ ܡ̣ܶܢ ܛܳܒ̈ܳܬ݂ܳܐ ܕܠܶܒܗܽܘܢ: ܘܰܐܢ̱ܬ݁ܽܘܢ ܬܒܰܓܢܽܘܢ ܡ̣ܶܢ ܟܺܐܒܶܗ ܕܠܶܒܟ݂ܽܘܢ: ܘܡ̣ܶܢ ܬܒܳܪܳܗ̇ ܕܪܽܘܚܟ݂ܽܘܢ.
Isa 65:15 ܘܬܶܫܒܩܽܘܢ ܫܶܡܟ݂ܽܘܢ ܡܰܘܡܳܬܳܐ ܠܰܓܒܰܝ̈ ܘܰܢܡܺܝܬ݂ܳܟ݂ ܡܳܪܝܳܐ ܐܰ‌ܠܳܗܳܐ ܘܰܠܥܰܒܕܰܘ̈ܗܝ ܢܶܩܪܶܐ ܫܡܳܐ ܐ̱ܚܪܺܢܳܐ.
Isa 65:16 ܕܡܶܬ݂ܒܰܪܰܟ݂ ܒܰܐܪܥܳܐ: ܡܶܬ݂ܒܰܪܰܟ݂ ܒܰܐܠܳܗܳܐ ܐܰܡܶܝܢ. ܘܰܕ݂ܝܳܡܶܐ ܒܰܐܪܥܳܐ: ܝܳܡܶܐ ܒܰܐܠܳܗܳܐ ܐܰܡܶܝܢ. ܡܶܛܽܠ ܕܢܶܬ݁ܛܰܥ̈ܝܳܢ ܥܳܩ̈ܳܬ݂ܳܐ ܩܰܕ݂ܡܳܝ̈ܳܬ݂ܳܐ: ܘܢܶܬ݂ܟܰܣ̈ܝܳܢ ܡ̣ܶܢ ܩܕ݂ܳܡܝ.
Isa 65:17 ܡܶܛܽܠ ܕܗܳܐ ܐܶܢܳܐ ܒܳܪܶܐ ܐ̱ܢܳܐ ܫܡܰܝ̈ܳܐ ܚܰܕ݂ܳܬܳܐ ܘܰܐܪܥܳܐ ܚܕܰܬܳܐ. ܘܠܳܐ ܢܶܬ݁ܕܰܟ݂ܪܽܘܢ ܩܰܕ݂ܡܳܝ̈ܳܬ݂ܳܐ. ܘܠܳܐ ܢܶܣ̈ܩܳܢ ܥܰܠ ܠܶܒܳܐ.
Isa 65:18 ܐܶܠܳܐ ܢܶܚܕܽܘܢ ܘܰܢܕ݂ܘܨܽܘܢ ܠܥܳܠܰܡ ܥܳܠܡܺܝܢ ܕܒܳܪܶܐ ܐ̱ܢܳܐ. ܡܶܛܽܠ ܕܗܳܐ ܒܳܪܶܐ ܐ̱ܢܳܐ ܠܽܐܘܪܺܫܠܶܡ ܕܝܳܨܳܐ: ܘܒܳܗ̇ ܐܶܚܕܶܐ.
Isa 65:19 ܘܶܐܚܕܶܐ ܒܽܐܘܪܺܫܠܶܡ: ܘܶܐܕܽܘܨ ܒܥܰܡܝ. ܘܬܽܘܒ ܠܳܐ ܢܶܫܬ݁ܡܰܥ ܒܳܗ̇ ܩܳܠܳܐ ܕܰܒܟܳܬ݂ܳܐ: ܘܩܳܠܳܐ ܕܺܝܠܰܠܬܳܐ.
Isa 65:20 ܘܬܽܘܒ ܠܳܐ ܢܶܗܘܶܐ ܬܰܡܳܢ ܛܠܶܐ ܝܰܘ̈ܡܳܬܳܐ: ܘܣܳܒܳܐ ܕܠܳܐ ܢܡܰܠܶܐ ܝܳܘ̈ܡܳܬܶܗ. ܡܶܛܽܠ ܕܛܰܠܝܳܐ ܒܰܪ ܡܳܐܐ ܫܢܺܝ̈ܢ ܢܡܽܘܬ݂. ܘܰܐܝܢܳܐ ܕܚܳܛܶܐ ܒܰܪ ܡܳܐܐ ܫܢܺܝ̈ܢ: ܢܶܬ݁ܬ݁ܠܺܝܛ.
Isa 65:21 ܘܢܶܒܢܽܘܢ ܒ̈ܳܬܶܐ: ܘܢܶܬ݁ܒܽܘܢ ܘܢܶܨܒܽܘܢ ܟܰܖ̈ܡܶܐ ܘܢܶܐܟ݂ܠܽܘܢ ܦܺܐܖ̈ܰܝܗܽܘܢ.
Isa 65:22 ܠܳܐ ܢܶܒܢܽܘܢ: ܘܰܐ̱ܚܖ̈ܳܢܶܐ ܢܶܬ݁ܒܽܘܢ ܘܠܳܐ ܢܶܨܒܽܘܢ: ܘܰܐ̱ܚܖ̈ܳܢܶܐ ܢܶܐܟ݂ܠܽܘܢ. ܡܶܛܽܠ ܕܝܳܘ̈ܡܳܬܶܗ ܕܥܰܡܝ ܐܰܝܟ݂ ܝܰܘ̈ܡܳܬܳܐ ܐܶܢܽܘܢ ܕܺܐܝ̈ܠܳܢܶܐ. ܘܰܥܒܳܕ݂ ܐܺܝܕܰܝ̈ܗܽܘܢ ܢܶܐܟ݂ܠܽܘܢ ܓܒܰܝ̈.
Isa 65:23 ܠܳܐ ܢܶܠܐܽܘܢ ܠܰܣܪܺܝܩܽܘܬ݂ܳܐ: ܘܠܳܐ ܢܳܘܠܕ݂ܽܘܢ ܠܠܰܘܛܬ݂ܳܐ: ܡܶܛܽܠ ܕܙܰܪܥܳܐ ܐܶܢܽܘܢ ܒܪܺܝܟܶܗ ܕܡܳܪܝܳܐ: ܗܶܢܽܘܢ ܘܰܒܢܰܝ̈ܗܽܘܢ ܥܰܡܗܽܘܢ.
Isa 65:24 ܘܥܰܕ݂ܠܳܐ ܢܶܩܪܽܘܢ: ܐܶܥܢܶܐ ܐܶܢܽܘܢ ܘܥܰܕ݂ܠܳܐ ܢܡܰܠܠܽܘܢ: ܐܶܫܡܰܥ ܐܶܢܽܘܢ.
Isa 65:25 ܕܺܐܒܳܐ ܘܶܐܡܪܳܐ ܐܰܟܚܕ݂ܳܐ ܢܶܪܥܽܘܢ. ܘܰܐܪܝܳܐ ܐܰܝܟ݂ ܬܰܘܪܳܐ ܢܶܐܟ݂ܽܘܠ ܬܶܒܢܳܐ. ܘܚܶܘܝܳܐ ܥܰܦܪܳܐ ܠܰܚܡܶܗ: ܘܠܳܐ ܢܰܒܐܫܽܘܢ ܘܠܳܐ ܢܚܰܒܠܽܘܢ ܒܟ݂ܽܠܶܗ ܛܽܘܪܳܐ ܕܩܽܘܕ݂ܫܝ ܐܳܡܰܪ ܡܳܪܝܳܐ.
Isa 66:1 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܫܡܰܝܳܐ ܟܽܘܪܣܰܝ: ܘܰܐܪܥܳܐ ܟܽܘܒܫܳܐ ܕܖ̈ܶܓܠܰܝ: ܐܰܝܢܳܘ ܒܰܝܬܳܐ ܕܒܳܢܶܝܢ ܐ̱ܢܬ݁ܽܘܢ ܠܺܝ: ܐܰܘ ܐܰܝܢܰܘ ܐܰܬ݂ܪܐ ܕܰܢܝܳܚܬ݁ܝ.
Isa 66:2 ܗܳܠܶܝܢ ܟܽܠܗܶܝܢ ܐܺܝܕ݂ܝ ܥܶܒܕܰܬ: ܘܕ݂ܺܝܠܝ ܐܶܢܶܝܢ ܗܳܠܶܝܢ ܟܽܠܗܶܝܢ ܐܳܡܰܪ ܡܳܪܝܳܐ. ܘܰܒܡܰܢ ܐܶܚܽܘܪ ܘܶܐܥܡܰܪ: ܐܶܠܳܐ ܒܢܺܝܚܳܐ ܘܰܒܡܰܟܺܝܟ݂ ܪܽܘܚܳܐ ܕܙܳܐܰܥ ܡ̣ܶܢ ܡܶܠܰܬ݂ܝ.
Isa 66:3 ܕܢܳܟܶܣ ܬܰܘܪܳܐ ܐܰܝܟ݂ ܗܰܘ ܕܩܳܛܶܠ ܓܰܒܪܳܐ: ܕܕ݂ܳܒܰܚ ܐܶܡܪܳܐ ܐܰܝܟ݂ ܗܰܘ ܕܩܳܛܶܠ ܟܰܠܒܳܐ: ܕܰܡܩܰܪܶܒ ܣܡܺܝܕ݂ܳܐ ܐܰܝܟ݂ ܕܡܳܐ ܕܰܚܙܺܝܪܳܐ: ܕܰܡܩܰܪܶܒ ܠܒܽܘܢܬܳܐ ܐܰܝܟ݂ ܗܰܘ ܕܰܡܒܰܪܶܟ݂ ܠܰܦܬܰܟ݂ܖ̈ܶܐ: ܐܳܦ ܗܶܢܽܘܢ ܐܶܬ݂ܪܰܥܺܝܘ ܒܽܐܘܖ̈ܚܳܬ݂ܗܽܘܢ: ܘܰܨܒܳܬ ܢܰܦܫܗܽܘܢ ܒܰܦܬܰܟ݂ܖ̈ܰܝܗܽܘܢ.
Isa 66:4 ܐܳܦ ܐܶܢܳܐ ܐܶܨܒܶܐ ܒܒܽܘܙܳܚܗܽܘܢ: ܘܶܐܦܪܽܘܥ ܐܶܢܽܘܢ ܥܒܳܕܰܝ̈ܗܽܘܢ: ܥܰܠ ܕܰܩܪܺܝܬ݂ ܘܠܰܝܬ݁ ܕܥܳܢܶܐ: ܘܡܰܠܠܶܬ݂ ܘܠܳܐ ܫܡܰܥܘ: ܘܰܥܒܰܕ݂ܘ ܕܒܺܝܫ ܩܕ݂ܳܡܝ: ܘܰܓܒܰܘ ܡܶܕܶܡ ܕܠܳܐ ܨܒܺܝܬ݂.
Isa 66:5 ܫܡܰܥܘ ܦܶܬ݂ܓܳܡܶܗ ܕܡܳܪܝܳܐ ܐܰܝܠܶܝܢ ܕܙܳܝܥܺܝܢ ܡ̣ܶܢ ܡܶܠܬ݂ܶܗ. ܐܶܡܰܪܘ ܠܰܐܚܰܝ̈ܟܽܘܢ ܣܳܢܐܰܝ̈ܟܽܘܢ ܡܰܣܠܝܳܢܰܝ̈ܟܘܢ ܡܶܛܽܠ ܫܶܡܝ. ܢܶܫܬܰܒܰܚ ܡܳܪܝܳܐ ܘܢܶܚܕܶܐ ܒܚܰܕ݂ܽܘܬ݂ܟܽܘܢ: ܘܗܶܢܽܘܢ ܢܶܒܗܬ݂ܽܘܢ.
Isa 66:6 ܩܳܠܳܐ ܕܰܕ݂ܠܽܘܚܝܳܐ ܡ̣ܶܢ ܩܪܺܝܬ݂ܳܐ: ܘܩܳܠܳܐ ܡ̣ܶܢ ܗܰܝܟܠܳܐ: ܩܳܠܶܗ ܕܡܳܪܝܳܐ ܕܦܳܪܰܥ ܦܽܘܪܥܳܢܳܐ ܠܰܒܥܶܠܕܒܳܒܰܘ̈ܗܝ.
Isa 66:7 ܥܰܕ݂ܠܳܐ ܬܚܰܒܶܠ ܕܝܳܠܕܳܐ: ܘܥܰܕ݂ܠܳܐ ܢܶܡܛܽܘܢ ܚܶܒܠܶܝܗ̇ ܘܬܶܦܠܰܛ ܕܶܟ݂ܪܳܐ.
Isa 66:8 ܡܰܢ ܫܡܰܥ ܐܰܝܟ݂ ܗܳܕܶܐ: ܘܡܰܢ ܚܙܳܐ ܐܰܝܟ݂ ܗܳܠܶܝܢ: ܕܰܡܚܰܒܠܳܐ ܐܰܪܥܳܐ ܒܝܰܘܡܳܐ ܚܰܕ݂: ܘܡܶܬ݂ܺܝܠܶܕ݂ ܥܰܡܳܐ ܒܫܳܥܬ݂ܳܐ ܚܕ݂ܳܐ: ܡܶܛܽܠ ܕܚܰܒܠܰܬ ܘܝܶܠܕܰܬ݂ ܨܶܗܝܽܘܢ ܠܰܒܢܶܝ̈ܗ̇.
Isa 66:9 ܐܶܢܳܐ ܝܶܗܒܬ݂ ܣܽܘܟܳܝܳܐ ܗܳܢܳܐ: ܘܠܳܐ ܡܰܘܠܶܕ݂ ܐ̱ܢܳܐ ܐܳܡܰܪ ܡܳܪܝܳܐ ܕܰܠܡܳܐ ܠܳܐ ܗ̱ܘܳܐ ܐܶܢܳܐ ܡܰܘܠܶܕ݂ ܐ̱ܢܳܐ ܘܟ݂ܳܠܶܐ ܐ̱ܢܳܐ ܐܳܡܰܪ ܐܰܠܳܗܶܟ݂ܝ.
Isa 66:10 ܚܕ݂ܰܘ ܒܽܐܘܪܺܫܠܶܡ ܘܕ݂ܽܘܨܘ ܒܳܗ̇ ܟܠ ܖ̈ܳܚܡܶܝܗ̇. ܐܶܬ݂ܒܰܣܰܡܘ ܥܰܡܳܗ̇ ܒܒܽܘܣܳܡܳܐ ܟܠ ܕܰܗܘܰܘ ܒܶܐܒܠܳܐ ܥܠܶܝܗ̇.
Isa 66:11 ܘܬܺܐܢܩܽܘܢ ܘܬܶܣܒܠܽܘܢ ܡ̣ܶܢ ܬܕ݂ܳܐ ܕܒܽܘܝܳܐܳܗ̇: ܘܬܺܐܢܩܽܘܢ ܘܬܶܬ݂ܦܰܢܩܽܘܢ ܡ̣ܶܢ ܥܽܘܫܢܳܐ ܕܺܐܝܩܳܪܳܗ̇.
Isa 66:12 ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܗܳܐ ܪܳܡܶܐ ܐ̱ܢܳܐ ܥܠܶܝܗ̇ ܫܠܳܡܳܐ ܐܰܝܟ݂ ܢܰܗܪܳܐ: ܘܰܐܝܟ݂ ܢܰܚܠܳܐ ܕܓܳܪܶܦ. ܘܺܐܝܩܳܪܳܐ ܕܥܰܡ̈ܡܶܐ ܬܺܐܢܩܽܘܢ: ܘܥܰܠ ܦܶܖ̈ܝܳܘܳܬ݂ܳܐ ܬܶܫܬܰܩܠܽܘܢ: ܘܥܰܠ ܒܽܘܖ̈ܟܶܐ ܬܶܬ݂ܪܰܒܽܘܢ.
Isa 66:13 ܐܰܝܟ݂ ܓܰܒܪܳܐ ܕܰܡܒܰܝܐܰܐ ܠܶܗ ܐܶܡܶܗ: ܗܳܟ݂ܰܢܳܐ ܐܶܢܳܐ ܐܶܒܰܝܰܐܟ݂ܽܘܢ: ܘܒܽܐܘܪܺܫܠܶܡ ܬܶܬ݂ܒܰܝܐܽܘܢ.
Isa 66:14 ܘܬܶܚܙܽܘܢ ܘܢܶܚܕܶܐ ܠܶܒܟܽܘܢ: ܘܓܰܖ̈ܡܰܝܟܽܘܢ ܐܰܝܟ݂ ܬܰܕ݂ܐܳܐ ܢܶܪܘܙܽܘܢ. ܘܬܶܬ݂ܺܝܕܰܥ ܐܺܝܕܶܗ ܕܡܳܪܝܳܐ ܥܰܠ ܥܰܒܕܰܘ̈ܗܝ: ܘܬ݂ܰܘܒܶܕ݂ ܠܰܒܥܶܠܕܒܳܒܰܘ̈ܗܝ.
Isa 66:15 ܡܶܛܽܠ ܕܗܳܐ ܡܳܪܝܳܐ ܒܢܽܘܪܳܐ ܐܳܬ݁ܶܐ: ܘܰܐܝܟ݂ ܥܰܠܥܳܠܳܐ ܡܰܪܟܰܒܬܶܗ. ܕܢܶܗܦܽܘܟ݂ ܒܚܶܡܬ݂ܳܐ ܕܪܽܘܓܙܶܗ. ܘܰܟ݂ܐܳܬܶܗ ܫܰܠܗܶܒܺܝܬ݂ܳܐ ܕܢܽܘܪܳܐ.
Isa 66:16 ܡܶܛܽܠ ܕܰܒܢܽܘܪܳܐ ܕܳܐܶܢ ܡܳܪܝܳܐ: ܘܒܳܚܰܪ ܒܳܗ̇ ܠܟ݂ܽܠ ܒܣܰܪ: ܘܢܶܣܓܽܘܢ ܩܛܺܝܠܰܘ̈ܗܝ ܕܡܳܪܝܳܐ.
Isa 66:17 ܕܡܶܬ݂ܩܰܕܫܺܝܢ ܘܡܶܬ݁ܕܰܟܶܝܢ ܒܓܰܢ̈ܶܐ: ܚܰܕ݂ ܒܳܬܰܪ ܚܰܕ݂ ܒܰܡܨܰܥܬ݂ܳܐ: ܘܐܳܟ݂ܠܺܝܢ ܒܶܣܪܳܐ ܕܰܚܙܺܝܪܳܐ: ܘܫܶܪܨܳܐ ܘܥܽܘܩܒܖ̈ܶܐ. ܐܰܟܚܕ݂ܳܐ ܢܣܽܘܦܽܘܢ ܐܳܡܰܪ ܡܳܪܝܳܐ.
Isa 66:18 ܘܶܐܢܳܐ ܝܳܕܰܥ ܐ̱ܢܳܐ ܥܒܳܕܰܝ̈ܗܽܘܢ ܘܬܰܖ̈ܥܝܳܬ݂ܗܽܘܢ: ܡܳܐ ܕܶܐܬ݁ܺܝܬ݂ ܠܰܡܟܰܢܳܫܽܘ ܠܟܽܠܗܽܘܢ ܥܰܡ̈ܡܶܐ ܘܰܠܶܠܫܳܢ̈ܶܐ: ܘܢܺܐܬ݂ܽܘܢ ܘܢܶܚܙܽܘܢ ܐܺܝܩܳܪܝ.
Isa 66:19 ܘܶܐܣܺܝܡ ܒܗܽܘܢ ܐܳܬܳܐ: ܘܶܐܫܰܕܰܪ ܡܶܢܗܽܘܢ ܡܫܰܘܙ̈ܒܶܐ ܠܥܰܡ̈ܡܶܐ: ܠܬܰܪܫܺܝܫ: ܘܰܠܦܳܘܠ: ܘܰܠܠܳܘܕ݂: ܕܢܳܓܕܺܝܢ ܒܩܶܫܬܳܐ: ܘܰܠܬ݂ܽܘܒܶܝܠ: ܘܰܠܝܳܘܳܢ: ܘܰܠܓܳܙܖ̈ܳܬ݂ܳܐ ܖ̈ܰܚܺܝܩܳܬ݂ܳܐ: ܕܠܳܐ ܫܡܰܥܘ ܫܶܡܝ ܘܠܳܐ ܚܙܰܘ ܐܺܝܩܳܪܝ: ܘܰܢܚܰܘܢ ܐܺܝܩܳܪܝ ܒܥܰܡ̈ܡܶܐ.
Isa 66:20 ܘܢܰܝܬ݁ܽܘܢ ܠܟܽܠܗܽܘܢ ܐܰܚܰܝ̈ܟܘܢ ܡ̣ܶܢ ܟܽܠܗܽܘܢ ܥܰܡ̈ܡܶܐ ܩܽܘܪܒܳܢܳܐ ܠܡܳܪܝܳܐ: ܒܖ̈ܰܟܫܳܐ: ܘܰܒܡܰܖ̈ܟܒܳܬ݂ܳܐ: ܘܰܒܩܳܖ̈ܽܘܟܶܐ: ܠܛܽܘܪܳܐ ܕܩܽܘܕ݂ܫܝ: ܠܽܐܘܪܺܫܠܶܡ ܐܳܡܰܪ ܡܳܪܝܳܐ: ܐܰܝܟ݂ ܕܡܰܝܬ݁ܶܝܢ ܒܢܰܝ̈ ܝܺܣܪܳܐܶܝܠ ܣܡܺܝܕܳܐ ܒܡܳܐܢ̈ܶܐ ܕܟܰܝ̈ܳܐ ܠܒܰܝܬ݁ܶܗ ܕܡܳܪܝܳܐ.
Isa 66:21 ܐܳܦ ܡܶܢܗܽܘܢ ܐܶܣܰܒ ܠܟܳܗ̈ܢܶܐ: ܘܰܠܠܶܘܳܝ̈ܶܐ: ܐܳܡܰܪ ܡܳܪܝܳܐ.
Isa 66:22 ܐܰܝܟ݂ ܫܡܰܝ̈ܳܐ ܚܰܕ݂̈ܳܬܳܐ ܘܰܐܪܥܳܐ ܚܕܰܬܳܐ ܕܥܳܒܶܕ݂ ܐ̱ܢܳܐ: ܕܩܳܝܡܺܝܢ ܩܕ݂ܳܡܝ ܐܳܡܰܪ ܡܳܪܝܳܐ: ܗܳܟ݂ܰܢܳܐ ܢܶܬ݂ܩܰܝܰܡ ܙܰܪܥܟ݂ܽܘܢ ܘܫܶܡܟ݂ܽܘܢ.
Isa 66:23 ܘܢܶܗܘܶܐ ܡ̣ܶܢ ܙܒܰܢ ܝܺܪܰܚ ܒܺܝܪܰܚ: ܘܡ̣ܶܢ ܙܒܰܢ ܫܰܒܳܐ ܠܫܰܒܳܐ: ܢܺܐܬ݂ܽܘܢ ܟܠ ܒܣܰܪ ܠܡܶܣܓܰܕ݂ ܩܕ݂ܳܡܝ ܐܳܡܰܪ ܡܳܪܝܳܐ.
Isa 66:24 ܘܢܶܦܩܽܘܢ ܘܢܶܚܙܽܘܢ ܫܠܰܕܰܝ̈ܗܽܘܢ ܕܓܰܒܖ̈ܶܐ ܕܰܐܥܠܺܝܘ ܒܺܝ: ܕܠܳܐ ܡܳܝܬܳܐ ܬܰܘܠܰܥܗܽܘܢ: ܘܢܽܘܪܗܽܘܢ ܠܳܐ ܕܳܥܟܳܐ: ܘܢܶܗܘܽܘܢ ܕܽܘܡܳܪܳܐ ܠܟ݂ܽܠ ܒܣܰܪ.
Jer 1:1 ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ ܒܰܪ ܚܶܠܰܩܝܳܐ: ܡܶܢ ܟܳܗܢܳܐ ܕܒܰܥܢܳܬܽܘܬ ܕܒܰܐܪܥܳܐ ܕܒܶܢܝܳܡܶܝܢ.
Jer 1:2 ܕܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܠܰܘܗܝ: ܒܝܰܘܡܰܘ̈ܗܝ ܕܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕ݂ܳܐ: ܒܰܬ݂ܠܳܬܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ.
Jer 1:3 ܘܰܗܘܳܐ ܒܝܰܘܡܰܘ̈ܗܝ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܥܕ݂ܰܡܳܐ ܕܰܫܠܶܡ ܚܕܰܥܶܣܖ̈ܶܐ ܫܢܺܝ̈ܢ ܠܨܶܕܩܝܳܐ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܥܕ݂ܰܡܳܐ ܕܶܐܫܬܰܒ݂ܝܰܬ ܐܽܘܪܺܫܠܶܡ ܒܝܰܪܚܳܐ ܚܡܺܝܫܳܝܳܐ.
Jer 1:4 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Jer 1:5 ܥܰܕܠܳܐ ܐܶܨܽܘܪܳܟ݂ ܒܟܰܪܣܳܐ ܝܺܕܰܥܬ݂ܳܟ݂: ܘܥܰܕܠܳܐ ܬܶܦܽܘܩ ܡܶܢ ܡܰܪܒܥܳܐ ܩܰܕܶܫܬܳܟ݂: ܘܰܢܒܺܝܳܐ ܠܥܰܡ̈ܡܶܐ ܝܰܗܒܬܳܟ݂.
Jer 1:6 ܘܶܐܡܪܶܬ݂ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܗܳܐ ܠܳܐ ܝܳܕܰܥ ܐ̱ܢܳܐ ܠܰܡܡܰܠܳܠܽܘ ܡܶܛܽܠ ܕܰܛܠܶܐ ܐ̱ܢܳܐ.
Jer 1:7 ܘܶܐܡܰܪ ܠܺܝ ܡܳܪܝܳܐ: ܠܳܐ ܬܺܐܡܰܪ ܕܰܛܠܶܐ ܐ̱ܢܳܐ: ܡܶܛܽܠ ܕܥܰܠ ܟܠ ܕܶܐܫܰܕܪܳܟ݂ ܬܺܐܙܰܠ: ܘܟ݂ܽܠ ܕܶܐܦܰܩܕܳܟ݂ ܬܡܰܠܶܠ.
Jer 1:8 ܠܳܐ ܬܶܕ݂ܚܰܠ ܡܶܢ ܩܕ݂ܳܡܰܝܗܽܘܢ: ܡܶܛܽܠ ܕܥܰܡܳܟ݂ ܐ̱ܢܳܐ ܠܰܡܦܰܨܳܝܽܘܬܳܟ݂. ܐܳܡܰܪ ܡܳܪܝܳܐ.
Jer 1:9 ܘܰܐܘܫܶܛ ܡܳܪܝܳܐ ܐܺܝܕܶܗ ܘܰܩܪܶܒ݂ ܠܦܽܘܡܝ. ܘܶܐܡܰܪ ܠܺܝ ܡܳܪܝܳܐ: ܗܳܐ ܝܶܗܒܶܬ݂ ܦܶܬܓ݂ܳܡܰܝ̈ ܒܦܽܘܡܳܟ݂.
Jer 1:10 ܚܙܺܝ ܕܰܐܫܠܶܛܬܳܟ݂ ܝܰܘܡܳܢܳܐ: ܥܰܠ ܥܰܡ̈ܡܶܐ ܘܥܰܠ ܡܰܠܟ̈ܘܳܬܳܐ: ܠܡܶܥܩܰܪ: ܘܰܠܡܶܣܬܰܪ: ܘܠܰܡܣܰܚܳܦܽܘ: ܘܰܠܡܰܘܒܳܕ݂ܽܘ ܘܰܠܡܶܒ݂ܢܳܐ: ܘܰܠܡܶܨܰܒ݂.
Jer 1:11 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ: ܡܳܢܳܐ ܚܙܰܝܬ ܐܶܪܰܡܝܳܐ. ܘܶܐܡܪܶܬ݂ ܚܽܘܛܪܳܐ ܕܠܽܘܙܳܐ ܚܳܙܶܐ ܐ̱ܢܳܐ.
Jer 1:12 ܘܶܐܡܰܪ ܠܺܝ ܡܳܪܝܳܐ ܫܰܦܺܝܪ ܚܙܰܝܬ: ܡܶܛܽܠ ܕܰܡܣܰܪܗܶܒ݂ ܐ̱ܢܳܐ ܥܰܠ ܦܶܬ݂ܓܳܡܝ ܠܡܶܥܒܕܶܗ.
Jer 1:13 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܕܬܰܪܬܶܝܢ ܙܰܒܢܺܝ̈ܢ: ܘܶܐܡܰܪ: ܡܳܢܳܐ ܚܳܙܶܐ ܐܰܢܬ: ܘܶܐܡܪܶܬ݂ ܩܰܕ݂ܣܳܐ ܕܰܬ݂ܦܶܐ ܚܳܙܶܐ ܐ̱ܢܳܐ: ܘܰܐܦܰܘ̈ܗܝ ܡܶܢ ܐܰܦܰܝ̈ ܓܰܪܒܝܳܐ.
Jer 1:14 ܘܶܐܡܰܪ ܠܺܝ ܡܳܪܝܳܐ: ܡܶܢ ܓܰܪܒܝܳܐ ܬܶܬ݂ܦܬܰܚ ܒܺܝܫܬܳܐ ܥܰܠ ܟܽܠܗܽܘܢ ܝܳܬ݂ܒܰܝ̈ ܐܰܪܥܳܐ.
Jer 1:15 ܡܶܛܽܠ ܕܗܳܐ ܡܫܰܕܰܪ ܐ̱ܢܳܐ: ܘܩܳܪܶܐ ܐ̱ܢܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܡܰܠܟ̈ܘܳܬܳܐ ܕܓܰܪܒܝܳܐ ܐܳܡܰܪ ܡܳܪܝܳܐ. ܘܢܺܐܬܽܘܢ ܘܢܰܪܡܽܘܢ ܓܒܰܪ ܟܽܘܪܣܝܶܗ: ܒܡܰܥܠܳܢܳܐ ܕܬܰܖ̈ܥܶܐ ܕܽܐܘܪܺܫܠܶܡ: ܘܥܰܠ ܟܽܠܗܽܘܢ ܫܽܘܖ̈ܝܶܗ̇ ܟܰܕ݂ ܚܳܕ݂ܪܳܐ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ.
Jer 1:16 ܘܶܐܡܰܠܶܠ ܕܺܝܢܰܝ̈ ܥܰܡܗܽܘܢ: ܡܶܛܽܠ ܟܽܠܗܶܝܢ ܒܺܝ̈ܫܳܬܗܽܘܢ: ܕܫܰܒܩܽܘܢܝ ܘܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܘܰܣܓܶܕ݂ܘ ܠܰܥܒ݂ܳܕ݂ ܐܺܝܕܰܝ̈ܗܽܘܢ.
Jer 1:17 ܘܰܐܢ̱ܬ ܐܰܣܽܘܪ ܚܰܨܰܝ̈ܟ: ܘܩܽܘܡ ܐܶܡܰܪ ܠܗܽܘܢ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂. ܠܳܐ ܬܶܕ݂ܚܰܠ ܡܶܢܗܽܘܢ: ܕܰܠܡܳܐ ܐܶܬ݂ܒܪܳܟ݂ ܩܕܳܡܰܝܗܽܘܢ.
Jer 1:18 ܘܶܐ̱ܢܳܐ ܗܳܐ ܥܒܰܕܬܳܟ݂ ܐܰܝܟ݂ ܩܪܺܝܬ݂ܳܐ ܬܰܩܺܝܦܬܳܐ: ܘܰܐܝܟ ܥܰܡܽܘܕܳܐ ܕܦܰܪܙܠܳܐ: ܘܰܐܝܟ ܫܽܘܪܳܐ ܕܰܢܚܳܫܳܐ ܥܰܠ ܟܽܠܳܗ̇ ܐܰܪܥܳܐ: ܥܰܠ ܡܰܠ̈ܟܶܐ ܕܺܝܗܽܘܕ݂ܳܐ ܘܥܰܠ ܪܰܘܖ̈ܒܳܢܰܝܗܽܘܢ: ܘܥܰܠ ܟܳܗܢܰܝ̈ܗܽܘܢ: ܘܥܰܠ ܢܒܺܝܰܝ̈ܗܽܘܢ: ܘܥܰܠ ܟܽܠܶܗ ܥܰܡܳܐ ܕܰܐܪܥܳܐ.
Jer 1:19 ܘܢܶܬ݂ܟܰܬܫܽܘܢ ܥܰܡܳܟ݂: ܘܠܳܐ ܢܶܙܟܽܘܢܳܟ݂: ܡܶܛܽܠ ܕܥܰܡܳܟ݂ ܐ̱ܢܳܐ ܠܰܡܦܰܨܳܝܽܘܬ݂ܳܟ݂: ܐܳܡܰܪ ܡܳܪܝܳܐ.
Jer 2:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.
Jer 2:2 ܙܶܠ ܘܰܐܟܪܶܙ ܒܶܐܕ݂ܢܰܝ̈ ܐܽܘܪܺܫܠܶܡ: ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ: ܐܶܬܕܟ݂ܪܶܬ݂ ܠܶܟ݂ܝ ܛܰܝܒܽܘܬ݂ܳܐ ܕܛܰܠܝܽܘܬܶܟ݂ܝ: ܪܶܚܡܬܳܐ ܕܰܡܣܰܝܒܪܳܢܽܘܬܶܟ݂ܝ: ܕܗܰܠܶܟ݂ܬ ܒܳܬܰܪܝ ܒܡܰܕ݂ܒܪܳܐ: ܒܰܐܪܥܳܐ ܕܠܳܐ ܡܶܙܕܰܪܥܳܐ.
Jer 2:3 ܩܰܕܶܫ ܝܺܣܪܳܐܶܝܠ ܠܡܳܪܝܳܐ ܪܺܝܫ ܥܰܠ̈ܠܳܬܶܗ: ܟܽܠ ܐܳܟ݂ܽܘܠܰܝ̈ܗܽܘܢ ܢܶܬ݂ܚܰܝܒܽܘܢ. ܒܺܝܫܬܳܐ ܬܺܐܬܶܐ ܥܠܰܝܗܽܘܢ: ܐܳܡܰܪ ܡܳܪܝܳܐ.
Jer 2:4 ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܒܰܝܬܶܗ ܕܝܰܥܩܽܘܒ: ܘܟܽܠܗܶܝܢ ܫܰܖ̈ܒܳܬ݂ܳܐ ܕܒܶܝܬ݂ ܝܺܣܪܳܐܶܝܠ.
Jer 2:5 ܗܳܟܰܢܳܐ ܐܳܡܰܪ ܡܳܪܝܳܐ: ܡܳܢܰܘ ܥܰܘܠܳܐ ܕܶܐܫܟܰܚܘ ܒܺܝ ܐܰܒܳܗܰܝ̈ܟܽܘܢ ܕܰܐܪܚܶܩܘ ܡܶܢܝ: ܘܶܐܙܰܠܘ ܒܳܬ݂ܰܪ ܠܳܐ ܡܶܕܶܡ: ܘܡܶܕܶܡ ܠܳܐ ܝܺܬܰܪܘ.
Jer 2:6 ܘܠܳܐ ܐܶܡܰܪܘ ܐܰܝܟܰܘ ܡܳܪܝܳܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ: ܕܕܰܒܪܰܢ ܒܡܰܕܒܪܳܐ ܒܰܐܪܥܳܐ ܚܪܰܒܬܳܐ ܘܰܫܗܺܝܬ݂ܳܐ: ܒܰܐܪܥܳܐ ܨܳܕ݂ܺܝܬܳܐ ܕܛܶܠܳܠܰܝ̈ ܡܰܘܬܳܐ: ܒܰܐܪܥܳܐ ܕܠܳܐ ܥܒܰܪ ܒܳܗ̇ ܓܒܰܪ: ܘܠܳܐ ܝܺܬܶܒ ܒܰܪܢܳܫ ܬܰܡܳܢ.
Jer 2:7 ܘܰܐܝܬܺܝܬܟܽܘܢ ܠܰܐܪܥܳܐ ܕܟܰܪܡܠܳܐ: ܠܡܶܐܟܰܠ ܦܺܐܖ̈ܶܝܗ̇ ܘܛܳܒ̈ܳܬܳܗ̇. ܘܶܐܬܰܝܬܽܘܢ ܘܛܰܡܰܐܬܽܘܢ ܐܰܪܥܝ. ܘܝܳܪܬܽܘܬ݂ܝ ܣܳܡܬܽܘܢ ܠܛܰܢܦܽܘܬܳܐ.
Jer 2:8 ܟܳܗ̈ܢܶܐ ܠܳܐ ܐܶܡܰܪܘ ܐܰܝܟܰܘ ܡܳܪܝܳܐ. ܘܰܐܚܺܝܕܰܝ̈ ܢܳܡܽܘܣܳܐ ܠܳܐ ܝܰܕ݂ܥܽܘܢܝ. ܘܖ̈ܳܥܰܘܳܬ݂ܳܐ ܕܰܓܶܠܘ ܒܺܝ. ܘܰܢܒܺܝ̈ܶܐ ܐܶܬ݂ܢܰܒܺܝܘ ܒܒܰܥܠܳܐ. ܘܒܳܬ݂ܰܪ ܡܶܕܶܡ ܕܠܰܝܬ ܒܶܗ ܝܽܘܬ݂ܪܳܢ ܐܶܙܰܠܘ.
Jer 2:9 ܡܶܛܽܠ ܗܳܢܳܐ ܐܶܬܬܕܺܝܢ ܥܰܡܟܽܘܢ ܐܳܡܰܪ ܡܳܪܝܳܐ: ܘܥܰܡ ܒܢܰܝ̈ ܒܢܰܝ̈ܟܽܘܢ ܐܶܬܬܕܺܝܢ.
Jer 2:10 ܥܒܰܪܘ ܠܓܳܙܖ̈ܳܬ݂ܳܐ ܕܟܶܬܳܝ̈ܶܐ ܘܰܚܙܰܘ: ܘܰܠܩܶܕܰܪ ܫܰܕܰܪܘ: ܘܛܳܒ ܐܶܣܬܰܟܰܠܘ: ܘܰܚܙܰܘ ܐܶܢ ܗܘܳܬ݂ ܐܰܝܟ݂ ܗܳܕܶܐ.
Jer 2:11 ܡܚܰܠܦܺܝܢ ܥܰܡ̈ܡܶܐ ܐܰܠܳܗܰܝ̈ܗܽܘܢ ܐܰܝܠܶܝܢ ܕܠܳܐ ܗܘܰܘ ܐܰܠܳܗ̈ܶܐ ܘܥܰܡܝ ܚܰܠܶܦ ܐܺܝܩܳܪܶܗ ܒܰܕܠܳܐ ܝܽܘܬܪܳܢ.
Jer 2:12 ܬܡܰܗܘ ܫܡܰܝܳܐ ܥܰܠ ܗܳܕܶܐ: ܘܙܽܘܥܘ ܘܰܕ݂ܚܰܠܘ ܛܳܒ݂ ܐܳܡܰܪ ܡܳܪܝܳܐ.
Jer 2:13 ܡܶܛܽܠ ܕܬܰܪܬܶܝܢ ܒܺܝ̈ܫܳܢ ܥܒܰܕ݂ܘ ܥܰܡܝ: ܠܺܝ ܫܒܰܩܘ ܡܰܒܽܘܥܳܐ ܕܡܰܝ̈ܳܐ ܚܰܝ̈ܶܐ: ܘܶܐܙܰܠܘ ܚܦܰܪܘ ܠܗܽܘܢ ܓܽܘ̈ܒܶܐ: ܓܽܘ̈ܒܶܐ ܖ̈ܥܺܝܥܶܐ ܕܠܳܐ ܡܶܫܟܚܺܝܢ ܠܡܶܩܒܳܐ ܒܗܽܘܢ ܡܰܝ̈ܳܐ. 
Jer 2:14 ܆ ܕܰܠܡܳܐ ܥܰܒ݂ܕܰܐ ܗ̱ܘ ܝܺܣܪܳܐܶܝܠ: ܐܶܢ ܝܺܠܺܝܕ݂ ܒܰܝܬܰܐ ܗ̱ܘ: ܡܶܛܽܠ ܡܳܢܳܐ ܗܘܳܐ ܠܒܶܙܬ݂ܳܐ.
Jer 2:15 ܥܠܰܘܗܝ ܢܢܰܗܡܽܘܢ ܐܰܖ̈ܝܰܘܳܬܳܐ: ܘܰܢܪܺܝܡܽܘܢ ܩܳܠܗܽܘܢ: ܘܢܶܥܒܕ݂ܽܘܢ ܐܰܪܥܶܗ ܠܚܽܘܪܒܳܐ: ܘܩܽܘܖ̈ܝܶܗ ܢܶܨ̈ܕܝܳܢ ܡܶܢ ܒܠܰܝ ܕܝܳܬܶܒ.
Jer 2:16 ܐܳܦ ܒܢܰܝ̈ ܡܰܦܰܣ ܘܬܰܚܦܺܝܣ: ܢܶܪܥܽܘܢܶܟ݂ܝ ܪܺܝܫܳܐ ܪܺܝܫܳܐ.
Jer 2:17 ܗܳܐ ܗܳܟܰܢܳܐ ܢܶܬ݂ܥܒܶܕ݂ ܠܶܟ݂ܝ: ܥܰܠ ܕܰܫܒܰܩܬܝ ܠܡܳܪܝܳܐ ܐܰܠܳܗܶܟ݂ܝ ܒܙܰܒܢܳܐ ܕܰܡܕܰܒܰܪ ܗ̱ܘܳܐ ܠܶܟ݂ܝ ܒܽܐܘܪܚܳܐ.
Jer 2:18 ܘܗܳܫܳܐ ܡܳܐ ܠܶܟ݂ܝ ܠܡܺܐܙܰܠ ܠܽܐܘܪܚܳܐ ܕܡܶܨܪܶܝܢ ܠܡܶܫܬܳܐ ܡܰܝ̈ܳܐ ܕܫܺܝܚܽܘܪ: ܘܡܳܐ ܠܶܟ݂ܝ ܠܡܺܐܙܰܠ ܠܽܐܘܪܚܳܐ ܕܳܐܬܽܘܪ: ܠܡܶܫܬܳܐ ܡܰܝ̈ܳܐ ܕܢܰܗܪܳܐ.
Jer 2:19 ܬܶܪܕܶܝܟ݂ܝ ܒܺܝܫܬܶܟ݂ܝ: ܘܰܬܝܳܒܽܘܬܶܟ݂ܝ ܬܰܟܣܶܟ݂ܝ. ܘܕܰܥܝ ܘܰܚܙܳܝ ܕܒܺܝܫ ܘܡܰܪܺܝܪ: ܥܰܠ ܕܰܫܒܰܩܬܝ ܠܡܳܪܝܳܐ ܐܰܠܳܗܶܟ݂ܝ ܘܠܳܐ ܕܚܶܠܬܝ ܡܶܢܝ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ.
Jer 2:20 ܡܶܛܽܠ ܕܡܶܢ ܥܳܠܰܡ ܬܶܒܪܶܬ ܢܺܝܪܶܟ݂ܝ. ܘܦܰܣܩܶ݀ܬ ܚܢܳܩܰܝ̈ܟܝ. ܘܶܐܡܰܪܬܝ ܕܬܽܘܒ ܠܰܐܠܳܗ ܐ̱ܚܪܺܝܢ ܠܳܐ ܐܶܦܠܽܘܚ. ܘܗܳܐ ܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܐܰܢ̱ܬܝ ܛܳܥܝܳܐ ܘܰܡܙܰܢܝܳܐ.
Jer 2:21 ܘܶܐ̱ܢܳܐ ܢܨܰܒ݂ܬܶܟ݂ܝ ܫܰܒܽܘܩܳܐ ܕܟܽܠܶܗ ܙܰܪܥܳܐ ܕܩܽܘܫܬܳܐ. ܘܰܐܝܟܰܢܳܐ ܐܶܬܗܦܶܟ݂ܬܝ ܥܠܰܝ: ܘܰܡܪܰܕܬܝ ܐܰܝܟ݂ ܓܦܶܬܳܐ ܢܽܘܟܪܳܝܬܳܐ.
Jer 2:22 ܘܶܐܢ ܬܶܬܚܰܘܪܺܝܢ ܒܢܶܬ݂ܪܳܐ: ܘܬܰܣܓܶܝܢ ܠܶܟ݂ܝ ܟܶܒܪܺܝܬܳܐ: ܟܬܰܡܘ ܠܗܽܘܢ ܒܶܟ݂ܝ ܚܛܳܗܰܝ̈ܟܝ ܩܕ݂ܳܡܝ ܐܳܡܰܪ ܡܳܪܝܳܐ ܐܰ‌ܠܳܗܳܐ.
Jer 2:23 ܐܰܝܟܰܢܳܐ ܬܺܐܡܪܺܝܢ ܕܠܳܐ ܐܶܬܛܰܡܐܶܬ: ܘܒܳܬ݂ܰܪ ܒܰܥܠܳܐ ܠܳܐ ܐܶܙܶܠ̱ܬ. ܚܙܳܝ ܐܽܘܖ̈ܚܳܬ݂ܶܟ݂ܝ ܒܢܰܚ̈ܠܶܐ: ܘܕܰܥܝ ܡܳܢܳܐ ܥܒܰܕܬܝ: ܐܰܪܺܝܡܬܝ ܒܩܳܠܶܟ݂ܝ ܡܥܰܩܡܰܬ ܐܽܘܖ̈ܚܳܬ݂ܳܐ.
Jer 2:24 ܐܰܝܟ݂ ܥܪܳܕ݂ܳܐ ܕܡܶܬܝܰܠܰܦ ܒܡܰܕܒܪܳܐ ܒܨܶܒܝܳܢܰܝ̈ ܢܰܦܫܶܗ: ܣܳܩܬܝ ܪܽܘܚܳܐ ܐܰܝܟ݂ ܝܳܪܽܘܪܳܐ. ܡܶܢ ܢܰܗܦܟ݂ܺܝܗ̇. ܟܽܠ ܡܶܢ ܕܒܳܥܶܐ ܠܳܗ̇ ܠܳܐ ܢܶܬܛܰܪܰܦ: ܒܽܐܘܖ̈ܚܳܬܳܗ̇ ܢܶܫܟܚܺܝܗ̇.
Jer 2:25 ܟܠܳܝ ܖ̈ܶܓ݂ܠܰܝܟܝ ܡܶܢ ܚܶܦܝܳܝܽܘܬܳܐ: ܘܓܰܓܰܪܬܶܟ݂ܝ ܡܶܢ ܨܶܗܝܳܐ. ܘܶܐܡܰܪܬܝ ܐܶܬܚܰܝܠܶܬ ܠܳܐ ܨܳܒܝܳܐ ܐ̱ܢܳܐ. ܡܶܛܽܠ ܕܪܶܚܡܶܬ ܢܽܘܟܖ̈ܳܝܶܐ: ܘܒܳܬ݂ܰܪܗܽܘܢ ܐܺܙܰܠ.
Jer 2:26 ܐܰܝܟ݂ ܒܶܗܬܰܬ݂ ܓܰܢܳܒܳܐ ܟܰܪ ܕܡܶܫܬܟܰܚ: ܗܳܟܰܢܳܐ ܒܗܶܬܘ ܒܢܰܝ̈ ܝܺܣܪܳܐܶܝܠ: ܗܶܢܽܘܢ ܘܡܰܠܟܰܝ̈ܗܽܘܢ: ܘܪܰܘܖ̈ܒܳܢܰܝܗܽܘܢ: ܘܟܳܗܢܰܝ̈ܗܽܘܢ ܘܰܢܒܺܝܰܝ̈ܗܽܘܢ.
Jer 2:27 ܕܳܐܡܪܺܝܢ ܠܩܰܝܣܳܐ ܐܰܒܽܘܢ ܐܰܢ̱ܬ: ܘܰܠܟܺܐܦܳܐ ܕܰܐܢ̱ܬܝ ܝܺܠܶܕܬܺܝܢ. ܡܶܛܽܠ ܕܰܐܦܢܺܝܘ ܠܺܝ ܩܕ݂ܳܠܗܽܘܢ: ܘܠܳܐ ܐܰܦܰܝ̈ܗܽܘܢ. ܘܰܒܙܰܒܢܳܐ ܕܒܺܝܫܽܘܬܗܽܘܢ ܐܳܡܪܺܝܢ: ܩܽܘܡ ܥܰܕܰܪܰܝܢ ܘܰܦܪܽܘܩܰܝܢ.
Jer 2:28 ܘܰܐܝܟܳܐ ܐܶܢܽܘܢ ܐܰܠܳܗܰܝ̈ܟ ܕܰܥܒܰܕܬ ܠܳܟ݂: ܢܩܽܘܡܽܘܢ ܘܢܶܦܪܩܽܘܢܳܟ݂ ܒܰܙܒܰܢ ܒܺܝܫܬܳܟ݂. ܡܶܛܽܠ ܕܰܐܝܟ݂ ܡܶܢܝܳܢܳܐ ܕܩܽܘܖ̈ܝܳܝܟ ܗܘܰܘ ܐܰܠܳܗܰܝ̈ܟ ܝܺܗܽܘܕ݂ܳܐ.
Jer 2:29 ܠܡܳܢܳܐ ܕܳܝܢܺܝܢ ܐܢ̱ܬܽܘܢ ܥܰܡܝ ܟܽܠܟܽܘܢ ܕܰܓܶܠܬܽܘܢ ܒܺܝ: ܐܳܡܰܪ ܡܳܪܝܳܐ.
Jer 2:30 ܣܪܺܝܩܳܐܺܝܬ ܡܚܺܝܬ ܠܰܒܢܰܝ̈ܟܽܘܢ. ܘܡܰܪܕܽܘܬܳܐ ܠܳܐ ܩܰܒܶܠܘ. ܐܶܟ݂ܠܰܬ ܚܰܪܒܳܐ ܠܰܢܒܺܝܰܝ̈ܟܽܘܢ: ܐܰܝܟ݂ ܐܰܪܝܳܐ ܡܚܰܒܠܳܢܳܐ.
Jer 2:31 ܐܰܢ̱ܬܽܘܢ ܕܳܪܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ: ܕܰܠܡܳܐ ܡܰܕܒܪܳܐ ܗܘܺܝ݀ܬ ܠܺܝܣܪܳܐܶܝܠ: ܐܰܘ ܐܰܝܟ݂ ܐܰܪܝܳܐ ܚܰܪܒܬܳܐ: ܡܶܛܽܠ ܡܳܢܳܐ ܐܶܡܰܪ ܥܰܡܝ: ܢܚܶܬܢ ܠܳܐ ܢܺܐܬܶܐ ܬܽܘܒ ܠܘܳܬܳܟ݂.
Jer 2:32 ܕܰܠܡܳܐ ܛܳܥܝܳܐ ܒܬܽܘܠܬܳܐ ܥܽܘܕܳܢܳܗ̇: ܘܟܰܠܬ݂ܳܐ ܬܰܨܒܺܝܬܳܗ̇: ܥܰܡܝ ܕܶܝܢ ܛܥܰܐܢܝ ܝܰܘ̈ܡܳܬܳܐ ܕܠܰܝܬ ܠܗܽܘܢ ܡܶܢܝܳܢ.
Jer 2:33 ܡܳܢܳܐ ܬܽܘܒ ܡܰܬܩܢܰܬ݂ܝ ܐܽܘܖ̈ܚܳܬ݂ܶܟ݂ܝ ܠܡܶܒܥܳܐ ܪܶܚܡܬܳܐ: ܕܗܳܐ ܐܳܦ ܒܺܝܫܬܳܐ ܝܺܠܶܦܬܝ ܒܽܐܘܖ̈ܚܳܬ݂ܶܟ݂ܝ.
Jer 2:34 ܘܳܐܦ ܒܺܐܝܕܰܝ̈ܟܝ ܐܶܫܬܟܰܚ ܕܡܳܐ ܕܢܰܦ̈ܫܳܬܳܐ ܡܶܣ̈ܟܺܢܶܐ ܙܰܟܳܝ̈ܶܐ: ܠܳܐ ܗ̱ܘܳܐ ܒܦܽܘܠܫܬܳܐ ܐܶܫܟܰܚܬܝ ܐܶܢܽܘܢ: ܐܶܠܳܐ ܬܚܶܝܬ ܟܽܠ ܐܺܝܠܳܢ.
Jer 2:35 ܘܶܐܡܰܪܬܝ ܕܰܡܚܰܣܝܳܐ ܐ̱ܢܳܐ: ܡܶܛܽܠ ܗܳܢܳܐ ܐܰܗܦܶܟ݂ ܪܽܘܓ݂ܙܶܗ ܡܶܢܝ: ܗܳܐ ܕܳܐܶܢ ܐ̱ܢܳܐ ܠܶܟ݂ܝ ܥܰܠ ܕܶܐܡܰܪܬܝ ܕܠܳܐ ܚܛܺܝ݀ܬ.
Jer 2:36 ܡܳܢܳܐ ܡܶܙܕܰܠܠܰܬܝ ܛܳܒ ܠܡܶܬܢܳܐ ܐܽܘܖ̈ܚܳܬ݂ܶܟ݂ܝ: ܐܳܦ ܡܶܢ ܡܶܨܪܶܝܢ ܬܶܒܗܬܺܝܢ ܐܰܝܟ݂ ܕܰܒܗܶܬܬܝ ܡܶܢ ܐܳܬܽܘܪ.
Jer 2:37 ܐܳܦ ܡܶܢ ܠܘܳܬ݂ ܗܳܢܳܐ ܬܶܦܩܺܝܢ ܟܰܕ݂ ܐܺܝܕܰܝ̈ܟܝ ܥܰܠ ܪܺܝܫܶܟ݂ܝ: ܕܰܪܓܶܙ ܡܳܪܝܳܐ ܥܰܠ ܡܰܬܟܠܳܢܰܝ̈ܟܝ: ܘܠܳܐ ܬܰܨܠܚܺܝܢ ܒܗܽܘܢ.
Jer 3:1 ܐܶܢ ܢܶܫܒܽܘܩ ܓܰܒܪܳܐ ܐܰܢ̱ܬܬܶܗ: ܘܬܺܐܙܰܠ ܡܶܢ ܠܘܳܬ݂ܶܗ ܘܬܶܗܘܶܐ ܠܓܰܒܪܳܐ ܐ̱ܚܪܺܢܳܐ: ܐܶܢ ܡܶܬܦܢܶܐ ܠܘܳܬ݂ܳܗ̇ ܬܽܘܒ: ܗܳܐ ܡܶܬܛܰܢܳܦܽܘ ܬܶܬܛܰܢܰܦ ܐܰܪܥܳܐ ܗܳܝ. ܘܰܐܢ̱ܬܝ ܙܰܢܺܝܬܝ ܒܖ̈ܳܥܰܘܳܬ݂ܳܐ ܣܰܓܺܝ̈ܐܶܐ: ܬܽܘܒܝ ܠܘܳܬ݂ܝ. ܐܳܡܰܪ ܡܳܪܝܳܐ.
Jer 3:2 ܐܰܪܺܝܡܝ ܥܰܝܢܰܝ̈ܟܝ ܥܰܠ ܫܒܺܝ̈ܠܶܐ܆ ܘܰܚܙܳܝ ܐܰܝܟܳܐ ܠܳܐ ܐܶܬܛܰܢܰܦܬܝ: ܥܰܠ ܐܽܘܖ̈ܚܳܬ݂ܳܐ ܝܺܬܶܒܬܝ ܠܗܽܘܢ ܐܰܝܟ݂ ܢܰܥܒܳܐ ܒܡܰܕܒܪܳܐ: ܘܛܰܢܶܦـܬܝ ܐܰܪܥܳܐ ܒܙܳܢܝܽܘܬܶܟ݂ܝ.
Jer 3:3 ܘܰܒܒܺܝܫܽܘܬܶܟ݂ܝ ܐܶܬܟܠܺܝܘ ܖ̈ܣܺܝܣܶܐ: ܘܰܪܒܺܝܥܳܐ ܠܳܐ ܗܘܳܐ: ܘܒܶܝܬ݂ ܥܰܝ̈ܢܶܐ ܕܰܐܢ̱ܬܬܳܐ ܙܳܢܺܝܬ݂ܳܐ ܗܘܳܐ ܠܶܟ݂ܝ: ܘܠܳܐ ܨܒܰܝܬܝ ܠܡܶܬܬܟ݂ܳܣܽܘ.
Jer 3:4 ܗܳܐ ܡܶܟܺܝܠ ܩܳܪܝܳܐ ܐܰܢ̱ܬܝ ܠܺܝ: ܐܳܒܝ: ܘܰܡܪܰܒܝܳܢܝ ܕܡܶܢ ܛܰܠܝܽܘܬܝ ܐܰܢ̱ܬ.
Jer 3:5 ܕܰܠܡܳܐ ܢܶܬܢܛܰܪ ܠܥܳܠܰܡ: ܐܰܘ ܢܶܬܢܛܰܪ ܠܥܳܠܡܺܝܢ: ܗܳܐ ܡ̣ܰܠܶܠܬܝ ܘܰܥ̣ܒܰܕܬܝ ܒܺܝܫܬܳܐ ܘܶܐܬܚܰܝܰܠܬܝ.
Jer 3:6 ܘܶܐܡܰܪ ܠܺܝ ܡܳܪܝܳܐ ܒܝܰܘܡܰܘ̈ܗܝ ܕܝܽܘܫܺܝܳܐ ܡܰܠܟܳܐ: ܚ̣ܙܰܝܬ ܡܶܕܶܡ ܕܥ̣ܶܒܕܰܬ ܥܳܡܽܘܪܬܳܐ ܕܺܝܣܪܳܐܶܝܠ: ܐܶܙܰܠܬ݂ ܗܺܝ ܠܟ݂ܽܠ ܛܽܘܪ ܕܪܳܡ: ܘܰܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܘܙܰܢܝܰܬ݂ ܬܰܡܳܢ.
Jer 3:7 ܘܶܐܡܪܶܬ ܡܶܢ ܒܳܬ݂ܰܪ ܕܥܶܒܕܰܬ݂ ܗܳܠܶܝܢ ܟܽܠܗܶܝܢ: ܕܬܽܘܒܝ ܠܘܳܬ݂ܝ ܘܠܳܐ ܬܳܒܰܬ݂: ܘܰܚܙܳܬ݂ ܫܽܘܩܪܳܗ̇ ܚܳܬ݂ܳܗ̇ ܝܺܗܽܘܕ݂ܳܐ.
Jer 3:8 ܘܰܚܙܳܬ݂ ܟܽܠܗܶܝܢ ܨܶܒ̈ܘܳܬ݂ܳܗ̇. ܘܥܰܠ ܕܓܳܪܰܬ݂ ܥܳܡܽܘܪܬܳܐ ܕܺܝܣܪܳܐܶܝܠ ܫܒܰܩܬ݂ܳܗ̇: ܘܝܶܗܒܶܬ݂ ܠܳܗ̇ ܟܬܳܒܳܐ ܕܫܽܘܒܩܳܢܳܐ: ܘܠܳܐ ܕܶܚܠܰܬ݂ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ: ܘܶܐܙܰܠ̱ܬ݂ ܘܙܰܢܝܰܬ݂ ܐܳܦ ܗܺܝ.
Jer 3:9 ܘܡܶܛܽܠ ܕܙܰܠܺܝܠܳܐ ܗ̱ܘܳܬ݂ ܙܳܢܝܽܘܬ݂ܳܗ̇ ܛܰܢܦܰܬ݂ ܐܰܪܥܳܐ: ܘܓܳܪܰܬ݂ ܒܟܺܐܦ̈ܶܐ ܘܰܒܩܰܝ̈ܣܶܐ.
Jer 3:10 ܘܳܐܦ ܡܶܢ ܒܳܬ݂ܰܪ ܗܳܠܶܝܢ ܟܽܠܗܶܝܢ: ܠܳܐ ܬܳܒܰܬ݂ ܠܘܳܬ݂ܝ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ ܡܶܢ ܟܽܠܶܗ ܠܶܒܳܗ̇: ܐܶܠܳܐ ܐܶܢ ܒܕܰܓܳܠܽܘܬܳܐ ܐܳܡܰܪ ܡܳܪܝܳܐ.
Jer 3:11 ܘܶܐܡܰܪ ܠܺܝ ܡܳܪܝܳܐ: ܙܰܕܩܰܬ݂ ܢܰܦܫܳܗ̇ ܥܳܡܽܘܪܬܳܐ ܕܺܝܣܪܳܐܶܝܠ: ܡܶܢ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ.
Jer 3:12 ܙܶܠ ܘܰܐܟܪܶܙ ܦܶܬܓ݂ܳܡ̈ܶܐ ܗܳܠܶܝܢ ܒܓܰܪܒܝܳܐ: ܘܶܐܡܰܪ: ܬܽܘܒܝ ܥܳܡܽܘܪܬܳܐ ܕܺܝܣܪܳܐܶܝܠ ܐܳܡܰܪ ܡܳܪܝܳܐ: ܘܠܳܐ ܐܶܩܰܫܶܐ ܐܰܦܰܝ̈ ܒܟܽܘܢ: ܡܶܛܽܠ ܕܛܳܒ ܐ̱ܢܳܐ ܐܳܡܰܪ ܡܳܪܝܳܐ: ܘܠܳܐ ܐܳܠܶܡ ܐ̱ܢܳܐ ܠܥܳܠܰܡ.
Jer 3:13 ܒܪܰܡ ܕܰܥܝ ܚܛܳܗܰܝ̈ܟܝ: ܕܰܒܡܳܪܝܳܐ ܐܰܠܳܗܶܟ݂ܝ ܚ̣ܛܰܝܬܝ. ܘܒܰܕܰܪܬܝ ܐܽܘܖ̈ܚܳܬ݂ܶܟ݂ܝ ܠܢܽܘܟܖ̈ܳܝܶܐ ܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܘܰܒܩܳܠܝ ܠܳܐ ܫܡܰܥܬܽܘܢ ܐܳܡܰܪ ܡܳܪܝܳܐ.
Jer 3:14 ܬܽܘܒܘ ܒ̈ܢܰܝܳܐ ܬܰܝܳܒ̈ܶܐ ܐܳܡܰܪ ܡܳܪܝܳܐ: ܕܶܐܢܳܐ ܨܒܺܝܬ݂ ܒܟܽܘܢ: ܘܰܕ݂ܒܰܪܬܟܽܘܢ ܚܰܕ݂ ܡܶܢ ܩܪܺܝܬ݂ܳܐ: ܘܰܬܪܶܝܢ ܡܶܢ ܫܰܪܒܬܳܐ: ܘܰܐܝܬܺܝܬܟܽܘܢ ܠܨܶܗܝܽܘܢ.
Jer 3:15 ܘܶܐܬܶܠ ܠܟܽܘܢ ܖ̈ܳܥܰܘܳܬܳܐ ܐܰܝܟ݂ ܠܶܒܝ: ܘܢܶܪܥܽܘܢܳܟܽܘܢ ܒܺܝܕܰܥܬ݂ܳܐ ܘܰܒܣܽܘܟܳܠܳܐ.
Jer 3:16 ܘܢܶܗܘܶܐ ܟܰܕ݂ ܬܶܦܪܽܘܢ ܘܬܶܣܓܽܘܢ ܒܰܐܪܥܳܐ: ܒܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ: ܠܳܐ ܢܺܐܡܪܽܘܢ ܬܽܘܒ ܩܺܒܽܘܬܳܐ ܕܕ݂ܺܝܰܬܺܩܺܐ ܕܡܳܪܝܳܐ: ܘܠܳܐ ܬܶܣܰܩ ܥܰܠ ܠܶܒܳܐ: ܘܠܳܐ ܢܶܬܕܰܟ݂ܪܽܘܢܳܗ̇ ܘܠܳܐ ܢܶܦܩܕ݂ܽܘܢܳܗ̇: ܘܠܳܐ ܬܶܬܥܒܶܕ݂ ܬܽܘܒ.
Jer 3:17 ܒܶܗ ܒܙܰܒܢܳܐ ܗܰܘ: ܢܶܩܪܽܘܢܳܗ̇ ܠܽܐܘܪܺܫܠܶܡ ܟܽܘܪܣܝܶܗ ܕܡܳܪܝܳܐ: ܘܰܢܣܰܟܽܘܢ ܟܽܠܗܽܘܢ ܥܰܡ̈ܡܶܐ ܠܰܫܡܶܗ ܕܡܳܪܝܳܐ: ܘܠܳܐ ܢܺܐܙܽܠܘܢ ܬܽܘܒ ܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ.
Jer 3:18 ܒܝܰܘ̈ܡܳܬܳܐ ܗܳܢܽܘܢ: ܢܺܐܙܽܠܘܢ ܕܒܶܝܬ݂ ܝܺܗܽܘܕ݂ܳܐ ܥܰܡ ܕܒܶܝܬ݂ ܝܺܣܪܳܐܶܝܠ: ܘܢܺܐܬܽܘܢ ܐܰܟ݂ܚܕ݂ܳܐ ܡܶܢ ܐܰܪܥܳܐ ܕܓܰܪܒܝܳܐ: ܠܰܐܪܥܳܐ ܕܰܐܘܪܬܶܬ ܠܰܐܒܳܗܰܝ̈ܗܽܘܢ.
Jer 3:19 ܘܶܐ̱ܢܳܐ ܐܶܡܪܶܬ݂ ܕܶܐܚܫܒܳܟ݂ ܒܰܒ̈ܢܰܝܳܐ: ܘܶܐܬܶܠ ܠܳܟ݂ ܐܰܪܥܳܐ ܓܒܺܝܬ݂ܳܐ ܘܝܳܪܬܽܘܬ݂ܳܐ ܕܚܰܝ̈ܠܶܐ ܕܚܰܝ̈ܠܘܳܬ݂ܐ ܕܥܰܡ̈ܡܶܐ: ܘܶܐܡܪܶܬ ܐܳܒܝ ܬܶܩܪܽܘܢܳܢܝ: ܘܡܶܢ ܒܳܬ݂ܰܪܝ ܠܳܐ ܬܶܗܦܟ݂ܽܘܢ.
Jer 3:20 ܫܰܪܺܝܪܳܐܺܝܬ݂ ܐܰܝܟ݂ ܕܰܡܕܰܓܠܳܐ ܐܰܢ̱ܬܬܳܐ ܒܚܰܒܪܳܗ̇: ܗܳܟܰܢܳܐ ܕܰܓܶܠܘ ܒܺܝ ܒܢܰܝ̈ ܝܺܣܪܳܐܶܝܠ: ܐܳܡܰܪ ܡܳܪܝܳܐ.
Jer 3:21 ܩܳܠܳܐ ܥܰܠ ܫܒܺܝ̈ܠܶܐ ܐܶܫܬܡܰܥ: ܒܟ݂ܳܬܳܐ ܘܒܳܥܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܥܰܩܶܡܘ ܐܽܘܖ̈ܚܳܬܗܽܘܢ: ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ.
Jer 3:22 ܬܽܘܒܘ ܒ̈ܢܰܝܳܐ ܬܰܝܳܒ̈ܶܐ: ܘܰܐܣܶܐ ܬܝܳܒܽܘܬܟܽܘܢ: ܘܶܐܡܰܪܘ ܗܶܢܽܘܢ ܗܳܐ ܚܢܰܢ ܕܺܝܠܳܟ݂: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܐܰܠܳܗܰܢ.
Jer 3:23 ܫܰܪܺܝܪܳܐܺܝܬ݂ ܠܕܰܓܳܠܽܘܬܳܐ. ܖ̈ܳܡܳܬܳܐ ܘܥܽܘܫܢܳܐ ܕܛܽܘܖ̈ܶܐ: ܫܰܪܺܝܪܳܐܺܝܬ݂ ܒܡܳܪܝܳܐ ܐܰܠܳܗܰܢ ܦܽܘܪܩܳܢܶܗ ܕܺܝܣܪܳܐܶܝܠ.
Jer 3:24 ܘܒܶܗܬܬܳܐ ܐܶܟ݂ܠܰܬ݂ ܠܶܐܘܰܬ ܐܰܒܳܗܰܝ̈ܢ ܡܶܢ ܛܰܠܝܽܘܬܗܽܘܢ: ܘܰܠܥܳܢ̈ܗܽܘܢ: ܘܰܠܬܰܘܖ̈ܰܝܗܽܘܢ: ܘܠܰܒܢܰܝ̈ܗܽܘܢ: ܘܠܰܒ̈ܢܳܬܗܽܘܢ.
Jer 3:25 ܢܶܕ݂ܡܰܟ݂ ܒܒܶܗܬܬܰܢ: ܘܰܢܟܰܣܶܝܢ ܚܶܦܪܰܢ ܡܶܛܽܠ ܕܰܠܡܳܪܝܳܐ ܐܰܠܳܗܰܢ ܚܛܰܝܢ: ܚܢܰܢ ܘܰܐܒܳܗܰܝ̈ܢ ܡܶܢ ܛܰܠܝܽܘܬܰܢ ܘܰܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܫܡܰܥܢ ܒܩܳܠܶܗ ܕܡܳܪܝܳܐ ܐܰܠܳܗܰܢ.
Jer 4:1 ܐܶܢ ܬܬܽܘܒ ܝܺܣܪܳܐܶܝܠ ܐܳܡܰܪ ܡܳܪܝܳܐ: ܠܘܳܬ݂ܝ ܬܬܽܘܒ. ܘܶܐܢ ܬܰܥܒܰܪ ܛܰܢܦܽܘܬ݂ܳܟ݂ ܡܶܢ ܩܕ݂ܳܡܝ ܠܳܐ ܬܙܽܘܥ.
Jer 4:2 ܘܬܺܐܡܶܐ ܚܰܝ ܗ̱ܘ̣ ܡܳܪܝܳܐ: ܒܩܽܘܫܬܳܐ ܘܰܒܕܺܝܢܳܐ ܘܰܒܙܰܕܺܝܩܽܘܬ݂ܳܐ: ܘܢܶܬܒܰܪܟ݂ܽܘܢ ܒܶܗ ܥܰܡ̈ܡܶܐ ܘܒܶܗ ܢܶܫܬܰܒܚܽܘܢ.
Jer 4:3 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܓܰܒܖ̈ܶܐ ܕܺܝܗܽܘܕ݂ܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܐܰܢܗܰܪܘ ܠܟܽܘܢ ܫܪܳܓ݂ܳܐ: ܘܠܳܐ ܬܶܙܪܥܽܘܢ ܥܰܠ ܟܽܘ̈ܒܶܐ.
Jer 4:4 ܓܙܽܘܪܘ ܠܡܳܪܝܳܐ ܘܰܐܥܒܰܪܘ ܥܽܘܪܠܽܘܬ݂ܳܐ ܕܠܶܒܟܽܘܢ: ܓܰܒܖ̈ܶܐ ܕܺܝܗܽܘܕ݂ܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܰܠܡܳܐ ܬܶܦܽܘܩ ܐܰܝܟ݂ ܢܽܘܪܳܐ ܚܶܡܬܝ: ܘܬܰܘܩܶܕ݂ ܘܠܰܝܬ ܕܰܡܕܰܥܶܟ݂: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟܽܘܢ.
Jer 4:5 ܚܰܘܰܘ ܒܺܝܗܽܘܕ݂ܳܐ: ܘܒܽܐܘܪܺܫܠܶܡ ܐܰܫܡܰܥܘ: ܘܶܐܡܰܪܘ: ܩܪܰܘ ܫܺܝܦܽܘܪܳܐ ܒܰܐܪܥܳܐ: ܩܪܰܘ ܒܩܳܠܳܐ ܪܳܡܳܐ: ܘܶܐܡܰܪܘ: ܐܶܬܟܰܢܰܫܘ ܘܢܶܥܽܘܠ ܠܩܽܘܖ̈ܝܳܐ ܥܰܫܺܝ̈ܢܳܬܳܐ.
Jer 4:6 ܫܩܽܘܠܘ ܐܳܬܳܐ ܠܨܶܗܝܽܘܢ: ܐܶܬܥܰܫܢܘ ܘܠܳܐ ܬܩܽܘܡܽܘܢ: ܡܶܛܽܠ ܕܒܺܝܫܬܳܐ ܡܰܝܬܶܐ ܐ̱ܢܳܐ ܡܶܢ ܓܰܪܒܝܳܐ ܘܰܬܒܳܪܳܐ ܪܰܒܳܐ.
Jer 4:7 ܡܠܶܟ݂ ܬܰܩܺܝܦ ܣܳܠܶܩ ܐܰܝܟ݂ ܐܰܪܥܳܐ ܡܶܢ ܥܳܒܶܗ: ܘܰܡܚܰܒܶܠ ܥܰܡ̈ܡܶܐ. ܫ̣ܩܰܠ ܘܰܢ̣ܦܰܩ ܡܶܢ ܐܰܬܪܶܗ: ܠܡܶܥܒܰܕ݂ ܐܰܪܥܳܟ݂ ܠܚܽܘܪܒܳܐ: ܘܩܽܘܖ̈ܝܳܝܟ ܢܶܨ̈ܕܝܳܢ ܡܶܢ ܒܠܰܝ ܕܝܳܬܶܒ.
Jer 4:8 ܥܰܠ ܗܳܕܶܐ ܐܶܬܟܰܒܢܘ ܣܰܩ̈ܶܐ: ܘܰܐܪܩܶܕ݂ܘ ܘܰܐܝܠܶܠܘ: ܡܶܛܽܠ ܕܠܳܐ ܗܶܦܟܰܬ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܡܶܢܟܽܘܢ.
Jer 4:9 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܢܺܐܒܰܕ݂ ܠܶܒܳܐ ܕܡܰܠ̈ܟܶܐ: ܘܠܶܒܳܐ ܕܫܰܠܺܝܛܳܢ̈ܶܐ. ܘܢܶܬܡܗܽܘܢ ܟܳܗ̈ܢܶܐ: ܘܰܢܒܺܝ̈ܶܐ ܢܶܬܕܰܡܪܽܘܢ.
Jer 4:10 ܘܶܐܡܪܶܬ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܫܰܪܺܝܪܳܐܺܝܬ݂ ܡܰܛܥܳܝܽܘ ܐܰܛܥܺܝܬ ܠܥܰܡܳܐ ܗܳܢܳܐ: ܘܠܽܐܘܪܺܫܠܶܡ: ܕܶܐܡܪܶܬ݂ ܫܠܳܡܳܐ ܢܶܗܘܶܐ ܠܟܽܘܢ: ܘܗܳܐ ܩܶܪܒܰܬ݂ ܚܰܪܒܳܐ ܥܕ݂ܰܡܳܐ ܠܢܰܦܫܳܐ.
Jer 4:11 ܒܶܗ ܒܙܰܒܢܳܐ ܗܰܘ: ܢܶܬܐܡܰܪ ܠܥܰܡܳܐ ܗܳܢܳܐ: ܘܠܽܐܘܪܺܫܠܶܡ: ܐܰܝܟ݂ ܪܽܘܚܳܐ ܛܳܥܺܝܬܳܐ ܕܒܰܫܒܺܝ̈ܠܶܐ ܕܡܰܕܒܪܳܐ ܐܽܘܪܚܳܗ̇ ܕܒܰܪܬ݂ܝ ܥܰܡܝ: ܠܳܐ ܠܡܶܕ݂ܪܳܐ ܘܠܳܐ ܠܡܶܚܡܰܠ.
Jer 4:12 ܪܽܘܚܳܐ ܕܡܰܠܝܳܐ ܡܶܢ ܗܳܠܶܝܢ ܬܺܐܬܶܐ ܠܺܝ: ܡܶܟܺܝܠ ܐܳܦ ܐܶܢܳܐ ܐܶܡܰܠܶܠ ܕܺܝܢܰܝ̈ ܥܰܡܗܽܘܢ.
Jer 4:13 ܗܳܐ ܐܰܝܟ݂ ܥܢܳܢܳܐ ܢܶܣܰܩ: ܘܰܐܝܟ ܥܰܠܥܳܠܳܐ ܡܰܪܟܰܒܬܶܗ: ܩܰܠܺܝܠܺܝܢ ܡܶܢ ܢܶܫܖ̈ܶܐ ܖ̈ܰܟ݂ܫܶܗ: ܘܳܝ ܠܰܢ ܕܶܐܬܒܙܶܙܢ.
Jer 4:14 ܐܰܫܺܝܓܝ ܠܶܒܶܟ݂ܝ ܡܶܢ ܒܺܝܫܬܳܐ ܐܽܘܪܺܫܠܶܡ: ܡܶܛܽܠ ܕܬܶܬܦܰܪܩܺܝܢ: ܥܕ݂ܰܡܳܐ ܠܶܐܡܰܬܝ ܢܒܽܘ̈ܬ݂ܳܢ ܒܓ݂ܰܘܶܟ݂ܝ ܡܰܚܫ̈ܒܳܬܶܟ݂ܝ ܒܺܝ̈ܫܳܬ݂ܳܐ.
Jer 4:15 ܡܶܛܽܠ ܩܳܠܳܐ ܕܰܡܚܰܘܶܐ ܡܶܢ ܕܳܢ: ܘܡܰܫܡܰܥ ܟܺܐܒܳܐ ܡܶܢ ܛܽܘܪܳܐ ܕܰܐܦܪܶܝܡ.
Jer 4:16 ܐܰܕ݂ܟܰܪܘ ܠܥܰܡ̈ܡܶܐ: ܘܰܐܫܡܰܥܘ ܠܽܐܘܪܺܫܠܶܡ: ܗܳܐ ܟܶܢ̈ܫܶܐ ܕܥܰܡ̈ܡܶܐ ܐܳܬܶܝܢ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܘܰܢܪܺܝܡܽܘܢ ܩܳܠܗܽܘܢ ܥܰܠ ܩܽܘܖ̈ܝܳܐ ܕܺܝܗܽܘܕ݂ܳܐ.
Jer 4:17 ܐܰܝܟ݂ ܢܳܛܖ̈ܰܝ ܚܰܩ̈ܠܳܬ݂ܳܐ ܗܘܰܘ ܥܠܶܝܗ̇ ܡܶܢ ܚܕ݂ܳܖ̈ܶܝܗ̇: ܡܶܛܽܠ ܕܠܺܝ ܡܰܪܡܪܰܬ݂ ܐܳܡܰܪ ܡܳܪܝܳܐ.
Jer 4:18 ܐܽܘܖ̈ܚܳܬ݂ܶܟ݂ܝ ܘܰܥܒܳܕܰܝ̈ܟܝ ܥ̣ܒܰܕ݂ܘ ܠܶܟ݂ܝ ܗܳܠܶܝܢ: ܗܳܕܳܐ ܗ̱ܝ ܒܺܝܫܬܶܟ݂ܝ ܕܡܶܪܰܬ݂ ܘܩܶܪܒܰܬ݂ ܥܕ݂ܰܡܳܐ ܠܠܶܒܶܟ݂ܝ.
Jer 4:19 ܡܥܰܝ̈ ܡܥܰܝ̈ ܟܳܝ݁ܒܺܝܢ ܠܺܝ ܘܰܬ݂ܠܰܘܳܬ݂ܝ̈. ܠܶܒܝ: ܡܫܰܘܰܪ ܠܺܝ ܠܶܒܝ ܘܠܳܐ ܫܳܬܶܩ: ܡܶܛܽܠ ܕܩܳܠܳܐ ܕܫܺܝܦܽܘܪܳܐ ܫܶܡܥܰܬ݂ ܢܰܦܫܝ: ܘܝܽܘܒܳܒܳܐ ܕܰܩܪܳܒܳܐ.
Jer 4:20 ܬܒܳܪܳܐ ܥܰܠ ܬܒܳܪܳܐ ܢܺܐܬ݂ܶܐ: ܡܶܛܽܠ ܕܶܐܬܒܰܙܙܰܬ݂ ܟܽܠܳܗ̇ ܐܰܪܥܳܐ: ܡܶܢ ܫܶܠܝ ܐܶܬܒܙܶܙ ܡܰܫܟܰܢܝ: ܘܰܢܦܰܠ̈ܝ ܝܳܖ̈ܺܝܥܳܬܝ.
Jer 4:21 ܥܕ݂ܰܡܳܐ ܠܶܐܡܰܬܝ ܐܶܚܙܶܐ ܠܰܕ݂ܥܳܪܶܩ: ܘܶܐܫܡܰܥ ܩܳܠܳܐ ܕܫܺܝܦܽܘܪܳܐ.
Jer 4:22 ܡܶܛܽܠ ܕܰܫ̣ܛܰܘ ܥܰܡܝ: ܘܠܺܝ ܠܳܐ ܝܺܕܰܥܘ ܒܢܰܝ̈ܳܐ. ܐܶܢܽܘܢ ܣܰܟ݂̈ܠܶܐ: ܘܠܳܐ ܗܘܰܘ ܚܰܟܺܝ̈ܡܶܐ. ܚܰܟܺܝܡܺܝܢ ܐܶܢܽܘܢ ܠܒܺܝܫܬܳܐ: ܘܛܳܒܬܳܐ ܠܳܐ ܝܳܕ݂ܥܺܝܢ.
Jer 4:23 ܚܳܪܶܬ ܒܰܐܪܥܳܐ: ܘܗܳܐ ܬܽܘܗ̇ ܘܒܽܘܗ̇: ܘܠܰܫܡܰܝܳܐ ܘܠܰܝܬ ܢܽܘܗܪܗܽܘܢ.
Jer 4:24 ܚܙܺܝ݀ܬ ܛܽܘܖ̈ܶܐ ܘܗܳܐ ܙܳܝܥܺܝܢ: ܘܟܽܠܗܶܝܢ ܖ̈ܳܡܳܬܳܐ ܐܶܬܦܰܖ̈ܰܩܝ.
Jer 4:25 ܚܳܪܶܬ݂ ܘܗܳܐ ܠܰܝܬ ܒܰܪܢܳܫ: ܘܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ ܦܶܪܕܰܬ݂.
Jer 4:26 ܚܙܺܝ݀ܬ ܘܗܳܐ ܟܰܪܡܠܳܐ ܚܪܶܒ ܐܰܝܟ݂ ܡܰܕܒܪܳܐ: ܘܟܽܠܗܶܝܢ ܩܽܘܖ̈ܝܳܗ̇ ܐܶܬܥܩܰܖ̈ܝ: ܡܶܢ ܩܕ݂ܳܡ ܡܳܪܝܳܐ: ܘܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ.
Jer 4:27 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܰܚܒܳܠܳܐ ܬܶܗܘܶܐ ܟܽܠܳܗ̇ ܐܰܪܥܳܐ: ܘܰܓܡܽܘܪܝܳܐ ܠܳܐ ܐܶܥܒܶܕ݂.
Jer 4:28 ܡܶܛܽܠ ܗܳܠܶܝܢ ܬܶܬܐܒܶܠ ܐܰܪܥܳܐ: ܘܢܶܚܫܟ݂ܽܘܢ ܫܡܰܝ̈ܳܐ ܡܶܢ ܠܥܶܠ. ܟܽܠ ܕܡܰܠܠܶܬ ܘܶܐܬܪܰܥܺܝܬ: ܠܳܐ ܐܶܬܬܘܶܐ ܘܠܳܐ ܐܰܗܦܶܟ݂ ܡܶܢܳܗ̇.
Jer 4:29 ܡܶܢ ܩܳܠܳܐ ܕܦܰܖ̈ܳܫܶܐ ܘܰܕ݂ܫܳܕܶܝܢ ܒܩܶܫܬܳܐ: ܥܶܪܩܰܬ݂ ܟܽܠܳܗ̇ ܩܪܺܝܬ݂ܳܐ: ܥ̣ܰܠܘ ܒܥܳܒ̈ܶܐ: ܘܒܰܫܩܺܝ̈ܦܶܐ ܣ̣ܠܶܩܘ: ܟܽܠܗܶܝܢ ܩܽܘܖ̈ܝܳܐ ܐܶܫܬܒܶܩ̈ܝ: ܘܠܰܝܬ ܒܰܪܢܳܫ ܕܝܳܬܶܒ ܒܗܶܝܢ.
Jer 4:30 ܘܰܐܢ̱ܬܝ ܒܙܺܝܙܬܳܐ ܡܳܢܳܐ ܬܶܥܒܕ݂ܺܝܢ: ܟܰܕ݂ ܬܶܠܒܫܺܝܢ ܙܚܽܘܖ̈ܝܳܬ݂ܳܐ: ܟܰܕ݂ ܬܶܨܛܰܒܬܺܝܢ ܒܬܰܨܒܺܝܬܳܐ ܕܕܰܗܒܳܐ: ܟܰܕ݂ ܬܶܟ݂ܚܠܺܝܢ ܒܰܨܕ݂ܺܝܕ݂ܳܐ ܥܰܝܢܰܝ̈ܟܝ: ܠܰܣܪܺܝܩܽܘܬܰܐ ܗ̱ܘ ܡܶܨܛܰܒܬܳܐ ܐܰܢ̱ܬܝ: ܫܰܒܩܽܘܟ݂ܝ ܚܰܒܖ̈ܰܝܟܝ: ܘܢܰܦܫܶܟ݂ܝ ܒܳܥܶܝܢ.
Jer 4:31 ܡܶܛܽܠ ܕܩܳܠܳܐ ܐܰܝܟ݂ ܟܪܺܝܗܬܳܐ ܫܶܡܥܶ݀ܬ: ܘܥܳܩܬܳܐ ܐܰܝܟ݂ ܐܰܢ̱ܬܬܳܐ ܕܰܡܚܰܒܠܳܐ ܠܡܺܐܠܰܕ݂: ܩܳܠܳܐ ܕܒܰܪܬ ܨܶܗܝܽܘܢ ܕܡܶܬܛܰܪܦܳܐ: ܘܰܡܦܰܪܣܳܐ ܐܺܝ̈ܕܶܝܗ̇ ܘܳܐܡܪܳܐ: ܘܳܝ ܠܺܝ ܕܶܐܬܛܰܪܦܰܬ݂ ܢܰܦܫܝ ܥܰܠ ܩܛܺܝ̈ܠܰܝ.
Jer 5:1 ܐܶܬܟܰܪܟܘ ܒܫܽܘ̈ܩܶܝܗ̇ ܕܽܐܘܪܺܫܠܶܡ ܘܰܚܙܰܘ: ܘܕܰܥܘ: ܘܰܒܥܰܘ ܒܰܦ̈ܠܳܛܘܳܬܳܗ̇: ܐܶܢ ܬܶܫܟܚܽܘܢ ܓܰܒܪܳܐ: ܐܶܢ ܐܺܝܬ ܕܥܳܒܶܕ݂ ܕܺܝܢܳܐ: ܘܒܳܥܶܐ ܗܰܝܡܳܢܽܘܬ݂ܳܐ: ܐܶܫܒܽܘܩ ܠܳܗ̇.
Jer 5:2 ܘܶܐܢ ܚܰܝ ܡܳܪܝܳܐ ܢܺܐܡܪܽܘܢ: ܫܰܪܺܝܪܳܐܺܝܬ݂ ܒܕܰܓܳܠܽܘܬܳܐ ܝܳܡܶܝܢ.
Jer 5:3 ܡܳܪܝܳܐ ܥܰܝܢܰܝ̈ܟ ܥܰܠ ܗܰܝܡܳܢܽܘܬ݂ܳܐ: ܡܚܰܝܬ ܐܶܢܽܘܢ ܘܠܳܐ ܐܶܬܟܪܰܗܘ: ܓ̣ܰܡܰܪܬ݂ ܐܶܢܽܘܢ ܘܠܳܐ ܨܒ̣ܰܘ ܠܰܡܩܰܒܳܠܽܘ ܡܰܪܕܽܘܬ݂ܳܐ: ܩܰܫ̣ܺܝܘ ܐܰܦܰܝ̈ܗܽܘܢ ܡܶܢ ܟܺܐܦܳܐ: ܘܠܳܐ ܨܒܰܘ ܠܰܡܬܳܒ.
Jer 5:4 ܘܶܐ̱ܢܳܐ ܐܶܡܪܶܬ݂ ܡܶܛܽܠ ܕܡܶܣܟܺܢܺܝܢ ܐܶܢܽܘܢ ܣܛܰܘ: ܡܶܛܽܠ ܕܠܳܐ ܝܺܕ݂ܰܥܘ ܐܽܘܪܚܶܗ ܕܡܳܪܝܳܐ ܘܕܺܝܢܳܐ ܕܰܐܠܳܗܽܘܢ.
Jer 5:5 ܐܺܙܰܠ ܠܺܝ ܠܘܳܬ݂ ܪܰܘܖ̈ܒܳܢܶܐ ܘܶܐܡܰܠܶܠ ܥܰܡܗܽܘܢ: ܡܶܛܽܠ ܕܗܶܢܽܘܢ ܝܺܕ݂ܰܥܘ ܐܽܘܪܚܶܗ ܕܡܳܪܝܳܐ: ܘܕܺܝܢܳܐ ܕܰܐܠܳܗܗܽܘܢ: ܫܰܪܺܝܪܳܐܺܝܬ݂ ܟܽܠܗܽܘܢ ܐܰܟ݂ܚܕ݂ܳܐ: ܬܒܰܪܘ ܢܺܝܪܳܐ ܘܦ̣ܰܣܶܩܘ ܚܢܳܩ̈ܶܐ.
Jer 5:6 ܡܶܛܽܠ ܗܳܢܳܐ ܢܶܬ݂ܒܰܪ ܐܶܢܽܘܢ ܐܰܪܝܳܐ ܡܶܢ ܥܳܒܳܐ: ܘܕܺܐܒܰܝ̈ ܪܰܡܫܳܐ ܢܒܰܙܥܽܘܢ ܐܶܢܽܘܢ: ܢܶܡܪܳܐ ܢܶܟ݂ܡܶܢ ܥܰܠ ܩܽܘܖ̈ܺܝܗܽܘܢ: ܟܽܠ ܕܢܶܦܽܘܩ ܡܶܢܗܽܘܢ ܢܶܬܬܒܰܪ: ܡܶܛܽܠ ܕܰܣܓܺܝܘ ܚܰܘ̈ܒܰܝܗܽܘܢ ܘܰܥ̣ܫܶܢܘ ܕܠܳܐ ܢܬܽܘܒܽܘܢ.
Jer 5:7 ܥܰܠ ܐܰܝܕܳܐ ܐܶܫܒܽܘܩ ܠܶܟ݂ܝ: ܒܢܰܝ̈ܟܝ ܫܰܒܩܽܘܢܝ ܘܺܝܡ̣ܘ ܒܰܐܝܠܶܝܢ ܕܠܳܐ ܗܘܰܘ ܐܰܠܳܗ̈ܶܐ ܘܣܰܒܥܶ݀ܬ݂ ܐܶܢܽܘܢ ܘܓܳܪܘ: ܘܒܶܝܬ݂ ܙܳܢ̈ܝܳܬܳܐ ܐܶܬܟܰܬܰܫܘ.
Jer 5:8 ܐܰܝܟ݂ ܖ̈ܰܟ݂ܫܳܐ ܐܽܘܫ̈ܢܶܐ ܥܳܗܖ̈ܶܐ ܗܘܰܘ: ܓܒܰܪ ܥܰܠ ܐܰܢ̱ܬܰܬ݂ ܚܰܒܪܶܗ ܨܳܗܠܺܝܢ ܗܘܰܘ.
Jer 5:9 ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܰܡ ܢܰܦܫܝ.
Jer 5:10 ܣܰܩܘ ܒܫܽܘܖ̈ܶܝܗ̇ ܘܰܥܩܽܘܪܘ: ܘܰܓܡܽܘܪܝܳܐ ܠܳܐ ܬܶܥܒܕܽܘܢ: ܫܒܽܘܩܘ ܫܶܬܶܐܣܶܝ̈ܗ̇ ܡܶܛܽܠ ܕܰܕ݂ܡܳܪܝܳܐ ܐܶܢܶܝܢ.
Jer 5:11 ܡܶܛܽܠ ܕܰܡܕܰܓܳܠܽܘ ܕܰܓܶܠܘ ܒܺܝ ܒܢܰܝ̈ ܝܺܣܪܳܐܶܝܠ ܘܰܒ݂ܢܰܝ̈ ܝܺܗܽܘܕܳܐ. ܐܳܡܰܪ ܡܳܪܝܳܐ.
Jer 5:12 ܕܰܓܶܠܘ ܒܡܳܪܝܳܐ ܘܳܐܡܪܺܝܢ ܠܳܐ ܗܘܳܐ ܗܽܘ: ܠܳܐ ܬܺܐܬܶܐ ܥܠܰܝܢ ܒܺܝܫܬܳܐ: ܘܚܰܪܒܳܐ ܘܟܰܦܢܳܐ ܠܳܐ ܢܶܚܙܶܐ.
Jer 5:13 ܘܰܢܒܺܝ̈ܶܐ ܢܶܗܘܽܘܢ ܠܥܰܠܥܳܠܳܐ: ܘܰܐܝܠܶܝܢ ܕܡܶܠܬܳܐ ܠܰܝܬ ܠܗܽܘܢ: ܗܳܟܰܢܳܐ ܢܶܬ݂ܥܒܶܕ݂ ܠܗܽܘܢ.
Jer 5:14 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܚܠܳܦ ܕܡܰܠܶܠܬܽܘܢ ܡܶܠܬ݂ܳܐ ܗܳܕܶܐ: ܗܳܐ ܝܳܗܶܒ ܐ̱ܢܳܐ ܦܶܬܓ݂ܳܡܰܝ̈ ܒܦܽܘܡܳܟ݂ ܢܽܘܪܳܐ: ܘܥܰܡܳܐ ܗܳܢܳܐ ܩܰܝ̈ܣܶܐ. ܘܬܶܐܟ݂ܽܘܠ ܐܶܢܽܘܢ.
Jer 5:15 ܗܳܐ ܡܰܝܬܶܐ ܐ̱ܢܳܐ ܥܠܰܝܟܽܘܢ ܒܶܝܬ݂ ܝܺܣܪܳܐܶܝܠ: ܥܰܡܳܐ ܡܶܢ ܪܽܘܚܩܳܐ ܐܳܡܰܪ ܡܳܪܝܳܐ: ܥܰܡܰܐ ܗ̱ܘ ܥܰܫܺܝܢܳܐ: ܥܰܡܰܐ ܗ̱ܘ ܡܶܢ ܥܳܠܡܳܐ: ܥܰܡܳܐ ܕܠܳܐ ܬܶܕܰܥ ܠܶܫܳܢܶܗ: ܘܠܳܐ ܬܶܫܡܰܥ ܡܶܕܶܡ ܕܰܡܡܰܠܶܠ.
Jer 5:16 ܓܰܓܖ̈ܳܬܶܗ ܐܰܝܟ݂ ܩܰܒܖ̈ܶܐ ܦܬܺܝ̈ܚܳܢ: ܘܟܽܠܗܽܘܢ ܓܰܢ̱ܒܳܪܺܝܢ.
Jer 5:17 ܢܶܐܟܽܘܠ ܚܨܳܕ݂ܳܟ݂ ܘܠܰܚܡܳܟ݂: ܢܶܐܟܽܘܠ ܒܢܰܝ̈ܟ ܘܰܒ̈ܢܳܬܳܟ݂: ܢܶܐܟܽܘܠ ܥܳܢ̈ܳܟ݂ ܘܬܰܘܖ̈ܰܝܟ: ܢܶܐܟܽܘܠ ܓܽܘܦ̈ܢܰܝܟ ܘܬܺܐܢܰܝ̈ܟ: ܢܡܰܣܟܶܢ ܩܽܘܖ̈ܝܳܐ ܕܬܽܘܩܦܳܟ݂ ܕܰܐܢ̱ܬ ܬܟ݂ܺܝܠ ܥܠܰܝܗܶܝܢ ܒܚܰܪܒܳܐ. 
Jer 5:18 ܘܳܐܦ ܒܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ ܠܳܐ ܐܰܣܺܝܦܟܽܘܢ.
Jer 5:19 ܘܢܶܗܘܶܐ ܟܰܕ݂ ܬܺܐܡܪܽܘܢ ܡܶܛܽܠ ܡܳܢܳܐ ܥܒܰܕ݂ ܠܰܢ ܡܳܪܝܳܐ ܐܰܠܳܗܰܢ ܗܳܠܶܝܢ ܟܽܠܗܶܝܢ: ܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܕܰܫܒܰܩܬܽܘܢܳܢܝ ܘܰܦܠܰܚܬܽܘܢ ܠܰܐܠܳܗ̈ܶܐ ܢܽܘܟܖ̈ܳܝܶܐ ܒܰܐܪܥܟܽܘܢ: ܗܳܟܰܢܳܐ ܬܶܦܠܚܽܘܢ ܠܢܽܘܟܖ̈ܳܝܶܐ ܒܰܐܪܥܳܐ ܕܠܳܐ ܕܺܝܠܟܽܘܢ.
Jer 5:20 ܚܰܘܰܘ ܗܳܕܶܐ ܒܒܶܝܬ݂ ܝܰܥܩܽܘܒ: ܘܰܐܫܡܥܽܘܗ̇ ܒܺܝܗܽܘܕ݂ܳܐ: ܘܶܐܡܰܪܘ.
Jer 5:21 ܫܡܰܥܘ ܗܳܕܶܐ ܥܰܡܳܐ ܣܰܟ݂ܠܳܐ ܕܠܰܝܬ ܒܶܗ ܠܶܒܳܐ: ܕܥܰܝ̈ܢܶܐ ܐܺܝܬ ܠܗܽܘܢ ܘܠܳܐ ܚܳܙܶܝܢ: ܘܶܐܕ݂ܢ̈ܶܐ ܐܺܝܬ ܠܗܽܘܢ ܘܠܳܐ ܫܳܡܥܺܝܢ.
Jer 5:22 ܡܶܢܝ ܠܳܐ ܬܶܕ݂ܚܠܽܘܢ ܐܳܡܰܪ ܡܳܪܝܳܐ: ܘܡܶܢ ܩܕ݂ܳܡܝ ܠܳܐ ܬܙܽܘܥܽܘܢ: ܕܣܳܡܶ݀ܬ݂ ܚܳܠܳܐ ܬܚܽܘܡܳܐ ܠܝܰܡܳܐ: ܢܳܡܽܘܣܳܐ ܠܥܳܠܰܡ ܘܠܳܐ ܥܳܒܰܪ ܠܶܗ: ܘܡܶܬܟܰܬܰܫ ܘܠܳܐ ܡܶܫܟܰܚ: ܘܡܶܬܬܪܺܝܡܺܝܢ ܓܰܠܰܘ̈ܗܝ ܘܠܳܐ ܥܳܒܪܺܝܢ ܠܶܗ.
Jer 5:23 ܘܰܠܥܰܡܳܐ ܗܳܢܳܐ: ܗܘܳܐ ܠܶܒܳܐ ܡܳܪܽܘܕܳܐ ܘܰܡܡܰܪܡܪܳܢܳܐ: ܣܛܰܘ ܘܶܐܙܰܠܘ.
Jer 5:24 ܘܠܳܐ ܐܶܡܰܪܘ ܒܠܶܒܗܽܘܢ ܢܶܕ݂ܚܰܠ ܠܡܳܪܝܳܐ ܐܰܠܳܗܰܢ: ܕܝܳܗܶܒ ܡܶܛܪܳܐ ܒܟ݂ܺܝܪܳܝܳܐ ܘܰܠܩܺܝܫܳܝܳܐ ܒܙܰܒܢܶܗ: ܘܥܰܠ̈ܠܳܬܳܐ ܕܩܰܝܛܳܐ ܠܣܰܬܘܳܐ ܢܛܰܪ ܠܰܢ.
Jer 5:25 ܚܰܘ̈ܒܰܝܟܽܘܢ ܨܠܰܘ ܥܠܰܝܟܽܘܢ ܗܳܠܶܝܢ: ܘܰܚܛܳܗܰܝ̈ܟܽܘܢ ܟܠܰܘ ܛܳܒܬܳܐ ܡܶܢܟܽܘܢ.
Jer 5:27 ܘܰܐܝܟ ܩܠܽܘܒܝܳܐ ܕܰܡܠܶܐ ܦܳܪܰܚܬܳܐ: ܗܳܟܰܢܳܐ ܒܳܬܰܝ̈ܗܽܘܢ ܡܠܶܝܢ ܢܶܟ݂ܠܳܐ.
Jer 5:28 ܡܶܛܽܠ ܗܳܢܳܐ ܝܺܪܶܒܘ ܘܰܥܬܰܪܘ ܘܰܥ̣ܒܰܪܘ ܥܰܠ ܕܺܝܢܳܐ: ܕܺܝܢܳܐ ܠܳܐ ܕܳܢ̣ܘ: ܘܕܺܝܢܳܐ ܕܝܰܬܡ̈ܶܐ ܠܳܐ ܬܰܪܶܨܘ: ܘܕܺܝܢܳܐ ܕܒܳܝ̈ܫܶܐ ܠܳܐ ܕܳܢ̣ܘ.
Jer 5:29 ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܡ ܢܰܦܫܝ.
Jer 5:30 ܬܶܡܗܳܐ ܘܫܳܛܝܽܘܬܳܐ ܗܘܳܐ ܒܰܐܪܥܳܐ.
Jer 5:31 ܢܒܺܝ̈ܶܐ ܐܶܬܢܰܒܺܝܘ ܫܽܘܩܪܳܐ: ܘܟܳܗ̈ܢܶܐ ܐܶܚܰܕ݂ܘ ܐܺܝܕܰܝ̈ܗܽܘܢ: ܘܥܰܡܝ ܪܚܶܡܘ ܗܳܟܰܢܳܐ: ܘܡܳܢܳܐ ܬܶܥܒܕ݂ܽܘܢ ܠܚܰܪܬܳܐ.
Jer 6:1 ܓܳܙܘ ܒܢܰܝ̈ ܒܶܢܝܳܡܶܝܢ ܡܶܢ ܓܰܘ ܐܽܘܪܺܫܠܶܡ: ܘܰܒܩܳܠܳܐ ܩܪܰܘ ܫܺܝܦܽܘܪܳܐ: ܘܥܰܠ ܒܶܝܬ݂ ܟܪܰܡ ܫ̣ܩܰܠܘ ܐܳܬܳܐ: ܡܶܛܽܠ ܕܒܺܝܫܬܳܐ ܡܰܝܬܶܐ ܐ̱ܢܳܐ ܡܶܢ ܓܰܪܒܝܳܐ ܘܰܬܒܳܪܳܐ ܪܰܒܳܐ.
Jer 6:2 ܠܰܡܥܰܕܰܢܬܳܐ ܘܠܰܡܦܰܢܰܩܬܳܐ ܕܡܺܝܬܝ ܒܰܪܬ ܨܶܗܝܽܘܢ.
Jer 6:3 ܥܠܶܝܗ̇ ܢܺܐܬܽܘܢ ܖ̈ܳܥܰܘܳܬܳܐ ܘܰܓܙܳܖ̈ܰܝܗܽܘܢ ܐܰܟ݂ܚܕ݂ܳܐ: ܘܢܶܩܫܽܘܢ ܥܠܶܝܗ̇ ܡܰܫܟܢܰܝ̈ܗܽܘܢ ܟܰܕ݂ ܚܳܕ݂ܪܳܐ: ܘܢܶܪܥܽܘܢ ܓܒܰܪ ܠܓܰܒܶܗ.
Jer 6:4 ܛܰܝܶܒܘ ܥܠܶܝܗ̇ ܩܪܳܒܳܐ: ܘܶܐܡܰܪܘ ܩܽܘܡܘ ܢܶܣܰܩ ܒܛܰܗܪܳܐ: ܘܳܝ ܠܰܢ ܕܰܦܢܳܐ ܝܰܘܡܳܐ ܘܰܪܟܶܢܘ ܛܶܠܳܠܰܝ̈ ܪܰܡܫܳܐ.
Jer 6:5 ܩܽܘܡܘ ܢܶܣܰܩ ܥܠܶܝܗ̇ ܒܠܺܠܝܳܐ ܘܰܢܚܰܒܶܠ ܣܳܚܖ̈ܳܬܳܗ̇.
Jer 6:6 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܦܣܽܘܩܘ ܩܰܝ̈ܣܶܝܗ̇: ܘܰܐܟܡܶܢܘ ܥܰܠ ܐܽܘܪܺܫܠܶܡ ܟܡܺܐܢ̈ܶܐ: ܗܳܝ ܩܪܺܝܬ݂ܳܐ ܕܶܐܬ݂ܦܰܩܕܰܬ݂. ܘܟܽܠܶܗ ܥܽܘܫܩܳܗ̇ ܒܓ݂ܰܘܳܗ̇.
Jer 6:7 ܐܰܝܟ݂ ܕܟܳܢܶܫ ܓܽܘܒܳܐ ܡܰܘ̈ܗܝ: ܗܳܟܰܢܳܐ ܟܰܢܫܰܬ݂ ܒܺܝܫܬܳܗ̇: ܚܛܽܘܦܝܳܐ ܘܒܶܙܬܳܐ ܡܶܫܬܡܰܥ ܒܳܗ̇ ܩܕ݂ܳܡ ܐܰܦܰܝ̈ ܐܰܡܺܝܢܳܐܺܝܬ݂.
Jer 6:8 ܒܟܺܐܒ̈ܶܐ ܘܒܡܰܚ̈ܘܳܬ݂ܳܐ ܐܶܬܪܕ݂ܳܝ ܐܽܘܪܺܫܠܶܡ: ܕܰܠܡܳܐ ܬܶܢܰܕ݂ ܢܰܦܫܝ ܡܶܢܟ݂ܝ: ܕܰܠܡܳܐ ܐܶܥܒܕܶܟ݂ܝ ܠܚܽܘܪܒܳܐ ܐܰܝܟ݂ ܐܰܪܥܳܐ ܕܠܳܐ ܐܶܬܝܰܬܒܰܬ݂.
Jer 6:9 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܬܒܰܥܳܪܽܘ ܢܶܬܒܰܥܪܽܘܢ: ܐܰܝܟ݂ ܓܶܦܬܳܐ ܫܰܪܟܶܗ ܕܺܝܣܪܳܐܶܝܠ: ܐܰܗܦܶܟ݂ ܐܺܝܕ݂ܳܟ݂ ܐܰܝܟ݂ ܩܳܛܽܘܦܳܐ ܥܰܠ ܒܽܘܟܪܳܐ.
Jer 6:10 ܠܡܰܢ ܐܺܡܰܪ ܘܶܐܣܰܗܶܕ݂ ܕܢܶܫܡܥܽܘܢ: ܗܳܐ ܐܶܕ݂ܢܰܝ̈ܗܽܘܢ ܥܽܘܖ̈ܠܳܢ: ܘܠܳܐ ܡܶܫܟܚܺܝܢ ܠܰܡܨܳܬ݂: ܗܳܐ ܦܶܬܓ݂ܳܡܶܗ ܕܡܳܪܝܳܐ ܗܘܳܐ ܠܗܽܘܢ ܠܚܶܣܕܳܐ ܘܠܳܐ ܨܳܒܶܝܢ ܒܶܗ.
Jer 6:11 ܘܰܐܢ̱ܬܝ ܚܶܡܬܶܗ ܕܡܳܪܝܳܐ ܐܶܬܡܠܺܝܬܝ: ܘܰܠܐܺܝܬܝ: ܐܰܟܺܝܠܝ ܘܰܐܫܽܘܕ݂ܝ ܥܰܠ ܛܠܳܝ̈ܶܐ ܒܫܽܘ̈ܩܶܐ: ܘܥܰܠ ܟܢܽܘ̈ܫܳܬ݂ܳܐ ܕܓܰܕܽܘ̈ܕܶܐ ܐܰܟܚܕ݂ܳܐ: ܡܶܛܽܠ ܕܳܐܦ ܓܰܒܖ̈ܶܐ ܥܰܡ ܢܶܫ̈ܶܐ ܢܶܬܬܰܚܕܽܘܢ: ܘܣܳܒܳܐ ܥܰܡ ܛܠܶܐ ܝܰܘ̈ܡܳܬ݂ܳܐ.
Jer 6:12 ܢܶܬܝܰܗܒܽܘܢ ܒܳܬܰܝ̈ܗܽܘܢ ܠܐ̱ܚܖ̈ܳܢܶܐ: ܘܚܰܩ̈ܠܳܬ݂ܳܐ ܘܢܶܫ̈ܶܐ ܐܰܟܚܕ݂ܳܐ: ܡܶܛܽܠ ܕܰܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ.
Jer 6:13 ܡܶܛܽܠ ܕܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܪܰܒܗܽܘܢ: ܟܽܠܗܽܘܢ ܢܳܟ݂ܠܺܝܢ ܢܶܟ݂ܠܳܐ: ܘܡܶܢ ܢܒܺܝ̈ܶܐ ܕܰܓ̈ܳܠܶܐ ܘܰܥܕ݂ܰܡܳܐ ܠܟܳܗܢܳܐ: ܟܽܠܗܽܘܢ ܥܳܒܕܺܝܢ ܫܽܘܩܪܳܐ.
Jer 6:14 ܘܡܰܐܣܶܝܢ ܬܒܳܪܳܗ̇ ܕܒܰܪܬ ܥܰܡܝ ܒܒܶܙܚܳܐ: ܘܳܐܡܪܺܝܢ: ܫܠܳܡܳܐ: ܫܠܳܡܳܐ: ܘܠܰܝܬ ܫܠܳܡܳܐ.
Jer 6:15 ܒـ̣ܗܶܬܘ ܡܶܛܽܠ ܕܛܰܢܦܽܘܬܳܐ ܥ̣ܒܰܕ݂ܘ: ܘܒܰܗܺܝ̈ܬܳܐ ܠܳܐ ܒܳܗܬܺܝܢ: ܘܰܠܡܶܬܬܟ݂ܳܣܽܘ ܠܳܐ ܝܳܕ݂ܥܺܝܢ: ܡܶܛܽܠ ܗܳܢܳܐ ܢܶܦܠܽܘܢ ܥܰܡ ܢܳܦ̈ܠܶܐ: ܘܰܒܙܰܒܢܳܐ ܕܡܶܬܦܰܩܕܺܝܢ ܢܶܣܬܰܚܦܽܘܢ ܐܳܡܰܪ ܡܳܪܝܳܐ.
Jer 6:16 ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡܘ ܥܰܠ ܐܽܘܖ̈ܚܳܬ݂ܳܐ: ܘܰܚܙܰܘ: ܘܫܰܐܶܠܘ ܥܰܠ ܫܒܺܝ̈ܠܰܝ ܥܳܠܡܳܐ: ܘܰܚܙܰܘ ܐܰܝܕܳܐ ܐܽܘܪܚܳܐ ܫܰܦܺܝܪܳܐ ܙܶܠܘ ܒܳܗ̇: ܘܶܐܫܟܰܚܘ ܢܝܳܚܳܐ ܠܢܰܦ̈ܫܳܬܟܽܘܢ: ܘܶܐܡܰܪܬܽܘܢ ܠܳܐ ܐܳܙܺܠܝܢܰܢ.
Jer 6:17 ܘܰܐܩܺܝܡܶ݀ܬ ܥܠܰܝܟܽܘܢ ܕܰܘ̈ܩܶܐ ܕܬܶܫܡܥܽܘܢ ܠܩܳܠ ܫܺܝܦܽܘܪܳܐ: ܘܳܐܡܪܺܝܢ ܐܢ̱ܬܽܘܢ ܠܳܐ ܫܳܡܥܺܝܢܰܢ.
Jer 6:18 ܡܶܛܽܠ ܗܳܢܳܐ ܫܡܰܥܘ ܥܰܡ̈ܡܶܐ. ܘܕܰܥܝ ܥܺܕܬܳܐ ܕܰܒܗܽܘܢ.
Jer 6:19 ܫܡܰܥܝ ܐܰܪܥܳܐ: ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܥܰܡܳܐ ܗܳܢܳܐ ܐܰܝܟ݂ ܦܺܐܖ̈ܰܝ ܡܰܚܫ̈ܒܳܬܗܽܘܢ: ܕܰܠܦܶܬܓ݂ܳܡܰܝ̈ ܠܳܐ ܫ̣ܡܰܥܘ: ܘܰܠܢܳܡܽܘܣܝ ܐܰܣܠܺܝܘ.
Jer 6:20 ܠܡܳܢܳܐ ܗܳܘܝܳܐ ܠܺܝ ܠܒܽܘܢܬܳܐ ܕܡܰܝܬܶܝܢ ܐܢ̱ܬܽܘܢ ܡܶܢ ܫܰܒܳܐ: ܘܩܰܢܝܳܐ ܕܒܶܣܡܳܐ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܒܰܥ̈ܠܰܘܳܬ݂ܟܽܘܢ ܠܳܐ ܨܒܺܝܬ݂: ܘܕܶܒܚܰܝ̈ܟܽܘܢ ܠܳܐ ܒ̣ܣܶܡܘ ܠܺܝ.
Jer 6:21 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܝܳܗܶܒ ܐ̱ܢܳܐ ܠܥܰܡܳܐ ܗܳܢܳܐ ܬܽܘܩ̈ܠܳܬ݂ܳܐ: ܘܢܶܬܬܰܩܠܽܘܢ ܒܗܶܝܢ ܐܰܒܳܗ̈ܶܐ ܘܰܒܢܰܝ̈ܳܐ ܐܰܟܚܕ݂ܳܐ: ܘܰܫܒܳܒܳܐ ܘܪܳܚܡܶܗ ܢܺܐܒܕ݂ܽܘܢ.
Jer 6:22 ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܥܰܡܳܐ ܐܳܬܶܐ ܡܶܢ ܐܰܪܥܳܐ ܕܓܰܪܒܝܳܐ: ܘܥܰܡܳܐ ܪܰܒܳܐ ܢܕ݂ܽܘܠ ܡܶܢ ܣܰܘ̈ܦܶܝܗ̇ ܕܰܐܪܥܳܐ.
Jer 6:23 ܒܩܶܫ̈ܬܳܬܳܐ ܘܰܒܢܰܝܙܟ̈ܶܐ ܡܙܰܝܢܺܝܢ: ܒܺܝܫܺܝܢ ܐܶܢܽܘܢ ܘܠܳܐ ܡܪܰܚܡܳܢܺܝܢ: ܘܩܳܠܗܽܘܢ ܐܰܝܟ݂ ܝܰܡܳܐ ܕܡܶܬܟܬܶܫ: ܘܥܰܠ ܖ̈ܰܟܫܳܐ ܪܟ݂ܺܝܒܺܝܢ: ܘܰܡܛܰܝܒܺܝܢ ܐܰܝܟ݂ ܓܰܢ̱ܒܳܖ̈ܶܐ ܠܰܩܪܳܒܳܐ: ܥܠܰܝܟܝ ܒܰܪܬ ܨܶܗܝܽܘܢ.
Jer 6:24 ܫـ̣ܡܰܥܢ ܫܶܡܥܗܽܘܢ ܘܶܐܬܖ̈ܰܦܺܝ ܐܺܝܕܰܝ̈ܢ: ܘܥܳܩܬ݂ܳܐ ܐܶܚܰܕ݂ܬܰܢ: ܘܚܶܒ̈ܠܶܐ ܐܰܝܟ݂ ܕܝܳܠܶܕܬܳܐ.
Jer 6:25 ܠܳܐ ܬܶܦܩܽܘܢ ܠܚܰܩܠܳܐ: ܘܒܽܐܘܪܚܳܐ ܠܳܐ ܬܺܐܙܽܠܘܢ: ܡܶܛܽܠ ܚܰܪܒܳܐ ܕܰܒܥܶܠܕܒܳܒ̈ܶܐ ܕܰܟ݂ܪܺܝܟ݂ܳܐ ܡܶܢ ܚܕܳܖ̈ܰܝܟܝ ܒܰܪܬ ܥܰܡܝ.
Jer 6:26 ܐܬܶܟܰܒܢܝ ܣܰܩ̈ܶܐ ܘܶܐܬܬܦܺܝܠܝ ܒܩܶܛܡܳܐ: ܐܶܒܠܳܐ ܐܰܝܟ݂ ܕܥܰܠ ܝܺܚܺܝܕ݂ܳܐ ܥܒܶܕ݂ܝ ܠܶܟ݂ܝ: ܘܡܰܪܩܽܘܕܬܳܐ ܡܰܪܺܝܪܬܳܐ: ܡܶܛܽܠ ܕܡܶܢ ܫܶܠܝܳܐ ܢܺܐܬܽܘܢ ܥܠܰܝܟܝ ܒܳܙܽܘ̈ܙܶܐ.
Jer 6:27 ܒܳܚܽܘܪܳܐ ܝܰܗܒܬܳܟ݂ ܒܥܰܡܝ ܥܰܫܺܝܢܳܐ: ܕܬܶܕܰܥ ܘܰܬܒܰܚܶܢ ܐܽܘܖ̈ܚܳܬ݂ܗܽܘܢ.
Jer 6:28 ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܡܳܪܽܘܕܺܝܢ: ܘܰܡܗܰܠܟ݂ܺܝܢ ܒܢܶܟ݂ܠܳܐ: ܘܰܐܝܟ ܢܚܳܫܳܐ ܘܦܰܪܙܠܳܐ ܟܽܠܗܽܘܢ ܡܚܰܒܠܳܢܺܝܢ.
Jer 6:29 ܓܰܪܕܺܝ ܡܰܦܽܘܚܳܐ ܡܶܢ ܢܽܘܪܗܽܘܢ: ܘܰܐܒܳܪܳܐ: ܘܰܣܪܺܝܩܳܐܺܝܬ݂ ܨܳܪܶܦ ܨܳܪܽܘܦܳܐ: ܘܒܺܝܫܬܗܽܘܢ ܠܳܐ ܓܳܡܪܳܐ.
Jer 6:30 ܟܶܣܦܳܐ ܡܰܣܠܝܳܐ ܩ̣ܪܰܘ ܐܶܢܽܘܢ: ܡܶܛܽܠ ܕܰܐܣܠܺܝ ܐܶܢܽܘܢ ܡܳܪܝܳܐ.
Jer 7:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܠܡܺܐܡܰܪ.
Jer 7:2 ܩܽܘܡ ܒܰܬܪܰܥ ܒܰܝܬܶܗ ܕܡܳܪܝܳܐ: ܘܰܩܪܺܝ ܬܰܡܳܢ ܦܶܬܓ݂ܳܡܳܐ ܗܳܢܳܐ: ܘܶܐܡܰܪ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ: ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ ܠܡܶܣܓܰܕ݂ ܠܡܳܪܝܳܐ.
Jer 7:3 ܗܳܟܰܢܳܐ ܐܰܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܰܐܫܪܶܝܟܽܘܢ ܒܰܐܬܪܳܐ ܗܳܢܳܐ.
Jer 7:4 ܘܠܳܐ ܬܶܬܰܟ݂ܠܽܘܢ ܠܟܽܘܢ ܥܰܠ ܦܶܬܓ݂ܳܡ̈ܶܐ ܕܫܽܘܩܪܳܐ: ܕܳܐܡܪܺܝܢ ܠܟܽܘܢ: ܗܰܝܟܠܶܗ ܕܡܳܪܝܳܐ: ܗܰܝܟܠܶܗ ܕܡܳܪܝܳܐ.
Jer 7:5 ܗܰܝܟܠܶܗ ܐܰܢ̱ܬܽܘܢ ܕܡܳܪܝܳܐ ܐܶܢ ܬܰܫܦܪܽܘܢ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܶܐܢ ܬܶܥܒܕܽܘܢ ܕܺܝܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ.
Jer 7:6 ܘܰܠܥܳܡܽܘܖ̈ܶܐ ܘܰܠܝܰܬܡ̈ܶܐ ܘܠܰܐܖ̈ܡܠܳܬܳܐ: ܠܳܐ ܬܶܥܠܒܽܘܢ ܘܠܳܐ ܬܶܛܠܡܽܘܢ: ܘܰܕ݂ܡܳܐ ܙܰܟܳܝܳܐ ܠܳܐ ܬܶܐܫܕܽܘܢ ܒܰܐܬܪܳܐ ܗܳܢܳܐ: ܘܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܳܐ ܬܺܐܙܽܠܘܢ ܕܢܶܒܐܰܫ ܠܟܽܘܢ.
Jer 7:7 ܘܰܐܫܪܶܝܟܽܘܢ ܒܰܐܬܪܳܐ ܗܳܢܳܐ ܒܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܟܽܘܢ: ܡܶܢ ܥܳܠܰܡ ܘܰܥܕ݂ܰܡܳܐ ܠܥܳܠܰܡ.
Jer 7:8 ܘܗܳܐ ܐܰܢ̱ܬܽܘܢ ܡܶܬܬܰܟ݂ܠܺܝܢ ܥܰܠ ܦܶܬܓ݂ܳܡ̈ܶܐ ܕܫܽܘܩܪܳܐ ܕܠܳܐ ܡܰܘܬܪܺܝܢ.
Jer 7:9 ܓܰܢܳܒܺܝܢ ܐܢ̱ܬܽܘܢ: ܘܩܳܛܽܘܠܺܝܢ ܐܢ̱ܬܽܘܢ: ܘܓܰܝܳܪܺܝܢ ܐܢ̱ܬܽܘܢ: ܘܝܳܡܶܝܢ ܐܢ̱ܬܽܘܢ ܒܫܽܘܩܪܳܐ: ܘܣܳܝܡܺܝܢ ܐܢ̱ܬܽܘܢ ܒܶܣ̈ܡܶܐ ܠܒܰܥܠܳܐ: ܘܳܐܙܺܠܝܢ ܐܢ̱ܬܽܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬܽܘܢ.
Jer 7:10 ܘܳܐܬܶܝܢ ܐܢ̱ܬܽܘܢ ܘܩܳܝܡܺܝܢ ܐܢ̱ܬܽܘܢ ܩܕ݂ܳܡܝ ܒܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ: ܘܳܐܡܪܺܝܬܽܘܢ ܦܰܨܳܢ: ܘܥܳܒܕܺܝܬܽܘܢ ܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܳܐ.
Jer 7:11 ܕܰܠܡܳܐ ܡܥܰܪܬܳܐ ܕܓܰܢܳܒ̈ܶܐ ܗܘܳܐ ܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ ܒܥܰܝ̈ܢܰܝܟܽܘܢ: ܘܳܐܦ ܐܶܢܳܐ ܗܳܐ ܚܙܺܝ݀ܬ ܐܳܡܰܪ ܡܳܪܝܳܐ.
Jer 7:12 ܡܶܛܽܠ ܗܳܢܳܐ ܙܶܠܘ ܠܰܐܬ݂ܪܝ ܕܰܒܫܺܝܠܽܘ ܕܰܐܫܪܺܝ݀ܬ݂ ܫܶܡܝ ܬܰܡܳܢ ܒܩܰܕ݂ܡܳܝܬܳܐ: ܘܰܚܙܰܘ ܡܶܕܶܡ ܕܥܶܒܕܶܬ݂ ܠܶܗ: ܡܶܛܽܠ ܒܺܝܫܽܘܬܶܗ ܕܥܰܡܝ ܝܺܣܪܳܐܶܝܠ.
Jer 7:13 ܘܗܳܫܳܐ ܚܠܳܦ ܕܰܥܒܰܕܬܽܘܢ ܥܒܳܕ̈ܶܐ ܗܳܠܶܝܢ ܟܽܠܗܽܘܢ ܐܳܡܰܪ ܡܳܪܝܳܐ: ܘܩܰܕܡܶ݀ܬ݂ ܘܶܐܡܪܶܬ݂ ܠܟܽܘܢ ܘܠܳܐ ܫܡܰܥܬܽܘܢ: ܘܰܩܪܺܝ݀ܬ݂ ܠܟܽܘܢ ܘܠܳܐ ܥܢܰܝܬܽܘܢ.
Jer 7:14 ܐܶܥܒܕ݂ܺܝܘܗܝ ܠܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ ܕܰܐܢ̱ܬܽܘܢ ܬܟ݂ܺܝܠܺܝܢ ܥܠܰܘܗܝ: ܘܠܰܩܪܺܝܬܳܐ ܗܳܕܶܐ ܕܝܶܗܒܶ݀ܬ݂ ܠܟܽܘܢ ܘܠܰܐܒܳܗܰܝ̈ܟܽܘܢ: ܐܰܝܟ݂ ܕܥܶܒܕܶܬ݂ ܠܫܺܝܠܽܘ.
Jer 7:15 ܘܶܐܫܕܶܝܟܽܘܢ ܡܶܢ ܩܕ݂ܳܡ ܐܰܦܰܝ̈: ܐܰܝܟ݂ ܕܰܫܕ݂ܺܝ݀ܬ݂ ܠܟܽܠܗܽܘܢ ܐܰܚܰܝ̈ܟܽܘܢ ܠܟܽܠܶܗ ܙܰܪܥܶܗ ܕܰܐܦܪܶܝܡ.
Jer 7:16 ܘܰܐܢ̱ܬ ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ: ܘܠܳܐ ܬܶܒܥܶܐ ܥܠܰܝܗܽܘܢ: ܘܠܳܐ ܬܶܒܥܶܐ ܡܶܢܝ: ܡܶܛܽܠ ܕܠܳܐ ܫܳܡܰܥ ܐ̱ܢܳܐ ܠܳܟ݂.
Jer 7:17 ܠܳܐ ܚܳܙܶܐ ܐܰܢ̱ܬ ܡܶܕܶܡ ܕܥܳܒ݁ܕܺܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ.
Jer 7:18 ܒܢܰܝ̈ܳܐ ܡܠܰܩܛܺܝܢ ܩܰܝ̈ܣܶܐ: ܘܰܐܒܳܗ̈ܶܐ ܡܰܘܩܕ݂ܺܝܢ ܢܽܘܪܳܐ: ܘܢܶܫ̈ܶܐ ܠܳܝ̈ܫܳܢ ܠܰܝܫܳܐ: ܠܡܶܥܒܰܕ݂ ܙܽܘܬܖ̈ܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܢܰܪܓܙܽܘܢܳܢܝ.
Jer 7:19 ܠܳܐ ܗ̱ܘܳܐ ܠܺܝ ܡܰܪܓܙܺܝܢ ܐܳܡܰܪ ܡܳܪܝܳܐ: ܐܶܠܳܐ ܠܢܰܦܫܗܽܘܢ ܕܢܶܒ̈ܗܬܳܢ ܐܰܦܰܝ̈ܗܽܘܢ.
Jer 7:20 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܪܽܘܓܙܝ ܘܚܶܡܬܝ ܡܶܬܬܢܺܝܚܺܝܢ ܥܰܠ ܐܰܬ݂ܪܳܐ ܗܳܢܳܐ: ܥܰܠ ܒܢܰܝ̈ܢܳܫܳܐ ܘܥܰܠ ܒܥܺܝܪܳܐ: ܘܥܰܠ ܐܺܝ̈ܠܳܢܶܐ ܕܕܰܒܪܳܐ ܘܥܰܠ ܦܺܐܖ̈ܶܐ ܕܰܐܪܥܳܐ: ܘܬܰܘܩܶܕ݂ ܘܠܳܐ ܬܶܕ݂ܥܰܟ݂.
Jer 7:21 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܠܰܘ̈ܳܬ݂ܗܽܘܢ ܐܰܘܣܶܦܘ ܥܰܠ ܕܶܒܚܰܝ̈ܗܽܘܢ: ܘܶܐܟܰܠܘ ܒܶܣܪܳܐ ܕܠܳܐ ܐܶܡܪܶܬ݂ ܠܰܐܒܳܗܰܝ̈ܗܽܘܢ.
Jer 7:22 ܘܠܳܐ ܦܰܩܕܶܬ݂ ܐܶܢܽܘܢ ܒܝܰܘܡܳܐ ܕܰܐܣܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܳܐ ܥܰܠ ܥܠܳܬܳܐ: ܘܠܳܐ ܥܰܠ ܕܶܒܚ̈ܶܐ.
Jer 7:23 ܐܶܠܳܐ ܐܶܢܳܐ ܗܳܢܳܐ ܦܶܬܓ݂ܳܡܳܐ ܦܶܩܕܶܬ ܐܶܢܽܘܢ: ܘܶܐܡܪܶܬ݂ ܫܡܰܥܘ ܒܩܳܠܝ: ܘܶܐܗܘܶܐ ܠܟܽܘܢ ܐܰ‌ܠܳܗܳܐ: ܘܰܐܢ̱ܬܽܘܢ ܬܶܗܘܢ ܠܺܝ ܥܰܡܳܐ: ܘܗܰܠܶܟ݂ܘ ܒܟܽܠܳܗ̇ ܐܽܘܪܚܳܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܕܢܶܛܐܰܒ ܠܟܽܘܢ.
Jer 7:24 ܘܠܳܐ ܫܡܰܥܘ: ܘܠܳܐ ܐܪܟܶܢܘ ܐܶܕ݂ܢܗܽܘܢ ܠܡܶܫܡܰܥ: ܐܶܠܳܐ ܐܶܙܰܠܘ ܒܳܬ݂ܰܪ ܬܰܖ̈ܥܝܳܬܗܽܘܢ: ܘܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ: ܘܰܗܦܰܟ݂ܘ ܠܒܶܣܬܰܪܗܽܘܢ ܘܠܳܐ ܠܰܩܕ݂ܳܡܝܗܽܘܢ.
Jer 7:25 ܡܶܢ ܝܰܘܡܳܐ ܕܰܢ̣ܦܰܩܘ ܐܰܒܳܗܰܝ̈ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕ݂ܰܡܳܐ ܠܝܰܘܡܳܢܳܐ: ܘܫܰܕܪܶܬ݂ ܠܘܳܬ݂ܗܽܘܢ ܟܽܠܗܽܘܢ ܥܰܒ̈ܕܰܝ ܢܒܺܝ̈ܶܐ ܒܟ݂ܽܠܝܽܘܡ.
Jer 7:26 ܩܰܕܡܶ݀ܬ ܘܫܰܕܪܶܬ݂ ܘܠܳܐ ܫܡܰܥܘ܆ ܘܠܳܐ ܐܰܪܟܶܢܘ ܐܶܕ݂ܢܗܽܘܢ ܠܘܳܬ݂ܝ: ܘܩܰܫܺܝܘ ܩܕ݂ܳܠܗܽܘܢ ܛܳܒ ܡܶܢ ܐܰܒܳܗܰܝ̈ܗܽܘܢ.
Jer 7:27 ܘܬܺܐܡܰܪ ܠܗܽܘܢ ܗܳܠܶܝܢ ܟܽܠܗܽܘܢ ܦܶܬܓ݂ܳܡ̈ܶܐ ܘܠܳܐ ܢܶܫܡܥܽܘܢܳܟ݂: ܘܩܳܪܶܐ ܐܰܢ̱ܬ ܠܗܽܘܢ ܘܠܳܐ ܥܳܢܶܝܢ ܠܳܟ݂.
Jer 7:28 ܐܶܒܕܰܬ݂ ܗܰܝܡܳܢܽܘܬ݂ܳܐ: ܘܓܳܙܰܬ݂ ܡܶܢ ܦܽܘܡܗܽܘܢ.
Jer 7:29 ܓܽܘܙܝ ܣܰܥܪܶܟ݂ܝ ܘܰܫܕ݂ܳܝ: ܘܰܫܩܽܘܠܝ ܥܰܠ ܫܒܺܝ̈ܠܶܐ ܐܽܘܠܺܝܬܳܐ ܕܰܪܓܶܙ ܡܳܪܝܳܐ ܘܫܰܒܩܶܗ ܠܕܳܪܳܐ ܥܳܒܽܘܪܳܐ.
Jer 7:30 ܡܶܛܽܠ ܕܰܥܒܰܕ݂ܘ ܒܢܰܝ̈ ܝܺܗܽܘܕܳܐ ܕܒܺܝܫ ܩܕ݂ܳܡܝ ܐܳܡܰܪ ܡܳܪܝܳܐ: ܘܣܳܡܘ ܛܰܢܦܽܘܬܗܽܘܢ ܒܒܰܝܬܳܐ ܕܶܐܬܩܪܺܝ ܫܶܡܝ ܥܠܰܘܗܝ ܘܛܰܢܦܽܘܗܝ.
Jer 7:31 ܘܰܒ̣ܢܰܘ ܥܠܰܘ̈ܳܬ݂ܳܐ ܒܬܰܦܰܬ ܕܰܒܢܰܚܠܳܐ ܕܒܰܪܗܳܢܽܘܡ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܘܰܒܢ̈ܳܬܗܽܘܢ ܒܢܽܘܪܳܐ: ܕܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܣܶܠܩܰܬ݂ ܥܰܠ ܠܶܒܝ.
Jer 7:32 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܬܰܦܰܬ ܘܢܰܚܠܳܐ ܕܒܰܪܗܳܢܽܘܡ: ܐܶܠܳܐ ܐܶܢ ܢܰܚܠܳܐ ܕܰܩܛܺܝ̈ܠܶܐ܆ ܘܢܶܩܒܪܽܘܢ ܒܬܰܦܰܬ ܡܶܢ ܒܠܰܝ ܐܰܬ݂ܪܳܐ.
Jer 7:33 ܘܢܶܗ̈ܘܝܳܢ ܫܠܰܕܰܝ̈ܗܽܘܢ ܕܥܰܡܳܐ ܗܳܢܳܐ ܡܶܐܟܽܘܠܬܳܐ: ܠܦܳܪܰܚܬ݂ܳܐ ܕܰܫܡܰܝܳܐ: ܘܰܠܚܰܝܽܘܬܳܐ ܕܰܐܪܥܳܐ: ܘܠܰܝܬ ܡܦܰܨܝܳܢܳܐ.
Jer 7:34 ܘܶܐܒܰܛܶܠ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ: ܘܡܶܢ ܫܽܘ̈ܩܶܝܗ̇ ܕܽܐܘܪܺܫܠܶܡ: ܩܳܠܳܐ ܕܰܕ݂ܝܳܨܳܐ: ܘܩܳܠܳܐ ܕܚܰܕܽܘܬܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ: ܡܶܛܽܠ ܕܰܠܚܽܘܪܒܳܐ ܬܶܗܘܶܐ ܟܽܠܳܗ̇ ܐܰܪܥܳܐ.
Jer 8:1 ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ ܢܰܦܩܽܘܢ ܓܰܖ̈ܡܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܘܓܰܖ̈ܡܶܐ ܕܪܰܘܖ̈ܒܳܢܰܝܗܽܘܢ: ܘܓܰܖ̈ܡܶܐ ܕܟ݂ܳܗܢܰܝ̈ܗܽܘܢ: ܘܓܰܖ̈ܡܶܐ ܕܰܢܒܝܰܝ̈ܗܽܘܢ: ܘܓܰܖ̈ܡܶܐ ܕܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܡܶܢ ܩܰܒܖ̈ܰܝܗܽܘܢ.
Jer 8:2 ܘܢܶܫܛܚܽܘܢ ܐܶܢܽܘܢ ܠܫܶܡܫܳܐ ܘܰܠܣܰܗܪܳܐ: ܘܰܠܟ݂ܽܠ ܚܰܝ̈ܠܘܳܬ݂ܳܐ ܕܰܫܡܰܝܳܐ: ܕܰܪܚܶܡܘ ܐܶܢܽܘܢ: ܘܰܦܠܰܚܘ ܐܶܢܽܘܢ: ܘܶܐܙܰܠܘ ܒܳܬ݂ܰܪܗܽܘܢ: ܘܰܫܐܶܠܘ ܒܗܽܘܢ: ܘܰܣܓܶܕ݂ ܠܗܽܘܢ: ܠܳܐ ܢܶܬܟܰܢܫܽܘܢ ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ.
Jer 8:3 ܘܢܶܓܒܽܘܢ ܠܗܽܘܢ ܡܰܘܬܳܐ ܡܶܢ ܚܰܝ̈ܶܐ: ܟܽܠ ܫܰܪܟܳܐ ܕܶܐܫܬܚܰܪܘ ܡܶܢ ܫܰܪܒܬܳܐ ܗܳܕܶܐ ܒܺܝܫܬܳܐ: ܒܟ݂ܽܠ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Jer 8:4 ܘܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܢܶܦܠܽܘܢ ܘܠܳܐ ܢܩܽܘܡܽܘܢ: ܘܶܐܢ ܢܬܽܘܒܽܘܢ ܠܳܐ ܢܬܽܘܒܽܘܢ.
Jer 8:5 ܡܶܛܽܠ ܡܳܢܳܐ ܬܳܒ̣ܘ ܥܰܡܳܐ ܗܳܢܳܐ ܕܽܐܘܪܺܫܠܶܡ ܬܝܳܒܽܘܬ݂ܳܐ ܚܰܨܺܝܦܬܳܐ: ܚܰܡܣܶܢܘ ܒܢܶܟ݂ܠܳܐ ܘܠܳܐ ܨܒܰܘ ܠܰܡܬܳܒ.
Jer 8:6 ܐܰܨܬܶܬ ܘܫܶܡܥܶ݀ܬ݂ ܘܠܳܐ ܗ̱ܘܳܐ ܟܺܐܢܳܐܺܝܬ݂ ܡܡܰܠܠܺܝܢ: ܠܰܝܬ ܓܶܝܪ ܕܢܶܬܬܘܶܐ ܥܰܠ ܒܺܝܫܬܶܗ: ܘܢܺܐܡܰܪ ܡܳܢܳܐ ܥܶܒܕܶܬ݂: ܟܽܠܗܽܘܢ ܡܗܰܠܟ݂ܺܝܢ ܒܨܶܒܝܳܢܗܽܘܢ: ܐܰܝܟ݂ ܣܽܘܣܝܳܐ ܕܢܳܓܶܕ݂ ܒܰܩܪܳܒܳܐ.
Jer 8:7 ܐܳܦ ܚܽܘܪܒܳܐ ܒܰܫܡܰܝܳܐ ܝܳܕ݂ܥܳܐ ܙܰܒܢܳܗ̇: ܘܫܽܘܦܢܺܝܢܳܐ ܘܟ݂ܽܘܪܟܝܳܐ ܘܰܣܢܽܘܢܺܝܬܳܐ: ܢܳܛ݁ܪܺܝܢ ܙܰܒܢܳܐ ܕܡܰܥܰܠܗܽܘܢ: ܘܥܰܡܝ ܠܳܐ ܝܺܕܰܥܘ ܕܺܝܢܶܗ ܕܡܳܪܝܳܐ.
Jer 8:8 ܐܰܝܟܰܢܳܐ ܐܳܡܪܺܝܢ ܐܢ̱ܬܽܘܢ ܕܚܰܟܺܝ̈ܡܶܐ ܚܢܰܢ: ܘܢܳܡܽܘܣܶܗ ܕܡܳܪܝܳܐ ܥܰܡܰܢ: ܫܰܪܺܝܪܳܐܺܝܬ݂ ܠܕܰܓܳܠܽܘܬ݂ܳܐ ܥܒܺܝܕ݂ ܩܰܢܝܳܐ ܕܰܓܳܠܳܐ ܠܣܳܦܪܳܐ.
Jer 8:9 ܒܗܶܬܘ ܚܰܟܺܝ̈ܡܶܐ ܘܶܐܬܬܒܰܪܘ ܘܶܐܬܬܚܶܕ݂ܘ: ܡܶܛܽܠ ܕܦܶܬܓ݂ܳܡܶܗ ܕܡܳܪܝܳܐ ܐܰܣܠܺܝܘ: ܘܚܶܟ݂ܡܬܳܐ ܠܳܐ ܗܘܳܬ݂ ܒܗܽܘܢ.
Jer 8:10 ܡܶܛܽܠ ܗܳܢܳܐ ܐܶܬܶܠ ܢܶܫܰܝ̈ܗܽܘܢ ܠܐ̱ܚܖ̈ܳܢܶܐ: ܘܚܰܩ̈ܠܳܬܗܽܘܢ ܠܒܶܙܬܳܐ: ܡܶܛܽܠ ܕܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܪܰܒܗܽܘܢ: ܟܽܠܗܽܘܢ ܢܳܟ݂ܠܺܝܢ ܢܶܟ݂ܠܳܐ: ܘܡܶܢ ܢܒܺܝ̈ܶܐ ܕܰܓ̈ܳܠܶܐ ܘܰܥܕ݂ܰܡܳܐ ܠܟܳܗܢܳܐ: ܟܽܠܗܽܘܢ ܥܳܒܕܺܝܢ ܫܽܘܩܪܳܐ.
Jer 8:11 ܘܡܰܐܣܶܝܢ ܬܒܳܪܳܗ̇ ܕܒܰܪܬ ܥܰܡܝ ܒܒܶܙܚܳܐ: ܘܳܐܡܪܺܝܢ: ܫܠܳܡܳܐ: ܫܠܳܡܳܐ: ܘܠܰܝܬ ܫܠܳܡܳܐ.
Jer 8:12 ܒܗܶܬ݂ܘ ܡܶܛܽܠ ܕܛܰܢܦܽܘܬܳܐ ܥܒܰܕ݂ܘ: ܘܒܰܗܺܝ̈ܬܳܐ ܠܳܐ ܒܳܗܬܺܝܢ: ܘܰܠܡܶܬܬܟ݂ܳܣܽܘ ܠܳܐ ܝܳܕ݂ܥܺܝܢ: ܡܶܛܽܠ ܗܳܢܳܐ ܢܶܦܠܽܘܢ ܥܰܡ ܢܳܦ̈ܠܶܐ: ܘܰܒܙܰܒܢܳܐ ܕܡܶܬܦܰܩܕܺܝܢ ܢܶܣܬܰܚܦܽܘܢ ܐܳܡܰܪ ܡܳܪܝܳܐ: ܡܣܳܦܽܘ ܐܰܣܺܝܦ ܐܶܢܽܘܢ ܐܳܡܰܪ ܡܳܪܝܳܐ.
Jer 8:13 ܠܰܝܬ ܥܶܢ̈ܒܶܐ ܒܰܓܦܶܬܳܐ: ܘܠܰܝܬ ܬܺܐܢ̈ܶܐ ܒܬܺܬܳܐ: ܘܛܰܖ̈ܦܶܐ ܢܬܰܪܘ: ܘܝܶܗܒܶ݀ܬ݂ ܠܗܽܘܢ ܘܰܥ̣ܒܰܪܘ ܐܶܢܽܘܢ.
Jer 8:14 ܘܢܺܐܡܪܽܘܢ ܥܰܠ ܡܳܢܳܐ ܝܳܬܒܺܝܢܰܢ: ܐܶܬܟܰܢܰܫܘ ܘܢܶܥܽܘܠ ܠܩܽܘܖ̈ܝܳܐ ܥܰܫܺܝ̈ܢܳܬܳܐ ܘܢܶܫܬܽܘܩ ܬܰܡܳܢ: ܡܶܛܽܠ ܕܡܳܪܝܳܐ ܐܰܠܳܗܰܢ ܫܰܬܩܰܢ: ܘܰܐܫܩܝܰܢ ܡܰܝ̈ܳܐ ܡܰܪܺܝܖ̈ܶܐ ܥܰܠ ܕܰܚܛܰܝܢ ܠܡܳܪܝܳܐ.
Jer 8:15 ܣܰܟܺܝܢ ܠܰܫܠܳܡܳܐ ܘܠܰܝܬ ܛܳܒܬܳܐ: ܘܰܠܙܰܒܢܳܐ ܕܳܐܣܝܽܘܬ݂ܳܐ ܘܰܗܘܳܬ ܠܰܢ ܥܳܩܬ݂ܳܐ. 
Jer 8:16 ܡܶܢ ܕܳܢ ܐܶܫܬܡܰܥ ܨܰܗܠܳܐ ܕܖ̈ܰܟ݂ܫܶܗ: ܡܶܢ ܩܳܠܳܐ ܕܡܰܡܠܠܳܐ ܕܓܰܢ̱ܒܳܖ̈ܰܘܗܝ: ܙܳܥܰܬ݂ ܟܽܠܳܗ̇ ܐܰܪܥܳܐ: ܘܶܐܬ݂ܰܘ ܘܶܐܟܰܠܘ ܐܰܪܥܳܐ ܘܰܡܠܳܐܳܗ̇: ܩܪܺܝܬ݂ܳܐ ܘܥܳܡܽܘܖ̈ܶܝܗ̇.
Jer 8:17 ܡܶܛܽܠ ܕܗܳܐ ܡܫܰܕܰܪ ܐ̱ܢܳܐ ܥܠܰܝܟܽܘܢ ܚ̈ܘܰܘܳܬ݂ܳܐ ܚܰܖ̈ܡܳܢܳܐ ܕܠܳܐ ܡܩܰܒܠܺܝܢ ܠܽܘܚ̈ܫܳܬ݂ܳܐ: ܘܰܢܢܰܟܬ݂ܽܘܢܟܽܘܢ ܐܳܡܰܪ ܡܳܪܝܳܐ.
Jer 8:18 ܒܠܺܝܬ݂ ܒܥܳܩܰܬܝ: ܘܠܶܒܝ ܕܘܶܐ ܥܠܰܝ. 
Jer 8:19 ܗܳܐ ܩܳܠ ܓܥܳܬ݂ܳܗ̇ ܕܒܰܪܬ ܥܰܡܝ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܕܳܐܡܪܺܝܢ ܡܳܪܝܳܐ ܠܰܝܬ ܒܨܶܗܝܽܘܢ: ܐܰܘ ܡܰܠܟܳܗ̇ ܠܰܝܬ ܒܳܗ̇: ܡܶܛܽܠ ܕܰܐܪܓܙܽܘܢܝ ܒܰܓܠܺܝܦܰܝ̈ܗܽܘܢ ܘܰܒܕܶܚ̈ܠܳܬ݂ܳܐ ܢܽܘܟ݂ܖ̈ܳܝܳܬ݂ܳܐ.
Jer 8:20 ܥ̣ܒܰܪ ܚܨܳܕ݂ܳܐ ܘܰܓ̣ܡܰܪ ܩܛܳܦܳܐ: ܘܰܚܢܰܢ ܠܳܐ ܐܶܬܦܪܶܩܢ.
Jer 8:21 ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ ܐܶܬܟܰܡܪܶܬ݂ ܘܬܶܡܗܳܐ ܐܰܚܕܰܢܝ.
Jer 8:22 ܫܥܽܘܬ݂ܳܐ ܠܰܝܬ ܒܓܶܠܥܳܕ݂: ܐܰܘ ܐܳܣܝܳܐ ܠܰܝܬ ܬܰܡܳܢ: ܡܶܛܽܠ ܡܳܢܳܐ ܠܳܐ ܣܶܠܩܰܬ݂ ܐܳܣܝܽܘܬ݂ܳܗ̇ ܕܒܰܪܬ ܥܰܡܝ.
Jer 9:1 ܡܰܢ ܕܶܝܢ ܝܰܗܒ ܪܺܝܫܝ ܡܰܝ̈ܳܐ: ܘܥܰܝ̈ܢܰܝ ܡܰܒܽܘ̈ܥܶܐ ܕܕܶܡܥܬ݂ܳܐ: ܘܰܒܟܺܝ݀ܬ݂ ܕܶܝܢ ܒܺܐܝܡܳܡܳܐ ܘܰܒܠܺܠܝܳܐ ܥܰܠ ܩܛܺܝ̈ܠܶܐ ܕܒܰܪܬ݂ ܥܰܡܝ. 
Jer 9:2 ܡܰܢ ܕܶܝܢ ܫܰܒܩܰܢܝ ܒܡܰܕܒܪܳܐ ܒܶܝܬ݂ ܒܰܘܬ݂ܳܐ ܕܥܳܒܖ̈ܰܝ ܐܽܘܪܚܳܐ: ܘܫܶܒܩܶ݀ܬ݂ ܠܥܰܡܝ ܘܶܐܙܶܠ̱ܬ݂ ܠܺܝ ܡܶܢ ܠܘܳܬ݂ܗܽܘܢ: ܡܶܛܽܠ ܕܟܽܠܗܽܘܢ ܓܰܝܳܪܺܝܢ: ܘܰܟ݂ܢܽܘܫܬ݂ܳܐ ܐܶܢܽܘܢ ܕܕܰܓ̈ܳܠܶܐ. 
Jer 9:3 ܘܰܫܕ݂ܰܘ ܠܶܫܳܢܗܽܘܢ ܐܰܝܟ݂ ܕܰܒܩܶܫܬܗܽܘܢ: ܒܫܽܘܩܪܳܐ ܘܠܳܐ ܒܗܰܝܡܳܢܽܘܬ݂ܳܐ ܥܫܶܢܘ ܒܰܐܪܥܳܐ: ܡܶܛܽܠ ܕܡܶܢ ܒܺܝܫܬܳܐ ܠܒܺܝܫܬܳܐ ܢܦܰܩܘ: ܘܠܺܝ ܠܳܐ ܝܺܕ݂ܰܥܘ ܐܳܡܰܪ ܡܳܪܝܳܐ. 
Jer 9:4 ܓܒܰܪ ܡܶܢ ܚܰܒܪܶܗ ܐܰܙܕܰܗܪܘ: ܘܥܰܠ ܟܽܠ ܐܳܚ ܠܳܐ ܬܶܬܰܟ݂ܠܽܘܢ: ܡܶܛܽܠ ܕܟ݂ܽܠ ܐܳܚ ܡܶܟܰܠ ܢܳܟܶܠ: ܘܟ݂ܽܠ ܪܳܚ̇ܡܳܐ ܒܢܶܟ݂ܠܳܐ ܡܗܰܠܶܟ݂. 
Jer 9:5 ܘܰܓܒܰܪ ܒܚܰܒܪܶܗ ܡܕܰܓܠܺܝܢ: ܘܩܽܘܫܬܳܐ ܠܳܐ ܡܡܰܠܠܺܝܢ: ܐܰܠܶܦܘ ܠܶܫܳܢܗܽܘܢ ܠܰܡܡܰܠܳܠܽܘ ܫܽܘܩܪܳܐ: ܘܶܐܬܛܰܪܰܦܘ ܘܰܠܐܺܝܘ. 
Jer 9:6 ܡܰܘܬܒܳܟ݂ ܒܓ݂ܰܘ ܢܶܟ݂ܠܳܐ: ܒܢܶܟܠܗܽܘܢ ܠܳܐ ܨܒܰܘ ܠܡܶܕܥܰܢܝ ܐܳܡܰܪ ܡܳܪܝܳܐ. 
Jer 9:7 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܨܳܪܶܦ ܐ̱ܢܳܐ ܠܗܽܘܢ ܘܒܳܚܰܪ ܐ̱ܢܳܐ ܠܗܽܘܢ: ܡܶܛܽܠ ܕܰܐܝܟܰܢܳܐ ܐܶܥܒܶܕ݂ ܡܶܢ ܩܕ݂ܳܡ ܒܰܪܬ ܥܰܡܝ. 
Jer 9:8 ܐܰܝܟ݂ ܓܶܐܪܳܐ ܫܢܺܝܢܳܐ ܠܶܫܳܢܗܽܘܢ: ܘܢܶܟ݂ܠܳܐ ܡܡܰܠܶܠ: ܒܦܽܘܡܶܗ ܫܠܳܡܳܐ ܓܒܰܪ ܥܰܡ ܚܰܒܪܶܗ ܡܡܰܠܶܠ: ܘܰܒܓܰܘܶܗ ܟܡܺܝܢ ܟܡܺܐܢܳܐ. 
Jer 9:9 ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܰܡ ܢܰܦܫܝ. 
Jer 9:10 ܥܰܠ ܛܽܘܖ̈ܶܐ ܫܩܽܘܠܘ ܒܟ݂ܳܬ݂ܳܐ ܐܘܠܺܝܬ݂ܳܐ: ܘܥܰܠ ܕܰܝܖ̈ܶܐ ܕܡܰܕ݂ܒܪܳܐ ܐܽܘܠܺܝܬ݂ܳܐ: ܕܰܨܕܰܝ̈ ܡܶܢ ܒܠܰܝ ܐ̱ܢܳܫ ܕܥܳܒܰܪ: ܘܠܳܐ ܫܡܰܥܘ ܩܳܠܳܐ ܕܩܶܢܝܳܢܳܐ. ܡܶܢ ܦܳܪܰܚܬܳܐ ܕܰܫܡܰܝܳܐ ܘܰܥܕ݂ܰܡܳܐ ܠܰܒܥܺܝܪܳܐ ܐܶܬܒܰܕܰܪܘ ܘܶܐܙܰܠܘ. 
Jer 9:11 ܘܶܐܥܒܕ݂ܺܝܗ̇ ܠܽܐܘܪܺܫܠܶܡ ܚܰܪܒܬ݂ܳܐ ܡܰܥܡܪܳܐ ܠܝܳܪܽܘܖ̈ܶܐ: ܘܩܽܘܖ̈ܝܳܐ ܕܺܝܗܽܘܕ݂ܳܐ ܐܶܬܶܠ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ. 
Jer 9:12 ܡܰܢܽܘ ܓܰܒܪܳܐ ܕܚܰܟܺܝܡ ܢܶܣܬܰܟܰܠ ܗܳܕܶܐ: ܘܰܕ݂ܡܶܠܰܬ ܦܽܘܡܶܗ ܕܡܳܪܝܳܐ ܥܠܰܘܗܝ ܢܚܰܘܶܝܗ̇: ܥܰܠ ܡܳܢܳܐ ܐܶܒܕܰܬ݂ ܐܰܪܥܳܐ: ܘܨܶܕ݂ܝܰܬ݂ ܐܰܝܟ݂ ܡܰܕ݂ܒܪܳܐ ܡܶܢ ܒܠܰܝ ܕܥܳܒܰܪ. 
Jer 9:13 ܘܶܐܡܰܪ ܡܳܪܝܳܐ: ܥܰܠ ܕܰܫܒܰܩܘ ܢܳܡܽܘܣܝ ܕܝܶܗܒܶܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ: ܘܠܳܐ ܫܡܰܥܘ ܒܩܳܠܝ ܘܠܳܐ ܗܰܠܶܟ݂ܘ ܒܶܗ. 
Jer 9:14 ܘܶܐܙܰܠܘ ܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ: ܘܒܳܬ݂ܰܪ ܦܬܰܟܖ̈ܶܐ ܕܰܐܠܶܦܘ ܐܶܢܽܘܢ ܐܰܒܳܗܰܝ̈ܗܽܘܢ. 
Jer 9:15 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܘܟܶܠ ܐ̱ܢܳܐ ܠܗܽܘܢ ܠܥܰܡܳܐ ܗܳܢܳܐ ܡܪܳܖ̈ܶܐ: ܘܰܐܫܩܶܐ ܐܶܢܽܘܢ ܡܰܝ̈ܳܐ ܡܰܪܺܝܖ̈ܶܐ. 
Jer 9:16 ܘܶܐܒܰܕܰܪ ܐܶܢܽܘܢ ܒܥܰܡ̈ܡܶܐ ܕܠܳܐ ܝܺܕ݂ܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܶܐܫܰܕܰܪ ܒܳܬܪܗܽܘܢ ܚܰܪܒܳܐ ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ. 
Jer 9:17 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܩܪܰܘ ܠܰܐܠܳܝ̈ܳܬ݂ܳܐ: ܘܢܺܐܬܝ̈ܳܢ: ܘܥܰܠ ܚܰܟܺܝ̈ܡܳܬ݂ܳܐ ܫܰܕܰܪܘ: ܘܢܺܐܬܝ̈ܳܢ. 
Jer 9:18 ܘܢܶܣܬܰܖ̈ܗܒܳܢ ܘܢܶܫܩ̈ܠܳܢ ܥܠܰܝܢ ܐܽܘܠ̈ܝܳܬ݂ܳܐ: ܘܢܰܚ̈ܬ݂ܳܢ ܥܰܝ̈ܢܰܝܢ ܕܶܡ̈ܥܶܐ: ܘܒܳܒ̈ܳܬܰܢ ܢܰܖ̈ܕܝܳܢ ܡܰܝ̈ܳܐ. 
Jer 9:19 ܡܶܛܽܠ ܩܳܠܳܐ ܕܽܐܘܠܺܝܬ݂ܳܐ ܐܶܫܬܡܰܥ ܡܶܢ ܨܶܗܝܽܘܢ: ܕܳܐܡܰܪ ܐܰܝܟܰܢܳܐ ܐܶܬܒܙܶܙܢ: ܒܗܶܬ݂ܢ ܛܳܒ ܛܳܒ: ܕܰܫܒܰܩܢ ܐܰܪܥܳܐ ܘܰܢܦܰܠܘ ܡܰܫ̈ܟܢܰܝܢ. 
Jer 9:20 ܡܶܛܽܠ ܗܳܢܳܐ ܫܡܰܥܶܝ̈ܢ ܢܶܫ̈ܶܐ ܦܶܬܓ݂ܳܡܶܗ ܕܡܳܪܝܳܐ: ܘܰܢܩܰܒ̈ܠܳܢ ܐܶܕ݂ܢܰܝ̈ܟܶܝܢ ܡܶܠܰܬ݂ ܦܽܘܡܶܗ: ܘܰܐܠܶܦܶܝ̈ܢ ܒܢܳܬܟܶܝ̈ܢ ܐܽܘܠܝ̈ܳܬ݂ܳܐ: ܘܰܐܢ̱ܬܬ݂ܳܐ ܠܰܚܒܰܪܬ݂ܳܗ̇ ܩܺܝܢܬ݂ܳܐ. 
Jer 9:21 ܡܶܛܽܠ ܕܰܣܠܶܩ ܡܰܘܬܳܐ ܠܟܰܘܰܝ̈ܢ܆ܘܥ̣ܰܠ ܒܣܳܚܖ̈ܳܬܰܢ: ܠܡܰܘܒܳܕ݂ܽܘ ܛܠܳܝ̈ܶܐ ܡܶܢ ܫܽܘ̈ܩܶܐ: ܘܰܥܠܰܝ̈ܡܶܐ ܡܶܢ ܦܳܠܰܛܘ̈ܳܬ݂ܳܐ. 
Jer 9:22 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܢܶܦ̈ܠܳܢ ܫܠܰܕܰܝ̈ܗܽܘܢ ܕܰܒܢܰܝ̈ܢܳܫܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܚܰܩܠܳܐ: ܘܰܐܝܟ ܥܡܺܝܪܳܐ ܒܳܬ݂ܰܪ ܚܳܨܽܘܕܳܐ: ܘܠܰܝܬ ܡܟܰܢܫܳܢܳܐ. 
Jer 9:23 ܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܢܶܫܬܰܒܗܰܪ ܚܰܟܺܝܡܳܐ ܒܚܶܟ݂ܡܬܶܗ: ܘܠܳܐ ܢܶܫܬܰܒܗܰܪ ܓܰܢ̱ܒܳܪܳܐ ܒܓܰܢ̱ܒܳܪܽܘܬܶܗ: ܘܠܳܐ ܢܶܫܬܰܒܗܰܪ ܥܰܬܺܝܪܳܐ ܒܥܽܘܬܪܶܗ. 
Jer 9:24 ܐܶܠܳܐ ܒܗܳܕܶܐ ܢܶܫܬܰܒܗܰܪ ܡܰܢ ܕܡܶܫܬܰܒܗܰܪ: ܡܰܢ ܕܡܶܣܬܰܟܰܠ ܘܝܳܕܰܥ ܠܺܝ ܕܶܐܢܳܐ ܐ̱ܢܳܐ ܡܳܪܝܳܐ: ܥܳܒܶܕ݂ ܛܰܝܒܽܘܬ݂ܳܐ ܘܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ: ܘܰܒܗܳܠܶܝܢ ܨܒܺܝܬ݂ ܐܳܡܰܪ ܡܳܪܝܳܐ. 
Jer 9:25 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܟܠ ܕܓܳܙܰܪ ܒܥܽܘܪܠܽܘܬ݂ܳܐ. 
Jer 9:26 ܥܰܠ ܡܶܨܖ̈ܳܝܶܐ: ܘܥܰܠ ܝܽܘܕ݂ܳܝ̈ܶܐ: ܘܥܰܠ ܐܰܕ݂ܽܘܡ ܘܥܰܠ ܒܢܰܝ̈ ܥܰܡܽܘܢ: ܘܥܰܠ ܡܽܘܐܳܒ ܘܥܰܠ ܟܠ ܩܨܺܝܨܰܝ̈ ܦܰܐܬ݂ܳܐ ܕܝܳܬܒܺܝܢ ܒܡܰܕܒܪܳܐ: ܡܶܛܽܠ ܕܟܽܠܗܽܘܢ ܥܰܡ̈ܡܶܐ ܥܽܘܪܠܺܝܢ ܒܒܶܣܪܗܽܘܢ: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܥܽܘܪܠܺܝܢ ܒܠܶܒܗܽܘܢ.
Jer 10:1 ܫܡܰܥܘ ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܥܠܰܝܟܽܘܢ ܕܒܶܝܬ݂ ܝܺܣܪܳܐܶܝܠ. 
Jer 10:2 ܗܳܟܰܢܳܐ ܐܳܡܰܪ ܡܳܪܝܳܐ: ܐܽܘܪܚܳܐ ܕܥܰܡ̈ܡܶܐ ܠܳܐ ܬܺܐܠܦܽܘܢ: ܘܡܶܢ ܐܳܬܘ̈ܳܬ݂ܳܐ ܕܰܫܡܰܝܳܐ ܠܳܐ ܬܶܕ݂ܚܠܽܘܢ: ܡܶܛܽܠ ܕܥܰܡ̈ܡܶܐ ܗ̱ܘ̣ ܕܳܚܠܺܝܢ ܡܶܢܗܶܝܢ. 
Jer 10:3 ܡܶܛܽܠ ܕܕ݂ܶܚ̈ܠܳܬ݂ܳܐ ܕܥܰܡ̈ܡܶܐ ܠܳܐ ܡܶܕܶܡ ܐܶܢܶܝܢ: ܡܶܛܽܠ ܕܩܰܝܣܳܐ ܡܶܢ ܥܳܒܳܐ ܦܣܺܝܩ: ܥܒܳܕ݂ ܐܺܝܕܰܝ̈ ܢܰܓܳܪܳܐ ܒܥܶܫܦܳܐ. 
Jer 10:4 ܒܟܶܣܦܳܐ ܘܰܒܕܰܗܒܳܐ ܩܪܺܝܡܺܝܢ: ܒܩܰܦ̈ܠܽܘܛܶܐ ܘܰܒܨܶܨ̈ܶܐ ܡܫܰܪܪܺܝܢ ܠܗܽܘܢ ܕܠܳܐ ܢܶܬܦܰܪܩܽܘܢ. 
Jer 10:5 ܐܰܝܟ݂ ܕܶܩ̈ܠܶܐ ܙܩܺܝܦܺܝܢ ܘܠܳܐ ܡܡܰܠܠܺܝܢ: ܡܶܫܩܰܠ ܫܳܩܠܺܝܢ ܠܗܽܘܢ ܡܶܛܽܠ ܕܠܳܐ ܡܗܰܠܟ݂ܺܝܢ. ܠܳܐ ܬܶܕ݂ܚܠܽܘܢ ܡܶܢܗܽܘܢ: ܡܶܛܽܠ ܕܠܳܐ ܡܰܒܐܫܺܝܢ ܐܳܦܠܳܐ ܡܰܛܐܒܺܝܢ. 
Jer 10:6 ܠܰܝܬ ܐܰܟ݂ܘܳܬܳܟ݂ ܡܳܪܝܳܐ: ܕܪܰܒ ܐܰܢ̱ܬ ܘܪܰܒ ܫܡܳܟ݂ ܒܓܰܢ̱ܒܳܪܽܘܬ݂ܳܐ. 
Jer 10:7 ܡܰܢ ܠܳܐ ܢܶܕ݂ܚܰܠ ܠܳܟ݂ ܡܰܠܟܳܐ ܕܟܽܠܗܽܘܢ ܥܳܠ̈ܡܶܐ: ܕܠܳܟ݂ ܗ̱ܘ ܝܳܐܝܳܐ ܡܰܠܟܽܘܬܳܐ: ܡܶܛܽܠ ܕܰܒܟܽܠܗܽܘܢ ܚܰܟܺܝ̈ܡܶܐ ܕܥܰܡ̈ܡܶܐ: ܘܰܒܟܽܠܳܗ̇ ܡܰܠܟܽܘܬܗܽܘܢ ܠܰܝܬ ܐܰܟ݂ܘܳܬܳܟ݂. 
Jer 10:8 ܘܰܐܟܚܕ݂ܳܐ ܢܺܐܒܕ݂ܽܘܢ ܘܰܢܣܽܘܦܽܘܢ ܝܽܘܠܦܳܢ̈ܶܐ ܣܖ̈ܺܝܩܶܐ ܕܕܶܚ̈ܠܳܬ݂ܳܐ ܕܩܰܝܣܳܐ. 
Jer 10:9 ܣܺܐܡܳܐ ܛܳܒܳܐ ܡܶܢ ܬܰܪܫܺܝܫ ܐܳܬܶܐ: ܘܕܰܗܒܳܐ ܡܶܢ ܐܰܘܦܺܝܪ: ܒܰܕ݂ ܢܰܓܳܪܳܐ ܘܺܐܝܕܰܝ̈ ܩܰܝܢܳܝܳܐ: ܬܶܟ݂ܠܬ݂ܳܐ ܘܰܐܪܓܘܳܢܳܐ ܠܒܽܘܫܗܽܘܢ: ܙܩܽܘܪܳܐ ܕܚܰܟܺܝ̈ܡܶܐ. 
Jer 10:10 ܘܡܳܪܝܳܐ ܐܰ‌ܠܳܗܳܐ ܕܩܽܘܫܬܳܐ܆ ܗܽܘܝܽܘ ܐܰ‌ܠܳܗܳܐ ܕܚܰܝ̈ܶܐ: ܘܡܰܠܟܳܐ ܕܥܳܠ̈ܡܶܐ: ܡܶܢ ܪܽܘܓܙܳܐ ܙܳܝܥܳܐ ܐܰܪܥܳܐ: ܘܠܳܐ ܡܚܰܡܣܢܺܝܢ ܥܰܡ̈ܡܶܐ ܪܽܘܓܙܳܐ. 
Jer 10:11 ܗܳܟܰܢܳܐ ܐܶܡܰܪ ܠܗܽܘܢ: ܐܰܠܳܗ̈ܶܐ ܕܰܫܡܰܝܳܐ ܘܰܐܪܥܳܐ ܠܳܐ ܥܒܰܕ݂ܘ: ܢܺܐܒܕ݂ܽܘܢ ܡܶܢ ܐܰܪܥܳܐ: ܘܡܶܢ ܬܚܶܝܬ݂ ܫܡܰܝܳܐ ܗܳܠܶܝܢ. 
Jer 10:12 ܡܳܪܝܳܐ ܥ̣ܒܰܕ݂ ܐܰܪܥܳܐ ܒܚܰܝܠܶܗ: ܘܰܐܬ݂ܩܶܢ ܬܶܒܺܝܠ ܒܚܶܟ݂ܡܬܶܗ: ܘܰܒܬܰܪܥܺܝܬܶܗ ܡܬܰܚ ܫܡܰܝܳܐ. 
Jer 10:13 ܝܳܗܶܒ ܩܳܠܳܐ ܕܰܪܓܽܘܫܝܳܐ ܕܡܰܝ̈ܳܐ ܒܰܫܡܰܝܳܐ: ܡܰܣܶܩ ܥܢܳܢ̈ܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܒܰܖ̈ܩܶܐ ܠܡܶܛܪܳܐ ܥ̣ܒܰܕ݂: ܡܰܦܶܩ ܖ̈ܘܚܶܐ ܡܶܢ ܐܰܘܨܖ̈ܰܘܗܝ. 
Jer 10:14 ܫ̣ܛܳܐ ܟܽܠ ܒܰܪܢܳܫܳܐ ܡܶܢ ܝܺܕܰܥܬ݂ܳܐ: ܒܗܶܬܘ ܟܽܠ ܥܳܒܕܰܝ̈ ܕܰܗܒܳܐ ܡܶܢ ܓܠܺܝ̈ܦܶܐ ܕܰܥܒܰܕ݂ܘ: ܡܶܛܽܠ ܕܫܽܘܩܪܳܐ ܢܣܰܟܘ: ܘܪܽܘܚܳܐ ܠܰܝܬ ܒܗܽܘܢ. 
Jer 10:15 ܠܳܐ ܡܶܕܶܡ ܐܶܢܽܘܢ: ܘܰܥܒܳܕ̈ܶܐ ܐܶܢܽܘܢ ܫܳܛܰܝ̈ܳܐ: ܒܙܰܒܢܳܐ ܕܡܶܬܦܰܩܕܺܝܢ ܢܺܐܒܕ݂ܽܘܢ. 
Jer 10:16 ܠܳܐ ܐܰܝܟ݂ ܕܗܳܠܶܝܢ ܡܢܳܬܶܗ ܕܝܰܥܩܽܘܒ: ܡܶܛܽܠ ܕܡܰܢ ܕܰܒܪܳܐ ܟܽܠ: ܗܽܘܝܽܘ ܡܶܢܬܗܽܘܢ: ܘܺܝܣܪܳܐܶܝܠ ܫܰܒܛܳܐ ܕܝܳܪܬܽܘܬܶܗ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. 
Jer 10:17 ܟܰܢܶܫܝ ܡܶܢ ܐܰܪܥܳܐ ܨܰܥܪܶܝܟܝ ܝܳܬܒܰܬ ܒܽܐܘܠܨܳܢܳܐ. 
Jer 10:18 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܥܰܪܩܶܠ ܐ̱ܢܳܐ ܠܥܳܡܽܘܖ̈ܶܝܗ̇ ܕܰܐܪܥܳܐ ܗܳܕܶܐ ܒܙܰܒܢܳܐ ܗܳܢܳܐ: ܕܢܶܒܥܽܘܢܳܢܝ ܘܢܶܫܟܚܽܘܢܳܢܝ. 
Jer 10:19 ܘܳܝ ܠܺܝ ܥܰܠ ܬܒܳܪܝ: ܟܳܝܒܳܐ ܗ̱ܝ ܡܚܽܘܬ݂ܝ: ܘܶܐ̱ܢܳܐ ܐܶܡܪܶܬ݂ ܗܳܢܰܘ ܟܺܐܒܝ ܐܶܣܰܝܒܪܺܝܘܗܝ. 
Jer 10:20 ܡܰܫܟܰܢܝ ܐܶܬܒܙܶܙ: ܘܟܽܠܗܽܘܢ ܛܽܘܢܒܰܘ̈ܗܝ ܐܶܬܦܰܣܰܩܘ: ܒܢܰܝ̈ ܢܦܰܩܘ ܡܶܢܝ ܘܠܰܝܬ ܐܶܢܽܘܢ: ܠܰܝܬ ܕܢܳܩܶܫ ܬܽܘܒ ܡܰܫܟܰܢܝ ܘܰܢܩܺܝܡ ܝܳܖ̈ܺܝܥܳܬܝ. 
Jer 10:21 ܡܶܛܽܠ ܕܰܫܛܰܘ ܖ̈ܳܥܰܘܳܬܳܐ: ܘܰܠܡܳܪܝܳܐ ܠܳܐ ܒܥܰܘ. ܡܶܛܽܠ ܕܠܳܐ ܐܰܟ݂ܫܰܪܘ: ܟܽܠܳܗ̇ ܡܰܪܥܺܝܬܗܽܘܢ ܐܶܬܒܰܕܪܰܬ݂. 
Jer 10:22 ܩܳܠܳܐ ܕܰܫܡܽܘܥܬ݂ܳܐ ܗܳܐ ܐܶܬ݂ܳܐ: ܘܙܰܘܥܳܐ ܪܰܒܳܐ ܡܶܢ ܐܰܪܥܳܐ ܕܓܰܪܒܝܳܐ: ܠܡܶܥܒܰܕ݂ ܩܽܘܖ̈ܝܳܐ ܕܺܝܗܽܘܕ݂ܳܐ ܠܚܽܘܪܒܳܐ ܡܰܥܡܪܳܐ ܠܝܳܪܽܘܖ̈ܶܐ. 
Jer 10:23 ܝܳܕܰܥ ܐ̱ܢܳܐ ܕܽܐܘܖ̈ܚܳܬܶܗ ܕܡܳܪܝܳܐ ܠܳܐ ܗܘܰܝ̈ ܐܰܝܟ݂ ܕܒܰܪܢܳܫܳܐ: ܘܠܳܐ ܐܰܝܟ݂ ܓܰܒܪܳܐ ܕܳܐܙܶܠ ܘܡܰܬܩܶܢ ܨܒܽܘܬܶܗ. 
Jer 10:24 ܪܕ݂ܺܝܢܝ ܡܳܪܝܳܐ ܒܕܺܝܢܳܐ ܘܠܳܐ ܒܪܽܘܓܙܳܟ݂: ܕܰܠܡܳܐ ܬܰܙܥܪܰܢܝ. 
Jer 10:25 ܐܰܫܽܘܕ݂ ܚܶܡܬܳܟ݂ ܥܰܠ ܥܰܡ̈ܡܶܐ ܕܠܳܐ ܝܰܕ݂ܥܽܘܟ݂: ܘܥܰܠ ܫܰܖ̈ܒܳܬ݂ܳܐ ܕܒܰܫܡܳܟ݂ ܠܳܐ ܩܖ̈ܰܝ: ܕܰܐܟ݂ܠܽܘܗܝ ܠܝܰܥܩܽܘܒ: ܐܰܟ݂ܠܽܘܗܝ ܘܓܰܡܪܽܘܗܝ: ܘܕܰܝܪܶܗ ܐܰܚܪܶܒܘ.
Jer 11:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܡܳܪܝܳܐ ܠܡܺܐܡܰܪ.
Jer 11:2 ܫܡܰܥ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ: ܘܶܐܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
Jer 11:3 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܺܝܛ ܗ̱ܘ̣ ܓܰܒܪܳܐ ܕܠܳܐ ܢܶܫܡܰܥ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ.
Jer 11:4 ܕܦ̣ܶܩܕܶܬ݂ ܠܰܐܒܳܗܰܝ̈ܟܽܘܢ: ܒܝܰܘܡܳܐ ܕܰܐܦܶܩܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܟܽܘܪܳܐ ܕܦܰܪܙܠܳܐ: ܘܶܐܡܪܶܬ݂ ܫܡܰܥܘ ܒܩܳܠܝ: ܘܬܶܥܒܕܽܘܢ ܐܰܢ̱ܬܽܘܢ ܟܽܠ ܕܶܐܦܰܩܶܕ݂ܟܽܘܢ: ܘܬܶܗܘܢ ܠܺܝ ܥܰܡܳܐ܆ ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ.
Jer 11:5 ܘܰܐܩܺܝܡ ܡܰܘܡܳܬܳܐ ܕܺܝܡܺܝ݀ܬ݂ ܠܰܐܒܳܗܰܝ̈ܟܽܘܢ: ܠܡܶܬܰܠ ܠܟܽܘܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܐܰܝܟ݂ ܕܝܰܘܡܳܢܳܐ: ܘܰܥܢܺܝ݀ܬ ܘܶܐܡܪܶܬ݂: ܐܰܡܺܝܢ: ܡܳܪܝܳܐ.
Jer 11:6 ܘܶܐܡܰܪ ܠܺܝ ܡܳܪܝܳܐ: ܩܪܺܝ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܶܐܡܰܪ: ܫܡܰܥܘ ܦܶܬܓ݂ܳܡ̈ܶܐ ܕܕܺܝܰܬܺܩ̈ܺܐ ܗܳܕܶܐ ܘܬܶܥܒܕܽܘܢ ܐܶܢܽܘܢ.
Jer 11:7 ܡܶܛܽܠ ܕܰܡܣܰܗܳܕ݂ܽܘ ܣܰܗܕܶܬ݂ ܒܰܐܒܳܗܰܝ̈ܟܽܘܢ: ܒܝܰܘܡܳܐ ܕܰܐܣܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕ݂ܰܡܳܐ ܠܝܰܘܡܳܢܳܐ: ܩܰܕ݂ܡܶ݀ܬ݂ ܘܫܰܕܪܶܬ݂ ܘܶܐܡܪܶܬ݂ ܫܡܰܥܘ ܒܩܳܠܝ.
Jer 11:8 ܘܠܳܐ ܫܡܰܥܘ: ܘܠܳܐ ܐܰܪܟܶܢܘ ܐܶܕ݂ܢܗܽܘܢ: ܘܗܰܠܶܟ݂ܘ ܓܒܰܪ ܒܨܶܒ̈ܝܳܢܰܝ ܠܶܒܗܽܘܢ ܒܺܝܫܳܐ. ܘܰܐܝܬܺܝܬ ܥܠܰܝܗܽܘܢ ܟܠ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ: ܕܦܰܩܕܶܬ ܠܡܶܫܡܰܥ ܘܠܳܐ ܫܡܰܥܘ.
Jer 11:9 ܘܶܐܡܰܪ ܠܺܝ ܡܳܪܝܳܐ: ܐܶܫܬܟܰܚ ܡܶܪܕܳܐ ܒܓܰܒܖ̈ܶܐ ܕܺܝܗܽܘܕ݂ܳܐ: ܘܰܒܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
Jer 11:10 ܬܳܒܘ ܠܰܚܛܳܗ̈ܶܐ ܕܰܐܒܳܗܰܝ̈ܗܽܘܢ ܩܰܕ݂ܡܳܝ̈ܶܐ: ܘܠܳܐ ܨܒܰܘ ܠܡܶܫܡܰܥ ܦܶܬܓ݂ܳܡܰܝ̈: ܘܗܶܢܽܘܢ ܐܶܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܡܶܦܠܰܚ ܐܶܢܽܘܢ: ܘܒܰܛܶܠܘ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕܳܐ ܕܺܝܰܬܺܩܺܐ ܕܺܝܠܝ: ܕܰܐܩܺܝܡܶ݀ܬ ܥܰܡ ܐܰܒܳܗܰܝ̈ܗܽܘܢ.
Jer 11:11 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܠܰܝܗܽܘܢ ܒܺܝܫܬܳܐ: ܕܠܳܐ ܢܶܫܟܚܽܘܢ ܠܡܶܦܰܩ ܡܶܢܳܗ̇: ܘܢܶܓܥܽܘܢ ܠܘܳܬ݂ܝ ܘܠܳܐ ܐܶܫܡܰܥ ܐܶܢܽܘܢ.
Jer 11:12 ܘܢܺܐܙܳܠ̱̈ܢ ܩܽܘܖ̈ܝܳܐ ܕܺܝܗܽܘܕ݂ܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܢܶܓܥܽܘܢ ܠܘܳܬ݂ ܐܰܠܳܗ̈ܶܐ ܕܣܳܝܡܺܝܢ ܗܘܰܘ ܠܗܽܘܢ ܒܶܣ̈ܡܶܐ: ܘܡܶܦܪܰܩ ܠܳܐ ܢܶܦܪܩܽܘܢ ܐܶܢܽܘܢ ܒܙܰܒܢܳܐ ܕܒܺܝܫܬܗܽܘܢ.
Jer 11:13 ܡܶܛܽܠ ܕܰܐܝܟ݂ ܡܶܢܝܳܢܳܐ ܕܩܽܘܖ̈ܝܳܝܟ ܗܘܰܘ ܐܰܠܳܗܰܝ̈ܟ ܝܺܗܽܘܕܳܐ: ܘܰܐܝܟ ܡܶܢܝܳܢܳܐ ܕܫܽܘ̈ܩܶܝܗ̇ ܕܽܐܘܪܺܫܠܶܡ: ܣܳܡܬܽܘܢ ܡܰܕ݂ܒܚ̈ܶܐ ܠܒܶܗܬܬ݂ܳܐ: ܡܰܕ݂ܒܚ̈ܶܐ ܠܰܡܣܳܡ ܒ݂ܶܣ̈ܡܶܐ ܠܒܰܥܠܳܐ.
Jer 11:14 ܘܰܐܢ̱ܬ ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ: ܘܠܳܐ ܬܶܒܥܶܐ ܥܠܰܝܗܽܘܢ ܒܳܥܽܘܬ݂ܳܐ ܘܰܨܠܽܘܬ݂ܳܐ: ܡܶܛܽܠ ܕܠܳܐ ܫܳܡܰܥ ܐ̱ܢܳܐ ܒܙܰܒܢܳܐ ܕܩܳܪܶܝܢ ܠܺܝ ܒܰܙܒܰܢ ܒܺܝܫܬܗܽܘܢ.
Jer 11:15 ܠܡܳܢܳܐ ܚܰܒܺܝܒܬܝ ܒܒܰܝܬܝ ܥܒܰܕܬܝ ܛܰܢܦܽܘܬ݂ܳܐ ܣܰܓܺܝܐܬ݂ܳܐ: ܘܰܒܣܰܪ ܩܽܘܕ݂ܫܳܐ ܢܰܥܒܪܽܘܢ ܡܶܢܟ݂ܝ: ܡܶܛܽܠ ܒܺܝܫܬܶܟ݂ܝ ܕܥܶܫܢܰܬ݂.
Jer 11:16 ܙܰܝܬ݂ܳܐ ܥܰܒܺܝܛܳܐ ܫܰܦܺܝܪ ܦܺܐܖ̈ܶܐ ܘܫܰܦܺܝܪ ܚܶܙܘܳܐ ܩ̣ܪܳܐ ܡܳܪܝܳܐ ܫܡܶܟ݂ܝ: ܠܩܳܠܳܐ ܕܰܓܙܺܝܪܬ݂ܳܐ ܪܰܒܳܬ݂ܳܐ: ܫܒܽܘܩܘ ܢܽܘܪܳܐ ܥܠܶܝܗ̇ ܘܰܬ݂ܚܰܒܶܠ ܣܰܘ̈ܟܶܝܗ̇.
Jer 11:17 ܘܡܳܪܝܳܐ ܨܒܰܐܬ݂ ܕܢܰܨܒܶܟ݂ܝ: ܡܰܠܶܠ ܥܠܰܝܟܝ ܒܺܝܫܬܳܐ: ܡܶܛܽܠ ܒܺܝܫܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ ܘܰܕ݂ܒܶܝܬ݂ ܝܺܗܽܘܕܳܐ: ܕܰܥܒܰܕ݂ܘ ܠܗܽܘܢ ܠܡܰܪܓܳܙܽܘܬܰܢܝ: ܠܰܡܣܳܡ ܒܶܣ̈ܡܶܐ ܠܒܰܥܠܳܐ.
Jer 11:18 ܡܳܪܝܳܐ ܚܰܘܳܢܝ ܘܶܐܕܰܥ ܫܰܪܺܝܪܳܐܺܝܬ݂. ܚܰܘܺܝܬܳܢܝ ܥܒܳܕܰܝ̈ܗܽܘܢ.
Jer 11:19 ܘܶܐ̱ܢܳܐ ܐܰܝܟ݂ ܐܶܡܪܳܐ ܒܪܺܝܪܳܐ ܕܡܶܬܕܒܰܪ ܠܢܶܟ݂ܣܬ݂ܳܐ: ܘܠܳܐ ܝܶܕ݂ܥܶܬ݂ ܕܰܥܠܰܝ ܐܶܬ݂ܚܰܫܰܒܘ ܡܰܚܫܰܒܬ݂ܳܐ: ܘܶܐܡܰܪܘ ܢܰܚܒܶܠ ܩܰܝܣܳܐ ܒܠܰܚܡܶܗ: ܘܢܰܘܒܕ݂ܺܝܘܗܝ ܡܶܢ ܐܰܪܥܳܐ ܕܚܰܝ̈ܶܐ: ܘܰܫܡܶܗ ܬܽܘܒ ܠܳܐ ܢܶܬܕܟܰܪ.
Jer 11:20 ܘܡܳܪܝܳܐ ܚܰܝܠܬ݂ܳܢܳܐ ܕܰܝܳܢܳܐ ܕܩܽܘܫܬܳܐ: ܒܳܚܰܪ ܟܽܘܠ̈ܝܳܬ݂ܳܐ ܘܠܶܒܳܐ: ܐܶܚܙܶܐ ܦܽܘܪܥܳܢܳܟ݂ ܡܶܢܗܽܘܢ: ܡܶܛܽܠ ܕܠܳܟ݂ ܓܠܺܝ݀ܬ݂ ܕܺܝܢܰܝ̈.
Jer 11:21 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܐ̱ܢܳܫܝ̈ ܥܢܳܬܽܘܬ ܕܒܳܥܶܝܢ ܢܰܦܫܳܟ݂: ܘܳܐܡܪܺܝܢ ܠܳܐ ܬܶܬܢܰܒܶܐ ܒܰܫܡܶܗ ܕܡܳܪܝܳܐ ܕܠܳܐ ܬܡܽܘܬ݂ ܒܺܐܝ̈ܕܰܝܢ.
Jer 11:22 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܨܒܰܐܬ݂: ܗܳܐ ܦܳܩܶܕ݂ ܐ̱ܢܳܐ ܥܠܰܝܗܽܘܢ: ܥܠܰܝ̈ܡܶܐ ܢܡܽܘܬ݂ܽܘܢ ܒܚܰܪܒܳܐ: ܘܳܐܦ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܢܡܽܘܬܽܘܢ ܒܟܰܦܢܳܐ.
Jer 11:23 ܘܚܰܪܬ݂ܳܐ ܠܳܐ ܬܶܗܘܶܐ ܠܗܽܘܢ: ܡܶܛܽܠ ܕܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐ̱ܢܳܫܰܝ̈ ܥܢܳܬܽܘܬ ܫܰܢ̱ܬܳܐ ܕܦܽܘܩܕܳܢܗܽܘܢ.
Jer 12:1 ܙܰܕܺܝܩ ܐܰܢ̱ܬ ܡܳܪܝܳܐ ܕܶܐܕܽܘܢ ܥܰܡܳܟ݂: ܒܪܰܡ ܕܺܝܢܳܐ ܡܡܰܠܶܠ ܐ̱ܢܳܐ ܩܕ݂ܳܡܰܝܟ: ܡܶܛܽܠ ܡܳܢܳܐ ܐܽܘܪܚܶܗ ܕܪܰܫܺܝܥܳܐ ܡܰܨܠܚܳܐ: ܘܟܰܗܺܝܢܺܝܢ ܟܽܠܗܽܘܢ ܫܰܩܳܖ̈ܶܐ.
Jer 12:2 ܢܨܰܒܬ ܐܶܢܽܘܢ: ܘܰܐܫܰܪܘ ܥܶܩܳܖ̈ܰܝܗܽܘܢ: ܩܢܰܘ ܘܳܐܦ ܥܒܰܕ݂ܘ ܦܺܐܖ̈ܶܐ: ܩܰܪܺܝܒ ܐܰܢ̱ܬ ܒܦܽܘܡܗܽܘܢ: ܘܪܰܚܺܝܩ ܐܰܢ̱ܬ ܡܶܢ ܟܽܘܠ̈ܝܳܬܗܽܘܢ.
Jer 12:3 ܘܰܐܢ̱ܬ ܡܳܪܝܳܐ ܝܺܕܰܥܬܳܢܝ ܘܰܚܙܰܝܬܳܢܝ. ܘܰܒܚܰܪܬ ܠܶܒܝ ܩܕ݂ܳܡܰܝܟ: ܛܰܝܶܒ ܐܶܢܽܘܢ ܐܰܝܟ݂ ܥܳܢ̈ܳܐ ܠܢܶܟ݂ܣܬ݂ܳܐ: ܘܙܰܡܶܢ ܐܶܢܽܘܢ ܠܝܽܘܡ ܩܶܛܠܳܐ.
Jer 12:4 ܥܕ݂ܰܡܳܐ ܠܶܐܡܰܬܝ ܬܶܬܐܒܶܠ ܐܰܪܥܳܐ: ܘܥܶܣܒܳܐ ܟܽܠܶܗ ܕܚܰܩܠܳܐ ܝܺܒܶܫ: ܡܶܢ ܒܺܝܫܬܳܐ ܕܥܳܡܽܘܖ̈ܶܝܗ̇: ܣܳܦܰܬ݂ ܒܥܺܝܪܳܐ ܘܦܳܪܰܚܬܳܐ: ܕܶܐܡܰܪܘ ܠܳܐ ܢܶܚܙܶܐ ܚܰܪܬܰܢ.
Jer 12:5 ܗܳܐ ܥܰܡ ܖ̈ܶܓܠܳܝܶܐ ܪܗܶܛ݀ܬ݂ ܘܰܐܠܐܝܽܘܟ݂: ܘܰܐܝܟܰܢܳܐ ܡܶܬ݂ܚܪܶܐ ܐܰܢ̱ܬ ܥܰܡ ܖ̈ܰܟܫܳܐ: ܘܒܰܐܪܥܳܐ ܕܰܫܠܳܡܳܐ ܬܟ݂ܺܝܠ ܐܰܢ̱ܬ: ܘܰܐܝܟܰܢܳܐ ܥܳܒܰܪ ܐܰܢ̱ܬ ܒܥܽܘܫܢܶܗ ܕܝܽܘܪܕܢܳܢ.
Jer 12:6 ܡܶܛܽܠ ܕܳܐܦ ܐܰܚܰܝ̈ܟ ܘܒܶܝܬ݂ ܐܰܒܽܘܟ݂: ܐܳܦ ܗܶܢܽܘܢ ܕܰܓܶܠܘ ܒܳܟ݂: ܐܳܦ ܗܶܢܽܘܢ ܐܶܡܰܪܘ ܒܳܬ݂ܪܳܟ݂ ܡ̈ܶܠܶܐ: ܠܳܐ ܬܗܰܝܡܶܢ ܐܶܢܽܘܢ ܟܰܕ݂ ܢܡܰܠܠܽܘܢ ܥܠܰܝܟ ܛܳܒܬܳܐ.
Jer 12:7 ܫܶܒܩܶ݀ܬ݂ ܒܰܝܬܝ: ܫܶܒܩܶ݀ܬ݂ ܝܳܪܬܽܘܬ݂ܝ: ܝܶܗܒܶ݀ܬ݂ ܚܰܒܺܝܒܰܬ ܢܰܦܫܝ ܒܺܐܝܕ݂ܳܐ ܕܰܒܥܶܠܕܒܳܒܶܝ̈ܗ̇.
Jer 12:8 ܗܘܳܬ݂ ܠܺܝ ܝܳܪܬܽܘܬ݂ܝ ܐܰܝܟ݂ ܐܰܪܝܳܐ ܒܥܳܒܳܐ: ܐܰܪܺܝܡܰܬ݂ ܥܠܰܝ ܒܩܳܠܳܗ̇: ܡܶܛܽܠ ܗܳܢܳܐ ܣܢܺܝܬ݂ܳܗ̇.
Jer 12:9 ܛܰܝܪܳܐ ܡܨܰܝܰܪܬ݂ܳܐ ܗܘܳܬ݂ ܠܺܝ ܝܳܪܬܽܘܬ݂ܝ: ܘܛܰܝܪܳܐ ܚܳܕ݂ܪܳܐ ܠܳܗ̇: ܙܶܠܘ ܟܰܢܶܫܘ ܟܽܠܳܗ̇ ܚܰܝܘܬ݂ܳܐ ܕܕܰܒܪܳܐ ܐܰܝܬܰܘ ܠܡܶܐܟܠܳܗ̇.
Jer 12:10 ܖ̈ܳܥܰܘܳܬ݂ܳܐ ܣܶܓܺܝ̈ܐܶܐ ܚܰܒܶܠܘ ܟܰܪܡܝ: ܕܳܫܘ ܦܳܠܓܽܘܬ݂ܝ: ܥ̣ܒܰܕ݂ܘ ܦܳܠܓܽܘܬ݂ܳܐ: ܕܪܶܓܰܬ݂ܝ ܐܰܝܟ݂ ܡܰܕ݂ܒܪܳܐ ܚܰܪܒܳܐ.
Jer 12:11 ܐܰܨܕܺܝܘ ܘܰܐܚܪܒܽܘܗ̇: ܐܶܬ݂ܐܰܒܠܰܬ݂ ܥܠܰܝ ܚܰܪܒܬ݂ܳܐ: ܨܶܕ݂ܝܰܬ݂ ܟܽܠܳܗ̇ ܐܰܪܥܳܐ: ܡܶܛܽܠ ܕܠܰܝܬ ܐ̱ܢܳܫ ܕܡܰܝܬܶܐ ܥܰܠ ܒܳܠܶܗ.
Jer 12:12 ܥܰܠ ܟܽܠܗܽܘܢ ܫܒܺܝ̈ܠܶܐ ܕܡܰܕ݂ܒܪܳܐ ܐܶܬ݂ܰܘ ܒܳܙܽܘ̈ܙܶܐ: ܡܶܛܽܠ ܕܚܰܪܒܶܗ ܕܡܳܪܝܳܐ ܐܳܟ݂ܠܳܐ: ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܘܠܰܝܬ ܫܠܳܡܳܐ ܠܟ݂ܠ ܒܣܰܪ.
Jer 12:13 ܙܪܽܘܥܘ ܚ̈ܶܛܶܐ ܘܰܚܨܽܘܕ݂ܘ ܟܽܘ̈ܒܶܐ: ܘܰܠܐܰܘ ܘܡܶܕܶܡ ܠܳܐ ܡܰܘܬܪܺܝܢ ܐܢ̱ܬܽܘܢ: ܘܰܒ̣ܗܰܬ݂ܘ ܡܶܢ ܥܰܠ̈ܠܳܬ݂ܟܽܘܢ: ܡܶܛܽܠ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.
Jer 12:14 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܟܽܠܗܽܘܢ ܫܒܳܒܰܝ̈ ܖ̈ܳܥܰܘܳܬ݂ܳܐ: ܕܰܩܪܶܒܘ ܒܝܳܪܬܽܘܬ݂ܳܐ ܕܰܐܘܪܬܶܬ݂ ܠܥܰܡܝ ܝܺܣܪܳܐܶܝܠ: ܗܳܐ ܥܳܩܰܪ ܐ̱ܢܳܐ ܠܗܽܘܢ ܡܶܢ ܐܰܬ݂ܪܗܽܘܢ: ܘܠܰܕ݂ܒܶܝܬ݂ ܝܺܗܽܘܕܳܐ ܐܶܥܩܽܘܪ ܡܶܢ ܒܰܝܢܳܬ݂ܗܽܘܢ.
Jer 12:15 ܘܡܶܢ ܒܳܬ݂ܰܪ ܕܶܐܥܩܽܘܪ ܐܶܢܽܘܢ: ܐܶܬܽܘܒ ܘܶܐܪܰܚܶܡ ܥܠܰܝܗܽܘܢ: ܘܰܐܗܦܶܟ݂ ܐܶܢܽܘܢ ܓܒܰܪ ܠܝܳܪܬܽܘܬܶܗ: ܘܰܓܒܰܪ ܠܰܐܪܥܶܗ.
Jer 12:16 ܘܶܐܢ ܢܰܠܦܽܘܢ ܐܽܘܖ̈ܚܳܬ݂ܝ ܠܥܰܡܝ: ܕܢܺܐܡܽܘܢ ܒܫܶܡܝ ܚܰܝ ܗ̱ܘ̣ ܡܳܪܝܳܐ: ܐܰܝܟ݂ ܕܰܐܠܶܦܘ ܐܶܢܽܘܢ ܕܢܺܐܡܽܘܢ ܒܒܰܥܠܳܐ: ܢܶܬܒܽܘܢ ܒܓ݂ܰܘ ܥܰܡܝ.
Jer 12:17 ܘܶܐܢ ܠܳܐ ܢܶܫܡܥܽܘܢ ܐܶܥܩܪܺܝܘܗܝ ܠܥܰܡܳܐ ܗܳܢܳܐ ܡܶܥܩܰܪ: ܘܡܰܘܒܳܕ݂ܽܘ ܐܰܘܒܕ݂ܺܝܘܗܝ ܐܳܡܰܪ ܡܳܪܝܳܐ.
Jer 13:1 ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܙܶܠ ܙܒܶܢ ܠܳܟ݂ ܣܽܘܕܳܪܳܐ ܕܟܶܬܳܢܳܐ ܘܰܐܣܽܘܪܳܝܗܝ ܒܚܰܨܰܝ̈ܟ: ܘܰܒܡܰܝ̈ܳܐ ܠܳܐ ܬܶܨܒܥܺܝܘܗܝ.
Jer 13:2 ܘܙܶܒܢܶ݀ܬ݂ ܣܽܘܕܳܪܳܐ: ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ ܘܶܐܣܪܶܬ݂ ܒܚܰܨܰܝ̈.
Jer 13:3 ܘܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܕܬܰܪܬܶܝܢ ܙܰܒ̈ܢܺܝܢ: ܘܶܐܡܰܪ ܠܺܝ.
Jer 13:4 ܣܰܒ ܣܽܘܕܳܪܳܐ ܕܰܙܒ̣ܰܢܬ ܕܰܒܚܰܨܰܝ̈ܟ: ܘܩܽܘܡ ܙܶܠ ܠܰܦܪܳܬ݂: ܘܰܛܡܽܘܪܳܝܗܝ ܬܰܡܳܢ ܒܨܶܪܝܳܐ ܕܟܺܐܦܳܐ.
Jer 13:5 ܘܶܐܙܶܠ̱ܬ݂ ܘܰܛܡܰܪܬ݂ܶܗ ܒܰܦܪܳܬ݂ ܐܰܝܟ݂ ܕܦܰܩܕܰܢܝ ܡܳܪܝܳܐ.
Jer 13:6 ܘܡܶܢ ܒܳܬ݂ܰܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܐܶܡܰܪ ܠܺܝ ܡܳܪܝܳܐ: ܩܽܘܡ ܙܶܠ ܠܰܦܪܳܬ݂: ܘܣ̣ܰܒ ܡܶܢ ܬܰܡܳܢ ܣܽܘܕܳܪܳܐ ܕܦܰܩܶܕܬܳܟ݂ ܕܬܶܛܡܪܺܝܘܗܝ ܬܰܡܳܢ.
Jer 13:7 ܘܶܐܙܶܠ̱ܬ݂ ܠܰܦܪܳܬ݂: ܘܚܶܦܪܶܬ݂ ܘܰܢܣܰܒܬܶܗ ܠܣܽܘܕܳܪܳܐ ܡܶܢ ܟܰܪ ܕܰܛܡܰܪܬ݂ܶܗ: ܘܗܳܐ ܐܶܬܚܰܒܶܠ ܣܽܘܕܳܪܳܐ: ܘܰܠܡܶܕܶܡ ܠܳܐ ܟܳܫܰܪ.
Jer 13:8 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܠܰܝ: ܘܶܐܡܰܪ.
Jer 13:9 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟܰܢܳܐ ܐܶܚܰܒܶܠ ܠܰܓ̈ܐܰܝܳܐ ܕܺܝܗܽܘܕ݂ܳܐ: ܘܠܰܓ̈ܐܰܝܳܐ ܕܽܐܘܪܺܫܠܶܡ ܣܰܓܺܝ̈ܐܶܐ.
Jer 13:10 ܥܰܡܳܐ ܗܳܢܳܐ ܒܺܝܫܳܐ ܕܠܳܐ ܨܒ̣ܰܘ ܠܡܶܫܡܰܥ ܦܶܬܓ݂ܳܡܰܝ̈: ܕܰܡܗܰܠܟ݂ܺܝܢ ܒܨܶܒܝܳܢܳܐ ܕܠܶܒܗܽܘܢ: ܘܶܐܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܠܡܶܦܠܰܚ ܐܶܢܽܘܢ: ܘܰܠܡܶܣܓܰܕ݂ ܠܗܽܘܢ܆ ܢܶܗܘܽܘܢ ܐܰܝܟ݂ ܣܽܘܕܳܪܳܐ ܗܳܢܳܐ ܕܰܠܡܶܕܶܡ ܠܳܐ ܟܳܫܰܪ.
Jer 13:11 ܡܶܛܽܠ ܕܰܐܝܟܰܢܳܐ ܕܢܳܩܶܦ ܣܽܘܕܳܪܳܐ ܠܚܰܨܰܘ̈ܗܝ ܕܓܰܒܪܳܐ: ܗܳܟܰܢܳܐ ܐܰܩܦܶܬ݂ ܠܺܝ ܠܟܽܠܶܗ ܒܶܝܬ݂ ܝܺܣܪܳܐܶܝܠ: ܘܰܠܟܽܠܶܗ ܒܶܝܬ݂ ܝܺܗܽܘܕܳܐ ܐܳܡܰܪ ܡܳܪܝܳܐ: ܕܢܶܗܘܽܘܢ ܠܺܝ ܥܰܡܳܐ: ܘܠܰܫܡܳܐ: ܘܠܺܐܝܩܳܪܳܐ: ܘܰܠܬܶܫܒܽܘܚܬܳܐ: ܘܠܳܐ ܫܡܰܥܘ.
Jer 13:12 ܘܶܐܡܰܪ ܠܗܽܘܢ ܦܶܬܓ݂ܳܡܳܐ ܗܳܢܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܽܠ ܓܪܳܒ ܢܶܬܡܠܶܐ ܚܰܡܪܳܐ: ܗܳܐ ܐܳܡܪܺܝܢ ܠܳܟ݂: ܡܶܕܰܥ ܓܶܝܪ ܠܳܐ ܝܳܕ݂ܥܺܝܢܢ ܕܟܽܠܗܽܘܢ ܓܖ̈ܳܒܶܐ ܡܶܬܡܠܶܝܢ ܚܰܡܪܳܐ.
Jer 13:13 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܳܠܶܐ ܐ̱ܢܳܐ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕܶܐ: ܘܰܠܡܰܠ̈ܟܶܐ ܕܝܳܬܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܰܠܟܳܗ̈ܢܶܐ ܘܠܰܢܒܺܝ̈ܶܐ: ܘܰܠܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܪܰܘܳܝܽܘܬ݂ܳܐ.
Jer 13:14 ܘܶܐܒܰܕܰܪ ܐܶܢܽܘܢ ܓܒܰܪ ܡܶܢ ܠܘܳܬ ܐܰܚܽܘܗܝ: ܘܰܐܒܳܗ̈ܶܐ ܘܰܒܢܰܝ̈ܳܐ ܐܰܟܚܕ݂ܳܐ ܐܳܡܰܪ ܡܳܪܝܳܐ: ܠܳܐ ܐܶܪܰܚܶܡ ܘܠܳܐ ܐܶܪܰܚܶܦ: ܘܠܳܐ ܐܶܚܽܘܣ ܠܰܡܚܰܒܳܠܽܘ ܐܶܢܽܘܢ. 
Jer 13:15 ܫܡܰܥܘ ܘܨܽܘܬ݂ܘ ܘܠܳܐ ܬܶܬܪܺܝܡܽܘܢ: ܡܶܛܽܠ ܕܡܳܪܝܳܐ ܡܰܠܶܠ.
Jer 13:16 ܗܰܒܘ ܠܡܳܪܝܳܐ ܐܰܠܳܗܟܽܘܢ ܐܺܝܩܳܪܳܐ ܥܰܕܠܳܐ ܢܶܚܫܰܟ݂: ܘܥܰܕܠܳܐ ܢܶܬܬܰܒܖ̈ܳܢ ܖ̈ܶܓܠܰܝܟܽܘܢ ܥܰܠ ܛܽܘܖ̈ܶܐ ܒܚܶܫܽܘܟܳܐ: ܘܰܬܣܰܟܽܘܢ ܠܢܽܘܗܪܳܐ ܘܢܶܥܒܕ݂ܺܝܘܗܝ ܚܶܫܽܘܟܳܐ ܘܛܶܠܳܠܰܝ̈ ܡܰܘܬܳܐ.
Jer 13:17 ܘܶܐܢ ܠܳܐ ܬܶܫܡܥܽܘܢܗ: ܡܰܛܫܝܳܐܺܝܬ݂ ܬܶܒܟܶܐ ܢܰܦܫܝ ܡܶܢ ܩܕ݂ܳܡ ܥܳܩܬ݂ܳܐ: ܘܰܡܕܰܡܳܥܽܘ ܐܶܕܡܰܥ: ܘܢܶܫܚ̈ܠܳܢ ܥܰܝܢܰܝ̈ ܕܶܡ̈ܥܶܐ: ܥܰܠ ܕܶܐܫܬܒܺܝ ܓܙܳܪܶܗ ܕܡܳܪܝܳܐ.
Jer 13:18 ܐܶܡܰܪ ܠܡܰܠܟܳܐ ܘܰܠܪܰܘܖ̈ܒܳܢܶܐ: ܐܶܬ݂ܡܰܟܰܟ݂ܘ: ܘܬܽܘܒܘ: ܡܶܛܽܠ ܕܰܢܦܰܠ ܡܶܢ ܪܺܝܫܟܽܘܢ ܟܠܺܝܠܳܐ ܕܬܶܫܒܽܘܚܬܟܽܘܢ.
Jer 13:19 ܩܽܘܖ̈ܝܳܐ ܕܬܰܝܡܢܳܐ ܐܶܬܬܚܶܕ݂̈ܝ: ܘܠܰܝܬ ܕܦܳܬܰܚ: ܐܶܫܬܰܒܝܰܬ݂ ܝܺܗܽܘܕܳܐ ܟܽܠܳܗ̇ ܫܒܺܝܬ݂ܳܐ ܫܰܠܡܬ݂ܳܐ.
Jer 13:20 ܐܰܪܺܝܡܘ ܥܰܝܢܰܝ̈ܟܽܘܢ ܘܰܚܙܰܘ ܠܕ݂ܳܐܬܶܝܢ ܡܶܢ ܓܰܪܒܝܳܐ: ܐܰܝܢܰܘ ܓܙܳܪܳܐ ܕܶܐܬܺܝܗܶܒ ܠܶܟ݂ܝ ܥܳܢ̈ܳܐ ܕܬܶܫܒܽܘܚܬܶܟ݂ܝ.
Jer 13:21 ܡܳܢܳܐ ܬܺܐܡܪܺܝܢ ܟܰܕ݂ ܢܶܦܩܽܘܕ݂ ܥܠܰܝܟܝ: ܘܰܐܢ̱ܬܝ ܐܰܠܶܦܬܝ ܐܶܢܽܘܢ ܝܽܘܠܦܳܢܳܐ ܕܢܶܗܘܽܘܢ ܠܰܕ݂ܝܳܫܳܐ: ܗܳܐ ܚܶܒ̈ܠܶܐ ܢܶܐܚܕܽܘܢܶܟ݂ܝ: ܐܰܝܟ݂ ܐܰܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.
Jer 13:22 ܘܶܐܢ ܬܺܐܡܪܺܝܢ ܒܠܶܒܶܟ݂ܝ ܡܶܛܽܠ ܡܳܢܳܐ ܓܕܰܫ ܠܺܝ ܗܳܠܶܝܢ: ܒܣܽܘܓܰܐܬ݂ ܚܰܘ̈ܒܰܝܟܝ ܐܶܬܓܰܠܰܓܘ ܫܦܽܘܠܰܝ̈ܟܝ: ܘܶܐܬܓܠܺܝ̈ ܥܶܩܒܰܝ̈ܟܝ.
Jer 13:23 ܘܰܐܝܟ ܕܠܳܐ ܡܶܫܟܰܚ ܗܶܢܕܘܳܝܳܐ ܕܰܢܫܰܚܠܶܦ ܡܶܫܟܶܗ: ܘܢܶܡܪܳܐ ܟܳܟ̈ܠܳܬܶܗ: ܘܳܐܦ ܐܰܢ̱ܬܽܘܢ ܠܳܐ ܡܶܫܟܚܺܝܢ ܐܰܢ̱ܬܽܘܢ ܠܡܰܛܐܳܒܽܘ: ܡܶܛܽܠ ܕܺܝܠܶܦܬܽܘܢ ܒܺܝܫܬܳܐ.
Jer 13:24 ܘܶܐܒܰܕܰܪ ܐܶܢܽܘܢ ܐܰܝܟ݂ ܓܶܠܳܐ ܕܥܳܒܰܪ ܩܕ݂ܳܡ ܪܽܘܚܳܐ ܒܡܰܕܒܪܳܐ.
Jer 13:25 ܗܳܕܳܐ ܗ̱ܝ ܦܶܨܬܶܟ݂ܝ ܘܰܡܢܳܬ݂ܳܐ ܕܝܳܪܬܽܘܬܶܟ݂ܝ ܡܶܢ ܩܕ݂ܳܡܝ ܐܳܡܰܪ ܡܳܪܝܳܐ: ܥܰܠ ܕܰܛܥܰܝܬܺܝܢܝ ܘܶܐܬܬܟܶܠܬܝ ܥܰܠ ܫܽܘܩܪܳܐ.
Jer 13:26 ܘܳܐܦ ܐ̱ܢܳܐ ܐܶܓܰܠܶܓ ܫܦܽܘܠܰܝ̈ܟܝ ܘܰܐܪܡܶܐ ܥܰܠ ܐܰܦܰܝ̈ܟܝ: ܘܢܶܬܚܙܶܐ ܨܰܥܪܶܟ݂ܝ.
Jer 13:27 ܘܓܰܘܪܶܟ݂ܝ: ܘܰܨܗܳܠܶܟ݂ܝ: ܘܙܳܢܝܽܘܬ݂ܳܐ ܕܙܳܢܝܽܘܬܶܟ݂ܝ: ܥܰܠ ܖ̈ܳܡܳܬܳܐ ܒܡܰܕܒܪܳܐ ܚܙܺܝ݀ܬ ܛܰܢܦܽܘܬܶܟ݂ܝ: ܘܳܝ ܠܶܟ݂ܝ ܐܽܘܪܺܫܠܶܡ ܕܠܳܐ ܬܶܬܕܰܟܶܝܢ: ܥܕ݂ܰܡܳܐ ܠܶܐܡܰܬ݂ܝ: ܬܽܘܒܝ.
Jer 14:1 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܥܰܠ ܒܨܺܝܪܽܘܬ݂ ܡܶܛܪܳܐ.
Jer 14:2 ܐܶܬ݂ܐܰܒܠܰܬ݂ ܝܺܗܽܘܕܳܐ: ܘܬܰܖ̈ܥܶܝܗܝ ܨܕ݂ܺܝܘ ܘܰܢܦܰܠܘ ܒܰܐܪܥܳܐ: ܘܰܨܘܰܚܬ݂ܳܗ̇ ܕܽܐܘܪܺܫܠܶܡ ܣܶܠܩܰܬ݂.
Jer 14:3 ܪܰܘܖ̈ܒܳܢܰܝܗܽܘܢ ܫܰܕܰܪܘ ܒܨܺܝܖ̈ܰܝܗܽܘܢ ܠܡܰܝ̈ܳܐ: ܐܶܬ݂ܰܘ ܠܓܽܘ̈ܒܶܐ ܘܠܳܐ ܐܶܫܟܰܚܘ ܡܰܝ̈ܳܐ: ܗܦܰܟ݂ܘ ܡܳܐܢܰܝ̈ܗܽܘܢ ܣܪܺܝܩܳܐܺܝܬ݂: ܒܗܶܬ݂ܘ ܘܶܐܬܬܟܶܣܘ ܘܚܰܦܺܝܘ ܖ̈ܺܝܫܰܝܗܽܘܢ.
Jer 14:4 ܡܶܛܽܠ ܥܒܳܕܶܝ̈ܗ̇ ܕܰܐܪܥܳܐ ܠܳܐ ܗܘܳܐ ܡܶܛܪܳܐ: ܒܗܶܬ݂ܘ ܐܰܟܳܖ̈ܶܐ ܘܚܰܦܺܝܘ ܖ̈ܺܝܫܰܝܗܽܘܢ.
Jer 14:5 ܘܳܐܦ ܐܰܝ̈ܠܳܬ݂ܳܐ ܒܕܰܒܪܳܐ ܝܺܠܕ݂ ܘܰܫܒܰܩ ܒܢܰܝ̈ܗܶܝܢ: ܡܶܛܽܠ ܕܠܳܐ ܗܘܳܐ ܬܰܕ݂ܐܳܐ.
Jer 14:6 ܘܰܥܖ̈ܳܕܶܐ ܩ̣ܳܡܘ ܥܰܠ ܫܒܺܝ̈ܠܶܐ: ܣܳܩܘ ܪܽܘܚܳܐ ܐܰܝܟ݂ ܝܳܪܽܘܖ̈ܶܐ: ܚܫܶܟ݂̈ܝ ܥܰܝܢܰܝ̈ܗܽܘܢ ܡܶܛܽܠ ܕܠܰܝܬ ܥܶܣܒܳܐ.
Jer 14:7 ܐܶܢ ܚܛܳܗܰܝ̈ܢ ܣܗܶܕ݂ܘ ܒܰܢ: ܡܳܪܝܳܐ ܚܽܘܣ ܡܶܛܽܠ ܫܡܳܟ݂: ܡܶܛܽܠ ܕܣܰܓܺܝܐܳܐ ܗ̱ܝ ܛܰܝܒܽܘܬܳܟ݂: ܘܠܳܟ݂ ܚܛܰܝܢ.
Jer 14:8 ܣܰܒܪܶܗ ܕܺܝܣܪܳܐܶܝܠ ܘܦܳܪܽܘܩܶܗ ܒܙܰܒܢܳܐ ܕܽܐܘܠܨܳܢܳܐ: ܠܳܐ ܬܶܗܘܶܐ ܐܰܝܟ݂ ܬܰܘܬܳܒܳܐ ܒܰܐܪܥܳܐ: ܘܰܐܝܟ ܐܳܪܚܳܐ ܕܣܳܛܶܐ ܠܰܡܒܳܬ݂.
Jer 14:9 ܠܳܐ ܬܶܗܘܶܐ ܐܰܝܟ݂ ܓܰܒܪܳܐ ܒܨܺܝܪܳܐ: ܘܰܐܝܟ ܓܰܒܪܳܐ ܕܠܳܐ ܡܶܫܟܰܚ ܠܡܶܦܪܰܩ: ܘܰܐܢ̱ܬ ܡܳܪܝܳܐ ܒܓܰܘܰܢ ܐܰܢ̱ܬ: ܘܰܫܡܳܟ݂ ܐܶܬ݂ܩܪܺܝ ܥܠܰܝܢ ܠܳܐ ܬܶܫܒܩܰܢ.
Jer 14:10 ܗܳܟܰܢܳܐ ܐܳܡܰܪ ܡܳܪܝܳܐ ܠܥܰܡܳܐ ܗܳܢܳܐ: ܗܶܢܽܘܢ ܪܚܶܡܘ ܠܰܡܙܳܥ: ܖ̈ܶܓܠܰܝܗܽܘܢ ܠܳܐ ܚܣܰܟ݂ܘ: ܘܡܳܪܝܳܐ ܠܳܐ ܨܳܒܶܐ ܒܗܽܘܢ: ܡܶܟܺܝܠ ܢܶܬ݂ܕܟܰܪ ܥܰܘܠܗܽܘܢ ܘܢܶܦܩܽܘܕ݂ ܚܛܳܗܰܝ̈ܗܽܘܢ.
Jer 14:11 ܘܶܐܡܰܪ ܠܺܝ ܡܳܪܝܳܐ: ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ ܠܛܳܒܬܳܐ.
Jer 14:12 ܡܶܛܽܠ ܕܶܐܢ ܨܳܝܡܺܝܢ ܠܳܐ ܫܳܡܰܥ ܐ̱ܢܳܐ ܨܠܽܘܬܗܽܘܢ. ܘܶܐܢ ܡܰܣܩܺܝܢ ܝܰܩ̈ܕܶܐ ܘܩܽܘܖ̈ܒܳܢܶܐ ܠܳܐ ܨܳܒܶܐ ܐ̱ܢܳܐ ܒܗܽܘܢ: ܡܶܛܽܠ ܕܰܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܐܶܢܳܐ ܡܓܰܡܰܪ ܐ̱ܢܳܐ ܠܗܽܘܢ.
Jer 14:13 ܘܶܐܡܪܶܬ݂ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܗܳܐ ܢܒܺܝ̈ܶܐ ܗ̱ܘ̣ ܐܳܡܪܺܝܢ ܠܗܽܘܢ ܕܠܳܐ ܬܶܚܙܽܘܢ ܚܰܪܒܳܐ: ܘܟܰܦܢܳܐ ܠܳܐ ܢܶܗܘܶܐ ܠܟܽܘܢ: ܐܶܠܳܐ ܫܠܳܡܳܐ ܘܩܽܘܫܬܳܐ ܐܶܬܶܠ ܠܟܽܘܢ ܒܰܐܬܪܳܐ ܗܳܢܳܐ.
Jer 14:14 ܘܶܐܡܰܪ ܠܺܝ ܡܳܪܝܳܐ: ܒܕܰܓܳܠܽܘܬ݂ܳܐ ܢܒܺܝ̈ܶܐ ܡܶܬܢܰܒܶܝܢ ܒܫܶܡܝ: ܕܶܐܢܳܐ ܠܳܐ ܫܰܕܪܶܬ݂ ܐܶܢܽܘܢ: ܘܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܐܶܡܪܶܬ݂ ܠܗܽܘܢ: ܚܶܙ̈ܘܳܢܶܐ ܕܰܓ̈ܳܠܶܐ: ܘܩܶܨܡ̈ܶܐ: ܘܢܶܚܫ̈ܶܐ. ܘܢܶܟ݂ܠܳܐ ܕܠܶܒܗܽܘܢ ܗܶܢܽܘܢ ܡܶܬܢܰܒܶܝܢ ܠܟܽܘܢ.
Jer 14:15 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܢܒܺܝ̈ܶܐ ܕܡܶܬܢܰܒܶܝܢ ܒܫܶܡܝ: ܕܶܐܢܳܐ ܠܳܐ ܫܰܕܪܶܬ݂ ܐܶܢܽܘܢ: ܘܗܶܢܽܘܢ ܐܳܡܪܺܝܢ ܚܰܪܒܳܐ ܘܟܰܦܢܳܐ ܠܳܐ ܢܶܗܘܶܐ ܒܰܐܪܥܳܐ ܗܳܕܶܐ: ܒܚܰܪܒܳܐ ܘܰܒܟܰܦܢܳܐ ܢܣܽܘܦܽܘܢ ܢܒܺܝ̈ܶܐ ܗܳܢܽܘܢ.
Jer 14:16 ܘܥܰܡܳܐ ܕܗܶܢܽܘܢ ܡܶܬܢܰܒܶܝܢ ܠܗܽܘܢ: ܢܶܗܘܽܘܢ ܪܡܶܝܢ ܒܫܽܘ̈ܩܶܝܗ̇ ܕܽܐܘܪܺܫܠܶܡ: ܡܶܢ ܩܕ݂ܳܡ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܘܠܰܝܬ ܠܗܽܘܢ ܩܳܒܽܘܪ: ܗܶܢܽܘܢ ܘܢܶܫܰܝ̈ܗܽܘܢ: ܘܰܒܢܰܝ̈ܗܽܘܢ: ܘܰܒ̈ܢܳܬܗܽܘܢ: ܘܶܐܫܽܘܕ݂ ܥܠܰܝܗܽܘܢ ܒܺܝܫܽܘܬ݂ܗܽܘܢ.
Jer 14:17 ܘܶܐܡܰܪ ܠܗܽܘܢ ܦܶܬܓܳܡܳܐ ܗܳܢܳܐ: ܢܶܫܚ̈ܠܳܢ ܥܰܝ̈ܢܰܝܢ ܕܶܡ̈ܥܶܐ ܒܺܐܝܡܳܡܳܐ ܘܰܒܠܺܠܝܳܐ ܘܠܳܐ ܢܶܫ̈ܬܩܳܢ: ܡܶܛܽܠ ܕܰܬܒܳܪܳܐ ܪܰܒܳܐ ܐܶܬܬܰܒܪܰܬ݂ ܒܬܽܘܠܬܳܐ ܒܰܪܬ݂ ܥܰܡܝ: ܡܚܽܘܬ݂ܳܐ ܘܟ݂ܳܝܒܳܐ ܛܳܒ.
Jer 14:18 ܐܶܢ ܢܶܦܩܶܬ ܠܡܰܕܒܪܳܐ ܗܳܐ ܩܛܺܝܠܰܝ̈ ܚܰܪܒܳܐ: ܘܶܐܢ ܥܶܠܶܬ݂ ܠܰܩܪܺܝܬ݂ܳܐ: ܗܳܐ ܡܛܰܖ̈ܦܰܝ ܟܰܦܢܳܐ: ܡܶܛܽܠ ܕܳܐܦ ܢܒܺܝ̈ܶܐ ܘܳܐܦ ܟܳܗ̈ܢܶܐ: ܚܕܰܪܘ ܒܰܐܪܥܳܐ ܘܠܳܐ ܝܺܕ݂ܰܥܘ.
Jer 14:19 ܡܰܣܠܳܝܽܘ ܐܰܣܠܺܝ݀ܬ݂ ܠܺܝܗܽܘܕ݂ܳܐ: ܐܰܘ ܒܨܶܗܝܽܘܢ ܓܶܥܨܰܬ݂ ܢܰܦܫܳܟ݂: ܡܶܛܽܠ ܡܳܢܳܐ ܡܚܰܝܬܳܢ ܘܠܰܝܬ ܠܰܢ ܐܳܣܝܽܘܬ݂ܳܐ: ܣܰܟܺܝܢ ܠܰܫܠܳܡܳܐ ܘܠܰܝܬ ܛܳܒܬܳܐ: ܘܰܠܙܰܒܢܳܐ ܕܳܐܣܝܽܘܬ݂ܳܐ ܘܗܳܐ ܕܶܚܠܬ݂ܳܐ.
Jer 14:20 ܝܳܕ݂ܥܺܝܢܰܢ ܡܳܪܝܳܐ ܚܛܳܗܰܝ̈ܢ: ܘܰܚܛܳܗ̈ܶܐ ܕܰܐܒܳܗܰܝ̈ܢ: ܡܶܛܽܠ ܕܰܚܛܰܝܢ ܠܳܟ݂.
Jer 14:21 ܠܳܐ ܬܶܪܓܰܙ ܡܶܛܽܠ ܫܡܳܟ݂: ܘܠܳܐ ܬܨܰܥܰܪ ܟܽܘܪܣܝܳܐ ܕܺܐܝܩܳܪܳܟ݂: ܐܶܬܕܰܟ݂ܪ ܘܠܳܐ ܬܒܰܛܶܠ ܩܝܳܡܳܟ݂ ܕܥܰܡܰܢ.
Jer 14:22 ܠܳܐ ܓܶܝܪ ܡܶܫ̈ܟܚܳܢ ܕܶܚ̈ܠܳܬ݂ܳܐ ܕܥܰܡ̈ܡܶܐ ܕܢܰܚ̈ܬ݂ܳܢ ܡܶܛܪܳܐ: ܐܳܦܠܳܐ ܫܡܰܝ̈ܳܐ ܕܢܶܬܠܽܘܢ ܖ̈ܣܺܝܣܶܐ: ܐܶܠܳܐ ܐܰܢ̱ܬ ܗ̱ܘ̣ ܡܳܪܝܳܐ ܐܰܠܳܗܰܢ ܘܰܢܣܰܟܶܐ ܠܳܟ݂. ܕܰܐܢ̱ܬ ܥܳܒܶܕ݂ ܐܰܢ̱ܬ ܗܳܠܶܝܢ ܟܽܠܗܶܝܢ.
Jer 15:1 ܘܶܐܡܰܪ ܠܺܝ ܡܳܪܝܳܐ: ܐܶܢ ܢܩܽܘܡ ܡܽܘܫܶܐ ܘܰܫܡܽܘܐܶܝܠ ܩܕ݂ܳܡܝ: ܠܳܐ ܨܳܒܝܳܐ ܢܰܦܫܝ ܒܥܰܡܳܐ ܗܳܢܳܐ: ܐܰܦܶܩ ܐܶܢܽܘܢ ܡܶܢ ܩܕ݂ܳܡ ܐܰܦܰܝ̈ ܘܢܶܦܩܽܘܢ.
Jer 15:2 ܘܶܐܢ ܢܺܐܡܪܽܘܢ ܠܳܟ݂ ܠܰܐܝܟܳܐ ܢܶܦܽܘܩ: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܕܰܠܡܰܘܬܳܐ ܠܡܰܘܬܳܐ: ܘܕܰܠܚܰܪܒܳܐ ܠܚܰܪܒܳܐ: ܘܕܰܠܟܰܦܢܳܐ ܠܟܰܦܢܳܐ: ܘܕܰܠܫܶܒܝܳܐ ܠܫܶܒܝܳܐ.
Jer 15:3 ܘܶܐܦܩܽܘܕ݂ ܥܠܰܝܗܽܘܢ ܐܰܪܒܰܥ ܡܰܚ̈ܘܳܢ ܐܳܡܰܪ ܡܳܪܝܳܐ: ܚܰܪܒܳܐ ܠܡܶܩܛܰܠ: ܘܟܰܠ̈ܒܶܐ ܠܡܶܓܰܪ: ܘܦܳܪܰܚܬ݂ܳܐ ܕܰܫܡܰܝܳܐ: ܘܚܰܝܽܘܬ݂ܳܐ ܕܰܐܪܥܳܐ ܠܡܶܐܟܰܠ ܘܠܰܡܚܰܒܳܠܽܘ.
Jer 15:4 ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ ܒܰܝܢܳܬ݂ ܟܽܠܗܶܝܢ ܡܰܠ̈ܟܘܳܬ݂ܳܐ ܕܰܐܪܥܳܐ: ܡܶܛܽܠ ܚܰܘ̈ܒܰܘܗܝ ܕܰܡܶܢܫܶܐ ܒܰܪ ܚܶܙܰܩܝܳܐ ܡܰܠܟܳܐ ܕܺܝܗܽܘܕ: ܥܰܠ ܟܠ ܡܶܕܶܡ ܕܰܥ̣ܒܰܕ݂ ܒܽܐܘܪܺܫܠܶܡ.
Jer 15:5 ܡܰܢܽܘ ܢܚܽܘܣ ܥܠܰܝܟܝ ܐܽܘܪܺܫܠܶܡ: ܘܰܠܡܶܢ ܬܶܟ݂ܪܶܐ ܥܠܰܝܟܝ: ܘܡܰܢܽܘ ܢܶܣܛܶܐ ܠܡܶܫܐܰܠ ܒܰܫܠܳܡܶܟ݂ܝ.
Jer 15:6 ܐܰܢ̱ܬܝ ܫܒܰܩܬܺܝܢܝ ܐܳܡܰܪ ܡܳܪܝܳܐ: ܘܰܠܒܶܣܬܪܶܟ݂ܝ ܐܶܙܰܠܬܝ: ܘܰܐܪܺܝܡ ܐܺܝܕ݂ܝ ܥܠܰܝܟܝ ܘܶܐܚܰܒܠܶܟ݂ܝ: ܘܬܽܘܒ ܠܳܐ ܐܶܫܒܽܘܩ ܠܗܽܘܢ.
Jer 15:7 ܘܶܐܕ݂ܪܶܐ ܐܶܢܽܘܢ ܒܡܰܕ݂ܪܝܳܐ ܒܩܽܘܖ̈ܝܳܗ̇ ܕܰܐܪܥܳܐ: ܓܰܙܺܝ݀ܬ݂ ܘܰܐܘܒܕܶܬ݂ ܥܰܡܝ: ܡܶܢ ܐܽܘܖ̈ܚܳܬ݂ܗܽܘܢ ܠܳܐ ܬܳܒܘ.
Jer 15:8 ܣܓܺܝ̈ ܐܰܖ̈ܡܠܳܬܗܽܘܢ ܡܶܢ ܚܳܠܳܐ ܕܝܰܡܳܐ: ܐܰܝܬܺܝ݀ܬ݂ ܥܠܰܝܗܽܘܢ ܥܰܠ ܐܶܡܳܐ ܘܥܰܠ ܥܠܰܝ̈ܡܶܐ ܒܳܙܽܘ̈ܙܶܐ ܒܛܰܗܪܳܐ: ܐܰܪܡܺܝ݀ܬ݂ ܥܠܰܝܗܽܘܢ ܡܶܢ ܫܶܠܝܳܐ ܕܠܽܘܚܝܳܐ ܘܰܪܬܺܝܬ݂ܳܐ.
Jer 15:9 ܐܶܠܰܬ݂ ܝܳܠܕܰܬ݂ ܫܰܒܥܳܐ: ܢܶܦܚܰܬ݂ ܟܰܪܣܳܗ̇: ܥܶܪܒܰܬ݂ ܫܶܡܫܳܗ̇ ܒܦܳܠܓܽܘܬ݂ ܝܰܘ̈ܡܶܝܗ̇: ܒܶܗܬܰܬ݂ ܘܰܐܚܦܪܰܬ݂: ܘܫܰܪܟܗܽܘܢ ܠܚܰܪܒܳܐ ܐܰܫܠܶܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ ܐܳܡܰܪ ܡܳܪܝܳܐ.
Jer 15:10 ܘܳܝ ܠܺܝ ܐܶܡܝ ܕܺܝܠܶܕܬܺܝܢܝ: ܓܒܰܪ ܕܶܝܢ: ܘܰܓܒܰܪ ܡܰܟܣܳܢ ܒܟܽܠܳܗ̇ ܐܰܪܥܳܐ: ܠܳܐ ܚܰܝܳܒ ܐ̱ܢܳܐ ܘܠܳܐ ܚܰܝܳܒܺܝܢ ܠܺܝ: ܘܟܽܠܗܽܘܢ ܡܨܰܚܶܝܢ ܠܺܝ.
Jer 15:11 ܐܳܡܰܪ ܡܳܪܝܳܐ ܠܳܐ ܐܶܫܒܩܳܟ݂ ܒܛܳܒܬܳܐ: ܐܶܠܳܐ ܐܰܦܓܰܥ ܒܳܟ݂ ܒܥܶܠܕܒܳܒܳܐ ܡܶܢ ܓܰܪܒܝܳܐ: ܒܙܰܒܢܳܐ ܕܽܐܘܠܨܳܢܳܐ: ܒܙܰܒܢܳܐ ܕܒܺܝܫܬܳܐ.
Jer 15:12 ܕܰܩܫܶܐ ܐܰܝܟ݂ ܦܰܪܙܠܳܐ ܘܰܐܝܟ ܢܚܳܫܳܐ: 
Jer 15:13 ܢܶܟ݂ܣܰܝ̈ܟ ܘܓܰܙܰܝ̈ܟ ܘܟܽܠܶܗ ܬܚܽܘܡܳܟ݂: ܠܒܶܙܬ݂ܳܐ ܐܶܬܶܠ ܡܶܛܽܠ ܚܛܳܗܰܝ̈ܟ.
Jer 15:14 ܘܶܐܫܰܥܒܕ݂ܳܟ݂ ܠܰܒܥܶܠܕܒܳܒܰܝ̈ܟ ܒܰܐܪܥܳܐ ܕܠܳܐ ܝܳܕܰܥ ܐܰܢ̱ܬ: ܡܶܛܽܠ ܕܢܽܘܪܳܐ ܩܶܕ݂ܚܰܬ݂ ܒܪܽܘܓ݂ܙܝ ܥܠܰܝܟܽܘܢ ܘܬܺܐܩܰܕ݂.
Jer 15:15 ܐܰܢ̱ܬܝ ܡܳܪܝܳܐ ܝܳܕܰܥ ܐܰܢ̱ܬ: ܐܶܬܕܰܟ݂ܪܰܝܢܝ ܘܰܦܪܽܘܩܰܝܢܝ: ܘܶܐܬܢܰܩܰܡ ܠܺܝ ܡܶܢ ܖ̈ܳܕ݂ܽܘܦܰܝ: ܠܳܐ ܒܢܰܓܺܝܪܽܘܬ݂ ܪܽܘܚܳܟ݂ ܬܕܰܒܪܰܢܝ. ܕܰܥ ܕܩܰܒܠܶ݀ܬ ܥܰܠ ܐܰܦܰܝ̈ܟ ܚܶܣܕܳܐ. 
Jer 15:16 ܘܢܶܛܪܶܬ݂ ܦܽܘ̈ܩܕܳܢܰܝܟ ܘܥܶܒܕܶܬ݂ ܐܶܢܽܘܢ: ܘܰܗܘܳܐ ܠܺܝ ܦܶܬܓ݂ܳܡܳܟ݂ ܠܒܽܘܣܳܡܳܐ ܘܰܠܚܰܕ݂ܽܘܬܶܗ ܕܠܶܒܝ: ܡܶܛܽܠ ܕܶܐܬܩܪܺܝ ܫܡܳܟ݂ ܥܠܰܝ. 
Jer 15:17 ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܠܳܐ ܝܶܬܒܶ݀ܬ݂ ܒܰܟ݂ܢܽܘܫܬ݂ܳܐ ܕܰܡܒܰܙܚܳܢ̈ܶܐ: ܐܶܠܳܐ ܕܶܚܠܶܬ݂ ܡܶܢ ܩܕ݂ܳܡ ܐܺܝܕ݂ܳܟ݂ ܘܒܰܠܚܽܘܕܰܝ ܝܶܬܒܶ݀ܬ݂: ܡܶܛܽܠ ܕܪܽܘܓܙܳܐ ܡܠܰܝܬܳܢܝ.
Jer 15:18 ܠܡܳܢܳܐ ܗܘܳܐ ܟܺܐܒܝ ܥܰܫܺܝܢ: ܘܰܡܚܽܘܬ݂ܝ ܚܰܣܺܝܢܳܐ ܘܠܳܐ ܨܳܒܝܳܐ ܠܡܶܬܰܐܣܳܝܽܘ: ܘܰܗܘܺܝ݀ܬ݂ ܠܺܝ ܐܰܝܟ݂ ܡܰܝ̈ܳܐ ܟܰܕܳܒ̈ܶܐ ܕܠܳܐ ܡܶܬܗܰܝܡܢܺܝܢ.
Jer 15:19 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܬܬܽܘܒ ܐܰܦܢܶܝܟ݂ ܘܰܩܕ݂ܳܡܝ ܬܩܽܘܡ. ܘܶܐܢ ܬܰܦܶܩ ܝܰܩܺܝܪܳܐ ܡܶܢ ܙܰܠܺܝܠܳܐ: ܐܰܝܟ݂ ܦܽܘܡܝ ܬܶܗܘܶܐ ܐܳܡܰܪ ܡܳܪܝܳܐ: ܘܢܶܬܦܢܽܘܢ ܗܶܢܽܘܢ ܠܘܳܬܳܟ݂: ܘܰܐܢ̱ܬ ܠܳܐ ܬܶܬܦܢܶܐ ܠܘܳܬ݂ܗܽܘܢ.
Jer 15:20 ܝܰܗܒܬܳܟ݂ ܠܥܰܡܳܐ ܗܳܢܳܐ: ܐܰܝܟ݂ ܫܽܘܪܳܐ ܥܰܫܺܝܢܳܐ ܕܰܢܚܳܫܳܐ: ܘܢܶܬܟܰܬܫܽܘܢ ܥܰܡܳܟ݂ ܘܠܳܐ ܢܶܙܟܽܘܢܳܟ݂: ܡܶܛܽܠ ܕܥܰܡܳܟ݂ ܐ̱ܢܳܐ: ܠܡܶܦܪܩܳܟ݂ ܘܠܰܡܦܰܨܳܝܽܘܬܳܟ݂ ܐܳܡܰܪ ܡܳܪܝܳܐ.
Jer 15:21 ܘܶܐܦܰܨܶܝܟ݂ ܡܶܢ ܐܺܝܕ݂ܳܐ ܕܒܺܝ̈ܫܶܐ: ܘܶܐܦܪܩܳܟ݂ ܡܶܢ ܐܺܝܕ݂ܳܐ ܕܥܰܫܺܝ̈ܢܶܐ.
Jer 16:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Jer 16:2 ܠܳܐ ܬܶܣܰܒ ܠܳܟ݂ ܐܰܢ̱ܬܬ݂ܳܐ: ܘܠܳܐ ܢܶܗܘܽܘܢ ܠܳܟ݂ ܒܢܰܝ̈ܳܐ ܘܒ̈ܢܳܬ݂ܳܐ ܒܰܐܬܪܳܐ ܗܳܢܳܐ.
Jer 16:3 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܒܢܰܝ̈ܳܐ ܘܥܰܠ ܒ̈ܢܳܬ݂ܳܐ ܕܡܶܬܝܰܠܕܺܝܢ ܒܰܐܬܪܳܐ ܗܳܢܳܐ: ܘܥܰܠ ܐܶܡ̈ܗܳܬܗܽܘܢ ܕܝܳܠ̈ܕܳܢ ܠܗܽܘܢ: ܘܥܰܠ ܐܰܒܳܗܰܝ̈ܗܽܘܢ ܕܡܰܘܠܕ݂ܺܝܢ ܠܗܽܘܢ ܒܰܐܬܪܳܐ ܗܳܢܳܐ.
Jer 16:4 ܡܰܘܬܳܐ ܕܰܡܛܰܖ̈ܦܰܝ ܟܰܦܢܳܐ ܢܡܽܘܬ݂ܽܘܢ: ܘܠܳܐ ܢܰܪܩܕܽܘܢ ܥܠܰܝܗܽܘܢ: ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ: ܘܰܒܚܰܪܒܳܐ ܘܰܒܟܰܦܢܳܐ ܢܣܽܘܦܽܘܢ: ܘܢܶܗܘ̈ܝܳܢ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.
Jer 16:5 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܬܺܐܙܰܠ ܠܒܶܝܬ݂ ܡܰܪܩܽܘܕܬ݂ܳܐ: ܘܠܳܐ ܬܺܐܙܰܠ ܠܡܰܪܩܳܕ݂ܽܘ: ܘܠܳܐ ܬܢܽܘܕ݂ ܥܠܰܝܗܽܘܢ: ܡܶܛܽܠ ܕܰܐܥܒܪܶܬ݂ ܫܠܳܡܝ ܡܶܢ ܥܰܡܳܐ ܗܳܢܳܐ ܐܳܡܰܪ ܡܳܪܝܳܐ: ܘܛܰܝܒܽܘܬ݂ܳܐ ܘܖ̈ܰܚܡܶܐ.
Jer 16:6 ܘܰܢܡܽܘܬ݂ܽܘܢ ܪܰܘܖ̈ܒܳܢܶܐ ܘܕܰܩ̈ܕܩܶܐ ܒܰܐܪܥܳܐ ܗܳܕܶܐ: ܠܳܐ ܢܶܬܩܰܒܪܽܘܢ: ܘܠܳܐ ܢܰܪܩܕܽܘܢ ܥܠܰܝܗܽܘܢ: ܘܠܳܐ ܢܰܝܠܠܽܘܢ: ܘܠܳܐ ܢܶܩܕܚܽܘܢ ܥܠܰܝܗܽܘܢ.
Jer 16:7 ܘܠܳܐ ܢܶܩܨܽܘܢ ܥܠܰܝܗܽܘܢ ܒܶܐܒܠܳܐ: ܕܢܶܬܒܰܝܐܽܘܢ ܥܰܠ ܡܺܝܬ݂ܳܐ: ܘܠܳܐ ܢܰܫܩܽܘܢ ܐܶܢܽܘܢ ܟܳܣܳܐ ܕܒܽܘܝܳܐܳܐ: ܥܰܠ ܐܰܒܳܗܰܝ̈ܗܽܘܢ ܘܥܰܠ ܐܶܡ̈ܗܳܬܗܽܘܢ.
Jer 16:8 ܘܰܠܒܶܝܬ݂ ܡܰܫܬܝܳܐ ܠܳܐ ܬܶܥܽܘܠ: ܠܡܶܬܰܒ ܥܰܡܗܽܘܢ ܠܡܶܠܥܰܣ ܘܰܠܡܶܫܬ݂ܳܐ.
Jer 16:9 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܒܰܛܶܠ ܐ̱ܢܳܐ ܡܶܢ ܐܰܬ݂ܪܳܐ ܗܳܢܳܐ ܠܥܺܢܰܝ̈ܟܽܘܢ ܘܰܒܝܰܘ̈ܡܳܬܟܽܘܢ: ܩܳܠܳܐ ܕܰܕ݂ܝܳܨܳܐ ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ.
Jer 16:10 ܘܶܐܢ ܬܚܰܘܶܐ ܠܥܰܡܳܐ ܗܳܢܳܐ ܗܳܠܶܝܢ ܟܽܠܗܽܘܢ ܦܶܬܓ݂ܳܡ̈ܶܐ: ܢܺܐܡܪܽܘܢ ܠܳܟ݂: ܡܶܛܽܠ ܡܳܢܳܐ ܐܶܡܰܪ ܡܳܪܝܳܐ ܥܠܰܝܢ ܟܽܠܳܗ̇ ܒܺܝܫܬܳܐ ܗܳܕܶܐ ܪܰܒܬ݂ܳܐ: ܡܳܢܳܐ ܚ̣ܳܒܢ: ܘܡܳܢܳܐ ܗ̱ܝ ܚܛܺܝܬܰܢ ܕܰܚܛܰܝܢ ܠܡܳܪܝܳܐ ܐܰܠܳܗܰܢ.
Jer 16:11 ܐܶܡܰܪ ܠܗܽܘܢ: ܥܰܠ ܕܫܰܒܩܽܘܢܝ ܐܰܒܳܗܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܘܰܦܠܰܚܘ ܐܶܢܽܘܢ ܘܰܣܓܶܕ݂ܘ ܠܗܽܘܢ: ܘܠܺܝ ܫܒܰܩܘ ܘܢܳܡܽܘܣܝ ܠܳܐ ܢܛܰܪܘ.
Jer 16:12 ܘܰܐܢ̱ܬܽܘܢ ܐܰܒܐܶܫܬܽܘܢ ܠܡܶܥܒܰܕ݂ ܝܰܬܺܝܪ ܡܶܢ ܐܰܒܳܗܰܝ̈ܟܽܘܢ: ܘܗܳܐ ܐܳܙܺܠܝܢ ܐܢ̱ܬܽܘܢ ܓܒܰܪ ܒܳܬ݂ܰܪ ܨܶܒܝܳܢܰܝ̈ ܠܶܒܶܗ ܒܺܝܫܳܐ ܕܠܳܐ ܬܶܫܡܥܽܘܢܳܢܝ.
Jer 16:13 ܘܶܐܫܕܶܝܟܽܘܢ ܡܶܢ ܐܰܪܥܳܐ ܗܳܕܶܐ: ܠܰܐܪܥܳܐ ܕܠܳܐ ܝܺܕܰܥܬܽܘܢ ܐܢ̱ܬܽܘܢ ܘܰܐܒܳܗܰܝ̈ܟܽܘܢ: ܘܬܶܦܠܚܽܘܢ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܒܺܐܝܡܳܡܳܐ ܘܰܒܠܺܠܝܳܐ: ܘܠܳܐ ܐܶܬܶܠܟܽܘܢ ܠܖ̈ܰܚܡܶܐ.
Jer 16:14 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܚܰܝ ܗܽܘ ܡܳܪܝܳܐ ܕܰܐܣܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.
Jer 16:15 ܐܶܠܳܐ ܚܰܝ ܗܽܘ ܡܳܪܝܳܐ: ܕܢܰܣܶܩ ܘܢܰܝܬܶܐ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܓܰܪܒܝܳܐ: ܡܶܢ ܟܽܠ ܐܰܬܖ̈ܰܘܳܬ݂ܳܐ ܕܕܶܚܩܶܬ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܐܶܢܽܘܢ ܠܰܐܪܥܗܽܘܢ ܕܝܶܗܒܶ݀ܬ݂ ܠܰܐܒܳܗܰܝ̈ܗܽܘܢ.
Jer 16:16 ܗܳܐ ܡܫܰܕܪ ܐ̱ܢܳܐ ܠܨܰܝܳܕ̈ܶܐ ܣܰܓܺܝ̈ܐܶܐ ܐܳܡܰܪ ܡܳܪܝܳܐ: ܘܰܢܨܽܘܕܽܘܢ ܐܶܢܽܘܢ: ܘܒܳܬ݂ܰܪܟܶܢ ܐܶܫܰܕܰܪ ܠܨܰܝܳܕ̈ܶܐ ܣܰܓܺܝ̈ܐܶܐ ܘܰܢܨܽܘܕܽܘܢ ܐܶܢܽܘܢ: ܡܶܢ ܟܽܠ ܛܽܘܪ ܘܡܶܢ ܟܽܠ ܪܳܡܳܐ: ܘܡܶܢ ܢܶܩܥ̈ܶܐ ܕܰܫܩܺܝ̈ܦܶܐ.
Jer 16:17 ܡܶܛܽܠ ܕܥܰܝܢܰܝ̈ ܥܰܠ ܟܽܠܗܶܝܢ ܐܽܘܖ̈ܚܳܬ݂ܗܽܘܢ: ܘܠܳܐ ܛܳܫܶܝܢ ܡܶܢ ܩܕ݂ܳܡܝ: ܘܠܳܐ ܡܶܬܛܰܫܶܐ ܥܰܘܠܗܽܘܢ ܡܶܢ ܩܕ݂ܳܡ ܥܰܝܢܰܝ̈.
Jer 16:18 ܘܶܐܦܪܽܘܥ ܐܶܢܽܘܢ ܩܰܕ݂ܡܳܝܰܬ݂ ܚܰܕ݂ ܬܪܶܝܢ: ܚܰܘ̈ܒܰܝܗܽܘܢ ܘܰܚܛܳܗܰܝ̈ܗܽܘܢ: ܥܰܠ ܕܛܰܘܶܫܘ ܐܰܪܥܝ ܒܕܶܒ̈ܚܶܐ ܕܰܦܬܰܟ݂ܖ̈ܰܝܗܽܘܢ: ܘܰܒܛܰܢܦܽܘܬܗܽܘܢ ܡܠܰܘ ܝܳܪܬܽܘܬܝ.
Jer 16:19 ܡܳܪܝܳܐ ܚܰܝܠܝ ܘܰܡܥܰܕܪܢܳܝ: ܘܒܶܝܬ݂ ܓܰܘܣܝ ܒܝܰܘܡܳܐ ܕܽܐܘܠܨܳܢܳܐ: ܠܘܳܬܳܟ݂ ܥܰܡ̈ܡܶܐ ܢܺܐܬܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܢܺܐܡܪܽܘܢ: ܫܰܪܺܝܪܳܐܺܝܬ݂ ܦܬܰܟܖ̈ܶܐ ܕܕܰܓܳܠܽܘܬ݂ܳܐ ܕܰܐܘܪܬ݂ܽܘܢ ܐܰܒܳܗܰܝ̈ܢ ܠܳܐ ܡܶܕܶܡ ܐܶܢܽܘܢ: ܘܠܰܝܬ ܒܗܽܘܢ ܝܽܘܬ݂ܪܳܢ.
Jer 16:20 ܗܳܐ ܒܢܰܝ̈ܢܳܫܳܐ ܥܳܒܕܺܝܢ ܠܗܽܘܢ ܐܰܠܳܗ̈ܶܐ ܘܗܶܢܽܘܢ ܠܳܐ ܗܘܰܘ ܐܰܠܳܗ̈ܶܐ.
Jer 16:21 ܡܶܛܽܠ ܗܳܢܳܐ ܗܳܐ ܡܚܰܘܶܐ ܐ̱ܢܳܐ ܠܗܽܘܢ: ܘܰܒܙܰܒܢܳܐ ܗܳܢܳܐ ܐܰܘܕܰܥ ܐܶܢܽܘܢ ܐܺܝܕ݂ܝ ܘܓܰܢ̱ܒܳܪܽܘܬܝ: ܘܢܶܕܥܽܘܢ ܕܡܳܪܝܳܐ ܫܶܡܝ.
Jer 17:1 ܚܛܺܝܬܶܗ ܕܺܝܗܽܘܕ݂ܳܐ ܟܬܺܝܒܳܐ ܒܩܰܢܝܳܐ ܕܦܰܪܙܠܳܐ: ܘܰܒܛܶܦܪܳܐ ܕܫܳܡܺܝܪܳܐ: ܘܰܪܫܺܝܡܳܐ ܥܰܠ ܠܽܘܚ̈ܶܐ ܕܠܶܒܗܽܘܢ: ܘܥܰܠ ܩܰܖ̈ܢܳܬ݂ܳܐ ܕܡܰܕ݂ܒܚܰܝ̈ܗܽܘܢ.
Jer 17:2 ܡܳܐ ܕܡܶܬܕܰܟ݂ܪܺܝܢ ܒܠܶܒܗܽܘܢ ܡܰܕ݂ܒܚܰܝ̈ܗܽܘܢ ܘܕܶܚ̈ܠܳܬܗܽܘܢ: ܬܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܒܛܽܘܖ̈ܶܐ ܘܰܒܕܰܒܪܳܐ.
Jer 17:3 ܢܶܟ݂ܣܰܝ̈ܟ ܘܟܽܠܗܽܘܢ ܓܰܙܰܝ̈ـܟ: ܘܰܬܚܽܘܡܰܝ̈ܟ ܠܒܶܙܬ݂ܳܐ ܐܶܬܶܠ ܡܶܛܽܠ ܚܛܳܗܰܝ̈ـܟ.
Jer 17:4 ܘܰܐܥܒܪܳܟ݂ ܡܶܢ ܝܳܪܬܽܘܬ݂ܳܐ ܕܝܶܗܒܶ݀ܬ݂ ܠܳܟ݂: ܘܶܐܫܰܥܒܕ݂ܳܟ݂ ܠܰܒܥܶܠܕܒܳܒܰܝ̈ـܟ ܒܰܐܪܥܳܐ ܕܠܳܐ ܝܳܕܰܥ ܐܰܢ̱ܬ: ܡܶܛܽܠ ܕܢܽܘܪܳܐ ܐܰܩܕܰܚܬܽܘܢ ܒܪܽܘܓ݂ܙܝ: ܥܕ݂ܰܡܳܐ ܠܥܳܠܰܡ ܬܺܐܩܰܕ݂.
Jer 17:5 ܗܳܟܰܢܳܐ ܐܳܡܰܪ ܡܳܪܝܳܐ: ܠܺܝܛ ܗ̱ܘ ܓܰܒܪܳܐ ܕܢܶܬܬܟܶܠ ܥܰܠ ܒܰܪܢܳܫܳܐ: ܘܢܶܥܒܶܕ ܒܰܪ ܒܶܣܪܳܐ ܕܪܳܥܶܗ: ܘܡܶܢ ܡܳܪܝܳܐ ܢܶܣܛܶܐ ܠܶܒܶܗ.
Jer 17:6 ܢܶܗܘܶܐ ܐܰܝܟ݂ ܥܶܩܳܪܳܐ ܒܰܦܩܰܥܬ݂ܳܐ: ܘܠܳܐ ܢܶܚܙܶܐ ܟܰܕ݂ ܬܺܐܬܶܐ ܛܳܒܬܳܐ: ܘܢܶܫܪܶܐ ܒܚܽܘܠܳܢ̈ܶܐ ܒܡܰܕܒܪܳܐ: ܒܰܐܪܥܳܐ ܡܳܠܰܚܬ݂ܳܐ ܕܠܳܐ ܐܶܬܝܰܬܒܰܬ݂. 
Jer 17:7 ܒܪܺܝܟ݂ ܗ̱ܘ ܓܰܒܪܳܐ ܕܢܶܬܬܟܶܠ ܥܰܠ ܡܳܪܝܳܐ: ܘܢܶܗܘܶܐ ܡܳܪܝܳܐ ܬܽܘܟ݂ܠܳܢܶܗ.
Jer 17:8 ܢܶܗܘܶܐ ܐܰܝܟ݂ ܐܺܝܠܳܢܳܐ ܕܰܢܨܺܝܒ ܥܰܠ ܡܰܝ̈ܳܐ: ܘܥܰܠ ܝܰܒܠܳܐ ܡܫܰܕܰܪ ܥܶܩܳܖ̈ܰܘܗܝ: ܘܠܳܐ ܢܶܕ݂ܚܰܠ ܟܰܕ݂ ܢܺܐܬܶܐ ܚܽܘܡܳܐ: ܘܢܶܗܘܽܘܢ ܛܰܖ̈ܦܰܘܗܝ ܪܳܘܙܺܝܢ: ܘܰܒܫܰܢ̱ܬܳܐ ܕܰܒܨܺܝܪ ܒܳܗ̇ ܡܶܛܪܳܐ ܠܳܐ ܢܶܕܚܰܠ: ܘܠܳܐ ܢܶܬܒܰܨܰܪ ܡܶܢ ܕܰܠܡܶܥܒܰܕ݂ ܦܺܐܖ̈ܶܐ. 
Jer 17:9 ܥܰܫܺܝܢ ܠܶܒܳܐ ܡܶܢ ܟܽܠ ܐ̱ܢܳܫܰܐ ܗ̱ܘ: ܡܰܢܽܘ ܝܳܕܰܥ ܠܶܗ.
Jer 17:10 ܐܶܢܳܐ ܡܳܪܝܳܐ ܒܳܨܶܐ ܠܶܒܳܐ ܘܒܳܚܰܪ ܟܽܘܠܝ̈ܳܬ݂ܳܐ: ܘܝܳܗܶܒ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ: ܘܰܐܝܟ ܦܺܐܖ̈ܰܝ ܥܒܳܕ݂ܰܘ̈ܗܝ.
Jer 17:11 ܐܰܝܟ݂ ܚܰܓܠܳܐ ܕܩܳܪܶܐ ܠܰܐܝܠܶܝܢ ܕܠܳܐ ܝܳܠܶܕ݂: ܗܳܟܰܢܳܐ ܡܰܢ ܕܩܳܢܶܐ ܥܽܘܬ݂ܪܳܐ ܕܠܳܐ ܒܕܺܝܢܳܐ: ܒܦܶܠܓܽܘܬ݂ ܝܰܘ̈ܡܰܘܗܝ ܢܶܫܒܩܺܝܘܗܝ: ܘܚܰܪܬ݂ܶܗ ܬܶܗܘܶܐ ܡܨܰܥܪܳܐ.
Jer 17:12 ܟܽܘܪܣܝܳܐ ܕܺܐܝܩܳܪܳܐ ܐܶܬܬܪܺܝܡ ܡܶܢ ܠܽܘܩܕܰܡ܆ ܡܶܢ ܐܰܬ݂ܪܳܐ ܕܡܰܩܕܫܰܢ.
Jer 17:13 ܣܰܒܪܶܗ ܕܺܝܣܪܳܐܶܝܠ ܡܳܪܝܰܐ ܗ̱ܘ: ܟܽܠ ܕܫܰܒܩܽܘܟ݂ ܢܶܒܗܬܗܽܘܢ: ܘܡܰܖ̈ܕܘܳܬ݂ܳܐ ܒܰܐܪܥܳܐ ܢܶܬܟܰܬܒܽܘܢ: ܡܶܛܽܠ ܕܰܫܒܰܩܘ ܠܡܳܪܝܳܐ ܡܰܒܽܘܥܳܐ ܕܡܰܝ̈ܳܐ ܚܰܝ̈ܶܐ.
Jer 17:14 ܐܰܣܳܢܝ ܡܳܪܝܳܐ ܘܶܐܬܰܐܣܶܐ: ܦܪܽܘܩܰܝܢܝ ܘܶܐܬܦܪܶܩ: ܡܶܛܽܠ ܕܬܶܫܒܽܘܚܬܝ ܐܰܢ̱ܬ ܗ̱ܘ.
Jer 17:15 ܗܳܐ ܗܶܢܽܘܢ ܐܳܡܪܺܝܢ ܠܺܝ: ܐܰܝܟܰܘ ܦܶܬܓ݂ܳܡܶܗ ܕܡܳܪܝܳܐ: ܢܺܐܬܶܐ ܗܳܫܳܐ.
Jer 17:16 ܘܶܐ̱ܢܳܐ ܒܒܺܝܫܬܳܐ ܠܳܐ ܦܳܫܶ݀ܬ ܡܶܢܟ݂: ܐܰܢ̱ܬ ܝܳܕܰܥ ܐܰܢ̱ܬ ܕܝܰܘܡܶܗ ܕܒܰܪܢܳܫܳܐ ܠܳܐ ܪܶܓܶ݀ܬ݂: ܘܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܝ ܩܕ݂ܳܡ ܐܰܦܰܝ̈ܟ ܗܘܳܐ.
Jer 17:17 ܠܳܐ ܬܶܗܘܶܐ ܠܺܝ ܠܰܬܒܳܪܳܐ: ܐܶܠܳܐ ܐܰܓܶܢ ܥܠܰܝ ܒܝܰܘܡܳܐ ܒܺܝܫܳܐ.
Jer 17:18 ܢܶܒܗܬܗܽܘܢ ܖ̈ܳܕ݂ܘܦܰܝ ܘܠܳܐ ܐܶܒܗܰܬ݂ ܐܶܢܳܐ: ܢܶܬܬܒܪܽܘܢ ܗܶܢܽܘܢ ܘܠܳܐ ܐܶܬܬܒܰܪ ܐܶܢܳܐ: ܐܰܝܬ݂ܳܐ ܥܠܰܝܗܽܘܢ ܝܰܘܡܳܐ ܕܒܺܝܫܬܳܐ: ܘܚܰܕ݂ ܬܪܶܝܢ ܬܒܳܪܳܐ ܬܒܰܪ ܐܶܢܽܘܢ.
Jer 17:19 ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܙܶܠ ܩܽܘܡ ܒܬܰܪܥܳܐ ܕܰܒܢܰܝ̈ ܥܰܡܳܐ: ܕܥܳܐܠܺܝܢ ܒܶܗ ܡܰܠ̈ܟܶܐ ܕܺܝܗܽܘܕ݂ܳܐ ܘܰܕ݂ܢܳܦܩܺܝܢ ܒܶܗ: ܘܰܒܟܽܠܗܽܘܢ ܬܰܖ̈ܥܶܝܗ̇ ܕܽܐܘܪܺܫܠܶܡ.
Jer 17:20 ܘܶܐܡܰܪ ܠܗܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܡܰܠ̈ܟܶܐ ܕܺܝܗܽܘܕ݂ܳܐ: ܘܟܽܠܶܗ ܒܶܝܬ݂ ܝܺܗܽܘܕܳܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ.
Jer 17:21 ܗܳܟܰܢܳܐ ܐܳܡܰܪ ܡܳܪܝܳܐ: ܐܶܙܕܰܗܪܘ ܒܢܰܦܫܟܽܘܢ: ܘܠܳܐ ܬܶܫܩܠܽܘܢ ܫܩܽܘܠܬ݂ܳܐ ܒܝܰܘܡܳܐ ܕܫܰܒܬ݂ܳܐ: ܘܬܰܥܠܽܘܢ ܒܬܰܖ̈ܶܥܝܗ̇ ܕܽܐܘܪܺܫܠܶܡ. 
Jer 17:22 ܘܠܳܐ ܬܰܦܩܽܘܢ ܫܩܽܘܠܬ݂ܳܐ ܡܶܢ ܒܳܬܰܝ̈ܟܽܘܢ ܒܝܰܘܡܳܐ ܕܫܰܒܬ݂ܳܐ: ܘܟܽܠ ܥܒܳܕ݂ ܠܳܐ ܬܶܥܒܕܽܘܢ: ܘܰܬܩܰܕܫܽܘܢ ܝܰܘܡܳܐ ܕܫܰܒܬ݂ܳܐ: ܐܰܝܟ݂ ܕܦܰܩܕܶܬ݂ ܠܰܐܒܳܗܰܝ̈ܟܽܘܢ.
Jer 17:23 ܘܠܳܐ ܫܡܰܥܘ: ܘܠܳܐ ܐܰܪܟܶܢܘ ܐܶܕ݂ܢܗܽܘܢ ܠܡܶܫܡܰܥ: ܘܩܰܫܺܝܘ ܩܕ݂ܳܠܗܽܘܢ ܕܠܳܐ ܢܶܫܡܥܽܘܢ: ܘܠܳܐ ܢܩܰܒܠܽܘܢ ܡܰܪܕܽܘܬ݂ܳܐ.
Jer 17:24 ܘܶܐܢ ܡܶܫܡܰܥ ܬܶܫܡܥܽܘܢܳܢܝ ܐܳܡܰܪ ܡܳܪܝܳܐ: ܕܠܳܐ ܬܰܥܠܽܘܢ ܫܩܽܘܠܬ݂ܳܐ ܒܬܰܖ̈ܥܶܝܗ̇ ܕܰܩܪܺܝܬ݂ܳܐ ܗܳܕܶܐ ܒܝܰܘܡܳܐ ܕܫܰܒܬ݂ܳܐ: ܘܰܬܩܰܕܫܽܘܢ ܝܰܘܡܳܐ ܕܫܰܒܬ݂ܳܐ: ܘܠܳܐ ܬܶܥܒܕܽܘܢ ܒܶܗ ܟܽܠ ܥܒܳܕ݂.
Jer 17:25 ܢܶܥܠܽܘܢ ܒܬܰܖ̈ܥܶܝܗ̇ ܕܰܩܪܺܝܬ݂ܳܐ ܗܳܕܶܐ: ܡܰܠ̈ܟܶܐ ܘܪܰܘܖ̈ܒܳܢܶܐ ܕܝܳܬܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܟܰܕ݂ ܪܟ݂ܺܝܒܺܝܢ ܒܡܰܖ̈ܟܒܳܬ݂ܳܐ ܘܰܒܖ̈ܟ݂ܫܳܐ: ܗܶܢܽܘܢ ܘܪܰܘܖ̈ܒܳܢܰܝܗܽܘܢ: ܘܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܬܶܬܶܒ ܩܪܺܝܬ݂ܳܐ ܗܳܕܶܐ ܠܥܳܠܰܡ.
Jer 17:26 ܘܢܺܐܬܽܘܢ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ ܡܶܢ ܚܕܳܖ̈ܰܝ ܐܽܘܪܺܫܠܶܡ: ܘܡܶܢ ܐܰܪܥܳܐ ܕܒܶܢܝܳܡܶܝܢ ܘܡܶܢ ܦܩܰܥܬ݂ܳܐ: ܘܡܶܢ ܛܽܘܖ̈ܶܐ ܘܡܶܢ ܬܰܝܡܢܳܐ: ܕܡܰܝܬܶܝܢ ܕܶܒ̈ܚܶܐ ܘܩܽܘܖ̈ܒܳܢܶܐ ܘܰܠܒܽܘܢܬ݂ܳܐ: ܘܡܰܝܬܶܝܢ ܬܰܘܕܺܝܬ݂ܳܐ ܠܒܰܝܬܶܗ ܕܡܳܪܝܳܐ.
Jer 17:27 ܘܶܐܢ ܠܳܐ ܬܶܫܡܥܽܘܢܳܢܝ ܠܰܡܩܰܕܳܫܽܘ ܝܰܘܡܳܐ ܕܫܰܒܬ݂ܳܐ: ܕܠܳܐ ܬܶܫܩܠܽܘܢ ܫܩܽܘܠܬ݂ܳܐ ܘܬܶܥܠܽܘܢ ܒܬܰܖ̈ܥܶܝܗ̇ ܕܽܐܘܪܺܫܠܶܡ ܒܝܰܘܡܳܐ ܕܫܰܒܬ݂ܳܐ: ܐܶܫܒܽܘܩ ܢܽܘܪܳܐ ܒܬܰܖ̈ܥܶܝܗ̇: ܘܬܶܐܟ݂ܽܘܠ ܣܳܚܖ̈ܳܬ݂ܳܗ̇ ܕܽܐܘܪܺܫܠܶܡ ܘܠܳܐ ܬܶܕ݂ܥܰܟ݂.
Jer 18:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܠܡܺܐܡܰܪ.
Jer 18:2 ܩܽܘܡ ܚܽܘܬ݂ ܠܒܶܝܬ݂ ܦܰܚܳܪܳܐ: ܘܬܰܡܳܢ ܐܰܫܡܥܳܟ݂ ܦܶܬܓ݂ܳܡܰܝ̈.
Jer 18:3 ܘܢܶܚܬܶܬ݂ ܠܒܶܝܬ݂ ܦܰܚܳܪܳܐ ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ: ܘܗܳܐ ܗܽܘ ܥܳܒܶܕ݂ ܥܒܳܕ݂ܳܐ ܥܰܠ ܣܰܕܳܢܳܐ.
Jer 18:4 ܘܶܐܬܚܰܒܰܠ ܗ̱ܘܳܐ ܡܳܐܢܳܐ ܕܛܺܝܢܳܐ ܕܥܳܒ݁ܶܕ݂ ܗ̱ܘܳܐ ܒܺܐܝܕ݂ܶܗ ܕܦܰܚܳܪܳܐ: ܘܰܗܦܰܟ݂ ܘܥܰܒܕܶܗ ܡܳܐܢܳܐ ܐ̱ܚܪܺܢܳܐ ܐܰܝܟ݂ ܕܰܨܒܳܐ.
Jer 18:5 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.
Jer 18:6 ܐܰܝܟ݂ ܦܰܚܳܪܳܐ ܗܳܢܳܐ ܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ݂ ܠܟܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܝܳܐ: ܗܳܐ ܐܰܝܟ݂ ܛܺܝܢܳܐ ܒܺܐܝܕܰܝ̈ ܦܰܚܳܪܳܐ: ܗܳܟܰܢܳܐ ܐܰܢ̱ܬܽܘܢ ܒܺܐܝܕܰܝ̈ ܒܶܝܬ݂ ܝܺܣܪܳܐܶܝܠ.
Jer 18:7 ܐܶܢ ܡܶܢ ܫܶܠܝܳܐ ܐܺܡܰܪ ܥܰܠ ܥܰܡܳܐ ܘܥܰܠ ܡܰܠܟܽܘܬ݂ܳܐ: ܠܡܶܥܩܰܪ ܘܰܠܡܶܣܬܰܪ: ܘܠܰܡܣܰܚܳܦܽܘ ܘܰܠܡܰܘܒܳܕ݂ܽܘ.
Jer 18:8 ܘܰܢܬܽܘܒ ܥܰܡܳܐ ܗܰܘ ܡܶܢ ܒܺܝܫܬܶܗ: ܐܰܗܦܶܟ݂ ܡܶܢܗ ܒܺܝܫܬܳܐ ܕܶܐܬ݂ܚܰܫܒܶ݀ܬ݂ ܠܡܶܥܒܰܕ݂ ܠܶܗ.
Jer 18:9 ܘܶܐܢ ܐܺܡܰܪ ܥܰܠ ܥܰܡܳܐ ܘܥܰܠ ܡܰܠܟܽܘܬ݂ܳܐ ܠܡܶܒܢܳܐ ܘܰܠܡܶܨܰܒ.
Jer 18:10 ܘܢܶܥܒܶܕ݂ ܕܒܺܝܫ ܩܕ݂ܳܡܝ: ܘܠܳܐ ܢܶܫܡܰܥ ܒܩܳܠܝ: ܐܰܗܦܶܟ݂ ܡܶܢܶܗ ܛܳܒܬܳܐ ܕܶܐܡܪܶܬ݂ ܠܡܰܛܐܳܒܽܘ ܠܶܗ.
Jer 18:11 ܘܗܳܫܳܐ ܐܶܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܒܳܪܶܐ ܐ̱ܢܳܐ ܥܠܰܝܟܽܘܢ ܒܺܝܫܬܳܐ: ܘܡܶܬܚܰܫܰܒ ܐ̱ܢܳܐ ܥܠܰܝܟܽܘܢ ܡܰܚܫܰܒܬ݂ܳܐ: ܬܽܘܒܘ ܘܶܐܬܦܢܰܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܐܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ.
Jer 18:12 ܘܶܐܡܰܪܘ ܗܶܢܽܘܢ ܢܶܬܚܰܝܰܠ: ܘܒܳܬ݂ܰܪ ܡܰܚ̈ܫܒܳܬܰܢ ܢܺܐܙܰܠ: ܘܐ̱ܢܳܫ ܨܶܒܝܳܢܰܝ̈ ܠܶܒܶܗ ܒܺܝܫܳܐ ܢܶܥܒܶܕ݂.
Jer 18:13 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܫܰܐܶܠܘ ܒܶܝܬ݂ ܥܰܡ̈ܡܶܐ ܡܰܢܽܘ ܥ̣ܒܰܕ݂ ܐܰܝܟ݂ ܗܳܠܶܝܢ: ܫܳܛܝܽܘܬ݂ܳܐ ܪܰܒܬ݂ܳܐ ܥܶܒ̣ܕܰܬ݂ ܒܬܽܘܠܬܳܐ ܕܺܝܣܪܳܐܶܝܠ.
Jer 18:14 ܐܶܢ ܥܳܢܶܕ݂ ܡܶܢ ܛܽܘܪ ܬܕܰܝ̈ܳܐ ܬܰܠܓܳܐ ܘܡܶܢ ܠܶܒܢܳܢ: ܘܶܐܢ ܡܶܬܟܠܶܝܢ ܡܰܝ̈ܳܐ ܩܰܪܺܝܖ̈ܶܐ ܢܽܘܟܖ̈ܳܝܶܐ ܕܪܳܕܶܝܢ.
Jer 18:15 ܡܶܛܽܠ ܕܰܛܥܰܐܢܝ ܥܰܡܝ: ܘܠܰܣܪܺܝܩܽܘܬ݂ܳܐ ܣ̣ܳܡܘ ܒܶܣ̈ܡܶܐ: ܘܶܐܬܬܩܶܠܘ ܒܽܐܘܖ̈ܚܳܬ݂ܗܽܘܢ ܒܰܫܒܺܝ̈ܠܶܐ ܕܥܳܠܰܡ: ܠܡܺܐܙܰܠ ܒܰܫܒܺܝ̈ܠܶܐ ܒܽܐܘܪܚܳܐ ܕܠܳܐ ܕܪܺܝܫܳܐ.
Jer 18:16 ܠܡܶܥܒܰܕ݂ ܐܰܪܥܗܽܘܢ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ ܠܥܳܠܰܡ: ܘܟܽܠ ܕܢܶܥܒܰܪ ܥܠܶܝܗ̇: ܢܶܬܡܰܗ ܘܰܢܢܺܝܕ݂ ܒܪܺܝܫܶܗ.
Jer 18:17 ܐܰܝܟ݂ ܪܽܘܚܳܐ ܕܫܰܘܒܳܐ: ܐܶܒܰܕܰܪ ܐܶܢܽܘܢ ܩܕ݂ܳܡ ܒܥܶܠܕܒܳܒ̈ܶܐ: ܩܕܠܳܐ ܘܠܳܐ ܐܰܦ̈ܶܐ ܐܶܚܰܘܶܐ ܐܶܢܽܘܢ ܒܝܰܘܡܳܐ ܕܥܳܩܰܬܗܽܘܢ.
Jer 18:18 ܘܶܐܡܰܪܘ ܬܰܘ ܢܶܬܚܰܫܰܒ ܡܰܚܫܰܒܬܳܐ ܥܰܠ ܐܶܪܰܡܝܳܐ: ܕܠܳܐ ܢܺܐܒܰܕ݂ ܢܳܡܽܘܣܳܐ ܡܶܢ ܟܳܗ̈ܢܶܐ: ܘܬܰܪܥܺܝܬ݂ܳܐ ܡܶܢ ܚܰܟܺܝ̈ܡܶܐ: ܘܡܶܠܬ݂ܳܐ ܡܶܢ ܢܒܺܝ̈ܶܐ: ܬܰܘ ܢܶܡܚܶܝܘܗܝ ܒܠܶܫܳܢܶܗ: ܘܠܳܐ ܢܨܽܘܬ݂ ܟܽܠܗܽܘܢ ܦܶܬܓ݂ܳܡܰܘ̈ܗܝ.
Jer 18:19 ܨܽܘܬܰܝܢܝ ܡܳܪܝܳܐ ܘܰܫܡܰܥ ܩܳܠ ܥܽܘܠܒܳܢܝ.
Jer 18:20 ܐܶܬ݂ܦܪܰܥ ܒܺܝܫܬܳܐ ܚܠܳܦ ܛܳܒܬܳܐ: ܕܰܚ̣ܦܰܪܘ ܓܽܘܡܳܨܳܐ ܠܢܰܦܫܝ: ܐܶܬܕܰܟ݂ܪ ܕܩܳܡܶ݀ܬ݂ ܩܕ݂ܳܡܰܝܟ ܘܡܰܠܠܶ݀ܬ݂ ܥܠܰܝܗܽܘܢ ܛܳܒܬܳܐ: ܠܡܰܗܦܳܟ݂ܽܘ ܚܶܡܬ݂ܳܟ݂ ܡܶܢܗܽܘܢ.
Jer 18:21 ܡܶܛܽܠ ܗܳܢܳܐ ܗܰܒ ܒܢܰܝ̈ܗܽܘܢ ܠܟܰܦܢܳܐ: ܘܰܐܫܠܶܡ ܐܶܢܽܘܢ ܠܺܐܝܕܰܝ̈ ܚܰܪܒܳܐ: ܢܶܗܘ̈ܝܳܢ ܢܶܫܰܝ̈ܗܽܘܢ ܡܓܰܙ̈ܝܳܢ ܘܰܐܖ̈ܡܠܳܢ: ܘܓܰܒܖ̈ܰܝܗܽܘܢ ܢܶܗܘܽܘܢ ܩܛܺܝܠܰܝ̈ ܡܰܘܬܳܐ: ܘܰܥܠܰܝܡܰܝ̈ܗܽܘܢ ܩܛܺܝܠܰܝ̈ ܚܰܪܒܳܐ ܒܰܩܪܒܳܐ.
Jer 18:22 ܬܶܫܬܡܰܥ ܝܺܠܶܠܬܳܐ ܡܶܢ ܒܳܬܰܝ̈ܗܽܘܢ: ܟܰܕ݂ ܬܰܝܬܶܐ ܥܠܰܝܗܽܘܢ ܓܰܝܣܳܐ ܡܶܢ ܫܶܠܝܳܐ: ܡܶܛܽܠ ܕܰܚܦܰܪܘ ܓܽܘܡܳܨܳܐ ܠܢܰܦܫܝ ܠܡܶܐܚܕܰܢܝ: ܘܦܰܚ̈ܶܐ ܛܡܰܪܘ ܠܖ̈ܶܓܠܰܝ.
Jer 18:23 ܘܰܐܢ̱ܬ ܡܳܪܝܳܐ ܝܳܕܰܥ ܐܰܢ̱ܬ ܟܽܠ ܕܶܐܬܪܰܥܺܝܘ ܥܠܰܝ ܠܡܰܘܬܳܐ: ܠܳܐ ܬܚܰܣܶܐ ܥܰܠ ܥܰܘܠܗܽܘܢ: ܘܰܚܛܳܗܰܝ̈ܗܽܘܢ ܡܶܢ ܩܕ݂ܳܡܝܟ ܠܳܐ ܬܶܥܛܶܐ: ܢܶܗܘܽܘܢ ܪܡܶܝܢ ܩܕ݂ܳܡܝܟ: ܘܒܰܙܒܰܢ ܪܽܘܓܙܳܟ݂ ܥܒܶܕ݂ ܒܗܽܘܢ.
Jer 19:1 ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ: ܙܶܠ ܘܰܙܒܶܢ ܒܰܓ݂ܒܽܘܓܳܐ ܕܦܰܚܳܪܳܐ: ܘܰܕ݂ܒܰܪ ܥܰܡܳܟ݂ ܡܶܢ ܣܳܒ̈ܶܐ ܕܥܰܡܳܐ: ܘܡܶܢ ܣܳܒ̈ܶܐ ܕܟܳܗ̈ܢܶܐ.
Jer 19:2 ܘܦܽܘܩ ܠܢܰܚܠܳܐ ܕܒܰܪ ܗܳܢܽܘܡ: ܕܰܒܡܰܥܠܳܢܳܐ ܕܬܰܪܥܳܐ ܕܚܰܕ݂ܣܺܝ݀ܬ݂: ܘܰܐܟܪܶܙ ܬܰܡܳܢ ܦܶܬܓ݂ܳܡ̈ܶܐ ܕܺܐܡܰܪ ܠܳܟ݂.
Jer 19:3 ܘܶܐܡܰܪ: ܫܡܰܥܘ ܦܳܬܓܳܡܶܗ ܕܡܳܪܝܳܐ ܡܰܠ̈ܟܶܐ ܕܺܝܗܽܘܕ݂ܳܐ: ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ: ܕܟܽܠ ܕܢܶܫܡܥܺܝܗ̇ ܢܶܨ̈ܠܳܢ ܐܶܕ݂ܢܰܘܗܝ.
Jer 19:4 ܥܰܠ ܕܫܰܒܩܽܘܢܝ ܘܛܰܢܦܽܘܗܝ ܠܰܐܬ݂ܪܳܐ ܗܳܢܳܐ ܘܣܳܡܘ ܒܶܗ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܕܠܳܐ ܝܺܕܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܡܰܠ̈ܟܶܐ ܕܺܝܗܽܘܕ݂ܳܐ: ܘܰܡܠܰܐܗܝ ܠܰܐܬ݂ܪܳܐ ܗܳܢܳܐ ܕܡܳܐ ܙܰܟܳܝܳܐ.
Jer 19:5 ܘܰܒܢܰܘ ܥܰܠ̈ܘܳܬ݂ܐ ܠܒܰܥܠܳܐ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܒܢܽܘܪܳܐ ܝܰܩܕܳܐ ܠܒܰܥܠܳܐ: ܕܠܳܐ ܦܰܩܕܶܬ݂: ܘܠܳܐ ܐܶܡܪܶܬ݂: ܘܠܳܐ ܣ̣ܶܠܩܰܬ ܥܰܠ ܠܶܒܝ.
Jer 19:6 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܕܠܳܐ ܢܶܬܩܪܶܐ ܬܽܘܒ ܐܰܬ݂ܪܳܐ ܗܳܢܳܐ ܬܰܦܰܬ ܘܢܰܚܠܳܐ ܕܒܰܪ ܗܳܢܽܘܡ: ܐܶܠܳܐ ܐܶܢ ܢܰܚܠܳܐ ܕܰܩܛܺܝ̈ܠܶܐ.
Jer 19:7 ܘܶܐܒܰܛܶܠ ܬܰܪܥܺܝܬ݂ܳܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ ܒܰܐܬܪܳܐ ܗܳܢܳܐ: ܘܰܐܪܡܶܐ ܐܶܢܽܘܢ ܒܚܰܪܒܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܶܐܬܶܠ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.
Jer 19:8 ܘܶܐܥܒܕ݂ܺܝܗ̇ ܠܰܩܪܺܝܬ݂ܳܐ ܗܳܕܶܐ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ: ܘܟܽܠ ܡܶܢ ܕܢܶܥܒܰܪ ܥܠܶܝܗ̇. ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬ݂ܳܗ̇.
Jer 19:9 ܘܰܐܘܟܶܠ ܐܶܢܽܘܢ ܒܶܣܪܳܐ ܕܰܒܢܰܝ̈ܗܽܘܢ ܘܕܰܒ̈ܢܳܬܗܽܘܢ: ܘܰܓܒܰܪ ܒܣܰܪ ܚܰܒܪܶܗ ܢܶܐܟ݂ܠܽܘܢ: ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩܽܘܢ ܠܗܽܘܢ ܒܥܶܠܕܒܳܒܰܝ̈ܗܽܘܢ: ܘܰܐܝܠܶܝܢ ܕܒܳܥܶܝܢ ܢܰܦܫܗܽܘܢ.
Jer 19:10 ܘܰܬܒܰܪܳܝܗܝ ܠܒܰܓ݂ܒܽܘܓܳܐ ܠܥܺܝܢ ܓܰܒܖ̈ܶܐ ܕܳܐܙܺܠܝܢ ܥܰܡܳܟ݂.
Jer 19:11 ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܟܰܢܳܐ ܐܶܬܒܪܺܝܘܗܝ ܠܥܰܡܳܐ ܗܳܢܳܐ: ܘܠܰܩܪܺܝܬ݂ܳܐ ܗܳܕܶܐ. ܐܰܝܟ݂ ܕܶܐܬܬܒܰܪ ܡܳܐܢܳܐ ܗܳܢܳܐ ܕܦܰܚܳܪܳܐ: ܕܬܽܘܒ ܠܳܐ ܡܶܫܟܰܚ ܠܡܶܬܐܰܣܳܝܽܘ: ܘܰܒܬܰܦܰܬ݂ ܢܶܩܪܒܽܘܢ ܡܶܢ ܒܠܰܝ ܐܰܬ݂ܪܳܐ ܠܡܶܩܒܰܪ.
Jer 19:12 ܗܳܟܰܢܳܐ ܐܶܥܒܶܕ݂ ܠܰܐܬ݂ܪܳܐ ܗܳܢܳܐ ܘܰܠܥܳܡܽܘܖ̈ܰܘܗܝ ܐܳܡܰܪ ܡܳܪܝܳܐ: ܘܶܐܥܒܕ݂ܺܝܗ̇ ܠܰܩܪܺܝܬ݂ܳܐ ܗܳܕܶܐ ܐܰܝܟ݂ ܬܰܦܰܬ݂.
Jer 19:13 ܘܢܶܗܘܽܘܢ ܒ̈ܳܬܶܐ ܕܽܐܘܪܺܫܠܶܡ: ܘܒ̈ܳܬܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܐܰܝܟ݂ ܐܰܬ݂ܪܳܐ ܕܬܰܦܰܬ݂ ܡܛܰܡܐܺܝܢ: ܟܽܠ ܒ̈ܳܬܶܐ ܕܣ̣ܳܡܘ ܒܶܣ̈ܡܶܐ ܥܰܠ ܐܶܓܳܖ̈ܰܝܗܽܘܢ ܠܟܽܠ ܚܰܝ̈ܠܘܳܬ݂ܐ ܕܰܫܡܰܝܳܐ: ܘܢܰܩ̣ܺܝܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ.
Jer 19:14 ܘܶܐܬ݂ܳܐ ܐܶܪܰܡܝܳܐ ܡܶܢ ܬܰܦܰܬ݂ ܕܫܰܕܪܶܗ ܡܳܪܝܳܐ: ܠܡܶܬܢܰܒܳܝܽܘ ܬܰܡܳܢ: ܘܩܳܡ ܒܕ݂ܳܪܬ݂ܳܐ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܠܟܽܠܶܗ ܥܰܡܳܐ.
Jer 19:15 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܰܠ ܡܕܺܝܢ̱ܬܳܐ ܗܳܕܶܐ ܘܥܰܠ ܟܽܠܗܶܝܢ ܩܽܘܖ̈ܝܳܗ̇: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܶܝܗ̇: ܥܰܠ ܕܩܰܫܺܝܘ ܩܕ݂ܳܠܗܽܘܢ ܕܠܳܐ ܢܶܫܡܥܽܘܢ ܦܶܬܓ݂ܳܡܰܝ̈.
Jer 20:1 ܘܰܫܡܰܥ ܦܶܫܚܽܘܪ ܒܰܪ ܐܰܡܳܪܝܳܐ ܟܳܗܢܳܐ: ܘܗܽܘ ܦܳܩܽܘܕ݂ܳܐ ܗ̱ܘܳܐ ܘܫܰܠܺܝܛܳܐ ܒܒܰܝܬܶܗ ܕܡܳܪܝܳܐ: ܠܶܐܪܰܡܝܳܐ ܢܒܺܝܳܐ ܟܰܕ݂ ܡܶܬܢܰܒܶܐ ܦܶܬܓ݂ܳܡ̈ܶܐ ܗܳܠܶܝܢ.
Jer 20:2 ܘܰܡܚܳܝܗܝ ܦܶܫܚܽܘܪ ܠܶܐܪܰܡܝܳܐ ܢܒܺܝܳܐ: ܘܰܐܪܡܝܶܗ ܒܚܳܕܰܪܬ݂ܳܐ ܕܰܒܬܰܪܥܳܐ ܕܒܶܝܬ݂ ܒܶܢܝܳܡܶܝܢ ܥܶܠܳܝܳܐ: ܕܰܒܒܰܝܬܶܗ ܕܡܳܪܝܳܐ.
Jer 20:3 ܘܰܗܘܳܐ ܠܒܳܬ݂ܰܪ ܝܰܘܡܳܐ: ܘܰܐܦܩܶܗ ܦܶܫܚܽܘܪ ܠܶܐܪܰܡܝܳܐ ܡܶܢ ܚܳܕܰܪܬ݂ܳܐ: ܘܶܐܡܰܪ ܠܶܗ ܐܶܪܰܡܝܳܐ: ܠܳܐ ܗ̱ܘܳܐ ܦܶܫܚܽܘܪ ܩ̣ܪܳܐ ܡܳܪܝܳܐ ܫܡܳܟ݂: ܐܶܠܳܐ ܬܰܘܬܳܒܳܐ ܘܚܳܕܽܘܪܳܐ.
Jer 20:4 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܥܳܒܶܕ݂ ܐ̱ܢܳܐ ܠܳܟ݂: ܬܰܘܬܳܒܳܐ ܠܳܟ݂ ܘܰܠܟܽܠܗܽܘܢ ܖ̈ܳܚܡܰܝܟ: ܘܢܶܦܠܽܘܢ ܒܚܰܪܒܳܐ ܕܰܒܥܶܠܕܒܳܒܰܝ̈ܗܽܘܢ: ܘܥܰܝܢܰܝ̈ܟ ܢܶܚܙ̈ܝܳܢ: ܘܰܠܟܽܠܶܗ ܝܺܗܽܘܕܳܐ ܐܰܫܠܶܡ ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܘܢܶܫܒܶܐ ܐܶܢܽܘܢ ܠܒܳܒܶܠ: ܘܰܢܩܰܛܶܠ ܐܶܢܽܘܢ ܒܚܰܪܒܳܐ.
Jer 20:5 ܘܰܐܫܠܶܡ ܟܽܠܗܽܘܢ ܚܶܣܢܰܝ̈ ܩܪܺܝܬ݂ܳܐ ܗܳܕܶܐ: ܘܟܽܠܳܗ̇ ܠܶܐܘܬ݂ܳܗ̇: ܘܟܽܠܶܗ ܐܺܝܩܳܪܳܗ̇: ܘܟܽܠܗܽܘܢ ܓܰܙ̈ܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܐܰܫܠܶܡ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܢܶܫܒܽܘܢ ܐܶܢܽܘܢ: ܘܢܶܒܙܽܘܢ ܐܶܢܽܘܢ: ܘܢܰܘܒܠܽܘܢ ܐܶܢܽܘܢ ܠܒܳܒܶܠ.
Jer 20:6 ܘܰܐܢ̱ܬ ܦܶܫܚܽܘܪ ܘܟܽܠܗܽܘܢ ܐ̱ܢܳܫܰܝ̈ ܒܰܝܬܳܟ݂ ܬܺܐܙܽܠܘܢ ܒܫܶܒܝܳܐ: ܘܰܠܒܳܒܶܠ ܬܺܐܙܰܠ: ܘܬܰܡܳܢ ܬܡܽܘܬ݂: ܘܬܰܡܳܢ ܬܶܬܩܒܰܪ: ܐܰܢ̱ܬ ܘܟܽܠܗܽܘܢ ܖ̈ܳܚܡܰܝܟ ܕܶܐܬܢܰܒܺܝܬ ܠܗܽܘܢ ܒܫܽܘܩܪܳܐ.
Jer 20:7 ܫܰܕܶܠܬܳܢܝ ܡܳܪܝܳܐ ܘܶܐܫܬܰܕܠܶܬ݂: ܚܣܰܢܬܳܢܝ ܘܰܙܟܰܝܬܳܢܝ: ܗܘܺܝܬ݂ ܓܽܘܚܟܳܐ ܟܽܠܝܽܘܡ: ܘܟܽܠܗܽܘܢ ܡܡܰܝܩܺܝܢ ܒܺܝ.
Jer 20:8 ܘܒܰܙܒܰܢ ܕܰܡܡܰܠܶܠ ܗܘܺܝ݀ܬ ܘܡܰܙܥܶܩ: ܥܰܠ ܚܳܛܽܘܦ̈ܶܐ ܘܥܰܠ ܒܳܙܽܘ̈ܙܶܐ ܩܳܪܶܐ ܗܘܺܝ݀ܬ: ܡܶܛܽܠ ܕܰܗܘܳܐ ܠܺܝ ܦܶܬܓ݂ܳܡܶܗ ܕܡܳܪܝܳܐ ܠܚܶܣܕܳܐ ܘܰܠܡܽܘܝܳܩܳܐ ܟܽܠܝܽܘܡ.
Jer 20:9 ܘܶܐܡܪܶܬ݂ ܕܠܳܐ ܐܶܕܟ݂ܪܺܝܘܗܝ: ܘܠܳܐ ܐܶܡܰܠܶܠ ܬܽܘܒ ܒܰܫܡܶܗ: ܘܰܗܘܳܐ ܒܠܶܒܝ ܐܰܝܟ݂ ܢܽܘܪܳܐ ܕܝܳܩܕ݂ܳܐ ܘܚܳܒܳܐ ܒܓܰܖ̈ܡܰܝ: ܘܰܒܥܺܝ݀ܬ݂ ܠܰܡܣܰܝܒܳܪܽܘ ܘܠܳܐ ܐܶܫܟܚܶ݀ܬ݂.
Jer 20:10 ܡܶܛܽܠ ܕܫܶܡܥܶ݀ܬ݂ ܪܶܢܝܳܐ ܕܣܰܓܺܝ̈ܐܶܐ ܕܡܶܬܟܰܢܫܺܝܢ ܡܶܢ ܚܕ݂ܳܖ̈ܰܝ: ܘܳܐܡܪܺܝܢ ܟܽܠܗܽܘܢ ܕܫܳܐܠܺܝܢ ܒܰܫܠܳܡܝ ܒܦܽܘܡܗܽܘܢ: ܘܣܳܢܶܝܢ ܠܺܝ ܒܠܶܒܗܽܘܢ: ܚܰܘܰܐܗܝ ܠܰܢ ܘܰܢܩܽܘܡ ܥܠܰܘܗܝ: ܟܒܰܪ ܢܶܫܬܰܕܰܠ ܠܰܢ: ܘܢܶܬ݂ܒܰܥ ܥܝܳܪܬܰܢ ܡܶܢܗ.
Jer 20:11 ܘܡܳܪܝܳܐ ܥܰܡܝ ܐܰܝܟ݂ ܓܰܢ̱ܒܳܪܳܐ ܥܰܫܺܝܢܳܐ: ܡܶܛܽܠ ܗܳܢܳܐ ܟܽܠܗܽܘܢ ܖ̈ܳܕ݂ܽܘܦܰܝ ܢܶܒܗܬ݂ܽܘܢ ܘܠܳܐ ܢܶܫܬܰܟ݂ܚܽܘܢ: ܒܗܶܬ݂ܘ ܛܳܒ ܡܶܛܽܠ ܕܠܳܐ ܐܶܣܬܰܟܰܠܘ: ܒܶܗܬܬ݂ܳܐ ܕܥܳܠܰܡ ܕܠܳܐ ܡܶܬܛܰܥܝܳܐ.
Jer 20:12 ܘܡܳܪܝܳܐ ܚܰܝܠܬ݂ܳܢܳܐ ܒܳܚܰܪ ܙܶܕ݂ܩܳܐ: ܚܳܙܶܐ ܟܽܘܠ̈ܝܳܬ݂ܳܐ ܘܠܶܒܳܐ: ܐܶܚܙܶܐ ܦܽܘܪܥܳܢܳܟ݂ ܡܶܢܗܽܘܢ: ܡܶܛܽܠ ܕܠܳܟ݂ ܓܠܺܝ݀ܬ݂ ܕܺܝ̈ܢܰܝ.
Jer 20:13 ܫܰܒܰܚܘ ܠܡܳܪܝܳܐ ܫܰܒܰܚܘ ܠܡܳܪܝܳܐ: ܕܦܰܨܺܝ ܢܰܦܫܶܗ ܕܡܶܣܟܺܢܳܐ ܡܶܢ ܐܺܝܕ݂ܳܐ ܕܡܰܒܐܫܳܢ̈ܶܐ.
Jer 20:14 ܠܺܝܛ ܗ̱ܘ ܝܰܘܡܳܐ ܕܶܐܬ݂ܝܰܠܕܶܬ݂ ܒܶܗ: ܝܰܘܡܳܐ ܕܺܝܠܶܕ݂ܬܰܢܝ ܐܶܡܝ ܠܳܐ ܢܶܗܘܶܐ ܒܪܺܝܟ݂.
Jer 20:15 ܠܺܝܛ ܗ̱ܘ ܓܰܒܪܳܐ ܕܣܰܒܰܪ ܠܳܐܒܝ: ܘܶܐܡܰܪ ܠܶܗ ܕܶܐܬܺܝܠܶܕ݂ ܠܳܟ݂ ܒܪܳܐ ܕܶܟ݂ܪܳܐ: ܘܰܣܒܰܪ ܕܰܡܚܰܕܳܝܽܘ ܚܰܕܝܶܗ.
Jer 20:16 ܢܶܗܘܶܐ ܓܰܒܪܳܐ ܗܰܘ ܐܰܝܟ݂ ܩܽܘܖ̈ܝܳܐ ܕܰܗܦܰܟ݂ ܡܳܪܝܳܐ: ܘܠܳܐ ܐܶܬ݂ܪܰܥܺܝ ܠܗܶܝܢ: ܢܶܫܡܰܥ ܝܺܠܶܠܬܳܐ ܒܨܰܦܪܳܐ: ܘܝܽܘܒܳܒܳܐ ܒܛܰܗܪܳܐ.
Jer 20:17 ܕܠܳܐ ܐܰܡܺܝܬܰܢܝ ܒܡܰܪܒܥܳܐ: ܘܰܗܘܳܬ݂ ܠܺܝ ܕܶܝܢ ܐܶܡܝ ܩܰܒܪܳܐ: ܘܰܒܡܰܪܒܥܳܐ ܒܰܛܢܽܘܬ݂ܝ ܠܥܳܠܰܡ.
Jer 20:18 ܠܡܳܢܳܐ ܢܶܦܩܶ݀ܬ݂ ܡܶܢ ܡܰܪܒܥܳܐ: ܠܡܶܚܙܳܐ ܥܰܡܠܳܐ ܘܕ݂ܽܘܘܳܢܳܐ: ܘܰܓܡܰܪܘ ܒܒܶܗܬܬ݂ܳܐ ܝܰܘ̈ܡܰܝ.
Jer 21:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܟܰܕ݂ ܫܰܕܰܪ ܠܘܳܬ݂ܶܗ ܨܶܕܰܩܝܳܐ ܡܰܠܟܳܐ: ܠܦܶܫܚܽܘܪ ܒܰܪ ܡܠܰܟ݂ܝܳܐ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܠܡܺܐܡܰܪ.
Jer 21:2 ܒܥܺܝ ܥܠܰܝܢ ܡܶܢ ܩܕ݂ܳܡ ܡܳܪܝܳܐ: ܡܶܛܽܠ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܡܶܬܟܰܬܰܫ ܥܰܡܰܢ: ܛܳܟ݂ ܢܶܥܒܶܕ݂ ܥܰܡܰܢ ܡܳܪܝܳܐ ܐܰܝܟ݂ ܟܽܠܗܶܝܢ ܬܶܕܡܖ̈ܳܬ݂ܶܗ: ܘܢܶܦܪܩܺܝܘܗܝ ܡܶܢܢ.
Jer 21:3 ܘܶܐܡܰܪ ܠܗܽܘܢ ܐܶܪܰܡܝܳܐ: ܗܳܟܰܢܳܐ ܬܺܐܡܪܽܘܢ ܠܨܶܕܰܩܝܳܐ ܡܰܠܟܳܐ.
Jer 21:4 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܗܦܶܟ݂ ܐ̱ܢܳܐ ܡܳܐܢܰܝ̈ ܩܪܳܒܳܐ ܕܒܺܐܝܕܰܝ̈ܟܽܘܢ ܕܡܶܬܟܰܬܫܺܝܢ ܐܢ̱ܬܽܘܢ ܒܗܽܘܢ ܥܰܡ ܡܰܠܟܳܐ ܕܒܳܒܶܠ: ܘܥܰܡ ܟܰܠܕܳܝ̈ܶܐ ܕܰܟ݂ܪܺܝܟ݂ܺܝܢ ܠܟܽܘܢ ܠܒܰܪ ܡܶܢ ܩܪܺܝܬ݂ܳܐ: ܘܶܐܟܰܢܶܫ ܐܶܢܽܘܢ ܠܓܰܘ ܩܪܺܝܬ݂ܳܐ ܗܳܕܶܐ.
Jer 21:5 ܘܶܐܬ݂ܟܰܬܰܫ ܐܶܢܳܐ ܥܰܡܟܽܘܢ: ܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ: ܒܪܽܘܓܙܳܐ ܘܰܒܚܶܡܬ݂ܳܐ. 
Jer 21:6 ܘܰܒܪܽܘܓܙܳܐ ܪܰܒܳܐ ܐܶܡܚܶܐ ܠܝܳܬܒܰܝ̈ ܩܪܺܝܬ݂ܳܐ ܗܳܕܶܐ: ܒܢܰܝ̈ܢܳܫܳܐ ܘܰܒܥܺܝܪܳܐ ܒܡܰܘܬܳܐ ܪܰܒܳܐ ܢܡܽܘܬ݂ܽܘܢ.
Jer 21:7 ܘܒܳܬ݂ܪܟܶܢ ܐܳܡܰܪ ܡܳܪܝܳܐ: ܐܰܫܠܡܺܝܘܗܝ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܥܰܒܕܰܘ̈ܗܝ: ܘܰܠܥܰܡܳܐ ܕܶܐܫܬܚܰܪ ܒܰܩܪܺܝܬ݂ܳܐ ܗܳܕܶܐ: ܡܶܢ ܚܰܪܒܳܐ: ܘܡܶܢ ܟܰܦܢܳܐ: ܘܡܶܢ ܡܰܘܬܳܢܳܐ: ܐܰܫܠܶܡ ܒܺܐܝܕ݂ܳܐ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܢܶܡܚܶܐ ܐܶܢܽܘܢ ܒܦܽܘܡܳܐ ܕܚܰܪܒܳܐ: ܘܠܳܐ ܢܚܽܘܣ ܥܠܰܝܗܽܘܢ: ܘܠܳܐ ܢܪܰܚܶܦ ܘܠܳܐ ܢܪܰܚܶܡ ܥܠܰܝܗܽܘܢ.
Jer 21:8 ܘܰܠܥܰܡܳܐ ܗܳܢܳܐ ܐܶܡܰܪ: ܗܰܟܰܢܳܐ ܐܳܡܰܪ ܡܳܪܝܳܐ: ܗܳܐ ܝܳܗܶܒ ܐ̱ܢܳܐ ܩܕ݂ܳܡܝܟܽܘܢ ܐܽܘܪܚܳܐ ܕܚܰܝ̈ܶܐ ܐܘܪܚܳܐ ܕܡܰܘܬܳܐ.
Jer 21:9 ܡܰܢ ܕܝܳܬܶܒ ܒܰܩܪܺܝܬ݂ܳܐ ܗܳܕܶܐ: ܢܡܽܘܬ݂ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܡܰܢ ܕܢܳܦܶܩ ܠܘܳܬ݂ ܟܰܠܕ݂ܳܝ̈ܶܐ ܕܰܟ݂ܪܺܝܟܺܝܢ ܠܟܽܘܢ: ܚܳܝܶܐ ܘܰܡܫܰܘܙܶܒ ܢܰܦܫܶܗ.
Jer 21:10 ܡܶܛܽܠ ܕܣܳܡܶ݀ܬ݂ ܐܰܦܰܝ̈ ܒܰܩܪܺܝܬ݂ܳܐ ܗܳܕܶܐ ܠܒܺܝܫܬܳܐ ܘܠܳܐ ܠܛܳܒܬܳܐ ܐܳܡܰܪ ܡܳܪܝܳܐ: ܘܒܺܐܝܕ݂ܶܗ ܕܡܰܠܟܳܐ ܕܒܳܒܶܠ ܬܶܫܬܠܶܡ: ܘܢܰܘܩܕ݂ܺܝܗ̇ ܒܢܽܘܪܳܐ.
Jer 21:11 ܘܰܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܕܒܶܝܬ݂ ܕܰܘܺܝܕ݂: ܗܳܟܰܢܳܐ ܐܳܡܰܪ ܡܳܪܝܳܐ.
Jer 21:12 ܕܽܘܢܘ ܒܨܰܦܪܳܐ ܕܺܝܢܳܐ: ܘܦܰܨܰܘ ܠܰܛܠܺܝܡܳܐ ܡܶܢ ܡܰܢ ܕܛܳܠܶܡ ܠܶܗ: ܕܰܠܡܳܐ ܬܶܦܽܘܩ ܐܰܝܟ݂ ܢܽܘܪܳܐ ܚܶܡܬ݂ܝ: ܘܬܰܘܩܶܕ݂ ܘܠܰܝܬ ܕܰܡܕܰܥܶܟ݂: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟܽܘܢ.
Jer 21:13 ܗܳܐ ܐܶܢܳܐ ܥܠܰܝܟܝ ܝܳܬܒܰܬ݂ ܒܥܽܘܡܩܳܐ: ܥܰܡܺܝܩܰܬ݂ ܦܩܰܥܬ݂ܳܐ ܐܳܡܰܪ ܡܳܪܝܳܐ: ܕܳܐܡܪܺܝܢ ܡܰܢ ܢܺܐܬܶܐ ܥܠܰܝܢ. ܘܡܰܢܽܘ ܢܶܥܽܘܠ ܠܡܰܥܡܪܰܢ.
Jer 21:14 ܐܶܦܩܽܘܕ݂ ܥܠܰܝܟܽܘܢ ܐܰܝܟ݂ ܦܺܐܖ̈ܰܝ ܥܒܳܕܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܫܒܽܘܩ ܢܽܘܪܳܐ ܒܩܽܘܖ̈ܝܳܗ̇: ܘܬܶܐܟ݂ܽܘܠ ܟܽܠܗܽܘܢ ܚܕܳܖ̈ܶܝܗ̇.
Jer 22:1 ܗܳܟܰܢܳܐ ܐܳܡܰܪ ܡܳܪܝܳܐ: ܚܽܘܬ݂ ܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܡܰܠܶܠ ܬܰܡܳܢ ܦܶܬܓ݂ܳܡܳܐ ܗܳܢܳܐ: ܘܶܐܡܰܪ.
Jer 22:2 ܫܡܰܥ ܦܶܬܓ݂ܳܡܶܗ ܕܡܳܪܝܳܐ ܡܰܠܟܳܐ ܕܺܝܗܽܘܕ݂ܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܐܰܢ̱ܬ ܘܥܰܒܕܰܝ̈ـܟ ܘܥܰܡܳܟ݂ ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ.
Jer 22:3 ܗܳܟܰܢܳܐ ܐܳܡܰܪ ܡܳܪܝܳܐ: ܥܒܶܕ݂ܘ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܦܰܨܰܘ ܠܰܛܠܺܝܡܳܐ ܡܶܢ ܡܰܢ ܕܛܳܠܶܡ ܠܶܗ: ܘܰܠܥܳܡܽܘܖ̈ܶܐ ܘܰܠܝܰܬܡ̈ܶܐ ܘܠܰܐܖ̈ܡܠܳܬ݂ܳܐ: ܠܳܐ ܬܶܥܠܒܽܘܢ ܘܠܳܐ ܬܶܛܠܡܽܘܢ: ܘܰܕ݂ܡܳܐ ܙܰܟܳܝܳܐ ܠܳܐ ܬܶܐܫܕܽܘܢ ܒܰܐܬܪܳܐ ܗܳܢܳܐ.
Jer 22:4 ܘܶܐܢ ܡܶܥܒܰܕ݂ ܬܶܥܒܕܽܘܢ ܦܶܬܓ݂ܳܡܳܐ ܗܳܢܳܐ: ܢܶܥܠܽܘܢ ܒܬܰܖ̈ܥܰܘܗܝ ܕܒܰܝܬܳܐ ܗܳܢܳܐ: ܡܰܠ̈ܟܶܐ ܘܪܰܘܖ̈ܒܳܢܶܐ ܕܝܳܬ݂ܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܟܰܕ݂ ܪܟܺܝܒܺܝܢ ܒܡܰܖ̈ܟܒܳܬ݂ܳܐ ܘܰܒܖ̈ܰܟܫܳܐ: ܗܽܘ ܘܥܰܒܕܰܘ̈ܗܝ ܘܥܰܡܶܗ.
Jer 22:5 ܘܶܐܢ ܠܳܐ ܬܶܫܡܥܽܘܢ ܦܶܬܓ݂ܳܡܳܐ ܗܳܢܳܐ: ܒܺܝ ܝܺܡܺܝ݀ܬ݂ ܐܳܡܰܪ ܡܳܪܝܳܐ: ܕܰܠܚܽܘܪܒܳܐ ܢܶܗܘܶܐ ܒܰܝܬܳܐ ܗܳܢܳܐ.
Jer 22:6 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܓܶܠܥܳܕ݂ ܐܰܢ̱ܬ ܗ̱ܘ ܪܺܝܫ ܠܶܒܢܳܢ: ܐܶܠܳܐ ܐܶܥܒܕ݂ܳܟ݂ ܡܰܕ݂ܒܪܳܐ ܐܰܝܟ݂ ܩܽܘܖ̈ܝܳܐ ܕܠܳܐ ܐܶܬܝܰܬܰܒ̈ܝ.
Jer 22:7 ܘܶܐܛܰܝܶܒ ܥܠܰܝܟ ܡܚܰܒܠܳܢ̈ܶܐ: ܓܰܒܪܳܐ ܘܢܳܪܓܶܗ ܒܺܐܝܕ݂ܶܗ: ܘܢܶܦܣܩܽܘܢ ܓܒܰܝ̈ܳܐ ܕܰܐܖ̈ܙܰܝܟ ܘܢܰܪܡܽܘܢ ܒܢܽܘܪܳܐ.
Jer 22:8 ܘܢܶܥܒܪܽܘܢ ܥܰܡ̈ܡܶܐ ܣܰܓܺܝ̈ܐܶܐ ܥܰܠ ܩܪܺܝܬ݂ܳܐ ܗܳܕܶܐ ܪܰܒܬ݂ܳܐ: ܘܢܺܐܡܪܽܘܢ ܓܒܰܪ ܠܚܰܒܪܶܗ: ܥܰܠ ܡܳܢܳܐ ܥ̣ܒܰܕ݂ ܡܳܪܝܳܐ ܗܳܟܰܢܳܐ ܠܰܩܪܺܝܬ݂ܳܐ ܗܳܕܶܐ ܪܰܒܬ݂ܳܐ.
Jer 22:9 ܘܢܺܐܡܪܽܘܢ ܥܰܠ ܕܰܫ̣ܒܰܩܘ ܩܝܳܡܶܗ ܕܡܳܪܝܳܐ ܐܰܠܳܗܗܽܘܢ: ܘܰܣܓܶܕ݂ܘ ܠܰܐܠܳܗ̈ܶܐ ܐ̱ܚܖ̈ܳܢܶܐ ܘܰܦ̣ܠܰܚܘ ܐܶܢܽܘܢ.
Jer 22:10 ܠܳܐ ܬܶܒܟܽܘܢ ܥܰܠ ܡܺܝܬ݂ܳܐ: ܘܠܳܐ ܬܢܽܘܕܽܘܢ ܥܠܰܘܗܝ: ܡܶܒܟܳܐ ܒܟ݂ܰܘ ܥܰܠ ܡܰܢ ܕܶܐܙܰܠ ܘܬܽܘܒ ܠܳܐ ܗܳܦܶܟ݂: ܘܠܳܐ ܚܳܙܶܐ ܐܰܪܥܳܐ ܕܶܐܬ݂ܺܝܠܶܕ݂ ܒܳܗ̇.
Jer 22:11 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܫܳܠܽܘܡ ܒܰܪ ܝܽܘܫܺܝܳܐ ܕܰܐܡܠܶܟ݂ ܚܠܳܦ ܝܽܘܫܺܝܳܐ ܐܰܒܽܘܗܝ: ܕܰܢ̣ܦܰܩ ܡܶܢ ܐܰܬ݂ܪܳܐ ܗܳܢܳܐ: ܠܳܐ ܢܶܗܦܽܘܟ݂ ܠܬܰܡܳܢ ܬܽܘܒ.
Jer 22:12 ܐܶܠܳܐ ܒܰܐܬܪܳܐ ܕܶܐܫܬܒܺܝ ܬܰܡܳܢ ܢܡܽܘܬ݂: ܘܰܐܪܥܳܐ ܗܳܕܶܐ ܬܽܘܒ ܠܳܐ ܢܶܚܙܶܐ.
Jer 22:13 ܘܳܝ ܠܰܕ݂ܒܳܢܶܐ: ܒܰܝܬܶܗ ܕܠܳܐ ܒܙܶܕ݂ܩܳܐ: ܘܥܶܠܳܝ̈ܳܬܶܗ ܕܠܳܐ ܒܕܺܝܢܳܐ: ܚܰܒܪܶܗ ܦܳܠܰܚ ܠܶܗ ܡܰܓܳܢ: ܘܰܐܓܪܶܗ ܠܳܐ ܝܳܗܶܒ ܠܶܗ.
Jer 22:14 ܕܳܐܡܰܪ ܐܶܒܢܶܐ ܠܺܝ ܒ̈ܳܬܶܐ ܕܡܽܘܫ̈ܚܳܬ݂ܳܐ: ܘܥܶܠܳܝ̈ܳܬ݂ܳܐ ܡܖ̈ܰܘܚܳܬ݂ܳܐ: ܘܦܳܬܰܚ ܠܗܶܝܢ ܟܰܘ̈ܶܐ: ܘܰܡܛܰܠܶܠ ܠܗܶܝܢ ܒܰܐܖ̈ܙܶܐ: ܘܨܳܐܰܪ ܠܗܶܝܢ ܨܽܘܖ̈ܳܬ݂ܳܐ.
Jer 22:15 ܡܰܡܠܶܟ݂ ܐܰܢ̱ܬ: ܘܡܶܬܚܰܕܶܐ ܒܰܐܖ̈ܙܶܐ: ܐܰܒܽܘܟ݂ ܐܶܟܰܠ ܘܶܐܫܬܺܝ: ܘܰܥܒܰܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܡܶܛܽܠ ܗܳܢܳܐ ܐܰܛܐܒܶ݀ܬ݂ ܠܶܗ.
Jer 22:16 ܕܳܢ ܕܺܝܢܳܐ ܕܡܶܣ̈ܟܺܢܶܐ ܘܰܕܒܳܝ̈ܫܶܐ: ܘܰܥ̣ܒܰܕ݂ ܕܫܰܦܺܝܪ: ܡܰܢ ܕܗܳܠܶܝܢ ܥܳܒܶܕ݂: ܝܳܕܰܥ ܠܺܝ ܐܳܡܰܪ ܡܳܪܝܳܐ.
Jer 22:17 ܕܺܝܠܳܟ݂ ܕܶܝܢ ܥܰܝܢܰܝ̈ܟ ܘܠܶܒܳܟ݂: ܠܰܝܬ ܥܰܠ ܡܶܕܶܡ ܐ̱ܚܪܺܝܢ: ܐܶܠܳܐ ܥܰܠ ܩܶܢܝܳܢܳܟ݂: ܘܥܰܠ ܕܡܳܐ ܙܰܟܳܝܳܐ ܠܡܶܐܫܰܕ݂: ܘܥܰܠ ܥܫܽܘܩܝܳܐ: ܘܥܰܠ ܛܠܽܘܡܝܳܐ ܠܡܶܥܒܰܕ݂.
Jer 22:18 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܰܪܩܕܽܘܢ ܥܠܰܘܗܝ: ܘܠܳܐ ܢܺܐܡܪܽܘܢ: ܘܳܝ ܐܳܚܝ: ܘܳܝ ܐܳܚܝ: ܘܠܳܐ ܢܰܪܩܕܽܘܢ ܥܠܰܘܗܝ: ܘܳܝ ܡܳܪܳܐ: ܘܳܝ ܡܳܪܳܐ.
Jer 22:19 ܩܒܽܘܪܰܬ݂ ܚܡܳܪ ܢܶܬ݂ܩܒܰܪ ܘܢܶܓܪܽܘܢ ܘܢܶܫܕܽܘܢܶܗ ܠܗܰܠ ܡܶܢ ܬܰܖ̈ܥܶܝܗ̇ ܕܽܐܘܪܺܫܠܶܡ.
Jer 22:20 ܣܰܩܝ ܠܶܠܒܢܳܢ ܘܰܐܙܥܶܩܝ: ܘܰܒܡܰܬܢܺܝܢ ܐܰܪܺܝܡܝ ܩܳܠܶܟ݂ܝ: ܘܰܐܙܥܶܩܝ ܡܶܢ ܥܶܒܖ̈ܰܝ ܝܰܡܳܐ: ܕܶܐܬܬܒܰܪܘ ܟܽܠܗܽܘܢ ܖ̈ܳܚܡܰܝܟܝ.
Jer 22:21 ܘܶܐܡܪܶܬ݂ ܠܶܟ݂ܝ ܒܟܰܗܺܝܢܽܘܬܶܟ݂ܝ: ܘܶܐܡܰܪܬܝ ܕܠܳܐ ܐܶܫܡܰܥ: ܗܳܕܳܐ ܗ̱ܝ ܐܽܘܪܚܶܟ݂ܝ: ܡܶܢ ܛܰܠܝܽܘܬܶܟ݂ܝ: ܘܠܳܐ ܫܡܰܥܬܝ ܒܩܳܠܝ.
Jer 22:22 ܠܟܽܠܗܽܘܢ ܖ̈ܳܥܰܘܳܬܶܟ݂ܝ ܬܶܪܥܶܐ ܐܶܢܽܘܢ ܪܽܘܚܳܐ: ܘܖ̈ܳܚܡܰܝܟܝ ܒܫܶܒܝܳܐ ܢܺܐܙܽܠܘܢ: ܘܗܳܝܕܶܝܢ ܬܶܒܗܬܺܝܢ ܘܬܶܬܰܟ݂ܣܺܝܢ ܡܶܢ ܟܽܠܗܶܝܢ ܒܺܝ̈ܫܳܬܶܟ݂ܝ.
Jer 22:23 ܝܳܬܒܰܬ݂ ܒܠܶܒܢܳܢ: ܡܰܩܢܰܬ݂ ܒܰܐܖ̈ܙܶܐ: ܡܳܢܳܐ ܡܶܬܬܰܢܚܳܐ ܐܰܢ̱ܬܝ ܟܰܕ݂ ܢܺܐܬܽܘܢ ܥܠܰܝܟܝ ܚܶܒ̈ܠܶܐ ܘܙܰܘܥܬ݂ܳܐ ܐܰܝܟ݂ ܕܝܳܠܶܕܬ݂ܳܐ.
Jer 22:24 ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܐܶܢ ܢܶܗܘܶܐ ܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܚܳܬܡܳܐ ܥܰܠ ܐܺܝܕ݂ܝ ܕܝܰܡܺܝܢܳܐ: ܐܶܠܳܐ ܡܶܢ ܬܰܡܳܢ ܐܶܥܩܪܳܟ݂.
Jer 22:25 ܘܰܐܫܠܡܳܟ݂ ܒܝܰܕ݂ ܐ̱ܢܳܫ̈ܳܐ ܐܰܝܠܶܝܢ ܕܒܳܥܶܝܢ ܢܰܦܫܳܟ݂ ܘܒܺܐܝܕ݂ܳܐ ܕܰܐܝܠܶܝܢ ܕܕ݂ܳܚܶܠ ܐܰܢ̱ܬ ܡܶܢ ܩܕ݂ܳܡܝܗܽܘܢ: ܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܟܰܠܕ݂ܳܝ̈ܶܐ.
Jer 22:26 ܘܶܐܫܕܶܝܟ ܠܳܟ݂ ܘܠܶܐܡܳܟ݂ ܕܺܝܠܶܕ݂ܬܳܟ݂: ܠܰܐܪܥܳܐ ܐ̱ܚܪܺܬ݂ܳܐ ܕܠܳܐ ܐܶܬ݂ܺܝܠܶܕܬܽܘܢ ܬܰܡܳܢ: ܘܬܰܡܳܢ ܬܡܽܘܬ݂ܽܘܢ.
Jer 22:27 ܘܠܰܐܪܥܳܐ ܕܣܳܒܖ̈ܳܢ ܢܰܦ̈ܫܳܬܟܽܘܢ ܠܡܶܗܦܰܟ݂ ܠܬܰܡܳܢ: ܠܳܐ ܬܶܗܦܟܽܘܢ.
Jer 22:28 ܒܨܺܝܪܳܐ ܘܫܺܝܛܳܐ ܓܰܒܪܳܐ ܗܳܢܳܐ ܝܽܘܟܰܢܝܳܐ: ܐܰܝܟ݂ ܡܳܐܢܳܐ ܕܠܰܝܬ ܒܶܗ ܚܰܫܚܽܘ: ܡܶܛܽܠ ܗܳܢܳܐ ܐܶܫܬܩܶܠ ܗܽܘ ܘܙܰܪܥܶܗ: ܘܶܐܫܬܕ݂ܺܝܘ ܠܰܐܪܥܳܐ: ܕܠܳܐ ܝܳܕ݂ܥܺܝܢ.
Jer 22:29 ܐܰܪܥܳܐ: ܐܰܪܥܳܐ: ܐܰܪܥܳܐ: ܫܡܰܥܝ ܦܶܬܓ݂ܳܡܶܗ ܕܡܳܪܝܳܐ.
Jer 22:30 ܗܳܟܰܢܳܐ ܐܳܡܰܪ ܡܳܪܝܳܐ: ܟܽܘܬܒܽܘܗܝ ܠܓܰܒܪܳܐ ܗܳܢܳܐ ܡܰܟ݂ܪܙܳܐ ܕܠܳܐ ܒܢܺܝ̈ܢ: ܡܶܛܽܠ ܕܓܰܒܪܳܐ ܒܝܰܘ̈ܡܳܬܶܗ: ܠܳܐ ܢܰܨܠܰܚ ܡܶܢ ܙܰܪܥܶܗ ܓܰܒܪܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܡܶܫܬܰܠܰܛ ܬܽܘܒ ܒܺܝܗܽܘܕܳܐ.
Jer 23:1 ܐܳܘ ܖ̈ܳܥܰܘܳܬ݂ܳܐ ܕܡܰܘܒܕ݂ܺܝܢ ܘܰܡܒܰܕܪܺܝܢ ܥܳܢ̈ܳܐ ܕܡܰܪܥܺܝܬ݂ܝ ܐܳܡܰܪ ܡܳܪܝܳܐ.
Jer 23:2 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܖ̈ܳܥܰܘܳܬ݂ܳܐ ܕܪܳܥܶܝܢ ܠܥܰܡܝ: ܐܰܢ̱ܬܽܘܢ ܒܰܕܰܪܬܽܘܢ ܠܥܳܢܝ̈: ܘܰܐܛܥܺܝܬܽܘܢ ܐܶܢܶܝܢ ܘܠܳܐ ܦܰܩܶܕܬܽܘܢ ܐܶܢܶܝܢ: ܗܳܐ ܦܳܩܶܕ݂ ܐ̱ܢܳܐ ܥܠܰܝܟܽܘܢ: ܐܰܝܟ݂ ܒܺܝܫܽܘܬ݂ ܥܒܳܕܰܝ̈ܟܽܘܢ ܐܳܡܰܪ ܡܳܪܝܳܐ.
Jer 23:3 ܘܶܐ̱ܢܳܐ ܐܶܟܰܢܶܫ ܫܰܪܟܳܐ ܕܥܳܢܝ̈ ܡܶܢ ܟܽܠܗܽܘܢ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܐܶܢܽܘܢ ܠܕܰܝܪܗܽܘܢ: ܘܢܶܟ݂ܒܪܽܘܢ ܘܢܶܣܓܽܘܢ. 
Jer 23:4 ܘܰܐܩܺܝܡ ܥܠܰܝܗܽܘܢ ܖ̈ܳܥܰܘܳܬ݂ܳܐ ܘܢܶܪܥܽܘܢ ܐܶܢܽܘܢ: ܘܠܳܐ ܢܶܕ݂ܚܠܽܘܢ ܬܽܘܒ ܘܠܳܐ ܢܶܬܒܰܕܪܽܘܢ: ܘܠܳܐ ܢܶܛܥܽܘܢ ܐܳܡܰܪ ܡܳܪܝܳܐ.
Jer 23:5 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܠܕܰܘܺܝܕ݂ ܨܶܡܚܳܐ ܕܙܰܕܺܝܩܽܘܬ݂ܳܐ: ܘܢܰܡܠܶܟ݂ ܒܡܰܠܟܽܘܬ݂ܳܐ ܘܢܶܣܬܰܟܰܠ: ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ.
Jer 23:6 ܒܝܰܘܡܰܘ̈ܗܝ ܢܶܬܦܪܶܩ ܝܺܗܽܘܕܳܐ: ܘܺܝܣܪܳܐܶܝܠ ܢܶܫܪܶܐ ܒܫܶܠܝܳܐ: ܘܗܳܢܰܘ ܫܡܶܗ ܕܢܶܩܪܽܘܢܶܗ ܡܳܪܝܳܐ ܙܶܕ݂ܩܰܢ.
Jer 23:7 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܚܰܝ ܗ̱ܘ ܡܳܪܝܳܐ ܕܰܐܣܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.
Jer 23:8 ܐܶܠܳܐ ܚܰܝ ܗ̱ܘ ܡܳܪܝܳܐ: ܕܢܰܣܶܩ ܘܢܰܝܬܶܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܓܰܪܒܝܳܐ: ܘܡܶܢ ܟܽܠܗܽܘܢ ܐܰܬܖ̈ܰܘܳܬ݂ܳܐ ܕܶܐܬܒܰܕܰܪܘ ܒܗܽܘܢ: ܘܢܶܬܒܽܘܢ ܒܰܐܪܥܗܽܘܢ. 
Jer 23:9 ܥܰܠ ܢܒܺܝ̈ܶܐ ܐܶܬܬܰܒܰܪ ܠܶܒܝ ܒܓ݂ܰܘܝ: ܘܙܳܥܘ ܟܽܠܗܽܘܢ ܓܰܖ̈ܡܰܝ: ܘܰܗܘܺܝ݀ܬ݂ ܐܰܝܟ݂ ܓܰܒܪܳܐ ܪܰܘܳܝܳܐ: ܘܰܐܝܟ ܓܰܒܪܳܐ ܕܥܰܒܪܶܗ ܚܰܡܪܶܗ: ܡܶܢ ܩܕ݂ܳܡ ܡܳܪܝܳܐ ܘܡܶܢ ܩܕ݂ܳܡ ܦܶܬܓ݂ܳܡܰܝ̈ ܩܽܘܕ݂ܫܶܗ.
Jer 23:10 ܡܶܛܽܠ ܕܓܰܝܳܖ̈ܶܐ ܘܚܳܛܽܘܦ̈ܶܐ ܐܶܬܡܰܠܝܰܬ݂ ܐܰܪܥܳܐ: ܡܶܛܽܠ ܗܳܠܶܝܢ ܐܶܬܐܰܒܠܰܬ݂ ܐܰܪܥܳܐ: ܘܺܝܒܶܫܘ ܕܰܝܖ̈ܶܐ ܕܡܰܕܒܪܳܐ: ܘܰܗܘܳܐ ܪܰܗܛܳܢܗܽܘܢ ܒܺܝܫ: ܘܰܒܓܰܢ̱ܒܳܪܽܘܬܗܽܘܢ ܠܳܐ ܐܰܟ݂ܫܰܪܘ.
Jer 23:11 ܡܶܛܽܠ ܕܳܐܦ ܢܒܺܝ̈ܶܐ ܘܳܐܦ ܟܳܗ̈ܢܶܐ ܐܶܬܚܰܢܰܦܘ: ܘܳܐܦ ܒܒܰܝܬܝ ܐܶܫܟܚܶ݀ܬ݂ ܒܺܝܫܽܘܬ݂ܗܽܘܢ ܐܳܡܰܪ ܡܳܪܝܳܐ.
Jer 23:12 ܡܶܛܽܠ ܗܳܢܳܐ ܢܶܗܘ̈ܝܳܢ ܠܗܽܘܢ ܐܽܘܖ̈ܚܳܬ݂ܗܽܘܢ ܡܰܫܖ̈ܽܘܥܝܳܬ݂ܳܐ: ܘܰܠܚܶܫܽܘܟܳܐ ܢܶܬܕܚܽܘܢ ܘܢܶܦܠܽܘܢ ܒܗܶܝܢ: ܡܶܛܽܠ ܕܡܰܝܬܶܐ ܐ̱ܢܳܐ ܥܠܰܝܗܽܘܢ ܒܺܝܫܬܳܐ: ܫܰܢ̱ܬܳܐ ܕܦܽܘܩܕܳܢܗܽܘܢ ܐܳܡܰܪ ܡܳܪܝܳܐ.
Jer 23:13 ܘܒܰܢ̈ܒܝ݂ܰܝ݂ ܫܳܡܪܺܝܢ ܚܙܺܝ݀ܬ݂ ܕܰܓܳܠܽܘܬ݂ܳܐ: ܐܶܬܢܰܒܺܝܘ ܒܒܰܥܠܳܐ ܘܰܐܛܥܺܝܘ ܥܰܡܝ ܝܺܣܪܳܐܶܝܠ.
Jer 23:14 ܘܒܰܢ̈ܒܝ݂ܰܝ݂ ܐܽܘܪܺܫܠܶܡ ܚܙܺܝ݀ܬ݂ ܫܳܛܝܽܘܬ݂ܳܐ: ܓܰܝܳܪܺܝܢ ܘܰܡܗܰܠܟ݂ܺܝܢ ܒܫܽܘܩܪܳܐ: ܘܰܡܚܰܡܣܢܺܝܢ ܐܺܝܕܰܝ̈ܗܽܘܢ ܡܶܢ ܖ̈ܳܚܡܰܝܗܽܘܢ: ܕܠܳܐ ܢܶܗܦܟܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܗܘܰܘ ܠܺܝ ܟܽܠܗܽܘܢ ܐܰܝܟ݂ ܣܕ݂ܽܘܡ: ܘܝܰܬܳܒܶܝ̈ܗ̇ ܐܰܝܟ݂ ܥܳܡܽܘܪܳܐ.
Jer 23:15 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܥܰܠ ܢܒܺܝ̈ܶܐ: ܗܳܐ ܡܰܘܟܶܠ ܐ̱ܢܳܐ ܠܗܽܘܢ ܡܪܳܖ̈ܶܐ: ܘܰܐܫܩܶܐ ܐܶܢܽܘܢ ܡܰܝ̈ܳܐ ܡܰܪܺܝܖ̈ܶܐ: ܡܶܛܽܠ ܕܡܶܢ ܠܘܳܬ݂ ܢܒܺܝ̈ܶܐ ܕܽܐܘܪܺܫܠܶܡ ܢܶܦܩܰܬ݂ ܚܰܢܦܽܘܬ݂ܳܐ ܒܟܽܠܳܗ̇ ܐܰܪܥܳܐ.
Jer 23:16 ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܠܳܐ ܬܶܫܡܥܽܘܢ ܠܦܶܬܓ݂ܳܡ̈ܶܐ ܕܰܢܒܺܝ̈ܶܐ ܕܰܓ̈ܳܠܶܐ: ܕܡܶܬܢܰܒܶܝܢ ܠܟܽܘܢ ܘܡܰܛܥܶܝܢ ܠܟܽܘܢ: ܚܶܙܘܰܐ ܗ̱ܘ ܕܠܶܒܗܽܘܢ ܡܡܰܠܠܺܝܢ: ܘܠܳܐ ܗ̱ܘܳܐ ܡܶܢ ܦܽܘܡ ܡܳܪܝܳܐ.
Jer 23:17 ܘܳܐܡܪܺܝܢ ܠܰܐܝܠܶܝܢ ܕܡܰܪܓܙܺܝܢ: ܒܦܶܬܓ݂ܳܡܶܗ ܕܡܳܪܝܳܐ ܫܠܳܡܳܐ ܢܶܗܘܶܐ ܠܟܽܘܢ: ܘܟܽܠ ܕܰܡܗܰܠܶܟ݂ ܒܨܶܒܝܳܢܳܐ ܕܠܶܒܶܗ ܐܳܡܪܺܝܢ ܠܶܗ: ܠܳܐ ܬܺܐܬܶܐ ܥܠܰܝܟܽܘܢ ܒܺܝܫܬܳܐ. 
Jer 23:18 ܡܰܢܽܘ ܓܶܝܪ ܩܳܡ ܒܐ̱ܪܳܙܶܗ ܕܡܳܪܝܳܐ: ܘܰܚܙܳܝܗܝ ܘܰܫ̣ܡܰܥ ܦܶܬܓ݂ܳܡܶܗ: ܐܰܘ ܡܰܢܽܘ ܨܳܬ݂ ܦܶܬܓ݂ܳܡܶܗ ܘܫܰܡܥܶܗ.
Jer 23:19 ܗܳܐ ܣܽܘܥܪܳܢܶܗ ܕܡܳܪܝܳܐ ܒܪܽܘܓܙܳܐ ܢܳܦܶܩ: ܘܣܽܘܥܪܳܢܳܐ ܡܶܬܓܰܘܙܰܠ: ܥܰܠ ܪܺܝܫܳܐ ܕܖ̈ܰܫܺܝܥܶܐ ܢܶܬܬܢܺܝܚ.
Jer 23:20 ܠܳܐ ܬܶܗܦܽܘܟ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܥܕ݂ܰܡܳܐ ܕܢܶܥܒܶܕ݂: ܘܰܥܕ݂ܰܡܳܐ ܕܰܢܩܺܝܡ ܬܰܪܥܺܝܬ݂ܳܐ ܕܠܶܒܶܗ: ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܬܶܬܒܰܝܢܽܘܢ ܒܶܗ.
Jer 23:21 ܠܳܐ ܫܰܕܪܶܬ݂ ܠܰܢܒܺܝ̈ܶܐ ܘܗܶܢܽܘܢ ܐܶܙܰܠܘ: ܘܠܳܐ ܐܶܡܪܶܬ݂ ܠܗܽܘܢ ܘܗܶܢܽܘܢ ܐܶܬܢܰܒܺܝܘ.
Jer 23:22 ܘܠܳܐ ܩܳܡܘ ܒܐ̱ܖ̈ܳܙܰܝ: ܘܰܐܫܡܰܥܘ ܦܶܬܓ݂ܳܡܰܝ̈ ܠܥܰܡܝ: ܘܰܐܬܺܝܒܘ ܐܶܢܽܘܢ ܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬ݂ܳܐ: ܘܡܶܢ ܒܺܝܫܽܘܬ݂ ܥܒܳܕܰܝ̈ܗܽܘܢ.
Jer 23:23 ܐܰ‌ܠܳܗܳܐ ܐ̱ܢܳܐ ܕܡܶܢ ܩܽܘܪܒܳܐ ܐܳܡܰܪ ܡܳܪܝܳܐ: ܘܠܳܐ ܗܘܺܝ݀ܬ ܐܰ‌ܠܳܗܳܐ ܕܡܶܢ ܪܽܘܚܩܳܐ.
Jer 23:24 ܐܶܢ ܢܶܛܫܶܐ ܓܰܒܪܳܐ ܒܛܽܘܫܝܰܝ: ܐܶܢܳܐ ܚܳܙܶܐ ܐ̱ܢܳܐ ܠܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Jer 23:25 ܫܶܡܥܶ݀ܬ݂ ܡܶܕܶܡ ܕܶܐܡܰܪܘ ܢܒܺܝ̈ܶܐ ܕܡܶܬܢܰܒܶܝܢ ܒܫܶܡܝ ܒܕܰܓܳܠܽܘܬ݂ܳܐ: ܘܳܐܡܪܺܝܢ ܚܶܠܡܳܐ ܚܶܠܡܶ݀ܬ݂.
Jer 23:26 ܥܕ݂ܰܡܳܐ ܠܶܐܡܰܬ݂ܝ ܐܺܝܬ݂ ܒܦܽܘܡܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ ܢܒܺܝܰܘ̈ܳܬ݂ܳܐ ܕܰܓܳܠ̈ܳܬ݂ܳܐ: ܢܒܺܝܰܘ̈ܳܬ݂ܳܐ ܕܢܶܟ݂ܠܳܐ ܕܠܶܒܗܽܘܢ.
Jer 23:27 ܕܡܶܬܚܰܫܒܺܝܢ ܠܡܰܛܥܳܝܽܘ ܒܫܶܡܝ ܠܥܰܡܝ: ܒܚܶܠܡܰܝ̈ܗܽܘܢ ܕܡܶܫܬܰܥܶܝܢ ܓܒܰܪ ܠܚܰܒܪܶܗ: ܐܰܝܟ݂ ܕܰܛܥܰܘ ܐܰܒܳܗܰܝ̈ܗܽܘܢ ܫܶܡܝ ܘܰܦܠܰܚܘ ܠܒܰܥܠܳܐ.
Jer 23:28 ܢܒܺܝܳܐ ܕܚܳܙܶܐ ܚܶܠܡܳܐ ܢܶܫܬܰܥܶܐ ܚܶܠܡܳܐ: ܘܰܕ݂ܦܶܬܓ݂ܳܡܰܝ̈ ܥܰܡܶܗ ܢܡܰܠܶܠ ܦܶܬܓ݂ܳܡܰܝ̈ ܒܩܽܘܫܬܳܐ: ܠܡܳܢܳܐ ܚܳܠܛܺܝܢ ܐܢ̱ܬܽܘܢ ܬܶܒܢܳܐ ܒܰܥܒܽܘܪܳܐ ܐܳܡܰܪ ܡܳܪܝܳܐ.
Jer 23:29 ܗܳܐ ܦܶܬܓ݂ܳܡܰܝ̈ ܐܰܝܟ݂ ܢܽܘܪܳܐ ܢܳܦܩܺܝܢ ܐܳܡܰܪ ܡܳܪܝܳܐ: ܘܰܐܝܟ ܦܰܪܙܠܳܐ ܕܓܳܙܰܪ ܟܺܐܦܳܐ.
Jer 23:30 ܡܶܛܽܠ ܗܳܢܳܐ ܗܳܐ ܐܶܢܳܐ ܥܰܠ ܢܒܺܝ̈ܶܐ ܐܳܡܰܪ ܡܳܪܝܳܐ: ܕܰܡܓܰܢܒܺܝܢ ܦܶܬܓ݂ܳܡܰܝ̈ ܐ̱ܢܳܫ ܡܶܢ ܚܰܒܪܶܗ.
Jer 23:31 ܗܳܐ ܐܶܢܳܐ ܥܰܠ ܢܒܺܝ̈ܶܐ ܐܳܡܰܪ ܡܳܪܝܳܐ: ܕܰܡܗܰܦܟ݂ܺܝܢ ܠܶܫܳܢܰܝ̈ܗܽܘܢ ܘܳܐܡܪܺܝܢ ܡܳܪܝܳܐ ܐܶܡܰܪ ܗܳܟܰܢܳܐ.
Jer 23:32 ܗܳܐ ܐܶܢܳܐ ܥܰܠ ܢܒܺܝ̈ܶܐ ܕܚܳܙܶܝܢ ܚܶܠ̈ܡܶܐ ܕܰܓ̈ܳܠܶܐ ܐܳܡܰܪ ܡܳܪܝܳܐ: ܘܡܶܫܬܰܥܶܝܢ ܠܗܽܘܢ: ܘܡܰܛܥܶܝܢ ܠܥܰܡܝ ܒܕܰܓܳܠܽܘܬܗܽܘܢ ܘܰܒܦܰܚܙܽܘܬܗܽܘܢ: ܘܶܐ̱ܢܳܐ ܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܫܰܕܪܶܬ݂ ܐܶܢܽܘܢ: ܘܡܶܕܶܡ ܠܳܐ ܡܰܘܬܪܺܝܢ ܠܥܰܡܳܐ ܗܳܢܳܐ.
Jer 23:33 ܘܟܰܕ݂ ܢܫܰܐܠܳܟ݂ ܥܰܡܳܐ ܗܳܢܳܐ: ܐܰܘ ܢܒܺܝܳܐ: ܐܰܘ ܟܳܗܢܳܐ: ܘܢܺܐܡܰܪ ܠܳܟ݂ ܡܳܢܰܘ ܦܶܬܓ݂ܳܡܶܗ ܕܡܳܪܝܳܐ: ܐܶܡܰܪ ܠܗܽܘܢ ܐܰܢ̱ܬ: ܗܳܢܰܘ ܦܶܬܓ݂ܳܡܶܗ ܕܡܳܪܝܳܐ: ܕܶܐܥܩܽܘܪܟܽܘܢ ܐܳܡܰܪ ܡܳܪܝܳܐ.
Jer 23:34 ܘܰܢܒܺܝܳܐ: ܐܰܘ ܟܳܗܢܳܐ: ܐܰܘ ܥܰܡܳܐ: ܕܢܺܐܡܰܪ ܦܶܬܓ݂ܳܡܶܗ ܕܡܳܪܝܳܐ: ܐܶܦܩܽܘܕ݂ ܥܰܠ ܓܰܒܪܳܐ ܗܰܘ ܘܥܰܠ ܒܰܝܬܶܗ.
Jer 23:35 ܗܳܟܰܢܳܐ ܬܺܐܡܪܽܘܢ ܓܒܰܪ ܠܚܰܒܪܶܗ ܘܰܓܒܰܪ ܠܰܐܚܽܘܗܝ: ܡܳܢܳܐ ܥ̣ܢܳܐ ܡܳܪܝܳܐ ܘܡܳܢܳܐ ܡܰܠܶܠ ܡܳܪܝܳܐ.
Jer 23:36 ܘܦܶܬܓ݂ܳܡܶܗ ܕܡܳܪܝܳܐ ܠܳܐ ܬܶܬܕܰܟܪܽܘܢ ܬܽܘܒ: ܡܶܛܽܠ ܕܦܶܬܓ݂ܳܡܳܐ ܢܶܗܘܶܐ ܠܓܰܒܪܳܐ ܢܒܺܝܽܘܬܶܗ: ܘܗܳܦܟܺܝܢ ܐܰܢ̱ܬܽܘܢ ܦܶܬܓ݂ܳܡܰܘ̈ܗܝ ܕܰܐ‌ܠܳܗܳܐ ܚܰܝܳܐ ܡܳܪܝܳܐ ܚܰܝܠܬ݂ܳܢܳܐ ܐܰܠܳܗܰܢ.
Jer 23:37 ܗܳܟܰܢܳܐ ܬܺܐܡܪܽܘܢ ܠܓܰܒܪܳܐ: ܡܳܢܳܐ ܥܢܳܟ݂ ܡܳܪܝܳܐ ܘܡܳܢܳܐ ܡܰܠܶܠ ܡܳܪܝܳܐ.
Jer 23:38 ܘܶܐܢ ܦܶܬܓ݂ܳܡܶܗ ܕܡܳܪܝܳܐ ܬܺܐܡܪܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܕܶܐܡܰܪܬܽܘܢ ܦܶܬܓ݂ܳܡܳܐ ܗܳܢܳܐ: ܘܫܶܠܚܶ݀ܬ݂ ܠܟܽܘܢ ܕܠܳܐ ܬܺܐܡܪܽܘܢ.
Jer 23:39 ܡܶܛܽܠ ܗܳܢܳܐ ܐܶܫܩܽܘܠܟܽܘܢ ܡܶܫܩܰܠ ܘܶܐܫܕܶܝܟܽܘܢ: ܘܠܰܩܪܺܝܬ݂ܳܐ ܕܝܶܗ̱ܒܶ݀ܬ݂ ܠܟܽܘܢ ܘܠܰܐܒܳܗܰܝ̈ܟܽܘܢ ܡܶܢ ܩܕ݂ܳܡ ܐܰܦܰܝ̈.
Jer 23:40 ܘܶܐܬܶܠ ܥܠܰܝܟܽܘܢ ܚܶܣܕܳܐ ܕܥܳܠܰܡ: ܘܒܶܗܬܬ݂ܳܐ ܕܰܠܥܳܠܰܡ ܕܠܳܐ ܡܶܬܛܰܥܝܐ. 
Jer 24:1 ܚܰܘܝܰܢܝ ܡܳܪܝܳܐ ܬܰܪܬܶܝܢ ܡܣܰܢ̈ܶܐ ܕܬܺܐܢ̈ܶܐ: ܣܺܝ̈ܡܳܢ ܩܕ݂ܳܡ ܗܰܝܟܠܶܗ ܕܡܳܪܝܳܐ: ܡܶܢ ܒܳܬ݂ܰܪ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܠܝܽܘܟܰܢܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܘܠܽܐܘܡܳܢ̈ܶܐ ܘܰܠܕܰܚ̈ܫܶܐ ܡܶܢ ܐܽܘܪܺܫܠܶܡ: ܘܰܐܘܒܶܠ ܐܶܢܽܘܢ ܠܒܳܒܶܠ.
Jer 24:2 ܡܣܰܢܬ݂ܳܐ ܚܕ݂ܳܐ ܕܬܺܐܢ̈ܶܐ ܕܛܳܒ̈ܳܢ ܛܳܒ: ܐܰܝܟ݂ ܬܺܐܢ̈ܶܐ ܒܰܟܳܖ̈ܳܬ݂ܳܐ. ܘܰܡܣܰܢܬ݂ܳܐ ܐ̱ܚܪܺܬ݂ܳܐ ܕܬܶܐܢ̈ܶܐ: ܕܒܺܝ̈ܫܳܢ ܛܳܒ: ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.
Jer 24:3 ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚ̣ܙܰܝܬ ܐܶܪܰܡܝܳܐ: ܘܶܐܡܪܶܬ݂: ܬܺܐܢ̈ܶܐ ܕܛܳܒ̈ܳܢ: ܛܳܒ̈ܳܢ ܛܳܒ ܘܰܕ݂ܒܺܝ̈ܫܳܢ: ܒܺܝ̈ܫܳܢ ܛܳܒ: ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.
Jer 24:4 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Jer 24:5 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟ݂ ܬܺܐܢ̈ܶܐ ܛܳܒ̈ܳܬ݂ܳܐ ܗܳܠܶܝܢ: ܗܳܟܰܢܳܐ ܐܶܫܬܰܘܕܥܺܝܗ̇ ܠܰܫܒܺܝܬ݂ܳܐ ܕܺܝܗܽܘܕ݂ܳܐ ܕܫܰܕܪܶܬ݂ ܡܶܢ ܐܰܬ݂ܪܳܐ ܗܳܢܳܐ: ܠܰܐܪܥܳܐ ܕܟܰܠܕ݂ܳܝ̈ܶܐ ܠܛܳܒܬܳܐ.
Jer 24:6 ܘܶܐܣܺܝܡ ܥܰܝ̈ܢܰܝ ܥܠܰܝܗܽܘܢ ܠܛܳܒܬܳܐ ܘܠܳܐ ܠܒܺܝܫܬܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ: ܘܶܐܒܢܶܐ ܐܶܢܽܘܢ ܘܠܳܐ ܐܶܣܚܽܘܦ: ܘܶܐܨܽܘܒ ܐܶܢܽܘܢ ܘܠܳܐ ܐܶܥܩܽܘܪ.
Jer 24:7 ܘܶܐܬܶܠ ܠܗܽܘܢ ܠܶܒܳܐ ܕܢܶܕܥܽܘܢܳܢܝ ܕܶܐܢܳܐ ܐ̱ܢܳܐ ܡܳܪܝܳܐ: ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܟܰܕ݂ ܢܬܽܘܒܽܘܢ ܠܘܳܬܝ ܡܶܢ ܟܽܠܶܗ ܠܶܒܗܽܘܢ.
Jer 24:8 ܘܰܐܝܟ ܬܺܐܢ̈ܶܐ ܒܺܝ̈ܫܳܬܳܐ ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ: ܗܳܟܰܢܳܐ ܐܶܡܰܪ ܡܳܪܝܳܐ: ܗܳܟܰܢܳܐ ܐܰܫܠܡܺܝܘܗܝ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܪܰܘܖ̈ܒܳܢܰܘܗܝ: ܘܰܠܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕܶܐ: ܘܰܕ݂ܝܳܬܒܺܝܢ ܒܰܐܪܥܳܐ ܕܡܶܨܪܶܝܢ.
Jer 24:9 ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ: ܘܠܰܢܝܳܕ݂ܳܐ: ܘܰܠܒܺܝܫܬܳܐ: ܒܰܝܢܳܬ ܟܽܠܗܶܝܢ ܡܰܠܟܘ̈ܳܬ݂ܳܐ ܕܰܐܪܥܳܐ: ܠܚܶܣܕܳܐ: ܘܰܠܡܰܬܠܳܐ: ܘܰܠܬ݂ܽܘܢܳܝܳܐ: ܘܰܠܠܰܘܛܬ݂ܳܐ: ܒܟܽܠܗܽܘܢ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ.
Jer 24:10 ܘܶܐܫܰܕܰܪ ܒܳܬ݂ܰܪܗܽܘܢ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ ܡܶܢ ܐܰܪܥܳܐ: ܕܝܶܗܒܶ݀ܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ.
Jer 25:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܥܰܠ ܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܺܝ ܗܺܝ ܫܰܢ̱ܬܳܐ ܩܰܕ݂ܡܳܝܬ݂ܳܐ ܕܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ.
Jer 25:2 ܕܶܐܡܰܪ ܐܶܪܰܡܝܳܐ ܢܒܺܝܳܐ ܥܰܠ ܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܘܥܰܠ ܟܽܠܗܽܘܢ ܥܰܡܽܘܖ̈ܶܝܗ̇ ܕܽܐܘܪܺܫܠܶܡ ܠܡܺܐܡܰܪ.
Jer 25:3 ܡܶܢ ܬܠܳܬܰܥܶܣܖ̈ܶܐ ܫܢܺܝ̈ܢ ܠܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕ݂ܳܐ: ܘܰܥܕ݂ܰܡܳܐ ܠܝܰܘܡܳܐ ܗܳܢܳܐ: ܗܳܐ ܥܶܣܪܺܝܢ ܘܰܬܠܳܬ ܫܢܺܝ̈ܢ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܘܶܐܡܪܶܬ݂ ܠܟܽܘܢ: ܩܰܕܡܶ݀ܬ݂ ܟܽܠܝܽܘܡ ܘܶܐܡܪܶܬ݂ ܘܠܳܐ ܫܡܰܥܬܽܘܢ.
Jer 25:4 ܘܫܰܕܰܪ ܡܳܪܝܳܐ ܠܘܳܬ݂ܟܽܘܢ ܟܽܠܗܽܘܢ ܥܰܒܕܰܘ̈ܗܝ ܢܒܺܝ̈ܳܐ: ܘܠܳܐ ܐܰܪܟܶܢܬܽܘܢ ܐܶܕ݂ܢܟܽܘܢ ܠܡܫܡܰܥ.
Jer 25:5 ܘܰܠܡܺܐܡܰܪ ܬܽܘܒܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܡܶܢ ܒܺܝܫܽܘܬ݂ ܥܒܳܕܰܝ̈ܟܽܘܢ: ܘܬܶܒܘ ܒܰܐܪܥܳܐ ܕܝܰܗܒ ܡܳܪܝܳܐ ܠܟܽܘܢ ܘܠܰܐܒܳܗܰܝ̈ܟܽܘܢ: ܡܶܢ ܥܳܠܰܡ ܘܰܥܕ݂ܰܡܳܐ ܠܥܳܠܰܡ.
Jer 25:6 ܘܠܳܐ ܬܺܐܙܽܠܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܠܡܶܦܠܰܚ ܐܶܢܽܘܢ ܘܰܠܡܶܣܓܰܕܪ ܠܗܽܘܢ: ܘܠܳܐ ܬܰܪܓܙܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ: ܕܠܳܐ ܐܰܒܐܶܫ ܠܟܽܘܢ.
Jer 25:7 ܘܠܳܐ ܫܡܰܥܬܽܘܢܳܢܝ ܐܳܡܰܪ ܡܳܪܝܳܐ: ܘܰܐܪܓܶܙܬܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ ܕܢܶܒܐܶܫ ܠܟܽܘܢ.
Jer 25:8 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܥܰܠ ܕܠܳܐ ܫܡܰܥܬܽܘܢ ܦܶܬܓ݂ܳܡܰܝ̈.
Jer 25:9 ܗܳܐ ܡܫܰܕܰܪ ܐ̱ܢܳܐ ܘܕܳܒܰܪ ܐ̱ܢܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܡܰܠ̈ܟܘܳܬ݂ܳܐ ܕܓܰܪܒܝܳܐ ܐܳܡܰܪ ܡܳܪܝܳܐ: ܘܰܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ: ܘܰܐܝܬܶܐ ܐܶܢܽܘܢ ܥܰܠ ܐܰܪܥܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܘܥܰܠ ܟܽܠܗܽܘܢ ܥܰܡ̈ܡܶܐ ܗܳܠܶܝܢ ܕܒܰܚܕ݂ܳܖ̈ܶܝܗ̇: ܘܶܐܚܪܽܘܒ ܐܶܢܽܘܢ: ܘܶܐܥܒܶܕ ܐܶܢܽܘܢ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ: ܘܰܠܚܽܘܪܒܳܐ ܠܥܳܠܰܡ.
Jer 25:10 ܘܰܐܘܒܶܕ݂ ܡܶܢܗܽܘܢ ܩܳܠܳܐ ܕܰܕ݂ܝܳܨܳܐ: ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ ܘܩܳܠܳܐ ܕܟܰܠܬ݂ܳܐ: ܩܳܠܳܐ ܕܪܰܚܝܳܐ: ܘܢܽܘܗܪܳܐ ܕܰܫܪܳܓ݂ܳܐ.
Jer 25:11 ܘܬܶܗܘܶܐ ܐܰܪܥܳܐ ܗܳܕܶܐ ܟܽܠܗ̇ ܠܚܽܘܪܒܳܐ ܘܰܠܬܶܡܗܳܐ: ܘܢܶܦܠܚܽܘܢ ܥܰܡ̈ܡܶܐ ܗܳܠܶܝܢ ܠܡܰܠܟܳܐ ܕܒܳܒܶܠ ܫܰܒܥܺܝܢ ܫܢܺܝ̈ܢ.
Jer 25:12 ܘܡܳܐ ܕܰܫܠܶܡ̈ܝ ܫܰܒܥܺܝܢ ܫܢܺܝ̈ܢ: ܐܶܦܩܽܘܕ݂ ܥܰܠ ܡܰܠܟܳܐ ܕܒܳܒܶܠ ܘܥܰܠ ܥܰܡܶܗ ܚܰܘ̈ܒܰܝܗܽܘܢ ܐܳܡܰܪ ܡܳܪܝܳܐ: ܘܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܘܶܐܥܒܕ݂ܺܝܗ̇ ܠܬܶܡܗܳܐ ܠܥܳܠܰܡ.
Jer 25:13 ܘܰܐܝܬܶܐ ܥܰܠ ܐܰܪܥܳܐ ܗܳܝ: ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ݂ ܥܠܶܝܗ̇: ܟܽܠ ܡܶܕܶܡ ܕܰܟ݂ܬܺܝܒ ܒܣܶܦܪܳܐ ܗܳܢܳܐ: ܕܶܐܬܢܰܒܺܝ ܐܶܪܰܡܝܳܐ ܥܰܠ ܟܽܠܗܽܘܢ ܥܰܡ̈ܡܶܐ.
Jer 25:14 ܡܶܛܽܠ ܕܫܰܥܒܶܕ݂ܘ ܐܶܢܽܘܢ ܐܳܦ ܠܗܽܘܢ: ܥܰܡ̈ܡܶܐ ܣܰܓܺܝ̈ܐܶܐ: ܘܡܰܠ̈ܟܶܐ ܪܰܘܖ̈ܒܶܐ: ܘܶܐܦܪܽܘܥ ܐܶܢܽܘܢ ܐܰܝܟ݂ ܦܶܥܠܗܽܘܢ: ܘܰܐܝܟ ܥܒܳܕ݂ܳܐ ܕܺܐܝܕܰܝ̈ܗܽܘܢ.
Jer 25:15 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܣܰܒ ܟܳܣܳܐ ܕܚܰܡܪܳܐ ܕܚܶܡܬ݂ܳܐ ܗܳܕܶܐ ܡܶܢ ܐܺܝܕܝ: ܘܰܐܫܩܳܝܗܝ ܠܟܽܠܗܽܘܢ ܥܰܡ̈ܡܶܐ ܐܰܝܠܶܝܢ ܕܰܡܫܰܕܰܪ ܐ̱ܢܳܐ ܠܳܟ݂ ܥܠܰܝܗܽܘܢ.
Jer 25:16 ܘܢܶܫܬܽܘܢ ܘܢܶܬܘܪܽܘܢ: ܘܢܶܬܛܰܪܦܽܘܢ: ܡܶܢ ܩܕ݂ܳܡ ܚܰܪܒܳܐ ܕܰܡܫܰܕܰܪ ܐ̱ܢܳܐ ܒܰܝܢܳܬ݂ܗܽܘܢ.
Jer 25:17 ܘܢܶܣܒܶ݀ܬ݂ ܟܳܣܳܐ ܡܶܢ ܐܺܝܕ݂ܶܗ ܕܡܳܪܝܳܐ: ܘܰܐܫܩܺܝ݀ܬ݂ ܠܟܽܠܗܽܘܢ ܥܰܡ̈ܡܶܐ ܕܫܰܕܪܰܢܝ ܡܳܪܝܳܐ ܥܠܰܝܗܽܘܢ.
Jer 25:18 ܠܽܐܘܪܺܫܠܶܡ ܘܰܠܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܠܡܰܠܟܶܝ̈ܗ̇ ܘܰܠܪܰܘܪܒܳܢܶܝܗ̇: ܠܡܶܥܒܰܕ݂ ܐܶܢܽܘܢ ܠܚܽܘܪܒܳܐ ܘܰܠܬܶܡܗܳܐ: ܘܰܠܡܰܫܪܽܘܩܺܝܬ݂ܳܐ ܥܕ݂ܰܡܳܐ ܠܝܰܘܡܳܢܳܐ.
Jer 25:19 ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ ܘܰܠܟܽܠܗܽܘܢ ܥܰܒܕܰܘ̈ܗܝ: ܘܰܠܪܰܘܖ̈ܒܳܢܰܘܗܝ ܘܰܠܟܽܠܶܗ ܥܰܡܶܗ.
Jer 25:20 ܘܰܠܟܽܠܗܽܘܢ ܬܚܽܘܡܰܘ̈ܗܝ: ܘܠܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܥܽܘܨ: ܘܰܠܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܰܦܶܠܫܬܳܝ̈ܶܐ: ܘܠܰܐܫܩܳܠܽܘܢ ܘܰܠܥܳܐܙܳܐ: ܘܰܠܥܶܩܪܽܘܢ ܘܰܠܫܰܪܟܳܐ ܕܰܐܫܕܽܘܕ݂.
Jer 25:21 ܘܠܰܐܕ݂ܽܘܡ ܘܰܠܡܽܘܐܳܒ ܘܠܰܒܢܰܝ̈ ܥܰܡܽܘܢ.
Jer 25:22 ܘܰܠܟܽܠܗܽܘܢ ܡܰܠ̈ܟܶܐ ܕܨܽܘܪ: ܘܰܠܟܽܠܗܽܘܢ ܡܰܠ̈ܟܶܐ ܕܨܰܝܕܳܢ: ܘܰܠܡܰܠ̈ܟܶܐ ܕܓܳܙܖ̈ܳܬ݂ܳܐ ܕܰܒܥܶܒܪܳܐ ܕܝܰܡܳܐ.
Jer 25:23 ܘܰܠܕ݂ܳܪܳܢ: ܘܰܠܬܰܝܡܢܳܐ: ܘܰܠܒܽܘܙ: ܘܰܠܟܽܠܗܽܘܢ ܩܨܺܝ̈ܨܰܝ ܦܰܐܬ݂ܳܐ.
Jer 25:24 ܘܰܠܟܽܠܗܽܘܢ ܡܰܠ̈ܟܶܐ ܕܰܡܬܰܚܡܺܝܢ ܚܰܕ݂ ܥܰܡ ܚܰܕ݂: ܘܰܠܟܽܠܗܽܘܢ ܡܰܠ̈ܟܶܐ ܕܥܰܖ̈ܰܒܳܝܶܐ ܕܰܫܪܶܝܢ ܒܡܰܕܒܪܳܐ.
Jer 25:25 ܘܰܠܟܽܠܗܽܘܢ ܡܰܠ̈ܟܶܐ ܕܙܰܡܪܳܢ ܘܰܠܟܽܠܗܽܘܢ ܡܰܠ̈ܟܶܐ ܕܥܺܝܠܰܡ: ܘܰܠܟܽܠܗܽܘܢ ܡܰܠ̈ܟܶܐ ܕܡܳܕܰܝ.
Jer 25:26 ܘܠܟܽܠܗܽܘܢ ܡܰܠ̈ܟܶܐ ܕܓܰܪܒܝܳܐ ܕܪܰܚܺܝܩܺܝܢ ܘܰܕ݂ܩܰܪܺܝܒܺܝܢ ܓܒܰܪ ܠܚܰܒܪܶܗ: ܘܰܠܟܽܠܗܶܝܢ ܡܰܠܟܘ̈ܳܬ݂ܳܐ ܕܺܐܝܬ ܥܰܠ ܐܰܦܰܝ̈ ܐܰܪܥܳܐ ܟܽܠܳܗ̇: ܘܡܰܠܟܳܐ ܐܰܪܺܝܫܟ݂ܳܝܳܐ ܢܶܫܬܶܐ ܒܳܬ݂ܰܪܗܽܘܢ.
Jer 25:27 ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܫܬܰܘ ܘܰܪܘܰܘ ܘܶܐܬܛܰܪܰܦܘ ܘܦܶܠܘ ܘܠܳܐ ܬܩܽܘܡܽܘܢ: ܡܶܢ ܩܕ݂ܳܡ ܚܰܪܒܳܐ ܕܰܡܫܰܕܰܪ ܐ̱ܢܳܐ ܒܰܝܢܳܬ݂ܟܽܘܢ.
Jer 25:28 ܘܶܐܠܳܐ ܢܶܨܒܽܘܢ ܠܡܶܣܰܒ ܟܳܣܳܐ ܡܶܢ ܐܺܝܕܳܟ݂ ܠܡܶܫܬ݂ܳܐ: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܫܬ݂ܳܐ ܬܶܫܬܽܘܢ.
Jer 25:29 ܡܶܛܽܠ ܕܗܳܐ ܩܪܺܝܬ݂ܳܐ ܕܶܐܬܩܪܺܝ ܫܶܡܝ ܥܠܶܝܗ̇: ܡܶܢܗ̇ ܡܫܰܪܶܐ ܐ̱ܢܳܐ ܠܡܰܒܐܳܫܽܘ ܠܳܗ̇: ܘܰܐܢ̱ܬܽܘܢ ܡܶܙܟܳܐ ܬܶܙܟܽܘܢ: ܠܳܐ ܬܶܙܟܽܘܢ: ܡܶܛܽܠ ܕܚܰܪܒܳܐ ܩܳܪܶܐ ܐ̱ܢܳܐ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Jer 25:30 ܘܰܐܢ̱ܬ ܬܶܬܢܰܒܶܐ ܥܠܰܝܗܽܘܢ ܟܽܠܗܽܘܢ ܦܶܬܓ݂̈ܳܡܶܐ ܗܳܠܶܝܢ: ܘܬܺܐܡܰܪ ܠܗܽܘܢ: ܡܳܪܝܳܐ ܡܶܢ ܪܰܘܡܳܐ ܢܶܢܗܰܡ: ܘܡܶܢ ܡܰܥܡܪܳܐ ܕܩܽܘܕ݂ܫܶܗ ܢܶܬܶܠ ܩܳܠܶܗ: ܡܶܢܗܰܡ ܢܶܢܗܰܡ ܥܰܠ ܕܰܝܪܶܗ: ܝܳܗܳܝ ܝܳܗܳܝ ܐܰܝܟ݂ ܥܳܨܽܘܪܳܐ ܢܶܥܢܶܐ: ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.
Jer 25:31 ܡ̣ܛܳܐ ܪܓܽܘܫܝܳܐ ܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܡܶܛܽܠ ܕܕܺܝܢܳܐ ܠܡܳܪܝܳܐ ܥܰܡ ܥܰܡ̈ܡܶܐ: ܘܕܳܐܶܢ ܗ̱ܘ ܠܟܽܠ ܒܣܰܪ: ܘܖ̈ܰܫܺܝܥܶܐ ܐܰܫܠܶܡ ܐܶܢܽܘܢ ܠܚܰܪܒܳܐ: ܐܳܡܰܪ ܡܳܪܝܳܐ.
Jer 25:32 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܒܺܝܫܬܳܐ ܢܳܦܩܳܐ ܡܶܢ ܥܰܡܳܐ ܠܥܰܡܳܐ: ܘܥܰܠܥܳܠܳܐ ܪܰܒܬ݂ܳܐ ܬܕ݂ܽܘܠ ܡܶܢ ܣܰܘ̈ܦܶܝܗ̇ ܕܰܐܪܥܳܐ.
Jer 25:33 ܘܢܶܗܘܽܘܢ ܩܛܺܝܠܰܘ̈ܗܝ ܕܡܳܪܝܳܐ ܒܝܰܘܡܳܐ ܗܰܘ: ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܠܳܐ ܢܰܝܠܠܽܘܢ ܘܠܳܐ ܢܰܪܩܕܽܘܢ: ܘܠܳܐ ܢܶܒܟܽܘܢ ܥܠܰܝܗܽܘܢ: ܘܠܳܐ ܢܶܬܟܰܢܫܽܘܢ ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ.
Jer 25:34 ܐܰܝܠܶܠܘ ܖ̈ܳܥܰܘܳܬ݂ܳܐ ܘܰܐܙܥܶܩܘ: ܘܶܐܬܦܰܠܦܰܠܘ ܥܰܫܺܝܢܰܝ̈ ܥܳܢ̈ܳܐ: ܕܰܡܠܰܘ ܝܰܘ̈ܡܳܬܟܽܘܢ ܠܩܶܛܠܳܐ: ܘܬܶܬܒܽܘܢ ܘܬܶܦܠܽܘܢ ܐܰܝܟ݂ ܡܳܐܢܰܝ̈ ܪܶܓܬ݂ܳܐ.
Jer 25:35 ܘܢܺܐܒܰܕ݂ ܒܶܝܬ݂ ܥܪܽܘܩܝܳܐ ܡܶܢ ܖ̈ܳܥܰܘܳܬ݂ܳܐ: ܘܦܽܘܠܳܛܳܐ ܡܶܢ ܕܶܟ݂ܖ̈ܶܐ ܕܥܳܢ̈ܳܐ.
Jer 25:36 ܩܳܠ ܙܥܳܩܬ݂ܳܐ ܕܖ̈ܳܥܰܘܳܬ݂ܳܐ: ܘܺܝܠܶܠܬܳܐ ܕܕܶܟ݂ܖ̈ܶܐ ܕܥܳܢ̈ܳܐ ܕܒܰܙ ܡܳܪܝܳܐ ܡܰܖ̈ܥܝܳܬܗܽܘܢ.
Jer 25:37 ܘܢܶܬܬܰܒܖ̈ܳܢ ܕܰܝܖ̈ܶܐ ܕܰܫܠܳܡܳܐ: ܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.
Jer 25:38 ܡܶܛܽܠ ܕܰܫ̣ܒܰܩܘ ܕܰܝܪܶܗ: ܐܰܝܟ݂ ܐܰܪܝܳܐ ܕܫܳܒܶܩ ܡܰܪܒܽܘܥܺܝܬܶܗ: ܡܶܛܽܠ ܕܰܗܘܳܬ݂ ܐܰܪܥܗܽܘܢ ܠܚܽܘܪܒܳܐ ܡܶܢ ܩܕ݂ܳܡ ܪܽܘܓ݂ܙܶܗ ܕܡܳܪܝܳܐ: ܘܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ.
Jer 26:1 ܒܪܺܝܫ ܡܰܠܟܽܘܬܶܗ ܕܝܽܘܝܰܩܺܝܪ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.
Jer 26:2 ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡ ܒܕ݂ܳܪܬ݂ܳܐ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܠܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܕܳܐܬܶܝܢ ܠܡܶܣܓܰܕ݂ ܒܒܰܝܬܶܗ ܕܡܳܪܝܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܦܰܩܶܕܬܳܟ݂ ܠܡܺܐܡܰܪ ܠܗܽܘܢ: ܠܳܐ ܬܒܰܨܰܪ ܐܳܦܠܳܐ ܚܕ݂ܳܐ ܡܶܠܳܐ.
Jer 26:3 ܛܳܟ݂ ܢܶܫܡܥܽܘܢ ܘܰܢܬܽܘܒܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܶܐܫܠܶܐ ܡܶܢ ܒܺܝܫܬܳܐ ܕܶܐܬܚܰܫܒܶ݀ܬ݂ ܠܡܶܥܒܰܕ݂ ܠܗܽܘܢ: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܗܽܘܢ.
Jer 26:4 ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܠܳܐ ܬܶܫܡܥܽܘܢܳܢܝ ܘܰܬܗܰܠܟܽܘܢ ܒܢܳܡܽܘܣܝ ܕܝܶܗܒܶ݀ܬ݂ ܩܕ݂ܳܡܝܟܽܘܢ.
Jer 26:5 ܘܬܶܫܡܥܽܘܢ ܠܦܶܬܓ݂ܳܡ̈ܶܐ ܕܥܰܒ̈ܕܰܝ ܢܒܺܝ̈ܶܐ ܕܶܐܢܳܐ ܡܫܰܕܰܪ ܠܘܳܬ݂ܟܽܘܢ: ܩܰܕܡܶ݀ܬ݂ ܟܽܠܝܽܘܡ ܘܫܰܕܪܶܬ݂ ܘܠܳܐ ܫܡܰܥܬܽܘܢ.
Jer 26:6 ܐܶܥܒܕ݂ܺܝܘܗܝ ܠܒܰܝܬܳܐ ܗܳܢܳܐ ܐܰܝܟ݂ ܫܺܝܠܽܘ: ܘܠܰܩܪܺܝܬ݂ܳܐ ܗܳܕܶܐ ܐܶܬܶܠ ܠܠܰܘܛܬ݂ܳܐ ܠܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Jer 26:7 ܘܰܫܡܰܥܘ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܘܟܽܠܶܗ ܥܰܡܳܐ: ܠܶܐܪܰܡܝܳܐ ܢܒܺܝܳܐ ܟܰܕ݂ ܡܡܰܠܶܠ ܦܶܬܓ݂ܳܡ̈ܶܐ ܗܳܠܶܝܢ ܒܒܰܝܬܶܗ ܕܡܳܪܝܳܐ.
Jer 26:8 ܘܟܰܕ݂ ܫܰܠܶܡ ܐܶܪܰܡܝܳܐ ܠܡܺܐܡܰܪ ܟܽܠܡܶܕܶܡ ܕܦܰܩܕܶܗ ܡܳܪܝܳܐ ܠܡܺܐܡܰܪ ܠܟܽܠܶܗ ܥܰܡܳܐ: ܐܰܚܕܽܘܗܝ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܘܟܽܠܶܗ ܥܰܡܳܐ: ܘܶܐܡܰܪܘ.
Jer 26:9 ܢܶܬܩܛܶܠ ܕܶܐܬܢܰܒܺܝ ܒܰܫܡܶܗ ܕܡܳܪܝܳܐ: ܘܶܐܡܰܪ: ܕܰܐܝܟ݂ ܫܺܝܠܽܘ ܢܶܗܘܶܐ ܒܰܝܬܳܐ ܗܳܢܳܐ: ܘܰܩܪܺܝܬ݂ܳܐ ܗܳܕܶܐ ܬܶܚܪܰܒ ܡܶܢ ܒܠܰܝ ܕܝܳܬܶܒ: ܘܶܐܬܟܰܢܰܫܘ ܟܽܠܶܗ ܥܰܡܳܐ ܥܰܠ ܐܶܪܰܡܝܳܐ ܒܒܰܝܬܶܗ ܕܡܳܪܝܳܐ.
Jer 26:10 ܘܰܫܡܰܥܘ ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܦܶܬܓ݂ܳܡ̈ܶܐ ܗܳܠܶܝܢ ܘܰܣܠܶܩܘ ܡܶܢ ܒܶܝܬ݂ ܡܰܠܟܳܐ ܠܒܰܝܬܶܗ ܕܡܳܪܝܳܐ: ܘܺܝܬܶܒܘ ܒܡܰܥܠܳܢܳܐ ܕܬܰܪܥܳܐ ܚܰܕ݂ܬ݂ܳܐ ܕܒܰܝܬܶܗ ܕܡܳܪܝܳܐ.
Jer 26:11 ܘܶܐܡܰܪܘ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܠܪܰܘܖ̈ܒܳܢܶܐ: ܘܰܠܟܽܠܶܗ ܥܰܡܳܐ ܠܡܺܐܡܰܪ: ܕܺܝܢܳܐ ܕܡܰܘܬܳܐ ܚܰܝܳܒ ܓܰܒܪܳܐ ܗܳܢܳܐ: ܕܶܐܬܢܰܒܺܝ ܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܐܰܝܟ݂ ܡܶܕܶܡ ܕܰܫܡܰܥܬܽܘܢ ܒܶܐܕ݂ܢܰܝ̈ܟܽܘܢ.
Jer 26:12 ܘܶܐܡܰܪ ܐܶܪܰܡܝܳܐ ܠܟܽܠܗܽܘܢ ܪܰܘܖ̈ܒܳܢܶܐ ܘܰܠܟܽܠܶܗ ܥܰܡܳܐ: ܡܳܪܝܰܐ ܗ̱ܘ ܫܰܕܪܰܢܝ ܠܡܶܬܢܰܒܳܝܽܘ ܥܰܠ ܒܰܝܬܳܐ ܗܳܢܳܐ ܘܥܰܠ ܩܪܺܝܬ݂ܳܐ ܗܳܕܶܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܰܫܡܰܥܬܽܘܢ.
Jer 26:13 ܘܗܳܫܳܐ ܐܰܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܰܫܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ: ܘܢܶܬܬܢܺܝܚ ܡܳܪܝܳܐ ܡܶܢ ܒܺܝܫܬܳܐ ܕܺܐܡܰܪ ܥܠܰܝܟܽܘܢ.
Jer 26:14 ܘܶܐ̱ܢܳܐ ܗܳܐ ܒܺܐܝܕܰܝ̈ܟܽܘܢ ܐ̱ܢܳܐ: ܥܒܶܕܘ ܠܺܝ ܐܰܝܟ݂ ܕܛܳܒ ܘܰܐܝܟ ܕܫܰܦܺܝܪ ܒܥܰܝ̈ܢܰܝܟܽܘܢ.
Jer 26:15 ܒܪܰܡ ܡܶܕܰܥ ܬܶܕܥܽܘܢ: ܕܶܐܢ ܩܳܛܠܺܝܢ ܐܢ̱ܬܽܘܢ ܠܺܝ: ܕܡܳܐ ܗ̱ܘ ܙܰܟܳܝܳܐ ܚܳܫܒܺܝܢ ܐ̱ܢܬܽܘܢ ܥܠܰܝܟܽܘܢ ܘܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܡܶܛܽܠ ܕܰܒܩܽܘܫܬܰܐ ܗ̱ܘ ܫܰܕܪܰܢܝ ܡܳܪܝܳܐ ܥܠܰܝܟܽܘܢ: ܕܺܐܡܰܪ ܒܶܐܕܢܰܝ̈ܟܽܘܢ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.
Jer 26:16 ܘܶܐܡܰܪܘ ܪܰܘܖ̈ܒܳܢܶܐ ܘܟܽܠܶܗ ܥܰܡܳܐ ܠܟܳܗ̈ܢܶܐ ܘܠܰܢܒܺܝ̈ܶܐ ܕܰܓ̈ܳܠܶܐ: ܠܳܐ ܚܰܝܳܒ ܓܰܒܪܳܐ ܗܳܢܳܐ ܡܰܘܬܳܐ: ܡܶܛܽܠ ܕܒܰܫܡܶܗ ܗ̱ܘ ܕܡܳܪܝܳܐ ܐܰܠܳܗܰܢ ܐܶܡܰܪ ܠܰܢ.
Jer 26:17 ܘܩܳܡܘ ܓܰܒܖ̈ܶܐ ܡܶܢ ܣܳܒ̈ܶܐ ܕܰܐܪܥܳܐ: ܘܶܐܡܰܪܘ ܠܟܽܠܶܗ ܟܶܢܫܳܐ ܕܥܰܡܳܐ.
Jer 26:18 ܡܺܝܟ݂ܳܐ ܡܶܐܪܫܳܝܳܐ ܐܶܬ݂ܢܰܒܺܝ ܗ̱ܘܳܐ ܒܝܰܘܡܰܘ̈ܗܝ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܶܐܡܰܪ ܠܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܨܶܗܝܽܘܢ ܚܰܩܠܳܐ ܬܶܬܒܰܪ: ܐܘܪܺܫܠܶܡ ܚܰܪܒܬ݂ܳܐ ܬܶܗܘܶܐ: ܘܛܽܘܪ ܒܰܝܬܳܐ ܠܒܶܝܬ݂ ܥܳܒܳܐ.
Jer 26:19 ܕܰܠܡܳܐ ܡܶܩܛܰܠ ܩܰܛܠܶܗ ܗ̱ܘܳܐ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܟܽܠܶܗ ܝܺܗܽܘܕܳܐ: ܐܶܠܳܐ ܕܚܶܠܘ ܡܶܢ ܡܳܪܝܳܐ: ܘܨܰܠܺܝܘ ܩܕ݂ܳܡܰܘܗܝ: ܘܶܐܬܬܢܺܝܚ ܡܳܪܝܳܐ ܡܶܢ ܒܺܝܫܬܳܐ ܕܶܐܡܰܪ ܥܠܰܝܗܽܘܢ: ܘܰܚܢܰܢ ܕܶܝܢ ܒܳܥܶܝܢܰܢ ܠܡܶܥܒܰܕ݂ ܒܺܝܫܬܳܐ ܪܰܒܬ݂ܳܐ ܥܰܠ ܢܰܦ̈ܫܳܬܰܢ.
Jer 26:20 ܘܳܐܦ ܓܰܒܪܳܐ ܐܺܝܬ݂ ܗ̱ܘܳܐ ܕܡܶܬܢܰܒܶܐ ܒܰܫܡܶܗ ܕܡܳܪܝܳܐ: ܐܽܘܪܺܝܳܐ ܒܰܪ ܫܡܰܥܝܳܐ ܡܶܢ ܩܽܘܪܝܰܬ ܢܰܥܪܺܝܢ: ܘܶܐܬܢܰܒܺܝ ܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܐܰܪܥܳܐ ܗܳܕܶܐ: ܐܰܝܟ݂ ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ.
Jer 26:21 ܘܰܫ̣ܡܰܥ ܡܰܠܟܳܐ ܝܽܘܝܰܩܺܝܡ ܘܟܽܠܗܽܘܢ ܥܰܒܕܰܘ̈ܗܝ ܘܟܽܠܗܽܘܢ ܪܰܘܖ̈ܒܳܢܘܗܝ ܦܶܬܓ݂ܳܡܰܘ̈ܗܝ: ܘܰܒ̣ܥܳܐ ܡܰܠܟܳܐ ܠܡܶܩܛܠܶܗ: ܘܰܫ̣ܡܰܥ ܐܽܘܪܺܝܳܐ ܘܰܕ݂ܚܶܠ̣: ܘܰܥܪܰܩ ܘܶܐܙܰܠ ܠܡܶܨܪܶܝܢ.
Jer 26:22 ܘܫܰܕܰܪ ܡܰܠܟܳܐ ܝܽܘܝܰܩܺܝܡ ܠܐ̱ܢܳܫܐ ܡܶܨܖ̈ܳܝܶܐ: ܠܶܐܠܳܝܬܰܢ ܒܰܪ ܥܒܰܟܽܘܪ ܘܐ̱ܢܳܫ̈ܳܐ ܥܰܡܶܗ ܠܡܶܨܪܶܝܢ.
Jer 26:23 ܘܰܐܦܩܽܘܗܝ ܠܽܐܘܪܺܝܳܐ ܡܶܢ ܡܶܨܪܶܝܢ: ܘܰܐܝܬܝܽܘܗܝ ܠܘܳܬ݂ ܡܰܠܟܳܐ ܝܽܘܝܰܩܺܝܡ: ܘܩܰܛܠܶܗ ܒܚܰܪܒܳܐ: ܘܰܐܪܡܺܝ ܫܠܰܕܶܗ ܥܰܠ ܩܰܒܖ̈ܶܐ ܕܰܒܢܰܝ̈ ܥܰܡܳܐ.
Jer 26:24 ܒܪܰܡ ܐܺܝܕ݂ܶܗ ܕܰܐܚܺܝܩܰܡ ܒܰܪ ܫܳܦܳܢ ܗܘܳܬ݂ ܥܰܠ ܐܶܪܰܡܝܳܐ: ܕܠܳܐ ܢܰܫܠܡܺܝܘܗܝ ܒܺܐܝܕ݂ܳܐ ܕܥܰܡܳܐ ܠܡܶܩܛܠܶܗ.
Jer 27:1 ܒܪܺܝܫ ܡܰܠܟܽܘܬ݂ܳܐ ܕܨܶܕܰܩܝܳܐ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.
Jer 27:2 ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ: ܥܒܶܕ݂ ܠܳܟ݂ ܢܺܝܪܳܐ ܘܰܚܢܳܩ̈ܶܐ: ܘܰܐܪܡܳܐ ܐܶܢܽܘܢ ܒܨܰܘܪܳܟ݂.
Jer 27:3 ܘܫܰܕܰܪ ܐܶܢܽܘܢ ܠܡܰܠܟܳܐ ܕܰܐܕ݂ܽܘܡ: ܘܰܠܡܰܠܟܳܐ ܕܡܽܘܐܳܒ: ܘܰܠܡܰܠܟܳܐ ܕܰܒܢܰܝ̈ ܥܰܡܽܘܢ: ܘܰܠܡܰܠܟܳܐ ܕܨܽܘܪ: ܘܰܠܡܰܠܟܳܐ ܕܨܰܝܕܳܢ: ܒܺܐܝܕ݂ܳܐ ܕܺܐܝܙ̈ܓܰܕܶܐ ܕܳܐܬܶܝܢ ܠܽܐܘܪܺܫܠܶܡ ܠܘܳܬ݂ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ.
Jer 27:4 ܘܦܰܩܶܕ݂ ܐܶܢܽܘܢ ܕܢܺܐܡܪܽܘܢ ܠܡܳܖ̈ܰܝܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟܰܢܳܐ ܬܺܐܡܪܽܘܢ ܠܡܳܖ̈ܰܝܟܽܘܢ.
Jer 27:5 ܐܶܢܳܐ ܥܶܒܕܶܬ݂ ܐܰܪܥܳܐ ܘܰܒܢܰܝ̈ܢܳܫܳܐ: ܘܰܒܥܺܝܪܳܐ ܕܥܰܠ ܐܰܦܰܝ̈ ܐܰܪܥܳܐ: ܒܚܰܝܠܝ ܪܰܒܳܐ ܘܰܕ݂ܪܳܥܝ ܪܳܡܳܐ: ܘܝܰܗܒܬܳܗ̇ ܠܡܶܢ ܕܰܫܦܰܪ ܒܥܰܝ̈ܢܰܝ.
Jer 27:6 ܘܗܳܫܳܐ ܐܶܢܳܐ ܝܶܗܒܶ݀ܬ݂ ܟܽܠܗܶܝܢ ܐܰܖ̈ܥܳܬ݂ܳܐ ܗܳܠܶܝܢ: ܠܡܶܦܠܰܚ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ ܘܠܡܶܦܠܚܶܗ.
Jer 27:7 ܘܢܶܦܠܚܽܘܢܶܗ ܥܰܡ̈ܡܶܐ ܠܶܗ ܘܠܰܒܪܶܗ ܘܰܠܒܰܪ ܒܪܶܗ: ܥܕ݂ܰܡܳܐ ܕܢܶܡܛܶܐ ܙܰܒܢܳܐ ܕܰܐܪܥܶܗ ܐܳܦ ܕܺܝܠܶܗ: ܘܢܶܦܠܚܽܘܢܶܗ ܥܰܡ̈ܡܶܐ ܣܰܓܺܝ̈ܐܶܐ ܘܡܰܠ̈ܟܶܐ ܪܰܘܖ̈ܒܶܐ.
Jer 27:8 ܘܥܰܡܳܐ ܘܡܰܠܟܽܘܬ݂ܳܐ ܕܠܳܐ ܢܶܦܠܚܽܘܢܶܗ ܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܡܰܢ ܕܠܳܐ ܢܰܥܶܠ ܨܰܘܪܶܗ ܒܢܺܝܪܶܗ ܕܡܰܠܟܳܐ ܕܒܳܒܶܠ: ܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܐܶܦܩܽܘܕ݂ ܥܰܠ ܥܰܡܳܐ ܗܰܘ ܐܳܡܰܪ ܡܳܪܝܳܐ: ܥܕ݂ܰܡܳܐ ܕܰܐܫܠܶܡ ܐܶܢܽܘܢ ܒܺܐܝܕ݂ܶܗ. 
Jer 27:9 ܘܰܐܢ̱ܬܽܘܢ ܠܳܐ ܬܶܫܡܥܽܘܢ ܠܰܢܒܺܝܰܝ̈ܟܽܘܢ ܕܰܓ̈ܳܠܶܐ: ܘܰܠܩܳܨܽܘܡܰܝ̈ܟܽܘܢ: ܘܰܠܚܳܠܡܰܝ̈ܟܽܘܢ: ܘܰܠܢܳܚܫܰܝ̈ܟܽܘܢ: ܘܰܠܚܰܖ̈ܳܫܰܝܟܽܘܢ: ܕܗܶܢܽܘܢ ܐܳܡܪܺܝܢ ܠܟܽܘܢ ܠܳܐ ܬܶܦܠܚܽܘܢ ܠܡܰܠܟܳܐ ܕܒܳܒܶܠ. 
Jer 27:10 ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ: ܕܶܐܕ݂ܚܽܘܩܟܽܘܢ ܡܶܢ ܐܰܪܥܟܽܘܢ: ܕܶܐܕ݂ܚܽܘܩܟܽܘܢ ܘܬܺܐܒܕܽܘܢ.
Jer 27:11 ܘܥܰܡܳܐ ܕܢܰܥܶܠ ܨܰܘܪܶܗ ܒܢܺܝܪܳܐ ܕܡܰܠܟܳܐ ܕܒܳܒܶܠ: ܘܢܶܦܠܚܺܝܘܗܝ: ܢܶܫܒܩܺܝܘܗܝ ܒܰܐܪܥܶܗ ܐܳܡܰܪ ܡܳܪܝܳܐ: ܘܢܶܦܠܚܺܝܗ̇: ܘܢܶܬܶܒ ܒܳܗ̇.
Jer 27:12 ܘܰܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܐܶܡܪܶܬ݂ ܐܰܝܟ݂ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ: ܘܶܐܡܪܶܬ݂ ܐܰܥܶܠܘ ܨܰܘܪܟܽܘܢ ܒܢܺܝܪܶܗ ܕܡܰܠܟܳܐ ܕܒܳܒܶܠ: ܘܦܽܘܠܚܽܘܗܝ ܠܶܗ ܘܰܠܥܰܡܶܗ: ܘܰܚܝܰܘ.
Jer 27:13 ܘܠܳܐ ܬܡܽܘܬ݂ܽܘܢ: ܐܰܢ̱ܬ ܘܥܰܡܳܟ݂ ܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ: ܐܰܝܟ݂ ܕܶܐܡܰܪ ܡܳܪܝܳܐ ܥܰܠ ܥܰܡܳܐ ܕܠܳܐ ܢܶܦܠܽܘܚ ܠܡܰܠܟܳܐ ܕܒܳܒܶܠ.
Jer 27:14 ܘܰܐܢ̱ܬܽܘܢ ܠܳܐ ܬܶܫܡܥܽܘܢ ܠܦܶܬܓ݂ܳܡ̈ܶܐ ܕܰܢܒܺܝ̈ܶܐ ܕܰܓ̈ܳܠܶܐ: ܕܳܐܡܪܺܝܢ ܠܟܽܘܢ ܠܳܐ ܬܶܦܠܚܽܘܢ ܠܡܰܠܟܳܐ ܕܒܳܒܶܠ: ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ.
Jer 27:15 ܠܳܐ ܫܰܕܪܶܬ݂ ܐܶܢܽܘܢ ܐܳܡܰܪ ܡܳܪܝܳܐ: ܘܗܶܢܽܘܢ ܡܶܬܢܰܒܶܝܢ ܒܫܶܡܝ ܒܫܽܘܩܪܳܐ: ܕܶܐܕ݂ܚܽܘܩܟܽܘܢ ܘܬܺܐܒܕܽܘܢ ܐܰܢ̱ܬܽܘܢ ܘܰܢܒܺܝ̈ܶܐ ܕܡܶܬܢܰܒܶܝܢ ܠܟܽܘܢ. 
Jer 27:16 ܘܰܠܟܳܗ̈ܢܶܐ ܘܠܟܽܠܶܗ ܥܰܡܳܐ ܗܳܢܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܠܳܐ ܬܶܫܡܥܗܽܘܢ ܠܦܶܬܓ݂ܳܡ̈ܶܐ ܕܰܢܒܺܝܰܝ̈ܟܽܘܢ ܕܡܶܬܢܰܒܶܝܢ ܠܟܽܘܢ: ܘܳܐܡܪܺܝܢ: ܗܳܐ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ ܗܳܦܟܺܝܢ ܡܶܢ ܒܳܒܶܠ ܒܰܥܓܰܠ. ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ.
Jer 27:17 ܠܳܐ ܬܶܫܡܥܽܘܢ ܐܶܢܽܘܢ ܐܳܡܰܪ ܡܳܪܝܳܐ: ܦܠܽܘܚܘ ܠܡܰܠܟܳܐ ܕܒܳܒܶܠ: ܘܰܚܝܰܘ: ܘܠܳܐ ܬܶܗܘܶܐ ܩܪܺܝܬ݂ܳܐ ܗܳܕܶܐ ܚܰܪܒܬܳܐ.
Jer 27:18 ܘܶܐܢ ܢܒܺܝ̈ܶܐ ܐܶܢܽܘܢ ܘܺܐܝܬ݂ ܦܶܬܓ݂ܳܡܶܗ ܕܡܳܪܝܳܐ ܒܗܽܘܢ: ܢܶܒܥܽܘܢ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܕܠܳܐ ܢܺܐܙܽܠܘܢ ܡܳܐܢ̈ܶܐ ܕܶܐܫܬܚܰܪܘ ܒܒܰܝܬܶܗ ܕܡܳܪܝܳܐ: ܘܰܒܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ ܘܒܽܐܘܪܺܫܠܶܡ ܠܒܳܒܶܠ. 
Jer 27:19 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܥܰܡܽܘ̈ܕܶܐ: ܘܥܰܠ ܝܰܡܳܐ: ܘܥܰܠ ܡܰܓܣ̈ܶܐ: ܘܥܰܠ ܫܰܪܟܳܐ ܕܡܳܐܢ̈ܶܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕܶܐ.
Jer 27:20 ܕܠܳܐ ܢ̣ܣܰܒ ܐܶܢܽܘܢ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܟܰܕ݂ ܫ̣ܒܳܐ ܠܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܡܶܢ ܐܽܘܪܺܫܠܶܡ ܠܒܳܒܶܠ: ܘܰܠܟܽܠܗܽܘܢ ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.
Jer 27:21 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܡܳܐܢ̈ܶܐ ܕܶܐܫܬܚܰܪܘ ܒܒܰܝܬܶܗ ܕܡܳܪܝܳܐ: ܘܰܒܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܕܽܐܘܪܺܫܠܶܡ.
Jer 27:22 ܠܒܳܒܶܠ ܢܺܐܙܽܠܘܢ: ܘܬܰܡܳܢ ܢܶܗܘܽܘܢ ܥܕ݂ܰܡܳܐ ܠܝܰܘܡܳܐ ܕܶܐܦܩܽܘܕ݂ ܐܶܢܽܘܢ ܐܳܡܰܪ ܡܳܪܝܳܐ: ܘܰܐܣܶܩ ܐܶܢܽܘܢ ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ.
Jer 28:1 ܘܰܗܘܳܐ ܒܫܰܢ̱ܬܳܐ ܗܳܝ: ܒܪܺܝܫ ܡܰܠܟܽܘܬܶܗ ܕܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܒܝܰܪܚܳܐ ܕܚܰܡܫܳܐ: ܐܶܡܰܪ ܠܺܝ ܚܰܢܰܢܝܳܐ ܒܰܪ ܥܳܙܽܘܪ ܢܒܺܝܳܐ ܕܰܓܳܠܳܐ ܕܡܶܢ ܓܶܒܥܽܘܢ: ܒܒܰܝܬܶܗ ܕܡܳܪܝܳܐ: ܠܥܺܝܢ ܟܳܗ̈ܢܶܐ ܘܰܠܥܺܝܢ ܟܽܠܶܗ ܥܰܡܳܐ.
Jer 28:2 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܬܶܒܪܶܬ݂ ܢܺܝܪܶܗ ܕܡܰܠܟܳܐ ܕܒܳܒܶܠ.
Jer 28:3 ܡܶܟܳܐ ܠܬܰܪܬܶܝܢ ܫܢܺܝ̈ܢ: ܡܰܗܦܶܟ݂ ܐ̱ܢܳܐ ܠܰܐܬ݂ܪܳܐ ܗܳܢܳܐ: ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ: ܕܰܢ̣ܣܰܒ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܡܶܢ ܐܰܬ݂ܪܳܐ ܗܳܢܳܐ: ܘܰܐܘܒܶܠ ܐܶܢܽܘܢ ܠܒܳܒܶܠ.
Jer 28:4 ܥܰܡ ܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܘܰܠܟܽܠܳܗ̇ ܫܒܺܝܬ݂ܳܐ ܕܺܝܗܽܘܕ݂ܳܐ ܕܶܐܙܰܠܘ ܠܒܳܒܶܠ: ܡܰܗܦܶܟ݂ ܐ̱ܢܳܐ ܠܰܐܬ݂ܪܳܐ ܗܳܢܳܐ ܐܳܡܰܪ ܡܳܪܝܳܐ: ܡܶܛܽܠ ܕܬܳܒܰܪ ܐ̱ܢܳܐ ܢܺܝܪܶܗ ܕܡܰܠܟܳܐ ܕܒܳܒܶܠ.
Jer 28:5 ܘܶܐܡܰܪ ܐܶܪܰܡܝܳܐ ܢܒܺܝܳܐ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܠܥܺܝܢ ܟܳܗ̈ܢܶܐ ܘܰܠܥܺܝܢ ܟܽܠܶܗ ܥܰܡܳܐ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ.
Jer 28:6 ܘܶܐܡܰܪ ܐܶܪܰܡܝܳܐ ܐܰܡܺܝܢ: ܗܳܟܰܢܳܐ ܢܶܥܒܶܕ݂ ܡܳܪܝܳܐ܆ ܢܩܺܝܡ ܡܳܪܝܳܐ ܦܶܬܓ݂ܳܡ̈ܶܐ ܕܶܐܬܢܰܒܺܝܬ: ܠܡܰܗܦܳܟ݂ܽܘ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ: ܘܟܽܠܳܗ̇ ܫܒܺܝܬ݂ܳܐ ܡܶܢ ܒܳܒܶܠ ܠܰܐܬ݂ܪܳܐ ܗܳܢܳܐ.
Jer 28:7 ܒܪܰܡ ܫܡܰܥ ܦܶܬܓܳܡܳܐ ܗܳܢܳܐ ܕܳܐܡܰܪ ܐ̱ܢܳܐ ܩܕ݂ܳܡܝܟ: ܘܰܩܕ݂ܳܡ ܟܽܠܶܗ ܥܰܡܳܐ ܗܳܢܳܐ.
Jer 28:8 ܢܒܺܝ̈ܶܐ ܕܰܗܘܰܘ ܩܕ݂ܳܡܝ ܘܰܩܕ݂ܳܡܝܟ ܡܶܢ ܥܳܠܰܡ: ܘܶܐܬܢܰܒܺܝܘ ܥܰܠ ܐܰܖ̈ܥܳܬ݂ܳܐ ܣܰܓܝ̈ܐܳܬ݂ܳܐ ܘܥܰܠ ܡܰܠܟܘ̈ܳܬܳܐ ܪܰܘܖ̈ܒܳܬ݂ܳܐ: ܠܰܩܪܳܒܳܐ ܘܰܠܒܺܝܫܬܳܐ ܘܰܠܡܰܘܬܳܢܳܐ. 
Jer 28:9 ܢܒܺܝܳܐ ܕܡܶܬܢܰܒܶܐ ܫܠܳܡܳܐ: ܡܳܐ ܕܰܗܘܳܐ ܦܶܬܓ݂ܳܡܶܗ ܕܰܢܒܺܝܳܐ: ܐܶܬܺܝܕܰܥ ܢܒܺܝܳܐ ܗܰܘ ܕܫܰܕܪܶܗ ܡܳܪܝܳܐ ܒܩܽܘܫܬܳܐ.
Jer 28:10 ܘܰܢܣܰܒ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܚܢܳܩ̈ܶܐ: ܡܶܢ ܨܰܘܪܶܗ ܕܶܐܪܰܡܝܳܐ ܢܒܺܝܳܐ: ܘܬܰܒܰܪ ܐܶܢܽܘܢ.
Jer 28:11 ܘܶܐܡܰܪ ܚܰܢܰܢܝܳܐ ܠܥܺܝܢ ܟܽܠܶܗ ܥܰܡܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܟܰܢܳܐ ܐܶܬܒܪܺܝܘܗܝ ܠܢܺܝܪܶܗ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܡܶܟܳܐ ܠܬܰܪܬܶܝܢ ܫܢܺܝ̈ܢ ܡܶܢ ܨܰܘܪܳܐ ܕܟܽܠܗܽܘܢ ܥܰܡ̈ܡܶܐ: ܘܶܐܙܰܠ ܐܶܪܰܡܝܳܐ ܢܒܺܝܳܐ ܠܽܐܘܪܚܶܗ.
Jer 28:12 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܡܶܢ ܒܳܬ݂ܰܪ ܕܬܰܒܰܪ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܚܢܳܩ̈ܶܐ ܡܶܢ ܨܰܘܪܶܗ ܕܶܐܪܰܡܝܳܐ ܢܒܺܝܳܐ.
Jer 28:13 ܙܶܠ ܘܶܐܡܰܪ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܚܢܳܩ̈ܶܐ ܕܩܰܝܣܳܐ ܕܬܰܒܰܪܬ: ܥܒܶܕ݂ ܚܠܳܦܝܗܽܘܢ ܢܺܝܪܳܐ ܕܦܰܪܙܠܳܐ.
Jer 28:14 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܢܺܝܪܳܐ ܕܦܰܪܙܠܳܐ ܝܶܗܒܶ݀ܬ݂ ܥܰܠ ܨܰܘܪܳܐ ܕܟܽܠܗܽܘܢ ܥܰܡ̈ܡܶܐ ܗܳܠܶܝܢ: ܠܡܶܦܠܰܚ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܢܶܦܠܚܽܘܢܶܗ. ܘܳܐܦ ܚܰܝܽܘܬ݂ܳܐ ܕܕܰܒܪܳܐ ܝܶܗܒܶ݀ܬ݂ ܠܶܗ ܠܡܶܦܠܚܶܗ.
Jer 28:15 ܘܶܐܡܰܪ ܐܶܪܰܡܝܳܐ ܢܒܺܝܳܐ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܫܡܰܥ ܚܰܢܰܢܝܳܐ: ܫܰܕܪܳܟ݂ ܡܳܪܝܳܐ: ܘܰܐܢ̱ܬ ܐܰܬܟܶܠܬܳܝܗܝ ܠܥܰܡܳܐ ܗܳܢܳܐ ܥܰܠ ܫܽܘܩܪܳܐ. 
Jer 28:16 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܫܳܕܶܐ ܐ̱ܢܳܐ ܠܳܟ݂ ܡܶܢ ܐܰܦܰܝ̈ ܐܰܪܥܳܐ: ܫܰܢ̱ܬܳܐ ܗܳܕܶܐ ܡܳܐܶܬ ܐܰܢ̱ܬ: ܕܥܰܘܠܳܐ ܡܰܠܶܠܬ ܩܕ݂ܳܡ ܡܳܪܝܳܐ.
Jer 28:17 ܘܡܺܝܬ݂ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܒܫܰܢ̱ܬܳܐ ܗܳܝ ܒܝܰܪܚܳܐ ܕܫܰܒܥܳܐ.
Jer 29:1 ܘܗܳܠܶܝܢ ܦܶܬܓ݂ܳܡܰܝ̈ ܐܶܓܰܪܬ݂ܳܐ ܕܫܰܕܰܪ ܐܶܪܰܡܝܳܐ ܢܒܺܝܳܐ ܡܶܢ ܐܽܘܪܺܫܠܶܡ ܠܒܳܒܶܠ: ܠܘܳܬ݂ ܫܰܪܟܳܐ ܕܣܳܒ̈ܶܐ ܕܰܫܒܺܝܬ݂ܳܐ: ܘܰܠܘܳܬ݂ ܟܳܗ̈ܢܶܐ: ܘܰܠܘܳܬ݂ ܢܒܺܝ̈ܶܐ ܕܰܓ̈ܳܠܶܐ: ܘܰܠܘܳܬ݂ ܟܽܠܶܗ ܥܰܡܳܐ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܡܶܢ ܐܽܘܪܺܫܠܶܡ ܠܒܳܒܶܠ.
Jer 29:2 ܡܶܢ ܒܳܬ݂ܰܪ ܕܰܢ̣ܦܰܩ ܝܽܘܟܰܢܝܳܐ ܡܰܠܟܳܐ ܘܡܰܠܟܬ݂ܳܐ: ܘܰܡܗܰܝܡܳܢܳܐ ܘܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ: ܐܘܡܳܢ̈ܶܐ ܘܕܰܚ̈ܫܶܐ ܡܶܢ ܐܽܘܪܺܫܠܶܡ.
Jer 29:3 ܒܝܰܕ݂ ܐܰܠܥܳܣ ܒܰܪ ܫܳܦܳܢ: ܘܰܓܡܳܪܝܳܐ ܒܰܪ ܚܶܠܰܩܝܳܐ: ܕܫܰܕܰܪ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܠܒܳܒܶܠ.
Jer 29:4 ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܠܟܽܠܳܗ̇ ܫܒܺܝܬ݂ܳܐ ܕܶܐܫܬܰܒܝܰܬ݂ ܡܶܢ ܐܽܘܪܺܫܠܶܡ ܠܒܳܒܶܠ.
Jer 29:5 ܒܢܰܘ ܒ̈ܳܬܶܐ ܘܬܶܒܘ: ܘܨܽܘܒܘ ܓܰܢ̈ܶܐ ܘܰܐܟ݂ܽܘܠܘ ܦܺܐܖ̈ܰܝܗܶܝܢ.
Jer 29:6 ܘܣܰܒܘ ܢܶܫ̈ܶܐ ܘܰܐܘܠܶܕ݂ܘ ܒܢܰܝ̈ܳܐ ܘܰܒ̈ܢܳܬ݂ܳܐ: ܣܰܒܘ ܠܰܒܢܰܝ̈ܟܽܘܢ ܢܶܫ̈ܶܐ: ܘܰܒ̈ܢܳܬܟܽܘܢ ܗܰܒܘ ܠܓܰܒܖ̈ܶܐ: ܘܢܰܘܠܕܽܘܢ ܒܢܰܝ̈ܳܐ ܘܰܒ̈ܢܳܬ݂ܳܐ: ܘܰܣܓܰܘ ܬܰܡܳܢ ܘܠܳܐ ܬܶܙܥܪܽܘܢ.
Jer 29:7 ܘܰܫܐܰܠܘ ܒܰܫܠܳܡܶܗ̇ ܕܰܩܪܺܝܬ݂ܳܐ ܕܰܫܒܺܝܬܟܽܘܢ ܬܰܡܳܢ: ܘܨܰܠܰܘ ܥܠܶܝܗ̇ ܩܕ݂ܳܡ ܡܳܪܝܳܐ: ܕܒܰܫܠܳܡܳܗ̇ ܢܶܗܘܶܐ ܠܟܽܘܢ ܫܠܳܡܳܐ.
Jer 29:8 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܳܐ ܢܰܛܥܽܘܢܟܽܘܢ ܢܒܺܝ̈ܶܐ ܕܒܰܝܢܳܬ݂ܟܽܘܢ: ܘܩܳܨܽܘܡܰܝ̈ܟܽܘܢ: ܘܠܳܐ ܬܶܫܡܥܽܘܢ ܠܚܶܠܡܰܝ̈ܟܽܘܢ ܕܰܐܢ̱ܬܽܘܢ ܚܳܠܡܺܝܢ.
Jer 29:9 ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬ݂ܢܰܒܶܝܢ ܠܟܽܘܢ ܒܫܶܡܝ: ܘܶܐ̱ܢܳܐ ܠܳܐ ܫܰܕܪܶܬ݂ ܐܶܢܽܘܢ ܐܳܡܰܪ ܡܳܪܝܳܐ.
Jer 29:10 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܐܶܡܰܬܝ ܕܡܰܠ̈ܝܳܢ ܠܒܳܒܶܠ ܫܰܒܥܺܝܢ ܫܢܺܝ̈ܢ: ܐܶܦܪܽܘܩܟܽܘܢ ܘܰܐܩܺܝܡ ܥܠܰܝܟܽܘܢ ܦܶܬܓ݂ܳܡ̈ܶܐ ܛܳܒ̈ܶܐ: ܠܡܰܗܦܳܟ݂ܽܘܬܟܽܘܢ ܠܰܐܬ݂ܪܳܐ ܗܳܢܳܐ.
Jer 29:11 ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܡܰܚܫܰܒܬ݂ܳܐ ܕܡܶܬ݂ܚܰܫܰܒ ܐ̱ܢܳܐ ܥܠܰܝܟܽܘܢ ܐܳܡܰܪ ܡܳܪܝܳܐ: ܡܰܚܫܰܒܬ݂ܳܐ ܕܰܫܠܳܡܳܐ ܘܠܳܐ ܕܒܺܝܫܬܳܐ: ܠܡܶܬܰܠ ܠܟܽܘܢ ܠܚܰܪܬ݂ܳܐ ܣܰܒܪܳܐ.
Jer 29:12 ܘܬܶܩܪܽܘܢܳܢܝ ܘܰܬܨܰܠܽܘܢ ܩܕ݂ܳܡܝ.
Jer 29:13 ܘܟܰܕ݂ ܬܶܒܥܽܘܢܳܢܝ ܡܶܢ ܟܽܠܶܗ ܠܶܒܟܽܘܢ: ܬܶܫܟܚܽܘܢܳܢܝ ܐܳܡܰܪ ܡܳܪܝܳܐ.
Jer 29:14 ܘܰܐܗܦܶܟ݂ ܫܒܺܝܬܟܽܘܢ: ܘܶܐܟܰܢܶܫܟܽܘܢ ܡܶܢ ܟܽܠܗܽܘܢ ܥܰܡ̈ܡܶܐ: ܘܡܶܢ ܟܽܠ ܐܰܖ̈ܥܳܬ݂ܳܐ ܕܒܰܕܰܪܬܟܽܘܢ ܠܬܰܡܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ܟܽܘܢ ܠܰܐܬ݂ܪܳܐ ܕܰܐܫܒܺܝܬܟܽܘܢ ܡܶܢ ܬܰܡܳܢ.
Jer 29:15 ܡܶܛܽܠ ܕܶܐܡܰܪܬܽܘܢ ܕܰܐܩܺܝܡ ܠܰܢ ܡܳܪܝܳܐ ܢܒܺܝ̈ܶܐ ܒܒܳܒܶܠ.
Jer 29:16 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܡܰܠܟܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܥܰܠ ܟܽܠܶܗ ܥܰܡܳܐ ܕܝܳܬܶܒ ܒܰܩܪܺܝܬ݂ܳܐ ܗܳܕܶܐ: ܐܰܚܰܝ̈ܟܽܘܢ ܐܰܝܠܶܝܢ ܕܠܳܐ ܢܦܰܩܘ ܥܰܡܟܽܘܢ ܒܰܫܒܺܝܬ݂ܳܐ.
Jer 29:17 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܡܫܰܕܰܪ ܐ̱ܢܳܐ ܥܠܰܝܗܽܘܢ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܘܶܐܥܒܶܕ݂ ܐܶܢܽܘܢ ܐܰܝܟ݂ ܬܺܐܢ̈ܶܐ ܒܺܝ̈ܫܳܬ݂ܳܐ ܕܠܳܐ ܡܶܬ݂ܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.
Jer 29:18 ܘܶܐܪܕܽܘܦ ܒܳܬ݂ܰܪܗܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ ܠܟܽܠܗܶܝܢ ܡܰܠ̈ܟܘܳܬ݂ܳܐ ܕܰܐܪܥܳܐ: ܠܬܶܡܗܳܐ ܘܰܠܠܰܘܛܬ݂ܳܐ: ܘܰܠܚܶܣܕܳܐ: ܘܰܠܡܰܫܪܽܘܩܺܝܬ݂ܳܐ: ܒܟܽܠܗܽܘܢ ܥܰܡ̈ܡܶܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ
Jer 29:19 ܥܰܠ ܕܠܳܐ ܫܡܰܥܘ ܦܶܬܓ݂ܳܡܰܝ̈: ܘܫܰܕܪܶܬ݂ ܠܘܳܬ݂ܗܽܘܢ ܟܽܠܗܽܘܢ ܥܰܒܕܰܝ̈ ܢܒܺܝ̈ܶܐ: ܩܰܕܡܶ݀ܬ݂ ܘܫܰܕܪܶܬ݂: ܘܠܳܐ ܫܡܰܥܘ ܐܶܢܽܘܢ ܐܳܡܰܪ ܡܳܪܝܳܐ.
Jer 29:20 ܘܰܐܢ̱ܬܽܘܢ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܳܗ̇ ܫܒܺܝܬ݂ܳܐ ܕܶܐܫܬܰܒܝܰܬ݂ ܡܶܢ ܐܽܘܪܺܫܠܶܡ ܠܒܳܒܶܠ.
Jer 29:21 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܐܳܚܳܒ ܒܰܪ ܩܽܘܠܺܝܳܐ: ܘܥܰܠ ܨܶܕܰܩܝܳܐ ܒܰܪ ܡܥܰܣܝܳܐ: ܕܡܶܬܢܰܒܶܝܢ ܠܟܽܘܢ ܒܫܶܡܝ ܒܫܽܘܩܪܳܐ: ܗܳܐ ܡܰܫܠܶܡ ܐ̱ܢܳܐ ܠܗܽܘܢ ܒܺܐܝܕ݂ܶܐ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܰܢܩܰܛܶܠ ܐܶܢܽܘܢ ܒܚܰܪܒܳܐ ܠܥܺܢܰܝ̈ܟܽܘܢ.
Jer 29:22 ܘܢܶܗܘܽܘܢ ܠܠܰܘܛܬ݂ܳܐ ܠܟܽܠܳܗ̇ ܫܒܺܝܬ݂ܳܐ ܕܺܝܗܽܘܕ݂ܳܐ ܕܰܒܒܳܒܶܠ: ܘܢܺܐܡܪܽܘܢ. ܥܰܒܕܳܟ݂ ܡܳܪܝܳܐ ܐܰܝܟ݂ ܨܶܕܰܩܝܳܐ ܘܰܐܝܟ ܐܳܚܳܒ: ܕܛܰܓܶܢ ܐܶܢܽܘܢ ܡܰܠܟܳܐ ܕܒܳܒܶܠ ܒܢܽܘܪܳܐ.
Jer 29:23 ܥܰܠ ܕܰܥܒܰܕ݂ܘ ܥܰܘܠܳܐ ܒܺܝܣܪܳܐܶܝܠ: ܘܓܳܪܘ ܢܶܫܰܝ̈ ܚܰܒܖ̈ܰܝܗܽܘܢ: ܘܡܰܠܶܠܘ ܦܶܬܓ݂ܳܡ̈ܶܐ ܒܫܶܡܝ ܒܫܽܘܩܪܳܐ ܕܠܳܐ ܦܰܩܕܶܬ ܐܶܢܽܘܢ: ܘܶܐ̱ܢܳܐ ܝܳܕܰܥ ܐ̱ܢܳܐ ܘܣܳܗܶܕ݂ ܐ̱ܢܳܐ ܐܳܡܰܪ ܡܳܪܝܳܐ.
Jer 29:24 ܘܰܫܡܰܥܝܳܐ ܢܰܚܡܠܳܝܳܐ ܐܶܡܰܪ.
Jer 29:25 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܫܰܕܰܪ ܒܰܫܡܶܗ ܐܶܓܰܪܬ݂ܳܐ ܠܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܘܰܠܟܳܗ̈ܢܶܐ. 
Jer 29:26 ܡܳܪܝܳܐ ܐܰܩܺܝܡܳܟ݂ ܟܳܗܢܳܐ ܚܠܳܦ ܝܽܘܝܳܕ݂ܳܥ ܟܳܗܢܳܐ: ܕܬܶܗܘܶܐ ܦܳܩܽܘܕ݂ܳܐ ܒܒܰܝܬܶܗ ܕܡܳܪܝܳܐ: ܥܰܠ ܟܽܠ ܐ̱ܢܳܫ ܕܡܶܬܢܰܒܶܐ ܘܡܶܫܬܰܛܶܐ ܒܕܰܓܳܠܽܘܬ݂ܳܐ: ܘܬܰܪܡܶܝܘܗܝ ܒܶܝܬ݂ ܐܰܣܺܝܖ̈ܶܐ: ܘܒܰܚܒܽܘܫܝܳܐ.
Jer 29:27 ܘܗܳܫܳܐ ܠܡܳܢܳܐ ܠܳܐ ܟܳܐܶܐ ܐܰܢ̱ܬ ܒܶܐܪܰܡܝܳܐ ܕܡܶܢ ܥܢܳܬܽܘܬ݂ ܕܡܶܬܢܰܒܶܐ ܠܟܽܘܢ.
Jer 29:28 ܡܶܛܽܠ ܕܗܳܐ ܫܳܠܰܚ ܠܰܢ ܠܒܳܒܶܠ: ܕܢܽܘܓܪܳܐ ܗܰܘܝܢ ܐܰܢ̱ܬܽܘܢ ܬܰܡܳܢ: ܒܢܰܘ ܒ̈ܳܬܶܐ ܘܬܶܒܘ: ܘܨܽܘܒܘ ܓܰܢ̈ܶܐ ܘܰܐܟ݂ܽܘܠܘ ܦܺܐܖ̈ܰܝܗܶܝܢ. 
Jer 29:29 ܘܰܩ̣ܪܳܐ ܨܦܰܢܝܳܐ ܟܳܗܢܳܐ ܐܶܓܰܪܬ݂ܳܐ ܗܳܕܶܐ ܒܶܐܕ݂ܢܰܘ̈ܗܝ ܕܶܐܪܰܡܝܳܐ ܢܒܺܝܳܐ.
Jer 29:30 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.
Jer 29:31 ܫܠܽܘܚ ܠܟܽܠܳܗ̇ ܫܒܺܝܬ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܠܰܫܡܰܥܝܳܐ ܢܰܚܡܠܳܝܳܐ: ܥܰܠ ܕܶܐܬܢܰܒܺܝ ܠܟܽܘܢ ܫܡܰܥܝܳܐ ܡܶܕܶܡ ܕܶܐܢܳܐ ܠܳܐ ܫܰܕܰܪܬܶܗ: ܘܰܐܬܟܶܠܟܽܘܢ ܥܰܠ ܫܽܘܩܪܳܐ.
Jer 29:32 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܦܳܩܶܕ݂ ܐ̱ܢܳܐ ܥܰܠ ܫܡܰܥܝܳܐ ܢܰܚܡܠܳܝܳܐ: ܘܥܰܠ ܙܰܪܥܶܗ: ܕܠܳܐ ܢܶܗܘܶܐ ܠܶܗ ܓܒܰܪ ܕܝܳܬܶܒ ܒܓ݂ܰܘ ܥܰܡܳܐ ܗܳܢܳܐ: ܘܠܳܐ ܢܶܚܙܶܐ ܒܛܳܒܬܳܐ ܕܥܳܒܶܕ݂ ܐ̱ܢܳܐ ܠܥܰܡܝ ܐܳܡܰܪ ܡܳܪܝܳܐ: ܡܶܛܽܠ ܕܥܰܘܠܳܐ ܡܰܠܶܠ ܥܰܠ ܡܳܪܝܳܐ.
Jer 30:1 ܦܶܬܓܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.
Jer 30:2 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܬܽܘܒ ܠܳܟ݂ ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ ܠܳܟ݂ ܥܰܠ ܣܶܦܪܳܐ.
Jer 30:3 ܡܶܛܽܠ ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܗܦܶܟ݂ ܫܒܺܝܬ݂ܳܐ ܕܥܰܡܝ ܝܺܣܪܳܐܶܝܠ: ܘܕܺܝܗܽܘܕ݂ܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܗܽܘܢ: ܘܢܺܐܪܬܽܘܢܳܗ̇.
Jer 30:4 ܘܗܳܠܶܝܢ ܦܶܬܓ݂ܳܡ̈ܶܐ ܕܶܐܡܰܪ ܡܳܪܝܳܐ ܥܰܠ ܝܺܣܪܳܐܶܝܠ: ܘܥܰܠ ܝܺܗܽܘܕ݂ܳܐ.
Jer 30:5 ܗܳܟܰܢܳܐ ܐܳܡܰܪ ܡܳܪܝܳܐ: ܩܳܠܳܐ ܕܙܰܘܥܬ݂ܳܐ ܫܡܰܥܢ: ܕܶܚܠܬ݂ܳܐ ܘܠܰܝܬ ܫܠܳܡܳܐ.
Jer 30:6 ܫܰܐܶܠܘ ܘܰܚܙܰܘ ܐܶܢ ܝܳܠܶܕ݂ ܕܶܟ݂ܪܳܐ܆ ܡܶܛܽܠ ܡܳܢܳܐ ܚܙܺܝ݀ܬ݂ ܟܽܠ ܓܒܰܪ ܣܺܝ̈ܡܶܢ ܐܺܝܕܰܘ̈ܗܝ ܥܰܠ ܓܶܣܰܘ̈ܗܝ ܐܰܝܟ݂ ܝܳܠܶܕܬ݂ܳܐ: ܘܶܐܬܗܦܶܟ݂̈ܝ ܟܽܠܗܶܝܢ ܐܰܦ̈ܶܐ ܠܝܰܩܕܳܢܳܐ.
Jer 30:7 ܘܳܝ ܕܪܰܒ ܗ̱ܘ ܝܰܘܡܳܐ ܗܰܘ ܘܠܰܝܬ ܐܰܟ݂ܘܳܬܶܗ: ܘܰܙܒܰܢ ܥܳܩܬ݂ܳܐ ܗ̱ܘ ܠܝܰܥܩܽܘܒ: ܘܡܶܢܗ ܢܶܬܦܪܶܩ.
Jer 30:8 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܨܒܰܐܬ݂: ܐܶܬܒܰܪ ܢܺܝܪܶܗ ܡܶܢ ܨܰܘܪܳܟ݂: ܘܰܚܢܳܩܰܝ̈ܟ ܐܶܦܰܣܶܩ: ܘܠܳܐ ܢܫܰܥܒܕܽܘܢ ܐܶܢܽܘܢ ܬܽܘܒ ܢܽܘܟܖ̈ܳܝܶܐ.
Jer 30:9 ܐܶܠܳܐ ܢܶܦܠܚܽܘܢ ܠܡܳܪܝܳܐ ܐܰܠܳܗܗܽܘܢ: ܘܰܠܕܰܘܺܝܕ݂ ܡܰܠܟܗܽܘܢ ܕܰܐܩܺܝܡ ܠܗܽܘܢ.
Jer 30:10 ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܘܠܳܐ ܬܶܬܒܰܪ ܝܺܣܪܳܐܶܝܠ: ܕܗܳܐ ܦܳܪܶܩ ܐ̱ܢܳܐ ܠܳܟ݂ ܡܶܢ ܪܽܘܚܩܳܐ: ܘܰܠܙܰܪܥܳܟ݂ ܡܶܢ ܐܰܪܥܳܐ ܕܰܫܒܺܝܬܗܽܘܢ: ܘܢܶܬܶܒ ܝܰܥܩܽܘܒ ܘܢܶܫܠܶܐ ܘܢܶܫܟܰܬ݂ ܘܢܶܬܬܢܺܝܚ: ܘܠܳܐ ܢܶܗܘܶܐ ܠܶܗ ܡܰܗܪܳܢܳܐ.
Jer 30:11 ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܳܟ݂ ܐ̱ܢܳܐ ܠܡܶܦܪܩܳܟ݂ ܐܳܡܰܪ ܡܳܪܝܳܐ: ܡܶܛܽܠ ܕܶܐܥܒܶܕ݂ ܓܡܽܘܪܝܳܐ ܒܟܽܠܗܽܘܢ ܥܰܡ̈ܡܶܐ ܕܒܰܕܰܪܬܳܟ݂ ܬܰܡܳܢ: ܘܠܳܟ݂ ܠܳܐ ܐܶܥܒܶܕ݂ ܓܡܽܘܪܝܳܐ: ܘܶܐܪܕܶܝܟ݂ ܒܕܺܝܢܳܐ ܘܰܡܙܰܟܳܝܽܘ ܠܳܐ ܐܶܙܰܟܶܝܟ݂.
Jer 30:12 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܟܳܐܶܒ ܗ̱ܘ ܬܒܳܪܶܟ݂ܝ: ܘܚܰܣܺܝܢܳܐ ܗ̱ܝ ܡܚܽܘܬܶܟ݂ܝ.
Jer 30:13 ܘܠܰܝܬ ܕܕܳܐܶܢ ܕܺܝܢܶܟ݂ܝ: ܕܰܢܥܰܕܪܶܟ݂ܝ ܘܢܰܐܣܶܝܟ݂ܝ.
Jer 30:14 ܟܽܠܗܽܘܢ ܖ̈ܳܚܡܰܝܟܝ ܛܥܰܐܟ݂ܝ: ܘܢܰܦܫܶܟ݂ܝ ܒܳܥܶܝܢ. ܡܶܛܽܠ ܕܰܡܚܽܘܬ݂ܳܐ ܕܰܒܥܶܠܕܒܳܒ̈ܶܐ ܡܚܺܝܬܶܟ݂ܝ: ܘܡܰܪܕܽܘܬ݂ܳܐ ܬܰܩܺܝܦܬܳܐ: ܥܰܠ ܕܰܣܓܺܝܘ ܚܰܘܒܰܝ̈ܟܝ: ܘܰܥܫܶܢܘ ܚܛܳܗܰܝ̈ܟܝ ܕܠܳܐ ܬܬܽܘܒܺܝܢ.
Jer 30:15 ܡܳܢܳܐ ܡܰܝܠܠܰܬܝ ܥܰܠ ܬܒܳܪܶܟ݂ܝ. ܟܳܐܶܒ ܗ̱ܘ ܟܺܐܒܶܟ݂ܝ: ܥܰܠ ܣܽܘܓܰܐܬ݂ ܚܰܘܒܰܝ̈ܟܝ: ܘܕܰܥܫܶܢܘ ܚܛܳܗܰܝ̈ܟܝ: ܥܶܒܕܶܬ݂ ܠܶܟ݂ܝ ܗܳܠܶܝܢ.
Jer 30:16 ܡܶܛܽܠ ܗܳܢܳܐ ܟܽܠ ܐܳܟ݂ܽܘܠܰܝ̈ܟܝ ܢܶܬܰܐܟ݂ܠܽܘܢ: ܘܟܽܠܗܽܘܢ ܒܥܶܠܕܒܳܒܰܝ̈ܟܝ ܒܫܶܒܝܳܐ ܢܺܐܙܽܠܘܢ: ܘܢܶܗܘܽܘܢ ܕܳܝܽܘܫܰܝ̈ܟܝ ܠܰܕܝܳܫܳܐ: ܘܟܽܠܗܽܘܢ ܒܳܙܽܘܙܰܝ̈ܟܝ ܐܶܬܶܠ ܠܒܶܙܬ݂ܳܐ.
Jer 30:17 ܡܶܛܽܠ ܕܰܐܣܶܩ ܠܶܟ݂ܝ ܐܳܣܝܽܘܬ݂ܳܐ: ܘܡܶܢ ܡܚܽܘܬܶܟ݂ܝ ܐܰܣܶܝܟ݂ܝ ܐܳܡܰܪ ܡܳܪܝܳܐ: ܡܶܛܽܠ ܕܰܕ݂ܚܺܝܩܬ݂ܳܐ ܩܪܰܐܟ݂ܝ: ܨܶܗܝܽܘܢ ܗܳܝ ܕܬܳܒܽܘܥܳܐ ܠܰܝܬ ܠܳܗ̇.
Jer 30:18 ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܗܦܶܟ݂ ܐ̱ܢܳܐ ܫܒܺܝܬ݂ܳܐ ܕܡܰܫܟܢܶܗ ܕܝܰܥܩܽܘܒ: ܘܥܳܒܶܕ݂ ܐ̱ܢܳܐ ܠܶܗ ܐܰܝܟ݂ ܕܡܶܢ ܩܕ݂ܺܝܡ: ܘܥܰܠ ܡܰܫܟܢܰܘ̈ܗܝ ܐܶܪܰܚܶܡ: ܘܬܶܬܒܢܶܐ ܩܪܺܝܬ݂ܳܐ ܥܰܠ ܬܶܠܠܳܗ̇: ܘܢܰܘܣܳܐ ܒܙܶܕ݂ܩܶܗ ܢܶܬܩܰܢ.
Jer 30:19 ܘܬܶܦܽܘܩ ܡܶܢܗܽܘܢ ܬܰܘܕܺܝܬ݂ܳܐ: ܘܩܳܠܳܐ ܕܰܡܫܰܒܚܳܢ̈ܶܐ: ܘܰܐܣܓܶܐ ܐܶܢܽܘܢ ܘܠܳܐ ܢܶܙܥܪܽܘܢ: ܘܰܐܥܫܶܢ ܐܶܢܽܘܢ ܘܠܳܐ ܢܶܒܨܪܽܘܢ.
Jer 30:20 ܘܢܶܗܘܽܘܢ ܒܢܰܝ̈ܗܽܘܢ ܐܰܝܟ݂ ܕܡܶܢ ܩܕ݂ܺܝܡ: ܘܥܺܕܬܗܽܘܢ ܩܕ݂ܳܡܝ ܬܶܬܩܰܢ: ܘܶܐܦܩܽܘܕ݂ ܥܰܠ ܟܽܠܗܽܘܢ ܐܳܠܽܘܨܰܝ̈ܗܽܘܢ.
Jer 30:21 ܘܢܶܗܘܶܐ ܡܰܠܟܗܽܘܢ ܡܶܢܗܽܘܢ: ܘܫܰܠܺܝܛܗܽܘܢ ܡܶܢ ܒܰܝܢܳܬ݂ܗܽܘܢ ܢܶܦܽܘܩ: ܘܶܐܩܰܪܒܺܝܘܗܝ ܘܢܶܬܩܰܪܰܒ ܠܘܳܬ݂ܝ: ܡܶܛܽܠ ܕܰܐܦܢܶܐ ܠܶܒܶܗ ܐܳܡܰܪ ܡܳܪܝܳܐ.
Jer 30:22 ܘܬܶܗܘܢ ܠܺܝ ܥܰܡܳܐ܆ ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ.
Jer 30:23 ܡܰܢܽܘ ܓܶܝܪ ܐܰܦܢܺܝ ܠܶܒܶܗ ܠܕܶܚܠܰܬܝ ܘܶܐ̱ܢܳܐ ܕܚܰܩܬ݂ܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܗܳܐ ܥܰܠܥܳܠܶܗ ܒܚܶܡܬ݂ܳܐ ܢܳܦܩܳܐ: ܘܥܰܠܥܳܠܳܐ ܡܶܬ݂ܓܰܘܙܠܳܐ: ܥܰܠ ܪܺܝܫܳܐ ܕܖ̈ܰܫܺܝܥܶܐ ܬܶܬܢܺܝܚ.
Jer 30:24 ܠܳܐ ܬܶܗܦܽܘܟ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܥܕ݂ܰܡܳܐ ܕܢܶܥܒܶܕ݂: ܘܰܥܕ݂ܰܡܳܐ ܕܰܢܩܺܝܡ ܬܰܪܥܺܝܬ݂ܳܐ ܕܠܶܒܶܗ: ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܬܶܬܒܰܝܢܽܘܢ ܒܶܗ.
Jer 31:1 ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܐܶܗܘܶܐ ܐܰ‌ܠܳܗܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܺܝܣܪܳܐܶܝܠ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.
Jer 31:2 ܗܳܟܰܢܳܐ ܐܳܡܰܪ ܡܳܪܝܳܐ: ܐܶܫܟܰܚ ܖ̈ܰܚܡܶܐ ܒܡܰܕܒܪܳܐ ܥܰܡܳܐ ܕܶܐܬ݂ܦܰܨܺܝ ܡܶܢ ܚܰܪܒܳܐ: ܐܶܙܰܠ ܒܫܶܒܝܳܐ ܝܺܣܪܳܐܶܝܠ.
Jer 31:3 ܡܶܢ ܪܽܘܚܩܳܐ ܡܳܪܝܳܐ ܐܶܬ݂ܚܙܺܝ ܠܺܝ: ܘܶܐܡܰܪ ܠܺܝ: ܪܶܚܡܬܳܐ ܕܥܳܠܡܳܐ ܪܚܶܡܬܶܟ݂ܝ: ܡܶܛܽܠ ܗܳܢܳܐ ܢܓܰܕܬܶܟ݂ܝ ܠܛܰܝܒܽܘܬ݂ܳܐ.
Jer 31:4 ܬܽܘܒ ܐܶܒܢܶܝܟ݂ܝ ܘܬܶܬܒܢܶܝܢ ܒܬܽܘܠܬܳܐ ܕܺܝܣܪܳܐܶܝܠ: ܬܽܘܒ ܬܶܨܛܰܒܬ݂ܺܝܢ ܒܬܰܨܒܺܝܬ݂ܳܐ: ܘܬܶܦܩܺܝܢ ܒܰܟ݂ܢܽܘܫܬ݂ܳܐ ܕܰܡܫܰܒܚܳܢ̈ܶܐ.
Jer 31:5 ܬܽܘܒ ܬܶܨܒܺܝܢ ܟܰܪܡܳܐ ܒܛܽܘܪܳܐ ܕܫܳܡܪܺܝܢ ܨܽܘܒܝ ܢܶܨܒܬ݂ܳܐ ܘܫܰܒܰܚܝ.
Jer 31:6 ܡܶܛܽܠ ܕܰܥܬܺܝܕ݂ ܗ̱ܘ ܝܰܘܡܳܐ ܕܢܶܩܪܽܘܢ ܢܳܛܽܘܖ̈ܶܐ ܒܛܽܘܪܳܐ ܕܰܐܦܪܶܝܡ: ܘܢܺܐܡܪܽܘܢ: ܩܽܘܡܘ ܢܶܣܰܩ ܠܨܶܗܝܽܘܢ ܠܘܳܬ݂ ܡܳܪܝܳܐ ܐܰܠܳܗܰܢ.
Jer 31:7 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܫܰܒܰܚܘ ܕܒܶܝܬ݂ ܝܰܥܩܽܘܒ ܒܚܰܕܽܘܬ݂ܳܐ: ܘܕ݂ܽܘܨܘ ܒܪܺܝܫ ܥܰܡ̈ܡܶܐ: ܐܰܫܡܰܥܘ ܘܫܰܒܰܚܘ: ܘܶܐܡܰܪܘ: ܦܪܽܘܩ ܡܳܪܝܳܐ ܠܥܰܡܳܟ݂ ܠܫܰܪܟܶܗ ܕܺܝܣܪܳܐܶܝܠ.
Jer 31:8 ܗܳܐ ܡܰܝܬܶܐ ܐ̱ܢܳܐ ܠܗܽܘܢ ܡܶܢ ܐܰܪܥܳܐ ܕܓܰܪܒܝܳܐ: ܘܶܐܟܰܢܶܫ ܐܶܢܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܳܐܦ ܚܓܺܝܖ̈ܶܐ ܘܰܥܘܺܝܖ̈ܶܐ ܕܺܐܝܬ ܒܗܽܘܢ: ܘܰܕ݂ܒܰܛܢܳܐ ܘܰܕ݂ܝܳܠܕܳܐ ܐܰܟܚܕ݂ܳܐ: ܟܶܢܫܳܐ ܪܰܒܳܐ ܢܶܗܦܟܽܘܢ ܠܗܳܪܟܳܐ.
Jer 31:9 ܒܰܒܟܳܬ݂ܳܐ ܢܺܐܙܽܠܘܢ: ܘܰܒܬܰܚܢܰܢܬ݂ܳܐ ܢܺܐܬܽܘܢ: ܐܶܕܰܒܰܪ ܐܶܢܽܘܢ ܥܰܠ ܫܒܺܝ̈ܠܶܐ ܕܡܰܝ̈ܳܐ: ܒܽܐܘܖ̈ܚܳܬ݂ܳܐ ܬܖ̈ܺܝܨܳܬ݂ܳܐ ܕܠܳܐ ܢܶܬܬܰܩܠܽܘܢ ܒܗܶܝܢ: ܡܶܛܽܠ ܕܰܗܘܺܝ݀ܬ݂ ܠܺܝܣܪܳܐܶܝܠ ܠܰܐܒܳܐ: ܘܰܐܦܪܶܝܡ ܗܘܳܐ ܒܽܘܟ݂ܪܝ.
Jer 31:10 ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܥܰܡܶܗ: ܘܚܰܘܰܘ ܒܓܳܙܖ̈ܳܬ݂ܳܐ ܖ̈ܰܚܺܝܩܳܬ݂ܳܐ: ܘܶܐܡܰܪܘ: ܡܰܢ ܕܒܰܕܪܶܗ ܠܺܝܣܪܳܐܶܝܠ ܢܟܰܢܫܺܝܘܗܝ: ܘܰܢܢܰܛܪܺܝܘܗܝ ܐܰܝܟ݂ ܪܳܥܝܳܐ ܠܰܓܙܳܪܶܗ.
Jer 31:11 ܡܶܛܽܠ ܕܰܦܪܰܩ ܡܳܪܝܳܐ ܠܝܰܥܩܽܘܒ ܥܰܒܕܶܗ: ܘܦܰܨܝܶܗ ܡܶܢ ܐܺܝܕܰܝ̈ ܡܰܢ ܕܥܰܫܺܝܢ ܡܶܢܗ.
Jer 31:12 ܘܢܺܐܬܽܘܢ ܘܰܢܫܰܒܚܽܘܢ ܒܪܰܘܡܳܗ̇ ܕܨܶܗܝܽܘܢ: ܘܢܶܬ݂ܒܰܣܡܽܘܢ ܡܶܢ ܛܳܒ̈ܳܬܶܗ ܕܡܳܪܝܳܐ: ܡܶܢ ܥܒܽܘܪܳܐ: ܘܡܶܢ ܚܰܡܪܳܐ: ܘܡܶܢ ܡܶܫܚܳܐ: ܘܡܶܢ ܒܢܰܝ̈ ܥܳܢ̈ܳܐ: ܘܬܰܘܖ̈ܶܐ: ܘܬܶܗܘܶܐ ܢܰܦܫܗܽܘܢ ܐܰܝܟ݂ ܓܰܢܰܬ݂ ܫܶܩܝܳܐ: ܘܠܳܐ ܢܰܘܣܦܽܘܢ ܬܽܘܒ ܠܡܶܣܬܰܪܳܩܽܘ.
Jer 31:13 ܗܳܝܕܶܝܢ ܬܶܚܕܶܐ ܒܬܽܘܠܬܳܐ ܒܚܰܕܽܘܬ݂ܳܐ: ܘܓܰܕܽܘ̈ܕܶܐ ܘܣܳܒ̈ܶܐ ܐܰܟ݂ܚܕܳܐ ܢܶܚܕܽܘܢ. ܘܰܐܗܦܶܟ݂ ܐܶܒܠܗܽܘܢ ܠܚܰܕܽܘܬ݂ܳܐ: ܘܶܐܒܰܝܰܐ ܐܶܢܽܘܢ ܘܶܐܚܰܕܶܐ ܐܶܢܽܘܢ ܡܶܢ ܕܽܘܘܳܢܗܽܘܢ.
Jer 31:14 ܘܰܐܪܘܶܐ ܢܰܦܫܳܐ ܕܟܳܗ̈ܢܶܐ ܕܽܘܗܳܢܳܐ: ܘܥܰܡܝ ܡܶܢ ܛܽܘܒܝ ܢܶܣܒܥܽܘܢ ܐܳܡܰܪ ܡܳܪܝܳܐ.
Jer 31:15 ܗܳܟܰܢܳܐ ܐܳܡܰܪ ܡܳܪܝܳܐ: ܩܳܠܳܐ ܒܪܳܡܬ݂ܳܐ ܐܶܫܬܡܰܥ: ܐܶܠܝܳܐ ܘܰܒܟ݂ܳܬ݂ܳܐ ܡܰܪܺܝܪܬ݂ܳܐ: ܪܳܚܶܝܠ ܒܳܟ݂ܝܳܐ ܥܰܠ ܒܢܶܝ̈ܗ̇: ܘܠܳܐ ܨܳܒܝܳܐ ܠܡܶܬܒܰܝܳܐܽܘ ܡܶܛܽܠ ܕܠܰܝܬ ܐܶܢܽܘܢ.
Jer 31:16 ܗܳܟܰܢܳܐ ܐܳܡܰܪ ܡܳܪܝܳܐ: ܟܠܳܝ ܩܳܠܶܟ݂ܝ ܡܶܢ ܒܶܟ݂ܝܳܐ: ܘܥܰܝ̈ܢܰܝܟܝ ܡܶܢ ܕܶܡܥܬ݂ܳܐ: ܡܶܛܽܠ ܕܺܐܝܬ ܐܰܓ݂ܪܳܐ ܠܕܶܡܥܰܝ̈ܟܝ ܐܳܡܰܪ ܡܳܪܝܳܐ: ܘܢܶܗܦܟܽܘܢ ܡܶܢ ܐܰܪܥܳܐ ܕܰܒܥܶܠܕܒܳܒ̈ܶܐ.
Jer 31:17 ܘܺܐܝܬ݂ ܣܰܒܪܳܐ ܠܚܰܪܬܶܟ݂ܝ ܐܳܡܰܪ ܡܳܪܝܳܐ: ܘܢܶܗܦܟܽܘܢ ܒܢܰܝ̈ܳܐ ܠܰܬܚܽܘܡܗܽܘܢ.
Jer 31:18 ܡܶܫܡܰܥ ܫܶܡܥܶ݀ܬ݂ ܠܰܐܦܪܶܝܡ ܕܶܐܠܳܐ: ܘܳܐܡܰܪ: ܪܕܰܝܬܳܢܝ ܡܳܪܝܳܐ ܘܶܐܬܪܕ݂ܺܝ݀ܬ݂: ܐܰܝܟ ܥܶܓܠܳܐ ܗܘܺܝ݀ܬ݂ ܕܠܳܐ ܡܟܰܒܰܫ: ܐܰܬܺܝܒܰܝܢܝ ܘܶܐܬܽܘܒ: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܐܰܠܳܗܝ.
Jer 31:19 ܡܶܛܽܠ ܕܡܶܢ ܒܳܬ݂ܰܪ ܕܬܳܒܶ݀ܬ݂ ܐܶܬܒܰܝܐܶܬ݂: ܘܡܶܢ ܒܳܬ݂ܰܪ ܕܝܶܕ݂ܥܶ݀ܬ݂ ܐܶܬܬܢܺܝܚܶ݀ܬ݂: ܒܶܗܬܶܬ݂ ܘܳܐܦ ܐܶܬܬܰܟܣܶ݀ܬ݂: ܕܩܰܒܠܶܬ݂ ܚܶܣܕܳܐ ܕܛܰܠܝܽܘܬ݂ܝ.
Jer 31:20 ܒܪܳܐ ܗ̱ܘ ܠܺܝ ܝܰܩܺܝܪܳܐ ܐܰܦܪܶܝܡ: ܘܝܰܠܕܳܐ ܚܰܒܺܝܒܳܐ: ܡܶܛܽܠ ܕܰܒܙܰܒܢܳܐ ܕܰܡܡܰܠܶܠ ܐ̱ܢܳܐ ܒܶܗ ܡܶܬܕܟܰܪ ܐ̱ܢܳܐ ܠܶܗ: ܡܶܛܽܠ ܗܳܢܳܐ ܗܘܰܘ ܖ̈ܰܚܡܰܝ ܥܠܰܘܗܝ: ܘܶܐܪܰܚܶܡ ܥܠܰܘܗܝ ܐܳܡܰܪ ܡܳܪܝܳܐ.
Jer 31:21 ܐܰܩܺܝܡܝ ܠܶܟ݂ܝ ܐܳܬ݂ܳܐ ܘܬܶܒܝ ܒܡܰܕܒܪܳܐ: ܗܰܒܝ ܠܶܒܶܟ݂ܝ ܠܽܐܘܪܚܳܐ ܬܪܺܝܨܬ݂ܳܐ: ܬܽܘܒܝ ܒܬܽܘܠܬܳܐ ܕܺܝܣܪܳܐܶܝܠ ܐܳܡܰܪ ܡܳܪܝܳܐ: ܘܬܶܒܝ ܒܩܽܘܖ̈ܰܝܝܟܝ ܗܳܠܶܝܢ.
Jer 31:22 ܥܕ݂ܰܡܳܐ ܠܶܐܡܰܬܝ ܡܶܬܦܰܠܓܳܐ ܐܰܢ̱ܬܝ ܒܰܪܬ݂ܳܐ ܬܰܝܳܒܬ݂ܳܐ: ܡܶܛܽܠ ܕܒܳܪܶܐ ܡܳܪܝܳܐ ܚܕܰܬ݂ܳܐ ܒܰܐܪܥܳܐ: ܢܶܩܒܬ݂ܳܐ ܬܚܰܒܶܒ ܓܰܒܪܳܐ.
Jer 31:23 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܟܺܝܠ ܢܺܐܡܪܽܘܢ ܦܶܬܓܳܡܳܐ ܗܳܢܳܐ ܒܰܐܪܥܳܐ ܕܺܝܗܽܘܕ݂ܳܐ: ܘܰܒܩܽܘܖ̈ܝܳܗ̇: ܡܳܐ ܕܡܰܗܦܶܟ ܐ̱ܢܳܐ ܫܒܺܝܬܗܽܘܢ: ܢܒܰܪܟ݂ܳܟ݂ ܡܳܪܝܳܐ ܕܰܝܪܳܐ ܙܰܕܺܝܩܳܐ ܛܽܘܪܳܐ ܩܰܕܺܝܫܳܐ.
Jer 31:24 ܘܢܶܬܒܽܘܢ ܒܳܗ̇ ܝܺܗܽܘܕ݂ܳܐ: ܘܟܽܠܗܶܝܢ ܩܽܘܖ̈ܝܳܗ̇ ܐܰܟ݂ܚܕ݂ܳܐ: ܐܰܟܳܖ̈ܶܐ ܘܖ̈ܳܥܝ݂ܰܝ݂ ܓܙܳܖ̈ܶܐ.
Jer 31:25 ܡܶܛܽܠ ܕܰܐܪܘܺܝ݀ܬ݂ ܢܰܦܫܳܐ ܕܨܶܗܝܳܐ: ܘܟܽܠ ܢܰܦܫܳܐ ܕܟܰܦܢܳܐ ܣܰܒܥܶܬ.
Jer 31:26 ܡܶܛܽܠ ܗܳܢܳܐ ܐܶܬܬܥܺܝܪܶܬ݂ ܘܰܚܙܺܝ݀ܬ݂: ܘܫܶܢܰܬܝ ܒܶܣܡܰܬ݂ ܠܺܝ.
Jer 31:27 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܙܪܽܘܥ ܠܰܕ݂ܒܶܝܬ݂ ܝܺܣܪܳܐܶܝܠ: ܘܠܰܕ݂ܒܶܝܬ݂ ܝܺܗܽܘܕ݂ܳܐ: ܙܰܪܥܳܐ ܕܰܒܢܰܝ̈ ܐ̱ܢܳܫܳܐ: ܘܙܰܪܥܳܐ ܕܰܒܥܺܝܪܳܐ.
Jer 31:28 ܘܰܐܝܟ ܕܶܐܬܪܰܥܺܝ݀ܬ݂ ܥܠܰܝܗܽܘܢ ܠܡܶܥܩܰܪ ܐܶܢܽܘܢ: ܘܰܠܡܶܣܬܰܪ: ܘܠܰܡܣܰܚܳܦܽܘ: ܘܰܠܡܰܘܒܳܕ݂ܽܘ: ܘܰܠܡܰܒܐܳܫܽܘ: ܗܳܟܰܢܳܐ ܐܶܥܗܰܕ݂ ܥܠܰܝܗܽܘܢ ܠܡܶܒܢܳܐ ܘܰܠܡܶܨܰܒ ܐܳܡܰܪ ܡܳܪܝܳܐ.
Jer 31:29 ܒܝܰܘ̈ܡܳܬܳܐ ܗܳܢܽܘܢ: ܠܳܐ ܢܺܐܡܪܽܘܢ ܬܽܘܒ ܐܰܒܳܗ̈ܶܐ ܐܶܟܰܠܘ ܒܶܣܖ̈ܶܐ: ܘܫܶܢ̈ܶܐ ܕܰܒܢܰܝ̈ܳܐ ܩܰܗ̈ܝܳܢ.
Jer 31:30 ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂: ܟܽܠ ܒܰܪܢܳܫܳܐ ܕܳܐܟܶܠ ܒܶܣܖ̈ܶܐ: ܫܶܢܰܘ̈ܗܝ ܕܺܝܠܶܗ ܢܶܩܗ̈ܝܳܢ.
Jer 31:31 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܠܰܕ݂ܒܶܝܬ݂ ܝܺܣܪܳܐܶܝܠ: ܘܠܰܕ݂ܒܶܝܬ݂ ܝܺܗܽܘܕ݂ܳܐ ܕܺܝܰܬܺܩܺܐ ܚܕܰܬ݂ܳܐ.
Jer 31:32 ܠܳܐ ܐܰܝܟ݂ ܗܳܝ ܕܺܝܰܬܺܩܺܐ ܕܰܐܩܺܝܡܶ݀ܬ݂ ܥܰܡ ܐܰܒܳܗܰܝ̈ܗܽܘܢ: ܒܝܰܘܡܳܐ ܕܶܐܚܕܶܬ݂ ܒܺܐܝܕܗܽܘܢ ܘܰܐܦܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܡܶܛܽܠ ܕܗܶܢܽܘܢ ܒܰܛܶܠܘ ܕܺܝܰܬܺܩܺܐ ܕܺܝܠܝ: ܘܳܐܦ ܐܶܢܳܐ ܒܣܺܝܬ݂ ܒܗܽܘܢ ܐܳܡܰܪ ܡܳܪܝܳܐ.
Jer 31:33 ܐܶܠܳܐ ܗܳܕܶܐ ܕܺܝܰܬܺܩܺܐ ܕܶܐܣܺܝܡ ܠܰܕ݂ܒܶܝܬ݂ ܝܺܣܪܳܐܶܝܠ: ܒܳܬ݂ܰܪ ܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ: ܐܶܬܠܺܝܘܗܝ ܠܢܳܡܽܘܣܝ ܒܓ݂ܰܘܗܽܘܢ: ܘܥܰܠ ܠܶܒܰܘ̈ܳܬܗܽܘܢ ܐܶܟ݂ܬܒܺܝܘܗܝ: ܘܶܐܗܘܶܐ ܠܗܽܘܢ ܐܰ‌ܠܳܗܳܐ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.
Jer 31:34 ܘܠܳܐ ܢܰܠܦܽܘܢ ܬܽܘܒ ܓܒܰܪ ܠܰܐܚܽܘܗܝ: ܘܰܓܒܰܪ ܠܚܰܒܪܶܗ: ܘܢܺܐܡܪܽܘܢ ܕܕܰܥܘ ܠܡܳܪܝܳܐ: ܡܶܛܽܠ ܕܟܽܠܗܽܘܢ ܢܶܕܥܽܘܢܳܢܝ: ܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܩܰܫܺܝܫܗܽܘܢ ܐܳܡܰܪ ܡܳܪܝܳܐ: ܡܶܛܽܠ ܕܶܐܫܒܽܘܩ ܠܚܰܘܒܰܝ̈ܗܽܘܢ: ܘܰܚܛܳܗܰܝ̈ܗܽܘܢ ܬܽܘܒ ܠܳܐ ܐܶܬܕܟܰܪ.
Jer 31:35 ܗܳܟܰܢܳܐ ܐܳܡܰܪ ܡܳܪܝܳܐ: ܕܝܳܗܶܒ ܫܶܡܫܳܐ ܠܢܽܘܗܪܳܐ ܕܺܐܝܡܳܡܳܐ: ܘܕ݂ܽܘܒܳܪܳܐ ܕܣܰܗܪܳܐ ܘܰܕ݂ܟܰܘܟ̈ܒܶܐ ܠܢܽܘܗܪܳܐ ܕܠܺܠܝܳܐ: ܕܟ݂ܳܐܶܐ ܒܝܰܡܳܐ ܘܫܳܠܶܝܢ ܓܰܠܠܰܘ̈ܗܝ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Jer 31:36 ܐܶܢ ܢܶܥܒܕܽܘܢ ܕܽܘܒܳܖ̈ܶܐ ܗܳܠܶܝܢ ܡܶܢ ܩܕ݂ܳܡܝ ܐܳܡܰܪ ܡܳܪܝܳܐ: ܘܳܐܦ ܙܰܪܥܳܐ ܕܺܝܣܪܳܐܶܝܠ ܢܶܒܛܠܽܘܢ: ܕܠܳܐ ܢܶܗܘܽܘܢ ܥܰܡܳܐ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ.
Jer 31:37 ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܢܶܬ݂ܡܰܫܚܽܘܢ ܫܡܰܝܳܐ ܡܶܢ ܠܥܶܠ: ܘܢܶܬ݂ܒ̈ܰܕܩܳܢ ܫܶܬܶܐܣܶܝ̈ܗ̇ ܕܰܐܪܥܳܐ ܡܶܢ ܠܬܰܚܬ: ܐܳܦ ܐܶܢܳܐ ܐܰܣܠܶܐ ܠܟܽܠܶܗ ܙܰܪܥܶܗ ܕܺܝܣܪܳܐܶܝܠ: ܥܰܠ ܟܽܠ ܡܶܕܶܡ ܕܰܥܒܰܕ݂ܘ ܐܳܡܰܪ ܡܳܪܝܳܐ.
Jer 31:38 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܬܶܬܒܢܶܐ ܩܪܺܝܬ݂ܳܐ ܠܡܳܪܝܳܐ܆ ܡܶܢ ܡܰܓܕܠܳܐ ܕܰܚܢܳܢܳܐܶܝܠ: ܥܕ݂ܰܡܳܐ ܠܬܰܪܥܳܐ ܕܙܳܘܺܝܬ݂ܳܐ.
Jer 31:39 ܘܢܶܦܽܘܩ ܬܽܘܒ ܚܽܘܛܳܐ ܕܰܡܫܽܘܚܬ݂ܳܐ ܠܩܽܘܒܠܶܗ: ܥܰܠ ܪܳܡܬ݂ܳܐ ܕܰܓܪܳܒ: ܘܢܶܬ݂ܟܪܶܟ݂ ܠܪܳܡܬ݂ܳܐ.
Jer 31:40 ܘܟܽܠܶܗ ܥܽܘܡܩܳܐ ܕܫܳܕܶܝܢ ܒܶܗ ܦܶܪܬ݂ܳܐ ܘܩܶܛܡܳܐ: ܥܕ݂ܰܡܳܐ ܠܢܰܚܠܳܐ ܕܩܶܕ݂ܪܽܘܢ: ܘܰܥܕ݂ܰܡܳܐ ܠܙܳܘܺܝܬ݂ܳܐ ܕܬܰܪܥܳܐ ܕܖ̈ܰܟܫܳܐ ܡܰܕ݂ܢܚܳܝܳܐ ܩܽܘܕ݂ܫܳܐ ܠܡܳܪܝܳܐ: ܠܳܐ ܢܶܬ݂ܥܩܰܪ ܘܠܳܐ ܢܶܣܬܚܶܦ ܬܽܘܒ ܠܥܳܠܰܡ.
Jer 32:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ: ܡܶܢ ܩܕ݂ܳܡ ܡܳܪܝܳܐ: ܒܫܰܢܬ݂ܳܐ ܥܣܺܝܪܳܝܬܳܐ ܘܰܕܨܶܕܰܩܝܳܐ ܡܰܠܟܳܐ ܕܺܝܗܽܘܕܳܐ. ܗܺܝ ܗܺܝ ܬܡܳܢܰܥܶܣܖ̈ܶܐ ܠܢܰܒܽܘܒܟܰܕ݂ܢܳܨܰܪ ܡܰܠܟܳܐ ܕܒܳܒܶܠ.
Jer 32:2 ܘܗܳܝܕܶܝܢ ܚܰܝ̈ܠܶܐ ܕܡܰܠܟܳܐ ܕܒܳܒܶܠ ܟܪܺܝܟ݂ܺܝܢ ܠܽܐܘܪܺܫܠܶܡ: ܘܶܐܪܰܡܝܳܐ ܢܒܺܝܳܐ ܟܠܶܐ ܗ̱ܘܳܐ ܒܕ݂ܳܪܰܬ݂ ܡܰܛܰܪܬ݂ܳܐ ܕܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ.
Jer 32:3 ܕܰܟ݂ܠܳܝܗܝ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܶܐܡܰܪ: ܡܶܛܽܠ ܡܳܢܳܐ ܡܶܬܢܰܒܶܐ ܐܰܢ̱ܬ ܘܳܐܡܰܪ ܐܰܢ̱ܬ: ܗܳܟܰܢܳܐ ܐܳܡܰܪ ܡܳܪܝܳܐ ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ ܒܺܐܝ̈ܕܰܘܗܝ ܕܡܰܠܟܳܐ ܕܒܳܒܶܠ: ܘܢܶܟ݂ܒܫܺܝܗ̇.
Jer 32:4 ܘܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܶܬ݂ܦܰܠܰܛ ܡܶܢ ܐܺܝܕ݂ܳܐ ܕܟܰܠܕܳܝ̈ܶܐ: ܡܶܛܽܠ ܕܡܶܫܬܠܳܡܽܘ ܢܶܫܬܠܶܡ ܒܺܐܝ̈ܕܰܘܗܝ ܕܡܰܠܟܳܐ ܕܒܳܒܶܠ: ܘܰܢܡܰܠܶܠ ܦܽܘܡܶܗ ܥܰܡ ܦܽܘܡܶܗ: ܘܥܰܝ̈ܢܰܘܗܝ ܠܥܰܝ̈ܢܰܘܗܝ ܢܶܚ̈ܙܝܳܢ.
Jer 32:5 ܘܰܠܒܳܒܶܠ ܢܰܘܒܠܺܝܘܗܝ ܠܨܶܕܰܩܝܳܐ: ܘܬܰܡܳܢ ܢܶܗܘܶܐ ܥܕ݂ܰܡܳܐ ܠܝܰܘܡܳܐ ܕܦܳܩܶܕ݂ ܐ̱ܢܳܐ ܠܶܗ ܐܳܡܰܪ ܡܳܪܝܳܐ: ܡܶܛܽܠ ܕܬܶܬܟܰܬܫܽܘܢ ܥܰܡ ܟܰܠܕ݂ܳܝ̈ܶܐ ܘܠܳܐ ܬܶܙܟܽܘܢ.
Jer 32:6 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.
Jer 32:7 ܗܳܐ ܢܰܚܡܳܐܶܝܠ ܒܰܪ ܫܳܠܽܘܡ ܕܳܕ݂ܳܟ݂ ܐܳܬܶܐ ܠܘܳܬܳܟ݂: ܘܳܐܡܰܪ: ܙܒܶܢ ܠܳܟ݂ ܚܰܩܠܝ ܕܒܰܥܢܳܬܽܘܬ݂ ܕܒܰܐܪܥܳܐ ܕܒܶܢܝܳܡܶܝܢ: ܡܶܛܽܠ ܕܠܳܟ݂ ܙܳܕ݂ܩܳܐ ܝܳܪܬܽܘܬ݂ܳܐ ܠܡܶܙܒܰܢ.
Jer 32:8 ܘܶܐܬ݂ܳܐ ܠܘܳܬ݂ܝ ܢܰܚܡܳܐܶܝܠ ܒܰܪ ܕܳܕ݂ܝ: ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ ܠܕ݂ܳܪܰܬ݂ ܡܰܛܰܪܬ݂ܳܐ: ܘܶܐܡܰܪ ܠܺܝ: ܙܒܶܢ ܠܳܟ݂ ܚܰܩܠܝ ܕܒܰܥܢܳܬܽܘܬ݂ ܕܒܰܐܪܥܳܐ ܕܒܶܢܝܳܡܶܝܢ: ܡܶܛܽܠ ܕܠܳܟ݂ ܙܳܕ݂ܩܳܐ ܝܳܪܬܽܘܬ݂ܳܐ: ܘܠܳܟ݂ ܘܳܠܝܳܐ. ܙܒܶܢܶܝܗ̇ ܠܳܟ݂.
Jer 32:9 ܘܝܶܕ݂ܥܶ݀ܬ݂ ܕܦܶܬܓ݂ܳܡܶܗ ܗ̱ܘ ܕܡܳܪܝܳܐ: ܘܙܶܒܢܶ݀ܬ݂ ܚܰܩܠܳܐ ܡܶܢ ܢܰܚܡܳܐܶܝܠ ܒܰܪ ܕܳܕ݂ܝ ܕܒܰܥܢܳܬܽܘܬ݂: ܘܬܶܩܠܶܬ݂ ܠܶܗ ܟܶܣܦܳܐ: ܫܰܒܥܳܐ ܡܰܬ݂ܩܳܠܺܝ̈ܢ ܘܥܶܣܪܳܐ ܕܟܶܣܦܳܐ.
Jer 32:10 ܘܟܶܬܒܶ݀ܬ݂ ܫܛܳܖ̈ܶܐ ܘܚܰܬܡܶ݀ܬ݂ ܘܣܰܗܕܶܬ ܣܳܗ̈ܕܶܐ: ܘܬܶܩܠܶܬ݂ ܟܶܣܦܳܐ ܒܡܰܣܰܐܬ݂ܳܐ.
Jer 32:11 ܘܢܶܣܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ: ܕܰܚܬܺܝܡ ܒܦܽܘܩܕܳܢܳܐ ܘܰܒܢܳܡܽܘܣܳܐ ܘܰܕܠܳܐ ܡܚܰܬܰܡ.
Jer 32:12 ܘܝܶܗܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ ܠܒܰܪܽܘܟ݂ ܒܰܪ ܢܺܪܝܳܐ: ܒܰܪ ܡܥܰܣܝܳܐ: ܠܥܺܝܢ ܢܰܚܡܳܐܶܝܠ ܒܰܪ ܕܳܕ݂ܝ: ܘܰܠܥܺܝܢ ܣܳܗ̈ܕܶܐ ܕܰܟ݂ܬܺܝܒܺܝܢ ܒܰܫܛܳܖ̈ܶܐ ܕܰܙܒܺܝܢܬ݂ܳܐ: ܘܰܠܥܺܝܢ ܟܽܠܗܽܘܢ ܝܽܘ̈ܕܳܝܶܐ ܕܝܳܬܒܺܝܢ ܒܕ݂ܳܪܰܬ݂ ܡܰܛܰܪܬ݂ܳܐ.
Jer 32:13 ܘܦܰܩܕܶܬ݂ ܠܒܰܪܽܘܟ݂ ܠܥܺܢܰܝ̈ܗܽܘܢ ܘܶܐܡܪܶܬ݂.
Jer 32:14 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܣܰܒ ܫܛܳܖ̈ܶܐ ܗܳܠܶܝܢ: ܫܛܳܪܳܐ ܗܳܢܳܐ ܕܰܙܒܺܝܢܬ݂ܳܐ ܕܰܚܬܺܝܡ: ܘܰܫܛܳܪܳܐ ܗܳܢܳܐ ܕܠܳܐ ܡܚܰܬܰܡ: ܘܰܐܪܡܳܐ ܐܶܢܽܘܢ ܒܡܳܐܢܳܐ ܕܦܰܚܳܪܳܐ: ܕܢܶܬܢܰܛܪܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
Jer 32:15 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܟܺܝܠ ܢܶܙܕܰܒܢܽܘܢ ܒ̈ܳܬܶܐ ܘܚܰܩ̈ܠܳܬ݂ܳܐ: ܘܟܰܖ̈ܡܶܐ ܒܰܐܪܥܳܐ ܗܳܕܶܐ.
Jer 32:16 ܘܨܰܠܺܝܬ݂ ܩܕ݂ܳܡ ܡܳܪܝܳܐ: ܡܶܢ ܒܳܬܰܪ ܕܝܶܗܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ ܠܒܰܪܽܘܟ݂ ܒܰܪ ܢܶܪܝܳܐ.
Jer 32:17 ܘܨܰܠܺܝ݀ܬ݂ ܩܕ݂ܳܡ ܡܳܪܝܳܐ ܘܶܐܡܪܶܬ݂: ܒܒܳܥܘ ܡܳܪܝܳܐ ܐܰ‌ܠܳܗܳܐ: ܗܳܐ ܐܰܢ̱ܬ ܥܒܰܕܬ ܫܡܰܝܳܐ ܘܰܐܪܥܳܐ: ܒܚܰܝܠܳܟ݂ ܪܰܒܳܐ ܘܒܰܕܪܳܥܳܟ݂ ܪܳܡܳܐ: ܘܠܳܐ ܛܫܶܐ ܡܶܢ ܩܕ݂ܳܡܝܟ ܟܠ ܦܶܬܓܳܡ.
Jer 32:18 ܥܳܒܶܕ݂ ܛܰܝܒܽܘܬ݂ܳܐ ܠܰܐܠܦ̈ܶܐ ܕܕ݂ܳܖ̈ܶܐ: ܦܳܪܰܥ ܚܛܳܗ̈ܶܐ ܕܰܐܒܳܗ̈ܶܐ ܠܥܽܘܒܳܐ ܕܰܒܢܰܝ̈ܗܽܘܢ ܒܳܬ݂ܰܪܗܽܘܢ: ܐܰ‌ܠܳܗܳܐ ܪܰܒܳܐ: ܘܓܰܢ̱ܒܳܪܳܐ: ܘܰܕ݂ܚܺܝܠܳܐ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Jer 32:19 ܕܪܰܒܳܐ ܬܰܪܥܺܝܬܶܗ ܘܣܰܓܺܝܐܺܝܢ ܥܒܳܕ݂ܰܘ̈ܗܝ: ܘܥܰܝ̈ܢܰܘܗܝ ܦܬܺܝ̈ܚܳܢ ܥܰܠ ܟܽܠܗܶܝܢ ܐܽܘܖ̈ܚܳܬ݂ܗܽܘܢ ܕܰܒܢܰܝ̈ܢܳܫܳܐ: ܕܬܶܬܶܠ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ: ܘܰܐܝܟ ܦܺܐܖ̈ܰܝ ܥܒܳܕ݂ܰܘ̈ܗܝ.
Jer 32:20 ܕܰܥܒܰܕܬ ܐܳܬܘ̈ܳܬ݂ܳܐ ܪܰܘܖ̈ܒܳܬ݂ܳܐ: ܘܬܶܕ݂ܡܖ̈ܳܬ݂ܳܐ ܒܰܐܪܥܳܐ ܕܡܶܨܪܶܝܢ ܥܕ݂ܰܡܳܐ ܠܝܰܘܡܳܢܳܐ: ܠܺܝܣܪܳܐܶܝܠ ܒܶܝܬ݂ ܒܢܰܝ̈ ܐ̱ܢܳܫܳܐ: ܘܰܥܒܰܕܬ ܠܳܟ݂ ܫܡܳܐ ܐܰܝܟ݂ ܕܝܰܘܡܳܢܳܐ.
Jer 32:21 ܘܰܐܦܩܶܬ ܠܥܰܡܳܟ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ: ܒܳܐܬܘ̈ܳܬ݂ܳܐ ܘܰܒܬܶܕܡܖ̈ܳܬ݂ܳܐ: ܘܒܺܐܝܕ݂ܳܐ ܬܰܩܺܝܦܬܳܐ: ܘܒܰܕ݂ܪܳܥܳܐ ܪܳܡܳܐ: ܘܰܒܚܶܙܘܳܐ ܪܰܒܳܐ.
Jer 32:22 ܘܝܰܗܒܬ ܠܗܽܘܢ ܐܰܪܥܳܐ ܗܳܕܶܐ ܕܺܝܡܰܝܬ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ: ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.
Jer 32:23 ܘܶܐܬܰܘ ܘܝܰܪܬܽܘܗ̇: ܘܠܳܐ ܫܡܰܥܘ ܒܩܳܠܳܟ݂: ܘܰܒܢܳܡܽܘܣܳܟ݂ ܠܳܐ ܗܰܠܶܟ݂ܘ: ܘܟ݂ܽܠ ܕܦܰܩܶܕܬ ܐܶܢܽܘܢ ܠܡܶܥܒܰܕ݂ ܠܳܐ ܥ̣ܒܰܕ݂ܘ: ܘܡܰܛܝܰܬ݂ ܐܶܢܽܘܢ ܟܽܠܳܗ̇ ܗܳܕܶܐ ܒܺܝܫܬܳܐ.
Jer 32:24 ܗܳܐ ܟܡܺܐܢ̈ܶܐ ܐܶܬܰܘ ܥܰܠ ܩܪܺܝܬ݂ܳܐ ܗܳܕܶܐ ܠܡܶܐܚܕܳܗ̇: ܘܰܩܪܺܝܬ݂ܳܐ ܐܶܫܬܰܠܡܰܬ݂ ܠܳܗ̇ ܒܺܐܝܕ݂ܳܐ ܕܟܰܠܕܳܝ̈ܶܐ ܕܡܶܬܟܰܬܫܺܝܢ ܥܠܶܝܗ̇܆ ܡܶܢ ܩܕ݂ܳܡ ܚܰܪܒܳܐ: ܘܟܰܦܢܳܐ ܘܡܰܘܬܳܢܳܐ: ܘܡܶܕܶܡ ܕܶܐܡܰܪܬ ܗܘܳܐ ܘܗܳܐ ܚܙܺܝ݀ܬ݂.
Jer 32:25 ܘܰܐܢ̱ܬ ܐܶܡܰܪܬ ܠܝܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܙܒܶܢ ܠܳܟ݂ ܚܰܩܠܳܐ ܒܟܶܣܦܳܐ: ܘܣܰܗܶܕ݂ ܣܳܗ̈ܕܶܐ: ܘܗܳܐ ܩܪܺܝܬ݂ܳܐ ܐܶܫܬܰܠܡܰܬ݂ ܠܳܗ̇ ܒܺܐܝܕ݂ܳܐ ܕܟܰܠܕ݂ܳܝ̈ܶܐ.
Jer 32:26 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.
Jer 32:27 ܐܶܢܳܐ ܐ̱ܢܳܐ ܡܳܪܝܳܐ ܐܰ‌ܠܳܗܳܐ ܕܟ݂ܽܠ ܒܣܰܪ ܕܰܠܡܳܐ ܡܶܢ ܩܕ݂ܳܡܝ ܛܫܶܐ ܡܶܕܶܡ.
Jer 32:28 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ ܒܺܐܝܕ݂ܳܐ ܕܟܰܠܕܳܝ̈ܶܐ: ܘܒܺܐܝܕ݂ܶܗ ܕܰܢܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܘܢܶܟ݂ܒܫܺܝܗ̇.
Jer 32:29 ܘܢܺܐܬܽܘܢ ܟܰܠܕܳܝ̈ܶܐ ܘܢܶܥܒܕܽܘܢ ܩܪܳܒܳܐ ܥܰܠ ܩܪܺܝܬ݂ܳܐ ܗܳܕܶܐ: ܘܢܶܥܩܪܽܘܢܳܗ̇ ܠܰܩܪܺܝܬ݂ܳܐ ܗܳܕܶܐ: ܘܢܰܘܩܕܽܘܢܳܗ̇ ܒܢܽܘܪܳܐ: ܘܒ̈ܳܬܶܐ ܕܣ̣ܳܡܘ ܒܶܣ̈ܡܶܐ ܥܰܠ ܐܶܓܳܖ̈ܰܝܗܽܘܢ ܠܒܰܥܠܳܐ: ܘܢܰܩ̣ܺܝܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܢܰܪܓܙܽܘܢܳܢܝ.
Jer 32:30 ܡܶܛܽܠ ܕܰܗܘܰܘ ܒܢܰܝ̈ ܝܺܣܪܳܐܶܝܠ: ܘܰܒܢܰܝ̈ ܝܺܗܽܘܕܳܐ: ܥܳܒܕܺܝܢ ܕܒܺܝܫ ܩܕ݂ܳܡܝ ܡܶܢ ܛܰܠܝܽܘܬܗܽܘܢ: ܡܶܛܽܠ ܕܰܒܢܰܝ̈ ܝܺܣܪܳܐܶܝܠ ܡܰܪܓܙܺܝܢ ܠܺܝ ܒܰܥܒܳܕ݂ ܐܺܝܕܰܝ̈ܗܽܘܢ ܐܳܡܰܪ ܡܳܪܝܳܐ.
Jer 32:31 ܘܡܶܛܽܠܬܗܽܘܢ ܗܘܳܐ ܪܽܘܓ݂ܙܝ ܘܚܶܡܬ݂ܝ ܥܰܠ ܩܪܺܝܬ݂ܳܐ ܗܳܕܶܐ: ܡܶܢ ܝܰܘܡܳܐ ܕܰܒܢܰܐܗ̇ ܘܰܥܕ݂ܰܡܳܐ ܠܝܰܘܡܳܢܳܐ: ܠܡܰܥܒܳܪܽܘܬ݂ܳܗ̇ ܡܶܢ ܩܕ݂ܳܡ ܐܰܦܰܝ̈.
Jer 32:32 ܥܰܠ ܟܽܠܗܶܝܢ ܒܺܝ̈ܫܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ: ܘܕܰܒܢܰܝ̈ ܝܺܗܽܘܕܳܐ ܕܰܥܒܰܕ݂ܘ ܠܡܰܪܓܳܙܽܘܬ݂ܰܢܝ: ܗܶܢܽܘܢ ܘܡܰܠܟܰܝ̈ܗܽܘܢ: ܘܪܰܘܖ̈ܒܳܢܰܝܗܽܘܢ: ܘܟ݂ܳܗܢܰܝ̈ܗܽܘܢ: ܘܰܢܒܺܝܰܝ̈ܗܽܘܢ: ܘܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
Jer 32:33 ܘܰܐܦܢܺܝܘ ܠܺܝ ܩܕ݂ܳܠܗܽܘܢ ܘܠܳܐ ܐܰܦܰܝ̈ܗܽܘܢ: ܘܰܐܠܦܶ݀ܬ݂ ܐܶܢܽܘܢ: ܩܰܕܡܶܬ݂ ܘܰܐܠܦܶ݀ܬ: ܘܠܳܐ ܫܳܡܥܺܝܢ ܠܰܡܩܰܒܳܠܽܘ ܡܰܪܕܽܘܬ݂ܳܐ.
Jer 32:34 ܘܣ̣ܳܡܘ ܛܰܢܦܽܘܬ݂ܗܽܘܢ ܒܒܰܝܬܳܐ ܕܶܐܬܩܪܺܝ ܫܶܡܝ ܥܠܰܘܗܝ: ܘܛܰܡܐܗܝ.
Jer 32:35 ܘܰܒ̣ܢܰܘ ܥܠܰܘ̈ܳܬ݂ܳܐ ܠܒܰܥܠܳܐ ܒܬܰܦܰܬ݂ ܕܰܒܢܰܚܠܳܐ ܕܒܰܪ ܗܳܢܽܘܡ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܠܰܐܡܠܶܟ݂: ܕܠܳܐ ܦܰܩܕܶܬ݂ ܘܠܳܐ ܣܶܠܩܰܬ݂ ܥܰܠ ܠܶܒܝ: ܕܢܶܥܒܕܽܘܢ ܛܰܢܦܽܘܬ݂ܳܐ ܗܳܕܶܐ ܘܢܰܚܛܽܘܢ ܠܺܝܗܽܘܕܳܐ.
Jer 32:36 ܗܳܫܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܥܰܠ ܩܪܺܝܬ݂ܳܐ ܗܳܕܶܐ ܕܳܐܡܪܺܝܢ ܐܢ̱ܬܽܘܢ ܐܶܫܬܰܠܡܰܬ݂ ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܒܚܰܪܒܳܐ ܘܒܟܰܦܢܳܐ ܘܒܡܰܘܬܳܢܳܐ.
Jer 32:37 ܗܳܐ ܡܟܰܢܶܫ ܐ̱ܢܳܐ ܠܗܽܘܢ ܡܶܢ ܟܽܠܗܶܝܢ ܐܰܖ̈ܥܳܬ݂ܳܐ ܕܒܰܕܪܶܬ ܐܶܢܽܘܢ ܠܬܰܡܳܢ: ܒܪܽܘܓ݂ܙܝ ܘܰܒܚܶܡܬ݂ܝ ܒܪܽܘܓܙܳܐ ܪܰܒܳܐ: ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ: ܘܰܐܘܬܶܒ ܐܶܢܽܘܢ ܒܫܶܠܝܳܐ.
Jer 32:38 ܘܢܶܗܘܽܘܢ ܠܺܝ ܥܰܡܳܐ: ܘܶܐܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ.
Jer 32:39 ܘܶܐܬܶܠ ܠܗܽܘܢ ܠܶܒܳܐ ܚܰܕ݂ܬ݂ܳܐ܆ ܘܪܽܘܚܳܐ ܚܕܰܬ݂ܳܐ: ܠܡܶܕ݂ܚܰܠ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ: ܘܢܰܛܐܶܒ ܠܗܽܘܢ ܠܗܽܘܢ ܘܠܰܒܢܰܝ̈ܗܽܘܢ ܒܳܬ݂ܰܪܗܽܘܢ.
Jer 32:40 ܘܰܐܩܺܝܡ ܠܗܽܘܢ ܩܝܳܡܳܐ ܠܥܳܠܰܡ: ܕܠܳܐ ܐܶܗܦܽܘܟ݂ ܡܶܢܗܽܘܢ ܠܡܰܛܐܳܒܽܘ ܠܗܽܘܢ: ܘܕܶܚܠܰܬܝ ܐܶܬܶܠ ܒܠܶܒܗܽܘܢ ܕܠܳܐ ܢܶܣܛܽܘܢ ܡܶܢܝ.
Jer 32:41 ܘܶܐܚܰܕܶܐ ܐܶܢܽܘܢ ܘܢܰܛܐܶܒ ܠܗܽܘܢ: ܘܶܐܨܽܘܒ ܐܶܢܽܘܢ ܒܰܐܪܥܳܐ ܗܳܕܶܐ ܒܩܽܘܫܬܳܐ: ܒܟܽܠܶܗ ܠܶܒܝ ܘܰܒܟܽܠܳܗ̇ ܢܰܦܫܝ.
Jer 32:42 ܗܳܟܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܰܐܝܬܺܝ݀ܬ݂ ܥܰܠ ܥܰܡܳܐ ܗܳܢܳܐ ܟܽܠܳܗ̇ ܒܺܝܫܬܳܐ ܗܳܕܶܐ ܪܰܒܬ݂ܳܐ: ܗܳܟܰܢܳܐ ܡܰܝܬܶܐ ܐ̱ܢܳܐ ܥܠܰܝܗܽܘܢ. ܟܽܠܳܗ̇ ܛܳܒܬܳܐ ܕܳܐܡܰܪ ܐ̱ܢܳܐ ܥܠܰܝܗܽܘܢ.
Jer 32:43 ܘܢܶܙܕܰܒ̈ܢܳܢ ܚܰܩ̈ܠܳܬ݂ܳܐ ܒܰܐܪܥܳܐ ܗܳܕܶܐ: ܕܳܐܡܪܺܝܬܽܘܢ ܚܰܪܒܳܐ ܗ̱ܝ ܡܶܢ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܶܐܫܬܰܠܡܰܬ݂ ܒܺܐܝܕ݂ܳܐ ܕܟܰܠܕܳܝ̈ܶܐ.
Jer 32:44 ܚܰܩ̈ܠܳܬ݂ܳܐ ܒܟܶܣܦܳܐ ܢܶܙܒܢܽܘܢ: ܘܢܶܟ݂ܬܒܽܘܢ ܫܛܳܖ̈ܶܐ ܘܰܢܚܰܬܡܽܘܢ: ܘܰܢܣܰܗܕܽܘܢ ܣܳܗ̈ܕܶܐ: ܒܰܐܪܥܳܐ ܕܒܶܢܝܳܡܶܝܢ: ܘܒܰܚܕ݂ܳܖ̈ܶܝܗ̇ ܕܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕ݂ܳܐ ܘܒܩܽܘܖ̈ܝܳܐ ܕܛܽܘܖ̈ܶܐ: ܘܰܒܩܽܘܖ̈ܝܳܐ ܕܦܰܩ̈ܥܳܬ݂ܳܐ: ܘܒܩܽܘܖ̈ܝܳܐ ܕܬܰܝܡܢܳܐ: ܘܰܐܗܦܶܟ݂ ܫܒܺܝܬܗܽܘܢ ܐܳܡܰܪ ܡܳܪܝܳܐ.
Jer 33:1 ܘܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܕܬܰܪܬܶܝܢ ܙܰܒܢܺܝ̈ܢ: ܟܰܕ݂ ܟܠܶܐ ܗ̱ܘܳܐ ܥܕܰܟܺܝܠ ܒܕ݂ܳܪܰܬ݂ ܡܰܛܰܪܬ݂ܳܐ: ܘܶܐܡܰܪ.
Jer 33:2 ܗܳܟܰܢܳܐ ܐܳܡܰܪ ܡܳܪܝܳܐ: ܕܥܰܒܕܳܟ݂ ܘܓܰܒܠܳܟ݂ ܘܰܐܬ݂ܩܢܳܟ݂ ܡܳܪܝܳܐ ܫܡܶܗ.
Jer 33:3 ܩܪܺܝܢܝ ܘܶܐܥܢܶܝܟ݂: ܘܶܐܚܰܘܶܝܟ݂ ܪܰܘܖ̈ܒܳܬ݂ܳܐ ܘܥܰܫܺܝ̈ܢܳܬ݂ܳܐ ܕܠܳܐ ܝܺܕܰܥܬܽܘܢ.
Jer 33:4 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܒ̈ܳܬܶܐ ܕܰܩܪܺܝܬ݂ܳܐ ܗܳܕܶܐ: ܘܥܰܠ ܒ̈ܳܬܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܕܰܥ̣ܩܰܪܘ ܐܶܢܽܘܢ ܓܰܝܳܣ̈ܶܐ ܒܚܰܪܒܳܐ.
Jer 33:5 ܕܶܐܬ݂ܰܘ ܠܡܶܬܟܰܬܳܫܽܘ ܥܰܡ ܟܰܠܕܳܝ̈ܶܐ: ܘܰܠܡܶܡܠܳܐ ܐܶܢܽܘܢ ܦܰܓܖ̈ܶܐ ܕܰܒܢܰܝ̈ܢܳܫܳܐ: ܕܩܰܛܠܶܬ݂ ܒܪܽܘܓܙܝ ܘܰܒܚܶܡܬܝ: ܘܰܐܗܦܟܶ݀ܬ݂ ܐܰܦܰܝ̈ ܡܶܢ ܩܪܺܝܬ݂ܳܐ ܗܳܕܶܐ: ܥܰܠ ܟܽܠܳܗ̇ ܒܺܝܫܬܳܐ ܕܰܥ̣ܒܰܕ݂ܘ ܩܕ݂ܳܡܝ.
Jer 33:6 ܗܳܐ ܡܰܣܶܩ ܐ̱ܢܳܐ ܠܳܗ̇ ܠܢܽܘܓܪܳܐ ܐܳܣܝܳܐ ܘܰܐܣܶܐ ܐܶܢܽܘܢ: ܘܶܐܓܠܶܐ ܠܗܽܘܢ ܫܒܺܝ̈ܠܶܐ ܕܰܫܠܳܡܳܐ ܘܕ݂ܗܰܝܡܳܢܽܘܬ݂ܳܐ.
Jer 33:7 ܘܰܐܗܦܶܟ݂ ܫܒܺܝܬ݂ܳܐ ܕܺܝܗܽܘܕ݂ܳܐ: ܘܰܫܒܺܝܬ݂ܳܐ ܕܺܝܣܪܳܐܶܝܠ: ܘܶܐܒܢܶܐ ܐܶܢܽܘܢ ܐܰܝܟ݂ ܕܡܶܢ ܩܕ݂ܺܝܡ: ܘܰܐܛܐܶܒ ܠܗܽܘܢ ܐܰܝܟ݂ ܕܡܶܢ ܪܺܝܫܺܝܬ݂ܳܐ.
Jer 33:8 ܘܶܐܕܰܟܶܐ ܐܶܢܽܘܢ ܡܶܢ ܟܽܠܶܗ ܥܰܘܠܗܽܘܢ ܕܰܚ̣ܛܰܘ ܠܺܝ: ܘܶܐܫܒܽܘܩ ܠܟܽܠܗܽܘܢ ܚܰܘ̈ܒܰܝܗܽܘܢ ܕܰܚ̣ܛܰܘ ܠܺܝ ܘܕܰܐܥܠܺܝܘ ܒܺܝ.
Jer 33:9 ܘܬܶܗܘܶܐ ܠܺܝ ܠܰܫܡܳܐ ܘܰܠܒܽܘܣܳܡܳܐ: ܘܰܠܚܰܕܽܘܬ݂ܳܐ ܘܰܠܫܽܘܒܗܳܪܳܐ ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܘܢܶܫܡܥܽܘܢ ܟܽܠܳܗ̇ ܛܳܒܬܳܐ ܕܥܳܒܶܕ݂ ܐ̱ܢܳܐ ܥܰܡܗܽܘܢ: ܘܢܶܕ݂ܚܠܽܘܢ ܘܢܶܪܓܙܽܘܢ ܥܰܠ ܟܽܠܳܗ̇ ܛܳܒܬܳܐ: ܘܥܰܠ ܟܽܠܶܗ ܫܠܳܡܳܐ ܕܥܳܒܶܕ݂ ܐ̱ܢܳܐ ܠܗܽܘܢ.
Jer 33:10 ܗܳܟܰܢܳܐ ܐܳܡܰܪ ܡܳܪܝܳܐ: ܬܽܘܒ ܢܶܫܬܡܰܥ ܒܰܐܬܪܳܐ ܗܳܢܳܐ: ܕܳܐܡܪܺܝܢ ܐܢ̱ܬܽܘܢ ܚܪܶܒ ܗ̱ܘ ܡܶܢ ܒܠܰܝ ܐ̱ܢܳܫܳܐ ܘܡܶܢ ܒܠܰܝ ܒܥܺܝܪܳܐ: ܒܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܝܶܗ̇ ܕܽܐܘܪܺܫܠܶܡ: ܕܚܰܪܒܺܝܢ ܡܶܢ ܒܠܰܝ ܐ̱ܢܳܫܳܐ: ܘܡܶܢ ܒܠܰܝ ܕܝܳܬܶܒ ܘܡܶܢ ܒܠܰܝ ܒܥܺܝܪܳܐ.
Jer 33:11 ܩܳܠܳܐ ܕܰܕ݂ܝܳܨܳܐ ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ: ܩܳܠܳܐ ܕܳܐܡܪܺܝܢ ܐܰܘܕܰܘ ܠܡܳܪܝܳܐ ܚܰܝܠܬ݂ܳܢܳܐ: ܕܛܳܒ ܗ̱ܘ ܡܳܪܝܳܐ ܘܒܰܣܺܝܡ ܗ̱ܘ̣: ܘܠܥܳܠܰܡ ܛܰܝܒܽܘܬܶܗ: ܘܡܰܝܬܶܝܢ ܬܰܘܕܺܝܬ݂ܳܐ ܠܒܰܝܬܶܗ ܕܡܳܪܝܳܐ: ܡܶܛܽܠ ܕܰܐܗܦܶܟ݂ ܫܒܺܝܬܶܗ ܕܰܐܪܥܳܐ ܐܰܝܟ݂ ܕܰܒܩܰܕ݂ܡܳܝܬ݂ܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Jer 33:12 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܡܶܟܺܝܠ ܢܶܗܘܶܐ ܒܰܐܬܪܳܐ ܗܳܢܳܐ: ܕܰܚܪܶܒ ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ ܘܒܟܽܠܗܶܝܢ ܩܽܘܖ̈ܝܶܗ: ܕܰܝܖ̈ܶܐ ܕܖ̈ܳܥܰܘܳܬ݂ܳܐ ܘܡܰܪܒܥܳܐ ܕܥܳܢ̈ܳܐ.
Jer 33:13 ܒܩܽܘܖ̈ܝܳܐ ܕܛܽܘܖ̈ܶܐ: ܘܒܩܽܘܖ̈ܝܳܐ ܕܦܰܩ̈ܥܳܬ݂ܳܐ: ܘܰܒܩܽܘܖ̈ܝܳܐ ܕܬܰܝܡܢܳܐ: ܘܒܰܐܪܥܳܐ ܕܒܶܢܝܳܡܶܝܢ: ܘܒܰܚܕ݂ܖ̈ܶܝܗ̇ ܕܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕ݂ܳܐ: ܡܶܟܺܝܠ ܬܶܥܒܰܪ ܥܳܢ̈ܳܐ ܥܰܠ ܐܺܝܕܰܝ̈ ܡܰܢܳܝܳܐ ܐܳܡܰܪ ܡܳܪܝܳܐ.
Jer 33:14 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܦܶܬܓ݂ܳܡ̈ܶܐ ܛܳܒ̈ܶܐ ܕܶܐܡܪܶܬ݂ ܥܰܠ ܕܒܶܝܬ݂ ܝܺܣܪܳܐܶܝܠ ܘܥܰܠ ܕܒܶܝܬ݂ ܝܺܗܽܘܕ݂ܳܐ ܐܳܡܰܪ ܡܳܪܝܳܐ.
Jer 33:15 ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ: ܐܰܨܡܰܚ ܠܕܰܘܺܝܕ݂ ܨܶܡܚܳܐ ܕܙܰܕܺܝܩܽܘܬ݂ܳܐ: ܘܢܰܡܠܶܟ݂ ܒܡܰܠܟܽܘܬ݂ܳܐ: ܘܢܶܣܬܰܟܰܠ: ܘܢܶܥܒܰܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ.
Jer 33:16 ܒܝܰܘ̈ܡܳܬܳܐ ܗܳܢܽܘܢ ܢܶܬܦܪܶܩ ܝܺܗܽܘܕ݂ܳܐ: ܐܘܪܺܫܠܶܡ ܬܶܫܪܶܐ ܒܫܶܠܝܳܐ: ܘܗܳܢܰܘ ܫܡܶܗ ܕܢܶܩܪܽܘܢܶܗ: ܡܳܪܝܳܐ ܙܶܕ݂ܩܰܢ.
Jer 33:17 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܢܶܥܢܰܕ ܠܕܰܘܺܝܕ݂ ܒܪܳܐ ܕܝܳܬܶܒ ܥܰܠ ܟܽܘܪܣܝܳܐ ܕܒܶܝܬ݂ ܝܺܣܪܳܐܶܝܠ.
Jer 33:18 ܘܰܠܟܳܗ̈ܢܶܐ ܘܰܠܠܶܘܳܝ̈ܶܐ: ܠܳܐ ܢܶܥܢܰܕ݂ ܓܰܒܪܳܐ ܡܶܢ ܩܕ݂ܳܡܝ: ܕܡܰܣܶܩ ܥܠܳܬ݂ܳܐ ܘܥܳܒܶܕ݂ ܕܶܒܚܬ݂ܳܐ: ܘܣܳܐܶܡ ܒܶܣ̈ܡܶܐ ܟܽܠܗܽܘܢ ܝܰܘ̈ܡܳܬ݂ܳܐ.
Jer 33:19 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.
Jer 33:20 ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܡܶܫܟܚܺܝܢ ܐܢ̱ܬܽܘܢ ܠܰܡܒܰܛܳܠܽܘ ܕܽܘܒܳܖ̈ܰܝ ܕܺܐܝܡܳܡܳܐ: ܘܕ݂ܽܘܒܳܖ̈ܰܝ ܕܠܺܠܝܳܐ: ܕܠܳܐ ܢܶܗܘܶܐ ܐܺܝܡܳܡܳܐ ܘܠܺܠܝܳܐ ܒܙܰܒܢܗܽܘܢ.
Jer 33:21 ܐܳܦ ܩܝܳܡܝ ܕܡܶܠܟܶ݀ܬ݂ ܠܕܰܘܺܝܕ݂ ܥܰܒܕܝ ܢܶܬܒܰܛܰܠ: ܕܠܳܐ ܢܶܗܘܶܐ ܠܶܗ ܒܪܳܐ ܕܢܰܡܠܶܟ݂ ܥܰܠ ܟܽܘܪܣܝܶܗ: ܘܰܠܟܳܗ̈ܢܶܐ ܘܰܠܠܶܘܳܝ̈ܶܐ ܡܫܰܡܫܳܢܰܝ̈.
Jer 33:22 ܐܰܝܟ݂ ܕܠܳܐ ܡܶܬܡܢܶܐ ܚܰܝܠܳܐ ܕܰܫܡܰܝܳܐ: ܘܠܳܐ ܡܶܬܬܟ݂ܺܝܠ ܚܳܠܳܐ ܕܝܰܡܳܐ: ܗܳܟܰܢܳܐ ܐܰܣܓܶܐ ܙܰܪܥܶܗ ܕܕܰܘܺܝܕ݂ ܥܰܒܕܝ: ܘܰܕ݂ܠܶܘܳܝ̈ܶܐ ܕܰܡܫܰܡܫܺܝܢ ܠܺܝ.
Jer 33:23 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.
Jer 33:24 ܠܳܐ ܚܳܙܶܐ ܐܰܢ̱ܬ ܡܶܕܶܡ ܕܳܐܡܪܺܝܢ ܥܰܡܳܐ: ܕܬܰܪܬܶܝܢ ܫܰܖ̈ܒܳܢ ܕܰܓܒܳܐ ܡܳܪܝܳܐ ܐܰܣܠܺܝ ܐܶܢܶܝܢ: ܘܰܠܥܰܡܝ ܡܰܪܓܙܺܝܢ ܕܠܳܐ ܢܶܗܘܶܐ ܥܰܡܳܐ ܩܕ݂ܳܡܝ.
Jer 33:25 ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܠܳܐ ܗܘܳܐ ܩܝܳܡܝ ܕܺܐܝܡܳܡܳܐ ܘܰܕ݂ܠܺܠܝܳܐ: ܘܢܳܡܽܘܣ̈ܶܐ ܕܰܫܡܰܝܳܐ ܘܰܐܪܥܳܐ ܠܳܐ ܣܳܡܶ݀ܬ݂.
Jer 33:26 ܐܳܦ ܙܰܪܥܶܗ ܕܝܰܥܩܽܘܒ ܘܰܕ݂ܕܰܘܺܝܕ݂ ܥܰܒܕܝ ܐܰܣܠܶܐ: ܕܶܐܣܰܒ ܡܶܢ ܙܰܪܥܶܗ ܫܰܠܺܝܛܳܐ: ܥܰܠ ܒܰܝܬܶܗ ܕܰܐܒܪܳܗܳܡ ܘܕ݂ܺܐܝܣܚܳܩ ܘܰܕ݂ܝܰܥܩܽܘܒ: ܟܰܕ݂ ܐܰܗܦܶܟ݂ ܫܒܺܝܬܗܽܘܢ ܘܶܐܪܰܚܶܡ ܥܠܰܝܗܽܘܢ. 
Jer 34:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܟܽܠܶܗ ܚܰܝܠܶܗ: ܘܟܽܠܗܶܝܢ ܡܰܠܟ̈ܘܳܬܳܐ ܕܰܐܪܥ ܫܽܘܠܛܳܢ ܐܺܝܕ݂ܶܗ܆ ܘܟܽܠܗܽܘܢ ܥܰܡ̈ܡܶܐ ܡܶܬܟܰܬܫܺܝܢ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܗ̇.
Jer 34:2 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܙܶܠ ܘܶܐܡܰܪ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ: ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܘܢܰܘܩܕ݂ܺܝܗ̇ ܒܢܽܘܪܳܐ.
Jer 34:3 ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܘ̈ܗܝ: ܐܶܠܳܐ ܡܶܬܬܚܳܕ݂ܽܘ ܬܶܬܚܶܕ݂: ܘܒܺܐܝܕܰܘ̈ܗܝ ܬܶܫܬܠܶܡ. ܘܥܰܝܢܰܝ̈ܟ ܠܥܰܝܢܰܘ̈ܗܝ ܕܡܰܠܟܳܐ ܕܒܳܒܶܠ ܢܶܚܙ̈ܝܳܢ: ܘܦܽܘܡܳܟ݂ ܥܰܡ ܦܽܘܡܶܗ ܢܡܰܠܶܠ: ܘܰܠܒܳܒܶܠ ܬܺܐܙܰܠ.
Jer 34:4 ܒܪܰܡ ܫܡܰܥ ܦܶܬܓ݂ܳܡܶܗ ܕܡܳܪܝܳܐ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܥܠܰܝܟ: ܠܳܐ ܬܡܽܘܬ݂ ܒܚܰܪܒܳܐ: ܐܶܠܳܐ ܒܰܫܠܳܡܳܐ ܬܡܽܘܬ݂.
Jer 34:5 ܘܰܐܝܟ ܕܰܐܪܩܶܕ݂ܘ ܥܰܠ ܐܰܒܳܗܰܝ̈ܟ ܡܰܠ̈ܟܶܐ ܩܰܕ݂ܡܳܝ̈ܶܐ ܕܰܗܘܰܘ ܩܕ݂ܳܡܝܟ܆ ܗܳܟܰܢܳܐ ܢܰܪܩܕܽܘܢ ܥܠܰܝܟ: ܘܳܝ ܡܳܪܳܐ ܢܰܪܩܕܽܘܢ ܥܠܰܝܟ: ܡܶܛܽܠ ܕܦܶܬܓ݂ܳܡܳܐ ܗܳܢܳܐ ܡܰܠܠܶܬ݂ ܐܳܡܰܪ ܡܳܪܝܳܐ.
Jer 34:6 ܘܶܐܡܰܪ ܐܶܪܰܡܝܳܐ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܒܽܐܘܪܺܫܠܶܡ.
Jer 34:7 ܘܚܰܝܠܳܐ ܕܡܰܠܟܳܐ ܕܒܳܒܶܠ ܡܶܬܟܰܬܫܺܝܢ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܕܶܐܫܬܚܰܪ: ܥܰܠ ܠܟ݂ܺܝܫ: ܘܥܰܠ ܥܰܙܩܳܐ. ܡܶܛܽܠ ܕܗܶܢܶܝܢ ܐܶܫܬܚܰܪ ܒܩܽܘܖ̈ܝܳܐ ܕܺܝܗܽܘܕ݂ܳܐ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ.
Jer 34:8 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ ܠܡܺܐܡܰܪ: ܡܶܢ ܒܳܬ݂ܰܪ ܕܰܐܩܺܝܡ ܡܰܠܟܳܐ ܨܶܕܰܩܝܳܐ ܩܝܳܡܳܐ ܥܰܡ ܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܕܢܶܬܩܪܽܘܢ ܡܚܰܪܖ̈ܶܐ.
Jer 34:9 ܕܢܶܫܒܽܘܩ ܓܒܰܪ ܥܰܒܕܶܗ: ܘܰܓܒܰܪ ܐܰܡܬܶܗ ܥܶܒܪܳܝܳܐ ܘܥܶܒܪܳܝܬ݂ܳܐ ܒܢܰܝ̈ ܚܺܐܖ̈ܶܐ: ܕܠܳܐ ܢܫܰܥܒܕܽܘܢ ܓܒܰܪ ܠܰܐܚܽܘܗܝ ܝܽܗܘܕ݂ܳܝܳܐ.
Jer 34:10 ܘܰܫܡܰܥܘ ܟܽܠܗܽܘܢ ܪܰܘܖ̈ܒܳܢܶܐ ܘܟܽܠܶܗ ܥܰܡܳܐ: ܘܩܰܒܶܠܘ ܥܠܰܝܗܽܘܢ ܕܢܶܫܒܽܘܩ ܓܒܰܪ ܥܰܒܕܶܗ: ܘܰܓܒܰܪ ܐܰܡܬܶܗ ܒܢܰܝ̈ ܚܺܐܖ̈ܶܐ: ܕܠܳܐ ܢܶܦܠܚܽܘܢ ܐܶܢܽܘܢ ܬܽܘܒ. ܘܚܰܪܰܪܘ ܐܶܢܽܘܢ.
Jer 34:11 ܘܰܗܦܰܟ݂ܘ ܡܶܢ ܒܳܬ݂ܰܪܟܶܢ: ܘܫܰܥܒܶܕ݂ܘ ܐܶܢܽܘܢ ܠܰܡܚܰܪܖ̈ܶܐ ܘܰܥ̣ܒܰܕ݂ܘ ܐܶܢܽܘܢ ܥܰܒ̈ܕܶܐ.
Jer 34:12 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.
Jer 34:13 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢܳܐ ܐܰܩܺܝܡܶ݀ܬ ܩܝܳܡܳܐ ܥܰܡ ܐܰܒܳܗܰܝ̈ܟܽܘܢ: ܒܝܰܘܡܳܐ ܕܰܐܦܩܶ݀ܬ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ݂ ܥܰܒܕܽܘܬ݂ܳܐ ܠܡܺܐܡܰܪ.
Jer 34:14 ܡܶܢ ܒܳܬ݂ܰܪ ܫܒܰܥ ܫܢܺܝ̈ܢ: ܬܶܫܒܩܽܘܢ ܓܒܰܪ ܠܰܐܚܽܘܗܝ ܥܶܒܪܳܝܳܐ ܕܢܶܙܕܰܒܰܢ ܠܳܟ݂: ܘܢܶܦܠܚܳܟ݂ ܫܶܬ݂ ܫܢܺܝ̈ܢ: ܘܬܶܫܒܩܺܝܘܗܝ ܒܰܪ ܚܺܐܖ̈ܶܐ ܡܶܢ ܠܘܳܬܳܟ݂: ܘܠܳܐ ܫܰܡܥܽܘܢܝ ܐܰܒܳܗܰܝ̈ܟܽܘܢ: ܘܠܳܐ ܨܠܰܘ ܐܶܕ݂ܢܗܽܘܢ ܠܘܳܬ݂ܝ.
Jer 34:15 ܘܰܗܦܰܟ݂ܬܽܘܢ ܐܰܢ̱ܬܽܘܢ ܝܰܘܡܳܢܳܐ: ܘܰܥܒܰܕܬܽܘܢ ܡܶܕܶܡ ܕܫܰܦܺܝܪ ܒܥܰܝ̈ܢܰܝ: ܠܡܶܩܪܳܐ ܚܺܐܪܽܘܬ݂ܳܐ ܓܒܰܪ ܠܚܰܒܪܶܗ: ܘܰܐܩܺܝܡܬܽܘܢ ܩܝܳܡܳܐ ܩܕ݂ܳܡܝ ܒܒܰܝܬܳܐ ܕܶܐܬ݂ܩܪܺܝ ܫܶܡܝ ܥܠܰܘܗܝ.
Jer 34:16 ܘܰܗܦܰܟ݂ܬܽܘܢ ܘܛܰܘܶܫܬܽܘܢ ܫܶܡܝ: ܘܰܐܗܦܶܟ݂ܬܽܘܢ ܓܒܰܪ ܥܰܒܕܶܗ ܘܰܓܒܰܪ ܐܰܡܬܶܗ ܕܰܫܒܰܩܬܽܘܢ ܒܢܰܝ̈ ܚܺܐܖ̈ܶܐ ܠܢܰܦܫܗܽܘܢ: ܘܟܰܒܶܫܬܽܘܢ ܐܶܢܽܘܢ ܕܢܶܗܘܽܘܢ ܠܟܽܘܢ ܥܰܒ̈ܕܶܐ ܘܰܐܡ̈ܗܳܬ݂ܳܐ.
Jer 34:17 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܠܳܐ ܫܡܰܥܬܽܘܢܳܢܝ ܠܡܶܩܪܳܐ ܚܺܐܪܽܘܬ݂ܳܐ ܓܒܰܪ ܠܚܰܒܪܶܗ܆ ܗܳܐ ܩܳܪܶܐ ܐ̱ܢܳܐ ܠܟܽܘܢ ܚܺܐܪܽܘܬ݂ܳܐ ܠܚܰܪܒܳܐ: ܘܰܠܟܰܦܢܳܐ: ܘܰܠܡܰܘܬܳܢܳܐ: ܐܳܡܰܪ ܡܳܪܝܳܐ: ܘܶܐܬܶܠܟܽܘܢ ܠܙܰܘܥܬ݂ܳܐ ܠܟܽܠܗܶܝܢ ܡܰܠܟ̈ܘܳܬܳܐ ܕܰܐܪܥܳܐ.
Jer 34:18 ܘܶܐܬܶܠ ܠܓܰܒܖ̈ܶܐ ܕܰܥ̣ܒܰܪܘ ܥܰܠ ܩܝܳܡܝ: ܕܠܳܐ ܐܰܫܰܪܘ ܦܶܬܓ݂ܳܡܰܝ̈ ܩܝܳܡܳܐ ܕܰܐܩܺܝܡܘ ܩܕ݂ܳܡܝ: ܥܶܓܠܳܐ ܕܰܦ̣ܣܰܩܘ ܠܰܬܪܶܝܢ ܘܰܥ̣ܒܰܪܘ ܒܶܝܬ݂ ܦܶܠܓܰܘ̈ܗܝ.
Jer 34:19 ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ: ܘܰܡܗܰܝܡܳܢ̈ܶܐ ܘܟܳܗ̈ܢܶܐ: ܘܟܽܠܶܗ ܥܰܡܳܐ ܕܰܐܪܥܳܐ: ܕܰܥ̣ܒܰܪܘ ܒܶܝܬ݂ ܦܶܠܓܰܘ̈ܗܝ ܕܥܶܓܠܳܐ.
Jer 34:20 ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܢܶܗܘ̈ܝܳܢ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.
Jer 34:21 ܘܰܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܪܰܘܖ̈ܒܳܢܰܘܗܝ: ܐܰܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܰܒܝܰܕ݂ ܚܰܝ̈ܠܶܐ ܕܡܰܠܟܳܐ ܕܒܳܒܶܠ ܕܣܳܠܩܺܝܢ ܥܠܰܝܗܽܘܢ.
Jer 34:22 ܗܳܐ ܐܶܢܳܐ ܦܳܩܶܕ݂ ܐ̱ܢܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܩܪܺܝܬ݂ܳܐ ܗܳܕܶܐ: ܘܢܶܬܟܰܬܫܽܘܢ ܥܠܶܝܗ̇ ܘܢܶܟ݂ܒܫܽܘܢܳܗ̇ ܘܢܰܘܩܕܽܘܢܳܗ̇ ܒܢܽܘܪܳܐ: ܘܰܠܩܽܘܖ̈ܝܳܐ ܕܺܝܗܽܘܕ݂ܳܐ: ܐܶܬܶܠ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ.
Jer 35:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܒܝܰܘܡܰܘ̈ܗܝ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܡܺܐܡܰܪ.
Jer 35:2 ܙܶܠ ܠܒܶܝܬ ܒܢܰܝ̈ ܪܟܶܒܝܰܡ: ܘܡܰܠܶܠ ܥܰܡܗܽܘܢ: ܘܰܐܥܶܠ ܐܶܢܽܘܢ ܠܒܰܝܬܶܗ ܕܡܳܪܝܳܐ ܠܰܚܕ݂ܳܐ ܡܶܢ ܚܳܢ̈ܘܳܬ݂ܳܐ: ܘܰܐܫܩܳܐ ܐܶܢܽܘܢ ܚܰܡܪܳܐ.
Jer 35:3 ܘܕܶܒܪܶܬ݂ ܠܝܰܙܰܢܝܳܐ: ܒܰܪ ܐܰܡܳܪܝܳܐ: ܒܰܪ ܚܰܒܨܰܢܝܳܐ: ܘܠܰܐܚܰܘ̈ܗܝ: ܘܰܠܟܽܠܗܽܘܢ ܒܢܰܘ̈ܗܝ܆ ܘܰܠܟܽܠܶܗ ܒܶܝܬ݂ ܪܟܶܒܝܰܡ.
Jer 35:4 ܘܰܐܥܠܶܬ݂ ܐܶܢܽܘܢ ܠܒܰܝܬܶܗ ܕܡܳܪܝܳܐ: ܠܒܰܝܬܳܐ ܕܰܒܢܰܝ̈ ܚܰܢܳܢ ܒܰܪ ܓܕܰܠܝܳܐ ܢܒܺܝܶܗ ܕܰܐ‌ܠܳܗܳܐ: ܕܩܰܪܺܝܒ ܒܰܝܬܶܗ ܠܪܰܘܖ̈ܒܳܢܶܐ: ܕܝܳܬܒܺܝܢ ܠܥܶܠ ܡܶܢ ܒܰܝܬܶܗ ܕܰܡܥܰܣܝܳܐ ܒܰܪ ܫܳܠܽܘܡ ܢܳܛܰܪ ܬܰܪܥܳܐ.
Jer 35:5 ܘܣܳܡܶ݀ܬ݂ ܩܕ݂ܳܡ ܒܢܰܝ̈ ܒܶܝܬ݂ ܪܟܶܒܝܰܡ: ܐܰܓܳܢ̈ܶܐ ܕܡܰܠ̈ܝܳܢ ܚܰܡܪܳܐ: ܘܟ݂ܳܣ̈ܶܐ: ܘܶܐܡܪܶܬ݂ ܠܗܽܘܢ ܐܶܫܬܰܘ ܚܰܡܪܳܐ.
Jer 35:6 ܘܶܐܡܰܪܘ ܠܳܐ ܫܳܬܶܝܢܰܢ ܚܰܡܪܳܐ: ܡܶܛܽܠ ܕܝܽܘܢܳܕ݂ܳܒ ܒܰܪ ܪܳܟܳܒ ܐܰܒܽܘܢ ܦܰܩ̣ܕܰܢ ܘܶܐܡܰܪ ܠܰܢ: ܠܳܐ ܬܶܫܬܽܘܢ ܚܰܡܪܳܐ ܐܰܢ̱ܬܽܘܢ ܘܰܒܢܰܝ̈ܟܽܘܢ ܥܕ݂ܰܡܳܐ ܠܥܳܠܰܡ.
Jer 35:7 ܘܒ̈ܳܬܶܐ ܠܳܐ ܬܶܒܢܽܘܢ ܠܟܽܘܢ܆ ܘܙܰܪܥܳܐ ܠܳܐ ܬܶܙܪܥܽܘܢ: ܘܟܰܖ̈ܡܶܐ ܠܳܐ ܬܶܨܒܽܘܢ: ܘܠܳܐ ܢܶܗܘܶܐ ܠܟܽܘܢ: ܐܶܠܳܐ ܒܡܰܫܟܢ̈ܶܐ ܬܶܬܒܽܘܢ ܟܽܠܗܽܘܢ ܝܰܘ̈ܡܳܬ݂ܳܐ: ܡܶܛܽܠ ܕܺܬܚܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ: ܥܰܠ ܐܰܦܰܝ̈ ܐܰܪܥܳܐ ܕܥܳܡܪܺܝܢ ܐܢ̱ܬܽܘܢ ܒܳܗ̇.
Jer 35:8 ܘܰܫ̣ܡܰܥܢ ܒܦܽܘܩܕܳܢܶܗ ܕܝܽܘܢܳܕ݂ܳܒ ܒܰܪ ܪܳܟܳܒ ܐܰܒܽܘܢ ܟܽܠ ܕܦܰܩܕܰܢ: ܕܠܳܐ ܢܶܫܬܶܐ ܚܰܡܪܳܐ ܟܽܠܗܽܘܢ ܝܰܘ̈ܡܳܬ݂ܳܐ: ܠܳܐ ܚܢܰܢ ܘܠܳܐ ܢܶܫܰܝ̈ܢ: ܘܠܳܐ ܒܢܰܝ̈ܢ ܘܠܳܐ ܒ̈ܢܳܬ݂ܰܢ.
Jer 35:9 ܘܠܳܐ ܢܶܒܢܶܐ ܒ̈ܳܬܶܐ ܠܡܰܘܬܒܰܢ: ܘܟܰܖ̈ܡܶܐ ܘܚܰܩ̈ܠܳܬ݂ܳܐ ܘܙܰܪܥܳܐ ܠܳܐ ܢܶܗܘܶܐ ܠܰܢ.
Jer 35:10 ܘܺܝܬܶܒܢ ܒܡܰܫܟܢ̈ܶܐ: ܘܰܫ̣ܡܰܥܢ ܘܰܥ̣ܒܰܕ݂ܢ ܟܽܠ ܕܦ̣ܰܩܕܰܢ ܝܽܘܢܳܕ݂ܳܒ ܐܰܒܽܘܢ.
Jer 35:11 ܘܟܰܕ݂ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܠ ܐܰܪܥܳܐ: ܐܶܡܰܪܢ ܕܢܶܥܽܘܠ ܠܽܐܘܪܺܫܠܶܡ: ܡܶܢ ܩܕ݂ܳܡ ܚܰܝܠܳܐ ܕܟܰܠܕܳܝ̈ܶܐ ܘܡܶܢ ܩܕ݂ܳܡ ܚܰܝܠܳܐ ܕܰܐܕ݂ܽܘܡ: ܘܺܝܬܶܒܢ ܒܽܐܘܪܺܫܠܶܡ.
Jer 35:12 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.
Jer 35:13 ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܙܶܠ ܐܶܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܠܳܐ ܡܩܰܒܠܺܝܢ ܐܢ̱ܬܽܘܢ ܡܰܪܕܽܘܬ݂ܳܐ ܠܡܶܫܡܰܥ ܦܶܬܓ݂ܳܡܰܝ̈ ܐܳܡܰܪ ܡܳܪܝܳܐ.
Jer 35:14 ܫܰܪܘ ܦܶܬܓ݂ܳܡܰܘ̈ܗܝ ܕܝܽܘܢܳܕ݂ܳܒ ܒܰܪ ܪܳܟܳܒ: ܕܦ̣ܰܩܶܕ݂ ܠܰܒܢܰܘ̈ܗܝ ܕܠܳܐ ܢܶܫܬܽܘܢ ܚܰܡܪܳܐ: ܘܠܳܐ ܐܶܫܬܺܝܘ ܥܕ݂ܰܡܳܐ ܠܝܰܘܡܳܢܳܐ: ܡܶܛܽܠ ܕܰܫ̣ܡܰܥܘ ܦܽܘܩܕܳܢܳܐ ܕܰܐܒܽܘܗܽܘܢ܆ ܘܶܐ̱ܢܳܐ ܐܶܡܪܶܬ݂ ܠܟܽܘܢ: ܩܰܕܡܶ݀ܬ ܘܶܐܡܪܶܬ݂ ܘܠܳܐ ܫ̣ܡܰܥܬܽܘܢ.
Jer 35:15 ܘܫܰܕܪܶܬ݂ ܠܘܳܬ݂ܟܽܘܢ ܠܟܽܠܗܽܘܢ ܥܰܒ̈ܕܰܝ ܢܒܺܝ̈ܶܐ: ܩܰܕܡܶ݀ܬ݂ ܘܫܰܕܪܶܬ݂ ܘܶܐܡܪܶܬ݂: ܬܽܘܒܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܐܛܐܶܒܘ ܥܒܳܕܰܝ̈ܟܽܘܢ: ܘܠܳܐ ܬܺܐܙܽܠܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܡܶܦܠܰܚ ܐܶܢܽܘܢ: ܘܬܶܒ̣ܘ ܒܰܐܪܥܳܐ ܕܝܶܗܒܶ݀ܬ ܠܟܽܘܢ ܘܠܰܐܒܳܗܰܝ̈ܟܽܘܢ: ܘܠܳܐ ܨܠܰܝܬܽܘܢ ܐܶܕ݂ܢܟܽܘܢ ܘܠܳܐ ܫܡܰܥܬܽܘܢܳܢܝ.
Jer 35:16 ܗܳܐ ܐܰܫܰܪܘ ܒܢܰܘ̈ܗܝ ܕܝܽܘܢܳܕ݂ܳܒ ܒܰܪ ܪܳܟܳܒ ܦܽܘܩܕܳܢܳܐ ܕܰܐܒܽܘܗܽܘܢ ܕܦܰܩܶܕ݂ ܐܶܢܽܘܢ: ܘܥܰܡܳܐ ܗܳܢܳܐ ܠܳܐ ܫܰܡ̣ܥܽܘܢܝ.
Jer 35:17 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܰܠ ܝܺܗܽܘܕ݂ܳܐ ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܰܝܗܽܘܢ: ܥܰܠ ܕܶܐܡܪܶܬ݂ ܠܗܽܘܢ ܘܠܳܐ ܫ̣ܡܰܥܘ: ܘܰܩܪܺܝ݀ܬ݂ ܠܗܽܘܢ ܘܠܳܐ ܥܢܳܐܢܝ.
Jer 35:18 ܘܰܠܒܶܝܬ݂ ܪܟ݂ܶܒܝܰܡ ܐܶܡܰܪ ܐܶܪܰܡܝܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܚܠܳܦ ܕܰܫ̣ܡܰܥܬܽܘܢ ܦܽܘܩܕܳܢܳܐ ܕܝܽܘܢܳܕ݂ܳܒ ܐܰܒܽܘܟܽܘܢ ܘܰܢ̣ܛܰܪܬܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ: ܘܰܥ̣ܒܰܕܬܽܘܢ ܟܠܡܶܕܶܡ ܕܦܰܩܶܕ݂ܟܽܘܢ.
Jer 35:19 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܳܐ ܢܶܥܢܰܕ݂ ܓܰܒܪܳܐ ܠܝܽܘܢܳܕ݂ܳܒ ܒܰܪ ܪܳܟܳܒ: ܕܩܳܐܶܡ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ.
Jer 36:1 ܘܰܗܘܳܐ ܒܫܰܢ̱ܬܳܐ ܪܒܺܝܥܳܝܬ݂ܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ ܠܡܺܐܡܰܪ.
Jer 36:2 ܣܰܒ ܠܳܟ݂ ܡܓ݂ܰܠܬ݂ܳܐ ܕܣܶܦܪܳܐ: ܘܰܟܬ݂ܽܘܒ ܥܠܶܝܗ̇ ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ݂ ܠܳܟ݂: ܥܰܠ ܝܺܣܪܳܐܶܝܠ: ܘܥܰܠ ܝܺܗܽܘܕ݂ܳܐ: ܘܥܰܠ ܟܽܠܗܽܘܢ ܥܰܡ̈ܡܶܐ: ܡܶܢ ܝܰܘܡܳܐ ܕܶܐܡܪܶܬ݂ ܠܳܟ݂: ܡܶܢ ܝܰܘܡܰܘ̈ܗܝ ܕܝܽܘܫܺܝܳܐ ܘܰܥܕ݂ܰܡܳܐ ܠܝܰܘܡܳܢܳܐ.
Jer 36:3 ܛܳܟ݂ ܢܶܫܡܥܽܘܢ ܕܒܶܝܬ݂ ܝܺܗܽܘܕ݂ܳܐ: ܟܽܠܳܗ̇ ܒܺܝܫܬܳܐ ܕܡܶܬܚܰܫܰܒ ܐ̱ܢܳܐ ܠܡܶܥܒܰܕ ܠܗܽܘܢ: ܘܢܶܗܦܟ݂ܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܶܐܫܒܽܘܩ ܠܚܰܘܒܰܝ̈ܗܽܘܢ ܘܠܰܚܛܳܗܰܝ̈ܗܽܘܢ.
Jer 36:4 ܘܰܩܪܳܐ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ: ܘܰܟܬ݂ܰܒ ܒܰܪܽܘܟ݂ ܡܶܢ ܦܽܘܡܶܗ ܕܶܐܪܰܡܝܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܠܶܗ ܥܰܠ ܡܓ݂ܰܠܬ݂ܳܐ ܕܣܶܦܪܳܐ.
Jer 36:5 ܘܰܦܩܰܕ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ ܘܶܐܡܰܪ ܠܶܗ: ܐܶܢܳܐ ܟܠܶܐ ܐ̱ܢܳܐ: ܘܠܳܐ ܡܶܫܟܰܚ ܐ̱ܢܳܐ ܕܶܐܥܽܘܠ ܠܒܶܝܬ݂ܗ ܕܡܳܪܝܳܐ.
Jer 36:6 ܥܽܘܠ ܐܰܢ̱ܬ ܘܰܩܪܺܝ ܒܰܡܓ݂ܰܠܬ݂ܳܐ ܕܰܟܬ݂ܰܒܬ ܡܶܢ ܦܽܘܡܝ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܩܕ݂ܳܡ ܥܰܡܳܐ ܒܒܶܝܬ݂ܗ ܕܡܳܪܝܳܐ: ܒܝܰܘܡܳܐ ܕܨܰܘܡܳܐ: ܘܳܐܦ ܩܕ݂ܳܡ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܕܳܐܬ݂ܶܝܢ ܡܶܢ ܩܽܘܖ̈ܺܝܗܽܘܢ ܬܶܩܪܶܐ ܐܶܢܽܘܢ.
Jer 36:7 ܛܳܟ݂ ܬܶܦܶܠ ܒܳܥܽܘܬ݂ܗܽܘܢ ܩܕ݂ܳܡ ܡܳܪܝܳܐ: ܘܢܶܗܦܟ݂ܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܢܶܫܠܶܐ ܡܳܪܝܳܐ ܡܶܢ ܒܺܝܫܬܳܐ ܕܶܐܡܰܪ ܥܠܰܝܗܽܘܢ: ܡܶܛܽܠ ܕܪܰܒ ܗܽܘ ܪܽܘܓܙܳܐ ܘܚܶܡܬ݂ܳܐ ܕܡܰܠܶܠ ܡܳܪܝܳܐ ܥܰܠ ܥܰܡܳܐ ܗܳܢܳܐ.
Jer 36:8 ܘܰܥܒܰܕ ܒܰܪܽܘܟ݂ ܒܰܪ ܢܺܪܝܳܐ ܟܽܠ ܕܦܰܩܕ݂ܶܗ ܐܶܪܰܡܝܳܐ ܢܒܺܝܳܐ: ܠܡܶܩܪܳܐ ܒܣܶܦܪܳܐ ܦܶܬܓ݂ܳܡܰܘ̈ܗܝ ܕܡܳܪܝܳܐ ܒܒܰܝܬܶܗ ܕܡܳܪܝܳܐ.
Jer 36:9 ܘܰܗܘܳܐ ܒܫܰܢ̱ܬܳܐ ܚܡܺܝܫܳܝܬܳܐ ܕܝܽܘܝܰܩܺܝܡ ܒܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܝܰܪܚܳܐ ܕܬܶܫܥܳܐ: ܓܙܰܪܘ ܨܰܘܡܳܐ ܩܕ݂ܳܡ ܡܳܪܝܳܐ ܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܘܰܩܪܳܐ ܒܰܪܽܘܟ݂ ܩܕ݂ܳܡ ܟܽܠܶܗ ܥܰܡܳܐ ܕܳܐܬܶܝܢ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ ܠܽܐܘܪܺܫܠܶܡ.
Jer 36:10 ܘܰܩܪܳܐ ܒܰܪܽܘܟ݂ ܣܳܦܪܳܐ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܐܶܪܰܡܝܳܐ ܢܒܺܝܳܐ ܒܒܰܝܬ݂ܶܗ ܕܡܳܪܝܳܐ: ܒܚܳܢܽܘܬܶܗ ܕܓܡܳܪܝܳܐ ܒܰܪ ܫܳܦܳܢ ܣܳܦܪܳܐ ܒܕܳܪܬ݂ܳܐ ܥܶܠܳܝܬܳܐ: ܒܡܰܥܠܳܢܳܐ ܕܬܰܪܥܳܐ ܚܰܕܬ݂ܳܐ ܕܒܰܝܬ݂ܶܗ ܕܡܳܪܝܳܐ: ܩܕ݂ܳܡ ܟܽܠܶܗ ܥܰܡܳܐ.
Jer 36:11 ܘܰܫܡܰܥ ܡܺܝܟܳܐ ܒܰܪ ܓܡܳܪܝܳܐ: ܒܰܪ ܫܳܦܳܢ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܡܶܢ ܣܶܦܪܳܐ.
Jer 36:12 ܘܰܢܚܶܬ ܡܶܢ ܒܶܝܬ݂ ܡܰܠܟܳܐ ܠܚܳܢܽܘܬܶܗ ܕܣܳܦܪܳܐ: ܘܰܚܙܳܐ ܬܰܡܳܢ ܟܽܠܗܽܘܢ ܪܰܘܖ̈ܒܳܢܶܐ ܝܳܬܒܺܝܢ: ܐܶܠܺܝܫܡܰܥ ܣܳܦܪܳܐ: ܘܕܰܠܝܳܐ ܒܰܪ ܫܡܳܥܝܳܐ: ܘܰܐܠܺܝܬܰܢ ܒܰܪ ܥܰܒܟܽܘܪ: ܘܰܓܡܳܪܝܳܐ ܒܰܪ ܫܳܦܳܢ: ܘܨܶܕ݂ܰܩܝܳܐ ܒܰܪ ܚܰܢܰܢܝܳܐ: ܘܟܽܠܗܽܘܢ ܪܰܘܖ̈ܒܳܢܶܐ.
Jer 36:13 ܘܚܰܘܺܝ ܐܶܢܽܘܢ ܡܺܝܟܳܐ ܟܽܠܗܽܘܢ ܦܶܬܓ݂ܳܡܳܐ ܕܰܫܡܰܥ: ܟܰܕ݂ ܩܪܳܐ ܒܰܪܽܘܟ݂ ܣܳܦܪܳܐ ܒܶܐܕܢܰܘ̈ܗܝ ܕܥܰܡܳܐ.
Jer 36:14 ܘܫܰܕܰܪܘ ܟܽܠܗܽܘܢ ܪܰܘܖ̈ܒܳܢܶܐ ܠܘܳܬ݂ ܒܰܪܽܘܟ݂: ܠܺܝܗܽܘܕܺܝ ܒܰܪ ܢܬܰܢܝܳܐ: ܒܰܪ ܫܠܰܡܝܳܐ: ܒܰܪ ܟܽܘܫܺܝ: ܘܶܐܡܰܪܘ ܠܶܗ: ܡܓ݂ܰܠܬ݂ܳܐ ܕܰܩܪܰܝܬ ܒܳܗ̇ ܩܕ݂ܳܡ ܥܰܡܳܐ: ܣܰܒܶܝܗ̇ ܒܺܐܝܕ݂ܳܟ݂ ܘܬܳܐ: ܘܰܢܣܰܒ ܒܰܪܽܘܟ݂ ܒܰܪ ܢܺܪܝܳܐ ܡܓ݂ܰܠܬ݂ܳܐ ܒܺܐܝܕ݂ܶܗ: ܘܶܐܬܳܐ ܠܘܳܬ݂ܗܽܘܢ.
Jer 36:15 ܘܶܐܡܰܪܘ ܠܶܗ ܪܰܘܖ̈ܒܳܢܶܐ: ܬܶܒ ܘܰܩܪܺܝܗ̇ ܩܕ݂ܳܡܰܝܢ: ܘܰܩܪܳܗ̇ ܒܰܪܽܘܟ݂ ܩܕ݂ܳܡܝܗܽܘܢ.
Jer 36:16 ܘܟܰܕ݂ ܫܡܰܥܘ ܦܶܬܓ݂ܳܡܰܘ̈ܗܝ ܬܘܰܗܘ ܓܒܰܪ ܥܰܠ ܚܰܒܪܶܗ: ܘܶܐܡܰܪܘ ܠܒܰܪܽܘܟ݂: ܡܚܰܘܶܝܢ ܚܢܰܢ ܠܡܰܠܟܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.
Jer 36:17 ܘܰܠܒܰܪܽܘܟ݂ ܫܰܐܠܽܘܗܝ ܘܶܐܡܰܪܘ ܠܶܗ: ܚܰܘܳܢ ܐܰܝܟܰܢܳܐ ܟ̣ܬܰܒܬ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܡܶܢ ܦܽܘܡܶܗ.
Jer 36:18 ܘܶܐܡܰܪ ܠܗܽܘܢ ܒܰܪܽܘܟ݂: ܡܶܢ ܦܽܘܡܶܗ ܐܳܡܰܪ ܗ̱ܘܳܐ ܠܺܝ ܐܶܪܡܰܝܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ: ܘܶܐܢܳܐ ܟܳܬܶܒ ܗܘܺܝ݀ܬ݂ ܥܰܠ ܣܶܦܪܳܐ ܒܰܕܝܽܘܬܳܐ.
Jer 36:19 ܘܶܐܡܰܪܘ ܪܰܘܖ̈ܒܳܢܶܐ ܠܒܰܪܽܘܟ݂: ܙܶܠ ܘܶܐܬܛܰܫܳܐ ܐܰܢ̱ܬ ܘܶܐܪܡܰܝܳܐ: ܘܐ̱ܢܳܫ ܠܳܐ ܢܶܕܰܥ ܐܰܝܟܳܐ ܐܰܢ̱ܬܽܘܢ.
Jer 36:20 ܘܶܐܬ݂ܰܘ ܠܘܳܬ݂ ܡܰܠܟܳܐ ܠܕܳܪܬ݂ܳܐ: ܘܰܡܓ݂ܰܠܬ݂ܳܐ ܣܳܡܽܘܗ̇ ܒܚܳܢܽܘܬ݂ܶܗ ܕܶܐܠܺܝܫܡܰܥ ܣܳܦܪܳܐ: ܘܚܰܘܺܝܘ ܩܕ݂ܳܡ ܡܰܠܟܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.
Jer 36:21 ܘܫܰܕܰܪ ܡܰܠܟܳܐ ܠܝܰܗܽܘܕܺܝ ܕܢܰܝܬܶܝܗ̇ ܠܰܡܓ݂ܰܠܬ݂ܳܐ: ܘܢܰܣܒܳܗ̇ ܡܶܢ ܚܳܢܽܘܬܶܗ ܕܶܐܠܺܝܫܰܡܥ ܣܳܦܪܳܐ: ܘܩܳܪܳܗ̇ ܝܰܗܽܘܕܺܝ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܟܽܠܗܽܘܢ ܪܰܘܖ̈ܒܳܢܶܐ ܕܩܳܝܡܺܝܢ ܩܕ݂ܳܡ ܡܰܠܟܳܐ.
Jer 36:22 ܘܡܰܠܟܳܐ ܝܳܬܶܒ ܗ̱ܘܳܐ ܒܶܝܬ݂ ܣܰܬ݂ܘܳܐ ܒܝܰܪܚܳܐ ܕܬܶܫܥܳܐ: ܘܢܽܘܪܳܐ ܣܳܝܡܺܝܢ ܗ̱ܘܰܘ ܩܕ݂ܳܡܰܘܗܝ.
Jer 36:23 ܘܟܰܕ݂ ܩܪܳܐ ܝܰܗܽܘܕܺܝ ܬܠܳܬ ܦܶܨܝ̈ܢ ܘܰܐܪܒܰܥ: ܨܪܳܗ̇ ܒܰܙܡܺܠܝܳܐ ܕܣܳܦܪܳܐ: ܘܰܫܕܳܗ̇ ܒܓ݂ܽܘܡܖ̈ܶܐ ܕܢܽܘܪܳܐ: ܘܝܶܩܕܰܬ݂ ܟܽܠܳܗ̇ ܡܓ݂ܰܠܬ݂ܳܐ ܒܢܽܘܪܳܐ ܕܥܰܠ ܩܳܡܺܝܢܳܐ.
Jer 36:24 ܘܠܳܐ ܕܚܶܠܘ ܘܠܳܐ ܨܰܪܺܝܘ ܠܒܽܘܫܰܝ̈ܗܽܘܢ ܡܰܠܟܳܐ ܘܟܽܠܗܽܘܢ ܥܰܒܕܰܘ̈ܗܝ: ܟܰܕ݂ ܫ̣ܡܰܥܘ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ. 
Jer 36:25 ܘܳܐܦ ܐܰܠܺܝܬܳܢ: ܘܰܓܡܳܪܝܳܐ: ܘܕܰܠܝܳܐ: ܒܥܰܘ ܡܶܢ ܡܰܠܟܳܐ ܕܠܳܐ ܢܰܘܩܕܺܝܗ̇ ܠܰܡܓ݂ܰܠܬ݂ܳܐ ܒܢܽܘܪܳܐ ܘܠܳܐ ܫܡܰܥ ܐܶܢܽܘܢ.
Jer 36:26 ܘܰܦܩܰܕ ܡܰܠܟܳܐ ܠܺܝܪܰܚܡܐܶܝܠ ܒܰܪ ܡܰܠܟܳܐ: ܘܰܠܫܰܪܝܳܐ ܒܰܪ ܥܰܙܪܳܐܶܝܠ: ܘܠܰܫܠܰܡܝܳܐ ܒܰܪ ܥܰܒܕܐܶܝܠ: ܠܡܶܐܚܰܕ݂ ܠܶܐܪܰܡܝܳܐ ܢܒܺܝܳܐ ܘܰܠܒܰܪܽܘܟ݂ ܣܳܦܪܳܐ: ܘܛܰܫܺܝ ܐܶܢܽܘܢ ܡܳܪܝܳܐ.
Jer 36:27 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܡܶܢ ܒܳܬ݂ܰܪ ܕܰܐܘܩܶܕ ܡܰܠܟܳܐ ܡܓ݂ܰܠܬ݂ܳܐ: ܘܦܶܬܓ݂ܳܡ̈ܶܐ ܕܰܟܬܰܒ ܒܰܪܽܘܟ݂ ܡܶܢ ܦܽܘܡܶܗ ܕܶܐܪܰܡܝܳܐ ܠܡܺܐܡܰܪ.
Jer 36:28 ܗܦܽܘܟ݂ ܣܰܒ ܠܳܟ݂ ܡܓ݂ܰܠܬ݂ܳܐ ܐ̱ܚܺܪܬܳܐ: ܘܰܟܬܽܘܒ ܥܠܶܝܗ̇ ܟܽܠܗܽܘܢ ܦܶܬܓ݂ܳܡ̈ܶܐ ܩܰܕ݂ܡܰܝ̈ܳܐ: ܕܺܐܝܬ݂ ܗ̱ܘܰܘ ܥܰܠ ܡܓ݂ܰܠܬ݂ܳܐ ܕܰܐܘܩܶܕ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܒܢܽܘܪܳܐ.
Jer 36:29 ܘܰܠܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܬܺܐܡܰܪ: ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܢ̱ܬ ܐܰܘܩܶܕ݂ܬ ܡܓ݂ܰܠܬ݂ܳܐ ܗܳܕ݂ܶܐ: ܘܶܐܡܰܪܬ: ܡܶܛܽܠ ܡܳܢܳܐ ܟܶܬܒܶ݀ܬ݂ ܥܠܶܝܗ̇: ܕܢܺܐܬܶܐ ܡܰܠܟܳܐ ܕܒܳܒܶܠ ܘܢܰܚܪܒܺܝܗ̇ ܠܰܐܪܥܳܐ ܗܳܕ݂ܶܐ: ܘܰܢܒܰܛܶܠ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.
Jer 36:30 ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܥܰܠ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܶܗܘܶܐ ܠܶܗ ܓܰܒܪܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܰܫܠܰܕܶܗ ܬܶܗܘܶܐ ܪܰܡܝܳܐ ܒܫܰܘܒܳܐ ܒܺܐܝܡܳܡܳܐ: ܘܒܰܓܠܺܝܕ݂ܳܐ ܒܠܺܠܝܳܐ.
Jer 36:31 ܘܶܐܦܩܽܘܕ݂ ܥܠܰܘܗܝ: ܘܥܰܠ ܙܰܪܥܶܗ: ܘܥܰܠ ܥܰܒܕܰܘ̈ܗܝ ܥܰܘܠܗܽܘܢ: ܘܰܐܝܬ݂ܶܐ ܥܠܰܝܗܽܘܢ ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܥܰܠ ܐ̱ܢܳܫ̈ܳܐ ܕܺܝܗܽܘܕ݂ܳܐ: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܰܝܗܽܘܢ: ܥܰܠ ܕܠܳܐ ܫܡܰܥܘ ܒܩܳܠܝ.
Jer 36:32 ܘܶܐܪܰܡܝܳܐ ܢܣܰܒ ܡܓ݂ܰܠܬ݂ܳܐ ܐ̱ܚܺܪܬܳܐ: ܘܝܰܗܒܳܗ̇ ܠܒܰܪܽܘܟ݂ ܒܰܪ ܢܺܪܝܳܐ ܣܳܦܪܳܐ: ܘܰܟܬ݂ܰܒ ܥܠܶܝܗ̇ ܡܶܢ ܦܽܘܡܶܗ ܕܶܐܪܰܡܝܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܰܟܬܺܝܒܺܝܢ ܗ̱ܘܰܘ ܒܣܶܦܪܳܐ: ܕܰܐܘܩܶܕ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܒܢܽܘܪܳܐ: ܘܬܽܘܒ ܐܰܘܣܶܦ ܥܠܰܝܗܽܘܢ ܦܶܬܓ݂ܳܡ̈ܶܐ ܕܣܰܓܺܝ̈ܐܺܝܢ ܐܰܟܘܳܬܗܽܘܢ. 
Jer 37:1 ܘܰܐܡܠܶܟ݂ ܡܰܠܟܳܐ ܨܶܕ݂ܰܩܝܳܐ ܒܰܪ ܝܽܘܫܺܝܳܐ: ܚܠܳܦ ܝܽܘܟ݂ܰܢܝܳܐ ܒܪ ܝܽܘܝܰܩܺܝܡ: ܕܰܐܡܠܶܟ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.
Jer 37:2 ܘܠܳܐ ܫܡܰܥ ܗܽܘ ܘܥܰܒܕܰܘ̈ܗܝ ܘܥܰܡܳܐ ܕܰܐܪܥܳܐ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܒܝܰܕ ܐܶܪܰܡܝܳܐ ܢܒܺܝܳܐ.
Jer 37:3 ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ ܠܝܽܘܒܳܠ ܒܰܪ ܫܠܰܡܝܳܐ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܠܘܳܬ݂ ܐܶܪܰܡܝܳܐ ܢܒܺܝܳܐ ܠܡܺܐܡܰܪ: ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܳܟ݂.
Jer 37:4 ܘܶܐܪܰܡܝܳܐ ܢܳܦܶܩ ܗ̱ܘܳܐ ܘܥܳܐܶܠ ܒܓ݂ܰܘ ܥܰܡܳܐ: ܘܠܳܐ ܐܰܪܡܝܽܘܗܝ ܒܶܝܬ݂ ܐܰܣܺܝܖ̈ܶܐ.
Jer 37:5 ܘܚܰܝܠܶܗ ܕܦܶܪܥܽܘܢ ܢܦܰܩ ܡܶܢ ܡܶܨܪܶܝܢ: ܘܰܫܡܰܥܘ ܟܰܠܕܳܝ̈ܶܐ ܕܰܟܪܺܝܟ݂ܺܝܢ ܠܽܐܘܪܺܫܠܶܡ ܫܶܡܥܗܽܘܢ: ܘܫܰܢܺܝܘ ܠܗܽܘܢ ܡܶܢ ܐܽܘܪܺܫܠܶܡ.
Jer 37:6 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.
Jer 37:7 ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟ݂ܰܢܳܐ ܬܺܐܡܪܽܘܢ ܠܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ ܠܘܳܬ݂ܝ ܕܬܶܒܥܽܘܢ ܡܶܢܝ: ܗܳܐ ܚܰܝܠܶܗ ܕܦܶܪܥܽܘܢ ܕܰܢܦܰܩ ܠܰܡܥܰܕܳܪܽܘܬ݂ܟܽܘܢ: ܗܦܰܟ݂ ܠܰܐܪܥܶܗ ܠܡܶܨܪܶܝܢ.
Jer 37:8 ܘܢܶܗܦܟ݂ܽܘܢ ܟܰܠܕܳܝ̈ܶܐ ܘܢܶܬܟܰܬܫܽܘܢ ܥܰܠ ܩܪܺܝܬ݂ܳܐ ܗܳܕ݂ܶܐ: ܘܢܶܟܒܽܫܘܢܳܗ̇ ܘܢܰܘܩܕ݂ܽܘܢܳܗ̇ ܒܢܽܘܪܳܐ.
Jer 37:9 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܳܐ ܬܶܣܒܪܽܘܢ ܒܢܰܦܫܟ݂ܽܘܢ ܘܬܺܐܡܪܽܘܢ ܕܳܐܙܺܠܝܢ ܡܶܢܰܢ ܟܰܠܕܳܝ̈ܶܐ: ܡܶܛܽܠ ܕܠܳܐ ܐܳܙܺܠܝܢ.
Jer 37:10 ܡܶܛܽܠ ܕܶܐܢ ܬܶܚܪܒܽܘܢ ܟܽܠܶܗ ܚܰܝܠܳܐ ܕܟܰܠܕܳܝ̈ܶܐ ܕܡܶܬܟܰܬܫܺܝܢ ܥܰܡܟ݂ܽܘܢ: ܘܢܶܫܬܰܚܪܽܘܢ ܒܗܽܘܢ ܐ̱ܢܳܫ̈ܳܐ ܕܰܡܡܰܚܶܝܢ: ܓܒܰܪ ܡܶܢ ܡܰܫܟܢܶܗ ܢܩܽܘܡܽܘܢ: ܘܢܰܘܩܕ݂ܽܘܢܳܗ̇ ܠܰܩܪܺܝܬ݂ܳܐ ܗܳܕ݂ܶܐ ܒܢܽܘܪܳܐ.
Jer 37:11 ܘܫܰܢܺܝ ܠܶܗ ܚܰܝܠܳܐ ܕܟܰܠܕܳܝ̈ܶܐ ܡܶܢ ܐܽܘܪܺܫܠܶܡ ܡܶܢ ܩܕ݂ܳܡ ܚܰܝܠܶܗ ܕܦܶܪܥܽܘܢ.
Jer 37:12 ܘܰܢܦܰܩ ܐܶܪܰܡܝܳܐ ܡܶܢ ܐܽܘܪܺܫܠܶܡ ܠܡܺܐܙܰܠ ܠܰܐܪܥܳܐ ܕܒܶܢܝܳܡܶܝܢ: ܠܰܡܦܰܠܳܓܽܘ ܬܰܡܳܢ ܡܢܳܬ݂ܳܐ ܥܰܡ ܥܰܡܳܐ.
Jer 37:13 ܘܟܰܕ݂ ܩܳܐܶܡ ܗ̱ܘܳܐ ܒܬܰܪܥܳܐ ܕܒܶܢܝܳܡܶܝܢ: ܐܺܝܬ݂ ܗ̱ܘܳܐ ܬܰܡܳܢ ܓܰܒܪܳܐ ܦܳܩܽܘܕܳܐ: ܘܰܫܡܶܗ ܢܺܪܝܳܐ ܒܰܪ ܫܠܰܡܝܳܐ: ܒܰܪ ܚܰܢܰܢܝܳܐ: ܘܰܐܚܕ݂ܶܗ ܠܶܐܪܰܡܝܳܐ ܢܒܺܝܳܐ: ܘܶܐܡܰܪ ܠܶܗ: ܠܘܳܬ݂ ܟܰܠܕܳܝ̈ܶܐ ܥܳܪܶܩ ܐܰܢ̱ܬ.
Jer 37:14 ܘܶܐܡܰܪ ܠܶܗ ܐܶܪܰܡܝܳܐ ܡܰܕܓܶܠ ܐܰܢ̱ܬ: ܠܳܐ ܥܳܪܶܩ ܐ̱ܢܳܐ ܠܘܳܬ݂ ܟܰܠܕܳܝ̈ܶܐ: ܘܠܳܐ ܫܰܡܥܶܗ: ܘܰܐܚܕ݂ܶܗ ܢܺܪܝܳܐ ܠܶܐܪܰܡܝܳܐ ܘܰܐܝܬܝܶܗ̇ ܠܘܳܬ݂ ܪܰܘܖ̈ܒܳܢܶܐ.
Jer 37:15 ܘܰܪܓܶܙܘ ܪܰܘܖ̈ܒܳܢܶܐ ܥܰܠ ܐܶܪܰܡܝܳܐ ܘܢܰܓܕܽܘܗܝ: ܘܰܐܪܡܝܽܘܗܝ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܝܽܘܢܳܬ݂ܳܢ ܣܳܦܪܳܐ: ܡܶܛܽܠ ܕܠܶܗ ܥܒܰܕܘ ܪܰܒ ܐܰܣܺܝܖ̈ܶܐ.
Jer 37:16 ܘܰܐܪܡܝܽܘܗܝ ܠܶܐܪܰܡܝܳܐ ܡܶܢ ܟܰܘܰܬ݂ ܓܽܘܒܳܐ ܠܓܽܘܒܳܐ: ܘܰܗܘܳܐ ܬܰܡܳܢ ܐܶܪܰܡܝܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.
Jer 37:17 ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ ܘܰܐܣܩܶܗ: ܘܫܰܐܠܶܗ ܡܰܠܟܳܐ ܒܒܰܝܬ݂ܳܐ ܡܛܰܫܝܳܐܺܝܬ݂: ܘܶܐܡܰܪ ܠܶܗ: ܢܦܰܩ ܦܶܬܓ݂ܳܡܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ ܐܶܪܰܡܝܳܐ ܢܦܰܩ: ܘܶܐܡܰܪ ܡܰܠܟܳܐ ܐܰܝܟܰܢܳܐ ܢܦܰܩ: ܘܶܐܡܰܪ ܕܒܺܐܝܕܰܘ̈ܗܝ ܕܡܰܠܟܳܐ ܕܒܳܒܶܠ ܬܶܫܬܠܶܡ.
Jer 37:18 ܘܶܐܡܰܪ ܐܶܪܰܡܝܳܐ ܠܡܰܠܟܳܐ ܨܶܕ݂ܰܩܝܳܐ: ܡܳܢܳܐ ܚܛܺܝ݀ܬ ܠܳܟ݂ ܘܰܠܥܰܒ̈ܕܰܝܟ݂ ܘܰܠܥܰܡܳܐ ܗܳܢܳܐ: ܕܰܐܪܡܺܝܬܽܘܢܳܢܝ ܒܶܝܬ݂ ܐܰܣܺܝܖ̈ܶܐ.
Jer 37:19 ܘܰܐܝܟܳܐ ܐܶܢܽܘܢ ܢܺܒܝܰܝ̈ܟܽܘܢ ܕܡܶܬ݂ܢܰܒܶܝܢ ܗ̱ܘܰܘ ܠܟ݂ܽܘܢ ܘܳܐܡܪܺܝܢ: ܕܠܳܐ ܐܳܬܶܐ ܡܰܠܟܳܐ ܕܒܳܒܶܠ ܥܠܰܝܟܽܘܢ ܘܥܰܠ ܐܰܪܥܳܐ ܗܳܕ݂ܶܐ.
Jer 37:20 ܗܳܫܳܐ ܫܡܰܥܰܝܢܝ ܡܳܪܝ ܡܰܠܟܳܐ: ܘܬܶܦܶܠ ܒܳܥܽܘܬ݂ܝ ܩܕ݂ܳܡܰܝܟ݂: ܘܠܳܐ ܬܰܗܦܟܰܢܝ ܠܒܶܝܬ݂ ܝܽܘܢܳܬ݂ܳܢ ܣܳܦܪܳܐ ܕܠܳܐ ܐܶܡܽܘܬ ܬܰܡܳܢ.
Jer 37:21 ܘܰܦܩܰܕ݂ ܡܰܠܟܳܐ ܨܶܕ݂ܰܩܝܳܐ: ܘܫܰܒܩܽܘܗܝ ܠܶܐܪܰܡܝܳܐ ܢܒܺܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܘܝܳܗܒܺܝܢ ܗ̱ܘܰܘ ܠܶܗ ܓܪܺܝܨܬ݂ܳܐ ܕܠܰܚܡܳܐ ܒܝܰܘܡܳܐ ܡܶܢ ܫܽܘܩܳܐ ܕܢܰܚܬܽܘܡܳܐ: ܥܕ݂ܰܡܳܐ ܕܰܓ݂ܡܰܪ ܟܽܠܶܗ ܠܰܚܡܳܐ ܡܶܢ ܩܪܺܝܬ݂ܳܐ: ܘܺܝܬ݂ܶܒ ܐܶܪܰܡܝܳܐ ܒܕܳܪܬ݂ܳܐ ܕܒܶܝܬ݂ ܐܰܣܺܝܖ̈ܶܐ.
Jer 38:1 ܘܰܫܡܰܥ ܫܦܰܛܝܳܐ ܒܰܪ ܡܳܬ݂ܳܢ: ܘܓܰܕ݂ܠܝܳܐ ܒܰܪ ܦܰܫܚܽܘܪ: ܘܝܽܘܒܳܠ ܒܰܪ ܫܠܰܡܝܳܐ: ܘܦܰܫܚܽܘܪ ܒܰܪ ܡܠܰܟܝܳܐ: ܦܶܬܓ݂ܳܡ̈ܶܐ ܕܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ.
Jer 38:2 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܡܰܢ ܕܝܳܬ݂ܶܒ ܒܰܩܪܺܝܬ݂ܳܐ ܗܳܕ݂ܶܐ: ܢܡܽܘܬ݂ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬ݂ܳܢܳܐ: ܘܡܰܢ ܕܢܳܦܶܩ ܠܘܳܬ݂ ܟܰܠܕܳܝ̈ܶܐ: ܚܳܝܶܐ ܘܰܡܫܰܘܙܶܒ ܢܰܦܫܶܗ.
Jer 38:3 ܗܳܟ݂ܰܢܳܐ ܐܳܡܰܪ ܡܳܪܝܳܐ: ܬܶܫܬܠܶܡ ܩܪܺܝܬ݂ܳܐ ܗܳܕ݂ܶܐ ܒܺܐܝܕ݂ܳܐ ܕܚܰܝܠܶܗ ܕܡܰܠܟܳܐ ܕܒܳܒܶܠ: ܘܢܶܟܒܫܺܝܗ̇. 
Jer 38:4 ܘܶܐܡܰܪܘ ܪܰܘܖ̈ܒܳܢܶܐ ܠܡܰܠܟܳܐ: ܢܶܬܩܛܶܠ ܓܰܒܪܳܐ ܗܳܢܳܐ: ܡܶܛܽܠ ܕܗܽܘܝܽܘ ܡܪܰܦܶܐ ܐܺܝܕ݂ܰܝ̈ܳܐ ܕܓܰܒܖ̈ܶܐ ܥܳܒ̈ܕ݂ܰܝ ܩܪܳܒܳܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕ݂ܶܐ: ܘܺܐܝܕ݂ܰܝ̈ܳܐ ܕܟܽܠܶܗ ܥܰܡܳܐ ܕܶܐܡܰܪ ܠܗܽܘܢ ܦܶܬܓ݂ܳܡܳܐ ܗܳܢܳܐ: ܡܶܛܽܠ ܕܓܰܒܪܳܐ ܗܳܢܳܐ: ܠܳܐ ܨܳܒܶܐ ܫܠܳܡܳܐ ܠܥܰܡܳܐ ܗܳܢܳܐ: ܐܶܠܳܐ ܐܶܢ ܒܺܝܫܬܳܐ.
Jer 38:5 ܘܶܐܡܰܪ ܡܰܠܟܳܐ ܨܶܕ݂ܰܩܝܳܐ: ܗܳܐ ܡܰܫܠܰܡ ܒܺܐܝ̈ܕ݂ܰܝܟܽܘܢ: ܡܶܛܽܠ ܕܡܰܠܟܳܐ ܠܳܐ ܡܶܫܟܰܚ ܠܡܺܐܡܰܪ ܠܟ݂ܽܘܢ ܡܶܕ݂ܶܡ.
Jer 38:6 ܘܕܰܒܪܽܘܗܝ ܠܶܐܪܰܡܝܳܐ: ܘܰܐܪܡܝܽܘܗܝ ܒܓ݂ܽܘܒܳܐ ܕܡܰܠܟܝܳܐ ܒܰܪ ܡܰܠܟܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܘܫܰܒܽܘܗܝ ܠܶܐܪܰܡܝܳܐ ܒܚܰܒܠܳܐ ܠܓ݂ܽܘܒܳܐ: ܘܰܒܓ݂ܽܘܒܳܐ ܠܰܝܬ ܡܰܝ̈ܳܐ ܐܶܠܳܐ ܐܶܢ ܣܝܳܢܳܐ: ܘܰܛܒܰܥ ܐܶܪܰܡܝܳܐ ܒܰܣܝܳܢܳܐ.
Jer 38:7 ܘܰܫܡܰܥ ܥܰܒܕ݂ܡܰܠܟ݂ ܟܽܘܫܳܝܳܐ ܓܰܒܪܳܐ ܡܗܰܝܡܳܢܳܐ: ܘܗܽܘ ܒܒܶܝܬ݂ ܡܰܠܟܳܐ ܗ̱ܘܳܐ: ܕܰܐܪܡܝܽܘܗܝ ܠܶܐܪܰܡܝܳܐ ܒܓ݂ܽܘܒܳܐ: ܘܡܰܠܟܳܐ ܝܳܬܶܒ ܗ̱ܘܳܐ ܒܬܰܪܥܳܐ ܕܒܶܢܝܳܡܶܝܢ.
Jer 38:8 ܘܰܢܦܰܩ ܥܒܰܕܡܠܰܟ݂ ܡܶܢ ܒܶܝܬ݂ ܡܰܠܟܳܐ: ܘܶܐܡܰܪ ܠܡܰܠܟܳܐ.
Jer 38:9 ܡܳܪܝ ܒܺܝܫ ܥܒܰܕ݂ܘ ܓܰܒܖ̈ܶܐ ܗܳܠܶܝܢ: ܡܶܕ݂ܶܡ ܕܰܥܒܰܕܘ ܠܶܐܪܰܡܝܳܐ ܢܒܺܝܳܐ: ܕܰܐܪܡܝܽܘܗܝ ܒܓ݂ܽܘܒܳܐ: ܘܗܳܐ ܡܳܐܶܬ ܠܟܰܦܢܳܐ: ܡܶܛܽܠ ܕܠܰܝܬ ܠܰܚܡܳܐ ܒܰܩܪܺܝܬ݂ܳܐ.
Jer 38:10 ܘܰܦܩܰܕ݂ ܡܰܠܟܳܐ ܠܥܰܒܕܡܠܰܟ ܟܽܘܫܳܝܳܐ: ܘܶܐܡܰܪ ܠܶܗ: ܕܒܰܪ ܥܰܡܳܟ݂ ܡܶܟܳܐ ܬܠܳܬ݂ܺܝܢ ܓܰܒܖ̈ܺܝܢ: ܘܙܶܠ ܐܰܣܶܩܳܝܗܝ ܠܶܐܪܰܡܝܳܐ ܡܶܢ ܓܽܘܒܳܐ ܥܰܕ݂ܠܳܐ ܢܡܽܘܬ݂.
Jer 38:11 ܘܰܕ݂ܒܰܪ ܥܒܰܕܡܠܰܟ ܟܽܘܫܳܝܳܐ ܓܰܒܖ̈ܶܐ ܡܶܢ ܒܶܝܬ݂ ܡܰܠܟܳܐ ܥܰܡܶܗ: ܘܥ̣ܰܠ ܠܒܶܝܬ݂ ܓܰܙܳܐ ܕܰܠܬܰܚܬ ܡܶܢ ܒܶܝܬ݂ ܡܰܠܟܳܐ: ܘܰܢܣܰܒ ܡܶܢ ܬܰܡܳܢ ܒܠܳܝ̈ܶܐ ܕܰܣܚ̈ܰܘܳܬ݂ܳܐ: ܘܰܒܠܳܝ̈ܶܐ ܕܖ̈ܽܘܩܥܶܐ: ܘܫܰܒ ܐܶܢܽܘܢ ܠܶܐܪܰܡܝܳܐ ܒܚܰܒܠܳܐ ܠܓܽܘܒܳܐ.
Jer 38:12 ܘܶܐܡܰܪ ܥܒܰܕܡܠܰܟ ܟܽܘܫܳܝܳܐ ܠܶܐܪܰܡܝܳܐ: ܒܠܳܝ̈ܶܐ ܕܰܣܚ̈ܰܘܳܬ݂ܳܐ ܘܰܕܖ̈ܽܘܩܥܶܐ: ܣܺܝܡ ܬܚܶܝܬ݂ ܫܰܚܘ̈ܳܬ݂ܳܟ݂ ܠܬ݂ܰܚܬ ܡܶܢ ܚܰܒܠܳܐ: ܘܰܥܒܰܕ ܐܶܪܰܡܝܳܐ ܗܳܟ݂ܰܢܳܐ.
Jer 38:13 ܘܢܰܓܕܽܘܗܝ ܠܶܐܪܰܡܝܳܐ ܒܚܰܒܠܳܐ: ܘܰܐܣܩܽܘܗܝ ܡܶܢ ܓܽܘܒܳܐ: ܘܺܝܬ݂ܶܒ ܐܶܪܰܡܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ.
Jer 38:14 ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ: ܘܕܰܒܪܶܗ ܠܶܐܪܰܡܝܳܐ ܢܒܺܝܳܐ ܠܘܳܬ݂ܶܗ: ܠܓܰܘ ܡܶܢ ܬܠܳܬ݂ܳܐ ܡܰܥܠܳܢܺܝ̈ܢ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܡܰܠܟܳܐ ܠܶܐܪܰܡܝܳܐ: ܫܳܐܶܠ ܐ̱ܢܳܐ ܠܳܟ݂ ܡܶܠܬ݂ܳܐ: ܠܳܐ ܬܟ݂ܰܣܶܐ ܡܶܢܝ ܡܶܠܬ݂ܳܐ.
Jer 38:15 ܘܶܐܡܰܪ ܐܶܪܰܡܝܳܐ ܠܨܶܕ݂ܰܩܝܳܐ: ܐܶܢ ܡܚܰܘܶܐ ܐ̱ܢܳܐ ܠܳܟ݂ ܗܳܐ ܩܳܛܶܠ ܐܰܢ̱ܬ ܠܺܝ: ܘܶܐܢ ܡܳܠܶܟ݂ ܐ̱ܢܳܐ ܠܳܟ݂ ܠܳܐ ܫܳܡܰܥ ܐܰܢ̱ܬ ܠܺܝ.
Jer 38:16 ܘܺܝܡܳܐ ܡܰܠܟܳܐ ܨܶܕ݂ܰܩܝܳܐ ܠܶܐܪܰܡܝܳܐ ܡܰܛܫܝܳܐܺܝܬ݂ ܒܒܰܝܬܳܐ: ܘܶܐܡܰܪ: ܚܰܝ ܗ̱ܘ ܡܳܪܝܳܐ ܕܰܥܒܰܕ݂ ܒܰܢ ܢܰܦܫܳܐ ܕܠܳܐ ܐܶܩܛܠܳܟ݂: ܘܠܳܐ ܐܰܫܠܡܳܟ݂ ܒܝܰܕ ܐ̱ܢܳܫ̈ܳܐ ܐܰܝܠܶܝܢ ܕܒܳܥܶܝܢ ܢܰܦܫܳܟ݂.
Jer 38:17 ܘܶܐܡܰܪ ܐܶܪܰܡܝܳܐ ܠܨܶܕ݂ܰܩܝܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢ ܬܶܦܽܘܩ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܡܰܚܶܐ ܐܰܢ̱ܬ ܢܰܦܫܳܟ݂: ܘܰܩܪܺܝܬ݂ܳܐ ܗܳܕ݂ܶܐ ܠܳܐ ܝܳܩܕ݂ܳܐ ܒܢܽܘܪܳܐ: ܘܚܳܝܶܐ ܐܰܢ̱ܬ ܘܒܰܝܬܳܟ݂
Jer 38:18 ܘܶܐܢ ܠܳܐ ܢܳܦܶܩ ܐܰܢ̱ܬ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܡܶܫܬܰܠܡܳܐ ܩܪܺܝܬ݂ܳܐ ܗܳܕ݂ܶܐ ܒܺܐܝܕ݂ܳܐ ܕܟܰܠܕܳܝ̈ܶܐ: ܘܡܰܘܩܕ݂ܺܝܢ ܠܳܗ̇ ܒܢܽܘܪܳܐ: ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܝ̈ܗܽܘܢ.
Jer 38:19 ܘܶܐܡܰܪ ܡܰܠܟܳܐ ܨܶܕ݂ܰܩܝܳܐ ܠܶܐܪܰܡܝܳܐ: ܕܳܚܶܠ ܐ̱ܢܳܐ ܡܶܢ ܝܽܘ̈ܕ݂ܳܝܶܐ ܕܶܐܦܽܘܩ ܠܘܳܬ݂ ܟܰܠܕܳܝ̈ܶܐ: ܕܰܠܡܳܐ ܢܰܫܠܡܽܘܢܳܢܝ ܒܺܐܝܕܰܝ̈ܗܽܘܢ ܘܰܢܒܰܙܚܽܘܢ ܒܺܝ.
Jer 38:20 ܘܶܐܡܰܪ ܐܶܪܰܡܝܳܐ ܠܳܐ ܡܰܫܠܡܺܝܢ ܠܳܟ݂: ܫܡܰܥ ܕܶܝܢ ܡܶܠܬ݂ܶܗ ܕܡܳܪܝܳܐ ܕܳܐܡܰܪ ܐ̱ܢܳܐ ܠܳܟ݂: ܕܢܰܛܐܶܒ ܠܳܟ݂: ܘܬܺܚܶܐ ܢܰܦܫܳܟ݂.
Jer 38:21 ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܦܰܩ: ܗܳܢܰܘ ܦܶܬܓ݂ܳܡܳܐ ܕܚܰܘܝܰܢܝ ܡܳܪܝܳܐ.
Jer 38:22 ܕܟܽܠܗܶܝܢ ܢܶܫ̈ܶܐ ܕܶܐܫܬܚܰܖ̈ܝ ܒܒܰܝܬܶܗ ܕܡܰܠܟܳܐ ܕܺܝܗܽܘܕ݂ܳܐ: ܢܳܦ̈ܩܳܢ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܘܗܶܢܶܝܢ ܐܳܡܖ̈ܳܢ: ܐܰܛܥܝܽܘܟ݂ ܘܰܙܟܰܐܟ݂ ܐ̱ܢܳܫ̈ܳܐ ܕܫܳܐܠܺܝܢ ܗ̱ܘܰܘ ܒܰܫܠܳܡܳܟ݂: ܘܛܰܒܰܥܘ ܒܰܣܝܳܢܳܐ ܖ̈ܶܓܠܰܝܟ ܘܰܗܦܰܟܘ ܠܶܒܣܬܰܪܗܽܘܢ.
Jer 38:23 ܘܟܽܠܗܶܝܢ ܢܶܫܰܝ̈ܟ ܘܰܒܢܰܝ̈ܟ ܡܰܦܩܺܝܢ ܠܘܳܬ݂ ܟܰܠܕܳܝ̈ܶܐ: ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܝ̈ܗܽܘܢ: ܐܶܠܳܐ ܒܺܐܝܕܰܘ̈ܗܝ ܕܡܰܠܟܳܐ ܕܒܳܒܶܠ ܬܶܫܬܠܶܡ: ܘܰܩܪܺܝܬ݂ܳܐ ܗܳܕ݂ܶܐ ܬܺܐܩܰܕ ܒܢܽܘܪܳܐ.
Jer 38:24 ܘܶܐܡܰܪ ܨܶܕ݂ܰܩܝܳܐ ܠܶܐܪܰܡܝܳܐ: ܐ̱ܢܳܫ ܠܳܐ ܢܶܕܰܥ ܒܗܳܠܶܝܢ ܡ̈ܶܠܶܐ ܕܠܳܐ ܬܡܽܘܬ.
Jer 38:25 ܘܟܰܕ݂ ܢܶܫܡܥܽܘܢ ܪܰܘܖ̈ܒܳܢܶܐ ܕܡܰܠܠܶܬ݂ ܥܰܡܳܟ݂: ܘܢܺܐܬܽܘܢ ܠܘܳܬ݂ܳܟ݂ ܘܢܺܐܡܪܽܘܢ ܠܳܟ݂: ܚܰܘܳܢ ܡܳܢܳܐ ܡܰܠܶܠܬ ܥܰܡ ܡܰܠܟܳܐ: ܘܡܳܢܳܐ ܐܶܡܰܪ ܠܳܟ݂ ܡܰܠܟܳܐ: ܠܳܐ ܬܟܰܣܶܐ ܡܶܢܰܢ ܕܠܳܐ ܢܶܩܛܠܳܟ݂.
Jer 38:26 ܐܶܡܰܪ ܠܗܽܘܢ: ܡܶܒܥܳܐ ܒܥܺܝ݀ܬ݂ ܡܶܢ ܡܰܠܟܳܐ: ܕܠܳܐ ܢܰܗܦܟܰܢܝ ܠܒܶܝܬ݂ ܝܽܘܢܳܬ݂ܳܢ ܣܳܦܪܳܐ ܕܠܳܐ ܐܶܡܽܘܬ݂ ܬܡܶܢ.
Jer 38:27 ܘܶܐܬ݂ܰܘ ܟܽܠܗܽܘܢ ܪܰܘܖ̈ܒܳܢܶܐ ܠܘܳܬ݂ ܐܶܪܰܡܝܳܐ ܘܫܰܐܠܽܘܗܝ ܘܚܰܘܺܝ ܐܶܢܽܘܢ ܟܽܠܗܶܝܢ ܡ̈ܶܠܶܐ ܕܦܰܩܕ݂ܶܗ ܡܰܠܟܳܐ ܘܰܫܬܶܩܘ ܠܗܽܘܢ ܡܶܢܶܗ: ܡܶܛܽܠ ܕܠܳܐ ܐܶܫܬܰܡܥܰܬ݂ ܡܶܠܬ݂ܳܐ.
Jer 38:28 ܘܺܝܬ݂ܶܒ ܐܶܪܰܡܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܥܕ݂ܰܡܳܐ ܠܝܰܘܡܳܐ ܕܶܐܬܟܰܒܫܰܬ݂ ܐܽܘܪܺܫܠܶܡ.
Jer 39:1 ܒܫܰܢ̱ܬܳܐ ܕܰܬܫܰܥ ܕܨܶܕ݂ܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܒܝܰܪܚܳܐ ܕܥܶܣܪܳܐ: ܐܶܬ݂ܳܐ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ: ܘܰܫܪܰܘ ܥܠܶܝܗ̇.
Jer 39:2 ܘܒܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܳܐ ܨܶܕ݂ܰܩܝܳܐ: ܒܝܰܪܚܳܐ ܚܡܺܝܫܳܝܳܐ ܒܰܬܫܰܥܬܳܐ ܒܶܗ ܒܝܰܪܚܳܐ: ܐܶܬܬܰܪܥܰܬ݂ ܩܪܺܝܬ݂ܳܐ.
Jer 39:3 ܘܶܐܬ݂ܰܘ ܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܘܺܝܬ݂ܶܒܘ ܒܬܰܪܥܳܐ ܡܶܨܥܳܝܳܐ: ܢܰܪܓ݂ܶܠ: ܫܰܪܐܨܰܪ: ܘܣܰܡܓܶܕܢܽܒܘ: ܘܣܰܪܣܟܺܝܡ: ܪܰܒ ܡܗܰܝܡܳܢ̈ܶܐ: ܢܰܪܓܶܠ: ܫܰܪܐܨܰܪ: ܪܰܒܡܰܓ: ܘܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ.
Jer 39:4 ܘܟܰܕ݂ ܚܙܳܐ ܐܶܢܽܘܢ ܨܶܕ݂ܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬ݂ܳܢܶܐ: ܥܪܰܩܘ ܘܰܢ̣ܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ: ܒܽܐܘܪܚܳܐ ܕܓ݂ܰܢܬ݂ܳܐ ܕܡܰܠܟܳܐ ܒܬܰܪܥܳܐ ܕܒܶܝܬ݂ ܫܽܘܖ̈ܶܐ. ܘܰܢ̣ܦܰܩܘ ܒܽܐܘܪܚܳܐ ܕܰܦܩܰܥܬ݂ܳܐ.
Jer 39:5 ܘܰܪܕ݂ܰܦܘ ܚܰܝܠܳܐ ܕܟܰܠܕܳܝ̈ܶܐ ܒܳܬܰܪܗܽܘܢ: ܘܰܐܕܪܟܽܘܗܝ ܠܨܶܕ݂ܰܩܝܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ: ܘܟܽܠܶܗ ܚܰܝܠܶܗ ܐܶܬܒܰܕܰܪ ܡܶܢܶܗ: ܘܕܰܒܪܽܘܗܝ ܘܰܐܣܩܽܘܗܝ ܠܘܳܬ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܡܰܠܶܠ ܥܰܡܶܗ ܕܺܝܢܳܐ.
Jer 39:6 ܘܰܢܟ݂ܰܣ ܡܰܠܟܳܐ ܕܒܳܒܶܠܠ ܠܰܒܢܰܘ̈ܗܝ ܕܨܶܕ݂ܰܩܝܳܐ ܒܕܶܒܠܰܬ݂ ܠܥܺܢܰܘ̈ܗܝ: ܘܰܠܟܽܠܗܽܘܢ ܪܰܘܖ̈ܒܳܢܶܐ ܕܺܝܗܽܘܕ݂ܳܐ: ܢܟ݂ܰܣ ܡܰܠܟܳܐ ܕܒܳܒܶܠ ܒܕܶܒܠܰܬ݂.
Jer 39:7 ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ: ܘܰܐܣܪܶܗ ܒܫܺܫ̈ܠܳܬ݂ܳܐ ܠܡܰܘܒܠܽܘܬ݂ܶܗ ܠܒܳܒܶܠ.
Jer 39:8 ܘܰܠܒܶܝܬ݂ ܡܰܠܟܳܐ ܘܰܠܒ̈ܳܬܶܐ ܕܥܰܡܳܐ: ܐܰܘܩܶܕ݂ܘ ܟܰܠܕܳܝ̈ܶܐ ܒܢܽܘܪܳܐ: ܘܰܠܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕܪܳܐ ܥܩܰܪܘ.
Jer 39:9 ܘܫܰܪܟܶܗ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ: ܘܐ̱ܢܳܫܳܐ ܕܰܥܪܰܩܘ ܠܘܳܬ݂ܶܗ: ܘܫܰܪܟܶܗ ܕܥܰܡܳܐ ܕܶܐܫܬܚܰܪܘ: ܫܒܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܰܐܘܒܶܠ ܐܶܢܽܘܢ ܠܒܳܒܶܠ.
Jer 39:10 ܘܡܶܢ ܡܶܣܟܺܢ̈ܶܐ ܕܥܰܡܳܐ ܕܠܰܝܬ ܠܗܽܘܢ ܡܶܕ݂ܶܡ: ܫܒܰܩ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܒܰܐܪܥܳܐ ܕܺܝܗܽܘܕ݂ܳܐ: ܘܝܰܗܒ ܠܗܽܘܢ ܟܰܖ̈ܡܶܐ ܘܦܽܘܠܚܳܢܳܐ ܒܝܰܘܡܳܐ ܗܰܘ.
Jer 39:11 ܘܰܦܩܰܕ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܥܰܠ ܐܶܪܰܡܝܳܐ: ܠܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܶܐܡܰܪ ܠܶܗ.
Jer 39:12 ܕܒܰܪܳܝܗܝ ܠܶܐܪܰܡܝܳܐ: ܘܥܰܝ̈ܢܰܝܟ ܢܶܗܘܳܝܢ ܥܠܰܘܗܝ: ܘܠܳܐ ܬܶܥܒܶܕ ܠܶܗ ܡܶܕ݂ܶܡ ܕܒܺܝܫ: ܘܟܽܠ ܡܶܕ݂ܶܡ ܕܳܐܡܰܪ ܠܳܟ݂ ܥܒܶܕ ܠܶܗ.
Jer 39:13 ܘܫܰܕܰܪ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܢܰܒܽܘܫܰܙܒܰܢ ܪܰܒ ܡܗܰܝܡ̈ܢܶܐ: ܘܢܰܪܓܶܠ: ܫܰܪܐܨܰܪ: ܪܰܒܡܰܓ: ܘܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ.
Jer 39:14 ܫܰܕܰܪܘ ܕܰܒܪܽܘܗܝ ܠܶܐܪܰܡܝܳܐ ܡܶܢ ܕܳܪܬ݂ܳܐ ܕܒܶܝܬ݂ ܐܰܣܺܝܖ̈ܶܐ: ܘܰܐܫܠܡܽܘܗܝ ܠܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܡܰܗܦܳܟ݂ܽܘܬ݂ܶܗ ܠܒܰܝܬܶܗ: ܘܺܝܬ݂ܶܒ ܒܓ݂ܰܘ ܥܰܡܳܐ.
Jer 39:15 ܘܥܰܠ ܐܶܪܰܡܝܳܐ ܗܘܳܐ ܦܶܬܓ݂ܳܡܶܗ ܕܡܳܪܝܳܐ: ܟܰܕ݂ ܗܽܘ ܟܠܶܐ ܗ̱ܘܳܐ ܒܕ݂ܳܪܰܬ݂ ܡܛܰܪܬ݂ܳܐ.
Jer 39:16 ܙܶܠ ܘܶܐܡܰܪ ܠܥܰܒܕ݂ܡܠܰܟ ܟܽܘܫܳܝܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܦܶܬܓ݂ܳܡ̈ܶܐ ܥܰܠ ܩܪܺܝܬ݂ܳܐ ܗܳܕ݂ܶܐ: ܠܒܺܝܫܬܳܐ ܘܠܳܐ ܠܛܳܒܬ݂ܳܐ: ܘܢܶܗܘܽܘܢ ܩܕ݂ܳܡܰܝܟ ܒܝܰܘܡܳܐ ܗܰܘ.
Jer 39:17 ܘܶܐܦܰܨܝܶܟ݂ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܘܠܳܐ ܬܶܫܬܠܶܡ ܒܺܐܝܕ݂ܳܐ ܕܓܰܒܖ̈ܶܐ ܕܕܳܚܶܠ ܐܰܢ̱ܬ ܡܶܢܗܽܘܢ.
Jer 39:18 ܘܶܐܦܰܨܝܶܟ݂ ܘܰܒܚܰܪܒܳܐ ܠܳܐ ܬܶܦܶܠ: ܘܰܬܫܰܘܙܶܒ ܢܰܦܫܳܟ݂: ܥܰܠ ܕܶܐܬܬܟ݂ܶܠܬ ܥܠܰܝ ܐܳܡܰܪ ܡܳܪܝܳܐ. 
Jer 40:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܡܶܢ ܒܳܬ݂ܰܪ ܕܫܰܕܪܶܗ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܡܶܢ ܪܳܡܬ݂ܳܐ: ܟܰܕ݂ ܕܰܒܪܶܗ ܟܰܕ݂ ܐܰܣܺܝܪ ܒܫܺܫ̈ܠܳܬ݂ܳܐ: ܒܓ݂ܰܘ ܟܽܠܳܗ̇ ܫܒܺܝܬ݂ܳܐ ܕܽܐܘܪܺܫܠܶܡ ܘܕܺܝܗܽܘܕ݂ܳܐ ܕܶܐܫܬܒܺܝܘ ܠܒܳܒܶܠ.
Jer 40:2 ܘܕܰܒܪܶܗ ܪܰܒ ܕܰܚ̈ܫܶܐ ܠܶܐܪܰܡܝܳܐ: ܘܶܐܡܪ ܠܶܗ: ܡܳܪܝܳܐ ܐܰܠܳܗܳܟ݂ ܐܶܡܰܪ: ܒܺܝܫܬܳܐ ܗܳܕ݂ܶܐ ܥܰܠ ܐܰܬ݂ܪܳܐ ܗܳܢܳܐ.
Jer 40:3 ܘܰܐܝܬܺܝ ܘܰܥܒܰܕ ܡܳܪܝܳܐ ܐܰܝܟ݂ ܕܶܐܡܰܪ: ܥܰܠ ܕܰܚܛܰܝܬܽܘܢ ܠܡܳܪܝܳܐ: ܘܠܳܐ ܫܡܰܥܬܽܘܢ ܒܩܳܠܶܗ: ܗܘܳܐ ܠܟ݂ܽܘܢ ܦܶܬܓ݂ܳܡܳܐ ܗܳܢܳܐ.
Jer 40:4 ܠܳܟ݂ ܕܶܝܢ ܗܳܐ ܫܪܺܝܬ݂ܳܟ݂ ܝܰܘܡܳܢܳܐ ܡܶܢ ܫܺܫ̈ܠܳܬܳܐ ܕܒܺܐܝ̈ܕܰܝܟ: ܐܶܢ ܨܳܒܶܐ ܐܰܢ̱ܬ ܠܡܶܐܬ݂ܳܐ ܥܰܡܝ ܠܒܳܒܶܠ. ܬܳܐ: ܘܬܶܗܘܶܐ ܥܰܝ̈ܢܰܝ ܥܠܰܝܟ: ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܐܬ݂ܳܐ ܥܰܡܝ ܠܒܳܒܶܠ: ܦܽܘܫ: ܗܳܐ ܟܽܠܳܗ̇ ܐܰܪܥܳܐ ܩܕ݂ܳܡܰܝܟ: ܟܰܪ ܕܛܳܒ ܘܟܰܪ ܕܫܰܦܺܝܪ ܒܥܰܝ̈ܢܰܝܟ ܠܡܺܐܙܰܠ: ܠܬܰܡܳܢ ܙܶܠ.
Jer 40:5 ܘܶܐܡܰܪ ܠܶܗ: ܐܶܢ ܦܳܐܶܫ ܐܰܢ̱ܬ ܬܶܒ ܠܘܳܬ݂ ܓܰܕ݂ܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܒܓ݂ܰܘ ܥܰܡܳܐ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܩܽܘܖ̈ܝܳܐ ܕܺܝܗܽܘܕ݂ܳܐ: ܐܰܘ ܟܰܪ ܕܫܰܦܺܝܪ ܒܥܰܝ̈ܢܰܝܟ ܠܡܺܐܙܰܠ: ܙܶܠ: ܘܝܰܗܒ ܠܶܗ ܢܰܒܽܘܙܰܪܕܳܢ ܡܰܘܗ̈ܒܳܬ݂ܳܐ ܒܽܐܘܪܚܳܐ: ܘܰܫܪܳܝܗܝ.
Jer 40:6 ܘܶܐܬ݂ܳܐ ܐܶܪܰܡܝܳܐ ܠܘܳܬ݂ ܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܡܰܨܦܝܳܐ: ܘܺܝܬ݂ܶܒ ܠܘܳܬ݂ܶܗ ܒܓ݂ܰܘ ܥܰܡܳܐ ܕܶܐܫܬܚܰܪܘ ܒܰܐܪܥܳܐ.
Jer 40:7 ܘܰܫܡܰܥܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܰܒܩܽܘܖ̈ܝܳܐ: ܗܳܢܽܘܢ ܘܓܰܒܖ̈ܶܐ ܕܥܰܡܗܽܘܢ: ܕܰܐܫܠܶܛ ܡܰܠܟܳܐ ܕܒܳܒܶܠ ܠܓܰܕܠܝܳܐ ܒܰܪ ܐܰܚܺܝܩܰܡ ܒܰܐܪܥܳܐ: ܘܕܰܐܫܠܶܡ ܠܶܗ ܓܰܒܖ̈ܶܐ ܘܢܶܫ̈ܶܐ ܘܰܛܠܳܝ̈ܶܐ: ܘܡܶܢ ܡܶܣܟܺܢ̈ܶܐ ܕܰܐܪܥܳܐ ܐܰܝܠܶܝܢ ܕܠܳܐ ܐܶܫܬܒܺܝܘ ܠܒܳܒܶܠ.
Jer 40:8 ܘܶܐܬ݂ܰܘ ܠܘܳܬ݂ ܓܰܕܠܝܳܐ ܠܡܰܨܦܝܳܐ: ܐܺܫܡܳܥܺܝܠ ܒܰܪ ܢܰܬܢܝܳܐ: ܘܝܽܘܚܰܢܳܢ: ܘܝܽܘܢܳܬ݂ܳܢ: ܒܢܰܝ̈ ܩܽܘܪܰܚ: ܘܫܰܪܝܳܐ ܒܰܪ ܬܢܰܚܡܶܬ݂: ܘܰܒܢܰܝ̈ ܥܺܝܦܺܝ ܕܡܶܢ ܢܛܽܘܦܰܬ݂: ܘܺܝܙܰܢܝܳܐ ܒܰܪ ܡܰܥܟܳܬ݂: ܗܶܢܽܘܢ ܘܓܰܒܖ̈ܰܝܗܽܘܢ.
Jer 40:9 ܘܺܝܡܳܐ ܠܗܽܘܢ ܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܘܰܠܓܰܒܖ̈ܶܐ ܕܥܰܡܗܽܘܢ: ܘܶܐܡܰܪ: ܠܳܐ ܬܶܕ݂ܚܠܽܘܢ ܠܡܶܦܠܰܚ ܠܟܰܠܕܳܝ̈ܶܐ: ܬܶܒܘ ܒܰܐܪܥܳܐ: ܘܰܦܠܽܘܚܘ ܠܡܰܠܟܳܐ ܕܒܳܒܶܠ ܘܢܶܛܐܰܒ ܠܟ݂ܽܘܢ.
Jer 40:10 ܘܶܐܢܳܐ ܗܳܐ ܝܳܬܶܒ ܐ̱ܢܳܐ ܒܡܰܨܦܝܳܐ: ܠܰܡܩܳܡ ܩܕ݂ܳܡ ܟܰܠܕܳܝ̈ܶܐ ܕܳܐܬ݂ܶܝܢ ܥܠܰܝܢ: ܘܰܐܢ̱ܬܽܘܢ ܚܡܽܘܠܘ ܥܒܽܘܪܳܐ: ܘܚܰܡܪܳܐ ܘܡܶܫܚܳܐ: ܘܶܐܒܳܐ ܕܩܰܝܛܳܐ: ܘܰܐܪܡܰܘ ܒܡܳܐܢܰܝ̈ܟ݂ܽܘܢ: ܘܬܶܒ ܒܩܽܘܖ̈ܺܝܟ݂ܽܘܢ ܕܶܐܚܰܕܬܽܘܢ.
Jer 40:11 ܘܳܐܦ ܟܽܠܗܽܘܢ ܝܽܘ̈ܕ݂ܳܝܶܐ ܕܺܐܝܬ݂ ܒܰܐܕ݂ܽܘܡ: ܘܰܒܡܽܘܐܳܒ: ܒܰܒܢܰܝ̈ ܥܰܡܽܘܢ: ܘܰܒܟܽܠܗܶܝܢ ܐܰܖ̈ܥܳܬ݂ܳܐ: ܫܡܰܥܘ ܕܰܫܒܰܩ ܡܰܠܟܳܐ ܕܒܳܒܶܠ ܫܰܪܟܳܢܳܐ ܠܝܽܘ̈ܕ݂ܳܝܶܐ: ܘܕܰܐܫܠܶܛ ܥܠܰܝܗܽܘܢ ܠܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ.
Jer 40:12 ܘܰܗܦܰܟܘ ܟܽܠܗܽܘܢ ܝܽܘ̈ܕ݂ܳܝܶܐ: ܡܶܢ ܟܽܠܗܽܘܢ ܐܰܬ݂ܖ̈ܰܘܳܬܳܐ ܕܶܐܬܒܰܕܰܪܘ ܬܰܡܳܢ: ܘܶܐܬ݂ܰܘ ܠܰܐܪܥܳܐ ܕܺܝܗܽܘܕ݂ܳܐ ܠܘܳܬ݂ ܓܰܕܠܝܳܐ ܠܡܰܨܦܝܳܐ: ܘܰܚܡܰܠܘ ܚܰܡܪܳܐ ܘܥܰܠ̈ܠܳܬ݂ܳܐ ܕܩܰܝܛܳܐ ܣܽܘܓ݂ܳܐܐ ܕܛܳܒ.
Jer 40:13 ܘܝܽܘܚܰܢܳܢ ܒܰܪ ܩܽܘܪܰܚ ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܰܒܩܽܘܖ̈ܝܳܐ: ܐܶܬ݂ܰܘ ܠܘܳܬ݂ ܓܰܕܠܝܳܐ ܠܡܰܨܦܝܳܐ.
Jer 40:14 ܘܶܐܡܰܪܘ ܠܶܗ: ܠܳܐ ܝܳܕܰܥ ܐܰܢ̱ܬ ܕܒܰܠܥܺܝܣܺܝ ܡܰܠܟܳܐ ܕܰܒܢܰܝ̈ ܥܰܡܽܘܢ: ܫܰܕܰܪ ܠܺܐܫܡܳܥܺܝܠ ܒܰܪ ܢܰܬܢܝܳܐ ܠܡܶܩܛܠܳܟ݂: ܘܠܳܐ ܗܰܝܡܶܢ ܐܶܢܽܘܢ ܓܰܕܠܝܳܐ ܒܰܪ ܐܰܚܺܝܩܰܡ.
Jer 40:15 ܘܝܽܘܚܰܢܳܢ ܒܰܪ ܩܽܘܪܰܚ ܐܶܡܰܪ ܠܓܰܕܠܝܳܐ ܡܛܰܫܝܳܐܺܝܬ݂ ܒܡܰܨܦܝܳܐ: ܐܺܙܶܠ ܐܶܩܛܠܺܝܘܗܝ ܠܺܐܫܡܳܥܺܝܠ ܒܰܪ ܢܰܬܢܝܳܐ: ܘܐ̱ܢܳܫ ܠܳܐ ܢܶܕܰܥ: ܕܰܠܡܳܐ ܢܶܩܛܠܳܟ݂: ܘܢܶܬ݂ܒܰܕܪܽܘܢ ܟܽܠܗܽܘܢ ܕܒܶܝܬ݂ ܝܺܗܽܘܕ݂ܳܐ ܕܡܶܬܟܰܢܫܺܝܢ ܠܘܳܬ݂ܳܟ݂: ܘܢܺܐܒܰܕ݂ ܫܰܪܟܳܢܳܐ ܕܝܽܘܕ݂ܳܝ̈ܶܐ.
Jer 40:16 ܘܶܐܡܰܪ ܓܰܕܠܝܳܐ ܒܰܪ ܐܰܚܺܝܩܰܡ ܠܝܽܘܚܰܢܳܢ ܒܰܪ ܩܽܘܪܰܚ: ܠܳܐ ܬܶܥܒܶܕ݂ ܦܶܬܓ݂ܳܡܳܐ ܗܳܢܳܐ: ܡܶܛܽܠ ܕܕܰܓ݂ܳܠܽܘܬ݂ܳܐ ܡ̣ܰܠܶܠܬ ܥܰܠ ܐܺܫܡܳܥܺܝܠ.
Jer 41:1 ܘܰܒܝܰܪܚܳܐ ܕܫܰܒܥܳܐ ܐܶܬ݂ܳܐ ܐܺܝܫܡܳܥܺܝܠ: ܒܰܪ ܢܬܰܢܝܳܐ: ܒܰܪ ܐܺܫܡܳܥܺܝܠ: ܡܶܢ ܙܰܪܥܳܐ ܕܡܰܠܟܽܘܬ݂ܳܐ: ܘܪܰܘܖ̈ܒܳܢܰܝ ܡܰܠܟܳܐ: ܘܥܶܣܪܺܝܢ ܓܰܒܖ̈ܺܝܢ ܥܰܡܶܗ: ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ ܠܡܰܨܦܝܳܐ: ܘܶܐܟ݂ܰܠܘ ܬܰܡܳܢ ܠܰܚܡܳܐ ܐܰܟܚܕ݂ܳܐ ܒܡܰܨܦܝܳܐ.
Jer 41:2 ܘܩܳܡ ܐܺܫܡܳܥܺܝܠ ܒܰܪ ܢܬܰܢܝܳܐ ܗܽܘ ܘܥܶܣܪܺܝܢ ܓܰܒܖ̈ܺܝܢ ܕܶܐܬ݂ܰܘ ܥܰܡܶܗ: ܘܰܡܚܰܐܗܝ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܒܚܰܪܒܳܐ ܘܩܰܛܠܽܘܗܝ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.
Jer 41:3 ܘܰܠܟܽܠܗܽܘܢ ܝܽܘܕ݂ܳܝ̈ܶܐ ܕܺܐܝܬ ܗܘܰܘ ܥܰܡܶܗ ܥܰܡ ܓܕܰܠܝܳܐ ܒܡܰܨܦܝܳܐ: ܘܰܠܟܰܠܕ݂ܳܝ̈ܶܐ ܕܶܐܫܬܟܰܚܘ ܬܰܡܳܢ: ܘܳܐܦ ܠܓܰܒܖ̈ܶܐ ܩܖ̈ܰܒܬ݂ܳܢܶܐ ܩܰܛܶܠ ܐܺܫܡܳܥܺܝܠ: ܘܐ̱ܢܳܫ ܠܳܐ ܫܡܰܥ.
Jer 41:4 ܘܰܒܝܰܘܡܳܐ ܕܰܬܪܶܝܢ ܒܳܬ݂ܰܪ ܕܶܐܬ݂ܩܛܶܠ ܓܕܰܠܝܳܐ.
Jer 41:5 ܐܶܬ݂ܰܘ ܓܰܒܖ̈ܶܐ ܡܶܢ ܫܟܺܝܡ: ܘܡܶܢ ܫܺܝܠܽܘ: ܘܡܶܢ ܫܳܡܪܺܝܢ: ܬܡܳܢܺܝܢ ܓܰܒܖ̈ܺܝܢ: ܓܪܺܝܥܺܝܢ ܕܰܩܢܰܝ̈ܗܽܘܢ: ܘܰܡܨܰܪܶܝܢ ܠܒܽܘܫܰܝ̈ܗܽܘܢ: ܘܡܶܬܟܰܬܫܺܝܢ: ܘܩܽܘܪܒܳܢܳܐ ܘܰܠܒܽܘܢܬ݂ܳܐ ܒܺܐܝܕܰܝ̈ܗܽܘܢ: ܠܡܰܥܳܠܽܘ ܠܒܰܝܬܶܗ ܕܡܳܪܝܳܐ.
Jer 41:6 ܘܰܢܦܰܩ ܐܺܝܫܡܳܥܺܝܠ ܒܰܪ ܢܬܰܢܝܳܐ ܠܽܐܘܪܥܗܽܘܢ ܡܶܢ ܡܰܨܦܝܳܐ: ܡܗܰܠܶܟ݂ ܘܳܐܙܶܠ ܘܒܳܟ݂ܶܐ: ܘܟܰܕ݂ ܦܓܰܥ ܒܗܽܘܢ: ܐܶܡܰܪ ܠܗܽܘܢ ܬܰܘ ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ.
Jer 41:7 ܘܟܰܕ݂ ܥܰܠܘ ܠܰܩܪܺܝܬ݂ܳܐ: ܢܰܟܶܣ ܐܶܢܽܘܢ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܰܐܪܡܺܝ ܐܶܢܽܘܢ ܒܓܽܘܒܳܐ ܗܽܘ ܘܓܰܒܖ̈ܶܐ ܕܥܰܡܶܗ.
Jer 41:8 ܘܥܶܣܪܳܐ ܓܰܒܖ̈ܺܝܢ ܐܶܫܬ̇ܟܰܚܘ ܒܗܽܘܢ: ܘܳܐܡܪܺܝܢ ܠܺܐܫܡܳܥܺܝܠ ܠܳܐ ܬܶܩܛܠܰܢ: ܡܶܛܽܠ ܕܺܐܝܬ ܠܰܢ ܚܰܕ݂̈ܘܳܬ݂ܳܐ ܒܚܰܩܠܳܐ ܕܚ̈ܶܛܶܐ ܘܕܰܣܥܳܖ̈ܶܐ: ܘܡܶܫܚܳܐ ܘܕܶܒܫܳܐ. ܘܰܫ̣ܒܰܩ ܐܶܢܽܘܢ ܘܠܳܐ ܩܰܛܶܠ ܐܶܢܽܘܢ ܥܰܡ ܐܰܚܰܝ̈ܗܽܘܢ.
Jer 41:9 ܘܓܽܘܒܳܐ ܕܰܫܕ݂ܳܐ ܒܶܗ ܐܺܫܡܳܥܺܝܠ ܟܽܠܗܶܝܢ ܫܠ̈ܰܕܶܐ ܕܓܰܒܖ̈ܶܐ ܕܩܰܛܶܠ ܥܰܡ ܓܕܰܠܝܳܐ: ܗܰܘ ܗܽܘ ܕܰܥܒܰܕ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ: ܡܶܢ ܩܕ݂ܳܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ: ܠܶܗ ܠܓܽܘܒܳܐ ܗܰܘ ܡܠܳܝܗܝ ܐܺܫܡܳܥܺܝܠ ܒܰܪ ܢܬܰܢܝܳܐ ܩܛܺܝ̈ܠܶܐ.
Jer 41:10 ܘܰܫܒܳܐ ܐܺܫܡܳܥܺܝܠ ܟܽܠܶܗ ܫܰܪܟܶܗ ܕܥܰܡܳܐ ܕܰܒܡܰܨܦܝܳܐ ܕܰܐܫܠܶܡ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܘܰܫܒܳܐ ܐܶܢܽܘܢ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܶܐܙܰܠ ܠܥܶܒܪܳܐ ܕܰܒܢܰܝ̈ ܥܰܡܽܘܢ.
Jer 41:11 ܘܰܫܩܰܠ ܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܥܰܠ ܟܽܠܳܗ̇ ܫܒܺܝܬ݂ܳܐ ܕܰܕ݂ܒܰܪ ܐܺܫܡܳܥܺܝܠ ܒܰܪ ܢܬܰܢܝܳܐ.
Jer 41:12 ܘܰܕ݂ܒܰܪ ܟܽܠܗܽܘܢ ܓܰܒܖ̈ܶܐ: ܘܶܐܙܰܠ ܠܡܶܬ݂ܟܰܬܳܫܽܘ ܥܰܡ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܶܐܫܟܚܽܘܗܝ ܥܰܠ ܡܰܝ̈ܳܐ ܣܰܓܺܝ̈ܐܶܐ ܕܺܐܝܬ ܒܓܶܒܥܽܘܢ. 
Jer 41:13 ܘܟܰܕ݂ ܚ̣ܙܳܐ ܟܽܠܶܗ ܥܰܡܳܐ ܕܥܰܡ ܐܺܫܡܳܥܺܝܠ ܠܝܽܘܚܰܢܳܢ ܒܰܪ ܩܽܘܪܰܚ: ܘܰܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ ܚܕ݂ܺܝܘ.
Jer 41:14 ܘܰܗܦܰܟ݂ܘ ܟܽܠܶܗ ܥܰܡܳܐ ܕܰܫܒܳܐ ܐܺܫܡܳܥܺܝܠ ܡܶܢ ܡܰܨܦܝܳܐ: ܘܶܐܬ݂ܰܘ ܠܘܳܬ݂ ܝܽܘܚܰܢܳܢ ܒܰܪ ܩܽܘܪܰܚ.
Jer 41:15 ܘܺܐܫܡܳܥܺܝܠ ܒܰܪ ܢܬܰܢܝܳܐ ܐܶܫܬܰܘܙܰܒ: ܒܰܬܡܳܢܝܳܐ ܐ̱ܢܳܫܺܝ̈ܢ ܡܶܢ ܩܕ݂ܳܡ ܝܽܘܚܰܢܳܢ: ܘܶܐܙܰܠ ܠܘܳܬ݂ ܒܢܰܝ̈ ܥܰܡܽܘܢ.
Jer 41:16 ܘܰܕ݂ܒܰܪ ܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܟܠ ܫܰܪܟܳܐ ܕܥܰܡܳܐ ܕܰܐܗܦܶܟ݂ ܡܶܢ ܠܘܳܬ݂ ܐܺܫܡܳܥܺܝܠ ܒܰܪ ܢܬܰܢܝܳܐ ܡܶܢ ܡܰܨܦܝܳܐ: ܡܶܢ ܒܳܬ݂ܰܪ ܕܰܩܛܰܠ ܐܺܫܡܳܥܺܝܠ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܘܰܕ݂ܒܰܪ ܓܰܒܖ̈ܶܐ ܩܖ̈ܰܒܬ݂ܳܢܶܐ ܘܢܶܫ̈ܶܐ ܘܰܛܠܳܝ̈ܶܐ ܘܰܡܗܰܝܡܳܢ̈ܶܐ ܕܰܐܗܦܶܟ݂ ܡܶܢ ܓܶܒܥܽܘܢ.
Jer 41:17 ܘܶܐܙܰܠܘ ܘܺܝܬ݂ܶܒܘ ܒܶܐܕܖ̈ܶܐ ܕܒܶܡܗܰܡ ܕܥܰܠ ܓܶܢ̱ܒ ܒܶܝܬ݂ ܠܚܶܡ: ܠܡܺܐܙܰܠ ܠܡܶܥܰܠ ܠܡܶܨܪܶܝܢ.
Jer 41:18 ܡܶܢ ܩܕ݂ܳܡ ܟܰܠܕ݂ܳܝ̈ܶܐ ܕܰܕܚܶܠܘ ܡܶܢܗܽܘܢ: ܥܰܠ ܕܰܩ̣ܛܰܠ ܐܺܫܡܳܥܺܝܠ ܒܰܪ ܢܬܰܢܝܳܐ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.
Jer 42:1 ܘܰܩ̣ܪܶܒܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܝܽܘܚܰܢܳܢ ܒܰܪ ܩܽܘܪܰܚ: ܘܝܰܙܰܢܝܳܐ ܒܰܪ ܗܽܘܫܰܥܝܳܐ: ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕ݂ܰܡܳܐ ܠܩܰܫܺܝܫܳܐ.
Jer 42:2 ܘܶܐܡܰܪܘ ܠܶܐܪܰܡܝܳܐ ܒܳܥܶܝܢܢ ܡܶܢܟ݂ ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܳܟ݂: ܡܶܛܽܠ ܕܶܐܫܬܚܰܪܢ ܩܰܠܺܝܠ ܡܶܢ ܣܽܘܓ݂ܐܳܐ: ܐܰܝܟ݂ ܕܥܰܝܢܰܝ̈ܟ ܚܳܙ̈ܝܳܢ ܠܰܢ.
Jer 42:3 ܘܰܢܚܰܘܶܝܢ ܡܳܪܝܳܐ ܐܰܠܳܗܰܢ ܐܽܘܪܚܳܐ ܕܢܺܐܙܰܠ ܒܳܗ̇: ܘܦܶܬܓ݂ܳܡ̈ܶܐ ܕܢܶܥܒܶܕ݂.
Jer 42:4 ܘܶܐܡܰܪ ܠܗܽܘܢ ܐܶܪܰܡܝܳܐ ܢܒܺܝܳܐ ܫܶܡܥܶ݀ܬ݂: ܗܳܐ ܡܨܰܠܶܐ ܐ̱ܢܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ: ܐܰܝܟ݂ ܦܶܬܓ݂ܳܡܟܽܘܢ: ܘܟ݂ܽܠ ܦܶܬܓ݂ܳܡܳܐ ܕܢܶܥܢܶܝܟܽܘܢ ܡܳܪܝܳܐ ܐܰܠܳܗܟܽܘܢ ܐܶܚܰܘܶܝܟܽܘܢ: ܘܠܳܐ ܐܶܛܰܫܶܐ ܡܶܢܟܽܘܢ ܡܶܠܳܐ.
Jer 42:5 ܘܗܶܢܽܘܢ ܐܶܡܰܪܘ ܠܶܐܪܰܡܝܳܐ: ܢܶܗܘܶܐ ܒܰܢ ܡܳܪܝܳܐ ܣܳܗܕܳܐ ܫܰܪܺܝܪܳܐ ܘܰܡܗܰܝܡܳܢܳܐ: ܐܶܠܳܐ ܐܰܝܟ݂ ܦܶܬܓ݂ܳܡܳܐ ܕܰܢܫܰܕܪܳܟ݂ ܡܳܪܝܳܐ ܐܰܠܳܗܳܟ݂ ܠܘܳܬܰܢ ܗܳܟܰܢܳܐ ܢܶܥܒܶܕ݂.
Jer 42:6 ܐܶܢ ܕܛܳܒ ܘܶܐܢ ܕܒܺܝܫ: ܒܩܳܠܶܗ ܕܡܳܪܝܳܐ ܐܰܠܳܗܰܢ ܢܶܫܡܰܥ: ܕܰܡܫܰܕܪܺܝܢܰܢ ܠܳܟ݂ ܠܘܳܬ݂ܶܗ: ܘܢܶܛܐܰܒ ܠܰܢ ܟܰܕ݂ ܢܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܰܢ.
Jer 42:7 ܘܡܶܢ ܒܳܬ݂ܰܪ ܥܶܣܪܳܐ ܝܰܘܡܺܝ̈ܢ: ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ.
Jer 42:8 ܘܰܩ̣ܪܳܐ ܠܝܽܘܚܰܢܳܢ ܒܰܪ ܩܽܘܪܰܚ: ܘܰܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܘܰܠܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕ݂ܰܡܳܐ ܠܩܰܫܺܝܫܳܐ: ܘܶܐܡܰܪ ܠܗܽܘܢ.
Jer 42:9 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܕܫܰܕܰܪܬܽܘܢܢܝ ܠܘܳܬ݂ܶܗ ܠܡܰܪܡܳܝܽܘ ܒܳܥܽܘܬ݂ܟܽܘܢ ܩܕ݂ܳܡܰܘܗܝ.
Jer 42:10 ܐܶܢ ܬܶܬܒܽܘܢ ܒܰܐܪܥܳܐ ܗܳܕܶܐ: ܐܶܒܢܶܝܟܽܘܢ ܘܠܳܐ ܐܶܣܚܽܘܦܟܽܘܢ: ܘܶܐܨܽܘܒܟܽܘܢ ܘܠܳܐ ܐܶܥܩܽܘܪܟܽܘܢ: ܘܶܐܫܠܶܐ ܡܶܢ ܒܺܝܫܬܳܐ ܕܥܶܒܕܶܬ݂ ܠܟܽܘܢ.
Jer 42:11 ܘܠܳܐ ܬܶܕ݂ܚܠܽܘܢ ܡܶܢ ܩܕ݂ܳܡ ܡܰܠܟܳܐ ܕܒܳܒܶܠ ܕܰܐܢ̱ܬܽܘܢ ܕܳܚܠܺܝܢ ܡܶܢܗ: ܠܳܐ ܬܶܕ݂ܚܠܽܘܢ ܡܶܢܗ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܟܽܘܢ ܐ̱ܢܳܐ ܐܳܡܰܪ ܡܳܪܝܳܐ: ܠܡܶܦܪܰܩܟܽܘܢ ܘܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܘ̈ܗܝ.
Jer 42:12 ܘܶܐܬܶܠ ܥܠܰܝܟܽܘܢ ܖ̈ܰܚܡܶܐ ܘܶܐܪܚܰܡܟܽܘܢ: ܘܰܐܘܬܶܒܟܽܘܢ ܒܰܐܪܥܟܽܘܢ.
Jer 42:13 ܘܶܐܢ ܐܳܡܪܺܝܬܽܘܢ ܠܳܐ ܝܳܬ݂ܒܺܝܢܰܢ ܒܰܐܪܥܳܐ ܗܳܕܶܐ: ܡܶܛܽܠ ܕܠܳܐ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ.
Jer 42:14 ܘܶܐܡܰܪܬܽܘܢ ܠܳܐ ܗܳܟܰܢܳܐ: ܠܰܐܪܥܳܐ ܕܡܶܨܪܶܝܢ ܢܶܥܽܘܠ: ܕܠܳܐ ܢܶܚܙܶܐ ܩܪܳܒܳܐ: ܘܩܳܠܳܐ ܕܫܺܝܦܽܘܪܳܐ ܠܳܐ ܢܶܫܡܰܥ: ܘܰܠܠܰܚܡܳܐ ܠܳܐ ܢܶܟ݂ܦܰܢ: ܘܬܰܡܳܢ ܢܶܬܶܒ.
Jer 42:15 ܗܳܫܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܫܰܪܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢ ܐܰܢ̱ܬܽܘܢ ܬܣܺܝܡܽܘܢ ܐܰܦܰܝ̈ܟܽܘܢ ܠܡܶܥܰܠ ܠܡܶܨܪܶܝܢ: ܘܬܶܥܠܽܘܢ ܠܡܶܥܡܰܪ ܬܰܡܳܢ.
Jer 42:16 ܗܳܝ ܚܰܪܒܳܐ ܕܕ݂ܳܚܠܺܝܢ ܐܢ̱ܬܽܘܢ ܡܶܢܳܗ̇: ܬܰܡܳܢ ܬܰܕ݂ܪܶܟܟܽܘܢ ܒܰܐܪܥܳܐ ܕܡܶܨܪܶܝܢ: ܘܟܰܦܢܳܐ ܕܰܐܢ̱ܬܽܘܢ ܕܳܚܠܺܝܢ ܡܶܢܗ: ܬܰܡܳܢ ܢܶܪܕܽܘܦ ܒܳܬ݂ܰܪܟܽܘܢ ܠܡܶܨܪܶܝܢ: ܘܬܰܡܳܢ ܬܡܽܘܬ݂ܽܘܢ.
Jer 42:17 ܘܢܶܗܘܽܘܢ ܟܽܠܗܽܘܢ ܓܰܒܖ̈ܶܐ ܕܣܳܡܘ ܐܰܦܰܝ̈ܗܽܘܢ ܠܡܶܥܰܠ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܢܡܽܘܬ݂ܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܠܳܐ ܢܶܗܘܶܐ ܠܗܽܘܢ ܣܪܺܝܕ݂ܳܐ ܕܡܶܫܬܰܘܙܰܒ: ܡܶܢ ܩܕ݂ܳܡ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܠܰܝܗܽܘܢ.
Jer 42:18 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟ݂ ܕܶܐܬܬܢܺܝܚ ܪܽܘܓ݂ܙܝ ܘܚܶܡܬ݂ܝ ܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܬܶܬܢܺܝܚ ܚܶܡܬ݂ܝ ܥܠܰܝܟܽܘܢ ܡܳܐ ܕܥܰܠܬܽܘܢ ܠܡܶܨܪܶܝܢ: ܘܬܶܗܘܢ ܠܡܰܘܡܳܬܳܐ: ܘܰܠܬܶܡܗܳܐ ܘܰܠܠܰܘܛܬ݂ܳܐ: ܘܰܠܚܶܣܕܳܐ: ܘܠܳܐ ܬܶܚܙܽܘܢ ܬܽܘܒ ܐܰܬ݂ܪܳܐ ܗܳܢܳܐ: ܐܳܡܰܪ ܡܳܪܝܳܐ ܥܠܰܝܟܽܘܢ ܫܰܪܟܳܐ ܕܺܝܗܽܘܕ݂ܳܐ.
Jer 42:19 ܠܳܐ ܬܶܥܠܽܘܢ ܠܡܶܨܪܶܝܢ: ܘܕܰܥܘ ܕܣܰܗܕܶܬ ܒܟܽܘܢ ܝܰܘܡܳܢܳܐ. 
Jer 42:20 ܕܰܐܢ̱ܬܽܘܢ ܐܰܛܥܺܝܬܽܘܢ ܒܢܰܦܫܟܽܘܢ: ܘܫܰܕܰܪܬܽܘܢܳܢܝ ܠܘܳܬ݂ ܡܳܪܝܳܐ ܐܰܠܳܗܟܽܘܢ: ܘܶܐܡܰܪܬܽܘܢ ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܰܢ: ܘܟ݂ܽܠܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ ܚܰܘܳܢ: ܘܢܶܥܒܶܕ݂.
Jer 42:21 ܘܚܰܘܺܝܬܟܽܘܢ ܝܰܘܡܳܢܳܐ: ܘܠܳܐ ܫܡܰܥܬܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ: ܘܥܰܠ ܟܠ ܕܫܰܕܪܰܢܝ ܠܘܳܬ݂ܟܽܘܢ ܠܳܐ ܥܒܰܕܬܽܘܢ.
Jer 42:22 ܗܳܫܳܐ ܕܰܥܘ: ܕܰܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܬܡܽܘܬܽܘܢ: ܒܰܐܬܪܳܐ ܕܰܨܒܰܝܬܽܘܢ ܠܡܶܥܰܠ ܠܶܗ ܠܡܶܥܡܰܪ ܬܰܡܳܢ. 
Jer 43:1 ܘܟܰܕ݂ ܫܰܠܶܡ ܐܶܪܰܡܝܳܐ ܠܡܺܐܡܰܪ ܠܟܽܠܶܗ ܥܰܡܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܐܰܠܳܗܗܽܘܢ: ܕܫܰܕܪܶܗ ܡܳܪܝܳܐ ܐܰܠܳܗܗܽܘܢ ܠܘܳܬ݂ܗܽܘܢ: ܠܡܺܐܡܰܪ ܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.
Jer 43:2 ܐܶܡܰܪ ܝܰܙܰܢܝܳܐ ܒܰܪ ܗܽܘܫܰܥܝܳܐ: ܘܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܓܰܒܖ̈ܶܐ ܖ̈ܰܫܺܝܥܶܐ ܐܶܡܰܪܘ ܠܶܐܪܰܡܝܳܐ: ܕܰܓܳܠܳܐܺܝܬ݂ ܐܶܡܰܪܬ: ܠܳܐ ܫܰܕܪܳܟ݂ ܡܳܪܝܳܐ ܐܰܠܳܗܰܢ ܕܬܺܐܡܰܪ ܠܰܢ: ܕܠܳܐ ܬܶܥܠܽܘܢ ܠܡܶܨܪܶܝܢ ܠܡܶܥܡܰܪ ܬܰܡܳܢ.
Jer 43:3 ܡܶܛܽܠ ܕܒܰܪܽܘܟ݂ ܒܰܪ ܢܺܪܝܳܐ ܡܓܰܪܶܐ ܠܳܟ݂ ܒܰܢ: ܕܢܰܫܠܡܰܢ ܒܺܐܝܕ݂ܳܐ ܕܟܰܠܕ݂ܳܝ̈ܶܐ: ܕܢܶܩܛܠܽܘܢܳܢ ܘܢܶܫܒܽܘܢܳܢ ܠܒܳܒܶܠ.
Jer 43:4 ܘܠܳܐ ܫ̣ܡܰܥ ܝܽܘܚܰܢܳܢ ܒܰܪ ܩܽܘܪܰܚ ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܟܽܠܶܗ ܥܰܡܳܐ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ: ܕܢܶܬܒܽܘܢ ܒܰܐܪܥܳܐ ܕܺܝܗܽܘܕ݂ܳܐ.
Jer 43:5 ܘܰܕ݂ܒܰܪ ܝܽܘܚܰܢܳܢ ܒܰܪ ܩܽܘܪܰܚ ܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܰܠܟܽܠܶܗ ܫܰܪܟܳܐ ܕܶܐܫܬܚܰܪܘ ܡܶܢ ܕܒܶܝܬ݂ ܝܺܗܽܘܕ݂ܳܐ.
Jer 43:6 ܠܓܰܒܖ̈ܶܐ: ܘܰܠܢܶܫ̈ܶܐ: ܘܠܰܛܠܳܝ̈ܶܐ: ܘܰܠܒܶܝܬ݂ ܡܰܠܟܳܐ: ܟܽܠܗܶܝܢ ܢܰܦ̈ܫܳܬܳܐ ܕܰܫܒܰܩ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܶܐܪܰܡܝܳܐ ܢܒܺܝܳܐ: ܘܰܠܒܰܪܽܘܟ݂ ܒܰܪ ܢܶܪܝܳܐ. 
Jer 43:7 ܘܶܐܬ݂ܰܘ ܠܰܐܪܥܳܐ ܕܡܶܨܪܶܝܢ: ܡܶܛܽܠ ܕܠܳܐ ܫܡܰܥܘ ܒܩܳܠܶܗ ܕܡܳܪܝܳܐ: ܘܶܐܬܰܘ ܥܕ݂ܰܡܳܐ ܠܬܰܚܦܺܝܣ.
Jer 43:8 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܒܬܰܚܦܺܝܣ ܠܡܺܐܡܰܪ.
Jer 43:9 ܣܰܒ ܒܺܐܝܕ݂ܳܟ݂ ܟܺܐܦ̈ܶܐ ܪܰܘܖ̈ܒܳܬ݂ܳܐ: ܘܰܛܡܽܘܪ ܐܶܢܶܝܢ ܒܰܡܠܳܛܳܐ ܒܡܰܠܒܳܢܳܐ: ܒܬܰܪܥܳܐ ܕܒܶܝܬ݂ ܦܶܪܥܽܘܢ ܒܬܰܚܦܺܝܣ: ܠܥܺܝܢ ܓܰܒܖ̈ܶܐ ܕܺܝܗܽܘܕ݂ܳܐ.
Jer 43:10 ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܫܰܕܰܪ ܐ̱ܢܳܐ ܘܕ݂ܳܒܰܪ ܐ̱ܢܳܐ ܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ: ܘܢܰܪܡܶܐ ܟܽܘܪܣܝܶܗ ܠܥܶܠ ܡܶܢ ܟܺܐܦ̈ܶܐ ܗܳܠܶܝܢ ܕܰܛܡܰܪܬ: ܘܢܶܫܩܽܘܠ ܙܰܝܢܶܗ ܥܠܰܝܗܶܝܢ.
Jer 43:11 ܘܢܺܐܬ݂ܶܐ ܘܢܶܡܚܶܗ ܠܰܐܪܥܳܐ ܕܡܶܨܪܶܝܢ: ܕܰܠܡܰܘܬܳܐ ܠܡܰܘܬܳܐ: ܘܕܰܠܫܶܒܝܳܐ ܠܫܶܒܝܳܐ: ܘܕܰܠܚܰܪܒܳܐ ܠܚܰܪܒܳܐ.
Jer 43:12 ܘܢܶܫܒܽܘܩ ܢܽܘܪܳܐ ܒܒ̈ܳܬܶܐ ܕܐܠܳܗ̈ܶܐ ܕܡܶܨܖ̈ܳܝܶܐ ܘܢܰܘܩܶܕ݂ ܐܶܢܽܘܢ ܘܢܶܫܒܶܐ ܐܶܢܽܘܢ: ܘܢܶܬܥܰܛܦܺܝܗ̇ ܠܰܐܪܥܳܐ: ܐܰܝܟ݂ ܕܡܶܬ݂ܥܰܛܰܦ ܪܳܥܝܳܐ ܠܓܽܘܠܬܶܗ ܘܢܶܦܽܘܩ ܡܶܢ ܬܰܡܳܢ ܒܰܫܠܳܡܳܐ.
Jer 43:13 ܘܢܶܬ݂ܒܰܪ ܩܳܝܶܡܬ݂ܳܐ ܕܒܶܝܬ݂ ܫܡܶܫ ܕܒܰܐܪܥܳܐ ܕܡܶܨܪܶܝܢ: ܘܒ̈ܳܬܶܐ ܕܰܐܠܳܗ̈ܶܐ ܕܡܶܨܪܳܝܶܐ ܢܰܘܩܶܕ݂ ܒܢܽܘܪܳܐ.
Jer 44:1 ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܕܢܶܬ݂ܢܰܒܶܐ ܥܰܠ ܟܽܠܗܽܘܢ ܝܽܘܕ݂ܳܝ̈ܶܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܘܰܕ݂ܝܳܬ݂ܒܺܝܢ ܒܡܰܓܕܽܘܠ ܘܰܒܬܰܚܦܺܝܣ: ܘܰܒܡܰܦܰܣ: ܘܒܰܐܪܥܳܐ ܕܦܰܬܪܽܘܣ.
Jer 44:2 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܚܙܰܝܬܽܘܢ ܟܽܠܳܗ̇ ܒܺܝܫܬܳܐ ܕܰܐܝܬܺܝ݀ܬ݂ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ: ܘܗܶܢܶܝܢ ܚܰܖ̈ܒܳܢ ܝܰܘܡܳܢܳܐ: ܘܠܰܝܬ ܒܗܶܝܢ ܐ̱ܢܳܫ ܕܝܳܬܶܒ.
Jer 44:3 ܡܶܛܽܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܘܰܐܪܓܙܽܘܢܝ: ܘܶܐܙܰܠܘ ܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܐܰܝܠܶܝܢ ܕܠܳܐ ܝܺܕ݂ܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ.
Jer 44:4 ܘܫܰܕܪܶܬ݂ ܠܘܳܬ݂ܗܽܘܢ ܠܟܽܠܗܽܘܢ ܥܰܒܕܰܝ̈ ܢܒܺܝ̈ܶܐ: ܩܰܕ݂ܡܶܬ݂ ܘܫܰܕܪܶܬ݂ ܘܶܐܡܪܶܬ݂: ܠܳܐ ܬܶܥܒܕ݂ܽܘܢ ܛܰܢܦܽܘܬ݂ܳܐ ܗܳܕܶܐ ܕܰܣܢܺܝ݀ܬ݂.
Jer 44:5 ܘܠܳܐ ܫ̣ܡܰܥܘ ܘܠܳܐ ܨܠܰܘ ܐܶܕ݂ܢܗܽܘܢ ܕܢܶܗܦܟܽܘܢ ܡܶܢ ܒܺܝ̈ܫܳܬ݂ܗܽܘܢ: ܕܠܳܐ ܢܣܺܝܡܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ.
Jer 44:6 ܘܶܐܬܬܢܺܝܚܘ ܪܽܘܓ݂ܙܝ ܘܚܶܡܬ݂ܝ: ܘܶܐܚܕܰܬ݂ ܢܽܘܪܳܐ ܒܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܰܗܘܰܝ̈ ܠܚܽܘܪܒܳܐ ܘܰܠܬܶܡܗܳܐ ܐܰܝܟ݂ ܕܝܰܘܡܳܢܳܐ.
Jer 44:7 ܘܗܳܫܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܡܳܢܳܐ ܥܳܒܕ݂ܺܝܬܽܘܢ ܒܺܝܫܬܳܐ ܪܰܒܬ݂ܳܐ ܥܰܠ ܢܰܦ̈ܫܳܬ݂ܟܽܘܢ: ܕܬܰܘܒܕܽܘܢ ܡܶܢܟܽܘܢ ܓܰܒܖ̈ܶܐ ܘܢܶܫ̈ܶܐ: ܘܰܥܠܰܝ̈ܡܶܐ ܘܝܰܠܽܘ̈ܕܶܐ ܡܶܢ ܓܰܘ ܝܺܗܽܘܕ݂ܳܐ: ܕܠܳܐ ܬܶܫܒܩܽܘܢ ܠܟܽܘܢ ܚܰܪܬ݂ܳܐ.
Jer 44:8 ܡܶܛܽܠ ܕܰܐܪܓܶܙܬܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ: ܘܣܳܡܬܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܒܰܐܪܥܳܐ ܕܡܶܨܪܶܝܢ ܕܥܰܠܬܽܘܢ ܠܡܶܥܡܰܪ ܬܰܡܳܢ: ܕܰܐܘܒܶܕ݂ܟܽܘܢ ܘܬܶܗܘܢ ܠܠܰܘܛܬ݂ܳܐ ܘܰܠܚܶܣܕܳܐ: ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Jer 44:9 ܠܡܳܐ ܛܥܰܝܬܽܘܢ ܒܺܝܫܬܳܐ ܕܰܐܒܳܗܰܝ̈ܟܽܘܢ: ܘܒܺܝܫܬܳܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܘܒܺܝܫܬܳܐ ܕܢܶܫܰܝ̈ܗܽܘܢ: ܕܰܥܒܰܕ݂ܘ ܒܰܐܪܥܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ.
Jer 44:10 ܘܠܳܐ ܐܶܬܕܰܟܺܝܘ ܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܕܚܶܠܘ: ܘܠܳܐ ܦܰܠܚܽܘܢܝ: ܘܠܳܐ ܗܰܠܶܟܘ ܒܢܳܡܽܘܣܝ ܘܒܰܩܝܳܡܝ ܕܝܶܗܒܶ݀ܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ.
Jer 44:11 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܣܳܐܶܡ ܐ̱ܢܳܐ ܐܰܦܰܝ̈ ܒܟܽܘܢ ܠܒܺܝܫܬܳܐ: ܘܰܠܡܰܘܒܳܕ݂ܽܘ ܠܟܽܠܗܽܘܢ ܕܒܶܝܬ݂ ܝܺܗܽܘܕ݂ܳܐ.
Jer 44:12 ܘܶܐܬ݂ܒܰܪ ܫܰܪܟܳܐ ܕܺܝܗܽܘܕ݂ܳܐ: ܕܣ̣ܳܡܘ ܐܰܦܰܝ̈ܗܽܘܢ ܠܡܶܥܰܠ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܘܰܢܣܽܘܦܽܘܢ ܟܽܠܗܽܘܢ ܒܰܐܪܥܳܐ ܕܡܶܨܪܶܝܢ. ܘܰܢܡܽܘܬ݂ܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܢܶܗܘܽܘܢ ܠܡܰܘܡܳܬܳܐ: ܘܰܠܬܶܡܗܳܐ: ܘܰܠܠܰܘܛܬ݂ܳܐ ܘܰܠܚܶܣܕܳܐ.
Jer 44:13 ܘܶܐܦܩܽܘܕ݂ ܥܰܠ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܐܰܝܟ݂ ܕܦܶܩܕܶܬ݂ ܥܰܠ ܐܽܘܪܺܫܠܶܡ: ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ.
Jer 44:14 ܘܠܳܐ ܢܶܗܘܶܐ ܠܗܽܘܢ ܦܰܠܺܝܛܳܐ ܘܰܣܪܺܝܕ݂ܳܐ: ܠܫܰܪܟܳܐ ܕܺܝܗܽܘܕ݂ܳܐ ܕܥܳܐܠܺܝܢ ܠܡܶܥܡܰܪ ܬܰܡܳܢ ܒܰܐܪܥܳܐ ܕܡܶܨܪܶܝܢ: ܘܰܠܡܶܗܦܰܟ݂ ܠܰܐܪܥܳܐ ܕܺܝܗܽܘܕ݂ܳܐ: ܕܗܶܢܽܘܢ ܣܳܒܪܺܝܢ ܒܢܰܦܫܗܽܘܢ ܠܡܶܗܦܰܟ݂ ܠܬܰܡܳܢ: ܠܳܐ ܢܶܗܦܟܽܘܢ ܐܶܠܳܐ ܐܶܢ ܙܥܽܘܖ̈ܶܐ.
Jer 44:15 ܘܰܥܢܰܘ ܘܶܐܡܰܪܘ ܠܶܐܪܰܡܝܳܐ: ܟܠ ܓܰܒܖ̈ܶܐ ܕܝܳܕ݂ܥܺܝܢ ܗܘܰܘ ܕܣܳܝ̈ܡܳܢ ܗܘܰܝ̈ ܢܶܫܰܝ̈ܗܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܘܟܽܠܗܶܝܢ ܢܶܫ̈ܶܐ ܕܩܳܝ̈ܡܳܢ ܟܶܢܫܳܐ ܪܰܒܳܐ: ܘܟܽܠܶܗ ܥܰܡܳܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ ܘܰܒܦܰܬܪܽܘܣ.
Jer 44:16 ܘܶܐܡܰܪܘ ܠܶܗ: ܦܶܬܓ݂ܳܡܳܐ ܕܶܐܡܰܪܬ ܠܰܢ ܒܫܶܡ ܡܳܪܝܳܐ: ܠܳܐ ܫܳܡܥܺܝܢܰܢ ܠܳܟ݂.
Jer 44:17 ܐܶܠܳܐ ܥܳܒܕܺܝܢܰܢ ܟܠ ܦܶܬܓ݂ܳܡܳܐ ܕܰܢܦܰܩ ܡܶܢ ܦܽܘܡܶܢ: ܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܳܗ̇ ܢܽܘ̈ܩܳܝܶܐ: ܐܰܝܟ݂ ܕܰܥܒܰܕ݂ܢ ܚܢܰܢ: ܘܰܐܒܳܗܰܝ̈ܢ: ܘܡܰܠ̈ܟܰܝܢ: ܘܪܰܘܖ̈ܒܳܢܰܝܢ: ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ ܘܣܳܒܥܺܝܢ ܗܘܰܝܢ ܠܰܚܡܳܐ: ܘܛܳܒ ܗ̱ܘܳܐ ܠܰܢ: ܘܒܺܝܫܬܳܐ ܠܳܐ ܚܙܰܝܢ. 
Jer 44:18 ܘܗܳܐ ܡܶܢ ܕܦܳܫܢ ܡܶܢ ܕܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܳܗ̇ ܢܽܘ̈ܩܳܝܶܐ: ܚܣܰܪ ܠܰܢ ܟܠ ܡܶܕܶܡ: ܘܰܒܚܰܪܒܳܐ ܘܰܒܟܰܦܢܳܐ ܣܳܦܢ. 
Jer 44:19 ܘܰܥܢܰܝ̈ ܟܽܠܗܶܝܢ ܢܶܫ̈ܶܐ ܘܳܐܡܖ̈ܳܢ: ܟܰܕ݂ ܚܢܰܢ ܣܳܝ̈ܡܳܢ ܗܘܰܝܢ ܒܶܣ̈ܡܶܐ ܠܡܰܠܟܰܬ݂ ܫܡܰܝܳܐ: ܘܡܶܢܩ̈ܝܳܢ ܗܘܰܝܢ ܠܳܗ̇ ܢܽܘ̈ܩܳܝܶܐ: ܠܳܐ ܗ̱ܘܳܐ ܒܶܠܥܳܕ݂ ܡܶܢ ܓܰܒܖ̈ܰܝܢ ܥ̣ܒܰܕ݂ܢ ܠܳܗ̇ ܙܽܘܬܖ̈ܶܐ: ܘܢܰܩܺܝܢ ܠܳܗ̇ ܢܽܘ̈ܩܳܝܶܐ.
Jer 44:20 ܘܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ ܠܓܰܒܖ̈ܶܐ ܘܰܠܢܶܫ̈ܶܐ: ܘܰܠܟܽܠܶܗ ܥܰܡܳܐ ܕܶܐܡܰܪܘ ܠܶܗ ܡ̈ܶܠܶܐ ܗܳܠܶܝܢ.
Jer 44:21 ܗܰܘ ܥܶܛܪܳܐ ܕܒܶܣ̈ܡܶܐ ܕܣܳܡܬܽܘܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܐܰܢ̱ܬܽܘܢ ܘܰܐܒܳܗܰܝ̈ܟܽܘܢ: ܘܡܰܠܟܰܝ̈ܟܽܘܢ: ܘܪܰܘܖ̈ܒܳܢܰܝܟܽܘܢ: ܘܥܰܡܳܐ ܕܰܐܪܥܳܐ: ܠܗܰܘ ܐܶܬܕܟܰܪ ܡܳܪܝܳܐ ܘܰܣܠܶܩ ܥܰܠ ܠܶܒܶܗ.
Jer 44:22 ܘܠܳܐ ܡܶܫܟܰܚ ܬܽܘܒ ܡܳܪܝܳܐ ܠܡܶܫܒܰܩ ܠܟܽܘܢ: ܡܶܛܽܠ ܒܺܝܫܽܘܬ݂ܐ ܕܰܥܒܳܕܰܝ̈ܟܽܘܢ ܘܡܶܛܽܠ ܛܰܢܦܽܘܬ݂ܳܐ ܕܰܥܒܰܕܬܽܘܢ: ܘܰܗܘܳܬ݂ ܐܰܪܥܟܽܘܢ ܠܬܶܡܗܳܐ: ܘܰܠܠܰܘܛܬ݂ܳܐ: ܘܰܠܚܽܘܪܒܳܐ ܡܶܢ ܒܠܰܝ ܕܝܳܬܶܒ ܐܰܝܟ݂ ܕܝܰܘܡܳܢܳܐ.
Jer 44:23 ܥܰܠ ܕܣܳܡܬܽܘܢ ܒܶܣ̈ܡܶܐ ܘܰܚܛܰܝܬܽܘܢ ܠܡܳܪܝܳܐ: ܘܠܳܐ ܫܡܰܥܬܽܘܢ ܒܩܳܠܶܗ ܕܡܳܪܝܳܐ: ܘܰܒܢܳܡܽܘܣܶܗ ܘܒܰܩܝܳܡܶܗ ܘܰܒܣܳܗ̈ܕܘܳܬܶܗ ܠܳܐ ܗܰܠܶܟ݂ܬܽܘܢ: ܡܶܛܽܠ ܗܳܢܳܐ ܐܰܕܪܟܰܬ݂ܟܽܘܢ ܒܺܝܫܬܳܐ ܗܳܕܶܐ ܐܰܝܟ݂ ܕܝܰܘܡܳܢܳܐ.
Jer 44:24 ܘܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ ܠܓܰܒܖ̈ܶܐ ܘܰܠܢܶܫ̈ܶܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܶܗ ܝܺܗܽܘܕ݂ܳܐ ܕܒܰܐܪܥܳܐ ܕܡܶܨܪܶܝܢ.
Jer 44:25 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܘܢܶܫܰܝ̈ܟܽܘܢ ܐܶܡܰܪܬܽܘܢ ܒܦܽܘܡܟܽܘܢ ܘܒܺܐܝ̈ܕܰܝܟܽܘܢ: ܫܰܡܠܺܝܬܽܘܢ: ܘܶܐܡܰܪܬܽܘܢ ܢܰܫܰܪ ܢܶܕ݂ܖ̈ܰܝܢ ܕܰܢܕܰܪܢ ܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܶܗ ܢܽܘ̈ܩܳܝܶܐ: ܐܰܫܰܪܬܽܘܢ ܡܰܘܡܳܬ݂ܟܽܘܢ: ܘܰܥܒܰܕܬܽܘܢ ܢܶܕܖ̈ܰܝܟܽܘܢ. 
Jer 44:26 ܡܶܛܽܠ ܗܳܢܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ: ܟܽܠܶܗ ܝܺܗܽܘܕ݂ܳܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܗܳܐ ܐܶܢܳܐ ܝܺܡܺܝ݀ܬ݂ ܒܫܶܡܝ ܪܰܒܳܐ ܐܳܡܰܪ ܡܳܪܝܳܐ: ܕܠܳܐ ܢܶܗܘܶܐ ܬܽܘܒ ܫܶܡܝ ܒܦܽܘܡܗܽܘܢ ܕܒܶܝܬ݂ ܝܺܗܽܘܕ݂ܳܐ ܕܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܠܳܐ ܢܺܐܡܪܽܘܢ ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ.
Jer 44:27 ܐܶܢܳܐ ܓܶܝܪ ܡܣܰܪܗܶܒ ܐ̱ܢܳܐ ܥܠܰܝܗܽܘܢ ܒܺܝܫܬܳܐ ܐܳܡܰܪ ܡܳܪܝܳܐ: ܘܰܢܣܽܘܦܽܘܢ ܟܽܠܗܽܘܢ ܓܰܒܖ̈ܶܐ ܕܺܝܗܽܘܕ݂ܳܐ ܕܒܰܐܪܥܳܐ ܕܡܶܨܪܶܝܢ: ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ.
Jer 44:28 ܘܦܰܠܺܝܛܰܝ̈ ܚܰܪܒܳܐ ܢܶܗܦܟܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܰܐܪܥܳܐ ܕܺܝܗܽܘܕ݂ܳܐ ܩܰܠܺܝܠ ܒܡܶܢܝܳܢܳܐ: ܘܢܶܕܥܽܘܢ ܟܽܠܶܗ ܫܰܪܟܳܐ ܕܺܝܗܽܘܕ݂ܳܐ ܕܶܐܙܰܠܘ ܠܡܶܥܡܰܪ ܒܰܐܪܥܳܐ ܕܡܶܨܪܶܝܢ: ܦܶܬܓ݂ܳܡܳܐ ܕܡܶܢ ܢܶܫܰܪ: ܕܺܝܠܝ ܐܰܘ ܕܺܝܠܗܽܘܢ.
Jer 44:29 ܘܗܳܕܶܐ ܠܟܽܘܢ ܐܳܬ݂ܳܐ ܐܳܡܰܪ ܡܳܪܝܳܐ: ܕܦܳܩܶܕ݂ ܐ̱ܢܳܐ ܥܠܰܝܟܽܘܢ ܒܰܐܬܪܳܐ ܗܳܢܳܐ: ܕܬܶܕܥܽܘܢ ܕܫܳܖ̈ܳܢ ܡܶܠܰܝ̈ ܥܠܰܝܟܽܘܢ ܠܒܺܝܫܬܳܐ.
Jer 44:30 ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܫܠܶܡ ܐ̱ܢܳܐ ܠܶܗ ܠܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܒܺܐܝܕ݂ܳܐ ܕܰܒܥܶܠܕܒܳܒܰܘ̈ܗܝ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܶܗ: ܐܰܝܟ݂ ܕܰܐܫܠܡܶ݀ܬ݂ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܒܥܶܠܕܒܳܒܶܗ ܘܒܳܥܶܐ ܢܰܦܫܶܗ.
Jer 45:1 ܦܶܬܓ݂ܳܡܳܐ ܕܶܐܡܰܪ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ: ܟܰܕ݂ ܟܬܰܒ ܦܶܬܓ݂ܳܡ̈ܶܐ ܗܳܠܶܝܢ ܥܰܠ ܣܶܦܪܳܐ ܡܶܢ ܦܽܘܡܶܗ ܕܶܐܪܰܡܝܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ ܠܡܺܐܡܰܪ.
Jer 45:2 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܠܰܝܟ ܒܰܪܽܘܟ݂.
Jer 45:3 ܐܶܡܰܪܬ ܘܳܝ ܕܰܐܘܣܶܦ ܡܳܪܝܳܐ ܕܽܘܘܳܢܳܐ ܥܰܠ ܟܺܐܒܝ: ܠܺܐܝܬ݂ ܒܬܶܢ̈ܚܳܬ݂ܝ ܘܰܢܝܳܚܳܐ ܠܳܐ ܐܶܫܟܚܶ݀ܬ݂.
Jer 45:4 ܗܳܟܰܢܳܐ ܐܶܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܶܕܶܡ ܕܰܒܢܰܝܬ: ܐܶܢܳܐ ܣܳܚܶܦ ܘܡܶܕܶܡ ܕܰܢܨܰܒܬ: ܐܶܢܳܐ ܥܳܩܰܪ. ܘܰܠܟܽܠܳܗ̇ ܐܰܪܥܳܐ ܡܰܚܪܶܒ ܐ̱ܢܳܐ.
Jer 45:5 ܘܰܐܢ̱ܬ ܕܶܝܢ ܕܰܒܥܰܝܬ ܠܳܟ݂ ܪܰܘܖ̈ܒܳܬ݂ܳܐ: ܠܳܐ ܬܶܒܥܶܐ ܕܰܡܝܰܬܖ̈ܳܢ ܡܶܢܟ݂: ܡܶܛܽܠ ܕܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܟܽܠ ܒܣܰܪ ܐܳܡܰܪ ܡܳܪܝܳܐ: ܘܶܐܬܶܠ ܠܳܟ݂ ܕܰܬܫܰܘܙܶܒ ܢܰܦܫܳܟ݂: ܒܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܕܺܬܐܙܰܠ ܠܬܰܡܳܢ.
Jer 46:1 ܡܫܰܩܠܳܐ ܡܶܨܪܶܝܢ. ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܕܢܶܬ݂ܢܰܒܶܐ ܥܰܠ ܥܰܡ̈ܡܶܐ.
Jer 46:2 ܘܥܰܠ ܡܶܨܖ̈ܳܝܶܐ: ܘܥܰܠ ܚܰܝܠܶܗ ܕܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܕܰܫܪܶܐ ܗ̱ܘܳܐ ܥܰܠ ܢܰܗܪܳܐ ܦܪܳܬ݂ ܒܟܰܪܟܡܽܘܫ: ܕܰܩܛܰܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ ܠܡܺܐܡܰܪ.
Jer 46:3 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܫܩܽܘܠܘ ܙܰܝܢܳܐ ܘܣܰܟܖ̈ܶܐ: ܘܰܩܪܽܘܒܘ ܠܰܩܪܳܒܳܐ.
Jer 46:4 ܦܰܓܶܕ݂ܘ ܖ̈ܟ݂ܫܳܐ: ܐܰܪܟܶܒܘ ܦܰܖ̈ܳܫܶܐ: ܣܺܝܡܘ ܣܰܢܘܖ̈ܳܬ݂ܳܐ: ܡܪܽܘܩܘ ܖ̈ܽܘܡܚܶܐ: ܠܒܰܫܘ ܫܶܖ̈ܝܳܢܶܐ.
Jer 46:5 ܡܶܛܽܠ ܕܰܚܙܺܝ݀ܬ݂ ܕܗܶܢܽܘܢ ܡܶܬܬܰܒܪܺܝܢ ܘܗܳܦܟܺܝܢ ܠܒܶܣܬܰܪܗܽܘܢ: ܘܓܰܢ̱ܒܳܖ̈ܰܝܗܽܘܢ ܐܶܬܡܰܚܺܝܘ ܘܰܥܪܰܩܘ: ܘܠܳܐ ܐܶܬܦܢܺܝܘ: ܡܶܛܽܠ ܕܰܟ݂ܪܺܝܟܺܝܢ ܗܘܰܘ ܠܗܽܘܢ ܡܶܢ ܚܕ݂ܳܖ̈ܰܝܗܽܘܢ: ܐܳܡܰܪ ܡܳܪܝܳܐ.
Jer 46:6 ܠܳܐ ܢܶܥܪܽܘܩ ܐܰܝܢܳܐ ܕܩܰܠܺܝܠ: ܘܠܳܐ ܢܶܬܦܰܠܰܛ ܐܰܝܢܳܐ ܕܓܰܢ̱ܒܳܪ ܒܓܰܢ̱ܒܳܖ̈ܶܐ: ܥܰܠ ܝܰܕ݂ ܢܰܗܪܳܐ ܦܪܳܬ݂ ܐܶܬܬܩܶܠܘ ܘܰܢܦܰܠܘ ܟܽܠܗܽܘܢ.
Jer 46:7 ܡܰܢܽܘ ܗܳܢܳܐ ܕܰܐܝܟ݂ ܢܰܗܪܳܐ ܣܳܠܶܩ: ܘܰܐܝܟ ܢܰܗܖ̈ܰܘܳܬ݂ܳܐ ܡܶܬ݂ܪܰܓܫܺܝܢ ܡܰܘ̈ܗܝ.
Jer 46:8 ܡܰܠܟܳܐ ܕܡܶܨܪܶܝܢ ܐܰܝܟ݂ ܢܰܗܪܳܐ ܣܳܠܶܩ: ܘܰܐܝܟ ܢܰܗܖ̈ܰܘܳܬ݂ܳܐ ܡܶܬ݂ܪܰܓ݂ܫܺܝܢ ܡܰܘ̈ܗܝ: ܘܳܐܡܰܪ ܐܶܣܰܩ ܘܶܐܟܰܣܶܐ ܠܰܐܪܥܳܐ: ܘܰܐܘܒܶܕ݂ ܩܪܺܝܬ݂ܳܐ ܘܥܳܡܽܘܖ̈ܶܝܗ̇.
Jer 46:9 ܪܟܰܒܘ ܖ̈ܰܟ݂ܫܳܐ: ܐܶܫܬܰܒܰܚܘ ܒܡܰܖ̈ܟܒܳܬ݂ܳܐ: ܢܶܦܩܽܘܢ ܓܰܒܖ̈ܶܐ ܟܽܘܫܳܝܶܐ ܘܦܽܘܛܝ̈ܶܐ ܐܰܚܺܝܕܰܝ̈ ܣܰܟܖ̈ܶܐ: ܘܠܽܘ̈ܕܳܝܶܐ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ.
Jer 46:10 ܘܢܶܗܘܶܐ ܝܰܘܡܳܐ ܗܰܘ ܠܡܳܪܝܳܐ ܚܰܝܠܬ݂ܳܢܳܐ: ܝܰܘܡܳܐ ܕܦܽܘܪܥܳܢܳܐ ܕܦܳܪܰܥ ܠܰܒܥܶܠܕܒܳܒܰܘ̈ܗܝ: ܘܬܶܐܟ݂ܽܘܠ ܚܰܪܒܳܐ ܘܬܶܣܒܰܥ: ܘܬܶܪܘܶܐ ܡܶܢ ܕܶܡܗܽܘܢ: ܡܶܛܽܠ ܕܚܰܪܒܳܐ ܢܶܥܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܰܐܪܥܳܐ ܕܓܰܪܒܝܳܐ ܥܰܠ ܢܰܗܪܳܐ ܦܪܳܬ݂.
Jer 46:11 ܣܰܩܝ ܠܓܶܠܥܳܕ݂ ܘܣܰܒܝ ܖ̈ܗܶܛܢܶܐ ܒܬܽܘܠܬܳܐ ܒܰܪܬ݂ ܡܶܨܪܶܝܢ: ܐܺܝܩܺܐ ܐܰܣܓܺܝܬܝ ܐܳܣܝܽܘܬ݂ܳܐ: ܘܥܽܘܕ݂ܪܳܢܳܐ ܠܳܐ ܗܘܳܐ ܠܶܟ݂ܝ.
Jer 46:12 ܫܡܰܥܘ ܥܰܡ̈ܡܶܐ ܨܰܥܪܶܟ݂ܝ: ܘܺܝܠܶܠܬܶܟ݂ܝ ܐܶܬ݂ܡܰܠܝܰܬ݂ ܐܰܪܥܳܐ: ܡܶܛܽܠ ܕܓܰܒܪܳܐ ܒܓܰܒܪܳܐ ܐܶܬܛܪܺܝܘ: ܘܰܬܖ̈ܰܝܗܽܘܢ ܒܚܰܪܒܳܐ ܢܦܰܠܘ.
Jer 46:13 ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܠܶܐܪܰܡܝܳܐ ܢܒܺܝܳܐ: ܕܢܺܐܬ݂ܶܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܘܢܶܚܪܒܺܝܗ̇ ܠܰܐܪܥܳܐ ܕܡܶܨܪܶܝܢ.
Jer 46:14 ܚܰܘܰܘ ܒܡܶܨܪܶܝܢ ܘܰܐܫܡܰܥܘ ܒܡܰܓܕܽܘܠ: ܘܰܐܫܡܰܥܘ ܒܡܰܦܰܣ: ܘܰܒܬܰܚܦܺܝܣ ܐܶܡܰܪܘ: ܐܶܬܛܰܝܰܒܘ ܘܶܐܬܬܰܩܰܢܘ: ܡܶܛܽܠ ܕܶܐܟ݂ܠܰܬ݂ ܚܰܪܒܳܐ ܚܕ݂ܳܖ̈ܰܝܟܝ.
Jer 46:15 ܡܶܛܽܠ ܡܳܢܳܐ ܐܶܣܬܰܚܦܘ ܥܰܫܺܝ̈ܢܰܝܟܝ ܘܰܢܦܰܠܘ ܘܠܳܐ ܩܳܡܘ: ܡܶܛܽܠ ܕܡܳܪܝܳܐ ܣܚܰܦ ܐܶܢܽܘܢ.
Jer 46:16 ܣܽܘܓܐܗܽܘܢ ܐܶܣܬܚܶܦܘ: ܐܳܦ ܢܦܰܠܘ ܓܰܒܪܳܐ ܥܰܠ ܚܰܒܪܶܗ ܘܶܐܡܰܪܘ: ܩܽܘܡܘ ܢܶܗܦܽܘܟ݂ ܠܥܰܡܰܢ ܘܠܰܐܪܥܳܐ ܕܶܐܬܺܝܠܶܕ݂ܢ ܒܳܗ̇: ܡܶܢ ܩܕ݂ܳܡ ܚܰܪܒܳܐ ܕܡܰܕ݂ܘܝܳܐ.
Jer 46:17 ܘܰܩܪܰܘ ܬܰܡܳܢ ܫܡܶܗ ܕܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܕܳܠܽܘܚܳܐ ܘܡܰܥܒܰܪ ܙܰܒܢ̈ܶܐ.
Jer 46:18 ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܡܰܠܟܳܐ ܨܒܰܐܬ݂ ܫܡܶܗ: ܐܶܠܳܐ ܢܶܦܶܠ ܦܶܪܥܽܘܢ ܐܰܝܟ݂ ܬܒܳܪܳܐ ܕܛܽܘܪܳܐ: ܘܰܐܝܟ ܟܰܪܡܠܳܐ ܒܓ݂ܰܘ ܝܰܡܳܐ.
Jer 46:19 ܡܳܐܢ̈ܶܐ ܕܰܫܒܺܝܬ݂ܳܐ ܥܒܶܕ݂ܝ ܠܶܟ݂ܝ ܒܬܽܘܠܬܳܐ ܒܰܪܬ݂ ܡܶܨܪܶܝܢ: ܡܶܛܽܠ ܕܡܰܦܰܣ ܬܶܗܘܶܐ ܠܚܽܘܪܒܳܐ: ܘܬܶܨܕܶܐ ܡܶܢ ܒܠܰܝ ܕܝܳܬܶܒ.
Jer 46:20 ܡܶܨܪܶܝܢ ܥܓܶܠܬ݂ܳܐ ܫܰܦܺܝܪܬ݂ܳܐ ܡܨܰܝܰܪܬ݂ܳܐ: ܚܰܝܠܳܐ ܡܶܢ ܓܰܪܒܝܳܐ ܐܶܬ݂ܳܐ ܥܠܶܝܗ̇.
Jer 46:21 ܐܰܓܺܝܖ̈ܶܝܗ̇ ܒܓ݂ܰܘܳܗ̇ ܐܰܝܟ݂ ܥܶܓ̈ܠܶܐ ܕܦܶܛܡܳܐ: ܘܳܐܦ ܗܶܢܽܘܢ ܐܶܬܦܺܢܝܘ: ܘܰܥܪܰܩܘ ܐܰܟܚܕ݂ܳܐ ܘܠܳܐ ܩܳܡܘ: ܡܶܛܽܠ ܕܝܰܘܡܳܐ ܕܰܬܒܳܪܗܽܘܢ ܐܶܬ݂ܳܐ ܥܠܰܝܗܽܘܢ ܙܰܒܢܳܐ ܕܦܽܘܩܕܳܢܗܽܘܢ.
Jer 46:22 ܩܳܠܶܗ ܕܚܰܝܠܳܐ ܕܰܐܝܟ݂ ܚܶܘܝܳܐ ܕܪܳܫܶܦ: ܡܶܛܽܠ ܕܥܰܠ ܚܰܝܠܳܐ ܢܺܐܙܽܠܘܢ: ܘܰܒܟ݂ܽܘܠ̈ܒܶܐ ܢܺܐܬܽܘܢ ܥܠܶܝܗ̇ ܐܰܝܟ݂ ܦܳܣܩܰܝ̈ ܩܰܝ̈ܣܶܐ.
Jer 46:23 ܦܣܽܘܩܘ ܥܳܒܶܝ̈ܗ̇ ܐܳܡܰܪ ܡܳܪܝܳܐ: ܡܶܛܽܠ ܕܣܳܟ݂ܳܐ ܠܰܝܬ ܠܗܽܘܢ: ܡܶܛܽܠ ܕܣܰܓܺܝܐܺܝܢ ܡܶܢ ܩܰܡܨܳܐ ܘܠܰܝܬ ܠܗܽܘܢ ܡܶܢܝܳܢ.
Jer 46:24 ܒܶܗܬܰܬ݂ ܒܰܪܬ݂ ܡܶܨܪܶܝܢ: ܘܶܐܫܬܰܠܡܰܬ݂ ܒܝܰܕ݂ ܥܰܡܳܐ ܕܓܰܪܒܝܳܐ.
Jer 46:25 ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܐܶܢܳܐ ܦܳܩܶܕ݂ ܐ̱ܢܳܐ ܥܰܠ ܐܰܡܽܘܢ ܕܡܰܝ̈ܳܐ: ܘܥܰܠ ܦܶܪܥܽܘܢ: ܘܥܰܠ ܡܶܨܪܶܝܢ: ܘܥܰܠ ܐܰܠܳܗܶܝ̈ܗ̇: ܘܥܰܠ ܚܰܝܠܳܗ̇: ܘܥܰܠ ܡܰܠܟܶܝ̈ܗ̇: ܘܥܰܠ ܦܶܪܥܽܘܢ ܘܥܰܠ ܟܠ ܕܰܬܟ݂ܺܝܠܺܝܢ ܥܠܰܘܗܝ.
Jer 46:26 ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܥܰܒܕܰܘ̈ܗܝ: ܘܒܳܬ݂ܰܪܟܶܢ ܬܶܫܪܶܐ ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܩܕ݂ܺܝܡ: ܐܳܡܰܪ ܡܳܪܝܳܐ.
Jer 46:27 ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܘܠܳܐ ܬܶܬܒܰܪ ܝܺܣܪܳܐܶܝܠ: ܕܗܳܐ ܦܳܪܶܩ ܐ̱ܢܳܐ ܠܳܟ݂ ܡܶܢ ܪܽܘܚܩܳܐ: ܘܰܠܙܰܪܥܳܟ݂ ܡܶܢ ܐܰܪܥܳܐ ܕܰܫܒܰܝܬܗܽܘܢ: ܘܢܶܬܶܒ ܝܰܥܩܽܘܒ ܘܢܶܫܠܶܐ: ܘܢܶܫܟܰܬ݂ ܘܢܶܬܬܢܺܝܚ ܡܰܢ ܕܡܰܗܰܪ ܠܶܗ.
Jer 46:28 ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܳܟ݂ ܐ̱ܢܳܐ: ܡܶܛܽܠ ܕܶܐܥܒܶܕ݂ ܣܰܘܦܳܢܳܐ ܒܟܽܠܗܽܘܢ ܥܰܡ̈ܡܶܐ ܕܒܰܕܰܪܬܳܟ݂ ܬܰܡܳܢ: ܘܠܳܟ݂ ܠܳܐ ܐܰܣܺܝܦ: ܘܶܐܪܕܶܝܟ݂ ܒܕܺܝܢܳܐ: ܘܰܡܙܰܟܳܝܽܘ ܠܳܐ ܐܶܙܰܟܶܝܟ݂. 
Jer 47:1 ܥܰܠ ܦܠܶܫܬ. ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܕܢܶܬ݂ܢܰܒܶܐ ܥܰܠ ܦܠܶܫ̈ܬܳܝܶܐ: ܥܰܕܠܳܐ ܢܶܡܚܶܐ ܦܶܪܥܽܘܢ ܠܥܳܐܙܳܐ.
Jer 47:2 ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܝܬܶܐ ܐ̱ܢܳܐ ܥܠܰܝ̈ܡܶܐ ܡܶܢ ܓܰܪܒܝܳܐ: ܘܢܶܗܘܽܘܢ ܐܰܝܟ݂ ܢܰܚܠܳܐ ܕܓ݂ܳܪܶܦ: ܘܢܶܓ݂ܪܦܽܘܢ ܐܰܪܥܳܐ ܘܰܡܠܳܐܳܗ̇: ܩܪܺܝܬ݂ܳܐ ܘܥܳܡܽܘܖ̈ܶܝܗ̇: ܘܰܢܒܰܓܢܽܘܢ ܒܢܰܝ̈ܢܳܫܳܐ: ܘܢܰܝܠܠܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.
Jer 47:3 ܡܶܢ ܩܳܠܳܐ ܕܗܶܠܰܟ݂ܬ݂ܳܐ ܕܦܰܖ̈ܣܳܬ݂ܳܐ ܕܓܰܢ̱ܒܳܖ̈ܰܘܗܝ: ܘܡܶܢ ܙܰܘܥܳܐ ܕܡܰܖ̈ܟܒܳܬܶܗ: ܘܡܶܢ ܩܳܠܳܐ ܕܓܺܝܓܠܰܘ̈ܗܝ: ܠܳܐ ܐܶܬܦܢܺܝܘ ܐܰܒܳܗ̈ܶܐ ܥܰܠ ܒܢܰܝ̈ܳܐ: ܡܶܛܽܠ ܕܶܐܬܖ̈ܰܦܺܝ ܐܺܝܕܰܝ̈ܗܽܘܢ.
Jer 47:4 ܗܳܐ ܝܰܘܡܳܐ ܐܶܬ݂ܳܐ ܠܡܶܒܰܙ ܠܟܽܠܗܽܘܢ ܦܶܠܫܬܳܝ̈ܶܐ: ܘܰܠܡܰܘܒܳܕܽܘ ܠܨܽܘܪ ܘܰܠܨܰܝܕܳܢ: ܘܰܠܟ݂ܽܠ ܕܶܐܫܬܚܰܪ ܠܰܡܥܰܕܳܪܽܘ: ܡܶܛܽܠ ܕܚܳܪܶܒ ܡܳܪܝܳܐ ܠܰܦܶܠܫܬܳܝ̈ܶܐ: ܠܫܰܪܟܳܐ ܕܓܳܙܖ̈ܳܬ݂ܳܐ ܕܩܰܦܽܘܕܩܳܝ̈ܶܐ.
Jer 47:5 ܡܛܳܬ݂ ܡܚܽܘܬ݂ܳܐ ܠܥܶܐܙܳܐ: ܐܶܬܬܰܒܪܰܬ݂ ܐܰܫܩܳܠܽܘܢ: ܘܟ݂ܽܠ ܕܶܐܫܬܚܰܪ ܒܝܰܬܒܗܽܘܢ.
Jer 47:6 ܐܳܘ ܣܰܦܣܺܪܶܗ ܕܡܳܪܝܳܐ ܥܕ݂ܰܡܳܐ ܠܶܐܡܰܬ݂ܝ ܠܳܐ ܬܶܫܠܶܝܢ: ܘܠܳܐ ܬܶܬܢܺܝܚܺܝܢ ܡܶܢ ܕܰܠܡܶܚܪܰܒ ܐܶܬ݂ܚܰܡܠܝ ܒܚܶܠܬܶܟ݂ܝ: ܐܶܬ݂ܚܰܡܠܝ ܘܰܫܠܳܝ.
Jer 47:7 ܐܰܝܟܰܢܳܐ ܬܶܫܠܶܐ ܕܡܳܪܝܳܐ ܦܰܩܕܳܗ̇ ܥܰܠ ܐܰܫܩܳܠܽܘܢ: ܘܥܰܠ ܣܦܳܖ̈ܰܝ ܝܰܡܳܐ: ܬܰܡܳܢ ܐܰܫܠܛܳܗ̇.
Jer 48:1 ܥܰܠ ܡܽܘܐܳܒ. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܳܝ ܠܢܳܒܽܘ ܕܶܐܬ݂ܒܰܙܙܰܬ݂: ܒܶܗܬܰܬ݂ ܘܰܐܚܦܪܰܬ݂ ܩܽܘܪܝܰܬܺܝܡ: ܒܗܶܬ݂ ܥܽܘܫܢܳܗ̇ ܘܶܐܬܒܰܕܰܪ. 
Jer 48:2 ܘܠܰܝܬ ܬܽܘܒ ܬܶܫܒܽܘܚܬܳܐ ܠܡܽܘܐܳܒ: ܒܚܶܫܒܽܘܢ ܐܶܬ݂ܚܰܫܰܒܘ ܥܠܶܝܗ̇ ܒܺܝܫܬܳܐ: ܘܶܐܡܰܪܘ ܬܰܘ ܢܰܘܒܕ݂ܺܝܗ̇ ܡܶܢ ܥܰܡܳܐ: ܐܳܦܶܢ ܡܶܫܬܰܩ ܐܶܢ ܬܶܫܬܩܺܝܢ: ܒܳܬ݂ܪܶܟ݂ܝ ܬܺܐܙܰܠ ܚܰܪܒܳܐ.
Jer 48:3 ܩܳܠ ܝܺܠܶܠܬܳܐ ܡܶܢ ܚܽܘܪܢܺܝܡ. ܒܶܙܬ݂ܳܐ ܘܰܬܒܳܪܳܐ ܪܰܒܳܐ.
Jer 48:4 ܐܶܬܬܰܒܪܰܬ݂ ܡܽܘܐܳܒ: ܐܰܫܡܰܥܘ ܝܺܠܶܠܬܳܐ ܡܶܣܟܺܢܶܝ̈ܗ̇.
Jer 48:5 ܒܡܰܣܩܳܢܳܐ ܕܠܽܘܚܝܰܬ݂ ܟܰܕ݂ ܒܳܟܶܝܢ ܢܶܣܩܽܘܢ: ܘܰܒܡܰܚܰܬܬ݂ܳܐ ܕܚܽܘܪܢܺܝܡ: ܐܽܘܠܨܳܢܳܐ ܘܰܓ݂ܥܳܬ݂ܳܐ ܕܰܬܒܳܪܳܐ ܢܶܥܒܕܽܘܢ.
Jer 48:6 ܫܡܰܥܘ ܘܰܥܪܽܘܩܘ ܘܦܰܨܰܘ ܢܰܦܫܟܽܘܢ: ܘܰܗܘܰܘ ܐܰܝܟ݂ ܥܶܩܳܪܳܐ ܒܡܰܕܒܪܳܐ.
Jer 48:7 ܥܰܠ ܕܶܐܬܬܟܶܠܬܝ ܥܰܠ ܚܶܣܢܰܝ̈ܟܝ ܘܥܰܠ ܓܰܙܰܝ̈ܟܝ: ܐܳܦ ܐܰܢ̱ܬܝ ܬܶܬ݂ܰܚܕܺܝܢ: ܘܢܶܦܽܘܩ ܟܳܡܽܘܫ ܒܰܫܒܺܝܬ݂ܳܐ: ܘܟܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟܚܕ݂ܳܐ.
Jer 48:8 ܘܢܺܐܬ݂ܶܐ ܒܳܙܽܘܙܳܐ ܥܰܠ ܟܽܠܗܶܝܢ ܩܽܘܖ̈ܝܳܝܟ ܘܠܳܐ ܢܶܬܦܰܨ̈ܝܳܢ: ܘܢܺܐܒܰܕ݂ ܥܽܘܡܩܳܐ ܘܬܶܚܪܰܒ ܦܩܰܥܬ݂ܳܐ: ܐܰܝܟܰܢܳܐ ܕܶܐܡܰܪ ܡܳܪܝܳܐ.
Jer 48:9 ܗܰܒܘ ܟܠܺܝܠܳܐ ܠܡܽܘܐܳܒ ܡܶܛܽܠ ܕܡܶܚܪܰܒ ܚܳܪܒܳܐ: ܘܟܽܠܗܶܝܢ ܩܽܘܖ̈ܝܳܗ̇ ܢܶܗܘ̈ܝܳܢ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ.
Jer 48:10 ܠܺܝܛ ܗ̱ܘ ܡܰܢ ܕܢܶܥܒܶܕ݂ ܥܒܳܕܶܗ ܕܡܳܪܝܳܐ ܒܢܶܟ݂ܠܳܐ: ܘܠܺܝܛ ܗ̱ܘ ܡܶܢ ܕܢܶܟܠܶܐ ܚܰܪܒܶܗ ܡܶܢ ܕܡܳܐ.
Jer 48:11 ܫܠܶܝܢ ܡܽܘܐܳܒܝ̈ܶܐ ܡܶܢ ܛܰܠܝܽܘܬ݂ܗܽܘܢ: ܘܫܰܟܽܘܬܺܝܢ ܥܰܠ ܬܶܛܖ̈ܰܝܗܽܘܢ: ܘܠܳܐ ܣܰܪܶܩܘ ܡܶܢ ܡܳܐܢܳܐ ܠܡܳܐܢܳܐ: ܘܒܰܫܒܺܝܬ݂ܳܐ ܠܳܐ ܐܶܙܰܠܘ: ܡܶܛܽܠ ܗܳܢܳܐ ܩܰܝܳܡ ܛܰܥܡܗܽܘܢ ܒܗܽܘܢ: ܘܪܺܝܚܗܽܘܢ ܠܳܐ ܦܳܓ݂. 
Jer 48:12 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܫܰܕܰܪ ܥܠܰܝܗܽܘܢ ܒܳܙܽܘ̈ܙܶܐ ܘܢܶܒܙܽܘܢ ܐܶܢܽܘܢ: ܘܡܳܐܢܰܝ̈ܗܽܘܢ ܢܣܰܪܩܽܘܢ: ܘܰܓܖ̈ܳܒܰܝܗܽܘܢ ܢܫܰܚܩܽܘܢ.
Jer 48:13 ܘܢܶܒܗܰܬ݂ ܡܽܘܐܳܒ ܡܶܢ ܟܳܡܽܘܫ: ܐܰܝܟ݂ ܕܰܒܗܶܬ݂ܘ ܒܢܰܝ̈ ܝܺܣܪܳܐܶܝܠ ܡܶܢ ܒܶܝܬ݂ ܐܺܝܠ ܬܽܘܟ݂ܠܳܢܗܽܘܢ.
Jer 48:14 ܐܰܝܟܰܢܳܐ ܐܳܡܪܺܝܬܽܘܢ ܕܓܰܢ̱ܒܳܖ̈ܶܐ ܚܢܰܢ: ܘܓܰܒܖ̈ܶܐ ܚܰܝܠܬ݂ܳܢ̈ܶܐ ܠܰܩܪܳܒܳܐ.
Jer 48:15 ܐܶܬ݂ܒܙܶܙ ܡܽܘܐܳܒ ܘܩܽܘܖ̈ܝܳܗ̇ ܣܠܶܩ̈ܝ: ܘܰܓ݂ܒܰܝ̈ܳܐ ܕܓܰܢ̱ܒܳܖ̈ܰܘܗܝ ܐܶܫܬܠܶܡܘ ܠܩܶܛܠܳܐ: ܐܳܡܰܪ ܡܰܠܟܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.
Jer 48:16 ܩܰܪܺܝܒܽ ܗ̱ܘ ܬܒܳܪܶܗ ܕܡܽܘܐܳܒ ܠܡܶܐܬ݂ܳܐ: ܘܒܺܝܫܬܶܗ ܡܣܰܪܗܒܳܐ ܛܳܒ.
Jer 48:17 ܐܶܬܕܰܠܰܚܘ ܘܙܳܥܘ ܟܽܠ ܕܰܚܕ݂ܳܖ̈ܰܘܗܝ: ܘܟ݂ܽܠ ܕܝܳܕ݂ܥܺܝܢ ܫܡܶܗ ܐܶܡܰܪܘ: ܐܰܝܟܰܢܳܐ ܐܶܬܬܒܰܪ ܚܽܘܛܪܳܐ ܥܰܫܺܝܢܳܐ ܘܓܽܘܙܥܳܐ ܕܬܶܫܒܽܘܚܬܳܐ.
Jer 48:18 ܚܽܘܬ݂ܝ ܡܶܢ ܐܺܝܩܳܪܳܐ ܘܬܶܒܝ ܒܨܰܥܪܳܐ: ܥܳܡܽܘܪܬܳܐ ܕܒܰܪܬ݂ ܪܺܝܒܽܘܢ: ܡܶܛܽܠ ܕܒܳܙܽܘܙܳܐ ܕܡܽܘܐܳܒ ܣܠܶܩ ܥܠܰܝܟܝ ܘܰܐܚܪܶܒ ܟܰܖ̈ܟܰܝܟܝ.
Jer 48:19 ܥܰܠ ܐܽܘܖ̈ܚܳܬ݂ܳܐ ܩܽܘܡܝ ܘܚܽܘܪܝ ܥܳܡܽܘܪܬܳܐ ܕܥܰܕ݂ܘܳܥܺܝܪ: ܫܰܐܶܠܝ ܠܰܕ݂ܥܳܪܶܩ: ܘܠܰܕ݂ܡܶܬ݂ܦܰܠܰܛ ܐܶܡܰܪܝ ܡܳܢܳܐ ܗܘܳܐ.
Jer 48:20 ܒܗܶܬ݂ ܡܽܘܐܳܒ ܡܶܛܽܠ ܕܶܐܬܬܒܰܪ: ܘܰܐܝܠܶܠܘ ܘܰܐܙܥܶܩܘ ܒܰܐܪܢܽܘܢ: ܡܶܛܽܠ ܕܶܐܬܬܒܰܪ ܡܽܘܐܳܒ. 
Jer 48:21 ܘܕܺܝܢܳܐ ܐܶܬ݂ܳܐ ܥܰܠ ܐܰܪܥܳܐ ܕܡܰܫܽܘܪ: ܘܥܰܠ ܚܰܠܽܘܢ: ܘܥܰܠ ܝܳܗܳܨ: ܘܥܰܠ ܡܦܺܝܥܰܬ݂.
Jer 48:22 ܘܥܰܠ ܪܺܝܒܽܘܢ ܘܥܰܠ ܢܳܒܽܘ: ܘܥܰܠ ܒܶܝܬ݂ ܕܰܒܠܰܬܺܝܡ.
Jer 48:23 ܘܥܰܠ ܩܽܘܪܝܰܬܺܝܡ ܘܥܰܠ ܒܶܝܬ݂ ܓܳܡܽܘܠ: ܘܥܰܠ ܒܶܝܬ݂ ܡܥܽܘܢ.
Jer 48:24 ܘܥܰܠ ܩܶܪܝܽܘܬ݂: ܘܥܰܠ ܒܽܘܨܳܪ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܰܐܪܥܳܐ ܕܡܽܘܐܳܒ ܕܖ̈ܰܚܺܝܩܳܢ ܘܰܕ݂ܩܰܖ̈ܺܝܒܳܢ.
Jer 48:25 ܐܶܬ݂ܓܰܕ݂ܡܰܬ݂ ܩܰܪܢܶܗ ܕܡܽܘܐܳܒ: ܘܰܕ݂ܪܳܥܶܗ ܐܶܬܬܒܰܪ ܐܳܡܰܪ ܡܳܪܝܳܐ.
Jer 48:26 ܕܰܘܐܗܝ ܡܶܛܽܠ ܕܥܰܠ ܡܳܪܝܳܐ ܐܶܬܬܪܺܝܡ: ܘܢܶܬܛܰܪܰܦ ܡܽܘܐܳܒ ܒܰܬܝܳܒܬܶܗ: ܘܢܶܗܘܶܐ ܠܓܽܘܚܟܳܐ ܐܳܦ ܗܽܘ.
Jer 48:27 ܘܶܐܢ ܠܳܐ ܗ̱ܘܳܐ ܠܓܽܘܚܟܳܐ ܗܘܳܐ ܠܳܟ݂ ܝܺܣܪܳܐܶܝܠ: ܘܰܒܓܰܢܳܒ̈ܶܐ ܐܶܫܬܟܰܚ ܟܰܕ݂ ܥܳܒܶܕ݂ ܗ̱ܘܰܝܬ ܥܰܡܶܗ ܩܪܳܒܳܐ.
Jer 48:28 ܫܒܽܘܩܘ ܩܽܘܖ̈ܝܳܐ: ܘܰܫܪܰܘ ܒܰܫܩܺܝ̈ܦܶܐ ܝܳܬܒܰܝ̈ ܡܽܘܐܳܒ: ܘܰܗܘܰܘ ܐܰܝܟ݂ ܝܰܘܢܳܐ ܕܡܰܩܢܳܐ ܒܰܓܕ݂ܳܢܦܳܐ.
Jer 48:29 ܫܡܰܥܢ ܪܰܘܖ̈ܒܳܢܶܐ ܕܡܽܘܐܳܒ ܕܡܶܬܓܰܐܶܝܢ ܛܳܒ: ܓܰܐܝܽܘܬ݂ܗܽܘܢ ܘܪܳܡܽܘܬ݂ܗܽܘܢ ܘܪܳܡܽܘܬ݂ ܠܶܒܗܽܘܢ: ܐܶܢܳܐ ܝܳܕܰܥ ܐ̱ܢܳܐ ܐܳܡܰܪ ܡܳܪܝܳܐ.
Jer 48:30 ܥܒܳܕܰܝ̈ܗܽܘܢ ܕܠܳܐ ܗܘܰܘ ܟܺܐܢܺܝ̈ܢ܆ ܘܩܳܨܽܘܡܰܘ̈ܗܝ ܠܳܐ ܗ̱ܘܳܐ ܗܳܟܰܢܳܐ ܒܰܕܶܩܘ ܥܠܰܘܗܝ.
Jer 48:31 ܡܶܛܽܠ ܗܳܢܳܐ ܥܰܠ ܡܽܘܐܳܒ ܐܰܝܠܶܠܘ: ܘܥܰܠ ܡܽܘܐܳܒ ܟܽܠܶܗ ܡܶܢ ܟܠ ܐܰܬܰܪ ܩܥܰܘ: ܘܥܰܠ ܐ̱ܢܳܫ̈ܳܐ ܕܥܳܡܪܺܝܢ ܒܒܰܝܬܶܗ: ܒܺܝܫܬܳܐ ܢܶܗܘܽܘܢ ܪܳܢܶܝܢ.
Jer 48:32 ܡܶܢ ܒܟ݂ܳܬ݂ܳܐ ܕܝܰܥܙܺܝܪ ܐܶܒܰܟܶܝܟ݂ܝ ܓܦܶܬ݂ܳܐ ܕܣܰܒܡܳܐ: ܫܰܒܽܘܩܰܝ̈ܟܝ ܥ̣ܒܰܪܘ ܝܰܡܳܐ: ܘܰܥܕ݂ܰܡܳܐ ܠܝܰܡܳܐ ܕܝܰܥܙܺܝܪ ܡ̣ܛܰܘ: ܡܶܛܽܠ ܕܥܰܠ ܚܨܳܕܶܟ݂ܝ ܘܥܰܠ ܩܛܳܦܶܟ݂ܝ ܒܳܙܽܘܙܳܐ ܢ̣ܦܰܠ.
Jer 48:33 ܘܬܶܥܒܰܪ ܚܰܕܽܘܬ݂ܳܐ ܘܰܕ݂ܝܳܨܳܐ ܡܶܢ ܐܰܪܥܳܐ ܕܟܰܪܡܠܳܐ: ܘܡܶܢ ܐܰܪܥܳܐ ܕܡܽܘܐܳܒ: ܘܚܰܡܪܳܐ ܡܶܢ ܡܰܥܨܰܪܬ݂ܳܐ ܢܶܒܛܰܠ: ܘܠܳܐ ܢܶܥܨܪܽܘܢ ܥܳܨܽܘܖ̈ܶܐ: ܘܠܳܐ ܢܶܥܢܽܘܢ ܘܠܳܐ ܢܺܐܡܪܽܘܢ ܝܳܗܳܝ ܝܳܗܳܝ. 
Jer 48:34 ܡܶܢ ܝܺܠܶܠܬܳܐ ܕܚܶܫܒܽܘܢ ܘܰܥܕ݂ܰܡܳܐ ܠܰܐܠܥܳܠܳܐ: ܘܰܥܕ݂ܰܡܳܐ ܠܝܳܗܳܨ ܐܰܪܺܝܡܘ ܩܳܠܗܽܘܢ: ܡܶܢ ܨܰܥܰܪ ܘܰܥܕ݂ܰܡܳܐ ܠܚܽܘܪܢܺܝܡ: ܘܰܥܕ݂ܰܡܳܐ ܠܟܰܪܟ݂ܳܐ ܕܰܐܠܶܣ ܥܓܶܠܬ݂ܳܐ ܬܽܘܠܬ݂ܳܐ: ܡܶܛܽܠ ܕܡܰܝ̈ܳܐ ܕܢܰܡܪܺܝܡ ܢܓ݂ܽܘܙܽܘܢ.
Jer 48:35 ܘܶܐܒܰܛܶܠ ܡܶܢ ܡܽܘܐܳܒ ܐܳܡܰܪ ܡܳܪܝܳܐ: ܕܡܰܣܶܩ ܥܠܳܬ݂ܳܐ ܘܣܳܐܶܡ ܒܶܣ̈ܡܶܐ ܠܰܐܠܳܗܶܗ.
Jer 48:36 ܡܶܛܽܠ ܗܳܢܳܐ ܠܶܒܝ ܥܰܠ ܡܽܘܐܳܒ ܐܰܝܟ݂ ܟܶܢܳܪܳܐ ܢܡܰܠܶܠ: ܡܶܛܽܠ ܕܒܺܝܫܬܳܐ ܥܒܰܕ݂ܘ ܘܶܐܒܰܕ݂ܘ.
Jer 48:37 ܖ̈ܺܝܫܰܝܗܽܘܢ ܓܶܝܪ ܡܣܰܦܪܺܝܢ: ܘܕܰܩܢܰܝ̈ܗܽܘܢ ܓܪܺܝܥܺܝܢ: ܘܥܰܠ ܟܽܠܗܶܝܢ ܐܺܝܕܰܝ̈ܗܽܘܢ ܡܰܖ̈ܩܕ݂ܳܬ݂ܳܐ: ܘܥܰܠ ܚܰܨ̈ܶܐ ܣܰܩ̈ܶܐ.
Jer 48:38 ܘܥܰܠ ܟܽܠ ܐܶܓܳܖ̈ܶܐ ܕܡܽܘܐܳܒ ܘܰܒܫܽܘܩ̈ܶܐ ܟܽܠܗܽܘܢ ܡܰܖ̈ܩܕ݂ܳܬ݂ܳܐ: ܡܶܛܽܠ ܕܬܶܒܪܶܬ݂ ܠܡܽܘܐܳܒ: ܐܰܝܟ݂ ܡܳܐܢܳܐ ܕܠܰܝܬ ܒܶܗ ܚܰܫܚܽܘ ܐܳܡܰܪ ܡܳܪܝܳܐ.
Jer 48:39 ܐܰܝܟܰܢܳܐ ܐܶܬܬܒܰܪܘ ܘܰܐܝܠܶܠܘ ܐܰܝܟܰܢܳܐ ܐܰܦܢܺܝ ܩܕ݂ܳܠܶܗ ܡܽܘܐܳܒ ܘܰܒܗܶܬ݂. ܘܢܶܗܘܶܐ ܡܽܘܐܳܒ ܠܓܽܘܚܟܳܐ ܘܠܰܬܒܳܪܳܐ ܠܟܽܠܗܽܘܢ ܕܰܚܕ݂ܳܖ̈ܰܘܗܝ.
Jer 48:40 ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܐܰܝܟ݂ ܢܶܫܪܳܐ ܢܶܣܰܩ ܘܰܢܛܽܘܣ: ܘܢܶܦܪܽܘܣ ܓܶܦܰܘ̈ܗܝ ܥܰܠ ܡܽܘܐܳܒ.
Jer 48:41 ܐܶܬܬܰܚܕܰܬ݂ ܩܶܪܝܽܘܬ݂ ܘܡܶܨܪܽܘܬ݂ ܐܶܬ݂ܟܰܒܫܰܬ݂: ܘܢܶܗܘܶܐ ܠܶܒܗܽܘܢ ܕܓܰܢ̱ܒܳܖ̈ܰܝ ܡܽܘܐܳܒ ܒܝܰܘܡܳܐ ܗܰܘ: ܐܰܝܟ݂ ܠܶܒܳܐ ܕܰܐܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.
Jer 48:42 ܘܢܺܐܒܰܕ݂ ܡܽܘܐܳܒ ܡܶܢ ܥܰܡܳܐ: ܡܶܛܽܠ ܕܥܰܠ ܡܳܪܝܳܐ ܐܶܬܬܪܺܝܡ.
Jer 48:43 ܕܶܚܠܬ݂ܳܐ ܘܓܽܘܡܳܨܳܐ ܘܦܰܚܳܐ ܥܠܰܝܟ ܥܳܡܽܘܪܳܐ ܕܡܽܘܐܳܒ ܐܳܡܰܪ ܡܳܪܝܳܐ.
Jer 48:44 ܘܡܰܢ ܕܢܶܥܪܽܘܩ ܡܶܢ ܩܳܠܳܐ ܕܕܶܚܠܬ݂ܳܐ ܢܶܦܶܠ ܒܓܽܘܡܳܨܳܐ: ܘܡܰܢ ܕܢܶܣܰܩ ܡܶܢ ܓܰܘ ܓܽܘܡܳܨܳܐ ܢܶܬܬܚܶܕ݂ ܒܦܰܚܳܐ: ܡܶܛܽܠ ܕܡܰܝܬܶܐ ܐ̱ܢܳܐ ܗܳܠܶܝܢ ܥܰܠ ܡܽܘܐܳܒ: ܫܰܢ̱ܬܳܐ ܕܦܽܘܩܕܳܢܗܽܘܢ ܐܳܡܰܪ ܡܳܪܝܳܐ.
Jer 48:45 ܡܶܛܽܠ ܕܢܽܘܪܳܐ ܢܶܦܩܰܬ݂ ܡܶܢ ܚܶܫܒܽܘܢ: ܘܫܰܠܗܶܒܺܝܬ݂ܳܐ ܡܶܢ ܟܰܪܟ݂ܳܐ ܕܣܺܝܚܽܘܢ: ܘܬܶܐܟ݂ܽܘܠ ܦܰܐܬܶܗ ܕܡܽܘܐܳܒ: ܘܖ̈ܺܝܫܳܢܶܐ ܕܰܒܢܰܝ̈ ܫܳܐܽܘܢ.
Jer 48:46 ܘܳܝ ܠܳܟ݂ ܡܽܘܐܳܒ: ܐܶܒܰܕܬ ܥܰܡܳܐ ܕܟ݂ܳܡܽܘܫ: ܕܶܐܬ݂ܒܰܕܰܪܘ ܒܢܰܝ̈ܟ ܘܰܒ̈ܢܳܬܳܟ݂ ܒܫܶܒܝܳܐ.
Jer 48:47 ܘܰܐܗܦܶܟ݂ ܫܒܺܝܬܶܗ ܕܡܽܘܐܳܒ ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܐܳܡܰܪ ܡܳܪܝܳܐ. ܥܕ݂ܰܡܳܐ ܠܗܳܪܟܳܐ ܕܺܝܢܶܗ ܕܡܽܘܐܳܒ.
Jer 49:1 ܥܰܠ ܒܢ̈ܝ ܥܡܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ: ܒܢܰܝ̈ܳܐ ܠܰܝܬ ܠܺܝܣܪܳܐܶܝܠ: ܐܰܘ ܝܳܪܽܘܬ݂ܳܐ ܠܰܝܬ ܠܶܗ: ܡܶܛܽܠ ܡܳܢܳܐ ܝܺܪܶܬ݂ ܡܰܠܟܽܘܡ ܠܓܳܕ݂: ܘܥܰܡܶܗ ܒܩܽܘܖ̈ܝܳܗ̇ ܝܺܬܶܒ.
Jer 49:2 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܫܡܰܥ ܥܰܠ ܪܰܒܰܬ݂ ܕܰܒܢܰܝ̈ ܥܰܡܽܘܢ ܩܳܠܳܐ ܕܰܩܪܳܒܳܐ: ܘܬܶܗܘܶܐ ܠܬܶܠܳܐ ܚܰܪܒܳܐ: ܘܟܰܦܖ̈ܽܘܢܶܝܗ̇ ܒܢܽܘܪܳܐ ܢܺܐܩܕ݂ܽܘܢ: ܘܢܺܐܪܰܬ݂ ܝܺܣܪܳܐܶܝܠ ܠܝܳܖ̈ܽܘܬܰܘܗܝ ܐܳܡܰܪ ܡܳܪܝܳܐ.
Jer 49:3 ܬܰܝܠܶܠ ܚܶܫܒܽܘܢ ܡܶܛܽܠ ܕܶܐܬܬܰܒܪܰܬ݂ ܥܳܝ: ܒܰܓܶܢܘ ܟܰܦܖ̈ܽܘܢܶܝܗ̇ ܕܪܰܒܰܬ݂: ܐܶܬ݂ܟܰܒܢܘ ܣܰܩ̈ܶܐ: ܐܰܪܩܶܕ݂ܘ ܘܶܐܬ݂ܟܰܬܫܘ ܒܰܚ̈ܕ݂ܳܕܶܐ: ܡܶܛܽܠ ܕܡܰܠܟܽܘܡ ܢܺܐܙܰܠ ܒܰܫܒܺܝܬ݂ܳܐ: ܘܟ݂ܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟܚܕ݂ܳܐ ܐܳܡܰܪ ܡܳܪܝܳܐ.
Jer 49:4 ܡܳܢܳܐ ܡܶܫܬܰܒܚܰܬܝ ܒܥܽܘܡܩܰܝ̈ܟܝ: ܘܰܬ݂ܟ݂ܺܝܠܰܬܝ ܥܰܠ ܐܽܘܠܽܘܢܰܝ̈ܟܝ ܒܰܪܬ݂ܳܐ ܚܰܒܺܝܒܬ݂ܳܐ: ܕܰܬܟ݂ܺܝܠܳܐ ܥܰܠ ܓܰܙܶܝ̈ܗ̇ ܘܳܐܡܪܳܐ ܡܰܢܽܘ ܢܺܐܬ݂ܶܐ ܥܠܰܝ.
Jer 49:5 ܗܳܐ ܡܰܝܬܶܐ ܐ̱ܢܳܐ ܥܠܰܝܟܝ ܕܶܚܠܬ݂ܳܐ: ܡܶܢ ܟܽܠܗܽܘܢ ܚܕ݂ܳܖ̈ܰܝܟܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܘܶܐܒܰܕܰܪ ܐܶܢܽܘܢ ܓܒܰܪ ܠܓܰܒܶܗ: ܘܠܰܝܬ ܕܰܡܟܰܢܶܫ ܠܰܡܒܰܕܖ̈ܶܐ.
Jer 49:6 ܘܒܳܬ݂ܰܪܟܶܢ ܐܰܗܦܶܟ݂ ܫܒܺܝܬ݂ܳܐ ܕܰܒܢܰܝ̈ ܥܰܡܽܘܢ: ܐܳܡܰܪ ܡܳܪܝܳܐ.
Jer 49:7 ܥܰܠ ܐܰܕܽܘܡ. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܰܝܬ ܬܽܘܒ ܚܶܟ݂ܡܬ݂ܳܐ ܒܬܰܝܡܰܢ: ܐܶܒܰܕ݂ ܡܶܠܟ݂ܳܐ ܡܶܢ ܣܰܟܽܘܠܬܳܢ̈ܶܐ: ܐܶܫܬܰܩܠܰܬ݂ ܚܶܟ݂ܡܰܬ݂ܗܽܘܢ.
Jer 49:8 ܥܪܰܩܘ ܘܶܐܬܗܦܶܟ݂ܘ: ܘܥ̣ܰܡܶܩܘ ܠܡܶܬܰܒ ܥܳܡܽܘܖ̈ܶܐ ܕܕ݂ܳܪܳܢ: ܡܶܛܽܠ ܕܰܬܒܳܪܶܗ ܕܥܺܣܽܘ ܐܰܝܬܺܝܬ݂ ܥܠܰܘܗܝ: ܙܰܒܢܳܐ ܕܦܽܘܩܕܳܢܶܗ ܐܳܡܰܪ ܡܳܪܝܳܐ.
Jer 49:9 ܐܶܢ ܩܳܛܽܘܦ̈ܶܐ ܐܶܬܰܘ ܥܠܰܝܟ: ܠܳܐ ܫܳܒܩܺܝܢ ܗܘܰܘ ܒܳܥܽܘܪܳܐ: ܘܶܐܢ ܓܰܢܳܒ̈ܶܐ: ܒܠܺܠܝܳܐ ܚܰܒܶܠܘ ܐܰܝܟ݂ ܕܰܨܒܰܘ.
Jer 49:10 ܐܶܢܳܐ ܓܶܝܪ ܒܨܺܝܬ݂ ܠܥܺܣܽܘ: ܘܰܓܠܺܝܬ݂ ܡܣܰܬܖ̈ܳܬܶܗ: ܘܶܐܬܛܰܫܺܝ ܘܠܳܐ ܐܶܫܬܟܰܚ: ܘܶܐܬ݂ܒܰܕܰܪ ܙܰܪܥܶܗ: ܘܰܐܚܰܘ̈ܗܝ ܘܰܫܒܳܒܰܘ̈ܗܝ ܘܠܰܝܬ ܐܶܢܽܘܢ.
Jer 49:11 ܫܒܽܘܩ ܝܰܬܡܰܝ̈ܟ ܐܶܢܳܐ ܐܰܚܶܐ: ܘܰܐܖ̈ܡܠܳܬܳܟ݂ ܥܠܰܝ ܢܶܬܬܰܟ݂̈ܠܳܢ.
Jer 49:12 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܕܠܳܐ ܙܳܕܶܩ ܗ̱ܘܳܐ ܠܗܽܘܢ ܠܡܶܫܬ݂ܳܐ ܟܳܣܳܐ ܐܶܫܬܺܝܘ: ܘܰܐܢ̱ܬ ܣܒܰܪܬ ܕܬܶܙܟܶܐ ܠܳܐ ܬܶܙܟܶܐ: ܐܶܠܳܐ ܐܳܦ ܬܶܫܬܶܐ ܟܳܣܳܐ.
Jer 49:13 ܡܶܛܽܠ ܕܒܺܝ ܝܺܡܺܝ݀ܬ݂ ܐܳܡܰܪ ܡܳܪܝܳܐ: ܕܰܠܬܶܡܗܳܐ: ܘܰܠܚܽܘܪܒܳܐ: ܘܰܠܚܶܣܕܳܐ: ܘܰܠܠܰܘܛܬ݂ܳܐ: ܬܶܗܘܶܐ ܒܽܘܨܳܪ. ܘܟܽܠܗܶܝܢ ܩܽܘܖ̈ܝܳܗ̇ ܠܚܽܘܪܒܳܐ ܢܶܗܘ̈ܝܳܢ ܠܥܳܠܰܡ.
Jer 49:14 ܛܶܒܳܐ ܫܶܡܥܶ݀ܬ݂ ܡܶܢ ܩܕ݂ܳܡ ܡܳܪܝܳܐ: ܘܺܐܝܙܓܰܕܳܐ ܠܥܰܡ̈ܡܶܐ ܐܶܫܬܠܰܚ: ܩܽܘܡܘ ܢܶܣܰܩ ܥܠܶܝܗ̇ ܠܰܩܪܳܒܳܐ.
Jer 49:15 ܡܶܛܽܠ ܕܗܳܐ ܙܥܽܘܪܳܐ ܝܰܗܒܬܳܟ݂ ܒܥܰܡ̈ܡܶܐ: ܘܫܺܝܛܳܐ ܒܶܝܬ݂ ܒܢܰܝ̈ܢܳܫܳܐ.
Jer 49:16 ܥܰܘܠܳܟ݂ ܐܰܛܥܝܳܟ݂ ܘܫܽܘܒܗܳܪܶܗ ܕܠܶܒܳܟ݂: ܕܰܫܪܶܐ ܒܰܫܩܺܝܦܳܐ ܕܟܺܐܦܳܐ: ܘܰܐܚܺܝܕ݂ ܒܪܰܘܡܳܐ ܕܪܳܡܬ݂ܳܐ: ܘܳܐܡܰܪ ܒܠܶܒܶܗ ܡܰܢܽܘ ܢܰܚܬܰܢܝ ܠܰܐܪܥܳܐ. ܐܶܢ ܒܶܝܬ݂ ܟܰܘ̈ܟܒܶܐ ܬܣܺܝܡ ܩܶܢܳܟ݂: ܘܶܐܢ ܬܪܺܝܡ ܐܰܝܟ݂ ܢܶܫܪܳܐ ܩܶܢܳܟ݂: ܡܶܢ ܬܰܡܳܢ ܐܰܚܬ݂ܳܟ݂ ܐܳܡܰܪ ܡܳܪܝܳܐ.
Jer 49:17 ܘܬܶܗܘܶܐ ܐܰܕ݂ܽܘܡ ܠܚܽܘܪܒܳܐ: ܘܟ݂ܽܠ ܕܢܶܥܒܰܪ ܥܠܶܝܗ̇: ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬ݂ܳܗ̇.
Jer 49:18 ܘܬܶܬܗܦܶܟ݂ ܐܰܝܟ݂ ܕܰܗܦܰܟ݂ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ ܐܳܡܰܪ ܡܳܪܝܳܐ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ.
Jer 49:19 ܗܳܐ ܐܰܝܟ݂ ܐܰܪܝܳܐ ܢܶܣܰܩ ܡܶܢ ܥܽܘܫܢܳܐ ܕܝܽܘܪܕܢܳܢ ܠܕܰܝܪܳܐ ܕܳܐܬ݂ܳܢ: ܘܒܰܥܓܰܠ ܐܶܪܕܽܘܦ ܐܶܢܽܘܢ ܡܶܢܳܗ̇: ܘܓܰܕܽܘ̈ܕܶܐ ܥܠܶܝܗ̇ ܐܶܦܩܽܘܕ݂: ܡܰܢܽܘ ܓܶܝܪ ܐܰܟ݂ܘܳܬ݂ܝ: ܐܰܘ ܡܰܢܽܘ ܢܣܰܗܕܰܢܝ: ܐܰܘ ܐܰܝܢܳܐ ܪܳܥܝܳܐ ܕܰܢܩܽܘܡ ܩܕ݂ܳܡܝ.
Jer 49:20 ܡܶܛܽܠ ܗܳܢܳܐ ܫܡܰܥܘ ܬܰܪܥܺܝܬܶܗ ܕܡܳܪܝܳܐ ܕܶܐܬܪܰܥܺܝ ܥܰܠ ܐܰܕ݂ܽܘܡ: ܘܡܰܚܫܰܒܬܶܗ ܕܶܐܬ݂ܚܰܫܰܒ ܥܰܠ ܝܳܬܒܰܝ̈ ܬܰܝܡܰܢ: ܕܢܶܓܪܽܘܢ ܐܶܢܽܘܢ ܒܨܺܝܖ̈ܶܐ ܕܥܳܢ̈ܳܐ: ܘܢܰܨܕܽܘܢ ܥܠܝܗܽܘܢ ܕܰܝܪܗܽܘܢ.
Jer 49:21 ܡܶܢ ܩܳܠܳܐ ܕܡܰܦܽܘܠܬܗܽܘܢ ܙܳܥܰܬ݂ ܐܰܪܥܳܐ: ܝܺܠܶܠܬܳܗ̇ ܡܶܢ ܝܰܡܳܐ ܕܣܽܘܦ ܐܶܫܬܡܰܥ ܩܳܠܳܗ̇.
Jer 49:22 ܗܳܐ ܐܰܝܟ݂ ܢܶܫܪܳܐ ܘܰܢܛܽܘܣ: ܘܢܶܦܪܽܘܣ ܓܶܦܰܘ̈ܗܝ ܥܰܠ ܒܽܘܨܳܪ: ܘܢܶܗܘܶܐ ܠܶܒܗܽܘܢ ܕܓܰܢ̱ܒܳܖ̈ܰܝ ܐܰܕ݂ܽܘܡ ܒܝܰܘܡܳܐ ܗܰܘ: ܐܰܝܟ݂ ܠܶܒܳܐ ܕܰܐܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.
Jer 49:23 ܥܰܠ ܕܰܪܡܣܽܘܩ ܒܶܗܬܰܬ݂ ܚܡܳܬ݂ ܘܰܪܦܳܕ݂: ܡܶܛܽܠ ܕܰܫܡܽܘܥܬ݂ܳܐ ܒܺܝܫܬܳܐ ܫ̣ܡܰܥܘ ܘܶܐܬܬܰܒܰܪܘ: ܒܝܰܡܳܐ ܕܶܚܠܬ݂ܳܗ̇: ܘܰܢܝܳܚܳܐ ܠܳܐ ܐܶܫܟܚܰܬ݂.
Jer 49:24 ܐܶܬܪܰܦܝܰܬ݂ ܕܰܪܡܣܽܘܩ ܘܶܐܬܦܰܢܝܰܬ݂ ܠܡܶܥܪܰܩ: ܘܰܪܬܺܝܬ݂ܳܐ ܐܰܚܕܳܗ̇: ܘܥܳܩܬ݂ܳܐ ܘܚܶܒ̈ܠܶܐ ܐܰܚܕܽܘܗ̇ ܐܰܝܟ݂ ܕܝܳܠܶܕܬ݂ܳܐ.
Jer 49:25 ܐܰܝܟܰܢܳܐ ܠܳܐ ܐܶܫܬܰܒܩܰܬ݂ ܩܪܺܝܬ݂ܳܐ ܕܬܶܫܒܽܘܚܬܳܐ ܩܪܺܝܬ݂ܳܐ ܕܚܰܕܽܘܬ݂ܳܐ.
Jer 49:26 ܡܶܛܽܠ ܗܳܢܳܐ ܢܶܦܠܽܘܢ ܓܰܕܽܘ̈ܕܶܐ ܒܫܽܘܩܶܝ̈ܗ̇: ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܢܶܫܬܰܬܩܽܘܢ.
Jer 49:27 ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܫܒܽܘܩ ܢܽܘܪܳܐ ܒܫܽܘܩܶܝ̈ܗ̇ ܕܕܰܪܡܣܽܘܩ: ܘܬܶܐܟ݂ܽܘܠ ܣܳܚܖ̈ܳܬܶܗ ܕܒܰܪ ܗܳܕ݂ܳܕ݂.
Jer 49:28 ܕܥܰܠ ܩܶܕ݂ܳܪ ܘܥܰܠ ܡܰܠ̈ܟܘܳܬ݂ܳܐ ܕܚܳܨܽܘܪ ܕܩܰܛܶܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ. ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡܘ ܣܰܩܘ ܥܰܠ ܩܶܕ݂ܳܪ: ܘܒܽܘܙܘ ܠܰܒܢܰܝ̈ ܡܰܕ݂ܢܚܳܐ.
Jer 49:29 ܡܰܫ̈ܟܢܰܝܗܽܘܢ ܘܥܳܢ̈ܗܽܘܢ ܢܶܣܒܽܘܢ: ܘܝܳܖ̈ܺܝܥܳܬ݂ܗܽܘܢ ܘܟܽܠܗܽܘܢ ܡܳܐܢܰܝ̈ܗܽܘܢ ܘܓܰܡܠܰܝ̈ܗܽܘܢ ܢܶܕ݂ܒܪܽܘܢ ܠܗܽܘܢ: ܘܢܶܩܪܽܘܢ ܥܠܰܝܗܽܘܢ ܡܓܰܖ̈ܝܳܢܶܐ ܡܶܢ ܚܕ݂ܳܖ̈ܰܝܗܽܘܢ.
Jer 49:30 ܥܪܰܩܘ ܘܢܳܕ݂ܘ: ܘܥ̣ܰܡܶܩܘ ܠܡܶܬܰܒ ܝܳܬܒܰܝ̈ ܚܳܨܽܘܪ ܐܳܡܰܪ ܡܳܪܝܳܐ: ܡܶܛܽܠ ܕܶܐܬܡܰܠܰܟ݂ ܥܠܰܝܗܽܘܢ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܶܐܬ݂ܚܰܫܰܒ ܥܠܰܝܗܽܘܢ ܡܰܚܫܰܒܬ݂ܳܐ: ܘܶܐܡܰܪ.
Jer 49:31 ܩܽܘܡܘ ܣܰܩܘ ܥܰܠ ܥܰܡܳܐ ܟܰܗܺܝܢܳܐ ܕܝܳܬܶܒ ܒܫܶܠܝܳܐ ܐܳܡܰܪ ܡܳܪܝܳܐ: ܕܠܳܐ ܬܰܖ̈ܥܶܐ ܘܠܳܐ ܣܽܘܟܖ̈ܶܐ ܠܶܗ: ܘܒܰܠܚܽܘܕ݂ܰܘܗܝ ܝܳܬܶܒ.
Jer 49:32 ܘܢܶܗܘ̈ܝܳܢ ܓܰܡ̈ܠܰܝܗܽܘܢ ܠܒܶܙܬ݂ܳܐ: ܘܣܽܘܓܰܐܬ݂ ܩܶܢܝܳܢܗܽܘܢ ܠܰܕ݂ܒܳܪܬ݂ܳܐ: ܘܶܐܕ݂ܪܶܐ ܐܶܢܽܘܢ ܒܟ݂ܽܠ ܪܽܘܚ ܒܶܝܬ݂ ܩܨܺܝܨܰܝ̈ ܦܰܐܬ݂ܳܐ: ܘܡܶܢ ܟܽܠܗܽܘܢ ܥܶܒܖ̈ܰܝܗܽܘܢ ܐܰܝܬܶܐ ܬܒܳܪܗܽܘܢ ܐܳܡܰܪ ܡܳܪܝܳܐ.
Jer 49:33 ܘܬܶܗܘܶܐ ܚܳܨܽܘܪ ܡܰܥܡܪܳܐ ܠܝܳܪܽܘܖ̈ܶܐ: ܘܚܽܘܪܒܳܐ ܥܕ݂ܰܡܳܐ ܠܥܳܠܰܡ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ. ܥܰܠ ܥܺܝܠܰܡ
Jer 49:34 ܦܶܬܓ݂ܳܡܶܗ ܕܡܳܪܝܳܐ ܕܰܗܘܳܐ ܥܰܠ ܐܶܪܰܡܝܳܐ ܢܒܺܝܳܐ ܕܢܶܬܢܰܒܶܐ ܥܰܠ ܥܺܝܠܰܡ: ܒܪܺܝܫ ܡܰܠܟܽܘܬ݂ܶܗ ܕܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ.
Jer 49:35 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܬܳܒܰܪ ܐ̱ܢܳܐ ܩܶܫܬܶܗ ܕܥܺܝܠܰܡ ܪܺܝܫ ܓܰܢ̱ܒܳܪܽܘܬ݂ܗܽܘܢ.
Jer 49:36 ܘܰܐܝܬܶܐ ܥܰܠ ܥܺܝܠܰܡ ܐܰܪܒܰܥ ܖ̈ܽܘܚܶܐ. ܡܶܢ ܐܰܪܒܰܥ ܙܳܘ̈ܝܳܬ݂ ܫܡܰܝܳܐ: ܘܶܐܒܰܕܰܪ ܐܶܢܽܘܢ ܒܟܽܠܗܶܝܢ ܖ̈ܽܘܚܳܬ݂ܳܐ ܗܳܠܶܝܢ: ܘܠܳܐ ܢܶܗܘܶܐ ܥܰܡܳܐ ܕܠܳܐ ܢܶܗܘܽܘܢ ܬܰܡܳܢ ܡܒܰܕܖ̈ܶܐ ܕܥܺܝܠܰܡ.
Jer 49:37 ܘܶܐܬܒܰܪ ܠܥܺܝܠܰܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܘܰܩܕ݂ܳܡ ܐܰܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܰܐܝܬܶܐ ܥܠܰܝܗܽܘܢ ܒܺܝܫܬܳܐ: ܚܶܡܬ݂ܳܐ ܕܪܽܘܓ݂ܙܝ ܐܳܡܰܪ ܡܳܪܝܳܐ: ܘܶܐܫܰܕܰܪ ܒܗܽܘܢ ܚܰܪܒܳܐ ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ.
Jer 49:38 ܘܰܐܪܡܶܐ ܟܽܘܪܣܰܝ ܒܥܺܝܠܰܡ: ܘܰܐܘܒܶܕ݂ ܡܶܢ ܬܰܡܳܢ ܡܰܠ̈ܟܶܐ ܘܫܰܠܺܝܛܳܢ̈ܶܐ ܐܳܡܰܪ ܡܳܪܝܳܐ.
Jer 49:39 ܘܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܐܰܗܦܶܟ݂ ܫܒܺܝܬܳܗ̇ ܕܥܺܝܠܰܡ ܐܳܡܰܪ ܡܳܪܝܳܐ.
Jer 50:1 ܥܰܠ ܒܳܒܠ. ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܥܰܠ ܒܳܒܶܠ ܘܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܒܺܐܝܕ݂ܶܗ ܕܶܐܪܰܡܝܳܐ ܢܒܺܝܳܐ.
Jer 50:2 ܚܰܘܰܘ ܒܥܰܡ̈ܡܶܐ ܘܰܐܫܡܰܥܘ: ܘܰܫܩܽܘܠܘ ܐܳܬܳܐ: ܐܰܫܡܰܥܘ ܘܠܳܐ ܬܟ݂ܰܣܽܘܢ: ܐܶܡܰܪܘ ܐܶܬܬܰܚܕܰܬ݂ ܒܳܒܶܠ: ܢܦܰܠ ܒܺܝܠ: ܘܰܐܚܦܰܪ ܡܪܽܘܕܰܟ݂: ܒܗܶܬ݂ܘ ܦܬܰܟ݂ܖ̈ܶܝܗ̇: ܘܶܐܬܬܰܒܰܪܘ ܓܠܺܝ̈ܦܶܝܗ̇.
Jer 50:3 ܡܶܛܽܠ ܕܰܣܠܶܩ ܥܠܶܝܗ̇ ܥܰܡܳܐ ܡܶܢ ܓܰܪܒܝܳܐ: ܗܽܘ ܢܶܥܒܶܕ݂ ܐܰܪܥܳܗ̇ ܠܚܽܘܪܒܳܐ: ܘܠܳܐ ܢܶܗܘܶܐ ܒܳܗ̇ ܕܝܳܬܶܒ: ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ ܢܳܕ݂ܘ ܘܶܐܙܰܠܘ.
Jer 50:4 ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܢܺܐܬܽܘܢ ܒܢܰܝ̈ ܝܺܣܪܳܐܶܝܠ ܗܶܢܽܘܢ ܘܰܒܢܰܝ̈ ܝܺܗܽܘܕ݂ܳܐ ܐܰܟܚܕ݂ܳܐ: ܡܗܰܠܟ݂ܺܝܢ ܘܒܳܟܶܝܢ ܘܰܠܡܳܪܝܳܐ ܐܰܠܳܗܗܽܘܢ ܒܳܥܶܝܢ.
Jer 50:5 ܥܰܠ ܐܽܘܖ̈ܚܳܬ݂ܳܗ̇ ܕܨܶܗܝܽܘܢ ܢܫܰܐܠܽܘܢ ܒܰܐܦܰܝ̈ܗܽܘܢ: ܬܰܘ ܢܶܬܠܰܘܶܐ ܠܡܳܪܝܳܐ ܩܝܳܡܳܐ ܕܰܠܥܳܠܰܡ ܕܠܳܐ ܡܶܬܛܥܶܐ.
Jer 50:6 ܐܰܝܟ݂ ܥܳܢ̈ܳܐ ܐܰܒܺܝܕܬ݂ܳܐ ܗܘܳܐ ܥܰܡܝ: ܖ̈ܳܥܰܘܳܬ݂ܗܽܘܢ ܐܰܛܥܺܝܘ ܐܶܢܽܘܢ: ܘܥܰܠ ܛܽܘܖ̈ܶܐ ܒܰܕܰܪܘ ܐܶܢܽܘܢ: ܡܶܢ ܛܽܘܖ̈ܶܐ ܠܖ̈ܳܡܳܬ݂ܳܐ ܐܶܙܰܠܘ: ܘܰܛܥܰܘ ܒܡܰܪܒܰܥܗܽܘܢ.
Jer 50:7 ܟܽܠ ܡܶܢ ܕܶܐܫܟܰܚ ܐܶܢܽܘܢ ܐܶܟܰܠ ܐܶܢܽܘܢ: ܘܰܒܥܶܠܕܒܳܒܰܝ̈ܗܽܘܢ ܐܳܡܪܺܝܢ ܠܳܐ ܢܶܫܒܽܘܩ ܐܶܢܽܘܢ: ܥܰܠ ܕܰܚܛܰܘ ܠܡܳܪܝܳܐ ܘܰܠܕܰܝܪܶܗ ܙܰܕܺܝܩܬ݂ܳܐ: ܘܣܰܒܪܳܐ ܕܰܐܒܳܗܰܝ̈ܗܽܘܢ: ܡܳܪܝܰܐ ܗ̱ܘ.
Jer 50:8 ܥܪܽܘܩܘ ܡܶܢ ܓܰܘ ܒܳܒܶܠ: ܘܡܶܢ ܐܰܪܥܳܐ ܕܟܰܠܕ݂ܳܝ̈ܶܐ ܦܽܘܩܘ: ܘܰܗܘܰܘ ܐܰܝܟ݂ ܬܰܝ̈ܫܶܐ ܩܕ݂ܳܡ ܥܳܢ̈ܳܐ.
Jer 50:9 ܡܶܛܽܠ ܕܗܳܐ ܡܕ݂ܺܝܠ ܐ̱ܢܳܐ ܘܡܰܣܶܩ ܐ̱ܢܳܐ ܥܰܠ ܒܳܒܶܠ: ܟܶܢܫܳܐ ܕܥܰܡ̈ܡܶܐ ܣܰܓܺܝ̈ܐܶܐ ܡܶܢ ܐܰܪܥܳܐ ܕܓܰܪܒܝܳܐ: ܘܢܶܣܬܰܕ݂ܪܽܘܢ ܥܠܶܝܗ̇: ܘܡܶܢ ܬܰܡܳܢ ܬܶܬܚܶܕ݂: ܓܶܐܖ̈ܰܝܗܽܘܢ ܐܰܝܟ݂ ܓܰܒܪܳܐ ܕܡܰܨܠܰܚ ܘܠܳܐ ܗܳܦܶܟ݂ ܣܪܺܝܩܳܐܺܝܬ݂.
Jer 50:10 ܘܬܶܗܘܶܐ ܐܰܪܥܳܐ ܕܟܰܠܕ݂ܳܝ̈ܶܐ ܠܒܶܙܬ݂ܳܐ: ܘܟܽܠܗܽܘܢ ܒܳܙܽܘܙܶܝ̈ܗ̇ ܢܶܣܒܥܽܘܢ ܐܳܡܰܪ ܡܳܪܝܳܐ. 
Jer 50:11 ܡܶܛܽܠ ܕܬܶܚܕܽܘܢ ܘܡܶܛܽܠ ܕܰܬܕ݂ܽܘܨܽܘܢ: ܪܺܝܫ ܝܳܪܬܽܘܬ݂ܝ: ܘܰܬܕ݂ܽܘܨܽܘܢ ܐܰܝܟ݂ ܥܶܓ̈ܠܶܐ ܕܦܶܛܡܳܐ: ܘܰܬܪܰܩܕܽܘܢ ܐܰܝܟ݂ ܕܶܟ݂ܖ̈ܶܐ ܕܥܳܢ̈ܳܐ.
Jer 50:12 ܒܶܗܬܰܬ݂ ܐܶܡܟܽܘܢ ܛܳܒ: ܘܰܐܚܦܪܰܬ݂ ܝܳܠܶܕܬܟܽܘܢ: ܗܳܐ ܚܰܪܬ݂ܳܐ ܕܥܰܡ̈ܡܶܐ ܐܰܝܟ݂ ܡܰܕܒܪܳܐ ܚܰܪܒܳܐ ܘܨܰܕ݂ܝܳܐ.
Jer 50:13 ܡܶܢ ܪܽܘܓ݂ܙܶܗ ܕܡܳܪܝܳܐ ܠܳܐ ܬܶܬܶܒ: ܘܬܶܗܘܶܐ ܨܰܕ݂ܝܳܐ ܟܽܠܳܗ̇. ܘܟ݂ܽܠ ܕܢܶܥܒܰܪ ܥܰܠ ܒܳܒܶܠ: ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬܳܗ̇.
Jer 50:14 ܐܶܣܬܰܕ݂ܪܘ ܥܰܠ ܒܳܒܶܠ: ܟܽܠ ܐܰܝܠܶܝܢ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ ܫܕ݂ܰܘ ܥܠܶܝܗ̇: ܠܳܐ ܬܚܽܘܣܽܘܢ ܥܰܠ ܓܶܐܖ̈ܶܐ: ܡܶܛܽܠ ܕܰܠܡܳܪܝܳܐ ܚܛܳܬ݂.
Jer 50:15 ܝܰܒܶܒܘ ܥܠܶܝܗ̇ ܡܶܢ ܚܕܳܪܶܝܗ̇: ܝܶܗܒܰܬ݂ ܐܺܝܕ݂ܳܐ: ܢ̣ܦܰܠ ܫܶܬܶܐܣܶܝ̈ܗ̇: ܐܶܣܬܚܶܦܘ ܫܽܘܖ̈ܶܝܗ̇: ܡܶܛܽܠ ܕܦܽܘܪܥܳܢܶܗ ܕܡܳܪܝܳܐ ܐܶܬܢܰܩܰܡܘ ܒܳܗ̇. ܐܰܟ݂ܡܳܐ ܕܥܶܒܕܰܬ݂ ܥܒܶܕ݂ܘ ܠܳܗ̇.
Jer 50:16 ܘܰܐܘܒܶܕ݂ܘ ܙܳܪܽܘܥܳܐ ܡܶܢ ܒܳܒܶܠ: ܘܳܐܚܶܕ݂ ܡܰܓܠܳܐ ܒܙܰܒܢܳܐ ܕܰܚܨܳܕ݂ܳܐ: ܡܶܛܽܠ ܚܰܪܒܳܐ ܕܡܰܕ݂ܘܝܳܐ: ܐ̱ܢܳܫ ܠܥܰܡܶܗ ܢܶܬ݂ܦܢܽܘܢ: ܘܰܓܒܰܪ ܠܰܐܪܥܶܗ ܢܶܥܪܩܽܘܢ.
Jer 50:17 ܢܶܩܝܳܐ ܛܳܥܺܝܬ݂ܳܐ ܝܺܣܪܳܐܶܝܠ: ܐܰܖ̈ܝܰܘܳܬ݂ܳܐ ܐܰܛܥܺܝܘ ܐܶܢܽܘܢ: ܩܰܕ݂ܡܳܝܳܐ ܐܰܟܠܶܗ ܡܰܠܟܳܐ ܕܳܐܬܽܘܪ: ܘܗܳܢܳܐ ܐ̱ܚܪܳܝܳܐ ܥܫܶܢ ܡܶܢܗ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.
Jer 50:18 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܦܳܩܶܕ݂ ܐ̱ܢܳܐ ܥܰܠ ܡܰܠܟܳܐ ܕܒܳܒܶܠ: ܘܥܰܠ ܐܰܪܥܶܗ: ܐܰܝܟ݂ ܕܦܶܩܕܶܬ݂ ܥܰܠ ܡܰܠܟܳܐ ܕܳܐܬܽܘܪ. 
Jer 50:19 ܘܰܐܗܦܶܟ݂ ܠܳܐܝܣܪܳܐܶܝܠ ܠܕܰܝܪܗܽܘܢ: ܘܢܶܪܥܽܘܢ ܒܟܰܪܡܠܳܐ ܘܰܒܡܰܬܢܺܝܢ: ܘܰܒܛܽܘܪܳܐ ܕܰܐܦܪܶܝܡ: ܘܰܒܓܶܠܥܳܕ݂: ܘܬܶܣܒܰܥ ܢܰܦܫܗܽܘܢ. 
Jer 50:20 ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܢܶܬܒܥܶܐ ܥܰܘܠܶܗ ܕܺܝܣܪܳܐܶܝܠ ܘܠܰܝܬܰܘܗܝ: ܘܰܚܛܺܝܬܶܗ ܕܺܝܗܽܘܕ݂ܳܐ: ܘܠܳܐ ܬܶܫܬܟܰܚ: ܡܶܛܽܠ ܕܶܐܫܒܽܘܩ ܠܫܰܪܟܳܐ ܕܶܐܫܬܚܰܪܘ ܡܶܢܗܽܘܢ.
Jer 50:21 ܣܰܩܘ ܥܰܠ ܐܰܪܥܳܐ ܡܡܰܪܡܪܳܢܺܝܬ݂ܳܐ: ܣܰܩܘ ܥܠܶܝܗ̇ ܘܥܰܠ ܥܳܡܽܘܖ̈ܶܝܗ̇: ܐܶܬܬܥܺܝܪܝ ܚܰܪܒܳܐ ܘܰܚܪܽܘܒܝ ܐܶܢܽܘܢ ܐܳܡܰܪ ܡܳܪܝܳܐ: ܘܰܥܒܶܕ݂ܝ ܐܰܝܟ݂ ܕܦܰܩܶܕܬܶܟ݂ܝ.
Jer 50:22 ܩܳܠܳܐ ܕܰܩܪܳܒܳܐ ܒܰܐܪܥܳܐ ܘܰܬܒܳܪܳܐ ܪܰܒܳܐ.
Jer 50:23 ܐܰܝܟܰܢܳܐ ܐܶܬܬܰܒܪܰܬ݂ ܘܶܐܫܬܰܩܠܰܬ݂ ܬܰܩܺܝܦܬܳܐ ܕܟܽܠܳܗ̇ ܐܰܪܥܳܐ ܐܰܝܟܰܢܳܐ ܗܘܳܬ݂ ܠܬܶܡܗܳܐ ܒܳܒܶܠ ܒܥܰܡ̈ܡܶܐ.
Jer 50:24 ܐܶܬܬܰܩܠܰܬ݂ ܒܳܒܶܠ ܘܳܐܦ ܐܶܬܬܰܚܕܰܬ݂: ܘܠܳܐ ܝܶܕܥܰܬ݂ ܕܠܽܘܩܒܰܠ ܡܳܪܝܳܐ ܩܳܡܰܬ݂.
Jer 50:25 ܦܬܰܚ ܡܳܪܝܳܐ ܐܰܘܨܪܶܗ: ܘܰܐܦܶܩ ܡܳܐܢ̈ܶܐ ܕܪܽܘܓ݂ܙܶܗ: ܡܶܛܽܠ ܕܰܥܒܳܕ݂ܰܐ ܗ̱ܘ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܰܐܪܥܳܐ ܕܟܰܠܕ݂ܳܝ̈ܶܐ.
Jer 50:26 ܬܰܘ ܥܠܶܝܗ̇ ܡܶܢ ܚܕܳܖ̈ܶܝܗ̇: ܦܬܰܚܘ ܬܰܖ̈ܥܶܝܗ̇: ܒܨܰܐܗ̇ ܐܰܝܟ݂ ܥܰܪܛܶܠܳܝܬ݂ܳܐ: ܘܚܽܘܪܒܽܘܗ̇ ܘܠܳܐ ܬܶܫܒܩܽܘܢ ܠܳܗ̇ ܚܰܪܬ݂ܳܐ.
Jer 50:27 ܚܽܘܪܒܽܘܗ̇ ܘܟܽܠܗܽܘܢ ܦܺܐܖ̈ܶܝܗ̇ ܢܶܫܬܰܠܡܽܘܢ ܠܩܶܛܠܳܐ: ܘܳܝ ܥܠܰܝܗܽܘܢ ܕܡܰܛܺܝ ܝܰܘܡܗܽܘܢ: ܙܰܒܢܳܐ ܕܦܽܘܩܕܳܢܗܽܘܢ.
Jer 50:28 ܩܳܠܳܐ ܕܥܳܪܩܺܝܢ ܘܰܕ݂ܡܶܬܦܰܠܛܺܝܢ ܡܶܢ ܐܰܪܥܳܐ ܕܒܳܒܶܠ: ܠܰܡܚܰܘܳܝܽܘ ܒܨܶܗܝܽܘܢ ܢܩܰܡܬܶܗ ܕܡܳܪܝܳܐ: ܐܰܠܳܗܰܢ: ܘܰܢܩܰܡܬ݂ܳܐ ܕܗܰܝܟܠܶܗ.
Jer 50:29 ܐܰܫܡܰܥܘ ܥܰܠ ܒܳܒܶܠ. ܣܰܓܺܝ̈ܐܶܐ: ܟܠ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ ܫܕ݂ܰܘ ܥܠܶܝܗ̇ ܡܶܢ ܚܕܳܖ̈ܶܝܗ̇: ܠܳܐ ܬܶܫܒܩܽܘܢ ܠܳܗ̇ ܚܰܪܬ݂ܳܐ: ܦܽܘܪܥܽܘܗ̇ ܐܰܝܟ݂ ܐܰܓ݂ܪܳܗ̇: ܘܰܐܝܟ ܕܥܶܒܕܰܬ݂ ܥܒܶܕ݂ܘ ܠܳܗ̇: ܡܶܛܽܠ ܕܥܰܠ ܡܳܪܝܳܐ ܐܰܡܪܚܰܬ݂ ܘܥܰܠ ܩܰܕܺܝܫܳܐ ܕܺܝܣܪܳܐܶܝܠ.
Jer 50:30 ܡܶܛܽܠ ܗܳܢܳܐ ܢܶܦܠܽܘܢ ܓܰܕܽܘܕܶܝ̈ܗ̇: ܒܓ݂ܰܘܳܗ̇: ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܢܶܫܬܰܬܩܽܘܢ ܒܝܰܘܡܳܐ ܗܰܘ. 
Jer 50:31 ܗܳܐ ܐܶܢܳܐ ܥܠܰܝܟ ܡܰܪܳܚܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܡܶܛܽܠ ܕܰܡܛܳܐ ܝܰܘܡܳܟ݂: ܙܰܒܢܳܐ ܕܦܽܘܩܕܳܢܳܟ݂.
Jer 50:32 ܘܢܶܣܬܚܶܦ ܡܰܪܳܚܳܐ ܘܢܶܦܶܠ: ܘܠܰܝܬ ܡܰܢ ܕܰܡܩܺܝܡ ܠܶܗ: ܘܶܐܫܒܽܘܩ ܢܽܘܪܳܐ ܒܩܽܘܖ̈ܝܳܗ̇: ܘܬܶܐܟ݂ܽܘܠ ܟܽܠܗܽܘܢ ܚܕ݂ܳܖ̈ܰܘܗܝ.
Jer 50:33 ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܛܠܺܝܡܺܝܢ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕ݂ܳܐ ܐܰܟܚܕ݂ܳܐ: ܘܟ݂ܽܠ ܕܰܫܒܰܘ ܐܶܢܽܘܢ ܚܰܡܣܶܢܘ ܒܗܽܘܢ: ܘܠܳܐ ܨܳܒܶܝܢ ܠܡܫܰܕܳܪܽܘ ܐܶܢܽܘܢ.
Jer 50:34 ܦܳܪܽܘܩܗܽܘܢ ܬܰܩܺܝܦ ܗ̱ܘ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ: ܡܕ݂ܳܢ ܢܕܽܘܢ ܕܺܝܢܗܽܘܢ: ܘܰܢܫܰܠܶܐ ܠܰܐܪܥܳܐ: ܘܢܰܪܓܶܙ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ.
Jer 50:35 ܚܰܪܒܳܐ ܥܰܠ ܟܰܠܕ݂ܳܝ̈ܶܐ ܐܳܡܰܪ ܡܳܪܝܳܐ: ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܒܳܒܶܠ: ܘܥܰܠ ܪܰܘܖ̈ܒܳܢܶܝܗ̇ ܘܥܰܠ ܚܰܟܺܝ̈ܡܶܝܗ̇. 
Jer 50:36 ܚܰܪܒܳܐ ܥܰܠ ܩܳܨܽܘܡܶܝ̈ܗ̇ ܘܢܶܬܛܰܪܦܽܘܢ: ܚܰܪܒܳܐ ܥܰܠ ܓܰܢ̱ܒܳܖ̈ܶܝܗ̇ ܘܢܶܬܬܰܒܪܽܘܢ.
Jer 50:37 ܚܰܪܒܳܐ ܥܰܠ ܖ̈ܰܟ݂ܫܳܗ̇ ܘܥܰܠ ܡܰܖ̈ܟܒܳܬ݂ܳܗ̇: ܘܥܰܠ ܟܽܠܗܽܘܢ ܬܰܘܬܳܒ̈ܶܐ ܕܰܒܓ݂ܰܘܳܗ̇: ܘܢܶܗܘܽܘܢ ܐܰܝܟ݂ ܢܶܫ̈ܶܐ: ܚܰܪܒܳܐ ܥܰܠ ܓܰܙܶܝ̈ܗ̇ ܘܢܶܬ݂ܒܰܙܙܽܘܢ.
Jer 50:38 ܚܰܪܒܳܐ ܥܰܠ ܡܶܝ̈ܗ̇ ܘܢܺܐܒܫܽܘܢ: ܡܶܛܽܠ ܕܰܐܪܥܳܐ ܗ̱ܝ ܕܓܳܠܦܰܝ̈ ܨܰܠ̈ܡܶܐ: ܘܒܰܦܬܰܟ݂ܖ̈ܶܐ ܡܶܫܬܰܒܗܪܺܝܢ.
Jer 50:39 ܡܶܛܽܠ ܗܳܢܳܐ ܢܶܥܡܖ̈ܳܢ ܒܳܗ̇ ܣܺܝܖ̈ܺܢܳܣ. ܘܢܶܬܒ̈ܳܢ ܒܳܗ̇ ܒ̈ܢܳܬ݂ ܢܰܥܡ̈ܶܐ: ܠܳܐ ܬܶܬܶܒ ܠܥܳܠܰܡ: ܘܠܳܐ ܬܶܫܪܶܐ ܠܕ݂ܳܪܕܳܖ̈ܺܝܢ.
Jer 50:40 ܘܬܶܗܘܶܐ ܐܰܝܟ݂ ܣܕ݂ܽܘܡ ܘܰܐܝܟ ܥܳܡܽܘܪܳܐ: ܕܰܗܦܰܟ݂ ܐܶܢܶܝܢ ܐܰ‌ܠܳܗܳܐ ܘܰܠܥܳܡܽܘܖ̈ܰܝܗܶܝܢ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ.
Jer 50:41 ܗܳܐ ܥܰܡܳܐ ܐܳܬܶܐ ܡܶܢ ܓܰܪܒܝܳܐ: ܥܰܡܳܐ ܪܰܒܳܐ: ܘܡܰܠ̈ܟܶܐ ܣܰܓܺܝ̈ܐܶܐ ܢܕ݂ܽܘܠܽܘܢ ܡܶܢ ܣܰܘܦܶܝ̈ܗ̇ ܕܰܐܪܥܳܐ.
Jer 50:42 ܒܩܶܫ̈ܬܳܬ݂ܳܐ ܘܰܒܢܰܝܙܟ̈ܶܐ ܡܙܰܝܢܺܝܢ: ܒܺܝܫܺܝܢ ܐܶܢܽܘܢ ܘܠܳܐ ܡܪܰܚܡܳܢܺܝܢ: ܩܳܠܗܽܘܢ ܐܰܝܟ݂ ܝܰܡܳܐ ܕܡܶܬ݂ܟܬܶܫ: ܘܥܰܠ ܖ̈ܟ݂ܫܳܐ ܪܟ݂ܺܝܒܺܝܢ: ܘܰܡܛܰܝܒܺܝܢ ܐܰܝܟ݂ ܓܰܢ̱ܒܳܖ̈ܶܐ ܠܰܩܪܳܒܳܐ: ܥܠܰܝܟܝ ܒܰܪܬ݂ ܒܳܒܶܠ.
Jer 50:43 ܫܡܰܥ ܡܰܠܟܳܐ ܕܒܳܒܶܠ ܫܶܡܥܗܽܘܢ ܘܶܐܬܪܰܫܰܠ ܐܺܝܕܰܘ̈ܗܝ: ܘܥܳܩܬ݂ܳܐ ܐܶܚܰܕܬ݂ܶܗ ܘܚܶܒ̈ܠܶܐ ܐܰܝܟ݂ ܕܝܳܠܶܕܬ݂ܳܐ: ܗܳܐ ܐܰܝܟ݂ ܐܰܪܝܳܐ ܢܶܣܰܩ ܡܶܢ ܥܽܘܫܢܳܐ ܕܝܽܘܪܕܢܳܢ ܠܕܰܝܪܳܐ ܕܳܐܬ݂ܳܢ: ܡܶܛܽܠ ܕܒܰܥܓܰܠ ܐܶܪܕܽܘܦ ܐܶܢܽܘܢ ܡܶܢܳܗ̇: ܘܓܰܕܽܘ̈ܕܶܐ ܐܶܦܩܽܘܕ݂ ܥܠܶܝܗ̇: ܡܰܢܽܘ ܓܶܝܪ ܐܰܟ݂ܘܳܬ݂ܝ: ܐܰܘ ܡܰܢܽܘ ܕܢܶܬܛܪܶܐ ܒܺܝ: ܐܰܘ ܐܰܝܢܰܘ ܪܳܥܝܳܐ ܕܰܢܩܽܘܡ ܠܽܘܩܒܰܠܝ.
Jer 50:44 ܡܶܛܽܠ ܗܳܢܳܐ ܫܡܰܥܘ ܬܰܪܥܺܝܬܶܗ ܕܡܳܪܝܳܐ ܕܶܐܬ݂ܪܰܥܺܝ ܥܰܠ ܒܳܒܶܠ: ܘܡܰܚܫܰܒܬܶܗ ܕܶܐܬ݂ܚܰܫܰܒ ܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܕܢܶܓܪܽܘܢ ܐܶܢܽܘܢ ܒܨܺܝܖ̈ܶܐ ܕܥܳܢ̈ܳܐ: ܘܢܰܨܕܽܘܢ ܥܠܰܝܗܽܘܢ ܕܰܝܪܗܽܘܢ.
Jer 50:45 ܡܶܢ ܩܳܠܳܐ ܕܶܐܬܬܰܚܕܰܬ݂ ܒܳܒܶܠ ܙܳܥܰܬ݂ ܐܰܪܥܳܐ: ܘܺܝܠܶܠܬ݂ܳܗ̇ ܒܥܰܡ̈ܡܶܐ ܐܶܫܬܰܡܥܰܬ݂.
Jer 51:1 ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܗܳܐ ܡܕ݂ܺܝܠ ܐ̱ܢܳܐ ܥܰܠ ܒܳܒܶܠ ܘܥܰܠ ܥܳܡܽܘܖ̈ܶܝܗ̇: ܠܶܒܳܐ ܩܰܫܝܳܐ ܘܪܽܘܚܳܐ ܡܚܰܒܠܳܢܳܐ.
Jer 51:2 ܘܶܐܫܰܕܰܪ ܥܰܠ ܒܳܒܶܠ ܒܳܙܽܘ̈ܙܶܐ: ܘܢܶܒܙܽܘܢܳܗ̇ ܘܰܢܕ݂ܽܘܫܽܘܢ ܐܰܪܥܳܗ̇: ܘܢܶܬ݂ܟܰܢܫܽܘܢ ܥܠܶܝܗ̇ ܡܶܢ ܚܕܳܖ̈ܶܝܗ̇ ܒܝܰܘܡܳܐ ܕܒܺܝܫܬܳܐ.
Jer 51:3 ܠܳܐ ܢܶܫܠܶܐ ܡܰܢ ܕܫܳܕܶܐ ܒܩܶܫܬܳܐ: ܘܠܳܐ ܢܶܫܠܰܚ ܫܶܪܝܳܢܶܗ ܩܪܰܒܬܳܢܳܐ: ܘܠܳܐ ܬܚܽܘܣܽܘܢ ܥܰܠ ܓܰܕܽܘ̈ܕܶܝܗ̇: ܚܪܽܘܒܘ ܟܽܠܶܗ ܚܰܝܠܳܗ̇.
Jer 51:4 ܘܢܶܦܠܽܘܢ ܩܛܺܝ̈ܠܶܐ ܒܰܐܪܥܳܐ ܕܟܰܠܕ݂ܳܝ̈ܶܐ: ܘܕܰܡܡܰܚܶܝܢ ܒܫܽܘ̈ܩܶܝܗ̇.
Jer 51:5 ܡܶܛܽܠ ܕܠܳܐ ܐܰܪܡܶܠܘ ܝܺܣܪܳܐܶܝܠ ܘܺܝܗܽܘܕ݂ܳܐ ܡܶܢ ܐܰܠܳܗܗܽܘܢ: ܡܶܢ ܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ: ܡܶܛܽܠ ܕܰܐܪܥܗܽܘܢ ܐܶܬ݂ܡܰܠܝܰܬ݂ ܥܰܘܠܳܐ ܩܕ݂ܳܡ ܩܰܕܺܝܫܳܐ ܕܺܝܣܪܳܐܶܝܠ.
Jer 51:6 ܥܪܽܘܩܘ ܡܶܢ ܓܰܘ ܒܳܒܶܠ: ܘܦܰܨܰܘ ܓܒܰܪ ܢܰܦܫܶܗ: ܠܳܐ ܬܶܒܠܥܽܘܢ ܒܰܚܛܳܗܶܝ̈ܗ̇: ܡܶܛܽܠ ܕܙܰܒܢܰܐ ܗ̱ܘ ܕܦܽܘܪܥܳܢܳܗ̇ ܡܶܢ ܡܳܪܝܳܐ: ܐܰܝܟ݂ ܥܒܳܕܶܝ̈ܗ̇ ܗ̱ܘ̣ ܦܳܪܰܥ ܠܳܗ̇. 
Jer 51:7 ܟܳܣܳܐ ܕܕܰܗܒܳܐ ܒܳܒܶܠ ܒܺܐܝܕ݂ܶܗ ܕܡܳܪܝܳܐ: ܕܡܰܪܘܶܐ ܠܟܽܠܳܗ̇ ܐܰܪܥܳܐ ܡܶܢ ܚܰܡܪܶܗ: ܐܶܫܬܺܝܘ ܟܽܠܗܽܘܢ ܥܰܡ̈ܡܶܐ ܘܶܐܬܛܰܪܰܦܘ.
Jer 51:8 ܡܶܢ ܫܶܠܝܳܐ ܢܶܦܠܰܬ݂ ܒܳܒܶܠ ܘܶܐܬ݂ܒܰܙܰܬ݂: ܐܰܝܠܶܠܘ ܥܠܶܝܗ̇: ܣ̣ܰܒܘ ܣܰܡ̈ܡܳܢܶܐ ܠܟܺܐܒܶܝ̈ܗ̇: ܛܳܟ݂ ܬܶܬ݂ܐܰܣܶܐ.
Jer 51:9 ܐܰܣܺܝܢܳܗ̇ ܠܒܳܒܶܠ ܘܠܳܐ ܐܶܬ݂ܐܰܣܝܰܬ݂: ܢܶܫܒܩܺܝܗ̇ ܘܢܺܐܙܰܠ ܓܒܰܪ ܠܰܐܪܥܶܗ: ܡܶܛܽܠ ܕܰܩܪܶܒ ܥܕ݂ܰܡܳܐ ܠܰܫܡܰܝܳܐ ܕܺܝܢܳܗ̇: ܘܶܐܬܬܪܺܝܡ ܥܕ݂ܰܡܳܐ ܠܰܥܢܳܢ̈ܶܐ.
Jer 51:10 ܐܰܦܶܩ ܡܳܪܝܳܐ ܙܳܟ݂ܽܘܬܰܢ: ܬܰܘ ܢܶܫܬܰܥܶܐ ܒܨܶܗܝܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܐܰܠܳܗܰܢ.
Jer 51:11 ܟܰܢܶܫܘ ܫܳܠ̈ܛܶܐ: ܡܠܰܘ ܓܶܐܖ̈ܶܐ: ܐܰܕ݂ܺܝܠ ܡܳܪܝܳܐ ܪܽܘܚܳܐ ܕܡܰܠܟܳܐ ܕܡܳܕܰܝ: ܡܶܛܽܠ ܕܥܰܠ ܒܳܒܶܠ ܬܰܪܥܺܝܬܶܗ ܠܰܡܚܰܒܳܠܽܘܬ݂ܶܗ̇: ܡܶܛܽܠ ܕܦܽܘܪܥܳܢܶܗ ܗ̱ܘ ܕܡܳܪܝܳܐ: ܘܰܬ݂ܒܰܥܬ݂ܳܐ ܕܗܰܝܟܠܶܗ.
Jer 51:12 ܥܰܠ ܫܽܘܖ̈ܶܝܗ̇ ܕܒܳܒܶܠ ܫܩܽܘܠܘ ܐܳܬ݂ܳܐ: ܐܰܩܺܝܡܘ ܡܰܛܰܪܬ݂ܳܐ ܘܛܰܒܥܽܘܗ̇ ܒܡܰܝ̈ܳܐ: ܡܶܛܽܠ ܕܰܥܒܰܕ݂ ܡܳܪܝܳܐ ܡܶܕܶܡ ܕܶܐܬܪܰܥܺܝ ܒܒܳܒܶܠ.
Jer 51:13 ܕܫܰܪܝܳܐ ܗ̱ܘܳܬ݂ ܒܡܰܝ̈ܳܐ ܣܰܓܺܝ̈ܐܶܐ: ܣܰܓܺܝܐܺܝܢ ܓܰܙܰܝ̈ܟܝ: ܡܛܳܐ ܩܶܨܶܟ݂ܝ ܘܥܶܫܢܰܬ݂ ܡܚܽܘܬܶܟ݂ܝ.
Jer 51:14 ܝܺܡܳܐ ܡܳܪܝܳܐ ܚܰܝܠܬ݂ܳܢܳܐ ܒܢܰܦܫܶܗ: ܕܶܐܡܠܶܝܟ݂ܝ ܐ̱ܢܳܫ̈ܳܐ ܐܰܝܟ݂ ܩܰܡܨܳܐ: ܘܢܶܥܢܽܘܢ ܥܠܰܝܟܝ ܘܢܺܐܡܪܽܘܢ: ܗܳܘܳܝ ܗܳܘܳܝ.
Jer 51:15 ܡܳܪܝܳܐ ܥܒܰܕ݂ ܐܰܪܥܳܐ ܒܚܰܝܠܶܗ: ܘܰܐܬ݂ܩܶܢ ܬܺܒܶܝܠ ܒܚܶܟ݂ܡܬܶܗ: ܘܰܒܣܽܘܟܠܶܗ ܡ̣ܬܰܚ ܫܡܰܝܳܐ.
Jer 51:16 ܝܳܗܶܒ ܩܳܠܳܐ ܕܰܪܓܽܘܫܝܳܐ ܕܡܰܝ̈ܳܐ ܒܰܫܡܰܝܳܐ: ܡܰܣܶܩ ܥܢܳܢ̈ܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܒܰܖ̈ܩܶܐ ܠܡܶܛܪܳܐ ܥܒܰܕ: ܡܰܦܶܩ ܖ̈ܽܘܚܶܐ ܡܶܢ ܐܰܘܨܖ̈ܰܘܗܝ.
Jer 51:17 ܫܛܳܐ ܟܠ ܒܰܪܢܳܫ ܡܶܢ ܝܺܕܰܥܬ݂ܳܐ: ܒܗܶܬ݂ܘ ܟܽܠ ܩܰܝܢܳܝ̈ܶܐ ܡܶܢ ܓܠܺܝܦ̈ܶܐ ܕܰܥ̣ܒܰܕ݂ܘ: ܡܶܛܽܠ ܕܕܰܓܳܠܽܘܬ݂ܳܐ ܢܣܰܟ݂ܘ ܘܠܰܝܬ ܒܗܽܘܢ ܪܽܘܚܳܐ.
Jer 51:18 ܠܳܐ ܡܶܕܶܡ ܐܶܢܽܘܢ: ܘܰܥܒܳܕ̈ܶܐ ܐܶܢܽܘܢ ܫܳܛܰܝ̈ܳܐ: ܒܙܰܒܢܳܐ ܕܡܶܬܦܰܩܕܺܝܢ ܢܺܐܒܕ݂ܽܘܢ.
Jer 51:19 ܠܳܐ ܐܰܝܟ݂ ܕܗܳܠܶܝܢ ܡܢܳܬܶܗ ܕܝܰܥܩܽܘܒ: ܐܶܠܳܐ ܡܰܢ ܕܰܒܪܳܐ ܟܽܠ ܗܽܘܝܽܘ ܡܢܳܬܗܽܘܢ: ܘܫܰܒܛܳܐ ܕܝܳܪܬܽܘܬ݂ܗܽܘܢ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Jer 51:20 ܛܰܝܶܒܘ ܠܺܝ ܡܳܐܢ̈ܶܐ ܕܰܩܪܳܒܳܐ: ܐܶܒܰܕܰܪ ܒܶܟ݂ܝ ܥܰܡ̈ܡܶܐ: ܘܶܐܚܰܒܶܠ ܒܶܟ݂ܝ ܡܰܠ̈ܟܘܳܬ݂ܳܐ.
Jer 51:21 ܘܶܐܒܰܕܰܪ ܒܶܟ݂ܝ ܖ̈ܟ݂ܫܳܐ ܘܖ̈ܳܟ݂ܒܰܝܗܽܘܢ.
Jer 51:22 ܘܶܐܒܰܕܰܪ ܒܶܟ݂ܝ ܡܰܖ̈ܟܒܳܬ݂ܳܐ ܘܖ̈ܳܟ݂ܒܰܝܗܶܝܢ: ܘܶܐܒܰܕܰܪ ܒܶܟ݂ܝ ܓܰܒܖ̈ܶܐ ܘܢܶܫ̈ܶܐ: ܘܶܐܒܰܕܰܪ ܒܶܟ݂ܝ ܣܳܒ̈ܶܐ ܘܰܥܠܰܝܡ̈ܶܐ: ܘܶܐܒܰܕܰܪ ܒܶܟ݂ܝ ܓܰܕܽܘ̈ܕܶܐ ܘܰܒܬܽܘ̈ܠܳܬܳܐ.
Jer 51:23 ܘܶܐܒܰܕܰܪ ܒܶܟ݂ܝ ܪܳܥܝܳܐ ܘܰܓܙܳܪܶܗ: ܘܶܐܒܰܕܰܪ ܒܶܟ݂ܝ ܐܰܟܳܪܳܐ ܘܦܰܕܳܢܶܗ: ܘܶܐܒܰܕܰܪ ܒܶܟ݂ܝ ܛܖ̈ܽܘܢܶܐ ܘܫܰܠܺܝܛܳܢ̈ܶܐ. 
Jer 51:24 ܘܶܐܦܪܽܘܥ ܠܒܳܒܶܠ ܘܰܠܟܽܠܗܽܘܢ ܥܳܡܽܘܖ̈ܶܐ ܕܟܰܠܕ݂ܳܝ̈ܶܐ: ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܒܨܶܗܝܽܘܢ ܠܥܺܢܰܝ̈ܟܽܘܢ ܐܳܡܰܪ ܡܳܪܝܳܐ. 
Jer 51:25 ܗܳܐ ܐܶܢܳܐ ܥܠܰܝܟ ܛܽܘܪܳܐ ܡܚܰܒܠܳܢܳܐ ܐܳܡܰܪ ܡܳܪܝܳܐ: ܕܚܰܒܶܠ ܠܟܽܠܳܗ̇ ܐܰܪܥܳܐ: ܘܰܐܪܺܝܡ ܐܺܝܕ݂ܝ ܥܠܰܝܟ: ܘܶܐܩܠܳܟ݂ ܡܶܢ ܟܺܐܦܳܐ: ܘܶܐܥܒܕ݂ܳܟ݂ ܠܛܽܘܪܳܐ ܝܰܩܺܝܕ݂ܳܐ.
Jer 51:26 ܘܠܳܐ ܢܶܣܒܽܘܢ ܡܶܢܟ݂ ܟܺܐܦܳܐ ܠܙܳܘܺܝܬ݂ܳܐ: ܘܟܺܐܦܳܐ ܠܫܶܬܶܐܣܬܳܐ: ܐܶܠܳܐ ܠܚܽܘܪܒܳܐ ܠܥܳܠܰܡ ܬܶܗܘܶܐ ܐܳܡܰܪ ܡܳܪܝܳܐ.
Jer 51:27 ܫܩܽܘܠܘ ܐܳܬ݂ܳܐ ܒܰܐܪܥܳܐ: ܩܪܰܘ ܫܺܝܦܽܘܪܳܐ ܒܥܰܡ̈ܡܶܐ: ܛܰܝܶܒܘ ܥܠܶܝܗ̇ ܥܰܡ̈ܡܶܐ: ܐܰܫܡܰܥܘ ܥܠܶܝܗ̇ ܡܰܠ̈ܟܘܳܬ݂ܳܐ ܕܰܐܪܕܰܛ: ܘܕܰܐܪܡܶܢܝ: ܘܕܰܐܫܟܢܰܙ: ܦܩܽܘܕ݂ܘ ܥܠܶܝܗ̇ ܐܰܒܕܳܢܳܐ: ܐܰܣܶܩܘ ܖ̈ܟ݂ܫܳܐ ܐܰܝܟ݂ ܙܳܚܠܳܐ.
Jer 51:28 ܛܰܝܶܒܘ ܥܠܶܝܗ̇ ܥܰܡ̈ܡܶܐ: ܠܡܰܠܟܳܐ ܕܡܳܕܰܝ ܘܰܠܚܺܐܖ̈ܰܘܗܝ: ܘܰܠܟܽܠܗܽܘܢ ܫܰܠܺܝܛܳܢܰܘ̈ܗܝ.
Jer 51:29 ܘܰܬܙܽܘܥ ܐܰܪܥܳܐ ܘܬܶܬܘܰܪ: ܡܶܛܽܠ ܕܩܳܡܰܬ݂ ܥܰܠ ܒܳܒܶܠ ܡܰܚܫܰܒܬܶܗ: ܕܡܳܪܝܳܐ: ܠܡܰܚܪܳܒܽܘ ܐܰܪܥܳܐ ܕܒܳܒܶܠ ܡܶܢ ܒܠܰܝ ܕܝܳܬܶܒ.
Jer 51:30 ܣܳܦܘ ܓܰܒܖ̈ܶܐ ܕܒܳܒܶܠ ܠܡܶܬ݂ܟܰܬܳܫܽܘ ܥܰܡ ܝܳܬܒܰܝ̈ ܡܶܨܪܽܘܬ݂: ܐܶܬܬܰܒܪܰܬ݂ ܓܰܢ̱ܒܳܪܽܘܬ݂ܗܽܘܢ ܘܰܗܘܰܘ ܐܰܝܟ݂ ܢܶܫ̈ܶܐ: ܥܩܽܘܪܘ ܡܰܫܟܢܶܝ̈ܗ̇: ܬܰܒܰܪܘ ܬܰܖ̈ܥܶܝܗ̇.
Jer 51:31 ܕܪܳܗܶܛ ܠܽܘܩܒܰܠ ܕܪܳܗܶܛ ܢܶܪܗܰܛ: ܘܕܰܡܚܰܘܶܐ ܠܽܘܩܒܰܠ ܕܰܡܚܰܘܶܐ: ܠܰܡܚܰܘܳܝܽܘ ܠܡܰܠܟܳܐ ܕܒܳܒܶܠ: ܕܶܐܬܬܰܚܕܰܬ݂ ܡܕ݂ܺܝܢ̱ܬܶܗ ܡܶܢ ܚܕܳܖ̈ܶܝܗ̇.
Jer 51:32 ܘܡܰܥܒܖ̈ܳܬ݂ܳܗ̇ ܐܶܬܬܚܶܕ݂̈ܝ: ܘܶܐܓܡܶܝ̈ܗ̇ ܝܺܩܶܕ݂ܘ ܒܢܽܘܪܳܐ. ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܐܶܬܕܰܠܰܚܘ.
Jer 51:33 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܒܰܪܬ݂ ܒܳܒܶܠ ܐܰܝܟ݂ ܐܶܕܪܳܐ ܕܰܡ̣ܛܳܐ ܙܒܰܢ ܕܪܳܟ݂ܬܶܗ: ܥܰܕ݂ ܩܰܠܺܝܠ ܘܰܡ̣ܛܳܐ ܩܛܳܦܳܗ̇.
Jer 51:34 ܐܶܡܪܰܬ݂ ܐܽܘܪܺܫܠܶܡ: ܐܰܟ݂ܠܰܢܝ ܘܒܰܙܰܢܝ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܐܰܩܺܝܡܰܢܝ ܐܰܝܟ݂ ܡܳܐܢܳܐ ܣܪܺܝܩܳܐ: ܒܰܠܥܰܢܝ ܐܰܝܟ݂ ܬܰܢܺܝܢܳܐ: ܡ̣ܠܳܐ ܟܰܪܣܶܗ ܡܶܢ ܥܽܘܕܳܢܝ ܘܰܐܛܥܝܰܢܝ.
Jer 51:35 ܒܶܙܰܬ݂ܝ ܘܩܶܢܝܳܢܝ ܠܒܳܒܶܠ ܐܶܫܬܒܺܝܘ: ܘܕܶܡܝ ܥܰܠ ܥܳܡܽܘܖ̈ܶܐ ܕܟܰܠܕ݂ܳܝ̈ܶܐ ܬܺܐܡܰܪ ܐܽܘܪܺܫܠܶܡ.
Jer 51:36 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܕܳܐܶܢ ܐ̱ܢܳܐ ܕܺܝܢܶܟ݂ܝ: ܘܡܶܬ݂ܢܰܩܰܡ ܐ̱ܢܳܐ ܢܩܰܡܬܶܟ݂ܝ: ܘܰܐܚܪܶܒ ܝܰܡܳܐ ܕܒܳܒܶܠ: ܘܰܐܘܒܶܫ ܡܰܒܽܘܥܰܘ̈ܗܝ.
Jer 51:37 ܘܬܶܗܘܶܐ ܒܳܒܶܠ ܚܰܪܒܬܳܐ: ܡܰܥܡܪܳܐ ܠܝܳܪܽܘܖ̈ܶܐ: ܘܰܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ ܡܶܢ ܒܠܰܝ ܕܝܳܬܶܒ ܒܳܗ̇.
Jer 51:38 ܐܰܝܟ݂ ܐܰܖ̈ܝܰܘܳܬ݂ܳܐ ܢܢܰܗܡܽܘܢ: ܘܢܶܥܪܽܘܢ ܐܰܝܟ݂ ܓܖ̈ܰܝܳܐ ܕܰܐܖ̈ܝܰܘܳܬ݂ܳܐ. 
Jer 51:39 ܒܚܶܡܬ݂ܳܐ ܐܶܥܒܶܕ݂ ܡܰܫܬܰܝܗܽܘܢ: ܘܰܐܪܘܶܐ ܐܶܢܽܘܢ ܘܢܶܬܬܰܒܪܽܘܢ: ܘܢܶܕ݂ܡܟܽܘܢ ܫܶܢܬ݂ܳܐ ܠܥܳܠܰܡ: ܘܠܳܐ ܢܶܬܬܥܺܝܪܽܘܢ ܐܳܡܰܪ ܡܳܪܝܳܐ.
Jer 51:40 ܘܰܐܫܠܶܡ ܐܶܢܽܘܢ ܐܰܝܟ݂ ܡܦܰܛܡ̈ܶܐ ܠܩܶܛܠܳܐ: ܘܰܐܝܟ ܕܶܟ݂ܖ̈ܶܐ ܘܰܓ̈ܕܰܝܳܐ ܠܢܶܟ݂ܣܬ݂ܳܐ.
Jer 51:41 ܐܰܝܟܰܢܳܐ ܐܶܬܬܰܚܕܰܬ݂ ܐܰܪܺܫܟ݂ܳܝܬ݂ܳܐ ܬܶܫܒܽܘܚܬܳܐ ܕܟܽܠܳܗ̇ ܐܰܪܥܳܐ: ܐܰܝܟܰܢܳܐ ܗܘܳܬ݂ ܠܬܶܡܗܳܐ ܒܳܒܶܠ ܒܥܰܡ̈ܡܶܐ.
Jer 51:42 ܣܠܶܩ ܥܰܠ ܒܳܒܶܠ ܝܰܡܳܐ ܘܰܒܣܽܘܓ݂ܳܐܐ ܕܓܰܠܠܰܘ̈ܗܝ ܐܶܬ݂ܟܰܣܝܰܬ݂.
Jer 51:43 ܗܘܰܝ̈ ܩܽܘܖ̈ܝܳܗ̇ ܠܬܶܡܗܳܐ: ܐܰܝܟ݂ ܐܰܪܥܳܐ ܚܰܪܒܬܳܐ ܘܨܳܕ݂ܺܝܬ݂ܳܐ: ܠܳܐ ܢܶܬܶܒ ܒܗܶܝܢ ܓܒܰܪ: ܘܠܳܐ ܢܶܥܡܰܪ ܒܗܶܝܢ ܒܰܪܢܳܫ.
Jer 51:44 ܘܶܐܦܩܽܘܕ݂ ܥܰܠ ܒܺܝܠ ܒܒܳܒܶܠ: ܘܰܐܦܶܩ ܙܽܘܬܖ̈ܰܘܗܝ ܡܶܢ ܦܽܘܡܶܗ: ܘܠܳܐ ܢܶܕ݂ܚܠܽܘܢ ܠܶܗ ܬܽܘܒ ܥܰܡ̈ܡܶܐ: ܘܳܐܦ ܫܽܘܖ̈ܶܝܗ̇ ܕܒܳܒܶܠ ܖ̈ܘܺܝܚܶܐ ܢܶܦܠܽܘܢ.
Jer 51:45 ܦܽܘܩܘ ܡܶܢ ܓܰܘܳܗ̇ ܥܰܡܝ: ܘܦܰܠܶܛܘ ܓܒܰܪ ܢܰܦܫܶܗ: ܡܶܢ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.
Jer 51:46 ܕܰܠܡܳܐ ܢܶܬܬܒܰܪ ܠܶܒܟܽܘܢ: ܘܬܶܕ݂ܚܠܽܘܢ ܡܶܢ ܛܶܒܳܐ ܕܡܶܫܬܡܰܥ ܒܰܐܪܥܳܐ: ܘܢܺܐܬ݂ܶܐ ܒܳܗ̇ ܒܫܰܢ̱ܬܳܐ ܗܳܝ ܛܶܒܳܐ: ܘܒܳܬ݂ܪܳܗ̇ ܕܫܰܢ̱ܬܳܐ ܛܶܒܳܐ ܐ̱ܚܪܺܢܳܐ: ܘܢܶܗܘܶܐ ܚܛܽܘܦܝܳܐ ܒܰܐܪܥܳܐ: ܘܰܢܩܽܘܡ ܫܰܠܺܝܛܳܐ ܥܰܠ ܫܰܠܺܝܛܳܐ.
Jer 51:47 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܓܠܺܝ̈ܦܺܝܗ̇ ܕܒܳܒܶܠ: ܘܟܽܠܳܗ̇ ܐܰܪܥܳܐ ܬܺܐܒܰܕ݂: ܘܟܽܠܗܽܘܢ ܩܛܺܝܠܶܝ̈ܗ̇ ܢܶܦܠܽܘܢ ܒܓ݂ܰܘܳܗ̇.
Jer 51:48 ܘܢܶܚܕܽܘܢ ܥܰܠ ܒܳܒܶܠ ܫܡܰܝܳܐ ܘܰܐܪܥܳܐ ܘܟ݂ܽܠ ܕܰܒܗܽܘܢ: ܡܶܛܽܠ ܕܡܶܢ ܓܰܪܒܝܳܐ ܢܺܐܬܽܘܢ ܥܠܶܝܗ̇: ܒܳܙܽܘ̈ܙܶܐ ܐܳܡܰܪ ܡܳܪܝܳܐ.
Jer 51:49 ܘܳܐܦ ܒܒܳܒܶܠ ܢܶܦܠܽܘܢ ܩܛܺܝ̈ܠܶܐ ܕܺܝܣܪܳܐܶܝܠ: ܘܳܐܦ ܡܶܢ ܒܳܒܶܠ ܢܶܦܠܽܘܢ ܩܛܺܝ̈ܠܶܐ ܒܟܽܠܳܗ̇ ܐܰܪܥܳܐ.
Jer 51:50 ܐܰܝܠܶܝܢ ܕܶܐܬ݂ܦܰܠܰܛܘ ܡܶܢ ܚܰܪܒܳܐ: ܙܶܠܘ ܘܠܳܐ ܬܩܽܘܡܽܘܢ: ܐܶܬܕܰܟ݂ܪܘ ܡܶܢ ܪܽܘܚܩܳܐ ܠܡܳܪܝܳܐ: ܐܘܪܺܫܠܶܡ ܬܶܣܰܩ ܥܰܠ ܠܶܒܟܽܘܢ.
Jer 51:51 ܘܢܺܐܡܪܽܘܢ ܕܒܶܝܬ݂ ܝܺܣܪܳܐܶܝܠ ܒܗܶܬ݂ܢ ܛܳܒ: ܡܶܛܽܠ ܕܰܫܡܰܥܢ ܚܶܣܕܳܐ: ܘܟܰܣܝܰܬ݂ ܒܶܗܬܬ݂ܳܐ ܠܰܐܦܰܝ̈ܢ: ܡܶܛܽܠ ܕܥ̣ܰܠܘ ܢܽܘܟܖ̈ܳܝܶܐ ܠܡܰܩܕܫܶܗ ܕܡܳܪܝܳܐ.
Jer 51:52 ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܒܳܒܶܠ ܘܥܰܠ ܓܠܺܝ̈ܦܶܝܗ̇: ܘܰܒܟܽܠܳܗ̇ ܐܰܪܥܳܐ ܢܶܦܠܽܘܢ ܩܛܺܝ̈ܠܶܝܗ̇.
Jer 51:53 ܐܶܢ ܬܶܣܰܩ ܒܳܒܶܠ ܠܰܫܡܰܝܳܐ: ܘܶܐܢ ܬܣܺܝܡ ܒܪܰܘܡܳܐ ܥܽܘܫܢܳܗ̇: ܡܶܢ ܩܕ݂ܳܡܝ ܢܺܐܬܽܘܢ ܥܠܶܝܗ̇ ܒܳܙܽܘ̈ܙܶܐ ܐܳܡܰܪ ܡܳܪܝܳܐ.
Jer 51:54 ܩܳܠܳܐ ܕܺܝܠܶܠܬܳܐ ܡܶܢ ܒܳܒܶܠ: ܘܰܬܒܳܪܳܐ ܪܰܒܳܐ ܡܶܢ ܐܰܪܥܳܐ: ܕܟܰܠܕ݂ܳܝ̈ܶܐ.
Jer 51:55 ܡܶܛܽܠ ܕܒܰܙ ܡܳܪܝܳܐ ܠܒܳܒܶܠ: ܘܰܐܘܒܶܕ݂ ܡܶܢܳܗ̇ ܒܢܰܝ̈ ܐ̱ܢܳܫܳܐ ܘܰܒܥܺܝܪܳܐ: ܩܳܠܳܐ ܪܰܒܳܐ ܐܰܝܟ݂ ܡܰܝ̈ܳܐ ܣܰܓܺܝ̈ܐܶܐ ܕܳܐܙܶܠ ܩܳܠܗܽܘܢ.
Jer 51:56 ܡܶܛܽܠ ܕܶܐܬ݂ܰܘ ܥܰܠ ܒܳܒܶܠ ܒܳܙܽܘ̈ܙܶܐ: ܘܶܐܬܬܚܶܕ݂ܘ ܓܰܢ̱ܒܳܖ̈ܶܝܗ̇ ܘܶܐܬܬܒܰܖ̈ܝ ܩܶܫ̈ܬܳܬܗܽܘܢ: ܡܶܛܽܠ ܕܰܐ‌ܠܳܗܳܐ ܦܳܪܽܘܥܳܐ ܡܳܪܝܳܐ: ܡܶܦܪܰܥ ܢܶܦܪܽܘܥ ܐܶܢܽܘܢ.
Jer 51:57 ܘܰܐܪܘܶܐ ܪܰܘܖ̈ܒܳܢܶܝܗ̇ ܘܚܰܟܺܝ̈ܡܶܝܗ̇: ܚܺܐܖ̈ܶܝܗ̇ ܘܫܰܠܺܝ̈ܛܳܢܶܝܗ̇ ܘܓܰܢ̱ܒܳܖ̈ܶܝܗ̇: ܘܢܶܕ݂ܡܟܽܘܢ ܫܶܢܬ݂ܳܐ ܠܥܳܠܰܡ ܘܠܳܐ ܢܶܬܬܥܺܝܪܽܘܢ: ܐܳܡܰܪ ܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Jer 51:58 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܫܽܘܖ̈ܶܝܗ̇ ܕܒܳܒܶܠ ܖ̈ܘܺܝܚܶܐ ܡܶܬ݂ܥܩܳܪܽܘ ܢܶܬ݂ܥܰܩܪܽܘܢ: ܘܬܰܖ̈ܥܶܝܗ̇ ܖ̈ܳܡܶܐ ܒܢܽܘܪܳܐ ܢܺܐܩܕ݂ܽܘܢ: ܘܢܶܠܐܽܘܢ ܥܰܡ̈ܡܶܐ ܣܪܺܝܩܳܐܺܝܬ݂: ܘܶܐܡ̈ܘܳܬ݂ܳܐ ܒܢܽܘܪܳܐ ܢܶܬܛܰܖ̈ܦܳܢ.
Jer 51:59 ܦܶܬܓ݂ܳܡܳܐ ܕܦܰܩܶܕ݂ ܐܶܪܰܡܝܳܐ ܢܒܺܝܳܐ: ܠܫܶܪܝܳܐ ܒܰܪ ܢܶܪܝܳܐ ܒܰܪ ܡܥܰܣܝܳܐ: ܟܰܕ݂ ܐܶܙܰܠ ܥܰܡ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܠܒܳܒܶܠ: ܒܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܽܘܬ݂ܶܗ: ܘܫܶܪܝܳܐ ܪܰܒ ܡܰܫܪܺܝܬ݂ܳܐ ܗ̱ܘܳܐ.
Jer 51:60 ܘܰܟ݂ܬܰܒ ܐܶܪܰܡܝܳܐ ܟܽܠܳܗ̇ ܒܺܝܫܬܳܐ ܕܳܐܬ݂ܝܳܐ ܥܰܠ ܒܳܒܶܠ ܒܣܶܦܪܳܐ ܚܰܕ݂: ܡ̈ܶܠܶܐ ܗܳܠܶܝܢ ܕܰܟ݂ܬܺܝ̈ܒܳܢ ܥܰܠ ܒܳܒܶܠ. 
Jer 51:61 ܘܶܐܡܰܪ ܐܶܪܰܡܝܳܐ ܠܫܶܪܝܳܐ: ܡܳܐ ܕܥ̣ܰܠܬ ܠܓ݂ܰܘ ܒܳܒܶܠ: ܩܪܺܝ ܘܰܚܙܺܝ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ. 
Jer 51:62 : ܘܶܐܡܰܪ ܡܳܪܝܳܐ: ܐܰܢ̱ܬ ܐܶܡ̣ܰܪܬ ܥܰܠ ܐܰܬ݂ܪܳܐ ܗܳܢܳܐ ܠܡܰܘܒܳܕ݂ܽܘܬ݂ܶܗ: ܕܠܳܐ ܢܶܗܘܶܐ ܒܶܗ ܕܝܳܬܶܒ ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ: ܡܶܛܽܠ ܕܰܠܚܽܘܪܒܳܐ ܠܥܳܠܰܡ ܢܶܗܘܶܐ. 
Jer 51:63 : ܘܡܳܐ ܕܫ̣ܰܠܶܡܬ ܠܡܶܩܪܳܐ ܒܣܶܦܪܳܐ ܗܳܢܳܐ: ܩܛܽܘܪ ܒܶܗ ܟܺܐܦܳܐ ܘܰܫܕ݂ܺܝܘܗܝ ܒܰܦܪܳܬ݂. 
Jer 51:64 : ܘܶܐܡܰܪ ܗܳܟܰܢܳܐ ܬܶܦܶܠ ܒܳܒܶܠ ܘܠܳܐ ܬܩܽܘܡ: ܡܶܢ ܩܕ݂ܳܡ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܠܰܝܗܽܘܢ ܘܢܶܬܛܰܪܦܽܘܢ. ܥܕܰܡܳܐ ܠܗܳܪܟܳܐ ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ.
Jer 52:1 ܒܰܪ ܥܶܣܪܺܝܢ ܗ̱ܘܳܐ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ ܟܰܕ݂ ܐܰܡܠܶܟ݂: ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ: ܘܰܫܡܳܐ ܕܶܐܡܶܗ: ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.
Jer 52:2 ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ: ܐܰܝܟ݂ ܕܰܥܒܰܕ݂ ܝܽܘܝܰܩܺܝܡ.
Jer 52:3 ܡܶܛܽܠ ܗܳܠܶܝܢ ܗܘܳܐ ܪܽܘܓܙܳܐ ܕܡܳܪܝܳܐ ܥܰܠ ܐܽܘܪܺܫܠܶܡ: ܘܥܰܠ ܝܺܗܽܘܕ݂ܳܐ: ܥܕ݂ܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕ݂ܳܡ ܐܰܦܰܘ̈ܗܝ: ܘܰܡܪܰܕ݂ ܨܶܕܰܩܝܳܐ ܡܰܠܟܳܐ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.
Jer 52:4 ܘܰܒܫܰܢ̱ܬܳܐ ܕܰܬܫܰܥ ܠܡܰܠܟܽܘܬ݂ܶܗ ܒܝܰܪܚܳܐ ܕܥܶܣܪܳܐ: ܒܶܗ ܒܝܰܪܚܳܐ ܗܳܢܳܐ: ܐܶܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ: ܘܰܫܪܰܘ ܥܠܶܝܗ̇: ܘܰܒ̣ܢܰܘ ܥܠܶܝܗ̇ ܩܰܠܩܽܘܡ̈ܶܐ ܟܰܕ݂ ܚܳܕ݂ܪܳܐ.
Jer 52:5 ܘܥܶܠܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ: ܥܕ݂ܰܡܳܐ ܠܰܫܢܰܬ݂ ܚܕܰܥܶܣܖ̈ܶܐ ܠܡܰܠܟܳܐ ܨܶܕܰܩܝܳܐ.
Jer 52:6 ܘܰܒܝܰܪܚܳܐ ܕܚܰܡܫܳܐ ܒܰܬܫܰܥܬ݂ܳܐ ܒܶܗ ܒܝܰܪܚܳܐ: ܥܫܶܢ ܟܰܦܢܳܐ ܒܰܩܪܺܝܬ݂ܳܐ: ܘܠܰܝܬ ܗ̱ܘܳܐ ܠܰܚܡܳܐ ܠܥܰܡܳܐ ܕܰܐܪܥܳܐ.
Jer 52:7 ܘܶܐܬܬܰܪܥܰܬ݂ ܩܪܺܝܬ݂ܳܐ. ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ: ܥ̣ܪܰܩܘ ܘܰܢ̣ܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ: ܒܽܐܘܪܚܳܐ ܕܬܰܪܥܳܐ ܕܒܶܝܬ݂ ܫܽܘܖ̈ܶܐ ܕܥܰܠ ܓܶܢ̱ܒ ܓܰܢܬ݂ܳܐ ܕܡܰܠܟܳܐ: ܘܟܰܠܕ݂ܳܝ̈ܶܐ ܟܪܺܝܟ݂ܺܝܢ ܥܰܠ ܩܪܺܝܬ݂ܳܐ: ܘܶܐܙܰܠܘ ܒܽܐܘܪܚܳܐ ܕܰܦܩܰܥܬ݂ܳܐ.
Jer 52:8 ܘܰܪܕܰܦܘ ܚܰܝܠܳܐ ܕܟܰܠܕ݂ܳܝ̈ܶܐ ܒܳܬ݂ܰܪ ܡܰܠܟܳܐ: ܘܰܐܕ݂ܪܟ݂ܽܘܗܝ ܠܨܶܕܰܩܝܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ: ܘܟܽܠܶܗ ܚܰܝܠܶܗ ܐܶܬ݂ܒܰܕܰܪ ܡܶܢܗ.
Jer 52:9 ܘܰܐܚܕܽܘܗܝ ܠܡܰܠܟܳܐ: ܘܰܐܣܩܽܘܗܝ ܠܘܳܬ݂ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܡܰܠܶܠ ܥܰܡܶܗ ܕܺܝܢܳܐ.
Jer 52:10 ܘܢܰܟܶܣ ܡܰܠܟܳܐ ܕܒܳܒܶܠ ܠܰܒܢܰܘ̈ܗܝ ܕܨܶܕܰܩܝܳܐ ܠܥܺܢܰܘ̈ܗܝ: ܘܰܠܟܽܠܗܽܘܢ ܚܺܐܖ̈ܶܐ ܕܺܝܗܽܘܕ݂ܳܐ ܚܪܰܒ ܒܕܶܒܠܰܬ݂.
Jer 52:11 ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ: ܘܰܐܣܪܶܗ ܒܫܺܫ̈ܠܳܬ݂ܳܐ: ܘܰܐܘܒܠܶܗ ܡܰܠܟܳܐ ܕܒܳܒܶܠ ܠܒܳܒܶܠ ܘܰܐܫܠܡܶܗ ܠܒܶܝܬ݂ ܢܛܽܘܪܬ݂ܳܐ ܥܕ݂ܰܡܳܐ ܠܝܰܘܡܳܐ ܕܡܺܝܬ݂.
Jer 52:12 ܘܰܒܝܰܪܚܳܐ ܕܚܰܡܫܳܐ ܒܰܥܣܰܪܬ݂ܳܐ ܒܶܗ ܒܝܰܪܚܳܐ: ܗܺܝ ܗܺܝ ܫܢܰܬ݂ ܬܫܰܥܶܣܖ̈ܶܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܐܶܬ݂ܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܩܳܡ ܩܕ݂ܳܡ ܡܰܠܟܳܐ ܕܒܳܒܶܠ ܒܽܐܘܪܺܫܠܶܡ.
Jer 52:13 ܘܰܐܘܩܶܕ݂ ܠܒܰܝܬܶܗ ܕܡܳܪܝܳܐ ܘܰܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܰܠܟܽܠܗܽܘܢ ܒ̈ܳܬܶܐ ܕܽܐܘܪܺܫܠܶܡ: ܘܰܠܟܽܠܗܽܘܢ ܒ̈ܳܬܶܐ ܕܪܰܘܖ̈ܒܳܢܶܐ ܐܰܘܩܶܕ݂ ܒܢܽܘܪܳܐ.
Jer 52:14 ܘܰܠܟܽܠܗܽܘܢ ܫܽܘܖ̈ܶܝܗ̇ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ: ܥܩܰܪܘ ܟܽܠܶܗ ܚܰܝܠܳܐ ܕܟܰܠܕ݂ܳܝ̈ܶܐ ܕܥܰܡ ܪܰܒ ܕܰܚ̈ܫܶܐ.
Jer 52:15 ܘܡܶܢ ܡܶܣܟܺܢ̈ܶܐ ܕܥܰܡܳܐ: ܘܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ. ܘܗܳܢܽܘܢ ܕܰܥܪܰܩܘ ܠܘܳܬ݂ ܡܰܠܟܳܐ ܕܒܳܒܶܠ: ܘܫܰܪܟܳܐ ܕܥܰܡܳܐ ܫܒܳܐ ܢܰܒܽܘܙܰܪܕܳܢ.
Jer 52:16 ܘܡܶܢ ܡܶܣܟܺܢ̈ܶܐ ܕܰܐܪܥܳܐ: ܫܒܰܩ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܠܟ݂ܰܖ̈ܡܶܐ ܘܰܠܦܽܘܠܚܳܢܳܐ.
Jer 52:17 ܘܥܰܡܽܘ̈ܕ݂ܶܐ ܕܰܢܚܳܫܳܐ ܘܰܐܓܳܢ̈ܶܐ: ܘܝܰܡܳܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ ܬܰܒܰܪܘ ܟܰܠܕ݂ܳܝ̈ܶܐ: ܘܰܫܩܰܠܘ ܟܽܠܶܗ ܢܚܳܫܗܽܘܢ ܘܰܐܘܒܠܽܘܗܝ ܠܒܳܒܶܠ.
Jer 52:18 ܘܩܰܕ݂ܣ̈ܶܐ: ܘܺܐܝܖ̈ܶܐ: ܘܩܰܖ̈ܕܳܠܶܐ: ܘܫܳܚ̈ܠܶܐ: ܘܟܰܦ̈ܶܐ: ܘܟܽܠܗܽܘܢ ܡܳܐܢ̈ܶܐ ܕܰܢܚܳܫܳܐ ܕܰܡܫܰܡܫܺܝܢ ܒܗܽܘܢ ܢ̣ܣܰܒܘ.
Jer 52:19 ܘܩܰܛܖ̈ܽܘܩܶܐ: ܘܦܺܝܖ̈ܡܶܐ: ܘܡܰܫ̈ܠܘܳܬ݂ܳܐ: ܘܩܰܕ݂ܣ̈ܶܐ: ܘܡܰܙܡܟ̈ܶܐ: ܘܰܡܢܳܖ̈ܳܬ݂ܳܐ: ܘܟܰܦ̈ܶܐ: ܘܰܡܢܶܩ̈ܝܳܬܳܐ: ܕܕܰܗܒܳܐ: ܘܰܕ݂ܣܺܐܡܳܐ. ܘܰܢ̣ܣܰܒ ܪܰܒ ܕܰܚ̈ܫܶܐ.
Jer 52:20 ܥܰܡܽܘ̈ܕ݂ܶܐ ܬܪܶܝܢ ܕܰܢܚܳܫܳܐ: ܘܝܰܡܳܐ ܚܰܕ݂: ܘܬܰܘܖ̈ܶܐ ܬܪܶܥܣܰܪ ܕܰܢܚܳܫܳܐ ܕܰܬܚܶܝܬ݂ ܓܶܣܰܘ̈ܗܝ ܕܝܰܡܳܐ: ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ: ܘܠܰܝܬ ܗ̱ܘܳܐ ܡܰܬܩܳܠܳܐ ܠܰܢܚܳܫܗܽܘܢ ܕܡܳܐܢ̈ܶܐ ܗܳܠܶܝܢ.
Jer 52:21 ܘܥܰܡܽܘ̈ܕ݂ܶܐ ܗܳܢܽܘܢ ܬܪܶܝܢ: ܬܡܳܢܰܥܶܣܖ̈ܶܐ ܐܰܡܺܝ̈ܢ ܪܰܘܡܶܗ ܕܥܰܡܽܘܕ݂ܳܐ ܚܰܕ݂ ܡܶܢܗܽܘܢ: ܘܚܽܘܛܳܐ ܕܬܰܪܬܰܥܶܣܖ̈ܶܐ ܐܰܡܺܝ̈ܢ ܟܳܪܶܟ݂ ܠܶܗ: ܟܰܕ݂ ܚܳܕܰܪ: ܘܰܥܒܳܝܶܗ ܐܰܪܒܰܥ ܨܶܒܥܺܝ̈ܢ ܘܰܚܠܺܝܠ ܓܰܘܶܗ.
Jer 52:22 ܘܰܐܓܳܢܳܐ ܥܠܰܘܗܝ ܕܰܢܚܳܫܳܐ: ܘܪܰܘܡܳܗ̇ ܕܰܐܓܳܢܳܐ ܚܕ݂ܳܐ ܚܰܡܶܫ ܐܰܡܺܝ̈ܢ: ܘܰܡܨܺܝܕܬ݂ܳܐ ܘܖ̈ܽܘܡܳܢܶܐ ܥܰܠ ܐܰܓܳܢܳܐ ܟܰܕ݂ ܚܳܕ݂ܪܳܐ: ܘܟܽܠܳܗ̇ ܕܰܢܚܳܫܳܐ: ܘܰܐܝܟ ܗܳܠܶܝܢ ܠܥܰܡܽܘܕ݂ܳܐ ܐ̱ܚܪܺܢܳܐ ܘܖ̈ܽܘܡܳܢܶܐ.
Jer 52:23 ܘܰܗܘܰܘ ܖ̈ܽܘܡܳܢܶܐ ܬܶܫܥܺܝܢ ܘܶܫܬ݂ܳܐ: ܘܟܽܠܗܽܘܢ ܖ̈ܽܘܡܳܢܶܐ ܡܳܐܐ ܥܰܠ ܡܨܺܝܕܬ݂ܳܐ ܟܰܕ݂ ܚܳܕ݂ܪܳܐ.
Jer 52:24 ܘܰܕ݂ܒܰܪ ܪܰܒ ܕܰܚ̈ܫܶܐ ܠܫܶܪܝܳܐ ܟܳܗܢܳܐ ܪܰܒܳܐ: ܘܠܰܨܦܰܢܝܳܐ ܟܳܗܢܳܐ ܕܒܳܬ݂ܪܶܗ: ܘܠܰܬܠܳܬ݂ܳܐ ܢܳܛܖ̈ܰܝ ܬܰܖ̈ܥܶܐ.
Jer 52:25 ܘܡܶܢ ܩܪܺܝܬ݂ܳܐ ܕܒܰܪ ܡܗܰܝܡܳܢܳܐ ܚܰܕ݂: ܕܗܽܘ ܡܫܰܠܰܛ ܗ̱ܘܳܐ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ: ܘܫܰܒܥܳܐ ܓܰܒܖ̈ܺܝܢ ܝܺܕ݂ܺܝܥ̈ܶܐ ܕܡܶܬ݂ܚܙܶܝܢ ܗܘܰܘ ܩܕ݂ܳܡ ܡܰܠܟܳܐ ܕܶܐܫܬܚܰܪܘ ܒܰܩܪܺܝܬ݂ܳܐ: ܘܣܳܦܪܳܐ ܘܪܰܒ ܚܰܝܠܳܐ ܕܥܰܡܳܐ ܕܰܐܪܥܳܐ. ܘܶܫܬܺܝܢ ܓܰܒܖ̈ܺܝܢ ܡܶܢ ܥܰܡܳܐ ܕܰܐܪܥܳܐ: ܕܶܐܫܬܟܰܚܘ ܒܓ݂ܰܘ ܩܪܺܝܬ݂ܳܐ.
Jer 52:26 ܕܒܰܪ ܐܶܢܽܘܢ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܰܐܘܒܶܠ ܐܶܢܽܘܢ ܠܘܳܬ݂ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂.
Jer 52:27 ܘܰܡ̣ܚܳܐ ܐܶܢܽܘܢ ܡܰܠܟܳܐ ܕܒܳܒܶܠ: ܘܩ̣ܰܛܶܠ ܐܶܢܽܘܢ ܒܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܶܐܫܬܒܺܝ ܝܺܗܽܘܕ݂ܳܐ ܡܶܢ ܐܰܪܥܶܗ.
Jer 52:28 ܗܳܢܰܘ ܥܰܡܳܐ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܒܰܫܢܰܬ݂ ܫܒܰܥ ܕܡܰܠܟܽܘܬ݂ܶܗ: ܝܽܘ̈ܕ݂ܳܝܶܐ ܬܠܳܬ݂ܳܐ ܐܰܠܦܺܝ̈ܢ ܘܥܶܣܪܺܝܢ ܘܰܬܠܳܬ݂ܳܐ.
Jer 52:29 ܘܒܰܫܢܰܬ݂ ܬܡܳܢܰܥܶܣܖ̈ܶܐ ܕܡܰܠܟܽܘܬ݂ܶܗ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܫܒܳܐ ܡܶܢ ܐܽܘܪܺܫܠܶܡ ܢܰܦ̈ܫܳܬܳܐ ܬܡܳܢܶܡܳܐܐ: ܘܰܬܠܳܬܝܢ ܘܬܰܪܬܶܝܢ.
Jer 52:30 ܘܒܰܫܢܰܬ݂ ܥܶܣܪܺܝܢ ܘܰܬܠܳܬ ܫܢܺܝ̈ܢ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܫܒܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܝܽܘ̈ܕ݂ܳܝܶܐ ܢܰܦ̈ܫܳܬܳܐ ܫܒܰܥܡܳܐܐ ܘܰܐܪܒܥܺܝܢ ܘܚܰܡܶܫ: ܟܽܠܗܶܝܢ ܢܰܦ̈ܫܳܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.
Jer 52:31 ܒܰܫܢܰܬ݂ ܬܠܳܬ݂ܺܝܢ ܘܰܫܒܰܥ ܕܰܫܒܺܝܬܶܗ ܕܝܽܘܝܳܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ: ܒܝܰܪܚܳܐ ܕܰܬܪܶܥܣܰܪ ܒܚܰܡܫܳܐ ܘܥܶܣܪܺܝܢ ܒܶܗ ܒܝܰܪܚܳܐ: ܐܰܪܺܝܡ ܐܽܘܠ ܡܪܽܘܕܳܟ݂ ܡܰܠܟܳܐ ܕܒܳܒܶܠ ܒܫܰܢ̱ܬܳܐ ܕܡܰܠܟܽܘܬ݂ܶܗ: ܒܪܺܝܫܶܗ ܕܝܽܘܝܳܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ: ܘܰܐܦܩܶܗ ܡܶܢ ܒܶܝܬ݂ ܐܰܣܺܝܖ̈ܶܐ.
Jer 52:32 ܘܡܰܠܶܠ ܥܰܡܶܗ ܫܰܦܺܝܖ̈ܳܬ݂ܳܐ ܘܰܐܪܡܺܝ ܟܽܘܪܣܝܶܗ ܠܥܶܠ ܡܶܢ ܟܽܘܖ̈ܣܰܘܳܬ݂ܳܐ ܕܡܰܠ̈ܟܶܐ ܕܺܐܝܬ ܥܰܡܶܗ ܒܒܳܒܶܠ.
Jer 52:33 ܘܚܰܠܶܦ ܠܒܽܘܫ̈ܶܐ ܕܰܐܣܽܘܪܶܗ: ܘܶܐܟܰܠ ܠܰܚܡܳܐ ܩܕ݂ܳܡܰܘܗܝ: ܐܰܡܺܝܢܳܐܺܝܬ݂ ܟܽܠ ܝܰܘ̈ܡܰܝ ܚܰܝܰܘ̈ܗܝ.
Jer 52:34 ܘܰܫܩܳܠܶܗ ܢܳܦܶܩ ܗ̱ܘܳܐ ܡܶܢ ܩܕ݂ܳܡ ܡܰܠܟܳܐ ܕܒܳܒܶܠ ܟܠܽܝܽܘܡ ܐܰܡܺܝܢܳܐܺܝܬ݂: ܥܕ݂ܰܡܳܐ ܠܝܰܘܡܳܐ ܕܡܺܝܬ݂: ܟܽܠܗܽܘܢ ܝܰܘ̈ܡܰܝ ܚܰܝܰܘ̈ܗܝ. 
Lam 1:1 ܐܰܝܟܰܢܳܐ ܝܶܬ݂ܒܰܬ݂ ܒܰܠܚܽܘ̈ܕܶܝܗ̇ ܡܕܺܝܢ̱ܬܳܐ ܣܰܓܝܐܰܬ݂ ܒܥܰܡܳܐ: ܗܘܳܬ݂ ܐܰܝܟ݂ ܐܰܪܡܰܠܬ݂ܳܐ ܣܰܓܺܝܐܰܬ ܒܥܰܡ̈ܡܶܐ: ܪܺܝܫܳܐ ܕܰܡܕ݂ܺܝ̈ܢܳܬ݂ܳܐ ܗܘܳܬ݂ ܠܡܰܕܰܐܬ݂ܳܐ.
Lam 1:2 ܒ: ܒܟ݂ܳܬ݂ ܒܠܺܠܝܳܐ ܘܕܶܡ̈ܥܶܝܗ̇ ܫ̣ܚܶܠ̈ܝ ܥܰܠ ܦܰܟܶܝ̈ܗ̇: ܘܠܰܝܬ ܠܳܗ̇ ܡܒܰܝܐܳܢܳܐ ܡܶܢ ܟܽܠܗܽܘܢ ܖ̈ܳܚܡܶܝܗ̇. ܟܽܠܗܽܘܢ ܖ̈ܳܚܡܶܝܗ̇ ܕܰܓܶܠܘ ܒܳܗ̇ ܘܰܗܘܰܘ ܠܳܗ̇ ܒܥܶܠܕܒܳܒ̈ܶܐ.
Lam 1:3 ܓ: ܓܰܠܝܰܬ݂ ܝܺܗܽܘܕ݂ܳܐ ܡܶܢ ܫܽܘܥܒܳܕ݂ܳܐ ܘܡܶܢ ܣܽܘܓܰܐܬ݂ ܥܰܒܕܽܘܬ݂ܳܐ: ܗܺܝ ܝܶܬ݂ܒܰܬ݂ ܒܶܝܬ݂ ܥܰܡ̈ܡܶܐ: ܘܠܳܐ ܐܶܫܟܚܰܬ݂ ܠܳܗ̇ ܢܝܳܚܳܐ: ܟܽܠܗܽܘܢ ܖ̈ܳܕ݂ܽܘܦܶܝܗ̇ ܐܰܕܪܟ݂ܽܘܗ̇ ܒܶܝܬ݂ ܐܽܘܠܨܳܢܳܐ.
Lam 1:4 ܕ: ܐܽܘܖ̈ܚܳܬ݂ܳܗ̇ ܕܨܶܗܝܽܘܢ ܒܶܐܒܠܳܐ: ܡܶܢ ܒܠܰܝ ܕܳܐܬܶܝܢ ܠܥܰܕ݂ܥܺܐܕ݂ܳܐ: ܟܽܠܗܽܘܢ ܬܰܖ̈ܥܶܝܗ̇ ܨܕܶܝܢ: ܘܟܳܗܢܶܝ̈ܗ̇ ܡܶܬܬܰܢܚܺܝܢ: ܘܰܒܬܽܘ̈ܠܳܬ݂ܳܗ̇ ܡܡܰܟܟ݂ܳܢ: ܘܗܺܝ ܡܰܪܺܝܪ ܠܳܗ̇.
Lam 1:5 ܗ: ܗܘܰܘ ܐܳܠܽܘܨܶܝ̈ܗ̇ ܠܪܺܝܫ: ܘܰܒܥܶܠܕܒܳܒܶܝ̈ܗ̇ ܫܠܺܝܘ: ܡܶܛܽܠ ܕܡܳܪܝܳܐ ܡܰܟܟ݂ܳܗ̇ ܥܰܠ ܣܽܘܓܰܐܬ ܚܛܳܗܶܝ̈ܗ̇: ܘܝܰܠܽܘܕܶܝ̈ܗ̇ ܐܶܙܰܠܘ ܒܫܶܒܝܳܐ ܩܕ݂ܳܡ ܐܳܠܽܘܨܳܐ.
Lam 1:6 ܘ: ܘܰܢ̣ܦܰܩ ܡܶܢ ܒܰܪܬ݂ ܨܶܗܝܽܘܢ ܟܽܠܶܗ ܗܶܕ݂ܪܳܗ̇: ܗܘܰܘ ܪܰܘܖ̈ܒܳܢܶܝܗ̇ ܐܰܝܟ݂ ܐܰܝ̈ܠܶܐ: ܘܠܳܐ ܐܶܫܟܰܚܘ ܡܰܪܥܺܝܬ݂ܳܐ: ܘܶܐܙܰܠܘ ܕܠܳܐ ܚܰܝܠܳܐ ܩܕ݂ܳܡ ܪܳܕ݂ܽܘܦܳܐ.
Lam 1:7 ܙ: ܐܶܬܕܰܟ݂ܪܰܬ݂ ܐܽܘܪܺܫܠܶܡ ܝܰܘ̈ܡܰܝ ܫܽܘܥܒܳܕ݂ܳܗ̇ ܘܡܰܪܕܽܘܬ݂ܳܗ̇: ܘܟܽܠܗܶܝܢ ܖ̈ܓܺܝܓܳܬܳܗ̇ ܕܰܗܘܰܝ̈ ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ: ܟܰܕ݂ ܢܦܰܠ ܥܰܡܳܗ̇ ܒܝܰܕ݂ ܐܳܠܽܘܨܳܐ ܘܠܰܝܬ ܠܳܗ̇ ܡܥܰܕܪܳܢܳܐ: ܚܙܰܐܗ̇ ܐܳܠܽܘ̈ܨܶܝܗ̇ ܘܰܓܚܶܟ݂ܘ ܥܰܠ ܬܒܳܪܳܗ̇.
Lam 1:8 ܚ: ܚܛܳܗܳܐ ܚܛܳܬ݂ ܐܽܘܪܺܫܠܶܡ: ܡܶܛܽܠ ܗܳܢܳܐ ܗܘܳܬ݂ ܢܶܕܬ݂ܳܐ: ܟܽܠܗܽܘܢ ܡܝܰܩܖ̈ܳܢܶܝܗ̇ ܨܰܥܪܽܘܗ̇ ܡܶܛܽܠ ܕܰܚܙܰܘ ܦܽܘܪܣܳܝܳܗ̇: ܐܳܦ ܗܺܝ ܐܶܬܬܰܢܚܰܬ݂: ܘܗܶܦܟܰܬ݂ ܠܒܶܣܬܪܳܗ̇.
Lam 1:9 ܛ: ܛܰܡܽܐܘܬ݂ܳܗ̇ ܒܰܫܦܽܘ̈ܠܶܝܗ̇ ܘܠܳܐ ܐܶܬܕܰܟ݂ܪܰܬ݂ ܚܰܪܬ݂ܳܗ̇: ܘܢܶܚܬܰܬ݂ ܬܶܫܒܽܘܚܬܳܗ̇ ܘܠܰܝܬ ܠܳܗ̇ ܡܒܰܝܐܢܳܐ. ܚܙܺܝ ܡܳܪܝܳܐ ܫܽܘܥܒܳܕ݂ܝ ܕܶܐܬܬܪܺܝܡ ܒܥܶܠܕܒܳܒܳܐ.
Lam 1:10 ܝ: ܐܺܝ̈ܕܰܘܗܝ ܦܪܰܣ ܐܳܠܽܘܨܳܐ ܥܰܠ ܟܽܠܗܶܝܢ ܖ̈ܓܺܝܓܳܬܳܗ̇: ܘܰܚܙܺܝ݀ܬ݂ ܥܰܡ̈ܡܶܐ ܕܥܰܠܘ ܠܡܰܩܕܫܳܟ݂: ܕܦ̣ܰܩܶܕܬ ܕܠܳܐ ܢܶܥܠܽܘܢ ܒܰܟ݂ܢܽܘܫܬܳܟ݂.
Lam 1:11 ܟܟ: ܟܽܠܶܗ ܥܰܡܳܐ ܡܶܬܬܰܢܚܺܝܢ ܘܒܳܥܶܝܢ ܠܰܚܡܳܐ: ܝܰܗܒܘ ܪܶܓܰܬ݂ܗܽܘܢ ܒܡܶܐܟܽܘܠܬܳܐ ܠܡܰܦܢܳܝܽܘ ܢܰܦܫܳܐ: ܚܙܺܝ ܡܳܪܝܳܐ ܘܚܽܘܪ ܕܰܗܘܺܝܬ ܙܰܠܺܝܠܬ݂ܳܐ.
Lam 1:12 ܠ: ܠܳܐ ܠܟ݂ܽܘܢ ܟܽܠ ܥܳܒܖ̈ܰܝ ܐܽܘܪܚܳܐ: ܐܶܣܬܰܟܰܠܘ ܘܰܚܙܰܘ: ܐܶܢ ܐܺܝܬ݂ ܟܺܐܒܳܐ ܐܰܝܟ݂ ܟܺܐܒܝ ܕܰܥ̣ܒܰܕ݂ ܠܺܝ ܡܳܪܝܳܐ: ܘܡܰܟܟ݂ܰܢܝ ܡܳܪܝܳܐ ܒܝܰܘܡܳܐ ܕܚܶܡܬ݂ܳܐ ܕܪܽܘܓ݂ܙܶܗ.
Lam 1:13 ܡ: ܡܶܢ ܡܪܰܘܡܳܐ ܫܰܕܰܪ ܢܽܘܪܳܐ ܒܓܰܖ̈ܡܰܝ ܘܰܐܚܬܰܢܝ: ܦ̣ܪܰܣ ܡܨܺܝܕ݂ܬ݂ܳܐ ܠܖ̈ܶܓܠܰܝ ܘܰܐܗܦܟܰܢܝ ܠܒܶܣܬܰܪܝ: ܘܝܰܗܒܰܢܝ ܠܚܰܪܒܳܐ ܘܟ݂ܽܠܝܽܘܡ ܕܳܘܝܳܐ ܐ̱ܢܳܐ.
Lam 1:14 ܢܢ: ܐܶܬܬܥܺܝܪܘ ܥܠܰܝ ܚܛܳܗܰܝ̈: ܘܒܺܐܝ̈ܕܰܘܗܝ ܐܶܣܬܪܶܓܘ ܢܺܝܖ̈ܰܘܗܝ ܥܰܠ ܨܰܘܪܝ: ܘܶܐܬ݂ܟܪܰܗ ܚܰܝܠܝ ܘܰܐܫܠܡܰܢܝ ܡܳܪܝܳܐ ܒܺܐܝܕ݂ܳܐ ܕܡܶܢ ܕܠܳܐ ܡܰܨܝܳܐ ܐ̱ܢܳܐ ܚܰܝܠܶܗ.
Lam 1:15 ܣ: ܟܒܰܫ ܟܽܠܗܽܘܢ ܥܰܫܺܝ̈ܢܰܝ ܡܳܪܝܳܐ ܒܓ݂ܰܘܝ: ܩ̣ܪܳܐ ܥܠܰܝ ܥܰܕ݂ܥܺܐܕ݂ܳܐ ܠܡܰܘܒܳܕ݂ܽܘ ܓܰܕܽܘ̈ܕܰܝ: ܡܰܥܨܰܪܬ݂ܳܐ ܕܳܫ̣ ܡܳܪܝܳܐ ܠܰܒܬܽܘܠܬܳܐ ܒܰܪܬ݂ ܝܺܗܽܘܕ݂ܳܐ.
Lam 1:16 ܥ: ܥܰܠ ܗܳܠܶܝܢ ܒܳܟ݂ܝܳܐ ܐ̱ܢܳܐ ܘܥܰܝ̈ܢܰܝ ܡܰܖ̈ܕܝܳܢ ܡܰܝ̈ܳܐ: ܕܰܐܪܚܶܩ ܡܶܢܝ ܡܒܰܝܐܳܢܳܐ ܡܰܦܢܶܐ ܢܰܦܫܝ. ܗܘܰܘ ܒܢܰܝ̈ ܫܰܩܡܺܝܢ: ܡܶܛܽܠ ܕܰܥܫܶܢ ܒܥܶܠܕܒܳܒܳܐ.
Lam 1:17 ܦ: ܦܶܪܣܰܬ݂ ܨܶܗܝܽܘܢ ܐܺܝ̈ܕܶܝܗ̇ ܘܠܰܝܬ ܠܳܗ̇ ܡܒܰܝܰܐܢܳܐ: ܦ̣ܩܰܕ݂ ܡܳܪܝܳܐ ܥܰܠ ܝܰܥܩܽܘܒ ܘܚܰܕ݂ܪܽܘܗܝ ܐܳܠܽܘܨܰܘ̈ܗܝ: ܗܘܳܬ݂ ܐܽܘܪܺܫܠܶܡ ܢܶܕܬ݂ܳܐ ܒܰܝܢܳܬ݂ܗܽܘܢ.
Lam 1:18 ܨ: ܙܰܕܺܝܩ ܗ̱ܘ ܡܳܪܝܳܐ ܕܠܶܗ ܡܰܪܡܪܶܬ݂: ܫܡܰܥܘ ܟܽܠܟܽܘܢ ܥܰܡ̈ܡܶܐ ܘܰܚܙܰܘ ܟܺܐܒܝ: ܒܬܽܘ̈ܠܳܬܝ ܘܓܰܕܽܘ̈ܕܰܝ ܐܶܙܰܠܘ ܒܫܶܒܝܳܐ.
Lam 1:19 ܩ: ܩܪܺܝ݀ܬ݂ ܠܖ̈ܳܚܡܰܝ ܘܗܶܢܽܘܢ ܢܰܟ݂ܠܽܘܢܝ: ܟܳܗ̈ܢܰܝ ܘܩܰܫܺܝ̈ܫܰܝ ܣܳܦ̣ܘ ܒܓ݂ܰܘ: ܕܰܒ̣ܥܰܘ ܠܗܽܘܢ ܡܶܐܟܽܘܠܬܳܐ ܕܢܰܦܢܽܘܢ ܢܰܦܫܗܽܘܢ ܘܠܳܐ ܐܶܫܟܰܚܘ.
Lam 1:20 ܪ: ܚܙܺܝ ܡܳܪܝܳܐ: ܕܥܳܩܰܬ݂ ܠܺܝ: ܘܰܡܥܰܝ̈ ܐܶܬ݂ܕܰܠܰܚܘ ܐܶܬ݂ܗܦܶܟ݂ ܠܶܒܝ ܒܓ݂ܰܘܝ: ܡܶܛܽܠ ܕܰܡܡܰܪܡܳܪܽܘ ܡܰܪܡܪܶܬ݂ ܡܶܢ ܠܒܰܪ ܐܰܘܒܕܰܬ݂ ܚܰܪܒܳܐ: ܘܕܰܒܒܰܝܬܳܐ ܡܰܘܬܳܐ.
Lam 1:21 ܫ: ܫ̣ܡܰܥ ܕܡܶܬܬܰܢܚܳܐ ܐ̱ܢܳܐ: ܘܠܰܝܬ ܠܺܝ ܡܒܰܝܐܳܢܳܐ. ܟܽܠܗܽܘܢ ܒܥܶܠܕܒܳܒܰܝ̈ ܫܡ̣ܰܥܘ ܒܒܺܝܫܬܝ: ܘܰܚܕ݂ܺܝܘ ܕܰܐܢܬ ܥ̣ܒܰܕܬ ܠܺܝ: ܐܰܝܬ݂ܳܐ ܝܰܘܡܳܐ ܕܰܩ̣ܪܰܝܬ ܘܢܶܗܘܽܘܢ ܐܰܟ݂ܘܳܬ݂ܝ.
Lam 1:22 ܬ: ܬܶܥܽܘܠ ܟܽܠܳܗ̇ ܒܺܝܫܽܘܬ݂ܗܽܘܢ ܩܕ݂ܳܡܰܝܟ: ܛܰܪܶܦ ܐܶܢܽܘܢ ܐܰܝܟܰܢܳܐ ܕܛܰܪܶܦܬܳܢܝ ܥܰܠ ܟܽܠܗܽܘܢ ܚܛܳܗܰܝ̈: ܡܶܛܽܠ ܕܰܣ̈ܓܺܝ ܬܶܢ̈ܚܳܬ݂ܝ ܘܠܶܒܝ ܕܳܘܶܐ.
Lam 2:1 ܐ: ܐܰܝܟܰܢܳܐ ܐܰܥܺܝܒ ܡܳܪܝܳܐ ܒܪܽܘܓ݂ܙܶܗ ܠܒܰܪܬ݂ ܨܶܗܝܽܘܢ: ܐܰܪܡܺܝ ܡܶܢ ܫܡܰܝܳܐ ܠܰܐܪܥܳܐ ܬܶܫܒܽܘܚܬܶܗ ܕܺܝܣܪܳܐܶܝܠ: ܘܠܳܐ ܐܶܬܕܟܰܪ ܟܽܘܒܫܳܐ ܕܖ̈ܶܓ݂ܠܰܘܗܝ ܒܝܰܘܡܳܐ ܕܚܶܡܬ݂ܳܐ ܕܪܽܘܓ݂ܙܶܗ.
Lam 2:2 ܒ: ܛܰܒܰܥ ܡܳܪܝܳܐ ܘܠܳܐ ܚܳܣ ܠܟܽܠܳܗ̇ ܕܰܝܪܶܗ ܕܝܰܥܩܽܘܒ: ܣ̣ܚܰܦ ܒܚܶܡܬܶܗ ܠܟܰܪܟ݂ܳܐ ܕܒܰܪܬ݂ ܝܺܗܽܘܕ݂ܳܐ: ܐܰܪܡܺܝ ܥܰܠ ܐܰܪܥܳܐ ܩܛܺܝ̈ܠܶܝܗ̇ ܡܰܠܟܶܝ̈ܗ̇ ܘܪܰܘܖ̈ܒܳܢܶܝܗ̇.
Lam 2:3 ܓ: ܓܕܰܡ ܒܚܶܡܬ݂ܳܐ ܕܪܽܘܓ݂ܙܶܗ ܟܽܠܳܗ̇ ܩܰܪܢܶܗ ܕܺܝܣܪܳܐܶܝܠ: ܐܰܗܦܶܟ݂ ܝܰܡܺܝܢܶܗ ܠܒܶܣܬܪܶܗ ܡܶܢ ܩܕ݂ܳܡ ܒܥܶܠܕܒܳܒܳܐ: ܘܰܫ̣ܒܰܩ ܢܽܘܪܳܐ ܒܝܰܥܩܽܘܒ: ܘܫܰܠܗܶܒܺܝܬ݂ܳܐ ܐܶܟ݂ܠܰܬ݂ ܐܺܝܕ݂ܰܘ̈ܗܝ.
Lam 2:4 ܕ: ܡ̣ܠܳܐ ܩܶܫܬܶܗ ܐܰܝܟ݂ ܐܳܠܽܘܨܳܐ: ܐܰܩܺܝܡ ܝܰܡܺܝܢܶܗ ܐܰܝܟ݂ ܒܥܶܠܕܒܳܒܳܐ: ܘܩܰܛܶܠ ܟܽܠ ܪܶܓܰܬ݂ ܥܰܝ̈ܢܶܐ ܒܡܰܫܟܢܳܐ ܕܒܰܪܬ݂ ܨܶܗܝܽܘܢ: ܘܶܐܫܰܕ݂ ܐܰܝܟ݂ ܢܽܘܪܳܐ ܪܽܘܓ݂ܙܶܗ.
Lam 2:5 ܗ: ܗܘܳܐ ܡܳܪܝܳܐ ܒܥܶܠܕܒܳܒܳܐ ܘܛܰܒܥܶܗ ܠܺܝܣܪܳܐܶܝܠ: ܘܛܰܒܰܥ ܟܽܠܗܶܝܢ ܣܳܚܖ̈ܳܬܶܗ ܘܚܰܒܶܠ ܟܰܖ̈ܟ݂ܰܘ̈ܗܝ. ܘܰܐܣܓܺܝ ܒܒܰܪܬ݂ ܝܺܗܽܘܕ݂ܳܐ ܬܽܘܢܳܝܳܐ ܐܘܠ̈ܝܳܬ݂ܳܐ.
Lam 2:6 ܘ: ܘܰܥ̣ܩܰܪ ܐܰܝܟ݂ ܓܰܢܬ݂ܳܐ ܡܛܰܠܬ݂ܳܗ̇: ܘܚܰܒܶܠ ܥܰܕ݂ܥܺܐܕܶܝ̈ܗ̇: ܘܰܐܛܥܺܝ ܡܳܪܝܳܐ ܡܶܢ ܨܶܗܝܽܘܢ ܥܰܕ݂ܥܺܐܕ݂̈ܶܐ ܘܫܰܒܬ݂ܳܐ: ܘܰܐܣܠܺܝ ܒܚܶܡܬ݂ܳܐ ܕܪܽܘܓ݂ܙܶܗ ܡܰܠ̈ܟܶܐ ܘܟܳܗ̈ܢܶܐ.
Lam 2:7 ܙܙ: ܛ̣ܥܳܐ ܡܳܪܝܳܐ ܡܰܩܕܫܶܗ: ܘܰܐܣܠܺܝ ܡܰܕ݂ܒܚܶܗ: ܘܰܐܫܠܶܡ ܒܺܐܝܕ݂ܳܐ ܕܰܒܥܶܠܕܒܳܒ̈ܶܐ ܫܽܘܖ̈ܶܐ ܕܣܳܚܖ̈ܳܬ݂ܳܗ̇: ܩܳܠܳܐ ܝ̣ܰܗܒܘ ܒܒܰܝܬܶܗ ܕܡܳܪܝܳܐ ܐܰܝܟ݂ ܕܰܒܝܰܘܡܳܐ ܕܥܰܕ݂ܥܺܐܕ݂ܳܐ.
Lam 2:8 ܚ: ܐܶܬ݂ܚܰܫܰܒ ܡܳܪܝܳܐ ܠܰܡܚܰܒܳܠܽܘ ܫܽܘܖ̈ܶܐ ܕܒܰܪܬ݂ ܨܶܗܝܽܘܢ: ܐܰܪܡܺܝ ܚܽܘܛܳܐ ܘܠܳܐ ܐܰܗܦܶܟ݂ ܐܺܝܕ݂ܶܗ ܡܶܢ ܛܽܘܒܳܥܳܗ̇: ܘܰܐܘܬܶܒ ܒܶܐܒܠܳܐ ܚܰܝܠܳܗ̇: ܘܫܽܘܖ̈ܶܝܗ̇ ܐܰܟܚܕ݂ܳܐ ܨܕ݂ܺܝܘ.
Lam 2:9 ܛ: ܛܰܒܰܥܘ ܒܰܐܪܥܳܐ ܬܰܖ̈ܥܶܝܗ̇: ܐܰܘܒܶܕ݂ܘ ܘܬܰܒܰܪܘ ܣܽܘܟܖ̈ܶܝܗ̇: ܡܰܠ̈ܟܶܝܗ̇ ܘܪܰܘܖ̈ܒܳܢܶܝܗ̇ ܒܥܰܡ̈ܡܶܐ: ܠܰܝܬ ܢܳܡܽܘܣܳܐ: ܘܳܐܦ ܢܒܺܝܶܝ̈ܗ̇ ܠܳܐ ܐܶܫ̣ܟܰܚܘ ܚܶܙܘܳܐ ܡܶܢ ܡܳܪܝܳܐ.
Lam 2:10 ܝ: ܝܺܬܶܒܘ ܒܰܐܪܥܳܐ ܘܰܫܬܶܩܘ ܩܰܫܺܝ̈ܫܶܐ ܕܒܰܪܬ݂ ܨܶܗܝܽܘܢ: ܐܰܪܡܺܝܘ ܥܰܦܪܳܐ ܒܖ̈ܺܝܫܰܝܗܽܘܢ ܘܶܐܬ݂ܟܒܶܢܘ ܣܰܩ̈ܶܐ: ܣ̣ܡܰܟ݂̈ܝ ܠܰܐܪܥܳܐ ܖ̈ܺܝܫܰܝܗܶܝܢ ܒܬܽܘ̈ܠܳܬܳܐ ܕܽܐܘܪܺܫܠܶܡ.
Lam 2:11 ܟܟ: ܚ̣ܫܶܟ݂̈ܝ ܒܕܶܡ̈ܥܶܐ ܥܰܝ̈ܢܰܝ ܘܶܐܬ݂ܕܰܠܰܚܘ ܡܥܰܝ̈: ܐܶܬ݂ܗܦܶܟ݂ ܠܰܐܪܥܳܐ ܐܺܝܩܳܪܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ: ܟܰܕ݂ ܐܶܬܛܰܪܰܦܘ ܛܠܳܝ̈ܶܐ ܘܝܰܠܽܘ̈ܕܶܐ ܒܫܽܘܩܶܝ̈ܗ̇ ܕܰܩܪܺܝܬ݂ܳܐ.
Lam 2:12 ܠ: ܠܶܐܡ̈ܗܳܬ݂ܗܽܘܢ ܐܳܡܪܺܝܢ: ܐܰܝܟܰܘ ܥܒܽܘܪܳܐ ܘܚܰܡܪܳܐ ܘܡܶܫܚܳܐ: ܟܰܕ݂ ܐܶܬܛܰܪܰܦܘ ܐܰܝܟ݂ ܩܛܺܝ̈ܠܶܐ ܒܫܽܘܩܶܝ̈ܗ̇ ܕܰܩܪܺܝܬ݂ܳܐ: ܟܰܕ݂ ܐܶܬ݂ܐܫܶܕ݂̈ܝ ܢܰܦ̈ܫܳܬ݂ܗܽܘܢ ܒܥܽܘܒܳܐ ܕܶܐܡ̈ܗܳܬ݂ܗܽܘܢ.
Lam 2:13 ܡ: ܡܳܢܳܐ ܐܶܣܗܕܶܟ݂ܝ ܘܰܠܡܰܢ ܐܶܕܰܡܶܐ ܠܶܟ݂ܝ ܒܰܪܬ݂ ܐܽܘܪܺܫܠܶܡ: ܡܰܢ ܐܶܦܰܚܶܡ ܠܶܟ݂ܝ ܘܶܐܒܰܝܐܶܟ݂ܝ ܒܬܽܘܠܬܳܐ ܒܰܪܬ݂ ܨܶܗܝܽܘܢ: ܕܰܣܓܺܝ ܐܰܝܟ݂ ܝܰܡܳܐ ܬܒܳܪܶܟ݂ܝ ܡܰܢܽܘ ܢܶܣܟܽܘܪ.
Lam 2:14 ܢܢ: ܢܒܺܝܰܝ̈ܟܝ ܚ̣ܙܰܘ ܠܶܟ݂ܝ ܕܰܓܳܠܽܘܬ݂ܳܐ ܘܡܰܛܥܝܳܢܽܘܬ݂ܳܐ: ܘܠܳܐ ܓܠܰܘ ܠܶܟ݂ܝ ܥܰܠ ܚܛܳܗܰܝ̈ܟܝ ܕܰܬܬܽܘܒܺܝܢ. ܘܰܐܗܦܶܟ݂ ܫܒܺܝܬܶܟ݂ܝ: ܘܰܚܙܰܘ ܠܶܟ݂ܝ ܢܒܺܝܰܘ̈ܳܬ݂ܳܐ ܕܰܓܳܠ̈ܳܬ݂ܳܐ ܘܡܰܛܥܝܳܢ̈ܝܳܬ݂ܳܐ.
Lam 2:15 ܣ: ܛܰܪܶܦܘ ܥܠܰܝܟܝ ܐܺܝܕܰܝ̈ܗܽܘܢ ܟܽܠ ܥܳܒܖ̈ܰܝ ܐܽܘܪܚܳܐ: ܐܰܫܪܶܩܘ ܘܰܐܢܺܝܕ݂ܘ ܖ̈ܺܝܫܰܝܗܽܘܢ ܥܰܠ ܒܰܪܬ݂ ܐܽܘܪܺܫܠܶܡ: ܘܶܐܡܰܪܘ: ܗܳܕܳܐ ܗ̱ܝ ܩܪܺܝܬ݂ܳܐ ܕܳܐܡܪܺܝܢ ܗܘܰܘ ܓܡܺܝܪܰܬ݂ ܫܽܘܦܪܳܐ ܘܚܰܕܽܘܬ݂ܳܐ ܕܟܽܠܳܗ̇ ܐܰܪܥܳܐ.
Lam 2:16 ܥ:ܥ̣ܒܰܕ݂ ܡܳܪܝܳܐ ܡܶܕܶܡ ܕܶܐܬ݂ܚܰܫܰܒ: ܘܫܰܡ̣ܠܺܝ ܡܶܠܬܶܗ: ܐܰܝܟ݂ ܕܰܦ̣ܩܰܕ݂ ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ: ܣܰܚܦܳܗ̇ ܘܠܳܐ ܚܳܣ: ܘܰܐܚܕܺܝ ܥܠܰܝܟܝ ܒܥܶܠܕܒܳܒ̈ܶܐ: ܘܰܐܪܺܝܡ ܩܰܪܢܳܐ ܕܳܐܠܽܘܨܰܝ̈ܟܝ.
Lam 2:17 ܦ: ܦܬܰܚܘ ܥܠܰܝܟܝ ܦܽܘܡܗܽܘܢ ܟܽܠܗܽܘܢ ܒܥܶܠܕܒܳܒܰܝ̈ܟܝ: ܐܰܫܪܶܩܘ ܘܚܰܪܶܩܘ ܫܶܢܰܝ̈ܗܽܘܢ: ܘܳܐܡܪܺܝܢ ܒܠܰܥܢܳܗ̇: ܒܪܰܡ ܗܳܢܰܘ ܝܰܘܡܳܐ ܕܣܰܟܺܝܢ: ܐܶܫܟܰܚܢ ܘܰܚܙܰܝܢ.
Lam 2:18 ܨ: ܓܥܳܐ ܠܶܒܗܽܘܢ ܠܘܳܬ݂ ܡܳܪܝܳܐ ܕܫܽܘܖ̈ܶܐ ܕܒܰܪܬ݂ ܨܶܗܝܽܘܢ: ܐܰܪܕܳܝ ܐܰܝܟ݂ ܢܰܚܠܳܐ ܕܶܡܥܬܳܐ ܒܺܐܝܡܳܡܳܐ ܘܰܒܠܺܠܝܳܐ: ܠܳܐ ܬܶܬܠܺܝܢ ܠܶܟ݂ܝ ܦܽܘܝܳܓ݂ܳܐ: ܘܠܳܐ ܬܶܫܠܶܐ ܒܳܒܰܬ݂ ܥܰܝܢܶܟ݂ܝ.
Lam 2:19 ܩ: ܩܽܘܡܝ ܫܰܒܰܚܝ ܒܠܺܠܝܳܐ ܒܪܺܝܫ ܡܰܛܰܪܬ݂ܳܐ: ܐܰܫܽܘܕ݂ܝ ܐܰܝܟ݂ ܡܰܝ̈ܳܐ ܠܶܒܟ݂ܝ ܠܽܘܩܒܰܠ ܐܰܦܰܝ̈ ܡܳܪܝܳܐ: ܐܰܪܺܝܡܝ ܠܘܳܬ݂ܶܗ ܐܺܝܕܰܝ̈ܟܝ ܥܰܠ ܢܰܦ̈ܫܳܬܳܐ ܕܝܰܠܽܘܕܰܝ̈ܟܝ: ܕܡܶܬܛܰܪܦܺܝܢ ܠܟܰܦܢܳܐ ܒܪܺܝܫ ܟܽܠܗܽܘܢ ܫܽܘ̈ܩܶܐ:
Lam 2:20 ܪ: ܚܙܺܝ ܡܳܪܝܳܐ ܘܚܽܘܪ ܠܡܳܢ ܥ̣ܒܰܕܬ ܗܳܟܰܢܳܐ: ܐܺܝܢ ܢܶܐܟ݂̈ܠܳܢ ܢܶܫ̈ܶܐ ܦܺܐܖ̈ܰܝܗܶܝܢ ܘܝܰܠܽܘ̈ܕܶܐ ܕܡܶܫܬܰܩܦܺܝܢ: ܐܺܝܢ ܢܶܬ݂ܩܛܶܠ ܒܡܰܫܟܢܶܗ ܕܡܳܪܝܳܐ ܟܳܗܢܳܐ ܘܰܢܒܺܝܳܐ.
Lam 2:21 ܫ: ܫܟܶܒܘ ܥܰܠ ܐܰܪܥܳܐ ܒܫܽܘ̈ܩܶܐ ܛܠܳܝ̈ܶܐ ܘܣܳܒ̈ܶܐ: ܒܬܽܘ̈ܠܳܬܝ ܘܓܰܕܽܘ̈ܕܰܝ ܢ̣ܦܰܠܘ ܒܚܰܪܒܳܐ: ܩ̣ܰܛܶܠܬ ܒܝܰܘܡܳܐ ܕܪܽܘܓ݂ܙܳܟ݂: ܛܰܒܰܚܬ ܘܠܳܐ ܚܳܣܬ.
Lam 2:22 ܬ: ܩܪܰܝܬ ܐܰܝܟ݂ ܝܰܘܡܳܐ ܕܥܰܕ݂ܥܺܐܕ݂ܳܐ ܒܥܶܠܕܒܳܒܰܝ̈ ܡܶܢ ܚܕ݂ܳܪܰܝ: ܘܠܳܐ ܗܘܳܐ ܒܝܰܘܡܳܐ ܕܪܽܘܓ݂ܙܶܗ ܕܡܳܪܝܳܐ ܦܠܺܝܛܳܐ ܘܰܣܪܺܝܕ݂ܳܐ: ܕܫܶܩܠܶܬ݂ ܘܪܰܒܺܝܬ݂ ܒܥܶܠܕܒܳܒܰܝ̈ ܓܰܡܰܪܘ ܐܶܢܽܘܢ.
Lam 3:1 ܐ: ܐܺܝܠ ܓܰܢ̱ܒܳܪܳܐ ܚܙܺܝ ܫܽܘܥܒܳܕ݂ܝ: ܒܫܰܒܛܳܐ ܕܪܽܘܓ݂ܙܶܗ.
Lam 3:2 ܠܺܝ ܕܒܰܪ: ܘܗܰܠܟܰܢܝ ܒܚܶܫܽܘܟܳܐ ܘܠܳܐ ܒܢܰܗܺܝܪܳܐ.
Lam 3:3 ܒܪܰܡ ܒܺܝ ܢܬܽܘܒ: ܘܢܰܗܦܶܟ݂ ܐܺܝܕ݂ܶܗ ܟܽܠܶܗ ܝܰܘܡܳܐ.
Lam 3:4 ܒ: ܒܰܠܺܝ ܡܶܫܟܝ ܘܒܶܣܪܝ: ܘܬܰܒܰܪ ܓܰܖ̈ܡܰܝ.
Lam 3:5 ܒܢܳܐ ܥܠܰܝ: ܘܰܐܟ݂ܪܟܰܢܝ ܡܶܪܕܳܐ ܘܚܽܘܪܒܳܐ.
Lam 3:6 ܒܚܶܫܽܘܟܳܐ ܐܰܘܬܒܰܢܝ ܐܰܝܟ݂ ܡܺܝܬ݂ܳܐ ܠܥܳܠܰܡ.
Lam 3:7 ܣܳܓ ܒܰܐܦܰܝ̈ ܕܠܳܐ ܐܶܦܽܘܩ: ܘܰܐܥܫܶܢ ܐܰܣܽܘܖ̈ܰܝ.
Lam 3:8 ܘܳܐܦܶܢ ܐܶܒܥܶܐ ܘܶܐܨܰܠܶܐ ܠܳܐ ܫܳܡܰܥ ܨܠܽܘܬ݂ܝ.
Lam 3:9 ܓ: ܣܳܓ ܐܽܘܖ̈ܚܳܬ݂ܝ ܒܟ݂ܽܘ̈ܒܶܐ: ܘܰܫܒܺܝ̈ܠܰܝ ܥܰܩܶܡ.
Lam 3:10 ܕ: ܕܺܐܒܳܐ ܟܰܡܳܢܳܐ ܗܘܳܐ ܠܺܝ: ܘܰܐܪܝܳܐ ܒܛܽܘܫܝܳܐ.
Lam 3:11 ܐܽܘܖ̈ܚܳܬ݂ܝ ܥܰܩܶܡ: ܦܰܫܚܰܢܝ ܘܣܳܡܰܢܝ ܠܰܚܒܳܠܳܐ.
Lam 3:12 ܡ̣ܠܳܐ ܩܶܫܬܶܗ ܘܰܐܩܺܝܡܰܢܝ ܐܰܝܟ݂ ܢܺܝܫܳܐ ܠܓܶܐܖ̈ܶܐ.
Lam 3:13 ܗ: ܗܳܐ ܐܰܥܶܠ ܒܟ݂ܽܘܠ̈ܝܳܬ݂ܝ ܓܶܐܖ̈ܰܘܗܝ.
Lam 3:14 ܗܘܺܝ݀ܬ݂ ܓܽܘܚܟܳܐ ܒܟܽܠܗܽܘܢ ܥܰܡ̈ܡܶܐ: ܘܰܙܡܺܝܖ̈ܳܬ݂ܗܽܘܢ ܟܽܠܶܗ ܝܰܘܡܳܐ.
Lam 3:15 ܐܰܣܒܥܰܢܝ ܡܪܳܖ̈ܶܐ: ܘܰܐܪܘܝܰܢܝ ܓܶܕܕ̈ܶܐ.
Lam 3:16 ܘ: ܘܬܰܒܰܪ ܒܟܺܐܦܳܐ ܫܶܢܰܝ̈: ܘܦܳܠܰܢܝ ܒܩܶܛܡܳܐ.
Lam 3:17 ܘܶܐܬܛܰܥܝܰܬ݂ ܡܶܢ ܫܠܳܡܳܐ ܢܰܦܫܝ: ܘܰܛܥܺܝ݀ܬ݂ ܛܳܒܬܳܐ.
Lam 3:18 ܘܶܐܡܪܶܬ݂ ܕܶܐܒܰܕ݂ܘ ܢܶܨܚܳܢܰܝ̈: ܘܣܰܒܪܝ ܡܶܢ ܡܳܪܝܳܐ.
Lam 3:19 ܙܙ: ܐܶܬܕܰܟ݂ܪ ܫܽܘܥܒܳܕ݂ܝ ܘܡܰܪܕܽܘܬ݂ܝ: ܕܰܡܪܳܖ̈ܶܐ ܘܰܕ݂ܓܶܕܕ̈ܶܐ.
Lam 3:20 ܐܶܬܕܰܟ݂ܪ ܘܰܐܦܢܳܐ ܢܰܦܫܝ ܥܠܰܝ.
Lam 3:21 ܗܳܕܶܐ ܐܰܬܺܝܒ ܥܰܠ ܠܶܒܝ: ܡܶܛܽܠ ܗܳܢܳܐ ܐܶܣܰܟܶܐ ܠܶܗ.
Lam 3:22 ܚ: ܚܶܣܕ݂ܰܘ̈ܗܝ ܕܡܳܪܝܳܐ ܕܠܳܐ ܛܳܠܩܺܝܢ: ܘܠܳܐ ܓܳܡܪܺܝܢ ܖ̈ܰܚܡܰܘܗܝ.
Lam 3:23 ܒܚܽܘܕܳܬ݂ܳܐ ܕܨܰܦܪܳܐ ܣܰܓܺܝܐܳܐ ܗܰܝܡܢܽܘܬܳܟ݂ ܡܳܪܝܳܐ.
Lam 3:24 ܐܶܡܪܰܬ݂ ܢܰܦܫܝ ܡܢܳܬ݂ܝ ܗ̱ܘ. ܡܶܛܽܠ ܗܳܢܳܐ ܐܶܣܰܟܶܐ ܠܶܗ.
Lam 3:25 ܛ: ܛܳܒ ܡܳܪܝܳܐ ܠܡܰܢ ܕܰܡܣܰܟܶܐ ܠܶܗ ܘܰܠܢܰܦܫܳܐ ܕܒܳܥܝܳܐ ܠܶܗ.
Lam 3:26 ܛܳܒ ܠܡܰܢ ܕܰܡܣܰܒܰܪ ܒܩܽܘܫܬܳܐ ܠܦܽܘܪܩܳܢܶܗ ܕܡܳܪܝܳܐ.
Lam 3:27 ܛܳܒ ܠܓܰܒܪܳܐ ܟܰܕ݂ ܢܶܫܩܽܘܠ ܢܺܝܪܳܟ݂ ܒܛܰܠܝܽܘܬܶܗ.
Lam 3:28 ܝ: ܘܢܶܬܶܒ ܒܰܠܚܽܘܕ݂ܰܘܗܝ ܘܢܶܫܬܽܘܩ: ܡܶܛܽܠ ܕܩܰܒܶܠ ܥܠܰܘܗܝ ܢܺܝܪܳܟ݂.
Lam 3:29 ܢܶܬܶܠ ܒܥܰܦܪܳܐ ܦܽܘܡܶܗ ܡܶܛܽܠ ܕܺܐܝܬ ܣܰܒܪܳܐ.
Lam 3:30 ܢܶܬܶܠ ܦܰܟܶܗ ܠܡܰܢ ܕܡܳܚܶܐ ܠܶܗ: ܘܢܶܣܒܰܥ ܚܶܣܕܳܐ.
Lam 3:31 ܟܟ: ܡܶܛܽܠ ܕܠܳܐ ܛܳܥܶܐ ܡܳܪܝܳܐ ܠܥܳܠܰܡ.
Lam 3:32 ܐܶܠܳܐ ܡܡܰܟܶܟ݂ ܘܰܡܪܰܚܶܡ: ܐܰܝܟ݂ ܣܽܘܓܰܐܬ݂ ܖ̈ܰܚܡܰܘܗܝ.
Lam 3:33 ܡܶܛܽܠ ܕܠܳܐ ܥܳܢܶܐ ܡܶܢ ܠܶܒܶܗ: ܘܰܡܡܰܟܶܟ݂ ܒܢܰܝ̈ ܓܰܢ̱ܒܳܖ̈ܶܐ.
Lam 3:34 ܠ: ܠܰܡܟܰܒܳܫܽܘ ܬܚܶܝܬ݂ ܖ̈ܶܓ݂ܠܰܘܗܝ ܟܽܠܗܽܘܢ ܐܰܣܺܝܖ̈ܶܐ ܕܰܐܪܥܳܐ.
Lam 3:35 ܠܡܶܨܠܳܐ ܕܺܝܢܳܐ ܕܓܰܒܪܳܐ ܠܽܘܩܒܰܠ ܐܰܦܰܝ̈ ܥܶܠܳܝܳܐ.
Lam 3:36 ܠܰܡܚܰܝܳܒܽܘ ܒܰܪܢܳܫܳܐ ܒܕܺܝܢܶܗ ܡܳܪܝܳܐ ܠܳܐ ܚܳܙܶܐ.
Lam 3:37 ܡ: ܡܰܢܽܘ ܗܳܢܳܐ ܕܶܐܡܰܪ ܘܰܗܘܳܐ: ܕܡܳܪܝܳܐ ܠܳܐ ܦܩܰܕ݂.
Lam 3:38 ܡܶܢ ܦܽܘܡܶܗ ܕܥܶܠܳܝܳܐ ܠܳܐ ܢܳܦ̈ܩܳܢ ܒܺܝ̈ܫܳܬ݂ܳܐ ܘܛܳܒ̈ܳܬܳܐ.
Lam 3:39 ܡܳܢܳܐ ܡܶܬ݂ܚܰܫܰܒ ܒܰܪܢܳܫܳܐ ܕܚܰܝ: ܘܓܰܒܪܳܐ ܥܰܠ ܚܛܳܗܰܘ̈ܗܝ.
Lam 3:40 ܢܢ: ܢܶܒܨܶܐ ܐܽܘܖ̈ܚܳܬܰܢ ܘܢܶܒܕܽܘܩ: ܘܢܶܬ݂ܦܢܶܐ ܠܘܳܬ݂ ܡܳܪܝܳܐ.
Lam 3:41 ܢܶܫܩܽܘܠ ܠܶܒܰܝ̈ܢ ܥܰܠ ܐܺܝܕܰܝ̈ܢ ܠܘܳܬ݂ ܐܰ‌ܠܳܗܳܐ ܠܰܫܡܰܝܳܐ. 
Lam 3:42 ܚܢܰܢ ܐܰܥܠܺܝܢ ܘܡܰܪܡܰܪܢܳܟ݂: ܘܰܐܢ̱ܬ ܠܳܐ ܫܒܰܩܬ.
Lam 3:43 ܣ: ܛܰܠܶܠܬ ܒܪܽܘܓ݂ܙܳܟ݂ ܘܰܪܕܰܦܬܳܢ: ܘܩܰܛܶܠܬ ܘܠܳܐ ܚܳܣܬ. 
Lam 3:44 ܛܰܠܶܠܬ ܒܰܥܢܳܢܳܟ݂: ܘܰܐܥ̣ܒܰܪܬ ܨܠܽܘܬܰܢ.
Lam 3:45 ܥܩܺܝܖ̈ܶܐ ܘܡܰܣ̈ܠܰܝܳܐ ܥ̣ܒܰܕܬܳܢ ܒܶܝܬ݂ ܥܰܡ̈ܡܶܐ.
Lam 3:46 ܥ: ܥܰܝܢܝ ܕܳܡܥܳܐ ܘܠܳܐ ܫܳܠܝܳܐ: ܡܶܢ ܕܠܰܝܬ ܦܽܘܝܳܓ݂ܳܐ.
Lam 3:47 ܥܕ݂ܰܡܳܐ ܕܰܢܕ݂ܺܝܩ ܘܢܶܚܙܶܐ ܡܳܪܝܳܐ ܡܶܢ ܫܡܰܝܳܐ.
Lam 3:48 ܥܰܝܢܝ ܐܶܬܛܰܪܦܰܬ݂ ܥܰܠ ܢܰܦܫܝ: ܡܶܢ ܟܽܠܗܶܝܢ ܒ̈ܢܳܬ݂ ܩܽܘܖ̈ܝܳܐ ܕܺܝܠܝ.
Lam 3:49 ܦ: ܦܬܰܚܘ ܥܠܰܝܢ ܦܽܘܡܗܽܘܢ ܟܽܠܗܽܘܢ ܒܥܶܠܕܒܳܒܰܝ̈ܢ. 
Lam 3:50 ܕܶܚܠܬ݂ܳܐ ܘܙܰܘܥܬ݂ܳܐ ܗܘܳܬ݂ ܠܰܢ ܓܽܘܡܳܨܳܐ ܘܰܬܒܳܪܳܐ.
Lam 3:51 ܬܰܦ̈ܶܐ ܕܡܰܝ̈ܳܐ ܐܰܖ̈ܕܺܝ ܥܰܝ̈ܢܰܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ.
Lam 3:52 ܨ: ܡܨܳܕ݂ ܨܳܕܽܘܢܝ ܐܰܝܟ݂ ܨܶܦܪܳܐ ܒܥܶܠܕܒܳܒܰܝ̈ ܡܰܓܳܢ.
Lam 3:53 ܫܰܬܶܩܘ ܒܓܽܘܒܳܐ ܚܰܝܰܝ̈: ܫܕ݂ܰܘ ܒܺܝ ܟܺܐܦ̈ܶܐ. 
Lam 3:54 ܛܳܦܘ ܡܰܝ̈ܳܐ ܠܥܶܠ ܡܶܢ ܪܺܝܫܝ: ܐܶܡܪܶܬ݂ ܐܶܬ݂ܪܰܚܩܶ݀ܬ݂.
Lam 3:55 ܩ: ܩܪܺܝ݀ܬ݂ ܫܡܳܟ݂ ܡܳܪܝܳܐ: ܡܶܢ ܓܽܘܒܳܐ ܬܰܚܬܳܝܳܐ.
Lam 3:56 ܩܳܠܝ ܫ̣ܡܰܥܬ: ܠܳܐ ܬܰܪܟܶܢ ܐܶܕ݂ܢܳܟ݂. ܐܶܠܳܐ ܐܰܪܘܰܚ ܠܺܝ ܘܰܦܪܽܘܩܰܝܢܝ.
Lam 3:57 ܩ̣ܪܶܒܬ ܒܝܰܘܡܳܐ ܕܰܩܪܺܝܬ݂ܳܟ݂: ܘܶܐܡܰܪܬ ܠܺܝ ܠܳܐ ܬܶܕ݂ܚܰܠ.
Lam 3:58 ܪ: ܕܳܢ̣ܬ ܡܳܪܝܳܐ ܕܺܝܢܳܐ ܕܢܰܦܫܝ ܘܰܦܪܰܩ̣ܬ ܚܰܝܰܝ̈.
Lam 3:59 ܚ̣ܙܰܝܬ ܡܳܪܝܳܐ ܡܽܘܟܳܟ݂ܝ ܘܕ݂ܳܢ̣ܬ ܕܺܝܢܝ.
Lam 3:60 ܚ̣ܙܰܝܬ ܟܽܠܳܗ̇ ܢܩܰܡܬ݂ܗܽܘܢ: ܘܟ݂ܽܠ ܕܶܐܬ݂ܚܰܫܰܒܘ ܥܠܰܝ. 
Lam 3:61 ܫ: ܫ̣ܡܰܥܬ ܚܶܣܕܗܽܘܢ ܡܳܪܝܳܐ: ܘܟ݂ܽܠ ܕܶܐܬ݂ܚܰܫܰܒܘ ܥܠܰܝ. 
Lam 3:62 : ܣܶܦ̈ܘܳܬ݂ܳܐ ܕܩܳܝ̈ܡܳܢ: ܘܖ̈ܳܢܝܳܢ ܥܠܰܝ ܟܽܠܶܗ ܝܰܘܡܳܐ. 
Lam 3:63 : ܡܰܘܬܰܒܗܽܘܢ ܘܰܡܩܳܡܗܽܘܢ: ܐܶܣܬܰܟܠܶܬ݂ ܐܶܢܳܐ ܡܶܢ ܪܶܢܝܗܽܘܢ. 
Lam 3:64 : ܬ: ܬܰܗܦܶܟ݂ ܠܗܽܘܢ ܦܽܘܪܥܳܢܗܽܘܢ ܡܳܪܝܳܐ: ܐܰܝܟ݂ ܡܰܥܒܰܕ݂ ܐܺܝܕܰܝ̈ܗܽܘܢ. 
Lam 3:65 : ܬܶܬܶܠ ܠܗܽܘܢ ܟܰܪܝܽܘܬ݂ܳܐ ܕܠܶܒܳܐ: ܘܰܡܚܽܘܬܳܟ݂ ܠܗܽܘܢ ܬܶܪܕܽܘܦ. 
Lam 3:66 : ܘܰܒܪܽܘܓ݂ܙܳܟ݂ ܬܰܘܒܶܕ݂ ܐܶܢܽܘܢ ܡܶܢ ܬܚܶܝܬ݂ ܫܡܰܝ̈ܟ ܡܳܪܝܳܐ. 
Lam 4:1 ܐ: ܐܰܝܟܰܢܳܐ ܡܶܣܬܠܶܐ ܕܰܗܒܳܐ ܛܳܒܳܐ: ܘܫܳܢܶܐ ܨܽܘܒܳܥܳܐ ܫܰܦܺܝܪܳܐ: ܡܶܫ̈ܬܰܕ݂ܝܳܢ ܟܺܐܦ̈ܶܐ ܕܩܽܘܕܫܳܐ ܒܪܺܝܫ ܟܽܠܗܽܘܢ ܫܽܘ̈ܩܶܐ.
Lam 4:2 ܒ: ܒܢܰܝ̈ ܨܶܗܝܽܘܢ ܝܰܩܺܝܖ̈ܶܐ ܕܰܡܝܰܬܪܺܝܢ ܗܘܰܘ ܡܶܢ ܟܺܐܦ̈ܶܐ ܛܳܒ̈ܳܬܳܐ: ܐܰܝܟܰܢܳܐ ܐܶܬ݂ܚܫܶܒܘ ܐܰܝܟ݂ ܡܳܐܢ̈ܶܐ ܕܚܶܨܦܳܐ: ܥܒܳܕ݂ ܐܺܝ̈ܕ݂ܰܝܳܐ ܕܦܰܚܳܪܳܐ.
Lam 4:3 ܓ: ܓܠܰܝ̈ ܐܰܝܟ݂ ܝܳܪܽܘܖ̈ܶܐ ܬܕܰܝ̈ܗܶܝܢ: ܘܰܐܝܢܶܩ̈ܝ ܓܖ̈ܰܝܗܶܝܢ. ܗܘܳܬ݂ ܥܰܡܝ ܠܰܡܚܽܘܬ݂ܳܐ ܕܠܰܝܬ ܠܳܗ̇ ܐܳܣܝܽܘܬ݂ܳܐ: ܘܰܐܝܟ ܢܰܥܡܳܐ ܒܡܰܕܒܪܳܐ.
Lam 4:4 ܕ: ܕܒܶܩ ܠܶܫܳܢܶܗ ܕܝܰܠܽܘܕ݂ܳܐ ܠܰܫܡܰܝ̈ ܚܶܟܶܗ ܒܨܶܗܝܳܐ: ܛܠܳܝ̈ܶܐ ܫܐܶܠܘ ܠܰܚܡܳܐ: ܘܠܰܝܬ ܕܩܳܨܶܐ ܘܝܳܗܶܒ ܠܗܽܘܢ.
Lam 4:5 ܗ: ܗܳܢܽܘܢ ܕܳܐܟ݂ܠܺܝܢ ܗܘܰܘ ܦܽܘܢܳܩ̈ܶܐ: ܗܳܐ ܣܺܝܡܺܝܢ ܒܫܽܘ̈ܩܶܐ. ܕܶܐܬ݂ܪܰܒܺܝܘ ܥܰܠ ܙܚܽܘܖ̈ܝܳܬ݂ܳܐ: ܗܳܐ ܕܳܡܟܺܝܢ ܒܩܺܩ̈ܠܳܬ݂ܳܐ.
Lam 4:6 ܘ: ܘܰܣܓܺܝ ܥܰܘܠܳܗ̇ ܕܒܰܪܬ݂ ܥܰܡܝ ܡܶܢ ܚܛܺܝܬ݂ܳܗ̇ ܕܰܣܕ݂ܽܘܡ: ܕܶܐܬ݂ܗܰܦܟܰܬ݂ ܡܶܢ ܫܶܠܝܳܐ ܘܠܳܐ ܠܺܐܝ̈ ܒܳܗ̇ ܐܺܝ̈ܕ݂ܰܝܳܐ.
Lam 4:7 ܙܙ: ܕܟ݂ܺܝܘ ܢܙܺܝܖ̈ܶܝܗ̇ ܡܶܢ ܬܰܠܓܳܐ: ܘܰܚܘܰܪܘ ܡܶܢ ܚܰܠܒܳܐ ܒܡܰܖ̈ܥܝܳܬܗܽܘܢ: ܣ̣ܡܰܩܘ ܓܰܖ̈ܡܰܝܗܽܘܢ ܡܶܢ ܣܰܪܕܽܘܢ ܘܡܶܢ ܣܰܦܺܝܠܳܐ ܓܽܘܫܡܗܽܘܢ.
Lam 4:8 ܚ: ܚܫܶܟ݂ ܡܶܢ ܫܽܘܚܳܖ̈ܶܐ ܚܶܙܘܗܽܘܢ: ܘܠܳܐ ܐܶܬܺܝܕܰܥܘ ܒܫܽܘ̈ܩܶܐ: ܩܦܽܘܕ݂ ܡܶܫܟܗܽܘܢ ܥܰܠ ܓܰܖ̈ܡܰܝܗܽܘܢ: ܝܺܒܶܫ ܘܰܗܘܳܐ ܐܰܝܟ݂ ܩܰܝܣܳܐ.
Lam 4:9 ܛ: ܛܳܒܺܝܢ ܗܘܰܘ ܩܛܺܝ̈ܠܰܝ ܚܰܪܒܳܐ ܡܶܢ ܩܛܺܝܠܰܝ̈ ܟܰܦܢܳܐ: ܕܕ݂ܳܒܘ ܐܰܝܟ݂ ܗܳܢܽܘܢ ܕܰܡܡܰܚܶܝܢ ܘܰܫܕܶܝܢ ܒܚܰܩܠܳܐ.
Lam 4:10 ܝ: ܐܺܝܕܰܝ̈ ܢܶܫ̈ܶܐ ܡܖ̈ܰܚܡܳܢܝܳܬ݂ܳܐ ܒܰܫܶܠ̈ܝ ܒܢܰܝ̈ܗܶܝܢ: ܘܰܗܘܰܘ ܠܗܶܝܢ ܠܡܶܐܟܽܘܠܬܳܐ ܒܰܬܒܳܪܳܗ̇ ܕܒܰܪܬ݂ ܥܰܡܝ.
Lam 4:11 ܟܟ: ܫܰܡܠܺܝ ܡܳܪܝܳܐ ܚܶܡܬܶܗ: ܘܶܐܫܰܕ݂ ܚܶܡܬ݂ܳܐ ܕܪܽܘܓ݂ܙܶܗ: ܘܰܫܒܰܩ ܢܽܘܪܳܐ ܒܨܶܗܝܽܘܢ: ܘܫܰܠܗܶܒܺܝܬ݂ܳܐ ܐܶܟ݂ܠܰܬ݂ ܫܶܬܶܐܣܶܝ̈ܗ̇.
Lam 4:12 ܠ: ܠܳܐ ܗܰܝܡܶܢܘ ܡܰܠ̈ܟܶܐ ܕܰܐܪܥܳܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ: ܕܳܐܬܶܐ ܘܥܳܐܶܠ ܒܥܶܠܕܒܳܒܳܐ ܘܳܐܠܽܘܨܳܐ ܒܬܰܖ̈ܥܶܝܗ̇ ܕܽܐܘܪܺܫܠܶܡ.
Lam 4:13 ܡ: ܡܶܛܽܠ ܚܛܳܗ̈ܶܐ ܕܰܢܒ̈ܝܶܝܗ̇: ܘܥܰܘܠܳܐ ܕܟ݂ܳܗ̈ܢܶܝܗ̇: ܕܶܐܫܰܕ݂ܘ ܒܓ݂ܰܘܳܗ̇ ܕܡܳܐ ܕܙܰܕܺܝ̈ܩܶܐ.
Lam 4:14 ܢܢ: ܢܰܕ݂ܘ ܪܰܘܖ̈ܒܳܢܶܝܗ̇ ܒܫܽܘ̈ܩܶܝܗ̇: ܘܶܐܬ݂ܦܰܠܦܰܠܘ ܒܰܕ݂ܡܳܐ: ܘܠܳܐ ܐܶܫܟܰܚܘ ܕܢܶܩܪܒܽܘܢ ܠܰܠܒܽܘܫܰܝ̈ܗܽܘܢ.
Lam 4:15 ܣ: ܦܪܽܘܩܘ ܡܶܢܗܽܘܢ: ܘܛܰܡ̈ܶܐܐ ܩܪܰܘ ܐܶܢܽܘܢ. ܥܒܰܪܘ ܥܒܰܪܘ ܘܠܳܐ ܬܶܬܩܰܪܒܽܘܢ ܠܗܽܘܢ: ܡܶܛܽܠ ܕܰܐܪܓܶܙܘ ܐܳܦ ܐܶܬܛܰܪܰܦܘ: ܐܶܡܰܪܘ ܒܶܝܬ݂ ܥܰܡ̈ܡܶܐ ܕܬܽܘܒ ܠܳܐ ܢܰܘܣܦܽܘܢ ܠܡܶܥܡܰܪ.
Lam 4:16 ܥ: ܥܰܕ݂ ܩܳܝܡܺܝܢ ܚܢܰܢ ܚ̣ܫܶܟ݂̈ܝ ܥܰܝܢܰܝ̈ܢ ܡܶܢ ܥܽܘܕ݂ܪܳܢܰܢ: ܣܪܺܝܩܳܐܺܝܬ݂ ܕܳܩܘ ܕܰܘ̈ܩܰܝܢ ܠܘܳܬ݂ ܥܰܡܳܐ ܕܠܳܐ ܦܳܪܶܩ.
Lam 4:17 ܦ: ܦܰܪܨܽܘܦܶܗ ܕܡܳܪܝܳܐ ܦܰܠܶܓ ܐܶܢܽܘܢ: ܘܠܳܐ ܢܰܘܣܶܦ ܠܰܡܚܳܪ ܒܗܽܘܢ: ܒܰܐܦܰܝ̈ ܟܳܗ̈ܢܶܐ ܠܳܐ ܢܣܰܒܘ: ܘܥܰܠ ܣܳܒ̈ܶܐ ܠܳܐ ܪܰܚܶܡܘ.
Lam 4:18 ܨ: ܨܳܕ݂ܘ ܠܰܕܕܰܩܕܩܺܝܢ ܠܕܰܡܗܰܠܟ݂ܺܝܢ ܒܫܽܘ̈ܩܶܐ. ܩ̣ܪܶܒ ܩܶܨܰܢ: ܡܠܰܘ ܝܰܘ̈ܡܰܝܢ: ܡܶܛܽܠ ܕܶܐܬ݂ܳܐ ܥܶܕܳܢܰܢ.
Lam 4:19 ܩ: ܩܰܠܺܝܠܺܝܢ ܗܘܰܘ ܖ̈ܳܕ݂ܽܘܦܰܝܢ ܡܶܢ ܢܶܫܖ̈ܰܝ ܫܡܰܝܳܐ: ܥܰܠ ܛܽܘܖ̈ܶܐ ܪܰܕ݂ܦܽܘܢ: ܘܰܒܡܰܕ݂ܒܪܳܐ ܐܶܬ݂ܟܰܡܶܢܘ ܠܰܢ.
Lam 4:20 ܪ: ܪܽܘܚܳܐ ܕܰܐܦܰܝ̈ܢ ܡܫܺܝܚܶܗ ܕܡܳܪܝܳܐ: ܐܶܬܬܚܶܕ݂ ܒܓ݂ܽܘܡܳܨܗܽܘܢ: ܗܰܘ ܕܶܐܡܰܪܢ ܕܰܒܛܶܠܳܠܶܗ ܢܺܚܶܐ ܒܶܝܬ݂ ܥܰܡ̈ܡܶܐ.
Lam 4:21 ܫ: ܕܽܘܨܝ ܘܰܚܕ݂ܳܝ ܒܰܪܬ݂ ܐܰܕ݂ܽܘܡ ܕܝܳܬ݂ܒܳܐ ܒܰܐܪܥܳܐ ܕܥܽܘܨ: ܐܳܦ ܠܶܟ݂ܝ ܢܶܡܛܶܐ ܟܳܣܳܐ: ܬܶܪܘܶܝܢ ܘܬܶܬܛܰܪܦܺܝܢ.
Lam 4:22 ܬ: ܓܡܰܪܘ ܚܛܳܗܰܝ̈ܟܝ ܒܰܪܬ݂ ܨܶܗܝܽܘܢ: ܬܽܘܒ ܠܳܐ ܢܰܘܣܶܦ ܠܰܡܓܰܠܳܝܽܘܬ݂ܶܟ݂ܝ ܐܶܬܦܩܶܕ݂ܘ ܚܰܘܒܰܝ̈ܟܝ ܒܰܪܬ݂ ܐܰܕ݂ܽܘܡ: ܘܶܐܬ݂ܓܠܺܝܘ ܚܛܳܗܰܝ̈ܟܝ.
Lam 5:1 ܐܶܬܕܰܟ݂ܪ ܡܳܪܝܳܐ ܡܳܢܳܐ ܗܘܳܐ ܠܰܢ: ܚܽܘܪ ܘܰܚܙܺܝ ܚܶܣܕܰܢ.
Lam 5:2 ܝܳܪܬܽܘܬ݂ܰܢ ܐܶܬ݂ܗܰܦܟܰܬ݂ ܠܢܽܘܟܖ̈ܳܝܶܐ: ܘܒܳܬܰܝ̈ܢ ܠܢܽܘܟܖ̈ܳܝܶܐ.
Lam 5:3 ܝܰܬ݂ܡ̈ܶܐ ܗܘܰܝܢ ܕܠܳܐ ܐܰܒܳܐ: ܘܶܐܡ̈ܗܳܬ݂ܰܢ ܐܰܝܟ݂ ܐܰܖ̈ܡܠܳܬ݂ܳܐ. 
Lam 5:4 ܡܰܝ̈ܢ ܒܟܶܣܦܳܐ ܐܶܫܬܺܝܢ: ܘܩܰܝ̈ܣܰܝܢ ܒܰܕ݂ܡܰܝ̈ܳܐ.
Lam 5:5 ܐܶܬ݂ܰܘ ܥܰܠ ܨܰܘܪܰܢ: ܐܶܬ݂ܪܕܶܦܢ ܘܰܠܐܺܝܢ ܘܠܳܐ ܐܶܬܬܢܺܝܚܰܢ.
Lam 5:6 ܡܶܨܖ̈ܳܝܶܐ ܝܰܗܒܘ ܐܺܝܕ݂ܳܐ: ܘܳܐܬܽܘܖ̈ܳܝܶܐ ܠܰܡܣܰܒܳܥܽܘ ܠܰܚܡܳܐ.
Lam 5:7 ܐܰܒܳܗܰܝ̈ܢ ܚܛܰܘ ܘܠܰܝܬ ܐܶܢܽܘܢ: ܘܰܚܢܰܢ ܚܛܳܗܰܝ̈ܗܽܘܢ ܣܒܰܠܢ.
Lam 5:8 ܥܰܒ̈ܕܶܐ ܐܶܫܬܰܠܰܛܘ ܒܰܢ: ܘܠܰܝܬ ܕܦܳܪܶܩ ܠܰܢ ܡܶܢ ܐܺܝܕܰܝ̈ܗܽܘܢ.
Lam 5:9 ܒܢܰܦܫܰܢ ܢܰܥܶܠ ܠܰܚܡܳܐ ܡܶܢ ܩܕ݂ܳܡ ܚܰܪܒܳܐ ܕܰܒܡܰܕܒܪܳܐ.
Lam 5:10 ܡܶܫܟܰܝ̈ܢ ܐܰܝܟ݂ ܕܡܶܢ ܬܰܢܽܘܪܳܐ ܐܶܬ݂ܩܦܶܕ݂ܘ: ܘܰܩܢܰܐܘ ܡܶܢ ܩܕ݂ܳܡ ܛܽܘܪܳܦܳܐ ܕܟܰܦܢܳܐ.
Lam 5:11 ܢܶܫ̈ܶܐ ܒܨܶܗܝܽܘܢ ܨܰܥܰܪܘ: ܘܰܒܬܽܘ̈ܠܳܬܳܐ ܒܩܽܘܖ̈ܝܳܐ ܕܺܝܗܽܘܕ݂ܳܐ.
Lam 5:12 ܪܰܘܖ̈ܒܳܢܶܐ ܒܺܐܝܕܰܝ̈ܗܽܘܢ ܐܶܬܬܠܺܝܘ: ܘܰܐܦܰܝ̈ ܣܳܒ̈ܶܐ ܠܳܐ ܝܰܩܰܪܘ.
Lam 5:13 ܓܰܕܽܘ̈ܕܶܐ ܛܚܶܢܘ ܪܰܚܝܳܐ: ܘܰܥܠܰܝ̈ܡܶܐ ܒܩܰܝ̈ܣܶܐ ܐܶܬܬܰܩܰܠܘ.
Lam 5:14 ܣܳܒ̈ܶܐ ܡܶܢ ܬܰܪܥܳܐ ܒܛܶܠܘ: ܘܓܰܕܽܘ̈ܕܶܐ ܡܶܢ ܚܰܕ݂ܘܰܬ݂ܗܽܘܢ.
Lam 5:15 ܒܶܛܠܰܬ݂ ܚܰܕܽܘܬ݂ܳܐ ܕܠܶܒܰܢ: ܐܶܬܗܰܦܟܰܬ݂ ܠܶܐܒܠܳܐ ܚܰܕ݂ܽܘܬ݂ܰܢ.
Lam 5:16 ܢܦܰܠ ܟܠܺܝܠܳܐ ܕܪܺܝܫܰܢ: ܘܳܝ ܠܰܢ ܥܰܠ ܕܰܚܛܰܝܢ.
Lam 5:17 ܡܶܛܽܠ ܗܳܢܳܐ ܗܳܐ ܕܳܘܶܐ ܠܶܒܰܢ: ܡܶܛܽܠ ܗܳܢܳܐ ܗܳܐ ܚܶܫܽܘ̈ܟ݂ܳܢ ܥܰܝ̈ܢܰܝܢ.
Lam 5:18 ܥܰܠ ܛܽܘܪܳܐ ܕܨܶܗܝܽܘܢ ܕܰܚܪܶܒ: ܘܬܰܥ̈ܠܶܐ ܗܰܠܶܟ݂ܘ ܒܶܗ.
Lam 5:19 ܘܰܐܢ̱ܬ ܡܳܪܝܳܐ ܠܥܳܠܰܡ ܐܺܝܬܰܝܟ: ܘܟ݂ܽܘܪܣܝܳܟ݂ ܠܕ݂ܳܪܕܳܖ̈ܺܝܢ.
Lam 5:20 ܠܳܐ ܠܥܳܠܰܡ ܬܶܫܒܩܰܢ: ܘܬܶܛܥܶܝܢ ܢܽܘܓ݂ܪܳܐ ܕܝܰܘ̈ܡܳܬ݂ܳܐ.
Lam 5:21 ܐܰܦܢܳܢ ܡܳܪܝܳܐ ܠܘܳܬܳܟ݂ ܘܢܶܬ݂ܦܢܶܐ: ܚܰܕܶܬ݂ ܝܰܘ̈ܡܳܬܰܢ ܐܰܝܟ݂ ܕܡܶܢ ܩܕ݂ܺܝܡ.
Lam 5:22 ܡܶܛܽܠ ܕܡܰܣܠܳܝܽܘ ܐܰܣܠܺܝܬܳܢ: ܘܰܪܓܶܙܬ ܥܠܰܝܢ ܛܳܒ. 
Eze 1:1 ܘܰܗܘܳܐ ܒܰܫܢܰܬ݂ ܬܠܳܬ݂ܺܝܢ ܒܚܰܡܶܫܬ݂ܳܐ ܒܝܰܪܚܳܐ ܪܒܺܝܥܳܝܳܐ: ܘܶܐ̱ܢܳܐ ܒܓ݂ܰܘ ܫܒܺܝܬ݂ܳܐ ܗܘܺܝ݀ܬ: ܥܰܠ ܢܗܰܪ ܟܒܰܪ: ܘܶܐܬ݂ܦܬܰܚܘ ܫܡܰܝ̈ܳܐ: ܘܰܚܙܺܝ݀ܬ݂ ܚܶܙܘܳܐ ܕܰܐ‌ܠܳܗܳܐ
Eze 1:2 ܒܚܰܡܶܫܬ݂ܳܐ ܒܝܰܪܚܳܐ: ܒܰܫܢܰܬ݂ ܚܰܡܶܫ ܕܰܫܒܺܝܬܶܗ ܕܝܽܘܝܳܟܺܝܢ ܡܰܠܟܳܐ ܕܺܝܗܽܘܕ݂ܳܐ.
Eze 1:3 ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܚܰܙܩܺܝܐܶܝܠ ܒܰܪ ܒܽܘܙܺܝ ܟܳܗܢܳܐ: ܒܰܐܪܥܳܐ ܕܟܰܠܕ݂ܳܝ̈ܶܐ ܥܰܠ ܢܗܰܪ ܟܒܰܪ: ܘܰܗܘܳܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܝܳܐ.
Eze 1:4 ܘܰܚܙܺܝ݀ܬ݂ ܘܗܳܐ ܪܽܘܚܳܐ ܕܥܰܠܥܳܠܳܐ ܐܳܬ݂ܝܳܐ ܡܶܢ ܓܰܪܒܝܳܐ: ܥܢܳܢܳܐ ܪܰܒܬ݂ܳܐ: ܘܢܽܘܪܳܐ ܕܡܶܬ݂ܓܰܘܙܠܳܐ ܘܡܰܙܗܪܳܐ ܚܕ݂ܳܪܶܝܗ̇: ܘܡܶܢ ܓܰܘܳܗ̇ ܐܰܝܟ ܚܶܙܘܳܐ ܡܶܢ ܓܰܘ ܢܽܘܪܳܐ.
Eze 1:5 ܘܡܶܢ ܓܰܘܳܗ̇ ܕܡܽܘܬ݂ܳܐ ܕܰܐܪܒܰܥ ܚܰܝ̈ܘܳܢ: ܘܗܳܢܰܘ ܚܶܙܘܗܶܝܢ: ܐܰܝܟ ܕܡܽܘܬ݂ܳܐ ܕܰܒܢܰܝ̈ܢܳܫܳܐ.
Eze 1:6 ܘܰܐܪܒܰܥ ܐܰܦܺܝ̈ܢ ܠܰܚܕ݂ܳܐ: ܘܰܐܪܒܥܳܐ ܓܶܦܺܝ̈ܢ.
Eze 1:7 ܘܖ̈ܶܓ݂ܠܰܝܗܶܝܢ ܦܫܺܝ̈ܛܳܢ: ܘܦܰܖ̈ܣܳܬ݂ܳܐ ܕܖ̈ܶܓ݂ܠܰܝܗܶܝܢ: ܐܰܝܟ ܦܰܖ̈ܣܳܬ݂ܳܐ ܕܥܶܓ݂̈ܠܶܐ: ܘܡܰܒܖ̈ܩܳܢ ܐܰܝܟ ܢܚܳܫܳܐ ܕܡܰܒܪܶܩ.
Eze 1:8 ܘܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܶܝܢ ܡܶܢ ܐܰܪܒܥܳܐ ܓܰܒܰܝ̈ܗܶܝܢ: ܘܰܐܦܰܝ̈ܗܶܝܢ ܘܓܶܦܰܝ̈ܗܶܝܢ ܒܓܰܒܰܝ̈ܗܶܝܢ.
Eze 1:9 ܘܓܶܦܰܝ̈ܗܶܝܢ ܢܰܩܺܝܦܺܝܢ ܗܘܰܘ ܚܰܕ݂ ܠܚܰܕ݂: ܘܡܳܐ ܕܳܐܙܳܠ̱̈ܢ ܗ̱ܘܰܝ̈ ܠܽܘܩܒܰܠܗܶܝܢ ܐܳܙܳܠ̱̈ܢ ܗ̱ܘܰܝ̈: ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.
Eze 1:10 ܘܰܕ݂ܡܽܘܬ݂ܳܐ ܕܰܐܦܰܝ̈ܗܶܝܢ: ܐܰܦ̈ܶܐ ܕܒܰܪܢܳܫܳܐ: ܘܰܐܦ̈ܶܐ ܕܰܐܪܝܳܐ ܒܓܰܒܰܝ̈ܗܶܝܢ: ܕܝܰܡܺܝܢܳܐ: ܘܰܐܦ̈ܶܐ ܕܬܰܘܪܳܐ: ܘܰܐܦ̈ܶܐ ܕܢܶܫܪܳܐ: ܒܓܰܒܰܝ̈ܗܶܝܢ ܕܣܶܡܳܠܳܐ.
Eze 1:11 ܘܰܐܦܰܝ̈ܗܶܝܢ ܘܓܶܦܰܝ̈ܗܶܝܢ ܦܪܺܝܣܺܝܢ ܗܘܰܘ ܡܶܢ ܠܥܶܠ: ܬܪܶܝܢ ܢܰܩܺܝܦܺܝܢ ܚܰܕ݂ ܠܚܰܕ݂: ܘܰܬܪܶܝܢ ܡܟܰܣܶܝܢ ܓܽܘܫܡܗܶܝܢ.
Eze 1:12 ܘܠܽܘܩܒܰܠܗܶܝܢ ܐܳܙܳܠ̱̈ܢ ܗ̱ܘܰܝ̈ ܠܰܐܬ݂ܪܳܐ ܕܳܐܙܳܠ̱ܐ ܗܘܳܬ݂ ܪܽܘܚܳܐ: ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.
Eze 1:13 ܘܰܕ݂ܡܽܘܬ݂ܳܐ ܕܚܰܝ̈ܘܳܬ݂ܳܐ: ܐܰܝܟ ܚܶܙܘܳܐ ܕܓܽܘܡܖ̈ܶܐ ܕܢܽܘܪܳܐ ܕܝܳܩ̈ܕܳܢ: ܘܰܐܝܟ ܚܶܙܘܳܐ ܕܠܰܡܦܺܝܕ݂ܳܐ ܡܗܰܠܟ݂ܳܐ ܗܘܳܬ݂ ܒܶܝܬ݂ ܚܰܝ̈ܘܳܬ݂ܳܐ: ܘܡܰܙܗܪܳܐ ܗܘܳܬ݂ ܢܽܘܪܳܐ: ܘܒܰܪܩܳܐ ܢܳܦܶܩ ܗ̱ܘܳܐ ܡܶܢܳܗ̇.
Eze 1:14 ܘܚܰܝ̈ܘܳܬ݂ܳܐ ܖ̈ܳܗܛܳܢ ܗ̱ܘܰܝ̈ ܘܠܳܐ ܡܶܬ݂ܦܰܢ̈ܝܳܢ ܗ̱ܘܰܝ̈: ܐܰܝܟ ܚܶܙܘܳܐ ܕܙܺܝܩܬ݂ܳܐ.
Eze 1:15 ܘܰܚܙܺܝ݀ܬ݂ ܚܰܝ̈ܘܳܬ݂ܳܐ: ܘܗܳܐ ܓܺܝ̈ܓ݂ܠܶܐ ܒܰܐܪܥܳܐ ܥܰܠ ܓܶܢ̱ܒ ܐܰܖ̈ܒܥܳܬܰܝܗܶܝܢ ܚܰܝ̈ܘܳܬ݂ܳܐ.
Eze 1:16 ܘܚܶܙܘܳܐ ܕܓܺܝ̈ܓ݂ܠܶܐ ܘܰܥܒܳܕ݂ܗܶܝܢ: ܐܰܝܟ ܚܶܙܘܳܐ ܕܬܰܪܫܺܝܫ: ܘܰܕܡܽܘܬ݂ܳܐ ܚܕ݂ܳܐ ܠܰܐܖ̈ܒܰܥܬܰܝܗܶܝܢ: ܘܚܶܙܘܗܶܝܢ ܘܰܥܒܳܕܗܶܝܢ ܐܰܝܟ ܓܺܝܓ݂ܠܳܐ ܒܓ݂ܰܘ ܓܺܝܓ݂ܠܳܐ.
Eze 1:17 ܥܰܠ ܐܰܪܒܥܳܐ ܓܰܒܰܝ̈ܗܶܝܢ ܐܳܙܳܠ̱̈ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈: ܘܠܰܐܬ݂ܪܐ ܕܦܳܢܝܳܐ ܗܘܳܬ݂ ܪܺܝܫܺܝܬܗܶܝܢ ܠܡܺܐܙܰܠ ܒܳܬ݂ܪܳܗ̇ ܐܳܙܳܠ̱̈ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.
Eze 1:18 ܘܪܰܘܡܳܐ ܐܺܝܬ݂ ܠܚܰܨܰܝ̈ܗܶܝܢ ܘܚܳܙ̈ܝܳܢ ܗ̱ܘܰܝ̈: ܘܚܰܨܰܝ̈ܗܶܝܢ ܡܠܶܐ ܥܰܝ̈ܢܶܐ ܗ̱ܘܳܐ: ܕܰܐܖ̈ܒܥܳܬܰܝܗܶܝܢ ܟܰܕ݂ ܡܶܬ݂ܟܰܖ̈ܟܳܢ.
Eze 1:19 ܘܟܰܕ݂ ܐܳܙܳܠ̱̈ܢ ܗ̱ܘܰܝ̈ ܚܰܝ̈ܘܳܬ݂ܳܐ: ܐܳܙܳܠ̱̈ܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ: ܘܡܳܐ ܕܫܳܩ̈ܠܳܢ ܗ̄ܘܰܝ ܚܰܝ̈ܘܳܬ݂ܳܐ ܡܶܢ ܐܰܪܥܳܐ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ.
Eze 1:20 ܘܠܰܐܬܰܪ ܕܳܐܙܳ̄ܠ̱ܐ ܗܘܳܬ݂ ܪܽܘܚܳܐ ܐܳܙܳܠ̱̈ܢ ܗ̱ܘܰܝ̈: ܘܓܺܝ̈ܓ݂ܠܶܐ ܫܳܩ̈ܠܳܢ ܗ̱ܘܰܝ̈ ܥܰܡܗܶܝܢ: ܡܶܛܽܠ ܕܪܽܘܚܳܐ ܚܰܝܬ݂ܳܐ ܐܺܝܬ݂ ܗܘܳܬ݂ ܒܓܺܝ̈ܓ݂ܠܶܐ.
Eze 1:21 ܘܡܳܐ ܕܳܐܙܳܠ̱ܢ ܗ̱ܘܰܝ̈ ܐܳܙܳܠ̱̈ܢ ܗ̱ܘܰܝ̈: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܩܳܝ̈ܡܳܢ ܗ̱ܘܰܝ̈: ܘܡܳܐ ܕܫܳܩ̈ܠܳܢ ܗ̱ܘܰܝ̈ ܡܶܢ ܐܰܪܥܳܐ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ. ܡܶܛܽܠ ܕܪܽܘܚܳܐ ܚܰܝܬ݂ܳܐ ܐܺܝܬ݂ ܗܘܳܬ݂ ܒܓܺܝ̈ܓ݂ܠܶܐ.
Eze 1:22 ܘܰܡܬܺܝܚ ܠܥܶܠ ܡܶܢ ܪܺܝܫܳܐ ܕܚܰܝ̈ܘܳܬ݂ܳܐ: ܐܰܝܟ ܕܡܽܘܬ݂ܳܐ ܕܚܶܙܘܳܐ ܕܰܩܪܽܘܣܛܶܠܳܘܣ ܕܚܺܝܠܳܐ.
Eze 1:23 ܘܰܬ݂ܚܽܘܬ݂ܰܘܗܝ ܓܶܦܰܝ̈ܗܶܝܢ ܬܪܺܝܨܺܝܢ ܗܘܰܘ ܚܰܕ݂ ܠܽܘܩܒܰܠ ܚܰܕ݂: ܡܶܢ ܠܥܶܠ ܘܡܶܢ ܠܬܰܚܬ: ܬܪܶܝܢ ܡܟܰܣܝܢ ܠܗܶܝܢ: ܘܰܬܪܶܝܢ ܡܟܰܣܶܝܢ ܓܽܘܫܡܗܶܝܢ.
Eze 1:24 ܘܫܶܡܥܶ݀ܬ݂ ܩܳܠܳܐ ܕܓܶܦܰܝ̈ܗܶܝܢ: ܐܰܝܟ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ: ܘܰܐܝܟ ܩܳܠܳܐ ܕܰܐ‌ܠܳܗܳܐ ܡܳܐ ܕܳܐܙܳܠ̱̈ܢ ܗ̱ܘܰܝ̈: ܘܰܐܝܟ ܩܳܠܳܐ ܕܡܰܡܠܠܳܐ ܒܓ݂ܰܘ ܡܰܫܪܺܝܬ݂ܳܐ: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܡܰܫ̈ܠܝܳܢ ܗ̱ܘܰܝ̈ ܓܶܦܰܝ̈ܗܶܝܢ.
Eze 1:25 ܘܰܗܘܳܐ ܩܳܠܳܐ ܥܰܠ ܡܰܛܠܠܳܐ ܕܰܠܥܶܠ ܡܶܢ ܖ̈ܺܝܫܰܝܗܶܝܢ: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܡܰܫ̈ܠܝܳܢ ܗ̱ܘܰܝ̈ ܓܶܦܰܝ̈ܗܶܝܢ.
Eze 1:26 ܘܰܠܥܶܠ ܡܶܢ ܡܰܛܠܠܳܐ ܕܰܠܥܶܠ ܡܶܢ ܖ̈ܺܝܫܰܝܗܶܝܢ: ܐܰܝܟ ܚܶܙܘܳܐ ܕܟܺܐܦܳܐ ܕܣܰܦܺܝܠܳܐ: ܘܰܐܝܟ ܕܡܽܘܬ݂ܳܐ ܕܟܽܘܪܣܝܳܐ: ܘܥܰܠ ܕܡܽܘܬ݂ܳܐ ܕܟܽܘܪܣܝܳܐ: ܐܰܝܟ ܕܡܽܘܬ݂ܳܐ ܘܰܐܝܟ݂ ܚܶܙܘܳܐ ܕܒܰܪܢܳܫܳܐ ܐܺܝܬ݂ ܥܠܰܘܗܝ ܡܶܢ ܠܥܶܠ.
Eze 1:27 ܘܰܚܙܺܝ݀ܬ݂ ܐܰܝܟ ܚܶܙܘܳܐ ܕܰܐ‌ܠܳܗܳܐ: ܘܰܐܝܟ ܚܶܙܘܳܐ ܕܢܽܘܪܳܐ ܡܶܢ ܠܓ݂ܰܘ ܚܳܕ݂ܰܪ ܠܶܗ: ܡܶܢ ܚܶܙܘܳܐ ܕܚܰܨܰܘ̈ܗܝ ܘܰܠܥܶܠ: ܘܡܶܢ ܚܰܨܰܘ̈ܗܝ ܘܰܠܬܰܚܬ: ܚܙܺܝ݀ܬ݂ ܐܰܝܟ ܚܶܙܘܳܐ ܕܢܽܘܪܳܐ: ܘܙܰܗܪܳܐ ܟܳܪܶܟ݂ ܠܶܗ.
Eze 1:28 ܐܰܝܟ݂ ܚܶܙܘܳܐ ܕܩܶܫܬܳܐ ܕܗܳܘܝܳܐ ܒܰܥܢܳܢ̈ܶܐ ܒܝܰܘܡܳܐ ܕܡܶܛܪܳܐ: ܗܳܟ݂ܰܢܳܐ ܗ̱ܘܳܐ ܚܶܙܘܳܐ ܕܙܰܗܪܳܐ ܕܟ݂ܳܪܶܟ݂ ܠܶܗ. ܘܗܳܟܰܢܳܐ ܗ̱ܘܳܐ ܕܰܕ݂ܡܽܘܬ݂ܳܐ ܕܺܐܝܩܳܪܶܗ ܕܡܳܪܝܳܐ.
Eze 2:1 ܘܶܐܡܰܪ ܠܺܝ: ܒܰܪܢܳܫܳܐ: ܩܽܘܡ ܥܰܠ ܖ̈ܶܓ݂ܠܰܝܟ ܐܶܡܰܠܶܠ ܥܰܡܳܟ݂.
Eze 2:2 ܘܥܶܠܰܬ݂ ܒܺܝ ܪܽܘܚܳܐ ܟܰܕ݂ ܡܡܰܠܶܠ ܥܰܡܝ: ܘܰܐܩܺܝܡܬܰܢܝ ܥܰܠ ܖ̈ܶܓ݂ܠܰܝ: ܘܫܶܡܥܶ݀ܬ݂ ܕܰܡܡܰܠܶܠ ܥܰܡܝ.
Eze 2:3 ܘܶܐܡܰܪ ܠܺܝ: ܒܰܪܢܳܫܳܐ: ܡܫܰܕܰܪ ܐ̱ܢܳܐ ܠܳܟ݂ ܥܰܠ ܒܢܰܝ̈ ܝܺܣܪܳܐܶܝܠ: ܥܰܠ ܥܰܡܳܐ ܡܳܪܽܘܕ݂ܳܐ ܕܰܡܪܰܕ݂ܘ ܥܠܰܝ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܰܐܥܠܺܝܘ ܒܺܝ ܥܕ݂ܰܡܳܐ ܠܝܰܘܡܳܢܳܐ.
Eze 2:4 ܘܥܰܠ ܒܢܰܝ̈ܳܐ ܕܩܰܫ̈ܝܳܢ ܐܰܦܰܝ̈ܗܽܘܢ: ܘܥܰܫܺܝܢ ܠܶܒܗܽܘܢ ܡܫܰܕܰܪ ܐ̱ܢܳܐ ܠܳܟ݂: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 2:5 ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ: ܘܢܶܕܥܽܘܢ ܕܰܢܒܺܝܳܐ ܐܰܢ̱ܬ ܒܰܝܢܳܬ݂ܗܽܘܢ.
Eze 2:6 ܘܰܐܢ̱ܬ ܒܰܪܢܳܫܳܐ ܠܳܐ ܬܶܕ݂ܚܰܠ ܡܶܢܗܽܘܢ: ܘܡܶܢ ܡܶܠܰܝ̈ܗܽܘܢ ܠܳܐ ܬܙܽܘܥ: ܕܣܳܪܒܺܝܢ ܘܡܰܣܠܶܝܢ ܠܳܟ݂: ܡܶܛܽܠ ܕܒܰܝܢܳܬ݂ ܥܶܩܰܖ̈ܒܶܐ ܥܳܡܰܪ ܐܰܢ̱ܬ: ܠܳܐ ܬܶܕ݂ܚܰܠ ܡܶܢ ܡܶܠܰܝ̈ܗܽܘܢ: ܘܡܶܢ ܐܰܦܰܝ̈ܗܽܘܢ ܠܳܐ ܬܙܽܘܥ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 2:7 ܐܶܠܳܐ ܐܶܡܰܪ ܠܗܽܘܢ ܦܶܬܓ݂ܳܡܰܝ̈: ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 2:8 ܐܰܢ̱ܬ ܕܶܝܢ ܒܰܪܢܳܫܳܐ: ܫܡܰܥ ܡܶܕܶܡ ܕܳܐܡܰܪ ܐ̱ܢܳܐ ܠܳܟ݂: ܠܳܐ ܬܶܗܘܶܐ ܡܰܪܡܪܳܢ ܐܰܝܟ ܒܰܝܬܳܐ ܡܡܰܪܡܪܳܢܳܐ: ܐܶܠܳܐ ܦܬܰܚ ܦܽܘܡܳܟ݂: ܘܰܐܟ݂ܽܘܠ ܡܶܕܶܡ ܕܝܳܗܶܒ ܐ̱ܢܳܐ ܠܳܟ݂.
Eze 2:9 ܘܰܚܙܺܝ݀ܬ݂ ܘܗܳܐ ܐܺܝܕ݂ܳܐ ܐܶܬ݂ܦܰܫܛܰܬ݂ ܠܘܳܬ݂: ܘܺܐܝܬ݂ ܒܳܗ̇ ܟܶܪܟܳܐ ܕܣܶܦܪܳܐ.
Eze 2:10 ܘܦܰܫܛܶܗ ܩܕ݂ܳܡܝ: ܘܰܟ݂ܬܺܝܒ ܡܶܢ ܩܕ݂ܳܡܰܘܗܝ ܘܡܶܢ ܒܶܣܬܪܶܗ: ܘܰܟ݂ܬܺܝ̈ܒܳܢ ܒܶܗ ܩܺܝ̈ܢܳܬ݂ܳܐ: ܘܚܶܫ̈ܒܳܬ݂ܳܐ: ܐܘܠ̈ܝܳܬ݂ܳܐ.
Eze 3:1 ܘܶܐܡܰܪ ܠܺܝ: ܒܰܪܢܳܫܳܐ: ܡܶܕܶܡ ܕܡܶܫܟܰܚ ܐܰܢ̱ܬ ܐܰܟ݂ܽܘܠ: ܐܰܟ݂ܽܘܠܳܝܗܝ ܠܟܶܪܟܳܐ ܗܳܢܳܐ: ܘܙܶܠ ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ.
Eze 3:2 ܘܦܶܬܚܶ݀ܬ݂ ܦܽܘܡܝ ܘܰܐܘܟܠܰܢܝ ܟܶܪܟܳܐ ܗܰܘ.
Eze 3:3 ܘܶܐܡܰܪ ܠܺܝ: ܒܰܪܢܳܫܳܐ: ܡܠܺܝ ܟܰܪܣܳܟ݂ ܘܰܡܥܰܝ̈ܟ ܡܶܢ ܟܶܪܟܳܐ ܗܳܢܳܐ ܕܝܳܗܶܒ ܐ̱ܢܳܐ ܠܳܟ݂: ܘܶܐܟ݂ܰܠܬ݂ܶܗ ܘܰܗܘܳܐ ܒܦܽܘܡܝ ܐܰܝܟ ܕܶܒܫܳܐ ܚܰܠܝܳܐ.
Eze 3:4 ܘܶܐܡܰܪ ܠܺܝ: ܒܰܪܢܳܫܳܐ: ܙܶܠ ܥܽܘܠ ܠܰܫܒܺܝܬ݂ܳܐ ܠܘܳܬ݂ ܒܢܰܝ̈ ܝܺܣܪܳܐܶܝܠ: ܘܶܐܡܰܪ ܠܗܽܘܢ ܦܶܬܓ݂ܳܡܰܝ̈.
Eze 3:5 ܡܶܛܽܠ ܕܠܳܐ ܗ̱ܘܳܐ ܥܰܠ ܥܰܡܳܐ ܥܰܡܺܝܩ ܡܰܡܠܠܳܐ ܘܰܠܥܶܓ ܠܶܫܳܢܳܐ ܫܰܕ݂ܰܪܬܳܟ݂: ܥܰܠ ܕܒܶܝܬ݂ ܝܺܣܪܳܐܶܝܠ.
Eze 3:6 ܘܳܐܦܠܳܐ ܥܰܠ ܥܰܡ̈ܡܶܐ ܣܰܓܺܝ̈ܐܶܐ ܕܠܳܐ ܫܳܡܰܥ ܐܰܢ̱ܬ ܡܰܡܠܠ̱ܗܽܘܢ: ܘܶܐܠܽܘ ܥܠܰܝܗܽܘܢ ܫܰܕ݂ܰܪܬ݂ܳܟ݂ ܫܳܡܥܺܝܢ ܗܘܰܘ ܠܳܟ݂.
Eze 3:7 ܕܒܶܝܬ݂ ܝܺܣܪܳܐܶܝܠ ܕܶܝܢ ܠܳܐ ܫܳܡܥܺܝܢ ܠܳܟ݂: ܡܶܛܽܠ ܕܠܳܐ ܨܳܒܶܝܢ ܠܡܶܫܡܥܰܢܝ ܕܟܽܠܶܗ ܓܶܝܪ ܒܶܝܬ݂ ܝܺܣܪܳܐܶܝܠ: ܥܰܫܺܝܢ ܒܶܝܬ݂ ܥܰܝܢܰܝ̈ܗܽܘܢ ܘܰܩܫܶܐ ܠܶܒܗܽܘܢ.
Eze 3:8 ܗܳܐ ܐܰܥܫܢܶ݀ܬ݂ ܐܰܦܰܝ̈ܟ ܠܽܘܩܒܰܠ ܐܰܦܰܝ̈ܗܽܘܢ: ܘܒܶܝܬ݂ ܥܰܝܢܰܝ̈ܟ ܐܰܫܪܶܬ݂ ܠܽܘܩܒܰܠ ܒܶܝܬ݂ ܥܰܝܢܰܝ̈ܗܽܘܢ.
Eze 3:9 ܐܰܝܟ݂ ܫܳܡܺܝܪܳܐ ܕܥܰܫܺܝܢ ܡܶܢ ܛܰܪܳܢܳܐ ܥܶܒܕܶܬ݂ ܒܶܝܬ݂ ܥܰܝܢܰܝ̈ܟ: ܠܳܐ ܬܶܕ݂ܚܰܠ ܡܶܢܗܽܘܢ: ܘܠܳܐ ܬܙܽܘܥ ܡܶܢ ܩܕ݂ܳܡܝܗܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 3:10 ܘܶܐܡܰܪ ܠܺܝ: ܒܰܪܢܳܫܳܐ: ܟܽܠ ܦܶܬܓ݂ܳܡܰܝ̈ ܕܳܐܡܰܪ ܐ̱ܢܳܐ ܠܳܟ݂ ܩܰܒܶܠ ܒܠܶܒܳܟ݂ ܘܰܫܡܰܥ ܒܶܐܕ݂ܢܰܝ̈ܟ.
Eze 3:11 ܘܙܶܠ ܥܽܘܠ ܠܰܫܒܺܝܬ݂ܳܐ ܠܘܳܬ݂ ܒܢܰܝ̈ ܥܰܡܳܟ݂: ܘܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ.
Eze 3:12 ܘܰܫܩܰܠܬܰܢܝ ܪܽܘܚܳܐ: ܘܫܶܡܥܶ݀ܬ݂ ܒܳܬ݂ܰܪܝ ܩܳܠܳܐ ܕܙܰܘܥܳܐ ܪܰܒܳܐ ܕܳܐܡܰܪ: ܒܪܺܝܟܽܘ ܐܺܝܩܳܪܶܗ ܕܡܳܪܝܳܐ ܡܶܢ ܐܰܬ݂ܪܶܗ.
Eze 3:13 ܘܩܳܠܳܐ ܕܓܶܦ̈ܶܐ ܕܚܰܝ̈ܘܳܬ݂ܳܐ ܕܛܳܪܦܺܝܢ ܚܰܕ݂ ܠܚܰܕ݂: ܘܩܳܠܳܐ ܕܓܺܝ̈ܓ݂ܠܶܐ ܥܰܡܗܽܘܢ: ܘܩܳܠܳܐ ܕܙܰܘܥܳܐ ܪܰܒܳܐ.
Eze 3:14 ܘܰܫܩܰܠܬܰܢܝ ܪܽܘܚܳܐ ܘܰܐܘܒܶܠܬ݂ܰܢܝ: ܘܶܐܙܶܠ̱ܬ݂ ܒܚܺܐܦܳܐ ܕܪܽܘܚܝ: ܘܺܐܝܕ݂ܶܗ ܕܡܳܪܝܳܐ ܥܶܫܢܰܬ݂ ܥܠܰܝ.
Eze 3:15 ܘܥܶܠ̣ܶ݀ܬ݂ ܠܰܫܒܺܝܬ݂ܳܐ ܠܬܶܠܳܐ ܟܺܝܒ ܕܝܳܬܶܒ ܥܰܠ ܢܗܰܪ ܟܒܰܪ: ܘܝܶܬܒܶ݀ܬ݂ ܬܰܡܳܢ ܫܰܒܥܳܐ ܝܰܘܡܺܝ̈ܢ: ܟܰܕ݂ ܬܰܡܺܝܗ ܐ̱ܢܳܐ ܒܰܝܢܳܬ݂ܗܽܘܢ.
Eze 3:16 ܘܡܶܢ ܒܳܬ݂ܰܪ ܫܰܒܥܳܐ ܝܰܘܡܺܝ̈ܢ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 3:17 ܒܰܪܢܳܫܳܐ: ܕܰܘܩܳܐ ܝܰܗܒܬ݂ܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ: ܕܬܶܗܘܶܐ ܫܳܡܰܥ ܡܶܢ ܦܽܘܡܝ ܦܶܬܓ݂ܳܡ̈ܶܐ: ܘܰܬ݂ܙܰܗܰܪ ܐܶܢܽܘܢ ܡܶܢܝ.
Eze 3:18 ܡܳܐ ܕܳܐܡܰܪ ܐ̱ܢܳܐ ܠܚܰܛܳܝܳܐ ܕܰܡܡܳܬ݂ ܬܡܽܘܬ݂: ܘܠܳܐ ܙܰܗܰܪܬܳܝܗܝ ܘܠܳܐ ܐܶܡ̣ܰܪܬ ܠܶܗ ܠܚܰܛܳܝܳܐ ܕܢܶܙܕܗܰܪ ܡܶܢ ܐܽܘܪܚܶܗ ܘܢܺܚܶܐ: ܗܰܘ ܚܰܛܳܝܳܐ ܒܥܰܘܠܶܗ ܢܡܽܘܬ݂: ܘܰܕ݂ܡܶܗ ܡܶܢ ܐܺܝܕ݂ܳܟ݂ ܐܶܬ݂ܒܰܥ.
Eze 3:19 ܐܶܢ ܬܙܰܗܰܪ ܕܶܝܢ ܠܚܰܛܳܝܳܐ: ܘܠܳܐ ܢܶܗܦܽܘܟ݂ ܡܶܢ ܚܛܺܝܬܶܗ ܘܡܶܢ ܐܽܘܪܚܶܗ ܒܺܝܫܬ݂ܳܐ: ܗܽܘ ܒܰܚܛܳܗܰܘ̈ܗܝ ܢܡܽܘܬ݂: ܘܰܐܢ̱ܬ ܢܰܦܫܳܟ݂ ܬܦܰܨܶܐ.
Eze 3:20 ܘܟܰܕ݂ ܙܰܕܺܝܩܳܐ ܢܶܗܦܽܘܟ݂ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ݂ ܥܰܘܠܳܐ: ܐܶܬܶܠ ܬܽܘܩܠܬ݂ܳܐ ܩܕ݂ܳܡܰܘܗܝ ܘܰܢܡܽܘܬ݂: ܥܰܠ ܕܠܳܐ ܙܰܗܰܪܬܳܝܗܝ ܒܰܚܛܳܗܰܘ̈ܗܝ ܢܡܽܘܬ݂: ܘܠܳܐ ܬܶܬܕܟܰܪ ܠܶܗ ܙܰܕܺܝܩܽܘܬ݂ܶܗ ܕܰܥܒܰܕ݂: ܘܰܕ݂ܡܶܗ ܡܶܢ ܐܺܝܕ݂ܰܝ̈ܟ ܐܶܬ݂ܒܰܥ.
Eze 3:21 ܐܶܢ ܕܶܝܢ ܬܙܰܗܪ ܠܙܰܕܺܝܩܳܐ: ܕܠܳܐ ܢܶܚܛܶܐ ܘܠܳܐ ܚ̣ܛܳܐ: ܙܰܕܺܝܩܳܐ ܢܺܚܶܐ ܕܶܐܙܕܗܰܪ: ܘܰܐܢ̱ܬ ܢܰܦܫܳܟ݂ ܬܦܰܨܶܐ.
Eze 3:22 ܘܰܗܘܳܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܝܳܐ: ܘܶܐܡܰܪ ܠܺܝ: ܩܽܘܡ ܦܽܘܩ ܠܰܦܩܰܥܬ݂ܳܐ: ܘܬܰܡܳܢ ܐܶܡܰܠܶܠ ܥܰܡܳܟ݂.
Eze 3:23 ܘܩܳܡܶ݀ܬ݂ ܢܶܦܩܶ݀ܬ݂ ܠܰܦܩܰܥܬ݂ܳܐ: ܘܬܰܡܳܢ ܩܳܐܶܡ ܗ̱ܘܳܐ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܐܰܝܟ ܫܽܘܒܚܳܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܢܶܦܠܶ݀ܬ݂ ܥܰܠ ܐܰܦܰܝ̈.
Eze 3:24 ܘܥܶܠܰܬ݂ ܒܺܝ ܪܽܘܚܳܐ: ܘܰܐܩܺܝܡܬܰܢܝ ܥܰܠ ܖ̈ܶܓ݂ܠܰܝ: ܘܡܰܠܶܠ ܥܰܡܝ ܘܶܐܡܰܪ ܠܺܝ: ܥܽܘܠ ܐܶܬ݂ܚܰܒܫ ܒܒܰܝܬܳܟ݂.
Eze 3:25 ܘܰܐܢ̱ܬ ܒܰܪܢܳܫܳܐ: ܗܳܐ ܪܳܡܶܝܢ ܥܠܰܝܟ ܫܺܫ̈ܠܳܬ݂ܳܐ: ܘܳܐܣܪܺܝܢ ܠܳܟ݂ ܒܗܶܝܢ: ܕܠܳܐ ܬܶܦܽܘܩ ܒܰܝܢܳܬ݂ܗܽܘܢ.
Eze 3:26 ܘܠܶܫܳܢܳܟ݂ ܐܰܕ݂ܒܶܩ ܠܰܫܡܰܝ̈ ܚܶܟܳܟ݂: ܘܬܶܚܪܰܫ ܘܠܳܐ ܬܶܗܘܶܐ ܠܗܽܘܢ ܓܰܒܪܳܐ ܡܶܣܟܺܢܳܐ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 3:27 ܘܡܳܐ ܕܰܡܡܰܠܶܠ ܐ̱ܢܳܐ ܥܰܡܳܟ݂: ܦܳܬܰܚ ܐ̱ܢܳܐ ܦܽܘܡܳܟ݂ ܕܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܫܳܡܰܥ ܢܶܫܡܰܥ: ܘܰܕ݂ܙܳܐܰܥ: ܢܙܽܘܥ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 4:1 ܐܰܢ̱ܬ ܕܶܝܢ ܒܰܪܢܳܫܳܐ: ܣܰܒ ܠܳܟ݂ ܠܒܶܬ݂ܳܐ ܘܣܺܝܡܶܝܗ̇ ܩܕ݂ܳܡܰܝܟ: ܘܰܪܫܽܘܡ ܥܠܶܝܗ̇ ܡܕܺܝܢ̱ܬ݂ܳܐ ܐܽܘܪܺܫܠܶܡ.
Eze 4:2 ܘܰܥܒܶܕ݂ ܥܠܶܝܗ̇ ܐܽܘܠܨܳܢܳܐ: ܘܰܒܢܺܝ ܥܠܶܝܗ̇ ܩܰܠܩܽܘ̈ܡܶܐ: ܘܰܐܟ݂ܡܶܢ ܥܠܶܝܗ̇ ܟܡܺܐܢ̈ܶܐ: ܘܰܐܫܪܳܐ ܥܠܶܝܗ̇ ܡܰܫܖ̈ܝܳܬ݂ܳܐ: ܘܰܥܒܶܕ݂ ܠܳܗ̇ ܙܘܺܝܕܢ̈ܶܐ ܟܰܕ݂ ܚܳܕ݂ܪܳܐ.
Eze 4:3 ܘܰܐܢ̱ܬ ܣܰܒ ܠܳܟ݂ ܛܺܓܢܳܐ ܕܦܰܪܙܠܳܐ: ܘܰܥܒܶܕܳܝܗܝ ܐܶܣܬ݂ܳܐ ܕܦܰܪܙܠܳܐ ܒܰܝ̈ܢܰܝܟ ܠܰܡܕܺܝܢ̱ܬ݂ܳܐ: ܘܛܰܝܶܒ ܐܰܦܰܝ̈ܟ ܥܠܶܝܗ̇: ܘܬܶܗܘܶܐ ܒܰܚܒܽܘܫܝܳܐ ܘܬ݂ܶܐܠܨܺܝܗ̇: ܗܳܕܶܐ ܐܳܬܶܐ ܗܺܝ ܠܰܕ݂ܒܶܝܬ݂ ܝܺܣܪܳܐܶܝܠ.
Eze 4:4 ܘܰܐܢ̱ܬ ܕܡܰܟ݂ ܥܰܠ ܣܶܛܪܳܐ ܕܣܶܡܳܠܳܐ: ܘܣܺܝܡ ܥܰܘܠܳܐ ܕܒܶܝܬ݂ ܝܺܣܪܳܐܶܝܠ ܥܠܰܘܗܝ: ܡܶܢܝܳܢ ܝܰܘ̈ܡܳܬ݂ܳܐ ܕܕ݂ܳܡܶܟ݂ ܐܰܢ̱ܬ ܥܠܰܘܗܝ ܬܶܫܩܽܘܠ ܥܰܘܠܗܽܘܢ.
Eze 4:5 ܘܶܐ̱ܢܳܐ ܝܶܗܒܶ݀ܬ݂ ܠܳܟ݂ ܬܪܶܝܢ ܥܰܘ̈ܠܺܝܢ ܠܡܶܢܝܳܢܳܐ ܕܝܰܘ̈ܡܳܬ݂ܳܐ: ܬܠܳܬ݂ܡܳܐܐ ܘܬܶܫܥܺܝܢ ܝܰܘܡܺܝ̈ܢ: ܘܬܶܫܩܽܘܠ ܥܰܘܠܳܐ ܕܒܶܝܬ݂ ܝܺܣܪܳܐܶܝܠ.
Eze 4:6 ܘܰܬ݂ܫܰܡܠܶܐ ܗܳܠܶܝܢ: ܘܬܶܕ݂ܡܰܟ݂ ܥܰܠ ܣܶܛܪܳܟ݂ ܕܝܰܡܺܝܢܳܐ: ܘܬܶܫܩܽܘܠ ܥܰܘܠܳܐ ܕܒܶܝܬ݂ ܝܺܗܽܘܕ݂ܳܐ ܐܰܪܒܥܺܝܢ ܝܰܘܡܺܝ̈ܢ: ܝܰܘܡܳܐ ܠܫܰܢ̱ܬܳܐ ܝܶܗܒܶ݀ܬ݂ ܠܳܟ݂.
Eze 4:7 ܘܥܰܠ ܐܽܘܠܨܳܢܳܗ̇ ܕܽܐܘܪܺܫܠܶܡ ܬܛܰܝܶܒ ܐܰܦܰܝ̈ܟ: ܘܰܕ݂ܪܳܥܳܟ݂ ܬܰܥܫܶܢ: ܘܬܶܬܢܰܒܶܐ ܥܠܶܝܗ̇.
Eze 4:8 ܗܳܐ ܐܰܪܡܺܝ݀ܬ݂ ܥܠܰܝܟ ܫܺܫ̈ܠܳܬ݂ܳܐ: ܘܠܳܐ ܬܶܬ݂ܗܦܰܟ݂ ܡܶܢ ܣܶܛܪܳܟ݂ ܠܣܶܛܪܳܟ݂: ܥܕ݂ܰܡܳܐ ܕܢܶܫܠܡܽܘܢ ܝܰܘ̈ܡܳܬ݂ܳܐ ܕܰܚܒܽܘܫܝܳܟ݂.
Eze 4:9 ܘܣܰܒ ܠܳܟ݂ ܚ̈ܶܛܶܐ ܘܰܣܥܳܖ̈ܶܐ: ܘܓ݂ܽܘܡ̈ܶܐ ܘܰܛܠܰܦ̈ܚܶܐ: ܘܕ݂ܽܘܚܢܳܐ ܘܟܽܘ̈ܢܬܶܐ: ܘܰܐܪܡܳܐ ܐܶܢܽܘܢ ܒܡܳܐܢܳܐ ܚܰܕ݂: ܘܰܥܒܶܕ݂ ܐܶܢܽܘܢ ܠܳܟ݂ ܠܰܚܡܳܐ: ܠܡܶܢܝܳܢܳܐ ܕܝܰܘ̈ܡܳܬ݂ܳܐ ܕܕ݂ܳܡܶܟ݂ ܐܰܢ̱ܬ ܥܰܠ ܣܶܛܪܳܟ݂: ܬܠܳܬ݂ܡܳܐܐ ܘܬܶܫܥܺܝܢ ܝܰܘܡܺܝ̈ܢ ܬܶܐܟܠܺܝܘܗܝ.
Eze 4:10 ܘܡܶܐܟ݂ܽܘܠܬ݂ܳܟ݂ ܬܶܗܘܶܐ ܥܶܣܪܺܝܢ ܡܰܬ݂ܩܳܠܺܝ̈ܢ ܒܝܰܘܡܳܐ: ܡܶܢ ܥܶܕ݂ܳܢܳܐ ܠܥܶܕ݂ܳܢܳܐ.
Eze 4:11 ܘܡܰܝ̈ܳܐ ܒܰܟ݂ܝܳܠܬ݂ܳܐ ܬܶܫܬܶܐ. ܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܗܶܡܺܝܢܳܐ: ܡܶܢ ܥܶܕ݂ܳܢܳܐ ܠܥܶܕ݂ܳܢܳܐ ܬܶܫܬܶܐ.
Eze 4:12 ܘܪܰܥܦܳܐ ܕܰܣܥܳܖ̈ܶܐ ܬܶܐܟܽܘܠ: ܕܰܡܛܰܘܰܝ ܥܰܠ ܟܒܳܝ̈ܶܐ ܕܒܰܪܢܳܫܳܐ ܠܥܺܢܰܝܗܽܘܢ.
Eze 4:13 ܐܳܡܰܪ ܡܳܪܝܳܐ: ܗܳܟܰܢܳܐ ܢܶܐܟ݂ܠܽܘܢ ܒܢܰܝ̈ ܝܺܣܪܳܐܶܝܠ ܠܰܚܡܗܽܘܢ ܒܛܰܢܦܽܘܬ݂ܳܐ: ܒܶܝܬ݂ ܥܰܡ̈ܡܶܐ ܕܶܐܕ݂ܚܽܘܩ ܐܶܢܽܘܢ ܠܬܰܡܳܢ.
Eze 4:14 ܘܶܐܡܪܶܬ݂ ܐܰ‌ܠܳܗܳܐ ܡܳܪܶܐ ܡܳܖ̈ܰܘܳܬ݂ܳܐ: ܢܰܦܫܝ ܠܳܐ ܗܘܳܬ݂ ܡܛܰܢܦܳܐ: ܘܰܕ݂ܡܰܪܥܳܐ ܘܕܰܬ݂ܒܺܝܪܳܐ ܠܚܰܝܘܬ݂ܳܐ ܠܳܐ ܐܶܟ̣ܠܶܬ݂ ܡܶܢ ܛܰܠܝܽܘܬ݂ܝ ܘܰܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܥܰܠ ܠܦܽܘܡܝ ܒܶܣܪܳܐ ܛܰܢܦܳܐ.
Eze 4:15 ܘܶܐܡܰܪ ܠܺܝ: ܗܳܐ ܝܶܗܒܶ݀ܬ݂ ܠܳܟ݂ ܟܒܳܝ̈ܶܐ ܕܬ݂ܰܘܖ̈ܶܐ ܚܠܳܦ ܟܒܳܝ̈ܶܐ ܕܰܒܢܰܝ̈ܢܳܫܳܐ: ܕܬܶܥܒܶܕ݂ ܠܰܚܡܳܟ݂ ܥܠܰܝܗܶܝܢ.
Eze 4:16 ܘܶܐܡܰܪ ܠܺܝ ܒܰܪܢܳܫܳܐ: ܗܳܐ ܬܳܒܰܪ ܐ̱ܢܳܐ ܩܰܢܝܳܐ ܕܰܥܒܽܘܪܳܐ ܒܽܐܘܪܺܫܠܶܡ: ܘܢܶܐܟ݂ܠܽܘܢ ܠܰܚܡܳܐ ܒܡܰܬ݂ܩܳܠܳܐ: ܘܡܰܝ̈ܳܐ ܒܨܰܗܳܘ̈ܢܶܐ ܒܰܟ݂ܝܳܠܬ݂ܳܐ ܢܶܫܬܽܘܢ.
Eze 4:17 ܘܢܶܗܘܽܘܢ ܨܪܺܝܟ݂ܺܝܢ ܠܠܰܚܡܳܐ ܘܰܠܡܰܝ̈ܳܐ: ܘܰܢܣܽܘܦܽܘܢ ܓܒܰܪ ܘܰܐܚܽܘܗܝ: ܘܢܶܬ݂ܡܣܽܘܢ ܒܥܰܘܠܗܽܘܢ.
Eze 5:1 ܐܰܢ̱ܬ ܕܶܝܢ ܒܰܪܢܳܫܳܐ ܣܰܒ ܠܳܟ݂: ܣܰܝܦܳܐ ܕܚܰܪܺܝܦ ܐܰܝܟ ܡܕܰܟܝܳܐ ܕܓ݂ܰܪܳܥܳܐ: ܘܰܐܥܒܰܪܳܝܗܝ ܥܰܠ ܪܺܝܫܳܟ݂ ܘܥܰܠ ܕܰܩܢܳܟ݂: ܘܣܰܒ ܠܳܟ݂ ܡܰܣܰܐܬ݂ܳܐ ܕܡܰܬ݂ܩ̈ܳܠܶܐ: ܘܦܰܠܶܓ ܐܶܢܽܘܢ ܠܰܬܠܳܬ ܡܢܰܘ̈ܳܢ.
Eze 5:2 ܘܰܚܕ݂ܳܐ ܡܶܢ ܬܠܳܬ݂ ܡܢܰܘ̈ܳܢ: ܐܰܘܩܶܕ݂ ܒܢܽܘܪܳܐ ܒܓ݂ܰܘ ܡܕܺܝܢ̱ܬ݂ܳܐ: ܡܳܐ ܕܰܫܠܶܡܘ ܝܰܘ̈ܡܳܬ݂ܳܐ ܕܰܚܒܽܘܫܝܳܟ: ܘܬܶܣܰܒ ܡܢܳܬ݂ܳܐ ܐ̱ܚܪܺܬ݂ܳܐ: ܘܬܶܦܣܽܘܩ ܒܣܰܝܦܳܐ ܚܕ݂ܳܪܶܝܗ̇ ܕܰܡܕܺܝܢ̱ܬ݂ܳܐ: ܘܰܡܢܳܬ݂ܳܐ ܕܰܬܠܳܬ ܬܶܕ݂ܪܶܐ ܒܪܽܘܚܳܐ: ܘܣܰܝܦܳܐ ܢܶܚܪܽܘܒ ܒܳܬ݂ܰܪܗܽܘܢ.
Eze 5:3 ܘܬܶܣܰܒ ܡܶܢ ܬܰܡܳܢ ܙܥܽܘܖ̈ܶܐ ܒܡܶܢܝܳܢܳܐ: ܘܬܶܨܽܘܪ ܐܶܢܽܘܢ ܒܟ݂ܶܢܦܳܟ݂.
Eze 5:4 ܘܡܶܢܗܽܘܢ ܬܽܘܒ ܬܶܣܰܒ: ܘܬܰܪܡܶܐ ܐܶܢܽܘܢ ܒܓ݂ܰܘ ܢܽܘܪܳܐ: ܘܬ݂ܰܘܩܶܕ݂ ܐܶܢܽܘܢ ܒܢܽܘܪܳܐ: ܘܡܶܢܗܽܘܢ ܬܶܦܽܘܩ ܢܽܘܪܳܐ ܥܰܠ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.
Eze 5:5 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܕܶܐ ܐܽܘܪܺܫܠܶܡ ܒܰܝܢܳܬ݂ ܥܰܡ̈ܡܶܐ ܣܳܡܬ݂ܳܗ̇: ܘܟܽܠܗܶܝܢ ܡܕ݂ܺܝ̈ܢܳܬ݂ܳܐ ܚܕ݂ܺܝܖ̈ܳܢ ܠܳܗ̇.
Eze 5:6 ܘܚܰܠܦܰܬ݂ ܕܺܝܢܰܝ̈ ܒܰܚܛܺܝܬ݂ܳܐ ܡܶܢ ܥܰܡ̈ܡܶܐ: ܘܦܽܘܩܕܳܢܰܝ̈ ܡܶܢ ܡܕ݂ܺܝ̈ܢܳܬ݂ܳܐ ܕܰܚܕ݂ܺܝܖ̈ܳܢ ܠܳܗ̇: ܡܶܛܽܠ ܕܕ݂ܺܝܢܰܝ̈ ܐܰܣܠܺܝܘ: ܘܰܒܦܽܘܩ̈ܕ݂ܳܢܰܝ ܠܳܐ ܗܰܠܶܟ݂ܘ.
Eze 5:7 ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܚܫܶܒܬܽܘܢ ܡܶܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ: ܘܰܒܦܽܘܩ̈ܕ݂ܳܢܰܝ ܠܳܐ ܗܰܠܶܟ݂ܬܽܘܢ: ܘܕ݂ܺܝܢܰܝ̈ ܠܳܐ ܥܒܰܕܬܽܘܢ. ܕܺܝ̈ܢܶܐ ܕܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ ܥܒܰܕ݂ܬܽܘܢ.
Eze 5:8 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ: ܘܶܐܥܒܶܕ݂ ܒܓ݂ܰܘܟ݂ܝ ܕܺܝ̈ܢܶܐ ܠܥܺܝܢ ܟܽܠܗܽܘܢ ܥܰܡ̈ܡܶܐ.
Eze 5:9 ܘܶܐܥܒܶܕ݂ ܒܶܟ݂ܝ ܡܶܕ݂ܶܡ ܕܠܳܐ ܥܶܒܕ݂ܶܬ݂: ܘܡܶܕ݂ܶܡ ܕܠܳܐ ܐܶܥܒܶܕ݂ ܬܽܘܒ ܐܰܟ݂ܘܳܬ݂ܶܗ: ܡܶܛܽܠ ܟܽܠܳܗ̇ ܛܰܢܦܽܘܬ݂ܶܟ݂ܝ.
Eze 5:10 ܡܶܛܽܠ ܗܳܢܳܐ ܐܰܒܳܗ̈ܶܐ ܢܶܐܟ݂ܠܽܘܢ ܒܢܰܝ̈ܗܽܘܢ ܒܓ݂ܰܘܶܟ݂ܝ: ܘܰܒܢܰܝ̈ܳܐ ܢܶܐܟ݂ܠܽܘܢ ܠܰܐܒܳܗܰܝ̈ܗܽܘܢ: ܘܶܐܥܒܶܕ݂ ܒܶܟ݂ܝ ܕܺܝ̈ܢܶܐ: ܘܶܐܕ݂ܪܶܐ ܠܰܐܝܠܶܝܢ ܕܡܶܫܬܰܚܪܺܝܢ ܒܓ݂ܰܘܟ݂ܝ ܠܟ݂ܽܠ ܪܽܘܚ.
Eze 5:11 ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܛܰܢܶܦܬܝ ܡܩܕܰܫܝ ܒܟܽܠ ܛܰܢܦ̈ܘܳܬ݂ܶܟ݂ܝ: ܘܰܒܟ݂ܽܠܳܗ̇ ܛܰܡܐܽܘܬ݂ܶܟ݂ܝ: ܐܳܦ ܐܶܢܳܐ ܐܶܕ݂ܚܩܶܟ݂ܝ: ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܶܪܰܚܶܡ.
Eze 5:12 ܚܕ݂ܳܐ ܡܢܳܬ݂ܶܟ݂ܝ ܒܡܰܘܬܳܐ ܢܡܽܘܬ݂ܽܘܢ. ܘܰܒܟܰܦܢܳܐ ܢܣܽܘܦܽܘܢ ܒܓ݂ܰܘܟ݂ܝ: ܘܰܐ̱ܚܪܺܬܳܐ ܒܚܰܪܒܳܐ ܢܶܦܠܽܘܢ ܚܕ݂ܳܖ̈ܰܝܟܝ: ܘܕܰܬܠܳܬ ܠܟܽܠ ܪܽܘܚ ܐܶܕ݂ܪܶܐ: ܘܣܰܝܦܳܐ ܢܶܚܪܽܘܒ ܒܳܬ݂ܰܪܗܽܘܢ.
Eze 5:13 ܘܶܐܫܰܡܠܶܐ ܪܽܘܓ݂ܙܝ: ܘܰܐܢܺܝܚ ܚܶܡܬ݂ܝ ܒܗܽܘܢ ܘܶܐܬ݂ܒܰܝܰܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܕܡ̣ܰܠܠܶܬ݂ ܒܰܛܢܳܢܝ: ܡܳܐ ܕܫܰܡܠܺܝ݀ܬ݂ ܒܗܽܘܢ ܪܽܘܓ݂ܙܝ.
Eze 5:14 ܘܶܐܬ݂ܠܶܟ݂ܝ ܠܚܰܪܒܳܐ: ܘܰܠܚܶܣܕ݂ܳܐ ܒܥܰܡ̈ܡܶܐ ܕܰܚܕ݂ܺܝܪܺܝܢ ܠܶܟ݂ܝ ܩܕ݂ܳܡ ܟܠ ܕܥܳܒܰܪ.
Eze 5:15 ܘܬܶܗܘܶܝܢ ܠܚܶܣܕ݂ܳܐ ܘܰܠܓܽܘܕܳܦܳܐ: ܘܰܠܡܰܪܕ݂ܽܘܬ݂ܳܐ ܘܰܠܬܶܡܗܳܐ ܠܥܰܡ̈ܡܶܐ ܕܰܚܕܺܝܪܺܝܢ ܠܶܟ݂ܝ: ܡܳܐ ܕܥܶܒܕ݂ܶܬ݂ ܒܶܟ݂ܝ ܕܺܝ̈ܢܶܐ: ܒܪܽܘܓܙܳܐ ܘܰܒܚܶܡܬ݂ܳܐ ܘܰܒܡܰܟܣܳܢܽܘܬ݂ܳܐ ܕܪܽܘܓ݂ܙܝ: ܐܶܢܳܐ ܡܳܪܝܳܐ ܐܶܡܪܶܬ݂.
Eze 5:16 ܡܳܐ ܕܫܰܕܪܶܬ݂ ܥܠܰܝܟܽܘܢ ܓܶܐܖ̈ܰܝ ܒܺܝ̈ܫܶܐ ܕܟܰܦܢܳܐ ܕܰܗܘܰܘ ܠܰܚܒܳܠܳܐ: ܕܶܐܫܰܕܰܪ ܐܶܢܽܘܢ ܠܰܡܚܰܒܳܠܽܘܬ݂ܟ݂ܽܘܢ: ܘܟ݂ܰܦܢܳܐ ܐܰܘܣܶܦ ܥܠܰܝܟܽܘܢ: ܘܶܐܬܒܰܪ ܩܰܢܝܳܐ ܕܰܥܒܽܘܪܟ݂ܽܘܢ.
Eze 5:17 ܘܶܐܫܰܕ݂ܰܪ ܥܠܰܝܟܽܘܢ ܟܰܦܢܳܐ ܘܚܰܝܽܘܬ݂ܳܐ ܒܺܝܫܬ݂ܳܐ ܘܰܐܘܒܶܕ݂ܟ݂ܽܘܢ: ܘܡܰܘܬܳܐ ܘܰܕ݂ܡܳܐ ܢܶܥܒܰܪ ܒܟ݂ܽܘܢ: ܘܚܰܪܒܳܐ ܐܰܝܬܶܐ ܥܠܰܝܟܽܘܢ: ܐܶܢܳܐ ܡܳܪܝܳܐ ܐܶܡܪܶܬ݂.
Eze 6:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 6:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܛܽܘܖ̈ܶܐ ܕܺܝܣܪܳܐܶܝܠ: ܘܶܐܬ݂ܢܰܒܳܐ ܥܠܰܝܗܽܘܢ.
Eze 6:3 ܘܶܐܡܰܪ: ܛܽܘܖ̈ܶܐ ܕܺܝܣܪܳܐܶܝܠ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ: ܘܰܠܢܰܚ̈ܠܶܐ ܘܠܰܦܨܺܝ̈ܕ݂ܶܐ: ܗܳܐ ܡܰܝܬܶܐ ܐ̱ܢܳܐ ܥܠܰܝܟܽܘܢ ܚܰܪܒܳܐ: ܘܰܐܘܒܶܕ݂ ܦܖ̈ܰܟ݂ܰܝܟܽܘܢ.
Eze 6:4 ܘܢܶܨܕܽܘܢ ܡܰܕ݂ܒܚܰܝ̈ܟܽܘܢ: ܘܢܶܬܬܰܒܪܽܘܢ ܦܬܰܟܖ̈ܰܝܟܽܘܢ: ܘܰܐܪܡܶܐ ܚܖ̈ܺܝܒܰܝܟܽܘܢ ܩܕ݂ܳܡ ܕܶܚ̈ܠܳܬ݂ܟ݂ܽܘܢ.
Eze 6:5 ܘܰܐܪܡܶܐ ܫ̈ܠܰܕܶܐ ܕܒܶܝܬ݂ ܝܺܣܪܳܐܶܝܠ ܩܕ݂ܳܡ ܦܬܰܟܖ̈ܰܝܗܽܘܢ: ܘܶܐܕ݂ܪܶܐ ܓܰܖ̈ܡܰܝܟܽܘܢ ܚܕ݂ܳܪ ܡܰܕ݂ܒܚܰܝ̈ܟܽܘܢ.
Eze 6:6 ܘܰܡܕܺܝ̈ܢܳܬܳܐ ܕܟܽܠܶܗ ܝܰܬ݂ܒܟ݂ܽܘܢ ܢܶܚܖ̈ܒܳܢ: ܘܰܦܖ̈ܰܟܶܐ ܢܶܨ̈ܕ݂ܝܳܢ: ܡܶܛܽܠ ܕܢܶܚܪܒܽܘܢ ܘܢܶܨܕܽܘܢ ܡܰܕ݂ܒܚܰܝ̈ܟܽܘܢ: ܘܢܶܬܬܰܒܪܽܘܢ ܘܢܶܬ݂ܒܰܛܠܽܘܢ ܦܬܰܟ݂ܖ̈ܰܝܟܽܘܢ: ܘܢܶܬܓܰܕܡܽܘܢ ܓܠܺܝܦܰܝ̈ܟܽܘܢ: ܘܢܶܬ݂ܥܛܽܘܢ ܥܒܳܕܰܝ̈ܟܽܘܢ.
Eze 6:7 ܘܢܶܦܠܽܘܢ ܚܖ̈ܺܝܒܶܐ ܒܰܝܢܳܬ݂ܟܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 6:8 ܐܰܘܬ݂ܰܪ ܡܶܢܟܽܘܢ ܒܶܝܬ݂ ܥܰܡ̈ܡܶܐ: ܐܰܝܠܶܝܢ ܕܶܐܬ݂ܦܰܨܺܝܘ ܡܶܢ ܚܰܪܒܳܐ: ܘܶܐܬ݂ܒܰܕܰܪܘ ܒܰܡܕ݂ܺܝ̈ܢܳܬ݂ܳܐ.
Eze 6:9 ܘܢܶܬܕܰܟ݂ܪܽܘܢܳܢܝ ܐܰܝܠܶܝܢ ܕܶܐܬ݂ܦܰܨܺܝܘ ܡܶܢܟܽܘܢ: ܒܶܝܬ݂ ܥܰܡ̈ܡܶܐ ܕܶܐܫܬܒܺܝܘ ܠܬܰܡܳܢ: ܡܳܐ ܕܬ݂ܶܒܪܶܬ݂ ܠܠܶܒܗܽܘܢ ܙܰܢܳܝܳܐ ܕܰܣܛܰܘ ܡܶܢܝ: ܘܥܰܝ̈ܢܰܝܗܽܘܢ ܕܰܛܥܰܝ̈ ܒܳܬ݂ܰܪ ܦܬܰܟ݂ܖ̈ܰܝܗܽܘܢ: ܘܢܶܬܩܰܡ̈ܛܳܢ ܐܰܦܰܝ̈ܗܽܘܢ ܒܒܺܝܫܬܳܐ ܕܰܥܒܰܕ݂ܘ: ܘܰܒܟ݂ܽܠܳܗ̇ ܛܰܢܦܽܘܬ݂ܗܽܘܢ.
Eze 6:10 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܘܠܳܐ ܗ̱ܘܳܐ ܣܪܺܝܩܳܐܺܝܬ݂ ܐܶܡܪܶܬ݂ ܕܶܐܥܒܶܕ݂ ܠܗܽܘܢ ܒܺܝܫܬ݂ܳܐ ܗܳܕܶܐ.
Eze 6:11 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܩܽܘܫ ܒܟܰܦܳܟ݂ ܘܰܪܦܽܘܣ ܒܪܶܓ݂ܠܳܟ݂: ܘܶܐܡܰܪ. ܐܰܚܳܢ ܥܰܠ ܟܽܠܳܗ̇ ܛܰܢܦܽܘܬ݂ܳܐ ܘܒܺܝܫܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܰܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܢܶܦܠܽܘܢ.
Eze 6:12 ܕܪܰܚܺܝܩ ܢܡܽܘܬ݂ ܒܡܰܘܬܳܢܳܐ: ܘܰܕܩܰܪܺܝܒ ܒܚܰܪܒܳܐ ܢܶܦܶܠ: ܘܰܕ݂ܡܶܫܬܰܚܰܪ ܘܰܕ݂ܡܶܬ݂ܦܰܨܶܐ ܒܟܰܦܢܳܐ ܢܡܽܘܬ݂: ܘܶܐܫܰܡܠܶܐ ܪܽܘܓ݂ܙܝ ܒܗܽܘܢ.
Eze 6:13 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܗܘܰܘ ܩܛܺܝܠܰܝ̈ܗܽܘܢ ܒܰܝܢܳܬ݂ ܦܬܰܟ݂ܖ̈ܰܝܗܽܘܢ ܚܕ݂ܳܪ ܡܰܕ݂ܒܚܰܝ̈ܗܽܘܢ: ܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܬ݂ܚܶܝܬ݂ ܟܽܠ ܖ̈ܺܝܫܰܝ ܛܽܘܖ̈ܶܐ: ܘܰܬܚܶܝܬ݂ ܟܽܠ ܐܺܝܠܳܢ ܕܡܰܛܰܠ: ܘܰܬܚܶܝܬ݂ ܟܠ ܒܶܛܡܬ݂ܳܐ ܥܰܒܺܝܛܬ݂ܳܐ: ܒܰܐܬܪܳܐ ܕܣܳܡܘ ܬܰܡܳܢ ܒܶܣ̈ܡܶܐ ܠܟܽܠܗܽܘܢ ܦܬܰܟܖ̈ܰܝܗܽܘܢ.
Eze 6:14 ܘܰܐܪܺܝܡ ܐܺܝܕ݂ܝ ܥܠܰܝܗܽܘܢ: ܘܶܐܥܒܕ݂ܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ ܡܶܢ ܡܰܕ݂ܒܪܳܐ ܕܕܶܒܠܰܬ݂: ܘܟܽܠܶܗ ܒܶܝܬ݂ ܡܰܥܡܰܪܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 7:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 7:2 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܛܺܝ ܩܶܨܳܐ ܥܰܠ ܐܰܪܥܳܐ ܕܺܝܣܪܳܐܶܝܠ: ܘܡܰܛܺܝ ܣܰܘܦܳܐ ܥܰܠ ܐܰܪܒܰܥ ܟܶܢ̈ܦܶܝܗ̇ ܕܰܐܪܥܳܐ.
Eze 7:3 ܡܶܟܺܝܠ ܩܶܨܳܐ ܥܠܰܝܟܝ: ܕܶܐܫܽܘܕ݂ ܥܠܰܝܟܝ ܪܽܘܓ݂ܙܝ: ܘܶܐܕ݂ܽܘܢܶܟ݂ܝ ܐܰܝܟ ܐܽܘܖ̈ܚܳܬܶܟ݂ܝ: ܘܰܐܝܬܶܐ ܥܠܰܝܟܝ ܟܽܠܳܗ̇ ܛܰܢܦܽܘܬܶܟ݂ܝ.
Eze 7:4 ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܶܪܰܚܶܡ: ܡܶܛܽܠ ܕܽܐܘܖ̈ܚܳܬ݂ܶܟ݂ܝ ܥܠܰܝܟܝ ܐܶܬ݂ܶܠ: ܘܛܰܢܦܽܘܬ݂ܶܟ݂ܝ ܒܓ݂ܰܘܶܟ݂ܝ ܬܶܗܘܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 7:5 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܳܬ݂ܝܳܐ ܒܺܝܫܬ݂ܳܐ ܚܠܳܦ ܒܺܝܫܬܳܐ.
Eze 7:6 ܕܩܶܨܳܐ ܐܳܬܶܐ ܘܰܐܥܺܝܩ ܥܠܰܝܟܝ.
Eze 7:7 ܘܳܐܬܶܐ ܨܺܦܪܳܝܳܐ ܥܳܡܽܘܪܳܐ ܕܰܐܪܥܳܐ ܥܠܰܝܟܝ: ܡܰܛܺܝ ܙܰܒܢܳܐ ܘܰܩܪܶܒ ܝܰܘܡܳܐ ܕܰܕ݂ܠܽܘܚܝܳܐ.
Eze 7:8 ܡܶܟܺܝܠ ܡܶܢ ܩܽܘܪܒܳܐ ܐܶܫܽܘܕ݂ ܚܶܡܬ݂ܝ ܥܠܰܝܟܝ: ܘܶܐܫܽܘܕ݂ ܪܽܘܓ݂ܙܝ ܥܠܰܝܟܝ: ܘܶܐܕܽܘܢܶܟ݂ܝ ܐܰܝܟ ܐܽܘܖ̈ܚܳܬܶܟ݂ܝ: ܘܶܐܬܶܠ ܥܠܰܝܟܝ ܟܽܠܳܗ̇ ܛܰܢܦܽܘܬܶܟ݂ܝ.
Eze 7:9 ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܰܪܰܚܶܡ: ܐܶܠܳܐ ܐܰܝܟ ܐܽܘܖ̈ܚܳܬܶܟ݂ܝ ܐܶܦܪܥܶܟ݂ܝ: ܘܛܰܢܦܽܘܬܶܟ݂ܝ ܒܓ݂ܰܘܟܶܝ ܬܶܗܘܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܚܳܟܝ.
Eze 7:10 ܗܳܐ ܝܰܘܡܳܐ ܐܶܬ݂ܳܐ: ܢ̣ܦܰܩ ܨܺܦܪܳܝܳܐ ܘܰܒ̣ܠܰܨ ܚܽܘܛܪܳܐ: ܘܰܦܪܰܥ ܨܰܥܪܳܐ.
Eze 7:11 ܘܥܰܘܠܳܐ ܩܳܡ ܥܰܠ ܚܽܘܛܪܶܗ ܕܥܰܘܳܠܳܐ: ܠܳܐ ܡܶܢܗܽܘܢ ܘܠܳܐ ܡܶܢ ܕܠܽܘܚܝܗܽܘܢ: ܘܠܳܐ ܡܶܢ ܡܰܥܒܕ݂ܳܢܽܘܬ݂ܗܽܘܢ: ܘܠܳܐ ܐܶܬܬܢܺܝܚ ܒܗܽܘܢ.
Eze 7:12 ܡܰܛܺܝ ܙܰܒܢܳܐ ܘܰܩܪܶܒ ܝܰܘܡܳܐ: ܕܩܳܢܶܐ ܠܳܐ ܢܶܚܕܶܐ: ܘܕܰܡܙܰܒܶܢ ܠܳܐ ܬܶܟܪܶܐ ܠܶܗ: ܡܶܛܽܠ ܕܪܽܘܓܙܳܐ ܥܰܠ ܟܽܠܶܗ ܩܶܢܝܳܢܗܽܘܢ.
Eze 7:13 ܘܙܳܒܽܘܢܳܐ ܠܳܐ ܗܳܦܶܟ ܥܰܠ ܡܙܰܒܢܳܢܳܐ: ܘܬܽܘܒ ܠܰܝܬ ܚܰܝ̈ܶܐ ܒܚܰܝܰܝ̈ܗܽܘܢ: ܡܶܛܽܠ ܕܚܶܙܘܳܐ ܠܳܐ ܢܶܗܦܽܘܟ݂ ܥܰܠ ܟܽܠܶܗ ܩܶܢܝܳܢܗܽܘܢ: ܘܓܰܒܪܳܐ ܒܥܰܘܠܶܗ ܠܳܐ ܢܚܰܡܣܶܢ ܚܰܝܰܘ̈ܗܝ.
Eze 7:14 ܩ̣ܪܰܘ ܒܩܰܪܢܳܐ ܘܛܰܝܶܒ ܟܽܠ: ܘܠܰܝܬ ܕܳܐܙܶܠ ܠܰܩܪܳܒܳܐ: ܡܶܛܽܠ ܕܪܽܘܓ݂ܙܝ ܥܰܠ ܟܽܠܶܗ ܩܶܢܝܳܢܗܽܘܢ.
Eze 7:15 ܚܰܪܒܳܐ ܒܫܽܘ̈ܩܶܐ: ܘܡܰܘܬܳܢܳܐ ܘܟܰܦܢܳܐ ܒܒ̈ܳܬܶܐ: ܐܰܝܢܳܐ ܕܰܒܕܰܒܪܰܐ ܗ̱ܘ ܢܡܽܘܬ݂ ܒܚܰܪܒܳܐ: ܘܰܐܝܢܳܐ ܕܒܰܡܕܺܝܢ̱ܬ݂ܰܐ ܗ̱ܘ ܟܰܦܢܳܐ ܘܡܰܘܬܳܢܳܐ ܢܶܐܟܠܺܝܘܗܝ.
Eze 7:16 ܘܢܶܬ݂ܦܰܨܽܘܢ ܐܰܝܠܶܝܢ ܕܡܶܬ݂ܦܰܨܶܝܢ ܡܶܢܗܽܘܢ ܒܛܽܘܖ̈ܶܐ: ܐܰܝܟ ܝܰܘ̈ܢܶܐ ܒܰܓܕ݂ܳܢܦ̈ܶܐ: ܟܽܠܗܽܘܢ ܢܡܽܘܬ݂ܽܘܢ ܐ̱ܢܳܫ ܒܰܚܛܳܗܰܘ̈ܗܝ.
Eze 7:17 ܟܽܠܗܶܝܢ ܐܺܝܕܰܝܳܐ ܢܶܬ݂ܖ̈ܰܫܠܳܢ: ܘܟܽܠܗܶܝܢ ܒܽܘܖ̈ܟ݂ܶܐ ܢܰܖ̈ܕܝܳܢ ܡܰܝ̈ܳܐ.
Eze 7:18 ܘܢܶܬ݂ܟܰܒܢܽܘܢ ܣܰܩ̈ܶܐ: ܘܰܢܟܰܣܽܘܢ ܐܶܢܽܘܢ ܨܰܘܖ̈ܳܢܶܐ: ܒܶܗܬܬ݂ܳܐ ܒܟܽܠ ܐܰܦܰܝ̈ܗܽܘܢ: ܘܩܽܘ̈ܕ݂ܚܳܬ݂ܳܐ ܒܟܽܠ ܖ̈ܺܝܫܰܝܗܽܘܢ.
Eze 7:19 ܣܺܐܡܗܽܘܢ ܒܫܽܘ̈ܩܶܐ ܢܶܫܕܽܘܢ: ܘܕܰܗܒܗܽܘܢ ܡܰܣܠܝܳܐ ܢܶܗܘܶܐ: ܣܺܐܡܗܽܘܢ. ܘܕܰܗܒܗܽܘܢ ܠܳܐ ܢܶܫܟܰܚ ܠܰܡܦܰܨܳܝܽܘ ܐܶܢܽܘܢ ܒܝܰܘܡܳܐ ܕܪܽܘܓ݂ܙܶܗ ܕܡܳܪܝܳܐ: ܢܰܦ̈ܫܳܬ݂ܗܽܘܢ ܠܳܐ ܢܣܰܒܥܽܘܢ: ܘܟܰܖ̈ܣܳܬ݂ܗܽܘܢ ܠܳܐ ܢܶܡܠܽܘܢ ܗܳܢܳܐ ܫܽܘܢܳܩܳܐ: ܦܽܘܪܥܳܢܳܐ ܕܥܰܘܠܗܽܘܢ.
Eze 7:20 ܘܫܽܘܒܚܳܐ ܕܨܶܒܬܗܽܘܢ ܕܰܥܒܰܕ݂ܘ ܒܓ݂ܰܐܝܽܘܬ݂ܳܐ: ܠܨܰܠ̈ܡܶܐ ܕܛܰܢܦ̈ܘܳܬ݂ܗܽܘܢ ܘܰܕܕܶܚ̈ܠܳܬ݂ܗܽܘܢ: ܡܶܛܽܠ ܗܳܢܳܐ ܥܒܰܕܬܶܗ ܡܰܣܠܝܳܐ.
Eze 7:21 ܘܶܐܬܠܺܝܘܗܝ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ ܠܒܶܙܬ݂ܳܐ: ܘܰܠܚܰܛܳܝܶܝ̈ܗ̇ ܕܰܐܪܥܳܐ ܠܰܫܒܺܝܬ݂ܳܐ ܘܰܢܛܰܘܫܽܘܢܶܗ.
Eze 7:22 ܘܰܐܦܢܶܐ ܐܰܦܰܝ̈ ܡܶܢܗܽܘܢ ܘܰܢܛܰܘܫܽܘܢ ܕܰܘ̈ܩܰܝ: ܘܢܶܥܠܽܘܢ ܒܳܗ̇ ܬܳܖ̈ܽܘܥܶܐ ܘܰܢܛܰܘܫܽܘܢܳܗ̇.
Eze 7:23 ܘܢܶܥܒܪܽܘܢ ܒܠܶܒ̈ܢܶܐ: ܡܶܛܽܠ ܕܰܐܪܥܳܐ ܐܶܬܡܰܠܝܰܬ݂ ܕܺܝܢܳܐ ܕܰܕ݂ܡܳܐ: ܘܰܡܕܺܝܢ̱ܬ݂ܳܐ ܐܶܬܡܰܠܝܰܬ݂ ܥܰܘܠܳܐ.
Eze 7:24 ܘܰܐܝܬܶܐ ܖ̈ܳܥܰܘܳܬ݂ܳܐ ܕܥܰܡ̈ܡܶܐ ܘܢܺܐܪܬܽܘܢ ܒܳܬܰܝ̈ܗܽܘܢ: ܘܰܐܗܦܶܟ ܓܰܐܝܽܘܬ݂ܳܐ ܕܥܰܫܺܝ̈ܢܶܐ: ܘܢܺܐܪܬܽܘܢ ܡܰܩܕܫܗܽܘܢ.
Eze 7:25 ܪܽܘܓܙܳܐ ܐܳܬ݂ܶܐ: ܘܢܶܒܥܽܘܢ ܫܠܳܡܳܐ ܘܠܳܐ ܢܶܫܬܟܰܚ.
Eze 7:26 ܘܳܝܳܐ ܥܰܠ ܘܳܝܳܐ ܢܺܐܬ݂ܶܐ: ܘܰܫܡܽܘܥܬ݂ܳܐ ܥܰܠ ܫܡܽܘܥܬ݂ܳܐ ܬܶܫܬܡܰܥ: ܘܢܶܒܥܽܘܢ ܚܶܙܘܳܐ ܡܶܢ ܢܒܺܝ̈ܶܐ: ܘܢܳܡܽܘܣܳܐ ܢܺܐܒܰܕ݂ ܡܶܢ ܟܳܗ̈ܢܶܐ: ܘܡܶܠܟܳܐ ܡܶܢ ܣܳܒ̈ܶܐ.
Eze 7:27 ܡܰܠܟܳܐ ܢܶܬ݂ܶܒ ܒܶܐܒܠܳܐ: ܘܪܰܒܳܐ ܢܶܠܒܰܫ ܚܒܳܠܳܐ: ܘܺܐܝܕ݂ܰܘ̈ܗܝ ܕܥܰܡܳܐ ܕܰܐܪܥܳܐ ܢܶܬܖ̈ܰܫܠܳܢ: ܐܰܝܟ ܐܽܘܖ̈ܚܳܬܗܽܘܢ ܐܶܥܒܶܕ݂ ܠܗܽܘܢ: ܘܰܒܕ݂ܺܝ̈ܢܰܝܗܽܘܢ ܐܶܕ݂ܽܘܢ ܐܶܢܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 8:1 ܘܰܗܘܳܐ ܒܫܰܢ̱ܬܳܐ ܫܬܺܝܬ݂ܳܝܬ݂ܳܐ: ܒܚܰܡܶܫܬ݂ܳܐ ܒܝܰܪܚܳܐ ܫܬܺܝܬܳܝܳܐ: ܐܶܢܳܐ ܝܳܬܶܒ ܗܘܺܝ݀ܬ ܒܒܰܝܬܝ: ܘܣܳܒ̈ܶܐ ܕܺܝܗܽܘܕ݂ܳܐ ܝܳܬ݂ܒܺܝܢ ܗܘܰܘ ܩܕ݂ܳܡܰܝ: ܘܢܶܦܠܰܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܶܐ ܡܳܖ̈ܰܘܳܬ݂ܳܐ.
Eze 8:2 ܘܰܚܙܺܝ݀ܬ݂ ܘܗܳܐ ܕܡܽܘܬ݂ܳܐ ܐܰܝܟ ܚܶܙܘܳܐ ܕܢܽܘܪܳܐ: ܡܶܢ ܚܶܙܘܳܐ ܕܚܰܨܰܘ̈ܗܝ ܘܰܠܬܰܚܬ ܢܽܘܪܳܐ: ܘܡܶܢ ܚܰܨܰܘ̈ܗܝ ܘܰܠܥܶܠ: ܚܙܺܝ݀ܬ݂ ܐܰܝܟ ܚܶܙܘܳܐ ܕܙܰܗܪܳܐ: ܘܰܐܝܟ ܚܶܙܘܳܐ ܕܰܐ‌ܠܳܗܳܐ
Eze 8:3 ܘܰܐܘܫܶܛ ܒܰܕ݂ܡܽܘܬܳܐ ܕܺܐܝܕ݂ܳܐ ܘܰܐܚܕܰܢܝ ܒܥܶܕ݂ܩ̈ܶܐ ܕܪܺܝܫܝ: ܘܰܫܩܰܠܬܰܢܝ ܪܽܘܚܳܐ ܒܶܝܬ݂ ܐܰܪܥܳܐ ܠܰܫܡܰܝܳܐ: ܘܰܐܝܬܝܰܬܰܢܝ ܠܽܐܘܪܺܫܠܶܡ ܒܚܶܙܘܳܐ ܕܰܐ‌ܠܳܗܳܐ: ܠܡܰܥܠܳܢܳܐ ܕܬܰܪܥܳܐ ܕܙܳܘܺܝܬ݂ܳܐ ܕܚܳܐܰܪ ܠܓܰܪܒܝܳܐ: ܘܬܰܡܳܢ ܩܳܝܡܳܐ ܩܳܝܶܡܬ݂ܳܐ ܕܰܛܢܳܢܳܐ.
Eze 8:4 ܘܗܳܐ ܬܰܡܳܢ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܐܰܝܟ ܚܶܙܘܳܐ ܕܰܚܙܺܝ݀ܬ݂ ܒܰܦܩܰܥܬ݂ܳܐ.
Eze 8:5 ܘܶܐܡܰܪ ܠܺܝ: ܒܰܪܢܳܫܳܐ: ܐܰܪܺܝܡ ܥܰܝ̈ܢܰܝܟ ܠܽܐܘܪܚܳܐ ܕܓܰܪܒܝܳܐ ܘܰܐܪܺܝܡܶ݀ܬ݂ ܥܰܝܢܰܝ̈ ܠܽܐܘܪܚܳܐ ܕܓܰܪܒܝܳܐ: ܘܗܳܐ ܡܶܢ ܓܰܪܒܝܳܝܶܗ ܕܬܰܪܥܳܐ ܡܰܕܢܚܳܝܳܐ: ܩܳܝܡܳܐ ܩܳܝܶܡܬ݂ܳܐ ܕܰܛܢܳܢܳܐ ܒܡܰܥܠܳܢܶܗ.
Eze 8:6 ܘܶܐܡܰܪ ܠܺܝ: ܒܰܪܢܳܫܳܐ: ܚܙܰܝܬ ܡܳܢܳܐ ܥܳܒܕܺܝܢ: ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕ݂ܺܝܢ ܕܒܶܝܬ݂ ܝܺܣܪܳܐܶܝܠ: ܕܶܐܬܪܰܚܰܩܘ ܡܶܢ ܡܰܩܕܫܝ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕ݂ܺܝܢ. ܕܥܰܠ ܦܽܘܪܣܳܝ ܥܰܘܠܗܽܘܢ.
Eze 8:7 ܘܰܐܥܠܰܢܝ ܒܬܰܪܥܳܐ ܕܕ݂ܳܪܬ݂ܳܐ: ܘܰܚܙܺܝ݀ܬ݂ ܢܶܩܒܳܐ ܚܰܕ݂ ܒܶܐܣܬ݂ܳܐ.
Eze 8:8 ܘܶܐܡܰܪ ܠܺܝ: ܒܰܪܢܳܫܳܐ: ܚܦܽܘܪ ܒܶܐܣܬ݂ܳܐ: ܘܚܶܦܪܶܬ݂ ܒܶܐܣܬ݂ܳܐ: ܘܶܐܫܟܚܶ݀ܬ݂ ܬܰܪܥܳܐ ܚܰܕ݂.
Eze 8:9 ܘܶܐܡܰܪ ܠܺܝ: ܥܽܘܠ: ܘܰܚܙܺܝ ܛܰܢܦ̈ܘܳܬ݂ܳܐ ܘܒܺܝ̈ܫܳܬ݂ܳܐ ܥܳܒܕ݂ܺܝܢ ܗܳܪܟܳܐ.
Eze 8:10 ܘܥܶܠܶܬ݂ ܘܰܚܙܺܝ݀ܬ݂ ܟܠ ܕ݂ܶܡ̈ܘܳܬ݂ܳܐ ܕܖ̈ܰܚܫܳܐ ܘܕܰܒܥܺܝܪܳܐ ܘܰܕ݂ܛܰܢܦ̈ܘܳܬ݂ܳܐ. ܘܟܽܠܗܶܝܢ ܕܶܚ̈ܠܳܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܨܺܝܖ̈ܳܢ ܥܰܠ ܐܶܣܬ݂ܳܐ ܟܰܕ݂ ܚܳܕ݂ܪܳܐ.
Eze 8:11 ܘܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܒܶܝܬ݂ ܝܺܣܪܳܐܶܝܠ: ܘܝܰܥܙܰܢܝܳܐ ܒܰܪ ܫܳܦܳܢ ܩܳܐܶܡ ܗ̱ܘܳܐ ܒܰܝܢܳܬ݂ܗܽܘܢ ܘܗܶܢܽܘܢ ܩܳܝܡܺܝܢ ܗܘܰܘ ܩܕ݂ܳܡܰܘܗܝ: ܘܐ̱ܢܳܫ ܦܺܝܪܡܶܗ ܒܺܐܝܕ݂ܶܗ: ܘܥܶܛܪܳܐ ܕܬܶܢܳܢܳܐ ܕܒܶܣ̈ܡܶܐ ܣܳܠܶܩ.
Eze 8:12 ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܡܶܕܶܡ ܕܥܳܒܕ݂ܺܝܢ ܣܳܒ̈ܶܐ ܕܒܶܝܬ݂ ܝܺܣܪܳܐܶܝܠ ܒܚܶܫܽܘܟ݂ܳܐ: ܐ̱ܢܳܫ ܒܬ݂ܰܘܳܢܶܗ ܟܰܣܝܳܐ: ܘܳܐܡܪܺܝܢ ܠܳܐ ܚܳܙܶܐ ܠܰܢ ܡܳܪܝܳܐ: ܡܶܛܽܠ ܕܫܰܒܩܳܗ̇ ܡܳܪܝܳܐ ܠܰܐܪܥܳܐ.
Eze 8:13 ܘܶܐܡܰܪ ܠܺܝ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕܺܝܢ.
Eze 8:14 ܘܰܐܝܬܝܰܢܝ ܠܡܰܥܠܳܢܳܐ ܕܬܰܪܥܳܐ ܕܒܰܝܬܶܗ ܕܡܳܪܝܳܐ ܕܰܒܓܰܪܒܝܳܐ: ܘܰܚܙܺܝ݀ܬ݂ ܬܰܡܳܢ ܢܶܫ̈ܶܐ ܟܕ݂ ܝܳܬ݂ܒ̈ܳܢ ܘܰܡܒܰܟ̈ܝܳܢ ܠܬܰܡܽܘܙܳܐ.
Eze 8:15 ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܕܪܰܘܖ̈ܒܳܢ ܡܶܢ ܗܳܠܶܝܢ.
Eze 8:16 ܘܰܐܥܠܰܢܝ ܠܕ݂ܳܪܰܬ݂ ܒܰܝܬܶܗ ܕܡܳܪܝܳܐ ܓܰܘܳܝܬ݂ܳܐ: ܘܰܚܙܺܝ݀ܬ݂ ܒܬܰܪܥܳܐ ܕܗܰܝܟܠܶܗ ܕܡܳܪܝܳܐ ܒܶܝܬ݂ ܩܶܣܛܪܽܘܡܳܐ ܠܡܰܕ݂ܒܚܳܐ: ܐܰܝܟ݂ ܥܶܣܪܺܝܢ ܘܚܰܡܫܳܐ ܓܰܒܖ̈ܺܝܢ ܩܳܝܡܺܝܢ: ܘܚܰܨܰܝ̈ܗܽܘܢ ܠܽܘܩܒܰܠ ܗܰܝܟܠܶܗ ܕܡܳܪܝܳܐ: ܘܰܐܦܰܝ̈ܗܽܘܢ ܠܡܰܕܢܚܳܐ: ܘܰܡܩܰܕ݂ܡܺܝܢ ܘܣܳܓ݂ܕ݂ܺܝܢ ܠܫܶܡܫܳܐ.
Eze 8:17 ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܕܰܠܡܳܐ ܙܥܽܘܪܝܳܐ ܗ̱ܝ ܠܰܕ݂ܒܶܝܬ݂ ܝܺܗܽܘܕ݂ܳܐ ܛܰܢܦܽܘܬ݂ܳܐ ܗܳܕܶܐ ܕܥܳܒܕ݂ܺܝܢ ܗܳܪܟܳܐ: ܕܰܡܠܳܐܗ̇ ܠܰܐܪܥܳܐ ܥܰܘܠܳܐ ܘܰܗܦܰܟܘ ܠܡܰܪܓܳܙܽܘܬܰܢܝ. ܘܗܶܢܽܘܢ ܡܰܦܩܥܺܝܢ ܒܰܢܚܺܝܖ̈ܰܝܗܽܘܢ.
Eze 8:18 ܐܳܦ ܐܶܢܳܐ ܐܶܥܒܶܕ݂ ܒܚܶܡܬ݂ܳܐ: ܘܠܳܐ ܬܚܽܘܣ ܥܰܝܢܝ ܘܠܳܐ ܐܰܪܰܚܶܡ: ܘܢܶܩܪܽܘܢ ܒܶܐܕ݂ܢܰܝ̈ ܒܩܳܠܳܐ ܪܳܡܳܐ ܘܠܳܐ ܐܶܫܡܰܥ ܐܶܢܽܘܢ.
Eze 9:1 ܘܰܩ̣ܪܳܐ ܒܶܐܕ݂ܢܰܝ̈ ܒܩܳܠܳܐ ܪܳܡܳܐ ܘܶܐܡܰܪ. ܩܪܽܘܒܘ ܦܳܖ̈ܽܘܥܶܝܗ̇ ܕܰܡܕܺܝܢ̱ܬ݂ܳܐ: ܘܐ̱ܢܳܫ ܡܳܐܢ̈ܶܐ ܕܦܽܘܪܥܳܢܶܗ ܒܺܐܝܕ݂ܶܗ.
Eze 9:2 ܘܰܚܙܺܝ݀ܬ݂ ܫܬ݂ܳܐ ܓܰܒܖ̈ܺܝܢ ܐܳܬܶܝܢ ܡܶܢ ܐܽܘܪܚܳܐ ܕܬܰܪܥܳܐ ܥܶܠܳܝܳܐ ܕܚܳܐܰܪ ܠܓܰܪܒܝܳܐ: ܘܐ̱ܢܳܫ ܡܳܐܢܰܝ̈ ܦܽܘܪܥܳܢܶܗ ܒܺܐܝܕ݂ܶܗ: ܘܓܰܒܪܳܐ ܚܰܕ݂ ܒܰܝܢܳܬ݂ܗܽܘܢ ܘܰܠܒܺܝܫ ܒܽܘܨܳܐ: ܘܶܐܣܳܪ ܚܰܨ̈ܶܐ ܕܣܰܦܺܝܠܳܐ ܒܚܰܨܰܘ̈ܗܝ: ܘܶܐܬ݂ܰܘ ܘܩܳܡܘ ܥܰܠ ܓܶܢ̱ܒ ܡܰܕ݂ܒܚܳܐ ܕܰܢܚܳܫܳܐ.
Eze 9:3 ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܣܠܶܩ ܡܶܢ ܟܪܽܘܒܳܐ ܕܩܳܐܶܡ ܗ̱ܘܳܐ ܥܰܠ ܙܳܘܺܝܬ݂ܳܐ ܕܒܰܝܬܳܐ: ܘܰܩ̣ܪܳܐ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܘܶܐܣܳܪ ܚܰܨ̈ܶܐ ܕܣܰܦܺܝܠܳܐ ܒܚܰܨܰܘ̈ܗܝ.
Eze 9:4 ܘܶܐܡܰܪ ܠܶܗ ܡܳܪܝܳܐ: ܥܒܰܪ ܒܓ݂ܰܘ ܡܕܺܝܢ̱ܬ݂ܳܐ ܒܓ݂ܰܘ ܐܽܘܪܺܫܠܶܡ: ܘܰܪܫܽܘܡ ܪܽܘܫܡܳܐ ܥܰܠ ܒܶܝܬ݂ ܥܰܝ̈ܢܰܝܗܽܘܢ ܕܓܰܒܖ̈ܶܐ ܕܡܶܬܬܰܢܚܺܝܢ ܘܡܶܬܕܰܢܩܺܝܢ: ܥܰܠ ܟܽܠܗܶܝܢ ܛܰܢܦ̈ܘܳܬ݂ܳܐ ܘܒܺܝ̈ܫܳܬ݂ܳܐ ܕܡܶܬ݂ܥܰܒ̈ܕܳܢ ܒܓ݂ܰܘܳܗ̇.
Eze 9:5 ܘܰܠܗܳܢܽܘܢ ܕܥܰܡܶܗ ܐܶܢܽܘܢ: ܐܶܡܰܪ ܠܗܽܘܢ ܠܥܺܢܰܝ̈: ܥܒܰܪܘ ܒܓ݂ܰܘ ܡܕܺܝܢ̱ܬ݂ܳܐ ܒܳܬ݂ܰܪܝ: ܘܰܚܪܽܘܒܘ. ܘܠܳܐ ܢܚܽܘ̈ܣܳܢ ܥܰܝܢܰܝ̈ܟܽܘܢ ܘܠܳܐ ܬܪܰܚܡܽܘܢ.
Eze 9:6 ܘܰܠܣܳܒ̈ܶܐ ܘܰܠܓܰܕܽܘ̈ܕܶܐ ܘܠܰܒܬܽܘ̈ܠܳܬܳܐ: ܘܠܰܛܠܳܝ̈ܶܐ ܘܰܠܢܶܫ̈ܶܐ ܩܰܛܶܠܘ ܠܰܚܒܳܠܳܐ: ܘܰܠܟܽܠ ܐ̱ܢܳܫ ܕܺܐܝܬ ܥܠܰܘܗܝ ܪܽܘܫܡܳܐ ܠܳܐ ܬܶܩܪܒܽܘܢ: ܘܡܶܢ ܡܰܩܕܰܫܝ ܫܰܪܰܘ. ܘܫܰܪܺܝܘ ܒܓܰܒܖ̈ܶܐ ܣܳܒ̈ܶܐ ܕܩܳܝܡܺܝܢ ܗܘܰܘ ܩܕ݂ܳܡ ܒܰܝܬܳܐ.
Eze 9:7 ܘܶܐܡܰܪ ܠܗܽܘܢ ܛܰܡܐܽܘܗܝ ܠܒܰܝܬܳܐ: ܘܰܡܠܰܘ ܕܳܖ̈ܶܐ ܚܖ̈ܺܝܒܶܐ: ܦܽܘܩܘ ܩܰܛܶܠܘ ܒܰܡܕܺܝܢ̱ܬ݂ܳܐ.
Eze 9:8 ܘܟܰܕ݂ ܚܪܰܒܘ ܐܶܢܽܘܢ: ܐܶܫܬܰܚܪܶܬ݂ ܐܶܢܳܐ ܘܢܶܦܠܶ݀ܬ݂ ܥܰܠ ܐܰܦܰܝ̈: ܘܰܐܝܠܠܶܬ݂ ܒܩܳܠܳܐ ܪܳܡܳܐ ܘܶܐܡܪܶܬ݂: ܐܽܘܗ ܡܳܪܶܐ ܡܳܖ̈ܰܘܳܬ݂ܳܐ: ܡܚܰܒܶܠ ܐܰܢ̱ܬ ܠܟ݂ܽܠ ܕܶܐܫܬܰܚܰܪ ܡܶܢ ܝܺܣܪܳܐܶܝܠ: ܘܳܐܫܶܕ݂ ܐܰܢ̱ܬ ܪܽܘܓ݂ܙܳܟ ܥܰܠ ܐܽܘܪܺܫܠܶܡ.
Eze 9:9 ܘܶܐܡܰܪ ܠܺܝ: ܥܰܘܠܳܐ ܕܒܶܝܬ݂ ܝܺܣܪܳܐܶܝܠ ܘܕܺܝܗܽܘܕ݂ܳܐ ܣܓ݂ܺܝ ܛܳܒ: ܘܶܐܬ݂ܡܰܠܝܰܬ݂ ܐܰܪܥܳܐ ܕܡܳܐ: ܘܰܡܕ݂ܺܝܢ̱ܬ݂ܳܐ ܐܶܬ݂ܡܰܠܝܰܬ݂ ܢܶܟ݂ܠܳܐ: ܘܶܐܡܰܪܘ ܫܰܒܩܳܗ̇ ܡܳܪܝܳܐ ܠܰܐܪܥܳܐ: ܘܠܳܐ ܚܳܙܶܐ ܠܰܢ ܡܳܪܝܳܐ.
Eze 9:10 ܘܶܐ̱ܢܳܐ ܠܳܐ ܐܶܚܽܘܣ ܥܠܰܝܗܽܘܢ ܘܠܳܐ ܐܰܪܰܚܶܡ: ܐܽܘܖ̈ܚܳܬܗܽܘܢ ܒܪܺܝܫܗܽܘܢ ܐܶܦܪܽܘܥ.
Eze 9:11 ܘܰܚܙܺܝ݀ܬ݂ ܠܓܰܒܪܳܐ ܕܰܠܒܺܝܫ ܒܽܘܨܳܐ ܕܰܥܢܳܐ ܘܶܐܡܰܪ: ܥܶܒܕܶܬ݂ ܐܰܝܟܰܢܳܐ ܕܦܰܩܶܕܬܳܢܝ.
Eze 10:1 ܘܰܚܙܺܝ݀ܬ݂ ܡܰܛܠܠܳܐ ܕܰܠܥܶܠ ܡܶܢ ܪܺܝܫ ܟܖ̈ܽܘܒܶܐ: ܐܰܝܟ ܚܶܙܘܳܐ ܕܟܺܐܦܳܐ ܕܣܰܦܺܝܠܳܐ: ܘܰܐܝܟ݂ ܚܶܙܘܳܐ ܕܰܕ݂ܡܽܘܬ݂ܳܐ ܕܟܽܘܪܣܝܳܐ ܠܥܶܠ ܡܶܢܗܽܘܢ.
Eze 10:2 ܘܰܩ̣ܪܳܐ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܘܶܐܡܰܪ ܠܶܗ: ܥܽܘܠ ܠܒܰܝܢܳܬ݂ ܓܺܝ̈ܓ݂ܠܶܐ ܠܰܬ݂ܚܶܝܬ݂ ܟܖ̈ܽܘܒܶܐ: ܘܰܡܠܺܝ ܚܽܘܦܢܰܝ̈ܟ ܓܽܘܡܖ̈ܶܐ ܕܢܽܘܪܳܐ ܡܶܢ ܒܰܝܢܳܬ݂ ܟܖ̈ܽܘܒܶܐ: ܘܰܕ݂ܪܺܝ ܥܰܠ ܡܕܺܝܢ̱ܬ݂ܳܐ: ܘܥ̣ܰܠ ܠܥܺܢܰܝ̈.
Eze 10:3 ܘܰܟܖ̈ܽܘܒܶܐ ܩܳܝܡܺܝܢ ܗܘܰܘ ܡܶܢ ܝܰܡܺܝܢܶܗ ܕܒܰܝܬܳܐ: ܟܰܕ݂ ܥܳܐܶܠ ܓܰܒܪܳܐ ܗܰܘ: ܘܕ݂ܳܪܬ݂ܳܐ ܓܰܘܳܝܬ݂ܳܐ ܐܶܬ݂ܡܰܠܝܰܬ݂ ܗܘܳܬ݂ ܥܢܳܢܳܐ.
Eze 10:4 ܘܶܐܬܬܪܺܝܡ ܫܽܘܒܚܶܗ ܕܰܐ‌ܠܳܗܳܐ ܡܶܢ ܟܪܽܘܒܳܐ ܕܰܠܥܶܠ ܡܶܢ ܙܳܘܺܝܬ݂ܳܐ ܕܒܰܝܬܳܐ: ܘܶܐܬ݂ܡܠܺܝ ܒܰܝܬܳܐ ܥܢܳܢܳܐ: ܘܕ݂ܳܪܬ݂ܳܐ ܓܰܘܳܝܬ݂ܳܐ ܐܶܬ݂ܡܰܠܝܰܬ݂ ܗܘܳܬ݂ ܙܰܗܪܳܐ ܕܫܽܘܒܚܶܗ ܕܡܳܪܝܳܐ.
Eze 10:5 ܘܩܳܠܳܐ ܕܓܶܦܰܝ̈ܗܽܘܢ ܕܰܟܖ̈ܽܘܒܶܐ ܡܶܫܬܡܰܥ ܗ̱ܘܳܐ: ܥܕ݂ܰܡܳܐ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܐܰܝܟ ܩܳܠܶܗ ܕܰܐ‌ܠܳܗܳܐ ܡܳܐ ܕܰܡܡܰܠܶܠ.
Eze 10:6 ܘܟܰܕ݂ ܦ̣ܩܰܕ݂ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܐܶܡܰܪ ܠܶܗ: ܣܰܒ ܢܽܘܪܳܐ ܡܶܢ ܒܶܝܬ݂ ܓܺܝ̈ܓ݂ܠܶܐ ܡܶܢ ܒܰܝܢܳܬ݂ ܟܖ̈ܽܘܒܶܐ: ܘܶܐܬ݂ܳܐ ܘܩܳܡ ܥܰܠ ܓܶܢ̱ܒ ܓܺܝ̈ܓ݂ܠܶܐ.
Eze 10:7 ܘܰܐܘܫܶܛ ܟܪܽܘܒܳܐ ܐܺܝܕ݂ܶܗ ܡܶܢ ܒܰܝܢܳܬ݂ ܟܖ̈ܽܘܒܶܐ ܠܢܽܘܪܳܐ ܕܒܰܝܢܳܬ݂ ܟܖ̈ܽܘܒܶܐ: ܘܰܫ̣ܩܰܠ ܐܰܪܡܺܝ ܒܚܽܘܦܢܰܘ̈ܗܝ ܕܓܰܒܪܳܐ ܕܰܠܒܺܝܫ ܒܽܘܨܳܐ: ܘܰܢ̣ܣܰܒ ܘܰܢ̣ܦܰܩ.
Eze 10:8 ܘܰܚܙܺܝ݀ܬ݂ ܠܰܟܖ̈ܽܘܒܶܐ: ܕܡܽܘܬ݂ܳܐ ܕܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܽܘܢ.
Eze 10:9 ܘܰܚܙܺܝ݀ܬ݂ ܐܰܪܒܰܥ ܓܺܝ̈ܓ݂ܠܺܝܢ ܥܰܠ ܓܶܢ̱ܒ ܟܖ̈ܽܘܒܶܐ: ܚܕ݂ܳܐ ܚܕ݂ܳܐ ܓܺܝܓ݂ܠܳܐ ܥܰܠ ܓܶܢ̱ܒ ܟܪܽܘܒܳܐ ܚܰܕ݂: ܘܚܶܙܘܗܶܝܢ ܕܓܺܝ̈ܓ݂ܠܶܐ: ܐܰܝܟ ܚܶܙܘܳܐ ܕܟܺܐܦܳܐ ܕܬ݂ܰܪܫܺܝܫ.
Eze 10:10 ܘܚܰܕ݂ ܗ̱ܘܳܐ ܚܶܙܘܗܶܝܢ ܘܰܕ݂ܡܽܘܬ݂ܗܶܝܢ ܕܰܐܖ̈ܒܥܳܬܰܝܗܶܝܢ: ܐܰܝܟ ܓܺܝܓ݂ܠܳܐ ܒܓ݂ܰܘ ܓܺܝܓ݂ܠܳܐ.
Eze 10:11 ܘܡܳܐ ܕܳܐܙܳܠ̱̈ܢ ܗ̱ܘܰܝ̈ ܥܰܠ ܐܰܪܒܥܳܐ ܓܰܒܰܝ̈ܗܶܝܢ ܐܳܙܳܠ̱̈ܢ ܗ̱ܘܰܝ̈: ܘܠܳܐ ܗܳܦ̈ܟܳܢ ܗ̱ܘܰܝ̈: ܐܶܠܳܐ ܠܰܐܬ݂ܪܳܐ ܕܳܐܙܳܠ̱ܐ ܗܘܳܬ݂ ܪܺܝܫܺܝܬܗܶܝܢ: ܒܳܬ݂ܪܳܗ̇ ܐܳܙܳܠ̱ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.
Eze 10:12 ܘܟܽܠܶܗ ܒܶܣܪܗܶܝܢ ܘܚܰܨܰܝ̈ܗܶܝܢ ܘܺܐܝܕܰܝ̈ܗܶܝܢ ܘܓܶܦܰܝ̈ܗܶܝܢ ܕܓܺܝ̈ܓ݂ܠܶܐ: ܡܠܶܐ ܥܰܝ̈ܢܶܐ ܗ̱ܘܰܝ̈ ܟܰܕ݂ ܚܳܕ݂ܖ̈ܳܢ ܗ̱ܘܰܝ̈ ܠܓܰܒܰܝ̈ܗܶܝܢ.
Eze 10:13 ܘܰܠܐܽܘܦܢ̈ܶܐ ܩ̣ܪܳܐ ܐܶܢܽܘܢ ܓܺܝ̈ܓ݂ܠܶܐ ܩܕ݂ܳܡܝ.
Eze 10:14 ܘܰܐܪܒܰܥ ܐܰܦܺܝ̈ܢ ܠܚܰܕ݂ ܚܰܕ݂ ܡܶܢܗܽܘܢ: ܚܕ݂ܳܐ ܐܰܦܰܝ̈ ܟܪܽܘܒܳܐ: ܘܰܐ̱ܚܪܺܬ݂ܳܐ ܐܰܦ̈ܶܐ ܕܒܰܪܢܳܫܳܐ: ܘܰܐ̱ܚܪܳܬ݂ܳܐ ܐܰܦ̈ܶܐ ܕܰܐܪܝܳܐ: ܘܰܐ̱ܚܪܺܬ݂ܳܐ ܐܰܦ̈ܶܐ ܕܢܶܫܪܳܐ.
Eze 10:15 ܘܶܐܬܬܪܺܝܡܘ ܟܖ̈ܽܘܒܶܐ: ܗܳܝ ܚܰܝܘܬ݂ܳܐ ܕܰܚܙܺܝ݀ܬ݂ ܒܰܢܗܰܪ ܟܒܰܪ.
Eze 10:16 ܘܡܳܐ ܕܳܐܙܺܠܝܢ ܗܘܰܘ ܟܖ̈ܽܘܒܶܐ: ܐܳܙܳܠ̱̈ܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܽܘܢ: ܘܡܳܐ ܕܫܳܩܠܺܝܢ ܗܘܰܘ ܟܖ̈ܽܘܒܶܐ ܓܶܦܰܝ̈ܗܽܘܢ ܠܡܶܬܬܪܳܡܽܘ ܡܶܢ ܐܰܪܥܳܐ: ܠܳܐ ܗܳܦ̈ܟܳܢ ܗ̱ܘܝ̈ ܓܺܝ̈ܓ݂ܠܶܐ ܡܶܢܗܽܘܢ.
Eze 10:17 ܘܡܳܐ ܕܩܳܝܡܺܝܢ ܗܘܰܘ ܩܳܝ̈ܡܳܢ ܗ̱ܘܰܝ̈: ܘܡܳܐ ܕܡܶܬܬܪܺܝܡܺܝܢ ܗܘܰܘ ܡܶܬܬܖ̈ܺܝܡܳܢ ܗ̱ܘܰܝ̈: ܘܡܳܐ ܕܫܳܩܠܺܝܢ ܗܘܰܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܽܘܢ: ܡܶܛܽܠ ܕܪܽܘܚܳܐ ܕܚܰܝ̈ܶܐ ܐܺܝܬ݂ ܗܘܳܬ݂ ܒܗܶܝܢ.
Eze 10:18 ܘܰܢ̣ܦܰܩ ܫܽܘܒܚܶܗ ܕܡܳܪܝܳܐ ܡܶܢ ܙܳܘܺܝܬ݂ܳܐ ܕܒܰܝܬܳܐ: ܘܩܳܡ ܥܰܠ ܟܖ̈ܽܘܒܶܐ.
Eze 10:19 ܘܰܫܩܰܠܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܘܶܐܬܬܪܺܝܡܘ ܡܶܢ ܐܰܪܥܳܐ ܠܥܺܢܰܝ̈: ܘܟܰܕ݂ ܢ̣ܦܰܩܘ ܓܺܝ̈ܓ݂ܠܶܐ ܥܰܡܗܽܘܢ ܗ̱ܘܰܝ̈: ܘܩܳܡܘ ܒܡܰܥܠܳܢܳܐ ܕܬܰܪܥܳܐ ܡܰܕܢܚܳܝܳܐ ܕܒܰܝܬܶܗ ܕܡܳܪܝܳܐ: ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܠܥܶܠ ܡܶܢܗܽܘܢ.
Eze 10:20 ܗܳܕܳܐ ܗ̱ܝ ܚܰܝܽܘܬ݂ܳܐ ܕܰܚܙܺܝ݀ܬ݂ ܬܚܶܝܬ݂ ܐܰ‌ܠܳܗܳܐ ܕܺܝܣܪܳܐܶܝܠ ܥܰܠ ܢܗܰܪ ܟܒܰܪ: ܘܝܶܕ݂ܥܶܬ݂ ܕܰܟܖ̈ܽܘܒܶܐ ܐܶܢܽܘܢ.
Eze 10:21 ܐܰܪܒܰܥ ܐܰܪܒܰܥ ܐܰܦܺܝ̈ܢ ܠܚܰܕ݂ ܚܰܕ݂ ܡܶܢܗܽܘܢ: ܘܰܐܪܒܥܳܐ ܓܶܦܺܝ̈ܢ ܠܚܰܕ݂ ܡܶܢܗܽܘܢ: ܘܰܕ݂ܡܽܘܬ݂ܳܐ ܕܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܽܘܢ.
Eze 10:22 ܘܰܕ݂ܡܽܘܬ݂ܳܐ ܕܰܐܦܰܝ̈ܗܽܘܢ: ܐܰܝܟ ܗܳܠܶܝܢ ܐܰܦ̈ܶܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܗܳܟ݂ܘܳܬ݂ ܚܶܙܘܗܽܘܢ. ܘܚܰܕ݂ ܚܰܕ݂ ܠܓܰܒܶܗ ܐܳܙܺܠܝܢ ܗܘܰܘ.
Eze 11:1 ܘܰܫܩܰܠܬܰܢܝ ܪܽܘܚܳܐ: ܘܰܐܝܬܝܰܬܰܢܝ ܠܬܰܪܥܳܐ ܡܰܕܢܚܳܝܳܐ ܕܒܰܝܬܶܗ ܕܡܳܪܝܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝ݀ܬ݂ ܒܡܰܥܠܳܢܳܐ ܕܬܰܪܥܳܐ ܥܶܣܪܺܝܢ ܘܚܰܡܫܳܐ ܓܰܒܖ̈ܺܝܢ: ܘܰܚܙܺܝ݀ܬ݂ ܒܰܝܢܳܬ݂ܗܽܘܢ ܠܝܰܥܙܰܢܝܳܐ ܒܰܪ ܥܳܙܽܘܪ: ܘܠܰܦܠܰܛܝܳܐ ܒܰܪ ܒܢܳܝܳܐ ܪܰܘܖ̈ܒܳܢܶܐ ܕܥܰܡܳܐ.
Eze 11:2 ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܗܳܠܶܝܢ ܐܶܢܽܘܢ ܓܰܒܖ̈ܶܐ ܕܡܶܬ݂ܚܰܫܒܺܝܢ ܥܶܬ݂ܳܐ: ܘܡܳܠܟܺܝܢ ܡܶܠ̈ܟ݂ܶܐ ܒܺܝ̈ܫܶܐ ܒܰܡܕܺܝܢ̱ܬ݂ܳܐ ܗܳܕܶܐ.
Eze 11:3 ܘܳܐܡܪܺܝܢ: ܠܳܐ ܗ̱ܘܳܐ ܒܓ݂ܰܘܳܗ̇ ܒܢܰܝܢ ܒ̈ܳܬܶܐ: ܗܺܝ ܩܰܕ݂ܣܳܐ ܘܰܚܢܰܢ ܒܶܣܪܳܐ.
Eze 11:4 ܡܶܟܺܝܠ ܐܶܬ݂ܢܰܒܳܐ ܥܠܰܝܗܽܘܢ: ܐܶܬ݂ܢܰܒܳܐ ܒܰܪܢܳܫܳܐ.
Eze 11:5 ܘܢܶܦܠܰܬ݂ ܥܠܰܝ ܪܽܘܚܶܗ ܕܡܳܪܝܳܐ: ܘܶܐܡܰܪ ܠܺܝ: ܐܶܡܰܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܪܚܶܡܬܽܘܢ ܒܢܰܝ̈ ܝܺܣܪܳܐܶܝܠ: ܘܬܰܖ̈ܥܝܳܬ݂ܳܐ ܕܪܽܘܚܟ݂ܽܘܢ ܐܶܢܳܐ ܝܳܕܰܥ ܐ̱ܢܳܐ ܠܗܶܝܢ.
Eze 11:6 ܐܰܣܓܺܝܬܽܘܢ ܩܛܺܝܠܰܝ̈ܟܽܘܢ ܒܰܡܕܺܝܢ̱ܬ݂ܳܐ ܗܳܕܶܐ: ܘܰܡܠܰܝܬܽܘܢ ܫܽܘ̈ܩܶܝܗ̇ ܚܖ̈ܺܝܒܶܐ.
Eze 11:7 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܖ̈ܺܝܒܰܝܟܽܘܢ ܕܰܐܪܡܺܝܬܽܘܢ ܒܓ݂ܰܘܳܗ̇: ܗܶܢܽܘܢ ܐܶܢܽܘܢ ܒܶܣܪܳܐ ܘܗܺܝ ܩܰܕ݂ܣܳܐ: ܘܰܠܟܽܘܢ ܡܰܦܶܩ ܐ̱ܢܳܐ ܡܶܢ ܓܰܘܳܗ̇.
Eze 11:8 ܡܶܢ ܚܰܪܒܳܐ ܕܚܶܠܬܽܘܢ: ܘܚܰܪܒܳܐ ܐܰܝܬܶܐ ܥܠܰܝܟܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 11:9 ܘܰܐܦܶܩܟܽܘܢ ܡܶܢ ܓܰܘܳܗ̇: ܘܰܐܫܠܶܡܟܽܘܢ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ: ܘܶܐܥܒܶܕ݂ ܡܶܢܟܽܘܢ ܕܺܝ̈ܢܶܐ.
Eze 11:10 ܒܚܰܪܒܳܐ ܬܶܦܠܽܘܢ: ܘܥܰܠ ܬܚܽܘܡܳܐ ܕܺܝܣܪܳܐܶܝܠ ܐܶܕܽܘܢܟܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 11:11 ܘܗܺܝ ܠܳܐ ܬܶܗܘܶܐ ܠܟܽܘܢ ܩܰܕ݂ܣܳܐ: ܘܰܐܢ̱ܬܽܘܢ ܠܳܐ ܬܶܗܘܢ ܒܓ݂ܰܘܳܗ̇ ܒܶܣܪܳܐ: ܥܰܠ ܬܚܽܘܡܳܐ ܕܺܝܣܪܳܐܶܝܠ ܐܶܕܽܘܢܟ݂ܽܘܢ.
Eze 11:12 ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܬܽܘܢ: ܘܕ݂ܺܝܢܰܝ̈ ܠܳܐ ܥܒܰܕ݂ܬܽܘܢ: ܘܰܐܝܟ݂ ܕܺܝ̈ܢܶܐ ܕܥܰܡ̈ܡܶܐ ܕܰܚܕ݂ܳܖ̈ܰܝܟܽܘܢ ܥܒܰܕܬܽܘܢ.
Eze 11:13 ܘܟܰܕ݂ ܐܶܬܢܰܒܺܝ݀ܬ݂: ܡܺܝܬ݂ ܦܠܰܛܝܳܐ ܒܰܪ ܒܢܳܝܳܐ: ܘܢܶܦܠܶ݀ܬ݂ ܥܰܠ ܐܰܦܰܝ̈: ܘܰܐܝܠܠܶܬ݂ ܒܩܳܠܳܐ ܪܳܡܳܐ: ܘܶܐܡܪܶܬ݂: ܐܽܘܗ ܡܳܪܶܐ ܡܳܖ̈ܰܘܳܬ݂ܳܐ: ܣܰܘܦܳܢܳܐ ܥܳܒܶܕ݂ ܐܰܢ̱ܬ ܠܫܰܪܟܶܗ ܕܺܝܣܪܳܐܶܝܠ.
Eze 11:14 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 11:15 ܒܰܪܢܳܫܳܐ: ܐܰܚܰܝ̈ܟ ܐܰܚܰܝ̈ܟ ܐ̱ܢܳܫ̈ܳܐ ܕܰܫܒܺܝܬ݂ܳܟ݂: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܣܽܘܦܽܘܢ: ܕܶܐܡܰܪܘ ܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܐܶܬܪܰܚܰܩܘ ܡܶܢ ܡܳܪܝܳܐ: ܠܰܢ ܗ̱ܘ ܓܶܝܪ ܐܬܝܰܗܒܰܬ݂ ܐܰܪܥܳܐ ܠܝܳܪܬܽܘܬ݂ܳܐ.
Eze 11:16 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܕ݂ܚܽܘܩ ܐܶܢܽܘܢ ܒܥܰܡ̈ܡܶܐ: ܘܶܐܒܰܕܰܪ ܐܶܢܽܘܢ ܒܰܐܖ̈ܥܳܬ݂ܳܐ: ܘܶܐܗܘܶܐ ܠܗܽܘܢ ܠܡܰܩܕܫܳܐ ܙܥܽܘܪܳܐ ܒܰܐܖ̈ܥܳܬ݂ܳܐ ܕܶܐܙܰܠܘ ܠܗܶܝܢ.
Eze 11:17 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܟܰܢܫܟ݂ܽܘܢ ܡܶܢ ܥܰܡ̈ܡܶܐ: ܘܶܐܩܰܪܶܒܟ݂ܽܘܢ ܡܶܢ ܐܰܖ̈ܥܳܬ݂ܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܶܐܬܶܠ ܠܟܽܘܢ ܐܰܪܥܳܐ ܕܺܝܣܪܳܐܶܝܠ.
Eze 11:18 ܘܢܶܥܠܽܘܢ ܠܳܗ̇: ܘܢܰܥܒܪܽܘܢ ܟܽܠܗܶܝܢ ܕܶܚ̈ܠܳܬ݂ܳܗ̇: ܘܟܽܠܗܶܝܢ ܛܰܢܦ̈ܘܳܬ݂ܳܗ̇ ܡܶܢܳܗ̇.
Eze 11:19 ܘܶܐܬܶܠ ܠܗܽܘܢ ܠܶܒܳܐ ܚܰܕ݂ܬ݂ܳܐ: ܘܪܽܘܚܳܐ ܚܕܰܬ݂ܳܐ ܐܶܬܶܠ ܒܗܽܘܢ: ܘܰܐܥܒܰܪ ܠܶܒܳܐ ܕܟܺܐܦܳܐ ܡܶܢ ܒܶܣܪܗܽܘܢ: ܘܶܐܬܶܠ ܠܗܽܘܢ ܠܶܒܳܐ ܕܒܶܣܪܳܐ.
Eze 11:20 ܘܰܢܗܰܠܟܽܘܢ ܒܦܽܘܩ̈ܕܳܢܰܝ: ܘܢܶܛܪܽܘܢ ܕܺܝܢܰܝ̈ ܘܢܶܥܒܕܽܘܢ ܐܶܢܽܘܢ: ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ
Eze 11:21 ܒܪܶܥܝܳܢܳܐ ܓܶܝܪ ܕܰܦܬܰܟܖ̈ܰܝܗܽܘܢ ܘܰܕ݂ܛܰܢܦ̈ܘܳܬ݂ܗܽܘܢ ܐܳܙܶܠ ܗ̱ܘܳܐ ܠܶܒܗܽܘܢ: ܐܽܘܖ̈ܚܳܬܗܽܘܢ ܐܶܦܪܽܘܥ ܒܪܺܝܫܗܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 11:22 ܘܰܐܪܺܝܡܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܘܓܺܝ̈ܓ݂ܠܶܐ ܥܰܡܗܽܘܢ: ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܠܥܶܠ ܡܶܢܗܽܘܢ.
Eze 11:23 ܘܶܐܬܬܪܺܝܡ ܫܽܘܒܚܶܗ ܕܡܳܪܝܳܐ ܡܶܢ ܓܰܘ ܡܕܺܝܢ̱ܬ݂ܳܐ: ܘܩܳܡ ܥܰܠ ܛܽܘܪܳܐ ܕܰܒܡܰܕ݂ܢܚܳܝܳܗ̇ ܕܰܡܕܺܝܢ̱ܬ݂ܳܐ.
Eze 11:24 ܘܪܽܘܚܳܐ ܫܩܰܠܬܰܢܝ: ܘܰܐܝܬܝܰܬܰܢܝ ܠܰܐܪܥܳܐ ܕܟܰܠܕ݂ܳܝ̈ܶܐ ܠܰܫܒܺܝܬ݂ܳܐ: ܒܚܶܙܘܳܐ ܘܰܒܪܽܘܚܳܐ ܕܰܐ‌ܠܳܗܳܐ: ܘܰܦܪܰܩ ܠܶܗ ܡܶܢܝ ܚܶܙܘܳܐ ܕܰܚܙܺܝ݀ܬ݂.
Eze 11:25 ܘܡܰܠܠܶܬ݂ ܥܰܡ ܫܒܺܝܬ݂ܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܚܰܘܝܰܢܝ.
Eze 12:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 12:2 ܒܰܪܢܳܫܳܐ: ܒܓ݂ܰܘ ܒܰܝܬܳܐ ܡܡܰܪܡܪܳܢܳܐ ܝܳܬܶܒ ܐܰܢ̱ܬ: ܕܥܰܝ̈ܢܶܐ ܐܺܝܬ݂ ܠܗܽܘܢ ܘܠܳܐ ܚܳܙܶܝܢ: ܘܶܐܕ݂ܢ̈ܶܐ ܐܺܝܬ݂ ܠܗܽܘܢ ܘܠܳܐ ܫܳܡܥܺܝܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 12:3 ܐܰܢ̱ܬ ܕܶܝܢ ܒܰܪܢܳܫܳܐ: ܥܒܶܕ݂ ܠܳܟ݂ ܡܳܐܢ̈ܶܐ ܕܰܫܒܺܝܬ݂ܳܐ: ܘܶܐܫܬܒܰܝ ܒܺܐܝܡܳܡܳܐ ܠܥܺܢܰܝ̈ܗܽܘܢ: ܡܶܢ ܐܰܬ݂ܪܳܟ ܠܰܐܬ݂ܪܳܐ ܐ̱ܚܪܺܢܳܐ ܕܢܶܚܙܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.
Eze 12:4 ܘܰܐܦܶܩ ܡܳܐܢܰܝ̈ܟ ܐܰܝܟ ܡܳܐܢ̈ܶܐ ܕܰܫܒܺܝܬ݂ܳܐ ܒܺܐܝܡܳܡܳܐ ܠܥܺܢܰܝ̈ܗܽܘܢ: ܘܰܐܢ̱ܬ ܦܽܘܩ ܒܪܰܡܫܳܐ ܐܰܝܟ ܕܰܒܫܶܒܝܳܐ.
Eze 12:5 ܘܰܬ݂ܽܪܘܥ ܐܶܣܬ݂ܳܐ ܠܥܺܢܰܝ̈ܗܽܘܢ ܘܦܽܘܩ ܒܳܗ̇.
Eze 12:6 ܘܰܫܩܽܘܠ ܫܩܽܘܠܬ݂ܳܐ ܥܰܠ ܟܰܬ݂ܦܳܟ݂: ܘܦܽܘܩ ܒܥܰܡܛܳܢܳܐ: ܘܟܰܣܳܐ ܐܰܦܰܝ̈ܟ ܘܠܳܐ ܬܶܚܙܶܐ ܠܰܐܪܥܳܐ: ܡܶܛܽܠ ܕܳܐܬ݂ܳܐ ܝܰܗܒܬܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ.
Eze 12:7 ܘܥܶܒܕܶܬ݂ ܗܳܟܰܢܳܐ ܐܰܝܟ ܕܦܰܩܕ݂ܰܢܝ: ܡܳܐܢܰܝ̈ ܐܰܦܩܶ݀ܬ݂ ܒܺܐܝܡܳܡܳܐ: ܐܰܝܟ ܡܳܐܢ̈ܶܐ ܕܰܫܒܺܝܬ݂ܳܐ: ܘܶܐܣܬ݂ܳܐ ܬܶܪܥܶܬ ܒܪܰܡܫܳܐ: ܘܰܒܥܰܡܛܳܢܳܐ ܢܶܦܩܶ݀ܬ݂: ܘܥܰܠ ܟܰܬ݂ܦܝ ܫܶܩܠܶܬ݂ ܠܥܺܢܰܝ̈ܗܽܘܢ.
Eze 12:8 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܒܨܰܦܪܳܐ ܠܡܺܐܡܰܪ.
Eze 12:9 ܒܰܪܢܳܫܳܐ: ܐܶܢ ܐܳܡܪܺܝܢ ܠܳܟ݂ ܕܒܶܝܬ݂ ܝܺܣܪܳܐܶܝܠ ܒܰܝܬܳܐ ܡܡܰܪܡܪܳܢܳܐ: ܡܳܢܳܐ ܥܳܒܶܕ݂ ܐܰܢ̱ܬ.
Eze 12:10 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܪܰܒܳܐ ܢܶܫܩܽܘܠ ܫܩܽܘܠܬ݂ܳܐ ܗܳܕܶܐ ܒܽܐܘܪܺܫܠܶܡ: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܥܰܡܶܗ.
Eze 12:11 ܘܶܐܡܰܪ ܠܗܽܘܢ: ܐܶܢܳܐ ܐ̱ܢܳܐ ܐܳܬ݂ܟܽܘܢ: ܐܰܝܟ ܕܥܶܒܕܶܬ݂ ܗܳܟܰܢܳܐ ܢܶܬܥܒܶܕ݂ ܠܟܽܘܢ: ܘܒܰܫܒܺܝܬ݂ܳܐ ܬܺܐܙܽܠܘܢ.
Eze 12:12 ܘܪܰܒܳܐ ܕܰܒܟܽܘܢ ܥܰܠ ܟܰܬ݂ܦܶܗ ܢܶܫܩܽܘܠ: ܘܰܒܥܰܡܛܳܢܳܐ ܢܶܦܽܘܩ: ܘܢܶܬ݂ܪܽܘܥ ܐܶܣܬ݂ܳܐ ܕܢܶܦܽܘܩ ܒܳܗ̇: ܘܰܢܚܰܦܶܐ ܐܰܦܰܘ̈ܗܝ ܕܠܳܐ ܢܶܚܙܶܝܗ̇ ܠܰܐܪܥܳܐ.
Eze 12:13 ܘܶܐܦܪܽܘܣ ܡܨܺܝܕܬܝ ܥܠܰܘܗܝ ܘܢܶܬܬܨܺܝܕ݂ ܒܳܗ̇: ܘܰܐܝܬܶܝܘܗܝ ܠܒܳܒܶܠ ܠܰܐܪܥܳܐ ܕܟܰܠܕ݂ܳܝ̈ܶܐ: ܘܠܳܐ ܢܶܚܙܶܝܗ̇: ܘܬܰܡܳܢ ܢܡܽܘܬ݂.
Eze 12:14 ܘܟܽܠܗܽܘܢ ܕܰܚܕ݂ܺܝܪܺܝܢ ܠܶܗ ܘܰܡܥܰܕܪܺܝܢ ܠܶܗ ܘܰܡܥܰܫܢܺܝܢ ܠܶܗ: ܐܶܕ݂ܪܶܐ ܠܟܠ ܪܽܘܚ: ܘܚܰܪܒܳܐ ܐܶܫܰܕܰܪ ܒܳܬ݂ܰܪܗܽܘܢ.
Eze 12:15 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܒܰܕܪܶܬ݂ ܐܶܢܽܘܢ ܒܶܝܬ݂ ܥܰܡ̈ܡܶܐ: ܘܰܕ݂ܪܺܝ݀ܬ݂ ܐܶܢܽܘܢ ܒܰܐܖ̈ܥܳܬ݂ܳܐ.
Eze 12:16 ܘܰܐܘܬ݂ܰܪ ܡܶܢܗܽܘܢ ܓܰܒܖ̈ܶܐ ܒܡܶܢܝܳܢܳܐ: ܡܶܢ ܚܰܪܒܳܐ ܘܡܶܢ ܟܰܦܢܳܐ ܘܡܶܢ ܡܰܘܬܳܐ: ܕܢܶܫܬܰܥܽܘܢ ܟܽܠܳܗ̇ ܛܰܢܦܽܘܬ݂ܗܽܘܢ ܒܶܝܬ݂ ܥܰܡ̈ܡܶܐ ܕܶܐܙܰܠܘ ܠܘܳܬ݂ܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 12:17 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 12:18 ܒܰܪܢܳܫܳܐ: ܠܰܚܡܳܟ݂ ܒܙܰܘܥܬ݂ܳܐ ܬܶܐܟܽܘܠ: ܘܡܰܝ̈ܟ ܒܙܰܘܥܬ݂ܳܐ ܘܰܒܕܶܚܠܬ݂ܳܐ ܬܶܫܬܶܐ.
Eze 12:19 ܘܶܐܡܰܪ ܠܥܰܡܳܐ ܕܰܐܪܥܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܠܰܐܪܥܳܐ ܕܺܝܣܪܳܐܶܝܠ: ܠܰܚܡܗܽܘܢ ܒܕܶܚܠܬ݂ܳܐ ܢܶܐܟ݂ܠܽܘܢ: ܘܡܰܝ̈ܗܽܘܢ ܒܬܶܡܗܳܐ ܢܶܫܬܽܘܢ: ܡܶܛܽܠ ܕܚܳܪܒܳܐ ܐܰܪܥܳܐ ܒܰܡܠܳܐܳܗ̇: ܡܶܢ ܥܰܘܠܳܐ ܕܟܽܠܗܽܘܢ ܥܳܡܽܘܖ̈ܶܝܗ̇.
Eze 12:20 ܘܰܡܕܺܝ̈ܢܳܬܳܐ ܕܝܳܬ݂ܒ̈ܳܢ ܢܶܚܖ̈ܒܳܢ: ܘܰܐܪܥܳܐ ܠܰܚܒܳܠܳܐ ܬܶܗܘܶܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 12:21 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 12:22 ܒܰܪܢܳܫܳܐ: ܡܳܢܰܘ ܡܰܬ݂ܠܳܐ ܗܳܢܳܐ ܕܡܰܡܬܠܺܝܢ ܥܠܰܝܟܽܘܢ ܒܰܐܪܥܳܐ ܕܺܝܣܪܳܐܶܝܠ: ܘܳܐܡܪܺܝܢ ܢܶܓܪܽܘܢ ܝܰܘ̈ܡܳܬ݂ܳܐ: ܘܢܺܐܒܰܕ݂ ܟܽܠܶܗ ܚܶܙܘܳܐ.
Eze 12:23 ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܒܰܛܶܠ ܐ̱ܢܳܐ ܠܶܗ ܠܡܰܬ݂ܠܳܐ ܗܳܢܳܐ: ܘܠܳܐ ܢܰܡܬܠܽܘܢܶܗ ܬܽܘܒ ܒܺܝܣܪܳܐܶܝܠ: ܐܶܠܳܐ ܐܶܡܰܪ ܠܗܽܘܢ: ܢܶܩܪܒܽܘܢ ܝܰܘ̈ܡܳܬ݂ܳܐ ܘܢܶܗܘܶܐ ܟܽܠܶܗ ܚܶܙܘܳܐ.
Eze 12:24 ܘܬܽܘܒ ܠܳܐ ܢܶܗܘܶܐ ܟܠ ܚܶܙܘܳܐ ܕܰܓܳܠܳܐ: ܘܩܶܨܡܳܐ ܕܦܳܠܓܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Eze 12:25 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܶܡܪܶܬ݂: ܘܳܐܡܰܪ ܐ̱ܢܳܐ ܡܶܠܬ݂ܳܐ ܘܥܳܒܶܕ݂ ܐ̱ܢܳܐ ܠܳܗ̇: ܘܠܳܐ ܡܫܰܘܚܰܪ ܐ̱ܢܳܐ: ܘܰܒܝܰܘ̈ܡܳܬ݂ܟ݂ܽܘܢ ܒܰܝܬܳܐ ܡܡܰܪܡܪܳܢܳܐ: ܐܺܡܰܪ ܡܶܠܬ݂ܳܐ ܘܶܐܥܒܕ݂ܺܝܗ̇ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 12:26 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 12:27 ܒܰܪܢܳܫܳܐ: ܗܳܐ ܕܒܶܝܬ݂ ܝܺܣܪܳܐܶܝܠ ܐܳܡܪܺܝܢ: ܚܶܙܘܳܐ ܕܚܳܙܶܐ ܗܳܢܳܐ: ܠܝܰܘ̈ܡܳܬ݂ܳܐ ܗ̱ܘ ܣܰܓܺܝ̈ܐܶܐ ܘܰܠܙܰܒܢ̈ܶܐ ܖ̈ܰܚܺܝܩܶܐ ܡܶܬ݂ܢܰܒܶܐ.
Eze 12:28 ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܠܳܐ ܢܶܗܘܶܐ ܦܰܘܫܳܐ ܠܡܶܠܰܝ̈: ܡܶܠܬ݂ܳܐ ܕܳܐܡܰܪ ܐ̱ܢܳܐ ܥܳܒܶܕ݂ ܐ̱ܢܳܐ ܠܳܗ̇ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 13:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 13:2 ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܢܒܺܝ̈ܶܐ ܕܺܝܣܪܳܐܶܝܠ ܕܡܶܬ݂ܢܰܒܶܝܢ ܠܗܽܘܢ: ܘܶܐܡܰܪ ܠܰܐܝܠܶܝܢ ܕܡܶܬ݂ܢܰܒܶܝܢ ܡܶܢ ܠܶܒܗܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ.
Eze 13:3 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܳܝ ܠܰܢܒܺܝ̈ܶܐ ܫܳܛܰܝ̈ܳܐ: ܕܳܐܙܺܠܝܢ ܒܳܬ݂ܰܪ ܪܽܘܚܗܽܘܢ ܕܠܳܐ ܚ̣ܙܰܘ ܚܶܙܘܳܐ.
Eze 13:4 ܐܰܝܟ ܬܰܥ̈ܠܶܐ ܒܚܰܖ̈ܒܳܬ݂ܳܐ ܗܘܰܘ ܢܒܺܝܰܝ̈ܟ ܝܺܣܪܳܐܶܝܠ.
Eze 13:5 ܠܳܐ ܣܠܶܩܬܽܘܢ ܒܬܽܘܪܥܬ݂ܳܐ: ܐܳܦ ܠܳܐ ܣܳܓ݂ܬܽܘܢ ܣܝܳܓ݂ܳܐ ܥܰܠ ܕܒܶܝܬ݂ ܝܺܣܪܳܐܶܝܠ: ܠܰܡܩܳܡ ܒܰܩܪܳܒܳܐ ܒܝܰܘܡܶܗ ܕܡܳܪܝܳܐ.
Eze 13:6 ܕܳܐܡܪܺܝܢ ܗܳܟܰܢܳܐ ܐܳܡܰܪ ܡܳܪܝܳܐ: ܘܡܳܪܝܳܐ ܠܳܐ ܫܰܕܰܪ ܐܶܢܽܘܢ: ܘܫܰܪܺܝܘ ܠܰܡܩܳܡܽܘ ܡܶܠܬ݂ܳܐ ܕܰܓܳܠܬ݂ܳܐ.
Eze 13:7 ܚܶܙܘܳܐ ܣܪܺܝܩܳܐ ܚܙܰܝܬܽܘܢ: ܘܩܶܨܡܳܐ ܕܰܓܳܠܳܐ ܐܶܡܰܪܬܽܘܢ: ܘܳܐܡܪܺܝܢ ܐܢ̱ܬܽܘܢ ܐܶܡܰܪ ܡܳܪܝܳܐ: ܘܶܐ̱ܢܳܐ ܠܳܐ ܐܶܡܪܶܬ݂.
Eze 13:8 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܚܙܰܝܬܽܘܢ ܣܪܺܝܩܽܘܬ݂ܳܐ ܘܡܰܠܶܠܬܽܘܢ ܕܰܓܳܠܽܘܬ݂ܳܐ: ܗܳܐ ܐܶܢܳܐ ܥܠܰܝܟܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 13:9 ܘܬܶܗܘܶܐ ܐܺܝܕ݂ܝ ܥܰܠ ܢܒܺܝ̈ܶܐ ܕܚܳܙܶܝܢ ܣܪܺܝܩܽܘܬ݂ܳܐ ܘܩܳܨܡܺܝܢ ܕܰܓܳܠܽܘܬ݂ܳܐ: ܒܓ݂ܰܘ ܥܰܡܝ ܠܳܐ ܢܶܗܘܽܘܢ: ܘܒܰܟܬ݂ܳܒܳܐ ܕܒܶܝܬ݂ ܝܺܣܪܳܐܶܝܠ ܠܳܐ ܢܶܬ݂ܟܰܬ݂ܒܽܘܢ: ܘܠܰܐܪܥܳܐ ܕܺܝܣܪܳܐܶܝܠ ܠܳܐ ܢܶܥܠܽܘܢ: ܘܬܶܕ݂ܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.
Eze 13:10 ܥܰܠ ܕܰܐܛܥܺܝܘ ܠܥܰܡܝ: ܘܶܐܡܰܪܘ ܫܠܳܡܳܐ ܘܠܰܝܬ ܫܠܳܡܳܐ: ܘܗܽܘ ܒܳܢܶܐ ܗ̱ܘܳܐ ܐܶܣܬ݂ܳܐ ܘܗܶܢܽܘܢ ܛܳܪܶܝܢ ܗܘܰܘ ܠܳܗ̇ ܕܬܶܦܶܠ.
Eze 13:11 ܐܶܡܰܪ ܠܗܳܢܽܘܢ ܕܛܳܪܶܝܢ ܠܳܗ̇ ܕܬܶܦܶܠ: ܗܳܐ ܐܶܢܳܐ ܝܳܗܶܒ ܐ̱ܢܳܐ ܡܶܛܪܳܐ ܕܓܳܪܶܦ: ܘܟܺܐܦ̈ܶܐ ܕܕܰܚܪܳܐ ܢܶܦ̈ܠܳܢ: ܘܪܽܘܚܳܐ ܕܥܰܠܥܳܠܳܐ.
Eze 13:12 ܘܬܶܬܪܰܥ ܘܬܶܦܶܠ ܐܶܣܬ݂ܳܐ: ܘܢܶܬ݂ܐܡܰܪ ܠܟܽܘܢ: ܐܰܝܟܰܘ ܛܪܳܝܳܐ ܕܰܛܪܰܝܬܽܘܢ.
Eze 13:13 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܫܶܒ ܪܽܘܚܳܐ ܕܥܰܠܥܳܠܳܐ ܒܚܶܡܬ݂ܝ: ܘܡܶܛܪܳܐ ܕܓ݂ܳܪܶܦ ܢܶܗܘܶܐ ܒܪܽܘܓ݂ܙܝ: ܘܟܺܐܦ̈ܶܐ ܕܕܰܚܪܳܐ ܒܚܶܡܬ݂ܝ ܢܰܘ̈ܒܕ݂ܳܢ.
Eze 13:14 ܘܶܐܣܚܦܺܝܗ̇ ܠܶܐܣܬ݂ܳܐ ܕܰܛܪܰܝܬܽܘܢ ܘܬܶܦܶܠ: ܘܰܐܪܡܶܝܗ̇ ܒܰܐܪܥܳܐ ܘܢܶܬ݂ܓܰܠ̈ܝܳܢ ܫܶܬܶܐܣܶܝ̈ܗ̇: ܘܬܶܦܠܽܘܢ ܘܬܶܣܬܰܚܦܽܘܢ ܒܓ݂ܰܘܳܗ̇: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 13:15 ܘܶܐܫܰܡܠܶܐ ܪܽܘܓ݂ܙܝ ܒܶܐܣܬ݂ܳܐ: ܘܒܰܐܝܠܶܝܢ ܕܛܳܪܶܝܢ ܗܘܰܘ ܠܳܗ̇ ܟܰܕ݂ ܬܶܦܶܠ. ܘܢܶܬ݂ܐܡܰܪ ܠܟܽܘܢ ܐܰܝܟܳܐ ܗ̱ܝ ܐܶܣܬ݂ܳܐ: ܘܰܐܝܟܳܐ ܐܶܢܽܘܢ ܗܳܢܽܘܢ ܕܛܳܪܶܝܢ ܗܘܰܘ ܠܳܗ̇.
Eze 13:16 ܗܳܠܶܝܢ ܐܶܢܽܘܢ ܢܒܺܝ̈ܶܐ ܕܺܝܣܪܳܐܶܝܠ ܕܡܶܬ݂ܢܰܒܶܝܢ ܥܰܠ ܐܽܘܪܺܫܠܶܡ: ܘܚܳܙܶܝܢ ܠܳܗ̇ ܚܶܙ̈ܘܶܐ ܕܰܫܠܳܡܳܐ: ܘܠܰܝܬ ܫܠܳܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 13:17 ܘܰܐܢ̱ܬ ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܒ̈ܢܳܬ݂ ܥܰܡܳܟ݂ ܕܡܶܬ݂ܢܰܒ̈ܝܳܢ ܡܶܢ ܠܶܒܗܶܝܢ: ܐܶܬ݂ܢܰܒܳܐ ܥܠܰܝܗܶܝܢ ܘܶܐܡܰܪ ܠܗܶܝܢ.
Eze 13:18 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܳܝ ܠܰܕ݂ܚܳܝ̈ܛܳܢ ܒܣܳܕ݂ܘ̈ܳܬ݂ܳܐ ܠܝܰܨܺܝ̈ܠܶܐ ܕܺܐܝ̈ܕ݂ܰܝܳܐ: ܘܥܳܒ̈ܕ݂ܳܢ ܬܰܟ݂ܣ̈ܝܳܬ݂ܳܐ ܠܟܽܠ ܪܺܝܫ ܘܰܠܟ݂ܽܠ ܩܰܘܡܳܐ: ܠܰܡܨܳܕ݂ ܢܰܦ̈ܫܳܬܳܐ. ܢܰܦ̈ܫܳܬܶܗ ܕܥܰܡܝ ܨܳܝ̈ܕ݂ܳܢ ܐܢ̱ܬܶܝܢ: ܘܢܰܦ̈ܫܳܬ݂ܟܶܝܢ ܕܺܝܠܟܶܝܢ ܡܰܚ̈ܝܳܢ ܐܰܢ̱ܬܶܝܢ.
Eze 13:19 ܘܛܰܘܶܫ̈ܬܶܢܳܝܗܝ ܠܥܰܡܝ ܒܚܽܘܦܢ̈ܶܐ ܕܰܣܥܳܖ̈ܶܐ: ܘܒܰܩܨܳܝ̈ܶܐ ܕܠܰܚܡܳܐ: ܠܡܶܩܛܰܠ ܢܰܦ̈ܫܳܬܳܐ ܐܰܝܠܶܝܢ ܕܠܳܐ ܚܰܝܳܒ̈ܳܢ ܗ̱ܘܰܝ̈ ܠܰܡܡܳܬ݂ ܘܰܠܡܰܚܳܝܽܘ ܢܰܦ̈ܫܳܬܳܐ ܕܰܐܝܠܶܝܢ ܕܠܳܐ ܚܰܝܳܒ̈ܳܢ ܗ̱ܘܰܝ̈ ܠܡܶܚܳܐ: ܘܟܰܕܶܒ̈ܬܶܝܢ ܠܥܰܡܳܐ ܕܰܫܡܰܥ ܟܰܕ݂ܳܒܽܘܬ݂ܳܐ.
Eze 13:20 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܒܶܣܳܕ݂ܘ̈ܳܬ݂ܟܶܝܢ ܕܨܳܝ̈ܕܳܢ ܐܰܢ̱ܬܶܝܢ ܒܗܽܘܢ ܢܰܦ̈ܫܳܬܳܐ: ܘܶܐܨܪܶܐ ܐܶܢܽܘܢ ܡܶܢ ܕܖ̈ܳܥܰܝܟܶܝܢ: ܘܶܐܫܪܶܐ ܢܰܦ̈ܫܳܬܳܐ ܐܰܝܠܶܝܢ ܕܨܳܝ̈ܕܳܢ ܐܰܢ̱ܬܶܝܢ: ܘܰܐܦܪܰܚ ܐܶܢܶܝܢ.
Eze 13:21 ܘܶܐܨܪܶܐ ܡܳܐܢܰܝ̈ܟܶܝܢ: ܘܶܐܦܰܨܶܐ ܠܥܰܡܝ ܡܶܢ ܐܺܝܕܰܝ̈ܟܶܝܢ: ܘܬܽܘܒ ܠܳܐ ܢܶܫܬܰܠܡܽܘܢ ܒܰܡܨܺܝܕ݂ܬ݂ܳܐ ܒܺܐܝܕܰܝ̈ܟܶܝܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 13:22 ܥܰܠ ܕܰܡܚܰܝ̈ܬܶܝܢ ܠܶܒܶܗ ܕܙܰܕܺܝܩܳܐ ܒܕܰܓܳܠܽܘܬ݂ܳܐ: ܘܶܐ̱ܢܳܐ ܠܳܐ ܐܰܟܐܶܒܬܶܗ: ܘܚܰܡܣܶܢܬܶܝ̈ܢ ܐܺܝ̈ܕ݂ܰܝܳܐ ܕܥܰܘ̈ܳܠܳܐ: ܕܠܳܐ ܢܶܗܦܟ݂ܽܘܢ ܡܶܢ ܐܽܘܖ̈ܚܳܬܗܽܘܢ ܒܺܝ̈ܫܳܬ݂ܳܐ ܘܢܺܚܽܘܢ.
Eze 13:23 ܡܶܟܺܝܠ ܣܪܺܝܩܽܘܬ݂ܳܐ ܠܳܐ ܬܶܚ̈ܙܝܳܢ: ܘܬܽܘܒ ܩܶܨܡܳܐ ܠܳܐ ܬܶܩܨ̈ܡܶܢ: ܘܶܐܦܰܨܶܐ ܠܥܰܡܝ ܡܶܢ ܐܺܝܕܰܝ̈ܟܶܝܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 14:1 ܘܶܐܬ݂ܰܘ ܠܘܳܬ݂ܝ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ ܠܡܶܫܐܰܠ ܡܶܢ ܡܳܪܝܳܐ: ܘܺܝܬܶܒܘ ܩܕ݂ܳܡܝ.
Eze 14:2 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 14:3 ܒܰܪܢܳܫܳܐ: ܓܰܒܖ̈ܶܐ ܗܳܠܶܝܢ ܐܰܣܶܩܘ ܕܶܚܠܰܬ݂ܗܽܘܢ ܥܰܠ ܠܶܒܗܽܘܢ: ܘܬܽܘܩܰܠܬ݂ܳܐ ܕܥܰܘܠܗܽܘܢ ܣ̣ܳܡܘ ܠܽܘܩܒܰܠ ܐܰܦܰܝ̈ܗܽܘܢ: ܐܶܥܒܶܕ݂ ܦܽܘܪܥܳܢܳܐ ܡܶܢܗܽܘܢ.
Eze 14:4 ܡܶܟܺܝܠ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ: ܕܢܰܣܶܩ ܕܶܚܠܬ݂ܶܗ ܥܰܠ ܠܶܒܶܗ: ܘܬܽܘܩܰܠܬ݂ܳܐ ܕܥܰܘܠܶܗ ܢܣܺܝܡ ܠܽܘܩܒܰܠ ܐܰܦܰܘ̈ܗܝ: ܘܢܺܐܬ݂ܶܐ ܠܘܳܬ݂ ܢܒܺܝܳܐ: ܐܶܢܳܐ ܡܳܪܝܳܐ ܐܶܗܘܶܐ ܠܶܗ ܣܳܗܕܳܐ ܒܗܶܝܢ ܒܣܽܘܓ݂ܳܐܐ ܕܕܶܚ̈ܠܳܬ݂ܶܗ.
Eze 14:5 ܡܶܛܽܠ ܕܶܐܚܽܘܕ݂ ܠܰܕ݂ܒܶܝܬ݂ ܝܺܣܪܳܐܶܝܠ ܒܠܶܒܗܽܘܢ: ܕܰܦܪܰܩܘ ܡܶܢܝ ܒܟܽܠܗܶܝܢ ܕܶܚ̈ܠܳܬ݂ܗܽܘܢ.
Eze 14:6 ܡܶܟܺܝܠ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒܘ ܘܶܐܬ݂ܦܢܰܘ ܡܶܢ ܟܽܠܗܶܝܢ ܕܶܚ̈ܠܳܬ݂ܟܽܘܢ: ܘܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ ܐܰܦܢܰܘ ܐܰܦܰܝ̈ܟܽܘܢ.
Eze 14:7 ܡܶܛܽܠ ܕܓܰܒܪܳܐ ܡܶܢ ܝܺܣܪܳܐܶܝܠ: ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܺܝܣܪܳܐܶܝܠ: ܕܢܶܗܦܽܘܟ݂ ܡܶܢܝ ܘܢܰܣܶܩ ܕܶܚܠܬܶܗ ܥܰܠ ܠܶܒܶܗ: ܘܬܽܘܩܰܠܬ݂ܳܐ ܕܥܰܘܠܶܗ ܢܣܺܝܡ ܠܽܘܩܒܰܠ ܐܰܦܰܘ̈ܗܝ: ܘܢܺܐܬ݂ܶܐ ܠܘܳܬ݂ ܢܒܺܝܳܐ ܠܰܡܫܰܐܳܠܽܘܬܶܗ: ܐܶܢܳܐ ܡܳܪܝܳܐ ܐܶܗܘܶܐ ܠܶܗ ܣܳܗܕܳܐ.
Eze 14:8 ܘܶܐܬܶܠ ܪܽܘܓ݂ܙܝ ܥܰܠ ܓܰܒܪܳܐ ܗܰܘ: ܘܶܐܥܒܕ݂ܺܝܘܗܝ ܠܳܐܬ݂ܳܐ ܘܰܠܡܰܬ݂ܠܳܐ: ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܝ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 14:9 ܘܰܢܒܺܝܳܐ ܟܰܕ݂ ܢܶܛܥܶܐ ܘܰܢܡܰܠܶܠ ܡܶܠܬ݂ܳܐ: ܐܶܢܳܐ ܡܳܪܝܳܐ ܐܰܛܥܺܝܬܶܗ ܠܰܢܒܺܝܳܐ ܗܰܘ: ܘܰܐܪܺܝܡ ܐܺܝܕ݂ܝ ܥܠܰܘܗܝ: ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܝ ܝܺܣܪܳܐܶܝܠ.
Eze 14:10 ܘܢܶܫܩܠܽܘܢ ܥܰܘܠܗܽܘܢ: ܥܰܘܠܶܗ ܕܗܰܘ ܕܰܡܫܰܐܶܠ: ܐܰܝܟ ܥܰܘܠܶܗ ܕܰܢܒܺܝܳܐ ܢܶܗܘܶܐ.
Eze 14:11 ܘܬܽܘܒ ܠܳܐ ܢܶܛܥܽܘܢ ܕܒܶܝܬ݂ ܝܺܣܪܳܐܶܝܠ ܡܶܢܝ: ܘܬܽܘܒ ܠܳܐ ܢܶܬܛܰܢܦܽܘܢ ܒܟܽܠܶܗ ܥܰܘܠܗܽܘܢ: ܐܶܠܳܐ ܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 14:12 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 14:13 ܒܰܪܢܳܫܳܐ: ܐܰܪܥܳܐ ܐܶܢ ܬܶܚܛܶܐ ܠܺܝ ܘܬܶܥܒܶܕ݂ ܥܰܘܠܳܐ ܩܕ݂ܳܡܝ: ܐܰܪܺܝܡ ܐܺܝܕ݂ܝ ܥܠܶܝܗ̇: ܘܶܐܬ݂ܒܰܪ ܒܳܗ̇ ܩܰܢܝܳܐ ܕܰܥܒܽܘܪܳܐ: ܘܶܐܫܰܕܰܪ ܥܠܶܝܗ̇ ܟܰܦܢܳܐ: ܘܰܐܘܒܶܕ݂ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.
Eze 14:14 ܘܶܐܢ ܢܶܗܘܽܘܢ ܒܳܗ̇ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ: ܢܽܘܚ ܘܕ݂ܳܢܺܝܐܶܝܠ: ܘܺܐܝܽܘܒ: ܗܶܢܽܘܢ ܒܙܰܕܺܝܩܽܘܬ݂ܗܽܘܢ ܢܦܰܨܽܘܢ ܢܰܦܫܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 14:15 ܘܶܐܢ ܐܰܝܬܶܐ ܚܰܝܽܘܬ݂ܳܐ ܒܺܝܫܬܳܐ ܥܰܠ ܐܰܪܥܳܐ ܘܬ݂ܰܘܒܕ݂ܺܝܗ̇: ܘܬܶܗܘܶܐ ܠܰܚܒܳܠܳܐ ܡܶܢ ܒܠܰܝ ܕܥܳܒܰܪ ܡܶܢ ܚܰܝܽܘܬ݂ܳܐ.
Eze 14:16 ܘܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܐܺܝܬ݂ ܒܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܢܦܰܨܽܘܢ ܠܳܐ ܠܰܒܢܰܝ̈ܳܐ ܘܠܳܐ ܠܰܒܢ̈ܳܬ݂ܳܐ: ܐܶܠܳܐ ܗܶܢܽܘܢ ܒܰܠܚܽܘܕܰܝܗܽܘܢ ܢܶܬ݂ܦܰܨܽܘܢ: ܘܰܐܪܥܳܐ ܬܶܗܘܶܐ ܠܰܚܒܳܠܳܐ.
Eze 14:17 ܘܶܐܢ ܐܰܝܬܶܐ ܚܰܪܒܳܐ ܥܰܠ ܐܰܪܥܳܐ ܗܳܝ: ܘܺܐܡܰܪ ܕܬܶܥܒܰܪ ܚܰܪܒܳܐ ܒܰܐܪܥܳܐ ܗܳܝ: ܘܰܐܘܒܶܕ݂ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.
Eze 14:18 ܘܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܐܺܝܬ݂ ܒܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܢܦܰܨܽܘܢ ܠܳܐ ܠܰܒܢܰܝ̈ܳܐ ܘܠܳܐ ܠܰܒܢ̈ܳܬ݂ܳܐ: ܐܶܠܳܐ ܗܶܢܽܘܢ ܒܰܠܚܽܘܕܰܝܗܽܘܢ ܢܶܬ݂ܦܰܨܽܘܢ.
Eze 14:19 ܘܶܐܢ ܐܶܫܰܕܰܪ ܡܰܘܬܳܢܳܐ ܥܰܠ ܐܰܪܥܳܐ ܗܳܝ: ܘܶܐܫܽܘܕ݂ ܚܶܡܬ݂ܝ ܥܠܶܝܗ̇ ܒܰܕ݂ܡܳܐ: ܘܰܐܘܒܶܕ݂ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.
Eze 14:20 ܘܢܽܘܚ ܘܕ݂ܳܢܺܝܐܶܝܠ ܘܺܐܝܽܘܒ ܐܺܝܬ݂ ܒܓ݂ܰܘܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܒܪܳܐ ܘܠܳܐ ܒܰܪܬ݂ܳܐ ܢܦܰܨܽܘܢ: ܐܶܠܳܐ ܗܶܢܽܘܢ ܒܙܰܕܺܝܩܽܘܬ݂ܗܽܘܢ ܢܦܰܨܽܘܢ ܢܰܦܫܗܽܘܢ.
Eze 14:21 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܪܒܥܳܐ ܕܺܝ̈ܢܺܝܢ ܒܺܝ̈ܫܺܝܢ ܫܰܕܪܶܬ݂ ܥܰܠ ܐܽܘܪܺܫܠܶܡ: ܚܰܪܒܳܐ: ܘܟܰܦܢܳܐ: ܘܚܰܝܽܘܬ݂ܳܐ ܒܺܝܫܬܳܐ: ܘܡܰܘܬܳܢܳܐ: ܘܰܐܘܒܶܕ݂ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.
Eze 14:22 ܘܢܶܫܬܰܚܪܽܘܢ ܒܳܗ̇ ܐܰܝܠܶܝܢ ܕܡܶܬ݂ܦܰܨܶܝܢ ܕܡܰܦܩܺܝܢ ܒܢܰܝ̈ܳܐ ܘܰܒܢ̈ܳܬ݂ܳܐ: ܘܗܶܢܽܘܢ ܢܶܦܩܽܘܢ ܠܘܳܬ݂ܟܽܘܢ: ܘܬܶܚܙܽܘܢ ܐܽܘܖ̈ܚܳܬܗܽܘܢ ܘܨܶܢ̈ܥܳܬ݂ܗܽܘܢ: ܘܬܶܬܒܰܝܐܽܘܢ ܡܶܢ ܒܺܝܫܬܳܐ ܕܰܐܝܬܺܝܬ݂ ܥܰܠ ܐܽܘܪܺܫܠܶܡ: ܘܟܽܠܡܶܕܶܡ ܕܰܐܝܬܺܝܬ݂ ܥܠܶܝܗ̇.
Eze 14:23 ܘܰܢܒܰܝܐܽܘܢܳܟ݂ܽܘܢ ܟܰܕ݂ ܬܶܚܙܽܘܢ ܐܽܘܖ̈ܚܳܬܗܽܘܢ ܘܨܶܢ̈ܥܳܬ݂ܗܽܘܢ: ܘܬܶܕܥܽܘܢ ܕܠܳܐ ܗ̱ܘܳܐ ܡܰܓܳܢ ܥܶܒܕܶܬ݂ ܟܽܠ ܕܥܶܒܕܶܬ݂ ܒܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 15:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 15:2 ܒܰܪܢܳܫܳܐ: ܡܳܢܳܐ ܢܶܗܘܶܐ ܠܩܰܝܣܳܐ ܕܰܓܦܶܬ݂ܳܐ ܡܶܢ ܟܠ ܩܺܝܣ: ܫܒܺܫܬܳܐ ܕܰܗܘܳܬ݂ ܒܩܰܝ̈ܣܶܐ ܕܥܳܒܳܐ.
Eze 15:3 ܕܰܠܡܳܐ ܡܶܬ݂ܢܣܶܒ ܡܶܢܳܗ̇ ܩܰܝܣܳܐ ܠܡܶܥܒܰܕ ܡܶܢܳܗ̇ ܥܒܳܕ݂ܳܐ: ܐܰܘ ܢܳܣܒܺܝܢ ܡܶܢܳܗ̇ ܣܶܟܬ݂ܳܐ ܠܡܶܬ݂ܠܳܐ ܒܳܗ̇ ܡܳܐܢ̈ܶܐ.
Eze 15:4 ܐܶܠܳܐ ܐܶܬܝܰܗܒܰܬ݂ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܘܬܰܪܬܶܝܢ ܣܰܘ̈ܟܶܝܗ̇ ܐܶܟܠܰܬ݂ ܢܽܘܪܳܐ: ܘܓܰܘܳܗ̇ ܚܪܶܒ: ܕܰܠܡܳܐ ܐܳܙܳܠܐ ܠܰܥܒܳܕܳܐ.
Eze 15:5 ܘܟܰܕ ܕܰܕܠܳܐ ܡܽܘܡ ܗܘܳܬ݂ ܠܳܐ ܐܳܙܳܠܐ ܗܘܳܬ݂ ܠܰܥܒܳܕ݂ܳܐ: ܗܳܫܳܐ ܕܶܐܟܰܠܬ݂ܳܗ̇ ܢܽܘܪܳܐ ܘܚܶܪܒܰܬ݂: ܐܰܝܟܰܢܳܐ ܐܳܙܳܠܐ ܠܰܥܒܳܕ݂ܳܐ.
Eze 15:6 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܝܟ ܕܝܶܗܒܶ݀ܬ݂ ܩܰܝܣܳܐ ܕܰܓ݂ܦܶܬ݂ܳܐ ܡܶܢ ܟܽܠܗܽܘܢ ܩܰܝ̈ܣܶܐ ܕܥܳܒܳܐ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܗܳܟܰܢܳܐ ܝܶܗܒܶ݀ܬ݂ ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.
Eze 15:7 ܘܶܐܬܶܠ ܪܽܘܓ݂ܙܝ ܒܗܽܘܢ: ܡܶܢ ܢܽܘܪܳܐ ܢ̣ܦܰܩܘ ܘܢܽܘܪܳܐ ܬܶܐܟܽܘܠ ܐܶܢܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܣܳܡܶ݀ܬ݂ ܪܽܘܓ݂ܙܝ ܥܠܰܝܗܽܘܢ.
Eze 15:8 ܘܶܐܬܠܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܥܰܠ ܕܰܥ̣ܒܰܕ݂ܘ ܥܰܘܠܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 16:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 16:2 ܒܰܪܢܳܫܳܐ: ܐܰܘܕܰܥܶܝܗ̇ ܠܽܐܘܪܺܫܠܶܡ ܛܰܢܦܽܘܬ݂ܳܗ̇.
Eze 16:3 ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܽܐܘܪܺܫܠܶܡ: ܥܶܩܳܪܶܟ݂ܝ ܘܡܰܘܠܳܕܶܟ݂ܝ ܡܶܢ ܐܰܪܥܳܐ ܕܰܟܢܰܥܢ: ܐܰܒܽܘܟ݂ܝ ܐܰܡܽܘܪܳܝܳܐ ܘܶܐܡܶܟ݂ܝ ܚܺܝܬ݂ܳܝܬ݂ܳܐ.
Eze 16:4 ܘܡܰܘܠܕ݂ܳܢܺܝܬܶܟ݂ܝ ܒܝܰܘܡܳܐ ܕܺܝܠܶܕ݂ܬܶܟ݂ܝ: ܠܳܐ ܦܶܣܩܰܬ݂ ܫܶܪܶܟ݂ܝ: ܘܰܒܡܰܝ̈ܳܐ ܠܳܐ ܐܰܣܚܝܰܬܶܟ݂ܝ: ܘܰܒܡܶܠܚܳܐ ܠܳܐ ܡܠܰܚܬܶܟ݂ܝ ܘܰܒܥܰܙܪܽܘܖ̈ܶܐ ܠܳܐ ܟܪܰܟ݂ܬܶܟ݂ܝ. 
Eze 16:5 ܘܠܳܐ ܚܳܣܰܬ݂ ܥܠܰܝܟܝ ܥܰܝܢܳܗ̇: ܕܬ݂ܶܥܒܶܕ݂ ܠܶܟ݂ܝ ܚܕ݂ܳܐ ܡܶܢ ܗܳܠܶܝܢ: ܘܰܬ݂ܪܰܚܶܡ ܥܠܰܝܟܝ: ܐܶܠܳܐ ܐܶܫܬܕ݂ܺܝܬܝ ܒܕܰܒܪܳܐ ܒܰܥܫܺܝܩܽܘܬ݂ܳܗ̇ ܕܢܰܦܫܶܟ݂ܝ: ܒܝܰܘܡܳܐ ܕܺܝܠܶܕ݂ܬܶܟ݂ܝ.
Eze 16:6 ܘܥܶܒܪܶܬ݂ ܥܠܰܝܟܝ: ܘܰܚܙܺܝܬܶܟ݂ܝ ܕܰܡܦܰܠܦܰܠܬܝ ܒܰܕ݂ܡܶܟ݂ܝ: ܘܶܐܡܪܶܬ݂ ܠܶܟ݂ܝ ܒܰܕ݂ܡܶܟ݂ܝ ܚܝܳܝ.
Eze 16:7 ܘܰܣܓܳܝ ܐܰܝܟ ܡܰܘܥܺܝܬ݂ܳܐ ܕܚܰܩܠܳܐ: ܘܰܣܓܰܝܬܝ ܘܰܪܒܰܝܬܝ ܘܥܰܠܬܝ ܠܰܡܕܺܝ̈ܢܳܬܳܐ: ܬܕܰܝ̈ܟܝ ܩܳܡܘ ܘܣܰܥܪܶܟ݂ܝ ܝܺܥܳܐ: ܘܰܗܘܰܝܬܝ ܥܰܪܛܶܠ ܘܥܰܪܝܰܬ݂.
Eze 16:8 ܘܥܶܒܪܶܬ݂ ܥܠܰܝܟܝ ܘܰܚܙܺܝܬܶܟ݂ܝ ܘܰܚܙܺܝ݀ܬ݂ ܙܰܒܢܶܟ݂ܝ ܙܰܒܢܳܐ ܕܥܰܙܪܳܪܬ݂ܳܐ: ܘܦܶܪܣܶ݀ܬ݂ ܐܺܝܕ݂ܝ ܥܠܰܝܟܝ: ܘܟܰܣܺܝ݀ܬ ܦܽܘܪܣܳܝܶܟ݂ܝ: ܘܺܝܡܺܝ݀ܬ݂ ܠܶܟ݂ܝ: ܘܥܶܠܶܬ݂ ܥܰܡܶܟ݂ܝ ܒܰܩܝܳܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܰܗܘܰܝܬܝ ܠܺܝ.
Eze 16:9 ܘܰܐܣܚܺܝܬ݂ܶܟ݂ܝ ܒܡܰܝ̈ܳܐ: ܘܰܐܫܺܝܓܶ݀ܬ݂ ܕܡܶܟ݂ܝ ܡܶܢܶܟ݂ܝ: ܘܰܡܫܰܚܬܶܟ݂ܝ ܒܡܶܫܚܳܐ.
Eze 16:10 ܘܰܐܠܒܶܫܬܶܟ݂ܝ ܦܶܬ݂ܟܳܐ: ܘܰܐܣܐܶܢܬܶܟ݂ܝ ܡܣܳܢ̈ܶܐ ܘܶܐܣܪܶܬ݂ ܒܚܰܨܰܝ̈ܟܝ ܒܽܘܨܳܐ: ܘܟܰܣܺܝܬܶܟ݂ܝ: ܚܶܠܳܐ.
Eze 16:11 ܘܨܰܒܶܬܬܶܟ݂ܝ ܨܶܒܬ݂ܳܐ: ܘܰܐܪܡܺܝ݀ܬ݂ ܫܶܐܖ̈ܶܐ ܒܺܐܝܕܰܝ̈ܟܝ ܘܗܰܡܶܢܺܝܟ݂ܳܐ ܒܨܰܘܪܶܟ݂ܝ.
Eze 16:12 ܘܒܶܖ̈ܽܘܠܶܐ ܒܶܝܬ݂ ܥܰܝܢܰܝ̈ܟܝ: ܘܰܩܕ݂ܳܫ̈ܶܐ ܒܶܐܕ݂ܢܰܝ̈ܟ̇ܝ: ܘܰܟܠܺܝܠܳܐ ܕܫܽܘܒܚܳܐ ܒܪܺܝܫܶܟ݂ܝ.
Eze 16:13 ܘܶܐܨܛܰܒܰܬܬܝ ܒܕܰܗܒܳܐ ܘܒܰܚܡܽܘܪܬ݂ܳܐ: ܘܶܐܬܠܒܶܫܬܝ ܒܽܘܨܳܐ: ܘܬ݂ܶܟ݂ܠܬ݂ܳܐ ܘܦܶܬ݂ܟܳܐ: ܘܢܰܫܺܝܦܳܐ ܘܕܶܒܫܳܐ ܘܡܶܫܚܳܐ ܐܶܟܰܠܬܝ: ܘܰܫܦܰܪܬܝ ܛܳܒ ܛܳܒ: ܘܰܐܨܠܰܚܬܝ ܒܡܰܠ̈ܟܘܳܬܳܐ.
Eze 16:14 ܘܰܢ̣ܦܰܩ ܫܡܳܐ ܠܫܽܘܦܪܶܟ݂ܝ ܒܥܰܡ̈ܡܶܐ: ܡܶܛܽܠ ܟܠܺܝܠܳܐ ܕܫܽܘܒܚܝ ܕܣܳܡܶ݀ܬ݂ ܥܠܰܝܟܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 16:15 ܘܶܐܬܬܟܶܠܬܝ ܥܰܠ ܫܽܘܦܪܶܟ݂ܝ: ܘܙܰܢܺܝܬܝ ܥܰܠ ܫܡܶܟ݂ܝ: ܘܶܐܫܰܕܬܝ ܙܳܢܝܽܘܬ݂ܶܟ݂ܝ ܥܰܠ ܟܽܠ ܕܥܳܒܰܪ.
Eze 16:16 ܘܰܢܣܰܒܬܝ ܡܶܢ ܠܒܽܘܫܰܝ̈: ܘܰܥܒܰܕܬܝ ܠܶܟ݂ܝ ܩ̈ܢܳܝܳܬ݂ܳܐ ܘܙܰܢܺܝܬܝ ܒܗܶܝܢ: ܠܳܐ ܬܰܥܠܺܝܢ ܘܠܳܐ ܢܶܗܘ̈ܝܳܢ ܕܺܝܠܶܟ݂ܝ.
Eze 16:17 ܘܰܢܣܰܒܬܝ ܡܳܐܢ̈ܶܐ ܕܫܽܘܒܚܶܟ݂ܝ: ܡܶܢ ܕܰܗܒܳܐ ܘܡܶܢ ܣܺܐܡܳܐ ܕܝܶܗܒܶ݀ܬ݂ ܠܶܟ݂ܝ: ܘܰܥ̣ܒܰܕ݂ܬܝ ܠܶܟ݂ܝ ܨܰܠ̈ܡܶܐ ܕܶܟܖ̈ܶܐ: ܘܙܰܢܺܝܬܝ ܒܗܽܘܢ.
Eze 16:18 ܘܰܢ̣ܣܰܒܬܝ ܡܳܐܢ̈ܶܐ ܕܨܶܒܬܶܟ݂ܝ ܘܟ݂ܰܣܝܬܝ ܐܶܢܽܘܢ: ܘܡܶܫܚܝ ܘܒܶܣܡܰܝ̈ ܣܳܡ̣ܬܝ ܩܕ݂ܳܡܝܗܽܘܢ.
Eze 16:19 ܘܠܰܚܡܳܐ ܕܝܶܗܒܶ݀ܬ݂ ܠܶܟ݂ܝ ܢܰܫܺܝܦܳܐ ܘܕܶܒܫܳܐ ܘܡܶܫܚܳܐ ܠܡܶܐܟ݂ܽܘܠܬ݂ܳܐ: ܣܳܡܬܺܝܘܗܝ ܩܕ݂ܳܡܝܗܽܘܢ ܠܪܺܝܚܳܐ ܕܰܣܘܳܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 16:20 ܘܰܢ̣ܣܰܒܬܝ ܒܢܰܝ̈ܟܝ ܘܰܒ̈ܢܳܬܶܟ݂ܝ ܕܺܝܠܶܕܬܝ ܠܺܝ: ܘܕܰܒܰܚܬܝ ܠܗܽܘܢ ܠܡܶܐܟ݂ܽܘܠܬ݂ܳܐ: ܣܛܰܪ ܡܶܢ ܙܳܢܝܽܘܬ݂ܶܟ݂ܝ.
Eze 16:21 ܘܰܢ̣ܟܰܣܬܝ ܒܢܰܝ̈ ܝܰܗܒ̣ܬܝ ܠܗܽܘܢ: ܟܰܕ݂ ܐܶܫܬܰܪܰܚܬܝ ܒܗܽܘܢ.
Eze 16:22 ܘܰܒܟܽܠܳܗ̇ ܛܰܢܦܽܘܬܶܟ݂ܝ ܘܙܳܢܝܽܘܬ݂ܶܟ݂ܝ: ܠܳܐ ܐܶܬ݂ܕܟܰܪܬܝ ܝܰܘ̈ܡܳܬ݂ܳܐ ܕܛܰܠܝܽܘܬ݂ܶܟ݂ܝ: ܟܰܕ݂ ܥܰܪܛܶܠܳܝܳܐ ܗܘܰܝܬܝ ܘܥܰܪܝܳܐ ܘܰܡܦܰܠܦܠܳܐ ܒܰܕ݂ܡܳܐ.
Eze 16:23 ܘܡܶܢ ܒܳܬ݂ܰܪ ܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܶܟ݂ܝ: ܘܳܝ ܠܶܟ݂ܝ ܘܳܝ ܠܶܟ݂ܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 16:24 ܒܢܰܝܬܝ ܠܶܟ݂ܝ ܒܰܝܬܳܐ ܕܓܰܝܒܳܐ: ܘܰܥ̣ܒܰܕܬܝ ܠܶܟ݂ܝ ܥܠܰܘ̈ܳܬ݂ܳܐ ܒܟܽܠ ܫܽܘܩ.
Eze 16:25 ܘܰܒܟ݂ܽܠ ܪܺܝܫ ܐܽܘܖ̈ܚܳܬ݂ܳܐ ܒܢܰܝܬܝ ܦܖ̈ܰܟܰܝܟܝ: ܘܛܰܢܶܦܬܝ ܫܽܘܦܪܶܟ݂ܝ: ܘܰܦ̣ܫܰܛܬܝ ܖ̈ܶܓ݂ܠܰܝܟܝ: ܥܰܠ ܟܽܠ ܕܥܳܒܰܪ: ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ.
Eze 16:26 ܘܙܰܢܺܝܬܝ ܒܰܒܢܰܝ̈ ܡܶܨܪܶܝܢ ܫܒܳܒܰܝ̈ܟܝ ܪܰܘܖ̈ܒܰܝ ܒܶܣܪܳܐ: ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ ܘܰܐܪܓܶܙܬܺܝܢܝ.
Eze 16:27 ܘܰܐܪܺܝܡܶ݀ܬ݂ ܐܺܝܕ݂ܝ ܥܠܰܝܟܝ ܘܰܐܘܒܕܶܬ݂ ܦܽܘܩܕܳܢܰܝ̈ܟܝ: ܘܰܐܫܠܶܡܬ݂ܶܟ݂ܝ ܒܝܰܕ݂ ܣܳܢ̈ܳܐܬܶܟ݂ܝ ܒ̈ܢܳܬ݂ ܦܶܠܫܬܳܝ̈ܶܐ: ܕܬܳܟ݂̈ܣܳܢ ܗ̱ܘܰܝ̈ ܠܶܟ݂ܝ ܡܶܢ ܐܽܘܖ̈ܚܳܬܶܟ݂ܝ ܕܙܳܢܝܽܘܬ݂ܳܐ.
Eze 16:28 ܘܙܰܢܺܝܬܝ ܒܰܒܢܰܝ̈ ܐܳܬܽܘܪ: ܘܠܳܐ ܣ̣ܒܰܥܬܝ.
Eze 16:29 ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ ܥܰܠ ܐܰܪܥܳܐ ܕܰܟܢܰܥܢ ܘܰܕ݂ܟܰܠܕ݂ܳܝ̈ܶܐ: ܘܳܐܦ ܒܗܳܠܶܝܢ ܠܳܐ ܣܒܰܥܬܝ.
Eze 16:30 ܡܳܢܳܐ ܐܶܕܽܘܢ ܠܒܰܪܬܶܟ݂ܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܰܥܒܰܕ݂ܬܝ ܗܳܠܶܝܢ ܟܽܠܗܽܘܢ ܥܒܳܕ݂̈ܶܐ ܕܰܐܢ̱ܬܬ݂ܳܐ ܙܳܢܺܝܬ݂ܳܐ ܘܡܰܪܳܚܬ݂ܳܐ.
Eze 16:31 ܟܰܕ݂ ܒܢܰܝܬܝ ܓܰܝܒܰܝ̈ܟܝ ܒܟ݂ܽܠ ܪܺܝܫ ܐܽܘܖ̈ܚܳܬ݂ܳܐ: ܘܰܥܠܰܘ̈ܳܬܶܟ݂ܝ ܒܟܽܠ ܫܽܘܩ. ܘܠܳܐ ܗܘܰܝܬܝ ܐܳܦܠܳܐ ܐܰܝܟ ܙܳܢܺܝܬ݂ܳܐ ܕܰܡܟܰܢܫܳܐ ܐܰܓ݂ܪܳܐ.
Eze 16:32 ܐܳܦܠܳܐ ܐܰܝܟ ܐܰܢ̱ܬܰܬ݂ ܓܰܒܪܳܐ ܓܰܝܳܪܬ݂ܳܐ ܕܢܳܣܒܳܐ ܡܶܢ ܢܽܘܟ݂ܖ̈ܳܝܶܐ.
Eze 16:33 ܠܟܽܠܗܶܝܢ ܙܳܢ̈ܝܳܬ݂ܳܐ ܝܳܗܒܺܝܢ ܐܰܓ݂ܪܳܐ: ܘܰܐܢ̱ܬܝ ܝܰܗܒܬܝ ܐܰܓ݂ܪܳܐ ܠܟܽܠܗܽܘܢ ܖ̈ܳܚܡܰܝܟܝ: ܘܰܫܚܰܕܬܝ ܐܶܢܽܘܢ ܒܙܳܢܝܽܘܬ݂ܶܟ݂ܝ: ܕܢܺܐܬܽܘܢ ܠܘܳܬܶܟ݂ܝ ܡܶܢ ܟܽܠܗܽܘܢ ܚܕ݂ܳܪܰܝܟܝ.
Eze 16:34 ܘܶܐܬ݂ܦܪܶܫܬܝ ܡܶܢ ܢܶܫ̈ܶܐ ܒܙܳܢܝܽܘܬ݂ܶܟ݂ܝ: ܒܗܳܝ ܕܝܳܗܒܳܐ ܗܘܰܝܬܝ ܐܰܓ݂ܪܳܐ: ܘܰܐܓ݂ܪܳܐ ܠܳܐ ܝܰܗܒܘ ܠܶܟ݂ܝ.
Eze 16:35 ܡܶܛܽܠ ܗܳܢܳܐ ܙܳܢܺܝܬ݂ܳܐ ܫܡܰܥܝ ܦܶܬܓ݂ܳܡܶܗ ܕܡܳܪܝܳܐ.
Eze 16:36 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܝܰܗܒܬܝ ܢܚܳܫܶܟ݂ܝ: ܘܰܓܠܰܝܬܝ ܦܽܘܪܣܳܝܶܟ݂ܝ ܒܙܳܢܝܽܘܬ݂ܶܟ݂ܝ ܥܰܠ ܖ̈ܳܚܡܰܝܟܝ: ܘܥܰܠ ܟܽܠܗܽܘܢ ܦܬܰܟ݂ܖ̈ܶܐ ܛܰܢܦܽܘܬܶܟ݂ܝ: ܘܰܕܡܳܐ ܕܰܒܢܰܝ̈ܟܝ ܝܰܗܒܬܝ ܠܗܽܘܢ.
Eze 16:37 ܡܶܛܽܠ ܗܳܢܳܐ ܗܳܐ ܡܟܰܢܶܫ ܐ̱ܢܳܐ ܠܟܽܠܗܽܘܢ ܖ̈ܳܚܡܰܝܟܝ ܕܰܨܒܰܝܬܝ ܒܗܽܘܢ: ܘܰܠܟ݂ܽܠ ܕܰܪܚܶܡܬܝ ܥܰܡ ܕܰܣܢܰܝܬܝ: ܘܶܐܟܰܢܶܫ ܐܶܢܽܘܢ ܥܠܰܝܟܝ ܡܶܢ ܚܕ݂ܳܖ̈ܰܝܟܝ: ܘܶܐܓ݂ܠܶܐ ܦܽܘܪܣܳܝܶܟ݂ܝ ܠܥܺܢܰܝ̈ܗܽܘܢ: ܘܢܶܚܙܽܘܢ ܟܽܠܶܗ ܦܽܘܪܣܳܝܶܟ݂ܝ.
Eze 16:38 ܘܶܐܕܽܘܢܶܟ݂ܝ ܕܺܝܢܳܐ ܕܓܰܝܳܖ̈ܳܬ݂ܳܐ: ܘܕܺܝܢܳܐ ܕܰܐܝܠܶܝܢ ܕܳܐܫ̈ܕܳܢ ܕܡܳܐ: ܘܶܐܬ݂ܠܶܟ݂ܝ ܠܰܕܡܳܐ: ܘܰܠܚܶܡܬ݂ܳܐ ܘܠܰܛܢܳܢܳܐ.
Eze 16:39 ܘܰܐܫܠܡܶܟ݂ܝ ܒܺܐܝܕܰܝ̈ܗܽܘܢ: ܘܢܶܣܚܦܽܘܢ ܒܶܝܬ݂ ܓܰܝܒܰܝ̈ܟܝ: ܘܢܶܥܩܪܽܘܢ ܦܖ̈ܰܟܰܝܟܝ: ܘܢܰܫܠܚܽܘܢ ܠܒܽܘܫܰܝ̈ܟܝ: ܘܢܶܣܒܽܘܢ ܡܳܐܢ̈ܶܐ ܕܫܽܘܒܚܶܟ݂ܝ: ܘܢܶܫܒܩܽܘܢܶܟ݂ܝ ܥܰܪܛܶܠ.
Eze 16:40 ܘܢܶܣܩܽܘܢ ܥܠܰܝܟܝ ܟܶܢ̈ܫܶܐ ܘܢܶܪܓܡܽܘܢܶܟ݂ܝ ܒܟܺܐܦ̈ܶܐ: ܘܢܶܡܚܽܘܢܶܟ݂ܝ ܒܣܰܝܦܰܝ̈ܗܽܘܢ.
Eze 16:41 ܘܢܰܘܩܕܽܘܢܶܟ݂ܝ ܒܓ݂ܰܘ ܢܽܘܪܳܐ: ܘܢܶܥܒܕ݂ܽܘܢ ܡܶܢܶܟ݂ܝ ܕܺܝ̈ܢܶܐ ܠܥܺܝܢ ܢܶܫ̈ܶܐ ܣܰܓܺܝ̈ܐܳܬ݂ܳܐ: ܘܶܐܒܰܛܠܶܟ݂ܝ ܡܶܢ ܙܳܢܝܽܘܬ݂ܳܐ: ܘܬܽܘܒ ܠܳܐ ܬܶܬܠܺܝܢ ܐܰܓ݂ܪܳܐ.
Eze 16:42 ܘܰܐܢܺܝܚ ܚܶܡܬ݂ܝ ܥܠܰܝܟܝ: ܘܢܶܥܒܰܪ ܛܢܳܢܝ ܡܶܢܶܟ݂ܝ: ܘܶܐܬܬܢܺܝܚ ܘܠܳܐ ܐܶܪܓܰܙ ܬܽܘܒ.
Eze 16:43 ܥܰܠ ܕܠܳܐ ܐܶܬܕܟܰܪܬܝ ܝܰܘ̈ܡܳܬ݂ܳܐ ܕܛܰܠܝܽܘܬܶܟ݂ܝ: ܘܰܐܪܓܶܙܬܺܝܢܝ ܒܗܳܠܶܝܢ ܟܽܠܗܶܝܢ: ܐܳܦ ܐܶܢܳܐ ܗܳܐ ܦܶܪܥܶ݀ܬ݂ ܐܽܘܖ̈ܚܳܬܶܟ݂ܝ ܒܪܺܝܫܶܟ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥ̣ܒܰܕܬܝ ܛܰܢܦܽܘܬ݂ܳܐ ܘܙܳܢܝܽܘܬ݂ܳܐ.
Eze 16:44 ܘܟ݂ܽܠ ܡܶܢ ܕܡܰܡܬܶܠ ܡܰܬ݂ܠܳܐ ܥܠܰܝܟܝ ܢܰܡܬܶܠ: ܘܢܺܐܡܰܪ ܒܰܪܬ݂ܳܐ ܐܰܝܟ ܐܶܡܳܐ.
Eze 16:45 ܒܰܪܬ݂ ܐܶܡܶܟ݂ܝ ܐܰܢ̱ܬܝ: ܫܶܒܩܰܬ݂ ܒܰܥܠܳܗ̇ ܘܰܒ̈ܢܶܝܗ̇: ܘܚܳܬ݂ܳܐ ܐܰܢ̱ܬܝ ܕܰܐܚ̈ܘܳܬ݂ܳܐ ܕܰܫܒܰܩ̈ܝ ܓܰܒܖ̈ܰܝܗܶܝܢ ܘܰܒܢܰܝ̈ܗܶܝܢ: ܐܶܡܟܶܝܢ ܚܺܝܬܳܝܬ݂ܳܐ ܘܰܐܒܽܘܟܶܝܢ ܐܰܡܽܘܪܳܝܳܐ.
Eze 16:46 ܘܚܳܬܶܟ݂ܝ ܩܰܫܺܝܫܬ݂ܳܐ ܫܳܡܪܺܝܢ: ܗܺܝ ܘܰܒ̈ܢܳܬ݂ܳܗ̇ ܕܝܳܬ݂ܒܳܐ ܡܶܢ ܣܶܡܳܠܶܟ݂ܝ: ܘܚܳܬܶܟ݂ܝ ܙܥܽܘܪܬ݂ܳܐ ܕܝܳܬ݂ܒܳܐ ܡܶܢ ܝܰܡܺܝܢܶܟ݂ܝ: ܣܕܽܘܡ ܘܰܒ̈ܢܳܬ݂ܳܗ̇.
Eze 16:47 ܘܠܳܐ ܗ̱ܘܳܐ ܐܰܝܟ ܐܽܘܖ̈ܚܳܬ݂ܗܶܝܢ ܗܰܠܶܟܬܝ: ܘܠܳܐ ܗ̱ܘܳܐ ܐܰܝܟ ܛܰܢܦ̈ܘܳܬ݂ܗܶܝܢ ܥ̣ܒܰܕܬܝ: ܥܰܕ ܩܰܠܺܝܠ ܘܝܰܬܺܝܪ ܡܶܢܗܶܝܢ ܚ̣ܰܒܶܠܬܝ: ܒܟܽܠܗܶܝܢ ܐܽܘܖ̈ܚܳܬܶܟ݂ܝ.
Eze 16:48 ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܥܶܒ̣ܕܰܬ݂ ܣܕ݂ܽܘܡ ܚܳܬ݂ܶܟ݂ܝ ܗܺܝ ܘܰܒ̈ܢܳܬ݂ܳܗ̇: ܐܰܝܟ ܕܰܥ̣ܒܰܕܬܝ ܐܰܢ̱ܬܝ ܘܰܒ̈ܢܳܬܶܟ݂ܝ.
Eze 16:49 ܗܳܢܰܘ ܥܰܘܠܳܐ ܕܰܣܕܽܘܡ ܚܳܬܶܟ݂ܝ ܓܰܐܺܝܬ݂ܳܐ: ܕܣܳܒܥܳܐ ܗܘܳܬ݂ ܠܰܚܡܳܐ: ܘܝܳܬ݂ܒܳܐ ܗܘܳܬ݂ ܒܫܶܠܝܳܐ ܗܺܝ ܘܰܒ̈ܢܳܬ݂ܳܗ̇: ܘܒܺܐܝܕ݂ܳܐ ܕܒܳܝ̈ܫܶܐ ܘܰܕܡܶܣܟܺܢ̈ܶܐ ܠܳܐ ܐܶܚܰܕ݂̈ܝ.
Eze 16:50 ܐܶܠܳܐ ܐܶܬܬܖ̈ܺܝܡܝ ܘܰܥܒܰܕ̈ܝ ܒܺܝܫܬܳܐ ܩܕ݂ܳܡܝ: ܘܟܰܕ݂ ܗܳܠܶܝܢ ܚܙܺܝ݀ܬ݂ ܒܗܶܝܢ ܗܶܦܟܶ݀ܬ݂ ܐܶܢܶܝܢ.
Eze 16:51 ܫܳܡܪܺܝܢ ܐܰܝܟ ܦܶܠܓ݂ܳܐ ܕܰܚܛܳܗܰܝ̈ܟܝ ܠܳܐ ܚܛܳܬ݂: ܐܰܣܓܺܝܬܝ ܛܰܢܦܽܘܬܶܟ݂ܝ ܡܶܢܗܶܝܢ: ܘܰܙܟܰܝܬܝ ܠܰܐܚ̈ܘܳܬܶܟ݂ܝ ܒܟܽܠܳܗ̇ ܛܰܢܦܽܘܬܶܟ݂ܝ ܕܰܥ̣ܒܰܕܬܝ.
Eze 16:52 ܘܳܐܦ ܐܰܢ̱ܬܝ ܩܰܒܶܠܝ ܒܶܗܬܬܶܟ݂ܝ: ܕܰܙܟܰܝܬܝ ܠܰܐܚ̈ܘܳܬܶܟ݂ܝ ܒܰܚܛܳܗܰܝ̈ܟܝ: ܘܶܐܬ݂ܛܰܢܦܬܝ ܝܰܬܺܝܪ ܡܶܢܗܶܝܢ: ܘܗܶܢܶܝܢ ܐܶܙܕܕܰܩ̈ܝ ܝܰܬܺܝܪ ܡܶܢܶܟ݂ܝ: ܘܳܐܦ ܐܰܢ̱ܬܝ ܒܗܰܬ݂ܝ: ܘܩܰܒܶܠܝ ܚܶܦܪܶܟ݂ܝ: ܕܶܐܙܕܰܕܰܩ̈ܝ ܐܰܚ̈ܘܳܬܶܟ݂ܝ ܝܰܬܺܝܪ ܡܶܢܶܟ݂ܝ.
Eze 16:53 ܘܰܐܗܦܶܟ݂ ܫܒܺܝܬ݂ܗܶܝܢ: ܫܒܺܝܬ݂ܳܐ ܕܰܣܕܽܘܡ ܘܕܰܒ̈ܢܳܬ݂ܳܗ̇: ܘܰܫܒܺܝܬ݂ܳܐ ܕܫܳܡܪܺܝܢ ܘܕܰܒ̈ܢܳܬ݂ܳܗ̇: ܘܰܐܫܒܶܐ ܫܒܺܝܬܶܟ݂ܝ ܒܰܝܢܳܬ݂ܗܶܝܢ.
Eze 16:54 ܕܰܬ݂ܩܰܒܠܺܝܢ ܒܶܗܬܬ݂ܳܐ: ܘܬܰܚܦܪܺܝܢ ܒܟ݂ܽܠ ܡܶܕ݂ܶܡ ܕܰܥ̣ܒܰܕܬܝ ܕܬܰܪܓܙܺܝܢܳܢܝ.
Eze 16:55 ܘܚܳܬܶܟ݂ܝ ܣܕܽܘܡ ܘܰܒ̈ܢܳܬ݂ܳܗ̇ ܢܶܬ݂ܩ̈ܢܳܢ ܐܰܝܟ݂ ܕܡܶܢ ܩܕ݂ܺܝܡ: ܘܫܳܡܪܺܝܢ ܘܰܒ̈ܢܳܬ݂ܳܗ̇ ܢܶܬ݂ܩ̈ܢܳܢ ܐܰܝܟ ܕܡܶܢ ܩܕ݂ܺܝܡ: ܘܰܐܢ̱ܬܝ ܘܰܒ̈ܢܳܬܶܟ݂ܝ ܬܶܗܘܶܝܢ ܐܰܝܟ ܕܡܶܢ ܩܕ݂ܺܝܡ.
Eze 16:56 ܘܠܳܐ ܗܘܳܬ݂ ܣܕܽܘܡ ܚܳܬܶܟ݂ܝ ܠܛܶܒܳܐ ܒܦܽܘܡܶܟ݂ܝ ܒܝܰܘܡܳܐ ܕܓܰܐܝܽܘܬܶܟ݂ܝ.
Eze 16:57 ܡܶܢ ܩܕ݂ܳܡ ܕܬܶܬܓܠܶܐ ܒܺܝܫܬܶܟ݂ܝ: ܐܰܝܟ ܚܶܣܕ݂ܳܐ ܕܰܒ̈ܢܳܬ݂ ܐܰܕܽܘܡ: ܘܟܽܠܗܶܝܢ ܒ̈ܢܳܬ݂ ܦܶܠܫܬܳܝ̈ܶܐ ܕܰܚܕܺܝܖ̈ܳܢ ܗ̱ܘܰܝ̈ ܠܳܗ̇: ܘܫܳܝ̈ܛܳܢ ܗ̱ܘܰܝ̈ ܠܳܗ̇.
Eze 16:58 ܘܰܚܛܳܗܰܝ̈ܟܝ ܘܛܰܢܦ̈ܘܳܬܶܟ݂ܝ ܐܰܢ̱ܬܝ ܫܩ̣ܰܠܬܝ ܐܶܢܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 16:59 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܳܒܶܕ݂ ܐ̱ܢܳܐ ܠܶܟ݂ܝ ܐܰܝܟ ܕܰܥ̣ܒܰܕܬܝ: ܥܰܠ ܕܫ̣ܳܛܬܝ ܡܰܘܡܳܬܝ ܘܒ̣ܰܛܠܶܬܝ ܩܝܳܡܝ.
Eze 16:60 ܐܶܢܳܐ ܕܶܝܢ ܐܶܬܕܟܰܪ ܩܝܳܡܝ ܕܥܰܡܶܟ݂ܝ ܕܰܒܝܰܘ̈ܡܳܬܳܐ ܕܛܰܠܝܽܘܬܶܟ݂ܝ: ܘܰܐܩܺܝܡ ܠܶܟ݂ܝ ܩܝܳܡܳܐ ܕܥܳܠܰܡ. 
Eze 16:61 ܘܬܶܥ̱ܗܕܺܝܢ ܐܽܘܖ̈ܚܳܬܶܟ݂ܝ ܘܬܶܒܗܬܺܝܢ: ܕܢܶܣܒܶ݀ܬ݂ ܠܰܐܚ̈ܘܳܬܶܟ݂ܝ ܠܩܰܫܺܝܫܬ݂ܳܐ ܘܠܰܙܥܽܘܪܬ݂ܳܐ: ܘܝܶܗܒܶ݀ܬ݂ ܐܶܢܶܝܢ ܠܶܟ݂ܝ ܒ̈ܢܳܬ݂ܳܐ ܠܳܐ ܡܶܢ ܩܝܳܡܶܟ݂ܝ. 
Eze 16:62 : ܘܰܐܩܺܝܡ ܐܶܢܳܐ ܩܝܳܡܝ ܥܰܡܶܟ݂ܝ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ. 
Eze 16:63 : ܡܶܛܽܠ ܕܬܶܬܕܰܟ݂ܪܺܝܢ ܘܬ݂ܶܒܗܬ݂ܺܝܢ: ܘܬܽܘܒ ܠܳܐ ܬܶܦܬܚܺܝܢ ܦܽܘܡܶܟ݂ܝ ܡܶܢ ܒܶܗܬܬܶܟ݂ܝ: ܡܳܐ ܕܫܶܒܩܶ݀ܬ݂ ܠܶܟ݂ܝ ܟܽܠܡܶܕܶܡ ܕܰܥ̣ܒܰܕܬܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 17:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 17:2 ܒܰܪܢܳܫܳܐ: ܐܰܚܽܘܕ݂ ܐܽܘܚܰܕܬ݂ܳܐ: ܘܰܐܡܬܶܠ ܡܰܬ݂ܠܳܐ ܥܰܠ ܕܒܶܝܬ݂ ܝܺܣܪܳܐܶܝܠ.
Eze 17:3 ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܫܪܳܐ ܪܰܒܳܐ ܕܪܰܘܪܒܺܝܢ ܓܶܦܰܘ̈ܗܝ: ܘܰܐܪܺܝܟ݂ܺܝܢ ܓܶܠܦܳܢܰܘ̈ܗܝ: ܘܡܰܠ̈ܝܳܢ ܛܶܦܖ̈ܰܘܗܝ: ܘܥܰܒܺܝܛ ܡܶܠܓܶܗ: ܐܶܬ݂ܳܐ ܠܠܶܒܢܳܢ: ܘܰܢ̣ܣܰܒ ܡܶܢ ܓܒܰܝ̈ܳܐ ܕܥܰܖ̈ܩܶܐ.
Eze 17:4 ܘܰܩ̣ܛܰܡ ܪܺܝܫ ܡܰܪܒܺܝܬܶܗ: ܘܰܐܝܬܝܶܗ ܠܰܐܪܥܳܐ ܕܰܟܢܰܥܢ: ܘܣܳܡܶܗ ܒܰܡܕܺܝܢ̱ܬ݂ܳܐ ܕܬܰܓܳܖ̈ܶܐ. 
Eze 17:5 ܘܰܢ̣ܣܰܒ ܡܶܢ ܙܰܪܥܳܐ ܕܰܐܪܥܳܐ: ܘܰܐܪܡܺܝ ܒܡܰܕ݂ܒܪܳܐ: ܢܶܨܒܬ݂ܳܐ ܥܰܠ ܡܰܝ̈ܳܐ ܣܰܓܺܝ̈ܐܶܐ: ܘܣܳܡܳܗ̇ ܠܕܰܘܩܳܐ.
Eze 17:6 ܘܺܝܥܳܬ݂ ܘܰܗܘܳܬ݂ ܓܦܶܬ݂ܳܐ ܡܪܰܥܰܕܬ݂ܳܐ ܘܡܰܟܺܝܟܰܬ݂ ܩܰܘܡܬ݂ܳܐ: ܕܢܶܬ݂ܚܙܽܘܢ ܫܰܒܽܘ̈ܩܶܝܗ̇ ܥܠܰܘܗܝ: ܘܥܶܩܳܖ̈ܶܝܗ̇ ܢܶܗܘܽܘܢ ܬܚܽܘܬ݂ܰܘܗܝ: ܘܰܗܘܳܬ݂ ܓܦܶܬ݂ܳܐ ܘܥܶܒܕܰܬ݂ ܫܰܒܽܘ̈ܩܶܐ: ܘܦ̣ܶܫܛܰܬ݂ ܥܢܳܩܶܝ̈ܗ̇.
Eze 17:7 ܗܳܐ ܢܶܫܪܳܐ ܐ̱ܚܪܺܢܳܐ ܪܰܒܳܐ ܕܪܰܘܪܒܺܝܢ ܓܶܦܰܘ̈ܗܝ: ܘܣܰܓܺܝ̈ܐܳܢ ܛܶܦܖ̈ܰܘܗܝ: ܘܰܓܦܶܬ݂ܳܐ ܗܳܕܶܐ ܐܰܟܪܟܰܬ݂ ܥܶܩܳܖ̈ܶܝܗ̇ ܥܠܰܘܗܝ: ܘܕ݂ܳܠ̈ܝܳܬ݂ܳܗ̇ ܐܰܪܡܝܰܬ݂ ܥܠܰܘܗܝ: ܕܢܰܫܩܶܝܗ̇ ܡܶܢ ܡܶܕܪܳܐ ܕܢܶܨܒܬ݂ܳܗ̇.
Eze 17:8 ܒܚܰܩܠܳܐ ܫܰܦܺܝܪܬ݂ܳܐ ܘܰܒܡܰܝ̈ܳܐ ܣܰܓܺܝ̈ܐܶܐ ܢܨܺܝܒܳܐ: ܕܬܶܥܒܶܕ ܛܰܖ̈ܦܶܐ ܘܬܶܛܥܰܢ ܦܺܐܖ̈ܶܐ: ܘܬܶܗܘܶܐ ܓܦܶܬ݂ܳܐ ܫܒܺܝܚܬ݂ܳܐ.
Eze 17:9 ܐܶܡܰܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܬܰܟܫܰܪ. ܐܶܠܳܐ ܥܶܩܳܖ̈ܶܝܗ̇ ܢܶܬ݂ܦܰܣܩܽܘܢ: ܘܦܺܐܖ̈ܶܝܗ̇ ܢܶܬ݂ܡܣܽܘܢ ܘܢܺܐܒܫܽܘܢ: ܘܟܽܠܗܽܘܢ ܛܰܖ̈ܦܶܐ ܕܡܰܘܥܺܝܬ݂ܳܗ̇ ܢܺܐܒܫܽܘܢ: ܘܠܳܐ ܒܰܕܪܳܥܳܐ ܪܳܡܳܐ ܘܠܳܐ ܒܥܰܡ̈ܡܶܐ ܣܰܓܺܝ̈ܐܶܐ: ܢܶܥܩܪܺܝܗ̇ ܡܶܢ ܥܶܩܳܪܳܗ̇.
Eze 17:10 ܗܳܐ ܢܨܺܝܒܳܐ ܐܶܠܳܐ ܠܳܐ ܬܰܟܫܰܪ: ܘܡܳܐ ܕܢܶܫܒܰܬ݂ ܒܳܗ̇ ܪܽܘܚܳܐ ܕܫܰܘܒܳܐ: ܝܳܒܫܳܐ ܒܡܶܕܪܳܐ ܕܡܰܘܥܺܝܬ݂ܳܗ̇.
Eze 17:11 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 17:12 ܒܰܪܢܳܫܳܐ: ܐܶܡܰܪ ܠܒܰܝܬܳܐ ܡܡܰܪܡܪܳܢܳܐ: ܠܳܐ ܝܳܕ݂ܥܺܝܬܽܘܢ ܡܳܢܳܐ ܐܶܢܶܝܢ ܗܳܠܶܝܢ: ܐܶܡܰܪ ܠܗܽܘܢ: ܗܳܐ ܐܳܬܶܐ ܡܰܠܟܳܐ ܕܒܳܒܶܠ ܠܽܐܘܪܺܫܠܶܡ: ܘܕ݂ܳܒܰܪ ܠܡܰܠܟܳܗ̇ ܘܰܠܪܰܘܖ̈ܒܳܢܶܝܗ̇ ܘܡܰܘܒܶܠ ܠܗܽܘܢ ܠܒܳܒܶܠ.
Eze 17:13 ܘܢܳܣܶܒ ܡܶܢ ܙܰܪܥܳܐ ܕܡܰܠܟܽܘܬܳܐ: ܘܰܡܩܺܝܡ ܥܰܡܶܗ ܩܝܳܡܳܐ: ܘܥܳܐܶܠ ܥܰܡܶܗ ܒܡܰܘܡܳܬܳܐ: ܘܕ݂ܳܒܰܪ ܠܫܰܠܺܝ̈ܛܶܐ ܕܰܐܪܥܳܐ ܕܠܳܐ ܢܶܬܬܪܺܝܡܽܘܢ.
Eze 17:14 ܐܶܠܳܐ ܬܶܗܘܶܐ ܡܰܠܟܽܘܬ݂ܗܽܘܢ ܡܰܟܺܝܟܳܐ: ܘܢܶܛܪܽܘܢ ܩܝܳܡܶܗ: ܘܰܢܩܺܝܡܽܘܢ ܥܰܡܶܗ.
Eze 17:15 ܘܢܶܡܪܰܕ ܥܠܰܘܗܝ: ܘܰܢܫܰܕܰܪ ܐܺܝܙܓܰܕܰܘ̈ܗܝ ܠܡܶܨܪܶܝܢ: ܕܢܶܬܠܽܘܢ ܠܶܗ ܖ̈ܰܟܫܳܐ ܘܥܰܡܳܐ ܣܰܓܺܝܐܳܐ: ܠܳܐ ܢܰܟܫܰܪ ܘܠܳܐ ܢܶܬ݂ܦܰܨܶܐ ܡܰܢ ܕܗܳܟܰܢܳܐ ܥ̣ܒܰܕ.
Eze 17:16 ܚܰܝ ܐ̱ܢܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܒܰܐܬ݂ܪܳܐ ܕܰܐܩܺܝܡܺܝܘܗܝ ܡܰܠܟܳܐ: ܘܫ̣ܳܛ ܡܰܘܡܳܬܝ ܘܒܰܛܶܠ ܩܝܳܡܝ: ܒܓ݂ܰܘ ܒܳܒܶܠ ܢܡܽܘܬ݂.
Eze 17:17 ܘܠܳܐ ܒܚܰܝܠܳܐ ܪܰܒܳܐ: ܘܳܐܦܠܳܐ ܒܖ̈ܰܟܫܳܐ ܣܰܓܺܝܐܳܐ: ܢܶܥܒܶܕ ܥܰܡܶܗ ܦܶܪܥܽܘܢ ܩܪܳܒܳܐ: ܐܶܠܳܐ ܒܰܟܡܺܐܢ̈ܶܐ ܘܰܒܕ݂ܰܘ̈ܩܶܐ ܢܰܘܒܶܕ ܢܰܦ̈ܫܳܬܳܐ ܣܰܓܺܝ̈ܐܳܬ݂ܳܐ.
Eze 17:18 ܥܰܠ ܕܫ̣ܳܛ ܡܰܘܡܳܬܳܐ ܘܒ̣ܰܛܶܠ ܩܝܳܡܳܐ: ܢܰܫܠܶܡ ܐܺܝܕ݂ܶܗ ܘܠܳܐ ܢܶܬܦܰܨܶܐ: ܥܰܠ ܕܰܥ̣ܒܰܕ ܗܳܠܶܝܢ ܟܽܠܗܶܝܢ.
Eze 17:19 ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܚܰܝ ܐ̱ܢܳܐ: ܥܰܠ ܕܫ̣ܳܛ ܡܰܘܡܳܬܝ: ܘܒܰܛܶܠ ܩܝܳܡܝ: ܐܰܣܩܺܝܗ̇ ܒܪܺܝܫܶܗ.
Eze 17:20 ܘܶܐܦܪܽܘܣ ܡܨܺܝܕܬܝ ܥܠܰܘܗܝ ܘܢܶܬܬܚܶܕ݂ ܒܳܗ̇: ܘܰܐܘܒܠܺܝܘܗܝ ܠܒܳܒܶܠ ܠܰܐܪܥܳܐ ܕܟܰܠܕ݂ܳܝ̈ܶܐ: ܘܶܐܕܽܘܢܺܝܘܗܝ ܬܰܡܳܢ ܥܰܠ ܥܰܘܠܳܐ ܕܰܐܥܠܺܝ ܒܺܝ.
Eze 17:21 ܘܟܽܠܗܽܘܢ ܚܺܐܖ̈ܰܘܗܝ ܘܟܽܠܗܽܘܢ ܩܰܖ̈ܺܝܒܰܘܗܝ ܢܶܦܠܽܘܢ ܒܚܰܪܒܳܐ: ܘܰܐܝܠܶܝܢ ܕܡܶܫܬܰܚܪܺܝܢ ܢܶܬܕܪܽܘܢ ܠܟܽܠ ܪܽܘܚ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܡ̣ܰܠܠܶܬ݂.
Eze 17:22 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܣܰܒ ܡܶܢ ܓܒܰܝ̈ܳܐ ܕܥܰܖ̈ܩܶܐ ܪܳܡܳܐ: ܘܡܶܢ ܪܺܝܫܶܗ ܐܶܩܛܽܘܡ ܠܶܒܶܗ: ܘܶܐܨܽܘܒ ܥܰܠ ܛܽܘܖ̈ܶܐ ܖ̈ܳܡܶܐ ܘܰܡܥܰܠܰܝ̈ܳܐ.
Eze 17:23 ܒܛܽܘܖ̈ܶܐ ܕܺܝܣܪܳܐܶܝܠ ܐܶܨܒܺܝܘܗܝ: ܘܢܶܛܥܰܢ ܛܰܖ̈ܦܶܐ ܘܢܶܥܒܶܕ ܦܺܐܖ̈ܶܐ: ܘܢܶܗܘܶܐ ܐܰܪܙܳܐ ܫܒܺܝܚܳܐ: ܘܬܶܫܟܰܢ ܒܶܗ ܟܽܠܳܗ̇ ܦܳܪܰܚܬܳܐ ܕܓܶܦܳܐ: ܘܰܒܛܶܠܳܠܳܐ ܕܣܰܘ̈ܟܰܘܗܝ ܢܶܫܟܢܽܘܢ.
Eze 17:24 ܘܢܶܕܥܽܘܢ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ: ܕܶܐܢܳܐ ܡܳܪܝܳܐ ܐܰܡܟܶ݀ܬ݂ ܩܰܝܣܳܐ ܪܳܡܳܐ: ܘܰܐܪܺܝܡܶ݀ܬ݂ ܩܰܝܣܳܐ ܡܰܟܺܝܟܳܐ: ܘܰܐܘܒܫܶ݀ܬ݂ ܩܰܝܣܳܐ ܪܰܛܺܝܒܳܐ: ܘܰܐܘܥܺܝ݀ܬ݂ ܩܰܝܣܳܐ ܝܰܒܺܝܫܳܐ: ܐܶܢܳܐ ܡܳܪܝܳܐ ܡ̣ܰܠܠܶܬ݂ ܘܥ̣ܶܒܕܶܬ݂.
Eze 18:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ: ܒܰܪܢܳܫܳܐ.
Eze 18:2 ܠܡܳܢܳܐ ܡܰܡܬܠܺܝܢ ܐܢ̱ܬܽܘܢ ܡܰܬ݂ܠܳܐ ܗܳܢܳܐ ܒܰܐܪܥܳܐ ܕܺܝܣܪܳܐܶܝܠ: ܘܳܐܡܪܺܝܢ ܐܢ̱ܬܽܘܢ: ܐܰܒܳܗ̈ܶܐ ܐܶܟܰܠܘ ܒܶܣܖ̈ܶܐ: ܘܫܶܢ̈ܶܐ ܕܰܒܢܰܝ̈ܳܐ ܩܰܗ̈ܝܳܢ.
Eze 18:3 ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܢܶܗܘܶܐ ܬܽܘܒ ܕܡܰܡܬܶܠ ܡܰܬ݂ܠܳܐ ܗܳܢܳܐ ܒܺܝܣܪܳܐܶܝܠ.
Eze 18:4 ܡܶܛܽܠ ܕܟܽܠܗܶܝܢ ܢܰܦ̈ܫܳܬ݂ܳܐ ܕܺܝܠܝ ܐܶܢܶܝܢ: ܢܰܦܫܳܐ ܕܰܐܒܳܐ ܘܢܰܦܫܳܐ ܕܰܒܪܳܐ ܕܺܝܠܝ ܐܶܢܶܝܢ: ܢܰܦܫܳܐ ܕܚܳܛܝܳܐ ܗܺܝ ܬܡܽܘܬ݂.
Eze 18:5 ܘܓܰܒܪܳܐ ܐܶܢ ܢܶܗܘܶܐ ܙܰܕܺܝܩ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ.
Eze 18:6 ܘܥܰܠ ܛܽܘܖ̈ܶܐ ܠܳܐ ܐܶܟܰܠ: ܘܠܳܐ ܐܰܪܺܝܡ ܥܰܝܢܰܘ̈ܗܝ ܠܰܦܬܰܟ݂ܖ̈ܶܐ ܘܰܠܕܶܚ̈ܠܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ: ܘܠܰܐܢ̱ܬܰܬ݂ ܚܰܒܪܶܗ ܠܳܐ ܛܰܢܶܦ: ܘܠܰܐܢ̱ܬܬ݂ܳܐ ܒܟܶܦܣܳܗ̇ ܠܳܐ ܐܶܬܩܰܪܰܒ.
Eze 18:7 ܘܰܠܐ̱ܢܳܫ ܠܳܐ ܛܠܰܡ ܘܰܠܐ̱ܢܳܫ ܠܳܐ ܬܰܟ: ܘܦܰܢܺܝ ܡܶܫܟܳܢܳܐ ܕܰܢܣܰܒ: ܘܝܰܗܒ ܠܰܚܡܶܗ ܠܟܰܦܢܳܐ: ܘܰܠܥܰܪܛܶܠܳܝܳܐ ܐܰܠܒܶܫ ܬܰܟܣܺܝܬ݂ܳܐ.
Eze 18:8 ܘܰܒܪܶܒܺܝܬ݂ܳܐ ܠܳܐ ܐܰܘܙܶܦ: ܘܒܰܩܨܳܨܳܐ ܠܳܐ ܝܰܗܒ: ܘܡܶܢ ܥܰܘܠܳܐ ܐܰܗܦܶܟ ܐܺܝܕ݂ܶܗ: ܘܕܳܢ ܕܺܝܢܳܐ ܕܩܽܘܫܬܳܐ ܒܶܝܬ݂ ܓܰܒܪܳܐ ܠܚܰܒܪܶܗ.
Eze 18:9 ܘܰܒܦܽܘܩ̈ܕܳܢܰܝ ܗܰܠܶܟ: ܘܕܺܝܢܰܝ̈ ܢ̣ܛܰܪ ܘܰܥ̣ܒܰܕ ܩܽܘܫܬܳܐ: ܡܰܢ ܕܗܳܟܰܢܳܐ ܥ̣ܒܰܕ ܙܰܕܺܝܩܳܐ ܗ̱ܘ: ܘܡܶܚܳܐ ܢܺܚܶܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 18:10 ܘܶܐܢ ܢܰܘܠܶܕ ܒܪܳܐ ܥܰܘܳܠܳܐ ܐܳܫܶܕ݂ ܕܡܳܐ: ܘܢܶܥܒܶܕ ܚܕܳܐ ܡܶܢ ܗܳܠܶܝܢ.
Eze 18:11 ܘܢܶܐܟܽܘܠ ܥܰܠ ܛܽܘܖ̈ܶܐ: ܘܰܢܛܰܢܶܦ ܐܰܢ̱ܬܰܬ݂ ܚܰܒܪܶܗ.
Eze 18:12 ܘܢܶܛܠܽܘܡ ܠܡܶܣܟܺܢܳܐ ܘܰܠܒܳܝܫܳܐ: ܘܢܶܬܽܘܟ ܠܚܰܒܪܶܗ: ܘܠܳܐ ܢܦܰܢܶܐ ܡܶܫܟܳܢܳܐ ܠܡܳܖ̈ܰܘܗܝ: ܘܠܰܦܬܰܟ݂ܖ̈ܶܐ ܢܪܺܝܡ ܥܰܝܢܰܘ̈ܗܝ ܘܢܶܥܒܶܕ݂ ܛܰܢܦܽܘܬ݂ܳܐ.
Eze 18:13 ܘܰܒܪܶܒܺܝܬ݂ܳܐ ܢܰܘܙܶܦ: ܘܒܰܩܨܳܨܳܐ ܢܶܣܰܒ: ܕܰܠܡܳܐ ܚܳܝܶܐ ܠܳܐ ܢܺܚܶܐ: ܡܶܛܽܠ ܕܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܳܐ ܥ̣ܒܰܕ݂: ܐܶܠܳܐ ܡܡܳܬ݂ ܢܡܽܘܬ݂: ܘܰܕ݂ܡܶܗ ܥܠܰܘܗܝ ܢܶܗܘܶܐ.
Eze 18:14 ܘܶܐܢ ܢܰܘܠܶܕ ܒܪܳܐ: ܘܢܶܚܙܶܐ ܟܽܠܗܽܘܢ ܚܛܳܗ̈ܶܐ ܕܰܥ̣ܒܰܕ݂ ܐܰܒܽܘܗܝ: ܘܠܳܐ ܢܶܥܒܶܕ݂ ܐܰܟ݂ܘܳܬ݂ܗܽܘܢ.
Eze 18:15 ܘܥܰܠ ܛܽܘܖ̈ܶܐ ܠܳܐ ܢܶܐܟ݂ܽܘܠ: ܘܠܳܐ ܢܪܺܝܡ ܥܰܝ̈ܢܰܘܗܝ ܠܰܦܬܰܟ݂ܖ̈ܶܐ ܕܰܒܢܰܝ̈ ܝܺܣܪܳܐܶܝܠ: ܘܠܰܐܢ̱ܬܰܬ݂ ܚܰܒܪܶܗ ܠܳܐ ܢܛܰܢܶܦ.
Eze 18:16 ܘܰܠܐ̱ܢܳܫ ܠܳܐ ܢܶܛܠܘܡ: ܘܡܶܫܟܳܢܳܐ ܠܐ̱ܢܳܫ ܠܳܐ ܢܶܫܩܽܘܠ: ܘܬ݂ܽܘܟܳܐ ܠܳܐ ܢܶܬܽܘܟ݂. ܘܠܰܚܡܶܗ ܢܶܬܶܠ ܠܟܰܦܢܳܐ: ܘܰܠܥܰܪܛܠܳܝܳܐ ܢܰܠܒܶܫ.
Eze 18:17 ܘܡܶܢ ܡܶܣܟܺܢܳܐ ܠܳܐ ܢܰܗܦܶܟ ܐܺܝܕ݂ܶܗ: ܘܪܶܒܺܝܬ݂ܳܐ ܠܳܐ ܢܶܫܩܽܘܠ: ܘܝܰܬܺܝܪܳܐ ܠܳܐ ܢܶܣܰܒ: ܘܕܺܝܢܰܝ̈ ܢܶܥܒܶܕ: ܘܰܒܦܽܘܩ̈ܕܳܢܰܝ ܢܗܰܠܶܟ݂: ܠܳܐ ܢܡܽܘܬ݂ ܒܥܰܘܠܶܗ ܕܰܐܒܽܘܗܝ: ܐܶܠܳܐ ܡܶܚܳܐ ܢܺܚܶܐ.
Eze 18:18 ܐܰܒܽܘܗܝ ܕܶܝܢ ܥܰܠ ܕܰܛܠܰܡ ܛܠܽܘܡܝܳܐ: ܘܬܰܟ݂ ܬܽܘܟܳܐ ܠܰܐܚܽܘܗܝ: ܘܡܶܕܶܡ ܕܫܰܦܝܪ ܠܳܐ ܥ̣ܒܰܕ ܒܥܰܡܶܗ: ܡܺܝܬ݂ ܒܰܚܛܳܗܰܘ̈ܗܝ.
Eze 18:19 ܘܶܐܢ ܐܳܡܪܺܝܢ ܐܰܝܟܰܘ ܠܳܐ ܡܶܬ݂ܦܪܰܥ ܒܪܳܐ ܚܛܳܗ̈ܶܐ ܕܰܐܒܽܘܗܝ: ܐܶܡܰܪ ܠܗܽܘܢ: ܡܶܛܽܠ ܕܰܥܒܰܕ ܒܪܳܐ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܰܢܛܰܪ ܟܽܠܗܽܘܢ ܦܽܘܩ̈ܕܳܢܰܝ̈: ܡܶܚܳܐ ܢܺܚܶܐ.
Eze 18:20 ܢܰܦܫܳܐ ܕܚܳܛܝܳܐ ܗܺܝ ܬܡܽܘܬ݂. ܠܳܐ ܢܶܬ݂ܦܪܰܥ ܒܪܳܐ ܚܛܳܗ̈ܶܐ ܕܰܐܒܽܘܗܝ: ܐܳܦܠܳܐ ܐܰܒܳܐ ܢܶܬ݂ܦܪܰܥ ܚܛܳܗ̈ܶܐ ܕܰܒܪܶܗ: ܙܳܟܽܘܬܶܗ ܕܙܰܟܳܝܳܐ ܥܠܰܘܗܝ ܬܶܗܘܶܐ: ܘܰܚܛܺܝܬܶܗ ܕܚܰܛܳܝܳܐ ܥܠܰܘܗܝ ܬܶܗܘܶܐ.
Eze 18:21 ܥܰܘܳܠܳܐ ܕܶܝܢ ܐܶܢ ܢܶܗܦܽܘܟ݂ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܰܥܒܰܕ: ܘܢܶܛܰܪ ܦܽܘܩ̈ܕܳܢܰܝ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.
Eze 18:22 ܘܟܽܠܗܽܘܢ ܚܛܳܗܰܘ̈ܗܝ ܕܰܥ̣ܒܰܕ ܠܳܐ ܢܶܬܕܰܟܪܽܘܢ ܠܶܗ: ܐܶܠܳܐ ܒܙܰܕܺܝܩܽܘܬ݂ܳܐ ܕܰܥ̣ܒܰܕ ܢܺܚܶܐ.
Eze 18:23 ܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܚܰܛܳܝܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܠܳܐ ܕܢܶܗܦܽܘܟ݂ ܡܶܢ ܐܽܘܪܚܶܗ ܒܺܝܫܬܳܐ ܘܢܺܚܶܐ.
Eze 18:24 ܘܶܐܢ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ: ܘܢܶܥܒܶܕ ܥܰܘܠܳܐ ܘܛܰܢܦܽܘܬ݂ܳܐ ܐܰܝܟ ܗܳܠܶܝܢ ܕܰܥ̣ܒܰܕ ܚܰܛܳܝܳܐ: ܟܽܠܳܗ̇ ܙܰܕܺܝܩܽܘܬ݂ܶܗ ܕܰܥܒܰܕ ܠܳܐ ܬܶܬܕܟܰܪ ܠܶܗ: ܐܶܠܳܐ ܒܥܰܘܠܳܐ ܕܰܥܒܰܕ: ܘܒܰܚܛܳܗ̈ܶܐ ܕܰܚܛܳܐ: ܒܗܽܘܢ ܢܡܽܘܬ݂.
Eze 18:25 ܘܶܐܡܰܪܬܽܘܢ ܠܳܐ ܫܰܦܺܝܖ̈ܳܢ ܐܽܘܖ̈ܚܳܬ݂ܶܗ ܕܡܳܪܝܳܐ: ܫܡܰܥܘ ܗܳܟ݂ܺܝܠ ܕܒܶܝܬ݂ ܝܺܣܪܳܐܶܝܠ: ܐܽܘܖ̈ܚܳܬ݂ܝ ܕܺܝܠܝ ܫܰܦܺܝܖ̈ܳܢ ܐܶܢܶܝܢ: ܐܶܠܳܐ ܐܽܘܖ̈ܚܳܬܟܽܘܢ ܗܽܘ ܕܺܝܠܟܽܘܢ ܠܳܐ ܫܰܦܺܝܖ̈ܳܢ.
Eze 18:26 ܘܶܐܢ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ ܥܰܘܠܳܐ: ܒܶܗ ܒܥܰܘܠܳܐ ܕܰܥܒܰܕ ܢܡܽܘܬ݂.
Eze 18:27 ܘܶܐܢ ܢܶܗܦܽܘܟ݂ ܥܰܘܠܳܐ ܡܶܢ ܥܰܘܳܠܽܘܬܶܗ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܢܰܚܶܐ ܢܰܦܫܶܗ.
Eze 18:28 ܘܶܐܢ ܢܶܚܙܶܐ ܘܢܶܗܦܽܘܟ݂ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܰܥ̣ܒܰܕ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.
Eze 18:29 ܘܳܐܡܪܺܝܢ ܕܒܶܝܬ݂ ܝܺܣܪܳܐܶܝܠ ܠܳܐ ܫܰܦܺܝܖ̈ܳܢ ܐܽܘܖ̈ܚܳܬ݂ܶܗ ܕܡܳܪܝܳܐ: ܐܽܘܖ̈ܚܳܬ݂ܝ ܕܺܝܠܝ ܫܰܦܺܝܖ̈ܳܢ ܐܶܢܶܝܢ ܕܒܶܝܬ݂ ܝܺܣܪܳܐܶܝܠ: ܐܶܠܳܐ ܐܽܘܖ̈ܚܳܬܟܽܘܢ ܗܽܘ ܕܺܝܠܟܽܘܢ ܠܳܐ ܫܰܦܺܝܖ̈ܳܢ.
Eze 18:30 ܡܶܛܽܠ ܗܳܢܳܐ ܐ̱ܢܳܫ ܐܰܝܟ ܐܽܘܖ̈ܚܳܬ݂ܶܗ ܐܶܕܽܘܢܟܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܬܽܘܒܘ ܘܶܐܬ݂ܦܢܰܘ ܡܶܢ ܟܽܠܶܗ ܥܰܘܠܟܽܘܢ: ܘܠܳܐ ܬܶܗܘܶܐ ܠܟܽܘܢ ܬܽܘܩܠܬ݂ܳܐ ܠܰܚܛܳܗܰܝ̈ܟܽܘܢ.
Eze 18:31 ܘܰܫܕ݂ܰܘ ܡܶܢܟܽܘܢ ܟܽܠܶܗ ܥܰܘܠܳܐ ܕܰܥܒܰܕ݂ܬܽܘܢ: ܘܰܥܒܶܕ݂ܘ ܠܟ݂ܽܘܢ ܠܶܒܳܐ ܚܰܕܬ݂ܳܐ: ܘܪܽܘܚܳܐ ܚܕܰܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.
Eze 18:32 ܡܶܛܽܠ ܕܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܡܺܝܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܠܳܐ ܬܽܘܒܘ ܘܰܚܝܰܘ.
Eze 19:1 ܐܰܢ̱ܬ ܕܶܝܢ ܒܰܪܢܳܫܳܐ ܫܩܽܘܠ ܐܽܘܠܺܝܬ݂ܳܐ ܥܰܠ ܪܰܘܖ̈ܒܳܢܶܐ ܕܺܝܣܪܳܐܶܝܠ.
Eze 19:2 ܘܶܐܡܰܪ: ܡܳܢܳܐ ܗ̱ܝ ܐܶܡܳܟ ܓܽܘܪܝܳܐ ܕܰܐܪܝܳܐ: ܕܒܰܝܢܳܬ݂ ܐܰܖ̈ܝܰܘܳܬ݂ܳܐ ܪܰܒܺܝܥܳܐ: ܘܒܰܝܢܳܬ݂ ܐܰܖ̈ܝܰܘܳܬ݂ܳܐ ܪܰܒܝܰܬ݂ ܓܖ̈ܶܝܗ̇.
Eze 19:3 ܘܰܪܒܳܐ ܚܰܕ݂ ܡܶܢ ܓܖ̈ܶܝܗ̇ ܘܰܗܘܳܐ ܐܰܪܝܳܐ: ܘܺܝܠܶܦ ܠܡܶܬ݂ܒܰܪ ܬܒܳܪܳܐ: ܘܶܐܟܰܠ ܒܰܪܢܳܫܳܐ.
Eze 19:4 ܘܰܫ̣ܡܰܥܘ ܛܶܒܶܗ ܥܰܡ̈ܡܶܐ: ܘܒܰܡܨܺܝܕܬܗܽܘܢ ܐܶܬܬܚܶܕ݂: ܘܰܐܝܬܝܽܘܗܝ ܒܰܒܠܳܡܳܐ ܠܰܐܪܥܳܐ ܕܡܶܨܪܶܝܢ.
Eze 19:5 ܘܟܰܕ݂ ܚܙܳܬ݂ ܐܶܡܶܗ ܕܶܐܬܟܰܪܗܰܬ݂ ܘܶܐܒܰܕ݂ ܠܶܗ ܣܰܒܪܳܗ̇: ܢܶܣܒܰܬ݂ ܡܶܢ ܓܖ̈ܶܝܗ̇ ܘܰܥܒܰܕ݂ܬ݂ܶܗ ܐܰܪܝܳܐ.
Eze 19:6 ܘܗܰܠܶܟ݂ ܒܰܝܢܳܬ݂ ܐܰܖ̈ܝܰܘܳܬ݂ܳܐ: ܘܰܗܘܳܐ ܐܰܪܝܳܐ: ܘܺܝܠܶܦ ܠܡܶܬ݂ܒܰܪ ܬܒܳܪܳܐ: ܘܶܐܟܰܠ ܒܰܪܢܳܫܳܐ.
Eze 19:7 ܘܗܰܠܶܟ݂ ܒܥܽܘܫܢܶܗ: ܘܰܡܕܺܝ̈ܢܳܬ݂ܳܐ ܐܰܚܪܶܒ: ܘܚܰܒܶܠ ܐܰܪܥܳܐ ܒܰܡܠܳܐܳܗ̇ ܒܩܳܠܳܐ ܕܢܶܗܡܬܶܗ.
Eze 19:8 ܘܶܐܬ݂ܟܰܢܰܫܘ ܥܠܰܘܗܝ ܥܰܡ̈ܡܶܐ ܡܶܢ ܡܕܺܝ̈ܢܳܬܳܐ ܕܰܚܕ݂ܳܖ̈ܰܘܗܝ: ܘܰܦܪܰܣܘ ܥܠܰܘܗܝ ܡܨܺܝܕܬܗܽܘܢ: ܘܒܳܗ̇ ܐܶܬܬܚܶܕ݂.
Eze 19:9 ܘܚܰܒܫܽܘܗܝ ܒܢܳܡܰܪܬ݂ܳܐ: ܘܰܐܘܒܠܽܘܗܝ ܠܡܰܠܟܳܐ ܕܒܳܒܶܠ: ܘܰܐܥܠܶܗ ܠܒܶܝܬ݂ ܚܒܽܘܫܝܳܐ: ܕܬܽܘܒ ܠܳܐ ܢܶܫܬܡܰܥ ܩܳܠܶܗ ܒܛܽܘܖ̈ܶܐ ܕܺܝܣܪܳܐܶܝܠ.
Eze 19:10 ܐܶܡܳܟ݂ ܐܰܝܟ ܓܦܶܬ݂ܳܐ ܒܰܕ݂ܡܳܟ݂: ܥܰܠ ܡܰܝ̈ܳܐ ܢܨܺܝܒܳܐ. ܦܺܐܖ̈ܶܝܗ̇ ܘܥܰܘ̈ܦܶܝܗ̇ ܗܘܰܘ ܒܡܰܝ̈ܳܐ ܣܰܓܺܝ̈ܐܶܐ.
Eze 19:11 ܘܰܗܘܰܘ ܠܳܗ̇ ܚܽܘܛܖ̈ܶܐ ܥܰܫܺܝ̈ܢܶܐ ܥܰܠ ܫܰܒ̈ܛܶܐ ܕܪܰܘܖ̈ܒܳܢܶܐ: ܘܶܬܬܪܺܝܡܰܬ݂ ܩܰܘܡܰܬ݂ܗܽܘܢ ܡܶܢ ܒܰܝܢܳܬ݂ ܢܽܘܖ̈ܒܶܝܗ̇: ܘܶܐܬܚܙܺܝܘ ܒܪܰܘܡܗܽܘܢ ܘܰܒܣܽܘܓ݂ܳܐܐ ܕܕ݂ܳܠ̈ܝܳܬ݂ܗܽܘܢ.
Eze 19:12 ܘܶܐܬ݂ܥܩܰܪܘ ܒܚܶܡܬ݂ܳܐ ܘܒܰܐܪܥܳܐ ܐܶܫܬܕ݂ܺܝܘ: ܘܪܽܘܚܳܐ ܕܫܰܘܒܳܐ ܐܰܘܒܫܰܬ݂ ܦܺܐܖ̈ܶܝܗ̇: ܘܶܐܬ݂ܦܰܪܰܩܘ ܘܺܝܒܶܫܘ ܚܽܘܛܖ̈ܶܐ ܕܥܽܘܫܢܳܗ̇: ܘܢܽܘܪܳܐ ܐܶܟ݂ܰܠܬ݂ܳܗ̇.
Eze 19:13 ܡܶܟܺܝܠ ܐܶܬ݂ܢܰܨܒܰܬ݂ ܒܡܰܕ݂ܒܪܳܐ: ܒܰܐܪܥܳܐ ܨܗܺܝܬ݂ܳܐ ܘܨܳܕ݂ܺܝܬ݂ܳܐ.
Eze 19:14 ܘܢܶܦܩܰܬ݂ ܢܽܘܪܳܐ ܡܶܢ ܚܽܘܛܖ̈ܶܝܗ̇ ܓܒܰܝ̈ܳܐ ܘܶܐܟ݂ܰܠܬ݂ ܦܺܐܖ̈ܶܝܗ̇: ܘܠܳܐ ܐܶܫܬܟܰܚ ܒܳܗ̇ ܬܽܘܒ ܚܽܘܛܪܳܐ ܥܰܫܺܝܢܳܐ: ܐܰܘ ܫܰܒܛܳܐ ܕܢܶܗܘܶܐ ܫܰܠܺܝܛܳܐ. ܐܽܘܠܺܝܬ݂ܳܐ ܗ̄ܝ ܘܬܶܗܘܶܐ ܠܽܐܘܠܺܝܬ݂ܳܐ.
Eze 20:1 ܘܰܗܘܳܐ ܒܫܰܢ̱ܬܳܐ ܫܒܺܝܥܳܝܬ݂ܳܐ ܒܰܥܣܰܪܬ݂ܳܐ ܒܝܰܪܚܳܐ ܚܡܺܝܫܳܝܳܐ: ܐܶܬ݂ܰܘ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ: ܠܡܶܫܐܰܠ ܡܶܢ ܡܳܪܝܳܐ: ܘܺܝܬܶܒܘ ܩܕ݂ܳܡܰܝ.
Eze 20:2 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 20:3 ܒܰܪܢܳܫܳܐ: ܡܰܠܶܠ ܥܰܡ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ: ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܰܡܫܰܐܳܠܽܘܬܰܢܝ ܐܳܬ݂ܶܝܢ ܐܢ̱ܬܽܘܢ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܐܶܬ݂ܶܠ ܠܟܽܘܢ ܦܶܬܓ݂ܳܡܳܐ.
Eze 20:4 ܕܽܘܢ ܐܶܢܽܘܢ: ܕܽܘܢ ܐܶܢܽܘܢ ܒܰܪܢܳܫܳܐ: ܘܚܰܘܳܐ ܐܶܢܽܘܢ ܛܰܢܦܽܘܬ݂ܳܐ ܕܰܐܒܳܗܰܝ̈ܗܽܘܢ: ܘܶܐܡܰܪ ܠܗܽܘܢ.
Eze 20:5 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܓ݂ܒܺܝܬ݂ ܠܺܝܣܪܳܐܶܝܠ ܐܰܪܝܡܺ݀ܬ݂ ܐܺܝܕ݂ܝ ܥܰܠ ܙܰܪܥܳܐ ܕܒܶܝܬ݂ ܝܰܥܩܽܘܒ: ܘܶܐܬ݂ܓܠܺܝ݀ܬ݂ ܠܗܽܘܢ ܒܰܐܪܥܳܐ ܕܡܶܨܪܶܝܢ: ܘܰܐܪܺܝܡܶ݀ܬ݂ ܐܺܝܕ݂ܝ ܘܶܐܡܪܶܬ݂ ܠܗܽܘܢ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟ݂ܽܘܢ.
Eze 20:6 ܒܶܗ ܒܝܰܘܡܳܐ ܗܰܘ: ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܰܐܪܥܳܐ ܕܝܶܗܒܶ݀ܬ݂ ܠܗܽܘܢ: ܕܡܰܪܕܝܳܐ ܚܰܠܒܳܐ ܘܕܒܫܳܐ: ܫܽܘܒܚܳܐ ܗ̱ܝ ܕܟܽܠܗܶܝܢ ܡܕܺܝ̈ܢܳܬܳܐ.
Eze 20:7 ܘܶܐܡܪܶܬ݂ ܠܗܽܘܢ: ܐܰܥܒܰܪܘ ܐ̱ܢܳܫ ܦܬܰܟܪܶܗ ܡܶܢ ܥܰܝܢܰܘ̈ܗܝ: ܘܰܒܕܶܚ̈ܠܳܬ݂ܳܐ ܕܡܶܨܪܶܝܢ ܠܳܐ ܬܶܬܛܰܢܦܽܘܢ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.
Eze 20:8 ܘܡܰܪܡܪܽܘܢܝ ܘܠܳܐ ܨܒܰܘ ܠܡܶܫܡܰܥ: ܘܠܳܐ ܐܰܥܒܰܪܘ ܦܬܰܟ݂ܖ̈ܶܐ ܡܶܢ ܥܺܢܰܝ̈ܗܽܘܢ: ܘܠܳܐ ܫܒܰܩܘ ܕܶܚ̈ܠܳܬ݂ܳܐ ܕܡܶܨܪܶܝܢ: ܘܶܐܡܪܶܬ݂ ܕܶܐܫܽܘܕ݂ ܚܶܡܬ݂ܝ ܥܠܰܝܗܽܘܢ: ܘܶܐܫܰܡܠܶܐ ܪܽܘܓ݂ܙܝ ܒܗܽܘܢ ܒܓ݂ܰܘ ܐܰܪܥܳܐ ܕܡܶܨܪܶܝܢ.
Eze 20:9 ܘܚܳܣܶ݀ܬ݂ ܡܶܛܽܠ ܫܶܡܝ ܕܠܳܐ ܢܶܬܛܰܘܰܫ ܒܶܝܬ݂ ܥܰܡ̈ܡܶܐ: ܕܶܐܬ݂ܓܠܺܝ݀ܬ݂ ܥܠܰܝܗܽܘܢ ܠܥܰܝܢܰܝ̈ܗܽܘܢ: ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.
Eze 20:10 ܘܰܐܦܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܰܐܝܬܺܝ݀ܬ݂ ܐܶܢܽܘܢ ܠܡܰܕ݂ܒܪܳܐ.
Eze 20:11 ܘܝܶܗܒܶ݀ܬ݂ ܠܗܽܘܢ ܦܽܘܩ̈ܕܳܢܰܝ: ܘܕ݂ܺܝܢܰܝ̈ ܐܰܘܕܥܶ݀ܬ݂ ܐܶܢܽܘܢ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ.
Eze 20:12 ܘܳܐܦ ܫܰܒܰܝ̈ ܝܶܗܒܶ݀ܬ݂ ܠܗܽܘܢ: ܕܢܶܗܘ̈ܝܳܢ ܐܳܬ݂ܳܐ ܒܰܝ̈ܢܰܝ ܘܰܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܠܗܽܘܢ.
Eze 20:13 ܘܡܰܪܡܪܽܘܢܝ ܕܒܶܝܬ݂ ܝܺܣܪܳܐܶܝܠ ܒܡܰܕ݂ܒܪܳܐ: ܘܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܘ. ܘܕ݂ܺܝܢܰܝ̈ ܐܰܣܠܺܝܘ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ: ܘܫܰܒܰܝ̈ ܛܰܘܶܫܘ: ܘܶܐܡܪܶܬ݂ ܕܶܐܫܽܘܕ݂ ܪܽܘܓ݂ܙܝ ܥܠܰܝܗܽܘܢ ܒܡܰܕ݂ܒܪܳܐ ܘܰܐܘܒܶܕ݂ ܐܶܢܽܘܢ.
Eze 20:14 ܘܚܳܣܶ݀ܬ݂ ܡܶܛܽܠ ܫܶܡܝ: ܕܠܳܐ ܢܶܬܛܰܘܰܫ ܠܥܺܝܢ ܥܰܡ̈ܡܶܐ ܕܰܐܦܩܶ݀ܬ݂ ܐܶܢܽܘܢ ܠܥܺܢܰܝ̈ܗܽܘܢ.
Eze 20:15 ܐܳܦ ܐܶܢܳܐ ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܒܡܰܕ݂ܒܪܳܐ: ܕܠܳܐ ܐܰܥܶܠ ܐܶܢܽܘܢ ܠܰܐܪܥܳܐ ܕܝܶܗܒܶ݀ܬ݂ ܠܗܽܘܢ: ܕܡܰܪܕܝܳܐ ܚܰܠܒܳܐ ܘܕܶܒܫܳܐ: ܫܽܘܒܚܳܐ ܗ̱ܝ ܕܟܽܠܗܶܝܢ ܡܕܺܝ̈ܢܳܬܳܐ.
Eze 20:16 ܥܰܠ ܕܰܐܣܠܺܝܘ ܕܺܝܢܰܝ̈: ܘܫܰܒܰܝ̈ ܛܳܒ ܛܰܘܶܫܘ: ܘܒܳܬ݂ܰܪ ܦܬܰܟܖ̈ܰܝܗܽܘܢ ܐܶܙܰܠ ܠܶܒܗܽܘܢ.
Eze 20:17 ܘܚܳܣܰܬ݂ ܥܰܝܢܝ ܥܠܰܝܗܽܘܢ: ܕܠܳܐ ܐܶܚܰܒܶܠ ܐܶܢܽܘܢ: ܘܠܳܐ ܐܰܣܺܝܦ ܐܶܢܽܘܢ ܒܡܰܕ݂ܒܪܳܐ.
Eze 20:18 ܘܶܐܡܪܶܬ݂ ܠܰܒܢܰܝ̈ܗܽܘܢ ܒܡܰܕ݂ܒܪܳܐ: ܒܦܽܘܩ̈ܕܳܢܶܐ ܕܰܐܒܳܗܰܝ̈ܟܽܘܢ ܠܳܐ ܬܗܰܠܟܽܘܢ: ܘܕ݂ܺܝܢܰܝ̈ܗܽܘܢ ܠܳܐ ܬܶܛܪܽܘܢ: ܘܒܰܦܬܰܟܖ̈ܰܝܗܽܘܢ ܠܳܐ ܬܶܬܛܰܢܦܽܘܢ.
Eze 20:19 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ: ܒܦܽܘܩ̈ܕܳܢܰܝ ܗܰܠܶܟ݂ܘ: ܘܕ݂ܺܝܢܰܝ̈ ܛܰܪܘ ܘܰܥܒܶܕ݂ܘ ܐܶܢܽܘܢ.
Eze 20:20 ܘܩܰܕܶܫܘ ܫܰܒܰܝ̈ ܘܢܶܗܘ̈ܝܳܢ ܐܳܬ݂ܳܐ ܒܰܝ̈ܢܰܝ ܘܰܠܟ݂ܽܘܢ: ܘܬ݂ܶܕ݂ܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟ݂ܽܘܢ.
Eze 20:21 ܘܡܰܪܡܪܽܘܢܝ ܒܢܰܝ̈ܳܐ ܘܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܘ: ܘܕ݂ܺܝܢܰܝ̈ ܠܳܐ ܢ̣ܛܰܪܘ: ܘܠܳܐ ܥܒܰܕ݂ܘ ܐܶܢܽܘܢ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ: ܘܫܰܒܰܝ̈ ܛܰܘܶܫܘ: ܘܶܐܡܪܶܬ݂ ܕܶܐܫܽܘܕ݂ ܚܶܡܬ݂ܝ: ܘܶܐܫܰܡܠܶܐ ܥܠܰܝܗܽܘܢ ܪܽܘܓ݂ܙܝ ܒܡܰܕ݂ܒܪܳܐ.
Eze 20:22 ܘܚܳܣܶ݀ܬ݂ ܡܶܛܽܠ ܫܶܡܝ: ܕܠܳܐ ܢܶܬܛܰܘܰܫ ܒܶܝܬ݂ ܥܰܡ̈ܡܶܐ ܕܰܐܦܩܶ݀ܬ݂ ܐܶܢܽܘܢ ܠܥܺܢܰܝ̈ܗܽܘܢ.
Eze 20:23 ܐܶܠܳܐ ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܒܡܰܕ݂ܒܪܳܐ: ܕܶܐܒܰܕܰܪ ܐܶܢܽܘܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܐܖ̈ܥܳܬ݂ܳܐ.
Eze 20:24 ܥܰܠ ܕܠܳܐ ܥ̣ܒܰܕ݂ܘ ܕܺܝܢܰܝ̈: ܘܰܐܣܠܺܝܘ ܦܽܘܩ̈ܕܳܢܰܝ ܘܛܰܘܶܫܘ ܫܰܒܰܝ̈: ܘܒܳܬ݂ܰܪ ܦܬܰܟ݂ܖ̈ܶܐ ܕܰܐܒܳܗܰܝ̈ܗܽܘܢ ܐܶܙܰܠ̈ܝ ܥܰܝܢܰܝ̈ܗܽܘܢ.
Eze 20:25 ܘܶܐ̱ܢܳܐ ܝܶܗܒܶ݀ܬ݂ ܠܗܽܘܢ ܦܽܘܩܕܳܢ̈ܶܐ ܕܠܳܐ ܫܰܦܺܝܪܺܝܢ: ܘܕܺܝ̈ܢܶܐ ܕܠܳܐ ܢܺܚܽܘܢ ܒܗܽܘܢ.
Eze 20:26 ܘܛܰܢܦܶ݀ܬ݂ ܐܶܢܽܘܢ ܒܡܰܘ̈ܗܒܳܬ݂ܗܽܘܢ: ܡܳܐ ܕܰܡܩܰܪܒܺܝܢ ܒܽܘܟ݂ܖ̈ܶܐ: ܘܰܐܘܒܶܕ݂ ܐܶܢܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 20:27 ܡܶܛܽܠ ܗܳܢܳܐ ܒܰܪܢܳܫܳܐ: ܡܰܠܶܠ ܥܰܡ ܕܒܶܝܬ݂ ܝܺܣܪܳܐܶܝܠ ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܒܗܳܕܶܐ ܓܰܕܶܦܘ ܩܕ݂ܳܡܝ ܐܰܒܳܗܰܝ̈ܟܽܘܢ: ܒܥܰܘܠܗܽܘܢ ܕܰܐܥܠܺܝܘ ܒܺܝ.
Eze 20:28 ܘܰܐܝܬܺܝ݀ܬ݂ ܐܶܢܽܘܢ ܠܰܐܪܥܳܐ ܕܰܐܪܺܝܡ̇ܬ݂ ܐܺܝܕ݂ܝ ܠܡܶܬܠܳܗ̇ ܠܗܽܘܢ: ܘܰܚܙܰܘ ܟܽܠ ܪܳܡܬ݂ܳܐ ܕܪܳܡܳܐ: ܘܟ݂ܽܠ ܐܺܝܠܳܢ ܕܡܰܛܰܠ: ܘܕܰܒܰܚܘ ܬܰܡܳܢ ܕܶܒܚܰܝ̈ܗܽܘܢ: ܘܩܰܪܶܒܘ ܬܰܡܳܢ ܩܽܘܖ̈ܒܳܢܰܝܗܽܘܢ: ܘܣ̣ܳܡܘ ܬܰܡܳܢ ܪܺܝܚܳܐ ܕܰܣܘܳܬ݂ܗܽܘܢ: ܘܢܰܩܺܝܘ ܬܰܡܳܢ ܢܽܘܩܳܝܗܽܘܢ.
Eze 20:29 ܘܶܐܡܪܶܬ݂ ܠܗܽܘܢ: ܡܳܢܳܐ ܗ̱ܝ ܦܪܰܟܳܐ ܕܳܐܬܶܝܢ ܐܢ̱ܬܽܘܢ ܠܬܰܡܳܢ: ܘܶܐܬ݂ܩܪܺܝ ܫܡܳܗ̇ ܦܪܰܟܳܐ ܥܕ݂ܰܡܳܐ ܠܝܰܘܡܳܢܳܐ.
Eze 20:30 ܡܶܛܽܠ ܗܳܢܳܐ: ܒܰܪܢܳܫܳܐ: ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܒܽܐܘܪܚܳܐ ܕܰܐܒܳܗܰܝ̈ܟܽܘܢ ܡܶܬܛܰܢܦܺܝܢ ܐܢ̱ܬܽܘܢ: ܘܒܳܬ݂ܰܪ ܦܬܰܟܖ̈ܰܝܗܽܘܢ ܛܳܥܶܝܢ ܐܢ̱ܬܽܘܢ.
Eze 20:31 ܘܰܡܩܰܪܒܺܝܢ ܐܢ̱ܬܽܘܢ ܡܰܘܗ̈ܒܳܬ݂ܟܽܘܢ: ܘܡܰܥܒܪܺܝܢ ܐܢ̱ܬܽܘܢ ܒܢܰܝ̈ܟܽܘܢ ܒܢܽܘܪܳܐ: ܘܡܶܬܛܰܢܦܺܝܢ ܐܢ̱ܬܽܘܢ ܒܰܦܬܰܟܖ̈ܰܝܟܽܘܢ ܥܕ݂ܰܡܳܐ ܠܝܰܘܡܳܢܳܐ: ܘܨܳܒܶܝܢ ܐܢ̱ܬܽܘܢ ܕܬܶܫܐܠܽܘܢ ܡܶܢܝ ܒܶܝܬ݂ ܝܺܣܪܳܐܶܝܠ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܐܶܬܶܠ ܠܟ݂ܽܘܢ ܦܶܬܓ݂ܳܡܳܐ.
Eze 20:32 ܘܗܳܝ ܕܰܒܪܶܥܝܳܢܟܽܘܢ ܠܳܐ ܬܶܗܘܶܐ: ܕܳܐܡܪܺܝܬܽܘܢ ܢܶܗܘܶܐ ܐܰܝܟ ܥܰܡ̈ܡܶܐ ܘܰܐܝܟ݂ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܢܫܰܡܶܫ ܠܩܰܝ̈ܣܶܐ ܘܰܠܟܺܐܦ̈ܶܐ.
Eze 20:33 ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ: ܘܰܒܪܽܘܓ݂ܙܳܐ ܐܰܫܺܝܕ݂ܳܐ ܐܰܡܠܟ݂ ܥܠܰܝܟܽܘܢ.
Eze 20:34 ܘܰܐܦܶܩܟ݂ܽܘܢ ܡܶܢ ܥܰܡ̈ܡܶܐ: ܘܶܐܟܰܢܶܫܟ݂ܽܘܢ ܡܶܢ ܐܰܖ̈ܥܳܬ݂ܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܒܺܐܝܕ݂ܳܐ ܥܰܫܺܝܢܬ݂ܳܐ ܘܒܰܕ݂ܪܳܥܳܐ ܪܳܡܳܐ: ܘܰܒܪܽܘܓܙܳܐ ܐܰܫܺܝܕ݂ܳܐ.
Eze 20:35 ܐܰܝܬܶܝܟ݂ܽܘܢ ܠܡܰܕ݂ܒܪܳܐ ܕܥܰܡ̈ܡܶܐ: ܘܶܐܕܽܘܢܟ݂ܽܘܢ ܬܰܡܳܢ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ.
Eze 20:36 ܐܰܝܟ݂ ܕܕܳܢܶ݀ܬ݂ ܥܰܡ ܐܰܒܳܗܰܝ̈ܟܽܘܢ ܒܡܰܕ݂ܒܪܳܐ ܕܰܐܪܥܳܐ ܕܡܶܨܪܶܝܢ: ܗܳܟܰܢܳܐ ܐܶܕܽܘܢ ܥܰܡܟܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 20:37 ܘܰܐܥܒܰܪܟ݂ܽܘܢ ܬܚܶܝܬ݂ ܫܰܒܛܳܐ: ܘܰܐܥܶܠܟ݂ܽܘܢ ܒܡܰܪܕܽܘܬ݂ܳܐ ܕܕ݂ܺܝܰܬܺܩܺܐ.
Eze 20:38 ܘܶܐܓ݂ܒܶܐ ܡܶܢܟ݂ܽܘܢ ܐܰܝܠܶܝܢ ܕܡܳܪܕܺܝܢ ܘܡܰܥܠܶܝܢ ܒܺܝ: ܡܶܢ ܐܰܪܥܳܐ ܕܒܶܝܬ݂ ܡܰܥܡܰܪܗܽܘܢ ܐܰܦܶܩ ܐܶܢܽܘܢ: ܘܠܰܐܪܥܳܐ ܕܺܝܣܪܳܐܶܝܠ ܠܳܐ ܢܶܥܠܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 20:39 ܐܰܢ̱ܬܽܘܢ ܕܶܝܢ ܕܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܠܳܐ ܫܳܡܥܺܝܢ ܐܢ̱ܬܽܘܢ ܠܺܝ: ܙܶܠܘ ܦܠܽܘܚܘ ܐ̱ܢܳܫ ܦܬܰܟܖ̈ܰܘܗܝ: ܘܬܽܘܒ ܠܳܐ ܬܛܰܘܫܽܘܢ ܫܡܳܐ ܕܩܽܘܕܫܝ: ܒܡܰܘ̈ܗܒܳܬ݂ܟܽܘܢ ܘܒܰܦܬܰܟܖ̈ܰܝܟܽܘܢ.
Eze 20:40 ܡܶܛܽܠ ܕܰܒܛܽܘܪܳܐ ܕܩܽܘܕܫܝ: ܒܛܽܘܖ̈ܶܐ ܖ̈ܳܡܶܐ ܕܺܝܣܪܳܐܶܝܠ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܰܡܳܢ ܢܶܦܠܚܽܘܢܳܢܝ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܓܡܺܝܪܳܐܺܝܬ݂: ܬܰܡܳܢ ܐܶܨܛܒܶܐ ܒܗܽܘܢ: ܘܬܰܡܳܢ ܐܶܦܩܽܘܕ݂ ܪܺܝܫܝܳܬ݂ܗܽܘܢ ܘܪܺܝܫ ܥܰܠ̈ܠܳܬ݂ܗܽܘܢ: ܘܪܺܝܫ ܡܰܘ̈ܗܒܳܬ݂ܗܽܘܢ ܒܟܽܠ ܩܽܘܕܫܰܝ̈ܗܽܘܢ.
Eze 20:41 ܒܪܺܝܚܳܐ ܒܰܣܺܝܡܳܐ ܐܶܩܰܒܶܠܟ݂ܽܘܢ: ܡܳܐ ܕܰܐܦܶܩܬܟ݂ܽܘܢ ܡܶܢ ܥܰܡ̈ܡܶܐ: ܘܟܰܢܶܫܬܟ݂ܽܘܢ ܡܶܢ ܡܕܺܝ̈ܢܳܬܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܶܐܬ݂ܩܰܕܫܶ݀ܬ݂ ܒܟ݂ܽܘܢ ܠܥܺܝܢ ܥܰܡ̈ܡܶܐ.
Eze 20:42 ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܐܥܶܠܬܟ݂ܽܘܢ ܠܰܐܪܥܳܐ ܕܺܝܣܪܳܐܶܝܠ: ܠܰܐܪܥܳܐ ܕܰܐܪܺܝܡܶ݀ܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܳܗܰܝ̈ܟܽܘܢ.
Eze 20:43 ܘܬܶܬܕܰܟܪܽܘܢ ܬܰܡܳܢ ܐܽܘܖ̈ܚܳܬܟܽܘܢ: ܘܟܽܠܗܶܝܢ ܨܶܢ̈ܥܳܬ݂ܟ݂ܽܘܢ ܕܶܐܬ݂ܛܰܢܰܦܬܽܘܢ ܒܗܶܝܢ: ܘܢܶܬ݂ܩܰܡ̈ܛܳܢ ܐܰܦܰܝ̈ܟܽܘܢ ܒܟܽܠܗܶܝܢ ܒܺܝ̈ܫܳܬ݂ܳܐ ܕܰܥܒܰܕܬܽܘܢ.
Eze 20:44 ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܚܳܣܶ݀ܬ݂ ܥܠܰܝܟܽܘܢ ܡܶܛܽܠ ܫܶܡܝ: ܘܠܳܐ ܐܰܝܟ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܠܳܐ ܐܰܝܟ ܨܶܢ̈ܥܳܬ݂ܟ݂ܽܘܢ ܫܳܛ̈ܝܳܬ݂ܳܐ ܥܶܒܕܶܬ݂ ܠܟ݂ܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 20:45 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 20:46 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܽܐܘܪܚܳܐ ܕܬܰܝܡܢܳܐ: ܘܚܽܘܪ ܠܬܰܝܡܢܳܐ: ܘܶܐܬ݂ܢܰܒܳܐ ܥܰܠ ܥܳܒܳܐ ܕܰܒܬܰܝܡܢܳܐ.
Eze 20:47 ܘܶܐܡܰܪ ܠܥܳܒܳܐ ܕܰܒܬܰܝܡܢܳܐ: ܫܡܰܥ ܦܶܬܓ݂ܳܡܶܗ ܕܡܳܪܝܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܫܳܒܶܩ ܐ̱ܢܳܐ ܒܳܟ݂ ܢܽܘܪܳܐ: ܘܬܶܐܟܽܘܠ ܟܽܠܗܽܘܢ ܩܰܝܣܰܝ̈ܟ ܖ̈ܓܰܝܳܐ ܘܝܰܒܺܝ̈ܫܶܐ: ܘܠܳܐ ܬܶܕ݂ܥܰܟ݂ ܫܰܠܗܶܒܺܝܬ݂ܳܐ ܕܡܶܬ݂ܓܰܘܙܠܳܐ: ܘܢܺܐܩ̈ܕܳܢ ܒܳܗ̇ ܟܽܠ ܐܰܦܺܝ̈ܢ: ܡܶܢ ܬܰܝܡܢܳܐ ܘܰܥܕ݂ܰܡܳܐ ܠܓܰܪܒܝܳܐ.
Eze 20:48 ܘܢܶܚܙܽܘܢܳܗ̇ ܟܽܠ ܒܣܰܪ: ܕܶܐܢܳܐ ܡܳܪܝܳܐ ܐܰܘܚܶܕܬܳܗ̇ ܘܠܳܐ ܬܶܕ݂ܥܰܟ݂.
Eze 20:49 ܘܶܐܡܪܶܬ݂ ܐܳܘ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܗܶܢܽܘܢ ܐܳܡܪܺܝܢ ܠܺܝ ܡܰܡܬܶܠ ܡ̈ܰܬܠܶܐ ܐܰܢ̱ܬ.
Eze 21:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 21:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܽܐܘܪܺܫܠܶܡ: ܘܚܽܘܪ ܒܡܰܩܕܫܗܽܘܢ: ܘܶܐܬ݂ܢܰܒܳܐ ܥܰܠ ܐܰܪܥܳܐ ܕܺܝܣܪܳܐܶܝܠ.
Eze 21:3 ܘܶܐܡܰܪ ܠܰܐܪܥܳܐ ܕܺܝܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ: ܘܰܐܦܶܩ ܣܰܦܣܺܪܝ ܡܶܢ ܚܶܠܬ݂ܳܗ̇: ܘܰܐܘܒܶܕ݂ ܡܶܢܶܟ݂ܝ ܙܰܕܺܝܩܳܐ ܘܚܰܛܳܝܳܐ.
Eze 21:4 ܘܥܰܠ ܕܰܐܘܒܕ݂ܶܬ ܡܶܢܶܟ݂ܝ ܙܰܕܺܝܩܳܐ ܘܚܰܛܳܝܳܐ: ܡܶܛܽܠܗܳܢܳܐ ܬܶܦܽܘܩ ܣܰܦܣܺܪܝ ܡܶܢ ܚܶܠܬ݂ܳܗ̇ ܥܰܠ ܟܽܠ ܒܣܰܪ: ܡܶܢ ܬܰܝܡܢܳܐ ܘܰܥܕ݂ܰܡܳܐ ܠܓܰܪܒܝܳܐ.
Eze 21:5 ܘܢܶܕܥܽܘܢ ܟܽܠ ܒܣܰܪ: ܕܶܐܢܳܐ ܡܳܪܝܳܐ ܐܰܦܩܶ݀ܬ݂ ܣܰܦܣܺܪܝ ܡܶܢ ܚܶܠܬ݂ܳܗ̇: ܘܬܽܘܒ ܠܳܐ ܬܶܗܦܽܘܟ݂.
Eze 21:6 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܬܬܰܢܰܚ ܒܰܬܒܳܪܳܐ ܕܚܰܨܳܐ: ܘܰܒܡܰܪܺܝܪܽܘܬ݂ܳܐ ܐܶܬܬܰܢܰܚ ܠܥܺܢܰܝ̈ܗܽܘܢ.
Eze 21:7 ܘܶܐܢ ܐܳܡܪܺܝܢ ܠܳܟ݂ ܠܡܳܢܳܐ ܡܶܬܬܰܢܰܚ ܐܰܢ̱ܬ: ܐܶܡܰܪ ܠܗܽܘܢ: ܥܰܠ ܛܶܒܳܐ ܕܳܐܬܶܐ: ܘܡܶܬ݂ܡܣܶܝܢ ܟܽܠܗܽܘܢ ܠܶܒܰܘ̈ܳܬ݂ܳܐ: ܘܡܶܬ݂ܖ̈ܰܫܠܳܢ ܟܽܠܗܶܝܢ ܐܺܝ̈ܕ݂ܰܝܳܐ: ܘܟ݂ܳܝ̈ܒܳܢ ܟܽܠܗܶܝܢ ܖ̈ܽܘܚܳܬ݂ܳܐ: ܘܟܽܠܗܶܝܢ ܒܽܘܖ̈ܟܶܐ ܡܰܖ̈ܕܝܳܢ ܡܰܝ̈ܳܐ: ܗܳܐ ܐܶܬܳܬ݂ ܘܗܳܘܝܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 21:8 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 21:9 ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܝܦܳܐ ܣܰܝܦܳܐ ܐܶܬ݂ܠܰܛܫ.
Eze 21:10 ܘܶܐܬ݂ܛܰܝܰܒ ܕܬܶܩܛܽܘܠ ܩܶܛܠܳܐ: ܕܬܰܒܪܶܩ ܘܶܐܬ݂ܛܰܝܰܒ ܠܡܰܪܬܳܥܽܘ ܠܫܰܪܒܬܶܗ ܕܒܶܪܝ: ܘܰܐܣܠܳܐ ܟܽܠ ܩܺܝܣ.
Eze 21:11 ܘܝܰܗܒܶܗ ܠܛܽܘܝܳܒܳܐ: ܘܰܠܡܶܐܚܰܕ݂ ܐܺܝܕ݂ܳܐ ܕܣܰܝܦܳܐ ܠܛܺܝܫܳܐ ܘܰܡܛܰܝܒܳܐ: ܕܢܰܫܠܡܺܝܘܗܝ ܒܺܐܝܕ݂ܳܐ ܕܩܳܛܽܘ̈ܠܶܐ.
Eze 21:12 ܓܥܺܝ ܘܰܐܝܠܶܠ ܒܰܪܢܳܫܳܐ: ܡܶܛܽܠ ܕܗܽܘ ܗܘܳܐ ܥܰܠ ܥܰܡܝ: ܘܥܰܠ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ.
Eze 21:13 ܩܽܘܫ ܟܰܦܳܐ ܡܶܛܽܠ ܕܶܐܙܕܰܕܩܰܬ݂ ܗܳܕܶܐ: ܘܶܐܢ ܫܰܪܒܬܳܐ ܐܶܣܬܰܠܝܰܬ݂: ܠܳܐ ܬܶܗܘܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 21:14 ܐܰܢ̱ܬ ܕܶܝܢ ܒܰܪܢܳܫܳܐ ܐܶܬ݂ܢܰܒܳܐ: ܘܩܽܘܫ ܟܰܦܳܐ ܐܺܝܕ݂ܳܐ ܥܰܠ ܐܺܝܕ݂ܳܐ: ܘܢܶܬ݂ܐܥܶܦ ܣܰܝܦܳܐ: ܘܣܰܝܦܳܐ ܕܰܬܠܳܬ݂ܳܐ ܕܰܩܛܺܝ̈ܠܶܐ ܗ̱ܘ: ܘܣܰܝܦܳܐ ܕܰܩܛܺܝ̈ܠܶܐ ܕܪܰܒܰܐ ܗ̱ܘ ܕܰܡܙܺܝܥ ܠܗܽܘܢ.
Eze 21:15 ܕܢܶܬܬܒܰܪ ܠܶܒܗܽܘܢ: ܘܢܶܣܓܽܘܢ ܟܖ̈ܺܝܗܶܐ ܒܟ݂ܽܠ ܬܰܖ̈ܥܰܝܗܽܘܢ: ܐܰܫܠܡܶ݀ܬ݂ ܐܶܢܽܘܢ ܠܣܰܝܦܳܐ ܕܰܠܛܺܝܫ ܘܡܰܒܪܶܩ: ܘܰܡܛܰܝܰܒ ܠܩܶܛܠܳܐ.
Eze 21:16 ܚܰܡܣܶܢܝ ܝܰܡܺܝܢܝ ܘܚܰܡܣܶܢܝ ܣܶܡܳܠܝ: ܠܰܐܬܰܪ ܕܰܡܛܰܝ̈ܒܳܢ ܐܰܦܰܝ̈.
Eze 21:17 ܐܳܦ ܐܶܢܳܐ ܐܶܩܽܘܫ ܟܰܦܳܐ ܐܺܝܕ݂ܝ ܥܰܠ ܐܺܝܕ݂ܝ: ܘܰܐܢܺܝܚ ܚܶܡܬ݂ܝ: ܐܶܢܳܐ ܡܳܪܝܳܐ ܐܶܡܪܶܬ݂.
Eze 21:18 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 21:19 ܐܰܢ̱ܬ ܕܶܝܢ ܒܰܪܢܳܫܳܐ: ܥܒܶܕ݂ ܠܳܟ݂ ܬܰܪܬܶܝܢ ܐܽܘܖ̈ܚܳܢ: ܕܢܺܐܬ݂ܶܐ ܣܰܝܦܶܗ ܕܡܰܠܟܳܐ ܕܒܳܒܶܠ: ܘܡܶܢ ܐܰܪܥܳܐ ܚܕ݂ܳܐ ܢܶܦܩܽܘܢ ܬܖ̈ܰܝܗܽܘܢ: ܘܺܐܝܕ݂ܳܐ ܓܒܺܝܬ݂ܳܐ ܥܰܠ ܪܺܝܫ ܐܽܘܪܚܳܐ ܕܰܡܕܺܝܢ̱ܬ݂ܳܐ ܓܒܺܝܬ݂ܳܐ.
Eze 21:20 ܘܰܥܒܶܕ݂ ܐܽܘܪܚܳܐ ܕܢܺܐܬ݂ܶܐ ܣܰܝܦܳܐ ܥܰܠ ܪܰܒܬ ܕܰܒܢܰܝ̈ ܥܰܡܽܘܢ: ܘܥܰܠ ܝܺܗܽܘܕ݂ܳܐ ܘܥܰܠ ܐܽܘܪܺܫܠܶܡ ܥܰܫܺܝܢܬ݂ܳܐ.
Eze 21:21 ܡܶܛܽܠ ܕܩܳܡ ܡܰܠܟܳܐ ܕܒܳܒܶܠ: ܥܰܠ ܪܺܝܫ ܐܽܘܪܚܳܐ ܕܦܳܠܫܰܬ݂ ܐܽܘܖ̈ܚܳܬ݂ܳܐ ܠܡܶܩܨܰܡ ܩܶܨܡܳܐ: ܫܕ݂ܳܐ ܓܶܐܪܳܐ: ܘܰܫܐܶܠ ܒܰܦܬܰܟ݂ܪܶܗ: ܚܙܰܘ ܒܫܽܘܒܚܶܗ.
Eze 21:22 ܘܰܒܝܰܡܺܝܢܶܗ ܗܘܳܐ ܩܶܨܡܳܐ ܥܰܠ ܐܽܘܪܺܫܠܶܡ: ܕܢܰܟ݂ܡܶܢ ܥܠܶܝܗ̇ ܟܡܺܐܢ̈ܶܐ: ܘܢܶܦܬܰܚ ܦܽܘܡܶܗ ܒܥܽܘܫܢܶܗ: ܘܰܢܪܺܝܡ ܩܳܠܶܗ ܒܰܩܥܳܬ݂ܳܐ: ܘܰܢܩܺܝܡ ܬܶܠ̈ܶܐ ܠܽܘܩܒܰܠ ܬܰܖ̈ܥܶܝܗ̇: ܘܢܰܟ݂ܡܶܢ ܟܡܺܐܢ̈ܶܐ ܘܢܶܒܢܶܐ ܕܰܘ̈ܩܶܐ.
Eze 21:23 ܘܢܶܗܘܶܐ ܠܗܽܘܢ ܐܰܝܟ ܩܶܨܡܳܐ ܣܪܺܝܩܳܐ ܠܽܘܩܒܰܠ ܥܰܝܢܰܝ̈ܗܽܘܢ: ܘܗܽܘ ܢܶܬܕܟܰܪ ܥܰܘܠܳܐ ܘܢܶܬܬܚܶܕ݂.
Eze 21:24 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܕܟܪܬܽܘܢ ܥܰܘܠܟܽܘܢ ܒܰܫܒܺܝܬ݂ܳܐ ܕܰܚܛܳܗܰܝ̈ܟܽܘܢ: ܘܰܚܙܰܝܬܽܘܢ ܚܛܳܗܰܝ̈ܟܽܘܢ ܘܟܽܠܗܶܝܢ ܨܶܢ̈ܥܳܬܟܽܘܢ: ܒܺܐܝܕ݂ܳܐ ܬܶܬܰܚܕܽܘܢ.
Eze 21:25 ܐܰܢ̱ܬ ܕܶܝܢ ܛܰܢܦܳܐ ܚܰܛܳܝܳܐ ܪܰܒܳܐ ܕܺܝܣܪܳܐܶܝܠ: ܕܰܡ̣ܛܳܐ ܝܰܘܡܳܟ݂ ܘܙܰܒܢܳܐ ܕܥܰܘܠܳܟ݂ ܘܚܰܪܬܳܟ݂.
Eze 21:26 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܒ ܡܶܢܳܟ݂ ܡܰܨܢܰܦܬ݂ܳܐ: ܘܰܐܢܺܝܚ ܡܶܢܳܟ݂ ܟܠܺܝܠܳܐ: ܡܰܟܺܝܟ݂ܳܐ ܐܰܪܺܝܡ: ܘܪܳܡܳܐ ܐܰܡܶܟ݂.
Eze 21:27 ܐܳܦ ܗܳܕܶܐ ܠܥܰܘܠܳܐ ܘܰܠܥܶܬ݂ܳܐ ܐܶܥܒܕ݂ܺܝܗ̇: ܥܕ݂ܰܡܳܐ ܕܢܺܐܬ݂ܶܐ ܡܰܢ ܕܕ݂ܺܝܠܶܗ ܗܽܘ ܕܺܝܢܳܐ ܘܰܐܫܠܡܺܝܘܗܝ ܠܶܗ.
Eze 21:28 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܒܢܰܝ̈ ܥܰܡܽܘܢ ܘܥܰܠ ܚܶܣܕܗܽܘܢ: ܘܶܐܡܰܪ: ܣܰܝܦܳܐ ܣܰܝܦܳܐ: ܕܰܡܛܰܝܰܒ ܠܩܶܛܠܳܐ: ܘܰܠܛܺܝܫ ܘܡܰܒܪܶܩ.
Eze 21:29 ܥܰܠ ܚܶܙܘܟܽܘܢ ܣܪܺܝܩܳܐ: ܘܥܰܠ ܩܶܨܡܟܽܘܢ ܕܰܓܳܠܳܐ: ܠܡܶܬ݂ܠܳܟ݂ ܥܰܠ ܨܰܘܖ̈ܰܝܗܽܘܢ ܕܚܰܛܳܝ̈ܶܐ ܥܰܘ̈ܳܠܶܐ: ܕܰܡ̣ܛܳܐ ܝܰܘܡܗܽܘܢ ܘܙܰܒܢܳܐ ܕܥܰܘܠܗܽܘܢ ܘܩܶܨܗܽܘܢ.
Eze 21:30 ܐܶܬ݂ܚܰܡܠ ܒܚܶܠܬܳܟ݂ ܒܰܐܬܪܳܐ ܕܶܐܬܺܝܠܶܕܬ ܒܶܗ: ܘܬܰܡܳܢ ܐܶܕܽܘܢܳܟ݂.
Eze 21:31 ܘܶܐܫܽܘܕ݂ ܥܠܰܝܟ ܪܽܘܓ݂ܙܝ: ܘܰܒܢܽܘܪܳܐ ܕܚܶܡܬ݂ܝ ܐܶܦܽܘܚ ܒܳܟ݂: ܘܰܐܫܠܡܳܟ݂ ܒܺܐܝܕ݂ܳܐ ܕܓܰܒܖ̈ܶܐ ܒܰܥܪܺܝܖ̈ܳܝܶܐ ܕܣܳܥܪܺܝܢ ܚܒܳܠܳܐ.
Eze 21:32 ܘܬܶܗܘܶܐ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܘܰܕ݂ܡܳܟ݂ ܢܶܗܘܶܐ ܒܓ݂ܰܘ ܐܰܪܥܳܐ: ܘܠܳܐ ܬܶܬܕܟܰܪ. ܡܶܛܽܠ ܕܶܐܢܳܐ ܡܳܪܝܳܐ ܡܰܠܠܶܬ݂.
Eze 22:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.
Eze 22:2 ܐܰܢ̱ܬ ܕܶܝܢ ܒܰܪܢܳܫܳܐ: ܕܽܘܢ ܠܰܡܕܺܝܢ̱ܬ݂ܳܐ ܕܰܕ݂ܡܳܐ: ܘܰܐܘܕܰܥܶܝܗ̇ ܟܽܠܳܗ̇ ܛܰܢܦܽܘܬ݂ܳܗ̇.
Eze 22:3 ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܺܝܢ̱ܬ݂ܳܐ ܕܶܐܬܐܫܶܕ݂ ܕܡܳܐ ܒܓ݂ܰܘܳܗ̇: ܡܰܛܺܝ ܙܰܒܢܳܗ̇: ܘܥܶܒ̣ܕܰܬ݂ ܦܬܰܟ݂ܖ̈ܶܐ ܒܓ݂ܰܘܳܗ̇ ܘܶܐܬܛܰܢܦܰܬ݂.
Eze 22:4 ܒܰܕ݂ܡܳܐ ܕܶܐܫܰܕܬܝ ܐܶܬ݂ܚܰܝܰܒܬܝ: ܘܒܰܦܬܰܟ݂ܖ̈ܶܐ ܕܰܥܒܰܕܬܝ ܐܶܬܛܰܡܰܐܬܝ: ܩ̣ܪܶܒܘ ܝܰܘܡܰܝ̈ܟܝ ܘܡܰܛܺܝ ܙܰܒܢܳܐ ܕܰܫܢܰܝ̈ܟܝ: ܡܶܛܽܠ ܗܳܢܳܐ ܝܰܗܒܬܶܟ݂ܝ ܚܶܣܕܳܐ ܠܥܰܡ̈ܡܶܐ: ܘܡܽܘܝܳܩܳܐ ܠܟܽܠܗܶܝܢ ܡܕܺܝ̈ܢܳܬܳܐ.
Eze 22:5 ܐܰܝܠܶܝܢ ܕܖ̈ܰܚܺܝܩܳܢ ܡܶܢܶܟ݂ܝ: ܘܰܐܝܠܶܝܢ ܕܩܰܖ̈ܺܝܒܳܢ ܠܶܟ݂ܝ: ܢܡܰܝ̈ܩܳܢ ܒܶܟ݂ܝ ܘܢܺܐܡܖ̈ܳܢ: ܛܰܢܦܬ݂ܳܐ ܕܰܫ̈ܡܳܗܳܬ݂ܳܗ̇: ܘܣܰܓܺܝܐܰܬ݂ ܒܥܰܘ̈ܠܶܝܗ̇.
Eze 22:6 ܗܳܐ ܪܰܘܖ̈ܒܳܢܶܐ ܕܺܝܣܪܳܐܶܝܠ: ܐ̱ܢܳܫ ܠܫܰܪܒ̇ܬܶܗ ܗܘܰܘ ܒܶܟ݂ܝ ܕܢܶܐܫܕ݂ܽܘܢ ܕܡܳܐ.
Eze 22:7 ܠܰܐܒܳܐ ܘܠܶܐܡܳܐ ܨܰܚܺܝܘ ܒܶܟ݂ܝ: ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ ܛܠܰܡܘ ܒܓ݂ܰܘܶܟ݂ܝ: ܘܰܠܝܰܬܡ̈ܶܐ ܘܠܰܐܖ̈ܡܠܳܬ݂ܳܐ ܥ̣ܠܰܒܘ ܒܶܟ݂ܝ.
Eze 22:8 ܘܩܽܘܕܫܝ ܐܰܣܠܺܝܬܝ: ܘܫܰܒܰܝ̈ ܛܰܘܶܫܬܝ.
Eze 22:9 ܘܓܰܒܖ̈ܶܐ ܬܰܓܳܖ̈ܶܐ ܗܘܰܘ ܒܶܟ݂ܝ: ܕܢܶܐܫܕܽܘܢ ܕܡܳܐ: ܘܥܰܠ ܛܽܘܖ̈ܶܐ ܐܶܟܰܠܘ ܒܶܟ݂ܝ: ܘܰܚܛܺܝܬ݂ܳܐ ܥ̣ܒܰܕ݂ܘ ܒܓ݂ܰܘܶܟ݂ܝ.
Eze 22:10 ܘܦܽܘܪܣܳܝܳܐ ܕܰܐܒܳܐ ܓܠܰܘ ܒܶܟ݂ܝ: ܘܛܰܢܦܽܘܬ݂ܳܐ ܕܟܶܦܣܳܢܺܝܬ݂ܳܐ ܥ̣ܒܰܕ݂ܘ ܒܓܰܘܶܟ݂ܝ.
Eze 22:11 ܘܰܓ݂ܒܰܪ ܠܰܐܢ̱ܬܬ݂ ܚܰܒܪܶܗ ܛܰܢܶܦܘ: ܘܰܓ݂ܒܰܪ ܠܟܰܠܬ݂ܶܗ ܛܰܢܶܦܘ ܒܙܳܢܝܽܘܬ݂ܳܐ: ܘܰܓ݂ܒܰܪ ܠܚܳܬ݂ܶܗ ܒܰܪܬ݂ ܐܰܒܽܘܗܝ ܨܰܥܰܪܘ ܒܶܟ݂ܝ.
Eze 22:12 ܘܫܽܘܚܕܳܐ ܢܣܰܒܘ ܒܶܟ݂ܝ ܕܢܶܐܫܕܽܘܢ ܕܡܳܐ: ܘܪܶܒܺܝܬ݂ܳܐ ܢܣܰܒܘ ܒܶܟ݂ܝ: ܘܝܰܬܺܝܪܳܐ ܫ̣ܩܰܠܘ ܒܶܟ݂ܝ: ܘܰܢ̣ܟܰܠܘ ܠܖ̈ܳܚܡܰܝܗܽܘܢ ܒܰܛܠܽܘܡܝܳܐ: ܘܠܺܝ ܛܥܰܝܬܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 22:13 ܐܳܦ ܐܶܢܳܐ ܐܶܛܰܪܶܦ ܐܺܝܕ݂ܝ ܥܰܠ ܐܺܝܕ݂ܝ: ܥܰܠ ܥܰܘܠܳܐ ܕܰܥܒܰܕܬܝ: ܘܥܰܠ ܕܡܳܐ ܕܶܐܬ݂ܐܫܶܕ݂ ܒܓ݂ܰܘܶܟ݂ܝ.
Eze 22:14 ܐܶܢ ܩܳܐܶܡ ܠܶܒܶܟ݂ܝ: ܘܶܐܢ ܡܚܰܡܣ̈ܢܳܢ ܐܺܝܕܰܝ̈ܟܝ ܠܝܰܘ̈ܡܳܬ݂ܳܐ ܕܥܳܒܶܕ݂ ܐ̱ܢܳܐ: ܐܶܢܳܐ ܡܳܪܝܳܐ ܡܰܠܠܶܬ݂ ܘܥܶܒܕܶܬ݂.
Eze 22:15 ܘܶܐܒܰܕܪܶܟ݂ܝ ܒܥܰܡ̈ܡܶܐ ܘܶܐܕ݂ܪܶܝܟ݂ܝ ܒܰܡܕܺܝ̈ܢܳܬܳܐ.
Eze 22:16 ܘܰܐܪܬ݂ܶܟ݂ܝ ܠܥܺܝܢ ܥܰܡ̈ܡܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 22:17 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 22:18 ܒܰܪܢܳܫܳܐ ܗܘܰܘ ܠܺܝ ܕܒܶܝܬ݂ ܝܺܣܪܳܐܶܝܠ ܡܰܣ̈ܠܰܝܳܐ ܟܽܠܗܽܘܢ: ܐܰܝܟ ܢܚܳܫܳܐ ܘܰܐܝܟ݂ ܐܰܢܟ݂ܳܐ: ܘܰܐܝܟ݂ ܦܰܪܙܠܳܐ: ܘܰܐܝܟ݂ ܐܰܒܳܪܳܐ ܒܓ݂ܰܘ ܟܽܘܪܳܐ ܕܰܚܠܺܝܛܺܝܢ ܒܣܺܐܡܳܐ.
Eze 22:19 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬ݂ܚܠܶܛܬܽܘܢ ܟܠܟܽܘܢ: ܗܳܐ ܡܟܰܢܶܫ ܐ̱ܢܳܐ ܠܟܽܘܢ ܠܓ݂ܰܘ ܐܽܘܪܺܫܠܶܡ.
Eze 22:20 ܐܰܝܟ ܕܡܶܬ݂ܟܰܢܰܫ ܣܺܐܡܳܐ: ܘܰܢܚܳܫܳܐ: ܘܦܰܪܙܠܳܐ: ܘܰܐܢܟ݂ܳܐ: ܘܰܐܒܳܪܳܐ: ܒܓ݂ܰܘ ܟܽܘܪܳܐ: ܘܢܳܦܚܺܝܢ ܒܗܽܘܢ ܢܽܘܪܳܐ ܕܢܶܬ݂ܦܰܫܪܽܘܢ: ܗܳܟܰܢܳܐ ܐܶܟܰܢܶܫܟܽܘܢ ܒܪܽܘܓ݂ܙܝ: ܘܰܒܚܶܡܬ݂ܝ ܐܶܦܰܫܰܪܟܽܘܢ.
Eze 22:21 ܘܶܐܦܽܘܚ ܥܠܰܝܟܽܘܢ ܢܽܘܪܳܐ ܕܪܽܘܓ݂ܙܝ: ܘܶܐܦܰܫܰܪܟܽܘܢ ܒܓ݂ܰܘܳܗ̇.
Eze 22:22 ܐܰܝܟ ܕܡܶܬܦܰܫܰܪ ܣܺܐܡܳܐ ܒܓ݂ܰܘ ܟܽܘܪܳܐ: ܗܳܟܰܢܳܐ ܬܶܬ݂ܦܰܫܪܽܘܢ ܒܓ݂ܰܘܳܗ̇: ܘܬܶܕܥܽܘܢ ܕܶܐܢܳܐ ܡܳܪܝܳܐ ܐܶܫܕܶܬ݂ ܚܶܡܬ݂ܝ ܥܠܰܝܟܽܘܢ.
Eze 22:23 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 22:24 ܒܰܪܢܳܫܳܐ: ܐܶܡܰܪ ܠܳܗ̇ ܐܰܢ̱ܬܝ ܐܰܪܥܳܐ ܠܳܐ ܗܘܰܝܬܝ ܕܰܟ݂ܝܳܐ: ܘܠܳܐ ܐܶܨܛܰܒܰܥܬܝ ܘܠܳܐ ܢܚܶܬ݂ ܥܠܰܝܟܝ ܡܶܛܪܳܐ.
Eze 22:25 ܡܪܰܕܘ ܢܒܺܝܶܝ̈ܗ̇ ܒܓ݂ܰܘܳܗ̇: ܐܰܝܟ ܐܰܪܝܳܐ ܕܢܳܗܶܡ ܘܬܳܒܰܪ ܬܒܳܪܳܐ: ܐܶܟ݂ܰܠܘ ܢܰܦ̈ܫܳܬܳܐ ܒܥܰܫܺܝܢܽܘܬ݂ܗܽܘܢ: ܘܺܐܝܩܳܪܳܐ ܕܣܳܚܖ̈ܳܬ݂ܗܽܘܢ ܢ̣ܣܰܒܘ.
Eze 22:26 ܟܳܗ̈ܢܶܝܗ̇ ܐܰܥܠܺܝܘ ܒܢܳܡܽܘܣܝ ܘܛܰܘܶܫܘ ܩܽܘܕܫܝ: ܘܒܶܝܬ݂ ܩܽܘܕܫܳܐ ܠܛܰܢܦܳܐ ܠܳܐ ܦܪܰܫܘ: ܘܒܶܝܬ݂ ܡܣܰܝܒܳܐ ܠܕܰܟ݂ܝܳܐ ܠܳܐ ܝܺܕ݂ܰܥܘ: ܘܡܶܢ ܫܰܒܰܝ̈ ܐܰܡܶܟ݂ܘ ܥܰܝܢܰܝ̈ܗܽܘܢ: ܘܶܐܬܛܰܘܫܶܬ݂ ܒܰܝܢܳܬ݂ܗܽܘܢ.
Eze 22:27 ܪܰܘܖ̈ܒܳܢܶܝܗ̇ ܒܓ݂ܰܘܳܗ̇ ܐܰܝܟ ܕܺܐܒ̈ܶܐ ܚܳܛܦܺܝܢ ܠܡܶܐܫܰܕ݂ ܕܡܳܐ: ܘܰܠܡܰܘܒܳܕ݂ܽܘ ܢܰܦ̈ܫܳܬܳܐ ܕܢܶܩܢܽܘܢ ܩܶܢܝܳܢܳܐ.
Eze 22:28 ܘܰܢܒܺܝܶܝ̈ܗ̇ ܛܪܰܘ ܠܳܗ̇ ܛܪܳܝܳܐ ܕܰܬܦܶܠ: ܚܙܰܘ ܠܗܽܘܢ ܣܪܺܝܩܽܘܬ݂ܳܐ: ܘܰܩܨܰܡܘ ܠܗܽܘܢ ܕܰܓܳܠܽܘܬ݂ܳܐ: ܘܳܐܡܪܺܝܢ: ܗܳܟܰܢܳܐ ܐܳܡܰܪ ܡܳܪܝܳܐ: ܘܡܳܪܝܳܐ ܠܳܐ ܐܶܡܰܪ.
Eze 22:29 ܠܥܰܡܳܐ ܕܰܐܪܥܳܐ ܛܠܰܡܘ ܘܬܰܟܘ: ܘܰܥܠܰܒܘ ܠܡܶܣܟܺܢ̈ܶܐ ܘܰܠܒܳܝ̈ܫܶܐ: ܘܠܰܕ݂ܡܶܬ݂ܦܢܶܐ ܠܘܳܬ݂ܝ ܛܠܰܡܘ ܕܠܳܐ ܒܕܺܝܢܳܐ.
Eze 22:30 ܘܰܒܥܺܝ݀ܬ݂ ܒܗܽܘܢ ܓܰܒܪܳܐ ܕܣܳܐܶܓ ܣܝܳܓܳܐ: ܘܩܳܐܶܡ ܒܬ݂ܽܘܪܰܥܬ݂ܳܐ ܩܕ݂ܳܡܝ ܥܰܠ ܐܰܦܶܝ̈ܗ̇ ܕܰܐܪܥܳܐ ܕܠܳܐ ܐܶܚܰܒܠܺܝܗ̇: ܘܠܳܐ ܐܶܫܟܚܶ݀ܬ݂.
Eze 22:31 ܘܶܐܫܕܶܬ݂ ܥܠܰܝܗܽܘܢ ܪܽܘܓ݂ܙܝ: ܘܰܒܢܽܘܪܳܐ ܕܚܶܡܬ݂ܝ ܐܰܣܺܝܦܶ݀ܬ݂ ܐܶܢܽܘܢ: ܐܽܘܖ̈ܚܳܬܗܽܘܢ ܦܶܪܥܶ݀ܬ݂ ܒܪܺܝܫܗܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 23:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 23:2 ܒܰܪܢܳܫܳܐ: ܬܰܪܬܶܝܢ ܢܶܫܺܝ̈ܢ ܐܺܝܬ݂ ܗ̱ܘܰܝ̈ ܒ̈ܢܳܬ݂ ܚܕ݂ܳܐ ܐܶܡܳܐ.
Eze 23:3 ܘܙܰܢܺܝ̈ ܒܡܶܨܪܶܝܢ ܒܛܰܠܝܽܘܬ݂ܗܶܝܢ: ܬܰܡܳܢ ܡܰܪܶܣܘ ܬܕܰܝ̈ܗܶܝܢ: ܘܬܰܡܳܢ ܐܶܬ݂ܒܰܬܰܠܝ̈.
Eze 23:4 ܫܡܳܗ̇ ܕܩܰܫܺܝܫܬ݂ܳܐ ܐܰܗܠܳܐ: ܘܰܫܡܳܗ̇ ܕܰܐ̱ܚܪܺܬ݂ܳܐ ܐܰܗܠܺܝܒܳܐ: ܘܰܗܘܰܝ̈ ܠܺܝ: ܘܺܝܠܶܕ݂ܝ̈ ܒܢܰܝ̈ܳܐ ܘܰܒܢ̈ܳܬ݂ܳܐ: ܫܡܳܗ̇ ܕܫܳܡܪܺܝܢ ܐܰܗܠܳܐ: ܘܕܽܐܘܪܺܫܠܶܡ ܐܰܗܠܺܝܒܳܐ.
Eze 23:5 ܘܙܰܢܝܰܬ݂ ܐܰܗܠܳܐ ܡܶܢܝ: ܘܢܶܩܦܰܬ݂ ܠܖ̈ܳܚܡܶܝܗ̇: ܠܳܐܬܽܘܖ̈ܝܶܐ ܕܩܰܪܺܝܒܺܝܢ ܠܳܗ̇.
Eze 23:6 ܕܰܠܒܺܝܫܺܝܢ ܬܶܟ݂ܠܬ݂ܳܐ ܡܳܖ̈ܰܘܳܬ݂ܳܐ ܘܫܰܠܺܝܛܳܢ̈ܶܐ: ܓܰܕܽܘ̈ܕܶܐ ܕܪܶܓܬ݂ܳܐ: ܟܽܠܗܽܘܢ ܦܰܖ̈ܳܫܶܐ ܖ̈ܳܟ݂ܒܰܝ ܖ̈ܰܟܫܳܐ.
Eze 23:7 ܘܰܐܪܡܝܰܬ݂ ܙܳܢܝܽܘܬ݂ܳܗ̇ ܥܠܰܝܗܽܘܢ: ܥܰܠ ܟܽܠܗܽܘܢ ܓܒܰܝ̈ܳܐ ܕܰܒܢܰܝ̈ ܐܳܬ݂ܽܘܪ: ܘܥܰܠ ܟܽܠ ܕܶܐܬ݂ܢܰܩܦܰܬ݂ ܒܰܦܬܰܟܖ̈ܰܝܗܽܘܢ ܘܶܐܬܛܰܘܫܰܬ݂.
Eze 23:8 ܘܙܳܢܝܽܘܬ݂ܳܗ̇ ܕܰܒܡܶܨܪܶܝܢ ܠܳܐ ܫܶܒ̣ܩܰܬ݂: ܡܶܛܽܠ ܕܠܳܗ̇ ܨܰܥܰܪܘ ܒܛܰܠܝܽܘܬ݂ܳܗ̇: ܘܗܶܢܽܘܢ ܒܰܬܠܽܘܗ̇: ܘܰܐܪܡܺܝܘ ܥܠܶܝܗ̇ ܙܳܢܝܽܘܬ݂ܗܽܘܢ.
Eze 23:9 ܡܶܛܽܠ ܗܳܢܳܐ ܗܳܐ ܐܰܫܠܶܡܬ݂ܳܗ̇ ܒܺܐܝܕ݂ܳܐ ܕܖ̈ܳܚܡܶܝܗ̇: ܒܺܐܝܕ݂ܳܐ ܕܰܒ̈ܢܰܝ ܐܳܬ݂ܽܘܪ ܕܶܐܬ݂ܢܰܩܦܰܬ݂ ܠܗܽܘܢ.
Eze 23:10 ܘܗܶܢܽܘܢ ܓܠܰܘ ܦܽܘܪܣܳܝܳܗ̇: ܘܰܕ݂ܒܰܪܘ ܒܢܶܝ̈ܗ̇ ܘܰܒ̈ܢܳܬ݂ܳܗ̇: ܘܠܳܗ̇ ܩ̣ܛܰܠܘ ܒܚܰܪܒܳܐ: ܘܰܗܘܳܬ݂ ܬܰܡܳܢ ܡܡܰܠܠܳܐ ܠܢܶܫ̈ܶܐ: ܘܕܺܝ̈ܢܶܐ ܥ̣ܒܰܕ݂ܘ ܒܳܗ̇.
Eze 23:11 ܘܰܚܙܳܬ݂ ܚܳܬ݂ܳܗ̇ ܐܰܗܠܺܝܒܳܐ: ܘܚܰܒܠܰܬ݂ ܢܶܩܦܳܗ̇ ܝܰܬܺܝܪ ܡܶܢܳܗ̇: ܘܙܳܢܝܽܘܬ݂ܳܗ̇ ܝܰܬܺܝܪ ܡܶܢ ܙܳܢܝܽܘܬ݂ܳܐ ܕܚܳܬ݂ܳܗ̇.
Eze 23:12 ܠܰܒܢܰܝ̈ ܐܳܬ݂ܽܘܪ ܢܶܩܦܰܬ݂: ܠܡܳܖ̈ܰܘܳܬ݂ܳܐ ܘܰܠܫܰܠܺܝܛܳܢ̈ܶܐ ܕܩܰܪܺܝܒܺܝܢ ܠܳܗ̇: ܦܰܖ̈ܳܫܶܐ ܠܒܺܝܫܰܝ̈ ܬܶܟ݂ܠܬ݂ܳܐ ܘܖ̈ܳܟ݂ܒܰܝ ܖ̈ܰܟܫܳܐ: ܟܽܠܗܽܘܢ ܓܰܕܽܘ̈ܕܶܐ ܐܶܢܽܘܢ ܕܪܶܓܬ݂ܳܐ.
Eze 23:13 ܘܰܚܙܺܝ݀ܬ݂ ܕܶܐܬܛܰܢܦܰܬ݂ ܐܽܘܪܚܳܐ ܕܬܰܖ̈ܬܰܝܗܶܝܢ.
Eze 23:14 ܘܶܐܬܬܰܘܣܰܦ ܥܰܠ ܙܳܢܝܽܘܬ݂ܗܶܝܢ: ܘܰܚܙܰܝ̈ ܓܰܒܖ̈ܶܐ ܕܨܺܝܪܺܝܢ ܒܶܐܣܬ݂ܳܐ: ܨܰܠ̈ܡܶܐ ܕܟܰܠܕ݂ܳܝ̈ܶܐ ܕܨܺܝܪܺܝܢ ܒܣܰܡ̈ܡܳܢܶܐ.
Eze 23:15 ܘܰܚܙܺܝܩܺܝܢ ܡܰܚ̈ܙܩܳܬ݂ܳܐ ܒܚܰܨܰܝ̈ܗܽܘܢ: ܘܥܰܖ̈ܩܶܐ ܩܛܺܝܖ̈ܳܢ ܒܖ̈ܺܝܫܰܝܗܽܘܢ: ܚܶܙܘܳܐ ܐܶܢܽܘܢ ܕܓܰܒܖ̈ܶܐ ܟܽܠܗܽܘܢ: ܕܡܽܘܬ݂ܳܐ ܐܶܢܽܘܢ ܕܰܒܢܰܝ̈ ܒܳܒܶܠ ܟܽܠܗܽܘܢ: ܕܡܽܘܬ݂ܳܐ ܐܶܢܽܘܢ ܕܰܒܢܰܝ̈ ܒܳܒܶܠ ܘܰܕ݂ܟܰܠܕ݂ܳܝ̈ܶܐ: ܐܰܪܥܳܐ ܕܶܐܬܺܝܠܶܕ݂ܘ ܒܳܗ̇.
Eze 23:16 ܘܶܐܬ݂ܢܰܩܦܰܬ݂ ܠܗܽܘܢ ܒܚܶܙܘܳܐ ܕܥܰܝ̈ܢܶܝܗ̇: ܘܫܰܕܪܰܬ݂ ܥܠܰܝܗܽܘܢ ܡܰܠܰܐܟ̈ܶܐ ܠܰܐܪܥܳܐ ܕܟܰܠܕ݂ܳܝ̈ܶܐ.
Eze 23:17 ܘܶܐܬ݂ܰܘ ܠܘܳܬ݂ܳܗ̇ ܒܢܰܝ̈ ܒܳܒܶܠ ܠܡܶܕ݂ܡܰܟ݂ ܥܰܡܳܗ̇: ܘܛܰܢܦܽܘܗ̇ ܒܙܳܢܝܽܘܬ݂ܗܽܘܢ: ܘܶܐܬܛܰܢܦܰܬ݂ ܒܗܽܘܢ: ܘܢܶܕܰܬ݂ ܢܰܦܫܳܗ̇ ܡܶܢܗܽܘܢ.
Eze 23:18 ܘܰܓ̣ܠܳܬ݂ ܙܳܢܝܽܘܬ݂ܳܗ̇: ܘܰܓ̣ܠܳܬ݂ ܦܽܘܪܣܳܝܳܗ̇: ܘܢܶܕܰܬ݂ ܢܰܦܫܝ ܡܶܢܳܗ̇: ܐܰܝܟ ܕܢܶܕܰܬ݂ ܢܰܦܫܝ ܡܶܢ ܚܳܬ݂ܳܗ̇.
Eze 23:19 ܘܰܐܣܓܝܰܬ݂ ܙܳܢܝܽܘܬ݂ܳܗ̇: ܘܶܐܬܕܰܟܪܰܬ݂ ܝܰܘ̈ܡܳܬ݂ܳܐ ܕܛܰܠܝܽܘܬ݂ܳܗ̇: ܕܙܰܢܝܰܬ݂ ܒܰܐܪܥܳܐ ܕܡܶܨܪܶܝܢ.
Eze 23:20 ܘܶܐܬ݂ܢܰܩܦܰܬ݂ ܠܥܰܒܕܰܝ̈ܗܽܘܢ: ܕܒܶܣܪܗܽܘܢ ܐܰܝܟ ܒܶܣܪܳܐ ܗ̱ܘ ܕܚܶܡܖ̈ܶܐ. ܘܚܰܢܰܝ̈ܗܽܘܢ ܐܰܝܟ ܚܰܢ̈ܶܐ ܕܖ̈ܰܟܫܳܐ.
Eze 23:21 ܘܰܦܩܰܕ݂ܬܶܟ݂ܝ ܥܰܘܠܳܐ ܕܛܰܠܝܽܘܬܶܟ݂ܝ: ܟܰܕ݂ ܐܶܬ݂ܒܰܬܰܠܬܝ ܒܡܶܨܪܶܝܢ: ܘܶܐܬ݂ܡܰܪܰܣܘ ܬܕܰܝ̈ ܛܰܠܝܽܘܬ݂ܶܟ݂ܝ.
Eze 23:22 ܡܶܛܽܠ ܗܳܢܳܐ ܐܰܗܠܺܝܒܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܥܺܝܪ ܐ̱ܢܳܐ ܥܠܰܝܟܝ ܠܟܽܠܗܽܘܢ ܖ̈ܳܚܡܰܝܟܝ ܕܢܶܕܰܬ݂ ܢܰܦܫܶܟ݂ܝ ܡܶܢܗܽܘܢ: ܘܰܐܝܬܶܐ ܐܶܢܽܘܢ ܥܠܰܝܟܝ.
Eze 23:23 ܘܢܶܚܕܪܽܘܢܶܟ݂ܝ ܒܢܰܝ̈ ܒܳܒܶܠ: ܘܟܽܠܗܽܘܢ ܟܰܠܕ݂ܳܝ̈ܶܐ: ܘܦܽܘܛ: ܘܠܽܘܕ݂: ܘܩܽܘܥ: ܘܟܽܠܗܽܘܢ ܒܢܰܝ̈ ܐܳܬ݂ܽܘܪ ܥܰܡܗܽܘܢ: ܓܰܕܽܘ̈ܕܶܐ ܕܪܶܓܬ݂ܳܐ: ܡܳܖ̈ܰܘܳܬ݂ܳܐ ܘܫܰܠܺܝܛܳܢ̈ܶܐ: ܟܽܠܗܽܘܢ ܓܰܒܖ̈ܶܐ ܕܩܶܕ݂ܳܪ ܖ̈ܳܟ݂ܒܰܝ ܖ̈ܰܟܫܳܐ.
Eze 23:24 ܢܺܐܬܽܘܢ ܥܠܰܝܟܝ ܟܰܕ݂ ܡܙܰܝܢܺܝܢ: ܒܡܰܖ̈ܟܒܳܬ݂ܳܐ ܘܰܒܓܺܝ̈ܓ݂ܠܶܐ: ܘܰܒܟܶܢ̈ܫܶܐ ܕܥܰܡ̈ܡܶܐ: ܒܢܰܝܙܟ̈ܶܐ ܘܰܒܣܰܟܖ̈ܶܐ ܘܰܒܣܰܢܘܖ̈ܳܬ݂ܳܐ ܢܶܟ݂ܪܟܽܘܢܶܟ݂ܝ: ܘܶܐܬܶܠ ܩܕ݂ܳܡܝܗܽܘܢ ܕܺܝ̈ܢܶܐ: ܘܰܢܕܽܘܢܽܘܢܶܟ݂ܝ ܒܕ݂ܺܝܢܰܝ̈ܗܽܘܢ.
Eze 23:25 ܘܶܐܬܶܠ ܒܶܟ݂ܝ ܛܢܳܢܝ: ܘܰܢܬܰܒܪܽܘܢ ܢܚܺܝܖ̈ܰܝܟܝ ܒܚܶܡܬ݂ܳܐ: ܘܶܐܕ݂ܢܰܝ̈ܟܝ ܢܥܰܩܪܽܘܢ: ܘܚܰܪܬܶܟ݂ܝ ܒܚܰܪܒܳܐ ܬܶܦܶܠ: ܗܶܢܽܘܢ ܢܶܕ݂ܒܪܽܘܢ ܒܢܰܝ̈ܟܝ ܘܰܒ̈ܢܳܬܶܟ݂ܝ: ܘܚܰܪܬܶܟ݂ܝ ܬܶܬܐܟ݂ܶܠ ܒܢܽܘܪܳܐ.
Eze 23:26 ܘܢܶܣܒܽܘܢ ܡܳܐܢ̈ܶܐ ܕܫܽܘܒܚܶܟܝ: ܘܢܰܫܠܚܽܘܢܶܟ݂ܝ ܠܒܽܘܫܰܝ̈ܟܝ.
Eze 23:27 ܘܶܐܒܰܛܶܠ ܬܰܪܥܺܝܬܶܟ݂ܝ ܡܶܢܶܟ݂ܝ: ܘܙܳܢܝܽܘܬ݂ܶܟ݂ܝ ܡܶܢ ܐܰܪܥܳܐ ܕܡܶܨܪܶܝܢ: ܘܠܳܐ ܬܪܺܝܡܺܝܢ ܥܰܝܢܰܝ̈ܟܝ ܥܠܰܝܗܽܘܢ: ܘܰܠܡܶܨܪܶܝܢ ܬܽܘܒ ܠܳܐ ܬܶܬܕܰܟܪܺܝܢ.
Eze 23:28 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܰܫܠܶܡ ܐ̱ܢܳܐ ܠܶܟ݂ܝ ܒܝܰܕ݂ ܐܰܝܠܶܝܢ ܕܰܣܢܰܝܬܝ: ܒܝܰܕ݂ ܐܳܬ݂ܽܘܖ̈ܳܝܶܐ ܕܢܶܕܰܬ݂ ܢܰܦܫܶܟ݂ܝ ܡܶܢܗܽܘܢ.
Eze 23:29 ܘܢܶܡܚܽܘܢܶܟ݂ܝ ܒܣܶܢܰܐܬ݂ܗܽܘܢ: ܘܢܶܣܒܽܘܢ ܟܽܠܳܗ̇ ܠܶܐܘܬ݂ܶܟ݂ܝ: ܘܢܶܫܒܩܽܘܢܶܟܝ ܥܰܪܛܶܠ ܘܥܰܪܝܰܬ݂: ܘܢܶܬܓܠܶܐ ܦܽܘܪܣܳܝܳܐ ܕܙܳܢܝܽܘܬ݂ܶܟ݂ܝ ܘܰܕ݂ܥܰܘܠܶܟ݂ܝ.
Eze 23:30 ܘܰܒܙܳܢܝܽܘܬ݂ܶܟ݂ܝ ܐܶܬ݂ܥܒܶܕ݂ܘ ܠܶܟ݂ܝ ܗܳܠܶܝܢ: ܕܙܰܢܺܝܬܝ ܒܳܬ݂ܰܪ ܥܰܡ̈ܡܶܐ: ܘܶܐܬ݂ܛܰܢܦܬܝ ܒܰܦܬܰܟ݂ܖ̈ܰܝܗܽܘܢ.
Eze 23:31 ܘܥܰܠ ܕܗܰܠܶܟ݂ܬܝ ܒܽܐܘܖ̈ܚܳܬ݂ܳܗ̇ ܕܚܳܬܶܟܝ: ܐܶܬ݂ܶܠ ܟܳܣܳܗ̇ ܒܺܐܝܕܰܝ̈ܟܝ.
Eze 23:32 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܳܣܳܐ ܕܚܳܬܶܟ݂ܝ ܬܶܫܬܶܝܢ: ܥܰܡܺܝܩܳܐ ܘܰܪܘܺܝܚܳܐ: ܘܬܶܗܘܶܝܢ ܠܓܽܘܚܟ݂ܳܐ ܘܰܠܡܽܘܝܳܩܳܐ ܪܰܒܳܐ ܘܰܓܡܺܝܪܳܐ.
Eze 23:33 ܪܰܘܳܝܽܘܬ݂ܳܐ ܘܕܽܘܘܳܢܳܐ ܬܶܬ݂ܡܠܶܝܢ: ܟܳܣܳܐ ܕܬܶܡܗܳܐ ܘܕܰܚܒܳܠܳܐ: ܟܳܣܳܐ ܕܚܳܬܶܟ݂ܝ ܫܳܡܪܺܝܢ.
Eze 23:34 ܬܶܫܬܺܝܢܶܗ ܘܬܰܡܨܺܝܢܶܗ. ܘܣܰܥܪܶܟ݂ܝ ܬܶܓܙܺܝܢ: ܘܰܬܕܰܝ̈ܟܝ ܬܩܰܛܥܺܝܢ: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 23:35 ܥܰܠ ܕܰܛܥܰܝܬܺܝܢܝ ܘܶܐܫܬܕ݂ܺܝܬܝ ܒܳܬ݂ܰܪ ܕܶܚ̈ܠܳܬ݂ܶܟ݂ܝ: ܘܳܐܦ ܐܰܢ̱ܬܝ ܩܰܒܶܠܝ ܥܰܘܠܶܟ݂ܝ ܘܙܳܢܝܽܘܬ݂ܶܟ݂ܝ.
Eze 23:36 ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܕܽܘܢ ܠܰܐܗܠܳܐ ܘܠܰܐܗܠܺܝܒܳܐ: ܘܚܰܘܳܐ ܐܶܢܶܝܢ ܛܰܢܦܽܘܬ݂ܗܶܝܢ.
Eze 23:37 ܕܓܳܖ̈ܝ ܘܰܕ݂ܡܳܐ ܐܺܝܬ݂ ܒܺܐܝܕܰܝ̈ܗܶܝܢ: ܘܒܰܦܬܰܟ݂ܖ̈ܰܝܗܶܝܢ ܓܳܖ̈ܝ: ܘܰܒܢܰܝ̈ܗܶܝܢ ܕܺܝܠܶܕ݂̈ܝ ܠܺܝ: ܐܰܘܩܶܕܶܝ̈ܢ ܠܗܽܘܢ ܒܢܽܘܪܳܐ.
Eze 23:38 ܘܗܳܕܶܐ ܐ̱ܚܪܺܬ݂ܳܐ ܕܰܥܒܰܕ݂̈ܝ ܠܺܝ: ܛܰܢܶܦ̈ܝ ܡܰܩܕܰܫܝ ܒܶܗ ܒܝܰܘܡܳܐ ܗܰܘ: ܘܫܰܒܰܝ̈ ܛܰܘܶܫܝ̈.
Eze 23:39 ܘܟܰܕ݂ ܢܟܰܣܝ̈ ܗ̱ܘܰܝ̈ ܒܢܰܝ̈ܗܶܝܢ ܠܰܦܬܰܟ݂ܖ̈ܰܝܗܶܝܢ: ܥܰܠ ܠܡܰܩܕܫܝ ܒܶܗ ܒܝܰܘܡܳܐ ܗܰܘ ܘܛܰܘܫܳܝ̈ܗܝ: ܗܳܟܰܢܳܐ ܥܒܰܕ݂ܝ̈ ܒܓ݂ܰܘ ܒܰܝܬ̇ܝ.
Eze 23:40 ܘܳܐܦ ܫܠܰܚܝ̈ ܥܰܠ ܓܰܒܖ̈ܶܐ ܕܳܐܬܶܝܢ ܠܘܳܬ݂ܗܶܝܢ ܡܶܢ ܪܽܘܚܩܳܐ: ܗܳܢܽܘܢ ܕܫܰܕܰܪ ܥܠܰܝܗܽܘܢ ܡܰܠܰܐܟ̈ܶܐ: ܘܟܰܕ݂ ܐܶܬ݂ܰܘ ܒܰܪ ܫܳܥܬܶܗ ܣܚܰܝ̈ ܘܰܟ݂ܚܰܠܝ̈ ܥܰܝܢܰܝ̈ܗܶܝܢ: ܘܶܐܨܛܰܒܰܬܝ̈ ܨܶܒܬܗܶܝܢ.
Eze 23:41 ܘܺܝܬܶܒܝ̈ ܥܰܠ ܥܰܖ̈ܣܳܬ݂ܳܐ ܕܰܩܖ̈ܺܝܡܶܢ: ܘܦܳܬܽܘܖ̈ܶܐ ܐܶܣܬܕܰܪܘ ܩܕ݂ܳܡܰܝܗܶܝܢ: ܘܡܶܫܚܝ ܘܒܶܣܡܰܝ̈ ܫܩܰܠܝ̈ ܥܠܰܝܗܶܝܢ.
Eze 23:42 ܘܩܳܠܳܐ ܕܚܰܕ݂ܽܘܬ݂ܗܶܝܢ ܐܳܙܶܠ ܗ̱ܘܳܐ: ܘܳܐܦ ܕܓܰܒܖ̈ܶܐ ܕܶܐܬ݂ܰܘ ܡܶܢ ܫܒܳܐ ܘܡܶܢ ܡܰܕ݂ܒܪܳܐ: ܘܰܐܪܡܺܝܘ ܫܶܐܖ̈ܶܐ ܒܺܐܝܕܰܝ̈ܗܶܝܢ: ܘܰܟܠܺܝܠܳܐ ܕܫܽܘܒܚܳܐ ܒܖ̈ܺܝܫܰܝܗܶܝܢ.
Eze 23:43 ܘܶܐܡܪܶܬ݂ ܒܗܳܠܶܝܢ ܓܳܖ̈ܝ: ܘܒܰܥܒܳܕ̈ܶܐ ܕܙܳܢ̈ܝܳܬ݂ܳܐ ܙܰܢܺܝ̈.
Eze 23:44 ܘܥܳܐܠܺܝܢ ܗܘܰܘ ܠܘܳܬ݂ܗܶܝܢ: ܐܰܝܟ ܕܥܳܐܠܺܝܢ ܠܘܳܬ݂ ܐܰܢ̱ܬܬ݂ܳܐ ܙܳܢܺܝܬ݂ܳܐ: ܗܳܟܰܢܳܐ ܥܳܐܠܺܝܢ ܗܘܰܘ ܥܰܠ ܐܰܗܠܳܐ ܘܥܰܠ ܐܰܗܠܺܝܒܳܐ: ܢܶܫ̈ܶܐ ܙܳܢ̈ܝܳܬ݂ܳܐ.
Eze 23:45 ܘܓܰܒܖ̈ܶܐ ܙܰܕܺܝ̈ܩܶܐ ܢܕܽܘܢܽܘܢ ܐܶܢܶܝܢ: ܕܺܝܢܳܐ ܕܓܰܝܳܖ̈ܳܬ݂ܳܐ: ܘܕܺܝܢܳܐ ܕܰܐܝܠܶܝܢ ܕܳܐܫ̈ܕܳܢ ܕܡܳܐ: ܡܶܛܽܠ ܕܓܰܝܳܖ̈ܳܬ݂ܳܐ ܐܶܢܶܝܢ: ܘܰܕ݂ܡܳܐ ܐܺܝܬ݂ ܒܺܐܝܕܰܝ̈ܗܶܝܢ.
Eze 23:46 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܣܶܩ ܥܠܰܝܗܶܝܢ ܟܢܽܘܫܝܳܐ: ܘܗܰܒ ܐܶܢܶܝܢ ܠܙܰܘܥܬ݂ܳܐ ܘܰܠܒܶܙܬ݂ܳܐ.
Eze 23:47 ܘܢܶܪܓܽܘܡ ܐܶܢܶܝܢ ܟܶܢܫܳܐ ܒܟܺܐܦ̈ܶܐ: ܘܢܶܡܚܽܘܢ ܐܶܢܶܝܢ ܒܣܰܝܦܰܝ̈ܗܽܘܢ: ܘܠܰܒ̈ܢܰܝܗܶܝܢ ܘܠܰܒ̈ܢܳܬ݂ܗܶܝܢ ܢܩܰܛܠܽܘܢ: ܘܒܳܬܰܝ̈ܗܶܝܢ ܢܰܘܩܕ݂ܽܘܢ ܒܢܽܘܪܳܐ.
Eze 23:48 ܘܶܐܒܰܛܶܠ ܥܰܘܠܳܐ ܡܶܢ ܐܰܪܥܳܐ: ܘܢܶܬ݂ܖ̈ܰܕ݂ܝܳܢ ܟܽܠܗܶܝܢ ܢܶܫ̈ܶܐ: ܘܠܳܐ ܢܶܥ̈ܒܕܳܢ ܐܰܝܟ ܙܳܢܝܽܘܬ݂ܟ݂ܶܝܢ.
Eze 23:49 ܘܶܐܬܶܠ ܙܳܢܝܽܘܬ݂ܟ݂ܶܝܢ ܥܠܰܝܟܶܝܢ: ܘܰܚܛܳܗ̈ܶܐ ܕܰܦܬܰܟܖ̈ܰܝܟ݂ܶܝܢ ܬܩܰܒ̈ܠܳܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 24:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܒܫܰܢ̱ܬܳܐ ܬܫܺܝܥܳܝܬ݂ܳܐ: ܒܰܥܣܰܪܬ݂ܳܐ ܒܝܰܪܚܳܐ ܕܥܶܣܪܳܐ ܠܡܺܐܡܰܪ.
Eze 24:2 ܒܰܪܢܳܫܳܐ: ܟܬܽܘܒ ܠܳܟ݂ ܫܡܶܗ ܕܝܰܘܡܳܐ ܗܳܢܳܐ: ܕܣܳܡܶܟ݂ ܡܰܠܟܳܐ ܕܒܳܒܶܠ ܠܽܐܘܪܺܫܠܶܡ ܒܶܗ ܒܝܰܘܡܳܐ ܗܳܢܳܐ.
Eze 24:3 ܘܰܐܡܬܶܠ ܡܰܬ݂ܠܳܐ ܥܰܠ ܒܰܝܬܳܐ ܡܡܰܪܡܪܳܢܳܐ: ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܦܺܝ ܩܰܕ݂ܣܳܐ ܘܣܽܘܟ ܒܶܗ ܡܰܝ̈ܳܐ.
Eze 24:4 ܘܰܐܪܡܳܐ ܒܶܗ ܢܶܟܣ̈ܶܐ ܕܛܳܒܺܝܢ ܘܫܰܡܺܝܢܺܝܢ: ܟܰܬ݂ܦܳܐ ܕܰܫܡܺܝܛ ܓܰܪܡܳܗ̇ ܡܶܢ ܓܒܰܝ̈ܳܐ ܕܥܳܢ̈ܳܐ.
Eze 24:5 ܘܓܰܖ̈ܡܶܐ ܬܚܶܝܬ݂ ܩܰܕ݂ܣܳܐ ܫܓܽܘܪ ܐܶܢܽܘܢ: ܘܰܐܘܩܶܕ݂ ܐܶܢܽܘܢ ܬܚܽܘܬ݂ܰܘܗܝ.
Eze 24:6 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܡܕܺܝܢ̱ܬ݂ܳܐ ܕܰܕ݂ܡܳܐ ܕܩܰܕ݂ܣܳܐ ܬܦܶܐ ܒܳܗ̇: ܘܥܰܘܠܳܗ̇ ܠܳܐ ܢ̣ܦܰܩ ܡܶܢܗ̇: ܗܰܕܳܡ ܗܰܕܳܡ ܦܽܘܣܩܽܘܗ̇: ܘܦܶܣܳܐ ܠܳܐ ܢܶܦܶܠ ܥܠܶܝܗ̇.
Eze 24:7 ܡܶܛܽܠ ܕܰܕ݂ܡܳܗ̇ ܒܓ݂ܰܘܳܗ̇ ܗܘܳܐ: ܘܥܰܠ ܟܺܐܦܳܐ ܣܳܡܬ݂ܶܗ: ܘܠܳܐ ܐܶܫܰܕܬ݂ܶܗ ܒܰܐܪܥܳܐ ܕܠܳܐ ܢܶܬ݂ܟܰܣܶܐ ܥܠܰܘܗܝ ܥܰܦܪܳܐ.
Eze 24:8 ܕܬܶܣܰܩ ܚܶܡܬ݂ܳܐ ܠܦܽܘܪܥܳܢܽܘܬ݂ܳܐ: ܝܶܗܒܶ݀ܬ݂ ܕܡܳܗ̇ ܥܰܠ ܟܺܐܦܳܐ ܫܰܥܺܝܥܬ݂ܳܐ ܕܠܳܐ ܢܶܬ݂ܟܰܣܶܐ.
Eze 24:9 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܡܕܺܝܢ̱ܬ݂ܳܐ ܕܰܕ݂ܡܳܐ: ܐܶܢܳܐ ܐܰܘܪܶܒ ܡܰܥܡܪܳܐ: ܘܰܐܣܓܶܐ ܩܰܝ̈ܣܶܐ.
Eze 24:10 ܘܶܐܫܒܽܘܩ ܢܽܘܪܳܐ: ܘܢܶܒܫܰܠ ܒܶܣܪܳܐ: ܘܰܐܪܬܰܚ ܪܰܬ݂ܚܳܐ ܘܓܰܖ̈ܡܶܐ ܢܺܐܩܕ݂ܽܘܢ.
Eze 24:11 ܘܰܐܩܺܝܡܺܝܘܗܝ ܪܰܬ݂ܚܳܐ ܥܰܠ ܓܽܘܡܖ̈ܶܐ: ܕܢܶܚܰܡ ܘܢܶܬ݂ܦܰܫܰܪ ܢܚܳܫܳܗ̇: ܘܬܶܬ݂ܡܣܶܐ ܒܓ݂ܰܘܳܗ̇ ܛܰܢܦܽܘܬ݂ܳܗ̇: ܘܢܶܫܠܰܡ ܦܽܘܪܥܳܢܳܗ̇.
Eze 24:12 ܐܰܝܟ ܬܺܐܢ̈ܶܐ ܟܖ̈ܺܝܗܳܬ݂ܳܐ: ܘܠܳܐ ܢܶܦܽܘܩ ܡܶܢܳܗ̇ ܣܽܘܓ݂ܳܐܐ ܕܥܰܘܠܳܗ̇: ܐܶܠܳܐ ܒܢܽܘܪܳܐ ܢܶܗܘܶܐ ܦܽܘܪܥܳܢܳܗ̇.
Eze 24:13 ܥܰܠ ܕܶܐܬܛܰܢܰܦܬܝ ܒܙܳܢܝܽܘܬ݂ܳܐ: ܘܥܰܠ ܕܕܰܟܺܝܬܶܟ݂ܝ ܘܠܳܐ ܐܶܬܕܰܟܺܝܬܝ ܡܶܢ ܛܰܢܦܽܘܬܶܟ݂ܝ: ܬܽܘܒ ܠܳܐ ܬܶܬܕܰܟܶܝܢ: ܥܕ݂ܰܡܳܐ ܕܰܐܢܺܝܚ ܒܶܟ݂ܝ ܚܶܡܬ݂ܝ.
Eze 24:14 ܐܶܢܳܐ ܡܳܪܝܳܐ ܐܶܡܪܶܬ݂: ܘܡܰܝܬܶܐ ܐ̱ܢܳܐ ܘܥܳܒܶܕ݂ ܐ̱ܢܳܐ: ܘܠܳܐ ܐܶܪܰܚܶܦ: ܘܠܳܐ ܐܶܚܽܘܣ ܘܠܳܐ ܐܰܪܰܚܶܡ: ܘܰܐܝܟ݂ ܐܽܘܖ̈ܚܳܬܶܟ݂ܝ ܘܰܐܝܟ݂ ܨܶܢ̈ܥܳܬܶܟ݂ܝ ܐܶܕܽܘܢܶܟ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 24:15 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 24:16 ܒܰܪܢܳܫܳܐ: ܗܳܐ ܢܳܣܶܒ ܐ̱ܢܳܐ ܡܶܢܳܟ݂ ܪܶܓܬ݂ܳܐ ܕܥܰܝ̈ܢܰܝܟ ܒܰܡܚܽܘܬ݂ܳܐ ܕܡܶܢܫܶܠܝ: ܘܠܳܐ ܬܰܪܩܶܕ݂ ܘܠܳܐ ܬܶܒܟ݂ܶܐ: ܘܠܳܐ ܬܰܫܚܶܠ ܕܶܡܥܬ݂ܳܟ݂.
Eze 24:17 ܐܶܠܳܐ ܐܶܫܬܰܢܰܩ ܒܰܕ݂ܡܳܐ ܕܡܺܝ̈ܬܶܐ: ܘܒܶܝܬ݂ ܒܳܟܶܐ ܠܳܐ ܬܶܥܒܶܕ݂: ܘܡܳܐܢܰܝ̈ܟ ܚܙܽܘܩ ܥܠܰܝܟ: ܘܰܡܣܳܢܰܝ̈ܟ ܣܺܝܡ ܒܖ̈ܶܓܠܰܝܟ: ܘܠܳܐ ܬܶܬܥܰܛܰܦ ܥܰܠ ܣܶܦ̈ܘܳܬ݂ܳܟ݂: ܘܠܰܚܡܳܐ ܕܰܒܢܰܝ̈ܢܳܫܳܐ ܠܳܐ ܬܶܐܟ݂ܽܘܠ.
Eze 24:18 ܘܶܐܡܪܶܬ݂ ܒܨܰܦܪܳܐ ܠܥܰܡܳܐ: ܘܡܺܝܬܰܬ݂ ܐܰܢ̱ܬܰܬ݂ܝ ܒܪܰܡܫܳܐ: ܘܰܠܨܰܦܪܶܗ ܕܝܰܘܡܳܐ ܐ̱ܚܪܺܢܳܐ ܐܶܪܢܳܐ: ܥܶܒܕܰܬ݂ ܐܰܝܟ ܕܶܐܬ݂ܦܰܩܕܶܬ݂.
Eze 24:19 ܘܶܐܡܰܪܘ ܠܺܝ ܥܰܡܳܐ: ܠܳܐ ܡܚܰܘܶܐ ܐܰܢ̱ܬ ܠܰܢ ܡܳܢܰܘ ܗܳܢܳܐ ܕܥܳܒܶܕ݂ ܐܰܢ̱ܬ.
Eze 24:20 ܘܶܐܡܪܶܬ݂ ܠܗܽܘܢ: ܕܦܶܬܓ݂ܳܡܶܗ ܗ̱ܘ ܕܡܳܪܝܳܐ ܗܘܳܐ ܥܠܰܝ ܠܡܺܐܡܰܪ.
Eze 24:21 ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬܶܐ: ܗܳܐ ܡܛܰܘܶܫ ܐ̱ܢܳܐ ܡܰܩܕܫܝ ܫܽܘܒܚܳܐ ܕܥܽܘܫܢܟܽܘܢ: ܘܪܶܓܬ݂ܳܐ ܕܥܰܝܢܰܝ̈ܟܽܘܢ: ܘܚܽܘܣܳܝܳܐ ܕܢܰܦ̈ܫܳܬ݂ܟ݂ܽܘܢ: ܘܰܒܢܰܝ̈ܟܽܘܢ ܘܰܒ̈ܢܳܬ݂ܟܽܘܢ ܕܫܳܒܩܺܝܢ ܐܢ̱ܬܽܘܢ: ܒܚܰܪܒܳܐ ܢܶܦܠܽܘܢ.
Eze 24:22 ܘܬܶܥܒܕܽܘܢ ܐܰܝܟ ܕܥܶܒܕ݂ܶܬ݂: ܘܥܰܠ ܣܶܦ̈ܘܳܬ݂ܟ݂ܽܘܢ ܠܳܐ ܬܶܬܥܰܛܦܽܘܢ: ܘܠܰܚܡܳܐ ܕܰܒܢܰܝ̈ܢܳܫܳܐ ܠܳܐ ܬܶܐܟ݂ܠܽܘܢ.
Eze 24:23 ܘܣܰܥܪܟܽܘܢ ܠܳܐ ܢܶܣܬܰܦܰܪ: ܘܰܡܣܳܢܰܝ̈ܟܽܘܢ ܢܶܗܘܽܘܢ ܒܖ̈ܶܓܠܰܝܟܽܘܢ: ܘܠܳܐ ܬܶܒܟ݂ܽܘܢ ܘܠܳܐ ܬܰܪܩܕܽܘܢ: ܘܬܶܬܡܣܽܘܢ ܒܥܰܘܠܟܽܘܢ: ܘܬܶܬܒܰܝܐܽܘܢ ܐ̱ܢܳܫ ܥܰܠ ܐܰܚܽܘܗܝ.
Eze 24:24 ܘܢܶܗܘܶܐ ܠܟܽܘܢ ܚܰܙܩܺܝܐܶܝܠ ܐܳܬ݂ܳܐ: ܘܰܐܝܟ݂ ܕܰܥܒܰܕ݂ ܗܳܟܰܢܳܐ ܬܶܥܒܕܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.
Eze 24:25 ܐܰܢ̱ܬ ܕܶܝܢ ܒܰܪܢܳܫܳܐ: ܒܝܰܘܡܳܐ ܕܢܳܣܶܒ ܐ̱ܢܳܐ ܡܶܢܗܽܘܢ ܥܽܘܫܢܳܐ ܕܚܰܕ݂ܽܘܬ݂ܳܐ ܕܫܽܘܒܚܗܽܘܢ: ܘܪܶܓܬ݂ܳܐ ܕܥܰܝܢܰܝ̈ܗܽܘܢ: ܘܚܽܘܣܳܝܳܐ ܕܢܰܦ̈ܫܳܬ݂ܗܽܘܢ: ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ.
Eze 24:26 ܒܶܗ ܒܝܰܘܡܳܐ ܗܰܘ: ܢܺܐܬ݂ܶܐ ܠܘܳܬ݂ܳܟ݂ ܡܶܬ݂ܦܰܨܝܳܢܳܐ: ܘܢܰܫܡܥܳܟ݂ ܒܶܐܕ݂ܢܰܝ̈ܟ.
Eze 24:27 ܘܢܶܦܬܰܚ ܦܽܘܡܳܟ݂ ܡܶܬܦܰܨܝܳܢܳܐ ܒܶܗ ܒܝܰܘܡܳܐ ܗܰܘ: ܘܰܬܡܰܠܶܠ ܘܬܽܘܒ ܠܳܐ ܬܶܚܪܰܫ: ܘܬܶܗܘܶܐ ܠܗܽܘܢ ܐܳܬ݂ܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܒܢܰܝ̈ ܥܰܡܽܘܢ.
Eze 25:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 25:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܒܢܰܝ̈ ܥܰܡܽܘܢ: ܘܶܐܬ݂ܢܰܒܳܐ ܥܠܰܝܗܽܘܢ.
Eze 25:3 ܘܶܐܡܰܪ ܠܰܒܢܰܝ̈ ܥܰܡܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪܬܽܘܢ ܐܰܚܳܢ ܥܰܠ ܡܰܩܕܫܝ ܕܶܐܬܛܰܘܰܫ: ܘܥܰܠ ܐܰܪܥܳܐ ܕܺܝܣܪܳܐܶܝܠ ܕܚܶܪܒܰܬ݂: ܘܥܰܠ ܕܒܶܝܬ݂ ܝܺܗܽܘܕ݂ܳܐ ܕܶܐܙܰܠܘ ܒܰܫܒܺܝܬ݂ܳܐ.
Eze 25:4 ܡܶܛܽܠ ܗܳܢܳܐ ܗܳܐ ܝܳܗܶܒ ܐ̱ܢܳܐ ܠܶܟ݂ܝ ܠܰܒܢܰܝ̈ ܡܰܕܢܚܳܐ ܠܝܽܘܪܬ݂ܳܢܳܐ: ܘܢܶܥܡܰܪ ܒܶܟ݂ܝ ܚܰܝܠܗܽܘܢ: ܘܢܶܩܫܽܘܢ ܒܶܟ݂ܝ ܡܰܫܟܢܰܝ̈ܗܽܘܢ: ܗܶܢܽܘܢ ܢܶܐܟ݂ܠܽܘܢ ܦܺܐܖ̈ܰܝܟܝ: ܘܗܶܢܽܘܢ ܢܶܫܬܽܘܢ ܚܰܠܒܶܟ݂ܝ.
Eze 25:5 ܘܶܐܬܠܺܝܗ̇ ܠܪܰܒܰܬ݂ ܠܰܪܒܳܥܳܐ ܕܓܰܡ̈ܠܶܐ: ܘܠܰܒܢܰܝ̈ ܥܰܡܽܘܢ ܠܡܰܪܒܥܳܐ ܕܥܳܢ̈ܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 25:6 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܢܩܰܫܬܝ ܒܺܐܝܕܰܝ̈ܟܝ: ܘܰܪܦܰܣܬܝ ܒܖ̈ܶܓܠܰܝܟܝ: ܘܰܚܕ݂ܺܝܬܝ ܒܢܰܦܫܶܟ݂ܝ ܥܰܠ ܐܰܪܥܳܐ ܕܺܝܣܪܳܐܶܝܠ.
Eze 25:7 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܠܰܝܟܝ: ܘܶܐܬܠܶܟ݂ܝ ܒܶܙܬ݂ܳܐ ܠܥܰܡ̈ܡܶܐ ܘܰܐܣܺܝܦܶܟ݂ܝ ܡܶܢ ܥܰܡ̈ܡܶܐ: ܘܰܐܘܒܕܶܟ݂ܝ ܡܶܢ ܡܕܺܝ̈ܢܳܬܳܐ: ܘܰܐܚܪܒܶܟ݂ܝ ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܡܽܘܐܳܒ.
Eze 25:8 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪ ܡܽܘܐܳܒ ܘܣܳܥܺܝܪ: ܗܳܐ ܒܟܽܠܗܽܘܢ ܥܰܡ̈ܡܶܐ ܕܒܶܝܬ݂ ܝܺܗܽܘܕ݂ܳܐ.
Eze 25:9 ܡܶܛܽܠ ܗܳܢܳܐ ܗܳܐ ܡܰܪܬ݂ܰܥ ܐ̱ܢܳܐ ܟܰܬ݂ܦܶܗ ܕܡܽܘܐܳܒ ܡܶܢ ܡܕܺܝ̈ܢܳܬܳܐ: ܡܶܢ ܡܕ݂ܺܝ̈ܢܳܬܶܗ ܘܡܶܢ ܚܕ݂ܳܪܰܘܗܝ: ܫܽܘܒܚܳܐ ܕܰܐܪܥܳܐ ܕܒܶܝܬ݂ ܐܰܫܺܝܡܽܘܢ ܘܕܰܒܥܶܠܡܽܘܢ ܘܰܕ݂ܩܽܘܪܝܰܬܺܝܡ.
Eze 25:10 ܕܰܒܢܰܝ̈ ܡܰܕܢܚܳܐ: ܘܕܰܒܢܰܝ̈ ܥܰܡܽܘܢ: ܐܶܬܠܺܝܗ̇ ܠܝܽܘܪܬ݂ܳܢܳܐ: ܕܠܳܐ ܬܶܬܕܟܰܪ ܪܰܒܰܬ݂ ܕܰܒܢܰܝ̈ ܥܰܡܽܘܢ ܒܥܰܡ̈ܡܶܐ.
Eze 25:11 ܘܰܒܡܽܘܐܳܒ ܐܶܥܒܶܕ݂ ܕܺܝܢܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܐܰܕܽܘܡ.
Eze 25:12 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥܒܰܕ݂ ܐܰܕܽܘܡ ܦܽܘܪܥܳܢܳܐ ܠܰܕ݂ܒܶܝܬ݂ ܝܺܗܽܘܕ݂ܳܐ: ܘܶܐܠܰܡ ܐܶܠܡܳܐ ܘܛܰܢ ܒܗܽܘܢ.
Eze 25:13 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܐܰܕܽܘܡ: ܘܡܰܘܒܶܕ݂ ܐ̱ܢܳܐ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܶܐܥܒܕ݂ܺܝܗ̇ ܠܚܽܘܪܒܳܐ ܡܶܢ ܬܰܝܡܰܢ ܘܕ݂ܳܪܳܢ: ܘܰܒܚܰܪܒܳܐ ܬܶܦܶܠ.
Eze 25:14 ܘܶܐܥܒܶܕ݂ ܦܽܘܪܥܳܢܝ ܒܰܐܕܽܘܡ: ܒܝܰܕ݂ ܥܰܡܝ ܝܺܣܪܳܐܶܝܠ: ܘܢܶܬ݂ܦܰܪܥܽܘܢ ܡܶܢ ܐܰܕܽܘܡ ܐܰܝܟ ܪܽܘܓ݂ܙܝ ܘܰܐܝܟ݂ ܚܶܡܬ݂ܝ: ܘܢܶܕܥܽܘܢܶܗ ܠܦܽܘܪܥܳܢܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܥܰܠ ܦܠܶܫܬ.
Eze 25:15 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥܒܰܕ݂ܘ ܦܶܠܫܬܳܝ̈ܶܐ ܦܽܘܪܥܳܢܳܐ: ܘܶܐܬ݂ܦܪܰܥܘ ܦܽܘܪܥܳܢܳܐ ܒܪܶܓܬ݂ܳܐ ܕܢܰܦܫܗܽܘܢ: ܕܰܢܚܰܒܠܽܘܢ ܪܳܚܡܽܘܬܳܐ ܕܥܳܠܰܡ.
Eze 25:16 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܦܶܠܫܬܳܝ̈ܶܐ: ܘܡܰܘܒܶܕ݂ ܐ̱ܢܳܐ ܠܰܩܪܺܛܺܐ: ܘܡܰܘܒܶܕ݂ ܐ̱ܢܳܐ ܫܰܪܟܳܐ ܕܰܣܦܳܖ̈ܰܝ ܝܰܡܳܐ.
Eze 25:17 ܘܶܐܥܒܶܕ݂ ܡܶܢܗܽܘܢ ܦܽܘܖ̈ܥܳܢܰܝ ܪܰܘܖ̈ܒܶܐ ܒܡܰܟܣܳܢܽܘܬ݂ܳܐ ܘܰܒܪܽܘܓܙܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܥܶܒܕܶܬ݂ ܡܶܢܗܽܘܢ ܦܽܘܖ̈ܥܳܢܰܝ.
Eze 26:1 ܥܰܠ ܨܽܘܪ. ܒܰܫܢܰܬ݂ ܚܕܰܥܶܣܖ̈ܶܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 26:2 ܒܰܪܢܳܫܳܐ: ܥܰܠ ܕܶܐܡܪܰܬ݂ ܨܽܘܪ ܥܰܠ ܐܽܘܪܺܫܠܶܡ ܐܰܚܳܢ: ܐܶܬܬܰܒܰܪܘ ܬܰܖ̈ܥܶܐ ܕܥܰܡ̈ܡܶܐ ܘܰܦܢܰܘ ܠܘܳܬ݂ܝ: ܘܚܶܪܒܰܬ݂ ܘܨܶܕ݂ܝܰܬ݂.
Eze 26:3 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ ܨܽܘܪ: ܘܰܐܣܶܩ ܥܠܰܝܟܝ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ ܕܣܳܠܶܩ ܝܰܡܳܐ ܒܓܰܠܠܰܘ̈ܗܝ.
Eze 26:4 ܘܰܢܚܰܒܠܽܘܢ ܫܽܘܖ̈ܶܝܗ̇ ܕܨܽܘܪ: ܘܢܶܣܚܦܽܘܢ ܡܰܓܕܠܶܝ̈ܗ̇: ܘܢܶܥܩܪܽܘܢ ܥܰܦܪܳܗ̇ ܡܶܢܳܗ̇: ܘܶܐܥܒܕ݂ܺܝܗ̇ ܐܰܝܟ ܟܺܐܦܳܐ ܫܰܥܺܝܥܬ݂ܳܐ.
Eze 26:5 ܘܒܶܝܬ݂ ܡܰܫܛܚ̈ܶܐ ܬܶܗܘܶܐ ܠܰܡܨܝ̈ܕ݂ܳܬ݂ܳܐ ܒܓ݂ܰܘ ܝܰܡܳܐ: ܡܶܛܽܠ ܕܶܐܢܳܐ ܡ̣ܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܬܶܗܘܶܐ ܒܶܙܬ݂ܳܐ ܠܥܰܡ̈ܡܶܐ.
Eze 26:6 ܘܰܒ̈ܢܳܬ݂ܳܗ̇ ܕܰܒܕܰܒܪܳܐ ܒܚܰܪܒܳܐ ܢܶܬ݂ܩܰܛ̈ܠܳܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 26:7 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܰܝܬܶܐ ܐ̱ܢܳܐ ܥܰܠ ܨܽܘܪ: ܠܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܡܶܢ ܓܰܪܒܝܳܐ: ܡܠܶܟ݂ ܡܰܠ̈ܟܶܐ: ܒܖ̈ܰܟܫܳܐ: ܘܰܒܡܰܖ̈ܟܒܳܬ݂ܳܐ: ܘܰܒܦܰܖ̈ܳܫܶܐ: ܘܰܒܟ݂ܢܽܘܫܝܳܐ: ܘܰܒܥܰܡܳܐ ܣܰܓܺܝܐܳܐ.
Eze 26:8 ܒ̈ܢܳܬ݂ܶܟ݂ܝ ܕܰܒܚܰܩܠܳܐ ܒܚܰܪܒܳܐ ܢܩܰܛܶܠ: ܘܰܢܩܺܝܡ ܥܠܰܝܟܝ ܕܰܘ̈ܩܶܐ: ܘܢܰܟ݂ܡܶܢ ܥܠܰܝܟܝ ܟܡܺܐܢ̈ܶܐ: ܘܰܢܩܺܝܡ ܥܠܰܝܟܝ ܣܰܟܪܳܐ.
Eze 26:9 ܘܰܫܢܳܢ̈ܶܐ ܕܢܰܝܙܟ݂ܰܘ̈ܗܝ ܢܶܬܶܠ ܒܫܽܘܖ̈ܰܝܟܝ: ܘܡܰܓܕܠܰܝ̈ܟܝ ܢܶܥܩܪܽܘܢ ܒܣܰܝܦܰܝ̈ܗܽܘܢ.
Eze 26:10 ܡܶܢ ܗܶܠܰܟ݂ܬ݂ܳܐ ܕܖ̈ܰܟ݂ܫܶܗ ܢܟܰܣܶܟ݂ܝ ܚܶܠܳܐ: ܘܡܶܢ ܩܳܠܳܐ ܕܦܰܖ̈ܳܫܰܘܗܝ ܘܰܕ݂ܓܺܝ̈ܓ݂ܠܶܐ ܕܡܰܖ̈ܟܒܳܬܶܗ ܢܙܽܘܥܽܘܢ ܫܽܘܖ̈ܰܝܟܝ: ܘܡܳܐ ܕܥܳܐܶܠ ܒܬܰܖ̈ܥܰܝܟܝ: ܐܰܝܟ݂ ܗܰܘ ܕܥܳܐܶܠ ܠܰܡܕܺܝܢ̱ܬ݂ܳܐ ܡܬܰܪܰܥܬ݂ܳܐ.
Eze 26:11 ܘܰܒܦܰܖ̈ܣܳܬ݂ܳܐ ܕܖ̈ܰܟ݂ܫܶܗ ܢܕ݂ܽܘܫ ܟܽܠܗܽܘܢ ܫܽܘܩܰܝ̈ܟܝ: ܘܰܢܩܰܛܶܠ ܥܰܡܶܟ݂ܝ ܒܚܰܪܒܳܐ: ܘܰܥ̈ܠܘܳܬ݂ܳܐ ܕܥܽܘܫܢܶܟ݂ܝ ܒܰܐܪܥܳܐ ܢܶܣܚܽܘܦ.
Eze 26:12 ܘܢܶܒܙܽܘܢ ܢܶܟ݂ܣܰܝ̈ܟܝ ܘܢܶܫܒܽܘܢ ܩܶܢܝܳܢܶܟ݂ܝ: ܘܢܶܣܚܦܽܘܢ ܫܽܘܖ̈ܰܝܟܝ: ܘܢܶܥܩܪܽܘܢ ܒ̈ܳܬܶܐ ܕܪܶܓܬ݂ܶܟ݂ܝ: ܘܟܺܐܦܰܝ̈ܟܝ ܘܩܰܝܣܰܝ̈ܟܝ ܘܥܽܘܬ݂ܪܶܟ݂ܝ ܢܶܫܕܽܘܢ ܒܝܰܡܳܐ.
Eze 26:13 ܘܶܐܒܰܛܶܠ ܣܽܘܓ݂ܳܐܐ ܕܰܙܡܳܪܶܟ݂ܝ: ܘܬܽܘܒ ܠܳܐ ܢܶܫܬܡܰܥ ܩܳܠܳܐ ܕܟܶܢܳܪܶܟ݂ܝ.
Eze 26:14 ܘܶܐܥܒܕܶܟ݂ܝ ܟܺܐܦܳܐ ܫܰܥܺܝܥܬ݂ܳܐ: ܘܡܰܫܛܳܚ̈ܶܐ ܕܰܡܨܝ̈ܕ݂ܳܬ݂ܳܐ: ܘܬܽܘܒ ܠܳܐ ܬܶܬܒܢܶܝܢ: ܡܶܛܽܠ ܕܶܐܢܳܐ ܡ̣ܰܠܠܶܬ݂: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 26:15 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܨܽܘܪ: ܡܶܢ ܩܳܠܳܐ ܕܡܰܦܽܘܠܬܶܟ݂ܝ ܘܡܶܢ ܫܽܘܢܳܩܳܐ ܕܰܩܛܺܝܠܰܝ̈ܟܝ: ܘܩܶܛ̈ܠܶܐ ܕܡܶܬ݂ܩܰܛܠܺܝܢ ܒܓ݂ܰܘܟ݂ܝ: ܢܙܽܘ̈ܥܳܢ ܓܳܙܖ̈ܳܬ݂ܳܐ.
Eze 26:16 ܘܢܶܚܬ݂ܽܘܢ ܡܶܢ ܟܽܘܖ̈ܣܰܘܳܬ݂ܗܽܘܢ ܟܽܠܗܽܘܢ ܪܰܘܖ̈ܒܳܢܶܐ ܕܝܰܡܳܐ: ܘܢܶܫܩܠܽܘܢ ܡܶܢܗܽܘܢ ܐܶܣܛܠܰܝ̈ܗܽܘܢ: ܘܢܶܫܠܚܽܘܢ ܡܳܐܢ̈ܶܐ ܕܨܶܒܬܗܽܘܢ: ܘܢܶܠܒܫܽܘܢ ܙܰܘܥܬ݂ܳܐ: ܘܢܶܬܒܽܘܢ ܒܰܐܪܥܳܐ ܘܢܶܬ݂ܘܪܽܘܢ ܘܠܳܐ ܢܶܬܬܢܺܝܚܽܘܢ: ܘܢܶܬ݂ܡܗܽܘܢ ܥܠܰܝܟܝ.
Eze 26:17 ܘܢܺܐܠܽܘܢ ܥܠܰܝܟܝ ܐܽܘܠ̈ܝܳܬ݂ܳܐ: ܘܢܺܐܡܪܽܘܢ ܠܶܟ݂ܝ: ܐܰܝܟܰܢܳܐ ܐܶܒܰܕܬܝ ܥܳܡܽܘܪܬܳܐ ܕܝܰܡ̈ܡܶܐ: ܡܕܺܝܢ̱ܬ݂ܳܐ ܥܰܫܺܝܢܬ݂ܳܐ ܕܥܰܫܺܝܢܳܐ ܗܘܳܬ݂ ܒܝܰܡܳܐ ܗܺܝ ܘܥܳܡܽܘܖ̈ܶܝܗ̇: ܕܝܰܗܒܘ ܕܶܚܠܰܬ݂ܗܽܘܢ ܒܟܽܠܗܽܘܢ ܥܳܡܽܘܖ̈ܶܝܗ̇.
Eze 26:18 ܡܶܟܺܝܠ ܢܙܽܘ̈ܥܳܢ ܓܳܙܖ̈ܳܬ݂ܳܐ ܒܝܰܘܡܳܐ ܕܡܰܦܽܘܠܬܶܟ݂ܝ: ܘܢܶܬܕܰܠ̈ܚܳܢ ܓܳܙܖ̈ܳܬ݂ܳܐ ܒܝܰܘܡܳܐ ܕܡܰܦܽܘܠܬܶܟ݂ܝ.
Eze 26:19 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܨܽܘܪ: ܡܳܐ ܕܰܥܒܰܕܬܶܟ݂ܝ ܡܕܺܝܢ̱ܬ݂ܳܐ ܚܰܪܒܬܳܐ ܐܰܝܟ ܡܕܺܝ̈ܢܳܬܳܐ ܕܠܳܐ ܐܶܬ݂ܝܰܬܰܒ̈ܝ: ܡܰܣܶܩ ܐ̱ܢܳܐ ܥܠܰܝܟܝ ܬܗܽܘܡܳܐ: ܘܰܢܟܰܣܽܘܢܶܟ݂ܝ ܡܰܝ̈ܳܐ ܣܰܓܺܝ̈ܐܶܐ.
Eze 26:20 ܘܰܐܚܬܶܟ݂ܝ ܥܰܡ ܢܳܚ̈ܬܰܝ ܓܽܘܒܳܐ ܠܘܳܬ݂ ܥܰܡܳܐ ܕܥܳܠܰܡ: ܘܰܐܘܬܒܶܟ݂ܝ ܒܰܐܪܥܳܐ ܬܰܚܬܳܝܬ݂ܳܐ: ܒܚܰܖ̈ܒܳܬ݂ܳܐ ܕܡܶܢ ܥܳܠܰܡ ܥܰܡ ܢܳܚ̈ܬܰܝ ܓܽܘܒܳܐ: ܘܠܳܐ ܬܶܬܝܰܬܒܺܝܢ: ܘܠܳܐ ܐܶܥܒܶܕ݂ ܩܝܳܡܶܟ݂ܝ ܒܰܐܪܥܳܐ ܕܚܰܝ̈ܶܐ.
Eze 26:21 ܠܰܐܒܕܳܢܳܐ ܐܶܬܠܶܟ݂ܝ: ܘܬܶܬܒܥܶܝܢ ܘܠܳܐ ܬܶܫܬܰܟܚܺܝܢ ܬܽܘܒ ܠܥܳܠܰܡ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 27:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 27:2 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܨܽܘܪ.
Eze 27:3 ܘܶܐܡܰܪ ܠܨܽܘܪ ܕܝܳܬ݂ܒܳܐ ܒܡܰܥܠܳܢܳܐ ܕܝܰܡܳܐ: ܬܶܐܓܽܘܪܬ݂ܳܐ ܕܥܰܡ̈ܡܶܐ ܘܰܕ݂ܓܳܙܖ̈ܳܬ݂ܳܐ ܣܰܓܺܝ̈ܐܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܨܽܘܪ: ܐܰܢ̱ܬܝ ܐܶܡܰܪܬܝ ܕܶܐܢܳܐ ܐ̱ܢܳܐ ܟܠܺܝܠܳܐ ܕܫܽܘܒܚܳܐ.
Eze 27:4 ܬܚܽܘܡܰܝ̈ܟܝ ܒܠܶܒܳܐ ܕܝܰܡ̈ܡܶܐ: ܘܰܒܢܰܝ̈ܟܝ ܫܰܟ̣ܠܶܠܘ ܫܽܘܦܪܶܟ݂ܝ.
Eze 27:5 ܥܰܖ̈ܩܶܐ ܘܕܰܦ̈ܶܐ ܐܰܝܬܺܝܘ ܠܶܟ݂ܝ ܡܶܢ ܣܳܢܺܝܪ: ܘܰܐܖ̈ܙܶܐ ܡܶܢ ܠܶܒܢܳܢ ܢ̣ܣܰܒܘ: ܕܢܶܥܒܕܽܘܢ ܠܶܟ݂ܝ ܥܳܕ݂ܖ̈ܶܐ.
Eze 27:6 ܘܡܶܢ ܒܰܠܽܘ̈ܛܶܐ ܕܒܰܝܫܳܢ ܥ̣ܒܰܕ݂ܘ ܠܺܩܰܝ̈ܟܝ: ܘܕܰܦܰܝ̈ܟܝ ܥ̣ܒܰܕ݂ܘ ܕܫܶܢܳܐ ܕܦܺܝܠܳܐ: ܡܶܢ ܓܳܙܖ̈ܳܬ݂ܳܐ ܕܟܶܬܳܝ̈ܶܐ.
Eze 27:7 ܘܰܩܖ̈ܳܡܶܐ ܕܒܽܘܨܳܐ ܕܨܶܒܬܶܟ݂ܝ ܐܰܝܬܺܝܘ ܡܶܢ ܡܶܨܪܶܝܢ: ܕܢܶܗܘܶܐ ܠܶܟ݂ܝ ܐܳܬ݂ܳܐ: ܘܬܶܟܠܬ݂ܳܐ ܘܰܐܪܓܘܳܢܳܐ: ܐܰܝܬܺܝܘ ܠܶܟ݂ܝ ܡܶܢ ܓܳܙܪܳܬ݂ܳܐ ܕܰܐܠܶܣ ܠܬܰܟܣܺܝܬܶܟ݂ܝ.
Eze 27:8 ܥܳܡܽܘܖ̈ܶܐ ܕܨܰܝܕܳܢ ܘܕܰܐܪܘܰܕ݂ ܗܘܰܘ ܕܳܒܖ̈ܰܝ ܠܺܩܰܝ̈ܟܝ: ܚܰܟܺܝܡܰܝ̈ܟܝ ܨܽܘܪ ܗܘܰܘ ܡܰܠܳܚܰܝ̈ܟܝ.
Eze 27:9 ܣܳܒ̈ܶܐ ܕܰܓܒܶܠ ܘܚܰܟܺܝܡܶܝ̈ܗ̇: ܗܘܰܘ ܒܳܕ݂ܩܰܝ̈ ܒܕ݂ܳܩܰܝܟܝ̈: ܣܦܺܝܢ̈ܶܐ ܟܽܠܗܶܝܢ ܕܝܰܡܳܐ: ܘܡܰܠܳܚܰܝ̈ܗܶܝܢ ܗܘܰܘ ܡܶܢ ܡܰܥܖ̈ܳܒܰܝܟܝ.
Eze 27:10 ܦܳܖ̈ܣܳܝܶܐ: ܘܠܽܘ̈ܕ݂ܳܝܶܐ: ܘܦܽܘܛܳܝ̈ܶܐ: ܓܰܒܖ̈ܶܐ ܩܖ̈ܰܒܬ݂ܳܢܶܐ ܗܘܰܘ ܒܚܰܝ̈ܠܰܝܟܝ: ܣܰܟܖ̈ܶܐ ܘܣܰܢܘܖ̈ܳܬ݂ܳܐ ܬܠܰܘ ܒܶܟ݂ܝ: ܘܰܗܘܰܘ ܠܶܟ݂ܝ: ܫܽܘܒܚܳܐ.
Eze 27:11 ܒܢܰܝ̈ ܐܳܪܘܰܕ݂ ܘܚܰܝܠܰܝܟܝ̈ ܩܳܝܡܺܝܢ ܗܘܰܘ ܥܰܠ ܫܽܘܖ̈ܝܟܝ: ܘܢܳܛܪܺܝܢ ܡܰܓܕܠܰܝܟܝ̈: ܫܳܠܛܰܝ̈ܗܽܘܢ ܬܠܰܘ ܥܰܠ ܫܽܘܖ̈ܰܝܟܝ ܟܰܕ݂ ܚܳܕ݂ܪܺܝܢ: ܘܫܰܡܠܺܝܘ ܫܽܘܦܪܶܟ݂ܝ.
Eze 27:12 ܬܰܪܫܺܝܫ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܥܽܘܬ݂ܪܶܟ݂ܝ: ܣܺܐܡܳܐ ܘܦܰܪܙܠܳܐ: ܘܰܐܢܟ݂ܳܐ ܘܰܐܒܳܪܳܐ: ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:13 ܝܳܘܳܢ ܘܬܽܘܒܺܝܠ ܘܡܳܫܳܟ ܬܰܓܳܖ̈ܰܝܟܝ: ܒܢܰܦ̈ܫܳܬܳܐ ܕܰܒܢܰܝ̈ܢܳܫܳܐ ܘܡܳܐܢ̈ܶܐ ܕܰܢܚܳܫܳܐ.
Eze 27:14 ܡܶܢ ܒܶܝܬ݂ ܬܽܘܓܰܪܡܳܐ: ܖ̈ܰܟܫܳܐ ܘܦܰܖ̈ܳܫܶܐ ܘܟܽܘܕܢܰܘ̈ܳܬ݂ܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:15 ܒܢܰܝ̈ ܕܳܪܳܢ ܬܰܓܳܖ̈ܰܝܟܝ: ܘܓܳܙܖ̈ܳܬ݂ܳܐ ܣܰܓܺܝ̈ܐܳܬ݂ܳܐ: ܒܶܝܬ݂ ܬܶܐܓܽܘܪܬ݂ܳܐ ܕܺܐܝܕܰܝ̈ܟܝ: ܩܰܖ̈ܢܳܬ݂ܳܐ ܕܡܶܫܚܳܐ ܘܰܠܒܽܘܢܬ݂ܳܐ ܐܰܝܬܺܝܘ ܠܶܟ݂ܝ ܩܽܘܖ̈ܒܳܢܶܐ.
Eze 27:16 ܐܰܕܽܘܡ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܰܥܒܳܕܰܝ̈ܟܝ: ܐܰܪܓܘܳܢܳܐ ܘܒܽܘܨܳܐ ܘܦܶܬ݂ܟܳܐ ܘܬܶܟܠܬ݂ܳܐ ܘܫܶܐܖ̈ܳܝܶܐ ܦܬܽܘܬܟܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:17 ܝܺܗܽܘܕ݂ܳܐ ܘܰܐܪܥܳܐ ܕܺܝܣܪܳܐܶܝܠ: ܗܶܢܽܘܢ ܐܶܢܽܘܢ ܬܰܓܳܖ̈ܰܝܟܝ: ܚ̈ܶܛܶܐ: ܘܪܽܘܙܳܐ: ܘܕ݂ܽܘܚܢܳܐ: ܘܕܶܒܫܳܐ: ܘܡܶܫܚܳܐ: ܘܰܖ̈ܗܶܛܢܶܐ: ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:18 ܕܰܪܡܣܽܘܩ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܰܥܒܳܕܰܝ̈ܟܝ ܘܣܽܘܓ݂ܳܐܐ ܕܥܽܘܬ݂ܪܶܟ݂ܝ: ܒܚܰܡܪܳܐ ܫܰܡܺܝܢܳܐ ܘܥܰܡܪܳܐ ܚܶܘܳܪܳܐ.
Eze 27:19 ܘܕ݂ܳܢ ܘܝܳܘܳܢ: ܡܶܢ ܐܽܘܙܶܠ ܐܰܝܬܺܝܘ ܠܶܟ݂ܝ ܠܙܶܒܢܳܐ: ܦܰܪܙܠܳܐ ܕܬܶܦܠܚܺܝܢ. ܘܰܩ̈ܣܰܝܳܐ ܘܰܩ̈ܢܰܝܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:20 ܕܳܪܳܢ ܒܶܝܬ݂ ܬܶܐܓܽܘܪܬܶܟ݂ܝ: ܐܰܝܬܺܝܘ ܠܶܟ݂ܝ ܣܽܘܓ݂ܳܐܐ ܕܰܒܥܺܝܪܳܐ ܛܰܪܩܬ݂ܳܐ.
Eze 27:21 ܘܕܶܟ݂ܖ̈ܶܐ ܘܶܐܡܖ̈ܶܐ ܘܰܓ̈ܕܰܝܳܐ ܐܰܝܬܺܝܘ ܠܶܟ݂ܝ.
Eze 27:22 ܬܰܓܳܖ̈ܶܐ ܕܰܫܒܳܐ ܘܰܕ݂ܪܰܥܡܳܐ: ܒܶܣ̈ܡܳܢܶܐ ܛܰܖ̈ܩܶܐ ܘܟܺܐܦ̈ܶܐ ܛܳܒ̈ܳܬܳܐ ܘܕܰܗܒܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.
Eze 27:23 ܚܳܪܳܢ ܘܟ݂ܰܢܳܐ ܘܥܰܕܰܢ ܬܰܓܳܖ̈ܰܝ ܫܰܒܳܐ: ܘܳܐܬ݂ܽܘܪ ܒܶܝܬ݂ ܬܶܐܓܽܘܪܬܶܟ݂ܝ.
Eze 27:24 ܗܳܠܶܝܢ ܐܶܢܽܘܢ ܬܰܓܳܖ̈ܰܝܟܝ: ܕܡܰܝܬܶܝܢ ܠܶܟ݂ܝ ܡܳܐܢ̈ܶܐ ܕܬܶܟ݂ܠܬ݂ܳܐ ܘܰܕ݂ܦܶܬ݂ܟܳܐ: ܘܣܺܝ̈ܡܳܬ݂ܳܐ ܛܳܒ̈ܳܬܳܐ ܟܕ ܚܙܺܝ̈ܩܳܢ ܒܚܰܒ̈ܠܶܐ ܘܒܶܐܠܦ̈ܶܐ ܕܥܰܪܩܳܐ.
Eze 27:25 ܒܢܰܝ̈ ܬܰܪܫܺܝܫ ܕܰܒܡܰܥܖ̈ܳܒܰܝܟܝ ܐܰܝܬܺܝܘ ܠܶܟ݂ܝ ܡܰܘ̈ܒܠܶܐ: ܘܶܐܬ݂ܡܠܺܝܬܝ ܘܰܥܫܶܢܬܝ ܛܳܒ ܛܳܒ.
Eze 27:26 ܘܰܒܠܶܒܳܐ ܕܝܰܡ̈ܡܶܐ: ܘܰܒܡܰܝ̈ܳܐ ܣܰܓܺܝ̈ܐܶܐ ܐܰܥܠܽܘܟ݂ܝ ܕܳܒܖ̈ܰܝ ܠܺܩܰܝ̈ܟܝ: ܪܽܘܚܳܐ ܕܫܰܘܒܳܐ ܬܒܰܪܬܶܟ݂ܝ ܒܠܶܒܳܐ ܕܝܰܡ̈ܡܶܐ.
Eze 27:27 ܘܥܽܘܬ݂ܪܶܟ݂ܝ ܘܰܐܓܪܶܟ݂ܝ ܕܡܶܢ ܡܰܥܖ̈ܳܒܰܝܟܝ: ܟܽܠܗܽܘܢ ܓܒܰܝ̈ܳܐ ܩܖ̈ܰܒܬ݂ܳܢܰܝܟܝ ܘܡܰܠܳܚܰܝ̈ܟܝ ܘܒܳܕ݂ܩܰܝ̈ ܒܕ݂ܳܩܰܝ̈ܟܝ ܕܡܶܢ ܡܰܥܖ̈ܳܒܰܝܟܝ: ܟܽܠܗܽܘܢ ܓܰܒܖ̈ܶܐ ܩܖ̈ܰܒܬ݂ܳܢܰܝܟܝ: ܘܟܽܠܶܗ ܟܶܢܫܳܐ ܕܰܒܓ݂ܰܘܟ݂ܝ: ܢܶܦܠܽܘܢ ܒܠܒܳܐ ܕܝܰܡ̈ܡܶܐ ܒܝܰܘܡܳܐ ܕܡܰܦܽܘܠܬܶܟ݂ܝ.
Eze 27:28 ܠܩܳܠܳܐ ܕܺܝܠܶܠܬܳܐ ܕܣܰܦܳܢܰܝ̈ܟܝ ܢܙܽܘܥܽܘܢ ܕܰܚܕ݂ܳܖ̈ܰܝܟܝ.
Eze 27:29 ܘܢܶܚܬ݂ܽܘܢ ܡܶܢ ܣܦܺܝ̈ܢܰܝܗܽܘܢ ܟܽܠܗܽܘܢ ܕܳܒܖ̈ܰܝ ܠܺܩ̈ܶܐ: ܘܡܰܠܳܚ̈ܶܐ ܘܟܽܠܗܽܘܢ ܣܰܦܳܢ̈ܶܐ ܕܝܰܡܳܐ ܒܰܐܪܥܳܐ ܢܩܽܘܡܽܘܢ.
Eze 27:30 ܘܢܰܝܠܠܽܘܢ ܥܠܰܝܟܝ ܝܺܠܠܬ݂ܳܐ ܪܰܒܬ݂ܳܐ ܘܡܰܪܺܝܪܬ݂ܳܐ: ܘܢܰܪܡܽܘܢ ܥܰܦܪܳܐ ܒܖ̈ܺܝܫܰܝܗܽܘܢ: ܘܢܶܬ݂ܦܰܠܦܠܽܘܢ ܒܩܶܛܡܳܐ.
Eze 27:31 ܘܢܶܓܙܽܘܢ ܥܠܰܝܟܝ ܖ̈ܺܝܫܰܝܗܽܘܢ: ܘܢܶܬ݂ܟܰܒܢܽܘܢ ܣܰܩ̈ܶܐ: ܘܢܶܒܟܽܘܢ ܥܠܰܝܟܝ ܡܰܪܺܝܪܳܐܺܝܬ݂ ܒܡܰܖ̈ܩܕ݂ܳܬ݂ܳܐ.
Eze 27:32 ܘܢܶܐܠܽܘܢ ܥܠܰܝܟܝ ܒܢܰܝ̈ܗܽܘܢ ܐܽܘܠ̈ܝܳܬ݂ܳܐ: ܘܢܺܐܡܪܽܘܢ: ܡܰܢ ܗܺܝ ܐܺܝܬ݂ ܗܘܳܬ݂ ܐܰܝܟ ܨܽܘܪ ܕܝܳܬ݂ܒܳܐ ܗܘܳܬ݂ ܒܓ݂ܰܘ ܝܰܡܳܐ.
Eze 27:33 ܟܰܕ݂ ܢ̣ܦܰܩ ܩܶܢܝܳܢܶܟ݂ܝ ܡܶܢ ܝܰܡܳܐ: ܐܰܣܒܰܥܬܝ ܥܰܡ̈ܡܶܐ ܣܰܓܺܝ̈ܐܶܐ: ܘܡܶܢ ܣܽܘܓ݂ܳܐܐ ܕܥܽܘܬ݂ܪܶܟ݂ܝ ܘܰܕܬܶܐܓܽܘܪܬܶܟ݂ܝ: ܐܰܥܬܰܪܬܝ ܡܰܠ̈ܟܶܐ ܕܰܐܪܥܳܐ.
Eze 27:34 ܒܙܰܒܢܳܐ ܕܶܐܬܬܒܰܪܬܝ ܘܰܢ̣ܦܰܠܬܝ ܒܥܽܘܡܩܰܘ̈ܗܝ ܕܝܰܡܳܐ: ܬܶܐܓܽܘܪܬܶܟ݂ܝ ܘܟܽܠܶܗ ܟܶܢܫܶܟܝ ܢ̣ܦܰܠܘ ܒܓ݂ܰܘܟ݂ܝ.
Eze 27:35 ܟܽܠܗܽܘܢ ܥܳܡܖ̈ܰܝ ܓܳܙܖ̈ܳܬ݂ܳܐ ܬܡܰܗܘ ܥܠܰܝܟܝ: ܘܡܰܠܟܰܝ̈ܗܽܘܢ ܬܘܰܪܘ ܘܕܰܡܰܥ̈ܝ ܐܰܦܰܝ̈ܗܽܘܢ.
Eze 27:36 ܬܰܓܳܖ̈ܶܐ ܕܥܰܡ̈ܡܶܐ ܐܰܫܪܶܩܘ ܥܠܰܝܟܝ: ܠܰܐܒܕܳܢܳܐ ܗܘܰܝܬܝ ܘܠܰܝܬ ܐܰܢ̱ܬܝ ܠܥܳܠܰܡ.
Eze 28:1 ܥܰܠ ܡܰܠܟܳܐ ܕܨܽܘܪ. ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 28:2 ܒܰܪܢܳܫܳܐ: ܐܶܡܰܪ ܠܪܰܒܳܐ ܕܨܽܘܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܬܪܺܝܡ ܠܶܒܳܟ݂ ܘܶܐܡ̣ܰܪܬ ܕܰܐ‌ܠܳܗܳܐ ܐ̱ܢܳܐ: ܘܡܰܘܬܒܳܐ ܕܰܐ‌ܠܳܗܳܐ ܝܶܬ݂ܒܶܬ ܒܠܶܒܳܐ ܕܝܰܡ̈ܡܶܐ: ܘܒܰܪܢܳܫܳܐ ܐܰܢ̱ܬ ܘܠܳܐ ܗܘܰܝܬ ܐܰ‌ܠܳܗܳܐ: ܘܰܚ̣ܫܰܒܬ ܠܶܒܳܟ݂ ܐܰܝܟ݂ ܠܶܒܳܐ ܕܰܐ‌ܠܳܗܳܐ
Eze 28:3 ܕܰܠܡܳܐ ܚܰܟܺܝܡ ܐܰܢ̱ܬ ܡܶܢ ܕܳܢܺܝܐܶܝܠ: ܐܰܘ ܟܰܣ̈ܝܳܬ݂ܳܐ ܚܙܰܝܬ ܒܚܰܟܺܝܡܽܘܬ݂ܳܟ݂.
Eze 28:4 ܘܰܒܣܽܘܟܳܠܳܟ݂ ܥ̣ܒܰܕܬ ܠܳܟ݂ ܚܰܝܠܳܐ: ܘܰܚ̣ܡܰܠܬ ܣܺܐܡܳܐ ܘܕܰܗܒܳܐ ܒܶܝܬ݂ ܓܰܙܰܝ̈ܟ.
Eze 28:5 ܒܣܽܘܓ݂ܳܐܐ ܕܚܶܟ݂ܡܬ݂ܳܟ݂ ܘܰܕܬܶܐܓܽܘܪܬܳܟ݂ ܐܰܣܓܺܝܬ ܥܽܘܬ݂ܪܳܟ݂: ܘܶܐܬܬܪܺܝܡ ܠܶܒܳܟ ܒܥܽܘܬ݂ܪܳܟ݂.
Eze 28:6 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܚ̣ܫܰܒܬ ܠܶܒܳܟ ܐܰܝܟ ܠܶܒܳܐ ܕܰܐ‌ܠܳܗܳܐ
Eze 28:7 ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܢܽܘܟ݂ܖ̈ܳܝܶܐ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܶܫܡܛܽܘܢ ܣܰܝܦܰܝ̈ܗܽܘܢ ܥܰܠ ܫܽܘܦܪܳܗ̇ ܕܚܶܟ݂ܡܬ݂ܳܟ݂: ܘܰܢܛܰܢܦܽܘܢ ܫܽܘܒܚܳܟ݂.
Eze 28:8 ܘܢܰܚܬ݂ܽܘܢܳܟ݂ ܠܰܚܒܳܠܳܐ: ܘܰܬ݂ܡܽܘܬ݂ ܡܰܘܬܳܐ ܕܰܩܛܺܝ̈ܠܶܐ ܒܠܶܒܳܐ ܕܝܰܡ̈ܡܶܐ.
Eze 28:9 ܕܰܠܡܳܐ ܐܳܡܰܪ ܐܰܢ̱ܬ ܩܕ݂ܳܡ ܩܳܛܽܘܠܰܝ̈ܟ ܕܰܐ‌ܠܳܗܳܐ ܐ̱ܢܳܐ: ܡܶܛܽܠ ܕܒܰܪܢܳܫܳܐ ܐܰܢ̱ܬ ܒܺܐܝܕ݂ܳܐ ܕܩܳܛܽܘܠܰܝ̈ܟ: ܘܠܳܐ ܗܘܰܝܬ ܐܰ‌ܠܳܗܳܐ
Eze 28:10 ܒܺܐܝܕ݂ܳܐ ܕܥܽܘܖ̈ܠܶܐ ܢܽܘܟ݂ܖ̈ܳܝܶܐ ܬܡܽܘܬ݂: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 28:11 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 28:12 ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܡܰܠܟܳܐ ܕܨܽܘܪ: ܘܶܐܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܢ̱ܬ ܛܰܒܥܳܐ ܐܰܢ̱ܬ ܕܰܕ݂ܡܽܘܬ݂ܳܐ ܕܰܡܠܶܐ ܚܶܟ݂ܡܬ݂ܳܐ: ܘܰܟܠܺܝܠܳܐ ܕܫܽܘܒܚܳܐ.
Eze 28:13 ܒܰܥܕܶܢ ܦܰܪܕܰܝܣܶܗ ܕܰܐ‌ܠܳܗܳܐ ܗܘܰܝܬ: ܘܟܽܠܗܶܝܢ ܟܺܐܦ̈ܶܐ ܛܳܒ̈ܳܬܳܐ ܐܶܬ݂ܚܰܙܰܩܬ: ܣܰܪܕܽܘܢ: ܘܩܰܪܟܶܕ݂ܢܳܐ: ܘܰܙܡܰܪܓܕ݂ܳܐ: ܘܒܶܪܽܘܠܳܐ: ܘܣܰܦܺܝܠܳܐ: ܘܺܐܝܣܦܽܘܢ: ܘܰܩܪܽܘܣܛܶܠܽܘܣ: ܘܡܰܖ̈ܓܳܢܝܳܬ݂ܳܐ ܘܕܰܗܒܳܐ ܡ̣ܠܰܝܬ ܒܶܝܬ݂ ܒܶܝܬ݂ ܓܰܙܰܝ̈ܟ: ܘܟܺܐܦ̈ܶܐ ܛܳܒ̈ܳܬܳܐ ܒܶܝܬ݂ ܚܡܳܠܰܝ̈ܟ: ܡܶܢ ܝܰܘܡܳܐ ܕܶܐܬ݂ܒܪܺܝܬ.
Eze 28:14 ܘܰܗܘܰܝܬ ܥܰܡ ܟܪܽܘܒܳܐ ܕܰܡܫܺܝܚ .ܡܰܛܰܠ: ܘܝܰܗܒܬ݂ܳܟ݂ ܒܛܽܘܪܳܐ ܕܩܽܘܕ݂ܫܶܗ ܕܰܐ‌ܠܳܗܳܐ: ܘܰܗܘܰܝܬ ܒܰܝܢܳܬ݂ ܟܺܐܦ̈ܶܐ ܕܢܽܘܪܳܐ.
Eze 28:15 ܘܗܰܠܶܟܬ ܕܠܳܐ ܡܽܘܡ ܒܽܐܘܖ̈ܚܳܬ݂ܳܟ݂: ܡܶܢ ܝܰܘܡܳܐ ܕܶܐܬܒܪܺܝܬ ܥܕ݂ܰܡܳܐ ܕܶܐܫܬܟܰܚ ܒܳܟ݂ ܥܰܘܠܳܐ.
Eze 28:16 ܒܣܽܘܓ݂ܳܐܐ ܕܬܶܐܓܽܘܪܬ݂ܳܟ݂ ܡ̣ܠܰܝܬ ܓܰܘܳܟ ܥܰܘܠܳܐ: ܘܰܚ̣ܛܰܝܬ ܘܰܩܛܰܠܬ݂ܳܟ݂ ܡܶܢ ܛܽܘܪܶܗ ܕܰܐ‌ܠܳܗܳܐ: ܘܰܐܘܒܕ݂ܳܟ݂ ܟܪܽܘܒܳܐ ܕܡܰܛܰܠ ܡܶܢ ܓܰܘ ܟܺܐܦ̈ܶܐ ܕܢܽܘܪܳܐ.
Eze 28:17 ܥܰܠ ܕܶܐܬܬܪܺܝܡ ܠܶܒܳܟ݂ ܒܫܽܘܦܪܳܟ: ܐܶܬ݂ܚܰܒܠܰܬ݂ ܚܶܟ݂ܡܬܳܟ݂ ܥܰܡ ܫܽܘܦܪܳܟ݂: ܘܒܰܐܪܥܳܐ ܫܕ݂ܺܝܬܳܟ݂ ܩܕ݂ܳܡ ܡܰܠ̈ܟܶܐ: ܘܝܰܗܒܬܳܟ݂ ܠܗܽܘܢ ܠܚܶܙܘܳܐ.
Eze 28:18 ܒܣܽܘܓ݂ܳܐܐ ܕܥܶܬܳܟ݂ ܘܰܒܥܰܘܠܳܐ ܕܬܶܐܓܽܘܪܬܳܟ݂ ܛܰܢܶܦ̣ܬ ܡܰܩܕܫܳܟ݂: ܐܰܦܶܩ ܢܽܘܪܳܐ ܡܶܢ ܓܰܘܳܟ݂ ܘܗܺܝ ܬܶܐܟ݂ܠܳܟ݂: ܘܶܐܥܒܕ݂ܳܟ݂ ܩܶܛܡܳܐ ܒܰܐܪܥܳܐ: ܠܥܺܝܢ ܟܽܠ ܕܚܳܙܶܝܢ ܠܳܟ݂.
Eze 28:19 ܘܟܽܠ ܕܝܳܕ݂ܥܺܝܢ ܠܳܟ݂ ܒܶܝܬ݂ ܥܰܡ̈ܡܶܐ: ܢܶܬܡܗܽܘܢ ܥܠܰܝܟ: ܘܗܳܘܶܐ ܐܰܢ̱ܬ ܠܰܐܒܕ݂ܳܢܳܐ: ܘܠܰܝܬ ܐܰܢ̱ܬ ܠܥܳܠܰܡ. ܥܰܠ ܨܰܝܕܳܢ.
Eze 28:20 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 28:21 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܨܰܝܕܳܢ: ܘܶܐܬ݂ܢܰܒܳܐ ܥܠܶܝܗ̇.
Eze 28:22 ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ ܨܰܝܕܳܢ: ܘܶܐܫܬܰܒܰܚ ܒܶܟ݂ܝ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܥܶܒܕܶܬ݂ ܒܳܗ̇ ܕܺܝܢܰܝ̈ ܘܶܐܬܩܰܕܫܶ݀ܬ݂ ܒܳܗ̇.
Eze 28:23 ܘܫܰܕܪܶܬ݂ ܥܠܶܝܗ̇ ܡܰܘܬܳܢܳܐ ܘܰܕ݂ܡܳܐ ܒܫܽܘ̈ܩܶܝܗ̇: ܘܢܶܦܠܽܘܢ ܚܖ̈ܺܝܒܶܝܗ̇ ܒܓ݂ܰܘܳܗ̇ ܒܚܰܪܒܳܐ ܕܬܶܚܕܪܺܝܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 28:24 ܘܬܽܘܒ ܠܳܐ ܢܶܗܘܶܐ ܠܰܕ݂ܒܶܝܬ݂ ܝܺܣܪܳܐܶܝܠ: ܓܶܕܕ̈ܶܐ ܡܰܪܺܝܖ̈ܳܬ݂ܳܐ ܘܟܺܐܒܳܐ ܕܰܡܢܰܘܶܠ: ܡܶܢ ܟܽܠܗܽܘܢ ܕܰܚܕ݂ܺܝܪܺܝܢ ܠܗܽܘܢ: ܘܰܡܨܰܥܪܺܝܢ ܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.
Eze 28:25 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܳܐ ܕܟܰܢܫܶ݀ܬ݂ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܥܰܡ̈ܡܶܐ ܕܶܐܬ݂ܒܰܕܰܪܘ ܒܰܝܢܳܬ݂ܗܽܘܢ: ܘܶܐܬ݂ܩܰܕܫܶ݀ܬ݂ ܒܗܽܘܢ ܠܥܺܝܢ ܥܰܡ̈ܡܶܐ: ܘܢܶܬܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܥܰܒܕܝ ܝܰܥܩܽܘܒ.
Eze 28:26 ܘܢܶܬܒܽܘܢ ܒܳܗ̇ ܒܫܶܠܝܳܐ: ܘܢܶܒܢܽܘܢ ܒ̈ܳܬܶܐ ܘܢܶܨܒܽܘܢ ܟܰܖ̈ܡܶܐ: ܘܢܶܬܒܽܘܢ ܒܣܰܒܪܳܐ: ܡܳܐ ܕܥܶܒܕܶܬ݂ ܕܺܝ̈ܢܶܐ ܡܶܢ ܟܽܠܗܽܘܢ ܥܰܡ̈ܡܶܐ ܕܰܚܕ݂ܳܖ̈ܰܝܗܽܘܢ: ܕܡܰܗܪܺܝܢ ܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ.
Eze 29:1 ܥܰܠ ܡܶܨܪܶܝܢ. ܒܫܰܢ̱ܬܳܐ ܥܣܺܝܪܳܝܬ݂ܳܐ ܒܝܰܪܚܳܐ ܕܥܶܣܪܳܐ ܒܬܰܪܬܰܥܶܣܖ̈ܶܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 29:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܬ݂ܢܰܒܳܐ ܥܠܰܘܗܝ: ܘܥܰܠ ܟܽܠܳܗ̇ ܡܶܨܪܶܝܢ.
Eze 29:3 ܡܰܠܶܠ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܬܰܢܺܝܢܳܐ ܪܰܒܳܐ ܕܪܰܒܺܝܥ ܒܓ݂ܰܘ ܢܰܗܖ̈ܰܘܳܬ݂ܳܐ: ܘܳܐܡܰܪ ܕܕ݂ܺܝܠܝ ܗ̱ܘ ܢܰܗܪܳܐ ܘܶܐ̱ܢܳܐ ܥܒܰܕܬܶܗ.
Eze 29:4 ܐܶܢܳܐ ܐܰܪܡܶܐ ܒܠܳܡܳܐ ܒܦܰܟܰܝ̈ܟ: ܘܰܐܕ݂ܒܶܩ ܒܓܶܦܰܝ̈ܟ ܢܽܘܢ̈ܶܐ ܕܢܰܗܪܳܟ݂: ܘܰܐܣܩܳܟ ܡܶܢ ܓܰܘ ܢܰܗܪܳܟ݂: ܘܟܽܠܗܽܘܢ ܢܽܘܢ̈ܶܐ ܕܢܰܗܪܳܟ݂: ܒܓܶܦܰܝ̈ܟ ܢܶܕ݂ܒܩܽܘܢ.
Eze 29:5 ܘܰܐܪܡܶܝܟ ܒܡܰܕ݂ܒܪܳܐ ܠܳܟ݂ ܘܰܠܟܽܠܗܽܘܢ ܢܽܘܢ̈ܶܐ ܕܢܰܗܪܳܟ݂: ܘܥܰܠ ܐܰܦܰܝ̈ ܚܰܩܠܳܐ ܬܶܦܶܠ: ܘܠܳܐ ܬܶܬܟܢܶܫ ܘܠܳܐ ܬܶܬܚܡܶܠ ܠܚܰܝܽܘܬ݂ܳܐ ܕܕܰܒܪܳܐ ܘܰܠܦܳܪܰܚܬܳܐ ܕܰܫܡܰܝܳܐ ܝܰܗܒܬܳܟ݂ ܠܡܶܐܟ݂ܽܘܠܬ݂ܳܐ.
Eze 29:6 ܕܢܶܕܥܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܡܶܨܪܶܝܢ ܕܶܐܢܳܐ ܐ̱ܢܳܐ ܡܳܪܝܳܐ: ܥܰܠ ܕܰܗܘܰܝܬ ܐܰܝܟ ܚܽܘܛܪܳܐ ܕܩܰܢܝܳܐ ܠܰܕ݂ܒܶܝܬ݂ ܝܺܣܪܳܐܶܝܠ.
Eze 29:7 ܟܰܕ݂ ܐܰܚܕܽܘܟ݂ ܒܺܐܝܕܰܝ̈ܗܽܘܢ ܒ̣ܙܰܥܬ ܐܺܝܕܰܝ̈ܗܽܘܢ: ܘܟܰܕ݂ ܐܶܣܬܡܶܟ݂ܘ ܥܠܰܝܟ: ܐܶܬܬܒܰܪܬ ܘܰܐܪܥܶܠܬ ܚܰܨܰܝ̈ܗܽܘܢ.
Eze 29:8 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܚܰܪܒܳܐ: ܘܰܐܘܒܶܕ݂ ܡܶܢܟ ܒܢܰܝ̈ܢܳܫܳܐ ܘܰܒܥܺܝܪܳܐ.
Eze 29:9 ܘܬܶܗܘܶܐ ܐܰܪܥܳܐ ܕܡܶܨܪܶܝܢ ܠܰܚܒܳܠܳܐ ܘܰܠܚܽܘܪܒܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܥܰܠ ܕܶܐܡܰܪܬ ܕܕ݂ܺܝܠܝ ܗ̱ܘ ܢܰܗܪܳܐ: ܘܶܐ̱ܢܳܐ ܥܒܰܕܬܶܗ.
Eze 29:10 ܡܶܛܽܠ ܗܳܢܳܐ ܐܶܢܳܐ ܥܠܰܝܟ ܘܥܰܠ ܢܰܗܪܳܟ݂: ܘܶܐܬܠܺܝܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ ܘܰܠܚܽܘܪܒܳܐ: ܡܶܢ ܡܰܓܕܠܳܐ ܕܣܽܘܢܳܐ ܘܰܥܕ݂ܰܡܳܐ ܠܰܬܚܽܘܡܳܐ ܕܟ݂ܽܘܫ.
Eze 29:11 ܠܳܐ ܬܶܥܒܰܪ ܒܳܗ̇ ܪܶܓܠܳܐ ܕܒܰܪܢܳܫܳܐ: ܐܳܦܠܳܐ ܦܰܪܣܬ݂ܳܐ ܕܰܒܥܺܝܪܳܐ: ܘܠܳܐ ܬܶܬܶܒ ܐܰܪܒܥܺܝܢ ܫܢܺܝ̈ܢ.
Eze 29:12 ܘܶܐܬܠܺܝܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ: ܒܰܝܢܳܬ݂ ܡܕܺܝ̈ܢܳܬܳܐ ܕܨܰܕ݂ܝ̈ܳܢ: ܘܢܶܗܘ̈ܝܳܢ ܡܕ݂ܝ̈ܢܳܬ݂ܳܗ̇ ܠܰܚܒܳܠܳܐ ܐܰܪܒܥܺܝܢ ܫܢܺܝ̈ܢ: ܒܰܝܢܳܬ݂ ܡܕܺܝ̈ܢܳܬܳܐ ܕܚܰܖ̈ܒܳܢ: ܘܶܐܒܰܕܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ.
Eze 29:13 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܳܬ݂ܰܪ ܐܰܪܒܥܺܝܢ ܫܢܺܝ̈ܢ: ܐܶܟܰܢܶܫ ܐܶܢܽܘܢ ܠܡܶܨܖ̈ܳܝܶܐ ܡܶܢ ܥܰܡ̈ܡܶܐ ܕܶܐܬ݂ܒܰܕܰܪܘ ܒܰܝܢܳܬ݂ܗܽܘܢ.
Eze 29:14 ܘܰܐܗܦܶܟ݂ ܫܒܺܝܬ݂ܳܗ̇ ܕܡܶܨܪܶܝܢ: ܘܰܐܘܬܶܒ ܐܶܢܽܘܢ ܒܰܐܪܥܳܐ ܕܦܰܬܪܽܘܣ: ܒܰܐܪܥܳܐ ܕܶܐܙܕܰܒܰܢܘ ܡܶܢܳܗ̇: ܘܢܶܗܘܽܘܢ ܬܰܡܳܢ ܡܰܠܟܽܘܬܳܐ ܡܰܟܺܝܟ݂ܳܬ݂ܳܐ.
Eze 29:15 ܘܬܶܗܘܶܐ ܡܰܟܺܝܟܳܐ ܡܶܢ ܟܽܠܗܶܝܢ ܡܰܠܟ̈ܘܳܬܳܐ: ܘܬܽܘܒ ܠܳܐ ܬܶܫܬܩܰܠ ܥܰܠ ܥܰܡ̈ܡܶܐ: ܘܰܐܙܥܰܪ ܐܶܢܽܘܢ ܕܠܳܐ ܢܫܰܥܒܕܽܘܢ ܠܥܰܡ̈ܡܶܐ.
Eze 29:16 ܘܬܽܘܒ ܠܳܐ ܢܶܗܘܽܘܢ ܠܰܕ݂ܒܶܝܬ݂ ܝܺܣܪܳܐܶܝܠ ܠܣܰܒܪܳܐ ܘܰܠܥܽܘܗܕܳܢܳܐ ܕܥܰܘܠܳܐ: ܥܰܠ ܕܶܐܙܰܠܘ ܒܳܬ݂ܰܪܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.
Eze 29:17 ܒܥܶܣܪܺܝܢ ܘܰܫܒܰܥ ܫܢܺܝ̈ܢ: ܒܝܰܪܚܳܐ ܩܰܕ݂ܡܳܝܳܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 29:18 ܒܰܪܢܳܫܳܐ: ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܫܰܥ̣ܒܶܕ݂ ܠܟܽܠܶܗ ܚܰܝܠܶܗ ܫܽܘܥܒܳܕ݂ܳܐ ܪܰܒܳܐ ܥܰܠ ܨܽܘܪ: ܒܟ݂ܽܠ ܪܺܝܫ ܩܽܘܕ݂ܚ̈ܳܬ݂ܳܐ: ܘܟܽܠ ܟܬܶܦ ܚܠܺܝܨܳܐ: ܘܰܐܓ݂ܪܳܐ ܠܳܐ ܐܶܬ݂ܺܝܗܶܒ ܠܶܗ ܘܰܠܚܰܝܠܶܗ ܡܶܢ ܨܽܘܪ: ܥܰܠ ܫܽܘܥܒܳܕ݂ܳܐ ܕܫܰܥܒܕ݂ܳܗ̇.
Eze 29:19 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܝܳܗܶܒ ܐ̱ܢܳܐ ܠܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܐܰܪܥܳܐ ܕܡܶܨܪܶܝܢ: ܘܢܶܫܩܽܘܠ ܩܶܢܝܳܢܳܗ̇ ܘܢܶܫܒܶܐ ܫܒܺܝܬ݂ܳܗ̇ ܘܢܶܒܽܘܙ ܒܶܙܬ݂ܳܗ̇: ܘܬܶܗܘܶܐ ܐܰܓ݂ܪܳܐ ܠܚܰܝܠܶܗ.
Eze 29:20 ܘܰܚܠܳܦ ܦܳܥܠܽܘܬ݂ܳܐ ܕܰܥܒܰܕ݂ ܒܨܽܘܪ: ܝܶܗܒܶ݀ܬ݂ ܠܶܗ ܠܰܐܪܥܳܐ ܕܡܶܨܪܶܝܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 29:21 ܒܶܗ ܒܝܰܘܡܳܐ ܗܰܘ: ܐܰܕ݂ܢܰܚ ܩܰܪܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܘܶܐܦܬܰܚ ܦܽܘܡܳܟ݂ ܒܰܝܢܳܬ݂ܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.
Eze 30:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 30:2 ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܝܠܶܠܘ ܘܶܐܡܰܪܘ ܐܽܘܗ̇ ܠܝܰܘܡܳܐ.
Eze 30:3 ܕܩܰܪܺܝܒܽ ܗ̱ܘ ܝܰܘܡܳܐ ܩܰܪܺܝܒܽ ܗ̱ܘ ܝܰܘܡܶܗ: ܕܡܳܪܝܳܐ: ܝܰܘܡܳܐ ܕܰܥܢܳܢܳܐ ܘܙܰܒܢܳܐ ܕܥܰܡ̈ܡܶܐ.
Eze 30:4 ܘܬܺܐܬ݂ܶܐ ܚܰܪܒܳܐ ܥܰܠ ܡܶܨܪܶܝܢ: ܘܢܶܗܘܶܐ ܒܽܘܠܗܳܝܳܐ ܒܟ݂ܽܘܫ: ܡܳܐ ܕܰܢ̣ܦܰܠܘ ܚܖ̈ܺܝܒܶܐ ܒܡܶܨܪܶܝܢ: ܘܢܶܣܒܽܘܢ ܥܽܘܬ݂ܪܳܗ̇ ܘܢܶܥܩܪܽܘܢ ܫܶܬܶܐܣܶܝ̈ܗ̇.
Eze 30:5 ܘܟ݂ܽܘܫܳܝ̈ܶܐ: ܘܦܽܘܛܳܝ̈ܶܐ: ܘܠܽܘܒܳܝ̈ܶܐ: ܘܟܽܠܳܗ̇ ܥܰܪܳܒܳܝܳܐ ܘܟܽܘܒ: ܘܰܒܢܰܝ̈ ܐܰܪܥܳܐ ܕܰܩܝܳܡܳܐ ܥܰܡܗܽܘܢ ܒܚܰܪܒܳܐ ܢܶܦܠܽܘܢ.
Eze 30:6 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܦܠܽܘܢ ܣܳܡܟܶܝ̈ܗ̇ ܕܡܶܨܪܶܝܢ: ܘܢܶܬܬܒܰܪ ܚܰܝܠܳܐ ܕܥܽܘܫܢܳܗ̇: ܡܶܢ ܡܰܓܕ݂ܠܳܐ ܕܣܽܘܢܳܐ ܒܚܰܪܒܳܐ ܢܶܦܠܽܘܢ ܒܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 30:7 ܘܢܶܚܖ̈ܒܳܢ ܒܰܝܢܳܬ݂ ܐܰܖ̈ܥܳܬ݂ܳܐ ܕܚܰܖ̈ܒܳܢ: ܘܰܡܕ݂ܝ̈ܢܳܬ݂ܗܶܝܢ ܒܰܝܢܳܬ݂ ܡܕܺܝ̈ܢܳܬܳܐ ܚܰܖ̈ܒܳܬ݂ܳܐ ܢܶܗܘ̈ܝܳܢ.
Eze 30:8 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܫܶܒܩܶ݀ܬ݂ ܢܽܘܪܳܐ ܒܡܶܨܪܶܝܢ: ܘܶܐܬܬܒܰܪܘ ܟܽܠܗܽܘܢ ܡܥܰܕܖ̈ܳܢܶܝܗ̇.
Eze 30:9 ܒܶܗ ܒܝܰܘܡܳܐ ܗܰܘ: ܢܶܦܩܽܘܢ ܡܰܠܰܐܟ̈ܶܐ ܡܶܢ ܩܕ݂ܳܡܰܝ̈ ܡܣܰܪܗܒܳܐܺܝܬ݂: ܠܰܡܚܰܒܳܠܽܘ ܠܟ݂ܽܘܫ ܕܝܳܬ݂ܒܳܐ ܒܫܶܠܝܳܐ: ܘܢܶܗܘܶܐ ܒܗܽܘܢ ܕܠܽܘܚܝܳܐ ܒܝܰܘܡܳܗ̇ ܕܡܶܨܪܶܝܢ: ܘܗܳܐ ܡܰܛܺܝ.
Eze 30:10 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܫܠܶܡ ܐ̱ܢܳܐ ܥܽܘܬ݂ܪܳܗ̇ ܕܡܶܨܪܶܝܢ: ܒܝܰܕ݂ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.
Eze 30:11 ܠܶܗ ܘܰܠܥܰܫܺܝ̈ܢܶܐ ܕܥܰܡܶܗ ܕܳܐܬܶܝܢ ܠܰܡܚܰܒܳܠܽܘ ܠܰܐܪܥܳܐ: ܘܢܶܫܡܛܽܘܢ ܣܰܝܦܰܝ̈ܗܽܘܢ ܥܰܠ ܡܶܨܪܶܝܢ: ܘܢܶܡܠܽܘܢܳܗ̇ ܠܰܐܪܥܳܐ ܚܖ̈ܺܝܒܶܐ.
Eze 30:12 ܘܶܐܥܒܶܕ݂ ܢܰܗܖ̈ܰܘܳܬ݂ܳܐ ܠܰܚܒܳܠܳܐ: ܘܰܐܫܠܡܺܝܗ̇ ܠܰܐܪܥܳܐ ܒܺܐܝܕ݂ܳܐ ܕܒܺܝ̈ܫܶܐ: ܘܰܐܚܪܒܺܝܗ̇ ܠܰܐܪܥܳܐ ܒܰܡܠܳܐܳܗ̇ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ: ܐܶܢܳܐ ܡܳܪܝܳܐ ܡܰܠܠܶܬ݂.
Eze 30:13 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܘܒܶܕ݂ ܐ̱ܢܳܐ ܦܬܰܟ݂ܖ̈ܶܐ: ܘܰܡܒܰܛܶܠ ܐ̱ܢܳܐ ܕܶܚ̈ܠܳܬ݂ܳܐ ܡܶܢ ܡܰܦܰܣ: ܘܬܽܘܒ ܠܳܐ ܢܶܗܘܶܐ ܪܰܒܳܐ ܒܰܐܪܥܳܐ ܕܡܶܨܪܶܝܢ.
Eze 30:14 ܘܶܐܒܰܛܠܺܝܗ̇ ܠܰܐܪܥܳܐ ܕܦܰܬܪܽܘܣ: ܘܶܐܫܒܽܘܩ ܢܽܘܪܳܐ ܒܨܳܥܳܢ: ܘܶܐܥܒܶܕ݂ ܕܺܝܢܳܐ ܒܢܳܘ.
Eze 30:15 ܘܶܐܫܽܘܕ݂ ܪܽܘܓ݂ܙܝ ܥܰܠ ܣܺܝܢ ܥܽܘܫܢܳܗ̇ ܕܡܶܨܪܶܝܢ: ܘܰܐܘܒܶܕ݂ ܥܽܘܬ݂ܪܳܗ̇ ܕܢܳܘ.
Eze 30:16 ܘܶܐܫܒܽܘܩ ܢܽܘܪܳܐ ܒܡܶܨܪܶܝܢ: ܘܢܶܬܕܰܠܰܚ ܣܺܝܢ: ܘܢܳܘ ܬܶܬܪܰܥ: ܘܡܰܦܰܣ ܬܶܗܘܶܐ ܠܡܰܦܽܘܠܬ݂ܳܐ.
Eze 30:17 ܘܰܐܝܟ݂ ܡܰܝ̈ܳܐ ܢܶܗܘܽܘܢ ܓܰܕܽܘ̈ܕܶܐ ܕܡܰܦܺܝܒܰܣܬ: ܘܰܒܚܰܪܒܳܐ ܢܶܦܠܽܘܢ: ܘܰܒܫܶܒܝܳܐ ܢܺܐܙܽܠܘܢ.
Eze 30:18 ܘܰܒܬܰܚܦܺܝܣ ܢܶܥܪܰܒ ܝܰܘܡܳܐ: ܡܳܐ ܕܬܶܒܪܶܬ݂ ܬܰܡܳܢ ܚܽܘܛܪܳܗ̇ ܕܡܶܨܪܶܝܢ: ܘܰܒ̣ܛܶܠ ܡܶܢܳܗ̇ ܫܽܘܒܚܳܐ ܕܥܽܘܫܢܳܗ̇: ܘܰܬ݂ܟܰܣܶܝܗ̇ ܥܢܳܢܳܐ: ܘܰܒ̈ܢܳܬ݂ܳܗ̇ ܢܺܐܙܳܠ̈ܢ ܒܫܶܒܝܳܐ.
Eze 30:19 ܘܶܐܥܒܶܕ݂ ܕܺܝܢܳܐ ܒܡܶܨܪܶܝܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 30:20 ܒܰܫܢܰܬ݂ ܚܕܰܥܣܰܖ̈ܶܐ: ܒܰܫܒܰܥܬ݂ܳܐ ܒܝܰܪܚܳܐ ܩܰܕ݂ܡܳܝܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 30:21 ܒܰܪܢܳܫܳܐ: ܕܪܳܥܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ ܬܶܒ̣ܪܶܬ݂: ܘܠܳܐ ܡܶܬ݂ܥܨܶܒ ܕܬܶܗܘܶܐ ܠܶܗ ܐܳܣܝܽܘܬ݂ܳܐ: ܘܠܳܐ ܢܶܬܬܣܺܝܡ ܥܠܰܘܗܝ ܡܳܠܰܓܡܳܐ: ܘܠܳܐ ܢܶܬ݂ܥܨܶܒ ܘܠܳܐ ܢܶܬ݂ܚܠܶܡ: ܕܢܶܐܚܽܘܕ݂ ܣܰܝܦܳܐ.
Eze 30:22 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܬܰܒܰܪ ܕܖ̈ܳܥܰܘܗܝ ܥܰܫܺܝ̈ܢܶܐ: ܘܰܐܪܡܶܐ ܣܰܝܦܳܐ ܡܶܢ ܐܺܝܕ݂ܰܘ̈ܗܝ.
Eze 30:23 ܘܶܐܒܰܕܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ.
Eze 30:24 ܘܶܐܚܰܝܶܠ ܕܖ̈ܳܥܰܘܗܝ ܕܡܰܠܟܳܐ ܕܒܳܒܶܠ: ܘܶܐܬܶܠ ܣܰܝܦܝ ܒܺܐܝ̈ܕ݂ܰܘܗܝ: ܘܢܶܦܣܽܘܩ ܕܖ̈ܳܥܰܘܗܝ ܕܦܶܪܥܽܘܢ: ܘܢܶܬܬܰܢܰܚ ܬܶܢ̈ܚܳܬ݂ܳܐ ܕܰܩܛܺܝ̈ܠܶܐ ܩܕ݂ܳܡܰܘܗܝ.
Eze 30:25 ܘܶܐܥܰܫܶܢ ܕܖ̈ܳܥܰܘܗܝ ܕܡܰܠܟܳܐ ܕܒܳܒܶܠ: ܘܰܕ݂ܖ̈ܳܥܰܘܗܝ ܕܦܶܪܥܽܘܢ ܢܶܦܠܽܘܢ: ܘܢܶܕܥܽܘܢ ܕܶܐܢܳܐ ܡܳܪܝܳܐ: ܡܳܐ ܕܝܶܗܒܶ݀ܬ݂ ܣܰܝܦܝ ܒܺܐܝ̈ܕ݂ܰܘܗܝ ܕܡܰܠܟܳܐ ܕܒܳܒܶܠ: ܘܫܰܡ̣ܛܶܗ ܥܰܠ ܐܰܪܥܳܐ ܕܡܶܨܪܶܝܢ.
Eze 30:26 ܘܶܐܒܰܕ̇ܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 31:1 ܒܰܫܢܰܬ݂ ܚܕܰܥܶܣܖ̈ܶܐ ܒܝܰܪܚܳܐ ܬܠܺܝܬܳܝܳܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 31:2 ܒܰܪܢܳܫܳܐ: ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܰܠܥܽܘܫܢܶܗ: ܠܡܰܢ ܕܳܡܶܝܬ ܒܪܰܒܽܘܬܳܟ݂.
Eze 31:3 ܗܳܐ ܐܳܬܽܘܪܝܳܐ ܐܰܪܙܳܐ ܕܠܶܒܢܳܢ: ܕܫܰܦܺܝܖ̈ܳܢ ܣܰܘ̈ܟܰܘܗܝ: ܘܥܰܒܺܝܛ ܛܶܠܳܠܶܗ: ܘܪܳܡܳܐ ܩܰܘܡܬ݂ܶܗ: ܘܒܰܝܢܳܬ݂ ܥܰܒܺܝ̈ܛܶܐ ܗܘܳܬ݂ ܡܰܘܥܺܝܬ݂ܶܗ.
Eze 31:4 ܡܰܝ̈ܳܐ ܪܰܒܝܽܘܗܝ: ܘܰܬ݂ܗܽܘܡܳܐ ܐܰܪܺܝܡܶܗ: ܘܥܰܠ ܢܰܗܖ̈ܰܘܳܬ݂ܳܐ ܚܶܕ݂ܪܰܬ݂ ܢܶܨܒܬ݂ܶܗ: ܘܣܰܘܟܰܘ̈ܗܝ ܐܰܪܡܺܝ ܥܰܠ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ.
Eze 31:5 ܡܶܛܽܠ ܗܳܢܳܐ ܐܶܬܬܪܺܝܡܰܬ݂ ܩܰܘܡܬ݂ܶܗ ܛܳܒ ܡܶܢ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ: ܘܰܣܓܺܝ̈ ܣܰܖ̈ܥܶܦܝܳܬ݂ܶܗ ܘܺܝܖ̈ܶܟܝ ܣܰܘ̈ܟܰܘܗܝ: ܡܶܢ ܣܽܘܓ݂ܳܐܐ ܕܡܰܝ̈ܳܐ ܕܪܰܒܝܽܘܗܝ.
Eze 31:6 ܒܣܰܘ̈ܟܰܘܗܝ ܐܰܩܢܰܬ݂ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܬܚܶܝܬ݂ ܥܰܘܦܰܘ̈ܗܝ ܝܶܠܕܰܬ݂ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܰܒܛܶܠܳܠܶܗ ܝܺܬܶܒܘ ܥܰܡ̈ܡܶܐ ܣܰܓܺܝ̈ܐܶܐ.
Eze 31:7 ܘܫܰܦܺܝܪ ܗ̱ܘܳܐ ܒܪܰܒܽܘܬܶܗ ܘܰܒܣܽܘܓ݂ܳܐܐ ܕܣܰܘ̈ܟܰܘܗܝ: ܡܶܛܽܠ ܕܰܗܘܰܘ ܥܶܩܳܖ̈ܰܘܗܝ ܒܡܰܝ̈ܳܐ ܣܰܓܺܝ̈ܐܶܐ.
Eze 31:8 ܐܰܖ̈ܙܶܐ ܠܳܐ ܥܰܒܪܽܘܗܝ ܒܦܰܪܕܰܝܣܶܗ ܕܰܐ‌ܠܳܗܳܐ: ܘܥܰܖ̈ܩܶܐ ܠܳܐ ܕܡܺܝܘ ܠܣܰܘ̈ܟܰܘܗܝ: ܘܕ݂ܽܘ̈ܠܒܶܐ ܠܳܐ ܗܘܰܘ ܐܰܝܟ ܥܰܘܦܰܘ̈ܗܝ: ܘܟ݂ܽܠ ܐܺܝܠܳܢ ܒܦܰܪܕܰܝܣܶܗ ܕܰܐ‌ܠܳܗܳܐ ܠܳܐ ܕܳܡܶܐ ܠܶܗ ܒܫܽܘܦܪܶܗ.
Eze 31:9 ܫܰܦܺܝܪܳܐ ܥܒܰܕܬܶܗ ܒܣܽܘܓ݂ܳܐܐ ܕܣܰܘܟܰܘ̈ܗܝ: ܘܛܰܢܘ ܒܶܗ ܟܽܠܗܽܘܢ ܐܺܝ̈ܠܳܢܶܐ ܕܰܥܕܶܢ ܦܰܪܕܰܝܣܶܗ ܕܰܐ‌ܠܳܗܳܐ
Eze 31:10 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܬܪܺܝܡ ܒܩܰܘܡܬܶܗ: ܘܫܶܘܚܰܬ݂ ܡܰܘܥܺܝܬܶܗ ܒܰܝܢܳܬ݂ ܥܰܒܺܝ̈ܛܶܐ: ܘܶܐܬܬܪܺܝܡ ܠܶܒܶܗ ܒܪܳܡܽܘܬܶܗ.
Eze 31:11 ܐܰܫܠܡܺܝܘܗܝ ܒܝܰܕ݂ ܬܰܩܺܝܦܳܐ ܕܥܰܡ̈ܡܶܐ: ܘܢܶܥܒܶܕ݂ ܠܶܗ ܐܰܝܟ ܚܛܺܝܬܶܗ ܘܢܰܘܒܕ݂ܺܝܘܗܝ.
Eze 31:12 ܘܢܰܘܒܕܽܘܢܶܗ ܢܽܘܟ݂ܖ̈ܳܝܶܐ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܰܪܡܽܘܢܶܗ ܒܛܽܘܖ̈ܶܐ: ܘܰܒܟܽܠܗܽܘܢ ܢܰܚ̈ܠܶܐ ܢܶܦ̈ܠܳܢ ܣܰܘ̈ܟܰܘܗܝ: ܘܢܶܬܬܰܒܖ̈ܳܢ ܣܰܖ̈ܥܶܦܝܳܬ݂ܶܗ ܒܟܽܠܗܽܘܢ ܢܰܚ̈ܠܶܐ ܕܰܐܪܥܳܐ: ܘܢܶܚܬ݂ܽܘܢ ܡܶܢ ܛܶܠܳܠܶܗ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܘܢܶܫܒܩܽܘܢܶܗ.
Eze 31:13 ܘܡܳܐ ܕܰܢܦܰܠ: ܬܶܫܟܰܢ ܥܠܰܘܗܝ ܟܽܠܳܗ̇ ܦܳܪܰܚܬ݂ܳܐ ܕܰܫܡܰܝܳܐ: ܘܰܬܚܶܝܬ݂ ܣܰܖ̈ܥܶܦܝܳܬ݂ܶܗ ܬܶܗܘܶܐ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ.
Eze 31:14 ܕܠܳܐ ܢܶܬܬܪܺܝܡܽܘܢ ܒܩܰܘ̈ܡܳܬ݂ܗܽܘܢ ܟܽܠܗܽܘܢ ܐܺܝ̈ܠܳܢܶܐ ܕܡܰܝ̈ܳܐ: ܘܠܳܐ ܢܶܫܘ̈ܚܳܢ ܡܰܘ̈ܥܝܳܬ݂ܗܽܘܢ ܒܰܝܢܳܬ݂ ܥܰܒܺܝ̈ܛܶܐ: ܘܠܳܐ ܢܩܽܘܡܽܘܢ ܘܠܳܐ ܢܶܗܘܽܘܢ ܐܰܟ݂ܘܳܬ݂ܗܽܘܢ ܟܽܠ ܕܫܳܬܶܝܢ ܡܰܝ̈ܳܐ: ܡܶܛܽܠ ܕܟܽܠܗܽܘܢ ܠܡܰܘܬܳܐ ܐܶܫܬܠܶܡܘ: ܒܰܐܪܥܳܐ ܬܰܚܬܳܝܬ݂ܳܐ: ܒܰܝܢܳܬ݂ ܒܢܰܝ̈ܢܳܫܳܐ ܕܢܳܚܬܺܝܢ ܠܓܽܘܒܳܐ.
Eze 31:15 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܢ̣ܚܶܬ݂ ܠܰܫܝܽܘܠ: ܥܶܒܕܶܬ݂ ܐܶܒܠܳܐ: ܘܟܰܣܺܝ݀ܬ݂ ܥܠܰܘܗܝ ܬܗܽܘܡܳܐ: ܘܰܟܠܺܝ݀ܬ݂ ܢܰܗܖ̈ܰܘܳܬܶܗ: ܘܶܐܬ݂ܟ݂ܠܺܝܘ ܡܰܝ̈ܳܐ ܣܰܓܺܝ̈ܐܶܐ: ܘܰܐܟ݂ܡܪܶܬ݂ ܥܠܰܘܗܝ ܠܠܶܒܢܳܢ: ܘܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ ܐܶܬ݂ܥܰܝܰܦܘ.
Eze 31:16 ܡܶܢ ܩܳܠܳܐ ܕܡܰܦܽܘܠܬ݂ܶܗ ܐܶܬܬܙܺܝܥܰܬ݂ ܐܰܪܥܳܐ: ܘܟܰܕ݂ ܐܰܚܶܬܬ݂ܶܗ ܠܰܫܝܽܘܠ ܥܰܡ ܢܳܚ̈ܬܰܝ ܓܽܘܒܳܐ: ܐܶܬ݂ܒܰܝܰܐܘ ܒܰܐܪܥܳܐ ܬܰܚܬܳܝܬ݂ܳܐ: ܟܽܠܗܽܘܢ ܐܺܝ̈ܠܳܢܶܐ ܕܰܥܕܶܢ: ܘܰܓ݂ܒܰܝ̈ܳܐ ܫܰܦܺܝܖ̈ܶܐ ܕܠܶܒܢܳܢ ܕܫܳܬܶܝܢ ܡܰܝ̈ܳܐ.
Eze 31:17 ܐܳܦ ܗܶܢܽܘܢ ܢܚܶܬ݂ܘ ܥܰܡܶܗ ܠܰܫܝܽܘܠ ܠܘܳܬ݂ ܩܛܺܝܠܰܝ̈ ܣܰܝܦܳܐ: ܘܙܰܪܥܶܗ ܝܺܬ݂ܶܒ ܒܛܶܠܳܠܶܗ ܒܰܝܢܳܬ݂ ܥܰܡ̈ܡܶܐ.
Eze 31:18 ܠܰܐܝܢܳܐ ܡܶܢ ܐܺܝ̈ܠܳܢܶܐ ܕܰܥܕ݂ܶܢ ܐܶܬܕܰܡܺܝܬ ܒܫܽܘܒܚܳܐ ܘܰܒܪܰܒܽܘܬ݂ܳܐ: ܘܰܢܚܶܬܬ ܥܰܡ ܐܺܝ̈ܠܳܢܶܐ ܕܰܥܕ݂ܶܢ ܠܰܐܪܥܳܐ ܬܰܚܬܳܝܬ݂ܳܐ: ܒܰܝܢܳܬ݂ ܥܽܘܖ̈ܠܶܐ ܬܶܫܟܰܒ: ܥܰܡ ܐܰܝܠܶܝܢ ܕܰܩܛܺܝܠܺܝܢ ܒܣܰܝܦܳܐ: ܗܳܢܰܘ ܦܶܪܥܽܘܢ ܘܟܽܠܶܗ ܚܰܝܠܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 32:1 ܒܰܫܢܰܬ݂ ܚܕܰܥܶܣܖ̈ܶܐ ܒܝܰܪܚܳܐ ܕܰܬ݂ܪܶܥܣܰܪ: ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 32:2 ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܡܰܪ ܠܶܗ: ܠܰܐܪܥܳܐ ܕܥܰܡ̈ܡܶܐ ܐܶܬܕܰܡܺܝܬ: ܘܰܐܢ̱ܬ ܐܰܝܟ ܬܰܢܺܝܢܳܐ ܐܰܢ̱ܬ ܕܝܰܡ̈ܡܶܐ: ܕܰܩܰܪܬ ܒܢܰܗܖ̈ܰܘܳܬ݂ܳܟ݂: ܘܕܰܠ̣ܰܚܬ ܡܰܝ̈ܳܐ ܒܖ̈ܶܓܠܰܝܟ: ܘܕ݂ܳܫܬ ܢܰܗܖ̈ܰܘܳܬ݂ܗܽܘܢ.
Eze 32:3 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܦܳܪܶܣ ܐ̱ܢܳܐ ܥܠܰܝܟ ܡܨܺܝܕܬܝ: ܒܰܟ݂ܢܽܘܫܝܳܐ ܕܥܰܡ̈ܡܶܐ ܣܰܓܺܝ̈ܐܶܐ: ܘܢܰܣܩܽܘܢܳܟ݂ ܒܰܡܨܺܝܕܬܝ.
Eze 32:4 ܘܶܐܫܕܶܝܟ ܒܰܐܪܥܳܐ: ܘܥܰܠ ܐܰܦܰܝ̈ ܚܰܩܠܳܐ ܐܶܣܚܦܳܟ: ܘܰܐܫܟܶܢ ܥܠܰܝܟ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܶܐܣܰܒܰܥ ܡܶܢܟ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ.
Eze 32:5 ܘܰܐܪܡܶܐ ܒܶܣܪܳܟ݂ ܥܰܠ ܛܽܘܖ̈ܶܐ: ܘܢܶܬ݂ܡܠܽܘܢ ܢܰܚ̈ܠܶܐ ܡܶܢ ܪܶܡܬ݂ܳܟ݂.
Eze 32:6 ܘܰܐܫܩܶܐ ܐܰܪܥܳܐ ܕܕܰܘܩܰܝ̈ܟ ܡܶܢ ܕܡܳܟ݂: ܘܛܽܘܖ̈ܶܐ ܘܢܰܚ̈ܠܶܐ ܢܶܬ݂ܡܠܽܘܢ ܡܶܢܳܟ݂.
Eze 32:7 ܘܶܐܟܰܣܶܐ ܒܰܕ݂ܥܳܟ݂ܳܟ݂ ܫܡܰܝܳܐ: ܘܰܐܥܡܶܛ ܟܰܘܟܒܰܝ̈ܗܽܘܢ: ܘܫܶܡܫܳܐ ܒܰܥܢܳܢ̈ܶܐ ܢܶܬ݂ܟܰܣܶܐ: ܘܣܰܗܪܳܐ ܠܳܐ ܢܰܢܗܰܪ ܢܽܘܗܪܶܗ.
Eze 32:8 ܘܟܽܠܗܽܘܢ ܢܰܗܺܝܖ̈ܶܐ ܕܡܰܢܗܪܺܝܢ ܒܰܫܡܰܝܳܐ ܐܰܥܡܶܛ ܐܶܢܽܘܢ ܥܠܰܝܟ: ܘܶܐܥܒܶܕ݂ ܚܶܫܽܘܟ݂ܳܐ ܒܰܐܪܥܳܟ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 32:9 ܘܰܐܚܡܶܬ݂ ܠܶܒܳܐ ܕܥܰܡ̈ܡܶܐ ܣܰܓܺܝ̈ܐܶܐ: ܡܳܐ ܕܰܐܝܬܺܝܬ ܬܒܳܪܳܟ݂ ܒܶܝܬ݂ ܥܰܡ̈ܡܶܐ: ܘܒܰܡܕ݂ܺܝ̈ܢܳܬ݂ܳܐ ܕܠܳܐ ܝܳܕܰܥ ܐܰܢ̱ܬ ܠܗܶܝܢ.
Eze 32:10 ܘܰܐܬ݂ܡܰܗ ܥܠܰܝܟ ܥܰܡ̈ܡܶܐ ܣܰܓܺܝ̈ܐܶܐ: ܘܡܰܠܟܰܝ̈ܗܽܘܢ ܢܶܕ݂ܚܠܽܘܢ: ܡܳܐ ܕܰܐܒܪܩܶܬ݂ ܣܰܝܦܝ ܥܰܠ ܐܰܦܰܝ̈ܗܽܘܢ: ܘܢܶܕ݂ܚܠܽܘܢ ܘܢܶܬ݂ܪܰܗܒܽܘܢ ܐ̱ܢܳܫ ܒܢܰܦܫܶܗ: ܒܝܰܘܡܳܐ ܕܡܰܦܽܘܠܬܳܟ݂.
Eze 32:11 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܰܪܒܶܗ ܕܡܰܠܟܳܐ ܕܒܳܒܶܠ ܬܺܐܬ݂ܶܐ ܥܠܰܝܟ.
Eze 32:12 ܒܚܰܪܒܳܐ ܕܓܰܢ̱ܒܳܖ̈ܶܐ ܐܰܪܡܶܐ ܥܽܘܫܢܳܟ: ܘܰܕ݂ܟܽܠܗܽܘܢ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܶܒܙܽܘܢ ܥܽܘܫܢܳܗ̇ ܕܡܶܨܪܶܝܢ: ܘܢܶܬܒܙܶܙ ܟܽܠܶܗ ܥܽܘܬ݂ܪܳܗ̇.
Eze 32:13 ܘܰܐܘܒܶܕ݂ ܒܥܺܝܪܳܗ̇ ܡܶܢ ܡܰܝ̈ܳܐ ܣܰܓܺܝ̈ܐܶܐ: ܘܬܽܘܒ ܪܶܓܠܳܐ ܕܒܰܪܢܳܫܳܐ ܠܳܐ ܬܕܰܠܰܚ ܐܶܢܽܘܢ: ܐܳܦܠܳܐ ܦܰܪܣܬ݂ܳܐ ܕܰܒܥܺܝܪܳܐ.
Eze 32:14 ܗܳܝܕܶܝܢ ܐܰܬ݂ܩܶܢ ܡܰܝ̈ܗܽܘܢ: ܘܢܰܗܖ̈ܰܘܳܬ݂ܗܽܘܢ ܐܰܪܕܶܐ ܐܰܝܟ ܡܶܫܚܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 32:15 ܡܳܐ ܕܰܥܒܰܕܬ݂ܳܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ: ܘܬܶܚܪܰܒ ܐܰܪܥܳܐ ܒܰܡܠܳܐܳܗ̇. ܡܳܐ ܕܰܡܚܺܝ݀ܬ݂ ܠܟܽܠܗܽܘܢ ܥܳܡܽܘܖ̈ܶܝܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 32:16 ܐܽܘܠܺܝܬ݂ܳܐ ܗ̱ܝ ܘܰܒ̈ܢܳܬ݂ܗܽܘܢ ܕܥܰܡ̈ܡܶܐ ܐܳܠܶܝܢ ܠܳܗ̇: ܥܰܠ ܡܶܨܪܶܝܢ ܘܥܰܠ ܟܽܠܶܗ ܥܽܘܬ݂ܪܳܗ̇ ܢܶܐܠ̈ܝܳܢܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 32:17 ܒܰܫܢܰܬ݂ ܚܕܰܥܶܣܖ̈ܶܐ ܒܚܰܡܶܫܰܥܶܣܪܳܐ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 32:18 ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܚܰܝܠܳܗ̇ ܕܡܶܨܪܶܝܢ: ܘܰܐܚܶܬ݂ܳܝܗܝ ܥܰܡܳܗ̇ ܠܒܶܝܬ݂ ܥܰܡ̈ܡܶܐ ܥܰܫܺܝ̈ܢܶܐ: ܠܰܐܪܥܳܐ ܬܰܚܬܳܝܬܳܐ ܥܰܡ ܢܳܚܬܰܝ̈ ܓܽܘܒܳܐ.
Eze 32:19 ܡܶܢ ܡܰܝ̈ܳܐ ܒܰܣܺܝ̈ܡܶܐ ܚܽܘܬ݂ ܘܰܕ݂ܡܳܟ݂ ܥܰܡ ܥܽܘܖ̈ܠܶܐ.
Eze 32:20 ܘܥܰܡ ܩܛܺܝܠܰܝ̈ ܣܰܝܦܳܐ ܢܶܦܠܽܘܢ: ܘܰܠܟܽܠܶܗ ܚܰܝܠܶܗ.
Eze 32:21 ܘܰܢܡܰܠܠܽܘܢ ܥܰܡ ܓܰܕܽܘܕܰܝ̈ܗܽܘܢ ܫܰܠܺܝܛܳܢ̈ܶܐ ܕܥܰܡ̈ܡܶܐ ܡܶܢ ܓܰܘ ܫܝܽܘܠ: ܘܢܶܚܬܽܘܢ ܘܢܶܫܟܒܽܘܢ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ.
Eze 32:22 ܬܰܡܳܢ ܐܳܬ݂ܽܘܪ ܘܟܽܠܶܗ ܟܶܢܫܳܗ̇ ܚܕ݂ܳܪ ܩܰܒܪܶܗ: ܟܽܠܗܽܘܢ ܩܛܺܝ̈ܠܶܐ ܕܰܢܦܰܠܘ ܒܣܰܝܦܳܐ.
Eze 32:23 ܕܰܥ̣ܒܰܕ݂ܘ ܩܰܒܪܶܗ ܒܰܫܦܽܘ̈ܠܰܝ ܓܽܘܒܳܐ: ܘܰܗܘܳܐ ܟܶܢܫܶܗ ܚܕ݂ܳܪ ܩܰܒܪܶܗ: ܟܽܠܗܽܘܢ ܩܛܺܝ̈ܠܶܐ ܕܰܢ̣ܦܰܠܘ ܒܣܰܝܦܳܐ: ܥܰܠ ܕܰܥܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.
Eze 32:24 ܬܰܡܳܢ ܥܺܝܠܰܡ ܘܟܽܠܶܗ ܚܰܝܠܳܗ̇ ܚܕ݂ܳܪ ܩܰܒܪܶܗ ܟܽܠܗܽܘܢ ܩܛܺܝ̈ܠܶܐ ܕܰܢܦܰܠܘ ܒܣܰܝܦܳܐ: ܘܰܢ̣ܚܶܬ݂ܘ ܥܽܘܖ̈ܠܶܐ ܠܰܐܪܥܳܐ ܬܰܚܬܳܝܬ݂ܳܐ: ܥܰܠ ܕܰܥ̣ܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ: ܘܩܰܒܶܠܘ ܨܰܥܪܗܽܘܢ ܥܰܡ ܢܳܚܬܰܝ̈ ܓܽܘܒܳܐ.
Eze 32:25 ܘܒܰܝܢܳܬ݂ ܩܛܺܝ̈ܠܶܐ ܥ̣ܒܰܕ݂ܘ ܠܶܗ ܡܰܫܟܒܳܐ ܡܶܨܥܰܬ݂ ܚܰܝܠܶܗ: ܘܰܚܕ݂ܺܝܪܺܝܢ ܠܩܰܒܪܶܗ ܟܽܠܗܽܘܢ ܥܽܘܖ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܥܰܠ ܕܰܥ̣ܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ: ܘܩܰܒܶܠܘ ܨܰܥܪܗܽܘܢ ܥܰܡ ܢܳܚܬܰܝ̈ ܓܽܘܒܳܐ: ܘܒܰܝܢܳܬ݂ ܩܛܺܝ̈ܠܶܐ ܐܶܬ݂ܚܫܶܒܘ.
Eze 32:26 ܬܰܡܳܢ ܡܳܫܳܟ: ܘܬܽܘܒܺܝܠ ܘܟܽܠܶܗ ܚܰܝܠܳܗ̇ ܚܕ݂ܳܪ ܩܰܒܪܶܗ: ܟܽܠܗܽܘܢ ܥܽܘܖ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܥܰܠ ܕܰܥܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.
Eze 32:27 ܠܳܐ ܢܶܫܟܒܽܘܢ ܥܰܡ ܓܰܢ̱ܒܳܖ̈ܶܐ ܕܢܳܦܠܺܝܢ ܡܶܢ ܥܽܘܖ̈ܠܶܐ: ܕܰܢ̣ܚܶܬ݂ܘ ܠܰܫܝܽܘܠ ܒܡܳܐܢܰܝ̈ ܩܪܳܒܗܽܘܢ: ܘܣ̣ܳܡܘ ܣܰܝܦܰܝ̈ܗܽܘܢ ܬܚܶܝܬ݂ ܖ̈ܺܝܫܰܝܗܽܘܢ: ܘܰܗܘܳܐ ܥܰܘܠܗܽܘܢ ܥܰܠ ܓܰܖ̈ܡܰܝܗܽܘܢ: ܥܰܠ ܕܰܥܒܰܕ݂ܘ ܒܓܰܢ̱ܒܳܪܽܘܬ݂ܗܽܘܢ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.
Eze 32:28 ܐܰܢ̱ܬ ܕܶܝܢ ܒܰܝܢܳܬ݂ ܥܽܘܖ̈ܠܶܐ ܬܶܫܟܰܒ: ܘܬܶܕ݂ܡܰܟ݂ ܥܰܡ ܩܛܺܝ̈ܠܰܝ ܣܰܝܦܳܐ.
Eze 32:29 ܬܰܡܳܢ ܐܰܕܽܘܡ ܘܡܰܠܟܶܝ̈ܗ̇ ܘܟܽܠܗܽܘܢ ܪܰܘܖ̈ܒܳܢܶܝܗ̇: ܕܶܐܬܚܫܶܒܘ ܒܓܰܢ̱ܒܳܪܽܘܬ݂ܗܽܘܢ ܥܰܡ ܩܛܺܝ̈ܠܰܝ ܣܰܝܦܳܐ: ܥܰܡ ܥܽܘܖ̈ܠܶܐ ܢܶܕ݂ܡܟ݂ܽܘܢ ܘܥܰܡ ܢܳܚܬܰܝ̈ ܓܽܘܒܳܐ.
Eze 32:30 ܬܰܡܳܢ ܫܰܠܺܝܛܳܢ̈ܶܐ ܕܓܰܪܒܝܳܐ ܘܟܽܠܗܽܘܢ ܨܰܝ̈ܕܢܳܝܶܐ: ܕܰܢܚܶܬ݂ܘ ܥܰܡ ܩܛܺܝܠܰܝ̈ ܣܰܝܦܳܐ: ܟܰܕ݂ ܒܗܶܬ݂ܘ ܘܶܐܬܬܒܰܪܘ ܡܶܢ ܓܰܢ̱ܒܳܪܽܘܬ݂ܗܽܘܢ: ܘܰܕ݂ܡܶܟ݂ܘ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ: ܘܩ̣ܰܒܶܠܘ ܒܶܗܬܰܬܗܽܘܢ ܥܰܡ ܢܳܚܬܰܝ̈ ܓܽܘܒܳܐ.
Eze 32:31 ܠܗܳܠܶܝܢ ܢܶܚܙܶܐ ܦܶܪܥܽܘܢ ܘܢܶܬ݂ܒܰܝܰܐ ܥܰܠ ܟܽܠܶܗ ܚܰܝܠܶܗ ܩܛܺܝܠܰܝ̈ ܣܰܝܦܳܐ: ܦܶܪܥܽܘܢ ܗܽܘ ܘܟܽܠܶܗ ܚܰܝܠܶܗ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 32:32 ܥܶܒܕܶܬ݂ ܓܶܝܪ ܬܒܳܪܶܗ ܒܰܐܪܥܳܐ ܕܚܰܝ̈ܶܐ: ܘܰܐܕ݂ܡܶܟ݂ܬ݂ܶܗ ܒܰܝܢܳܬ݂ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ: ܦܶܪܥܽܘܢ ܗܽܘ ܘܟܽܠܶܗ ܚܰܝܠܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 33:1 ܙܽܘܗܳܪܳܐ ܘܠܽܘܒܳܒܳܐ. ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 33:2 ܒܰܪܢܳܫܳܐ: ܡܰܠܶܠ ܥܰܡ ܒܢܰܝ̈ ܥܰܡܳܟ݂: ܘܶܐܡܰܪ ܠܗܽܘܢ: ܐܰܪܥܳܐ ܡܳܐ ܕܡܰܝܬܶܐ ܐ̱ܢܳܐ ܥܠܶܝܗ̇ ܚܰܪܒܳܐ: ܢܶܕ݂ܒܪܽܘܢ ܥܰܡܳܐ ܕܰܐܪܥܳܐ ܓܰܒܪܳܐ ܚܰܕ݂ ܡܶܢܗܽܘܢ: ܘܢܶܥܒܕܽܘܢܶܗ ܠܗܽܘܢ ܕܰܘܩܳܐ.
Eze 33:3 ܘܡܳܐ ܕܰܚܙܳܐ ܚܰܪܒܳܐ ܕܳܐܬ݂ܝܳܐ ܥܠܰܝܗܽܘܢ: ܢܶܩܪܶܐ ܒܩܰܪܢܳܐ ܘܰܢܙܰܗܰܪ ܠܥܰܡܳܐ.
Eze 33:4 ܘܡܰܢ ܕܫܳܡܰܥ ܩܳܠܳܐ ܕܩܰܪܢܳܐ ܘܠܳܐ ܡܶܙܕܗܰܪ: ܘܳܐܬ݂ܝܳܐ ܚܰܪܒܳܐ ܘܢܳܣܒܳܐ ܠܶܗ: ܕܡܶܗ ܒܪܺܝܫܗ.
Eze 33:5 ܘܶܐܢ ܢܶܙܕܗܰܪ: ܢܰܦܫܶܗ ܡܦܰܨܶܐ.
Eze 33:6 ܕܰܘܩܳܐ ܕܶܝܢ ܡܳܐ ܕܰܚܙܳܐ ܚܰܪܒܳܐ ܕܳܐܬ݂ܝܳܐ: ܘܠܳܐ ܩ̣ܪܳܐ ܒܩܰܪܢܳܐ: ܘܰܠܥܰܡܳܐ ܠܳܐ ܙܰܗܰܪ: ܘܶܐܬ݂ܳܬ݂ ܚܰܪܒܳܐ ܘܢܶܣܒܰܬ݂ ܡܶܢܗܽܘܢ ܢܰܦܫܳܐ: ܗܳܝ ܢܰܦܫܳܐ ܒܰܚܛܳܗܶܝ̈ܗ̇ ܐܶܬ݂ܢܰܣܒܰܬ݂: ܘܰܕ݂ܡܳܗ̇ ܡܶܢ ܐܺܝܕ݂ܰܘ̈ܗܝ ܕܕܰܘܩܳܐ ܐܶܬ݂ܒܰܥ.
Eze 33:7 ܐܰܢ̱ܬ ܕܶܝܢ ܒܰܪܢܳܫܳܐ: ܕܰܘܩܳܐ ܝܰܗܒܬ݂ܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ: ܕܬܶܗܘܶܐ ܫܳܡܰܥ ܡܶܢ ܦܽܘܡܝ ܡܶܠܬ݂ܳܐ ܘܰܬ݂ܙܰܗܰܪ ܐܶܢܽܘܢ ܡܶܢܝ.
Eze 33:8 ܡܳܐ ܕܶܐܡܪܶܬ݂ ܠܥܰܘܳܠܳܐ ܕܰܡܡܳܬ݂ ܬܡܽܘܬ݂: ܘܠܳܐ ܐܶܡ̣ܰܪܬ ܠܶܗ ܠܥܰܘܳܠܳܐ ܕܢܶܙܕܗܰܪ ܡܶܢ ܐܽܘܪܚܶܗ: ܗܰܘ ܥܰܘܳܠܳܐ ܒܥܰܘܠܶܗ ܢܡܽܘܬ݂: ܘܰܕ݂ܡܶܗ ܡܶܢ ܐܺܝܕ݂ܰܝ̈ܟ ܐܶܬ݂ܒܰܥ.
Eze 33:9 ܐܰܢ̱ܬ ܕܶܝܢ ܐܶܢ ܙܰܗܰܪܬܳܝܗܝ ܠܥܰܘܳܠܳܐ ܕܢܶܗܦܽܘܟ݂ ܡܶܢ ܐܽܘܪܚܶܗ ܘܠܳܐ ܗܦܰܟ: ܗܽܘ ܒܥܰܘܠܶܗ ܢܡܽܘܬ݂: ܘܰܐܢ̱ܬ ܢܰܦܫܳܟ݂ ܦ̣ܰܨܺܝܬ.
Eze 33:10 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܶܡܰܪܬܽܘܢ: ܕܥܰܘܠܰܢ ܘܰܚܛܳܗܰܝ̈ܢ ܥܠܰܝܢ ܐܶܢܽܘܢ: ܘܰܒܗܽܘܢ ܡܶܬܡܣܶܝܢ ܚܢܰܢ ܐܰܝܟܰܢܳܐ ܚܳܐܶܝܢ ܚܢܰܢ.
Eze 33:11 ܐܶܡܰܪ ܠܗܽܘܢ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܥܰܘܳܠܳܐ: ܐܶܠܳܐ ܕܰܢܬܽܘܒ ܥܰܘܳܠܳܐ ܡܶܢ ܥܰܘܠܶܗ ܘܢܺܚܶܐ: ܬܽܘܒܘ ܘܶܐܬ݂ܦܢܰܘ ܡܶܢ ܐܽܘܖ̈ܚܳܬܟ݂ܽܘܢ ܒܺܝ̈ܫܳܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.
Eze 33:12 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܰܒܢܰܝ̈ ܥܰܡܳܟ݂: ܙܰܕܺܝܩܽܘܬܶܗ ܕܙܰܕܺܝܩܳܐ ܠܳܐ ܡܦܰܨܝܳܐ ܠܶܗ ܒܝܰܘܡܳܐ ܕܚܳܛܶܐ: ܘܥܰܘܳܠܳܐ ܠܳܐ ܡܶܬܬܩܶܠ ܒܥܰܘܠܶܗ ܒܝܰܘܡܳܐ ܕܡܶܬ݂ܦܢܶܐ ܡܶܢ ܥܰܘܠܶܗ: ܘܙܰܕܺܝܩܳܐ ܠܳܐ ܚܳܝܶܐ ܒܝܰܘܡܳܐ ܕܚܳܛܶܐ.
Eze 33:13 ܡܳܐ ܕܶܐܡܪܶܬ݂ ܠܙܰܕܺܝܩܳܐ ܕܡܶܚܳܐ ܢܺܚܶܐ: ܘܶܐܬܬܟܶܠ ܥܰܠ ܙܰܕܺܝܩܽܘܬ݂ܶܗ ܘܒܳܬ݂ܰܪܟܶܢ ܥ̣ܒܰܕ݂ ܥܰܘܠܳܐ: ܟܽܠܳܗ̇ ܙܰܕܺܝܩܽܘܬ݂ܶܗ ܕܰܥܒܰܕ݂ ܠܳܐ ܬܶܬܕܟܰܪ ܠܶܗ: ܐܶܠܳܐ ܒܥܰܘܠܳܐ ܕܰܥܒܰܕ݂ ܢܡܽܘܬ݂.
Eze 33:14 ܘܡܳܐ ܕܶܐܡܪܶܬ݂ ܠܥܰܘܳܠܳܐ ܕܰܡܡܳܬ݂ ܬܡܽܘܬ݂: ܘܢܶܗܦܽܘܟ݂ ܡܶܢ ܚܛܳܗܰܘ̈ܗܝ ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ.
Eze 33:15 ܘܡܶܫܟܳܢܳܐ ܕܰܢ̣ܣܰܒ ܢܦܰܢܶܐ: ܘܡܶܕܶܡ ܕܰܛܠܰܡ ܢܶܦܪܽܘܥ: ܘܰܒܦܽܘܩ̈ܕܳܢܶܐ ܕܚܰܝ̈ܶܐ ܢܗܰܠܶܟ݂: ܘܠܳܐ ܢܶܥܒܶܕ݂ ܥܰܘܠܳܐ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.
Eze 33:16 ܘܰܚܛܳܗ̈ܶܐ ܟܽܠܗܽܘܢ ܕܰܥܒܰܕ݂ ܠܳܐ ܢܶܬܕܰܟ݂ܪܽܘܢ ܠܶܗ: ܐܶܠܳܐ ܒܕܺܝܢܳܐ ܘܰܒܙܰܕܺܝܩܽܘܬ݂ܳܐ ܕܰܥܒܰܕ݂ ܢܺܚܶܐ.
Eze 33:17 ܘܳܐܡܪܺܝܢ ܒܢܰܝ̈ ܥܰܡܳܟ݂: ܠܳܐ ܫܰܦܺܝܪܳܐ ܐܽܘܪܚܶܗ ܕܡܳܪܝܳܐ: ܐܽܘܖ̈ܚܳܬܗܽܘܢ ܗ̱ܘ ܕܺܝܠܗܽܘܢ ܠܳܐ ܫܰܦܺܝܖ̈ܳܢ.
Eze 33:18 ܘܟܰܕ݂ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ݂ ܥܰܘܠܳܐ ܒܥܰܘܠܶܗ ܢܡܽܘܬ݂.
Eze 33:19 ܘܟܰܕ݂ ܢܶܗܦܽܘܟ݂ ܥܰܘܳܠܳܐ ܡܶܢ ܥܰܘܳܠܽܘܬ݂ܶܗ: ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܗܽܘܢ ܢܺܚܶܐ.
Eze 33:20 ܘܳܐܡܪܺܝܢ ܐܢ̱ܬܽܘܢ ܠܳܐ ܫܰܦܺܝܪܳܐ ܐܽܘܪܚܶܗ ܕܡܳܪܝܳܐ: ܐ̱ܢܳܫ ܐܰܝܟ ܐܽܘܖ̈ܚܳܬ݂ܶܗ ܐܶܕܽܘܢܟ݂ܽܘܢ ܒܶܝܬ݂ ܝܺܣܪܳܐܶܝܠ.
Eze 33:21 ܒܰܫܢܰܬ݂ ܚܕܰܥܶܣܖ̈ܶܐ ܒܚܰܡܶܫܬ݂ܳܐ ܒܝܰܪܚܳܐ ܕܥܶܣܪܳܐ ܕܰܫܒܺܝܬܰܢ: ܐܶܬ݂ܳܐ ܠܘܳܬ݂ܝ ܕܶܐܬ݂ܦܰܨܺܝ ܡܶܢ ܐܽܘܪܺܫܠܶܡ: ܘܶܐܡܰܪ ܠܺܝ: ܐܶܬ݂ܚܰܪܒܰܬ݂ ܡܕܺܝܢ̱ܬ݂ܳܐ.
Eze 33:22 ܘܥܰܕܠܳܐ ܢܺܐܬ݂ܶܐ ܠܘܳܬ݂ܝ ܗܰܘ ܕܶܐܬ݂ܦܰܨܺܝ: ܗܘܳܬ݂ ܐܺܝܕ݂ܶܗ ܕܡܳܪܝܳܐ ܥܠܰܝ ܒܪܰܡܫܳܐ: ܘܰܦܬܰܚ ܦܽܘܡܝ ܥܕ݂ܰܡܳܐ ܕܶܐܬ݂ܳܐ ܠܘܳܬ݂ܝ ܗܰܘ ܕܶܐܬ݂ܦܰܨܺܝ ܒܨܰܦܪܳܐ: ܘܟܰܕ݂ ܐܶܬ݂ܦܬܰܚ ܦܽܘܡܝ ܬܽܘܒ ܠܳܐ ܐܶܬܬܚܶܕ݂.
Eze 33:23 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 33:24 ܒܰܪܢܳܫܳܐ: ܐܰܝܠܶܝܢ ܕܥܳܡܪܺܝܢ ܒܚܰܖ̈ܒܳܬ݂ܳܐ ܗܳܠܶܝܢ ܕܰܐܪܥܳܐ ܕܺܝܣܪܳܐܶܝܠ ܐܳܡܪܺܝܢ: ܐܰܒܪܳܗܳܡ ܕܚܰܕ݂ ܗܘܳܐ ܝܺܪܶܬ݂ ܐܰܪܥܳܐ: ܚܢܰܢ ܕܣܰܓܺܝ̈ܐܶܐ ܚܢܰܢ ܠܳܐ ܝܳܪܬܺܝܢܰܢ ܠܳܗ̇.
Eze 33:25 ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܡܳܐ ܐܳܟ݂ܠܺܝܢ ܐܢ̱ܬܽܘܢ: ܘܥܰܝ̈ܢܰܝܟܽܘܢ ܠܰܦܬܰܟ݂ܖ̈ܰܝܟܽܘܢ ܡܪܺܝܡܺܝܢ ܐܢ̱ܬܽܘܢ: ܘܰܕ݂ܡܳܐ ܫܳܬܶܝܢ ܐ̄ܢܬܽܘܢ: ܘܨܳܒܶܝܢ ܐܢ̱ܬܽܘܢ ܠܡܺܐܪܰܬ݂ ܐܰܪܥܳܐ.
Eze 33:26 ܩܳܝܡܺܝܢ ܐܢ̱ܬܽܘܢ ܥܰܠ ܣܰܝܦܰܝ̈ܟܽܘܢ: ܘܥܳܒܕܺܝܢ ܐܢ̱ܬܽܘܢ ܛܰܢܦܽܘܬ݂ܳܐ: ܘܐ̱ܢܳܫ ܐܰܢ̱ܬܰܬ݂ ܚܰܒܪܶܗ ܡܛܰܢܦܺܝܢ ܐܢ̱ܬܽܘܢ: ܘܨܳܒܶܝܢ ܐܢ̱ܬܽܘܢ ܠܡܺܐܪܰܬ݂ ܐܰܪܥܳܐ.
Eze 33:27 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܰܝ ܐ̱ܢܳܐ: ܕܟܽܠ ܕܰܒܚܰܖ̈ܒܳܬ݂ܳܐ ܐܶܢܽܘܢ ܒܚܰܪܒܳܐ ܢܶܦܠܽܘܢ: ܘܟ݂ܽܠ ܕܰܒܚܰܩܠܳܐ ܡܶܐܟ݂ܽܘܠܬ݂ܳܐ ܠܚܰܝܽܘܬ݂ܳܐ ܐܶܬ݂ܶܠ ܐܶܢܽܘܢ: ܘܟ݂ܽܠ ܕܰܒܦܶܥܖ̈ܶܐ ܘܒܰܡܥܰܖ̈ܶܐ ܒܡܰܘܬܳܢܳܐ ܢܡܽܘܬ݂ܽܘܢ.
Eze 33:28 ܘܶܐܥܒܕ݂ܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܘܢܶܒܛܰܠ ܡܶܢܳܗ̇ ܫܽܘܒܚܳܐ ܕܥܽܘܫܢܳܗ̇: ܘܢܶܨܕܽܘܢ ܛܽܘܖ̈ܶܐ ܕܺܝܣܪܳܐܶܝܠ ܡܶܢ ܒܠܰܝ ܕܥܳܒܰܪ.
Eze 33:29 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܥܒܰܕ̇ܬ݂ܳܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܡܶܛܽܠ ܟܽܠܳܗ̇ ܛܰܢܦܽܘܬ݂ܳܐ ܕܰܥ̣ܒܰܕ݂ܘ.
Eze 33:30 ܐܰܢ̱ܬ ܕܶܝܢ ܒܰܪܢܳܫܳܐ: ܒܢܰܝ̈ ܥܰܡܳܟ݂ ܕܪܳܢܶܝܢ ܒܳܟ݂ ܥܰܠ ܓܶܢ̱ܒ ܐܶܣ̈ܶܐ: ܘܰܒܬܰܖ̈ܥܶܐ ܕܒ̈ܳܬܶܐ: ܘܰܡܡܰܠܠܺܝܢ ܚܰܕ݂ ܥܰܡ ܚܰܕ݂: ܓܰܒܪܳܐ ܥܰܡ ܐܰܚܽܘܗܝ: ܘܳܐܡܪܺܝܢ: ܬܰܘ ܫܡܰܥܘ ܡܳܢܳܐ ܦܶܬܓ݂ܳܡܳܐ ܢ̣ܦܰܩ ܡܶܢ ܩܕ݂ܳܡ ܡܳܪܝܳܐ.
Eze 33:31 ܘܳܐܬܶܝܢ ܠܘܳܬ݂ܟ ܥܰܡܳܐ ܘܝܳܬ݂ܒܺܝܢ ܩܕ݂ܳܡܰܝܟ: ܘܫܳܡܥܺܝܢ ܦܶܬܓ݂ܳܡܰܝ̈ܟ: ܘܠܳܐ ܥܳܒܕܺܝܢ ܠܗܽܘܢ: ܡܶܛܽܠ ܕܕܰܓܳܠܽܘܬ݂ܳܐ ܒܦܽܘܡܗܽܘܢ: ܘܒܳܬ݂ܰܪ ܬܰܖ̈ܥܝܳܬ݂ܳܐ ܗ̱ܘ ܕܠܶܒܗܽܘܢ ܐܳܙܺܠܝܢ.
Eze 33:32 ܘܰܚܫܺܝܒ ܐܰܢ̱ܬ ܠܗܽܘܢ ܐܰܝܟ݂ ܙܡܺܝܪܬ݂ܳܐ: ܘܰܐܝܟ݂ ܩܳܠܳܐ ܫܰܦܺܝܪܳܐ: ܘܰܐܝܟ݂ ܟܶܢܳܪܳܐ ܚܰܠܝܳܐ: ܘܫܳܡܥܺܝܢ ܦܶܬܓ݂ܳܡܰܝ̈ܟ ܘܠܳܐ ܥܳܒܕܺܝܢ ܠܗܽܘܢ.
Eze 33:33 ܡܳܐ ܕܰܗܘܰܘ ܕܶܝܢ ܦܶܬܓ݂ܳܡܰܝ̈ܟ: ܗܳܝܕܶܝܢ ܢܶܕܥܽܘܢ ܕܰܢܒܺܝܳܐ ܐܰܢ̱ܬ ܒܰܝܢܳܬ݂ܗܽܘܢ.
Eze 34:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 34:2 ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܖ̈ܳܥܰܘܳܬ݂ܳܐ ܕܺܝܣܪܳܐܶܝܠ: ܐܶܬ݂ܢܰܒܳܐ ܘܶܐܡܰܪ ܠܗܽܘܢ: ܖ̈ܳܥܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܖ̈ܳܥܰܘܳܬ݂ܳܐ ܕܺܝܣܪܳܐܶܝܠ ܕܪܳܥܶܝܢ ܠܗܽܘܢ: ܠܳܐ ܗ̱ܘܳܐ ܠܥܳܢ̈ܳܐ ܪܳܥܶܝܢ ܖ̈ܳܥܰܘܳܬ݂ܳܐ.
Eze 34:3 ܫܰܡܺܝܢ̈ܶܐ ܐܳܟ݂ܠܺܝܢ ܐܢ̱ܬܽܘܢ: ܘܥܰܡܪܗܽܘܢ ܠܳܒܫܺܝܢ ܐܢ̱ܬܽܘܢ: ܘܰܡܦܰܛܡ̈ܶܐ ܕܳܒܚܺܝܢ ܐܢ̱ܬܽܘܢ: ܘܥܳܢ̈ܳܐ ܠܳܐ ܪܳܥܶܝܢ ܐܢ̱ܬܽܘܢ.
Eze 34:4 ܠܕܰܟܪܺܝܗܳܐ ܠܳܐ ܚܰܝܶܠܬܽܘܢ: ܘܰܕ݂ܡܰܪܥܳܐ ܠܳܐ ܐܰܣܺܝܬܽܘܢ: ܘܕܰܬ݂ܒܺܝܪܳܐ ܠܳܐ ܥܨܰܒܬܽܘܢ: ܘܰܕ݂ܛܳܥܝܳܐ ܠܳܐ ܐܰܗܦܶܟ݂ܬܽܘܢ: ܘܕܰܐܒܺܝܕ݂ܳܐ ܠܳܐ ܒܥܰܝܬܽܘܢ: ܐܶܠܳܐ ܒܰܩܛܺܝܪܳܐ ܫܰܥܒܶܕܬܽܘܢ ܐܶܢܶܝܢ.
Eze 34:5 ܘܶܐܬܒܰܕܪܰܬ݂ ܥܳܢ̈ܝ ܡܶܢ ܒܠܰܝ ܪܳܥܝܳܐ: ܘܰܗܘܰܝ̈ ܡܶܐܟ݂ܽܘܠܬ݂ܳܐ ܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ.
Eze 34:6 ܘܰܛܥܳܬ݂ ܥܳܢܝ̈ ܒܟܽܠܗܽܘܢ ܛܽܘܖ̈ܶܐ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܒܟܽܠܳܗ̇ ܐܰܪܥܳܐ ܐܶܬ݂ܒܰܕܪܰܬ݂ ܥܳܢ̈ܝ: ܘܠܰܝܬ ܕܬܳܒܰܥ ܐܳܦܠܳܐ ܕܰܡܟܰܢܶܫ.
Eze 34:7 ܡܶܛܽܠ ܗܳܢܳܐ ܫܡܰܥܘ ܖ̈ܳܥܰܘܳܬ݂ܳܐ ܦܶܬܓ݂ܳܡܶܗ ܕܡܳܪܝܳܐ.
Eze 34:8 ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܗܘܳܬ݂ ܥܳܢ̈ܝ ܠܒܶܙܬ݂ܳܐ: ܘܰܗܘܳܬ݂ ܥܳܢ̈ܝ ܡܶܐܟ݂ܽܘܠܬ݂ܳܐ ܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ ܡܶܢ ܒܠܰܝ ܪܳܥܝܳܐ: ܘܠܳܐ ܪܥܰܘ ܖ̈ܳܥܰܘܳܬ݂ܳܐ ܠܥܳܢ̈ܝ: ܐܶܠܳܐ ܪܥܰܘ ܖ̈ܳܥܰܘܳܬ݂ܳܐ ܠܢܰܦܫܗܽܘܢ: ܘܰܠܥܳܢ̈ܝ ܠܳܐ ܪܥܰܘ.
Eze 34:9 ܡܶܛܽܠ ܗܳܢܳܐ ܖ̈ܳܥܰܘܳܬ݂ܳܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ.
Eze 34:10 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܖ̈ܳܥܰܘܳܬ݂ܳܐ: ܘܶܐܬ݂ܒܰܥ ܥܳܢ̈ܝ ܒܺܐܝܕܰܝ̈ܗܽܘܢ: ܘܶܐܒܰܛܶܠ ܐܶܢܽܘܢ ܕܠܳܐ ܢܶܪܥܽܘܢ ܬܽܘܒ ܠܥܳܢ̈ܝ: ܘܶܐܦܰܨܶܐ ܠܥܳܢ̈ܝ ܡܶܢ ܦܽܘܡܗܽܘܢ: ܘܬܽܘܒ ܠܳܐ ܢܶܗܘ̈ܝܳܢ ܠܗܽܘܢ ܠܡܶܐܟ݂ܽܘܠܬ݂ܳܐ.
Eze 34:11 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܬܳܒܰܥ ܐ̱ܢܳܐ ܠܥܳܢ̈ܝ: ܘܣܳܥܰܪ ܐ̱ܢܳܐ ܠܗܶܝܢ.
Eze 34:12 ܐܰܝܟ ܕܣܳܥܰܪ ܪܳܥܝܳܐ ܠܰܓܙܳܪܶܗ ܒܝܰܘܡܳܐ ܕܙܺܝܩܳܐ: ܗܳܟܰܢܳܐ ܐܶܣܥܪܺܝܗ̇ ܠܥܳܢ̈ܝ: ܘܶܐܟܰܢܶܫ ܐܶܢܶܝܢ ܡܶܢ ܟܠ ܐܰܬ݂ܖ̈ܰܘܳܬ݂ܳܐ ܕܶܐܬ݂ܒܰܕܰܖ̈ܝ ܒܗܽܘܢ: ܒܝܰܘܡܳܐ ܕܰܥܢܳܢܳܐ ܘܰܕ݂ܥܰܪܦܶܠܳܐ.
Eze 34:13 ܘܰܐܦܶܩ ܐܶܢܶܝܢ ܡܶܢ ܥܰܡ̈ܡܶܐ: ܘܶܐܟܰܢܶܫ ܐܶܢܶܝܢ ܡܶܢ ܡܕܺܝ̈ܢܳܬܳܐ: ܘܰܐܝܬܶܐ ܐܶܢܶܝܢ ܠܰܐܪܥܗܶܝܢ: ܘܶܐܪܥܶܐ ܐܶܢܶܝܢ ܒܛܽܘܖ̈ܶܐ ܕܺܝܣܪܳܐܶܝܠ: ܘܰܒܢܰܚ̈ܠܶܐ ܘܰܒܟܽܠܶܗ ܝܰܬ݂ܒܳܐ ܕܰܐܪܥܳܐ.
Eze 34:14 ܒܶܝܬ݂ ܪܶܥܝܳܐ ܛܳܒܳܐ ܐܶܪܥܶܐ ܐܶܢܶܝܢ: ܘܰܒܛܽܘܖ̈ܶܐ ܖ̈ܳܡܶܐ ܕܺܝܣܪܳܐܶܝܠ ܢܶܗܘܶܐ ܕܰܝܪܗܶܝܢ: ܬܰܡܳܢ ܢܶܖ̈ܒܥܳܢ ܒܕܰܝܪܳܐ ܛܳܒܳܐ: ܘܪܶܥܝܳܐ ܫܰܡܺܝܢܳܐ ܢܶܖ̈ܥܝܳܢ ܒܛܽܘܖ̈ܶܐ ܕܺܝܣܪܳܐܶܝܠ.
Eze 34:15 ܐܶܢܳܐ ܐܶܪܥܶܐ ܠܥܳܢ̈ܝ: ܘܶܐ̱ܢܳܐ ܐܰܪܒܰܥ ܐܶܢܶܝܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 34:16 ܕܰܐܒܺܝܕ݂ܳܐ ܐܶܒܥܶܐ: ܘܰܕ݂ܛܰܥܝܳܐ ܐܰܗܦܶܟ: ܘܕܰܬ݂ܒܺܝܪܳܐ ܐܶܥܨܽܘܒ: ܘܕܰܟܪܺܝܗܳܐ ܐܶܚܰܝܶܠ: ܘܰܕ݂ܫܰܡܺܝܢܳܐ ܘܰܕ݂ܥܰܫܺܝܢܳܐ ܐܶܛܰܪ: ܘܶܐܪܥܶܐ ܐܶܢܶܝܢ ܒܕܺܝܢܳܐ.
Eze 34:17 ܠܟܶܝܢ ܕܶܝܢ ܥܳܢ̈ܝ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܕܳܐܶܢ ܐ̱ܢܳܐ ܒܶܝܬ݂ ܢܶܩܝܳܐ ܠܢܶܩܝܳܐ ܘܒܶܝܬ݂ ܕܶܟ݂ܪܳܐ ܠܕܶܟ݂ܪܳܐ.
Eze 34:18 ܠܳܐ ܣܳܦܶܩ ܠܟܽܘܢ ܖ̈ܳܥܰܘܳܬ݂ܳܐ: ܪܶܥܝܳܐ ܛܳܒܳܐ ܕܪܳܥܶܝܢ ܐܢ̱ܬܽܘܢ: ܘܫܰܪܟܳܐ ܕܪܶܥܺܝܟܽܘܢ ܕܳܝܫܺܝܢ ܐܢ̱ܬܽܘܢ ܒܖ̈ܶܓܠܰܝܟܽܘܢ: ܘܡܰܝ̈ܳܐ ܫܳܬܶܝܢ ܐܢ̱ܬܽܘܢ. ܘܫܰܪܟܳܐ ܕܡܰܘܬܪܺܝܢ ܐܢ̱ܬܽܘܢ ܕܳܠܚܺܝܢ ܐܢ̱ܬܽܘܢ ܒܖ̈ܶܓܠܰܝܟܽܘܢ.
Eze 34:19 ܘܥܳܢ̈ܝ ܖ̈ܥܰܝ ܕܰܘܫܳܐ ܕܖ̈ܶܓܠܰܝܟܽܘܢ: ܘܶܐܫ̈ܬܺܝ ܡܰܝ̈ܳܐ ܕܕܰܠܰܚ̈ܝ ܖ̈ܶܓܠܰܝܟܽܘܢ.
Eze 34:20 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܕܳܐܶܢ ܐ̱ܢܳܐ ܒܶܝܬ݂ ܢܶܩܝܳܐ ܫܰܡܺܝܢܬ݂ܳܐ ܠܢܶܩܝܳܐ ܡܚܺܝܠܬ݂ܳܐ.
Eze 34:21 ܥܰܠ ܕܣܳܚ̈ܦܳܢ ܗ̱ܘܰܝ̈ ܒܓܰܒܰܝ̈ܗܶܝܢ ܘܰܒܟܰܬ݂ܦ̈ܳܬ݂ܗܶܝܢ: ܘܰܒܩܰܖ̈ܢܳܬ݂ܗܶܝܢ ܡܕܰܩܖ̈ܳܢ ܗ̱ܘܰܝ̈ ܠܟܽܠܗܶܝܢ ܟܖ̈ܺܝܗܳܬ݂ܳܐ: ܥܕ݂ܰܡܳܐ ܕܒܰܕܰܪ ܐܶܢܶܝܢ ܠܒܰܪ.
Eze 34:22 ܘܶܐܦܪܩܺܝܗ̇ ܠܥܳܢ̈ܝ: ܘܬܽܘܒ ܠܳܐ ܬܶܗܘܶܐ ܠܗܽܘܢ ܠܒܶܙܬ݂ܳܐ: ܘܶܐܕܽܘܢ ܒܶܝܬ݂ ܢܶܩܝܳܐ ܠܢܶܩܝܳܐ: ܘܒܶܝܬ݂ ܕܶܟ݂ܪܳܐ ܠܕܶܟ݂ܪܳܐ.
Eze 34:23 ܘܰܐܩܺܝܡ ܥܠܰܝܗܶܝܢ ܪܳܥܝܳܐ: ܘܢܶܪܥܶܐ ܐܶܢܶܝܢ: ܕܰܘܺܝܕ݂ ܥܰܒܕܝ ܗܽܘ ܢܶܪܥܶܐ ܐܶܢܶܝܢ: ܘܗܽܘ ܢܶܗܘܶܐ ܠܗܶܝܢ ܪܳܥܝܳܐ.
Eze 34:24 ܘܶܐ̱ܢܳܐ ܡܳܪܝܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܘܕܰܘܺܝܕ݂ ܥܰܒܕܝ ܢܶܗܘܶܐ ܫܰܠܺܝܛܳܐ ܒܰܝܢܳܬ݂ܗܽܘܢ.
Eze 34:25 ܘܰܐܩܺܝܡ ܠܗܽܘܢ ܩܝܳܡܳܐ ܕܰܫܠܳܡܳܐ: ܘܶܐܒܰܛܶܠ ܚܰܝܽܘܬ݂ܳܐ ܒܺܝܫܬܳܐ ܡܶܢ ܐܰܪܥܳܐ: ܘܢܶܥܡܪܽܘܢ ܒܡܰܕ݂ܒܪܳܐ ܒܫܶܠܝܳܐ: ܘܢܶܕ݂ܡܟܽܘܢ ܒܥܳܒܳܐ.
Eze 34:26 ܘܶܐܬܶܠ ܠܗܽܘܢ ܒܽܘܪܟܰܬܝ ܚܕ݂ܳܪ ܪܳܡܰܬܝ: ܘܰܐܚܶܬ݂ ܡܶܛܪܳܐ ܒܙܰܒܢܶܗ: ܘܢܶܗܘܶܐ ܡܶܛܪܳܐ ܕܒܽܘܪܟܬ݂ܳܐ.
Eze 34:27 ܘܺܐܝ̈ܠܳܢܶܐ ܕܰܐܪܥܳܐ ܢܶܥܒܕܽܘܢ ܦܺܐܖ̈ܶܐ: ܘܰܐܪܥܳܐ ܬܶܬܶܠ ܥܰܠ̈ܠܳܬ݂ܳܗ̇: ܘܢܶܬܒܽܘܢ ܒܰܐܪܥܗܽܘܢ ܒܣܰܒܪܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܬܶܒܪܶܬ݂ ܢܺܝܪܗܽܘܢ: ܘܦܰܨܺܝ݀ܬ ܐܶܢܽܘܢ ܡܶܢ ܐܺܝܕ݂ܳܐ ܕܰܡܫܰܥܒܕ݂ܳܢܰܝ̈ܗܽܘܢ.
Eze 34:28 ܘܬܽܘܒ ܠܳܐ ܢܶܗܘܽܘܢ ܒܶܙܬ݂ܳܐ ܠܥܰܡ̈ܡܶܐ: ܐܳܦܠܳܐ ܬܶܐܟܽܘܠ ܐܶܢܽܘܢ ܚܰܝܘܰܬ݂ ܒܰܪܳܐ: ܘܢܶܬܒܽܘܢ ܒܣܰܒܪܳܐ: ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ.
Eze 34:29 ܘܰܐܩܺܝܡ ܠܗܽܘܢ ܢܶܨܒܬ݂ܳܐ ܕܰܫܠܳܡܳܐ: ܘܬܽܘܒ ܠܳܐ ܢܶܫܬܰܢܩܽܘܢ ܒܟܰܦܢܳܐ ܒܰܐܪܥܳܐ: ܘܬܽܘܒ ܠܳܐ ܢܩܰܒܠܽܘܢ ܚܶܣܕܳܐ ܕܥܰܡ̈ܡܶܐ.
Eze 34:30 ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ: ܘܗܶܢܽܘܢ ܐܶܢܽܘܢ ܥܰܡܝ ܕܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 34:31 ܐܰܢ̱ܬܶܝ̈ܢ ܕܶܝܢ ܥܳܢ̈ܝ ܥܳܢ̈ܳܐ ܕܡܰܪܥܺܝܬܝ: ܒܢܰܝ̈ܢܳܫܳܐ ܐܰܢ̱ܬܶܝ̈ܢ: ܘܶܐ̱ܢܳܐ ܐ̱ܢܳܐ ܡܳܪܝܳܐ ܐܰܠܳܗܟܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 35:1 ܘܰܗܘܳܐ ܥܠܰܝ ܦܶܬ݂ܓܶܡܶܗ ܕܡܳܪܝܳܐ ܠܡܺܐܡܰܪ.
Eze 35:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܛܽܘܪܳܐ ܕܣܳܥܺܝܪ: ܘܶܐܬ݂ܢܰܒܳܐ ܥܠܰܘܗܝ.
Eze 35:3 ܘܶܐܡܰܪ ܠܶܗ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܛܽܘܪܳܐ ܕܣܳܥܺܝܪ: ܘܰܐܪܺܝܡ ܐܺܝܕ݂ܝ ܥܠܰܝܟ: ܘܶܐܥܒܕ݂ܳܟ ܠܰܚܒܳܠܳܐ ܘܰܠܬܶܡܗܳܐ.
Eze 35:4 ܘܰܡܕ݂ܺܝ̈ܢܳܬܳܟ݂ ܐܶܥܒܶܕ݂ ܠܚܽܘܪܒܳܐ: ܘܰܐܢ̱ܬ ܬܶܗܘܶܐ ܠܰܚܒܳܠܳܐ: ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ.
Eze 35:5 ܥܰܠ ܕܰܗܘܳܬ݂ ܠܳܟ݂ ܒܥܶܠܕܒܳܒܽܘܬ݂ܳܐ ܠܥܳܠܰܡ: ܘܰܐܫܠܶܡܬ ܠܰܒܢܰܝ̈ ܝܺܣܪܳܐܶܝܠ ܠܺܐܝܕ݂ܳܐ ܕܣܰܝܦܳܐ ܒܙܰܒܢܳܐ ܕܥܳܩܰܬ݂ܗܽܘܢ: ܘܰܒܙܰܒܢܳܐ ܕܥܰܘܠܳܐ ܕܩܶܨܗܽܘܢ.
Eze 35:6 ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܰܕ݂ܡܳܐ ܐܶܥܒܕ݂ܳܟ: ܘܰܕ݂ܡܳܐ ܢܶܪܕܦܳܟ݂: ܕܡܳܐ ܕܰܣܢܰܝܬ: ܗܽܘ ܕܡܳܐ ܢܶܪܕܦܳܟ݂.
Eze 35:7 ܘܶܐܥܒܕ݂ܺܝܘܗܝ ܠܛܽܘܪܳܐ ܕܣܳܥܺܝܪ ܠܰܚܒܳܠܳܐ ܘܰܠܬܶܡܗܳܐ: ܘܰܐܘܒܶܕ݂ ܡܶܢܗ ܕܥܳܒܰܪ ܘܰܕܬ݂ܳܐܶܒ.
Eze 35:8 ܘܶܐܡܠܶܐ ܛܽܘܖ̈ܰܘܗܝ ܡܶܢ ܚܖ̈ܺܝܒܰܘܗܝ: ܫܩܺܝܦܰܝ̈ܟ ܘܖ̈ܳܡܳܬ݂ܳܟ݂ ܘܢܰܚܠܰܝ̈ܟ: ܚܖ̈ܺܝܒܶܐ ܕܣܰܝܦܳܐ ܢܶܦܠܽܘܢ ܒܗܽܘܢ.
Eze 35:9 ܘܶܐܥܒܕ݂ܳܟ݂ ܚܽܘܪܒܳܐ ܠܥܳܠܰܡ: ܘܰܡܕ݂ܺܝ̈ܢܳܬ݂ܳܟ݂ ܠܳܐ ܢܶܬܝ̈ܰܬܒܳܢ: ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ.
Eze 35:10 ܥܰܠ ܕܶܐܡܰܪܬ ܕܰܬܪܶܝܢ ܥܰܡ̈ܡܺܝܢ ܘܬܰܪܬܶܝܢ ܡܰܠ̈ܟܽܘܢ ܕܺܝܠܝ ܐܶܢܶܝܢ: ܘܶܐ̱ܢܳܐ ܐܺܪܰܬ݂ ܐܶܢܶܝܢ: ܘܡܳܪܝܳܐ ܬܰܡܳܢ ܗ̱ܘܳܐ.
Eze 35:11 ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܶܐܥܒܶܕ݂ ܠܳܟ݂ ܐܰܝܟ݂ ܪܽܘܓܙܳܟ݂: ܘܰܐܝܟ݂ ܒܥܶܠܕܒܳܒܽܘܬ݂ܳܟ݂ ܕܰܥ̣ܒܰܕܬ ܘܰܣ̣ܢܰܝܬ ܐܶܢܽܘܢ: ܘܶܐܬ݂ܓܠܶܐ ܒܗܽܘܢ ܡܳܐ ܕܕܳܐܶܢ ܐ̱ܢܳܐ ܠܳܟ݂.
Eze 35:12 ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ: ܫܶܡܥܶ݀ܬ݂ ܟܽܠܶܗ ܓܽܘܕܳܦܳܟ: ܕܶܐܡܰܪܬ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܕܚܰܪܒܺܝܢ ܐܶܢܽܘܢ: ܘܡܶܐܟ݂ܽܘܠܬ݂ܳܐ ܐܶܢܽܘܢ ܕܺܝܠܰܢ.
Eze 35:13 ܘܰܐܘܪܶܟ݂ܬܽܘܢ ܥܠܰܝ ܦܽܘܡܟܽܘܢ: ܘܰܐܣܓܺܝܬܽܘܢ ܥܠܰܝ ܡܶܠܰܝ̈ܟܽܘܢ: ܘܶܐ̱ܢܳܐ ܫܶܡܥܶ݀ܬ݂.
Eze 35:14 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܪܳܐ ܕܣܳܥܺܝܪ ܕܰܫܪܶܐ ܒܚܰܕ݂ܽܘܬ݂ܳܐ ܕܟܽܠܳܗ̇ ܐܰܪܥܳܐ: ܠܰܚܒܳܠܳܐ ܐܶܥܒܕ݂ܳܟ݂.
Eze 35:15 ܥܰܠ ܕܰܚܕ݂ܺܝܬ ܠܝܳܪܬܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ ܕܚܶܪܒܰܬ݂: ܗܳܟܰܢܳܐ ܐܶܥܒܶܕ݂ ܠܳܟ݂: ܠܰܚܒܳܠܳܐ ܬܶܗܘܶܐ ܛܽܘܪܳܐ ܕܣܳܥܺܝܪ: ܘܰܐܕܽܘܡ ܟܽܠܳܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 36:1 ܘܰܐܢ̱ܬ ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܘܶܐܡܰܪ ܠܛܽܘܖ̈ܶܐ ܕܺܝܣܪܳܐܶܝܠ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ.
Eze 36:2 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪ ܥܠܰܝܟܽܘܢ ܒܥܶܠܕܒܳܒܳܐ ܐܰܚܳܢ: ܘܶܐܡܰܪ ܕܖ̈ܳܡܳܬ݂ܳܐ ܕܡܶܢ ܥܳܠܰܡ ܕܺܝܠܰܢ ܐܶܢܶܝܢ ܝܽܘܪܬ݂ܳܢܳܐ.
Eze 36:3 ܡܶܛܽܠ ܗܳܢܳܐ ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܨܛܰܥܰܪܬܽܘܢ ܘܶܐܬ݂ܚܪܶܒܬܽܘܢ: ܘܶܐܬ݂ܓܰܕܰܦܬܽܘܢ ܡܶܢ ܐܰܝܠܶܝܢ ܕܰܚܕ݂ܺܝܪܺܝܢ ܠܟ݂ܽܘܢ: ܘܰܗܘܰܝܬܽܘܢ ܝܽܘܪܬ݂ܳܢܳܐ ܠܫܰܪܟܳܐ ܕܥܰܡ̈ܡܶܐ: ܘܰܢܦܰܠܬܽܘܢ ܒܡܰܡܠܠܳܐ ܕܠܶܫܳܢ̈ܶܐ ܘܰܒܪܶܢܝܳܐ ܕܥܰܡ̈ܡܶܐ.
Eze 36:4 ܡܶܛܽܠ ܗܳܢܳܐ ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܛܽܘܖ̈ܶܐ ܕܺܝܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ ܘܰܠܢܰܚ̈ܠܶܐ: ܘܰܠܥܽܘܡ̈ܩܶܐ ܘܰܠܚܰܖ̈ܒܳܬ݂ܳܐ ܕܨܰܕ݂ܝ̈ܳܢ: ܘܠܰܡܕܺܝ̈ܢܳܬܳܐ ܕܶܐܫܬܒܶܩ̈ܝ: ܘܰܗܘܰܝ̈ ܠܒܶܙܬ݂ܳܐ ܘܰܠܡܽܘܝܳܩܳܐ ܠܫܰܪܟܳܐ ܕܥܰܡ̈ܡܶܐ ܕܰܚܕ݂ܺܝܪܺܝܢ ܠܗܽܘܢ.
Eze 36:5 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܢܽܘܪܳܐ ܕܰܛܢܳܢܝ ܡܰܠܠܶܬ݂ ܥܰܠ ܫܰܪܟܳܐ ܕܥܰܡ̈ܡܶܐ ܘܥܰܠ ܟܽܠܳܗ̇ ܐܰܕܽܘܡ: ܥܰܠ ܕܰܥܒܰܕ݂ܘ ܠܗܽܘܢ ܐܰܪܥܝ ܝܽܘܪܬ݂ܳܢܳܐ: ܒܚܰܕ݂ܽܘܬ݂ܳܐ ܕܠܶܒܗܽܘܢ ܨܰܥܰܪܘ ܢܰܦ̈ܫܳܬܳܐ: ܕܢܶܫܒܽܘܢ ܐܶܢܶܝܢ ܘܢܶܒܙܽܘܢ ܐܶܢܶܝܢ.
Eze 36:6 ܡܶܛܽܠ ܗܳܢܳܐ ܐܶܬ݂ܢܰܒܳܐ ܥܰܠ ܐܰܪܥܳܐ ܕܺܝܣܪܳܐܶܝܠ: ܘܶܐܡܰܪ ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ ܘܰܠܢܰܚ̈ܠܶܐ ܘܰܠܥܽܘܡ̈ܩܶܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡ̣ܰܠܠܶܬ݂ ܒܰܛܢܳܢܝ ܘܰܒܚܶܡܬ݂ܝ: ܥܰܠ ܕܩܰܒܶܠܬܽܘܢ ܚܶܣܕܳܐ ܕܥܰܡ̈ܡܶܐ.
Eze 36:7 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܐܰܪܺܝܡܶ݀ܬ݂ ܐܺܝܕ݂ܝ ܥܰܠ ܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ: ܕܰܢܩܰܒܠܽܘܢ ܚܶܣܕܗܽܘܢ.
Eze 36:8 ܐܰܢ̱ܬܽܘܢ ܕܶܝܢ ܛܽܘܖ̈ܶܐ ܕܺܝܣܪܳܐܶܝܠ: ܥܰܘܦܰܝ̈ܟܽܘܢ ܬܶܬܠܽܘܢ: ܘܦܺܐܖ̈ܰܝܟܽܘܢ ܬܪܰܒܽܘܢ ܠܥܰܡܝ ܝܺܣܪܳܐܶܝܠ: ܡܶܛܽܠ ܕܰܩܪܶܒܘ ܠܡܶܐܬ݂ܳܐ.
Eze 36:9 ܘܗܳܐ ܡܶܬ݂ܦܢܶܐ ܐ̱ܢܳܐ ܥܠܰܝܟܽܘܢ: ܘܬܶܬܦܰܠܚܽܘܢ ܘܬܶܙܕܰܪܥܽܘܢ.
Eze 36:10 ܘܰܐܣܓܶܐ ܥܠܰܝܟܽܘܢ ܒܢܰܝ̈ܢܳܫܳܐ ܕܟܽܠܶܗ ܒܶܝܬ݂ ܝܺܣܪܳܐܶܝܠ: ܘܢܶܬ݂ܝܰܬܒ̈ܳܢ ܡܕܺܝ̈ܢܳܬܳܐ ܘܚܰܖ̈ܒܳܬ݂ܳܐ ܢܶܬ݂ܒܰܢ̈ܝܳܢ.
Eze 36:11 ܘܰܐܣܓܶܐ ܥܠܰܝܟܽܘܢ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܢܶܟ݂ܒܪܽܘܢ ܘܢܶܣܓܽܘܢ: ܘܰܐܘܬܶܒܟ݂ܽܘܢ ܐܰܝܟ ܕܡܶܢ ܩܕ݂ܺܝܡ: ܘܰܐܛܐܶܒ ܠܟ݂ܽܘܢ ܐܰܝܟ ܕܡܶܢ ܪܺܝܫܺܝܬ݂ܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 36:12 ܘܶܐܗܰܠܶܟ ܒܟܽܘܢ ܒܢܰܝ̈ܢܳܫܳܐ ܠܥܰܡܝ ܝܺܣܪܳܐܶܝܠ: ܘܢܺܐܪܬܽܘܢܳܟܽܘܢ ܘܬܶܗܘܢ ܠܗܽܘܢ ܠܝܽܘܪܬ݂ܳܢܳܐ: ܘܬܽܘܒ ܠܳܐ ܬܰܘܣܦܽܘܢ ܠܡܶܬ݂ܓܰܙܳܝܽܘ.
Eze 36:13 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܳܐܡܪܺܝܢ ܠܶܟ݂ܝ ܐܳܟ݂ܠܰܬ݂ ܒܢܰܝ̈ܢܳܫܳܐ ܐܰܢ̱ܬܝ: ܘܰܡܓܰܙܝܰܬ݂ ܥܰܡܳܗ̇.
Eze 36:14 ܡܶܟܺܝܠ ܒܢܰܝ̈ܢܳܫܳܐ ܠܳܐ ܬܶܐܟ݂ܠܺܝܢ: ܘܥܰܡܶܟ݂ܝ ܬܽܘܒ ܠܳܐ ܬܶܓܙܺܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 36:15 ܘܬܽܘܒ ܠܳܐ ܐܰܫܡܰܥ ܥܠܰܝܟܝ ܚܶܣܕܳܐ ܕܥܰܡ̈ܡܶܐ: ܘܨܰܥܪܗܽܘܢ ܬܽܘܒ ܠܳܐ ܬܩܰܒܠܺܝܢ: ܘܥܰܡܶܟ݂ܝ ܬܽܘܒ ܠܳܐ ܬܓܰܙܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 36:16 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 36:17 ܒܰܪܢܳܫܳܐ: ܕܒܶܝܬ݂ ܝܺܣܪܳܐܶܝܠ ܝܳܬ݂ܒܺܝܢ ܒܰܐܪܥܗܽܘܢ: ܘܛܰܢܦܽܘܗ̇ ܒܽܐܘܖ̈ܚܳܬܗܽܘܢ ܘܰܒܨܶܢ̈ܥܳܬ݂ܗܽܘܢ: ܘܰܐܝܟ݂ ܛܰܡܽܐܘܬ݂ܳܐ ܕܟܶܦܣܳܢܺܝܬ݂ܳܐ: ܗܳܟܰܢܳܐ ܗܘܳܬ݂ ܩܕ݂ܳܡܝ ܐܽܘܪܚܗܽܘܢ.
Eze 36:18 ܘܶܐܫܕܶܬ ܪܽܘܓ݂ܙܝ ܥܠܰܝܗܽܘܢ: ܡܶܛܽܠ ܕܡܳܐ ܕܶܐܫܰܕ݂ܘ ܒܰܐܪܥܳܐ: ܘܛܰܢܦܽܘܗ̇ ܒܰܦܬܰܟ݂ܖ̈ܰܝܗܽܘܢ.
Eze 36:19 ܘܒܰܕܪܶܬ݂ ܐܶܢܽܘܢ ܒܥܰܡ̈ܡܶܐ: ܘܰܕ݂ܪܺܝ݀ܬ݂ ܐܶܢܽܘܢ ܒܰܡܕܺܝ̈ܢܳܬܳܐ: ܘܰܐܝܟ݂ ܐܽܘܖ̈ܚܳܬܗܽܘܢ ܘܰܐܝܟ݂ ܨܶܢ̈ܥܳܬ݂ܗܽܘܢ ܕܳܢܶ݀ܬ ܐܶܢܽܘܢ.
Eze 36:20 ܘܶܐܙܰܠ̣ܘ ܠܒܶܝܬ݂ ܥܰܡ̈ܡܶܐ: ܘܛܰܘܶܫܘ ܫܡܳܐ ܕܩܽܘܕܫܝ: ܘܳܐܡܪܺܝܢ ܗܘܰܘ ܠܗܽܘܢ ܥܰܡ̈ܡܶܐ: ܗܳܠܶܝܢ ܥܰܡܶܗ ܐܶܢܽܘܢ ܕܰܐ‌ܠܳܗܳܐ ܘܡܶܢ ܐܰܪܥܶܗ ܢ̣ܦܰܩܘ.
Eze 36:21 ܘܚܳܣܶ݀ܬ݂ ܥܰܠ ܫܡܳܐ ܕܩܽܘܕܫܝ: ܕܛܰܘܫܽܘܗܝ ܕܒܶܝܬ݂ ܝܺܣܪܳܐܶܝܠ ܒܶܝܬ݂ ܥܰܡ̈ܡܶܐ ܕܶܐܙܰܠ̣ܘ ܠܘܳܬ݂ܗܽܘܢ.
Eze 36:22 ܡܶܛܽܠ ܗܳܢܳܐ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܗ̱ܘܳܐ ܡܶܛܽܠܬ݂ܟܽܘܢ ܥܳܒܶܕ݂ ܐ̱ܢܳܐ ܒܶܝܬ݂ ܝܺܣܪܳܐܶܝܠ: ܐܶܠܳܐ ܡܶܛܽܠ ܫܡܳܐ ܕܩܽܘܕܫܝ: ܕܛܰܘܶܫܬܽܘܢ ܒܶܝܬ݂ ܥܰܡ̈ܡܶܐ ܕܶܐܙܰܠܬܽܘܢ ܠܘܳܬ݂ܗܽܘܢ.
Eze 36:23 ܕܶܐܩܰܕܶܫ ܫܶܡܝ ܪܰܒܳܐ: ܕܶܐܬܛܰܘܰܫ ܒܶܝܬ݂ ܥܰܡ̈ܡܶܐ ܕܛܰܘܶܫܬܽܘܢܳܝܗܝ ܒܰܝܢܳܬ݂ܗܽܘܢ: ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܳܐ ܕܶܐܬ݂ܩܰܕܫܶܬ ܒܟܽܘܢ ܠܥܺܢܰܝ̈ܗܽܘܢ.
Eze 36:24 ܘܶܐܕ݂ܒܰܪܟܽܘܢ ܡܶܢ ܥܰܡ̈ܡܶܐ: ܘܶܐܟܰܢܶܫܟܽܘܢ ܡܶܢ ܡܕܺܝ̈ܢܳܬܳܐ: ܘܰܐܝܬܶܝܟ݂ܽܘܢ ܠܰܐܪܥܟܽܘܢ.
Eze 36:25 ܘܶܐܪܽܘܣ ܥܠܰܝܟܽܘܢ ܡܰܝ̈ܳܐ ܕܟܰܝ̈ܳܐ: ܘܶܐܕܰܟܶܝܟ݂ܽܘܢ ܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ: ܘܡܶܢ ܟܽܠܗܽܘܢ ܦܬܰܟܖ̈ܰܝܟܽܘܢ.
Eze 36:26 ܘܶܐܬܶܠ ܠܟܽܘܢ ܠܶܒܳܐ ܚܰܕ݂ܬ݂ܳܐ: ܘܪܽܘܚܳܐ ܚܕܰܬ݂ܳܐ ܐܶܬܶܠ ܒܓ݂ܰܘܟܽܘܢ: ܘܰܐܥܒܰܪ ܠܶܒܳܐ ܕܟܺܐܦܳܐ ܡܶܢ ܒܶܣܪܟܽܘܢ: ܘܶܐܬܶܠ ܠܟܽܘܢ ܠܶܒܳܐ ܕܒܶܣܪܳܐ.
Eze 36:27 ܘܶܐܬܶܠ ܪܽܘܚܝ ܒܓ݂ܰܘܟܽܘܢ: ܘܶܐܥܒܶܕ݂ ܕܰܒܦܽܘܩ̈ܕܳܢܰܝ ܬܗܰܠܟܽܘܢ: ܘܕ݂ܺܝ̈ܢܰܝ ܬܶܛܪܽܘܢ ܘܬܶܥܒܕܽܘܢ ܐܶܢܽܘܢ.
Eze 36:28 ܘܬܶܬܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܟܽܘܢ: ܘܬܶܗܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ
Eze 36:29 ܘܶܐܦܪܽܘܩܟܽܘܢ ܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ: ܘܶܐܩܪܶܐ ܠܰܥܒܽܘܪܳܐ ܘܰܐܣܓܶܝܘܗܝ: ܘܠܳܐ ܐܰܝܬܶܐ ܥܠܰܝܟܽܘܢ ܟܰܦܢܳܐ.
Eze 36:30 ܘܰܐܣܓܶܐ ܦܺܐܖ̈ܶܐ ܕܺܐܝ̈ܠܳܢܶܐ: ܘܥܰܠ̈ܠܳܬ݂ܳܐ ܕܰܐܪܥܳܐ: ܘܬܽܘܒ ܠܳܐ ܬܩܰܒܠܽܘܢ ܚܶܣܕܳܐ ܕܟܰܦܢܳܐ ܒܶܝܬ݂ ܥܰܡ̈ܡܶܐ.
Eze 36:31 ܘܬܶܬܕܰܟ݂ܪܽܘܢ ܬܰܡܳܢ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܨܶܢ̈ܥܳܬ݂ܟܽܘܢ ܫܳܛ̈ܝܳܬ݂ܳܐ: ܘܢܶܬ݂ܩܰܡ̈ܛܳܢ ܐܰܦܰܝ̈ܟܽܘܢ ܒܥܰܘܠܟܽܘܢ ܘܰܒܛܰܢܦ̈ܘܳܬ݂ܟܽܘܢ.
Eze 36:32 ܘܕܰܥܘ ܕܠܳܐ ܗ̱ܘܳܐ ܡܶܛܽܠܬ݂ܟܽܘܢ ܥܳܒܶܕ݂ ܐ̱ܢܳܐ ܗܳܠܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܗܰܬ݂ܘ ܘܶܐܬܬܰܟܣܘ ܡܶܢ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.
Eze 36:33 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܡܕܟܶܐ ܐ̱ܢܳܐ ܠܟܽܘܢ ܡܶܢ ܟܽܠܶܗ ܥܰܘܠܟܽܘܢ: ܡܰܘܬܶܒ ܐ̱ܢܳܐ ܡܕܺܝ̈ܢܳܬܳܐ ܘܒܳܢܶܐ ܚܰܖ̈ܒܳܬ݂ܳܐ.
Eze 36:34 ܘܰܐܪܥܳܐ ܕܚܰܪܒܳܐ ܗܘܳܬ݂ ܬܶܬܦܠܰܚ: ܕܨܰܕ݂ܝܳܐ ܗܘܳܬ݂ ܒܥܰܝ̈ܢܰܝ ܟܠ ܕܥܳܒܰܪ.
Eze 36:35 ܘܢܺܐܡܪܽܘܢ ܐܰܪܥܳܐ ܗܳܝ ܚܰܪܒܬܳܐ: ܗܘܳܬ݂ ܐܰܝܟ ܦܰܪܕܰܝܣܳܐ ܕܰܥܕ݂ܶܢ: ܘܰܡܕܺܝ̈ܢܳܬܳܐ ܕܚܰܖ̈ܒܳܢ ܗ̱ܘܰܝ̈ ܘܰܡܣܰܚ̈ܦܳܢ: ܗܘܰܝ̈ ܟܰܖ̈ܟܶܐ ܥܰܫܺܝ̈ܢܶܐ.
Eze 36:36 ܘܢܶܕܥܽܘܢ ܥܰܡ̈ܡܶܐ ܕܡܶܫܬܰܚܪܺܝܢ ܚܕ݂ܳܖ̈ܰܝܟܽܘܢ: ܕܶܐܢܳܐ ܡܳܪܝܳܐ ܒܳܢܶܐ ܐ̱ܢܳܐ ܡܣܰܚ̈ܦܳܬ݂ܳܐ: ܘܢܳܨܶܒ ܐ̱ܢܳܐ ܚܰܖ̈ܒܳܬ݂ܳܐ: ܐܶܢܳܐ ܡܳܪܝܳܐ ܐܶܡܪܶܬ݂ ܘܥܳܒܶܕ݂ ܐ̱ܢܳܐ.
Eze 36:37 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܒܗܳܕܶܐ ܬܳܒܰܥ ܐ̱ܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܕܶܐܥܒܶܕ݂ ܠܗܽܘܢ ܘܰܐܣܓܶܐ ܐܶܢܽܘܢ: ܐܰܝܟ ܥܳܢ̈ܳܐ ܕܰܒܢܰܝ̈ܢܳܫܳܐ.
Eze 36:38 ܐܰܝܟ ܥܳܢ̈ܳܐ ܩܰܕܺܝܫܬ݂ܳܐ: ܘܰܐܝܟ݂ ܥܳܢ̈ܳܐ ܕܽܐܘܪܺܫܠܶܡ ܒܙܰܒܢܳܐ ܕܥܰܕ݂ܥܺܐܕܶܝ̈ܗ̇: ܗܳܟܰܢܳܐ ܢܶܗܘ̈ܝܳܢ ܡܕܺܝ̈ܢܳܬܳܐ ܕܚܰܖ̈ܒܳܢ ܗ̱ܘܰܝ̈: ܘܢܶܬ݂ܡܰܠ̈ܝܳܢ ܥܳܢ̈ܳܐ ܕܰܒܢܰܝ̈ܢܳܫܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 37:1 ܥܰܠ ܚܰܝܰܬ ܡܺܝ̈ܬܶܐ. ܘܰܗܘܳܬ݂ ܥܠܰܝ ܐܺܝܕ݂ܶܗ ܕܡܳܪܝܳܐ: ܘܰܐܦܩܰܢܝ ܒܪܽܘܚܶܗ ܡܳܪܝܳܐ: ܘܰܐܫܪܝܰܢܝ ܒܰܦܩܰܥܬ݂ܳܐ: ܘܡܰܠܝܳܐ ܗܘܳܬ݂ ܓܰܖ̈ܡܶܐ.
Eze 37:2 ܘܰܐܥܒܪܰܢܝ ܥܠܰܝܗܽܘܢ ܚܕ݂ܳܖ̈ܳܝܗܽܘܢ: ܘܰܚܙܺܝ݀ܬ݂ ܕܣܰܓܺܝܐܺܝܢ ܛܳܒ ܒܰܦܩܰܥܬ݂ܳܐ: ܘܛܳܒ ܝܰܒܺܝܫܺܝܢ.
Eze 37:3 ܘܶܐܡܰܪ ܠܺܝ: ܒܰܪܢܳܫܳܐ: ܚܳܐܶܝܢ ܓܰܖ̈ܡܶܐ ܗܳܠܶܝܢ: ܘܶܐܡܪܶܬ݂ ܐܰܢ̱ܬ ܗܽܘ ܝܳܕܰܥ ܡܳܪܶܐ ܡܳܖ̈ܰܘܳܬ݂ܳܐ.
Eze 37:4 ܘܶܐܡܰܪ ܠܺܝ ܐܶܬ݂ܢܰܒܳܐ ܥܰܠ ܓܰܖ̈ܡܶܐ ܗܳܠܶܝܢ ܘܶܐܡܰܪ ܠܗܽܘܢ ܓܰܖ̈ܡܶܐ ܝܰܒܺܝ̈ܫܶܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ.
Eze 37:5 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܓܰܖ̈ܡܶܐ ܗܳܠܶܝܢ: ܗܳܐ ܐܶܢܳܐ ܡܰܥܶܠ ܐ̱ܢܳܐ ܒܟܽܘܢ ܪܽܘܚܳܐ ܘܬܺܚܽܘܢ.
Eze 37:6 ܘܶܐܬܶܠ ܥܠܰܝܟܽܘܢ ܓܝܳܕ݂̈ܶܐ: ܘܰܐܣܶܩ ܥܠܰܝܟܽܘܢ ܒܶܣܪܳܐ: ܘܶܐܩܪܽܘܡ ܥܠܰܝܟܽܘܢ ܡܶܫܟܳܐ: ܘܶܐܬܶܠ ܒܟܽܘܢ ܪܽܘܚܳܐ ܘܬܺܚܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 37:7 ܘܶܐܬ݂ܢܰܒܺܝ݀ܬ݂ ܐܰܝܟ݂ ܕܦܰܩܕ݂ܰܢܝ: ܘܟܰܕ݂ ܐܶܬ݂ܢܰܒܺܝ݀ܬ݂: ܗܘܳܐ ܩܳܠܳܐ ܘܙܰܘܥܳܐ: ܘܰܩ̣ܪܶܒܘ ܓܰܖ̈ܡܶܐ ܓܰܪܡܳܐ ܠܘܳܬ݂ ܫܳܪܺܝܬܶܗ.
Eze 37:8 ܘܰܚܙܺܝ݀ܬ݂ ܕܰܣܠܶܩܘ ܥܠܰܝܗܽܘܢ ܓܝܳܕ݂̈ܶܐ ܘܒܶܣܪܳܐ: ܘܶܐܬ݂ܩܪܶܡ ܥܠܰܝܗܽܘܢ ܡܶܫܟܳܐ ܡܶܢ ܠܥܶܠ: ܘܪܽܘܚܳܐ ܠܰܝܬ ܗܘܳܬ݂ ܒܗܽܘܢ.
Eze 37:9 ܘܶܐܡܰܪ ܠܺܝ: ܐܶܬ݂ܢܰܒܳܐ ܥܰܠ ܪܽܘܚܳܐ: ܐܶܬ݂ܢܰܒܳܐ ܒܰܪܢܳܫܳܐ: ܘܶܐܡܰܪ ܠܪܽܘܚܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܳܝ ܪܽܘܚܳܐ ܡܶܢ ܐܰܪܒܰܥ ܖ̈ܽܘܚܶܐ: ܘܦܽܘܚܝ ܒܗܳܠܶܝܢ ܩܛܺܝ̈ܠܶܐ ܘܢܺܚܽܘܢ.
Eze 37:10 ܘܶܐܬ݂ܢܰܒܺܝ݀ܬ݂ ܐܰܝܟ ܕܦܰܩܕ݂ܰܢܝ: ܘܥܶܠܰܬ݂ ܒܗܽܘܢ ܪܽܘܚܳܐ ܘܰܚܝܰܘ: ܘܩܳܡܘ ܥܰܠ ܖ̈ܶܓܠܰܝܗܽܘܢ: ܚܰܝܠܳܐ ܕܛܳܒ ܣܰܓܺܝ.
Eze 37:11 ܘܶܐܡܰܪ ܠܺܝ: ܒܰܪܢܳܫܳܐ: ܗܳܠܶܝܢ ܓܰܖ̈ܡܶܐ ܟܽܠܗܽܘܢ ܕܰܒܢܰܝ̈ ܝܺܣܪܳܐܶܝܠ ܐܶܢܽܘܢ: ܕܳܐܡܪܺܝܢ ܗܘܰܘ ܝܺܒܶܫܘ ܓܰܖ̈ܡܰܝܢ: ܘܶܐܒܰܕ݂ ܣܰܒܪܰܢ: ܘܰܒܛܶܠܢ ܠܰܢ.
Eze 37:12 ܡܶܛܽܠ ܗܳܢܳܐ ܐܶܬ݂ܢܰܒܳܐ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܦܳܬܰܚ ܐ̱ܢܳܐ ܩܰܒܖ̈ܰܝܟܽܘܢ: ܘܡܰܝܬܶܐ ܐ̱ܢܳܐ ܠܟܽܘܢ ܠܰܐܪܥܳܐ ܕܺܝܣܪܳܐܶܝܠ.
Eze 37:13 ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܦܶܬܚܶ݀ܬ݂ ܩܰܒܖ̈ܰܝܟܽܘܢ: ܘܡܳܐ ܕܰܐܣܶܩܬܟ݂ܽܘܢ ܡܶܢ ܩܰܒܖ̈ܰܝܟܽܘܢ.
Eze 37:14 ܐܶܬܶܠ ܪܽܘܚܝ ܒܟܽܘܢ ܘܬܺܚܽܘܢ: ܘܶܐܫܒܽܘܩܟܽܘܢ ܒܰܐܪܥܟ݂ܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܐܶܡܪܶܬ݂ ܘܥܳܒܶܕ݂ ܐ̱ܢܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܥܰܠ ܕܣܳܠܩܺܝܢ ܘܗܳܘܶܝܢ ܚܰܕ ܥܰܡܳܐ ܘܰܚܕ݂ܳܐ ܡܰܠܟܽܘܬ݂ܳܐ
Eze 37:15 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 37:16 ܐܰܢ̱ܬ ܕܶܝܢ ܒܰܪܢܳܫܳܐ: ܣܰܒ ܠܳܟ݂ ܩܰܝܣܳܐ ܚܰܕ݂: ܘܰܟܬܽܘܒ ܥܠܰܘܗܝ ܝܺܗܽܘܕ݂ܳܐ ܘܰܒܢܰܝ̈ ܝܺܣܪܳܐܶܝܠ ܚܰܒܖ̈ܰܘܗܝ: ܘܣܰܒ ܩܰܝܣܳܐ ܐ̱ܚܪܺܢܳܐ: ܘܰܟܬܽܘܒ ܥܠܰܘܗܝ ܝܰܘܣܶܦ ܒܩܰܝܣܳܐ ܕܰܐܦܪܶܝܡ: ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܚܰܒܖ̈ܰܘܗܝ.
Eze 37:17 ܘܩܰܪܶܒ ܐܶܢܽܘܢ ܚܰܕ݂ ܠܘܳܬ݂ ܚܰܕ݂: ܘܢܶܗܘܽܘܢ ܚܰܕ݂ ܩܺܝܣ ܒܺܐܝܕ݂ܳܟ݂.
Eze 37:18 ܘܶܐܢ ܐܶܡܰܪܘ ܠܳܟ݂ ܒܢܰܝ̈ ܥܰܡܳܟ݂ ܚܰܘܳܢ ܡܳܢܳܐ ܐܶܢܶܝܢ ܗܳܠܶܝܢ.
Eze 37:19 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܢܳܣܶܒ ܐ̱ܢܳܐ ܩܰܝܣܳܐ ܕܝܰܘܣܶܦ ܕܒܺܐܝܕ݂ܶܗ ܕܰܐܦܪܶܝܡ: ܘܫܰܒ̈ܛܶܐ ܕܺܝܣܪܳܐܶܝܠ ܚܰܒܖ̈ܰܘܗܝ: ܘܶܐܬܶܠ ܐܶܢܽܘܢ ܥܰܡ ܩܰܝܣܳܐ ܕܺܝܗܽܘܕ݂ܳܐ: ܘܶܐܥܒܶܕ݂ ܐܶܢܽܘܢ ܚܰܕ݂ ܩܰܝܣ: ܘܢܶܗܘܽܘܢ ܚܰܕ݂ ܒܺܐܝܕ݂ܝ.
Eze 37:20 ܘܩܰܝ̈ܣܶܐ ܕܟܳܬܶܒ ܐܰܢ̱ܬ ܥܠܰܝܗܽܘܢ: ܐܰܚܽܘܕ݂ ܐܶܢܽܘܢ ܒܺܐܝܕ݂ܳܟ݂ ܠܥܺܢܰܝ̈ܗܽܘܢ.
Eze 37:21 ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܢܳܣܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ: ܡܶܢ ܒܰܝܢܳܬ݂ ܥܰܡ̈ܡܶܐ ܕܶܐܙܰܠܘ ܠܘܳܬ݂ܗܽܘܢ: ܘܶܐܟܰܢܶܫ ܐܶܢܽܘܢ ܘܰܐܝܬܶܐ ܐܶܢܽܘܢ ܠܰܐܪܥܗܽܘܢ.
Eze 37:22 ܘܶܐܥܒܶܕ݂ ܐܶܢܽܘܢ ܥܰܡܳܐ ܚܰܕ݂ ܒܰܐܪܥܳܐ ܒܛܽܘܖ̈ܶܐ ܕܺܝܣܪܳܐܶܝܠ: ܘܚܰܕ݂ ܡܰܠܟܳܐ ܢܶܗܘܶܐ ܠܟܽܠܗܽܘܢ: ܘܬܽܘܒ ܠܳܐ ܢܶܗܘܽܘܢ ܬܪܶܝܢ ܥܰܡ̈ܡܺܝܢ: ܘܬܽܘܒ ܠܳܐ ܢܶܬ݂ܦܰܠܓܽܘܢ ܠܬܰܪܬܶܝܢ ܡܰܠ̈ܟܘܳܢ.
Eze 37:23 ܘܬܽܘܒ ܠܳܐ ܢܶܬܛܰܢܦܽܘܢ ܒܰܦܬܰܟܖ̈ܰܝܗܽܘܢ: ܘܰܒܛܰܢ̈ܦܘܳܬ݂ܗܽܘܢ ܘܰܒܟܽܠܶܗ ܥܰܘܠܗܽܘܢ: ܘܶܐܦܪܽܘܩ ܐܶܢܽܘܢ ܡܶܢ ܟܽܠܶܗ ܒܶܝܬ݂ ܡܰܥܡܰܪܗܽܘܢ ܕܰܚܛܰܘ ܒܶܗ: ܘܶܐܕܰܟܶܐ ܐܶܢܽܘܢ ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ
Eze 37:24 ܘܥܰܒܕܝ ܕܰܘܺܝܕ݂ ܢܰܡܠܶܟ݂ ܥܠܰܝܗܽܘܢ: ܘܪܳܥܝܳܐ ܚܰܕ݂ ܢܶܗܘܶܐ ܠܟܽܠܗܽܘܢ: ܘܰܒܕ݂ܺܝ̈ܢܰܝ ܢܗܰܠܟ݂ܽܘܢ: ܘܦܽܘܩܕܳܢܰܝ̈ ܢܶܛܪܽܘܢ ܘܢܶܥܒܕܽܘܢ ܐܶܢܽܘܢ.
Eze 37:25 ܘܢܶܬ݂ܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܥܰܒܕܝ ܝܰܥܩܽܘܒ: ܕܺܝܬܶܒܘ ܒܳܗ̇ ܐܰܒܳܗܰܝ̈ܗܽܘܢ: ܘܢܶܬ݂ܒܽܘܢ ܒܳܗ̇ ܗܶܢܽܘܢ ܘܰܒܢܰܝ̈ܗܽܘܢ: ܘܰܒܢܰܝ̈ ܒܢܰܝ̈ܗܽܘܢ ܠܥܳܠܰܡ: ܘܕ݂ܰܘܺܝܕ݂ ܥܰܒܕܝ ܢܶܗܘܶܐ ܠܗܽܘܢ ܡܕܰܒܪܳܢܳܐ ܠܥܳܠܰܡ.
Eze 37:26 ܘܰܐܩܺܝܡ ܠܗܽܘܢ ܩܝܳܡܳܐ ܕܰܫܠܳܡܳܐ ܘܰܩܝܳܡܳܐ ܕܥܳܠܰܡ ܢܶܗܘܶܐ ܥܰܡܗܽܘܢ: ܘܰܐܣܓܶܐ ܐܶܢܽܘܢ: ܘܶܐܬܶܠ ܡܰܩܕܫܝ ܒܰܝܢܳܬ݂ܗܽܘܢ ܠܥܳܠܰܡ.
Eze 37:27 ܘܢܶܗܘܶܐ ܒܶܝܬ݂ ܡܰܫܪܰܝ ܒܗܽܘܢ: ܘܶܐܗܘܶܐ ܠܗܽܘܢ ܐܰ‌ܠܳܗܳܐ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.
Eze 37:28 ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܺܝܣܪܳܐܶܝܠ: ܡܳܐ ܕܰܗܘܳܐ ܒܗܽܘܢ ܡܰܩܕܫܝ ܠܥܳܠܰܡ.
Eze 38:1 ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.
Eze 38:2 ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܓܽܘܓ: ܘܥܰܠ ܐܰܪܥܳܐ ܕܡܰܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ ܘܰܕܬܽܘܒܺܝܠ: ܘܶܐܬ݂ܢܰܒܳܐ ܥܠܰܘܗܝ ܘܶܐܡܰܪ.
Eze 38:3 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ݂ ܘܰܕܬܽܘܒܺܝܠ.
Eze 38:4 ܘܶܐܟܰܢܫܳܟ݂ ܘܰܐܪܡܶܐ ܒܠܳܡܳܐ ܒܦܰܟܰܝ̈ܟ: ܘܰܐܦܩܳܟ݂ ܡܶܢ ܐܰܬ݂ܪܳܟ ܠܳܟ݂ ܘܰܠܟܽܠܶܗ ܚܰܝܠܳܟ݂: ܘܖ̈ܰܟܫܳܐ ܘܦܰܖ̈ܳܫܶܐ ܕܰܠܒܺܝܫܺܝܢ ܙܰܝܢܳܐ: ܟܽܠܗܽܘܢ. ܟܶܢܫܳܐ ܪܰܒܳܐ: ܒܢܰܝ̈ܙܟܶܐ ܘܰܒܣܰܟܖ̈ܶܐ ܘܰܐܚܺܝܕܰܝ̈ ܣܰܝ̈ܦܶܐ.
Eze 38:5 ܟܽܠܗܽܘܢ ܦܳܖ̈ܣܳܝܶܐ: ܘܟܽܘ̈ܫܳܝܶܐ: ܘܦܽܘܛܳܝ̈ܶܐ: ܥܰܡܗܽܘܢ ܒܣܰܟܖ̈ܶܐ: ܘܰܒܣܰܢܘܖ̈ܳܬ݂ܳܐ.
Eze 38:6 ܓܳܡܰܪ ܘܟܽܠܶܗ ܚܰܝܠܳܗ̇: ܘܒܶܝܬ݂ ܬܽܘܓܶܪܡܳܐ: ܘܰܫܦܽܘܠܰܝ̈ ܓܰܪܒܝܳܐ ܘܟܽܠܶܗ ܚܰܝܠܗܽܘܢ: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ.
Eze 38:7 ܐܶܬܛܰܝܰܒ ܐܰܢ̱ܬ ܘܟܽܠܶܗ ܟܶܢܫܳܟ ܕܰܟܢܺܝܫ ܥܰܡܳܟ: ܘܰܗܘܺܝ ܠܗܽܘܢ ܡܰܛܰܪܬ݂ܳܐ.
Eze 38:8 ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܐܶܬ݂ܦܩܶܕܬ: ܘܰܒܚܰܪܬ݂ܳܐ ܕܰܫܢܰܝ̈ܳܐ ܬܺܐܬ݂ܶܐ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܘܥܰܠ ܐܰܪܥܳܐ ܕܶܐܫܬܰܝܢܰܬ݂ ܡܶܢ ܚܰܪܒܳܐ: ܘܶܐܬ݂ܟܰܢܫܰܬ݂ ܡܶܢ ܥܰܡ̈ܡܶܐ ܣܰܓܺܝ̈ܐܶܐ: ܘܺܝܬܶܒܘ ܒܳܗ̇ ܟܽܠܗܽܘܢ ܒܫܶܠܝܳܐ.
Eze 38:9 ܘܬܶܣܰܩ ܐܰܝܟ ܕܠܽܘܚܝܳܐ: ܘܰܐܝܟ݂ ܥܢܳܢܳܐ ܕܰܡܟܰܣܝܳܐ ܠܰܐܪܥܳܐ: ܐܰܢ̱ܬ ܘܟܽܠܶܗ ܚܰܝܠܳܟ݂: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ.
Eze 38:10 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܶܗ ܒܝܰܘܡܳܐ ܗܰܘ: ܢܶܣ̈ܩܳܢ ܡ̈ܶܠܶܐ ܥܰܠ ܠܶܒܳܟ: ܘܬܶܬܚܰܫܰܒ ܡܰܚܫܰܒܬ݂ܳܐ ܒܺܝܫܬܳܐ: ܘܬܺܐܡܰܪ.
Eze 38:11 ܐܶܣܰܩ ܥܰܠ ܐܰܪܥܳܐ ܟܰܗܺܝܢܬ݂ܳܐ: ܘܺܐܙܰܠ ܥܰܠ ܐܰܝܠܶܝܢ ܕܝܳܬ݂ܒܺܝܢ ܒܫܶܠܝܳܐ: ܕܠܳܐ ܫܽܘܖ̈ܶܐ: ܘܠܳܐ ܣܽܘܟܖ̈ܶܐ: ܘܠܳܐ ܬܰܖ̈ܥܶܐ ܐܺܝܬ݂ ܠܗܽܘܢ.
Eze 38:12 ܕܬܶܫܒܶܐ ܫܒܺܝܬ݂ܳܐ: ܘܬܶܒܽܘܙ ܒܶܙܬ݂ܳܐ: ܘܬܰܗܦܶܟ ܐܺܝܕ݂ܳܟ݂ ܥܰܠ ܚܰܖ̈ܒܳܬ݂ܳܐ ܕܶܐܬ݂ܝܰܬܰܒ̈ܝ: ܘܥܰܠ ܥܰܡܳܐ ܕܶܐܬ݂ܟܰܢܰܫ ܡܶܢ ܥܰܡ̈ܡܶܐ: ܕܰܩ̣ܢܰܘ ܒܥܺܝܪܳܐ ܘܩܶܢܝܳܢܳܐ: ܘܝܳܬ݂ܒܺܝܢ ܥܰܠ ܫܽܘܦܪܳܗ̇ ܕܰܐܪܥܳܐ.
Eze 38:13 ܫܒܳܐ ܘܕ݂ܳܪܳܢ ܘܬܰܓܳܖ̈ܐ ܕܬ݂ܰܪܫܺܝܫ: ܘܟܽܠܗܶܝܢ ܩܽܘܖ̈ܝܳܐ ܢܺܐܡܖ̈ܳܢ ܠܳܟ݂: ܐܶܬܰܝܬ ܠܡܶܫܒܳܐ ܫܒܺܝܬ݂ܳܐ: ܘܰܠܡܶܒܰܙ ܒܶܙܬ݂ܳܐ: ܘܟ̣ܰܢܶܫܬ ܟܢܽܘܫܝܳܟ ܕܬܶܫܩܽܘܠ ܣܺܐܡܳܐ ܘܕܰܗܒܳܐ: ܘܬܶܣܰܒ ܒܥܺܝܪܳܐ ܘܩܶܢܝܳܢܳܐ: ܘܬܶܕ݂ܒܰܪ ܕܒܳܪܬ݂ܳܐ ܪܰܒܬ݂ܳܐ.
Eze 38:14 ܡܶܛܽܠ ܗܳܢܳܐ ܐܶܬ݂ܢܰܒܳܐ ܒܰܪܢܳܫܳܐ: ܘܶܐܡܰܪ ܠܓܽܘܓ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܶܗ ܒܝܰܘܡܳܐ ܕܢܶܬܶܒ ܥܰܡܝ ܝܺܣܪܳܐܶܝܠ ܒܫܶܠܝܳܐ: ܬܶܕܰܥ.
Eze 38:15 ܘܬܺܐܬ݂ܶܐ ܡܶܢ ܐܰܬ݂ܪܳܟ ܡܶܢ ܫܦܽܘܠܰܝ̈ ܓܰܪܒܝܳܐ: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ݂: ܟܽܠܗܽܘܢ ܖ̈ܳܟ݂ܒܰܝ ܖ̈ܰܟܫܳܐ: ܟܢܽܘܫܝܳܐ ܪܰܒܳܐ ܘܚܰܝܠܳܐ ܣܰܓܺܝܐܳܐ.
Eze 38:16 ܘܬܶܣܰܩ ܥܰܠ ܥܰܡܝ ܝܺܣܪܳܐܶܝܠ: ܐܰܝܟ ܥܢܳܢܳܐ ܕܰܡܟܰܣܝܳܐ ܠܰܐܪܥܳܐ: ܠܚܰܪܬ݂ܳܐ ܕܝܰܘ̈ܡܳܬ݂ܳܐ ܬܺܐܬ݂ܶܐ: ܘܰܐܝܬܶܝܟ݂ ܠܰܐܪܥܝ: ܘܢܶܕܥܽܘܢܳܢܝ ܥܰܡ̈ܡܶܐ ܡܳܐ ܕܶܐܬ݂ܩܰܕܫܶܬ݂ ܒܳܟ ܠܥܺܢܰܝ̈ܗܽܘܢ.
Eze 38:17 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܢ̱ܬ ܗ̱ܘ̣ ܕܶܐܡܪܶܬ݂ ܥܠܰܝܟ ܒܝܰܘ̈ܡܳܬܳܐ ܩܰܕ݂ܡܳܝ̈ܶܐ: ܒܺܐܝܕ݂ܳܐ ܕܥܰܒ̈ܕܰܝ ܢܒܺܝ̈ܶܐ ܕܺܝܣܪܳܐܶܝܠ: ܕܡܶܬ݂ܢܰܒܶܝܢ ܗܘܰܘ ܒܝܰܘ̈ܡܳܬܳܐ ܗܳܢܽܘܢ: ܘܒܰܫܢܰܝ̈ܳܐ ܗܳܠܶܝܢ: ܕܰܐܝܬܶܝܟ ܥܠܰܝܗܽܘܢ.
Eze 38:18 ܒܶܗ ܒܝܰܘܡܳܐ ܗܰܘ ܕܢܺܐܬ݂ܶܐ ܓܽܘܓ: ܥܰܠ ܐܰܪܥܳܐ ܕܺܝܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܺܐܩܰܕ݂ ܪܽܘܓ݂ܙܝ ܒܚܶܡܬ݂ܝ ܘܒܰܛܢܳܢܝ.
Eze 38:19 ܒܢܽܘܪܳܐ ܕܪܽܘܓ݂ܙܝ ܡ̣ܰܠܠܶܬ: ܕܒܶܗ ܒܝܰܘܡܳܐ ܗܰܘ: ܢܶܗܘܶܐ ܙܰܘܥܳܐ ܪܰܒܳܐ ܒܰܐܪܥܳܐ ܕܺܝܣܪܳܐܶܝܠ.
Eze 38:20 ܘܰܢܙܽܘܥܽܘܢ ܩܕ݂ܳܡܰܘܗܝ ܢܽܘܢ̈ܶܐ ܕܝܰܡܳܐ: ܘܦܳܪܰܚܬܳܐ ܕܰܫܡܰܝܳܐ: ܘܚܰܝܽܘܬ݂ܳܐ ܕܕܰܒܪܳܐ: ܘܟ݂ܽܠ ܖ̈ܰܚܫܳܐ ܕܪܳܚܶܫ ܒܰܐܪܥܳܐ: ܘܟܽܠܗܽܘܢ ܒܢܰܝ̈ܢܳܫܳܐ ܕܥܰܠ ܐܰܦܰܝ̈ ܐܰܪܥܳܐ: ܘܢܶܣܬܰܚܦܽܘܢ ܛܽܘܖ̈ܶܐ: ܘܢܶܦܠܽܘܢ ܡܰܓ̈ܕܠܶܐ.
Eze 38:21 ܘܟܽܠܗܽܘܢ ܫܽܘܖ̈ܶܐ ܒܰܐܪܥܳܐ ܢܶܦܠܽܘܢ: ܘܶܐܩܪܶܐ ܥܠܰܘܗܝ ܚܰܪܒܳܐ ܒܟܽܠܗܽܘܢ ܛܽܘܖ̈ܰܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܝܦܶܗ ܕܓܰܒܪܳܐ ܒܰܐܚܽܘܗܝ ܢܶܗܘܶܐ.
Eze 38:22 ܘܶܐܕܽܘܢܺܝܘܗܝ ܒܡܰܘܬܳܐ ܘܒܰܕ݂ܡܳܐ: ܘܡܶܛܪܳܐ ܕܓܳܪܶܦ ܘܟܺܐܦ̈ܶܐ ܕܕܰܚܪܳܐ: ܘܢܽܘܪܳܐ ܘܟܶܒܪܺܝܬ݂ܳܐ ܐܰܚܶܬ݂ ܥܠܰܘܗܝ ܘܥܰܠ ܪܰܘܖ̈ܒܳܢܰܘܗܝ: ܘܥܰܠ ܥܰܡ̈ܡܶܐ ܣܰܓܺܝ̈ܐܶܐ ܕܥܰܡܶܗ.
Eze 38:23 ܘܺܐܪܰܒ ܘܶܐܬ݂ܩܰܕܰܫ ܠܥܺܝܢ ܥܰܡ̈ܡܶܐ ܣܰܓܺܝ̈ܐܶܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 39:1 ܘܰܐܢ̱ܬ ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܓܽܘܓ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ ܘܰܕܬܽܘܒܺܝܠ.
Eze 39:2 ܘܶܐܫܰܝܢܳܟ ܘܶܐܟܰܢܫܳܟ: ܘܰܐܣܩܳܟ ܡܶܢ ܫܦܽܘܠܰܝ̈ ܓܰܪܒܝܳܐ: ܘܰܐܝܬܶܝܟ ܠܛܽܘܖ̈ܶܐ ܕܺܝܣܪܳܐܶܝܠ.
Eze 39:3 ܘܰܐܦܶܕ݂ ܩܶܫܬܳܟ݂ ܡܶܢ ܣܶܡܳܠܳܟ݂: ܘܓܶܐܖ̈ܰܝܟ ܡܶܢ ܝܰܡܺܝܢܳܟ.
Eze 39:4 ܘܰܒܛܽܘܖ̈ܶܐ ܕܺܝܣܪܳܐܶܝܠ ܬܶܦܶܠ: ܐܰܢ̱ܬ ܘܟܽܠܶܗ ܚܰܝܠܳܟ݂: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ: ܠܦܳܪܰܚܬܳܐ ܕܰܫܡܰܝܳܐ ܘܰܠܚܰܝܽܘܬ݂ܳܐ ܕܰܐܪܥܳܐ: ܝܰܗܒܬܳܟ݂ ܠܡܶܐܟ݂ܽܘܠܬ݂ܳܐ.
Eze 39:5 ܘܥܰܠ ܐܰܦܰܝ̈ ܕܰܒܪܳܐ ܬܶܦܶܠ: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 39:6 ܘܶܐܫܰܕܰܪ ܢܽܘܪܳܐ ܥܰܠ ܡܳܓܽܘܓ: ܘܥܰܠ ܝܳܬܒܰܝ̈ ܓܳܙܖ̈ܳܬ݂ܳܐ ܕܰܒܫܶܠܝܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.
Eze 39:7 ܘܰܫܡܳܐ ܕܩܽܘܕܫܝ ܐܰܘܕܰܥ ܒܓ݂ܰܘ ܥܰܡܝ ܝܺܣܪܳܐܶܝܠ: ܘܬܽܘܒ ܠܳܐ ܐܶܛܰܘܶܫ ܫܡܳܐ ܕܩܽܘܕܫܝ: ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܩܰܕܺܝܫܳܐ ܕܺܝܣܪܳܐܶܝܠ.
Eze 39:8 ܗܳܐ ܡܛܳܐ ܠܡܶܐܬ݂ܳܐ ܝܰܘܡܳܐ ܕܶܐܡܪܶܬ݂: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 39:9 ܘܢܶܦܩܽܘܢ ܥܳܡܽܘܖ̈ܶܐ ܕܩܽܘܖ̈ܝܳܐ ܕܺܝܣܪܳܐܶܝܠ: ܘܢܶܫܒܩܽܘܢ ܢܽܘܪܳܐ ܒܙܰܝܢܳܐ ܘܰܒܣܰܟܖ̈ܶܐ ܘܰܒܢܰܝ̈ܙܟܶܐ: ܘܰܒܩܶܫ̈ܬܳܬ݂ܳܐ ܘܰܒܓܶܐܖ̈ܶܐ: ܘܰܒܚܽܘܛܖ̈ܶܐ ܕܺܐܝ̈ܕ݂ܰܝܳܐ: ܘܰܒܖ̈ܽܘܡܚܶܐ: ܘܢܰܘܩܕܽܘܢ ܡܶܢܗܽܘܢ ܒܢܽܘܪܳܐ: ܫܒܰܥ ܫܢܺܝ̈ܢ.
Eze 39:10 ܘܠܳܐ ܢܶܣܬܰܢܩܽܘܢ ܥܰܠ ܩܰܝ̈ܣܶܐ ܕܚܰܩܠܳܐ ܘܰܕ݂ܥܳܒܳܐ: ܐܶܠܳܐ ܡܶܢ ܙܰܝܢܗܽܘܢ ܢܰܘܩܕܽܘܢ ܒܢܽܘܪܳܐ ܘܢܶܫܒܽܘܢ ܠܰܐܝܠܶܝܢ ܕܰܫܒܰܘ ܐܶܢܽܘܢ: ܘܢܶܒܙܽܘܢ ܠܰܐܝܠܶܝܢ ܕܒܰܙܘ ܐܶܢܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 39:11 ܒܶܗ ܒܝܰܘܡܳܐ ܗܰܘ: ܐܶܬܶܠ ܬܰܡܳܢ ܕܽܘܟܬ݂ܳܐ ܠܓܽܘܓ ܠܩܰܒܪܳܐ ܒܺܝܣܪܳܐܶܝܠ: ܢܰܚܠܳܐ ܪܰܒܳܐ ܕܰܒܡܰܕ݂ܢܚܳܝܶܗ ܕܝܰܡܳܐ: ܘܢܶܣܟܪܽܘܢܶܗ ܠܢܰܚܠܳܐ: ܘܢܶܩܒܪܽܘܢܶܗ ܬܰܡܳܢ ܠܓܽܘܓ: ܘܰܠܟܽܠܶܗ ܚܰܝܠܶܗ: ܘܢܶܬ݂ܩܪܶܐ ܢܰܚܠܳܐ ܕܣܰܘܦܳܢܶܗ ܕܓܽܘܓ.
Eze 39:12 ܘܰܠܫܰܒܥܳܐ ܝܰܖ̈ܚܺܝܢ: ܢܶܩܒܪܽܘܢ ܐܶܢܽܘܢ ܕܒܶܝܬ݂ ܝܺܣܪܳܐܶܝܠ: ܘܬܶܬܕܰܟܶܐ ܐܰܪܥܳܐ.
Eze 39:13 ܘܢܶܩܒܪܽܘܢ ܐܶܢܽܘܢ ܟܽܠܶܗ ܥܰܡܳܐ ܕܰܐܪܥܳܐ: ܘܢܶܗܘܶܐ ܠܗܽܘܢ ܫܡܳܐ ܒܝܰܘܡܳܐ ܕܡܶܫܬܰܒܰܚ ܐ̱ܢܳܐ ܐܳܡܰܪ ܡܳܪܝܳܐ.
Eze 39:14 ܘܡܶܢ ܒܳܬ݂ܰܪ ܫܰܒܥܳܐ ܝܰܖ̈ܚܺܝܢ: ܢܶܗܘܽܘܢ ܓܰܒܖ̈ܶܐ ܡܗܰܠܟܺܝܢ ܐܰܡܺܝܢܳܐܺܝܬ݂ ܒܰܐܪܥܳܐ: ܘܩܳܒܪܺܝܢ ܠܰܐܝܠܶܝܢ ܕܶܐܫܬܚܰܪܘ ܒܰܐܪܥܳܐ: ܕܬܶܬܕܰܟܶܐ.
Eze 39:15 ܘܟܽܠ ܕܥܳܒܰܪ ܒܰܐܪܥܳܐ: ܘܚܳܙܶܐ ܓܰܪܡܳܐ ܕܒܰܪܢܳܫܳܐ: ܢܰܨܘܶܐ ܥܰܠ ܓܰܒܶܗ ܨܘܳܝܳܐ: ܥܕ݂ܰܡܳܐ ܕܳܐܬܶܝܢ ܫܳܩܠܺܝܢ ܠܶܗ ܗܳܢܽܘܢ ܕܩܳܒܪܺܝܢ ܒܢܰܚܠܳܐ ܕܓܽܘܓ.
Eze 39:16 ܘܢܶܫܬܰܡܰܗ ܫܡܳܗ̇ ܕܰܡܕܺܝܢ̱ܬ݂ܳܐ ܥܰܫܺܝܢܬ݂ܳܐ: ܘܰܢܕܰܟܽܘܢܳܗ̇ ܠܰܐܪܥܳܐ.
Eze 39:17 ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܬ݂ܟܰܢܰܫܘ ܘܬܰܘ ܡܶܢ ܟܠ ܕܽܘܟܳܐ: ܠܕܶܒܚܬ݂ܳܐ ܪܰܒܬ݂ܳܐ ܕܕ݂ܳܒܰܚ ܐ̱ܢܳܐ ܠܟܽܘܢ ܒܛܽܘܖ̈ܶܐ ܕܺܝܣܪܳܐܶܝܠ: ܘܬܶܐܟ݂ܠܽܘܢ ܒܶܣܪܳܐ ܘܬܶܫܬܽܘܢ ܕܡܳܐ.
Eze 39:18 ܒܶܣܪܳܐ ܕܓܰܢ̱ܒܳܖ̈ܶܐ ܬܶܐܟ݂ܠܽܘܢ: ܘܰܕ݂ܡܳܐ ܕܪܰܘܖ̈ܒܳܢܶܐ ܕܰܐܪܥܳܐ ܬܶܫܬܽܘܢ: ܕܕܶܟܖ̈ܶܐ ܘܕܰܡܦܰܛܡ̈ܶܐ. ܘܰܕܬܰܝܫ̈ܶܐ ܘܰܕܬܰܘܖ̈ܶܐ: ܘܕܰܐܖ̈ܘܳܢܶܐ ܕܒܰܝܫܳܢ ܟܽܠܗܽܘܢ.
Eze 39:19 ܘܬܶܐܟ݂ܠܽܘܢ ܒܶܣܪܳܐ ܘܬܶܣܒܥܽܘܢ: ܘܬܶܫܬܽܘܢ ܕܡܳܐ ܘܬܶܪܘܢ: ܡܶܢ ܕܶܒܚܬ݂ܳܐ ܪܰܒܬ݂ܳܐ ܕܕ݂ܳܒܰܚ ܐ̱ܢܳܐ ܠܟܽܘܢ.
Eze 39:20 ܘܬܶܣܒܥܽܘܢ ܡܶܢ ܦܳܬܽܘܪܝ: ܒܶܣܪܳܐ ܕܖ̈ܰܟܫܳܐ ܘܰܕ݂ܖ̈ܳܟܒܰܝܗܽܘܢ: ܘܰܕ݂ܓܰܢ̱ܒܳܖ̈ܶܐ: ܘܰܕ݂ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 39:21 ܘܶܐܥܒܶܕ݂ ܫܽܘܒܚܝ ܒܥܰܡ̈ܡܶܐ: ܘܢܶܚܙܽܘܢ ܟܽܠܗܽܘܢ ܥܰܡ̈ܡܶܐ ܕܺܝܢܳܐ ܕܥܶܒܕܶܬ݂: ܘܺܐܝܕ݂ܝ ܕܣܳܡܶ݀ܬ݂ ܒܗܽܘܢ.
Eze 39:22 ܘܢܶܕܥܽܘܢ ܕܒܶܝܬ݂ ܝܺܣܪܳܐܶܝܠ: ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ: ܡܶܢ ܝܰܘܡܳܐ ܗܰܘ ܘܰܠܗܰܠ.
Eze 39:23 ܘܢܶܕܥܽܘܢ ܥܰܡ̈ܡܶܐ: ܕܡܶܛܽܠ ܥܰܘܠܗܽܘܢ ܐܶܫܬܒܺܝܘ ܒܢܰܝ̈ ܝܺܣܪܳܐܶܝܠ: ܕܰܐܥܠܺܝܘ ܒܺܝ: ܘܰܐܗܦܟܶ݀ܬ݂ ܐܰܦܰܝ̈ ܡܶܢܗܽܘܢ: ܘܰܐܫܠܡܶ݀ܬ݂ ܐܶܢܽܘܢ ܒܺܐܝܕ݂ܳܐ ܕܣܳܢܰܐܝ̈ܗܽܘܢ: ܘܰܢܦܰܠ̣ܘ ܟܽܠܗܽܘܢ ܒܚܰܪܒܳܐ.
Eze 39:24 ܘܰܐܝܟ݂ ܛܰܢܦܽܘܬ݂ܗܽܘܢ ܘܰܐܝܟ݂ ܥܰܘܠܗܽܘܢ ܦܶܪܥܶ݀ܬ݂ ܐܶܢܽܘܢ: ܘܰܐܗܦܟܶ݀ܬ݂ ܐܰܦܰܝ̈ ܡܶܢܗܽܘܢ.
Eze 39:25 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܶܟܺܝܠ ܡܰܦܢܶܐ ܐ̱ܢܳܐ ܫܒܺܝܬܶܗ ܕܝܰܥܩܽܘܒ: ܘܰܡܪܰܚܶܡ ܐ̱ܢܳܐ ܥܰܠ ܟܽܠܶܗ ܒܶܝܬ݂ ܝܺܣܪܳܐܶܝܠ: ܘܛܳܐܶܢ ܐ̱ܢܳܐ ܡܶܛܽܠ ܫܡܳܐ ܕܩܽܘܕܫܝ.
Eze 39:26 ܘܰܢܩܰܒܠܽܘܢ ܟܽܠܳܗ̇ ܒܶܗܬܰܬܗܽܘܢ ܘܥܰܘܠܗܽܘܢ ܕܰܐܥܠܺܝܘ ܒܺܝ: ܡܳܐ ܕܺܝܬܶܒܘ ܒܰܐܪܥܗܽܘܢ ܒܫܶܠܝܳܐ: ܘܠܰܝܬ ܠܗܽܘܢ ܡܰܗܪܳܢܳܐ.
Eze 39:27 ܡܳܐ ܕܟܰܢܫܶܬ݂ ܐܶܢܽܘܢ ܡܶܢ ܥܰܡ̈ܡܶܐ: ܘܩܰܪܒܶ݀ܬ݂ ܐܶܢܽܘܢ ܡܶܢ ܡܕܺܝ̈ܢܳܬܳܐ ܕܰܒܥܶܠܕܒܳܒܰܝ̈ܗܽܘܢ: ܘܶܐܬ݂ܩܰܕܫܶ݀ܬ݂ ܒܗܽܘܢ ܠܥܺܝܢ ܥܰܡ̈ܡܶܐ ܣܰܓܺܝ̈ܐܶܐ.
Eze 39:28 ܘܢܶܕܥܽܘܢ ܕܶܐܢܳܐ ܡܳܪܝܳܐ ܐܰܠܳܗܗܽܘܢ: ܐܰܫܒܺܝ݀ܬ݂ ܐܶܢܽܘܢ ܠܒܶܝܬ݂ ܥܰܡ̈ܡܶܐ: ܘܶܐ̱ܢܳܐ ܐܶܟܰܢܶܫ ܐܶܢܽܘܢ ܠܰܐܪܥܗܽܘܢ: ܘܠܳܐ ܐܰܘܬܰܪ ܡܶܢܗܽܘܢ ܬܰܡܳܢ.
Eze 39:29 ܘܠܳܐ ܐܰܗܦܶܟ ܐܰܦܰܝ̈ ܡܶܢܗܽܘܢ: ܐܶܠܳܐ ܐܶܫܽܘܕ݂ ܪܽܘܚܝ ܥܰܠ ܟܽܠܶܗ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 40:1 ܒܶܢܝܳܢܳܐ ܕܒܰܝܬܳܐ. ܒܰܫܢܰܬ ܥܶܣܪܺܝܢ ܘܚܰܡܶܫ ܕܰܫܒܺܝܬ݂ܰܢ: ܒܪܺܝܫ ܫܰܢ̱ܬܳܐ ܒܰܥܣܰܪܬ݂ܳܐ ܒܝܰܪܚܳܐ: ܒܰܫܢܰܬ݂ ܐܰܪܒܰܥܶܣܖ̈ܶܐ ܒܳܬ݂ܰܪ ܕܶܐܬ݂ܚܰܪܒܰܬ݂ ܡܕܺܝܢ̱ܬ݂ܳܐ: ܒܶܗ ܒܝܰܘܡܳܐ ܗܳܢܳܐ: ܗܘܳܬ݂ ܥܠܰܝ ܐܺܝܕ݂ܶܗ ܕܡܳܪܝܳܐ.
Eze 40:2 ܘܰܐܝܬܝܰܢܝ ܠܰܐܪܥܳܐ ܕܺܝܣܪܳܐܶܝܠ: ܒܚܶܙܘܳܐ ܕܰܐ‌ܠܳܗܳܐ: ܘܰܐܫܪܝܰܢܝ ܥܰܠ ܛܽܘܪܳܐ ܕܛܳܒ ܪܳܡ: ܘܺܐܝܬ݂ ܗ̱ܘܳܐ ܥܠܰܘܗܝ ܒܬܰܝܡܢܳܝܶܗ ܐܰܝܟ ܒܶܢܝܳܢܳܐ ܕܰܡܕܺܝܢ̱ܬ݂ܳܐ.
Eze 40:3 ܘܰܐܝܬܝܰܢܝ ܠܬܰܡܳܢ: ܘܰܚܙܺܝ݀ܬ݂ ܓܰܒܪܳܐ: ܘܚܶܙܘܶܗ ܐܰܝܟ ܚܶܙܘܳܐ ܕܰܢܚܳܫܳܐ: ܘܰܫܘܳܝܬ݂ܳܐ ܕܟܶܬܳܢܳܐ ܒܺܐܝܕ݂ܶܗ ܘܩܰܢܝܳܐ ܕܰܡܫܽܘܚܬ݂ܳܐ: ܘܩܳܐܶܡ ܗ̱ܘܳܐ ܒܬܰܪܥܳܐ.
Eze 40:4 ܘܶܐܡܰܪ ܠܺܝ ܓܰܒܪܳܐ ܗܰܘ: ܒܰܪܢܳܫܳܐ: ܚܙܺܝ ܒܥܰܝ̈ܢܰܝܟ: ܘܰܫܡܰܥ ܒܶܐܕܢܰܝ̈ܟ: ܘܣܺܝܡ ܒܠܶܒܳܟ ܟܽܠ ܡܶܕܶܡ ܕܰܡܚܰܘܶܐ ܐ̱ܢܳܐ ܠܳܟ: ܡܶܛܽܠ ܕܠܰܡܚܰܘܳܝܽܘܬ݂ܳܟ݂ ܗ̱ܘ ܐܶܬܺܝܬ݂ ܠܗܳܪܟܳܐ: ܘܟܽܠ ܡܶܕܶܡ ܕܚܳܙܶܐ ܐܰܢ̱ܬ ܚܰܘܳܐ ܠܰܒܢܰܝ̈ ܝܺܣܪܳܐܶܝܠ.
Eze 40:5 ܘܰܚܙܺܝ݀ܬ݂ ܫܽܘܪܳܐ ܕܟܳܪܶܟ݂ ܠܶܗ ܠܒܰܝܬܳܐ ܗܰܘ: ܘܩܰܢܝܳܐ ܕܰܡܫܽܘܚܬ݂ܳܐ ܒܺܐܝܕ݂ܶܗ ܕܓܰܒܪܳܐ ܗܰܘ: ܘܫܶܬ݂ ܐܰܡܺܝ̈ܢ ܗܳܘܶܐ ܗ̱ܘܳܐ ܘܰܦܫܶܟ݂: ܘܰܡܫܰܚ ܦܬ݂ܳܝܶܗ ܕܒܶܢܝܳܢܳܐ ܩܰܢܝܳܐ ܚܰܕ: ܘܪܰܘܡܶܗ ܩܰܢܝܳܐ ܚܰܕ.
Eze 40:6 ܘܶܐܬ݂ܳܐ ܠܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܰܣܠܶܩ ܒܕܰܖ̈ܓܰܘܗܝ: ܘܰܡܫܰܚ ܣܶܦܳܐ ܕܬܰܪܥܳܐ ܩܰܢܝܳܐ ܚܰܕ ܠܰܦܬ݂ܳܝܶܗ: ܘܣܶܦܳܐ ܐ̱ܚܪܺܢܳܐ: ܩܰܢܝܳܐ ܚܰܕ ܠܰܦܬ݂ܳܝܶܗ.
Eze 40:7 ܘܰܦܪܽܘܣܬܕ݂ܳܐ ܩܰܢܝܳܐ ܚܰܕ ܠܽܐܘܪܟܶܗ: ܘܩܰܢܝܳܐ ܚܰܕ ܠܰܦܬ݂ܳܝܶܗ: ܘܒܶܝܬ݂ ܦܖ̈ܽܘܣܬܕ݂ܶܐ ܚܰܡܶܫ ܐܰܡܺܝ̈ܢ.
Eze 40:8 ܘܣܶܦܶܗ ܕܬܰܪܥܳܐ ܡܶܢ ܠܓܰܘ ܡܶܢ ܦܖ̈ܽܘܣܬܕ݂ܳܐ ܕܬܰܪܥܳܐ: ܩܰܢܝܳܐ ܚܰܕ.
Eze 40:9 ܘܰܡܫܰܚ ܠܰܦܖ̈ܽܘܣܬܕ݂ܶܐ ܕܬܰܪܥܳܐ: ܬܡܳܢܶܐ ܐܰܡܺܝܢ: ܘܶܐܣܟܽܘܦܬ݂ܶܗ ܕܬܰܪܥܳܐ ܡܶܢ ܠܓܰܘ ܬܰܪܬܶܝܢ ܐܰܡܺܝ̈ܢ.
Eze 40:10 ܘܓܰܘܶܗ ܕܬܰܪܥܳܐ ܡܰܕܢܚܳܝܳܐ: ܬܠܳܬ݂ܳܐ ܡܶܟܳܐ ܘܰܬܠܳܬ݂ܳܐ ܡܶܟܳܐ: ܘܰܡܫܽܘܚܬ݂ܳܐ ܚܕ݂ܳܐ ܠܰܬܠܳܬܰܝ̈ܗܽܘܢ: ܘܰܡܫܽܘܚܬ݂ܳܐ ܚܕ݂ܳܐ ܠܰܦܖ̈ܽܘܣܬܕ݂ܶܐ: ܕܡܶܟܳܐ ܘܡܶܟܳܐ.
Eze 40:11 ܘܰܡܫܰܚ ܦܬ݂ܳܝܶܗ ܕܡܰܥܠܳܢܳܐ ܕܬܰܪܥܳܐ ܥܣܰܪ ܐܰܡܺܝ̈ܢ: ܐܽܘܪܟܶܗ ܕܬܰܪܥܳܐ ܬܠܬܰܥܶܣܖ̈ܶܐ ܐܰܡܺܝ̈ܢ.
Eze 40:12 ܘܰܬܚܽܘܡܳܐ ܕܰܩܕ݂ܳܡ ܐܶܣܟܽܘܦܬ݂ܳܐ: ܐܰܡܳܐ ܐܰܡܳܐ ܡܶܟܳܐ ܘܡܶܟܳܐ: ܘܓܰܘܳܗ̇ ܫܶܬ݂ ܐܰܡܺܝ̈ܢ ܡܶܟܳܐ: ܘܫܶܬ݂ ܐܰܡܺܝ̈ܢ ܡܶܟܳܐ.
Eze 40:13 ܘܡܰܫܚܶܗ ܠܬܰܪܥܳܐ ܡܶܢ ܐܶܓܳܪܶܗ ܠܶܐܓܳܪܶܗ: ܦܬ݂ܳܝܳܐ ܥܶܣܪܺܝܢ ܘܚܰܡܶܫ ܐܰܡܺܝ̈ܢ: ܘܬܰܪܥܳܐ ܠܽܘܩܒܰܠ ܬܰܪܥܳܐ.
Eze 40:14 ܘܰܥܒܰܕ ܩܕ݂ܳܡ ܐܰܦܰܝ̈ ܬܰܪܥܳܐ ܫܬܺܝܢ ܐܰܡܺܝ̈ܢ: ܘܰܩܕ݂ܳܡ ܐܰܦܰܝ̈ ܬܰܪܥܳܐ ܐ̱ܚܪܺܢܳܐ ܒܰܪܳܝܳܐ ܫܬܺܝܢ ܐܰܡܺܝ̈ܢ.
Eze 40:15 ܘܰܩܕ݂ܳܡ ܬܰܪܥܳܐ ܓܰܘܳܝܳܐ ܚܰܡܫܺܝܢ ܐܰܡܺܝ̈ܢ. 
Eze 40:16 ܘܟܰܘ̈ܶܐ ܕܰܫܛܺܝ̈ܦܳܢ ܡܶܢ ܠܓ݂ܰܘ ܘܩܰܛܺܝ̈ܢܳܢ ܡܶܢ ܠܒܰܪ: ܥܰܠ ܚ̈ܶܬܶܐ ܘܥܰܠ ܦܖ̈ܽܘܣܬܕ݂ܶܐ ܕܬܰܪܥܳܐ: ܘܟܰܘ̈ܶܐ ܚܳܕܖ̈ܳܢ ܗ̱ܘܰܝ̈ ܠܗܽܘܢ ܡܶܢ ܠܓ݂ܰܘ.
Eze 40:17 ܘܰܐܥܠܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܘܰܚܙܺܝ݀ܬ݂ ܕܰܖ̈ܓܶܐ ܟܰܕ ܚܳܕܪܳܐ: ܬܠܳܬ݂ܺܝܢ ܕܰܖ̈ܓܺܝܢ ܚܰܕ ܠܥܶܠ ܡܶܢ ܚܰܕ.
Eze 40:18 ܘܕܰܖ̈ܓܶܐ ܕܥܰܠ ܓܶܢ̱ܒ ܬܰܪܥܳܐ ܕܠܽܘܩܒܰܠ ܐܽܘܪܟܗܽܘܢ ܕܕܰܖ̈ܓܶܐ.
Eze 40:19 ܘܰܡܫܰܚ ܦܬ݂ܳܝܶܗ ܡܶܢ ܩܕ݂ܳܡ ܬܰܪܥܳܐ ܕܕ݂ܳܪܬ݂ܳܐ: ܡܳܐܐ ܐܰܡܺܝ̈ܢ ܠܡܰܕܢܚܳܐ ܘܰܠܓܰܪܒܝܳܐ.
Eze 40:20 ܘܬܰܪܥܳܐ ܕܰܩܕ݂ܳܡܰܘܗܝ ܡܶܢ ܓܰܪܒܝܳܝܳܗ̇ ܕܕ݂ܳܪܬ݂ܳܐ: ܡܫܰܚ ܐܽܘܪܟ݂ܶܗ ܘܰܦܬ݂ܳܝܶܗ.
Eze 40:21 ܘܰܡܫܽܘܚܬܶܗ ܬܠܳܬ݂ܳܐ ܡܶܟܳܐ ܘܰܬܠܳܬ݂ܳܐ ܡܶܟܳܐ. ܐܰܝܟ ܡܫܽܘܚܬܶܗ ܕܬܰܪܥܳܐ ܩܰܕܡܳܝܳܐ: ܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ ܘܚܰܡܶܫ.
Eze 40:22 ܘܟܰܘܰܘ̈ܗܝ ܘܰܦܖ̈ܽܘܣܬܕ݂ܰܘܗܝ: ܐܰܝܟ ܡܫܽܘܚܬ݂ܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܰܒܫܰܒܥܳܐ ܕܰܖ̈ܓܺܝܢ ܣܳܠܩܺܝܢ ܠܶܗ: ܘܶܐܣܟܽܘܦܬ݂ܳܐ ܐܺܝܬ݂ ܩܕ݂ܳܡܰܝܗܽܘܢ.
Eze 40:23 ܘܬܰܖ̈ܥܶܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܠܽܘܩܒܰܠ ܬܰܪܥܳܐ ܕܓܰܪܒܰܝ ܡܰܕܢܰܚ: ܡ̣ܫܰܚ ܡܶܢ ܬܰܪܥܳܐ ܠܬܰܪܥܳܐ: ܡܳܐܐ ܐܰܡܺܝ̈ܢ.
Eze 40:24 ܘܰܐܘܒܠܰܢܝ ܠܽܐܘܪܚܳܐ ܕܬܰܝܡܢܳܐ: ܘܰܚܙܺܝܬ݂ܶܗ ܠܬܰܪܥܳܐ ܕܬܰܝܡܢܳܐ: ܘܰܡܫܰܚ ܦܖ̈ܽܘܣܬܕ݂ܰܘܗܝ ܘܩܳܝ̈ܡܳܬܶܗ: ܐܰܝܟ ܗܳܠܶܝܢ ܡܽܘܫ̈ܚܳܬܳܐ.
Eze 40:25 ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕ݂ܰܘܗܝ ܟܰܕ ܚܳܕܪܺܝܢ: ܐܰܝܟ ܗܳܠܶܝܢ ܟܰܘ̈ܶܐ: ܘܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܥܶܣܪܺܝܢ ܘܚܰܡܶܫ ܦܬ݂ܳܝܶܗ.
Eze 40:26 ܘܰܒܫܰܒܥܳܐ ܕܰܖ̈ܓܺܝܢ ܣܳܠܩܺܝܢ ܠܶܗ. ܘܶܐܣܟܽܘܦܬ݂ܳܐ ܐܺܝܬ݂ ܩܕ݂ܳܡܰܘܗܝ: ܘܕܶܩ̈ܠܶܐ ܐܺܝܬ݂ ܠܶܗ ܚܰܕ݂ ܡܶܟܳܐ ܘܚܰܕ݂ ܡܶܟܳܐ ܥܰܠ ܦܖ̈ܽܘܣܬܕ݂ܰܘܗܝ.
Eze 40:27 ܘܬܰܖ̈ܥܶܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܒܽܐܘܪܚܳܐ ܕܬܰܝܡܢܳܐ: ܡܫܰܚ ܡܶܢ ܬܰܪܥܳܐ ܠܬܰܪܥܳܐ ܡܳܐܐ ܐܰܡܺܝ̈ܢ.
Eze 40:28 ܘܰܐܥܠܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ ܒܬܰܪܥܳܐ ܕܬܰܝܡܢܳܐ: ܘܡܰܫܚܶܗ ܠܬܰܪܥܳܐ ܬܰܝܡܢܳܝܳܐ: ܐܰܝܟ ܗܳܠܶܝܢ ܡܽܘܫ̈ܚܳܬܳܐ.
Eze 40:29 ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܐܰܝܟ ܗܳܠܶܝܢ ܐܶܢܶܝܢ ܡܽܘܫ̈ܚܳܬܳܐ: ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕܰܘܗܝ ܟܰܕ݂ ܚܳܕ݂ܰܪ: ܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܘܥܶܣܪܺܝܢ ܘܚܰܡܶܫ ܦܬ݂ܳܝܶܗ.
Eze 40:30 ܘܰܬܝܳܟ݂ܰܘ̈ܗܝ ܚܳܕ݂ܪܺܝܢ ܠܶܗ: ܐܽܘܪܟܗܽܘܢ ܥܶܣܪܺܝܢ ܘܚܰܡܶܫ ܐܰܡܺܝ̈ܢ: ܘܰܦܬ݂ܳܝܗܽܘܢ ܚܰܡܶܫ ܐܰܡܺܝ̈ܢ.
Eze 40:31 ܘܰܦܖ̈ܽܘܣܬܕ݂ܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܕܶܩ̈ܠܶܐ ܐܺܝܬ݂ ܒܗܽܘܢ: ܘܕܰܖ̈ܓܰܝܗܽܘܢ ܬܡܳܢܝܳܐ.
Eze 40:32 ܘܰܐܥܠܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ ܒܽܐܘܪܚܳܐ ܕܡܰܕܢܚܳܐ: ܘܡܰܫܚܶܗ ܠܬܰܪܥܳܐ ܐܰܝܟ ܗܳܠܶܝܢ ܡܽܘܫ̈ܚܳܬܳܐ.
Eze 40:33 ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕܰܘܗܝ ܟܰܕ݂ ܚܳܕ݂ܰܪ: ܐܽܘܪܟ݂ܳܐ ܚܰܡܫܺܝܢ ܐܰܡܺܝ̈ܢ: ܘܰܦܬ݂ܳܝܳܐ ܥܶܣܪܺܝܢ ܘܚܰܡܶܫ.
Eze 40:34 ܘܶܐܣܟܽܘܦܬ݂ܳܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܘܕܶܩ̈ܠܶܐ ܐܺܝܬ݂ ܒܰܦܖ̈ܽܘܣܬܕ݂ܶܐ ܡܶܟܳܐ ܘܡܶܟܳܐ: ܘܰܬܡܳܢܝܳܐ ܠܶܗ ܕܰܖ̈ܓܺܝܢ.
Eze 40:35 ܘܰܐܥܠܰܢܝ ܠܬܰܪܥܳܐ ܕܓܰܪܒܝܳܐ: ܘܰܡ̣ܫܰܚ ܐܰܝܟ ܗܳܠܶܝܢ ܡܽܘܫ̈ܚܳܬܳܐ.
Eze 40:36 ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܘܟܰܘ̈ܶܐ ܚܳܕ݂ܖ̈ܳܢ ܠܶܗ: ܐܽܘܪܟ݂ܶܗ ܚܰܡܫܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܘܚܰܡܶܫ.
Eze 40:37 ܘܰܦܖ̈ܽܘܣܬܕ݂ܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܘܕܶܩ̈ܠܶܐ ܐܺܝܬ݂ ܒܰܦܖ̈ܽܘܣܬܕ݂ܶܐ ܡܶܟܳܐ ܘܡܶܟܳܐ: ܘܰܬܡܳܢܝܳܐ ܠܶܗ ܕܰܖ̈ܓܺܝܢ.
Eze 40:38 ܘܰܐܟ݂ܣܶܕ݂ܪܳܐ ܬܰܪܥܶܗ ܒܰܦܖ̈ܽܘܣܬܕ݂ܶܐ ܕܬܰܪܥܳܐ: ܘܬܰܡܳܢ ܣܳܝܡܺܝܢ ܝܰܩ̈ܕ݂ܶܐ ܫܰܠ̈ܡܶܐ.
Eze 40:39 ܘܒܰܦܖ̈ܽܘܣܬܕ݂ܶܐ ܕܬܰܪܥܳܐ: ܬܪܶܝܢ ܦܳܬܽܘܖ̈ܺܝܢ ܡܶܟܳܐ: ܘܰܬܪܶܝܢ ܦܳܬܽܘܖ̈ܺܝܢ ܡܶܟܳܐ: ܠܡܶܟܰܣ ܥܠܰܝܗܽܘܢ ܝܰܩ̈ܕ݂ܶܐ ܫܰܠ̈ܡܶܐ: ܘܩܽܘܖ̈ܒܳܢܶܐ ܘܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.
Eze 40:40 ܘܰܒܣܶܛܪܶܗ ܕܬܰܪܥܳܐ ܓܰܪܒܝܳܝܳܐ: ܕܰܠܒܰܪ ܡܶܢ ܝܰܩ̈ܕ݂ܶܐ ܫܰܠ̈ܡܶܐ: ܬܪܶܝܢ ܦܳܬܽܘܖ̈ܺܝܢ: ܘܰܒܣܶܛܪܳܐ ܐ̱ܚܪܺܢܳܐ ܕܰܦܪܽܘܣܬܕܳܐ ܬܪܶܝܢ ܦܳܬܽܘܖ̈ܺܝܢ.
Eze 40:41 ܐܰܪܒܥܳܐ ܦܳܬܽܘܖ̈ܺܝܢ ܡܶܟܳܐ: ܘܰܐܪܒܥܳܐ ܦܳܬܽܘܖ̈ܺܝܢ ܡܶܟܳܐ: ܒܰܦܖ̈ܽܘܣܬܕ݂ܰܘܗܝ ܕܬܰܪܥܳܐ: ܘܰܬܡܳܢܝܳܐ ܐܶܢܽܘܢ ܦܳܬܽܘܖ̈ܺܝܢ ܕܢܳܟ݂ܣܺܝܢ ܥܠܰܝܗܽܘܢ.
Eze 40:42 ܘܰܐܪܒܥܳܐ ܦܳܬܽܘܖ̈ܺܝܢ ܕܰܦܣܺܝܠܬ݂ܳܐ ܠܝܰܩ̈ܕ݂ܶܐ ܫܰܠ̈ܡܶܐ: ܐܽܘܪܟܗܽܘܢ ܐܰܡܳܐ ܘܰܦܠܶܓ: ܘܰܦܬ݂ܳܝܗܽܘܢ ܐܰܡܳܐ ܘܰܦܠܶܓ: ܘܰܥܠܰܝܗܽܘܢ ܣܳܝܡܺܝܢ ܡܳܐܢ̈ܶܐ ܕܢܳܟ݂ܣܺܝܢ ܗܘܰܘ ܒܗܽܘܢ ܝܰܩ̈ܕ݂ܶܐ ܫܰܠ̈ܡܶܐ ܘܕܶܒܚܬ݂ܳܐ.
Eze 40:43 ܣܶܦ̈ܘܳܬ݂ܗܽܘܢ ܦܫܶܟ ܦܫܶܟ ܟܰܕ݂ ܚܳܕ݂ܪܺܝܢ: ܘܥܰܠ ܦܳܬܽܘܖ̈ܶܐ ܣܳܝܡܺܝܢ ܗܘܰܘ ܒܶܣܪܳܐ ܕܩܽܘܖ̈ܒܳܢܶܐ.
Eze 40:44 ܘܰܠܒܰܪ ܡܶܢ ܬܰܪܥܳܐ ܓܰܘܳܝܳܐ ܚܳܢ̈ܘܳܬ݂ܳܐ ܕܪܰܘܖ̈ܒܳܢܶܐ: ܒܕ݂ܳܪܬ݂ܳܐ ܓܰܘܳܝܬ݂ܳܐ ܕܰܒܣܶܛܪܳܐ ܕܬܰܪܥܳܐ ܓܰܪܒܝܳܝܳܐ: ܘܰܐܦܰܝ̈ܗܽܘܢ ܠܬܰܝܡܢܳܐ: ܡܶܢ ܣܶܛܪܳܐ ܕܬܰܪܥܳܐ ܡܕܢܚܳܝܳܐ ܕܠܽܘܩܒܰܠ ܪܽܘܚܳܐ ܕܓܰܪܒܝܳܐ.
Eze 40:45 ܘܶܐܡܰܪ ܠܺܝ: ܗܳܕܶܐ ܐܰܟ݂ܣܶܕ݂ܪܳܐ ܕܚܳܝܪܳܐ ܠܬܰܝܡܢܳܐ: ܠܟܳܗ̈ܢܶܐ ܕܢܳܛܪܺܝܢ ܡܰܛܰܪܬ݂ܳܐ ܕܒܰܝܬܳܐ.
Eze 40:46 ܘܰܐܟ݂ܣܶܕ݂ܪܳܐ ܕܚܳܝܪܳܐ ܠܓܰܪܒܝܳܐ: ܠܟܳܗ̈ܢܶܐ ܒܢܰܝ̈ ܨܳܕ݂ܽܘܩ ܕܢܳܛܪܺܝܢ ܡܰܛܰܪܬ݂ܳܐ ܕܡܰܕ݂ܒܚܳܐ: ܕܡܶܬ݂ܩܰܪܒܺܝܢ ܡܶܢ ܒܢܰܝ̈ ܠܶܘܺܝ: ܠܰܡܫܰܡܳܫܽܘ ܬܶܫܡܶܫܬܶܗ ܕܡܳܪܝܳܐ.
Eze 40:47 ܘܰܡܫܰܚ ܠܕ݂ܳܪܬ݂ܳܐ ܐܽܘܪܟ݂ܳܐ ܡܳܐܐ ܐܰܡܺܝ̈ܢ: ܘܰܦܬ݂ܳܝܳܗ̇ ܡܳܐܐ ܐܰܡܺܝ̈ܢ ܡܪܰܒܥܳܐܺܝܬ݂: ܘܡܰܕ݂ܒܚܳܐ ܐܺܝܬ݂ ܗ̱ܘܳܐ ܩܕ݂ܳܡ ܒܰܝܬܳܐ.
Eze 40:48 ܘܰܐܝܬܝܰܢܝ ܠܶܐܣܟܽܘܦܬܶܗ ܕܒܰܝܬܳܐ: ܘܡܰܫܚܳܗ̇ ܠܶܐܣܟܽܘܦܬ݂ܳܐ: ܚܰܡܶܫ ܐܰܡܺܝ̈ܢ ܡܶܟܳܐ: ܘܚܰܡܶܫ ܐܰܡܺܝ̈ܢ ܡܶܟܳܐ: ܘܰܦܬ݂ܳܝܶܗ ܕܬܰܪܥܳܐ: ܬܠܳܬ݂ ܐܰܡܺܝ̈ܢ ܡܶܟܳܐ ܘܰܬܠܳܬ ܐܰܡܺܝ̈ܢ ܡܶܟܳܐ.
Eze 40:49 ܐܘܪܟ݂ܳܗ̇ ܕܶܐܣܟܽܘܦܬ݂ܳܐ ܥܶܣܪܺܝܢ ܐܰܡܺܝ̈ܢ: ܘܰܦܬ݂ܳܝܳܗ̇ ܚܕܰܥܶܣܖ̈ܶܐ ܐܰܡܺܝ̈ܢ: ܘܰܒܕܰܖ̈ܓܶܐ ܣܳܠܩܺܝܢ ܠܳܗ̇: ܘܥܰܡܽܘ̈ܕ݂ܶܐ ܩܳܝܡܺܝܢ ܥܰܠ ܦܖ̈ܽܘܣܬܕܶܝܗ̇: ܚܰܕ݂ ܡܶܟܳܐ ܘܚܰܕ݂ ܡܶܟܳܐ.
Eze 41:1 ܘܰܐܥܠܰܢܝ ܠܗܰܝܟܠܳܐ: ܘܡܰܫܚܶܗ ܠܰܦܪܽܘܣܬܕ݂ܳܐ: ܫܶܬ݂ ܐܰܡܺܝ̈ܢ ܦܬ݂ܳܝܶܗ ܡܶܟܳܐ: ܘܫܶܬ݂ ܐܰܡܺܝ̈ܢ ܦܬ݂ܳܝܶܗ ܡܶܟܳܐ.
Eze 41:2 ܘܰܦܬ݂ܳܝܶܗ ܕܡܰܫܟܢܳܐ ܘܰܦܬ݂ܳܝܶܗ ܕܬܰܪܥܳܐ ܥܣܰܪ ܐܰܡܺܝ̈ܢ: ܘܣܶܛܖ̈ܰܘܗܝ ܕܬܰܪܥܳܐ: ܚܰܡܶܫ ܐܰܡܺܝ̈ܢ ܡܶܟܳܐ: ܘܰܡܫܰܚ ܐܽܘܪܟ݂ܶܗ ܐܰܪܒܥܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ.
Eze 41:3 ܘܥܰܠ ܠܓ݂ܰܘ: ܘܡܰܫܚܶܗ ܠܰܦܪܽܘܣܬܕ݂ܳܐ ܕܬܰܪܥܳܐ: ܬܰܪܬܶܝܢ ܐܰܡܺܝ̈ܢ: ܘܬܰܪܥܳܐ ܫܶܬ݂ ܐܰܡܺܝ̈ܢ: ܘܰܦܬ݂ܳܝܶܗ ܫܒܰܥ ܐܰܡܺܝ̈ܢ.
Eze 41:4 ܘܰܡܫܰܚ ܐܽܘܪܟ݂ܶܗ ܥܶܣܪܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ ܠܽܘܩܒܰܠ ܗܰܝܟܠܳܐ: ܘܶܐܡܰܪ ܠܺܝ ܗܳܢܰܘ ܩܕ݂ܽܘܫ ܩܽܘܕ݂ܫ̈ܶܐ.
Eze 41:5 ܘܰܡܫܰܚ ܐܶܣܬܶܗ ܕܒܰܝܬܳܐ ܫܶܬ݂ ܐܰܡܺܝ̈ܢ: ܘܰܦܬ݂ܳܝܳܗ̇ ܕܕܰܦܢܳܐ ܫܒܰܥ ܐܰܡܺܝ̈ܢ ܟܰܕ݂ ܚܳܕ݂ܰܪ ܒܰܝܬܳܐ.
Eze 41:6 ܘܕܰܦ̈ܢܳܬ݂ܳܐ ܕܰܦܢܳܐ ܥܰܠ ܕܰܦܢܳܐ: ܬܠܳܬ݂ܺܝܢ ܘܰܬܠܳܬ ܙܰܒ̈ܢܺܝܢ: ܘܥܳܐܠ̈ܳܢ ܒܶܐܣܬܶܗ ܕܒܰܝܬܳܐ ܕܰܦ̈ܢܳܬ݂ܳܐ ܟܰܕ݂ ܚܳܕ݂ܖ̈ܳܢ: ܕܢܶܗܘ̈ܝܳܢ ܐܰܚܺܝ̈ܕ݂ܳܢ ܘܡܰܦܖ̈ܩܳܢ ܡܶܢ ܐܶܣܬ݂ܳܐ.
Eze 41:7 ܘܢܳܩ̈ܦܳܢ ܠܥܶܠ ܗܶܢܶܝܢ ܕܰܦ̈ܢܳܬ݂ܳܐ: ܕܢܶܬ݂ܟܰܖ̈ܟܳܢ ܡܶܢ ܠܥܶܠ ܠܒܰܝܬܳܐ: ܕܢܶܪܘܰܚ ܒܰܝܬܳܐ ܡܶܢ ܠܥܶܠ: ܘܡܶܢ ܠܬܰܚܬ ܢܶܗܘܽܘܢ ܣܳܠܩܺܝܢ ܠܡܶܨ̈ܥܳܝܳܬ݂ܳܐ: ܘܡܶܢ ܡܶܨ̈ܥܳܝܳܬ݂ܳܐ ܠܥܶܠܳܝ̈ܳܬ݂ܳܐ.
Eze 41:8 ܘܰܚܙܺܝ݀ܬ݂ ܪܰܘܡܶܗ ܕܒܰܝܬܳܐ ܟܰܕ݂ ܚܳܕ݂ܰܪ: ܘܦܰܖ̈ܺܝܩܳܢ ܗ̱ܘܰܝ̈ ܕܰܦ̈ܢܳܬ݂ܳܐ ܚܕ݂ܳܐ ܡܶܢ ܚܕ݂ܳܐ: ܡܠܶܐ ܩܰܢܝܳܐ ܫܶܬ݂ ܐܰܡܺܝ̈ܢ.
Eze 41:9 ܘܰܦܬ݂ܳܝܳܗ̇ ܕܶܐܣܬ݂ܳܐ ܕܕܰܦܢܳܐ ܕܰܠܒܰܪ ܚܰܡܶܫ ܐܰܡܺܝ̈ܢ: ܘܰܕ݂ܡܶܢ ܠܓ݂ܰܘ ܚܰܡܶܫ ܐܰܡܺܝ̈ܢ.
Eze 41:10 ܘܒܶܝܬ݂ ܐܰܟ݂ܣܶܕ݂ܖ̈ܶܐ ܦܬܳܝܳܐ ܥܶܣܪܺܝܢ ܐܰܡܺܝ̈ܢ ܟܰܕ݂ ܚܳܕ݂ܖ̈ܳܢ ܠܒܰܝܬܳܐ.
Eze 41:11 ܘܬܰܪܥܳܐ ܕܕܰܦܢܳܐ ܕܰܫܒܺܝܩ: ܚܰܕ݂ ܠܬܰܝܡܢܳܐ: ܘܚܰܕ݂ ܠܓܰܪܒܝܳܐ: ܘܰܦܬ݂ܳܝܶܗ ܕܬܰܪܥܳܐ ܕܰܫܒܺܝܩ ܚܰܡܶܫ ܐܰܡܺܝ̈ܢ.
Eze 41:12 ܘܒܶܢܝܳܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܕܰܒܬܰܪܥܳܐ ܡܰܥܪܒܳܝܳܐ: ܦܬ݂ܳܝܶܗ ܫܰܒܥܺܝܢ ܐܰܡܺܝ̈ܢ: ܘܶܐܣܬܶܗ ܕܒܶܢܝܳܢܳܐ ܚܰܡܶܫ ܐܰܡܺܝ̈ܢ ܦܬ݂ܳܝܳܐ ܟܰܕ݂ ܚܳܕ݂ܰܪ: ܐܘܪܟܶܗ ܬܶܫܥܺܝܢ ܐܰܡܺܝ̈ܢ.
Eze 41:13 ܘܡܰܫܚܶܗ ܠܒܰܝܬܳܐ: ܡܳܐܐ ܐܰܡܺܝ̈ܢ ܐܽܘܪܟܶܗ: ܘܰܓܙܺܝܪܬ݂ܳܐ ܕܒܶܢܝܳܢܳܐ ܕܶܐܣ̈ܶܐ: ܐܽܘܪܟ݂ܳܐ ܡܳܐܐ ܐܰܡܺܝ̈ܢ.
Eze 41:14 ܘܰܦܬ݂ܳܝܳܐ ܠܽܘܩܒܰܠ ܒܰܝܬܳܐ: ܘܰܓܙܺܝܪܬ݂ܳܐ ܡܰܕ݂ܢܚܳܝܬ݂ܳܐ ܡܳܐܐ ܐܰܡܺܝ̈ܢ.
Eze 41:15 ܘܰܡܫܰܚ ܐܽܘܪܟܶܗ ܕܒܶܢܝܳܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܘܒܶܣܬܪܶܗ ܘܰܬܝܳܟ݂ܰܘ̈ܗܝ ܡܶܟܳܐ ܘܡܶܟܳܐ: ܡܳܐܐ ܐܰܡܺܝ̈ܢ: ܘܗܰܝܟܠܳܐ ܓܰܘܳܝܳܐ: ܘܰܦܖ̈ܽܘܣܬܕ݂ܶܐ ܕܬܰܪܥܳܐ ܕܕ݂ܳܪܬ݂ܳܐ.
Eze 41:16 ܘܣܶܦ̈ܶܐ ܘܟܰܘ̈ܶܐ ܘܰܬ݂ܝܳܟ̈ܶܐ ܟܰܕ݂ ܚܳܕܪܺܝܢ: ܘܠܰܬ݂ܠܳܬܰܝ̈ܗܽܘܢ ܬܰܖ̈ܥܶܐ ܩܪܰܡ ܩܰܝܣܳܐ: ܟܰܕ݂ ܚܳܕ݂ܪܺܝܢ: ܐܘܪܟ݂ܶܗ ܥܕ݂ܰܡܳܐ ܠܟܰܘ̈ܶܐ.
Eze 41:17 ܘܟܰܘ̈ܶܐ ܡܟܰܣ̈ܝܳܢ ܠܥܶܠ ܡܶܢ ܬܰܪܥܳܐ ܕܒܰܝܬܳܐ ܓܰܘܳܝܳܐ: ܘܰܠܒܰܪ ܠܟܽܠܗܶܝܢ ܐܶܣ̈ܶܐ ܟܰܕ݂ ܚܳܕ݂ܰܪ: ܡܫܰܚ ܡܶܢ ܠܒܰܪ ܘܡܶܢ ܠܓ݂ܰܘ.
Eze 41:18 ܘܰܥܒܰܕ݂ ܟܖ̈ܽܘܒܶܐ ܘܕܶܩ̈ܠܶܐ: ܘܕܶܩܠܳܐ ܒܶܝܬ݂ ܟܪܽܘܒܳܐ ܠܰܟܪܽܘܒܳܐ: ܘܬܰܪܬܶܝܢ ܐܰܦܺܝ̈ܢ ܠܰܟܪܽܘܒܳܐ.
Eze 41:19 ܘܰܐܦ̈ܶܐ ܕܒܰܪܢܳܫܳܐ ܥܰܠ ܕܶܩ̈ܠܶܐ ܡܶܟܳܐ ܘܡܶܟܳܐ: ܥܒܺܝܕ݂ ܠܟܽܠܶܗ ܒܰܝܬܳܐ ܟܰܕ݂ ܚܳܕ݂ܰܪ.
Eze 41:20 ܡܶܢ ܐܰܪܥܳܐ ܘܰܥܕ݂ܰܡܳܐ ܠܥܶܠ ܡܶܢ ܬܰܖ̈ܥܶܐ: ܟܖ̈ܽܘܒܶܐ ܘܕܶܩ̈ܠܶܐ ܥܒܺܝܕ݂ܺܝܢ.
Eze 41:21 ܘܶܐܣܬܶܗ ܕܗܰܝܟܠܳܐ ܡܪܰܒܥܳܐ ܗܘܳܬ݂: ܘܰܐܦܰܝ̈ ܩܽܘܕ݂ܫܳܐ ܕܚܶܙܘܳܐ: ܐܰܝܟ ܚܶܙܘܶܗ ܕܡܰܕ݂ܒܚܳܐ ܕܩܰܝܣܳܐ.
Eze 41:22 ܬܠܳܬ݂ ܐܰܡܺܝ̈ܢ ܪܰܘܡܶܗ: ܐܘܪܟ݂ܶܗ ܬܰܪܬܶܝܢ ܐܰܡܺܝ̈ܢ: ܘܩܰܖ̈ܢܳܬ݂ܳܐ ܐܺܝܬ݂ ܠܶܗ: ܐܘܪܟ݂ܶܗ ܘܰܬ݂ܝܳܟܰܘ̈ܗܝ ܕܩܰܝܣܳܐ: ܘܶܐܡܰܪ ܠܺܝ: ܗܳܢܰܘ ܦܳܬ݂ܽܘܪܳܐ ܕܰܩܕ݂ܳܡ ܡܳܪܝܳܐ.
Eze 41:23 ܘܰܬܪܶܝܢ ܬܪܶܝܢ ܬܰܖ̈ܥܺܝܢ ܠܡܰܪܒܳܒܳܐ.
Eze 41:24 ܬܪܶܝܢ ܠܡܰܪܒܳܒܳܐ ܚܰܕ݂: ܘܰܬܪܶܝܢ ܠܡܰܪܒܳܒܳܐ ܐ̱ܚܪܺܢܳܐ.
Eze 41:25 ܘܰܥܒܺܝܕ݂ ܥܠܰܝܗܽܘܢ ܥܰܠ ܬܰܖ̈ܥܶܐ ܕܗܰܝܟܠܳܐ: ܟܖ̈ܽܘܒܶܐ ܘܕܶܩ̈ܠܶܐ ܐܰܝܟ ܕܰܥܒܺܝܕ݂ܺܝܢ ܒܶܐܣ̈ܶܐ.
Eze 41:26 ܘܰܐܦܰܘ̈ܗܝ ܕܰܦܪܽܘܣܬܕ݂ܳܐ ܩܖ̈ܺܝܡܳܢ ܩܰܝܣܳܐ ܡܶܢ ܠܒܰܪ: ܘܟܰܘ̈ܶܐ ܫܛܺܝ̈ܦܳܢ: ܘܕܶܩ̈ܠܶܐ ܐܺܝܬ݂ ܡܶܟܳܐ ܘܡܶܟܳܐ ܥܰܠ ܣܶܛܖ̈ܰܘܗܝ ܕܰܦܪܽܘܣܬܕ݂ܳܐ: ܘܕܰܦ̈ܢܳܬܶܗ ܕܒܰܝܬܳܐ ܩܖ̈ܺܝܡܳܢ ܕܰܦ̈ܶܐ.
Eze 42:1 ܘܰܐܦܩܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ ܠܽܐܘܪܚܳܐ ܕܓܰܪܒܝܳܐ: ܘܰܐܥܠܰܢܝ ܠܰܐܟ݂ܣܶܕ݂ܪܳܐ ܕܠܽܘܩܒܰܠ ܓܙܺܝܪܬ݂ܳܐ ܘܠܽܘܩܒܰܠ ܒܶܢܝܳܢܳܐ ܓܰܪܒܝܳܝܳܐ.
Eze 42:2 ܠܽܘܩܒܰܠ ܐܽܘܪܟ݂ܳܐ ܕܰܐܡ̈ܶܐ ܕܬܰܪܥܳܐ ܓܰܪܒܝܳܝܳܐ: ܘܰܦܬ݂ܳܝܳܐ ܚܰܡܫܺܝܢ ܐܰܡܺܝ̈ܢ.
Eze 42:3 ܠܽܘܩܒܰܠ ܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ: ܘܠܽܘܩܒܰܠ ܕܰܖ̈ܓܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܕܰܒܢܶܝܢ ܚܰܕ݂ ܥܰܠ ܚܰܕ݂ ܥܰܠ ܬܠܳܬ݂ܳܐ ܣܶܕ݂ܖ̈ܺܝܢ.
Eze 42:4 ܘܰܩܕ݂ܳܡ ܐܰܟ݂ܣܶܕ݂ܖ̈ܶܐ ܒܶܝܬ݂ ܗܶܠܰܟܬ݂ܳܐ: ܥܣܰܪ ܐܰܡܺܝ̈ܢ ܦܬ݂ܳܝܳܐ: ܐܘܪܟ݂ܳܐ ܡܳܐܐ ܐܰܡܺܝ̈ܢ: ܘܬܰܪܥܳܐ ܕܒܶܝܬ݂ ܗܶܠܰܟܬ݂ܳܐ ܠܓܰܪܒܝܳܐ.
Eze 42:5 ܘܰܐܟ݂ܣܶܕ݂ܖ̈ܶܐ ܥܶܠܳܝ̈ܳܬ݂ܳܐ ܙܥܽܘܖ̈ܺܝܢ ܗ̱ܘܰܝ̈: ܡܶܛܽܠ ܕܥܳܐܠܺܝܢ ܗܘܰܘ ܒܗܶܝܢ ܕܰܖ̈ܓܶܐ.
Eze 42:6 ܡܬܰܠ̈ܬ݂ܳܢ ܗ̱ܘܰܝ̈ ܓܶܝܪ: ܘܠܰܝܬ ܗܘܰܘ ܠܗܶܝܢ ܥܰܡܽܘ̈ܕ݂ܶܐ ܐܰܝܟ ܥܰܡܽܘ̈ܕ݂ܶܐ ܕܕܳܪܬ݂ܳܐ: ܡܶܛܽܠ ܗܳܢܳܐ ܙܥܽܘܖ̈ܝܳܢ ܗ̱ܘܰܝ̈ ܡܶܢ ܬܰܚ̈ܬܳܝܬ݂ܳܐ ܘܡܶܢ ܡܶܨ̈ܥܳܝܳܬ݂ܳܐ.
Eze 42:7 ܘܒܶܐܣܬ݂ܳܐ ܕܰܠܒܰܪ ܕܠܽܘܩܒܰܠ ܐܰܟ݂ܣܶܕ݂ܖ̈ܶܐ: ܐܽܘܪܟ݂ܳܐ ܚܰܡܫܺܝܢ ܐܰܡܺܝ̈ܢ.
Eze 42:8 ܡܶܛܽܠ ܕܽܐܘܪܟ݂ܳܐ ܕܰܐܟ݂ܣܕ݂ܪܳܐ ܕܕ݂ܳܪܬ݂ܳܐ ܒܰܪܳܝܬ݂ܳܐ ܚܰܡܫܺܝܢ ܐܰܡܺܝ̈ܢ: ܘܠܽܘܩܒܰܠ ܗܰܝܟܠܳܐ ܡܳܐܐ ܐܰܡܺܝ̈ܢ.
Eze 42:9 ܘܬܰܪܥܳܐ ܕܰܐܟ݂ܣܶܕ݂ܪܳܐ ܕܡܰܥܠܳܢܳܐ ܡܰܕܢܚܳܝܳܐ: ܕܥܳܐܶܠ ܠܕ݂ܳܪܬ݂ܳܐ ܒܰܪܳܝܬ݂ܳܐ.
Eze 42:10 ܒܰܦܬ݂ܳܝܳܗ̇ ܕܶܐܣܬ݂ܳܐ ܕܕ݂ܳܪܬ݂ܳܐ: ܒܡܰܥܠܳܢܳܐ ܡܰܕܢܚܳܝܳܐ ܩܕ݂ܳܡ ܓܙܺܝܪܬ݂ܳܐ: ܘܰܩܕ݂ܳܡ ܒܶܢܝܳܢܳܐ ܕܰܐܟ݂ܣܶܕ݂ܖ̈ܶܐ.
Eze 42:11 ܐܘܪܚܳܐ ܩܕ݂ܳܡܰܝܗܶܝܢ: ܘܚܶܙܘܳܐ ܕܰܐܟ݂ܣܶܕ݂ܖ̈ܶܐ ܕܒܽܐܘܪܚܳܐ ܕܓܰܪܒܝܳܐ: ܐܽܘܪܟܗܶܝܢ ܐܰܝܟ ܦܬ݂ܳܝܗܶܝܢ: ܘܟܽܠܗܽܘܢ ܡܰܦܩܳܢܰܝ̈ܗܶܝܢ: ܘܡܰܥܠܳܢܰܝ̈ܗܶܝܢ: ܘܚܶܙܘܗܶܝܢ: ܘܬܰܖ̈ܥܰܝܗܶܝܢ.
Eze 42:12 ܐܰܝܟ ܬܰܖ̈ܥܶܐ ܕܰܐܟ݂ܣܶܕ݂ܖ̈ܶܐ ܕܒܽܐܘܪܚܳܐ ܕܬܰܝܡܢܳܐ: ܬܰܪܥܳܐ ܒܪܺܝܫ ܐܽܘܪܚܳܐ: ܐܽܘܪܚܳܐ ܒܰܐܦܰܝ̈ ܐܶܣܬ݂ܳܐ: ܕܒܽܐܘܪܚܳܐ ܕܢܰܚܠܳܐ ܡܰܕܢܚܳܝܳܐ ܐܰܝܟ ܕܳܐܬܶܐ.
Eze 42:13 ܘܶܐܡܰܪ ܠܺܝ: ܐܰܟ݂ܣܶܕ݂ܖ̈ܶܐ ܕܓܰܪܒܝܳܐ: ܘܰܐܟ݂ܣܶܕ݂ܖ̈ܶܐ ܕܬܰܝܡܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܗܳܠܶܝܢ ܐܶܢܶܝܢ ܐܰܟ݂ܣܶܕ݂ܖ̈ܶܐ ܐܰܬܰܪ ܕܳܐܟܠܺܝܢ ܟܳܗ̈ܢܶܐ ܕܰܡܩܰܪܒܺܝܢ ܠܡܳܪܝܳܐ ܩܕ݂ܽܘܫ ܩܽܘܕ݂ܫ̈ܶܐ: ܬܰܡܳܢ ܣܳܝܡܺܝܢ ܩܕ݂ܽܘܫ ܩܽܘܕ݂ܫ̈ܶܐ: ܘܰܣܡܺܝܕ݂ܳܐ ܘܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܡܶܛܽܠ ܕܰܐܬ݂ܪܰܐ ܗ̱ܘ ܩܰܕܺܝܫܳܐ.
Eze 42:14 ܘܡܳܐ ܕܥܳܐܠܺܝܢ ܟܳܗ̈ܢܶܐ: ܠܳܐ ܢܳܦܩܺܝܢ ܡܶܢ ܩܽܘܕ݂ܫܳܐ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܐܶܠܳܐ ܬܰܡܳܢ ܣܳܝܡܺܝܢ ܡܳܐܢܰܝ̈ܗܽܘܢ ܗܳܢܽܘܢ ܕܰܡܫܰܡܫܺܝܢ ܒܗܽܘܢ: ܡܶܛܽܠ ܕܩܽܘܕ݂ܫܳܐ ܐܶܢܽܘܢ: ܘܠܳܒܫܺܝܢ ܡܳܐܢ̈ܶܐ ܐ̱ܚܖ̈ܳܢܶܐ: ܘܰܡܩܰܪܒܺܝܢ ܩܽܘܖ̈ܒܳܢܶܐ ܚܠܳܦ ܥܰܡܳܐ.
Eze 42:15 ܘܰܫܠܶܡ̈ܝ ܡܽܘܫ̈ܚܳܬܶܗ ܕܒܰܝܬܳܐ ܓܰܘܳܝܳܐ. ܘܰܐܦܩܰܢܝ ܠܽܐܘܪܚܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܡܰܫܚܶܗ ܟܰܕ݂ ܚܳܕ݂ܰܪ.
Eze 42:16 ܘܰܡܫܰܚ ܠܪܽܘܚܳܐ ܕܡܰܕܢܚܳܐ: ܒܩܰܢܝܳܐ ܕܰܡܫܽܘܚܬ݂ܳܐ ܚܰܡܶܫܡܳܐܐ ܩܢܺܝ̈ܢ.
Eze 42:17 ܘܰܡ̣ܫܰܚ ܠܪܽܘܚܳܐ ܕܓܰܪܒܝܳܐ: ܒܩܰܢܝܳܐ ܕܰܡܫܽܘܚܬ݂ܳܐ: ܚܰܡܶܫܡܳܐܐ ܩܢܺܝ̈ܢ ܟܰܕ݂ ܚܳܕ݂ܰܪ.
Eze 42:18 ܘܰܡܫܰܚ ܠܪܽܘܚܳܐ ܕܬܰܝܡܢܳܐ: ܚܰܡܶܫܡܳܐܐ ܩܢܺܝ̈ܢ: ܒܩܰܢܝܳܐ ܕܰܡܫܽܘܚܬ݂ܳܐ.
Eze 42:19 ܘܰܡܫܰܚ ܠܪܽܘܚܳܐ ܕܡܰܥܪܒܳܐ: ܚܰܡܶܫܡܳܐܐ ܩܢܺܝ̈ܢ: ܒܩܰܢܝܳܐ ܕܰܡܫܽܘܚܬ݂ܳܐ.
Eze 42:20 ܠܰܐܪܒܰܥ ܖ̈ܽܘܚܰܘܗܝ ܡܰܫܚܶܗ: ܘܫܽܘܪܳܐ ܟܰܕ݂ ܚܳܕ݂ܰܪ: ܐܽܘܪܟ݂ܶܗ ܚܰܡܶܫܡܳܐܐ ܘܰܦܬ݂ܳܝܶܗ ܚܰܡܶܫܡܳܐܐ: ܕܢܶܦܪܽܘܫ ܒܶܝܬ݂ ܩܽܘܕ݂ܫܳܐ ܠܚܽܘܠܳܐ.
Eze 43:1 ܘܰܐܘܒܠܰܢܝ ܠܬܰܪܥܳܐ ܕܚܳܐܰܪ ܠܡܰܕ݂ܢܚܳܐ.
Eze 43:2 ܘܗܳܐ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܐܳܬܶܐ ܡܶܢ ܐܽܘܪܚܳܐ ܕܡܰܕܢܚܳܐ: ܘܩܳܠܶܗ ܐܰܝܟ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ: ܘܰܐܪܥܳܐ ܢܶܗܪܰܬ݂ ܡܶܢ ܫܽܘܒܚܶܗ.
Eze 43:3 ܐܰܝܟ ܚܶܙܘܳܐ ܕܰܚܙܺܝ݀ܬ݂ ܟܰܕ݂ ܐܶܬܺܝ̇ܬ݂ ܠܰܡܚܰܒܳܠܽܘ ܠܰܡܕܺܝܢ̱ܬ݂ܳܐ: ܘܰܐܝܟ݂ ܚܶܙܘܳܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܢܶܦܠܶ݀ܬ݂ ܥܰܠ ܐܰܦܰܝ̈.
Eze 43:4 ܘܫܽܘܒܚܶܗ ܕܡܳܪܝܳܐ ܥܰܠ ܠܒܰܝܬܳܐ: ܒܽܐܘܪܚܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ.
Eze 43:5 ܘܰܫܩܰܠܬܰܢܝ ܪܽܘܚܳܐ ܘܰܐܥܶܠܬܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ: ܘܰܚܙܺܝ݀ܬ݂ ܕܶܐܬܡܠܺܝ ܒܰܝܬܶܗ ܕܡܳܪܝܳܐ ܫܽܘܒܚܶܗ.
Eze 43:6 ܘܫܶܡܥܶ݀ܬ݂ ܡܶܕܶܡ ܕܶܐܡܰܪ ܠܺܝ ܡܶܢ ܓܰܘ ܒܰܝܬܳܐ: ܘܓܰܒܪܳܐ ܩܳܐܶܡ ܗ̱ܘܳܐ ܠܘܳܬ݂ܝ.
Eze 43:7 ܘܶܐܡܰܪ ܠܺܝ: ܒܰܪܢܳܫܳܐ: ܐܰܬ݂ܪܳܐ ܕܟܽܘܪܣܰܝ ܘܰܐܬ݂ܪܳܐ ܕܦܰܖ̈ܣܳܬ݂ܳܐ ܕܖ̈ܶܓ݂ܠܰܝ: ܕܫܳܪܶܐ ܐ̱ܢܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܥܳܠܰܡ: ܘܬܽܘܒ ܠܳܐ ܢܶܬܛܰܢܦܽܘܢ ܕܒܶܝܬ݂ ܝܺܣܪܳܐܶܝܠ: ܘܬܽܘܒ ܠܳܐ ܢܛܰܢܦܽܘܢ ܫܡܳܐ ܕܩܽܘܕܫܝ: ܗܶܢܽܘܢ ܘܡܰܠܟܰܝ̈ܗܽܘܢ ܒܙܳܢܝܽܘܬ݂ܗܽܘܢ: ܘܒܰܫ̈ܠܰܕܶܐ ܕܡܰܠܟܰܝ̈ܗܽܘܢ ܘܒܰܦܬܰܟ݂ܖ̈ܰܝܗܽܘܢ.
Eze 43:8 ܥܳܒܕ݂ܺܝܢ ܗܘܰܘ ܬܰܖ̈ܥܰܝܗܽܘܢ ܥܰܠ ܓܶܢ̱ܒ ܬܰܖ̈ܥܰܝ: ܘܣܶܦܰܝ̈ܗܽܘܢ ܥܰܠ ܓܶܢ̱ܒ ܣܶܦܰܝ̈: ܘܶܐܣܬ݂ܳܐ ܗܘܳܬ݂ ܒܰܝ̈ܢܰܝ ܘܰܠܗܽܘܢ: ܘܛܰܢܶܦܘ ܫܡܳܐ ܕܩܽܘܕܫܝ ܒܥܰܘܠܳܐ ܕܰܥܒܰܕ݂ܘ: ܘܰܐܣܺܝܦܶ݀ܬ݂ ܐܶܢܽܘܢ ܒܪܽܘܓ݂ܙܝ.
Eze 43:9 ܡܶܟܺܝܠ ܢܰܪܚܩܽܘܢ ܙܳܢܽܝܘܬ݂ܗܽܘܢ ܘܰܫ̈ܠܰܕܶܐ ܕܡܰܠܟܰܝ̈ܗܽܘܢ ܡܶܢ ܩܕ݂ܳܡܝ: ܘܶܐܫܪܶܐ ܒܰܝܢܳܬ݂ܗܽܘܢ ܠܥܳܠܰܡ.
Eze 43:10 ܘܰܐܢ̱ܬ ܕܶܝܢ ܒܰܪܢܳܫܳܐ: ܚܰܘܳܝܗܝ ܠܒܰܝܬܳܐ ܗܳܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܘܢܶܬܬܰܟܣܽܘܢ ܡܶܢ ܥܰܘܠܗܽܘܢ ܕܰܐܥܠܺܝܘ ܒܺܝ: ܘܢܶܡܫܚܽܘܢܳܗ̇ ܠܰܕ݂ܡܽܘܬܶܗ.
Eze 43:11 ܘܶܐܢ ܐܶܬܬܰܟܶܣܘ ܡܶܢ ܡܶܕܶܡ ܕܰܥܒܰܕ݂ܘ: ܨܽܘܖ̈ܳܬ݂ܶܗ ܕܒܰܝܬܳܐ ܘܛܽܘܝܳܒܶܗ: ܘܡܰܥ̈ܠܳܢܰܘܗܝ ܘܡܰܦܩܳܢܰܘ̈ܗܝ: ܘܟܽܠܳܗ̇ ܨܽܘܪܬܶܗ: ܘܟܽܠܗܽܘܢ ܢܳܡܽܘܣܰܘ̈ܗܝ ܘܟܽܠܗܶܝܢ ܨܽܘܖ̈ܳܬܶܗ ܚܰܘܳܐ ܐܶܢܽܘܢ: ܘܰܪܫܽܘܡ ܠܥܺܢܰܝ̈ܗܽܘܢ: ܕܢܶܛܪܽܘܢ ܟܽܠܗܶܝܢ ܨܽܘܖ̈ܳܬܶܗ: ܘܟܽܠܶܗ ܪܽܘܫܡܶܗ ܘܢܶܥܒܕܽܘܢ ܐܶܢܽܘܢ.
Eze 43:12 ܗܳܢܰܘ ܚܶܙܘܳܐ ܕܒܰܝܬܳܐ ܥܰܠ ܪܺܝܫ ܛܽܘܪܳܐ: ܘܟܽܠܗܽܘܢ ܬܚܽܘܡܰܘ̈ܗܝ ܟܰܕ݂ ܚܳܕ݂ܪܺܝܢ: ܩܕ݂ܽܘܫ ܩܽܘܕ݂ܫ̈ܶܐ ܐܶܢܽܘܢ.
Eze 43:13 ܗܳܠܶܝܢ ܡܽܘܫ̈ܚܳܬܶܗ ܕܡܰܕ݂ܒܚܳܐ ܒܰܐܡܬ݂ܳܐ: ܕܰܐܡܳܐ ܘܰܦܫܶܟ݂: ܥܽܘܒܳܗ̇ ܕܰܐܡܬ݂ܳܐ ܐܰܡܳܐ: ܘܰܬ݂ܝܳܟ݂ܳܐ ܐܺܝܬ݂ ܠܣܶܦܬ݂ܶܗ ܙܪܶܬ݂ ܟܰܕ݂ ܚܳܕ݂ܰܪ: ܘܗܳܟܰܢܳܐ ܒܓܰܒܶܗ.
Eze 43:14 ܘܡܶܢ ܐܰܪܥܳܐ ܘܰܥܕ݂ܰܡܳܐ ܠܰܬ݂ܝܳܟܳܐ ܬܰܚܬܳܝܳܐ: ܬܰܪܬܶܝܢ ܐܰܡܺܝ̈ܢ: ܘܰܦܬ݂ܳܝܶܗ ܐܰܡܬ݂ܳܐ ܚܕ݂ܳܐ: ܘܡܶܢ ܬܝܳܟ݂ܳܐ ܬܰܚܬܳܝܳܐ: ܘܰܥܕ݂ܰܡܳܐ ܠܥܶܠܳܝܳܐ ܐܰܪܒܰܥ ܐܰܡܺܝ̈ܢ: ܘܰܦܬ݂ܳܝܳܐ ܐܰܡܳܐ.
Eze 43:15 ܘܰܗܕܳܐܶܝܠ(ܗܢܰܘ ܡܰܕ݂ܒܚܳܐ) ܐܰܪܒܰܥ ܐܰܡܺܝ̈ܢ: ܘܡܶܢ ܗܕܳܐܶܝܠ ܘܰܠܥܶܠ ܩܰܖ̈ܢܳܬ݂ܳܐ ܐܰܪܒܰܥ.
Eze 43:16 ܐܘܪܟ݂ܶܗ ܕܰܗܕ݂ܳܐܶܝܠ ܬܰܪܬܰܥܶܣܖ̈ܶܐ ܐܰܡܺܝ̈ܢ: ܘܰܦܬ݂ܳܝܶܗ ܬܰܪܬܰܥܶܣܖ̈ܶܐ: ܡܪܰܒܰܥ ܠܰܐܪܒܥܳܐ ܣܶܛܖ̈ܰܘܗܝ.
Eze 43:17 ܘܰܬ݂ܝܳܟ݂ܶܗ ܐܰܪܒܰܥܶܣܖ̈ܶܐ ܐܰܡܺܝ̈ܢ ܐܽܘܪܟ݂ܶܗ: ܘܰܐܪܒܰܥܶܣܖ̈ܶܐ ܦܬ݂ܳܝܶܗ: ܥܰܠ ܐܰܪܒܥܳܐ ܣܶܛܖ̈ܰܘܗܝ: ܘܰܬ݂ܝܳܟܶܗ ܘܰܬܚܽܘܡܳܐ ܕܚܳܕ݂ܰܪ ܠܶܗ ܦܶܠܓܽܘܬ݂ ܐܰܡܳܐ: ܘܥܽܘܒܳܐ ܐܺܝܬ݂ ܠܶܗ ܟܰܕ݂ ܚܳܕ݂ܰܪ: ܘܕܰܖ̈ܓܰܘܗܝ ܚܳܝܪܺܝܢ ܠܡܰܕܢܚܳܐ.
Eze 43:18 ܘܶܐܡܰܪ ܠܺܝ: ܒܰܪܢܳܫܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܠܶܝܢ ܢܳܡܽܘܣܰܘ̈ܗܝ ܕܡܰܕ݂ܒܚܳܐ ܒܝܰܘܡܳܐ ܕܡܶܬ݂ܥܒܶܕ݂: ܢܩܰܪܒܽܘܢ ܥܠܰܘܗܝ ܥܠܳܬ݂ܳܐ: ܘܢܶܐܫܕܽܘܢ ܥܠܰܘܗܝ ܕܡܳܐ.
Eze 43:19 ܘܶܐܬܶܠ ܠܟܳܗ̈ܢܶܐ ܘܰܠܠܶܘܳܝ̈ܶܐ ܕܡܶܢ ܙܰܪܥܶܗ ܕܨܳܕ݂ܽܘܩ: ܕܡܶܬ݂ܩܰܪܒܺܝܢ ܠܘܳܬ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܰܡܫܰܡܳܫܽܘܬܰܢܝ: ܬܰܘܪܳܐ ܒܰܪ ܒܰܩܪܳܐ ܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.
Eze 43:20 ܘܬܶܣܰܒ ܡܶܢ ܕܡܶܗ: ܘܬܶܪܽܘܣ ܒܰܐܪܒܰܥ ܩܰܖ̈ܢܳܬ݂ܶܗ ܕܡܰܕ݂ܒܚܳܐ: ܘܒܰܐܪܒܰܥ ܙܳܘ̈ܝܳܬ݂ܳܐ ܕܰܬ݂ܝܳܟܶܗ: ܘܒܰܬܚܽܘܡܳܐ ܕܚܳܕ݂ܰܪ ܠܶܗ: ܘܬܶܪܽܘܣ ܥܠܰܘܗܝ ܘܢܶܬܕܰܟܶܐ.
Eze 43:21 ܘܬܶܣܰܒ ܬܰܘܪܳܐ ܕܬܰܕ݂ܟܺܝܬ݂ܳܐ: ܘܢܰܣܩܽܘܢܶܗ ܥܰܠ ܓܰܒܶܗ ܕܒܰܝܬܳܐ: ܠܒܰܪ ܡܶܢ ܡܰܩܕܫܳܐ.
Eze 43:22 ܘܰܒܝܰܘܡܳܐ ܕܰܬܪܶܝܢ: ܩܰܪܶܒ ܠܬܰܕ݂ܟܺܝܬ݂ܳܐ: ܨܺܦܪܳܝܳܐ ܕܥܶܙ̈ܶܐ ܕܠܰܝܬ ܒܶܗ ܡܽܘܡܳܐ: ܘܰܢܕܰܟܽܘܢܶܗ ܠܡܰܕ݂ܒܚܳܐ: ܐܰܝܟ ܕܕܰܟܝܽܘܗܝ ܒܬܰܘܪܳܐ.
Eze 43:23 ܘܡܳܐ ܕܫ̣ܰܡܠܺܝܬ ܠܰܡܕܰܟܳܝܽܘ: ܩܰܪܶܒ ܬܰܘܪܳܐ ܒܰܪ ܒܰܩܪܳܐ ܕܠܰܝܬ ܒܶܗ ܡܽܘܡܳܐ: ܘܕܶܟ݂ܪܳܐ ܡܶܢ ܥܳܢ̈ܳܐ ܕܠܰܝܬ ܒܶܗ ܡܽܘܡܳܐ.
Eze 43:24 ܘܩܰܪܶܒ ܐܶܢܽܘܢ ܩܕ݂ܳܡ ܡܳܪܝܳܐ: ܘܢܰܪܡܽܘܢ ܥܠܰܝܗܽܘܢ ܟܳܗ̈ܢܶܐ ܡܶܠܚܳܐ: ܘܰܢܩܰܪܒܽܘܢ ܐܶܢܽܘܢ ܝܰܩ̈ܕ݂ܶܐ ܫܰܠ̈ܡܶܐ ܠܡܳܪܝܳܐ.
Eze 43:25 ܘܰܬ݂ܩܰܪܒܽܘܢ ܫܰܒܥܳܐ ܝܰܘܡܺܝ̈ܢ: ܨܺܦܪܳܝܳܐ ܚܰܕ݂ ܒܝܰܘܡܳܐ ܠܬܰܕ݂ܟܺܝܬ݂ܳܐ: ܘܬܰܘܪܳܐ ܚܰܕ݂ ܒܰܪ ܒܰܩܪܳܐ: ܘܕܶܟ݂ܪܳܐ ܡܶܢ ܥܳܢ̈ܳܐ ܕܠܰܝܬ ܒܶܗ ܡܽܘܡܳܐ.
Eze 43:26 ܢܶܗܘܽܘܢ ܡܩܰܪܒܺܝܢ ܫܰܒܥܳܐ ܝܰܘܡܺܝ̈ܢ: ܘܰܢܕܰܟܽܘܢܶܗ ܠܡܰܕ݂ܒܚܳܐ ܘܰܢܫܰܠܡܽܘܢ ܐܺܝܕܰܝ̈ܗܽܘܢ.
Eze 43:27 ܘܡܳܐ ܕܰܫܠܶܡܘ ܝܰܘ̈ܡܳܬ݂ܳܐ ܡܶܢ ܝܰܘܡܳܐ ܕܫܰܒܥܳܐ ܘܰܠܗܰܠ: ܗܳܝܕܶܝܢ ܢܩܰܪܒܽܘܢ ܟܳܗ̈ܢܶܐ ܥܰܠ ܡܰܕ݂ܒܚܳܐ: ܝܰܩܕܰܝ̈ܗܽܘܢ ܫܰܠ̈ܡܶܐ ܘܩܽܘܖ̈ܒܳܢܰܝܗܽܘܢ: ܘܶܐܨܛܒܶܐ ܒܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 44:1 ܘܰܐܗܦܟܰܢܝ ܠܽܐܘܪܚܳܐ ܕܬܰܪܥܳܐ ܒܰܪܳܝܳܐ ܕܡܰܩܕܫܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝܬܶܗ ܕܰܐܚܺܝܕ݂.
Eze 44:2 ܘܶܐܡܰܪ ܠܺܝ ܡܳܪܝܳܐ: ܬܰܪܥܳܐ ܗܳܢܳܐ ܢܶܗܘܶܐ ܐܰܚܺܝܕ݂: ܘܠܳܐ ܢܶܬܦܬܰܚ: ܘܐ̱ܢܳܫ ܠܳܐ ܢܶܥܽܘܠ ܒܶܗ: ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܳܐܶܠ ܒܶܗ: ܢܶܗܘܶܐ ܐܰܚܺܝܕ݂.
Eze 44:3 ܡܕܰܒܪܳܢܳܐ ܢܶܬܶܒ ܒܶܗ: ܘܢܶܐܟܽܘܠ ܠܰܚܡܳܐ ܩܕ݂ܳܡ ܡܳܪܝܳܐ: ܡܶܢ ܐܽܘܪܚܳܐ ܕܶܐܣܟܽܘܦܬ݂ܳܐ ܕܬܰܪܥܳܐ ܢܶܥܽܘܠ ܘܡܶܢܳܗ̇ ܢܶܦܽܘܩ.
Eze 44:4 ܘܰܐܥܠܰܢܝ ܠܽܐܘܪܚܳܐ ܕܬܰܪܥܳܐ ܓܰܪܒܝܳܝܳܐ ܕܰܩܕ݂ܳܡ ܒܰܝܬܳܐ: ܘܰܚܙܺܝ݀ܬ݂ ܕܶܐܬ݂ܡܠܺܝ ܒܰܝܬܳܐ ܫܽܘܒܚܶܗ ܕܡܳܪܝܳܐ: ܘܢܶܦܠܶ݀ܬ݂ ܥܰܠ ܐܰܦܝ̈.
Eze 44:5 ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܣܺܝܡ ܒܠܶܒܳܟ݂ ܘܰܚܙܺܝ ܒܥܰܝܢܰܝ̈ܟ: ܘܰܫܡܰܥ ܒܶܐܕ݂ܢܰܝ̈ܟ ܟܽܠ ܡܶܕܶܡ ܕܰܡܡܰܠܶܠ ܐ̱ܢܳܐ ܥܰܡܳܟ݂: ܘܟܽܠܗܽܘܢ ܢܳܡܽܘܣܰܘ̈ܗܝ ܕܒܰܝܬܳܐ: ܘܟܽܠܗܶܝܢ ܨܽܘܖ̈ܳܬܶܗ: ܘܣܺܝܡ ܠܒܳܠܳܟ݂ ܡܰܥܠܳܢܰܘ̈ܗܝ ܕܒܰܝܬܳܐ: ܘܡܰܦܩܳܢܰܘ̈ܗܝ ܕܡܰܩܕܫܳܐ.
Eze 44:6 ܘܶܐܡܰܪ ܠܒܰܝܬܳܐ ܕܺܝܣܪܳܐܶܝܠ ܡܡܰܪܡܪܳܢܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܟܰܕܽܘ ܠܟܽܘܢ ܟܽܠܳܗ̇ ܛܰܢܦܽܘܬ݂ܟܽܘܢ ܕܒܶܝܬ݂ ܝܺܣܪܳܐܶܝܠ.
Eze 44:7 ܐܶܠܳܐ ܐܳܦ ܡܰܝܬܶܝܢ ܐܰܢ̱ܬܽܘܢ ܡܶܢ ܒܢܰܝ̈ ܢܽܘܟ݂ܖ̈ܳܝܶܐ ܕܥܽܘܪܠܺܝܢ ܒܠܶܒܗܽܘܢ: ܘܥܽܘܪܠܺܝܢ ܒܒܶܣܪܗܽܘܢ: ܘܗܳܘܶܝܢ ܒܡܰܩܕܫܝ: ܘܰܡܛܰܢܦܺܝܢ ܒܰܝܬܝ: ܘܰܡܩܰܪܒܺܝܢ ܐܢ̱ܬܽܘܢ ܥܰܠ ܠܰܚܡܝ ܬܰܪܒܳܐ ܘܰܕ݂ܡܳܐ: ܘܰܡܒܰܛܠܺܝܢ ܐܢ̱ܬܽܘܢ ܩܝܳܡܝ ܒܟܽܠܳܗ̇ ܛܰܢܦܽܘܬ݂ܟܽܘܢ.
Eze 44:8 ܘܠܳܐ ܢܳܛܪܺܝܢ ܐܢ̱ܬܽܘܢ ܢܛܽܘܖ̈ܳܬ݂ܳܐ ܕܡܰܩܕܫܝ: ܐܶܠܳܐ ܥܒܰܕܬܽܘܢ ܢܳܛܖ̈ܰܝ ܡܰܛܰܪܬ݂ܳܐ ܕܡܰܩܕܫܝ ܢܳܛܽܘܖ̈ܰܝܟܽܘܢ ܕܺܝܠܟܽܘܢ.
Eze 44:9 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܽܠ ܒܰܪ ܢܽܘܟ݂ܖ̈ܳܝܶܐ ܕܥܪܽܘܠ ܒܠܶܒܶܗ ܘܥܽܘܪܠܳܐ ܒܒܶܣܪܶܗ: ܠܳܐ ܢܶܥܽܘܠ ܠܡܰܩܕܫܝ: ܘܠܳܐ ܒܰܪ ܢܽܘܟ݂ܖ̈ܳܝܶܐ ܕܺܐܝܬ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.
Eze 44:10 ܐܳܦܠܳܐ ܠܶܘܳܝ̈ܶܐ ܕܰܦܪܰܩܘ ܡܶܢܝ: ܟܰܕ݂ ܛܥܰܘ ܒܢܰܝ̈ ܝܺܣܪܳܐܶܝܠ ܡܶܢܝ ܒܳܬ݂ܰܪ ܦܬܰܟܖ̈ܰܝܗܽܘܢ: ܘܩܰܒܶܠܘ ܥܰܘܠܗܽܘܢ.
Eze 44:11 ܘܰܗܘܰܘ ܒܡܰܩܕܫܝ: ܘܰܡܫܰܡܫܺܝܢ ܗܘܰܘ ܒܬܰܪܥܳܐ ܕܒܰܝܬܳܐ: ܗܶܢܽܘܢ ܢܶܟܣܽܘܢ ܝܰܩ̈ܕ݂ܶܐ ܫܰܠ̈ܡܶܐ ܘܕܶܒܚ̈ܶܐ ܕܥܰܡܳܐ: ܘܗܶܢܽܘܢ ܢܩܽܘܡܽܘܢ ܩܕ݂ܳܡܰܝܗܽܘܢ ܘܰܢܫܰܡܫܽܘܢ ܐܶܢܽܘܢ.
Eze 44:12 ܥܰܠ ܕܫܰܡܶܫܘ ܐܶܢܽܘܢ ܩܕ݂ܳܡ ܦܬܰܟܖ̈ܰܝܗܽܘܢ: ܘܰܗܘܰܘ ܠܬܽܘܩܰܠܬ݂ܳܐ ܕܥܰܘܠܳܐ ܠܰܒܢܰܝ̈ ܝܺܣܪܳܐܶܝܠ: ܡܶܛܽܠܗܳܢܳܐ ܐܰܪܺܝܡܶ݀ܬ݂ ܐܺܝܕ݂ܝ ܥܠܰܝܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܩܰܒܶܠܘ ܥܰܘܠܗܽܘܢ.
Eze 44:13 ܘܠܳܐ ܢܶܩܪܒܽܘܢ ܩܕ݂ܳܡܰܝ ܠܰܡܫܰܡܳܫܽܘܬܰܢܝ: ܘܠܳܐ ܢܶܬ݂ܩܰܪܒܽܘܢ ܠܟܽܠܗܽܘܢ ܩܽܘ̈ܕܫܰܝ ܒܶܝܬ݂ ܩܕ݂ܽܘܫ ܩܽܘܕ݂ܫ̈ܶܐ: ܘܰܢܩܰܒܠܽܘܢ ܟܽܠܳܗ̇ ܒܶܗܬܰܬܗܽܘܢ ܘܟܽܠܳܗ̇ ܛܰܢܦܽܘܬ݂ܗܽܘܢ ܕܰܥܒܰܕ݂ܘ.
Eze 44:14 ܘܶܐܥܒܶܕ݂ ܐܶܢܽܘܢ ܢܳܛܖ̈ܰܝ ܡܰܛܰܪܬ݂ܳܐ ܕܒܰܝܬܳܐ: ܘܥܳܒܕܰܝ̈ ܥܒܳܕ݂ܳܐ ܕܟܽܠܡܶܕܶܡ ܕܗܰܘܳܐ ܒܶܗ.
Eze 44:15 ܘܟܳܗ̈ܢܶܐ ܘܠܶܘܳܝ̈ܶܐ ܒܢܰܝ̈ ܨܳܕ݂ܽܘܩ: ܕܰܢܛܰܪܘ ܡܰܛܰܪܬ݂ܳܐ ܕܡܰܩܕܫܝ: ܟܰܕ݂ ܛܥܰܘ ܒܢܰܝ̈ ܝܺܣܪܳܐܶܝܠ ܡܶܢܝ: ܗܶܢܽܘܢ ܢܶܩܪܒܽܘܢ ܠܘܳܬ݂ܝ ܠܰܡܫܰܡܳܫܽܘܬܰܢܝ: ܘܗܶܢܽܘܢ ܢܩܽܘܡܽܘܢ ܩܕ݂ܳܡܰܝ: ܘܰܢܩܰܪܒܽܘܢ ܠܺܝ ܬܰܪܒܳܐ ܘܰܕ݂ܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 44:16 ܗܶܢܽܘܢ ܢܶܥܠܽܘܢ ܠܡܰܩܕܫܝ: ܘܗܶܢܽܘܢ ܢܶܩܪܒܽܘܢ ܠܦܳܬܽܘܪܝ: ܕܰܢܫܰܡܫܽܘܢܳܢܝ: ܘܢܶܛܪܽܘܢ ܢܛܽܘܖ̈ܳܬܝ.
Eze 44:17 ܘܡܳܐ ܕܥܳܐܠܺܝܢ ܒܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ: ܡܳܐܢ̈ܶܐ ܕܟܶܬܳܢܳܐ ܢܶܠܒܫܽܘܢ: ܘܰܕ݂ܥܰܡܪܳܐ ܠܳܐ ܢܶܠܒܫܽܘܢ: ܘܡܳܐ ܕܰܡܫܰܡܫܺܝܢ ܒܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ.
Eze 44:18 ܐܳܦ ܠܓ݂ܰܘ ܡܰܨܢ̈ܦܳܬ݂ܳܐ ܕܟܶܬܳܢܳܐ ܢܣܺܝܡܽܘܢ ܒܖ̈ܺܝܫܰܝܗܽܘܢ: ܘܦܰܖ̈ܙܽܘܡܶܐ ܕܟܶܬܳܢܳܐ ܢܶܐܣܪܽܘܢ ܒܚܰܨܰܝ̈ܗܽܘܢ.
Eze 44:19 ܘܡܳܐ ܕܢܳܦܩܺܝܢ ܠܕ݂ܳܪܬ݂ܳܐ ܒܰܪܳܝܬ݂ܳܐ ܠܘܳܬ݂ ܥܰܡܳܐ: ܢܶܫܠܚܽܘܢ ܡܳܐܢܰܝ̈ܗܽܘܢ ܕܰܡܫܰܡܫܺܝܢ ܒܗܽܘܢ: ܘܢܶܫܒܩܽܘܢ ܐܶܢܽܘܢ ܒܰܐܟ݂ܣܶܕ݂ܖ̈ܶܐ ܕܩܽܘܕ݂ܫܳܐ: ܘܢܶܠܒܫܽܘܢ ܡܳܐܢ̈ܶܐ ܐ̱ܚܖ̈ܳܢܶܐ: ܕܠܳܐ ܢܩܰܕܫܽܘܢܶܗ ܠܥܰܡܳܐ ܒܡܳܐܢܰܝ̈ܗܽܘܢ.
Eze 44:20 ܖ̈ܺܝܫܰܝܗܽܘܢ ܠܳܐ ܢܶܓܪܥܽܘܢ: ܘܩܽܘ̈ܨܳܬ݂ܗܽܘܢ ܠܳܐ ܢܪܰܒܽܘܢ: ܐܶܠܳܐ ܡܣܰܦܳܪܽܘ ܢܣܰܦܪܽܘܢ ܖ̈ܺܝܫܰܝܗܽܘܢ.
Eze 44:21 ܘܚܰܡܪܳܐ ܠܳܐ ܢܶܫܬܽܘܢ ܟܳܗ̈ܢܶܐ ܡܳܐ ܕܥܳܐܠܺܝܢ ܠܕ݂ܳܪܬ݂ܳܐ ܓܰܘܳܝܬ݂ܳܐ.
Eze 44:22 ܘܰܐܪܡܰܠܬ݂ܳܐ ܘܰܫܒܺܝܩܬ݂ܳܐ ܠܳܐ ܢܶܣܒܽܘܢ ܠܗܽܘܢ ܢܶܫ̈ܶܐ: ܐܶܠܳܐ ܐܶܢ ܒܬܽܘܠܬܳܐ ܡܶܢ ܙܰܪܥܳܐ ܕܺܝܣܪܳܐܶܝܠ: ܐܰܘ ܐܰܪܡܰܠܬ݂ܳܐ ܕܡܰܪܡܠܳܐ ܡܶܢ ܟܳܗܢܳܐ ܢܶܣܒܽܘܢ.
Eze 44:23 ܘܢܰܠܦܽܘܢ ܠܥܰܡܝ ܒܶܝܬ݂ ܩܽܘܕ݂ܫܳܐ ܠܚܽܘܠܳܐ: ܘܢܰܘܕܥܽܘܢܶܗ ܒܶܝܬ݂ ܡܣܰܝܒܳܐ ܠܕܰܟܝܳܐ.
Eze 44:24 ܘܥܰܠ ܕܺܝ̈ܢܶܐ ܗܶܢܽܘܢ ܢܩܽܘܡܽܘܢ ܠܰܡܕ݂ܳܢ: ܘܰܒܕ݂ܺܝ̈ܢܰܝ ܢܕܽܘܢܽܘܢ: ܘܢܳܡܽܘܣܰܝ̈ ܘܦܽܘܩ̈ܕܳܢܰܝ ܢܶܛܪܽܘܢ: ܒܟܽܠܗܽܘܢ ܙܰܒܢ̈ܶܐ ܕܡܰܘ̈ܥܕܰܝ: ܘܫܰܒܰܝ̈ ܢܩܰܕܫܽܘܢ.
Eze 44:25 ܘܥܰܠ ܡܺܝܬ݂ܳܐ ܕܒܰܪܢܳܫܳܐ ܠܳܐ ܢܶܥܠܽܘܢ ܕܠܳܐ ܢܶܣܬܰܝܒܽܘܢ: ܐܶܠܳܐ ܐܶܢ ܒܰܐܒܽܘܗܝ ܐܰܘ ܒܶܐܡܶܗ: ܐܰܘ ܒܰܒܪܶܗ: ܐܰܘ ܒܒܰܪܬ݂ܶܗ: ܐܰܘ ܒܰܐܚܽܘܗܝ: ܐܰܘ ܒܚܳܬ݂ܶܗ ܒܬܽܘܠܬܳܐ ܕܠܳܐ ܗܘܳܬ݂ ܠܓܰܒܪܳܐ ܢܶܣܬܰܝܒܽܘܢ.
Eze 44:26 ܘܡܶܢ ܒܳܬ݂ܰܪ ܕܡܶܣܬܰܝܰܒ: ܢܶܡܢܶܐ ܠܶܗ ܫܰܒܥܳܐ ܝܰܘܡܺܝ̈ܢ: ܘܗܳܝܕܶܝܢ ܢܶܬܕܰܟܶܐ.
Eze 44:27 ܘܰܒܝܰܘܡܳܐ ܕܥܳܐܶܠ ܠܡܰܩܕܫܳܐ ܠܕ݂ܳܪܬ݂ܳܐ ܓܰܘܳܝܬ݂ܳܐ ܠܰܡܫܰܡܳܫܽܘ ܒܩܽܘܕ݂ܫܳܐ: ܢܩܰܪܶܒ ܬܰܕ݂ܟܺܝܬܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 44:28 ܘܬܶܗܘܶܐ ܠܗܽܘܢ ܠܝܽܘܪܬ݂ܳܢܳܐ: ܐܶܢܳܐ ܐ̱ܢܳܐ ܝܽܘܪܬܳܢܗܽܘܢ: ܘܰܡܢܳܬ݂ܳܐ ܠܳܐ ܬܶܬܠܽܘܢ ܠܗܽܘܢ ܒܺܝܣܪܳܐܶܝܠ: ܐܶܢܳܐ ܐ̱ܢܳܐ ܡܢܳܬ݂ܗܽܘܢ.
Eze 44:29 ܣܡܺܝܕ݂ܳܐ ܘܬܰܕܟܺܝܬ݂ܳܐ ܕܰܚܛܳܗ̈ܶܐ ܗܶܢܽܘܢ ܢܶܐܟ݂ܠܽܘܢ: ܘܟܽܠ ܚܶܪܡܳܐ ܕܒܺܝܣܪܳܐܶܝܠ ܕܺܝܠܗܽܘܢ ܢܶܗܘܶܐ.
Eze 44:30 ܘܪܺܝܫ ܟܠ ܒܽܘܟ݂ܖ̈ܶܐ ܕܟܽܠܶܗ ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ: ܕܟܳܗ̈ܢܶܐ ܢܶܗܘܶܐ. ܘܪܺܝܫ ܐܳܨܘ̈ܳܬ݂ܟܽܘܢ ܗܰܒܘ ܠܟܳܗ̈ܢܶܐ: ܕܬܶܗܘܶܐ ܒܽܘܪܟܬ݂ܳܐ ܒܒܳܬܰܝ̈ܟܽܘܢ.
Eze 44:31 ܘܟܽܠ ܕܰܡܫܰܢܰܩ ܘܰܬܒܺܝܪ ܡܶܢ ܦܳܪܰܚܬ݂ܳܐ ܘܡܶܢ ܚܰܝܽܘܬ݂ܳܐ: ܠܳܐ ܢܶܐܟ݂ܠܽܘܢ ܟܳܗ̈ܢܶܐ.
Eze 45:1 ܘܡܳܐ ܕܰܡܦܰܠܓܺܝܢ ܐܢ̱ܬܽܘܢ ܐܰܪܥܳܐ: ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ: ܘܩܰܪܶܒܘ ܡܶܢ ܐܰܪܥܳܐ: ܘܢܶܗܘܶܐ ܐܽܘܪܟ݂ܳܗ̇ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܗ̇ ܥܶܣܪܳܐ ܐܰܠܦܺܝ̈ܢ: ܘܢܶܗܘܽܘܢ ܩܰܕܺܝ̈ܫܺܝܢ ܟܽܠܗܽܘܢ ܬܚܽܘܡܶܝܗ̇ ܟܰܕ݂ ܚܳܕ݂ܪܺܝܢ ܠܳܗ̇.
Eze 45:2 ܘܬܶܗܘܶܐ ܠܡܰܩܕܫܳܐ ܚܰܡܶܫܡܳܐܐ ܒܚܰܡܶܫܡܳܐܐ: ܘܬܶܗܘܶܐ ܡܪܰܒܥܳܐ ܟܰܕ݂ ܚܳܕ݂ܪܳܐ: ܘܚܰܡܫܺܝܢ ܐܰܡܺܝ̈ܢ ܫܶܛܚܳܗ̇.
Eze 45:3 ܘܡܶܢ ܗܳܕܶܐ ܡܫܽܘܚܬ݂ܳܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ ܘܒܳܗ̇ ܢܶܗܘܶܐ ܩܕ݂ܽܘܫ ܩܽܘܕ݂ܫ̈ܶܐ.
Eze 45:4 ܘܩܽܘܕ݂ܫܳܐ ܕܰܐܪܥܳܐ: ܢܶܗܘܶܐ ܠܟܳܗ̈ܢܶܐ ܕܰܡܫܰܡܫܺܝܢ ܡܰܩܕܫܶܗ ܕܡܳܪܝܳܐ: ܘܡܶܬ݂ܩܰܪܒܺܝܢ ܠܰܡܫܰܡܳܫܽܘܬܶܗ ܠܡܳܪܝܳܐ: ܘܢܶܗܘܶܐ ܠܗܽܘܢ ܐܰܬ݂ܪܳܐ ܠܒ̈ܳܬܶܐ: ܘܡܰܩܕܫܳܐ ܠܡܰܩܕܫܳܐ.
Eze 45:5 ܘܢܶܗܘܶܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܐܽܘܪܟ݂ܳܐ: ܘܥܶܣܪܺܝܢ ܐܰܠܦܺܝ̈ܢ ܦܬ݂ܳܝܳܐ: ܘܢܶܗܘܶܐ ܝܽܘܪܬ݂ܳܢܳܐ ܠܠܶܘܳܝ̈ܶܐ ܕܰܡܫܰܡܫܺܝܢ ܒܒܰܝܬܳܐ: ܥܶܣܪܺܝܢ ܒܳܬܺܝ̈ܢ.
Eze 45:6 ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ ܚܰܡܫܳܐ ܐܰܠܦܺܝ̈ܢ ܦܬ݂ܳܝܳܐ: ܐܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܠܽܘܩܒܰܠ ܦܽܘܪܫܳܢܳܐ ܕܡܰܩܕܫܳܐ: ܢܶܗܘܶܐ ܠܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.
Eze 45:7 ܘܠܰܡܕܰܒܪܳܢܳܐ ܕܥܰܡܳܐ: ܠܦܽܘܪܫܳܢܳܐ ܕܩܽܘܕ݂ܫܳܐ: ܘܠܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ: ܡܶܢ ܡܰܕܢܚܳܐ ܘܡܶܢ ܡܰܥܪܒܳܐ: ܐܘܪܟ݂ܳܐ ܢܶܗܘܶܐ ܠܽܘܩܒܰܠ ܦܳܠܓܽܘܬ݂ܳܐ: ܡܶܢ ܡܰܕܢܚܳܐ ܠܡܰܥܪܒܳܐ.
Eze 45:8 ܢܶܗܘܶܐ ܝܽܘܪܬ݂ܳܢܳܐ ܠܰܒܢܰܝ̈ ܝܺܣܪܳܐܶܝܠ: ܘܬܽܘܒ ܠܳܐ ܢܰܗܪܽܘܢ ܐܶܢܽܘܢ ܡܕܰܒܖ̈ܳܢܶܐ ܕܥܰܡܝ: ܘܰܐܪܥܳܐ ܢܶܬܠܽܘܢ ܠܰܒܢܰܝ̈ ܝܺܣܪܳܐܶܝܠ ܠܫܰܖ̈ܒܳܬ݂ܗܽܘܢ.
Eze 45:9 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܰܕܽܘ ܠܟܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ: ܐܰܥܒܰܪܘ ܡܶܢܟܽܘܢ ܚܛܽܘܦܝܳܐ ܘܒܶܙܬ݂ܳܐ: ܘܰܥܒܶܕ݂ܘ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܰܐܦܪܶܩܘ ܫܽܘܥܒܳܕ݂ܟܽܘܢ ܡܶܢ ܥܰܡܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 45:10 ܡܰܣܰܐܬ݂ܳܐ ܕܩܽܘܫܬܳܐ: ܘܡܰܬ݂ܩ̈ܳܠܶܐ ܕܩܽܘܫܬܳܐ ܘܰܟܝܳܠܬܳܐ ܕܩܽܘܫܬܳܐ: ܢܶܗܘܽܘܢ ܠܟܽܘܢ.
Eze 45:11 ܟܝܳܠܬ݂ܳܐ ܘܡܰܬ݂ܩܳܠܳܐ ܬܰܩܶܢܘ: ܕܬܶܗܘܢ ܫܳܩܠܺܝܢ ܡܰܥܣܳܖ̈ܶܐ ܚܰܕ݂ ܡܶܢ ܥܶܣܪܳܐ ܫܰܘܝܳܐܺܝܬ݂.
Eze 45:12 ܘܡܰܬ݂ܩ̈ܳܠܶܐ ܢܶܗܘܽܘܢ ܥܶܣܪܺܝܢ: ܡܰܬ݂ܩܳܠܳܐ ܡܶܢܗܽܘܢ ܥܶܣܪܺܝܢ ܘܚܰܡܶܫ ܡܳܥܺܝ̈ܢ: ܘܡܰܬ݂ܩܳܠܳܐ ܕܚܰܡܶܫܬܰܥܣܰܪ ܢܶܗܘܶܐ ܠܟ݂ܽܘܢ ܡܰܢܝܳܐ.
Eze 45:13 ܗܳܢܳܐ ܦܽܘܪܫܳܢܳܐ ܦܪܽܘܫܘ: ܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܟܽܘܪܳܐ ܕܚ̈ܶܛܶܐ: ܘܰܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܟܽܘܪܳܐ ܕܰܣܥܳܖ̈ܶܐ.
Eze 45:14 ܘܡܶܫܚܳܐ ܡܶܢ ܥܣܰܪ ܟܰܝ̈ܠܳܢ ܕܗܳܘܶܐ ܟܽܘܪܳܐ: ܢܶܣܒܽܘܢ ܡܰܥܣܳܖ̈ܶܐ ܟܝܳܠܬ݂ܳܐ ܚܕ݂ܳܐ.
Eze 45:15 ܘܰܚܕ݂ܳܐ ܢܶܩܝܳܐ ܡܶܢ ܡܰܐܬ݂ܶܝܢ ܥܳܢ̈ܳܐ ܕܺܝܣܪܳܐܶܝܠ: ܠܰܣܡܺܝܕ݂ܳܐ ܘܰܠܩܽܘܪܒܳܢܳܐ ܘܰܠܝܰܩܕ݂ܳܐ ܫܰܠܡܳܐ: ܕܰܢܕܰܟܶܐ ܐܶܢܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 45:16 ܟܽܠܶܗ ܥܰܡܳܐ ܕܰܐܪܥܳܐ: ܢܶܦܪܫܽܘܢ ܦܽܘܪܫܳܢܳܐ ܗܳܢܳܐ ܠܰܡܕܰܒܪܳܢܳܐ ܕܺܝܣܪܳܐܶܝܠ.
Eze 45:17 ܘܕܰܡܕܰܒܪܳܢܳܐ ܢܶܗܘܽܘܢ ܝܰܩ̈ܕ݂ܶܐ ܫܰܠ̈ܡܶܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܒܪܺܝܫ ܝܰܖ̈ܚܶܐ ܘܰܒܫܰܒ̈ܶܐ: ܘܰܒܟܽܠܗܽܘܢ ܥܰܕ݂ܥܺܐܕ݂ܳܐ ܕܒܶܝܬ݂ ܝܺܣܪܳܐܶܝܠ ܗܽܘ ܢܩܰܪܶܒ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܘܝܰܩܕ݂ܳܐ ܫܰܠܡܳܐ: ܩܽܘܪܒܳܢܳܐ ܕܰܡܕܰܟܶܐ ܠܰܒܢܰܝ̈ ܝܺܣܪܳܐܶܝܠ.
Eze 45:18 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܚܰܕ݂ ܒܝܰܪܚܳܐ ܩܰܕ݂ܡܳܝܳܐ: ܣܰܒ ܬܰܘܪܳܐ ܚܰܕ݂ ܒܰܪ ܒܰܩܪܳܐ: ܕܠܰܝܬ ܒܶܗ ܡܽܘܡܳܐ: ܘܕܰܟܳܝܗܝ ܠܡܰܩܕܫܳܐ.
Eze 45:19 ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܬܰܕ݂ܟܺܝܬ݂ܳܐ: ܘܢܶܪܽܘܣ ܥܰܠ ܐܶܣ̈ܟܦܳܬ݂ܶܗ ܕܒܰܝܬܳܐ: ܘܥܰܠ ܐܰܪܒܰܥ ܙܳܘ̈ܝܳܬ݂ܶܗ ܕܡܰܕ݂ܒܚܳܐ: ܘܥܰܠ ܐܶܣܟܽܘܦܬܶܗ ܕܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ.
Eze 45:20 ܘܗܳܟܰܢܳܐ ܢܶܗܘܶܐ ܥܳܒܶܕ݂ ܒܰܫܒܰܥܬ݂ܳܐ ܒܝܰܪܚܳܐ: ܓܰܒܪܳܐ ܕܫܳܛܶܐ: ܘܰܢܕܰܟܽܘܢܶܗ ܠܒܰܝܬܳܐ.
Eze 45:21 ܘܒܰܐܪܒܰܥܶܣܖ̈ܶܐ ܒܝܰܪܚܳܐ: ܩܰܕ݂ܡܳܝܐ: ܢܶܗܘܶܐ ܠܟܽܘܢ ܦܶܨܚܳܐ ܘܥܰܕ݂ܥܺܐܕ݂ܳܐ: ܘܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟ݂ܠܽܘܢ.
Eze 45:22 ܘܰܢܩܰܪܶܒ ܡܕܰܒܪܳܢܳܐ ܒܶܗ ܒܝܰܘܡܳܐ ܗܰܘ: ܥܰܠ ܐܰܦܰܝ̈ ܢܰܦܫܶܗ: ܘܥܰܠ ܐܰܦܰܝ̈ ܟܽܠܶܗ ܥܰܡܳܐ ܕܰܐܪܥܳܐ: ܬܰܘܪܳܐ ܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.
Eze 45:23 ܘܫܰܒܥܳܐ ܝܰܘܡܰܘ̈ܗܝ ܕܥܰܕ݂ܥܺܐܕ݂ܳܐ: ܢܩܰܪܶܒ ܝܰܩ̈ܕ݂ܶܐ ܫܰܠ̈ܡܶܐ ܠܡܳܪܝܳܐ: ܫܰܒܥܳܐ ܬܰܘܖ̈ܺܝܢ: ܘܫܰܒܥܳܐ ܕܶܟܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܰܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܨܺܦܪܳܝܳܐ ܕܥܶܙ̈ܶܐ ܒܝܰܘܡܳܐ.
Eze 45:24 ܘܰܣܡܺܝܕ݂ܳܐ ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܡܶܫܚܳܐ ܗܶܡܺܝܢܳܐ ܠܣܰܐܬ݂ܳܐ.
Eze 45:25 ܘܰܒܚܰܡܫܰܥܶܣܖ̈ܶܐ ܒܝܰܪܚܳܐ ܕܫܰܒܥܳܐ: ܢܶܥܒܶܕ݂ ܥܰܕ݂ܥܺܐܕ݂ܳܐ ܐܰܝܟ݂ ܗܳܠܶܝܢ ܫܰܒܥܳܐ ܝܰܘܡܺܝ̈ܢ: ܐܰܝܟ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܰܐܝܟ݂ ܝܰܩ̈ܕܶܐ ܫܰܠ̈ܡܶܐ: ܘܰܐܝܟ݂ ܣܡܺܝܕ݂ܳܐ ܘܰܐܝܟ݂ ܡܶܫܚܳܐ.
Eze 46:1 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܚܳܐܰܪ ܠܡܰܕܢܚܳܐ: ܢܶܗܘܶܐ ܐܰܚܺܝܕ݂ ܫܬ݂ܳܐ ܝܰܘܡܺܝ̈ܢ ܕܡܶܬ݂ܥܒܶܕ݂ ܒܗܽܘܢ ܥܒܳܕ݂ܳܐ: ܘܰܒܝܰܘܡܳܐ ܕܫܰܒܬ݂ܳܐ ܢܶܬ݂ܦܬܰܚ: ܘܰܒܝܰܘܡܳܐ ܕܪܺܝܫ ܝܰܪܚܳܐ ܢܶܬ݂ܦܬܰܚ.
Eze 46:2 ܘܢܶܥܽܘܠ ܡܕܰܒܪܳܢܳܐ ܒܡܰܥܠܳܢܳܐ ܕܶܐܣܟܽܘܦܬ݂ܳܐ ܕܬܰܪܥܳܐ ܡܶܢ ܠܒܰܪ: ܘܰܢܩܽܘܡ ܥܰܠ ܐܶܣܟܽܘܦܬܶܗ ܕܬܰܪܥܳܐ: ܘܰܢܩܰܪܒܽܘܢ ܟܳܗ̈ܢܶܐ ܝܰܩܕܰܘ̈ܗܝ ܫܰܠ̈ܡܶܐ ܘܩܽܘܖ̈ܒܳܢܰܘܗܝ: ܘܢܶܣܓܽܘܕ݂ ܒܶܐܣܟܽܘܦܬ݂ܳܐ ܕܬܰܪܥܳܐ ܘܢܶܦܽܘܩ: ܘܬܰܪܥܳܐ ܠܳܐ ܢܶܬܬܚܶܕ݂ ܥܕ݂ܰܡܳܐ ܠܪܰܡܫܳܐ.
Eze 46:3 ܘܢܶܣܓܕܽܘܢ ܥܰܡܳܐ ܕܰܐܪܥܳܐ ܒܡܰܥܠܳܢܶܗ ܕܬܰܪܥܳܐ ܗܰܘ: ܒܫܰܒ̈ܶܐ ܘܰܒܪܺܝܫ ܝܰܖ̈ܚܶܐ ܩܕ݂ܳܡ ܡܳܪܝܳܐ.
Eze 46:4 ܘܝܰܩ̈ܕ݂ܶܐ ܫܰܠ̈ܡܶܐ ܕܰܡܩܰܪܶܒ ܡܕܰܒܪܳܢܳܐ ܩܕ݂ܳܡ ܡܳܪܝܳܐ ܒܝܰܘܡܳܐ ܕܫܰܒܬ݂ܳܐ: ܫܬ݂ܳܐ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܕܶܟ݂ܪܳܐ ܕܠܰܝܬ ܒܶܗ ܡܽܘܡܳܐ.
Eze 46:5 ܘܰܣܡܺܝܕ݂ܳܐ ܢܶܥܒܶܕ݂: ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐܰܝܟ ܕܡܳܛܶܐ ܒܺܐܝ̈ܕ݂ܰܘܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.
Eze 46:6 ܘܰܒܝܰܘܡܳܐ ܕܪܺܝܫ ܝܰܪܚܳܐ: ܬܰܘܪܳܐ ܕܠܰܝܬ ܒܶܗ ܡܽܘܡܳܐ: ܘܶܫܬ݂ܳܐ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܕܶܟ݂ܪܳܐ ܕܠܰܝܬ ܒܶܗ ܡܽܘܡܳܐ.
Eze 46:7 ܘܰܣܡܺܝܕ݂ܳܐ ܢܶܥܒܶܕ݂: ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐܰܝܟ ܕܡܳܛܶܐ ܒܺܐܝܕܰܘ̈ܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.
Eze 46:8 ܘܡܳܐ ܕܥܳܐܶܠ ܡܕܰܒܪܳܢܳܐ: ܒܶܐܣܟܽܘܦܬܶܗ ܕܬܰܪܥܳܐ ܢܶܥܽܘܠ ܘܒܳܗ̇ ܢܶܦܽܘܩ.
Eze 46:9 ܘܡܳܐ ܕܥܳܐܠܺܝܢ ܥܰܡܳܐ ܕܰܐܪܥܳܐ ܩܕ݂ܳܡ ܡܳܪܝܳܐ ܒܙܰܒܢܳܐ ܕܥܰܕ݂ܥܺܐܕ݂ܳܐ: ܡܰܢ ܕܥܳܐܶܠ ܒܬܰܪܥܳܐ ܓܰܪܒܝܳܝܳܐ ܠܡܶܣܓܰܕ݂: ܢܶܦܽܘܩ ܠܶܗ ܒܬܰܪܥܳܐ ܬܰܝܡܢܳܝܳܐ: ܘܡܰܢ ܕܥܳܐܶܠ ܒܬܰܪܥܳܐ ܬܰܝܡܢܳܝܳܐ: ܢܶܦܽܘܩ ܠܶܗ ܒܬܰܪܥܳܐ ܓܰܪܒܝܳܝܳܐ: ܘܠܳܐ ܢܶܗܦܽܘܟ݂ ܒܬܰܪܥܳܐ ܕܥܳܐܶܠ: ܐܶܠܳܐ ܠܩܽܘܒܠܶܗ ܢܶܦܽܘܩ.
Eze 46:10 ܡܕܰܒܪܳܢܳܐ ܕܶܝܢ ܕܒܰܝܢܳܬ݂ܟܽܘܢ: ܒܬܰܪܥܳܐ ܕܥܳܐܶܠ ܒܶܗ ܢܶܦܽܘܩ.
Eze 46:11 ܘܰܒܙܰܒܢܳܐ ܕܥܰܕ݂ܥܺܐܕ݂ܳܐ: ܢܶܗܘܶܐ ܣܡܺܝܕ݂ܳܐ ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐ̱ܢܳܫ ܐܰܝܟ ܕܡܳܛܶܐ ܒܺܐܝ̈ܕ݂ܰܘܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.
Eze 46:12 ܘܡܳܐ ܕܰܡܩܰܪܶܒ ܡܕܰܒܪܳܢܳܐ ܝܰܩ̈ܕ݂ܶܐ ܫܰܠ̈ܡܶܐ: ܐܰܘ ܩܽܘܖ̈ܒܳܢܶܐ ܦܽܘܪܫܳܢܳܐ ܠܡܳܪܝܳܐ: ܢܶܬ݂ܦܬܰܚ ܠܶܗ ܬܰܪܥܳܐ ܕܚܳܐܰܪ ܠܡܰܕܢܚܳܐ ܕܰܐܚܺܝܕ݂: ܘܰܢܩܰܪܶܒ ܝܰܩܕܰܘ̈ܗܝ ܫܰܠ̈ܡܶܐ ܘܩܽܘܖ̈ܒܳܢܰܘܗܝ: ܘܢܶܐܚܕܺܝܘܗܝ ܠܬܰܪܥܳܐ ܘܗܳܝܕܶܝܢ ܢܶܦܽܘܩ: ܐܰܝܟ ܕܥܳܒܶܕ݂ ܒܝܰܘܡܳܐ ܕܫܰܒܬ݂ܳܐ.
Eze 46:13 ܘܶܐܡܪܳܐ ܒܰܪ ܫܰܢ̱ܬܳܐ ܕܠܰܝܬ ܒܗ ܡܽܘܡܳܐ: ܢܶܗܘܶܐ ܡܩܰܪܶܒ ܒܝܰܘܡܳܐ: ܝܰܩܕܳܐ ܫܰܠܡܳܐ ܠܡܳܪܝܳܐ: ܡܶܢ ܨܦܰܪ ܠܰܨܦܰܪ.
Eze 46:14 ܘܰܣܡܺܝܕ݂ܳܐ ܢܩܰܪܶܒ ܥܠܰܘܗܝ ܡܶܢ ܨܦܰܪ ܠܰܨܦܰܪ: ܚܰܕ݂ ܡܶܢ ܫܬ݂ܳܐ ܠܣܰܐܬ݂ܳܐ: ܘܡܶܫܚܳܐ ܚܕ݂ܳܐ ܡܶܢ ܬܠܳܬ݂ ܡܢܰܘ̈ܳܬ݂ܶܗ ܕܗܶܡܺܝܢܳܐ: ܠܰܡܦܳܠܶܗ ܠܰܣܡܺܝܕ݂ܳܐ ܠܡܳܪܝܳܐ: ܢܳܡܽܘܣܳܐ ܠܥܳܠܰܡ ܐܰܡܺܝܢܳܐܺܝܬ݂.
Eze 46:15 ܘܰܢܩܰܪܒܽܘܢ ܐܶܡܖ̈ܶܐ ܘܰܣܡܺܝܕ݂ܳܐ ܘܡܶܫܚܳܐ ܡܶܢ ܨܦܰܪ ܠܰܨܦܰܪ: ܝܰܩܕܳܐ ܫܰܠܡܳܐ ܐܰܡܺܝܢܳܐܺܝܬ݂.
Eze 46:16 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܰܒܪܳܢܳܐ ܟܰܕ݂ ܢܶܬܶܠ ܡܰܘܗܰܒܬ݂ܳܐ ܠܚܰܕ݂ ܡܶܢ ܒܢܰܘ̈ܗܝ: ܝܳܪܬܽܘܬܶܗ ܠܰܒܢܰܘ̈ܗܝ ܬܶܗܘܶܐ.
Eze 46:17 ܘܟܰܕ݂ ܢܶܬܶܠ ܡܰܘܗܰܒܬ݂ܳܐ ܡܶܢ ܝܳܪܬܽܘܬܶܗ ܠܚܰܕ݂ ܡܶܢ ܥܰܒܕܰܘ̈ܗܝ: ܬܶܗܘܶܐ ܠܶܗ ܥܕ݂ܰܡܳܐ ܠܫܰܢ̱ܬܳܐ ܕܡܶܬܚܰܪܰܪ: ܘܬܶܗܘܶܐ ܠܶܗ ܠܰܡܕܰܒܪܳܢܳܐ: ܝܳܪܬܽܘܬ݂ܳܐ ܕܶܝܢ ܕܰܒܢܰܘ̈ܗܝ ܠܗܽܘܢ ܬܶܗܘܶܐ.
Eze 46:18 ܘܠܳܐ ܢܶܣܰܒ ܡܕܰܒܪܳܢܳܐ ܡܶܢ ܝܳܪܬܽܘܬܶܗ ܕܥܰܡܳܐ: ܘܠܳܐ ܢܶܥܠܽܘܒ ܐܶܢܽܘܢ ܡܶܢ ܝܽܘܪܬܳܢܗܽܘܢ: ܐܶܠܳܐ ܡܶܢ ܝܳܪܬܽܘܬܶܗ ܢܰܘܪܶܬ݂ ܠܰܒܢܰܘ̈ܗܝ: ܕܠܳܐ ܢܶܬ݂ܒܰܕܪܽܘܢ ܥܰܡܝ ܐ̱ܢܳܫ ܡܶܢ ܝܳܪܬܽܘܬ݂ܶܗ.
Eze 46:19 ܘܰܐܥܠܰܢܝ ܒܡܰܥܠܳܢܳܐ ܕܥܰܠ ܓܶܢ̱ܒ ܬܰܪܥܳܐ ܕܰܐܟ݂ܣܶܕ݂ܪܳܐ ܓܰܘܳܝܬ݂ܳܐ ܕܩܽܘܕ݂ܫܳܐ ܕܟܳܗ̈ܢܶܐ: ܕܚܳܝܪܳܐ ܠܓܰܪܒܝܳܐ: ܘܰܚܙܺܝ݀ܬ݂ ܕܺܐܝܬ ܬܰܡܳܢ ܐܰܬ݂ܪܳܐ ܒܰܫܦܽܘܠܶܝ̈ܗ̇ ܡܶܢ ܡܰܥܪܒܳܐ.
Eze 46:20 ܘܶܐܡܰܪ ܠܺܝ: ܗܳܢܰܘ ܐܰܬ݂ܪܳܐ ܕܰܡܒܰܫܠܺܝܢ ܒܶܗ ܟܳܗ̈ܢܶܐ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܳܐܦܶܝܢ ܒܶܗ ܣܡܺܝܕ݂ܳܐ: ܕܠܳܐ ܢܶܦܩܽܘܢ ܠܕ݂ܳܪܬ݂ܳܐ ܒܰܪܳܝܬ݂ܳܐ ܘܰܢܩܰܕܫܽܘܢܶܗ ܠܥܰܡܳܐ.
Eze 46:21 ܘܰܐܦܩܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܘܰܐܥܒܪܰܢܝ ܥܰܠ ܐܰܪܒܥܳܐ ܣܶܛܖ̈ܶܝܗ̇ ܕܕ݂ܳܪܬ݂ܳܐ: ܘܰܚܙܺܝ݀ܬ݂ ܕܳܪܬ݂ܳܐ ܒܰܣܛܰܪ ܕܳܪܬ݂ܳܐ: ܘܕ݂ܳܪܬ݂ܳܐ ܐ̱ܚܪܺܬ݂ܳܐ ܒܣܶܛܪܳܐ ܐ̱ܚܪܺܢܳܐ ܕܕ݂ܳܪܬ݂ܳܐ.
Eze 46:22 ܒܰܐܪܒܥܳܐ ܣܶܛܖ̈ܶܝܗ̇ ܕܕ݂ܳܪܬ݂ܳܐ ܕܳܖ̈ܶܐ ܕܰܩ̈ܕܩܳܬ݂ܳܐ: ܐܰܪܒܥܺܝܢ ܐܰܡܺܝ̈ܢ ܐܽܘܪܟܗܶܝܢ: ܘܰܬܠܳܬܺܝܢ ܦܬܳܝܗܶܝܢ.
Eze 46:23 ܘܰܐܟ݂ܣܶܕ݂ܖ̈ܶܐ ܚܳܕ݂ܖ̈ܳܢ ܠܰܐܖ̈ܒܰܥܬܰܝܗܶܝܢ.
Eze 46:24 ܘܶܐܡܰܪ ܠܺܝ: ܗܳܢܰܘ ܒܶܝܬ݂ ܛܰܒܳܚ̈ܶܐ: ܕܰܡܒܰܫܠܺܝܢ ܒܶܗ ܕܶܒܚܬ݂ܳܐ ܕܥܰܡܳܐ ܡܫܰܡܫܳܢܰܘ̈ܗܝ ܕܒܰܝܬܳܐ.
Eze 47:1 ܘܰܗܦܰܟ ܐܰܥܠܰܢܝ ܠܬܰܪܥܶܗ ܕܒܰܝܬܳܐ: ܘܰܚܙܺܝ݀ܬ݂ ܡܰܝ̈ܳܐ ܕܢܳܦܩܺܝܢ ܡܶܢ ܬܚܶܝܬ݂ ܐܶܣܟܽܘܦܬ݂ܳܐ ܡܰܕ݂ܢܚܳܝܬ݂ܳܐ ܕܒܰܝܬܳܐ: ܘܗܶܢܽܘܢ ܡܰܝ̈ܳܐ ܢܳܚܬܺܝܢ: ܡܶܢ ܣܶܛܪܶܗ ܕܒܰܝܬܳܐ: ܡܶܢ ܬܰܝܡܶܢܳܝܶܗ ܕܡܰܕ݂ܒܚܳܐ.
Eze 47:2 ܘܰܐܦܩܰܢܝ ܒܬܰܪܥܳܐ ܓܰܪܒܝܳܝܳܐ: ܘܰܐܟܪܟܰܢܝ ܡܶܢ ܠܒܰܪ ܥܰܠ ܬܰܪܥܳܐ ܕܕ݂ܳܪܬ݂ܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝ݀ܬ݂ ܡܰܝ̈ܳܐ ܕܢܳܦܩܺܝܢ ܡܶܢ ܣܶܛܪܶܗ ܕܝܰܡܺܝܢܳܐ.
Eze 47:3 ܘܟܰܕ݂ ܢ̣ܦܰܩ ܓܰܒܪܳܐ ܡܫܰܒܰܚ: ܘܰܡܫܽܘܚܬ݂ܳܐ ܒܺܐܝܕ݂ܶܗ: ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܩܽܘܖ̈ܨܠܶܐ.
Eze 47:4 ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܒܽܘܖ̈ܟܶܐ: ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܚܰܨ̈ܶܐ.
Eze 47:5 ܘܰܡܫܰܚ ܐܳܠܶܦ ܐܰܡܺܝ̈ܢ: ܪܓܶܠܬ݂ܳܐ: ܕܠܳܐ ܐ̱ܢܳܫ ܡܶܫܟܰܚ ܠܡܶܥܒܪܳܗ̇: ܡܶܛܽܠ ܕܰܣܓܺܝܘ ܡܰܝ̈ܳܐ ܘܥܶܫܢܰܬ݂ ܪܓܶܠܬ݂ܳܐ: ܘܠܳܐ ܐ̱ܢܳܫ ܡܶܫܟܰܚ ܠܡܶܥܒܪܳܗ̇.
Eze 47:6 ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ. ܘܰܐܘܒܠܰܢܝ ܘܰܐܘܬܒܰܢܝ ܥܰܠ ܣܶܦܬ݂ܳܗ̇ ܕܰܪܓܶܠܬ݂ܳܐ.
Eze 47:7 ܘܟܰܕ݂ ܝܶܬܒܶ݀ܬ݂: ܚܙܺܝ݀ܬ݂ ܥܰܠ ܣܶܦܬ݂ܳܗ̇ ܕܰܪܓܶܠܬ݂ܳܐ: ܐܺܝ̈ܠܳܢܶܐ ܕܛܳܒ ܣܰܓܺܝܐܺܝܢ ܡܶܟܳܐ ܘܡܶܟܳܐ.
Eze 47:8 ܘܶܐܡܰܪ ܠܺܝ: ܡܰܝ̈ܳܐ ܗܳܠܶܝܢ ܕܢܳܦܩܺܝܢ ܠܰܓܠܺܝܠܳܐ ܕܰܒܡܰܕܢܚܳܐ: ܘܢܳܚܬܺܝܢ ܠܓܰܪܒܝܳܐ: ܘܢܳܦܠܺܝܢ ܒܝܰܡܳܐ ܒܡܰܝ̈ܳܐ ܣܖ̈ܰܝܳܐ: ܘܒܳܣܡܺܝܢ ܡܰܝ̈ܳܐ.
Eze 47:9 ܘܟܽܠ ܢܰܦܫܳܐ ܚܰܝܬ݂ܳܐ ܕܡܰܘܠܕ݂ܳܐ ܐܰܬܰܪ ܕܺܐܝܬ ܡܰܝ̈ܳܐ ܕܰܪܓܶܠܬ݂ܳܐ: ܚܳܐܶܝܢ ܘܗܳܘܶܝܢ ܢܽܘܢ̈ܶܐ ܣܰܓܺܝ̈ܐܶܐ: ܡܶܛܽܠ ܡܰܝ̈ܳܐ ܕܢܳܦܠܺܝܢ ܬܰܡܳܢ ܘܒܳܣܡܺܝܢ ܡܰܝ̈ܳܐ.
Eze 47:10 ܘܩܳܝܡܺܝܢ ܥܠܰܘܗܝ ܨܰܝ̈ܳܕܶܐ: ܡܶܢ ܥܺܝܢ ܓܳܕ݂ ܘܰܥܕ݂ܰܡܳܐ ܠܥܺܝܢ ܥܶܓܠܺܝܢ: ܡܰܫܛܚ̈ܶܐ ܠܰܡܨܝ̈ܕ݂ܳܬ݂ܳܐ ܢܶܗܘܶܐ: ܘܢܶܗܘܽܘܢ ܒܶܗ ܢܽܘܢ̈ܶܐ ܣܰܓܺܝ̈ܐܶܐ ܐܰܝܟ ܕܝܰܡܳܐ ܪܰܒܳܐ.
Eze 47:11 ܘܡܰܦܩܳܢܰܘ̈ܗܝ ܘܡܰܥܠܳܢܰܘ̈ܗܝ ܠܳܐ ܢܶܒܣܡܽܘܢ: ܐܶܠܳܐ ܢܶܗܘܽܘܢ ܡܶܠܚܳܐ.
Eze 47:12 ܘܒܳܗ̇ ܒܰܪܓܶܠܬ݂ܳܐ ܢܶܫܘܚܽܘܢ ܥܰܠ ܣܦܳܖ̈ܶܝܗ̇: ܡܶܟܳܐ ܘܡܶܟܳܐ: ܟܽܠ ܐܺܝܠܳܢ ܕܡܶܐܟ݂ܽܘܠܬ݂ܳܐ: ܠܳܐ ܢܶܬܪܽܘܢ ܛܰܖ̈ܦܰܝܗܽܘܢ: ܘܠܳܐ ܢܶܓܡܪܽܘܢ ܦܺܐܖ̈ܰܝܗܽܘܢ: ܘܰܒܟܽܠ ܪܺܝܫ ܝܰܪܚܳܐ ܢܶܗܘܽܘܢ ܡܒܰܟܪܺܝܢ: ܡܶܛܽܠ ܕܡܰܝ̈ܳܐ ܕܫܳܬܶܝܢ ܡܶܢ ܡܰܩܕܫܳܐ ܢܳܦܩܺܝܢ: ܢܶܗܘܽܘܢ ܦܺܐܖ̈ܰܝܗܽܘܢ ܠܡܶܐܟܰܠ: ܘܛܰܖ̈ܦܰܝܗܽܘܢ ܠܳܐܣܝܽܘܬ݂ܳܐ.
Eze 47:13 ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܰܚ̈ܠܶܐ ܕܰܬܚܽܘ̈ܡܶܐ ܕܝܳܪܬܺܝܢ ܠܳܗ̇ ܠܰܐܪܥܳܐ: ܠܰܬܪܶܥܣܰܪ ܫܰܒ̈ܛܶܐ ܕܺܝܣܪܳܐܶܝܠ: ܘܰܕ݂ܝܰܘܣܶܦ ܠܚܰܒܠܳܐ.
Eze 47:14 ܕܬܺܐܪܬܽܘܢܳܗ̇ ܐ̱ܢܳܫ ܡܶܢ ܐܰܚܰܘ̈ܗܝ: ܕܰܐܪܺܝܡܶ݀ܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܳܗܰܝ̈ܟܽܘܢ: ܘܬܶܬܦܰܠܰܓ ܠܟ݂ܽܘܢ ܐܰܪܥܳܐ ܠܝܽܘܪܬ݂ܳܢܳܐ.
Eze 47:15 ܘܗܳܢܰܘ ܬܚܽܘܡܳܐ ܕܰܐܪܥܳܐ: ܠܓܰܪܒܝܳܐ ܡܶܢ ܝܰܡܳܐ ܪܰܒܳܐ: ܐܽܘܪܚܳܐ ܕܚܶܬ݂ܪܽܘܢ ܕܥܳܐܠܳܐ ܠܨܰܕܰܕ݂.
Eze 47:16 ܘܰܚܡܳܬ݂ ܘܒܶܪܽܘܬ݂: ܘܰܣܦܰܪܘܺܝܡ ܕܒܰܝܢܳܬ݂ ܬܚܽܘ̈ܡܶܐ ܕܕܰܪܡܣܽܘܩ: ܘܒܰܝܢܳܬ݂ ܬܚܽܘ̈ܡܶܐ ܕܰܚܡܳܬ݂: ܘܰܚܨܳܪ ܡܶܨܥܳܝܬ݂ܳܐ ܕܒܰܬܚܽܘܡܳܐ ܕܚܰܘܪܳܢ.
Eze 47:17 ܘܢܶܗܘܶܐ ܬܚܽܘܡܳܐ ܡܶܢ ܝܰܡܳܐ ܠܰܚܨܳܪ ܥܺܝܢܳܢ ܕܒܰܬܚܽܘܡܳܐ ܕܕܰܪܡܣܽܘܩ: ܘܨܶܦܽܘܢ ܕܰܒܓܰܪܒܝܳܐ ܕܒܰܬܚܽܘܡܳܐ ܕܰܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܓܰܪܒܝܳܐ.
Eze 47:18 ܘܡܶܢ ܪܽܘܚܳܐ ܕܡܰܕܢܚܳܐ: ܡܶܢ ܒܶܝܬ݂ ܚܰܘܪܳܢ: ܘܡܶܢ ܒܶܝܬ݂ ܕܰܪܡܣܽܘܩ: ܘܡܶܢ ܒܶܝܬ݂ ܓܶܠܥܳܕ݂: ܘܡܶܢ ܒܶܝܬ݂ ܐܰܪܥܳܐ ܕܺܝܣܪܳܐܶܝܠ: ܘܝܽܘܪܕܢܳܢ ܡܬܰܚܰܡ ܥܰܠ ܝܰܡܳܐ ܡܰܕܢܚܳܝܳܐ ܕܬ݂ܳܡܰܪ: ܗܳܕܳܐ ܗ̱ܝ ܪܽܘܚܳܐ ܕܡܰܕܢܚܳܐ.
Eze 47:19 ܘܪܽܘܚܳܐ ܕܬܰܝܡܢܳܐ: ܡܶܢ ܬܳܡܳܪ ܘܰܥܕ݂ܰܡܳܐ ܠܡܰܝ̈ ܡܪܺܝܒܬ݂: ܩܰܕܺܝܫ ܝܽܘܪܬ݂ܳܢܶܗ ܕܝܰܡܳܐ ܪܰܒܳܐ.
Eze 47:20 ܘܰܡܬܰܚܰܡ ܥܕ݂ܰܡܳܐ ܠܰܢܟܳܚ ܕܺܐܝܬ ܒܡܰܥܠܳܢܳܐ ܕܰܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܡܰܥܪܒܳܐ.
Eze 47:21 ܘܰܬܦܰܠܓܽܘܢܳܗ̇ ܠܰܐܪܥܳܐ ܗܳܕܶܐ ܠܫܰܖ̈ܒܳܬ݂ܳܐ ܕܺܝܣܪܳܐܶܝܠ.
Eze 47:22 ܘܡܳܐ ܕܦܰܠܶܓܬܽܘܢܳܗ̇ ܝܳܪܬܽܘܬ݂ܳܐ ܠܟܽܘܢ: ܘܠܰܐܝܠܶܝܢ ܕܡܶܬܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܟܽܘܢ: ܘܰܐܘܠܶܕ݂ܘ ܒܢܰܝ̈ܳܐ ܒܰܝܢܳܬ݂ܟܽܘܢ: ܢܶܗܘܽܘܢ ܐܰܝܟ ܒܢܰܝ̈ ܝܺܣܪܳܐܶܝܠ: ܘܥܰܡܟܽܘܢ ܢܦܰܠܓܽܘܢ ܝܳܪܬܽܘܬ݂ܳܐ ܒܰܝܢܳܬ݂ ܫܰܖ̈ܒܳܬ݂ܳܐ: ܕܺܝܣܪܳܐܶܝܠ.
Eze 47:23 ܘܫܰܪܒܬܳܐ ܕܺܐܝܬ ܒܳܗ̇ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ: ܒܳܗ̇ ܢܶܬܠܽܘܢ ܠܶܗ ܝܳܪܬܽܘܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 48:1 ܗܳܠܶܝܢ ܫܡܳܗ̈ܶܐ ܕܫܰܒ̈ܛܶܐ: ܡܶܢ ܚܰܪܬ݂ܳܐ ܕܓܰܪܒܝܳܐ: ܥܰܠ ܝܰܕ݂ ܐܽܘܪܚܳܐ ܕܚܶܬ݂ܪܽܘܢ ܕܰܒܡܰܥܠܳܢܳܐ ܕܰܚܡܳܬ ܘܕܰܚܨܳܪ ܥܺܝܢܳܢ: ܘܰܬܚܽܘܡܳܐ ܕܕܰܪܡܣܽܘܩ ܕܰܒܓܰܪܒܝܳܐ ܕܥܰܠ ܝܰܕ݂ ܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܡܰܕ݂ܢܳܚܰܝ̈ ܝܰܡܳܐ ܕܕ݂ܳܢ.
Eze 48:2 ܘܥܰܠ ܬܚܽܘܡܳܐ ܕܕ݂ܳܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܳܐܫܺܝܪ.
Eze 48:3 ܘܥܰܠ ܬܚܽܘܡܳܐ ܕܳܐܫܺܝܪ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܢܰܦܬܳܠܺܝ.
Eze 48:4 ܘܥܰܠ ܬܚܽܘܡܳܐ ܕܢܰܦܬܳܠܺܝ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܡܢܰܫܶܐ.
Eze 48:5 ܘܥܰܠ ܬܚܽܘܡܳܐ ܕܰܡܢܰܫܶܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܪܽܘܒܺܝܠ.
Eze 48:6 ܘܥܰܠ ܬܚܽܘܡܳܐ ܕܪܽܘܒܺܝܠ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܐܦܪܶܝܡ.
Eze 48:7 ܘܥܰܠ ܬܚܽܘܡܳܐ ܕܰܐܦܪܶܝܡ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܺܝܗܽܘܕ݂ܳܐ.
Eze 48:8 ܥܰܠ ܬܚܽܘܡܳܐ ܕܺܝܗܽܘܕ݂ܳܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ: ܢܶܗܘܶܐ ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ: ܦܬ݂ܳܝܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܐܘܪܟ݂ܳܐ ܐܰܝܟ ܚܕ݂ܳܐ ܡܶܢ ܡܢܰܘ̈ܳܬ݂ܳܐ: ܘܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܢܶܗܘܶܐ ܡܰܩܕܫܳܐ ܒܓ݂ܰܘܶܗ.
Eze 48:9 ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ ܠܡܳܪܝܳܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ
Eze 48:10 ܘܰܠܟܳܗ̈ܢܶܐ ܢܶܗܘܶܐ ܦܽܘܪܫܳܢܳܐ ܕܩܽܘܕ݂ܫܳܐ: ܠܓܰܪܒܝܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ: ܘܰܠܡܰܥܪܒܳܐ ܥܶܣܪܳܐ ܐܰܠܦܺܝ̈ܢ ܘܰܠܡܰܕܢܚܳܐ ܥܶܣܪܳܐ ܐܰܠܦܺܝ̈ܢ ܘܰܠܬܰܝܡܢܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܢܶܗܘܶܐ ܡܰܩܕܫܶܗ ܕܡܳܪܝܳܐ ܒܓ݂ܰܘܶܗ.
Eze 48:11 ܘܢܶܗܘܶܐ ܠܟܳܗ̈ܢܶܐ ܕܡܶܬܩܰܕܫܺܝܢ ܡܶܢ ܒܢܰܝ̈ ܨܳܕ݂ܽܘܩ ܕܰܢܛܰܪܘ ܢܛܽܘܖ̈ܳܬܝ: ܘܠܳܐ ܛܥܰܘ ܐܰܝܟ ܕܰܛܥܰܘ ܒܢܰܝ̈ ܝܺܣܪܳܐܶܝܠ: ܘܰܐܝܟ݂ ܕܰܛܥܰܘ ܠܶܘܳܝ̈ܶܐ.
Eze 48:12 ܘܢܶܗܘܶܐ ܠܗܽܘܢ ܦܽܘܪܫܳܢܳܐ ܡܶܢ ܦܽܘܪܫܳܢܳܗ̇ ܕܰܐܪܥܳܐ: ܩܕ݂ܽܘܫ ܩܽܘܕ݂ܫ̈ܶܐ ܒܰܬܚܽܘܡܳܐ ܕܠܶܘܳܝ̈ܶܐ.
Eze 48:13 ܘܠܶܘܳܝ̈ܶܐ ܠܽܘܩܒܰܠ ܬܚܽܘܡܳܐ ܕܟܳܗ̈ܢܶܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ ܟܽܠܶܗ ܐܰܬ݂ܪܗܽܘܢ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ
Eze 48:14 ܠܳܐ ܢܙܰܒܢܽܘܢ ܡܶܢܶܗ ܘܠܳܐ ܢܚܰܠܦܽܘܢ: ܘܠܳܐ ܢܰܥܒܪܽܘܢ ܖ̈ܺܝܫܝܳܬ݂ܳܐ ܕܰܐܪܥܳܐ: ܡܶܛܽܠ ܕܩܽܘܕ݂ܫܰܐ ܗ̱ܘ ܕܡܳܪܝܳܐ.
Eze 48:15 ܘܚܰܡܫܳܐ ܐܰܠܦܺܝ̈ܢ ܕܡܶܫܬܚܰܪ ܥܰܠ ܦܽܘܡ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܕܽܘܟܬ݂ܳܐ ܗ̱ܝ ܠܰܡܕܺܝܢ̱ܬ݂ܳܐ ܠܝܰܬܒܳܐ ܘܰܠܫܶܛܚܳܐ: ܕܬܶܗܘܶܐ ܡܕܺܝܢ̱ܬ݂ܳܐ ܒܓ݂ܰܘܳܗ̇.
Eze 48:16 ܘܗܳܠܶܝܢ ܡܽܘܫ̈ܚܳܬܳܐ: ܠܪܽܘܚܳܐ ܕܓܰܪܒܝܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܡܰܕܢܚܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܬܰܝܡܢܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܡܰܥܪܒܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Eze 48:17 ܘܢܶܗܘܶܐ ܫܶܛܚܳܗ̇ ܕܰܡܕܺܝܢ̱ܬ݂ܳܐ: ܠܓܰܪܒܝܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܬܰܝܡܢܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܡܰܥܪܒܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܡܰܕܢܚܳܐ ܡܰܐܬ݂ܶܝܢ ܘܚܰܡܫܺܝܢ.
Eze 48:18 ܘܰܕ݂ܡܶܫܬܚܰܪ ܠܽܘܩܒܰܠ ܦܽܘܪܫܳܢܳܐ ܕܩܽܘܕ݂ܫܳܐ: ܥܶܣܪܳܐ ܐܰܠܦܺܝ̈ܢ ܠܡܰܕܢܚܳܐ: ܘܥܶܣܪܳܐ ܐܰܠܦܺܝ̈ܢ ܠܡܰܥܪܒܳܐ: ܘܢܶܗܘܶܐ ܠܽܘܩܒܰܠ ܦܽܘܪܫܳܢܳܐ ܕܩܽܘܕ݂ܫܳܐ: ܘܬܶܗܘܶܐ ܥܠܰܠܬ݂ܳܗ̇ ܡܶܐܟ݂ܽܘܠܬ݂ܳܐ ܠܰܐܝܠܶܝܢ ܕܦܳܠܚܺܝܢ ܠܰܡܕܺܝܢ̱ܬ݂ܳܐ.
Eze 48:19 ܘܰܐܝܢܳܐ ܕܦܳܠܰܚ ܠܰܡܕܺܝܢ̱ܬ݂ܳܐ: ܢܶܬ݂ܦܠܰܚ ܡܶܢ ܟܽܠܗܶܝܢ ܫܰܖ̈ܒܳܬ݂ܳܐ ܕܺܝܣܪܳܐܶܝܠ.
Eze 48:20 ܟܽܠܶܗ ܦܽܘܪܫܳܢܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܒܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܪܽܘܫܘ ܦܽܘܪܫܳܢܳܐ ܕܩܽܘܕ݂ܫܳܐ ܡܶܢ ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ.
Eze 48:21 ܘܰܕ݂ܡܶܫܬܰܚܰܪ ܢܶܗܘܶܐ ܠܰܡܕܰܒܪܳܢܳܐ ܕܰܡܕܺܝܢ̱ܬ݂ܳܐ: ܘܡܶܢ ܦܽܘܪܫܳܢܳܐ ܕܩܽܘܕ݂ܫܳܐ ܘܡܶܢ ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ: ܠܰܬܚܽܘܡܳܐ ܕܡܰܕܢܚܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܠܡܰܥܪܒܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܒܰܬܚܽܘܡܳܐ ܕܡܰܥܪܒܳܐ: ܠܽܘܩܒܰܠ ܦܳܠܓܽܘܬ݂ܶܗ ܕܰܡܕܰܒܪܳܢܳܐ: ܘܢܶܗܘܶܐ ܦܽܘܪܫܳܢܳܐ ܕܩܽܘܕ݂ܫܳܐ: ܘܡܰܩܕܫܳܐ ܕܒܰܝܬܳܐ ܒܓ݂ܰܘܶܗ.
Eze 48:22 ܘܡܶܢ ܝܳܪܬܽܘܬ݂ܳܐ ܕܠܶܘܳܝ̈ܶܐ ܘܡܶܢ ܝܳܪܬܽܘܬ݂ܳܐ ܕܰܡܕܺܝܢ̱ܬ݂ܳܐ: ܡܢܳܬܶܗ ܕܰܡܕܰܒܪܳܢܳܐ ܬܶܗܘܶܐ ܒܰܡܕܺܝܢ̱ܬ݂ܳܐ ܒܰܝܢܳܬ݂ ܬܚܽܘܡܳܐ ܕܺܝܗܽܘܕ݂ܳܐ ܠܰܬܚܽܘܡܳܐ ܕܒܶܢܝܳܡܶܝܢ.
Eze 48:23 ܫܰܪܟܳܐ ܕܶܝܢ ܕܫܰܒ̈ܛܶܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܒܶܢܝܳܡܶܝܢ.
Eze 48:24 ܘܥܰܠ ܬܚܽܘܡܳܐ ܕܒܶܢܝܳܡܶܝܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܫܶܡܥܽܘܢ.
Eze 48:25 ܘܥܰܠ ܬܚܽܘܡܳܐ ܕܫܶܡܥܽܘܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܺܐܝܣܳܟ݂ܳܪ.
Eze 48:26 ܘܥܰܠ ܬܚܽܘܡܳܐ ܕܺܐܝܣܳܟ݂ܳܪ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܙܒܽܘܠܽܘܢ.
Eze 48:27 ܘܥܰܠ ܬܚܽܘܡܳܐ ܕܰܙܒܽܘܠܽܘܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܓܳܕ݂.
Eze 48:28 ܘܥܰܠ ܬܚܽܘܡܳܐ ܕܓܳܕ݂: ܡܶܢ ܪܽܘܚܳܐ ܕܬܰܝܡܢܳܐ: ܢܶܗܘܶܐ ܬܚܽܘܡܶܗ ܡܶܢ ܬܳܡܳܪ ܘܰܥܕ݂ܰܡܳܐ ܠܡܰܝ̈ ܡܪܺܝܒܰܬ݂: ܩܰܕܺܝܫ ܝܽܘܪܬ݂ܳܢܶܗ ܥܰܠ ܝܰܡܳܐ ܪܰܒܳܐ.
Eze 48:29 ܗܳܕܳܐ ܗ̱ܝ ܐܰܪܥܳܐ ܕܰܬܦܰܠܓܽܘܢ ܝܳܪܬܽܘܬ݂ܳܐ ܠܫܰܒ̈ܛܶܐ ܕܺܝܣܪܳܐܶܝܠ: ܘܗܳܠܶܝܢ ܐܶܢܶܝܢ ܦܳܠܰܓܘ̈ܳܬܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.
Eze 48:30 ܘܗܳܠܶܝܢ ܡܰܦܩܳܢܶܝ̈ܗ̇ ܕܰܡܕܺܝܢ̱ܬ݂ܳܐ: ܡܶܢ ܪܽܘܚܳܐ ܕܓܰܪܒܝܳܐ: ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.
Eze 48:31 ܘܬܰܖ̈ܥܶܝܗ̇ ܕܰܡܕܺܝܢ̱ܬ݂ܳܐ: ܥܰܠ ܫܡܳܗ̈ܶܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ: ܒܓܰܪܒܝܳܐ ܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܪܽܘܒܺܝܠ: ܘܚܰܕ݂ ܕܺܝܗܽܘܕ݂ܳܐ: ܘܚܰܕ݂ ܕܠܶܘܺܝ.
Eze 48:32 ܘܰܒܡܰܕܢܚܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܝܰܘܣܶܦ: ܘܚܰܕ݂ ܕܒܶܢܝܳܡܶܝܢ: ܘܚܰܕ݂ ܕܕ݂ܳܢ.
Eze 48:33 ܘܰܒܬܰܝܡܢܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܫܶܡܥܽܘܢ: ܘܚܰܕ݂ ܕܺܐܝܣܳܟ݂ܳܪ: ܘܚܰܕ݂ ܕܰܙܒܽܘܠܽܘܢ.
Eze 48:34 ܘܰܒܡܰܥܪܒܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܓܳܕ݂: ܘܚܰܕ݂ ܕܳܐܫܺܝܪ: ܘܚܰܕ݂ ܕܢܰܦܬܳܠܺܝ.
Eze 48:35 ܘܰܚܕ݂ܳܪܶܝܗ̇ ܬܡܳܢܬܰܥܣܰܪ ܐܰܠܦܺܝ̈ܢ ܘܰܫܡܳܗ̇ ܕܰܡܕܺܝܢ̱ܬ݂ܳܐ ܡܶܢ ܝܰܘ̈ܡܶܝܗ̇ ܡܳܪܝܳܐ ܫܰܡܗܳܗ̇.
Dan 1:1 ܒܰܫܢܰܬ ܬܠܳܬ ܕܡܰܠܟܽܘܬܶܗ ܕܝܽܘܝܳܩܺܝܡ ܡܰܠܟܳܐ ܕܺܝܗܽܘܕܳܐ܇ ܐܶܬܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܠܽܐܘܪܺܫܠܶܡ. ܘܚܰܕܪܳܗ̇.
Dan 1:2 ܘܰܐܫܠܡܳܗ̇ ܡܳܪܝܳܐ ܒܺܐܝܕܶܗ. ܘܰܠܝܽܘܝܳܩܺܝܡ ܡܰܠܟܳܐ ܕܺܝܗܽܘܕܳܐ. ܘܰܠܡ̈ܳܐܢܶܐ ܕܒܰܝܬܶܗ ܕܡܳܪܝܳܐ܇ ܐܰܘܒܶܠ ܐܶܢܽܘܢ ܠܰܐܪܥܳܐ ܕܣܰܢܥܰܪ ܠܒܶܝܬ ܦܬܰܟܪܶܗ. ܘܡ̈ܳܐܢܶܐ ܐܰܥܶܠ ܠܒܶܝܬ ܓܰܙܳܐ ܕܰܦܬܰܟܪܶܗ
Dan 1:3 ܘܶܐܡܰܪ ܡܰܠܟܳܐ ܠܳܐܫܦܳܙ ܪܰܒ ܡܗܰܝܡܢ̈ܶܐ܇ ܕܢܰܝܬܶܐ ܡܶܢ ܒܢܰܝ̈ ܝܺܣܪܳܐܶܝܠ܇ ܘܡܶܢ ܙܰܪܥ ܡܰܠ̈ܟܘܳܬܳܐ. ܘܡܶܢ ܦܰܖ̈ܬܘܳܝܶܐ܇
Dan 1:4 ܛܠܳܝ̈ܶܐ ܕܡܽܘܡܳܐ ܠܰܝܬ ܒܗܽܘܢ. ܐܰܝܠܶܝܢ ܕܫܰܦܺܝܪܺܝܢ ܒܚܶܙܘܗܽܘܢ. ܘܣܰܟܽܘܠܬܳܢܺܝܢ ܒܚܶܟܡܬܳܐ. ܘܝܳܕ̈ܥܰܝ ܝܺܕܰܥܬܳܐ. ܘܡܶܬܒܰܝܢ̈ܰܝ ܒܡܰܕܥܳܐ. ܐܰܝܠܶܝܢ ܕܰܡܨܶܝܢ ܒܚܰܝܠܳܐ ܠܰܡܩܳܡ ܒܗܰܝܟܠܳܐ ܕܡܰܠܟܳܐ ܠܰܡܫܰܡܳܫܽܘܬܶܗ. ܘܰܠܡܰܠܳܦܽܘ ܐܶܢܽܘܢ ܣܶܦܪܳܐ. ܘܠܶܫܳܢܳܐ ܕܟܰܠܕ̈ܳܝܶܐ.
Dan 1:5 ܘܰܐܩܺܝܡ ܠܗܽܘܢ ܡܰܠܟܳܐ ܩܝܳܡܬܳܐ ܕܝܰܘܡܳܐ܇ ܡܶܢ ܦܰܛܒܳܓ̈ܶܐ ܕܡܰܠܟܳܐ. ܘܡܶܢ ܚܰܡܪܳܐ ܕܫܳܬܶܐ. ܘܠܰܡܪܰܒܳܝܽܘ ܐܶܢܽܘܢ ܫܢ̈ܺܝܢ ܬܠܳܬ܇ ܘܗܳܝܕܶܝܢ ܢܩܽܘܡܽܘܢ ܩܕܳܡ ܡܰܠܟܳܐ.
Dan 1:6 ܘܰܗܘܰܘ ܒܗܽܘܢ ܡ̣ܶܢ ܒܢܰܝ̈ ܝܺܗܽܘܕܳܐ܇ ܕܳܢܺܝܐܶܝܠ. ܘܚܰܢܰܢܝܳܐ. ܘܡܺܝܫܰܐܶܝܠ ܘܥܶܙܰܪܝܳܐ. 
Dan 1:7 ܘܫܰܡܺܝ ܠܗܽܘܢ ܪܰܒ ܡܗܰܝܡܢ̈ܶܐ ܫܡܳܗ̈ܶܐ. ܩܪܳܐ ܠܕܳܢܺܝܐܶܝܠ ܒܰܠܛܰܫܨܰܪ. ܘܰܠܚܰܢܢܰܝܳܐ. ܫܰܕܪܶܟ. ܘܰܠܡܺܝܫܰܐܶܝܠ ܡܺܝܫܰܟ܇ ܘܰܠܥܶܙܪܰܝܳܐ. ܥܰܒܕܢܳܓܽܘ.
Dan 1:8 ܘܣܳܡ ܕܳܢܺܝܐܶܝܠ ܒܪܶܥܝܳܢܶܗ܇ ܕܠܳܐ ܢܶܐܟܽܘܠ ܡܶܢ ܦܰܛܒܳܓ̈ܶܐ܇ ܕܡܰܠܟܳܐ܇ ܘܠܳܐ ܢܶܫܬܶܐ ܡܶܢ ܚܰܡܪܳܐ ܕܫܳܬܶܐ. ܘܰܒܥܳܐ ܡܶܢ ܪܰܒ ܡܗܰܝܡܢ̈ܶܐ. ܕܠܳܐ ܢܰܘܟܠܺܝܘܗ̱ܝ.
Dan 1:9 ܘܝܰܗܒ ܐܰ‌ܠܳܗܳܐ ܛܰܝܒܽܘܬܳܐ ܘܖ̈ܰܚܡܶܐ ܠܕܳܢܺܝܐܶܝܠ ܩܕܳܡ ܪܰܒ ܡܗܰܝܡܢ̈ܶܐ.
Dan 1:10 ܘܶܐܡܰܪ ܪܰܒ ܡܗܰܝܡܢ̈ܶܐ ܠܕܳܢܺܝܐܶܝܠ. ܕܳܚܶܠ ܐܢܳܐ ܡܶܢ ܡܳܪܝ ܡܰܠܟܳܐ܇ ܕܰܦܩܰܕ ܥܰܠ ܡܶܐܟܽܘܠܬܟܽܘܢ ܘܥܰܠ ܡܰܫܬܝܟܽܘܢ. ܕܰܠܡܳܐ ܢܶܚܙܶܐ ܐܰܦܰܝ̈ܟܽܘܢ ܡܰܟܐܖ̈ܳܢ ܡܶܢ ܕܰܛܠܳܝ̈ܶܐ ܒܢܰܝ̈ ܫܶܢܟܽܘܢ. ܘܢܶܦܣܽܘܩ ܪܺܝܫܝ ܡܰܠܟܳܐ. 
Dan 1:11 ܘܶܐܡܰܪ ܕܳܢܺܝܐܶܝܠ ܠܰܡܫܝܨܪ. ܕܰܐܫܠܛܶܗ ܪܰܒ ܡܗܰܝܡܢ̈ܶܐ ܥܰܠ ܕܳܢܺܝܐܶܝܠ ܘܥܰܠ ܚܰܢܰܢܝܳܐ܇ ܘܥܰܠ ܡܺܝܫܰܐܶܝܠ. ܘܥܰܠ ܥܶܙܰܪܝܳܐ.
Dan 1:12 ܢܰܣܳܐ ܐܶܢܽܘܢ ܠܥܰܒܕ̈ܰܝܟ ܝܰܘܡܺܝ̈ܢ ܥܶܣܪܳܐ. ܘܢܶܬܠܽܘܢ ܠܰܢ ܙܰܖ̈ܥܽܘܢܶܐ ܠܡܶܐܟܰܠ. ܘܡܰܝ̈ܳܐ ܠܡܶܫܬܳܐ. 
Dan 1:13 ܘܬܶܚܙܶܐ ܫܺܝܽܘܬܰܢ ܘܫܺܝܽܘܬܳܐ ܕܰܛܠܳܝ̈ܶܐ ܕܳܐܟܠܺܝܢ ܡܶܢ ܦܰܛܒܳܓ̈ܶܐ ܕܡܰܠܟܳܐ܇ ܘܰܐܝܟ ܕܳܚܙܶܐ ܐܰܢ̱ܬ ܗܳܟܰܢܳܐ ܥܒܶܕ ܥܰܡ ܥܰܒܕ̈ܰܝܟ.
Dan 1:14 ܘܶܐܫܬܡܰܥ ܠܡܶܠܬܗܽܘܢ ܗܳܕܶܐ. ܘܢܰܣܺܝ ܐܶܢܽܘܢ. ܝܰܘܡܺܝ̈ܢ ܥܶܣܪܳܐ.
Dan 1:15 ܘܡܶܢ ܒܳܬܰܪ ܥܶܣܪܳܐ ܝܰܘܡܺܝ̈ܢ܇ ܚܙܳܐ ܐܰܦ̈ܰܝܗܽܘܢ ܫܰܦܺܝܖ̈ܳܢ ܘܫܰܡܺܝܢ ܒܶܣܪܗܽܘܢ܇ ܛܳܒ ܡܶܢ ܕܛܠܳܝ̈ܶܐ ܟܽܠܗܽܘܢ ܕܳܐܟܠܺܝܢ ܡܶܢ ܦܰܛܒܳܓ̈ܶܐ ܕܡܰܠܟܳܐ. 
Dan 1:16 ܘܰܡܢܺܝܨܳܪ ܢܳܣܶܒ ܗܘܳܐ ܠܶܗ ܫܶܩܠܗܽܘܢ. ܘܚܰܡܪܳܐ ܕܡܰܫܬܝܗܽܘܢ. ܘܝܳܗܶܒ ܗܘܳܐ ܠܗܽܘܢ ܙܰܖ̈ܥܽܘܢܶܐ ܠܡܶܐܟܰܠ. ܘܡܰܝ̈ܳܐ ܠܡܶܫܬܳܐ.
Dan 1:17 ܘܰܠܛܠܳܝ̈ܶܐ ܗܳܠܶܝܢ ܐܰܖ̈ܒܥܳܬܰܝܗܽܘܢ ܝܰܗܒ ܠܗܽܘܢ ܐܰ‌ܠܳܗܳܐ ܝܺܕܰܥܬܳܐ ܘܣܽܘܟܳܠܳܐ ܒܟܽܠ ܣܦܰܪ. ܘܚܶܟܡܳܐ. ܘܕܳܢܺܝܐܶܠ ܡܶܬܒܰܝܰܢ ܗܘܳܐ ܒܟܽܠ ܚ̈ܶܙܘܺܝܢ. ܘܚܶܠ̈ܡܺܝܢ.
Dan 1:18 ܘܡܶܢ ܒܳܬܰܪ ܕܰܫܠܶܡܘ ܝܰܘ̈ܡܳܬ݂ܳܐ ܕܰܦܩܰܕ ܡܰܠܟܳܐ܇ ܐܰܝܬܺܝ ܐܶܢܽܘܢ ܪܰܒ ܡܗܰܝܡܢ̈ܶܐ ܩܕܳܡ ܢܰܒܽܘܟܰܕܢܳܨܰܪ ܡܰܠܟܳܐ.
Dan 1:19 ܘܡܰܠܶܠ ܥܰܡܗܽܘܢ ܡܰܠܟܳܐ܇ ܘܠܳܐ ܐܶܫܟܰܚ ܒܟܽܠܗܽܘܢ ܐܰܝܟ ܕܳܢܺܝܐܶܝܠ ܘܚܰܢܰܢܝܳܐ܇ ܘܡܺܝܫܰܐܶܝܠ ܘܥܶܙܰܪܝܳܐ. ܘܩܳܡܘ ܩܕܳܡ ܡܰܠܟܳܐ.
Dan 1:20 ܘܟܽܠ ܡ̈ܶܠܶܐ ܕܚܶܟܡܬܳܐ ܘܰܕܣܽܘܟܳܠܳܐ ܕܫܰܐܶܠ ܐܶܢܽܘܢ ܡܰܠܟܳܐ܇ ܐܶܫܟܰܚ ܐܶܢܽܘܢ ܝܰܬܺܝܪܺܝܢ ܥܣܰܪ ܡܢ̈ܰܘܳܢ܇ ܥܰܠ ܟܽܠ ܚܰܖ̈ܫܶܐ ܘܳܐܫܽܘܦ̈ܶܐ ܕܺܐܝܬ ܒܡܰܠܟܽܘܬܶܗ.
Dan 1:21 ܘܰܗܘܳܐ ܕܳܢܺܝܐܶܝܠ. ܥܕܰܡܳܐ ܠܰܫܢܰܬ ܚܕܳܐ ܕܟܽܘܪܳܫ ܡܰܠܟܳܐ.
Dan 2:1 ܒܰܫܢܰܬ ܬܰܪܬܶܝܢ ܕܡܰܠܟܽܘܬܶܗ ܕܢܰܒܘܟܰܕܢܳܨܰܪ. ܚܠܶܡ ܢܰܒܘܟܰܕܢܳܨܰܪ ܚܶܠ̈ܡܶܐ. ܘܶܐܫܬܰܢܝܰܬ ܪܽܘܚܶܗ. ܘܫܶܢܬܶܗ. ܗܘܳܬ݂ ܥܠܰܘܗܝ. 
Dan 2:2 ܘܶܐܡܰܪ ܡܰܠܟܳܐ ܠܡܶܩܪܳܐ ܠܚܰܖ̈ܳܫܶܐ ܘܠܳܐܫܽܘܦ̈ܶܐ܇ ܘܠܰܡܓܽܘܫ̈ܶܐ ܘܰܠܟܰܠܕ̈ܳܝܶܐ܇ ܠܰܡܚܰܘܳܝܽܘ ܠܡܰܠܟܳܐ ܚܶܠܡܶܗ. ܘܶܐܬܰܘ ܘܩܳܡܘ ܩܕܳܡ ܡܰܠܟܳܐ.
Dan 2:3 ܘܶܐܡܰܪ ܠܗܽܘܢ ܡܰܠܟܳܐ. ܚܶܠܡܳܐ ܚܙܺܝܬ݂܇ ܘܶܐܫܰܬܢܝܰܬ݂ ܪܽܘܚܝ̱ ܠܡܶܕܥܶܗ ܠܚܶܠܡܳܐ.
Dan 2:4 ܘܡܰܠܶܠܘ ܟܰܠܕ̈ܳܝܶܐ ܩܕܳܡ ܡܰܠܟܳܐ ܐܳܪܳܡܳܐܺܝܬ. ܘܳܐܡܪܺܝܢ. ܡܰܠܟܳܐ ܠܥܳܠܰܡ ܚܺܝܝ. ܐܶܡܰܪ ܚܶܠܡܳܐ ܠܥܰܒܕ̈ܰܝܟ܇ ܘܰܦܫܳܪܶܗ ܚܢܰܢ ܢܚܰܘܶܐ.
Dan 2:5 ܥܢܳܐ ܡܰܠܟܳܐ ܘܶܐܡܰܪ ܠܟܰܠܕ̈ܳܝܶܐ. ܫܰܪܺܝܪܳܐ ܗ̱ܝ ܡܶܠܬܳܐ ܐܶܡܪܶܬ. ܕܶܐܢ ܠܳܐ ܬܚܰܘܢܳܢܝ ܚܶܠܡܳܐ ܘܰܦܫܳܪܶܗ܇ ܗܰܕܳܡ ܗܰܕܳܡ ܬܶܬܦܰܣܩܽܘܢ. ܘܒ̈ܳܬܰܝܟܽܘܢ ܢܶܬܒܰܙܙܽܘܢ.
Dan 2:6 ܐܶܢ ܕܶܝܢ ܚܶܠܡܳܐ ܘܰܦܫܳܪܶܗ ܬܚܰܘܢܳܢܝ܇ ܡܰܘܗ̈ܒܳܬܳܐ ܘܥܽܘܬܪܳܐ. ܘܺܐܝܩܳܪܳܐ ܣܰܓܺܝܐܳܐ. ܬܩܰܒܠܽܘܢ ܡܶܢܝ. ܒܰܠܚܽܘܕ ܚܶܠܡܳܐ ܘܰܦܫܳܪܶܗ ܚܰܘܰܐܢܝ.
Dan 2:7 ܥܢܰܘ ܬܽܘܒ ܘܳܐܡܪܺܝܢ ܠܶܗ. ܡܰܠܟܳܐ ܚܶܠܡܳܐ ܢܺܐܡܰܪ ܠܥܰܒܕ̈ܰܘܗܝ܇ ܘܰܦܫܳܪܶܗ ܚܢܰܢ ܢܚܰܘܶܐ.
Dan 2:8 ܥܢܳܐ ܡܰܠܟܳܐ. ܘܶܐܡܰܪ. ܫܰܪܺܝܪܳܐܺܝܬ ܝܳܕܰܥ ܐܢܳܐ ܕܙܰܒܢܳܐ ܗ̱ܘ ܫܳܐܠܺܝܢ ܐܢܬܽܘܢ. ܡܶܛܽܠ ܕܰܚܙܰܝܬܽܘܢ. ܕܫܰܪܺܝܪܳܐ ܗ̱ܝ ܡܶܠܰܬܝ̱.
Dan 2:9 ܕܶܐܢ ܚܶܠܡܳܐ ܠܳܐ ܬܚܰܘܢܳܢܝ܇ ܚܕܳܐ ܗ̱ܝ ܕܳܬܟ݂ܽܘܢ. ܘܡܶܠܬܳܐ ܟܰܕܳܒܬܳܐ ܘܰܣܪܺܝܩܬܳܐ ܐܶܬܪܰܥܺܝܬܽܘܢ ܠܡܺܐܡܰܪ ܩܕܳܡܰܝ܇ ܥܰܕ ܙܰܒܢܳܐ ܢܶܥܒܰܪ. ܐܶܠܳܐ ܚܶܠܡܳܐ ܐܶܡܰܪܘ ܠܺܝ܇ ܕܶܐܕܰܥ ܕܳܐܦ ܦܫܳܪܶܗ ܡܚܰܘܶܝܬܽܘܢ ܠܺܝ.
Dan 2:10 ܥܢܰܘ ܟܰܠܕ̈ܳܝܶܐ ܘܳܐܡܪܺܝܢ ܩܕܳܡ ܡܰܠܟܳܐ ܠܰܝܬ ܐܢܳܫ ܥܰܠ ܐܰܪܥܳܐ ܕܡܶܠܰܬ ܡܰܠܟܳܐ ܡܶܫܟܰܚ ܠܰܡܚܰܘܳܝܽܘ. ܐܳܦܠܳܐ ܡܶܢ ܡܶܬܽܘܡ ܡܠܶܟ ܪܰܒ ܘܫܰܠܺܝܛ ܡܶܠܬܳܐ ܐܰܝܟ ܗܳܕܶܐ ܫܐܶܠ܇ ܠܟܽܠ ܚܰܪܳܫ ܘܳܐܫܽܘܦ ܘܟܰܠܕܳܝ.
Dan 2:11 ܘܡܶܠܬܳܐ ܕܡܰܠܟܳܐ ܫܐܶܠ܇ ܝܰܩܺܝܪܳܐ ܗ̱ܝ. ܘܐܢܳܫ ܠܰܝܬ ܕܰܢܚܰܘܶܝܗ̇ ܩܕܳܡ ܡܰܠܟܳܐ܇ ܐܶܠܳܐ ܐܶܢ ܐܰܠܳܗ̈ܺܝܢ ܕܠܰܝܬ ܡܰܥܡܪܗܽܘܢ ܥܰܡ ܒܢܰܝ̈ ܒܶܣܪܳܐ.
Dan 2:12 ܗܳܝܕܶܝܢ ܡܰܠܟܳܐ ܐܶܬܚܰܡܰܬ ܪܰܘܪܒܳܐܺܝܬ܇ ܘܰܒܪܽܘܓܙܳܐ ܣܰܓܺܝܐܳܐ ܐܶܡܰܪ܇ ܠܡܰܘܒܳܕܽܘ ܠܟܽܠܗܽܘܢ ܚܰܟܺܝ̈ܡܶܐ ܕܒܳܒܶܝܠ.
Dan 2:13 ܘܦܽܘܩܕܳܢܳܐ ܢܦܰܩ. ܘܚܰܟܺܝ̈ܡܶܐ ܡܶܬܩܰܛܠܺܝܢ. ܘܰܒܥܰܘ ܕܶܢܩܛܠܽܘܢ ܠܕܳܢܺܝܐܶܝܠ ܘܰܠܚܰܒܖ̈ܰܘܗܝ.
Dan 2:14 ܗܳܝܕܶܝܢ ܕܳܢܺܝܐܶܝܠ ܐܶܬܪܰܥܺܝ ܘܶܐܬܡܰܠܰܟ܇ ܘܶܐܡܰܪ ܠܰܐܪܝܽܘܟ ܪܰܒ ܕܰܚܫ̈ܶܐ ܕܡܰܠܟܳܐ܇ ܗܰܘ ܕܰܢܦܰܩ ܠܰܡܩܰܛܳܠܽܘ ܠܚܰܟܺܝ̈ܡܶܐ ܕܒܳܒܶܝܠ.
Dan 2:15 ܥܰܠ ܡܳܢܳܐ ܗܳܢܳܐ ܦܽܘܩܕܳܢܳܐ ܡܰܚܨܶܦ ܡܶܢ ܩܕܳܡ ܡܰܠܟܳܐ ܘܰܓܠܳܗ̇ ܡܶܠܬܳܐ ܐܰܪܝܽܘܟ ܠܕܳܢܺܝܐܶܝܠ.
Dan 2:16 ܘܕܳܢܺܝܐܶܝܠ ܒܥܳܐ ܡܶܢ ܡܰܠܟܳܐ ܕܙܰܒܢܳܐ ܢܶܬܶܠ ܠܶܗ܇ ܘܰܦܫܳܪܳܐ ܠܡܰܠܟܳܐ ܢܚܰܘܶܐ.
Dan 2:17 ܗܳܝܕܶܝܢ ܕܳܢܺܝܐܶܝܠ ܠܒܰܝܬܶܗ ܐܶܙܰܠ ܘܰܠܚܰܢܰܢܝܳܐ ܘܰܠܡܺܝܰܫܐܶܠ ܘܰܠܥܶܙܰܪܝܳܐ ܚܰܒܖ̈ܰܘܗܝ. ܡܶܠܬܳܐ ܗܳܕܶܐ ܓ̣ܠܳܐ܇
Dan 2:18 ܕܢܶܒܥܽܘܢ ܖ̈ܰܚܡܶܐ ܡܶܢ ܩܕܳܡ ܐܰ‌ܠܳܗܳܐ ܕܰܫܡܰܝܳܐ ܥܰܠ ܐܪܳܙܳܐ ܗܳܢܳܐ܇ ܕܠܳܐ ܢܺܐܒܕܽܘܢ ܕܳܢܺܝܐܶܝܠ ܘܚܰܒܖ̈ܰܘܗܝ ܥܰܡ ܫܰܪܟܳܐ ܕܚܰܟܺܝ̈ܡܶܐ ܕܒܳܒܶܝܠ.
Dan 2:19 ܗܳܝܕܶܝܢ ܠܕܳܢܺܝܐܶܝܠ ܒܚܶܙܘܳܐ ܕܠܺܠܝܳܐ. ܐ̱ܪܳܙܳܐ ܐܶܬܓܺܠܝ. ܘܕܳܢܺܝܐܶܝܠ ܒܰܪܶܟ ܠܰܐܠܳܗܳܐ ܕܰܫܡܰܝܳܐ.
Dan 2:20 ܥܢܳܐ ܕܳܢܺܝܐܶܝܠ. ܘܶܐܡܰܪ. ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ. ܡܶܢ ܥܳܠܰܡ. ܘܰܥܕܰܡܳܐ ܠܥܳܠܰܡ. ܕܚܶܟܡܬܳܐ ܘܓܰܢ̱ܒܳܪܽܘܬܳܐ. ܕܺܝܠܶܗ ܗܺܝ.
Dan 2:21 ܘܗܽܘ ܡܚܰܠܶܦ ܙܰܒܢ̈ܶܐ. ܘܥܶܕܳܢ̈ܶܐ. ܡܰܥܒܰܪ ܡ̈ܰܠܟܺܝܢ. ܘܰܡܩܺܝܡ ܡ̈ܰܠܟܺܝܢ. ܝܳܗܶܒ ܚܶܟܡܬܳܐ ܠܚܰܟܺܝ̈ܡܶܐ܇ ܘܡܰܕܥܳܐ ܠܝܳܕ̈ܥܰܝ ܣܽܘܟܳܠܳܐ.
Dan 2:22 ܘܗܽܘ ܓܳܠܶܐ ܥܰܡܺܝ̈ܩܳܬܳܐ ܘܟܰܣ̈ܝܳܬܳܐ. ܘܝܳܕܰܥ ܡܳܐ ܕܰܒܚܶܫܽܘܟܳܐ. ܘܢܰܗܺܝܪܳܐ ܥܰܡܶܗ ܗܽܘ.
Dan 2:23 ܠܳܟ ܐܰ‌ܠܳܗܳܐ ܕܰܐܒܳܗ̈ܰܝ ܡܰܘܕܶܐ ܐܢܳܐ. ܘܰܡܫܰܒܰܚ ܐܢܳܐ. ܕܚܶܟܡܬܳܐ ܘܓܰܢ̱ܒܳܪܽܘܬܳܐ. ܝܰܗܒܬ ܠܺܝ. ܘܗܳܫܳܐ. ܐܰܘܕܰܥܬܳܢܝ ܕܰܒܥܰܝܢ ܡܶܢܳܟ. ܘܡܶܠܬܳܐ ܕܡܰܠܟܳܐ. ܐܰܘܕܰܥܬܳܢܝ
Dan 2:24 ܘܒܳܗ̇ ܒܫܳܥܬܳܐ ܥܰܠ ܕܳܢܺܝܐܶܝܠ ܠܘܳܬ ܐܰܪܝܽܘܟ܇ ܗܰܘ ܕܰܦܩܰܕ ܠܶܗ ܡܰܠܟܳܐ ܠܰܡܩܰܛܳܠܽܘ ܠܚܰܟܺܝ̈ܡܶܐ ܕܒܳܒܶܝܠ. ܘܶܐܙܰܠ ܘܗܳܟܰܢܳܐ ܐܶܡܰܪ ܠܶܗ. ܠܚܰܟܺܝ̈ܡܶܐ ܕܒܳܒܶܝܠ. ܠܳܐ ܬܰܘܒܶܕ. ܐܶܠܳܐ ܐܰܥܶܠܰܝܢܝ ܩܕܳܡ ܡܰܠܟܳܐ܇ ܘܰܦܫܳܪܳܐ ܠܡܰܠܟܳܐ ܐܶܚܰܘܶܐ.
Dan 2:25 ܗܳܝܕܶܝܢ ܐܰܪܝܽܘܟ. ܚܦܺܝܛܳܐܺܝܬ ܐܰܥܠܶܗ ܠܕܳܢܺܝܐܶܝܠ ܩܕܳܡ ܡܰܠܟܳܐ. ܘܶܐܡܰܪ ܠܶܗ ܐܶܫܟܚܶܬ ܓܰܒܪܳܐ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕܳܐ܇ ܕܰܦܫܳܪܳܐ ܠܡܰܠܟܳܐ ܢܰܘܕܰܥ.
Dan 2:26 ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ ܕܰܫܡܶܗ ܒܰܠܛܰܫܨܰܪ܇ ܡܶܫܟܰܚ ܐܰܢܬ ܠܰܡܚܰܘܳܝܽܘܬܰܢܝ܇ ܚܶܠܡܳܐ ܕܰܚܙܺܝܬ ܘܰܦܫܳܪܶܗ܇ 
Dan 2:27 ܥܢܳܐ ܕܳܢܺܝܐܶܝܠ. ܘܶܐܡܰܪ ܩܕܳܡ ܡܰܠܟܳܐ. ܐ̱ܪܳܙܳܐ ܕܡܰܠܟܳܐ ܫܐܶܠ܇ ܠܳܐ ܚܰܟܺܝ̈ܡܶܐ. ܘܠܳܐ ܡܓܽܘܫ̈ܶܐ ܘܠܳܐ ܚܰܖ̈ܫܶܐ. ܘܠܳܐ ܐܳܫܽܘܦ̈ܶܐ ܡܶܫܟܚܺܝܢ ܠܰܡܚܰܘܳܝܽܘ ܠܡܰܠܟܳܐ.
Dan 2:28 ܐܶܠܳܐ ܐܺܝܬ ܐܰ‌ܠܳܗܳܐ ܕܰܫܡܰܝܳܐ ܓܳܠܶܐ ܐ̱ܖ̈ܳܙܶܐ܇ ܕܢܰܘܕܰܥ ܠܡܰܠܟܳܐ ܢܰܒܽܘܟܰܕܢܳܨܰܪ ܡܳܐ ܕܢܶܗܘܐ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ. ܚܶܠܡܳܟ ܘܚܶܙܘܳܐ ܕܪܺܝܫܳܟ ܕܥܰܠ ܡܰܫܟܒܳܟ ܗܳܢܰܘ.
Dan 2:29 ܐܰܢ̱ܬ ܡܰܠܟܳܐ ܡܰܚ̈ܫܒܳܬܳܟ ܥܰܠ ܠܶܒܳܟ ܣܠ̈ܶܩܝ܇ ܥܰܠ ܡܳܐ ܕܢܶܗܘܶܐ ܒܰܐ̱ܚܪܳܝܬܳܐ. ܘܓܳܠܶܐ ܐ̱ܖ̈ܳܙܶܐ ܐܰܘܕܥܳܟ ܡܳܐ ܕܢܶܗܘܶܐ.
Dan 2:30 ܘܶܐܢܳܐ ܠܳܐ ܗܘܳܐ ܡܶܛܽܠ ܕܺܐܝܬ ܒܺܝ ܚܶܟܡܬܳܐ ܝܰܬܺܝܪ ܡܶܢ ܟܽܠܗܽܘܢ ܚܰܝ̈ܶܐ܇ ܐܶܬܓܺܠܝ ܠܺܝ ܐ̱ܪܳܙܳܐ ܗܳܢܳܐ. ܐܶܠܳܐ ܡܶܛܽܠ ܕܰܦܫܳܪܳܐ ܢܶܬܺܝܕܰܥ ܠܡܰܠܟܳܐ܇ ܘܡܶܕܶܡ ܕܶܐܬܚܰܫܰܒܬ ܒܶܠܒܳܟ. ܬܶܕܰܥ
Dan 2:31 ܐܰܢ̱ܬ ܡܰܠܟܳܐ ܚܳܙܶܐ ܗܘܰܝܬ܇ ܘܗܳܐ ܨܰܠܡܳܐ ܚܰܕ ܪܰܒܳܐ. ܕܛܳܒ ܙܺܝܘܶܗ ܝܰܬܺܝܪ. ܘܩܳܐܶܡ ܠܩܽܘܒܠܳܟ.
Dan 2:32 ܚܶܙܘܶܗ. ܕܚܺܝܠ. ܪܺܝܫܶܗ. ܕܕܰܗܒܳܐ ܛܳܒܳܐ. ܘܚܰܕܝܶܗ ܘܰܕܖ̈ܳܥܰܘܗ̱ܝ ܕܣܺܐܡܳܐ. ܟܰܪܣܶܗ ܘܥܰܛܡ̈ܳܬܶܗ ܕܰܢܚܳܫܳܐ. 
Dan 2:33 ܫܳܩ̈ܰܘܗܝ ܕܦܰܪܙܠܳܐ. ܖ̈ܶܓܠܰܘܗ̱ܝ ܡܶܢܗܶܝܢ ܕܦܰܪܙܠܳܐ ܘܡܶܢܗܶܝܢ ܕܚܶܨܦܳܐ.
Dan 2:34 ܘܰܚܙܰܝܬ ܕܶܐܬܓܰܙܪܰܬ ܟܺܐܦܳܐ ܕܠܳܐ ܒܺܐܝܕ̈ܺܝܢ܇ ܘܰܡܚܳܬܶܗ ܠܨܰܠܡܳܐ ܥܰܠ ܖ̈ܶܓܠܰܘܗ̱ܝ ܕܦܰܪܙܠܳܐ ܘܰܕܚܶܨܦܳܐ܇ ܘܕܰܩܩܰܬ ܐܶܢܶܝܢ ܛܳܒ.
Dan 2:35 ܘܶܐܬܕܰܩܰܩܘ̱ ܐܰܟܚܕܳܐ ܦܰܪܙܠܳܐ܇ ܘܰܢܚܳܫܳܐ܇ ܘܚܶܨܦܳܐ ܘܣܺܐܡܳܐ. ܘܕܰܗܒܳܐ. ܘܰܗܘܰܘ ܐܰܝܟ ܥܽܘܪܳܐ ܕܡܶܢ ܐܶܕܪܳܐ ܕܩܰܝܛܳܐ. ܘܢܶܣܒܰܬ ܐܶܢܽܘܢ ܪܽܘܚܳܐ ܬܰܩܺܝܦܬܳܐ܇ ܘܰܐܬܰܪ ܠܳܐ ܐܶܫܬܟܰܚ ܠܗܽܘܢ. ܘܟܺܐܦܳܐ ܕܰܡܚܳܬܶܗ ܠܨܰܠܡܳܐ܇ ܗܘܳܬ ܠܛܽܘܪܳܐ ܪܰܒܳܐ. ܘܰܡܠܳܬ ܡܶܢܳܗ̇. ܟܽܠܳܗ̇ ܐܰܪܥܳܐ
Dan 2:36 ܗܳܢܰܘ ܚܶܠܡܳܐ. ܘܰܦܫܳܪܶܗ. ܐܶܡܰܪ ܩܕܳܡ ܡܰܠܟܳܐ.
Dan 2:37 ܐܰܢ̱ܬ ܡܰܠܟܳܐ ܡܠܶܟ ܡܰܠܟ̈ܶܐ܇ ܐܰ‌ܠܳܗܳܐ ܡܪܰܝܡܳܐ܇ ܡܰܠܟܽܘܬܳܐ ܚܰܣܺܝܢܬܳܐ ܘܺܐܝܩܳܪܳܐ. ܝܰܗܒܠܳܟ
Dan 2:38 ܘܟܽܠ ܐܰܬܰܪ ܥܳܡܪܺܝܢ ܒܶܗ ܒܢܰܝ̈ܢܳܫܳܐ܇ ܘܦܳܪܰܚܬܳܐ ܕܰܫܡܰܝܳܐ ܘܚܰܝܽܘܬܳܐ ܕܕܰܒܪܳܐ. ܝܰܗܒ ܒܺܐܝܕ̈ܰܝܟ. ܘܰܐܫܠܛܳܟ. ܥܰܠ ܟܽܠܗܽܘܢ. ܐܰܢ̱ܬ ܗܽܘ ܪܺܝܫܳܐ ܕܕܰܗܒܳܐ.
Dan 2:39 ܘܒܳܬܪܳܟ ܬܩܽܘܡ ܡܰܠܟܽܘܬܳܐ ܐ̱ܚܪܺܬܳܐ. ܕܡܰܟܺܝܟܳܐ ܡܶܢܳܟ. ܘܡܰܠܟܽܘܬܳܐ ܐ̱ܚܪܺܬܳܐ ܕܰܬܠܳܬ ܕܺܐܝܬܶܝܗ̇ ܕܰܢܚܳܫܳܐ܇ ܬܶܫܠܰܛ ܒܟܽܠܳܗ̇ ܐܰܪܥܳܐ.
Dan 2:40 ܘܡܰܠܟܽܘܬܳܐ ܪܒܺܝܥܳܝܬܳܐ ܬܶܗܘܶܐ ܚܰܣܺܝܢܳܐ ܐܰܝܟ ܦܰܪܙܠܳܐ. ܘܰܐܝܟ ܕܦܰܪܙܠܳܐ ܐܳܪܶܫ ܘܡܰܕܶܩ ܟܽܠ܇ ܗܳܟܰܢܳܐ ܐܳܦ ܗܺܝ ܬܶܫܚܽܘܩ ܘܬܶܟܒܽܘܫ ܟܽܠ.
Dan 2:41 ܘܕܰܚܙܰܝܬ ܖ̈ܶܓܠܶܐ ܘܨܶܒ̈ܥܳܬܳܐ܇ ܕܡܶܢܗܶܝܢ ܕܚܶܨܦܳܐ ܕܦܰܚܳܪܳܐ ܘܡܶܢܗܶܝܢ ܕܦܰܪܙܠܳܐ܇ ܡܰܠܟܽܘܬܳܐ ܬܶܗܘܶܐ ܦܠܺܝܓܳܐ. ܘܡܶܢ ܥܶܩܳܪܳܐ ܕܦܰܪܙܠܳܐ ܢܶܗܘܶܐ ܒܳܗ̇. ܐܰܝܟܰܢܳܐ ܕܰܚܙܰܝܬ ܦܰܪܙܠܳܐ ܕܰܡܚܰܠܰܛ ܒܚܶܨܦܳܐ ܕܛܺܝܢܳܐ
Dan 2:42 ܘܨܶܒ̈ܥܳܬܳܐ ܕܖ̈ܶܓܠܶܐ ܕܰܚܙܰܝܬ܇ ܕܡܶܢܗܶܝܢ ܕܦܰܪܙܠܳܐ ܘܡܶܢܗܶܝܢ ܕܚܶܨܦܳܐ܇ ܡܶܢܳܗ̇ ܡܶܢ ܡܰܠܟܽܘܬܳܐ ܬܶܗܘܶܐ ܥܰܫܺܝܢܳܐ܇ ܘܡܶܢܳܗ̇ ܬܶܗܘܶܐ ܬܒܺܝܪܳܐ.
Dan 2:43 ܘܕܰܚܙܰܝܬ ܦܰܪܙܠܳܐ ܕܰܡܚܰܠܰܛ ܒܚܶܨܦܳܐ ܕܛܺܝܢܳܐ܇ ܗܳܟܰܢܳܐ ܢܶܬܚܰܠܛܽܘܢ ܒܰܙܪܰܥ ܐܢܳܫܳܐ. ܘܠܳܐ ܢܶܗܘܽܘܢ ܕܳܒܩܺܝܢ ܚܰܕ ܠܚܰܕ܇ ܐܰܝܟ ܦܰܪܙܠܳܐ ܕܠܳܐ ܡܶܬܚܰܠܰܛ ܥܰܡ ܛܺܝܢܳܐ
Dan 2:44 ܘܰܒܝܰܘܡ̈ܳܬܗܽܘܢ ܕܡܰܠ̈ܟܶܐ ܗܳܢܽܘܢ܇ ܢܩܺܝܡ ܐܰܠܳܗ ܫܡܰܝܳܐ܇ ܡܰܠܟܽܘܬܳܐ ܕܰܠܥܳܠܡܺܝܢ ܠܳܐ ܬܶܬܚܰܒܰܠܝ. ܘܡܰܠܟܽܘܬܳܐ ܠܥܰܡܳܐ ܐܚܪܺܢܳܐ. ܠܳܐ ܬܶܫܒܽܘܩ. ܐܶܠܳܐ ܬܕܰܩܶܩ ܘܰܬܣܺܝܦ. ܟܽܠܗܶܝܢ ܡܰܠ̈ܟܘܳܬܳܐ ܗܳܠܶܝܢ. ܘܗܺܝ ܬܩܽܘܡ ܠܥܳܠܡܺܝܢ.
Dan 2:45 ܐܰܝܟܰܢܳܐ ܕܰܚܙܰܝܬ ܕܡܶܢ ܛܽܘܪܳܐ ܐܶܬܓܰܙܪܰܬ ܟܺܐܦܳܐ ܕܠܳܐ ܒܺܐܝ̈ܕܺܝܢ܇ ܘܕܰܩܩܰܬ ܦܰܪܙܠܳܐ ܘܰܢܚܳܫܳܐ ܘܚܶܨܦܳܐ ܘܣܺܐܡܳܐ ܘܕܰܗܒܳܐ. ܐܰ‌ܠܳܗܳܐ ܪܰܒܳܐ ܐܰܘܕܥܳܟ ܡܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܐܚܖ̈ܳܝܶܐ. ܫܰܪܺܝܪ ܚܶܠܡܳܐ ܘܰܡܗܰܝܡܰܢ ܦܫܳܪܶܗ.
Dan 2:46 ܗܳܝܕܶܝܢ ܢܰܒܽܘܟܰܕܢܰܨܰܪ ܡܰܠܟܳܐ܇ ܢܦܰܠ ܥܰܠ ܐܰܦ̈ܰܘܗܝ ܠܕܳܢܺܝܐܶܝܠ ܣܓܶܕ. ܘܒܶܣ̈ܡܺܝܢ ܘܩܽܘܖ̈ܒܳܢܺܝܢ ܐܶܡܰܪ ܠܰܡܩܰܪܳܒܽܘ ܠܶܗ.
Dan 2:47 ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ. ܒܩܽܘܫܬܳܐ ܐܰܠܳܗܟܽܘܢ ܗܽܘܝܽܘ ܐܰܠܳܗ ܐܰܠܳܗ̈ܺܝܢ. ܘܡܳܪܶܐ ܡܰܠ̈ܟܺܝܢ. ܘܳܓܠܶܐ ܐܖ̈ܳܙܺܝܢ. ܕܶܐܫܟܰܚܬ ܠܡܶܓܠܳܐ ܐܪܳܙܳܐ ܗܳܢܳܐ.
Dan 2:48 ܗܳܝܕܶܝܢ ܡܰܠܟܳܐ ܐܰܘܪܶܒ ܠܕܳܢܺܝܐܶܝܠ. ܘܡܰܘܗ̈ܒܳܬܳܐ ܣܰܓܺܝ̈ܐܳܬ݂ܳܐ. ܝܰܗܒ ܠܶܗ. ܘܰܐܫܠܛܶܗ ܥܰܠ ܟܽܠܳܗ̇ ܐܰܪܥܳܐ ܕܒܳܒܶܝܠ. ܘܰܐܩܺܝܡܶܗ ܪܺܝܫܳܐ ܥܰܠ ܟܽܠܗܽܘܢ ܖ̈ܰܒܚܰܝܠܶܐ܇ ܘܥܰܠ ܟܽܠܗܽܘܢ ܚܰܟܺܝ̈ܡܶܐ ܕܒܳܒܶܝܠ.
Dan 2:49 ܘܕܳܢܺܝܐܶܝܠ ܒܥܳܐ ܡܶܢ ܡܰܠܟܳܐ܇ ܘܰܐܫܠܶܛ ܥܰܠ ܥܒܳܕܳܐ ܕܰܡܕܺܝܢܰܬ ܒܳܒܶܝܠ܇ ܠܫܰܕܪܰܟ ܡܺܝܫܶܟ ܘܥܰܒܕܢܳܓܽܘ. ܘܕܳܢܺܝܐܶܝܠ ܗܘܳܐ ܒܬܰܪܥܳܐ ܕܡܰܠܟܳܐ.
Dan 3:1 ܢܰܒܽܘܟܰܕܢܳܨܰܪ ܡܰܠܟܳܐ܇ ܥܒܰܕ ܨܰܠܡܳܐ ܚܰܕ ܕܕܰܗܒܳܐ. ܪܰܘܡܶܗ ܐܰܡ̈ܺܝܢ ܫܬܺܝܢ. ܘܰܦܬ݂ܳܝܶܗ ܐܰܡܺܝ̈ܢ ܫܶܬ ܘܰܐܩܺܝܡܶܗ ܒܦܰܩܥܰܬ ܕܽܘܪܳܐ ܒܰܐܪܥܳܐ ܕܒܳܒܶܝܠ.
Dan 3:2 ܢܰܒܘܟܰܕܢܳܨܰܪ ܡܰܠܟܳܐ܇ ܫܰܕܰܪ ܠܰܡܟܰܢܳܫܽܘ ܠܖ̈ܰܒܰܝ ܚܰܝܠܳܐ ܘܡܳܖ̈ܰܘܳܬܳܐ ܘܰܠܫܰܠܺܝܛܳܢ̈ܶܐ. ܘܰܠܐܓܰܖ̈ܕܳܝܶܐ ܘܰܠܓܰܖ̈ܒܕܳܝܶܐ. ܘܰܠܬܰܪܒܕ̈ܳܝܶܐ ܘܰܠܬܺܒ̈ܶܬܳܝܶܐ. ܘܰܠܟܽܠ ܫܽܘܠܛܳܢ ܡܕ̈ܺܝܢܳܬܳܐ. ܠܡܶܐܬܳܐ ܠܥܺܐܕܳܐ ܕܨܰܠܡܳܐ ܚܰܕܬܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.
Dan 3:3 ܗܳܝܕܶܝܢ ܐܶܬܟܰܢܰܫܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܘܡܳܖ̈ܰܘܳܬܳܐ ܘܫܰܠܺܝܛܳܢ̈ܶܐ ܘܰܐܖ̈ܓܕܳܝܶܐ ܘܓܰܖ̈ܒܕܳܝܶܐ ܘܬܰܖ̈ܒܕܳܝܶܐ ܘܬܺܒ̈ܶܬܳܝܶܐ ܘܟܽܠ ܫܽܘܠܛܳܢ ܡܕܺܝ̈ܢܳܬܳܐ܆ ܘܶܐܬܰܘ ܠܥܺܐܕܳܐ ܕܨܰܠܡܳܐ ܚܰܕܬܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ
Dan 3:4 ܘܩܳܝܡܺܝܢ ܗܘܰܘ ܠܽܘܩܒܰܠ ܨܰܠܡܳܐ ܕܰܐܩܺܝܡ ܢܰܒܘܟܰܕܢܳܨܰܪ ܡܰܠܟܳܐ. ܘܟܳܪܽܘܙܳܐ ܩܪܳܐ ܒܚܺܝܠ ܘܶܐܡܰܪ. ܠܟܽܘܢ ܐܳܡܪܺܝܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫ̈ܳܢܶܐ.
Dan 3:5 ܒܫܳܥܬܳܐ ܕܫܳܡܥܺܝܢ ܐܢܬܽܘܢ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ. ܘܩܺܝܬܳܪܳܐ ܘܟܶܢܳܪܳܐ. ܘܨܶܦܽܘܢܝܳܐ. ܘܟܽܠ ܙܢ̈ܰܝ ܙܳܡܪܳܐ܇ ܬܶܦܠܽܘܢ ܘܬܶܣܓܽܕܘܢ ܠܨܰܠܡܳܐ ܕܕܰܗܒܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.
Dan 3:6 ܘܡܰܢ ܕܠܳܐ ܢܳܦܶܠ ܢܶܣܓܽܘܕ܇ ܒܳܗ̇ ܒܫܳܥܬܳܐ ܢܶܫܬܕܶܐ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.
Dan 3:7 ܘܰܒܫܳܥܬܳܐ ܕܫܳܡܥܺܝܢ ܗܘܰܘ ܥܰܡ̈ܡܶܐ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܢܳܦܠܺܝܢ ܗܘܰܘ ܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ܇ ܘܣܳܓܕܺܝܢ ܠܨܰܠܡܳܐ ܕܕܰܗܒܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.
Dan 3:8 ܘܒܳܗ̇ ܒܫܳܥܬܳܐ ܩܪܶܒܘ ܓܰܒܖ̈ܶܐ ܟܰܠܕ̈ܳܝܶܐ܇ ܘܶܐܟܰܠܘ ܩܰܖ̈ܨܰܝܗܽܘܢ ܕܝܽܘܕ̈ܳܝܶܐ.
Dan 3:9 ܘܳܐܡܪܺܝܢ ܢܰܒܘܟܰܕܢܳܨܰܪ ܡܰܠܟܳܐ. ܡܰܠܟܳܐ ܠܥܳܠܰܡ ܚܺܝܝ
Dan 3:10 ܐܰܢ̱ܬ ܡܰܠܟܳܐ ܦܩܰܕܬ܇ ܕܟܽܠܢܳܫ ܕܢܶܫܡܰܥ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܢܶܦܶܠ ܘܢܶܣܓܽܘܕ ܠܨܰܠܡܳܐ ܕܕܰܗܒܳܐ ܕܰܐܩܺܝܡܬ.
Dan 3:11 ܘܡܰܢ ܕܠܳܐ ܢܳܦܶܠ ܢܶܣܓܽܘܕ܇ ܒܳܗ ܒܫܳܥܬܳܐ ܢܶܫܬܕܶܐ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.
Dan 3:12 ܐܺܝܬ ܬܢܳܢ ܓܰܒܖ̈ܶܐ ܝܽܘܕ̈ܳܝܶܐ܇ ܕܰܐܩܺܝܡܬ ܐܶܢܽܘܢ ܥܰܠ ܨܶܒ̈ܘܳܬܳܐ ܕܰܡܕܺܝܢܰܬ ܒܳܒܶܝܠ܇ ܫܰܕܪܟ ܡܺܝܫܳܟ ܘܥܰܒܕܢܳܓܽܘ܇ ܓܰܒܖ̈ܶܐ ܗܳܢܽܘܢ ܠܳܐ ܚܰܫܒܽܘܟ ܡܰܠܟܳܐ. ܘܠܰܐܠܳܗܳܟ. ܠܳܐ ܦܳܠܚܺܝܢ܇ ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܬ ܠܳܐ ܣܳܓܕܺܝܢ. 
Dan 3:13 ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ܇ ܒܪܽܘܓܙܳܐ ܘܰܒܚܶܡܬܳܐ ܐܶܡܰܪ܇ ܠܡܰܝܬܳܝܽܘ ܠܫܰܕܪܟ ܡܺܝܫܳܟ ܘܥܰܒܕܢܳܓܽܘ. ܘܰܐܝܬܺܝܘ ܐܶܢܽܘܢ ܩܕܳܡ ܡܰܠܟܳܐ.
Dan 3:14 ܥܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܶܐܡܰܪ ܠܗܽܘܢ. ܒܩܽܘܫܬܳܐ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܠܰܐܠܳܗܝ ܠܳܐ ܦܳܠܚܺܝܢ ܐܢ̱ܬܽܘܢ܇ ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܶܬ ܠܳܐ ܣܳܓܕܺܝܢ ܐܢܬܽܘܢ.
Dan 3:15 ܗܳܫܳܐ ܐܶܢ ܥܬܺܝܕܺܝܢ ܐܢ̱ܬܽܘܢ ܕܰܒܫܳܥܬܳܐ ܕܬܶܫܡܥܽܘܢ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܬܶܦܠܽܘܢ ܘܬܶܣܓܽܕܘܢ ܠܨܰܠܡܳܐ ܕܥܶܒܕܶܬ. ܘܶܐܢ ܠܳܐ ܬܶܣܓܕܽܘܢ܇ ܒܳܗ̇ ܒܫܳܥܬܳܐ ܬܶܫܬܕܽܘܢ ܠܓܰܘ ܐܰܬܽܘܢܳܐ ܕܢܽܘܪܐ ܝܳܩܶܕܬܳܐ. ܘܡܰܢܽܘ ܐܰܠܳܗܟܽܘܢ ܕܰܢܦܰܨܶܝܟܽܘܢ ܡܶܢ ܐܺܝܕ̈ܰܝ. 
Dan 3:16 ܥܢܰܘ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܘܳܐܡܪܺܝܢ ܠܢܰܒܘܟܰܕܢܳܨܰܪ ܡܰܠܟܳܐ. ܠܳܐ ܚܳܫܚܺܝܢܰܢ ܥܰܠ ܗܳܕܶܐ ܡܶܠܬܳܐ ܦܶܬܓܳܡܳܐ ܠܰܡܬܳܒܽܘܬܳܟ.
Dan 3:17 ܡܶܛܽܠ ܕܺܐܝܬܰܘܗܝ ܐܰܠܳܗܰܢ ܕܰܚܢܰܢ ܦܳܠܚܺܝܢ ܠܶܗ܇ ܕܗܽܘ ܡܨܶܐ ܒܚܰܝܠܳܐ ܠܰܡܦܰܨܳܝܽܘܬܰܢ ܡܶܢ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ. ܘܡܶܢ ܐܺܝܕ̈ܰܝܟ ܡܰܠܟܳܐ ܢܫܰܘܙܒܰܢ܇
Dan 3:18 ܬܗܘܐ ܕܝܢ ܝܕܥ ܡܠܟܐ܆ ܕܠܰܐܠܳܗܳܟ. ܠܳܐ ܦܳܠܚܺܝܢܰܢ. ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܬ ܠܳܐ ܣܳܓܕܺܝܢܰܢ.
Dan 3:19 ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ ܐܶܬܡܠܺܝ ܚܶܡܬܳܐ. ܘܙܺܝܘܳܐ ܕܰܐܦ̈ܰܘܗܝ ܐܶܫܬܰܢܺܝ ܥܰܠ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ. ܘܶܐܡܰܪ ܠܡܶܫܓܰܪ ܐܰܬܽܘܢܳܐ. ܚܰܕ ܒܫܰܒܥܳܐ ܥܰܠ ܡܳܐ ܕܡܶܫܬܓܰܪ ܗܘܳܐ.
Dan 3:20 ܘܰܠܓܰܒܖ̈ܶܐ ܕܥܰܫܺܝܢܺܝܢ ܒܚܰܝܠܳܐ܇ ܐܶܡܰܪ ܕܢܶܦܟܪܽܘܢ ܐܶܢܽܘܢ ܠܫܰܕܪܶܟ ܡܺܝܫܳܟ ܘܥܰܒܕܢܳܓܽܘ. ܘܰܠܡܰܪܡܳܝܽܘ ܐܶܢܽܘܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.
Dan 3:21 ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܦܟܰܪܘ ܐܶܢܽܘܢ ܒܫܰܖ̈ܒܳܠܰܝܗܽܘܢ. ܘܰܒܦܶܛܫܰܝ̈ܗܽܘܢ. ܘܰܒܢ̈ܰܚܬܰܝܗܽܘܢ ܘܰܒܩܽܘܒ̈ܥܰܝܗܽܘܢ. ܘܰܐܪܡܺܝܘ ܐܶܢܽܘܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.
Dan 3:22 ܡܶܛܽܠ ܕܡܶܠܰܬ ܡܰܠܟܳܐ ܣܰܪܗܒܰܬ. ܘܰܐܬܽܘܢܳܐ ܫܓܺܝܪ ܗܘܳܐ. ܝܰܬܺܝܪܳܐܺܝܬ. ܘܰܠܓܰܒܖ̈ܶܐ ܗܳܢܽܘܢ. ܕܶܐܟܰܠܘ ܩܰܖ̈ܨܰܝܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܩܶܛܠܰܬ ܐܶܢܽܘܢ ܫܰܠܗܶܒܺܝܬܳܐ ܕܢܽܘܪܳܐ ܝܳܩܶܕܬܳܐ.
Dan 3:23 ܘܓܰܒܖ̈ܶܐ ܗܳܢܽܘܢ ܬܠ̈ܳܬܰܝܗܽܘܢ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܢܦܰܠܘ ܡܶܨܥܰܬ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ ܟܰܕ ܦܟܺܝܪܺܝܢ.
Dan 3:24 ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ܇ ܬܘܰܗ ܘܩܳܡ ܒܕܶܚܠܬܳܐ ܪܰܒܬܳܐ. ܘܰܥܢܳܐ ܘܶܐܡܰܪ ܠܖ̈ܰܘܪܒܳܢܰܘܗܝ. ܠܳܐ ܓܰܒܖ̈ܶܐ ܬܠܳܬܳܐ ܐܰܪܡܺܝܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ ܟܰܕ ܦܟܺܝܪܺܝܢ܇ ܥܢܰܘ ܘܳܐܡܪܺܝܢ ܠܡܰܠܟܳܐ. ܐܺܝܢ ܒܩܽܘܫܬܳܐ ܡܰܠܟܳܐ.
Dan 3:25 ܥܢܳܐ ܡܰܠܟܳܐ. ܘܶܐܡܰܪ ܗܳܐ ܚܳܙܶܐ ܐܢܳܐ ܓܰܒܖ̈ܶܐ ܟܰܕ ܫܪܶܝܢ. ܘܰܡܗܰܠܟܺܝܢ ܒܓܰܘ ܢܽܘܪܳܐ. ܘܚܰܒܠܳܐ ܠܰܝܬ ܒܗܽܘܢ. ܘܚܶܙܘܶܗ ܕܰܪܒܺܝܥܳܝܳܐ ܕܳܡܶܐ ܠܒܰܪ ܐܰܠܳܗ̈ܺܝܢ.
Dan 3:26 ܗܳܝܕܶܝܢ ܩܪܶܒ ܢܰܒܘܟܰܕܢܳܨܰܪ ܡܰܠܟܳܐ ܠܬܰܪܥܳܐ ܕܰܐܬܽܘܢܳܐ ܕܢܽܘܪܳܐ ܝܳܩܶܕܬܳܐ܇ ܘܰܥܢܳܐ ܘܶܐܡܰܪ. ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܥܰܒܕ̈ܰܘܗܝ ܕܰܐ‌ܠܳܗܳܐ ܡܪܰܝܡܳܐ. ܦܽܘܩܘ ܬܰܘ. ܗܳܝܕܶܝܢ ܢܦܰܩܘ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܡܶܢ ܓܰܘ ܐܰܬܽܘܢܳܐ ܕܢܽܘܪܳܐ
Dan 3:27 ܘܶܐܬܟܰܢܰܫܘ ܥܰܡ̈ܡܶܐ. ܟܽܠܗܽܘܢ. ܘܖ̈ܰܒܰܝ ܚܰܝ̈ܠܶܐ ܘܫܰܠܺܝܛܳܢ̈ܶܐ. ܘܡܳܖ̈ܰܘܳܬܳܐ. ܘܪܰܘܖ̈ܒܳܢܶܐ ܕܡܰܠܟܳܐ. ܘܚܳܙܶܝܢ ܗܘܰܘ ܠܓܰܒܖ̈ܶܐ ܗܳܢܽܘܢ܇ ܕܠܳܐ ܐܶܫܬܰܠܛܰܬ ܢܽܘܪܳܐ ܒܒܶܣܪܗܽܘܢ. ܘܣܰܥܪܳܐ ܕܪܺܝܫܗܽܘܢ. ܠܳܐ ܐܶܬܚܰܪܰܟ. ܘܫܰܖ̈ܒܳܠܰܝܗܽܘܢ. ܠܳܐ ܝܺܩܶܕܘ. ܘܪܺܝܚܳܐ ܕܢܽܘܪܳܐ ܠܳܐ ܥܕܳܐ ܒܗܽܘܢ.
Dan 3:28 ܥܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܶܐܡܰܪ ܡܒܰܪܰܟ ܗܽܘ ܐܰܠܳܗܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܕܫܰܕܰܪ ܡܰܠܰܐܟܶܗ ܘܦܰܨܺܝ ܠܥܰܒܕ̈ܰܘܗܝ ܕܶܐܬܬܟܶܠܘ ܥܠܰܘܗܝ. ܘܡܶܠܰܬ ܡܰܠܟܳܐ܇ ܐܰܣܠܺܝܘ. ܘܝܰܗܒܘ ܓܽܘܫܡܗܽܘܢ ܕܠܳܐ ܢܶܦܠܚܽܘܢ ܘܠܳܐ ܢܶܣܓܽܕܘܢ ܠܟܽܠ ܐܰܠܳܗ. ܐܶܠܳܐ ܐܶܢ ܠܰܐܠܳܗܗܽܘܢ.
Dan 3:29 ܘܗܳܟܰܢܳܐ ܦܳܩܶܕ ܐܢܳܐ. ܕܟܽܠ ܥܰܡ̈ܡܶܐ ܘܶܐܡܘ̈ܳܬܳܐ ܘܠܶܫܳܢ̈ܶܐ܇ ܕܰܢܓܰܕܶܦ ܥܰܠ ܐܰܠܳܗܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܗܰܕܳܡ ܗܰܕܳܡ ܢܶܬܦܰܣܩܽܘܢ. ܘܒܳܬܰܝ̈ܗܽܘܢ. ܢܶܬܒܰܙܙܽܘܢ. ܡܶܛܽܠ ܕܠܰܝܬ ܐܰܠܳܗ ܐܚܪܺܝܢ ܕܡܶܫܟܰܚ ܠܰܡܫܰܘܙܳܒܽܘ ܗܳܟܰܢܳܐ.
Dan 3:30 ܗܳܝܕܶܝܢ ܐܰܘܪܶܒ ܡܰܠܟܳܐ ܠܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܥܰܠ ܐܰܬܪܳܐ ܕܒܳܒܶܝܠ.
Dan 4:1 ܢܰܒܟܰܕܢܳܨܰܪ ܡܰܠܟܳܐ܇ ܟܬܰܒ ܠܟܽܠ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܕܥܳܡܪܺܝܢ ܒܟܽܠܳܗ̇ ܐܰܪܥܳܐ. ܫܰܝܢܳܐ ܢܶܣܓܶܐ ܠܟܽܘܢ.
Dan 4:2 ܐܳܬܘ̈ܳܬܳܐ ܘܬܶܕܡܖ̈ܳܬܳܐ ܕܰܥܒܰܕ ܐܰ‌ܠܳܗܳܐ ܡܪܰܝܡܳܐ ܫܦܰܪ ܩܕܳܡܰܝ ܠܰܡܚܰܘܳܝܽܘ. 
Dan 4:3 ܐܳܬܘ̈ܳܬܶܗ. ܟܡܳܐ ܪܰܘܖ̈ܒܳܢ. ܘܬܶܕܡܖ̈ܳܬܶܗ ܟܡܳܐ ܥܰܫܺܝ̈ܢܳܢ. ܡܰܠܟܽܘܬܶܗ ܡܰܠܟܽܘܬ ܥܳܠܰܡ. ܘܫܽܘܠܛܳܢܶܗ ܠܕܳܪܕܳܖ̈ܺܝܢ. 
Dan 4:4 ܐܶܢܳܐ ܢܰܒܽܘܟܰܕܢܳܨܰܪ܇ ܫܠܶܐ ܗܘܺܝܬ ܒܒܰܝܬܝ. ܘܢܺܝܚ ܒܗܰܝܟܰܠܝ. 
Dan 4:5 ܘܚܶܠܡܳܐ ܚܙܺܝܬ ܘܶܐܬܕܰܠܚܶܬ܇ ܘܚ̈ܶܙܘܶܐ ܕܪܺܝܫܝ ܕܰܠܚܽܘܢܝ. 
Dan 4:6 ܘܶܐܢܳܐ ܦܶܩܕܶܬ ܠܡܰܥܳܠܽܘ ܩܕܳܡܝ ܠܟܽܠܗܽܘܢ ܚܰܟܺܝ̈ܡܶܐ ܒܒܳܒܶܝܠ܇ ܕܰܦܫܳܪܳܐ ܕܚܶܠ̈ܡܶܐ ܢܚܰܘܢܳܢܝ. 
Dan 4:7 ܘܥܰܠܘ ܩܳܕܰܡܝ ܚܰܖ̈ܳܫܶܐ ܘܳܐܫܽܘܦ̈ܶܐ ܘܰܡܓܽܘܫ̈ܶܐ ܘܟܰܠܕ̈ܳܝܶܐ. ܘܶܐܡܰܪܬܶܗ ܠܚܶܠܡܳܐ ܩܕܳܡܰܝܗܽܘܢ܇ ܘܰܦܫܳܪܶܗ ܠܳܐ ܐܰܘܕܥܽܘܢܝ. 
Dan 4:8 ܥܕܰܡܳܐ ܕܥܰܠ ܩܕܳܡܰܝ ܕܳܢܺܝܐܶܝܠ ܗܳܢܳܐ ܕܰܫܡܶܗ ܒܰܠܛܰܫܨܰܪ ܥܰܠ ܫܶܡ ܐܰܠܳܗܝ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܶܗ. ܘܚܶܠܡܳܐ ܩܕܳܡܰܘܗܝ ܐܶܡܪܶܬ݂.
Dan 4:9 ܒܰܠܛܰܫܨܰܪ ܪܰܒ ܚܰܟܺܝ̈ܡܶܐ܆ ܕܶܐܢܳܐ ܝܳܕܰܥ ܐ̱ܢܳܐ ܕܪܽܘܚ ܐܰܠܳܗܺܝ̈ܢ ܩܰܕܺܝ̈ܫܺܝܢ ܐܺܝܬ ܒܳܟ. ܘܟܽܠ ܐ̱ܪܳܙܳܐ ܠܳܐ ܐܶܬܟܰܣܺܝ ܡܶܢܳܟ. ܒܚܶܙܘܳܐ ܕܚܶܠܡܝ ܚܳܙܶܐ ܐ̱ܢܳܐ ܚܶܙܘܳܐ ܕܪܺܝܫܝ. ܘܰܦܫܳܪܶܗ ܐܰܢܬ ܐܶܡܰܪ ܠܺܝ.
Dan 4:10 ܚܳܙܶܐ ܗܘܺܝܬ ܒܡܰܫܟܒܝ܇ ܐܺܝܠܳܢܳܐ ܡܶܨܥܰܬ ܐܰܪܥܳܐ. ܪܰܘܡܶܗ ܣܰܓܺܝ.
Dan 4:11 ܘܶܐܬܬܪܺܝܡ ܐܺܝܠܳܢܳܐ ܘܰܥܫܶܢ. ܘܪܰܘܡܶܗ ܡܛܳܐ ܥܕܰܡܳܐ ܠܰܫܡܰܝܳܐ. ܘܚܶܙܘܶܗ ܠܟܽܠ ܣܰܘܦ̈ܶܝܗ̇ ܕܰܐܪܥܳܐ.
Dan 4:12 ܛܰܖ̈ܦܰܘܗ̱ܝ ܫܰܦܺܝܪܺܝܢ܇ ܘܶܐܒܶܗ ܣܰܓܺܝ. ܘܡܶܐܟܽܘܠܬܳܐ ܠܟܽܠ ܒܣܰܪ. ܐܺܝܬ ܒܶܗ. ܬܚܽܘܬܰܘܗ̱ܝ ܥܳܡܖ̈ܳܢ ܟܽܠܗܶܝܢ ܚܰܝ̈ܘܳܬܳܐ ܕܒܰܪܳܐ. ܘܰܒܣ̈ܰܘܟܰܘܗ̱ܝ ܫܟܺܝܢ ܟܽܠܶܗ ܥܰܘܦܳܐ ܕܰܫܡܰܝܳܐ. ܘܡܶܢܶܗ ܡܶܬܬܰܪܣܶܐ ܗܘܳܐ ܟܽܠܒܰܣܪ.
Dan 4:13 ܚܳܙܶܐ ܗܘܺܝܬ ܒܚܶܙܘܳܐ ܕܪܺܝܫܝ ܕܥܰܠ ܡܰܫܟܒܝ܇ ܥܺܝܪܳܐ ܘܩܰܕܺܝܫܳܐ ܕܰܢܚܶܬ ܡܶܢ ܫܡܰܝܳܐ.
Dan 4:14 ܘܰܩܪܳܐ ܒܚܺܝܠ. ܘܗܳܟܰܢܳܐ ܐܶܡܰܪ. ܦܣܽܘܩܘ ܐܺܝܠܳܢܳܐ ܘܰܦܫܰܚܘ ܣܰܘ̈ܟܰܘܗܝ. ܘܰܐܬܰܪܘ ܛܰܖ̈ܦܰܘܗ̱ܝ ܘܒܰܕܰܪܘ ܐܶܒܶܗ. ܢܶܦܖ̈ܩܳܢ ܚܰܝ̈ܘܳܬܳܐ ܡܶܢ ܬܽܚܘܬܰܘܗ̱ܝ܇ ܘܥܰܘܦܳܐ ܕܰܫܡܰܝܳܐ ܡܶܢ ܣܰܘ̈ܟܰܘܗ̱ܝ.
Dan 4:15 ܥܶܩܳܪ ܫܶܖ̈ܫܰܘܗ̱ܝ ܕܶܝܢ ܒܰܐܪܥܳܐ ܫܒܽܘܩܘ. ܒܶܐܣܳܪ ܦܰܪܙܠܳܐ ܘܰܢܚܳܫܳܐ. ܒܬܰܕܐܳܐ ܕܒܰܪܳܐ. ܘܡܶܢ ܛܰܐܳܠܐ ܕܰܫܡܰܝܳܐ ܢܶܨܛܒܰܥ. ܘܥܰܡ ܚܰܝܘܰܬ݂ ܒܰܪܳܐ ܡܰܥܡܪܶܗ ܒܥܶܣܒܳܐ ܕܰܐܪܥܳܐ.
Dan 4:16 ܘܠܶܒܶܗ ܡܶܢ ܒܢܰܝ̈ܢܳܫܳܐ ܢܫܰܢܶܐ. ܘܠܶܒܳܐ ܕܚܰܝܽܘܬܳܐ ܢܶܬܝܗܶܒ ܠܶܗ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܘܗ̱ܝ.
Dan 4:17 ܒܦܽܘܩܕܳܢ ܥܺܝܪܳܐ ܦܶܬܓܳܡܳܐ. ܘܰܒܡܺܐܡܰܪ ܩܰܕܺܝܫܳܐ ܫܶܐܠܬܳܐ. ܕܢܶܕܥܽܘܢ ܚܰܝ̈ܶܐ ܕܫܰܠܺܝܛ ܗܽܘ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐܢܳܫ̈ܺܝܢ ܢܩܺܝܡ ܥܠܶܝܗ̇.
Dan 4:18 ܗܳܢܳܐ ܚܶܠܡܳܐ ܚܙܺܝܬ ܐܶܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܰܐܢܬ ܒܰܠܛܰܫܨܰܪ ܦܫܳܪܶܗ ܐܶܡܰܪ ܠܺܝ. ܡܶܛܽܠ ܕܟܽܠܗܽܘܢ ܚܰܟܺܝ̈ܡܶܐ ܕܡܰܠܟܽܘܬܝ܇ ܠܳܐ ܡܶܫܟܚܺܝܢ ܠܡܰܘܕܳܥܽܘܬܰܢܝ. ܘܰܐܢܬ ܕܳܢܺܝܐܶܝܠ ܡܶܫܟܰܚ ܐܰܢܬ. ܡܶܛܽܠ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܳܟ.
Dan 4:19 ܗܳܝܕܶܝܢ ܕܳܢܺܝܐܶܝܠ ܕܰܫܡܶܗ ܒܰܠܛܰܫܨܰܪ܇ ܬܡܰܗ ܐܰܝܟ ܫܳܥܳܐ ܚܕܳܐ. ܘܡܰܚ̈ܫܒܳܬܶܗ ܕܰܠܚܳܝ̈ܗܝ. ܥܢܳܐ ܡܰܠܟܳܐ ܘܶܐܡܰܪ. ܒܰܠܛܰܫܨܰܪ܇ ܚܶܠܡܳܐ ܘܰܦܫܳܪܶܗ ܠܳܐ ܢܕܰܠܚܽܘܢܳܟ. ܥܢܳܐ ܕܳܢܺܝܐܶܝܠ ܘܶܐܡܰܪ ܡܳܪܝ܇ ܚܶܠܡܳܐ ܠܣܳܢ̈ܰܐܝܟ ܘܰܦܫܳܪܶܗ ܠܰܒܥܶܠܕ̈ܒܳܒܰܝܟ܇
Dan 4:20 ܐܺܝܠܳܢܳܐ ܕܰܚܙܰܝܬ ܕܰܪܒܳܐ ܘܰܥܫܶܢ܇ ܘܪܰܘܡܶܗ ܡܛܳܐ ܥܕܰܡܳܐ ܠܰܫܡܰܝܳܐ܇ ܘܚܶܙܘܶܗ ܠܟܽܠ ܣܰܘܦ̈ܶܝܗ̇ ܕܰܐܪܥܳܐ܇
Dan 4:21 ܛܰܖ̈ܦܰܘܗ̱ܝ ܫܰܦܺܝܪܺܝܢ ܘܶܐܒܶܗ ܣܰܓܺܝ܇ ܘܡܶܐܟܽܘܠܬܳܐ ܠܟܽܠܒܣܰܪ ܐܺܝܬ ܒܶܗ܇ ܘܬܽܚܘܬܰܘܗ̱ܝ ܥܳܡܖ̈ܳܢ ܟܽܠܗܶܝܢ ܚܰܝ̈ܘܳܬܳܐ ܕܕܰܒܪܳܐ܇ ܘܰܒܣ̈ܰܘܟܰܘܗ̱ܝ ܫܟܺܝܢ ܟܽܠܶܗ ܥܰܘܦܳܐ ܕܰܫܡܰܝܳܐ܇ ܘܡܶܢܶܗ ܡܶܬܬܰܪܣܶܐ ܗܘܳܐ ܟܽܠܒܣܰܪ܇
Dan 4:22 ܐܰܢܬ ܗܽܘ ܡܰܠܟܳܐ ܕܰܥܫܶܢܬ ܘܺܝܪܶܒܬ. ܪܒܰܝܬ ܘܰܡܛܰܝܬ ܠܰܫܡܰܝܳܐ. ܘܫܽܘܠܛܳܢܳܟ. ܠܟܽܠ ܣܰܘܦ̈ܶܝܗ̇ ܕܰܐܪܥܳܐ.
Dan 4:23 ܘܕܰܚܙܳܐ ܡܰܠܟܳܐ ܠܥܺܝܪܳܐ ܘܩܰܕܺܝܫܳܐ. ܕܰܢܚܶܬ ܡܶܢ ܫܡܰܝܳܐ. ܘܰܩܪܳܐ ܒܚܺܝܠ ܘܶܐܡܰܪ܇ ܦܣܽܘܩܘ ܐܺܝܠܳܢܳܐ ܘܚܰܒܠܽܘܗܝ܇ ܥܶܩܳܪ ܫܶܖ̈ܫܰܘܗܝ ܕܶܝܢ ܒܰܐܪܥܳܐ ܫܒܽܘܩܘ. ܒܶܐܣܳܪ ܦܰܪܙܠܳܐ ܘܰܢܚܳܫܳܐ ܒܬܰܕܐܳܐ ܕܒܰܪܳܐ܇ ܘܡܶܢ ܛܰܐܠܳܐ ܕܰܫܡܰܝܳܐ ܢܶܨܛܒܰܥ܇ ܘܥܰܡ ܚܰܝܘܰܬ݂ ܒܰܪܳܐ ܡܰܥܡܪܶܗ ܒܥܶܣܒܳܐ ܕܰܐܪܥܳܐ܇ ܘܠܶܒܶܗ ܡܶܢ ܒܢܰܝ̈ܢܳܫܳܐ ܢܫܰܢܶܐ܇ ܘܠܶܒܳܐ ܕܚܰܝܽܘܬܳܐ ܢܶܬܝܗܶܒ ܠܶܗ܇ ܥܕܰܡܳܐ ܕܫܰܒܥܳܐ ܥܶܕܳܢܺܝ̈ܢ ܢܶܬܚܰܠܦܽܘܢ ܥܠܰܘܗܝ܇
Dan 4:24 ܗܳܢܰܘ ܦܫܳܪܳܐ ܡܰܠܟܳܐ. ܓܙܺܝܪܰܬ ܡܪܰܝܡܳܐ ܡܛܳܬ ܥܰܠ ܡܳܪܝ ܡܰܠܟܳܐ.
Dan 4:25 ܘܡܶܢ ܐܢܳܫܳܐ ܪܳܕܦܺܝܢ ܠܳܟ. ܘܥܰܡ ܚܰܝܘܰܬ݂ ܒܰܪܳܐ ܢܶܗܘܶܐ ܡܰܥܡܪܳܟ. ܘܥܶܣܒܳܐ ܐܰܝܟ ܬܰܘܪܳܐ ܢܰܘܟܠܽܘܢܳܟ. ܘܡܶܢ ܛܰܐܠܳܐ ܕܰܫܡܰܝܳܐ ܬܶܨܛܒܰܥ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܝܟ. ܥܕܰܡܳܐ ܕܬܶܕܰܥ ܕܫܰܠܺܝܛ ܗܽܘ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇. 
Dan 4:26 ܘܕܶܐܡܰܪ ܠܡܶܫܒܰܩ ܥܶܩܳܪ ܫܶܖ̈ܫܰܘܗܝ ܕܺܐܝܠܳܢܳܐ܇ ܡܰܠܟܽܘܬܳܟ. ܠܳܟ ܩܳܝܡܳܐ. ܡܳܐ ܕܺܝܕܰܥܬ ܕܫܽܘܠܛܳܢܳܐ ܡܶܢ ܫܡܰܝܳܐ ܗ̱ܘ.
Dan 4:27 ܡܶܛܽܠܗܳܢܳܐ ܡܶܠܟ݂ܝ ܢܶܫܦܰܪ ܥܠܰܝܟ. ܘܰܚ̈ܛܳܗܰܝܟ ܒܙܶܕ̈ܩܳܬܳܐ ܦܪܽܘܩ. ܘܥܰܘܳܠܽܘܬܳܟ. ܒܰܡܪܰܚܳܡܳܢܽܘܬܳܐ ܕܰܡܚ̈ܺܝܠܶܐ. ܥܕܰܡܳܐ ܕܢܰܪܚܶܩ ܡܶܢܳܟ ܣ̈ܰܟܠܘܳܬܳܟ.
Dan 4:28 ܗܳܠܶܝܢ ܟܽܠܗܶܝܢ ܡ̈ܛܰܝ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ.
Dan 4:29 ܘܡܶܢ ܒܳܬܰܪ ܬܖ̈ܶܥܣܰܪ ܝܰܖ̈ܚܺܝܢ܇ ܥܰܠ ܗܰܝܟܰܠ ܡܰܠܟܽܘܬܶܗ ܕܰܒܒܳܒܶܝܠ. ܡܗܰܠܶܟ ܗܘܳܐ ܢܰܒܽܘܟܰܕܢܳܨܰܪ ܡܰܠܟܳܐ.
Dan 4:30 ܘܰܥܢܳܐ ܘܶܐܡܰܪ. ܠܳܐ ܗܘܳܬ ܗܳܕܶܐ ܒܳܒܶܝܠ ܪܰܒܬܳܐ ܕܶܐܢܳܐ ܒܢܺܝܬܳܗ̇ ܠܒܶܝܬ ܡܰܠܟܽܘܬܝ. ܘܠܽܐܘܚܕܳܢܝ ܥܰܫܺܝܢܳܐ ܘܠܺܐܝܩܳܪܝ܇
Dan 4:31 ܘܥܰܕ ܡܶܠܬܳܐ ܒܦܽܘܡܶܗ ܕܡܰܠܟܳܐ܇ ܩܳܠܳܐ ܐܶܬܳܐ ܡܶܢ ܫܡܰܝܳܐ. ܠܳܟ ܐܳܡܪܺܝܢ ܢܰܒܽܘܟܰܕܢܳܨܰܪ ܡܰܠܟܳܐ. ܕܡܰܠܟܽܘܬܳܟ ܥܶܒܪܰܬ ܡܶܢܳܟ.
Dan 4:32 ܘܡܶܢ ܐ̱ܢܳܫ̈ܳܐ ܪܳܕܦܺܝܢ ܠܳܟ. ܘܥܰܡ ܚܰܝܘܰܬ݂ ܒܰܪܳܐ ܢܶܗܘܶܐ ܡܰܥܡܪܳܟ. ܘܥܶܣܒܳܐ ܐܰܝܟ ܬܰܘܪܳܐ ܢܰܘܟܠܽܘܢܳܟ. ܘܡܶܢ ܛܰܐܠܳܐ ܕܰܫܡܰܝܳܐ ܬܶܨܛܒܰܥ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܝܟ. ܥܕܰܡܳܐ ܕܬܶܕܰܥ ܕܫܰܠܺܝܛ ܗܽܘ ܐܰ‌ܠܳܗܳܐ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐ̱ܢܳܫ̈ܺܝܢ ܢܩܺܝܡ ܥܠܶܝܗ̇.
Dan 4:33 ܒܳܗ̇ ܒܫܳܥܬܳܐ ܡܶܠܬܳܐ ܫܶܠܡܰܬ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ. ܘܡܶܢ ܒܢܰܝ̈ܢܳܫܳܐ ܐܶܬܪܕܶܦ܇ ܘܥܶܣܒܳܐ ܐܰܝܟ ܬܰܘܪܳܐ ܐܶܟܰܠ ܘܡܶܢ ܛܰܐܠܳܐ ܕܰܫܡܰܝܳܐ ܐܶܨܛܒܰܥ. ܥܕܰܡܳܐ ܕܣܰܥܪܶܗ ܪܒܳܐ ܐܰܝܟ ܕܢܶܫܪܳܐ. ܘܛܶܦܖ̈ܰܘܗܝ ܐܰܝܟ ܕܥܰܘܦܳܐ.
Dan 4:34 ܘܟܰܕ ܫܠܶܡܘ ܝܰܘ̈ܡܳܬ݂ܳܐ܇ ܐܶܢܳܐ ܢܰܒܽܘܟܰܕܢܳܨܰܪ ܡܰܠܟܳܐ܇ ܥܰܝܢܰܝ̈ ܠܰܫܡܰܝܳܐ. ܫܶܩܠܶܬ. ܘܡܰܕܰܥܝ ܬܳܒ ܥܠܰܝ. ܘܠܰܡܪܰܝܡܳܐ ܒܰܪܟܶܬ. ܘܰܠܚܰܝ ܥܳܠܡ̈ܶܐ ܫܰܒܚܶܬ. ܘܗܰܕܪܶܬ܇ ܕܫܽܘܠܛܳܢܶܗ ܫܽܘܠܛܳܢ ܥܳܠܰܡ. ܘܡܰܠܟܽܘܬܶܗ ܠܕܳܪܕܳܖ̈ܺܝܢ.
Dan 4:35 ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ܇ ܐܰܝܟ ܠܳܐ ܡܶܕܶܡ ܚܫܺܝܒܺܝܢ ܩܕܳܡܰܘܗܝ. ܘܟܽܠܡܳܐ ܕܨܳܒܶܐ. ܥܳܒܶܕ ܒܚ̈ܰܝܠܰܝ ܫܡܰܝܳܐ ܘܰܒܥܳܡܽܘܖ̈ܶܝܗ̇ ܕܰܐܪܥܳܐ. ܘܠܰܝܬ ܕܢܶܪܫܶܐ ܒܺܐܝܕܶܗ ܘܢܺܐܡܰܪ ܠܶܗ ܡܳܢܳܐ ܥܳܒܶܕ ܐܰܢܬ.
Dan 4:36 ܒܶܗ ܒܙܰܒܢܳܐ ܡܰܕܥܝ ܦܢܳܐ ܥܠܰܝ. ܘܪܰܘܖ̈ܒܳܢܰܝ ܘܖ̈ܰܒܰܝ ܚܰܝ̈ܠܰܝ ܒܥܰܐܘܳܢܝ. ܘܥܰܠ ܡܰܠܟܽܘܬܝ ܬܶܩܢܶܬ. ܘܪܰܒܽܘܬܳܐ ܝܰܬܺܝܪܬܳܐ. ܐܶܬܬܰܘܣܦܰܬ ܠܺܝ.
Dan 4:37 ܡܶܟܺܝܠ ܐܶܢܳܐ ܢܰܒܽܘܟܰܕܢܳܨܰܪ ܇ ܡܫܰܒܰܚ ܘܰܡܪܰܡܪܶܡ. ܘܰܡܗܰܕܰܪ ܠܡܰܠܟܳܐ ܕܰܫܡܰܝܳܐ. ܕܟܽܠܗܽܘܢ ܥܒܳܕ̈ܰܘܗܝ ܒܩܽܘܫܬܳܐ. ܐܘܖ̈ܚܳܬܶܗ ܕܺܝܢܳܐ. ܘܠܰܐܝܠܶܝܢ ܕܰܡܗܰܠܟܺܝܢ ܒܓܰܐܝܽܘܬܳܐ ܡܶܫܟܰܚ ܕܰܢܡܰܟܶܟ.
Dan 5:1 ܒܠܺܝܛܰܫܨܰܪ ܡܰܠܟܳܐ܇ ܥܒܰܕ ܠܰܚܡܳܐ ܪܰܒܳܐ ܠܳܐܠܶܦ ܪܰܘܖ̈ܒܳܢܰܘܗܝ. ܘܠܽܘܩܒܰܠ ܐܰܠܦܳܐ܇ ܚܰܡܪܳܐ ܫܳܬܶܐ ܗܘܳܐ. 
Dan 5:2 ܘܶܐܡܰܪ ܒܠܺܝܛܰܫܨܰܪ ܒܰܛܥܳܡ ܚܰܡܪܶܗ ܠܡܰܝܬܳܝܽܘ ܡ̈ܳܐܢܶܐ ܕܕܰܗܒܳܐ ܘܰܕܣܺܐܡܳܐ܇ ܕܰܐܦܶܩ ܡܶܢ ܗܰܝܟܠܳܐ ܢܰܒܽܘܟܰܕܢܳܨܰܪ ܐܰܒܽܘܗܝ ܡܶܢ ܐܽܘܪܺܫܠܶܡ. ܕܢܶܫܬܽܘܢ ܒܗܽܘܢ ܡܰܠܟܳܐ ܘܪܰܘܖ̈ܒܳܢܰܘܗܝ. ܘܢܶܫ̈ܰܘܗܝ ܘܰܕܖ̈ܽܘܟܳܬܶܗ. 
Dan 5:3 ܗܳܝܕܶܝܢ ܐܰܝܬܺܝܘ ܡ̈ܳܐܢܶܐ ܕܕܰܗܒܳܐ ܕܰܐܦܶܩ ܡܶܢ ܗܰܝܟܠܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ. ܘܶܐܫܬܺܝܘ ܒܗܽܘܢ ܡܰܠܟܳܐ ܘܪܰܘܖ̈ܒܳܢܰܘܗܝ. ܘܢܶܫ̈ܰܘܗܝ ܘܕܳܖ̈ܽܘܟܳܬܶܗ. 
Dan 5:4 ܐܶܫܬܺܝܘ ܚܰܡܪܳܐ. ܘܫܰܒܰܚܘ ܠܰܐܠܳܗ̈ܶܐ ܕܕܰܗܒܳܐ ܘܰܕܣܺܐܡܳܐ܇ ܘܕܰܢܚܳܫܳܐ ܘܰܕܦܰܪܙܠܳܐ. ܘܰܕܩܰܝܣܳܐ ܘܰܕܟܺܐܦܳܐ. 
Dan 5:5 ܘܒܳܗ̇ ܒܫܳܥܬܳܐ܇ ܢܦܰܩ̈ܝ ܨܶܒ̈ܥܳܬܳܐ ܕܺܐܝܕܳܐ ܕܐ̱ܢܳܫܳܐ܇ ܘܟܳܬܒ̈ܳܢ ܠܽܘܩܒܰܠ ܫܪܳܓܳܐ܇ ܥܰܠ ܟܶܠܫܳܐ ܕܶܐܣܬܳܐ ܕܒܗܰܝܟܠܳܐ ܕܡܰܠܟܳܐ. ܘܡܰܠܟܳܐ ܚܙܳܐ ܦܰܣܬܳܐ ܕܺܐܝܕܳܐ ܕܟܳܬܒܳܐ. 
Dan 5:6 ܗܳܝܕܶܝܢ ܡܰܠܟܳܐ ܙܺܝܘܶܗ ܫܢܳܐ. ܘܪܶܥܝܳܢܶܗ. ܐܶܬܕܰܠܰܚ܇ ܘܩܶܛܖ̈ܰܝ ܚܰܨܶܗ ܐܶܫܬܪܺܝܘ. ܘܒܽܘܖ̈ܟܰܘܗܝ ܚܕܳܐ ܠܰܚܕܳܐ ܢܩܰܫ̈ܝ. 
Dan 5:7 ܘܰܩܪܳܐ ܡܰܠܟܳܐ ܒܚܺܝܠ܇ ܠܰܡܥܳܠܽܘ ܠܳܐܫܽܘ̈ܦܶܐ ܘܰܠܟܰܠܕ̈ܳܝܶܐ܇ ܘܠܰܡܓܽܘܫ̈ܶܐ ܘܰܠܚܰܟܺܝ̈ܡܶܐ. ܥܢܳܐ ܡܰܠܟܳܐ ܘܶܐܡܰܪ ܠܚܰܟܺܝ̈ܡܶܐ ܕܒܳܒܶܝܠ. ܟܽܠܢܳܫ ܕܢܶܩܪܶܐ ܟܬܳܒܳܐ ܗܳܢܳܐ ܘܰܦܫܳܪܶܗ ܢܚܰܘܶܝܢܝ܇ ܐܰܖ̈ܓܘܳܢܶܐ ܢܶܠܒܰܫ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܶܗ ܘܬܽܘܠܬܳܐ ܒܡܰܠܟܽܘܬܳܐ ܢܶܫܠܰܛ. 
Dan 5:8 ܗܳܝܕܶܝܢ ܥܳܐܠܺܝܢ ܗܘܰܘ ܚܰܟܺܝ̈ܡܶܐ ܕܡܰܠܟܳܐ܇ ܘܠܳܐ ܡܶܫܟܚܺܝܢ ܗܘܰܘ ܟܬܳܒܳܐ ܠܡܶܩܪܳܐ. ܘܰܦܫܳܪܶܗ ܠܡܰܘܕܳܥܽܘ ܠܡܰܠܟܳܐ. 
Dan 5:9 ܗܳܝܕܶܝܢ ܡܰܠܟܳܐ ܒܰܠܛܰܫܨܰܪ ܣܰܓܺܝ ܐܶܬܕܰܠܰܚ. ܘܙܺܝܘܶܗ. ܐܶܫܬܢܺܝ ܘܪܰܘܖ̈ܒܳܢܰܘܗܝ ܡܶܬܒܰܠܗܺܝܢ ܗܘܰܘ. 
Dan 5:10 ܘܡܰܠܟܬܳܐ ܡܶܛܽܠ ܡܶܠ̈ܰܝ ܡܰܠܟܳܐ ܘܪܰܘܖ̈ܒܳܢܰܘܗܝ. ܠܒܶܝܬ ܡܶܫܬܝܳܐ ܥܶܠܰܬ. ܘܰܥܢܳܬ ܘܶܐܡܪܰܬ ܠܡܰܠܟܳܐ. ܡܰܠܟܳܐ. ܠܥܳܠܰܡ ܚܺܝܝ ܖ̈ܶܥܝܳܢܰܝܟ. ܠܳܐ ܢܰܕܚܠܽܘܢܳܟ. ܘܙܺܝܘܰܝ̈ܟ. ܠܳܐ ܢܶܫܬܰܢܽܘܢ. 
Dan 5:11 ܐܺܝܬ ܓܰܒܪܳܐ ܒܡܰܠܟܽܘܬܳܟ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܶܗ. ܘܰܒܝܰܘܡܰܝ̈ ܐܰܒܽܘܟ܇ ܢܰܗܺܝܪܽܘܬܳܐ ܘܣܽܘܟܳܠܳܐ ܘܚܶܟܡܬܳܐ ܣܰܓܺܝܐܬܳܐ܇ ܐܰܝܟ ܚܶܟܡܰܬ ܐܰܠܳܗ̈ܺܝܢ ܐܶܫܬܰܟܚܰܬ ܒܶܗ. ܘܡܰܠܟܳܐ ܢܰܒܽܘܟܰܕܢܳܨܰܪ ܐܰܒܽܘܟ܇ ܪܰܒ ܚܰܖ̈ܫܶܐ ܘܳܐܫܽܘܦ̈ܶܐ ܘܰܡܓܽܘܫ̈ܶܐ ܘܟܰܠܕ̈ܳܝܶܐ. ܐܰܩܺܝܡܶܗ. 
Dan 5:12 ܡܶܛܽܠ ܕܪܽܘܚܳܐ ܘܡܰܕܥܳܐ ܘܣܽܘܟܳܠܳܐ ܝܰܬܺܝܪܳܐ ܐܶܫܬܟܰܚ ܒܶܗ. ܦܳܫܰܪ ܚܶܠܡܺܝ̈ܢ ܘܳܐܚܶܕ ܐܽܘܚܕ̈ܳܢ. ܘܫܳܪܶܐ ܩܶܛܖ̈ܺܝܢ. ܕܳܢܺܝܐܶܝܠ ܕܡܰܠܟܳܐ ܫܰܡܺܝ ܫܡܶܗ ܒܰܠܛܰܫܨܰܪ. ܡܶܟܺܝܠ ܕܳܢܺܝܐܶܝܠ ܢܶܬܩܪܶܐ ܘܰܦܫܳܪܳܐ ܢܚܰܘܶܐ. 
Dan 5:13 ܗܳܝܕܶܝܢ ܕܳܢܺܝܐܶܝܠ ܥܰܠ ܩܕܳܡ ܡܰܠܟܳܐ. ܥܢܳܐ ܡܰܠܟܳܐ. ܘܶܐܡܰܪ ܠܕܳܢܺܝܐܶܝܠ. ܐܰܢܬ ܗܽܘ ܕܳܢܺܝܐܶܝܠ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕ܇ ܕܰܐܝܬܺܝ ܐܳܒܝ ܡܰܠܟܳܐ ܡܶܢ ܝܺܗܽܘܕ. 
Dan 5:14 ܫܶܡܥܶܬ ܥܠܰܝܟ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܳܟ. ܘܢܰܗܺܝܪܽܘܬܳܐ ܘܣܽܘܟܳܠܳܐ. ܘܚܶܟܡܬܳܐ ܝܰܬܺܝܪܬܳܐ ܐܶܫܬܰܟܚܰܬ ܒܳܟ. 
Dan 5:15 ܘܥܰܠܘ ܩܕܳܡܰܝ ܚܰܖ̈ܳܫܶܐ ܘܳܐܫܽܘܦ̈ܶܐ܇ ܕܰܟܬܳܒܳܐ ܗܳܢܳܐ ܢܶܩܪܽܘܢ ܘܰܦܫܳܪܶܗ ܢܚܰܘܢܳܢܝ܇ ܘܠܳܐ ܐܶܫܟܰܚܘ ܦܫܳܪܳܐ ܕܡܶܠܬܳܐ ܠܡܰܘܕܳܥܽܘܬܰܢܝ. 
Dan 5:16 ܘܶܐܢܳܐ ܫܶܡܥܶܬ ܥܠܰܝܟ܇ ܕܡܶܫܟܰܚ ܐܰܢܬ ܦܫܳܖ̈ܺܝܢ ܠܡܶܦܫܰܪ. ܘܩܶܛܖ̈ܺܝܢ ܠܡܶܫܪܳܐ. ܐܶܢ ܬܶܫܟܰܚ ܟܬܳܒܳܐ ܗܳܢܳܐ ܠܡܶܩܪܳܐ ܘܰܦܫܳܪܶܗ ܠܡܰܘܕܳܥܽܘܬܰܢܝ܇ ܐܰܖ̈ܓܘܳܢܶܐ ܬܶܠܒܰܫ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܳܟ. ܘܬܽܘܠܬܳܐ ܒܡܰܠܟܽܘܬܳܐ ܬܶܫܠܰܛܝ. 
Dan 5:17 ܗܳܝܕܶܝܢ ܥܢܳܐ ܕܳܢܺܝܐܶܝܠ. ܘܶܐܡܰܪ ܠܡܰܠܟܳܐ. ܡܰܘܗ̈ܒܳܬܳܟ. ܠܳܟ ܢܶܗܘ̈ܝܳܢ. ܘܺܐܝܩܳܪ ܒܰܝܬܳܟ. ܠܰܐܚܖ̈ܳܢܺܝܢ ܗܰܒ ܒܪܰܡ ܟܬܳܒܳܐ ܐܶܢܳܐ ܐܶܩܪܶܐ ܠܡܰܠܟܳܐ܇ ܘܰܦܫܳܪܶܗ ܐܶܚܰܘܶܝܘܗܝ.
Dan 5:18 ܐܰܢܬ ܡܰܠܟܳܐ܇ ܐܰ‌ܠܳܗܳܐ ܡܪܰܝܡܳܐ܇ ܡܰܠܟܽܘܬܳܐ܇ ܘܪܰܒܽܘܬܳܐ ܘܺܐܝܩܳܪܳܐ ܘܫܽܘܒܚܳܐ. ܝܰܗܒ ܠܢܰܒܽܘܟܰܕܢܳܨܰܪ ܐܰܒܽܘܟ. 
Dan 5:19 ܘܡܶܢ ܪܰܒܽܘܬܳܐ ܕܝܰܗܒ ܠܶܗ܇ ܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ܇ ܙܳܝܥܺܝܢ ܗܘܰܘ ܘܕܳܚܠܺܝܢ ܡܶܢ ܩܕܳܡܰܘܗܝ. ܐܰܝܠܶܝܢ ܕܨܳܒܶܐ ܗܘܳܐ. ܩܳܛܶܠ. ܘܰܐܝܠܶܝܢ ܕܨܳܒܶܐ ܗܘܳܐ. ܡܰܐܚܶܐ. ܘܰܕܨܳܒܶܐ ܡܪܺܝܡ. ܘܰܕܨܳܒܶܐ ܡܡܰܟܶܟ. 
Dan 5:20 ܘܟܰܕ ܐܶܬܬܪܺܝܡ ܠܶܒܶܗ܇ ܘܪܽܘܚܶܗ ܥܶܫܢܰܬ ܠܡܰܥܠܳܝܽܘ܇ ܢܚܶܬ ܡܶܢ ܟܽܘܪܣܝܳܐ ܕܡܰܠܟܽܘܬܶܗ. ܘܺܐܝܩܳܪܶܗ ܥܒܰܪ ܡܶܢܶܗ.
Dan 5:21 ܘܡܶܢ ܒܢܰܝ̈ܢܳܫܳܐ. ܐܶܬܪܕܶܦ. ܘܠܶܒܶܗ ܥܰܡ ܕܚܰܝ̈ܘܳܬܳܐ ܐܶܫܬܘܺܝ. ܘܥܰܡ ܥܖ̈ܳܕܶܐ. ܡܰܥܡܪܶܗ. ܘܥܶܣܒܳܐ ܐܰܝܟ ܬܰܘܪܳܐ ܐܰܘܟܠܽܘܗܝ. ܘܡܶܢ ܛܰܐܠܳܐ ܕܰܫܡܰܝܳܐ ܓܽܘܫܡܶܗ ܐܶܨܛܒܰܥ. ܥܕܰܡܳܐ ܕܣܰܥܪܶܗ ܪܒܳܐ ܐܰܝܟ ܕܢܶܫܪܳܐ܇ ܘܛܶܦܖ̈ܰܘܗܝ ܐܰܝܟ ܕܥܰܘܦܳܐ. ܥܕܰܡܳܐ ܕܺܝܕܰܥ ܕܫܰܠܺܝܛ ܐܰ‌ܠܳܗܳܐ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐ̱ܢܳܫ̈ܺܝܢ ܢܩܺܝܡ ܥܠܶܝܗ̇. 
Dan 5:22 ܘܰܐܢ̱ܬ ܒܪܶܗ ܒܰܠܛܰܫܨܰܪ. ܠܳܐ ܐܰܡܶܟܬ ܠܶܒܳܟ ܟܰܕ ܗܳܠܶܝܢ ܟܽܠܗܶܝܢ ܝܺܕܰܥܬ. 
Dan 5:23 ܘܥܰܠ ܡܳܪܶܐ ܫܡܰܝܳܐ ܐܶܬܬܪܺܝܡܬ ܘܰܠܡ̈ܳܐܢܶܐ ܕܒܰܝܬܶܗ ܐܰܝܬܺܝܘ ܩܕܳܡܰܝܟ. ܘܰܐܢܬ ܘܪܰܘܖ̈ܒܳܢܰܝܟ ܘܢܶܫ̈ܰܝܟ ܘܕܳܖ̈ܽܘܟܳܬܳܟ܇ ܚܰܡܪܳܐ ܐܶܫܬܺܝܬܽܘܢ ܒܗܽܘܢ. ܘܠܰܐܠܳܗ̈ܶܐ ܕܕܰܗܒܳܐ ܘܰܕܣܺܐܡܳܐ܇ ܘܕܰܢܚܳܫܳܐ ܘܰܕܦܰܪܙܠܳܐ ܘܰܕܩܰܝܣܳܐ ܘܰܕܟܺܐܦܳܐ܇ ܕܠܳܐ ܚܳܙܶܝܢ ܘܠܳܐ ܫܳܡܥܺܝܢ ܘܠܳܐ ܝܳܕܥܺܝܢ ܫܰܒܰܚܬ. ܘܠܰܐܠܳܗܳܐ ܕܰܢܫܰܡܬܳܟ ܒܺܐܝܕ̈ܰܘܗܝ܇ ܘܟܽܠܗܶܝܢ ܐܽܘܖ̈ܚܳܬܳܟ܇ ܠܶܗ ܠܳܐ ܫܰܒܰܚܬ ܘܠܳܐ ܝܰܩܰܪܬ. 
Dan 5:24 ܗܳܝܕܶܝܢ ܡܶܢ ܩܕܳܡܰܘܗܝ ܐܶܫܬܰܠܚܰܬ ܦܰܣܰܬ ܐܺܝܕܳܐ܇ 
Dan 5:25 ܘܰܟܬܳܒܳܐ ܗܳܢܳܐ ܪܶܫܡܰܬ܇ ܘܰܟܬܳܒܳܐ ܗܳܢܳܐ ܕܰܪܫܺܝܡ ܡܢܶܐ ܡܢܶܐ ܬܩܰܠ ܘܦܰܪܣܺܝܢ. 
Dan 5:26 ܗܳܢܰܘ ܦܫܳܪܳܗ̇ ܕܡܶܠܬܳܐ. ܡܢܶܐ܇ ܡܶܢܳܗ̇ ܐܰ‌ܠܳܗܳܐ ܠܡܰܠܟܽܘܬܳܟ. ܘܰܐܫܠܡܳܗ̇.
Dan 5:27 ܬܩܰܠ܇ ܬܩܺܝܠ ܐܰܢ̱ܬ ܒܡܰܣܰܐܬܳܐ. ܘܶܐܫܬܟܰܚܬ ܚܰܣܺܝܪ. 
Dan 5:28 ܦܪܰܣ܇ ܦܪܺܝܣܳܐ ܗܝ ܡܰܠܟܽܘܬܳܟ ܘܺܝܗܺܝܒܳܐ ܗܝ ܠܡܳܕܳܝ ܘܰܠܦܳܪܶܣ. 
Dan 5:29 ܗܳܝܕܶܝܢ ܐܶܡܰܪ ܡܰܠܟܳܐ ܒܰܠܛܰܫܨܰܪ܇ ܘܰܐܠܒܫܽܘܗܝ ܠܕܳܢܺܝܐܶܝܠ ܐܰܖ̈ܓܘܳܢܶܐ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܶܗ. ܘܰܐܟܪܶܙܘ ܥܠܰܘܗܝ ܕܢܶܗܘܶܐ ܫܰܠܺܝܛ ܬܽܘܠܬܳܐ ܒܡܰܠܟܽܘܬܳܐ
Dan 5:30 ܒܶܗ ܒܠܺܠܝܳܐ ܩܛܺܝܠ ܒܰܠܛܰܫܨܰܪ ܡܰܠܟܳܐ ܟܰܠܕܳܝܳܐ. ܘܕܳܪܺܝܳܘܫ ܡܳܕܳܝܳܐ ܩܰܒܶܠ ܡܰܠܟܽܘܬܳܐ܇ ܐܰܝܟ ܒܰܪ ܫܢ̈ܺܝܢ ܫܬܺܝܢ ܘܬܰܪܬܶܝܢ.
Dan 6:1 ܘܰܫܦܪ ܩܕܳܡ ܕܳܪܺܝܳܘܫ܇ ܘܰܐܩܺܝܡ ܒܡܰܠܟܽܘܬܶܗ ܖ̈ܰܒܰܝ ܚܰܝ̈ܠܶܐ ܡܳܐܐ ܘܥܶܣܪܺܝܢ. ܕܢܶܗܘܽܘܢ ܒܟܽܠܳܗ̇ ܡܰܠܟܽܘܬܶܗ.
Dan 6:2 ܘܰܠܥܶܠ ܡܶܢܗܽܘܢ ܫܰܠܺܝܛܺܝܢ ܬܠܳܬܳܐ. ܘܕܳܢܺܝܐܶܝܠ ܚܰܕ ܡܶܢܗܽܘܢ. ܕܢܶܗܘܽܘܢ ܖ̈ܰܒܰܝ ܚܰܝ̈ܠܶܐ ܗܳܠܶܝܢ ܝܳܗܒܺܝܢ ܠܗܽܘܢ ܚܽܘܫܒܳܢܳܐ܇ ܘܰܠܡܰܠܟܳܐ ܠܳܐ ܢܶܗܘܽܘܢ ܡܰܗܪܺܝܢ.
Dan 6:3 ܗܳܝܕܶܝܢ ܕܳܢܺܝܐܶܝܠ ܡܝܰܬܰܪ ܗܘܳܐ ܡܶܢ ܟܽܠܗܽܘܢ. ܡܶܛܽܠ ܕܪܽܘܚܳܐ ܝܰܬܺܝܪܬܳܐ ܐܺܝܬ ܗܘܳܬ ܒܶܗ܇ ܘܡܰܠܟܳܐ ܐܶܬܚܰܫܰܒ ܠܰܡܩܳܡܽܘܬܶܗ. ܥܰܠ ܟܽܠܳܗ̇ ܡܰܠܟܽܘܬܶܗ.
Dan 6:4 ܗܳܝܕܶܝܢ ܫܰܠܺܝܛܳܢ̈ܶܐ ܘܖ̈ܰܒܰܝ ܚܰܝ̈ܠܶܐ܇ ܒܳܥܶܝܢ ܗܘܰܘ ܥܶܠܬܳܐ ܕܢܶܫܟܚܽܘܢ ܥܰܠ ܕܳܢܺܝܐܶܝܠ ܡܶܢ ܨܒܽܘܬ ܡܰܠܟܽܘܬܳܐ. ܘܟܽܠ ܣܰܟܠܽܘ ܘܥܶܠܳܐ. ܠܳܐ ܐܶܫܟܰܚܘ ܒܳܬܪܶܗ. ܡܶܛܽܠ ܕܰܡܗܰܝܡܰܢ ܗܘܳܐ ܒܰܐܠܳܗܶܗ. ܘܣܽܘܪܚܳܢܳܐ ܕܣܰܟܠܽܘܬܳܐ. ܠܳܐ ܐܶܫܟܰܚܘ ܥܠܰܘܗܝ.
Dan 6:5 ܘܳܐܡܪܺܝܢ ܓܰܒܖ̈ܶܐ ܗܳܢܽܘܢ. ܠܳܐ ܡܶܫܟܺܚܝܢܰܢ ܥܰܠ ܕܳܢܺܝܐܶܝܠ ܗܳܢܳܐ ܥܶܠܬܳܐ܇ ܐܶܠܳܐ ܐܶܢ ܐܶܫܟܰܚܢ ܥܠܰܘܗܝ ܒܕܺܝܢܳܐ ܕܰܐܠܳܗܶܗ.
Dan 6:6 ܗܳܝܕܶܝܢ ܩܪܶܒܘ ܫܰܠܺܝܛܳܢ̈ܶܐ ܘܖ̈ܰܒܰܝܚܰܝ̈ܠܶܐ ܠܘܳܬ ܡܰܠܟܳܐ. ܘܳܐܡܪܺܝܢ ܠܶܗ. ܕܳܪܺܝܳܘܫ ܡܰܠܟܳܐ. ܠܥܳܠܰܡ ܚܝܺܝ.
Dan 6:7 ܐܶܬܚܰܫܰܒܘ ܟܽܠܗܽܘܢ ܫ̈ܰܠܺܝܛܰܝ ܡܰܠܟܽܘܬܳܐ܇ ܘܪܰܘܖ̈ܒܳܢܶܐ ܘܪܰܒܰܝ̈ܚܰܝܠܶܐ ܘܡܳܖ̈ܰܘܳܬܳܐ܇ ܠܰܡܩܳܡܽܘ ܩܝܳܡܳܐ ܠܡܰܠܟܳܐ. ܘܰܠܡܰܫܳܪܽܘ ܐܶܣܳܪܳܐ. ܕܟܽܠܢܳܫ ܕܢܶܒܥܶܐ ܒܳܥܽܘ ܡܶܢ ܟܽܠ ܐܰܠܳܗ ܘܐ̱ܢܳܫ܇ ܥܕܰܡܳܐ ܠܝܰܘܡܺܝ̈ܢ ܬܠܳܬܺܝܢ܇ ܐܶܠܳܐ ܐܶܢ ܡܶܢܳܟ ܡܰܠܟܳܐ܇ ܢܶܫܬܕܶܐ ܒܓܽܘܒܳܐ ܕܰܐܖ̈ܝܰܘܳܬܳܐ.
Dan 6:8 ܡܶܟܺܝܠ ܡܰܠܟܳܐ܇ ܬܶܦܩܽܘܕ ܦܽܘܩܕܳܢܳܐ ܗܳܢܳܐ ܘܬܶܟܬܽܘܒ ܟܬܳܒܳܐ. ܕܠܳܐ ܢܫܰܢܶܐ ܒܢܳܡܽܘܣ ܡܳܕ݂ܳܝ ܘܦܳܪܶܣ. ܘܠܳܐ ܢܶܬܚܰܠܰܦ.
Dan 6:9 ܗܳܝܕܶܝܢ ܕܳܪܺܝܳܘܫ ܡܰܠܟܳܐ܇ ܪܫܰܡ ܟܬܳܒܳܐ ܘܰܦܩܰܕ ܦܽܘܩܕܳܢܳܐ.
Dan 6:10 ܘܟܰܕ ܝܺܕܰܥ ܕܳܢܺܝܐܶܝܠ ܕܶܐܬܪܫܶܡ ܟܬܳܒܳܐ܇ ܥܰܠ ܠܶܗ ܠܒܰܝܬܶܗ. ܘܟܰܘ̈ܶܐ ܦܬܺܝܚ̈ܳܢ ܗܘܰܝ ܠܥܶܠܺܝܬܶܗ ܠܽܘܩܒܰܠ ܐܽܘܪܺܫܠܶܡ. ܘܰܬܠܳܬ ܙܰܒܢ̈ܺܝܢ ܒܝܰܘܡܳܐ ܒܳܪܶܟ ܗܘܳܐ ܥܰܠ ܒܽܘܖ̈ܟܰܘܗܝ܇ ܘܰܡܨܰܠܶܐ ܘܡܰܘܕܶܐ ܩܕܳܡ ܐܰܠܳܗܶܗ. ܐܰܝܟܰܢܳܐ ܕܳܥܒܶܕ ܗܘܳܐ ܡܶܢ ܩܕܺܝܡ
Dan 6:11 ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܢܛܰܪܘ ܘܶܐܫܟܚܽܘܗܝ ܠܕܳܢܺܝܐܶܝܠ܇ ܟܰܕ ܒܳܥܶܐ ܘܡܶܬܚܰܢܰܢ ܩܕܳܡ ܐܰܠܳܗܶܗ.
Dan 6:12 ܗܳܝܕܶܝܢ ܩܪܶܒܘ ܘܳܐܡܪܺܝܢ ܩܕܳܡ ܡܰܠܟܳܐ. ܡܰܠܟܳܐ ܠܥܳܠܰܡ ܚܺܝܝ. ܠܳܐ ܦܣܳܩܳܐ ܦܣܰܩܬ ܡܰܠܟܳܐ ܘܰܪܫܰܡܬ܇ ܕܟܽܠܢܳܫ ܕܢܶܒܥܶܐ ܒܳܥܽܘ ܡܶܢ ܟܽܠ ܐܰܠܳܗ ܘܐ̱ܢܳܫ܇ ܥܕܰܡܳܐ ܠܰܬܠܳܬܺܝܢ ܝܰܘܡ̈ܺܝܢ܇ ܐܶܠܳܐ ܐܶܢ ܡܶܢܳܟ ܡܰܠܟܳܐ܇ ܢܶܫܬܕܶܐ ܒܓܽܘܒܳܐ ܕܰܐܖ̈ܝܰܘܳܬܳܐ܇ ܥܢܳܐ ܡܰܠܟܳܐ. ܘܶܐܡܰܪ. ܒܩܽܘܫܬܳܐ ܗܝ ܡܶܠܬܳܐ܇ ܐܰܝܟ ܢܳܡܽܘܣ ܡܳܕ݂ܳܝ ܘܦܳܪܶܣ ܕܠܳܐ ܥܳܒܰܪ.
Dan 6:13 ܗܳܝܕܶܝܢ ܥܰܢܘ. ܘܳܐܡܪܺܝܢ ܩܕܳܡ ܡܰܠܟܳܐ. ܕܳܢܺܝܐܶܝܠ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕ܇ ܠܳܐ ܐܰܩܺܝܡ ܥܠܰܝܟ ܘܥܰܠ ܦܣܳܩܳܐ ܕܰܦܣܰܩܬ. ܘܙܰܒܢ̈ܺܝܢ ܬܠܳܬ ܒܥܳܐ ܒܳܥܽܘܬܶܗ.
Dan 6:14 ܗܳܝܕܶܝܢ ܡܰܠܟܳܐ ܟܰܕ ܡܶܠܬܳܐ ܗܳܕܶܐ ܫܡܰܥ܇ ܣܰܓܺܝ ܟܶܪܝܰܬ ܠܶܗ. ܘܣܳܡ ܒܪܶܥܝܳܢܶܗ ܕܰܢܦܰܨܶܝܘܗܝ ܠܕܳܢܺܝܐܶܝܠ. ܘܰܥܕܰܡܳܐ ܠܡܰܥܖ̈ܳܒܰܝ ܫܶܡܫܳܐ ܡܶܬܟܰܬܰܫ ܗܘܳܐ ܕܰܢܦܰܨܶܝܘܗܝ.
Dan 6:15 ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܐܰܪܺܝܒܘ ܥܰܠ ܡܰܠܟܳܐ܇ ܘܳܐܡܪܺܝܢ ܠܶܗ. ܕܰܥ ܡܰܠܟܳܐ܇ ܕܢܳܡܽܘܣܳܐ ܐܺܝܬ ܠܡܳܕ݂ܳܝ ܘܰܠܦܳܪܶܣ. ܕܟܽܠ ܦܣܳܩ ܘܰܩܝܳܡ ܕܰܢܩܺܝܡ ܡܰܠܟܳܐ. ܠܳܐ ܢܫܰܢܶܐ.
Dan 6:16 ܗܳܝܕܶܝܢ ܐܶܡܰܪ ܡܰܠܟܳܐ܇ ܘܰܐܝܬܝܽܘܗܝ ܠܕܳܢܺܝܐܶܝܠ ܘܰܐܪܡܝܽܘܗܝ ܒܓܽܘܒܳܐ ܕܰܐܖ̈ܝܰܘܳܬܳܐ. ܥܢܳܐ ܡܰܠܟܳܐ. ܘܶܐܡܰܪ ܠܕܳܢܺܝܐܶܝܠ. ܐܰܠܳܗܳܟ ܕܰܐܢ̱ܬ ܦܳܠܰܚ ܐܰܢ̱ܬ ܠܶܗ ܐܰܡܺܝܢܳܐܺܝܬ. ܗܽܘ ܢܫܰܘܙܒܳܟ.
Dan 6:17 ܘܰܐܝܬܺܝܘ ܟܺܐܦܳܐ ܚܕܳܐ ܪܰܒܬܳܐ܇ ܘܣܳܡܘ ܥܰܠ ܦܽܘܡܶܗ ܕܓܽܘܒܳܐ. ܘܚܰܬܡܶܗ ܡܰܠܟܳܐ ܒܥܶܙܩܬܶܗ. ܘܰܒܥܶܙܩܰܬ ܪܰܘܖ̈ܒܳܢܰܘܗܝ. ܕܠܳܐ ܬܫܰܢܶܐ ܨܽܒܘ ܒܕܳܢܺܝܐܶܝܠ.
Dan 6:18 ܗܳܝܕܶܝܢ ܐܶܙܰܠ ܡܰܠܟܳܐ ܠܗܰܝܟܠܶܗ ܘܒܳܬ ܛܘܳܬ. ܘܡܶܐܟܽܘܠܬܳܐ. ܠܳܐ ܐܰܥܶܠܘ ܩܕܳܡܰܘܗܝ. ܘܫܶܢܬܶܗ. ܦܶܪܕܰܬ ܡܶܢܶܗ
Dan 6:19 ܗܳܝܕܶܝܢ ܡܰܠܟܳܐ ܒܨܰܦܪܳܐ ܩܳܡ ܡܣܰܪܗܒܳܐܺܝܬ܇ ܘܒܰܥܓܰܠ ܠܓܽܘܒܳܐ ܕܰܐܖ̈ܝܰܘܳܬܳܐ ܐܶܙܰܠ.
Dan 6:20 ܘܟܰܕ ܩܪܶܒ ܠܓܽܘܒܳܐ܇ ܠܕܳܢܺܝܐܶܝܠ ܒܩܳܠܳܐ ܪܳܡܳܐ ܩܪܳܐ.ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ. ܕܳܢܺܝܐܶܝܠ ܥܰܒܕܶܗ ܕܰܐ‌ܠܳܗܳܐ ܚܰܝܳܐ܇ ܐܰܠܳܗܳܟ ܕܰܐܢܬ ܦܳܠܰܚ ܠܶܗ ܐܰܡܺܝܢܳܐܺܝܬ܇ ܐܶܫܟܰܚ ܦܰܨܝܳܟ ܡܶܢ ܐܰܖ̈ܝܰܘܳܬܳܐ
Dan 6:21 ܗܳܝܕܶܝܢ ܕܳܢܺܝܐܶܝܠ ܥܰܡ ܡܰܠܟܳܐ ܡܰܠܶܠ. ܘܶܐܡܰܪ. ܡܰܠܟܳܐ ܠܥܳܠܰܡ ܚܺܝܝ܇
Dan 6:22 ܐܰܠܳܗܝ ܫܰܕܰܪ ܡܰܠܰܐܟܶܗ܇ ܘܰܣܟܰܪ ܦܽܘܡܗܽܘܢ ܕܰܐܖ̈ܝܰܘܳܬܳܐ. ܘܠܳܐ ܚܰܒܠܽܘܢܝ. ܡܶܛܽܠ ܕܙܳܟܽܘܬܳܐ ܩܕܳܡܰܘܗܝ ܐܶܫܬܟܚܰܬ ܠܺܝ. ܘܳܐܦ ܩܕܳܡܰܝܟ ܡܰܠܟܳܐ ܣܰܟܠܽܘ. ܠܳܐ ܥܶܒܕܶܬ.
Dan 6:23 ܗܳܝܕܶܝܢ ܥܰܠ ܡܰܠܟܳܐ. ܣܰܓܺܝ ܫܦܰܪ ܥܠܰܘܗܝ. ܘܶܐܡܰܪ ܠܰܡܣܳܩܽܘܬܶܗ ܠܕܳܢܺܝܐܶܝܠ ܡܶܢ ܓܽܘܒܳܐ. ܘܰܐܣܩܽܘܗܝ ܠܕܳܢܺܝܐܶܝܠ ܡܶܢ ܓܽܘܒܳܐ܇ ܘܡܶܕܶܡ ܚܒܳܠܳܐ ܠܳܐ ܐܶܫܬܟܰܚ ܒܶܗ. ܡܶܛܽܠ ܕܰܡܗܰܝܡܰܢ ܗܘܳܐ ܒܰܐܠܳܗܶܗ.
Dan 6:24 ܘܶܐܡܰܪ ܡܰܠܟܳܐ. ܐܰܝܬܰܘ ܐܶܢܽܘܢ ܠܓܰܒܖ̈ܶܐ ܗܳܢܽܘܢ ܕܶܐܟܰܠܘ ܩܰܖ̈ܨܰܘܗܝ ܕܕܳܢܺܝܐܶܝܠ܇ ܘܰܐܪܡܰܘ ܐܶܢܽܘܢ ܒܓܽܘܒܳܐ ܕܰܐܖ̈ܝܰܘܳܬܳܐ. ܠܗܽܘܢ ܘܰܠܢ̈ܶܫܰܝܗܽܘܢ. ܘܠܰܒܢܰܝ̈ܗܽܘܢ. ܘܰܐܪܡܺܝܘ ܐܶܢܽܘܢ ܒܓܽܘܒܳܐ. ܘܠܳܐ ܡܛܰܘ ܠܶܐܫܬܶܗ ܕܓܽܘܒܳܐ܇ ܘܰܫܠܰܛܘ ܒܗܽܘܢ ܐܰܖ̈ܝܰܘܳܬܳܐ. ܘܟܽܠ ܓܰܖ̈ܡܰܝܗܽܘܢ ܕܰܩܶܩܘ.
Dan 6:25 ܗܳܝܕܶܝܢ ܕܳܪܺܝܳܘܫ ܡܰܠܟܳܐ܇ ܟܬܰܒ. ܠܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܕܥܳܡܪܺܝܢ ܒܟܽܠܳܗ̇ ܐܰܪܥܳܐ. ܫܠܳܡܳܐ ܢܶܣܓܶܐ ܠܟܽܘܢ.
Dan 6:26 ܡܶܢ ܩܕܳܡܰܝ ܐܶܬܬܣܺܝܡ ܢܳܡܽܘܣܳܐ. ܕܰܒܟܽܠ ܫܽܘܠܛܳܢ ܡܰܠܟܽܘܬܝ܇ ܢܶܗܘܽܘܢ ܙܳܝܥܺܝܢ ܘܕܳܚܠܺܝܢ ܡܶܢܩܕܳܡ ܐܰܠܳܗܶܗ ܕܕܳܢܺܝܐܶܝܠ. ܕܗܽܘܝܽܘ ܐܰ‌ܠܳܗܳܐ ܚܰܝܳܐ. ܘܩܰܝܳܡ ܠܥܳܠܡܺܝܢ. ܘܡܰܠܟܽܘܬܶܗ. ܠܳܐ ܡܶܬܚܰܒܠܳܐ. ܘܫܽܘܠܛܳܢܶܗ ܥܕܰܡܳܐ ܠܣܰܘܦܳܐ.
Dan 6:27 ܦܳܪܶܩ ܘܰܡܫܰܘܙܶܒ. ܘܰܡܦܰܨܶܐ. ܘܥܳܒܶܕ ܐܳܬܘ̈ܳܬܳܐ ܘܬܶܕܡܖ̈ܳܬܳܐ ܒܰܫܡܰܝܳܐ. ܘܒܰܐܪܥܳܐ. ܕܫܰܘܙܶܒ ܠܕܳܢܺܝܐܶܝܠ ܡܶܢ ܐܰܖ̈ܝܰܘܳܬܳܐ.
Dan 6:28 ܘܕܳܢܺܝܐܶܝܠ ܝܺܪܶܒ ܒܡܰܠܟܽܘܬܶܗ ܕܕܳܪܺܝܳܘܫ܇ ܘܰܒܡܰܠܟܽܘܬܶܗ ܕܟܽܘܪܳܫ ܦܳܪܣܳܝܳܐ.
Dan 7:1 ܒܰܫܢܰܬ ܚܕܳܐ ܠܡܰܠܟܽܘܬܶܗ ܕܒܰܠܛܰܫܨܰܪ ܡܰܠܟܳܐ ܕܒܳܒܶܝܠ܇ ܕܳܢܺܝܐܶܝܠ ܚܶܠܡܳܐ ܚܙܳܐ. ܘܚܶܙ̈ܘܰܝ ܪܺܝܫܶܗ ܕܥܰܠ ܡܰܫܟܒܶܗ. ܗܳܝܕܶܝܢ ܚܶܠܡܳܐ ܟܬܰܒ ܘܪܺܝܫ ܡ̈ܰܠܰܘܗܝ ܐܶܡܰܪ.
Dan 7:2 ܥܢܳܐ ܕܳܢܺܝܐܶܝܠ ܘܶܐܡܰܪ. ܚܳܙܶܐ ܗܘܺܝܬ ܒܚܶܙܘܳܐ ܕܠܺܠܝܳܐ܇ ܘܗܳܐ ܐܰܪܒܰܥ ܖ̈ܽܘܚܰܝ ܫܡܰܝܳܐ ܡܓܺܝ̈ܚܳܢ ܠܝܰܡܳܐ ܪܰܒܳܐ.
Dan 7:3 ܘܰܐܪܒܰܥ ܚܰܝ̈ܘܳܢ ܪܰܘܖ̈ܒܳܢ ܣ̈ܳܠܩܳܢ ܡܶܢ ܝܰܡܳܐ. ܘܰܡܫ̈ܰܓܢܝܳܢ ܚܕܳܐ ܡܶܢ ܚܕܳܐ.
Dan 7:4 ܩܰܕܡܳܝܬܳܐ ܐܰܝܟ ܐܰܪܝܳܐ. ܘܓ̈ܶܦܶܐ ܕܢܶܫܪܳܐ ܐܺܝܬ ܠܳܗ̇. ܚܳܙܶܐ ܗܘܺܝܬ ܕܶܐܬܡܪܰܛܘ ܓܶܦܶܝ̈ܗ̇ ܘܶܐܬܬܪܺܝܡܰܬ ܡܶܢ ܐܰܪܥܳܐ. ܘܥܰܠ ܖ̈ܶܓܠܶܝܗ̇ ܐܰܝܟ ܐ̱ܢܳܫܳܐ ܩܳܡܰܬ݂ ܘܠܶܒܳܐ ܕܐ̱ܢܳܫܳܐ ܐܶܬܝܗܶܒ ܠܳܗ̇.
Dan 7:5 ܘܚܰܝܽܘܬܳܐ ܕܬܰܪܬܶܝܢ ܕܳܡܝܳܐ ܠܕܶܒܳܐ. ܘܰܠܚܰܕ ܤܛܰܪ ܩܳܡܰܬ݂. ܘܰܬܠܳܬ ܐܶܠܥܺܝ̈ܢ ܒܦܽܘܡܳܗ̇ ܒܶܝܬ ܫܶܢ̈ܶܝܗ̇. ܘܗܳܟܰܢܳܐ ܐܳܡܪܺܝܢ ܠܳܗ̇. ܩܽܘܡܝ ܐܰܟܽܘܠܝ ܒܶܣܪܳܐ ܣܰܓܺܝܐܳܐ. 
Dan 7:6 ܒܳܬܰܪ ܗܳܠܶܝܢ ܚܳܙܶܐ ܗܘܺܝܬ ܚܰܝܽܘܬܳܐ ܐܚܪܺܬܳܐ ܐܰܝܟ ܢܶܡܪܳܐ. ܘܺܐܝܬ ܠܳܗ̇ ܓܶܦ̈ܶܐ ܐܰܪܒܥܳܐ ܕܦܳܪܰܚܬܳܐ ܥܰܠ ܓܰܒ̈ܶܝܗ̇. ܘܰܐܪܒܥܳܐ ܖ̈ܺܝܫܺܢ ܐܺܝܬ ܠܳܗ̇ ܠܚܰܝܽܘܬܳܐ ܗܳܝ. ܘܫܽܘܠܛܳܢܳܐ ܐܶܬܝܗܶܒ ܠܳܗ̇. 
Dan 7:7 ܒܳܬܰܪ ܗܳܠܶܝܢ܇ ܚܳܙܶܐ ܗܘܺܝܬ ܒܚܶܙܘܳܐ ܕܠܺܠܝܳܐ ܚܰܝܽܘܬܳܐ ܪܒܺܝܥܳܝܬܳܐ. ܕܚܺܝܠܳܐ ܘܥܰܫܺܝܢܳܐ. ܘܬܰܩܺܝܦܳܐ ܝܰܬܺܝܪܳܐܺܝܬ. ܘܫܶܢ̈ܶܐ ܪܰܘܖ̈ܒܳܬܳܐ ܕܦܰܪܙܠܳܐ ܐܺܝܬ ܠܳܗ̇. ܐܳܟܠܳܐ ܘܡܰܕܩܳܐ. ܘܡܶܕܶܡ ܕܡܰܘܬܪܳܐ. ܒܖ̈ܶܓܠܶܝܗ̇ ܕܳܝܫܳܐ. ܘܗܺܝ ܡܫܰܓܢܝܳܐ. ܡܶܢ ܟܽܠܗܶܝܢ ܚܰܝ̈ܘܳܬܳܐ ܕܰܩܕܳܡܶܝܗ̇. ܘܩܰܖ̈ܢܳܬܳܐ ܥܣܰܪ ܐܺܝܬ ܠܳܗ̇.
Dan 7:8 ܘܡܶܣܬܰܟܰܠ ܗܘܺܝܬ ܒܩܰܖ̈ܢܳܬܳܗ̇. ܘܰܩܪܢܳܐ ܚܕܳܐ ܙܥܽܘܪܬܳܐ ܣܶܠܩܰܬ ܡܶܢ ܒܰܝܢܳܬܗܶܝܢ܇ ܘܰܬܠܳܬ ܡܶܢ ܩܰܖ̈ܢܳܬܳܐ ܩܰܕ̈ܡܳܝܳܬܳܐ ܐܶܬܥܩܰܖ̈ܝ ܡܶܢ ܩܕܳܡܶܝܗ̇. ܘܥܰܝܢ̈ܶܐ. ܐܰܝܟ ܥܰܝܢ̈ܰܝ ܒܰܪܢܳܫܳܐ ܒܩܰܪܢܳܐ ܗܳܝ. ܘܦܽܘܡܳܗ̇ ܡܰܡܠܶܠ ܪܰܘܖ̈ܒܳܬܳܐ.
Dan 7:9 ܚܳܙܶܐ ܗܘܺܝܬ ܟܽܘܖ̈ܣܰܘܳܬܳܐ ܐܶܬܬܣܺܝܡܘ. ܘܥܰܬܺܝܩ ܝܰܘ̈ܡܳܬ݂ܳܐ ܝܳܬܶܒ. ܠܒܽܘܫܶܗ. ܐܰܝܟ ܬܰܠܓܳܐ ܚܶܘܳܪܳܐ. ܘܣܰܥܪܳܐ ܕܪܺܝܫܶܗ ܐܰܝܟ ܥܰܡܪܳܐ ܕܰܟܝܳܐ. ܟܽܘܪܣܝܶܗ ܫܰܠܗܶܒܺܝܬܳܐ ܕܢܽܘܪܳܐ. ܘܓܺܝܓ̈ܠܰܘܗܝ ܕܢܽܘܪܳܐ ܝܳܩܶܕܬܳܐ.
Dan 7:10 ܢܰܗܪܳܐ ܕܢܽܘܪܳܐ ܪܳܕܶܐ. ܘܢܳܦܶܩ ܡܶܢ ܩܕܳܡܰܘܗܝ. ܐܳܠܶܦ ܐܰܠܦ̈ܺܝܢ ܡܫܰܡܫܺܝܢ ܠܳܗ̇. ܘܖ̈ܒܽܘ ܖ̈ܶܒܘܳܢ ܩܳܝܡܺܝܢ ܩܕܳܡܰܘܗܝ. ܕܰܝܳܢܳܐ ܝܺܬܶܒ. ܘܣܶܦܖ̈ܶܐ ܐܶܬܦܬܰܚܘ
Dan 7:11 ܚܳܙܶܐ ܗܘܺܝܬ ܕܶܐܬܩܰܛܠܰܬ ܚܰܝܽܘܬܳܐ ܗܳܝ. ܘܶܐܒܰܕ ܓܽܘܫܡܳܗ̇. ܘܶܐܬܝܰܗܒܰܬ ܠܝܰܩܕܳܢܳܐ ܕܢܽܘܪܳܐ.
Dan 7:12 ܘܫܰܪܟܗܶܝܢ ܕܚܰܝ̈ܘܳܬܳܐ ܐܶܫܬܩ̈ܶܠܝ ܡܶܢ ܫܽܘܠܛܳܢܗܶܝܢ. ܘܢܽܘܓܪܳܐ ܘܚܰܝ̈ܶܐ ܐܶܬܝܗܶܒ ܠܗܶܝܢ ܥܰܕ ܙܒܰܢ ܘܥܶܕܳܢ. 
Dan 7:13 ܚܳܙܶܐ ܗܘܺܝܬ ܥܰܠ ܥܢܳܢ̈ܰܝ ܫܡܰܝܳܐ ܐܰܝܟ ܒܰܖ̈ܢܳܫܺܝܢ ܐܳܬܶܐ. ܘܰܡܛܳܐ ܥܕܰܡܳܐ ܠܥܰܬܺܝܩ ܝܰܘ̈ܡܳܬ݂ܳܐ܇ ܘܰܩܕܳܡܰܘܗܝ ܩܰܪܒܽܘܗܝ.
Dan 7:14 ܘܠܶܗ ܝܰܗܒ ܫܽܘܠܛܳܢܳܐ܇ ܘܺܐܝܩܳܪܳܐ ܘܡܰܠܟܽܘܬܳܐ. ܕܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܠܳܗ ܢܶܦܠܚܽܘܢ. ܫܽܘܠܛܳܢܳܗ̇ ܫܽܘܠܛܳܢ ܥܳܠܰܡ. ܘܠܳܐ ܥܳܒܰܪ. ܘܡܰܠܟܽܘܬܳܗ ܠܳܐ ܡܶܬܚܰܒܠܳܐ.
Dan 7:15 ܐܶܬܟܰܪܝܰܬ ܪܽܘܚܝ ܐܶܢܳܐ ܕܳܢܺܝܐܶܝܠ ܒܓܰܘ ܡܰܫܟܒܝ. ܘܚ̈ܶܙܘܰܝ ܪܺܝܫܝ ܕܰܠܚܽܘܢܝ.
Dan 7:16 ܘܩܶܪܒܶܬ ܠܘܳܬ ܚܰܕ ܡܶܢ ܡܫܰܡܫܳܢ̈ܶܐ܆ܘܥܰܠ ܫܪܳܪܳܐ ܥܰܩܶܒܬܶܗ ܥܰܠ ܗܳܠܶܝܢ ܟܽܠܗܶܝܢ. ܘܶܐܡܰܪ ܠܺܝ ܒܰܫܪܳܪܳܐ. ܘܰܦܫܳܪ ܡ̈ܶܠܰܝ ܐܰܘܕܥܰܢܝ.
Dan 7:17 ܘܶܐܡܰܪ ܠܺܝ. ܗܳܠܶܝܢ ܚܰܝ̈ܘܳܬܳܐ ܪܰܘܖ̈ܒܳܬܳܐ ܐܰܪܒܰܥ ܕܰܚܙܰܝܬ܇ ܐܰܪܒܥܳܐ ܡ̈ܰܠܟܺܝܢ ܢܩܽܘܡܽܘܢ ܥܰܠ ܐܰܪܥܳܐ.
Dan 7:18 ܘܰܢܩܰܒܠܽܘܢ ܡܰܠܟܽܘܬܳܐ ܩܰܕ̈ܺܝܫܶܐ ܕܰܡܪܰܝܡܳܐ܇ ܘܢܺܐܪܬܽܘܢܳܗ̇ ܠܡܰܠܟܽܘܬܳܐ ܠܥܳܠܰܡ. ܘܰܠܥܳܠܰܡ ܥܳܠܡܺܝܢ.
Dan 7:19 ܗܳܝܕܶܝܢ ܨܒܺܝܬ ܐܶܢܳܐ ܕܳܢܺܝܐܶܝܠ ܠܰܡܥܰܩܳܒܽܘ ܥܰܠ ܚܰܝܽܘܬܳܐ ܪܒܺܝܥܳܝܬܳܐ܇ ܕܰܡܫܰܓܢܝܳܐ ܗܘܳܬ ܡܶܢ ܟܽܠܗܶܝܢ ܚܰܝ̈ܘܳܬܳܐ ܘܰܕܚܺܝܠܳܐ ܪܰܘܪܒܳܐܺܝܬ. ܫܶܢ̈ܶܝܗ̇ ܕܦܰܪܙܠܳܐ ܘܛܶܦܖ̈ܶܝܗ̇ ܕܰܢܚܳܫܳܐ ܐܳܟܠܳܐ ܘܡܰܕܩܳܐ. ܘܡܶܕܶܡ ܕܡܰܘܬܪܳܐ ܒܖ̈ܶܓܠܶܝܗ̇ ܕܳܝܫܳܐ.
Dan 7:20 ܘܥܰܠ ܩܰܖ̈ܢܳܬܳܐ ܥܣܰܪ ܕܰܒܪܺܝܫܳܗ̇. ܘܥܰܠ ܐ̱ܚܪܺܬܳܐ ܕܣܶܠܩܰܬ ܡܶܢ ܒܰܝܢܳܬܗܶܝܢ܇ ܘܰܢܦܰܠ ܡܶܢ ܩܕܳܡܶܝܗ̇ ܬܠܳܬ. ܘܩܰܪܢܳܐ ܗܳܝ ܥܰܝܢ̈ܶܐ ܐܺܝܬ ܠܳܗ̇. ܘܦܽܘܡܳܗ̇ ܡܡܰܠܶܠ. ܪܰܘܖ̈ܒܳܢ ܘܚܶܙܘܳܗ̇ ܪܰܒ ܡܶܢ ܕܚܰܒܖ̈ܳܬܳܗ̇.
Dan 7:21 ܚܳܙܶܐ ܗܘܺܝܬ ܩܰܪܢܳܐ ܗܳܝ܇ ܥܳܒܕܳܐ ܩܪܳܒܳܐ ܥܰܡ ܩܰܕ̈ܺܝܫܶܐ ܘܡܰܨܝܳܐ ܚܰܝܠܗܽܘܢ
Dan 7:22 ܥܕܰܡܳܐ ܕܶܐܬܳܐ ܥܰܬܺܝܩ ܝܰܘ̈ܡܳܬ݂ܳܐ܇ ܘܕܺܝܢܳܐ ܝܰܗܒ ܠܩܰܕ̈ܺܝܫܶܐ ܕܰܡܪܰܝܡܳܐ. ܘܙܰܒܢܳܐ ܡܛܳܐ܇ ܘܡܰܠܟܽܘܬܳܐ ܝܺܪܶܬܘ ܩܰܕ̈ܺܝܫܶܐ.
Dan 7:23 ܘܗܳܟܰܢܳܐ ܐܶܡܰܪ ܠܺܝ. ܚܰܝܽܘܬܳܐ ܪܒܺܝܥܳܝܬܳܐ܇ ܡܰܠܟܽܘܬܳܐ ܪܒܺܝܥܳܝܬܳܐ ܬܶܗܘܶܐ ܒܰܐܪܥܳܐ. ܘܬܶܬܝܰܬܰܪ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ. ܘܬܶܐܟܽܘܠ ܐܰܪܥܳܐ ܟܽܠܳܗ̇. ܘܬܕܽܘܫܺܝܗ̇ ܘܬܰܕܩܺܝܗ̇.
Dan 7:24 ܘܩܰܖ̈ܢܳܬܳܐ ܥܣܰܪ܇ ܡܶܢ ܡܰܠܟܽܘܬܳܐ ܥܶܣܪܳܐ ܡܰܠ̈ܟܺܝܢ ܢܩܽܘܡܽܘܢ. ܘܰܐ̱ܚܪܺܢܳܐ. ܢܩܽܘܡ ܒܳܬܪܗܽܘܢ. ܘܗܽܘ ܢܶܬܝܰܬܰܪ ܡܶܢ ܩܰܕ̈ܡܳܝܶܐ. ܘܰܬܠܳܬܳܐ ܡܰܠ̈ܟܺܝܢ ܢܡܰܟܶܟ.
Dan 7:25 ܘܡ̈ܶܠܶܐ ܥܰܠ ܡܪܰܝܡܳܐ ܢܡܰܠܶܠ. ܘܥܰܠ ܩܰܕ̈ܝܺܫܶܐ ܕܰܡܪܰܝܡܳܐ. ܢܶܟܠܳܐ ܘܢܰܣܒܰܪ ܠܰܡܚܰܠܳܦܽܘ ܙܰܒܢ̈ܶܐ ܘܥܶܕ̈ܳܢܶܐ ܘܢܳܡܽܘܣ̈ܶܐ. ܘܢܶܬܝܰܗܒܽܘܢ ܒܺܐܝܕܶܗ܇ ܥܰܕ ܥܶܕܳܢ ܥܶܕ̈ܳܢܺܝܢ ܘܦܶܠܓܽܘܬ݂ ܥܶܕܳܢ
Dan 7:26 ܘܕܰܝܳܢܳܐ ܝܺܬܶܒ ܘܫܽܘܠܛܳܢܶܗ ܫܩܰܠܘ ܡܶܢܶܗ. ܕܰܢܚܰܒܠܽܘܢܶܗ ܘܢܰܘܒܕܽܘܢܶܗ. ܥܕܰܡܳܐ ܠܣܰܘܦܳܐ ܕܡܰܠܟܽܘܬܳܐ.
Dan 7:27 ܘܫܽܘܠܛܳܢܳܐ ܘܪܰܒܽܘܬܳܐ. ܘܡܰܠܟܽܘܬܳܐ ܕܰܬܚܶܝܬ ܫܡܰܝܳܐ܇ ܐܶܬܝܰܗܒܰܬ ܠܥܰܡܳܐ ܩܰܕܺܝܫܳܐ ܕܰܡܪܰܝܡܳܐ. ܡܰܠܟܽܘܬܶܗ ܡܰܠܟܽܘܬ ܥܳܠܰܡ ܘܟܽܠ ܫܽܘܠܛܳܢ̈ܺܝܢ ܠܶܗ ܢܶܦܠܚܽܘܢ. ܘܢܶܫܬܰܡܥܽܘܢ.
Dan 7:28 ܥܕܰܡܳܐ ܠܗܳܪܟܳܐ. ܣܰܘܦܳܗ̇ ܕܡܶܠܬܳܐ. ܐܶܢܳܐ ܕܳܢܺܝܐܶܝܠ. ܣܰܓܺܝ ܖ̈ܶܥܝܳܢܝ ܕܰܠܚܽܘܢܝ. ܘܙܺܝ̈ܘܰܝ ܐܶܫܬܰܢܺܝܘ ܥܠܰܝ. ܘܡܶܠܬܳܐ ܒܠܶܒܝ ܢܶܛܪܶܬ.
Dan 8:1 ܒܰܫܢܰܬ ܬܠܳܬ ܕܡܰܠܟܽܘܬܶܗ ܕܒܰܠܛܰܫܨܰܪ ܡܰܠܟܳܐ܇ ܚܶܙܘܳܐ ܐܶܬܚܙܺܝ ܠܺܝ. ܚܙܺܝܬ ܒܚܶܠܡܝ܇ ܕܰܒܫܽܘܫܰܢ ܗܘܺܝܬ ܒܺܝܪܬܳܐ ܕܰܒܥܺܝܠܰܡ ܡܕܺܝܢܬܳܐ.
Dan 8:2 ܚܙܺܝܬ ܒܚܶܠܡܝ܇ ܕܩܳܐܶܡ ܐܢܳܐ ܥܰܠ ܐܰܒܽܘܠ ܐܽܘܠܝ.
Dan 8:3 ܘܰܐܪܺܝܡܶܬ ܥܰܝܢ̈ܰܝ ܘܰܚܙܺܝܬ܇ ܘܗܳܐ ܕܶܟܪܳܐ ܚܰܕ ܩܳܐܶܡ ܩܕܳܡ ܐܰܒܽܘܠ܇ ܘܺܐܝܬ ܠܶܗ ܩܰܖ̈ܢܳܬܳܐ. ܘܩܰܖ̈ܢܳܬܶܗ܇ ܖ̈ܳܡܳܢ ܘܰܚܕܳܐ ܪܳܡܳܐ ܡܶܢ ܚܒܰܪܬܳܗ̇. ܘܗܳܝ ܪܳܡܬܳܐ ܐܚܪܳܝܰܬ ܝܺܥܳܬ܇
Dan 8:4 ܚܙܺܝܬ ܕܶܟܪܳܐ ܡܕܰܩܰܪ ܠܡܰܥܪܒܳܐ ܘܰܠܓܰܪܒܝܳܐ ܘܰܠܬܰܝܡܢܳܐ. ܘܟܽܠܗܶܝܢ ܚܰܝ̈ܘܳܬܳܐ. ܠܳܐ ܩܳܝ̈ܡܳܢ ܩܕܳܡܰܘܗ̱ܝ. ܘܠܰܝܬ ܕܡܶܫܬܰܘܙܰܒ ܡܶܢ ܐܺܝܕ݂ܰܘ̈ܗܝ. ܘܰܥܒܰܕ ܐܰܝܟ ܕܰܨܒܳܐ ܘܶܐܬܬܪܺܝܡ܇ ܘܶܐܢܳܐ ܡܶܬܒܰܝܢ ܗܘܺܝܬ
Dan 8:5 ܘܨܺܦܪܳܝܳܐ ܕܥܶܙ̈ܶܐ ܐܶܬܳܐ ܡܶܢ ܡܰܥܪܒܳܐ ܥܰܠ ܐܰܦ̈ܰܝ ܟܽܠܳܗ̇ ܐܰܪܥܳܐ. ܘܠܳܐ ܢܳܟܶܐ ܗܘܳܐ ܒܰܐܪܥܳܐ. ܘܨܺܦܪܳܝܰܐ. ܩܰܪܢܳܐ ܡܶܬܚܰܙܝܳܐ ܒܶܝܬ ܥܰܝܢܰܘ̈ܗ̱ܝ.
Dan 8:6 ܘܶܐܬܳܐ ܘܰܡܛܳܐ ܥܕܰܡܳܐ ܠܕܶܟܪܳܐ ܗܰܘ ܕܺܐܝܬ ܠܶܗ ܩܰܖ̈ܢܳܬܳܐ܇ ܕܰܚܙܺܝܬ ܕܩܳܐܶܡ ܩܕܳܡ ܐܰܒܽܘܠ.
Dan 8:7 ܘܰܪܗܶܛ ܥܠܰܘܗܝ ܒܚܺܐܦܶܗ܇ ܘܰܡܛܳܝܗܝ ܠܕܶܟܪܳܐ ܘܶܐܬܡܰܪܡܰܪ ܥܠܰܘܗܝ. ܘܰܡܚܳܝܗܝ ܠܕܶܟܪܳܐ. ܘܰܬܒܰܪ ܠܬܰܖ̈ܬܰܝܗܶܝܢ ܩܰܖ̈ܢܳܬܶܗ. ܘܠܳܐ ܗܘܳܐ ܒܶܗ ܚܰܝܠܳܐ ܒܕܶܟܪܳܐ. ܠܰܡܩܳܡ ܩܕܳܡܰܘܗܝ. ܘܰܐܪܡܶܝܗ ܥܰܠ ܐܰܪܥܳܐ ܘܕܳܫܳܗ̇. ܘܠܳܐ ܗܘܳܐ ܕܰܡܦܰܨܶܐ ܠܶܗ ܠܕܶܟܪܳܐ ܡܶܢ ܐܺܝܕ݂ܰܘ̈ܗܝ ܕܨܺܦܪܳܝܳܐ ܕܥܶܙ̈ܶܐ.
Dan 8:8 ܘܨܺܦܪܳܝܳܐ ܕܥܶܙ̈ܶܐ ܪܒܳܐ ܣܰܓܺܝ. ܘܟܰܕ ܥܫܶܢ ܐܶܬܬܰܒܪܰܬ ܩܰܪܢܶܗ ܪܰܒܬܳܐ. ܘܰܣ̈ܠܶܩܝ ܕܡ̈ܶܬܚܰܙܝܳܢ ܐܰܪܒܰܥ ܡܶܢ ܬܽܚܘܬܰܘܗܝ ܠܰܐܪܒܰܥ ܖ̈ܽܘܚܰܝ ܫܡܰܝܳܐ.
Dan 8:9 ܘܡܶܢ ܚܕܳܐ ܡܶܢܗܶܝܢ ܢܶܦܩܰܬ ܩܰܪܢܳܐ ܚܕܳܐ ܙܥܽܘܪܬܳܐ܇ ܘܰܪܒܳܬ ܝܰܬܺܝܪܳܐܺܝܬ ܠܬܰܝܡܢܳܐ ܘܰܠܡܰܕܢܚܳܐ.
Dan 8:10 ܘܰܪܒܳܬ ܥܕܰܡܳܐ ܠܚܰܝ̈ܠܶܐ ܕܰܫܡܰܝܳܐ. ܘܰܐܦܠܰܬ ܥܰܠ ܐܰܪܥܳܐ ܘܡܶܢ ܚܰܝ̈ܠܶܐ ܘܡܶܢ ܟܰܘܟ̈ܒܶܐ. ܘܕܳܫܰܬ ܐܶܢܽܘܢ.
Dan 8:11 ܘܰܥܕܰܡܳܐ ܠܖ̈ܰܒܰܝ ܚܰܝ̈ܠܶܐ ܡܛܳܬ. ܘܡܶܢܶܗ ܐܰܪܺܝܡ ܐܰܡܺܝܢܽܘܬܳܐ܇ ܘܰܫܪܳܐ ܡܰܬܩܰܢ ܡܰܩܕܫܶܗ.
Dan 8:12 ܘܚܰܝܠܳܐ ܐܶܬܝܗܶܒ ܥܰܠ ܐܰܡܺܝܢܽܘܬܳܐ ܒܚܰܘ̈ܒܶܐ. ܘܶܐܫܬܕܺܝ ܩܽܘܕܫܳܐ ܥܰܠ ܐܰܪܥܳܐ. ܘܰܥܒܰܪ ܘܰܐܨܠܰܚ.
Dan 8:13 ܘܫܶܡܥܶܬ ܚܰܕ ܩܰܕܺܝܫܳܐ ܕܰܡܡܰܠܶܠ. ܘܶܐܡܰܪ ܚܰܕ ܩܰܕܺܝܫܳܐ ܠܰܦܠܽܘܡܢܺܝ ܕܰܡܡܰܠܶܠ. ܥܕܰܡܳܐ ܠܶܐܡܰܬܝ ܚܶܙܘܳܐ ܕܰܐܡܺܝܢܽܘܬܳܐ܇ ܘܥܰܘܠܳܐ ܘܰܚܒܳܠܳܐ ܢܶܫܬܰܠܰܡ ܘܩܽܘܕܫܳܐ ܘܚܰܝܠܳܐ ܢܶܬܬܕܺܝܫ.
Dan 8:14 ܘܶܐܡܰܪ ܠܶܗ. ܥܰܕ ܪܡܶܫ ܨܦܰܪ܇ ܬܪܶܝܢ ܐܰܠܦܺܝ̈ܢ ܘܰܬܠܳܬ ܡܳܐܐ ܘܢܶܙܟܶܐ ܙܶܕܩܳܐ.
Dan 8:15 ܘܟܰܕ ܚܙܺܝܬ ܐܶܢܳܐ ܕܳܢܺܝܐܶܝܠ ܚܶܙܘܳܐ ܗܳܢܳܐ܇ ܒܥܺܝܬ ܠܡܶܣܬܰܟܳܠܽܘ. ܘܗܳܐ ܩܳܐܶܡ ܠܽܘܩܒܰܠܝ ܐܰܝܟ ܚܶܙܘܳܐ ܕܓܰܒܪܳܐ.
Dan 8:16 ܘܫܶܡܥܶܬ ܩܳܠܳܐ ܕܐ̱ܢܳܫܳܐ ܡܶܢ ܒܰܝܢܳܬ ܐܽܘܠܺܝ. ܕܩܳܪܶܐ ܘܳܐܡܰܪ. ܓܰܒܪܺܐܶܝܠ܇ ܣܟܶܠ ܠܗܳܢܳܐ܇ ܚܶܙܘܳܐ ܗܳܢܳܐ
Dan 8:17 ܘܶܐܬܳܐ ܠܘܳܬܝ ܐܰܬܰܪ ܕܩܳܐܶܡ ܐܢܳܐ. ܘܟܰܕ ܐܶܬܳܐ܇ ܕܶܚܠܶܬ ܘܢܶܦܠܶܬ ܥܰܠ ܐܰܦ̈ܰܝ. ܘܶܐܡܰܪ ܠܺܝ. ܐܶܣܬܰܟܠ ܒܰܪܢܳܫܳܐ܇ ܡܶܛܽܠ ܕܰܠܥܶܕܳܢ ܣܰܘܦܳܐ ܚܶܙܘܳܐ ܗܳܢܳܐ.
Dan 8:18 ܘܟܰܕ ܡܡܰܠܶܠ ܥܰܡܝ܇ ܐܶܬܓܰܪܓܚܶܬ ܥܰܠ ܐܰܦ̈ܰܝ ܥܰܠ ܐܰܪܥܳܐ. ܘܰܩܪܶܒ ܠܺܝ ܘܰܐܩܺܝܡܰܢܝ ܥܰܠ ܩܝܳܡܝ.
Dan 8:19 ܘܶܐܡܰܪ ܠܺܝ. ܗܳܐ ܐܶܢܳܐ ܡܚܰܘܶܐ ܐܢܳܐ ܠܳܟ܇ ܡܳܐ ܕܢܶܗܘܶܐ ܒܣܽܘܦ ܪܽܘܓܙܳܐ ܒܰܙܒܰܢ ܣܰܘܦܳܐ
Dan 8:20 ܕܶܟܪܳܐ ܕܰܚܙܰܝܬ ܕܺܐܝܬ ܠܶܗ ܩܰܖ̈ܢܳܬܳܐ܇ ܡܠܶܟ ܡܳܕ݂ܳܝ ܘܦܳܪܶܣ.
Dan 8:21 ܘܨܺܦܪܳܝܳܐ ܕܥܶܙ̈ܶܐ ܡܰܠܟܳܐ ܕܝܰܘܢܳܝ̈ܶܐ. ܘܩܰܪܢܳܐ ܪܰܒܬܳܐ ܕܺܐܝܬ ܒܶܝܬ ܥܰܝܢ̈ܰܘܗܝ܇ ܗܽܘܝܽܘ ܩܰܕܡܳܝܳܐ ܡܰܠܟܳܐ.
Dan 8:22 ܘܕܶܐܬܬܰܒܪܰܬ ܘܩܳܡܝ̈ ܐܰܪܒܰܥ ܡܶܢ ܬܽܚܘܬܶܝܗ܇ ܐܰܪܒܥܳܐ ܡܰܠܟܺܝ̈ܢ ܡܶܢ ܥܰܡܳܐ ܢܩܽܘܡܽܘܢ ܘܠܳܐ ܒܚܰܝܠܗܽܘܢ.
Dan 8:23 ܘܰܒܣܽܘܦ ܡܰܠܟܽܘܬܗܽܘܢ ܡܳܐ ܕܰܫܠܶܡܘ ܚܰܘܒ̈ܶܐ܇ ܢܩܽܘܡ ܡܰܠܟܳܐ ܬܰܩܺܝܦ ܐܰܦ̈ܶܐ ܘܡܶܣܬܰܟܰܠ ܐܽܘܚܕܳܢ
Dan 8:24 ܘܬܰܩܺܝܦ ܚܰܝܠܶܗ. ܘܠܳܐ ܒܚܰܝܠܳܐ ܕܢܰܦܫܶܗ. ܘܬܶܕܡܖ̈ܳܬܳܐ ܢܚܰܒܶܠ. ܘܢܰܨܠܰܚ. ܘܢܶܥܒܰܪ ܘܰܢܚܰܒܶܠ ܥܰܫܺܝܢ̈ܶܐ. ܘܥܰܡܳܐ ܕܩܰܕ̈ܺܝܫܶܐ.
Dan 8:25 ܘܒܽܐܘܚܕܳܢܶܗ ܢܰܨܠܰܚ ܢܶܟܠܳܐ ܒܺܐܝܕܶܗ. ܘܠܶܒܶܗ ܢܶܬܬܪܺܝܡ. ܘܰܒܫܶܠܝܳܐ ܢܚܰܒܶܠ ܣܰܓܺܝ̈ܐܶܐ. ܘܥܰܠ ܫܰܠܺܝܛ ܫܰܠܺܝܛܳܢ̈ܶܐ ܢܩܽܘܡ. ܘܰܒܡܶܐܚܰܕ ܐܺܝܕܳܐ ܢܶܬܬܒܰܪ.
Dan 8:26 ܘܚܶܙܘܳܐ ܕܨܰܦܪܳܐ ܘܰܕܪܰܡܫܳܐ ܕܶܐܬܶܐܡܰܪ ܩܽܘܫܬܳܐ ܗܘ. ܘܰܐܢܬ ܕܶܝܢ ܕܳܢܺܝܐܶܝܠ܇ ܟܣܺܝܘܗܝ ܠܚܶܙܘܳܐ ܗܳܢܳܐ. ܡܶܛܽܠ ܕܰܠܝܰܘ̈ܡܳܬܳܐ ܗܘ ܣܰܓܺܝ̈ܐܶܐ.
Dan 8:27 ܘܶܐܢܳܐ ܕܳܢܺܝܐܶܝܠ܆ ܙܳܥܶܬ ܘܶܐܬܕܰܠܚܶܬ ܝܰܘ̈ܡܳܬ݂ܳܐ. ܘܩܳܡܶܬ ܘܣܶܥܪܶܬ ܥܒܺܝ̈ܕܳܬܳܐ ܕܡܰܠܟܳܐ. ܘܶܐܬܕܰܡܪܶܬ ܒܚܶܙܘܳܐ. ܘܠܰܝܬ ܕܡܶܬܒܰܝܰܢ.
Dan 9:1 ܒܰܫܢܰܬ ܚܕܳܐ ܕܕܳܪܺܝܳܘܫ ܒܰܪ ܐܰܚܫܺܝܪܰܫ ܡܶܢ ܙܰܪܥܳܐ ܕܡܳܕ̈ܳܝܶܐ܇ ܕܰܐܡܠܶܟ ܒܡܰܠܟܽܘܬܳܐ ܕܟܰܠܕ̈ܳܝܶܐ.
Dan 9:2 ܒܰܫܢܰܬ ܚܕܳܐ ܠܡܰܠܟܽܘܬܶܗ܇ ܐܶܢܳܐ ܕܳܢܺܝܐܶܝܠ ܐܶܬܒܰܝܢܶܬ ܒܣܶܦܪܳܐ ܒܡܶܢܝܳܢ ܫܢ̈ܰܝܳܐ. ܚܙܺܝܬ ܕܰܗܘܳܐ ܦܶܬܓܳܡܶܗ ܕܡܳܪܝܳܐ ܕܶܐܡܰܪ ܐܶܪܰܡܝܳܐ ܢܒܺܝܳܐ܇ ܟܰܕ ܫܠܶܡ̈ܝ ܠܚܽܘܪܒܳܗ̇ ܕܽܐܘܪܺܫܠܶܡ ܫܰܒܥܺܝܢ ܫܢܺܝ̈ܢ.
Dan 9:3 ܐܰܪܝܡܺܬ ܐܰܦܰܝ̈ ܩܕܳܡ ܡܳܪܝܳܐ ܐܰ‌ܠܳܗܳܐ܇ ܠܡܶܒܥܳܐ ܒܰܨܠܽܘܬܳܐ ܘܰܒܬܰܟܫܶܦܬܳܐ܇ ܘܰܒܨܰܘܡܳܐ. ܘܰܒܣܰܩܳܐ ܘܰܒܩܶܛܡܳܐ.
Dan 9:4 ܘܨܰܠܺܝܬ ܩܕܳܡ ܡܳܪܝܳܐ ܐܰܠܳܗܝ ܘܰܐܘܕܺܝܬ ܘܶܐܡܪܶܬ. ܒܳܒܥܽܘ ܡܳܪܝܳܐ ܐܰ‌ܠܳܗܳܐ ܪܰܒܳܐ ܘܰܕܚܺܝܠܳܐ܇ ܢܳܛܰܪ ܩܝܳܡܳܐ ܘܛܰܝܒܽܘܬܳܐ ܠܖ̈ܳܚܡܰܘܗܝ ܘܠܰܐܝܠܶܝܢ ܕܢܳܛܪܺܝܢ ܦܽܘܩܕ̈ܳܢܰܘܗܝ܇
Dan 9:5 ܚܛܰܝܢ ܘܰܐܣܟܶܠܢ ܘܰܐܪܫܰܥܢ ܘܰܡܪܰܕܢ. ܘܰܤܛܰܝܢ ܡܶܢ ܦܽܘܩܕ̈ܳܢܰܝܟ. ܘܡܶܢ ܕܺܝܢܰܝ̈ܟ.
Dan 9:6 ܘܠܳܐ ܫܡܰܥܢ ܠܥܰܒܕ̈ܰܝܟ ܢܒܺܝ̈ܶܐ ܕܡܰܠܶܠܘ ܒܰܫܡܳܟ܇ ܥܰܠ ܡ̈ܰܠܟܰܝܢ ܘܪܰܘܖ̈ܒܳܢܰܝܢ. ܘܥܰܠ ܐܰܒܳܗ̈ܰܝܢ܇ ܘܥܰܠ ܟܽܠܶܗ ܥܰܡܳܐ ܕܰܐܪܥܳܐ.
Dan 9:7 ܕܺܝܠܳܟ ܡܳܪܝܳܐ ܙܳܟܽܘܬܳܐ܇ ܘܕܺܝܠܰܢ ܒܶܗܬܰܬ ܐܰܦ̈ܶܐ. ܐܰܝܟ ܕܝܰܘܡܳܢܳܐ. ܠܐܳܢܫ̈ܰܝ ܝܺܗܽܘܕܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܰܠܟܽܠܶܗ ܝܺܣܪܳܐܶܝܠ ܕܰܩܖ̈ܺܝܒܺܝܢ ܘܰܕܖ̈ܰܚܺܝܩܺܝܢ܇ ܒܟܽܠ ܐܰܖ̈ܥܳܬܳܐ ܕܒܰܕܰܪܬ ܐܶܢܽܘܢ ܠܬܰܡܳܢ܇ ܒܥܰܘܠܗܽܘܢ ܕܰܐܥܠܺܝܘ ܒܳܟ.
Dan 9:8 ܡܳܪܝܳܐ ܕܺܝܠܰܢ ܒܶܗܬܰܬ ܐܰܦ̈ܶܐ ܠܡܰܠ̈ܟܰܝܢ ܘܰܠܪܰܘܖ̈ܒܳܢܰܝܢ ܘܠܰܐܒܳܗܰܝ̈ܢ. ܥܰܠ ܕܰܚܛܰܝܢ ܠܳܟ.
Dan 9:9 ܕܡܳܪܝܳܐ ܐܰ‌ܠܳܗܳܐ ܖ̈ܰܚܡܶܐ. ܘܫܽܘܒܩܳܢ ܚܛܳܗ̈ܶܐ. ܕܰܡܪܰܕܢ ܒܶܗ.
Dan 9:10 ܘܠܳܐ ܫܡܰܥܢ ܒܩܳܠܶܗ ܕܡܳܪܝܳܐ ܐܰܠܳܗܰܢ܇ ܠܰܡܗܰܠܳܟܽܘ ܒܢܳܡܽܘܣܰܘ̈ܗܝ. ܕܝܰܗܒ ܩܕܳܡܰܝܢ ܒܝܰܕ ܥܰܒܕܰܘ̈ܗܝ ܢܒܺܝ̈ܶܐ
Dan 9:11 ܘܟܽܠܶܗ ܝܺܣܪܳܐܶܝܠ ܥܒܰܪܘ ܥܰܠ ܢܳܡܽܘܣܳܟ. ܘܰܤܛܰܘ ܘܠܳܐ ܫܡܰܥܘ ܒܩܳܠܳܟ. ܘܰܐܝܬܺܝܬ ܥܠܰܝܗܽܘܢ ܠܰܘ̈ܛܳܬܳܐ ܘܡܰܘܡܳܬܳܐ܇ ܕܰܟܬܺܝ̈ܒܳܢ ܒܢܳܡܽܘܣܳܐ ܕܡܽܘܫܶܐ ܥܰܒܕܶܗ ܕܰܐ‌ܠܳܗܳܐ. ܥܰܠ ܕܰܚܛܰܝܢ ܩܕܳܡܰܘܗܝ
Dan 9:12 ܘܰܐܩܺܝܡ ܡܶܠܰܘ̈ܗܝ ܕܡܰܠܶܠ ܥܠܰܝܢ. ܘܥܰܠ ܕܰܝܳܢܰܝ̈ܢ ܕܕܳܢܽܘܢ. ܠܡܰܝܬܳܝܽܘ ܥܠܰܝܢ ܒܺܝܫܬܳܐ ܪܰܒܬܳܐ܇ ܕܠܳܐ ܐܶܬܥܰܒܕܰܬ ܐܰܟܘܳܬܳܗ̇ ܬܚܶܝܬ ܫܡܰܝܳܐ܇ ܐܰܝܟ ܕܶܐܬܥܰܒܕܰܬ ܒܽܐܘܪܺܫܠܶܡ.
Dan 9:13 ܐܰܝܟ ܕܰܟܬܺܝܒ ܒܢܳܡܽܘܣܳܐ ܕܡܽܘܫܶܐ. ܟܽܠܳܗ̇ ܒܺܝܫܬܳܐ ܗܳܕܶܐ ܐܶܬܳܬ ܥܠܰܝܢ. ܘܠܳܐ ܨܰܠܺܝܢ ܩܕܳܡ ܡܳܪܝܳܐ ܐܰܠܳܗܰܢ܇ ܕܰܢܬܽܘܒ ܡܶܢ ܥܰܘܠܰܢ ܘܢܶܣܬܰܟܰܠ ܗܰܝܡܳܢܽܘܬܳܟ ܘܰܐܥܺܝܪ ܡܳܪܝܳܐ ܒܺܝܫܬܳܐ. ܘܰܐܝܬܝܳܗ̇ ܥܠܰܝܢ.
Dan 9:14 ܡܶܛܽܠ ܕܙܰܕܺܝܩ ܗܽܘ ܡܳܪܝܳܐ ܐܰܠܳܗܰܢ. ܒܟܽܠܗܽܘܢ ܥܒܳܕ̈ܰܘܗܝ ܕܰܥܒܰܕ. ܘܠܳܐ ܫܡܰܥܢ ܒܩܳܠܶܗ.
Dan 9:15 ܡܶܟܺܝܠ ܡܳܪܝܳܐ ܐܰܠܳܗܰܢ܇ ܕܰܐܦܶܩܬ ܠܥܰܡܳܟ ܡܶܢ ܐܰܪܥܳܐ ܕܡܶܨܪܶܝܢ ܒܺܐܝܕܳܐ ܥܰܫܺܝܢܬܳܐ܇ ܘܰܥܒܰܕܬ ܠܳܟ ܫܡܳܐ ܐܰܝܟ ܕܝܰܘܡܳܢܳܐ ܚܛܰܝܢ ܘܰܐܪܫܰܥܢ
Dan 9:16 ܡܳܪܝܳܐ ܐܰܝܟ ܟܽܠܳܗ̇ ܙܰܕܺܝܩܽܘܬܳܟ ܕܰܥܒܰܕܬ ܥܰܡܰܢ ܢܶܗܦܽܘܟ ܪܽܘܓܙܳܟ ܘܚܶܡܬܳܟ ܡܶܢ ܡܕܺܝܢܬܳܟ ܐܽܘܪܺܫܠܶܡ. ܘܡܶܢ ܛܽܘܪܳܟ ܩܰܕܺܝܫܳܐ. ܡܶܛܽܠ ܕܒܰܚ̈ܛܳܗܰܝܢ ܘܰܒܥܰܘܠܳܐ ܕܰܐܒܳܗ̈ܰܝܢ܇ ܥܰܡܳܟ ܐܶܬܒܰܕܰܪ ܒܟܽܠ ܐܰܬܰܪ. ܘܰܗܘܳܬ ܐܽܘܪܺܫܠܶܡ ܚܶܣܕܳܐ. ܠܟܽܠܗܽܘܢ ܥܰܡ̈ܡܶܐ.
Dan 9:17 ܡܶܟܺܝܠ ܫܡܰܥ ܐܰ‌ܠܳܗܳܐ ܒܰܨܠܽܘܬܶܗ ܕܥܰܒܕܳܟ ܘܰܒܬܰܟܫܶܦܬܰܢ܇ ܘܰܐܢܗܰܪ ܐܰܦܰܝ̈ܟ ܒܡܰܩܕܫܳܟ ܕܰܚܪܶܒ. ܡܶܛܽܠ ܫܡܳܟ ܡܳܪܝܳܐ܇
Dan 9:18 ܐܰܪܟܶܢ ܐܰܠܳܗܝ ܐܶܕܢܳܟ ܘܰܫܡܰܥ. ܘܰܦܬܰܚ ܥܰܝܢ̈ܰܝܟ. ܘܰܚܙܺܝ. ܚܰܖ̈ܒܳܬܰܢ ܘܨܳܕܝ̈ܳܬܰܢ. ܘܰܡܕܺܝܢܬܳܐ ܕܶܐܬܩܪܺܝ ܫܡܳܟ ܥܠܶܝܗ̇. ܠܳܐ ܗܘܳܐ ܓܶܝܪ ܥܰܠ ܙܰܕܺܝܩܽܘܬܰܢ ܬܺܟܝܠܺܝܢܰܢ. ܘܰܡܨܰܠܶܝܢܰܢ ܩܕܳܡܰܝܟ. ܐܶܠܳܐ ܥܰܠ ܖ̈ܰܚܡܰܝܟ ܣܰܓܺܝ̈ܐܶܐ.
Dan 9:19 ܡܳܪܝܳܐ ܫܡܰܥ ܡܳܪܝܳܐ ܚܰܣܳܢ. ܡܳܪܝܳܐ ܨܽܘܬ ܘܰܥܒܶܕ. ܘܠܳܐ ܬܰܘܚܰܪ ܡܶܛܽܠ ܫܡܳܟ ܐܰܠܳܗܝ ܡܶܛܽܠ ܕܰܫܡܳܟ ܐܶܬܩܪܺܝ ܥܰܠ ܡܕܺܝܢܬܳܟ ܘܥܰܠ ܥܰܡܳܟ
Dan 9:20 ܘܥܰܕ ܐܶܢܳܐ ܡܨܰܠܶܐ ܘܡܰܘܕܶܐ ܚܰܘ̈ܒܰܝ ܘܚܰܘ̈ܒܰܝ ܥܰܡܝ ܝܺܣܪܳܐܶܝܠ܇ ܘܪܳܡܶܐ ܐܢܳܐ ܬܰܟܫܶܦܬܝ ܩܕܳܡ ܡܳܪܝܳܐ ܐܰ‌ܠܳܗܳܐ܇ ܥܰܠ ܛܽܘܪܶܗ ܩܰܕܺܝܫܳܐ ܕܰܐ‌ܠܳܗܝ܇
Dan 9:21 ܘܥܰܕ ܐܶܢܳܐ ܡܡܰܠܶܠ ܒܰܨܠܽܘܬܳܐ܇ ܘܓܰܒܪܳܐ ܓܰܒܪܺܐܶܝܠ ܕܰܚܙܺܝܬ ܒܚܶܙܘܳܐ ܡܶܢ ܩܕܺܝܡ܇ ܦܪܰܚ ܡܶܦܪܰܚ ܘܛܳܣ ܘܶܐܬܳܐ ܡܶܢ ܫܡܰܝܳܐ. ܘܰܩܪܶܒ ܠܘܳܬܝ ܒܙܰܒܢܳܐ ܕܩܽܘܪܒܳܢܳܐ ܕܪܰܡܫܳܐ.
Dan 9:22 ܘܶܐܬܳܐ ܘܡܰܠܶܠ ܥܰܡܝ. ܘܶܐܡܰܪ ܠܺܝ. ܕܳܢܺܝܐܶܝܠ܆ ܗܳܫܳܐ ܢܶܦܩܶܬ ܕܰܐܠܦܳܟ ܕܬܶܣܬܰܟܰܠ.
Dan 9:23 ܒܪܺܝܫ ܨܠܽܘܬܳܟ. ܢܦܰܩ ܦܶܬܓܳܡܳܐ. ܘܶܐܢܳܐ ܐܶܬܺܝܬ ܠܰܡܚܰܘܳܝܽܘܬܳܟ܇ ܡܶܛܽܠ ܕܰܪܓܺܝܓ ܐܰܢܬ. ܐܶܬܒܰܝܰܢ ܒܦܶܬܓܳܡܳܐ. ܘܶܐܣܬܰܟܠ ܒܚܶܙܘܳܐ.
Dan 9:24 ܫܰܒܥܺܝܢ ܫܳܒܽܘܥ̈ܺܝܢ ܢܶܬܬܢܺܝܚܽܘܢ ܥܰܠ ܥܰܡܳܟ ܘܥܰܠ ܩܪܺܝܬܳܐ ܕܩܽܘܕܫܳܟ. ܠܡܶܫܠܰܡ ܚܰܘܒ̈ܶܐ. ܘܰܠܡܶܓܡܰܪ ܚܛܳܗ̈ܶܐ. ܠܫܽܘܒܩܳܢ ܥܰܘܠܳܐ. ܘܰܠܡܰܝܬܳܝܽܘ ܙܶܕܩܳܐ ܕܡܶܢ ܥܳܠܰܡ. ܘܰܠܡܶܫܠܰܡ ܚܶܙܘܳܐ ܘܰܢܒܺܝ̈ܶܐ. ܘܠܰܡܫܺܝܚܳܐ ܩܕܽܘܫ ܩܽܘܕ̈ܫܺܝܢ.
Dan 9:25 ܘܬܶܕܰܥ ܘܬܶܣܬܰܟܰܠ܇ ܡܶܢ ܡܰܦܩܳܢܳܗ̇ ܕܡܶܠܬܳܐ ܠܡܶܗܦܰܟ ܘܠܰܡܒܰܢܳܝܽܘ ܠܽܐܘܪܺܫܠܶܡ. ܘܰܠܡܶܐܬܳܐ ܡܫܺܝܚܳܐ ܡܰܠܟܳܐ܇ ܫܳܒܽܘ̈ܥܶܐ ܫܰܒܥܳܐ. ܘܫܳܒܽܘ̈ܥܶܐ ܫ̈ܬܺܝܢ ܘܰܬܪܶܝܢ. ܢܶܗܦܽܘܟ. ܘܢܶܒܢܶܐ ܠܽܐܘܪܺܫܠܶܡ ܫܽܘ̈ܩܶܝܗ̇ ܘܦܳܠܰܛܘ̈ܳܬܳܗ̇. ܠܫܽܘܠܳܡ ܙܰܒܢܳܐ.
Dan 9:26 ܘܒܳܬܰܪ ܫܳܒܽܘ̈ܥܶܐ ܫܬܺܝܢ ܘܰܬܪܶܝܢ. ܢܶܬܩܛܶܠ ܡܫܺܝܚܳܐ ܘܠܳܐ ܐܺܝܬ ܠܳܗ̇܇ ܘܰܩܪܺܝܬܳܐ ܕܩܽܘܕܫܳܐ ܬܶܬܚܰܒܰܠ ܥܰܡ ܡܰܠܟܳܐ ܕܳܐܬܶܐ. ܘܚܰܪܬܳܗ̇. ܒܰܓܪܽܘܦܝܳܐ. ܘܰܥܕܰܡܳܐ ܠܚܰܪܬܳܐ ܕܰܩܪܳܒܳܐ ܕܦܳܣ̈ܺܝܩܳܬܳܐ ܕܰܚܒܳܠܳܐ.
Dan 9:27 ܘܰܢܥܰܫܶܢ ܕܺܝܰܬܺܝܩܺܝ ܠܣܰܓܺܝ̈ܐܶܐ. ܫܳܒܽܘܥܳܐ ܚܰܕ ܘܦܶܠܓܽܘܬ ܫܳܒܽܘܥܳܐ܇ ܘܰܢܒܰܛܶܠ ܕܶܒܚܬ݂ܳܐ ܘܩܽܘܪܒܳܢܳܐ. ܘܥܰܠ ܟܶܢܦ̈ܶܝܗ̇ ܕܛܰܢܦܽܘܬܳܐ. ܚܒܳܠܳܐ. ܥܕܰܡܳܐ ܠܰܓܡܽܘܪܝܳܐ ܕܦܳܣ̈ܺܝܩܳܬܳܐ ܬܶܬܢܺܝܚ ܥܰܠ ܚܒܳܠܳܐ.
Dan 10:1 ܒܰܫܢܰܬ ܬܠܳܬ ܕܟܽܘܪܳܫ ܡܰܠܟܳܐ ܕܦܳܪܶܣ܇ ܦܶܬܓܳܡܳܐ ܐܶܬܓܠܺܝ ܠܕܳܢܺܝܐܶܝܠ ܕܶܐܬܩܪܺܝ ܫܡܶܗ ܒܰܠܛܰܫܨܰܪ. ܘܫܰܪܺܝܪ ܦܶܬܓܳܡܳܐ. ܘܰܒܚܰܝܠܳܐ ܪܰܒܳܐ ܡܶܬܒܰܝܢ ܦܶܬܓܳܡܳܐ. ܘܶܐܣܬܰܟܰܠ ܒܶܗ ܒܚܶܙܘܳܐ.
Dan 10:2 ܒܝܰܘ̈ܡܳܬܳܐ ܗܳܢܽܘܢ܇ ܐܶܢܳܐ ܕܳܢܺܝܐܶܝܠ ܗܘܺܝܬ ܝܳܬܶܒ ܒܶܐܒܠܳܐ܇ ܬܠܳܬܳܐ ܫܳܒܽܘ̈ܥܺܝܢ ܕܝܰܘ̈ܡܺܝܢ.
Dan 10:3 ܠܰܚܡܳܐ ܕܪܶܓܬܳܐ ܠܳܐ ܐܶܟܠܶܬ. ܘܚܰܡܪܳܐ ܘܒܶܣܪܳܐ ܠܳܐ ܥܰܠ ܠܦܽܘܡܝ. ܘܡܶܫܚܳܐ ܠܳܐ ܡܶܫܚܶܬ. ܥܕܰܡܳܐ ܕܰܫܠܶܡܘ ܬܠܳܬܳܐ ܫܳܒܽܘܥ̈ܺܝܢ ܕܝܰܘ̈ܡܺܝܢ.
Dan 10:4 ܒܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܩܰܕܡܳܝܳܐ܇ ܐܶܢܳܐ ܗܘܺܝܬ ܥܰܠ ܝܰܕ ܢܰܗܪܳܐ ܪܰܒܳܐ ܦܪܳܬ.
Dan 10:5 ܘܰܐܪܺܝܡܶܬ ܥܰܝܢ̈ܰܝ ܘܰܚܙܺܝܬ܇ ܘܗܳܐ ܓܰܒܪܳܐ ܚܰܕ ܕܰܠܒܺܝܫ ܠܒܽܘܫ̈ܺܝܢ ܕܺܐܝܩܳܪ܇ ܘܚ̈ܰܨܰܘܗܝ ܚܙܺܝܩܺܝܢ ܒܺܐܝܩܳܪ ܬܶܫܒܽܘܚܬܳܐ.
Dan 10:6 ܘܚܶܙܘܶܗ ܡܫܰܓܢܰܝ ܘܠܰܝܬ ܠܶܗ ܕܡܽܘ ܘܰܐܦܰܘ̈ܗܝ ܐܶܝܟ ܚܶܙܘܳܐ ܕܒܰܪܩܳܐ. ܘܥܰܝܢ̈ܰܘܗܝ. ܐܰܝܟ ܠܰܡܦܺܐܕ̈ܶܐ ܕܢܽܘܪܳܐ. ܘܰܕܖ̈ܳܥܰܘܗܝ ܘܟܰܬܦ̈ܳܬܶܗ ܐܰܝܟ ܥܰܝܢ̈ܶܐ ܕܰܢܚܳܫܳܐ ܕܡܰܒܪܶܩ. ܘܩܳܠܳܐ ܕܦܶܬܓܳܡ̈ܰܘܗܝ ܐܰܝܟ ܩܳܠ ܚܰܝ̈ܠܺܝܢ ܣܰܓܺܝܐܺܝܢ.
Dan 10:7 ܘܰܚܙܺܝܬ ܐܶܢܳܐ ܕܳܢܺܝܐܶܝܠ ܒܰܠܚܽܘܕܰܝ ܚܶܙܘܳܐ ܗܳܢܳܐ. ܘܓܰܒܖ̈ܶܐ ܕܰܗܘܰܘ ܥܰܡܝ ܠܳܐ ܚܙܰܘ. ܐܶܠܳܐ ܕܶܚܠܬ݂ܳܐ ܪܰܒܬܳܐ ܢܶܦܠܰܬ ܥܠܰܝܗܽܘܢ܇ ܘܰܥܪܰܩܘ ܡܶܢ ܕܶܚܠܬܳܐ.
Dan 10:8 ܘܶܐܢܳܐ ܒܰܠܚܽܘܕܰܝ ܐܶܫܬܰܚܪܶܬ ܘܰܚܙܺܝܬ ܚܶܙܘܳܐ ܗܳܢܳܐ ܪܰܒܳܐ. ܘܠܳܐ ܐܶܫܬܚܰܪ ܒܺܝ ܚܰܝܠܳܐ. ܘܓܰܘܝ ܐܶܬܗܰܦܟ ܠܡܶܬܚܰܒܳܠܽܘ. ܘܠܳܐ ܗܘܳܐ ܒܺܝ ܚܺܝܠ
Dan 10:9 ܘܟܰܕ ܫܶܡܥܶܬ ܩܳܠܳܐ ܕܡܶܠܰܘ̈ܗܝ܇ ܢܶܦܠܶܬ ܥܰܠ ܐܰܦ̈ܰܝ ܥܰܠ ܐܰܪܥܳܐ
Dan 10:10 ܘܗܳܐ ܐܺܝܕܳܐ ܩܶܪܒܰܬ ܠܺܝ܇ ܘܰܐܩܺܝܡܬܰܢܝ ܥܰܠ ܒܽܘܖ̈ܟܰܝ ܘܥܰܠ ܦܰܣܰܬ ܐܺܝܕ̈ܰܝ.
Dan 10:11 ܘܶܐܡܰܪ ܠܺܝ. ܩܽܘܡ ܕܳܢܺܝܐܶܝܠ ܓܰܒܪܳܐ ܕܪܶܓܬܳܐ. ܘܶܐܣܬܰܟܠ ܦܶܬܓܳܡܳܐ ܕܰܡܡܰܠܶܠ ܐܢܳܐ ܥܰܡܳܟ. ܘܩܽܘܡ ܥܰܠ ܩܝܳܡܳܟ. ܡܶܛܽܠ ܕܗܳܫܳܐ ܐܶܫܬܰܕܪܶܬ ܥܠܰܝܟ. ܘܟܰܕ ܡܡܰܠܶܠ ܥܰܡܝ ܡܶܠܬܳܐ ܗܳܕܶܐ܇ ܩܳܐܶܡ ܗܘܺܝܬ ܘܪܳܐܶܬ݂
Dan 10:12 ܘܶܐܡܰܪ ܠܺܝ. ܠܳܐ ܬܶܕܚܰܠ ܕܳܢܺܝܐܶܝܠ. ܡܶܛܽܠ ܕܡܶܢ ܝܰܘܡܳܐ ܩܰܕܡܳܝܳܐ ܕܝܰܗܒܬ ܠܶܒܳܟ ܠܺܝܕܰܥܬܳܐ܇ ܠܰܡܩܳܡ ܩܕܳܡ ܐܰܠܳܗܳܟ܇ ܐܶܫܬܡ̈ܰܥܝ ܡ̈ܶܠܰܝܟ. ܘܶܐܢܳܐ ܐܶܬܺܝܬ ܒܡ̈ܶܠܝܰܟ.
Dan 10:13 ܘܫܰܠܺܝܛܳܐ ܕܡܰܠܟܽܘܬܳܐ ܕܦܳܪܶܣ܇ ܩܳܡ ܠܽܘܩܒܰܠܝ ܥܶܣܪܺܝܢ ܘܚܰܕ ܝܽܘܡ. ܘܗܳܐ ܡܺܝܟܳܐܶܝܠ ܚܰܕ ܡܶܢ ܪܰܘܖ̈ܒܳܢܶܐ ܩܰܕ̈ܡܳܝܶܐ܇ ܐܶܬܳܐ ܠܰܡܥܰܕܳܪܽܘܬܰܢܝ. ܘܶܐܫܬܰܘܚܪܶܬ ܬܰܡܳܢ ܠܽܘܩܒܰܠ ܫܰܠܺܝܛܳܐ ܕܦܳܪܶܣ.
Dan 10:14 ܘܶܐܢܳܐ ܐܶܬܺܝܬ ܠܰܡܚܰܘܳܝܽܘܬܳܟ܇ ܡܶܕܶܡ ܕܓܳܕܶܫ ܠܥܰܡܳܟ ܒܚܰܪܬܳܐ ܕܝܰܘ̈ܡܳܬܳܐ. ܡܶܛܽܠ ܕܬܽܘܒ ܚܶܙܘܳܐ ܠܣܽܘܦ ܝܰܘ̈ܡܳܬܳܐ.
Dan 10:15 ܘܟܰܕ ܡܡܰܠܶܠ ܥܰܡܝ ܡ̈ܶܠܶܐ ܗܳܠܶܝܢ܇ ܣܳܡܶܬ ܐܰܦܰܝ̈ ܒܰܐܪܥܳܐ. ܘܫܶܬܩܶܬ݂.
Dan 10:16 ܘܗܳܐ ܐܰܝܟ ܕܡܽܘܬ݂ܳܐ ܕܐ̱ܢܳܫܳܐ܇ ܩܪܶܒ ܠܣܶܦ̈ܘܳܬܝ. ܘܰܦܬܰܚ ܦܽܘܡܝ ܘܡܰܠܠܶܬ ܘܶܐܡܪܶܬ ܠܗܰܘ ܕܩܳܐܶܡ ܠܽܘܩܒܰܠܝ. ܡܳܪܝ܇ ܒܚܶܙܘܳܐ ܐܶܬܗܦܶܟ ܓܰܘܝ ܥܠܰܝ܇ ܘܠܳܐ ܐܶܫܟܚܶܬ݂ ܠܰܡܩܳܡ܇
Dan 10:17 ܘܰܐܝܟܰܢܳܐ ܡܶܫܟܰܚ ܥܰܒܕܶܗ ܕܡܳܪܝܳܐ ܗܳܢܳܐ ܠܰܡܡܰܠܳܠܽܘ ܥܰܡ ܡܳܪܝ ܗܳܢܳܐ܇ ܕܗܳܐ ܠܰܝܬ ܒܺܝ ܚܰܝܠܳܐ܇ ܘܰܢܫܰܡܬܳܐ ܠܳܐ ܐܶܫܬܰܚܪܰܬ݂ ܒܺܝ.
Dan 10:18 ܘܰܐܘܣܶܦ ܩܪܶܒ ܠܺܝ ܐܰܝܟ ܚܶܙܘܳܐ ܕܐ̱ܢܳܫܳܐ ܘܚܰܝܠܰܢܝ܇
Dan 10:19 ܘܶܐܡܰܪ ܠܺܝ. ܠܳܐ ܬܶܕܚܰܠ ܓܰܒܪܳܐ ܕܪܶܓܬܳܐ. ܫܠܳܡ ܠܳܟ. ܐܶܬ݂ܚܰܝܰܠ ܘܶܐܬܥܰܫܢ. ܘܟܰܕ ܡܡܰܠܶܠ ܥܰܡܝ ܐܶܬܚܰܝܠܶܬ. ܘܶܐܡܪܶܬ݂ ܢܡܰܠܶܠ ܡܳܪܝ܇ ܡܶܛܽܠ ܕܶܐܬ݂ܚܰܝܠܶܬ݂.
Dan 10:20 ܘܶܐܡܰܪ ܠܺܝ. ܝܳܕܰܥ ܐܰܢ̱ܬ ܠܡܳܢܳܐ ܐܶܬܺܝܬ ܠܘܳܬܳܟ݂܇ ܗܳܫܳܐ ܐܶܗܦܽܘܟ ܠܡܶܥܒܰܕ݂ ܩܪܳܒܳܐ ܥܰܡ ܫܰܠܺܝܛܳܐ ܕܦܳܪܶܣ. ܘܶܐܢܳܐ ܢܶܦܩܶܬ݂܇ ܘܗܳܐ ܫܰܠܺܝܛܳܐ ܕܝܰܘܢܳܝ̈ܶܐ ܐܶܬܳܐ.
Dan 10:21 ܒܪܰܡ ܐܶܚܰܘܶܝܟ ܡܶܕܶܡ ܕܰܪܫܺܝܡ ܒܰܟܬܳܒܳܐ ܕܩܽܘܫܬܳܐ. ܘܠܰܝܬ ܕܰܡܥܰܕܰܪ ܗܘܳܐ ܠܺܝ ܒܗܳܠܶܝܢ ܟܽܠܗܶܝܢ܇ ܐܶܠܳܐ ܐܶܢ ܡܺܝܟܳܐܶܝܠ ܫܰܠܺܝܛܟܽܘܢ ܘܶܐܢܳܐ.
Dan 11:1 ܒܰܫܢܰܬ ܚܕܳܐ ܕܕܳܪܺܝܳܘܫ ܡܳܕܳܝܳܐ܇ ܩܳܡ ܠܰܡܚܰܝܠܽܘܬܰܢܝ ܘܠܰܡܥܰܫܳܢܽܘܬܰܢܝ.
Dan 11:2 ܡܶܟܺܝܠ ܒܩܽܘܫܬܳܐ ܐܶܚܰܘܶܝܟ. ܬܽܘܒ ܬܠܳܬܳܐ ܡܰܠ̈ܟܺܝܢ ܢܩܽܘܡܽܘܢ ܒܦܳܪܶܣ. ܘܰܪܒܺܝܥܳܝܳܐ ܢܶܥܬܰܪ ܥܽܘܬܪܳܐ ܪܰܒܳܐ. ܝܰܬܺܝܪ ܡܶܢ ܟܽܠܗܽܘܢ. ܘܡܳܐ ܕܰܥܫܶܢ ܒܰܐܬܪܶܗ܇ ܢܥܺܝܪ ܟܽܠ ܡܰܠܟܽܘܬܗܽܘܢ ܕܝܰܘܢܳܝ̈ܶܐ
Dan 11:3 ܘܰܢܩܽܘܡ ܡܰܠܟܳܐ ܓܰܢ̱ܒܳܪܳܐ܇ ܘܢܶܫܠܰܛ ܫܽܘܠܛܳܢ. ܪܰܒ. ܘܢܶܥܒܶܕ. ܐܰܝܟ ܨܶܒܝܳܢܶܗ.
Dan 11:4 ܘܟܰܕ ܩܳܐܶܡ. ܬܶܬܒܰܪ ܡܰܠܟܽܘܬܶܗ. ܘܬܶܬܒܰܕܰܪ ܠܰܐܖ̈ܒܰܥ ܖ̈ܽܘܚܰܝ ܫܡܰܝܳܐ. ܘܠܳܐ ܐܰܝܟ ܣܰܝܦܶܗ. ܘܠܳܐ ܐܰܝܟ ܫܽܘܠܛܳܢܶܗ ܕܶܐܫܬܰܠܰܛ. ܐܶܠܳܐ ܬܶܬܥܩܰܪ ܡܰܠܟܽܘܬܶܗ. ܘܠܰܝܬ ܐܚܪܺܝܢ ܠܒܰܪ ܡܶܢ ܗܳܠܶܝܢ.
Dan 11:5 ܘܢܶܥܫܰܢ ܡܰܠܟܳܐ ܕܬܰܝܡܢܳܐ. ܘܪܰܘܖ̈ܒܳܢܰܘܗܝ. ܘܢܶܬܩܰܦ ܥܠܰܘܗܝ ܘܢܶܫܠܰܛ ܫܽܘܠܛܳܢ ܪܰܒ.
Dan 11:6 ܘܰܠܣܽܘܦ ܫܢ̈ܰܝܳܐ ܢܶܫܬܘܢ. ܘܒܰܪܬ ܡܰܠܟܳܐ ܕܬܰܝܡܢܳܐ܇ ܬܺܐܙܰܠܝ ܠܘܳܬ ܡܰܠܟܳܐ ܕܓܪܰܒܝܳܐ܇ ܠܡܶܥܒܰܕ ܫܰܝܢܳܐ ܒܰܝܢܳܬܗܽܘܢ. ܘܠܳܐ ܢܶܗܘܶܐ ܒܳܗ̇ ܚܺܝܠ ܡܶܢ ܕܶܚܠܬܳܐ ܕܬܶܕܚܰܠ. ܘܬܶܫܬܠܰܡ ܗܺܝ ܘܡܰܝ̈ܬܝܳܢܶܝܗ̇. ܘܰܥܠܰܝ̈ܡܳܬܳܗ̇ ܘܰܡܬܰܩܦܳܢܶܝ̈ܗ̇ ܒܙܰܒܢܳܐ ܗܰܘ.
Dan 11:7 ܘܰܢܩܽܘܡ ܡܶܢ ܥܶܩܳܪܳܐ ܕܙܰܪܥܶܗ. ܥܰܠ ܐܰܬܪܶܗ. ܘܢܺܐܬܶܐ ܒܚܰܝܠܳܐ ܘܢܺܐܬܶܐ ܒܬܽܘܩܦܳܐ. ܥܰܠ ܡܰܠܟܳܐ ܕܓܰܪܒܝܳܐ. ܘܢܶܥܒܰܪ ܒܗܽܘܢ ܘܢܶܬܩܰܦ.
Dan 11:8 ܘܳܐܦ ܕܚ̈ܶܠܬܳܗܽܘܢ܇ ܘܡ̈ܳܐܢܰܝ ܪܶܓܬܽܗܘܢ܇ ܟܶܣܦܳܐ܇ ܘܕܰܗܒܳܐ ܘܫܺܒܝܬܳܐ܇ ܢܰܚܶܬ ܠܡܶܨܪܶܝܢ. ܘܗܽܘ ܚܰܕ ܬܪܶܝܢ ܢܩܽܘܡ ܥܰܠ ܡܰܠܟܳܐ ܕܓܰܪܒܝܳܐ.
Dan 11:9 ܘܢܶܥܽܘܠ ܒܰܬܩܽܘܦ ܡܰܠܟܳܐ ܕܬܰܝܡܢܳܐ ܘܢܶܗܦܽܘܟ ܠܰܐܪܥܶܗ.
Dan 11:10 ܘܰܒܢ̈ܰܘܗܝ ܢܶܬܓܪܽܘܢ܇ ܘܢܶܟܢܫܽܘܢ ܚܰܝ̈ܠܺܝܢ ܣܰܓ̈ܺܝܐܺܝܢ. ܘܢܶܥܠܽܘܢ ܥܠܰܘܗܝ. ܘܢܶܓܪܦܽܘܢ ܘܢܶܥܒܪܽܘܢ. ܘܢܶܗܦܟܽܘܢ ܘܢܶܬܓܪܽܘܢ ܥܕܰܡܳܐ ܠܥܽܘܫܢܳܐ.
Dan 11:11 ܘܢܶܬܡܰܪܡܰܪ ܡܰܠܟܳܐ ܕܬܰܝܡܢܳܐ ܘܢܶܦܽܘܩ ܢܶܐܪܥܺܝܘܗܝ ܠܡܰܠܟܳܐ ܕܓܰܪܒܝܳܐ. ܘܰܢܩܺܝܡ ܚܺܝܠ ܪܰܒ. ܘܢܶܫܬܠܶܡ ܚܰܝܠܳܐ ܗܰܘ ܒܺܐܝܕܶܗ.
Dan 11:12 ܘܢܰܘܒܕܺܝܘܗܝ ܠܚܰܝܠܳܐ. ܘܢܶܬܬܪܺܝܡ ܠܶܒܶܗ ܘܢܰܪܡܶܐ ܣܰܓ̈ܺܝܐܺܝܢ. ܘܠܳܐ ܢܶܬܩܰܦ.
Dan 11:13 ܘܢܶܗܦܽܘܟ ܡܰܠܟܳܐ ܕܓܰܪܒܝܳܐ܇ ܘܰܢܩܺܝܡ ܚܰܝܠܳܐ ܕܣܰܓܺܝ ܡܶܢ ܩܰܕܡܳܝܳܐ. ܘܰܠܫܽܘܠܳܡ ܙܰܒܢܳܐ܇ ܚܰܕ ܬܪܶܝܢ ܢܺܐܬܶܐ ܒܡܶܐܬܝܶܗ ܒܚܺܝܠ ܣܰܓܺܝ ܘܰܒܦܳܖ̈ܫܺܝܢ ܬܰܩܺܝ̈ܦܺܝܢ.
Dan 11:14 ܘܰܒܙܰܒܢܳܐ ܗܰܘ܇ ܣܰܓܺܝ̈ܐܶܐ ܢܩܽܘܡܽܘܢ ܥܰܠ ܡܰܠܟܳܐ ܕܓܰܪܒܝܳܐ. ܘܰܒܢܰܝ̈ ܥܰܘܠܳܐ ܥܰܡܳܟ܇ ܢܶܬܬܪܺܝܡܽܘܢ ܠܰܡܩܳܡܘ ܚܶܙܘܳܐ. ܘܢܶܣܬܰܚܦܽܘܢ. 
Dan 11:15 ܘܢܺܐܬܶܐ ܡܰܠܟܳܐ ܕܓܰܪܒܝܳܐ. ܘܢܶܟܡܰܢ ܟܡ̈ܺܐܢܶܐ ܘܢܶܟܒܽܘܫ ܚܶܣܢܺܝ̈ܢ. ܬܰܩܺܝ̈ܦܺܝܢ. ܘܰܕܪܳܥܳܐ ܕܬܰܝܡܢܳܐ. ܠܳܐ ܢܩܽܘܡ܇ ܡܶܛܽܠ ܕܠܰܝܬ ܒܗܽܘܢ ܚܰܝܠܳܐ ܠܰܡܩܳܡ. ܘܰܢܩܽܘܡܽܘܢ ܓܒ̈ܰܝܳܐ ܕܥܰܡܳܐ ܘܠܳܐ ܢܶܫܟܚܽܘܢ. ܡܶܛܽܠ ܕܠܰܝܬ ܒܗܽܘܢ ܚܰܝܠܳܐ ܠܰܡܩܳܡ.
Dan 11:16 ܘܢܶܥܒܶܕ ܗܰܘ ܕܳܐܬܶܐ ܥܠܰܘܗܝ܇ ܐܰܝܟ ܨܶܒܝܳܢܶܗ. ܘܠܰܝܬ ܕܰܢܩܽܘܡ ܩܽܘܕܡܰܘܗܝ. ܘܰܢܩܽܘܡ ܒܰܐܪܥܳܐ ܕܺܝܣܪܳܐܶܝܠ. ܘܬܶܫܬܠܶܡ ܒܺܐܝܕ݂ܰܘ̈ܗܝ
Dan 11:17 ܘܰܢܣܺܝܡ ܐܰܦܰܘ̈ܗܝ ܠܡܶܥܰܠ ܒܰܬܩܘܦ ܟܽܠ ܡܰܠ̈ܟܘܳܬܳܐ. ܘܟܽܠ ܥܰܡܶܗ ܢܶܥܒܰܪ. ܘܒܰܪܬ ܐܢܳܫ̈ܳܐ ܬܶܬܝܗܶܒ ܠܶܗ ܠܰܡܚܰܒܳܠܽܘܬܳܗ̇܇ ܘܳܠܐ ܬܩܽܘܡ. ܘܠܳܐ ܬܶܗܘܶܐ ܕܺܝܠܶܗ.
Dan 11:18 ܘܢܰܗܦܶܟ ܐܰܦܰܘ̈ܗܝ ܥܰܠ ܓܳܙܖ̈ܳܬܳܐ ܕܝܰܡܳܐ. ܘܢܶܟܒܽܘܫ ܣܰܓܺܝ̈ܐܶܐ. ܘܢܒܰܛܶܠ ܫܰܠܺܝܛܳܐ ܕܰܡܚܰܣܶܕ ܗܘܳܐ ܠܶܗ. ܘܚܶܣܕܶܗ ܢܰܗܦܶܟ ܠܶܗ.
Dan 11:19 ܘܰܢܣܺܝܡ ܐܰܦܰܘ̈ܗܝ ܥܰܠ ܬܽܘܩܦܳܗ̇ ܕܰܐܪܥܳܐ. ܘܢܶܣܬܚܶܦ ܘܢܶܦܶܠ ܘܠܳܐ ܢܶܫܬܟܰܚ
Dan 11:20 ܘܰܢܩܽܘܡ ܥܰܠ ܡܰܬܩܢܶܗ܇ ܡܰܥܒܰܪ ܫܽܘܠܛܳܢ ܘܰܗܕܰܪ ܡܰܠܟ̈ܘܳܢ. ܘܰܒܝܰܘ̈ܡܳܬܳܐ ܙܥܽܘܖ̈ܶܐ ܢܶܬܬܒܰܪ܇ ܠܳܐ ܒܪܽܘܓܙܳܐ. ܘܠܳܐ ܒܩܺܐܪܣܳܐ. 
Dan 11:21 ܘܰܢܩܽܘܡ ܥܰܠ ܐܰܬܪܶܗ ܚܰܠܳܫܳܐ. ܘܠܳܐ ܢܶܬܝܗܶܒ ܥܠܰܘܗܝ ܗܕܰܪ ܡܰܠܟ̈ܘܳܬ݂ܳܐ. ܘܢܺܐܬܶܐ ܒܫܶܠܝܳܐ܇ ܘܢܶܐܚܽܘܕ ܡܰܠܟܽܘܬܳܐ ܒܫܳܖ̈ܥܳܬܳܐ.
Dan 11:22 ܘܬܽܘܩܦܗܽܘܢ ܕܟܰܖ̈ܟܶܐ ܢܶܬܒܙܶܙ. ܘܢܶܬܬܰܒܪܽܘܢ ܡܶܢ ܩܕܳܡܰܘܗܝ ܐܳܦ ܡܕܰܒܖ̈ܳܢܶܐ ܕܕܺܝܰܬܺܝܩܺܝ.
Dan 11:23 ܘܡܶܢ ܐܰܝܠܶܝܢ ܕܡܶܫܬܰܘܬܦܺܝܢ ܠܶܗ ܢܶܥܒܕܽܘܢ ܥܠܰܘܗܝ ܢܶܟ݂ܠܳܐ.
Dan 11:24 ܘܢܶܣܰܩ ܘܢܶܬܩܰܦ ܒܥܰܡܳܐ ܙܥܽܘܪܳܐ. ܘܰܒܫܰܡ̈ܺܝܢܶܐ ܕܰܡܕܺܝ̈ܢܳܬܳܐ܇ ܘܢܶܥܒܶܕ ܡܶܕܶܡ ܕܠܳܐ ܥܒܰܕܘ ܐܰܒܳܗܰܘ̈ܗܝ ܘܰܐܒܳܗ̈ܶܐ ܕܰܐܒܳܗܰܘ̈ܗܝ. ܘܒܶܙܬܳܐ ܘܰܫܒܺܝܬܳܐ ܘܩܶܢܝܳܢܗܽܘܢ ܢܶܕܒܰܪ. ܘܥܰܠ ܟܰܖ̈ܟܰܝܗܽܘܢ ܢܶܬܚܰܫܰܒ ܡܰܚ̈ܫܒܳܢ. 
Dan 11:25 ܘܰܥܕܰܡܳܐ ܠܙܰܒܢܳܐ܇ ܢܶܬܬܥܺܝܪ ܚܰܝܠܶܗ ܘܠܶܒܶܗ. ܥܰܠ ܡܰܠܟܳܐ ܕܬܰܝܡܢܳܐ. ܒܚܺܝܠ ܪܰܒ ܘܬܰܩܺܝܦ. ܘܡܰܠܟܳܐ ܕܬܰܝܡܢܳܐ܇ ܢܶܬܓܰܪܰܓ ܠܰܩܪܳܒܳܐ ܒܰܚܝܠܳܐ ܪܰܒܳܐ. ܘܢܶܥܫܰܢ ܪܰܘܪܒܳܐܺܝܬ ܘܠܳܐ ܢܩܽܘܡ܇ ܡܶܛܽܠ ܕܢܶܬܚܰܫܒܽܘܢ ܥܠܰܘܗܝ ܡܰܚ̈ܫܒܳܢ. 
Dan 11:26 ܘܳܐܟ̈ܠܰܝ ܦܰܛܒܳܓܶܗ. ܢܶܬܒܪܽܘܢܶܗ. ܘܚܰܝܠܶܗ ܢܶܬܒܰܕܰܪ. ܘܢܶܦܠܽܘܢ ܚܖ̈ܺܝܒܶܐ ܣܰܓܺܝ̈ܐܶܐ. 
Dan 11:27 ܘܰܬܖ̈ܰܝܗܽܘܢ ܡܰܠ̈ܟܶܐ ܗܳܠܶܝܢ܇ ܠܶܒܗܽܘܢ ܠܒܺܝܫܬܳܐ. ܘܥܰܠ ܚܰܕ ܦܳܬܽܘܪܳܐ܇ ܢܶܟܠܳܐ ܢܡܰܠܠܽܘܢ. ܘܠܳܐ ܢܰܨܠܚܽܘܢ. ܡܶܛܽܠ ܕܡܰܛܺܝ ܩܶܨܳܐ ܠܙܰܒܢܶܗ܇
Dan 11:28 ܘܢܶܗܦܽܘܟ ܠܰܐܪܥܶܗ ܒܚܰܝܠ. ܣܰܓܺܝ. ܘܠܶܒܶܗ ܥܰܠ ܩܝܳܡܳܐ ܩܰܕܺܝܫܳܐ܇
Dan 11:29 ܘܢܶܥܒܶܕ ܐܰܝܟ ܕܰܒܩܰܕܡܳܝܬܳܐ. ܘܳܐܦ ܒܰܐܚܪܳܝܬܳܐ.
Dan 11:30 ܘܢܺܐܬܝ̈ܳܢ ܥܠܰܘܗܝ ܡܰܫܖ̈ܝܳܬܳܐ ܕܟܬܝ̈ܐ ܘܢܶܬܒܪܽܘܢܳܗ̇. ܘܢܶܗܦܽܘܟ ܘܢܶܪܓܰܙ ܥܰܠ ܩܝܳܡܳܐ ܩܰܕܺܝܫܳܐ܇ ܘܢܶܬܒܰܝܰܢ ܒܰܐܝܠܶܝܢ ܕܰܫܒܰܩܘ ܩܝܳܡܳܐ ܩܰܕܺܝܫܳܐ.
Dan 11:31 ܘܬܽܘܩܦܗܽܘܢ. ܡܶܢܗܽܘܢ ܢܩܽܘܡ. ܘܰܢܛܰܢܦܽܘܢ ܡܰܩܕܫܳܐ ܥܰܫܺܝܢܳܐ܇ ܘܢܰܥܒܪܽܘܢ ܩܽܘܖ̈ܒܳܢܶܐ. ܘܢܶܬܠܽܘܢ ܛܰܢܦܽܘܬܳܐ ܠܰܚܒܳܠܳܐ.
Dan 11:32 ܘܰܐܝܠܶܝܢ ܕܡܰܥܠܶܝܢ ܥܰܠ ܩܝܳܡܳܐ ܢܚܰܝܶܒ ܐܶܢܽܘܢ. ܘܥܰܡܳܐ ܕܝܳܕܥܺܝܢ ܕܶܚܠܬ݂ܳܐ ܢܶܬܩܦܽܘܢ.
Dan 11:33 ܘܙܰܕܺܝܩܰܘ̈ܗܝ ܕܥܰܡܳܐ ܢܰܠܦܽܘܢ ܠܣܰܓܺܝ̈ܐܶܐ. ܘܢܶܬܬܰܩܠܽܘܢ ܒܚܰܪܒܳܐ ܘܰܒܢܽܘܪܳܐ ܒܫܶܒܝܳܐ ܘܰܒܒܶܙܬܳܐ ܝܰܘܡ̈ܗܢ. ܐܳܠܶܦ.
Dan 11:34 ܘܡܳܐ ܕܶܐܣܬܚܶܦܘ܇ ܢܶܬܥܰܕܪܽܘܢ ܥܽܘܕܪܳܢܳܐ ܩܰܠܺܝܠ. ܘܢܶܬܬܰܘܣܦܽܘܢ. ܥܠܰܝܗܽܘܢ ܣܰܓܺܝ ܒܦܳܠܓܽܘܬܳܐ.
Dan 11:35 ܘܡܶܢ ܚܰܟܺܝ̈ܡܶܐ. ܢܶܣܬܰܚܦܽܘܢ. ܠܡܒܚܪ ܒܗܽܘܢ. ܘܰܠܡܶܬܒܰܝܳܢܽܘ ܥܰܕ ܩܶܨܳܐ. ܡܶܛܽܠ ܕܬܽܘܒ. ܐܺܝܬ ܢܽܘܓܪܳܐ ܠܙܰܒܢܳܐ.
Dan 11:36 ܘܢܶܥܒܶܕ ܡܰܠܟܳܐ. ܐܰܝܟ ܨܶܒܝܳܢܶܗ. ܘܢܶܬܬܪܺܝܡ ܥܰܠ ܟܽܠ ܐܰܠܳܗ. ܘܥܰܠ ܐܰܠܳܗ ܐܰܠܳܗ̈ܺܝܢ ܢܡܰܠܶܠ ܪܰܘܖ̈ܒܳܢ. ܘܢܰܨܠܰܚ ܥܰܕ ܢܶܫܠܰܡ ܪܽܘܓܙܳܐ. ܡܶܛܽܠ ܕܦܳܣܺܝܩܬܳܐ ܐܶܬܥܰܒܕܰܬ.
Dan 11:37 ܘܒܰܐܠܳܗܳܐ ܕܰܐܒܳܗ̈ܰܘܗܝ. ܠܳܐ ܢܶܬܒܰܝܰܢ. ܘܥܰܠ ܪܶܓܰܬ ܢܶܫ̈ܶܐ ܘܥܰܠ ܟܽܠ ܐܰܠܳܗ. ܠܳܐ ܢܶܬܚܰܫܰܒ. ܐܶܠܳܐ ܥܰܠ ܟܽܠ ܢܶܬܬܪܺܝܡ.
Dan 11:38 ܘܠܰܐܠܳܗܳܐ ܥܰܫܺܝܢܳܐ ܥܰܠ ܡܰܬܩܢܶܗ ܢܝܰܩܰܪ. ܘܠܰܐܠܳܗܳܐ ܕܠܳܐ ܝܺܕܰܥܘ ܐܰܒܳܗ̈ܰܘܗܝ. ܢܝܰܩܰܪ. ܒܕܰܗܒܳܐ ܘܰܒܣܺܐܡܳܐ. ܘܰܒܚܽܘܡܖ̈ܶܐ ܛܳܒ̈ܳܬܳܐ ܘܰܒܪܶܓܬܳܐ.
Dan 11:39 ܘܢܶܥܒܰܪ ܠܟܰܖ̈ܟܶܐ ܥܰܫܺܝ̈ܢܶܐ ܥܰܠ ܐܰܠܳܗ̈ܶܐ ܢܽܘܟܖ̈ܳܝܶܐ܇ ܕܢܶܚܙܶܐ ܘܢܶܫܠܰܛ ܒܣܰܓܺܝ̈ܐܶܐ. ܘܰܐܪܥܳܐ ܢܦܰܠܶܓ ܒܰܕܡܰܝ̈ܳܐ.
Dan 11:40 ܘܰܒܥܶܕܳܢ ܩܶܨܳܐ ܢܶܬܟܰܬܰܫ ܥܰܡܶܗ ܡܰܠܟܳܐ ܕܬܰܝܡܢܳܐ. ܘܢܶܬܬܙܺܝܥ ܥܠܰܘܗܝ ܡܰܠܟܳܐ ܕܓܰܪܒܝܳܐ܇ ܒܙܰܘ̈ܓܶܐ ܘܰܒܦܰܖ̈ܳܫܶܐ. ܘܒܶܐܠܦ̈ܶܐ ܣܰܓܺܝ̈ܐܳܬܳܐ. ܘܢܶܥܽܘܠ ܒܰܐܪܥܳܐ. 
Dan 11:41 ܘܢܶܡܛܶܐ ܠܰܐܪܥܳܐ ܕܺܝܣܪܳܐܶܝܠ. ܘܣܰܓܺܝ̈ܐܶܐ ܢܶܬܩܰܛܠܽܘܢ. ܘܗܳܠܶܝܢ ܢܶܬܦܰܨܽܘܢ ܡܶܢ ܐܺܝܕ݂ܰܘ̈ܗܝ. ܐܰܕܽܘܡ ܘܡܽܘܐܳܒ. ܘܫܰܪܟܳܐ ܕܰܒܢܰܝ̈ ܥܰܡܽܘܢ.
Dan 11:42 ܘܢܰܘܫܶܛ ܐܺܝܕܶܗ ܒܰܐܬܖ̈ܰܘܳܬܳܐ. ܘܰܐܪܥܳܐ ܕܡܶܨܪܶܝܢ. ܠܳܐ ܬܶܫܬܰܘܙܰܒ ܡܶܢ ܐܺܝܕ݂ܰܘ̈ܗܝ.
Dan 11:43 ܘܢܶܫܠܰܛ ܒܶܝܬ ܓܰܙܳܐ ܕܕܰܗܒܳܐ ܘܰܕܣܺܐܡܳܐ ܘܰܕܟܽܠ ܪܶܓܰܬ ܡܶܨܪܶܝܢ. ܘܠܽܘܒܳܝ̈ܶܐ ܘܟܽܘܫܳܝ̈ܶܐ. ܢܶܗܘܽܘܢ ܒܥܽܘܕܪܳܢܶܗ
Dan 11:44 ܘܛܶܒ̈ܶܐ ܢܣܰܪܗܒܽܘܢܶܗ ܡܶܢ ܡܰܕܢܚܳܐ ܘܡܶܢ ܓܰܪܒܝܳܐ. ܘܢܶܦܽܘܩ ܒܚܶܡܬܳܐ ܪܰܒܬܳܐ ܠܡܶܚܪܰܒ ܘܰܠܡܰܘܒܳܕܽܘ ܠܣܰܓܺܝ̈ܐܶܐ.
Dan 11:45 ܘܢܶܩܽܘܫ ܡܰܫܟܢܶܗ. ܒܰܐܬܪܳܐ ܫܰܦܝܳܐ. ܒܶܝܬ ܝܰܡܳܐ ܠܛܽܘܪܳܐ ܘܢܶܛܰܪ ܩܽܘܕܫܶܗ. ܘܢܶܡܛܶܐ ܥܶܕܳܢ ܩܶܨܶܗ܇ ܘܠܳܐ ܢܶܗܘܶܐ ܠܶܗ ܡܥܰܕܪܳܢܳܐ.
Dan 12:1 ܒܶܗ ܒܙܰܒܢܳܐ ܗܰܘ܇ ܢܩܽܘܡ ܡܺܝܟܳܐܶܝܠ ܡܰܠܰܐܟܳܐ ܪܰܒܳܐ ܕܰܦܩܺܝܕ ܥܰܠ ܒܢܰܝ̈ ܥܰܡܳܟ. ܘܢܶܗܘܶܐ ܙܰܒܢܳܐ ܕܽܐܘܠܨܳܢܳܐ. ܕܠܳܐ ܗܘܳܐ ܐܰܟܘܳܬܶܗ ܡܶܢ ܝܰܘ̈ܡܳܬܳܐ ܥܳܠ̈ܡܶܐ. ܘܒܶܗ ܒܙܰܒܢܳܐ ܗܰܘ܇ ܢܶܫܬܰܘܙܰܒ ܡܶܢ ܒܢܰܝ̈ ܥܰܡܳܟ܇ ܟܽܠ ܕܢܶܫܬܟܰܚ ܕܰܟܬܺܝܒ ܒܣܶܦܪܳܐ
Dan 12:2 ܘܣܰܓܺܝ̈ܐܶܐ ܐܰܝܠܶܝܢ ܕܕܳܡܟܺܝܢ ܒܥܰܦܪܳܐ. ܢܶܬܬܥܺܝܪܽܘܢ. ܗܳܠܶܝܢ ܠܚ̈ܰܝܰܝ ܥܳܠ̈ܡܶܐ. ܘܗܳܠܝܶܢ ܠܰܐܒܕܳܢܳܐ ܘܰܠܚܶܣܕܳܐ ܕܚܰܒܖ̈ܰܝܗܽܘܢ ܠܥܳܠܰܡ
Dan 12:3 ܘܥܳܒܕ̈ܰܝ ܛܳܒ̈ܳܬܳܐ ܘܣܰܟܽܘܠ̈ܬܳܢܶܐ܇ ܢܢܰܗܪܽܘܢ ܐܰܝܟ ܢܽܘܗܪܶܗ ܕܰܪܩܺܝܥܳܐ. ܘܰܐܝܠܶܝܢ ܕܰܡܙܰܟܶܝܢ ܠܣܰܓܺܝ̈ܐܶܐ܇ ܢܶܗܘܽܘܢ ܡܰܙܗܖ̈ܺܝܢ ܘܩܳܝܡܺܝܢ ܐܰܝܟ ܟܰܘܟ̈ܒܶܐ ܕܒܰܫܡܰܝܳܐ. ܠܥܳܠܰܡ ܘܰܠܥܳܠܰܡ ܥܳܠܡܺܝܢ.
Dan 12:4 ܘܰܐܢ̱ܬ ܕܶܝܢ ܕܳܢܺܝܐܶܝܠ܇ ܚܬܽܘܡ ܦܶܬܓܳܡ̈ܶܐ ܗܳܠܶܝܢ ܘܰܫܬܽܘܩ ܘܰܚܬܽܘܡ ܣܶܦܪܳܐ ܗܳܢܳܐ ܥܰܕ ܥܶܕܳܢ ܩܶܨܳܐ. ܘܢܶܒܥܽܘܢ ܣܰܓܺܝ̈ܐܶܐ. ܘܬܶܣܓܶܐ ܝܺܕܰܥܬܳܐ.
Dan 12:5 ܘܰܚܙܺܝܬ ܐܶܢܳܐ ܕܳܢܺܝܐܶܝܠ܇ ܘܗܳܐ ܬܪܶܝܢ ܐܚܖ̈ܳܢܺܝܢ ܩܳܝܡܺܝܢ ܚܰܕ ܒܗܳܕܶܐ ܣܶܦܬܶܗ ܕܢܰܗܪܳܐ ܘܚܰܕ ܒܗܳܝ
Dan 12:6 ܘܶܐܡܰܪܘ ܠܓܰܒܪܳܐ ܕܰܠܒܺܝܫ ܠܒܽܘܫ̈ܺܝܢ ܕܺܐܝܩܳܪ ܘܩܳܐܶܡ ܠܥܶܠ ܡܶܢ ܡܰܝ̈ܳܐ ܕܢܰܗܪܳܐ. ܥܕܰܡܳܐ ܠܶܐܡܰܬܝ ܩܶܨܳܐ ܗܳܢܳܐ
Dan 12:7 ܘܫܶܡܥܶܬ ܠܓܰܒܪܳܐ ܕܰܠܒܺܝܫ ܠܒܽܘܫܺܝ̈ܢ ܕܺܐܝܩܳܪ ܘܩܳܐܶܡ ܠܥܶܠ ܡܶܢ ܡܰܝ̈ܳܐ ܕܢܰܗܪܳܐ. ܕܰܐܪܺܝܡ ܝܰܡܺܝܢܶܗ ܘܣܶܡܳܠܶܗ ܠܘܳܬ ܫܡܰܝܳܐ܇ ܘܺܝܡܳܐ ܒܚܰܝ ܥܳܠ̈ܡܶܐ. ܕܰܠܥܶܕܳܢ ܥܶܕ̈ܳܢܺܝܢ ܘܦܶܠܓܽܘܬ ܥܶܕܳܢ܇ ܘܰܒܥܶܕܳܢ ܕܢܶܬܦܰܨ̈ܝܳܢ ܐܺܝܕ̈ܰܝܳܐ ܕܟܽܠ ܥܰܡܳܐ ܩܰܕܺܝܫܳܐ܇ ܢܶܫ̈ܠܡܳܢ ܗܳܠܶܝܢ ܟܽܠܗܶܝܢ.
Dan 12:8 ܘܶܐܢܳܐ ܕܳܢܺܝܐܶܝܠ ܫܶܡܥܶܬ ܘܠܳܐ ܐܶܫܬܰܘܕܥܶܬ. ܘܶܐܡܪܶܬ. ܡܳܪܝ ܡܳܢܳܐ ܒܳܬܰܪ ܗܳܠܶܝܢ. ܘܶܐܡܰܪ ܠܺܝ. ܙܶܠ ܕܳܢܺܝܐܶܝܠ.
Dan 12:9 ܡܶܛܽܠ ܕܰܟܣܶܝܢ ܐܶܢܽܘܢ ܘܰܚܬܺܝܡܺܝܢ ܦܶܬܓܳܡ̈ܶܐ ܥܰܕ ܥܶܕܳܢ ܩܶܨܳܐ.
Dan 12:10 ܢܶܬܓܒܽܘܢ ܘܢܶܬܚܰܘܪܽܘܢ ܘܢܶܬܒܰܚܪܽܘܢ ܣܰܓܺܝ̈ܐܶܐ. ܘܢܶܚܛܽܘܢ ܚܰܛܳܝ̈ܶܐ܇ ܘܠܳܐ ܢܶܣܬܰܟܠܽܘܢ ܟܽܠܗܽܘܢ ܚܰܛܳܝ̈ܶܐ. ܥܳܒܕ̈ܰܝ ܛܳܒ̈ܳܬܳܐ ܕܶܝܢ. ܢܶܣܬܰܟܠܽܘܢ
Dan 12:11 ܘܡܶܢ ܙܰܒܢܳܐ܇ ܕܢܶܥܒܰܪ ܩܽܘܪܒܳܢܳܐ܇ ܬܶܬܝܗܶܒ ܛܰܢܦܽܘܬܳܐ ܠܰܚܒܳܠܳܐ ܝܰܘܡ̈ܺܝܢ ܐܳܠܶܦ ܘܡܰܐܬܶܝܢ ܘܬܶܫܥܺܝܢ.
Dan 12:12 ܘܛܽܘܒܰܘܗܝ ܠܡܰܢ ܕܰܢܣܰܟܶܐ ܕܢܶܡܛܶܐ ܠܝܰܘܡܺܝ̈ܢ ܐܳܠܶܦ ܘܰܬܠܳܬܡܳܐܐ ܘܰܬܠܳܬܺܝܢ ܘܚܰܡܫܳܐ.
Dan 12:13 ܘܰܐܢܬ ܕܳܢܺܝܐܶܝܠ܇ ܙܶܠ ܠܩܶܨܳܐ ܢܽܘܚ܇ ܘܰܬܩܽܘܡ ܠܙܰܒܢܳܟ. ܠܣܰܘܦ ܝܰܘ̈ܡܳܬ݂ܳܐ.
Hos 1:1 ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܗܽܘܫܰܥ ܒܰܪ ܒܶܪܝ: ܒܝܰܘܡܰܘ̈ܗܝ ܕܥܽܘܙܺܝܳܐ: ܘܰܕܝܽܘܬܳܡ: ܘܕܳܐܚܳܙ: ܘܰܕܚܶܙܰܩܝܳܐ: ܡܰܠ̈ܟܶܐ ܕܰܝܗܽܘܕܳܐ: ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܒܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ.
Hos 1:2 ܪܺܝܫ ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܗܽܘܫܰܥ: ܐܶܡܰܪ ܡܳܪܝܳܐ ܠܗܽܘܫܰܥ: ܙܶܠ ܣܰܒ ܠܳܟ݂ ܐܰܢ̱ܬܬܳܐ ܕܰܡܙܰܢܝܳܐ: ܘܰܒ̈ܢܰܝܳܐ ܕܰܡܙܰܢܶܝܢ: ܡܶܛܽܠ ܕܰܡܙܰܢܳܝܽܘ ܬܙܰܢܶܐ ܐܰܪܥܳܐ ܡܶܢ ܒܳܬܪܶܗ ܕܡܳܪܝܳܐ.
Hos 1:3 ܘܶܐܙܰܠ ܘܰܢܣܰܒ ܠܶܗ ܠܓܳܡܰܪ ܒܰܪܬ ܕܒܶܠܝܳܡ: ܘܒܶܛܢܰܬ ܘܝܶܠܕܰܬ ܠܶܗ ܒܪܳܐ.
Hos 1:4 ܘܶܐܡܰܪ ܠܶܗ ܡܳܪܝܳܐ: ܩܪܺܝ ܫܡܶܗ ܐܺܝܙܰܪܥܺܝܠ: ܡܶܛܽܠ ܕܥܰܕ ܩܰܠܺܝܠ ܬܳܒܰܥ ܐ̱ܢܳܐ ܕܡܶܗ ܕܺܐܝܙܰܪܥܺܝܠ ܥܰܠ ܒܰܝܬܳܐ ܕܺܝܗܽܘ: ܘܶܐܒܰܛܶܠ ܡܰܠܟܽܘܬܳܐ ܕܒܶܝܬ݂ ܝܺܣܪܳܐܶܝܠ.
Hos 1:5 ܒܶܗ ܒܝܰܘܡܳܐ ܗܰܘ: ܐܶܬܒܪܺܝܗ̇ ܠܩܶܫܬܳܐ ܕܺܝܣܪܳܐܶܝܠ ܒܥܽܘܡܩܳܐ ܕܺܐܝܙܰܪܥܺܝܠ.
Hos 1:6 ܘܒܶܛܢܰܬ ܬܽܘܒ ܘܝܶܠܕܰܬ ܒܰܪܬܳܐ: ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܳܗ̇ ܠܳܐ ܐܶܬܪܰܚܡܰܬ: ܡܶܛܽܠ ܕܠܳܐ ܡܰܘܣܶܦ ܐ̱ܢܳܐ ܬܽܘܒ ܠܰܡܪܰܚܳܡܽܘ ܥܰܠ ܕܒܶܝܬ݂ ܝܺܣܪܳܐܶܝܠ: ܐܶܠܳܐ ܡܶܫܩܰܠ ܫܳܩܶܠ ܐ̱ܢܳܐ ܠܗܽܘܢ.
Hos 1:7 ܥܰܠ ܒܰܝܬܳܐ ܕܶܝܢ ܕܺܝܗܽܘܕܳܐ ܐܶܪܰܚܶܡ: ܘܶܐܦܪܽܘܩ ܐܶܢܽܘܢ ܒܡܳܪܝܳܐ ܐܰܠܳܗܗܽܘܢ: ܠܳܐ ܒܩܶܫܬܳܐ ܐܶܦܪܽܘܩ ܐܶܢܽܘܢ: ܐܳܦܠܳܐ ܒܣܰܝܦܳܐ: ܐܳܦܠܳܐ ܒܰܩܪܳܒܳܐ: ܘܠܳܐ ܒܖ̈ܰܟܫܳܐ: ܐܳܦܠܳܐ ܒܦܰܖ̈ܳܫܶܐ. 
Hos 1:8 ܘܚܶܣܠܰܬ݂ ܠܰܕܠܳܐ ܐܶܬܪܰܚܡܰܬ݂: ܘܒܶܛܢܰܬ ܬܽܘܒ ܘܝܶܠܕܰܬ ܒܪܳܐ.
Hos 1:9 ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܶܗ ܠܳܐ ܥܰܡܝ: ܡܶܛܽܠ ܕܰܐܢ̱ܬܽܘܢ ܠܳܐ ܥܰܡܝ ܐܰܢ̱ܬܽܘܢ: ܘܶܐܢܳܐ ܠܳܐ ܐܶܗܘܶܐ ܠܟܽܘܢ.
Hos 1:10 ܘܶܐܢ ܢܶܗܘܶܐ ܡܶܢܝܳܢܳܐ ܕܰܒܢܰܝ̈ ܝܺܣܪܳܐܶܝܠ ܐܰܝܟ ܚܳܠܳܐ ܕܝܰܡܳܐ: ܕܠܳܐ ܡܶܬܬܟܺܝܠ ܘܠܳܐ ܡܶܬܡܢܶܐ: ܘܢܶܗܘܶܐ ܒܰܐܬܪܳܐ ܕܶܐܬܐܡܰܪ ܠܗܽܘܢ ܠܳܐ ܥܰܡܝ ܐܰܢ̱ܬܽܘܢ: ܬܰܡܳܢ ܢܶܬܩܪܽܘܢ ܒܢܰܝ̈ܳܐ ܠܰܐܠܳܗܳܐ ܚܰܝܳܐ.
Hos 1:11 ܘܢܶܬܟܰܢܫܽܘܢ ܒܢܰܝ̈ ܝܺܗܽܘܕܳܐ: ܘܰܒܢܰܝ̈ ܝܺܣܪܳܐܶܝܠ ܐܰܟܚܕܳܐ: ܘܢܶܥܒܕܽܘܢ ܠܗܽܘܢ ܪܺܝܫܳܐ ܚܰܕ: ܘܢܶܣܩܽܘܢ ܡܶܢ ܐܰܪܥܳܐ: ܡܶܛܽܠ ܕܪܰܒܽ ܗ̱ܘ ܝܰܘܡܳܐ ܕܺܐܝܙܰܪܥܺܝܠ.
Hos 2:1 ܩ̣ܪܰܘ ܠܰܐܚܰܝ̈ܟܽܘܢ ܥܰܡܝ: ܘܠܰܐܚ̈ܘܳܬܟܽܘܢ ܖ̈ܚܺܝܡܳܬܳܐ.
Hos 2:2 ܕܽܘܢܝ ܥܰܡ ܐܶܡܟܽܘܢ: ܕܽܘܢܘ: ܡܶܛܽܠ ܕܗܺܝ ܠܳܐ ܗܘܳܬ݂ ܐܰܢ̱ܬܰܬܝ: ܘܶܐܢܳܐ ܠܳܐ ܗܘܺܝܬ ܒܰܥܠܳܗ̇: ܬܰܥܒܰܪ ܙܳܢܝܽܘܬܳܗ̇ ܡܶܢ ܐܰܦܶܝ̈ܗ̇: ܘܓܰܘܪܳܗ̇ ܡܶܢ ܒܰܝܢܳܬ ܬܕܶܝ̈ܗ̇.
Hos 2:3 ܕܠܳܐ ܐܰܫܠܚܺܝܗ̇ ܥܰܪܛܶܠ: ܘܶܐܫܒܩܺܝܗ̇ ܐܰܝܟ ܝܰܘܡܳܐ ܕܺܝܠܺܝܕܳܐ ܒܶܗ: ܘܶܐܥܒܕܺܝܗ̇ ܐܰܝܟ ܡܰܕܒܪܳܐ: ܘܰܐܝܟ݂ ܐܰܪܥܳܐ ܨܗܺܝܬܳܐ: ܘܰܐܡܺܝܬܶܝܗ̇ ܒܨܶܗܝܳܐ.
Hos 2:4 ܘܥܰܠ ܒܢܶܝ̈ܗ̇ ܠܳܐ ܐܶܪܰܚܶܡ: ܡܶܛܽܠ ܕܰܒܢܰܝ̈ ܙܳܢܺܝܬܳܐ ܐܶܢܽܘܢ.
Hos 2:5 ܡܶܛܽܠ ܕܙܰܢܝܰܬ ܐܶܡܗܽܘܢ: ܘܒܶܗܬܰܬ ܝܳܠܶܕܬܗܽܘܢ: ܘܶܐܡܪܰܬ ܐܺܙܰܠ ܒܳܬܰܪ ܖ̈ܳܚܡܰܝ: ܝܳܗ̱ܒܰܝ̈ ܠܰܚܡܝ ܘܡܰܝ̈ ܘܢܰܚܬܰܝ̈ ܘܟܶܬܳܢܰܝ̈: ܘܡܶܫܚܝ ܘܟܽܠ ܕܡܶܬܒܥܶܐ ܠܺܝ.
Hos 2:6 ܡܶܛܽܠ ܗܳܠܶܝܢ ܗܳܐ ܣܳܐܶܓ ܐ̱ܢܳܐ ܐܽܘܪܚܳܬܳܗ̇ ܒܕܰܪܕܖ̈ܶܐ: ܘܶܐܣܽܘܓ ܫܒܺܝܠܶܝ̈ܗ̇: ܐܘܪܚܳܐ ܠܳܐ ܬܶܫܟܰܚ.
Hos 2:7 ܘܬܺܐܙܰܠ ܒܳܬܰܪ ܖ̈ܳܚܡܶܝܗ̇ ܘܠܳܐ ܬܰܕܪܶܟ ܐܶܢܽܘܢ: ܘܬܶܒܥܶܐ ܐܶܢܽܘܢ ܘܠܳܐ ܬܶܫܟܰܚ ܐܶܢܽܘܢ: ܘܬܺܐܡܰܪ ܐܶܗܦܽܘܟ ܐܺܙܰܠ ܠܺܝ ܠܘܳܬ݂ ܒܰܥܠܝ ܩܰܕܡܳܝܳܐ: ܡܶܛܽܠ ܕܛܳܒ ܗ̱ܘܳܐ ܠܺܝ ܗܳܝܕܶܝܢ ܡܶܢ ܕܗܳܫܳܐ.
Hos 2:8 ܗܺܝ ܕܶܝܢ ܠܳܐ ܝܶܕܥܰܬ ܕܶܐܢܳܐ ܝܶܗܒܶܬ ܠܶܗ ܥܒܽܘܪܳܐ: ܘܚܰܡܪܳܐ: ܘܡܶܫܚܳܐ: ܘܣܺܐܡܳܐ ܘܕܰܗܒܳܐ ܐܰܣܓܺܝܬ ܠܶܗ: ܘܡܶܢܶܗ ܥܒܰܕܘ ܒܰܥܠܳܐ.
Hos 2:9 ܡܶܛܽܠ ܗܳܢܳܐ ܐܶܗܦܽܘܟ ܐܶܣܰܒ ܥܒܽܘܪܝ ܒܙܰܒܢܶܗ: ܘܚܰܡܪܝ ܒܙܰܒܢܶܗ: ܘܶܐܣܰܒ ܥܰܡܪܝ ܘܟܶܬܳܢܰܝ̈: ܕܝܶܗ̱ܒܶܬ ܠܶܗ ܕܰܬܟܰܣܶܐ ܦܽܘܪܣܳܝܳܗ̇.
Hos 2:10 ܡܶܟܺܝܠ ܐܶܓܠܶܐ ܦܽܘܪܣܳܝܳܗ̇ ܩܕ݂ܳܡ ܖ̈ܳܚܡܶܝܗ̇: ܘܐ̱ܢܳܫ ܠܳܐ ܢܦܰܨܶܝܗ̇ ܡܶܢ ܐܺܝܕܰܝ̈.
Hos 2:11 ܘܶܐܒܰܛܶܠ ܟܽܠܶܗ ܚܰܕܽܘܬܳܗ̇: ܥܰܐܥܺܐܕܶܝ̈ܗ̇ ܘܪܺܝܫ ܝܰܖ̈ܚܶܝܗ̇: ܘܫܰܒܬܳܗ̇ ܘܟܽܠܗܽܘܢ ܥܺܐܕܶܝ̈ܗ̇.
Hos 2:12 ܘܰܐܚܪܶܒ ܓܽܘܦܢܶܝ̈ܗ̇ ܘܬܺܐܢܶܝ̈ܗ̇: ܕܶܐܡܪܰܬ ܕܡܰܘ̈ܗܒܳܬܳܐ ܐܶܢܶܝܢ ܕܝܰܗ̱ܒܘ ܠܺܝ ܖ̈ܳܚܡܰܝ: ܘܶܐܥܒܶܕ ܐܶܢܶܝܢ ܥܳܒܳܐ: ܘܬܶܐܟܽܘܠ ܐܶܢܶܝܢ ܚܰܝܽܘܬ ܒܰܪܳܐ.
Hos 2:13 ܘܶܐܦܩܽܘܕ ܥܠܶܝܗ̇ ܝܰܘ̈ܡܳܬ݂ܳܐ ܕܒܰܥܠܳܐ ܕܣܳܝܡܳܐ ܗ̱ܘܳܬ݂ ܒܗܽܘܢ ܒܶܣ̈ܡܶܐ: ܘܫܶܩܠܰܬ ܩܕܳܫܶܝ̈ܗ̇ ܘܡܰܖ̈ܓܳܢܝܳܬܳܗ̇ ܘܶܐܙܰܠܬ ܒܳܬܰܪ ܖ̈ܳܚܡܶܝܗ̇: ܘܠܺܝ ܛܥܳܬ ܐܳܡܰܪ ܡܳܪܝܳܐ.
Hos 2:14 ܡܶܛܽܠ ܗܳܠܶܝܢ ܗܳܐ ܡܫܰܕܶܠ ܐ̱ܢܳܐ ܠܳܗ̇ ܘܡܰܘܒܶܠ ܐ̱ܢܳܐ ܠܳܗ̇ ܠܡܰܕܒܪܳܐ: ܘܶܐܡܠܶܐ ܒܠܶܒܳܗ̇.
Hos 2:15 ܘܶܐܬܶܠ ܠܳܗ̇ ܟܰܖ̈ܡܶܝܗ̇ ܡܶܢ ܬܰܡܳܢ: ܘܥܽܘܡܩܳܐ ܕܥܳܟܰܪ: ܕܢܶܬܦܬܰܚ ܣܽܘܟܽܠܶܗ: ܘܬܶܬܡܰܟܰܟ ܬܰܡܳܢ ܐܰܝܟ ܝܰܘ̈ܡܰܝ ܛܰܠܝܽܘܬܳܗ̇: ܘܰܐܝܟ݂ ܝܰܘܡܳܐ ܕܣܶܠܩܰܬ ܒܶܗ ܡܶܢ ܐܰܪܥܳܐ ܕܡܶܨܪܶܝܢ.
Hos 2:16 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܬܶܩܪܶܝܢܝ ܓܰܒܪܝ ܘܠܳܐ ܬܽܘܒ ܬܶܩܪܶܝܢܝ ܒܰܥܠܝ.
Hos 2:17 ܘܰܐܥܒܰܪ ܫܡܳܐ ܕܒܰܥܠܳܐ ܡܶܢ ܦܽܘܡܳܗ̇: ܘܠܳܐ ܢܬܕܰܟܪܽܘܢ ܬܽܘܒ ܫܡܶܗ.
Hos 2:18 ܘܰܐܩܺܝܡ ܠܗܽܘܢ ܩܝܳܡܳܐ ܒܝܰܘܡܳܐ ܗܰܘ: ܥܰܡ ܚܰܝܽܘܬܳܐ ܕܕܰܒܪܳܐ: ܘܥܰܡ ܦܳܪܰܚܬܳܐ ܕܰܫܡܰܝܳܐ: ܘܖ̈ܰܚܫܳܐ ܕܰܐܪܥܳܐ: ܘܩܶܫܬܳܐ ܘܣܰܝܦܳܐ ܘܰܩܪܳܒܳܐ ܐܶܒܰܛܶܠ ܡܶܢ ܐܰܪܥܳܐ: ܘܰܐܫܪܶܐ ܐܶܢܽܘܢ ܒܣܰܒܪܳܐ.
Hos 2:19 ܘܶܐܡܟ݂ܪܶܟ݂ܝ ܠܺܝ ܠܥܳܠܰܡ: ܘܶܐܡܟܪܶܟ݂ܶܝ ܠܺܝ ܒܙܰܕܺܝܩܽܘܬܳܐ: ܘܰܒܕܺܝܢܳܐ: ܘܰܒܛܰܝܒܽܘܬܳܐ: ܘܰܒܖ̈ܰܚܡܶܐ.
Hos 2:20 ܘܶܐܡܟܪܶܟ݂ܝ ܠܺܝ ܒܗܰܝܡܳܢܽܘܬܳܐ: ܘܬܶܕܥܺܝܢ ܠܡܳܪܝܳܐ.
Hos 2:21 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܥܢܶܐ ܠܰܫܡܰܝܳܐ: ܘܗܶܢܽܘܢ ܢܶܥܢܽܘܢ ܠܰܐܪܥܳܐ.
Hos 2:22 ܘܰܐܪܥܳܐ ܬܶܥܢܶܐ ܠܰܥܒܽܘܪܳܐ: ܘܰܠܚܰܡܪܳܐ ܘܰܠܡܶܫܚܳܐ: ܘܗܶܢܽܘܢ ܢܶܥܢܽܘܢ ܠܺܐܝܙܰܪܥܺܝܠ.
Hos 2:23 ܘܶܐܙܪܥܺܝܗ̇ ܠܺܝ ܒܰܐܪܥܳܐ: ܘܶܐܪܰܚܶܡ ܥܰܠ ܠܳܐ ܐܶܬܪܰܚܡܰܬ: ܘܶܐܩܪܶܐ ܠܠܳܐ ܥܰܡܝ ܥܰܡܝ: ܘܗܽܘ ܢܶܩܪܶܝܢܝ ܐܰܠܳܗܝ.
Hos 3:1 :ܘܶܐܡܰܪ ܠܺܝ ܡܳܪܝܳܐ: ܬܽܘܒ ܙܶܠ ܪܚܰܡ ܐܰܢ̱ܬܬܳܐ ܓܰܝܳܪܬܳܐ ܕܪܳܚܡܳܐ ܒܺܝ̈ܫܳܬ݂ܳܐ: ܐܰܝܟ ܕܰܪܚܶܡ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ: ܘܗܶܢܽܘܢ ܐܶܬܦܢܺܝ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܘܰܪܚܶܡܘ ܕܰܒܽܘ̈ܫܶܐ ܕܰܐܦ̈ܫܳܬܳܐ.
Hos 3:2 ܘܰܙܒܰܢܬܳܗ̇ ܠܺܝ ܒܚܰܡܫܰܥܶܣܖ̈ܶܐ ܕܰܟܣܶܦ: ܘܰܒܟܽܘܪ ܘܰܠܬܶܟ ܣܥܳܖ̈ܺܝܢ.
Hos 3:3 ܘܶܐܡܪܶܬ ܠܳܗ̇ ܕܝܰܘ̈ܡܳܬ݂ܳܐ ܣܰܓܺܝ̈ܐܶܐ ܬܶܬܒܺܝܢ ܠܺܝ: ܠܳܐ ܬܙܰܢܺܝܢ: ܘܠܳܐ ܬܶܗܘܶܝܢ ܠܰܓܒܰܪ: ܘܶܐܢܳܐ ܐܶܗܘܶܐ ܠܘܳܬܶܟܝ.
Hos 3:4 ܡܶܛܽܠ ܕܝܰܘ̈ܡܳܬ݂ܳܐ ܣܰܓܺܝ̈ܐܶܐ ܢܶܬܒܽܘܢ ܒܢܰܝ̈ ܝܺܣܪܳܐܶܝܠ: ܕܠܳܐ ܡܰܠܟܳܐ ܘܰܕܠܳܐ ܫܰܠܺܝܛܳܐ: ܘܰܕܠܳܐ ܕܶܒܚܬܳܐ: ܘܰܕܠܳܐ ܡܰܕܒܚܳܐ: ܘܰܕܠܳܐ ܠܳܒܶܫ ܐܰܦܽܘܕܳܐ: ܘܣܳܐܶܡ ܒܶܣ̈ܡܶܐ.
Hos 3:5 ܘܡܶܢ ܒܳܬܰܪܟܶܢ ܢܶܬܦܢܽܘܢ ܒܢܰܝ̈ ܝܺܣܪܳܐܶܝܠ: ܘܢܶܒܥܽܘܢ ܠܡܳܪܝܳܐ ܐܰܠܳܗܗܽܘܢ: ܘܰܠܕܰܘܺܝܕ ܡܰܠܟܗܽܘܢ: ܘܢܶܕܥܽܘܢ ܠܡܳܪܝܳܐ ܘܰܠܛܰܝܒܽܘܬܶܗ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ.
Hos 4:1 :ܫܡܰܥܘ ܦܶܬܓܳܡܶܗ ܕܡܳܪܝܳܐ ܒܢܰܝ̈ ܝܺܣܪܳܐܶܝܠ: ܡܶܛܽܠ ܕܕܺܝܢܳܐ ܠܡܳܪܝܳܐ ܥܰܡ ܥܳܡܽܘܖ̈ܶܝܗ̇ ܕܰܐܪܥܳܐ: ܥܰܠ ܕܠܰܝܬ ܩܽܘܫܬܳܐ ܐܳܦܠܳܐ ܛܰܝܒܽܘܬܳܐ: ܐܳܦܠܳܐ ܝܺܕܰܥܬܶܗ ܕܰܐ‌ܠܳܗܳܐ ܒܰܐܪܥܳܐ.
Hos 4:2 ܠܰܘܛܬܳܐ: ܘܕܰܓܳܠܽܘܬܳܐ: ܘܩܶܛܠܳܐ: ܘܓܰܢܳܒܽܘܬܳܐ: ܘܓܰܘܪܳܐ: ܣܓܺܝܘ: ܘܰܕܡܳܐ ܒܰܕܡܳܐ ܚܠܰܛܘ.
Hos 4:3 ܡܶܛܽܠ ܗܳܢܳܐ ܬܶܬܶܒ ܒܶܐܒܠܳܐ ܐܰܪܥܳܐ: ܘܢܺܐܠܽܘܢ ܟܽܠܗܽܘܢ ܥܳܡܽܘܖ̈ܶܝܗ̇: ܘܚܰܝܘܬܳܐ ܕܕܰܒܪܳܐ ܘܦܳܪܰܚܬܳܐ ܕܰܫܡܰܝܳܐ: ܘܳܐܦ ܢܽܘ̈ܢܶܐ ܕܰܒܝܰܡܳܐ ܢܣܽܘܦܽܘܢ.
Hos 4:4 ܡܶܛܽܠ ܕܐ̱ܢܳܫ ܠܳܐ ܕܳܐܶܢ ܐܳܦܠܳܐ ܡܰܟܶܣ: ܘܥܰܡܳܟ݂ ܐܰܝܟ ܟܳܗܢܳܐ ܡܶܬܚܪܶܐ.
Hos 4:5 ܘܶܐܬܬܩܶܠܬ ܒܺܐܝܡܳܡܳܐ: ܘܶܐܬܬܩܶܠ ܐܳܦ ܢܒܺܝܳܐ ܕܥܰܡܳܟ݂ ܒܠܺܠܝܳܐ: ܘܫܶܬܩܰܬ ܐܶܡܳܟ.
Hos 4:6 ܫܬܶܩ ܥܰܡܝ ܡܶܛܽܠ ܕܠܰܝܬ ܒܶܗ ܝܺܕܰܥܬܳܐ: ܐܰܢ̱ܬ ܓܶܝܪ ܐܰܣܠܺܝܬ ܝܺܕܰܥܬܳܐ: ܘܰܐܣܠܶܟ݂ ܡܶܢ ܟܳܗܢܽܘܬܳܐ: ܘܰܛܥܰܝܬ ܢܳܡܽܘܣܶܗ ܕܰܐܠܳܗܳܟ: ܐܳܦ ܐܶܢܳܐ ܐܶܛܥܶܐ ܠܰܒܢܰܝ̈ܟ.
Hos 4:7 ܐܰܝܟ ܣܽܘܓܳܐܗܽܘܢ ܗܳܟܰܢܳܐ ܚܛܰܘ: ܘܺܐܝܩܳܪܗܽܘܢ ܒܰܩܠܳܠܳܐ ܚܰܠܶܦܘ.
Hos 4:8 ܚܛܺܝܬܶܗ ܕܥܰܡܝ ܐܶܟܰܠܘ: ܘܰܠܥܰܘܠܗܽܘܢ ܐܰܪܡܺܝܘ ܢܰܦܫܗܽܘܢ.
Hos 4:9 ܘܰܗܘܳܐ ܟܳܗܢܳܐ ܐܰܝܟ ܥܰܡܳܐ: ܘܶܐܦܩܽܘܕ ܥܠܰܝܗܽܘܢ ܐܽܘܖ̈ܚܳܬܗܽܘܢ: ܘܰܥܒܳܕܰܝ̈ܗܽܘܢ ܐܶܦܪܽܘܥ ܐܶܢܽܘܢ.
Hos 4:10 ܘܢܶܐܟܠܽܘܢ ܘܠܳܐ ܢܶܣܒܥܽܘܢ: ܙܰܢܺܝܘ ܘܠܳܐ ܣܓܺܝܘ: ܡܶܛܽܠ ܕܰܠܡܳܪܝܳܐ ܫܒܰܩܘ.
Hos 4:11 ܘܰܪܚܶܡܘ ܙܳܢܝܽܘܬܳܐ: ܘܚܰܡܪܳܐ ܘܪܰܘܳܝܽܘܬܳܐ ܢܰܣܒܶܗ ܠܠܶܒܗܽܘܢ.
Hos 4:12 ܥܰܡܝ ܒܬܰܪܥܺܝܬܶܗ ܫܐܶܠ: ܘܚܽܘܛܪܶܗ ܚܰܘܝܶܗ: ܡܶܛܽܠ ܕܪܽܘܚܳܐ ܕܙܳܢܝܽܘܬܳܐ ܐܰܛܥܝܰܬ ܐܶܢܽܘܢ: ܘܰܗܦܰܟܘ ܡܶܢ ܐܰܠܳܗܗܽܘܢ.
Hos 4:13 ܥܰܠ ܪܺܝܫܝ ܛܽܘܖ̈ܶܐ ܕܰܒܰܚܘ: ܘܥܰܠ ܖ̈ܳܡܳܬܳܐ ܣܳܡܘ ܒܶܣ̈ܡܶܐ: ܬܚܶܝܬ ܒܰܠܽܘܛܳܐ ܘܚܶܘܪܳܐ: ܘܒܶܛܡܬܳܐ ܕܫܰܦܺܝܪ ܛܶܠܳܠܳܗ̇: ܡܶܛܽܠ ܗܳܢܳܐ ܢܙܰܢ̈ܝܳܢ ܒܢ̈ܳܬܟܽܘܢ: ܘܟܰܠ̈ܠܳܬܟܽܘܢ ܢܓܽܘܖ̈ܳܢ.
Hos 4:14 ܠܳܐ ܐܶܣܥܽܘܪ ܒܢ̈ܳܬܟܽܘܢ ܟܰܕ ܢܙܰܢ̈ܝܳܢ: ܘܳܐܦܠܳܐ ܟܽܠ̈ܠܳܬܟܽܘܢ ܟܰܕ ܢܓܽܘܖ̈ܳܢ: ܡܶܛܽܠ ܕܗܶܢܶܝܢ ܥܰܡ ܙܰܢܳܝ̈ܶܐ ܚܠܺܝ̈ܛܳܢ: ܘܗܶܢܽܘܢ ܥܰܡ ܢܳܦܩܰܬ ܫܽܘ̈ܩܶܐ ܡܕܰܒܚܺܝܢ: ܥܰܡܳܐ ܕܠܳܐ ܡܶܣܬܰܟܰܠ ܥܰܦܶܩ ܙܳܢܺܝܬܳܐ.
Hos 4:15 ܐܰܢ̱ܬ ܕܶܝܢ ܝܺܣܪܳܐܶܝܠ: ܠܳܐ ܬܚܰܝܶܒ ܠܺܝܗܽܘܕܳܐ: ܘܠܳܐ ܬܺܐܙܽܠ̱ܘܢ ܠܓܰܠܓܳܠܳܐ: ܘܠܳܐ ܬܶܣܩܽܘܢ ܠܒܶܝܬ݂ ܐܽܘܢ: ܘܠܳܐ ܬܺܐܡܪܽܘܢ ܚܰܝܽ ܗ̱ܘ ܡܳܪܝܳܐ.
Hos 4:16 ܡܶܛܽܠ ܕܰܐܝܟ ܬܽܘܪܬܳܐ ܕܡܶܪܕܰܬ ܡܶܢ ܢܺܝܪܳܐ: ܗܳܟܰܢܳܐ ܡܪܰܕܘ ܒܢܰܝ̈ ܝܺܣܪܳܐܶܝܠ: ܘܡܶܟܺܝܠ ܢܶܪܥܶܐ ܐܶܢܽܘܢ ܡܳܪܝܳܐ: ܐܰܝܟ ܐܶܡܖ̈ܶܐ ܒܰܪܘܰܚܬܳܐ.
Hos 4:17 ܫܰܘܬܳܦܰܐ ܗ̱ܘ ܕܰܦܬܰܟܖ̈ܶܐ ܐܰܦܪܶܝܡ: ܫܒܽܘܩ ܠܶܗ.
Hos 4:18 ܟܽܠܗܽܘܢ ܙܰܢܺܝܘ ܘܰܪܚܶܡܘ ܨܰܥܪܳܐ ܘܕܶܚܠܬܳܐ.
Hos 4:19 ܬܶܨܛܰܪܪܺܝ ܪܽܘܚܳܐ ܒܟܶܢܦܰܝ̈ܗܽܘܢ: ܘܢܶܒܗܬܽܘܢ ܡܶܢ ܡܰܕܒܚܰܝ̈ܗܽܘܢ.
Hos 5:1 ܫܡܰܥܘ ܗܳܕ݂ܶܐ ܟܳܗ̈ܢܶܐ: ܘܨܽܘܬܘ ܒܶܝܬ݂ ܝܺܣܪܳܐܶܝܠ: ܘܒܶܝܬ݂ ܡܰܠܟܳܐ ܫܡܰܥܘ: ܡܶܛܽܠ ܕܕܺܝܠܟܽܘܢ ܗ̱ܘ ܕܺܝܢܳܐ: ܕܦܰܚ̈ܶܐ ܗܽܘܝܬܽܘܢ ܠܕܰܘ̈ܩܶܐ: ܘܰܡܨܺܝܕܬܳܐ ܕܰܦܪܺܝܣܳܐ ܥܰܠ ܬܳܒܽܘܪ.
Hos 5:2 ܘܨܰܝ̈ܳܕܶܐ ܕܨܳܝܕܺܝܢ ܛܡܰܪܘ ܦܰܚ̈ܶܐ: ܐܶܢܳܐ ܕܶܝܢ ܐܶܪܕ̇ܶܐ ܠܟܽܠܗܽܘܢ.
Hos 5:3 ܐܶܢܳܐ ܝܳܕܰܥ ܐ̱ܢܳܐ ܠܰܐܦܪܶܝܡ: ܘܺܝܣܪܳܐܶܝܠ ܠܳܐ ܟܣܶܐ ܡܶܢܝ: ܡܶܛܽܠ ܕܗܳܫܳܐ ܙܰܢܺܝ ܐܰܦܪܶܝܡ: ܘܶܐܬܛܰܢܰܦ ܝܺܣܪܳܐܶܝܠ.
Hos 5:4 ܠܳܐ ܫܳܒ̈ܩܳܢ ܠܗܽܘܢ ܨܶܢ̈ܥܳܬܗܽܘܢ: ܕܢܶܬܦܢܽܘܢ ܠܘܳܬ݂ ܐܰܠܳܗܗܽܘܢ: ܡܶܛܽܠ ܕܪܽܘܚܳܐ ܕܙܳܢܝܽܘܬܳܐ ܒܓܰܘܗܽܘܢ: ܘܰܠܡܳܪܝܳܐ ܠܳܐ ܝܺܕܰܥܘ.
Hos 5:5 ܘܢܶܬܡܰܟܰܟ݂ ܐܺܝܩܳܪܶܗ ܕܺܝܣܪܳܐܶܝܠ ܩܕ݂ܳܡܰܘܗܝ: ܘܺܝܣܪܳܐܶܝܠ ܘܰܐܦܪܶܝܡ ܢܶܬܬܰܩܠܽܘܢ ܒܥܰܘܠܗܽܘܢ: ܘܢܶܬܬܩܶܠ ܐܳܦ ܝܺܗܽܘܕܳܐ ܥܰܡܗܽܘܢ.
Hos 5:6 ܒܥܳܢ̈ܗܽܘܢ ܘܰܒܬܰܘܖ̈ܰܝܗܽܘܢ ܢܺܐܙܽܠ̱ܘܢ ܠܡܶܒܥܶܝܗ̇ ܠܡܳܪܝܳܐ ܘܠܳܐ ܢܶܫܟܚܽܘܢܶܗ: ܡܶܛܽܠ ܕܰܦܪܰܩ ܠܶܗ ܡܶܢܗܽܘܢ.
Hos 5:7 ܒܡܳܪܝܳܐ ܓܶܝܪ ܕܰܓܶܠܘ: ܡܶܛܽܠ ܕܰܒ̈ܢܰܝܳܐ ܢܽܘܟܖ̈ܳܝܶܐ ܐܰܘܠܶܕܘ.
Hos 5:8 ܩܪܰܘ ܫܺܝܦܽܘܪܳܐ ܒܪܳܡܬܳܐ: ܘܩܰܪܢܳܐ ܒܪܳܡܬܳܐ: ܩܥܰܘ ܒܶܝܬ݂ ܐܽܘܢ: ܒܳܬ݂ܪܳܟ݂ ܒܶܢܝܳܡܶܝܢ.
Hos 5:9 ܐܰܦܪܶܝܡ ܠܰܚܒܳܠܳܐ ܢܶܗܘܶܐ ܒܝܰܘܡܳܐ ܕܡܰܟܣܳܢܽܘܬܳܐ: ܒܫܰܪܒܬܳܐ ܕܺܝܣܪܳܐܶܝܠ ܐܰܘܕܥܶܬ ܗܰܝܡܳܢܽܘܬܳܐ.
Hos 5:10 ܗܘܰܘ ܪܰܘܖ̈ܒܳܢܶܐ ܕܺܝܗܽܘܕܳܐ ܐܰܝܟ ܗܳܢܽܘܢ ܕܰܡܫܰܢܶܝܢ ܬܚܽܘܡܳܐ: ܐܶܫܽܘܕ ܪܽܘܓܙܝ ܥܠܰܝܗܽܘܢ ܐܰܝܟ ܡܰܝ̈ܳܐ.
Hos 5:11 ܛܠܺܝܡ ܐܰܦܪܶܝܡ ܘܰܐܠܺܝܨ ܒܕܺܝܢܳܐ: ܡܶܛܽܠ ܕܰܨܒܳܐ ܠܡܺܐܙܰܠ ܒܳܬܰܪ ܣܖ̈ܺܝܩܳܬܳܐ.
Hos 5:12 ܘܶܐܢܳܐ ܐܶܗܘܶܐ ܐܰܝܟ ܕܠܽܘܚܝܳܐ ܠܰܐܦܪܶܝܡ: ܘܰܐܝܟ݂ ܐܰܪܝܳܐ ܠܰܕܒܶܝܬ݂ ܝܺܗܽܘܕܳܐ.
Hos 5:13 ܘܰܚ̣ܙܳܐ ܐܰܦܪܶܝܡ ܟܽܘܖ̈ܗܳܢܰܘܗܝ: ܘܺܝܗܽܘܕܳܐ ܟܺܐܒܰܘ̈ܗܝ: ܘܶܐܙܰܠ ܐܰܦܪܶܝܡ ܠܳܐܬܽܘܪ: ܘܫܰܕܰܪ ܠܘܳܬ݂ ܡܰܠܟܳܐ ܕܝܳܪܶܒ: ܘܗܽܘ ܠܳܐ ܡܶܫܟܰܚ ܠܡܰܐܣܳܝܽܘܬܟܽܘܢ: ܘܠܳܐ ܢܰܚܠܶܡ ܡܶܢܟܽܘܢ ܟܺܐܒܰܝ̈ܟܽܘܢ.
Hos 5:14 ܡܶܛܽܠ ܕܶܐܢܳܐ ܐܰܝܟ݂ ܐܰܪܝܳܐ ܠܰܐܦܪܶܝܡ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܠܰܕܒܶܝܬ݂ ܝܺܗܽܘܕܳܐ: ܘܶܐܢܳܐ ܐܶܬܒܰܪ ܘܶܐܙܰܠ: ܘܶܐܫܩܽܘܠ ܘܠܰܝܬ ܕܰܡܦܰܨܶܐ.
Hos 5:15 ܐܶܗܦܽܘܟ݂ ܐܺܙܰܠ ܠܰܐܬ݂ܪܝ: ܥܕܰܡܳܐ ܕܰܢܚܽܘܒܽܘܢ ܘܢܶܒܥܽܘܢ ܐܰܦܰܝ̈: ܘܒܽܐܘܠܨܳܢܗܽܘܢ ܢܩܰܕܡܽܘܢ ܠܘܳܬ݂ܝ.
Hos 6:1 ܘܢܺܐܡܪܽܘܢ ܢܶܗܦܽܘܟ݂ ܢܺܐܙܰܠ ܠܘܳܬ݂ ܡܳܪܝܳܐ ܕܰܡܚܳܢ: ܘܗܽܘ ܢܰܐܣܶܝܢ: ܘܬܰܒܪܰܢ: ܘܗܽܘ ܢܶܥܨܒܰܢ.
Hos 6:2 ܘܢܰܚܶܝܢ ܝܰܘ̈ܡܳܬ݂ܳܐ: ܘܰܒܝܰܘܡܳܐ ܬܠܺܝܬܳܝܳܐ ܢܩܺܝܡܰܢ ܘܢܺܚܶܐ ܩܕ݂ܳܡܰܘܗܝ.
Hos 6:3 ܘܢܶܕܰܥ ܠܡܺܐܙܰܠ ܠܺܝܕܰܥܬܶܗ ܕܡܳܪܝܳܐ: ܐܰܝܟ ܫܰܦܪܳܐ ܕܰܬܩܶܢ ܡܰܦܩܶܗ: ܘܢܺܐܬܶܐ ܠܰܢ ܐܰܝܟ ܡܶܛܪܳܐ: ܘܰܐܝܟ݂ ܪܒܺܝܥܳܐ ܕܡܰܪܘܶܐ ܠܰܐܪܥܳܐ.
Hos 6:4 ܡܳܢܳܐ ܐܶܥܒܶܕ ܠܳܟ ܐܰܦܪܶܝܡ: ܘܡܳܢܳܐ ܐܶܥܒܶܕ ܠܳܟ ܝܺܗܽܘܕܳܐ: ܛܰܝܒܽܘܬܟܽܘܢ ܐܰܝܟ ܥܢܳܢܳܐ ܕܨܰܦܪܳܐ: ܘܰܐܝܟ݂ ܛܰܠܳܐ ܕܰܡܩܰܕܶܡ ܘܥܳܒܰܪ.
Hos 6:5 ܡܶܛܽܠܶܗܢܳܐ ܦܰܣܩܶܬ ܢܒܺܝ̈ܶܐ: ܘܩܰܛܠܶܬ ܐܶܢܽܘܢ ܒܡܺܐܡܰܪ ܦܽܘܡܝ: ܘܕܺܝܢܝ ܐܰܝܟ ܢܽܘܗܪܳܐ ܢܶܦܽܘܩ.
Hos 6:6 ܡܶܛܽܠ ܕܨܒܺܝܬ݂ ܒܛܰܝܒܽܘܬܳܐ ܘܠܳܐ ܒܕܶܒܚܬܳܐ: ܘܺܝܕܰܥܬܶܗ ܕܰܐ‌ܠܳܗܳܐ ܛܳܒ ܡܶܢ ܝܰܩ̈ܕܶܐ ܫܰܠܡ̈ܶܐ.
Hos 6:7 ܘܗܶܢܽܘܢ ܐܰܝܟ ܒܰܪܢܳܫܳܐ ܥ̣ܒܰܪܘ ܥܰܠ ܩܝܳܡܝ: ܘܬܰܡܳܢ ܕܰܓܶܠܘ ܒܺܝ.
Hos 6:8 ܓܶܠܥܳܕ ܡܕܺܝܢ̱ܬܳܐ ܗ̱ܝ ܕܥܳܒܕ݂ܰܝ̈ ܥܰܘܠܳܐ: ܘܰܡܦܰܠܦܠܳܐ ܒܰܕܡܳܐ: ܥܽܘܫܢܶܟܝ ܐܰܝܟ ܕܓܰܒܪܳܐ ܓܰܝܳܣܳܐ.
Hos 6:9 ܐܶܫܬܰܘܬܰܦܘ ܟܳܗ̈ܢܶܐ ܒܽܐܘܪܚܳܐ: ܘܰܩܛܰܠܘ ܠܰܫܟܺܝܡ: ܡܶܛܽܠ ܕܥܰܘܠܳܐ ܥܰܒܰܕܘ.
Hos 6:10 ܒܒܰܝܬܳܐ ܕܺܝܣܪܳܐܶܝܠ ܚܙܺܝܬ ܬܶܡܗܳܐ: ܬܰܡܳܢ ܙܰܢܺܝ ܐܰܦܪܶܝܡ: ܘܶܐܬܛܰܢܰܦ ܝܺܣܪܳܐܶܝܠ.
Hos 6:11 ܘܳܐܦ ܝܺܗܽܘܕܳܐ ܥܒܶܕ ܠܳܟ݂ ܩܛܳܦܳܐ: ܡܳܐ ܕܡܰܦܢܶܐ ܐ̱ܢܳܐ ܫܒܺܝܬܶܗ ܕܥܰܡܝ.
Hos 7:1 ܡܳܐ ܕܰܐܣܺܝܬ ܠܺܝܣܪܳܐܶܝܠ: ܘܶܐܬܓܠܺܝ ܥܰܘܠܶܗ ܕܰܐܦܪܶܝܡ: ܘܒܺܝܫܬܳܗ̇ ܕܫܳܡܪܺܝܢ: ܡܶܛܽܠ ܕܰܥܒܰܕܘ ܫܽܘܩܪܳܐ ܩܕ݂ܳܡܰܝ: ܘܓܰܢܳܒܳܐ ܥܳܐܠ ܗ̱ܘܳܐ: ܘܰܡܫܰܠܰܚ ܓܰܝܳܣܳܐ ܒܫܽܘ̈ܩܶܐ.
Hos 7:2 ܘܠܳܐ ܐܳܡܪܺܝܢ ܒܠܶܒܗܽܘܢ ܕܟܽܠܗܽܘܢ ܕܟܽܠܗܶܝܢ ܒܺܝ̈ܫܳܬܗܽܘܢ ܥܳܗܶܕ ܐ̱ܢܳܐ: ܡܶܟܺܝܠ ܢܶܚܕܖ̈ܳܢ ܐܶܢܽܘܢ ܨܶܢ̈ܥܳܬܗܽܘܢ ܕܰܗܽܘܝ̈ ܩܕ݂ܳܡ ܐܰܦܰܝ̈.
Hos 7:3 ܒܒܺܝܫܽܘܬܗܽܘܢ ܚܰܕܺܝܘ ܠܡܰܠ̈ܟܶܐ: ܘܰܒܕܰܓܳܠܽܘܬܗܽܘܢ.
Hos 7:4 ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܓܳܝܪܺܝܢ: ܐܰܝܟ ܬܰܢܽܘܪܳܐ ܕܝܳܩܶܕ ܠܡܺܐܦܺܝܬܳܐ: ܢܶܒܛܰܠ ܡܶܢ ܡܕܺܝܢ̱ܬܳܐ ܠܳܐܶܫ ܠܰܝܫܳܐ ܥܕܰܡܳܐ ܕܚܳܡܰܥ.
Hos 7:5 ܝܰܘܡܳܐ ܕܡܰܠܟܰܝ̈ܢ ܫܰܪܺܝܘ ܪܰܘܖ̈ܒܳܢܶܐ ܠܡܶܪܓܰܙ ܡܶܢ ܚܰܡܪܳܐ: ܢܓܰܕܘ ܐܺܝܕܰܝ̈ܗܽܘܢ ܥܰܡ ܒܺܝ̈ܫܶܐ.
Hos 7:6 ܡܶܛܽܠ ܕܚܰܡ ܠܶܒܗܽܘܢ ܐܰܝܟ ܬܰܢܽܘܪܳܐ ܒܰܟܡܺܐܢܗܽܘܢ: ܘܟܽܠܶܗ ܠܺܠܝܳܐ ܥܬܶܩ ܪܽܘܓܙܗܽܘܢ: ܘܰܒܨܰܦܪܳܐ ܝܳܩܶܕ ܗ̱ܘܳܐ ܐܰܝܟ ܢܽܘܪܳܐ ܘܫܰܠܶܗܒܺܝܬܳܐ.
Hos 7:7 ܟܽܠܗܽܘܢ ܚܰܡܘ ܐܰܝܟ ܬܰܢܽܘܪܳܐ: ܘܶܐܟܽܠܘ ܠܕܰܝܳܢܰܝ̈ܗܽܘܢ: ܟܽܠܗܽܘܢ ܡܰܠܟܰܝ̈ܗܽܘܢ ܢܦܰܠܘ: ܘܠܰܝܬ ܒܗܽܘܢ ܕܩܳܪܶܐ ܠܺܝ.
Hos 7:8 ܐܰܦܪܶܝܡ ܒܥܰܡ̈ܡܶܐ ܐܶܬܚܰܠܰܛ: ܐܰܦܪܶܝܡ ܗܘܳܐ ܚܳܝܽܝܘܪܬܳܐ ܕܥܰܕܠܳܐ ܐܶܬܐܰܦܝܰܬ ܐܶܬܰܐܟܠܰܬ.
Hos 7:9 ܗܳܟܰܢܳܐ ܐܶܟܰܠܘ ܢܽܘܟܖ̈ܳܝܶܐ ܚܰܝܠܶܗ ܘܠܳܐ ܝܺܕܰܥ: ܘܚܶܘܳܖ̈ܳܬܳܐ ܢܦܰܩ ܠܶܗ ܘܠܳܐ ܝܺܕܰܥ.
Hos 7:10 ܘܶܐܬܡܰܟܰܟ ܐܺܝܩܳܪܶܗ ܕܺܝܣܪܳܐܶܝܠ ܩܕ݂ܳܡܰܘܗܝ: ܘܠܳܐ ܐܶܬܦܢܺܝܘ ܠܘܳܬ݂ ܡܳܪܝܳܐ ܐܰܠܳܗܗܽܘܢ: ܘܠܳܐ ܒܥܰܐܗܝ.
Hos 7:11 ܘܰܗܘܳܐ ܐܰܦܪܶܝܡ ܐܰܝܟ ܝܰܘܢܳܐ ܫܒܰܪܬܳܐ ܕܠܰܝܬ ܒܳܗ̇ ܠܶܒܳܐ: ܠܡܶܨܪܶܝܢ ܐܶܬܰܘ: ܘܠܳܐܬܽܘܪ ܐܶܙܰܠܘ.
Hos 7:12 ܠܰܐܬܰܪ ܕܢܺܐܙܽܠ̱ܘܢ ܐܶܦܪܽܘܣ ܥܠܰܝܗܽܘܢ ܡܨܺܝܕܬܝ: ܘܰܐܝܟ݂ ܦܳܪܰܚܬܳܐ ܕܰܫܡܰܝܳܐ ܐܰܚܶܬ ܐܶܢܽܘܢ: ܘܶܐܪܕܶܐ ܐܶܢܽܘܢ ܐܰܝܟ ܫܶܡܥܳܐ ܕܣܳܗܕܽܘܬܗܽܘܢ.
Hos 7:13 ܘܳܝ ܠܗܽܘܢ ܕܢܳܕܘ ܡܶܢܝ: ܒܺܝܫܬܳܐ ܐܰܝܬܶܐ ܥܠܰܝܗܽܘܢ ܥܰܠ ܕܰܐܥܠܺܝܘ ܒܺܝ: ܐܶܢܳܐ ܓܶܝܪ ܦܶܪܩܶܬ ܐܶܢܽܘܢ: ܘܗܶܢܽܘܢ ܡܰܠܶܠܘ ܥܠܰܝ ܕܰܓܳܠܽܘܬܳܐ.
Hos 7:14 ܘܠܳܐ ܓܥܰܘ ܠܘܳܬ݂ܝ ܡܶܢ ܟܽܠܶܗ ܠܶܒܗܽܘܢ: ܐܶܠܳܐ ܐܰܝܠܶܠܘ ܥܰܠ ܡܰܫܟܰܒܗܽܘܢ: ܥܰܠ ܥܒܽܘܪܐ ܘܥܰܠ ܚܰܡܪܳܐ ܡܶܬܟܰܬܫܺܝܢ: ܘܰܡܪܰܕܘ ܥܠܰܝ.
Hos 7:15 ܘܶܐܢܳܐ ܪܕܺܝ݀ܬ݂ ܘܰܐܥܫܢܶܬ ܕܪܳܥܗܽܘܢ: ܘܰܥܠܰܝ ܐܶܬܚܰܫܰܒܘ ܒܺܝܫܬܳܐ.
Hos 7:16 ܐܶܬܗܦܶܟܘ ܥܰܠ ܠܳܐ ܡܶܕܶܡ: ܘܰܗܘܰܘ ܐܰܝܟ ܩܶܫܬܳܐ ܢܟܺܝܠܬܳܐ: ܢܶܦܠܽܘܢ ܒܚܰܪܒܳܐ ܪܰܘܖ̈ܒܳܢܰܝܗܽܘܢ ܡܶܢ ܡܰܪܳܚܽܘܬܳܐ ܕܠܶܫܳܢܗܽܘܢ: ܗܳܢܰܘ ܥܽܘܪܙܳܠܗܽܘܢ ܕܒܰܐܪܥܳܐ ܕܡܶܨܪܶܝܢ.
Hos 8:1 ܦܽܘܡܳܟ݂ ܐܰܝܟ ܩܰܪܢܳܐ: ܘܰܐܝܟ݂ ܢܶܫܪܳܐ ܥܰܠ ܒܰܝܬܶܗ ܕܡܳܪܝܳܐ: ܥܰܠ ܕܰܥܒܰܪܘ ܥܰܠ ܩܝܳܡܝ: ܘܥܰܠ ܢܳܡܽܘܣܝ ܐܰܥܠܺܝܘ.
Hos 8:2 ܠܺܝ ܩ̣ܪܰܘ: ܘܶܐܡܰܪܘ: ܝܺܕܰܥܢܳܟ ܐܰܠܳܗܰܢ. 
Hos 8:3 ܛܥܳܐ ܝܺܣܪܳܐܶܝܠ ܛܳܒܬܳܐ: ܘܰܒܥܶܠܕܒܳܒܳܐ ܪܕܰܦ ܐܶܢܽܘܢ.
Hos 8:4 ܐܰܡܠܶܟܘ ܐܶܠܳܐ ܠܳܐ ܡܶܢܝ: ܘܶܐܫܬܰܠܰܛܘ ܘܠܳܐ ܐܰܘܕܥܽܘܢܝ: ܣܺܐܡܗܽܘܢ ܘܕܰܗܒܗܽܘܢ: ܥܒܰܕܘ ܠܗܽܘܢ ܦܬܰܟܖ̈ܶܐ ܕܢܺܐܒܕܽܘܢ.
Hos 8:5 ܛܥܰܘ ܒܥܰܓܠܶܟܝ ܫܳܡܪܺܝܢ: ܘܶܐܬܚܰܡܰܬ ܪܽܘܓܙܝ ܥܠܰܝܗܽܘܢ: ܥܕܰܡܳܐ ܠܶܐܡܰܬܝ ܠܳܐ ܡܶܫܟܚܺܝܢ ܠܡܶܙܟܳܐ.
Hos 8:6 ܡܶܛܽܠ ܕܡܶܢ ܝܺܣܪܳܐܶܝܠ ܗ̱ܘ̣: ܘܢܰܓܳܪܳܐ ܗ̱ܘ ܥܰܒܕܶܗ: ܘܠܳܐ ܗ̱ܘܳܐ ܐܰ‌ܠܳܗܳܐ: ܐܶܠܳܐ ܠܛܳܥܝܽܘܬܳܐ ܗܘܳܐ ܥܶܓܠܶܟܝ ܫܳܡܪܺܝܢ.
Hos 8:7 ܡܶܛܽܠ ܕܪܽܘܚܳܐ ܙܪܰܥܘ: ܘܥܰܠܥܳܠܳܐ ܚܨܰܕܘ: ܘܩܳܝܶܡܬܳܐ ܠܰܝܬ ܠܗܽܘܢ: ܘܳܐܦܠܳܐ ܫܶܒܠܳܐ ܕܥܳܒܶܕ݂ ܩܰܡܚܳܐ: ܘܶܐܠܽܘ ܐܺܝܬ݂ ܗ̱ܘܳܐ ܠܗܽܘܢ: ܢܽܘܟܖ̈ܳܝܶܐ ܐܰܟܽܠܺܝܢ ܗ̱ܘܰܘ ܠܶܗ.
Hos 8:8 ܐܶܬܒܰܠܥ ܝܺܣܪܳܐܶܝܠ: ܘܡܶܟܺܝܠ ܗܘܰܘ ܒܥܰܡ̈ܡܶܐ: ܐܰܝܟ ܡܳܐܢܳܐ ܕܠܰܝܬ ܒܶܗ ܚܰܫܚܽܘ.
Hos 8:9 ܡܶܛܽܠ ܕܗܶܢܽܘܢ ܣܠܶܩܘ ܠܳܐܬܽܘܪ ܐܰܝܟ ܥܪܳܕܳܐ ܝܺܚܺܝܕܳܝܳܐ: ܐܰܦܪܶܝܡ ܡܰܘ̈ܗܒܳܬ݂ܳܐ ܪܚܶܡ.
Hos 8:10 ܐܳܦܶܢ ܢܶܫܬܰܠܡܽܘܢ ܒܥܰܡ̈ܡܶܐ: ܐܶܟܰܢܶܫ ܐܶܢܽܘܢ: ܘܢܶܬܬܢܺܝܚܽܘܢ ܩܰܠܺܝܠ ܡܶܢ ܫܶܩܠܳܐ ܕܡܰܠ̈ܟܶܐ ܘܰܕܫܰܠܺܝܛܳܢ̈ܶܐ.
Hos 8:11 ܡܶܛܽܠ ܕܰܐܣܓܺܝ ܐܰܦܪܶܝܡ ܡܰܕܒ̈ܚܶܐ ܠܰܚܛܺܝܬܳܐ: ܘܰܗܘܰܘ ܠܶܗ ܡܰܕܒ̈ܚܶܐ ܠܰܚܛܳܗܳܐ ܪܰܒܳܐ.
Hos 8:12 ܘܟܶܬܒܶܬ ܠܶܗ ܣܽܘܓܳܐܐ ܕܢܳܡܽܘܣܰܝ̈: ܘܰܐܝܟ݂ ܢܽܘܟܖ̈ܳܝܳܬܳܐ ܚܫܰܒ ܐܶܢܶܝܢ ܠܡܶܠܰܝ̈.
Hos 8:13 ܕܶܒܚ̈ܶܐ ܕܓܰܒ̈ܝܳܬܳܐ ܡܕܰܒܚܺܝܢ: ܘܒܶܣܪܳܐ ܐܳܟܠܺܝܢ: ܘܡܳܪܝܳܐ ܠܳܐ ܨܳܒܶܐ ܒܗܽܘܢ: ܡܶܟܺܝܠ ܢܶܬܕܟܰܪ ܥܰܘܠܗܽܘܢ: ܘܢܶܦܩܽܘܕ ܚܛܳܗܰܝ̈ܗܽܘܢ: ܘܗܶܢܽܘܢ ܠܡܶܨܪܶܝܢ ܢܶܗܦܟܽܘܢ.
Hos 8:14 ܛܥܳܐ ܝܺܣܪܳܐܶܝܠ ܠܡܰܢ ܕܥܰܒܕܶܗ: ܘܰܒܢܳܐ ܗܰܝܟܠܳܐ: ܘܺܝܗܽܘܕܳܐ ܐܰܣܓܺܝ ܡܕܺܝ̈ܢܳܬܳܐ ܥܰܫܺܝ̈ܢܳܬܳܐ: ܐܶܫܒܽܘܩ ܢܽܘܪܳܐ ܒܰܡܕܺܝ̈ܢܳܬܶܗ: ܘܬܶܐܟܽܘܠ ܣܳܚܖ̈ܳܬܶܗ.
Hos 9:1 ܠܳܐ ܬܶܚܕܶܐ ܝܺܣܪܳܐܶܝܠ: ܘܠܳܐ ܬܕܽܘܨ ܐܰܝܟ ܥܰܡ̈ܡܶܐ: ܡܶܛܽܠ ܕܰܛܥܰܝܬ ܡܶܢ ܐܰܠܳܗܳܟ݂: ܘܰܪܚܶܡܬ ܡܰܘ̈ܗܒܳܬ݂ܳܐ ܡܶܢ ܟܽܠ ܐܶܕܖ̈ܶܐ.
Hos 9:2 ܘܡܶܢ ܐܶܕܪܳܐ ܘܡܶܢ ܡܰܥܨܰܪܬܳܐ ܠܳܐ ܢܶܣܒܥܽܘܢ: ܘܡܶܫܚܳܐ ܢܟܰܕܶܒ ܒܗܽܘܢ.
Hos 9:3 ܠܳܐ ܢܶܬܒܽܘܢ ܒܰܐܪܥܶܗ ܕܡܳܪܝܳܐ: ܐܶܠܳܐ ܢܶܗܦܽܘܟ ܐܰܦܪܶܝܡ ܠܡܶܨܪܶܝܢ: ܘܒܳܐܬܽܘܪ ܛܰܢܦܽܘܬܳܐ ܢܶܐܟܠܽܘܢ.
Hos 9:4 ܘܠܳܐ ܢܢܰܩܽܘܢ ܠܡܳܪܝܳܐ ܚܰܡܪܳܐ: ܘܠܳܐ ܢܶܒܣܡܽܘܢ ܠܶܗ ܕܶܒܚܰܝ̈ܗܽܘܢ: ܐܰܝܟ ܠܰܚܡܰܐ ܗ̱ܘ ܠܗܽܘܢ ܕܽܐܘܠܨܳܢܳܐ: ܟܽܠ ܐܳܟܽܘܠܰܘ̈ܗܝ ܢܶܬܛܰܢܦܽܘܢ ܡܶܛܽܠ ܕܠܰܚܡܳܐ ܕܢܰܦܫܗܽܘܢ ܠܳܐ ܥܳܐܶܠ ܠܒܰܝܬܶܗ ܕܡܳܪܝܳܐ.
Hos 9:5 ܡܳܢܳܐ ܬܶܥܒܕܽܘܢ ܠܝܰܘܡܳܐ ܕܥܺܐܕ݂ܳܐ: ܘܰܠܝܰܘܡܳܐ ܕܥܰܕܥܺܕܶܗ ܕܡܳܪܝܳܐ.
Hos 9:6 ܡܶܛܽܠ ܕܗܶܢܽܘܢ ܐܶܙܰܠܘ ܒܒܶܙܬܳܐ: ܘܡܶܨܪܶܝܢ ܬܟܰܢܶܫ ܐܶܢܽܘܢ: ܘܡܰܦܰܣ ܬܶܩܒܽܘܪ ܐܶܢܽܘܢ: ܪܶܓܬܳܐ ܕܣܺܐܡܗܽܘܢ ܢܽܘܟܖ̈ܳܝܶܐ ܢܺܐܪܬܽܘܢܳܗ̇: ܘܟܽܘ̈ܒܶܐ ܒܡܰܫܟܢܰܝ̈ܗܽܘܢ.
Hos 9:7 ܡܰܛܺܝܘ ܝܰܘ̈ܡܳܬ݂ܳܐ ܕܰܬܒܰܥܬܳܐ: ܩܪܶܒܘ ܝܰܘ̈ܡܳܬ݂ܳܐ ܕܦܽܘܪܥܳܢܳܐ: ܢܶܕܰܥ ܝܺܣܪܳܐܶܝܠ ܣܰܟܠܳܐ ܢܒܺܝܳܐ ܫܳܛܝܳܐ: ܓܰܒܪܳܐ ܕܰܠܒܺܝܫܳܐ ܒܶܗ ܪܽܘܚܳܐ ܕܫܳܛܝܽܘܬܳܐ: ܡܶܢ ܣܽܘܓܳܐܐ ܕܥܰܘܠܳܟ ܐܶܬܝܰܬܪܰܬ ܫܪܺܝܚܽܘܬܳܟ.
Hos 9:8 ܕܰܘܩܳܐ ܐܰܦܪܶܝܡ ܥܰܡ ܐܰܠܳܗܝ: ܢܒܺܝܳܐ ܦܰܚܳܐ ܕܬܽܘܩܠܬܳܐ ܥܰܠ ܟܽܠܗܶܝܢ ܐܽܘܖ̈ܚܳܬܶܗ: ܘܰܫܪܺܝܚܽܘܬܳܐ ܒܒܰܝܬܶܗ ܕܰܐܠܶܗܐ.
Hos 9:9 ܥܰܡܶܩܘ ܘܚܰܒܶܠܘ ܐܰܝܟ ܝܰܘ̈ܡܳܬ݂ܳܐ ܕܪܳܡܬܳܐ: ܡܶܟܺܝܠ ܢܶܬܕܟܰܪ ܥܰܘܠܗܽܘܢ ܘܢܶܦܩܽܘܕ ܚܛܳܗܰܝ̈ܗܽܘܢ.
Hos 9:10 ܐܰܝܟ ܥܶܢ̈ܒܶܐ ܒܡܰܕܒܪܳܐ ܐܶܫܟܚܶܬ ܠܺܝܣܪܳܐܶܝܠ: ܘܰܐܝܟ݂ ܬܺܬܳܐ ܒܰܟܳܪܬܳܐ ܚܙܺܝܬ ܠܰܐܒܳܗܰܝ̈ܗܽܘܢ: ܘܗܶܢܽܘܢ ܥܰܠܘ ܠܘܳܬ݂ ܒܥܶܠܦܥܽܘܪ: ܘܶܐܬܢܙܰܪܘ ܠܒܶܗܬܬܳܐ: ܘܰܗܘܰܘ ܠܛܰܢܦܽܘܬܳܐ ܐܰܝܟ ܕܰܪܚܶܡܘ.
Hos 9:11 ܐܰܦܪܶܝܡ ܐܰܝܟ ܦܳܪܰܚܬܳܐ ܦܪܰܚ ܐܺܝܩܳܪܗܽܘܢ: ܡܶܢ ܝܰܠܕܳܐ ܘܡܶܢ ܟܰܪܣܳܐ ܘܡܶܢ ܒܰܛܢܳܐ.
Hos 9:12 ܐܳܦܶܢ ܢܪܰܒܽܘܢ ܒܢܰܝ̈ܳܐ: ܐܶܓܰܝܶܙ ܐܶܢܽܘܢ ܡܶܢ ܒܢܰܝ̈ ܐ̱ܢܳܫܳܐ: ܡܶܛܽܠ ܕܘܳܝ ܠܗܽܘܢ ܡܶܬܦܪܰܥ ܐ̱ܢܳܐ ܡܶܢܗܽܘܢ.
Hos 9:13 ܐܰܦܪܶܝܡ ܐܰܝܟ ܕܰܚܙܰܝܬ ܠܨܽܘܪ ܕܰܫܬܺܝܠܳܐ ܒܒܶܢܝܳܢܶܝ̈ܗ̇: ܗܳܟܰܢܳܐ ܐܰܦܪܶܝܡ ܢܰܦܶܩ ܒܢܰܘ̈ܗܝ ܠܩܶܛܠܳܐ.
Hos 9:14 ܗܰܒ ܠܗܽܘܢ ܡܳܪܝܳܐ ܡܶܕܶܡ ܕܝܳܗܶܒ ܐܰܢ̱ܬ: ܗܰܒ ܠܗܽܘܢ ܡܰܪܒܥܳܐ ܡܓܰܙܝܳܐ: ܘܰܬܕܰܝ̈ܳܐ ܝܰܒܺܝ̈ܫܶܐ.
Hos 9:15 ܟܽܠܗܶܝܢ ܒܺܝ̈ܫܳܬܗܽܘܢ ܒܓܰܠܓܳܠܳܐ: ܡܶܛܽܠ ܕܬܰܡܳܢ ܣܢܺܝܬ ܐܶܢܽܘܢ ܒܒܺܝܫܽܘܬܳܐ ܕܨܶܢ̈ܥܳܬܗܽܘܢ: ܡܶܢ ܒܰܬ̇ܝ ܐܰܦܶܩ ܐܶܢܽܘܢ: ܘܠܳܐ ܐܰܘܣܶܦ ܠܰܡܪܰܚܳܡܽܘ ܥܠܰܝܗܽܘܢ: ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܡܳܪܽܘܕܺܝܢ.
Hos 9:16 ܡܚܳܐ ܐܰܦܪܶܝܡ ܥܶܩܳܪܳܐ: ܘܺܝܒܶܫ ܕܠܳܐ ܢܶܬܶܠ ܦܺܐܖ̈ܶܐ: ܘܶܐܢ ܢܰܘܠܕܽܘܢ ܒܢܰܝ̈ܳܐ: ܐܰܡܺܝܬ ܪܶܓܬܳܐ ܕܶܡܥܰܝ̈ܗܽܘܢ.
Hos 9:17 ܘܢܰܣܠܶܐ ܐܶܢܽܘܢ ܐܰܠܳܗܝ ܥܰܠ ܕܠܳܐ ܫܰܡܥܽܘܗܝ: ܘܢܶܗܘܽܘܢ ܛܳܥܶܝܢ ܒܶܝܬ݂ ܥܰܡ̈ܡܶܐ.
Hos 10:1 ܓܦܶܬܳܐ ܕܫܰܒܽܘ̈ܩܶܐ ܝܺܣܪܳܐܶܝܠ ܕܥܶܒܕܰܬ ܦܺܐܖ̈ܶܐ: ܐܰܝܟ ܣܽܘܓܳܐܐ ܕܦܺܐܖ̈ܶܝܗ̇ ܐܰܣܓܺܝܘ ܡܰܕܒܚ̈ܶܐ: ܘܰܐܝܟ݂ ܛܽܘܒܳܐ ܕܰܐܪܥܗܽܘܢ ܒܢܰܘ ܥܠܰܘ̈ܳܬܳܐ.
Hos 10:2 ܐܶܬܦܠܶܓ ܠܶܒܗܽܘܢ ܘܡܶܢ ܗܳܫܳܐ ܢܶܬܚܰܝܒܽܘܢ: ܗܽܘ ܢܶܣܚܽܘܦ ܡܰܕܒܚܰܝ̈ܗܽܘܢ: ܘܢܶܒܽܘܙ ܥܠܰܘܳܬ݂ܗܽܘܢ.
Hos 10:3 ܡܶܛܽܠ ܕܡܶܟܺܝܠ ܢܺܐܡܪܽܘܢ ܠܰܝܬ ܠܰܢ ܡܰܠܟܳܐ: ܡܶܢ ܡܳܪܝܳܐ ܠܳܐ ܕܚܶܠܢ: ܡܰܠܟܳܐ ܡܳܢܳܐ ܢܶܥܒܶܕ ܠܰܢ.
Hos 10:4 ܡܰܠܶܠܘ ܡ̈ܶܠܶܐ ܕܥܶܠ̈ܠܳܬܳܐ ܕܰܓܳܠ̈ܳܬܳܐ: ܦܣܰܩܘ ܕܺܝܰܬܺܩܺܐ ܘܰܦܪܰܥܘ ܕܺܝܢܳܐ: ܐܰܝܟ ܝܰܥܪܳܐ ܒܚܰܩܠܳܐ ܕܰܐܪܥܳܐ ܒܰܝܳܪܬܳܐ.
Hos 10:5 ܠܥܶܓܠܳܐ ܕܒܶܝܬ݂ ܐܽܘܢ ܢܶܗܘܽܘܢ ܬܰܘܬܳܒ̈ܶܐ ܥܳܡܽܘܖ̈ܶܐ ܕܫܳܡܪܺܝܢ: ܡܶܛܽܠ ܕܺܝܬܶܒܘ ܥܠܰܘܗܝ ܒܶܐܒܠܳܐ ܥܰܡܶܗ: ܘܟܽܘܡܖ̈ܰܘܗܝ: ܘܰܥܠܰܘܗܝ ܢܶܚܕܽܘܢ: ܘܥܰܠ ܐܺܝܩܳܪܶܗ ܕܰܥܒܰܪ ܡܶܢܗ.
Hos 10:6 ܘܳܐܦ ܠܶܗ ܠܳܐܬܽܘܪ ܢܰܘܒܠܽܘܢ ܩܽܘܖ̈ܒܳܢܶܐ ܠܡܰܠܟܳܐ ܕܺܝܪܶܒ: ܒܶܗܬܬܳܐ ܢܩܰܒܶܠ ܐܰܦܪܶܝܡ: ܘܺܝܣܪܳܐܶܝܠ ܢܶܒܗܰܬ ܒܬܰܪܥܺܝܬܶܗ.
Hos 10:7 ܫܕܳܬ ܫܳܡܪܺܝܢ ܡܰܠܟܳܗ̇ ܐܰܝܟ ܓܶܠܳܐ ܥܰܠ ܐܰܦܰܝ̈ ܡܰܝ̈ܳܐ.
Hos 10:8 ܘܢܶܚܖ̈ܒܳܢ ܦܖ̈ܰܟܶܐ ܕܽܐܘܢ ܚܛܺܝܬܶܗ ܕܺܝܣܪܳܐܶܝܠ: ܟܽܘܒܳܐ ܘܕܰܪܕܖ̈ܶܐ ܢܺܐܥܽܘܢ ܒܡܰܕܒܚܰܝ̈ܗܽܘܢ: ܘܢܺܐܡܪܽܘܢ ܠܛܽܘܖ̈ܶܐ ܕܟܰܣܶܐܽܘܢ: ܘܰܠܖ̈ܳܡܳܬܳܐ ܕܢܶܦ̈ܠܳܢ ܥܠܰܝܗܽܘܢ.
Hos 10:9 ܡܶܢ ܝܰܘ̈ܡܳܬ݂ܳܐ ܕܪܳܡܬܳܐ ܚܛܰܝܬ ܝܺܣܪܳܐܶܝܠ: ܬܰܡܳܢ ܢܩܽܘܡܽܘܢ ܘܠܳܐ ܢܰܕܪܶܟ ܐܶܢܽܘܢ ܩܪܳܒܳܐ ܒܪܳܡܬܳܐ ܥܰܠ ܒܢܰܝ̈ܳܐ ܕܥܰܘܠܳܐ.
Hos 10:10 ܒܳܟܶܐܬܝ ܐܶܪܕܳܐ ܐܶܢܽܘܢ: ܘܢܶܬܟܰܢܫܽܘܢ ܥܠܰܝܗܽܘܢ ܥܰܡ̈ܡܶܐ: ܡܳܐ ܕܡܶܬܪܕܶܝܢ ܥܰܠ ܬܰܖ̈ܬܰܝܗܶܝܢ ܣܰܟܽܠܘܳܬ݂ܗܽܘܢ.
Hos 10:11 ܐܰܦܪܶܝܡ ܥܓܶܠܬܳܐ ܡܰܠܰܦܬܳܐ ܕܪܳܚܡܳܐ ܠܡܰܕܪܳܟܽܘ: ܘܶܐܢܳܐ ܥܶܒܕ݂ܶܬ ܥܰܠ ܨܰܘܪܳܗ̇: ܐܶܪܟܰܒ ܠܰܐܦܪܶܝܡ: ܘܢܰܕܪܶܟ ܝܺܗܽܘܕܳܐ: ܘܢܶܒܽܘܙ ܝܰܥܩܽܘܒ.
Hos 10:12 ܙܪܽܘܥܘ ܠܟܽܘܢ ܙܰܕܺܝܩܽܘܬܳܐ: ܘܰܚܨܽܘܕܘ ܦܽܘܡܳܗ̇ ܕܛܰܝܒܽܘܬܳܐ: ܐܰܢܗܰܪܘ ܠܟܽܘܢ ܫܪܳܓܳܐ: ܡܶܛܽܠ ܕܙܰܒܢܰܐ ܗ̱ܘ ܠܡܶܒܥܝܶܗ ܠܡܳܪܝܳܐ: ܥܰܕ ܐܳܬ݂ܶܐ ܘܰܡܚܰܘܶܐ ܠܟܽܘܢ ܙܰܕܺܝܩܽܘܬܶܗ.
Hos 10:13 ܕܒܰܪܬܽܘܢ ܚܛܺܝܬܳܐ ܘܥܰܘܠܳܐ: ܘܰܚܨܰܕܬܽܘܢ ܘܶܐܟܶܠܬܽܘܢ ܦܺܐܖ̈ܶܐ ܕܕܰܓܳܠܽܘܬܳܐ ܡܶܛܽܠ ܕܶܐܬܬܟܶܠܬܽܘܢ ܒܽܐܘܖ̈ܚܳܬܟܽܘܢ: ܘܰܒܣܽܘܓܳܐܐ ܕܓܰܢ̱ܒܳܪܽܘܬܟܽܘܢ.
Hos 10:14 ܢܩܽܘܡ ܐܰܒܕܳܢܳܐ ܒܥܰܡܳܟ: ܘܟܽܠܗܽܘܢ ܟܰܖ̈ܟܰܝܟ ܢܶܬܒܰܙܙܽܘܢ ܐܰܝܟ ܒܶܙܬܳܐ ܫܰܠܡܰܢܨܰܪ: ܡܶܢ ܒܶܝܬ݂ ܐܺܝܠ ܒܝܰܘܡܳܐ ܕܰܩܪܳܒܳܐ: ܐܶܡܳܐ ܥܰܠ ܒܢܶܝ̈ܗ̇ ܫܰܩܶܦܘ.
Hos 10:15 ܗܳܟܰܢܳܐ ܥܒܰܕܘ ܠܟܽܘܢ ܒܶܝܬ݂ ܐܺܝܠ: ܡܶܢ ܩܕ݂ܳܡ ܒܺܝܫܽܘܬ ܒܺܝܫܽܘܬܟܽܘܢ. ܒܫܰܦܪܳܐ ܬܘܰܪ ܘܰܒܗܶܬ ܡܰܠܟܳܐ ܕܺܝܣܪܳܐܶܝܠ.
Hos 11:1 ܡܶܛܽܠ ܕܟܰܕ݂ ܛܠܶܐ ܗ̱ܘܳܐ ܝܺܣܪܳܐܶܝܠ ܪܚܶܡܬܶܗ: ܘܡܶܢ ܡܶܨܪܶܝܢ ܩܪܺܝܬܶܗ ܒܶܪܝ.
Hos 11:2 ܐܰܝܟ ܕܰܩܪܰܘ ܐܶܢܽܘܢ ܗܳܟܰܢܳܐ ܐܶܙܰܠܘ ܡܶܢ ܩܕ݂ܳܡܝ: ܘܰܠܒܰܥܠܳܐ ܕܰܒܰܚܘ: ܘܠܰܓܠܺܝܦܳܐ ܣܳܡܘ ܒܶܣ̈ܡܶܐ.
Hos 11:3 ܘܶܐܢܳܐ ܕܰܒܪܶܬ ܠܰܐܦܪܶܝܡ: ܘܩܰܒܠܶܬ ܐܶܢܽܘܢ ܥܰܠ ܕܖ̈ܳܥܰܝ: ܘܠܳܐ ܝܺܕܰܥܘ ܕܰܐܣܺܝܬ ܐܶܢܽܘܢ.
Hos 11:4 ܒܚܰܒ̈ܠܶܐ ܕܰܒܢܰܝ̈ܢܳܫܳܐ ܢܶܓܕܶܬ ܐܶܢܽܘܢ: ܘܰܒܫܶܫ̈ܠܳܬܳܐ ܕܪܶܚܡܬܳܐ: ܘܰܗܘܺܝܬ ܠܗܽܘܢ ܐܰܝܟ ܗܰܘ ܕܰܡܪܺܝܡ ܢܺܝܪܳܐ ܡܶܢ ܩܕܳܠܗܽܘܢ: ܘܰܐܪܟܢܶܬ ܠܗܽܘܢ ܘܶܐܟܰܠܘ.
Hos 11:5 ܠܳܐ ܢܶܗܦܟܽܘܢ ܠܰܐܪܥܳܐ ܕܡܶܨܪܶܝܢ: ܘܐܳܬ݂ܽܘܪܳܝܰܐ ܗ̱ܘ ܡܰܠܟܗܽܘܢ: ܡܶܛܽܠ ܕܠܳܐ ܨܒܰܘ ܠܡܶܗܦܰܟ.
Hos 11:6 ܢܶܬܟܪܰܗ ܣܰܝܦܳܐ ܒܰܡܕܺܝ̈ܢܳܬܗܽܘܢ: ܘܢܶܬܛܰܠܰܩ ܡܶܢ ܐܺܝܕܰܝ̈ܗܽܘܢ: ܘܢܶܐܟܠܽܘܢ ܡܶܢ ܬܰܖ̈ܥܝܳܬܗܽܘܢ.
Hos 11:7 ܘܥܰܡܝ ܬܠܶܝܢ ܠܰܡܬܰܒ ܠܘܳܬ݂ܝ: ܘܠܰܐܠܳܗܳܐ ܢܶܩܪܽܘܢ: ܘܢܶܪܢܶܐ ܐܰܟܚܕܳܐ ܘܠܳܐ ܢܶܬܬܪܺܝܡ.
Hos 11:8 ܐܰܝܟܰܢܳܐ ܐܶܣܰܝܥܳܟ ܐܰܦܪܶܝܡ: ܐܰܘ ܐܰܝܟܰܢܳܐ ܐܶܥܰܕܪܳܟ ܝܺܣܪܳܐܶܝܠ: ܐܰܘ ܐܰܝܟܰܢܳܐ ܐܶܥܒܕܳܟ ܐܰܝܟ ܐܳܕܳܡܳܐ (ܐܳܕܳܡܳܐ܆ ܘܨܒܽܘܐܺܝܡ ܬܰܪܬܶܝܢ ܡܶܢ ܚܰܡܶܫ ܡܕܺܝ̈ܢܳܬܳܐ ܕܶܐܬܗܰܦ̈ܟܶܝܢ܆ ܐܺܝܬܰܝܗܶܝܢ ܕܰܣܕܽܘܡ) : ܐܰܘ ܐܰܝܟ ܨܒܽܘܐܶܝܡ: ܐܶܬܗܦܶܟ ܠܶܒܝ ܘܓܳܠܘ ܖ̈ܰܚܡܰܝ.
Hos 11:9 ܠܳܐ ܐܶܥܒܶܕ ܚܶܡܬܳܐ ܕܪܽܘܓܙܝ: ܘܠܳܐ ܐܶܗܦܽܘܟ ܠܰܡܚܰܒܳܠܽܘܬܶܗ ܠܰܐܦܪܶܝܡ: ܡܶܛܽܠ ܕܰܐܠܶܗܐ ܐ̱ܢܳܐ ܠܳܐ ܗܘܺܝܬ ܒܰܪܢܳܫܳܐ ܒܰܝܢܳܬܟܽܘܢ: ܩܰܕܺܝܫܳܐ ܐ̱ܢܳܐ ܘܠܳܐ ܐܶܥܽܘܠ ܠܰܡܕܺܝܢ̱ܬܳܐ.
Hos 11:10 ܒܳܬܰܪ ܡܳܪܝܳܐ ܢܺܐܙܽܠ̱ܘܢ ܐܰܝܟ ܐܰܪܝܳܐ ܕܢܳܗܶܡ: ܡܶܛܽܠ ܕܗܽܘ ܢܶܢܗܰܡ: ܘܰܢܙܽܘܥܽܘܢ ܒܢܰܝ̈ܳܐ ܡܶܢ ܥܰܡܳܐ.
Hos 11:11 ܘܰܢܕܽܘܠܽܘܢ ܐܰܝܟ ܛܰܝܪܳܐ ܡܶܢ ܡܶܨܪܶܝܢ: ܘܰܐܝܟ݂ ܝܰܘ̈ܢܶܐ ܡܶܢ ܐܰܪܥܳܐ ܕܳܐܬܽܘܪ: ܘܰܐܗܦܶܟ݂ ܐܶܢܽܘܢ ܠܝܰܬܒܗܽܘܢ ܐܳܡܰܪ ܡܳܪܝܳܐ.
Hos 11:12 ܚܰܕ݂ܪܰܢܝ ܒܕܰܓܳܠܽܘܬܳܐ ܐܰܦܪܶܝܡ: ܘܒܶܝܬ݂ ܝܺܣܪܳܐܶܝܠ ܘܰܝܗܽܘܕܳܐ ܒܢܶܟܠܳܐ: ܥܕܰܡܳܐ ܕܰܢܚܶܬ ܥܰܡܶܗ ܕܰܐܠܶܗܐ: ܥܰܡܳܐ ܩܰܕܺܝܫܳܐ ܘܰܡܗܰܝܡܢܳܐ.
Hos 12:1 ܐܰܦܪܶܝܡ ܪܥܳܐ ܪܽܘܚܳܐ: ܘܰܪܕܶܦ ܥܰܠܥܳܠܳܐ ܝܰܘܡܳܐ ܟܽܠܶܗ: ܕܰܓܳܠܽܘܬܳܐ ܘܒܶܙܬܰܐ ܐܰܣܓܺܝܘ: ܘܰܕܝܰܬܺܩܺܐ ܥܰܡ ܐܳܬ݂ܽܘܪܳܝܳܐ ܦܣܰܩܘ: ܘܡܶܫܚܳܐ ܠܡܶܨܪܶܝܢ ܐܰܘܒܶܠܘ.
Hos 12:2 ܘܕܺܝܢܳܐ ܐܺܝܬ݂ ܠܡܳܪܝܳܐ ܥܰܡ ܝܺܗܽܘܕܳܐ: ܘܢܶܬܒܰܠ ܠܝܰܥܩܽܘܒ ܐܰܝܟ ܐܽܘܖ̈ܚܳܬܶܗ: ܘܰܐܝܟ݂ ܨܶܢ̈ܥܳܬܶܗ ܢܶܦܪܥܺܝܘܗܝ.
Hos 12:3 ܒܡܰܪܒܥܳܐ ܓܶܝܪ ܢܶܟܽܠ ܠܰܐܚܽܘܗܝ:ܘܰܒܥܽܘܫܢܶܗ ܐܶܬܪܰܘܪܰܒ ܩܕ݂ܳܡ ܐܰ‌ܠܳܗܳܐ.
Hos 12:4 ܘܶܐܬܡܨܺܝ ܚܺܝܠ ܡܰܠܰܐܟܳܐ ܘܰܒܥܳܐ ܡܶܢܗ: ܒܶܝܬ݂ ܐܺܝܠ ܐܶܫܟܚܶܗ: ܘܬܰܡܳܢ ܡܰܠܶܠ ܥܰܡܶܗ.
Hos 12:5 ܘܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܐܶܬܕܰܟܪܶܗ. 
Hos 12:6 ܐܰܢ̱ܬ ܕܶܝܢ ܐܶܬܦܰܢܺܝ ܠܘܳܬ݂ ܐܰ‌ܠܳܗܳܐ: ܘܛܰܝܒܽܘܬܳܐ ܘܕܺܝܢܳܐ ܛܰܪ: ܣܰܟܳܐ ܠܰܐܠܳܗܳܟ݂ ܐܰܡܺܝܢܳܐܝܬ݂.
Hos 12:7 ܡܰܣܰܐܬܳܐ ܕܢܶܟܠܳܐ ܒܺܐܝܕܶܗ ܕܰܟܢܰܥܢ: ܘܰܠܡܶܛܠܰܡ ܪܰܚܶܡ.
Hos 12:8 ܘܶܐܡܰܪ ܐܰܦܪܶܝܡ ܕܥܶܬܪܶܬ ܘܶܐܫܟܚܶܬ ܠܺܝ ܟܺܐܒ̈ܶܐ: ܘܟܽܠܳܗ̇ ܠܶܐܘܰܬܝ ܠܳܐ ܣܳܦܩܳܐ ܠܺܝ ܠܰܚܛܳܗܳܐ ܕܰܚܛܺܝܬ.
Hos 12:9 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ: ܬܽܘܒ ܐܰܘܬܒܳܟ ܒܡܰܫܟܢ̈ܶܐ ܐܰܝܟ ܝܰܘ̈ܡܳܬ݂ܳܐ ܕܥܰܕܥ̈ܺܕܶܐ.
Hos 12:10 ܘܡܰܠܠܶܬ ܥܰܡ ܢܒܺܝ̈ܶܐ: ܘܶܐܢܳܐ ܚܶܙ̈ܘܳܢܰܝ ܐܰܣܓܺܝܬ: ܘܒܺܐܝܕܳܐ ܕܰܢܒܺܝ̈ܶܐ ܐܶܬܕܰܡܺܝܬ.
Hos 12:11 ܒܓܶܠܥܳܕ ܟܺܐܒ̈ܶܐ ܘܰܒܓܰܠܓܳܠܳܐ ܠܰܣܪܺܝܩܽܘܬܳܐ ܕܰܒܰܚܬܽܘܢ ܬܰܘܖ̈ܶܐ: ܘܳܐܦ ܡܰܕܒܚܰܝ̈ܟܽܘܢ ܐܰܝܟ ܓ̈ܶܠܶܐ ܒܚܰܩܠܳܐ ܕܰܐܪܥܳܐ ܒܰܝܳܪܬܳܐ.
Hos 12:12 ܘܰܥܪܰܩ ܝܰܥܩܽܘܒ ܠܰܐܪܥܳܐ ܕܳܐܪܳܡ: ܘܰܦܠܰܚ ܝܺܣܪܳܐܶܝܠ ܚܠܳܦ ܐܰܢ̱ܬܬܳܐ: ܘܥܰܠ ܐܰܦܰܝ̈ ܐܰܢ̱ܬܬܳܐ ܢܛܰܪ.
Hos 12:13 ܘܒܰܢܒܺܝ̈ܶܐ ܐܰܣܶܩ ܡܳܪܝܳܐ ܠܺܝܣܪܳܐܶܝܠ ܡܶܢ ܡܶܨܪܶܝܢ: ܘܒܰܢܒܺܝ̈ܶܐ ܐܶܬܢܛܰܪ.
Hos 12:14 ܐܰܪܓܶܙ ܐܰܦܪܶܝܡ ܘܡܰܪܡܰܪ: ܘܰܕܡܶܗ ܥܠܰܘܗܝ ܢܶܬܐܫܶܕ: ܘܚܶܣܕܶܗ ܢܦܰܢܶܐ ܠܶܗ ܡܳܪܶܗ.
Hos 13:1 ܟܰܕ݂ ܡܡܰܠܶܠ ܐܰܦܪܶܝܡ ܪܳܐܶܬ ܗ̱ܘܳܐ: ܘܰܗܘܳܐ ܪܰܒܳܐ ܒܺܝܣܪܳܐܶܝܠ: ܘܶܐܬܚܰܝܰܒ ܒܒܰܥܠܳܐ ܘܡܺܝܬ.
Hos 13:2 ܘܗܳܫܳܐ ܐܰܘܣܶܦܘ ܠܡܶܚܛܳܐ: ܘܰܥܒܰܕܘ ܠܗܽܘܢ ܢܣܺܝܟܳܐ ܡܶܢ ܣܺܐܡܗܽܘܢ: ܒܰܕܡܽܘܬܗܽܘܢ ܦܬܰܟܪܳܐ ܥܒܳܕ݂ܳܐ ܕܢܰܓܳܪܳܐ: ܘܳܐܡܪܺܝܢ ܗ̱ܘܰܘ ܠܗܽܘܢ: ܕܳܒܚܰܝ̈ ܒܢܰܝ̈ܢܳܫܳܐ ܘܰܠܥܶܓܠܳܐ ܡܢܰܫܩܺܝܢ.
Hos 13:3 ܡܶܛܽܠ ܗܳܢܳܐ ܢܶܗܘܽܘܢ ܐܰܝܟ ܥܢܳܢܳܐ ܕܨܰܦܪܳܐ ܘܰܐܝܟ݂ ܛܰܠܳܐ ܕܰܡܩܰܕܶܡ ܘܥܳܒܰܪ: ܘܰܐܝܟ݂ ܓܶܠܳܐ ܕܦܳܪܰܚ ܡܶܢ ܐܶܕܪܳܐ: ܘܰܐܝܟ݂ ܬܶܢܳܢܳܐ ܡܶܢ ܟܰܘܬܳܐ.
Hos 13:4 ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ: ܐܰܠܶܗ ܠܒܰܪ ܡܶܢܝ ܠܳܐ ܬܶܕܰܥ: ܘܠܰܝܬ ܕܦܳܪܶܩ ܐܶܠܳܐ ܐܶܢܳܐ.
Hos 13:5 ܐܶܢܳܐ ܪܥܺܝܬܳܟ ܒܡܰܕܒܪܳܐ: ܒܰܐܪܥܳܐ ܚܰܪܒܬܳܐ ܕܠܳܐ ܝܰܬܒܳܐ.
Hos 13:6 ܘܰܪܥܺܝܬ ܐܶܢܽܘܢ: ܘܰܡܠܰܘ ܟܰܪܣܗܽܘܢ: ܘܶܐܬܬܪܺܝܡ ܠܶܒܗܽܘܢ: ܡܶܛܽܠ ܗܳܢܳܐ ܛܥܳܐܽܘܢܝ.
Hos 13:7 ܘܰܗܘܺܝܬ ܠܗܽܘܢ ܐܰܝܟ ܐܰܪܝܳܐ: ܘܰܐܝܟ݂ ܢܶܡܪܳܐ ܒܽܐܘܪܚܳܐ ܕܳܐܬܽܘܪ.
Hos 13:8 ܐܶܦܓܰܥ ܒܗܽܘܢ ܐܰܝܟ ܕܶܒܳܐ ܕܰܬܒܳܪܳܐ: ܘܶܐܒܙܽܘܥ ܡܰܩܪܡܳܐ ܕܠܶܒܗܽܘܢ: ܘܢܶܐܟܽܘܠ ܐܶܢܽܘܢ ܬܰܡܳܢ ܐܰܪܝܳܐ: ܘܚܰܝܘܰܬ ܒܰܪܳܐ ܬܦܰܪܶܬ ܐܶܢܽܘܢ.
Hos 13:9 ܚܰܒܶܠܬܳܟ ܝܺܣܪܳܐܶܝܠ. ܡܰܢܽܘ ܢܥܰܕܪܳܟ.
Hos 13:10 ܐܰܝܟܰܘ ܗܳܟܺܝܠ ܡܰܠܟܳܟ: ܢܶܦܪܩܳܟ: ܘܰܠܟܽܠܗܶܝܢ ܡܕܺܝ̈ܢܳܬܳܟ: ܘܕܰܝܳܢܳܟ ܕܰܫܐܶܠܬܳܢܝ: ܘܶܐܡܰܪܬ ܗܰܒܠܺܝ ܡܰܠܟܳܐ ܘܫܰܠܺܝܛܳܐ.
Hos 13:11 ܘܝܶܗܒܶܬ ܠܳܟ ܡܰܠܟܳܐ ܒܪܽܘܓܙܝ: ܘܰܢܣܰܒܬܶܗ ܒܚܶܡܬܝ.
Hos 13:12 ܨܪܺܝܪ ܥܰܘܠܶܗ ܕܰܐܦܪܶܝܡ: ܘܰܡܛܰܫܝܳܐ ܚܛܺܝܬܶܗ.
Hos 13:13 ܚܶܒ̈ܠܶܐ ܐܰܝܟ ܕܝܳܠܶܕܬܳܐ ܢܺܐܬܽܘܢ ܥܠܰܘܗܝ: ܡܶܛܽܠ ܕܰܒܪܰܐ ܗ̱ܘ ܕܠܳܐ ܚܰܟܺܝܡ: ܡܶܟܺܝܠ ܠܳܐ ܢܩܽܘܡ ܒܚܶܒ̈ܠܶܐ ܕܰܒܢܰܝ̈ܳܐ.
Hos 13:14 ܡܶܢ ܝܰܕ ܫܝܽܘܠ ܐܶܦܪܽܘܩ ܐܶܢܽܘܢ: ܘܡܶܢ ܡܰܘܬܳܐ ܐܶܦܰܨܶܐ ܐܶܢܽܘܢ: ܐܰܝܟܳܐ ܗ̱ܝ ܗܳܟܺܝܠ ܙܳܟܽܘܬܳܟ ܡܰܘܬܳܐ: ܐܰܘ ܐܰܝܟܰܐ ܗ̱ܘ ܥܽܘܩܣܶܟܝ ܫܝܽܘܠ: ܒܽܘܝܳܐܳܐ ܛܫܶܐ ܡܶܢ ܥܰܝ̈ܢܰܝ.
Hos 13:15 ܡܶܛܽܠ ܕܗܽܘ ܒܶܝܬ݂ ܐܰܚ̈ܶܐ ܢܶܦܪܽܘܫ: ܬܺܐܬܶܐ ܡܰܕܢܚܳܐ ܪܽܘܚܶܗ ܕܡܳܪܝܳܐ ܡܶܢ ܡܰܕܒܪܳܐ: ܬܶܣܰܩ ܘܬܰܚܪܶܒ ܡܥܺܝܢܰܘ̈ܗܝ: ܘܬܰܘܒܶܫ ܡܰܒܽܘܥܰܘ̈ܗܝ: ܘܗܽܘ ܢܶܒܽܘܙ ܓܰܙܳܐ ܕܟܽܠ ܡܳܐܢ̈ܶܐ ܕܪܶܓܬܳܐ.
Hos 13:16 ܬܶܬܚܰܝܰܒ ܫܳܡܪܺܝܢ ܥܰܠ ܕܡܰܪܡܪܰܬ ܠܰܐܠܳܗܳܗ̇: ܒܚܰܪܒܳܐ ܢܶܦܠܽܘܢ: ܘܝܰܠܽܘܕܰܝ̈ܗܽܘܢ ܢܶܫܬܰܩܦܽܘܢ: ܘܒܰܛܢܳܬܗܽܘܢ ܢܶܬܦܰܖ̈ܬܳܢ.
Hos 14:1 ܐܶܬܦܰܢܝ ܝܺܣܪܳܐܶܝܠ ܠܘܳܬ݂ ܡܳܪܝܳܐ ܐܰܠܳܗܳܟ݂: ܡܶܛܽܠ ܕܶܐܬܬܩܶܠܬ ܒܥܰܘܠܳܟ.
Hos 14:2 ܣܰܒܘ ܥܠܰܝܟܽܘܢ ܡ̈ܶܠܶܐ: ܘܶܐܬܦܢܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܘܶܐܡܰܪܘ ܠܶܗ ܕܢܶܫܒܽܘܩ ܠܟܽܘܢ ܥܰܘܠܟܽܘܢ: ܘܩܰܒܶܠܘ ܛܳܒ̈ܳܬܳܐ: ܘܢܶܦܪܽܘܥܟܽܘܢ ܦܺܐܖ̈ܶܐ ܕܣܶܦ̈ܘܳܬܟܽܘܢ.
Hos 14:3 ܘܶܐܡܰܪܘ ܐܳܬ݂ܽܘܪܳܝܳܐ ܠܳܐ ܢܶܦܪܩܰܢ: ܘܥܰܠ ܖ̈ܰܟܫܳܐ ܠܳܐ ܢܶܪܟܶܒ: ܘܠܳܐ ܢܶܩܪܶܐ ܬܽܘܒ ܐܰ‌ܠܳܗܳܐ ܠܰܥܒܳܕ ܐܺܝܕܰܝ̈ܢ: ܡܶܛܽܠ ܕܰܐܢ̱ܬ ܡܪܰܚܶܡ ܐܰܢ̱ܬ ܥܰܠ ܝܰܬܡ̈ܶܐ.
Hos 14:4 ܐܰܣܶܐ ܬܝܳܒܽܘܬܗܽܘܢ ܘܶܐܪܚܰܡ ܢܶܕܖ̈ܰܝܗܽܘܢ: ܘܢܶܗܦܽܘܟ ܪܽܘܓܙܝ ܡܶܢܗܽܘܢ.
Hos 14:5 ܘܶܐܗܘܶܐ ܐܰܝܟ ܛܰܠܳܐ ܠܺܝܣܪܳܐܶܝܠ: ܘܢܰܦܪܰܥ ܐܰܝܟ ܫܽܘܫܰܢܬܳܐ: ܘܢܰܪܡܶܐ ܥܶܩܳܖ̈ܰܘܗܝ ܐܰܝܟ ܕܠܶܒܢܳܢ.
Hos 14:6 ܘܢܶܫܽܘܚܽܘܢ ܥܰܘܦܰܘ̈ܗܝ: ܘܢܶܗܘܶܐ ܐܰܝܟ ܙܰܝܬܳܐ ܕܰܗܕܺܝܪ ܒܦܺܐܖ̈ܰܘܗܝ: ܘܪܺܝܚܶܗ ܐܰܝܟ ܕܠܶܒܢܳܢ.
Hos 14:7 ܘܢܶܬܦܢܽܘܢ ܘܢܶܬܒܽܘܢ ܒܛܶܠܳܠܶܗ: ܘܢܶܚܽܘܢ ܡܶܢ ܥܒܽܘܪܳܐ: ܘܢܰܦܪܥܽܘܢ ܐܰܝܟ ܓܦܶܬܳܐ: ܘܕܽܘܟܪܳܢܗܽܘܢ ܐܰܝܟ ܚܰܡܪܳܐ ܕܠܶܒܢܳܢ.
Hos 14:8 ܘܢܺܐܡܰܪ ܐܰܦܪܶܝܡ ܡܳܐ ܠܺܝ ܬܽܘܒ ܘܠܰܦܬܰܟܖ̈ܶܐ: ܐܶܢܳܐ ܡܰܟܶܟܬܶܗ: ܘܶܐܢܳܐ ܐܶܫܰܒܚܺܝܘܗܝ: ܐܰܝܟ ܩܳܛܰܪܩܳܐ (ܐܺܝܠܳܢܳܐ) ܥܰܒܺܝܛܳܐ: ܘܡܶܢܝ ܐܶܫܬܟܰܚܘ ܦܺܐܖ̈ܰܝܟܝ.
Hos 14:9 ܡܰܢܽܘ ܕܚܰܟܺܝܡ ܢܶܣܬܰܟܽܠ ܗܳܠܶܝܢ: ܘܰܕܡܶܬܒܰܝܰܢ ܢܶܫܬܰܘܕܰܥ ܐܶܢܶܝܢ: ܕܰܬܖ̈ܺܝܨܳܢ ܐܽܘܖ̈ܚܳܬܶܗ ܕܡܳܪܝܳܐ: ܘܙܰܕܺܝ̈ܩܶܐ ܡܗܰܠܟܺܝܢ ܒܗܶܝܢ: ܘܥܰܘ̈ܳܠܳܐ ܡܶܬܬܰܩܠܺܝܢ ܒܗܶܝܢ.
Joe 1:1 ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܝܽܘܐܶܝܠ ܒܰܪ ܒܬܽܘܐܶܝܠ.
Joe 1:2 ܫܡܰܥܘ ܗܳܕ݂ܶܐ ܩܰܫܺܝ̈ܫܶܐ: ܘܨܽܘܬܘ ܟܽܠ ܥܳܡܽܘܖ̈ܶܝܗ̇ ܕܰܐܪܥܳܐ: ܐܶܢ ܗܘܳܬ݂ ܐܰܝܟ݂ ܗܳܕ݂ܶܐ ܒܝܰܘܡܰܝ̈ܟܽܘܢ: ܐܰܘ ܒܝܰܘܡܰܝ ܐܰܒܳܗܰܝ̈ܟܽܘܢ.
Joe 1:3 ܐܶܫܬܰܥܰܘ ܥܠܶܝܗ̇ ܠܰܒܢܰܝ̈ܟܽܘܢ: ܘܰܒܢܰܝ̈ܟܽܘܢ ܠܰܒܢܰܝ̈ܗܽܘܢ: ܘܰܒܢܰܝ̈ܗܽܘܢ ܠܕ݂ܳܪܳܐ ܐ̱ܚܪܺܢܳܐ.
Joe 1:4 ܕܡܶܕܶܡ ܕܰܐܘܬܰܪ ܡܰܫܽܘܛܳܐ: ܐܶܟܶܠ ܩܰܡܨܳܐ ܦܳܪܚܳܐ: ܘܡܶܕܶܡ ܕܰܐܘܬܰܪ ܩܰܡܨܳܐ ܦܳܪܚܳܐ: ܐܰܟܽܠ ܩܰܡܨܳܐ ܙܳܚܠܳܐ: ܘܡܶܕܶܡ ܕܰܐܘܬܰܪ ܙܳܚܠܳܐ: ܐܶܟܽܠ ܨܰܪܨܽܘܪܳܐ.
Joe 1:5 ܐܶܬܬܥܺܝܪܘ ܖ̈ܰܘܳܝܶܐ ܘܰܒܟܰܘ: ܘܰܐܝܠܶܠܘ ܟܽܠ ܫܳܬܝܰܝ̈ ܚܰܡܪܳܐ: ܥܰܠ ܚܰܡܪܳܐ ܕܰܥܒܰܪ ܡܶܢ ܦܽܘܡܟ݂ܽܘܢ.
Joe 1:6 ܡܶܛܽܠ ܕܥܰܡܳܐ ܣܠܶܩ ܠܰܐܪܥܝ: ܥܰܫܺܝܢ ܘܠܰܝܬ ܠܶܗ ܡܶܢܝܳܢ: ܫܶܢܰܘ̈ܗܝ ܐܰܝܟ݂ ܫܶܢ̈ܶܐ ܕܰܐܪܝܳܐ: ܘܢܺܝܒܰܘ̈ܗܝ ܐܰܝܟ݂ ܢܺܝ̈ܒܶܐ ܕܓܽܘܪܝܳܐ ܕܰܐܪܝܳܐ.
Joe 1:7 ܥܒܰܕ݂ ܓܦܶܬܝ ܠܚܽܘܪܒܳܐ: ܘܬܺܬܝ ܠܦܽܘܫܳܚܳܐ: ܦܰܫܚܳܗ̇ ܘܰܫܕ݂ܳܗ̇ ܘܰܚܘܰܪ ܣܰܘ̈ܟܶܝܗ̇.
Joe 1:8 ܐܶܠܺܝ ܐܰܝܟ݂ ܒܬܽܘܠܬܳܐ ܕܰܟ݂ܒܺܝܢܳܐ ܣܰܩܳܐ ܥܰܠ ܒܥܶܠ ܛܰܠܝܽܘܬܳܗ̇.
Joe 1:9 ܥܒܰܪ ܣܡܺܝܕ݂ܳܐ ܘܢܽܘܩܳܝܳܐ ܡܶܢ ܒܰܝܬܶܗ ܕܡܳܪܝܳܐ: ܝܺܬܶܒܘ ܡܰܠ̈ܟܶܐ ܒܶܐܒܠܳܐ: ܘܟܳܗ̈ܢܶܐ ܕܰܡܫܰܡܫܺܝܢ ܠܡܳܪܝܳܐ.
Joe 1:10 ܐܶܬܒܰܙܙܰܬ ܚܰܩܠܳܐ: ܘܝܶܬܒܰܬ ܒܶܐܒܠܳܐ ܐܰܪܥܳܐ: ܡܶܛܽܠ ܕܶܐܬܒܙܶܙ ܥܒܽܘܪܳܐ: ܘܺܝܒܶܫ ܚܰܡܪܳܐ: ܘܰܚܪܶܒܘ ܙܰܝ̈ܬܶܐ.
Joe 1:11 ܒܗܶܬܘ ܐܰܟܳܖ̈ܶܐ: ܘܰܐܝܠܶܠܘ ܟܰܖ̈ܡܶܐ: ܥܰܠ ܚܶܛ̈ܶܐ ܘܥܰܠ ܣܥܳܖ̈ܶܐ: ܕܰܥܒܰܪ ܚܨܳܕ݂ܳܐ ܕܚܰܩܠܳܐ.
Joe 1:12 ܓܦܶܬܳܐ ܝܶܒܫܰܬ: ܘܬܺܐܬܳܐ ܚܶܪܒܰܬ: ܘܖ̈ܽܘܡܳܢܶܐ ܘܰܕ݂ܩ̈ܠܶܐ ܘܚܰܙܽܘܖ̈ܶܐ: ܘܟܽܠܗܽܘܢ ܐܺܝܠܳܢ̈ܶܐ ܕܚܰܩܠܳܐ ܝܺܒܶܫܘ: ܡܶܛܽܠ ܕܒܶܛܠܰܬ ܚܰܕ݂ܽܘܬ݂ܳܐ ܡܶܢ ܒܢܰܝ̈ܢܳܫܳܐ.
Joe 1:13 ܟܳܗ̈ܢܶܐ ܐܶܬܟܰܒܢܘ ܣܰܩ̈ܶܐ: ܘܰܐܪܩܶܕ݂ܘ ܘܰܐܝܠܶܠܘ ܡܫܰܡܫܳܢܰܝ̈ ܡܰܕܒܚܳܐ: ܥܽܘܠܘ ܒܽܘܬܘ ܒܣܰܩ̈ܶܐ ܡܫܰܡܫܳܢܰܘ̈ܗܝ ܕܰܐ‌ܠܳܗܝ: ܡܶܛܽܠ ܕܶܐܬܟܠܺܝ ܡܶܢ ܒܰܝܬܶܗ ܕܰܐܠܳܗܳܟ݂ܽܘܢ ܣܡܺܝܕܳܐ ܘܢܽܘܩܳܝܳܐ.
Joe 1:14 ܩܰܕܶܫܘ ܨܰܘܡܳܐ: ܩܪܰܘ ܟܢܽܘܫܝܳܐ: ܐܶܬܟܰܢܰܫܘ ܩܰܫܺܝ̈ܫܶܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܠܒܰܝܬܶܗ ܕܡܳܪܝܳܐ ܐܰܠܳܗܟ݂ܽܘܢ: ܓܥܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܘܶܐܡܰܪܘ.
Joe 1:15 ܐܽܘܗ: ܐܽܘܗ: ܠܝܰܘܡܳܐ ܕܩܰܪܺܝܒ ܗ̱ܘ̣ ܝܰܘܡܶܗ ܕܡܳܪܝܳܐ: ܘܒܶܙܬܳܐ ܡܶܢ ܐܰ‌ܠܳܗܳܐ ܬܺܐܬܶܐ.
Joe 1:16 ܘܗܳܐ ܠܽܘܩܒܰܠ ܥܰܝܢܰܝ̈ܢ ܥܒܰܪ ܡܶܐܟܽܠܬܳܐ ܡܶܢ ܒܰܝܬܶܗ ܕܰܐܠܳܗܰܢ: ܘܚܰܕ݂ܽܘܬ݂ܳܐ ܘܰܕ݂ܝܳܨܳܐ.
Joe 1:17 ܘܰܛܘܰܝ̈ ܡܽܘܫܚ̈ܶܐ ܥܰܠ ܐܽܘܖ̈ܰܘܳܬܗܶܝܢ: ܚܪܶܒܘ ܐܰܘܨܖ̈ܶܐ: ܘܶܐܣܬܚܶܦ ܡܰܥܨܖ̈ܳܬܳܐ: ܘܺܝܒܶܫ ܥܒܽܘܪܳܐ.
Joe 1:18 ܠܡܳܢܳܐ ܡܶܬܬܰܢܚܳܐ ܒܥܺܝܪܳܐ ܘܒܳܟ݂̈ܝܳܢ ܒܰܩܖ̈ܶܐ ܕܬܰܘܖ̈ܶܐ: ܕܠܰܝܬ ܠܶܗܝܢ ܪܳܥܝܳܐ: ܐܳܦ ܓܙܳܖ̈ܶܐ ܕܥܳܢ̈ܳܐ ܣܳܦܘ.
Joe 1:19 ܠܘܳܬ݂ܟ݂ ܡܳܪܝܳܐ ܐܶܩܪܶܐ: ܡܶܛܽܠ ܕܶܐܟܠܰܬ݂ ܢܽܘܪܳܐ ܠܕܰܝܖ̈ܶܐ ܕܡܰܕ݂ܒܪܳܐ: ܘܫܰܠܶܗܒܺܝܬܳܐ ܐܰܘܩܕܰܬ݂ ܠܟܽܠܗܽܘܢ ܐܺܝܠܳܢ̈ܶܐ ܕܕܰܒܪܳܐ.
Joe 1:20 ܐܳܦ ܚܰܝܽܘܬܳܐ ܕܕܰܒܪܳܐ ܓܳܥܝܳܐ ܠܘܳܬ݂ܟ݂: ܡܶܛܽܠ ܕܺܝܒܶܫܘ ܦܨܺܝ̈ܕܶܐ ܕܡܰܝ̈ܳܐ: ܘܶܐܟܠܰܬ݂ ܢܽܘܪܳܐ ܠܕܰܝܖ̈ܶܐ ܕܡܰܕܒܪܳܐ.
Joe 2:1 ܩܪܰܘ ܫܺܝܦܽܘܪܳܐ ܒܨܶܗܝܽܘܢ: ܘܰܩܥܰܘ ܒܛܽܘܪܳܐ ܕܩܽܘܕ݂ܫܝ: ܢܙܽܘܥܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܡܶܛܽܠ ܕܰܡ̣ܛܳܐ ܝܰܘܡܶܗ ܕܡܳܪܝܳܐ.
Joe 2:2 ܘܰܩ̣ܪܶܒ ܝܰܘܡܳܐ ܕܚܶܫܽܘܟܳܐ ܘܰܕܥܰܡܛܳܢܳܐ: ܝܰܘܡܳܐ ܕܰܥܢܳܢܳܐ ܘܰܕܥܰܪܦܶܠܳܐ: ܐܰܝܟ݂ ܫܰܦܪܳܐ ܕܰܦܪܺܝܣ ܥܰܠ ܛܽܘܖ̈ܶܐ: ܥܰܡܳܐ ܣܰܓܺܝܐܳܐ ܘܥܰܫܺܝܢܳܐ ܕܰܐܟܘܳܬܶܗ ܠܳܐ ܗ̱ܘܳܐ ܡܶܢ ܥܳܠܰܡ: ܘܒܳܬܪܶܗ ܠܳܐ ܢܶܗܘܶܐ ܥܕܰܡܳܐ ܠܰܫܢܰܝ̈ ܕܳܪܕܳܖ̈ܺܝܢ.
Joe 2:3 ܩܕ݂ܳܡܰܘܗܝ ܐܳܟܠܳܐ ܢܽܘܪܳܐ: ܘܒܳܬܪܶܗ ܡܰܘܩܕܳܐ ܫܰܠܶܗܒܺܝܬܳܐ: ܐܰܝܟ݂ ܦܰܪܕܰܝܣܳܐ ܕܰܥܕܶܢ ܐܰܪܥܳܐ ܩܕ݂ܳܡܰܘܗܝ: ܘܒܶܣܬܪܶܗ ܡܰܕ݂ܒܪܳܐ ܚܰܪܒܳܐ: ܘܠܰܝܬ ܕܡܶܫܬܰܘܙܰܒ ܡܶܢܗ.
Joe 2:4 ܐܰܝܟ݂ ܚܶܙܘܳܐ ܕܖ̈ܰܟܫܳܐ ܚܶܙܘܶܗ: ܘܰܐܝܟ݂ ܦܰܖ̈ܳܫܶܐ ܗܳܟܰܢܳܐ ܪܳܗܛܺܝܢ.
Joe 2:5 ܐܰܝܟ݂ ܩܳܠܳܐ ܕܡܰܖ̈ܟܒܳܬܳܐ ܕܰܡܢܰܗ̈ܙܳܢ ܥܰܠ ܖ̈ܺܝܫܝ ܛܽܘܖ̈ܶܐ: ܘܰܐܝܟ݂ ܩܳܠܳܐ ܕܫܰܠܶܗܒܺܝܬܳܐ ܕܢܽܘܪܳܐ ܕܳܐܟܠܳܐ ܚܰܒܬܳܐ: ܘܰܐܝܟ݂ ܥܰܡܳܐ ܥܰܫܺܝܢܳܐ ܕܰܣܕ݂ܺܝܪ ܠܰܩܪܳܒܳܐ.
Joe 2:6 ܡܶܢ ܩܕ݂ܳܡܰܘܗܝ ܢܙܽܘܥܽܘܢ ܥܰܡ̈ܡܶܐ: ܘܟܽܠ ܐܰܦܺܝ̈ܢ ܢܺܐܟ̈ܡܳܢ ܐܰܝܟ݂ ܫܽܘܚܖ̈ܶܐ ܕܩܶܕܪܳܐ.
Joe 2:7 ܐܰܝܟ݂ ܓܰܢ̱ܒܳܖ̈ܶܐ ܢܶܪܗܛܽܘܢ: ܘܰܐܝܟ݂ ܓܰܒܖ̈ܶܐ ܩܖ̈ܰܒܬܳܢܶܐ ܢܶܣܩܽܘܢ ܒܫܽܘܖ̈ܶܐ: ܘܰܓܒܰܪ ܒܽܐܘܪܚܶܗ ܢܺܐܙܽܠܘܢ: ܘܠܳܐ ܢܶܣܛܽܘܢ ܡܶܢ ܐܽܘܖ̈ܚܳܬܗܽܘܢ.
Joe 2:8 ܘܰܓܒܰܪ ܠܰܐܚܽܘܗܝ ܠܳܐ ܢܶܕ݂ܚܩܽܘܢ: ܐܶܠܳܐ ܓܒܰܪ ܒܰܫܒܺܝܠܶܗ ܢܺܐܙܽܠܘܢ: ܡܶܢ ܝܽܘܩܪܳܐ ܕܙܰܝܢܗܽܘܢ ܢܶܦܠܽܘܢ: ܘܠܳܐ ܢܶܣܩܽܘܢ ܠܪܺܝܫ.
Joe 2:9 ܒܰܡܕܺܝ̈ܢܳܬܳܐ ܢܶܣܩܽܘܢ: ܘܥܰܠ ܫܽܘܖ̈ܶܐ ܢܶܪܗܛܽܘܢ: ܘܥܰܠ ܒ̈ܳܬܶܐ ܢܶܣܩܽܘܢ: ܘܡܶܢ ܟܰܘ̈ܶܐ ܢܶܥܠܽܘܢ ܐܰܝܟ݂ ܓܰܢܳܒ̈ܶܐ.
Joe 2:10 ܩܕ݂ܳܡܰܘܗܝ ܐܶܬܕܰܠܚܰܬ ܐܰܪܥܳܐ: ܘܙܳܥܘ ܫܡܰܝܳܐ: ܫܶܡܫܳܐ ܘܣܰܗܪܳܐ ܚܫܶܟܘ: ܘܰܥܪܰܒ ܢܽܘܗܪܳܐ ܕܟܰܘܟ̈ܒܶܐ.
Joe 2:11 ܘܡܳܪܝܳܐ ܝܰܗܒ ܩܳܠܶܗ ܩܕ݂ܳܡ ܚܰܝܠܶܗ: ܡܶܛܽܠ ܕܣܰܓܺܝܐܳܐ ܗ̱ܝ ܛܳܒ ܡܰܫܪܺܝܬܶܗ: ܘܥܰܫܺܝܢ ܥܒܳܕ݂ܳܐ ܕܦܶܬܓܳܡܶܗ: ܡܶܛܽܠ ܕܪܰܒ ܗ̱ܘ ܝܰܘܡܶܗ ܕܡܳܪܝܳܐ ܘܰܕ݂ܚܺܝܠ ܛܳܒ: ܘܡܰܢܽܘ ܡܶܫܟܰܚ ܡܣܰܝܒܰܪ ܠܶܗ.
Joe 2:12 ܡܶܟܺܝܠ ܐܳܡܰܪ ܡܳܪܝܳܐ: ܐܶܬܦܢܰܘ ܠܘܳܬ݂ܝ ܡܶܢ ܟܽܠܶܗ ܠܶܒܟܽܘܢ: ܒܨܰܘܡܳܐ: ܘܒܰܒܟܳܬܳܐ: ܘܰܒܡܰܖ̈ܩܕ݂ܳܬܳܐ.
Joe 2:13 ܘܰܨܪܰܘ ܠܶܒܰܝ̈ܟܽܘܢ ܘܠܳܐ ܢܰܝ̈ܬܰܝܟܽܘܢ: ܘܶܐܬܦܢܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܡܶܛܽܠ ܕܰܡܪܰܚܡܳܢܰܐ ܗ̱ܘ ܘܰܡܪܰܚܦܳܢܳܐ: ܘܢܰܓܺܝܪܳܐ ܪܽܘܚܶܗ ܘܣܰܓܺܝܐܳܐ ܛܰܝܒܽܘܬܶܗ: ܘܡܰܗܦܶܟ݂ ܒܺܝܫܬܳܐ.
Joe 2:14 ܡܰܢ ܝܳܕܰܥ ܐܶܢ ܡܶܬܦܢܶܐ ܘܰܡܪܰܚܶܡ ܥܠܰܝܢ: ܘܡܰܘܬܰܪ ܒܰܐܬܪܶܗ ܒܽܘܪܟܬܳܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܠܡܳܪܝܳܐ ܐܰܠܳܗܳܟ݂ܽܘܢ.
Joe 2:15 ܩܪܰܘ ܫܺܝܦܽܘܪܳܐ ܒܨܶܗܝܽܘܢ: ܩܰܕܶܫܘ ܨܰܘܡܳܐ: ܩܪܰܘ ܟܢܽܘܫܝܳܐ.
Joe 2:16 ܟܢܽܘܫܘ ܥܰܡܳܐ: ܩܰܕܶܫܘ ܥܺܕܬܳܐ: ܟܢܽܘܫܘ ܣܳܒ̈ܶܐ: ܘܰܟܢܽܘܫܘ ܥܠܰܝ̈ܡܶܐ ܘܝܳܢܩܰܝ̈ ܬܕܰܝ̈ܳܐ: ܢܶܦܽܘܩ ܚܰܬܢܳܐ ܡܶܢ ܩܰܝܛܽܘܢܶܗ: ܘܟܰܠܬ݂ܳܐ ܡܶܢ ܒܶܝܬ݂ ܓܢܽܘܢܳܗ̇.
Joe 2:17 ܒܰܝ̈ܢܰܝ ܩܶܣܛܪܽܘܡܳܐ ܠܡܰܕܒܚܳܐ ܢܶܒܟܽܘܢ ܟܳܗ̈ܢܶܐ ܡܫܰܡܫܳܢܰܘ̈ܗܝ ܕܡܳܪܝܳܐ: ܘܢܺܐܡܪܽܘܢ: ܚܽܘܣ ܡܳܪܝܳܐ ܥܰܠ ܥܰܡܳܟ݂: ܘܠܳܐ ܬܶܬܶܠ ܝܳܪܬܽܘܬܳܟ݂ ܠܚܶܣܕܳܐ ܘܰܠܫܽܘܠܛܳܢܳܐ ܕܥܰܡ̈ܡܶܐ: ܕܠܳܐ ܢܺܐܡܪܽܘܢ ܥܰܡ̈ܡܶܐ ܐܰܝܟܰܘ ܐܰܠܳܗܗܽܘܢ.
Joe 2:18 ܘܛܰܢ ܡܳܪܝܳܐ ܒܰܐܪܥܶܗ: ܘܚܳܣ ܥܰܠ ܥܰܡܶܗ.
Joe 2:19 ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܥܰܡܶܗ: ܗܳܐ ܡܫܰܕܰܪ ܐ̱ܢܳܐ ܠܟ݂ܽܘܢ ܥܒܽܘܪܳܐ: ܘܚܰܡܪܳܐ: ܘܡܶܫܚܳܐ ܕܬܶܣܒܥܽܘܢ ܬܽܘܒ ܠܚܶܣܕܳܐ ܕܥܰܡ̈ܡܶܐ.
Joe 2:20 ܘܰܠܓܰܪܒܝܳܐ ܐܶܕܚܽܘܩ ܡܶܢܟ݂ܽܘܢ: ܘܰܐܕ݂ܚܩܺܝܘܗܝ ܠܰܐܪܥܳܐ ܨܗܺܝܬܳܐ ܘܚܰܪܒܬܳܐ: ܐܰܦܰܘ̈ܗܝ ܠܝܰܡܳܐ ܩܰܕܡܳܝܳܐ: ܘܚܰܪܬܶܗ ܠܝܰܡܳܐ ܐ̱ܚܪܳܝܳܐ: ܘܢܶܡܚܶܐ ܪܺܝܚܶܗ ܘܬܶܣܰܩ ܣܘܳܬܶܗ: ܥܰܠ ܕܶܐܬܬܪܺܝܡ ܠܡܶܥܒܰܕ݂.
Joe 2:21 ܠܳܐ ܬܶܕ݂ܚܠܺܝܢ ܐܰܪܥܳܐ: ܕܽܘܨܝ ܘܰܚܕ݂ܳܝ: ܡܶܛܽܠ ܕܶܐܬܬܪܺܝܡ ܡܳܪܝܳܐ ܠܡܶܥܒܰܕ݂. 
Joe 2:22 ܠܳܐ ܬܶܕܚܠܺܝܢ ܚܰܝܽܘܬܳܐ ܕܕܰܒܪܳܐ: ܡܶܛܽܠ ܕܺܝܥܳܐ ܬܰܕ݂ܐܳܐ ܒܕܰܝܖ̈ܶܐ ܕܡܰܕ݂ܒܪܳܐ: ܘܺܐܝܠܳܢܳܐ ܝܰܗܒ ܦܺܐܖ̈ܰܘܗܝ: ܘܰܓܦܶܬܳܐ ܘܬܺܬܳܐ ܝܰܗܒ ܚܰܝܠܗܶܝܢ.
Joe 2:23 ܒܢܰܝ̈ ܨܶܗܝܽܘܢ ܕܽܘܨܘ ܘܰܚܕ݂ܰܘ ܒܡܳܪܝܳܐ: ܐܰܠܳܗܳܟ݂ܽܘܢ: ܕܝܳܗܶܒ ܠܟ݂ܽܘܢ ܡܶܐܟܽܘܠܬܳܐ ܕܙܰܕܺܝܩܽܘܬܳܐ: ܘܡܰܚܶܬ ܠܟ݂ܽܘܢ ܡܶܛܪܳܐ ܪܒܺܝܥܳܝܳܐ ܘܰܠܩܺܝܫܳܝܳܐ ܐܰܝܟ݂ ܕܡܶܢ ܠܽܘܩܕܰܡ.
Joe 2:24 ܘܢܶܬܡܠܽܘܢ ܐܶܕܖ̈ܶܐ ܥܒܽܘܪܳܐ: ܘܢܰܫ̈ܦܥܳܢ ܡܰܥܨܖ̈ܳܬܳܐ ܚܰܡܪܳܐ ܘܡܶܫܚܳܐ. 
Joe 2:25 ܘܶܐܦܪܽܘܥܟ݂ܽܘܢ ܫܢܰܝ̈ܳܐ ܕܶܐܟܶܠ ܩܰܡܨܳܐ ܦܳܪܚܳܐ: ܘܙܳܚܠܳܐ ܘܨܰܪܨܽܘܪܳܐ ܘܡܳܫܽܘܛܳܐ: ܚܰܝܠܝ ܪܰܒܳܐ ܕܫܰܕܪܶܬ ܥܠܰܝܟܽܘܢ.
Joe 2:26 ܘܬܺܐܟܠܽܘܢ ܘܬܶܣܒܥܽܘܢ: ܘܰܬܫܰܒܚܽܘܢ ܠܰܫܡܶܗ ܕܡܳܪܝܳܐ ܐܰܠܳܗܳܟ݂ܽܘܢ: ܕܥܳܒܶܕ ܥܰܡܟ݂ܽܘܢ ܬܶܕ݂ܡܖ̈ܳܬܳܐ: ܘܠܳܐ ܢܶܒܗܰܬ ܥܰܡܝ ܠܥܳܠܰܡ.
Joe 2:27 ܘܬܶܕܥܽܘܢ ܕܰܒܓ݂ܰܘ ܝܺܣܪܳܐܶܝܠ ܐ̱ܢܳܐ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ܽܘܢ: ܘܠܰܝܬ ܬܽܘܒ ܠܒܰܪ ܡܶܢܝ: ܘܠܳܐ ܢܶܒܗܰܬ ܥܰܡܝ ܠܥܳܠܰܡ.
Joe 2:28 ܘܡܶܢ ܒܳܬܪܟܶܢ ܐܶܫܽܘܕ݂ ܪܽܘܚܝ ܥܰܠ ܟܽܠ ܒܣܰܪ: ܘܢܶܬܢܰܒܽܘܢ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ: ܘܣܳܒܰܝ̈ܟܽܘܢ ܚܶܠ̈ܡܶܐ ܢܶܚܠܡܽܘܢ: ܘܰܥܠܰܝ̈ܡܰܝܟܽܘܢ ܚܶܙܘܳܢ̈ܶܐ ܢܶܚܙܽܘܢ.
Joe 2:29 ܘܳܐܦ ܥܰܠ ܥܰܒ̈ܕܶܐ ܘܥܰܠ ܐܰܡ̈ܗܳܬܳܐ: ܐܶܫܽܘܕ݂ ܪܽܘܚܝ ܒܝܰܘ̈ܡܳܬ݂ܳܐ ܗܳܢܽܘܢ.
Joe 2:30 ܘܶܐܥܒܶܕ݂ ܬܶܕ݂ܡܖ̈ܳܬܳܐ ܒܰܫܡܰܝܳܐ ܘܒܰܐܪܥܳܐ: ܕܡܳܐ: ܘܢܽܘܪܳܐ: ܘܥܶܛܪܳܐ ܕܬܶܢܳܢܳܐ.
Joe 2:31 ܫܶܡܫܳܐ ܢܶܬܗܦܶܟ݂ ܠܚܶܫܽܘܟ݂ܳܐ: ܘܣܰܗܪܳܐ ܠܰܕ݂ܡܳܐ: ܩܕ݂ܳܡ ܕܢܺܐܬܶܐ ܝܰܘܡܶܗ ܕܡܳܪܝܳܐ ܪܰܒܳܐ ܘܰܕܚܺܝܠܳܐ.
Joe 2:32 ܘܟܽܠ ܕܢܶܩܪܶܐ ܫܡܶܗ ܕܡܳܪܝܳܐ ܢܶܬܦܰܨܶܐ: ܡܶܛܽܠ ܕܰܒܛܽܘܪܳܐ ܕܨܶܗܝܽܘܢ ܘܒܽܐܘܪܺܫܠܶܡ ܬܶܗܘܶܐ ܡܫܰܘܙܒܽܘܬܳܐ: ܐܰܝܟ݂ ܕܶܐܡܰܪ ܡܳܪܝܳܐ ܠܰܡܫܰܘܙ̈ܒܶܐ ܕܰܩ̣ܪܳܐ ܡܳܪܝܳܐ.
Joe 3:1 ܡܶܛܽܠ ܕܰܒܝܰܘ̈ܡܳܬ݂ܳܐ ܗܳܢܽܘܢ ܘܰܒܙܰܒܢܳܐ ܗܰܘ: ܕܡܰܗܦܶܟ݂ ܐ̱ܢܳܐ ܫܒܺܝܬ݂ܳܐ ܕܺܝܗܽܘܕܳܐ ܘܕܽܐܘܪܺܫܠܶܡ.
Joe 3:2 ܐܶܟܰܢܶܫ ܠܟܽܠܗܽܘܢ ܥܰܡ̈ܡܶܐ: ܘܰܐܚܶܬ݂ ܐܶܢܽܘܢ ܠܢܰܚܠܳܐ ܕܝܽܘܫܳܦܳܛ: ܘܶܐܕܽܘܢ ܥܰܡܗܽܘܢ ܬܰܡܳܢ: ܥܰܠ ܐܰܦܰܝ̈ ܝܺܣܪܳܐܶܝܠ ܝܳܪܬܽܘܬ݂ܝ: ܕܶܐܬ݂ܒܰܕܰܪܘ ܒܶܝܬ݂ ܥܰܡ̈ܡܶܐ: ܥܰܠ ܕܦܰܠܶܓܘ ܐܰܪܥܝ.
Joe 3:3 ܘܥܰܠ ܥܰܡܝ ܐܰܪܡܺܝܘ ܦܶܨ̈ܶܐ: ܘܝܰܗܒܘ ܛܠܳܝ̈ܶܐ ܒܰܐܓ݂ܰܪ ܙܳܢ̈ܝܳܬܳܐ: ܘܰܛ̈ܠܳܝܳܬܳܐ ܙܰܒܶܢܘ ܒܚܰܡܪܳܐ ܘܶܐܫܬܺܝܘ.
Joe 3:4 ܡܳܢܳܐ ܚܫܺܝ̈ܒܳܢ ܐܢ̱ܬܶܝܢ ܠܺܝ ܨܽܘܪ ܘܨܰܝܕܳܢ: ܘܟܽܠܶܗ ܓܠܺܝܠܳܐ ܕܰܦܠܶܫܬ: ܕܰܠܡܳܐ ܦܽܘܪܥܳܢܳܐ ܦܳܪܥܺܝܢ ܐܢ̱ܬܽܘܢ ܠܺܝ: ܘܶܐܢ ܚܽܘܒ̈ܠܶܐ ܪܳܡܶܝܢ ܐܢ̱ܬܽܘܢ ܥܠܰܝ: ܒܰܥܓܰܠ ܘܰܡܣܰܪܗܒܳܐܺܝܬ݂ ܐܰܗܦܶܟ݂ ܦܽܘܪܥܢܟ݂ܽܘܢ ܒܪܺܝܫܟ݂ܽܘܢ.
Joe 3:5 ܥܰܠ ܕܰܢܣܰܒܬܽܘܢ ܟܶܣܦܝ ܘܕܰܗܒܝ: ܘܡܳܐܢܰܝ̈ ܫܰܦܺܝܖ̈ܶܐ ܐܰܥܶܠܬܽܘܢ ܠܗܰܝ̈ܟܠܰܝܟܽܘܢ.
Joe 3:6 ܘܰܒܢܰܝ̈ ܝܺܗܽܘܕܳܐ ܘܰܒܢܰܝ̈ ܐܽܘܪܺܫܠܶܡ ܙܰܒܶܢܬܽܘܢ ܠܰܒܢܰܝ̈ ܝܰܘ̈ܢܳܝܶܐ: ܕܬܰܪܚܩܽܘܢ ܐܶܢܽܘܢ ܡܶܢ ܬܚܽܘܡܗܽܘܢ.
Joe 3:7 ܗܳܐ ܐܶܢܳܐ ܡܥܺܝܪ ܐ̱ܢܳܐ ܠܗܽܘܢ ܡܶܢ ܐܰܬ݂ܪܳܐ ܕܙܰܒܶܢܬܽܘܢ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܦܽܘܪܥܳܢܟ݂ܽܘܢ ܒܪܺܝܫܟ݂ܽܘܢ.
Joe 3:8 ܘܰܐܫܠܶܡ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ ܒܝܰܕ݂ ܒܢܰܝ̈ ܝܺܗܽܘܕܳܐ: ܘܰܢܙܰܒܢܽܘܢ ܐܶܢܽܘܢ ܠܰܫܒܳܐ ܠܥܰܡܳܐ ܪܰܚܺܝܩܳܐ: ܡܶܛܽܠ ܕܡܳܪܝܳܐ ܡܰܠܶܠ.
Joe 3:9 ܐܰܟ݂ܪܶܙܘ ܗܳܕ݂ܶܐ ܒܶܝܬ݂ ܥܰܡ̈ܡܶܐ: ܩܰܕܶܫܘ ܩܪܳܒܳܐ: ܐܰܥܺܝܪܘ ܠܓܰܢ̱ܒܳܖ̈ܶܐ: ܢܶܩܪܒܽܘܢ ܘܢܶܣܩܽܘܢ ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ.
Joe 3:10 ܪܘܰܥܘ ܣܶܟܰܝ̈ ܦܰܕܳܢܰܝ̈ܟܽܘܢ ܠܣܰܝ̈ܦܶܐ: ܘܡܰܓܠܰܝ̈ܟܽܘܢ ܠܖ̈ܽܘܡܚܶܐ: ܘܡܰܢ ܕܚܰܠܳܫ ܢܺܐܡܰܪ ܕܓܰܢ̱ܒܳܪܳܐ ܐ̱ܢܳܐ.
Joe 3:11 ܐܶܬܟܰܢܰܫܘ ܘܬܰܘ ܟܽܠܟ݂ܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ: ܐܶܬܩܰܪܰܒܘ ܘܬܰܡܳܢ ܬܳܒܰܪ ܡܳܪܝܳܐ ܓܰܢ̱ܒܳܪܽܘܬܟ݂ܽܘܢ.
Joe 3:12 ܢܶܬܬܥܺܝܪܽܘܢ ܘܢܶܣܩܽܘܢ ܥܰܡ̈ܡܶܐ ܠܥܽܘܡܩܳܐ ܕܝܽܘܫܳܦܳܛ: ܡܶܛܽܠ ܕܬܰܡܳܢ ܐܶܬܶܒ ܠܰܡܕ݂ܳܢ ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ.
Joe 3:13 ܫܰܕܰܪܘ ܡܰܓ̈ܠܶܐ ܡܶܛܽܠ ܕܰܒܫܶܠ ܩܛܳܦܳܐ: ܥܽܘܦܘ ܕܽܘܫܘ: ܡܶܛܽܠ ܕܰܡܥܰܘ ܓܽܘ̈ܒܶܐ ܘܰܫܦܰܥ ܡܰܥܨܖ̈ܳܬܳܐ: ܡܶܛܽܠ ܕܣܶܓܝܰܬ݂ ܒܺܝܫܽܘܬܗܽܘܢ.
Joe 3:14 ܪܶܓܫܳܐ ܕܰܪܓܽܘܫܝܳܐ ܒܥܽܘܡܩܳܐ ܕܦܳܣܺܝ̈ܩܳܬܳܐ: ܡܶܛܽܠ ܕܩܰܪܺܝܒ ܗ̱ܘ ܝܰܘܡܶܗ ܕܡܳܪܝܳܐ ܒܥܽܘܡܩܳܐ ܕܦܳܣܺܝ̈ܩܳܬܳܐ.
Joe 3:15 ܫܶܡܫܳܐ ܘܣܰܗܪܳܐ ܚܫܶܟ݂ܘ: ܘܰܥ̣ܪܰܒ ܢܽܘܗܪܳܐ ܕܟܰܘܟ̈ܒܶܐ.
Joe 3:16 ܘܡܳܪܝܳܐ ܡܶܢ ܨܶܗܝܽܘܢ ܢܶܢܗܰܡ: ܘܡܶܢ ܐܽܘܪܺܫܠܶܡ ܢܶܬܶܠ ܩܳܠܶܗ: ܘܰܢܙܽܘܥܽܘܢ ܫܡܰܝܳܐ ܘܰܐܪܥܳܐ: ܘܡܳܪܝܳܐ ܢܚܽܘܣ ܥܰܠ ܥܰܡܶܗ: ܘܰܢܚܰܝܶܠ ܠܰܒܢܰܝ̈ ܝܺܣܪܳܐܶܝܠ.
Joe 3:17 ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ܽܘܢ: ܕܥܳܡܰܪ ܐ̱ܢܳܐ ܒܨܶܗܝܽܘܢ ܛܽܘܪܳܐ ܕܩܽܘܕ݂ܫܝ: ܘܬܶܗܘܶܐ ܐܽܘܪܺܫܠܶܡ ܩܰܕܺܝܫܳܐ: ܘܢܽܘܟܖ̈ܳܝܶܐ ܬܽܘܒ ܠܳܐ ܢܶܥܡܪܽܘܢ ܒܳܗ̇.
Joe 3:18 ܒܶܗ ܒܝܰܘܡܳܐ ܗܰܘ: ܢܰܛܦܽܘܢ ܛܽܘܖ̈ܶܐ ܚܰܠܝܽܘܬܳܐ: ܘܖ̈ܳܡܳܬܳܐ ܢܰܖ̈ܕܝܳܢ ܚܰܠܒܳܐ: ܘܟܽܠܗܽܘܢ ܦܨܺܝ̈ܕܶܐ ܕܺܝܗܽܘܕܳܐ ܢܰܪܕܽܘܢ ܡܰܝ̈ܳܐ: ܘܡܰܒܽܘܥܳܐ ܡܶܢ ܒܰܝܬܶܗ ܕܡܳܪܝܳܐ ܢܶܦܽܘܩ: ܘܢܰܫܩܶܐ ܠܢܰܚܠܳܐ ܕܣܳܛܺܝܡ.
Joe 3:19 ܡܶܨܪܶܝܢ ܠܰܚܒܳܠܳܐ ܬܶܗܘܶܐ: ܘܰܐܕܽܘܡ ܠܡܰܕ݂ܒܪܳܐ ܚܰܪܒܳܐ: ܡܶܢ ܚܛܽܘܦܝܳܐ ܕܰܒܢܰܝ̈ ܝܺܗܽܘܕܳܐ: ܕܶܐܫܰܕ݂ܘ ܕܡܳܐ ܙܰܟܳܝܳܐ ܒܰܐܪܥܗܽܘܢ.
Joe 3:20 ܝܺܗܽܘܕܳܐ ܠܥܳܠܰܡ ܬܶܬܶܒ: ܐܽܘܪܺܫܠܶܡ ܠܕܳܪܕܳܖ̈ܺܝܢ.
Joe 3:21 ܘܶܐܬܒܰܥ ܕܶܡܗܽܘܢ ܘܠܳܐ ܐܶܚܰܣܶܐ: ܘܡܳܪܝܳܐ ܥܳܡܰܪ ܒܨܶܗܝܽܘܢ. 
Amo 1:1 ܦܶܬܓܳܡܰܘ̈ܗܝ ܕܥܰܡܽܘܣ ܕܰܗܘܳܐ ܡܶܢ ܢܳܩ̈ܕܶܐ ܕܰܒܢܰܝ̈ ܬܩܽܘܥ: ܕܰܚܙܳܐ ܥܰܠ ܒܢܰܝ̈ ܝܺܣܪܳܐܶܝܠ: ܒܝܰܘܡܰܘ̈ܗܝ ܕܥܽܘܙܺܝܳܐ ܡܰܠܟܳܐ ܕܺܝܗܽܘܕܳܐ: ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܒܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ: ܬܰܪܬܶܝܢ ܫܢܺܝ̈ܢ ܡܶܢ ܩܕ݂ܳܡ ܙܰܘܥܳܐ.
Amo 1:2 ܘܶܐܡܰܪ ܡܳܪܝܳܐ ܡܶܢ ܨܶܗܝܽܘܢ ܢܶܢܗܰܡ: ܘܡܶܢ ܐܽܘܪܺܫܠܶܡ ܢܶܬܶܠ ܩܳܠܶܗ: ܘܢܶܬܒ̈ܳܢ ܒܶܐܒܠܳܐ ܕܰܝܖ̈ܶܐ ܕܖ̈ܳܥܰܘܳܬܳܐ: ܘܢܺܐܒܰܫ ܪܺܝܫܶܗ ܕܟܰܪܡܠܳܐ.
Amo 1:3 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܕܰܪܡܣܽܘܩ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܕܳܫܘ ܒܣܶܟ̈ܶܐ ܕܦܰܪܙܠܳܐ ܠܓܶܠܥܳܕ݂.
Amo 1:4 ܐܶܫܰܕܰܪ ܢܽܘܪܳܐ ܠܒܰܝܬܶܗ ܕܰܚܙܳܐܶܝܠ: ܘܬܶܐܟ݂ܽܘܠ ܣܳܚܖ̈ܳܬܶܗ ܕܒܰܪ ܗܕܳܕ.
Amo 1:5 ܘܶܐܬܰܒܰܪ ܡܽܘ̈ܟܠܶܐ ܕܕܰܪܡܣܽܘܩ: ܘܰܐܘܒܶܕ݂ ܥܳܡܽܘܪܳܐ ܡܶܢ ܦܩܰܥܬܳܐ ܕܽܐܘܢ: ܘܣܳܡܶܟ݂ ܫܰܒܛܳܐ ܡܶܢ ܒܶܝܬ݂ ܥܰܕܳܢ: ܘܢܶܫܬܒܽܘܢ ܥܰܡܳܐ ܕܳܐܪܳܡ ܠܩܺܝܪ ܐܳܡܰܪ ܡܳܪܝܳܐ.
Amo 1:6 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܥܳܐܙܳܐ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܫܒܰܘ ܫܒܺܝܬ݂ܳܐ ܫܰܠܡܬܳܐ ܕܢܰܫܠܡܽܘܢ ܠܰܐܕܽܘܡ.
Amo 1:7 ܐܶܫܰܕܰܪ ܢܽܘܪܳܐ ܒܫܽܘܖ̈ܶܝܗ̇ ܕܥܳܐܙܳܐ: ܘܬܶܐܟ݂ܽܘܠ ܣܳܚܖ̈ܳܬܳܗ̇.
Amo 1:8 ܘܰܐܘܒܶܕ݂ ܥܳܡܽܘܪܳܐ ܡܶܢ ܐܰܫܕܽܘܕ: ܘܣܳܡܳܟ݂ ܫܰܒܛܳܐ ܡܶܢ ܐܰܫܩܳܠܽܘܢ: ܘܰܐܗܦܶܟ݂ ܐܺܝܕ݂ܝ ܥܰܠ ܥܶܩܪܽܘܢ: ܘܢܺܐܒܕܽܘܢ ܫܰܪܟܳܐ ܕܰܦܠܶܫ̈ܬܳܝܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. 
Amo 1:9 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܨܽܘܪ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܶܐܫܠܶܡܘ ܫܒܺܝܬ݂ܳܐ ܫܰܠܡܬܳܐ ܠܰܐܕܽܘܡ: ܘܠܳܐ ܥܗܰܕ݂ܘ ܩܝܳܡܳܐ ܕܰܐܚܽܘܬܳܐ.
Amo 1:10 ܐܶܫܰܕܰܪ ܢܽܘܪܳܐ ܒܫܽܘܖ̈ܶܝܗ̇ ܕܨܽܘܪ: ܘܬܶܐܟ݂ܽܘܠ ܣܳܚܖ̈ܳܬܳܗ̇.
Amo 1:11 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܰܐܕܽܘܡ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܪܕܰܦ ܒܚܰܪܒܳܐ ܠܰܐܚܽܘܗܝ: ܘܚܰܒܶܠ ܖ̈ܰܚܡܰܘܗܝ: ܘܰܢܛܰܪ ܠܥܳܠܰܡ ܪܽܘܓܙܶܗ: ܘܰܐܟܬܶܗ ܢܛܰܪ ܠܥܳܠܡܺܝܢ.
Amo 1:12 ܐܶܫܰܕܰܪ ܢܽܘܪܳܐ ܠܬܰܝܡܰܢ: ܘܬܶܐܟ݂ܽܘܠ ܣܳܚܖ̈ܳܬܳܗ̇ ܕܒܽܘܨܪ.
Amo 1:13 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܰܝܗܽܘܢ ܕܰܒܢܰܝ̈ ܥܰܡܽܘܢ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܦܰܪܶܬܘ ܒܰܛ̈ܢܳܬܳܐ ܕܓܶܠܥܳܕ݂: ܕܢܰܪܘܚܽܘܢ ܬܚܽܘܡܗܽܘܢ.
Amo 1:14 ܐܶܫܒܽܘܩ ܢܽܘܪܳܐ ܒܫܽܘ̈ܩܶܝܗ̇ ܕܪܰܒܰܬ: ܘܬܶܐܟ݂ܽܘܠ ܣܳܚܖ̈ܳܬܳܗ̇: ܒܰܩܥܳܬܳܐ ܒܝܰܘܡܳܐ ܕܰܩܪܳܒܳܐ: ܒܥܰܠܥܳܠܳܐ ܒܝܰܘܡܳܐ ܕܰܥܪܽܘܪܳܐ.
Amo 1:15 ܘܢܺܐܙܰܠ ܡܰܠܟܽܘܡ ܒܰܫܒܺܝܬ݂ܳܐ: ܘܟܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟ݂ܚܕܳܐ ܐܳܡܰܪ ܡܳܪܝܳܐ.
Amo 2:1 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܰܘܗܝ ܕܡܽܘܐܳܒ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܐܘܩܶܕ݂ܘ ܓܰܖ̈ܡܰܘܗܝ ܕܡܰܠܟܳܐ ܕܰܐܕ݂ܽܘܡ ܠܣܰܝܕܳܐ.
Amo 2:2 ܐܶܫܰܕܰܪ ܢܽܘܪܳܐ ܥܰܠ ܡܽܘܐܳܒ: ܘܬܶܐܟܽܘܠ ܣܳܚܖ̈ܳܬܳܗ̇ ܕܩܶܪܝܽܘܬ: ܘܰܢܡܽܘܬ ܡܽܘܐܳܒ ܒܰܕ݂ܠܽܘܚܝܳܐ: ܒܰܩܥܳܬܳܐ ܘܰܒܩܳܠܳܐ ܕܫܺܝܦܽܘܪܳܐ.
Amo 2:3 ܘܰܐܘܒܶܕ݂ ܕܰܝܳܢܳܐ ܡܶܢ ܓܰܘܶܗ: ܘܟܽܠܗܽܘܢ ܪܰܘܖ̈ܒܳܢܰܘܗܝ ܐܶܚܪܽܘܒ ܥܰܡܶܗ ܐܳܡܰܪ ܡܳܪܝܳܐ.
Amo 2:4 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܺܝܗܽܘܕܳܐ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܐܣܠܺܝܘ ܢܳܡܽܘܣܶܗ ܕܡܳܪܝܳܐ: ܘܦܽܘܩܕܳܢܰܘ̈ܗܝ ܠܳܐ ܢܛܰܪܘ: ܘܰܐܛܥܺܝ ܐܶܢܽܘܢ ܣܖ̈ܺܝܩܳܬܳܐ ܕܶܐܙܰܠܘ ܐܰܒܳܗܰܝ̈ܗܽܘܢ ܒܳܬܰܪܗܶܝܢ.
Amo 2:5 ܐܶܫܰܕܰܪ ܢܽܘܪܳܐ ܒܰܝܗܽܘܕ݂ܳܐ: ܘܬܶܐܟ݂ܽܘܠ ܣܳܚܖ̈ܳܬܳܗ̇ ܕܽܐܘܪܺܫܠܶܡ.
Amo 2:6 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܺܝܣܪܳܐܶܝܠ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܙܰܒܶܢܘ ܠܙܰܕܺܝܩܳܐ ܒܟܶܣܦܳܐ: ܘܰܠܡܶܣܟܺܢܳܐ ܡܶܛܽܠ ܡܣܳܢ̈ܶܐ ܕܕܳܝܫܺܝܢ ܥܰܠ ܥܰܦܪܳܐ ܕܰܐܪܥܳܐ.
Amo 2:7 ܘܰܡܩܰܦܚܺܝܢ ܠܡܶܣ̈ܟܺܢܶܐ: ܐܘܪܚܳܐ ܕܒܳܝ̈ܫܶܐ ܨܠܰܘ: ܘܓܰܒܪܳܐ ܘܰܐܒܽܘܗܝ ܐܳܙܺܠܝܢ ܠܘܳܬ݂ ܐܰܢ̱ܬܬܳܐ: ܡܶܛܽܠ ܕܰܢܛܰܢܦܽܘܢ ܫܡܳܐ ܕܩܽܘܕ݂ܫܝ.
Amo 2:8 ܘܥܰܠ ܠܒܽܘ̈ܫܶܐ ܚܰܒ̈ܠܶܐ ܚܳܙܩܺܝܢ ܗ̱ܘܰܘ ܥܰܠ ܓܶܢ̱ܒ ܟܽܠ ܡܰܕ݂ܒܰܚ: ܘܚܰܡܪܳܐ ܥܰܬܺܝܩܳܐ ܫܳܬܶܝܢ ܗ̱ܘܰܘ ܒܶܝܬ݂ ܐܰܠܳܗܰܝ̈ܗܽܘܢ.
Amo 2:9 ܘܶܐܢܳܐ ܐܰܘܒܕܶܬ ܠܰܐܡܽܘܪܳܝܳܐ ܡܶܢ ܩܕ݂ܳܡܝܗܽܘܢ: ܕܪܳܘܡܶܗ ܐܰܝܟ݂ ܪܰܘܡܳܐ ܕܰܐܪܙܳܐ: ܘܚܰܣܺܝܢ ܗ̱ܘܳܐ ܐܰܝܟ݂ ܒܰܠܽܘܛܳܐ: ܐܰܘܒܕܶܬ ܦܺܐܖ̈ܰܘܗܝ ܡܶܢ ܠܥܶܠ: ܘܥܶܩܳܖ̈ܰܘܗܝ ܡܶܢ ܠܬܰܚܬ.
Amo 2:10 ܘܶܐܢܳܐ ܐܰܣܶܩܬܟ݂ܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܕܰܒܰܪܬܟ݂ܽܘܢ ܒܡܰܕ݂ܒܪܳܐ ܐܰܪܒܥܺܝܢ ܫܢܺܝ̈ܢ: ܘܰܐܝܬܺܝܬܟ݂ܽܘܢ ܠܰܐܬܪܳܐ ܗܳܢܳܐ: ܠܡܺܐܪܰܬ ܐܰܪܥܳܐ ܕܰܐܡܽܘܖ̈ܳܝܶܐ.
Amo 2:11 ܘܰܐܩܺܝܡܶܬ ܡܶܢ ܒܢܰܝ̈ܟܽܘܢ ܢܒܺܝ̈ܶܐ: ܘܡܶܢ ܥܠܰܝܡܰܝ̈ܟܽܘܢ ܢܙܺܝܖ̈ܶܐ: ܕܰܠܡܳܐ ܐܺܝܬܰܝܗܽܘܢ ܗܳܠܶܝܢ ܒܢܰܝ̈ ܝܺܣܪܳܐܶܝܠ: ܐܳܡܰܪ ܡܳܪܝܳܐ.
Amo 2:12 ܘܰܐܫܩܺܝܬܽܘܢ ܠܰܢܙܺܝܖ̈ܶܐ ܚܰܡܪܳܐ ܘܠܰܢܒܺܝ̈ܶܐ ܦܰܩܶܕܬܽܘܢ ܕܠܳܐ ܢܶܬܢܰܒܽܘܢ.
Amo 2:13 ܗܳܐ ܐܶܢܳܐ ܡܥܺܝܩ ܐ̱ܢܳܐ ܬܚܽܘܬܰܝܟܽܘܢ: ܐܰܝܟ݂ ܕܰܡܥܺܝܩܳܐ ܥܳܓܶܠܬܳܐ ܕܡܰܠܝܳܐ ܫܶܒ̈ܠܶܐ.
Amo 2:14 ܘܢܺܐܒܰܕ݂ ܪܰܗܛܳܐ ܡܶܢ ܩܰܠܺܝܠܳܐ: ܘܰܕ݂ܥܰܫܺܝܢ ܠܳܐ ܢܚܰܡܣܺܝܢ ܚܰܝܠܶܗ: ܘܰܕ݂ܓܰܢ̱ܒܳܪ ܠܳܐ ܢܦܰܨܶܐ ܢܰܦܫܶܗ.
Amo 2:15 ܘܩܶܫܬܳܐ ܠܳܐ ܢܩܽܘܡ: ܘܰܕ݂ܩܰܠܺܝܠ ܒܪܰܗܛܶܗ ܠܳܐ ܢܶܬܦܰܨܶܐ: ܘܦܰܪܳܫܳܐ ܠܳܐ ܢܫܽܘܙܶܒ ܢܰܦܫܶܗ.
Amo 2:16 ܘܰܕ݂ܥܰܫܺܝܢ ܠܶܒܶܗ ܐܰܝܟ݂ ܕܓܰܢ̱ܒܳܪܳܐ: ܥܰܪܛܶܠ ܢܶܥܪܽܘܩ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ.
Amo 3:1 ܫܡܰܥܘ ܡܶܠܬܳܐ ܗܳܕ݂ܶܐ ܕܶܐܡܰܪ ܡܳܪܝܳܐ ܥܠܰܝܟܽܘܢ ܒܢܰܝ̈ ܝܺܣܪܳܐܶܝܠ: ܥܰܠ ܟܽܠܶܗ ܫܰܪܒܬܳܐ ܕܰܐܣܩܶܬ ܡܶܢ ܐܰܪܥܳܐ ܕܡܶܨܪܶܝܢ. 
Amo 3:2 ܘܶܐܡܪܶܬ ܕܰܠܟ݂ܽܘܢ ܒܰܠܚܽܘܕ݂ ܝܶܕܥܶܬ ܡܶܢ ܟܽܠܗܽܘܢ ܥܰܡ̈ܡܶܐ: ܘܡܶܢ ܟܽܠܗܶܝܢ ܫܰܖ̈ܒܳܬܳܐ ܕܰܐܪܥܳܐ: ܡܶܛܽܠ ܗܳܢܳܐ ܐܶܦܩܽܘܕ݂ ܥܠܰܝܟܽܘܢ ܟܽܠܗܽܘܢ ܚܰܘ̈ܒܰܝܟܽܘܢ.
Amo 3:3 ܕܰܠܡܳܐ ܐܳܙܺܠܝܢ ܬܪܶܝܢ: ܐܰܟ݂ܚܕܳܐ: ܐܶܠܳܐ ܐܶܢ ܐܶܬܘܰܥܰܕ݂ܘ.
Amo 3:4 ܕܰܠܡܳܐ ܢܳܗܶܡ ܐܰܪܝܳܐ ܒܥܳܒܳܐ: ܡܳܐ ܕܠܰܝܬ ܠܶܗ ܓܶܙܪܳܐ: ܐܰܘ ܕܰܠܡܳܐ ܡܪܺܝܡ ܩܳܠܶܗ ܐܰܪܝܳܐ ܡܶܢ ܡܰܪܒܽܘܥܺܝܬܶܗ: ܐܶܠܳܐ ܐܶܢ ܬܳܒܰܪ. 
Amo 3:5 ܕܰܠܡܳܐ ܢܳܦܠܳܐ ܨܶܦܪܳܐ ܒܦܰܚܳܐ ܒܰܐܪܥܳܐ ܒܶܠܥܳܕ݂ ܡܶܢ ܨܰܝܳܕ݂ܳܐ: ܐܰܘ ܕܰܠܡܳܐ ܫܳܘܰܪ ܦܰܚܳܐ ܡܶܢ ܐܰܪܥܳܐ ܘܳܐܚܶܕ݂.
Amo 3:6 ܕܰܠܡܳܐ ܡܶܬܩܪܶܐ ܫܺܝܦܽܘܪܳܐ ܒܰܡܕܺܝܢ̱ܬܳܐ: ܘܥܰܡܳܐ ܠܳܐ ܙܳܐܰܥ: ܐܰܘ ܕܰܠܡܳܐ ܗܳܘܝܳܐ ܒܺܝܫܬܳܐ ܒܰܡܕܺܝܢ̱ܬܳܐ ܕܡܳܪܝܳܐ ܠܳܐ ܥܳܒܶܕ.
Amo 3:7 ܡܶܛܽܠ ܕܠܳܐ ܥܳܒܶܕ ܡܳܪܶܐ ܡܳܖ̈ܰܘܳܬ݂ܳܐ ܡܶܕܶܡ: ܐܶܠܳܐ ܐܶܢ ܓܠܳܐ ܐ̱ܪܳܙܶܗ ܠܥܰܒܕܰܘ̈ܗܝ ܢܒܺܝ̈ܶܐ.
Amo 3:8 ܐܰܪܝܳܐ ܢܗܰܡ ܡܰܢ ܠܳܐ ܢܶܕ݂ܚܰܠ: ܡܳܪܶܐ ܡܳܖ̈ܰܘܳܬ݂ܳܐ ܡܰܠܶܠ ܡܰܢ ܠܳܐ ܢܶܬܢܰܒܶܐ.
Amo 3:9 ܐܰܫܡܰܥܘ ܥܰܠ ܣܳܚܖ̈ܳܬܳܗ̇ ܕܶܐܫܕܽܘܕ݂: ܘܥܰܠ ܣܳܚܖ̈ܳܬܳܗ̇ ܕܰܐܪܥܳܐ ܕܡܶܨܪܶܝܢ: ܘܶܐܡܰܪܘ ܐܶܬܟܰܢܰܫܘ ܟܽܠܟ݂ܽܘܢ ܠܛܽܘܪܳܐ ܕܫܳܡܪܺܝܢ: ܘܰܚܙܰܘ ܕܠܽܘܚܝܳܐ ܣܰܓܺܝܐܳܐ ܕܰܒܓܰܘܳܗ̇: ܘܰܥܫܽܘܩܝܳܐ ܕܒܳܗ̇.
Amo 3:10 ܘܠܳܐ ܝܳܕ݂ܥܺܝܢ ܠܡܶܥܒܰܕ݂ ܡܰܟܣܳܢܽܘܬܳܐ ܐܳܡܰܪ ܡܳܪܝܳܐ: ܘܚܳܡܠܺܝܢ ܚܛܽܘܦܝܳܐ ܘܒܶܙܬܳܐ ܒܣܳܚܖ̈ܳܬܗܽܘܢ.
Amo 3:11 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܐܽܘܠܨܳܢܳܐ ܢܶܚܕܪܺܝܗ̇ ܠܰܐܪܥܳܐ: ܘܢܶܚܽܘܬ ܡܶܢܳܗ̇ ܥܽܘܫܢܳܗ̇ ܘܢܶܬܒܰܙ̈ܙܳܢ ܣܳܚܖ̈ܳܬܳܗ̇.
Amo 3:12 ܗܳܟܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܡܰܥܕܶܐ ܪܳܥܝܳܐ ܡܶܢ ܦܽܘܡܳܐ ܕܰܐܪܝܳܐ: ܬܰܪܬܶܝܢ ܟܖ̈ܳܥܺܝܢ ܐܰܘ ܛܰܪܦܳܐ ܕܶܐܕܢܳܐ: ܗܳܟܰܢܳܐ ܢܶܬܦܰܨܽܘܢ ܒܢܰܝ̈ ܝܺܣܪܳܐܶܝܠ ܕܝܳܬܒܺܝܢ ܒܫܳܡܪܺܝܢ: ܒܚܽܘܛܪܳܐ ܕܡܶܢ ܫܶܠܝ: ܘܰܒܥܰܡܳܐ ܕܡܶܢ ܕܰܪܡܣܽܘܩ.
Amo 3:13 ܫܡܰܥܘ ܘܰܐܣܗܶܕ݂ܘ ܒܒܰܝܬܳܐ ܕܝܰܥܩܽܘܒ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ.
Amo 3:14 ܡܶܛܽܠ ܕܰܒܝܰܘܡܳܐ ܕܦܳܩܶܕ݂ ܐ̱ܢܳܐ ܥܰܘܠܶܗ ܕܺܝܣܪܳܐܶܝܠ ܥܠܰܘܗܝ: ܐܶܦܩܽܘܕ݂ ܥܰܠ ܡܰܕ݂ܒܚ̈ܶܐ ܕܒܶܝܬ݂ ܐܶܝܠ: ܘܢܶܬܓܰܕܡ̈ܳܢ ܩܰܖ̈ܢܳܬܗܽܘܢ ܕܡܰܕ݂ܒܚ̈ܶܐ: ܘܢܶܦ̈ܠܳܢ ܥܰܠ ܐܰܪܥܳܐ.
Amo 3:15 ܘܰܐܘܒܶܕ݂ ܒܶܝܬ݂ ܣܰܬ݂ܘܳܐ ܥܰܡ ܒܶܝܬ݂ ܩܰܝܛܳܐ: ܘܢܺܐܒܕܽܘܢ ܒ̈ܳܬܶܐ ܕܫܶܢܳܐ: ܘܰܢܣܽܘܦܽܘܢ ܒ̈ܳܬܶܐ ܣܰܓܺܝ̈ܐܶܐ ܐܳܡܰܪ ܡܳܪܝܳܐ.
Amo 4:1 ܫܡܰܥܶܝ̈ܢ ܦܶܬܓܳܡܳܐ ܗܳܢܳܐ ܡܽܘܫܚ̈ܶܐ ܕܒܰܝܫܳܢ: ܕܰܒܛܽܘܪܳܐ ܕܫܳܡܪܺܝܢ: ܕܛܳܠ̈ܡܳܢ ܠܡܶܣܟܺܢ̈ܶܐ ܘܐܳܠ̈ܨܳܢ ܠܒܳܝ̈ܫܶܐ: ܘܳܐܡܖ̈ܳܢ ܠܡܳܖ̈ܰܝܗܶܝܢ ܐܰܝܬܰܘ ܠܰܢ ܢܶܫܬܶܐ.
Amo 4:2 ܝܺܡܳܐ ܡܳܪܶܐ ܡܳܖ̈ܰܘܳܬ݂ܳܐ ܒܩܰܕܺܝܫܽܘܬܶܗ: ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܥܠܰܝܟܶܝܢ: ܘܢܶܫܩܠܽܘܢܳܟܶܝܢ ܒܙܰܝܢܳܐ: ܘܚܰܪܬܟܶܝܢ ܒܩܰܕ݂ܣܳܐ ܕܨܰܝ̈ܳܕܶܐ.
Amo 4:3 ܘܰܠܬܽܘܪܥܬܳܐ ܬܶܪܗܰܛ ܐܰܢ̱ܬܬܳܐ ܠܩܽܘܒܠܶܗ: ܘܢܶܫ̈ܬܰܕ݂ܝܳܢ ܠܛܽܘܪܳܐ ܕܰܐܪܡܶܢ ܐܳܡܰܪ ܡܳܪܝܳܐ.
Amo 4:4 ܥܽܘܠܘ ܠܒܶܝܬ݂ ܐܶܝܠ ܘܰܐܥܶܠܘ: ܘܰܒܓܰܠܓܳܠܳܐ ܐܰܣܓܰܘ ܠܡܰܥܳܠܽܘ: ܐܰܝܬܰܘ ܠܨܰܦܪܳܐ ܕܶܒܚܰܝ̈ܟܽܘܢ: ܘܠܰܬܠܳܬܳܐ ܝܰܘ̈ܡܺܝܢ ܡܰܥܣܳܖ̈ܰܝܟܽܘܢ.
Amo 4:5 ܘܰܐܣܶܩܘ ܡܶܢ ܚܰܡܺܝܥܳܐ ܬܰܘܕܺܝܬܳܐ: ܘܰܢܕ݂ܽܘܪܘ ܢܶܕ݂ܖ̈ܶܐ ܘܫܰܠܶܡܘ: ܡܶܛܽܠ ܕܗܳܟܰܢܳܐ ܪܚܶܡܬܽܘܢ ܒܢܰܝ̈ ܝܺܣܪܳܐܶܝܠ ܐܳܡܰܪ ܡܳܪܝܳܐ.
Amo 4:6 ܘܳܐܦ ܐܶܢܳܐ ܝܶܗܒܶܬ ܠܟ݂ܽܘܢ ܩܰܗܝܽܘܬ ܫܶܢ̈ܶܐ: ܒܟܽܠܗܶܝܢ ܡܕ݂ܺܝ̈ܢܳܬܟ݂ܽܘܢ: ܘܚܰܣܺܝܪܽܘܬ ܠܰܚܡܳܐ ܒܟܽܠܗܽܘܢ ܐܰܬܖ̈ܰܘܳܬܟ݂ܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Amo 4:7 ܐܳܦ ܐܶܢܳܐ ܟܠܺܝܬ ܡܶܢܟ݂ܽܘܢ ܡܶܛܪܳܐ: ܩܕ݂ܳܡ ܬܠܳܬܳܐ ܝܰܖ̈ܚܺܝܢ ܕܰܚܨܳܕܳܐ: ܘܰܐܚܶܬ ܡܶܛܪܳܐ ܥܰܠ ܡܕܺܝܢ̱ܬܳܐ ܚܕܳܐ ܘܥܰܠ ܚܕܳܐ ܠܳܐ: ܘܥܰܠ ܦܳܠܓܽܘܬܳܐ ܚܕܳܐ ܢܶܚܽܘܬ ܥܠܶܝܗ̇ ܡܶܛܪܳܐ: ܘܰܡܢܳܬܳܐ ܕܠܳܐ ܢܶܚܽܘܬ ܥܠܶܝܗ̇ ܡܶܛܪܳܐ ܬܺܐܒܰܫ.
Amo 4:8 ܘܢܶܬܟܰܢ̈ܫܳܢ ܬܰܪܬܶܝܢ ܬܠܳܬ݂ ܡܕ݂ܺܝ̈ܢܳܢ ܠܰܡܕܺܝܢ̱ܬܳܐ ܚܕܳܐ: ܕܢܶܫ̈ܬܝܳܢ ܡܰܝ̈ܳܐ ܘܠܳܐ ܢܶܣ̈ܒܥܳܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Amo 4:9 ܡܚܺܝܬܟ݂ܽܘܢ ܒܫܰܘܒܳܐ ܘܰܒܝܰܪܩܳܢܳܐ ܘܰܒܒܰܪܕܳܐ. ܘܣܽܘܓܳܐܐ ܕܦܰܖ̈ܕܰܝܣܰܝܟܽܘܢ ܘܰܕ݂ܟܰܖ̈ܡܰܝܟܽܘܢ: ܘܰܕܬܺܐܢܰܝ̈ܟܽܘܢ: ܘܰܕ݂ܙܰܝ̈ܬܰܝܟܽܘܢ: ܐܶܟܰܠ ܡܳܫܽܘܛܳܐ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Amo 4:10 ܫܰܕܪܶܬ ܒܟ݂ܽܘܢ ܡܰܘܬܳܢܳܐ ܒܽܐܘܪܚܳܐ ܕܡܶܨܪܶܝܢ: ܘܩܰܛܠܶܬ ܒܚܰܪܒܳܐ ܥܠܰܝܡܰܝ̈ܟܽܘܢ ܥܰܡ ܫܒܺܝܬ݂ܳܐ ܕܖ̈ܰܟ݂ܫܟ݂ܽܘܢ: ܘܰܐܡܚܺܝܬ ܪܺܝܚ ܣܰܪܝܽܘܬܟ݂ܽܘܢ ܒܰܐܦܰܝ̈ܟܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Amo 4:11 ܗܶܦܟܶܬ ܒܟ݂ܽܘܢ ܐܰܝܟ݂ ܕܰܗܦܶܟ݂ ܐܰ‌ܠܳܗܳܐ ܠܰܣܕܽܘܡ ܘܰܠܥܳܡܽܘܪܳܐ: ܘܰܗܽܘܝܬܽܘܢ ܐܰܝܟ݂ ܐܽܘܕܳܐ ܕܶܐܬܦܰܨܺܝ ܡܶܢ ܫܰܠܶܗܒܺܝܬܳܐ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Amo 4:12 ܡܶܛܽܠ ܗܳܠܶܝܢ ܗܳܟܰܢܳܐ ܐܶܥܒܶܕ݂ ܠܳܟ݂ ܝܺܣܪܳܐܶܝܠ ܒܚܰܪܬܳܐ: ܡܶܛܽܠ ܕܗܳܕ݂ܶܐ ܥܳܒܶܕ ܐ̱ܢܳܐ ܠܳܟ݂: ܐܶܬܛܰܝܰܒ ܝܺܣܪܳܐܶܝܠ ܕܬܶܩܪܶܐ ܠܰܐܠܳܗܳܟ݂.
Amo 4:13 ܡܶܛܽܠ ܕܡܰܢ ܕܰܒܪܳܐ ܖ̈ܽܘܚܶܐ ܘܰܒܪܳܐ ܛܽܘܖ̈ܶܐ: ܘܰܡܚܰܘܶܐ ܠܰܒܢܰܝ̈ܢܳܫܳܐ ܡܳܢܳܐ ܗ̱ܝ ܬܶܫܒܽܘܚܬܶܗ: ܥܳܒܶܕ ܫܰܦܪܳܐ ܥܰܡܛܳܢܳܐ: ܘܕܳܪܶܟ݂ ܥܰܠ ܪܰܘܡܳܗ̇ ܕܰܐܪܥܳܐ: ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.
Amo 5:1 ܫܡܰܥܘ ܡܶܠܬܳܐ ܗܳܕ݂ܶܐ: ܕܶܐܢܳܐ ܫܳܩܶܠ ܥܠܰܝܟܽܘܢ ܐܽܘܠܺܝܬܳܐ ܒܶܝܬ݂ ܝܺܣܪܳܐܶܝܠ.
Amo 5:2 ܢܶܦܠܰܬ ܘܠܳܐ ܬܰܘܣܶܦ ܠܰܡܩܳܡ ܒܬܽܘܠܬܳܐ ܕܺܝܣܪܳܐܶܝܠ: ܐܶܫܬܰܒܩܰܬ ܥܰܠ ܐܰܪܥܳܐ ܘܠܰܝܬ ܕܰܡܩܺܝܡ ܠܶܗ.
Amo 5:3 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܺܝܢ̱ܬܳܐ ܕܢܳܦܩܺܝܢ ܗ̱ܘܰܘ ܡܶܢܳܗ̇ ܐܳܠܶܦ: ܢܶܫܬܰܚܪܽܘܢ ܒܳܗ̇ ܡܳܐܐ: ܘܰܕ݂ܢܳܦܩܺܝܢ ܗ̱ܘܰܘ ܡܶܢܳܗ̇ ܡܳܐܐ: ܢܶܫܬܰܚܪܽܘܢ ܒܳܗ̇ ܥܶܣܪܳܐ ܠܰܕ݂ܒܶܝܬ݂ ܝܺܣܪܳܐܶܝܠ.
Amo 5:4 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܒܥܳܐܽܘܢܝ ܠܺܝ ܘܰܚܝܰܘ.
Amo 5:5 ܘܠܳܐ ܬܶܒܥܽܘܢ ܠܒܶܝܬ݂ ܐܶܝܠ: ܘܰܠܓܰܠܓܳܠܳܐ ܠܳܐ ܬܶܥܠܽܘܢ: ܘܰܠܒܺܪܫܒܰܥ ܠܳܐ ܬܶܥܒܪܽܘܢ: ܡܶܛܽܠ ܕܓܰܠܓܳܠܳܐ ܡܶܫܬܒܳܝܽܘ ܬܶܫܬܒܶܐ: ܘܒܶܝܬ݂ ܐܶܝܠ ܢܶܗܘܶܐ ܐܰܝܟ݂ ܕܠܳܐ ܐܺܝܬܰܘܗܝ.
Amo 5:6 ܒܥܰܘ ܠܡܳܪܝܳܐ ܘܰܚܝܰܘ: ܕܠܳܐ ܢܺܐܩܰܕ݂ ܐܰܝܟ݂ ܢܽܘܪܳܐ ܒܶܝܬ݂ ܝܰܘܣܶܦ. ܘܢܶܐܟܽܘܠ ܠܒܶܝܬ݂ ܐܶܝܠ ܘܠܰܝܬ ܕܰܡܕܰܥܶܟ݂.
Amo 5:7 ܕܗܳܦܟܺܝܢ ܕܺܝܢܳܐ ܠܰܡܪܳܖ̈ܶܐ: ܘܙܰܕܺܝܩܽܘܬܳܐ ܠܰܐܪܥܳܐ.
Amo 5:8 ܫܒܰܩܘ ܠܡܰܢ ܕܰܥܒܰܕ݂ ܟܺܝܡܳܐ ܘܥܺܝܽܘܬܳܐ: ܘܰܗܦܰܟ݂ ܠܨܰܦܪܳܐ ܛܶܠܳܠܰܝ̈ ܡܰܘܬܳܐ: ܘܺܐܝܡܳܡܳܐ ܠܺܠܝܳܐ ܐܰܚܫܶܟ݂: ܕܰܩ̣ܪܳܐ ܠܡܰܝ̈ܳܐ ܕܝܰܡܳܐ: ܘܶܐܫܰܕ݂ ܐܶܢܽܘܢ ܥܰܠ ܐܰܦܶܝ̈ܗ̇ ܕܰܐܪܥܳܐ ܡܳܪܝܳܐ ܫܡܶܗ.
Amo 5:9 ܕܰܡܫܰܠܶܛ ܚܰܠܳܫܳܐ ܥܰܠ ܥܰܫܺܝܢܳܐ: ܘܡܰܟܺܝܟܳܐ ܥܰܠ ܪܳܡܳܐ ܡܥܰܠܶܐ.
Amo 5:10 ܕܣܳܢܶܝܢ ܒܬܰܪܥܳܐ ܠܡܶܣܟܺܢܳܐ: ܘܰܠܡܰܢ ܕܰܡܡܰܠܶܠ ܬܖ̈ܺܝܨܳܬܳܐ ܡܰܣܠܶܝܢ.
Amo 5:11 ܡܶܛܽܠ ܗܳܢܳܐ ܚܠܳܦ ܕܩܰܦܶܚܬܽܘܢ ܠܡܶܣܟܺܢܳܐ: ܘܩܽܘܖ̈ܒܳܢܶܐ ܓܒܰܝ̈ܳܐ ܢܣܰܒܬܽܘܢ ܡܶܢܗ: ܒ̈ܳܬܶܐ ܕܰܦܣܺܝܠܬܳܐ ܕܰܒܢܰܝܬܽܘܢ ܠܳܐ ܬܶܬܒܽܘܢ ܒܗܽܘܢ. ܘܟܰܖ̈ܡܶܐ ܕܪܶܓܬܳܐ ܕܰܢܨܰܒܬܽܘܢ ܠܳܐ ܬܶܫܬܽܘܢ ܚܰܡܪܗܽܘܢ.
Amo 5:12 ܡܶܛܽܠ ܕܝܳܕܰܥ ܐ̱ܢܳܐ ܕܣܰܓܺܝܐܺܝܢ ܚܰܘܒܰܝ̈ܟܽܘܢ: ܘܥܰܫܺܝܢܺܝܢ ܚܛܳܗܰܝ̈ܟܽܘܢ: ܐܳܠܽܘܨܰܘ̈ܗܝ ܕܙܰܕܺܝܩܳܐ ܢܣܰܒܘ ܫܽܘܚܕܳܐ: ܘܰܠܡܶܣܟܺܢܳܐ ܒܬܰܪܥܳܐ ܨܠܰܘ.
Amo 5:13 ܡܶܛܽܠ ܗܳܢܳܐ ܡܰܢ ܕܡܶܣܬܰܟܽܠ ܒܙܰܒܢܳܐ ܗܰܘ ܢܶܫܬܽܘܩ ܠܶܗ: ܡܶܛܽܠ ܕܙܰܒܢܰܐ ܗ̱ܘ ܕܒܺܝܫܬܳܐ.
Amo 5:14 ܒܥܰܘ ܛܳܒ̈ܳܬܳܐ ܘܠܳܐ ܒܺܝ̈ܫܳܬ݂ܳܐ ܕܺܬܚܽܘܢ: ܘܢܶܗܘܶܐ ܗܳܟܰܢܳܐ ܡܳܪܝܳܐ ܚܰܝܠܬ݂ܳܢܳܐ ܥܰܡܟ݂ܽܘܢ: ܐܰܝܟ݂ ܕܶܐܡܰܪܬܽܘܢ.
Amo 5:15 ܣܢܰܘ ܒܺܝ̈ܫܳܬ݂ܳܐ ܘܰܪܚܰܡܘ ܛܳܒ̈ܳܬܳܐ: ܘܰܐܩܺܝܡܘ ܒܬܰܪܥܳܐ ܕܺܝܢܳܐ: ܟܒܰܪ ܢܪܰܚܶܡ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܥܰܠ ܫܰܪܟܶܗ ܕܝܰܘܣܶܦ.
Amo 5:16 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܒܟܽܠܗܽܘܢ ܫܽܘ̈ܩܶܐ ܡܰܖ̈ܩܕܳܬܳܐ: ܘܰܒܟܽܠܗܶܝܢ ܒܶܖ̈ܝܳܬܳܐ ܢܺܐܡܪܽܘܢ ܗܘܳܝ: ܗܘܳܝ: ܘܢܶܩܪܽܘܢ ܠܰܐܟܳܖ̈ܶܐ ܠܶܐܒܠܳܐ: ܘܰܠܡܰܖ̈ܩܕܳܬܳܐ ܠܝܳܕ݂ܥܰܝ̈ ܐܽܘܠ̈ܝܳܬܳܐ.
Amo 5:17 ܘܰܒܟܽܠܗܽܘܢ ܟܰܖ̈ܡܶܐ ܡܰܖ̈ܩܕ݂ܳܬܳܐ: ܡܶܛܽܠ ܕܥܳܒܰܪ ܐ̱ܢܳܐ ܒܓܰܘܶܟ݂ܝ ܐܳܡܰܪ ܡܳܪܝܳܐ.
Amo 5:18 ܘܳܝ ܠܰܕ݂ܪܳܓܺܝܢ ܠܝܰܘܡܶܗ ܕܡܳܪܝܳܐ: ܠܡܳܢܳܐ ܗܳܘܶܐ ܝܰܘܡܶܗ ܕܡܳܪܝܳܐ: ܕܚܶܫܽܘܟ݂ܽ ܗ̱ܘ ܘܠܳܐ ܢܰܗܺܝܪ.
Amo 5:19 ܐܰܝܟ݂ ܕܥܳܪܶܩ ܓܰܒܪܳܐ ܡܶܢ ܩܕ݂ܳܡ ܐܰܪܝܳܐ: ܘܦܳܓܥܳܐ ܒܶܗ ܕܶܒܳܐ: ܘܥܳܐܶܠ ܠܒܰܝܬܳܐ ܘܣܳܡܶܟ݂ ܐܺܝܕܶܗ ܥܰܠ ܐܶܣܬܳܐ: ܘܢܳܟܶܬ ܠܶܗ ܚܶܘܝܳܐ.
Amo 5:20 ܗܳܟܰܢܰܐ ܗ̱ܘ ܝܰܘܡܶܗ ܕܡܳܪܝܳܐ: ܚܶܫܽܘܟ݂ܽ ܗ̱ܘ ܘܠܳܐ ܢܰܗܺܝܪ: ܥܰܡܽܘܛܽ ܗ̱ܘ ܘܠܰܝܬ ܒܶܗ ܙܰܗܪܳܐ.
Amo 5:21 ܣܢܺܝܬ ܘܰܐܣܠܺܝܬ ܥܰܕ݂ܥܺܕܰܝ̈ܟܽܘܢ: ܘܠܳܐ ܐܰܪܺܝܚ ܒܶܥܨܳܖ̈ܳܬܟ݂ܽܘܢ.
Amo 5:22 ܐܳܦܶܢ ܬܰܣܩܽܘܢ ܠܺܝ ܝܰܩ̈ܕܶܐ ܫܰܠ̈ܡܶܐ: ܒܩܽܘܖ̈ܒܳܢܰܝܟܽܘܢ ܠܳܐ ܐܶܨܛܒܶܐ: ܘܰܒܫܽܘܦܪܳܐ ܕܰܡܦܰܛܡܰܝ̈ܟܽܘܢ ܠܳܐ ܐܶܚܽܘܪ.
Amo 5:23 ܐܰܥܒܰܪ ܡܶܢܝ ܩܳܠܳܐ ܕܰܙܡܳܪܳܟ݂: ܘܰܙܡܺܝܪܬܳܐ ܕܟܶܢܳܪܳܟ݂ ܬܽܘܒ ܠܳܐ ܐܶܫܡܰܥ.
Amo 5:24 ܘܢܶܬܓܠܶܐ ܕܺܝܢܳܐ ܐܰܝܟ݂ ܡܰܝ̈ܳܐ: ܘܙܰܕܺܝܩܽܘܬܳܐ ܐܰܝܟ݂ ܪܓܶܠܬܳܐ ܥܰܫܺܝܢܬܳܐ.
Amo 5:25 ܕܰܠܡܳܐ ܕܶܒܚ̈ܶܐ ܘܩܽܘܖ̈ܒܳܢܶܐ ܩܰܪܶܒܬܽܘܢ ܠܺܝ ܐܰܪܒܥܺܝܢ ܫܢܺܝ̈ܢ ܒܡܰܕ݂ܒܪܳܐ ܒܶܝܬ݂ ܝܺܣܪܳܐܶܝܠ.
Amo 5:26 ܐܶܠܳܐ ܫܩܰܠܬܽܘܢ ܡܰܫܟܢܶܗ ܕܡܰܠܟܽܘܡ: ܘܟܶܐܽܘܢ ܨܰܠܡܟ݂ܽܘܢ: ܟܰܘܟܒܳܐ ܕܰܥܒܰܕܬܽܘܢ ܠܟ݂ܽܘܢ ܐܰ‌ܠܳܗܳܐ.
Amo 5:27 ܐܶܫܒܶܝܟ݂ܽܘܢ ܠܶܗܠ ܡܶܢ ܕܰܪܡܣܽܘܩ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.
Amo 6:1 ܘܳܝ ܠܰܕ݂ܫܳܝܛܺܝܢ ܠܨܶܗܝܽܘܢ: ܘܰܬܟ݂ܺܝܠܺܝܢ ܒܛܽܘܪܳܐ ܕܫܳܡܪܺܝܢ: ܦܳܖ̈ܫܰܝ ܠܪܺܝܫܳܐ ܕܥܰܡ̈ܡܶܐ: ܘܓܰܠܺܝܘ ܠܗܽܘܢ ܒܢܰܝ̈ ܝܺܣܪܳܐܶܝܠ.
Amo 6:2 ܥܒܰܪܘ ܠܟܽܠܝܳܐ ܘܰܚܙܰܘ: ܘܙܶܠܘ ܡܶܢ ܬܰܡܳܢ ܠܰܚܡܳܬ ܪܰܒܳܐ: ܘܚܽܘܬܘ ܠܓܳܬ ܕܰܦܠܶܫ̈ܬܳܝܶܐ: ܕܛܳܒܳܐ ܗ̱ܝ ܡܶܢ ܟܽܠܗܶܝܢ ܡܰܠ̈ܟܘܳܬܳܐ ܗܳܠܶܝܢ: ܐܶܢ ܣܰܓܺܝ ܬܚܽܘܡܗܽܘܢ ܡܶܢ ܬܚܽܘܡܟ݂ܽܘܢ.
Amo 6:3 ܕܰܡܣܰܟܶܝܢ ܠܝܰܘܡܳܐ ܒܺܝܫܳܐ: ܘܰܡܩܰܪܒܺܝܢ ܠܫܰܒܬܳܐ ܕܰܚܛܽܘܦܝܳܐ.
Amo 6:4 ܘܫܳܟ݂ܒܺܝܢ ܥܰܠ ܥܰܖ̈ܣܳܬܳܐ ܕܫܶܢܳܐ: ܘܡܶܬܠܰܥܒܺܝܢ ܥܰܠ ܬܶܫܘ̈ܝܳܬܗܽܘܢ: ܕܳܐܟܠܺܝܢ ܡܦܰܛܡ̈ܶܐ ܡܶܢ ܥܳܢ̈ܳܐ: ܘܥܶܓ̈ܠܶܐ ܡܶܢ ܓܰܘ ܒܰܩܖ̈ܶܐ.
Amo 6:5 ܕܢܳܩܫܺܝܢ ܥܰܠ ܦܽܘܡܳܐ ܕܟܶܢܳܖ̈ܶܐ: ܘܰܐܝܟ݂ ܕܰܘܺܝܕ݂ ܚܫܺܝܒܺܝܢ ܠܗܽܘܢ ܡܳܐܢܰܝ̈ ܙܡܳܪܳܐ.
Amo 6:6 ܕܫܳܬܶܝܢ ܚܰܡܪܳܐ ܡܨܰܠܠܳܐ: ܘܡܶܫܚܳܢ̈ܶܐ ܖ̈ܺܝܫܳܝܶܐ ܡܳܫܚܺܝܢ: ܘܠܳܐ ܒܛܺܝܠ ܠܗܽܘܢ ܥܰܠ ܬܒܳܪܶܗ ܕܝܰܘܣܶܦ.
Amo 6:7 ܡܶܛܽܠܶܗܳܢܳܐ ܢܶܫܬܒܽܘܢ ܒܪܺܝܫ ܫܒܺܝܬ݂ܳܐ: ܘܢܶܫܬܩܶܠ ܪܘܳܙܳܐ ܡܶܢ ܫܰܠܺܝܛܳܢܰܝ̈ܗܽܘܢ.
Amo 6:8 ܝܺܡܳܐ ܡܳܪܶܐ ܡܳܖ̈ܰܘܳܬ݂ܳܐ ܒܢܰܦܫܶܗ: ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܕܡܰܣܠܶܐ ܐ̱ܢܳܐ ܠܺܐܝܩܳܪܶܗ ܕܝܰܥܩܽܘܒ: ܘܰܠܣܳܚܖ̈ܳܬܶܗ ܣܢܺܝܬ: ܘܰܐܫܠܶܡ ܡܕܺܝܢ̱ܬܳܐ ܒܰܡܠܳܐܳܗ̇.
Amo 6:9 ܘܶܐܢ ܢܶܫܬܰܚܪܽܘܢ ܥܶܣܪܳܐ ܓܰܒܖ̈ܺܝܢ ܒܒܰܝܬܳܐ ܚܰܕ݂ ܢܡܽܘܬܽܘܢ.
Amo 6:10 ܘܢܶܫܩܠܺܝܘܗܝ ܕܳܕܶܗ ܐܰܘ ܡܰܢ ܕܩܰܪܺܝܒ ܠܶܗ ܕܢܰܦܶܩ ܓܰܖ̈ܡܶܐ ܡܶܢ ܒܰܝܬܳܐ: ܘܢܺܐܡܰܪ ܠܡܰܢ ܕܺܐܝܬ݂ ܒܶܗ ܒܒܰܝܬܳܐ: ܐܺܝܬ݂ ܐ̱ܢܳܫ ܬܽܘܒ ܥܰܡܳܟ݂ ܒܒܰܝܬܳܐ: ܘܢܺܐܡܰܪ ܠܶܗ ܠܰܝܬ: ܡܶܛܽܠ ܕܣܳܦܘ ܠܗܽܘܢ: ܥܰܠ ܕܠܳܐ ܡܰܕ݂ܟܪܺܝܢ ܗ̱ܘܰܘ ܒܰܫܡܶܗ ܕܡܳܪܝܳܐ.
Amo 6:11 ܡܶܛܽܠ ܕܗܳܐ ܡܳܪܝܳܐ ܢܳܦܶܩ: ܘܢܶܡܚܶܐ ܠܒܰܝܬܳܐ ܪܳܡܳܐ ܘܢܰܪܥܠܺܝܘܗܝ: ܘܰܠܒܰܝܬܳܐ ܙܥܽܘܪܳܐ ܘܢܰܨܕܺܝܘܗܝ.
Amo 6:12 ܕܰܠܡܳܐ ܪܳܗܛܺܝܢ ܥܰܠ ܫܽܘܥܳܐ ܖ̈ܰܟܫܳܐ: ܐܰܘ ܕܳܒܪܺܝܢ ܒܗܽܘܢ ܦܰܕܳܢܳܐ: ܡܶܛܽܠ ܕܰܗܦܰܟ݂ܬܽܘܢ ܕܺܝܢܳܐ ܠܰܡܪܳܖ̈ܶܐ: ܘܦܺܐܖ̈ܶܐ ܕܙܰܕܺܝܩܽܘܬܳܐ ܠܓ̈ܶܕܕܶܐ.
Amo 6:13 ܕܚܳܕܶܝܢ ܥܰܠ ܠܳܐ ܡܶܕܶܡ: ܘܳܐܡܪܺܝܢ: ܕܰܠܡܳܐ ܠܳܐ ܗ̱ܘܳܐ ܒܚܰܝܠܰܢ ܢܣܰܒܢ ܠܰܢ ܩܪܺܝܬܳܐ.
Amo 6:14 ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܥܠܰܝܟܽܘܢ ܒܶܝܬ݂ ܝܺܣܪܳܐܶܝܠ: ܥܰܡܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܘܢܶܕ݂ܚܩܽܘܢܳܟ݂ܽܘܢ ܡܶܢ ܡܰܥܠܳܢܳܐ ܕܰܚܡܳܬ: ܘܰܥܕܰܡܳܐ ܠܢܰܚܠܳܐ ܕܥܰܪܳܒܳܐ.
Amo 7:1 ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ ܒܪܺܝܬܳܐ ܕܩܰܡܨܳܐ ܒܪܺܝܫ ܡܰܘܥܺܝܬܳܐ ܕܰܠܩܶܫܳܐ: ܘܗܽܘ ܠܶܩܫܳܐ ܒܳܬܰܪ ܓܰܙܳܐ ܗ̱ܘܳܐ ܕܡܰܠܟܳܐ. 
Amo 7:2 ܘܟܰܕ݂ ܓܰܡܰܪ ܠܡܶܐܟܠܶܗ ܠܥܶܣܒܳܐ ܕܰܐܪܥܳܐ ܐܶܡܪܶܬ: ܡܳܪܶܐ ܡܳܖ̈ܰܘܳܬ݂ܳܐ ܚܰܣܳܢ. ܡܰܢܽܘ ܢܩܺܝܡܺܝܘܗܝ ܠܝܰܥܩܽܘܒ: ܡܶܛܽܠ ܕܰܙܥܽܘܪܽ ܗ̱ܘ.
Amo 7:3 ܐܰܗܦܶܟ݂ܶܝܗ̇ ܡܳܪܝܳܐ ܠܗܳܕܶܐ ܘܠܳܐ ܬܶܗܘܶܐ.
Amo 7:4 ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ: ܘܗܳܐ ܩ̣ܪܳܐ ܠܰܡܕܳܢ ܒܢܽܘܪܳܐ ܡܳܪܶܐ ܡܳܖ̈ܰܘܳܬ݂ܳܐ: ܘܶܐܟܠܰܬ ܠܰܬܗܽܘܡܳܐ ܪܰܒܳܐ: ܘܶܐܟܠܰܬ ܠܦܳܠܓܽܘܬܳܐ.
Amo 7:5 ܘܶܐܡܪܶܬ ܡܳܪܶܐ ܡܳܖ̈ܰܘܳܬ݂ܳܐ ܚܰܣܳܢ: ܡܰܢܽܘ ܢܩܺܝܡܺܝܘܗܝ ܠܝܰܥܩܽܘܒ: ܡܶܛܽܠ ܕܰܙܥܽܘܪܽ ܗ̱ܘ.
Amo 7:6 ܐܰܗܦܶܟܶܝܗ̇ ܡܳܪܝܳܐ ܠܗܳܕܶܐ: ܘܳܐܦ ܗܺܝ ܠܳܐ ܬܶܗܘܶܐ.
Amo 7:7 ܗܳܟܰܢܳܐ ܚܰܘܝܰܢܝ: ܘܗܳܐ ܡܳܪܝܳܐ ܩܳܐܶܡ ܥܰܠ ܫܽܘܪܳܐ ܕܰܐܕ݂ܰܡܽܘܣ: ܘܺܐܝܕܶܗ ܐܰܕܰܡܽܘܣ.
Amo 7:8 ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚܙܰܝܬ ܥܰܡܽܘܣ: ܘܶܐܡܪܶܬ ܐܰܕܰܡܽܘܣ: ܘܶܐܡܰܪ ܠܺܝ ܡܳܪܝܳܐ: ܗܳܐ ܐܶܢܳܐ ܣܳܐܶܡ ܐ̱ܢܳܐ ܐܰܕܰܡܽܘܣ ܒܓ݂ܰܘ ܥܰܡܝ ܝܺܣܪܳܐܶܝܠ: ܘܠܳܐ ܐܰܘܣܶܦ ܬܽܘܒ ܕܰܐܥܒܰܪ ܐܶܢܽܘܢ.
Amo 7:9 ܘܢܶܚܖ̈ܒܳܢ ܦܖ̈ܰܟܶܐ ܕܓܽܘܚܟܳܐ: ܘܡܰܩܕܫ̈ܶܐ ܕܺܝܣܪܳܐܶܝܠ ܢܶܚܪܒܽܘܢ: ܘܶܐܩܽܘܡ ܥܰܠ ܒܶܝܬ݂ ܝܽܘܪܰܒܥܰܡ ܒܚܰܪܒܳܐ.
Amo 7:10 ܘܰܫܠܰܚ ܐܰܡܽܘܨܳܝܳܐ ܟܽܘܡܪܳܐ ܕܒܶܝܬ݂ ܐܶܝܠ: ܠܘܳܬ݂ ܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ: ܘܶܐܡܰܪ ܠܶܗ: ܡܪܰܕ݂ ܥܠܰܝܟ ܥܰܡܽܘܣ ܒܓ݂ܰܘ ܒܶܝܬ݂ ܝܺܣܪܳܐܶܝܠ: ܘܠܳܐ ܡܶܫܟܚܳܐ ܐܰܪܥܳܐ ܠܰܡܣܰܝܒܳܪܽܘ ܡܶܠܰܘ̈ܗܝ.
Amo 7:11 ܡܶܛܽܠ ܕܗܳܟܰܢܳܐ ܐܳܡܰܪ ܥܰܡܽܘܣ: ܕܰܒܚܰܪܒܳܐ ܢܶܬܩܛܶܠ ܝܽܘܪܰܒܥܰܡ: ܘܺܝܣܪܳܐܶܝܠ ܒܫܶܒܝܳܐ ܢܶܫܬܒܶܐ ܡܶܢ ܐܰܪܥܶܗ.
Amo 7:12 ܘܶܐܡܰܪ ܐܰܡܽܘܨܳܝܳܐ ܠܥܰܡܽܘܣ ܚܰܙܳܝܳܐ: ܥܪܽܘܩ ܙܶܠ ܠܳܟ݂ ܠܰܐܪܥܳܐ ܕܺܝܗܽܘܕܳܐ: ܘܰܐܟ݂ܽܘܠ ܬܰܡܳܢ ܠܰܚܡܳܐ: ܘܬܰܡܳܢ ܬܶܬܢܰܒܶܐ.
Amo 7:13 ܘܒܶܝܬ݂ ܐܶܝܠ ܠܳܐ ܬܰܘܣܶܦ ܬܽܘܒ ܠܡܶܬܢܰܒܳܝܽܘ: ܡܶܛܽܠ ܕܡܰܩܕܫܰܐ ܗ̱ܘ ܕܡܰܠܟܳܐ ܘܒܶܝܬ݂ ܡܰܠܟܽܘܬܰܐ ܗ̱ܘ.
Amo 7:14 ܘܰܥܢܳܐ ܥܰܡܽܘܣ ܘܶܐܡܰܪ ܠܰܐܡܽܘܨܳܝܳܐ: ܐܶܠܳܐ ܠܳܐ ܗܘܺܝܬ ܢܒܺܝܳܐ: ܐܳܦܠܳܐ ܒܰܪ ܢܒܺܝ̈ܶܐ: ܐܶܠܳܐ ܪܳܥܝܳܐ ܐ̱ܢܳܐ ܘܠܳܩܶܛ ܫܰܩܡ̈ܶܐ.
Amo 7:15 ܘܕܰܒܪܰܢܝ ܡܳܪܝܳܐ ܡܶܢ ܒܶܣܬܰܪ ܥܳܢ̈ܳܐ: ܘܶܐܡܰܪ ܠܺܝ ܡܳܪܝܳܐ: ܙܶܠ ܐܶܬܢܰܒܳܐ ܥܰܠ ܥܰܡܝ ܝܺܣܪܳܐܶܝܠ.
Amo 7:16 ܡܶܟܺܝܠ ܫܡܰܥ ܡܶܠܬܶܗ ܕܡܳܪܝܳܐ: ܐܰܢ̱ܬ ܐܶܡܰܪܬ ܕܠܳܐ ܬܶܬܢܰܒܶܐ ܥܰܠ ܕܒܶܝܬ݂ ܝܺܣܪܳܐܶܝܠ: ܘܠܳܐ ܬܰܠܶܦ ܠܰܕ݂ܒܶܝܬ݂ ܐܺܝܣܚܳܩ.
Amo 7:17 ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܐܰܢ̱ܬܬ݂ܳܟ݂ ܒܰܡܕ݂ܺܝܢ̱ܬܳܟ݂ ܬܙܰܢܶܐ: ܘܰܒܢܰܝ̈ܟ ܘܰܒ̈ܢܳܬ݂ܳܟ݂ ܒܚܰܪܒܳܐ ܢܶܦܠܽܘܢ: ܘܰܐܪܥܳܟ݂ ܒܰܫܘܳܝܬܳܐ ܬܶܬܦܰܠܰܓ: ܘܰܐܢ̱ܬ ܒܰܐܪܥܳܐ ܛܰܡܐܬܳܐ ܬܡܽܘܬ: ܘܺܝܣܪܳܐܶܝܠ ܒܫܶܒܝܳܐ ܢܶܫܬܒܶܐ ܡܶܢ ܐܰܪܥܶܗ.
Amo 8:1 ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ: ܘܗܳܐ ܢܺܝܫܳܐ ܕܩܶܨܳܐ.
Amo 8:2 ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚܙܰܝܬ ܥܰܡܽܘܣ: ܘܶܐܡܪܶܬ݂ ܢܺܝܫܳܐ ܕܩܶܨܳܐ: ܘܶܐܡܰܪ ܠܺܝ ܡܳܪܝܳܐ: ܡܰܛܺܝ ܩܶܨܳܐ ܥܰܠ ܥܰܡܝ ܝܺܣܪܳܐܶܝܠ: ܘܠܳܐ ܐܰܘܣܶܦ ܬܽܘܒ ܠܡܰܥܒܳܪܽܘܬܶܗ ܡܶܢܗܽܘܢ.
Amo 8:3 ܘܢܶܦ̈ܠܳܢ ܬܶܫܒ̈ܚܳܬܶܗ ܕܗܰܝܟܠܳܐ ܒܝܰܘܡܳܐ ܗܰܘ: ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܣ̈ܓܝܳܢ ܫ̈ܠܰܕܶܐ ܒܟܽܠ ܐܰܬܰܪ: ܘܢܶܫ̈ܬܰܕ݂ܝܳܢ ܠܰܐܒܕܳܢܳܐ.
Amo 8:4 ܫܡܰܥܘ ܗܳܠܶܝܢ ܕܫܳܝܛܺܝܢ ܠܡܶܣܟܺܢ̈ܶܐ: ܘܰܡܒܰܛܠܺܝܢ ܠܒܳܝ̈ܫܶܐ ܕܰܐܪܥܳܐ.
Amo 8:5 ܘܳܐܡܪܺܝܢ ܕܶܐܡܰܬܝ ܢܶܥܒܰܪ ܝܰܪܚܳܐ ܘܰܢܙܰܒܶܢ ܥܒܽܘܪܳܐ: ܘܬܶܥܒܰܪ ܫܰܒܬܳܐ ܘܢܶܦܬܰܚ ܐܰܘܨܖ̈ܶܐ: ܘܢܰܙܥܰܪ ܟܝ̈ܳܠܳܬܳܐ: ܘܢܰܘܪܶܒ ܡܰܬܩ̈ܳܠܶܐ: ܘܢܶܥܒܶܕ݂ ܡܰܣܰܐܬܳܐ ܕܢܶܟܠܳܐ.
Amo 8:6 ܘܰܢܙܰܒܶܢ ܒܟܶܣܦܳܐ ܠܡܶܣܟܺܢ̈ܶܐ ܘܒܳܝ̈ܫܶܐ ܚܠܳܦ ܡܫܳܝ̈ܶܐ: ܘܫܶܬ ܐܰܘܨܖ̈ܶܐ ܢܙܰܒܶܢ.
Amo 8:7 ܘܺܝܡܳܐ ܡܳܪܝܳܐ ܬܰܩܺܝܦܶܗ ܕܝܰܥܩܽܘܒ: ܕܠܳܐ ܐܶܛܥܶܐ ܠܥܳܠܰܡ ܟܽܠܗܽܘܢ ܥܒܳܕܰܝ̈ܗܽܘܢ.
Amo 8:8 ܡܶܛܽܠ ܗܳܠܶܝܢ ܠܳܐ ܬܙܽܘܥ ܐܰܪܥܳܐ: ܘܢܶܫܬܒܽܘܢ ܒܶܐܒܠܳܐ ܟܽܠܗܽܘܢ ܥܳܡܽܘܖ̈ܶܝܗ̇: ܘܢܶܣܰܩ ܩܶܨܳܗ̇ ܐܰܝܟ݂ ܢܰܗܪܳܐ: ܘܢܶܕ݂ܚܽܘܩ ܘܢܶܚܽܘܬ݂ ܐܰܝܟ݂ ܢܰܗܪܳܐ ܕܡܶܨܪܶܝܢ.
Amo 8:9 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܥܪܶܒ ܫܶܡܫܳܐ ܒܛܰܗܪܳܐ: ܘܰܐܚܫܶܟ݂ ܠܰܐܪܥܳܐ ܒܝܰܘܡܳܐ ܢܰܗܺܝܪܳܐ.
Amo 8:10 ܘܰܐܗܦܶܟ݂ ܥܰܕ݂ܺܥܕܰܝ̈ܟܽܘܢ ܠܶܐܒܠܳܐ: ܘܟܽܠܗܶܝܢ ܙܡܺܝܖ̈ܳܬܟ݂ܽܘܢ ܠܺܐܘܠ̈ܝܳܬܳܐ: ܘܶܐܚܙܽܘܩ ܣܰܩ̈ܶܐ ܒܟܽܠܗܽܘܢ ܚܰܨܰܝ̈ܟܽܘܢ: ܘܥܰܠ ܟܽܠܗܽܘܢ ܖ̈ܺܝܫܰܝܟܽܘܢ ܩܽܘܕ݂ܚ̈ܳܬܳܐ: ܘܶܐܥܒܕ݂ܺܝܗ̇ ܐܰܝܟ݂ ܐܶܒܠܳܐ ܕܺܝܚܺܝܕ݂ܳܝܳܐ: ܘܚܰܪܬܳܗ̇ ܐܰܝܟ݂ ܝܰܘܡܳܐ ܡܰܪܺܝܪܳܐ.
Amo 8:11 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܫܰܕܰܪ ܟܰܦܢܳܐ ܒܰܐܪܥܳܐ: ܠܳܐ ܕܰܟ݂ܦܶܢ ܠܠܰܚܡܳܐ: ܘܠܳܐ ܕܰܨܗܶܐ ܠܡܰܝ̈ܳܐ: ܐܶܠܳܐ ܠܡܶܫܡܰܥ ܦܶܬܓܳܡܶܗ ܕܡܳܪܝܳܐ.
Amo 8:12 ܘܢܶܬܟܰܢܫܽܘܢ ܡܶܢ ܝܰܡܳܐ ܘܰܥܕܰܡܳܐ ܠܝܰܡܳܐ: ܘܡܶܢ ܓܰܪܒܝܳܐ ܘܰܥܕܰܡܳܐ ܠܡܰܕ݂ܢܚܳܐ: ܘܢܶܪܗܛܽܘܢ ܠܡܶܒܥܳܐ ܦܶܬܓܳܡܶܗ ܕܡܳܪܝܳܐ ܘܠܳܐ ܢܶܫܟܚܽܘܢ.
Amo 8:13 ܒܶܗ ܒܝܰܘܡܳܐ ܗܰܘ: ܢܶܬܛܰܖ̈ܦܳܢ ܒܬܽܘ̈ܠܳܬܳܐ ܫܰܦܺܝܖ̈ܳܬܳܐ: ܘܓܰܕܽܘ̈ܕܶܐ ܒܨܶܗܝܳܐ.
Amo 8:14 ܕܝܳܡܶܝܢ ܗ̱ܘܰܘ ܒܰܦܬܰܟ݂ܖ̈ܶܐ ܕܫܳܡܪܺܝܢ ܘܳܐܡܪܺܝܢ: ܚܰܝ ܐܰܠܳܗܳܟ݂ ܕܳܢ: ܘܰܚܝܳܐ ܐܽܘܪܚܳܐ ܕܒܺܪܫܒܰܥ: ܘܢܶܦܠܽܘܢ ܘܠܳܐ ܢܩܽܘܡܽܘܢ.
Amo 9:1 ܚܙܺܝܬܶܗ ܠܡܳܪܝܳܐ ܕܩܳܐܶܡ ܥܰܠ ܡܰܕܒܚܳܐ: ܘܳܐܡܰܪ: ܡܚܺܝ ܠܚܰܙܽܘܪܳܐ: ܘܰܢܙܽܘ̈ܥܳܢ ܐܶܣ̈ܟܦܳܬܳܐ ܘܢܶܟܠܗܽܘܢ ܒܪܺܝܫ ܟܽܠܗܽܘܢ: ܘܚܰܪܬܗܽܘܢ ܒܚܰܪܒܳܐ ܐܶܩܰܛܶܠ: ܠܳܐ ܢܰܡܶܕ݂ ܡܶܢܗܽܘܢ ܕܥܳܪܶܩ: ܘܠܳܐ ܢܶܫܬܰܘܙܰܒ ܡܶܢܗܽܘܢ ܕܡܶܬܦܰܨܶܐ.
Amo 9:2 ܐܶܢ ܢܶܚܬܽܘܢ ܠܰܫܝܽܘܠ ܡܶܢ ܬܰܡܳܢ ܬܰܣܶܩ ܐܶܢܽܘܢ ܐܺܝܕ݂ܝ: ܘܶܐܢ ܢܶܣܩܽܘܢ ܠܰܫܡܰܝܳܐ ܡܶܢ ܬܰܡܳܢ ܐܰܚܶܬ ܐܶܢܽܘܢ.
Amo 9:3 ܘܶܐܢ ܢܶܛܫܽܘܢ ܒܪܺܝܫܶܗ ܕܟܰܪܡܠܳܐ: ܡܶܢ ܬܰܡܳܢ ܐܶܒܨܶܐ ܘܶܐܣܰܒ ܐܶܢܽܘܢ: ܘܶܐܢ ܢܶܛܫܽܘܢ ܡܶܢ ܩܕ݂ܳܡ ܥܰܝܢܰܝ̈ ܒܰܬܗܽܘܡܰܘ̈ܗܝ ܕܝܰܡܳܐ: ܬܰܡܳܢ ܐܶܦܩܽܘܕ݂ ܠܚܶܘܝܳܐ ܘܰܢܢܰܟܶܬ ܐܶܢܽܘܢ.
Amo 9:4 ܘܶܐܢ ܢܺܐܙܽܠܘܢ ܒܫܶܒܝܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܬܰܡܳܢ ܐܶܦܩܽܘܕ݂ ܠܣܰܝܦܳܐ ܘܰܢܩܰܛܶܠ ܐܶܢܽܘܢ: ܘܶܐܣܺܝܡ ܥܰܝܢܝ ܥܠܰܝܗܽܘܢ ܠܒܺܝܫܬܳܐ ܘܠܳܐ ܠܛܳܒܬܳܐ.
Amo 9:5 ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ: ܕܩܳܪܶܒ ܠܰܐܪܥܳܐ ܘܙܳܝܥܳܐ: ܘܝܳܬܒܺܝܢ ܒܶܐܒܠܳܐ ܟܽܠܗܽܘܢ ܥܳܡܽܘܖ̈ܶܝܗ̇: ܘܣܳܠܶܩ ܩܶܨܳܗ̇ ܐܰܝܟ݂ ܢܰܗܪܳܐ: ܘܢܳܚܶܬ ܐܰܝܟ݂ ܢܰܗܪܳܐ ܕܡܶܨܪܶܝܢ.
Amo 9:6 ܕܰܒܢܳܐ ܒܰܫܡܰܝܳܐ ܡܰܣܩܳܢܰܘ̈ܗܝ: ܘܡܽܘܠܟܳܢܶܗ ܒܰܐܪܥܳܐ ܡܰܬܩܰܢ: ܕܩܳܪܶܐ ܠܡܰܝ̈ܳܐ ܕܝܰܡܳܐ: ܘܳܐܫܶܕ݂ ܠܗܽܘܢ ܥܰܠ ܐܰܦܶܝ̈ܗ̇ ܕܰܐܪܥܳܐ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.
Amo 9:7 ܗܳܐ ܐܰܝܟ݂ ܒܢܰܝ̈ ܟܽܘܫܳܝ̈ܶܐ ܐܰܢ̱ܬܽܘܢ ܠܺܝ ܒܢܰܝ̈ ܝܺܣܪܳܐܶܝܠ ܐܳܡܰܪ ܡܳܪܝܳܐ: ܗܳܐ ܠܺܝܣܪܳܐܶܝܠ ܐܰܣܩܶܬ ܡܶܢ ܐܰܪܥܳܐ ܕܡܶܨܪܶܝܢ: ܘܠܰܦܠܶܫܬܳܝ̈ܶܐ ܡܶܢ ܩܰܦܰܕ݂ܽܘܩܺܝ: ܘܠܳܐܪܳܡ ܡܶܢ ܩܺܝܪ.
Amo 9:8 ܗܳܐ ܥܰܝܢܰܘ̈ܗܝ ܕܡܳܪܶܐ ܡܳܖ̈ܰܘܳܬ݂ܳܐ ܒܡܰܠܟܽܘܬܳܐ ܚܰܛܳܝܬܳܐ: ܘܰܐܘܒܕܺܝܗ̇ ܡܶܢ ܐܰܦܶܝ̈ܗ̇ ܕܰܐܪܥܳܐ: ܒܪܰܡ ܠܳܐ ܗܳܟܰܢܳܐ ܐܰܘܒܕ݂ܺܝܘܗܝ ܠܒܰܝܬܶܗ ܕܝܰܥܩܽܘܒ ܐܳܡܰܪ ܡܳܪܝܳܐ.
Amo 9:9 ܡܶܛܽܠ ܕܗܳܐ ܐܶܢܳܐ ܦܳܩܶܕ݂ ܐ̱ܢܳܐ: ܘܶܐܒܰܕܰܪ ܒܟܽܠܗܽܘܢ ܥܰܡ̈ܡܶܐ ܠܰܕ݂ܒܶܝܬ݂ ܝܺܣܪܳܐܶܝܠ: ܐܰܝܟ݂ ܕܥܳܪܒܺܝܢ ܒܥܰܪܒܳܠܳܐ: ܘܠܳܐ ܢܶܦܶܠ ܕܰܩܺܝܩܗܽܘܢ ܥܰܠ ܐܰܪܥܳܐ.
Amo 9:10 ܒܚܰܪܒܳܐ ܢܶܦܠܽܘܢ ܟܽܠ ܚܰܛܳܝܰܘ̈ܗܝ ܕܥܰܡܝ: ܕܳܐܡܪܺܝܢ: ܠܳܐ ܬܶܩܪܽܘܒ ܘܠܳܐ ܬܶܡܛܶܝܢ ܒܺܝܫܬܳܐ.
Amo 9:11 ܒܶܗ ܒܝܰܘܡܳܐ ܗܰܘ: ܐܰܩܺܝܡ ܡܰܫܟܢܶܗ ܕܕܰܘܺܝܕ݂ ܕܰܢܦܰܠ: ܐܶܣܽܘܓ ܬܽܘܖ̈ܥܳܬܗܽܘܢ: ܘܰܡܣܰܚ̈ܦܳܬܗܽܘܢ ܐܰܩܺܝܡ: ܘܶܐܒܢܺܝܗ̇ ܐܰܝܟ݂ ܝܰܘ̈ܡܳܬ݂ܳܐ ܕܥܳܠܰܡ: ܘܰܐܝܟ݂ ܫܢܰܝ̈ܳܐ ܕܕܳܪܕܳܖ̈ܺܝܢ.
Amo 9:12 ܡܶܛܽܠ ܕܢܺܐܪܬܽܘܢ ܫܰܪܟܳܐ ܕܰܐܕܽܘܡ: ܘܟܽܠܗܽܘܢ ܥܰܡ̈ܡܶܐ ܕܶܐܬܩܪܺܝ ܫܶܡܝ ܥܠܰܝܗܽܘܢ: ܐܳܡܰܪ ܡܳܪܝܳܐ ܕܥܳܒܶܕ ܗܳܠܶܝܢ.
Amo 9:13 ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܢܰܕ݂ܪܶܟ݂ ܐܶܕܪܳܐ ܠܰܩܛܳܦܳܐ: ܘܰܥܨܳܪܳܐ ܕܥܶܢ̈ܒܶܐ ܠܙܰܪܥܳܐ: ܘܢܰܪܕܽܘܢ ܛܽܘܖ̈ܶܐ ܚܰܠܝܽܘܬܳܐ: ܘܟܽܠܗܶܝܢ ܖ̈ܳܡܳܬܳܐ ܢܶܬܒܰܣ̈ܡܳܢ.
Amo 9:14 ܘܰܐܗܦܶܟ݂ ܫܒܺܝܬ݂ܳܐ ܕܥܰܡܝ ܝܺܣܪܳܐܶܝܠ: ܘܢܶܒܢܽܘܢ ܡܕܺܝ̈ܢܳܬܳܐ ܚܰܖ̈ܒܳܬܳܐ ܘܢܶܬܒܽܘܢ: ܘܢܶܨܒܽܘܢ ܟܰܖ̈ܡܶܐ ܘܢܶܫܬܽܘܢ ܚܰܡܪܗܽܘܢ: ܘܢܶܫܬܠܽܘܢ ܦܰܖ̈ܕܰܝܣܳܐ ܘܢܶܐܟܠܽܘܢ ܦܺܐܖ̈ܰܝܗܽܘܢ.
Amo 9:15 ܘܶܐܨܽܘܒ ܐܶܢܽܘܢ ܒܰܐܪܥܗܽܘܢ: ܘܠܳܐ ܢܶܬܥܰܩܪܽܘܢ ܬܽܘܒ ܡܶܢ ܐܰܪܥܗܽܘܢ ܕܝܶܗܒܶܬ ܠܗܽܘܢ: ܐܳܡܰܪ ܡܳܪܝܳܐ ܐܰܠܳܗܳܟ݂.
Oba 1:1 ܚܶܙܘܳܐ ܕܥܽܘܒܰܕ݂ܝܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܰܐ݂ܕܽܘܡ: ܛܶܒܳܐ ܫܡܰܥܢ ܡܶܢ ܩܕ݂ܳܡ ܡܳܪܝܳܐ: ܘܺܐܝܙܓܰܕܳܐ ܠܥܰܡ̈ܡܶܐ ܐܶܫܬܠܰܚ: ܩܽܘܡ ܘܰܢܩܽܘܡ ܥܠܶܝܗ̇ ܠܰܩܪܳܒܳܐ.
Oba 1:2 ܗܳܐ ܙܥܽܘܪܳܐ ܝܰܗܒܬܳܟ݂ ܒܥܰܡ̈ܡܶܐ: ܘܫܺܝܛ ܐܰܢ̱ܬ ܛܳܒ.
Oba 1:3 ܫܽܘܒܗܳܪܶܗ ܕܠܶܒܳܟ݂ ܐܰܛܥܝܳܟ݂: ܕܥܳܡܰܪ ܒܥܽܘܫܢܳܐ ܕܰܫܩܺܝܦܳܐ ܘܰܒܪܰܘܡܳܐ ܡܰܘܬܒܶܗ: ܘܳܐܡܰܪ ܒܠܶܒܶܗ ܡܰܢܽܘ ܢܰܚܬܰܢܝ ܠܰܐܪܥܳܐ.
Oba 1:4 ܐܶܢ ܬܶܬܪܺܝܡ ܐܰܝܟ݂ ܢܶܫܪܳܐ: ܘܶܐܢ ܒܶܝܬ݂ ܟܰܘܟ̈ܒܶܐ ܬܣܺܝܡ ܩܶܢܳܟ݂: ܡܶܢ ܬܰܡܳܢ ܐܰܚܬܳܟ݂ ܐܳܡܰܪ ܡܳܪܝܳܐ.
Oba 1:5 ܐܶܢ ܓܰܢܳܒ̈ܶܐ ܐܶܬܰܘ ܥܠܰܝܟ: ܐܰܘ ܒܳܙܽܘ̈ܙܶܐ ܒܠܺܠܝܳܐ: ܐܰܝܟܰܢܳܐ ܫܬܶܩܬ ܥܕܰܡܳܐ ܕܰܓܢܰܒܘ ܡܶܣܬܗܽܘܢ: ܘܶܐܢ ܩܳܛܽܘ̈ܦܶܐ ܐܶܬ݂ܰܘ ܥܠܰܝܟ ܠܳܐ ܫܳܒܩܺܝܢ ܗ̱ܘܰܘ ܒܽܘܥܳܪܳܐ.
Oba 1:6 ܐܰܝܟܰܢܳܐ ܐܶܬܒܨܺܝ ܥܺܣܽܘ ܘܰܢܒܰܥ̈ܝ ܡܰܛܫ̈ܝܳܬܶܗ. 
Oba 1:7 ܥܕܰܡܳܐ ܠܰܬܚܽܘܡܳܐ ܫܰܕܪܽܘܟ݂: ܟܽܠܗܽܘܢ ܓܰܒܖ̈ܶܐ ܕܰܩܝܳܡܳܟ݂ ܐܰܛܥܝܽܘܟ݂: ܘܶܐܬܡܨܺܝܘ ܚܰܝܠܳܟ݂: ܓܰܒܖ̈ܶܐ ܕܰܫܠܳܡܳܟ݂ ܘܰܕ݂ܠܰܚܡܳܟ݂ ܣܳܡܘ ܟܡܺܐܢ̈ܶܐ ܬܚܽܘܬܰܝܟ: ܕܠܰܝܬ ܒܶܗ ܣܽܘܟܳܠܳܐ.
Oba 1:8 ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܘܒܶܕ݂ ܚܰܟܺܝܡܳܐ ܡܶܢ ܐܰܕ݂ܽܘܡ: ܘܣܰܟܽܘܠܬܳܢܳܐ ܡܶܢ ܛܽܘܪܳܐ ܕܥܺܣܽܘ.
Oba 1:9 ܘܢܶܬܒܰܙܙܽܘܢ ܓܰܢ̱ܒܳܖ̈ܰܝܟܝ ܬܰܝܡܰܢ: ܘܢܺܐܒܰܕ݂ ܐ̱ܢܳܫܳܐ ܡܶܢ ܛܽܘܪܳܐ ܕܥܺܣܽܘ.
Oba 1:10 ܡܶܢ ܩܶܛܠܳܐ ܘܡܶܢ ܚܛܽܘܦܝܳܐ ܕܰܐܚܽܘܟ݂ ܝܰܥܩܽܘܒ: ܬܟܰܣܶܝܟ݂ ܒܶܗܬܬܳܐ ܘܬܺܐܒܰܕ݂ ܠܥܳܠܰܡ.
Oba 1:11 ܒܝܰܘܡܳܐ ܕܩܳܡܬ ܠܩܽܘܒܠܶܗ: ܒܝܰܘܡܳܐ ܕܰܫܒܰܘ ܢܽܘܟܖ̈ܳܝܶܐ ܚܰܝܠܶܗ: ܘܢܽܘܟܖ̈ܳܝܶܐ ܥܰܠܘ ܒܬܰܖ̈ܥܰܘܗܝ: ܘܥܰܠ ܐܽܘܪܺܫܠܶܡ ܐܰܪܡܺܝܘ ܦܶܨ̈ܶܐ: ܘܳܐܦ ܐܰܢ̱ܬ ܐܰܝܟ݂ ܚܰܕ݂ ܡܶܢܗܽܘܢ ܬܶܗܘܶܐ.
Oba 1:12 ܘܠܳܐ ܬܶܚܙܶܐ ܒܝܰܘܡܳܐ ܕܰܐܚܽܘܟ݂ ܒܝܰܘܡܳܐ ܕܢܽܘܟܖ̈ܳܝܶܐ: ܘܠܳܐ ܬܶܚܕܶܐ ܠܰܒܢܰܝ̈ ܝܺܗܽܘܕܳܐ ܒܝܰܘܡܳܐ ܕܰܐܒܕܳܢܗܽܘܢ: ܘܠܳܐ ܬܰܘܪܶܒ ܦܽܘܡܳܟ݂ ܒܝܰܘܡܳܐ ܕܽܐܘܠܨܳܢܳܐ.
Oba 1:13 ܘܠܳܐ ܬܶܥܽܘܠ ܒܬܰܪܥܶܗ ܕܥܰܡܝ ܒܝܰܘܡܳܐ ܕܥܳܩܰܬܗܽܘܢ: ܘܠܳܐ ܬܶܚܕܶܐ ܐܳܦ ܐܰܢ̱ܬ ܒܒܺܝܫܬܶܗ ܒܝܰܘܡܳܐ ܕܥܳܩܬܶܗ: ܘܠܳܐ ܬܣܰܪܕ݂ܺܝܘܗܝ ܒܚܰܝܠܶܗ ܒܝܰܘܡܳܐ ܕܥܳܩܬܶܗ.
Oba 1:14 ܘܠܳܐ ܬܩܽܘܡ ܥܰܠ ܡܰܩܰܒܬܳܐ ܠܡܰܘܒܳܕܽܘ ܠܰܡܫܰܘܙܒܳܘ̈ܗܝ: ܘܠܳܐ ܬܰܫܠܶܡ ܣܖ̈ܺܝܕ݂ܰܘܗܝ ܒܝܰܘܡܳܐ ܕܽܐܘܠܨܳܢܳܐ.
Oba 1:15 ܡܶܛܽܠ ܕܩܰܪܺܝܒܽ ܗ̱ܘ ܝܰܘܡܶܗ ܕܡܳܪܝܳܐ ܥܰܠ ܟܽܠܗܽܘܢ ܥܰܡ̈ܡܶܐ: ܐܰܝܟ݂ ܕܰܥܒܰܕܬ ܗܳܟܰܢܳܐ ܢܶܬܥܒܶܕ݂ ܠܳܟ݂: ܘܦܽܘܪܥܳܢܳܟ݂ ܢܶܗܦܽܘܟ݂ ܥܰܠ ܪܺܝܫܳܟ݂.
Oba 1:16 ܡܶܛܽܠ ܕܰܐܝܟܰܢܳܐ ܕܶܐܫܬܺܝܬܽܘܢ ܥܰܠ ܛܽܘܪܳܐ ܕܩܽܘܕ݂ܫܝ: ܢܶܫܬܽܘܢ ܟܽܠܗܽܘܢ ܥܰܡ̈ܡܶܐ ܐܰܡܺܝܢܳܐܺܝܬ݂: ܢܶܫܬܽܘܢ ܘܢܶܬܘܪܽܘܢ ܘܢܶܬܛܰܪܦܽܘܢ: ܘܢܶܗܘܽܘܢ ܐܰܝܟ݂ ܕܠܳܐ ܗܘܰܘ.
Oba 1:17 ܘܰܒܛܽܘܪܳܐ ܕܨܶܗܝܽܘܢ ܬܶܗܘܶܐ ܡܫܰܘܙܒܽܘܬܳܐ: ܘܢܶܗܘܶܐ ܩܰܕܺܝܫ: ܘܢܺܐܪܬܽܘܢ ܕܒܶܝܬ݂ ܝܰܥܩܽܘܒ ܠܰܐܝܠܶܝܢ ܕܺܝܪܶܬܘ ܐܶܢܽܘܢ.
Oba 1:18 ܘܢܶܗܘܶܐ ܒܶܝܬ݂ ܝܰܥܩܽܘܒ ܢܽܘܪܳܐ: ܘܒܶܝܬ݂ ܝܰܘܣܶܦ ܫܰܠܶܗܒܺܝܬܳܐ: ܘܒܶܝܬ݂ ܥܺܣܽܘ ܚܰܒܬܳܐ: ܘܢܺܐܩܕܽܘܢ ܒܗܽܘܢ ܘܢܺܐܩܕܽܘܢ ܒܗܽܘܢ ܘܢܶܐܟܠܽܘܢ ܐܶܢܽܘܢ: ܘܠܳܐ ܢܶܗܘܶܐ ܣܪܺܝܕ݂ܳܐ ܠܒܰܝܬܳܐ ܕܥܺܣܽܘ: ܡܶܛܽܠ ܕܡܳܪܝܳܐ ܡܰܠܶܠ.
Oba 1:19 ܘܢܺܐܪܬܽܘܢ ܕܬܰܝܡܢܳܐ ܠܛܽܘܪܳܐ ܕܥܺܣܽܘ: ܘܕܰܦܩܰܥܬܳܐ ܠܰܦܠܶܫܬܳܝ̈ܶܐ: ܘܢܺܐܪܬܽܘܢ ܚܰܩܠܳܐ ܕܰܐܦܪܶܝܡ: ܘܚܰܩܠܳܐ ܕܫܳܡܪܺܝܢ: ܘܒܶܢܝܳܡܶܝܢ ܠܓܶܠܥܳܕ݂.
Oba 1:20 ܘܰܫܒܺܝܬ݂ܳܐ ܩܰܕ݂ܡܳܝܬܳܐ ܗܳܕ݂ܶܐ ܠܰܒܰܢܝ̈ ܝܺܣܪܳܐܶܝܠ: ܕܡܶܢ ܟܢܰܥܢ ܘܰܥܕܰܡܳܐ ܠܨܰܪܦܰܬ: ܘܰܫܒܺܝܬ݂ܳܐ ܕܽܐܘܪܺܫܠܶܡ ܕܒܶܐܣܦܳܢܝܳܐ: ܢܺܐܪܬܽܘܢ ܠܰܡܕܺܝ̈ܢܳܬܳܐ ܕܬܰܝܡܢܳܐ.
Oba 1:21 ܘܢܶܣܩܽܘܢ ܦܖ̈ܺܝܩܶܐ ܠܛܽܘܪܳܐ ܕܨܶܗܝܽܘܢ: ܠܰܡܕ݂ܳܢ ܠܛܽܘܪܳܐ ܕܥܺܣܽܘ: ܘܬܶܗܘܶܐ ܡܰܠܟܽܘܬܳܐ ܕܡܳܪܝܳܐ.
Jon 1:1 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܝܰܘܢܳܢ ܒܰܪ ܡܰܬܰܝ ܠܡܺܐܡܰܪ.
Jon 1:2 ܩܽܘܡ ܙܶܠ ܠܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܘܰܐܟ݂ܪܶܙ ܥܠܶܝܗ̇: ܡܶܛܽܠ ܕܣܶܠܩܰܬ݂ ܒܺܝܫܽܘܬܗܽܘܢ ܩܕ݂ܳܡܰܝ.
Jon 1:3 ܘܩܳܡ ܝܰܘܢܳܢ ܠܡܶܥܪܰܩ ܠܬܰܪܫܺܝܫ ܡܶܢ ܩܕ݂ܳܡ ܡܳܪܝܳܐ: ܘܰܢܚܶܬ ܠܝܽܘܦܺܐ: ܘܶܐܫܟܰܚ ܐܶܠܦܳܐ ܕܥܳܐܠܳܐ ܠܬܰܪܫܺܝܫ: ܘܝܰܗܒ ܐܰܓܪܳܐ ܘܰܢܚܶܬ ܠܳܗ̇: ܠܡܶܥܰܠ ܥܰܡܗܽܘܢ ܠܬܰܪܫܺܝܫ: ܠܡܶܥܪܰܩ ܡܶܢ ܩܕ݂ܳܡ ܡܳܪܝܳܐ.
Jon 1:4 ܘܡܳܪܝܳܐ ܐܰܪܡܺܝ ܪܽܘܚܳܐ ܪܰܒܬ݂ܳܐ ܒܝܰܡܳܐ: ܘܰܗܘܳܐ ܡܰܚܫܽܘܠܳܐ ܪܰܒܳܐ ܒܝܰܡܳܐ: ܘܶܐܠܦܳܐ ܡܶܬܗܰܦܟܳܐ ܗܘܳܬ݂ ܠܡܶܬܬܒܳܪܽܘ.
Jon 1:5 ܘܰܕ݂ܚܶܠܘ ܡܰܠܳܚ̈ܶܐ: ܘܰܓܥܰܘ ܐ̱ܢܳܫ ܠܘܳܬ ܐܰܠܗܶܗ: ܘܰܫܕ݂ܰܘ ܡܳܐܢ̈ܶܐ ܡܶܢ ܐܶܠܦܳܐ ܒܝܰܡܳܐ: ܕܢܰܩܠܽܘܢ ܡܶܢܗܽܘܢ. ܝܰܘܢܳܢ ܕܶܝܢ ܢ̣ܚܶܬ݂ ܠܶܗ ܠܶܐܫܬܳܗ̇ ܕܶܐܠܦܳܐ ܘܰܕ݂ܡܶܟ݂.
Jon 1:6 ܘܰܩ̣ܪܶܒ ܠܘܳܬ݂ܶܗ ܪܰܒ ܡܰܠܳܚ̈ܶܐ: ܘܶܐܡܰܪ ܠܶܗ: ܡܳܢܳܐ ܕܰܡܺܝܟ݂ ܐܰܢ̱ܬ: ܩܽܘܡ ܩܪܺܝ ܠܰܐܠܳܗܳܟ݂: ܟܒܰܪ ܢܦܰܨܶܝܢ ܐܰ‌ܠܳܗܳܐ: ܘܠܳܐ ܢܺܐܒܰܕ݂.
Jon 1:7 ܘܶܐܡܰܪ ܓܒܰܪ ܠܚܰܒܪܶܗ: ܬܰܘ ܢܰܪܡܶܐ ܦܶܨ̈ܶܐ: ܘܢܶܕܰܥ ܒܺܝܫܬܳܐ ܗܳܕܶܐ ܡܶܛܽܠ ܡܰܢ ܐܶܬܳܬ݂ ܥܠܰܝܢ: ܘܰܐܪܡܺܝܘ ܦܶܨ̈ܶܐ: ܘܣܶܠܩܰܬ ܦܶܨܬܶܗ ܕܝܰܘܢܳܢ. 
Jon 1:8 ܘܶܐܡܰܪܘ ܠܶܗ: ܚܰܘܳܢ ܒܺܝܫܬܳܐ ܗܳܕܶܐ ܡܶܛܽܠ ܡܳܢܳܐ ܐܶܬܳܬ݂ ܥܠܰܝܢ: ܡܳܢܰܘ ܥܒܳܕ݂ܳܟ݂: ܘܡܶܢ ܐܰܝܡܶܟܳܐ ܐܰܢ̱ܬ: ܘܰܐܝܕܳܐ ܗ̱ܝ ܐܰܪܥܳܟ݂: ܘܡܶܢ ܐܰܝܢܳܐ ܐܰܢ̱ܬ ܥܰܡܳܐ.
Jon 1:9 ܐܳܡܰܪ ܠܗܽܘܢ ܝܰܘܢܳܢ: ܥܶܒܪܳܝܳܐ ܐ̱ܢܳܐ: ܘܰܠܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܕܳܚܶܠ ܐ̱ܢܳܐ: ܕܰܥ̣ܒܰܕ݂ ܝܰܡܳܐ ܘܝܰܒܫܳܐ.
Jon 1:10 ܘܰܕ݂ܚܶܠܘ ܓܰܒܖ̈ܶܐ ܗܳܢܽܘܢ ܕܶܚܠܬ݂ܳܐ ܪܰܒܬ݂ܳܐ: ܘܶܐܡܰܪܘ ܠܶܗ: ܡܳܢܳܐ ܥܒܰܕܬ: ܡܶܛܽܠ ܕܺܝܕܰܥܘ ܐ̱ܢܳܫ̈ܳܐ ܗܳܢܽܘܢ: ܕܡܶܢ ܩܕ݂ܳܡ ܡܳܪܝܳܐ ܥܪܰܩ.
Jon 1:11 ܘܟܰܕ݂ ܚܰܘܺܝ ܐܶܢܽܘܢ: ܐܳܡܪܺܝܢ ܠܶܗ: ܡܳܢܳܐ ܢܶܥܒܶܕ݂ ܠܳܟ݂ ܘܢܶܫܠܶܐ ܝܰܡܳܐ ܡܶܢܢ: ܡܶܛܽܠ ܕܝܰܡܳܐ ܗܳܐ ܐܳܙܶܠ ܘܡܶܬܕܰܠܰܚ ܥܠܰܝܢ.
Jon 1:12 ܐܶܡܰܪ ܠܗܽܘܢ ܝܰܘܢܳܢ: ܫܽܘܩܠܽܘܢܝ ܘܰܐܪܡܳܐܽܘܢܝ ܒܝܰܡܳܐ: ܘܢܶܫܠܶܐ ܝܰܡܳܐ ܡܶܢܟܽܘܢ: ܡܶܛܽܠ ܕܝܳܕܰܥ ܐ̱ܢܳܐ ܕܗܳܢܳܐ ܡܰܚܫܽܘܠܳܐ ܪܰܒܳܐ ܡܶܛܽܠܬܝ ܗ̱ܘ ܗܘܳܐ ܥܠܰܝܟܽܘܢ.
Jon 1:13 ܘܶܐܬܟܰܬܰܫܘ ܐ̱ܢܳܫ̈ܳܐ ܗܳܢܽܘܢ ܕܢܶܗܦܟܽܘܢ ܠܝܰܒܫܳܐ ܘܠܳܐ ܐܶܫܟܰܚܘ: ܡܶܛܽܠ ܕܝܰܡܳܐ ܐܳܙܶܠ ܗ̱ܘܳܐ ܘܡܶܬܕܰܠܰܚ ܥܠܰܝܗܽܘܢ. 
Jon 1:14 ܘܰܩܪܰܘ ܠܡܳܪܝܳܐ: ܘܶܐܡܰܪܘ: ܐܽܘܢ ܡܳܪܝܳܐ: ܠܳܐ ܢܺܐܒܰܪ ܒܢܰܦܫܶܗ ܕܓܰܒܪܳܐ ܗܳܢܳܐ: ܘܠܳܐ ܬܶܚܫܽܘܒ ܥܠܰܝܢ ܕܡܳܐ ܙܰܟܝܳܐ: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ: ܘܰܐܝܟ݂ ܕܨܳܒܶܐ ܐܰܢ̱ܬ ܥܳܒܶܕ݂ ܐܰܢ̱ܬ.
Jon 1:15 ܘܫܰܩܠܽܘܗܝ ܠܝܰܘܢܳܢ ܘܰܫܕ݂ܰܐܗܝ ܒܝܰܡܳܐ: ܘܶܐܬܬܢܺܝܚ ܝܰܡܳܐ ܡܶܢ ܡܰܚܫܽܘܠܰܘ̈ܗܝ.
Jon 1:16 ܘܰܕ݂ܚܶܠܘ ܐ̱ܢܳܫ̈ܳܐ ܗܳܢܽܘܢ ܕܶܚܠܬ݂ܳܐ ܪܰܒܬ݂ܳܐ ܡܶܢ ܩܕ݂ܳܡ ܡܳܪܝܳܐ: ܘܕܰܒܰܚܘ ܕܶܒܚ̈ܶܐ ܠܡܳܪܝܳܐ: ܘܰܢܕܰܪܘ ܢܶܕ݂ܖ̈ܶܐ.
Jon 1:17 ܘܛܰܝܶܒ ܡܳܪܝܳܐ ܢܽܘܢܳܐ ܪܰܒܳܐ ܘܒܰܠܥܶܗ ܠܝܰܘܢܳܢ: ܘܰܗܘܳܐ ܝܰܘܢܳܢ ܒܰܡܥܰܘ̈ܗܝ ܕܢܽܘܢܳܐ: ܬܠܳܬ݂ܳܐ ܐܺܝܡܳܡܺܝ̈ܢ ܘܰܬܠܳܬ݂ܳܐ ܠܰܝ̈ܠܰܘܳܢ.
Jon 2:1 ܘܨܰܠܝ ܝܰܘܢܳܢ ܩܕ݂ܳܡ ܡܳܪܝܳܐ ܐܰܠܳܗܶܗ: ܡܶܢ ܡܥܰܘ̈ܗܝ ܕܢܽܘܢܳܐ: ܘܶܐܡܰܪ.
Jon 2:2 ܩܪܺܝܬ ܠܡܳܪܝܳܐ ܒܥܳܩܰܬܝ ܘܰܥܢܳܢܝ: ܡܶܢ ܟܰܪܣܳܗ̇ ܕܰܫܝܽܘܠ ܓܥܺܝ݀ܬ: ܘܰܫ̣ܡܰܥܬ ܒܩܳܠܝ.
Jon 2:3 ܘܰܐܪܡܺܝܬܳܢܝ ܒܥܽܘܡܩܳܐ ܒܠܶܒܶܗ ܕܝܰܡܳܐ: ܘܢܰܗܪܳܐ ܚܰܕ݂ܪܰܢܝ: ܟܽܠܗܽܘܢ ܡܰܚܫܽܘܠܰܝ̈ܟ ܘܓܰܠܠܰܝ̈ܟ ܥܠܰܝ ܥ̣ܒܰܪܘ.
Jon 2:4 ܐܶܢܳܐ ܕܶܝܢ ܐܶܡܪܶܬ݂ ܕܶܐܬܪܰܚܩܶ݀ܬ ܡܶܢ ܩܕ݂ܳܡ ܥܰܝܢܰܝ̈ܟ: ܡܶܟܺܝܠ ܡܰܘܣܶܦ ܐ̱ܢܳܐ ܠܡܶܚܙܳܐ ܗܰܝܟܠܳܟ݂ ܩܰܕܺܝܫܳܐ.
Jon 2:5 ܚܰܕ݂ܪܽܘܢܝ ܡܰܝ̈ܳܐ ܥܕܰܡܳܐ ܠܢܰܦܫܳܐ. ܘܰܬܗܽܘܡܳܐ ܟܰܪܟܰܢܝ: ܘܒܶܐܫܬܶܗ ܕܝܰܡܳܐ ܐܶܬܚܒܶܫ ܪܺܫܝ.
Jon 2:6 ܘܠܶܐܫܬܗܽܘܢ ܕܛܽܘܖ̈ܶܐ ܢܶܚܬܶܬ݂: ܘܰܐܪܥܳܐ ܐܶܚܕܰܬ݂ ܣܽܘܟܖ̈ܶܝܗ̇ ܒܰܐܦܰܝ̈ ܠܥܳܠܰܡ. ܘܰܐܣܶܩܬ ܚܰܝܰܝ̈ ܡܶܢ ܚܒܳܠܳܐ ܡܳܪܝܳܐ ܐܰܠܳܗܝ.
Jon 2:7 ܟܰܕ݂ ܐܶܬܛܰܪܦܰܬ݂ ܢܰܦܫܝ ܠܡܳܪܝܳܐ ܐܶܬܕܰܟܪܶܬ݂: ܘܥܶܠܰܬ݂ ܩܕ݂ܳܡܝܟ ܨܠܽܘܬܝ ܠܗܰܝܟܠܳܟ݂ ܩܰܕܺܝܫܳܐ. 
Jon 2:8 ܟܽܠ ܕܢܳܛܪܺܝܢ ܕܶܚ̈ܠܳܬܳܐ ܣܖ̈ܺܝܩܳܬܳܐ ܡܪܰܚܡܳܢܽܘܬܳܟ݂ ܫܳܒܩܺܝܢ.
Jon 2:9 ܐܶܢܳܐ ܕܶܝܢ ܒܩܳܠܳܐ ܕܬܰܘܕܰܝܬܺܐ ܐܶܕܰܒܰܚ ܠܳܟ݂: ܘܡܶܕܶܡ ܕܢܶܕܪܶܬ݂ ܐܶܫܰܠܶܡ ܦܽܘܪܥܳܢܳܐ ܠܡܳܪܝܳܐ.
Jon 2:10 ܘܰܦܩܰܕ݂ ܡܳܪܝܳܐ ܠܢܽܘܢܳܐ: ܘܦܰܠܛܶܗ ܠܝܰܘܢܳܢ ܠܝܰܒܫܳܐ.
Jon 3:1 ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܝܰܘܢܳܢ ܕܬܰܪܬܶܝܢ ܙܰܒܢܺܝ̈ܢ ܠܡܺܐܡܰܪ.
Jon 3:2 ܩܽܘܡ ܙܶܠ ܠܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܘܰܐܟ݂ܪܶܙ ܥܠܶܝܗ̇ ܟܳܪܽܘܙܽܘܬܳܐ ܕܳܐܡܰܪ ܐ̱ܢܳܐ ܠܳܟ݂.
Jon 3:3 ܘܩܳܡ ܝܰܘܢܳܢ ܘܶܐܙܰܠ ܠܢܺܝܢܘܶܐ ܐܰܝܟ݂ ܡܶܠܬܶܗ ܕܡܳܪܝܳܐ: ܘܢܺܝܢܘܶܐ ܡܕܺܝܢ̱ܬܳܐ ܗܘܳܬ݂ ܪܰܒܬ݂ܳܐ ܠܰܐܠܳܗܳܐ: ܡܰܪܕܳܐ ܬܠܳܬ݂ܳܐ ܝܰܘܡܺܝ̈ܢ.
Jon 3:4 ܘܫܰܪܺܝ ܝܰܘܢܳܢ ܠܡܶܥܰܠ ܠܢܺܝܢܘܶܐ ܡܰܪܕܳܐ ܝܰܘܡܳܐ ܚܰܕ݂: ܘܰܐܟ݂ܪܶܙ ܘܶܐܡܰܪ: ܡܶܟܳܐ ܠܰܐܪܒܥܺܝܢ: ܝܰܘܡܺܝ̈ܢ ܢܺܝܢܘܶܐ ܡܶܬܗܰܦܟܳܐ.
Jon 3:5 ܘܗܰܝܡܶܢܘ ܐ̱ܢܳܫܶܝ̈ܗ̇ ܕܢܺܝܢܘܶܐ ܒܰܐܠܳܗܳܐ: ܘܰܦܣܰܩܘ ܨܰܘܡܳܐ: ܘܰܠܒܶܫܘ ܣܰܩ̈ܶܐ: ܡܶܢ ܪܰܘܖ̈ܒܳܢܰܝܗܽܘܢ ܘܰܥܕܰܡܳܐ ܠܰܙܥܽܘܖ̈ܰܝܗܽܘܢ.
Jon 3:6 ܘܰܡܛܳܬ݂ ܡܶܠܬܳܐ ܠܡܰܠܟܳܐ ܕܢܺܝܢܘܶܐ: ܘܩܳܡ ܡܶܢ ܟܽܘܪܣܝܶܗ: ܘܰܫܩܰܠ ܬܳܓܶܗ ܡܶܢܶܗ: ܘܰܠܒܶܫ ܣܰܩܳܐ: ܘܺܝܬܶܒ ܥܰܠ ܩܶܛܡܳܐ.
Jon 3:7 ܘܰܐܟ݂ܪܶܙܘ ܘܶܐܡܰܪ ܒܢܺܝܢܘܶܐ: ܡܶܢ ܦܽܘܩܕܳܢܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘܗܝ: ܒܢܰܝ̈ܢܳܫܳܐ ܘܰܒܥܺܝܪܳܐ ܘܬܰܘܖ̈ܶܐ ܘܥܳܢ̈ܳܐ: ܠܳܐ ܢܶܛܥܡܽܘܢ ܡܶܕܶܡ ܘܠܳܐ ܢܶܪܥܽܘܢ: ܐܳܦܠܳܐ ܡܰܝ̈ܳܐ ܢܶܫܬܽܘܢ.
Jon 3:8 ܐܶܠܳܐ ܢܶܬܟܰܣܽܘܢ ܣܰܩ̈ܶܐ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܢܶܩܪܽܘܢܶܗ ܠܰܐܠܳܗܳܐ ܒܰܚܢܰܓܬܳܐ: ܘܢܶܗܦܽܘܟ݂ ܐ̱ܢܳܫ ܡܶܢ ܐܽܘܪܚܶܗ ܒܺܝܫܬܳܐ: ܘܡܶܢ ܚܛܽܘܦܝܳܐ ܕܺܐܝܬ ܒܺܐܝܕ݂ܰܘ̈ܗܝ.
Jon 3:9 ܡܰܢ ܝܳܕܰܥ ܐܶܢ ܡܶܬܦܢܶܐ ܐܰ‌ܠܳܗܳܐ ܘܰܡܪܰܚܶܡ ܥܠܰܝܢ: ܘܡܰܗܦܶܟ݂ ܡܶܢܰܢ ܚܶܡܬܳܐ ܕܪܽܘܓܙܶܗ ܕܠܳܐ ܢܺܐܒܰܕ݂.
Jon 3:10 ܘܰܚܙܳܐ ܐܰ‌ܠܳܗܳܐ ܥܒܳܕܰܝ̈ܗܽܘܢ ܕܬܳܒܘ ܡܶܢ ܐܽܘܖ̈ܚܬܗܽܘܢ ܒܺܝ̈ܫܳܬܳܐ: ܘܰܐܦܶܟ݂ ܡܶܢܗܽܘܢ ܚܶܡܬܳܐ ܕܪܽܘܓܙܶܗ ܘܠܳܐ ܐܰܘܒܶܕ݂ ܐܶܢܽܘܢ.
Jon 4:1 ܘܟܶܪܝܰܬ ܠܝܰܘܢܳܢ ܟܰܪܝܽܘܬܳܐ ܪܰܒܬ݂ܳܐ: ܘܥܳܩܰܬ݂ ܠܶܗ ܛܳܒ.
Jon 4:2 ܘܨܰܠܺܝ ܩܕ݂ܳܡ ܡܳܪܝܳܐ: ܘܶܐܡܰܪ: ܐܽܘܢ ܡܳܪܝܳܐ ܠܳܐ ܗܘܳܬ݂ ܗܳܕܶܐ ܡܶܠܰܬܝ ܟܰܕ݂ ܐܶܢܳܐ ܒܰܐܪܥܝ: ܘܡܶܛܽܠ ܗܳܢܳܐ ܩܰܕܡܶ݀ܬ ܗ̱ܘܺܝ݀ܬ ܥܶܪܩܶ݀ܬ ܠܺܝ ܠܬܰܪܫܺܝܫ: ܝܳܕܰܥ ܗܘܺܝ݀ܬ ܓܶܝܪ ܕܰܐ‌ܠܳܗܳܐ ܐܰܢ̱ܬ ܡܪܰܚܡܳܢܳܐ ܘܰܡܪܰܚܦܳܢܳܐ: ܘܢܰܓܺܝܪܳܐ ܪܽܘܚܳܟ݂: ܘܣܰܓܺܝܐܳܐ ܛܰܝܒܽܘܬ݂ܳܟ݂: ܘܡܰܗܦܶܟ݂ ܐܰܢ̱ܬ ܒܺܝܫܬܳܐ.
Jon 4:3 ܡܶܟܺܝܠ ܡܳܪܝ ܣܰܒ ܢܰܦܫܝ ܡܶܢܝ: ܡܶܛܽܠ ܕܦܰܩܳܚ ܠܺܝ ܠܰܡܡܳܬ݂ ܛܳܒ ܡܶܢ ܕܰܠܡܶܚܳܐ.
Jon 4:4 ܘܶܐܡܰܪ ܠܶܗ ܡܳܪܝܳܐ ܛܳܒ ܟܶܪܝܰܬ݂ ܠܳܟ݂.
Jon 4:5 ܘܰܢ̣ܦܰܩ ܝܰܘܢܳܢ ܠܒܰܪ ܡܶܢ ܡܕܺܝܢ̱ܬܳܐ: ܘܺܝܬܶܒ ܠܶܗ ܒܡܰܕ݂ܢܚܳܝܳܗ̇ ܕܰܡܕܺܝܢ̱ܬܳܐ: ܘܰܥ̣ܒܰܕ݂ ܠܶܗ ܡܛܰܠܬܳܐ ܬܰܡܳܢ: ܘܺܝܬܶܒ ܬܚܽܘܬܶܝܗ̇ ܒܛܶܠܳܠܳܐ: ܕܢܶܚܙܶܐ ܡܳܢܳܐ ܓܳܕܶܫ ܠܳܗ̇ ܠܰܡܕܺܝܢ̱ܬܳܐ.
Jon 4:6 ܘܰܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܰܫܪܽܘܪܳܐ ܕܩܰܪܐܳܐ: ܘܺܝܥ̣ܳܐ ܘܰܣܠܶܩ ܠܥܶܠ ܡܶܢ ܝܰܘܢܳܢ: ܘܰܗܘܳܐ ܛܶܠܳܠܳܐ ܥܰܠ ܪܺܝܫܶܗ: ܘܰܐܪܘܰܚ ܠܶܗ ܡܶܢ ܒܺܝܫܬܶܗ: ܘܰܚܕ݂ܺܝ ܝܰܘܢܳܢ ܒܶܗ ܒܰܫܪܽܘܪܳܐ ܕܩܰܪܐܳܐ ܚܰܕ݂ܽܘܬܳܐ ܪܰܒܬ݂ܳܐ.
Jon 4:7 ܘܰܠܝܰܘܡܳܐ ܐ̱ܚܪܺܢܳܐ: ܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܬܰܘܠܥܳܐ ܒܡܰܣܩܰܝ̈ ܫܰܦܪܳܐ: ܘܰܡܚܳܬܶܗ ܠܰܫܪܽܘܪܳܐ ܕܩܰܪܐܳܐ ܘܰܩܛܰܡܬ݂ܶܗ.
Jon 4:8 ܘܟܰܕ݂ ܕܶܢܚܰܬ݂ ܫܶܡܫܳܐ: ܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܪܽܘܚܳܐ ܕܫܰܘܒܳܐ ܘܰܐܘܒܶܫܬ݂ܶܗ ܠܩܰܪܐܳܐ: ܘܨܶܚܰܬ݂ ܫܶܡܫܳܐ ܒܪܺܝܫܶܗ ܕܝܰܘܢܳܢ: ܘܶܐܬܛܰܪܰܦ: ܘܰܫ̣ܐܶܠ ܡܰܘܬܳܐ ܠܢܰܦܫܶܗ: ܘܶܐܡܰܪ: ܡܳܛܶܐ ܒܺܐܝܕܰܝ̈ܟ ܡܳܪܝܳܐ ܠܡܶܣܰܒ ܢܰܦܫܝ ܡܶܢܝ: ܡܶܛܽܠ ܕܠܳܐ ܗܘܺܝ݀ܬ݂ ܛܳܒ ܐ̱ܢܳܐ ܡܶܢ ܐܰܒܳܗܰܝ̈.
Jon 4:9 ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܝܰܘܢܳܢ ܛܳܒ ܟܶܪܝܰܬ݂ ܠܳܟ݂ ܥܰܠ ܫܪܽܘܪܳܐ ܕܩܰܪܐܳܐ: ܘܶܐܡܰܪ ܝܰܘܢܳܢ ܛܳܒ ܟܶܪܝܰܬ݂ ܠܺܝ ܥܕܰܡܳܐ ܠܡܘܬܳܐ.
Jon 4:10 ܐܡܰܪ ܠܶܗ ܡܳܪܝܳܐ: ܐܰܢ̱ܬ ܚܳܣܬ ܥܰܠ ܫܪܽܘܪܳܐ ܕܩܰܪܐܳܐ: ܕܠܳܐ ܠܺܐܝܬ ܒܶܗ ܘܠܳܐ ܪܰܒܺܝܬܳܝܗܝ: ܕܒܰܪ ܠܺܠܝܶܗ ܝܺܥܳܐ ܘܒܰܪ ܠܺܠܝܶܗ ܝܺܒܶܫ.
Jon 4:11 ܐܶܢܳܐ ܕܶܝܢ ܠܳܐ ܐܶܚܽܘܣ ܥܰܠ ܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܕܺܐܝܬ ܒܳܗ̇ ܝܰܬܺܝܪ ܡܶܢ ܬܰܪܬܰܥܶܣܖ̈ܶܐ ܖ̈ܶܒܘܳܢ ܒܢܰܝ̈ܢܳܫܳܐ: ܕܠܳܐ ܝܳܕ݂ܥܺܝܢ ܒܶܝܬ݂ ܝܰܡܺܝܢܗܽܘܢ ܠܣܶܡܳܠܗܽܘܢ: ܘܣܽܘܓ݂ܳܐܐ ܕܰܒܥܺܝܪܳܐ.
Mic 1:1 ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܡܺܝܟ݂ܳܐ ܡܶܐܪܫܳܝܳܐ: ܒܝܰܘܡܰܘ̈ܗܝ ܕܝܽܘܬܳܡ: ܘܕܳܐܚܳܙ: ܘܰܕ݂ܚܶܙܰܩܝܳܐ: ܡܰܠ̈ܟܶܐ ܕܺܝܗܽܘܕܳܐ: ܕܰܚܙܳܐ ܥܰܠ ܫܳܡܪܺܝܢ: ܘܥܰܠ ܐܽܘܪܺܫܠܶܡ.
Mic 1:2 ܫܡܰܥܘ ܟܽܠܟ݂ܽܘܢ ܥܰܡ̈ܡܶܐ: ܘܨܽܘܬܝ ܐܰܪܥܳܐ ܒܰܡܠܳܐܳܗ̇: ܘܢܶܗܘܶܐ ܒܟ݂ܽܘܢ ܡܳܪܶܐ ܡܳܖ̈ܰܘܳܬ݂ܳܐ ܣܳܗܕܳܐ: ܡܳܪܝܳܐ ܡܶܢ ܗܰܝܟܠܳܐ ܕܩܽܘܕܫܶܗ.
Mic 1:3 ܡܶܛܽܠ ܕܗܳܐ ܡܳܪܝܳܐ ܢܳܦܶܩ ܡܶܢ ܐܰܬܪܶܗ: ܘܢܳܚܶܬ ܘܕܳܪܶܟ݂ ܥܰܠ ܪܰܘܡܳܗ̇ ܕܰܐܪܥܳܐ.
Mic 1:4 ܘܢܶܬܦܰܫܪܽܘܢ ܛܽܘܖ̈ܶܐ ܬܚܽܘܬܰܘܗܝ: ܘܥܽܘܡ̈ܩܶܐ ܢܶܬܬܰܠܚܽܘܢ ܐܰܝܟ݂ ܫܥܽܘܬܳܐ ܡܶܢ ܩܕ݂ܳܡ ܢܽܘܪܳܐ: ܘܰܐܝܟ݂ ܡܰܝ̈ܳܐ ܕܢܰܕ݂ܪܺܝܢ ܒܡܰܚܰܬܬܳܐ.
Mic 1:5 ܗܳܠܶܝܢ ܟܽܠܗܶܝܢ ܡܶܛܽܠ ܥܰܘܠܶܗ ܕܝܰܥܩܽܘܒ: ܘܡܶܛܽܠ ܚܛܳܗ̈ܶܐ ܕܒܶܝܬ݂ ܝܺܣܪܳܐܶܝܠ: ܡܰܢܽܘ ܥܰܘܠܶܗ ܕܝܰܥܩܽܘܒ: ܐܶܠܳܐ ܐܶܢ ܫܳܡܪܺܝܢ: ܘܡܳܢܳܐ ܗ̱ܝ ܚܛܺܝܬܶܗ ܕܺܝܗܽܘܕܳܐ: ܐܶܠܳܐ ܐܶܢ ܐܽܘܪܺܫܠܶܡ.
Mic 1:6 ܘܶܐܥܒܕ݂ܺܝܗ̇ ܠܫܳܡܪܺܝܢ ܒܶܝܬ݂ ܕܒܳܪܳܐ ܕܚܰܩܠܳܐ: ܘܢܶܨܒܬܳܐ ܕܟܰܪܡܳܐ: ܘܶܐܟ݂ܫܶܐ ܟܺܐܦܶܝ̈ܗ̇ ܒܝܰܓܪܳܐ: ܘܶܐܓܠܶܐ ܫܶܬܶܐܣܶܝ̈ܗ̇.
Mic 1:7 ܘܟܽܠܗܽܘܢ ܓܠܺܝ̈ܦܶܝܗ̇ ܡܶܬܬܰܒܳܪܽܘ ܢܶܬܬܰܒܪܽܘܢ: ܘܟܽܠܗܶܝܢ ܕܶܚ̈ܠܳܬܳܗ̇ ܢܺܐܩ̈ܕܳܢ ܒܢܽܘܪܳܐ: ܘܟܽܠܗܽܘܢ ܦܬܰܟ݂ܖ̈ܶܝܗ̇ ܐܶܥܒܶܕ݂ ܠܰܚܒܳܠܳܐ: ܡܶܛܽܠ ܕܡܶܢ ܐܰܓܪܳܐ ܕܙܳܢܺܝܬܳܐ ܐܶܬܟܰܢܰܫܘ: ܘܠܰܐܓܪܳܐ ܕܙܳܢܺܝܬܳܐ ܢܶܗܦܟ݂ܽܘܢ.
Mic 1:8 ܥܰܠ ܗܳܠܶܝܢ ܐܰܪܩܶܕ݂ܝ ܘܰܐܝܠܶܠܝ: ܘܗܰܠܶܟ݂ܝ ܚܶܦܝ݂ܳܝ݂ ܘܥܰܪܛܶܠ: ܘܰܥܒܶܕ݂ܝ ܡܰܪܩܽܘܕܬܳܐ ܐܰܝܟ݂ ܕܝܳܪܽܘܪܳܐ: ܘܶܐܒܠܳܐ ܐܰܝܟ݂ ܕܒܰܪܬ ܝܳܪܽܘܪܳܐ.
Mic 1:9 ܡܶܛܽܠ ܕܟ݂ܳܝܒܳܐ ܗ̱ܝ ܡܚܽܘܬܳܗ̇: ܘܰܡܛܳܬ ܠܰܝܗܽܘܕܳܐ: ܘܩܶܪܒܰܬ ܥܕܰܡܳܐ ܠܬܰܪܥܶܗ ܕܥܰܡܝ ܠܽܐܘܪܺܫܠܶܡ.
Mic 1:10 ܒܓܳܬ ܠܳܐ ܬܶܚܕܽܘܢ: ܘܡܶܒܟܳܐ ܠܳܐ ܬܶܒܟܽܘܢ: ܒܒ̈ܳܬܶܐ ܕܥܽܘܦܪܳܐ ܐܶܬܦܰܠܦܰܠܘ ܒܥܰܦܪܳܐ.
Mic 1:11 ܥܒܶܕ݂ܝ ܠܶܟ݂ܝ ܥܳܡܽܘܪܬܳܐ ܕܫܰܦܺܝܪ: ܥܰܪܛܶܠ ܢܶܦܩܰܬ ܘܠܳܐ ܒܶܗܬܰܬ ܥܳܡܽܘܪܬܳܐ ܕܨܳܥܳܢ: ܡܰܪܩܽܘܕܬܳܐ ܕܒܶܝܬ݂ ܐܽܘܨܶܝܠ ܬܶܣܰܒ ܡܶܢܟ݂ܽܘܢ ܡܚܽܘܬܳܗ̇.
Mic 1:12 ܡܶܛܽܠ ܕܶܐܬܟܰܪܗܰܬ ܠܛܰܒܬܳܐ ܥܳܡܽܘܪܬܳܐ ܕܡܶܪܕܰܬ: ܥܰܠ ܕܢܶܚܬܰܬ ܒܺܝܫܬܳܗ̇ ܡܶܢ ܩܕ݂ܳܡ ܡܳܪܝܳܐ ܥܰܠ ܬܰܖ̈ܥܶܝܗ̇ ܕܽܐܘܪܺܫܠܶܡ.
Mic 1:13 ܦܰܓܕܰܬ ܡܰܖ̈ܟܒܳܬܳܐ ܕܖ̈ܰܟܫܳܐ: ܥܳܡܽܘܪܬܳܐ ܕܰܠܟ݂ܺܝܫ: ܪܺܝܫ ܚܛܺܝܬܳܐ ܗ̱ܝ ܠܒܰܪܬ ܨܶܗܝܽܘܢ: ܡܶܛܽܠ ܕܒܶܟ݂ܝ ܐܶܫܬܟܰܚܘ ܚܛܳܗܰܘ̈ܗܝ ܕܺܝܣܪܳܐܶܝܠ.
Mic 1:14 ܡܶܛܽܠܶܗܢܳܐ ܬܶܬܠܺܝܢ ܫܽܘܒܩܳܢܳܐ ܠܝܳܪܬܽܘܬܳܐ ܕܓܳܬ: ܒ̈ܳܬܶܐ ܕܰܣܪܺܝܩܽܘܬܳܐ ܗܘܰܘ ܠܰܣܪܺܝܩܽܘܬܳܐ: ܠܡܰܠ̈ܟܶܐ ܕܺܝܣܪܳܐܶܝܠ.
Mic 1:15 ܐܰܝܬܶܐ ܠܶܟ݂ܝ ܬܽܘܒ ܝܳܪܽܘܬܳܐ ܥܳܡܽܘܪܬܳܐ ܕܡܶܐܪܫܳܐ: ܥܕܰܡܳܐ ܠܥܳܠܰܡ ܢܥܰܠܶܐ ܐܺܝܩܳܪܶܗ ܕܺܝܣܪܳܐܶܝܠ.
Mic 1:16 ܡܪܽܘܛܝ ܘܓܽܘܙܝ ܥܰܠ ܒܢܰܝ̈ ܡܦܰܢܩܽܘܬܶܟ݂ܝ: ܐܰܣܓܳܝ ܡܶܪܛܶܟܝ ܐܰܝܟ݂ ܕܢܶܫܪܳܐ: ܡܶܛܽܠ ܕܶܐܫܬܒܺܝܘ ܡܶܢܟ݂ܝ. 
Mic 2:1 ܘܳܝ ܠܰܐܝܠܶܝܢ ܕܡܶܬܚܰܫܒܺܝܢ ܥܶܬܳܐ: ܘܥܳܒܕܺܝܢ ܒܺܝܫܬܳܐ ܥܰܠ ܡܰܫܟܰܒܗܽܘܢ: ܘܰܡܩܰܕܡܺܝܢ ܒܨܰܦܪܳܐ ܘܥܳܒܕܺܝܢ ܡܶܕܶܡ ܕܶܐܬܚܰܫܰܒܘ: ܘܫܳܩܠܺܝܢ ܐܺܝܕܰܝ̈ܗܽܘܢ ܠܘܳܬ݂ ܐܰ‌ܠܳܗܳܐ.
Mic 2:2 ܘܪܳܓܶܝܢ ܚܰܩ̈ܠܳܬܳܐ ܘܒ̈ܳܬܶܐ: ܘܢܳܣܒܺܝܢ ܠܗܽܘܢ ܒܰܩܛܺܝܪܳܐ: ܘܛܳܠܡܺܝܢ ܠܓܰܒܪܳܐ ܒܩܶܢܝܳܢܶܗ ܘܰܒܝܳܪܬܽܘܬܶܗ.
Mic 2:3 ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܶܬܚܰܫܰܒ ܐ̱ܢܳܐ ܒܺܝܫܬܳܐ ܥܰܠ ܫܰܪܒܬܳܐ ܗܳܕ݂ܶܐ: ܕܠܳܐ ܬܪܺܝܡܽܘܢ ܡܶܢܗ̇ ܨܰܘܪܟ݂ܽܘܢ: ܘܠܳܐ ܬܗܰܠܟ݂ܽܘܢ ܒܩܰܘܡܬܳܐ ܦܫܺܝܛܬܳܐ: ܡܶܛܽܠ ܕܙܰܒܢܰܐ ܗ̱ܘ ܕܒܺܝܫܬܳܐ.
Mic 2:4 ܒܶܗ ܒܝܰܘܡܳܐ ܗܰܘ: ܢܶܫܩܽܘܠ ܥܠܰܝܟܽܘܢ ܡܰܬܠܳܐ: ܘܰܒܩܺܝܢܬܳܐ ܢܺܐܠܳܐ ܐܽܘܠܺܝܬܳܐ: ܘܢܺܐܡܰܪ: ܒܳܙܽܘܙܳܐ ܢܶܒܙܰܢ: ܘܦܳܠܓܽܘܬܶܗ ܕܥܰܡܝ ܒܰܫܘܳܝܬܳܐ ܢܦܰܠܶܓ: ܘܠܰܝܬ ܕܡܰܗܦܶܟ݂ ܚܰܩ̈ܠܳܬܰܢ ܒܰܫܘܳܝܬܳܐ.
Mic 2:5 ܡܶܛܽܠ ܗܳܢܳܐ ܠܳܐ ܢܶܗܘܶܐ ܠܳܟ݂ ܕܡܳܫܰܚ ܒܰܫܘܳܝܬܳܐ: ܘܰܡܦܰܠܶܓ ܒܦܰܨ̈ܶܐ ܒܰܟܢܽܘܫܬܶܗ ܕܡܳܪܝܳܐ.
Mic 2:6 ܠܳܐ ܬܕܰܡܥܽܘܢ ܕܶܡܥ̈ܶܐ: ܘܠܳܐ ܬܕܰܡܥܽܘܢ ܥܰܠ ܗܳܠܶܝܢ.
Mic 2:7 ܕܠܳܐ ܢܰܕ݂ܪܶܟܟ݂ܽܘܢ ܚܶܣܕܳܐ ܕܰܐܡܺܝܪ ܥܰܠ ܒܰܝܬܶܗ ܕܝܰܥܩܽܘܒ: ܕܰܐܪܓܶܙ ܪܽܘܚܶܗ ܕܡܳܪܝܳܐ ܒܗܳܠܶܝܢ ܨܶܢ̈ܥܳܬܶܗ: ܗܳܐ ܡܶܠܰܝ̈ ܡܰܛ̈ܐܒܳܢ ܥܰܡ ܬܖ̈ܺܝܨܶܐ ܕܶܐܙܰܠܘ ܘܶܐܬܡܰܠܺܝ.
Mic 2:8 ܥܰܡܝ ܐܰܝܟ݂ ܓܰܢܳܒܳܐ ܩܳܐܶܡ ܗ̱ܘܳܐ ܠܽܘܩܒܰܠ ܫܠܳܡܶܗ: ܡܶܫܟܶܗ ܬܶܫܛܽܘܢ ܕܬܰܥܒܪܽܘܢ ܣܰܒܪܶܗ: ܘܬܰܗܦܟ݂ܽܘܢ ܩܪܳܒܳܐ.
Mic 2:9 ܢܶܫ̈ܶܐ ܕܥܰܡܝ ܬܶܫܕܽܘܢ ܡܶܢ ܒܶܝܬ݂ ܦܽܘܢܳܩܰܝ̈ܗܶܝܢ: ܘܡܶܢ ܝܰܠܽܘܕܰܝ̈ܗܶܝܢ ܬܶܣܒܽܘܢ ܫܽܘܒܚܳܐ ܠܥܳܠܰܡ.
Mic 2:10 ܩܽܘܡܝ ܙܶܠܘ ܡܶܛܽܠ ܕܠܳܐ ܗ̱ܘܳܬ݂ ܗܳܕ݂ܶܐ ܢܚܳܝܬܳܐ: ܡܶܛܽܠ ܕܛܰܢܦܽܘܬܳܐ ܬܚܰܒܶܠ ܚܒܳܠܳܐ: ܘܰܚܒܳܠܶܗ ܢܶܥܫܰܢ.
Mic 2:11 ܓܰܒܪܳܐ ܕܰܡܗܰܠܶܟ݂ ܒܪܽܘܚܳܐ ܕܰܓܳܠܳܐܺܝܬ݂ ܘܟܰܕܳܒܳܐܺܝܬ݂: ܐܰܛܶܦ ܠܳܟ݂ ܚܰܡܪܳܐ ܘܪܰܘܳܝܽܘܬܳܐ: ܘܬܶܗܘܶܐ ܡܶܢ ܡܰܛܽܘܦܺܝܬܶܗ ܕܥܰܡܳܐ ܗܳܢܳܐ.
Mic 2:12 ܡܟܰܢܳܫܽܘ ܐܶܟܰܢܫܳܟ݂ ܠܟܽܠܟ݂ ܝܰܥܩܽܘܒ: ܘܰܡܩܰܪܳܒܽܘ ܐܶܩܰܪܒܳܟ݂ ܫܰܪܟܶܗ ܕܺܝܣܪܳܐܶܝܠ ܐܰܟ݂ܚܕܳܐ: ܘܶܐܥܒܕܺܝܘܗܝ ܐܰܝܟ݂ ܥܳܢ̈ܳܐ ܒܽܐܘܠܨܳܢܳܐ: ܘܰܐܝܟ݂ ܓܙܳܪܳܐ ܒܓ݂ܰܘ ܪܒܳܥܶܗ ܕܡܰܓܢܰܝ ܡܶܢ ܐ̱ܢܳܫ̈ܳܐ.
Mic 2:13 ܣܠܶܩ ܬܳܪܽܘܥܳܐ ܩܕ݂ܳܡܝܗܽܘܢ: ܬܪܰܥ ܬܽܘܪܥܬܳܐ ܘܰܥܒܰܪܘ ܘܰܢܦܰܩܘ ܒܳܗ̇: ܘܰܥܒܰܪ ܡܰܠܟܗܽܘܢ ܩܕ݂ܳܡܝܗܽܘܢ ܘܡܳܪܝܳܐ ܒܪܺܝܫܗܽܘܢ.
Mic 3:1 ܘܶܐܡܰܪ: ܫܡܰܥܘ ܗܳܟܺܝܠ ܗܳܠܶܝܢ ܪܺܝܫܐ ܕܒܶܝܬ݂ ܝܰܥܩܽܘܒ: ܫܰܠܺܝܛܳܢ̈ܶܐ ܕܒܶܝܬ݂ ܝܺܣܪܳܐܶܝܠ: ܠܳܐ ܗ̱ܘܳܐ ܠܟ݂ܽܘܢ ܘܳܠܶܐ ܠܡܶܕܰܥ ܕܺܝܢܳܐ.
Mic 3:2 ܣܳܢ̈ܝ݂ܰܝ݂ ܛܳܒܬܳܐ ܘܖ̈ܳܚܡܰܝ ܒܺܝ̈ܫܳܬ݂ܳܐ: ܕܚܳܛܦܺܝܢ ܐܢ̱ܬܽܘܢ ܡܶܫܟܗܽܘܢ ܡܶܢܗܽܘܢ ܘܒܶܣܪܗܽܘܢ ܡܶܢ ܓܰܖ̈ܡܰܝܗܽܘܢ.
Mic 3:3 ܕܶܐܟܰܠܘ ܒܶܣܪܶܗ ܕܥܰܡܝ: ܘܡܶܫܟܗܽܘܢ ܡܶܢܗܽܘܢ ܐܰܫܠܰܚܘ: ܘܓܰܖ̈ܡܰܝܗܽܘܢ ܬܰܒܰܪܘ: ܘܰܐܪܡܺܝܘ ܐܝܟ݂ ܕܰܒܩܰܕ݂ܣܳܐ: ܘܰܐܝܟ݂ ܒܶܣܪܳܐ ܒܩܶܕ݂ܪܳܐ.
Mic 3:4 ܗܳܝܕܶܝܢ ܢܶܓܥܽܘܢ ܠܘܳܬ݂ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ: ܘܢܰܗܦܶܟ݂ ܐܰܦܰܘ̈ܗܝ ܡܶܢܗܽܘܢ ܒܙܰܒܢܳܐ ܗܰܘ: ܥܰܠ ܕܰܐܒܶܐܫܘ ܥܒܳܕܰܝ̈ܗܽܘܢ.
Mic 3:5 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܢܒܺܝ̈ܶܐ ܕܡܰܛܥܶܝܢ ܠܥܰܡܝ: ܕܢܳܟ݂ܬܺܝܢ ܒܫܶܢܰܝ̈ܗܽܘܢ ܘܡܰܟ݂ܪܙܺܝܢ ܫܠܳܡܳܐ: ܘܡܰܢ ܕܠܳܐ ܪܳܡܶܐ ܒܦܽܘܡܗܽܘܢ ܡܰܟ݂ܪܙܺܝܢ ܥܠܰܘܗܝ ܩܪܳܒܳܐ.
Mic 3:6 ܡܶܛܽܠ ܗܳܢܳܐ ܠܺܠܝܳܐ ܠܟ݂ܽܘܢ ܡܶܢ ܚܶܙܘܳܐ: ܘܬܶܚܫܰܟ݂ ܠܟ݂ܽܘܢ ܡܶܢ ܩܶܨܡܳܐ: ܘܬܶܥܪܰܒ ܫܶܡܫܳܐ ܥܰܠ ܢܒܺܝ̈ܶܐ: ܘܢܶܥܡܰܛ ܥܠܰܝܗܽܘܢ ܝܰܘܡܳܐ.
Mic 3:7 ܘܢܶܒܗܬܽܘܢ ܐܰܝܠܶܝܢ ܕܚܳܙܶܝܢ ܚܶܙܘܳܢ̈ܶܐ: ܘܢܰܚܦܪܽܘܢ ܩܳܨܽܘ̈ܡܶܐ: ܘܢܶܬܥܰܛܦܽܘܢ ܟܽܠܗܽܘܢ ܥܰܠ ܣܶܦ̈ܘܳܬܗܽܘܢ: ܡܶܛܽܠ ܕܠܳܐ ܥܳܢܶܐ ܠܗܽܘܢ ܐܰ‌ܠܳܗܳܐ.
Mic 3:8 ܒܪܰܡ ܕܶܝܢ ܐܶܢܳܐ ܡܠܶܐ ܐ̱ܢܳܐ ܚܰܝܠܳܐ ܕܪܽܘܚܶܗ ܕܡܳܪܝܳܐ: ܘܕܺܝܢܳܐ ܘܓܰܢ̱ܒܳܪܽܘܬܳܐ: ܕܶܐܚܰܘܶܐ ܠܝܰܥܩܽܘܒ ܥܰܘܠܶܗ: ܘܠܺܝܣܪܳܐܶܝܠ ܚܛܺܝܬܶܗ.
Mic 3:9 ܫܡܰܥܘ ܗܳܟܺܝܠ ܗܳܕ݂ܶܐ ܪܺܝܫܐ ܕܒܶܝܬ݂ ܝܰܥܩܽܘܒ: ܫܰܠܺܝܛܳܢ̈ܶܐ ܕܒܶܝܬ݂ ܝܺܣܪܳܐܶܝܠ: ܕܡܰܣܠܶܝܢ ܕܺܝܢܳܐ ܘܰܡܥܰܩܡܺܝܢ ܟܽܠܗܶܝܢ ܬܖ̈ܺܝܨܳܬܳܐ.
Mic 3:10 ܕܒܳܢܶܝܢ ܠܨܶܗܝܽܘܢ ܒܰܕܡܳܐ: ܘܠܽܐܘܪܺܫܠܶܡ ܒܥܰܘܠܳܐ.
Mic 3:11 ܖ̈ܺܝܫܶܝܗ̇ ܒܫܽܘܚܕܳܐ ܕܳܝܢܺܝܢ: ܘܟ݂ܳܗ̈ܢܶܝܗ̇ ܒܰܐܓܪܳܐ ܡܰܠܦܺܝܢ: ܘܰܢܒܺܝ̈ܝܶܗ̇ ܒܟܶܣܦܳܐ ܩܳܨܡܺܝܢ: ܘܥܰܠ ܡܳܪܝܳܐ ܡܶܬܬܰܟܠܺܝܢ: ܘܳܐܡܪܺܝܢ: ܗܳܐ ܡܳܪܝܳܐ ܒܰܝܢܳܬܰܢ ܠܳܐ ܐܳܬܝܳܐ ܥܠܰܝܢ ܒܺܝܫܬܳܐ.
Mic 3:12 ܡܶܟܺܝܠ ܡܶܛܽܠܬܟ݂ܽܘܢ ܨܶܗܝܽܘܢ ܚܰܩܠܳܐ ܬܶܬܕܒܰܪ: ܐܘܪܺܫܠܶܡ ܚܰܪܒܬܳܐ ܬܶܗܘܶܐ: ܘܛܽܘܪ ܒܰܝܬܳܐ ܠܒܶܝܬ݂ ܥܳܒܳܐ.
Mic 4:1 ܘܢܶܗܘܶܐ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ: ܛܽܘܪ ܒܰܝܬܶܗ ܕܡܳܪܝܳܐ ܡܰܬܩܰܢ ܒܪܺܝܫ ܛܽܘܖ̈ܶܐ: ܘܪܳܡ ܡܶܢ ܖ̈ܳܡܳܬܳܐ: ܘܢܶܬܟܰܢܫܽܘܢ ܠܶܗ ܟܽܠܗܽܘܢ ܥܰܡ̈ܡܶܐ.
Mic 4:2 ܘܢܺܐܙܽܠܘܢ ܥܰܡ̈ܡܶܐ ܣܰܓܺܝ̈ܐܶܐ: ܘܢܺܐܡܪܽܘܢ: ܬܰܘ ܢܶܣܰܒ ܠܛܽܘܪܶܗ ܕܡܳܪܝܳܐ: ܘܰܠܒܶܝܬ݂ ܐܰܠܳܗܶܗ ܕܝܰܥܩܽܘܒ: ܘܢܰܠܦܰܢ ܡܶܢ ܐܽܘܖ̈ܚܳܬܶܗ: ܘܰܢܗܰܠܶܟ݂ ܒܰܫܒܺܝܠܰܘ̈ܗܝ: ܡܶܛܽܠ ܕܡܶܢ ܨܶܗܝܽܘܢ ܢܳܦܶܩ ܢܳܡܽܘܣܳܐ: ܘܡܶܠܬܶܗ ܕܡܳܪܝܳܐ ܡܶܢ ܐܽܘܪܺܫܠܶܡ.
Mic 4:3 ܘܰܬܕܽܘܢ ܒܶܝܬ݂ ܥܰܡ̈ܡܶܐ: ܘܬܰܟܶܣ ܠܥܰܡ̈ܡܶܐ ܥܰܫܺܝ̈ܢܶܐ ܕܰܒܪܽܘܚܩܳܐ: ܘܢܶܪܥܽܘܢ ܣܰܦܣܺܖ̈ܰܝܗܽܘܢ ܠܣܶܟܰܝ̈ ܦܰܕܳܢ̈ܶܐ: ܘܖ̈ܽܘܡܚܰܝܗܽܘܢ ܠܡܰܓ̈ܠܶܐ: ܘܠܳܐ ܢܶܫܩܽܘܠ ܥܰܡܳܐ ܥܰܠ ܥܰܡܳܐ ܣܰܝܦܳܐ: ܘܬܽܘܒ ܠܳܐ ܢܺܐܠܦܽܘܢ ܩܪܳܒܳܐ.
Mic 4:4 ܘܢܶܬܒܽܘܢ ܐ̱ܢܳܫ ܬܚܶܝܬ ܓܽܘܦܢܰܘ̈ܗܝ: ܘܰܬܚܶܝܬ ܬܺܐܢܰܘ̈ܗܝ: ܘܠܳܐ ܢܶܗܘܶܐ ܕܡܰܗܰܪ ܠܗܽܘܢ: ܡܶܛܽܠ ܕܦܽܘܡܶܗ ܕܡܳܪܝܳܐ ܚܰܝܠܬ݂ܳܢܳܐ ܡܰܠܶܠ.
Mic 4:5 ܡܶܛܽܠ ܕܟܽܠܗܽܘܢ ܥܰܡ̈ܡܶܐ ܢܗܰܠܟ݂ܽܘܢ ܐ̱ܢܳܫ ܒܫܶܡ ܐܰܠܳܗܶܗ: ܘܰܚܢܰܢ ܢܗܰܠܶܟ݂ ܒܰܫܡܶܗ ܕܡܳܪܝܳܐ ܐܰܠܳܗܰܢ: ܠܥܳܠܰܡ ܘܰܠܥܳܠܰܡ ܥܳܠܡܺܝܢ.
Mic 4:6 ܒܶܗ ܕܶܝܢ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܟܰܢܶܫ ܠܖ̈ܰܚܺܝܩܶܐ: ܘܠܰܡܒܰܕܖ̈ܶܐ ܐܶܩܰܪܶܒ: ܠܰܐܝܠܶܝܢ ܕܰܐܒܐܶܫܬ ܠܗܽܘܢ.
Mic 4:7 ܘܶܐܥܒܶܕ݂ ܚܰܪܬܳܐ ܠܰܡܒܰܕܖ̈ܶܐ: ܘܖ̈ܰܚܺܝܩܶܐ ܠܥܰܡܳܐ ܥܰܫܺܝܢܳܐ: ܘܢܰܡܠܶܟ݂ ܡܳܪܝܳܐ ܥܠܰܝܗܽܘܢ ܒܛܽܘܪܳܐ ܕܨܶܗܝܽܘܢ ܘܒܽܐܘܪܺܫܠܶܡ: ܡܶܟܺܝܠ ܘܰܥܕܰܡܳܐ ܠܥܳܠܰܡ.
Mic 4:8 ܐܰܢ̱ܬ ܕܶܝܢ ܡܰܓܕܠܳܐ ܪܳܥܝܳܐ ܥܰܡܽܘܛܳܐ ܕܒܰܪܬ ܨܶܗܝܽܘܢ: ܙܰܒܢܳܟ݂ ܡܰܛܺܝ: ܘܶܐܬܳܐ ܫܰܠܺܝܛܳܐ ܩܰܕܡܳܝܳܐ ܕܡܰܠܟܽܘܬܳܐ ܕܒܰܪܬ ܐܽܘܪܺܫܠܶܡ.
Mic 4:9 ܡܶܟܺܝܠ ܠܡܳܢܳܐ ܥܒܰܕܬܝ ܒܺܝܫܬܳܐ: ܕܰܠܡܳܐ ܡܰܠܟܳܐ ܠܰܝܬ ܒܶܟ݂ܝ: ܐܰܘ ܡܳܠܽܘܟܰܝ̈ܟܝ ܐܶܒܰܕ݂ܘ: ܕܰܐܚܕܽܘܟ݂ܝ ܚܶܒ̈ܠܶܐ ܐܰܝܟ݂ ܕܝܳܠܶܕܬܳܐ.
Mic 4:10 ܚܰܒܶܠܝ ܘܰܚܣܰܢܝ ܒܰܪܬ ܨܶܗܝܽܘܢ ܐܰܝܟ݂ ܝܳܠܶܕܬܳܐ: ܡܶܛܽܠ ܕܡܶܟܺܝܠ ܬܶܦܩܺܝܢ ܡܶܢ ܡܕܺܝܢ̱ܬܳܐ ܘܬܶܫܪܶܝܢ ܒܕܰܒܪܳܐ: ܘܬܺܐܙܺܠܝܢ ܥܕܰܡܳܐ ܠܒܳܒܶܠ: ܘܬܰܡܳܢ ܬܶܬܦܰܨܶܝܢ: ܘܬܰܡܳܢ ܢܶܦܪܩܶܟ݂ܝ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܶܟ݂ܝ.
Mic 4:11 ܡܶܟܺܝܠ ܢܶܬܟܰܢܫܽܘܢ ܥܠܰܝܟܝ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܠܶܝܢ ܕܳܐܡܪܺܝܢ ܗ̱ܘܰܘ: ܬܶܬܛܰܢܰܦ ܨܶܗܝܽܘܢ ܘܬܶܚܙܶܐ ܒܳܗ̇ ܥܰܝܢܰܢ.
Mic 4:12 ܗܶܢܽܘܢ ܕܶܝܢ ܠܳܐ ܝܺܕܰܥܘ ܡܰܚܫܰܒܬܶܗ ܕܡܳܪܝܳܐ: ܘܠܳܐ ܐܶܣܬܰܟܰܠܘ ܬܰܪܥܺܝܬܶܗ: ܕܟܰܢܶܫ ܐܶܢܽܘܢ ܐܰܝܟ݂ ܫܶܒ̈ܠܶܐ ܠܶܐܕܪܳܐ.
Mic 4:13 ܩܽܘܡܝ ܘܰܐܕܪܶܟ݂ܝ ܐܶܢܽܘܢ ܒܰܪܬ ܨܶܗܝܽܘܢ: ܡܶܛܽܠ ܕܩܰܖ̈ܢܳܬܶܟ݂ܝ ܐܶܥܒܶܕ݂ ܕܦܰܪܙܠܳܐ: ܘܦܰܖ̈ܣܳܬܶܟ݂ܝ ܕܰܢܚܳܫܳܐ: ܘܬܰܕܩܺܝܢ ܥܰܡ̈ܡܶܐ ܣܰܓܺܝ̈ܐܶܐ: ܘܬܰܚܪܡܺܝܢ ܩܶܢܝܳܢܗܽܘܢ ܠܡܳܪܝܳܐ: ܘܢܶܟ݂ܣܰܝ̈ܗܽܘܢ ܠܡܳܪܳܐ ܕܟܽܠܳܗ̇ ܐܰܪܥܳܐ.
Mic 5:1 ܡܶܟܺܝܠ ܬܶܦܩܺܝܢ ܒܓܰܝܣܳܐ ܒܰܪܬ ܓܰܝܳܣ̈ܶܐ ܥܰܫܺܝ̈ܢܶܐ: ܕܩܳܡܘ ܥܠܰܝܢ: ܘܰܡܚܰܘ ܒܫܰܒܛܳܐ ܥܰܠ ܦܶܟܶܗ ܠܪܳܥܝܳܐ ܕܺܝܣܪܳܐܶܝܠ.
Mic 5:2 ܐܰܢ̱ܬܝ ܕܶܝܢ ܒܶܝܬ݂ ܠܚܶܡ ܐܳܦܰܪܬܳܐ: ܙܥܽܘܪܝܳܐ ܐܰܢ̱ܬܝ ܕܬܶܗܘܶܝܢ ܒܰܐܠܦ̈ܶܐ ܕܺܝܗܽܘܕܳܐ: ܡܶܢܶܟ݂ܝ ܢܶܦܽܘܩ ܫܰܠܺܝܛܳܐ ܕܢܶܗܘܶܐ ܥܰܠ ܝܺܣܪܳܐܶܝܠ. ܘܡܰܦܩܶܗ ܡܶܢ ܪܺܝܫܺܝܬܳܐ: ܡܶܢ ܝܰܘܡܰܝ̈ ܥܳܠܡܳܐ.
Mic 5:3 ܡܶܟܺܝܠ ܢܰܫܠܶܡ ܐܶܢܽܘܢ ܥܕܰܡܳܐ ܠܙܰܒܢܳܐ ܕܝܳܠܕܳܐ ܝܳܠܶܕܬܳܐ: ܘܫܰܪܟܳܐ ܕܰܐܚܰܘ̈ܗܝ ܢܶܬܦܢܽܘܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.
Mic 5:4 ܘܰܢܩܽܘܡ ܘܢܶܪܥܶܐ ܒܥܽܘܫܢܶܗ ܕܡܳܪܝܳܐ: ܘܒܺܐܝܩܳܪܳܐ ܕܰܫܡܶܗ ܕܡܳܪܝܳܐ ܐܰܠܶܗܗ ܘܢܶܬܦܢܽܘܢ: ܡܶܛܽܠ ܕܡܶܟܺܝܠ ܢܺܐܪܰܒ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.
Mic 5:5 ܘܢܶܗܘܶܐ ܫܠܳܡܳܐ: ܘܳܐܬ݂ܽܘܪܳܝܳܐ ܡܳܐ ܕܶܐܬ݂ܳܐ ܠܰܐܬܪܰܢ ܘܰܕܪܰܟ݂ ܒܣܳܚܖ̈ܳܬܰܢ: ܢܩܺܝܡ ܥܠܰܘܗܝ ܫܰܒܥܳܐ ܖ̈ܳܥܰܘܳܬܳܐ: ܘܰܬܡܳܢܝܳܐ ܪܰܘܖ̈ܒܳܢܶܐ ܕܐ̱ܢܳܫܳܐ.
Mic 5:6 ܘܢܺܐܪܥܽܘܢ ܠܰܐܪܥܳܐ ܕܳܐܬܽܘܪ ܒܚܰܪܒܳܐ: ܘܠܰܐܪܥܳܐ ܕܢܶܡܪܽܘܕ݂ ܒܪܽܘܓܙܶܗ: ܘܰܢܦܰܨܶܝܢ ܡܶܢ ܐܳܬ݂ܽܘܪܳܝܳܐ ܕܠܳܐ ܢܺܐܬܶܐ ܠܰܐܬܪܰܝܢ: ܘܠܳܐ ܢܶܕ݂ܪܽܘܟ݂ ܒܰܬܚܽܘܡܰܝܢ.
Mic 5:7 ܘܢܶܗܘܶܐ ܫܰܪܟܶܗ ܕܝܰܥܩܽܘܒ ܒܥܰܡܳܐ ܒܰܝܢܳܬ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ݂ ܛܰܠܳܐ ܡܶܢ ܩܕ݂ܳܡ ܡܳܪܝܳܐ: ܘܰܐܝܟ݂ ܖ̈ܣܺܝܣܶܐ ܕܥܰܠ ܥܶܣܒܳܐ: ܕܠܳܐ ܡܩܳܘܶܐ ܠܰܓܒܰܪ: ܘܠܳܐ ܡܟܰܬܰܪ ܠܒܰܪܢܳܫ.
Mic 5:8 ܘܢܶܗܘܶܐ ܫܰܪܟܶܗ ܕܝܰܥܩܽܘܒ ܒܥܰܡܳܐ ܒܰܝܢܳܬ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ݂ ܐܰܪܝܳܐ ܒܚܰܝܘܬܳܐ ܕܥܳܢ̈ܳܐ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܒܰܓܙܳܪܳܐ ܕܥܳܢ̈ܳܐ: ܕܡܳܐ ܕܰܦ̣ܪܰܫ ܘܰܦ̣ܣܰܩ: ܬܳܒܰܪ: ܘܠܰܝܬ ܕܰܡܦܰܨܶܐ.
Mic 5:9 ܬܶܬܪܺܝܡ ܐܺܝܕ݂ܳܟ݂ ܥܰܠ ܣܳܢܐܰܝ̈ܟ: ܘܟܽܠܗܽܘܢ ܒܥܶܠܕܒܳܒܰܝ̈ܟ ܢܺܐܒܕܽܘܢ.
Mic 5:10 ܒܶܗ ܕܶܝܢ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܘܒܶܕ݂ ܖ̈ܰܟ݂ܫܳܟ݂ ܡܶܢ ܓܰܘܳܟ݂: ܘܰܐܘܒܶܕ݂ ܡܰܖ̈ܟܒܳܬܳܟ݂.
Mic 5:11 ܘܰܐܘܒܶܕ݂ ܩܽܘܖ̈ܝܳܐ ܕܰܐܪܥܳܟ݂: ܘܶܐܣܚܽܘܦ ܟܽܠܗܽܘܢ ܟܰܖ̈ܟܰܝܟ.
Mic 5:12 ܘܰܐܘܒܶܕ݂ ܚܰܖ̈ܳܫܶܐ ܡܶܢ ܐܺܝܕܰܝ̈ܟ: ܘܙܰܟܽܘܖ̈ܶܐ ܬܽܘܒ ܠܳܐ ܢܶܗܘܽܘܢ ܠܳܟ݂.
Mic 5:13 ܘܰܐܘܒܶܕ݂ ܓܠܺܝܦܰܝ̈ܟ ܘܰܥ̈ܠܰܘܳܬ݂ܳܟ݂ ܡܶܢ ܓܰܘܳܟ݂: ܘܬܽܘܒ ܠܳܐ ܬܶܣܓܽܘܕ݂ ܠܰܥܒܳܕ݂ ܐܺܝܕܰܝ̈ܟ.
Mic 5:14 ܘܰܐܘܒܶܕ݂ ܫܶܬܠܳܬ݂ܳܟ݂ ܡܶܢ ܓܰܘܳܟ݂: ܘܰܐܚܪܶܒ ܡܕ݂ܺܝ̈ܢܳܬܳܟ݂.
Mic 5:15 ܘܶܐܥܒܶܕ݂ ܒܪܽܘܓܙܳܐ ܘܰܒܚܶܡܬܳܐ ܦܽܘܪܥܳܢܳܐ ܡܶܢ ܥܰܡ̈ܡܶܐ ܐܰܝܠܶܝܢ ܕܠܳܐ ܫܡܰܥܘ.
Mic 6:1 ܫܡܰܥܘ ܡܶܟܺܝܠ ܡܶܕܶܡ ܕܶܐܡܰܪ ܡܳܪܝܳܐ: ܩܽܘܡ ܕܽܘܢ ܥܰܡ ܛܽܘܖ̈ܶܐ: ܘܢܶܫܡ̈ܥܳܢ ܩܳܠܳܟ݂ ܖ̈ܳܡܳܬܳܐ.
Mic 6:2 ܫܡܰܥܘ ܛܽܘܖ̈ܶܐ ܕܺܝܢܶܗ ܕܡܳܪܝܳܐ: ܘܥܽܘܡܩ̈ܶܐ ܕܫܶܬܶܐܣܶܝ̈ܗ̇ ܕܰܐܪܥܳܐ: ܕܕܳܐܶܢ ܡܳܪܝܳܐ ܥܰܡ ܥܰܡܶܗ. ܘܠܺܝܣܪܳܐܶܝܠ ܡܰܟܶܣ.
Mic 6:3 ܥܰܡܝ ܡܳܢܳܐ ܥܶܒܕܶܬ ܠܳܟ݂: ܐܰܘ ܒܡܳܢܳܐ ܐܰܟ݂ܪܺܝܬ ܠܳܟ݂: ܐܰܣܗܶܕ݂ܰܝܢܝ.
Mic 6:4 ܠܳܐ ܐܰܣܶܩܬܳܟ݂ ܡܶܢ ܐܰܪܥܳܐ ܕܡܶܨܪܶܝܢ: ܘܡܶܢ ܒܶܝܬ݂ ܥܰܒܕܽܘܬܳܐ ܦܪܰܩܬܳܟ݂: ܘܫܰܕܪܶܬ ܩܕ݂ܳܡܰܝܟ ܠܡܽܘܫܶܐ ܘܠܰܐܗܪܽܘܢ ܘܰܠܡܰܪܝܰܡ.
Mic 6:5 ܥܰܡܝ ܐܶܬܕܰܟ݂ܪ ܗܳܟܺܝܠ ܡܳܢܳܐ ܐܶܬܪܰܥܺܝ ܥܠܰܝܟ ܒܳܠܳܩ ܡܰܠܟܳܐ ܕܡܽܘܐܳܒ: ܘܡܳܢܳܐ ܥܢܳܝܗܝ ܒܶܠܥܰܡ ܒܰܪ ܒܥܽܘܪ: ܡܶܢ ܣܳܛܺܝܡ ܘܰܥܕܰܡܳܐ ܠܓܰܠܓܳܠ: ܡܶܛܽܠ ܕܺܝܕܰܥ ܙܰܕܺܝܩܽܘܬܶܗ ܕܡܳܪܝܳܐ.
Mic 6:6 ܒܡܳܢܳܐ ܐܶܩܰܕܶܡ ܠܡܳܪܝܳܐ: ܘܶܐܫܦܰܪ ܠܰܐܠܳܗܳܐ ܡܪܰܝܡܳܐ: ܐܶܩܰܕܡܺܝܘܗܝ ܒܝܰܩ̈ܕܶܐ ܫܰܠܡ̈ܶܐ: ܐܰܘ ܒܥܶܓ̈ܠܶܐ ܒܢܰܝ̈ ܫܰܢ̱ܬܳܐ.
Mic 6:7 ܠܳܐ ܡܶܨܛܒܶܐ ܡܳܪܝܳܐ ܒܰܐܠܦ̈ܶܐ ܕܕܶܟ݂ܖ̈ܶܐ: ܐܳܦܠܳܐ ܒܖ̈ܶܒܘܳܬܳܐ ܕܚܰܝܠܳܐ ܕܡܽܘܫܚ̈ܶܐ. ܐܶܢ ܐܶܬܶܠ ܒܽܘܟ݂ܪܝ ܥܰܘܠܰܐ ܗ̱ܘ ܠܺܝ: ܘܦܺܐܖ̈ܶܐ ܕܟܰܪܣܝ ܚܛܺܝܬܳܐ ܐܶܢܽܘܢ ܕܢܰܦܫܝ.
Mic 6:8 ܚܰܘܺܝܬܳܟ݂ ܒܰܪܢܳܫܳܐ ܡܶܕܶܡ ܕܰܡܥܰܕܰܪ ܕܬܳܒܰܥ ܠܳܟ݂ ܡܳܪܝܳܐ: ܕܬܶܥܒܶܕ݂ ܕܺܝܢܳܐ ܘܬܶܪܚܰܡ ܛܰܝܒܽܘܬܳܐ: ܘܬܶܗܘܶܐ ܥܬܺܝܕ݂ ܠܡܺܐܙܰܠ ܒܳܬܰܪ ܐܰܠܳܗܳܟ݂.
Mic 6:9 ܩܳܠܶܗ ܕܡܳܪܝܳܐ ܥܰܠ ܡܕܺܝܢ̱ܬܳܐ: ܡܰܟ݂ܪܶܙ ܝܽܘܠܦܳܢܳܐ ܠܕ݂ܳܚܠܰܝ̈ ܫܡܶܗ: ܫܡܰܥ ܫܰܒ̈ܛܶܐ ܡܰܢ ܢܰܣܗܶܕ݂.
Mic 6:10 ܕܬܽܘܒ ܢܽܘܪܳܐ ܒܒܰܝܬܶܗ ܕܥܰܘܳܠܳܐ: ܘܰܐܘܨܖ̈ܶܐ ܕܥܰܘܠܳܐ: ܘܰܟ݂ܝܳܠܬܳܐ ܙܥܽܘܪܬܳܐ ܕܥܶܬܳܐ.
Mic 6:11 ܐܰܝܟܰܢܳܐ ܢܶܙܕܰܕܩܽܘܢ ܒܡܰܣܰܐܬܳܐ ܕܥܰܘܠܳܐ: ܘܰܒܡܰܪܣܽܘܦܳܐ ܕܡܰܬܩ̈ܳܠܶܐ ܕܢܶܟܠܳܐ.
Mic 6:12 ܕܥܰܬܺܝܖ̈ܶܝܗ̇ ܡܠܶܝܢ ܥܶܬܳܐ: ܘܥܳܡܽܘܖ̈ܶܝܗ̇ ܡܡܰܠܠܺܝܢ ܕܰܓܳܠܽܘܬܳܐ: ܘܠܶܫܳܢܗܽܘܢ ܢܟ݂ܺܝܠ ܒܦܽܘܡܗܽܘܢ.
Mic 6:13 ܐܳܦ ܐܶܢܳܐ ܐܶܫܰܪܶܐ ܠܡܶܡܚܝܳܟ݂: ܘܶܐܚܰܒܠܳܟ݂ ܡܶܛܽܠ ܚܛܳܗܰܝ̈ܟ.
Mic 6:14 ܘܬܶܐܟ݂ܽܘܠ ܘܠܳܐ ܬܶܣܒܰܥ: ܘܥܳܒܰܪܬܳܐ ܬܶܗܘܶܐ ܒܓܰܘܟ݂: ܘܬܰܕ݂ܪܶܟ݂ ܘܠܳܐ ܬܦܰܨܶܐ: ܘܡܶܕܶܡ ܕܰܬܦܰܨܶܐ ܠܚܰܪܒܳܐ ܐܰܫܠܶܡ.
Mic 6:15 ܐܰܢ̱ܬ ܬܶܙܪܽܘܥ ܘܠܳܐ ܬܶܚܨܽܘܕ݂: ܐܰܢ̱ܬ ܬܶܥܨܽܘܪ ܙܰܝ̈ܬܶܐ ܘܠܳܐ ܬܶܡܫܽܘܚ ܡܶܫܚܳܐ: ܘܬܶܥܨܽܘܪ ܚܰܡܪܳܐ ܘܠܳܐ ܬܶܫܬܶܐ.
Mic 6:16 ܥܰܠ ܕܰܢܛܰܪܬ ܦܽܘܩܕܳܢܰܘ̈ܗܝ ܕܥܰܡܪܝ: ܘܟܽܠܗܽܘܢ ܥܒ̈ܳܕܶܐ ܕܒܶܝܬ݂ ܐܳܚܳܒ: ܘܗܰܠܶܟ݂ܬܽܘܢ ܒܬܰܖ̈ܥܝܳܬܗܽܘܢ: ܡܶܛܽܠ ܗܳܢܳܐ ܝܰܗܒܬܳܗ̇ ܒܬܶܡܗܳܐ: ܘܥܳܡܽܘܖ̈ܶܝܗ̇ ܒܡܰܫܪܽܘܩܺܝܬܳܐ: ܘܚܶܣܕܶܗ ܕܥܰܡܝ ܬܩܰܒܠܽܘܢ.
Mic 7:1 ܘܳܝܠܺܝ ܕܰܗܘܺܝ݀ܬ݂ ܐܰܝܟ݂ ܠܩܳܛܳܐ ܕܩܰܝܛܳܐ: ܘܰܐܝܟ݂ ܒܽܘܥܳܪܳܐ ܕܰܩܛܳܦܳܐ: ܠܰܝܬ ܣܓܽܘܠܳܐ ܠܡܶܐܟܰܠ: ܘܰܠܒܰܟܳܪܬܳܐ ܪܶܓܰܬ ܢܰܦܫܝ.
Mic 7:2 ܐܶܒܰܕ݂ ܚܰܣܝܳܐ ܡܶܢ ܐܰܪܥܳܐ: ܘܠܰܝܬ ܕܰܬܪܺܝܨ ܒܰܒܢܰܝ̈ܢܳܫܳܐ: ܟܽܠܗܽܘܢ ܟܡܺܐܢ̈ܶܐ ܟܳܡܢܺܝܢ: ܘܰܓܒܰܪ ܠܰܐܚܽܘܗܝ ܨܳܝܕܺܝܢ ܠܰܐܒܕܳܢܳܐ.
Mic 7:3 ܐܺܝܕܰܝ̈ܗܽܘܢ ܡܛܰܝ̈ܒܳܢ ܠܒܺܝܫܬܳܐ ܘܠܳܐ ܡܶܛܐܒܺܝܢ: ܫܰܠܺܝܛܳܐ ܫܳܐܶܠ ܕܗܰܒ: ܘܕܰܝܳܢܳܐ ܐܳܡܰܪ ܫܚܽܘܕ݂: ܘܪܰܒܳܐ ܡܡܰܠܶܠ ܨܶܒܝܳܢܳܐ ܕܢܰܦܫܶܗ.
Mic 7:4 ܘܰܐܣܠܺܝܘ ܛܳܒܬܗܽܘܢ: ܐܰܝܟ݂ ܐܽܘܪܩܰܥܬܳܐ ܕܶܐܟܰܠ ܣܳܣܳܐ: ܝܰܘܡܳܐ ܕܕܰܘܩܰܝ̈ܟܝ ܘܰܕ݂ܦܽܘܪܩܳܢܶܟ݂ܝ ܐܶܬܳܐ: ܡܶܟܺܝܠ ܢܶܗܘܶܐ ܒܶܝܬ݂ ܒܳܟܰܝ̈ܗܽܘܢ.
Mic 7:5 ܠܳܐ ܬܗܰܝܡܢܽܘܢ ܠܖ̈ܳܚܡܰܝܟܽܘܢ: ܘܠܳܐ ܬܶܬܰܐܟܠܽܘܢ ܥܰܠ ܩܰܖ̈ܺܝܒܰܝܟܽܘܢ: ܘܡܶܢ ܐܰܢ̱ܬܬܳܟ݂ ܛܰܪ ܡܶܠܰܝ̈ ܦܽܘܡܳܟ݂.
Mic 7:6 ܡܶܛܽܠ ܕܰܒܪܳܐ ܡܨܰܥܰܪ ܠܰܐܒܽܘܗܝ: ܘܒܰܪܬܳܐ ܩܳܝܡܳܐ ܠܽܘܩܒܰܠ ܐܶܡܳܗ̇: ܘܟܰܠܬ݂ܳܐ ܠܽܘܩܒܰܠ ܚܡܳܬܳܗ̇: ܘܰܒܥܶܠܕܒܳܒܰܘ̈ܗܝ ܕܓܰܒܪܳܐ ܒܢܰܝ̈ ܒܰܝܬܶܗ.
Mic 7:7 ܐܶܢܳܐ ܕܶܝܢ ܠܡܳܪܝܳܐ ܐܶܚܽܘܪ: ܘܶܐܣܰܟܶܐ ܠܰܐܠܳܗܳܐ ܦܳܪܽܘܩܝ: ܘܢܶܫܡܥܰܢܝ ܐܰܠܳܗܝ.
Mic 7:8 ܠܳܐ ܬܶܚܕܶܝܢ ܠܺܝ ܒܥܶܠܕܒܳܒܬܝ ܕܢܶܦܠܶܬ: ܬܽܘܒ ܩܳܝܡܳܐ ܐ̱ܢܳܐ: ܘܰܕ݂ܝܶܬܒܶܬ ܒܚܶܫܽܘܟܳܐ ܡܳܪܝܳܐ ܡܰܢܗܰܪ ܠܺܝ.
Mic 7:9 ܡܚܽܘܬܶܗ ܕܡܳܪܝܳܐ ܐܶܣܰܝܒܰܪ ܥܰܠ ܕܰܚܛܺܝܬ ܠܶܗ: ܥܕܰܡܳܐ ܕܰܢܕ݂ܽܘܢ ܕܺܝܢܝ ܘܢܶܥܒܶܕ݂ ܬܒܰܥܬܝ: ܘܢܰܦܩܰܢܝ ܠܢܽܘܗܪܳܐ ܘܶܐܚܙܶܐ ܒܙܰܕܺܝܩܽܘܬܶܗ.
Mic 7:10 ܘܬܶܚܙܶܐ ܒܥܶܠܕܒܳܒܬܝ ܘܰܬܟܰܣܶܝܗ̇ ܒܶܗܬܬܳܐ: ܕܳܐܡܪܳܐ ܗ̱ܘܳܬ݂ ܠܺܝ ܐܰܝܟܰܐ ܗ̱ܘ ܡܳܪܝܳܐ ܐܰܠܳܗܳܟ݂ܝ: ܥܰܝܢܰܝ̈ ܢܶܚܙ̈ܝܳܢ ܒܶܗ: ܡܶܟܺܝܠ ܬܶܗܘܶܐ ܠܰܕ݂ܝܳܫܳܐ ܐܰܝܟ݂ ܣܝܳܢܳܐ ܕܫܽܘ̈ܩܶܐ.
Mic 7:11 ܝܰܘܡܰܐ ܗ̱ܘ ܠܡܶܒܢܳܐ ܣܝܳܓܰܝ̈ܟܝ: ܝܰܘܡܰܐ ܗ̱ܘ ܕܬܶܫܬܰܩܠܺܝܢ.
Mic 7:12 ܝܰܘܡܰܐ ܗ̱ܘ ܕܙܰܒܢܶܟ݂ܝ ܢܺܐܬܶܐ ܡܶܢ ܐܳܬܽܘܪ: ܘܡܶܢ ܡܕ݂ܺܝ̈ܢܳܬܳܐ ܥܰܫܺܝ̈ܢܳܬܳܐ: ܘܡܶܢ ܨܽܘܪ ܘܰܥܕܰܡܳܐ ܠܢܰܗܪܳܐ: ܘܡܶܢ ܝܰܡܳܐ ܘܰܥܕܰܡܳܐ ܠܝܰܡܳܐ: ܘܰܥܕܰܡܳܐ ܠܗܽܘܪ ܛܽܘܪܳܐ.
Mic 7:13 ܘܬܶܗܘܶܐ ܐܰܪܥܳܐ ܠܰܚܒܳܠܳܐ ܠܥܳܡܽܘܖ̈ܶܝܗ̇: ܡܶܛܽܠ ܦܺܐܖ̈ܶܐ ܕܰܥܒܳܕܰܝ̈ܗܽܘܢ.
Mic 7:14 ܪܥܺܝ ܠܥܰܡܳܟ݂ ܒܫܰܒܛܳܟ݂ ܘܰܠܥܳܢ̈ܳܐ ܕܝܳܪܬܽܘܬܳܟ݂: ܢܶܫܪܽܘܢ ܒܰܠܚܽܘܕܰܝܗܽܘܢ ܐܰܝܟ݂ ܥܳܢ̈ܳܐ ܒܓ݂ܰܘ ܟܰܪܡܠܳܐ: ܢܶܪܥܽܘܢ ܒܡܰܬܢܺܝܢ ܘܰܒܓܶܠܥܳܕ݂ ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܥܳܠܰܡ.
Mic 7:15 ܘܰܐܝܟ݂ ܝܰܘܡܳܐ ܕܰܢܦܰܩܘ ܒܶܗ ܡܶܢ ܐܰܪܥܳܐ ܕܡܶܨܪܶܝܢ: ܐܶܚܰܘܶܐ ܐܶܢܽܘܢ ܬܶܕ݂ܡܖ̈ܳܬܳܐ.
Mic 7:16 ܘܢܶܚܙܽܘܢ ܥܰܡ̈ܡܶܐ ܘܢܶܒܗܬܽܘܢ ܡܶܢ ܟܽܠܶܗ ܓܰܢ̱ܒܳܪܽܘܬܗܽܘܢ: ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܦܽܘܡܗܽܘܢ: ܘܶܐܕ݂ܢܰܝ̈ܗܽܘܢ ܢܶܬܚܰܖ̈ܫܳܢ.
Mic 7:17 ܘܢܶܠܚܟ݂ܽܘܢ ܥܰܦܪܳܐ ܐܰܝܟ݂ ܚܶܘܝܳܐ: ܘܰܐܝܟ݂ ܚܽܘܠܕܰܝ̈ ܐܰܪܥܳܐ ܢܶܪܓܙܽܘܢ ܡܶܢ ܫܒܺܝܠܰܝ̈ܗܽܘܢ: ܘܡܶܢ ܡܳܪܝܳܐ ܐܰܠܳܗܰܢ ܢܙܽܘܥܽܘܢ ܘܢܶܕ݂ܚܠܽܘܢ.
Mic 7:18 ܠܰܝܬ ܐܰ‌ܠܳܗܳܐ ܐܰܟ݂ܘܳܬܳܟ݂: ܕܫܳܒܶܩ ܥܰܘܠܳܐ ܘܡܰܥܒܰܪ ܚܛܺܝܬܳܐ ܕܫܰܪܟܳܐ ܕܝܳܪܬܽܘܬܶܗ: ܘܠܳܐ ܐܳܚܶܕ݂ ܐܰܢ̱ܬ ܐܰܟܬܳܐ ܠܥܳܠܰܡ: ܡܶܛܽܠ ܕܰܒܛܰܝܒܽܘܬܳܐ ܨܒܰܝܬ.
Mic 7:19 ܢܶܬܦܢܶܐ ܘܰܢܪܰܚܶܡ ܥܠܰܝܢ: ܘܢܶܟ݂ܢܽܘܫ ܟܽܠܶܗ ܥܰܘܠܰܢ: ܘܢܶܫܕܶܐ ܒܥܽܘܡܩܰܘ̈ܗܝ ܕܝܰܡܳܐ ܟܽܠܗܽܘܢ ܚܛܳܗܰܝ̈ܢ.
Mic 7:20 ܬܶܬܶܠ ܩܽܘܫܬܳܐ ܠܝܰܥܩܽܘܒ: ܘܛܰܝܒܽܘܬܳܐ ܠܰܐܒܪܳܗܳܡ: ܕܺܝܡܰܝܬ ܠܰܐܒܳܗܰܝ̈ܢ ܡܶܢ ܝܰܘ̈ܡܳܬ݂ܳܐ ܕܡܶܢ ܥܳܠܰܡ.
Nah 1:1 ܡܚܽܘܬܳܐ ܕܢܺܝܢܘܶܐ ܕܰܒܣܶܦܪܳܐ ܕܚܶܙܘܳܢ̈ܶܐ ܕܢܰܚܽܘܡ ܐܰܠܩܽܘܫܳܝܳܐ.
Nah 1:2 ܐܰ‌ܠܳܗܳܐ ܛܢܳܢܳܐ ܘܬܳܒܽܘܥܳܐ ܡܳܪܝܳܐ: ܬܳܒܰܥ ܡܳܪܝܳܐ ܒܪܽܘܓܙܳܐ: ܬܳܒܰܥ ܡܳܪܝܳܐ ܡܶܢ ܣܳܢܐܰܘ̈ܗܝ: ܘܢܳܛܰܪ ܠܰܒܥܶܠܕܒܳܒܰܘ̈ܗܝ.
Nah 1:3 ܢܰܓܺܝܪܳܐ ܪܽܘܚܶܗ ܕܡܳܪܝܳܐ: ܘܣܰܓܺܝ ܚܰܝܠܶܗ: ܘܰܡܙܰܟܳܝܽܘ ܠܳܐ ܡܙܰܟܶܐ: ܡܳܪܝܳܐ ܒܥܰܠܥܳܠܳܐ ܘܰܒܟ݂ܽܘܟ݂ܺܝܬܳܐ ܐܽܘܪܚܶܗ: ܘܰܥܢܳܢ̈ܶܐ ܚܶܠܳܐ ܕܖ̈ܶܓܠܰܘܗܝ.
Nah 1:4 ܟܳܐܶܐ ܒܝܰܡܳܐ ܘܡܰܘܒܶܫ ܠܶܗ: ܘܟܽܠܗܽܘܢ ܢܰܗܖ̈ܰܘܳܬܳܐ ܡܰܚܪܶܒ: ܐܰܠܳܬ݂ ܡܰܬܢܶܝܢ ܘܟܰܪܡܠܳܐ: ܘܦܶܪܥܳܐ ܕܠܶܒܢܳܢ ܝܺܒܶܫ̣.
Nah 1:5 ܛܽܘܖ̈ܶܐ ܙܳܥܘ ܡܶܢ ܩܕ݂ܳܡܰܘܗܝ ܘܖ̈ܳܡܳܬܳܐ ܐܶܬܦܰܪܰܩ: ܙܳܥܰܬ ܐܰܪܥܳܐ ܡܶܢ ܩܕ݂ܳܡܰܘܗܝ: ܬܺܒܶܝܠ ܘܟܽܠܗܽܘܢ ܥܳܡܽܘܖ̈ܶܝܗ̇.
Nah 1:6 ܩܕ݂ܳܡ ܪܽܘܓܙܶܗ ܡܰܢܽܘ ܩܳܐܶܡ: ܘܡܰܢܽܘ ܡܣܰܝܒܰܪ ܚܶܡܬܳܐ ܕܪܽܘܓܙܶܗ: ܚܶܡܬܶܗ ܝܳܩܕܳܐ ܐܰܝܟ݂ ܢܽܘܪܳܐ: ܘܛܽܘܖ̈ܶܐ ܐܶܬܦܰܫܰܪܘ ܡܶܢܗ.
Nah 1:7 ܛܳܒ ܗ̱ܘ ܡܳܪܝܳܐ ܠܰܡܣܰܝܳܥܽܘ ܒܝܰܘܡܳܐ ܕܽܐܘܠܨܳܢܳܐ: ܘܝܳܕܰܥ ܠܰܐܝܠܶܝܢ ܕܰܬܟ݂ܺܝܠܺܝܢ ܥܠܰܘܗܝ.
Nah 1:8 ܘܒܰܓܪܽܘܦܝܳܐ ܥܳܒܶܕ݂ ܓܡܽܘܪܝܳܐ. ܢܶܥܒܰܪ ܠܰܐܬܪܶܗ: ܘܠܰܒܥܶܠܕܒܳܒܰܘ̈ܗܝ ܢܶܪܕܽܘܦ ܚܶܫܽܘܟ݂ܳܐ.
Nah 1:9 ܡܳܢܳܐ ܡܶܬܚܰܫܒܺܝܢ ܐܢ̱ܬܽܘܢ ܥܰܠ ܡܳܪܝܳܐ: ܕܰܓܡܽܘܪܝܳܐ ܥܳܒܶܕ݂: ܘܠܳܐ ܢܩܽܘܡ ܕܬܰܪܬܶܝܢ ܙܰܒܢܺܝ̈ܢ ܐܽܘܠܨܳܢܳܐ.
Nah 1:10 ܡܶܛܽܠ ܕܰܥܕܰܡܳܐ ܠܫܰܠܺܝܛܳܢܰܝ̈ܗܽܘܢ ܡܳܪܽܘܕ݂ܺܝܢ: ܘܰܒܪܰܘܳܝܽܘܬܗܽܘܢ ܪܘܶܝܢ: ܘܶܐܟܰܠܘ ܘܶܐܬܡܠܺܝܘ ܚܰܒܬܳܐ ܝܰܒܺܝܫܬܳܐ.
Nah 1:11 ܡܶܢܶܟ݂ܝ ܢܶܦܽܘܩ ܕܡܶܬܚܰܫܰܒ ܒܺܝܫܬܳܐ ܥܰܠ ܡܳܪܝܳܐ: ܘܡܶܬܪܰܥܶܐ ܥܰܘܠܳܐ.
Nah 1:12 ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܖ̈ܺܝܫܰܝ ܡܰܝ̈ܳܐ ܣܰܓܺܝ̈ܐܶܐ ܕܓܰܪܘ ܘܰܥܒܰܪܘ: ܘܕܰܥܢܺܝܬܶܟ݂ܝ ܬܽܘܒ ܠܳܐ ܐܶܥܢܶܝܟ݂ܝ.
Nah 1:13 ܡܶܟܺܝܠ ܐܶܬܒܰܪ ܢܺܝܪܶܗ ܡܶܢܟ݂ܝ: ܘܰܚܢܳܩܰܝ̈ܟܝ ܐܶܦܰܣܶܩ.
Nah 1:14 ܘܢܶܦܩܽܘܕ݂ ܥܠܰܝܟܝ ܡܳܪܝܳܐ: ܘܠܳܐ ܢܶܙܕܪܰܥ ܬܽܘܒ ܡܶܢ ܫܡܶܟ݂ܝ ܒܶܝܬ݂ ܐܰܠܳܗܳܟ݂ܝ: ܘܰܐܘܒܶܕ݂ ܓܠܺܝ̈ܦܶܐ ܘܰܢܣܺܝ̈ܟܶܐ: ܘܶܐܥܒܕ݂ܺܝܘܗܝ ܩܰܒܰܪܶܟ݂ܝ ܒܰܥܓܰܠ.
Nah 2:1 ܗܳܐ ܥܰܠ ܛܽܘܖ̈ܶܐ ܖ̈ܶܓܠܰܘܗܝ ܕܰܡܣܰܒܪܳܢܳܐ: ܘܰܕ݂ܡܰܫܡܰܥ ܫܠܳܡܳܐ. ܥܒܶܕ݂ ܝܺܗܽܘܕܳܐ ܥܺܐܕܰܝ̈ܟ ܘܫܰܠܶܡ ܢܶܕ݂ܖ̈ܰܝܟ: ܡܶܛܽܠ ܕܠܳܐ ܡܰܘܣܶܦ ܬܽܘܒ ܠܡܶܥܒܰܕ݂ ܒܳܟ݂ ܥܰܘܠܳܐ: ܡܶܛܽܠ ܕܟܽܠܶܗ ܐܶܒܰܕ݂. 
Nah 2:2 ܣܠܶܩ ܡܕܰܒܪܳܢܳܐ ܩܕ݂ܳܡܝܟ: ܘܢܳܛܰܪ ܡܰܛܰܪܬܳܐ ܘܚܳܐܪ ܐܽܘܪܚܳܐ: ܘܳܐܚܶܕ݂ ܒܚܰܨ̈ܶܐ: ܘܛܳܒ ܚܰܣܺܝܢ ܚܰܝܠܶܗ.
Nah 2:3 ܡܶܛܽܠ ܕܡܰܦܢܶܐ ܐ̱ܢܳܐ ܐܺܝܩܳܪܶܗ ܕܝܰܥܩܽܘܒ ܐܰܝܟ݂ ܐܺܝܩܳܪܶܗ ܕܺܝܣܪܳܐܶܝܠ: ܡܶܛܽܠ ܕܕܳܫܘ ܐܶܢܽܘܢ ܕܳܝܽܘ̈ܫܶܐ: ܘܚܰܒܶܠܘ ܫܰܒܽܘܩܰܝ̈ܗܽܘܢ.
Nah 2:4 ܣܰܟܖ̈ܶܐ ܕܓܰܢ̱ܒܳܖ̈ܰܝܗܽܘܢ ܡܰܣܡ̈ܩܳܢ: ܘܓܰܒܖ̈ܶܐ ܓܰܢ̱ܒܳܖ̈ܶܐ ܡܶܫܬܰܥܶܝܢ ܒܠܰܡܦܺܝ̈ܕܶܐ ܕܢܽܘܪܳܐ: ܘܰܒܡܰܖ̈ܟܒܳܬܳܐ ܒܝܰܘܡܳܐ ܕܡܶܬܛܰܝܒܺܝܢ: ܘܦܰܖ̈ܳܫܶܐ ܕܡܶܬܒܰܠܶܗܝܢ.
Nah 2:5 ܘܰܒܫܽܘ̈ܩܶܐ ܡܶܫܬܰܒܚܺܝܢ ܒܡܰܖ̈ܟܒܳܬܗܽܘܢ ܘܡܶܫܬܰܒܗܪܺܝܢ: ܘܚܶܙܘܗܽܘܢ ܐܰܝܟ݂ ܠܰܡܦܺܝ̈ܕܶܐ: ܘܰܐܝܟ݂ ܒܰܖ̈ܩܶܐ ܪܳܗܛܺܝܢ.
Nah 2:6 ܢܺܐܚܕܽܘܢ ܠܫܰܠܺܝܛܳܢܰܝ̈ܗܽܘܢ: ܘܢܶܬܬܰܩܠܽܘܢ ܒܗܰܠ̈ܟܳܬܗܽܘܢ: ܘܢܶܣܬܰܪܗܒܽܘܢ ܠܫܽܘܪܳܐ: ܘܰܢܛܰܝܒܽܘܢ ܥܳܥ̈ܝܳܬܳܐ.
Nah 2:7 ܬܰܖ̈ܥܶܐ ܕܺܝܗܽܘܕܳܐ ܐܶܬܦܰܬܰܚܘ: ܘܗܰܝܟܠܳܐ ܙܳܥ.
Nah 2:8 ܘܰܐܩܺܝܡܰܬ ܦܰܖ̈ܳܫܶܝܗ̇ ܘܣܶܠܩܰܬ: ܘܰܐܡ̈ܗܳܬܳܗ̇ ܡܢܰܗ̈ܡܳܢ ܗ̱ܘܰܝ̈ ܒܠܶܒܰܝ̈ܗܶܝܢ ܐܰܝܟ݂ ܝܰܘܢ̈ܶܐ.
Nah 2:9 ܘܢܺܝܢܘܶܐ ܐܰܝܟ݂ ܝܰܡܬܳܐ ܗ̱ܝ ܕܡܰܝ̈ܳܐ ܘܒܶܝܬ݂ ܡܰܝ̈ܳܐ ܗ̱ܝ: ܘܗܶܢܽܘܢ ܥܳܪܩܺܝܢ: ܐܰܩܺܝܡܘ: ܐܰܩܺܝܡܘ ܘܠܰܝܬ ܕܡܶܬܦܢܶܐ.
Nah 2:10 ܒܰܙܘ ܣܺܐܡܳܐ ܘܒܰܙܘ ܕܰܗܒܳܐ: ܘܠܰܝܬ ܣܳܟܳܐ ܠܨܶܒܬܳܗ̇: ܥܰܫܺܝܢܺܝܢ ܟܽܠܗܽܘܢ ܡܳܐܢ̈ܶܐ ܕܪܶܓܬܳܗ̇.
Nah 2:11 ܕܺܝܫܬܳܐ ܘܰܣܚܺܝܦܬܳܐ ܘܰܡܬܰܪܰܥܬܳܐ: ܘܠܶܒܳܐ ܬܒܺܝܪܳܐ ܘܦܳܘܪܶܩ ܒܽܘܖ̈ܟܶܐ: ܘܰܪܥܳܠܳܐ ܒܟܽܠ ܚܰܨܺܝ̈ܢ: ܘܰܐܦܰܝ̈ ܟܽܠܗܽܘܢ ܐܶܟܽܘܡ ܐܰܝܟ݂ ܫܽܘܚܳܖ̈ܶܐ ܕܩܶܕ݂ܪܳܐ.
Nah 2:12 ܐܰܝܟܳܐ ܗ̱ܝ ܡܰܪܒܽܘܥܺܝܬܳܗ̇ ܕܰܐܪܝܽܘܬܳܐ: ܘܒܶܝܬ݂ ܪܶܥܝܳܐ ܕܓܽܘܪܝܳܐ ܕܰܐܪܝܽܘܬܳܐ: ܕܶܐܙܰܠ ܐܰܪܝܳܐ ܠܡܶܥܰܠ ܠܬܰܡܳܢ: ܘܓܽܘܪܝܳܐ ܕܰܐܪܝܳܐ ܘܠܰܝܬ ܕܡܰܗܰܪ.
Nah 2:13 ܐܰܪܝܳܐ ܬܒܰܪ ܡܶܣܰܬ ܡܶܐܟܽܘܠܬܳܐ ܕܰܓܖ̈ܰܘܗܝ: ܘܰܦ̣ܣܰܩ ܐܳܦ ܠܬܶܢܝܳܢܰܘ̈ܗܝ: ܘܰܡܠܳܐ ܢܶܩܥܰܘ̈ܗܝ ܘܡܰܪܒܽܘܥܺܝܬܶܗ ܬܒܳܪܳܐ.
Nah 3:1 ܘܳܝ ܠܰܡܕܺܝܢ̱ܬܳܐ ܕܰܕ݂ܡܳܐ: ܕܟܽܠܳܗ̇ ܟܰܕܳܒܽܘܬܳܐ ܘܡܰܠܝܳܐ ܥܰܘܠܳܐ: ܘܠܳܐ ܡܶܬܬܡܺܝܫ ܒܳܗ̇ ܬܒܳܪܳܐ.
Nah 3:2 ܩܳܠܳܐ ܕܫܰܘܛܳܐ ܘܩܳܠܳܐ ܕܙܰܘܥܳܐ ܕܓܺܝܓ̈ܠܶܐ: ܘܣܽܘܣܝܳܐ ܕܢܳܦܰܪ: ܘܡܰܪܟܰܒܬܳܐ ܕܰܡܢܰܕ݂ܝܳܐ.
Nah 3:3 ܘܦܰܪܳܫܳܐ ܕܕܳܒܰܪ: ܘܣܰܝܦܳܐ ܕܡܰܙܗܰܪ: ܘܢܰܝܙܟ݂ܳܐ ܕܡܰܒܪܶܩ: ܘܣܽܘܓܳܐܐ ܕܰܩܛܺܝ̈ܠܶܐ: ܘܥܽܘܫܢܳܐ ܕܰܫ̈ܠܰܕܶܐ: ܘܠܰܝܬ ܣܳܟܳܐ ܠܰܫ̈ܠܰܕܶܐ: ܢܶܬܬܰܩܠܽܘܢ ܒܗܶܝܢ ܒܰܫܠܰܕܰܝ̈ܗܽܘܢ.
Nah 3:4 ܡܶܢ ܣܽܘܓܰܐܬ ܙܳܢܝܽܘܬܳܗ̇ ܕܙܳܢܺܝܬܳܐ ܫܶܦܪܰܬ ܚܶܙܘܳܐ ܘܡܳܪܰܬ ܚܰܖ̈ܳܫܶܐ: ܕܰܡܪܰܒܝܳܐ ܥܰܡ̈ܡܶܐ ܒܙܳܢܝܽܘܬܳܗ̇: ܘܫܰܖ̈ܒܳܬܳܐ ܒܚܰܖ̈ܫܶܝܗ̇.
Nah 3:5 ܗܳܐ ܐܶܢܳܐ ܥܠܰܝܟܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܣܚܽܘܦ ܫܦܽܘܠܰܝ̈ܟܝ ܥܰܠ ܐܰܦܰܝ̈ܟܝ: ܘܶܐܚܰܘܶܐ ܦܽܘܪܣܳܝܶܟ݂ܝ ܠܥܰܡ̈ܡܶܐ: ܘܨܰܥܪܶܟ݂ܝ ܠܡܰܠ̈ܟܘܳܬܳܐ.
Nah 3:6 ܘܶܐܫܕܶܐ ܥܠܰܝܟܝ ܛܰܢܦܽܘܬܳܐ ܘܶܐܨܰܥܪܶܟ݂ܝ: ܘܶܐܥܒܕܶܟ݂ܝ ܠܚܶܙܘܳܐ.
Nah 3:7 ܘܟܽܠ ܡܰܢ ܕܚܳܙܶܐ ܠܶܟ݂ܝ ܢܶܢܰܕ݂ ܡܶܢܟ݂ܝ: ܘܢܺܐܡܰܪ ܐܶܬܒܰܙܙܰܬ ܢܺܝܢܘܶܐ. ܠܡܰܢ ܬܶܟ݂ܪܶܐ ܥܠܰܝܟܝ: ܘܰܐܝܡܶܟܳܐ ܐܶܒܥܶܐ ܠܶܟ݂ܝ ܡܒܰܝܐܳܢܳܐ.
Nah 3:8 ܕܰܠܡܳܐ ܛܳܒܐ ܐܰܢ̱ܬܝ ܡܶܢ ܝܽܘܢ ܕܰܐܡܽܘܢ: ܕܝܳܬܒܳܐ ܒܢܰܗܖ̈ܰܘܳܬܳܐ ܘܡܰܝ̈ܳܐ ܚܕ݂ܺܝܪܺܝܢ ܠܶܗ: ܕܚܰܝܠܶܗ ܝܰܡܳܐ ܘܡܰܝ̈ܳܐ ܫܽܘܪܳܗ̇.
Nah 3:9 ܟܽܘܫ ܘܡܶܨܪܶܝܢ ܥܽܘܫܢܳܗ̇ ܘܠܰܝܬ ܠܶܗ ܣܳܟ݂: ܦܽܘܛܳܝ̈ܶܐ ܘܠܶܘܒܳܝ̈ܶܐ ܗܘܰܘ ܒܥܽܘܕ݂ܪܳܢܳܗ̇.
Nah 3:10 ܐܳܦ ܗܺܝ ܒܰܫܒܺܝܬ݂ܳܐ ܐܶܙܰܠ̱ܬ: ܘܝܰܠܽܘܕܶܝ̈ܗ̇ ܐܶܫܬܰܩܰܦܘ ܒܪܺܝܫ ܟܽܠܗܽܘܢ ܫܽܘ̈ܩܶܝܗ̇: ܘܥܰܠ ܝܰܩܺܝܖ̈ܶܝܗ̇ ܐܰܪܡܺܝܘ ܦܶܨ̈ܶܐ: ܘܟܽܠܗܽܘܢ ܪܰܘܖ̈ܒܳܢܶܝܗ̇ ܐܶܬܶܐܣܰܪܘ ܒܫܶܫ̈ܠܳܬܳܐ.
Nah 3:11 ܐܳܦ ܐܰܢ̱ܬܝ ܬܶܕ݂ܘܶܝܢ ܘܬܶܗܘܶܝܢ ܫܺܝܛܬܳܐ: ܐܳܦ ܐܰܢ̱ܬܝ ܬܶܒܥܺܝܢ ܥܽܘܕ݂ܪܳܢܳܐ ܡܶܢ ܒܥܶܠܕܒܳܒܰܝ̈ܟܝ.
Nah 3:12 ܟܽܠܗܽܘܢ ܟܰܖ̈ܟܰܝܟܝ ܐܰܝܟ݂ ܬܺܐܢ̈ܶܐ ܐܶܢܽܘܢ ܒܰܟܳܖ̈ܳܬܳܐ: ܕܡܳܐ ܕܰܒܫܶܠ̈ܝ ܢܳܦ̈ܠܳܢ ܒܦܽܘܡܶܗ ܕܳܐܟ݂ܽܘܠܳܐ.
Nah 3:13 ܘܥܰܡܟ݂ܝ ܐܰܝܟ݂ ܢܶܫ̈ܶܐ ܐܶܢܽܘܢ ܒܓ݂ܰܘܟ݂ܝ: ܢܶܬܦܰܬܚܽܘܢ ܬܰܖ̈ܥܶܐ ܕܰܐܪܥܶܟ݂ܝ ܠܰܒܥܶܠܕܒܳܒܰܝ̈ܟܝ: ܘܬܶܐܟ݂ܽܘܠ ܢܽܘܪܳܐ ܠܡܽܘܟ̈ܠܰܝܟܝ.
Nah 3:14 ܡܰܝ̈ܳܐ ܒܽܐܘܠܨܳܢܳܐ ܡܠܳܝ ܠܶܟ݂ܝ: ܘܰܐܥܫܶܢܝ ܟܰܖ̈ܟܰܝܟܝ: ܥܽܘܠܝ ܒܰܣܝܳܢܳܐ ܘܕܽܘܫܝ ܒܛܺܝܢܳܐ: ܘܰܐܥܫܶܢܝ ܡܽܘܠܟܳܢܳܐ.
Nah 3:15 ܬܰܡܳܢ ܬܶܐܟܠܶܟ݂ܝ ܢܽܘܪܳܐ: ܘܬܰܘܒܕܶܟ݂ܝ ܚܰܪܒܳܐ: ܘܬܶܐܟܠܶܟ݂ܝ ܐܰܝܟ݂ ܙܳܚܠܳܐ: ܥܰܠ ܕܰܥܫܶܢܬܝ ܐܰܝܟ݂ ܙܳܚܠܳܐ: ܘܰܣܓܰܝܬܝ ܐܰܝܟ݂ ܩܰܡܨܳܐ.
Nah 3:16 ܘܰܐܣܓܰܝܬܝ ܬܰܓܳܖ̈ܰܝܟܝ ܛܳܒ ܡܶܢ ܟܰܘܟܒܰܝ̈ ܫܡܰܝܳܐ: ܙܳܚܠܳܐ ܫ̣ܠܰܚ ܘܰܦ̣ܪܰܚ.
Nah 3:17 ܢܙܰܝܖ̈ܰܝܟܝ ܐܰܝܟ݂ ܩܰܡܨܳܐ: ܘܰܟ݂ܬܺܝܫܰܝ̈ܟܝ ܐܰܝܟ݂ ܩܰܡܨܳܐ ܕܰܣܒܺܝܟ݂ ܒܰܣܝܳܓܳܐ ܒܝܰܘܡܳܐ ܩܰܪܺܝܪܳܐ: ܡܳܐ ܕܕܶܢܚܰܬ ܫܶܡܫܳܐ: ܡܰܫܩܶܠ ܘܠܳܐ ܡܶܬܝܰܕ݂ܥܳܐ ܕܽܘܟܬܶܗ.
Nah 3:18 ܢܳܡܘ ܚܰܒܖ̈ܰܝܟܝ ܡܰܠ̈ܟܶܐ ܕܳܐܬܽܘܪ: ܘܰܫ̣ܪܘ ܩܰܖ̈ܺܝܒܰܝܟܝ: ܐܶܬܒܰܕܰܪ ܥܰܡܶܟ݂ܝ ܥܰܠ ܛܽܘܖ̈ܶܐ: ܘܠܰܝܬ ܠܗܽܘܢ ܡܟܰܢܫܳܢܳܐ.
Nah 3:19 ܘܠܰܝܬ ܕܟ݂ܳܐܶܒ ܠܶܗ ܥܰܠ ܬܒܳܪܶܟ݂ܝ: ܟܳܝܒܳܐ ܗ̱ܝ ܡܚܽܘܬܶܟ݂ܝ: ܟܽܠ ܕܰܫܡܰܥܘ ܫܶܡܥܶܟ݂ܝ ܢ̣ܩܰܫܘ ܟܰܦܳܐ ܥܠܰܝܟܝ: ܡܶܛܽܠ ܕܥܰܠ ܟܽܠ ܐ̱ܢܳܫ ܐܰܡܺܝܢܳܐܝܬ݂ ܥܶܒܪܰܬ݂ ܒܺܝܫܬܶܟ݂ܝ.
Hab 1:1 ܚܶܙܘܳܐ ܕܰܚ̣ܙܳܐ ܚܰܒܩܽܘܩ ܢܒܺܝܳܐ.
Hab 1:2 ܥܕܰܡܳܐ ܠܶܐܡܰܬܝ ܡܳܪܝܳܐ ܓܳܥܶܐ ܐ̱ܢܳܐ ܘܠܳܐ ܫܳܡܰܥ ܐܰܢ̱ܬ: ܘܩܳܥܳܐ ܐ̱ܢܳܐ ܠܘܳܬ݂ܳܟ݂ ܥܰܠ ܚܳܛܽܘ̈ܦܶܐ ܘܠܳܐ ܡܦܰܨܶܐ ܐܰܢ̱ܬ.
Hab 1:3 ܠܡܳܢܳܐ ܚܰܘܺܝܬܳܢܝ ܥܰܘܠܳܐ ܘܥܶܬܳܐ: ܘܚܳܙܶܐ ܐ̱ܢܳܐ ܚܛܽܘܦܝܳܐ ܘܒܺܝܫܬܳܐ: ܩܕ݂ܳܡܝ ܗܘܳܐ ܕܺܝܢܳܐ: ܘܕܰܝܳܢܳܐ ܩܰܒܶܠ ܫܽܘܚܕܳܐ.
Hab 1:4 ܡܶܛܽܠ ܗܳܢܳܐ ܦܳܓ ܢܳܡܽܘܣܳܐ: ܘܠܳܐ ܢ̣ܦܰܩ ܕܺܝܢܳܐ ܒܙܰܕܺܝܩܳܐ: ܘܰܢ̣ܦܰܩ ܕܺܝܢܳܐ ܕܒܰܪ ܒܺܝܫ ܒܺܝܫ ܠܙܰܕܺܝܩܳܐ: ܘܰܢ̣ܦܰܩ ܕܺܝܢܳܐ ܟܰܕ݂ ܡܥܰܩܰܡ.
Hab 1:5 ܚܙܰܘ ܡܰܖ̈ܳܚܶܐ: ܘܚܽܘܪܘ ܘܶܐܬܕܰܡܰܪܘ: ܘܰܬܡܰܗܘ: ܡܶܛܽܠ ܕܰܥܒܳܕ݂ܳܐ ܥܳܒܶܕ ܐ̱ܢܳܐ ܒܝܰܘܡܰܝ̈ܟܽܘܢ: ܘܠܳܐ ܡܗܰܝܡܢܺܝܢ ܐܢ̱ܬܽܘܢ ܐܶܢ ܐ̱ܢܳܫ ܡܶܫܬܰܥܶܐ ܠܟ݂ܽܘܢ.
Hab 1:6 ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܠܟܰܠܕܳܝ̈ܶܐ: ܥܰܡܳܐ ܡܰܪܳܚܳܐ ܘܡܰܪܺܝܪܳܐ: ܕܳܐܙܶܠ ܒܰܦܬܳܝܳܗ̇ ܕܰܐܪܥܳܐ ܠܡܺܐܪܰܬ ܡܰܫܟܢ̈ܶܐ ܕܠܳܐ ܕܺܝܠܶܗ.
Hab 1:7 ܥܰܫܺܝܢܽ ܗ̱ܘ ܘܰܕ݂ܚܺܝܠ: ܘܕ݂ܺܝܢܶܗ ܡܶܢܶܗ: ܘܚܶܙܘܶܗ ܡܰܦܰܩ.
Hab 1:8 ܩܰܠܺܝܠܺܝܢ ܖ̈ܰܟ݂ܫܶܗ ܡܶܢ ܢܶܫܖ̈ܶܐ: ܘܚܰܪܺܝܦܺܝܢ ܡܶܢ ܕܺܐܒ̈ܶܐ ܕܪܰܡܫܳܐ: ܘܰܢܛܽܘܣܽܘܢ ܦܰܖ̈ܳܫܰܘܗܝ ܘܢܺܐܬܽܘܢ ܦܰܖ̈ܳܫܰܘܗܝ ܡܶܢ ܪܽܘܚܩܳܐ: ܘܰܢܛܽܘܣܽܘܢ ܐܰܝܟ݂ ܢܶܫܪܳܐ ܕܰܟ݂ܦܶܢ ܠܡܶܐܟܽܘܠܬܳܐ.
Hab 1:9 ܟܽܠܗܽܘܢ ܠܰܚܛܽܘܦܝܳܐ ܐܳܬܶܝܢ: ܚܶܙܘܳܐ ܕܰܐܦܰܝ̈ܗܽܘܢ ܥܰܫܺܝܢ: ܘܟ݂ܳܢܫܺܝܢ ܫܒܺܝܬ݂ܳܐ ܐܰܝܟ݂ ܚܳܠܳܐ.
Hab 1:10 ܘܗܽܘ ܒܡܰܠ̈ܟܶܐ ܡܡܰܝܶܩ: ܘܰܒܫܰܠܺܝܛܳܢ̈ܶܐ ܡܒܰܙܰܚ: ܘܥܰܠ ܟܽܠ ܟܰܖ̈ܟܺܝܢ ܓܳܚܶܟ݂: ܘܰܡܩܰܒܰܪ ܥܰܦܪܳܐ ܘܳܐܚܶܕ݂ ܠܶܗ.
Hab 1:11 ܗܳܝܕܶܝܢ ܬܶܚܠܰܦ ܪܽܘܚܶܗ ܘܬܶܥܒܰܪ: ܘܢܶܬܚܰܝܰܒ ܚܰܝܠܶܗ ܠܰܐܠܳܗܶܗ.
Hab 1:12 ܡܶܛܽܠ ܕܰܐܢ̱ܬ ܗ̱ܘ ܡܶܢ ܪܺܝܫܺܝܬܳܐ ܡܳܪܝܳܐ ܐܰܠܳܗܝ ܩܰܕܺܝܫܳܐ: ܕܠܳܐ ܢܳܡܽܘܣ ܐܰܢ̱ܬ ܡܳܪܝܳܐ: ܣܳܡܬܳܝܗܝ ܠܕܺܝܢܳܐ ܘܰܓܒܰܠܬܳܢܝ ܠܡܰܟܳܣܽܘܬܶܗ.
Hab 1:13 ܕܰܟ݂̈ܝܳܢ ܐܶܢܶܝܢ ܥܰܝܢܰܝ̈ܟ ܘܠܳܐ ܚܳܙ̈ܝܳܢ ܒܺܝܫܬܳܐ: ܘܠܰܡܚܳܪ ܒܥܰܘ̈ܳܠܶܐ ܠܳܐ ܡܶܫܟܰܚ ܐܰܢ̱ܬ: ܠܡܳܢܳܐ ܐܰܢ̱ܬ ܒܡܰܖ̈ܳܚܶܐ ܘܫܰܬܺܝܩ ܐܰܢ̱ܬ: ܟܰܕ݂ ܒܳܠܰܥ ܥܰܘܳܠܳܐ ܠܙܰܕܺܝܩܳܐ.
Hab 1:14 ܘܰܥܒܰܕܬ ܐܶܢܽܘܢ ܠܰܒܢܰܝ̈ܢܳܫܳܐ ܐܰܝܟ݂ ܢܽܘ̈ܢܶܐ ܕܰܒܝܰܡܳܐ: ܘܰܐܝܟ݂ ܖ̈ܰܚܫܳܐ ܕܠܰܝܬ ܠܶܗ ܡܕܰܒܪܳܢܳܐ.
Hab 1:15 ܕܟܽܠܶܗ ܒܨܶܢܳܪܬܳܐ ܣܳܠܶܩ: ܘܡܶܬܢܓܶܕ݂ ܒܰܡܨܺܝܕܬܳܐ ܘܡܶܬܟܢܶܫ ܒܓܰܘܦܳܐ: ܘܟܰܕ݂ ܟܢܰܫ ܚܕ݂ܺܝ ܘܕܳܨ.
Hab 1:16 ܘܕܰܒܰܚ ܠܰܡܨܺܝܕܬܶܗ: ܘܣܳܡ ܒܶܣ̈ܡܶܐ ܠܓܰܘܦܶܗ: ܡܶܛܽܠ ܕܰܒܗܶܝܢ ܫܶܡܢܰܬ ܡܢܳܬܶܗ ܘܡܶܐܟܽܘܠܬܶܗ ܓܒܺܝܬܳܐ.
Hab 1:17 ܡܶܛܽܠܗܳܢܳܐ ܫܳܕܶܐ ܡܨܺܝܕܬܶܗ ܒܟܽܠܙܒܰܢ: ܘܩܳܛܶܠ ܥܰܡ̈ܡܶܐ ܘܠܳܐ ܚܳܐܶܣ. 
Hab 2:1 ܥܰܠ ܕܽܘܟܰܬܝ ܐܶܩܽܘܡ: ܟܰܕ݂ ܕܰܪܺܝܟ݂ ܐ̱ܢܳܐ ܥܰܠ ܟܺܐܦܳܐ: ܐܶܚܽܘܪ ܘܶܐܚܙܶܐ ܡܳܢܳܐ ܡܡܰܠܶܠ ܥܰܡܝ: ܘܡܳܢܳܐ ܡܬܺܝܒ ܠܺܝ ܥܰܠ ܡܰܟܣܳܢܽܘܬܝ.
Hab 2:2 ܘܰܥܢܳܢܝ ܡܳܪܝܳܐ ܘܶܐܡܰܪ: ܟܬܽܘܒ ܚܶܙܘܳܐ ܘܦܰܪܶܫ ܥܰܠ ܠܽܘ̈ܚܶܐ: ܕܢܶܪܗܰܛ ܒܶܗ ܡܰܢ ܕܩܳܪܶܐ ܠܶܗ.
Hab 2:3 ܡܶܛܽܠ ܕܚܶܙܘܳܐ ܠܙܰܒܢܶܗ ܗܳܘܶܐ: ܘܳܐܬ݂ܶܐ ܩܶܨܳܐ ܘܠܳܐ ܡܟܰܕܶܒ: ܘܶܐܢ ܡܰܘܚܰܪ ܠܳܐ ܬܶܬܩܰܛܰܥ ܠܟ݂ܽܘܢ: ܡܶܛܽܠ ܕܒܰܥܓܰܠ ܐܳܬ݂ܶܐ ܘܠܳܐ ܡܰܘܚܰܪ.
Hab 2:4 ܘܰܒܥܰܘܳܠܳܐ ܠܳܐ ܨܳܒܝܳܐ ܢܰܦܫܶܗ: ܘܙܰܕܺܝܩܳܐ ܒܗܰܝܡܳܢܽܘܬܳܐ ܢܺܚܶܐ.
Hab 2:5 ܘܓܰܒܪܳܐ ܡܰܪܳܚܳܐ ܘܝܰܥܢܳܐ ܠܳܐ ܣܳܒܰܥ: ܕܰܐܦܬܺܝ ܢܰܦܫܶܗ ܐܰܝܟ݂ ܫܝܽܘܠ: ܘܠܳܐ ܣܳܒܰܥ ܐܰܝܟ݂ ܡܰܘܬܳܐ: ܟܰܢܶܫ ܠܘܳܬܶܗ ܟܽܠܗܽܘܢ ܥܰܡ̈ܡܶܐ: ܘܩܰܪܶܒ ܠܘܳܬܶܗ ܟܽܠܗܶܝܢ ܐܶܡ̈ܘܳܬܳܐ.
Hab 2:6 ܗܳܠܶܝܢ ܟܽܠܗܽܘܢ ܡ̈ܰܬܠܶܐ ܢܶܣܒܽܘܢ ܥܠܰܘܗܝ: ܘܦ̈ܶܠܳܐܬܳܐ ܐܘܚ̈ܕܳܬܳܐ: ܘܢܺܐܡܪܽܘܢ: ܘܳܝ ܠܕܰܡܟܰܢܶܫ ܡܰܣܓܶܐ ܠܶܗ ܕܠܳܐ ܕܺܝܠܶܗ: ܥܕܰܡܳܐ ܠܶܐܡܰܬܝ ܡܰܥܫܶܢ ܥܠܰܘܗܝ ܥܢܳܢܳܐ ܕܰܣܝܳܢܳܐ.
Hab 2:7 ܗܳܐ ܡܶܢ ܫܶܠܝܳܐ ܢܩܽܘܡܽܘܢ ܡܢܰܟܬܳܢܰܝ̈ܟ: ܘܢܶܬܬܥܺܝܪܽܘܢ ܡܙܰܥܙܥܳܢܰܝ̈ܟ: ܘܬܶܗܘܶܐ ܠܗܽܘܢ ܠܒܶܙܬܳܐ.
Hab 2:8 ܡܶܛܽܠ ܕܰܐܢ̱ܬ ܒܰܙܬ ܥܰܡ̈ܡܶܐ ܣܰܓܺܝ̈ܐܶܐ: ܢܶܒܙܽܘܢܳܟ݂ ܥܰܡ̈ܡܶܐ ܕܶܐܫܬܚܰܪܘ: ܡܶܢ ܕܡܳܐ ܕܒܰܪܢܳܫܳܐ ܘܰܚܛܽܘܦܝܳܐ ܕܰܐܪܥܳܐ: ܕܰܡܕܺܝܢ̱ܬܳܐ ܘܰܕ݂ܟܽܠܗܽܘܢ ܥܳܡܽܘܖ̈ܶܝܗ̇.
Hab 2:9 ܘܳܝ ܠܰܕܥܳܠܶܒ ܘܰܡܟܰܢܶܫ ܒܺܝܫܬܳܐ ܠܢܰܦܫܶܗ: ܘܣܳܐܶܡ ܩܶܢܶܗ ܒܪܰܘܡܳܐ ܕܢܶܬܦܰܨܶܐ ܡܶܢ ܒܺܝܫܬܳܐ.
Hab 2:10 ܐܶܬܪܰܥܺܝܬ ܒܶܗܬܬܳܐ ܠܒܰܝܬܳܟ݂: ܒܰܙܬ ܥܰܡ̈ܡܶܐ ܣܰܓܺܝ̈ܐܶܐ ܘܰܐܚܛܺܝܬ ܢܰܦܫܳܟ݂.
Hab 2:11 ܡܶܛܽܠ: ܕܟܺܐܦܳܐ ܡܶܢ ܐܶܣܬܳܐ ܓܳܥܝܳܐ: ܘܣܶܟܬܳܐ ܡܶܢ ܩܰܝܣܳܐ ܥܳܢܝܳܐ.
Hab 2:12 ܘܳܝ ܠܰܕ݂ܒܳܢܶܐ ܡܕܺܝܢ̱ܬܳܐ ܒܰܕ݂ܡܳܐ: ܘܡܰܬܩܶܢ ܩܪܺܝܬܳܐ ܒܥܰܘܠܳܐ.
Hab 2:13 ܗܳܠܶܝܢ ܟܽܠܗܶܝܢ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܢܶܬܛܰܪܦܽܘܢ ܥܰܡ̈ܡܶܐ ܒܢܽܘܪܳܐ: ܘܶܐܡ̈ܘܳܬܳܐ ܒܰܣܪܺܝܩܽܘܬܳܐ ܢܶܠܐܳܝ̈ܢ.
Hab 2:14 ܡܶܛܽܠ ܕܬܶܬܡܠܶܐ ܐܰܪܥܳܐ ܠܡܶܕܰܥ ܐܺܝܩܳܪܶܗ ܕܡܳܪܝܳܐ: ܐܰܝܟ݂ ܡܰܝ̈ܳܐ ܕܰܡܟܰܣܶܝܢ ܠܝܰܡܳܐ.
Hab 2:15 ܘܳܝ ܠܰܕ݂ܡܰܫܩܶܐ ܠܚܰܒܪܶܗ ܬܶܛܪܳܐ ܕܪܽܘܓܙܳܐ ܘܡܰܪܘܶܐ ܠܶܗ: ܕܰܢܚܽܘܪ ܒܦܽܘܪܣܳܝܗܽܘܢ.
Hab 2:16 ܣܒܰܥܬ ܨܰܥܪܳܐ ܡܶܢ ܐܺܝܩܳܪܳܐ: ܐܶܫܬܰܝ ܐܳܦ ܐܰܢ̱ܬ ܘܶܐܬܛܰܪܰܦ: ܢܶܗܦܽܘܟ݂ ܥܠܰܝܟ ܟܳܣܳܐ ܕܝܰܡܺܝܢܶܗ ܕܡܳܪܝܳܐ: ܘܨܰܥܪܳܐ ܥܰܠ ܐܺܝܩܳܪܳܟ݂.
Hab 2:17 ܡܶܛܽܠ ܕܰܚܛܽܘܦܝܳܐ ܕܠܶܒܢܳܢ ܢܟܰܣܶܝܟ݂: ܘܒܶܙܬܳܐ ܕܚܰܝܘܬܳܐ ܬܕܰܠܚܳܟ݂: ܡܶܢ ܕܡܳܐ ܕܒܰܪܢܳܫܳܐ ܘܰܚܛܽܘܦܝܳܐ ܕܰܐܪܥܳܐ: ܕܰܡܕܺܝܢ̱ܬܳܐ ܘܰܕ݂ܟܽܠܗܽܘܢ ܥܳܡܽܘܖ̈ܶܝܗ̇.
Hab 2:18 ܡܳܢܳܐ ܐܰܘܬܰܪ ܓܠܺܝܦܳܐ ܕܓܰܠܦܶܗ ܐܽܘܡܳܢܶܗ: ܘܰܢܣܺܝܟܰܐ ܗ̱ܘ ܝܽܘܠܦܳܢܳܐ ܕܰܓܳܠܳܐ: ܕܶܐܬܬܟܶܠ ܠܶܒܳܐ ܕܽܐܘܡܳܢܶܗ ܥܠܰܘܗܝ: ܠܡܶܥܒܰܕ݂ ܦܬܰܟ݂ܪܳܐ ܚܰܪܫܳܐ.
Hab 2:19 ܘܳܝ ܠܕ݂ܳܐܡܰܪ ܠܩܰܝܣܳܐ ܐܶܬܬܥܺܝܪ: ܘܰܠܟܺܐܦܳܐ ܚܰܪܫܬܳܐ ܕܩܽܘܡܝ: ܣܪܺܝܩܺܝܢ ܐܶܢܽܘܢ ܘܕܰܗܒܳܐ ܩܪܺܝܡܺܝܢ: ܘܪܽܘܚܳܐ ܠܰܝܬ ܒܗܽܘܢ.
Hab 2:20 ܘܡܳܪܝܳܐ ܒܗܰܝܟܠܳܐ ܕܩܽܘܕ݂ܫܶܗ: ܬܙܽܘܥ ܡܶܢ ܩܕ݂ܳܡܰܘܗܝ ܟܽܠܳܗ̇ ܐܰܪܥܳܐ. 
Hab 3:1 ܡܳܪܝܳܐ ܫܶܡܥܶ݀ܬ ܫܡܳܟ݂ ܘܕܶܚܠܶܬ. 
Hab 3:2 ܡܳܪܝܳܐ ܥܒܳܕܰܝ̈ܟ ܒܓ݂ܘ ܫܢܰܝ̈ܳܐ ܕܚܰܝ̈ܶܐ: ܒܓ݂ܰܘ ܫܢܰܝ̈ܳܐ ܬܶܬܺܝܕܰܥ: ܒܪܽܘܓܙܳܐ ܖ̈ܰܚܡܰܝܟ ܐܶܬܕܰܟ݂ܪ. 
Hab 3:3 ܐܰ‌ܠܳܗܳܐ ܡܶܢ ܬܰܝܡܢܳܐ ܐܶܬܳܐ: ܘܩܰܕܺܝܫܳܐ ܡܶܢ ܛܽܘܪܳܐ ܕܦܳܪܳܢ: ܐܶܬܟܰܣܺܝܘ ܫܡܰܝܳܐ ܡܶܢ ܙܺܝܘܶܗ ܕܰܡܫܰܒܚܳܐ: ܘܬܶܫܒܽܘܚܬܶܗ ܐܶܬܡܰܠܝܰܬ ܐܰܪܥܳܐ. 
Hab 3:4 ܘܙܰܗܪܶܗ ܐܰܝܟ݂ ܢܽܘܗܪܳܐ ܢܶܗܘܶܐ: ܒܰܩܪܺܝܬܳܐ ܕܺܐܝܕ݂ܰܘ̈ܗܝ ܢܣܺܝܡ ܥܽܘܫܢܶܗ ܒܠܰܩܚܳܐ.
Hab 3:5 ܩܕ݂ܳܡܰܘܗܝ ܐܳܙܶܠ ܡܰܘܬܳܐ: ܘܢܳܦܩܳܐ ܛܰܝܪܳܐ ܠܪܶܓܠܶܗ. 
Hab 3:6 ܩܳܡ ܘܡܰܫܚܳܗ̇ ܠܰܐܪܥܳܐ: ܚܳܪ ܘܰܕ݂ܓܰܠܘ ܥܰܡ̈ܡܶܐ: ܐܶܬܒܰܕܰܪܘ ܛܽܘܖ̈ܶܐ ܕܡܶܢ ܥܳܠܰܡ: ܘܶܐܬܡܰܟܰܟ݂ ܖ̈ܳܡܳܬܳܐ ܕܡܶܢ ܥܳܠܡܺܝܢ: ܕܺܝܠܶܗ ܐܶܢܶܝܢ ܗܶܠ̈ܟܳܬܳܐ ܕܡܶܢ ܥܳܠܰܡ.
Hab 3:7 ܬܚܶܝܬ ܐܽܘܢ ܚܙܺܝ݀ܬ ܡܰܫܟܢܳܐ ܕܟܽܘܫܳܢ: ܢܙܽܘ̈ܥܳܢ ܝܳܖ̈ܺܝܥܳܬܳܐ ܕܰܐܪܥܳܐ ܕܡܶܕ݂ܝܰܢ.
Hab 3:8 ܥܰܠ ܢܰܗܖ̈ܰܘܳܬܳܐ ܪܓܶܙ ܡܳܪܝܳܐ: ܒܢܰܗܖ̈ܰܘܳܬܳܐ ܪܽܘܓܙܳܟ݂: ܘܰܒܝܰܡܳܐ ܚܺܐܦܳܟ݂: ܪܟܶܒܬ ܥܰܠ ܪܰܟܫܳܟ݂ ܘܥܰܠ ܡܰܪܟܰܒܬܳܐ ܕܦܽܘܪܩܳܢܳܟ݂.
Hab 3:9 ܡܶܬܬܥܳܪܽܘ ܬܶܬܥܺܝܪ ܩܶܫܬܳܟ݂: ܘܢܶܣܒܥܽܘܢ ܓܶܐܖ̈ܶܐ ܒܡܺܐܡܪܳܟ݂ ܡܫܰܒܚܳܐ: ܘܰܐܪܥܳܐ ܒܢܰܗܖ̈ܰܘܳܬܳܐ ܬܶܬܚܰܪܰܬܝ.
Hab 3:10 ܚܙܰܐܽܘܟ݂ ܛܽܘܖ̈ܶܐ ܘܙܳܥܳܘ: ܘܙܳܪܺܝܦܬܳܐ ܕܡܰܝ̈ܳܐ ܥܶܒܪܰܬ: ܘܰܐܪܺܝܡ ܬܗܽܘܡܳܐ ܩܳܠܶܗ: ܘܪܰܘܡܳܐ ܕܺܐܝܕ݂ܰܘ̈ܗܝ ܫܩܰܠܘ
Hab 3:11 ܫܶܡܫܳܐ ܘܣܰܗܪܳܐ ܩܳܡܘ ܒܡܶܕ݂ܝܳܖ̈ܰܝܗܽܘܢ: ܘܰܒܢܽܘܗܪܳܐ ܕܓܶܐܖ̈ܰܝܟ ܡܗܰܠܟ݂ܺܝܢ: ܘܰܒܙܰܗܪܳܐ ܕܒܰܖ̈ܩܶܐ ܕܢܰܝ̈ܙܟܰܝܟ.
Hab 3:12 ܒܚܶܡܬܳܟ݂ ܬܶܕ݂ܪܽܘܟ݂ ܥܰܠ ܐܰܪܥܳܐ: ܘܰܒܪܽܘܓܙܳܟ݂ ܬܕܽܘܫ ܥܰܡ̈ܡܶܐ.
Hab 3:13 ܢܦܰܩܬ ܠܡܶܦܪܰܩ ܠܥܰܡܳܟ݂: ܘܰܠܡܶܦܪܰܩ ܠܰܡܫܺܝܚܳܟ݂: ܦܣܰܩܬ ܪܺܝܫܐ ܡܶܢ ܒܰܝܬܶܗ ܕܥܰܘܳܠܳܐ: ܘܰܐܫܠܰܚܬܳܝܗܝ ܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܨܰܘܪܶܗ ܠܥܳܠܡܺܝܢ.
Hab 3:14 ܦܰܚܶܬܬ ܒܚܽܘܛܖ̈ܰܘܗܝ ܖ̈ܺܝܫܶܐ ܕܫܰܠܺܝܛܳܢܰܘܗܝ: ܕܶܐܬܬܟܶܠܘ ܒܫܰܚܺܝܢܽܘܬܗܽܘܢ ܕܢܶܐܟܠܽܘܢ ܒܛܽܘܫܝܳܐ ܠܡܶܣܟܺܢ̈ܶܐ.
Hab 3:15 ܕܪܰܟ݂ܬ ܒܝܰܡܳܐ ܥܰܠ ܖ̈ܰܟ݂ܫܳܟ݂: ܘܟܶܢܫܳܐ ܕܡܰܝ̈ܳܐ ܣܰܓܺܝ̈ܐܶܐ.
Hab 3:16 ܫܶܡܥܶ݀ܬ. ܘܙܳܥܰܬ ܟܰܪܣܝ ܠܽܘܩܒܰܠ ܡܰܡܠܠܳܐ ܕܣܶܦ̈ܘܳܬܝ: ܥ̣ܰܠ ܪܬܺܝܬܳܐ ܒܓܰܖ̈ܡܰܝ: ܘܒܽܘܖ̈ܟܰܝ ܙܳܥ ܕܒܰܕܶܩ ܠܺܝ ܘܚܰܘܝܰܢܝ ܝܰܘܡܳܐ ܕܽܐܘܠܨܳܢܳܐ ܕܳܐܬ݂ܶܐ ܥܰܠ ܥܰܡܳܐ.
Hab 3:17 ܡܶܛܽܠ ܕܬܺܬܳܐ ܠܳܐ ܦܶܪܥܰܬ݂: ܘܠܰܝܬ ܛܰܖ̈ܦܶܐ ܒܰܓܦܶܬܳܐ: ܟܰܕܶܒ ܐܶܒܶܗ ܕܙܰܝܬܳܐ: ܘܶܐܕܖ̈ܶܐ ܥܒܰܕ݂ܘ ܥܒܽܘܪܳܐ: ܓܶܡܪܰܬ݂ ܥܳܢ̈ܳܐ ܡܶܢ ܓܙܳܖ̈ܶܐ: ܘܠܰܝܬ ܬܰܘܖ̈ܶܐ ܒܒܰܩܖ̈ܶܐ.
Hab 3:18 ܐܶܢܳܐ ܕܶܝܢ ܒܡܳܪܝܳܐ ܐܶܕܽܘܨ: ܘܶܐܪܘܰܙ ܒܰܐܠܳܗܳܐ ܦܳܪܽܘܩܝ.
Hab 3:19 ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܝ: ܕܰܥܒܰܕ݂ ܖ̈ܶܓܠܰܝ ܐܰܝܟ݂ ܕܰܐܝܠܳܐ: ܘܥܰܠ ܪܰܘܡܝ ܐܰܩܺܝܡܰܢܝ: ܕܶܐܙܡܰܪ ܒܬܶܫ̈ܒܚܳܬܶܗ.
Zep 1:1 ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܨܦܰܢܝܳܐ ܒܰܪ ܟܽܘܫܺܝ: ܒܰܪ ܓܕܰܠܝܳܐ ܒܰܪ ܐܳܡܰܪܝܳܐ ܒܪܶܗ ܕܚܶܠܰܩܝܳܐ: ܒܝܰܘ̈ܡܳܬܶܗ ܕܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕܳܐ.
Zep 1:2 ܡܰܥܒܳܪܽܘ ܡܰܥܒܰܪ ܐ̱ܢܳܐ ܟܽܠ ܡܶܢ ܐܰܦܶܝ̈ܗ̇ ܕܰܐܪܥܳܐ ܐܳܡܰܪ ܡܳܪܝܳܐ.
Zep 1:3 ܡܰܥܒܰܪ ܐ̱ܢܳܐ ܒܢܰܝ̈ܢܳܫܳܐ ܘܰܒܥܺܝܪܳܐ: ܡܰܥܒܰܪ ܐ̱ܢܳܐ ܦܳܪܰܚܬܳܐ ܕܰܫܡܰܝܳܐ: ܘܢܽܘ̈ܢܶܐ ܕܝܰܡܳܐ: ܘܬܽܘܩܠܬܳܐ ܐܰܝܬܶܐ ܥܰܠ ܚܰܛܳܝ̈ܶܐ: ܘܰܐܘܒܶܕ݂ ܒܢܰܝ̈ܢܳܫܳܐ ܡܶܢ ܐܰܦܶܝ̈ܗ̇ ܕܰܐܪܥܳܐ: ܐܳܡܰܪ ܡܳܪܝܳܐ.
Zep 1:4 ܘܰܐܪܺܝܡ ܐܺܝܕ݂ܝ ܥܰܠ ܝܺܗܽܘܕܳܐ: ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܰܐܘܒܶܕ݂ ܡܶܢ ܐܰܬܪܳܐ ܗܳܢܳܐ ܫܰܪܟܶܗ ܕܒܰܥܠܳܐ: ܘܰܫܡܳܐ ܕܟܽܘܡܖ̈ܶܐ ܥܰܡ ܕܟܳܗܢ̈ܶܐ.
Zep 1:5 ܘܰܠܟܽܠ ܕܣܳܓܕܺܝܢ ܗ̱ܘܰܘ ܥܰܠ ܐܶܓܳܖ̈ܶܐ ܠܚܰܝ̈ܠܰܘܳܬܳܐ ܕܰܫܡܰܝܳܐ: ܘܰܠܟܽܠ ܕܣܳܓܕܺܝܢ ܗ̱ܘܰܘ ܘܝܳܡܶܝܢ ܒܡܳܪܝܳܐ: ܘܝܳܡܶܝܢ ܒܡܰܠܟܽܘܡ.
Zep 1:6 ܘܰܠܟܽܠ ܕܗܳܦܟܺܝܢ ܡܶܢ ܡܳܪܝܳܐ: ܘܰܠܟܽܠ ܕܠܳܐ ܒܳܥܶܝܢ ܠܡܳܪܝܳܐ: ܘܠܳܐ ܡܥܰܩܒܺܝܢ ܥܠܰܘܗܝ.
Zep 1:7 ܕܚܰܠܘ ܡܶܢ ܩܕ݂ܳܡ ܡܳܪܶܐ ܡܳܖ̈ܰܘܳܬ݂ܳܐ: ܡܶܛܽܠ ܕܩܰܪܺܝܒܽ ܗ̱ܘ ܝܰܘܡܶܗ ܕܡܳܪܝܳܐ: ܘܛܰܝܶܒ ܡܳܪܝܳܐ ܕܶܒܚ̈ܶܐ: ܘܙܰܡܶܢ ܩܖ̈ܰܘܗܝ.
Zep 1:8 ܘܢܶܗܘܶܐ ܒܝܰܘܡܳܐ ܕܕܶܒܚܶܗ ܕܡܳܪܝܳܐ: ܐܶܦܩܽܘܕ݂ ܥܰܠ ܪܰܘܖ̈ܒܳܢܶܐ: ܘܥܰܠ ܒܢܰܝ̈ ܡܰܠ̈ܟܶܐ: ܘܥܰܠ ܟܽܠ ܕܠܳܒܫܺܝܢ ܗ̱ܘܰܘ ܠܒܽܘ̈ܫܶܐ ܢܽܘܟܖ̈ܳܝܶܐ.
Zep 1:9 ܘܶܐܦܩܽܘܕ݂ ܥܰܠ ܟܽܠܗܽܘܢ ܚܳܛܽܘ̈ܦܶܐ ܘܒܳܙܽܘ̈ܙܶܐ ܒܝܰܘܡܳܐ ܗܰܘ: ܕܡܳܠܶܝܢ ܗ̱ܘܰܘ ܒܶܝܬ݂ ܡܰܕܳܢܰܝ̈ܗܽܘܢ ܚܛܽܘܦܝܳܐ ܘܢܶܟܠܳܐ.
Zep 1:10 ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܩܳܠܳܐ ܕܰܩܥܳܬܳܐ ܡܶܢ ܬܰܪܥܳܐ ܕܨܰܝ̈ܳܕܶܐ: ܘܺܝܠܰܠܬܳܐ ܡܶܢ ܐ̱ܚܪܺܢܳܐ: ܘܰܬܒܳܪܳܐ ܪܰܒܳܐ ܡܶܢ ܖ̈ܳܡܳܬܳܐ.
Zep 1:11 ܐܰܝܠܶܠܘ ܥܳܡܽܘܖ̈ܶܝܗ̇ ܕܡܰܟܬܰܫ: ܡܶܛܽܠ ܕܰܬܘܰܪܘ ܟܽܠܶܗ ܥܰܡܳܐ ܕܰܟ݂ܢܰܥܢ: ܘܶܐܒܰܕ݂ܘ ܟܽܠ ܫܳܩܠܰܝ̈ ܣܺܐܡܳܐ.
Zep 1:12 ܘܢܶܗܘܶܐ ܒܶܗ ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܐܶܒܨܶܝܗ̇ ܠܽܐܘܪܺܫܠܶܡ ܒܰܫܪܳܓܳܐ: ܘܶܐܦܩܽܘܕ݂ ܥܰܠ ܓܰܒܖ̈ܶܐ ܕܫܳܝܛܺܝܢ ܠܢܳܛܽܘܪܗܽܘܢ: ܘܳܐܡܪܺܝܢ ܒܠܶܒܗܽܘܢ: ܠܳܐ ܡܰܛܶܐܒ ܡܳܪܝܳܐ ܐܳܦ ܠܳܐ ܡܰܒܶܐܫ.
Zep 1:13 ܢܶܗܘܶܐ ܩܶܢܝܳܢܗܽܘܢ ܠܒܶܙܬܳܐ: ܘܒܳܬܰܝ̈ܗܽܘܢ ܠܰܚܒܳܠܳܐ: ܘܢܶܒܢܽܘܢ ܒ̈ܳܬܶܐ ܘܠܳܐ ܢܶܬܒܽܘܢ ܒܗܽܘܢ: ܘܢܶܨܒܽܘܢ ܟܰܖ̈ܡܶܐ ܘܠܳܐ ܢܶܫܬܽܘܢ ܚܰܡܪܗܽܘܢ.
Zep 1:14 ܩܰܪܺܝܒܽ ܗ̱ܘ ܝܰܘܡܶܗ ܪܰܒܳܐ ܕܡܳܪܝܳܐ: ܩܰܪܺܝܒܽ ܗ̱ܘ ܛܳܒ ܘܰܡܣܰܪܗܰܒ ܩܳܠܳܐ ܕܝܰܘܡܶܗ ܕܡܳܪܝܳܐ: ܡܰܪܺܝܪ ܘܰܩܫܶܐ ܘܥܰܫܺܝܢ.
Zep 1:15 ܝܰܘܡܰܐ ܗ̱ܘ ܕܰܐܟܬܳܐ ܝܰܘܡܰܐ ܗ̱ܘ: ܝܰܘܡܰܐ ܗ̱ܘ ܕܽܐܘܠܨܳܢܳܐ ܘܰܕ݂ܥܳܩܬܳܐ: ܝܰܘܡܰܐ ܗ̱ܘ ܕܕܽܘܘܳܕ݂ܳܐ ܘܕܰܚܒܳܠܳܐ: ܝܰܘܡܰܐ ܗ̱ܘ ܕܚܶܫܽܘܟ݂ܳܐ ܘܰܕ݂ܥܰܡܛܳܢܳܐ: ܝܰܘܡܳܐ ܕܰܥܢܳܢܳܐ ܘܰܕ݂ܥܰܪܦܶܠܳܐ.
Zep 1:16 ܝܰܘܡܰܐ ܗ̱ܘ ܕܩܰܪܢܳܐ ܘܕܰܩܥܳܬܳܐ ܥܰܠ ܡܕܺܝ̈ܢܳܬܳܐ ܥܰܫܺܝܢܳܬܳܐ: ܘܥܰܠ ܘܳܙ̈ܝܳܬܳܐ ܖ̈ܳܡܳܬܳܐ.
Zep 1:17 ܘܳܐܠܶܨ ܠܰܒܢܰܝ̈ܢܳܫܳܐ ܕܰܢܗܰܠܟ݂ܽܘܢ ܐܰܝܟ݂ ܥܘܺܝܖ̈ܶܐ: ܥܰܠ ܕܰܚܛܰܘ ܠܡܳܪܝܳܐ: ܘܢܶܬܶܐܫܶܕ݂ ܕܶܡܗܽܘܢ ܐܰܝܟ݂ ܥܰܦܪܳܐ: ܘܒܶܣܪܗܽܘܢ ܐܰܝܟ݂ ܟܒܰܝ̈ܳܐ.
Zep 1:18 ܘܰܕܗܒܗܽܘܢ ܘܣܺܐܡܗܽܘܢ ܠܳܐ ܢܶܫܟܰܚ ܠܰܡܦܰܨܳܝܽܘ ܐܶܢܽܘܢ ܒܝܰܘܡܳܐ ܕܪܽܘܓܙܶܗ ܕܡܳܪܝܳܐ: ܘܰܒܢܽܘܪܳܐ ܕܰܛܢܳܢܶܗ ܬܶܬܶܐܟܶܠ ܟܽܠܳܗ̇ ܐܰܪܥܳܐ: ܡܶܛܽܠ ܕܰܕ݂ܠܽܘܚܝܳܐ ܘܣܳܘܦܳܢܳܐ ܥܳܒܶܕ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.
Zep 2:1 ܐܶܬܟܰܢܰܫܘ ܘܶܐܬܶܐܣܰܪܘ ܥܰܡܳܐ. ܕܠܳܐ ܪܕܳܐ.
Zep 2:2 ܘܥܰܕ݂ܠܳܐ ܬܶܗܘܢ ܐܰܝܟ݂ ܥܽܘܪܳܐ ܕܥܳܒܰܪ. ܘܥܰܕܠܳܐ ܬܺܐܬܶܐ ܥܠܰܝܟܽܘܢ ܚܶܡܬܳܐ ܕܪܽܘܓܙܶܗ ܕܡܳܪܝܳܐ: ܥܰܕ݂ܠܳܐ ܢܺܐܬܶܐ ܥܠܰܝܟܽܘܢ ܝܰܘܡܳܐ ܕܪܽܘܓܙܶܗ ܕܡܳܪܝܳܐ.
Zep 2:3 ܒܥܰܐܗܝ ܠܡܳܪܝܳܐ ܟܽܠܟ݂ܽܘܢ ܡܰܟܺܝ̈ܟܶܝܗ̇ ܕܰܐܪܥܳܐ: ܘܰܥܒܶܕ݂ܘ ܕܺܝܢܳܐ: ܘܰܒܥܰܘ ܙܰܕܺܝܩܽܘܬܳܐ ܘܡܰܟܺܝܟܽܘܬܳܐ: ܟܒܰܪ ܬܶܣܬܰܬܪܽܘܢ ܒܝܰܘܡܳܐ ܕܪܽܘܓܙܶܗ ܕܡܳܪܝܳܐ.
Zep 2:4 ܡܶܛܽܠ ܕܥܳܐܙܳܐ ܫܒܺܝܩܬܳܐ ܬܶܗܘܶܐ: ܘܰܐܫܩܳܠܽܘܢ ܠܰܚܒܳܠܳܐ: ܠܰܐܫܕܽܘܕ ܒܛܰܗܪܳܐ ܢܶܕ݂ܒܪܽܘܢ: ܘܥܶܩܪܽܘܢ ܬܶܬܥܩܰܪ.
Zep 2:5 ܘܳܝ ܠܰܕ݂ܥܳܡܪܺܝܢ ܒܰܚܒܶܠ ܝܰܡܳܐ ܘܰܠܥܰܡܳܐ ܕܰܩܖ̈ܶܛܶܐ: ܦܶܬܓܳܡܶܗ ܕܡܳܪܝܳܐ ܥܠܰܝܟܶܝܢ ܟܢܰܥܢ ܘܰܐܪܥܳܐ ܕܰܦܠܶܫܬܳܝ̈ܶܐ: ܘܰܐܘܒܶܕ݂ܟܶܝܢ ܡܶܢ ܝܰܬܒܳܐ.
Zep 2:6 ܘܢܶܗܘܶܐ ܚܒܶܠ ܝܰܡܳܐ ܕܰܝܖ̈ܶܐ: ܘܰܩܖ̈ܶܛܶܐ ܒܶܝܬ݂ ܡܰܪܥܺܝܬܳܐ ܠܰܓܙܳܖ̈ܶܐ ܕܥܳܢ̈ܳܐ.
Zep 2:7 ܘܢܶܗܘܶܐ ܚܒܶܠ ܝܰܡܳܐ ܠܫܰܪܟܳܐ ܕܒܶܝܬ݂ ܝܺܗܽܘܕܳܐ: ܘܰܒܗܶܝܢ ܢܶܪܥܽܘܢ: ܘܰܒܒ̈ܳܬܶܐ ܕܰܐܫܩܳܠܽܘܢ ܒܪܰܡܫܳܐ ܢܶܪܒܥܽܘܢ: ܡܶܛܽܠ ܕܢܶܦܩܽܘܕ݂ ܐܶܢܽܘܢ ܡܳܪܝܳܐ ܐܰܠܳܗܗܽܘܢ: ܘܢܰܩܢܶܐ ܫܒܺܝܬܗܽܘܢ.
Zep 2:8 ܫܶܡܥܶ݀ܬ ܚܶܣܕܳܐ ܕܡܽܘܐܳܒ: ܘܓܽܘܕܳܦܳܐ ܕܰܒܢܰܝ̈ ܥܰܡܽܘܢ: ܕܚܰܣܶܕ݂ܘ ܠܥܰܡܝ: ܘܶܐܬܪܰܘܪܰܒܘ ܥܰܠ ܬܚܽܘܡܗܽܘܢ.
Zep 2:9 ܡܶܛܽܠ ܗܳܠܶܝܢ ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܕܡܽܘܐܳܒ ܐܰܝܟ݂ ܣܕ݂ܽܘܡ ܬܶܗܘܶܐ: ܘܰܒܢܰܝ̈ ܥܰܡܽܘܢ ܐܰܝܟ݂ ܥܳܡܽܘܪܳܐ: ܕܶܐܬܚܰܒܠܰܬ݂ ܢܶܨܒܰܬܗܶܝܢ: ܘܶܐܒܰܕ݂ ܡܰܠܽܘܚܗܶܝܢ: ܘܰܗܘܰܝ̈ ܚܒܳܠܳܐ ܠܥܳܠܰܡ: ܫܰܪܟܶܗ ܕܥܰܡܝ ܒܶܒܙܽܘܢ ܐܶܢܶܝܢ: ܘܡܶܕܶܡ ܕܶܐܫܬܚܰܪ ܡܶܢ ܥܰܡܝ ܢܺܐܪܬܽܘܢ ܐܶܢܶܝܢ.
Zep 2:10 ܗܳܕ݂ܶܐ ܬܶܗܘܶܐ ܠܗܽܘܢ ܚܠܳܦ ܓܰܐܝܽܘܬܗܽܘܢ: ܥܰܠ ܕܚܰܣܶܕ݂ܘ ܘܶܐܬܪܰܘܪܰܒܘ ܥܰܠ ܥܰܡܶܗ ܕܡܳܪܝܳܐ ܚܰܝܠܬ݂ܳܢܳܐ ܥܰܠ ܝܺܣܪܳܐܶܝܠ.
Zep 2:11 ܐܶܬܓܠܺܝ ܡܳܪܝܳܐ ܥܠܰܝܗܽܘܢ: ܕܢܰܘܒܶܕ݂ ܠܟܽܠܗܽܘܢ ܡܰܠܟܶܝ̈ܗ̇ ܕܰܐܪܥܳܐ: ܘܢܶܣܓܕܽܘܢ ܠܶܗ ܐ̱ܢܳܫ ܡܶܢ ܐܰܬܪܶܗ: ܟܽܠܗܶܝܢ ܓܳܙܖ̈ܳܬܳܐ ܕܝܰܡ̈ܡܶܐ.
Zep 2:12 ܐܳܦ ܐܰܢ̱ܬܽܘܢ ܟܽܘܫܳܝ̈ܶܐ ܩܛܺܝܠܰܝ̈ ܚܰܪܒܳܐ.
Zep 2:13 ܘܰܢܪܺܝܡ ܐܺܝܕܶܗ ܥܰܠ ܓܰܪܒܝܳܝܳܐ: ܘܢܰܘܒܶܕ݂ ܠܳܐܬ݂ܽܘܪܳܝܳܐ: ܘܢܶܥܒܕܺܝܗ̇ ܠܢܺܝܢܘܶܐ ܠܰܚܒܳܠܳܐ ܘܰܠܨܰܕ݂ܝܳܐ ܐܰܝܟ݂ ܡܰܕ݂ܒܪܳܐ.
Zep 2:14 ܘܢܶܪܒܥܽܘܢ ܒܓ݂ܰܘܳܗ̇ ܓܙܳܖ̈ܶܐ: ܘܟܽܠܗܶܝܢ ܚܰܝ̈ܘܳܬܳܐ ܕܥܰܡ̈ܡܶܐ: ܐܳܦ ܩܳܩ̈ܶܐ ܘܩܽܘ̈ܦܕܶܐ ܒܒܳܬܶܝ̈ܗ̇ ܢܒܽܘܬܽܘܢ: ܘܚܰܝ̈ܘܳܬܳܐ ܢܶܢܗ̈ܡܳܢ ܒܓ݂ܰܘܳܗ̇: ܘܚܰܪܒܳܐ ܒܬܰܖ̈ܥܶܝܗ̇: ܡܶܛܽܠ ܕܥܶܩܳܪܳܗ̇ ܐܶܬܦܰܪܣܺܝ.
Zep 2:15 ܗܳܕܳܐ ܗ̱ܝ ܡܕܺܝܢ̱ܬܳܐ ܥܰܫܺܝܢܬܳܐ ܕܝܳܬܒܳܐ ܗ̱ܘܳܬ݂ ܒܫܶܠܝܳܐ: ܘܳܐܡܪܳܐ ܗ̱ܘܳܬ݂ ܒܠܶܒܳܗ̇ ܐܶܢܳܐ ܐ̱ܢܳܐ ܘܠܰܝܬ ܬܽܘܒ ܐܰܟ݂ܘܳܬܝ: ܐܰܝܟܰܢܳܐ ܗܘܳܬ݂ ܠܰܚܒܳܠܳܐ: ܘܒܶܝܬ݂ ܡܰܪܒܥܳܐ ܠܚܰܝ̈ܘܳܬܳܐ: ܟܰܠܡܰܢ ܕܢܶܥܒܰܪ ܥܠܶܝܗ̇ ܢܶܬܡܰܗ: ܘܢܰܫܪܶܩ: ܘܰܢܢܺܝܦ ܒܺܐܝܕܶܗ ܘܢܺܐܡܰܪ.
Zep 3:1 ܐܽܘܝ ܡܕܺܝܢ̱ܬܳܐ ܝܺܕ݂ܺܝܥܬܳܐ ܘܰܦܪܺܝܩܬܳܐ: ܡܕ݂ܺܝܢ̱ܬܶܗ ܕܝܰܘܢܳܢ.
Zep 3:2 ܕܠܳܐ ܫܶܡܥܰܬ݂ ܒܩܳܠܳܐ: ܘܠܳܐ ܩܰܒܠܰܬ݂ ܡܰܪܕܽܘܬܳܐ: ܘܰܒܡܳܪܝܳܐ ܠܳܐ ܣܰܒܪܰܬ݂: ܘܰܠܘܳܬ݂ ܐܰܠܳܗܳܗ̇ ܠܳܐ ܩܶܪܒܰܬ݂.
Zep 3:3 ܪܰܘܖ̈ܒܳܢܶܝܗ̇ ܒܓ݂ܰܘܳܗ̇ ܐܰܝܟ݂ ܐܰܖ̈ܝܰܘܳܬܳܐ ܢܳܗܡܺܝܢ: ܘܕܰܝܳܢܶܝ̈ܗ̇ ܐܰܝܟ݂ ܕܶܐܒ̈ܶܐ ܕܪܰܡܫܳܐ: ܘܠܳܐ ܡܟܰܬܪܺܝܢ ܠܨܰܦܪܳܐ. 
Zep 3:4 ܢܒܺܝ̈ܝܶܗ̇ ܦܰܚܙܺܝܢ: ܘܓܰܒܖ̈ܶܐ ܐܶܢܽܘܢ ܥܰܘ̈ܳܠܶܐ: ܟܳܗ̈ܢܶܝܗ̇ ܛܰܘܶܫܘ ܡܰܩܕܫܳܐ: ܘܰܚܛܰܦܘ ܢܳܡܽܘܣܳܐ.
Zep 3:5 ܘܡܳܪܝܳܐ ܙܰܕܺܝܩܳܐ ܒܓ݂ܰܘܳܗ̇ ܘܠܳܐ ܥܳܒܶܕ ܥܰܘܠܳܐ: ܒܨܰܦܪܳܐ ܘܰܒܨܰܦܪܳܐ ܕܺܝܢܰܘ̈ܗܝ: ܝܳܗܶܒ ܒܢܽܘܗܪܳܐ ܘܠܳܐ ܡܫܰܘܚܰܪ: ܘܥܰܘܳܠܳܐ ܠܳܐ ܝܳܕܰܥ ܒܶܗܬܬܳܐ.
Zep 3:6 ܐܰܘܒܕܶܬ݂ ܥܰܡ̈ܡܶܐ: ܘܶܐܬܚܒܠܰܬ݂ ܕܳܘܺܝܬܳܐ: ܐܰܚܪܒܶ݀ܬ ܫܽܘܩܰܝ̈ܗܽܘܢ ܡܶܢ ܒܠܰܝ ܕܥܳܒܰܪ: ܨܕܰܝ̈ ܡܕ݂ܺܝ̈ܢܳܬܗܽܘܢ ܡܶܢ ܒܠܰܝ ܐ̱ܢܳܫ: ܘܡܶܢ ܒܠܰܝ ܕܝܳܬܶܒ.
Zep 3:7 ܐܶܡܪܶܬ ܕܠܺܝ ܬܶܕ݂ܚܠܽܘܢ: ܘܡܶܢܝ ܬܩܰܒܠܽܘܢ ܡܰܪܕܽܘܬܳܐ: ܘܠܳܐ ܢܺܐܒܰܕ݂ ܡܶܢ ܥܰܝܢܶܝ̈ܗ̇ ܟܽܠܡܶܕܶܡ ܕܦܰܩܕܶܬ ܥܠܶܝܗ̇: ܐܶܬܛܰܝܰܒܘ ܘܰܩܪܽܘܒܘ ܘܚܰܒܶܠܘ ܟܽܠܗܶܝܢ ܨܶܢ̈ܥܳܬܗܽܘܢ.
Zep 3:8 ܡܶܟܺܝܠ ܣܰܟܰܘ ܠܺܝ ܐܳܡܰܪ ܡܳܪܝܳܐ: ܠܝܰܘܡܳܐ ܕܩܳܐܶܡ ܐ̱ܢܳܐ ܠܣܳܗܕܽܘܬܳܐ: ܡܶܛܽܠ ܕܡܰܛܺܝ ܕܺܝܢܝ ܠܰܡܟܰܢܳܫܽܘ ܥܰܡ̈ܡܶܐ: ܘܠܰܡܩܰܪܳܒܽܘ ܡܰܠ̈ܟܘܳܬܳܐ: ܠܡܶܐܫܰܕ݂ ܥܠܰܝܗܽܘܢ ܪܽܘܓܙܝ: ܘܟܽܠܳܗ̇ ܚܶܡܬܳܐ ܕܪܽܘܓܙܝ: ܡܶܛܽܠ ܕܰܒܢܽܘܪܳܐ ܕܰܛܢܳܢܝ ܬܶܬܶܐܟܶܠ ܟܽܠܳܗ̇ ܐܰܪܥܳܐ.
Zep 3:9 ܘܗܳܝܕܶܝܢ ܐܰܗܦܶܟ݂ ܥܰܠ ܥܰܡ̈ܡܶܐ ܣܶܦܬܳܐ ܓܒܺܝܬܳܐ: ܕܢܶܩܪܽܘܢ ܟܽܠܗܽܘܢ ܒܰܫܡܶܗ ܕܡܳܪܝܳܐ: ܘܢܶܦܠܚܽܘܢܶܗ ܒܢܺܝܪܳܐ ܚܰܕ݂.
Zep 3:10 ܡܶܢ ܥܒܳܪ ܢܰܗܖ̈ܰܘܳܬܳܐ ܕܟܽܘܫ ܢܰܝܬܽܘܢ ܠܺܝ ܕܶܒܚ̈ܶܐ: ܒܝܰܘܡܳܐ ܗܰܘ.
Zep 3:11 ܠܳܐ ܬܶܒܗܬܺܝܢ ܡܶܢ ܟܽܠܗܶܝܢ ܨܶܢ̈ܥܳܬܶܟ݂ܝ ܕܰܐܥܠܺܝܬܝ ܒܺܝ: ܘܗܳܝܕܶܝܢ ܐܰܥܒܰܪ ܡܶܢܶܟ݂ܝ ܥܽܘܫܢܳܐ ܕܓܰܐܝܽܘܬܶܟ݂ܝ: ܘܠܳܐ ܬܰܘܣܦܺܝܢ ܬܽܘܒ ܠܡܶܬܪܰܘܪܳܒܽܘ ܥܰܠ ܛܽܘܪܳܐ ܕܩܽܘܕ݂ܫܝ.
Zep 3:12 ܘܰܐܘܬܰܪ ܒܓܰܘܶܟ݂ܝ ܥܰܡܳܐ ܡܶܣܟܺܢܳܐ ܘܡܰܟܺܝܟܳܐ: ܘܰܢܣܰܒܪܽܘܢ ܒܰܫܡܶܗ ܕܡܳܪܝܳܐ.
Zep 3:13 ܘܰܐܝܠܶܝܢ ܕܶܐܫܬܚܰܪܘ ܡܶܢ ܒܶܝܬ݂ ܝܺܣܪܳܐܶܝܠ: ܠܳܐ ܢܶܥܒܕܽܘܢ ܥܰܘܠܳܐ: ܘܠܳܐ ܢܡܰܠܠܽܘܢ ܕܰܓܳܠܽܘܬܳܐ: ܘܠܳܐ ܢܶܫܬܟܰܚ ܒܦܽܘܡܗܽܘܢ ܠܶܫܳܢܳܐ ܕܢܶܟܠܳܐ: ܡܶܛܽܠ ܕܗܶܢܽܘܢ ܢܶܪܥܽܘܢ ܘܢܶܪܒܥܽܘܢ: ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ. 
Zep 3:14 ܫܰܒܰܚܝ ܒܰܪܬ ܨܶܗܝܽܘܢ: ܘܝܰܒܶܒ ܝܺܣܪܳܐܶܝܠ: ܚܕ݂ܳܝ ܘܕܽܘܨܝ ܒܟܽܠܶܗ ܠܶܒܶܟ݂ܝ ܒܰܪܬ ܐܽܘܪܺܫܠܶܡ.
Zep 3:15 ܐܰܥܒܰܪ ܡܳܪܝܳܐ ܕܺܝܢܰܝ̈ܟܝ: ܘܰܐܦܪܶܩ ܡܶܢܶܟ݂ܝ ܒܥܶܠܕܒܳܒܰܝ̈ܟܝ ܡܰܠܟܶܗ ܕܺܝܣܪܳܐܶܝܠ: ܡܳܪܝܳܐ ܒܓ݂ܰܘܶܟ݂ܝ ܬܽܘܒ ܠܳܐ ܬܶܚܙܶܝܢ ܒܺܝܫܬܳܐ.
Zep 3:16 ܒܶܗ ܒܝܰܘܡܳܐ ܗܰܘ: ܢܶܬܶܐܡܰܪ ܠܽܐܘܪܺܫܠܶܡ ܠܳܐ ܬܶܕ݂ܚܠܺܝܢ: ܘܰܠܨܶܗܝܽܘܢ ܠܳܐ ܢܶܬܖ̈ܰܦܝܳܢ ܐܺܝܕܰܝ̈ܟܝ.
Zep 3:17 ܡܳܪܝܳܐ ܐܰܠܳܗܳܟ݂ܝ ܒܓ݂ܰܘܶܟ݂ܝ: ܓܰܢ̱ܒܳܪܳܐ ܘܦܳܪܽܘܩܳܐ: ܢܒܰܣܡܶܟ݂ܝ ܒܚܰܕ݂ܽܘܬ݂ܳܐ ܘܰܢܚܰܕܬܶܟ݂ܝ ܒܚܽܘܒܶܗ: ܘܰܢܕܰܝܨܶܟ݂ܝ ܒܬܶܫܒܽܘܚܬܳܐ ܐܰܝܟ݂ ܕܰܒܝܰܘܡܳܐ ܕܥܰܕ݂ܥܶܕ݂ܳܐ.
Zep 3:18 ܘܰܐܥܒܰܪ ܡܶܢܟ݂ܝ ܐܰܝܠܶܝܢ ܕܰܡܡܰܠܠܺܝܢ ܗ̱ܘܰܘ ܥܠܰܝܟܝ ܚܶܣܕܳܐ.
Zep 3:19 ܗܳܐ ܥܳܒܶܕ ܐ̱ܢܳܐ ܠܟܽܠܗܽܘܢ: ܟܰܕ݂ ܡܡܰܟܟܺܝܢ ܒܓܰܘܶܟ݂ܝ ܒܙܰܒܢܳܐ ܗܰܘ: ܘܶܐܦܪܽܘܩ ܠܰܟܒܺܝܫܬܳܐ: ܘܰܠܪܰܚܺܝܩܬܳܐ ܐܶܟܰܢܶܫ: ܘܶܐܥܒܶܕ݂ ܐܶܢܽܘܢ ܠܰܫܡܳܐ ܘܰܠܬܶܫܒܽܘܚܬܳܐ ܒܟܽܠܳܗ̇ ܐܰܪܥܳܐ ܕܒܶܗܬܰܬܗܽܘܢ.
Zep 3:20 ܒܶܗ ܒܙܰܒܢܳܐ ܗܰܘ ܐܰܝܬܺܝܟ݂ܽܘܢ: ܘܒܶܗ ܒܙܰܒܢܳܐ ܗܰܘ ܐܶܟܰܢܶܫܟ݂ܽܘܢ: ܘܶܐܬܶܠܟ݂ܽܘܢ ܠܰܫܡܳܐ ܘܰܠܬܶܫܒܽܘܚܬܳܐ ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܡܳܐ ܕܡܰܗܦܶܟ݂ ܐ̱ܢܳܐ ܫܒܺܝܬܟ݂ܽܘܢ ܠܥܰܝܢܰܝ̈ܗܽܘܢ ܐܳܡܰܪ ܡܳܪܝܳܐ.
Hag 1:1 ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ ܡܰܠܟܳܐ: ܒܝܰܪܚܳܐ ܫܬܺܝܬܝܳܐ ܒܚܰܕ݂ ܒܝܰܪܚܳܐ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ: ܥܰܠ ܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܥܰܠ ܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ ܠܡܺܐܡܰܪ.
Hag 1:2 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܥܰܡܳܐ ܗܳܢܳܐ ܐܳܡܪܺܝܢ ܠܳܐ ܡܰܛܺܝ ܙܰܒܢܳܐ ܕܢܶܬܒܢܶܐ ܒܰܝܬܶܗ ܕܡܳܪܝܳܐ.
Hag 1:3 ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.
Hag 1:4 ܙܰܒܢܰܐ ܗ̱ܘ ܠܟ݂ܽܘܢ ܗܳܢܳܐ: ܕܰܐܢ̱ܬܽܘܢ ܝܳܬܒܺܝܢ ܐܢ̱ܬܽܘܢ ܒܒܳܬܰܝ̈ܟܽܘܢ ܟܰܕ݂ ܡܛܰܠܠܺܝܢ: ܘܒܰܝܬܳܐ ܗܳܢܳܐ ܚܪܶܒ.
Hag 1:5 ܡܶܟܺܝܠ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܣܺܝܡܘ ܠܶܒܰܘ̈ܳܬܟ݂ܽܘܢ ܥܰܠ ܐܽܘܖ̈ܚܳܬܟ݂ܽܘܢ.
Hag 1:6 ܕܙܳܪܥܺܝܢ ܐܢ̱ܬܽܘܢ ܣܰܓܺܝ: ܘܚܳܡܠܺܝܢ ܐܢ̱ܬܽܘܢ ܩܰܠܺܝܠ: ܘܳܐܟܠܺܝܢ ܐܢ̱ܬܽܘܢ ܘܠܳܐ ܣܳܒܥܺܝܢ ܐܢ̱ܬܽܘܢ: ܘܫܳܬܶܝܢ ܐܢ̱ܬܽܘܢ ܘܠܳܐ ܪܳܘܶܝܢ ܐܢ̱ܬܽܘܢ: ܘܠܳܒܫܺܝܢ ܐܢ̱ܬܽܘܢ ܘܠܳܐ ܫܳܚܢܺܝܢ ܐܢ̱ܬܽܘܢ: ܘܰܐܝܢܳܐ ܕܺܐܝܬ݂ ܒܟ݂ܽܘܢ ܕܡܶܬܬܰܓܰܪ: ܡܶܬܬܰܓܰܪ ܠܰܨܪܳܪܳܐ ܢܩܺܝܒܳܐ.
Hag 1:7 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܣܺܝܡܘ ܠܶܒܰܘ̈ܳܬܟ݂ܽܘܢ ܥܰܠ ܐܽܘܖ̈ܚܳܬܟ݂ܽܘܢ.
Hag 1:8 ܣܰܩܘ ܠܛܽܘܪܳܐ: ܐܰܝܬܰܘ ܩܰܝ̈ܣܶܐ: ܘܰܒܢܰܘ ܒܰܝܬܳܐ ܗܳܢܳܐ: ܘܶܐܨܛܒܶܐ ܒܶܗ: ܘܶܐܫܬܰܒܰܚ ܒܶܗ: ܐܳܡܰܪ ܡܳܪܝܳܐ.
Hag 1:9 ܚܳܝܪܺܝܢ ܐܢ̱ܬܽܘܢ ܒܣܽܘܓܳܐܐ: ܘܗܳܘܶܐ ܠܶܗ ܩܰܠܺܝܠ: ܘܡܰܥܠܺܝܢ ܐܢ̱ܬܽܘܢ ܠܓܰܘ ܒܰܝܬܳܐ ܘܢܳܦܰܚ ܐ̱ܢܳܐ ܒܶܗ: ܘܥܰܠ ܡܳܢܳܐ ܗܳܠܶܝܢ ܐܳܡܰܪ ܡܳܪܝܳܐ: ܥܰܠ ܕܰܚܪܶܒ ܒܰܝܬܝ: ܘܰܐܢ̱ܬܽܘܢ ܪܳܗܛܺܝܢ ܐܢ̱ܬܽܘܢ ܐ̱ܢܳܫ ܠܒܰܝܬܶܗ.
Hag 1:10 ܡܶܛܽܠܳܬܟ݂ܽܘܢ ܐܶܬܟܠܺܝܘ ܫܡܰܝܳܐ ܡܶܢ ܛܰܠܳܐ: ܘܰܐܪܥܳܐ ܟܠܳܬ ܦܺܐܖ̈ܶܝܗ̇.
Hag 1:11 ܘܰܩܪܺܝܬ݂ ܚܰܪܒܳܐ ܥܰܠ ܐܰܪܥܳܐ: ܘܥܰܠ ܛܽܘܖ̈ܶܐ: ܘܥܰܠ ܥܒܽܘܪܳܐ: ܘܥܰܠ ܚܰܡܪܳܐ: ܘܥܰܠ ܡܶܫܚܳܐ: ܘܥܰܠ ܟܽܠ ܡܶܕܶܡ ܕܡܰܦܩܳܐ ܐܰܪܥܳܐ: ܘܥܰܠ ܒܢܰܝ̈ ܐ̱ܢܳܫܳܐ: ܘܥܰܠ ܒܥܺܝܪܳܐ: ܘܥܰܠ ܟܽܠܳܗ̇ ܠܶܐܘܬܳܐ ܕܺܐܝܕܰܝ̈ܗܽܘܢ.
Hag 1:12 ܘܰܫܡܰܥ ܙܽܘܪܒܳܒܶܠ ܒܰܪ ܫܶܠܰܬܐܶܝܠ: ܘܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܟܽܠܶܗ ܫܰܪܟܶܗ ܕܥܰܡܳܐ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ: ܘܰܠܦܶܬܓܳܡܰܘ̈ܗܝ ܕܚܰܓܰܝ ܢܒܺܝܳܐ ܕܫܰܕܪܶܗ ܡܳܪܝܳܐ ܐܰܠܳܗܗܽܘܢ ܠܘܳܬ݂ܗܽܘܢ: ܘܰܕ݂ܚܶܠܘ ܥܰܡܳܐ ܡܶܢ ܩܕ݂ܳܡ ܡܳܪܝܳܐ.
Hag 1:13 ܘܶܐܡܰܪ ܚܰܓܰܝ ܡܰܠܰܐܟܶܗ ܕܡܳܪܝܳܐ ܒܡܰܠܰܐܟܽܘܬܶܗ ܕܡܳܪܝܳܐ ܠܥܰܡܳܐ: ܐܶܢܳܐ ܥܰܡܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Hag 1:14 ܘܰܐܥܺܝܪ ܡܳܪܝܳܐ ܪܽܘܚܶܗ ܕܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܪܽܘܚܶܗ ܕܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܪܽܘܚܳܐ ܕܟܽܠܶܗ ܫܰܪܟܶܗ ܕܥܰܡܳܐ: ܘܶܐܙܰܠܘ ܘܰܥ̣ܒܰܕ݂ܘ ܥܒܳܕ݂ܳܐ ܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ.
Hag 2:1 ܒܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܫܬܺܝܬܝܳܐ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ ܡܰܠܟܳܐ.
Hag 2:2 :ܘܰܒܝܰܪܚܳܐ ܫܒܺܝܥܳܝܳܐ ܒܚܰܕ݂ ܘܥܶܣܪܺܝܢ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.
Hag 2:3 : ܐܶܡܰܪ ܠܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܰܠܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܰܠܟܽܠܶܗ ܫܰܪܟܶܗ ܕܥܰܡܳܐ.
Hag 2:4 ܡܰܢܽܘ ܐܶܫܬܚܰܪ ܒܟ݂ܽܘܢ ܕܰܚܙܳܝܗܝ ܠܒܰܝܬܳܐ ܗܳܢܳܐ ܒܫܽܘܒܚܶܗ ܩܰܕܡܳܝܳܐ: ܘܗܳܫܳܐ ܐܰܝܟܰܢܳܐ ܚܳܙܶܝܢ ܐܢ̱ܬܽܘܢ ܠܶܗ: ܠܳܐ ܗ̱ܘܳܐ ܐܰܝܟ݂ ܠܳܐ ܡܶܕܶܡ ܚܫܺܝܒ ܒܥܰܝܢܰܝ̈ܟܽܘܢ.
Hag 2:5 ܡܶܟܺܝܠ ܐܶܬܚܰܝܰܠ ܙܽܘܪܒܳܒܶܠ ܐܳܡܰܪ ܡܳܪܝܳܐ: ܘܶܐܬܚܰܝܰܠ ܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܶܐܬܚܰܝܰܠܘ ܟܽܠܶܗ ܥܰܡܳܐ ܕܰܐܪܥܳܐ ܐܳܡܰܪ ܡܳܪܝܳܐ ܘܰܥܒܶܕ݂ܘ: ܡܶܛܽܠ ܕܶܐܢܳܐ ܥܰܡܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Hag 2:6 ܦܶܬܓܳܡܳܐ ܕܰܐܩܺܝܡܶܬ ܥܰܡܟ݂ܽܘܢ ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ: ܪܽܘܚܝ ܩܳܝܡܳܐ ܒܰܝܢܳܬܟ݂ܽܘܢ ܠܳܐ ܬܶܕ݂ܚܠܽܘܢ.
Hag 2:7 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܽܘܒ ܚܕܳܐ ܙܒܰܢ ܡܙܺܝܥ ܐ̱ܢܳܐ ܫܡܰܝܳܐ ܘܰܐܪܥܳܐ: ܘܝܰܡܳܐ ܘܝܰܒܫܳܐ.
Hag 2:8 ܘܰܐܙܺܝܥ ܠܟܽܠܗܽܘܢ ܥܰܡ̈ܡܶܐ: ܘܢܰܝܬܽܘܢ ܪܶܓܬܳܐ ܕܟܽܠܗܽܘܢ ܥܰܡ̈ܡܶܐ: ܘܶܐܡܠܺܝܘܗܝ ܠܒܰܝܬܳܐ ܗܳܢܳܐ ܫܽܘܒܚܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. 
Hag 2:9 ܕܺܝܠܝ ܗ̱ܘ ܣܺܐܡܳܐ ܘܕ݂ܺܝܠܝ ܗ̱ܘ ܕܰܗܒܳܐ ܐܳܡܰܪ ܡܰܪܝܳܐ ܚܰܝܠܬ݂ܳܢܳܐ.
Hag 2:10 ܘܢܶܗܘܶܐ ܪܰܒ ܫܽܘܒܚܶܗ ܕܒܰܝܬܳܐ ܗܳܢܳܐ ܐ̱ܚܪܳܝܳܐ: ܛܳܒ ܡܶܢ ܩܰܕܡܳܝܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܒܰܐܬܪܳܐ ܗܳܢܳܐ ܐܶܬܶܠ ܫܠܳܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Hag 2:11 ܘܒܰܐܪܒܥܳܐ ܘܥܶܣܪܺܝܢ ܒܝܰܪܚܳܐ ܬܫܺܝܥܳܝܳܐ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.
Hag 2:12 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܫܰܐܶܠܘ ܥܰܠ ܢܳܡܽܘܣܳܐ ܡܶܢ ܟܳܗ̈ܢܶܐ.
Hag 2:13 ܐܶܢ ܫܳܩܶܠ ܓܰܒܪܳܐ ܒܶܣܪܳܐ ܕܩܽܘܕܫܳܐ ܒܟܶܢܦܳܐ ܕܡܰܪܛܽܘܛܶܗ: ܘܩܳܪܶܒ ܒܟܶܢܦܶܗ ܠܠܰܚܡܳܐ ܘܰܠܒܽܘܫܳܠܳܐ: ܘܰܠܚܰܡܪܳܐ ܘܰܠܡܶܫܚܳܐ ܘܰܠܟܽܠ ܡܶܐܟ݂ܠܳܐ: ܕܰܠܡܳܐ ܡܶܫܟܰܚ ܡܶܬܩܰܕܰܫ: ܥ̣ܢܰܘ ܟܳܗ̈ܢܶܐ: ܘܳܐܡܪܺܝܢ: ܠܳܐ.
Hag 2:14 ܐܶܡܰܪ ܚܰܓܰܝ: ܐܶܢ ܩܳܪܶܒ ܐܰܝܢܳܐ ܕܛܰܡܳܐܐ ܢܰܦܫܶܗ ܠܶܗܠܶܝܢ ܟܽܠܗܶܝܢ ܠܳܐ ܡܶܣܬܰܝܰܒ: ܥ̣ܢܰܘ ܟܳܗ̈ܢܶܐ ܘܳܐܡܪܺܝܢ ܠܶܗ: ܡܶܣܬܰܝܰܒ.
Hag 2:15 ܥܢܳܐ ܚܰܓܰܝ ܘܶܐܡܰܪ: ܗܳܟܰܢܰܐ ܗ̱ܘ ܥܰܡܳܐ ܗܳܢܳܐ: ܘܗܳܟܰܢܳܐ ܗ̱ܝ ܫܰܪܒܬܳܐ ܗܳܕ݂ܶܐ ܩܕ݂ܳܡܝ ܐܳܡܰܪ ܡܳܪܝܳܐ: ܘܗܳܟܰܢܳܐ ܐܶܢܽܘܢ ܟܽܠܗܽܘܢ ܥܒ̈ܳܕܶܐ ܕܺܐܝܕܰܝ̈ܗܽܘܢ: ܘܡܶܕܶܡ ܕܰܡܩܰܪܒܺܝܢ ܬܰܡܳܢ ܡܣܰܝܰܒܽ ܗ̱ܘ.
Hag 2:16 ܡܶܟܺܝܠ ܣܺܝܡܘ ܠܶܒܟ݂ܽܘܢ ܡܶܢ ܝܰܘܡܳܐ ܗܳܢܳܐ ܘܰܠܶܗܠ: ܥܰܕ݂ܠܳܐ ܐܶܬܬܣܺܝܡܬ݂ ܟܺܐܦܳܐ ܥܰܠ ܟܺܐܦܳܐ ܒܗܰܝܟܠܶܗ ܕܡܳܪܝܳܐ.
Hag 2:17 ܟܰܕ݂ ܥܳܐܠܺܝܢ ܗ̱ܘܰܝܬܽܘܢ ܥܰܠ ܟܰܪܝܳܐ ܕܥܶܣܪܺܝܢ ܘܗܳܘܶܐ ܥܶܣܪܳܐ: ܘܥܳܐܠܺܝܢ ܐܰܢ̱ܬܽܘܢ ܥܰܠ ܡܰܥܨܰܪܬܳܐ ܕܚܰܡܫܺܝܢ ܘܗܳܘܶܝܢ ܠܗܽܘܢ ܥܶܣܪܺܝܢ.
Hag 2:18 ܡܚܺܝܬܟ݂ܽܘܢ ܒܫܰܘܒܳܐ: ܘܰܒܝܰܪܩܳܢܳܐ: ܘܰܒܒܰܪܕ݂ܳܐ: ܠܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.
Hag 2:19 ܡܶܟܺܝܠ ܫܰܥܒܶܕ݂ܘ ܠܶܒܰܘ̈ܳܬܟ݂ܽܘܢ ܡܶܢ ܝܰܘܡܳܐ ܗܳܢܳܐ ܘܰܠܗܰܠ: ܡܶܢ ܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܕܬܶܫܥܳܐ: ܡܶܢ ܝܰܘܡܳܐ ܕܶܐܬܬܣܺܝܡܰܬ݂ ܫܶܬܶܐܣܬܳܐ ܕܗܰܝܟܠܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܶܬܒܢܳܝܽܘ.
Hag 2:20 ܣܺܝܡܘ ܠܶܒܟ݂ܽܘܢ ܕܠܰܝܬ ܙܰܪܥܳܐ ܒܶܐܕܪܳܐ: ܘܰܓܦܶܬܳܐ ܘܬܺܬܳܐ ܘܖ̈ܽܘܡܳܢܶܐ: ܘܺܐܝܠܳܢ̈ܶܐ ܕܙܰܝܬܳܐ ܠܰܐ ܛܥܰܢܘ ܘܡܶܢ ܝܰܘܡܳܢܳܐ ܒܳܪܶܟ݂ ܐ̱ܢܳܐ ܠܗܽܘܢ ܐܳܡܰܪ ܡܳܪܝܳܐ.
Hag 2:21 ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܚܰܓܰܝ ܕܬܰܪܬܶܝܢ ܙܰܒ̈ܢܺܝܢ: ܒܰܐܪܒܥܳܐ ܘܥܶܣܪܺܝܢ ܒܝܰܪܚܳܐ ܠܡܺܐܡܰܪ.
Hag 2:22 ܐܶܡܰܪ ܠܙܽܘܪܒܳܒܶܠ ܪܰܒܳܐ ܕܺܝܗܽܘܕܳܐ: ܐܶܢܳܐ ܐܰܙܺܝܥ ܫܡܰܝܳܐ ܘܰܐܪܥܳܐ.
Hag 2:23 ܘܰܐܗܦܶܟ݂ ܟܽܘܪܣܝܳܐ ܕܡܰܠ̈ܟܘܳܬܳܐ: ܘܰܐܘܒܶܕ݂ ܥܽܘܫܢܳܐ ܕܡܰܠ̈ܟܘܳܬܳܐ ܕܥܰܡ̈ܡܶܐ: ܘܰܐܗܦܶܟ݂ ܡܰܖ̈ܟܒܳܬܳܐ ܥܰܠ ܖ̈ܳܟ݂ܒܰܝܗܶܝܢ: ܘܢܶܦܠܽܘܢ ܖ̈ܰܟܫܳܐ ܘܖ̈ܳܟ݂ܒܰܝܗܽܘܢ ܓܒܰܪ ܒܣܰܦܣܺܪܳܐ ܕܰܐܚܽܘܗܝ.
Zec 1:1 ܒܝܰܪܚܳܐ ܕܰܬܡܳܢܝܳܐ ܒܚܰܕ݂ ܒܝܰܪܚܳܐ: ܒܰܫܢܰܬ݂ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܒܰܪ ܒܪܰܟ݂ܝܳܐ: ܒܰܪ ܥܰܕܽܘ ܢܒܺܝܳܐ ܠܡܺܐܡܰܪ.
Zec 1:2 ܪܓܶܙ ܡܳܪܝܳܐ ܥܰܠ ܐܰܒܳܗܰܝ̈ܟܽܘܢ ܪܽܘܓܙܳܐ ܪܰܒܳܐ.
Zec 1:3 ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܰܘ ܠܘܳܬ݂ܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܬܦܢܶܐ ܥܠܰܝܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Zec 1:4 ܘܠܳܐ ܬܶܗܘܢ ܐܰܝܟ݂ ܐܰܒܳܗܰܝ̈ܟܽܘܢ: ܕܰܐܟ݂ܪܶܙܘ ܥܠܰܝܗܽܘܢ ܢܒܺܝ̈ܶܐ ܩܰܕܡܳܝ̈ܶܐ ܘܶܐܡܰܪܘ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܰܘ ܡܶܢ ܐܽܘܖ̈ܚܳܬܟ݂ܽܘܢ ܒܺܝ̈ܫܳܬ݂ܳܐ: ܘܡܶܢ ܥܒܳܕܰܝ̈ܟܽܘܢ ܒܺܝ̈ܫܶܐ: ܘܠܳܐ ܫܡܰܥܘ ܘܠܳܐ ܨܳܬܽܘܢܝ ܐܳܡܰܪ ܡܳܪܝܳܐ. 
Zec 1:5 ܐܰܝܟܳܐ ܐܶܢܽܘܢ ܐܰܒܳܗܰܝ̈ܟܽܘܢ ܘܰܢܒ̈ܝܰܝ ܕܰܠܡܳܐ ܠܥܳܠܰܡ ܚܰܝܝܺܢ.
Zec 1:6 ܠܦܶܬܓܳܡܰܝ̈ ܕܶܝܢ ܘܰܠܦܽܘܩ̈ܕܳܢܰܝ ܕܦܰܩܕܶܬ ܠܥܰܒܕܰܝ̈ ܢܒܺܝ̈ܶܐ: ܐܶܬܕܟܰܪܘ ܐܶܢܽܘܢ ܐܰܒܳܗܰܝ̈ܟܽܘܢ ܘܶܐܬܪܰܥܺܝܘ: ܘܶܐܡܰܪܘ: ܐܰܝܟ݂ ܕܶܐܬܪܰܥܺܝ ܡܳܪܝܳܐ ܚܰܝܠܬ݂ܳܢܳܐ ܠܡܶܥܒܰܕ݂ ܠܰܢ: ܐܰܝܟ݂ ܐܽܘܖ̈ܚܳܬܰܢ ܘܰܐܝܟ݂ ܨܶܢ̈ܥܳܬܰܢ ܗܳܟܰܢܳܐ ܥܒܰܕ݂ ܠܰܢ.
Zec 1:7 ܒܝܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܕܰܚܕܰܥܣܰܪ ܕܗܽܘ ܫܒܰܛ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܒܰܪ ܒܪܰܟ݂ܝܳܐ: ܒܰܪ ܥܰܕܽܘ ܢܒܺܝܳܐ ܠܡܺܐܡܰܪ.
Zec 1:8 ܚܙܺܝ݀ܬ ܒܠܺܠܝܳܐ ܓܰܒܪܳܐ ܕܰܪܟ݂ܺܝܒ ܥܰܠ ܣܽܘܣܝܳܐ ܣܽܘܡܳܩܳܐ: ܘܩܳܐܶܡ ܒܰܝܢܳܬ ܐܺܝܠܳܢ̈ܶܐ ܕܡܰܛܠܠܺܝܢ: ܘܒܳܬܪܶܗ ܖ̈ܰܟܫܳܐ ܣܽܘܡܳܩ̈ܶܐ: ܘܦܰܝܣ̈ܟ݂ܳܝܶܐ: ܘܚܶܘܳܖ̈ܶܐ.
Zec 1:9 ܘܶܐܡܪܶܬ ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ: ܘܰܥܢܳܐ ܡܰܠܰܐܟ݂ܳܐ ܕܰܡܡܰܠܶܠ ܒܺܝ ܘܶܐܡܰܪ ܠܺܝ: ܐܶܢܳܐ ܐܶܚܰܘܶܝܟ݂ ܡܳܢܳܐ ܐܶܢܽܘܢ ܗܳܠܶܝܢ.
Zec 1:10 ܥܢܳܐ ܓܰܒܪܳܐ ܕܩܳܐܶܡ ܒܰܝܢܳܬ ܐܺܝܠܳܢ̈ܶܐ: ܘܶܐܡܰܪ ܠܺܝ: ܗܳܠܶܝܢ ܐܶܢܽܘܢ ܕܫܰܕܰܪ ܡܳܪܝܳܐ ܠܰܡܗܰܠܳܟ݂ܽܘ ܒܰܐܪܥܳܐ.
Zec 1:11 ܘܰܥܢܰܘ ܘܶܐܡܰܪܘ ܠܡܰܠܰܐܟܶܗ ܕܡܳܪܝܳܐ ܕܩܳܐܶܡ ܒܰܝܢܳܬ ܐܺܝܠܳܢ̈ܶܐ: ܗܰܠܺܝܢ ܒܰܐܪܥܳܐ: ܘܟܽܠܶܗ ܐܰܪܥܳܐ ܝܳܬܒܳܐ ܘܫܰܠܝܳܐ.
Zec 1:12 ܘܰܥܢ̣ܳܐ ܡܰܠܰܐܟܶܗ ܕܡܳܪܝܳܐ: ܘܶܐܡܰܪ: ܡܳܪܝܳܐ ܚܰܝܠܬ݂ܳܢܳܐ: ܥܰܕ݂ ܐܶܡܰܬܝ ܠܳܐ ܡܪܰܚܶܡ ܐܰܢ̱ܬ ܥܰܠ ܐܽܘܪܺܫܠܶܡ: ܘܥܰܠ ܡܕ݂ܺܝ̈ܢܳܬܳܐ ܕܺܝܗܽܘܕܳܐ ܕܰܪܓܶܙܬ ܥܠܰܝܗܶܝܢ ܗܳܐ ܫܰܒܥܺܝܢ ܫܢܺܝ̈ܢ.
Zec 1:13 ܘܰܥܢܳܐ ܡܳܪܝܳܐ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ ܡ̈ܶܠܶܐ ܫܰܦܺܝܖ̈ܳܬܳܐ: ܘܦܶܬܓܳܡ̈ܶܐ ܕܒܽܘܝܳܐܳܐ.
Zec 1:14 ܘܶܐܡܰܪ ܠܺܝ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܐܰܟ݂ܪܶܙ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܛܶܢܶܬ݂ ܒܽܐܘܪܺܫܠܶܡ ܘܰܒܨܶܗܝܽܘܢ ܛܢܳܢܳܐ ܪܰܒܳܐ.
Zec 1:15 ܘܪܽܘܓܙܳܐ ܪܰܒܳܐ ܪܳܓܶܙ ܐ̱ܢܳܐ ܥܰܠ ܥܰܡ̈ܡܶܐ ܕܡܶܬܪܰܓܫܺܝܢ: ܐܶܢܳܐ ܓܶܝܪ ܪܶܓܙܶܬ ܩܰܠܺܝܠ: ܘܗܶܢܽܘܢ ܥܰܕܰܪܘ ܠܒܺܝܫܬܳܐ.
Zec 1:16 ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܺܝܬ݂ ܥܰܠ ܐܽܘܪܺܫܠܶܡ ܒܖ̈ܰܚܡܺܝܢ: ܘܒܰܝܬܝ ܝܳܗܶܒ ܐ̱ܢܳܐ ܒܓ݂ܰܘܳܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܰܫܘܳܝܬܳܐ ܬܶܬܡܬܰܚ ܥܰܠ ܐܽܘܪܺܫܠܶܡ.
Zec 1:17 ܬܽܘܒ ܐܰܟ݂ܪܶܙ: ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܶܣܬܰܖ̈ܩܳܢ ܡܕܺܝ̈ܢܳܬܳܐ ܡܶܢ ܛܳܒ̈ܳܬܳܐ: ܘܢܶܒܢܶܐ ܬܽܘܒ ܡܳܪܝܳܐ ܠܨܶܗܝܽܘܢ: ܘܢܶܓܒܶܐ ܬܽܘܒ ܠܽܐܘܪܺܫܠܶܡ.
Zec 1:18 ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝܬ ܘܗܳܐ ܐܰܪܒܰܥ ܩܰܖ̈ܢܳܢ.
Zec 1:19 ܘܶܐܡܪܶܬ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܶܝܢ ܗܳܠܶܝܢ ܡܳܪܝ: ܘܶܐܡܰܪ ܠܺܝ ܗܳܠܶܝܢ ܐܶܢܶܝܢ ܩܰܖ̈ܢܳܬܳܐ ܕܒܰܕܰܪ ܠܰܝܗܽܘܕܳܐ ܘܠܺܝܣܪܳܐܶܝܠ ܘܠܽܐܘܪܺܫܠܶܡ.
Zec 1:20 ܘܚܰܘܝܰܢܝ ܡܳܪܝܳܐ ܐܰܪܒܥܳܐ ܢܰܓܖ̈ܶܐ.
Zec 1:21 ܘܶܐܡܪܶܬ ܡܳܢܳܐ ܐܳܬܶܝܢ ܗܳܠܶܝܢ ܠܡܶܥܒܰܕ݂: ܘܶܐܡܰܪ ܠܺܝ ܗܳܠܶܝܢ ܩܰܖ̈ܢܳܬܳܐ ܕܒܰܕܰܪ ܠܰܝܗܽܘܕܳܐ: ܐܰܝܟ݂ ܦܽܘܡܶܗ ܕܓܰܒܪܳܐ ܕܠܳܐ ܐܰܪܺܝܡ ܪܺܝܫܶܗ: ܘܶܐܬܘ ܗܳܠܶܝܢ ܕܰܢܙܺܝܥܽܘܢ ܐܶܢܶܝܢ: ܘܢܶܥܩܪܽܘܢ ܩܰܖ̈ܢܳܬܳܐ ܕܥܰܡ̈ܡܶܐ: ܕܰܡܪܺܝܡܺܝܢ ܗ̱ܘܰܘ ܩܰܪܢܳܐ ܥܰܠ ܐܰܪܥܳܐ ܕܺܝܗܽܘܕܳܐ ܠܰܡܒܰܕܳܪܽܘܬܳܗ̇.
Zec 2:1 ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ ܓܰܒܪܳܐ: ܘܒܺܐܝܕܶܗ ܫܘܳܝܬܳܐ ܕܰܡܫܽܘܚܬܳܐ.
Zec 2:2 ܘܶܐܡܪܶܬ ܠܶܗ ܠܰܐܝܟܳܐ ܐܳܙܶܠ ܐܰܢ̱ܬ: ܘܶܐܡܰܪ ܠܺܝ ܕܶܐܡܫܚܺܝܗ̇ ܠܽܐܘܪܺܫܠܶܡ: ܘܶܐܚܙܶܐ ܟܡܳܐ ܐܽܘܪܟܳܗ̇: ܘܰܟ݂ܡܳܐ ܦܬܳܝܳܗ̇.
Zec 2:3 ܘܰܢܦܰܩ ܡܰܠܰܐܟܳܐ ܕܰܡܡܰܠܶܠ ܒܺܝ: ܘܡܰܠܰܐܟܳܐ ܐ̱ܚܪܺܢܳܐ ܐܶܬܳܐ ܠܽܐܘܪܥܶܗ.
Zec 2:4 ܘܶܐܡܰܪ ܠܶܗ: ܗܰܪܛ ܘܶܐܡܰܪ ܠܰܥܠܰܝܡܳܐ ܗܰܘ: ܐܰܓܽܘܖ̈ܣܶܐ ܬܶܬܶܒ ܐܽܘܪܺܫܠܶܡ: ܡܶܢ ܣܽܘܓܳܐܐ ܕܰܒܢܰܝ̈ܢܳܫܳܐ ܘܕܰܒܥܺܝܪܳܐ ܕܰܒܓܰܘܳܗ̇.
Zec 2:5 ܘܶܐܢܳܐ ܐܶܗܘܶܐ ܒܓ݂ܰܘܳܗ̇ ܐܳܡܰܪ ܡܳܪܝܳܐ ܐܰܝܟ݂ ܫܽܘܪܳܐ ܕܢܽܘܪܳܐ: ܘܰܠܬܶܫܒܽܘܚܬܳܐ ܐܶܗܘܶܐ ܒܓ݂ܰܘܳܗ̇.
Zec 2:6 ܐܰܘ ܐܰܘ ܥܪܽܘܩܘ ܡܶܢ ܐܰܪܥܳܐ ܕܓܰܪܒܝܳܐ ܐܳܡܰܪ ܡܳܪܝܳܐ: ܡܶܛܽܠ ܕܠܰܐܪܒܰܥ ܖ̈ܽܘܚܰܝ ܫܡܰܝܳܐ ܒܰܕܰܪܬܟ݂ܽܘܢ ܐܳܡܰܪ ܡܳܪܝܳܐ.
Zec 2:7 ܐܰܘ ܨܶܗܝܽܘܢ ܐܶܫܬܰܘܙܰܒܝ: ܥܳܡܽܘܪܬܳܐ ܕܒܰܪܬ ܒܳܒܶܠ.
Zec 2:8 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܒܳܬܰܪ ܐܺܝܩܳܪܳܐ ܫܰܕܪܰܢܝ ܥܰܠ ܥܰܡ̈ܡܶܐ ܕܒܳܙܶܝܢ ܠܟ݂ܽܘܢ: ܘܡܰܢ ܕܩܳܪܶܒ ܠܟ݂ܽܘܢ ܠܒܳܒܬܰܐ ܗ̱ܘ ܕܥܰܝܢܶܗ ܩܳܪܶܒ.
Zec 2:9 ܡܶܛܽܠ ܕܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܠܰܝܗܽܘܢ: ܘܢܶܗܘܽܘܢ ܠܒܶܙܬܳܐ ܥܒܳܕܰܝ̈ܗܽܘܢ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ.
Zec 2:10 ܫܰܒܰܚܝ ܘܰܚܕ݂ܳܝ ܒܰܪܬ ܨܶܗܝܽܘܢ: ܡܶܛܽܠ ܕܗܳܐ ܐܶܢܳܐ ܐܳܬ݂ܶܐ ܐ̱ܢܳܐ: ܘܫܳܪܶܐ ܐ̱ܢܳܐ ܒܓ݂ܰܘܟܶܝ ܐܳܡܰܪ ܡܳܪܝܳܐ.
Zec 2:11 ܘܢܶܬܠܰܘܢ ܠܡܳܪܝܳܐ ܥܰܡ̈ܡܶܐ ܣܰܓܺܝ̈ܐܶܐ ܒܝܰܘܡܳܐ ܗܰܘ: ܘܢܶܗܘܽܘܢ ܠܶܗ ܥܰܡܳܐ: ܘܢܶܫܪܶܐ ܒܓ݂ܰܘܟܶܝ ܘܬܶܕܥܺܝܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܥܠܰܝܟܰܝ.
Zec 2:12 ܘܢܺܐܪܰܬ ܡܳܪܝܳܐ ܠܺܝܗܽܘܕܳܐ ܡܢܳܬܶܗ ܥܰܠ ܐܰܪܥܳܐ ܕܩܽܘܕܫܶܗ: ܘܢܶܨܛܒܶܐ ܬܽܘܒ ܒܽܐܘܪܺܫܠܶܡ.
Zec 2:13 ܘܢܶܕ݂ܚܰܠ ܟܽܠ ܒܣܰܪ ܡܶܢ ܩܕ݂ܳܡ ܡܳܪܝܳܐ: ܕܡܶܬܬܥܺܝܪ ܡܶܢ ܡܪܰܘܡܳܐ ܕܩܽܘܕܫܶܗ.
Zec 3:1 ܘܚܰܘܝܰܢܝ ܠܝܶܫܽܘܥ ܟܳܗܢܳܐ ܪܰܒܳܐ: ܟܰܕ݂ ܩܳܐܶܡ ܩܕ݂ܳܡ ܡܰܠܰܐܟܶܗ ܕܡܳܪܝܳܐ: ܘܣܳܛܳܢܳܐ ܩܳܐܶܡ ܗ̱ܘܳܐ ܡܶܢ ܝܰܡܺܝܢܶܗ ܕܢܰܟܶܝܘܗܝ.
Zec 3:2 ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܣܳܛܳܢܳܐ: ܣܳܛܳܢܳܐ: ܢܶܓܥܽܘܪ ܒܳܟ݂ ܡܳܪܝܳܐ: ܢܶܓܥܽܘܪ ܒܳܟ݂ ܡܳܪܝܳܐ ܕܰܓܒܳܗ̇ ܠܽܐܘܪܺܫܠܶܡ: ܗܳܢܰܘ ܐܽܘܕ݂ܳܐ ܕܶܐܬܦܰܠܰܛ ܡܶܢ ܢܽܘܪܳܐ.
Zec 3:3 ܘܝܶܫܽܘܥ ܠܒܺܝܫ ܗ̱ܘܳܐ ܡܳܐܢ̈ܶܐ ܨܳܐܶܐ: ܘܩܳܐܶܡ ܗ̱ܘܳܐ ܩܕ݂ܳܡ ܡܰܠܰܐܟܶܗ ܕܡܳܪܝܳܐ.
Zec 3:4 ܘܰܥܢܳܐ ܡܰܠܰܐܟܳܐ ܘܶܐܡܰܪ ܠܶܗܢܽܘܢ ܕܩܳܝܡܺܝܢ ܩܕ݂ܳܡܰܘܗܝ: ܐܰܥܒܰܪܘ ܡܶܢܗ ܡܳܐܢ̈ܶܐ ܨܳܐܶܐ: ܘܶܐܡܰܪ ܠܶܗ: ܚܙܺܝ ܕܰܐܥܒܪܶܬ ܡܶܢܟ݂ ܥܰܘܠܳܟ݂: ܘܰܐܠܒܶܫܬܳܟ݂ ܡܳܐܢ̈ܶܐ ܛܳܒ̈ܶܐ.
Zec 3:5 ܘܶܐܡܰܪ ܢܣܺܝܡܽܘܢ ܟܠܺܝܠܳܐ ܕܰܟ݂ܝܳܐ ܒܪܺܝܫܶܗ: ܘܰܐܠܒܫܽܘܗܝ ܡܳܐܢ̈ܶܐ ܛܳܒ̈ܶܐ: ܘܡܰܠܰܐܟܶܗ ܕܡܳܪܝܳܐ ܩܳܐܶܡ.
Zec 3:6 ܘܰܐܣܗܶܕ݂ ܡܰܠܰܐܟܶܗ ܕܡܳܪܝܳܐ ܒܝܶܫܽܘܥ: ܘܶܐܡܰܪ.
Zec 3:7 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܢ ܒܽܐܘܪܚܝ ܬܺܐܙܰܠ ܘܦܽܘܩ̈ܕܳܢܰܝ ܬܶܛܰܪ: ܐܰܢ̱ܬ ܬܕܽܘܢܺܝܘܗܝ ܠܒܰܝܬܝ ܘܬܶܛܰܪ ܕܳܖ̈ܳܬܝ: ܘܶܐܬܶܠ ܠܳܟ݂ ܕܰܡܗܰܠܟ݂ܺܝܢ ܒܰܝܢܳܬ ܗܳܠܶܝܢ ܕܩܳܝܡܺܝܢ.
Zec 3:8 ܫܡܰܥ ܝܶܫܽܘܥ ܟܳܗܢܳܐ ܪܰܒܳܐ: ܐܰܢ̱ܬ ܘܚܰܒܖ̈ܰܝܟ ܗܳܠܶܝܢ ܕܩܳܝܡܺܝܢ ܩܕ݂ܳܡܝܟ: ܡܶܛܽܠ ܕܓܰܒܖ̈ܶܐ ܐܰܢ̱ܬܽܘܢ ܕܬܶܕ݂ܡܽܘܪܬܳܐ: ܕܗܳܐ ܡܰܝܬܶܐ ܐ̱ܢܳܐ ܠܥܰܒܕܝ ܕܶܢܚܶܐ.
Zec 3:9 ܡܶܛܽܠ ܕܗܳܐ ܟܺܐܦܳܐ ܕܝܶܗܒܶܬ ܩܕ݂ܳܡ ܝܶܫܽܘܥ: ܥܰܠ ܟܺܐܦܳܐ ܚܕܳܐ ܫܒܰܥ ܥܰܝܢܺܝ̈ܢ: ܗܳܐ ܦܳܬܰܚ ܐ̱ܢܳܐ ܬܰܖ̈ܥܶܝܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܽܘܫ ܥܰܘܠܶܗ ܕܰܐܪܥܳܐ ܗܳܝ ܒܝܰܘܡܳܐ ܗܰܘ.
Zec 3:10 ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܶܩܪܽܘܢ ܐ̱ܢܳܫ ܠܚܰܒܪܶܗ ܬܚܶܝܬ ܓܦܶܬܳܐ ܘܰܬܚܶܝܬ ܬܺܬܳܐ.
Zec 4:1 ܘܰܗܦܰܟ݂ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܘܰܐܥܺܝܪܰܢܝ ܐܰܝܟ݂ ܓܰܒܪܳܐ ܕܡܶܬܬܥܺܝܪ ܡܶܢ ܫܶܢܬܶܗ.
Zec 4:2 ܘܶܐܡܰܪ ܠܺܝ ܡܳܢܳܐ ܚܙܰܝܬ: ܘܶܐܡܪܶܬ݂ ܚܙܺܝ݀ܬ ܡܢܳܪܬܳܐ ܕܕܰܗܒܳܐ: ܘܟܰܦܬܳܐ ܥܰܠ ܪܺܝܫܳܗ̇: ܘܫܰܒܥܳܐ ܫܖ̈ܳܓܺܝܢ ܥܠܶܝܗ̇: ܘܫܰܒܥܳܐ ܫܰܒܥܳܐ ܦܽܘ̈ܡܺܝܢ ܠܰܫܪܳܓܳܐ ܕܺܐܝܬ݂ ܒܪܺܝܫܳܗ̇.
Zec 4:3 ܘܰܬܪܶܝܢ ܙܰܝܬܺܝ̈ܢ ܐܺܝܬ݂ ܥܠܶܝܗ̇: ܚܰܕ݂ ܡܶܢ ܝܰܡܺܝܢܳܗ̇ ܕܟܰܦܬܳܐ ܘܚܰܕ݂ ܡܶܢ ܣܶܡܳܠܶܗ.
Zec 4:4 ܘܰܥܢܺܝܬ ܘܶܐܡܪܶܬ ܠܡܰܠܰܐܟܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ.
Zec 4:5 ܥܢܳܐ ܡܰܠܰܐܟ݂ܳܐ ܕܰܡܡܰܠܶܠ ܒܺܝ ܘܶܐܡܰܪ ܠܺܝ: ܠܳܐ ܝܳܕܰܥ ܐܰܢ̱ܬ ܡܳܢܳܐ ܐܶܢܽܘܢ ܗܳܠܶܝܢ: ܘܶܐܡܪܶܬ ܠܳܐ ܝܳܕܰܥ ܐ̱ܢܳܐ ܡܳܪܝ.
Zec 4:6 ܘܶܐܡܰܪ ܠܺܝ: ܗܳܢܰܘ ܦܶܬܓܳܡܶܗ ܕܡܳܪܝܳܐ ܥܰܠ ܙܽܘܪܒܳܒܶܠ: ܠܳܐ ܒܚܰܝܠܳܐ ܘܠܳܐ ܒܥܽܘܫܢܳܐ: ܐܶܠܳܐ ܐܶܢ ܒܪܽܘܚ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Zec 4:7 ܡܳܢܳܐ ܐܰܢ̱ܬ ܛܽܘܪܳܐ ܪܰܒܳܐ ܩܕ݂ܳܡ ܙܽܘܪܒܳܒܶܠ: ܐܶܠܳܐ ܐܰܝܟ݂ ܦܩܰܥܬܳܐ: ܘܰܐܦܶܩ ܠܟܺܐܦܳܐ ܪܺܝܫܝܬܳܐ ܕܫܰܘܝܽܘܬܳܐ ܘܰܕ݂ܖ̈ܰܚܡܶܐ.
Zec 4:8 ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.
Zec 4:9 ܐܺܝܕ݂ܰܘ̈ܗܝ ܕܙܽܘܪܒܳܒܶܠ ܣܳܡ ܫܰܬܐܣܰܘ̈ܗܝ ܕܒܰܝܬܳܐ ܗܳܢܳܐ: ܘܺܐܝܕ݂ܰܘ̈ܗܝ ܡܫܰܠ̈ܡܳܢ ܠܶܗ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܠܘܳܬ݂ܟ݂ܽܘܢ.
Zec 4:10 ܡܶܛܽܠ ܕܡܰܢܽܘ ܫܳܐܶܛ ܠܝܰܘ̈ܡܳܬ݂ܳܐ ܙܥܽܘܖ̈ܶܐ: ܘܰܢܚܽܘܪܽܘܢ ܘܢܶܚܙܽܘܢ ܠܟܺܐܦܳܐ ܕܦܽܘܪܫܳܢܳܐ ܒܺܐܝܕ݂ܰܘ̈ܗܝ: ܕܙܽܘܪܒܳܒܶܠ: ܗܳܠܶܝܢ ܐܶܢܶܝܢ ܫܒܰܥ ܥܰܝܢܰܘ̈ܗܝ ܕܡܳܪܝܳܐ ܕܚܳܝܖ̈ܳܢ ܒܟܽܠܳܗ̇ ܐܰܪܥܳܐ.
Zec 4:11 ܥܢܺܝܬ ܘܶܐܡܪܶܬ ܠܶܗ: ܘܡܳܢܳܐ ܐܶܢܽܘܢ ܗܳܠܶܝܢ ܬܪܶܝܢ ܙܰܝܬܺܝ̈ܢ: ܕܡܶܢ ܝܰܡܺܝܢܳܗ̇ ܕܟܰܦܬܳܐ ܘܡܶܢ ܣܶܡܳܠܳܗ̇.
Zec 4:12 ܥܢܺܝܬ ܕܬܰܪܬܶܝܢ ܙܰܒ̈ܢܺܝܢ ܘܶܐܡܪܶܬ ܠܶܗ: ܘܡܳܢܳܐ ܐܶܢܶܝܢ ܗܳܠܶܝܢ ܬܰܪܬܶܝܢ ܣܰܘ̈ܟܶܐ ܕܙܰܝܬܳܐ: ܕܒܰܝܢܳܬ ܬܪܶܝܢ ܢܚܺܝܖ̈ܺܝܢ ܕܕܰܗܒܳܐ: ܕܢܳܣܟܺܝܢ ܡܶܢܗܽܘܢ ܕܰܗܒܳܐ.
Zec 4:13 ܘܶܐܡܰܪ ܠܺܝ: ܝܳܕܰܥ ܐܰܢ̱ܬ ܡܳܢܳܐ ܐܶܢܽܘܢ ܗܳܠܶܝܢ: ܘܶܐܡܪܶܬ ܠܳܐ ܡܳܪܝ.
Zec 4:14 ܘܶܐܡܰܪ ܠܺܝ ܗܳܠܶܝܢ ܐܶܢܽܘܢ ܬܪܶܝܢ ܒܢܰܝ̈ ܕܽܘܗܳܢܳܐ: ܕܩܳܝܡܺܝܢ ܩܕ݂ܳܡ ܡܪܳܐ ܕܟܽܠܳܗ̇ ܐܰܪܥܳܐ.
Zec 5:1 ܘܗܶܦܟܶܬ ܐܰܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ ܡܓܰܠܬܳܐ ܕܦܳܪܚܳܐ.
Zec 5:2 ܘܶܐܡܰܪ ܠܺܝ ܡܳܢܳܐ ܚܙܰܝܬ: ܘܶܐܡܪܶܬ ܚܙܺܝ݀ܬ ܡܓܰܠܬܳܐ ܕܦܳܪܚܳܐ: ܐܽܘܪܟܳܗ̇ ܥܶܣܪܺܝܢ ܐܰܡܺܝ̈ܢ: ܘܰܦܬܳܝܳܗ̇ ܥܣܰܪ ܐܰܡܺܝ̈ܢ.
Zec 5:3 ܘܶܐܡܰܪ ܠܺܝ: ܗܳܕ݂ܳܐ ܗ̱ܝ ܠܰܘܛܬܳܐ ܕܢܳܦܩܳܐ ܥܰܠ ܐܰܦܶܝ̈ܗ̇ ܕܟܽܠܳܗ̇ ܐܰܪܥܳܐ: ܡܶܛܽܠ ܕܟܽܠ ܕܓܳܢܶܒ: ܡܶܢܳܗ̇ ܐܰܟ݂ܘܳܬܳܗ̇ ܙܳܟܶܐ: ܘܟܽܠ ܕܝܳܡܶܐ: ܡܶܢܳܗ̇ ܐܰܟ݂ܘܳܬܳܗ̇ ܙܳܟܶܐ.
Zec 5:4 ܐܰܦܶܩܶܝܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܬܶܥܽܘܠ ܠܒܰܝܬܶܗ ܕܓܰܢܳܒܳܐ: ܘܰܠܒܰܝܬܶܗ ܕܟܽܠ ܕܝܳܡܶܐ ܒܫܶܡܝ ܒܟܰܕܳܒܽܘܬܳܐ: ܘܬܶܫܪܶܐ ܒܓ݂ܰܘ ܒܰܝܬܶܗ: ܘܰܬܓܰܡܰܪ ܠܩܰܝܣܰܘ̈ܗܝ ܘܰܠܟܺܐܦܰܘ̈ܗܝ.
Zec 5:5 ܘܰܢܦܰܩ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܘܶܐܡܰܪ ܠܺܝ: ܐܰܪܺܝܡ ܥܰܝܢܰܝ̈ܟ ܘܰܚܙܺܝ ܡܳܢܳܐ ܗ̱ܝ ܗܳܕ݂ܶܐ ܕܢܳܦܩܳܐ.
Zec 5:6 ܘܶܐܡܪܶܬ ܡܳܢܳܐ ܗ̱ܝ: ܘܶܐܡܰܪ ܠܺܝ: ܗܳܕܳܐ ܗ̱ܝ ܟܝܳܠܬܳܐ ܕܢܳܦܩܳܐ: ܘܒܳܗ̇ ܐܶܢܽܘܢ ܚܰܘ̈ܒܶܐ ܕܟܽܠܳܗ̇ ܐܰܪܥܳܐ.
Zec 5:7 ܘܗܳܐ ܟܰܟܪܳܐ ܕܰܐܒܳܪܳܐ ܐܶܫܬܰܩܠܰܬ: ܘܰܐܢ̱ܬܬܳܐ ܚܕܳܐ ܝܳܬܒܳܐ ܗ̱ܘܳܬ݂ ܒܓ݂ܰܘ ܟܝܳܠܬܳܐ.
Zec 5:8 ܘܶܐܡܰܪ ܠܺܝ: ܗܳܕܳܐ ܗ̱ܝ ܚܛܺܝܬܳܐ: ܘܰܐܪܡܝܳܗ̇ ܒܓ݂ܰܘ ܟܝܳܠܬܳܐ: ܘܰܐܪܡܺܝ ܟܰܟܪܳܐ ܕܰܐܒܳܪܳܐ ܥܰܠ ܦܽܘܡܳܗ̇.
Zec 5:9 ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ: ܘܗܳܐ ܬܰܪܬܶܝܢ ܢܶܫܺܝ̈ܢ ܢܳܦ̈ܩܳܢ ܘܪܽܘܚܳܐ ܒܟܶܢܦܰܝ̈ܗܶܝܢ: ܘܟܶܢ̈ܦܶܐ ܐܺܝܬ݂ ܠܶܗܝܢ ܐܰܝܟ݂ ܟܶܢ̈ܦܶܐ ܕܚܽܘܪܒܳܐ: ܘܫܰܩܠܶܗ ܠܰܟ݂ܝܳܠܬܳܐ ܒܶܝܬ݂ ܐܰܪܥܳܐ ܠܰܫܡܰܝܳܐ.
Zec 5:10 ܘܶܐܡܪܶܬ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܠܰܐܝܟܳܐ ܡܰܘ̈ܒܠܳܢ ܠܶܗ ܠܰܟ݂ܝܳܠܬܳܐ.
Zec 5:11 ܘܶܐܡܰܪ ܠܺܝ: ܕܢܶܒܢ̈ܝܳܢ ܠܶܗ ܒܰܝܬܳܐ ܒܰܐܪܥܳܐ ܕܒܳܒܶܠ: ܘܢܶܬܩ̈ܢܳܢܳܗ̇ ܘܢܰܫܖ̈ܝܳܢܳܗ̇ ܬܰܡܳܢ ܥܰܠ ܡܰܬܩܢܳܗ̇.
Zec 6:1 ܘܗܶܦܟܶ݀ܬ ܐܰܪܺܝܡܶ݀ܬ ܥܰܝܢܰܝ̈ ܘܰܚܙܺܝ݀ܬ: ܘܗܳܐ ܐܰܪܒܰܥ ܡܰܖ̈ܟܒܳܢ ܢܳܦ̈ܩܳܢ ܡܶܢ ܒܰܝܢܳܬ ܬܪܶܝܢ ܛܽܘܖ̈ܺܝܢ: ܘܛܽܘܖ̈ܶܐ ܗܳܢܽܘܢ ܛܽܘܖ̈ܶܐ ܐܶܢܽܘܢ ܕܰܢܚܳܫܳܐ.
Zec 6:2 ܒܡܰܪܟ݂ܰܒܬܳܐ ܩܰܕ݂ܡܳܝܬܳܐ ܖ̈ܰܟܫܳܐ ܣܽܘܡܳܩ̈ܶܐ: ܘܰܒܡܰܪܟܰܒܬܳܐ ܕܬܰܪܬܶܝܢ ܖ̈ܰܟܫܳܐ ܐܽܘܟܳܡ̈ܶܐ.
Zec 6:3 ܘܰܒܡܰܪܟܰܒܬܳܐ ܕܰܬܠܳܬ݂ ܖ̈ܰܟܫܳܐ ܚܶܘܳܖ̈ܶܐ: ܘܰܒܡܰܪܟܰܒܬܳܐ ܕܰܐܪܒܰܥ ܖ̈ܰܟܫܳܐ ܐܽܘܖ̈ܳܓܶܐ.
Zec 6:4 ܘܰܥܢܺܝ݀ܬ ܘܶܐܡܪܶܬ݂ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ.
Zec 6:5 ܥܢܳܐ ܡܰܠܰܐܟ݂ܳܐ ܘܶܐܡܰܪ ܠܺܝ: ܗܳܠܶܝܢ ܐܶܢܶܝܢ ܐܰܪܒܰܥ ܖ̈ܽܘܚܰܝ ܫܡܰܝܳܐ: ܕܩܳܝ̈ܡܳܢ ܗ̱ܘܰܝ̈ ܩܕ݂ܳܡ ܡܳܪܳܐ ܕܟܽܠܳܗ̇ ܐܰܪܥܳܐ.
Zec 6:6 ܕܺܐܝܬ݂ ܒܳܗ̇ ܖ̈ܰܟܫܳܐ ܐܽܘܟܳܡ̈ܶܐ: ܢܳܦܩܺܝܢ ܠܰܐܪܥܳܐ ܕܓܰܪܒܝܳܐ: ܘܚܶܘܳܖ̈ܶܐ ܢܳܦܩܺܝܢ ܒܳܬܰܪܗܽܘܢ: ܐܘܖ̈ܳܓܶܐ ܢܳܦܩܺܝܢ ܠܰܐܪܥܳܐ ܕܬܰܝܡܢܳܐ.
Zec 6:7 ܘܣܽܘܡܳܩ̈ܶܐ ܢ̣ܦܰܩܘ: ܘܰܒܥܰܘ ܠܡܺܐܙܰܠ ܠܰܡܗܰܠܳܟܽܘ ܒܰܐܪܥܳܐ: ܘܶܐܡܰܪ ܠܗܽܘܢ ܙܶܠܘ ܗܰܠܶܟ݂ܘ ܒܰܐܪܥܳܐ: ܘܗܰܠܶܟ݂ܘ ܒܰܐܪܥܳܐ.
Zec 6:8 ܘܰܩܥܳܐ ܘܶܐܡܰܪ ܠܺܝ: ܚܙܺܝ ܗܳܠܶܝܢ ܕܢܳܦܩܺܝܢ ܠܰܐܪܥܳܐ ܕܓܰܪܒܝܳܐ: ܘܰܡܢܺܝܚܺܝܢ ܪܽܘܚܝ ܒܰܐܪܥܳܐ ܕܓܰܪܒܝܳܐ.
Zec 6:9 ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.
Zec 6:10 ܣܰܒ ܡܶܢ ܫܒܺܝܬ݂ܳܐ: ܡܶܢ ܚܽܘܠܕܺܝ: ܘܡܶܢ ܛܽܘܒܝܳܐ: ܘܡܶܢ ܝܺܕܰܥܝܳܐ: ܘܬܳܐ ܒܝܰܘܡܳܐ ܗܰܘ: ܘܥܽܘܠ ܠܒܶܝܬ݂ ܝܽܘܫܺܝܳܐ ܒܰܪ ܨܦܰܢܝܳܐ ܕܶܐܬ݂ܳܐ ܡܶܢ ܒܳܒܶܠ.
Zec 6:11 ܣܰܒ ܣܺܐܡܶܗ ܘܕܰܗܒܶܗ: ܘܰܥܒܶܕ݂ ܟܠܺܝܠܳܐ: ܘܣܺܝܡ ܒܪܺܝܫܶܗ ܕܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ.
Zec 6:12 ܘܶܐܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܓܰܒܪܳܐ ܘܰܫܡܶܗ ܕܶܢܚܳܐ: ܘܡܶܢ ܠܬܰܚܬ ܢܶܕ݂ܢܰܚ.
Zec 6:13 ܘܗܽܘ ܢܶܒܢܶܐ ܗܰܝܟܠܶܗ ܕܡܳܪܝܳܐ: ܘܗܽܘ ܢܩܰܒܶܠ ܫܽܘܒܚܳܐ: ܘܢܶܬܶܒ ܘܢܶܫܬܰܠܰܛ ܥܰܠ ܟܽܘܪܣܝܶܗ: ܘܢܶܗܘܶܐ ܟܳܗܢܳܐ ܥܰܠ ܟܽܘܪܣܝܶܗ: ܘܡܶܠܟܳܐ ܕܰܫܠܳܡܳܐ ܢܶܗܘܶܐ ܒܶܝܬ݂ ܬܖ̈ܰܝܗܽܘܢ.
Zec 6:14 ܘܰܟܠܺܝܠܳܐ ܢܶܗܘܶܐ ܠܚܽܘܠܕܺܝ ܘܰܠܛܽܘܒܝܳܐ ܘܠܺܝܕܰܥܝܳܐ: ܘܰܠܝܽܘܫܺܝܳܐ ܒܰܪ ܨܦܰܢܝܳܐ ܠܕܽܘܟܪܳܢܳܐ ܒܗܰܝܟܠܶܗ ܕܡܳܪܝܳܐ.
Zec 6:15 ܘܢܺܐܬܽܘܢ ܖ̈ܰܚܺܝܩܶܐ ܘܢܶܒܢܽܘܢ ܗܰܝܟܠܶܗ ܕܡܳܪܝܳܐ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܠܘܳܬ݂ܟ݂ܽܘܢ: ܐܶܢ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟ݂ܽܘܢ.
Zec 7:1 ܘܰܗܘܳܐ ܒܰܫܢܰܬ ܐܰܪܒܰܥ ܕܕܰܪܝܳܘܳܫ ܡܰܠܟܳܐ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ: ܒܰܐܪܒܰܥܬܳܐ ܒܝܰܪܚܳܐ ܕܬܶܫܥܳܐ ܕܗܽܘ ܟܳܢܽܘܢ.
Zec 7:2 ܘܫܰܕܰܪ ܠܒܶܝܬ݂ ܐܶܝܠ: ܠܫܳܪܳܐܨܰܪ ܘܪܰܒܡܳܓ: ܘܰܫܠܰܚ ܡܰܠܟܳܐ ܘܓܰܢ̱ܒܳܖ̈ܰܘܗܝ ܠܰܡܨܰܠܳܝܽܘ ܥܠܰܘܗܝ ܩܕ݂ܳܡ ܡܳܪܝܳܐ.
Zec 7:3 ܘܰܠܡܺܐܡܰܪ ܠܟܳܗ̈ܢܶܐ ܕܰܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܠܰܢܒܺܝ̈ܶܐ: ܐܶ݀ܒܟܶܐ ܒܝܰܪܚܳܐ ܚܡܺܝܫܳܝܳܐ ܐܰܘ ܐܶܬܢܙܰܪ: ܐܰܝܟ݂ ܡܳܐ ܕܥܳܒܶܕ ܗ̱ܘܺܝܬ ܗܳܐ ܟܡܳܐ ܫܢܺܝ̈ܢ.
Zec 7:4 ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.
Zec 7:5 ܐܶܡܰܪ ܠܟܽܠܶܗ ܥܰܡܳܐ ܕܰܐܪܥܳܐ ܘܰܠܟ݂ܳܗ̈ܢܶܐ: ܕܨܳܡ̣ܬܽܘܢ ܘܰܐܪܩܶܕܬܽܘܢ ܒܝܰܪܚܳܐ ܚܡܺܝܫܳܝܳܐ ܘܰܫܒܺܝܥܳܝܳܐ: ܗܳܐ ܫܰܒܥܺܝܢ ܫܢܺܝ̈ܢ: ܕܰܠܡܳܐ ܨܰܘܡܳܐ ܨܳܡ̣ܬܽܘܢ ܠܺܝ.
Zec 7:6 ܘܶܐܢ ܐܳܟܠܺܝܢ ܐܢ̱ܬܽܘܢ ܘܫܳܬܶܝܢ: ܘܠܳܐ ܗ̱ܘܳܐ ܐܰܢ̱ܬܽܘܢ ܐܳܟܠܺܝܢ ܘܫܳܬܶܝܢ.
Zec 7:7 ܗܳܠܶܝܢ ܐܶܢܶܝܢ ܡ̈ܶܠܶܐ ܕܰܐܟ݂ܪܶܙ ܡܳܪܝܳܐ ܒܺܐܝܕ݂ܳܐ ܕܰܢܒܺܝ̈ܶܐ ܩܰܕܡܳܝ̈ܶܐ: ܟܰܕ݂ ܝܳܬܒܳܐ ܗ̱ܘܳܬ݂ ܐܽܘܪܺܫܠܶܡ ܘܫܰܠܝܳܐ: ܘܩܽܘܖ̈ܝܳܐ ܚܕ݂ܺܝܖ̈ܳܢ ܠܶܗ: ܘܛܽܘܖ̈ܶܐ ܘܦܰܩ̈ܥܳܬܳܐ ܝܳܬܒܺܝܢ ܗ̱ܘܰܘ.
Zec 7:8 ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܠܡܺܐܡܰܪ.
Zec 7:9 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܺܝܢܳܐ ܕܩܽܘܫܬܳܐ ܕܽܘܢܝ: ܘܛܰܝܒܽܘܬܳܐ ܘܖ̈ܰܚܡܶܐ ܥܒܶܕ݂ܘ ܐ̱ܢܳܫ ܥܰܡ ܐܰܚܽܘܗܝ.
Zec 7:10 ܘܠܰܐܖ̈ܡܠܳܬܳܐ ܘܰܠܝܰܬܡ̈ܶܐ: ܘܰܠܡܶܣܟܺܢ̈ܶܐ: ܘܠܰܕ݂ܡܶܬܦܢܶܐ ܠܘܳܬ݂ܝ ܠܳܐ ܬܶܥܠܒܽܘܢ: ܘܠܳܐ ܬܶܛܠܡܽܘܢ: ܘܒܺܝܫܬܳܐ ܓܒܰܪ ܥܰܠ ܐܰܚܽܘܗܝ ܠܳܐ ܬܶܬܚܰܫܒܽܘܢ ܒܠܶܒܟ݂ܽܘܢ.
Zec 7:11 ܘܠܳܐ ܨܒܰܘ ܠܡܶܫܡܥܰܢܝ: ܘܰܥ̣ܒܰܕ݂ܘ ܟܰܬܦܗܽܘܢ ܡܳܪܽܘܕܬܳܐ: ܘܶܐܕ݂ܢܰܝ̈ܗܽܘܢ ܣܰܟܰܪܘ ܕܠܳܐ ܢܶܫܡܥܽܘܢ.
Zec 7:12 ܘܠܶܒܗܽܘܢ ܥܒܰܕ݂ܘ ܐܰܝܟ݂ ܫܳܡܺܝܪܳܐ: ܕܠܳܐ ܢܶܫܡܥܽܘܢ ܢܳܡܽܘ̈ܣܶܐ ܘܦܽܘܩ̈ܕܳܢܶܐ: ܕܫܰܕܰܪ ܡܳܪܝܳܐ ܚܰܝܠܬ݂ܳܢܳܐ ܒܪܽܘܚܶܗ ܒܝܰܕ݂ ܢܒܺܝ̈ܶܐ ܩܰܕܡܳܝ̈ܶܐ: ܘܰܗܘܳܐ ܪܽܘܓܙܳܐ ܪܰܒܳܐ ܡܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ.
Zec 7:13 ܥܰܠ ܕܰܩܪܺܝ݀ܬ ܐܶܢܽܘܢ ܘܠܳܐ ܫ̣ܡܰܥܘ: ܗܳܟܰܢܳܐ ܢܶܩܪܽܘܢܳܢܝ ܘܠܳܐ ܐܶܫܡܰܥ ܐܶܢܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Zec 7:14 ܘܶܐܒܰܕܰܪ ܐܶܢܽܘܢ ܒܟܽܠܗܽܘܢ ܥܰܡ̈ܡܶܐ ܕܠܳܐ ܝܺܕܰܥܘ ܐܶܢܽܘܢ: ܘܰܐܪܥܳܐ ܬܶܨܕܶܐ ܒܳܬܰܪܗܽܘܢ ܡܶܢ ܒܠܰܝ ܕܥܳܒܰܪ ܘܰܕܬܳܐܶܒ: ܥܰܠ ܕܰܥ̣ܒܰܕ݂ܘ ܐܰܪܥܳܐ ܕܪܶܓܬܳܐ ܠܚܽܘܪܒܳܐ. 
Zec 8:1 ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܺܐܡܰܪ.
Zec 8:2 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܛܶܢܶܬ݂ ܒܨܶܗܝܽܘܢ ܛܢܳܢܳܐ ܪܰܒܳܐ: ܘܰܒܚܶܡܬܳܐ ܪܰܒܬܳܐ ܛܶܢܶܬ݂ ܒܳܗ̇.
Zec 8:3 ܗܳܟܰܢܳܐ ܐܳܡܰܪ ܡܳܪܝܳܐ: ܡܶܬܒܰܝܰܐ ܐ̱ܢܳܐ ܒܨܶܗܝܽܘܢ: ܘܫܳܪܶܐ ܐ̱ܢܳܐ ܒܓ݂ܰܘ ܐܽܘܪܺܫܠܶܡ: ܘܬܶܬܩܪܶܐ ܐܽܘܪܺܫܠܶܡ ܡܕܺܝܢ̱ܬܳܐ ܩܰܕܺܝܫܬܳܐ: ܘܛܽܘܪܶܗ ܕܡܳܪܝܳܐ ܚܰܝܠܬ݂ܳܢܳܐ: ܛܽܘܪܳܐ ܩܰܕܺܝܫܳܐ.
Zec 8:4 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܶܬܒܽܘܢ ܣܳܒ̈ܶܐ ܘܣܳܒ̈ܳܬܳܐ ܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܰܓܒܰܪ ܚܽܘܛܪܶܗ ܢܶܗܘܶܐ ܐܰܚܺܝܕ݂ ܒܺܐܝܕܶܗ ܡܶܢ ܣܽܘܓܳܐܐ ܕܝܰܘ̈ܡܳܬ݂ܳܐ.
Zec 8:5 ܘܫܽܘ̈ܩܶܝܗ̇ ܕܰܡܕܺܝܢ̱ܬܳܐ ܢܶܬܡܠܽܘܢ ܝܰܠܽܘܕ̈ܶܐ ܘܝܰܠܽܘ̈ܕ݂ܳܬܳܐ ܕܡܶܫܬܰܥܶܝܢ ܒܫܽܘ̈ܩܶܝܗ̇.
Zec 8:6 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܢ ܪܰܒܳܐ ܗ̱ܝ ܗܳܕ݂ܶܐ ܒܥܰܝ̈ܢܰܘܗܝ ܕܫܰܪܟܶܗ ܕܥܰܡܳܐ ܗܳܢܳܐ ܒܝܰܘ̈ܡܳܬ݂ܳܐ ܗܳܢܽܘܢ: ܐܳܦ ܒܥܰܝܢܰܝ̈ ܕܺܝܠܝ ܪܰܒܳܐ ܗ̱ܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Zec 8:7 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܦܳܪܶܩ ܐ̱ܢܳܐ ܠܥܰܡܝ ܡܶܢ ܐܰܪܥܳܐ ܕܡܰܕ݂ܢܚܳܐ: ܘܡܶܢ ܐܰܪܥܳܐ ܕܡܰܥܖ̈ܳܒܰܝ ܫܶܡܫܳܐ.
Zec 8:8 ܘܰܐܝܬܶܐ ܐܶܢܽܘܢ ܘܢܶܫܪܽܘܢ ܒܽܐܘܪܺܫܠܶܡ: ܘܢܶܗܘܽܘܢ ܠܺܝ ܥܰܡܳܐ: ܘܶܐܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܒܩܽܘܫܬܳܐ ܘܰܒܙܰܕܺܝܩܽܘܬܳܐ.
Zec 8:9 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܢܶܬܚܰܝ̈ܠܳܢ ܐܺܝܕ݂ܰܝ̈ܳܐ ܕܟܽܠ ܕܰܫܡܰܥܘ ܒܝܰܘ̈ܡܳܬ݂ܳܐ ܗܳܢܽܘܢ: ܦܶܬܓܳܡ̈ܶܐ ܗܳܠܶܝܢ ܡܶܢ ܦܽܘܡܗܽܘܢ ܕܰܢܒܺܝ̈ܶܐ: ܡܶܢ ܝܰܘܡܳܐ ܕܶܐܬܬܣܺܝܡܰܬ ܫܰܬܐ̱ܣܬܳܐ ܕܗܰܝܟܠܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܶܬܒܢܳܝܽܘ.
Zec 8:10 ܡܶܛܽܠ ܕܡܶܢ ܩܕ݂ܳܡ ܝܰܘ̈ܡܳܬ݂ܳܐ ܗܳܢܽܘܢ: ܘܡܶܢ ܩܕ݂ܳܡ ܙܰܒܢܳܐ ܗܰܘ: ܐܰܓܪܳܐ ܠܒܰܪܢܳܫܳܐ ܠܰܝܬ ܗ̱ܘܳܐ: ܘܳܐܦܠܳܐ ܠܰܒܥܺܝܪܳܐ: ܘܰܠܡܰܢ ܕܢܳܦܶܩ ܘܥܳܐܶܠ: ܠܰܝܬ ܗ̱ܘܳܐ ܫܠܳܡܳܐ ܡܶܢ ܩܕ݂ܳܡ ܐܳܠܽܘܨܳܐ: ܘܗܳܐ ܡܓܰܪܶܐ ܐ̱ܢܳܐ ܠܗܽܘܢ ܠܟܽܠܗܽܘܢ ܒܢܰܝ̈ܢܳܫܳܐ ܓܒܰܪ ܒܚܰܒܪܶܗ.
Zec 8:11 ܡܶܟܺܝܠ ܠܳܐ ܗܘܺܝܬ ܐܰܝܟ݂ ܕܰܒܝܰܘ̈ܡܳܬ݂ܳܐ ܩܰܕܡܳܝ̈ܶܐ: ܠܫܰܪܟܶܗ ܕܥܰܡܳܐ ܗܳܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Zec 8:12 ܡܶܛܽܠ ܕܙܰܪܥܳܐ ܢܶܗܘܶܐ ܒܰܫܠܳܡܳܐ: ܘܰܓܦܶܬܳܐ ܬܶܬܶܠ ܦܺܐܖ̈ܶܝܗ̇: ܘܰܐܪܥܳܐ ܬܶܬܶܠ ܥܰܠ̈ܠܳܬܳܗ̇: ܘܰܫܡܰܝܳܐ ܢܶܬܠܽܘܢ ܛܰܠܗܽܘܢ: ܘܰܐܘܪܶܬ ܠܫܰܪܟܶܗ ܕܥܰܡܳܐ ܗܳܢܳܐ ܗܳܠܶܝܢ ܟܽܠܗܶܝܢ.
Zec 8:13 ܐܰܝܟ݂ ܕܰܗܽܘܝܬܽܘܢ ܠܠܰܘܛܬܳܐ ܒܥܰܡ̈ܡܶܐ ܕܒܶܝܬ݂ ܝܺܗܽܘܕܳܐ ܘܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܶܦܪܽܘܩܟ݂ܽܘܢ ܘܬܶܗܘܢ ܠܒܽܘܪܟܬܳܐ: ܘܢܶܬܚܰܝ̈ܠܳܢ ܐܺܝܕܰܝ̈ܟܽܘܢ ܘܠܳܐ ܬܶܕ݂ܚܠܽܘܢ. 
Zec 8:14 ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܰܝܟ݂ ܕܶܐܬܚܰܫܒܶܬ ܠܡܰܒܳܐܫܽܘ ܠܟ݂ܽܘܢ ܟܰܕ݂ ܐܰܪܓܙܽܘܢܝ ܐܰܒܳܗܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܘܠܳܐ ܗܶܦܟܶܬ.
Zec 8:15 ܗܳܟܰܢܳܐ ܐܶܬܦܢܺܝܬ ܘܶܐܬܚܰܫܒܶܬ ܒܝܰܘ̈ܡܳܬ݂ܳܐ ܗܳܠܶܝܢ: ܕܰܐܛܐܶܒ ܠܽܐܘܪܺܫܠܶܡ: ܘܠܰܕ݂ܒܶܝܬ݂ ܝܺܗܽܘܕܳܐ: ܠܳܐ ܬܶܕ݂ܚܠܽܘܢ.
Zec 8:16 ܗܳܠܶܝܢ ܦܶܬܓܳܡ̈ܶܐ ܥܒܶܕ݂ܘ: ܡܰܠܶܠܘ ܩܽܘܫܬܳܐ ܐ̱ܢܳܫ ܥܰܡ ܚܰܒܪܶܗ: ܘܩܽܘܫܬܳܐ ܘܕܺܝܢܳܐ ܘܰܫܠܳܡܳܐ ܕܽܘܢܝ ܒܬܰܖ̈ܥܰܝܟܽܘܢ.
Zec 8:17 ܘܐ̱ܢܳܫ ܥܰܠ ܚܰܒܪܶܗ ܒܺܝܫܬܳܐ ܠܳܐ ܬܶܬܚܰܫܒܽܘܢ ܒܠܶܒܟ݂ܽܘܢ: ܘܡܰܘܡܳܬܳܐ ܕܰܓܳܠ̈ܳܬܳܐ ܠܳܐ ܬܶܪܚܡܽܘܢ: ܡܶܛܽܠ ܕܗܳܠܶܝܢ ܟܽܠܗܶܝܢ ܣܢܺܝܬ ܐܶܢܶܝܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. 
Zec 8:18 ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܠܡܺܐܡܰܪ.
Zec 8:19 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܨܰܘܡܳܐ ܪܒܺܝܥܳܝܳܐ: ܘܨܰܘܡܳܐ ܚܡܺܝܫܳܝܳܐ: ܘܨܰܘܡܳܐ ܫܒܺܝܥܳܝܳܐ: ܘܨܰܘܡܳܐ ܥܣܺܝܪܳܝܳܐ: ܢܶܗܘܽܘܢ ܠܰܕ݂ܒܶܝܬ݂ ܝܺܗܽܘܕܳܐ: ܠܰܕ݂ܝܳܨܳܐ: ܘܰܠܚܰܕ݂ܽܘܬ݂ܳܐ: ܘܰܠܥܰܕ݂ܥ̈ܺܐܕܶܐ ܛܳܒ̈ܶܐ: ܘܩܽܘܫܬܳܐ ܘܰܫܠܳܡܳܐ ܪܚܰܡܘ.
Zec 8:20 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܺܐܬܽܘܢ ܥܰܡ̈ܡܶܐ ܝܳܬܒܰܝ̈ ܡܕܺܝ̈ܢܳܬܳܐ ܣܰܓܺܝ̈ܐܳܬܳܐ.
Zec 8:21 ܘܢܺܐܙܽܠܘܢ ܝܳܬܒܰܝ̈ ܚܕܳܐ ܠܘܳܬ݂ ܚܕܳܐ: ܘܢܺܐܡܪܽܘܢ: ܬܰܘ ܢܺܐܙܰܠ ܘܰܢܨܰܠܶܐ ܩܕ݂ܳܡ ܡܳܪܝܳܐ: ܘܢܶܒܥܶܐ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܘܺܐܙܰܠ ܐܳܦ ܐܶܢܳܐ.
Zec 8:22 ܘܢܺܐܬܽܘܢ ܥܰܡ̈ܡܶܐ ܣܰܓܺܝ̈ܐܶܐ: ܘܥܰܡ̈ܡܶܐ ܥܰܫܺܝ̈ܢܶܐ: ܠܡܶܒܥܳܐ ܠܡܳܪܝܳܐ ܚܰܝܠܬ݂ܳܢܳܐ ܒܽܐܘܪܺܫܠܶܡ: ܘܠܰܡܨܰܠܳܝܽܘ ܩܕ݂ܳܡ ܡܳܪܝܳܐ.
Zec 8:23 ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܒܝܰܘ̈ܡܳܬ݂ܳܐ ܗܳܢܽܘܢ ܢܺܐܚܕܽܘܢ ܥܶܣܪܳܐ ܓܰܒܖ̈ܺܝܢ ܡܶܢ ܟܽܠ ܠܶܫܳܢܰܝ̈ ܥܰܡ̈ܡܶܐ: ܒܟܶܢܦܶܗ ܕܓܰܒܪܳܐ ܝܽܗܘܕܳܝܳܐ: ܘܢܺܐܡܪܽܘܢ ܠܶܗ: ܢܺܐܙܰܠ ܥܰܡܳܟ݂: ܡܶܛܽܠ ܕܰܫܡܰܥܢ ܕܰܐ‌ܠܳܗܳܐ ܥܰܡܟ݂ܽܘܢ.
Zec 9:1 ܦܶܬܓܳܡܶܗ ܕܡܳܪܝܳܐ ܥܰܠ ܐܰܪܥܳܐ ܕܚܶܕ݂ܪܳܟ݂. ܘܰܕܕܰܪܡܣܽܘܩ ܩܽܘܪܒܳܢܶܗ: ܡܶܛܽܠ ܕܰܠܡܳܪܝܳܐ ܓܠܶܝܢ ܒܢܰܝ̈ܢܳܫܳܐ: ܘܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.
Zec 9:2 ܐܳܦ ܚܡܳܬ ܬܶܬܰܚܰܡ ܒܳܗ̇: ܘܨܽܘܪ ܘܨܰܝܕܳܢ ܕܛܳܒ ܐܶܬܚܰܟܰܡ.
Zec 9:3 ܘܰܒܢܳܬ ܠܶܗ ܨܽܘܪ ܚܶܣܢܳܐ: ܘܟܰܢܫܰܬ ܣܺܐܡܳܐ ܐܰܝܟ݂ ܥܰܦܪܳܐ: ܘܕܰܗܒܳܐ ܐܰܝܟ݂ ܣܝܳܢܳܐ ܕܫܽܘ̈ܩܶܐ.
Zec 9:4 ܡܶܛܽܠ ܗܳܢܳܐ ܡܳܪܝܳܐ ܢܰܘܒܕ݂ܺܝܗ̇: ܘܢܰܪܡܶܐ ܒܝܰܡܳܐ ܥܽܘܬܪܳܗ̇: ܘܗܺܝ ܒܢܽܘܪܳܐ ܬܶܬܶܐܟܶܠ.
Zec 9:5 ܘܬܶܚܙܶܐ ܐܰܫܩܳܠܽܘܢ ܘܬܶܕ݂ܚܰܠ: ܘܥܳܐܙܳܐ ܬܶܬܟܪܰܗ ܛܳܒ: ܘܥܶܩܪܽܘܢ ܕܰܒܗܶܬ ܠܶܗ ܣܰܒܪܳܗ̇: ܘܢܺܐܒܰܕ݂ ܡܰܠܟܳܐ ܡܶܢ ܥܳܐܙܳܐ: ܘܰܐܫܩܳܠܽܘܢ ܠܳܐ ܬܶܬܶܒ.
Zec 9:6 ܘܢܶܬܒܽܘܢ ܢܽܘܟܖ̈ܳܝܶܐ ܒܰܐܫܕܽܘܕ: ܘܰܐܘܒܶܕ݂ ܓܰܐܝܽܘܬܗܽܘܢ ܕܰܦܠܶܫܬܳܝ̈ܶܐ.
Zec 9:7 ܘܰܐܥܒܰܪ ܕܶܡܗܽܘܢ ܡܶܢ ܦܽܘܡܗܽܘܢ: ܘܛܰܢܦܽܘܬܗܽܘܢ ܡܶܢ ܒܶܝܬ݂ ܫܶܢܰܝ̈ܗܽܘܢ: ܘܢܶܫܬܰܚܪܽܘܢ ܐܳܦ ܗܶܢܽܘܢ ܠܰܐܠܳܗܳܐ: ܘܢܶܗܘܽܘܢ ܐܰܝܟ݂ ܪܰܘܖ̈ܒܳܢܶܐ ܕܺܝܗܽܘܕܳܐ: ܘܥܶܩܪܽܘܢ ܬܶܗܘܶܐ ܐܰܝܟ݂ ܥܶܒܪܽܘܢ.
Zec 9:8 ܘܶܐܫܪܶܐ ܥܰܠ ܒܰܝܬܝ ܩܳܝܽܘܡܳܐ ܡܶܢ ܡܰܢ ܕܥܳܒܰܪ: ܘܡܶܢ ܕܬܳܐܶܒ: ܘܠܳܐ ܢܶܥܒܰܪ ܬܽܘܒ ܥܠܰܝܗܽܘܢ ܡܫܰܥܒܕ݂ܳܢܳܐ: ܡܶܛܽܠ ܕܗܳܫܳܐ ܚܙܺܝ݀ܬ ܒܥܰܝܢܰܝ̈.
Zec 9:9 ܕܽܘܨܝ ܛܳܒ ܒܰܪܬ ܨܶܗܝܽܘܢ: ܘܰܩܥܳܝ ܒܰܪܬ ܐܽܘܪܺܫܠܶܡ: ܗܳܐ ܡܰܠܟܶܟ݂ܝ ܐܳܬ݂ܶܐ ܠܶܟ݂ܝ: ܙܰܕܺܝܩܳܐ: ܘܦܳܪܽܘܩܳܐ: ܘܡܰܟܺܝܟܳܐ: ܘܰܪܟ݂ܺܝܒ ܥܰܠ ܚܡܳܪܳܐ: ܘܥܰܠ ܥܺܝܠܳܐ ܒܰܪ ܐܰܬܳܢܳܐ.
Zec 9:10 ܘܢܰܘܒܶܕ݂ ܡܰܪܟܰܒܬܳܐ ܡܶܢ ܐܰܦܪܶܝܡ: ܘܣܽܘܣܝܳܐ ܡܶܢ ܐܽܘܪܺܫܠܶܡ: ܢܶܬܒܰܪ ܩܶܫܬܳܐ ܒܰܩܪܳܒܳܐ: ܘܰܢܡܰܠܶܠ ܫܠܳܡܳܐ ܥܰܡ ܥܰܡ̈ܡܶܐ: ܘܢܶܫܠܰܛ ܡܶܢ ܝܰܡܳܐ ܠܝܰܡܳܐ: ܘܡܶܢ ܢܰܗܪܳܐ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.
Zec 9:11 ܘܳܐܦ ܐܰܢ̱ܬ ܒܰܕ݂ܡܳܐ ܕܰܕ݂ܝܰܬܺܩܺܐ ܕܺܝܠܳܟ݂: ܫܪܰܝܬ ܐܰܣܺܝܖ̈ܶܐ ܡܶܢ ܓܽܘܒܳܐ ܕܠܰܝܬ ܒܶܗ ܡܰܝ̈ܳܐ.
Zec 9:12 ܬܶܒܘ ܒܚܶܣܢܳܐ ܐܰܣܺܝܖ̈ܶܐ ܕܰܟܢܽܘܫܬܳܐ: ܘܰܚܠܳܦ ܚܰܕ݂ ܢܽܘܡ ܬܪܶܝܢ ܦܳܪܰܥ ܐ̱ܢܳܐ ܠܟ݂ܽܘܢ.
Zec 9:13 ܡܶܛܽܠ ܕܡܶܬܚܶܬ ܩܶܫܬܝ ܥܰܠ ܝܺܗܽܘܕܳܐ: ܘܰܡܠܺܝܬ ܥܰܠ ܐܰܦܪܶܝܡ: ܘܰܫܕܺܝ̇ܬ ܒܢܰܝ̈ܟܝ ܨܶܗܝܽܘܢ ܥܰܠ ܒܢܰܝ̈ܟܝ ܝܰܘܳܢ: ܘܰܥܒܰܕܬܳܟ݂ ܐܰܝܟ݂ ܣܰܝܦܳܐ ܕܓܰܢ̱ܒܳܪܳܐ.
Zec 9:14 ܘܡܳܪܝܳܐ ܥܠܰܝܗܽܘܢ ܢܶܬܓܠܶܐ: ܘܢܶܦܽܘܩ ܓܶܐܪܶܗ ܐܰܝܟ݂ ܒܰܪܩܳܐ: ܘܡܳܪܶܐ ܡܳܖ̈ܰܘܳܬ݂ܳܐ ܢܶܩܪܶܐ ܒܩܰܪܢܳܐ: ܘܢܺܐܙܰܠ ܒܥܰܠܥܳܠܳܐ ܠܬܰܝܡܢܳܐ.
Zec 9:15 ܘܡܳܪܝܳܐ ܚܰܝܠܬ݂ܳܢܳܐ ܢܰܓܶܢ ܥܠܰܝܗܽܘܢ: ܘܢܶܐܟ݂ܠܽܘܢ ܘܢܶܟ݂ܒܫܽܘܢ ܟܺܐܦ̈ܶܐ ܒܩܶܠܥܳܐ: ܘܢܶܫܬܽܘܢ ܕܠܽܘܚܝܳܐ ܐܰܝܟ݂ ܚܰܡܪܳܐ: ܘܢܶܬܡܠܽܘܢ ܐܰܝܟ݂ ܡܙܳܓܳܐ ܘܰܐܝܟ݂ ܙܳܘܺܝܬܳܐ ܕܡܰܕܒܚܳܐ.
Zec 9:16 ܘܢܶܦܪܽܘܩ ܐܶܢܽܘܢ ܡܰܪܝܳܐ ܐܰܠܳܗܗܽܘܢ ܒܝܰܘܡܳܐ ܗܰܘ ܠܥܰܡܶܗ ܐܰܝܟ݂ ܥܳܢ̈ܳܐ: ܡܶܛܽܠ ܕܟܺܐܦ̈ܶܐ ܗ̄ܘܰܝ̈ ܩܰܕܺܝ̈ܫܳܬܳܐ ܕܫܰܕ݂̈ܝܳܢ ܗ̱ܘܰܝ̈ ܒܰܐܪܥܶܗ.
Zec 9:17 ܡܳܐ ܛܳܒ ܘܡܳܐ ܫܰܦܺܝܪ ܥܒܽܘܪܳܐ ܠܓܰܕܽܘ̈ܕܶܐ ܘܚܰܡܪܳܐ ܡܒܰܣܶܡ ܒܬܽܘ̈ܠܳܬܳܐ.
Zec 10:1 ܫܰܐܠܘ ܡܶܛܪܳܐ ܡܶܢ ܡܳܪܝܳܐ ܒܙܰܒܢܳܐ ܠܩܺܝܫܳܝܳܐ: ܘܡܳܪܝܳܐ ܥܳܒܶܕ ܖ̈ܣܺܝܣܶܐ: ܘܡܶܛܪܳܐ ܒܟܺܝܪܳܝܳܐ ܢܶܬܶܠ ܠܟ݂ܽܘܢ ܕܰܢܪܰܒܶܐ ܥܶܣܒܳܐ ܒܕܰܒܪܳܐ.
Zec 10:2 ܡܶܛܽܠ ܕܝܰܕܽܘ̈ܥܶܐ ܡܰܠܶܠܘ ܥܰܘܠܳܐ: ܘܩܳܨܽܘܡ̈ܶܐ ܚ̣ܙܰܘ ܕܰܓܳܠܽܘܬܳܐ: ܘܚܶܠܡ̈ܶܐ ܕܰܓ̈ܳܠܶܐ ܡܰܠܶܠܘ: ܘܒܰܝܰܐܘ ܒܰܣܪܺܝܩܽܘܬܳܐ: ܡܶܛܽܠ ܗܳܢܳܐ ܫ̣ܩܰܠܘ ܐܰܝܟ݂ ܥܳܢ̈ܳܐ: ܘܶܐܬܡܰܟܰܟ݂ܘ ܕܠܰܝܬ ܠܗܽܘܢ ܪܳܥܝܳܐ.
Zec 10:3 ܥܰܠ ܖ̈ܳܥܰܘܳܬܳܐ ܐܰܪܺܝܡܶܬ ܪܽܘܓܙܝ: ܘܠܰܓܙܳܖ̈ܶܐ ܐܶܦܩܽܘܕ݂: ܡܶܛܽܠ ܕܦܳܩܶܕ݂ ܡܳܪܝܳܐ ܚܰܝܠܬ݂ܳܢܳܐ ܠܰܓܙܳܪܶܗ ܠܰܕ݂ܒܶܝܬ݂ ܝܺܗܽܘܕܳܐ: ܘܰܥ̣ܒܰܕ݂ ܐܶܢܽܘܢ ܐܰܝܟ݂ ܣܽܘܣܝܳܐ ܕܰܙܗܶܐ ܒܰܩܪܳܒܳܐ.
Zec 10:4 ܡܶܢܗܽܘܢ ܙܳܘܺܝܬܳܐ: ܘܡܶܢܗܽܘܢ ܣܶܟܬܳܐ: ܘܡܶܢܗܽܘܢ ܩܶܫܬܳܐ ܒܰܩܪܳܒܳܐ: ܘܡܶܢܗܽܘܢ ܢܶܦܩܽܘܢ ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܐܰܟ݂ܚܕܳܐ.
Zec 10:5 ܘܢܶܗܘܽܘܢ ܐܰܝܟ݂ ܓܰܒܖ̈ܶܐ ܕܕܳܝܫܺܝܢ ܣܝܳܢܳܐ ܒܫܽܘ̈ܩܶܐ: ܒܰܩܪܳܒܳܐ ܢܶܬܟܰܬܫܽܘܢ ܡܶܛܽܠ ܕܡܳܪܝܳܐ ܥܰܡܗܽܘܢ: ܘܢܶܒܗܬܽܘܢ ܖ̈ܳܟ݂ܒܰܝ ܖ̈ܰܟܫܳܐ.
Zec 10:6 ܘܶܐܚܰܝܶܠ ܠܰܕ݂ܒܶܝܬ݂ ܝܺܗܽܘܕܳܐ: ܘܶܐܦܪܽܘܩ ܠܰܕ݂ܒܶܝܬ݂ ܝܰܘܣܶܦ: ܘܰܐܦܢܶܐ ܐܶܢܽܘܢ: ܡܶܛܽܠ ܕܰܡܪܰܚܶܡ ܐ̱ܢܳܐ ܥܠܰܝܗܽܘܢ: ܘܢܶܗܘܽܘܢ ܐܰܝܟ݂ ܕܠܳܐ ܛܥܺܝܬ ܐܶܢܽܘܢ: ܡܶܛܽܠ ܕܶܐܢܳܐ ܡܳܪܝܳܐ ܐܰ‌ܠܳܗܳܐ ܐܶܥܢܶܐ ܐܶܢܽܘܢ.
Zec 10:7 ܘܢܶܗܘܽܘܢ ܐܰܝܟ݂ ܓܰܢ̱ܒܳܖ̈ܶܐ ܕܰܐܦܪܶܝܡ: ܘܢܶܚܕܶܐ ܠܶܒܗܽܘܢ ܐܰܝܟ݂ ܕܡܶܢ ܚܰܡܪܳܐ: ܘܰܒܢܰܝ̈ܗܽܘܢ ܢܶܚܙܽܘܢ ܘܢܶܚܕܽܘܢ: ܘܢܶܪܘܰܙ ܠܶܒܗܽܘܢ ܒܡܳܪܝܳܐ.
Zec 10:8 ܐܰܫܪܶܩ ܠܗܽܘܢ ܘܶܐܟܰܢܶܫ ܐܶܢܽܘܢ: ܡܶܛܽܠ ܕܦܳܪܶܩ ܐ̱ܢܳܐ ܠܗܽܘܢ: ܘܢܶܣܓܽܘܢ ܐܰܝܟ݂ ܕܣܰܓܺܝܐܺܝܢ ܗ̱ܘܰܘ.
Zec 10:9 ܘܶܐܙܪܽܘܥ ܐܶܢܽܘܢ ܒܥܰܡ̈ܡܶܐ: ܘܒܰܐܬܖ̈ܰܘܳܬܳܐ ܖ̈ܰܚܺܝܩܶܐ ܢܫܰܒܚܽܘܢܳܢܝ: ܘܰܢܬܰܪܣܽܘܢ ܠܰܒܢܰܝ̈ܗܽܘܢ ܘܢܶܗܦܟ݂ܽܘܢ.
Zec 10:10 ܘܰܐܗܦܶܟ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܡܶܢ ܐܳܬܽܘܪ ܐܶܟܰܢܶܫ ܐܶܢܽܘܢ: ܘܠܰܐܪܥܳܐ ܕܓܶܠܥܳܕ݂ ܘܰܠܠܶܒܢܳܢ ܐܰܝܬܶܐ ܐܶܢܽܘܢ: ܘܠܳܐ ܢܶܡܠ̈ܝܳܢ ܠܗܽܘܢ.
Zec 10:11 ܘܢܶܥܒܰܪ ܒܝܰܡܳܐ ܐܽܘܠܨܳܢܳܐ: ܘܢܰܗܦܶܟ݂ ܒܝܰܡܳܐ ܓܰܠ̈ܠܶܐ: ܘܢܶܒܗܬܽܘܢ ܟܽܠܗܽܘܢ ܥܽܘܡܩܰܘ̈ܗܝ ܕܢܰܗܪܳܐ: ܘܬܶܒܛܰܠ ܓܰܐܝܽܘܬܶܗ ܕܳܐܬ݂ܽܘܪܳܝܳܐ: ܘܫܽܘܠܛܳܢܶܗ ܕܡܶܨܪܳܝܳܐ ܢܶܥܒܰܪ.
Zec 10:12 ܘܶܐܚܰܝܶܠ ܐܶܢܽܘܢ ܒܡܳܪܝܳܐ: ܘܠܰܫܡܶܗ ܢܣܰܒܪܽܘܢ ܐܳܡܰܪ ܡܳܪܝܳܐ.
Zec 11:1 ܦܬܰܚ ܠܶܒܢܳܢ ܬܰܖ̈ܥܰܝܟ ܘܬܶܐܟ݂ܽܘܠ ܢܽܘܪܳܐ ܠܰܐܖ̈ܙܰܝܟ.
Zec 11:2 ܢܰܝܠܶܠ ܫܰܪܘܰܝܢܳܐ ܡܶܛܽܠ ܕܰܢܦܰܠ ܐܰܪܙܳܐ: ܘܥܰܫܺܝ̈ܢܶܐ ܐܶܬܒܰܙܰܙܘ: ܢܰܝܠܠܽܘܢ ܒܰܠܽܘ̈ܛܶܐ ܕܒܰܝܫܳܢ: ܕܰܢܦܰܠ ܥܳܒܳܐ ܥܰܫܺܝܢܳܐ.
Zec 11:3 ܩܳܠܳܐ ܕܺܝܠܰܠܬܳܐ ܕܖ̈ܳܥܰܘܳܬܳܐ ܕܶܐܬܒܰܙܙܰܬ ܪܰܒܽܘܬܗܽܘܢ: ܩܳܠܳܐ ܕܰܐܖ̈ܝܰܘܳܬܳܐ ܕܢܳܗܡܺܝܢ: ܕܶܐܬܒܰܙܰܙ ܥܽܘܫܢܶܗ ܕܝܽܘܪܕ̇ܢܳܢ.
Zec 11:4 ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܐܰܠܳܗܝ: ܪܥܺܝ ܠܥܳܢ̈ܳܐ ܩܰܛܺܝܢܬܳܐ.
Zec 11:5 ܕܙܳܒܽܘܢܰܝ̈ܗܶܝܢ ܩܳܛܠܺܝܢ ܠܗܶܝܢ: ܘܠܳܐ ܡܶܬܚܰܝܒܺܝܢ: ܘܰܡܙܰܒܢܳܢܰܝ̈ܗܶܝܢ ܐܳܡܪܺܝܢ: ܒܪܺܝܟ݂ ܡܳܪܝܳܐ ܕܰܐܥܬܪܰܢ: ܘܖ̈ܳܥܰܘܳܬܗܶܝܢ ܠܳܐ ܚܳܝܣܺܝܢ ܥܠܰܝܗܶܝܢ.
Zec 11:6 ܡܶܛܽܠ ܕܠܳܐ ܚܳܐܶܣ ܐ̱ܢܳܐ ܬܽܘܒ ܥܰܠ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ: ܘܗܳܐ ܡܰܫܠܶܡ ܐ̱ܢܳܐ ܠܗܽܘܢ ܠܰܒܢܰܝ̈ ܐ̱ܢܳܫܳܐ: ܐ̱ܢܳܫ ܒܝܰܕ݂ ܚܰܒܪܶܗ ܘܰܒܝܰܕ݂ ܡܰܠܟܶܗ: ܘܰܢܦܰܠܓܽܘܢܳܗ̇ ܠܰܐܪܥܳܐ: ܘܠܳܐ ܐܶܦܰܨܶܝܗ̇ ܡܶܢ ܐܺܝܕܰܝ̈ܗܽܘܢ.
Zec 11:7 ܘܰܪܥܺܝܬ ܠܥܳܢ̈ܳܐ ܩܰܛܺܝ̈ܢܳܬܳܐ ܡܶܛܽܠ ܟܶܢܫܳܐ ܕܥܳܢ̈ܳܐ: ܘܢܶܣܒܶܬ ܠܺܝ ܬܪܶܝܢ ܚܽܘܛܖ̈ܺܝܢ: ܠܚܰܕ݂ ܩܪܺܝܬ ܒܰܣܺܝܡܐ: ܘܠܰܐ̱ܚܪܺܢܳܐ ܚܰܒܠܳܐ: ܘܰܪܥܺܝ݀ܬ ܠܥܳܢ̈ܳܐ.
Zec 11:8 ܘܰܐܘܒܕܶܬ ܬܠܳܬܳܐ ܖ̈ܳܥܰܘܳܬܳܐ ܒܝܰܪܚܳܐ ܚܰܕ݂: ܘܡܶܐܢܰܬ ܢܰܦܫܝ ܒܗܽܘܢ: ܘܳܐܦ ܢܰܦ̈ܫܳܬܗܽܘܢ ܥܘܰܝ̈ ܥܠܰܝ.
Zec 11:9 ܘܶܐܡܪܶܬ ܕܠܳܐ ܐܶܪܥܶܝܟ݂ܽܘܢ: ܕܡܳܝܬܳܐ ܬܡܽܘܬ: ܘܕ݂ܳܐܒܕܳܐ ܬܺܐܒܰܕ݂: ܘܰܐܝܕܳܐ ܕܡܶܫܬܰܚܪܳܐ ܬܶܐܟ݂ܽܘܠ ܒܶܣܪܳܐ ܕܚܰܒܖ̈ܳܬܳܗ̇.
Zec 11:10 ܘܢܶܣܒܶܬ ܚܽܘܛܪܝ ܒܰܣܺܝܡܐ ܘܰܬܒܰܪܬܶܗ: ܕܢܶܒܛܰܠ ܩܳܝܡܳܐ ܕܰܐܩܺܝܡܶܬ ܥܰܡ ܟܽܠܗܽܘܢ ܥܰܡ̈ܡܶܐ.
Zec 11:11 ܘܰܒܛܶܠ ܒܶܗ ܒܝܰܘܡܳܐ ܗܰܘ: ܘܺܝܕܰܥܘ ܡܰܟܺܝ̈ܟܶܐ ܕܥܳܢ̈ܳܐ ܕܢܳܛܪܺܝܢ ܗ̱ܘܰܘ ܠܺܝ: ܕܦܶܬܓܳܡܶܗ ܗ̱ܘ ܕܡܳܪܝܳܐ.
Zec 11:12 ܘܶܐܡܪܶܬ ܠܗܽܘܢ: ܐܶܢ ܫܰܦܺܝܪ ܒܥܰܝ̈ܢܰܝܟܽܘܢ ܗܰܒܘ ܠܺܝ ܐܰܓܪܝ: ܐܰܘ ܛܳܠܡܺܝܢ ܐܢ̱ܬܽܘܢ ܠܺܝ: ܘܬܰܩܠܽܘܗܝ ܠܰܐܓܪܝ ܬܠܳܬ݂ܺܝܢ ܕܟܶܣܦܳܐ.
Zec 11:13 ܘܶܐܡܰܪ ܠܺܝ ܡܳܪܝܳܐ ܐܰܪܡܳܝܗܝ ܒܶܝܬ݂ ܓܰܙܳܐ: ܫܽܘܒܚܳܐ ܕܺܐܝܩܳܪܳܐ ܕܰܐܘܩܪܶܬ ܡܶܢܗܽܘܢ: ܘܢܶܣܒܶܬ ܬܠܳܬ݂ܺܝܢ ܕܟܶܣܦܳܐ ܘܰܐܪܡܺܝܬ ܐܶܢܽܘܢ ܒܶܝܬ݂ ܓܰܙܳܐ ܒܒܰܝܬܶܗ ܕܡܳܪܝܳܐ.
Zec 11:14 ܘܬܶܒܪܶܬ ܠܚܰܒܠܳܐ ܚܽܘܛܪܝ ܐ̱ܚܪܺܢܳܐ: ܕܶܐܒܰܛܶܠ ܐܰܘܝܽܘܬܳܐ ܕܺܐܝܬ݂ ܗ̱ܘܳܬ݂ ܒܶܝܬ݂ ܝܺܗܽܘܕܳܐ ܠܺܝܣܪܳܐܶܝܠ.
Zec 11:15 ܘܶܐܡܰܪ ܠܺܝ ܡܳܪܝܳܐ: ܬܽܘܒ ܣܰܒ ܠܳܟ݂ ܡܳܐܢ̈ܶܐ ܕܪܳܥܝܳܐ ܒܽܘܪܳܐ.
Zec 11:16 ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܪܳܥܝܳܐ ܒܰܐܪܥܳܐ: ܕܳܐܒ̈ܕܳܢ ܠܳܐ ܢܶܦܩܽܘܕ݂: ܘܰܕ݂ܛܳܥ̈ܝܳܢ ܠܳܐ ܢܶܒܥܶܐ: ܘܕܰܬܒܺܝܖ̈ܳܢ ܠܳܐ ܢܶܥܨܽܘܒ: ܘܕܰܟ݂ܖ̈ܺܝܗܳܢ ܠܳܐ ܢܰܐܣܶܐ: ܘܰܕ݂ܩܳܝ̈ܡܳܢ ܠܳܐ ܢܬܰܪܣܶܐ: ܘܒܶܣܪܳܐ ܕܫܰܡܺܝ̈ܢܳܬܳܐ ܢܶܐܟ݂ܽܘܠ: ܘܰܟ݂ܖ̈ܳܥܰܝܗܶܝܢ ܢܥܰܪܶܩ.
Zec 11:17 ܐܳܘ ܪܳܥܝܳܐ ܒܽܘܪܳܐ: ܕܫܶܒܩܶܬ ܥܳܢ̈ܳܐ ܥܰܠ ܕܪܳܥܳܟ݂: ܘܥܰܠ ܥܰܝܢܳܟ݂ ܕܝܰܡܺܝܢܳܐ: ܕܪܳܥܳܟ݂ ܕܝܰܡܺܝܢܳܐ ܢܺܐܒܰܫ: ܘܥܰܝܢܳܟ݂ ܕܝܰܡܺܝܢܳܐ ܬܶܣܡܶܐ.
Zec 12:1 ܚܶܙܘܳܐ ܕܦܶܬܓܳܡܰܘ̈ܗܝ ܕܡܳܪܝܳܐ ܥܰܠ ܝܺܣܪܳܐܶܝܠ: ܐܳܡܰܪ ܡܳܪܝܳܐ ܕܰܡܬܰܚ ܫܡܰܝܳܐ ܘܰܐܬܩܶܢ ܫܶܬܶܐܣܶܝ̈ܗ̇ ܕܰܐܪܥܳܐ: ܘܰܒܪܳܐ ܪܽܘܚܶܗ ܕܒܰܪܢܳܫܳܐ ܒܓ݂ܰܘܶܗ.
Zec 12:2 ܗܳܢܳܐ ܐܶܢܳܐ ܥܳܒܶܕ ܐ̱ܢܳܐ ܠܶܗ ܠܽܐܘܪܺܫܠܶܡ: ܬܰܪܥܳܐ ܕܰܪܥܳܠܳܐ ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܶܗ: ܐܳܦ ܥܰܠ ܝܺܗܽܘܕܳܐ ܢܶܗܘܶܐ ܐܽܘܠܨܳܢܳܐ ܥܰܡ ܐܽܘܪܺܫܠܶܡ.
Zec 12:3 ܘܢܶܗܘܶܐ ܒܶܗ ܒܝܰܘܡܳܐ ܗܰܘ: ܐܶܥܒܕ݂ܺܝܗ̇ ܠܽܐܘܪܺܫܠܶܡ ܟܺܐܦܳܐ ܕܰܕ݂ܝܳܫܳܐ ܠܟܽܠܗܽܘܢ ܥܰܡ̈ܡܶܐ: ܘܟܽܠܗܽܘܢ ܕܳܝܽܘܫܶܝ̈ܗ̇ ܡܶܣܬܰܪܳܛܽܘ ܢܶܣܬܰܪܛܽܘܢ: ܘܢܶܬܟܰܢܫܽܘܢ ܥܠܶܝܗ̇ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.
Zec 12:4 ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܡܚܶܐ ܠܟܽܠܗܽܘܢ ܖ̈ܰܟ݂ܫܳܗ̇ ܒܬܶܡܗܳܐ: ܘܖ̈ܳܟ݂ܒܰܝܗܽܘܢ ܒܰܬܘܳܪܳܐ: ܘܥܰܠ ܕܒܶܝܬ݂ ܝܺܗܽܘܕܳܐ ܐܶܦܬܰܚ ܥܰܝ̈ܢܰܝ: ܘܟܽܠܗܽܘܢ ܖ̈ܰܟܫܳܐ ܕܥܰܡ̈ܡܶܐ ܐܶܡܚܶܐ ܒܰܥܘܳܪܳܐ.
Zec 12:5 ܘܢܺܐܡܪܽܘܢ ܪܰܘܖ̈ܒܳܢܶܐ ܕܺܝܗܽܘܕܳܐ ܒܠܶܒܗܽܘܢ: ܥ̣ܫܶܢܘ ܡܶܢܰܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܒܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ.
Zec 12:6 ܒܶܗ ܒܝܰܘܡܳܐ ܗܰܘ: ܐܶܥܒܶܕ݂ ܠܪܰܘܖ̈ܒܳܢܶܐ ܕܺܝܗܽܘܕܳܐ: ܐܰܝܟ݂ ܓܡܽܘܪܬܳܐ ܕܢܽܘܪܳܐ ܒܩܰܝ̈ܣܶܐ: ܘܰܐܝܟ݂ ܠܰܡܦܺܝܕ݂ܳܐ ܕܢܽܘܪܳܐ ܒܚܰܒܬܳܐ: ܘܢܶܐܟ݂ܠܽܘܢ ܠܝܰܡܺܝܢܳܐ ܘܰܠܣܶܡܳܠܳܐ: ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܗܽܘܢ: ܘܬܶܬܶܒ ܐܽܘܪܺܫܠܶܡ ܬܽܘܒ ܒܕܽܘܟܬܳܗ̇ ܒܽܐܘܪܺܫܠܶܡ.
Zec 12:7 ܘܢܶܦܩܽܘܕ݂ ܡܳܪܝܳܐ ܠܡܰܫܟܢܳܐ ܕܺܝܗܽܘܕܳܐ ܐܰܝܟ݂ ܕܡܶܢ ܠܽܘܩܕܰܡ: ܡܶܛܽܠ ܕܠܳܐ ܬܶܣܓܶܐ ܬܶܫܒܽܘܚܬܳܐ ܕܒܶܝܬ݂ ܕܰܘܺܝܕ݂: ܘܬܶܫܒܽܘܚܬܳܐ ܕܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܥܰܠ ܕܒܶܝܬ݂ ܝܺܗܽܘܕܳܐ.
Zec 12:8 ܒܶܗ ܒܝܰܘܡܳܐ ܗܰܘ ܢܰܓܶܢ ܡܳܪܝܳܐ ܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܢܶܗܘܶܐ ܟܪܺܝܗܳܐ ܕܰܒܗܽܘܢ ܒܝܰܘܡܳܐ ܗܰܘ ܐܰܝܟ݂ ܕܰܘܺܝܕ݂: ܘܒܶܝܬ݂ ܕܰܘܺܝܕ݂ ܐܰܝܟ݂ ܐܰ‌ܠܳܗܳܐ: ܐܰܝܟ݂ ܡܰܠܰܐܟܶܗ ܕܡܳܪܝܳܐ ܕܰܩܕ݂ܳܡܝܗܽܘܢ.
Zec 12:9 ܘܢܶܗܘܶܐ ܒܶܗ ܒܝܰܘܡܳܐ ܗܰܘ: ܐܶܒܥܶܐ ܠܡܰܘܒܳܕܽܘ ܠܟܽܠܗܽܘܢ ܥܰܡ̈ܡܶܐ ܕܳܐܬܶܝܢ ܥܰܠ ܐܽܘܪܺܫܠܶܡ.
Zec 12:10 ܘܶܐܫܽܘܕ݂ ܥܰܠ ܕܒܶܝܬ݂ ܕܰܘܺܝܕ݂ ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܪܽܘܚܳܐ ܕܪܽܘܚܳܦܳܐ ܘܰܕ݂ܖ̈ܰܚܡܶܐ: ܘܰܢܚܽܘܪܽܘܢ ܠܘܳܬ݂ܝ ܒܡܰܢ ܕܰܕ݂ܩܰܪܘ: ܘܢܰܪܩܕܽܘܢ ܥܠܰܘܗܝ ܐܰܝܟ݂ ܕܡܰܪܩܕ݂ܺܝܢ ܥܰܠ ܝܺܚܺܝܕ݂ܳܐ: ܘܢܶܬܬܰܒܪܽܘܢ ܥܠܰܘܗܝ ܐܰܝܟ݂ ܕܡܶܬܬܰܒܪܺܝܢ ܥܰܠ ܒܽܘܟ݂ܪܳܐ.
Zec 12:11 ܒܶܗ ܒܝܰܘܡܳܐ ܗܰܘ: ܬܶܣܓܶܐ ܡܰܪܩܽܘܕܬܳܐ ܒܽܐܘܪܺܫܠܶܡ: ܐܰܝܟ݂ ܡܰܪܩܽܘܕܬܳܐ ܕܒܰܪ ܐܰܡܽܘܢ ܕܰܒܦܰܩܥܰܬ ܡܰܓܕܽܘ.
Zec 12:12 ܘܬܰܪܩܶܕ݂ ܐܰܪܥܳܐ ܫܰܖ̈ܒܳܢ ܫܰܖ̈ܒܳܢ ܐܰܟ݂ܚܕܳܐ: ܫܰܪܒܬܳܐ ܕܒܶܝܬ݂ ܕܰܘܺܝܕ݂ ܐܰܟܚܕܳܐ: ܘܢܶܫܰܝ̈ܗܽܘܢ ܐܰܟܚܕܳܐ: ܫܰܪܒܬܳܐ ܕܒܶܝܬ݂ ܢܳܬ݂ܳܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟܚܕܳܐ.
Zec 12:13 ܫܰܪܒܬܳܐ ܕܒܶܝܬ݂ ܠܶܘܺܝ ܐܰܟܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ: ܘܫܰܪܒܬܳܐ ܕܒܶܝܬ݂ ܫܶܡܥܽܘܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ.
Zec 12:14 ܟܽܠܗܶܝܢ ܫܰܖ̈ܒܳܬܳܐ ܕܶܐܫܬܚܰܪ: ܢܰܖ̈ܩܕ݂ܳܢ ܫܰܖ̈ܒܳܢ ܫܰܖ̈ܒܳܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ.
Zec 13:1 ܒܶܗ ܒܝܰܘܡܳܐ ܗܰܘ: ܢܶܗܘܶܐ ܡܰܒܽܘܥܳܐ ܕܡܶܬܦܬܰܚ ܠܰܕ݂ܒܶܝܬ݂ ܕܰܘܺܝܕ݂: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܠܰܪܣܳܣܳܐ ܘܰܠܬܰܕ݂ܟܺܝܬܳܐ.
Zec 13:2 ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܰܘܒܶܕ݂ ܫܡܳܐ ܕܰܦܬܰܟ݂ܖ̈ܶܐ ܡܶܢ ܐܰܪܥܳܐ: ܘܬܽܘܒ ܠܳܐ ܢܶܬܕܰܟ݂ܪܽܘܢ: ܘܰܐܥܒܰܪ ܡܶܢ ܐܰܪܥܳܐ ܢܒܺܝ̈ܶܐ ܕܰܓ̈ܳܠܶܐ ܘܖ̈ܽܘܚܶܐ ܛܰܢ̈ܦܳܬܳܐ.
Zec 13:3 ܘܶܐܢ ܬܽܘܒ ܢܶܬܢܰܒܶܐ ܓܰܒܪܳܐ: ܢܺܐܡܪܽܘܢ ܠܶܗ ܐܰܒܽܘܗܝ ܘܶܐܡܶܗ ܠܳܐ ܬܺܚܶܐ: ܡܶܛܽܠ ܕܕܰܓܳܠܽܘܬܳܐ ܡܰܠܶܠܬ ܒܰܫܡܶܗ ܕܡܳܪܝܳܐ: ܘܢܺܐܣܪܽܘܢܶܗ ܐܰܒܽܘܗܝ ܘܶܐܡܶܗ ܕܝܰܠܕܽܘܗܝ ܡܳܐ ܕܶܐܬܢܰܒܺܝ.
Zec 13:4 ܒܶܗ ܒܝܰܘܡܳܐ ܗܰܘ: ܢܶܒܗܬܽܘܢ ܢܒܺܝ̈ܶܐ ܕܰܓ̈ܳܠܶܐ ܐ̱ܢܳܫ ܡܶܢ ܚܶܙܘܳܐ ܕܰܢܒܺܝܽܘܬܶܗ: ܘܠܳܐ ܢܶܬܟܰܒܢܽܘܢ ܡܶܫܟܳܐ ܕܣܰܥܪܳܐ ܡܶܛܽܠ ܕܟܰܕܶܒܘ.
Zec 13:5 ܘܢܺܐܡܰܪ ܠܳܐ ܗܘܺܝ݀ܬ ܢܒܺܝܳܐ: ܐܶܠܳܐ ܓܰܒܪܳܐ ܐ̱ܢܳܐ ܕܦܳܠܰܚ ܒܰܐܪܥܳܐ: ܘܒܰܪܢܳܫܳܐ ܐܰܛܢܰܢܝ ܡܶܢ ܛܰܠܝܽܘܬܝ.
Zec 13:6 ܘܢܺܐܡܪܽܘܢ ܠܶܗ: ܡܳܢܳܐ ܐܶܢܶܝܢ ܗܳܠܶܝܢ ܡܰܚ̈ܘܳܬܳܐ ܕܒܺܐܝܕܰܝ̈ܟ: ܘܢܺܐܡܰܪ ܗܳܠܶܝܢ ܡܰܚ̈ܘܳܬܳܐ ܕܒܶܠܥܶ݀ܬ ܒܶܝܬ݂ ܖ̈ܳܚܡܰܝ.
Zec 13:7 ܣܰܝܦܳܐ ܐܶܬܬܥܺܝܪ ܥܰܠ ܪܳܥܝܳܐ ܕܺܝܠܝ: ܘܥܰܠ ܓܰܒܪܳܐ ܪܳܚܶܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܚܺܝ ܠܪܳܥܝܳܐ ܘܬܶܬܒܰܕܰܪ ܥܳܢ̈ܶܗ: ܘܰܐܗܦܶܟ݂ ܐܺܝܕ݂ܝ ܥܰܠ ܥܰܠܠܳܢ̈ܶܐ.
Zec 13:8 ܘܢܶܗܘܶܐ ܒܟܽܠܳܗ̇ ܐܰܪܥܳܐ ܐܳܡܰܪ ܡܳܪܝܳܐ: ܘܬܰܪܬܶܝܢ ܡ̈ܢܰܘܳܢ ܕܒܳܗ̇ ܢܣܽܘܦܽܘܢ: ܘܢܺܐܒܕܽܘܢ: ܘܬܽܘܠܬܳܐ ܢܶܫܬܚܰܪ ܒܳܗ̇.
Zec 13:9 ܘܰܐܥܠܺܝܘܗܝ ܠܬܽܘܠܬܳܐ ܕܢܶܫܬܚܰܪ ܒܢܽܘܪܳܐ: ܘܶܐܨܪܽܘܦ ܐܶܢܽܘܢ ܐܰܝܟ݂ ܕܨܳܪܦܺܝܢ ܠܣܺܐܡܳܐ: ܘܶܐܒܚܽܘܪ ܐܶܢܽܘܢ ܐܰܝܟ݂ ܕܒܳܚܪܺܝܢ ܠܕܰܗܒܳܐ: ܗܽܘ ܢܶܩܪܶܐ ܒܫܶܡܝ ܘܶܐܢܳܐ ܐܶܥܢܶܝܘܗܝ: ܘܶܐܡܰܪ ܕܗܳܢܰܘ ܥܰܡܝ: ܘܗܽܘ ܢܺܐܡܰܪ ܡܳܪܝܳܐ ܐܰܠܳܗܝ.
Zec 14:1 ܗܳܐ ܝܰܘܡܶܗ ܕܡܳܪܝܳܐ ܐܳܬ݂ܶܐ: ܘܬܶܬܦܰܠܰܓ ܒܶܙܬܶܟ݂ܝ ܒܶܟ݂ܝ.
Zec 14:2 ܘܶܐܟܰܢܶܫ ܠܟܽܠܗܽܘܢ ܥܰܡ̈ܡܶܐ ܠܽܐܘܪܺܫܠܶܡ ܠܰܩܪܳܒܳܐ: ܘܬܶܬܚܶܕ݂ ܡܕܺܝܢ̱ܬܳܐ: ܘܢܶܬܒܰܙܙܽܘܢ ܒ̈ܳܬܶܐ: ܘܢܶܫ̈ܶܐ ܢܶܨܛܰܥܖ̈ܳܢ: ܘܢܶܦܽܘܩ ܦܶܠܓܳܗ̇ ܕܰܡܕܺܝܢ̱ܬܳܐ ܒܫܶܒܝܳܐ: ܘܦܶܠܓܶܗ ܕܥܰܡܳܐ ܠܳܐ ܢܺܐܒܰܕ݂ ܡܶܢ ܡܕܺܝܢ̱ܬܳܐ.
Zec 14:3 ܘܢܶܩܽܘܩ ܡܳܪܝܳܐ ܘܢܶܬܟܰܬܰܫ ܥܰܡ ܥܰܡ̈ܡܶܐ ܗܳܢܽܘܢ ܐܰܝܟ݂ ܝܰܘܡܳܐ ܕܶܐܬܟܰܬܰܫ ܒܝܰܘܡܳܐ ܕܰܩܪܳܒܳܐ.
Zec 14:4 ܘܰܢܩܽܘܡܳܢ ܖ̈ܶܓܠܰܘܗܝ ܥܰܠ ܛܽܘܪܳܐ ܕܙܰܝ̈ܬܶܐ: ܕܠܽܘܩܒܰܠ ܐܽܘܪܺܫܠܶܡ ܒܡܰܕ݂ܢܳܚܶܝܗ̇: ܘܢܶܬܦܠܶܓ ܛܽܘܪܳܐ ܕܙܰܝ̈ܬܶܐ ܦܶܠܓܶܗ ܠܡܰܕ݂ܢܚܳܐ ܘܦܶܠܓܶܗ ܠܡܰܥܪܒܳܐ: ܘܢܶܗܘܶܐ ܒܶܗ ܢܰܚܠܳܐ ܕܛܳܒ ܪܰܒ: ܘܢܶܫܬܒܶܩ ܦܶܠܓܶܗ ܕܛܽܘܪܳܐ ܠܓܰܪܒܝܳܐ: ܘܦܶܠܓܶܗ ܠܬܰܝܡܢܳܐ.
Zec 14:5 ܘܬܶܥܪܩܽܘܢ ܠܢܰܚܠܳܐ ܕܛܽܘܖ̈ܶܐ: ܡܶܛܽܠ ܕܢܶܡܛܶܐ ܢܰܚܠܗܽܘܢ ܕܛܽܘܖ̈ܶܐ ܠܽܐܘܠܨܳܢܳܐ: ܘܬܶܥܪܩܽܘܢ ܐܰܝܟ݂ ܕܰܥܪܰܩܬܽܘܢ ܡܶܢ ܩܕ݂ܳܡ ܙܳܘܥܳܐ ܕܰܗܘܳܐ ܒܝܰܘܡܰܘ̈ܗܝ ܕܥܽܘܙܺܝܳܐ ܡܰܠܟܳܐ ܕܺܝܗܽܘܕܳܐ: ܘܢܶܥܽܘܠ ܡܳܪܝܳܐ ܐܰܠܳܗܝ ܘܟܽܠܗܽܘܢ ܩܰܕܺܝܫܰܘ̈ܗܝ ܥܰܡܶܗ. 
Zec 14:6 ܒܶܗ ܒܝܰܘܡܳܐ ܗܰܘ: ܠܳܐ ܢܶܗܘܶܐ ܢܽܘܗܪܳܐ: ܐܶܠܳܐ ܥܰܪܝܳܐ ܘܰܓܠܺܝܕ݂ܳܐ.
Zec 14:7 ܘܢܶܗܘܶܐ ܝܰܘܡܳܐ ܚܰܕ݂: ܘܝܰܘܡܳܐ ܗܰܘ ܢܶܬܺܝܕܰܥ ܠܡܳܪܝܳܐ: ܠܳܐ ܠܺܠܝܳܐ ܘܠܳܐ ܐܺܝܡܳܡܳܐ: ܘܰܠܥܶܕܳܢ ܪܰܡܫܳܐ ܢܶܗܘܶܐ ܢܽܘܗܪܳܐ.
Zec 14:8 ܒܶܗ ܒܝܰܘܡܳܐ ܗܰܘ: ܢܶܦܩܽܘܢ ܡܰܝ̈ܳܐ ܚܰܝ̈ܶܐ ܡܶܢ ܐܽܘܪܺܫܠܶܡ: ܦܶܠܓܗܽܘܢ ܠܝܰܡܳܐ ܡܰܕ݂ܢܚܳܝܳܐ: ܘܦܶܠܓܗܽܘܢ ܠܝܰܡܳܐ ܡܰܥܪܒܳܝܳܐ: ܩܰܝܛܳܐ ܘܣܰܬ݂ܘܳܐ.
Zec 14:9 ܘܢܶܗܘܶܐ ܡܳܪܝܳܐ ܡܰܠܟܳܐ ܥܰܠ ܟܽܠܳܗ̇ ܐܰܪܥܳܐ ܒܝܰܘܡܳܐ ܗܰܘ: ܢܶܗܘܶܐ ܡܳܪܝܳܐ ܚܰܕ݂: ܘܰܫܡܶܗ ܚܰܕ݂.
Zec 14:10 ܘܢܶܚܕܪܶܝܗ̇ ܠܟܽܠܳܗ̇ ܐܰܪܥܳܐ ܐܰܝܟ݂ ܦܩܰܥܬܳܐ: ܡܶܢ ܓܒܰܥ ܘܰܥܕܰܡܳܐ ܠܪܰܡܽܘܢ ܕܰܒܬܰܝܡܢܳܝܳܗ̇ ܕܽܐܘܪܺܫܠܶܡ: ܘܬܶܬܪܺܝܡ ܘܬܶܬܶܒ ܒܕܽܘܟܬܳܗ̇: ܡܶܢ ܬܰܪܥܳܐ ܕܒܶܢܝܳܡܶܝܢ: ܘܰܥܕܰܡܳܐ ܠܰܐܬܪܳܐ ܕܬܰܪܥܳܐ ܩܰܕܡܳܝܳܐ: ܘܰܥܕܰܡܳܐ ܠܬܰܪܥܳܐ ܕܙܳܘܺܝܬܳܐ: ܘܡܶܢ ܡܰܓܕܠܳܐ ܕܰܚܢܳܢܳܐܶܝܠ: ܘܰܥܕܰܡܳܐ ܠܡܰܥܨܰܪܬܳܐ ܕܡܰܠܟܳܐ.
Zec 14:11 ܘܢܶܬܒܽܘܢ ܒܳܗ̇: ܘܬܽܘܒ ܚܶܪܡܳܐ ܠܳܐ ܢܶܗܘܶܐ: ܘܬܶܬܶܒ ܐܽܘܪܺܫܠܶܡ ܒܫܶܠܝܳܐ.
Zec 14:12 ܘܗܳܕ݂ܶܐ ܬܶܗܘܶܐ ܡܚܽܘܬܳܐ ܕܢܶܡܚܶܐ ܡܳܪܝܳܐ ܠܟܽܠܗܽܘܢ ܥܰܡ̈ܡܶܐ ܕܡܶܬܚܰܝܠܺܝܢ ܥܰܠ ܐܽܘܪܺܫܠܶܡ: ܢܶܬܡܣܶܐ ܒܶܣܪܗܽܘܢ ܟܰܕ݂ ܩܳܝܡܺܝܢ ܥܰܠ ܖ̈ܶܓܠܰܝܗܽܘܢ: ܘܥܰܝܢܰܝ̈ܗܽܘܢ ܢܶܬܡܰܣ̈ܝܳܢ ܒܕܽܘ̈ܟܝܳܬܗܶܝܢ: ܘܠܶܫܳܢܗܽܘܢ ܢܶܬܡܣܶܐ ܒܦܽܘܡܗܽܘܢ.
Zec 14:13 ܒܶܗ ܒܝܰܘܡܳܐ ܗܰܘ: ܬܶܗܘܶܐ ܒܗܽܘܢ ܬܘܰܗܬܳܐ ܪܰܒܬܳܐ ܕܡܳܪܝܳܐ: ܘܢܺܐܚܕܽܘܢ ܐ̱ܢܳܫ ܠܚܰܒܪܶܗ: ܘܬܶܕ݂ܒܰܩ ܐܺܝܕܶܗ ܒܺܐܝܕ݂ܳܐ ܕܚܰܒܪܶܗ.
Zec 14:14 ܘܳܐܦ ܝܺܗܽܘܕܳܐ ܢܶܬܟܰܬܰܫ ܒܽܐܘܪܺܫܠܶܡ: ܘܰܢܟܰܢܶܫ ܩܶܢܝܳܢܳܐ ܕܟܽܠܗܽܘܢ ܥܰܡ̈ܡܶܐ ܕܰܚܕܺܝܪܺܝܢ ܠܶܗ: ܕܰܗܒܳܐ ܘܣܺܐܡܳܐ ܘܢܰܚ̈ܬܶܐ ܕܛܳܒ ܣܰܓܺܝܐܺܝܢ.
Zec 14:15 ܘܗܳܟܰܢܳܐ ܬܶܗܘܶܐ ܡܚܽܘܬܳܐ ܕܣܽܘܣܝܳܐ ܘܰܕ݂ܟ݂ܽܘܕܰܢܝܳܐ: ܘܰܕ݂ܓܰܡܠܳܐ ܘܕܰܚܡܳܪܳܐ: ܘܰܕ݂ܟܽܠܳܗ̇ ܒܥܺܝܪܳܐ ܕܬܶܗܘܶܐ ܒܡܰܫܖ̈ܝܳܬܳܐ ܗܳܠܶܝܢ: ܐܰܝܟ݂ ܡܚܽܘܬܳܐ ܗܳܕ݂ܶܐ.
Zec 14:16 ܘܢܶܗܘܶܐ ܟܽܠ ܕܡܶܫܬܚܰܪ ܡܶܢ ܟܽܠܗܽܘܢ ܥܰܡ̈ܡܶܐ ܕܳܐܬܶܝܢ ܥܰܠ ܐܽܘܪܺܫܠܶܡ: ܢܶܣܩܽܘܢ ܡܶܢ ܫܢܳܐ ܠܰܫܢܳܐ: ܠܡܶܣܓܰܕ݂ ܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ: ܘܰܠܡܶܥܒܰܕ݂ ܥܰܕ݂ܺܥܕ݂ܳܐ ܕܰܡܛܰܠ̈ܠܶܐ.
Zec 14:17 ܘܢܶܗܘܶܐ ܡܰܢ ܕܠܳܐ ܢܶܣܰܩ ܡܶܢ ܟܽܠܗܶܝܢ ܫܰܖ̈ܒܳܬܳܐ ܕܰܐܪܥܳܐ ܠܽܐܘܪܺܫܠܶܡ: ܠܡܶܣܓܰܕ݂ ܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ: ܠܳܐ ܢܶܚܽܘܬ ܥܠܰܝܗܽܘܢ ܡܶܛܪܳܐ. 
Zec 14:18 ܘܶܐܢ ܫܰܪܒܬܳܐ ܕܡܶܨܪܶܝܢ ܠܳܐ ܬܶܣܰܩ ܘܠܳܐ ܬܺܐܬܶܐ: ܘܳܐܦ ܥܠܰܝܗܽܘܢ ܬܶܗܘܶܐ ܡܚܽܘܬܳܐ ܕܢܶܡܚܶܐ ܡܳܪܝܳܐ ܠܥܰܡ̈ܡܶܐ: ܐܰܝܠܶܝܢ ܕܠܳܐ ܣܳܠܩܺܝܢ ܠܡܶܥܒܰܕ݂ ܥܰܕ݂ܺܥܕ݂ܳܐ ܕܰܡܛܰܠ̈ܠܶܐ.
Zec 14:19 ܘܗܳܕ݂ܶܐ ܬܶܗܘܶܐ ܚܛܺܝܬܳܗ̇ ܕܡܶܨܪܶܝܢ: ܘܰܚܛܺܝܬܳܐ ܕܟܽܠܗܽܘܢ ܥܰܡ̈ܡܶܐ: ܐܰܝܠܶܝܢ ܕܠܳܐ ܣܳܠܩܺܝܢ ܠܡܶܥܒܰܕ݂ ܥܰܕ݂ܺܥܕܳܐ ܕܰܡܛܰܠ̈ܠܶܐ.
Zec 14:20 ܒܶܗ ܒܝܰܘܡܳܐ ܗܰܘ: ܢܶܗܘܶܐ ܥܰܠ ܦܓܽܘܕܬܶܗ ܕܣܽܘܣܝܳܐ ܩܽܘܕܫܳܐ ܠܡܳܪܝܳܐ: ܘܢܶܗܘܽܘܢ ܩܰܕܣ̈ܶܐ ܕܰܒܒܰܝܬܶܗ ܕܡܳܪܝܳܐ: ܐܰܝܟ݂ ܦܺܝܠܳܣ̈ܶܐ ܕܰܩܕ݂ܳܡ ܡܰܕܒܚܳܐ.
Zec 14:21 ܘܢܶܗܘܶܐ ܟܽܠ ܩܰܕ݂ܣܳܐ ܕܒܽܐܘܪܺܫܠܶܡ ܘܒܺܝܗܽܘܕܳܐ: ܩܽܘܕܫܳܐ ܠܡܳܪܝܳܐ ܚܰܝܠܬ݂ܳܢܳܐ: ܘܢܺܐܬܽܘܢ ܟܽܠ ܕܰܡܕܰܒܚܺܝܢ: ܘܢܶܣܒܽܘܢ ܡܶܢܗܽܘܢ ܘܰܢܒܰܫܠܽܘܢ ܒܗܽܘܢ: ܘܠܳܐ ܢܶܗܘܶܐ ܬܽܘܒ ܟܢܰܥܢܳܝܳܐ ܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܒܝܰܘܡܳܐ ܗܰܘ.
Mal 1:1 ܚܶܙܘܳܐ ܕܦܶܬܓܳܡܰܘ̈ܗܝ ܕܡܳܪܝܳܐ ܥܰܠ ܝܺܣܪܳܐܶܝܠ ܒܝܰܕ݂ ܡܰܠܰܐܟ݂ܺܝ.
Mal 1:2 ܪܚܶܡܰܬܟ݂ܽܘܢ ܐܳܡܰܪ ܡܳܪܝܳܐ: ܘܳܐܡܪܺܝܢ ܐܢ̱ܬܽܘܢ ܒܡܳܢܳܐ ܪܚܶܡܬܳܢ: ܕܰܠܡܳܐ ܥܺܣܽܘ ܠܳܐ ܗܘܳܐ ܐܰܚܽܘܗܝ ܕܝܰܥܩܽܘܒ ܐܳܡܰܪ ܡܳܪܝܳܐ: ܕܪܶܚܡܶ݀ܬ ܠܝܰܥܩܽܘܒ: ܘܰܠܥܺܣܽܘ ܣܢܺܝ݀ܬ.
Mal 1:3 ܥܶܒܕܶܬ ܛܽܘܖ̈ܰܘܗܝ ܠܰܚܒܳܠܳܐ: ܘܝܪܬܽܘܬܶܗ ܠܕܰܝܖ̈ܶܐ ܕܡܰܕ݂ܒܪܳܐ.
Mal 1:4 ܘܶܐܢ ܢܺܐܡܪܽܘܢ ܐܰܕ݂ܽܘܡܳܝ̈ܶܐ ܐܶܬܡܰܣܟܰܢܢ: ܢܶܗܦܽܘܟ݂ ܢܶܒܢܶܐ ܚܰܖ̈ܒܳܬܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܶܢܽܘܢ ܢܶܒܢܽܘܢ ܘܶܐܢܳܐ ܐܶܣܚܽܘܦ: ܘܢܶܩܪܽܘܢ ܐܶܢܽܘܢ ܬܚܽܘܡܳܐ ܕܰܚܛܺܝܬܳܐ: ܘܥܰܡܳܐ ܕܰܪܓܶܙ ܥܠܰܘܗܝ ܡܳܪܝܳܐ ܠܥܳܠܰܡ.
Mal 1:5 ܘܥܰܝܢܰܝ̈ܟܽܘܢ ܢܶܚܙ̈ܝܳܢ: ܐܰܢ̱ܬܽܘܢ ܕܶܝܢ ܬܺܐܡܪܽܘܢ: ܢܺܐܪܰܒ ܡܳܪܝܳܐ ܠܥܶܠ ܡܶܢ ܬܚܽܘܡܳܐ ܕܺܝܣܪܳܐܶܝܠ.
Mal 1:6 ܒܪܳܐ ܡܝܰܩܰܪ ܠܰܐܒܽܘܗܝ ܘܥܰܒܕܳܐ ܠܡܳܪܶܗ: ܐܶܢ ܐܰܒܳܐ ܐ̱ܢܳܐ ܐܰܝܟܰܘ ܕܰܡܝܰܩܪܺܝܢ ܐܢ̱ܬܽܘܢ ܠܺܝ: ܘܶܐܢ ܡܳܪܝܳܐ ܐ̱ܢܳܐ ܐܰܝܟܰܐ ܗ̱ܘ ܕܕܳܚܠܺܝܢ ܐܢ̱ܬܽܘܢ ܡܶܢܝ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܟ݂ܽܘܢ ܟܳܗ̈ܢܶܐ ܕܒܳܙܺܝܢ ܐܢ̱ܬܽܘܢ ܫܶܡܝ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܐܶܒܰܙܢ ܫܡܳܟ݂.
Mal 1:7 ܥܰܠ ܕܰܡܩܰܪܒܺܝܢ ܐܢ̱ܬܽܘܢ ܥܰܠ ܡܰܕ݂ܒܰܚܝ ܠܰܚܡܳܐ ܛܰܢܦܳܐ: ܘܶܐܢ ܐܳܡܪܺܝܬܽܘܢ ܒܡܳܢܳܐ ܛܰܢܶܦܢܳܟ݂: ܒܕ݂ܳܐܡܪܺܝܢ ܐܢ̱ܬܽܘܢ ܕܫܺܝܛܽ ܗ̱ܘ ܦܳܬܽܘܪܶܗ ܕܡܳܪܝܳܐ.
Mal 1:8 ܘܕܰܡܩܰܪܒܺܝܢ ܐܢ̱ܬܽܘܢ ܥܘܺܝܪܳܐ ܠܡܰܕܒܚܳܐ ܕܰܠܡܳܐ ܠܳܐ ܒܺܝܫ: ܘܕܰܡܩܰܪܒܺܝܢ ܐܢ̱ܬܽܘܢ ܚܓܺܝܪܳܐ ܘܰܟ݂ܪܺܝܗܳܐ: ܕܰܠܡܳܐ ܠܳܐ ܒܺܝܫ: ܩܰܪܶܒܳܝܗܝ ܢܺܐ ܠܫܰܠܺܝܛܳܟ݂: ܕܰܠܡܳܐ ܪܳܥܶܐ ܠܳܟ݂: ܐܳܘ ܢܳܣܶܒ ܒܰܐܦܰܝ̈ܟ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 1:9 ܡܶܟܺܝܠ ܨܰܠܰܘ ܩܕ݂ܳܡ ܡܳܪܝܳܐ ܘܰܢܪܰܚܶܡ ܥܠܰܝܢ: ܕܒܺܐܝܕܰܝ̈ܟܽܘܢ ܗܘܳܬ݂ ܗܳܕ݂ܶܐ: ܠܳܐ ܐܶܣܰܒ ܒܰܐܦܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 1:10 ܡܰܢܽܘ ܐܺܝܬ݂ ܒܟ݂ܽܘܢ ܕܢܶܐܚܽܘܕ݂ ܬܰܪܥܝ: ܘܠܳܐ ܬܩܰܪܒܽܘܢ ܥܰܠ ܡܰܕ݂ܒܰܚܝ ܕܡܰܓܳܢ: ܠܳܐ ܨܳܒܶܐ ܐ̱ܢܳܐ ܒܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܩܽܘܪܒܳܢܳܐ ܠܳܐ ܐܶܩܰܒܶܠ ܡܶܢܟ݂ܽܘܢ.
Mal 1:11 ܡܶܛܽܠ ܕܡܶܢ ܡܰܕ݂ܢܳܚܰܘ̈ܗܝ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ: ܪܰܒ ܗ̱ܘ ܫܶܡܝ ܒܥܰܡ̈ܡܶܐ: ܘܰܒܟܽܠ ܐܰܬܰܪ ܣܳܝܡܺܝܢ ܒܶܣ̈ܡܶܐ: ܘܰܡܩܰܪܒܺܝܢ ܠܫܶܡܝ ܩܽܘܖ̈ܒܳܢܶܐ ܕܟܰܝ̈ܳܐ: ܡܶܛܽܠ ܕܪܰܒ ܗ̱ܘ ܫܶܡܝ ܒܥܰܡ̈ܡܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 1:12 ܘܰܐܢ̱ܬܽܘܢ ܡܛܰܢܦܺܝܬܽܘܢ ܠܶܗ: ܒܕ݂ܳܐܡܪܺܝܢ ܐܢ̱ܬܽܘܢ ܕܦܳܬܽܘܪܶܗ ܕܡܳܪܝܳܐ ܡܛܰܢܰܦ ܗ̱ܘ: ܘܫܺܝ̈ܛܳܢ ܐܶܢܶܝܢ ܡܶܐܟ̈ܠܳܬܶܗ.
Mal 1:13 ܘܳܐܡܪܺܝܬܽܘܢ ܗܳܢܳܐ ܡܶܢ ܕܽܘܘܳܢܰܢ ܗ̱ܘ: ܘܢܶܦܚܶ݀ܬ ܒܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܡܰܝܬܶܝܢ ܐܢ̱ܬܽܘܢ ܡܶܢ ܚܛܽܘܦܝܳܐ ܩܽܘܖ̈ܒܳܢܶܐ ܚܓܺܝܖ̈ܶܐ ܘܰܟ݂ܖ̈ܺܝܗܶܐ: ܠܳܐ ܡܩܰܒܶܠ ܐ̱ܢܳܐ ܠܗܽܘܢ ܡܶܢ ܐܺܝܕܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 1:14 ܘܠܺܝܛܽ ܗ̱ܘ ܡܰܢ ܕܺܐܝܬ݂ ܠܶܗ ܒܰܓܙܳܪܶܗ ܕܶܟ݂ܪܳܐ: ܘܢܳܕܰܪ ܘܰܡܕܰܒܰܚ ܕܰܟ݂ܪܺܝܗ ܠܡܳܪܝܳܐ: ܡܶܛܽܠ ܕܡܰܠܟܳܐ ܐ̱ܢܳܐ ܪܰܒܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܫܶܡܝ ܕܚܺܝܠ ܒܥܰܡ̈ܡܶܐ.
Mal 2:1 ܡܶܟܺܝܠ ܦܽܘܩܕܳܢܳܐ ܗܳܢܳܐ ܥܠܰܝܟܽܘܢ ܗ̱ܘ ܟܳܗ̈ܢܶܐ.
Mal 2:2 ܐܶܢ ܠܳܐ ܬܶܫܡܥܽܘܢ ܘܶܐܢ ܠܳܐ ܬܣܺܝܡܽܘܢ ܒܠܶܒܟ݂ܽܘܢ: ܠܡܶܬܰܠ ܐܺܝܩܳܪܳܐ ܠܫܶܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܫܰܕܰܪ ܥܠܰܝܟܽܘܢ ܠܰܘ̈ܛܳܬܳܐ: ܘܶܐܠܽܘܛ ܒܽܘܖ̈ܟܳܬܟ݂ܽܘܢ: ܡܶܛܽܠ ܕܠܳܐ ܣܳܝܡܺܝܬܽܘܢ ܒܠܶܒܟ݂ܽܘܢ.
Mal 2:3 ܗܳܐ ܓܳܥܰܪ ܐ̱ܢܳܐ ܒܙܰܪܥܳܐ ܕܰܐܪܥܳܐ: ܘܶܐܕ݂ܪܶܐ ܦܶܪܬܰܐ ܥܰܠ ܐܰܦܰܝ̈ܟܽܘܢ: ܘܦܶܪܬܳܐ ܥܰܠ ܥܰܕ݂ܥܺܕܰܝ̈ܟܽܘܢ: ܘܶܐܫܩܽܘ ܠܟ݂ܽܘܢ ܒܳܗ̇.
Mal 2:4 ܘܬܶܕܥܽܘܢ ܕܫܰܕܪܶܬ ܠܟ݂ܽܘܢ ܦܽܘܩܕܳܢܳܐ ܗܳܢܳܐ: ܕܬܶܗܘܶܐ ܕܺܝܰܬܺܩܺܐ ܥܰܡ ܠܶܘܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 2:5 ܩܝܳܡܝ ܗܘܳܐ ܥܰܡܶܗ: ܚܰܝ̈ܶܐ ܘܰܫܠܳܡܳܐ ܝܶܗܒܶ݀ܬ ܐܶܢܽܘܢ ܠܶܗ: ܕܶܚܠܬܳܐ ܕܚܶܠ ܡܶܢܝ: ܘܡܶܢ ܩܕ݂ܳܡ ܫܶܡܝ ܙܳܐܰܥ ܗ̱ܘܳܐ.
Mal 2:6 ܢܳܡܽܘܣܳܐ ܕܩܽܘܫܬܳܐ ܗܘܳܐ ܒܦܽܘܡܶܗ: ܘܥܰܘܠܳܐ ܠܳܐ ܐܶܫܬܟܰܚ ܒܣܶܦ̈ܘܳܬܶܗ: ܒܰܫܠܳܡܳܐ ܘܒܰܬܪܺܝܨܽܘܬܳܐ ܗܰܠܶܟ݂ ܥܰܡܝ: ܘܣܰܓܺܝ̈ܐܶܐ ܐܰܗܦܶܟ݂ ܡܶܢ ܥܰܘܠܳܐ.
Mal 2:7 ܡܶܛܽܠ ܕܣܶܦ̈ܘܳܬܶܗ ܕܟܳܗܢܳܐ ܢܶܛܖ̈ܳܢ ܝܺܕܰܥܬܳܐ: ܘܢܳܡܽܘܣܳܐ ܫܳܐܠܺܝܢ ܡܶܢ ܦܽܘܡܶܗ: ܡܶܛܽܠ ܕܡܰܠܰܐܟܶܗ ܗ̱ܘ ܕܡܳܪܝܳܐ ܚܰܝܠܬ݂ܳܢܳܐ.
Mal 2:8 ܐܰܢ̱ܬܽܘܢ ܕܶܝܢ ܣܛܰܝܬܽܘܢ ܡܶܢ ܐܽܘܪܚܳܐ: ܘܰܐܟ݂ܫܶܠܬܽܘܢ ܠܣܰܓܺܝ̈ܐܶܐ ܡܶܢ ܢܳܡܽܘܣܳܐ: ܘܚܰܒܶܠܬܽܘܢ ܩܝܳܡܳܐ ܕܠܶܘܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 2:9 ܐܳܦ ܐܶܢܳܐ ܝܰܗܒܶܬܟ݂ܽܘܢ ܫܺܝܛܺܝܢ ܘܡܰܟܺܝܟ݂ܺܝܢ ܒܟܽܠ ܥܰܡ: ܥܰܠ ܕܠܳܐ ܢܛܰܪܬܽܘܢ ܐܽܘܖ̈ܚܳܬܝ: ܘܰܢܣܰܒܬܽܘܢ ܒܰܐܦ̈ܶܐ ܒܢܳܡܽܘܣܳܐ.
Mal 2:10 ܕܰܠܡܳܐ ܠܳܐ ܗ̱ܘܳܐ ܚܰܕ݂ ܐܰܒܳܐ ܠܟܽܠܰܢ: ܐܰܘ ܠܳܐ ܗ̱ܘܳܐ ܚܰܕ݂ ܐܰ‌ܠܳܗܳܐ ܒܪܳܢ: ܠܡܳܢܳܐ ܡܕܰܓܠܺܝܢܰܢ ܓܒܰܪ ܒܰܐܚܽܘܗܝ: ܘܰܡܛܰܢܦܺܝܢܰܢ ܩܝܳܡܳܐ ܕܰܐܒܳܗܰܝ̈ܢ.
Mal 2:11 ܕܰܓܶܠ̣ ܝܺܗܽܘܕܳܐ: ܘܛܰܢܦܽܘܬܳܐ ܐܶܬܥܰܒܕܰܬ ܒܺܝܣܪܳܐܶܝܠ: ܘܒܽܐܘܪܺܫܠܶܡ: ܡܶܛܽܠ ܕܛܰܢܶܦ ܝܺܗܽܘܕܳܐ ܩܽܘܕ݂ܫܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܰܪܚܶܡ ܘܰܦ̣ܠܰܚ ܠܰܐܠܳܗ̈ܶܐ ܢܽܘܟܖ̈ܳܝܶܐ.
Mal 2:12 ܢܰܘܒܶܕ݂ ܡܳܪܝܳܐ ܠܓܰܒܪܳܐ ܕܢܶܥܒܶܕ݂ ܗܳܕ݂ܶܐ: ܘܠܰܒܪܶܗ ܘܰܠܒܰܪ ܒܪܶܗ ܡܶܢ ܡܰܫܟܢܶܗ ܕܝܰܥܩܽܘܒ: ܘܠܳܐ ܢܶܗܘܶܐ ܠܶܗ ܕܰܡܩܰܪܶܒ ܩܽܘܪܒܳܢܳܐ ܠܡܳܪܝܳܐ ܚܝܠܬܢܳܐ.
Mal 2:13 ܘܗܳܕ݂ܶܐ ܐ̱ܚܪܺܬܳܐ ܕܰܥ̣ܒܰܕܬܽܘܢ: ܟܰܣܝܰܬ݂ ܕܶܡܥܬܳܐ ܠܒܰܝܬܶܗ ܕܡܳܪܝܳܐ: ܘܰܒܟ݂ܳܬܳܐ ܘܬܶܢ̈ܚܳܬܳܐ: ܡܶܛܽܠ ܕܠܳܐ ܡܶܬܦܢܶܐ ܥܰܠ ܩܽܘܖ̈ܒܳܢܰܝܟܽܘܢ: ܘܠܳܐ ܡܩܰܒܶܠ ܠܶܗ ܠܨܶܒܝܳܢܳܐ ܡܶܢ ܐܺܝܕܰܝ̈ܟܽܘܢ.
Mal 2:14 ܘܶܐܢ ܐܳܡܪܺܝܬܽܘܢ ܥܰܠ ܡܳܢܳܐ: ܥܰܠ ܕܰܐܣܗܶܕ݂ ܡܳܪܝܳܐ ܒܰܝ̈ܢܰܝܟ ܠܰܐܢ̱ܬܰܬ ܛܰܠܝܽܘܬܳܟ݂ ܕܰܐܢ̱ܬ ܕܰܓܶܠܬ ܒܳܗ̇: ܘܗܺܝ ܫܰܘܬܳܦܬܳܟ݂ ܘܰܐܢ̱ܬܰܬ ܩܝܳܡܳܟ݂.
Mal 2:15 ܕܰܠܡܳܐ ܠܳܐ ܗ̱ܘܳܐ ܚܰܕ݂ ܓܒܰܪ: ܘܫܰܪܟܳܐ ܕܖ̈ܽܘܚܳܬܳܐ ܕܺܝܠܶܗ ܗ̱ܘ: ܚܰܕ݂ ܒܥܳܐ ܙܰܪܥܳܐ ܡܶܢ ܐܰ‌ܠܳܗܳܐ: ܐܶܙܕܰܗܪܘ ܒܪܽܘܚܟ݂ܽܘܢ: ܘܐ̱ܢܳܫ ܒܰܐܢ̱ܬܰܬ ܛܰܠܝܽܘܬܶܗ ܠܳܐ ܢܕܰܓܶܠ.
Mal 2:16 ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܥܰܘܠܳܐ ܒܡܰܪܛܽܘܛܶܗ ܠܳܐ ܢܟܰܣܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܙܕܰܗܪܘ ܒܪܽܘܚܟ݂ܽܘܢ ܘܠܳܐ ܬܕܰܓܠܽܘܢ.
Mal 2:17 ܐܰܠܐܺܝܬܽܘܢ ܠܡܳܪܝܳܐ ܒܦܶܬܓܳܡܰܝ̈ܟܽܘܢ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܐܰܠܐܺܝܢܳܝܗܝ: ܒܕ݂ܳܐܡܪܺܝܢ ܐܢ̱ܬܽܘܢ ܕܟܽܠ ܕܥܳܒܶܕ ܕܒܺܝܫ ܫܰܦܺܝܪ ܒܥܰܝ̈ܢܰܝ ܡܳܪܝܳܐ: ܘܰܒܗܽܘܢ ܗ̱ܘ ܨܳܒܶܐ. ܘܶܐܢ ܠܳܐ: ܐܰܝܟܰܘ ܐܰ‌ܠܳܗܳܐ ܕܕܳܐܶܢ ܕܺܝܢ̈ܶܐ.
Mal 3:1 ܗܳܐ ܐܶܢܳܐ ܡܫܰܕܰܪ ܐ̱ܢܳܐ ܡܰܠܰܐܟ݂ܝ: ܘܰܢܫܰܦܶܐ ܐܽܘܪܚܳܐ ܩܕ݂ܳܡܝ: ܘܡܶܢ ܫܶܠܝܳܐ ܢܺܐܬܶܐ ܠܗܰܝܟܠܶܗ ܕܡܳܪܝܳܐ ܕܰܡܣܰܟܶܝܢ ܐܢ̱ܬܽܘܢ ܠܶܗ: ܘܡܰܠܰܐܟܳܐ ܕܰܩܝܳܡܳܐ ܕܨܳܒܶܝܢ ܐܢ̱ܬܽܘܢ ܒܶܗ: ܗܳܐ ܐܳܬ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 3:2 ܡܰܢܽܘ ܡܣܰܝܒܰܪ ܝܰܘܡܳܐ ܕܳܐܬ݂ܶܐ ܒܶܗ: ܐܰܘ ܡܰܢܽܘ ܡܶܫܟܰܚ ܠܰܡܩܳܡ ܐܶܡܰܬܝ ܕܡܶܬܓܠܶܐ: ܡܶܛܽܠ ܕܰܐܝܟ݂ ܢܽܘܪܰܐ ܗ̱ܘ ܕܨܳܪܦܳܐ: ܘܰܐܝܟ݂ ܟܶܒܪܺܝܬܳܐ ܕܰܡܚܰܘܪܳܐ.
Mal 3:3 ܕܢܶܗܦܽܘܟ݂ ܠܡܶܨܪܰܦ ܘܠܰܡܕܰܟܳܝܽܘ ܐܰܝܟ݂ ܣܺܐܡܳܐ: ܘܰܢܕܰܟܶܐ ܠܰܒܢܰܘ̈ܗܝ ܕܠܶܘܺܝ: ܘܢܶܓܒܶܐ ܐܶܢܽܘܢ ܐܰܝܟ݂ ܕܰܗܒܳܐ ܘܰܐܝܟ݂ ܣܺܐܡܳܐ: ܘܢܶܗܘܽܘܢ ܡܩܰܪܒܺܝܢ ܩܽܘܪܒܳܢܳܐ ܠܡܳܪܝܳܐ ܒܙܰܕܺܝܩܽܘܬܳܐ.
Mal 3:4 ܘܢܶܒܣܰܡ ܠܡܳܪܝܳܐ ܩܽܘܪܒܳܢܳܐ ܕܺܝܗܽܘܕܳܐ ܘܕ݂ܽܐܘܪܺܫܠܶܡ: ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܥܳܠܰܡ: ܘܰܐܝܟ݂ ܫܢܰܝ̈ܳܐ ܕܡܶܢ ܩܕ݂ܺܝܡ.
Mal 3:5 ܘܶܐܩܪܽܘܒ ܥܠܰܝܟܽܘܢ ܒܕܺܝܢܳܐ: ܘܶܐܗܘܶܐ ܣܳܗܕ݂ܳܐ ܡܣܰܪܗܒܳܐ ܒܚܰܖ̈ܳܫܶܐ ܘܰܒܓܰܝܳܖ̈ܶܐ: ܘܒܰܐܝܠܶܝܢ ܕܝܳܡܶܝܢ ܒܕܰܓܳܠܽܘܬܳܐ: ܘܒܰܐܝܠܶܝܢ ܕܛܳܠܡܺܝܢ ܐܰܓܪܳܐ ܕܰܐܓܺܝܪܳܐ: ܘܰܕ݂ܥܳܡܽܘܪܳܐ: ܘܰܕ݂ܝܰܬܡܳܐ: ܘܕܰܐܪܡܰܠܬܳܐ: ܘܨܳܠܶܝܢ ܥܰܠ ܐܰܝܢܳܐ ܕܡܶܬܦܢܶܐ ܠܘܳܬ݂ܝ: ܘܠܳܐ ܕܚܶܠܘ ܡܶܢܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 3:6 ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܘܠܳܐ ܐܶܬܚܰܠܦܶ݀ܬ: ܘܰܐܢ̱ܬܽܘܢ ܒܢܰܝ̈ ܝܰܥܩܽܘܒ ܠܳܐ ܥܒܰܪܬܽܘܢ ܡܶܢ ܥܰܘܠܟ݂ܽܘܢ.
Mal 3:7 ܡܶܢ ܝܰܘ̈ܡܰܝ ܐܰܒܳܗܰܝ̈ܟܽܘܢ ܣܛܰܝܬܽܘܢ ܡܶܢ ܦܽܘܩ̈ܕܳܢܰܝ: ܘܠܳܐ ܫܡܰܥܬܽܘܢ ܐܶܢܽܘܢ: ܐܶܬܦܢܰܘ ܠܘܳܬ݂ܝ ܘܶܐܬܦܢܶܐ ܥܠܰܝܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܘܶܐܢ ܐܳܡܪܺܝܬܽܘܢ ܒܡܳܢܳܐ ܢܶܬܦܢܶܐ.
Mal 3:8 ܕܰܠܡܳܐ ܛܳܠܶܡ ܒܰܪܢܳܫܳܐ ܠܰܐܠܳܗܳܐ ܐܰܝܟ݂ ܕܰܐܢ̱ܬܽܘܢ ܛܳܠܡܺܝܢ ܐܢ̱ܬܽܘܢ ܠܺܝ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܛܠܰܡܢܳܟ݂: ܒܡܰܥܣܳܖ̈ܶܐ: ܘܰܒܖ̈ܺܝܫܝܳܬܳܐ.
Mal 3:9 ܒܠܰܘ̈ܛܳܬܳܐ ܡܶܬܬܠܺܝܛܺܝܢ ܐܢ̱ܬܽܘܢ: ܘܠܺܝ ܛܳܠܡܺܝܢ ܐܢ̱ܬܽܘܢ.
Mal 3:10 ܟܽܠܶܗ ܥܰܡܳܐ ܐܰܝܬܰܘ ܡܰܥܣܳܖ̈ܶܐ ܠܰܐܘܨܖ̈ܰܝ: ܘܢܶܗܘܽܘܢ ܡܶܐܟܽܘܠܬܳܐ ܒܒܰܝܬܝ: ܘܢܰܣܐܽܘܢܝ ܒܗܳܕ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܦܬܰܚ ܠܟ݂ܽܘܢ ܟܰܘܰܝ̈ ܫܡܰܝܳܐ: ܘܶܐܣܽܘܟ݂ ܠܟ݂ܽܘܢ ܒܽܘܖ̈ܟܳܬܳܐ ܥܕܰܡܳܐ ܕܬܺܐܡܪܽܘܢ ܟܰܕܽܘ.
Mal 3:11 ܘܶܐܟܐܶܐ ܒܳܐܟ݂ܠܳܐ ܕܠܳܐ ܢܚܰܒܶܠ ܦܺܐܖ̈ܶܐ ܕܰܐܪܥܳܐ: ܘܠܳܐ ܬܶܚܪܰܒ ܠܟ݂ܽܘܢ ܐܳܦܠܳܐ ܚܕܳܐ ܓܦܶܬܳܐ ܒܰܐܪܥܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 3:12 ܘܰܢܫܰܒܚܽܘܢܳܟ݂ܽܘܢ ܟܽܠܗܽܘܢ ܥܰܡ̈ܡܶܐ: ܟܰܕ݂ ܬܶܗܘܢ ܐܰܪܥܳܐ ܕܨܶܒܝܳܢܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 3:13 ܥ̣ܫܶܢ ܥܠܰܝ ܡܶܠܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܢ ܐܳܡܪܺܝܢ ܐܢ̱ܬܽܘܢ ܡܳܢܳܐ ܐܶܡܰܪܢ ܥܠܰܝܟ.
Mal 3:14 ܐܶܡܪܬܽܘܢ ܕܰܣܪܺܝܩܳܐܺܝܬ݂ ܦܠܰܚܢܳܝܗܝ ܠܡܳܪܝܳܐ: ܘܡܳܢܳܐ ܐܰܘܬܰܪܢ ܕܰܢܛܰܪܢ ܢܛܽܘܖ̈ܳܬܶܗ: ܘܰܕ݂ܗܰܠܶܟ݂ܢ ܡܰܟܺܝܟܳܐܺܝܬ݂ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ.
Mal 3:15 ܘܡܶܢ ܗܳܫܳܐ ܛܽܘܒܳܐ ܝܳܗܒܺܝܢܰܢ ܠܥܰܘܳܠܳܐ: ܘܡܶܬܒܢܶܝܢ ܥܳܒܕܰܝ̈ ܚܛܺܝܬܳܐ: ܘܰܡܢܰܣܶܝܢ ܠܰܐܠܳܗܳܐ ܘܡܶܬܦܰܨܶܝܢ.
Mal 3:16 ܗܳܠܶܝܢ ܡܰܠܶܠܘ ܕܳܚܠܰܘ̈ܗܝ ܕܡܳܪܝܳܐ ܓܒܰܪ ܥܰܡ ܚܰܒܪܶܗ: ܘܨܳܬ ܡܳܪܝܳܐ ܘܰܫܡܰܥ: ܘܰܟ݂ܬܰܒ ܒܣܶܦܪܳܐ ܕܕܽܘܟܪܳܢܳܐ ܩܕ݂ܳܡܰܘܗܝ: ܠܕ݂ܳܚܠܰܘ̈ܗܝ ܘܠܰܐܝܠܶܝܢ ܕܰܡܫܰܒܚܺܝܢ ܠܰܫܡܶܗ.
Mal 3:17 ܘܢܶܗܘܽܘܢ ܠܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܝܰܘܡܳܐ ܕܥܳܒܶܕ ܐ̱ܢܳܐ ܟܢܽܘܫܝܳܐ: ܘܶܐܚܽܘܣ ܥܠܰܝܗܽܘܢ ܐܰܝܟ݂ ܕܚܳܐܶܣ ܓܰܒܪܳܐ ܥܰܠ ܒܪܶܗ ܕܦܳܠܰܚ ܠܶܗ.
Mal 3:18 ܘܬܶܬܗܰܦܟܽܘܢ ܘܬܶܚܙܽܘܢ ܒܶܝܬ݂ ܙܰܕܺܝ̈ܩܶܐ ܠܥܰܘ̈ܳܠܶܐ: ܘܒܶܝܬ݂ ܕܰܦ̣ܠܰܚܘ ܠܰܐܠܳܗܳܐ ܠܰܐܝܠܶܝܢ ܕܠܳܐ ܦܰܠܚܽܘܗܝ.
Mal 4:1 ܡܶܛܽܠ ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܘܢܺܐܩܰܕ݂ ܐܰܝܟ݂ ܬܰܢܽܘܪܳܐ ܪܽܘܓܙܝ: ܘܢܶܗܘܽܘܢ ܟܽܠܗܽܘܢ ܥܰܘ̈ܳܠܶܐ ܘܟܽܠܗܽܘܢ ܥܳܒܕܰܝ̈ ܚܛܺܝܬܳܐ ܚܰܒܬܳܐ: ܘܢܰܘܩܶܕ݂ ܐܶܢܽܘܢ ܝܰܘܡܳܐ ܕܳܐܬ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܠܳܐ ܢܶܫܒܽܘܩ ܠܗܽܘܢ ܥܶܩܳܪܳܐ ܘܥܰܘܦܳܐ.
Mal 4:2 ܘܬܶܕ݂ܢܰܚ ܠܟ݂ܽܘܢ ܠܕ݂ܳܚ̈ܠܰܝ ܫܶܡܝ ܫܶܡܫܳܐ ܕܙܰܕܺܝܩܽܘܬܳܐ: ܘܳܐܣܝܽܘܬܳܐ ܥܰܠ ܠܶܫܳܢܳܗ̇: ܘܬܶܦܩܽܘܢ ܘܰܬܕܰܝܨܽܘܢ ܐܰܝܟ݂ ܥܶܓ̈ܠܶܐ ܕܒܰܩܪܳܐ.
Mal 4:3 ܘܰܬܕܰܝܫܽܘܢ ܠܥܰܘ̈ܳܠܶܐ: ܡܶܛܽܠ ܕܢܶܗܘܽܘܢ ܩܶܛܡܳܐ ܬܚܶܝܬ ܦܰܣܰܬ ܖ̈ܶܓܠܰܝܟܽܘܢ: ܒܝܰܘܡܳܐ ܕܥܳܒܶܕ ܐ̱ܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.
Mal 4:4 ܐܶܬܕܰܟ݂ܪܘ ܢܳܡܽܘܣܶܗ ܕܡܽܘܫܶܐ ܥܰܒܕܝ ܕܦܰܩܶܕܬܶܗ ܒܚܽܘܪܺܝܒ: ܥܰܠ ܟܽܠܶܗ ܝܺܣܪܳܐܶܝܠ: ܦܽܘܩ̈ܕܳܢܶܐ ܘܕ݂ܺܝܢ̈ܶܐ.
Mal 4:5 ܗܳܐ ܡܫܰܕܰܪ ܐ̱ܢܳܐ ܠܟ݂ܽܘܢ ܠܺܐܠܺܝܳܐ ܢܒܺܝܳܐ: ܩܕ݂ܳܡ ܕܢܺܐܬܶܐ ܝܰܘܡܶܗ ܕܡܳܪܝܳܐ ܪܰܒܳܐ ܘܰܕ݂ܚܺܝܠܳܐ.
Mal 4:6 ܕܢܰܦܢܶܐ ܠܶܒܳܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ: ܘܠܶܒܳܐ ܕܰܒܢܰܝ̈ܳܐ ܥܰܠ ܐܰܒܳܗܰܝ̈ܗܽܘܢ: ܥܰܕ݂ܠܳܐ ܐܶܬܶܐ ܘܶܐܡܚܶܝܗ̇ ܠܰܐܪܥܳܐ ܠܰܐܒܕܳܢ.
Mat 1:1 ܟ݂ܬܳ݁ܒܳ݁ܐ ܕ݂ܺܝܠܺܝܕܽ݁ܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܕܰ݁ܘܺܝܕ݁ ܒ݂ܪܶܗ ܕ݂ܰܐܒ݁ܪܳܗܳܡ ܣܣ:
Mat 1:2 ܐܰܒ݁ܪܳܗܳܡ ܐܰܘܠܶܕ݁ ܠܺܐܝܣܚܳܩ ܐܺܝܣܚܳܩ ܐܰܘܠܶܕ݁ ܠܝܰܥܩܽܘܒ݁ ܝܰܥܩܽܘܒ݁ ܐܰܘܠܶܕ݁ ܠܺܝܗܽܘܕܳ݁ܐ ܘܠܰܐܚܰܘܗ̄ܝ:
Mat 1:3 ܝܺܗܽܘܕܳ݁ܐ ܐܰܘܠܶܕ݁ ܠܦܰ݁ܪܨ ܘܰܠܙܰܪܚ ܡܶܢ ܬ݂ܳܡܳܪ ܦ݂ܰܪܨ ܐܰܘܠܶܕ݁ ܠܚܶܨܪܳܘܢ ܚܶܨܪܽܘܢ ܐܰܘܠܶܕ݁ ܠܳܐܪܳܡ:
Mat 1:4 ܐܳܪܳܡ ܐܰܘܠܶܕ݁ ܠܥܰܡܺܝܢܳܕܳ݁ܒ݁ ܥܰܡܺܝܢܳܕܳ݁ܒ݁ ܐܰܘܠܶܕ݁ ܠܢܰܚܫܳܘܢ ܢܰܚܫܽܘܢ ܐܰܘܠܶܕ݁ ܠܣܰܠܡܳܘܢ:
Mat 1:5 ܣܰܠܡܳܘܢ ܐܰܘܠܶܕ݁ ܠܒܳ݁ܥܳܙ ܡܶܢ ܪܳܚܳܒ݁ ܒ݂ܳܥܳܙ ܐܰܘܠܶܕ݁ ܠܥܽܘܒܺ݁ܝܕ݁ ܡܶܢ ܪܳܥܽܘܬ݁ ܥܽܘܒܺ݁ܝܕ݁ ܐܰܘܠܶܕ݁ ܠܺܐܝܫܰܝ:
Mat 1:6 ܐܺܝܫܰܝ ܐܰܘܠܶܕ݁ ܠܕܰ݁ܘܺܝܕ݁ ܡܰܠܟ݂ܳܐ ܕ݂ܰܘܺܝܕ݁ ܐܰܘܠܶܕ݁ ܠܰܫܠܶܝܡܳܘܢ ܡܶܢ ܐܰܢ̄ܬ݂ܬܶ݁ܗ ܕ݂ܽܐܘܪܺܝܳܐ:
Mat 1:7 ܫܠܶܝܡܽܘܢ ܐܰܘܠܶܕ݁ ܠܰܪܚܰܒ݁ܥܰܡ ܪܚܰܒ݁ܥܰܡ ܐܰܘܠܶܕ݁ ܠܰܐܒܺ݁ܝܳܐ ܐܰܒܺ݁ܝܳܐ ܐܰܘܠܶܕ݁ ܠܳܐܣܳܐ:
Mat 1:8 ܐܳܣܳܐ ܐܰܘܠܶܕ݁ ܠܝܳܗܽܘܫܳܦܳ݁ܛ ܝܳܗܽܘܫܳܦܳ݁ܛ ܐܰܘܠܶܕ݁ ܠܝܽܘܪܳܡ ܝܽܘܪܳܡ ܐܰܘܠܶܕ݁ ܠܥܽܘܙܺܝܳܐ:
Mat 1:9 ܥܽܘܙܺܝܳܐ ܐܰܘܠܶܕ݁ ܠܝܽܘܬܳ݁ܡ ܝܽܘܬܳ݁ܡ ܐܰܘܠܶܕ݁ ܠܳܐܚܳܙ ܐܳܚܳܙ ܐܰܘܠܶܕ݁ ܠܚܶܙܰܩܝܳܐ:
Mat 1:10 ܚܶܙܰܩܝܳܐ ܐܰܘܠܶܕ݁ ܠܰܡܢܰܫܶܐ ܡܢܰܫܶܐ ܐܰܘܠܶܕ݁ ܠܰܐܡܽܘܢ ܐܰܡܽܘܢ ܐܰܘܠܶܕ݁ ܠܝܽܘܫܺܝܳܐ:
Mat 1:11 ܝܽܘܫܺܝܳܐ ܐܰܘܠܶܕ݁ ܠܝܽܘܟܰ݁ܢܝܳܐ ܘܠܰܐܚܰܘܗ̄ܝ ܒ݂ܓܳ݁ܠܽܘܬܳ݁ܐ ܕ݂ܒܳ݁ܒܶ݁ܠ:
Mat 1:12 ܡܶܢ ܒ݂ܳܬܰ݁ܪ ܓ݂ܳܠܽܘܬܳ݁ܐ ܕ݂ܶܝܢ ܕ݂ܒܳ݁ܒܶ݁ܠ ܝܽܘܟܰ݁ܢܝܳܐ ܐܰܘܠܶܕ݁ ܠܫܶܠܰܬܺ݁ܐܝܠ ܫܶܠܰܬܺ݁ܐܝܠ ܐܰܘܠܶܕ݁ ܠܙܽܘܪܒ݂ܳܒܶ݁ܠ:
Mat 1:13 ܙܽܘܪܒ݂ܳܒܶ݁ܠ ܐܰܘܠܶܕ݁ ܠܰܐܒܺ݁ܝܽܘܕ݁ ܐܰܒܺ݁ܝܽܘܕ݁ ܐܰܘܠܶܕ݁ ܠܶܐܠܝܳܩܺܝܡ ܐܶܠܝܳܩܺܝܡ ܐܰܘܠܶܕ݁ ܠܥܳܙܽܘܪ:
Mat 1:14 ܥܳܙܽܘܪ ܐܰܘܠܶܕ݁ ܠܙܳܕܽ݁ܘܩ ܙܳܕܽ݁ܘܩ ܐܰܘܠܶܕ݁ ܠܰܐܟܺ݁ܝܢ ܐܰܟܺ݁ܝܢ ܐܰܘܠܶܕ݁ ܠܶܐܠܺܝܽܘܕ݁:
Mat 1:15 ܐܶܠܺܝܽܘܕ݁ ܐܰܘܠܶܕ݁ ܠܶܐܠܺܝܥܳܙܳܪ ܐܶܠܺܝܥܳܙܳܪ ܐܰܘܠܶܕ݁ ܠܡܳܬܳ݁ܢ ܡܳܬܳ݁ܢ ܐܰܘܠܶܕ݁ ܠܝܰܥܩܽܘܒ݁:
Mat 1:16 ܝܰܥܩܽܘܒ݁ ܐܰܘܠܶܕ݁ ܠܝܰܘܣܶܦ݁ ܓ݂ܰܒ݁ܪܳܗ ܕ݂ܡܰܪܝܰܡ ܕ݂ܡܶܢܳܗ ܐܶܬܺ݁ܝܠܶܕ݁ ܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ: ܣ
Mat 1:17 ܟ݂ܽܠܗܶܝܢ ܗܳܟܺ݁ܝܠ ܫܰܪܒ݂ܳܬܳ݁ܐ ܡܶܢ ܐܰܒ݁ܪܳܗܳܡ ܥܕܰ݁ܡܳܐ ܠܕܰ݁ܘܺܝܕ݁ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܘܡܶܢ ܕ݂ܰܘܺܝܕ݁ ܥܕܰ݁ܡܳܐ ܠܓܳ݁ܠܽܘܬܳ݁ܐ ܕ݂ܒܳ݁ܒܶ݁ܠ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܘܡܶܢ ܓ݂ܳܠܽܘܬܳ݁ܐ ܕ݂ܒܳ݁ܒܶ݁ܠ ܥܕܰ݁ܡܳܐ ܠܰܡܫܺܝܚܳܐ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܣܣ:
Mat 1:18 ܝܰܠܕ݂ܶܗ ܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܗܳܟܰ݁ܢܳܐ ܗܘܳܐ ܟ݂ܰܕ݁ ܡܟܺ݁ܝܪܳܐ ܗ̄ܘܳܬ݁ ܡܰܪܝܰܡ ܐܶܡܶܗ ܠܝܰܘܣܶܦ݁ ܥܰܕ݁ܠܳܐ ܢܶܫܬ݂ܰܘܬ݂ܦܽ݁ܘܢ ܐܶܫܬ݂ܰܟ݁ܚܰܬ݁ ܒ݂ܰܛܢܳܐ ܡܶܢ ܪܽܘܚܳܐ ܕ݂ܩܽܘܕ݁ܫܳܐ: ܣ
Mat 1:19 ܝܰܘܣܶܦ݁ ܕ݂ܶܝܢ ܒ݂ܰܥܠܳܗ ܟ݂ܺܐܢܳܐ ܗ̄ܘܳܐ ܘܠܳܐ ܨܒܳ݁ܐ ܕ݂ܰܢܦܰ݁ܪܣܶܝܗ ܘܶܐܬ݁ܪܰܥܺܝ ܗ̄ܘܳܐ ܕ݂ܡܰܛܫܝܳܐܝܺܬ݁ ܢܶܫܪܶܝܗ:
Mat 1:20 ܟ݂ܰܕ݁ ܗܳܠܶܝܢ ܕ݂ܶܝܢ ܐܶܬ݁ܪܰܥܺܝ ܐܶܬ݁ܚܙܺܝ ܠܶܗ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܘܶܐܡܰܪ ܠܶܗ ܝܰܘܣܶܦ݁ ܒ݂ܪܶܗ ܕ݂ܕܰ݁ܘܺܝܕ݁ ܠܳܐ ܬ݂ܶܕ݁ܚܰܠ ܠܡܶܣܰܒ݁ ܠܡܰܪܝܰܡ ܐܰܢ̄ܬ݂ܬܳ݁ܟ݁ ܗܰܘ ܓ݂ܶܝܪ ܕ݂ܶܐܬܺ݁ܝܠܶܕ݁ ܒ݂ܳܗ ܡܶܢ ܪܽܘܚܳܐ ܗܽܘ ܕ݂ܩܽܘܕ݁ܫܳܐ:
Mat 1:21 ܬ݂ܺܐܠܰܕ݁ ܕ݂ܶܝܢ ܒ݂ܪܳܐ ܘܬܶ݁ܩܪܶܐ ܫܡܶܗ ܝܶܫܽܘܥ ܗܽܘ ܓ݂ܶܝܪ ܢܰܚܶܝܘܗ̄ܝ ܠܥܰܡܶܗ ܡܶܢ ܚܛܳܗܰܝܗܽܘܢ:
Mat 1:22 ܗܳܕܶ݁ܐ ܕ݂ܶܝܢ ܟ݂ܽܠܳܗ ܕ݂ܰܗܘܳܬ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܡܶܢ ܡܳܪܝܳܐ ܒ݂ܝܰܕ݁ ܢܒܺ݁ܝܳܐ:
Mat 1:23 ܕ݂ܗܳܐ ܒ݂ܬܽ݁ܘܠܬ݂ܳܐ ܬ݂ܶܒ݁ܛܰܢ ܘܬܺ݁ܐܠܰܕ݁ ܒ݂ܪܳܐ ܘܢܶܩܪܽܘܢ ܫܡܶܗ ܥܰܡܰܢܽܘܐܝܺܠ ܕ݂ܡܶܬ݂ܬ݂ܰܪܓ݂ܰܡ ܥܰܡܰܢ ܐܰܠܳܗܰܢ:
Mat 1:24 ܟ݂ܰܕ݁ ܩܳܡ ܕ݂ܶܝܢ ܝܰܘܣܶܦ݁ ܡܶܢ ܫܶܢܬܶ݁ܗ ܥܒܰ݁ܕ݁ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܶܗ ܡܰܠܰܐܟܶ݁ܗ ܕ݂ܡܳܪܝܳܐ ܘܕܰ݁ܒ݁ܪܳܗ ܠܰܐܢ̄ܬ݂ܬܶ݁ܗ:
Mat 1:25 ܘܠܳܐ ܚܰܟ݁ܡܳܗ ܥܕܰ݁ܡܳܐ ܕ݂ܺܝܠܶܕ݁ܬܶ݁ܗ ܠܰܒ݁ܪܳܗ ܒ݂ܽܘܟ݁ܪܳܐ ܘܰܩܪܳܬ݁ ܫܡܶܗ ܝܶܫܽܘܥ ܣܣ:
Mat 2:1 ܟ݂ܰܕ݁ ܕ݂ܶܝܢ ܐܶܬܺ݁ܝܠܶܕ݁ ܝܶܫܽܘܥ ܒ݂ܒܶ݁ܝܬ݁-ܠܚܶܡ ܕ݂ܺܝܗܽܘܕܳ݁ܐ ܒ݂ܝܰܘܡܰܝ ܗܶܪܳܘܕܶ݁ܣ ܡܰܠܟ݂ܳܐ ܐܶܬܰ݁ܘ ܡܓܽ݁ܘܫܶܐ ܡܶܢ ܡܰܕ݁ܢܚܳܐ ܠܽܐܘܪܺܫܠܶܡ:
Mat 2:2 ܘܳܐܡܪܺܝܢ ܐܰܝܟ݂ܰܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܕ݂ܶܐܬܺ݁ܝܠܶܕ݁ ܚܙܰܝܢ ܓ݂ܶܝܪ ܟ݂ܰܘܟ݂ܒܶ݁ܗ ܒ݂ܡܰܕ݁ܢܚܳܐ ܘܶܐܬܰ݁ܝܢ ܠܡܶܣܓ݂ܰܕ݁ ܠܶܗ:
Mat 2:3 ܫܡܰܥ ܕ݂ܶܝܢ ܗܶܪܳܘܕܶ݁ܣ ܡܰܠܟ݂ܳܐ ܘܶܐܬ݂ܬ݂ܙܺܝܥ ܘܟܽ݁ܠܳܗ ܐܽܘܪܺܫܠܶܡ ܥܰܡܶܗ:
Mat 2:4 ܘܟܰ݁ܢܶܫ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܥܰܡܳܐ ܘܰܡܫܰܐܶܠ ܗ̄ܘܳܐ ܠܗܽܘܢ ܕ݂ܰܐܝܟ݂ܳܐ ܡܶܬܺ݁ܝܠܶܕ݁ ܡܫܺܝܚܳܐ: ܣ
Mat 2:5 ܗܶܢܽܘܢ ܕ݂ܶܝܢ ܐܶܡܰܪܘ ܒ݂ܒܶ݁ܝܬ݁-ܠܚܶܡ ܕ݂ܺܝܗܽܘܕܳ݁ܐ ܗܳܟܰ݁ܢܳܐ ܓ݂ܶܝܪ ܟ݂ܬܺ݁ܝܒ݁ ܒ݂ܰܢܒܺ݁ܝܳܐ:
Mat 2:6 ܐܳܦ݁ ܐܰܢ̄ܬ݂ܝ ܒ݂ܶܝܬ݁-ܠܚܶܡ ܕ݂ܺܝܗܽܘܕܳ݁ܐ ܠܳܐ ܗܘܰܝܬ݂ܝ ܒ݂ܨܺܝܪܳܐ ܒ݂ܡܰܠܟ݂ܶܐ ܕ݂ܺܝܗܽܘܕܳ݁ܐ ܡܶܢܶܟ݁ܝ ܓ݂ܶܝܪ ܢܶܦ݂ܽܘܩ ܡܰܠܟ݂ܳܐ ܕ݂ܗܽܘ ܢܶܪܥܶܝܘܗ̄ܝ ܠܥܰܡܝ ܐܺܝܣܪܳܐܝܶܠ: ܣ
Mat 2:7 ܗܳܝܕ݂ܶܝܢ ܗܶܪܳܘܕܶ݁ܣ ܡܰܛܫܝܳܐܝܺܬ݁ ܩܪܳܐ ܠܰܡܓܽ݁ܘܫܶܐ ܘܺܝܠܶܦ݁ ܡܶܢܗܽܘܢ ܒ݂ܰܐܝܢܳܐ ܙܰܒ݁ܢܳܐ ܐܶܬ݁ܚܙܺܝ ܠܗܽܘܢ ܟ݂ܰܘܟ݂ܒܳ݁ܐ:
Mat 2:8 ܘܫܰܕ݂ܰܪ ܐܶܢܽܘܢ ܠܒܶ݁ܝܬ݁-ܠܚܶܡ ܘܶܐܡܰܪ ܠܗܽܘܢ ܙܶܠܘ ܥܰܩܶܒ݁ܘ ܥܰܠ ܛܰܠܝܳܐ ܚܦܺ݁ܝܛܳܐܝܺܬ݁ ܘܡܳܐ ܕ݂ܶܐܫܟ݂ܰܚܬ݂ܽܘܢܳܝܗ̄ܝ ܬ݂ܰܘ ܚܰܘܰܐܘܽܢܝ ܕ݂ܳܐܦ݁ ܐܶܢܳܐ ܐܺܙܰܠ ܐܶܣܓ݂ܽܘܕ݁ ܠܶܗ:
Mat 2:9 ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܡܶܢ ܡܰܠܟ݂ܳܐ ܐܶܙܰܠܘ ܘܗܳܐ ܟ݂ܰܘܟ݂ܒܳ݁ܐ ܗܰܘ ܕ݂ܰܚܙܰܘ ܒ݂ܡܰܕ݁ܢܚܳܐ ܐܳܙܶܠ ܗ̄ܘܳܐ ܩܕܳ݁ܡܰܝܗܽܘܢ ܥܕܰ݁ܡܳܐ ܕ݂ܶܐܬܳ݁ܐ ܩܳܡ ܠܥܶܠ ܡܶܢ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܛܰܠܝܳܐ:
Mat 2:10 ܟ݂ܰܕ݁ ܕ݂ܶܝܢ ܚܙܰܐܘܽܗ̄ܝ ܠܟܰ݁ܘܟ݂ܒܳ݁ܐ ܚܕܺ݁ܝܘ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܛܳܒ݁:
Mat 2:11 ܘܥܰܠܘ ܠܒܰ݁ܝܬ݂ܳܐ ܘܰܚܙܰܐܘܽܗ̄ܝ ܠܛܰܠܝܳܐ ܥܰܡ ܡܰܪܝܰܡ ܐܶܡܶܗ ܘܰܢܦܰ݁ܠܘ ܣܓܶ݁ܕ݁ܘ ܠܶܗ ܘܰܦ݁ܬܰ݁ܚܘ ܣܺܝܡܳܬ݁ܗܽܘܢ ܘܩܰܪܶܒ݁ܘ ܠܶܗ ܩܽܘܪܒ݂ܳܢܶܐ ܕ݂ܰܗܒܳ݁ܐ ܘܡܽܘܪܳܐ ܘܰܠܒܽ݁ܘܢܬ݂ܳܐ:
Mat 2:12 ܘܶܐܬ݁ܚܙܺܝ ܠܗܽܘܢ ܒ݂ܚܶܠܡܳܐ ܕ݂ܠܳܐ ܢܶܗܦ݂ܟܽ݁ܘܢ ܠܘܳܬ݁ ܗܶܪܳܘܕܶ݁ܣ ܘܒܽ݁ܐܘܪܚܳܐ ܐ̄ܚܪܺܬܳ݁ܐ ܐܶܙܰܠܘ ܠܰܐܬ݁ܪܗܽܘܢ ܣܣ:
Mat 2:13 ܟ݂ܰܕ݁ ܕ݂ܶܝܢ ܐܶܙܰܠܘ ܐܶܬ݁ܚܙܺܝ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܠܝܰܘܣܶܦ݁ ܘܶܐܡܰܪ ܠܶܗ ܩܽܘܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܰܥܪܽܘܩ ܠܡܶܨܪܶܝܢ ܘܬܰ݁ܡܳܢ ܗܘܺܝ ܥܕܰ݁ܡܳܐ ܕ݂ܳܐܡܰܪ ܐ̄ܢܳܐ ܠܳܟ݁ ܥܬܺ݁ܝܕ݁ ܗܽ̄ܘ ܓ݂ܶܝܪ ܗܶܪܳܘܕܶ݁ܣ ܠܡܶܒ݁ܥܝܶܗ ܠܛܰܠܝܳܐ ܐܰܝܟ݁ ܕ݂ܢܰܘܒ݂ܕܺ݁ܝܘܗ̄ܝ:
Mat 2:14 ܝܰܘܣܶܦ݁ ܕ݂ܶܝܢ ܩܳܡ ܫܰܩܠܶܗ ܠܛܰܠܝܳܐ ܘܠܶܐܡܶܗ ܒ݂ܠܶܠܝܳܐ ܘܰܥܪܰܩ ܠܡܶܨܪܶܝܢ:
Mat 2:15 ܘܰܗܘܳܐ ܬ݂ܰܡܳܢ ܥܕܰ݁ܡܳܐ ܠܡܰܘܬ݂ܶܗ ܕ݂ܗܶܪܳܘܕܶ݁ܣ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܡܶܢ ܡܳܪܝܳܐ ܒ݂ܰܢܒܺ݁ܝܳܐ ܕ݂ܳܐܡܰܪ ܕ݂ܡܶܢ ܡܶܨܪܶܝܢ ܩܪܺܝܬ݁ ܠܒܶ݁ܪܝ ܣܣ:
Mat 2:16 ܗܳܝܕ݂ܶܝܢ ܗܶܪܳܘܕܶ݁ܣ ܟ݂ܰܕ݁ ܚܙܳܐ ܕ݂ܶܐܬ݁ܒ݂ܰܙܰܚ ܡܶܢ ܡܓܽ݁ܘܫܶܐ ܐܶܬ݁ܚܰܡܰܬ݁ ܛܳܒ݁ ܘܫܰܕ݂ܰܪ ܩܰܛܶܠ ܛܠܳܝܶܐ ܟ݂ܽܠܗܽܘܢ ܕ݂ܒܶ݁ܝܬ݁-ܠܚܶܡ ܘܰܕ݁ܟܽ݁ܠܗܽܘܢ ܬ݂ܚܽܘܡܶܝܗ ܡܶܢ ܒ݂ܰܪ ܬ݂ܰܪܬ݂ܶܝܢ ܫܢܺܝܢ ܘܰܠܬܰ݁ܚܬ݂ ܐܰܝܟ݁ ܙܰܒ݁ܢܳܐ ܕ݂ܥܰܩܶܒ݁ ܡܶܢ ܡܓܽ݁ܘܫܶܐ:
Mat 2:17 ܗܳܝܕ݂ܶܝܢ ܐܶܬ݁ܡܰܠܺܝ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܪܰܡܝܳܐ ܢܒܺ݁ܝܳܐ ܕ݂ܶܐܡܰܪ:
Mat 2:18 ܩܳܠܳܐ ܐܶܫܬ݂ܡܰܥ ܒ݂ܪܳܡܬܳ݁ܐ ܒ݂ܶܟ݁ܝܳܐ ܘܶܐܠܝܳܐ ܣܰܓ݂ܺܝܳܐܐ ܪܳܚܶܝܠ ܒ݂ܳܟ݁ܝܳܐ ܥܰܠ ܒ݂ܢܶܝܗ ܘܠܳܐ ܨܳܒ݁ܝܳܐ ܠܡܶܬ݁ܒ݂ܰܝܳܐܘܽ ܡܶܛܽܠ ܕ݂ܠܳܐ ܐܺܝܬܰ݁ܝܗܽܘܢ ܣ݂ ܣ݂:
Mat 2:19 ܟ݂ܰܕ݁ ܡܺܝܬ݁ ܕ݂ܶܝܢ ܗܶܪܳܘܕܶ݁ܣ ܡܰܠܟ݂ܳܐ ܐܶܬ݁ܚܙܺܝ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܠܝܰܘܣܶܦ݁ ܒ݂ܡܶܨܪܶܝܢ:
Mat 2:20 ܘܶܐܡܰܪ ܠܶܗ ܩܽܘܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܙܶܠ ܠܰܐܪܥܳܐ ܕ݂ܺܐܝܣܪܳܐܝܶܠ ܡܺܝܬ݁ܘ ܠܗܽܘܢ ܓ݂ܶܝܪ ܗܳܢܽܘܢ ܕ݂ܒܳ݁ܥܶܝܢ ܗ̄ܘܰܘ ܢܰܦ݁ܫܶܗ ܕ݂ܛܰܠܝܳܐ:
Mat 2:21 ܘܝܰܘܣܶܦ݁ ܩܳܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܶܐܬܳ݁ܐ ܠܰܐܪܥܳܐ ܕ݂ܺܐܝܣܪܳܐܝܶܠ:
Mat 2:22 ܟ݂ܰܕ݁ ܕ݂ܶܝܢ ܫܡܰܥ ܕ݂ܰܐܪܟܶ݁ܠܰܐܳܘܣ ܗܘܳܐ ܡܰܠܟ݂ܳܐ ܒ݂ܺܝܗܽܘܕ݁ ܚܠܳܦ݁ ܗܶܪܳܘܕܶ݁ܣ ܐܰܒܽ݁ܘܗ̄ܝ ܕ݂ܚܶܠ ܕ݂ܢܺܐܙܰܠ ܠܬܰ݁ܡܳܢ ܘܶܐܬ݁ܚܙܺܝ ܠܶܗ ܒ݂ܚܶܠܡܳܐ ܕ݂ܢܺܐܙܰܠ ܠܰܐܬ݁ܪܳܐ ܕ݂ܰܓ݁ܠܺܝܠܳܐ:
Mat 2:23 ܘܶܐܬܳ݁ܐ ܥܡܰܪ ܒ݂ܰܡܕܺ݁ܝܢ̄ܬ݂ܳܐ ܕ݂ܡܶܬ݁ܩܰܪܝܳܐ ܢܳܨܪܰܬ݁ ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܰܢܒܺ݁ܝܳܐ ܕ݂ܢܳܨܪܳܝܳܐ ܢܶܬ݁ܩܪܶܐ ܣܣ:
Mat 3:1 ܒ݂ܗܽܘܢ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܐܶܬܳ݁ܐ ܝܽܘܚܰܢܳܢ ܡܰܥܡܕܳ݁ܢܳܐ ܘܡܰܟ݁ܪܶܙ ܗ̄ܘܳܐ ܒ݂ܚܽܘܪܒ݂ܳܐ ܕ݂ܺܝܗܽܘܕ݁:
Mat 3:2 ܘܳܐܡܰܪ ܬ݂ܽܘܒ݁ܘ ܩܶܪܒ݂ܰܬ݁ ܠܳܗ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ
Mat 3:3 ܗܳܢܰܘ ܓ݂ܶܝܪ ܗܰܘ ܕ݂ܰܐܡܺܝܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܩܳܠܳܐ ܕ݂ܩܳܪܶܐ ܒ݂ܚܽܘܪܒ݂ܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܐܫܘܰܘ ܠܰܫܒܺ݁ܝܠܰܘܗ̄ܝ: ܣ
Mat 3:4 ܗܽܘ ܕ݂ܶܝܢ ܝܽܘܚܰܢܳܢ ܐܺܝܬܰ݁ܘܗ̄ܝ ܗ̄ܘܳܐ ܠܒܽ݁ܘܫܶܗ ܕ݂ܣܰܥܪܳܐ ܕ݂ܓܰ݁ܡܠܶܐ ܘܶܐܣܳܪ ܚܰܨܶܐ ܕ݂ܡܶܫܟ݂ܳܐ ܥܰܠ ܚܰܨܰܘܗ̄ܝ ܘܡܶܐܟܽ݁ܘܠܬ݂ܶܗ ܩܰܡܨܶܐ ܘܕܶ݁ܒ݁ܫܳܐ ܕ݂ܒܰ݁ܪܳܐ: ܣ
Mat 3:5 ܗܳܝܕ݂ܶܝܢ ܢܳܦ݁ܩܳܐ ܗ̄ܘܳܬ݁ ܠܘܳܬܶ݁ܗ ܐܽܘܪܺܫܠܶܡ ܘܟܽ݁ܠܳܗ ܝܺܗܽܘܕ݁ ܘܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝ ܝܽܘܪܕ݂ܢܳܢ:
Mat 3:6 ܘܥܳܡܕ݂ܺܝܢ ܗ̄ܘܰܘ ܡܶܢܶܗ ܒ݂ܝܽܘܪܕ݂ܢܳܢ ܢܰܗܪܳܐ ܟ݂ܰܕ݁ ܡܰܘܕ݂ܶܝܢ ܒ݂ܰܚܛܳܗܰܝܗܽܘܢ: ܣ
Mat 3:7 ܟ݂ܰܕ݁ ܚܙܳܐ ܕ݂ܶܝܢ ܣܰܓ݂ܺܝܶܐܐ ܡܶܢ ܦ݂ܪܺܝܫܶܐ ܘܡܶܢ ܙܰܕ݂ܽܘܩܳܝܶܐ ܕ݂ܳܐܬܶ݁ܝܢ ܠܡܶܥܡܰܕ݁ ܐܶܡܰܪ ܠܗܽܘܢ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܡܰܢܽܘ ܚܰܘܺܝܟܽ݁ܘܢ ܠܡܶܥܪܰܩ ܡܶܢ ܪܽܘܓ݁ܙܳܐ ܕ݂ܳܐܬܶ݁ܐ:
Mat 3:8 ܥܒܶ݁ܕ݁ܘ ܗܳܟܺ݁ܝܠ ܦ݂ܺܐܪܶܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ:
Mat 3:9 ܘܠܳܐ ܬ݂ܰܣܒ݂ܪܽܘܢ ܘܬܺ݁ܐܡܪܽܘܢ ܒ݂ܢܰܦ݁ܫܟܽ݁ܘܢ ܕ݂ܰܐܒܳ݁ܐ ܐܺܝܬ݁ ܠܰܢ ܐܰܒ݁ܪܳܗܳܡ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܫܟ݂ܰܚ ܐܰܠܳܗܳܐ ܡܶܢ ܗܳܠܶܝܢ ܟ݂ܺܐܦܶ݁ܐ ܠܰܡܩܳܡܽܘ ܒ݂ܢܰܝܳܐ ܠܰܐܒ݁ܪܳܗܳܡ:
Mat 3:10 ܗܳܐ ܕ݂ܶܝܢ ܢܳܪܓܳ݁ܐ ܣܺܝܡ ܥܰܠ ܥܶܩܳܪܳܐ ܕ݂ܺܐܝܠܳܢܶܐ ܟ݂ܽܠ ܐܺܝܠܳܢܳܐ ܗܳܟܺ݁ܝܠ ܕ݂ܦܺ݁ܐܪܶܐ ܛܳܒܶ݁ܐ ܠܳܐ ܥܳܒܶ݁ܕ݁ ܡܶܬ݁ܦ݂ܣܶܩ ܘܢܳܦܶ݁ܠ ܒ݂ܢܽܘܪܳܐ: ܣ
Mat 3:11 ܐܶܢܳܐ ܡܰܥܡܶܕ݁ ܐ̄ܢܳܐ ܠܟܽ݁ܘܢ ܒ݂ܡܰܝܳܐ ܠܰܬ݁ܝܳܒܽ݁ܘܬܳ݁ܐ ܗܰܘ ܕ݂ܶܝܢ ܕ݂ܒܳ݁ܬܰ݁ܪܝ ܐܳܬܶ݁ܐ ܚܰܣܺܝܢ ܗܽ̄ܘ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܡܣܳܢܰܘܗ̄ܝ ܠܡܶܫܩܰܠ ܗܽܘ ܡܰܥܡܶܕ݁ ܠܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܢܽܘܪܳܐ: ܣ
Mat 3:12 ܗܰܘ ܕ݂ܪܰܦ݁ܫܳܐ ܒ݂ܺܐܝܕܶ݁ܗ ܘܰܡܕܰ݁ܟ݂ܶܐ ܐܶܕ݂ܪܰܘܗ̄ܝ ܘܚܶܛܶܐ ܟ݂ܳܢܶܫ ܠܰܐܘܨܪܰܘܗ̄ܝ ܘܬܶ݁ܒ݁ܢܳܐ ܡܰܘܩܶܕ݁ ܒ݂ܢܽܘܪܳܐ ܕ݂ܠܳܐ ܕ݂ܳܥܟ݂ܳܐ ܣܣ:
Mat 3:13 ܗܳܝܕ݂ܶܝܢ ܐܶܬܳ݁ܐ ܝܶܫܽܘܥ ܡܶܢ ܓ݂ܠܺܝܠܳܐ ܠܝܽܘܪܕ݂ܢܳܢ ܠܘܳܬ݁ ܝܽܘܚܰܢܳܢ ܕ݂ܢܶܥܡܰܕ݁ ܡܶܢܶܗ: ܣ
Mat 3:14 ܗܽܘ ܕ݂ܶܝܢ ܝܽܘܚܰܢܳܢ ܟ݂ܳܠܶܐ ܗ̄ܘܳܐ ܠܶܗ ܘܳܐܡܰܪ ܐܶܢܳܐ ܣܢܺܝܩ ܐ̄ܢܳܐ ܕ݂ܡܶܢܳܟ݁ ܐܶܬ݁ܥܡܶܕ݁ ܘܰܐܢ̄ܬ݂ ܠܘܳܬ݁ܝ ܐܶܬܰ݁ܝܬ݂:
Mat 3:15 ܗܽܘ ܕ݂ܶܝܢ ܝܶܫܽܘܥ ܥܢܳܐ ܘܶܐܡܰܪ ܠܶܗ ܫܒܽ݁ܘܩ ܗܳܫܳܐ ܗܳܟܰ݁ܢܳܐ ܓ݂ܶܝܪ ܝܳܐܶܐ ܠܰܢ ܕ݂ܰܢܡܰܠܶܐ ܟ݂ܽܠܳܗ ܟ݂ܺܐܢܽܘܬܳ݁ܐ ܘܗܳܝܕ݂ܶܝܢ ܫܰܒ݁ܩܶܗ: ܣ
Mat 3:16 ܟ݂ܰܕ݁ ܥܡܰܕ݁ ܕ݂ܶܝܢ ܝܶܫܽܘܥ ܡܶܚܕܳ݁ܐ ܣܠܶܩ ܡܶܢ ܡܰܝܳܐ ܘܶܐܬ݁ܦ݂ܬܰ݁ܚܘ ܠܶܗ ܫܡܰܝܳܐ ܘܰܚܙܳܐ ܪܽܘܚܳܐ ܕ݂ܰܐܠܳܗܳܐ ܕ݂ܢܳܚܬ݂ܳܐ ܐܰܝܟ݁ ܝܰܘܢܳܐ ܘܶܐܬܳ݁ܬ݁ ܥܠܰܘܗ̄ܝ: ܣ
Mat 3:17 ܘܗܳܐ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܶ݁ܗ ܐܶܨܛܒܺ݁ܝܬ݁ ܣܣ:
Mat 4:1 ܗܳܝܕ݂ܶܝܢ ܝܶܫܽܘܥ ܐܶܬ݁ܕ݂ܒܰ݁ܪ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܠܡܰܕ݁ܒ݂ܪܳܐ ܕ݂ܢܶܬ݁ܢܰܣܶܐ ܡܶܢ ܐܳܟܶ݁ܠܩܰܪܨܳܐ: ܣ
Mat 4:2 ܘܨܳܡ ܐܰܪܒ݂ܥܺܝܢ ܝܰܘܡܺܝܢ ܘܰܐܪܒ݂ܥܺܝܢ ܠܰܝܠܰܘܳܢ ܐ̄ܚܪܳܝܰܬ݁ ܕ݂ܶܝܢ ܟ݂ܦܶ݁ܢ:
Mat 4:3 ܘܰܩܪܶܒ݁ ܗܰܘ ܕ݂ܰܡܢܰܣܶܐ ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܶܡܰܪ ܕ݂ܗܳܠܶܝܢ ܟ݂ܺܐܦܶ݁ܐ ܢܶܗܘܝܳܢ ܠܰܚܡܳܐ:
Mat 4:4 ܗܽܘ ܕ݂ܶܝܢ ܥܢܳܐ ܘܶܐܡܰܪ ܟ݂ܬܺ݁ܝܒ݁ ܕ݂ܠܳܐ ܗ̄ܘܳܐ ܒ݂ܠܰܚܡܳܐ ܒ݂ܰܠܚܽܘܕ݁ ܚܳܝܶܐ ܒ݂ܰܪܢܳܫܳܐ ܐܶܠܳܐ ܒ݂ܟܽ݁ܠ ܡܶܠܳܐ ܕ݂ܢܳܦ݁ܩܳܐ ܡܶܢ ܦ݂ܽܘܡܶܗ ܕ݂ܰܐܠܳܗܳܐ: ܣ
Mat 4:5 ܗܳܝܕ݂ܶܝܢ ܕ݂ܰܒ݁ܪܶܗ ܐܳܟܶ݁ܠܩܰܪܨܳܐ ܠܰܡܕܺ݁ܝܢܰܬ݁ ܩܽܘܕ݁ܫܳܐ ܘܰܐܩܺܝܡܶܗ ܥܰܠ ܟ݂ܶܢܦܳ݁ܐ ܕ݂ܗܰܝܟ݂ܠܳܐ:
Mat 4:6 ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܫܕܺ݁ܝ ܢܰܦ݁ܫܳܟ݁ ܠܬܰ݁ܚܬ݂ ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܰܠܰܐܟܰ݁ܘܗ̄ܝ ܢܦܰ݁ܩܶܕ݁ ܥܠܰܝܟְ݂ ܘܥܰܠ ܐܺܝܕܰ݁ܝܗܽܘܢ ܢܶܫܩܠܽܘܢܳܟ݁ ܕ݂ܠܳܐ ܬ݂ܶܬ݂ܩܶܠ ܒ݂ܟܺ݁ܐܦܳ݁ܐ ܪܶܓ݁ܠܳܟ݁:
Mat 4:7 ܐܳܡܰܪ ܠܶܗ ܝܶܫܽܘܥ ܬ݂ܽܘܒ݁ ܟ݂ܬܺ݁ܝܒ݁ ܕ݂ܠܳܐ ܬ݂ܢܰܣܶܐ ܠܡܳܪܝܳܐ ܐܰܠܳܗܳܟ݁: ܣ
Mat 4:8 ܬ݂ܽܘܒ݁ ܕ݂ܰܒ݁ܪܶܗ ܐܳܟܶ݁ܠܩܰܪܨܳܐ ܠܛܽܘܪܳܐ ܕ݂ܛܳܒ݁ ܪܳܡ ܘܚܰܘܝܶܗ ܟ݂ܽܠܗܶܝܢ ܡܰܠܟ݂ܘܳܬܳ݁ܐ ܕ݂ܥܳܠܡܳܐ ܘܫܽܘܒ݁ܚܗܶܝܢ:
Mat 4:9 ܘܶܐܡܰܪ ܠܶܗ ܗܳܠܶܝܢ ܟ݂ܽܠܗܶܝܢ ܠܳܟ݁ ܐܶܬ݂ܶܠ ܐܶܢ ܬ݂ܶܦ݂ܶܠ ܬ݂ܶܣܓ݂ܽܘܕ݁ ܠܺܝ:
Mat 4:10 ܗܳܝܕ݂ܶܝܢ ܐܶܡܰܪ ܠܶܗ ܝܶܫܽܘܥ ܙܶܠ ܠܳܟ݁ ܣܳܛܳܢܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܳܪܝܳܐ ܐܰܠܳܗܳܟ݁ ܬ݂ܶܣܓ݂ܽܘܕ݁ ܘܠܶܗ ܒ݂ܰܠܚܽܘܕܰ݁ܘܗ̄ܝ ܬ݂ܶܦ݁ܠܽܘܚ: ܣ
Mat 4:11 ܗܳܝܕ݂ܶܝܢ ܫܰܒ݁ܩܶܗ ܐܳܟܶ݁ܠܩܰܪܨܳܐ ܘܗܳܐ ܡܰܠܰܐܟܶ݁ܐ ܩܪܶܒ݁ܘ ܘܰܡܫܰܡܫܺܝܢ ܗ̄ܘܰܘ ܠܶܗ ܣܣ:
Mat 4:12 ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܕ݂ܝܽܘܚܰܢܳܢ ܐܶܫܬ݂ܠܶܡ ܫܰܢܺܝ ܠܶܗ ܠܰܓ݁ܠܺܝܠܳܐ:
Mat 4:13 ܘܫܰܒ݁ܩܳܗ ܠܢܳܨܪܰܬ݁ ܘܶܐܬܳ݁ܐ ܥܡܰܪ ܒ݂ܰܟ݁ܦܰ݁ܪܢܰܚܽܘܡ ܥܰܠ-ܝܰܕ݁ ܝܰܡܳܐ ܒ݂ܰܬ݁ܚܽܘܡܳܐ ܕ݂ܰܙܒܳ݁ܘܠܽܘܢ ܘܰܕ݁ܢܰܦ݁ܬ݂ܳܠܺܝ: ܣ
Mat 4:14 ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ:
Mat 4:15 ܐܰܪܥܳܐ ܕ݂ܰܙܒܳ݁ܘܠܽܘܢ ܐܰܪܥܳܐ ܕ݂ܢܰܦ݁ܬ݂ܳܠܺܝ ܐܽܘܪܚܳܐ ܕ݂ܝܰܡܳܐ ܥܶܒ݁ܪܰܘܗ̄ܝ ܕ݂ܝܽܘܪܕ݂ܢܳܢ ܓ݂ܠܺܝܠܳܐ ܕ݂ܥܰܡ̄ܡܶܐ:
Mat 4:16 ܥܰܡܳܐ ܕ݂ܝܳܬܶ݁ܒ݁ ܒ݂ܚܶܫܽܘܟܳ݁ܐ ܢܽܘܗܪܳܐ ܪܰܒ݂ܳܐ ܚܙܳܐ ܘܰܐܝܠܶܝܢ ܕ݂ܝܳܬ݁ܒ݂ܺܝܢ ܒ݂ܰܐܬ݁ܪܳܐ ܘܰܒ݁ܛܶܠܳܠܶܐ ܕ݂ܡܰܘܬ݂ܳܐ ܢܽܘܗܪܳܐ ܕ݂ܢܰܚ ܠܗܽܘܢ ܣܣ:
Mat 4:17 ܡܶܢ ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܡܰܟ݁ܪܳܙܽܘ ܘܰܠܡܺܐܡܰܪ ܬ݂ܽܘܒ݁ܘ ܩܶܪܒ݂ܰܬ݁ ܠܳܗ ܓ݂ܶܝܪ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܣܣ:
Mat 4:18 ܘܟܰ݁ܕ݁ ܡܗܰܠܶܟ݁ ܥܰܠ-ܝܰܕ݁ ܝܰܡܳܐ ܕ݂ܰܓ݁ܠܺܝܠܳܐ ܚܙܳܐ ܬ݂ܪܶܝܢ ܐܰܚܺܝܢ ܫܶܡܥܽܘܢ ܕ݂ܶܐܬ݁ܩܪܺܝ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܕ݂ܪܳܡܶܝܢ ܡܨܺܝܕܳ݁ܬܳ݁ܐ ܒ݂ܝܰܡܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܨܰܝܳܕܶ݁ܐ:
Mat 4:19 ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܒ݂ܳܬܰ݁ܪܝ ܘܶܐܥܒ݂ܶܕ݁ܟܽ݁ܘܢ ܕ݂ܬܶ݁ܗܘܽܘܢ ܨܰܝܳܕܶ݁ܐ ܕ݂ܰܒ݁ܢܰܝ-ܐ̄ܢܳܫܳܐ:
Mat 4:20 ܗܶܢܽܘܢ ܕ݂ܶܝܢ ܡܶܚܕܳ݁ܐ ܫܒܰ݁ܩܘ ܡܨܺܝܕܳ݁ܬ݁ܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ
Mat 4:21 ܘܟܰ݁ܕ݁ ܥܒܰ݁ܪ ܡܶܢ ܬ݂ܰܡܳܢ ܚܙܳܐ ܐ̄ܚܪܳܢܶܐ ܐܰܚܶܐ ܬ݂ܪܶܝܢ ܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܝܽܘܚܰܢܳܢ ܐܰܚܽܘܗ̄ܝ ܒ݂ܶܐܠܦܳ݁ܐ ܥܰܡ ܙܰܒ݁ܕܰ݁ܝ ܐܰܒܽ݁ܘܗܽܘܢ ܕ݂ܰܡܬܰ݁ܩܢܺܝܢ ܡܨܺܝܕܳ݁ܬ݁ܗܽܘܢ ܘܰܩܪܳܐ ܐܶܢܽܘܢ:
Mat 4:22 ܗܶܢܽܘܢ ܕ݂ܶܝܢ ܡܶܚܕܳ݁ܐ ܫܒܰ݁ܩܘ ܠܶܐܠܦܳ݁ܐ ܘܠܰܐܒܽ݁ܘܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ
Mat 4:23 ܘܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܟܽ݁ܠܳܗ ܓ݂ܠܺܝܠܳܐ ܘܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܰܟ݁ܪܶܙ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܘܡܰܐܣܶܐ ܟ݂ܽܠ ܟ݂ܺܐܒ݁ ܘܟܽ݁ܘܪܗܳܢ ܒ݂ܥܰܡܳܐ: ܣ
Mat 4:24 ܘܶܐܫܬ݂ܡܰܥ ܛܶܒ݂ܶܗ ܒ݂ܟܽ݁ܠܳܗ ܣܽܘܪܺܝܰܐ ܘܩܰܪܶܒ݁ܘ ܠܶܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܘܰܐܝܠܶܝܢ ܕ݂ܰܐܠܺܝܨܺܝܢ ܒ݂ܬܰ݁ܫܢܺܝܩܶܐ ܘܕܰ݁ܝܘܳܢܶܐ ܘܰܕ݁ܒܰ݁ܪ ܐܶܓ݂ܳܪܶܐ ܘܰܡܫܰܪܰܝܳܐ ܘܰܐܣܺܝ ܐܶܢܽܘܢ:
Mat 4:25 ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܡܶܢ ܓ݂ܠܺܝܠܳܐ ܘܡܶܢ ܥܶܣܪܰܬ݁-ܡܕܺ݁ܝܢܳܬܳ݁ܐ ܘܡܶܢ ܐܽܘܪܺܫܠܶܡ ܘܡܶܢ ܝܺܗܽܘܕ݁ ܘܡܶܢ ܥܶܒ݁ܪܳܐ ܕ݂ܝܽܘܪܕ݂ܢܳܢ ܣ݂ ܣ݂:
Mat 5:1 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܠܟܶ݁ܢܫܶܐ ܣܠܶܩ ܠܛܽܘܪܳܐ ܘܟܰ݁ܕ݁ ܝܺܬܶ݁ܒ݁ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ:
Mat 5:2 ܘܰܦ݁ܬܰ݁ܚ ܦ݂ܽܘܡܶܗ ܘܡܰܠܶܦ݁ ܗ̄ܘܳܐ ܠܗܽܘܢ ܘܳܐܡܰܪ: ܣ
Mat 5:3 ܛܽܘܒܰ݁ܝܗܽܘܢ ܠܡܶܣܟ݂ܺܢܶܐ ܒ݂ܪܽܘܚ ܕ݂ܕܺ݁ܝܠܗܽܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ
Mat 5:4 ܛܽܘܒܰ݁ܝܗܽܘܢ ܠܰܐܒܺ݁ܝܠܶܐ ܕ݂ܗܶܢܽܘܢ ܢܶܬ݁ܒ݂ܰܝܐܘܽܢ: ܣ
Mat 5:5 ܛܽܘܒܰ݁ܝܗܽܘܢ ܠܡܰܟ݂ܺܝܟܶ݁ܐ ܕ݂ܗܶܢܽܘܢ ܢܺܐܪܬܽ݁ܘܢ ܠܰܐܪܥܳܐ: ܣ
Mat 5:6 ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܟܰ݁ܦ݁ܢܺܝܢ ܘܰܨܗܶܝܢ ܠܟܺ݁ܐܢܽܘܬܳ݁ܐ ܕ݂ܗܶܢܽܘܢ ܢܶܣܒ݂ܥܽܘܢ: ܣ
Mat 5:7 ܛܽܘܒܰ݁ܝܗܽܘܢ ܠܰܡܪܰܚܡܳܢܶܐ ܕ݂ܰܥܠܰܝܗܽܘܢ ܢܶܗܘܽܘܢ ܪܰܚܡܶܐ: ܣ
Mat 5:8 ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܰܕ݁ܟܶ݁ܝܢ ܒ݂ܠܶܒ݂ܗܽܘܢ ܕ݂ܗܶܢܽܘܢ ܢܶܚܙܽܘܢ ܠܰܐܠܳܗܳܐ: ܣ
Mat 5:9 ܛܽܘܒܰ݁ܝܗܽܘܢ ܠܥܳܒ݁ܕ݂ܰܝ ܫܠܳܡܳܐ ܕ݂ܰܒ݁ܢܰܘܗ̄ܝ ܕ݂ܰܐܠܳܗܳܐ ܢܶܬ݁ܩܪܽܘܢ: ܣ
Mat 5:10 ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܶܐܬ݁ܪܕܶ݁ܦ݁ܘ ܡܶܛܽܠ ܟ݂ܺܐܢܽܘܬܳ݁ܐ ܕ݂ܕܺ݁ܝܠܗܽܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ
Mat 5:11 ܛܽܘܒܰ݁ܝܟ݂ܽܘܢ ܐܶܡܰܬ݁ܝ ܕ݂ܰܡܚܰܣܕ݂ܺܝܢ ܠܟܽ݁ܘܢ ܘܪܳܕ݁ܦ݂ܺܝܢ ܠܟܽ݁ܘܢ ܘܳܐܡܪܺܝܢ ܥܠܰܝܟ݂ܽܘܢ ܟ݂ܽܠ ܡܶܠܳܐ ܒ݂ܺܝܫܳܐ ܡܶܛܽܠܳܬ݁ܝ ܒ݂ܕܰ݁ܓ݂ܳܠܽܘܬܳ݁ܐ:
Mat 5:12 ܗܳܝܕ݂ܶܝܢ ܚܕܰ݁ܘ ܘܰܪܘܰܙܘ ܕ݂ܰܐܓ݁ܪܟܽ݁ܘܢ ܣܓܺ݁ܝ ܒ݂ܰܫܡܰܝܳܐ ܗܳܟܰ݁ܢܳܐ ܓ݂ܶܝܪ ܪܕܰ݁ܦ݁ܘ ܠܰܢܒܺ݁ܝܶܐ ܕ݂ܡܶܢ ܩܕܳ݁ܡܰܝܟ݂ܽܘܢ: ܣ
Mat 5:13 ܐܰܢ̄ܬ݂ܽܘܢ ܐܶܢܽܘܢ ܡܶܠܚܳܗ ܕ݂ܰܐܪܥܳܐ ܐܶܢܗܽܘ ܕ݂ܶܝܢ ܕ݂ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ ܠܡܶܕ݂ܶܡ ܠܳܐ ܐܳܙܳܠ̄ܐ ܐܶܠܳܐ ܕ݂ܬܶ݁ܫܬ݂ܕܶ݁ܐ ܠܒܰ݁ܪ ܘܬܶ݁ܬ݂ܕܺ݁ܝܫ ܡܶܢ ܐ̄ܢܳܫܳܐ: ܣ
Mat 5:14 ܐܰܢ̄ܬ݂ܽܘܢ ܐܶܢܽܘܢ ܢܽܘܗܪܶܗ ܕ݂ܥܳܠܡܳܐ ܠܳܐ ܡܶܫܟ݂ܚܳܐ ܕ݂ܬܶ݁ܛܫܶܐ ܡܕܺ݁ܝܢ̄ܬ݂ܳܐ ܕ݂ܥܰܠ ܛܽܘܪܳܐ ܒ݂ܰܢܝܳܐ:
Mat 5:15 ܘܠܳܐ ܡܰܢܗܪܺܝܢ ܫܪܳܓܳ݁ܐ ܘܣܳܝܡܺܝܢ ܠܶܗ ܬ݂ܚܶܝܬ݁ ܣܰܐܬܳ݁ܐ ܐܶܠܳܐ ܥܰܠ ܡܢܳܪܬ݂ܳܐ ܘܡܰܢܗܰܪ ܠܟܽ݁ܠ ܐܰܝܠܶܝܢ ܕ݂ܰܒ݁ܒܰ݁ܝܬ݂ܳܐ ܐܶܢܽܘܢ:
Mat 5:16 ܗܳܟܰ݁ܢܳܐ ܢܶܢܗܰܪ ܢܽܘܗܪܟܽ݁ܘܢ ܩܕܳ݁ܡ ܒ݂ܢܰܝܢܳܫܳܐ ܕ݂ܢܶܚܙܽܘܢ ܥܒܳ݁ܕܰ݁ܝܟ݂ܽܘܢ ܛܳܒܶ݁ܐ ܘܰܢܫܰܒ݂ܚܽܘܢ ܠܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ: ܣ
Mat 5:17 ܠܳܐ ܬ݂ܰܣܒ݂ܪܽܘܢ ܕ݂ܶܐܬܺ݁ܝܬ݁ ܕ݂ܶܐܫܪܶܐ ܢܳܡܽܘܣܳܐ ܐܰܘ ܢܒܺ݁ܝܶܐ ܠܳܐ ܐܶܬܺ݁ܝܬ݁ ܕ݂ܶܐܫܪܶܐ ܐܶܠܳܐ ܕ݂ܶܐܡܰܠܶܐ:
Mat 5:18 ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܥܕܰ݁ܡܳܐ ܕ݂ܢܶܥܒ݂ܪܽܘܢ ܫܡܰܝܳܐ ܘܰܐܪܥܳܐ ܝܽܘܕ݁ ܚܕܳ݁ܐ ܐܰܘ ܚܰܕ݁ ܣܶܪܛܳܐ ܠܳܐ ܢܶܥܒ݂ܰܪ ܡܶܢ ܢܳܡܽܘܣܳܐ ܥܕܰ݁ܡܳܐ ܕ݂ܟܽ݁ܠ ܢܶܗܘܶܐ: ܣ
Mat 5:19 ܟ݂ܽܠ ܡܰܢ ܗܳܟܺ݁ܝܠ ܕ݂ܢܶܫܪܶܐ ܚܰܕ݁ ܡܶܢ ܦ݂ܽܘܩܕ݂ܳܢܶܐ ܗܳܠܶܝܢ ܙܥܽܘܪܶܐ ܘܢܰܠܶܦ݁ ܗܳܟܰ݁ܢܳܐ ܠܰܒ݁ܢܰܝܢܳܫܳܐ ܒ݂ܨܺܝܪܳܐ ܢܶܬ݁ܩܪܶܐ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܟ݂ܽܠ ܕ݂ܶܝܢ ܕ݂ܢܶܥܒ݂ܶܕ݁ ܘܢܰܠܶܦ݁ ܗܳܢܳܐ ܪܰܒ݂ܳܐ ܢܶܬ݁ܩܪܶܐ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 5:20 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܶܐܠܳܐ ܬ݂ܺܐܬܰ݁ܪ ܟ݂ܺܐܢܽܘܬ݁ܟܽ݁ܘܢ ܝܰܬ݂ܺܝܪ ܡܶܢ ܕ݂ܣܳܦ݁ܪܶܐ ܘܰܦ݁ܪܺܝܫܶܐ ܠܳܐ ܬ݂ܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ
Mat 5:21 ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܠܩܰܕ݁ܡܳܝܶܐ ܠܳܐ ܬ݂ܶܩܛܽܘܠ ܘܟܽ݁ܠ ܕ݂ܢܶܩܛܽܘܠ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ:
Mat 5:22 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܢܶܪܓ݂ܰܙ ܥܰܠ ܐܰܚܽܘܗ̄ܝ ܐܺܝܩܺܐ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ ܘܟܽ݁ܠ ܕ݂ܢܺܐܡܰܪ ܠܰܐܚܽܘܗ̄ܝ ܪܰܩܰܐ ܡܚܰܝܰܒ݁ ܗܽ̄ܘ ܠܰܟ݁ܢܽܘܫܬ݂ܳܐ ܘܡܰܢ ܕ݂ܢܺܐܡܰܪ ܠܶܠܳܐ ܡܚܰܝܰܒ݁ ܗܽ̄ܘ ܠܓܺ݁ܗܰܢܳܐ ܕ݂ܢܽܘܪܳܐ:
Mat 5:23 ܐܶܢ ܗܽܘ ܗܳܟܺ݁ܝܠ ܕ݂ܰܡܩܰܪܶܒ݁ ܐܰܢ̄ܬ݂ ܩܽܘܪܒ݂ܳܢܳܟ݁ ܥܰܠ ܡܰܕ݁ܒ݂ܚܳܐ ܘܬܰ݁ܡܳܢ ܬ݂ܶܬ݂ܕ݂ܟܰ݁ܪ ܕ݂ܰܐܚܺܝܕ݁ ܥܠܰܝܟְ݂ ܐܰܚܽܘܟ݁ ܐܰܟ݂ܬܳ݁ܐ ܡܶܕ݂ܶܡ:
Mat 5:24 ܫܒܽ݁ܘܩ ܬ݂ܰܡܳܢ ܩܽܘܪܒ݂ܳܢܳܟ݁ ܩܕܳ݁ܡ ܡܰܕ݁ܒ݂ܚܳܐ ܘܙܶܠ ܠܽܘܩܕܰ݁ܡ ܐܶܬ݁ܪܰܥܳܐ ܥܰܡ ܐܰܚܽܘܟ݁ ܘܗܳܝܕ݂ܶܝܢ ܬ݂ܳܐ ܩܰܪܶܒ݁ ܩܽܘܪܒ݂ܳܢܳܟ݁: ܣ
Mat 5:25 ܗܘܰܝܬ݂ ܡܶܬܰ݁ܐܘܶܐ ܥܰܡ ܒ݂ܥܶܠ ܕ݂ܺܝܢܳܟ݁ ܥܓܰ݁ܠ ܥܰܕ݁ ܥܰܡܶܗ ܐܰܢ̄ܬ݂ ܒ݂ܽܐܘܪܚܳܐ ܕ݂ܰܠܡܳܐ ܒ݂ܥܶܠ ܕ݂ܺܝܢܳܟ݁ ܢܰܫܠܡܳܟ݁ ܠܕܰ݁ܝܳܢܳܐ ܘܕܰ݁ܝܳܢܳܐ ܢܰܫܠܡܳܟ݁ ܠܓܰ݁ܒ݂ܳܝܳܐ ܘܬܶ݁ܦ݂ܶܠ ܒ݂ܶܝܬ݁-ܐܰܣܺܝܪܶܐ:
Mat 5:26 ܘܰܐܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܠܳܐ ܬ݂ܶܦ݂ܽܘܩ ܡܶܢ ܬ݂ܰܡܳܢ ܥܕܰ݁ܡܳܐ ܕ݂ܬܶ݁ܬ݂ܶܠ ܫܳܡܽܘܢܳܐ ܐ̄ܚܪܳܝܳܐ ܣܣ:
Mat 5:27 ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܠܳܐ ܬ݂ܓܽ݁ܘܪ:
Mat 5:28 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܚܳܙܶܐ ܐܰܢ̄ܬ݂ܬܳ݁ܐ ܐܰܝܟ݁ ܕ݂ܢܶܪܓ݂ܺܝܗ ܡܶܚܕܳ݁ܐ ܓ݂ܳܪܳܗ ܒ݂ܠܶܒ݂ܶܗ:
Mat 5:29 ܐܶܢ ܕ݂ܶܝܢ ܥܰܝܢܳܟ݁ ܕ݂ܝܰܡܺܝܢܳܐ ܡܰܟ݁ܫܠܳܐ ܠܳܟ݁ ܚܨܺܝܗ ܘܰܫܕܺ݁ܝܗ ܡܶܢܳܟ݁ ܦ݂ܰܩܳܚ ܠܳܟ݁ ܓ݂ܶܝܪ ܕ݂ܢܺܐܒܰ݁ܕ݁ ܚܰܕ݁ ܗܰܕ݂ܳܡܳܟ݁ ܘܠܳܐ ܟ݂ܽܠܶܗ ܦ݂ܰܓ݁ܪܳܟ݁ ܢܶܦ݂ܶܠ ܒ݂ܓܺ݁ܗܰܢܳܐ:
Mat 5:30 ܘܶܐܢ ܐܺܝܕܳ݁ܟ݁ ܕ݂ܝܰܡܺܝܢܳܐ ܡܰܟ݁ܫܠܳܐ ܠܳܟ݁ ܦ݂ܣܽܘܩ ܫܕܺ݁ܝܗ ܡܶܢܳܟ݁ ܦ݂ܰܩܳܚ ܠܳܟ݁ ܓ݂ܶܝܪ ܕ݂ܢܺܐܒܰ݁ܕ݁ ܚܰܕ݁ ܡܶܢ ܗܰܕ݂ܳܡܰܝܟְ݂ ܘܠܳܐ ܟ݂ܽܠܶܗ ܦ݂ܰܓ݁ܪܳܟ݁ ܢܶܦ݂ܶܠ ܒ݂ܓܺ݁ܗܰܢܳܐ:
Mat 5:31 ܐܶܬܶ݁ܐܡܰܪ ܕ݂ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܢܶܬ݂ܶܠ ܠܳܗ ܟ݂ܬܳ݁ܒܳ݁ܐ ܕ݂ܕܽ݁ܘܠܳܠܳܐ:
Mat 5:32 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܠܒܰ݁ܪ ܡܶܢ ܡܶܠܬܳ݁ܐ ܕ݂ܙܳܢܝܽܘܬܳ݁ܐ ܥܳܒܶ݁ܕ݁ ܠܳܗ ܕ݂ܰܬ݁ܓܽ݁ܘܪ ܘܡܰܢ ܕ݂ܫܳܩܶܠ ܫܒܺ݁ܝܩܬ݂ܳܐ ܓ݂ܳܐܰܪ: ܣ
Mat 5:33 ܬ݂ܽܘܒ݁ ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܠܩܰܕ݁ܡܳܝܶܐ ܕ݂ܠܳܐ ܬ݂ܕܰ݁ܓ݂ܶܠ ܒ݂ܡܰܘܡܳܬܳ݁ܟ݁ ܬ݂ܫܰܠܶܡ ܕ݂ܶܝܢ ܠܡܳܪܝܳܐ ܡܰܘܡܳܬܳ݁ܟ݁:
Mat 5:34 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܠܳܐ ܬ݂ܺܐܡܽܘܢ ܣܳܟ݁ ܠܳܐ ܒ݂ܰܫܡܰܝܳܐ ܕ݂ܟܽ݁ܘܪܣܝܳܐ ܗܽܘ ܕ݂ܰܐܠܳܗܳܐ:
Mat 5:35 ܘܠܳܐ ܒ݂ܰܐܪܥܳܐ ܕ݂ܟܽ݁ܘܒ݁ܫܳܐ ܗ̄ܝ ܕ݂ܰܬ݁ܚܶܝܬ݁ ܪܶܓ݁ܠܰܘܗ̄ܝ ܐܳܦ݁ܠܳܐ ܒ݂ܽܐܘܪܺܝܫܠܶܡ ܕ݂ܰܡܕܺ݁ܝܢ̄ܬ݂ܶܗ ܗܺ̄ܝ ܕ݂ܡܰܠܟ݂ܳܐ ܪܰܒ݂ܳܐ:
Mat 5:36 ܐܳܦ݁ܠܳܐ ܒ݂ܪܺܫܳܟ݁ ܬ݂ܺܐܡܶܐ ܕ݂ܠܳܐ ܡܶܫܟ݂ܰܚ ܐܰܢ̄ܬ݂ ܠܡܶܥܒ݂ܰܕ݁ ܒ݂ܶܗ ܡܶܢܬܳ݁ܐ ܚܕܳ݁ܐ ܕ݂ܣܰܥܪܳܐ ܐܽܘܟ݂ܳܡܬ݂ܳܐ ܐܰܘ ܚܶܘܳܪܬ݂ܳܐ:
Mat 5:37 ܐܶܠܳܐ ܬ݂ܶܗܘܶܐ ܡܶܠܰܬ݁ܟܽ݁ܘܢ ܐܺܝܢ ܐܺܝܢ ܘܠܳܐ ܠܳܐ ܡܶܕ݂ܶܡ ܕ݂ܡܶܢ ܗܳܠܶܝܢ ܝܰܬ݂ܺܝܪ ܡܶܢ ܒ݂ܺܝܫܳܐ ܗܽܘ: ܣ
Mat 5:38 ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܥܰܝܢܳܐ ܚܠܳܦ݁ ܥܰܝܢܳܐ ܘܫܶܢܳܐ ܚܠܳܦ݁ ܫܶܢܳܐ:
Mat 5:39 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܩܽܘܡܽܘܢ ܠܽܘܩܒܰ݁ܠ ܒ݂ܺܝܫܳܐ ܐܶܠܳܐ ܡܰܢ ܕ݂ܡܳܚܶܐ ܠܳܟ݁ ܥܰܠ ܦ݂ܰܟ݂ܳܟ݁ ܕ݂ܝܰܡܺܝܢܳܐ ܐܰܦ݁ܢܳܐ ܠܶܗ ܐܳܦ݁ ܐ̄ܚܪܺܢܳܐ:
Mat 5:40 ܘܡܰܢ ܕ݂ܨܳܒܶ݁ܐ ܕ݂ܰܢܕܽ݁ܘܢ ܥܰܡܳܟ݁ ܘܢܶܫܩܽܘܠ ܟ݂ܽܘܬ݂ܺܝܢܳܟ݁ ܫܒܽ݁ܘܩ ܠܶܗ ܐܳܦ݁ ܡܰܪܛܽܘܛܳܟ݁: ܣ
Mat 5:41 ܡܰܢ ܕ݂ܰܡܫܰܚܰܪ ܠܳܟ݁ ܡܺܝܠܳܐ ܚܰܕ݁ ܙܶܠ ܥܰܡܶܗ ܬ݂ܪܶܝܢ: ܣ
Mat 5:42 ܡܰܢ ܕ݂ܫܳܐܶܠ ܠܳܟ݁ ܗܰܒ݁ ܠܶܗ ܘܡܰܢ ܕ݂ܨܳܒܶ݁ܐ ܕ݂ܢܺܐܙܰܦ݁ ܡܶܢܳܟ݁ ܠܳܐ ܬ݂ܶܟ݁ܠܶܝܘܗ̄ܝ: ܣ
Mat 5:43 ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܰܪܚܰܡ ܠܩܰܪܺܝܒܳ݁ܟ݁ ܘܰܣܢܺܝ ܠܰܒ݁ܥܶܠܕ݂ܒܳ݁ܒܳ݁ܟ݁:
Mat 5:44 ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܒܰ݁ܪܶܟ݁ܘ ܠܡܰܢ ܕ݂ܠܳܐܶܛ ܠܟܽ݁ܘܢ ܘܰܥܒܶ݁ܕ݁ܘ ܕ݂ܫܰܦ݂ܺܝܪ ܠܡܰܢ ܕ݂ܣܳܢܶܐ ܠܟܽ݁ܘܢ ܘܨܰܠܰܘ ܥܰܠ ܐܰܝܠܶܝܢ ܕ݂ܕܳ݁ܒ݁ܪܺܝܢ ܠܟܽ݁ܘܢ ܒ݂ܰܩܛܺܝܪܳܐ ܘܪܳܕ݁ܦ݂ܺܝܢ ܠܟܽ݁ܘܢ:
Mat 5:45 ܐܰܝܟ݂ܰܢܳܐ ܕ݂ܬܶ݁ܗܘܽܘܢ ܒ݂ܢܰܘܗ̄ܝ ܕ݂ܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܗܰܘ ܕ݂ܡܰܕ݁ܢܰܚ ܫܶܡܫܶܗ ܥܰܠ ܛܳܒܶ݁ܐ ܘܥܰܠ ܒ݂ܺܝܫܶܐ ܘܡܰܚܶܬ݁ ܡܶܛܪܶܗ ܥܰܠ ܟ݂ܺܐܢܶܐ ܘܥܰܠ ܥܰܘܳܠܶܐ:
Mat 5:46 ܐܶܢ ܓ݂ܶܝܪ ܡܰܚܒܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܡܰܚܒܺ݁ܝܢ ܠܟܽ݁ܘܢ ܡܳܢܳܐ ܐܰܓ݁ܪܳܐ ܐܺܝܬ݁ ܠܟܽ݁ܘܢ ܠܳܐ ܗܳܐ ܐܳܦ݁ ܡܳܟ݁ܣܶܐ ܗܺܝ ܗܳܕܶ݁ܐ ܥܳܒ݁ܕ݂ܺܝܢ:
Mat 5:47 ܘܶܐܢ ܫܳܐܠܺܝܢ ܐܢ̄ܬ݂ܽܘܢ ܒ݂ܰܫܠܳܡܳܐ ܕ݂ܰܐܚܰܝܟ݂ܽܘܢ ܒ݂ܰܠܚܽܘܕ݁ ܡܳܢܳܐ ܝܰܬ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܳܐ ܗܳܐ ܐܳܦ݁ ܡܳܟ݁ܣܶܐ ܗܺܝ ܗܳܕܶ݁ܐ ܥܳܒ݁ܕ݂ܺܝܢ:
Mat 5:48 ܗܘܰܘ ܗܳܟܺ݁ܝܠ ܐܰܢ̄ܬ݂ܽܘܢ ܓ݂ܡܺܝܪܶܐ ܐܰܝܟ݂ܰܢܳܐ ܕ݂ܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܓ݂ܡܺܝܪ ܗܽ̄ܘ ܣ݂ ܣ݂:
Mat 6:1 ܚܽܘܪܘ ܕ݂ܶܝܢ ܒ݂ܙܶܕ݁ܩܰܬ݁ܟܽ݁ܘܢ ܕ݂ܠܳܐ ܬ݂ܶܥܒ݂ܕܽ݁ܘܢܳܗ ܩܕܳ݁ܡ ܒ݂ܢܰܝ-ܐ̄ܢܳܫܳܐ ܐܰܝܟ݁ ܕ݂ܬܶ݁ܬ݁ܚܙܽܘܢ ܠܗܽܘܢ ܘܶܐܠܳܐ ܐܰܓ݁ܪܳܐ ܠܰܝܬ݂ ܠܟܽ݁ܘܢ ܠܘܳܬ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:
Mat 6:2 ܐܶܡܰܬ݁ܝ ܗܳܟܺ݁ܝܠ ܕ݂ܥܳܒܶ݁ܕ݁ ܐܰܢ̄ܬ݂ ܙܶܕ݁ܩܬܳ݁ܐ ܠܳܐ ܬ݂ܶܩܪܶܐ ܩܰܪܢܳܐ ܩܕܳ݁ܡܰܝܟְ݂ ܐܰܝܟ݁ ܕ݂ܥܳܒ݁ܕ݂ܺܝܢ ܢܳܣܒ݂ܰܝ ܒ݂ܰܐܦ݂ܶܐ ܒ݂ܰܟ݁ܢܽܘܫܳܬܳ݁ܐ ܘܰܒ݁ܫܽܘܩܶܐ ܐܰܝܟ݁ ܕ݂ܢܶܫܬ݂ܰܒ݂ܚܽܘܢ ܡܶܢ ܒ݂ܢܰܝ-ܐ̄ܢܳܫܳܐ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:
Mat 6:3 ܐܰܢ̄ܬ݂ ܕ݂ܶܝܢ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܙܶܕ݁ܩܬܳ݁ܐ ܠܳܐ ܬ݂ܶܕ݂ܰܥ ܣܶܡܳܠܳܟ݁ ܡܳܢܳܐ ܥܳܒ݁ܕ݂ܳܐ ܝܰܡܺܝܢܳܟ݁:
Mat 6:4 ܐܰܝܟ݁ ܕ݂ܬܶ݁ܗܘܶܐ ܙܶܕ݁ܩܬܳ݁ܟ݁ ܒ݂ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܗܽܘ ܢܶܦ݁ܪܥܳܟ݁ ܒ݂ܓܶ݁ܠܝܳܐ:
Mat 6:5 ܘܡܳܐ ܕ݂ܰܡܨܰܠܶܐ ܐܰܢ̄ܬ݂ ܠܳܐ ܬ݂ܶܗܘܶܐ ܐܰܝܟ݁ ܢܳܣܒ݂ܰܝ ܒ݂ܰܐܦ݂ܶܐ ܕ݂ܪܳܚܡܺܝܢ ܠܰܡܩܳܡ ܒ݂ܰܟ݁ܢܽܘܫܳܬܳ݁ܐ ܘܰܒ݁ܙܳܘܝܳܬܳ݁ܐ ܕ݂ܫܽܘܩܶܐ ܠܰܡܨܰܠܳܝܽܘ ܕ݂ܢܶܬ݁ܚܙܽܘܢ ܠܰܒ݁ܢܰܝ-ܐ̄ܢܳܫܳܐ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:
Mat 6:6 ܐܰܢ̄ܬ݂ ܕ݂ܶܝܢ ܐܶܡܰܬ݁ܝ ܕ݂ܰܡܨܰܠܶܐ ܐܰܢ̄ܬ݂ ܥܽܘܠ ܠܬܰ݁ܘܳܢܳܟ݁ ܘܰܐܚܽܘܕ݁ ܬ݂ܰܪܥܳܟ݁ ܘܨܰܠܳܐ ܠܰܐܒܽ݁ܘܟ݁ ܕ݂ܰܒ݁ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܢܶܦ݁ܪܥܳܟ݁ ܒ݂ܓܶ݁ܠܝܳܐ:
Mat 6:7 ܘܡܳܐ ܕ݂ܰܡܨܰܠܶܝܢ ܐܢ̄ܬ݂ܽܘܢ ܠܳܐ ܗܘܰܝܬ݂ܽܘܢ ܡܦܰ݁ܩܩܺܝܢ ܐܰܝܟ݁ ܚܰܢܦܶ݁ܐ ܣܳܒ݁ܪܺܝܢ ܓ݂ܶܝܪ ܕ݂ܰܒ݁ܡܰܡܠ̄ܠܳܐ ܣܰܓ݂ܺܝܳܐܐ ܡܶܫܬ݂ܰܡܥܺܝܢ:
Mat 6:8 ܠܳܐ ܗܳܟܺ݁ܝܠ ܬ݂ܶܕ݂ܰܡܽܘܢ ܠܗܽܘܢ ܐܰܒܽ݁ܘܟܽ݁ܘܢ ܓ݂ܶܝܪ ܝܳܕܰ݁ܥ ܡܳܢܳܐ ܡܶܬ݁ܒ݂ܥܶܐ ܠܟܽ݁ܘܢ ܥܰܕ݁ܠܳܐ ܬ݂ܶܫܶܐܠܽܘܢܳܝܗ̄ܝ: ܣ
Mat 6:9 ܗܳܟܰ݁ܢܳܐ ܗܳܟܺ݁ܝܠ ܨܰܠܰܘ ܐܰܢ̄ܬ݂ܽܘܢ ܐܰܒܽ݁ܘܢ ܕ݂ܒܰ݁ܫܡܰܝܳܐ ܢܶܬ݁ܩܰܕ݂ܰܫ ܫܡܳܟ݁:
Mat 6:10 ܬ݂ܺܐܬܶ݁ܐ ܡܰܠܟ݂ܽܘܬܳ݁ܟ݁ ܢܶܗܘܶܐ ܨܶܒ݁ܝܳܢܳܟ݁ ܐܰܝܟ݂ܰܢܳܐ ܕ݂ܒܰ݁ܫܡܰܝܳܐ ܐܳܦ݁ ܒ݂ܰܐܪܥܳܐ:
Mat 6:11 ܗܰܒ݁ ܠܰܢ ܠܰܚܡܳܐ ܕ݂ܣܽܘܢܩܳܢܰܢ ܝܰܘܡܳܢܳܐ:
Mat 6:12 ܘܰܫܒܽ݁ܘܩ ܠܰܢ ܚܰܘܒ݂ܰܝܢ ܐܰܝܟ݂ܰܢܳܐ ܕ݂ܳܐܦ݁ ܚܢܰܢ ܫܒܰ݁ܩܢ ܠܚܰܝܳܒܰ݁ܝܢ:
Mat 6:13 ܘܠܳܐ ܬ݂ܰܥܠܰܢ ܠܢܶܣܝܽܘܢܳܐ ܐܶܠܳܐ ܦ݂ܰܨܳܢ ܡܶܢ ܒ݂ܺܝܫܳܐ ܡܶܛܽܠ ܕ݂ܕܺ݁ܝܠܳܟ݁ ܗ̄ܝ ܡܰܠܟ݂ܽܘܬܳ݁ܐ ܘܚܰܝܠܳܐ ܘܬܶ݁ܫܒ݂ܽܘܚܬ݂ܳܐ ܠܥܳܠܰܡ ܥܳܠܡܺܝܢ: ܣ
Mat 6:14 ܐܶܢ ܓ݂ܶܝܪ ܬ݂ܶܫܒ݂ܩܽܘܢ ܠܰܒ݁ܢܰܝܢܳܫܳܐ ܣܰܟ݁ܠܘܳܬ݁ܗܽܘܢ ܢܶܫܒ݂ܽܘܩ ܐܳܦ݁ ܠܟܽ݁ܘܢ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:
Mat 6:15 ܐܶܢ ܕ݂ܶܝܢ ܠܳܐ ܬ݂ܶܫܒ݂ܩܽܘܢ ܠܰܒ݁ܢܰܝܢܳܫܳܐ ܐܳܦ݁ܠܳܐ ܐܰܒܽ݁ܘܟܽ݁ܘܢ ܫܳܒܶ݁ܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ: ܣ
Mat 6:16 ܐܶܡܰܬ݁ܝ ܕ݂ܶܝܢ ܕ݂ܨܳܝܡܺܝܢ ܐܢ̄ܬ݂ܽܘܢ ܠܳܐ ܬ݂ܶܗܘܽܘܢ ܟ݂ܡܺܝܪܶܐ ܐܰܝܟ݁ ܢܳܣܒ݂ܰܝ ܒ݂ܰܐܦ݂ܶܐ ܡܚܰܒ݂ܠܺܝܢ ܓ݂ܶܝܪ ܦ݂ܰܪܨܽܘܦ݂ܰܝܗܽܘܢ ܐܰܝܟ݁ ܕ݂ܢܶܬ݁ܚܙܽܘܢ ܠܰܒ݁ܢܰܝܢܳܫܳܐ ܕ݂ܨܳܝܡܺܝܢ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:
Mat 6:17 ܐܰܢ̄ܬ݂ ܕ݂ܶܝܢ ܡܳܐ ܕ݂ܨܳܐܶܡ ܐܰܢ̄ܬ݂ ܐܰܫܺܝܓ݁ ܐܰܦ݂ܰܝܟְ݂ ܘܰܡܫܽܘܚ ܪܺܫܳܟ݁:
Mat 6:18 ܐܰܝܟ݁ ܕ݂ܠܳܐ ܬ݂ܶܬ݁ܚܙܶܐ ܠܰܒ݁ܢܰܝܢܳܫܳܐ ܕ݂ܨܳܐܶܡ ܐܰܢ̄ܬ݂ ܐܶܠܳܐ ܠܰܐܒܽ݁ܘܟ݁ ܕ݂ܰܒ݁ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܗܽܘ ܢܶܦ݁ܪܥܳܟ݁:
Mat 6:19 ܠܳܐ ܬ݂ܣܺܝܡܽܘܢ ܠܟܽ݁ܘܢ ܣܺܝܡܳܬܳ݁ܐ ܒ݂ܰܐܪܥܳܐ ܐܰܬܰ݁ܪ ܕ݂ܣܳܣܳܐ ܘܰܐܟ݁ܠܳܐ ܡܚܰܒ݂ܠܺܝܢ ܘܰܐܝܟ݂ܳܐ ܕ݂ܓܰ݁ܢܳܒܶ݁ܐ ܦ݂ܳܠܫܺܝܢ ܘܓܳ݁ܢܒ݂ܺܝܢ:
Mat 6:20 ܐܶܠܳܐ ܣܺܝܡܘ ܠܟܽ݁ܘܢ ܣܺܝܡܳܬܳ݁ܐ ܒ݂ܰܫܡܰܝܳܐ ܐܰܝܟ݂ܳܐ ܕ݂ܠܳܐ ܣܳܣܳܐ ܘܠܳܐ ܐܰܟ݁ܠܳܐ ܡܚܰܒ݂ܠܺܝܢ ܘܰܐܝܟ݂ܳܐ ܕ݂ܓܰ݁ܢܳܒܶ݁ܐ ܠܳܐ ܦ݂ܳܠܫܺܝܢ ܘܠܳܐ ܓ݂ܳܢܒ݂ܺܝܢ:
Mat 6:21 ܐܰܝܟ݂ܳܐ ܓ݂ܶܝܪ ܕ݂ܺܐܝܬܶ݁ܝܗ ܣܺܝܡܰܬ݁ܟܽ݁ܘܢ ܬ݂ܰܡܳܢ ܗ̄ܘ ܐܳܦ݁ ܠܶܒ݂ܟܽ݁ܘܢ: ܣ
Mat 6:22 ܫܪܳܓܳ݁ܐ ܕ݂ܦܰ݁ܓ݁ܪܳܐ ܐܺܝܬܶ݁ܝܗ ܥܰܝܢܳܐ ܐܶܢ ܥܰܝܢܳܟ݁ ܗܳܟܺ݁ܝܠ ܬ݂ܶܗܘܶܐ ܦ݂ܫܺܝܛܳܐ ܐܳܦ݁ ܟ݂ܽܠܶܗ ܦ݂ܰܓ݁ܪܳܟ݁ ܢܰܗܺܝܪ ܗܽ̄ܘ:
Mat 6:23 ܐܶܢ ܕ݂ܶܝܢ ܥܰܝܢܳܟ݁ ܬ݂ܶܗܘܶܐ ܒ݂ܺܝܫܳܐ ܟ݂ܽܠܶܗ ܦ݂ܰܓ݁ܪܳܟ݁ ܚܶܫܽܘܟܳ݁ܐ ܢܶܗܘܶܐ ܐܶܢ ܗܳܟܺ݁ܝܠ ܢܽܘܗܪܳܐ ܕ݂ܒܳ݁ܟ݁ ܚܶܫܽܘܟܳ݁ܐ ܗܽܘ ܚܶܫܽܘܟܳ݁ܟ݁ ܟ݂ܡܳܐ ܢܶܗܘܶܐ: ܣ
Mat 6:24 ܠܳܐ ܐ̄ܢܳܫ ܡܶܫܟ݂ܰܚ ܠܰܬ݁ܪܶܝܢ ܡܳܪܰܘܳܢ ܠܡܶܦ݁ܠܰܚ ܐܰܘ ܓ݂ܶܝܪ ܠܚܰܕ݁ ܢܶܣܢܶܐ ܘܠܰܐ̄ܚܪܺܢܳܐ ܢܶܪܚܰܡ ܐܰܘ ܠܚܰܕ݁ ܢܝܰܩܰܪ ܘܠܰܐ̄ܚܪܺܢܳܐ ܢܫܽܘܛ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܐܠܳܗܳܐ ܠܡܶܦ݁ܠܰܚ ܘܰܠܡܳܡܽܘܢܳܐ: ܣ
Mat 6:25 ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܠܳܐ ܬ݂ܺܐܨܦ݂ܽܘܢ ܠܢܰܦ݁ܫܟܽ݁ܘܢ ܡܳܢܳܐ ܬ݂ܶܐܟ݁ܠܽܘܢ ܘܡܳܢܳܐ ܬ݂ܶܫܬ݂ܽܘܢ ܘܠܳܐ ܠܦܰ݁ܓ݁ܪܟܽ݁ܘܢ ܡܳܢܳܐ ܬ݂ܶܠܒ݂ܫܽܘܢ ܠܳܐ ܗܳܐ ܢܰܦ݁ܫܳܐ ܝܰܬ݂ܺܝܪܳܐ ܡܶܢ ܣܰܝܒ݂ܳܪܬ݂ܳܐ ܘܦܰ݁ܓ݁ܪܳܐ ܡܶܢ ܠܒܽ݁ܘܫܳܐ:
Mat 6:26 ܚܽܘܪܘ ܒ݂ܦܳ݁ܪܰܚܬܳ݁ܐ ܕ݂ܰܫܡܰܝܳܐ ܕ݂ܠܳܐ ܙܳܪܥܺܝܢ ܘܠܳܐ ܚܳܨܕ݂ܺܝܢ ܘܠܳܐ ܚܳܡܠܺܝܢ ܒ݂ܰܐܘܨܪܶܐ ܘܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܡܬܰ݁ܪܣܶܐ ܠܗܽܘܢ ܠܳܐ ܗܳܐ ܐܰܢ̄ܬ݂ܽܘܢ ܡܝܰܬ݂ܪܺܝܢ ܐܢ̄ܬ݂ܽܘܢ ܡܶܢܗܽܘܢ:
Mat 6:27 ܡܰܢܽܘ ܕ݂ܶܝܢ ܡܶܢܟܽ݁ܘܢ ܟ݂ܰܕ݁ ܝܳܨܶܦ݁ ܡܶܫܟ݂ܰܚ ܠܡܰܘܣܳܦܽ݁ܘ ܥܰܠ ܩܰܘܡܬܶ݁ܗ ܐܰܡܬܳ݁ܐ ܚܕܳ݁ܐ:
Mat 6:28 ܘܥܰܠ ܠܒܽ݁ܘܫܳܐ ܡܳܢܳܐ ܝܳܨܦ݂ܺܝܢ ܐܢ̄ܬ݂ܽܘܢ ܐܶܬ݁ܒ݂ܰܩܰܘ ܒ݂ܫܽܘܫܰܢܶܐ ܕ݂ܕܰ݁ܒ݁ܪܳܐ ܐܰܝܟ݂ܰܢܳܐ ܪܳܒ݁ܝܳܢ ܕ݂ܠܳܐ ܠܳܐܝܳܢ ܘܠܳܐ ܥܳܙܠܳܢ:
Mat 6:29 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ܠܳܐ ܫܠܶܝܡܳܘܢ ܒ݂ܟܽ݁ܠܶܗ ܫܽܘܒ݁ܚܶܗ ܐܶܬ݁ܟ݂ܰܣܺܝ ܐܰܝܟ݁ ܚܕܳ݁ܐ ܡܶܢܗܶܝܢ:
Mat 6:30 ܐܶܢ ܕ݂ܶܝܢ ܠܰܥܡܺܝܪܳܐ ܕ݂ܚܰܩܠܳܐ ܕ݂ܝܰܘܡܳܢܳܐ ܐܺܝܬܰ݁ܘܗ̄ܝ ܘܰܡܚܳܪ ܢܳܦܶ݁ܠ ܒ݂ܬܰ݁ܢܽܘܪܳܐ ܐܰܠܳܗܳܐ ܗܳܟܰ݁ܢܳܐ ܡܰܠܒ݂ܶܫ ܠܳܐ ܣܰܓ݂ܺܝ ܝܰܬ݂ܺܝܪ ܠܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ:
Mat 6:31 ܠܳܐ ܗܳܟܺ݁ܝܠ ܬ݂ܺܐܨܦ݂ܽܘܢ ܐܰܘ ܬ݂ܺܐܡܪܽܘܢ ܡܳܢܳܐ ܢܶܐܟܽ݁ܘܠ ܐܰܘ ܡܳܢܳܐ ܢܶܫܬ݂ܶܐ ܐܰܘ ܡܳܢܳܐ ܢܶܬ݁ܟ݂ܰܣܶܐ:
Mat 6:32 ܟ݂ܽܠܗܶܝܢ ܓ݂ܶܝܪ ܗܳܠܶܝܢ ܥܰܡ̄ܡܶܐ ܗ̄ܘ ܒ݂ܳܥܶܝܢ ܠܗܶܝܢ ܐܰܒܽ݁ܘܟܽ݁ܘܢ ܕ݂ܶܝܢ ܕ݂ܒܰ݁ܫܡܰܝܳܐ ܝܳܕܰ݁ܥ ܕ݂ܳܐܦ݁ ܠܟܽ݁ܘܢ ܡܶܬ݁ܒ݂ܰܥܝܳܢ ܗܳܠܶܝܢ ܟ݂ܽܠܗܶܝܢ:
Mat 6:33 ܒ݂ܥܰܘ ܕ݂ܶܝܢ ܠܽܘܩܕܰ݁ܡ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܙܰܕ݂ܺܝܩܽܘܬܶ݁ܗ ܘܟܽ݁ܠܗܶܝܢ ܗܳܠܶܝܢ ܡܶܬ݂ܬ݂ܰܘܣܦܳ݁ܢ ܠܟܽ݁ܘܢ:
Mat 6:34 ܠܳܐ ܗܳܟܺ݁ܝܠ ܬ݂ܺܐܨܦ݂ܽܘܢ ܕ݂ܰܡܚܳܪ ܗܽܘ ܓ݂ܶܝܪ ܡܚܳܪ ܝܳܨܶܦ݁ ܕ݂ܺܝܠܶܗ ܣܳܦܶ݁ܩ ܠܶܗ ܠܝܰܘܡܳܐ ܒ݂ܺܝܫܬ݂ܶܗ ܣܣ:
Mat 7:1 ܠܳܐ ܬ݂ܕܽ݁ܘܢܽܘܢ ܕ݂ܠܳܐ ܬ݂ܶܬ݂ܕܺ݁ܝܢܽܘܢ:
Mat 7:2 ܒ݂ܕܺ݁ܝܢܳܐ ܓ݂ܶܝܪ ܕ݂ܕܳ݁ܝܢܺܝܢ ܐܢ̄ܬ݂ܽܘܢ ܬ݂ܶܬ݂ܕܺ݁ܝܢܽܘܢ ܘܒܰ݁ܟ݁ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ: ܣ
Mat 7:3 ܡܳܢܳܐ ܕ݂ܶܝܢ ܚܳܙܶܐ ܐܰܢ̄ܬ݂ ܓ݂ܶܠܳܐ ܕ݂ܰܒ݁ܥܰܝܢܶܗ ܕ݂ܰܐܚܽܘܟ݁ ܘܩܳܪܺܝܬܳ݁ܐ ܕ݂ܰܒ݁ܥܰܝܢܳܟ݁ ܠܳܐ ܒ݂ܳܚܰܪ ܐܰܢ̄ܬ݂:
Mat 7:4 ܐܰܘ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܠܰܐܚܽܘܟ݁ ܫܒܽ݁ܘܩ ܐܰܦ݂ܶܩ ܓ݂ܶܠܳܐ ܡܶܢ ܥܰܝܢܳܟ݁ ܘܗܳܐ ܩܳܪܺܝܬ݂ܳܐ ܒ݂ܥܰܝܢܳܟ݁:
Mat 7:5 ܢܳܣܶܒ݁ ܒ݂ܰܐܦ݂ܶܐ ܐܰܦ݂ܶܩ ܠܽܘܩܕܰ݁ܡ ܩܳܪܺܝܬ݂ܳܐ ܡܶܢ ܥܰܝܢܳܟ݁ ܘܗܳܝܕ݂ܶܝܢ ܢܶܬ݁ܒ݂ܚܰܪ ܠܳܟ݁ ܠܡܰܦ݂ܳܩܽܘ ܓ݂ܶܠܳܐ ܡܶܢ ܥܰܝܢܶܗ ܕ݂ܰܐܚܽܘܟ݁: ܣ
Mat 7:6 ܠܳܐ ܬ݂ܶܬ݂ܠܽܘܢ ܩܽܘܕ݁ܫܳܐ ܠܟܰ݁ܠܒ݂ܶܐ ܘܠܳܐ ܬ݂ܰܪܡܽܘܢ ܡܰܪܓ݂ܳܢܝܳܬ݁ܟܽ݁ܘܢ ܩܕܳ݁ܡ ܚܙܺܝܪܶܐ ܕ݂ܰܠܡܳܐ ܢܕܽ݁ܘܫܽܘܢ ܐܶܢܶܝܢ ܒ݂ܪܶܓ݁ܠܰܝܗܽܘܢ ܘܢܶܗܦ݂ܟܽ݁ܘܢ ܢܒܰ݁ܙܥܽܘܢܳܟܽ݁ܘܢ: ܣ
Mat 7:7 ܫܰܐܠܘ ܘܢܶܬܺ݁ܝܗܶܒ݁ ܠܟܽ݁ܘܢ ܒ݂ܥܰܘ ܘܬܶ݁ܫܟ݂ܚܽܘܢ ܩܽܘܫܘ ܘܢܶܬ݁ܦ݂ܬܰ݁ܚ ܠܟܽ݁ܘܢ:
Mat 7:8 ܟ݂ܽܠ ܓ݂ܶܝܪ ܕ݂ܫܳܐܶܠ ܢܳܣܶܒ݁ ܘܰܕ݁ܒܳ݁ܥܶܐ ܡܶܫܟ݂ܰܚ ܘܠܰܐܝܢܳܐ ܕ݂ܢܳܩܶܫ ܡܶܬ݁ܦ݂ܬܰ݁ܚ ܠܶܗ:
Mat 7:9 ܐܰܘ ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܢܶܫܶܐܠܺܝܘܗ̄ܝ ܒ݂ܪܶܗ ܠܰܚܡܳܐ ܠܡܳܐ ܟ݂ܺܐܦܳ݁ܐ ܡܰܘܫܶܛ ܠܶܗ:
Mat 7:10 ܘܶܐܢ ܢܽܘܢܳܐ ܢܶܫܶܐܠܺܝܘܗ̄ܝ ܠܡܳܐ ܚܶܘܝܳܐ ܡܰܘܫܶܛ ܠܶܗ:
Mat 7:11 ܘܶܐܢ ܗܳܟܺ݁ܝܠ ܐܰܢ̄ܬ݂ܽܘܢ ܕ݂ܒܺ݁ܝܫܶܐ ܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܰܘܗܒܳ݁ܬܳ݁ܐ ܛܳܒܳ݁ܬܳ݁ܐ ܠܡܶܬ݂ܰܠ ܠܰܒ݁ܢܰܝܟ݂ܽܘܢ ܟ݂ܡܳܐ ܝܰܬ݂ܺܝܪܳܐܝܺܬ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܬ݂ܶܠ ܛܳܒܳ݁ܬܳ݁ܐ ܠܰܐܝܠܶܝܢ ܕ݂ܫܳܐܠܺܝܢ ܠܶܗ:
Mat 7:12 ܟ݂ܽܠ ܡܳܐ ܕ݂ܨܳܒܶ݁ܝܢ ܐܢ̄ܬ݂ܽܘܢ ܕ݂ܢܶܥܒ݂ܕܽ݁ܘܢ ܠܟܽ݁ܘܢ ܒ݂ܢܰܝ ܐ̄ܢܳܫܳܐ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܒܶ݁ܕ݁ܘ ܠܗܽܘܢ ܗܳܢܰܘ ܓ݂ܶܝܪ ܢܳܡܽܘܣܳܐ ܘܰܢܒܺ݁ܝܶܐ ܣ݂ ܣ݂:
Mat 7:13 ܥܽܘܠܘ ܒ݂ܬܰ݁ܪܥܳܐ ܐܰܠܺܝܨܳܐ ܕ݂ܰܦ݁ܬܶ݁ܐ ܗ̄ܘ ܬ݂ܰܪܥܳܐ ܘܰܐܪܘܺܝܚܳܐ ܐܽܘܪܚܳܐ ܐܰܝܕܳ݁ܐ ܕ݂ܡܰܘܒ݂ܠܳܐ ܠܰܐܒ݁ܕܳ݁ܢܳܐ ܘܣܰܓ݂ܺܝܶܐܐ ܐܶܢܽܘܢ ܐܰܝܠܶܝܢ ܕ݂ܳܐܙܺܠ̄ܝܢ ܒ݂ܳܗ:
Mat 7:14 ܡܳܐ ܩܰܛܺܝܢ ܬ݂ܰܪܥܳܐ ܘܰܐܠܺܝܨܳܐ ܐܽܘܪܚܳܐ ܕ݂ܡܰܘܒ݂ܠܳܐ ܠܚܰܝܶܐ ܘܰܙܥܽܘܪܶܐ ܐܶܢܽܘܢ ܐܰܝܠܶܝܢ ܕ݂ܡܶܫܟ݂ܚܺܝܢ ܠܳܗ: ܣ
Mat 7:15 ܐܶܙܕ݂ܰܗ̄ܪܘ ܡܶܢ ܢܒܺ݁ܝܶܐ ܕ݂ܰܓ݂ܳܠܶܐ ܕ݂ܳܐܬܶ݁ܝܢ ܠܘܳܬ݁ܟܽ݁ܘܢ ܒ݂ܰܠܒܽ݁ܘܫܶܐ ܕ݂ܶܐܡܪܶܐ ܡܶܢ ܠܓܰ݁ܘ ܕ݂ܶܝܢ ܐܺܝܬܰ݁ܝܗܽܘܢ ܕ݂ܺܐܒܶ݁ܐ ܚܳܛܽܘܦܶ݁ܐ:
Mat 7:16 ܡܶܢ ܦ݂ܺܐܪܰܝܗܽܘܢ ܕ݂ܶܝܢ ܬ݂ܶܕ݂ܥܽܘܢ ܐܶܢܽܘܢ ܠܡܳܐ ܠܳܩܛܺܝܢ ܡܶܢ ܟ݂ܽܘܒ݂ܶܐ ܥܶܢܒ݂ܶܐ ܐܰܘ ܡܶܢ ܩܽܘܪܛܒ݂ܶܐ ܬ݂ܺܐܢܶܐ:
Mat 7:17 ܗܳܟܰ݁ܢܳܐ ܟ݂ܽܠ ܐܺܝܠܳܢܳܐ ܛܳܒܳ݁ܐ ܦ݂ܺܐܪܶܐ ܫܰܦ݂ܺܝܪܶܐ ܥܳܒܶ݁ܕ݁ ܐܺܝܠܳܢܳܐ ܕ݂ܶܝܢ ܒ݂ܺܝܫܳܐ ܦ݂ܺܐܪܶܐ ܒ݂ܺܝܫܶܐ ܥܳܒܶ݁ܕ݁:
Mat 7:18 ܠܳܐ ܡܶܫܟ݂ܰܚ ܐܺܝܠܳܢܳܐ ܛܳܒܳ݁ܐ ܦ݂ܺܐܪܶܐ ܒ݂ܺܝܫܶܐ ܠܡܶܥܒ݂ܰܕ݁ ܘܠܳܐ ܐܺܝܠܳܢܳܐ ܒ݂ܺܝܫܳܐ ܦ݂ܺܐܪܶܐ ܛܳܒܶ݁ܐ ܠܡܶܥܒ݂ܰܕ݁:
Mat 7:19 ܟ݂ܽܠ ܐܺܝܠܳܢܳܐ ܕ݂ܠܳܐ ܥܳܒܶ݁ܕ݁ ܦ݂ܺܐܪܶܐ ܛܳܒܶ݁ܐ ܡܶܬ݁ܦ݂ܣܶܩ ܘܰܒ݁ܢܽܘܪܳܐ ܢܳܦܶ݁ܠ:
Mat 7:20 ܡܳܕܶ݁ܝܢ ܡܶܢ ܦ݂ܺܐܪܰܝܗܽܘܢ ܬ݂ܶܕ݂ܥܽܘܢ ܐܶܢܽܘܢ: ܣ
Mat 7:21 ܠܳܐ ܗ̄ܘܳܐ ܟ݂ܽܠ ܕ݂ܳܐܡܰܪ ܠܺܝ ܡܳܪܝ ܡܳܪܝ ܥܳܐܶܠ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܐܶܠܳܐ ܡܰܢ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ:
Mat 7:22 ܣܰܓ݂ܺܝܶܐܐ ܢܺܐܡܪܽܘܢ ܠܺܝ ܒ݂ܗܰܘ ܝܰܘܡܳܐ ܡܳܪܝ ܡܳܪܝ ܠܳܐ ܒ݂ܰܫܡܳܟ݁ ܐܶܬ݁ܢܰܒ݂ܺܝܢ ܘܒܰ݁ܫܡܳܟ݁ ܫܺܐܕܶ݁ܐ ܐܰܦ݂ܶܩܢ ܘܒܰ݁ܫܡܳܟ݁ ܚܰܝܠܶܐ ܣܰܓ݂ܺܝܶܐܐ ܥܒܰ݁ܕ݁ܢ:
Mat 7:23 ܘܗܳܝܕ݂ܶܝܢ ܐܰܘܕ݂ܶܐ ܠܗܽܘܢ ܕ݂ܡܶܢ ܡܬܽ݁ܘܡ ܠܳܐ ܝܺܕܰ݁ܥܬ݂ܟܽ݁ܘܢ ܐܰܪܚܶܩܘ ܠܟܽ݁ܘܢ ܡܶܢܝ ܦ݂ܳܠܚܰܝ ܥܰܘܠܳܐ: ܣ
Mat 7:24 ܟ݂ܽܠ ܗܳܟܺ݁ܝܠ ܕ݂ܫܳܡܰܥ ܡܶܠܰܝ ܗܳܠܶܝܢ ܘܥܳܒܶ݁ܕ݁ ܠܗܶܝܢ ܢܶܬ݂ܕ݂ܰܡܶܐ ܠܓܰ݁ܒ݁ܪܳܐ ܚܰܟ݂ܺܝܡܳܐ ܗܰܘ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܫܽܘܥܳܐ:
Mat 7:25 ܘܰܢܚܶܬ݁ ܡܶܛܪܳܐ ܘܶܐܬܰ݁ܘ ܢܰܗܪܰܘܳܬܳ݁ܐ ܘܰܢܫܰܒ݁ ܪܽܘܚܶܐ ܘܶܐܬ݁ܛܰܪܺܝܘ ܒ݂ܶܗ ܒ݂ܒܰ݁ܝܬ݂ܳܐ ܗܰܘ ܘܠܳܐ ܢܦܰ݁ܠ ܫܶܬܶ݁ܐܣܰܘܗ̄ܝ ܓ݂ܶܝܪ ܥܰܠ ܫܽܘܥܳܐ ܣܺܝܡܳܢ ܗ̄ܘܰܝ:
Mat 7:26 ܘܟܽ݁ܠ ܡܰܢ ܕ݂ܫܳܡܰܥ ܡܶܠܰܝ ܗܳܠܶܝܢ ܘܠܳܐ ܥܳܒܶ݁ܕ݁ ܠܗܶܝܢ ܢܶܬ݂ܕ݂ܰܡܶܐ ܠܓܰ݁ܒ݁ܪܳܐ ܣܰܟ݁ܠܳܐ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܚܳܠܳܐ:
Mat 7:27 ܘܰܢܚܶܬ݁ ܡܶܛܪܳܐ ܘܶܐܬܰ݁ܘ ܢܰܗܪܰܘܳܬܳ݁ܐ ܘܰܢܫܰܒ݁ ܪܽܘܚܶܐ ܘܶܐܬ݁ܛܰܪܺܝܘ ܒ݂ܒܰ݁ܝܬ݂ܳܐ ܗܰܘ ܘܰܢܦܰ݁ܠ ܘܰܗܘܳܬ݁ ܡܰܦ݂ܽܘܠܬ݂ܶܗ ܪܰܒ݂ܳܐ ܣܣ:
Mat 7:28 ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܶܠܶܐ ܗܳܠܶܝܢ ܬ݂ܰܗܺܝܪܺܝܢ ܗ̄ܘܰܘ ܟ݂ܶܢܫܶܐ ܥܰܠ ܝܽܘܠܦ݂ܳܢܶܗ:
Mat 7:29 ܡܰܠܶܦ݁ ܗ̄ܘܳܐ ܠܗܽܘܢ ܓ݂ܶܝܪ ܐܰܝܟ݁ ܡܫܰܠܛܳܐ ܘܠܳܐ ܐܰܝܟ݁ ܣܳܦ݁ܪܰܝܗܽܘܢ ܘܰܦ݁ܪܺܝܫܶܐ ܣܣ:
Mat 8:1 ܟ݂ܰܕ݁ ܢܚܶܬ݁ ܕ݂ܶܝܢ ܡܶܢ ܛܽܘܪܳܐ ܢܰܩܦ݂ܽܘܗ̄ܝ ܟ݂ܶܢܫܶܐ ܣܰܓ݂ܺܝܶܐܐ:
Mat 8:2 ܘܗܳܐ ܓ݂ܰܪܒ݂ܳܐ ܚܰܕ݁ ܐܶܬܳ݁ܐ ܣܓܶ݁ܕ݁ ܠܶܗ ܘܶܐܡܰܪ ܡܳܪܝ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:
Mat 8:3 ܘܰܦ݁ܫܰܛ ܐܺܝܕܶ݁ܗ ܝܶܫܽܘܥ ܩܪܶܒ݁ ܠܶܗ ܘܶܐܡܰܪ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ ܘܒܳ݁ܗ ܒ݂ܫܳܥܬܳ݁ܐ ܐܶܬ݂ܕ݂ܰܟ݂ܺܝ ܓ݂ܰܪܒܶ݁ܗ:
Mat 8:4 ܘܶܐܡܰܪ ܠܶܗ ܝܶܫܽܘܥ ܚܙܺܝ ܠܡܳܐ ܠܐ̄ܢܳܫ ܐܳܡܰܪ ܐܰܢ̄ܬ݂ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܩܽܘܪܒ݂ܳܢܳܐ ܐܰܝܟ݁ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ ܣܣ:
Mat 8:5 ܟ݂ܰܕ݁ ܥܰܠ ܕ݂ܶܝܢ ܝܶܫܽܘܥ ܠܰܟ݁ܦܰ݁ܪܢܰܚܽܘܡ ܩܪܶܒ݁ ܠܶܗ ܩܶܢܛܪܽܘܢܳܐ ܚܰܕ݁ ܘܒܳ݁ܥܶܐ ܗ̄ܘܳܐ ܡܶܢܶܗ:
Mat 8:6 ܘܳܐܡܰܪ ܡܳܪܝ ܛܰܠܺܝܝ ܪܡܶܐ ܒ݂ܒܰ݁ܝܬ݂ܳܐ ܘܰܡܫܰܪܰܝ ܘܒܺ݁ܝܫܳܐܝܺܬ݁ ܡܶܫܬ݂ܰܢܰܩ:
Mat 8:7 ܐܳܡܰܪ ܠܶܗ ܝܶܫܽܘܥ ܐܶܢܳܐ ܐܺܬܶ݁ܐ ܘܰܐܣܶܝܘܗ̄ܝ:
Mat 8:8 ܥܢܳܐ ܩܶܢܛܪܽܘܢܳܐ ܗܰܘ ܘܶܐܡܰܪ ܡܳܪܝ ܠܳܐ ܫܳܘܶܐ ܐ̄ܢܳܐ ܕ݂ܬܶ݁ܥܽܘܠ ܬ݂ܚܶܝܬ݁ ܡܰܛܠ̄ܠܝ ܐܶܠܳܐ ܒ݂ܰܠܚܽܘܕ݁ ܐܶܡܰܪ ܒ݂ܡܶܠܬܳ݁ܐ ܘܢܶܬܰ݁ܐܣܶܐ ܛܰܠܺܝܝ:
Mat 8:9 ܐܳܦ݁ ܐܶܢܳܐ ܓ݂ܶܝܪ ܓ݂ܰܒ݁ܪܳܐ ܐ̄ܢܳܐ ܕ݂ܰܬ݁ܚܶܝܬ݁ ܫܽܘܠܛܳܢܳܐ ܘܺܐܝܬ݁ ܬ݂ܚܶܝܬ݁ ܐܺܝܕ݁ܝ ܐܶܣܛܪܰܛܺܝܽܘܛܶܐ ܘܳܐܡܰܪ ܐ̄ܢܳܐ ܠܗܳܢܳܐ ܕ݂ܙܶܠ ܘܳܐܙܶܠ ܘܠܰܐ̄ܚܪܺܢܳܐ ܕ݂ܬܳ݁ܐ ܘܳܐܬܶ݁ܐ ܘܰܠܥܰܒ݁ܕ݂ܝ ܕ݂ܰܥܒܶ݁ܕ݁ ܗܳܕܶ݁ܐ ܘܥܳܒܶ݁ܕ݁:
Mat 8:10 ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܐܶܬ݂ܕ݂ܰܡܰܪ ܘܶܐܡܰܪ ܠܕܳ݁ܐܬܶ݁ܝܢ ܥܰܡܶܗ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܠܳܐ ܒ݂ܐܺܝܣܪܳܐܝܶܠ ܐܶܫܟ݂ܚܶܬ݁ ܐܰܝܟ݁ ܗܳܕܶ݁ܐ ܗܰܝܡܳܢܽܘܬܳ݁ܐ:
Mat 8:11 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܣܰܓ݂ܺܝܶܐܐ ܢܺܐܬܽ݁ܘܢ ܡܶܢ ܡܰܕ݁ܢܚܳܐ ܘܡܶܢ ܡܰܥܪܒܳ݁ܐ ܘܢܶܣܬ݂ܰܡܟ݂ܽܘܢ ܥܰܡ ܐܰܒ݁ܪܳܗܳܡ ܘܺܐܝܣܚܳܩ ܘܝܰܥܩܽܘܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 8:12 ܒ݂ܢܶܝܗ ܕ݂ܶܝܢ ܕ݂ܡܰܠܟ݂ܽܘܬܳ݁ܐ ܢܶܦ݂ܩܽܘܢ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ
Mat 8:13 ܘܶܐܡܰܪ ܝܶܫܽܘܥ ܠܩܶܢܛܪܽܘܢܳܐ ܗܰܘ ܙܶܠ ܐܰܝܟ݂ܰܢܳܐ ܕ݂ܗܰܝܡܶܢܬ݂ ܢܶܗܘܶܐ ܠܳܟ݁ ܘܶܐܬܰ݁ܐܣܺܝ ܛܰܠܝܶܗ ܒ݂ܳܗ ܒ݂ܫܳܥܬܳ݁ܐ ܣܣ:
Mat 8:14 ܘܶܐܬܳ݁ܐ ܝܶܫܽܘܥ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܰܚܙܳܐ ܠܰܚܡܳܬܶ݁ܗ ܕ݂ܪܰܡܝܳܐ ܘܰܐܚܺܝܕܳ݁ܐ ܠܳܗ ܐܶܫܳܬܳ݁ܐ:
Mat 8:15 ܘܰܩܪܶܒ݁ ܠܺܐܝܕܳ݁ܗ ܘܰܫܒܰ݁ܩܬܳ݁ܗ ܐܶܫܳܬܳ݁ܐ ܘܩܳܡܰܬ݁ ܘܰܡܫܰܡܫܳܐ ܗ̄ܘܳܬ݁ ܠܶܗ:
Mat 8:16 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܩܰܪܶܒ݁ܘ ܩܕܳ݁ܡܰܘܗ̄ܝ ܕ݂ܰܝܘܳܢܶܐ ܣܰܓ݂ܺܝܶܐܐ ܘܰܐܦ݂ܶܩ ܕ݂ܰܝܘܰܝܗܽܘܢ ܒ݂ܡܶܠܬܳ݁ܐ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܗ̄ܘܰܘ ܐܰܣܺܝ ܐܶܢܽܘܢ:
Mat 8:17 ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܕ݂ܗܽܘ ܢܶܣܰܒ݁ ܟ݂ܺܐܒܰ݁ܝܢ ܘܟܽ݁ܘܪܗܳܢܰܝܢ ܢܶܛܥܰܢ ܣܣ:
Mat 8:18 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܚܕܺ݁ܝܪܺܝܢ ܠܶܗ ܦ݂ܩܰܕ݁ ܕ݂ܢܺܐܙܽܠ̄ܘܢ ܠܥܶܒ݁ܪܳܐ: ܣ
Mat 8:19 ܘܰܩܪܶܒ݁ ܣܳܦ݁ܪܳܐ ܚܰܕ݁ ܘܶܐܡܰܪ ܠܶܗ ܪܰܒ݂ܺܝ ܐܺܬܶ݁ܐ ܒ݂ܳܬ݁ܪܳܟ݁ ܠܰܐܬܰ݁ܪ ܕ݂ܳܐܙܶܠ ܐܰܢ̄ܬ݂:
Mat 8:20 ܐܳܡܰܪ ܠܶܗ ܝܶܫܽܘܥ ܠܬܰ݁ܥܠܶܐ ܢܶܩܥܶܐ ܐܺܝܬ݁ ܠܗܽܘܢ ܘܰܠܦܳ݁ܪܰܚܬܳ݁ܐ ܕ݂ܰܫܡܰܝܳܐ ܡܰܛܠ̄ܠܳܐ ܒ݂ܪܶܗ ܕ݂ܶܝܢ ܕ݂ܐ̄ܢܳܫܳܐ ܠܰܝܬ݂ ܠܶܗ ܐܰܝܟ݂ܳܐ ܕ݂ܢܶܣܡܽܘܟ݁ ܪܺܫܶܗ:
Mat 8:21 ܐ̄ܚܪܺܢܳܐ ܕ݂ܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܐܶܡܰܪ ܠܶܗ ܡܳܪܝ ܐܰܦ݂ܶܣ ܠܺܝ ܠܽܘܩܕܰ݁ܡ ܐܺܙܰܠ ܐܶܩܒ݂ܽܘܪ ܐܳܒ݁ܝ:
Mat 8:22 ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܰܫܒܽ݁ܘܩ ܠܡܺܝܬܶ݁ܐ ܩܳܒ݁ܪܺܝܢ ܡܺܝܬܰ݁ܝܗܽܘܢ: ܣ
Mat 8:23 ܘܟܰ݁ܕ݁ ܣܠܶܩ ܝܶܫܽܘܥ ܠܰܣܦܺ݁ܝܢ̄ܬ݂ܳܐ ܣܠܶܩܘ ܥܰܡܶܗ ܬ݂ܰܠܡܺܝܕܰ݁ܘܗ̄ܝ:
Mat 8:24 ܘܗܳܐ ܙܰܘܥܳܐ ܪܰܒ݂ܳܐ ܗ̄ܘܳܐ ܒ݂ܝܰܡܳܐ ܐܰܝܟ݂ܰܢܳܐ ܕ݂ܶܐܠܦܳ݁ܐ ܬ݂ܶܬ݁ܟ݂ܰܣܶܐ ܡܶܢ ܓ݂ܰܠ̄ܠܶܐ ܗܽܘ ܕ݂ܶܝܢ ܝܶܫܽܘܥ ܕ݂ܰܡܺܝܟ݁ ܗ̄ܘܳܐ:
Mat 8:25 ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܐܰܥܺܝܪܽܘܗ̄ܝ ܘܳܐܡܪܺܝܢ ܠܶܗ ܡܳܪܰܢ ܦ݂ܰܨܳܢ ܐܳܒ݁ܕ݂ܺܝܢ ܚ̄ܢܰܢ:
Mat 8:26 ܐܳܡܰܪ ܠܗܽܘܢ ܝܶܫܽܘܥ ܠܡܳܢܳܐ ܕ݂ܰܚܽܘܠܬܳ݁ܢܺܝܢ ܐܢ̄ܬ݂ܽܘܢ ܙܥܽܘܪܰܝ ܗܰܝܡܳܢܽܘܬܳ݁ܐ ܗܳܝܕ݂ܶܝܢ ܩܳܡ ܘܰܟ݁ܐܳܐ ܒ݂ܪܽܘܚܳܐ ܘܰܒ݁ܝܰܡܳܐ ܘܰܗܘܳܐ ܫܶܠܝܳܐ ܪܰܒ݂ܳܐ:
Mat 8:27 ܐ̄ܢܳܫܳܐ ܕ݂ܶܝܢ ܐܶܬ݂ܕ݂ܰܡܰܪܘ ܘܳܐܡܪܺܝܢ ܡܰܢܽܘ ܗܳܢܳܐ ܕ݂ܪܽܘܚܶܐ ܘܝܰܡܳܐ ܡܶܫܬ݂ܰܡܥܺܝܢ ܠܶܗ ܣܣ:
Mat 8:28 ܘܟܰ݁ܕ݁ ܐܶܬܳ݁ܐ ܝܶܫܽܘܥ ܠܥܶܒ݁ܪܳܐ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ ܐܰܪܥܽܘܗ̄ܝ ܬ݂ܪܶܝܢ ܕ݂ܰܝܘܳܢܶܐ ܕ݂ܢܳܦ݁ܩܺܝܢ ܡܶܢ ܒ݂ܶܝܬ݁-ܩܒܽ݁ܘܪܶܐ ܒ݂ܺܝܫܶܐ ܕ݂ܛܳܒ݁ ܐܰܝܟ݁ ܕ݂ܠܳܐ ܐ̄ܢܳܫ ܢܶܫܟ݂ܰܚ ܢܶܥܒ݂ܰܪ ܒ݂ܗܳܝ ܐܽܘܪܚܳܐ:
Mat 8:29 ܘܰܩܥܰܘ ܘܳܐܡܪܺܝܢ ܡܳܐ ܠܰܢ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܐܶܬܰ݁ܝܬ݂ ܠܟܳ݁ܐ ܩܕܳ݁ܡ ܙܰܒ݁ܢܳܐ ܕ݂ܰܬ݁ܫܰܢܩܰܢ:
Mat 8:30 ܐܺܝܬ݁ ܗ̄ܘܳܐ ܕ݂ܶܝܢ ܠܗܰܠ ܡܶܢܗܽܘܢ ܒ݂ܰܩܪܳܐ ܕ݂ܰܚܙܺܝܪܶܐ ܣܰܓ݂ܺܝܶܐܐ ܕ݂ܪܳܥܝܳܐ:
Mat 8:31 ܗܳܢܽܘܢ ܕ݂ܶܝܢ ܫܺܐܕܶ݁ܐ ܒ݂ܳܥܶܝܢ ܗ̄ܘܰܘ ܡܶܢܶܗ ܘܳܐܡܪܺܝܢ ܐܶܢ ܡܰܦ݂ܶܩ ܐܰܢ̄ܬ݂ ܠܰܢ ܐܰܦ݂ܶܣ ܠܰܢ ܕ݂ܢܺܐܙܰܠ ܠܒܰ݁ܩܪܳܐ ܕ݂ܰܚܙܺܝܪܶܐ:
Mat 8:32 ܐܳܡܰܪ ܠܗܽܘܢ ܝܶܫܽܘܥ ܙܶܠܘ ܘܡܶܚܕܳ݁ܐ ܢܦܰ݁ܩܘ ܘܥܰܠܘ ܒ݂ܰܚܙܺܝܪܶܐ ܘܟܽ݁ܠܳܗ ܒ݂ܰܩܪܳܐ ܗܳܝ ܬ݂ܶܪܨܰܬ݁ ܠܥܶܠ ܠܰܫܩܺܝܦܳ݁ܐ ܘܰܢܦܰ݁ܠܘ ܒ݂ܝܰܡܳܐ ܘܡܺܝܬ݁ܘ ܒ݂ܡܰܝܳܐ ܣ݂ ܣ݂:
Mat 8:33 ܗܳܢܽܘܢ ܕ݂ܶܝܢ ܕ݂ܪܳܥܶܝܢ ܗ̄ܘܰܘ ܥܪܰܩܘ ܘܶܐܙܰܠܘ ܠܰܡܕܺ݁ܝܢ̄ܬ݂ܳܐ ܘܚܰܘܺܝܘ ܟ݂ܽܠܡܶܕ݂ܶܡ ܕ݂ܰܗܘܳܐ ܘܰܕ݁ܗܳܢܽܘܢ ܕ݂ܰܝܘܳܢܶܐ:
Mat 8:34 ܘܢܶܦ݁ܩܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܠܽܐܘܪܥܶܗ ܕ݂ܝܶܫܽܘܥ ܘܟܰ݁ܕ݁ ܚܙܰܐܘܽܗ̄ܝ ܒ݂ܥܰܘ ܡܶܢܶܗ ܕ݂ܰܢܫܰܢܶܐ ܡܶܢ ܬ݂ܚܽܘܡܰܝܗܽܘܢ:
Mat 9:1 ܘܰܣܠܶܩ ܠܶܐܠܦܳ݁ܐ ܘܰܥܒܰ݁ܪ ܐܶܬܳ݁ܐ ܠܰܡܕܺ݁ܝܢ̄ܬ݂ܶܗ: ܣ
Mat 9:2 ܘܩܰܪܶܒ݁ܘ ܠܶܗ ܡܫܰܪܝܳܐ ܟ݂ܰܕ݁ ܪܡܶܐ ܒ݂ܥܰܪܣܳܐ ܘܰܚܙܳܐ ܝܶܫܽܘܥ ܗܰܝܡܳܢܽܘܬ݁ܗܽܘܢ ܘܶܐܡܰܪ ܠܗܰܘ ܡܫܰܪܝܳܐ ܐܶܬ݁ܠܰܒ݂̄ܒ݁ ܒ݂ܶܪܝ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:
Mat 9:3 ܐ̄ܢܳܫܳܐ ܕ݂ܶܝܢ ܡܶܢ ܣܳܦ݁ܪܶܐ ܐܶܡܰܪܘ ܒ݂ܢܰܦ݁ܫܗܽܘܢ ܗܳܢܳܐ ܡܓܰ݁ܕ݂ܶܦ݁:
Mat 9:4 ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܺܝܫܬ݂ܳܐ ܒ݂ܠܶܒ݂ܟܽ݁ܘܢ:
Mat 9:5 ܡܳܢܳܐ ܓ݂ܶܝܪ ܦ݂ܫܺܝܩ ܠܡܺܐܡܰܪ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܩܽܘܡ ܗܰܠܶܟ݁:
Mat 9:6 ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܽܘܠܛܳܢܳܐ ܐܺܝܬ݁ ܠܰܒ݁ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܠܡܶܫܒ݂ܰܩ ܚܛܳܗܶܐ ܐܶܡܰܪ ܠܗܰܘ ܡܫܰܪܝܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:
Mat 9:7 ܘܩܳܡ ܐܶܙܰܠ ܠܒܰ݁ܝܬ݂ܶܗ: ܣ
Mat 9:8 ܟ݂ܰܕ݁ ܚܙܰܘ ܕ݂ܶܝܢ ܟ݂ܶܢܫܶܐ ܗܳܢܽܘܢ ܕ݂ܚܶܠܘ ܘܫܰܒ݂ܰܚܘ ܠܰܐܠܳܗܳܐ ܕ݂ܝܰܗ̄ܒ݁ ܫܽܘܠܛܳܢܳܐ ܕ݂ܰܐܝܟ݁ ܗܳܢܳܐ ܠܰܒ݁ܢܰܝܢܳܫܳܐ ܣܣ:
Mat 9:9 ܘܟܰ݁ܕ݁ ܥܒܰ݁ܪ ܝܶܫܽܘܥ ܡܶܢ ܬ݂ܰܡܳܢ ܚܙܳܐ ܓ݂ܰܒ݁ܪܳܐ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܕ݂ܰܫܡܶܗ ܡܰܬ݂ܰܝ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ
Mat 9:10 ܘܟܰ݁ܕ݁ ܣܡܺܝܟܺ݁ܝܢ ܒ݂ܒܰ݁ܝܬ݂ܳܐ ܐܶܬܰ݁ܘ ܡܳܟ݁ܣܶܐ ܘܚܰܛܳܝܶܐ ܣܰܓ݂ܺܝܶܐܐ ܐܶܣܬ݂ܡܶܟ݁ܘ ܥܰܡ ܝܶܫܽܘܥ ܘܥܰܡ ܬ݂ܰܠܡܺܝܕܰ݁ܘܗ̄ܝ:
Mat 9:11 ܘܟܰ݁ܕ݁ ܚܙܰܘ ܦ݂ܪܺܝܫܶܐ ܐܳܡܪܺܝܢ ܠܬܰ݁ܠܡܺܝܕܰ݁ܘܗ̄ܝ ܠܡܳܢܳܐ ܥܰܡ ܡܳܟ݁ܣܶܐ ܘܚܰܛܳܝܶܐ ܠܳܥܶܣ ܪܰܒ݂ܟܽ݁ܘܢ: ܣ
Mat 9:12 ܝܶܫܽܘܥ ܕ݂ܶܝܢ ܟ݂ܰܕ݁ ܫܡܰܥ ܐܶܡܰܪ ܠܗܽܘܢ ܠܳܐ ܣܢܺܝܩܺܝܢ ܚܠܺܝܡܶܐ ܥܰܠ ܐܳܣܝܳܐ ܐܶܠܳܐ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ:
Mat 9:13 ܙܶܠܘ ܝܺܠܰܦ݁ܘ ܡܳܢܰܘ ܚܢܳܢܳܐ ܒ݂ܳܥܶܐ ܐ̄ܢܳܐ ܘܠܳܐ ܕ݂ܶܒ݁ܚܬܳ݁ܐ ܠܳܐ ܓ݂ܶܝܪ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ: ܣ
Mat 9:14 ܗܳܝܕ݂ܶܝܢ ܩܪܶܒ݁ܘ ܠܶܗ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܘܳܐܡܪܺܝܢ ܠܡܳܢܳܐ ܚܢܰܢ ܘܰܦ݁ܪܺܝܫܶܐ ܨܳܝܡܺܝܢ ܚ̄ܢܰܢ ܣܰܓ݂ܺܝ ܘܬܰ݁ܠܡܺܝܕܰ݁ܝܟְ݂ ܠܳܐ ܨܳܝܡܺܝܢ:
Mat 9:15 ܐܳܡܰܪ ܠܗܽܘܢ ܝܶܫܽܘܥ ܕ݂ܰܠܡܳܐ ܡܶܫܟ݂ܚܺܝܢ ܒ݂ܢܰܘܗ̄ܝ ܕ݂ܰܓ݁ܢܽܘܢܳܐ ܠܰܡܨܳܡ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܐܳܬܶ݁ܝܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܢܶܫܬ݂ܩܶܠ ܡܶܢܗܽܘܢ ܚܰܬ݁ܢܳܐ ܘܗܳܝܕ݂ܶܝܢ ܢܨܽܘܡܽܘܢ:
Mat 9:16 ܠܳܐ ܐ̄ܢܳܫ ܪܳܡܶܐ ܐܽܘܪܩܰܥܬܳ݁ܐ ܚܕܰ݁ܬܳ݁ܐ ܥܰܠ ܢܰܚܬ݂ܳܐ ܒ݂ܠܳܝܳܐ ܕ݂ܠܳܐ ܬ݂ܶܬ݂ܽܘܦ݁ ܡܰܠܝܽܘܬܳ݁ܗ ܡܶܢ ܗܰܘ ܢܰܚܬ݂ܳܐ ܘܢܶܗܘܶܐ ܒ݂ܶܙܥܳܐ ܝܰܬ݂ܺܝܪܳܐ:
Mat 9:17 ܘܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܕ݂ܠܳܐ ܡܶܨܛܰܪܝܳܢ ܙܶܩܶܐ ܘܚܰܡܪܳܐ ܡܶܬܶ݁ܐܫܶܕ݁ ܘܙܶܩܶܐ ܐܳܒ݁ܕ݂ܳܢ ܐܶܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ ܘܰܬ݁ܪܰܝܗܽܘܢ ܡܶܬ݁ܢܰܛܪܺܝܢ: ܣ
Mat 9:18 ܟ݂ܰܕ݁ ܕ݂ܶܝܢ ܗܳܠܶܝܢ ܡܡܰܠܶܠ ܗ̄ܘܳܐ ܥܰܡܗܽܘܢ ܐܶܬܳ݁ܐ ܐܰܪܟܽ݁ܘܢܳܐ ܚܰܕ݁ ܩܪܶܒ݁ ܣܓܶ݁ܕ݁ ܠܶܗ ܘܶܐܡܰܪ ܒ݂ܪܰ̄ܬ݁ܝ ܗܳܫܳܐ ܡܺܝܬܰ݁ܬ݁ ܐܶܠܳܐ ܬ݂ܳܐ ܣܺܝܡ ܐܺܝܕܳ݁ܟ݁ ܥܠܶܝܗ ܘܬܺ݁ܚܶܐ:
Mat 9:19 ܘܩܳܡ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܘܶܐܙܰܠܘ ܒ݂ܳܬ݁ܪܶܗ: ܣ
Mat 9:20 ܘܗܳܐ ܐܰܢ̄ܬ݂ܬܳ݁ܐ ܕ݂ܪܳܕܶ݁ܐ ܗ̄ܘܳܐ ܕ݂ܡܳܗ ܫܢܺܝܢ ܬ݂ܰܪܬ݂ܰܥܶܣܪܶܐ ܐܶܬܳ݁ܬ݁ ܡܶܢ ܒ݂ܶܣܬ݂ܪܶܗ ܘܩܶܪܒ݂ܰܬ݁ ܠܩܰܪܢܳܐ ܕ݂ܰܠܒܽ݁ܘܫܶܗ:
Mat 9:21 ܐܳܡܪܳܐ ܗ̄ܘܳܬ݁ ܓ݂ܶܝܪ ܒ݂ܢܰܦ݁ܫܳܗ ܐܳܦܶ݁ܢ ܒ݂ܰܠܚܽܘܕ݁ ܠܡܳܐܢܶܗ ܩܳܪܒ݂ܳܐ ܐ̄ܢܳܐ ܡܶܬܰ݁ܐܣܝܳܐ ܐ̄ܢܳܐ:
Mat 9:22 ܝܶܫܽܘܥ ܕ݂ܶܝܢ ܐܶܬ݁ܦ݂ܢܺܝ ܚܙܳܗ ܘܶܐܡܰܪ ܠܳܗ ܐܶܬ݁ܠܰܒ݂̄ܒ݁ܝ ܒ݂ܪܰ̄ܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܘܶܐܬܰ݁ܐܣܝܰܬ݁ ܐܰܢ̄ܬ݂ܬܳ݁ܐ ܗܳܝ ܡܶܢ ܗܳܝ ܫܳܥܬܳ݁ܐ ܣܣ:
Mat 9:23 ܘܶܐܬܳ݁ܐ ܝܶܫܽܘܥ ܠܒܰ݁ܝܬ݂ܶܗ ܕ݂ܰܐܪܟܽ݁ܘܢܳܐ ܘܰܚܙܳܐ ܙܰܡܳܪܶܐ ܘܟܶ݁ܢܫܶܐ ܕ݂ܡܶܫܬ݂ܰܓ݁ܫܺܝܢ:
Mat 9:24 ܘܶܐܡܰܪ ܠܗܽܘܢ ܦ݂ܪܽܘܩܘ ܠܟܽ݁ܘܢ ܛܠܺܝܬܳ݁ܐ ܓ݂ܶܝܪ ܠܳܐ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ:
Mat 9:25 ܘܟܰ݁ܕ݁ ܐܰܦ݂ܶܩ ܠܟܶ݁ܢܫܶܐ ܥܰܠ ܐܰܚܕ݂ܳܗ ܒ݂ܺܐܝܕܳ݁ܗ ܘܩܳܡܰܬ݁ ܛܠܺܝܬܳ݁ܐ:
Mat 9:26 ܘܰܢܦܰ݁ܩ ܛܶܒ݂ܳܐ ܗܳܢܳܐ ܒ݂ܟܽ݁ܠܳܗ ܐܰܪܥܳܐ ܗܳܝ ܣܣ:
Mat 9:27 ܘܟܰ݁ܕ݁ ܥܒܰ݁ܪ ܝܶܫܽܘܥ ܡܶܢ ܬ݂ܰܡܳܢ ܕ݂ܰܒ݁ܩܽܘܗ̄ܝ ܣܡܰܝܳܐ ܬ݂ܪܶܝܢ ܕ݂ܩܳܥܶܝܢ ܘܳܐܡܪܺܝܢ ܐܶܬ݁ܪܰܚܰܡ ܥܠܰܝܢ ܒ݂ܪܶܗ ܕ݂ܕܰ݁ܘܺܝܕ݁:
Mat 9:28 ܘܟܰ݁ܕ݁ ܐܶܬܳ݁ܐ ܠܒܰ݁ܝܬ݂ܳܐ ܩܪܶܒ݁ܘ ܠܶܗ ܗܳܢܽܘܢ ܣܡܰܝܳܐ ܐܳܡܰܪ ܠܗܽܘܢ ܝܶܫܽܘܥ ܡܗܰܝܡܢܺܝܢ ܐܢ̄ܬ݂ܽܘܢ ܕ݂ܡܶܫܟ݂ܰܚ ܐ̄ܢܳܐ ܗܳܕܶ݁ܐ ܠܡܶܥܒ݂ܰܕ݁ ܐܳܡܪܺܝܢ ܠܶܗ ܐܺܝܢ ܡܳܪܰܢ:
Mat 9:29 ܗܳܝܕ݂ܶܝܢ ܩܪܶܒ݁ ܠܥܰܝܢܰܝܗܽܘܢ ܘܶܐܡܰܪ ܐܰܝܟ݂ܰܢܳܐ ܕ݂ܗܰܝܡܶܢܬ݂ܽܘܢ ܢܶܗܘܶܐ ܠܟܽ݁ܘܢ:
Mat 9:30 ܘܡܶܚܕܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܰܟ݁ܐܳܐ ܒ݂ܗܽܘܢ ܝܶܫܽܘܥ ܘܶܐܡܰܪ ܚܙܰܘ ܠܳܐ ܐ̄ܢܳܫ ܢܶܕ݂ܰܥ:
Mat 9:31 ܗܶܢܽܘܢ ܕ݂ܶܝܢ ܢܦܰ݁ܩܘ ܐܰܛܒ݂ܽܘܗ̄ܝ ܒ݂ܟܽ݁ܠܳܗ ܐܰܪܥܳܐ ܗܳܝ ܣܣ:
Mat 9:32 ܘܟܰ݁ܕ݁ ܢܦܰ݁ܩ ܝܶܫܽܘܥ ܩܰܪܶܒ݁ܘ ܠܶܗ ܚܰܪܫܳܐ ܕ݂ܺܐܝܬ݁ ܥܠܰܘܗ̄ܝ ܕ݂ܰܝܘܳܐ:
Mat 9:33 ܘܡܶܢ ܕ݂ܰܢܦܰ݁ܩ ܕ݂ܰܝܘܳܐ ܡܰܠܶܠ ܗܰܘ ܚܰܪܫܳܐ ܘܶܐܬ݂ܕ݂ܰܡܰܪܘ ܟ݂ܶܢܫܶܐ ܘܳܐܡܪܺܝܢ ܠܳܐ ܡܬܽ݁ܘܡ ܐܶܬ݁ܚܙܺܝ ܗܳܟܰ݁ܢܳܐ ܒ݂ܐܺܝܣܪܳܐܝܶܠ:
Mat 9:34 ܦ݂ܪܺܝܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܒ݂ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܕ݂ܰܝܘܶܐ ܣܣ:
Mat 9:35 ܘܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܰܡܕܺ݁ܝܢܳܬܳ݁ܐ ܟ݂ܽܠܗܶܝܢ ܘܰܒ݁ܩܽܘܪܝܳܐ ܘܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܰܟ݁ܪܶܙ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܘܡܰܐܣܶܐ ܟ݂ܽܠ ܟ݂ܽܘܪܗܳܢܺܝܢ ܘܟܽ݁ܠ ܟ݂ܺܐܒܺ݁ܝܢ: ܣ
Mat 9:36 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܠܟܶ݁ܢܫܶܐ ܐܶܬ݁ܪܰܚܰܡ ܥܠܰܝܗܽܘܢ ܕ݂ܰܠܐܶܝܢ ܗ̄ܘܰܘ ܘܰܫܪܶܝܢ ܐܰܝܟ݁ ܥܶܪܒ݂ܶܐ ܕ݂ܠܰܝܬ݂ ܠܗܽܘܢ ܪܳܥܝܳܐ:
Mat 9:37 ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܚܨܳܕܳ݁ܐ ܣܰܓ݂ܺܝ ܘܦܳ݁ܥܠܶܐ ܙܥܽܘܪܺܝܢ:
Mat 9:38 ܒ݂ܥܰܘ ܗܳܟܺ݁ܝܠ ܡܶܢ ܡܳܪܶܐ ܚܨܳܕܳ݁ܐ ܕ݂ܢܰܦ݂ܶܩ ܦ݂ܳܥܠܶܐ ܠܰܚܨܳܕܶ݁ܗ: ܣ
Mat 10:1 ܘܰܩܪܳܐ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܘܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܥܰܠ ܪܽܘܚܶܐ ܛܰܢܦܳ݁ܬܳ݁ܐ ܕ݂ܢܰܦ݂ܩܽܘܢ ܘܰܠܡܰܐܣܳܝܽܘ ܟ݂ܽܠ ܟ݂ܺܐܒ݁ ܘܟܽ݁ܘܪܗܳܢ: ܣ
Mat 10:2 ܕ݂ܺܝܠܗܽܘܢ ܕ݂ܶܝܢ ܕ݂ܰܬ݁ܪܶܥܣܰܪ ܫܠܺܝܚܶܐ ܫܡܳܗܶܐ ܐܺܝܬܰ݁ܝܗܽܘܢ ܗܳܠܶܝܢ ܩܰܕ݁ܡܳܝܗܽܘܢ ܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܘܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܝܽܘܚܰܢܳܢ ܐܰܚܽܘܗ̄ܝ:
Mat 10:3 ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ ܘܬܳ݁ܐܘܡܰܐ ܘܡܰܬ݂ܰܝ ܡܳܟ݁ܣܳܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܠܰܒ݂ܺܝ ܕ݂ܶܐܬ݁ܟ݂ܰܢܺܝ ܬ݂ܰܕܰ݁ܝ:
Mat 10:4 ܘܫܶܡܥܽܘܢ ܩܢܳܢܳܝܳܐ ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܐܫܠܡܶܗ ܣ݂ ܣ݂:
Mat 10:5 ܠܗܳܠܶܝܢ ܬ݂ܪܶܥܣܰܪ ܫܰܕ݂ܰܪ ܝܶܫܽܘܥ ܘܦܰ݁ܩܶܕ݁ ܐܶܢܽܘܢ ܘܶܐܡܰܪ ܒ݂ܽܐܘܪܚܳܐ ܕ݂ܚܰܢܦܶ݁ܐ ܠܳܐ ܬ݂ܺܐܙܽܠ̄ܘܢ ܘܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܠܳܐ ܬ݂ܶܥܠܽܘܢ:
Mat 10:6 ܙܶܠܘ ܠܟܽ݁ܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܠܘܳܬ݁ ܥܶܪܒ݂ܶܐ ܕ݂ܶܐܒܰ݁ܕ݁ܘ ܡܶܢ ܒ݂ܶܝܬ݁ ܝܺܣܪܳܝܶܠ:
Mat 10:7 ܘܟܰ݁ܕ݁ ܐܳܙܺܠ̄ܝܢ ܐܢ̄ܬ݂ܽܘܢ ܐܰܟ݁ܪܶܙܘ ܘܶܐܡܰܪܘ ܕ݂ܩܶܪܒ݂ܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 10:8 ܟ݂ܪܺܝܗܶܐ ܐܰܣܰܘ ܘܓܰ݁ܪܒ݂ܶܐ ܕ݂ܰܟ݂ܰܘ ܘܕܰ݁ܝܘܶܐ ܐܰܦ݂ܶܩܘ ܡܰܓ݂ܳܢ ܢܣܰܒ݁ܬ݂ܽܘܢ ܡܰܓ݂ܳܢ ܗܰܒ݁ܘ: ܣ
Mat 10:9 ܠܳܐ ܬ݂ܶܩܢܽܘܢ ܕ݂ܰܗܒܳ݁ܐ ܘܠܳܐ ܣܺܐܡܳܐ ܘܠܳܐ ܢܚܳܫܳܐ ܒ݂ܟܺ݁ܝܣܰܝܟ݂ܽܘܢ:
Mat 10:10 ܘܠܳܐ ܬ݂ܰܪܡܳܠܳܐ ܠܽܐܘܪܚܳܐ ܘܠܳܐ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܘܠܳܐ ܡܣܳܢܶܐ ܘܠܳܐ ܫܰܒ݁ܛܳܐ ܫܳܘܶܐ ܗ̄ܘ ܓ݂ܶܝܪ ܦ݂ܳܥܠܳܐ ܣܰܝܒ݂ܳܪܬ݂ܶܗ: ܣ
Mat 10:11 ܠܰܐܝܕܳ݁ܐ ܕ݂ܶܝܢ ܡܕܺ݁ܝܢ̄ܬ݂ܳܐ ܐܰܘ ܩܪܺܝܬܳ݁ܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܳܗ ܫܰܐܠܘ ܡܰܢܽܘ ܫܳܘܶܐ ܒ݂ܳܗ ܘܬܰ݁ܡܳܢ ܗܘܰܘ ܥܕܰ݁ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ: ܣ
Mat 10:12 ܘܡܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܒܰ݁ܝܬ݂ܳܐ ܫܰܐܠܘ ܫܠܳܡܶܗ ܕ݂ܒܰ݁ܝܬ݂ܳܐ:
Mat 10:13 ܘܶܐܢ ܗܽܘ ܕ݂ܫܳܘܶܐ ܒ݂ܰܝܬ݂ܳܐ ܫܠܳܡܟܽ݁ܘܢ ܢܺܐܬܶ݁ܐ ܥܠܰܘܗ̄ܝ ܐܶܢ ܕ݂ܶܝܢ ܠܳܐ ܫܳܘܶܐ ܫܠܳܡܟܽ݁ܘܢ ܥܠܰܝܟ݂ܽܘܢ ܢܶܦ݁ܢܶܐ: ܣ
Mat 10:14 ܡܰܢ ܕ݂ܠܳܐ ܕ݂ܶܝܢ ܡܩܰܒ݂ܶܠ ܠܟܽ݁ܘܢ ܘܠܳܐ ܫܳܡܰܥ ܡܶܠܰܝܟ݂ܽܘܢ ܟ݂ܰܕ݁ ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܒ݂ܰܝܬ݂ܳܐ ܐܰܘ ܡܶܢ ܩܪܺܝܬܳ݁ܐ ܗܳܝ ܦ݂ܶܨܘ ܚܶܠܳܐ ܡܶܢ ܪܶܓ݁ܠܰܝܟ݂ܽܘܢ:
Mat 10:15 ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܐܪܥܳܐ ܕ݂ܰܣܕܽ݁ܘܡ ܘܰܕ݁ܥܰܡܽܘܪܳܐ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ ܣܣ:
Mat 10:16 ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܐܶܡܪܶܐ ܒ݂ܰܝܢܰܝ ܕ݂ܺܐܒܶ݁ܐ ܗܘܰܘ ܗܳܟܺ݁ܝܠ ܚܰܟ݂ܺܝܡܶܐ ܐܰܝܟ݁ ܚܘܰܘܳܬܳ݁ܐ ܘܬܰ݁ܡܺܝܡܶܐ ܐܰܝܟ݁ ܝܰܘܢܶܐ:
Mat 10:17 ܐܶܙܕ݂ܰܗ̄ܪܘ ܕ݂ܶܝܢ ܡܶܢ ܒ݂ܢܰܝܢܳܫܳܐ ܡܰܫܠܡܺܝܢ ܠܟܽ݁ܘܢ ܓ݂ܶܝܪ ܠܒܶ݁ܝܬ݁ ܕ݂ܰܝܳܢܶܐ ܘܒܰ݁ܟ݁ܢܽܘܫܳܬ݁ܗܽܘܢ ܢܢܰܓ݂ܕܽ݁ܘܢܳܟܽ݁ܘܢ:
Mat 10:18 ܘܰܩܕܳ݁ܡ ܗܺܓ݁ܡܽܘܢܶܐ ܘܡܰܠܟ݂ܶܐ ܡܩܰܪܒܺ݁ܝܢ ܠܟܽ݁ܘܢ ܡܶܛܽܠܳܬ݁ܝ ܠܣܳܗܕ݂ܽܘܬܳ݁ܐ ܕ݂ܺܝܠܗܽܘܢ ܘܰܕ݁ܥܰܡ̄ܡܶܐ: ܣ
Mat 10:19 ܐܶܡܰܬ݁ܝ ܕ݂ܶܝܢ ܕ݂ܢܰܫܠܡܽܘܢܳܟܽ݁ܘܢ ܠܳܐ ܬ݂ܺܐܨܦ݂ܽܘܢ ܐܰܝܟ݂ܰܢܳܐ ܐܰܘ ܡܳܢܳܐ ܬ݂ܡܰܠܠܽܘܢ ܡܶܬܺ݁ܝܗܶܒ݁ ܠܟܽ݁ܘܢ ܓ݂ܶܝܪ ܒ݂ܗܳܝ ܫܳܥܬܳ݁ܐ ܡܳܐ ܕ݂ܰܬ݁ܡܰܠܠܽܘܢ:
Mat 10:20 ܠܳܐ ܗ̄ܘܳܐ ܓ݂ܶܝܪ ܐܰܢ̄ܬ݂ܽܘܢ ܡܡܰܠܠܺܝܢ ܐܶܠܳܐ ܪܽܘܚܳܐ ܕ݂ܰܐܒܽ݁ܘܟܽ݁ܘܢ ܡܡܰܠܠܳܐ ܒ݂ܟܽ݁ܘܢ:
Mat 10:21 ܢܰܫܠܶܡ ܕ݂ܶܝܢ ܐܰܚܳܐ ܠܰܐܚܽܘܗ̄ܝ ܠܡܰܘܬ݂ܳܐ ܘܰܐܒܳ݁ܐ ܠܰܒ݁ܪܶܗ ܘܰܢܩܽܘܡܽܘܢ ܒ݂ܢܰܝܳܐ ܥܰܠ ܐܰܒܳ݁ܗܰܝܗܽܘܢ ܘܰܢܡܺܝܬܽ݁ܘܢ ܐܶܢܽܘܢ:
Mat 10:22 ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܢܳܫ ܡܶܛܽܠ ܫܶܡܝ ܐܰܝܢܳܐ ܕ݂ܶܝܢ ܕ݂ܰܢܣܰܝܒ݂ܰܪ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ:
Mat 10:23 ܡܳܐ ܕ݂ܪܳܕ݁ܦ݂ܺܝܢ ܠܟܽ݁ܘܢ ܕ݂ܶܝܢ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ ܥܪܽܘܩܘ ܠܟܽ݁ܘܢ ܠܰܐ̄ܚܪܺܬܳ݁ܐ ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܫܰܠܡܽܘܢ ܐܶܢܶܝܢ ܟ݂ܽܠܗܶܝܢ ܡܕܺ݁ܝܢܳܬܳ݁ܐ ܕ݂ܒܶ݁ܝܬ݁ ܐܺܝܣܪܳܝܶܠ ܥܕܰ݁ܡܳܐ ܕ݂ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ
Mat 10:24 ܠܰܝܬ݂ ܬ݂ܰܠܡܺܝܕܳ݁ܐ ܕ݂ܝܰܬ݂ܺܝܪ ܡܶܢ ܪܰܒ݂ܶܗ ܘܠܳܐ ܥܰܒ݁ܕ݂ܳܐ ܡܶܢ ܡܳܪܶܗ:
Mat 10:25 ܣܳܦܶ݁ܩ ܠܶܗ ܠܬܰ݁ܠܡܺܝܕܳ݁ܐ ܕ݂ܢܶܗܘܶܐ ܐܰܝܟ݁ ܪܰܒ݂ܶܗ ܘܰܠܥܰܒ݁ܕ݂ܳܐ ܐܰܝܟ݁ ܡܳܪܶܗ ܐܶܢ ܠܡܳܪܶܗ ܕ݂ܒܰ݁ܝܬ݂ܳܐ ܩܪܰܘ ܒ݂ܥܶܠܙܒܽ݁ܘܒ݁ ܚܰܕ݁ ܟ݂ܡܳܐ ܠܰܒ݁ܢܰܝ ܒ݂ܰܝܬ݂ܶܗ:
Mat 10:26 ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܡܶܢܗܽܘܢ ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܕܰ݁ܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ:
Mat 10:27 ܡܶܕ݂ܶܡ ܕ݂ܳܐܡܰܪ ܐ̄ܢܳܐ ܠܟܽ݁ܘܢ ܒ݂ܚܶܫܽܘܟܳ݁ܐ ܐܽܘܡܪܽܘܗ̄ܝ ܐܰܢ̄ܬ݂ܽܘܢ ܒ݂ܢܰܗܺܝܪܳܐ ܘܡܶܕ݂ܶܡ ܕ݂ܒܶ݁ܐܕ݁ܢܰܝܟ݂ܽܘܢ ܫܳܡܥܺܝܢ ܐܢ̄ܬ݂ܽܘܢ ܐܰܟ݁ܪܶܙܘ ܥܰܠ ܐܶܓ݂ܳܪܶܐ:
Mat 10:28 ܘܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܩܳܛܠܺܝܢ ܦ݂ܰܓ݁ܪܳܐ ܢܰܦ݁ܫܳܐ ܕ݂ܶܝܢ ܠܳܐ ܡܶܫܟ݂ܚܺܝܢ ܠܡܶܩܛܰܠ ܕ݂ܚܰܠܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܡܶܢ ܡܰܢ ܕ݂ܡܶܫܟ݂ܰܚ ܕ݂ܰܠܢܰܦ݁ܫܳܐ ܘܰܠܦܰ݁ܓ݁ܪܳܐ ܢܰܘܒ݂ܶܕ݁ ܒ݂ܓܺ݁ܗܰܢܳܐ:
Mat 10:29 ܠܳܐ ܬ݂ܰܪܬ݂ܶܝܢ ܨܶܦ݂ܪܺܝܢ ܡܶܙܕ݂ܰܒ݂ܢܳܢ ܒ݂ܰܐܣܳܪ ܘܰܚܕܳ݁ܐ ܡܶܢܗܶܝܢ ܒ݂ܶܠܥܳܕ݁ ܡܶܢ ܐܰܒܽ݁ܘܟܽ݁ܘܢ ܠܳܐ ܢܳܦ݁ܠܳܐ ܥܰܠ ܐܰܪܥܳܐ:
Mat 10:30 ܕ݂ܺܝܠܟܽ݁ܘܢ ܕ݂ܶܝܢ ܐܳܦ݁ ܡܶܢܶܐ ܕ݂ܪܺܫܟܽ݁ܘܢ ܟ݂ܽܠܗܶܝܢ ܡܰܢܝܳܢ ܐܶܢܶܝܢ:
Mat 10:31 ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܡܶܢ ܨܶܦ݁ܪܶܐ ܣܰܓ݂ܺܝܳܐܬܳ݁ܐ ܡܝܰܬ݂ܪܺܝܢ ܐܢ̄ܬ݂ܽܘܢ:
Mat 10:32 ܟ݂ܽܠܢܳܫ ܗܳܟܺ݁ܝܠ ܕ݂ܢܰܘܕ݂ܶܐ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܰܘܕ݂ܶܐ ܒ݂ܶܗ ܐܳܦ݁ ܐܶܢܳܐ ܩܕܳ݁ܡ ܐܳܒ݁ܝ ܕ݂ܒܰ݁ܫܡܰܝܳܐ:
Mat 10:33 ܡܰܢ ܕ݂ܶܝܢ ܕ݂ܢܶܟ݁ܦ݂ܽܘܪ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܶܟ݁ܦ݂ܽܘܪ ܒ݂ܶܗ ܐܳܦ݁ ܐܶܢܳܐ ܩܕܳ݁ܡ ܐܳܒ݁ܝ ܕ݂ܒܰ݁ܫܡܰܝܳܐ: ܣ
Mat 10:34 ܠܳܐ ܬ݂ܶܣܒ݂ܪܽܘܢ ܕ݂ܶܐܬܺ݁ܝܬ݁ ܕ݂ܰܐܪܡܶܐ ܫܰܝܢܳܐ ܒ݂ܰܐܪܥܳܐ ܠܳܐ ܐܶܬܺ݁ܝܬ݁ ܕ݂ܰܐܪܡܶܐ ܫܰܝܢܳܐ ܐܶܠܳܐ ܚܰܪܒ݂ܳܐ:
Mat 10:35 ܐܶܬܺ݁ܝܬ݁ ܓ݂ܶܝܪ ܕ݂ܶܐܦ݁ܠܽܘܓ݁ ܓ݂ܰܒ݁ܪܳܐ ܥܰܠ ܐܰܒܽ݁ܘܗ̄ܝ ܘܒܰ݁ܪܬܳ݁ܐ ܥܰܠ ܐܶܡܳܗ ܘܟܰ݁ܠܬܳ݁ܐ ܥܰܠ ܚܡܳܬܳ݁ܗ:
Mat 10:36 ܘܰܒ݁ܥܶܠܕ݂ܒܳ݁ܒܰ݁ܘܗ̄ܝ ܕ݂ܓܰ݁ܒ݁ܪܳܐ ܒ݂ܢܰܝ ܒ݂ܰܝܬ݂ܶܗ: ܣ
Mat 10:37 ܡܰܢ ܕ݂ܪܳܚܶܡ ܐܰܒܳ݁ܐ ܐܰܘ ܐܶܡܳܐ ܝܰܬ݂ܺܝܪ ܡܶܢ ܕ݂ܠܺܝ ܠܳܐ ܫܳܘܶܐ ܠܺܝ ܘܡܰܢ ܕ݂ܪܳܚܶܡ ܒ݂ܪܳܐ ܐܰܘ ܒ݂ܰܪܬܳ݁ܐ ܝܰܬ݂ܺܝܪ ܡܶܢ ܕ݂ܠܺܝ ܠܳܐ ܫܳܘܶܐ ܠܺܝ:
Mat 10:38 ܘܟܽ݁ܠ ܕ݂ܠܳܐ ܫܳܩܶܠ ܙܩܺܝܦܶ݁ܗ ܘܳܐܬܶ݁ܐ ܒ݂ܳܬܰ݁ܪܝ ܠܳܐ ܫܳܘܶܐ ܠܺܝ:
Mat 10:39 ܡܰܢ ܕ݂ܶܐܫܟ݂ܰܚ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܢܶܫܟ݂ܚܺܝܗ: ܣ
Mat 10:40 ܡܰܢ ܕ݂ܰܡܩܰܒ݂ܶܠ ܠܟܽ݁ܘܢ ܠܺܝ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܠܡܰܢ ܕ݂ܫܰܠܚܰܢܝ ܡܩܰܒ݂ܶܠ:
Mat 10:41 ܡܰܢ ܕ݂ܰܡܩܰܒ݂ܶܠ ܢܒܺ݁ܝܳܐ ܒ݂ܫܶܡ ܢܒܺ݁ܝܳܐ ܐܰܓ݁ܪܳܐ ܕ݂ܰܢܒܺ݁ܝܳܐ ܢܳܣܶܒ݁ ܘܡܰܢ ܕ݂ܰܡܩܰܒ݂ܶܠ ܙܰܕ݂ܺܝܩܳܐ ܒ݂ܫܶܡ ܙܰܕ݂ܺܝܩܳܐ ܐܰܓ݁ܪܳܐ ܕ݂ܙܰܕ݂ܺܝܩܳܐ ܢܳܣܶܒ݁:
Mat 10:42 ܘܟܽ݁ܠ ܕ݂ܡܰܫܩܶܐ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܟ݂ܳܣܳܐ ܕ݂ܩܰܪܺܝܪܶܐ ܒ݂ܰܠܚܽܘܕ݁ ܒ݂ܰܫܡܳܐ ܕ݂ܬܰ݁ܠܡܺܝܕܳ݁ܐ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܢܰܘܒ݂ܶܕ݁ ܐܰܓ݁ܪܶܗ ܣܣ:
Mat 11:1 ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܠܰܡܦܰ݁ܩܳܕܽ݁ܘ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܫܰܢܺܝ ܡܶܢ ܬ݂ܰܡܳܢ ܠܡܰܠܳܦܽ݁ܘ ܘܰܠܡܰܟ݁ܪܳܙܽܘ ܒ݂ܰܡܕܺ݁ܝܢܳܬ݁ܗܽܘܢ: ܣ
Mat 11:2 ܝܽܘܚܰܢܳܢ ܕ݂ܶܝܢ ܟ݂ܰܕ݁ ܫܡܰܥ ܒ݂ܶܝܬ݁-ܐܰܣܺܝܪܶܐ ܥܒܳ݁ܕܰ݁ܘܗ̄ܝ ܕ݂ܰܡܫܺܝܚܳܐ ܫܰܕ݂ܰܪ ܒ݂ܝܰܕ݁ ܬ݂ܰܠܡܺܝܕܰ݁ܘܗ̄ܝ:
Mat 11:3 ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܗܰܘ ܕ݂ܳܐܬܶ݁ܐ ܐܰܘ ܠܰܐ̄ܚܪܺܝܢ ܗܽ̄ܘ ܡܣܰܟ݂ܶܝܢ ܐܶܢܰܚܢܰܢ:
Mat 11:4 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܙܶܠܘ ܐܶܫܬ݂ܰܥܰܘ ܠܝܽܘܚܰܢܳܢ ܐܰܝܠܶܝܢ ܕ݂ܫܳܡܥܺܝܢ ܐܢ̄ܬ݂ܽܘܢ ܘܚܳܙܶܝܢ:
Mat 11:5 ܣܡܰܝܳܐ ܚܳܙܶܝܢ ܘܰܚܓܺ݁ܝܪܶܐ ܡܗܰܠܟܺ݁ܝܢ ܘܓܰ݁ܪܒ݂ܶܐ ܡܶܬ݂ܕ݂ܰܟ݂ܶܝܢ ܘܚܰܪܫܶܐ ܫܳܡܥܺܝܢ ܘܡܺܝܬܶ݁ܐ ܩܳܝܡܺܝܢ ܘܡܶܣܟ݂ܺܢܶܐ ܡܶܣܬ݂ܰܒ݂ܪܺܝܢ:
Mat 11:6 ܘܛܽܘܒܰ݁ܘܗ̄ܝ ܠܰܐܝܢܳܐ ܕ݂ܠܳܐ ܢܶܬ݁ܟ݂ܫܶܠ ܒ݂ܺܝ:
Mat 11:7 ܟ݂ܰܕ݁ ܕ݂ܶܝܢ ܐܶܙܰܠܘ ܫܰܪܺܝ ܝܶܫܽܘܥ ܠܡܺܐܡܰܪ ܠܟܶ݁ܢܫܶܐ ܥܰܠ ܝܽܘܚܰܢܳܢ ܡܳܢܳܐ ܢܦܰ݁ܩܬ݂ܽܘܢ ܠܚܽܘܪܒ݂ܳܐ ܠܡܶܚܙܳܐ ܩܰܢܝܳܐ ܕ݂ܡܶܢ ܪܽܘܚܳܐ ܡܶܬ݂ܬ݂ܙܺܝܥ:
Mat 11:8 ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܓ݂ܰܒ݁ܪܳܐ ܕ݂ܢܰܚܬ݂ܶܐ ܪܰܟ݂ܺܝܟܶ݁ܐ ܠܒܺ݁ܝܫ ܗܳܐ ܐܰܝܠܶܝܢ ܕ݂ܪܰܟ݂ܺܝܟܶ݁ܐ ܠܒܺ݁ܝܫܺܝܢ ܒ݂ܶܝܬ݁ ܡܰܠܟ݂ܶܐ ܐܶܢܽܘܢ:
Mat 11:9 ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܢܒܺ݁ܝܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܘܝܰܬ݂ܺܝܪ ܡܶܢ ܢܒܺ݁ܝܶܐ:
Mat 11:10 ܗܳܢܰܘ ܓ݂ܶܝܪ ܕ݂ܰܥܠܰܘܗ̄ܝ ܟ݂ܬܺ݁ܝܒ݁ ܕ݂ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܐ ܩܕܳ݁ܡܰܝܟְ݂ ܣ݂ ܣ݂:
Mat 11:11 ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܠܳܐ ܩܳܡ ܒ݂ܺܝܠܺܝܕܰ݁ܝ ܢܶܫܶܐ ܕ݂ܪܰܒ݂ ܡܶܢ ܝܽܘܚܰܢܳܢ ܡܰܥܡܕܳ݁ܢܳܐ ܙܥܽܘܪܳܐ ܕ݂ܶܝܢ ܒ݂ܡܰܠܟ݂ܽܘܬ݁ ܫܡܰܝܳܐ ܪܰܒ݁ ܗܽ̄ܘ ܡܶܢܶܗ:
Mat 11:12 ܡܶܢ ܝܰܘܡܰܝ ܝܽܘܚܰܢܳܢ ܕ݂ܶܝܢ ܡܰܥܡܕܳ݁ܢܳܐ ܘܰܥܕܰ݁ܡܳܐ ܠܗܳܫܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܒ݂ܰܩܛܺܝܪܳܐ ܡܶܬ݂ܕ݂ܰܒ݁ܪܳܐ ܘܰܩܛܺܝܪܳܢܶܐ ܡܚܰܛܦܺ݁ܝܢ ܠܳܗ:
Mat 11:13 ܟ݂ܽܠܗܽܘܢ ܓ݂ܶܝܪ ܢܒܺ݁ܝܶܐ ܘܽܐܘܪܳܝܬ݂ܳܐ ܥܕܰ݁ܡܳܐ ܠܝܽܘܚܰܢܳܢ ܐܶܬ݁ܢܰܒ݂ܺܝܘ: ܣ
Mat 11:14 ܘܶܐܢ ܨܳܒܶ݁ܝܢ ܐܢ̄ܬ݂ܽܘܢ ܩܰܒ݂ܶܠܘ ܕ݂ܗܽܘܝܽܘ ܐܶܠܺܝܳܐ ܕ݂ܰܥܬܺ݁ܝܕ݁ ܠܡܶܐܬܳ݁ܐ: ܣ
Mat 11:15 ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ
Mat 11:16 ܠܡܰܢ ܕ݂ܶܝܢ ܐܶܕ݂ܰܡܺܝܗ ܠܫܰܪܒ݂ܬܳ݁ܐ ܗܳܕܶ݁ܐ ܕ݂ܳܡܝܳܐ ܠܰܛܠܳܝܶܐ ܕ݂ܝܳܬ݁ܒ݂ܺܝܢ ܒ݂ܫܽܘܩܳܐ ܘܩܳܥܶܝܢ ܠܚܰܒ݁ܪܰܝܗܽܘܢ:
Mat 11:17 ܘܳܐܡܪܺܝܢ ܙܡܰܪܢ ܠܟܽ݁ܘܢ ܘܠܳܐ ܪܰܩܶܕ݁ܬ݂ܽܘܢ ܘܶܐܠܰܝܢ ܠܟܽ݁ܘܢ ܘܠܳܐ ܐܰܪܩܶܕ݁ܬ݂ܽܘܢ:
Mat 11:18 ܐܶܬܳ݁ܐ ܓ݂ܶܝܪ ܝܽܘܚܰܢܳܢ ܕ݂ܠܳܐ ܐܳܟܶ݁ܠ ܘܠܳܐ ܫܳܬܶ݁ܐ ܘܳܐܡܪܺܝܢ ܕ݂ܰܝܘܳܐ ܐܺܝܬ݁ ܒ݂ܶܗ:
Mat 11:19 ܐܶܬܳ݁ܐ ܒ݂ܪܶܗ ܕ݂ܐ̄ܢܳܫܳܐ ܐܳܟܶ݁ܠ ܘܫܳܬܶ݁ܐ ܘܳܐܡܪܺܝܢ ܗܳܐ ܓ݂ܰܒ݁ܪܳܐ ܐܳܟ݂ܽܘܠܳܐ ܘܫܳܬܶ݁ܐ ܚܰܡܪܳܐ ܘܪܳܚܡܳܐ ܕ݂ܡܳܟ݁ܣܶܐ ܘܰܕ݁ܚܰܛܳܝܶܐ ܘܶܐܙܕ݂ܰܕ݂ܩܰܬ݁ ܚܶܟ݁ܡܬܳ݁ܐ ܡܶܢ ܥܒܳ݁ܕܶ݁ܝܗ ܣܣ:
Mat 11:20 ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܰܡܚܰܣܳܕܽ݁ܘ ܡܕܺ݁ܝܢܳܬܳ݁ܐ ܐܰܝܠܶܝܢ ܕ݂ܰܗܘܰܘ ܒ݂ܗܶܝܢ ܚܰܝܠܰܘܗ̄ܝ ܣܰܓ݂ܺܝܶܐܐ ܘܠܳܐ ܬ݂ܳܒ݁ܘ:
Mat 11:21 ܘܳܐܡܰܪ ܗ̄ܘܳܐ ܘܳܝ ܠܶܟ݁ܝ ܟ݂ܳܘܪܰܙܺܝܢ ܘܳܝ ܠܶܟ݁ܝ ܒ݂ܶܝܬ݁-ܨܰܝܳܕܳ݁ܐ ܕ݂ܶܐܠܽܘ ܒ݂ܨܽܘܪ ܘܰܒ݁ܨܰܝܕ݂ܳܢ ܗܘܰܘ ܚܰܝܠܶܐ ܐܰܝܠܶܝܢ ܕ݂ܰܗܘܰܘ ܒ݂ܟܶ݁ܝܢ ܟ݂ܒܰ݁ܪ ܕ݂ܶܝܢ ܒ݂ܣܰܩܶܐ ܘܰܒ݁ܩܶܛܡܳܐ ܬ݂ܳܒ݁ܘ:
Mat 11:22 ܒ݂ܪܰܡ ܐܳܡܰܪ ܐ̄ܢܳܐ ܠܟܶ݁ܝܢ ܕ݂ܰܠܨܽܘܪ ܘܰܠܨܰܝܕ݂ܳܢ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܟܶ݁ܝܢ:
Mat 11:23 ܘܰܐܢ̄ܬ݂ܝ ܟ݂ܦܰ݁ܪܢܰܚܽܘܡ ܗܳܝ ܕ݂ܰܥܕܰ݁ܡܳܐ ܠܰܫܡܰܝܳܐ ܐܶܬ݂ܬ݂ܪܺܝܡܬ݂ܝ ܥܕܰ݁ܡܳܐ ܠܰܫܝܽܘܠ ܬ݂ܶܬ݂ܰܚܬ݂ܶܝܢ ܕ݂ܶܐܠܽܘ ܒ݂ܰܣܕܽ݁ܘܡ ܗܘܰܘ ܚܰܝܠܶܐ ܐܰܝܠܶܝܢ ܕ݂ܰܗܘܰܘ ܒ݂ܶܟ݁ܝ ܩܰܝܳܡܳܐ ܗ̄ܘܳܬ݁ ܥܕܰ݁ܡܳܐ ܠܝܰܘܡܳܢܳܐ:
Mat 11:24 ܒ݂ܪܰܡ ܐܳܡܰܪܢܳܐ ܠܶܟ݁ܝ ܕ݂ܠܰܐܪܥܳܐ ܕ݂ܰܣܕܽ݁ܘܡ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܶܟ݁ܝ ܣܣ:
Mat 11:25 ܒ݂ܗܰܘ ܙܰܒ݁ܢܳܐ ܥܢܳܐ ܝܶܫܽܘܥ ܘܶܐܡܰܪ ܡܰܘܕ݂ܶܐ ܐ̄ܢܳܐ ܠܳܟ݁ ܐܳܒ݁ܝ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܕ݂ܟܰ݁ܣܺܝܬ݂ ܗܳܠܶܝܢ ܡܶܢ ܚܰܟ݂ܺܝܡܶܐ ܘܣܰܟ݂ܽܘܠܬܳ݁ܢܶܐ ܘܰܓ݁ܠܰܝܬ݂ ܐܶܢܶܝܢ ܠܝܰܠܽܘܕܶ݁ܐ:
Mat 11:26 ܐܺܝܢ ܐܳܒ݁ܝ ܕ݂ܗܳܟܰ݁ܢܳܐ ܗܘܳܐ ܨܶܒ݁ܝܳܢܳܐ ܩܕܳ݁ܡܰܝܟְ݂: ܣ
Mat 11:27 ܟ݂ܽܠ ܡܶܕ݂ܶܡ ܐܶܫܬ݂ܠܶܡ ܠܺܝ ܡܶܢ ܐܳܒ݁ܝ ܘܠܳܐ ܐ̄ܢܳܫ ܝܳܕܰ݁ܥ ܠܰܒ݁ܪܳܐ ܐܶܠܳܐ ܐܶܢ ܐܰܒܳ݁ܐ ܐܳܦ݁ ܠܳܐ ܠܰܐܒܳ݁ܐ ܐ̄ܢܳܫ ܝܳܕܰ݁ܥ ܐܶܠܳܐ ܐܶܢ ܒ݂ܪܳܐ ܘܰܠܡܰܢ ܕ݂ܨܳܒܶ݁ܐ ܒ݂ܪܳܐ ܕ݂ܢܶܓ݁ܠܶܐ: ܣ
Mat 11:28 ܬ݂ܰܘ ܠܘܳܬ݁ܝ ܟ݂ܽܠܟܽ݁ܘܢ ܠܰܐܝܳܐ ܘܰܫܩܺܝܠܰܝ ܡܰܘܒ݂ܠܶܐ ܘܶܐܢܳܐ ܐܰܢܺܝܚܟܽ݁ܘܢ:
Mat 11:29 ܫܩܽܘܠܘ ܢܺܝܪܝ ܥܠܰܝܟ݂ܽܘܢ ܘܺܝܠܰܦ݁ܘ ܡܶܢܝ ܕ݂ܢܺܝܚ ܐ̄ܢܳܐ ܘܡܰܟ݂ܺܝܟ݁ ܐ̄ܢܳܐ ܒ݂ܠܶܒ݂ܝ ܘܡܶܫܟ݂ܚܺܝܢ ܐܢ̄ܬ݂ܽܘܢ ܢܝܳܚܳܐ ܠܢܰܦ݁ܫܳܬ݁ܟܽ݁ܘܢ:
Mat 11:30 ܢܺܝܪܝ ܓ݂ܶܝܪ ܒ݂ܰܣܺܝܡ ܗ̄ܘ ܘܡܰܘܒ݂ܰܠܝ ܩܰܠܺܝܠܳܐ ܗ̄ܝ ܣܣ:
Mat 12:1 ܒ݂ܗܰܘ ܙܰܒ݁ܢܳܐ ܡܗܰܠܶܟ݁ ܗ̄ܘܳܐ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܶܝܬ݁-ܙܰܪܥܶܐ ܘܬܰ݁ܠܡܺܝܕܰ݁ܘܗ̄ܝ ܟ݂ܦܶ݁ܢܘ ܘܫܰܪܺܝܘ ܡܳܠܓ݂ܺܝܢ ܫܶܒ݂ܠܶܐ ܘܳܐܟ݁ܠܺܝܢ:
Mat 12:2 ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܚܙܰܘ ܐܶܢܽܘܢ ܐܳܡܪܺܝܢ ܠܶܗ ܗܳܐ ܬ݂ܰܠܡܺܝܕܰ݁ܝܟְ݂ ܥܳܒ݁ܕ݂ܺܝܢ ܡܶܕ݂ܶܡ ܕ݂ܠܳܐ ܫܰܠܺܝܛ ܠܡܶܥܒ݂ܰܕ݁ ܒ݂ܫܰܒ݂ܬܳ݁ܐ:
Mat 12:3 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܩܪܰܝܬ݂ܽܘܢ ܡܳܢܳܐ ܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܟ݂ܦܶ݁ܢ ܘܰܐܝܠܶܝܢ ܕ݂ܥܰܡܶܗ:
Mat 12:4 ܐܰܝܟ݂ܰܢܳܐ ܥܰܠ ܠܒܰ݁ܝܬ݂ܳܐ ܕ݂ܰܐܠܳܗܳܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܐܶܟܰ݁ܠ ܗܰܘ ܕ݂ܠܳܐ ܫܰܠܺܝܛ ܗ̄ܘܳܐ ܠܶܗ ܠܡܶܐܟܰ݁ܠ ܘܠܳܐ ܠܰܐܝܠܶܝܢ ܕ݂ܥܰܡܶܗ ܐܶܠܳܐ ܐܶܢ ܠܟܳ݁ܗܢܶܐ ܒ݂ܰܠܚܽܘܕ݁: ܣ
Mat 12:5 ܐܰܘ ܠܳܐ ܩܪܰܝܬ݂ܽܘܢ ܒ݂ܽܐܘܪܳܝܬ݂ܳܐ ܕ݂ܟܳ݁ܗܢܶܐ ܒ݂ܗܰܝܟ݂ܠܳܐ ܡܰܚܠܺܝܢ ܠܳܗ ܠܫܰܒ݂ܬܳ݁ܐ ܘܰܕ݁ܠܳܐ ܥܶܕ݁ܠܳܝ ܐܶܢܽܘܢ:
Mat 12:6 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܪܰܒ݂ ܡܶܢ ܗܰܝܟ݂ܠܳܐ ܐܺܝܬ݁ ܗܳܪܟ݂ܳܐ:
Mat 12:7 ܐܶܠܽܘ ܕ݂ܶܝܢ ܝܳܕ݁ܥܺܝܢ ܗܘܰܝܬ݂ܽܘܢ ܡܳܢܰܘ ܚܢܳܢܳܐ ܨܳܒܶ݁ܐ ܐ̄ܢܳܐ ܘܠܳܐ ܕ݂ܶܒ݁ܚܬܳ݁ܐ ܠܳܐ ܡܚܰܝܒܺ݁ܝܢ ܗ̄ܘܰܝܬ݂ܽܘܢ ܠܰܐܝܠܶܝܢ ܕ݂ܰܕ݁ܠܳܐ ܥܶܕ݁ܠܳܝ ܐܶܢܽܘܢ:
Mat 12:8 ܡܳܪܳܗ ܓ݂ܶܝܪ ܕ݂ܫܰܒ݂ܬܳ݁ܐ ܐܺܝܬܰ݁ܘܗ̄ܝ ܒ݂ܪܶܗ ܕ݂ܐ̄ܢܳܫܳܐ ܣܣ:
Mat 12:9 ܘܫܰܢܺܝ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܠܰܟ݁ܢܽܘܫܬ݂ܗܽܘܢ:
Mat 12:10 ܘܓܰ݁ܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܬ݂ܰܡܳܢ ܕ݂ܝܰܒ݂ܺܝܫܳܐ ܐܺܝܕܶ݁ܗ ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܕ݂ܶܐܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܰܐܣܳܝܽܘ ܐܰܝܟ݁ ܕ݂ܢܶܐܟ݁ܠܽܘܢ ܩܰܪܨܰܘܗ̄ܝ:
Mat 12:11 ܗܽܘ ܕ݂ܶܝܢ ܐܶܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܺܐܝܬ݁ ܠܶܗ ܥܶܪܒ݂ܳܐ ܚܰܕ݁ ܘܶܐܢ ܢܳܦܶ݁ܠ ܒ݂ܚܰܒ݂ܳܪܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܠܳܐ ܐܳܚܶܕ݁ ܘܰܡܩܺܝܡ ܠܶܗ:
Mat 12:12 ܟ݂ܡܳܐ ܕ݂ܶܝܢ ܝܰܬ݂ܺܝܪ ܒ݂ܰܪܢܳܫܳܐ ܡܶܢ ܥܶܪܒ݂ܳܐ ܡܳܕܶ݁ܝܢ ܫܰܠܺܝܛ ܗܽ̄ܘ ܒ݂ܫܰܒ݂ܬܳ݁ܐ ܠܡܶܥܒ݂ܰܕ݁ ܕ݂ܫܰܦ݂ܺܝܪ:
Mat 12:13 ܗܳܝܕ݂ܶܝܢ ܐܶܡܰܪ ܠܗܰܘ ܓ݂ܰܒ݁ܪܳܐ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܐܺܝܕܶ݁ܗ ܘܬܶ݁ܩܢܰܬ݁ ܐܰܝܟ݁ ܚܒܰ݁ܪܬ݂ܳܗ ܣܣ:
Mat 12:14 ܘܰܢܦܰ݁ܩܘ ܦ݂ܪܺܝܫܶܐ ܘܡܶܠܟ݂ܳܐ ܢܣܰܒ݁ܘ ܥܠܰܘܗ̄ܝ ܐܰܝܟ݁ ܕ݂ܢܰܘܒ݂ܕܽ݁ܘܢܳܝܗ̄ܝ:
Mat 12:15 ܝܶܫܽܘܥ ܕ݂ܶܝܢ ܝܺܕܰ݁ܥ ܘܫܰܢܺܝ ܠܶܗ ܡܶܢ ܬ݂ܰܡܳܢ ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܘܰܐܣܺܝ ܠܟܽ݁ܠܗܽܘܢ:
Mat 12:16 ܘܰܟ݁ܐܳܐ ܒ݂ܗܽܘܢ ܕ݂ܠܳܐ ܢܶܓ݁ܠܽܘܢܳܝܗ̄ܝ:
Mat 12:17 ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ:
Mat 12:18 ܗܳܐ ܥܰܒ݁ܕ݂ܝ ܕ݂ܶܐܨܛܒܺ݁ܝܬ݁ ܒ݂ܶܗ ܚܰܒ݂ܺܝܒ݁ܝ ܕ݂ܣܶܘܚܰܬ݁ ܒ݂ܶܗ ܢܰܦ݁ܫܝ ܪܽܘܚܝ ܐܶܣܺܝܡ ܥܠܰܘܗ̄ܝ ܘܕܺ݁ܝܢܳܐ ܠܥܰܡ̄ܡܶܐ ܢܰܟ݁ܪܶܙ:
Mat 12:19 ܠܳܐ ܢܶܬ݁ܚܪܶܐ ܘܠܳܐ ܢܶܩܥܶܐ ܘܠܳܐ ܐ̄ܢܳܫ ܢܶܫܡܰܥ ܩܳܠܶܗ ܒ݂ܫܽܘܩܳܐ:
Mat 12:20 ܩܰܢܝܳܐ ܪܥܺܝܥܳܐ ܠܳܐ ܢܶܬ݁ܒ݂ܰܪ ܘܰܫܪܳܓܳ݁ܐ ܕ݂ܰܡܛܰܦ݁ܛܶܦ݁ ܠܳܐ ܢܰܕ݁ܥܶܟ݁ ܥܕܰ݁ܡܳܐ ܕ݂ܢܰܦ݂ܶܩ ܕ݂ܺܝܢܳܐ ܠܙܳܟܽ݁ܘܬܳ݁ܐ:
Mat 12:21 ܘܒܰ݁ܫܡܶܗ ܥܰܡ̄ܡܶܐ ܢܣܰܒ݂ܪܽܘܢ ܣܣ:
Mat 12:22 ܗܳܝܕ݂ܶܝܢ ܩܰܪܶܒ݁ܘ ܠܶܗ ܕ݂ܰܝܘܳܢܳܐ ܚܰܕ݁ ܕ݂ܰܚܪܶܫ ܘܰܥܘܺܝܪ ܘܰܐܣܝܶܗ ܐܰܝܟ݂ܰܢܳܐ ܕ݂ܚܰܪܫܳܐ ܘܣܰܡܝܳܐ ܢܡܰܠܶܠ ܘܢܶܚܙܶܐ:
Mat 12:23 ܘܡܶܬ݂ܕ݂ܰܡܪܺܝܢ ܗ̄ܘܰܘ ܟ݂ܽܠܗܽܘܢ ܟ݂ܶܢܫܶܐ ܘܳܐܡܪܺܝܢ ܕ݂ܰܠܡܳܐ ܗܳܢܰܘ ܒ݂ܪܶܗ ܕ݂ܕܰ݁ܘܺܝܕ݁: ܣ
Mat 12:24 ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܐܳܡܪܺܝܢ ܗܳܢܳܐ ܠܳܐ ܡܰܦ݂ܶܩ ܫܺܐܕܶ݁ܐ ܐܶܠܳܐ ܒ݂ܰܒ݁ܥܶܠܙܒܽ݁ܘܒ݁ ܪܺܫܳܐ ܕ݂ܕܰ݁ܝܘܶܐ:
Mat 12:25 ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܽܘܢ ܟ݂ܽܠ ܡܰܠܟ݂ܽܘ ܕ݂ܬܶ݁ܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܬ݂ܶܚܪܰܒ݁ ܘܟܽ݁ܠ ܒ݂ܰܝ ܘܰܡܕܺ݁ܝܢܳܐ ܕ݂ܢܶܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܠܳܐ ܢܩܽܘܡ:
Mat 12:26 ܘܶܐܢ ܣܳܛܳܢܳܐ ܠܣܳܛܳܢܳܐ ܡܰܦ݂ܶܩ ܥܰܠ ܢܰܦ݁ܫܶܗ ܐܶܬ݁ܦ݂ܰܠܰܓ݁ ܐܰܝܟ݂ܰܢܳܐ ܗܳܟܺ݁ܝܠ ܩܳܝܡܳܐ ܡܰܠܟ݂ܽܘܬܶ݁ܗ:
Mat 12:27 ܘܶܐܢ ܐܶܢܳܐ ܒ݂ܰܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܒ݂ܢܰܝܟ݂ܽܘܢ ܒ݂ܡܳܢܳܐ ܡܰܦ݂ܩܺܝܢ ܠܗܽܘܢ ܡܶܛܽܠ ܗܳܢܳܐ ܗܶܢܽܘܢ ܢܶܗܘܽܘܢ ܠܟܽ݁ܘܢ ܕ݂ܰܝܳܢܶܐ:
Mat 12:28 ܘܶܐܢ ܒ݂ܪܽܘܚܳܐ ܕ݂ܰܐܠܳܗܳܐ ܐܶܢܳܐ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Mat 12:29 ܐܰܘ ܐܰܝܟ݂ܰܢܳܐ ܐ̄ܢܳܫ ܡܶܫܟ݂ܰܚ ܕ݂ܢܶܥܽܘܠ ܠܒܶ݁ܝܬ݁ ܚܰܣܺܝܢܳܐ ܘܡܳܐܢܰܘܗ̄ܝ ܢܶܒ݂ܽܘܙ ܐܶܠܳܐ ܐܶܢ ܠܽܘܩܕܰ݁ܡ ܢܶܐܣܪܺܝܘܗ̄ܝ ܠܚܰܣܺܝܢܳܐ ܘܗܳܝܕ݂ܶܝܢ ܒ݂ܰܝܬ݂ܶܗ ܢܶܒ݂ܽܘܙ: ܣ
Mat 12:30 ܡܰܢ ܕ݂ܠܳܐ ܗܘܳܐ ܥܰܡܝ ܠܽܘܩܒܰ݁ܠܝ ܗܽ̄ܘ ܘܡܰܢ ܕ݂ܠܳܐ ܟ݂ܳܢܶܫ ܥܰܡܝ ܡܒܰ݁ܕ݂ܳܪܽܘ ܡܒܰ݁ܕ݂ܰܪ ܣ݂ ܣ݂:
Mat 12:31 ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܚܛܳܗܺܝܢ ܘܓܽ݁ܘܕ݂ܳܦܺ݁ܝܢ ܢܶܫܬ݂ܰܒ݁ܩܽܘܢ ܠܰܒ݁ܢܰܝܢܳܫܳܐ ܓ݂ܽܘܕ݂ܳܦܳ݁ܐ ܕ݂ܶܝܢ ܕ݂ܥܰܠ ܪܽܘܚܳܐ ܠܳܐ ܢܶܫܬ݂ܒܶ݁ܩ ܠܰܒ݁ܢܰܝܢܳܫܳܐ:
Mat 12:32 ܘܟܽ݁ܠ ܡܰܢ ܕ݂ܢܺܐܡܰܪ ܡܶܠܬܳ݁ܐ ܥܰܠ ܒ݂ܪܶܗ ܕ݂ܐ̄ܢܳܫܳܐ ܢܶܫܬ݂ܒܶ݁ܩ ܠܶܗ ܟ݂ܽܠ ܕ݂ܶܝܢ ܕ݂ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܢܺܐܡܰܪ ܠܳܐ ܢܶܫܬ݂ܒܶ݁ܩ ܠܶܗ ܠܳܐ ܒ݂ܥܳܠܡܳܐ ܗܳܢܳܐ ܘܠܳܐ ܒ݂ܥܳܠܡܳܐ ܕ݂ܰܥܬܺ݁ܝܕ݁: ܣ
Mat 12:33 ܐܰܘ ܥܒܶ݁ܕ݁ܘ ܐܺܝܠܳܢܳܐ ܫܰܦ݂ܺܝܪܳܐ ܘܦܺ݁ܐܪܰܘܗ̄ܝ ܫܰܦ݂ܺܝܪܶܐ ܐܰܘ ܥܒܶ݁ܕ݁ܘ ܐܺܝܠܳܢܳܐ ܒ݂ܺܝܫܳܐ ܘܦܺ݁ܐܪܰܘܗ̄ܝ ܒ݂ܺܝܫܶܐ ܡܶܢ ܦ݂ܺܐܪܰܘܗ̄ܝ ܗܽܘ ܓ݂ܶܝܪ ܡܶܬܺ݁ܝܕܰ݁ܥ ܐܺܝܠܳܢܳܐ:
Mat 12:34 ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܐܰܝܟ݂ܰܢܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܛܳܒܳ݁ܬܳ݁ܐ ܠܰܡܡܰܠܳܠܽܘ ܕ݂ܒܺ݁ܝܫܶܐ ܐܢ̄ܬ݂ܽܘܢ ܡܶܢ ܬ݂ܰܘܬ݂ܳܪܰܝ ܠܶܒ݂ܳܐ ܓ݂ܶܝܪ ܡܡܰܠܶܠ ܦ݂ܽܘܡܳܐ:
Mat 12:35 ܓ݂ܰܒ݁ܪܳܐ ܛܳܒܳ݁ܐ ܡܶܢ ܣܺܝܡܳܬܳ݁ܐ ܛܳܒܳ݁ܬܳ݁ܐ ܡܰܦ݂ܶܩ ܛܳܒܳ݁ܬܳ݁ܐ ܘܓܰ݁ܒ݁ܪܳܐ ܒ݂ܺܝܫܳܐ ܡܶܢ ܣܺܝܡܳܬܳ݁ܐ ܒ݂ܺܝܫܳܬܳ݁ܐ ܡܰܦ݂ܶܩ ܒ݂ܺܝܫܳܬܳ݁ܐ: ܣ
Mat 12:36 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܟܽ݁ܠ ܡܶܠܳܐ ܒ݂ܰܛܳܠܳܐ ܕ݂ܢܺܐܡܪܽܘܢ ܒ݂ܢܰܝ ܐ̄ܢܳܫܳܐ ܢܶܬ݂ܠܽܘܢ ܦ݂ܶܬ݁ܓ݂ܳܡܳܗ ܒ݂ܝܰܘܡܳܐ ܕ݂ܕܺ݁ܝܢܳܐ:
Mat 12:37 ܡܶܢ ܡܶܠܰܝܟְ݂ ܓ݂ܶܝܪ ܬ݂ܶܙܕ݂ܰܕ݂ܰܩ ܘܡܶܢ ܡܶܠܰܝܟְ݂ ܬ݂ܶܬ݁ܚܰܝܰܒ݁ ܣܣ:
Mat 12:38 ܗܳܝܕ݂ܶܝܢ ܥܢܰܘ ܐ̄ܢܳܫܳܐ ܡܶܢ ܣܳܦ݁ܪܶܐ ܘܡܶܢ ܦ݂ܪܺܝܫܶܐ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܨܳܒܶ݁ܝܢ ܚ̄ܢܰܢ ܕ݂ܢܶܚܙܶܐ ܡܶܢܳܟ݁ ܐܳܬܳ݁ܐ: ܣ
Mat 12:39 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܫܰܪܒ݂ܬܳ݁ܐ ܒ݂ܺܝܫܬ݂ܳܐ ܘܓܰ݁ܝܳܪܬܳ݁ܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܬ݂ܶܬܺ݁ܝܗܶܒ݁ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ:
Mat 12:40 ܐܰܝܟ݂ܰܢܳܐ ܓ݂ܶܝܪ ܕ݂ܰܗܘܳܐ ܝܰܘܢܳܢ ܒ݂ܟܰ݁ܪܣܶܗ ܕ݂ܢܽܘܢܳܐ ܬ݂ܠܳܬܳ݁ܐ ܝܰܘܡܺܝܢ ܘܰܬ݁ܠܳܬܳ݁ܐ ܠܰܝܠܰܘܳܢ ܗܳܟܰ݁ܢܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܒ݂ܠܶܒ݂ܳܗ ܕ݂ܰܐܪܥܳܐ ܬ݂ܠܳܬܳ݁ܐ ܐܺܝܡܳܡܺܝܢ ܘܰܬ݁ܠܳܬܳ݁ܐ ܠܰܝܠܰܘܳܢ:
Mat 12:41 ܓ݂ܰܒ݁ܪܶܐ ܢܺܝܢܘܳܝܶܐ ܢܩܽܘܡܽܘܢ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܢܚܰܝܒܽ݁ܘܢܳܗ ܕ݂ܗܶܢܽܘܢ ܬ݂ܳܒ݁ܘ ܒ݂ܟܳ݁ܪܽܘܙܽܘܬܶ݁ܗ ܕ݂ܝܰܘܢܳܢ ܘܗܳܐ ܕ݂ܪܰܒ݂ ܡܶܢ ܝܰܘܢܳܢ ܬ݂ܢܳܢ:
Mat 12:42 ܡܰܠܟ݂ܬܳ݁ܐ ܕ݂ܬܰ݁ܝܡܢܳܐ ܬ݂ܩܽܘܡ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܬ݁ܚܰܝܒܺ݁ܝܗ ܕ݂ܶܐܬܳ݁ܬ݁ ܡܶܢ ܥܶܒ݁ܪܶܝܗ ܕ݂ܰܐܪܥܳܐ ܕ݂ܬܶ݁ܫܡܰܥ ܚܶܟ݁ܡܬܶ݁ܗ ܕ݂ܰܫܠܶܝܡܽܘܢ ܘܗܳܐ ܕ݂ܝܰܬ݂ܺܝܪ ܡܶܢ ܫܠܶܝܡܳܘܢ ܗܳܪܟ݂ܳܐ: ܣ
Mat 12:43 ܐܶܡܰܬ݁ܝ ܕ݂ܶܝܢ ܕ݂ܪܽܘܚܳܐ ܛܰܢܦ݁ܬܳ݁ܐ ܬ݂ܶܦ݂ܽܘܩ ܡܶܢ ܒ݂ܰܪܢܳܫܳܐ ܡܶܬ݁ܟ݂ܰܪܟ݂ܳܐ ܒ݂ܰܐܬ݁ܪܰܘܳܬܳ݁ܐ ܕ݂ܡܰܝܳܐ ܠܰܝܬ݂ ܒ݂ܗܽܘܢ ܘܒܳ݁ܥܝܳܐ ܢܝܳܚܳܐ ܘܠܳܐ ܡܶܫܟ݂ܚܳܐ:
Mat 12:44 ܗܳܝܕ݂ܶܝܢ ܐܳܡܪܳܐ ܐܶܗܦ݂ܽܘܟ݁ ܠܒܰ݁ܝܬ݂ܝ ܡܶܢ ܐܰܝܟ݂ܳܐ ܕ݂ܢܶܦ݁ܩܶܬ݁ ܘܳܐܬ݁ܝܳܐ ܡܶܫܟ݂ܚܳܐ ܕ݂ܰܣܪܺܝܩ ܘܰܚܡܺܝܡ ܘܰܡܨܰܒ݂ܰܬ݁:
Mat 12:45 ܗܳܝܕ݂ܶܝܢ ܐܳܙܳܠ̄ܐ ܕ݂ܳܒ݁ܪܳܐ ܥܰܡܳܗ ܫܒܰ݁ܥ ܪܽܘܚܶܐ ܐ̄ܚܪܳܢܝܳܢ ܕ݂ܡܶܢܳܗ ܒ݂ܺܝܫܳܢ ܘܥܳܐܠܳܢ ܘܥܳܡܪܳܢ ܒ݂ܶܗ ܘܗܳܘܝܳܐ ܚܰܪܬܶ݁ܗ ܕ݂ܓܰ݁ܒ݁ܪܳܐ ܗܰܘ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܶܗ ܗܳܟܰ݁ܢܳܐ ܢܶܗܘܶܐ ܠܳܗ ܠܫܰܪܒ݂ܬܳ݁ܐ ܗܳܕܶ݁ܐ ܒ݂ܺܝܫܬ݂ܳܐ: ܣ
Mat 12:46 ܟ݂ܰܕ݁ ܗܽܘ ܕ݂ܶܝܢ ܡܡܰܠܶܠ ܠܟܶ݁ܢܫܶܐ ܐܶܬܰ݁ܘ ܐܶܡܶܗ ܘܰܐܚܰܘܗ̄ܝ ܩܳܝܡܺܝܢ ܠܒܰ݁ܪ ܘܒܳ݁ܥܶܝܢ ܕ݂ܰܢܡܰܠܠܽܘܢ ܥܰܡܶܗ:
Mat 12:47 ܐܶܡܰܪ ܠܶܗ ܕ݂ܶܝܢ ܐ̄ܢܳܫ ܗܳܐ ܐܶܡܳܟ݁ ܘܰܐܚܰܝܟְ݂ ܩܳܝܡܺܝܢ ܠܒܰ݁ܪ ܘܒܳ݁ܥܶܝܢ ܕ݂ܰܢܡܰܠܠܽܘܢ ܥܰܡܳܟ݁:
Mat 12:48 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܡܰܢ ܕ݂ܶܐܡܰܪ ܠܶܗ ܡܰܢ ܗ̄ܝ ܐܶܡܝ ܘܡܰܢ ܐܶܢܽܘܢ ܐܰܚܰܝ:
Mat 12:49 ܘܰܦ݁ܫܰܛ ܐܺܝܕܶ݁ܗ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܗܳܐ ܐܶܡܝ ܘܗܳܐ ܐܰܚܰܝ:
Mat 12:50 ܟ݂ܽܠܢܳܫ ܓ݂ܶܝܪ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ ܗܽܘܝܽܘ ܐܳܚܝ ܘܚܳܬ݁ܝ ܘܶܐܡܝ ܣܣ:
Mat 13:1 ܒ݂ܗܰܘ ܕ݂ܶܝܢ ܝܰܘܡܳܐ ܢܦܰ݁ܩ ܝܶܫܽܘܥ ܡܶܢ ܒ݂ܰܝܬ݂ܳܐ ܘܺܝܬܶ݁ܒ݁ ܥܰܠ-ܝܰܕ݁ ܝܰܡܳܐ:
Mat 13:2 ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܐܰܝܟ݁ ܕ݂ܢܶܣܰܩ ܢܶܬ݂ܶܒ݁ ܠܶܗ ܒ݂ܶܐܠܦܳ݁ܐ ܘܟܽ݁ܠܶܗ ܟ݂ܶܢܫܳܐ ܩܳܐܶܡ ܗ̄ܘܳܐ ܥܰܠ ܣܦܳ݁ܪ ܝܰܡܳܐ:
Mat 13:3 ܘܣܰܓ݂ܺܝ ܡܡܰܠܶܠ ܗ̄ܘܳܐ ܥܰܡܗܽܘܢ ܒ݂ܦܶ݁ܠܳܐܬܳ݁ܐ ܘܳܐܡܰܪ ܗܳܐ ܢܦܰ݁ܩ ܙܳܪܽܘܥܳܐ ܕ݂ܢܶܙܪܽܘܥ:
Mat 13:4 ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬܳ݁ܬ݁ ܦ݂ܳܪܰܚܬܳ݁ܐ ܘܶܐܟܰ݁ܠܬܶ݁ܗ:
Mat 13:5 ܘܰܐ̄ܚܪܺܢܳܐ ܢܦܰ݁ܠ ܥܰܠ ܫܽܘܥܳܐ ܐܰܝܟ݂ܳܐ ܕ݂ܠܰܝܬ݂ ܗ̄ܘܳܐ ܡܶܕ݁ܪܳܐ ܣܰܓ݂ܺܝܳܐܐ ܘܒܰ݁ܪ-ܫܳܥܬܶ݁ܗ ܫܘܰܚ ܡܶܛܽܠ ܕ݂ܠܰܝܬ݂ ܗ̄ܘܳܐ ܥܽܘܡܩܳܐ ܕ݂ܰܐܪܥܳܐ:
Mat 13:6 ܟ݂ܰܕ݁ ܕ݂ܢܰܚ ܕ݂ܶܝܢ ܫܶܡܫܳܐ ܚܰܡ ܘܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܥܶܩܳܪܳܐ ܝܺܒܶ݁ܫ:
Mat 13:7 ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܰܣܠܶܩܘ ܟ݂ܽܘܒ݂ܶܐ ܘܚܰܢܩܽܘܗ̄ܝ:
Mat 13:8 ܘܰܐ̄ܚܪܺܢܳܐ ܢܦܰ݁ܠ ܒ݂ܰܐܪܥܳܐ ܛܳܒ݁ܬܳ݁ܐ ܘܝܰܗ̄ܒ݁ ܦ݂ܺܐܪܶܐ ܐܺܝܬ݁ ܕ݂ܰܡܳܐܐ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܬ݁ܠܳܬܺ݁ܝܢ:
Mat 13:9 ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣܣ:
Mat 13:10 ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܠܡܳܢܳܐ ܒ݂ܦܶ݁ܠܳܐܬܳ݁ܐ ܡܡܰܠܶܠ ܐܰܢ̄ܬ݂ ܥܰܡܗܽܘܢ:
Mat 13:11 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܕ݂ܰܠܟܽ݁ܘܢ ܗܽ̄ܘ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܗܳܢܽܘܢ ܕ݂ܶܝܢ ܠܳܐ ܝܺܗܺܝܒ݁:
Mat 13:12 ܠܡܰܢ ܓ݂ܶܝܪ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܢܶܬ݁ܝܰܬ݂ܰܪ ܠܶܗ:
Mat 13:13 ܘܰܠܡܰܢ ܕ݂ܠܰܝܬ݂ ܠܶܗ ܘܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ ܡܶܛܽܠ ܗܳܢܳܐ ܒ݂ܦܶ݁ܠܳܐܬܳ݁ܐ ܡܡܰܠܶܠ ܐ̄ܢܳܐ ܥܰܡܗܽܘܢ ܡܶܛܽܠ ܕ݂ܚܳܙܶܝܢ ܘܠܳܐ ܚܳܙܶܝܢ ܘܫܳܡܥܺܝܢ ܘܠܳܐ ܫܳܡܥܺܝܢ ܘܠܳܐ ܡܶܣܬ݂ܰܟ݂ܠܺܝܢ:
Mat 13:14 ܘܫܳܠܡܳܐ ܒ݂ܗܽܘܢ ܢܒܺ݁ܝܽܘܬܶ݁ܗ ܕ݂ܶܐܫܰܥܝܳܐ ܕ݂ܶܐܡܰܪ ܕ݂ܫܶܡܥܳܐ ܬ݂ܶܫܡܥܽܘܢ ܘܠܳܐ ܬ݂ܶܣܬ݂ܰܟ݂ܠܽܘܢ ܘܡܶܚܙܳܐ ܬ݂ܶܚܙܽܘܢ ܘܠܳܐ ܬ݂ܶܕ݂ܥܽܘܢ:
Mat 13:15 ܐܶܬ݁ܥܰܒ݂ܺܝ ܠܶܗ ܓ݂ܶܝܪ ܠܶܒ݂ܶܗ ܕ݂ܥܰܡܳܐ ܗܳܢܳܐ ܘܒܶ݁ܐܕ݁ܢܰܝܗܽܘܢ ܝܰܩܺܝܪܳܐܝܺܬ݁ ܫܡܰܥܘ ܘܥܰܝܢܰܝܗܽܘܢ ܥܰܡܶܨܘ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܫܡܥܽܘܢ ܒ݂ܶܐܕ݁ܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܢܶܬ݁ܦ݂ܢܽܘܢ ܘܰܐܣܶܐ ܐܶܢܽܘܢ: ܣ
Mat 13:16 ܕ݂ܺܝܠܟܽ݁ܘܢ ܕ݂ܶܝܢ ܛܽܘܒܰ݁ܝܗܶܝܢ ܠܥܰܝܢܰܝܟ݂ܽܘܢ ܕ݂ܚܳܙܝܳܢ ܘܠܶܐܕ݁ܢܰܝܟ݂ܽܘܢ ܕ݂ܫܳܡܥܳܢ:
Mat 13:17 ܐܰܡܺܝܢ ܓ݂ܶܝܪ ܐܳܡܰܪܢܳܐ ܠܟܽ݁ܘܢ ܕ݂ܣܰܓ݂ܺܝܶܐܐ ܢܒܺ݁ܝܶܐ ܘܙܰܕ݂ܺܝܩܶܐ ܐܶܬ݁ܪܰܓ݁ܪܰܓ݁ܘ ܕ݂ܢܶܚܙܽܘܢ ܡܶܕ݂ܶܡ ܕ݂ܚܳܙܶܝܢ ܐܢ̄ܬ݂ܽܘܢ ܘܠܳܐ ܚܙܰܘ ܘܰܠܡܶܫܡܰܥ ܡܶܕ݂ܶܡ ܕ݂ܫܳܡܥܺܝܢ ܐܢ̄ܬ݂ܽܘܢ ܘܠܳܐ ܫܡܰܥܘ: ܣ
Mat 13:18 ܐܰܢ̄ܬ݂ܽܘܢ ܕ݂ܶܝܢ ܫܡܰܥܘ ܡܰܬ݁ܠܳܐ ܕ݂ܙܰܪܥܳܐ:
Mat 13:19 ܟ݂ܽܠ ܕ݂ܫܳܡܰܥ ܡܶܠܬܳ݁ܐ ܕ݂ܡܰܠܟ݂ܽܘܬܳ݁ܐ ܘܠܳܐ ܡܶܣܬ݂ܰܟ݂ܰܠ ܒ݂ܳܗ ܐܳܬܶ݁ܐ ܒ݂ܺܝܫܳܐ ܘܚܳܛܶܦ݁ ܡܶܠܬܳ݁ܐ ܕ݂ܰܙܪܺܝܥܳܐ ܒ݂ܠܶܒ݂ܶܗ ܗܳܢܰܘ ܗܰܘ ܕ݂ܥܰܠ-ܝܰܕ݁ ܐܽܘܪܚܳܐ ܐܶܙܕ݂ܪܰܥ:
Mat 13:20 ܗܰܘ ܕ݂ܶܝܢ ܕ݂ܥܰܠ ܫܽܘܥܳܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܬܳ݁ܐ ܘܒܰ݁ܪ-ܫܳܥܬܶ݁ܗ ܒ݂ܚܰܕܽ݁ܘܬܳ݁ܐ ܡܩܰܒ݂ܶܠ ܠܳܗ:
Mat 13:21 ܠܰܝܬ݂ ܠܳܗ ܕ݂ܶܝܢ ܥܶܩܳܪܳܐ ܒ݂ܶܗ ܐܶܠܳܐ ܕ݂ܙܰܒ݁ܢܳܐ ܗܽܘ ܘܡܳܐ ܕ݂ܰܗܘܳܐ ܐܽܘܠܨܳܢܳܐ ܐܰܘ ܪܕܽ݁ܘܦ݁ܝܳܐ ܡܶܛܽܠ ܡܶܠܬܳ݁ܐ ܥܓܰ݁ܠ ܡܶܬ݁ܟ݂ܫܶܠ:
Mat 13:22 ܗܰܘ ܕ݂ܶܝܢ ܕ݂ܒܶ݁ܝܬ݁ ܟ݂ܽܘܒ݂ܶܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܬܳ݁ܐ ܘܪܶܢܝܳܐ ܕ݂ܥܳܠܡܳܐ ܗܳܢܳܐ ܘܛܽܘܥܝܰܝ ܕ݂ܥܽܘܬ݁ܪܳܐ ܚܳܢܩܺܝܢ ܠܳܗ ܠܡܶܠܬܳ݁ܐ ܘܰܕ݁ܠܳܐ ܦ݂ܺܐܪܶܐ ܗܳܘܝܳܐ:
Mat 13:23 ܗܰܘ ܕ݂ܶܝܢ ܕ݂ܥܰܠ ܐܰܪܥܳܐ ܛܳܒ݁ܬܳ݁ܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܰܬ݁ܝ ܘܡܶܣܬ݂ܰܟ݂ܰܠ ܘܝܳܗܶܒ݁ ܦ݂ܺܐܪܶܐ ܘܥܳܒܶ݁ܕ݁ ܐܺܝܬ݁ ܕ݂ܰܡܳܐܐ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܬ݁ܠܳܬܺ݁ܝܢ ܣ݂ ܣ݂:
Mat 13:24 ܐ̄ܚܪܺܢܳܐ ܡܰܬ݁ܠܳܐ ܐܰܡܬ݂ܶܠ ܠܗܽܘܢ ܘܶܐܡܰܪ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܕ݂ܰܙܪܰܥ ܙܰܪܥܳܐ ܛܳܒܳ݁ܐ ܒ݂ܰܩܪܺܝܬܶ݁ܗ:
Mat 13:25 ܘܟܰ݁ܕ݁ ܕ݂ܡܶܟ݁ܘ ܐ̄ܢܳܫܳܐ ܐܶܬܳ݁ܐ ܒ݂ܥܶܠܕ݂ܒܳ݁ܒܶ݁ܗ ܘܰܙܪܰܥ ܙܺܝܙܳܢܶܐ ܒ݂ܰܝܢܳܬ݁ ܚܶܛܶܐ ܘܶܐܙܰܠ:
Mat 13:26 ܟ݂ܰܕ݁ ܕ݂ܶܝܢ ܝܺܥܳܐ ܥܶܣܒ݂ܳܐ ܘܰܥܒܰ݁ܕ݁ ܦ݂ܺܐܪܶܐ ܗܳܝܕ݂ܶܝܢ ܐܶܬ݁ܚܙܺܝܘ ܐܳܦ݁ ܙܺܝܙܳܢܶܐ:
Mat 13:27 ܘܰܩܪܶܒ݁ܘ ܥܰܒ݁ܕ݂ܰܘܗ̄ܝ ܕ݂ܡܳܪܶܐ ܒ݂ܰܝܬ݂ܳܐ ܘܶܐܡܰܪܘ ܠܶܗ ܡܳܪܰܢ ܠܳܐ ܗܳܐ ܙܰܪܥܳܐ ܛܳܒܳ݁ܐ ܙܪܰܥܬ݂ ܒ݂ܰܩܪܺܝܬܳ݁ܟ݁ ܡܶܢ ܐܰܝܡܶܟ݂ܳܐ ܐܺܝܬ݁ ܒ݂ܶܗ ܙܺܝܙܳܢܶܐ:
Mat 13:28 ܗܽܘ ܕ݂ܶܝܢ ܐܶܡܰܪ ܠܗܽܘܢ ܓ݂ܰܒ݁ܪܳܐ ܒ݂ܥܶܠܕ݂ܒܳ݁ܒܳ݁ܐ ܥܒܰ݁ܕ݁ ܗܳܕܶ݁ܐ ܐܳܡܪܺܝܢ ܠܶܗ ܥܰܒ݁ܕ݂ܰܘܗ̄ܝ ܨܳܒܶ݁ܐ ܐܰܢ̄ܬ݂ ܢܺܐܙܰܠ ܢܓܰ݁ܒ݂ܶܐ ܐܶܢܽܘܢ:
Mat 13:29 ܗܽܘ ܕ݂ܶܝܢ ܐܶܡܰܪ ܠܗܽܘܢ ܕ݂ܰܠܡܳܐ ܟ݂ܰܕ݁ ܡܓܰ݁ܒ݂ܝܶܢ ܐܢ̄ܬ݂ܽܘܢ ܙܺܝܙܳܢܶܐ ܬ݂ܶܥܩܪܽܘܢ ܥܰܡܗܽܘܢ ܐܳܦ݁ ܚܶܛܶܐ:
Mat 13:30 ܫܒܽ݁ܘܩܘ ܪܳܒܶ݁ܝܢ ܬ݂ܪܰܝܗܽܘܢ ܐܰܟ݁ܚܕܳ݁ܐ ܥܕܰ݁ܡܳܐ ܠܰܚܨܳܕܳ݁ܐ ܘܰܒ݁ܙܰܒ݁ܢܳܐ ܕ݂ܰܚܨܳܕܳ݁ܐ ܐܳܡܰܪ ܐ̄ܢܳܐ ܠܚܳܨܽܘܕܶ݁ܐ ܓ݂ܰܒ݂ܰܘ ܠܽܘܩܕܰ݁ܡ ܙܺܝܙܳܢܶܐ ܘܰܐܣܽܘܪܘ ܐܶܢܽܘܢ ܡܶܐܣܳܪܝܳܬܳ݁ܐ ܕ݂ܢܺܐܩܕܽ݁ܘܢ ܚܶܛܶܐ ܕ݂ܶܝܢ ܟ݂ܰܢܶܫܘ ܐܶܢܶܝܢ ܠܰܐܘܨܪܰܝ: ܣ
Mat 13:31 ܐ̄ܚܪܺܢܳܐ ܡܰܬ݁ܠܳܐ ܐܰܡܬ݂ܶܠ ܠܗܽܘܢ ܘܶܐܡܰܪ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܦ݁ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܕ݂ܰܢܣܰܒ݁ ܓ݂ܰܒ݁ܪܳܐ ܙܰܪܥܳܗ ܒ݂ܰܩܪܺܝܬܶ݁ܗ:
Mat 13:32 ܘܗܺܝ ܙܥܽܘܪܝܳܐ ܗ̄ܝ ܡܶܢ ܟ݂ܽܠܗܽܘܢ ܙܰܪܥܽܘܢܶܐ ܡܳܐ ܕ݂ܶܝܢ ܕ݂ܰܪܒܳ݁ܬ݁ ܪܰܒ݂ܳܐ ܗ̄ܝ ܡܶܢ ܟ݂ܽܠܗܽܘܢ ܝܰܪܩܽܘܢܶܐ ܘܗܳܘܝܳܐ ܐܺܝܠܳܢܳܐ ܐܰܝܟ݁ ܕ݂ܬܺ݁ܐܬܶ݁ܐ ܦ݂ܳܪܰܚܬܳ݁ܐ ܕ݂ܰܫܡܰܝܳܐ ܬ݂ܰܩܶܢ ܒ݂ܣܰܘܟ݂ܶܝܗ: ܣ
Mat 13:33 ܐ̄ܚܪܺܢܳܐ ܡܰܬ݁ܠܳܐ ܐܶܡܰܪ ܠܗܽܘܢ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܚܡܺܝܪܳܐ ܗܰܘ ܕ݂ܫܶܩܠܰܬ݁ ܐܰܢ̄ܬ݂ܬܳ݁ܐ ܛܶܡܪܰܬ݁ ܒ݂ܰܬ݁ܠܳܬ݁ ܣܳܐܺܝܢ ܕ݂ܩܰܡܚܳܐ ܥܕܰ݁ܡܳܐ ܕ݂ܟܽ݁ܠܶܗ ܚܡܰܥ: ܣ
Mat 13:34 ܗܳܠܶܝܢ ܟ݂ܽܠܗܶܝܢ ܡܰܠܶܠ ܝܶܫܽܘܥ ܒ݂ܦܶ݁ܠܳܐܬܳ݁ܐ ܠܟܶ݁ܢܫܶܐ ܘܰܕ݁ܠܳܐ ܦ݂ܶܠܳܐܬܳ݁ܐ ܠܳܐ ܡܡܰܠܶܠ ܗ̄ܘܳܐ ܥܰܡܗܽܘܢ:
Mat 13:35 ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ ܐܶܦ݁ܬ݂ܰܚ ܦ݂ܽܘܡܝ ܒ݂ܡܰܬ݁ܠܶܐ ܘܰܐܒ݂ܰܥ ܟ݂ܰܣܝܳܬܳ݁ܐ ܕ݂ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ: ܣ
Mat 13:36 ܗܳܝܕ݂ܶܝܢ ܝܶܫܽܘܥ ܫܒܰ݁ܩ ܠܟܶ݁ܢܫܶܐ ܘܶܐܬܳ݁ܐ ܠܒܰ݁ܝܬ݂ܳܐ ܘܰܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܦ݂ܰܫܶܩ ܠܰܢ ܡܰܬ݁ܠܳܐ ܗܰܘ ܕ݂ܙܺܝܙܳܢܶܐ ܘܕܰ݁ܩܪܺܝܬܳ݁ܐ:
Mat 13:37 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܰܘ ܕ݂ܰܙܪܰܥ ܙܰܪܥܳܐ ܛܳܒܳ݁ܐ ܐܺܝܬܰ݁ܘܗ̄ܝ ܒ݂ܪܶܗ ܕ݂ܐ̄ܢܳܫܳܐ:
Mat 13:38 ܘܰܩܪܺܝܬܳ݁ܐ ܐܺܝܬܶ݁ܝܗ ܥܳܠܡܳܐ ܙܰܪܥܳܐ ܕ݂ܶܝܢ ܛܳܒܳ݁ܐ ܒ݂ܢܶܝܗ ܐܶܢܽܘܢ ܕ݂ܡܰܠܟ݂ܽܘܬܳ݁ܐ ܙܺܝܙܳܢܶܐ ܕ݂ܶܝܢ ܐܺܝܬܰ݁ܝܗܽܘܢ ܒ݂ܢܰܘܗ̄ܝ ܕ݂ܒܺ݁ܝܫܳܐ:
Mat 13:39 ܒ݂ܥܶܠܕ݂ܒܳ݁ܒܳ݁ܐ ܕ݂ܶܝܢ ܕ݂ܰܙܪܰܥ ܐܶܢܽܘܢ ܐܺܝܬܰ݁ܘܗ̄ܝ ܣܳܛܳܢܳܐ ܚܨܳܕܳ݁ܐ ܕ݂ܶܝܢ ܐܺܝܬܰ݁ܘܗ̄ܝ ܫܽܘܠܳܡܶܗ ܕ݂ܥܳܠܡܳܐ ܚܳܨܽܘܕܶ݁ܐ ܕ݂ܶܝܢ ܡܰܠܰܐܟܶ݁ܐ:
Mat 13:40 ܐܰܝܟ݂ܰܢܳܐ ܗܳܟܺ݁ܝܠ ܕ݂ܡܶܬ݁ܓ݂ܰܒ݂ܶܝܢ ܙܺܝܙܳܢܶܐ ܘܝܳܩܕ݂ܺܝܢ ܒ݂ܢܽܘܪܳܐ ܗܳܟܰ݁ܢܳܐ ܢܶܗܘܶܐ ܒ݂ܫܽܘܠܳܡܶܗ ܕ݂ܥܳܠܡܳܐ ܗܳܢܳܐ:
Mat 13:41 ܢܫܰܕ݂ܰܪ ܒ݂ܪܶܗ ܕ݂ܐ̄ܢܳܫܳܐ ܡܰܠܰܐܟܰ݁ܘܗ̄ܝ ܘܰܢܓܰ݁ܒ݂ܽܘܢ ܡܶܢ ܡܰܠܟ݂ܽܘܬܶ݁ܗ ܟ݂ܽܠܗܽܘܢ ܡܰܟ݁ܫܽܘܠܶܐ ܘܟܽ݁ܠܗܽܘܢ ܥܳܒ݁ܕ݂ܰܝ ܥܰܘܠܳܐ:
Mat 13:42 ܘܢܰܪܡܽܘܢ ܐܶܢܽܘܢ ܒ݂ܰܐܬ݂ܽܘܢܳܐ ܕ݂ܢܽܘܪܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ:
Mat 13:43 ܗܳܝܕ݂ܶܝܢ ܙܰܕ݂ܺܝܩܶܐ ܢܶܢܗܪܽܘܢ ܐܰܝܟ݁ ܫܶܡܫܳܐ ܒ݂ܡܰܠܟ݂ܽܘܬܶ݁ܗ ܕ݂ܰܐܒܽ݁ܘܗܽܘܢ ܣ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ
Mat 13:44 ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܣܺܝܡܬܳ݁ܐ ܕ݂ܰܡܛܰܫܝܳܐ ܒ݂ܰܩܪܺܝܬܳ݁ܐ ܗܳܝ ܕ݂ܶܐܫܟ݂ܚܳܗ ܓ݂ܰܒ݁ܪܳܐ ܘܛܰܫܝܳܗ ܘܡܶܢ ܚܰܕܽ݁ܘܬܶ݁ܗ ܐܶܙܰܠ ܙܰܒ݂ܶܢ ܟ݂ܽܠ ܕ݂ܺܐܝܬ݁ ܠܶܗ ܘܙܰܒ݁ܢܳܗ ܠܰܩܪܺܝܬܳ݁ܐ ܗܳܝ: ܣ
Mat 13:45 ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܬ݂ܰܓ݂ܳܪܳܐ ܕ݂ܒܳ݁ܥܶܐ ܗ̄ܘܳܐ ܡܰܪܓ݂ܳܢܝܳܬܳ݁ܐ ܛܳܒܳ݁ܬܳ݁ܐ:
Mat 13:46 ܟ݂ܰܕ݁ ܕ݂ܶܝܢ ܐܶܫܟ݂ܰܚ ܡܰܪܓ݂ܳܢܺܝܬܳ݁ܐ ܚܕܳ݁ܐ ܝܰܩܺܝܪܰܬ݁ ܕ݂ܡܰܝܳܐ ܐܶܙܰܠ ܙܰܒ݂ܶܢ ܟ݂ܽܠ ܡܳܐ ܕ݂ܺܐܝܬ݁ ܠܶܗ ܘܙܰܒ݁ܢܳܗ: ܣ
Mat 13:47 ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܡܨܺܝܕ݁ܬ݂ܳܐ ܕ݂ܢܶܦ݁ܠܰܬ݁ ܒ݂ܝܰܡܳܐ ܘܡܶܢ ܟ݂ܽܠ ܓ݂ܢܶܣ ܟ݂ܶܢܫܰܬ݁:
Mat 13:48 ܘܟܰ݁ܕ݁ ܡܠܳܬ݁ ܐܰܣܩܽܘܗ ܠܰܣܦܳ݁ܪܰܝ ܝܰܡܳܐ ܘܺܝܬܶ݁ܒ݁ܘ ܓ݂ܰܒ݂ܺܝܘ ܘܛܳܒܶ݁ܐ ܐܰܪܡܺܝܘ ܒ݂ܡܳܐܢܶܐ ܘܒܺ݁ܝܫܶܐ ܫܕܰ݁ܘ ܠܒܰ݁ܪ:
Mat 13:49 ܗܳܟܰ݁ܢܳܐ ܢܶܗܘܶܐ ܒ݂ܫܽܘܠܳܡܶܗ ܕ݂ܥܳܠܡܳܐ ܢܶܦ݂ܩܽܘܢ ܡܰܠܰܐܟܶ݁ܐ ܘܰܢܦܰ݁ܪܫܽܘܢ ܒ݂ܺܝܫܶܐ ܡܶܢ ܒ݂ܰܝܢܰܝ ܙܰܕ݂ܺܝܩܶܐ:
Mat 13:50 ܘܢܰܪܡܽܘܢ ܐܶܢܽܘܢ ܒ݂ܰܐܬ݂ܽܘܢܳܐ ܕ݂ܢܽܘܪܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ
Mat 13:51 ܐܶܡܰܪ ܠܗܽܘܢ ܝܶܫܽܘܥ ܐܶܣܬ݂ܰܟ݂ܰܠܬ݂ܽܘܢ ܟ݂ܽܠܗܶܝܢ ܗܳܠܶܝܢ ܐܳܡܪܺܝܢ ܠܶܗ ܐܺܝܢ ܡܳܪܰܢ:
Mat 13:52 ܐܳܡܰܪ ܠܗܽܘܢ ܡܶܛܽܠ ܗܳܢܳܐ ܟ݂ܽܠ ܣܳܦ݁ܪܳܐ ܕ݂ܡܶܬ݂ܬ݂ܰܠܡܰܕ݁ ܠܡܰܠܟ݂ܽܘܬ݁ ܫܡܰܝܳܐ ܕ݂ܳܡܶܐ ܠܓܰ݁ܒ݁ܪܳܐ ܡܳܪܶܐ ܒ݂ܰܝܬ݂ܳܐ ܕ݂ܡܰܦ݂ܶܩ ܡܶܢ ܣܺܝܡܳܬܶ݁ܗ ܚܰܕ݁̄ܬ݂ܳܬܳ݁ܐ ܘܥܰܬ݂ܺܝܩܳܬܳ݁ܐ: ܣ
Mat 13:53 ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܰܬ݁ܠܶܐ ܗܳܠܶܝܢ ܫܰܢܺܝ ܡܶܢ ܬ݂ܰܡܳܢ:
Mat 13:54 ܘܶܐܬܳ݁ܐ ܠܰܡܕܺ݁ܝܢ̄ܬ݂ܶܗ ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܰܟ݁ܢܽܘܫܳܬ݁ܗܽܘܢ ܐܰܝܟ݂ܰܢܳܐ ܕ݂ܢܶܬ݁ܗܪܽܘܢ ܘܢܺܐܡܪܽܘܢ ܐܰܝܡܶܟ݂ܳܐ ܠܶܗ ܠܗܳܢܳܐ ܚܶܟ݁ܡܬܳ݁ܐ ܗܳܕܶ݁ܐ ܘܚܰܝܠܶܐ:
Mat 13:55 ܠܳܐ ܗ̄ܘܳܐ ܗܳܢܳܐ ܒ݂ܪܶܗ ܕ݂ܢܰܓ݂ܳܪܳܐ ܠܳܐ ܐܶܡܶܗ ܡܶܬ݁ܩܰܪܝܳܐ ܡܰܪܝܰܡ ܘܰܐܚܰܘܗ̄ܝ ܝܰܥܩܽܘܒ݁ ܘܝܳܘܣܺܐ ܘܫܶܡܥܽܘܢ ܘܺܝܗܽܘܕܳ݁ܐ:
Mat 13:56 ܘܰܐܚܘܳܬܶ݁ܗ ܟ݂ܽܠܗܶܝܢ ܠܳܐ ܗܳܐ ܠܘܳܬܰ݁ܢ ܐܶܢܶܝܢ ܐܰܝܡܶܟ݂ܳܐ ܠܶܗ ܗܳܟܺ݁ܝܠ ܠܗܳܢܳܐ ܗܳܠܶܝܢ ܟ݂ܽܠܗܶܝܢ:
Mat 13:57 ܘܡܶܬ݁ܟ݂ܰܫܠܺܝܢ ܗ̄ܘܰܘ ܒ݂ܶܗ ܣ ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܠܰܝܬ݂ ܢܒܺ݁ܝܳܐ ܕ݂ܰܨܥܺܝܪ ܐܶܠܳܐ ܒ݂ܰܡܕܺ݁ܝܢ̄ܬ݂ܶܗ ܘܰܒ݁ܒܰ݁ܝܬ݂ܶܗ:
Mat 13:58 ܘܠܳܐ ܥܒܰ݁ܕ݁ ܬ݂ܰܡܳܢ ܚܰܝܠܶܐ ܣܰܓ݂ܺܝܶܐܐ ܡܶܛܽܠ ܠܳܐ ܗܰܝܡܳܢܽܘܬ݁ܗܽܘܢ: ܣ
Mat 14:1 ܒ݂ܗܰܘ ܕ݂ܶܝܢ ܙܰܒ݁ܢܳܐ ܫܡܰܥ ܗܶܪܳܘܕܶ݁ܣ ܛܶܛܪܰܪܟܰ݁ܐ ܫܶܡܥܶܗ ܕ݂ܝܶܫܽܘܥ:
Mat 14:2 ܘܶܐܡܰܪ ܠܥܰܒ݁ܕ݂ܰܘܗ̄ܝ ܗܳܢܰܘ ܝܽܘܚܰܢܳܢ ܡܰܥܡܕܳ݁ܢܳܐ ܗܽܘ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܡܶܛܽܠ ܗܳܢܳܐ ܚܰܝܠܶܐ ܡܶܣܬ݂ܰܥܪܺܝܢ ܒ݂ܶܗ: ܣ
Mat 14:3 ܗܰܘ ܓ݂ܶܝܪ ܗܶܪܳܘܕܶ݁ܣ ܐܶܚܰܕ݁ ܗ̄ܘܳܐ ܠܝܽܘܚܰܢܳܢ ܘܰܐܣܪܶܗ ܘܰܐܪܡܝܶܗ ܒ݂ܶܝܬ݁-ܐܰܣܺܝܪܶܐ ܡܶܛܽܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ:
Mat 14:4 ܐܳܡܰܪ ܗ̄ܘܳܐ ܠܶܗ ܓ݂ܶܝܪ ܝܽܘܚܰܢܳܢ ܕ݂ܠܳܐ ܫܰܠܺܝܛ ܕ݂ܬܶ݁ܗܘܶܐ ܠܳܟ݁ ܐܰܢ̄ܬ݂ܬܳ݁ܐ:
Mat 14:5 ܘܨܳܒܶ݁ܐ ܗ̄ܘܳܐ ܠܡܶܩܛܠܶܗ ܘܕܳ݁ܚܶܠ ܗ̄ܘܳܐ ܡܶܢ ܥܰܡܳܐ ܕ݂ܰܐܝܟ݁ ܕ݂ܠܰܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ: ܣ
Mat 14:6 ܟ݂ܰܕ݁ ܗܘܳܐ ܕ݂ܶܝܢ ܒ݂ܶܝܬ݁-ܝܰܠܕ݂ܶܗ ܕ݂ܗܶܪܳܘܕܶ݁ܣ ܪܰܩܕܰ݁ܬ݁ ܒ݂ܰܪܬܳ݁ܗ ܕ݂ܗܶܪܳܘܕܺ݁ܝܰܐ ܩܕܳ݁ܡ ܣܡܺܝܟܶ݁ܐ ܘܫܶܦ݁ܪܰܬ݁ ܠܶܗ ܠܗܶܪܳܘܕܶ݁ܣ:
Mat 14:7 ܡܶܛܽܠ ܗܳܢܳܐ ܒ݂ܡܰܘܡܳܬܳ݁ܐ ܝܺܡܳܐ ܠܳܗ ܕ݂ܢܶܬ݂ܶܠ ܠܳܗ ܟ݂ܽܠܡܶܕ݂ܶܡ ܕ݂ܬܶ݁ܫܰܐܠ:
Mat 14:8 ܗܺܝ ܕ݂ܶܝܢ ܡܶܛܽܠ ܕ݂ܡܰܠܦܳ݁ܐ ܗ̄ܘܳܬ݁ ܠܶܐܡܳܗ ܐܶܡܪܰܬ݁ ܗܰܒ݁ ܠܺܝ ܗܳܪܟ݂ܳܐ ܒ݂ܦܺ݁ܝܢܟ݂ܳܐ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:
Mat 14:9 ܘܟܶ݁ܪܝܰܬ݁ ܠܶܗ ܠܡܰܠܟ݂ܳܐ ܡܶܛܽܠ ܕ݂ܶܝܢ ܡܰܘܡܳܬܳ݁ܐ ܘܰܣܡܺܝܟܶ݁ܐ ܦ݂ܩܰܕ݁ ܕ݂ܢܶܬܺ݁ܝܗܶܒ݁ ܠܳܗ:
Mat 14:10 ܘܫܰܕ݂ܰܪ ܦ݂ܰܣܩܶܗ ܪܺܫܶܗ ܕ݂ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ:
Mat 14:11 ܘܰܐܝܬ݂ܺܝ ܪܺܫܶܗ ܒ݂ܦܺ݁ܝܢܟ݂ܳܐ ܘܶܐܬܺ݁ܝܗܶܒ݁ ܠܰܛܠܺܝܬܳ݁ܐ ܘܰܐܝܬ݂ܝܰܬܶ݁ܗ ܠܶܐܡܳܗ:
Mat 14:12 ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܫܩܰܠܘ ܫܠܰܕ݂ܶܗ ܩܒܰ݁ܪܘ ܘܶܐܬܰ݁ܘ ܚܰܘܺܝܘ ܠܝܶܫܽܘܥ ܣ݂ ܣ݂:
Mat 14:13 ܝܶܫܽܘܥ ܕ݂ܶܝܢ ܟ݂ܰܕ݁ ܫܡܰܥ ܫܰܢܺܝ ܡܶܢ ܬ݂ܰܡܳܢ ܒ݂ܶܐܠܦܳ݁ܐ ܠܰܐܬ݁ܪܳܐ ܚܽܘܪܒ݂ܳܐ ܒ݂ܰܠܚܽܘܕܰ݁ܘܗ̄ܝ ܘܟܰ݁ܕ݁ ܫܡܰܥܘ ܟ݂ܶܢܫܶܐ ܐܶܙܰܠܘ ܒ݂ܳܬ݁ܪܶܗ ܒ݂ܝܰܒ݁ܫܳܐ ܡܶܢ ܡܕܺ݁ܝܢܳܬܳ݁ܐ:
Mat 14:14 ܘܰܢܦܰ݁ܩ ܝܶܫܽܘܥ ܚܙܳܐ ܟ݂ܶܢܫܶܐ ܣܰܓ݂ܺܝܶܐܐ ܘܶܐܬ݁ܪܰܚܰܡ ܥܠܰܝܗܽܘܢ ܘܰܐܣܺܝ ܟ݂ܪܺܝܗܰܝܗܽܘܢ: ܣ
Mat 14:15 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪܘ ܠܶܗ ܐܰܬ݁ܪܳܐ ܚܽܘܪܒ݂ܳܐ ܗܽܘ ܘܥܶܕ݂ܳܢܳܐ ܥܒܰ݁ܪ ܠܶܗ ܫܪܺܝ ܟ݂ܶܢܫܶܐ ܕ݂ܐ̄ܢܳܫܳܐ ܕ݂ܢܺܐܙܽܠ̄ܘܢ ܠܩܽܘܪܝܳܐ ܘܢܶܙܒ݂ܢܽܘܢ ܠܗܽܘܢ ܣܰܝܒ݂ܳܪܬ݂ܳܐ: ܣ
Mat 14:16 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܡܶܬ݁ܒ݂ܥܶܐ ܠܗܽܘܢ ܠܡܺܐܙܰܠ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܐܟܰ݁ܠ:
Mat 14:17 ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܠܰܝܬ݂ ܠܰܢ ܬ݂ܢܳܢ ܐܶܠܳܐ ܚܰܡܶܫ ܓ݂ܪܺܝܨܳܢ ܘܰܬ݁ܪܶܝܢ ܢܽܘܢܺܝܢ:
Mat 14:18 ܐܳܡܰܪ ܠܗܽܘܢ ܝܶܫܽܘܥ ܐܰܝܬ݂ܰܘ ܐܶܢܽܘܢ ܠܺܝ ܠܗܳܪܟ݂ܳܐ:
Mat 14:19 ܘܰܦ݁ܩܰܕ݁ ܠܟܶ݁ܢܫܶܐ ܠܡܶܣܬ݂ܡܳܟܽ݁ܘ ܥܰܠ ܐܰܪܥܳܐ ܘܰܫܩܰܠ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܗܶܢܽܘܢ ܬ݂ܰܠܡܺܝܕܶ݁ܐ ܣܳܡܘ ܠܟܶ݁ܢܫܶܐ:
Mat 14:20 ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܬ݂ܪܶܥܣܰܪ ܩܽܘܦܺ݁ܝܢܺܝܢ ܟ݂ܰܕ݁ ܡܠܶܝܢ:
Mat 14:21 ܗܳܢܽܘܢ ܕ݂ܶܝܢ ܐ̄ܢܳܫܳܐ ܕ݂ܶܐܟܰ݁ܠܘ ܗܳܘܶܝܢ ܗ̄ܘܰܘ ܐܰܠܦܶ݁ܐ ܚܰܡܫܳܐ ܣܛܰܪ-ܡܶܢ ܢܶܫܶܐ ܘܰܛܠܳܝܶܐ: ܣ
Mat 14:22 ܘܡܶܚܕܳ݁ܐ ܐܶܠܰܨ ܠܬܰ݁ܠܡܺܝܕܰ݁ܘܗ̄ܝ ܕ݂ܢܶܣܩܽܘܢ ܠܰܣܦܺ݁ܝܢ̄ܬ݂ܳܐ ܘܢܺܐܙܽܠ̄ܘܢ ܩܕܳ݁ܡܰܘܗ̄ܝ ܠܥܶܒ݁ܪܳܐ ܥܰܕ݁ ܫܳܪܶܐ ܗܽܘ ܠܟܶ݁ܢܫܶܐ:
Mat 14:23 ܘܟܰ݁ܕ݁ ܫܪܳܐ ܠܟܶ݁ܢܫܶܐ ܣܠܶܩ ܠܛܽܘܪܳܐ ܒ݂ܰܠܚܽܘܕܰ݁ܘܗ̄ܝ ܠܰܡܨܰܠܳܝܽܘ ܣ ܘܟܰ݁ܕ݁ ܚܶܫܟ݂ܰܬ݁ ܒ݂ܰܠܚܽܘܕܰ݁ܘܗ̄ܝ ܗ̄ܘܳܐ ܬ݂ܰܡܳܢ:
Mat 14:24 ܘܶܐܠܦܳ݁ܐ ܪܰܚܺܝܩܳܐ ܗ̄ܘܳܬ݁ ܡܶܢ ܐܰܪܥܳܐ ܐܶܣܛܕܰ݁ܘܳܬܳ݁ܐ ܣܰܓ݂ܺܝܶܐܐ ܟ݂ܰܕ݁ ܡܶܫܬ݂ܰܓ݁ܫܳܐ ܣܰܓ݂ܺܝ ܡܶܢ ܓ݂ܰܠ̄ܠܶܐ ܪܽܘܚܳܐ ܓ݂ܶܝܪ ܠܩܽܘܒ݁ܠܳܗ ܗ̄ܘܳܬ݁:
Mat 14:25 ܒ݂ܡܰܛܰܪܬܳ݁ܐ ܕ݂ܶܝܢ ܪܒܺ݁ܝܥܳܝܬ݂ܳܐ ܕ݂ܠܺܠܝܳܐ ܐܶܬܳ݁ܐ ܠܘܳܬ݁ܗܽܘܢ ܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܡܰܝܳܐ:
Mat 14:26 ܘܰܚܙܰܐܘܽܗ̄ܝ ܬ݂ܰܠܡܺܝܕܰ݁ܘܗ̄ܝ ܕ݂ܰܡܗܰܠܶܟ݁ ܥܰܠ ܡܰܝܳܐ ܘܶܐܬ݂ܬ݂ܙܺܝܥܘ ܘܳܐܡܪܺܝܢ ܗ̄ܘܰܘ ܕ݂ܚܶܙܘܳܐ ܗܽܘ ܕ݂ܰܓ݂ܳܠܳܐ ܘܡܶܢ ܕ݂ܶܚܠܰܬ݁ܗܽܘܢ ܩܥܰܘ:
Mat 14:27 ܗܽܘ ܕ݂ܶܝܢ ܝܶܫܽܘܥ ܒ݂ܰܪܫܳܥܬܶ݁ܗ ܡܰܠܶܠ ܥܰܡܗܽܘܢ ܘܶܐܡܰܪ ܐܶܬ݁ܠܰܒ݂̄ܒ݁ܘ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ: ܣ
Mat 14:28 ܘܰܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܡܳܪܝ ܐܶܢ ܐܰܢ̄ܬ݂ ܗܽ̄ܘ ܦ݂ܩܽܘܕ݁ ܠܺܝ ܐܺܬܶ݁ܐ ܠܘܳܬܳ݁ܟ݁ ܥܰܠ ܡܰܝܳܐ:
Mat 14:29 ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܬ݂ܳܐ ܘܰܢܚܶܬ݁ ܟ݂ܺܐܦܳ݁ܐ ܡܶܢ ܐܶܠܦܳ݁ܐ ܘܗܰܠܶܟ݁ ܥܰܠ ܡܰܝܳܐ ܕ݂ܢܺܐܬܶ݁ܐ ܠܘܳܬ݁ ܝܶܫܽܘܥ:
Mat 14:30 ܘܟܰ݁ܕ݁ ܚܙܳܐ ܪܽܘܚܳܐ ܕ݂ܩܰܫܝܳܐ ܕ݂ܚܶܠ ܘܫܰܪܺܝ ܠܡܶܛܒ݂ܰܥ ܘܰܐܪܺܝܡ ܩܳܠܶܗ ܘܶܐܡܰܪ ܡܳܪܝ ܦ݂ܪܽܘܩܰܝܢܝ:
Mat 14:31 ܘܒܰ݁ܪ-ܫܳܥܬܶ݁ܗ ܦ݂ܫܰܛ ܐܺܝܕܶ݁ܗ ܡܳܪܰܢ ܘܰܐܚܕ݂ܶܗ ܘܶܐܡܰܪ ܠܶܗ ܙܥܽܘܪ ܗܰܝܡܳܢܽܘܬܳ݁ܐ ܠܡܳܢܳܐ ܐܶܬ݁ܦ݂ܰܠܰܓ݁ܬ݂: ܣ
Mat 14:32 ܘܟܰ݁ܕ݁ ܣܠܶܩܘ ܠܶܐܠܦܳ݁ܐ ܫܶܠܝܰܬ݁ ܪܽܘܚܳܐ:
Mat 14:33 ܘܶܐܬܰ݁ܘ ܗܳܢܽܘܢ ܕ݂ܒܶ݁ܐܠܦܳ݁ܐ ܣܓܶ݁ܕ݁ܘ ܠܶܗ ܘܶܐܡܰܪܘ ܫܰܪܺܝܪܳܐܝܺܬ݁ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ: ܣ
Mat 14:34 ܘܰܪܕܰ݁ܘ ܘܶܐܬܰ݁ܘ ܠܰܐܪܥܳܐ ܕ݂ܓܶ݁ܢܶܣܰܪ:
Mat 14:35 ܘܶܐܫܬ݂ܰܘܕ݂ܥܽܘܗ̄ܝ ܐ̄ܢܳܫܳܐ ܕ݂ܰܐܬ݁ܪܳܐ ܗܰܘ ܘܫܰܕ݂ܰܪܘ ܠܟܽ݁ܠܗܶܝܢ ܩܽܘܪܝܳܐ ܕ݂ܰܚܕܳ݁ܪܰܝܗܽܘܢ ܘܩܰܪܶܒ݁ܘ ܠܶܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ:
Mat 14:36 ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܶܩܪܒܽ݁ܘܢ ܐܳܦܶ݁ܢ ܠܟܶ݁ܢܦܳ݁ܐ ܒ݂ܰܠܚܽܘܕ݁ ܕ݂ܰܠܒܽ݁ܘܫܶܗ ܘܰܐܝܠܶܝܢ ܕ݂ܰܩܪܶܒ݁ܘ ܐܶܬܰ݁ܐܣܺܝܘ: ܣ
Mat 15:1 ܗܳܝܕ݂ܶܝܢ ܩܪܶܒ݁ܘ ܠܘܳܬ݁ ܝܶܫܽܘܥ ܦ݂ܪܺܝܫܶܐ ܘܣܳܦ݁ܪܶܐ ܕ݂ܡܶܢ ܐܽܘܪܺܫܠܶܡ ܘܳܐܡܪܺܝܢ:
Mat 15:2 ܠܡܳܢܳܐ ܬ݂ܰܠܡܺܝܕܰ݁ܝܟְ݂ ܥܳܒ݁ܪܺܝܢ ܥܰܠ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ ܘܠܳܐ ܡܫܺܝܓܺ݁ܝܢ ܐܺܝܕܰ݁ܝܗܽܘܢ ܡܳܐ ܕ݂ܳܐܟ݁ܠܺܝܢ ܠܰܚܡܳܐ:
Mat 15:3 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܡܳܢܳܐ ܐܳܦ݁ ܐܰܢ̄ܬ݂ܽܘܢ ܥܳܒ݁ܪܺܝܢ ܐܢ̄ܬ݂ܽܘܢ ܥܰܠ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܡܶܛܽܠ ܡܰܫܠܡܳܢܽܘܬ݁ܟܽ݁ܘܢ:
Mat 15:4 ܐܰܠܳܗܳܐ ܓ݂ܶܝܪ ܐܶܡܰܪ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܡܰܢ ܕ݂ܰܡܨܰܚܶܐ ܠܰܐܒܽ݁ܘܗ̄ܝ ܘܠܶܐܡܶܗ ܡܡܳܬ݁ ܢܡܽܘܬ݁:
Mat 15:5 ܐܰܢ̄ܬ݂ܽܘܢ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܟ݂ܽܠ ܡܰܢ ܕ݂ܢܺܐܡܰܪ ܠܰܐܒܳ݁ܐ ܐܰܘ ܠܶܐܡܳܐ ܩܽܘܪܒ݂ܳܢܝ ܡܶܕ݂ܶܡ ܕ݂ܬܶ݁ܬ݁ܗܢܶܐ ܡܶܢܝ ܘܠܳܐ ܢܝܰܩܰܪ ܠܰܐܒܽ݁ܘܗ̄ܝ ܐܰܘ ܠܶܐܡܶܗ:
Mat 15:7 ܢܳܣܒ݂ܰܝ ܒ݂ܰܐܦ݂ܶܐ ܫܰܦ݂ܺܝܪ ܐܶܬ݁ܢܰܒ݂ܺܝ ܥܠܰܝܟ݂ܽܘܢ ܐܶܫܰܥܝܳܐ ܘܶܐܡܰܪ:
Mat 15:8 ܥܰܡܳܐ ܗܳܢܳܐ ܒ݂ܣܶܦ݁ܘܳܬܶ݁ܗ ܗ̄ܘ ܡܝܰܩܰܪ ܠܺܝ ܠܶܒ݂ܗܽܘܢ ܕ݂ܶܝܢ ܣܰܓ݂ܺܝ ܪܰܚܺܝܩ ܡܶܢܝ:
Mat 15:9 ܘܰܣܪܺܝܩܳܐܝܺܬ݁ ܕ݂ܳܚܠܺܝܢ ܠܺܝ ܟ݂ܰܕ݁ ܡܰܠܦܺ݁ܝܢ ܝܽܘܠܦ݂ܳܢܶܐ ܕ݂ܦܽ݁ܘܩܕ݂ܳܢܶܐ ܕ݂ܰܒ݁ܢܰܝܢܳܫܳܐ:
Mat 15:10 ܘܰܩܪܳܐ ܠܟܶ݁ܢܫܶܐ ܘܶܐܡܰܪ ܠܗܽܘܢ ܫܡܰܥܘ ܘܶܐܣܬ݂ܰܟ݂̄ܠܘ:
Mat 15:11 ܠܳܐ ܗ̄ܘܳܐ ܡܶܕ݂ܶܡ ܕ݂ܥܳܐܶܠ ܠܦܽ݁ܘܡܳܐ ܡܣܰܝܶܒ݁ ܠܒܰ݁ܪܢܳܫܳܐ ܐܶܠܳܐ ܡܶܕ݂ܶܡ ܕ݂ܢܳܦܶ݁ܩ ܡܶܢ ܦ݂ܽܘܡܳܐ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪܢܳܫܳܐ: ܣ
Mat 15:12 ܗܳܝܕ݂ܶܝܢ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܝܳܕܰ݁ܥ ܐܰܢ̄ܬ݂ ܕ݂ܰܦ݁ܪܺܝܫܶܐ ܕ݂ܰܫܡܰܥܘ ܡܶܠܬܳ݁ܐ ܗܳܕܶ݁ܐ ܐܶܬ݁ܟ݂ܫܶܠܘ:
Mat 15:13 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܟ݂ܽܠ ܢܶܨܒ݂ܬܳ݁ܐ ܐܰܝܕܳ݁ܐ ܕ݂ܠܳܐ ܢܰܨܒ݂ܳܗ ܐܳܒ݁ܝ ܕ݂ܒܰ݁ܫܡܰܝܳܐ ܬ݂ܶܬ݁ܥܩܰܪ:
Mat 15:14 ܫܒܽ݁ܘܩܘ ܠܗܽܘܢ ܣܡܰܝܳܐ ܐܶܢܽܘܢ ܢܳܓܽ݁ܘܕܶ݁ܐ ܕ݂ܰܣܡܰܝܳܐ ܣܰܡܝܳܐ ܕ݂ܶܝܢ ܠܣܰܡܝܳܐ ܐܶܢ ܢܶܕ݁ܒ݂ܰܪ ܬ݂ܪܰܝܗܽܘܢ ܒ݂ܓܽ݁ܘܡܳܨܳܐ ܢܳܦ݁ܠܺܝܢ: ܣ
Mat 15:15 ܘܰܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܠܶܗ ܡܳܪܝ ܦ݂ܰܫܶܩ ܠܰܢ ܡܰܬ݁ܠܳܐ ܗܳܢܳܐ:
Mat 15:16 ܗܽܘ ܕ݂ܶܝܢ ܐܶܡܰܪ ܠܗܽܘܢ ܥܕܰ݁ܡܳܐ ܠܗܳܫܳܐ ܐܳܦ݁ ܐܰܢ̄ܬ݂ܽܘܢ ܠܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ:
Mat 15:17 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܕ݂ܶܡ ܕ݂ܥܳܐܶܠ ܠܦܽ݁ܘܡܳܐ ܠܟܰ݁ܪܣܳܐ ܗܽܘ ܐܳܙܶܠ ܘܡܶܢ ܬ݂ܰܡܳܢ ܒ݂ܬܰ݁ܕ݁ܟ݂ܺܝܬܳ݁ܐ ܡܶܫܬ݂ܕܶ݁ܐ ܠܒܰ݁ܪ:
Mat 15:18 ܡܶܕ݂ܶܡ ܕ݂ܶܝܢ ܕ݂ܡܶܢ ܦ݂ܽܘܡܳܐ ܢܳܦܶ݁ܩ ܡܶܢ ܠܶܒ݂ܳܐ ܢܳܦܶ݁ܩ ܘܗܽܘܝܽܘ ܡܣܰܝܶܒ݁ ܠܶܗ ܠܒܰ݁ܪܢܳܫܳܐ:
Mat 15:19 ܡܶܢ ܠܶܒ݂ܳܐ ܗܽܘ ܓ݂ܶܝܪ ܢܳܦ݁ܩܳܢ ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ ܓ݂ܰܘܪܳܐ ܩܶܛܠܳܐ ܙܳܢܝܽܘܬܳ݁ܐ ܓ݂ܰܢܳܒܽ݁ܘܬܳ݁ܐ ܣܳܗܕ݂ܽܘܬ݁ ܫܽܘܩܪܳܐ ܓ݂ܽܘܕ݂ܳܦܳ݁ܐ:
Mat 15:20 ܗܳܠܶܝܢ ܐܶܢܶܝܢ ܕ݂ܰܡܣܰܝܒܳ݁ܢ ܠܒܰ݁ܪܢܳܫܳܐ ܐܶܢ ܐ̄ܢܳܫ ܕ݂ܶܝܢ ܢܶܠܥܰܣ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܘܗ̄ܝ ܠܳܐ ܡܶܣܬ݂ܰܝܰܒ݁ ܣܣ:
Mat 15:21 ܘܰܢܦܰ݁ܩ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ:
Mat 15:22 ܘܗܳܐ ܐܰܢ̄ܬ݂ܬܳ݁ܐ ܟ݂ܢܰܥܢܳܝܬ݂ܳܐ ܡܶܢ ܬ݂ܚܽܘܡܶܐ ܗܳܢܽܘܢ ܢܶܦ݁ܩܰܬ݁ ܟ݂ܰܕ݁ ܩܳܥܝܳܐ ܘܳܐܡܪܳܐ ܐܶܬ݁ܪܰܚܰܡ ܥܠܰܝ ܡܳܪܝ ܒ݂ܪܶܗ ܕ݂ܕܰ݁ܘܺܝܕ݁ ܒ݂ܪܰܬ݁ܝ ܒ݂ܺܝܫܳܐܝܺܬ݁ ܡܶܬ݂ܕ݂ܰܒ݁ܪܳܐ ܡܶܢ ܫܺܐܕܳ݁ܐ:
Mat 15:23 ܗܽܘ ܕ݂ܶܝܢ ܠܳܐ ܦ݂ܰܢܝܳܗ ܦ݂ܶܬ݁ܓܳ݁ܡܳܐ ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܒ݂ܥܰܘ ܡܶܢܶܗ ܘܳܐܡܪܺܝܢ ܫܪܺܝܗ ܕ݂ܩܳܥܝܳܐ ܒ݂ܳܬ݁ܪܰܢ:
Mat 15:24 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܠܳܐ ܐܶܫܬ݂ܰܕ݂ܪܶܬ݁ ܐܶܠܳܐ ܠܘܳܬ݁ ܥܶܪܒ݂ܶܐ ܕ݂ܰܛܥܰܘ ܡܶܢ ܒ݂ܶܝܬ݁ ܐܺܝܣܪܳܝܶܠ:
Mat 15:25 ܗܺܝ ܕ݂ܶܝܢ ܐܶܬܳ݁ܬ݁ ܣܶܓ݁ܕ݂ܰܬ݁ ܠܶܗ ܘܶܐܡܪܰܬ݁ ܡܳܪܝ ܥܰܕ݂ܰܪܰܝܢܝ:
Mat 15:26 ܐܶܡܰܪ ܠܳܗ ܠܳܐ ܫܰܦ݂ܺܝܪ ܠܡܶܣܰܒ݁ ܠܰܚܡܳܐ ܕ݂ܰܒ݁ܢܰܝܳܐ ܘܰܠܡܰܪܡܳܝܽܘ ܠܟܰ݁ܠܒ݂ܶܐ:
Mat 15:27 ܗܺܝ ܕ݂ܶܝܢ ܐܶܡܪܰܬ݁ ܐܺܝܢ ܡܳܪܝ ܐܳܦ݁ ܟ݂ܰܠܒ݂ܶܐ ܐܳܟ݁ܠܺܝܢ ܡܶܢ ܦ݂ܰܪܬ݂ܽܘܬܶ݁ܐ ܕ݂ܢܳܦ݁ܠܺܝܢ ܡܶܢ ܦ݂ܳܬܽ݁ܘܪܶܐ ܕ݂ܡܳܪܰܝܗܽܘܢ ܘܚܳܐܶܝܢ:
Mat 15:28 ܗܳܝܕ݂ܶܝܢ ܐܶܡܰܪ ܠܳܗ ܝܶܫܽܘܥ ܐܳܘ ܐܰܢ̄ܬ݂ܬܳ݁ܐ ܪܰܒ݂ܳܐ ܗ̄ܝ ܗܰܝܡܳܢܽܘܬܶ݁ܟ݁ܝ ܢܶܗܘܶܐ ܠܶܟ݁ܝ ܐܰܝܟ݁ ܕ݂ܨܳܒ݁ܝܳܐ ܐܰܢ̄ܬ݂ܝ ܘܶܐܬܰ݁ܐܣܝܰܬ݁ ܒ݂ܰܪܬܳ݁ܗ ܡܶܢ ܗܳܝ ܫܳܥܬܳ݁ܐ ܣ݂ ܣ݂:
Mat 15:29 ܘܫܰܢܺܝ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܥܰܠ-ܓ݂ܶܢ̄ܒ݁ ܝܰܡܳܐ ܕ݂ܰܓ݁ܠܺܝܠܳܐ ܣ ܘܰܣܠܶܩ ܠܛܽܘܪܳܐ ܘܺܝܬܶ݁ܒ݁ ܬ݂ܰܡܳܢ:
Mat 15:30 ܘܰܩܪܶܒ݁ܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܕ݂ܺܐܝܬ݁ ܗ̄ܘܰܘ ܥܰܡܗܽܘܢ ܚܓܺ݁ܝܪܶܐ ܘܰܣܡܰܝܳܐ ܘܚܰܪܫܶܐ ܘܰܦ݁ܫܺܝܓܶ݁ܐ ܘܰܐ̄ܚܪܳܢܶܐ ܣܰܓ݂ܺܝܶܐܐ ܘܰܐܪܡܺܝܘ ܐܶܢܽܘܢ ܠܘܳܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܰܐܣܺܝ ܐܶܢܽܘܢ:
Mat 15:31 ܐܰܝܟ݁ ܕ݂ܢܶܬ݂ܕ݂ܰܡܪܽܘܢ ܟ݂ܶܢܫܶܐ ܗܳܢܽܘܢ ܕ݂ܚܳܙܶܝܢ ܚܰܪܫܶܐ ܕ݂ܰܡܡܰܠܠܺܝܢ ܘܰܦ݁ܫܺܝܓܶ݁ܐ ܕ݂ܡܶܬ݁ܚܰܠܡܺܝܢ ܘܰܚܓܺ݁ܝܪܶܐ ܕ݂ܰܡܗܰܠܟܺ݁ܝܢ ܘܰܣܡܰܝܳܐ ܕ݂ܚܳܙܶܝܢ ܘܫܰܒ݂ܰܚܘ ܠܰܐܠܳܗܳܐ ܕ݂ܺܝܣܪܳܝܶܠ: ܣ
Mat 15:32 ܗܽܘ ܕ݂ܶܝܢ ܝܶܫܽܘܥ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܡܶܬ݁ܪܰܚܰܡ ܐ̄ܢܳܐ ܥܰܠ ܟ݂ܶܢܫܳܐ ܗܳܢܳܐ ܕ݂ܗܳܐ ܬ݂ܠܳܬܳ݁ܐ ܝܰܘܡܺܝܢ ܩܰܘܺܝܘ ܠܘܳܬ݁ܝ ܘܠܰܝܬ݂ ܠܗܽܘܢ ܡܳܐ ܕ݂ܢܶܐܟ݁ܠܽܘܢ ܘܕܶ݁ܐܫܪܶܐ ܐܶܢܽܘܢ ܟ݂ܰܕ݁ ܨܳܝܡܺܝܢ ܠܳܐ ܨܳܒܶ݁ܐ ܐ̄ܢܳܐ ܕ݂ܰܠܡܳܐ ܢܥܽܘܦܽ݁ܘܢ ܒ݂ܽܐܘܪܚܳܐ:
Mat 15:33 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܡܶܟ݂ܳܐ ܠܰܢ ܒ݂ܚܽܘܪܒ݂ܳܐ ܠܰܚܡܳܐ ܕ݂ܰܢܣܰܒ݂ܰܥ ܟ݂ܶܢܫܳܐ ܗܳܢܳܐ ܟ݂ܽܠܶܗ:
Mat 15:34 ܐܳܡܰܪ ܠܗܽܘܢ ܝܶܫܽܘܥ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܐܳܡܪܺܝܢ ܠܶܗ ܫܰܒ݁ܥܳܐ ܘܩܰܠܺܝܠ ܢܽܘܢܶܐ ܕ݂ܰܩܕ݂ܩܶܐ:
Mat 15:35 ܘܰܦ݁ܩܰܕ݁ ܠܟܶ݁ܢܫܶܐ ܕ݂ܢܶܣܬ݂ܰܡܟ݂ܽܘܢ ܥܰܠ ܐܰܪܥܳܐ:
Mat 15:36 ܘܰܫܩܰܠ ܠܗܳܠܶܝܢ ܫܰܒ݁ܥܳܐ ܠܰܚܡܺܝܢ ܘܰܠܢܽܘܢܶܐ ܘܫܰܒ݂ܰܚ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܬܰ݁ܠܡܺܝܕܶ݁ܐ ܝܰܗ̄ܒ݁ܘ ܠܟܶ݁ܢܫܶܐ:
Mat 15:37 ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܡܠܶܐ ܫܰܒ݁ܥܳܐ ܐܶܣܦ݂ܪܺܝܕܺ݁ܝܢ:
Mat 15:38 ܗܳܢܽܘܢ ܕ݂ܶܝܢ ܕ݂ܶܐܟܰ݁ܠܘ ܗܳܘܶܝܢ ܗ̄ܘܰܘ ܐܰܪܒ݂ܥܳܐ ܐܰܠܦܺ݁ܝܢ ܓ݂ܰܒ݁ܪܶܐ ܣܛܰܪ-ܡܶܢ ܢܶܫܶܐ ܘܰܛܠܳܝܶܐ:
Mat 15:39 ܘܟܰ݁ܕ݁ ܫܪܳܐ ܠܟܶ݁ܢܫܶܐ ܣܠܶܩ ܠܶܐܠܦܳ݁ܐ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܡܰܓ݁ܕ݂ܽܘ: ܣ
Mat 16:1 ܘܰܩܪܶܒ݁ܘ ܦ݂ܪܺܝܫܶܐ ܘܙܰܕ݂ܽܘܩܳܝܶܐ ܡܢܰܣܶܝܢ ܠܶܗ ܘܫܳܐܠܺܝܢ ܠܶܗ ܐܳܬܳ݁ܐ ܡܶܢ ܫܡܰܝܳܐ ܕ݂ܰܢܚܰܘܶܐ ܐܶܢܽܘܢ: ܣ
Mat 16:2 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܡܳܐ ܕ݂ܰܗܘܳܐ ܪܰܡܫܳܐ ܐܳܡܪܺܝܢ ܐܢ̄ܬ݂ܽܘܢ ܨܰܚܘܳܐ ܗܽܘ ܣܶܡܩܰܬ݁ ܓ݂ܶܝܪ ܫܡܰܝܳܐ:
Mat 16:3 ܘܰܒ݁ܨܰܦ݁ܪܳܐ ܐܳܡܪܺܝܢ ܐܢ̄ܬ݂ܽܘܢ ܝܰܘܡܳܢܳܐ ܣܰܬ݁ܘܳܐ ܗܽܘ ܣܶܡܩܰܬ݁ ܓ݂ܶܝܪ ܫܡܰܝܳܐ ܟ݂ܡܺܝܪܳܐܝܺܬ݁ ܢܳܣܒ݂ܰܝ ܒ݂ܰܐܦ݂ܶܐ ܦ݂ܰܪܨܽܘܦ݂ܳܐ ܕ݂ܰܫܡܰܝܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܒ݁ܩܽܘܢ ܐܳܬ݁ܘܳܬܳ݁ܐ ܕ݂ܙܰܒ݁ܢܳܐ ܗܳܢܳܐ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܦ݁ܪܫܽܘܢ:
Mat 16:4 ܫܰܪܒ݂ܬܳ݁ܐ ܒ݂ܺܝܫܬ݂ܳܐ ܘܓܰ݁ܝܳܪܬܳ݁ܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܡܶܬ݁ܝܰܗ̄ܒܳ݁ܐ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ ܘܰܫܒܰ݁ܩ ܐܶܢܽܘܢ ܘܶܐܙܰܠ:
Mat 16:5 ܘܟܰ݁ܕ݁ ܐܶܬܰ݁ܘ ܬ݂ܰܠܡܺܝܕܰ݁ܘܗ̄ܝ ܠܥܶܒ݁ܪܳܐ ܛܥܰܘ ܕ݂ܢܶܣܒܽ݁ܘܢ ܥܰܡܗܽܘܢ ܠܰܚܡܳܐ:
Mat 16:6 ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܙܰܘ ܐܶܙܕ݂ܰܗ̄ܪܘ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ:
Mat 16:7 ܗܶܢܽܘܢ ܕ݂ܶܝܢ ܡܶܬ݁ܪܰܥܶܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܠܰܚܡܳܐ ܠܳܐ ܢܣܰܒ݁ܘ:
Mat 16:8 ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܢܰܦ݁ܫܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ ܕ݂ܠܰܚܡܳܐ ܠܳܐ ܫܩܰܠܬ݂ܽܘܢ:
Mat 16:9 ܠܳܐ ܥܕܰ݁ܡܳܐ ܠܗܳܫܳܐ ܐܶܣܬ݂ܰܟ݂ܰܠܬ݂ܽܘܢ ܠܳܐ ܥܳܗܕ݂ܺܝܢ ܐܢ̄ܬ݂ܽܘܢ ܠܗܳܢܽܘܢ ܚܰܡܫܳܐ ܠܰܚܡܺܝܢ ܕ݂ܚܰܡܫܳܐ ܐܰܠܦܺ݁ܝܢ ܘܰܟ݁ܡܳܐ ܩܽܘܦܺ݁ܝܢܺܝܢ ܫܩܰܠܬ݂ܽܘܢ:
Mat 16:10 ܘܠܳܐ ܠܗܳܢܽܘܢ ܫܰܒ݁ܥܳܐ ܠܰܚܡܺܝܢ ܕ݂ܰܐܪܒ݂ܥܳܐ ܐܰܠܦܺ݁ܝܢ ܘܰܟ݁ܡܳܐ ܐܶܣܦ݂ܪܺܝܕܺ݁ܝܢ ܫܩܰܠܬ݂ܽܘܢ:
Mat 16:11 ܐܰܝܟ݂ܰܢ ܠܳܐ ܐܶܣܬ݂ܰܟ݂ܰܠܬ݂ܽܘܢ ܕ݂ܠܳܐ ܗ̄ܘܳܐ ܥܰܠ ܠܰܚܡܳܐ ܐܶܡܪܶܬ݁ ܠܟܽ݁ܘܢ ܐܶܠܳܐ ܕ݂ܬܶ݁ܙܕ݂ܰܗܪܽܘܢ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ: ܣ
Mat 16:12 ܗܳܝܕ݂ܶܝܢ ܐܶܣܬ݂ܰܟ݂ܰܠܘ ܕ݂ܠܳܐ ܐܶܡܰܪ ܕ݂ܢܶܙܕ݂ܰܗܪܽܘܢ ܡܶܢ ܚܡܺܝܪܳܐ ܕ݂ܠܰܚܡܳܐ ܐܶܠܳܐ ܡܶܢ ܝܽܘܠܦ݂ܳܢܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ ܣܣ:
Mat 16:13 ܟ݂ܰܕ݁ ܕ݂ܶܝܢ ܐܶܬܳ݁ܐ ܝܶܫܽܘܥ ܠܰܐܬ݁ܪܳܐ ܕ݂ܩܶܣܰܪܺܝܰܐ ܕ݁ܦܺ݁ܝܠܺܝܦ݂ܳܘܣ ܡܫܰܐܶܠ ܗ̄ܘܳܐ ܠܬܰ݁ܠܡܺܝܕܰ݁ܘܗ̄ܝ ܘܳܐܡܰܪ ܡܰܢܽܘ ܐܳܡܪܺܝܢ ܥܠܰܝ ܐ̄ܢܳܫܳܐ ܕ݂ܺܐܝܬܰ݁ܝ ܒ݂ܪܶܗ ܕ݂ܐ̄ܢܳܫܳܐ:
Mat 16:14 ܗܶܢܽܘܢ ܕ݂ܶܝܢ ܐܶܡܰܪܘ ܐܺܝܬ݁ ܕ݂ܳܐܡܪܺܝܢ ܝܽܘܚܰܢܳܢ ܡܰܥܡܕܳ݁ܢܳܐ ܐ̄ܚܪܳܢܶܐ ܕ݂ܶܝܢ ܐܶܠܺܝܳܐ ܘܰܐ̄ܚܪܳܢܶܐ ܐܶܪܰܡܝܳܐ ܐܰܘ ܚܰܕ݁ ܡܶܢ ܢܒܺ݁ܝܶܐ:
Mat 16:15 ܐܳܡܰܪ ܠܗܽܘܢ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ: ܣ
Mat 16:16 ܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ
Mat 16:17 ܥܢܳܐ ܝܶܫܽܘܥ ܘܶܐܡܰܪ ܠܶܗ ܛܽܘܒܰ݁ܝܟְ݂ ܫܶܡܥܽܘܢ ܒ݂ܪܶܗ ܕ݂ܝܰܘܢܳܐ ܕ݂ܒܶ݁ܣܪܳܐ ܘܰܕ݁ܡܳܐ ܠܳܐ ܓ݂ܠܳܐ ܠܳܟ݁ ܐܶܠܳܐ ܐܳܒ݁ܝ ܕ݂ܒܰ݁ܫܡܰܝܳܐ:
Mat 16:18 ܐܳܦ݁ ܐܶܢܳܐ ܐܳܡܰܪ ܐ̄ܢܳܐ ܠܳܟ݁ ܕ݂ܰܐܢ̄ܬ݂ ܗܽ̄ܘ ܟ݂ܺܐܦܳ݁ܐ ܘܥܰܠ ܗܳܕܶ݁ܐ ܟ݂ܺܐܦܳ݁ܐ ܐܶܒ݁ܢܶܝܗ ܠܥܺܕ݂̄ܬ݂ܝ ܘܬܰ݁ܪܥܶܐ ܕ݂ܰܫܝܽܘܠ ܠܳܐ ܢܶܚܣܢܽܘܢܳܗ:
Mat 16:19 ܠܳܟ݁ ܐܶܬ݂ܶܠ ܩܠܺܝܕܶ݁ܐ ܕ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܘܟܽ݁ܠ ܡܶܕ݂ܶܡ ܕ݂ܬܶ݁ܐܣܽܘܪ ܒ݂ܰܐܪܥܳܐ ܢܶܗܘܶܐ ܐܰܣܺܝܪ ܒ݂ܰܫܡܰܝܳܐ ܘܡܶܕ݂ܶܡ ܕ݂ܬܶ݁ܫܪܶܐ ܒ݂ܰܐܪܥܳܐ ܢܶܗܘܶܐ ܫܪܶܐ ܒ݂ܰܫܡܰܝܳܐ: ܣ
Mat 16:20 ܗܳܝܕ݂ܶܝܢ ܦ݂ܰܩܶܕ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܕ݂ܗܽܘܝܽܘ ܡܫܺܝܚܳܐ:
Mat 16:21 ܘܡܶܢ ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܰܡܚܰܘܳܝܽܘ ܠܬܰ݁ܠܡܺܝܕܰ݁ܘܗ̄ܝ ܕ݂ܰܥܬܺ݁ܝܕ݁ ܗܽ̄ܘ ܕ݂ܢܺܐܙܰܠ ܠܽܐܘܪܺܫܠܶܡ ܘܣܰܓ݂ܺܝ ܢܶܚܰܫ ܡܶܢ ܩܰܫܺܝܫܶܐ ܘܡܶܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܢܶܬ݁ܩܛܶܠ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ
Mat 16:22 ܘܕܰ݁ܒ݁ܪܶܗ ܟ݂ܺܐܦܳ݁ܐ ܘܫܰܪܺܝ ܠܡܶܟܳ݁ܐܐ ܒ݂ܶܗ ܘܶܐܡܰܪ ܚܳܣ ܠܳܟ݁ ܡܳܪܝ ܕ݂ܬܶ݁ܗܘܶܐ ܠܳܟ݁ ܗܳܕܶ݁ܐ:
Mat 16:23 ܗܽܘ ܕ݂ܶܝܢ ܐܶܬ݁ܦ݂ܢܺܝ ܘܶܐܡܰܪ ܠܟܺ݁ܐܦܳ݁ܐ ܙܶܠ ܠܳܟ݁ ܠܒܶ݁ܣܬ݂ܰܪܝ ܣܳܛܳܢܳܐ ܬ݂ܽܘܩܰܠܬ݂ܳܐ ܐܰܢ̄ܬ݂ ܠܺܝ ܕ݂ܠܳܐ ܡܶܬ݁ܪܰܥܶܐ ܐܰܢ̄ܬ݂ ܕ݂ܰܐܠܳܗܳܐ ܐܶܠܳܐ ܕ݂ܰܒ݁ܢܰܝ-ܐ̄ܢܳܫܳܐ: ܣ
Mat 16:24 ܗܳܝܕ݂ܶܝܢ ܐܶܡܰܪ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܘܢܺܐܬܶ݁ܐ ܒ݂ܳܬܰ݁ܪܝ:
Mat 16:25 ܡܰܢ ܕ݂ܨܳܒܶ݁ܐ ܓ݂ܶܝܪ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܢܶܫܟ݂ܚܺܝܗ:
Mat 16:26 ܡܳܢܳܐ ܓ݂ܶܝܪ ܡܶܬ݁ܗܰܢܶܐ ܒ݂ܰܪܢܳܫܳܐ ܐܶܢ ܟ݂ܽܠܶܗ ܥܳܠܡܳܐ ܢܶܩܢܶܐ ܘܢܰܦ݁ܫܶܗ ܢܶܚܣܰܪ ܐܰܘ ܡܳܢܳܐ ܢܶܬ݂ܶܠ ܒ݂ܰܪܢܳܫܳܐ ܬ݂ܰܚܠܽܘܦܳ݁ܐ ܕ݂ܢܰܦ݁ܫܶܗ: ܣ
Mat 16:27 ܥܬܺ݁ܝܕ݁ ܗܽ̄ܘ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܺܐܬܶ݁ܐ ܒ݂ܬܶ݁ܫܒ݂ܽܘܚܬ݂ܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ ܘܗܳܝܕ݂ܶܝܢ ܢܶܦ݁ܪܽܘܥ ܠܐ̄ܢܳܫ ܐ̄ܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ: ܣ
Mat 16:28 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܬ݂ܢܳܢ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܒ݂ܡܰܠܟ݂ܽܘܬܶ݁ܗ: ܣ
Mat 17:1 ܘܒܳ݁ܬܰ݁ܪ ܫܬ݂ܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܐܰܚܽܘܗ̄ܝ ܘܰܐܣܶܩ ܐܶܢܽܘܢ ܠܛܽܘܪܳܐ ܪܳܡܳܐ ܒ݂ܰܠܚܽܘܕܰ݁ܝܗܽܘܢ:
Mat 17:2 ܘܶܐܫܬ݂ܰܚܠܰܦ݁ ܝܶܫܽܘܥ ܩܕܳ݁ܡܰܝܗܽܘܢ ܘܰܢܗܰܪ ܦ݂ܰܪܨܽܘܦ݂ܶܗ ܐܰܝܟ݁ ܫܶܡܫܳܐ ܢܰܚܬ݂ܰܘܗ̄ܝ ܕ݂ܶܝܢ ܚܘܰܪܘ ܐܰܝܟ݁ ܢܽܘܗܪܳܐ:
Mat 17:3 ܘܶܐܬ݁ܚܙܺܝܘ ܠܗܽܘܢ ܡܽܘܫܶܐ ܘܶܐܠܺܝܳܐ ܟ݂ܰܕ݁ ܡܡܰܠܠܺܝܢ ܥܰܡܶܗ:
Mat 17:4 ܥܢܳܐ ܕ݂ܶܝܢ ܟ݂ܺܐܦܳ݁ܐ ܘܶܐܡܰܪ ܠܝܶܫܽܘܥ ܡܳܪܝ ܫܰܦ݂ܺܝܪ ܗܽ̄ܘ ܠܰܢ ܕ݂ܰܬ݁ܢܳܢ ܢܶܗܘܶܐ ܘܶܐܢ ܨܳܒܶ݁ܐ ܐܰܢ̄ܬ݂ ܢܶܥܒ݂ܶܕ݁ ܬ݂ܢܳܢ ܬ݂ܠܳܬ݁ ܡܰܛܠܺܝܢ ܚܕܳ݁ܐ ܠܳܟ݁ ܘܰܚܕܳ݁ܐ ܠܡܽܘܫܶܐ ܘܰܚܕܳ݁ܐ ܠܶܐܠܺܝܳܐ:
Mat 17:5 ܘܥܰܕ݁ ܗܽܘ ܡܡܰܠܶܠ ܗܳܐ ܥܢܳܢܳܐ ܢܰܗܺܝܪܬ݂ܳܐ ܐܰܛܠܰܬ݁ ܥܠܰܝܗܽܘܢ ܘܩܳܠܳܐ ܗܘܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܶ݁ܗ ܐܶܨܛܒܺ݁ܝܬ݁ ܠܶܗ ܫܡܰܥܘ ܣ݂ ܣ݂:
Mat 17:6 ܘܟܰ݁ܕ݁ ܫܡܰܥܘ ܬ݂ܰܠܡܺܝܕܶ݁ܐ ܢܦܰ݁ܠܘ ܥܰܠ ܐܰܦ݂ܰܝܗܽܘܢ ܘܰܕ݁ܚܶܠܘ ܛܳܒ݁:
Mat 17:7 ܘܶܐܬ݁ܩܰܪܰܒ݁ ܠܘܳܬ݁ܗܽܘܢ ܝܶܫܽܘܥ ܘܰܩܪܶܒ݁ ܠܗܽܘܢ ܘܶܐܡܰܪ ܩܽܘܡܘ ܠܳܐ ܬ݂ܶܕ݁ܚܠܽܘܢ:
Mat 17:8 ܘܰܐܪܺܝܡܘ ܥܰܝܢܰܝܗܽܘܢ ܘܰܠܐ̄ܢܳܫ ܠܳܐ ܚܙܰܘ ܐܶܠܳܐ ܐܶܢ ܠܝܶܫܽܘܥ ܒ݂ܰܠܚܽܘܕܰ݁ܘܗ̄ܝ:
Mat 17:9 ܘܟܰ݁ܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܦ݂ܰܩܶܕ݁ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܥܺܝܢ ܐ̄ܢܳܫ ܠܳܐ ܬ݂ܺܐܡܪܽܘܢ ܚܶܙܘܳܐ ܗܳܢܳܐ ܥܕܰ݁ܡܳܐ ܕ݂ܰܢܩܽܘܡ ܒ݂ܪܶܗ ܕ݂ܐ̄ܢܳܫܳܐ ܡܶܢ ܡܺܝܬܶ݁ܐ: ܣ
Mat 17:10 ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܡܳܢܳܐ ܗܳܟܺ݁ܝܠ ܣܳܦ݁ܪܶܐ ܐܳܡܪܺܝܢ ܕ݂ܶܐܠܺܝܳܐ ܘܳܠܶܐ ܕ݂ܢܺܐܬܶ݁ܐ ܠܽܘܩܕܰ݁ܡ:
Mat 17:11 ܥܢܳܐ ܝܶܫܽܘܥ ܘܶܐܡܰܪ ܐܶܠܺܝܳܐ ܐܳܬܶ݁ܐ ܠܽܘܩܕܰ݁ܡ ܕ݂ܟܽ݁ܠ ܡܶܕ݂ܶܡ ܢܫܰܠܶܡ:
Mat 17:12 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܗܳܐ ܐܶܠܺܝܳܐ ܐܶܬܳ݁ܐ ܘܠܳܐ ܝܰܕ݁ܥܽܘܗ̄ܝ ܘܰܥܒܰ݁ܕ݁ܘ ܒ݂ܶܗ ܟ݂ܽܠ ܡܳܐ ܕ݂ܰܨܒܰ݁ܘ ܗܳܟܰ݁ܢܳܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܥܬܺ݁ܝܕ݁ ܕ݂ܢܶܚܰܫ ܡܶܢܗܽܘܢ:
Mat 17:13 ܗܳܝܕ݂ܶܝܢ ܐܶܣܬ݂ܰܟ݂ܰܠܘ ܬ݂ܰܠܡܺܝܕܶ݁ܐ ܕ݂ܥܰܠ ܝܽܘܚܰܢܳܢ ܡܰܥܡܕܳ݁ܢܳܐ ܐܶܡܰܪ ܠܗܽܘܢ: ܣ
Mat 17:14 ܘܟܰ݁ܕ݁ ܐܶܬܰ݁ܘ ܠܘܳܬ݁ ܟ݂ܶܢܫܳܐ ܩܪܶܒ݁ ܠܶܗ ܓ݂ܰܒ݁ܪܳܐ ܘܰܒ݁ܪܶܟ݁ ܥܰܠ ܒ݂ܽܘܪܟ݂ܰܘܗ̄ܝ:
Mat 17:15 ܘܶܐܡܰܪ ܠܶܗ ܡܳܪܝ ܐܶܬ݁ܪܰܚܰܡ ܥܠܰܝ ܒ݂ܶܪܝ ܕ݂ܺܐܝܬ݁ ܠܶܗ ܒ݂ܰܪ-ܐܶܓ݂ܳܪܳܐ ܘܒܺ݁ܝܫܳܐܝܺܬ݁ ܥܒܺ݁ܝܕ݁ ܟ݂ܡܳܐ ܓ݂ܶܝܪ ܙܰܒ݁ܢܺܝܢ ܒ݂ܢܽܘܪܳܐ ܢܳܦܶ݁ܠ ܘܰܟ݁ܡܳܐ ܙܰܒ݁ܢܺܝܢ ܒ݂ܡܰܝܳܐ:
Mat 17:16 ܘܩܰܪܶܒ݁ܬܶ݁ܗ ܠܬܰ݁ܠܡܺܝܕܰ݁ܝܟְ݂ ܘܠܳܐ ܐܶܫܟ݂ܰܚܘ ܠܡܰܐܣܳܝܽܘܬܶ݁ܗ:
Mat 17:17 ܥܢܳܐ ܝܶܫܽܘܥ ܘܶܐܡܰܪ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܰܡܥܰܩܰܠܬ݂ܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܥܰܡܟܽ݁ܘܢ ܘܰܥܕܰ݁ܡܳܐ ܠܶܐܡܰܬ݁ܝ ܐܶܣܰܝܒ݂ܰܪܟܽ݁ܘܢ ܐܰܝܬ݂ܳܝܗ̄ܝ ܠܺܝ ܠܟܳ݁ܐ: ܣ
Mat 17:18 ܘܰܟ݁ܐܳܐ ܒ݂ܶܗ ܝܶܫܽܘܥ ܘܰܢܦܰ݁ܩ ܡܶܢܶܗ ܫܺܐܕܳ݁ܐ ܘܶܐܬܰ݁ܐܣܺܝ ܛܰܠܝܳܐ ܡܶܢ ܗܳܝ ܫܳܥܬܳ݁ܐ: ܣ
Mat 17:19 ܗܳܝܕ݂ܶܝܢ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܘܶܐܡܰܪܘ ܠܶܗ ܠܡܳܢܳܐ ܚܢܰܢ ܠܳܐ ܐܶܫܟ݂ܰܚܢ ܠܡܰܐܣܳܝܽܘܬܶ݁ܗ:
Mat 17:20 ܐܳܡܰܪ ܠܗܽܘܢ ܝܶܫܽܘܥ ܡܶܛܽܠ ܠܳܐ ܗܰܝܡܳܢܽܘܬ݁ܟܽ݁ܘܢ ܣ ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܐܰܝܟ݁ ܦ݂ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܬ݂ܺܐܡܪܽܘܢ ܠܛܽܘܪܳܐ ܗܳܢܳܐ ܕ݂ܫܰܢܳܐ ܡܶܟ݂ܳܐ ܘܰܢܫܰܢܶܐ ܘܡܶܕ݂ܶܡ ܠܳܐ ܢܶܚܣܰܢܟܽ݁ܘܢ:
Mat 17:21 ܗܳܢܳܐ ܕ݂ܶܝܢ ܓ݂ܶܢܣܳܐ ܠܳܐ ܢܳܦܶ݁ܩ ܐܶܠܳܐ ܒ݂ܨܰܘܡܳܐ ܘܒܰ݁ܨܠܽܘܬܳ݁ܐ: ܣ
Mat 17:22 ܟ݂ܰܕ݁ ܡܶܬ݁ܗܰܦ݂ܟܺ݁ܝܢ ܕ݂ܶܝܢ ܒ݂ܰܓ݁ܠܺܝܠܳܐ ܐܶܡܰܪ ܠܗܽܘܢ ܝܶܫܽܘܥ ܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܒ݂ܢܰܝ ܐ̄ܢܳܫܳܐ:
Mat 17:23 ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ ܘܟܶ݁ܪܝܰܬ݁ ܠܗܽܘܢ ܛܳܒ݁ ܣܣ:
Mat 17:24 ܘܟܰ݁ܕ݁ ܐܶܬܰ݁ܘ ܠܰܟ݁ܦܰ݁ܪܢܰܚܽܘܡ ܩܪܶܒ݁ܘ ܗܳܢܽܘܢ ܕ݂ܢܳܣܒ݂ܺܝܢ ܬ݂ܪܶܝܢ ܬ݂ܪܶܝܢ ܙܽܘܙܺܝܢ ܕ݂ܰܟ݁ܣܶܦ݁-ܪܺܫܳܐ ܠܘܳܬ݁ ܟ݂ܺܐܦܳ݁ܐ ܘܶܐܡܰܪܘ ܠܶܗ ܪܰܒ݂ܟܽ݁ܘܢ ܠܳܐ ܝܳܗܶܒ݁ ܬ݂ܪܶܝܢ ܙܽܘܙܰܘܗ̄ܝ:
Mat 17:25 ܐܳܡܰܪ ܠܗܽܘܢ ܐܺܝܢ ܘܟܰ݁ܕ݁ ܥܰܠ ܟ݂ܺܐܦܳ݁ܐ ܠܒܰ݁ܝܬ݂ܳܐ ܩܰܕ݂ܡܶܗ ܝܶܫܽܘܥ ܘܶܐܡܰܪ ܠܶܗ ܡܳܢܳܐ ܡܶܬ݁ܚܙܶܐ ܠܳܟ݁ ܫܶܡܥܽܘܢ ܡܰܠܟ݂ܶܝܗ ܕ݂ܰܐܪܥܳܐ ܡܶܢ ܡܰܢ ܢܳܣܒ݂ܺܝܢ ܡܰܟ݁ܣܳܐ ܘܰܟ݁ܣܶܦ݁-ܪܺܫܳܐ ܡܶܢ ܒ݂ܢܰܝܗܽܘܢ ܐܰܘ ܡܶܢ ܢܽܘܟ݁ܪܳܝܶܐ:
Mat 17:26 ܐܳܡܰܪ ܠܶܗ ܫܶܡܥܽܘܢ ܡܶܢ ܢܽܘܟ݁ܪܳܝܶܐ ܐܳܡܰܪ ܠܶܗ ܝܶܫܽܘܥ ܡܳܕܶ݁ܝܢ ܒ݂ܢܰܝ-ܚܺܐܪܶܐ ܐܶܢܽܘܢ ܒ݂ܢܰܝܳܐ:
Mat 17:27 ܕ݂ܠܳܐ ܕ݂ܶܝܢ ܢܰܟ݁ܫܶܠ ܐܶܢܽܘܢ ܙܶܠ ܠܝܰܡܳܐ ܘܰܐܪܡܳܐ ܒ݂ܰܠܽܘܥܳܐ ܘܢܽܘܢܳܐ ܩܰܕ݁ܡܳܝܳܐ ܕ݂ܣܳܠܶܩ ܦ݂ܬܰ݁ܚ ܦ݂ܽܘܡܶܗ ܘܬܶ݁ܫܟ݂ܰܚ ܐܶܣܬ݂ܺܪܳܐ ܗܳܝ ܣܰܒ݁ ܘܗܰܒ݁ ܚܠܳܦܰ݁ܝ ܘܰܚܠܳܦܰ݁ܝܟְ݂: ܣ
Mat 18:1 ܒ݂ܗܳܝ ܫܳܥܬܳ݁ܐ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܘܳܐܡܪܺܝܢ ܡܰܢܽܘ ܟ݂ܰܝ ܪܰܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 18:2 ܘܰܩܪܳܐ ܝܶܫܽܘܥ ܛܰܠܝܳܐ ܘܰܐܩܺܝܡܶܗ ܒ݂ܰܝܢܳܬ݁ܗܽܘܢ:
Mat 18:3 ܘܶܐܡܰܪ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܶܐܠܳܐ ܬ݂ܶܬ݁ܗܰܦ݁ܟ݂ܽܘܢ ܘܬܶ݁ܗܘܽܘܢ ܐܰܝܟ݁ ܛܠܳܝܶܐ ܠܳܐ ܬ݂ܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 18:4 ܡܰܢ ܗܳܟܺ݁ܝܠ ܕ݂ܰܡܡܰܟ݂ܶܟ݁ ܢܰܦ݁ܫܶܗ ܐܰܝܟ݁ ܗܳܢܳܐ ܛܰܠܝܳܐ ܗܽܘ ܢܶܗܘܶܐ ܪܰܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 18:5 ܘܡܰܢ ܕ݂ܰܢܩܰܒ݂ܶܠ ܐܰܝܟ݁ ܛܰܠܝܳܐ ܗܳܢܳܐ ܒ݂ܫܶܡܝ ܠܺܝ ܡܩܰܒ݂ܶܠ:
Mat 18:6 ܘܟܽ݁ܠ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܕ݂ܰܡܗܰܝܡܢܺܝܢ ܒ݂ܺܝ ܦ݂ܰܩܳܚ ܗ̄ܘܳܐ ܠܶܗ ܕ݂ܬܶ݁ܗܘܶܐ ܬ݂ܰܠܝܳܐ ܪܰܚܝܳܐ ܕ݂ܰܚܡܳܪܳܐ ܒ݂ܨܰܘܪܶܗ ܘܰܡܛܰܒ݂ܰܥ ܒ݂ܥܽܘܡܩܰܘܗ̄ܝ ܕ݂ܝܰܡܳܐ: ܣ
Mat 18:7 ܘܳܝ ܠܥܳܠܡܳܐ ܡܶܢ ܡܰܟ݁ܫܽܘܠܶܐ ܐܰܢܰܢܩܺܐ ܓ݂ܶܝܪ ܕ݂ܢܺܐܬܽ݁ܘܢ ܡܰܟ݁ܫܽܘܠܶܐ ܘܳܝ ܕ݂ܶܝܢ ܠܓܰ݁ܒ݁ܪܳܐ ܕ݂ܒܺ݁ܐܝܕܶ݁ܗ ܢܺܐܬܽ݁ܘܢ ܡܰܟ݁ܫܽܘܠܶܐ: ܣ
Mat 18:8 ܐܶܢ ܕ݂ܶܝܢ ܐܺܝܕܳ݁ܟ݁ ܐܰܘ ܪܶܓ݁ܠܳܟ݁ ܡܰܟ݁ܫܠܳܐ ܠܳܟ݁ ܦ݂ܣܽܘܩܶܝܗ ܘܰܫܕܺ݁ܝܗ ܡܶܢܳܟ݁ ܛܳܒ݁ ܗܽ̄ܘ ܠܳܟ݁ ܕ݂ܬܶ݁ܥܽܘܠ ܠܚܰܝܶܐ ܟ݂ܰܕ݁ ܚܓܺ݁ܝܣ ܐܰܢ̄ܬ݂ ܐܰܘ ܟ݂ܰܕ݁ ܦ݂ܫܺܝܓ݁ ܘܠܳܐ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܐܺܝܕܺ݁ܝܢ ܐܰܘ ܬ݂ܰܪܬ݂ܶܝܢ ܪܶܓ݁ܠܺܝܢ ܬ݂ܶܦ݂ܶܠ ܒ݂ܢܽܘܪܳܐ ܕ݂ܰܠܥܳܠܰܡ:
Mat 18:9 ܘܶܐܢ ܗܽܘ ܕ݂ܥܰܝܢܳܟ݁ ܡܰܟ݁ܫܠܳܐ ܠܳܟ݁ ܚܨܺܝܗ ܘܰܫܕܺ݁ܝܗ ܡܶܢܳܟ݁ ܛܳܒ݁ ܗܽ̄ܘ ܠܳܟ݁ ܕ݂ܒܰ݁ܚܕܳ݁ܐ ܥܰܝܢܳܐ ܬ݂ܶܥܽܘܠ ܠܚܰܝܶܐ ܘܠܳܐ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܥܰܝܢܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ ܕ݂ܢܽܘܪܳܐ: ܣ
Mat 18:10 ܚܙܰܘ ܠܳܐ ܬ݂ܶܒ݁ܣܽܘܢ ܥܰܠ ܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܰܠܰܐܟܰ݁ܝܗܽܘܢ ܒ݂ܰܫܡܰܝܳܐ ܒ݂ܟܽ݁ܠܙܒܰ݁ܢ ܚܳܙܶܝܢ ܦ݂ܰܪܨܽܘܦ݂ܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ:
Mat 18:11 ܐܶܬܳ݁ܐ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܰܚܶܐ ܡܶܕ݂ܶܡ ܕ݂ܰܐܒ݂ܺܝܕ݁ ܗ̄ܘܳܐ: ܣ
Mat 18:12 ܡܳܢܳܐ ܡܶܬ݁ܚܙܶܐ ܠܟܽ݁ܘܢ ܐܶܢ ܢܶܗܘܽܘܢ ܠܐ̄ܢܳܫ ܡܳܐܐ ܥܶܪܒ݂ܺܝܢ ܘܢܶܛܥܶܐ ܚܰܕ݁ ܡܶܢܗܽܘܢ ܠܳܐ ܫܳܒܶ݁ܩ ܬ݂ܶܫܥܺܝܢ ܘܬܶ݁ܫܥܳܐ ܒ݂ܛܽܘܪܳܐ ܘܳܐܙܶܠ ܒ݂ܳܥܶܐ ܠܗܰܘ ܕ݂ܰܛܥܳܐ:
Mat 18:13 ܘܶܐܢ ܢܶܫܟ݂ܚܶܗ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܚܳܕܶ݁ܐ ܒ݂ܶܗ ܝܰܬ݂ܺܝܪ ܡܶܢ ܬ݂ܶܫܥܺܝܢ ܘܬܶ݁ܫܥܳܐ ܕ݂ܠܳܐ ܛܥܰܘ: ܣ
Mat 18:14 ܗܳܟܰ݁ܢܳܐ ܠܰܝܬ݂ ܨܶܒ݁ܝܳܢܳܐ ܩܕܳ݁ܡ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܕ݂ܢܺܐܒܰ݁ܕ݁ ܚܰܕ݁ ܡܶܢ ܙܥܽܘܪܶܐ ܗܳܠܶܝܢ: ܣ
Mat 18:15 ܐܶܢ ܕ݂ܶܝܢ ܐܰܣܟ݂ܶܠ ܒ݂ܳܟ݁ ܐܰܚܽܘܟ݁ ܙܶܠ ܐܰܟ݂ܶܣܳܝܗ̄ܝ ܒ݂ܰܝܢܰܝܟְ݂ ܘܠܶܗ ܒ݂ܰܠܚܽܘܕ݁ ܐܶܢ ܫܰܡܥܳܟ݁ ܝܺܬܰ݁ܪܬ݂ ܐܰܚܽܘܟ݁:
Mat 18:16 ܘܶܐܠܳܐ ܫܰܡܥܳܟ݁ ܕ݂ܒܰ݁ܪ ܥܰܡܳܟ݁ ܚܰܕ݁ ܐܰܘ ܬ݂ܪܶܝܢ ܕ݂ܥܰܠ ܦ݂ܽܘܡ ܬ݂ܪܶܝܢ ܐܰܘ ܬ݂ܠܳܬܳ݁ܐ ܣܳܗܕ݂ܺܝܢ ܬ݂ܩܽܘܡ ܟ݂ܽܠ ܡܶܠܳܐ:
Mat 18:17 ܐܶܢ ܕ݂ܶܝܢ ܐܳܦ݁ ܠܳܐ ܠܗܳܢܽܘܢ ܢܶܫܡܰܥ ܐܶܡܰܪ ܠܥܺܕ݂̄ܬ݂ܳܐ ܐܶܢ ܕ݂ܶܝܢ ܐܳܦ݁ ܠܳܐ ܠܥܺܕ݂̄ܬ݂ܳܐ ܢܶܫܡܰܥ ܢܶܗܘܶܐ ܠܳܟ݁ ܐܰܝܟ݁ ܡܳܟ݁ܣܳܐ ܘܰܐܝܟ݁ ܚܰܢܦܳ݁ܐ: ܣ
Mat 18:18 ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܳܐ ܕ݂ܬܶ݁ܐܣܪܽܘܢ ܒ݂ܰܐܪܥܳܐ ܢܶܗܘܶܐ ܐܰܣܺܝܪ ܒ݂ܰܫܡܰܝܳܐ ܘܡܶܕ݂ܶܡ ܕ݂ܬܶ݁ܫܪܽܘܢ ܒ݂ܰܐܪܥܳܐ ܢܶܗܘܶܐ ܫܪܶܐ ܒ݂ܰܫܡܰܝܳܐ: ܣ
Mat 18:19 ܬ݂ܽܘܒ݁ ܐܳܡܰܪܢܳܐ ܠܟܽ݁ܘܢ ܕ݂ܶܐܢ ܬ݂ܪܶܝܢ ܡܶܢܟܽ݁ܘܢ ܢܶܫܬ݂ܘܽܘܢ ܒ݂ܰܐܪܥܳܐ ܥܰܠ ܟ݂ܽܠ ܨܒܽ݁ܘ ܕ݂ܢܶܫܶܐܠܽܘܢ ܢܶܗܘܶܐ ܠܗܽܘܢ ܡܶܢ ܠܘܳܬ݁ ܐܳܒ݁ܝ ܕ݂ܒܰ݁ܫܡܰܝܳܐ:
Mat 18:20 ܐܰܝܟ݂ܳܐ ܓ݂ܶܝܪ ܕ݂ܰܬ݁ܪܶܝܢ ܐܰܘ ܬ݂ܠܳܬܳ݁ܐ ܟ݂ܢܺܝܫܺܝܢ ܒ݂ܫܶܡܝ ܬ݂ܰܡܳܢ ܐܶܢܳܐ ܒ݂ܰܝܢܳܬ݁ܗܽܘܢ: ܣ
Mat 18:21 ܗܳܝܕ݂ܶܝܢ ܩܪܶܒ݁ ܠܘܳܬܶ݁ܗ ܟ݂ܺܐܦܳ݁ܐ ܘܶܐܡܰܪ ܡܳܪܝ ܟ݂ܡܳܐ ܙܰܒ݁ܢܺܝܢ ܐܶܢ ܢܰܣܟ݂ܶܠ ܒ݂ܺܝ ܐܳܚܝ ܐܶܫܒ݂ܽܘܩ ܠܶܗ ܥܕܰ݁ܡܳܐ ܠܰܫܒܰ݁ܥ ܙܰܒ݁ܢܺܝܢ:
Mat 18:22 ܐܳܡܰܪ ܠܶܗ ܝܶܫܽܘܥ ܠܳܐ ܐܳܡܰܪ ܐ̄ܢܳܐ ܠܳܟ݁ ܥܕܰ݁ܡܳܐ ܠܰܫܒܰ݁ܥ ܐܶܠܳܐ ܥܕܰ݁ܡܳܐ ܠܫܰܒ݁ܥܺܝܢ ܙܰܒ݁ܢܺܝܢ ܫܒܰ݁ܥ ܫܒܰ݁ܥ ܣ݂ ܣ݂:
Mat 18:23 ܡܶܛܽܠ ܗܳܢܳܐ ܐܶܬ݂ܕ݂ܰܡܝܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܰܠܟ݂ܳܐ ܕ݂ܰܨܒܳ݁ܐ ܕ݂ܢܶܣܰܒ݁ ܚܽܘܫܒ݂ܳܢܳܐ ܡܶܢ ܥܰܒ݁ܕ݂ܰܘܗ̄ܝ:
Mat 18:24 ܘܟܰ݁ܕ݁ ܫܰܪܺܝ ܠܡܶܣܰܒ݁ ܩܰܪܶܒ݁ܘ ܠܶܗ ܚܰܕ݁ ܕ݂ܚܰܝܳܒ݁ ܪܶܒ݂ܽܘ ܟ݂ܰܟ݂ܪܺܝܢ:
Mat 18:25 ܘܟܰ݁ܕ݁ ܠܰܝܬ݂ ܠܶܗ ܠܡܶܦ݁ܪܰܥ ܦ݂ܩܰܕ݁ ܡܳܪܶܗ ܕ݂ܢܶܙܕ݂ܰܒ݂ܰܢ ܗܽܘ ܘܰܐܢ̄ܬ݂ܬܶ݁ܗ ܘܰܒ݁ܢܰܘܗ̄ܝ ܘܟܽ݁ܠ ܡܶܕ݂ܶܡ ܕ݂ܺܐܝܬ݁ ܠܶܗ ܘܢܶܦ݁ܪܽܘܥ:
Mat 18:26 ܘܰܢܦܰ݁ܠ ܗܰܘ ܥܰܒ݁ܕ݂ܳܐ ܣܓܶ݁ܕ݁ ܠܶܗ ܘܶܐܡܰܪ ܡܳܪܝ ܐܰܓ݂ܰܪ ܥܠܰܝ ܪܽܘܚܳܐ ܘܟܽ݁ܠ ܡܶܕ݂ܶܡ ܦ݂ܳܪܰܥ ܐ̄ܢܳܐ ܠܳܟ݁:
Mat 18:27 ܘܶܐܬ݁ܪܰܚܰܡ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܘܰܫܪܳܝܗ̄ܝ ܘܚܰܘܒ݂ܬܶ݁ܗ ܫܒܰ݁ܩ ܠܶܗ:
Mat 18:28 ܢܦܰ݁ܩ ܕ݂ܶܝܢ ܥܰܒ݁ܕ݂ܳܐ ܗܰܘ ܘܶܐܫܟ݂ܰܚ ܠܚܰܕ݁ ܡܶܢ ܟ݂ܢܰܘܳܬܶ݁ܗ ܕ݂ܚܰܝܳܒ݁ ܗ̄ܘܳܐ ܠܶܗ ܕ݂ܺܝܢܳܪܶܐ ܡܳܐܐ ܘܰܐܚܕ݂ܶܗ ܘܚܳܢܶܩ ܗ̄ܘܳܐ ܠܶܗ ܘܶܐܡܰܪ ܠܶܗ ܗܰܒ݁ ܠܺܝ ܡܶܕ݂ܶܡ ܕ݂ܚܰܝܳܒ݁ ܐܰܢ̄ܬ݂ ܠܺܝ:
Mat 18:29 ܘܰܢܦܰ݁ܠ ܗܰܘ ܟ݂ܢܳܬܶ݁ܗ ܥܰܠ ܪܶܓ݁ܠܰܘܗ̄ܝ ܒ݂ܥܳܐ ܡܶܢܶܗ ܘܶܐܡܰܪ ܠܶܗ ܐܰܓ݂ܰܪ ܥܠܰܝ ܪܽܘܚܳܐ ܘܦܳ݁ܪܰܥ ܐ̄ܢܳܐ ܠܳܟ݁:
Mat 18:30 ܗܽܘ ܕ݂ܶܝܢ ܠܳܐ ܨܒܳ݁ܐ ܐܶܠܳܐ ܐܶܙܰܠ ܐܰܪܡܝܶܗ ܒ݂ܶܝܬ݁-ܐܰܣܺܝܪܶܐ ܥܕܰ݁ܡܳܐ ܕ݂ܢܶܬ݂ܶܠ ܠܶܗ ܡܳܐ ܕ݂ܚܰܝܳܒ݁ ܠܶܗ:
Mat 18:31 ܟ݂ܰܕ݁ ܚܙܰܘ ܕ݂ܶܝܢ ܟ݂ܢܰܘܳܬ݁ܗܽܘܢ ܡܶܕ݂ܶܡ ܕ݂ܰܗܘܳܐ ܟ݂ܶܪܝܰܬ݁ ܠܗܽܘܢ ܛܳܒ݁ ܘܶܐܬܰ݁ܘ ܐܰܘܕ݂ܰܥܘ ܠܡܳܪܗܽܘܢ ܟ݂ܽܠ ܕ݂ܰܗܘܳܐ:
Mat 18:32 ܗܳܝܕ݂ܶܝܢ ܩܪܳܝܗ̄ܝ ܡܳܪܶܗ ܘܶܐܡܰܪ ܠܶܗ ܥܰܒ݁ܕ݂ܳܐ ܒ݂ܺܝܫܳܐ ܗܳܝ ܟ݂ܽܠܳܗ ܚܰܘܒ݂ܬܳ݁ܐ ܫܶܒ݁ܩܶܬ݁ ܠܳܟ݁ ܕ݂ܰܒ݁ܥܰܝܬ݂ ܡܶܢܝ:
Mat 18:33 ܠܳܐ ܘܳܠܶܐ ܗ̄ܘܳܐ ܠܳܟ݁ ܐܳܦ݁ ܐܰܢ̄ܬ݂ ܕ݂ܰܬ݁ܚܽܘܢ ܠܰܟ݁ܢܳܬܳ݁ܟ݁ ܐܰܝܟ݂ܰܢܳܐ ܕ݂ܶܐܢܳܐ ܚܳܢܬ݂ܳܟ݁:
Mat 18:34 ܘܰܪܓܶ݁ܙ ܡܳܪܶܗ ܘܰܐܫܠܡܶܗ ܠܰܡܢܰܓ݂ܕܳ݁ܢܶܐ ܥܕܰ݁ܡܳܐ ܕ݂ܢܶܦ݁ܪܽܘܥ ܟ݂ܽܠ ܡܶܕ݂ܶܡ ܕ݂ܚܰܝܳܒ݁ ܠܶܗ:
Mat 18:35 ܗܳܟܰ݁ܢܳܐ ܢܶܥܒ݂ܶܕ݁ ܠܟܽ݁ܘܢ ܐܳܒ݁ܝ ܕ݂ܒܰ݁ܫܡܰܝܳܐ ܐܶܠܳܐ ܬ݂ܶܫܒ݂ܩܽܘܢ ܐ̄ܢܳܫ ܠܰܐܚܽܘܗ̄ܝ ܡܶܢ ܠܶܒ݂ܟܽ݁ܘܢ ܣܰܟ݁ܠܽܘܬܶ݁ܗ: ܣ
Mat 19:1 ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܶܠܶܐ ܗܳܠܶܝܢ ܫܩܰܠ ܡܶܢ ܓ݂ܠܺܝܠܳܐ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܺܝܗܽܘܕ݁ ܠܥܶܒ݁ܪܳܐ ܕ݂ܝܽܘܪܕ݂ܢܳܢ:
Mat 19:2 ܘܶܐܬܰ݁ܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܘܰܐܣܺܝ ܐܶܢܽܘܢ ܬ݂ܰܡܳܢ:
Mat 19:3 ܘܰܩܪܶܒ݁ܘ ܠܘܳܬܶ݁ܗ ܦ݂ܪܺܝܫܶܐ ܘܰܡܢܰܣܶܝܢ ܗ̄ܘܰܘ ܠܶܗ ܘܳܐܡܪܺܝܢ ܐܶܢ ܫܰܠܺܝܛ ܠܐ̄ܢܳܫ ܕ݂ܢܶܫܪܶܐ ܐܰܢ̄ܬ݂ܬܶ݁ܗ ܒ݂ܟܽ݁ܠ ܥܶܠܳܐ:
Mat 19:4 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܠܳܐ ܩܪܰܝܬ݂ܽܘܢ ܕ݂ܗܰܘ ܕ݂ܰܥܒܰ݁ܕ݁ ܡܶܢ ܒ݂ܪܺܫܺܝܬ݁ ܕ݂ܶܟ݁ܪܳܐ ܘܢܶܩܒ݂ܬܳ݁ܐ ܥܒܰ݁ܕ݁ ܐܶܢܽܘܢ:
Mat 19:5 ܘܶܐܡܰܪ ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ:
Mat 19:6 ܡܳܕܶ݁ܝܢ ܠܳܐ ܗܘܰܘ ܬ݂ܪܶܝܢ ܐܶܠܳܐ ܚܰܕ݁ ܦ݂ܓܰ݁ܪ ܡܶܕ݂ܶܡ ܗܳܟܺ݁ܝܠ ܕ݂ܰܐܠܳܗܳܐ ܙܰܘܶܓ݁ ܒ݂ܰܪܢܳܫܳܐ ܠܳܐ ܢܦܰ݁ܪܶܫ:
Mat 19:7 ܐܳܡܪܺܝܢ ܠܶܗ ܠܡܳܢܳܐ ܗܳܟܺ݁ܝܠ ܡܽܘܫܶܐ ܦ݂ܰܩܶܕ݁ ܕ݂ܢܶܬ݂ܶܠ ܟ݂ܬܳ݁ܒܳ݁ܐ ܕ݂ܫܽܘܒ݁ܩܳܢܳܐ ܘܢܶܫܪܺܝܗ:
Mat 19:8 ܐܳܡܰܪ ܠܗܽܘܢ ܡܽܘܫܶܐ ܠܽܘܩܒܰ݁ܠ ܩܰܫܝܽܘܬ݁ ܠܶܒ݂ܟܽ݁ܘܢ ܐܰܦ݂ܶܣ ܠܟܽ݁ܘܢ ܕ݂ܬܶ݁ܫܪܽܘܢ ܢܶܫܰܝܟ݂ܽܘܢ ܡܶܢ ܒ݂ܪܺܫܺܝܬ݁ ܕ݂ܶܝܢ ܠܳܐ ܗܘܳܐ ܗܳܟܰ݁ܢܳܐ:
Mat 19:9 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܡܰܢ ܕ݂ܫܳܒܶ݁ܩ ܐܰܢ̄ܬ݂ܬܶ݁ܗ ܕ݂ܠܳܐ ܓ݂ܰܘܪܳܐ ܘܢܳܣܶܒ݁ ܐ̄ܚܪܺܬܳ݁ܐ ܓ݂ܳܐܰܪ ܘܡܰܢ ܕ݂ܢܳܣܶܒ݁ ܫܒܺ݁ܝܩܬ݂ܳܐ ܓ݂ܳܐܰܪ: ܣ
Mat 19:10 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܶܢ ܗܳܟܰ݁ܢܳܐ ܐܺܝܬ݁ ܥܶܕ݁ܠܳܝܳܐ ܒ݂ܰܝܢܰܝ ܓ݂ܰܒ݁ܪܳܐ ܠܰܐܢ̄ܬ݂ܬܳ݁ܐ ܠܳܐ ܦ݂ܰܩܳܚ ܠܡܶܣܰܒ݁ ܐܰܢ̄ܬ݂ܬܳ݁ܐ:
Mat 19:11 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܟ݂ܽܠܢܳܫ ܣܳܦܶ݁ܩ ܠܳܗ ܠܡܶܠܬܳ݁ܐ ܗܳܕܶ݁ܐ ܐܶܠܳܐ ܡܰܢ ܕ݂ܺܝܗܺܝܒ݁ ܠܶܗ:
Mat 19:12 ܐܺܝܬ݁ ܓ݂ܶܝܪ ܡܗܰܝܡܢܶܐ ܕ݂ܡܶܢ ܟ݂ܰܪܣܳܐ ܕ݂ܶܐܡܗܽܘܢ ܐܶܬܺ݁ܝܠܶܕ݁ܘ ܗܳܟܰ݁ܢܳܐ ܘܺܐܝܬ݁ ܡܗܰܝܡܢܶܐ ܕ݂ܡܶܢ ܒ݂ܢܰܝܢܳܫܳܐ ܗܘܰܘ ܡܗܰܝܡܢܶܐ ܘܺܐܝܬ݁ ܡܗܰܝܡܢܶܐ ܕ݂ܗܶܢܽܘܢ ܥܒܰ݁ܕ݁ܘ ܢܰܦ݁ܫܗܽܘܢ ܡܗܰܝܡܢܶܐ ܡܶܛܽܠ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܡܰܢ ܕ݂ܡܶܫܟ݂ܰܚ ܕ݂ܢܶܣܦ݂ܰܩ ܢܶܣܦ݂ܰܩ: ܣ
Mat 19:13 ܗܳܝܕ݂ܶܝܢ ܩܰܪܶܒ݁ܘ ܠܶܗ ܛܠܳܝܶܐ ܕ݂ܰܢܣܺܝܡ ܐܺܝܕܶ݁ܗ ܥܠܰܝܗܽܘܢ ܘܰܢܨܰܠܶܐ ܘܰܟܰ݁ܐܘ ܒ݂ܗܽܘܢ ܬ݂ܰܠܡܺܝܕܰ݁ܘܗ̄ܝ:
Mat 19:14 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܐܺܝܬܶ݁ܝܗ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:
Mat 19:15 ܘܣܳܡ ܐܺܝܕܶ݁ܗ ܥܠܰܝܗܽܘܢ ܘܶܐܙܰܠ ܡܶܢ ܬ݂ܰܡܳܢ: ܣ
Mat 19:16 ܘܶܐܬܳ݁ܐ ܚܰܕ݁ ܩܪܶܒ݁ ܘܶܐܡܰܪ ܠܶܗ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܕ݂ܛܳܒ݁ ܐܶܥܒ݂ܶܕ݁ ܕ݂ܢܶܗܘܽܘܢ ܠܺܝ ܚܰܝܶܐ ܕ݂ܰܠܥܳܠܰܡ:
Mat 19:17 ܗܽܘ ܕ݂ܶܝܢ ܐܶܡܰܪ ܠܶܗ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ ܐܶܢ ܕ݂ܶܝܢ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܥܽܘܠ ܠܚܰܝܶܐ ܛܰܪ ܦ݂ܽܘܩܕ݂ܳܢܶܐ:
Mat 19:18 ܐܳܡܰܪ ܠܶܗ ܐܰܝܠܶܝܢ ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܕ݂ܠܳܐ ܬ݂ܶܩܛܽܘܠ ܘܠܳܐ ܬ݂ܓܽ݁ܘܪ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬ݁ ܫܽܘܩܪܳܐ:
Mat 19:19 ܘܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:
Mat 19:20 ܐܳܡܰܪ ܠܶܗ ܗܰܘ ܥܠܰܝܡܳܐ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ ܡܳܢܳܐ ܚܣܺܝܪ ܐ̄ܢܳܐ:
Mat 19:21 ܐܳܡܰܪ ܠܶܗ ܝܶܫܽܘܥ ܐܶܢ ܨܳܒܶ݁ܐ ܐܰܢ̄ܬ݂ ܓ݂ܡܺܝܪܳܐ ܠܡܶܗܘܳܐ ܙܶܠ ܙܰܒ݂ܶܢ ܩܶܢܝܳܢܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܬܳ݁ܐ ܒ݂ܳܬܰ݁ܪܝ: ܣ
Mat 19:22 ܫܡܰܥ ܕ݂ܶܝܢ ܗܰܘ ܥܠܰܝܡܳܐ ܡܶܠܬܳ݁ܐ ܗܳܕܶ݁ܐ ܘܶܐܙܰܠ ܟ݂ܰܕ݁ ܟ݂ܰܪܝܳܐ ܠܶܗ ܐܺܝܬ݁ ܗ̄ܘܳܐ ܠܶܗ ܓ݂ܶܝܪ ܩܶܢܝܳܢܳܐ ܣܰܓ݂ܺܝܳܐܐ:
Mat 19:23 ܝܶܫܽܘܥ ܕ݂ܶܝܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܥܰܛܠܳܐ ܗ̄ܝ ܠܥܰܬ݂ܺܝܪܳܐ ܕ݂ܢܶܥܽܘܠ ܠܡܰܠܟ݂ܽܘܬ݁ ܫܡܰܝܳܐ:
Mat 19:24 ܬ݂ܽܘܒ݁ ܕ݂ܶܝܢ ܐܳܡܰܪܢܳܐ ܠܟܽ݁ܘܢ ܕ݂ܰܕ݁ܠܺܝܠ ܗܽ̄ܘ ܠܓܰ݁ܡܠܳܐ ܠܡܶܥܰܠ ܒ݂ܰܚܪܽܘܪܳܐ ܕ݂ܰܡܚܰܛܳܐ ܐܰܘ ܥܰܬ݂ܺܝܪܳܐ ܕ݂ܢܶܥܽܘܠ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Mat 19:25 ܬ݂ܰܠܡܺܝܕܶ݁ܐ ܕ݂ܶܝܢ ܟ݂ܰܕ݁ ܫܡܰܥܘ ܬ݂ܰܗܺܝܪܺܝܢ ܗ̄ܘܰܘ ܛܳܒ݁ ܘܳܐܡܪܺܝܢ ܡܰܢܽܘ ܟ݂ܰܝ ܡܶܫܟ݂ܰܚ ܕ݂ܢܺܚܶܐ:
Mat 19:26 ܚܳܪ ܒ݂ܗܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܘܳܬ݁ ܒ݂ܢܰܝܢܳܫܳܐ ܗܳܕܶ݁ܐ ܠܳܐ ܡܶܫܟ݂ܚܳܐ ܠܘܳܬ݁ ܐܰܠܳܗܳܐ ܕ݂ܶܝܢ ܟ݂ܽܠܡܶܕ݂ܶܡ ܡܶܫܟ݂ܚܳܐ:
Mat 19:27 ܗܳܝܕ݂ܶܝܢ ܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܗܳܐ ܐܶܢܰܚܢܰܢ ܫܒܰ݁ܩܢ ܟ݂ܽܠܡܶܕ݂ܶܡ ܘܶܐܬܰ݁ܝܢ ܒ݂ܳܬ݁ܪܳܟ݁ ܡܳܢܳܐ ܟ݂ܰܝ ܢܶܗܘܶܐ ܠܰܢ: ܣ
Mat 19:28 ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܢ̄ܬ݂ܽܘܢ ܕ݂ܶܐܬܰ݁ܝܬ݂ܽܘܢ ܒ݂ܳܬܰ݁ܪܝ ܒ݂ܥܳܠܡܳܐ ܚܰܕ݁̄ܬܳ݁ܐ ܡܳܐ ܕ݂ܝܳܬܶ݁ܒ݁ ܒ݂ܪܶܗ ܕ݂ܐ̄ܢܳܫܳܐ ܥܰܠ ܬ݂ܪܳܢܳܘܣ ܕ݂ܫܽܘܒ݁ܚܶܗ ܬ݂ܶܬ݂ܒܽ݁ܘܢ ܐܳܦ݁ ܐܰܢ̄ܬ݂ܽܘܢ ܥܰܠ ܬ݂ܪܶܥܣܰܪ ܟ݂ܽܘܪܣܰܘܳܢ ܘܰܬ݂ܕܽ݁ܘܢܽܘܢ ܬ݂ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܐܝܶܠ:
Mat 19:29 ܘܟܽ݁ܠܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܚܶܐ ܐܰܘ ܐܰܚܘܳܬܳ݁ܐ ܐܰܘ ܐܰܒܳ݁ܐ ܐܰܘ ܐܶܡܳܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܐܰܘ ܩܽܘܪܝܳܐ ܡܶܛܽܠ ܫܶܡܝ ܚܰܕ݁ ܒ݂ܰܡܳܐܐ ܢܩܰܒ݂ܶܠ ܘܚܰܝܶܐ ܕ݂ܰܠܥܳܠܰܡ ܢܺܐܪܰܬ݁: ܣ
Mat 19:30 ܣܰܓ݂ܺܝܶܐܐ ܕ݂ܶܝܢ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ ܘܰܐ̄ܚܪܳܝܶܐ ܩܰܕ݁ܡܳܝܶܐ: ܣ
Mat 20:1 ܕ݂ܳܡܝܳܐ ܓ݂ܶܝܪ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܳܪܶܐ ܒ݂ܰܝܬ݂ܳܐ ܕ݂ܰܢܦܰ݁ܩ ܒ݂ܨܰܦ݁ܪܳܐ ܕ݂ܢܶܐܓܽ݁ܘܪ ܦ݂ܳܥܠܶܐ ܠܟܰ݁ܪܡܶܗ:
Mat 20:2 ܩܰܨ ܕ݂ܶܝܢ ܥܰܡ ܦ݂ܳܥܠܶܐ ܡܶܢ ܕ݂ܺܝܢܳܪܳܐ ܒ݂ܝܰܘܡܳܐ ܘܫܰܕ݂ܰܪ ܐܶܢܽܘܢ ܠܟܰ݁ܪܡܶܗ:
Mat 20:3 ܘܰܢܦܰ݁ܩ ܒ݂ܰܬ݁ܠܳܬ݁ ܫܳܥܺܝܢ ܘܰܚܙܳܐ ܐ̄ܚܪܳܢܶܐ ܕ݂ܩܳܝܡܺܝܢ ܒ݂ܫܽܘܩܳܐ ܘܒܰ݁ܛܺܝܠܺܝܢ:
Mat 20:4 ܘܶܐܡܰܪ ܠܗܽܘܢ ܙܶܠܘ ܐܳܦ݁ ܐܰܢ̄ܬ݂ܽܘܢ ܠܟܰ݁ܪܡܳܐ ܘܡܶܕ݂ܶܡ ܕ݂ܘܳܠܶܐ ܝܳܗܶܒ݁ ܐ̄ܢܳܐ ܠܟܽ݁ܘܢ:
Mat 20:5 ܗܶܢܽܘܢ ܕ݂ܶܝܢ ܐܶܙܰܠܘ ܘܰܢܦܰ݁ܩ ܬ݂ܽܘܒ݁ ܒ݂ܫܶܬ݁ ܘܒܰ݁ܬ݁ܫܰܥ ܫܳܥܺܝܢ ܘܰܥܒܰ݁ܕ݁ ܗܳܟ݁ܘܳܬ݁:
Mat 20:6 ܘܠܰܐܦ݂ܰܝ ܚܕܰ݁ܥܶܣܪܶܐ ܫܳܥܺܝܢ ܢܦܰ݁ܩ ܘܶܐܫܟ݂ܰܚ ܐ̄ܚܪܳܢܶܐ ܕ݂ܩܳܝܡܺܝܢ ܘܒܰ݁ܛܺܝܠܺܝܢ ܘܶܐܡܰܪ ܠܗܽܘܢ ܡܳܢܳܐ ܩܳܝܡܺܝܢ ܐܢ̄ܬ݂ܽܘܢ ܝܰܘܡܳܐ ܟ݂ܽܠܶܗ ܘܒܰ݁ܛܳܠܺܝܢ:
Mat 20:7 ܐܳܡܪܺܝܢ ܠܶܗ ܕ݂ܠܳܐ ܐ̄ܢܳܫ ܐܰܓ݁ܪܳܢ ܐܳܡܰܪ ܠܗܽܘܢ ܙܶܠܘ ܐܳܦ݁ ܐܰܢ̄ܬ݂ܽܘܢ ܠܟܰ݁ܪܡܳܐ ܘܡܶܕ݂ܶܡ ܕ݂ܘܳܠܶܐ ܢܳܣܒ݂ܺܝܢ ܐܢ̄ܬ݂ܽܘܢ:
Mat 20:8 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܐܶܡܰܪ ܡܳܪܶܐ ܟ݂ܰܪܡܳܐ ܠܪܰܒ݂ܰܝܬ݂ܶܗ ܩܪܺܝ ܦ݂ܳܥܠܶܐ ܘܗܰܒ݁ ܠܗܽܘܢ ܐܰܓ݁ܪܗܽܘܢ ܘܫܰܪܳܐ ܡܶܢ ܐ̄ܚܪܳܝܶܐ ܘܰܥܕܰ݁ܡܳܐ ܠܩܰܕ݁ܡܳܝܶܐ:
Mat 20:9 ܘܶܐܬܰ݁ܘ ܗܳܢܽܘܢ ܕ݂ܰܚܕܰ݁ܥܶܣܪܶܐ ܫܳܥܺܝܢ ܢܣܰܒ݁ܘ ܕ݂ܺܝܢܳܪ ܕ݂ܺܝܢܳܪ:
Mat 20:10 ܘܟܰ݁ܕ݁ ܐܶܬܰ݁ܘ ܩܰܕ݁ܡܳܝܶܐ ܣܒܰ݁ܪܘ ܕ݂ܝܰܬ݂ܺܝܪ ܫܳܩܠܺܝܢ ܘܰܫܩܰܠܘ ܕ݂ܺܝܢܳܪ ܕ݂ܺܝܢܳܪ ܐܳܦ݁ ܗܶܢܽܘܢ:
Mat 20:11 ܘܟܰ݁ܕ݁ ܫܩܰܠܘ ܪܰܛܶܢܘ ܥܰܠ ܡܳܪܶܐ ܒ݂ܰܝܬ݂ܳܐ:
Mat 20:12 ܘܳܐܡܪܺܝܢ ܗܳܠܶܝܢ ܐ̄ܚܪܳܝܶܐ ܚܕܳ݁ܐ ܫܳܥܳܐ ܥܒܰ݁ܕ݁ܘ ܘܰܐܫܘܺܝܬ݁ ܐܶܢܽܘܢ ܥܰܡܰܢ ܕ݂ܰܫܩܰܠܢ ܝܽܘܩܪܶܗ ܕ݂ܝܰܘܡܳܐ ܘܚܽܘܡܶܗ:
Mat 20:13 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܚܰܕ݁ ܡܶܢܗܽܘܢ ܚܰܒ݁ܪܝ ܠܳܐ ܡܰܥܘܶܠ ܐ̄ܢܳܐ ܒ݂ܳܟ݁ ܠܳܐ ܗ̄ܘܳܐ ܒ݂ܕܺ݁ܝܢܳܪ ܩܰܨܬ݂ ܥܰܡܝ:
Mat 20:14 ܣܰܒ݁ ܕ݂ܺܝܠܳܟ݁ ܘܙܶܠ ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܰܠܗܳܢܳܐ ܐ̄ܚܪܳܝܳܐ ܐܶܬ݂ܶܠ ܐܰܝܟ݁ ܕ݂ܠܳܟ݁:
Mat 20:15 ܐܰܘ ܠܳܐ ܫܰܠܺܝܛ ܠܺܝ ܕ݂ܡܶܕ݂ܶܡ ܕ݂ܨܳܒܶ݁ܐ ܐ̄ܢܳܐ ܐܶܥܒ݂ܶܕ݁ ܒ݂ܕܺ݁ܝܠܝ ܐܰܘ ܥܰܝܢܳܟ݁ ܒ݂ܺܝܫܳܐ ܕ݂ܶܐܢܳܐ ܛܳܒ݁ ܐ̄ܢܳܐ:
Mat 20:16 ܗܳܟܰ݁ܢܳܐ ܢܶܗܘܽܘܢ ܐ̄ܚܪܳܝܶܐ ܩܰܕ݁ܡܳܝܶܐ ܘܩܰܕ݁ܡܳܝܶܐ ܐ̄ܚܪܳܝܶܐ ܣܰܓ݂ܺܝܐܝܺܢ ܐܶܢܽܘܢ ܓ݂ܶܝܪ ܩܪܰܝܳܐ ܘܰܙܥܽܘܪܺܝܢ ܓ݂ܒܰ݁ܝܳܐ ܣ݂ ܣ݂:
Mat 20:17 ܥܬܺ݁ܝܕ݁ ܗܘܳܐ ܕ݂ܶܝܢ ܝܶܫܽܘܥ ܕ݂ܢܶܣܰܩ ܠܽܐܘܪܺܫܠܶܡ ܣ ܘܰܕ݁ܒܰ݁ܪ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܒ݂ܰܝܢܰܘܗ̄ܝ ܘܰܠܗܽܘܢ ܒ݂ܽܐܘܪܚܳܐ ܘܶܐܡܰܪ ܠܗܽܘܢ:
Mat 20:18 ܗܳܐ ܣܳܠܩܺܝܢ ܚ̄ܢܰܢ ܠܽܐܘܪܺܫܠܶܡ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܠܪܰܒ݂ܰܝ-ܟ݂ܳܗܢܶܐ ܘܰܠܣܳܦ݁ܪܶܐ ܘܰܢܚܰܝܒܽ݁ܘܢܳܝܗ̄ܝ ܠܡܰܘܬ݂ܳܐ:
Mat 20:19 ܘܢܰܫܠܡܽܘܢܳܝܗ̄ܝ ܠܥܰܡ̄ܡܶܐ ܘܰܢܒܰ݁ܙܚܽܘܢ ܒ݂ܶܗ ܘܰܢܢܰܓ݂ܕܽ݁ܘܢܳܝܗ̄ܝ ܘܢܶܙܩܦܽ݁ܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ
Mat 20:20 ܗܳܝܕ݂ܶܝܢ ܩܶܪܒ݂ܰܬ݁ ܠܶܗ ܐܶܡܗܽܘܢ ܕ݂ܰܒ݁ܢܰܝ ܙܰܒ݁ܕܰ݁ܝ ܗܺܝ ܘܰܒ݁ܢܶܝܗ ܘܣܶܓ݁ܕ݂ܰܬ݁ ܠܶܗ ܘܫܳܐܠܳܐ ܗ̄ܘܳܬ݁ ܠܶܗ ܡܶܕ݂ܶܡ:
Mat 20:21 ܗܽܘ ܕ݂ܶܝܢ ܐܶܡܰܪ ܠܳܗ ܡܳܢܳܐ ܨܳܒ݁ܝܳܐ ܐܰܢ̄ܬ݂ܝ ܐܳܡܪܳܐ ܠܶܗ ܐܶܡܰܪ ܕ݂ܢܶܬ݂ܒܽ݁ܘܢ ܗܳܠܶܝܢ ܬ݂ܪܶܝܢ ܒ݂ܢܰܝ ܚܰܕ݁ ܡܶܢ ܝܰܡܺܝܢܳܟ݁ ܘܚܰܕ݁ ܡܶܢ ܣܶܡܳܠܳܟ݁ ܒ݂ܡܰܠܟ݂ܽܘܬܳ݁ܟ݁:
Mat 20:22 ܥܢܳܐ ܝܶܫܽܘܥ ܘܶܐܡܰܪ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܫܳܐܠܺܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܫܬ݂ܳܐ ܟ݂ܳܣܳܐ ܕ݂ܶܐܢܳܐ ܥܬܺ݁ܝܕ݁ ܠܡܶܫܬ݂ܳܐ ܐܰܘ ܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ ܐܳܡܪܺܝܢ ܠܶܗ ܡܶܫܟ݂ܚܺܝܢ ܚ̄ܢܰܢ:
Mat 20:23 ܐܳܡܰܪ ܠܗܽܘܢ ܟ݂ܳܣܝ ܬ݂ܶܫܬ݂ܽܘܢ ܘܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ ܕ݂ܬܶ݁ܬ݂ܒܽ݁ܘܢ ܕ݂ܶܝܢ ܡܶܢ ܝܰܡܺܝܢܝ ܘܡܶܢ ܣܶܡܳܠܝ ܠܳܐ ܗ̄ܘܳܬ݁ ܕ݂ܺܝܠܝ ܕ݂ܶܐܬ݂ܶܠ ܐܶܠܳܐ ܠܰܐܝܠܶܝܢ ܕ݂ܶܐܬ݂ܛܰܝܒܰ݁ܬ݁ ܡܶܢ ܐܳܒ݁ܝ: ܣ
Mat 20:24 ܟ݂ܰܕ݁ ܕ݂ܶܝܢ ܫܡܰܥܘ ܥܶܣܪܳܐ ܪܓܶ݁ܙܘ ܥܰܠ ܗܳܢܽܘܢ ܬ݂ܪܶܝܢ ܐܰܚܺܝܢ:
Mat 20:25 ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܪܺܫܰܝܗܽܘܢ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܪܰܘܪܒܳ݁ܢܰܝܗܽܘܢ ܫܰܠܺܝܛܺܝܢ ܥܠܰܝܗܽܘܢ:
Mat 20:26 ܠܳܐ ܗܳܟܰ݁ܢܳܐ ܢܶܗܘܶܐ ܒ݂ܰܝܢܳܬ݁ܟܽ݁ܘܢ ܐܶܠܳܐ ܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܪܰܒ݂ܳܐ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ:
Mat 20:27 ܘܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܠܟܽ݁ܘܢ ܥܰܒ݁ܕ݂ܳܐ:
Mat 20:28 ܐܰܝܟ݂ܰܢܳܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܕ݂ܢܶܫܬ݂ܰܡܰܫ ܐܶܠܳܐ ܕ݂ܰܢܫܰܡܶܫ ܘܰܕ݁ܢܶܬ݂ܶܠ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܣܰܓ݂ܺܝܶܐܐ: ܣ
Mat 20:29 ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܐܺܝܪܺܝܚܽܘ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܟ݂ܶܢܫܳܐ ܣܰܓ݂ܺܝܳܐܐ:
Mat 20:30 ܘܗܳܐ ܣܡܰܝܳܐ ܬ݂ܪܶܝܢ ܝܳܬ݁ܒ݂ܺܝܢ ܗ̄ܘܰܘ ܥܰܠ-ܝܰܕ݁ ܐܽܘܪܚܳܐ ܘܟܰ݁ܕ݁ ܫܡܰܥܘ ܕ݂ܝܶܫܽܘܥ ܥܳܒܰ݁ܪ ܝܰܗ̄ܒ݁ܘ ܩܳܠܳܐ ܘܳܐܡܪܺܝܢ ܐܶܬ݁ܪܰܚܰܡ ܥܠܰܝܢ ܡܳܪܝ ܒ݂ܪܶܗ ܕ݂ܕܰ݁ܘܺܝܕ݁:
Mat 20:31 ܟ݂ܶܢܫܶܐ ܕ݂ܶܝܢ ܟ݂ܳܐܶܝܢ ܗ̄ܘܰܘ ܒ݂ܗܽܘܢ ܕ݂ܢܶܫܬ݂ܩܽܘܢ ܘܗܶܢܽܘܢ ܝܰܬ݂ܺܝܪܳܐܝܺܬ݁ ܐܰܪܺܝܡܘ ܩܳܠܗܽܘܢ ܘܳܐܡܪܺܝܢ ܡܳܪܰܢ ܐܶܬ݁ܪܰܚܰܡ ܥܠܰܝܢ ܒ݂ܪܶܗ ܕ݂ܕܰ݁ܘܺܝܕ݁:
Mat 20:32 ܘܩܳܡ ܝܶܫܽܘܥ ܘܰܩܪܳܐ ܐܶܢܽܘܢ ܘܶܐܡܰܪ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܥܒ݂ܶܕ݁ ܠܟܽ݁ܘܢ:
Mat 20:33 ܐܳܡܪܺܝܢ ܠܶܗ ܡܳܪܰܢ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܝܢ:
Mat 20:34 ܘܶܐܬ݁ܪܰܚܰܡ ܥܠܰܝܗܽܘܢ ܝܶܫܽܘܥ ܘܰܩܪܶܒ݁ ܠܥܰܝܢܰܝܗܽܘܢ ܘܒܰ݁ܪ-ܫܳܥܬܶ݁ܗ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ
Mat 21:1 ܘܟܰ݁ܕ݁ ܩܪܶܒ݁ ܠܽܐܘܪܺܫܠܶܡ ܘܶܐܬܳ݁ܐ ܠܒܶ݁ܝܬ݁-ܦ݂ܳܓ݂ܶܐ ܥܰܠ-ܓ݂ܶܢ̄ܒ݁ ܛܽܘܪܳܐ ܕ݂ܙܰܝܬ݂ܶܐ ܫܰܕ݂ܰܪ ܝܶܫܽܘܥ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:
Mat 21:2 ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܕܶ݁ܐ ܕ݂ܰܠܩܽܘܒܰ݁ܠܟܽ݁ܘܢ ܘܡܶܚܕܳ݁ܐ ܡܶܫܟ݂ܚܺܝܢ ܐܢ̄ܬ݂ܽܘܢ ܚܡܳܪܳܐ ܕ݂ܰܐܣܺܝܪܳܐ ܘܥܺܝܠܳܐ ܥܰܡܳܗ ܫܪܰܘ ܐܰܝܬ݂ܰܘ ܠܺܝ:
Mat 21:3 ܘܶܐܢ ܐ̄ܢܳܫ ܐܳܡܰܪ ܠܟܽ݁ܘܢ ܡܶܕ݂ܶܡ ܐܶܡܰܪܘ ܠܶܗ ܕ݂ܰܠܡܳܪܰܢ ܡܶܬ݁ܒ݂ܥܶܝܢ ܘܡܶܚܕܳ݁ܐ ܡܫܰܕ݂ܰܪ ܠܗܽܘܢ ܠܟܳ݁ܐ: ܣ
Mat 21:4 ܗܳܕܶ݁ܐ ܕ݂ܶܝܢ ܕ݂ܰܗܘܳܬ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ:
Mat 21:5 ܐܶܡܰܪܘ ܠܒܰ݁ܪ̄ܬ݁ ܨܶܗܝܽܘܢ ܗܳܐ ܡܰܠܟ݂ܶܟ݁ܝ ܐܳܬܶ݁ܐ ܠܶܟ݁ܝ ܡܰܟ݂ܺܝܟ݁ ܘܰܪܟܺ݁ܝܒ݁ ܥܰܠ ܚܡܳܪܳܐ ܘܥܰܠ ܥܺܝܠܳܐ ܒ݂ܰܪ ܐܰܬܳ݁ܢܳܐ:
Mat 21:6 ܘܶܐܙܰܠܘ ܬ݂ܰܠܡܺܝܕܶ݁ܐ ܘܰܥܒܰ݁ܕ݁ܘ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܗܽܘܢ ܝܶܫܽܘܥ:
Mat 21:7 ܘܰܐܝܬ݂ܺܝܘ ܠܰܚܡܳܪܳܐ ܘܰܠܥܺܝܠܳܐ ܘܣܳܡܘ ܥܰܠ ܥܺܝܠܳܐ ܢܰܚܬ݂ܰܝܗܽܘܢ ܘܰܪܟܶ݁ܒ݁ ܥܠܰܘܗ̄ܝ ܝܶܫܽܘܥ: ܣ
Mat 21:8 ܘܣܽܘܓܳ݁ܐܐ ܕ݂ܟܶ݁ܢܫܶܐ ܡܫܰܘܶܝܢ ܗ̄ܘܰܘ ܡܳܐܢܰܝܗܽܘܢ ܒ݂ܽܐܘܪܚܳܐ ܐ̄ܚܪܳܢܶܐ ܕ݂ܶܝܢ ܦ݂ܳܣܩܺܝܢ ܗ̄ܘܰܘ ܣܰܘܟ݂ܶܐ ܡܶܢ ܐܺܝܠܳܢܶܐ ܘܪܳܡܶܝܢ ܒ݂ܽܐܘܪܚܳܐ:
Mat 21:9 ܟ݂ܶܢܫܶܐ ܕ݂ܶܝܢ ܐܰܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܩܕܳ݁ܡܰܘܗ̄ܝ ܘܳܐܬܶ݁ܝܢ ܒ݂ܳܬ݁ܪܶܗ ܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܠܰܒ݁ܪܶܗ ܕ݂ܕܰ݁ܘܺܝܕ݁ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܐܽܘܫܰܥܢܳܐ ܒ݂ܰܡܪܰܘܡܶܐ: ܣ
Mat 21:10 ܘܟܰ݁ܕ݁ ܥܰܠ ܠܽܐܘܪܺܫܠܶܡ ܐܶܬ݂ܬ݂ܙܺܝܥܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܳܐܡܪܺܝܢ ܗ̄ܘܰܘ ܡܰܢܽܘ ܗܳܢܳܐ:
Mat 21:11 ܟ݂ܶܢܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܗܳܢܰܘ ܝܶܫܽܘܥ ܢܒܺ݁ܝܳܐ ܕ݂ܡܶܢ ܢܳܨܪܰܬ݁ ܕ݂ܰܓ݁ܠܺܝܠܳܐ: ܣ
Mat 21:12 ܘܥܰܠ ܝܶܫܽܘܥ ܠܗܰܝܟ݂ܠܳܐ ܕ݂ܰܐܠܳܗܳܐ ܘܰܐܦ݂ܶܩ ܠܟܽ݁ܠܗܽܘܢ ܕ݂ܙܳܒ݁ܢܺܝܢ ܘܰܡܙܰܒ݂ܢܺܝܢ ܒ݂ܗܰܝܟ݂ܠܳܐ ܘܣܰܚܶܦ݁ ܦ݂ܳܬܽ݁ܘܪܶܐ ܕ݂ܰܡܥܰܪܦܳ݁ܢܶܐ ܘܟܽ݁ܘܪܣܰܘܳܬܳ݁ܐ ܕ݂ܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ:
Mat 21:13 ܘܶܐܡܰܪ ܠܗܽܘܢ ܟ݂ܬܺ݁ܝܒ݁ ܗܽ̄ܘ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܢܶܬ݁ܩܪܶܐ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ
Mat 21:14 ܘܩܰܪܶܒ݁ܘ ܠܶܗ ܒ݂ܗܰܝܟ݂ܠܳܐ ܣܡܰܝܳܐ ܘܰܚܓܺ݁ܝܣܶܐ ܘܰܐܣܺܝ ܐܶܢܽܘܢ: ܣ
Mat 21:15 ܟ݂ܰܕ݁ ܚܙܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܬ݂ܶܕ݁ܡܪܳܬܳ݁ܐ ܕ݂ܥܳܒܶ݁ܕ݁ ܘܰܛܠܳܝܶܐ ܕ݂ܩܳܥܶܝܢ ܒ݂ܗܰܝܟ݂ܠܳܐ ܘܳܐܡܪܺܝܢ ܐܽܘܫܰܥܢܳܐ ܠܰܒ݁ܪܶܗ ܕ݂ܕܰ݁ܘܺܝܕ݁ ܐܶܬ݁ܒ݂ܶܐܫ ܠܗܽܘܢ:
Mat 21:16 ܘܳܐܡܪܺܝܢ ܠܶܗ ܫܳܡܰܥ ܐܰܢ̄ܬ݂ ܡܳܢܳܐ ܐܳܡܪܺܝܢ ܗܳܠܶܝܢ ܐܳܡܰܪ ܠܗܽܘܢ ܝܶܫܽܘܥ ܐܺܝܢ ܡܶܢ ܡܬܽ݁ܘܡ ܠܳܐ ܩܪܰܝܬ݂ܽܘܢ ܕ݂ܡܶܢ ܦ݂ܽܘܡܳܐ ܕ݂ܰܛܠܳܝܶܐ ܘܰܕ݁ܝܰܠܽܘܕܶ݁ܐ ܬ݂ܰܩܶܢܬ݂ ܬ݂ܶܫܒ݂ܽܘܚܬ݂ܳܐ: ܣ
Mat 21:17 ܘܰܫܒܰ݁ܩ ܐܶܢܽܘܢ ܘܰܢܦܰ݁ܩ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܠܒܶ݁ܝܬ݁-ܥܰܢܝܳܐ ܘܒܳ݁ܬ݁ ܬ݂ܰܡܳܢ:
Mat 21:18 ܒ݂ܨܰܦ݁ܪܳܐ ܕ݂ܶܝܢ ܟ݂ܰܕ݁ ܗܦܰ݁ܟ݁ ܠܰܡܕܺ݁ܝܢ̄ܬ݂ܳܐ ܟ݂ܦܶ݁ܢ:
Mat 21:19 ܘܰܚܙܳܐ ܬ݂ܺܬ݂ܳܐ ܚܕܳ݁ܐ ܒ݂ܽܐܘܪܚܳܐ ܘܶܐܬܳ݁ܐ ܠܘܳܬܳ݁ܗ ܘܠܳܐ ܐܶܫܟ݂ܰܚ ܒ݂ܳܗ ܡܶܕ݂ܶܡ ܐܶܠܳܐ ܐܶܢ ܛܰܪܦܶ݁ܐ ܒ݂ܰܠܚܽܘܕ݁ ܘܶܐܡܰܪ ܠܳܗ ܠܳܐ ܢܶܗܘܽܘܢ ܒ݂ܶܟ݁ܝ ܬ݂ܽܘܒ݁ ܦ݂ܺܐܪܶܐ ܠܥܳܠܰܡ ܘܡܶܚܕܳ݁ܐ ܝܶܒ݁ܫܰܬ݁ ܬ݂ܺܬ݂ܳܐ ܗܳܝ:
Mat 21:20 ܘܰܚܙܰܘ ܬ݂ܰܠܡܺܝܕܶ݁ܐ ܘܰܬ݁ܗܰܪܘ ܘܳܐܡܪܺܝܢ ܐܰܝܟ݂ܰܢܳܐ ܒ݂ܰܪ-ܫܳܥܬܶ݁ܗ ܝܶܒ݁ܫܰܬ݁ ܬ݂ܺܬ݂ܳܐ:
Mat 21:21 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܘܠܳܐ ܬ݂ܶܬ݁ܦ݂ܰܠܓܽ݁ܘܢ ܠܳܐ ܒ݂ܰܠܚܽܘܕ݁ ܗܳܕܶ݁ܐ ܕ݂ܬܺ݁ܬ݂ܳܐ ܬ݂ܶܥܒ݂ܕܽ݁ܘܢ ܐܶܠܳܐ ܐܳܦܶ݁ܢ ܠܛܽܘܪܳܐ ܗܳܢܳܐ ܬ݂ܺܐܡܪܽܘܢ ܕ݂ܶܐܫܬ݂ܰܩ̄ܠ ܘܦܶ݁ܠ ܒ݂ܝܰܡܳܐ ܬ݂ܶܗܘܶܐ:
Mat 21:22 ܘܟܽ݁ܠ ܡܶܕ݂ܶܡ ܕ݂ܬܶ݁ܫܶܐܠܽܘܢ ܒ݂ܰܨܠܽܘܬܳ݁ܐ ܘܰܬ݁ܗܰܝܡܢܽܘܢ ܬ݂ܶܣܒܽ݁ܘܢ ܣ݂ ܣ݂:
Mat 21:23 ܘܟܰ݁ܕ݁ ܐܶܬܳ݁ܐ ܝܶܫܽܘܥ ܠܗܰܝܟ݂ܠܳܐ ܩܪܶܒ݁ܘ ܠܶܗ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ ܟ݂ܰܕ݁ ܡܰܠܶܦ݁ ܘܳܐܡܪܺܝܢ ܠܶܗ ܒ݂ܰܐܝܢܳܐ ܫܽܘܠܛܳܢ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ:
Mat 21:24 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܚܕܳ݁ܐ ܘܶܐܢ ܬ݂ܺܐܡܪܽܘܢ ܠܺܝ ܘܳܐܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ:
Mat 21:25 ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܐܰܝܡܶܟ݂ܳܐ ܐܺܝܬܶ݁ܝܗ ܡܶܢ ܫܡܰܝܳܐ ܗ̄ܝ ܐܰܘ ܡܶܢ ܒ݂ܢܰܝܢܳܫܳܐ ܗܶܢܽܘܢ ܕ݂ܶܝܢ ܡܶܬ݁ܪܰܥܶܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܶܐܢ ܢܺܐܡܰܪ ܡܶܢ ܫܡܰܝܳܐ ܐܳܡܰܪ ܠܰܢ ܘܥܰܠ ܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:
Mat 21:26 ܘܰܕ݁ܢܺܐܡܰܪ ܡܶܢ ܒ݂ܢܰܝܢܳܫܳܐ ܕ݂ܳܚܠܺܝܢ ܐܶܢܰܚܢܰܢ ܡܶܢ ܟ݂ܶܢܫܳܐ ܟ݂ܽܠܗܽܘܢ ܓ݂ܶܝܪ ܐܰܝܟ݁ ܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ ܠܝܽܘܚܰܢܳܢ:
Mat 21:27 ܥܢܰܘ ܘܳܐܡܪܺܝܢ ܠܶܗ ܠܳܐ ܝܳܕ݁ܥܺܝܢܰܢ ܐܳܡܰܪ ܠܗܽܘܢ ܝܶܫܽܘܥ ܐܳܦ݁ ܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ
Mat 21:28 ܡܳܢܳܐ ܕ݂ܶܝܢ ܡܶܬ݁ܚܙܶܐ ܠܟܽ݁ܘܢ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܰܘ ܠܶܗ ܒ݂ܢܰܝܳܐ ܬ݂ܪܶܝܢ ܘܰܩܪܶܒ݁ ܠܘܳܬ݁ ܩܰܕ݁ܡܳܝܳܐ ܘܶܐܡܰܪ ܠܶܗ ܒ݂ܶܪܝ ܙܶܠ ܝܰܘܡܳܢܳܐ ܦ݂ܠܽܘܚ ܒ݂ܟܰ݁ܪܡܳܐ:
Mat 21:29 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܳܐ ܨܳܒܶ݁ܐ ܐ̄ܢܳܐ ܒ݂ܚܰܪܬܳ݁ܐ ܕ݂ܶܝܢ ܐܶܬ݂ܬ݂ܘܺܝ ܘܶܐܙܰܠ:
Mat 21:30 ܘܰܩܪܶܒ݁ ܠܘܳܬ݁ ܐ̄ܚܪܺܢܳܐ ܘܶܐܡܰܪ ܠܶܗ ܗܳܟ݁ܘܳܬ݁ ܗܽܘ ܕ݂ܶܝܢ ܥܢܳܐ ܘܶܐܡܰܪ ܐܶܢܳܐ ܡܳܪܝ ܘܠܳܐ ܐܶܙܰܠ:
Mat 21:31 ܡܰܢܽܘ ܡܶܢ ܗܳܠܶܝܢ ܬ݂ܪܰܝܗܽܘܢ ܥܒܰ݁ܕ݁ ܨܶܒ݁ܝܳܢܳܐ ܕ݂ܰܐܒܽ݁ܘܗ̄ܝ ܐܳܡܪܺܝܢ ܠܶܗ ܗܰܘ ܩܰܕ݁ܡܳܝܳܐ ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܳܟ݁ܣܶܐ ܘܙܳܢܝܳܬܳ݁ܐ ܩܳܕ݁ܡܺܝܢ ܠܟܽ݁ܘܢ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Mat 21:32 ܐܶܬܳ݁ܐ ܓ݂ܶܝܪ ܠܘܳܬ݁ܟܽ݁ܘܢ ܝܽܘܚܰܢܳܢ ܒ݂ܽܐܘܪܚܳܐ ܕ݂ܟܺ݁ܐܢܽܘܬܳ݁ܐ ܘܠܳܐ ܗܰܝܡܶܢܬ݂ܽܘܢܳܝܗ̄ܝ ܡܳܟ݁ܣܶܐ ܕ݂ܶܝܢ ܘܙܳܢܝܳܬܳ݁ܐ ܗܰܝܡܢܽܘܗ̄ܝ ܐܰܢ̄ܬ݂ܽܘܢ ܕ݂ܶܝܢ ܐܳܦ݁ ܠܳܐ ܟ݂ܰܕ݁ ܚܙܰܝܬ݂ܽܘܢ ܐܶܬ݂ܬ݂ܘܺܝܬ݂ܽܘܢ ܒ݂ܚܰܪܬܳ݁ܐ ܕ݂ܰܬ݁ܗܰܝܡܢܽܘܢ ܒ݂ܶܗ: ܣ
Mat 21:33 ܫܡܰܥܘ ܐ̄ܚܪܺܢܳܐ ܡܰܬ݁ܠܳܐ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܘܰܢܨܰܒ݁ ܟ݂ܰܪܡܳܐ ܘܰܐܚܕ݂ܪܶܗ ܣܝܳܓܳ݁ܐ ܘܰܚܦܰ݁ܪ ܒ݂ܶܗ ܡܰܥܨܰܪܬ݂ܳܐ ܘܰܒ݁ܢܳܐ ܒ݂ܶܗ ܡܰܓ݁ܕ݂ܠܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܚܙܰܩ:
Mat 21:34 ܟ݂ܰܕ݁ ܕ݂ܶܝܢ ܡܛܳܐ ܙܰܒ݁ܢܳܐ ܕ݂ܦܺ݁ܐܪܶܐ ܫܰܕ݂ܰܪ ܠܥܰܒ݁ܕ݂ܰܘܗ̄ܝ ܠܘܳܬ݁ ܦ݂ܰܠܳܚܶܐ ܕ݂ܰܢܫܰܕ݂ܪܽܘܢ ܠܶܗ ܡܶܢ ܦ݂ܺܐܪܶܐ ܕ݂ܟܰ݁ܪܡܶܗ:
Mat 21:35 ܘܶܐܚܰܕ݁ܘ ܦ݂ܰܠܳܚܶܐ ܠܥܰܒ݁ܕ݂ܰܘܗ̄ܝ ܘܺܐܝܬ݁ ܕ݂ܰܡܚܰܐܘܽܗ̄ܝ ܘܺܐܝܬ݁ ܕ݂ܪܰܓ݁ܡܽܘܗ̄ܝ ܘܺܐܝܬ݁ ܕ݂ܩܰܛܠܽܘܗ̄ܝ:
Mat 21:36 ܘܬܽ݁ܘܒ݁ ܫܰܕ݂ܰܪ ܐ̄ܚܪܳܢܶܐ ܥܰܒ݁ܕ݂ܶܐ ܕ݂ܣܰܓ݂ܺܝܐܺܝܢ ܡܶܢ ܩܰܕ݁ܡܳܝܶܐ ܘܗܳܟ݁ܘܳܬ݁ ܥܒܰ݁ܕ݁ܘ ܠܗܽܘܢ:
Mat 21:37 ܐ̄ܚܪܳܝܰܬ݁ ܕ݂ܶܝܢ ܫܰܕ݂ܰܪ ܠܘܳܬ݁ܗܽܘܢ ܠܰܒ݁ܪܶܗ ܟ݂ܰܕ݁ ܐܳܡܰܪ ܟ݂ܒܰ݁ܪ ܢܶܒ݁ܗܬܽ݁ܘܢ ܡܶܢ ܒ݂ܶܪܝ:
Mat 21:38 ܦ݂ܰܠܳܚܶܐ ܕ݂ܶܝܢ ܟ݂ܰܕ݁ ܚܙܰܐܘܽܗ̄ܝ ܠܰܒ݁ܪܳܐ ܐܶܡܰܪܘ ܒ݂ܰܝܢܳܬ݁ܗܽܘܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܢܶܐܚܽܘܕ݁ ܝܳܪܬ݂ܽܘܬܶ݁ܗ:
Mat 21:39 ܘܶܐܚܰܕ݁ܘ ܐܰܦ݂ܩܽܘܗ̄ܝ ܠܒܰ݁ܪ-ܡܶܢ ܟ݂ܰܪܡܳܐ ܘܩܰܛܠܽܘܗ̄ܝ:
Mat 21:40 ܡܳܐ ܕ݂ܶܐܬܳ݁ܐ ܗܳܟܺ݁ܝܠ ܡܳܪܶܗ ܕ݂ܟܰ݁ܪܡܳܐ ܡܳܢܳܐ ܢܶܥܒ݂ܶܕ݁ ܠܦܰ݁ܠܳܚܶܐ ܗܳܢܽܘܢ:
Mat 21:41 ܐܳܡܪܺܝܢ ܠܶܗ ܕ݂ܒܺ݁ܝܫ ܒ݂ܺܝܫ ܢܰܘܒ݂ܶܕ݁ ܐܶܢܽܘܢ ܘܟܰ݁ܪܡܳܐ ܢܰܘܚܶܕ݁ ܠܰܐ̄ܚܪܳܢܶܐ ܦ݂ܰܠܳܚܶܐ ܐܰܝܠܶܝܢ ܕ݂ܝܳܗܒ݂ܺܝܢ ܠܶܗ ܦ݂ܺܐܪܶܐ ܒ݂ܙܰܒ݁ܢܗܽܘܢ:
Mat 21:42 ܐܳܡܰܪ ܠܗܽܘܢ ܝܶܫܽܘܥ ܠܳܐ ܡܶܡܬܽ݁ܘܡ ܩܪܰܝܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܫܳܐ ܕ݂ܙܳܘܺܝܬܳ݁ܐ ܡܶܢ ܠܘܳܬ݁ ܡܳܪܝܳܐ ܗܘܳܬ݁ ܗܳܕܶ݁ܐ ܘܺܐܝܬܶ݁ܝܗ ܬ݂ܶܕ݁ܡܽܘܪܬ݂ܳܐ ܒ݂ܥܰܝܢܰܝܢ: ܣ
Mat 21:43 ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܶ݁ܫܬ݂ܩܶܠ ܡܶܢܟܽ݁ܘܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܬܶ݁ܬܺ݁ܝܗܶܒ݁ ܠܥܰܡܳܐ ܕ݂ܥܳܒܶ݁ܕ݁ ܦ݂ܺܐܪܶܐ:
Mat 21:44 ܘܡܰܢ ܕ݂ܢܶܦ݂ܶܠ ܥܰܠ ܟ݂ܺܐܦܳ݁ܐ ܗܳܕܶ݁ܐ ܢܶܬ݁ܪܥܰܥ ܘܟܽ݁ܠ ܡܰܢ ܕ݂ܗܺܝ ܬ݂ܶܦ݂ܶܠ ܥܠܰܘܗ̄ܝ ܬ݂ܶܕ݁ܪܶܝܘܗ̄ܝ: ܣ
Mat 21:45 ܘܟܰ݁ܕ݁ ܫܡܰܥܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܡܰܬ݁ܠܰܘܗ̄ܝ ܝܺܕܰ݁ܥܘ ܕ݂ܰܥܠܰܝܗܽܘܢ ܐܶܡܰܪ:
Mat 21:46 ܘܰܒ݁ܥܰܘ ܠܡܶܐܚܕ݂ܶܗ ܘܰܕ݁ܚܶܠܘ ܡܶܢ ܟ݂ܶܢܫܳܐ ܡܶܛܽܠ ܕ݂ܰܐܝܟ݁ ܕ݂ܠܰܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ: ܣ
Mat 22:1 ܘܰܥܢܳܐ ܬ݂ܽܘܒ݁ ܝܶܫܽܘܥ ܒ݂ܡܰܬ݁ܠܶܐ ܘܶܐܡܰܪ:
Mat 22:2 ܐܶܬ݂ܕ݂ܰܡܝܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܰܠܟ݂ܳܐ ܕ݂ܰܥܒܰ݁ܕ݁ ܡܶܫܬ݂ܽܘܬܳ݁ܐ ܠܰܒ݁ܪܶܗ:
Mat 22:3 ܘܫܰܕ݂ܰܪ ܠܥܰܒ݁ܕ݂ܰܘܗ̄ܝ ܕ݂ܢܶܩܪܽܘܢ ܠܰܡܙܰܡܢܶܐ ܠܡܶܫܬ݂ܽܘܬܳ݁ܐ ܘܠܳܐ ܨܒܰ݁ܘ ܠܡܶܐܬܳ݁ܐ:
Mat 22:4 ܬ݂ܽܘܒ݁ ܫܰܕ݂ܰܪ ܥܰܒ݁ܕ݂ܶܐ ܐ̄ܚܪܳܢܶܐ ܘܶܐܡܰܪ ܐܶܡܰܪܘ ܠܰܡܙܰܡܢܶܐ ܕ݂ܗܳܐ ܫܳܪܽܘܬ݁ܝ ܡܛܰܝܒܳ݁ܐ ܘܬܰ݁ܘܪܰܝ ܘܰܡܦܰ݁ܛܡܰܝ ܩܛܺܝܠܺܝܢ ܘܟܽ݁ܠ ܡܶܕ݂ܶܡ ܡܛܰܝܰܒ݁ ܬ݂ܰܘ ܠܡܶܫܬ݂ܽܘܬܳ݁ܐ:
Mat 22:5 ܗܶܢܽܘܢ ܕ݂ܶܝܢ ܒ݂ܣܰܘ ܘܶܐܙܰܠܘ ܐܺܝܬ݁ ܕ݂ܠܰܩܪܺܝܬܶ݁ܗ ܘܺܐܝܬ݁ ܕ݂ܰܠܬܶ݁ܐܓܽ݁ܘܪܬ݂ܶܗ:
Mat 22:6 ܫܰܪܟ݂ܳܐ ܕ݂ܶܝܢ ܐܶܚܰܕ݁ܘ ܠܥܰܒ݁ܕ݂ܰܘܗ̄ܝ ܘܨܰܥܰܪܘ ܘܩܰܛܶܠܘ:
Mat 22:7 ܟ݂ܰܕ݁ ܫܡܰܥ ܕ݂ܶܝܢ ܡܰܠܟ݂ܳܐ ܪܓܶ݁ܙ ܘܫܰܕ݂ܰܪ ܚܰܝܠܰܘܳܬܶ݁ܗ ܐܰܘܒ݂ܶܕ݁ ܠܩܳܛܽܘܠܶܐ ܗܳܢܽܘܢ ܘܠܰܡܕܺ݁ܝܢ̄ܬ݂ܗܽܘܢ ܐܰܘܩܶܕ݁:
Mat 22:8 ܗܳܝܕ݂ܶܝܢ ܐܶܡܰܪ ܠܥܰܒ݁ܕ݂ܰܘܗ̄ܝ ܡܶܫܬ݂ܽܘܬܳ݁ܐ ܡܛܰܝܒܳ݁ܐ ܘܗܳܢܽܘܢ ܕ݂ܰܡܙܰܡܢܺܝܢ ܗ̄ܘܰܘ ܠܳܐ ܫܳܘܶܝܢ ܗ̄ܘܰܘ:
Mat 22:9 ܙܶܠܘ ܗܳܟܺ݁ܝܠ ܠܡܰܦ݂ܩܳܢܶܐ ܕ݂ܽܐܘܪܚܳܬܳ݁ܐ ܘܟܽ݁ܠ ܡܰܢ ܕ݂ܡܶܫܟ݂ܚܺܝܢ ܐܢ̄ܬ݂ܽܘܢ ܩܪܰܘ ܠܡܶܫܬ݂ܽܘܬܳ݁ܐ:
Mat 22:10 ܘܰܢܦܰ݁ܩܘ ܥܰܒ݁ܕ݂ܶܐ ܗܳܢܽܘܢ ܠܽܐܘܪܚܳܬܳ݁ܐ ܘܟܰ݁ܢܶܫܘ ܟ݂ܽܠ ܕ݂ܶܐܫܟ݂ܰܚܘ ܒ݂ܺܝܫܶܐ ܘܛܳܒܶ݁ܐ ܘܶܐܬ݁ܡܠܺܝ ܒ݂ܶܝܬ݁-ܡܶܫܬ݂ܽܘܬܳ݁ܐ ܣܡܺܝܟܶ݁ܐ: ܣ
Mat 22:11 ܘܥܰܠ ܡܰܠܟ݂ܳܐ ܕ݂ܢܶܚܙܶܐ ܣܡܺܝܟܶ݁ܐ ܘܰܚܙܳܐ ܬ݂ܰܡܳܢ ܓ݂ܰܒ݁ܪܳܐ ܕ݂ܠܳܐ ܠܒܺ݁ܝܫ ܠܒܽ݁ܘܫܶܐ ܕ݂ܡܶܫܬ݂ܽܘܬܳ݁ܐ:
Mat 22:12 ܘܶܐܡܰܪ ܠܶܗ ܚܰܒ݁ܪܝ ܐܰܝܟ݂ܰܢܳܐ ܥܰܠܬ݂ ܠܟܳ݁ܐ ܟ݂ܰܕ݁ ܢܰܚܬ݂ܶܐ ܕ݂ܡܶܫܬ݂ܽܘܬܳ݁ܐ ܠܰܝܬ݂ ܠܳܟ݁ ܗܽܘ ܕ݂ܶܝܢ ܐܶܫܬ݂ܰܬ݂ܰܩ:
Mat 22:13 ܗܳܝܕ݂ܶܝܢ ܐܶܡܰܪ ܡܰܠܟ݂ܳܐ ܠܰܡܫܰܡܫܳܢܶܐ ܐܰܣܽܘܪܘ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ ܘܰܐܦ݂ܩܽܘܗ̄ܝ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ:
Mat 22:14 ܣܰܓ݂ܺܝܐܝܺܢ ܐܶܢܽܘܢ ܓ݂ܶܝܪ ܩܪܰܝܳܐ ܘܰܙܥܽܘܪܺܝܢ ܓ݂ܒܰ݁ܝܳܐ: ܣ
Mat 22:15 ܗܳܝܕ݂ܶܝܢ ܐܶܙܰܠܘ ܦ݂ܪܺܝܫܶܐ ܢܣܰܒ݁ܘ ܡܶܠܟ݂ܳܐ ܕ݂ܰܐܝܟ݂ܰܢܳܐ ܢܨܽܘܕܽ݁ܘܢܳܝܗ̄ܝ ܒ݂ܡܶܠܬܳ݁ܐ:
Mat 22:16 ܘܫܰܕ݂ܰܪܘ ܠܘܳܬܶ݁ܗ ܬ݂ܰܠܡܺܝܕܰ݁ܝܗܽܘܢ ܥܰܡ ܕ݂ܒܶ݁ܝܬ݁ ܗܶܪܳܘܕܶ݁ܣ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܝܳܕ݁ܥܺܝܢܰܢ ܕ݂ܫܰܪܺܝܪ ܐܰܢ̄ܬ݂ ܘܽܐܘܪܚܳܐ ܕ݂ܰܐܠܳܗܳܐ ܒ݂ܩܽܘܫܬ݂ܳܐ ܡܰܠܶܦ݁ ܐܰܢ̄ܬ݂ ܘܠܳܐ ܫܩܺܝܠ ܐܰܢ̄ܬ݂ ܨܶܦ݁ܬܳ݁ܐ ܕ݂ܐ̄ܢܳܫ ܠܳܐ ܓ݂ܶܝܪ ܢܳܣܶܒ݁ ܐܰܢ̄ܬ݂ ܒ݂ܰܐܦ݂ܶܐ ܕ݂ܐ̄ܢܳܫܳܐ:
Mat 22:17 ܐܶܡܰܪ ܠܰܢ ܗܳܟܺ݁ܝܠ ܐܰܝܟ݂ܰܢܳܐ ܡܶܬ݁ܚܙܶܐ ܠܳܟ݁ ܫܰܠܺܝܛ ܠܡܶܬ݂ܰܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ:
Mat 22:18 ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܺܝܫܽܘܬ݁ܗܽܘܢ ܘܶܐܡܰܪ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܺܝ ܢܳܣܒ݂ܰܝ ܒ݂ܰܐܦ݂ܶܐ:
Mat 22:19 ܚܰܘܰܐܘܽܢܝ ܕ݂ܺܝܢܳܪܳܐ ܕ݂ܰܟ݁ܣܶܦ݁-ܪܺܫܳܐ ܗܶܢܽܘܢ ܕ݂ܶܝܢ ܩܰܪܶܒ݁ܘ ܠܶܗ ܕ݂ܺܝܢܳܪܳܐ:
Mat 22:20 ܘܶܐܡܰܪ ܠܗܽܘܢ ܝܶܫܽܘܥ ܕ݂ܡܰܢܽܘ ܨܰܠܡܳܐ ܗܳܢܳܐ ܘܰܟ݁ܬܳ݁ܒܳ݁ܐ:
Mat 22:21 ܐܳܡܪܺܝܢ ܕ݂ܩܶܣܰܪ ܐܶܡܰܪ ܠܗܽܘܢ ܗܰܒ݁ܘ ܗܳܟܺ݁ܝܠ ܕ݂ܩܶܣܰܪ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ:
Mat 22:22 ܘܟܰ݁ܕ݁ ܫܡܰܥܘ ܐܶܬ݂ܕ݂ܰܡܰܪܘ ܘܫܰܒ݁ܩܽܘܗ̄ܝ ܘܶܐܙܰܠܘ ܣ݂ ܣ݂:
Mat 22:23 ܒ݂ܗܰܘ ܝܰܘܡܳܐ ܩܪܶܒ݁ܘ ܙܰܕ݂ܽܘܩܳܝܶܐ ܘܳܐܡܪܺܝܢ ܠܶܗ ܠܰܝܬ݂ ܚܰܝܰܬ݁-ܡܺܝܬܶ݁ܐ ܘܫܰܐܠܽܘܗ̄ܝ:
Mat 22:24 ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܡܽܘܫܶܐ ܐܶܡܰܪ ܠܰܢ ܕ݂ܶܐܢ ܐ̄ܢܳܫ ܢܡܽܘܬ݁ ܟ݂ܰܕ݁ ܠܰܝܬ݂ ܠܶܗ ܒ݂ܢܰܝܳܐ ܢܶܣܰܒ݁ ܐܰܚܽܘܗ̄ܝ ܐܰܢ̄ܬ݂ܬܶ݁ܗ ܘܰܢܩܺܝܡ ܙܰܪܥܳܐ ܠܰܐܚܽܘܗ̄ܝ:
Mat 22:25 ܐܺܝܬ݁ ܗ̄ܘܰܘ ܕ݂ܶܝܢ ܠܘܳܬܰ݁ܢ ܐܰܚܶܐ ܫܰܒ݁ܥܳܐ ܩܰܕ݁ܡܳܝܳܐ ܫܩܰܠ ܐܰܢ̄ܬ݂ܬܳ݁ܐ ܘܡܺܝܬ݁ ܘܰܕ݁ܠܰܝܬ݂ ܗ̄ܘܳܐ ܠܶܗ ܒ݂ܢܰܝܳܐ ܫܰܒ݁ܩܳܗ ܐܰܢ̄ܬ݂ܬܶ݁ܗ ܠܰܐܚܽܘܗ̄ܝ:
Mat 22:26 ܗܳܟ݁ܘܳܬ݁ ܐܳܦ݁ ܗܰܘ ܕ݂ܰܬ݁ܪܶܝܢ ܘܳܐܦ݁ ܗܰܘ ܕ݂ܰܬ݁ܠܳܬܳ݁ܐ ܘܰܥܕܰ݁ܡܳܐ ܠܫܰܒ݁ܥܳܬܰ݁ܝܗܽܘܢ:
Mat 22:27 ܒ݂ܚܰܪܬܳ݁ܐ ܕ݂ܶܝܢ ܕ݂ܟܽ݁ܠܗܽܘܢ ܡܺܝܬܰ݁ܬ݁ ܐܳܦ݁ ܐܰܢ̄ܬ݂ܬܳ݁ܐ:
Mat 22:28 ܒ݂ܰܩܝܳܡܬ݂ܳܐ ܗܳܟܺ݁ܝܠ ܠܰܐܝܢܳܐ ܡܶܢ ܗܳܠܶܝܢ ܫܰܒ݁ܥܳܐ ܬ݂ܶܗܘܶܐ ܐܰܢ̄ܬ݂ܬܳ݁ܐ ܟ݂ܽܠܗܽܘܢ ܓ݂ܶܝܪ ܢܰܣܒ݂ܽܘܗ:
Mat 22:29 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܛܳܥܶܝܢ ܐܢ̄ܬ݂ܽܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܟ݂ܬܳ݁ܒܶ݁ܐ ܘܠܳܐ ܚܰܝܠܶܗ ܕ݂ܰܐܠܳܗܳܐ:
Mat 22:30 ܒ݂ܰܩܝܳܡܬ݂ܳܐ ܓ݂ܶܝܪ ܕ݂ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܐܳܦ݁ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ ܐܶܠܳܐ ܐܰܝܟ݁ ܡܰܠܰܐܟܶ݁ܐ ܕ݂ܰܐܠܳܗܳܐ ܒ݂ܰܫܡܰܝܳܐ ܐܺܝܬܰ݁ܝܗܽܘܢ:
Mat 22:31 ܥܰܠ ܩܝܳܡܬ݂ܳܐ ܕ݂ܶܝܢ ܕ݂ܡܺܝܬܶ݁ܐ ܠܳܐ ܩܪܰܝܬ݂ܽܘܢ ܡܶܕ݂ܶܡ ܕ݂ܶܐܬܶ݁ܐܡܰܪ ܠܟܽ݁ܘܢ ܡܶܢ ܐܰܠܳܗܳܐ ܕ݂ܶܐܡܰܪ:
Mat 22:32 ܕ݂ܶܐܢܳܐ ܐ̄ܢܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܐܰܠܳܗܶܗ ܕ݂ܺܐܝܣܚܳܩ ܐܰܠܳܗܶܗ ܕ݂ܝܰܥܩܽܘܒ݁ ܘܰܐܠܳܗܳܐ ܠܳܐ ܗ̄ܘܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ:
Mat 22:33 ܘܟܰ݁ܕ݁ ܫܡܰܥܘ ܟ݂ܶܢܫܶܐ ܡܶܬ݂ܬ݂ܰܡܗܺܝܢ ܗ̄ܘܰܘ ܒ݂ܝܽܘܠܦ݂ܳܢܶܗ: ܣ
Mat 22:34 ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܕ݂ܫܰܬ݂ܶܩ ܠܙܰܕ݂ܽܘܩܳܝܶܐ ܐܶܬ݁ܟ݂ܰܢܰܫܘ ܐܰܟ݁ܚܕܳ݁ܐ:
Mat 22:35 ܘܫܰܐܠܶܗ ܚܰܕ݁ ܡܶܢܗܽܘܢ ܕ݂ܝܳܕܰ݁ܥ ܢܳܡܽܘܣܳܐ ܟ݂ܰܕ݁ ܡܢܰܣܶܐ ܠܶܗ:
Mat 22:36 ܡܰܠܦܳ݁ܢܳܐ ܐܰܝܢܳܐ ܦ݂ܽܘܩܕ݂ܳܢܳܐ ܪܰܒ݁ ܒ݂ܢܳܡܽܘܣܳܐ:
Mat 22:37 ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܕ݂ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁:
Mat 22:38 ܗܳܢܰܘ ܦ݂ܽܘܩܕ݂ܳܢܳܐ ܪܰܒ݂ܳܐ ܘܩܰܕ݁ܡܳܝܳܐ:
Mat 22:39 ܘܕܰ݁ܬ݁ܪܶܝܢ ܕ݂ܕܳ݁ܡܶܐ ܠܶܗ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:
Mat 22:40 ܒ݂ܗܳܠܶܝܢ ܬ݂ܪܶܝܢ ܦ݂ܽܘܩܕ݂ܳܢܺܝܢ ܬ݂ܰܠܝܳܐ ܐܽܘܪܳܝܬ݂ܳܐ ܘܰܢܒܺ݁ܝܶܐ: ܣ
Mat 22:41 ܟ݂ܰܕ݁ ܟ݂ܢܺܝܫܺܝܢ ܕ݂ܶܝܢ ܦ݂ܪܺܝܫܶܐ ܫܰܐܶܠ ܐܶܢܽܘܢ ܝܶܫܽܘܥ:
Mat 22:42 ܘܶܐܡܰܪ ܡܳܢܳܐ ܐܳܡܪܺܝܢ ܐܢ̄ܬ݂ܽܘܢ ܥܰܠ ܡܫܺܝܚܳܐ ܒ݂ܰܪ ܡܰܢܽܘ ܐܳܡܪܺܝܢ ܠܶܗ ܒ݂ܰܪ ܕ݂ܰܘܺܝܕ݁:
Mat 22:43 ܐܳܡܰܪ ܠܗܽܘܢ ܘܰܐܝܟ݂ܰܢܳܐ ܕ݂ܰܘܺܝܕ݁ ܒ݂ܪܽܘܚ ܩܳܪܶܐ ܠܶܗ ܡܳܪܝܳܐ ܐܳܡܰܪ ܓ݂ܶܝܪ:
Mat 22:44 ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܬ݂ܚܶܝܬ݁ ܪܶܓ݁ܠܰܝܟְ݂:
Mat 22:45 ܐܶܢ ܗܳܟܺ݁ܝܠ ܕ݂ܰܘܺܝܕ݁ ܩܳܪܶܐ ܠܶܗ ܡܳܪܝܳܐ ܐܰܝܟ݂ܰܢܳܐ ܒ݂ܪܶܗ ܗܽ̄ܘ: ܣ
Mat 22:46 ܘܠܳܐ ܐ̄ܢܳܫ ܐܶܫܟ݂ܰܚ ܕ݂ܢܶܬ݂ܶܠ ܠܶܗ ܦ݂ܶܬ݁ܓܳ݁ܡܳܐ ܘܠܳܐ ܐ̄ܢܳܫ ܐܰܡܪܰܚ ܬ݂ܽܘܒ݁ ܡܶܢ ܗܰܘ ܝܰܘܡܳܐ ܠܰܡܫܰܐܳܠܽܘܬܶ݁ܗ: ܣ
Mat 23:1 ܗܳܝܕ݂ܶܝܢ ܝܶܫܽܘܥ ܡܰܠܶܠ ܥܰܡ ܟ݂ܶܢܫܶܐ ܘܥܰܡ ܬ݂ܰܠܡܺܝܕܰ݁ܘܗ̄ܝ:
Mat 23:2 ܘܶܐܡܰܪ ܠܗܽܘܢ ܥܰܠ ܟ݂ܽܘܪܣܝܳܐ ܕ݂ܡܽܘܫܶܐ ܝܺܬܶ݁ܒ݁ܘ ܣܳܦ݁ܪܶܐ ܘܰܦ݁ܪܺܝܫܶܐ:
Mat 23:3 ܟ݂ܽܠ ܡܶܕ݂ܶܡ ܗܳܟܺ݁ܝܠ ܕ݂ܢܺܐܡܪܽܘܢ ܠܟܽ݁ܘܢ ܕ݂ܬܶ݁ܛܪܽܘܢ ܛܰܪܘ ܘܰܥܒܶ݁ܕ݁ܘ ܐܰܝܟ݁ ܥܒܳ݁ܕܰ݁ܝܗܽܘܢ ܕ݂ܶܝܢ ܠܳܐ ܬ݂ܶܥܒ݂ܕܽ݁ܘܢ ܐܳܡܪܺܝܢ ܓ݂ܶܝܪ ܘܠܳܐ ܥܳܒ݁ܕ݂ܺܝܢ: ܣ
Mat 23:4 ܘܳܐܣܪܺܝܢ ܡܰܘܒ݂ܠܶܐ ܝܰܩܺܝܪܳܬܳ݁ܐ ܘܣܳܝܡܺܝܢ ܥܰܠ ܟ݂ܰܬ݁ܦ݂ܳܬܳ݁ܐ ܕ݂ܰܒ݁ܢܰܝ ܐ̄ܢܳܫܳܐ ܗܶܢܽܘܢ ܕ݂ܶܝܢ ܒ݂ܨܶܒ݁ܥܗܽܘܢ ܠܳܐ ܨܳܒܶ݁ܝܢ ܕ݂ܢܶܩܪܒܽ݁ܘܢ ܠܗܶܝܢ: ܣ
Mat 23:5 ܘܟܽ݁ܠܗܽܘܢ ܥܒܳ݁ܕܰ݁ܝܗܽܘܢ ܥܳܒ݁ܕ݂ܺܝܢ ܕ݂ܢܶܬ݁ܚܙܽܘܢ ܠܰܒ݁ܢܰܝ ܐ̄ܢܳܫܳܐ ܡܰܦ݁ܬ݂ܶܝܢ ܓ݂ܶܝܪ ܬ݂ܶܦ݁ܠܰܝܗܽܘܢ ܘܡܰܘܪܟܺ݁ܝܢ ܬ݂ܶܟ݁ܠܳܬܳ݁ܐ ܕ݂ܡܰܪܛܽܘܛܰܝܗܽܘܢ:
Mat 23:6 ܘܪܳܚܡܺܝܢ ܪܺܫ ܣܡܳܟܶ݁ܐ ܒ݂ܰܚܫܳܡܝܳܬܳ݁ܐ ܘܪܺܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ:
Mat 23:7 ܘܰܫܠܳܡܳܐ ܒ݂ܫܽܘܩܶܐ ܘܰܕ݁ܢܶܗܘܽܘܢ ܡܶܬ݁ܩܪܶܝܢ ܡܶܢ ܐ̄ܢܳܫܳܐ ܪܰܒ݂ܺܝ:
Mat 23:8 ܐܰܢ̄ܬ݂ܽܘܢ ܕ݂ܶܝܢ ܠܳܐ ܬ݂ܶܬ݁ܩܪܽܘܢ ܪܰܒ݂ܺܝ ܚܰܕ݁ ܗܽ̄ܘ ܓ݂ܶܝܪ ܪܰܒ݂ܟܽ݁ܘܢ ܐܰܢ̄ܬ݂ܽܘܢ ܕ݂ܶܝܢ ܟ݂ܽܠܟܽ݁ܘܢ ܐܰܚܶܐ ܐܰܢ̄ܬ݂ܽܘܢ:
Mat 23:9 ܘܰܐܒܳ݁ܐ ܠܳܐ ܬ݂ܶܩܪܽܘܢ ܠܟܽ݁ܘܢ ܒ݂ܰܐܪܥܳܐ ܚܰܕ݁ ܗܽ̄ܘ ܓ݂ܶܝܪ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:
Mat 23:10 ܘܠܳܐ ܬ݂ܶܬ݁ܩܪܽܘܢ ܡܕܰ݁ܒ݂ܪܳܢܶܐ ܡܶܛܽܠ ܕ݂ܚܰܕ݁ ܗܽ̄ܘ ܡܕܰ݁ܒ݂ܪܳܢܟܽ݁ܘܢ ܡܫܺܝܚܳܐ:
Mat 23:11 ܗܰܘ ܕ݂ܶܝܢ ܕ݂ܪܰܒ݂ ܒ݂ܟܽ݁ܘܢ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ: ܣ
Mat 23:12 ܡܰܢ ܓ݂ܶܝܪ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܡܰܢ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ: ܣ
Mat 23:13 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܳܐܟ݁ܠܺܝܢ ܐܢ̄ܬ݂ܽܘܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܐܢ̄ܬ݂ܽܘܢ ܨܠܰܘܳܬ݁ܟܽ݁ܘܢ ܡܶܛܽܠ ܗܳܢܳܐ ܬ݂ܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ
Mat 23:14 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܐܚܺܝܕܺ݁ܝܢ ܐܢ̄ܬ݂ܽܘܢ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܩܕܳ݁ܡ ܒ݂ܢܰܝ ܐ̄ܢܳܫܳܐ ܐܰܢ̄ܬ݂ܽܘܢ ܓ݂ܶܝܪ ܠܳܐ ܥܳܐܠܺܝܢ ܐܢ̄ܬ݂ܽܘܢ ܘܠܰܐܝܠܶܝܢ ܕ݂ܥܳܐܠܺܝܢ ܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܠܡܶܥܰܠ: ܣ
Mat 23:15 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܡܶܬ݁ܟ݂ܰܪܟ݂ܺܝܢ ܐܢ̄ܬ݂ܽܘܢ ܝܰܡܳܐ ܘܝܰܒ݁ܫܳܐ ܕ݂ܬܶ݁ܥܒ݂ܕܽ݁ܘܢ ܚܰܕ݁ ܓ݂ܺܝܽܘܪܳܐ ܘܡܳܐ ܕ݂ܰܗܘܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܶܗ ܒ݂ܪܶܗ ܕ݂ܓܺ݁ܗܰܢܳܐ ܐܰܥܦܳ݁ܐ ܥܠܰܝܟ݂ܽܘܢ: ܣ
Mat 23:16 ܘܳܝ ܠܟܽ݁ܘܢ ܢܳܓܽ݁ܘܕܶ݁ܐ ܣܡܰܝܳܐ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܡܰܢ ܕ݂ܝܳܡܶܐ ܒ݂ܗܰܝܟ݂ܠܳܐ ܠܳܐ ܗ̄ܘܳܐ ܡܶܕ݂ܶܡ ܡܰܢ ܕ݂ܶܝܢ ܕ݂ܝܳܡܶܐ ܒ݂ܕܰ݁ܗܒܳ݁ܐ ܕ݂ܰܒ݁ܗܰܝܟ݂ܠܳܐ ܚܳܐܶܒ݁:
Mat 23:17 ܣܰܟ݁ܠܶܐ ܘܰܣܡܰܝܳܐ ܡܳܢܳܐ ܓ݂ܶܝܪ ܪܰܒ݁ ܕ݂ܰܗܒܳ݁ܐ ܐܰܘ ܗܰܝܟ݂ܠܳܐ ܕ݂ܗܽܘ ܡܩܰܕ݂ܶܫ ܠܶܗ ܠܕܰ݁ܗܒܳ݁ܐ:
Mat 23:18 ܘܡܰܢ ܕ݂ܝܳܡܶܐ ܒ݂ܡܰܕ݁ܒ݂ܚܳܐ ܠܳܐ ܗ̄ܘܳܐ ܡܶܕ݂ܶܡ ܡܰܢ ܕ݂ܶܝܢ ܕ݂ܝܳܡܶܐ ܒ݂ܩܽܘܪܒ݂ܳܢܳܐ ܕ݂ܰܠܥܶܠ ܡܶܢܶܗ ܚܳܐܶܒ݁:
Mat 23:19 ܣܰܟ݁ܠܶܐ ܘܰܥܘܺܝܪܶܐ ܡܳܢܳܐ ܪܰܒ݁ ܩܽܘܪܒ݂ܳܢܳܐ ܐܰܘ ܡܰܕ݁ܒ݂ܚܳܐ ܕ݂ܰܡܩܰܕ݂ܶܫ ܠܩܽܘܪܒ݂ܳܢܳܐ:
Mat 23:20 ܡܰܢ ܕ݂ܝܳܡܶܐ ܗܳܟܺ݁ܝܠ ܒ݂ܡܰܕ݁ܒ݂ܚܳܐ ܝܳܡܶܐ ܒ݂ܶܗ ܘܰܒ݁ܟܽ݁ܠ ܡܳܐ ܕ݂ܺܐܝܬ݁ ܠܥܶܠ ܡܶܢܶܗ:
Mat 23:21 ܘܡܰܢ ܕ݂ܝܳܡܶܐ ܒ݂ܗܰܝܟ݂ܠܳܐ ܝܳܡܶܐ ܒ݂ܶܗ ܘܰܒ݁ܡܰܢ ܕ݂ܥܳܡܰܪ ܒ݂ܶܗ:
Mat 23:22 ܘܡܰܢ ܕ݂ܝܳܡܶܐ ܒ݂ܰܫܡܰܝܳܐ ܝܳܡܶܐ ܒ݂ܟܽ݁ܘܪܣܝܶܗ ܕ݂ܰܐܠܳܗܳܐ ܘܰܒ݁ܡܰܢ ܕ݂ܝܳܬܶ݁ܒ݁ ܠܥܶܠ ܡܶܢܶܗ: ܣ
Mat 23:23 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܡܥܰܣܪܺܝܢ ܐܢ̄ܬ݂ܽܘܢ ܢܳܢܥܳܐ ܘܰܫܒܶ݁ܬ݂ܳܐ ܘܟܰ݁ܡܽܘܢܳܐ ܘܰܫܒܰ݁ܩܬ݂ܽܘܢ ܝܰܩܺܝܪܳܬܶ݁ܗ ܕ݂ܢܳܡܽܘܣܳܐ ܕ݂ܺܝܢܳܐ ܘܰܚܢܳܢܳܐ ܘܗܰܝܡܳܢܽܘܬܳ݁ܐ ܗܳܠܶܝܢ ܕ݂ܶܝܢ ܘܳܠܶܐ ܗ̄ܘܳܐ ܕ݂ܬܶ݁ܥܒ݂ܕܽ݁ܘܢ ܘܗܳܠܶܝܢ ܠܳܐ ܬ݂ܶܫܒ݂ܩܽܘܢ: ܣ
Mat 23:24 ܢܳܓܽ݁ܘܕܶ݁ܐ ܣܡܰܝܳܐ ܕ݂ܰܡܨܰܠܠܺܝܢ ܒ݂ܳܩܶܐ ܘܒܳ݁ܠܥܺܝܢ ܓ݂ܰܡܠܶܐ: ܣ
Mat 23:25 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܡܕܰ݁ܟ݂ܶܝܢ ܐܢ̄ܬ݂ܽܘܢ ܒ݂ܰܪܶܗ ܕ݂ܟܳ݁ܣܳܐ ܘܰܕ݁ܙܳܒܽ݁ܘܪܳܐ ܠܓܰ݁ܘ ܕ݂ܶܝܢ ܡܠܶܝܢ ܚܛܽܘܦ݁ܝܳܐ ܘܥܰܘܠܳܐ:
Mat 23:26 ܦ݂ܪܺܝܫܶܐ ܥܘܺܝܪܶܐ ܕ݂ܰܟ݂ܰܘ ܠܽܘܩܕܰ݁ܡ ܓ݂ܰܘܶܗ ܕ݂ܟܳ݁ܣܳܐ ܘܰܕ݁ܙܳܒܽ݁ܘܪܳܐ ܕ݂ܰܗܘܳܐ ܐܳܦ݁ ܒ݂ܰܪܗܽܘܢ ܕ݂ܟܶ݁ܐ: ܣ
Mat 23:27 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܕܳ݁ܡܶܝܢ ܐܢ̄ܬ݂ܽܘܢ ܠܩܰܒ݁ܪܶܐ ܡܰܟ݁ܠܫܶܐ ܕ݂ܡܶܢ ܠܒܰ݁ܪ ܡܶܬ݁ܚܙܶܝܢ ܫܰܦ݂ܺܝܪܶܐ ܡܶܢ ܠܓܰ݁ܘ ܕ݂ܶܝܢ ܡܠܶܝܢ ܓ݂ܰܪܡܶܐ ܕ݂ܡܺܝܬܶ݁ܐ ܘܟܽ݁ܠܳܗ ܛܰܢܦܽ݁ܘܬܳ݁ܐ:
Mat 23:28 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܶܢ ܠܒܰ݁ܪ ܡܶܬ݁ܚܙܶܝܢ ܐܢ̄ܬ݂ܽܘܢ ܠܰܒ݁ܢܰܝ ܐ̄ܢܳܫܳܐ ܐܰܝܟ݁ ܙܰܕ݂ܺܝܩܶܐ ܘܡܶܢ ܠܓܰ݁ܘ ܡܠܶܝܢ ܐܢ̄ܬ݂ܽܘܢ ܥܰܘܠܳܐ ܘܡܰܣܰܒ݁ ܒ݂ܰܐܦ݂ܶܐ: ܣ
Mat 23:29 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܒܳ݁ܢܶܝܢ ܐܢ̄ܬ݂ܽܘܢ ܩܰܒ݁ܪܶܐ ܕ݂ܰܢܒܺ݁ܝܶܐ ܘܰܡܨܰܒ݂ܬܺ݁ܝܢ ܐܢ̄ܬ݂ܽܘܢ ܒ݂ܶܝܬ݁-ܩܒܽ݁ܘܪܶܐ ܕ݂ܙܰܕ݂ܺܝܩܶܐ:
Mat 23:30 ܘܳܐܡܪܺܝܢ ܐܢ̄ܬ݂ܽܘܢ ܕ݂ܶܐܠܽܘ ܗܘܰܝܢ ܒ݂ܝܰܘܡܰܝ ܐܰܒܳ݁ܗܰܝܢ ܠܳܐ ܗܳܘܶܝܢ ܗ̄ܘܰܝܢ ܠܗܽܘܢ ܫܰܘܬ݂ܳܦܶ݁ܐ ܒ݂ܰܕ݁ܡܳܐ ܕ݂ܰܢܒܺ݁ܝܶܐ:
Mat 23:31 ܡܳܕܶ݁ܝܢ ܡܰܣܗܕܺ݁ܝܢ ܐܢ̄ܬ݂ܽܘܢ ܥܰܠ ܢܰܦ݁ܫܟܽ݁ܘܢ ܕ݂ܰܒ݁ܢܰܝܳܐ ܐܰܢ̄ܬ݂ܽܘܢ ܕ݂ܗܳܢܽܘܢ ܕ݂ܩܰܛܶܠܘ ܠܰܢܒܺ݁ܝܶܐ: ܣ
Mat 23:32 ܘܳܐܦ݁ ܐܰܢ̄ܬ݂ܽܘܢ ܡܰܠܰܘ ܡܫܽܘܚܬܳ݁ܐ ܕ݂ܰܐܒܳ݁ܗܰܝܟ݂ܽܘܢ:
Mat 23:33 ܚܘܰܘܳܬܳ݁ܐ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܐܰܝܟ݂ܰܢܳܐ ܬ݂ܶܥܪܩܽܘܢ ܡܶܢ ܕ݂ܺܝܢܳܐ ܕ݂ܓܺ݁ܗܰܢܳܐ ܣ݂ ܣ݂:
Mat 23:34 ܡܶܛܽܠ ܗܳܢܳܐ ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܘܳܬ݁ܟܽ݁ܘܢ ܢܒܺ݁ܝܶܐ ܘܚܰܟ݂ܺܝܡܶܐ ܘܣܳܦ݁ܪܶܐ ܡܶܢܗܽܘܢ ܩܳܛܠܺܝܢ ܐܢ̄ܬ݂ܽܘܢ ܘܙܳܩܦ݂ܺܝܢ ܐܢ̄ܬ݂ܽܘܢ ܘܡܶܢܗܽܘܢ ܡܢܰܓ݂ܕܺ݁ܝܢ ܐܢ̄ܬ݂ܽܘܢ ܒ݂ܰܟ݁ܢܽܘܫܳܬ݁ܟܽ݁ܘܢ ܘܬܶ݁ܪܕ݂ܦܽ݁ܘܢ ܐܶܢܽܘܢ ܡܶܢ ܡܕܺ݁ܝܢܳܐ ܠܰܡܕܺ݁ܝܢܳܐ:
Mat 23:35 ܐܰܝܟ݂ܰܢܳܐ ܕ݂ܢܺܐܬܶ݁ܐ ܥܠܰܝܟ݂ܽܘܢ ܟ݂ܽܠܶܗ ܕ݂ܡܳܐ ܕ݂ܙܰܕ݂ܺܝܩܶܐ ܕ݂ܶܐܬܶ݁ܐܫܶܕ݁ ܥܰܠ ܐܰܪܥܳܐ ܡܶܢ ܕ݂ܡܶܗ ܕ݂ܗܳܒܶ݁ܝܠ ܙܰܕ݂ܺܝܩܳܐ ܘܰܥܕܰ݁ܡܳܐ ܠܰܕ݁ܡܶܗ ܕ݂ܰܙܟܰ݁ܪܝܳܐ ܒ݂ܰܪ ܒ݂ܪܰܟ݁ܝܳܐ ܗܰܘ ܕ݂ܰܩܛܰܠܬ݂ܽܘܢ ܒ݂ܰܝܢܰܝ ܗܰܝܟ݂ܠܳܐ ܠܡܰܕ݁ܒ݂ܚܳܐ:
Mat 23:36 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܺܐܬ݁ܝܳܢ ܗܳܠܶܝܢ ܟ݂ܽܠܗܶܝܢ ܥܰܠ ܫܰܪܒ݂ܬܳ݁ܐ ܗܳܕܶ݁ܐ: ܣ
Mat 23:37 ܐܽܘܪܺܫܠܶܡ ܐܽܘܪܺܫܠܶܡ ܩܳܛܠܰܬ݁ ܢܒܺ݁ܝܶܐ ܘܪܳܓ݁ܡܰܬ݁ ܠܰܐܝܠܶܝܢ ܕ݂ܰܫܠܺܝܚܺܝܢ ܠܘܳܬܳ݁ܗ ܟ݂ܡܳܐ ܙܰܒ݁ܢܺܝܢ ܨܒܺ݁ܝܬ݁ ܕ݂ܶܐܟ݂ܰܢܶܫ ܒ݂ܢܰܝܟ݂ܝ ܐܰܝܟ݁ ܕ݂ܟܳ݁ܢܫܳܐ ܬ݂ܰܪܢܳܓܽ݁ܘܠܬ݂ܳܐ ܦ݂ܰܪܽܘܓܶ݁ܝܗ ܬ݂ܚܶܝܬ݁ ܓ݂ܶܦܶ݁ܝܗ ܘܠܳܐ ܨܒܰ݁ܝܬ݂ܽܘܢ:
Mat 23:38 ܗܳܐ ܡܶܫܬ݂ܒܶ݁ܩ ܠܟܽ݁ܘܢ ܒ݂ܰܝܬ݂ܟܽ݁ܘܢ ܚܰܪܒ݂ܳܐ:
Mat 23:39 ܐܳܡܰܪܢܳܐ ܠܟܽ݁ܘܢ ܓ݂ܶܝܪ ܕ݂ܠܳܐ ܬ݂ܶܚܙܽܘܢܳܢܝ ܡܶܢ ܗܳܫܳܐ ܥܕܰ݁ܡܳܐ ܕ݂ܬܺ݁ܐܡܪܽܘܢ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ: ܣ
Mat 24:1 ܘܰܢܦܰ݁ܩ ܝܶܫܽܘܥ ܡܶܢ ܗܰܝܟ݂ܠܳܐ ܠܡܺܐܙܰܠ ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܡܚܰܘܶܝܢ ܗ̄ܘܰܘ ܠܶܗ ܒ݂ܶܢܝܳܢܶܗ ܕ݂ܗܰܝܟ݂ܠܳܐ:
Mat 24:2 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܗܳܐ ܚܳܙܶܝܢ ܐܢ̄ܬ݂ܽܘܢ ܗܳܠܶܝܢ ܟ݂ܽܠܗܶܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܫܬ݂ܒܶ݁ܩ ܗܳܪܟ݂ܳܐ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܬ݂ܶܣܬ݂ܬܰ݁ܪ: ܣ
Mat 24:3 ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܥܰܠ ܛܽܘܪܳܐ ܕ݂ܙܰܝܬ݂ܶܐ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܒ݂ܰܝܢܰܝܗܽܘܢ ܘܠܶܗ ܐܶܡܰܪ ܠܰܢ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܗ̄ܝ ܐܳܬܳ݁ܐ ܕ݂ܡܶܐܬܺ݁ܝܬܳ݁ܟ݁ ܘܰܕ݁ܫܽܘܠܳܡܶܗ ܕ݂ܥܳܠܡܳܐ:
Mat 24:4 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܙܕ݂ܰܗ̄ܪܘ ܠܳܐ ܐ̄ܢܳܫ ܢܰܛܥܶܝܟܽ݁ܘܢ:
Mat 24:5 ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܡܫܺܝܚܳܐ ܘܣܰܓ݂ܺܝܶܐܐ ܢܶܛܥܽܘܢ:
Mat 24:6 ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܕ݂ܶܝܢ ܠܡܶܫܡܰܥ ܩܺܐܪܣܶܐ ܘܫܶܡܥܳܐ ܕ݂ܰܩܪܳܒܶ݁ܐ ܚܙܰܘ ܠܳܐ ܬ݂ܶܬ݂ܕ݂ܰܘܕܽ݁ܘܢ ܘܳܠܶܐ ܓ݂ܶܝܪ ܕ݂ܟܽ݁ܠܗܶܝܢ ܢܶܗܘܝܳܢ ܐܶܠܳܐ ܠܳܐ ܥܕܰ݁ܟ݂ܺܝܠ ܫܽܘܠܳܡܳܐ:
Mat 24:7 ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘܬܳ݁ܐ ܥܰܠ ܡܰܠܟ݂ܽܘܬܳ݁ܐ ܘܢܶܗܘܽܘܢ ܟ݂ܰܦ݁ܢܶܐ ܘܡܰܘܬ݂ܳܢܶܐ ܘܙܰܘܥܶܐ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ:
Mat 24:8 ܗܳܠܶܝܢ ܕ݂ܶܝܢ ܟ݂ܽܠܗܶܝܢ ܪܺܫܳܐ ܐܶܢܶܝܢ ܕ݂ܚܶܒ݁ܠܶܐ: ܣ
Mat 24:9 ܗܳܝܕ݂ܶܝܢ ܢܰܫܠܡܽܘܢܳܟܽ݁ܘܢ ܠܽܐܘܠܨܳܢܶܐ ܘܢܶܩܛܠܽܘܢܳܟܽ݁ܘܢ ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܗܽܘܢ ܥܰܡ̄ܡܶܐ ܡܶܛܽܠ ܫܶܡܝ:
Mat 24:10 ܗܳܝܕ݂ܶܝܢ ܢܶܬ݁ܟ݂ܰܫܠܽܘܢ ܣܰܓ݂ܺܝܶܐܐ ܘܢܶܣܢܽܘܢ ܚܰܕ݁ ܠܚܰܕ݁ ܘܢܰܫܠܡܽܘܢ ܚܰܕ݁ ܠܚܰܕ݁:
Mat 24:11 ܘܣܰܓ݂ܺܝܶܐܐ ܢܒܺ݁ܝܶܐ ܕ݂ܰܓ݂ܳܠܶܐ ܢܩܽܘܡܽܘܢ ܘܢܰܛܥܽܘܢ ܠܣܰܓ݂ܺܝܶܐܐ:
Mat 24:12 ܘܡܶܛܽܠ ܣܰܓ݂ܺܝܐܽܘܬ݁ ܥܰܘܠܳܐ ܢܦܽ݁ܘܓ݁ ܚܽܘܒ݂ܳܐ ܕ݂ܣܰܓ݂ܺܝܶܐܐ:
Mat 24:13 ܡܰܢ ܕ݂ܰܢܣܰܝܒ݂ܰܪ ܕ݂ܶܝܢ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ: ܣ
Mat 24:14 ܘܬܶ݁ܬ݁ܟ݂ܪܶܙ ܗܳܕܶ݁ܐ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܒ݂ܟܽ݁ܠܶܗ ܥܳܠܡܳܐ ܠܣܳܗܕ݂ܽܘܬܳ݁ܐ ܕ݂ܟܽ݁ܠܗܽܘܢ ܥܰܡ̄ܡܶܐ ܘܗܳܝܕ݂ܶܝܢ ܢܺܐܬܶ݁ܐ ܫܽܘܠܳܡܳܐ: ܣ
Mat 24:15 ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܐܳܬܳ݁ܐ ܛܰܢܦ݁ܬܳ݁ܐ ܕ݂ܚܽܘܪܒ݂ܳܐ ܕ݂ܶܐܬܶ݁ܐܡܰܪ ܒ݂ܕܳ݁ܢܺܝܐܝܶܠ ܢܒܺ݁ܝܳܐ ܕ݂ܩܳܝܡܳܐ ܒ݂ܕܽ݁ܘܟ݂ܬܳ݁ܐ ܩܰܕ݂ܺܝܫܬ݂ܳܐ ܗܰܘ ܕ݂ܩܳܪܶܐ ܢܶܣܬ݂ܰܟ݂ܰܠ:
Mat 24:16 ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ:
Mat 24:17 ܘܗܰܘ ܕ݂ܒܶ݁ܐܓ݂ܳܪܳܐ ܗܽܘ ܠܳܐ ܢܶܚܽܘܬ݁ ܠܡܶܣܰܒ݁ ܕ݂ܰܒ݁ܒܰ݁ܝܬ݂ܶܗ:
Mat 24:18 ܘܰܐܝܢܳܐ ܕ݂ܰܒ݁ܚܰܩܠܳܐ ܗܽܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ ܠܡܶܣܰܒ݁ ܠܒܳ݁ܫܶܗ: ܣ
Mat 24:19 ܘܳܝ ܕ݂ܶܝܢ ܠܒܰ݁ܛܢܳܬܳ݁ܐ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ
Mat 24:20 ܨܰܠܰܘ ܕ݂ܶܝܢ ܕ݂ܠܳܐ ܢܶܗܘܶܐ ܥܪܽܘܩܺܝܟܽ݁ܘܢ ܒ݂ܣܰܬ݁ܘܳܐ ܘܠܳܐ ܒ݂ܫܰܒ݂ܬܳ݁ܐ:
Mat 24:21 ܢܶܗܘܶܐ ܓ݂ܶܝܪ ܗܳܝܕ݂ܶܝܢ ܐܽܘܠܨܳܢܳܐ ܪܰܒ݂ܳܐ ܐܰܝܢܳܐ ܕ݂ܠܳܐ ܗܘܳܐ ܡܶܢ ܪܺܫܺܝܬܶ݁ܗ ܕ݂ܥܳܠܡܳܐ ܘܰܥܕܰ݁ܡܳܐ ܠܗܳܫܳܐ ܘܠܳܐ ܢܶܗܘܶܐ:
Mat 24:22 ܘܶܐܠܽܘ ܠܳܐ ܐܶܬ݁ܟ݂ܰܪܺܝܘ ܝܰܘܡܳܬܳ݁ܐ ܗܳܢܽܘܢ ܠܳܐ ܚܳܝܶܐ ܗ̄ܘܳܐ ܟ݂ܽܠ ܒ݂ܣܰܪ ܡܶܛܽܠ ܓ݂ܒܰ݁ܝܳܐ ܕ݂ܶܝܢ ܢܶܬ݁ܟ݂ܰܪܽܘܢ ܝܰܘܡܳܬܳ݁ܐ ܗܳܢܽܘܢ: ܣ
Mat 24:23 ܗܳܝܕ݂ܶܝܢ ܐܶܢ ܐ̄ܢܳܫ ܢܺܐܡܰܪ ܠܟܽ݁ܘܢ ܗܳܐ ܗܳܪܟ݂ܳܐ ܗܽܘ ܡܫܺܝܚܳܐ ܐܰܘ ܗܳܪܟ݂ܳܐ ܠܳܐ ܬ݂ܗܰܝܡܢܽܘܢ:
Mat 24:24 ܢܩܽܘܡܽܘܢ ܓ݂ܶܝܪ ܡܫܺܝܚܶܐ ܕ݂ܰܓ݂ܳܠܶܐ ܘܰܢܒܺ݁ܝܶܐ ܕ݂ܟܰ݁ܕ݂ܳܒܽ݁ܘܬܳ݁ܐ ܘܢܶܬ݂ܠܽܘܢ ܐܳܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܐܰܝܟ݁ ܕ݂ܢܰܛܥܽܘܢ ܐܶܢ ܡܶܫܟ݂ܚܳܐ ܐܳܦ݁ ܠܰܓ݁ܒܰ݁ܝܳܐ:
Mat 24:25 ܗܳܐ ܩܰܕ݂ܡܶܬ݁ ܐܶܡܪܶܬ݁ ܠܟܽ݁ܘܢ: ܣ
Mat 24:26 ܐܶܢ ܗܳܟܺ݁ܝܠ ܢܺܐܡܪܽܘܢ ܠܟܽ݁ܘܢ ܗܳܐ ܒ݂ܚܽܘܪܒ݂ܳܐ ܗܽܘ ܠܳܐ ܬ݂ܶܦ݂ܩܽܘܢ ܐܰܘ ܕ݂ܗܳܐ ܒ݂ܬܰ݁ܘܳܢܳܐ ܗܽܘ ܠܳܐ ܬ݂ܗܰܝܡܢܽܘܢ:
Mat 24:27 ܐܰܝܟ݂ܰܢܳܐ ܓ݂ܶܝܪ ܕ݂ܒܰ݁ܪܩܳܐ ܢܳܦܶ݁ܩ ܡܶܢ ܡܰܕ݁ܢܚܳܐ ܘܡܶܬ݁ܚܙܶܐ ܥܕܰ݁ܡܳܐ ܠܡܰܥܪܒܳ݁ܐ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ: ܣ
Mat 24:28 ܐܰܝܟ݂ܳܐ ܕ݂ܶܐܢ ܢܶܗܘܶܐ ܦ݂ܰܓ݁ܪܳܐ ܬ݂ܰܡܳܢ ܢܶܬ݁ܟ݂ܰܢܫܽܘܢ ܢܶܫܪܶܐ: ܣ
Mat 24:29 ܡܶܚܕܳ݁ܐ ܕ݂ܶܝܢ ܒ݂ܳܬܰ݁ܪ ܐܽܘܠܨܳܢܳܐ ܕ݂ܝܰܘܡܳܬܳ݁ܐ ܗܳܢܽܘܢ ܫܶܡܫܳܐ ܢܶܚܫܰܟ݁ ܘܣܰܗܪܳܐ ܠܳܐ ܢܚܰܘܶܐ ܢܽܘܗܪܶܗ ܘܟܰ݁ܘܟ݂ܒܶ݁ܐ ܢܶܦ݂ܠܽܘܢ ܡܶܢ ܫܡܰܝܳܐ ܘܚܰܝܠܶܐ ܕ݂ܰܫܡܰܝܳܐ ܢܶܬ݂ܬ݂ܙܺܝܥܽܘܢ:
Mat 24:30 ܘܗܳܝܕ݂ܶܝܢ ܢܶܬ݁ܚܙܶܐ ܢܺܝܫܶܗ ܕ݂ܰܒ݁ܪܶܗ ܕ݂ܐ̄ܢܳܫܳܐ ܒ݂ܰܫܡܰܝܳܐ ܘܗܳܝܕ݂ܶܝܢ ܢܰܪܩܕܳ݁ܢ ܟ݂ܽܠܗܶܝܢ ܫܰܪܒ݂ܳܬܳ݁ܐ ܕ݂ܰܐܪܥܳܐ ܘܢܶܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ ܥܰܡ ܚܰܝܠܳܐ ܘܫܽܘܒ݁ܚܳܐ ܣܰܓ݂ܺܝܳܐܐ:
Mat 24:31 ܘܰܢܫܰܕ݂ܰܪ ܡܰܠܰܐܟܰ݁ܘܗ̄ܝ ܥܰܡ ܫܺܝܦܽ݁ܘܪܳܐ ܪܰܒ݂ܳܐ ܘܰܢܟܰ݁ܢܫܽܘܢ ܠܰܓ݁ܒܰ݁ܝܳܐ ܕ݂ܺܝܠܶܗ ܡܶܢ ܐܰܪܒ݂ܥܳܬ݁ ܪܽܘܚܶܐ ܡܶܢ ܪܺܫܗܽܘܢ ܕ݂ܰܫܡܰܝܳܐ ܘܰܥܕܰ݁ܡܳܐ ܠܪܺܫܗܽܘܢ: ܣ
Mat 24:32 ܡܶܢ ܬ݂ܺܬ݂ܳܐ ܕ݂ܶܝܢ ܝܺܠܰܦ݁ܘ ܦ݂ܶܠܶܐܬܳ݁ܐ ܕ݂ܡܶܚܕܳ݁ܐ ܕ݂ܣܰܘܟ݂ܶܝܗ ܪܳܟܳ݁ܢ ܘܦܳ݁ܪܥܺܝܢ ܛܰܪܦܶ݁ܝܗ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܡܛܳܐ ܩܰܝܛܳܐ:
Mat 24:33 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܟ݂ܽܠܗܶܝܢ ܕ݂ܰܥܘ ܕ݂ܰܡܛܳܬ݁ ܠܳܗ ܠܬܰ݁ܪܥܳܐ:
Mat 24:34 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:
Mat 24:35 ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ
Mat 24:36 ܥܰܠ ܝܰܘܡܳܐ ܕ݂ܶܝܢ ܗܰܘ ܘܥܰܠ ܫܳܥܬܳ݁ܐ ܗܳܝ ܐ̄ܢܳܫ ܠܳܐ ܝܳܕܰ݁ܥ ܐܳܦ݁ܠܳܐ ܡܰܠܰܐܟܶ݁ܐ ܕ݂ܰܫܡܰܝܳܐ ܐܶܠܳܐ ܐܰܒܳ݁ܐ ܒ݂ܰܠܚܽܘܕ݁: ܣ
Mat 24:37 ܐܰܝܟ݂ܰܢܳܐ ܕ݂ܶܝܢ ܕ݂ܝܰܘܡܰܝ ܢܽܘܚ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ:
Mat 24:38 ܐܰܝܟ݂ܰܢܳܐ ܓ݂ܶܝܪ ܕ݂ܺܐܝܬܰ݁ܝܗܽܘܢ ܗ̄ܘܰܘ ܩܕܳ݁ܡ ܛܰܘܦܳ݁ܢܳܐ ܐܳܟ݁ܠܺܝܢ ܘܫܳܬܶ݁ܝܢ ܘܢܳܣܒ݂ܺܝܢ ܢܶܫܶܐ ܘܝܳܗܒ݂ܺܝܢ ܠܓܰ݁ܒ݁ܪܶܐ ܥܕܰ݁ܡܳܐ ܠܝܰܘܡܳܐ ܕ݂ܥܰܠ ܢܽܘܚ ܠܟܶ݁ܘܶܝܠܳܐ:
Mat 24:39 ܘܠܳܐ ܝܺܕܰ݁ܥܘ ܥܕܰ݁ܡܳܐ ܕ݂ܶܐܬܳ݁ܐ ܛܰܘܦܳ݁ܢܳܐ ܘܰܫܩܰܠ ܠܟܽ݁ܠܗܽܘܢ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ: ܣ
Mat 24:40 ܗܳܝܕ݂ܶܝܢ ܬ݂ܪܶܝܢ ܢܶܗܘܽܘܢ ܒ݂ܰܩܪܺܝܬܳ݁ܐ ܚܰܕ݁ ܢܶܬ݂ܕ݂ܒܰ݁ܪ ܘܚܰܕ݁ ܢܶܫܬ݂ܒܶ݁ܩ:
Mat 24:41 ܘܬܰ݁ܪܬ݂ܶܝܢ ܢܶܗܘܝܳܢ ܛܳܚܢܳܢ ܒ݂ܪܰܚܝܳܐ ܚܕܳ݁ܐ ܡܶܬ݂ܕ݂ܰܒ݁ܪܳܐ ܘܰܚܕܳ݁ܐ ܡܶܫܬ݂ܰܒ݁ܩܳܐ:
Mat 24:42 ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܐܝܕܳ݁ܐ ܫܳܥܬܳ݁ܐ ܐܳܬܶ݁ܐ ܡܳܪܟܽ݁ܘܢ: ܣ
Mat 24:43 ܗܳܕܶ݁ܐ ܕ݂ܶܝܢ ܕ݂ܰܥܘ ܕ݂ܶܐܠܽܘ ܝܳܕܰ݁ܥ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܒ݂ܰܐܝܕܳ݁ܐ ܡܰܛܰܪܬܳ݁ܐ ܐܳܬܶ݁ܐ ܓ݂ܰܢܳܒܳ݁ܐ ܡܶܬ݂ܬ݂ܥܺܝܪ ܗ̄ܘܳܐ ܘܠܳܐ ܫܳܒܶ݁ܩ ܗ̄ܘܳܐ ܕ݂ܢܶܬ݁ܦ݂ܠܶܫ ܒ݂ܰܝܬ݂ܶܗ:
Mat 24:44 ܡܶܛܽܠ ܗܳܢܳܐ ܐܳܦ݁ ܐܰܢ̄ܬ݂ܽܘܢ ܗܘܰܘ ܡܛܰܝܒܺ݁ܝܢ ܕ݂ܰܒ݁ܫܳܥܬܳ݁ܐ ܕ݂ܠܳܐ ܣܳܒ݁ܪܺܝܢ ܐܢ̄ܬ݂ܽܘܢ ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ ܣ݂ ܣ݂:
Mat 24:45 ܡܰܢܽܘ ܟ݂ܰܝ ܐܺܝܬܰ݁ܘܗ̄ܝ ܥܰܒ݁ܕ݂ܳܐ ܡܗܰܝܡܢܳܐ ܘܚܰܟ݂ܺܝܡܳܐ ܕ݂ܰܐܩܺܝܡܶܗ ܡܳܪܶܗ ܥܰܠ ܒ݂ܢܰܝ ܒ݂ܰܝܬ݂ܶܗ ܕ݂ܢܶܬ݂ܶܠ ܠܗܽܘܢ ܣܰܝܒ݂ܳܪܬ݂ܳܐ ܒ݂ܙܰܒ݁ܢܳܗ:
Mat 24:46 ܛܽܘܒܰ݁ܘܗ̄ܝ ܠܥܰܒ݁ܕ݂ܳܐ ܗܰܘ ܕ݂ܢܺܐܬܶ݁ܐ ܡܳܪܶܗ ܢܶܫܟ݂ܚܺܝܘܗ̄ܝ ܕ݂ܥܳܒܶ݁ܕ݁ ܗܳܟܰ݁ܢܳܐ:
Mat 24:47 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܩܺܝܡܺܝܘܗ̄ܝ ܥܰܠ ܟ݂ܽܠ ܕ݂ܺܐܝܬ݁ ܠܶܗ:
Mat 24:48 ܐܶܢ ܕ݂ܶܝܢ ܢܺܐܡܰܪ ܥܰܒ݁ܕ݂ܳܐ ܗܰܘ ܒ݂ܺܝܫܳܐ ܒ݂ܠܶܒ݂ܶܗ ܕ݂ܡܳܪܝ ܡܰܘܚܰܪ ܠܡܶܐܬܳ݁ܐ:
Mat 24:49 ܘܰܢܫܰܪܶܐ ܠܡܶܡܚܳܐ ܟ݂ܢܰܘܳܬܶ݁ܗ ܘܢܶܗܘܶܐ ܐܳܟܶ݁ܠ ܘܫܳܬܶ݁ܐ ܥܰܡ ܪܰܘܳܝܶܐ:
Mat 24:50 ܢܺܐܬܶ݁ܐ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܒ݂ܝܰܘܡܳܐ ܕ݂ܠܳܐ ܣܳܒܰ݁ܪ ܘܰܒ݁ܫܳܥܬܳ݁ܐ ܕ݂ܠܳܐ ܝܳܕܰ݁ܥ:
Mat 24:51 ܘܢܶܦ݁ܠܓܺ݁ܝܘܗ̄ܝ ܘܰܢܣܺܝܡ ܡܢܳܬܶ݁ܗ ܥܰܡ ܢܳܣܒ݂ܰܝ ܒ݂ܰܐܦ݂ܶܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ
Mat 25:1 ܗܳܝܕ݂ܶܝܢ ܬ݂ܶܕ݂ܰܡܶܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܥܣܰܪ ܒ݂ܬܽ݁ܘܠܳܢ ܗܳܢܶܝܢ ܕ݂ܰܢܣܰܒ݁ ܠܰܡܦ݂ܺܕܰ݁ܝܗܶܝܢ ܘܰܢܦܰ݁ܩ ܠܽܐܘܪܰܥ ܚܰܬ݁ܢܳܐ ܘܟܰ݁ܠܬܳ݁ܐ:
Mat 25:2 ܚܰܡܶܫ ܕ݂ܶܝܢ ܡܶܢܗܶܝܢ ܚܰܟ݂ܺܝܡܳܢ ܗ̄ܘܰܝ ܘܚܰܡܶܫ ܣܰܟ݁ܠܳܢ:
Mat 25:3 ܘܗܳܢܶܝܢ ܣܰܟ݁ܠܳܬܳ݁ܐ ܢܣܰܒ݁ ܠܰܡܦ݂ܺܕܰ݁ܝܗܶܝܢ ܘܠܳܐ ܢܣܰܒ݁ ܥܰܡܗܶܝܢ ܡܶܫܚܳܐ:
Mat 25:4 ܗܳܢܶܝܢ ܕ݂ܶܝܢ ܚܰܟ݂ܺܝܡܳܬܳ݁ܐ ܢܣܰܒ݁ ܡܶܫܚܳܐ ܒ݂ܡܳܐܢܶܐ ܥܰܡ ܠܰܡܦ݂ܺܕܰ݁ܝܗܶܝܢ:
Mat 25:5 ܟ݂ܰܕ݁ ܐܰܘܚܰܪ ܕ݂ܶܝܢ ܚܰܬ݁ܢܳܐ ܢܳܡ ܟ݂ܽܠܗܶܝܢ ܘܰܕ݁ܡܶܟ݁:
Mat 25:6 ܘܰܒ݁ܦܶ݁ܠܓܶ݁ܗ ܕ݂ܠܺܠܝܳܐ ܗܘܳܬ݁ ܩܥܳܬܳ݁ܐ ܗܳܐ ܚܰܬ݁ܢܳܐ ܐܳܬܶ݁ܐ ܦ݂ܽܘܩܘ ܠܽܐܘܪܥܶܗ:
Mat 25:7 ܗܳܝܕ݂ܶܝܢ ܩܳܡ ܟ݂ܽܠܗܶܝܢ ܒ݂ܬܽ݁ܘܠܳܬܳ݁ܐ ܗܳܠܶܝܢ ܘܬܰ݁ܩܶܢ ܠܰܡܦ݂ܺܕܰ݁ܝܗܶܝܢ:
Mat 25:8 ܐܳܡܪܳܢ ܕ݂ܶܝܢ ܗܳܢܶܝܢ ܣܰܟ݁ܠܳܬܳ݁ܐ ܠܚܰܟ݂ܺܝܡܳܬܳ݁ܐ ܗܰܒܶ݁ܝܢ ܠܰܢ ܡܶܢ ܡܶܫܚܟܶ݁ܝܢ ܕ݂ܗܳܐ ܕ݂ܥܶܟ݁ܘ ܠܗܽܘܢ ܠܰܡܦ݂ܺܕܰ݁ܝܢ:
Mat 25:9 ܥܢܰܝ ܗܳܠܶܝܢ ܚܰܟ݂ܺܝܡܳܬܳ݁ܐ ܘܳܐܡܪܳܢ ܠܡܳܐ ܠܳܐ ܢܶܣܦ݂ܰܩ ܠܰܢ ܘܰܠܟܶ݁ܝܢ ܐܶܠܳܐ ܙܶܠܶܝܢ ܠܘܳܬ݁ ܐܰܝܠܶܝܢ ܕ݂ܰܡܙܰܒ݂ܢܺܝܢ ܘܰܙܒܶ݁ܢܶܝܢ ܠܟܶ݁ܝܢ:
Mat 25:10 ܘܟܰ݁ܕ݁ ܐܶܙܰܠ ܠܡܶܙܒ݂ܰܢ ܐܶܬܳ݁ܐ ܚܰܬ݁ܢܳܐ ܘܰܐܝܠܶܝܢ ܕ݂ܰܡܛܰܝܒܳ݁ܢ ܗ̄ܘܰܝ ܥܰܠ ܥܰܡܶܗ ܠܒܶ݁ܝܬ݁ ܚܠܽܘܠܳܐ ܘܶܐܬ݂ܬ݂ܚܶܕ݁ ܬ݂ܰܪܥܳܐ:
Mat 25:11 ܒ݂ܚܰܪܬܳ݁ܐ ܕ݂ܶܝܢ ܐܶܬܰ݁ܝ ܐܳܦ݁ ܗܳܢܶܝܢ ܒ݂ܬܽ݁ܘܠܳܬܳ݁ܐ ܐ̄ܚܪܳܢܝܳܬܳ݁ܐ ܘܳܐܡܪܳܢ ܡܳܪܰܢ ܡܳܪܰܢ ܦ݂ܬܰ݁ܚ ܠܰܢ:
Mat 25:12 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܶܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܶ݁ܝܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܶ݁ܝܢ:
Mat 25:13 ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܝܰܘܡܳܐ ܗܰܘ ܘܠܳܐ ܠܫܳܥܬܳ݁ܐ: ܣ
Mat 25:14 ܐܰܝܟ݁ ܓ݂ܰܒ݁ܪܳܐ ܓ݂ܶܝܪ ܕ݂ܰܚܙܰܩ ܩܪܳܐ ܠܥܰܒ݁ܕ݂ܰܘܗ̄ܝ ܘܰܐܫܠܶܡ ܠܗܽܘܢ ܩܶܢܝܳܢܶܗ:
Mat 25:15 ܐܺܝܬ݁ ܕ݂ܝܰܗ̄ܒ݁ ܠܶܗ ܚܰܡܶܫ ܟ݂ܰܟ݂ܪܺܝܢ ܘܺܐܝܬ݁ ܕ݂ܬܰ݁ܪܬ݂ܶܝܢ ܘܺܐܝܬ݁ ܕ݂ܰܚܕܳ݁ܐ ܐ̄ܢܳܫ ܐ̄ܢܳܫ ܐܰܝܟ݁ ܚܰܝܠܶܗ ܘܰܚܙܰܩ ܡܶܚܕܳ݁ܐ: ܣ
Mat 25:17 ܘܗܳܟ݁ܘܳܬ݁ ܐܳܦ݁ ܗܰܘ ܕ݂ܬܰ݁ܪܬ݂ܶܝܢ ܐܶܬ݂ܬ݂ܰܓ݂ܰܪ ܬ݂ܰܪܬ݂ܶܝܢ ܐ̄ܚܪܳܢܝܳܢ:
Mat 25:18 ܗܰܘ ܕ݂ܶܝܢ ܕ݂ܰܢܣܰܒ݁ ܚܕܳ݁ܐ ܐܶܙܰܠ ܚܦܰ݁ܪ ܒ݂ܰܐܪܥܳܐ ܘܛܰܫܺܝ ܟ݂ܶܣܦ݂ܳܐ ܕ݂ܡܳܪܶܗ: ܣ
Mat 25:19 ܒ݂ܳܬܰ݁ܪ ܕ݂ܶܝܢ ܙܰܒ݁ܢܳܐ ܣܰܓ݂ܺܝܳܐܐ ܐܶܬܳ݁ܐ ܡܳܪܗܽܘܢ ܕ݂ܥܰܒ݁ܕ݂ܶܐ ܗܳܢܽܘܢ ܘܰܢܣܰܒ݁ ܡܶܢܗܽܘܢ ܚܽܘܫܒ݂ܳܢܳܐ:
Mat 25:20 ܘܰܩܪܶܒ݁ ܗܰܘ ܕ݂ܰܢܣܰܒ݁ ܗ̄ܘܳܐ ܚܰܡܶܫ ܟ݂ܰܟ݂ܪܺܝܢ ܘܩܰܪܶܒ݁ ܚܰܡܶܫ ܐ̄ܚܪܳܢܝܳܢ ܘܶܐܡܰܪ ܡܳܪܝ ܚܰܡܶܫ ܟ݂ܰܟ݂ܪܺܝܢ ܝܰܗ̄ܒ݁ܬ݂ ܠܺܝ ܗܳܐ ܚܰܡܶܫ ܐ̄ܚܪܳܢܝܳܢ ܐܶܬ݂ܬ݂ܰܓ݂ܪܶܬ݁ ܥܠܰܝܗܶܝܢ:
Mat 25:21 ܐܳܡܰܪ ܠܶܗ ܡܳܪܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܘܰܡܗܰܝܡܢܳܐ ܥܰܠ ܩܰܠܺܝܠ ܡܗܰܝܡܰܢ ܗ̄ܘܰܝܬ݂ ܥܰܠ ܣܰܓ݂ܺܝ ܐܰܩܺܝܡܳܟ݁ ܥܽܘܠ ܠܚܰܕܽ݁ܘܬܶ݁ܗ ܕ݂ܡܳܪܳܟ݁:
Mat 25:22 ܘܰܩܪܶܒ݁ ܗܰܘ ܕ݂ܬܰ݁ܪܬ݂ܶܝܢ ܟ݂ܰܟ݂ܪܰܘܗ̄ܝ ܘܶܐܡܰܪ ܡܳܪܝ ܬ݂ܰܪܬ݂ܶܝܢ ܟ݂ܰܟ݂ܪܺܝܢ ܝܰܗ̄ܒ݁ܬ݂ ܠܺܝ ܗܳܐ ܬ݂ܰܪܬ݂ܶܝܢ ܐ̄ܚܪܳܢܝܳܢ ܐܶܬ݂ܬ݂ܰܓ݂ܪܶܬ݁ ܥܠܰܝܗܶܝܢ:
Mat 25:23 ܐܳܡܰܪ ܠܶܗ ܡܳܪܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܘܰܡܗܰܝܡܢܳܐ ܥܰܠ ܩܰܠܺܝܠ ܡܗܰܝܡܰܢ ܗ̄ܘܰܝܬ݂ ܥܰܠ ܣܰܓ݂ܺܝ ܐܰܩܺܝܡܳܟ݁ ܥܽܘܠ ܠܚܰܕܽ݁ܘܬܶ݁ܗ ܕ݂ܡܳܪܳܟ݁:
Mat 25:24 ܩܪܶܒ݁ ܕ݂ܶܝܢ ܐܳܦ݁ ܗܰܘ ܕ݂ܰܢܣܰܒ݁ ܚܕܳ݁ܐ ܟ݂ܰܟ݂ܪܳܐ ܘܶܐܡܰܪ ܡܳܪܝ ܝܳܕܰ݁ܥ ܗ̄ܘܺܝܬ݁ ܠܳܟ݁ ܕ݂ܓܰ݁ܒ݁ܪܳܐ ܐܰܢ̄ܬ݂ ܩܰܫܝܳܐ ܘܚܳܨܶܕ݁ ܐܰܢ̄ܬ݂ ܐܰܝܟ݂ܳܐ ܕ݂ܠܳܐ ܙܪܰܥܬ݂ ܘܰܡܟܰ݁ܢܶܫ ܐܰܢ̄ܬ݂ ܡܶܢ ܐܰܝܟ݂ܳܐ ܕ݂ܠܳܐ ܒ݂ܰܕ݂ܰܪܬ݂:
Mat 25:25 ܘܕܶ݁ܚܠܶܬ݁ ܘܶܐܙܶܠ̄ܬ݁ ܛܰܫܺܝܬܳ݁ܗ ܟ݂ܰܟ݂ܪܳܟ݁ ܒ݂ܰܐܪܥܳܐ ܗܳܐ ܐܺܝܬ݁ ܠܳܟ݁ ܕ݂ܺܝܠܳܟ݁:
Mat 25:26 ܥܢܳܐ ܡܳܪܶܗ ܘܶܐܡܰܪ ܠܶܗ ܥܰܒ݁ܕ݂ܳܐ ܒ݂ܺܝܫܳܐ ܘܰܚܒܰ݁ܢܳܢܳܐ ܝܳܕܰ݁ܥ ܗ̄ܘܰܝܬ݂ ܕ݂ܚܳܨܶܕ݁ ܐ̄ܢܳܐ ܐܰܝܟ݂ܳܐ ܕ݂ܠܳܐ ܙܶܪܥܶܬ݁ ܘܰܡܟܰ݁ܢܶܫ ܐ̄ܢܳܐ ܡܶܢ ܐܰܝܟ݂ܳܐ ܕ݂ܠܳܐ ܒ݂ܰܕ݂ܪܶܬ݁:
Mat 25:27 ܘܳܠܶܐ ܗ̄ܘܳܐ ܠܳܟ݁ ܕ݂ܬܰ݁ܪܡܶܐ ܟ݂ܶܣܦ݂ܝ ܥܰܠ ܦ݂ܳܬܽ݁ܘܪܳܐ ܘܳܐܬܶ݁ܐ ܗ̄ܘܺܝܬ݁ ܐܶܢܳܐ ܘܬܳ݁ܒܰ݁ܥ ܗ̄ܘܺܝܬ݁ ܕ݂ܺܝܠܝ ܥܰܡ ܪܶܒ݂ܝܳܬܶ݁ܗ:
Mat 25:28 ܣܰܒ݁ܘ ܗܳܟܺ݁ܝܠ ܡܶܢܶܗ ܟ݂ܰܟ݂ܪܳܐ ܘܽܗ̄ܒܽ݁ܘܗ ܠܗܰܘ ܕ݂ܺܐܝܬ݁ ܠܶܗ ܥܣܰܪ ܟ݂ܰܟ݂ܪܺܝܢ:
Mat 25:29 ܠܡܰܢ ܓ݂ܶܝܪ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܢܶܬ݂ܬ݂ܰܘܣܰܦ݁ ܠܶܗ ܘܗܰܘ ܕ݂ܶܝܢ ܕ݂ܠܰܝܬ݂ ܠܶܗ ܘܳܐܦ݁ ܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ:
Mat 25:30 ܘܰܠܥܰܒ݁ܕ݂ܳܐ ܒ݂ܰܛܺܝܠܳܐ ܐܰܦ݂ܩܽܘܗ̄ܝ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ
Mat 25:31 ܡܳܐ ܕ݂ܳܐܬܶ݁ܐ ܕ݂ܶܝܢ ܒ݂ܪܶܗ ܕ݂ܐ̄ܢܳܫܳܐ ܒ݂ܫܽܘܒ݁ܚܶܗ ܘܟܽ݁ܠܗܽܘܢ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ ܥܰܡܶܗ ܗܳܝܕ݂ܶܝܢ ܢܶܬ݂ܶܒ݁ ܥܰܠ ܬ݂ܪܳܢܳܘܣ ܕ݂ܫܽܘܒ݁ܚܶܗ:
Mat 25:32 ܘܢܶܬ݁ܟ݂ܰܢܫܽܘܢ ܩܕܳ݁ܡܰܘܗ̄ܝ ܟ݂ܽܠܗܽܘܢ ܥܰܡ̄ܡܶܐ ܘܰܢܦܰ݁ܪܶܫ ܐܶܢܽܘܢ ܚܰܕ݁ ܡܶܢ ܚܰܕ݁ ܐܰܝܟ݁ ܪܳܥܝܳܐ ܕ݂ܰܡܦܰ݁ܪܶܫ ܥܶܪܒ݂ܶܐ ܡܶܢ ܓ݂ܕܰ݁ܝܳܐ:
Mat 25:33 ܘܰܢܩܺܝܡ ܥܶܪܒ݂ܶܐ ܡܶܢ ܝܰܡܺܝܢܶܗ ܘܰܓ݁ܕܰ݁ܝܳܐ ܡܶܢ ܣܶܡܳܠܶܗ:
Mat 25:34 ܗܳܝܕ݂ܶܝܢ ܢܺܐܡܰܪ ܡܰܠܟ݂ܳܐ ܠܗܳܢܽܘܢ ܕ݂ܡܶܢ ܝܰܡܺܝܢܶܗ ܬ݂ܰܘ ܒ݂ܪܺܝܟܰ݁ܘܗ̄ܝ ܕ݂ܳܐܒ݁ܝ ܝܺܪܰܬ݁ܘ ܡܰܠܟ݂ܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗ̄ܘܳܬ݁ ܠܟܽ݁ܘܢ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:
Mat 25:35 ܟ݂ܶܦ݁ܢܶܬ݁ ܓ݂ܶܝܪ ܘܝܰܗ̄ܒ݁ܬ݂ܽܘܢ ܠܺܝ ܠܡܶܐܟܰ݁ܠ ܘܰܨܗܺܝܬ݁ ܘܰܐܫܩܺܝܬ݂ܽܘܢܳܢܝ ܐܰܟ݁ܣܢܳܝܳܐ ܗ̄ܘܺܝܬ݁ ܘܟܰ݁ܢܶܫܬ݂ܽܘܢܳܢܝ:
Mat 25:36 ܥܰܪܛܶܠܳܝܳܐ ܗ̄ܘܺܝܬ݁ ܘܟܰ݁ܣܺܝܬ݂ܽܘܢܳܢܝ ܟ݂ܪܺܝܗ ܗ̄ܘܺܝܬ݁ ܘܰܣܥܰܪܬ݂ܽܘܢܳܢܝ ܘܒܶ݁ܝܬ݁-ܐܰܣܺܝܪܶܐ ܗ̄ܘܺܝܬ݁ ܘܶܐܬܰ݁ܝܬ݂ܽܘܢ ܠܘܳܬ݁ܝ:
Mat 25:37 ܗܳܝܕ݂ܶܝܢ ܢܺܐܡܪܽܘܢ ܠܶܗ ܗܳܢܽܘܢ ܙܰܕ݂ܺܝܩܶܐ ܡܳܪܰܢ ܐܶܡܰܬ݁ܝ ܚܙܰܝܢܳܟ݁ ܕ݂ܰܟ݁ܦܶ݁ܢ ܐܰܢ̄ܬ݂ ܘܬܰ݁ܪܣܺܝܢܳܟ݁ ܐܰܘ ܕ݂ܰܨܗܶܐ ܐܰܢ̄ܬ݂ ܘܰܐܫܩܺܝܢܳܟ݁:
Mat 25:38 ܘܶܐܡܰܬ݁ܝ ܚܙܰܝܢܳܟ݁ ܕ݂ܰܐܟ݁ܣܢܳܝܳܐ ܐܰܢ̄ܬ݂ ܘܟܰ݁ܢܶܫܢܳܟ݁ ܐܰܘ ܕ݂ܥܰܪܛܶܠܳܝ ܐܰܢ̄ܬ݂ ܘܟܰ݁ܣܺܝܢܳܟ݁:
Mat 25:39 ܘܶܐܡܰܬ݁ܝ ܚܙܰܝܢܳܟ݁ ܟ݂ܪܺܝܗܳܐ ܐܰܘ ܒ݂ܶܝܬ݁-ܐܰܣܺܝܪܶܐ ܘܶܐܬܰ݁ܝܢ ܠܘܳܬܳ݁ܟ݁:
Mat 25:40 ܘܰܥܢܳܐ ܡܰܠܟ݂ܳܐ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܟ݁ܡܳܐ ܕ݂ܰܥܒܰ݁ܕ݂ܬ݂ܽܘܢ ܠܚܰܕ݁ ܡܶܢ ܗܳܠܶܝܢ ܐܰܚܰܝ ܙܥܽܘܪܶܐ ܠܺܝ ܗܽ̄ܘ ܥܒܰ݁ܕ݂ܬ݂ܽܘܢ:
Mat 25:41 ܗܳܝܕ݂ܶܝܢ ܢܺܐܡܰܪ ܐܳܦ݁ ܠܗܳܢܽܘܢ ܕ݂ܡܶܢ ܣܶܡܳܠܶܗ ܙܶܠܘ ܠܟܽ݁ܘܢ ܡܶܢܝ ܠܺܝܛܶܐ ܠܢܽܘܪܳܐ ܕ݂ܰܠܥܳܠܰܡ ܗܳܝ ܕ݂ܰܡܛܰܝܒܳ݁ܐ ܠܳܐܟܶ݁ܠܩܰܪܨܳܐ ܘܰܠܡܰܠܰܐܟܰ݁ܘܗ̄ܝ:
Mat 25:42 ܟ݂ܶܦ݁ܢܶܬ݁ ܓ݂ܶܝܪ ܘܠܳܐ ܝܰܗ̄ܒ݁ܬ݂ܽܘܢ ܠܺܝ ܠܡܶܐܟܰ݁ܠ ܘܰܨܗܺܝܬ݁ ܘܠܳܐ ܐܰܫܩܺܝܬ݂ܽܘܢܳܢܝ:
Mat 25:43 ܘܰܐܟ݁ܣܢܳܝܳܐ ܗ̄ܘܺܝܬ݁ ܘܠܳܐ ܟ݂ܰܢܶܫܬ݂ܽܘܢܳܢܝ ܘܥܰܪܛܶܠܳܝܳܐ ܗ̄ܘܺܝܬ݁ ܘܠܳܐ ܟ݂ܰܣܺܝܬ݂ܽܘܢܳܢܝ ܘܰܟ݁ܪܺܝܗܳܐ ܗ̄ܘܺܝܬ݁ ܘܒܶ݁ܝܬ݁-ܐܰܣܺܝܪܶܐ ܗ̄ܘܺܝܬ݁ ܘܠܳܐ ܣܥܰܪܬ݂ܽܘܢܳܢܝ:
Mat 25:44 ܗܳܝܕ݂ܶܝܢ ܢܶܥܢܽܘܢ ܐܳܦ݁ ܗܶܢܽܘܢ ܘܢܺܐܡܪܽܘܢ ܡܳܪܰܢ ܐܶܡܰܬ݁ܝ ܚܙܰܝܢܳܟ݁ ܟ݂ܰܦ݁ܢܳܐ ܐܰܘ ܨܰܗܝܳܐ ܐܰܘ ܐܰܟ݁ܣܢܳܝܳܐ ܐܰܘ ܥܰܪܛܶܠܳܝܳܐ ܐܰܘ ܟ݂ܪܺܝܗܳܐ ܐܰܘ ܒ݂ܶܝܬ݁-ܐܰܣܺܝܪܶܐ ܘܠܳܐ ܫܰܡܶܫܢܳܟ݁:
Mat 25:45 ܗܳܝܕ݂ܶܝܢ ܢܶܥܢܶܐ ܘܢܺܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܟ݁ܡܳܐ ܕ݂ܠܳܐ ܥܒܰ݁ܕ݂ܬ݂ܽܘܢ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܐܳܦ݁ ܠܳܐ ܠܺܝ ܥܒܰ݁ܕ݂ܬ݂ܽܘܢ:
Mat 25:46 ܘܢܺܐܙܽܠ̄ܘܢ ܗܳܠܶܝܢ ܠܬܰ݁ܫܢܺܝܩܳܐ ܕ݂ܰܠܥܳܠܰܡ ܘܙܰܕ݂ܺܝܩܶܐ ܠܚܰܝܶܐ ܕ݂ܰܠܥܳܠܰܡ ܣܣ:
Mat 26:1 ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܟ݂ܽܠܗܶܝܢ ܡܶܠܶܐ ܗܳܠܶܝܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:
Mat 26:2 ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܒܳ݁ܬܰ݁ܪ ܬ݂ܪܶܝܢ ܝܰܘܡܺܝܢ ܗܳܘܶܐ ܦ݂ܶܨܚܳܐ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܕ݂ܢܶܙܕ݂ܩܶܦ݁: ܣ
Mat 26:3 ܗܳܝܕ݂ܶܝܢ ܐܶܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ ܕ݂ܥܰܡܳܐ ܠܕܳ݁ܪܬ݂ܶܗ ܕ݂ܪܰܒ݂-ܟ݂ܳܗܢܶܐ ܕ݂ܡܶܬ݁ܩܪܶܐ ܩܰܝܳܦܳ݁ܐ:
Mat 26:4 ܘܶܐܬ݁ܡܰܠܰܟ݁ܘ ܥܰܠ ܝܶܫܽܘܥ ܕ݂ܰܒ݁ܢܶܟ݁ܠܳܐ ܢܶܐܚܕ݂ܽܘܢܳܝܗ̄ܝ ܘܢܶܩܛܠܽܘܢܳܝܗ̄ܝ:
Mat 26:5 ܘܳܐܡܪܺܝܢ ܗ̄ܘܰܘ ܠܳܐ ܒ݂ܥܰܕ݁ܥܺܕܳ݁ܐ ܕ݂ܠܳܐ ܢܶܗܘܶܐ ܫܓܽ݁ܘܫܝܳܐ ܒ݂ܥܰܡܳܐ ܣ݂ ܣ݂:
Mat 26:6 ܘܟܰ݁ܕ݁ ܗܘܳܐ ܝܶܫܽܘܥ ܒ݂ܒܶ݁ܝܬ݁-ܥܰܢܝܳܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܓ݂ܰܪܒ݂ܳܐ:
Mat 26:7 ܩܶܪܒ݂ܰܬ݁ ܠܶܗ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܥܠܶܝܗ ܫܳܛܺܝܦ݁ܬ݂ܳܐ ܕ݂ܡܶܫܚܳܐ ܕ݂ܒܶ݁ܣܡܳܐ ܣܰܓ݂ܺܝ ܕ݂ܡܰܝܳܐ ܘܰܐܫܦ݂ܰܥܬܳ݁ܗ ܥܰܠ ܪܺܫܶܗ ܕ݂ܝܶܫܽܘܥ ܟ݂ܰܕ݁ ܣܡܺܝܟ݁: ܣ
Mat 26:8 ܚܙܰܘ ܕ݂ܶܝܢ ܬ݂ܰܠܡܺܝܕܰ݁ܘܗ̄ܝ ܘܶܐܬ݁ܒ݂ܶܐܫ ܠܗܽܘܢ ܘܶܐܡܰܪܘ ܠܡܳܢܳܐ ܐܰܒ݁ܕ݂ܳܢܳܐ ܗܳܢܳܐ:
Mat 26:9 ܡܶܫܟ݂ܰܚ ܗ̄ܘܳܐ ܓ݂ܶܝܪ ܕ݂ܢܶܙܕ݂ܰܒ݂ܰܢ ܗܳܢܳܐ ܒ݂ܣܰܓ݂ܺܝ ܘܢܶܬܺ݁ܝܗܶܒ݁ ܠܡܶܣܟ݂ܺܢܶܐ: ܣ
Mat 26:10 ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܡܰܠܶܐܝܢ ܐܢ̄ܬ݂ܽܘܢ ܠܳܗ ܠܰܐܢ̄ܬ݂ܬܳ݁ܐ ܥܒܳ݁ܕܳ݁ܐ ܫܰܦ݂ܺܝܪܳܐ ܥܶܒ݁ܕ݂ܰܬ݁ ܠܘܳܬ݁ܝ:
Mat 26:11 ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܠܺܝ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬ݁ ܠܟܽ݁ܘܢ:
Mat 26:12 ܗܳܕܶ݁ܐ ܕ݂ܶܝܢ ܕ݂ܰܐܪܡܝܰܬ݁ ܒ݂ܶܣܡܳܐ ܗܳܢܳܐ ܥܰܠ ܓ݂ܽܘܫܡܝ ܐܰܝܟ݁ ܕ݂ܰܠܡܶܩܒ݂ܪܰܢܝ ܥܶܒ݁ܕ݂ܰܬ݁:
Mat 26:13 ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܝܟ݂ܳܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܗܳܕܶ݁ܐ ܒ݂ܟܽ݁ܠܶܗ ܥܳܠܡܳܐ ܢܶܬ݁ܡܰܠܰܠ ܐܳܦ݁ ܡܶܕ݂ܶܡ ܕ݂ܥܶܒ݁ܕ݂ܰܬ݁ ܗܳܕܶ݁ܐ ܠܕܽ݁ܘܟ݁ܪܳܢܳܗ: ܣ
Mat 26:14 ܗܳܝܕ݂ܶܝܢ ܐܶܙܰܠ ܚܰܕ݁ ܡܶܢ ܬ݂ܪܶܥܣܰܪ ܕ݂ܡܶܬ݁ܩܪܶܐ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܠܘܳܬ݁ ܪܰܒ݂ܰܝ-ܟ݂ܳܗܢܶܐ:
Mat 26:15 ܘܶܐܡܰܪ ܠܗܽܘܢ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܠܡܶܬ݂ܰܠ ܠܺܝ ܘܶܐܢܳܐ ܡܰܫܠܶܡ ܐ̄ܢܳܐ ܠܶܗ ܠܟܽ݁ܘܢ ܣ ܗܶܢܽܘܢ ܕ݂ܶܝܢ ܐܰܩܺܝܡܘ ܠܶܗ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ:
Mat 26:16 ܘܡܶܢ ܗܳܝܕ݂ܶܝܢ ܒ݂ܳܥܶܐ ܗ̄ܘܳܐ ܠܶܗ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ ܣܣ:
Mat 26:17 ܒ݂ܝܰܘܡܳܐ ܕ݂ܶܝܢ ܩܰܕ݁ܡܳܝܳܐ ܕ݂ܦܰ݁ܛܺܝܪܶܐ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܘܶܐܡܰܪܘ ܠܶܗ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܰܢܛܰܝܶܒ݁ ܠܳܟ݁ ܕ݂ܬܶ݁ܠܥܰܣ ܦ݂ܶܨܚܳܐ:
Mat 26:18 ܗܽܘ ܕ݂ܶܝܢ ܐܶܡܰܪ ܠܗܽܘܢ ܙܶܠܘ ܠܰܡܕܺ݁ܝܢ̄ܬ݂ܳܐ ܠܘܳܬ݁ ܦ݂ܠܳܢ ܘܶܐܡܰܪܘ ܠܶܗ ܪܰܒ݂ܰܢ ܐܳܡܰܪ ܙܰܒ݁ܢܝ ܡܛܳܐ ܠܶܗ ܠܘܳܬܳ݁ܟ݁ ܥܳܒܶ݁ܕ݁ ܐ̄ܢܳܐ ܦ݂ܶܨܚܳܐ ܥܰܡ ܬ݂ܰܠܡܺܝܕܰ݁ܝ:
Mat 26:19 ܘܬܰ݁ܠܡܺܝܕܰ݁ܘܗ̄ܝ ܥܒܰ݁ܕ݁ܘ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܗܽܘܢ ܝܶܫܽܘܥ ܘܛܰܝܶܒ݁ܘ ܦ݂ܶܨܚܳܐ:
Mat 26:20 ܘܟܰ݁ܕ݁ ܗܘܳܐ ܪܰܡܫܳܐ ܣܡܺܝܟ݁ ܗܘܳܐ ܥܰܡ ܬ݂ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ: ܣ
Mat 26:21 ܘܟܰ݁ܕ݁ ܠܳܥܣܺܝܢ ܐܶܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܡܰܫܠܶܡ ܠܺܝ: ܣ
Mat 26:22 ܘܟܶ݁ܪܝܰܬ݁ ܠܗܽܘܢ ܛܳܒ݁ ܘܫܰܪܺܝܘ ܠܡܺܐܡܰܪ ܠܶܗ ܚܰܕ݁ ܚܰܕ݁ ܡܶܢܗܽܘܢ ܠܡܳܐ ܐܶܢܳܐ ܡܳܪܝ: ܣ
Mat 26:23 ܗܽܘ ܕ݂ܶܝܢ ܥܢܳܐ ܘܶܐܡܰܪ ܡܰܢ ܕ݂ܨܳܒܰ݁ܥ ܐܺܝܕܶ݁ܗ ܥܰܡܝ ܒ݂ܠܰܓ݂ܬܳ݁ܐ ܗܽܘ ܢܰܫܠܡܰܢܝ:
Mat 26:24 ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ ܘܳܝ ܠܶܗ ܕ݂ܶܝܢ ܠܓܰ݁ܒ݁ܪܳܐ ܗܰܘ ܕ݂ܒܺ݁ܐܝܕܶ݁ܗ ܒ݂ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܦ݂ܰܩܳܚ ܗ̄ܘܳܐ ܠܶܗ ܠܓܰ݁ܒ݁ܪܳܐ ܗܰܘ ܐܶܠܽܘ ܠܳܐ ܐܶܬܺ݁ܝܠܶܕ݁: ܣ
Mat 26:25 ܥܢܳܐ ܝܺܗܽܘܕܳ݁ܐ ܡܰܫܠܡܳܢܳܐ ܘܶܐܡܰܪ ܕ݂ܰܠܡܳܐ ܐܶܢܳܐ ܗܽܘ ܪܰܒ݂ܺܝ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂: ܣ
Mat 26:26 ܟ݂ܰܕ݁ ܕ݂ܶܝܢ ܠܳܥܣܺܝܢ ܫܩܰܠ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܣܰܒ݁ܘ ܐܰܟܽ݁ܘܠܘ ܗܳܢܰܘ ܦ݂ܰܓ݁ܪܝ: ܣ
Mat 26:27 ܘܰܫܩܰܠ ܟ݂ܳܣܳܐ ܘܰܐܘܕ݂ܺܝ ܘܝܰܗ̄ܒ݁ ܠܗܽܘܢ ܘܶܐܡܰܪ ܣܰܒ݁ܘ ܐܶܫܬ݂ܰܘ ܡܶܢܶܗ ܟ݂ܽܠܟܽ݁ܘܢ:
Mat 26:28 ܗܳܢܰܘ ܕ݂ܶܡܝ ܕ݂ܕܺ݁ܝܰܬܺ݁ܩܺܐ ܚܰܕ݁̄ܬܳ݁ܐ ܕ݂ܰܚܠܳܦ݁ ܣܰܓ݂ܺܝܶܐܐ ܡܶܬܶ݁ܐܫܶܕ݁ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ
Mat 26:29 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܠܳܐ ܐܶܫܬ݂ܶܐ ܡܶܢ ܗܳܫܳܐ ܡܶܢ ܗܳܢܳܐ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܠܝܰܘܡܳܐ ܕ݂ܒܶ݁ܗ ܐܶܫܬ݂ܶܝܘܗ̄ܝ ܥܰܡܟܽ݁ܘܢ ܚܰܕ݁̄ܬܳ݁ܐ ܒ݂ܡܰܠܟ݂ܽܘܬܶ݁ܗ ܕ݂ܳܐܒ݁ܝ: ܣ
Mat 26:30 ܘܫܰܒ݂ܰܚܘ ܘܰܢܦܰ݁ܩܘ ܠܛܽܘܪ ܙܰܝܬ݂ܶܐ: ܣ
Mat 26:31 ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܬ݂ܶܬ݁ܟ݂ܰܫܠܽܘܢ ܒ݂ܺܝ ܒ݂ܗܳܢܳܐ ܠܺܠܝܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܶܐܡܚܶܐ ܠܪܳܥܝܳܐ ܘܢܶܬ݁ܒ݂ܰܕ݂ܪܽܘܢ ܥܶܪܒ݂ܶܐ ܕ݂ܥܳܢܶܗ:
Mat 26:32 ܡܶܢ ܒ݂ܳܬܰ݁ܪ ܕ݂ܩܳܐܶܡ ܐ̄ܢܳܐ ܕ݂ܶܝܢ ܩܳܕܶ݁ܡ ܐ̄ܢܳܐ ܠܟܽ݁ܘܢ ܠܰܓ݁ܠܺܝܠܳܐ: ܣ
Mat 26:33 ܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܐܳܦܶ݁ܢ ܟ݂ܽܠܢܳܫ ܢܶܬ݁ܟ݂ܫܶܠ ܒ݂ܳܟ݁ ܐܶܢܳܐ ܡܬܽ݁ܘܡ ܠܳܐ ܐܶܬ݁ܟ݂ܫܶܠ ܒ݂ܳܟ݁:
Mat 26:34 ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܰܒ݁ܗܳܢܳܐ ܠܺܠܝܳܐ ܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܒ݂ܺܝ:
Mat 26:35 ܐܳܡܰܪ ܠܶܗ ܟ݂ܺܐܦܳ݁ܐ ܐܶܢ ܢܶܗܘܶܐ ܠܺܝ ܠܰܡܡܳܬ݁ ܥܰܡܳܟ݁ ܠܳܐ ܐܶܟ݁ܦ݂ܽܘܪ ܒ݂ܳܟ݁ ܘܗܳܟ݁ܘܳܬ݁ ܐܳܦ݁ ܟ݂ܽܠܗܽܘܢ ܬ݂ܰܠܡܺܝܕܶ݁ܐ ܐܶܡܰܪܘ ܣܣ:
Mat 26:36 ܗܳܝܕ݂ܶܝܢ ܐܶܬܳ݁ܐ ܥܰܡܗܽܘܢ ܝܶܫܽܘܥ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܓ݂ܶܕ݂ܣܺܡܰܢ ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܶܒ݁ܘ ܗܳܪܟ݂ܳܐ ܥܰܕ݁ ܐܺܙܰܠ ܐܶܨܰܠܶܐ:
Mat 26:37 ܘܰܕ݁ܒܰ݁ܪ ܠܟܺ݁ܐܦܳ݁ܐ ܘܠܰܬ݁ܪܰܝܗܽܘܢ ܒ݂ܢܰܝ ܙܰܒ݁ܕܰ݁ܝ ܘܫܰܪܺܝ ܠܡܶܬ݁ܟ݂ܡܳܪܽܘ ܘܰܠܡܶܬ݁ܥܳܩܽܘ:
Mat 26:38 ܘܶܐܡܰܪ ܠܗܽܘܢ ܟ݂ܰܪܝܳܐ ܗ̄ܝ ܠܳܗ ܠܢܰܦ݁ܫܝ ܥܕܰ݁ܡܳܐ ܠܡܰܘܬ݂ܳܐ ܩܰܘܰܘ ܠܺܝ ܗܳܪܟ݂ܳܐ ܘܰܫܗܰܪܘ ܥܰܡܝ: ܣ
Mat 26:39 ܘܰܦ݁ܪܰܩ ܩܰܠܺܝܠ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܘܰܡܨܰܠܶܐ ܗ̄ܘܳܐ ܘܳܐܡܰܪ ܐܳܒ݁ܝ ܐܶܢ ܡܶܫܟ݂ܚܳܐ ܢܶܥܒ݂ܪܰܢܝ ܟ݂ܳܣܳܐ ܗܳܢܳܐ ܒ݂ܪܰܡ ܠܳܐ ܐܰܝܟ݁ ܕ݂ܶܐܢܳܐ ܨܳܒܶ݁ܐ ܐ̄ܢܳܐ ܐܶܠܳܐ ܐܰܝܟ݁ ܕ݂ܰܐܢ̄ܬ݂: ܣ
Mat 26:40 ܘܶܐܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܘܶܐܡܰܪ ܠܟܺ݁ܐܦܳ݁ܐ ܗܳܟܰ݁ܢܳܐ ܠܳܐ ܐܶܫܟ݂ܰܚܬ݂ܽܘܢ ܚܕܳ݁ܐ ܫܳܥܳܐ ܕ݂ܬܶ݁ܫܗܪܽܘܢ ܥܰܡܝ:
Mat 26:41 ܐܶܬ݂ܬ݂ܥܺܝܪܘ ܘܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ ܪܽܘܚܳܐ ܡܛܰܝܒܳ݁ܐ ܦ݂ܰܓ݁ܪܳܐ ܕ݂ܶܝܢ ܟ݂ܪܺܝܗ: ܣ
Mat 26:42 ܬ݂ܽܘܒ݁ ܐܶܙܰܠ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܨܰܠܺܝ ܘܶܐܡܰܪ ܐܳܒ݁ܝ ܐܶܢ ܠܳܐ ܡܶܫܟ݂ܰܚ ܗܳܢܳܐ ܟ݂ܳܣܳܐ ܕ݂ܢܶܥܒ݂ܰܪ ܐܶܠܳܐ ܐܶܢ ܐܶܫܬ݂ܺܝܬܶ݁ܗ ܢܶܗܘܶܐ ܨܶܒ݁ܝܳܢܳܟ݁: ܣ
Mat 26:43 ܘܶܐܬܳ݁ܐ ܬ݂ܽܘܒ݁ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܥܰܝܢܰܝܗܽܘܢ ܓ݂ܶܝܪ ܝܰܩܺܝܪܳܢ ܗ̄ܘܰܝ:
Mat 26:44 ܘܰܫܒܰ݁ܩ ܐܶܢܽܘܢ ܘܶܐܙܰܠ ܬ݂ܽܘܒ݁ ܨܰܠܺܝ ܕ݂ܰܬ݁ܠܳܬ݁ ܙܰܒ݁ܢܺܝܢ ܘܠܳܗ ܠܡܶܠܬܳ݁ܐ ܐܶܡܰܪ:
Mat 26:45 ܗܳܝܕ݂ܶܝܢ ܐܶܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܕ݂ܡܰܟ݁ܘ ܡܶܟ݂ܺܝܠ ܘܶܐܬ݂ܬ݂ܢܺܝܚܘ ܗܳܐ ܡܛܳܬ݁ ܫܳܥܬܳ݁ܐ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܒ݂ܺܐܝܕܰ݁ܝܗܽܘܢ ܕ݂ܚܰܛܳܝܶܐ:
Mat 26:46 ܩܽܘܡܘ ܢܺܐܙܰܠ ܗܳܐ ܡܛܳܐ ܗܰܘ ܕ݂ܡܰܫܠܶܡ ܠܺܝ: ܣ
Mat 26:47 ܘܥܰܕ݁ ܗܽܘ ܡܡܰܠܶܠ ܗܳܐ ܝܺܗܽܘܕܳ݁ܐ ܡܰܫܠܡܳܢܳܐ ܚܰܕ݁ ܡܶܢ ܬ݂ܪܶܥܣܰܪܬ݂ܳܐ ܐܶܬܳ݁ܐ ܘܟܶ݁ܢܫܳܐ ܥܰܡܶܗ ܣܰܓ݂ܺܝܳܐܐ ܥܰܡ ܣܰܦ݁ܣܺܪܶܐ ܘܚܽܘܛܪܶܐ ܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ: ܣ
Mat 26:48 ܘܝܰܗ̄ܒ݁ ܗ̄ܘܳܐ ܠܗܽܘܢ ܐܳܬܳ݁ܐ ܝܺܗܽܘܕܳ݁ܐ ܡܰܫܠܡܳܢܳܐ ܘܶܐܡܰܪ ܠܗܰܘ ܕ݂ܢܳܫܶܩ ܐ̄ܢܳܐ ܗܽܘܝܽܘ ܠܶܗ ܐܰܚܽܘܕ݁ܘ: ܣ
Mat 26:49 ܘܡܶܚܕܳ݁ܐ ܩܪܶܒ݁ ܠܘܳܬ݁ ܝܶܫܽܘܥ ܘܶܐܡܰܪ ܫܠܳܡ ܪܰܒ݂ܺܝ ܘܢܰܫܩܶܗ: ܣ
Mat 26:50 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܥܰܠ ܗܳܝ ܕ݂ܶܐܬܰ݁ܝܬ݂ ܚܰܒ݁ܪܝ ܣ ܗܳܝܕ݂ܶܝܢ ܐܶܬ݁ܩܰܪܰܒ݁ܘ ܘܰܐܪܡܺܝܘ ܐܺܝܕܰ݁ܝܗܽܘܢ ܥܰܠ ܝܶܫܽܘܥ ܘܰܐܚܕ݂ܽܘܗ̄ܝ: ܣ
Mat 26:51 ܘܗܳܐ ܚܰܕ݁ ܡܶܢ ܗܳܢܽܘܢ ܕ݂ܥܰܡ ܝܶܫܽܘܥ ܐܰܘܫܶܛ ܐܺܝܕܶ݁ܗ ܘܰܫܡܰܛ ܣܰܦ݁ܣܺܪܳܐ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ: ܣ
Mat 26:52 ܗܳܝܕ݂ܶܝܢ ܐܶܡܰܪ ܠܶܗ ܝܶܫܽܘܥ ܐܰܗܦ݂ܶܟ݁ ܣܰܦ݁ܣܺܪܳܐ ܠܕܽ݁ܘܟ݂ܬܳ݁ܗ ܟ݂ܽܠܗܽܘܢ ܓ݂ܶܝܪ ܗܳܢܽܘܢ ܕ݂ܰܢܣܰܒ݁ܘ ܣܰܝܦܶ݁ܐ ܒ݂ܣܰܝܦܶ݁ܐ ܢܡܽܘܬܽ݁ܘܢ:
Mat 26:53 ܐܰܘ ܣܳܒܰ݁ܪ ܐܰܢ̄ܬ݂ ܕ݂ܠܳܐ ܡܶܫܟ݂ܰܚ ܐ̄ܢܳܐ ܕ݂ܶܐܒ݁ܥܶܐ ܡܶܢ ܐܳܒ݁ܝ ܘܰܢܩܺܝܡ ܠܺܝ ܗܳܫܳܐ ܝܰܬ݂ܺܝܪ ܡܶܢ ܬ݂ܰܪܬ݂ܰܥܶܣܪܶܐ ܠܶܓ݁ܝܽܘܢܺܝܢ ܕ݂ܡܰܠܰܐܟܶ݁ܐ:
Mat 26:54 ܐܰܝܟ݂ܰܢܳܐ ܗܳܟܺ݁ܝܠ ܢܶܬ݁ܡܰܠܽܘܢ ܟ݂ܬܳ݁ܒܶ݁ܐ ܕ݂ܗܳܟܰ݁ܢܳܐ ܘܳܠܶܐ ܕ݂ܢܶܗܘܶܐ: ܣ
Mat 26:55 ܒ݂ܗܳܝ ܫܳܥܬܳ݁ܐ ܐܶܡܰܪ ܝܶܫܽܘܥ ܠܟܶ݁ܢܫܶܐ ܐܰܝܟ݁ ܕ݂ܥܰܠ ܓ݂ܰܝܳܣܳܐ ܢܦܰ݁ܩܬ݂ܽܘܢ ܒ݂ܣܰܦ݁ܣܺܪܶܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ ܟ݂ܽܠܝܽܘܡ ܠܘܳܬ݁ܟܽ݁ܘܢ ܒ݂ܗܰܝܟ݂ܠܳܐ ܝܳܬܶ݁ܒ݁ ܗ̄ܘܺܝܬ݁ ܘܡܰܠܶܦ݁ ܘܠܳܐ ܐܶܚܰܕ݂ܬ݂ܽܘܢܳܢܝ: ܣ
Mat 26:56 ܗܳܕܶ݁ܐ ܕ݂ܶܝܢ ܕ݂ܰܗܘܳܬ݁ ܕ݂ܢܶܬ݁ܡܰܠܽܘܢ ܟ݂ܬܳ݁ܒܶ݁ܐ ܕ݂ܰܢܒܺ݁ܝܶܐ ܣ ܗܳܝܕ݂ܶܝܢ ܬ݂ܰܠܡܺܝܕܶ݁ܐ ܟ݂ܽܠܗܽܘܢ ܫܰܒ݁ܩܽܘܗ̄ܝ ܘܰܥܪܰܩܘ: ܣ
Mat 26:57 ܘܗܳܢܽܘܢ ܕ݂ܰܐܚܕ݂ܽܘܗ̄ܝ ܠܝܶܫܽܘܥ ܐܰܘܒ݂ܠܽܘܗ̄ܝ ܠܘܳܬ݁ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ ܐܰܝܟ݂ܳܐ ܕ݂ܣܳܦ݁ܪܶܐ ܘܩܰܫܺܝܫܶܐ ܟ݂ܢܺܝܫܺܝܢ ܗ̄ܘܰܘ: ܣ
Mat 26:58 ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܐܳܙܶܠ ܗ̄ܘܳܐ ܒ݂ܳܬ݁ܪܶܗ ܡܶܢ ܪܽܘܚܩܳܐ ܥܕܰ݁ܡܳܐ ܠܕܳ݁ܪܬ݂ܶܗ ܕ݂ܪܰܒ݂-ܟ݂ܳܗܢܶܐ ܘܥܰܠ ܝܺܬܶ݁ܒ݁ ܠܓܰ݁ܘ ܥܰܡ ܕ݂ܰܚܫܶܐ ܕ݂ܢܶܚܙܶܐ ܚܰܪܬܳ݁ܐ ܣ݂ ܣ݂:
Mat 26:59 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܩܰܫܺܝܫܶܐ ܘܰܟ݁ܢܽܘܫܬ݂ܳܐ ܟ݂ܽܠܳܗ ܒ݂ܳܥܶܝܢ ܗ̄ܘܰܘ ܥܰܠ ܝܶܫܽܘܥ ܣܳܗܕ݂ܶܐ ܐܰܝܟ݁ ܕ݂ܰܢܡܺܝܬܽ݁ܘܢܳܝܗ̄ܝ:
Mat 26:60 ܘܠܳܐ ܐܶܫܟ݂ܰܚܘ ܘܶܐܬܰ݁ܘ ܣܰܓ݂ܺܝܶܐܐ ܣܳܗܕ݂ܶܐ ܕ݂ܫܽܘܩܪܳܐ ܐ̄ܚܪܳܝܰܬ݁ ܕ݂ܶܝܢ ܩܪܶܒ݁ܘ ܬ݂ܪܶܝܢ:
Mat 26:61 ܘܳܐܡܪܺܝܢ ܗܳܢܳܐ ܐܶܡܰܪ ܕ݂ܡܶܫܟ݂ܰܚ ܐ̄ܢܳܐ ܕ݂ܶܐܫܪܶܐ ܗܰܝܟ݂ܠܳܐ ܕ݂ܰܐܠܳܗܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܐܶܒ݁ܢܶܝܘܗ̄ܝ:
Mat 26:62 ܘܩܳܡ ܪܰܒ݂-ܟ݂ܳܗܢܶܐ ܘܶܐܡܰܪ ܠܶܗ ܠܳܐ ܡܶܕ݂ܶܡ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܡܳܢܳܐ ܡܰܣܗܕܺ݁ܝܢ ܥܠܰܝܟְ݂ ܗܳܠܶܝܢ:
Mat 26:63 ܝܶܫܽܘܥ ܕ݂ܶܝܢ ܫܰܬ݂ܺܝܩ ܗ̄ܘܳܐ ܣ ܘܰܥܢܳܐ ܪܰܒ݂-ܟ݂ܳܗܢܶܐ ܘܶܐܡܰܪ ܠܶܗ ܡܰܘܡܶܐ ܐ̄ܢܳܐ ܠܳܟ݁ ܒ݂ܰܐܠܳܗܳܐ ܚܰܝܳܐ ܕ݂ܬܺ݁ܐܡܰܪ ܠܰܢ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ:
Mat 26:64 ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂ ܐܳܡܰܪܢܳܐ ܠܟܽ݁ܘܢ ܕ݂ܶܝܢ ܕ݂ܡܶܢ ܗܳܫܳܐ ܬ݂ܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܘܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ: ܣ
Mat 26:65 ܗܳܝܕ݂ܶܝܢ ܪܰܒ݂-ܟ݂ܳܗܢܶܐ ܨܰܪܺܝ ܡܳܐܢܰܘܗ̄ܝ ܘܶܐܡܰܪ ܗܳܐ ܓ݂ܰܕ݂ܶܦ݁ ܡܳܢܳܐ ܡܶܟ݂ܺܝܠ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ ܗܳܐ ܗܳܫܳܐ ܫܡܰܥܬ݂ܽܘܢ ܓ݂ܽܘܕ݂ܳܦܶ݁ܗ:
Mat 26:66 ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܥܢܰܘ ܘܳܐܡܪܺܝܢ ܚܰܝܳܒ݁ ܗܽ̄ܘ ܡܰܘܬ݂ܳܐ: ܣ
Mat 26:67 ܗܳܝܕ݂ܶܝܢ ܪܰܩܘ ܒ݂ܰܐܦ݂ܰܘܗ̄ܝ ܘܰܡܩܰܦ݂ܚܺܝܢ ܗ̄ܘܰܘ ܠܶܗ ܐ̄ܚܪܳܢܶܐ ܕ݂ܶܝܢ ܡܳܚܶܝܢ ܗ̄ܘܰܘ ܠܶܗ:
Mat 26:68 ܘܳܐܡܪܺܝܢ ܐܶܬ݁ܢܰܒ݂ܳܐ ܠܰܢ ܡܫܺܝܚܳܐ ܡܰܢܽܘ ܗܰܘ ܕ݂ܰܡܚܳܟ݁: ܣ
Mat 26:69 ܟ݂ܺܐܦܳ݁ܐ ܕ݂ܶܝܢ ܝܳܬܶ݁ܒ݁ ܗ̄ܘܳܐ ܠܒܰ݁ܪ ܒ݂ܕܳ݁ܪܬ݂ܳܐ ܘܩܶܪܒ݂ܰܬ݁ ܠܘܳܬܶ݁ܗ ܐܰܡܬܳ݁ܐ ܚܕܳ݁ܐ ܘܳܐܡܪܳܐ ܠܶܗ ܐܳܦ݁ ܐܰܢ̄ܬ݂ ܥܰܡ ܝܶܫܽܘܥ ܗ̄ܘܰܝܬ݂ ܢܳܨܪܳܝܳܐ:
Mat 26:70 ܗܽܘ ܕ݂ܶܝܢ ܟ݂ܦܰ݁ܪ ܩܕܳ݁ܡ ܟ݂ܽܠܗܽܘܢ ܘܶܐܡܰܪ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܪܳܐ ܐܰܢ̄ܬ݂ܝ:
Mat 26:71 ܘܟܰ݁ܕ݁ ܢܦܰ݁ܩ ܠܣܶܦ݂ܳܐ ܚܙܳܬܶ݁ܗ ܐ̄ܚܪܺܬܳ݁ܐ ܘܳܐܡܪܳܐ ܠܗܽܘܢ ܕ݂ܬܰ݁ܡܳܢ ܗ̄ܘܳܐ ܐܳܦ݁ ܗܳܢܳܐ ܥܰܡ ܝܶܫܽܘܥ ܢܳܨܪܳܝܳܐ:
Mat 26:72 ܘܬܽ݁ܘܒ݁ ܟ݂ܦܰ݁ܪ ܒ݂ܡܰܘܡܳܬܳ݁ܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܶܗ ܠܓܰ݁ܒ݁ܪܳܐ:
Mat 26:73 ܡܶܢ ܒ݂ܳܬܰ݁ܪ ܩܰܠܺܝܠ ܕ݂ܶܝܢ ܩܪܶܒ݁ܘ ܗܳܢܽܘܢ ܕ݂ܩܳܝܡܺܝܢ ܘܶܐܡܰܪܘ ܠܟܺ݁ܐܦܳ݁ܐ ܫܰܪܺܝܪܳܐܝܺܬ݁ ܐܳܦ݁ ܐܰܢ̄ܬ݂ ܡܶܢܗܽܘܢ ܐܰܢ̄ܬ݂ ܐܳܦ݁ ܡܰܡܠ̄ܠܳܟ݁ ܓ݂ܶܝܪ ܡܰܘܕ݂ܰܥ ܠܳܟ݁:
Mat 26:74 ܗܳܝܕ݂ܶܝܢ ܫܰܪܺܝ ܠܡܰܚܪܳܡܽܘ ܘܰܠܡܺܐܡܳܐ ܕ݂ܠܳܐ ܝܳܕܰ݁ܥܢܳܐ ܠܶܗ ܠܓܰ݁ܒ݁ܪܳܐ ܣ ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ:
Mat 26:75 ܘܶܐܬ݂ܕ݂ܟܰ݁ܪ ܟ݂ܺܐܦܳ݁ܐ ܡܶܠܬܳ݁ܐ ܕ݂ܝܶܫܽܘܥ ܕ݂ܶܐܡܰܪ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܒ݂ܺܝ ܘܰܢܦܰ݁ܩ ܠܒܰ݁ܪ ܒ݂ܟܳ݁ܐ ܡܰܪܺܝܪܳܐܝܺܬ݁: ܣ
Mat 27:1 ܟ݂ܰܕ݁ ܕ݂ܶܝܢ ܗܘܳܐ ܨܰܦ݁ܪܳܐ ܡܶܠܟ݂ܳܐ ܢܣܰܒ݁ܘ ܥܰܠ ܝܶܫܽܘܥ ܣ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ ܐܰܝܟ݁ ܕ݂ܰܢܡܺܝܬܽ݁ܘܢܳܝܗ̄ܝ:
Mat 27:2 ܘܰܐܣܪܽܘܗ̄ܝ ܘܰܐܘܒ݂ܠܽܘܗ̄ܝ ܘܰܐܫܠܡܽܘܗ̄ܝ ܠܦ݂ܺܝܠܰܛܳܘܣ ܗܺܓ݁ܡܽܘܢܳܐ: ܣ
Mat 27:3 ܗܳܝܕ݂ܶܝܢ ܝܺܗܽܘܕܳ݁ܐ ܡܰܫܠܡܳܢܳܐ ܟ݂ܰܕ݁ ܚܙܳܐ ܕ݂ܶܐܬ݁ܚܰܝܰܒ݁ ܝܶܫܽܘܥ ܐܶܬ݂ܬ݂ܘܺܝ ܘܶܐܙܰܠ ܐܰܗܦ݂ܶܟ݁ ܗܳܠܶܝܢ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ ܠܪܰܒ݂ܰܝ-ܟ݂ܳܗܢܶܐ ܘܰܠܩܰܫܺܝܫܶܐ:
Mat 27:4 ܘܶܐܡܰܪ ܚܛܺܝܬ݁ ܕ݂ܰܐܫܠܡܶܬ݁ ܕ݂ܡܳܐ ܙܰܟ݂ܳܝܳܐ ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܠܰܢ ܡܳܐ ܠܰܢ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂:
Mat 27:5 ܘܰܫܕܳ݁ܝܗ̄ܝ ܟ݂ܶܣܦ݂ܳܐ ܒ݂ܗܰܝܟ݂ܠܳܐ ܘܫܰܢܺܝ ܘܶܐܙܰܠ ܚܢܰܩ ܢܰܦ݁ܫܶܗ: ܣ
Mat 27:6 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܫܰܩܠܽܘܗ̄ܝ ܠܟܶ݁ܣܦ݂ܳܐ ܘܶܐܡܰܪܘ ܠܳܐ ܫܰܠܺܝܛ ܕ݂ܢܰܪܡܶܝܘܗ̄ܝ ܒ݂ܶܝܬ݁ ܩܽܘܪܒ݂ܳܢܳܐ ܡܶܛܽܠ ܕ݂ܛܺܝܡܰܝ ܕ݂ܡܳܐ ܗܽܘ:
Mat 27:7 ܘܰܢܣܰܒ݁ܘ ܡܶܠܟ݂ܳܐ ܘܰܙܒܰ݁ܢܘ ܒ݂ܶܗ ܐܳܓܽ݁ܘܪܣܶܗ ܕ݂ܦܰ݁ܚܳܪܳܐ ܠܒܶ݁ܝܬ݁-ܩܒܽ݁ܘܪܳܐ ܕ݂ܰܐܟ݁ܣܢܳܝܶܐ:
Mat 27:8 ܡܶܛܽܠ ܗܳܢܳܐ ܐܶܬ݁ܩܪܺܝ ܐܳܓܽ݁ܘܪܣܳܐ ܗܰܘ ܩܪܺܝܬܳ݁ܐ ܕ݂ܰܕ݁ܡܳܐ ܥܕܰ݁ܡܳܐ ܠܝܰܘܡܳܢܳܐ: ܣ
Mat 27:9 ܗܳܝܕ݂ܶܝܢ ܐܶܬ݁ܡܰܠܺܝ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ ܕ݂ܢܶܣܒ݂ܶܬ݁ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ ܕ݂ܡܰܘܗ̄ܝ ܕ݂ܝܰܩܺܝܪܳܐ ܕ݂ܩܰܨܘ ܡܶܢ ܒ݂ܢܰܝ ܐܺܝܣܪܳܝܶܠ:
Mat 27:10 ܘܝܶܗܒ݂ܶܬ݁ ܐܶܢܽܘܢ ܠܳܐܓܽ݁ܘܪܣܶܗ ܕ݂ܦܰ݁ܚܳܪܳܐ ܐܰܝܟ݁ ܕ݂ܰܦ݁ܩܰܕ݁ ܠܺܝ ܡܳܪܝܳܐ: ܣ
Mat 27:11 ܗܽܘ ܕ݂ܶܝܢ ܝܶܫܽܘܥ ܩܳܡ ܩܕܳ݁ܡ ܗܺܓ݁ܡܽܘܢܳܐ ܘܫܰܐܠܶܗ ܗܺܓ݁ܡܽܘܢܳܐ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂: ܣ
Mat 27:12 ܘܟܰ݁ܕ݁ ܐܳܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܡܶܕ݂ܶܡ ܦ݂ܶܬ݁ܓܳ݁ܡܳܐ ܗܽܘ ܠܳܐ ܦ݂ܰܢܺܝ: ܣ
Mat 27:13 ܗܳܝܕ݂ܶܝܢ ܐܶܡܰܪ ܠܶܗ ܦ݂ܺܝܠܰܛܳܘܣ ܠܳܐ ܫܳܡܰܥ ܐܰܢ̄ܬ݂ ܟ݂ܡܳܐ ܡܰܣܗܕܺ݁ܝܢ ܥܠܰܝܟְ݂: ܣ
Mat 27:14 ܘܠܳܐ ܝܰܗ̄ܒ݁ ܠܶܗ ܦ݂ܶܬ݁ܓܳ݁ܡܳܐ ܘܠܳܐ ܒ݂ܰܚܕܳ݁ܐ ܡܶܠܳܐ ܘܥܰܠ ܗܳܕܶ݁ܐ ܐܶܬ݂ܕ݂ܰܡܰܪ ܛܳܒ݁: ܣ
Mat 27:15 ܒ݂ܟܽ݁ܠ ܥܺܐܕܳ݁ܐ ܕ݂ܶܝܢ ܡܥܳܕ݁ ܗ̄ܘܳܐ ܗܺܓ݁ܡܽܘܢܳܐ ܕ݂ܢܶܫܪܶܐ ܐܰܣܺܝܪܳܐ ܚܰܕ݁ ܠܥܰܡܳܐ ܐܰܝܢܳܐ ܕ݂ܗܶܢܽܘܢ ܨܳܒܶ݁ܝܢ ܗ̄ܘܰܘ:
Mat 27:16 ܐܰܣܺܝܪ ܗ̄ܘܳܐ ܠܗܽܘܢ ܕ݂ܶܝܢ ܐܰܣܺܝܪܳܐ ܝܺܕܺ݁ܝܥܳܐ ܕ݂ܡܶܬ݁ܩܪܶܐ ܒ݂ܰܪ-ܐܰܒ݂ܰܐ:
Mat 27:17 ܘܟܰ݁ܕ݁ ܟ݂ܢܺܝܫܺܝܢ ܐܶܡܰܪ ܠܗܽܘܢ ܦ݂ܺܝܠܰܛܳܘܣ ܠܡܰܢ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܫܪܶܐ ܠܟܽ݁ܘܢ ܠܒܰ݁ܪ-ܐܰܒ݂ܰܐ ܐܰܘ ܠܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ: ܣ
Mat 27:18 ܝܳܕܰ݁ܥ ܗ̄ܘܳܐ ܓ݂ܶܝܪ ܦ݂ܺܝܠܰܛܳܘܣ ܕ݂ܡܶܢ ܚܣܳܡܳܐ ܐܰܫܠܡܽܘܗ̄ܝ: ܣ
Mat 27:19 ܟ݂ܰܕ݁ ܝܺܬܶ݁ܒ݁ ܕ݂ܶܝܢ ܗܺܓ݁ܡܽܘܢܳܐ ܥܰܠ ܒ݂ܺܝܡ ܕ݂ܺܝܠܶܗ ܫܶܠܚܰܬ݁ ܠܶܗ ܐܰܢ̄ܬ݂ܬܶ݁ܗ ܘܳܐܡܪܳܐ ܠܶܗ ܠܳܐ ܠܳܟ݁ ܘܰܠܗܰܘ ܙܰܕ݂ܺܝܩܳܐ ܣܰܓ݂ܺܝ ܓ݂ܶܝܪ ܚܶܫܶܬ݁ ܒ݂ܚܶܠܡܝ ܝܰܘܡܳܢܳܐ ܡܶܛܽܠܳܬܶ݁ܗ: ܣ
Mat 27:20 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܩܰܫܺܝܫܶܐ ܐܰܦ݂ܺܝܣܘ ܠܟܶ݁ܢܫܶܐ ܕ݂ܢܶܫܶܐܠܽܘܢ ܠܒܰ݁ܪ-ܐܰܒ݂ܰܐ ܠܝܶܫܽܘܥ ܕ݂ܶܝܢ ܕ݂ܢܰܘܒ݂ܕܽ݁ܘܢ: ܣ
Mat 27:21 ܘܰܥܢܳܐ ܗܺܓ݁ܡܽܘܢܳܐ ܘܶܐܡܰܪ ܠܗܽܘܢ ܠܡܰܢ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܫܪܶܐ ܠܟܽ݁ܘܢ ܡܶܢ ܬ݂ܪܰܝܗܽܘܢ ܗܶܢܽܘܢ ܕ݂ܶܝܢ ܐܶܡܰܪܘ ܠܒܰ݁ܪ-ܐܰܒ݂ܰܐ:
Mat 27:22 ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܘܰܠܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ ܡܳܢܳܐ ܐܶܥܒ݂ܶܕ݁ ܠܶܗ ܐܳܡܪܺܝܢ ܟ݂ܽܠܗܽܘܢ ܢܶܙܕ݂ܩܶܦ݁:
Mat 27:23 ܐܳܡܰܪ ܠܗܽܘܢ ܗܺܓ݁ܡܽܘܢܳܐ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܗܶܢܽܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܥܰܘ ܘܶܐܡܰܪܘ ܢܶܙܕ݂ܩܶܦ݁: ܣ
Mat 27:24 ܦ݂ܺܝܠܰܛܳܘܣ ܕ݂ܶܝܢ ܟ݂ܰܕ݁ ܚܙܳܐ ܕ݂ܡܶܕ݂ܶܡ ܠܳܐ ܡܰܘܬ݂ܰܪ ܐܶܠܳܐ ܝܰܬ݂ܺܝܪܳܐܝܺܬ݁ ܪܰܘܒ݂ܳܐ ܗܳܘܶܐ ܫܩܰܠ ܡܰܝܳܐ ܐܰܫܺܝܓ݁ ܐܺܝܕܰ݁ܘܗ̄ܝ ܠܥܺܝܢ ܟ݂ܶܢܫܳܐ ܘܶܐܡܰܪ ܡܚܰܣܰܝ ܐ̄ܢܳܐ ܡܶܢ ܕ݂ܡܶܗ ܕ݂ܗܳܢܳܐ ܙܰܕ݂ܺܝܩܳܐ ܐܰܢ̄ܬ݂ܽܘܢ ܬ݂ܶܕ݂ܥܽܘܢ:
Mat 27:25 ܘܰܥܢܰܘ ܟ݂ܽܠܶܗ ܥܰܡܳܐ ܘܶܐܡܰܪܘ ܕ݂ܡܶܗ ܥܠܰܝܢ ܘܥܰܠ ܒ݂ܢܰܝܢ: ܣ
Mat 27:26 ܗܳܝܕ݂ܶܝܢ ܫܪܳܐ ܠܗܽܘܢ ܠܒܰ݁ܪ-ܐܰܒ݂ܰܐ ܘܢܰܓ݂ܶܕ݁ ܒ݂ܰܦ݁ܪܳܓܶ݁ܠܶܐ ܠܝܶܫܽܘܥ ܘܰܐܫܠܡܶܗ ܕ݂ܢܶܙܕ݂ܩܶܦ݁: ܣ
Mat 27:27 ܗܳܝܕ݂ܶܝܢ ܐܶܣܛܪܰܛܺܝܽܘܛܶܐ ܕ݂ܗܺܓ݁ܡܽܘܢܳܐ ܕ݂ܰܒ݁ܪܽܘܗ̄ܝ ܠܝܶܫܽܘܥ ܠܰܦ݂ܪܶܛܳܘܪܺܝܢ ܘܰܟ݁ܢܰܫܘ ܥܠܰܘܗ̄ܝ ܠܟܽ݁ܠܶܗ ܐܶܣܦ݂ܺܝܪ:
Mat 27:28 ܘܰܐܫܠܚܽܘܗ̄ܝ ܘܰܐܠܒ݂ܫܽܘܗ̄ܝ ܟ݁ܠܰܡܺܝܣ ܕ݂ܰܙܚܽܘܪܺܝܬܳ݁ܐ:
Mat 27:29 ܘܰܓ݁ܕܰ݁ܠܘ ܟ݂ܠܺܝܠܳܐ ܕ݂ܥܰܘܙܢܳܝܶܐ ܘܣܳܡܘ ܒ݂ܪܺܫܶܗ ܘܩܰܢܝܳܐ ܒ݂ܝܰܡܺܝܢܶܗ ܘܰܒ݁ܪܰܟ݁ܘ ܥܰܠ ܒ݂ܽܘܪܟ݂ܰܝܗܽܘܢ ܩܕܳ݁ܡܰܘܗ̄ܝ ܘܰܡܒܰ݁ܙܚܺܝܢ ܗ̄ܘܰܘ ܒ݂ܶܗ ܘܳܐܡܪܺܝܢ ܫܠܳܡ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Mat 27:30 ܘܪܰܩܘ ܒ݂ܦ݂ܰܪܨܽܘܦ݂ܶܗ ܘܰܫܩܰܠܘ ܩܰܢܝܳܐ ܘܡܳܚܶܝܢ ܗ̄ܘܰܘ ܠܶܗ ܥܰܠ ܪܺܫܶܗ: ܣ
Mat 27:31 ܘܟܰ݁ܕ݁ ܒ݂ܰܙܰܚܘ ܒ݂ܶܗ ܐܰܫܠܚܽܘܗ̄ܝ ܟ݁ܠܰܡܺܝܣ ܘܰܐܠܒ݂ܫܽܘܗ̄ܝ ܢܰܚܬ݂ܰܘܗ̄ܝ ܘܰܐܘܒ݂ܠܽܘܗ̄ܝ ܕ݂ܢܶܙܕ݂ܩܶܦ݁: ܣ
Mat 27:32 ܘܟܰ݁ܕ݁ ܢܳܦ݁ܩܺܝܢ ܐܶܫܟ݂ܰܚܘ ܓ݂ܰܒ݁ܪܳܐ ܩܽܘܪܺܝܢܳܝܳܐ ܕ݂ܰܫܡܶܗ ܫܶܡܥܽܘܢ ܠܗܳܢܳܐ ܫܰܚܰܪܘ ܕ݂ܢܶܫܩܽܘܠ ܙܩܺܝܦܶ݁ܗ: ܣ
Mat 27:33 ܘܶܐܬܰ݁ܘ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܓ݂ܳܓܽ݁ܘܠܬ݂ܳܐ ܗܳܝ ܕ݂ܡܶܬ݁ܦ݂ܰܫܩܳܐ ܩܰܪܩܰܦ݁ܬܳ݁ܐ: ܣ
Mat 27:34 ܘܝܰܗ̄ܒ݁ܘ ܠܶܗ ܕ݂ܢܶܫܬ݂ܶܐ ܚܰܠܳܐ ܕ݂ܰܚܠܺܝܛ ܒ݂ܰܡܪܳܪܬ݂ܳܐ ܘܰܛܥܶܡ ܘܠܳܐ ܨܒܳ݁ܐ ܠܡܶܫܬ݂ܳܐ ܣ݂ ܣ݂:
Mat 27:35 ܘܟܰ݁ܕ݁ ܙܰܩܦ݂ܽܘܗ̄ܝ ܦ݂ܰܠܶܓ݁ܘ ܢܰܚܬ݂ܰܘܗ̄ܝ ܒ݂ܦܶ݁ܣܳܐ:
Mat 27:36 ܘܝܳܬ݁ܒ݂ܺܝܢ ܗ̄ܘܰܘ ܘܢܳܛܪܺܝܢ ܠܶܗ ܬ݂ܰܡܳܢ: ܣ
Mat 27:37 ܘܣܳܡܘ ܠܥܶܠ ܡܶܢ ܪܺܫܶܗ ܥܶܠܬܳ݁ܐ ܕ݂ܡܰܘܬ݂ܶܗ ܒ݂ܰܟ݁ܬܳ݁ܒܳ݁ܐ ܗܳܢܰܘ ܝܶܫܽܘܥ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ
Mat 27:38 ܘܶܐܙܕ݂ܩܶܦ݁ܘ ܥܰܡܶܗ ܬ݂ܪܶܝܢ ܠܶܣܛܳܝܶܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ: ܣ
Mat 27:39 ܐܰܝܠܶܝܢ ܕ݂ܶܝܢ ܕ݂ܥܳܒ݁ܪܺܝܢ ܗ̄ܘܰܘ ܡܓܰ݁ܕ݂ܦܺ݁ܝܢ ܗ̄ܘܰܘ ܥܠܰܘܗ̄ܝ ܘܰܡܢܺܝܕܺ݁ܝܢ ܪܺܫܰܝܗܽܘܢ:
Mat 27:40 ܘܳܐܡܪܺܝܢ ܣܳܬܰ݁ܪ ܗܰܝܟ݂ܠܳܐ ܘܒܳ݁ܢܶܐ ܠܶܗ ܠܰܬ݁ܠܳܬܳ݁ܐ ܝܰܘܡܺܝܢ ܦ݂ܰܨܳܐ ܢܰܦ݁ܫܳܟ݁ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܘܚܽܘܬ݁ ܡܶܢ ܙܩܺܝܦܳ݁ܐ: ܣ
Mat 27:41 ܗܳܟ݁ܘܳܬ݁ ܐܳܦ݁ ܪܰܒ݂ܰܝ-ܟ݂ܳܗܢܶܐ ܡܒܰ݁ܙܚܺܝܢ ܗ̄ܘܰܘ ܥܰܡ ܣܳܦ݁ܪܶܐ ܘܩܰܫܺܝܫܶܐ ܘܰܦ݁ܪܺܝܫܶܐ:
Mat 27:42 ܘܳܐܡܪܺܝܢ ܠܰܐ̄ܚܪܳܢܶܐ ܐܰܚܺܝ ܢܰܦ݁ܫܶܗ ܠܳܐ ܡܶܫܟ݂ܰܚ ܠܡܰܚܳܝܽܘ ܐܶܢ ܡܰܠܟ݂ܶܗ ܗܽ̄ܘ ܕ݂ܺܐܝܣܪܳܝܶܠ ܢܶܚܽܘܬ݁ ܗܳܫܳܐ ܡܶܢ ܙܩܺܝܦܳ݁ܐ ܘܰܢܗܰܝܡܶܢ ܒ݂ܶܗ:
Mat 27:43 ܬ݂ܟܺ݁ܝܠ ܥܰܠ ܐܰܠܳܗܳܐ ܢܶܦ݁ܪܩܺܝܘܗ̄ܝ ܗܳܫܳܐ ܐܶܢ ܨܳܒܶ݁ܐ ܒ݂ܶܗ ܐܳܡܰܪ ܓ݂ܶܝܪ ܕ݂ܰܒ݁ܪܶܗ ܐ̄ܢܳܐ ܕ݂ܰܐܠܳܗܳܐ: ܣ
Mat 27:44 ܗܳܟ݁ܘܳܬ݁ ܐܳܦ݁ ܓ݂ܰܝܳܣܶܐ ܗܳܢܽܘܢ ܕ݂ܶܐܙܕ݂ܩܶܦ݁ܘ ܥܰܡܶܗ ܡܚܰܣܕܺ݁ܝܢ ܗ̄ܘܰܘ ܠܶܗ: ܣ
Mat 27:45 ܡܶܢ ܫܶܬ݁ ܫܳܥܺܝܢ ܕ݂ܶܝܢ ܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܫܳܥܶܐ ܬ݂ܫܰܥ:
Mat 27:46 ܘܠܰܐܦ݂ܰܝ ܬ݂ܫܰܥ ܫܳܥܺܝܢ ܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܺܝܠ ܐܺܝܠ ܠܡܳܢܳܐ ܫܒܰ݁ܩܬ݂ܳܢܝ:
Mat 27:47 ܐ̄ܢܳܫܺܝܢ ܕ݂ܶܝܢ ܡܶܢ ܗܳܢܽܘܢ ܕ݂ܩܳܝܡܺܝܢ ܗ̄ܘܰܘ ܬ݂ܰܡܳܢ ܟ݂ܰܕ݁ ܫܡܰܥܘ ܐܳܡܪܺܝܢ ܗ̄ܘܰܘ ܗܳܢܳܐ ܠܺܐܠܺܝܳܐ ܩܪܳܐ:
Mat 27:48 ܘܒܳ݁ܗ ܒ݂ܫܳܥܬܳ݁ܐ ܪܗܶܛ ܚܰܕ݁ ܡܶܢܗܽܘܢ ܘܰܫܩܰܠ ܐܶܣܦܽ݁ܘܓ݂ܳܐ ܘܰܡܠܳܗ ܚܰܠܳܐ ܘܣܳܡܳܗ ܒ݂ܩܰܢܝܳܐ ܘܡܰܫܩܶܐ ܗ̄ܘܳܐ ܠܶܗ:
Mat 27:49 ܫܰܪܟ݂ܳܐ ܕ݂ܶܝܢ ܐܳܡܪܺܝܢ ܗ̄ܘܰܘ ܫܒܽ݁ܘܩܘ ܢܶܚܙܶܐ ܐܶܢ ܐܳܬܶ݁ܐ ܐܺܠܺܝܳܐ ܠܡܶܦ݁ܪܩܶܗ: ܣ
Mat 27:50 ܗܽܘ ܕ݂ܶܝܢ ܝܶܫܽܘܥ ܬ݂ܽܘܒ݁ ܩܥܳܐ ܒ݂ܩܳܠܳܐ ܪܳܡܳܐ ܘܰܫܒܰ݁ܩ ܪܽܘܚܶܗ: ܣ
Mat 27:51 ܘܡܶܚܕܳ݁ܐ ܐܰܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܐܶܨܛܪܺܝ ܠܰܬ݁ܪܶܝܢ ܡܶܢ ܠܥܶܠ ܥܕܰ݁ܡܳܐ ܠܬܰ݁ܚܬ݂ ܘܰܐܪܥܳܐ ܐܶܬ݂ܬ݂ܙܺܝܥܰܬ݁ ܘܟܺ݁ܐܦܶ݁ܐ ܐܶܨܛܰܪܺܝ:
Mat 27:52 ܘܒܶ݁ܝܬ݁-ܩܒܽ݁ܘܪܶܐ ܐܶܬ݁ܦ݂ܰܬ݂ܰܚܘ ܘܦܰ݁ܓ݁ܪܶܐ ܣܰܓ݂ܺܝܶܐܐ ܕ݂ܩܰܕ݂ܺܝܫܶܐ ܕ݂ܰܫܟܺ݁ܝܒܺ݁ܝܢ ܗ̄ܘܰܘ ܩܳܡܘ:
Mat 27:53 ܘܰܢܦܰ݁ܩܘ ܘܒܳ݁ܬܰ݁ܪ ܩܝܳܡܬ݂ܶܗ ܥܰܠܘ ܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܘܶܐܬ݁ܚܙܺܝܘ ܠܣܰܓ݂ܺܝܶܐܐ: ܣ
Mat 27:54 ܩܶܢܛܪܽܘܢܳܐ ܕ݂ܶܝܢ ܘܰܕ݁ܥܰܡܶܗ ܕ݂ܢܳܛܪܺܝܢ ܗ̄ܘܰܘ ܠܝܶܫܽܘܥ ܟ݂ܰܕ݁ ܚܙܰܘ ܙܰܘܥܳܐ ܘܰܐܝܠܶܝܢ ܕ݂ܰܗܘܰܝ ܕ݂ܚܶܠܘ ܛܳܒ݁ ܘܶܐܡܰܪܘ ܫܰܪܺܝܪܳܐܝܺܬ݁ ܗܳܢܳܐ ܒ݂ܪܶܗ ܗ̄ܘܳܐ ܕ݂ܰܐܠܳܗܳܐ: ܣ
Mat 27:55 ܐܺܝܬ݁ ܗ̄ܘܰܝ ܕ݂ܶܝܢ ܐܳܦ݁ ܬ݂ܰܡܳܢ ܢܶܫܶܐ ܣܰܓ݂ܺܝܳܐܬܳ݁ܐ ܕ݂ܚܳܙܝܳܢ ܗ̄ܘܰܝ ܡܶܢ ܪܽܘܚܩܳܐ ܗܳܢܶܝܢ ܕ݂ܶܐܬܰ݁ܝ ܗ̄ܘܰܝ ܒ݂ܳܬ݁ܪܶܗ ܕ݂ܝܶܫܽܘܥ ܡܶܢ ܓ݂ܠܺܝܠܳܐ ܘܰܡܫܰܡܫܳܢ ܗ̄ܘܰܝ ܠܶܗ:
Mat 27:56 ܕ݂ܰܚܕܳ݁ܐ ܡܶܢܗܶܝܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܘܰܕ݁ܝܳܘܣܺܐ ܘܶܐܡܗܽܘܢ ܕ݂ܰܒ݁ܢܰܝ ܙܰܒ݁ܕܰ݁ܝ: ܣ
Mat 27:57 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܐܶܬܳ݁ܐ ܓ݂ܰܒ݁ܪܳܐ ܥܰܬ݂ܺܝܪܳܐ ܡܶܢ ܪܳܡܬܳ݁ܐ ܕ݂ܰܫܡܶܗ ܝܰܘܣܶܦ݁ ܕ݂ܳܐܦ݁ ܗܽܘ ܐܶܬ݂ܬ݂ܰܠܡܰܕ݁ ܗ̄ܘܳܐ ܠܝܶܫܽܘܥ:
Mat 27:58 ܗܳܢܳܐ ܩܪܶܒ݁ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ ܘܰܦ݁ܩܰܕ݁ ܦ݂ܺܝܠܰܛܳܘܣ ܕ݂ܢܶܬܺ݁ܝܗܶܒ݁ ܠܶܗ ܦ݂ܰܓ݁ܪܳܐ: ܣ
Mat 27:59 ܘܫܰܩܠܶܗ ܝܰܘܣܶܦ݁ ܠܦܰ݁ܓ݁ܪܳܐ ܘܟܰ݁ܪܟܶ݁ܗ ܒ݂ܰܚܝܳܨܳܐ ܕ݂ܟܶ݁ܬ݂ܳܢܳܐ ܢܰܩܕ݂ܳܐ:
Mat 27:60 ܘܣܳܡܶܗ ܒ݂ܒܶ݁ܝܬ݁-ܩܒܽ݁ܘܪܳܐ ܚܰܕ݁̄ܬܳ݁ܐ ܕ݂ܺܝܠܶܗ ܕ݂ܰܢܩܺܝܪ ܒ݂ܟܺ݁ܐܦܳ݁ܐ ܘܥܰܓ݂ܶܠܘ ܟ݂ܺܐܦܳ݁ܐ ܪܰܒ݂ܬܳ݁ܐ ܐܰܪܡܺܝܘ ܥܰܠ ܬ݂ܰܪܥܳܐ ܕ݂ܒܶ݁ܝܬ݁-ܩܒܽ݁ܘܪܳܐ ܘܶܐܙܰܠܘ: ܣ
Mat 27:61 ܐܺܝܬ݁ ܗ̄ܘܰܝ ܕ݂ܶܝܢ ܬ݂ܰܡܳܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐ̄ܚܪܺܬܳ݁ܐ ܕ݂ܝܳܬ݁ܒ݂ܳܢ ܗ̄ܘܰܝ ܠܩܽܘܒ݁ܠܶܗ ܕ݂ܩܰܒ݁ܪܳܐ: ܣ
Mat 27:62 ܠܝܰܘܡܳܐ ܕ݂ܶܝܢ ܕ݂ܰܡܚܳܪ ܕ݂ܺܐܝܬܰ݁ܘܗ̄ܝ ܒ݂ܳܬܰ݁ܪ ܥܪܽܘܒ݁ܬ݂ܳܐ ܐܶܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܠܘܳܬ݁ ܦ݂ܺܝܠܰܛܳܘܣ:
Mat 27:63 ܘܳܐܡܪܺܝܢ ܠܶܗ ܡܳܪܰܢ ܐܶܬ݂ܕ݂ܟܰ݁ܪܢ ܕ݂ܗܰܘ ܡܰܛܥܝܳܢܳܐ ܐܶܡܰܪ ܗ̄ܘܳܐ ܟ݂ܰܕ݁ ܚܰܝ ܕ݂ܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܩܳܐܶܡ ܐ̄ܢܳܐ:
Mat 27:64 ܦ݂ܩܽܘܕ݁ ܗܳܟܺ݁ܝܠ ܡܶܙܕ݂ܰܗܪܺܝܢ ܒ݂ܩܰܒ݁ܪܳܐ ܥܕܰ݁ܡܳܐ ܠܰܬ݁ܠܳܬܳ݁ܐ ܝܰܘܡܺܝܢ ܕ݂ܰܠܡܳܐ ܢܺܐܬܽ݁ܘܢ ܬ݂ܰܠܡܺܝܕܰ݁ܘܗ̄ܝ ܢܶܓ݁ܢܒܽ݁ܘܢܳܝܗ̄ܝ ܒ݂ܠܺܠܝܳܐ ܘܢܺܐܡܪܽܘܢ ܠܥܰܡܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܩܳܡ ܘܬܶ݁ܗܘܶܐ ܛܽܘܥܝܰܝ ܐ̄ܚܪܳܝܬ݂ܳܐ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܳܐ:
Mat 27:65 ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܐܺܝܬ݁ ܠܟܽ݁ܘܢ ܩܶܣܛܽܘܢܳܪܶܐ ܙܶܠܘ ܐܶܙܕ݂ܰܗ̄ܪܘ ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ:
Mat 27:66 ܗܶܢܽܘܢ ܕ݂ܶܝܢ ܐܶܙܰܠܘ ܐܶܙܕ݂ܗܰܪܘ ܒ݂ܩܰܒ݁ܪܳܐ ܘܰܚܬܰ݁ܡܘ ܟ݂ܺܐܦܳ݁ܐ ܗܳܝ ܥܰܡ ܩܶܣܛܽܘܢܳܪܶܐ: ܣ
Mat 28:1 ܒ݂ܪܰܡܫܳܐ ܕ݂ܶܝܢ ܒ݂ܫܰܒ݂ܬܳ݁ܐ ܕ݂ܢܳܓܰ݁ܗ ܚܰܕ݁-ܒ݂ܫܰܒ݂ܳܐ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐ̄ܚܪܺܬܳ݁ܐ ܕ݂ܢܶܚܙܝܳܢ ܩܰܒ݁ܪܳܐ:
Mat 28:2 ܘܗܳܐ ܙܰܘܥܳܐ ܪܰܒ݂ܳܐ ܗܘܳܐ ܡܰܠܰܐܟܳ݁ܐ ܓ݂ܶܝܪ ܕ݂ܡܳܪܝܳܐ ܢܚܶܬ݁ ܡܶܢ ܫܡܰܝܳܐ ܘܰܩܪܶܒ݁ ܥܰܓ݂ܶܠ ܟ݂ܺܐܦܳ݁ܐ ܡܶܢ ܬ݂ܰܪܥܳܐ ܘܝܳܬܶ݁ܒ݁ ܗ̄ܘܳܐ ܥܠܶܝܗ:
Mat 28:3 ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܚܶܙܘܶܗ ܐܰܝܟ݁ ܒ݂ܰܪܩܳܐ ܘܰܠܒܽ݁ܘܫܶܗ ܚܶܘܳܪ ܗ̄ܘܳܐ ܐܰܝܟ݁ ܬ݂ܰܠܓ݂ܳܐ:
Mat 28:4 ܘܡܶܢ ܕ݂ܶܚܠܬܶ݁ܗ ܐܶܬ݂ܬ݂ܙܺܝܥܘ ܐܰܝܠܶܝܢ ܕ݂ܢܳܛܪܺܝܢ ܗ̄ܘܰܘ ܘܰܗܘܰܘ ܐܰܝܟ݁ ܡܺܝܬܶ݁ܐ: ܣ
Mat 28:5 ܥܢܳܐ ܕ݂ܶܝܢ ܡܰܠܰܐܟܳ݁ܐ ܘܶܐܡܰܪ ܠܢܶܫܶܐ ܐܰܢ̄ܬ݂ܶܝܢ ܠܳܐ ܬ݂ܶܕ݁ܚܠܳܢ ܝܳܕܰ݁ܥ ܐ̄ܢܳܐ ܓ݂ܶܝܪ ܕ݂ܰܠܝܶܫܽܘܥ ܕ݂ܶܐܙܕ݂ܩܶܦ݁ ܒ݂ܳܥܝܳܢ ܐܢ̄ܬ݂ܶܝܢ:
Mat 28:6 ܠܳܐ ܗܘܳܐ ܬ݂ܢܳܢ ܩܳܡ ܠܶܗ ܓ݂ܶܝܪ ܐܰܝܟ݂ܰܢܳܐ ܕ݂ܶܐܡܰܪ ܬ݂ܳܐܝܶܝܢ ܚܙܳܝܶܝܢ ܕ݂ܽܘܟ݂ܬܳ݁ܐ ܕ݂ܣܺܝܡ ܗ̄ܘܳܐ ܒ݂ܳܗ ܡܳܪܰܢ:
Mat 28:7 ܘܙܶܠܶܝܢ ܒ݂ܰܥܓܰ݁ܠ ܐܶܡܰܪܶܝܢ ܠܬܰ݁ܠܡܺܝܕܰ݁ܘܗ̄ܝ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܗܳܐ ܩܳܕܶ݁ܡ ܠܟܽ݁ܘܢ ܠܰܓ݁ܠܺܝܠܳܐ ܬ݂ܰܡܳܢ ܬ݂ܶܚܙܽܘܢܳܝܗ̄ܝ ܗܳܐ ܐܶܡܪܶܬ݁ ܠܟܶ݁ܝܢ: ܣ
Mat 28:8 ܘܶܐܙܰܠ ܥܓܰ݁ܠ ܡܶܢ ܩܰܒ݁ܪܳܐ ܒ݂ܕܶ݁ܚܠܬܳ݁ܐ ܘܰܒ݁ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܘܪܳܗܛܳܢ ܕ݂ܢܺܐܡܪܳܢ ܠܬܰ݁ܠܡܺܝܕܰ݁ܘܗ̄ܝ: ܣ
Mat 28:9 ܘܗܳܐ ܝܶܫܽܘܥ ܦ݂ܓܰ݁ܥ ܒ݂ܗܶܝܢ ܘܶܐܡܰܪ ܠܗܶܝܢ ܫܠܳܡ ܠܟܶ݁ܝܢ ܗܶܢܶܝܢ ܕ݂ܶܝܢ ܩܪܶܒ݁ ܐܶܚܰܕ݁ ܪܶܓ݁ܠܰܘܗ̄ܝ ܘܰܣܓܶ݁ܕܶ݁ܝܢ ܠܶܗ: ܣ
Mat 28:10 ܗܳܝܕ݂ܶܝܢ ܐܶܡܰܪ ܠܗܶܝܢ ܝܶܫܽܘܥ ܠܳܐ ܬ݂ܶܕ݁ܚܠܳܢ ܐܶܠܳܐ ܙܶܠܶܝܢ ܐܶܡܰܪܶܝܢ ܠܰܐܚܰܝ ܕ݂ܢܺܐܙܽܠ̄ܘܢ ܠܰܓ݁ܠܺܝܠܳܐ ܘܬܰ݁ܡܳܢ ܢܶܚܙܽܘܢܳܢܝ: ܣ
Mat 28:11 ܟ݂ܰܕ݁ ܐܶܙܰܠܶܝܢ ܕ݂ܶܝܢ ܐܶܬܰ݁ܘ ܐ̄ܢܳܫܳܐ ܡܶܢ ܩܶܣܛܽܘܢܳܪܶܐ ܗܳܢܽܘܢ ܠܰܡܕܺ݁ܝܢ̄ܬ݂ܳܐ ܘܶܐܡܰܪܘ ܠܪܰܒ݂ܰܝ-ܟ݂ܳܗܢܶܐ ܟ݂ܽܠ ܡܶܕ݂ܶܡ ܕ݂ܰܗܘܳܐ:
Mat 28:12 ܘܶܐܬ݁ܟ݂ܰܢܰܫܘ ܥܰܡ ܩܰܫܺܝܫܶܐ ܘܰܢܣܰܒ݁ܘ ܡܶܠܟ݂ܳܐ ܘܝܰܗ̄ܒ݁ܘ ܟ݂ܶܣܦ݂ܳܐ ܠܳܐ ܙܥܽܘܪ ܠܩܶܣܛܽܘܢܳܪܶܐ:
Mat 28:13 ܘܳܐܡܪܺܝܢ ܠܗܽܘܢ ܐܶܡܰܪܘ ܕ݂ܬܰ݁ܠܡܺܝܕܰ݁ܘܗ̄ܝ ܐܶܬܰ݁ܘ ܓ݂ܰܢܒ݂ܽܘܗ̄ܝ ܒ݂ܠܺܠܝܳܐ ܟ݂ܰܕ݁ ܕ݂ܰܡܟ݂ܺܝܢ ܚ̄ܢܰܢ:
Mat 28:14 ܘܶܐܢ ܐܶܫܬ݂ܰܡܥܰܬ݁ ܗܳܕܶ݁ܐ ܩܕܳ݁ܡ ܗܺܓ݁ܡܽܘܢܳܐ ܚܢܰܢ ܡܦ݂ܺܝܣܺܝܢ ܚ̄ܢܰܢ ܠܶܗ ܘܰܠܟܽ݁ܘܢ ܕ݂ܠܳܐ ܨܶܦ݁ܬܳ݁ܐ ܥܳܒ݁ܕ݂ܺܝܢ ܚ̄ܢܰܢ:
Mat 28:15 ܗܶܢܽܘܢ ܕ݂ܶܝܢ ܟ݂ܰܕ݁ ܢܣܰܒ݁ܘ ܟ݂ܶܣܦ݂ܳܐ ܥܒܰ݁ܕ݁ܘ ܐܰܝܟ݁ ܕ݂ܰܐܠܶܦ݁ܘ ܐܶܢܽܘܢ ܘܢܶܦ݁ܩܰܬ݁ ܡܶܠܬܳ݁ܐ ܗܳܕܶ݁ܐ ܒ݂ܶܝܬ݁ ܝܺܗܽܘܕܳ݁ܝܶܐ ܥܕܰ݁ܡܳܐ ܠܝܰܘܡܳܢܳܐ ܣܣ:
Mat 28:16 ܬ݂ܰܠܡܺܝܕܶ݁ܐ ܕ݂ܶܝܢ ܚܕܰ݁ܥܣܰܪ ܐܶܙܰܠܘ ܠܰܓ݁ܠܺܝܠܳܐ ܠܛܽܘܪܳܐ ܐܰܝܟ݂ܳܐ ܕ݂ܘܰܥܶܕ݁ ܐܶܢܽܘܢ ܝܶܫܽܘܥ:
Mat 28:17 ܘܟܰ݁ܕ݁ ܚܙܰܐܘܽܗ̄ܝ ܣܓܶ݁ܕ݁ܘ ܠܶܗ ܡܶܢܗܽܘܢ ܕ݂ܶܝܢ ܐܶܬ݁ܦ݂ܰܠܰܓ݁ܘ ܗ̄ܘܰܘ:
Mat 28:18 ܘܰܩܪܶܒ݁ ܝܶܫܽܘܥ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ ܐܶܬܺ݁ܝܗܶܒ݁ ܠܺܝ ܟ݂ܽܠ ܫܽܘܠܛܳܢ ܒ݂ܰܫܡܰܝܳܐ ܘܒܰ݁ܐܪܥܳܐ ܘܰܐܝܟ݂ܰܢܳܐ ܕ݂ܫܰܕ݂ܪܰܢܝ ܐܳܒ݁ܝ ܡܫܰܕ݂ܰܪ ܐ̄ܢܳܐ ܠܟܽ݁ܘܢ: ܣ
Mat 28:19 ܙܶܠܘ ܗܳܟܺ݁ܝܠ ܬ݂ܰܠܡܶܕ݁ܘ ܟ݂ܽܠܗܽܘܢ ܥܰܡ̄ܡܶܐ ܘܰܐܥܡܶܕ݁ܘ ܐܶܢܽܘܢ ܒ݂ܫܶܡ ܐܰܒܳ݁ܐ ܘܰܒ݁ܪܳܐ ܘܪܽܘܚܳܐ ܕ݂ܩܽܘܕ݁ܫܳܐ:
Mat 28:20 ܘܰܐܠܶܦ݁ܘ ܐܶܢܽܘܢ ܕ݂ܢܶܛܪܽܘܢ ܟ݂ܽܠ ܡܳܐ ܕ݂ܦܰ݁ܩܶܕ݂ܬ݂ܟܽ݁ܘܢ ܘܗܳܐ ܐܶܢܳܐ ܥܰܡܟܽ݁ܘܢ ܐ̄ܢܳܐ ܟ݂ܽܠܗܽܘܢ ܝܰܘܡܳܬܳ݁ܐ ܥܕܰ݁ܡܳܐ ܠܫܽܘܠܳܡܶܗ ܕ݂ܥܳܠܡܳܐ ܐܰܡܺܝܢ:
Mar 1:1 ܪܺܫܳܐ ܕ݂ܶܐܘܰܢܓ݂ܶܠܺܝܳܘܢ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܣܣ:
Mar 1:2 ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܶܐܫܰܥܝܳܐ ܢܒܺ݁ܝܳܐ ܗܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܟ݁: ܣ
Mar 1:3 ܩܳܠܳܐ ܕ݂ܩܳܪܶܐ ܒ݂ܡܰܕ݁ܒ݂ܪܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܐܫܘܰܘ ܫܒܺ݁ܝܠܰܘܗ̄ܝ: ܣ
Mar 1:4 ܗܘܳܐ ܝܽܘܚܰܢܳܢ ܒ݂ܡܰܕ݁ܒ݂ܪܳܐ ܡܰܥܡܶܕ݁ ܘܡܰܟ݁ܪܶܙ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ
Mar 1:5 ܘܢܳܦ݁ܩܳܐ ܗ̄ܘܳܬ݁ ܠܘܳܬܶ݁ܗ ܟ݂ܽܠܳܗ ܟ݂ܳܘܪ ܕ݂ܺܝܗܽܘܕ݁ ܘܟܽ݁ܠܗܽܘܢ ܒ݂ܢܰܝ ܐܽܘܪܺܫܠܶܡ ܘܡܰܥܡܶܕ݁ ܗ̄ܘܳܐ ܠܗܽܘܢ ܒ݂ܝܽܘܪܕ݂ܢܳܢ ܟ݂ܰܕ݁ ܡܰܘܕ݂ܶܝܢ ܒ݂ܰܚܛܳܗܰܝܗܽܘܢ: ܣ
Mar 1:6 ܗܽܘ ܕ݂ܶܝܢ ܝܽܘܚܰܢܳܢ ܠܒܺ݁ܝܫ ܗ̄ܘܳܐ ܠܒܽ݁ܘܫܳܐ ܕ݂ܣܰܥܪܳܐ ܕ݂ܓܰ݁ܡܠܶܐ ܘܰܐܣܺܝܪ ܗ̄ܘܳܐ ܥܶܪܰܩܬܳ݁ܐ ܕ݂ܡܶܫܟ݂ܳܐ ܒ݂ܚܰܨܰܘܗ̄ܝ ܘܡܶܐܟܽ݁ܘܠܬ݂ܶܗ ܐܺܝܬܶ݁ܝܗ ܗ̄ܘܳܬ݁ ܩܰܡܨܶܐ ܘܕܶ݁ܒ݁ܫܳܐ ܕ݂ܒܰ݁ܪܳܐ: ܣ
Mar 1:7 ܘܡܰܟ݁ܪܶܙ ܗ̄ܘܳܐ ܘܳܐܡܰܪ ܗܳܐ ܐܳܬܶ݁ܐ ܒ݂ܳܬܰ݁ܪܝ ܕ݂ܚܰܝܠܬܳ݁ܢ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܓ݁ܗܰܢ ܐܶܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ:
Mar 1:8 ܐܶܢܳܐ ܐܰܥܡܶܕ݂ܬ݂ܟܽ݁ܘܢ ܒ݂ܡܰܝܳܐ ܗܽܘ ܕ݂ܶܝܢ ܢܰܥܡܶܕ݁ܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ: ܣ
Mar 1:9 ܘܰܗܘܳܐ ܒ݂ܝܰܘܡܳܬܳ݁ܐ ܗܳܢܽܘܢ ܐܶܬܳ݁ܐ ܝܶܫܽܘܥ ܡܶܢ ܢܳܨܪܰܬ݁ ܕ݂ܰܓ݁ܠܺܝܠܳܐ ܘܶܐܬ݁ܥܡܶܕ݁ ܒ݂ܝܽܘܪܕ݂ܢܳܢ ܡܶܢ ܝܽܘܚܰܢܳܢ: ܣ
Mar 1:10 ܘܡܶܚܕܳ݁ܐ ܕ݂ܰܣܠܶܩ ܡܶܢ ܡܰܝܳܐ ܚܙܳܐ ܕ݂ܶܐܣܬ݂ܕܶ݁ܩܘ ܫܡܰܝܳܐ ܘܪܽܘܚܳܐ ܐܰܝܟ݁ ܝܰܘܢܳܐ ܕ݂ܢܶܚܬ݂ܰܬ݁ ܥܠܰܘܗ̄ܝ:
Mar 1:11 ܘܩܳܠܳܐ ܗܘܳܐ ܡܶܢ ܫܡܰܝܳܐ ܐܰܢ̄ܬ݂ ܗܽ̄ܘ ܒ݂ܶܪܝ ܚܰܒ݂ܺܝܒܳ݁ܐ ܒ݂ܳܟ݁ ܐܶܨܛܒܺ݁ܝܬ݁: ܣ
Mar 1:12 ܘܡܶܚܕܳ݁ܐ ܐܰܦ݂ܶܩܬ݂ܶܗ ܪܽܘܚܳܐ ܠܡܰܕ݁ܒ݂ܪܳܐ:
Mar 1:13 ܘܰܗܘܳܐ ܬ݂ܰܡܳܢ ܒ݂ܡܰܕ݁ܒ݂ܪܳܐ ܝܰܘܡܳܬܳ݁ܐ ܐܰܪܒ݂ܥܺܝܢ ܟ݂ܰܕ݁ ܡܶܬ݁ܢܰܣܶܐ ܡܶܢ ܣܳܛܳܢܳܐ ܘܺܐܝܬܰ݁ܘܗ̄ܝ ܗ̄ܘܳܐ ܥܰܡ ܚܰܝܘܳܬܳ݁ܐ ܘܰܡܫܰܡܫܺܝܢ ܗ̄ܘܰܘ ܠܶܗ ܡܰܠܰܐܟܶ݁ܐ: ܣ
Mar 1:14 ܒ݂ܳܬܰ݁ܪ ܕ݂ܶܐܫܬ݂ܠܶܡ ܕ݂ܶܝܢ ܝܽܘܚܰܢܳܢ ܐܶܬܳ݁ܐ ܠܶܗ ܝܶܫܽܘܥ ܠܰܓ݁ܠܺܝܠܳܐ ܘܡܰܟ݁ܪܶܙ ܗ̄ܘܳܐ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Mar 1:15 ܘܶܐܡܰܪ ܫܠܶܡ ܠܶܗ ܙܰܒ݁ܢܳܐ ܘܰܡܛܳܬ݁ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܬ݂ܽܘܒ݁ܘ ܘܗܰܝܡܶܢܘ ܒ݂ܰܣܒܰ݁ܪܬܳ݁ܐ:
Mar 1:16 ܘܟܰ݁ܕ݁ ܡܗܰܠܶܟ݁ ܚܕܳ݁ܪܰܝ ܝܰܡܳܐ ܕ݂ܰܓ݁ܠܺܝܠܳܐ ܚܙܳܐ ܠܫܶܡܥܽܘܢ ܘܠܰܐܢܕ݂ܪܶܐܘܳܣ ܐܰܚܽܘܗ̄ܝ ܕ݂ܪܳܡܶܝܢ ܡܨܺܝܕܳ݁ܬܳ݁ܐ ܒ݂ܝܰܡܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܨܰܝܳܕܶ݁ܐ:
Mar 1:17 ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܒ݂ܳܬܰ݁ܪܝ ܘܶܐܥܒ݂ܶܕ݁ܟܽ݁ܘܢ ܨܰܝܳܕܶ݁ܐ ܕ݂ܰܒ݁ܢܰܝ ܐ̄ܢܳܫܳܐ:
Mar 1:18 ܘܡܶܚܕܳ݁ܐ ܫܒܰ݁ܩܘ ܡܨܺܝܕܳ݁ܬ݁ܗܽܘܢ ܘܶܐܙܰܠܘ ܒ݂ܳܬ݁ܪܶܗ:
Mar 1:19 ܘܟܰ݁ܕ݁ ܥܒܰ݁ܪ ܩܰܠܺܝܠ ܚܙܳܐ ܠܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܰܠܝܽܘܚܰܢܳܢ ܐܰܚܽܘܗ̄ܝ ܘܳܐܦ݁ ܠܗܽܘܢ ܒ݂ܰܣܦܺ݁ܝܢ̄ܬ݂ܳܐ ܕ݂ܰܡܬܰ݁ܩܢܺܝܢ ܡܨܺܝܕܳ݁ܬ݁ܗܽܘܢ:
Mar 1:20 ܘܰܩܪܳܐ ܐܶܢܽܘܢ ܘܡܶܚܕܳ݁ܐ ܫܒܰ݁ܩܘ ܠܙܰܒ݁ܕܰ݁ܝ ܐܰܒܽ݁ܘܗܽܘܢ ܒ݂ܰܣܦܺ݁ܝܢ̄ܬ݂ܳܐ ܥܰܡ ܐܰܓܺ݁ܝܪܶܐ ܘܶܐܙܰܠܘ ܒ݂ܳܬ݁ܪܶܗ: ܣ
Mar 1:21 ܘܟܰ݁ܕ݁ ܥܰܠܘ ܠܰܟ݁ܦܰ݁ܪܢܰܚܽܘܡ ܡܶܚܕܳ݁ܐ ܡܰܠܶܦ݁ ܗ̄ܘܳܐ ܒ݂ܫܰܒ݂ܶܐ ܒ݂ܰܟ݁ܢܽܘܫܳܬ݁ܗܽܘܢ:
Mar 1:22 ܘܬܰ݁ܡܺܝܗܺܝܢ ܗܘܰܘ ܒ݂ܝܽܘܠܦ݂ܳܢܶܗ ܡܰܠܶܦ݁ ܗ̄ܘܳܐ ܠܗܽܘܢ ܓ݂ܶܝܪ ܐܰܝܟ݁ ܡܫܰܠܛܳܐ ܘܠܳܐ ܐܰܝܟ݁ ܣܳܦ݁ܪܰܝܗܽܘܢ: ܣ
Mar 1:23 ܘܺܐܝܬ݁ ܗ̄ܘܳܐ ܒ݂ܰܟ݁ܢܽܘܫܬ݂ܗܽܘܢ ܓ݂ܰܒ݁ܪܳܐ ܕ݂ܺܐܝܬ݁ ܒ݂ܶܗ ܪܽܘܚܳܐ ܛܰܡܰܐܬܳ݁ܐ ܘܰܩܥܳܐ:
Mar 1:24 ܘܶܐܡܰܪ ܡܳܐ ܠܰܢ ܘܠܳܟ݁ ܝܶܫܽܘܥ ܢܳܨܪܳܝܳܐ ܐܶܬܰ݁ܝܬ݂ ܠܡܰܘܒ݂ܳܕܽ݁ܘܬܰ݁ܢ ܝܳܕܰ݁ܥ ܐ̄ܢܳܐ ܠܳܟ݁ ܡܰܢ ܐܰܢ̄ܬ݂ ܩܰܕ݂ܺܝܫܶܗ ܕ݂ܰܐܠܳܗܳܐ:
Mar 1:25 ܘܰܟ݁ܐܳܐ ܒ݂ܶܗ ܝܶܫܽܘܥ ܘܶܐܡܰܪ ܣܟܽ݁ܘܪ ܦ݂ܽܘܡܳܟ݁ ܘܦܽ݁ܘܩ ܡܶܢܶܗ:
Mar 1:26 ܘܰܫܕܳ݁ܬܶ݁ܗ ܪܽܘܚܳܐ ܛܰܢܦ݁ܬܳ݁ܐ ܘܰܩܥܳܬ݁ ܒ݂ܩܳܠܳܐ ܪܳܡܳܐ ܘܢܶܦ݁ܩܰܬ݁ ܡܶܢܶܗ:
Mar 1:27 ܘܶܐܬ݂ܕ݂ܰܡܰܪܘ ܟ݂ܽܠܗܽܘܢ ܘܒܳ݁ܥܶܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܡܳܢܳܐ ܗ̄ܝ ܗܳܕܶ݁ܐ ܘܡܰܢܽܘ ܝܽܘܠܦ݂ܳܢܳܐ ܗܳܢܳܐ ܚܰܕ݁̄ܬܳ݁ܐ ܕ݂ܰܒ݁ܫܽܘܠܛܳܢܳܐ ܘܳܐܦ݁ ܠܪܽܘܚܶܐ ܛܰܢܦܳ݁ܬܳ݁ܐ ܦ݂ܳܩܶܕ݁ ܘܡܶܫܬ݂ܰܡܥܳܢ ܠܶܗ:
Mar 1:28 ܘܡܶܚܕܳ݁ܐ ܢܦܰ݁ܩ ܛܶܒ݂ܶܗ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܓ݁ܠܺܝܠܳܐ: ܣ
Mar 1:29 ܘܰܢܦܰ݁ܩܘ ܡܶܢ ܟ݂ܢܽܘܫܬ݂ܳܐ ܘܶܐܬܰ݁ܘ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܕܰ݁ܐܢܕ݂ܪܶܐܘܳܣ ܥܰܡ ܝܰܥܩܽܘܒ݁ ܘܝܽܘܚܰܢܳܢ:
Mar 1:30 ܘܰܚܡܳܬܶ݁ܗ ܕ݂ܫܶܡܥܽܘܢ ܪܰܡܝܳܐ ܗ̄ܘܳܬ݁ ܒ݂ܶܐܫܳܬܳ݁ܐ ܘܶܐܡܰܪܘ ܠܶܗ ܥܠܶܝܗ:
Mar 1:31 ܘܰܩܪܶܒ݁ ܐܰܚܕ݂ܳܗ ܒ݂ܺܐܝܕܳ݁ܗ ܘܰܐܩܺܝܡܳܗ ܘܡܶܚܕܳ݁ܐ ܫܒܰ݁ܩܬܳ݁ܗ ܐܶܫܳܬܳ݁ܗ ܘܰܡܫܰܡܫܳܐ ܗ̄ܘܳܬ݁ ܠܗܽܘܢ ܣܣ:
Mar 1:32 ܒ݂ܪܰܡܫܳܐ ܕ݂ܶܝܢ ܒ݂ܡܰܥܪܳܒܰ݁ܝ ܫܶܡܫܳܐ ܐܰܝܬ݂ܺܝܘ ܠܘܳܬܶ݁ܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܘܕܰ݁ܝܘܳܢܶܐ:
Mar 1:33 ܘܰܡܕܺ݁ܝܢ̄ܬ݂ܳܐ ܟ݂ܽܠܳܗ ܟ݂ܢܺܝܫܳܐ ܗ̄ܘܳܬ݁ ܥܰܠ ܬ݂ܰܪܥܳܐ:
Mar 1:34 ܘܰܐܣܺܝ ܠܣܰܓ݂ܺܝܶܐܐ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܗ̄ܘܰܘ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܘܕܰ݁ܝܘܶܐ ܣܰܓ݂ܺܝܶܐܐ ܐܰܦ݂ܶܩ ܘܠܳܐ ܫܳܒܶ݁ܩ ܗ̄ܘܳܐ ܠܗܽܘܢ ܠܕܰ݁ܝܘܶܐ ܕ݂ܰܢܡܰܠܠܽܘܢ ܡܶܛܽܠ ܕ݂ܝܳܕ݁ܥܺܝܢ ܗ̄ܘܰܘ ܠܶܗ: ܣ
Mar 1:35 ܘܰܒ݁ܨܰܦ݁ܪܳܐ ܩܰܕ݂ܶܡ ܩܳܡ ܛܳܒ݁ ܘܶܐܙܰܠ ܠܰܐܬ݁ܪܳܐ ܚܽܘܪܒ݂ܳܐ ܘܬܰ݁ܡܳܢ ܡܨܰܠܶܐ ܗ̄ܘܳܐ:
Mar 1:36 ܘܒܳ݁ܥܶܝܢ ܗ̄ܘܰܘ ܠܶܗ ܫܶܡܥܽܘܢ ܘܰܕ݁ܥܰܡܶܗ:
Mar 1:37 ܘܟܰ݁ܕ݁ ܐܶܫܟ݂ܚܽܘܗ̄ܝ ܐܳܡܪܺܝܢ ܠܶܗ ܟ݂ܽܠܗܽܘܢ ܐ̄ܢܳܫܳܐ ܒ݂ܳܥܶܝܢ ܠܳܟ݁:
Mar 1:38 ܐܳܡܰܪ ܠܗܽܘܢ ܗܰܠܶܟ݁ܘ ܠܩܽܘܪܝܳܐ ܘܠܰܡܕܺ݁ܝܢܳܬܳ݁ܐ ܕ݂ܩܰܪܺܝܒܳ݁ܢ ܕ݂ܳܐܦ݁ ܬ݂ܰܡܳܢ ܐܰܟ݁ܪܶܙ ܠܗܳܕܶ݁ܐ ܓ݂ܶܝܪ ܐܶܬܺ݁ܝܬ݁:
Mar 1:39 ܘܡܰܟ݁ܪܶܙ ܗ̄ܘܳܐ ܒ݂ܟܽ݁ܠܗܶܝܢ ܟ݂ܢܽܘܫܳܬ݁ܗܽܘܢ ܒ݂ܟܽ݁ܠܳܗ ܓ݂ܠܺܝܠܳܐ ܘܡܰܦ݂ܶܩ ܫܺܐܕܶ݁ܐ:
Mar 1:40 ܘܶܐܬܳ݁ܐ ܠܘܳܬܶ݁ܗ ܓ݂ܰܪܒ݂ܳܐ ܘܰܢܦܰ݁ܠ ܥܰܠ ܪܶܓ݁ܠܰܘܗ̄ܝ ܘܒܳ݁ܥܶܐ ܗ̄ܘܳܐ ܡܶܢܶܗ ܘܶܐܡܰܪ ܠܶܗ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:
Mar 1:41 ܗܽܘ ܕ݂ܶܝܢ ܝܶܫܽܘܥ ܐܶܬ݁ܪܰܚܰܡ ܥܠܰܘܗ̄ܝ ܘܰܦ݁ܫܰܛ ܐܺܝܕܶ݁ܗ ܩܪܶܒ݁ ܠܶܗ ܘܶܐܡܰܪ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ:
Mar 1:42 ܘܒܳ݁ܗ ܒ݂ܫܳܥܬܳ݁ܐ ܐܶܙܰܠ ܓ݂ܰܪܒܶ݁ܗ ܡܶܢܶܗ ܘܶܐܬ݂ܕ݂ܰܟ݂ܺܝ:
Mar 1:43 ܘܰܟ݁ܐܳܐ ܒ݂ܶܗ ܘܰܐܦ݂ܩܶܗ:
Mar 1:44 ܘܶܐܡܰܪ ܠܶܗ ܚܙܺܝ ܠܡܳܐ ܠܐ̄ܢܳܫ ܐܳܡܰܪ ܐܰܢ̄ܬ݂ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܩܽܘܪܒ݂ܳܢܳܐ ܚܠܳܦ݁ ܬ݂ܰܕ݁ܟ݂ܺܝܬܳ݁ܟ݁ ܐܰܝܟ݂ܰܢܳܐ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ: ܣ
Mar 1:45 ܗܽܘ ܕ݂ܶܝܢ ܟ݂ܰܕ݁ ܢܦܰ݁ܩ ܫܰܪܺܝ ܗ̄ܘܳܐ ܡܰܟ݁ܪܶܙ ܣܰܓ݂ܺܝ ܘܰܐܛܒ݂ܳܗ ܠܡܶܠܬܳ݁ܐ ܐܰܝܟ݂ܰܢܳܐ ܕ݂ܠܳܐ ܢܶܫܟ݂ܰܚ ܗ̄ܘܳܐ ܝܶܫܽܘܥ ܓ݂ܰܠܝܳܐܝܺܬ݁ ܕ݂ܢܶܥܽܘܠ ܠܰܡܕܺ݁ܝܢ̄ܬ݂ܳܐ ܐܶܠܳܐ ܠܒܰ݁ܪ ܗܘܳܐ ܒ݂ܰܐܬ݁ܪܳܐ ܚܽܘܪܒ݂ܳܐ ܘܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܡܶܢ ܟ݂ܽܠ ܕ݂ܽܘܟ݂ܳܐ: ܣ
Mar 2:1 ܘܥܰܠ ܬ݂ܽܘܒ݁ ܝܶܫܽܘܥ ܠܰܟ݁ܦܰ݁ܪܢܰܚܽܘܡ ܠܝܰܘܡܳܬܳ݁ܐ ܘܟܰ݁ܕ݁ ܫܡܰܥܘ ܕ݂ܰܒ݁ܒܰ݁ܝܬ݂ܳܐ ܗܽܘ:
Mar 2:2 ܐܶܬ݁ܟ݂ܰܢܰܫܘ ܣܰܓ݂ܺܝܶܐܐ ܐܰܝܟ݂ܰܢܳܐ ܕ݂ܠܳܐ ܐܶܫܟ݂ܰܚ ܐܳܚܶܕ݁ ܐܶܢܽܘܢ ܐܳܦ݁ܠܳܐ ܩܕܳ݁ܡ ܬ݂ܰܪܥܳܐ ܘܰܡܡܰܠܶܠ ܗ̄ܘܳܐ ܥܰܡܗܽܘܢ ܡܶܠܬܳ݁ܐ: ܣ
Mar 2:3 ܘܶܐܬܰ݁ܘ ܠܘܳܬܶ݁ܗ ܘܰܐܝܬ݂ܺܝܘ ܠܶܗ ܡܫܰܪܝܳܐ ܟ݂ܰܕ݁ ܫܩܺܝܠܺܝܢ ܠܶܗ ܒ݂ܶܝܬ݁ ܐܰܪܒ݂ܥܳܐ:
Mar 2:4 ܘܰܕ݁ܠܳܐ ܐܶܫܟ݂ܰܚܘ ܠܡܶܬ݁ܩܰܪܳܒܽ݁ܘ ܠܘܳܬܶ݁ܗ ܡܶܛܽܠ ܟ݂ܶܢܫܳܐ ܣܠܶܩܘ ܠܗܽܘܢ ܠܶܐܓ݂ܳܪܳܐ ܘܰܐܪܺܝܡܘ ܬ݂ܰܛܠܺܝܠܳܐ ܕ݂ܰܐܬܰ݁ܪ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܶܫܽܘܥ ܘܫܰܒ݂ܽܘܗ ܥܰܪܣܳܐ ܕ݂ܰܪܡܶܐ ܗ̄ܘܳܐ ܒ݂ܳܗ ܡܫܰܪܝܳܐ: ܣ
Mar 2:5 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܗܰܝܡܳܢܽܘܬ݁ܗܽܘܢ ܐܶܡܰܪ ܠܗܰܘ ܡܫܰܪܝܳܐ ܒ݂ܶܪܝ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:
Mar 2:6 ܐܺܝܬ݁ ܗ̄ܘܰܘ ܕ݂ܶܝܢ ܬ݂ܰܡܳܢ ܡܶܢ ܣܳܦ݁ܪܶܐ ܘܰܦ݁ܪܺܝܫܶܐ ܕ݂ܝܳܬ݁ܒ݂ܺܝܢ ܘܡܶܬ݁ܪܰܥܶܝܢ ܗ̄ܘܰܘ ܒ݂ܠܶܒ݂ܗܽܘܢ:
Mar 2:7 ܕ݂ܡܳܢܳܐ ܗܳܢܳܐ ܡܡܰܠܶܠ ܓ݂ܽܘܕ݂ܳܦܳ݁ܐ ܡܰܢܽܘ ܡܶܫܟ݂ܰܚ ܠܡܶܫܒ݂ܰܩ ܚܛܳܗܶܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:
Mar 2:8 ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܪܽܘܚܶܗ ܕ݂ܗܳܠܶܝܢ ܡܶܬ݁ܪܰܥܶܝܢ ܒ݂ܢܰܦ݁ܫܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܪܰܥܶܝܢ ܐܢ̄ܬ݂ܽܘܢ ܗܳܠܶܝܢ ܒ݂ܠܶܒ݂ܟܽ݁ܘܢ:
Mar 2:9 ܐܰܝܕܳ݁ܐ ܦ݂ܫܺܝܩܳܐ ܠܡܺܐܡܰܪ ܠܰܡܫܰܪܝܳܐ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܕ݂ܩܽܘܡ ܫܩܽܘܠ ܥܰܪܣܳܟ݁ ܘܗܰܠܶܟ݁:
Mar 2:10 ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܰܠܺܝܛ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܠܡܶܫܒ݂ܰܩ ܚܛܳܗܶܐ ܐܶܡܰܪ ܠܰܡܫܰܪܝܳܐ:
Mar 2:11 ܠܳܟ݁ ܐܳܡܰܪ ܐ̄ܢܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:
Mar 2:12 ܘܩܳܡ ܒ݂ܰܪ-ܫܳܥܬܶ݁ܗ ܘܰܫܩܰܠ ܥܰܪܣܶܗ ܘܰܢܦܰ݁ܩ ܠܥܺܝܢ ܟ݂ܽܠܗܽܘܢ ܐܰܝܟ݂ܰܢܳܐ ܕ݂ܢܶܬ݂ܕ݂ܰܡܪܽܘܢ ܟ݂ܽܠܗܽܘܢ ܘܰܢܫܰܒ݂ܚܽܘܢ ܠܰܐܠܳܗܳܐ ܟ݂ܰܕ݁ ܐܳܡܪܺܝܢ ܕ݂ܠܳܐ ܡܶܡܬܽ݁ܘܡ ܚܙܰܝܢ ܗܳܟܰ݁ܢܳܐ ܣ݂ ܣ݂:
Mar 2:13 ܘܰܢܦܰ݁ܩ ܬ݂ܽܘܒ݁ ܠܘܳܬ݁ ܝܰܡܳܐ ܘܟܽ݁ܠܶܗ ܟ݂ܶܢܫܳܐ ܐܳܬܶ݁ܝܢ ܗ̄ܘܰܘ ܠܘܳܬܶ݁ܗ ܘܡܰܠܶܦ݁ ܗ̄ܘܳܐ ܠܗܽܘܢ: ܣ
Mar 2:14 ܘܟܰ݁ܕ݁ ܥܳܒܰ݁ܪ ܚܙܳܐ ܠܠܶܘܺܝ ܒ݂ܰܪ ܚܰܠܦܰ݁ܝ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ
Mar 2:15 ܘܰܗܘܳܐ ܕ݂ܟܰ݁ܕ݁ ܣܡܺܝܟ݁ ܒ݂ܒܰ݁ܝܬ݂ܶܗ ܣܰܓ݂ܺܝܶܐܐ ܡܳܟ݁ܣܶܐ ܘܚܰܛܳܝܶܐ ܣܡܺܝܟܺ݁ܝܢ ܗܘܰܘ ܥܰܡ ܝܶܫܽܘܥ ܘܥܰܡ ܬ݂ܰܠܡܺܝܕܰ݁ܘܗ̄ܝ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܣܰܓ݂ܺܝܶܐܐ ܘܶܐܬܰ݁ܘ ܒ݂ܳܬ݁ܪܶܗ:
Mar 2:16 ܘܣܳܦ݁ܪܶܐ ܘܰܦ݁ܪܺܝܫܶܐ ܟ݂ܰܕ݁ ܚܙܰܐܘܽܗ̄ܝ ܕ݂ܠܳܥܶܣ ܥܰܡ ܡܳܟ݁ܣܶܐ ܘܥܰܡ ܚܰܛܳܝܶܐ ܐܶܡܰܪܘ ܠܬܰ݁ܠܡܺܝܕܰ݁ܘܗ̄ܝ ܡܳܢܰܘ ܥܰܡ ܡܳܟ݁ܣܶܐ ܘܚܰܛܳܝܶܐ ܐܳܟܶ݁ܠ ܘܫܳܬܶ݁ܐ: ܣ
Mar 2:17 ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܠܳܐ ܣܢܺܝܩܺܝܢ ܚܠܺܝܡܶܐ ܥܰܠ ܐܳܣܝܳܐ ܐܶܠܳܐ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ ܠܳܐ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ:
Mar 2:18 ܬ݂ܰܠܡܺܝܕܰ݁ܘܗ̄ܝ ܕ݂ܶܝܢ ܕ݂ܝܽܘܚܰܢܳܢ ܘܰܦ݁ܪܺܝܫܶܐ ܨܳܝܡܺܝܢ ܗ̄ܘܰܘ ܘܶܐܬܰ݁ܘ ܘܳܐܡܪܺܝܢ ܠܶܗ ܠܡܳܢܳܐ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܘܕܰ݁ܦ݁ܪܺܝܫܶܐ ܨܳܝܡܺܝܢ ܘܬܰ݁ܠܡܺܝܕܰ݁ܝܟְ݂ ܕ݂ܺܝܠܳܟ݁ ܠܳܐ ܨܳܝܡܺܝܢ:
Mar 2:19 ܐܳܡܰܪ ܠܗܽܘܢ ܝܶܫܽܘܥ ܠܡܳܐ ܡܶܫܟ݂ܚܺܝܢ ܒ݂ܢܰܘܗ̄ܝ ܕ݂ܰܓ݁ܢܽܘܢܳܐ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܗܽ̄ܘ ܕ݂ܰܢܨܽܘܡܽܘܢ ܠܳܐ:
Mar 2:20 ܢܺܐܬܽ݁ܘܢ ܕ݂ܶܝܢ ܝܰܘܡܳܬܳ݁ܐ ܕ݂ܡܳܐ ܕ݂ܶܐܫܬ݂ܩܶܠ ܡܶܢܗܽܘܢ ܚܰܬ݁ܢܳܐ ܗܳܝܕ݂ܶܝܢ ܢܨܽܘܡܽܘܢ ܒ݂ܗܰܘ ܝܰܘܡܳܐ:
Mar 2:21 ܠܳܐ ܐ̄ܢܳܫ ܪܳܡܶܐ ܐܽܘܪܩܰܥܬܳ݁ܐ ܚܕܰ݁ܬܳ݁ܐ ܘܚܳܐܶܛ ܥܰܠ ܡܳܐܢܳܐ ܒ݂ܠܳܝܳܐ ܕ݂ܠܳܐ ܢܳܣܒ݂ܳܐ ܡܰܠܝܽܘܬܳ݁ܗ ܗܳܝ ܚܕܰ݁ܬܳ݁ܐ ܡܶܢ ܒ݂ܠܳܝܳܐ ܘܗܳܘܶܐ ܣܶܕ݁ܩܳܐ ܝܰܬ݂ܺܝܪܳܐ:
Mar 2:22 ܘܠܳܐ ܐ̄ܢܳܫ ܪܳܡܶܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܕ݂ܠܳܐ ܚܰܡܪܳܐ ܡܨܰܪܶܐ ܠܙܶܩܶܐ ܘܙܶܩܶܐ ܐܳܒ݁ܕ݂ܳܢ ܘܚܰܡܪܳܐ ܡܶܬܶ݁ܐܫܶܕ݁ ܐܶܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ: ܣ
Mar 2:23 ܘܰܗܘܳܐ ܕ݂ܟܰ݁ܕ݁ ܐܳܙܶܠ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܶܝܬ݁ ܙܰܪܥܶܐ ܬ݂ܰܠܡܺܝܕܰ݁ܘܗ̄ܝ ܡܗܰܠܟܺ݁ܝܢ ܗ̄ܘܰܘ ܘܡܳܠܓ݂ܺܝܢ ܫܶܒ݂ܠܶܐ:
Mar 2:24 ܘܳܐܡܪܺܝܢ ܠܶܗ ܦ݂ܪܺܝܫܶܐ ܚܙܺܝ ܡܳܢܳܐ ܥܳܒ݁ܕ݂ܺܝܢ ܒ݂ܫܰܒ݂ܬܳ݁ܐ ܡܶܕ݂ܶܡ ܕ݂ܠܳܐ ܫܰܠܺܝܛ:
Mar 2:25 ܐܳܡܰܪ ܠܗܽܘܢ ܝܶܫܽܘܥ ܠܳܐ ܡܶܡܬܽ݁ܘܡ ܩܪܰܝܬ݂ܽܘܢ ܡܳܢܳܐ ܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܐܶܣܬ݂ܢܶܩ ܘܰܟ݁ܦܶ݁ܢ ܗܽܘ ܘܰܕ݁ܥܰܡܶܗ:
Mar 2:26 ܐܰܝܟ݂ܰܢܳܐ ܥܰܠ ܠܒܰ݁ܝܬ݂ܶܗ ܕ݂ܰܐܠܳܗܳܐ ܟ݂ܰܕ݁ ܐܰܒܺ݁ܝܬܳ݁ܪ ܪܰܒ݂ ܟ݂ܳܗܢܶܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܐܶܟܰ݁ܠ ܗܰܘ ܕ݂ܠܳܐ ܫܰܠܺܝܛ ܠܡܶܐܟܰ݁ܠ ܐܶܠܳܐ ܐܶܢ ܠܟܳ݁ܗܢܶܐ ܘܝܰܗ̄ܒ݁ ܐܳܦ݁ ܠܰܐܝܠܶܝܢ ܕ݂ܥܰܡܶܗ ܗ̄ܘܰܘ:
Mar 2:27 ܘܶܐܡܰܪ ܠܗܽܘܢ ܕ݂ܫܰܒ݂ܬܳ݁ܐ ܡܶܛܽܠ ܒ݂ܰܪܢܳܫܳܐ ܐܶܬ݁ܒ݂ܰܪܝܰܬ݁ ܘܠܳܐ ܗ̄ܘܳܐ ܒ݂ܰܪܢܳܫܳܐ ܡܶܛܽܠ ܫܰܒ݂ܬܳ݁ܐ:
Mar 2:28 ܡܳܪܶܗ ܗܽ̄ܘ ܗܳܟܺ݁ܝܠ ܘܳܐܦ݁ ܕ݂ܫܰܒ݂ܬܳ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ
Mar 3:1 ܘܥܰܠ ܬ݂ܽܘܒ݁ ܝܶܫܽܘܥ ܠܰܟ݁ܢܽܘܫܬ݂ܳܐ ܘܺܐܝܬ݁ ܗ̄ܘܳܐ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܝܰܒ݂ܺܝܫܳܐ ܐܺܝܕܶ݁ܗ:
Mar 3:2 ܘܢܳܛܪܺܝܢ ܗ̄ܘܰܘ ܠܶܗ ܕ݂ܶܐܢ ܡܰܐܣܶܐ ܠܶܗ ܒ݂ܫܰܒ݂ܬܳ݁ܐ ܢܩܰܛܪܓܽ݁ܘܢܳܝܗ̄ܝ:
Mar 3:3 ܘܶܐܡܰܪ ܠܗܰܘ ܓ݂ܰܒ݁ܪܳܐ ܕ݂ܝܰܒ݂ܺܝܫܳܐ ܐܺܝܕܶ݁ܗ ܩܽܘܡ ܒ݂ܰܡܨܰܥܬܳ݁ܐ:
Mar 3:4 ܐܶܡܰܪ ܕ݂ܶܝܢ ܐܳܦ݁ ܠܗܽܘܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܶܥܒ݂ܰܕ݁ ܕ݂ܛܳܒ݁ ܐܰܘ ܕ݂ܒܺ݁ܝܫ ܢܰܦ݁ܫܳܐ ܠܡܰܚܳܝܽܘ ܐܰܘ ܠܡܰܘܒ݂ܳܕܽ݁ܘ ܗܶܢܽܘܢ ܕ݂ܶܝܢ ܫܰܬ݂ܺܝܩܺܝܢ ܗ̄ܘܰܘ:
Mar 3:5 ܘܚܳܪ ܒ݂ܗܽܘܢ ܒ݂ܚܶܡܬ݂ܳܐ ܟ݂ܰܕ݁ ܟ݂ܰܪܝܳܐ ܠܶܗ ܥܰܠ ܩܰܫܝܽܘܬ݁ ܠܶܒ݂ܗܽܘܢ ܘܶܐܡܰܪ ܠܗܰܘ ܓ݂ܰܒ݁ܪܳܐ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܘܬܶ݁ܩܢܰܬ݁ ܐܺܝܕܶ݁ܗ: ܣ
Mar 3:6 ܘܰܢܦܰ݁ܩܘ ܦ݂ܪܺܝܫܶܐ ܒ݂ܰܪ-ܫܳܥܬܶ݁ܗ ܥܰܡ ܕ݂ܒܶ݁ܝܬ݁ ܗܶܪܳܘܕܶ݁ܣ ܘܡܶܠܟ݂ܳܐ ܢܣܰܒ݁ܘ ܥܠܰܘܗ̄ܝ ܐܰܝܟ݂ܰܢܳܐ ܕ݂ܢܰܘܒ݂ܕܽ݁ܘܢܳܝܗ̄ܝ:
Mar 3:7 ܘܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ ܐܶܙܰܠ ܠܶܗ ܠܘܳܬ݁ ܝܰܡܳܐ ܘܥܰܡܳܐ ܣܰܓ݂ܺܝܳܐܐ ܡܶܢ ܓ݂ܠܺܝܠܳܐ ܢܰܩܦ݂ܶܗ ܗ̄ܘܳܐ ܘܡܶܢ ܝܺܗܽܘܕ݁:
Mar 3:8 ܘܡܶܢ ܐܽܘܪܺܫܠܶܡ ܘܡܶܢ ܐܰܕܽ݁ܘܡ ܘܡܶܢ ܥܶܒ݁ܪܳܐ ܕ݂ܝܽܘܪܕ݂ܢܳܢ ܘܡܶܢ ܨܽܘܪ ܘܡܶܢ ܨܰܝܕ݂ܳܢ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܫܡܰܥܘ ܗ̄ܘܰܘ ܟ݂ܽܠ ܕ݂ܥܳܒܶ݁ܕ݁ ܐܶܬܰ݁ܘ ܠܘܳܬܶ݁ܗ:
Mar 3:9 ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܩܰܪܒܽ݁ܘܢ ܠܶܗ ܣܦܺ݁ܝܢ̄ܬ݂ܳܐ ܡܶܛܽܠ ܟ݂ܶܢܫܶܐ ܕ݂ܠܳܐ ܢܶܚܒ݂ܨܽܘܢܳܝܗ̄ܝ:
Mar 3:10 ܣܰܓ݂ܺܝܶܐܐ ܓ݂ܶܝܪ ܡܰܐܣܶܐ ܗ̄ܘܳܐ ܥܕܰ݁ܡܳܐ ܕ݂ܢܶܗܘܽܘܢ ܢܳܦ݁ܠܺܝܢ ܥܠܰܘܗ̄ܝ ܡܶܛܽܠ ܕ݂ܢܶܬ݁ܩܰܪܒܽ݁ܘܢ ܠܶܗ:
Mar 3:11 ܘܰܐܝܠܶܝܢ ܕ݂ܺܐܝܬ݁ ܗ̄ܘܰܝ ܠܗܽܘܢ ܡܰܚܘܳܬܳ݁ܐ ܕ݂ܪܽܘܚܶܐ ܛܰܢܦܳ݁ܬܳ݁ܐ ܡܳܐ ܕ݂ܰܚܙܰܐܘܽܗ̄ܝ ܢܳܦ݁ܠܺܝܢ ܗ̄ܘܰܘ ܘܩܳܥܶܝܢ ܘܳܐܡܪܺܝܢ ܐܰܢ̄ܬ݂ ܗܽ̄ܘ ܒ݂ܪܶܗ ܕ݂ܰܐܠܳܗܳܐ:
Mar 3:12 ܘܣܰܓ݂ܺܝ ܟ݂ܳܐܶܐ ܗ̄ܘܳܐ ܒ݂ܗܽܘܢ ܕ݂ܠܳܐ ܢܶܓ݁ܠܽܘܢܳܝܗ̄ܝ: ܣ
Mar 3:13 ܘܰܣܠܶܩ ܠܛܽܘܪܳܐ ܘܰܩܪܳܐ ܠܰܐܝܠܶܝܢ ܕ݂ܰܨܒܳ݁ܐ ܘܶܐܬܰ݁ܘ ܠܘܳܬܶ݁ܗ:
Mar 3:14 ܘܰܓ݁ܒܳ݁ܐ ܬ݂ܪܶܥܣܰܪ ܕ݂ܢܶܗܘܽܘܢ ܥܰܡܶܗ ܘܕܰ݁ܢܫܰܕ݂ܰܪ ܐܶܢܽܘܢ ܕ݂ܢܰܟ݁ܪܙܽܘܢ:
Mar 3:15 ܘܰܕ݁ܢܶܗܘܽܘܢ ܫܰܠܺܝܛܺܝܢ ܕ݂ܢܰܐܣܽܘܢ ܟ݂ܪܺܝܗܶܐ ܘܢܰܦ݂ܩܽܘܢ ܕ݂ܰܝܘܶܐ: ܣ
Mar 3:16 ܘܫܰܡܺܝ ܠܫܶܡܥܽܘܢ ܫܡܳܐ ܟ݂ܺܐܦܳ݁ܐ:
Mar 3:17 ܘܰܠܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܰܠܝܽܘܚܰܢܳܢ ܐܰܚܽܘܗ̄ܝ ܕ݂ܝܰܥܩܽܘܒ݁ ܣܳܡ ܠܗܽܘܢ ܫܡܳܐ ܒ݂ܢܰܝ ܪܓܶ݁ܫܝ ܕ݂ܺܐܝܬܰ݁ܘܗ̄ܝ ܒ݂ܢܰܝ ܪܰܥܡܳܐ:
Mar 3:18 ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ ܘܡܰܬ݂ܰܝ ܘܬܳ݁ܐܘܡܰܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܬܰ݁ܕ݂ܰܝ ܘܫܶܡܥܽܘܢ ܩܢܳܢܳܝܳܐ:
Mar 3:19 ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܐܫܠܡܶܗ ܣ ܘܶܐܬܰ݁ܘ ܠܒܰ݁ܝܬ݂ܳܐ:
Mar 3:21 ܘܰܫܡܰܥܘ ܐ̄ܚܝܳܢܰܘܗ̄ܝ ܘܰܢܦܰ݁ܩܘ ܠܡܶܐܚܕ݂ܶܗ ܐܳܡܪܺܝܢ ܗ̄ܘܰܘ ܓ݂ܶܝܪ ܕ݂ܡܶܢ ܗܰܘܢܶܗ ܢܦܰ݁ܩ: ܣ
Mar 3:22 ܘܣܳܦ݁ܪܶܐ ܐܰܝܠܶܝܢ ܕ݂ܡܶܢ ܐܽܘܪܺܫܠܶܡ ܢܚܶܬ݁ܘ ܐܳܡܪܺܝܢ ܗ̄ܘܰܘ ܒ݂ܥܶܠܙܒܽ݁ܘܒ݁ ܐܺܝܬ݁ ܒ݂ܶܗ ܘܰܒ݁ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܕ݂ܰܝܘܶܐ: ܣ
Mar 3:23 ܘܰܩܪܳܐ ܐܶܢܽܘܢ ܝܶܫܽܘܥ ܘܰܒ݁ܡܰܬ݁ܠܶܐ ܐܶܡܰܪ ܠܗܽܘܢ ܐܰܝܟ݂ܰܢܳܐ ܡܶܫܟ݂ܰܚ ܣܳܛܳܢܳܐ ܠܣܳܛܳܢܳܐ ܠܡܰܦ݂ܳܩܽܘ:
Mar 3:24 ܐܶܢ ܡܰܠܟ݂ܽܘܬܳ݁ܐ ܓ݂ܶܝܪ ܥܰܠ ܢܰܦ݁ܫܳܗ ܬ݂ܶܬ݁ܦ݂ܰܠܰܓ݁ ܠܳܐ ܡܶܫܟ݂ܚܳܐ ܠܰܡܩܳܡ ܡܰܠܟ݂ܽܘܬܳ݁ܐ ܗܳܝ:
Mar 3:25 ܘܶܐܢ ܒ݂ܰܝܬ݂ܳܐ ܥܰܠ ܢܰܦ݁ܫܶܗ ܢܶܬ݁ܦ݂ܰܠܰܓ݁ ܠܳܐ ܡܶܫܟ݂ܰܚ ܒ݂ܰܝܬ݂ܳܐ ܗܰܘ ܠܰܡܩܳܡ:
Mar 3:26 ܘܶܐܢ ܗܽܘ ܕ݂ܣܳܛܳܢܳܐ ܩܳܡ ܥܰܠ ܢܰܦ݁ܫܶܗ ܘܶܐܬ݁ܦ݂ܰܠܰܓ݁ ܠܳܐ ܡܶܫܟ݂ܰܚ ܠܰܡܩܳܡ ܐܶܠܳܐ ܚܰܪܬܶ݁ܗ ܗܺ̄ܝ:
Mar 3:27 ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܶܥܽܘܠ ܠܒܶ݁ܝܬ݁ ܚܰܣܺܝܢܳܐ ܘܢܶܚܛܽܘܦ݁ ܡܳܐܢܰܘܗ̄ܝ ܐܶܠܳܐ ܐܶܢ ܠܽܘܩܕܰ݁ܡ ܠܚܰܣܺܝܢܳܐ ܢܶܐܣܽܘܪ ܘܗܳܝܕ݂ܶܝܢ ܒ݂ܰܝܬ݂ܶܗ ܢܶܒ݂ܽܘܙ: ܣ
Mar 3:28 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠܗܽܘܢ ܚܛܳܗܶܐ ܘܓܽ݁ܘܕ݂ܳܦܶ݁ܐ ܕ݂ܰܢܓܰ݁ܕ݂ܦܽ݁ܘܢ ܒ݂ܢܰܝ ܐ̄ܢܳܫܳܐ ܢܶܫܬ݂ܰܒ݁ܩܽܘܢ ܠܗܽܘܢ:
Mar 3:29 ܡܰܢ ܕ݂ܶܝܢ ܕ݂ܰܢܓܰ݁ܕ݂ܶܦ݁ ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܠܰܝܬ݂ ܠܶܗ ܫܽܘܒ݁ܩܳܢܳܐ ܠܥܳܠܰܡ ܐܶܠܳܐ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ ܕ݂ܰܠܥܳܠܰܡ:
Mar 3:30 ܡܶܛܽܠ ܕ݂ܳܐܡܪܺܝܢ ܗ̄ܘܰܘ ܕ݂ܪܽܘܚܳܐ ܛܰܢܦ݁ܬܳ݁ܐ ܐܺܝܬ݁ ܒ݂ܶܗ: ܣ
Mar 3:31 ܘܶܐܬܰ݁ܘ ܐܶܡܶܗ ܘܰܐܚܰܘܗ̄ܝ ܩܳܝܡܺܝܢ ܠܒܰ݁ܪ ܘܫܰܕ݂ܰܪܘ ܕ݂ܢܶܩܪܽܘܢܳܝܗ̄ܝ ܠܗܽܘܢ:
Mar 3:32 ܝܳܬܶ݁ܒ݁ ܗ̄ܘܳܐ ܕ݂ܶܝܢ ܚܕܳ݁ܪܰܘܗ̄ܝ ܟ݂ܶܢܫܳܐ ܘܶܐܡܰܪܘ ܠܶܗ ܗܳܐ ܐܶܡܳܟ݁ ܘܰܐܚܰܝܟְ݂ ܠܒܰ݁ܪ ܒ݂ܳܥܶܝܢ ܠܳܟ݁:
Mar 3:33 ܘܰܥܢܳܐ ܘܶܐܡܰܪ ܠܗܽܘܢ ܡܰܢ ܗܺ̄ܝ ܐܶܡܝ ܘܡܰܢ ܐܶܢܽܘܢ ܐܰܚܰܝ:
Mar 3:34 ܘܚܳܪ ܒ݂ܰܐܝܠܶܝܢ ܕ݂ܝܳܬ݁ܒ݂ܺܝܢ ܠܘܳܬܶ݁ܗ ܘܶܐܡܰܪ ܗܳܐ ܐܶܡܝ ܘܗܳܐ ܐܰܚܰܝ:
Mar 3:35 ܡܰܢ ܕ݂ܢܶܥܒ݂ܶܕ݁ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܗܽܘܝܽܘ ܐܳܚܝ ܘܚܳܬ݁ܝ ܘܶܐܡܝ ܣ݂ ܣ݂:
Mar 4:1 ܬ݂ܽܘܒ݁ ܕ݂ܶܝܢ ܫܰܪܺܝ ܗ̄ܘܳܐ ܡܰܠܶܦ݁ ܥܰܠ-ܝܰܕ݁ ܝܰܡܳܐ ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܐܰܝܟ݁ ܕ݂ܢܶܣܰܩ ܢܶܬ݂ܶܒ݁ ܠܶܗ ܒ݂ܰܣܦܺ݁ܝܢ̄ܬ݂ܳܐ ܒ݂ܝܰܡܳܐ ܘܟܽ݁ܠܶܗ ܟ݂ܶܢܫܳܐ ܩܳܐܶܡ ܗ̄ܘܳܐ ܥܰܠ ܐܰܪܥܳܐ ܥܰܠ-ܝܰܕ݁ ܝܰܡܳܐ:
Mar 4:2 ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܡܰܬ݁ܠܶܐ ܣܰܓ݂ܺܝ ܘܳܐܡܰܪ ܗ̄ܘܳܐ ܒ݂ܝܽܘܠܦ݂ܳܢܶܗ:
Mar 4:3 ܫܡܰܥܘ ܗܳܐ ܢܦܰ݁ܩ ܙܳܪܽܘܥܳܐ ܠܡܶܙܪܰܥ:
Mar 4:4 ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬܳ݁ܬ݁ ܦ݂ܳܪܰܚܬܳ݁ܐ ܘܶܐܟܰ݁ܠܬܶ݁ܗ:
Mar 4:5 ܐ̄ܚܪܺܢܳܐ ܕ݂ܶܝܢ ܢܦܰ݁ܠ ܥܰܠ ܫܽܘܥܳܐ ܐܰܝܟ݂ܳܐ ܕ݂ܠܰܝܬ݂ ܐܰܪܥܳܐ ܣܰܓ݂ܺܝ ܘܒܰ݁ܪ-ܫܳܥܬܶ݁ܗ ܒ݂ܠܰܨ ܡܶܛܽܠ ܕ݂ܠܰܝܬ݂ ܗ̄ܘܳܐ ܥܽܘܡܩܳܐ ܕ݂ܰܐܪܥܳܐ:
Mar 4:6 ܟ݂ܰܕ݁ ܕ݂ܢܰܚ ܕ݂ܶܝܢ ܫܶܡܫܳܐ ܚܡܳܐ ܘܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܥܶܩܳܪܳܐ ܝܺܒܶ݁ܫ:
Mar 4:7 ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܰܣܠܶܩܘ ܟ݂ܽܘܒ݂ܶܐ ܘܚܰܢܩܽܘܗ̄ܝ ܘܦܺ݁ܐܪܶܐ ܠܳܐ ܝܰܗ̄ܒ݁:
Mar 4:8 ܐ̄ܚܪܺܢܳܐ ܕ݂ܶܝܢ ܢܦܰ݁ܠ ܥܰܠ ܐܰܪܥܳܐ ܛܳܒ݁ܬܳ݁ܐ ܘܰܣܠܶܩ ܘܰܪܒܳ݁ܐ ܘܝܰܗ̄ܒ݁ ܦ݂ܺܐܪܶܐ ܐܺܝܬ݁ ܕ݂ܰܬ݁ܠܳܬܺ݁ܝܢ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܡܳܐܐ:
Mar 4:9 ܘܶܐܡܰܪ ܗ̄ܘܳܐ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ
Mar 4:10 ܟ݂ܰܕ݁ ܗܘܰܘ ܕ݂ܶܝܢ ܒ݂ܰܠܚܽܘܕܰ݁ܝܗܽܘܢ ܫܰܐܠܽܘܗ̄ܝ ܗܶܢܽܘܢ ܕ݂ܥܰܡܶܗ ܥܰܡ ܬ݂ܪܶܥܣܰܪܬ݂ܶܗ ܡܰܬ݁ܠܳܐ ܗܰܘ:
Mar 4:11 ܘܶܐܡܰܪ ܠܗܽܘܢ ܝܶܫܽܘܥ ܠܟܽ݁ܘܢ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܒܰ݁ܪܳܝܶܐ ܕ݂ܶܝܢ ܟ݂ܽܠ ܡܶܕ݂ܶܡ ܒ݂ܡܰܬ݁ܠܶܐ ܗܳܘܶܐ:
Mar 4:12 ܕ݂ܟܰ݁ܕ݁ ܚܳܙܶܝܢ ܢܶܚܙܽܘܢ ܘܠܳܐ ܢܶܚܙܽܘܢ ܘܟܰ݁ܕ݁ ܫܳܡܥܺܝܢ ܢܶܫܡܥܽܘܢ ܘܠܳܐ ܢܶܣܬ݂ܰܟ݂ܠܽܘܢ ܕ݂ܰܠܡܳܐ ܢܶܬ݁ܦ݂ܢܽܘܢ ܘܢܶܫܬ݂ܰܒ݁ܩܽܘܢ ܠܗܽܘܢ ܚܛܳܗܰܝܗܽܘܢ: ܣ
Mar 4:13 ܘܶܐܡܰܪ ܠܗܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܠܡܰܬ݁ܠܳܐ ܗܳܢܳܐ ܘܰܐܝܟ݂ܰܢܳܐ ܟ݂ܽܠܗܽܘܢ ܡܰܬ݁ܠܶܐ ܬ݂ܶܕ݂ܥܽܘܢ: ܣ
Mar 4:14 ܙܳܪܽܘܥܳܐ ܕ݂ܰܙܪܰܥ ܡܶܠܬܳ݁ܐ ܙܪܰܥ:
Mar 4:15 ܗܳܠܶܝܢ ܕ݂ܶܝܢ ܕ݂ܥܰܠ-ܝܰܕ݁ ܐܽܘܪܚܳܐ ܗܳܠܶܝܢ ܐܶܢܽܘܢ ܕ݂ܡܶܙܕ݂ܰܪܥܳܐ ܒ݂ܗܽܘܢ ܡܶܠܬܳ݁ܐ ܘܡܳܐ ܕ݂ܰܫܡܰܥܘ ܡܶܚܕܳ݁ܐ ܐܳܬܶ݁ܐ ܣܳܛܳܢܳܐ ܘܫܳܩܶܠ ܠܳܗ ܠܡܶܠܬܳ݁ܐ ܕ݂ܰܙܪܺܝܥܳܐ ܒ݂ܠܶܒ݂ܗܽܘܢ:
Mar 4:16 ܘܗܳܢܽܘܢ ܕ݂ܥܰܠ ܫܽܘܥܳܐ ܐܶܙܕ݂ܪܰܥܘ ܗܳܠܶܝܢ ܐܶܢܽܘܢ ܕ݂ܡܳܐ ܕ݂ܰܫܡܰܥܘ ܡܶܠܬܳ݁ܐ ܡܶܚܕܳ݁ܐ ܒ݂ܚܰܕܽ݁ܘܬܳ݁ܐ ܡܩܰܒ݂ܠܺܝܢ ܠܳܗ:
Mar 4:17 ܘܠܰܝܬ݂ ܠܗܽܘܢ ܥܶܩܳܪܳܐ ܒ݂ܢܰܦ݁ܫܗܽܘܢ ܐܶܠܳܐ ܕ݂ܙܰܒ݁ܢܳܐ ܐܶܢܽܘܢ ܘܡܳܐ ܕ݂ܰܗܘܳܐ ܐܽܘܠܨܳܢܳܐ ܐܰܘ ܪܕܽ݁ܘܦ݁ܝܳܐ ܡܶܛܽܠ ܡܶܠܬܳ݁ܐ ܥܓܰ݁ܠ ܡܶܬ݁ܟ݂ܰܫܠܺܝܢ:
Mar 4:18 ܘܗܳܢܽܘܢ ܕ݂ܒܶ݁ܝܬ݁ ܟ݂ܽܘܒ݂ܶܐ ܡܶܙܕ݂ܰܪܥܺܝܢ ܗܳܠܶܝܢ ܐܶܢܽܘܢ ܗܳܢܽܘܢ ܕ݂ܰܫܡܰܥܘ ܡܶܠܬܳ݁ܐ:
Mar 4:19 ܘܪܶܢܝܳܐ ܕ݂ܥܳܠܡܳܐ ܗܳܢܳܐ ܘܛܽܘܥܝܰܝ ܕ݂ܥܽܘܬ݁ܪܳܐ ܘܫܰܪܟ݂ܳܐ ܕ݂ܰܪܓܺ݁ܝܓܳ݁ܬܳ݁ܐ ܐ̄ܚܪܳܢܝܳܬܳ݁ܐ ܥܳܐܠܳܢ ܚܳܢܩܳܢ ܠܳܗ ܠܡܶܠܬܳ݁ܐ ܘܰܕ݁ܠܳܐ ܦ݂ܺܐܪܶܐ ܗܳܘܝܳܐ:
Mar 4:20 ܘܗܳܢܽܘܢ ܕ݂ܒܰ݁ܐܪܥܳܐ ܛܳܒ݁ܬܳ݁ܐ ܐܶܙܕ݂ܪܰܥܘ ܗܳܠܶܝܢ ܐܶܢܽܘܢ ܕ݂ܫܳܡܥܺܝܢ ܡܶܠܬܳ݁ܐ ܘܰܡܩܰܒ݂ܠܺܝܢ ܘܝܳܗܒ݂ܺܝܢ ܦ݂ܺܐܪܶܐ ܒ݂ܰܬ݁ܠܳܬܺ݁ܝܢ ܘܒܰ݁ܫܬ݂ܺܝܢ ܘܒܰ݁ܡܳܐܐ: ܣ
Mar 4:21 ܘܶܐܡܰܪ ܠܗܽܘܢ ܕ݂ܰܠܡܳܐ ܐܳܬܶ݁ܐ ܫܪܳܓܳ݁ܐ ܕ݂ܰܬ݁ܚܶܝܬ݁ ܣܰܐܬܳ݁ܐ ܢܶܬ݂ܬ݂ܣܺܝܡ ܐܰܘ ܬ݂ܚܶܝܬ݁ ܥܰܪܣܳܐ ܠܳܐ ܗ̄ܘܳܐ ܕ݂ܥܰܠ ܡܢܳܪܬ݂ܳܐ ܢܶܬ݂ܬ݂ܣܺܝܡ:
Mar 4:22 ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܛܫܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܗ̄ܘܳܐ ܒ݂ܛܽܘܫܝܳܐ ܘܠܳܐ ܡܶܬ݁ܓ݂ܠܶܐ: ܣ
Mar 4:23 ܐܶܢ ܐ̄ܢܳܫ ܐܺܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ
Mar 4:24 ܘܶܐܡܰܪ ܠܗܽܘܢ ܚܙܰܘ ܡܳܢܳܐ ܫܳܡܥܺܝܢ ܐܢ̄ܬ݂ܽܘܢ ܒ݂ܗܳܝ ܟ݂ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ ܘܡܶܬ݂ܬ݂ܰܘܣܰܦ݁ ܠܟܽ݁ܘܢ ܠܰܐܝܠܶܝܢ ܕ݂ܫܳܡܥܺܝܢ:
Mar 4:25 ܡܰܢ ܕ݂ܺܐܝܬ݁ ܠܶܗ ܓ݂ܶܝܪ ܢܶܬܺ݁ܝܗܶܒ݁ ܠܶܗ ܘܡܰܢ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ: ܣ
Mar 4:26 ܘܶܐܡܰܪ ܗ̄ܘܳܐ ܗܳܟܰ݁ܢܳܐ ܗ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܐ̄ܢܳܫ ܕ݂ܢܰܪܡܶܐ ܙܰܪܥܳܐ ܒ݂ܰܐܪܥܳܐ:
Mar 4:27 ܘܢܶܕ݁ܡܰܟ݁ ܘܰܢܩܽܘܡ ܒ݂ܠܺܠܝܳܐ ܘܒܺ݁ܐܝܡܳܡܳܐ ܘܙܰܪܥܳܐ ܢܶܪܒ݂ܶܐ ܘܢܺܐܪܰܟ݁ ܟ݂ܰܕ݁ ܗܽܘ ܠܳܐ ܝܳܕܰ݁ܥ:
Mar 4:28 ܐܰܪܥܳܐ ܓ݂ܶܝܪ ܡܰܝܬ݂ܝܳܐ ܠܶܗ ܠܦܺ݁ܐܪܳܐ ܘܠܽܘܩܕܰ݁ܡ ܗܳܘܶܐ ܥܶܣܒ݂ܳܐ ܘܒܳ݁ܬ݁ܪܶܗ ܫܶܒ݂ܠܳܐ ܐ̄ܚܪܳܝܰܬ݁ ܕ݂ܶܝܢ ܚܶܛܬܳ݁ܐ ܡܫܰܡܠܰܝܬ݂ܳܐ ܒ݂ܫܶܒ݂ܠܳܐ:
Mar 4:29 ܡܳܐ ܕ݂ܰܫܡܶܢ ܕ݂ܶܝܢ ܦ݂ܺܐܪܳܐ ܡܶܚܕܳ݁ܐ ܐܳܬ݁ܝܳܐ ܡܰܓ݂ܠܳܐ ܕ݂ܡܰܛܺܝ ܚܨܳܕܳ݁ܐ: ܣ
Mar 4:30 ܘܶܐܡܰܪ ܠܡܳܢܳܐ ܢܕܰ݁ܡܶܝܗ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܒܰ݁ܐܝܢܳܐ ܡܰܬ݁ܠܳܐ ܢܰܡܬ݂ܠܺܝܗ:
Mar 4:31 ܐܰܝܟ݁ ܦ݂ܪܶܕ݂ܬ݂ܳܐ ܗ̄ܝ ܕ݂ܚܰܪܕ݂ܠܳܐ ܗܳܝ ܕ݂ܡܳܐ ܕ݂ܶܐܙܕ݂ܰܪܥܰܬ݁ ܒ݂ܰܐܪܥܳܐ ܙܥܽܘܪܝܳܐ ܗ̄ܝ ܡܶܢ ܟ݂ܽܠܗܽܘܢ ܙܰܪܥܽܘܢܶܐ ܕ݂ܥܰܠ ܐܰܪܥܳܐ:
Mar 4:32 ܘܡܳܐ ܕ݂ܶܐܙܕ݂ܰܪܥܰܬ݁ ܣܳܠܩܳܐ ܘܗܳܘܝܳܐ ܪܰܒ݂ܳܐ ܡܶܢ ܟ݂ܽܠܗܽܘܢ ܝܰܪܩܽܘܢܶܐ ܘܥܳܒ݁ܕ݂ܳܐ ܣܰܘܟ݂ܶܐ ܪܰܘܪܒܳ݁ܬܳ݁ܐ ܐܰܝܟ݁ ܕ݂ܬܶ݁ܫܟ݂ܰܚ ܕ݂ܰܒ݁ܛܶܠܳܠܳܗ ܦ݂ܳܪܰܚܬܳ݁ܐ ܬ݂ܶܫܟ݂ܰܢ: ܣ
Mar 4:33 ܒ݂ܡܰܬ݁ܠܶܐ ܕ݂ܰܐܝܟ݁ ܗܳܠܶܝܢ ܡܡܰܠܶܠ ܗ̄ܘܳܐ ܝܶܫܽܘܥ ܥܰܡܗܽܘܢ ܡܰܬ݁ܠܶܐ ܐܰܝܟ݁ ܕ݂ܡܶܫܟ݂ܚܺܝܢ ܗ̄ܘܰܘ ܠܡܶܫܡܰܥ:
Mar 4:34 ܘܰܕ݁ܠܳܐ ܡܰܬ݁ܠܶܐ ܠܳܐ ܡܡܰܠܶܠ ܗ̄ܘܳܐ ܥܰܡܗܽܘܢ ܠܬܰ݁ܠܡܺܝܕܰ݁ܘܗ̄ܝ ܕ݂ܶܝܢ ܒ݂ܰܝܢܰܘܗ̄ܝ ܘܰܠܗܽܘܢ ܡܦܰ݁ܫܶܩ ܗ̄ܘܳܐ ܟ݂ܽܠܡܶܕ݂ܶܡ: ܣ
Mar 4:35 ܘܶܐܡܰܪ ܠܗܽܘܢ ܒ݂ܗܰܘ ܝܰܘܡܳܐ ܒ݂ܪܰܡܫܳܐ ܢܶܥܒ݂ܰܪ ܠܰܢ ܠܥܶܒ݁ܪܳܐ: ܣ
Mar 4:36 ܘܰܫܒܰ݁ܩܘ ܠܟܶ݁ܢܫܶܐ ܘܕܰ݁ܒ݁ܪܽܘܗ̄ܝ ܟ݂ܰܕ݁ ܒ݂ܰܣܦܺ݁ܝܢ̄ܬ݂ܳܐ ܗܽܘ ܘܰܣܦܺ݁ܝܢܶܐ ܐ̄ܚܪܳܢܝܳܬܳ݁ܐ ܐܺܝܬ݁ ܗ̄ܘܰܝ ܥܰܡܗܽܘܢ:
Mar 4:37 ܘܰܗܘܳܬ݁ ܥܰܠܥܳܠܳܐ ܪܰܒ݂ܬܳ݁ܐ ܘܪܽܘܚܳܐ ܘܓܰ݁ܠ̄ܠܶܐ ܢܳܦ݁ܠܺܝܢ ܗ̄ܘܰܘ ܒ݂ܰܣܦܺ݁ܝܢ̄ܬ݂ܳܐ ܘܩܰܪܺܝܒܳ݁ܐ ܗ̄ܘܳܬ݁ ܕ݂ܬܶ݁ܬ݁ܡܠܶܐ:
Mar 4:38 ܗܽܘ ܕ݂ܶܝܢ ܝܶܫܽܘܥ ܥܰܠ ܒ݂ܶܣܳܕ݁ܝܳܐ ܕ݂ܡܶܟ݁ ܗ̄ܘܳܐ ܒ݂ܚܰܪܬܳ݁ܗ ܕ݂ܰܣܦܺ݁ܝܢ̄ܬ݂ܳܐ ܘܶܐܬܰ݁ܘ ܐܰܩܺܝܡܽܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܠܳܐ ܒ݂ܛܺܝܠ ܠܳܟ݁ ܕ݂ܳܐܒ݁ܕ݂ܺܝܢ ܚ̄ܢܰܢ:
Mar 4:39 ܘܩܳܡ ܘܰܟ݁ܐܳܐ ܒ݂ܪܽܘܚܳܐ ܘܶܐܡܰܪ ܠܝܰܡܳܐ ܫܠܺܝ ܙܓܺ݁ܝܪ ܐܰܢ̄ܬ݂ ܘܫܶܠܝܰܬ݁ ܪܽܘܚܳܐ ܘܰܗܘܳܐ ܢܰܘܚܳܐ ܪܰܒ݂ܳܐ:
Mar 4:40 ܘܶܐܡܰܪ ܠܗܽܘܢ ܠܡܳܢܳܐ ܕ݂ܰܚܽܘܠܬܳ݁ܢܺܝܢ ܐܢ̄ܬ݂ܽܘܢ ܗܳܟܰ݁ܢ ܘܰܠܡܳܢܳܐ ܠܰܝܬ݂ ܒ݂ܟܽ݁ܘܢ ܗܰܝܡܳܢܽܘܬܳ݁ܐ:
Mar 4:41 ܘܰܕ݁ܚܶܠܘ ܕ݂ܶܚܠܬܳ݁ܐ ܪܰܒ݂ܬܳ݁ܐ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܡܰܢܽܘ ܟ݂ܰܝ ܗܳܢܳܐ ܕ݂ܪܽܘܚܶܐ ܘܝܰܡܳܐ ܡܶܫܬ݂ܰܡܥܺܝܢ ܠܶܗ ܣܣ:
Mar 5:1 ܘܶܐܬܳ݁ܐ ܠܥܶܒ݁ܪܳܐ ܕ݂ܝܰܡܳܐ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ:
Mar 5:2 ܘܟܰ݁ܕ݁ ܢܦܰ݁ܩ ܡܶܢ ܣܦܺ݁ܝܢ̄ܬ݂ܳܐ ܦ݂ܓܰ݁ܥ ܒ݂ܶܗ ܡܶܢ ܒ݂ܶܝܬ݁-ܩܒܽ݁ܘܪܶܐ ܓ݂ܰܒ݁ܪܳܐ ܕ݂ܺܐܝܬ݁ ܒ݂ܶܗ ܪܽܘܚܳܐ ܛܰܢܦ݁ܬܳ݁ܐ:
Mar 5:3 ܘܥܳܡܰܪ ܗ̄ܘܳܐ ܒ݂ܶܝܬ݁-ܩܒܽ݁ܘܪܶܐ ܘܰܒ݁ܫܺܫܠܳܬܳ݁ܐ ܐ̄ܢܳܫ ܠܳܐ ܡܶܫܟ݂ܰܚ ܗ̄ܘܳܐ ܠܡܶܐܣܪܶܗ:
Mar 5:4 ܡܶܛܽܠ ܕ݂ܟܽ݁ܠ ܐܶܡܰܬ݁ܝ ܕ݂ܰܒ݁ܣܽܘܛܡܶܐ ܘܰܒ݁ܫܺܫܠܳܬܳ݁ܐ ܡܶܬܶ݁ܐܣܰܪ ܗ̄ܘܳܐ ܫܺܫܠܳܬܳ݁ܐ ܡܬܰ݁ܒ݂ܰܪ ܗ̄ܘܳܐ ܘܣܽܘܛܡܶܐ ܡܦܰ݁ܣܶܩ ܗ̄ܘܳܐ ܘܠܳܐ ܐ̄ܢܳܫ ܡܶܫܟ݂ܰܚ ܗ̄ܘܳܐ ܠܡܶܟ݁ܒ݂ܫܶܗ:
Mar 5:5 ܘܰܒ݁ܟܽ݁ܠ ܙܒܰ݁ܢ ܒ݂ܠܺܠܝܳܐ ܘܒܺ݁ܐܝܡܳܡܳܐ ܒ݂ܒܶ݁ܝܬ݁-ܩܒܽ݁ܘܪܶܐ ܘܰܒ݁ܛܽܘܪܶܐ ܐܺܝܬܰ݁ܘܗ̄ܝ ܗ̄ܘܳܐ ܘܩܳܥܶܐ ܗ̄ܘܳܐ ܘܰܡܨܰܠܶܦ݁ ܢܰܦ݁ܫܶܗ ܒ݂ܟܺ݁ܐܦܶ݁ܐ:
Mar 5:6 ܟ݂ܰܕ݁ ܚܙܳܐ ܕ݂ܶܝܢ ܠܝܶܫܽܘܥ ܡܶܢ ܪܽܘܚܩܳܐ ܪܗܶܛ ܣܓܶ݁ܕ݁ ܠܶܗ:
Mar 5:7 ܘܰܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܡܳܐ ܠܺܝ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܡܪܰܝܡܳܐ ܡܰܘܡܶܐ ܐ̄ܢܳܐ ܠܳܟ݁ ܒ݂ܰܐܠܳܗܳܐ ܕ݂ܠܳܐ ܬ݂ܫܰܢܩܰܢܝ:
Mar 5:8 ܐܳܡܰܪ ܗ̄ܘܳܐ ܠܶܗ ܓ݂ܶܝܪ ܦ݂ܽܘܩ ܡܶܢ ܒ݂ܰܪܢܳܫܳܐ ܪܽܘܚܳܐ ܛܰܢܦܳ݁ܐ:
Mar 5:9 ܘܫܰܐܠܶܗ ܐܰܝܟ݂ܰܢܳܐ ܫܡܳܟ݁ ܐܳܡܰܪ ܠܶܗ ܠܶܓ݁ܝܽܘܢ ܫܡܰܢ ܡܶܛܽܠ ܕ݂ܣܰܓ݂ܺܝܶܐܐ ܚ̄ܢܰܢ:
Mar 5:10 ܘܒܳ݁ܥܶܐ ܗ̄ܘܳܐ ܡܶܢܶܗ ܣܰܓ݂ܺܝ ܕ݂ܠܳܐ ܢܫܰܕ݂ܪܺܝܘܗ̄ܝ ܠܒܰ݁ܪ-ܡܶܢ ܐܰܬ݁ܪܳܐ:
Mar 5:11 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܠܘܳܬ݁ ܛܽܘܪܳܐ ܒ݂ܰܩܪܳܐ ܪܰܒ݂ܬܳ݁ܐ ܕ݂ܰܚܙܺܝܪܶܐ ܕ݂ܪܳܥܝܳܐ:
Mar 5:12 ܘܒܳ݁ܥܶܝܢ ܗ̄ܘܰܘ ܡܶܢܶܗ ܗܳܢܽܘܢ ܫܺܐܕܶ݁ܐ ܘܳܐܡܪܺܝܢ ܫܰܕ݂ܰܪܝܰܢ ܥܰܠ ܗܳܢܽܘܢ ܚܙܺܝܪܶܐ ܕ݂ܰܒ݁ܗܽܘܢ ܢܶܥܽܘܠ:
Mar 5:13 ܘܰܐܦ݂ܶܣ ܠܗܽܘܢ ܘܰܢܦܰ݁ܩ ܪܽܘܚܶܐ ܗܳܠܶܝܢ ܛܰܢܦܳ݁ܬܳ݁ܐ ܘܥܰܠ ܒ݂ܰܚܙܺܝܪܶܐ ܘܪܶܗܛܰܬ݁ ܗܳܝ ܒ݂ܰܩܪܳܐ ܠܰܫܩܺܝܦܳ݁ܐ ܘܢܶܦ݁ܠܰܬ݁ ܒ݂ܝܰܡܳܐ ܐܰܝܟ݁ ܬ݂ܪܶܝܢ ܐܰܠܦܺ݁ܝܢ ܘܶܐܬ݁ܚܰܢܰܩܘ ܒ݂ܡܰܝܳܐ ܣ݂ ܣ݂:
Mar 5:14 ܘܗܳܢܽܘܢ ܕ݂ܪܳܥܶܝܢ ܗ̄ܘܰܘ ܠܗܽܘܢ ܥܪܰܩܘ ܘܶܐܡܰܪܘ ܒ݂ܰܡܕܺ݁ܝܢ̄ܬ݂ܳܐ ܘܳܐܦ݁ ܒ݂ܩܽܘܪܝܳܐ ܘܰܢܦܰ݁ܩܘ ܠܡܶܚܙܳܐ ܡܶܕ݂ܶܡ ܕ݂ܰܗܘܳܐ:
Mar 5:15 ܘܶܐܬܰ݁ܘ ܠܘܳܬ݁ ܝܶܫܽܘܥ ܘܰܚܙܰܐܘܽܗ̄ܝ ܠܗܰܘ ܕ݂ܫܺܐܕܰ݁ܘܗ̄ܝ ܟ݂ܰܕ݁ ܠܒܺ݁ܝܫ ܘܰܡܢܰܟ݂ܰܦ݁ ܘܝܳܬܶ݁ܒ݁ ܗܰܘ ܕ݂ܺܐܝܬ݁ ܗ̄ܘܳܐ ܒ݂ܶܗ ܠܶܓ݁ܝܽܘܢ ܘܰܕ݁ܚܶܠܘ:
Mar 5:16 ܘܶܐܫܬ݂ܰܥܺܝܘ ܠܗܽܘܢ ܗܳܢܽܘܢ ܕ݂ܰܚܙܰܘ ܕ݂ܰܐܝܟ݂ܰܢܳܐ ܗܘܳܐ ܠܗܰܘ ܕ݂ܫܺܐܕܰ݁ܘܗ̄ܝ ܘܳܐܦ݁ ܥܰܠ ܗܳܢܽܘܢ ܚܙܺܝܪܶܐ:
Mar 5:17 ܘܫܰܪܺܝܘ ܒ݂ܳܥܶܝܢ ܡܶܢܶܗ ܕ݂ܢܺܐܙܰܠ ܠܶܗ ܡܶܢ ܬ݂ܚܽܘܡܗܽܘܢ: ܣ
Mar 5:18 ܘܟܰ݁ܕ݁ ܣܠܶܩ ܠܰܣܦܺ݁ܝܢ̄ܬ݂ܳܐ ܒ݂ܳܥܶܐ ܗ̄ܘܳܐ ܡܶܢܶܗ ܗܰܘ ܕ݂ܫܺܐܕܰ݁ܘܗ̄ܝ ܕ݂ܥܰܡܶܗ ܢܶܗܘܶܐ:
Mar 5:19 ܘܠܳܐ ܫܰܒ݁ܩܶܗ ܐܶܠܳܐ ܐܶܡܰܪ ܠܶܗ ܙܶܠ ܠܒܰ݁ܝܬ݂ܳܟ݁ ܠܘܳܬ݁ ܐ̄ܢܳܫܰܝܟְ݂ ܘܶܐܫܬ݂ܰܥܳܐ ܠܗܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܠܳܟ݁ ܡܳܪܝܳܐ ܘܕܶ݁ܐܬ݁ܪܰܚܰܡ ܥܠܰܝܟְ݂:
Mar 5:20 ܘܶܐܙܰܠ ܘܫܰܪܺܝ ܡܰܟ݁ܪܶܙ ܒ݂ܥܶܣܪܰܬ݁-ܡܕܺ݁ܝܢܳܬܳ݁ܐ ܡܶܕ݂ܶܡ ܕ݂ܰܥܒܰ݁ܕ݁ ܠܶܗ ܝܶܫܽܘܥ ܘܟܽ݁ܠܗܽܘܢ ܬ݂ܰܡܺܝܗܺܝܢ ܗܘܰܘ: ܣ
Mar 5:21 ܘܟܰ݁ܕ݁ ܥܒܰ݁ܪ ܝܶܫܽܘܥ ܒ݂ܰܣܦܺ݁ܝܢ̄ܬ݂ܳܐ ܠܗܰܘ ܥܶܒ݁ܪܳܐ ܬ݂ܽܘܒ݁ ܐܶܬ݁ܟ݂ܰܢܰܫܘ ܥܠܰܘܗ̄ܝ ܟ݂ܶܢܫܶܐ ܣܰܓ݂ܺܝܶܐܐ ܟ݂ܰܕ݁ ܐܺܝܬܰ݁ܘܗ̄ܝ ܥܰܠ-ܝܰܕ݁ ܝܰܡܳܐ:
Mar 5:22 ܘܶܐܬܳ݁ܐ ܚܰܕ݁ ܕ݂ܰܫܡܶܗ ܝܽܘܐܳܪܳܫ ܡܶܢ ܪܰܒ݂ܰܝ ܟ݂ܢܽܘܫܬ݂ܳܐ ܘܟܰ݁ܕ݁ ܚܙܳܝܗ̄ܝ ܢܦܰ݁ܠ ܠܘܳܬ݁ ܪܶܓ݁ܠܰܘܗ̄ܝ:
Mar 5:23 ܘܒܳ݁ܥܶܐ ܗ̄ܘܳܐ ܡܶܢܶܗ ܣܰܓ݂ܺܝ ܘܳܐܡܰܪ ܠܶܗ ܒ݂ܪܰܬ݁ܝ ܒ݂ܺܝܫܳܐܝܺܬ݁ ܥܒܺ݁ܝܕܳ݁ܐ ܬ݂ܳܐ ܣܺܝܡ ܐܺܝܕܳ݁ܟ݁ ܥܠܶܝܗ ܘܬܶ݁ܬ݁ܚܠܶܡ ܘܬܺ݁ܚܶܐ:
Mar 5:24 ܘܶܐܙܰܠ ܥܰܡܶܗ ܝܶܫܽܘܥ ܘܕܰ݁ܒ݂ܺܝܩ ܗ̄ܘܳܐ ܠܶܗ ܟ݂ܶܢܫܳܐ ܣܰܓ݂ܺܝܳܐܐ ܘܚܳܒ݁ܨܺܝܢ ܗ̄ܘܰܘ ܠܶܗ ܣܣ:
Mar 5:25 ܐܰܢ̄ܬ݂ܬܳ݁ܐ ܕ݂ܶܝܢ ܚܕܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܒ݂ܡܰܪܕ݂ܺܝܬܳ݁ܐ ܕ݂ܰܕ݁ܡܳܐ ܫܢܺܝܢ ܬ݂ܰܪܬ݂ܰܥܶܣܪܶܐ:
Mar 5:26 ܐܰܝܕܳ݁ܐ ܕ݂ܣܰܓ݂ܺܝ ܣܶܒ݁ܠܰܬ݁ ܡܶܢ ܐܳܣܰܘܳܬܳ݁ܐ ܣܰܓ݂ܺܝܶܐܐ ܘܰܐܦ݂ܩܰܬ݁ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܗ ܘܡܶܕ݂ܶܡ ܠܳܐ ܐܶܬ݁ܥܰܕ݂ܪܰܬ݁ ܐܶܠܳܐ ܐܳܦ݁ ܝܰܬ݂ܺܝܪܳܐܝܺܬ݁ ܐܶܬܰ݁ܐܠܨܰܬ݁:
Mar 5:27 ܟ݂ܰܕ݁ ܫܶܡܥܰܬ݁ ܥܰܠ ܝܶܫܽܘܥ ܐܶܬܳ݁ܬ݁ ܒ݂ܚܶܒ݁ܨܳܐ ܕ݂ܟܶ݁ܢܫܳܐ ܡܶܢ ܒ݂ܶܣܬ݂ܪܶܗ ܩܶܪܒ݂ܰܬ݁ ܠܰܠܒܽ݁ܘܫܶܗ:
Mar 5:28 ܐܳܡܪܳܐ ܗ̄ܘܳܬ݁ ܓ݂ܶܝܪ ܕ݂ܳܐܦܶ݁ܢ ܠܰܠܒܽ݁ܘܫܶܗ ܩܳܪܒ݂ܳܐ ܐ̄ܢܳܐ ܚܳܝܳܐ ܐ̄ܢܳܐ:
Mar 5:29 ܘܡܶܚܕܳ݁ܐ ܝܶܒ݁ܫܰܬ݁ ܡܥܺܝܢܳܐ ܕ݂ܰܕ݁ܡܳܗ ܘܰܐܪܓ݂ܫܰܬ݁ ܒ݂ܦܰ݁ܓ݁ܪܳܗ ܕ݂ܶܐܬܰ݁ܐܣܝܰܬ݁ ܡܶܢ ܡܚܽܘܬܳ݁ܗ:
Mar 5:30 ܝܶܫܽܘܥ ܕ݂ܶܝܢ ܡܶܚܕܳ݁ܐ ܝܺܕܰ݁ܥ ܒ݂ܢܰܦ݁ܫܶܗ ܕ݂ܚܰܝܠܳܐ ܢܦܰ݁ܩ ܡܶܢܶܗ ܘܶܐܬ݁ܦ݂ܢܺܝ ܠܘܳܬ݁ ܟ݂ܶܢܫܳܐ ܘܶܐܡܰܪ ܡܰܢܽܘ ܩܪܶܒ݁ ܠܡܳܐܢܰܝ:
Mar 5:31 ܘܳܐܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܚܳܙܶܐ ܐܰܢ̄ܬ݂ ܠܟܶ݁ܢܫܶܐ ܕ݂ܚܳܒ݁ܨܺܝܢ ܠܳܟ݁ ܘܳܐܡܰܪ ܐܰܢ̄ܬ݂ ܡܰܢܽܘ ܩܪܶܒ݁ ܠܺܝ:
Mar 5:32 ܘܚܳܐܰܪ ܗ̄ܘܳܐ ܕ݂ܢܶܚܙܶܐ ܡܰܢܽܘ ܗܳܕܶ݁ܐ ܥܒܰ݁ܕ݁:
Mar 5:33 ܗܳܝ ܕ݂ܶܝܢ ܐܰܢ̄ܬ݂ܬܳ݁ܐ ܟ݂ܰܕ݁ ܕ݂ܰܚܺܝܠܳܐ ܘܪܰܬ݂ܺܝܬܳ݁ܐ ܕ݂ܝܶܕ݁ܥܰܬ݁ ܡܳܐ ܕ݂ܰܗܘܳܐ ܠܳܗ ܐܶܬܳ݁ܬ݁ ܢܶܦ݁ܠܰܬ݁ ܩܕܳ݁ܡܰܘܗ̄ܝ ܘܶܐܡܪܰܬ݁ ܠܶܗ ܟ݂ܽܠܶܗ ܫܪܳܪܳܐ:
Mar 5:34 ܗܽܘ ܕ݂ܶܝܢ ܐܶܡܰܪ ܠܳܗ ܒ݂ܪܰܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ ܘܰܗܘܰܝܬ݂ܝ ܚܠܺܝܡܳܐ ܡܶܢ ܡܚܽܘܬܶ݁ܟ݁ܝ ܣܣ:
Mar 5:35 ܘܥܰܕ݁ ܗܽܘ ܡܡܰܠܶܠ ܐܶܬܰ݁ܘ ܡܶܢ ܕ݂ܒܶ݁ܝܬ݁ ܪܰܒ݂ ܟ݂ܢܽܘܫܬ݂ܳܐ ܘܳܐܡܪܺܝܢ ܕ݂ܒܰ݁ܪܬܳ݁ܟ݁ ܡܺܝܬܰ݁ܬ݁ ܠܡܳܢܳܐ ܡܶܟ݂ܺܝܠ ܡܰܥܡܶܠ ܐܰܢ̄ܬ݂ ܠܡܰܠܦܳ݁ܢܳܐ:
Mar 5:36 ܝܶܫܽܘܥ ܕ݂ܶܝܢ ܫܡܰܥ ܠܡܶܠܬܳ݁ܐ ܕ݂ܶܐܡܰܪܘ ܘܶܐܡܰܪ ܠܗܰܘ ܪܰܒ݂ ܟ݂ܢܽܘܫܬ݂ܳܐ ܠܳܐ ܬ݂ܶܕ݁ܚܰܠ ܒ݂ܰܠܚܽܘܕ݁ ܗܰܝܡܶܢ:
Mar 5:37 ܘܠܳܐ ܫܒܰ݁ܩ ܠܐ̄ܢܳܫ ܕ݂ܢܺܐܙܰܠ ܥܰܡܶܗ ܐܶܠܳܐ ܠܫܶܡܥܽܘܢ ܟ݂ܺܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܐܰܚܽܘܗ̄ܝ ܕ݂ܝܰܥܩܽܘܒ݁:
Mar 5:38 ܘܶܐܬܰ݁ܘ ܠܒܰ݁ܝܬ݂ܳܐ ܕ݂ܗܰܘ ܪܰܒ݂ ܟ݂ܢܽܘܫܬ݂ܳܐ ܘܰܚܙܳܐ ܕ݂ܰܪܗܺܝܒܺ݁ܝܢ ܘܒܳ݁ܟܶ݁ܝܢ ܘܡܰܝܠܠܺܝܢ:
Mar 5:39 ܘܥܰܠ ܘܶܐܡܰܪ ܠܗܽܘܢ ܡܳܢܳܐ ܪܗܺܝܒܺ݁ܝܢ ܐܢ̄ܬ݂ܽܘܢ ܘܒܳ݁ܟܶ݁ܝܢ ܛܠܺܝܬܳ݁ܐ ܠܳܐ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ:
Mar 5:40 ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ ܗܽܘ ܕ݂ܶܝܢ ܐܰܦ݂ܶܩ ܠܟܽ݁ܠܗܽܘܢ ܘܰܕ݁ܒܰ݁ܪ ܠܰܐܒܽ݁ܘܗ ܕ݂ܰܛܠܺܝܬܳ݁ܐ ܘܠܶܐܡܳܗ ܘܰܠܗܳܢܽܘܢ ܕ݂ܥܰܡܶܗ ܘܥܰܠ ܠܰܐܝܟ݂ܳܐ ܕ݂ܪܰܡܝܳܐ ܗ̄ܘܳܬ݁ ܛܠܺܝܬܳ݁ܐ:
Mar 5:41 ܘܶܐܚܰܕ݁ ܒ݂ܺܐܝܕܳ݁ܗ ܕ݂ܰܛܠܺܝܬܳ݁ܐ ܘܶܐܡܰܪ ܠܳܗ ܛܠܺܝܬܳ݁ܐ ܩܽܘܡܝ:
Mar 5:42 ܘܒܰ݁ܪ-ܫܳܥܬܶ݁ܗ ܩܳܡܰܬ݁ ܛܠܺܝܬܳ݁ܐ ܘܰܡܗܰܠܟܳ݁ܐ ܗ̄ܘܳܬ݁ ܐܺܝܬܶ݁ܝܗ ܗ̄ܘܳܬ݁ ܓ݂ܶܝܪ ܒ݂ܰܪ̄ܬ݁ ܫܢܺܝܢ ܬ݂ܰܪܬ݂ܰܥܶܣܪܶܐ ܘܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܽܘܡܳܪܳܐ ܪܰܒ݂ܳܐ:
Mar 5:43 ܘܦܰ݁ܩܶܕ݁ ܐܶܢܽܘܢ ܣܰܓ݂ܺܝ ܕ݂ܠܳܐ ܐ̄ܢܳܫ ܢܶܕ݂ܰܥ ܗܳܕܶ݁ܐ ܘܶܐܡܰܪ ܕ݂ܢܶܬ݂ܠܽܘܢ ܠܳܗ ܠܡܶܠܥܰܣ: ܣ
Mar 6:1 ܘܰܢܦܰ݁ܩ ܡܶܢ ܬ݂ܰܡܳܢ ܘܶܐܬܳ݁ܐ ܠܰܡܕܺ݁ܝܢ̄ܬ݂ܶܗ ܘܕܰ݁ܒ݂ܺܝܩܺܝܢ ܗ̄ܘܰܘ ܠܶܗ ܬ݂ܰܠܡܺܝܕܰ݁ܘܗ̄ܝ:
Mar 6:2 ܘܟܰ݁ܕ݁ ܗܘܳܬ݁ ܫܰܒ݂ܬܳ݁ܐ ܫܰܪܺܝ ܠܡܰܠܳܦܽ݁ܘ ܒ݂ܰܟ݁ܢܽܘܫܬ݂ܳܐ ܘܣܰܓ݂ܺܝܶܐܐ ܕ݂ܰܫܡܰܥܘ ܐܶܬ݂ܕ݂ܰܡܰܪܘ ܘܳܐܡܪܺܝܢ ܗ̄ܘܰܘ ܐܰܝܡܶܟ݂ܳܐ ܠܶܗ ܗܳܠܶܝܢ ܠܗܳܢܳܐ ܘܰܐܝܕܳ݁ܐ ܗ̄ܝ ܚܶܟ݁ܡܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܶܗ ܕ݂ܚܰܝܠܶܐ ܕ݂ܰܐܝܟ݁ ܗܳܠܶܝܢ ܒ݂ܺܐܝܕܰ݁ܘܗ̄ܝ ܢܶܗܘܽܘܢ:
Mar 6:3 ܠܳܐ ܗ̄ܘܳܐ ܗܳܢܳܐ ܢܰܓ݂ܳܪܳܐ ܒ݂ܪܳܗ ܕ݂ܡܰܪܝܰܡ ܘܰܐܚܽܘܗ̄ܝ ܕ݂ܝܰܥܩܽܘܒ݁ ܘܰܕ݁ܝܳܘܣܺܐ ܘܕܺ݁ܝܗܽܘܕܳ݁ܐ ܘܰܕ݁ܫܶܡܥܽܘܢ ܘܠܳܐ ܗܳܐ ܐܰܚܘܳܬܶ݁ܗ ܬ݂ܢܳܢ ܠܘܳܬܰ݁ܢ ܘܡܶܬ݁ܟ݂ܰܫܠܺܝܢ ܗ̄ܘܰܘ ܒ݂ܶܗ: ܣ
Mar 6:4 ܘܶܐܡܰܪ ܠܗܽܘܢ ܝܶܫܽܘܥ ܠܰܝܬ݂ ܢܒܺ݁ܝܳܐ ܕ݂ܰܨܥܺܝܪ ܐܶܠܳܐ ܐܶܢ ܒ݂ܰܡܕܺ݁ܝܢ̄ܬ݂ܶܗ ܘܒܶ݁ܝܬ݁ ܐ̄ܚܝܳܢܰܘܗ̄ܝ ܘܰܒ݁ܒܰ݁ܝܬ݂ܶܗ:
Mar 6:5 ܘܠܳܐ ܡܶܫܟ݂ܰܚ ܗ̄ܘܳܐ ܕ݂ܢܶܥܒ݂ܶܕ݁ ܬ݂ܰܡܳܢ ܐܳܦ݁ ܠܳܐ ܚܰܕ݁ ܚܰܝܠܳܐ ܐܶܠܳܐ ܐܶܢ ܕ݂ܥܰܠ ܟ݂ܪܺܝܗܶܐ ܩܰܠܺܝܠ ܣܳܡ ܐܺܝܕܶ݁ܗ ܘܰܐܣܺܝ:
Mar 6:6 ܘܡܶܬ݂ܕ݂ܰܡܰܪ ܗ̄ܘܳܐ ܒ݂ܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܣ ܘܡܶܬ݁ܟ݂ܪܶܟ݁ ܗ̄ܘܳܐ ܒ݂ܩܽܘܪܝܳܐ ܟ݂ܰܕ݁ ܡܰܠܶܦ݁ ܣܣ:
Mar 6:7 ܘܰܩܪܳܐ ܠܰܬ݁ܪܶܥܣܰܪܬ݂ܶܗ ܘܫܰܪܺܝ ܕ݂ܰܢܫܰܕ݂ܰܪ ܐܶܢܽܘܢ ܬ݂ܪܶܝܢ ܬ݂ܪܶܝܢ ܘܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܥܰܠ ܪܽܘܚܶܐ ܛܰܢܦܳ݁ܬܳ݁ܐ ܕ݂ܢܰܦ݂ܩܽܘܢ:
Mar 6:8 ܘܦܰ݁ܩܶܕ݁ ܐܶܢܽܘܢ ܕ݂ܠܳܐ ܢܶܫܩܠܽܘܢ ܡܶܕ݂ܶܡ ܠܽܐܘܪܚܳܐ ܐܶܠܳܐ ܐܶܢ ܫܰܒ݁ܛܳܐ ܒ݂ܰܠܚܽܘܕ݁ ܠܳܐ ܬ݂ܰܪܡܳܠܳܐ ܘܠܳܐ ܠܰܚܡܳܐ ܘܠܳܐ ܢܚܳܫܳܐ ܒ݂ܟܺ݁ܝܣܰܝܗܽܘܢ:
Mar 6:9 ܐܶܠܳܐ ܢܶܣܶܐܢܽܘܢ ܛܶܠܳܪܶܐ ܘܠܳܐ ܢܶܠܒ݂ܫܽܘܢ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ: ܣ
Mar 6:10 ܘܶܐܡܰܪ ܠܗܽܘܢ ܕ݂ܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܬ݂ܰܡܳܢ ܗܘܰܘ ܥܕܰ݁ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܬ݂ܰܡܳܢ:
Mar 6:11 ܘܟܽ݁ܠ ܡܰܢ ܕ݂ܠܳܐ ܢܩܰܒ݂ܠܽܘܢܳܟܽ݁ܘܢ ܘܠܳܐ ܢܶܫܡܥܽܘܢܳܟܽ݁ܘܢ ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܬ݂ܰܡܳܢ ܦ݂ܶܨܘ ܚܶܠܳܐ ܕ݂ܰܒ݁ܬܰ݁ܚܬ݂ܳܝܳܐ ܕ݂ܪܶܓ݁ܠܰܝܟ݂ܽܘܢ ܠܣܳܗܕ݂ܽܘܬ݁ܗܽܘܢ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܗܘܶܐ ܢܺܝܚ ܠܰܣܕܽ݁ܘܡ ܘܰܠܥܳܡܽܘܪܳܐ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ: ܣ
Mar 6:12 ܘܰܢܦܰ݁ܩܘ ܗ̄ܘܰܘ ܘܰܐܟ݁ܪܶܙܘ ܕ݂ܰܢܬܽ݁ܘܒܽ݁ܘܢ:
Mar 6:13 ܘܫܺܐܕܶ݁ܐ ܣܰܓ݂ܺܝܶܐܐ ܡܰܦ݂ܩܺܝܢ ܗ̄ܘܰܘ ܘܡܳܫܚܺܝܢ ܗ̄ܘܰܘ ܒ݂ܡܶܫܚܳܐ ܟ݂ܪܺܝܗܶܐ ܣܰܓ݂ܺܝܶܐܐ ܘܡܰܐܣܶܝܢ ܗ̄ܘܰܘ: ܣ
Mar 6:14 ܘܰܫܡܰܥ ܗܶܪܳܘܕܶ݁ܣ ܡܰܠܟ݂ܳܐ ܥܰܠ ܝܶܫܽܘܥ ܐܶܬܺ݁ܝܕܰ݁ܥ ܗ̄ܘܳܐ ܠܶܗ ܓ݂ܶܝܪ ܫܡܶܗ ܘܶܐܡܰܪ ܗ̄ܘܳܐ ܝܽܘܚܰܢܳܢ ܡܰܥܡܕܳ݁ܢܳܐ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܡܶܛܽܠ ܗܳܢܳܐ ܚܰܝܠܶܐ ܡܶܣܬ݂ܰܥܪܺܝܢ ܒ݂ܶܗ: ܣ
Mar 6:15 ܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܕ݂ܺܐܠܺܝܳܐ ܗܽܘ ܘܰܐ̄ܚܪܳܢܶܐ ܕ݂ܰܢܒܺ݁ܝܳܐ ܗܽܘ ܐܰܝܟ݁ ܚܰܕ݁ ܡܶܢ ܢܒܺ݁ܝܶܐ:
Mar 6:16 ܟ݂ܰܕ݁ ܫܡܰܥ ܕ݂ܶܝܢ ܗܶܪܳܘܕܶ݁ܣ ܐܶܡܰܪ ܝܽܘܚܰܢܳܢ ܗܰܘ ܕ݂ܶܐܢܳܐ ܦ݂ܶܣܩܶܬ݁ ܪܺܫܶܗ ܗܽܘ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ: ܣ
Mar 6:17 ܗܽܘ ܓ݂ܶܝܪ ܗܶܪܳܘܕܶ݁ܣ ܫܰܕ݂ܰܪ ܗ̄ܘܳܐ ܐܰܚܕ݂ܶܗ ܠܝܽܘܚܰܢܳܢ ܘܰܐܣܪܶܗ ܒ݂ܶܝܬ݁-ܐܰܣܺܝܪܶܐ ܡܶܛܽܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܗܳܝ ܕ݂ܰܢܣܰܒ݁:
Mar 6:18 ܐܶܡܰܪ ܗ̄ܘܳܐ ܓ݂ܶܝܪ ܝܽܘܚܰܢܳܢ ܠܗܶܪܳܘܕܶ݁ܣ ܕ݂ܠܳܐ ܫܰܠܺܝܛ ܠܳܟ݁ ܕ݂ܬܶ݁ܣܰܒ݁ ܐܰܢ̄ܬ݂ܰܬ݁ ܐܰܚܽܘܟ݁:
Mar 6:19 ܗܺܝ ܕ݂ܶܝܢ ܗܶܪܳܘܕܺ݁ܝܰܐ ܠܚܺܝܡܳܐ ܗ̄ܘܳܬ݁ ܠܶܗ ܘܨܳܒܶ݁ܝܢ ܗ̄ܘܳܬ݁ ܠܡܶܩܛܠܶܗ ܘܠܳܐ ܡܶܫܟ݂ܚܳܐ ܗ̄ܘܳܬ݁:
Mar 6:20 ܗܶܪܳܘܕܶ݁ܣ ܓ݂ܶܝܪ ܕ݂ܳܚܶܠ ܗ̄ܘܳܐ ܡܶܢ ܝܽܘܚܰܢܳܢ ܥܰܠ ܕ݂ܝܳܕܰ݁ܥ ܗ̄ܘܳܐ ܕ݂ܓܰ݁ܒ݁ܪܳܐ ܗ̄ܘ ܙܰܕ݂ܺܝܩܳܐ ܘܩܰܕ݂ܺܝܫܳܐ ܘܰܡܢܰܛܰܪ ܗ̄ܘܳܐ ܠܶܗ ܘܣܰܓ݂ܺܝܳܐܬܳ݁ܐ ܫܳܡܰܥ ܗ̄ܘܳܐ ܠܶܗ ܘܥܳܒܶ݁ܕ݁ ܘܒܰ݁ܣܺܝܡܳܐܝܺܬ݁ ܫܳܡܰܥ ܗ̄ܘܳܐ ܠܶܗ ܣ݂ ܣ݂:
Mar 6:21 ܘܰܗܘܳܐ ܝܰܘܡܳܐ ܝܺܕܺ݁ܝܥܳܐ ܟ݂ܰܕ݁ ܗܶܪܳܘܕܶ݁ܣ ܒ݂ܒܶ݁ܝܬ݁-ܝܰܠܕ݂ܶܗ ܚܫܳܡܺܝܬܳ݁ܐ ܥܒܰ݁ܕ݁ ܗ̄ܘܳܐ ܠܪܰܘܪܒܳ݁ܢܰܘܗ̄ܝ ܘܰܠܟ݂ܺܝܠܺܝܰܪܟܶ݁ܐ ܘܰܠܪܺܫܶܐ ܕ݂ܰܓ݁ܠܺܝܠܳܐ:
Mar 6:22 ܘܥܶܠܰܬ݁ ܒ݂ܰܪܬܳ݁ܗ ܕ݂ܗܶܪܳܘܕܺ݁ܝܰܐ ܪܰܩܕܰ݁ܬ݁ ܘܫܶܦ݁ܪܰܬ݁ ܠܶܗ ܠܗܶܪܳܘܕܶ݁ܣ ܘܠܰܐܝܠܶܝܢ ܕ݂ܰܣܡܺܝܟܺ݁ܝܢ ܥܰܡܶܗ ܘܶܐܡܰܪ ܡܰܠܟ݂ܳܐ ܠܰܛܠܺܝܬܳ݁ܐ ܫܰܐܠܝ ܡܶܢܝ ܡܶܕ݂ܶܡ ܕ݂ܨܳܒ݁ܝܳܐ ܐܰܢ̄ܬ݂ܝ ܘܶܐܬ݂ܶܠ ܠܶܟ݁ܝ:
Mar 6:23 ܘܺܝܡܳܐ ܠܳܗ ܕ݂ܡܶܕ݂ܶܡ ܕ݂ܬܶ݁ܫܶܐܠܺܝܢ ܐܶܬ݂ܶܠ ܠܶܟ݁ܝ ܥܕܰ݁ܡܳܐ ܠܦܶ݁ܠܓ݂ܳܗ ܕ݂ܡܰܠܟ݂ܽܘܬ݁ܝ:
Mar 6:24 ܗܺܝ ܕ݂ܶܝܢ ܢܶܦ݁ܩܰܬ݁ ܘܳܐܡܪܳܐ ܠܶܐܡܳܗ ܡܳܢܳܐ ܐܶܫܶܐܠܺܝܘܗ̄ܝ ܐܳܡܪܳܐ ܠܳܗ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:
Mar 6:25 ܘܡܶܚܕܳ݁ܐ ܥܶܠܰܬ݁ ܒ݂ܰܒ݁ܛܺܝܠܽܘܬܳ݁ܐ ܠܘܳܬ݁ ܡܰܠܟ݂ܳܐ ܘܳܐܡܪܳܐ ܠܶܗ ܨܳܒ݁ܝܳܐ ܐ̄ܢܳܐ ܒ݂ܗܳܕܶ݁ܐ ܫܳܥܬܳ݁ܐ ܕ݂ܬܶ݁ܬ݂ܶܠ ܠܺܝ ܥܰܠ ܦ݂ܺܝܢܟ݂ܳܐ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:
Mar 6:26 ܘܟܶ݁ܪܝܰܬ݁ ܠܶܗ ܣܰܓ݂ܺܝ ܠܡܰܠܟ݂ܳܐ ܡܶܛܽܠ ܕ݂ܶܝܢ ܡܰܘܡܳܬܳ݁ܐ ܘܡܶܛܽܠ ܣܡܺܝܟܶ݁ܐ ܠܳܐ ܨܒܳ݁ܐ ܕ݂ܢܶܓ݁ܠܙܺܝܗ:
Mar 6:27 ܐܶܠܳܐ ܡܶܚܕܳ݁ܐ ܫܰܕ݂ܰܪ ܡܰܠܟ݂ܳܐ ܐܶܣܦ݂ܽܘܩܠܰܛܪܳܐ ܘܰܦ݁ܩܰܕ݁ ܕ݂ܢܰܝܬ݂ܶܐ ܪܺܫܶܗ ܕ݂ܝܽܘܚܰܢܳܢ ܘܶܐܙܰܠ ܦ݂ܰܣܩܶܗ ܪܺܫܶܗ ܕ݂ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ:
Mar 6:28 ܘܰܐܝܬ݂ܺܝ ܒ݂ܦܺ݁ܝܢܟ݂ܳܐ ܘܝܰܗ̄ܒ݁ ܠܰܛܠܺܝܬܳ݁ܐ ܘܗܺܝ ܛܠܺܝܬܳ݁ܐ ܝܶܗܒ݂ܰܬ݁ ܠܶܐܡܳܗ:
Mar 6:29 ܘܰܫܡܰܥܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܫܩܰܠܘ ܫܠܰܕ݂ܶܗ ܘܣܳܡܘ ܒ݂ܒܶ݁ܝܬ݁-ܩܒܽ݁ܘܪܳܐ: ܣ
Mar 6:30 ܘܶܐܬ݁ܟ݂ܰܢܰܫܘ ܫܠܺܝܚܶܐ ܠܘܳܬ݁ ܝܶܫܽܘܥ ܘܶܐܡܰܪܘ ܠܶܗ ܟ݂ܽܠ ܡܳܐ ܕ݂ܰܥܒܰ݁ܕ݁ܘ ܘܟܽ݁ܠ ܡܳܐ ܕ݂ܰܐܠܶܦ݁ܘ:
Mar 6:31 ܘܶܐܡܰܪ ܠܗܽܘܢ ܬ݂ܰܘ ܠܟܽ݁ܘܢ ܢܺܐܙܰܠ ܠܕܰ݁ܒ݁ܪܳܐ ܒ݂ܰܠܚܽܘܕܰ݁ܝܢ ܘܶܐܬ݂ܬ݂ܢܺܝܚܘ ܩܰܠܺܝܠ ܐܺܝܬ݁ ܗ̄ܘܰܘ ܓ݂ܶܝܪ ܣܰܓ݂ܺܝܶܐܐ ܕ݂ܳܐܙܺܠ̄ܝܢ ܘܳܐܬܶ݁ܝܢ ܘܠܰܝܬ݂ ܗ̄ܘܳܐ ܠܗܽܘܢ ܐܰܬ݁ܪܳܐ ܐܳܦ݁ ܠܳܐ ܠܡܶܐܟܰ݁ܠ: ܣ
Mar 6:32 ܘܶܐܙܰܠܘ ܠܰܐܬ݁ܪܳܐ ܚܽܘܪܒ݂ܳܐ ܒ݂ܰܣܦܺ݁ܝܢ̄ܬ݂ܳܐ ܒ݂ܰܠܚܽܘܕܰ݁ܝܗܽܘܢ:
Mar 6:33 ܘܰܚܙܰܘ ܐܶܢܽܘܢ ܣܰܓ݂ܺܝܶܐܐ ܟ݂ܰܕ݁ ܐܳܙܺܠ̄ܝܢ ܘܶܐܫܬ݂ܰܘܕ݂ܰܥܘ ܐܶܢܽܘܢ ܘܰܒ݁ܝܰܒ݁ܫܳܐ ܪܗܶܛܘ ܡܶܢ ܟ݂ܽܠܗܶܝܢ ܡܕܺ݁ܝܢܳܬܳ݁ܐ ܩܕܳ݁ܡܰܘܗ̄ܝ ܠܬܰ݁ܡܳܢ: ܣ
Mar 6:34 ܘܰܢܦܰ݁ܩ ܝܶܫܽܘܥ ܚܙܳܐ ܟ݂ܶܢܫܶܐ ܣܰܓ݂ܺܝܶܐܐ ܘܶܐܬ݁ܪܰܚܰܡ ܥܠܰܝܗܽܘܢ ܕ݂ܕܳ݁ܡܶܝܢ ܗܘܰܘ ܠܥܶܪܒ݂ܶܐ ܕ݂ܠܰܝܬ݂ ܠܗܽܘܢ ܪܳܥܝܳܐ ܘܫܰܪܺܝ ܗ̄ܘܳܐ ܠܡܰܠܳܦܽ݁ܘ ܐܶܢܽܘܢ ܣܰܓ݂ܺܝܳܐܬܳ݁ܐ: ܣ
Mar 6:35 ܘܟܰ݁ܕ݁ ܗܘܳܐ ܥܶܕ݂ܳܢܳܐ ܣܰܓ݂ܺܝܳܐܐ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܕ݂ܗܳܢܳܐ ܐܰܬ݁ܪܳܐ ܚܽܘܪܒ݂ܳܐ ܗ̄ܘ ܘܥܶܕ݂ܳܢܳܐ ܣܰܓ݂ܺܝ:
Mar 6:36 ܫܪܺܝ ܐܶܢܽܘܢ ܕ݂ܢܺܐܙܽܠ̄ܘܢ ܠܳܐܓܽ݁ܘܪܣܶܐ ܕ݂ܰܚܕܳ݁ܪܰܝܢ ܘܰܠܩܽܘܪܝܳܐ ܘܢܶܙܒ݂ܢܽܘܢ ܠܗܽܘܢ ܠܰܚܡܳܐ ܠܰܝܬ݂ ܠܗܽܘܢ ܓ݂ܶܝܪ ܡܶܕ݂ܶܡ ܠܡܶܐܟܰ݁ܠ:
Mar 6:37 ܗܽܘ ܕ݂ܶܝܢ ܐܶܡܰܪ ܠܗܽܘܢ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܠܥܰܣ ܐܳܡܪܺܝܢ ܠܶܗ ܢܺܐܙܰܠ ܢܶܙܒ݂ܶܢ ܕ݂ܡܰܐܬܶ݁ܝܢ ܕ݂ܺܝܢܳܪܺܝܢ ܠܰܚܡܳܐ ܘܢܶܬ݂ܶܠ ܠܗܽܘܢ ܠܳܥܣܺܝܢ:
Mar 6:38 ܗܽܘ ܕ݂ܶܝܢ ܐܶܡܰܪ ܠܗܽܘܢ ܙܶܠܘ ܚܙܰܘ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܗܳܪܟ݂ܳܐ ܘܟܰ݁ܕ݁ ܚܙܰܘ ܐܳܡܪܺܝܢ ܠܶܗ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ:
Mar 6:39 ܘܰܦ݁ܩܰܕ݁ ܠܗܽܘܢ ܕ݂ܢܰܣܡܟܽ݁ܘܢ ܠܟܽ݁ܠܢܳܫ ܣܡܳܟܺ݁ܝܢ ܣܡܳܟܺ݁ܝܢ ܥܰܠ ܥܶܣܒ݂ܳܐ:
Mar 6:40 ܘܶܐܣܬ݂ܡܶܟ݁ܘ ܣܡܳܟܺ݁ܝܢ ܣܡܳܟܺ݁ܝܢ ܕ݂ܰܡܳܐܐ ܡܳܐܐ ܘܰܕ݁ܚܰܡܫܺܝܢ ܚܰܡܫܺܝܢ:
Mar 6:41 ܘܰܢܣܰܒ݁ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܠܰܚܡܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܠܗܽܘܢ ܘܗܳܢܽܘܢ ܬ݂ܪܶܝܢ ܢܽܘܢܺܝܢ ܦ݂ܰܠܶܓ݁ܘ ܠܟܽ݁ܠܗܽܘܢ:
Mar 6:42 ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ:
Mar 6:43 ܘܰܫܩܰܠܘ ܩܨܳܝܶܐ ܬ݂ܪܶܥܣܰܪ ܩܽܘܦܺ݁ܝܢܺܝܢ ܟ݂ܰܕ݁ ܡܠܶܝܢ ܘܡܶܢ ܢܽܘܢܶܐ:
Mar 6:44 ܐܺܝܬܰ݁ܝܗܽܘܢ ܗ̄ܘܰܘ ܕ݂ܶܝܢ ܕ݂ܶܐܟܰ݁ܠܘ ܠܰܚܡܳܐ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ: ܣ
Mar 6:45 ܘܡܶܚܕܳ݁ܐ ܐܶܠܰܨ ܠܬܰ݁ܠܡܺܝܕܰ݁ܘܗ̄ܝ ܕ݂ܢܶܣܩܽܘܢ ܠܰܣܦܺ݁ܝܢ̄ܬ݂ܳܐ ܘܢܺܐܙܽܠ̄ܘܢ ܩܕܳ݁ܡܰܘܗ̄ܝ ܠܥܶܒ݁ܪܳܐ ܠܒܶ݁ܝܬ݁-ܨܰܝܳܕ݂ܳܐ ܥܰܕ݁ ܫܳܪܶܐ ܗܽܘ ܠܟܶ݁ܢܫܶܐ: ܣ
Mar 6:46 ܘܟܰ݁ܕ݁ ܫܪܳܐ ܐܶܢܽܘܢ ܐܶܙܰܠ ܠܛܽܘܪܳܐ ܠܰܡܨܰܠܳܝܽܘ: ܣ
Mar 6:47 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܣܦܺ݁ܝܢ̄ܬ݂ܳܐ ܐܺܝܬܶ݁ܝܗ ܗ̄ܘܳܬ݁ ܡܶܨܥܰܬ݁ ܝܰܡܳܐ ܘܗܽܘ ܒ݂ܰܠܚܽܘܕܰ݁ܘܗ̄ܝ ܥܰܠ ܐܰܪܥܳܐ:
Mar 6:48 ܘܰܚܙܳܐ ܐܶܢܽܘܢ ܕ݂ܡܶܫܬ݂ܰܢܩܺܝܢ ܟ݂ܰܕ݁ ܪܳܕܶ݁ܝܢ ܪܽܘܚܳܐ ܓ݂ܶܝܪ ܠܽܘܩܒܰ݁ܠܗܽܘܢ ܗ̄ܘܳܬ݁ ܘܰܒ݁ܡܰܛܰܪܬܳ݁ܐ ܪܒܺ݁ܝܥܳܝܬ݂ܳܐ ܕ݂ܠܺܠܝܳܐ ܐܶܬܳ݁ܐ ܠܘܳܬ݁ܗܽܘܢ ܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܡܰܝܳܐ ܘܨܳܒܶ݁ܐ ܗ̄ܘܳܐ ܕ݂ܢܶܥܒ݂ܰܪ ܐܶܢܽܘܢ:
Mar 6:49 ܗܳܢܽܘܢ ܕ݂ܶܝܢ ܚܙܰܐܘܽܗ̄ܝ ܕ݂ܰܡܗܰܠܶܟ݁ ܥܰܠ ܡܰܝܳܐ ܘܰܣܒܰ݁ܪܘ ܠܗܽܘܢ ܕ݂ܚܶܙܘܳܐ ܗ̄ܘ ܕ݂ܰܓ݂ܳܠܳܐ ܘܰܩܥܰܘ:
Mar 6:50 ܟ݂ܽܠܗܽܘܢ ܓ݂ܶܝܪ ܚܙܰܐܘܽܗ̄ܝ ܘܰܕ݁ܚܶܠܘ ܘܒܰ݁ܪ-ܫܳܥܬܶ݁ܗ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ ܐܶܬ݁ܠܰܒ݂̄ܒ݁ܘ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ: ܣ
Mar 6:51 ܘܰܣܠܶܩ ܠܘܳܬ݁ܗܽܘܢ ܠܰܣܦܺ݁ܝܢ̄ܬ݂ܳܐ ܘܫܶܠܝܰܬ݁ ܪܽܘܚܳܐ ܘܛܳܒ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܬܰ݁ܗܺܝܪܺܝܢ ܒ݂ܢܰܦ݁ܫܗܽܘܢ:
Mar 6:52 ܠܳܐ ܓ݂ܶܝܪ ܐܶܣܬ݂ܰܟ݂ܰܠܘ ܗ̄ܘܰܘ ܡܶܢ ܠܰܚܡܳܐ ܗܰܘ ܡܶܛܽܠ ܕ݂ܠܶܒ݂ܗܽܘܢ ܡܥܰܒ݂ܰܝ ܗ̄ܘܳܐ: ܣ
Mar 6:53 ܘܟܰ݁ܕ݁ ܥܒܰ݁ܪܘ ܥܶܒ݁ܪܳܐ ܐܶܬܰ݁ܘ ܠܰܐܪܥܳܐ ܕ݂ܓܶ݁ܢܶܣܰܪ:
Mar 6:54 ܘܟܰ݁ܕ݁ ܢܦܰ݁ܩܘ ܡܶܢ ܣܦܺ݁ܝܢ̄ܬ݂ܳܐ ܒ݂ܰܪ-ܫܳܥܬܶ݁ܗ ܐܶܣܬ݂ܰܟ݂ܠܽܘܗ̄ܝ ܐ̄ܢܳܫܰܝ ܐܰܬ݁ܪܳܐ:
Mar 6:55 ܘܰܪܗܶܛܘ ܒ݂ܟܽ݁ܠܳܗ ܐܰܪܥܳܐ ܗܳܝ ܘܫܰܪܺܝܘ ܠܡܰܝܬ݂ܳܝܽܘ ܠܰܐܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܟ݂ܰܕ݁ ܫܩܺܝܠܺܝܢ ܠܗܽܘܢ ܒ݂ܥܰܪܣܳܬܳ݁ܐ ܠܰܐܝܟ݂ܳܐ ܕ݂ܫܳܡܥܺܝܢ ܗ̄ܘܰܘ ܕ݂ܺܐܝܬܰ݁ܘܗ̄ܝ:
Mar 6:56 ܘܰܐܝܟ݂ܳܐ ܕ݂ܥܳܐܶܠ ܗ̄ܘܳܐ ܠܩܽܘܪܝܳܐ ܘܠܰܡܕܺ݁ܝܢܳܬܳ݁ܐ ܒ݂ܫܽܘܩܶܐ ܣܳܝܡܺܝܢ ܗ̄ܘܰܘ ܟ݂ܪܺܝܗܶܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܳܐܦܶ݁ܢ ܠܟܶ݁ܢܦܳ݁ܐ ܕ݂ܰܠܒܽ݁ܘܫܶܗ ܢܶܩܪܒܽ݁ܘܢ ܘܟܽ݁ܠܗܽܘܢ ܐܰܝܠܶܝܢ ܕ݂ܩܳܪܒ݂ܺܝܢ ܗ̄ܘܰܘ ܠܶܗ ܡܶܬܰ݁ܐܣܶܝܢ ܗ̄ܘܰܘ: ܣ
Mar 7:1 ܘܰܟ݁ܢܰܫܘ ܠܘܳܬܶ݁ܗ ܦ݂ܪܺܝܫܶܐ ܘܣܳܦ݁ܪܶܐ ܕ݂ܶܐܬܰ݁ܘ ܡܶܢ ܐܽܘܪܺܫܠܶܡ:
Mar 7:2 ܘܰܚܙܰܘ ܐ̄ܢܳܫܺܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܕ݂ܳܐܟ݁ܠܺܝܢ ܠܰܚܡܳܐ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܝܗܽܘܢ ܘܶܐܬ݁ܥܰܕ݂ܰܠܘ:
Mar 7:3 ܟ݂ܽܠܗܽܘܢ ܓ݂ܶܝܪ ܝܺܗܽܘܕܳ݁ܝܶܐ ܘܰܦ݁ܪܺܝܫܶܐ ܐܶܢ ܗܽܘ ܕ݂ܰܒ݁ܛܺܝܠܳܐܝܺܬ݁ ܠܳܐ ܡܫܺܝܓܺ݁ܝܢ ܐܺܝܕܰ݁ܝܗܽܘܢ ܠܳܐ ܠܳܥܣܺܝܢ ܡܶܛܽܠ ܕ݂ܰܐܚܺܝܕܺ݁ܝܢ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ:
Mar 7:4 ܘܡܶܢ ܫܽܘܩܳܐ ܐܶܠܳܐ ܥܳܡܕ݂ܺܝܢ ܠܳܐ ܠܳܥܣܺܝܢ ܘܣܰܓ݂ܺܝܳܐܬܳ݁ܐ ܐ̄ܚܪܳܢܝܳܬܳ݁ܐ ܐܺܝܬ݁ ܐܰܝܠܶܝܢ ܕ݂ܩܰܒ݂ܶܠܘ ܕ݂ܢܶܛܪܽܘܢ ܡܰܥܡܽܘܕ݁ܝܳܬܳ݁ܐ ܕ݂ܟܳ݁ܣܶܐ ܘܰܕ݁ܩܶܣܛܶܐ ܘܰܕ݁ܡܳܐܢܰܝ ܢܚܳܫܳܐ ܘܰܕ݁ܥܰܪܣܳܬܳ݁ܐ: ܣ
Mar 7:5 ܘܫܰܐܠܽܘܗ̄ܝ ܣܳܦ݁ܪܶܐ ܘܰܦ݁ܪܺܝܫܶܐ ܠܡܳܢܳܐ ܬ݂ܰܠܡܺܝܕܰ݁ܝܟְ݂ ܠܳܐ ܡܗܰܠܟܺ݁ܝܢ ܐܰܝܟ݁ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ ܐܶܠܳܐ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܝܗܽܘܢ ܐܳܟ݁ܠܺܝܢ ܠܰܚܡܳܐ:
Mar 7:6 ܗܽܘ ܕ݂ܶܝܢ ܐܶܡܰܪ ܠܗܽܘܢ ܫܰܦ݂ܺܝܪ ܐܶܬ݁ܢܰܒ݂ܺܝ ܥܠܰܝܟ݂ܽܘܢ ܐܶܫܰܥܝܳܐ ܢܒܺ݁ܝܳܐ ܢܳܣܒ݂ܰܝ ܒ݂ܰܐܦ݂ܶܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܥܰܡܳܐ ܗܳܢܳܐ ܒ݂ܣܶܦ݁ܘܳܬܶ݁ܗ ܗܽ̄ܘ ܡܝܰܩܰܪ ܠܺܝ ܠܶܒ݂ܗܽܘܢ ܕ݂ܶܝܢ ܣܰܓ݂ܺܝ ܪܰܚܺܝܩ ܡܶܢܝ:
Mar 7:7 ܘܰܣܪܺܝܩܳܐܝܺܬ݁ ܕ݂ܳܚܠܺܝܢ ܠܺܝ ܟ݂ܰܕ݁ ܡܰܠܦܺ݁ܝܢ ܝܽܘܠܦ݂ܳܢܶܐ ܕ݂ܦܽ݁ܘܩܕ݂ܳܢܶܐ ܕ݂ܰܒ݁ܢܰܝ-ܐ̄ܢܳܫܳܐ:
Mar 7:8 ܫܒܰ݁ܩܬ݂ܽܘܢ ܓ݂ܶܝܪ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܘܰܐܚܺܝܕܺ݁ܝܢ ܐܢ̄ܬ݂ܽܘܢ ܡܰܫܠܡܳܢܽܘܬܳ݁ܐ ܕ݂ܰܒ݁ܢܰܝ-ܐ̄ܢܳܫܳܐ ܡܰܥܡܽܘܕ݁ܝܳܬܳ݁ܐ ܕ݂ܟܳ݁ܣܶܐ ܘܰܕ݁ܩܶܣܛܶܐ ܘܣܰܓ݂ܺܝܳܐܬܳ݁ܐ ܐܰܝܠܶܝܢ ܕ݂ܰܠܗܳܠܶܝܢ ܕ݂ܳܡܝܳܢ:
Mar 7:9 ܐܳܡܰܪ ܠܗܽܘܢ ܫܰܦ݂ܺܝܪ ܛܳܠܡܺܝܢ ܐܢ̄ܬ݂ܽܘܢ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܕ݂ܰܬ݁ܩܺܝܡܽܘܢ ܡܰܫܠܡܳܢܽܘܬ݁ܟܽ݁ܘܢ:
Mar 7:10 ܡܽܘܫܶܐ ܓ݂ܶܝܪ ܐܶܡܰܪ ܕ݂ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܡܰܢ ܕ݂ܰܡܨܰܚܶܐ ܠܰܐܒܳ݁ܐ ܘܠܶܐܡܳܐ ܡܰܘܬ݂ܳܐ ܢܡܽܘܬ݁:
Mar 7:11 ܐܰܢ̄ܬ݂ܽܘܢ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܐܶܢ ܢܺܐܡܰܪ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܐܰܘ ܠܶܐܡܶܗ ܩܽܘܪܒ݂ܳܢܝ ܡܶܕ݂ܶܡ ܕ݂ܡܶܢܝ ܬ݂ܺܐܬܰ݁ܪ:
Mar 7:12 ܘܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܠܶܗ ܕ݂ܢܶܥܒ݂ܶܕ݁ ܡܶܕ݂ܶܡ ܠܰܐܒܽ݁ܘܗ̄ܝ ܐܰܘ ܠܶܐܡܶܗ:
Mar 7:13 ܘܡܰܣܠܶܝܢ ܐܢ̄ܬ݂ܽܘܢ ܡܶܠܬܳ݁ܐ ܕ݂ܰܐܠܳܗܳܐ ܡܶܛܽܠ ܡܰܫܠܡܳܢܽܘܬܳ݁ܐ ܕ݂ܰܐܫܠܶܡܬ݂ܽܘܢ ܘܰܕ݁ܕܳ݁ܡܝܳܢ ܠܗܳܠܶܝܢ ܣܰܓ݂ܺܝܳܐܬܳ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܣܣ:
Mar 7:14 ܘܰܩܪܳܐ ܝܶܫܽܘܥ ܠܟܶ݁ܢܫܳܐ ܟ݂ܽܠܶܗ ܘܶܐܡܰܪ ܠܗܽܘܢ ܫܽܘܡܥܽܘܢܝ ܟ݂ܽܠܟܽ݁ܘܢ ܘܶܐܣܬ݂ܰܟ݂̄ܠܘ:
Mar 7:15 ܠܰܝܬ݂ ܡܶܕ݂ܶܡ ܕ݂ܰܠܒܰ݁ܪ-ܡܶܢ ܒ݂ܰܪܢܳܫܳܐ ܗܽܘ ܘܥܳܐܶܠ ܠܶܗ ܕ݂ܡܶܫܟ݂ܰܚ ܡܣܰܝܶܒ݁ ܠܶܗ ܐܶܠܳܐ ܡܶܕ݂ܶܡ ܕ݂ܢܳܦܶ݁ܩ ܡܶܢܶܗ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪ ܐ̄ܢܳܫܳܐ:
Mar 7:16 ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣ݂ ܣ݂:
Mar 7:17 ܟ݂ܰܕ݁ ܕ݂ܶܝܢ ܥܰܠ ܝܶܫܽܘܥ ܠܒܰ݁ܝܬ݂ܳܐ ܡܶܢ ܟ݂ܶܢܫܳܐ ܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܥܰܠ ܡܰܬ݁ܠܳܐ ܗܰܘ:
Mar 7:18 ܐܳܡܰܪ ܠܗܽܘܢ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܰܛܠܺܝܢ ܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܡܶܕ݂ܶܡ ܕ݂ܡܶܢ ܠܒܰ݁ܪ ܥܳܐܶܠ ܠܒܰ݁ܪ-ܐ̄ܢܳܫܳܐ ܠܳܐ ܡܶܫܟ݂ܰܚ ܡܣܰܝܶܒ݁ ܠܶܗ:
Mar 7:19 ܕ݂ܠܳܐ ܗ̄ܘܳܐ ܠܠܶܒ݂ܶܗ ܥܳܐܶܠ ܐܶܠܳܐ ܠܟܰ݁ܪܣܶܗ ܘܡܶܫܬ݂ܕܶ݁ܐ ܒ݂ܬܰ݁ܕ݁ܟ݂ܺܝܬܳ݁ܐ ܕ݂ܰܡܕܰ݁ܟ݂ܝܳܐ ܟ݂ܽܠܳܗ ܡܶܐܟܽ݁ܘܠܬ݂ܳܐ:
Mar 7:20 ܡܶܕ݂ܶܡ ܕ݂ܶܝܢ ܕ݂ܢܳܦܶ݁ܩ ܡܶܢ ܒ݂ܰܪܢܳܫܳܐ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪ-ܐ̄ܢܳܫܳܐ:
Mar 7:21 ܡܶܢ ܠܓܰ݁ܘ ܓ݂ܶܝܪ ܡܶܢ ܠܶܒ݂ܳܐ ܕ݂ܰܒ݁ܢܰܝ-ܐ̄ܢܳܫܳܐ ܢܳܦ݁ܩܳܢ ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ ܓ݂ܰܘܪܳܐ ܙܳܢܝܽܘܬܳ݁ܐ ܓ݂ܰܢܳܒܽ݁ܘܬܳ݁ܐ ܩܶܛܠܳܐ:
Mar 7:23 ܗܳܠܶܝܢ ܟ݂ܽܠܗܶܝܢ ܒ݂ܺܝܫܳܬܳ݁ܐ ܡܶܢ ܠܓܰ݁ܘ ܗܽ̄ܘ ܢܳܦ݁ܩܳܢ ܘܰܡܣܰܝܒܳ݁ܢ ܠܶܗ ܠܒܰ݁ܪܢܳܫܳܐ: ܣ
Mar 7:24 ܡܶܢ ܬ݂ܰܡܳܢ ܩܳܡ ܝܶܫܽܘܥ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ ܘܥܰܠ ܠܒܰ݁ܝܬ݂ܳܐ ܚܰܕ݁ ܘܠܳܐ ܨܳܒܶ݁ܐ ܗ̄ܘܳܐ ܕ݂ܐ̄ܢܳܫ ܢܶܕ݂ܰܥ ܒ݂ܶܗ ܘܠܳܐ ܐܶܫܟ݂ܰܚ ܕ݂ܢܶܛܫܶܐ:
Mar 7:25 ܡܶܚܕܳ݁ܐ ܓ݂ܶܝܪ ܫܶܡܥܰܬ݁ ܐܰܢ̄ܬ݂ܬܳ݁ܐ ܚܕܳ݁ܐ ܡܶܛܽܠܳܬܶ݁ܗ ܕ݂ܺܐܝܬ݁ ܗ̄ܘܳܬ݁ ܠܒܰ݁ܪܬܳ݁ܗ ܪܽܘܚܳܐ ܛܰܢܦ݁ܬܳ݁ܐ ܘܶܐܬܳ݁ܬ݁ ܢܶܦ݁ܠܰܬ݁ ܩܕܳ݁ܡ ܪܶܓ݁ܠܰܘܗ̄ܝ:
Mar 7:26 ܗܺܝ ܕ݂ܶܝܢ ܐܰܢ̄ܬ݂ܬܳ݁ܐ ܐܺܝܬܶ݁ܝܗ ܗ̄ܘܳܬ݁ ܚܰܢܦ݁ܬܳ݁ܐ ܡܶܢ ܦ݂ܽܘܢܺܝܩܺܐ ܕ݂ܣܽܘܪܺܝܰܐ ܘܒܳ݁ܥܝܳܐ ܗ̄ܘܳܬ݁ ܡܶܢܶܗ ܕ݂ܢܰܦ݂ܶܩ ܫܺܐܕܳ݁ܐ ܡܶܢ ܒ݂ܰܪܬܳ݁ܗ:
Mar 7:27 ܘܶܐܡܰܪ ܠܳܗ ܝܶܫܽܘܥ ܫܒܽ݁ܘܩܝ ܠܽܘܩܕܰ݁ܡ ܕ݂ܢܶܣܒ݂ܥܽܘܢ ܒ݂ܢܰܝܳܐ ܠܳܐ ܗ̄ܘܳܬ݁ ܓ݂ܶܝܪ ܫܰܦ݂ܺܝܪܳܐ ܕ݂ܢܶܣܰܒ݁ ܠܰܚܡܳܐ ܕ݂ܰܒ݁ܢܰܝܳܐ ܘܢܰܪܡܶܐ ܠܟܰ݁ܠܒ݂ܶܐ:
Mar 7:28 ܗܺܝ ܕ݂ܶܝܢ ܥܢܳܬ݁ ܘܳܐܡܪܳܐ ܠܶܗ ܐܺܝܢ ܡܳܪܝ ܐܳܦ݁ ܟ݂ܰܠܒ݂ܶܐ ܡܶܢ ܬ݂ܚܶܝܬ݁ ܦ݂ܳܬܽ݁ܘܪܶܐ ܐܳܟ݁ܠܺܝܢ ܦ݂ܰܪܬ݂ܽܘܬܶ݁ܐ ܕ݂ܰܒ݁ܢܰܝܳܐ:
Mar 7:29 ܐܳܡܰܪ ܠܳܗ ܝܶܫܽܘܥ ܙܶܠܝ ܡܶܛܽܠ ܗܳܕܶ݁ܐ ܡܶܠܬܳ݁ܐ ܢܦܰ݁ܩ ܠܶܗ ܫܺܐܕܳ݁ܐ ܡܶܢ ܒ݂ܰܪܬܶ݁ܟ݁ܝ:
Mar 7:30 ܘܶܐܙܰܠ̄ܬ݁ ܠܒܰ݁ܝܬ݂ܳܗ ܘܶܐܫܟ݂ܚܰܬ݁ ܒ݂ܰܪܬܳ݁ܗ ܟ݂ܰܕ݁ ܪܰܡܝܳܐ ܒ݂ܥܰܪܣܳܐ ܘܢܰܦ݂ܺܝܩ ܡܶܢܳܗ ܫܺܐܕܳ݁ܗ: ܣ
Mar 7:31 ܬ݂ܽܘܒ݁ ܢܦܰ݁ܩ ܝܶܫܽܘܥ ܡܶܢ ܬ݂ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ ܘܶܐܬܳ݁ܐ ܠܝܰܡܳܐ ܕ݂ܰܓ݁ܠܺܝܠܳܐ ܒ݂ܰܬ݁ܚܽܘܡܳܐ ܕ݂ܥܶܣܪܰܬ݁-ܡܕܺ݁ܝܢܳܬܳ݁ܐ:
Mar 7:32 ܘܰܐܝܬ݂ܺܝܘ ܠܶܗ ܚܰܪܫܳܐ ܚܰܕ݁ ܦ݂ܺܐܩܳܐ ܘܒܳ݁ܥܶܐ ܗ̄ܘܰܘ ܡܶܢܶܗ ܕ݂ܰܢܣܺܝܡ ܥܠܰܘܗ̄ܝ ܐܺܝܕܳ݁ܐ:
Mar 7:33 ܘܢܰܓ݁ܕ݂ܶܗ ܡܶܢ ܟ݂ܶܢܫܳܐ ܒ݂ܰܠܚܽܘܕܰ݁ܘܗ̄ܝ ܘܰܐܪܡܺܝ ܨܶܒ݁ܥܳܬܶ݁ܗ ܒ݂ܶܐܕ݁ܢܰܘܗ̄ܝ ܘܪܰܩ ܘܰܩܪܶܒ݁ ܠܠܶܫܳܢܶܗ:
Mar 7:34 ܘܚܳܪ ܒ݂ܰܫܡܰܝܳܐ ܘܶܐܬ݂ܬ݂ܰܢܰܚ ܘܶܐܡܰܪ ܠܶܗ ܐܶܬ݁ܦ݂ܰܬ݂̄ܚ:
Mar 7:35 ܘܒܳ݁ܗ ܒ݂ܫܳܥܬܳ݁ܐ ܐܶܬ݁ܦ݂ܰܬ݂ܰܚ ܐܶܕ݁ܢܰܘܗ̄ܝ ܘܶܐܫܬ݂ܰܪܺܝ ܐܶܣܳܪܳܐ ܕ݂ܠܶܫܳܢܶܗ ܘܡܰܠܶܠ ܦ݂ܫܺܝܩܳܐܝܺܬ݁:
Mar 7:36 ܘܙܰܗܰܪ ܐܶܢܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܣ ܘܰܟ݁ܡܳܐ ܕ݂ܗܽܘ ܡܙܰܗܰܪ ܗ̄ܘܳܐ ܠܗܽܘܢ ܗܶܢܽܘܢ ܝܰܬ݂ܺܝܪ ܡܰܟ݁ܪܙܺܝܢ ܗ̄ܘܰܘ:
Mar 7:37 ܘܝܰܬ݂ܺܝܪܳܐܝܺܬ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܕ݂ܟܽ݁ܠ ܡܶܕ݂ܶܡ ܫܰܦ݂ܺܝܪ ܥܳܒܶ݁ܕ݁ ܠܚܰܪܫܶܐ ܥܳܒܶ݁ܕ݁ ܕ݂ܢܶܫܡܥܽܘܢ ܘܰܕ݁ܠܳܐ ܡܡܰܠܠܺܝܢ ܕ݂ܰܢܡܰܠܠܽܘܢ: ܣ
Mar 8:1 ܒ݂ܗܳܢܽܘܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܟ݂ܶܢܫܳܐ ܣܰܓ݂ܺܝܳܐܐ ܐܺܝܬ݁ ܗ̄ܘܳܐ ܘܠܳܐ ܐܺܝܬ݁ ܗ̄ܘܳܐ ܡܶܕ݂ܶܡ ܕ݂ܢܶܐܟ݁ܠܽܘܢ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ:
Mar 8:2 ܡܶܬ݁ܪܰܚܰܡ ܐ̄ܢܳܐ ܥܰܠ ܟ݂ܶܢܫܳܐ ܗܳܢܳܐ ܕ݂ܗܳܐ ܬ݂ܠܳܬܳ݁ܐ ܝܰܘܡܺܝܢ ܩܰܘܺܝܘ ܠܘܳܬ݁ܝ ܘܠܰܝܬ݂ ܠܗܽܘܢ ܡܳܢܳܐ ܢܶܐܟ݁ܠܽܘܢ:
Mar 8:3 ܘܶܐܢ ܗܽܘ ܕ݂ܫܳܪܶܐ ܐ̄ܢܳܐ ܠܗܽܘܢ ܟ݂ܰܕ݁ ܨܳܝܡܺܝܢ ܠܒܳ݁ܬ݂ܰܝܗܽܘܢ ܥܳܝܦ݂ܺܝܢ ܒ݂ܽܐܘܪܚܳܐ ܐ̄ܢܳܫܳܐ ܓ݂ܶܝܪ ܡܶܢܗܽܘܢ ܡܶܢ ܪܽܘܚܩܳܐ ܐܰܬ݂ܺܝܐܝܺܢ:
Mar 8:4 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܡܶܟ݂ܳܐ ܡܶܫܟ݂ܰܚ ܐ̄ܢܳܫ ܗܳܪܟ݂ܳܐ ܒ݂ܚܽܘܪܒ݂ܳܐ ܕ݂ܰܢܣܰܒ݂ܰܥ ܠܰܚܡܳܐ ܠܗܳܠܶܝܢ ܟ݂ܽܠܗܽܘܢ:
Mar 8:5 ܘܫܰܐܶܠ ܐܶܢܽܘܢ ܗܽܘ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܐܳܡܪܺܝܢ ܠܶܗ ܫܰܒ݁ܥܳܐ:
Mar 8:6 ܘܰܦ݁ܩܰܕ݁ ܠܟܶ݁ܢܫܶܐ ܕ݂ܢܶܣܬ݂ܰܡܟ݂ܽܘܢ ܥܰܠ ܐܰܪܥܳܐ ܘܰܢܣܰܒ݁ ܗܳܢܽܘܢ ܫܰܒ݁ܥܳܐ ܠܰܚܡܺܝܢ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܘܣܳܡܘ ܠܟܶ݁ܢܫܶܐ:
Mar 8:7 ܘܺܐܝܬ݁ ܗ̄ܘܰܘ ܢܽܘܢܶܐ ܩܰܠܺܝܠ ܘܳܐܦ݁ ܥܠܰܝܗܽܘܢ ܒ݂ܰܪܶܟ݁ ܘܶܐܡܰܪ ܕ݂ܰܢܣܺܝܡܽܘܢ ܐܶܢܽܘܢ:
Mar 8:8 ܘܶܐܟܰ݁ܠܘ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܫܰܒ݁ܥܳܐ ܐܶܣܦ݂ܪܺܝܕܺ݁ܝܢ:
Mar 8:9 ܐܺܝܬܰ݁ܝܗܽܘܢ ܗ̄ܘܰܘ ܕ݂ܶܝܢ ܐ̄ܢܳܫܳܐ ܕ݂ܶܐܟܰ݁ܠܘ ܐܰܝܟ݁ ܐܰܪܒ݂ܥܳܐ ܐܰܠܦܺ݁ܝܢ:
Mar 8:10 ܘܰܫܪܳܐ ܐܶܢܽܘܢ ܘܰܣܠܶܩ ܡܶܚܕܳ݁ܐ ܠܰܣܦܺ݁ܝܢ̄ܬ݂ܳܐ ܥܰܡ ܬ݂ܰܠܡܺܝܕܰ݁ܘܗ̄ܝ ܘܶܐܬܳ݁ܐ ܠܰܐܬ݁ܪܳܐ ܕ݂ܕܰ݁ܠܡܳܢܽܘܬܳ݁ܐ: ܣ
Mar 8:11 ܘܰܢܦܰ݁ܩܘ ܦ݂ܪܺܝܫܶܐ ܘܫܰܪܺܝܘ ܠܡܶܒ݁ܥܳܐ ܥܰܡܶܗ ܘܫܳܐܠܺܝܢ ܗ̄ܘܰܘ ܠܶܗ ܐܳܬܳ݁ܐ ܡܶܢ ܫܡܰܝܳܐ ܟ݂ܰܕ݁ ܡܢܰܣܶܝܢ ܠܶܗ: ܣ
Mar 8:12 ܘܶܐܬ݂ܬ݂ܰܢܰܚ ܒ݂ܪܽܘܚܶܗ ܘܶܐܡܰܪ ܡܳܢܳܐ ܒ݂ܳܥܝܳܐ ܐܳܬܳ݁ܐ ܫܰܪܒ݂ܬܳ݁ܐ ܗܳܕܶ݁ܐ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܬܺ݁ܝܗܶܒ݁ ܠܳܗ ܐܳܬܳ݁ܐ ܠܫܰܪܒ݂ܬܳ݁ܐ ܗܳܕܶ݁ܐ:
Mar 8:13 ܘܰܫܒܰ݁ܩ ܐܶܢܽܘܢ ܘܰܣܠܶܩ ܠܰܣܦܺ݁ܝܢ̄ܬ݂ܳܐ ܘܶܐܙܰܠܘ ܠܗܰܘ ܥܶܒ݁ܪܳܐ:
Mar 8:14 ܘܰܛܥܰܘ ܕ݂ܢܶܣܒܽ݁ܘܢ ܠܰܚܡܳܐ ܘܶܐܠܳܐ ܚܕܳ݁ܐ ܓ݂ܪܺܝܨܬ݂ܳܐ ܠܰܝܬ݂ ܗ̄ܘܳܐ ܥܰܡܗܽܘܢ ܒ݂ܰܣܦܺ݁ܝܢ̄ܬ݂ܳܐ: ܣ
Mar 8:15 ܘܦܰ݁ܩܶܕ݁ ܐܶܢܽܘܢ ܘܶܐܡܰܪ ܠܗܽܘܢ ܚܙܰܘ ܐܶܙܕ݂ܰܗ̄ܪܘ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܡܶܢ ܚܡܺܝܪܶܗ ܕ݂ܗܶܪܳܘܕܶ݁ܣ:
Mar 8:16 ܘܡܶܬ݁ܚܰܫܒܺ݁ܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܠܰܚܡܳܐ ܠܰܝܬ݂ ܠܰܢ:
Mar 8:17 ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܪܳܢܶܝܢ ܐܢ̄ܬ݂ܽܘܢ ܕ݂ܠܰܚܡܳܐ ܠܰܝܬ݂ ܠܟܽ݁ܘܢ ܠܳܐ ܥܕܰ݁ܡܳܐ ܠܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ ܥܕܰ݁ܟ݂ܺܝܠ ܠܶܒ݂ܳܐ ܩܰܫܝܳܐ ܐܺܝܬ݁ ܠܟܽ݁ܘܢ:
Mar 8:18 ܘܥܰܝܢܶܐ ܐܺܝܬ݁ ܠܟܽ݁ܘܢ ܘܠܳܐ ܚܳܙܶܝܢ ܐܢ̄ܬ݂ܽܘܢ ܘܶܐܕ݁ܢܶܐ ܐܺܝܬ݁ ܠܟܽ݁ܘܢ ܘܠܳܐ ܫܳܡܥܺܝܢ ܐܢ̄ܬ݂ܽܘܢ ܘܠܳܐ ܥܳܗܕ݂ܺܝܢ ܐܢ̄ܬ݂ܽܘܢ:
Mar 8:19 ܟ݂ܰܕ݁ ܗܳܠܶܝܢ ܚܰܡܫܳܐ ܠܰܚܡܺܝܢ ܩܨܺܝܬ݁ ܠܚܰܡܫܳܐ ܐܰܠܦܺ݁ܝܢ ܟ݂ܡܳܐ ܩܽܘܦܺ݁ܝܢܺܝܢ ܕ݂ܰܩܨܳܝܶܐ ܟ݂ܰܕ݁ ܡܠܶܝܢ ܫܩܰܠܬ݂ܽܘܢ ܐܳܡܪܺܝܢ ܠܶܗ ܬ݂ܪܶܥܣܰܪ:
Mar 8:20 ܐܳܡܰܪ ܠܗܽܘܢ ܘܟܰ݁ܕ݁ ܫܰܒ݁ܥܳܐ ܠܰܐܪܒ݂ܥܳܐ ܐܰܠܦܺ݁ܝܢ ܟ݂ܡܳܐ ܐܶܣܦ݂ܪܺܝܕܺ݁ܝܢ ܕ݂ܰܩܨܳܝܶܐ ܟ݂ܰܕ݁ ܡܠܶܝܢ ܫܩܰܠܬ݂ܽܘܢ ܐܳܡܪܺܝܢ ܫܰܒ݁ܥܳܐ:
Mar 8:21 ܐܳܡܰܪ ܠܗܽܘܢ ܐܰܝܟ݂ܰܘ ܠܳܐ ܥܕܰ݁ܡܳܐ ܠܗܳܫܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ: ܣ
Mar 8:22 ܘܶܐܬܳ݁ܐ ܠܒܶ݁ܝܬ݁-ܨܰܝܳܕ݂ܳܐ ܘܰܐܝܬ݂ܺܝܘ ܠܶܗ ܣܰܡܝܳܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܶܩܪܽܘܒ݁ ܠܶܗ:
Mar 8:23 ܘܶܐܚܰܕ݁ ܒ݂ܺܐܝܕܶ݁ܗ ܕ݂ܣܰܡܝܳܐ ܘܰܐܦ݂ܩܶܗ ܠܒܰ݁ܪ-ܡܶܢ ܩܪܺܝܬܳ݁ܐ ܘܪܰܩ ܒ݂ܥܰܝܢܰܘܗ̄ܝ ܘܣܳܡ ܐܺܝܕܶ݁ܗ ܘܫܰܐܠܶܗ ܕ݂ܡܳܢܳܐ ܚܳܙܶܐ:
Mar 8:24 ܚܳܪ ܘܶܐܡܰܪ ܚܳܙܶܐ ܐ̄ܢܳܐ ܒ݂ܢܰܝ-ܐ̄ܢܳܫܳܐ ܐܰܝܟ݁ ܐܺܝܠܳܢܶܐ ܕ݂ܰܡܗܰܠܟܺ݁ܝܢ:
Mar 8:25 ܬ݂ܽܘܒ݁ ܣܳܡ ܐܺܝܕܶ݁ܗ ܥܰܠ ܥܰܝܢܰܘܗ̄ܝ ܘܰܬ݁ܩܶܢ ܘܚܳܙܶܐ ܗ̄ܘܳܐ ܟ݂ܽܠ ܡܶܕ݂ܶܡ ܢܰܗܺܝܪܳܐܝܺܬ݁:
Mar 8:26 ܘܫܰܕ݂ܪܶܗ ܠܒܰ݁ܝܬ݂ܶܗ ܘܶܐܡܰܪ ܐܳܦ݁ ܠܳܐ ܠܰܩܪܺܝܬܳ݁ܐ ܬ݂ܶܥܽܘܠ ܘܠܳܐ ܬ݂ܺܐܡܰܪ ܠܐ̄ܢܳܫ ܒ݂ܰܩܪܺܝܬܳ݁ܐ ܣܣ:
Mar 8:27 ܘܰܢܦܰ݁ܩ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܠܩܽܘܪܝܳܐ ܕ݂ܩܶܣܰܪܺܝܰܐ ܕ݁ܦܺ݁ܝܠܺܝܦ݂ܳܘܣ ܣ ܘܰܡܫܰܐܶܠ ܗ̄ܘܳܐ ܠܬܰ݁ܠܡܺܝܕܰ݁ܘܗ̄ܝ ܒ݂ܽܐܘܪܚܳܐ ܘܳܐܡܰܪ ܠܗܽܘܢ ܡܰܢܽܘ ܐܳܡܪܺܝܢ ܥܠܰܝ ܐ̄ܢܳܫܳܐ ܕ݂ܺܐܝܬܰ݁ܝ:
Mar 8:28 ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܝܽܘܚܰܢܳܢ ܡܰܥܡܕܳ݁ܢܳܐ ܘܰܐ̄ܚܪܳܢܶܐ ܕ݂ܺܐܠܺܝܳܐ ܘܰܐ̄ܚܪܳܢܶܐ ܚܰܕ݁ ܡܶܢ ܢܒܺ݁ܝܶܐ:
Mar 8:29 ܐܳܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܥܠܰܝ ܕ݂ܺܐܝܬܰ݁ܝ ܥܢܳܐ ܫܶܡܥܽܘܢ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ
Mar 8:30 ܘܰܟ݁ܐܳܐ ܒ݂ܗܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܥܠܰܘܗ̄ܝ:
Mar 8:31 ܘܫܰܪܺܝ ܗ̄ܘܳܐ ܠܡܰܠܳܦܽ݁ܘ ܐܶܢܽܘܢ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܚܰܫ ܣܰܓ݂ܺܝ ܘܰܕ݁ܢܶܣܬ݂ܠܶܐ ܡܶܢ ܩܰܫܺܝܫܶܐ ܘܡܶܢ ܪܰܒ݂ܰܝ-ܟ݂ܳܗܢܶܐ ܘܡܶܢ ܣܳܦ݁ܪܶܐ ܘܢܶܬ݁ܩܛܶܠ ܘܠܰܬ݁ܠܳܬܳ݁ܐ ܝܰܘܡܺܝܢ ܢܩܽܘܡ:
Mar 8:32 ܘܥܺܝܢ ܒ݂ܰܓ݁ܠܶܐ ܡܶܠܬܳ݁ܐ ܡܡܰܠܶܠ ܗ̄ܘܳܐ ܘܕܰ݁ܒ݁ܪܶܗ ܟ݂ܺܐܦܳ݁ܐ ܘܫܰܪܺܝ ܠܡܶܟܳ݁ܐܐ ܒ݂ܶܗ:
Mar 8:33 ܗܽܘ ܕ݂ܶܝܢ ܐܶܬ݁ܦ݂ܢܺܝ ܘܚܳܪ ܒ݂ܬܰ݁ܠܡܺܝܕܰ݁ܘܗ̄ܝ ܘܰܟ݁ܐܳܐ ܒ݂ܫܶܡܥܽܘܢ ܘܶܐܡܰܪ ܙܶܠ ܠܳܟ݁ ܠܒܶ݁ܣܬ݂ܰܪܝ ܣܳܛܳܢܳܐ ܕ݂ܠܳܐ ܪܳܢܶܐ ܐܰܢ̄ܬ݂ ܕ݂ܰܐܠܳܗܳܐ ܐܶܠܳܐ ܕ݂ܰܒ݁ܢܰܝ-ܐ̄ܢܳܫܳܐ ܣ݂ ܣ݂:
Mar 8:34 ܘܰܩܪܳܐ ܝܶܫܽܘܥ ܠܟܶ݁ܢܫܶܐ ܥܰܡ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܘܢܺܐܬܶ݁ܐ ܒ݂ܳܬܰ݁ܪܝ:
Mar 8:35 ܟ݂ܽܠ ܡܰܢ ܕ݂ܨܳܒܶ݁ܐ ܓ݂ܶܝܪ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܟܽ݁ܠ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܘܡܶܛܽܠ ܣܒܰ݁ܪܬ݁ܝ ܢܰܚܶܝܗ:
Mar 8:36 ܡܳܢܳܐ ܓ݂ܶܝܪ ܢܶܬ݁ܥܰܕ݂ܰܪ ܒ݂ܰܪܢܳܫܳܐ ܐܶܢ ܥܳܠܡܳܐ ܟ݂ܽܠܶܗ ܢܺܐܬܰ݁ܪ ܘܢܰܦ݁ܫܶܗ ܢܶܚܣܰܪ:
Mar 8:37 ܐܰܘ ܡܳܢܳܐ ܢܶܬ݂ܶܠ ܒ݂ܰܪܢܳܫܳܐ ܬ݂ܰܚܠܽܘܦܳ݁ܐ ܕ݂ܢܰܦ݁ܫܶܗ:
Mar 8:38 ܟ݂ܽܠ ܓ݂ܶܝܪ ܕ݂ܢܶܒ݁ܗܰܬ݁ ܒ݂ܺܝ ܘܰܒ݁ܡܶܠܰܝ ܒ݂ܫܰܪܒ݂ܬܳ݁ܐ ܗܳܕܶ݁ܐ ܚܰܛܳܝܬ݂ܳܐ ܘܓܰ݁ܝܳܪܬܳ݁ܐ ܘܳܐܦ݁ ܒ݂ܪܶܗ ܕ݂ܐ̄ܢܳܫܳܐ ܢܶܒ݁ܗܰܬ݁ ܒ݂ܶܗ ܡܳܐ ܕ݂ܳܐܬܶ݁ܐ ܒ݂ܫܽܘܒ݁ܚܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ: ܣ
Mar 9:1 ܘܶܐܡܰܪ ܗ̄ܘܳܐ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܬ݂ܢܳܢ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬܳ݁ܬ݁ ܒ݂ܚܰܝܠܳܐ ܣܣ:
Mar 9:2 ܘܒܳ݁ܬܰ݁ܪ ܫܬ݂ܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܰܐܣܶܩ ܐܶܢܽܘܢ ܠܛܽܘܪܳܐ ܪܳܡܳܐ ܒ݂ܰܠܚܽܘܕܰ݁ܝܗܽܘܢ ܘܶܐܬ݁ܚܰܠܰܦ݁ ܠܥܺܢܰܝܗܽܘܢ:
Mar 9:3 ܘܡܰܙܗܰܪ ܗ̄ܘܳܐ ܠܒܽ݁ܘܫܶܗ ܘܡܰܚܘܰܪ ܛܳܒ݁ ܐܰܝܟ݁ ܬ݂ܰܠܓ݂ܳܐ ܐܰܝܟ݂ܰܢܳܐ ܕ݂ܰܒ݁ܢܰܝ-ܐ̄ܢܳܫܳܐ ܠܡܰܚܘܳܪܽܘ ܒ݂ܰܐܪܥܳܐ ܠܳܐ ܡܶܫܟ݂ܚܺܝܢ:
Mar 9:4 ܘܶܐܬ݁ܚܙܺܝܘ ܠܗܽܘܢ ܐܺܠܺܝܳܐ ܘܡܽܘܫܶܐ ܟ݂ܰܕ݁ ܡܡܰܠܠܺܝܢ ܥܰܡ ܝܶܫܽܘܥ:
Mar 9:5 ܘܶܐܡܰܪ ܠܶܗ ܟ݂ܺܐܦܳ݁ܐ ܪܰܒ݂ܺܝ ܫܰܦ݂ܺܝܪ ܗܽ̄ܘ ܠܰܢ ܕ݂ܗܳܪܟ݂ܳܐ ܢܶܗܘܶܐ ܘܢܶܥܒ݂ܶܕ݁ ܬ݂ܠܳܬ݁ ܡܰܛܠܺܝܢ ܠܳܟ݁ ܚܕܳ݁ܐ ܘܰܠܡܽܘܫܶܐ ܚܕܳ݁ܐ ܘܠܺܐܠܺܝܳܐ ܚܕܳ݁ܐ:
Mar 9:6 ܠܳܐ ܕ݂ܶܝܢ ܝܳܕܰ݁ܥ ܗ̄ܘܳܐ ܡܳܢܳܐ ܐܳܡܰܪ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܒ݂ܕܶ݁ܚܠܬܳ݁ܐ:
Mar 9:7 ܘܰܗܘܳܬ݁ ܥܢܳܢܳܐ ܘܡܰܛܠܳܐ ܗ̄ܘܳܬ݁ ܥܠܰܝܗܽܘܢ ܘܩܳܠܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܠܶܗ ܫܡܰܥܘ:
Mar 9:8 ܘܡܶܢ ܫܶܠܝܳܐ ܟ݂ܰܕ݁ ܚܳܪܘ ܬ݂ܰܠܡܺܝܕܶ݁ܐ ܠܐ̄ܢܳܫ ܠܳܐ ܚܙܰܘ ܐܶܠܳܐ ܠܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܥܰܡܗܽܘܢ:
Mar 9:9 ܘܟܰ݁ܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܡܦܰ݁ܩܶܕ݁ ܗ̄ܘܳܐ ܠܗܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܡܶܕ݂ܶܡ ܕ݂ܰܚܙܰܘ ܐܶܠܳܐ ܐܶܢ ܡܳܐ ܕ݂ܩܳܡ ܒ݂ܪܶܗ ܕ݂ܐ̄ܢܳܫܳܐ ܡܶܢ ܡܺܝܬܶ݁ܐ: ܣ
Mar 9:10 ܘܰܐܚܕ݂ܽܘܗ ܠܡܶܠܬܳ݁ܐ ܒ݂ܢܰܦ݁ܫܗܽܘܢ ܘܒܳ݁ܥܶܝܢ ܗ̄ܘܰܘ ܕ݂ܡܳܢܳܐ ܗ̄ܝ ܗܳܕܶ݁ܐ ܡܶܠܬܳ݁ܐ ܕ݂ܡܳܐ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ: ܣ
Mar 9:11 ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܡܳܢܳܐ ܗܳܟܺ݁ܝܠ ܐܳܡܪܺܝܢ ܣܳܦ݁ܪܶܐ ܕ݂ܺܐܠܺܝܳܐ ܘܳܠܶܐ ܕ݂ܢܺܐܬܶ݁ܐ ܠܽܘܩܕܰ݁ܡ:
Mar 9:12 ܐܳܡܰܪ ܠܗܽܘܢ ܐܺܠܺܝܳܐ ܐܳܬܶ݁ܐ ܠܽܘܩܕܰ݁ܡ ܕ݂ܟܽ݁ܠܡܶܕ݂ܶܡ ܢܰܬ݁ܩܶܢ ܘܰܐܝܟ݂ܰܢܳܐ ܟ݂ܬܺ݁ܝܒ݁ ܥܰܠ ܒ݂ܪܶܗ ܕ݂ܐ̄ܢܳܫܳܐ ܕ݂ܣܰܓ݂ܺܝ ܢܶܚܰܫ ܘܢܶܣܬ݂ܠܶܐ:
Mar 9:13 ܐܶܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܐܺܠܺܝܳܐ ܐܶܬܳ݁ܐ ܘܰܥܒܰ݁ܕ݁ܘ ܒ݂ܶܗ ܟ݂ܽܠ ܡܳܐ ܕ݂ܰܨܒܰ݁ܘ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ: ܣ
Mar 9:14 ܘܟܰ݁ܕ݁ ܐܶܬܳ݁ܐ ܠܘܳܬ݁ ܬ݂ܰܠܡܺܝܕܶ݁ܐ ܚܙܳܐ ܠܘܳܬ݁ܗܽܘܢ ܟ݂ܶܢܫܳܐ ܣܰܓ݂ܺܝܳܐܐ ܘܣܳܦ݁ܪܶܐ ܟ݂ܰܕ݁ ܕ݂ܳܪܫܺܝܢ ܥܰܡܗܽܘܢ:
Mar 9:15 ܘܒܰ݁ܪ-ܫܳܥܬܶ݁ܗ ܟ݂ܽܠܶܗ ܟ݂ܶܢܫܳܐ ܚܙܰܐܘܽܗ̄ܝ ܘܰܬ݁ܘܰܗܘ ܘܰܪܗܶܛܘ ܫܶܐܠܘ ܒ݂ܰܫܠܳܡܶܗ:
Mar 9:16 ܘܰܡܫܰܐܶܠ ܗ̄ܘܳܐ ܠܣܳܦ݁ܪܶܐ ܡܳܢܳܐ ܕ݂ܳܪܫܺܝܢ ܐܢ̄ܬ݂ܽܘܢ ܥܰܡܗܽܘܢ: ܣ
Mar 9:17 ܘܰܥܢܳܐ ܚܰܕ݁ ܡܶܢ ܟ݂ܶܢܫܳܐ ܘܶܐܡܰܪ ܡܰܠܦܳ݁ܢܳܐ ܐܰܝܬ݂ܺܝܬ݁ ܒ݂ܶܪܝ ܠܘܳܬܳ݁ܟ݁ ܕ݂ܺܐܝܬ݁ ܠܶܗ ܪܽܘܚܳܐ ܕ݂ܠܳܐ ܡܡܰܠܠܳܐ:
Mar 9:18 ܘܰܐܝܟ݂ܳܐ ܕ݂ܡܰܕ݁ܪܟܳ݁ܐ ܠܶܗ ܚܳܒ݁ܛܳܐ ܠܶܗ ܘܡܰܪܥܶܬ݁ ܘܰܡܚܰܪܶܩ ܫܶܢܰܘܗ̄ܝ ܘܝܳܒܶ݁ܫ ܘܶܐܡܪܶܬ݁ ܠܬܰ݁ܠܡܺܝܕܰ݁ܝܟְ݂ ܕ݂ܢܰܦ݂ܩܽܘܢܳܝܗ̄ܝ ܘܠܳܐ ܐܶܫܟ݂ܰܚܘ:
Mar 9:19 ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܠܘܳܬ݁ܟܽ݁ܘܢ ܘܰܥܕܰ݁ܡܳܐ ܠܶܐܡܰܬ݁ܝ ܐܶܣܰܝܒ݂ܰܪܟܽ݁ܘܢ ܐܰܝܬ݂ܰܐܘܽܗ̄ܝ ܠܘܳܬ݁ܝ:
Mar 9:20 ܘܰܐܝܬ݂ܝܽܘܗ̄ܝ ܠܘܳܬܶ݁ܗ ܘܟܰ݁ܕ݁ ܚܙܳܬܶ݁ܗ ܪܽܘܚܳܐ ܒ݂ܰܪ-ܫܳܥܬܶ݁ܗ ܚܒܰ݁ܛܬܶ݁ܗ ܘܰܢܦܰ݁ܠ ܥܰܠ ܐܰܪܥܳܐ ܘܡܶܬ݁ܒ݂ܰܥܰܩ ܗ̄ܘܳܐ ܘܡܰܪܥܶܬ݁: ܣ
Mar 9:21 ܘܫܰܐܶܠ ܝܶܫܽܘܥ ܠܰܐܒܽ݁ܘܗ̄ܝ ܕ݂ܰܟ݁ܡܳܐ ܠܶܗ ܙܰܒ݁ܢܳܐ ܗܳܐ ܡܶܢ ܕ݂ܗܳܟܰ݁ܢܳܐ ܗܽܘ ܐܳܡܰܪ ܠܶܗ ܗܳܐ ܡܶܢ ܛܰܠܝܽܘܬܶ݁ܗ:
Mar 9:22 ܘܙܰܒ݁ܢܺܝܢ ܣܰܓ݂ܺܝܳܐܢ ܐܰܪܡܝܰܬܶ݁ܗ ܒ݂ܢܽܘܪܳܐ ܘܰܒ݁ܡܰܝܳܐ ܕ݂ܬܰ݁ܘܒ݂ܕܺ݁ܝܘܗ̄ܝ ܐܶܠܳܐ ܡܶܕ݂ܶܡ ܕ݂ܡܶܫܟ݂ܰܚ ܐܰܢ̄ܬ݂ ܥܰܕ݂ܰܪܰܝܢܝ ܘܶܐܬ݁ܪܰܚܰܡ ܥܠܰܝ:
Mar 9:23 ܐܳܡܰܪ ܠܶܗ ܝܶܫܽܘܥ ܐܶܢ ܡܶܫܟ݂ܰܚ ܐܰܢ̄ܬ݂ ܕ݂ܰܬ݁ܗܰܝܡܶܢ ܟ݂ܽܠ ܡܶܕ݂ܶܡ ܡܶܫܟ݂ܰܚ ܕ݂ܢܶܗܘܶܐ ܠܡܰܢ ܕ݂ܰܡܗܰܝܡܶܢ:
Mar 9:24 ܘܒܰ݁ܪ-ܫܳܥܬܶ݁ܗ ܩܥܳܐ ܐܰܒܽ݁ܘܗ̄ܝ ܕ݂ܛܰܠܝܳܐ ܟ݂ܰܕ݁ ܒ݂ܳܟܶ݁ܐ ܘܳܐܡܰܪ ܡܗܰܝܡܶܢ ܐ̄ܢܳܐ ܡܳܪܝ ܥܰܕ݂ܰܪ ܠܚܰܣܺܝܪܽܘܬ݁ ܗܰܝܡܳܢܽܘܬ݁ܝ:
Mar 9:25 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܕ݂ܪܳܗܶܛ ܥܰܡܳܐ ܘܡܶܬ݁ܟ݂ܰܢܰܫ ܠܘܳܬܶ݁ܗ ܟ݂ܐܳܐ ܒ݂ܗܳܝ ܪܽܘܚܳܐ ܛܰܢܦ݁ܬܳ݁ܐ ܘܶܐܡܰܪ ܠܳܗ ܪܽܘܚܳܐ ܚܰܪܶܫܬܳ݁ܐ ܕ݂ܠܳܐ ܡܡܰܠܠܳܐ ܐܶܢܳܐ ܦ݂ܳܩܶܕ݁ ܐ̄ܢܳܐ ܠܶܟ݁ܝ ܦ݂ܽܘܩܝ ܡܶܢܶܗ ܘܬܽ݁ܘܒ݁ ܠܳܐ ܬ݂ܶܥܠܺܝܢ ܠܶܗ:
Mar 9:26 ܘܰܩܥܳܐ ܫܺܐܕܳ݁ܐ ܗܰܘ ܣܰܓ݂ܺܝ ܘܫܰܚܩܶܗ ܘܰܢܦܰ݁ܩ ܘܰܗܘܳܐ ܐܰܝܟ݁ ܡܺܝܬܳ݁ܐ ܐܰܝܟ݁ ܕ݂ܣܰܓ݂ܺܝܶܐܐ ܢܺܐܡܪܽܘܢ ܕ݂ܡܺܝܬ݁ ܠܶܗ:
Mar 9:27 ܗܽܘ ܕ݂ܶܝܢ ܝܶܫܽܘܥ ܐܰܚܕ݂ܶܗ ܒ݂ܺܐܝܕܶ݁ܗ ܘܰܐܩܺܝܡܶܗ: ܣ
Mar 9:28 ܟ݂ܰܕ݁ ܥܰܠ ܕ݂ܶܝܢ ܠܒܰ݁ܝܬ݂ܳܐ ܝܶܫܽܘܥ ܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܒ݂ܰܠܚܽܘܕܰ݁ܝܗܽܘܢ ܠܡܳܢܳܐ ܚܢܰܢ ܠܳܐ ܐܶܫܟ݂ܰܚܢ ܠܡܰܦ݂ܳܩܽܘܬܶ݁ܗ:
Mar 9:29 ܐܳܡܰܪ ܠܗܽܘܢ ܗܳܢܳܐ ܓ݂ܶܢܣܳܐ ܒ݂ܡܶܕ݂ܶܡ ܠܳܐ ܡܶܫܟ݂ܰܚ ܠܡܶܦ݂ܰܩ ܐܶܠܳܐ ܒ݂ܨܰܘܡܳܐ ܘܒܰ݁ܨܠܽܘܬܳ݁ܐ: ܣ
Mar 9:30 ܘܟܰ݁ܕ݁ ܢܦܰ݁ܩ ܡܶܢ ܬ݂ܰܡܳܢ ܥܳܒ݁ܪܺܝܢ ܗ̄ܘܰܘ ܒ݂ܰܓ݁ܠܺܝܠܳܐ ܘܠܳܐ ܨܳܒܶ݁ܐ ܗ̄ܘܳܐ ܕ݂ܐ̄ܢܳܫ ܢܶܕ݂ܰܥ ܒ݂ܶܗ:
Mar 9:31 ܡܰܠܶܦ݁ ܗ̄ܘܳܐ ܓ݂ܶܝܪ ܠܬܰ݁ܠܡܺܝܕܰ݁ܘܗ̄ܝ ܘܳܐܡܰܪ ܠܗܽܘܢ ܕ݂ܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܒ݂ܺܐܝܕܰ݁ܝ ܐ̄ܢܳܫܳܐ ܘܢܶܩܛܠܽܘܢܳܝܗ̄ܝ ܘܡܳܐ ܕ݂ܶܐܬ݁ܩܛܶܠ ܒ݂ܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ:
Mar 9:32 ܗܶܢܽܘܢ ܕ݂ܶܝܢ ܠܳܐ ܝܳܕ݁ܥܺܝܢ ܗ̄ܘܰܘ ܠܳܗ ܠܡܶܠܬܳ݁ܐ ܘܕܳ݁ܚܠܺܝܢ ܗ̄ܘܰܘ ܕ݂ܰܢܫܰܐܠܽܘܢܳܝܗ̄ܝ: ܣ
Mar 9:33 ܘܶܐܬܰ݁ܘ ܠܰܟ݁ܦܰ݁ܪܢܰܚܽܘܡ ܘܟܰ݁ܕ݁ ܥܰܠܘ ܠܒܰ݁ܝܬ݂ܳܐ ܡܫܰܐܶܠ ܗ̄ܘܳܐ ܠܗܽܘܢ ܕ݂ܡܳܢܳܐ ܡܶܬ݁ܚܰܫܒܺ݁ܝܢ ܗܘܰܝܬ݂ܽܘܢ ܒ݂ܽܐܘܪܚܳܐ ܒ݂ܰܝܢܳܬ݁ܟܽ݁ܘܢ:
Mar 9:34 ܗܶܢܽܘܢ ܕ݂ܶܝܢ ܫܰܬ݂ܺܝܩܺܝܢ ܗ̄ܘܰܘ ܐܶܬ݁ܚܪܺܝܘ ܗ̄ܘܰܘ ܓ݂ܶܝܪ ܒ݂ܽܐܘܪܚܳܐ ܚܰܕ݁ ܥܰܡ ܚܰܕ݁ ܕ݂ܡܰܢܽܘ ܪܰܒ݁ ܒ݂ܗܽܘܢ:
Mar 9:35 ܘܺܝܬܶ݁ܒ݁ ܝܶܫܽܘܥ ܘܰܩܪܳܐ ܠܰܬ݁ܪܶܥܣܰܪ ܘܶܐܡܰܪ ܠܗܽܘܢ ܡܰܢ ܕ݂ܨܳܒܶ݁ܐ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܐ̄ܚܪܳܝܳܐ ܕ݂ܟܽ݁ܠ ܐ̄ܢܳܫ ܘܰܡܫܰܡܫܳܢܳܐ ܕ݂ܟܽ݁ܠ ܐ̄ܢܳܫ:
Mar 9:36 ܘܰܢܣܰܒ݁ ܛܰܠܝܳܐ ܚܰܕ݁ ܘܰܐܩܺܝܡܶܗ ܒ݂ܰܡܨܰܥܬܳ݁ܐ ܘܫܰܩܠܶܗ ܥܰܠ ܕ݂ܪܳܥܰܘܗ̄ܝ ܘܶܐܡܰܪ ܠܗܽܘܢ:
Mar 9:37 ܟ݂ܽܠ ܡܰܢ ܕ݂ܰܢܩܰܒ݂ܶܠ ܐܰܝܟ݁ ܗܳܢܳܐ ܛܰܠܝܳܐ ܒ݂ܫܶܡܝ ܠܺܝ ܗܽܘ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܠܳܐ ܗ̄ܘܳܐ ܠܺܝ ܡܩܰܒ݂ܶܠ ܐܶܠܳܐ ܠܡܰܢ ܕ݂ܫܰܕ݂ܪܰܢܝ: ܣ
Mar 9:38 ܐܳܡܰܪ ܠܶܗ ܝܽܘܚܰܢܳܢ ܪܰܒ݂ܺܝ ܚܙܰܝܢ ܐ̄ܢܳܫ ܕ݂ܡܰܦ݂ܶܩ ܫܺܐܕܶ݁ܐ ܒ݂ܰܫܡܳܟ݁ ܘܰܟ݁ܠܰܝܢܳܝܗ̄ܝ ܥܰܠ ܕ݂ܠܳܐ ܢܩܶܦ݁ ܠܰܢ:
Mar 9:39 ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܶܟ݁ܠܽܘܢܳܝܗ̄ܝ ܠܰܝܬ݂ ܓ݂ܶܝܪ ܐ̄ܢܳܫ ܕ݂ܥܳܒܶ݁ܕ݁ ܚܰܝܠܶܐ ܒ݂ܫܶܡܝ ܘܡܶܫܟ݂ܰܚ ܥܓܰ݁ܠ ܐܳܡܰܪ ܥܠܰܝ ܕ݂ܒܺ݁ܝܫ:
Mar 9:40 ܡܰܢ ܕ݂ܠܳܐ ܗ̄ܘܳܐ ܗܳܟܺ݁ܝܠ ܠܽܘܩܒܰ݁ܠܟܽ݁ܘܢ ܚܠܳܦܰ݁ܝܟ݂ܽܘܢ ܗܽ̄ܘ: ܣ
Mar 9:41 ܟ݂ܽܠ ܕ݂ܶܝܢ ܕ݂ܢܰܫܩܶܝܟܽ݁ܘܢ ܟ݂ܳܣܳܐ ܕ݂ܡܰܝܳܐ ܒ݂ܰܠܚܽܘܕ݁ ܒ݂ܰܫܡܳܐ ܕ݂ܕܰ݁ܡܫܺܝܚܳܐ ܐܰܢ̄ܬ݂ܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܢܰܘܒ݂ܶܕ݁ ܐܰܓ݁ܪܶܗ: ܣ
Mar 9:42 ܘܟܽ݁ܠ ܡܰܢ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܕ݂ܰܡܗܰܝܡܢܺܝܢ ܒ݂ܺܝ ܦ݂ܰܩܳܚ ܗ̄ܘܳܐ ܠܶܗ ܐܶܠܽܘ ܪܰܡܝܳܐ ܗ̄ܘܳܬ݁ ܪܰܚܝܳܐ ܕ݂ܰܚܡܳܪܳܐ ܒ݂ܨܰܘܪܶܗ ܘܰܫܕܶ݁ܐ ܒ݂ܝܰܡܳܐ: ܣ
Mar 9:43 ܐܶܢ ܕ݂ܶܝܢ ܡܰܟ݁ܫܠܳܐ ܠܳܟ݁ ܐܺܝܕܳ݁ܟ݁ ܦ݂ܣܽܘܩܶܝܗ ܦ݂ܰܩܳܚ ܗܽ̄ܘ ܠܳܟ݁ ܦ݂ܫܺܝܓܳ݁ܐ ܕ݂ܬܶ݁ܥܽܘܠ ܠܚܰܝܶܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܐܺܝܕܺ݁ܝܢ ܬ݂ܺܐܙܰܠ ܠܓܺ݁ܗܰܢܳܐ:
Mar 9:44 ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ:
Mar 9:45 ܘܶܐܢ ܪܶܓ݁ܠܳܟ݁ ܡܰܟ݁ܫܠܳܐ ܠܳܟ݁ ܦ݂ܣܽܘܩܶܝܗ ܦ݂ܰܩܳܚ ܗܽ̄ܘ ܠܳܟ݁ ܕ݂ܬܶ݁ܥܽܘܠ ܠܚܰܝܶܐ ܚܓܺ݁ܝܣܳܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܪܶܓ݁ܠܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ:
Mar 9:46 ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ: ܣ
Mar 9:47 ܘܶܐܢ ܥܰܝܢܳܟ݁ ܡܰܟ݁ܫܠܳܐ ܠܳܟ݁ ܚܨܺܝܗ ܦ݂ܰܩܳܚ ܗܽ̄ܘ ܠܳܟ݁ ܕ݂ܒܰ݁ܚܕܳ݁ܐ ܥܰܝܢܳܟ݁ ܬ݂ܶܥܽܘܠ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܥܰܝܢܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ ܕ݂ܢܽܘܪܳܐ:
Mar 9:48 ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ: ܣ
Mar 9:49 ܟ݂ܽܠ ܓ݂ܶܝܪ ܒ݂ܢܽܘܪܳܐ ܢܶܬ݁ܡܠܰܚ ܘܟܽ݁ܠ ܕ݂ܶܒ݁ܚܬܳ݁ܐ ܒ݂ܡܶܠܚܳܐ ܬ݂ܶܬ݁ܡܠܰܚ: ܣ
Mar 9:50 ܫܰܦ݂ܺܝܪܳܐ ܗ̄ܝ ܡܶܠܚܳܐ ܐܶܢ ܕ݂ܶܝܢ ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ ܬ݂ܶܗܘܶܐ ܒ݂ܟܽ݁ܘܢ ܡܶܠܚܳܐ ܘܰܒ݁ܫܰܝܢܳܐ ܗܘܰܘ ܚܰܕ݁ ܥܰܡ ܚܰܕ݁ ܣܣ:
Mar 10:1 ܘܩܳܡ ܡܶܢ ܬ݂ܰܡܳܢ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܺܝܗܽܘܕ݁ ܠܥܶܒ݁ܪܳܐ ܕ݂ܝܽܘܪܕ݂ܢܳܢ ܘܶܐܙܰܠܘ ܠܬܰ݁ܡܳܢ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܘܡܰܠܶܦ݁ ܗ̄ܘܳܐ ܠܗܽܘܢ ܬ݂ܽܘܒ݁ ܐܰܝܟ݁ ܕ݂ܰܡܥܳܕ݁ ܗ̄ܘܳܐ:
Mar 10:2 ܘܰܩܪܶܒ݁ܘ ܦ݂ܪܺܝܫܶܐ ܡܢܰܣܶܝܢ ܠܶܗ ܘܰܡܫܰܐܠܺܝܢ ܕ݂ܶܐܢ ܫܰܠܺܝܛ ܠܓܰ݁ܒ݁ܪܳܐ ܕ݂ܢܶܫܒ݂ܽܘܩ ܐܰܢ̄ܬ݂ܬܶ݁ܗ:
Mar 10:3 ܐܳܡܰܪ ܠܗܽܘܢ ܡܳܢܳܐ ܦ݂ܰܩܶܕ݁ܟܽ݁ܘܢ ܡܽܘܫܶܐ:
Mar 10:4 ܗܶܢܽܘܢ ܕ݂ܶܝܢ ܐܳܡܪܺܝܢ ܡܽܘܫܶܐ ܐܰܦ݂ܶܣ ܠܰܢ ܕ݂ܢܶܟ݁ܬ݂ܽܘܒ݁ ܟ݂ܬܳ݁ܒܳ݁ܐ ܕ݂ܫܽܘܒ݁ܩܳܢܳܐ ܘܢܶܫܪܶܐ:
Mar 10:5 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܽܘܩܒܰ݁ܠ ܩܰܫܝܽܘܬ݁ ܠܶܒ݂ܟܽ݁ܘܢ ܟ݂ܬܰ݁ܒ݁ ܠܟܽ݁ܘܢ ܦ݂ܽܘܩܕ݂ܳܢܳܐ ܗܳܢܳܐ:
Mar 10:6 ܡܶܢ ܒ݂ܪܺܫܺܝܬ݁ ܕ݂ܶܝܢ ܕ݂ܶܟ݁ܪܳܐ ܘܢܶܩܒ݂ܬܳ݁ܐ ܥܒܰ݁ܕ݁ ܐܶܢܽܘܢ ܐܰܠܳܗܳܐ:
Mar 10:7 ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ:
Mar 10:8 ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ ܡܶܟ݂ܺܝܠ ܠܳܐ ܗ̄ܘܰܘ ܬ݂ܪܶܝܢ ܐܶܠܳܐ ܚܰܕ݁ ܒ݂ܣܰܪ:
Mar 10:9 ܡܶܕ݂ܶܡ ܕ݂ܰܐܠܳܗܳܐ ܗܳܟܺ݁ܝܠ ܙܰܘܶܓ݁ ܒ݂ܰܪܢܳܫܳܐ ܠܳܐ ܢܦܰ݁ܪܶܫ:
Mar 10:10 ܘܫܰܐܠܽܘܗ̄ܝ ܬ݂ܽܘܒ݁ ܬ݂ܰܠܡܺܝܕܰ݁ܘܗ̄ܝ ܒ݂ܒܰ݁ܝܬ݂ܳܐ ܥܰܠ ܗܳܕܶ݁ܐ:
Mar 10:11 ܘܶܐܡܰܪ ܠܗܽܘܢ ܟ݂ܽܠ ܡܰܢ ܕ݂ܢܶܫܪܶܐ ܐܰܢ̄ܬ݂ܬܶ݁ܗ ܘܢܶܣܰܒ݁ ܐ̄ܚܪܺܬܳ݁ܐ ܓ݂ܳܐܰܪ:
Mar 10:12 ܘܶܐܢ ܐܰܢ̄ܬ݂ܬܳ݁ܐ ܬ݂ܶܫܪܶܐ ܒ݂ܰܥܠܳܗ ܘܬܶ݁ܗܘܶܐ ܠܰܐ̄ܚܪܺܢܳܐ ܓ݂ܳܝܪܳܐ: ܣ
Mar 10:13 ܘܰܡܩܰܪܒܺ݁ܝܢ ܗ̄ܘܰܘ ܠܶܗ ܛܠܳܝܶܐ ܕ݂ܢܶܩܪܽܘܒ݁ ܠܗܽܘܢ ܬ݂ܰܠܡܺܝܕܰ݁ܘܗ̄ܝ ܕ݂ܶܝܢ ܟ݂ܳܐܶܝܢ ܗ̄ܘܰܘ ܒ݂ܗܳܠܶܝܢ ܕ݂ܰܡܩܰܪܒܺ݁ܝܢ ܠܗܽܘܢ:
Mar 10:14 ܝܶܫܽܘܥ ܕ݂ܶܝܢ ܚܙܳܐ ܘܶܐܬ݁ܒ݂ܶܐܫ ܠܶܗ ܘܶܐܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܐܺܝܬܶ݁ܝܗ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Mar 10:15 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܕ݂ܠܳܐ ܢܩܰܒ݂ܶܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܛܰܠܝܳܐ ܠܳܐ ܢܶܥܽܘܠ ܠܳܗ:
Mar 10:16 ܘܰܫܩܰܠ ܐܶܢܽܘܢ ܥܰܠ ܕ݂ܪܳܥܰܘܗ̄ܝ ܘܣܳܡ ܐܺܝܕܶ݁ܗ ܥܠܰܝܗܽܘܢ ܘܒܰ݁ܪܶܟ݁ ܐܶܢܽܘܢ: ܣ
Mar 10:17 ܘܟܰ݁ܕ݁ ܪܳܕܶ݁ܐ ܒ݂ܽܐܘܪܚܳܐ ܪܗܶܛ ܚܰܕ݁ ܢܦܰ݁ܠ ܥܰܠ ܒ݂ܽܘܪܟ݂ܰܘܗ̄ܝ ܘܰܡܫܰܐܶܠ ܗ̄ܘܳܐ ܠܶܗ ܘܳܐܡܰܪ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܐܶܥܒ݂ܶܕ݁ ܕ݂ܺܐܬܰ݁ܪ ܚܰܝܶܐ ܕ݂ܰܠܥܳܠܰܡ:
Mar 10:18 ܐܳܡܰܪ ܠܶܗ ܝܶܫܽܘܥ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:
Mar 10:19 ܦ݂ܽܘܩܕ݂ܳܢܶܐ ܝܳܕܰ݁ܥ ܐܰܢ̄ܬ݂ ܠܳܐ ܬ݂ܓܽ݁ܘܪ ܠܳܐ ܬ݂ܶܓ݁ܢܽܘܒ݁ ܠܳܐ ܬ݂ܶܩܛܽܘܠ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬܳ݁ܐ ܕ݂ܰܓ݂ܳܠܬܳ݁ܐ ܠܳܐ ܬ݂ܶܛܠܽܘܡ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:
Mar 10:20 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܶܗ ܡܰܠܦܳ݁ܢܳܐ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ:
Mar 10:21 ܝܶܫܽܘܥ ܕ݂ܶܝܢ ܚܳܪ ܒ݂ܶܗ ܘܰܐܚܒܶ݁ܗ ܘܶܐܡܰܪ ܠܶܗ ܚܕܳ݁ܐ ܚܰܣܺܝܪܳܐ ܠܳܟ݁ ܙܶܠ ܙܰܒ݂ܶܢ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܣܰܒ݁ ܨܠܺܝܒܳ݁ܐ ܘܬܳ݁ܐ ܒ݂ܳܬܰ݁ܪܝ: ܣ
Mar 10:22 ܗܽܘ ܕ݂ܶܝܢ ܐܶܬ݁ܟ݂ܡܰܪ ܒ݂ܡܶܠܬܳ݁ܐ ܗܳܕܶ݁ܐ ܘܶܐܙܰܠ ܟ݂ܰܕ݁ ܥܰܝܺܝܩܳܐ ܠܶܗ ܐܺܝܬ݁ ܗ̄ܘܳܐ ܠܶܗ ܓ݂ܶܝܪ ܢܶܟ݁ܣܶܐ ܣܰܓ݂ܺܝܶܐܐ:
Mar 10:23 ܚܳܪ ܕ݂ܶܝܢ ܝܶܫܽܘܥ ܒ݂ܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܟ݂ܡܳܐ ܥܰܛܠܳܐ ܠܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܟ݁ܣܶܐ ܕ݂ܢܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Mar 10:24 ܬ݂ܰܠܡܺܝܕܶ݁ܐ ܕ݂ܶܝܢ ܡܶܬ݂ܕ݂ܰܡܪܺܝܢ ܗ̄ܘܰܘ ܥܰܠ ܡܶܠܰܘܗ̄ܝ ܘܰܥܢܳܐ ܬ݂ܽܘܒ݁ ܝܶܫܽܘܥ ܘܶܐܡܰܪ ܠܗܽܘܢ ܒ݂ܢܰܝ ܟ݂ܡܳܐ ܥܰܛܠܳܐ ܠܰܐܝܠܶܝܢ ܕ݂ܰܬ݁ܟܺ݁ܝܠܺܝܢ ܥܰܠ ܢܶܟ݁ܣܰܝܗܽܘܢ ܕ݂ܢܶܥܠܽܘܢ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Mar 10:25 ܦ݂ܫܺܝܩ ܗܽ̄ܘ ܠܓܰ݁ܡܠܳܐ ܕ݂ܢܶܥܽܘܠ ܒ݂ܰܚܪܽܘܪܳܐ ܕ݂ܰܡܚܰܛܳܐ ܐܰܘ ܥܰܬ݂ܺܝܪܳܐ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܡܶܥܰܠ:
Mar 10:26 ܗܶܢܽܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܒ݂ܰܝܢܰܝܗܽܘܢ ܡܰܢܽܘ ܡܶܫܟ݂ܰܚ ܠܡܶܚܳܐ:
Mar 10:27 ܚܳܪ ܕ݂ܶܝܢ ܒ݂ܗܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܘܳܬ݁ ܒ݂ܢܰܝ-ܐ̄ܢܳܫܳܐ ܗܳܕܶ݁ܐ ܠܳܐ ܡܶܫܟ݂ܚܳܐ ܐܶܠܳܐ ܠܘܳܬ݁ ܐܰܠܳܗܳܐ ܟ݂ܽܠ ܡܶܕ݂ܶܡ ܓ݂ܶܝܪ ܡܶܫܟ݂ܚܳܐ ܠܘܳܬ݁ ܐܰܠܳܗܳܐ ܣܣ:
Mar 10:28 ܘܫܰܪܺܝ ܟ݂ܺܐܦܳ݁ܐ ܠܡܺܐܡܰܪ ܗܳܐ ܚܢܰܢ ܫܒܰ݁ܩܢ ܟ݂ܽܠ ܡܶܕ݂ܶܡ ܘܰܢܩܶܦ݁ܢܳܟ݁:
Mar 10:29 ܥܢܳܐ ܝܶܫܽܘܥ ܘܶܐܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܚܶܐ ܐܰܘ ܐܰܚܘܳܬܳ݁ܐ ܐܰܘ ܐܰܒܳ݁ܐ ܐܰܘ ܐܶܡܳܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܐܰܘ ܩܽܘܪܝܳܐ ܡܶܛܽܠܳܬ݁ܝ ܘܡܶܛܽܠ ܣܒܰ݁ܪܬ݁ܝ:
Mar 10:30 ܘܠܳܐ ܢܩܰܒ݂ܶܠ ܚܰܕ݁ ܒ݂ܰܡܳܐܐ ܗܳܫܳܐ ܒ݂ܙܰܒ݁ܢܳܐ ܗܳܢܳܐ ܒ݂ܳܬ݂ܶܐ ܘܰܐܚܶܐ ܘܰܐܚܘܳܬܳ݁ܐ ܘܶܐܡܗܳܬܳ݁ܐ ܘܰܒ݁ܢܰܝܳܐ ܘܩܽܘܪܝܳܐ ܥܰܡ ܪܕܽ݁ܘܦ݁ܝܳܐ ܘܰܒ݁ܥܳܠܡܳܐ ܕ݂ܳܐܬܶ݁ܐ ܚܰܝܶܐ ܕ݂ܰܠܥܳܠܰܡ: ܣ
Mar 10:31 ܣܰܓ݂ܺܝܶܐܐ ܕ݂ܶܝܢ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ ܘܰܐ̄ܚܪܳܝܶܐ ܩܰܕ݁ܡܳܝܶܐ ܣܣ:
Mar 10:32 ܟ݂ܰܕ݁ ܣܳܠܩܺܝܢ ܗ̄ܘܰܘ ܕ݂ܶܝܢ ܒ݂ܽܐܘܪܚܳܐ ܠܽܐܘܪܺܫܠܶܡ ܗܽܘ ܝܶܫܽܘܥ ܩܕܺ݁ܝܡ ܗܘܳܐ ܠܗܽܘܢ ܘܡܶܬ݂ܬ݂ܰܡܗܺܝܢ ܗ̄ܘܰܘ ܘܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܟ݂ܰܕ݁ ܕ݂ܰܚܺܝܠܺܝܢ ܣ ܘܰܕ݁ܒܰ݁ܪ ܠܰܬ݁ܪܶܥܣܰܪܬ݂ܶܗ ܘܫܰܪܺܝ ܕ݂ܢܺܐܡܰܪ ܠܗܽܘܢ ܡܶܕ݂ܶܡ ܕ݂ܰܥܬܺ݁ܝܕ݁ ܕ݂ܢܶܗܘܶܐ ܠܶܗ:
Mar 10:33 ܕ݂ܗܳܐ ܣܳܠܩܺܝܢ ܚ̄ܢܰܢ ܠܽܐܘܪܺܫܠܶܡ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܠܪܰܒ݂ܰܝ-ܟ݂ܳܗܢܶܐ ܘܰܠܣܳܦ݁ܪܶܐ ܘܰܢܚܰܝܒܽ݁ܘܢܳܝܗ̄ܝ ܠܡܰܘܬ݂ܳܐ ܘܢܰܫܠܡܽܘܢܳܝܗ̄ܝ ܠܥܰܡ̄ܡܶܐ:
Mar 10:34 ܘܰܢܒܰ݁ܙܚܽܘܢ ܒ݂ܶܗ ܘܰܢܢܰܓ݂ܕܽ݁ܘܢܳܝܗ̄ܝ ܘܢܶܪܩܽܘܢ ܒ݂ܰܐܦ݂ܰܘܗ̄ܝ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ
Mar 10:35 ܘܰܩܪܶܒ݁ܘ ܠܘܳܬܶ݁ܗ ܝܰܥܩܽܘܒ݁ ܘܝܽܘܚܰܢܳܢ ܒ݂ܢܰܝ ܙܰܒ݁ܕܰ݁ܝ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܨܳܒܶ݁ܝܢ ܚ̄ܢܰܢ ܕ݂ܟܽ݁ܠ ܕ݂ܢܶܫܰܐܠ ܬ݂ܶܥܒ݂ܶܕ݁ ܠܰܢ:
Mar 10:36 ܐܳܡܰܪ ܠܗܽܘܢ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܐܶܥܒ݂ܶܕ݁ ܠܟܽ݁ܘܢ:
Mar 10:37 ܐܳܡܪܺܝܢ ܠܶܗ ܗܰܒ݁ ܠܰܢ ܕ݂ܚܰܕ݁ ܢܶܬ݂ܶܒ݁ ܡܶܢ ܝܰܡܺܝܢܳܟ݁ ܘܚܰܕ݁ ܡܶܢ ܣܶܡܳܠܳܟ݁ ܒ݂ܫܽܘܒ݁ܚܳܟ݁:
Mar 10:38 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܫܳܐܠܺܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܽܘܢ ܟ݂ܳܣܳܐ ܕ݂ܶܐܢܳܐ ܫܳܬܶ݁ܐ ܐ̄ܢܳܐ ܘܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ:
Mar 10:39 ܐܳܡܪܺܝܢ ܠܶܗ ܡܶܫܟ݂ܚܺܝܢܰܢ ܐܳܡܰܪ ܠܗܽܘܢ ܝܶܫܽܘܥ ܟ݂ܳܣܳܐ ܕ݂ܫܳܬܶ݁ܐ ܐ̄ܢܳܐ ܬ݂ܶܫܬ݂ܽܘܢ ܘܡܰܥܡܽܘܕܺ݁ܝܬܳ݁ܐ ܕ݂ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ:
Mar 10:40 ܕ݂ܬܶ݁ܬ݂ܒܽ݁ܘܢ ܕ݂ܶܝܢ ܡܶܢ ܝܰܡܺܝܢܝ ܘܡܶܢ ܣܶܡܳܠܝ ܠܳܐ ܗܘܳܬ݁ ܕ݂ܺܝܠܝ ܠܡܶܬ݂ܰܠ ܐܶܠܳܐ ܠܰܐܝܠܶܝܢ ܕ݂ܰܡܛܰܝܒܳ݁ܐ: ܣ
Mar 10:41 ܘܟܰ݁ܕ݁ ܫܡܰܥܘ ܥܶܣܪܳܐ ܫܰܪܺܝܘ ܪܳܛܢܺܝܢ ܥܰܠ ܝܰܥܩܽܘܒ݁ ܘܝܽܘܚܰܢܳܢ:
Mar 10:42 ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܡܶܣܬ݂ܰܒ݁ܪܺܝܢ ܪܺܫܶܐ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܪܰܘܪܒܳ݁ܢܰܝܗܽܘܢ ܫܰܠܺܝܛܺܝܢ ܥܠܰܝܗܽܘܢ:
Mar 10:43 ܠܳܐ ܕ݂ܶܝܢ ܗܳܟܰ݁ܢܳܐ ܢܶܗܘܶܐ ܒ݂ܰܝܢܳܬ݁ܟܽ݁ܘܢ ܐܶܠܳܐ ܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܪܰܒ݂ܳܐ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ:
Mar 10:44 ܘܰܐܝܢܳܐ ܡܶܢܟܽ݁ܘܢ ܕ݂ܨܳܒܶ݁ܐ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܥܰܒ݁ܕ݂ܳܐ ܕ݂ܟܽ݁ܠܢܳܫ: ܣ
Mar 10:45 ܐܳܦ݁ ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܕ݂ܢܶܫܬ݂ܰܡܰܫ ܐܶܠܳܐ ܕ݂ܰܢܫܰܡܶܫ ܘܰܕ݁ܢܶܬ݂ܶܠ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܣܰܓ݂ܺܝܶܐܐ: ܣ
Mar 10:46 ܘܶܐܬܰ݁ܘ ܠܺܐܝܪܺܝܚܽܘ ܣ݂ ܣ݂ ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܐܺܝܪܺܝܚܽܘ ܗܽܘ ܘܬܰ݁ܠܡܺܝܕܰ݁ܘܗ̄ܝ ܘܟܶ݁ܢܫܳܐ ܣܰܓ݂ܺܝܳܐܐ ܛܺܝܡܰܝ ܒ݂ܰܪ-ܛܺܝܡܰܝ ܣܰܡܝܳܐ ܝܳܬܶ݁ܒ݁ ܗ̄ܘܳܐ ܥܰܠ-ܝܰܕ݁ ܐܽܘܪܚܳܐ ܘܚܳܕܰ݁ܪ:
Mar 10:47 ܘܰܫܡܰܥ ܕ݂ܝܶܫܽܘܥ ܗܽ̄ܘ ܢܳܨܪܳܝܳܐ ܘܫܰܪܺܝ ܠܡܶܩܥܳܐ ܘܰܠܡܺܐܡܰܪ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:
Mar 10:48 ܘܟܳ݁ܐܶܝܢ ܗ̄ܘܰܘ ܒ݂ܶܗ ܣܰܓ݂ܺܝܶܐܐ ܕ݂ܢܶܫܬ݂ܽܘܩ ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܳܥܶܐ ܗ̄ܘܳܐ ܘܳܐܡܰܪ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:
Mar 10:49 ܘܩܳܡ ܝܶܫܽܘܥ ܘܰܦ݁ܩܰܕ݁ ܕ݂ܢܶܩܪܽܘܢܳܝܗ̄ܝ ܘܰܩܪܰܐܘܽܗ̄ܝ ܠܣܰܡܝܳܐ ܘܳܐܡܪܺܝܢ ܠܶܗ ܐܶܬ݁ܠܰܒ݂̄ܒ݁ ܩܽܘܡ ܩܳܪܶܐ ܠܳܟ݁:
Mar 10:50 ܗܽܘ ܕ݂ܶܝܢ ܣܰܡܝܳܐ ܫܕܳ݁ܐ ܠܒܳ݁ܫܶܗ ܘܩܳܡ ܐܶܬܳ݁ܐ ܠܘܳܬ݁ ܝܶܫܽܘܥ:
Mar 10:51 ܐܳܡܰܪ ܠܶܗ ܝܶܫܽܘܥ ܡܳܢܳܐ ܨܳܒܶ݁ܐ ܐܰܢ̄ܬ݂ ܐܶܥܒ݂ܶܕ݁ ܠܳܟ݁ ܗܽܘ ܕ݂ܶܝܢ ܣܰܡܝܳܐ ܐܶܡܰܪ ܠܶܗ ܪܰܒ݂ܺܝ ܕ݂ܶܐܚܙܶܐ:
Mar 10:52 ܘܝܶܫܽܘܥ ܐܶܡܰܪ ܠܶܗ ܚܙܺܝ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁ ܘܡܶܚܕܳ݁ܐ ܐܶܬ݁ܚܙܺܝ ܠܶܗ ܘܳܐܙܶܠ ܗ̄ܘܳܐ ܒ݂ܽܐܘܪܚܳܐ: ܣ
Mar 11:1 ܘܟܰ݁ܕ݁ ܩܪܶܒ݁ ܠܽܐܘܪܺܫܠܶܡ ܥܰܠ-ܓ݂ܶܢ̄ܒ݁ ܒ݂ܶܝܬ݁-ܦ݂ܳܓ݂ܶܐ ܘܒܶ݁ܝܬ݁-ܥܰܢܝܳܐ ܠܘܳܬ݁ ܛܽܘܪܳܐ ܕ݂ܙܰܝܬ݂ܶܐ ܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:
Mar 11:2 ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܝ ܕ݂ܰܠܩܽܘܒ݁ܠܰܢ ܘܒܰ݁ܪ-ܫܳܥܬܶ݁ܗ ܕ݂ܥܳܐܠܺܝܢ ܐܢ̄ܬ݂ܽܘܢ ܠܳܗ ܡܶܫܟ݂ܚܺܝܢ ܐܢ̄ܬ݂ܽܘܢ ܥܺܝܠܳܐ ܕ݂ܰܐܣܺܝܪ ܕ݂ܐ̄ܢܳܫ ܡܶܢ ܒ݂ܢܰܝܢܳܫܳܐ ܠܳܐ ܪܰܟ݁ܒ݂ܶܗ ܫܪܰܘ ܐܰܝܬ݂ܰܐܘܽܗ̄ܝ:
Mar 11:3 ܘܶܐܢ ܐ̄ܢܳܫ ܢܺܐܡܰܪ ܠܟܽ݁ܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܗܳܕܶ݁ܐ ܐܶܡܰܪܘ ܠܶܗ ܕ݂ܰܠܡܳܪܰܢ ܡܶܬ݁ܒ݂ܥܶܐ ܘܡܶܚܕܳ݁ܐ ܡܫܰܕ݂ܰܪ ܠܶܗ ܠܟܳ݁ܐ: ܣ
Mar 11:4 ܘܶܐܙܰܠܘ ܐܶܫܟ݂ܰܚܘ ܥܺܝܠܳܐ ܕ݂ܰܐܣܺܝܪ ܥܰܠ ܬ݂ܰܪܥܳܐ ܠܒܰ݁ܪ ܒ݂ܫܽܘܩܳܐ ܘܟܰ݁ܕ݁ ܫܳܪܶܝܢ ܠܶܗ:
Mar 11:5 ܐ̄ܢܳܫܺܝܢ ܡܶܢ ܐܰܝܠܶܝܢ ܕ݂ܩܳܝܡܺܝܢ ܐܶܡܰܪܘ ܠܗܽܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܫܳܪܶܝܢ ܐܢ̄ܬ݂ܽܘܢ ܥܺܝܠܳܐ:
Mar 11:6 ܗܶܢܽܘܢ ܕ݂ܶܝܢ ܐܶܡܰܪܘ ܠܗܽܘܢ ܐܰܝܟ݁ ܕ݂ܦܰ݁ܩܶܕ݁ ܐܶܢܽܘܢ ܝܶܫܽܘܥ ܘܰܫܒܰ݁ܩܘ ܐܶܢܽܘܢ:
Mar 11:7 ܘܰܐܝܬ݂ܝܽܘܗ̄ܝ ܠܥܺܝܠܳܐ ܠܘܳܬ݁ ܝܶܫܽܘܥ ܘܰܐܪܡܺܝܘ ܥܠܰܘܗ̄ܝ ܡܳܐܢܰܝܗܽܘܢ ܘܰܪܟܶ݁ܒ݁ ܥܠܰܘܗ̄ܝ ܝܶܫܽܘܥ: ܣ
Mar 11:8 ܣܰܓ݂ܺܝܶܐܐ ܕ݂ܶܝܢ ܡܫܰܘܶܝܢ ܗ̄ܘܰܘ ܢܰܚܬ݂ܰܝܗܽܘܢ ܒ݂ܽܐܘܪܚܳܐ ܘܰܐ̄ܚܪܳܢܶܐ ܦ݂ܳܣܩܺܝܢ ܗ̄ܘܰܘ ܣܰܘܟ݂ܶܐ ܡܶܢ ܐܺܝܠܳܢܶܐ ܘܰܡܫܰܘܶܝܢ ܒ݂ܽܐܘܪܚܳܐ:
Mar 11:9 ܘܗܳܢܽܘܢ ܕ݂ܰܩܕܳ݁ܡܰܘܗ̄ܝ ܘܗܳܢܽܘܢ ܕ݂ܒܳ݁ܬ݁ܪܶܗ ܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ:
Mar 11:10 ܘܰܒ݁ܪܺܝܟܳ݁ܐ ܗ̄ܝ ܡܰܠܟ݂ܽܘܬܳ݁ܐ ܕ݂ܳܐܬ݁ܝܳܐ ܕ݂ܰܐܒܽ݁ܘܢ ܕ݂ܰܘܺܝܕ݁ ܐܽܘܫܰܥܢܳܐ ܒ݂ܰܡܪܰܘܡܶܐ: ܣ
Mar 11:11 ܘܥܰܠ ܝܶܫܽܘܥ ܠܽܐܘܪܺܫܠܶܡ ܠܗܰܝܟ݂ܠܳܐ ܘܰܚܙܳܐ ܟ݂ܽܠܡܶܕ݂ܶܡ ܟ݂ܰܕ݁ ܗܘܳܐ ܕ݂ܶܝܢ ܥܶܕ݂ܳܢܳܐ ܕ݂ܪܰܡܫܳܐ ܢܦܰ݁ܩ ܠܒܶ݁ܝܬ݁-ܥܰܢܝܳܐ ܥܰܡ ܬ݂ܪܶܥܣܰܪ:
Mar 11:12 ܘܰܠܝܰܘܡܳܐ ܐ̄ܚܪܺܢܳܐ ܟ݂ܰܕ݁ ܢܦܰ݁ܩ ܡܶܢ ܒ݂ܶܝܬ݁-ܥܰܢܝܳܐ ܟ݂ܦܶ݁ܢ:
Mar 11:13 ܘܰܚܙܳܐ ܬ݂ܺܬ݂ܳܐ ܚܕܳ݁ܐ ܡܶܢ ܪܽܘܚܩܳܐ ܕ݂ܺܐܝܬ݁ ܒ݂ܳܗ ܛܰܪܦܶ݁ܐ ܘܶܐܬܳ݁ܐ ܠܘܳܬܳ݁ܗ ܕ݂ܶܐܢ ܢܶܫܟ݂ܰܚ ܒ݂ܳܗ ܡܶܕ݂ܶܡ ܘܟܰ݁ܕ݁ ܐܶܬܳ݁ܐ ܠܳܐ ܐܶܫܟ݂ܰܚ ܒ݂ܳܗ ܐܶܠܳܐ ܐܶܢ ܛܰܪܦܶ݁ܐ ܙܰܒ݁ܢܳܐ ܓ݂ܶܝܪ ܠܳܐ ܗܘܳܐ ܗ̄ܘܳܐ ܕ݂ܬܺ݁ܐܢܶܐ:
Mar 11:14 ܘܶܐܡܰܪ ܠܳܗ ܡܶܟ݂ܺܝܠ ܘܰܠܥܳܠܰܡ ܐ̄ܢܳܫ ܡܶܢܶܟ݁ܝ ܦ݂ܺܐܪܶܐ ܠܳܐ ܢܶܐܟܽ݁ܘܠ ܘܰܫܡܰܥܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܠܽܐܘܪܺܫܠܶܡ ܣܣ:
Mar 11:15 ܘܥܰܠ ܝܶܫܽܘܥ ܠܗܰܝܟ݂ܠܳܐ ܕ݂ܰܐܠܳܗܳܐ ܘܫܰܪܺܝ ܕ݂ܢܰܦ݂ܶܩ ܠܰܐܝܠܶܝܢ ܕ݂ܙܳܒ݁ܢܺܝܢ ܘܰܡܙܰܒ݂ܢܺܝܢ ܒ݂ܗܰܝܟ݂ܠܳܐ ܘܰܗܦܰ݁ܟ݁ ܦ݂ܳܬܽ݁ܘܪܶܐ ܕ݂ܰܡܥܰܪܦܳ݁ܢܶܐ ܘܟܽ݁ܘܪܣܰܘܳܬܳ݁ܐ ܕ݂ܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ:
Mar 11:16 ܘܠܳܐ ܫܳܒܶ݁ܩ ܗ̄ܘܳܐ ܕ݂ܐ̄ܢܳܫ ܢܰܥܒ݂ܰܪ ܡܳܐܢܶܐ ܒ݂ܓܰ݁ܘ ܗܰܝܟ݂ܠܳܐ:
Mar 11:17 ܘܡܰܠܶܦ݁ ܗ̄ܘܳܐ ܘܳܐܡܰܪ ܠܗܽܘܢ ܠܳܐ ܟ݂ܬܺ݁ܝܒ݁ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܢܶܬ݁ܩܪܶܐ ܠܟܽ݁ܠܗܽܘܢ ܥܰܡ̄ܡܶܐ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ
Mar 11:18 ܘܰܫܡܰܥܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܒܳ݁ܥܶܝܢ ܗ̄ܘܰܘ ܕ݂ܰܐܝܟ݂ܰܢܳܐ ܢܰܘܒ݂ܕܽ݁ܘܢܳܝܗ̄ܝ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܡܶܢܶܗ ܡܶܛܽܠ ܕ݂ܟܽ݁ܠܶܗ ܥܰܡܳܐ ܬ݂ܰܡܺܝܗܺܝܢ ܗ̄ܘܰܘ ܒ݂ܝܽܘܠܦ݂ܳܢܶܗ: ܣ
Mar 11:19 ܘܟܰ݁ܕ݁ ܗܘܳܐ ܪܰܡܫܳܐ ܢܦܰ݁ܩܘ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ: ܣ
Mar 11:20 ܘܰܒ݁ܨܰܦ݁ܪܳܐ ܟ݂ܰܕ݁ ܥܳܒ݁ܪܺܝܢ ܚܙܰܘ ܬ݂ܺܬ݂ܳܐ ܗܳܝ ܟ݂ܰܕ݁ ܝܰܒ݂ܺܝܫܳܐ ܡܶܢ ܥܶܩܳܪܳܗ:
Mar 11:21 ܘܶܐܬ݂ܕ݂ܟܰ݁ܪ ܫܶܡܥܽܘܢ ܘܶܐܡܰܪ ܠܶܗ ܪܰܒ݂ܺܝ ܗܳܐ ܬ݂ܺܬ݂ܳܐ ܗܳܝ ܕ݂ܠܳܛܬ݂ ܝܶܒ݁ܫܰܬ݁:
Mar 11:22 ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ:
Mar 11:23 ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܢܺܐܡܰܪ ܠܛܽܘܪܳܐ ܗܳܢܳܐ ܕ݂ܶܐܫܬ݂ܰܩ̄ܠ ܘܦܶ݁ܠ ܒ݂ܝܰܡܳܐ ܘܠܳܐ ܢܶܬ݁ܦ݂ܰܠܰܓ݁ ܒ݂ܠܶܒ݂ܶܗ ܐܶܠܳܐ ܢܗܰܝܡܶܢ ܕ݂ܗܳܘܶܐ ܗܰܘ ܡܶܕ݂ܶܡ ܕ݂ܳܐܡܰܪ ܢܶܗܘܶܐ ܠܶܗ ܡܶܕ݂ܶܡ ܕ݂ܳܐܡܰܪ: ܣ
Mar 11:24 ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܶܕ݂ܶܡ ܕ݂ܰܡܨܰܠܶܝܢ ܐܢ̄ܬ݂ܽܘܢ ܘܫܳܐܠܺܝܢ ܐܢ̄ܬ݂ܽܘܢ ܗܰܝܡܶܢܘ ܕ݂ܢܳܣܒ݂ܺܝܢ ܐܢ̄ܬ݂ܽܘܢ ܘܢܶܗܘܶܐ ܠܟܽ݁ܘܢ: ܣ
Mar 11:25 ܘܡܳܐ ܕ݂ܩܳܝܡܺܝܢ ܐܢ̄ܬ݂ܽܘܢ ܠܰܡܨܰܠܳܝܽܘ ܫܒܽ݁ܘܩܘ ܡܶܕ݂ܶܡ ܕ݂ܺܐܝܬ݁ ܠܟܽ݁ܘܢ ܥܰܠ ܐ̄ܢܳܫ ܕ݂ܳܐܦ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܫܒ݂ܽܘܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ:
Mar 11:26 ܐܶܢ ܕ݂ܶܝܢ ܐܰܢ̄ܬ݂ܽܘܢ ܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܐܳܦ݁ܠܳܐ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܫܒ݂ܽܘܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ: ܣ
Mar 11:27 ܘܶܐܬܰ݁ܘ ܬ݂ܽܘܒ݁ ܠܽܐܘܪܺܫܠܶܡ ܘܟܰ݁ܕ݁ ܡܗܰܠܶܟ݁ ܗ̄ܘܳܐ ܒ݂ܗܰܝܟ݂ܠܳܐ ܐܶܬܰ݁ܘ ܠܘܳܬܶ݁ܗ ܪܰܒ݂ܰܝ ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ:
Mar 11:28 ܘܳܐܡܪܺܝܢ ܠܶܗ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ ܕ݂ܗܳܠܶܝܢ ܬ݂ܶܥܒ݂ܶܕ݁:
Mar 11:29 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܚܕܳ݁ܐ ܕ݂ܬܺ݁ܐܡܪܽܘܢ ܠܺܝ ܘܶܐܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ:
Mar 11:30 ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܡܶܢ ܐܰܝܡܶܟ݂ܳܐ ܗ̄ܝ ܡܶܢ ܫܡܰܝܳܐ ܐܰܘ ܡܶܢ ܒ݂ܢܰܝ-ܐ̄ܢܳܫܳܐ ܐܶܡܰܪܘ ܠܺܝ:
Mar 11:31 ܘܶܐܬ݁ܚܰܫܰܒ݁ܘ ܒ݂ܢܰܦ݁ܫܗܽܘܢ ܘܶܐܡܰܪܘ ܕ݂ܶܐܢ ܢܺܐܡܰܪ ܠܶܗ ܕ݂ܡܶܢ ܫܡܰܝܳܐ ܐܳܡܰܪ ܠܰܢ ܘܰܠܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:
Mar 11:32 ܘܰܕ݁ܢܺܐܡܰܪ ܡܶܢ ܒ݂ܢܰܝ-ܐ̄ܢܳܫܳܐ ܕ݂ܶܚܠܬܳ݁ܐ ܗ̄ܝ ܡܶܢ ܥܰܡܳܐ ܟ݂ܽܠܗܽܘܢ ܓ݂ܶܝܪ ܐܰܚܺܝܕܺ݁ܝܢ ܗܘܰܘ ܠܶܗ ܠܝܽܘܚܰܢܳܢ ܕ݂ܫܰܪܺܝܪܳܐܝܺܬ݁ ܢܒܺ݁ܝܳܐ ܗ̄ܘ:
Mar 11:33 ܘܰܥܢܰܘ ܘܳܐܡܪܺܝܢ ܠܶܗ ܠܝܶܫܽܘܥ ܠܳܐ ܝܳܕ݁ܥܺܝܢܰܢ ܐܳܡܰܪ ܠܗܽܘܢ ܐܳܦ݁ ܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ
Mar 12:1 ܘܫܰܪܺܝ ܕ݂ܰܢܡܰܠܶܠ ܥܰܡܗܽܘܢ ܒ݂ܡܰܬ݁ܠܶܐ ܓ݂ܰܒ݁ܪܳܐ ܚܰܕ݁ ܢܨܰܒ݁ ܟ݂ܰܪܡܳܐ ܘܰܐܚܕ݂ܪܶܗ ܣܝܳܓܳ݁ܐ ܘܰܚܦܰ݁ܪ ܒ݂ܶܗ ܡܰܥܨܰܪܬ݂ܳܐ ܘܰܒ݁ܢܳܐ ܒ݂ܶܗ ܡܰܓ݁ܕ݂ܠܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܚܙܰܩ:
Mar 12:2 ܘܫܰܕ݂ܰܪ ܠܘܳܬ݁ ܦ݂ܰܠܳܚܶܐ ܥܰܒ݁ܕ݂ܶܗ ܒ݂ܙܰܒ݁ܢܳܐ ܕ݂ܡܶܢ ܦ݂ܺܐܪܶܐ ܕ݂ܟܰ݁ܪܡܳܐ ܢܶܣܰܒ݁:
Mar 12:3 ܗܶܢܽܘܢ ܕ݂ܶܝܢ ܡܚܰܐܘܽܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܦܺ݁ܝܩ:
Mar 12:4 ܘܫܰܕ݂ܰܪ ܬ݂ܽܘܒ݁ ܠܘܳܬ݁ܗܽܘܢ ܥܰܒ݁ܕ݂ܳܐ ܐ̄ܚܪܺܢܳܐ ܘܳܐܦ݁ ܠܗܰܘ ܪܰܓ݁ܡܽܘܗ̄ܝ ܘܨܰܠܦܽ݁ܘܗ̄ܝ ܘܫܰܕ݂ܪܽܘܗ̄ܝ ܒ݂ܨܰܥܪܳܐ:
Mar 12:5 ܘܫܰܕ݂ܰܪ ܬ݂ܽܘܒ݁ ܐ̄ܚܪܺܢܳܐ ܐܳܦ݁ ܠܗܰܘ ܩܰܛܠܽܘܗ̄ܝ ܘܰܠܣܰܓ݂ܺܝܶܐܐ ܥܰܒ݁ܕ݂ܶܐ ܐ̄ܚܪܳܢܶܐ ܫܰܕ݂ܰܪ ܘܡܶܢܗܽܘܢ ܡܚܰܘ ܡܶܢܗܽܘܢ ܕ݂ܶܝܢ ܩܰܛܶܠܘ:
Mar 12:6 ܚܰܪܬܳ݁ܐ ܕ݂ܶܝܢ ܚܰܕ݁ ܒ݂ܪܳܐ ܚܰܒ݂ܺܝܒܳ݁ܐ ܐܺܝܬ݁ ܗ̄ܘܳܐ ܠܶܗ ܘܫܰܕ݂ܪܶܗ ܠܘܳܬ݁ܗܽܘܢ ܐ̄ܚܪܳܝܰܬ݁ ܐܶܡܰܪ ܓ݂ܶܝܪ ܟ݂ܒܰ݁ܪ ܢܶܒ݁ܗܬܽ݁ܘܢ ܡܶܢ ܒ݂ܶܪܝ:
Mar 12:7 ܗܳܢܽܘܢ ܕ݂ܶܝܢ ܦ݂ܰܠܳܚܶܐ ܐܶܡܰܪܘ ܒ݂ܢܰܦ݁ܫܗܽܘܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܬܶ݁ܗܘܶܐ ܕ݂ܺܝܠܰܢ ܝܳܪܬ݂ܽܘܬܳ݁ܐ:
Mar 12:8 ܘܰܢܣܰܒ݁ܘ ܩܰܛܠܽܘܗ̄ܝ ܘܰܐܦ݂ܩܽܘܗ̄ܝ ܠܒܰ݁ܪ-ܡܶܢ ܟ݂ܰܪܡܳܐ:
Mar 12:9 ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁ ܡܳܪܶܐ ܟ݂ܰܪܡܳܐ ܢܺܐܬܶ݁ܐ ܢܰܘܒ݂ܶܕ݁ ܠܗܳܢܽܘܢ ܦ݂ܰܠܳܚܶܐ ܘܢܶܬ݂ܠܺܝܘܗ̄ܝ ܟ݂ܰܪܡܳܐ ܠܰܐ̄ܚܪܳܢܶܐ:
Mar 12:10 ܘܳܐܦ݁ܠܳܐ ܟ݂ܬܳ݁ܒܳ݁ܐ ܗܳܢܳܐ ܩܪܰܝܬ݂ܽܘܢ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܫܳܐ ܕ݂ܙܳܘܺܝܬܳ݁ܐ:
Mar 12:11 ܡܶܢ ܠܘܳܬ݁ ܡܳܪܝܳܐ ܗܘܳܬ݁ ܗܳܕܶ݁ܐ ܘܺܐܝܬܶ݁ܝܗ ܬ݂ܶܕ݁ܡܽܘܪܬ݂ܳܐ ܒ݂ܥܰܝܢܰܝܢ: ܣ
Mar 12:12 ܘܒܳ݁ܥܶܝܢ ܗ̄ܘܰܘ ܠܡܶܐܚܕ݂ܶܗ ܘܰܕ݁ܚܶܠܘ ܡܶܢ ܥܰܡܳܐ ܝܺܕܰ݁ܥܘ ܓ݂ܶܝܪ ܕ݂ܰܥܠܰܝܗܽܘܢ ܐܶܡܰܪ ܡܰܬ݁ܠܳܐ ܗܳܢܳܐ ܘܫܰܒ݁ܩܽܘܗ̄ܝ ܘܶܐܙܰܠܘ ܣ݂ ܣ݂:
Mar 12:13 ܘܫܰܕ݂ܰܪܘ ܠܘܳܬܶ݁ܗ ܐ̄ܢܳܫܳܐ ܡܶܢ ܣܳܦ݁ܪܶܐ ܘܡܶܢ ܕ݂ܒܶ݁ܝܬ݁ ܗܶܪܳܘܕܶ݁ܣ ܕ݂ܰܢܨܽܘܕܽ݁ܘܢܳܝܗ̄ܝ ܒ݂ܡܶܠܬܳ݁ܐ:
Mar 12:14 ܗܶܢܽܘܢ ܕ݂ܶܝܢ ܐܶܬܰ݁ܘ ܘܫܰܐܠܽܘܗ̄ܝ ܡܰܠܦܳ݁ܢܳܐ ܝܳܕ݁ܥܺܝܢ ܚ̄ܢܰܢ ܕ݂ܫܰܪܺܝܪ ܐܰܢ̄ܬ݂ ܘܠܳܐ ܫܩܺܝܠ ܐܰܢ̄ܬ݂ ܨܶܦ݁ܬܳ݁ܐ ܠܐ̄ܢܳܫ ܠܳܐ ܓ݂ܶܝܪ ܚܳܐܰܪ ܐܰܢ̄ܬ݂ ܒ݂ܦ݂ܰܪܨܽܘܦ݂ܶܐ ܕ݂ܰܒ݁ܢܰܝ ܐ̄ܢܳܫܳܐ ܐܶܠܳܐ ܒ݂ܰܫܪܳܪܳܐ ܐܽܘܪܚܳܐ ܕ݂ܰܐܠܳܗܳܐ ܡܰܠܶܦ݁ ܐܰܢ̄ܬ݂ ܫܰܠܺܝܛ ܠܡܶܬ݂ܰܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ ܢܶܬ݂ܶܠ ܐܰܘ ܠܳܐ ܢܶܬ݂ܶܠ:
Mar 12:16 ܘܰܐܝܬ݂ܺܝܘ ܠܶܗ ܐܳܡܰܪ ܠܗܽܘܢ ܕ݂ܡܰܢܽܘ ܨܰܠܡܳܐ ܗܳܢܳܐ ܘܰܟ݁ܬܳ݁ܒܳ݁ܐ ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܩܶܣܰܪ:
Mar 12:17 ܐܳܡܰܪ ܠܗܽܘܢ ܝܶܫܽܘܥ ܕ݂ܩܶܣܰܪ ܗܰܒ݁ܘ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ ܘܰܬ݁ܡܰܗܘ ܗ̄ܘܰܘ ܒ݂ܶܗ: ܣ
Mar 12:18 ܘܶܐܬܰ݁ܘ ܙܰܕ݂ܽܘܩܳܝܶܐ ܠܘܳܬܶ݁ܗ ܗܳܢܽܘܢ ܕ݂ܳܐܡܪܺܝܢ ܕ݂ܰܩܝܳܡܬ݂ܳܐ ܠܰܝܬ݂ ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ:
Mar 12:19 ܡܰܠܦܳ݁ܢܳܐ ܡܽܘܫܶܐ ܟ݂ܬܰ݁ܒ݁ ܠܰܢ ܕ݂ܶܐܢ ܡܳܐܶܬ݁ ܐܰܚܽܘܗ̄ܝ ܕ݂ܐ̄ܢܳܫ ܘܫܳܒܶ݁ܩ ܐܰܢ̄ܬ݂ܬܳ݁ܐ ܘܰܒ݁ܢܰܝܳܐ ܠܳܐ ܫܳܒܶ݁ܩ ܢܶܣܰܒ݁ ܐܰܚܽܘܗ̄ܝ ܐܰܢ̄ܬ݂ܬܶ݁ܗ ܘܰܢܩܺܝܡ ܙܰܪܥܳܐ ܠܰܐܚܽܘܗ̄ܝ:
Mar 12:20 ܫܰܒ݁ܥܳܐ ܐܰܚܺܝܢ ܐܺܝܬ݁ ܗ̄ܘܰܘ ܩܰܕ݁ܡܳܝܳܐ ܢܣܰܒ݁ ܐܰܢ̄ܬ݂ܬܳ݁ܐ ܘܡܺܝܬ݁ ܘܠܳܐ ܫܒܰ݁ܩ ܙܰܪܥܳܐ:
Mar 12:21 ܘܕܰ݁ܬ݁ܪܶܝܢ ܢܰܣܒ݂ܳܗ ܘܡܺܝܬ݁ ܟ݂ܰܕ݁ ܐܳܦ݁ ܠܳܐ ܗܽܘ ܫܒܰ݁ܩ ܙܰܪܥܳܐ ܘܕܰ݁ܬ݁ܠܳܬܳ݁ܐ ܗܳܟ݁ܘܳܬ݁:
Mar 12:22 ܘܫܰܒ݁ܥܳܬܰ݁ܝܗܽܘܢ ܢܰܣܒ݂ܽܘܗ ܘܠܳܐ ܫܒܰ݁ܩܘ ܙܰܪܥܳܐ ܐ̄ܚܪܳܝܰܬ݁ ܟ݂ܽܠܗܽܘܢ ܡܺܝܬܰ݁ܬ݁ ܐܳܦ݁ ܗܺܝ ܐܰܢ̄ܬ݂ܬܳ݁ܐ:
Mar 12:23 ܒ݂ܰܩܝܳܡܬ݂ܳܐ ܗܳܟܺ݁ܝܠ ܕ݂ܰܐܝܢܳܐ ܡܶܢܗܽܘܢ ܬ݂ܶܗܘܶܐ ܐܰܢ̄ܬ݂ܬܳ݁ܐ ܫܰܒ݁ܥܳܬܰ݁ܝܗܽܘܢ ܓ݂ܶܝܪ ܢܰܣܒ݂ܽܘܗ:
Mar 12:24 ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܡܶܛܽܠ ܗܳܕܶ݁ܐ ܛܥܶܝܢ ܐܢ̄ܬ݂ܽܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܟ݂ܬܳ݁ܒܶ݁ܐ ܘܠܳܐ ܚܰܝܠܶܗ ܕ݂ܰܐܠܳܗܳܐ:
Mar 12:25 ܡܳܐ ܓ݂ܶܝܪ ܕ݂ܩܳܡܘ ܡܶܢ ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܐܳܦ݁ ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ ܐܶܠܳܐ ܐܺܝܬܰ݁ܝܗܽܘܢ ܐܰܝܟ݁ ܡܰܠܰܐܟܶ݁ܐ ܕ݂ܒܰ݁ܫܡܰܝܳܐ:
Mar 12:26 ܥܰܠ ܡܺܝܬܶ݁ܐ ܕ݂ܶܝܢ ܕ݂ܩܳܝܡܺܝܢ ܠܳܐ ܩܪܰܝܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܡܽܘܫܶܐ ܐܰܝܟ݂ܰܢܳܐ ܡܶܢ ܣܰܢܝܳܐ ܐܶܡܰܪ ܠܶܗ ܐܰܠܳܗܳܐ ܐܶܢܳܐ ܐ̄ܢܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܘܰܐܠܳܗܶܗ ܕ݂ܺܐܝܣܚܳܩ ܘܰܐܠܳܗܶܗ ܕ݂ܝܰܥܩܽܘܒ݁:
Mar 12:27 ܘܠܳܐ ܗܘܳܐ ܐܰܠܳܗܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ ܐܰܢ̄ܬ݂ܽܘܢ ܗܳܟܺ݁ܝܠ ܣܰܓ݂ܺܝ ܛܳܥܶܝܢ ܐܢ̄ܬ݂ܽܘܢ ܣܣ:
Mar 12:28 ܘܰܩܪܶܒ݁ ܚܰܕ݁ ܡܶܢ ܣܳܦ݁ܪܶܐ ܘܰܫܡܰܥ ܐܶܢܽܘܢ ܕ݂ܕܳ݁ܪܫܺܝܢ ܘܰܚܙܳܐ ܕ݂ܫܰܦ݂ܺܝܪ ܐܰܬܺ݁ܝܒ݁ ܠܗܽܘܢ ܦ݂ܶܬ݁ܓܳ݁ܡܳܐ ܘܫܰܐܠܶܗ ܐܰܝܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ ܕ݂ܟܽ݁ܠܗܽܘܢ:
Mar 12:29 ܐܳܡܰܪ ܠܶܗ ܝܶܫܽܘܥ ܩܰܕ݁ܡܳܝ ܡܶܢ ܟ݂ܽܠܗܽܘܢ ܦ݂ܽܘܩܕ݂ܳܢܶܐ ܫܡܰܥ ܐܺܝܣܪܳܝܶܠ ܡܳܪܝܳܐ ܐܰܠܳܗܰܢ ܡܳܪܝܳܐ ܚܰܕ݁ ܗܽ̄ܘ:
Mar 12:30 ܘܰܕ݁ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܗܳܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ:
Mar 12:31 ܘܕܰ݁ܬ݁ܪܶܝܢ ܕ݂ܕܳ݁ܡܶܐ ܠܶܗ ܕ݂ܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁ ܦ݂ܽܘܩܕ݂ܳܢܳܐ ܐ̄ܚܪܺܢܳܐ ܕ݂ܪܰܒ݂ ܡܶܢ ܗܳܠܶܝܢ ܠܰܝܬ݂: ܣ
Mar 12:32 ܐܳܡܰܪ ܠܶܗ ܗܰܘ ܣܳܦ݁ܪܳܐ ܫܰܦ݂ܺܝܪ ܪܰܒ݂ܺܝ ܒ݂ܰܫܪܳܪܳܐ ܐܶܡܰܪܬ݂ ܕ݂ܚܰܕ݁ ܗܽ̄ܘ ܘܠܰܝܬ݂ ܐ̄ܚܪܺܝܢ ܠܒܰ݁ܪ-ܡܶܢܶܗ:
Mar 12:33 ܘܰܕ݁ܢܶܪܚܡܺܝܘܗ̄ܝ ܐ̄ܢܳܫ ܡܶܢ ܟ݂ܽܠܶܗ ܠܶܒ݂ܳܐ ܘܡܶܢ ܟ݂ܽܠܶܗ ܪܶܥܝܳܢܳܐ ܘܡܶܢ ܟ݂ܽܠܳܗ ܢܰܦ݁ܫܳܐ ܘܡܶܢ ܟ݂ܽܠܶܗ ܚܰܝܠܳܐ ܘܰܕ݁ܢܶܪܚܰܡ ܩܰܪܺܝܒܶ݁ܗ ܐܰܝܟ݁ ܢܰܦ݁ܫܶܗ ܝܰܬ݂ܺܝܪܳܐ ܗ̄ܝ ܡܶܢ ܟ݂ܽܠܗܽܘܢ ܝܰܩܕ݂ܶܐ ܘܕܶ݁ܒ݁ܚܶܐ:
Mar 12:34 ܝܶܫܽܘܥ ܕ݂ܶܝܢ ܚܙܳܝܗ̄ܝ ܕ݂ܚܰܟ݂ܺܝܡܳܐܝܺܬ݁ ܡܦܰ݁ܢܶܐ ܦ݂ܶܬ݁ܓܳ݁ܡܳܐ ܥܢܳܐ ܘܶܐܡܰܪ ܠܶܗ ܠܳܐ ܗ̄ܘܰܝܬ݂ ܪܰܚܺܝܩ ܡܶܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܣ ܘܠܳܐ ܐ̄ܢܳܫ ܬ݂ܽܘܒ݁ ܐܰܡܪܰܚ ܕ݂ܰܢܫܰܐܠܺܝܘܗ̄ܝ: ܣ
Mar 12:35 ܘܰܥܢܳܐ ܝܶܫܽܘܥ ܘܶܐܡܰܪ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܐܰܝܟ݂ܰܢܳܐ ܐܳܡܪܺܝܢ ܣܳܦ݁ܪܶܐ ܕ݂ܰܡܫܺܝܚܳܐ ܒ݂ܪܶܗ ܗܽ̄ܘ ܕ݂ܕܰ݁ܘܺܝܕ݁:
Mar 12:36 ܗܽܘ ܓ݂ܶܝܪ ܕ݂ܰܘܺܝܕ݁ ܐܶܡܰܪ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܝܟְ݂:
Mar 12:37 ܗܽܘ ܗܳܟܺ݁ܝܠ ܕ݂ܰܘܺܝܕ݁ ܩܳܪܶܐ ܠܶܗ ܡܳܪܝ ܘܰܐܝܟ݂ܰܢܳܐ ܒ݂ܪܶܗ ܐܺܝܬܰ݁ܘܗ̄ܝ ܘܟܽ݁ܠܶܗ ܟ݂ܶܢܫܳܐ ܫܳܡܰܥ ܗ̄ܘܳܐ ܠܶܗ ܒ݂ܰܣܺܝܡܳܐܝܺܬ݁: ܣ
Mar 12:38 ܘܰܒ݁ܝܽܘܠܦ݂ܳܢܶܗ ܐܳܡܰܪ ܗ̄ܘܳܐ ܠܗܽܘܢ ܐܶܙܕ݂ܰܗ̄ܪܘ ܡܶܢ ܣܳܦ݁ܪܶܐ ܕ݂ܨܳܒܶ݁ܝܢ ܕ݂ܒܶ݁ܐܣܛܠܶܐ ܢܗܰܠܟܽ݁ܘܢ ܘܪܳܚܡܺܝܢ ܫܠܳܡܳܐ ܒ݂ܫܽܘܩܶܐ:
Mar 12:39 ܘܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܪܺܝܫ ܣܡܳܟܶ݁ܐ ܒ݂ܰܚܫܳܡܝܳܬܳ݁ܐ:
Mar 12:40 ܗܳܢܽܘܢ ܕ݂ܳܐܟ݁ܠܺܝܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܨܠܰܘܳܬ݁ܗܽܘܢ ܗܶܢܽܘܢ ܢܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ
Mar 12:41 ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܠܽܘܩܒܰ݁ܠ ܒ݂ܶܝܬ݁ ܓ݂ܰܙܳܐ ܚܳܐܰܪ ܗ̄ܘܳܐ ܐܰܝܟ݂ܰܢܳܐ ܟ݂ܶܢܫܶܐ ܪܳܡܶܝܢ ܥܽܘܪܦܳ݁ܢܳܐ ܒ݂ܶܝܬ݁-ܓ݂ܰܙܳܐ ܘܣܰܓ݂ܺܝܶܐܐ ܥܰܬ݂ܺܝܪܶܐ ܪܳܡܶܝܢ ܗ̄ܘܰܘ ܣܰܓ݂ܺܝ:
Mar 12:42 ܘܶܐܬܳ݁ܬ݁ ܐܰܪܡܰܠܬ݂ܳܐ ܚܕܳ݁ܐ ܡܶܣܟ݂ܺܢܬ݂ܳܐ ܐܰܪܡܝܰܬ݁ ܬ݂ܪܶܝܢ ܡܢܺܝܢ ܕ݂ܺܐܝܬܰ݁ܝܗܽܘܢ ܫܳܡܽܘܢܶܐ:
Mar 12:43 ܘܰܩܪܳܐ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܕܶ݁ܐ ܐܰܪܡܰܠܬ݂ܳܐ ܡܶܣܟ݂ܺܢܬ݂ܳܐ ܝܰܬ݂ܺܝܪ ܡܶܢ ܟ݂ܽܠܗܽܘܢ ܐ̄ܢܳܫܳܐ ܕ݂ܪܳܡܶܝܢ ܐܰܪܡܝܰܬ݁ ܒ݂ܶܝܬ݁-ܓ݂ܰܙܳܐ:
Mar 12:44 ܟ݂ܽܠܗܽܘܢ ܓ݂ܶܝܪ ܡܶܢ ܡܶܕ݂ܶܡ ܕ݂ܝܰܬ݂ܺܝܪ ܠܗܽܘܢ ܐܰܪܡܺܝܘ ܗܳܕܶ݁ܐ ܕ݂ܶܝܢ ܡܶܢ ܚܰܣܺܝܪܽܘܬܳ݁ܗ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܳܗ ܐܰܪܡܝܰܬܶ݁ܗ ܟ݂ܽܠܶܗ ܩܶܢܝܳܢܳܗ: ܣ
Mar 13:1 ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܗܰܝܟ݂ܠܳܐ ܐܶܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܡܰܠܦܳ݁ܢܳܐ ܗܳܐ ܚܙܺܝ ܐܰܝܠܶܝܢ ܟ݂ܺܐܦܶ݁ܐ ܘܰܐܝܠܶܝܢ ܒ݂ܶܢܝܳܢܶܐ:
Mar 13:2 ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܚܳܙܶܐ ܐܰܢ̄ܬ݂ ܗܳܠܶܝܢ ܒ݂ܶܢܝܳܢܶܐ ܪܰܘܪܒܶ݁ܐ ܠܳܐ ܡܶܫܬ݂ܰܒ݁ܩܳܐ ܗܳܪܟ݂ܳܐ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܡܶܣܬ݂ܰܬ݁ܪܳܐ: ܣ
Mar 13:3 ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܒ݂ܛܽܘܪܳܐ ܕ݂ܙܰܝܬ݂ܶܐ ܠܽܘܩܒܰ݁ܠ ܗܰܝܟ݂ܠܳܐ ܫܰܐܠܽܘܗ̄ܝ ܟ݂ܺܐܦܳ݁ܐ ܘܝܰܥܩܽܘܒ݁ ܘܝܽܘܚܰܢܳܢ ܘܰܐܢܕ݂ܪܶܐܘܳܣ ܒ݂ܰܠܚܽܘܕܰ݁ܝܗܽܘܢ:
Mar 13:4 ܐܶܡܰܪ ܠܰܢ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܐܳܬܳ݁ܐ ܡܳܐ ܕ݂ܩܰܪܺܝܒܳ݁ܢ ܗܳܠܶܝܢ ܟ݂ܽܠܗܶܝܢ ܠܡܶܫܬ݂ܰܠܳܡܽܘ:
Mar 13:5 ܗܽܘ ܕ݂ܶܝܢ ܝܶܫܽܘܥ ܫܰܪܺܝ ܠܡܺܐܡܰܪ ܠܗܽܘܢ ܚܙܰܘ ܕ݂ܰܠܡܳܐ ܐ̄ܢܳܫ ܢܰܛܥܶܝܟܽ݁ܘܢ:
Mar 13:6 ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܘܰܠܣܰܓ݂ܺܝܶܐܐ ܢܰܛܥܽܘܢ:
Mar 13:7 ܡܳܐ ܕ݂ܶܝܢ ܕ݂ܰܫܡܰܥܬ݂ܽܘܢ ܩܪܳܒܶ݁ܐ ܘܛܶܒ݂ܳܐ ܕ݂ܩܺܐܪܣܶܐ ܠܳܐ ܬ݂ܶܕ݁ܚܠܽܘܢ ܥܬܺ݁ܝܕ݁ ܗܽ̄ܘ ܕ݂ܢܶܗܘܶܐ ܐܶܠܳܐ ܠܳܐ ܥܕܰ݁ܟ݂ܺܝܠ ܚܰܪܬܳ݁ܐ:
Mar 13:8 ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘ ܥܰܠ ܡܰܠܟ݂ܽܘ ܘܢܶܗܘܽܘܢ ܙܰܘܥܶܐ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ ܘܢܶܗܘܽܘܢ ܟ݂ܰܦ݁ܢܶܐ ܘܰܫܓܽ݁ܘܫܝܶܐ ܗܳܠܶܝܢ ܪܺܫܳܐ ܐܶܢܶܝܢ ܕ݂ܚܶܒ݁ܠܶܐ: ܣ
Mar 13:9 ܚܙܰܘ ܕ݂ܶܝܢ ܐܰܢ̄ܬ݂ܽܘܢ ܢܰܦ݁ܫܟܽ݁ܘܢ ܢܰܫܠܡܽܘܢܳܟܽ݁ܘܢ ܓ݂ܶܝܪ ܠܕܰ݁ܝܳܢܶܐ ܘܒܰ݁ܟ݁ܢܽܘܫܳܬ݁ܗܽܘܢ ܬ݂ܶܬ݁ܢܰܓ݂ܕܽ݁ܘܢ ܘܰܩܕܳ݁ܡ ܡܰܠܟ݂ܶܐ ܘܗܺܓ݁ܡܽܘܢܶܐ ܬ݂ܩܽܘܡܽܘܢ ܡܶܛܽܠܳܬ݁ܝ ܠܣܳܗܕ݂ܽܘܬ݁ܗܽܘܢ: ܣ
Mar 13:10 ܠܽܘܩܕܰ݁ܡ ܕ݂ܶܝܢ ܥܬܺ݁ܝܕܳ݁ܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܒ݂ܟܽ݁ܠܗܽܘܢ ܥܰܡ̄ܡܶܐ: ܣ
Mar 13:11 ܡܳܐ ܕ݂ܰܡܩܰܪܒܺ݁ܝܢ ܠܟܽ݁ܘܢ ܕ݂ܶܝܢ ܕ݂ܢܰܫܠܡܽܘܢܳܟܽ݁ܘܢ ܠܳܐ ܬ݂ܩܰܕ݂ܡܽܘܢ ܬ݂ܺܐܨܦ݂ܽܘܢ ܡܳܢܳܐ ܬ݂ܡܰܠܠܽܘܢ ܘܠܳܐ ܬ݂ܶܪܢܽܘܢ ܐܶܠܳܐ ܡܶܕ݂ܶܡ ܕ݂ܡܶܬܺ݁ܝܗܶܒ݁ ܠܟܽ݁ܘܢ ܒ݂ܗܳܝ ܫܳܥܬܳ݁ܐ ܗܰܘ ܡܰܠܶܠܘ ܠܳܐ ܗ̄ܘܳܐ ܓ݂ܶܝܪ ܐܰܢ̄ܬ݂ܽܘܢ ܡܡܰܠܠܺܝܢ ܐܶܠܳܐ ܪܽܘܚܳܐ ܕ݂ܩܽܘܕ݁ܫܳܐ:
Mar 13:12 ܢܰܫܠܶܡ ܕ݂ܶܝܢ ܐܰܚܳܐ ܠܰܐܚܽܘܗ̄ܝ ܠܡܰܘܬ݂ܳܐ ܘܰܐܒܳ݁ܐ ܠܰܒ݁ܪܶܗ ܘܰܢܩܽܘܡܽܘܢ ܒ݂ܢܰܝܳܐ ܥܰܠ ܐܰܒܳ݁ܗܰܝܗܽܘܢ ܘܰܢܡܺܝܬܽ݁ܘܢ ܐܶܢܽܘܢ:
Mar 13:13 ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܢܳܫ ܡܶܛܽܠ ܫܶܡܝ ܡܰܢ ܕ݂ܶܝܢ ܕ݂ܰܢܣܰܝܒ݂ܰܪ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ ܣ݂ ܣ݂:
Mar 13:14 ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܐܳܬܳ݁ܐ ܛܰܢܦ݁ܬܳ݁ܐ ܕ݂ܚܽܘܪܒ݂ܳܐ ܗܳܝ ܕ݂ܰܐܡܺܝܪܳܐ ܒ݂ܕܳ݁ܢܺܝܐܝܶܠ ܢܒܺ݁ܝܳܐ ܕ݂ܩܳܝܡܳܐ ܐܰܝܟ݂ܳܐ ܕ݂ܠܳܐ ܘܳܠܶܐ ܗܰܘ ܕ݂ܩܳܪܶܐ ܢܶܣܬ݂ܰܟ݂ܰܠ ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ:
Mar 13:15 ܘܡܰܢ ܕ݂ܒܶ݁ܐܓ݂ܳܪܳܐ ܗ̄ܘ ܠܳܐ ܢܶܚܽܘܬ݁ ܘܠܳܐ ܢܶܥܽܘܠ ܠܡܶܫܩܰܠ ܡܶܕ݂ܶܡ ܡܶܢ ܒ݂ܰܝܬ݂ܶܗ:
Mar 13:16 ܘܡܰܢ ܕ݂ܰܒ݁ܚܰܩܠܳܐ ܗ̄ܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ ܕ݂ܢܶܫܩܽܘܠ ܠܒܳ݁ܫܶܗ: ܣ
Mar 13:17 ܘܳܝ ܕ݂ܶܝܢ ܠܒܰ݁ܛܢܳܬܳ݁ܐ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ
Mar 13:18 ܨܰܠܰܘ ܕ݂ܶܝܢ ܕ݂ܠܳܐ ܢܶܗܘܶܐ ܥܪܽܘܩܺܝܟܽ݁ܘܢ ܒ݂ܣܰܬ݁ܘܳܐ:
Mar 13:19 ܢܶܗܘܶܐ ܓ݂ܶܝܪ ܒ݂ܝܰܘܡܳܬܳ݁ܐ ܗܳܢܽܘܢ ܐܽܘܠܨܳܢܳܐ ܕ݂ܠܳܐ ܗܘܳܐ ܐܰܟ݁ܘܳܬܶ݁ܗ ܡܶܢ ܪܺܝܫ ܒ݂ܪܺܝܬܳ݁ܐ ܕ݂ܰܒ݁ܪܳܐ ܐܰܠܳܗܳܐ ܥܕܰ݁ܡܳܐ ܠܗܳܫܳܐ ܘܠܳܐ ܢܶܗܘܶܐ:
Mar 13:20 ܘܶܐܠܽܘ ܠܳܐ ܡܳܪܝܳܐ ܕ݂ܟܰ݁ܪܺܝ ܝܰܘܡܳܬܳ݁ܐ ܗܳܢܽܘܢ ܠܳܐ ܚܳܝܶܐ ܗ̄ܘܳܐ ܟ݂ܽܠ ܒ݂ܣܰܪ ܐܶܠܳܐ ܡܶܛܽܠ ܓ݂ܒܰ݁ܝܳܐ ܕ݂ܰܓ݁ܒܳ݁ܐ ܟ݂ܰܪܺܝ ܝܰܘܡܳܬܳ݁ܐ ܗܳܢܽܘܢ: ܣ
Mar 13:21 ܗܳܝܕ݂ܶܝܢ ܐܶܢ ܐ̄ܢܳܫ ܢܺܐܡܰܪ ܠܟܽ݁ܘܢ ܕ݂ܗܳܐ ܗܳܪܟ݂ܳܐ ܗ̄ܘ ܡܫܺܝܚܳܐ ܘܗܳܐ ܗܳܪܬ݂ܰܡܳܢ ܠܳܐ ܬ݂ܗܰܝܡܢܽܘܢ:
Mar 13:22 ܢܩܽܘܡܽܘܢ ܓ݂ܶܝܪ ܡܫܺܝܚܶܐ ܕ݂ܕܰ݁ܓ݂ܳܠܽܘܬܳ݁ܐ ܘܰܢܒܺ݁ܝܶܐ ܕ݂ܟܰ݁ܕ݂ܳܒܽ݁ܘܬܳ݁ܐ ܘܢܶܬ݂ܠܽܘܢ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܘܢܰܛܥܽܘܢ ܐܶܢ ܡܶܫܟ݂ܚܳܐ ܐܳܦ݁ ܠܰܓ݁ܒܰ݁ܝܳܐ:
Mar 13:23 ܐܰܢ̄ܬ݂ܽܘܢ ܕ݂ܶܝܢ ܐܶܙܕ݂ܰܗ̄ܪܘ ܗܳܐ ܩܰܕ݂ܡܶܬ݁ ܐܶܡܪܶܬ݁ ܠܟܽ݁ܘܢ ܟ݂ܽܠ ܡܶܕ݂ܶܡ: ܣ
Mar 13:24 ܒ݂ܗܳܢܽܘܢ ܕ݂ܶܝܢ ܝܰܘܡܳܬܳ݁ܐ ܒ݂ܳܬܰ݁ܪ ܐܽܘܠܨܳܢܳܐ ܗܰܘ ܫܶܡܫܳܐ ܢܶܚܫܰܟ݁ ܘܣܰܗܪܳܐ ܠܳܐ ܢܶܬ݂ܶܠ ܢܽܘܗܪܶܗ:
Mar 13:25 ܘܟܰ݁ܘܟ݂ܒܶ݁ܐ ܢܶܦ݂ܠܽܘܢ ܡܶܢ ܫܡܰܝܳܐ ܘܚܰܝܠܰܘܳܬܳ݁ܐ ܕ݂ܰܫܡܰܝܳܐ ܢܶܬ݂ܬ݂ܙܺܝܥܽܘܢ:
Mar 13:26 ܘܗܳܝܕ݂ܶܝܢ ܢܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܟ݂ܰܕ݁ ܐܳܬܶ݁ܐ ܒ݂ܰܥܢܳܢܶܐ ܥܰܡ ܚܰܝܠܳܐ ܪܰܒ݂ܳܐ ܘܥܰܡ ܫܽܘܒ݁ܚܳܐ:
Mar 13:27 ܗܳܝܕ݂ܶܝܢ ܢܫܰܕ݂ܰܪ ܡܰܠܰܐܟܰ݁ܘܗ̄ܝ ܘܰܢܟܰ݁ܢܶܫ ܠܰܓ݁ܒܰ݁ܘܗ̄ܝ ܡܶܢ ܐܰܪܒ݂ܥܳܬܰ݁ܝܗܶܝܢ ܪܽܘܚܶܐ ܡܶܢ ܪܺܫܳܗ ܕ݂ܰܐܪܥܳܐ ܘܰܥܕܰ݁ܡܳܐ ܠܪܺܫܳܗ ܕ݂ܰܫܡܰܝܳܐ: ܣ
Mar 13:28 ܡܶܢ ܬ݂ܺܬ݂ܳܐ ܕ݂ܶܝܢ ܝܺܠܰܦ݁ܘ ܦ݂ܶܠܶܐܬܳ݁ܐ ܕ݂ܡܳܐ ܕ݂ܪܰܟ݁ ܣܰܘܟ݂ܶܝܗ ܘܰܦ݁ܪܰܥܘ ܛܰܪܦܶ݁ܝܗ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܡܛܳܐ ܩܰܝܛܳܐ:
Mar 13:29 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܕ݂ܗܳܘܝܳܢ ܕ݂ܰܥܘ ܕ݂ܩܰܪܺܝܒܳ݁ܐ ܗ̄ܝ ܥܰܠ ܬ݂ܰܪܥܳܐ:
Mar 13:30 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:
Mar 13:31 ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ
Mar 13:32 ܥܰܠ ܕ݂ܶܝܢ ܝܰܘܡܳܐ ܗܰܘ ܘܥܰܠ ܫܳܥܬܳ݁ܐ ܗܳܝ ܐ̄ܢܳܫ ܠܳܐ ܝܳܕܰ݁ܥ ܐܳܦ݁ܠܳܐ ܡܰܠܰܐܟܶ݁ܐ ܕ݂ܰܫܡܰܝܳܐ ܘܠܳܐ ܒ݂ܪܳܐ ܐܶܠܳܐ ܐܶܢ ܐܰܒܳ݁ܐ: ܣ
Mar 13:33 ܚܙܰܘ ܐܶܬ݂ܬ݂ܥܺܝܪܘ ܘܨܰܠܰܘ ܠܳܐ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܐܶܡܰܬ݁ܝ ܗܽ̄ܘ ܙܰܒ݁ܢܳܐ: ܣ
Mar 13:34 ܐܰܝܟ݁ ܓ݂ܰܒ݁ܪܳܐ ܗ̄ܘ ܓ݂ܶܝܪ ܕ݂ܰܚܙܰܩ ܘܰܫܒܰ݁ܩ ܒ݂ܰܝܬ݂ܶܗ ܘܝܰܗ̄ܒ݁ ܫܽܘܠܛܳܢܳܐ ܠܥܰܒ݁ܕ݂ܰܘܗ̄ܝ ܘܰܠܐ̄ܢܳܫ ܐ̄ܢܳܫ ܥܒܳ݁ܕܶ݁ܗ ܘܰܠܬܳ݁ܪܥܳܐ ܦ݂ܰܩܶܕ݁ ܕ݂ܢܶܗܘܶܐ ܥܺܝܪ:
Mar 13:35 ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܐܶܡܰܬ݁ܝ ܐܳܬܶ݁ܐ ܡܳܪܶܗ ܕ݂ܒܰ݁ܝܬ݂ܳܐ ܒ݂ܪܰܡܫܳܐ ܐܰܘ ܒ݂ܦܶ݁ܠܓ݂ܶܗ ܕ݂ܠܺܠܝܳܐ ܐܰܘ ܒ݂ܡܰܩܪܳܐ ܬ݂ܰܪܢܳܓ݁ܠܳܐ ܐܰܘ ܒ݂ܨܰܦ݁ܪܳܐ:
Mar 13:36 ܕ݂ܰܠܡܳܐ ܢܺܐܬܶ݁ܐ ܡܶܢ ܫܶܠܝܳܐ ܘܢܶܫܟ݂ܰܚܟܽ݁ܘܢ ܟ݂ܰܕ݁ ܕ݂ܰܡܟ݂ܺܝܢ ܐܢ̄ܬ݂ܽܘܢ:
Mar 13:37 ܡܶܕ݂ܶܡ ܕ݂ܰܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܠܟܽ݁ܘܢ ܗܽ̄ܘ ܐܳܡܰܪ ܐ̄ܢܳܐ ܗܘܰܝܬ݂ܽܘܢ ܥܺܝܪܺܝܢ: ܣ
Mar 14:1 ܒ݂ܳܬܰ݁ܪ ܕ݂ܶܝܢ ܬ݂ܪܶܝܢ ܝܰܘܡܺܝܢ ܗܳܘܶܐ ܗ̄ܘܳܐ ܦ݂ܶܨܚܳܐ ܕ݂ܦܰ݁ܛܺܝܪܶܐ ܘܒܳ݁ܥܶܝܢ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܐܰܝܟ݂ܰܢܳܐ ܒ݂ܢܶܟ݁ܠܳܐ ܢܶܐܚܕܽ݁ܘܢ ܘܢܶܩܛܠܽܘܢܳܝܗ̄ܝ:
Mar 14:2 ܘܳܐܡܪܺܝܢ ܗ̄ܘܰܘ ܠܳܐ ܒ݂ܥܰܕ݁ܥܺܕܳ݁ܐ ܕ݂ܰܠܡܳܐ ܢܶܗܘܶܐ ܫܓܽ݁ܘܫܝܳܐ ܒ݂ܥܰܡܳܐ ܣܣ:
Mar 14:3 ܘܟܰ݁ܕ݁ ܗܽܘ ܐܺܝܬܰ݁ܘܗ̄ܝ ܒ݂ܒܶ݁ܝܬ݁-ܥܰܢܝܳܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܓ݂ܰܪܒ݂ܳܐ ܟ݂ܰܕ݁ ܣܡܺܝܟ݁ ܐܶܬܳ݁ܬ݁ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܥܠܶܝܗ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ ܕ݂ܢܰܪܕ݂ܺܝܢ ܪܺܫܳܝܳܐ ܣܰܓ݂ܺܝ ܕ݂ܡܰܝܳܐ ܘܰܦ݁ܬܰ݁ܚܬܳ݁ܗ ܘܰܐܫܦ݂ܰܥܬܳ݁ܗ ܥܰܠ ܪܺܫܶܗ ܕ݂ܝܶܫܽܘܥ: ܣ
Mar 14:4 ܐܺܝܬ݁ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢ ܬ݂ܰܠܡܺܝܕܶ݁ܐ ܕ݂ܶܐܬ݁ܒ݂ܶܐܫ ܠܗܽܘܢ ܒ݂ܢܰܦ݁ܫܗܽܘܢ ܘܶܐܡܰܪܘ ܕ݂ܰܠܡܳܢܳܐ ܗܘܳܐ ܐܰܒ݁ܕ݂ܳܢܳܐ ܕ݂ܗܳܢܳܐ ܒ݂ܶܣܡܳܐ:
Mar 14:5 ܡܶܫܟ݂ܰܚ ܗ̄ܘܳܐ ܓ݂ܶܝܪ ܠܡܶܙܕ݂ܰܒ݂ܳܢܽܘ ܝܰܬ݂ܺܝܪ ܡܶܢ ܬ݂ܠܳܬ݁ܡܳܐܐ ܕ݂ܺܝܢܳܪܺܝܢ ܘܰܠܡܶܬܺ݁ܝܗܳܒܽ݁ܘ ܠܡܶܣܟ݂ܺܢܶܐ ܘܡܶܙܕ݂ܰܥܦ݂ܺܝܢ ܗ̄ܘܰܘ ܒ݂ܶܗ: ܣ
Mar 14:6 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܫܽܘܒ݁ܩܽܘܗ ܡܳܢܳܐ ܡܰܗܪܺܝܢ ܐܢ̄ܬ݂ܽܘܢ ܠܳܗ ܥܒܳ݁ܕܳ݁ܐ ܫܰܦ݂ܺܝܪܳܐ ܥܶܒ݁ܕ݂ܰܬ݁ ܠܘܳܬ݁ܝ:
Mar 14:7 ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܘܶܐܡܰܬ݁ܝ ܕ݂ܨܳܒܶ݁ܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܥܒ݂ܕܽ݁ܘܢ ܠܗܽܘܢ ܕ݂ܫܰܦ݂ܺܝܪ ܐܶܢܳܐ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬܰ݁ܝ ܠܘܳܬ݁ܟܽ݁ܘܢ:
Mar 14:8 ܗܰܘ ܕ݂ܺܐܝܬ݁ ܗ̄ܘܳܐ ܠܳܗ ܠܗܳܕܶ݁ܐ ܥܶܒ݁ܕ݂ܰܬ݁ ܘܩܰܕ݂ܡܰܬ݁ ܐܰܝܟ݁ ܕ݂ܠܰܩܒܽ݁ܘܪܬ݂ܳܐ ܒ݂ܰܣܡܰܬ݁ ܓ݂ܽܘܫܡܝ:
Mar 14:9 ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܐܰܝܟ݂ܳܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܗܳܕܶ݁ܐ ܒ݂ܟܽ݁ܠܶܗ ܥܳܠܡܳܐ ܘܳܐܦ݁ ܡܶܕ݂ܶܡ ܕ݂ܥܶܒ݁ܕ݂ܰܬ݁ ܗܳܕܶ݁ܐ ܢܶܬ݁ܡܰܠܰܠ ܠܕܽ݁ܘܟ݁ܪܳܢܳܗ: ܣ
Mar 14:10 ܝܺܗܽܘܕܳ݁ܐ ܕ݂ܶܝܢ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܪܶܥܣܰܪ ܐܶܙܰܠ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܐܰܝܟ݁ ܕ݂ܢܰܫܠܡܺܝܘܗ̄ܝ ܠܗܽܘܢ ܠܝܶܫܽܘܥ: ܣ
Mar 14:11 ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܚܕܺ݁ܝܘ ܘܶܐܫܬ݂ܰܘܕ݂ܺܝܘ ܟ݂ܶܣܦ݂ܳܐ ܕ݂ܢܶܬ݂ܠܽܘܢ ܠܶܗ ܘܒܳ݁ܥܶܐ ܗ̄ܘܳܐ ܠܶܗ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ: ܣ
Mar 14:12 ܘܰܒ݁ܝܰܘܡܳܐ ܩܰܕ݁ܡܳܝܳܐ ܕ݂ܦܰ݁ܛܺܝܪܶܐ ܕ݂ܒܶ݁ܗ ܕ݂ܳܒ݁ܚܺܝܢ ܝܺܗܽܘܕܳ݁ܝܶܐ ܦ݂ܶܨܚܳܐ ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܢܺܐܙܰܠ ܢܛܰܝܶܒ݁ ܠܳܟ݁ ܕ݂ܬܶ݁ܐܟܽ݁ܘܠ ܦ݂ܶܨܚܳܐ:
Mar 14:13 ܘܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܙܶܠܘ ܠܰܡܕܺ݁ܝܢ̄ܬ݂ܳܐ ܘܗܳܐ ܦ݂ܳܓܰ݁ܥ ܒ݂ܟܽ݁ܘܢ ܓ݂ܰܒ݁ܪܳܐ ܕ݂ܰܫܩܺܝܠ ܡܳܐܢܳܐ ܕ݂ܡܰܝܳܐ ܙܶܠܘ ܒ݂ܳܬ݁ܪܶܗ:
Mar 14:14 ܘܠܰܐܝܟ݂ܳܐ ܕ݂ܥܳܐܶܠ ܐܶܡܰܪܘ ܠܡܳܪܶܐ ܒ݂ܰܝܬ݂ܳܐ ܪܰܒ݂ܰܢ ܐܳܡܰܪ ܐܰܝܟ݂ܰܘ ܒ݂ܶܝܬ݁-ܡܰܫܪܝܳܐ ܐܰܝܟ݂ܳܐ ܕ݂ܶܐܟܽ݁ܘܠ ܥܰܡ ܬ݂ܰܠܡܺܝܕܰ݁ܝ ܦ݂ܶܨܚܳܐ:
Mar 14:15 ܘܗܳܐ ܡܚܰܘܶܐ ܠܟܽ݁ܘܢ ܥܶܠܺܝܬܳ݁ܐ ܪܰܒ݂ܬܳ݁ܐ ܕ݂ܰܡܫܰܘܝܳܐ ܘܰܡܛܰܝܒܳ݁ܐ ܬ݂ܰܡܳܢ ܬ݂ܰܩܶܢܘ ܠܰܢ:
Mar 14:16 ܘܰܢܦܰ݁ܩܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܠܰܡܕܺ݁ܝܢ̄ܬ݂ܳܐ ܘܶܐܫܟ݂ܰܚܘ ܐܰܝܟ݂ܰܢܳܐ ܕ݂ܶܐܡܰܪ ܠܗܽܘܢ ܘܛܰܝܶܒ݁ܘ ܦ݂ܶܨܚܳܐ ܣܣ:
Mar 14:17 ܘܟܰ݁ܕ݁ ܗܘܳܐ ܪܰܡܫܳܐ ܐܶܬܳ݁ܐ ܥܰܡ ܬ݂ܪܶܥܣܰܪܬ݂ܶܗ: ܣ
Mar 14:18 ܘܟܰ݁ܕ݁ ܣܡܺܝܟܺ݁ܝܢ ܘܠܳܥܣܺܝܢ ܐܶܡܰܪ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܕ݂ܳܐܟܶ݁ܠ ܥܰܡܝ ܗܽܘ ܢܰܫܠܡܰܢܝ: ܣ
Mar 14:19 ܗܶܢܽܘܢ ܕ݂ܶܝܢ ܫܰܪܺܝܘ ܡܶܬ݂ܬ݂ܥܺܝܩܺܝܢ ܘܳܐܡܪܺܝܢ ܠܶܗ ܚܰܕ݁ ܚܰܕ݁ ܠܡܳܐ ܐܶܢܳܐ: ܣ
Mar 14:20 ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܰܕ݁ ܡܶܢ ܬ݂ܪܶܥܣܰܪ ܕ݂ܨܳܒܰ݁ܥ ܥܰܡܝ ܒ݂ܠܰܓ݂ܬܳ݁ܐ:
Mar 14:21 ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ ܘܳܝ ܕ݂ܶܝܢ ܠܓܰ݁ܒ݁ܪܳܐ ܗܰܘ ܕ݂ܒܺ݁ܐܝܕܶ݁ܗ ܡܶܫܬ݂ܠܶܡ ܒ݂ܪܶܗ ܕ݂ܐ̄ܢܳܫܳܐ ܦ݂ܰܩܳܚ ܗ̄ܘܳܐ ܠܶܗ ܠܓܰ݁ܒ݁ܪܳܐ ܗܰܘ ܐܶܠܽܘ ܠܳܐ ܐܶܬܺ݁ܝܠܶܕ݁: ܣ
Mar 14:22 ܘܟܰ݁ܕ݁ ܗܶܢܽܘܢ ܠܳܥܣܺܝܢ ܢܣܰܒ݁ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܗܽܘܢ ܘܶܐܡܰܪ ܠܗܽܘܢ ܣܰܒ݁ܘ ܗܳܢܳܐ ܐܺܝܬܰ݁ܘܗ̄ܝ ܦ݂ܰܓ݁ܪܝ: ܣ
Mar 14:23 ܘܰܢܣܰܒ݁ ܟ݂ܳܣܳܐ ܘܰܐܘܕ݂ܺܝ ܘܒܰ݁ܪܶܟ݁ ܘܝܰܗ̄ܒ݁ ܠܗܽܘܢ ܘܶܐܫܬ݂ܺܝܘ ܡܶܢܶܗ ܟ݂ܽܠܗܽܘܢ:
Mar 14:24 ܘܶܐܡܰܪ ܠܗܽܘܢ ܗܳܢܰܘ ܕ݂ܶܡܝ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܕ݂ܰܚܠܳܦ݁ ܣܰܓ݂ܺܝܶܐܐ ܡܶܬܶ݁ܐܫܶܕ݁:
Mar 14:25 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܽ݁ܘܒ݁ ܠܳܐ ܐܶܫܬ݂ܶܐ ܡܶܢ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܠܝܰܘܡܳܐ ܗܰܘ ܕ݂ܒܶ݁ܗ ܐܶܫܬ݂ܶܝܘܗ̄ܝ ܚܰܕ̄ܬ݂ܳܐܝܺܬ݁ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Mar 14:26 ܘܫܰܒ݂ܰܚܘ ܘܰܢܦܰ݁ܩܘ ܠܛܽܘܪ ܙܰܝܬ݂ܶܐ ܣ݂ ܣ݂:
Mar 14:27 ܘܶܐܡܰܪ ܠܗܽܘܢ ܝܶܫܽܘܥ ܕ݂ܟܽ݁ܠܟܽ݁ܘܢ ܬ݂ܶܬ݁ܟ݂ܰܫܠܽܘܢ ܒ݂ܺܝ ܒ݂ܗܳܢܳܐ ܠܺܠܝܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܶܐܡܚܶܐ ܠܪܳܥܝܳܐ ܘܢܶܬ݁ܒ݂ܰܕ݂ܪܽܘܢ ܐܶܡܪܰܘܗ̄ܝ:
Mar 14:28 ܐܶܠܳܐ ܡܳܐ ܕ݂ܩܳܡܶܬ݁ ܩܳܕܶ݁ܡ ܐ̄ܢܳܐ ܠܟܽ݁ܘܢ ܠܰܓ݁ܠܺܝܠܳܐ: ܣ
Mar 14:29 ܐܳܡܰܪ ܠܶܗ ܟ݂ܺܐܦܳ݁ܐ ܐܶܢ ܟ݂ܽܠܗܽܘܢ ܢܶܬ݁ܟ݂ܰܫܠܽܘܢ ܐܶܠܳܐ ܠܳܐ ܐܶܢܳܐ:
Mar 14:30 ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܰܐܢ̄ܬ݂ ܝܰܘܡܳܢܳܐ ܒ݂ܠܺܠܝܳܐ ܗܳܢܳܐ ܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܰܪܬ݂ܶܝܢ ܙܰܒ݁ܢܺܝܢ ܬ݂ܠܳܬ݁ ܬ݂ܶܟ݁ܦ݂ܽܘܪ ܒ݂ܺܝ: ܣ
Mar 14:31 ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܐܳܡܰܪ ܗ̄ܘܳܐ ܕ݂ܶܐܢ ܢܶܗܘܶܐ ܠܺܝ ܠܰܡܡܳܬ݁ ܥܰܡܳܟ݁ ܠܳܐ ܐܶܟ݁ܦ݂ܽܘܪ ܒ݂ܳܟ݁ ܡܳܪܝ ܘܰܐܟ݁ܘܳܬܶ݁ܗ ܐܳܦ݁ ܟ݂ܽܠܗܽܘܢ ܐܶܡܰܪܘ: ܣ
Mar 14:32 ܘܶܐܬܰ݁ܘ ܠܕܽ݁ܘܟ݂ܬܳ݁ܐ ܐܰܝܕܳ݁ܐ ܕ݂ܡܶܬ݁ܩܰܪܝܳܐ ܓ݂ܶܕ݂ܣܺܡܰܢ ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܶܒ݁ܘ ܗܳܪܟ݂ܳܐ ܥܰܕ݁ ܡܨܰܠܶܐ ܐ̄ܢܳܐ:
Mar 14:33 ܘܰܕ݁ܒܰ݁ܪ ܥܰܡܶܗ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܫܰܪܺܝ ܠܡܶܬ݁ܟ݂ܡܳܪܽܘ ܘܰܠܡܶܬ݂ܬ݂ܥܳܩܽܘ:
Mar 14:34 ܘܶܐܡܰܪ ܠܗܽܘܢ ܟ݂ܰܪܝܳܐ ܗ̄ܝ ܠܳܗ ܠܢܰܦ݁ܫܝ ܥܕܰ݁ܡܳܐ ܠܡܰܘܬ݂ܳܐ ܩܰܘܰܘ ܗܳܪܟ݂ܳܐ ܘܶܐܬ݂ܬ݂ܥܺܝܪܘ: ܣ
Mar 14:35 ܘܰܩܪܶܒ݁ ܩܰܠܺܝܠ ܘܰܢܦܰ݁ܠ ܥܰܠ ܐܰܪܥܳܐ ܘܰܡܨܰܠܶܐ ܗ̄ܘܳܐ ܕ݂ܶܐܢ ܡܶܫܟ݂ܚܳܐ ܬ݂ܶܥܒ݂ܰܪ ܡܶܢܶܗ ܫܳܥܬܳ݁ܐ:
Mar 14:36 ܘܶܐܡܰܪ ܐܰܒܳ݁ܐ ܐܳܒ݁ܝ ܟ݂ܽܠ ܡܶܕ݂ܶܡ ܡܶܫܟ݂ܰܚ ܐܰܢ̄ܬ݂ ܐܰܥܒ݂ܰܪ ܡܶܢܝ ܟ݂ܳܣܳܐ ܗܳܢܳܐ ܐܶܠܳܐ ܠܳܐ ܨܶܒ݁ܝܳܢܝ ܕ݂ܺܝܠܝ ܐܶܠܳܐ ܕ݂ܺܝܠܳܟ݁: ܣ
Mar 14:37 ܘܶܐܬܳ݁ܐ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܘܶܐܡܰܪ ܠܟܺ݁ܐܦܳ݁ܐ ܫܶܡܥܽܘܢ ܕ݂ܡܶܟ݁ܬ݂ ܠܳܟ݁ ܠܳܐ ܐܶܫܟ݂ܰܚܬ݂ ܚܕܳ݁ܐ ܫܳܥܳܐ ܠܡܶܬ݂ܬ݂ܥܳܪܽܘ:
Mar 14:38 ܐܶܬ݂ܬ݂ܥܺܝܪܘ ܘܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ ܪܽܘܚܳܐ ܨܳܒ݁ܝܳܐ ܘܰܡܛܰܝܒܳ݁ܐ ܐܶܠܳܐ ܦ݂ܰܓ݁ܪܳܐ ܟ݂ܪܺܝܗ: ܣ
Mar 14:39 ܘܶܐܙܰܠ ܬ݂ܽܘܒ݁ ܨܰܠܺܝ ܘܗܺܝ ܡܶܠܬܳ݁ܐ ܐܶܡܰܪ:
Mar 14:40 ܘܰܗܦܰ݁ܟ݁ ܐܶܬܳ݁ܐ ܬ݂ܽܘܒ݁ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܡܶܛܽܠ ܕ݂ܥܰܝܢܰܝܗܽܘܢ ܝܰܩܺܝܪܳܢ ܗ̄ܘܰܝ ܘܠܳܐ ܝܳܕ݁ܥܺܝܢ ܗ̄ܘܰܘ ܡܳܢܳܐ ܢܺܐܡܪܽܘܢ ܠܶܗ:
Mar 14:41 ܘܶܐܬܳ݁ܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܘܶܐܡܰܪ ܠܗܽܘܢ ܕ݂ܡܰܟ݁ܘ ܡܶܟ݂ܺܝܠ ܘܶܐܬ݂ܬ݂ܢܺܝܚܘ ܡܛܳܬ݁ ܚܰܪܬܳ݁ܐ ܘܶܐܬܳ݁ܬ݁ ܫܳܥܬܳ݁ܐ ܘܗܳܐ ܡܶܫܬ݂ܠܶܡ ܒ݂ܪܶܗ ܕ݂ܐ̄ܢܳܫܳܐ ܒ݂ܺܐܝܕܰ݁ܝܗܽܘܢ ܕ݂ܚܰܛܳܝܶܐ:
Mar 14:42 ܩܽܘܡܘ ܢܺܐܙܰܠ ܗܳܐ ܩܪܶܒ݁ ܗܰܘ ܕ݂ܡܰܫܠܶܡ ܠܺܝ: ܣ
Mar 14:43 ܘܥܰܕ݁ ܗܽܘ ܡܡܰܠܶܠ ܐܶܬܳ݁ܐ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܪܶܥܣܰܪ ܘܥܰܡܳܐ ܣܰܓ݂ܺܝܳܐܐ ܥܰܡ ܣܰܦ݁ܣܺܪܶܐ ܘܚܽܘܛܪܶܐ ܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ: ܣ
Mar 14:44 ܘܝܰܗ̄ܒ݁ ܠܗܽܘܢ ܐܳܬܳ݁ܐ ܡܰܫܠܡܳܢܳܐ ܗܰܘ ܕ݂ܡܰܫܠܶܡ ܘܶܐܡܰܪ ܗܰܘ ܕ݂ܢܳܫܶܩ ܐ̄ܢܳܐ ܗܽܘܝܽܘ ܐܽܘܚܕ݂ܽܘܗ̄ܝ ܙܗܺܝܪܳܐܝܺܬ݁ ܘܰܐܘܒ݂ܠܽܘܗ̄ܝ: ܣ
Mar 14:45 ܘܒܰ݁ܪ-ܫܳܥܬܶ݁ܗ ܩܪܶܒ݁ ܘܶܐܡܰܪ ܠܶܗ ܪܰܒ݂ܺܝ ܪܰܒ݂ܺܝ ܘܢܰܫܩܶܗ:
Mar 14:46 ܗܶܢܽܘܢ ܕ݂ܶܝܢ ܐܰܪܡܺܝܘ ܥܠܰܘܗ̄ܝ ܐܺܝܕܰ݁ܝܳܐ ܘܰܐܚܕ݂ܽܘܗ̄ܝ: ܣ
Mar 14:47 ܚܰܕ݁ ܕ݂ܶܝܢ ܡܶܢ ܗܳܢܽܘܢ ܕ݂ܩܳܝܡܺܝܢ ܫܡܰܛ ܣܰܝܦܳ݁ܐ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ: ܣ
Mar 14:48 ܗܽܘ ܕ݂ܶܝܢ ܝܶܫܽܘܥ ܥܢܳܐ ܘܶܐܡܰܪ ܠܗܽܘܢ ܐܰܝܟ݁ ܕ݂ܥܰܠ ܓ݂ܰܝܳܣܳܐ ܢܦܰ݁ܩܬ݂ܽܘܢ ܒ݂ܣܰܝܦܶ݁ܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ:
Mar 14:49 ܟ݂ܽܠܝܽܘܡ ܠܘܳܬ݁ܟܽ݁ܘܢ ܗܘܺܝܬ݁ ܟ݂ܰܕ݁ ܡܰܠܶܦ݁ ܐ̄ܢܳܐ ܒ݂ܗܰܝܟ݂ܠܳܐ ܘܠܳܐ ܐܶܚܰܕ݂ܬ݂ܽܘܢܳܢܝ ܐܶܠܳܐ ܕ݂ܢܶܫܠܡܽܘܢ ܟ݂ܬܳ݁ܒܶ݁ܐ ܗܘܳܬ݁ ܗܳܕܶ݁ܐ: ܣ
Mar 14:50 ܗܳܝܕ݂ܶܝܢ ܫܰܒ݁ܩܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܰܥܪܰܩܘ: ܣ
Mar 14:51 ܘܰܥܠܰܝܡܳܐ ܚܰܕ݁ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܘܰܥܛܺܝܦ݁ ܣܶܕ݂ܽܘܢܳܐ ܥܰܪܛܶܠ ܘܰܐܚܕ݂ܽܘܗ̄ܝ:
Mar 14:52 ܗܽܘ ܕ݂ܶܝܢ ܫܒܰ݁ܩ ܣܶܕ݂ܽܘܢܳܐ ܘܰܥܪܰܩ ܥܰܪܛܶܠ: ܣ
Mar 14:53 ܘܰܐܘܒ݂ܠܽܘܗ̄ܝ ܠܝܶܫܽܘܥ ܠܘܳܬ݁ ܩܰܝܳܦܳ݁ܐ ܪܰܒ݂ ܟ݂ܳܗܢܶܐ ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ: ܣ
Mar 14:54 ܫܶܡܥܽܘܢ ܕ݂ܶܝܢ ܡܶܢ ܪܽܘܚܩܳܐ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܥܕܰ݁ܡܳܐ ܠܓܰ݁ܘ ܕ݂ܳܪܬ݂ܳܐ ܕ݂ܪܰܒ݂-ܟ݂ܳܗܢܶܐ ܘܝܳܬܶ݁ܒ݁ ܗ̄ܘܳܐ ܥܰܡ ܡܫܰܡܫܳܢܶܐ ܘܫܳܚܶܢ ܠܽܘܩܒܰ݁ܠ ܢܽܘܪܳܐ: ܣ
Mar 14:55 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܟܽ݁ܠܶܗ ܟ݂ܶܢܫܗܽܘܢ ܒ݂ܳܥܶܝܢ ܗ̄ܘܰܘ ܥܰܠ ܝܶܫܽܘܥ ܣܳܗܕ݂ܽܘܬܳ݁ܐ ܕ݂ܰܢܡܺܝܬܽ݁ܘܢܳܝܗ̄ܝ ܘܠܳܐ ܐܶܫܟ݂ܰܚܘ:
Mar 14:56 ܟ݂ܰܕ݁ ܣܰܓ݂ܺܝܶܐܐ ܓ݂ܶܝܪ ܡܰܣܗܕܺ݁ܝܢ ܗ̄ܘܰܘ ܥܠܰܘܗ̄ܝ ܠܳܐ ܫܰܘܝܳܢ ܗܘܰܝ ܣܳܗܕ݂ܘܳܬ݁ܗܽܘܢ:
Mar 14:57 ܐ̄ܢܳܫܺܝܢ ܕ݂ܶܝܢ ܩܳܡܘ ܥܠܰܘܗ̄ܝ ܣܳܗܕ݂ܶܐ ܕ݂ܫܽܘܩܪܳܐ ܘܶܐܡܰܪܘ:
Mar 14:58 ܕ݂ܰܚܢܰܢ ܫܡܰܥܢܳܝܗ̄ܝ ܕ݂ܶܐܡܰܪ ܕ݂ܶܐܢܳܐ ܫܳܪܶܐ ܐ̄ܢܳܐ ܗܰܝܟ݂ܠܳܐ ܗܳܢܳܐ ܕ݂ܰܥܒܺ݁ܝܕ݁ ܒ݂ܺܐܝܕܰ݁ܝܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܒ݂ܳܢܶܐ ܐ̄ܢܳܐ ܐ̄ܚܪܺܢܳܐ ܕ݂ܠܳܐ ܥܒܺ݁ܝܕ݁ ܒ݂ܺܐܝܕܰ݁ܝܳܐ:
Mar 14:59 ܘܳܐܦ݁ܠܳܐ ܕ݂ܶܝܢ ܗܳܟܰ݁ܢܳܐ ܫܰܘܝܳܐ ܗ̄ܘܳܬ݁ ܣܳܗܕ݂ܽܘܬ݁ܗܽܘܢ:
Mar 14:60 ܘܩܳܡ ܪܰܒ݂-ܟ݂ܳܗܢܶܐ ܒ݂ܰܡܨܰܥܬܳ݁ܐ ܘܫܰܐܠܶܗ ܠܝܶܫܽܘܥ ܘܶܐܡܰܪ ܠܳܐ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܡܳܢܳܐ ܡܰܣܗܕܺ݁ܝܢ ܥܠܰܝܟְ݂ ܗܳܠܶܝܢ:
Mar 14:61 ܗܽܘ ܕ݂ܶܝܢ ܫܰܬ݂ܺܝܩ ܗ̄ܘܳܐ ܘܡܶܕ݂ܶܡ ܠܳܐ ܥܢܳܝܗ̄ܝ ܣ ܘܬܽ݁ܘܒ݁ ܫܰܐܠܶܗ ܪܰܒ݂-ܟ݂ܳܗܢܶܐ ܘܶܐܡܰܪ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܡܒܰ݁ܪܟܳ݁ܐ:
Mar 14:62 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܐܶܢܳܐ ܐ̄ܢܳܐ ܘܬܶ݁ܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܘܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ: ܣ
Mar 14:63 ܪܰܒ݂-ܟ݂ܳܗܢܶܐ ܕ݂ܶܝܢ ܨܪܳܐ ܟ݂ܽܘܬ݂ܺܝܢܶܗ ܘܶܐܡܰܪ ܡܳܢܳܐ ܡܶܟ݂ܺܝܠ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ:
Mar 14:64 ܗܳܐ ܡܶܢ ܦ݂ܽܘܡܶܗ ܫܡܰܥܬ݂ܽܘܢ ܓ݂ܽܘܕ݂ܳܦܳ݁ܐ ܡܳܢܳܐ ܡܶܬ݁ܚܙܶܐ ܠܟܽ݁ܘܢ ܗܶܢܽܘܢ ܕ݂ܶܝܢ ܟ݂ܽܠܗܽܘܢ ܕ݂ܳܢܘ ܕ݂ܚܰܝܳܒ݁ ܗܽ̄ܘ ܡܰܘܬ݂ܳܐ: ܣ
Mar 14:65 ܘܫܰܪܺܝܘ ܐ̄ܢܳܫܺܝܢ ܪܳܩܺܝܢ ܒ݂ܦ݂ܰܪܨܽܘܦ݂ܶܗ ܘܰܡܚܰܦ݂ܶܝܢ ܐܰܦ݂ܰܘܗ̄ܝ ܘܰܡܩܰܦ݂ܚܺܝܢ ܠܶܗ ܘܳܐܡܪܺܝܢ ܐܶܬ݁ܢܰܒ݂ܳܐ ܘܕܰ݁ܚܫܶܐ ܡܳܚܶܝܢ ܗ̄ܘܰܘ ܠܶܗ ܥܰܠ ܦ݂ܰܟ݂ܰܘܗ̄ܝ: ܣ
Mar 14:66 ܘܟܰ݁ܕ݁ ܫܶܡܥܽܘܢ ܠܬܰ݁ܚܬ݂ ܒ݂ܕܳ݁ܪܬ݂ܳܐ ܐܶܬܳ݁ܬ݁ ܥܠܰܝܡܬܳ݁ܐ ܚܕܳ݁ܐ ܕ݂ܪܰܒ݂-ܟ݂ܳܗܢܶܐ:
Mar 14:67 ܚܙܳܬܶ݁ܗ ܕ݂ܫܳܚܶܢ ܘܚܳܪܰܬ݁ ܒ݂ܶܗ ܘܳܐܡܪܳܐ ܠܶܗ ܘܳܐܦ݁ ܐܰܢ̄ܬ݂ ܥܰܡ ܝܶܫܽܘܥ ܗܘܰܝܬ݂ ܢܳܨܪܳܝܳܐ:
Mar 14:68 ܗܽܘ ܕ݂ܶܝܢ ܟ݂ܦܰ݁ܪ ܘܶܐܡܰܪ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܪܳܐ ܐܰܢ̄ܬ݂ܝ ܘܰܢܦܰ݁ܩ ܠܒܰ݁ܪ ܠܣܶܦ݂ܳܐ ܘܰܩܪܳܐ ܬ݂ܰܪܢܳܓ݁ܠܳܐ:
Mar 14:69 ܘܰܚܙܳܬܶ݁ܗ ܬ݂ܽܘܒ݁ ܥܠܰܝܡܬܳ݁ܐ ܗܳܝ ܘܫܰܪܝܰܬ݁ ܕ݂ܬܺ݁ܐܡܰܪ ܠܰܐܝܠܶܝܢ ܕ݂ܩܳܝܡܺܝܢ ܕ݂ܳܐܦ݁ ܗܳܢܳܐ ܡܶܢܗܽܘܢ ܗܽ̄ܘ:
Mar 14:70 ܗܽܘ ܕ݂ܶܝܢ ܬ݂ܽܘܒ݁ ܟ݂ܦܰ݁ܪ ܘܒܳ݁ܬܰ݁ܪ ܩܰܠܺܝܠ ܬ݂ܽܘܒ݁ ܗܳܢܽܘܢ ܕ݂ܩܳܝܡܺܝܢ ܐܶܡܰܪܘ ܠܟܺ݁ܐܦܳ݁ܐ ܫܰܪܺܝܪܳܐܝܺܬ݁ ܡܶܢܗܽܘܢ ܐܰܢ̄ܬ݂ ܐܳܦ݁ ܓ݂ܶܝܪ ܓ݂ܠܺܝܠܳܝܳܐ ܐܰܢ̄ܬ݂ ܘܡܰܡܠ̄ܠܳܟ݁ ܕ݂ܳܡܶܐ:
Mar 14:71 ܗܽܘ ܕ݂ܶܝܢ ܫܰܪܺܝ ܗ̄ܘܳܐ ܡܰܚܪܶܡ ܘܝܳܡܶܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܓܰ݁ܒ݁ܪܳܐ ܗܳܢܳܐ ܕ݂ܳܐܡܪܺܝܢ ܐܢ̄ܬ݂ܽܘܢ:
Mar 14:72 ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܣ ܘܶܐܬ݂ܕ݂ܟܰ݁ܪ ܫܶܡܥܽܘܢ ܡܶܠܬܶ݁ܗ ܕ݂ܝܶܫܽܘܥ ܕ݂ܶܐܡܰܪ ܗ̄ܘܳܐ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܰܪܬ݂ܶܝܢ ܙܰܒ݁ܢܺܝܢ ܬ݂ܠܳܬ݁ ܬ݂ܶܟ݁ܦ݂ܽܘܪ ܒ݂ܺܝ ܘܫܰܪܺܝ ܕ݂ܢܶܒ݁ܟ݂ܶܐ: ܣ
Mar 15:1 ܘܡܶܚܕܳ݁ܐ ܒ݂ܨܰܦ݁ܪܳܐ ܥܒܰ݁ܕ݁ܘ ܡܶܠܟ݂ܳܐ ܪܰܒ݂ܰܝ-ܟ݂ܳܗܢܶܐ ܥܰܡ ܩܰܫܺܝܫܶܐ ܘܥܰܡ ܣܳܦ݁ܪܶܐ ܘܥܰܡ ܟ݂ܽܠܳܗ ܟ݂ܢܽܘܫܬ݂ܳܐ ܘܶܐܣܰܪܘ ܠܝܶܫܽܘܥ ܘܰܐܘܒ݂ܠܽܘܗ̄ܝ ܘܰܐܫܠܡܽܘܗ̄ܝ ܠܦ݂ܺܝܠܰܛܳܘܣ: ܣ
Mar 15:2 ܘܫܰܐܠܶܗ ܦ݂ܺܝܠܰܛܳܘܣ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܶܗ ܐܰܢ̄ܬ݂ ܐܶܡܰܪܬ݂: ܣ
Mar 15:3 ܘܳܐܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܒ݂ܣܰܓ݂ܺܝܳܐܬܳ݁ܐ:
Mar 15:4 ܗܽܘ ܕ݂ܶܝܢ ܦ݂ܺܝܠܰܛܳܘܣ ܬ݂ܽܘܒ݁ ܫܰܐܠܶܗ ܘܶܐܡܰܪ ܠܶܗ ܠܳܐ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܚܙܺܝ ܟ݂ܡܳܐ ܡܰܣܗܕܺ݁ܝܢ ܥܠܰܝܟְ݂: ܣ
Mar 15:5 ܗܽܘ ܕ݂ܶܝܢ ܝܶܫܽܘܥ ܡܶܕ݂ܶܡ ܦ݂ܶܬ݁ܓܳ݁ܡܳܐ ܠܳܐ ܝܰܗ̄ܒ݁ ܐܰܝܟ݂ܰܢܳܐ ܕ݂ܢܶܬ݂ܕ݂ܰܡܰܪ ܦ݂ܺܝܠܰܛܳܘܣ: ܣ
Mar 15:6 ܡܥܳܕ݁ ܗ̄ܘܳܐ ܕ݂ܶܝܢ ܒ݂ܟܽ݁ܠ ܥܺܐܕܳ݁ܐ ܠܡܶܫܪܳܐ ܠܗܽܘܢ ܐܰܣܺܝܪܳܐ ܚܰܕ݁ ܐܰܝܢܳܐ ܕ݂ܫܳܐܠܺܝܢ:
Mar 15:7 ܘܺܐܝܬ݁ ܗ̄ܘܳܐ ܚܰܕ݁ ܕ݂ܡܶܬ݁ܩܪܶܐ ܒ݂ܰܪ-ܐܰܒ݂ܰܐ ܕ݂ܰܐܣܺܝܪ ܗ̄ܘܳܐ ܥܰܡ ܥܳܒ݁ܕ݂ܰܝ ܐܶܣܛܰܣܺܝܢ ܗܳܢܽܘܢ ܕ݂ܩܶܛܠܳܐ ܒ݂ܶܐܣܛܰܣܺܝܢ ܥܒܰ݁ܕ݁ܘ:
Mar 15:8 ܘܰܩܥܰܘ ܥܰܡܳܐ ܘܫܰܪܺܝܘ ܠܡܶܫܰܐܠ ܐܰܝܟ݁ ܕ݂ܰܡܥܳܕ݁ ܗ̄ܘܳܐ ܥܳܒܶ݁ܕ݁ ܠܗܽܘܢ:
Mar 15:9 ܗܽܘ ܕ݂ܶܝܢ ܦ݂ܺܝܠܰܛܳܘܣ ܥܢܳܐ ܘܶܐܡܰܪ ܨܳܒܶ݁ܝܢ ܐܢ̄ܬ݂ܽܘܢ ܐܶܫܪܶܐ ܠܟܽ݁ܘܢ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Mar 15:10 ܝܳܕܰ݁ܥ ܗ̄ܘܳܐ ܓ݂ܶܝܪ ܦ݂ܺܝܠܰܛܳܘܣ ܕ݂ܡܶܢ ܚܣܳܡܳܐ ܐܰܫܠܡܽܘܗ̄ܝ ܪܰܒ݂ܰܝ-ܟ݂ܳܗܢܶܐ ܣ݂ ܣ݂:
Mar 15:11 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܚܰܦ݂ܶܛܘ ܠܟܶ݁ܢܫܶܐ ܕ݂ܰܠܒܰ݁ܪ-ܐܰܒܰ݁ܐ ܢܶܫܪܶܐ ܠܗܽܘܢ: ܣ
Mar 15:12 ܗܽܘ ܕ݂ܶܝܢ ܦ݂ܺܝܠܰܛܳܘܣ ܐܶܡܰܪ ܠܗܽܘܢ ܡܳܢܳܐ ܗܳܟܺ݁ܝܠ ܨܳܒܶ݁ܝܢ ܐܢ̄ܬ݂ܽܘܢ ܐܶܥܒ݂ܶܕ݁ ܠܗܳܢܳܐ ܕ݂ܩܳܪܶܝܢ ܐܢ̄ܬ݂ܽܘܢ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Mar 15:13 ܗܶܢܽܘܢ ܕ݂ܶܝܢ ܬ݂ܽܘܒ݁ ܩܥܰܘ ܙܩܽܘܦܳ݁ܝܗ̄ܝ: ܣ
Mar 15:14 ܗܽܘ ܕ݂ܶܝܢ ܦ݂ܺܝܠܰܛܳܘܣ ܐܶܡܰܪ ܠܗܽܘܢ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܘܗܶܢܽܘܢ ܝܰܬ݂ܺܝܪܳܐܝܺܬ݁ ܩܳܥܶܝܢ ܗ̄ܘܰܘ ܙܩܽܘܦܳ݁ܝܗ̄ܝ: ܣ
Mar 15:15 ܦ݂ܺܝܠܰܛܳܘܣ ܕ݂ܶܝܢ ܨܒܳ݁ܐ ܕ݂ܢܶܥܒ݂ܶܕ݁ ܨܶܒ݁ܝܳܢܳܐ ܠܟܶ݁ܢܫܶܐ ܘܰܫܪܳܐ ܠܗܽܘܢ ܠܒܰ݁ܪ-ܐܰܒ݂ܰܐ ܘܰܐܫܠܶܡ ܠܗܽܘܢ ܠܝܶܫܽܘܥ ܟ݂ܰܕ݁ ܡܢܰܓ݂ܰܕ݁ ܕ݂ܢܶܙܕ݂ܩܶܦ݁: ܣ
Mar 15:16 ܐܶܣܛܪܰܛܺܝܽܘܛܶܐ ܕ݂ܶܝܢ ܐܰܘܒ݂ܠܽܘܗ̄ܝ ܠܓܰ݁ܘ ܕ݂ܳܪܬ݂ܳܐ ܕ݂ܺܐܝܬܶ݁ܝܗ ܦ݂ܪܶܛܳܘܪܺܝܳܢ ܘܰܩܪܰܘ ܠܟܽ݁ܠܳܗ ܐܶܣܦ݂ܺܝܪ:
Mar 15:17 ܘܰܐܠܒ݂ܫܽܘܗ̄ܝ ܐܰܪܓܳ݁ܘܢܶܐ ܘܰܓ݁ܕܰ݁ܠܘ ܣܳܡܘ ܠܶܗ ܟ݂ܠܺܝܠܳܐ ܕ݂ܟܽ݁ܘܒ݂ܶܐ:
Mar 15:18 ܘܫܰܪܺܝܘ ܠܡܶܫܰܐܠ ܒ݂ܰܫܠܳܡܶܗ ܫܠܳܡ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Mar 15:19 ܘܡܳܚܶܝܢ ܗ̄ܘܰܘ ܠܶܗ ܥܰܠ ܪܺܫܶܗ ܒ݂ܩܰܢܝܳܐ ܘܪܳܩܺܝܢ ܗ̄ܘܰܘ ܒ݂ܰܐܦ݂ܰܘܗ̄ܝ ܘܒܳ݁ܪܟ݂ܺܝܢ ܗ̄ܘܰܘ ܥܰܠ ܒ݂ܽܘܪܟ݂ܰܝܗܽܘܢ ܘܣܳܓ݁ܕ݂ܺܝܢ ܠܶܗ: ܣ
Mar 15:20 ܘܟܰ݁ܕ݁ ܒ݂ܰܙܰܚܘ ܒ݂ܶܗ ܐܰܫܠܚܽܘܗ̄ܝ ܐܰܪܓܳ݁ܘܢܶܐ ܘܰܐܠܒ݂ܫܽܘܗ̄ܝ ܡܳܐܢܰܘܗ̄ܝ ܘܰܐܦ݂ܩܽܘܗ̄ܝ ܕ݂ܢܶܙܩܦܽ݁ܘܢܳܝܗ̄ܝ: ܣ
Mar 15:21 ܘܫܰܚܰܪܘ ܚܰܕ݁ ܕ݂ܥܳܒܰ݁ܪ ܗ̄ܘܳܐ ܫܶܡܥܽܘܢ ܩܽܘܪܺܝܢܳܝܳܐ ܕ݂ܳܐܬܶ݁ܐ ܗ̄ܘܳܐ ܡܶܢ ܩܪܺܝܬܳ݁ܐ ܐܰܒܽ݁ܘܗ̄ܝ ܕ݂ܰܐܠܶܟ݂ܣܰܢܕ݂ܪܳܘܣ ܘܰܕ݁ܪܽܘܦܳ݁ܘܣ ܕ݂ܢܶܫܩܽܘܠ ܙܩܺܝܦܶ݁ܗ: ܣ
Mar 15:22 ܘܰܐܝܬ݂ܝܽܘܗ̄ܝ ܠܓ݂ܳܓܽ݁ܘܠܬ݂ܳܐ ܕ݂ܽܘܟ݂ܬܳ݁ܐ ܕ݂ܡܶܬ݁ܦ݂ܰܫܩܳܐ ܩܰܪܩܰܦ݁ܬܳ݁ܐ: ܣ
Mar 15:23 ܘܝܰܗ̄ܒ݁ܘ ܠܶܗ ܠܡܶܫܬ݂ܳܐ ܚܰܡܪܳܐ ܕ݂ܰܚܠܺܝܛ ܒ݂ܶܗ ܡܽܘܪܳܐ ܗܽܘ ܕ݂ܶܝܢ ܠܳܐ ܢܣܰܒ݁: ܣ
Mar 15:24 ܘܟܰ݁ܕ݁ ܙܰܩܦ݂ܽܘܗ̄ܝ ܦ݂ܰܠܶܓ݁ܘ ܡܳܐܢܰܘܗ̄ܝ ܘܰܐܪܡܺܝܘ ܥܠܰܝܗܽܘܢ ܦ݂ܶܣܳܐ ܡܰܢܽܘ ܡܳܢܳܐ ܢܶܣܰܒ݁: ܣ
Mar 15:25 ܐܺܝܬ݁ ܗ̄ܘܳܐ ܕ݂ܶܝܢ ܫܳܥܶܐ ܬ݂ܠܳܬ݁ ܟ݂ܰܕ݁ ܙܰܩܦ݂ܽܘܗ̄ܝ: ܣ
Mar 15:26 ܘܰܟ݁ܬܺ݁ܝܒܳ݁ܐ ܗ̄ܘܳܬ݁ ܥܶܠܬܳ݁ܐ ܕ݂ܡܰܘܬ݂ܶܗ ܒ݂ܰܟ݁ܬܳ݁ܒܳ݁ܐ ܗܳܢܳܐ ܗ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ
Mar 15:27 ܘܰܙܩܰܦ݁ܘ ܥܰܡܶܗ ܬ݂ܪܶܝܢ ܠܶܣܛܳܝܶܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ:
Mar 15:28 ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܥܰܡ ܥܰܘܳܠܶܐ ܐܶܬ݁ܚܫܶܒ݁: ܣ
Mar 15:29 ܘܳܐܦ݁ ܐܰܝܠܶܝܢ ܕ݂ܶܝܢ ܕ݂ܥܳܒ݁ܪܺܝܢ ܗ̄ܘܰܘ ܡܓܰ݁ܕ݂ܦܺ݁ܝܢ ܗ̄ܘܰܘ ܥܠܰܘܗ̄ܝ ܘܰܡܢܺܝܕܺ݁ܝܢ ܪܺܫܰܝܗܽܘܢ ܘܳܐܡܪܺܝܢ ܐܽܘܢ ܫܳܪܶܐ ܗܰܝܟ݂ܠܳܐ ܘܒܳ݁ܢܶܐ ܠܶܗ ܠܰܬ݁ܠܳܬܳ݁ܐ ܝܰܘܡܺܝܢ:
Mar 15:30 ܦ݂ܰܨܳܐ ܢܰܦ݁ܫܳܟ݁ ܘܚܽܘܬ݁ ܡܶܢ ܙܩܺܝܦܳ݁ܐ: ܣ
Mar 15:31 ܘܗܳܟܰ݁ܢܳܐ ܐܳܦ݁ ܪܰܒ݂ܰܝ-ܟ݂ܳܗܢܶܐ ܓ݂ܳܚܟ݂ܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܣܳܦ݁ܪܶܐ ܘܳܐܡܪܺܝܢ ܐ̄ܚܪܳܢܶܐ ܐܰܚܺܝ ܢܰܦ݁ܫܶܗ ܠܳܐ ܡܶܫܟ݂ܰܚ ܠܡܰܚܳܝܽܘ:
Mar 15:32 ܡܫܺܝܚܳܐ ܡܰܠܟ݂ܶܗ ܕ݂ܺܐܝܣܪܳܝܶܠ ܢܶܚܽܘܬ݁ ܗܳܫܳܐ ܡܶܢ ܙܩܺܝܦܳ݁ܐ ܕ݂ܢܶܚܙܶܐ ܘܰܢܗܰܝܡܶܢ ܒ݂ܶܗ ܣ ܘܳܐܦ݁ ܗܳܢܽܘܢ ܕ݂ܶܝܢ ܕ݂ܰܙܩܺܝܦܺ݁ܝܢ ܗ̄ܘܰܘ ܥܰܡܶܗ ܡܚܰܣܕܺ݁ܝܢ ܗ̄ܘܰܘ ܠܶܗ: ܣ
Mar 15:33 ܘܟܰ݁ܕ݁ ܗܘܰܝ ܫܶܬ݁ ܫܳܥܺܝܢ ܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܫܳܥܶܐ ܬ݂ܫܰܥ:
Mar 15:34 ܘܒܰ݁ܬ݁ܫܰܥ ܫܳܥܺܝܢ ܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܺܝܠ ܐܺܝܠ ܠܡܳܢܳܐ ܫܒܰ݁ܩܬ݂ܳܢܝ ܕ݂ܺܐܝܬܶ݁ܝܗ ܐܰܠܳܗܝ ܐܰܠܳܗܝ ܠܡܳܢܳܐ ܫܒܰ݁ܩܬ݂ܳܢܝ: ܣ
Mar 15:35 ܘܐ̄ܢܳܫܺܝܢ ܕ݂ܰܫܡܰܥܘ ܡܶܢ ܗܳܢܽܘܢ ܕ݂ܩܳܝܡܺܝܢ ܐܳܡܪܺܝܢ ܗ̄ܘܰܘ ܠܺܐܠܺܝܳܐ ܩܪܳܐ:
Mar 15:36 ܪܗܶܛ ܕ݂ܶܝܢ ܚܰܕ݁ ܘܰܡܠܳܐ ܐܶܣܦܽ݁ܘܓ݂ܳܐ ܚܰܠܳܐ ܘܶܐܣܰܪ ܒ݂ܩܰܢܝܳܐ ܕ݂ܢܰܫܩܶܝܘܗ̄ܝ ܘܶܐܡܰܪܘ ܫܒܽ݁ܘܩܘ ܢܶܚܙܶܐ ܐܶܢ ܐܳܬܶ݁ܐ ܐܺܠܺܝܳܐ ܡܰܚܶܬ݁ ܠܶܗ: ܣ
Mar 15:37 ܗܽܘ ܕ݂ܶܝܢ ܝܶܫܽܘܥ ܩܥܳܐ ܒ݂ܩܳܠܳܐ ܪܳܡܳܐ ܘܰܫܠܶܡ: ܣ
Mar 15:38 ܘܰܐܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܐܶܨܛܪܺܝ ܠܰܬ݁ܪܶܝܢ ܡܶܢ ܠܥܶܠ ܥܕܰ݁ܡܳܐ ܠܬܰ݁ܚܬ݂: ܣ
Mar 15:39 ܟ݂ܰܕ݁ ܚܙܳܐ ܕ݂ܶܝܢ ܩܶܢܛܪܽܘܢܳܐ ܗܰܘ ܕ݂ܩܳܐܶܡ ܗ̄ܘܳܐ ܠܘܳܬܶ݁ܗ ܕ݂ܗܳܟܰ݁ܢܳܐ ܩܥܳܐ ܘܰܫܠܶܡ ܐܶܡܰܪ ܫܰܪܺܝܪܳܐܝܺܬ݁ ܗܳܢܳܐ ܓ݂ܰܒ݁ܪܳܐ ܒ݂ܪܶܗ ܗܘܳܐ ܕ݂ܰܐܠܳܗܳܐ: ܣ
Mar 15:40 ܐܺܝܬ݁ ܗ̄ܘܰܝ ܕ݂ܶܝܢ ܐܳܦ݁ ܢܶܫܶܐ ܡܶܢ ܪܽܘܚܩܳܐ ܕ݂ܚܳܙܝܳܢ ܗ̄ܘܰܝ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܙܥܽܘܪܳܐ ܘܰܕ݁ܝܳܘܣܺܐ ܘܫܳܠܽܘܡ:
Mar 15:41 ܗܳܢܶܝܢ ܕ݂ܟܰ݁ܕ݁ ܗܽ̄ܘ ܒ݂ܰܓ݁ܠܺܝܠܳܐ ܢܰܩܺܝܦܳ݁ܢ ܗ̄ܘܰܝ ܠܶܗ ܘܰܡܫܰܡܫܳܢ ܠܶܗ ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܕ݂ܰܣܠܶܩ ܗ̄ܘܰܝ ܥܰܡܶܗ ܠܽܐܘܪܺܫܠܶܡ: ܣ
Mar 15:42 ܘܟܰ݁ܕ݁ ܗܘܳܐ ܪܰܡܫܳܐ ܕ݂ܰܥܪܽܘܒ݁ܬ݂ܳܐ ܕ݂ܺܐܝܬܶ݁ܝܗ ܩܕܳ݁ܡ ܫܰܒ݂ܬܳ݁ܐ:
Mar 15:43 ܐܶܬܳ݁ܐ ܝܰܘܣܶܦ݁ ܗܰܘ ܕ݂ܡܶܢ ܪܳܡܬܳ݁ܐ ܡܝܰܩܪܳܐ ܒ݂ܽܘܠܶܘܛܺܐ ܐܰܝܢܳܐ ܕ݂ܳܐܦ݁ ܗܽܘ ܡܣܰܟ݂ܶܐ ܗ̄ܘܳܐ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܐܡܪܰܚ ܘܥܰܠ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ:
Mar 15:44 ܦ݂ܺܝܠܰܛܳܘܣ ܕ݂ܶܝܢ ܬ݂ܡܰܗ ܕ݂ܶܐܢ ܡܶܢ ܟ݂ܰܕ݂ܽܘ ܡܺܝܬ݁ ܘܰܩܪܳܐ ܠܩܶܢܛܪܽܘܢܳܐ ܘܫܰܐܠܶܗ ܕ݂ܶܐܢ ܡܶܢ ܩܕܳ݁ܡ ܥܶܕ݂ܳܢܳܐ ܡܺܝܬ݁:
Mar 15:45 ܘܟܰ݁ܕ݁ ܝܺܠܶܦ݁ ܝܰܗ̄ܒ݁ ܦ݂ܰܓ݁ܪܶܗ ܠܝܰܘܣܶܦ݁: ܣ
Mar 15:46 ܘܰܙܒܰ݁ܢ ܝܰܘܣܶܦ݁ ܟ݂ܶܬ݂ܳܢܳܐ ܘܰܐܚܬܶ݁ܗ ܘܟܰ݁ܪܟܶ݁ܗ ܒ݂ܶܗ ܘܣܳܡܶܗ ܒ݂ܩܰܒ݁ܪܳܐ ܕ݂ܰܢܩܺܝܪ ܗ̄ܘܳܐ ܒ݂ܫܽܘܥܳܐ ܘܥܰܓ݂ܶܠ ܟ݂ܺܐܦܳ݁ܐ ܥܰܠ ܬ݂ܰܪܥܶܗ ܕ݂ܩܰܒ݁ܪܳܐ: ܣ
Mar 15:47 ܡܰܪܝܰܡ ܕ݂ܶܝܢ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܗܳܝ ܕ݂ܝܽܘܣܺܐ ܚܙܰܝ ܐܰܝܟ݂ܳܐ ܕ݂ܶܐܬ݂ܬ݂ܣܺܝܡ: ܣ
Mar 16:1 ܘܟܰ݁ܕ݁ ܥܶܒ݁ܪܰܬ݁ ܫܰܒ݂ܬܳ݁ܐ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܕ݂ܝܰܥܩܽܘܒ݁ ܘܫܳܠܽܘܡ ܙܒܰ݁ܢ ܗܶܪܽܘܡܶܐ ܕ݂ܢܺܐܬ݁ܝܳܢ ܢܶܡܫܚܳܢܳܝܗ̄ܝ ܣܣ:
Mar 16:2 ܒ݂ܫܰܦ݁ܪܳܐ ܕ݂ܶܝܢ ܒ݂ܚܰܕ݁-ܒ݂ܫܰܒ݂ܳܐ ܐܶܬܰ݁ܝ ܠܒܶ݁ܝܬ݁-ܩܒܽ݁ܘܪܳܐ ܟ݂ܰܕ݁ ܕ݂ܢܰܚ ܫܶܡܫܳܐ:
Mar 16:3 ܘܳܐܡܪܳܢ ܗ̄ܘܰܝ ܒ݂ܢܰܦ݁ܫܗܶܝܢ ܡܰܢ ܕ݂ܶܝܢ ܥܰܓ݂ܶܠ ܠܰܢ ܟ݂ܺܐܦܳ݁ܐ ܡܶܢ ܬ݂ܰܪܥܳܐ ܕ݂ܒܶ݁ܝܬ݁-ܩܒܽ݁ܘܪܳܐ:
Mar 16:4 ܘܚܳܪ ܚܙܰܝ ܕ݂ܰܡܥܰܓ݂ܠܳܐ ܗܳܝ ܟ݂ܺܐܦܳ݁ܐ ܪܰܒ݂ܳܐ ܗ̄ܘܳܬ݁ ܓ݂ܶܝܪ ܛܳܒ݁: ܣ
Mar 16:5 ܘܥܰܠܶܝܢ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܰܝ ܥܠܰܝܡܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܘܰܥܛܺܝܦ݁ ܐܶܣܛܠܳܐ ܚܶܘܳܪܬ݂ܳܐ ܘܰܬ݁ܡܰܗ:
Mar 16:6 ܗܽܘ ܕ݂ܶܝܢ ܐܶܡܰܪ ܠܗܶܝܢ ܠܳܐ ܬ݂ܶܕ݁ܚܠܳܢ ܠܝܶܫܽܘܥ ܢܳܨܪܳܝܳܐ ܒ݂ܳܥܝܳܢ ܐܢ̄ܬ݂ܶܝܢ ܗܰܘ ܕ݂ܶܐܙܕ݂ܩܶܦ݁ ܩܳܡ ܠܶܗ ܠܳܐ ܗ̄ܘܳܐ ܬ݂ܢܳܢ ܗܳܐ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܣܺܝܡ ܗ̄ܘܳܐ:
Mar 16:7 ܐܶܠܳܐ ܙܶܠܶܝܢ ܐܶܡܰܪܶܝܢ ܠܬܰ݁ܠܡܺܝܕܰ݁ܘܗ̄ܝ ܘܰܠܟܺ݁ܐܦܳ݁ܐ ܕ݂ܗܳܐ ܩܳܕܶ݁ܡ ܠܟܽ݁ܘܢ ܠܰܓ݁ܠܺܝܠܳܐ ܬ݂ܰܡܳܢ ܬ݂ܶܚܙܽܘܢܳܝܗ̄ܝ ܐܰܝܟ݂ܰܢܳܐ ܕ݂ܶܐܡܰܪ ܠܟܽ݁ܘܢ: ܣ
Mar 16:8 ܘܟܰ݁ܕ݁ ܫܡܰܥ ܥܪܰܩ ܘܰܢܦܰ݁ܩ ܡܶܢ ܩܰܒ݁ܪܳܐ ܐܰܚܺܝܕ݁ ܗ̄ܘܳܐ ܠܗܶܝܢ ܓ݂ܶܝܪ ܬ݂ܶܗܪܳܐ ܘܰܪܬܺ݁ܝܬܳ݁ܐ ܘܰܠܐ̄ܢܳܫ ܡܶܕ݂ܶܡ ܠܳܐ ܐܶܡܰܪܶܝܢ ܕ݂ܰܚܺܝܠܳܢ ܗ̄ܘܰܝ ܓ݂ܶܝܪ ܣܣ:
Mar 16:9 ܒ݂ܫܰܦ݁ܪܳܐ ܕ݂ܶܝܢ ܒ݂ܚܰܕ݁ ܒ݂ܫܰܒ݂ܳܐ ܩܳܡ ܘܶܐܬ݁ܚܙܺܝ ܠܽܘܩܕܰ݁ܡ ܠܡܰܪܝܰܡ ܡܰܓ݁ܕ݂ܠܳܝܬ݂ܳܐ ܗܳܝ ܕ݂ܫܰܒ݁ܥܳܐ ܫܺܐܕܺ݁ܝܢ ܐܰܦ݂ܶܩ ܗ̄ܘܳܐ ܡܶܢܳܗ:
Mar 16:10 ܘܗܺܝ ܐܶܙܰܠ̄ܬ݁ ܣܰܒ݂ܪܰܬ݁ ܠܗܳܢܽܘܢ ܕ݂ܥܰܡܶܗ ܗ̄ܘܰܘ ܕ݂ܰܐܒܺ݁ܝܠܺܝܢ ܗܘܰܘ ܘܒܳ݁ܟܶ݁ܝܢ:
Mar 16:11 ܘܗܶܢܽܘܢ ܟ݂ܰܕ݁ ܫܡܰܥܘ ܕ݂ܳܐܡܪܳܢ ܕ݂ܚܰܝ ܘܶܐܬ݁ܚܙܺܝ ܠܗܶܝܢ ܠܳܐ ܗܰܝܡܶܢܘ ܐܶܢܶܝܢ: ܣ
Mar 16:12 ܒ݂ܳܬܰ݁ܪ ܗܳܠܶܝܢ ܐܶܬ݁ܚܙܺܝ ܠܰܬ݁ܪܶܝܢ ܡܶܢܗܽܘܢ ܒ݂ܰܕ݁ܡܽܘܬܳ݁ܐ ܐ̄ܚܪܺܬܳ݁ܐ ܟ݂ܰܕ݁ ܡܗܰܠܟܺ݁ܝܢ ܘܳܐܙܺܠ̄ܝܢ ܠܰܩܪܺܝܬܳ݁ܐ:
Mar 16:13 ܘܗܶܢܽܘܢ ܐܶܙܰܠܘ ܐܶܡܰܪܘ ܠܫܰܪܟ݂ܳܐ ܐܳܦ݁ ܠܳܐ ܠܗܳܢܽܘܢ ܗܰܝܡܶܢܘ: ܣ
Mar 16:14 ܐ̄ܚܪܳܝܰܬ݁ ܕ݂ܶܝܢ ܐܶܬ݁ܚܙܺܝ ܠܰܚܕܰ݁ܥܣܰܪ ܟ݂ܰܕ݁ ܣܡܺܝܟܺ݁ܝܢ ܘܚܰܣܶܕ݁ ܠܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܘܰܠܩܰܫܝܽܘܬ݁ ܠܶܒ݂ܗܽܘܢ ܕ݂ܰܠܗܳܢܽܘܢ ܕ݂ܰܚܙܰܐܘܽܗ̄ܝ ܕ݂ܩܳܡ ܠܳܐ ܗܰܝܡܶܢܘ: ܣ
Mar 16:15 ܘܶܐܡܰܪ ܠܗܽܘܢ ܙܶܠܘ ܠܥܳܠܡܳܐ ܟ݂ܽܠܶܗ ܘܰܐܟ݁ܪܶܙܘ ܣܒܰ݁ܪܬ݁ܝ ܒ݂ܟܽ݁ܠܳܗ ܒ݂ܪܺܝܬܳ݁ܐ:
Mar 16:16 ܐܰܝܢܳܐ ܕ݂ܰܡܗܰܝܡܶܢ ܘܥܳܡܶܕ݁ ܚܳܝܶܐ ܘܰܐܝܢܳܐ ܕ݂ܠܳܐ ܡܗܰܝܡܶܢ ܡܶܬ݁ܚܰܝܰܒ݁:
Mar 16:17 ܐܳܬ݁ܘܳܬܳ݁ܐ ܕ݂ܶܝܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܗܳܠܶܝܢ ܢܶܩܦܳ݁ܢ ܒ݂ܫܶܡܝ ܫܺܐܕܶ݁ܐ ܢܰܦ݂ܩܽܘܢ ܘܰܒ݁ܠܶܫܳܢܶܐ ܚܰܕ݁̄ܬܶ݁ܐ ܢܡܰܠܠܽܘܢ:
Mar 16:18 ܘܰܚܘܰܘܳܬܳ݁ܐ ܢܶܫܩܠܽܘܢ ܘܶܐܢ ܣܰܡܳܐ ܕ݂ܡܰܘܬ݂ܳܐ ܢܶܫܬ݂ܽܘܢ ܠܳܐ ܢܰܗܰܪ ܐܶܢܽܘܢ ܘܺܐܝܕܰ݁ܝܗܽܘܢ ܢܣܺܝܡܽܘܢ ܥܰܠ ܟ݂ܪܺܝܗܶܐ ܘܢܶܬ݁ܚܰܠܡܽܘܢ: ܣ
Mar 16:19 ܝܶܫܽܘܥ ܕ݂ܶܝܢ ܡܳܪܰܢ ܡܶܢ ܒ݂ܳܬܰ݁ܪ ܕ݂ܡܰܠܶܠ ܥܰܡܗܽܘܢ ܠܰܫܡܰܝܳܐ ܣܠܶܩ ܘܺܝܬܶ݁ܒ݁ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:
Mar 16:20 ܗܶܢܽܘܢ ܕ݂ܶܝܢ ܢܦܰ݁ܩܘ ܘܰܐܟ݁ܪܶܙܘ ܒ݂ܟܽ݁ܠ ܕ݂ܽܘܟ݂ܳܐ ܘܡܳܪܰܢ ܡܥܰܕ݂ܰܪ ܗ̄ܘܳܐ ܠܗܽܘܢ ܘܡܰܫܰܪ ܡܶܠܰܝܗܽܘܢ ܒ݂ܳܐܬ݁ܘܳܬܳ݁ܐ ܕ݂ܥܳܒ݁ܕ݂ܺܝܢ ܗ̄ܘܰܘ ܣ݂ ܣ݂:
Luk 1:1 ܡܶܛܽܠ ܕ݂ܣܰܓ݂ܺܝܶܐܐ ܨܒܰ݁ܘ ܕ݂ܢܰܟ݁ܬ݂ܒܽ݁ܘܢ ܬ݂ܰܫܥܝܳܬܳ݁ܐ ܕ݂ܣܽܘܥܪܳܢܶܐ ܐܰܝܠܶܝܢ ܕ݂ܰܚܢܰܢ ܡܦ݂ܳܣܺܝܢ ܚ̄ܢܰܢ ܒ݂ܗܽܘܢ:
Luk 1:2 ܐܰܝܟ݁ ܡܶܕ݂ܶܡ ܕ݂ܰܐܫܠܶܡܘ ܠܰܢ ܗܳܢܽܘܢ ܕ݂ܡܶܢ ܩܕܺ݁ܝܡ ܗܘܰܘ ܚܰܙܳܝܶܐ ܘܰܡܫܰܡܫܳܢܶܐ ܕ݂ܺܝܠܳܗ ܕ݂ܡܶܠܬܳ݁ܐ:
Luk 1:3 ܐܶܬ݁ܚܙܺܝ ܐܳܦ݁ ܠܺܝ ܡܶܛܽܠ ܕ݂ܩܰܪܺܝܒ݁ ܗ̄ܘܺܝܬ݁ ܝܰܨܺܝܦܳ݁ܐܝܺܬ݁ ܠܟܽ݁ܠܗܽܘܢ ܕ݂ܟܽ݁ܠ ܡܶܕ݂ܶܡ ܒ݂ܛܶܟ݂ܣܶܗ ܐܶܟ݁ܬ݂ܽܘܒ݁ ܠܳܟ݁ ܢܰܨܺܝܚܳܐ ܬ݂ܶܐܳܘܦܺ݁ܝܠܶܐ:
Luk 1:4 ܕ݂ܬܶ݁ܕ݂ܰܥ ܫܪܳܪܳܐ ܕ݂ܡܶܠܶܐ ܕ݂ܶܐܬ݂ܬ݂ܰܠܡܰܕ݂ܬ݂ ܠܗܶܝܢ ܣܣ:
Luk 1:5 ܗܘܳܐ ܒ݂ܝܰܘܡܳܬܶ݁ܗ ܕ݂ܗܶܪܳܘܕܶ݁ܣ ܡܰܠܟ݂ܳܐ ܕ݂ܺܝܗܽܘܕܳ݁ܐ ܟ݂ܳܗܢܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܙܟܰ݁ܪܝܳܐ ܡܶܢ ܬ݂ܶܫܡܶܫܬ݂ܳܐ ܕ݂ܒܶ݁ܝܬ݁ ܐܰܒܺ݁ܝܰܐ ܘܰܐܢ̄ܬ݂ܬܶ݁ܗ ܡܶܢ ܒ݂ܢܳܬܶ݁ܗ ܕ݂ܰܐܗܪܽܘܢ ܫܡܳܗ ܗ̄ܘܳܐ ܐܶܠܺܝܫܒܰ݁ܥ:
Luk 1:6 ܬ݂ܪܰܝܗܽܘܢ ܕ݂ܶܝܢ ܙܰܕ݂ܺܝܩܺܝܢ ܗ̄ܘܰܘ ܩܕܳ݁ܡ ܐܰܠܳܗܳܐ ܘܰܡܗܰܠܟܺ݁ܝܢ ܒ݂ܟܽ݁ܠܗܽܘܢ ܦ݂ܽܘܩܕ݂ܳܢܰܘܗ̄ܝ ܘܰܒ݁ܟܺ݁ܐܢܽܘܬܶ݁ܗ ܕ݂ܡܳܪܝܳܐ ܕ݂ܠܳܐ ܥܶܕ݁ܠܳܝ:
Luk 1:7 ܒ݂ܪܳܐ ܕ݂ܶܝܢ ܠܰܝܬ݂ ܗ̄ܘܳܐ ܠܗܽܘܢ ܡܶܛܽܠ ܕ݂ܶܐܠܺܝܫܒܰ݁ܥ ܥܩܰܪܬܳ݁ܐ ܗ̄ܘܳܬ݁ ܘܰܬ݁ܪܰܝܗܽܘܢ ܣܰܓ݂ܺܝܰܐܝ ܒ݂ܝܰܘܡܳܬ݁ܗܽܘܢ ܗ̄ܘܰܘ: ܣ
Luk 1:8 ܗܘܳܐ ܗ̄ܘܳܐ ܕ݂ܶܝܢ ܟ݂ܰܕ݁ ܡܟܰ݁ܗܶܢ ܗ̄ܘܳܐ ܒ݂ܛܶܟ݂ܣܳܐ ܕ݂ܬܶ݁ܫܡܶܫܬ݂ܶܗ ܩܕܳ݁ܡ ܐܰܠܳܗܳܐ:
Luk 1:9 ܒ݂ܰܥܝܳܕܳ݁ܐ ܕ݂ܟܳ݁ܗܢܽܘܬܳ݁ܐ ܡܛܳܝܗ̄ܝ ܕ݂ܰܢܣܺܝܡ ܒ݂ܶܣܡܶܐ ܘܥܰܠ ܠܗܰܝܟ݂ܠܶܗ ܕ݂ܡܳܪܝܳܐ:
Luk 1:10 ܘܟܽ݁ܠܶܗ ܟ݂ܶܢܫܳܐ ܕ݂ܥܰܡܳܐ ܡܨܰܠܶܐ ܗ̄ܘܳܐ ܠܒܰ݁ܪ ܒ݂ܥܶܕ݂ܳܢܳܐ ܕ݂ܒܶ݁ܣܡܶܐ:
Luk 1:11 ܘܶܐܬ݁ܚܙܺܝ ܠܶܗ ܠܰܙܟܰ݁ܪܝܳܐ ܡܰܠܰܐܟܳ݁ܐ ܕ݂ܡܳܪܝܳܐ ܕ݂ܩܳܐܶܡ ܡܶܢ ܝܰܡܺܝܢܳܐ ܕ݂ܡܰܕ݁ܒ݂ܚܳܐ ܕ݂ܒܶ݁ܣܡܶܐ:
Luk 1:12 ܘܶܐܫܬ݂ܓܶ݁ܫ ܙܟܰ݁ܪܝܳܐ ܟ݂ܰܕ݁ ܚܙܳܝܗ̄ܝ ܘܕܶ݁ܚܠܬܳ݁ܐ ܢܶܦ݁ܠܰܬ݁ ܥܠܰܘܗ̄ܝ:
Luk 1:13 ܘܶܐܡܰܪ ܠܶܗ ܡܰܠܰܐܟܳ݁ܐ ܠܳܐ ܬ݂ܶܕ݁ܚܰܠ ܙܟܰ݁ܪܝܳܐ ܡܶܛܽܠ ܕ݂ܶܐܫܬ݂ܰܡܥܰܬ݁ ܨܠܽܘܬܳ݁ܟ݁ ܘܰܐܢ̄ܬ݂ܬܳ݁ܟ݁ ܐܶܠܺܝܫܒܰ݁ܥ ܬ݂ܺܐܠܰܕ݁ ܠܳܟ݁ ܒ݂ܪܳܐ ܘܬܶ݁ܩܪܶܐ ܫܡܶܗ ܝܽܘܚܰܢܳܢ:
Luk 1:14 ܘܬܶ݁ܗܘܶܐ ܠܳܟ݁ ܚܰܕܽ݁ܘܬܳ݁ܐ ܘܰܐܪܘܳܙܳܐ ܘܣܰܓ݂ܺܝܶܐܐ ܢܶܚܕ݂ܽܘܢ ܒ݂ܡܰܘܠܳܕܶ݁ܗ:
Luk 1:15 ܢܶܗܘܶܐ ܓ݂ܶܝܪ ܪܰܒ݁ ܩܕܳ݁ܡ ܡܳܪܝܳܐ ܘܚܰܡܪܳܐ ܘܫܰܟ݁ܪܳܐ ܠܳܐ ܢܶܫܬ݂ܶܐ ܘܪܽܘܚܳܐ ܕ݂ܩܽܘܕ݁ܫܳܐ ܢܶܬ݁ܡܠܶܐ ܥܰܕ݁ ܗܽܘ ܒ݂ܟܰ݁ܪܣܳܐ ܕ݂ܶܐܡܶܗ:
Luk 1:16 ܘܣܰܓ݂ܺܝܶܐܐ ܡܶܢ ܒ݂ܢܰܝ ܐܺܝܣܪܳܝܶܠ ܢܰܦ݁ܢܶܐ ܠܘܳܬ݁ ܡܳܪܝܳܐ ܐܰܠܳܗܗܽܘܢ:
Luk 1:17 ܘܗܽܘ ܢܺܐܙܰܠ ܩܕܳ݁ܡܰܘܗ̄ܝ ܒ݂ܪܽܘܚܳܐ ܘܰܒ݁ܚܰܝܠܳܐ ܕ݂ܺܐܠܺܝܳܐ ܢܒܺ݁ܝܳܐ ܕ݂ܢܰܦ݁ܢܶܐ ܠܶܒ݂ܳܐ ܕ݂ܰܐܒܳ݁ܗܶܐ ܥܰܠ ܒ݂ܢܰܝܳܐ ܘܠܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܺܝܕܰ݁ܥܬܳ݁ܐ ܕ݂ܟܺ݁ܐܢܶܐ ܘܰܢܛܰܝܶܒ݁ ܠܡܳܪܝܳܐ ܥܰܡܳܐ ܓ݂ܡܺܝܪܳܐ:
Luk 1:18 ܘܶܐܡܰܪ ܙܟܰ݁ܪܝܳܐ ܠܡܰܠܰܐܟܳ݁ܐ ܐܰܝܟ݂ܰܢܳܐ ܐܶܕ݂ܰܥ ܗܳܕܶ݁ܐ ܐܶܢܳܐ ܓ݂ܶܝܪ ܐܺܝܬܰ݁ܝ ܣܳܒܳ݁ܐ ܘܰܐܢ̄ܬ݂ܰܬ݁ܝ ܣܰܓ݂ܺܝܰܐܬ݁ ܒ݂ܝܰܘܡܳܬܳ݁ܗ ܗܺ̄ܝ:
Luk 1:19 ܘܰܥܢܳܐ ܡܰܠܰܐܟܳ݁ܐ ܘܶܐܡܰܪ ܠܶܗ ܐܶܢܳܐ ܐ̄ܢܳܐ ܓ݂ܰܒ݁ܪܺܝܐܝܶܠ ܕ݂ܩܳܐܶܡ ܐ̄ܢܳܐ ܩܕܳ݁ܡ ܐܰܠܳܗܳܐ ܘܶܐܫܬ݂ܰܠܚܶܬ݁ ܕ݂ܶܐܡܰܠܶܠ ܥܰܡܳܟ݁ ܘܶܐܣܰܒ݂ܪܳܟ݁ ܗܳܠܶܝܢ:
Luk 1:20 ܡܶܟ݂ܺܝܠ ܬ݂ܶܗܘܶܐ ܫܰܬ݂ܺܝܩ ܘܠܳܐ ܬ݂ܶܫܟ݂ܰܚ ܠܰܡܡܰܠܳܠܽܘ ܥܕܰ݁ܡܳܐ ܠܝܰܘܡܳܐ ܕ݂ܗܳܠܶܝܢ ܢܶܗܘܝܳܢ ܥܰܠ ܕ݂ܠܳܐ ܗܰܝܡܶܢܬ݂ ܠܡܶܠܰܝ ܗܳܠܶܝܢ ܕ݂ܡܶܬ݁ܡܰܠܝܳܢ ܒ݂ܙܰܒ݁ܢܗܶܝܢ:
Luk 1:21 ܥܰܡܳܐ ܕ݂ܶܝܢ ܩܳܐܶܡ ܗ̄ܘܳܐ ܘܰܡܣܰܟ݂ܶܐ ܠܰܙܟܰ݁ܪܝܳܐ ܘܬܰ݁ܡܺܝܗܺܝܢ ܗܘܰܘ ܥܰܠ ܬ݂ܰܘܚܳܪܬ݂ܶܗ ܕ݂ܰܒ݁ܗܰܝܟ݂ܠܳܐ:
Luk 1:22 ܟ݂ܰܕ݁ ܢܦܰ݁ܩ ܕ݂ܶܝܢ ܙܟܰ݁ܪܝܳܐ ܠܳܐ ܡܶܫܟ݂ܰܚ ܗ̄ܘܳܐ ܕ݂ܰܢܡܰܠܶܠ ܥܰܡܗܽܘܢ ܘܶܐܣܬ݂ܰܟ݂ܰܠܘ ܕ݂ܚܶܙܘܳܐ ܚܙܳܐ ܒ݂ܗܰܝܟ݂ܠܳܐ ܘܗܽܘ ܡܶܪܡܰܙ ܪܳܡܶܙ ܗ̄ܘܳܐ ܠܗܽܘܢ ܘܩܰܘܺܝ ܟ݂ܰܕ݁ ܚܪܶܫ:
Luk 1:23 ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܬܶ݁ܫܡܶܫܬ݂ܶܗ ܐܶܙܰܠ ܠܒܰ݁ܝܬ݂ܶܗ:
Luk 1:24 ܘܰܗܘܳܐ ܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܒ݂ܶܛܢܰܬ݁ ܐܶܠܺܝܫܒܰ݁ܥ ܐܰܢ̄ܬ݂ܬܶ݁ܗ ܘܰܡܛܰܫܝܳܐ ܗ̄ܘܳܬ݁ ܢܰܦ݁ܫܳܗ ܝܰܪܚܶܐ ܚܰܡܫܳܐ ܘܳܐܡܪܳܐ ܗ̄ܘܳܬ݁:
Luk 1:25 ܕ݂ܗܳܠܶܝܢ ܥܒܰ݁ܕ݁ ܠܺܝ ܡܳܪܝܳܐ ܒ݂ܝܰܘܡܳܬܳ݁ܐ ܕ݂ܚܳܪ ܒ݂ܺܝ ܠܡܶܣܰܒ݁ ܚܶܣܕ݂ܝ ܕ݂ܒܶ݁ܝܬ݁ ܒ݂ܢܰܝ-ܐ̄ܢܳܫܳܐ ܣܣ:
Luk 1:26 ܒ݂ܝܰܪܚܳܐ ܕ݂ܶܝܢ ܕ݂ܶܫܬ݂ܳܐ ܐܶܫܬ݂ܠܰܚ ܓ݂ܰܒ݁ܪܺܝܐܝܶܠ ܡܰܠܰܐܟܳ݁ܐ ܡܶܢ ܠܘܳܬ݁ ܐܰܠܳܗܳܐ ܠܰܓ݁ܠܺܝܠܳܐ ܠܰܡܕܺ݁ܝܢ̄ܬ݂ܳܐ ܕ݂ܰܫܡܳܗ ܢܳܨܪܰܬ݁:
Luk 1:27 ܠܘܳܬ݁ ܒ݂ܬܽ݁ܘܠܬ݂ܳܐ ܕ݂ܰܡܟܺ݁ܝܪܳܐ ܠܓܰ݁ܒ݁ܪܳܐ ܕ݂ܰܫܡܶܗ ܝܰܘܣܶܦ݁ ܡܶܢ ܒ݂ܰܝܬ݂ܶܗ ܕ݂ܕܰ݁ܘܺܝܕ݁ ܘܰܫܡܳܗ ܠܰܒ݁ܬܽ݁ܘܠܬ݂ܳܐ ܡܰܪܝܰܡ:
Luk 1:28 ܘܥܰܠ ܠܘܳܬܳ݁ܗ ܡܰܠܰܐܟܳ݁ܐ ܘܶܐܡܰܪ ܠܳܗ ܫܠܳܡ ܠܶܟ݁ܝ ܡܰܠܝܰܬ݁ ܛܰܝܒ݂ܽܘܬܳ݁ܐ ܡܳܪܰܢ ܥܰܡܶܟ݁ܝ ܒ݂ܪܺܝܟܰ݁ܬ݁ ܒ݂ܢܶܫܶܐ:
Luk 1:29 ܗܺܝ ܕ݂ܶܝܢ ܟ݂ܰܕ݁ ܚܙܳܬ݁ ܐܶܬ݁ܪܰܗܒ݂ܰܬ݁ ܒ݂ܡܶܠܬܶ݁ܗ ܘܡܶܬ݁ܚܰܫܒܳ݁ܐ ܗ̄ܘܳܬ݁ ܕ݂ܡܳܢܳܐ ܗ̄ܘ ܫܠܳܡܳܐ ܗܳܢܳܐ:
Luk 1:30 ܘܶܐܡܰܪ ܠܳܗ ܡܰܠܰܐܟܳ݁ܐ ܠܳܐ ܬ݂ܶܕ݁ܚܠܺܝܢ ܡܰܪܝܰܡ ܐܶܫܟ݂ܰܚܬ݂ܝ ܓ݂ܶܝܪ ܛܰܝܒ݂ܽܘܬܳ݁ܐ ܠܘܳܬ݁ ܐܰܠܳܗܳܐ:
Luk 1:31 ܗܳܐ ܓ݂ܶܝܪ ܬ݂ܩܰܒ݂ܠܺܝܢ ܒ݂ܰܛܢܳܐ ܘܬܺ݁ܐܠܕ݂ܺܝܢ ܒ݂ܪܳܐ ܘܬܶ݁ܩܪܶܝܢ ܫܡܶܗ ܝܶܫܽܘܥ:
Luk 1:32 ܗܳܢܳܐ ܢܶܗܘܶܐ ܪܰܒ݁ ܘܰܒ݁ܪܶܗ ܕ݂ܥܶܠܳܝܳܐ ܢܶܬ݁ܩܪܶܐ ܘܢܶܬ݂ܶܠ ܠܶܗ ܡܳܪܝܳܐ ܐܰܠܳܗܳܐ ܟ݂ܽܘܪܣܝܶܗ ܕ݂ܕܰ݁ܘܺܝܕ݁ ܐܰܒܽ݁ܘܗ̄ܝ:
Luk 1:33 ܘܢܰܡܠܶܟ݁ ܥܰܠ ܒ݂ܰܝܬ݂ܶܗ ܕ݂ܝܰܥܩܽܘܒ݁ ܠܥܳܠܰܡ ܘܰܠܡܰܠܟ݂ܽܘܬܶ݁ܗ ܣܽܘܦ݁ ܠܳܐ ܢܶܗܘܶܐ:
Luk 1:34 ܐܳܡܪܳܐ ܡܰܪܝܰܡ ܠܡܰܠܰܐܟܳ݁ܐ ܐܰܝܟ݂ܰܢܳܐ ܬ݂ܶܗܘܶܐ ܗܳܕܶ݁ܐ ܕ݂ܓܰ݁ܒ݁ܪܳܐ ܠܳܐ ܚܟܺ݁ܝܡ ܠܺܝ:
Luk 1:35 ܥܢܳܐ ܡܰܠܰܐܟܳ݁ܐ ܘܶܐܡܰܪ ܠܳܗ ܪܽܘܚܳܐ ܕ݂ܩܽܘܕ݁ܫܳܐ ܬ݂ܺܐܬܶ݁ܐ ܘܚܰܝܠܶܗ ܕ݂ܥܶܠܳܝܳܐ ܢܰܓ݂ܶܢ ܥܠܰܝܟ݂ܝ ܡܶܛܽܠ ܗܳܢܳܐ ܗܰܘ ܕ݂ܡܶܬܺ݁ܝܠܶܕ݁ ܒ݂ܶܟ݁ܝ ܩܰܕ݂ܺܝܫܳܐ ܗܽܘ ܘܰܒ݁ܪܶܗ ܕ݂ܰܐܠܳܗܳܐ ܢܶܬ݁ܩܪܶܐ: ܣ
Luk 1:36 ܘܗܳܐ ܐܶܠܺܝܫܒܰ݁ܥ ܐܰܚܝܳܢܬ݂ܶܟ݁ܝ ܐܳܦ݁ ܗܺܝ ܒ݂ܰܛܢܳܐ ܒ݂ܪܳܐ ܒ݂ܣܰܝܒ݂ܽܘܬܳ݁ܗ ܘܗܳܢܳܐ ܝܰܪܚܳܐ ܕ݂ܶܫܬ݂ܳܐ ܠܳܗ ܠܗܳܝ ܕ݂ܡܶܬ݁ܩܰܪܝܳܐ ܥܩܰܪܬܳ݁ܐ:
Luk 1:37 ܡܶܛܽܠ ܕ݂ܠܳܐ ܥܛܶܠ ܠܰܐܠܳܗܳܐ ܡܶܕ݂ܶܡ:
Luk 1:38 ܐܳܡܪܳܐ ܡܰܪܝܰܡ ܗܳܐ ܐܶܢܳܐ ܐܰܡܬܶ݁ܗ ܕ݂ܡܳܪܝܳܐ ܢܶܗܘܶܐ ܠܺܝ ܐܰܝܟ݁ ܡܶܠܬܳ݁ܟ݁ ܘܶܐܙܰܠ ܡܰܠܰܐܟܳ݁ܐ ܡܶܢ ܠܘܳܬܳ݁ܗ: ܣ
Luk 1:39 ܩܳܡܰܬ݁ ܕ݂ܶܝܢ ܡܰܪܝܰܡ ܒ݂ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܘܶܐܙܰܠ̄ܬ݁ ܒ݂ܛܺܝܠܳܐܝܺܬ݁ ܠܛܽܘܪܳܐ ܠܰܡܕܺ݁ܝܢ̄ܬ݂ܳܐ ܕ݂ܺܝܗܽܘܕ݁:
Luk 1:40 ܘܥܶܠܰܬ݁ ܠܒܰ݁ܝܬ݂ܶܗ ܕ݂ܰܙܟܰ݁ܪܝܳܐ ܘܫܶܐܠܰܬ݁ ܫܠܳܡܳܗ ܕ݂ܶܐܠܺܝܫܒܰ݁ܥ:
Luk 1:41 ܘܰܗܘܳܐ ܕ݂ܟܰ݁ܕ݁ ܫܶܡܥܰܬ݁ ܐܶܠܺܝܫܒܰ݁ܥ ܫܠܳܡܳܗ ܕ݂ܡܰܪܝܰܡ ܕ݂ܳܨ ܥܽܘܠܳܐ ܒ݂ܟܰ݁ܪܣܳܗ ܘܶܐܬ݁ܡܰܠܝܰܬ݁ ܐܶܠܺܝܫܒܰ݁ܥ ܪܽܘܚܳܐ ܕ݂ܩܽܘܕ݁ܫܳܐ:
Luk 1:42 ܘܰܩܥܳܬ݁ ܒ݂ܩܳܠܳܐ ܪܳܡܳܐ ܘܶܐܡܪܰܬ݁ ܠܡܰܪܝܰܡ ܡܒܰ݁ܪܰܟ݁ܬ݂ܳܐ ܐܰܢ̄ܬ݂ܝ ܒ݂ܢܶܫܶܐ ܘܰܡܒܰ݁ܪܰܟ݁ ܗܽ̄ܘ ܦ݂ܺܐܪܳܐ ܕ݂ܰܒ݁ܟܰ݁ܪܣܶܟ݁ܝ:
Luk 1:43 ܐܰܝܡܶܟ݂ܳܐ ܠܺܝ ܗܳܕܶ݁ܐ ܕ݂ܶܐܡܶܗ ܕ݂ܡܳܪܝ ܬ݂ܺܐܬܶ݁ܐ ܠܘܳܬ݁ܝ:
Luk 1:44 ܗܳܐ ܓ݂ܶܝܪ ܟ݂ܰܕ݁ ܢܦܰ݁ܠ ܩܳܠܳܐ ܕ݂ܰܫܠܳܡܶܟ݁ܝ ܒ݂ܶܐܕ݁ܢܰܝ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܳܨ ܥܽܘܠܳܐ ܒ݂ܟܰ݁ܪܣܝ:
Luk 1:45 ܘܛܽܘܒܶ݁ܝܗ ܠܰܐܝܕܳ݁ܐ ܕ݂ܗܰܝܡܢܰܬ݁ ܕ݂ܗܳܘܶܐ ܫܽܘܠܳܡܳܐ ܠܰܐܝܠܶܝܢ ܕ݂ܶܐܬ݁ܡܰܠܶܠ ܥܰܡܳܗ ܡܶܢ ܠܘܳܬ݁ ܡܳܪܝܳܐ: ܣ
Luk 1:46 ܘܶܐܡܪܰܬ݁ ܡܰܪܝܰܡ ܡܰܘܪܒܳ݁ܐ ܢܰܦ݁ܫܝ ܠܡܳܪܝܳܐ:
Luk 1:47 ܘܚܶܕ݁ܝܰܬ݁ ܪܽܘܚܝ ܒ݂ܰܐܠܳܗܳܐ ܡܰܚܝܳܢܝ:
Luk 1:48 ܕ݂ܚܳܪ ܒ݂ܡܽܘܟܳ݁ܟܳ݁ܐ ܕ݂ܰܐܡܬܶ݁ܗ ܗܳܐ ܓ݂ܶܝܪ ܡܶܢ ܗܳܫܳܐ ܛܽܘܒܳ݁ܐ ܢܶܬ݂ܠܳܢ ܠܺܝ ܫܰܪܒ݂ܳܬܳ݁ܐ ܟ݂ܽܠܗܶܝܢ:
Luk 1:49 ܕ݂ܰܥܒܰ݁ܕ݁ ܠܘܳܬ݁ܝ ܪܰܘܪܒܳ݁ܬܳ݁ܐ ܗܰܘ ܕ݂ܚܰܝܠܬܳ݁ܢ ܘܩܰܕ݂ܺܝܫ ܫܡܶܗ:
Luk 1:50 ܘܰܚܢܳܢܶܗ ܠܕܳ݁ܪܶܐ ܘܫܰܪܒ݂ܳܬܳ݁ܐ ܥܰܠ ܐܰܝܠܶܝܢ ܕ݂ܕܳ݁ܚܠܺܝܢ ܠܶܗ:
Luk 1:51 ܥܒܰ݁ܕ݁ ܙܳܟܽ݁ܘܬܳ݁ܐ ܒ݂ܰܕ݁ܪܳܥܶܗ ܘܒܰ݁ܕ݂ܰܪ ܚܬܺ݁ܝܪܰܝ ܒ݂ܬܰ݁ܪܥܺܝܬܳ݁ܐ ܕ݂ܠܶܒ݂ܗܽܘܢ:
Luk 1:52 ܣܰܚܶܦ݁ ܬ݂ܰܩܺܝܦܶ݁ܐ ܡܶܢ ܟ݂ܽܘܪܣܰܘܳܬܳ݁ܐ ܘܰܐܪܺܝܡ ܡܰܟ݂ܺܝܟܶ݁ܐ:
Luk 1:53 ܟ݂ܰܦ݁ܢܶܐ ܣܰܒ݂ܰܥ ܛܳܒܳ݁ܬܳ݁ܐ ܘܥܰܬ݂ܺܝܪܶܐ ܫܪܳܐ ܣܦܺ݁ܝܩܳܐܝܺܬ݁:
Luk 1:54 ܥܰܕ݂ܰܪ ܠܺܐܝܣܪܳܝܶܠ ܥܰܒ݁ܕ݂ܶܗ ܘܶܐܬ݂ܕ݂ܟܰ݁ܪ ܚܢܳܢܶܗ:
Luk 1:55 ܐܰܝܟ݁ ܕ݂ܡܰܠܶܠ ܥܰܡ ܐܰܒܳ݁ܗܰܝܢ ܥܰܡ ܐܰܒ݁ܪܳܗܳܡ ܘܥܰܡ ܙܰܪܥܶܗ ܠܥܳܠܰܡ: ܣ
Luk 1:56 ܩܰܘܝܰܬ݁ ܕ݂ܶܝܢ ܡܰܪܝܰܡ ܠܘܳܬ݁ ܐܶܠܺܝܫܒܰ݁ܥ ܐܰܝܟ݁ ܝܰܪܚܶܐ ܬ݂ܠܳܬܳ݁ܐ ܘܗܶܦ݁ܟ݂ܰܬ݁ ܠܒܰ݁ܝܬ݂ܳܗ ܣ݂ ܣ݂:
Luk 1:57 ܐܶܠܺܝܫܒܰ݁ܥ ܕ݂ܶܝܢ ܗܘܳܐ ܗ̄ܘܳܐ ܠܳܗ ܙܰܒ݁ܢܳܐ ܕ݂ܬܺ݁ܐܠܰܕ݁ ܘܝܶܠܕ݂ܰܬ݁ ܒ݂ܪܳܐ:
Luk 1:58 ܘܰܫܡܰܥܘ ܫܒܳ݁ܒܶ݁ܝܗ ܘܰܒ݁ܢܰܝ ܛܽܘܗܡܳܗ ܕ݂ܰܐܣܓ݂ܺܝ ܐܰܠܳܗܳܐ ܚܢܳܢܶܗ ܠܘܳܬܳ݁ܗ ܘܚܳܕܶ݁ܝܢ ܗ̄ܘܰܘ ܥܰܡܳܗ: ܣ
Luk 1:59 ܘܰܗܘܳܐ ܠܝܰܘܡܳܐ ܕ݂ܰܬ݁ܡܳܢܝܳܐ ܘܶܐܬܰ݁ܘ ܠܡܶܓ݁ܙܪܶܗ ܠܛܰܠܝܳܐ ܘܩܳܪܶܝܢ ܗ̄ܘܰܘ ܠܶܗ ܒ݂ܰܫܡܳܐ ܕ݂ܰܐܒܽ݁ܘܗ̄ܝ ܙܟܰ݁ܪܝܳܐ:
Luk 1:60 ܘܰܥܢܳܬ݁ ܐܶܡܶܗ ܘܳܐܡܪܳܐ ܠܗܽܘܢ ܠܳܐ ܗܳܟܰ݁ܢܳܐ ܐܶܠܳܐ ܢܶܬ݁ܩܪܶܐ ܝܽܘܚܰܢܳܢ:
Luk 1:61 ܘܶܐܡܰܪܘ ܠܳܗ ܕ݂ܠܰܝܬ݂ ܐ̄ܢܳܫ ܒ݂ܫܰܪܒ݂ܬܶ݁ܟ݁ܝ ܕ݂ܡܶܬ݁ܩܪܶܐ ܒ݂ܰܫܡܳܐ ܗܳܢܳܐ:
Luk 1:62 ܘܰܪܡܰܙܘ ܠܰܐܒܽ݁ܘܗ̄ܝ ܕ݂ܰܐܝܟ݂ܰܢܳܐ ܨܳܒܶ݁ܐ ܕ݂ܰܢܫܰܡܶܝܘܗ̄ܝ:
Luk 1:63 ܘܰܫܐܶܠ ܦ݂ܶܢܩܺܝܬܳ݁ܐ ܘܰܟ݁ܬܰ݁ܒ݁ ܘܶܐܡܰܪ ܝܽܘܚܰܢܳܢ ܗܽ̄ܘ ܫܡܶܗ ܘܶܐܬ݂ܕ݂ܰܡܰܪܘ ܟ݂ܽܠܢܳܫ:
Luk 1:64 ܘܡܶܚܕܳ݁ܐ ܐܶܬ݁ܦ݂ܬܰ݁ܚ ܦ݂ܽܘܡܶܗ ܘܠܶܫܳܢܶܗ ܘܡܰܠܶܠ ܘܒܰ݁ܪܶܟ݁ ܠܰܐܠܳܗܳܐ:
Luk 1:65 ܘܰܗܘܳܬ݁ ܕ݂ܶܚܠܬܳ݁ܐ ܥܰܠ ܟ݂ܽܠܗܽܘܢ ܫܒܳ݁ܒܰ݁ܝܗܽܘܢ ܘܰܒ݁ܟܽ݁ܠܶܗ ܛܽܘܪܳܐ ܕ݂ܺܝܗܽܘܕ݁ ܗܳܠܶܝܢ ܡܶܬ݁ܡܰܠܠܳܢ ܗ̄ܘܰܝ:
Luk 1:66 ܘܟܽ݁ܠܗܽܘܢ ܕ݂ܰܫܡܰܥܘ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܠܶܒ݂ܗܽܘܢ ܘܳܐܡܪܺܝܢ ܡܳܢܳܐ ܟ݂ܰܝ ܢܶܗܘܶܐ ܛܰܠܝܳܐ ܗܳܢܳܐ ܘܺܐܝܕܶ݁ܗ ܕ݂ܡܳܪܝܳܐ ܐܺܝܬ݁ ܗ̄ܘܳܬ݁ ܥܰܡܶܗ: ܣ
Luk 1:67 ܘܶܐܬ݁ܡܠܺܝ ܙܟܰ݁ܪܝܳܐ ܐܰܒܽ݁ܘܗ̄ܝ ܪܽܘܚܳܐ ܕ݂ܩܽܘܕ݁ܫܳܐ ܘܶܐܬ݁ܢܰܒ݂ܺܝ ܘܶܐܡܰܪ:
Luk 1:68 ܡܒܰ݁ܪܰܟ݁ ܗܽ̄ܘ ܡܳܪܝܳܐ ܐܰܠܳܗܶܗ ܕ݂ܺܐܝܣܪܳܝܶܠ ܕ݂ܰܣܥܰܪ ܥܰܡܶܗ ܘܰܥܒܰ݁ܕ݁ ܠܶܗ ܦ݂ܽܘܪܩܳܢܳܐ:
Luk 1:69 ܘܰܐܩܺܝܡ ܠܰܢ ܩܰܪܢܳܐ ܕ݂ܦܽ݁ܘܪܩܳܢܳܐ ܒ݂ܒܰ݁ܝܬ݂ܶܗ ܕ݂ܕܰ݁ܘܺܝܕ݁ ܥܰܒ݁ܕ݂ܶܗ:
Luk 1:70 ܐܰܝܟ݁ ܕ݂ܡܰܠܶܠ ܒ݂ܦܽ݁ܘܡܳܐ ܕ݂ܰܢܒܺ݁ܝܰܘܗ̄ܝ ܩܰܕ݂ܺܝܫܶܐ ܕ݂ܡܶܢ ܥܳܠܰܡ:
Luk 1:71 ܕ݂ܢܶܦ݁ܪܩܰܢ ܡܶܢ ܒ݂ܥܶܠܕ݂ܒܳ݁ܒܰ݁ܝܢ ܘܡܶܢ ܐܺܝܕܳ݁ܐ ܕ݂ܟܽ݁ܠܗܽܘܢ ܣܳܢܰܐܝܢ:
Luk 1:72 ܘܰܥܒܰ݁ܕ݁ ܚܢܳܢܶܗ ܥܰܡ ܐܰܒܳ݁ܗܰܝܢ ܘܶܥ̄ܗܰܕ݁ ܠܕܺ݁ܝܰܬܺ݁ܩܰܘܗ̄ܝ ܩܰܕ݂ܺܝܫܳܬܳ݁ܐ:
Luk 1:73 ܘܡܰܘܡܳܬܳ݁ܐ ܕ݂ܺܝܡܳܐ ܠܰܐܒ݁ܪܳܗܳܡ ܐܰܒܽ݁ܘܢ ܕ݂ܢܶܬ݂ܶܠ ܠܰܢ:
Luk 1:75 ܟ݂ܽܠܗܽܘܢ ܝܰܘܡܳܬܰ݁ܢ ܒ݂ܟܺ݁ܐܢܽܘܬܳ݁ܐ ܘܰܒ݁ܙܰܕ݂ܺܝܩܽܘܬܳ݁ܐ:
Luk 1:76 ܘܰܐܢ̄ܬ݂ ܛܰܠܝܳܐ ܢܒܺ݁ܝܶܗ ܕ݂ܥܶܠܳܝܳܐ ܬ݂ܶܬ݁ܩܪܶܐ ܬ݂ܺܐܙܰܠ ܓ݂ܶܝܪ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܡܳܪܝܳܐ ܕ݂ܰܬ݁ܛܰܝܶܒ݁ ܐܽܘܪܚܶܗ:
Luk 1:77 ܕ݂ܢܶܬ݂ܶܠ ܡܰܕ݂ܥܳܐ ܕ݂ܚܰܝܶܐ ܠܥܰܡܶܗ ܒ݂ܫܽܘܒ݁ܩܳܢܳܐ ܕ݂ܰܚܛܳܗܰܝܗܽܘܢ:
Luk 1:78 ܒ݂ܪܰܚܡܶܐ ܕ݂ܰܚܢܳܢܳܐ ܕ݂ܰܐܠܳܗܰܢ ܕ݂ܰܒ݁ܗܽܘܢ ܢܶܣܥܪܰܢ ܕ݂ܶܢܚܳܐ ܡܶܢ ܪܰܘܡܳܐ:
Luk 1:79 ܠܡܰܢܗܳܪܽܘ ܠܰܐܝܠܶܝܢ ܕ݂ܰܒ݁ܚܶܫܽܘܟܳ݁ܐ ܘܰܒ݁ܛܶܠܳܠܶܐ ܕ݂ܡܰܘܬ݂ܳܐ ܝܳܬ݁ܒ݂ܺܝܢ ܕ݂ܢܶܬ݁ܪܽܘܨ ܪܶܓ݁ܠܰܝܢ ܒ݂ܽܐܘܪܚܳܐ ܕ݂ܰܫܠܳܡܳܐ: ܣ
Luk 1:80 ܛܰܠܝܳܐ ܕ݂ܶܝܢ ܪܳܒܶ݁ܐ ܗ̄ܘܳܐ ܘܡܶܬ݁ܚܰܝܰܠ ܒ݂ܪܽܘܚܳܐ ܘܰܒ݁ܚܽܘܪܒ݂ܳܐ ܐܺܝܬܰ݁ܘܗ̄ܝ ܗ̄ܘܳܐ ܥܕܰ݁ܡܳܐ ܠܝܰܘܡܳܐ ܕ݂ܬܰ݁ܚܘܺܝܬܶ݁ܗ ܕ݂ܰܠܘܳܬ݁ ܐܺܝܣܪܳܝܶܠ: ܣ
Luk 2:1 ܗܘܳܐ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܘܰܢܦܰ݁ܩ ܦ݂ܽܘܩܕ݂ܳܢܳܐ ܡܶܢ ܐܰܓܽ݁ܘܣܛܳܘܣ ܩܶܣܰܪ ܕ݂ܢܶܬ݁ܟ݂ܬܶ݁ܒ݁ ܟ݂ܽܠܶܗ ܥܰܡܳܐ ܕ݂ܽܐܘܚܕܳ݁ܢܶܗ:
Luk 2:2 ܗܳܕܶ݁ܐ ܡܰܟ݁ܬ݂ܒܳ݁ܢܽܘܬܳ݁ܐ ܩܰܕ݁ܡܳܝܬ݂ܳܐ ܗܘܳܬ݁ ܒ݂ܗܺܓ݁ܡܳܢܽܘܬܳ݁ܐ ܕ݂ܩܽܘܪܺܝܢܳܘܣ ܒ݂ܣܽܘܪܺܝܰܐ:
Luk 2:3 ܘܳܐܙܶܠ ܗ̄ܘܳܐ ܟ݂ܽܠܢܳܫ ܕ݂ܢܶܬ݁ܟ݂ܬܶ݁ܒ݁ ܒ݂ܰܡܕܺ݁ܝܢ̄ܬ݂ܶܗ:
Luk 2:4 ܣܠܶܩ ܗ̄ܘܳܐ ܕ݂ܶܝܢ ܐܳܦ݁ ܝܰܘܣܶܦ݁ ܡܶܢ ܢܳܨܪܰܬ݁ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܠܺܝܗܽܘܕ݁ ܠܰܡܕܺ݁ܝܢ̄ܬ݂ܶܗ ܕ݂ܕܰ݁ܘܺܝܕ݁ ܕ݂ܡܶܬ݁ܩܰܪܝܳܐ ܒ݂ܶܝܬ݁-ܠܚܶܡ ܡܶܛܽܠ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܰܝܬ݂ܶܗ ܘܡܶܢ ܫܰܪܒ݂ܬܶ݁ܗ ܕ݂ܕܰ݁ܘܺܝܕ݁:
Luk 2:5 ܥܰܡ ܡܰܪܝܰܡ ܡܟܺ݁ܝܪܬ݂ܶܗ ܟ݂ܰܕ݁ ܒ݂ܰܛܢܳܐ ܕ݂ܬܰ݁ܡܳܢ ܢܶܬ݁ܟ݂ܬܶ݁ܒ݁: ܣ
Luk 2:6 ܘܰܗܘܳܐ ܕ݂ܟܰ݁ܕ݁ ܬ݂ܰܡܳܢ ܐܶܢܽܘܢ ܐܶܬ݁ܡܰܠܺܝܘ ܝܰܘܡܳܬܳ݁ܗ ܕ݂ܬܺ݁ܐܠܰܕ݁:
Luk 2:7 ܘܝܶܠܕ݂ܰܬ݁ ܒ݂ܪܳܗ ܒ݂ܽܘܟ݁ܪܳܐ ܘܰܟ݁ܪܰܟ݁ܬ݂ܶܗ ܒ݂ܥܰܙܪܽܘܪܶܐ ܘܰܐܪܡܝܰܬܶ݁ܗ ܒ݂ܽܐܘܪܝܳܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܠܗܽܘܢ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܰܫܪܶܝܢ ܗ̄ܘܰܘ: ܣ
Luk 2:8 ܪܳܥܰܘܳܬܳ݁ܐ ܕ݂ܶܝܢ ܐܺܝܬ݁ ܗ̄ܘܰܘ ܒ݂ܶܗ ܒ݂ܰܐܬ݁ܪܳܐ ܕ݂ܰܫܪܶܝܢ ܗ̄ܘܰܘ ܬ݂ܰܡܳܢ ܘܢܳܛܪܺܝܢ ܡܰܛܰܪܬܳ݁ܐ ܕ݂ܠܺܠܝܳܐ ܥܰܠ ܡܰܪܥܝܳܬ݁ܗܽܘܢ:
Luk 2:9 ܘܗܳܐ ܡܰܠܰܐܟܳ݁ܐ ܕ݂ܰܐܠܳܗܳܐ ܐܶܬܳ݁ܐ ܠܘܳܬ݁ܗܽܘܢ ܘܬܶ݁ܫܒ݂ܽܘܚܬ݂ܶܗ ܕ݂ܡܳܪܝܳܐ ܐܰܢܗܪܰܬ݁ ܥܠܰܝܗܽܘܢ ܘܰܕ݁ܚܶܠܘ ܕ݂ܶܚܠܬܳ݁ܐ ܪܰܒ݂ܬܳ݁ܐ:
Luk 2:10 ܘܶܐܡܰܪ ܠܗܽܘܢ ܡܰܠܰܐܟܳ݁ܐ ܠܳܐ ܬ݂ܶܕ݁ܚܠܽܘܢ ܗܳܐ ܓ݂ܶܝܪ ܡܣܰܒ݂ܰܪ ܐ̄ܢܳܐ ܠܟܽ݁ܘܢ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܬܶ݁ܗܘܶܐ ܠܟܽ݁ܠܶܗ ܥܳܠܡܳܐ:
Luk 2:11 ܐܶܬܺ݁ܝܠܶܕ݁ ܠܟܽ݁ܘܢ ܓ݂ܶܝܪ ܝܰܘܡܳܢܳܐ ܦ݂ܳܪܽܘܩܳܐ ܕ݂ܺܐܝܬܰ݁ܘܗ̄ܝ ܡܳܪܝܳܐ ܡܫܺܝܚܳܐ ܒ݂ܰܡܕܺ݁ܝܢ̄ܬ݂ܶܗ ܕ݂ܕܰ݁ܘܺܝܕ݁:
Luk 2:12 ܘܗܳܕܶ݁ܐ ܠܟܽ݁ܘܢ ܐܳܬܳ݁ܐ ܡܶܫܟ݂ܚܺܝܢ ܐܢ̄ܬ݂ܽܘܢ ܥܽܘܠܳܐ ܕ݂ܰܟ݁ܪܺܝܟ݁ ܒ݂ܥܰܙܪܽܘܪܶܐ ܘܣܺܝܡ ܒ݂ܽܐܘܪܝܳܐ:
Luk 2:13 ܘܡܶܢ ܫܶܠܝ ܐܶܬ݁ܚܙܺܝܘ ܥܰܡ ܡܰܠܰܐܟܳ݁ܐ ܚܰܝܠܰܘܳܬܳ݁ܐ ܣܰܓ݂ܺܝܶܐܐ ܕ݂ܰܫܡܰܝܳܐ ܟ݂ܰܕ݁ ܡܫܰܒ݂ܚܺܝܢ ܠܰܐܠܳܗܳܐ ܘܳܐܡܪܺܝܢ:
Luk 2:14 ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܒ݂ܰܡܪܰܘܡܶܐ ܘܥܰܠ ܐܰܪܥܳܐ ܫܠܳܡܳܐ ܘܣܰܒ݁ܪܳܐ ܛܳܒܳ݁ܐ ܠܰܒ݁ܢܰܝ-ܐ̄ܢܳܫܳܐ: ܣ
Luk 2:15 ܘܰܗܘܳܐ ܕ݂ܟܰ݁ܕ݁ ܐܶܙܰܠܘ ܡܶܢ ܠܘܳܬ݁ܗܽܘܢ ܡܰܠܰܐܟܶ݁ܐ ܠܰܫܡܰܝܳܐ ܡܰܠܶܠܘ ܪܳܥܰܘܳܬܳ݁ܐ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܢܶܪܕ݂ܶܐ ܥܕܰ݁ܡܳܐ ܠܒܶ݁ܝܬ݁-ܠܚܶܡ ܘܢܶܚܙܶܐ ܠܡܶܠܬܳ݁ܐ ܗܳܕܶ݁ܐ ܕ݂ܰܗܘܳܬ݁ ܐܰܝܟ݁ ܕ݂ܡܳܪܝܳܐ ܐܰܘܕ݂ܰܥ ܠܰܢ:
Luk 2:16 ܘܶܐܬܰ݁ܘ ܡܣܰܪܗܒܳ݁ܐܝܺܬ݁ ܘܶܐܫܟ݂ܰܚܘ ܠܡܰܪܝܰܡ ܘܰܠܝܰܘܣܶܦ݁ ܘܰܠܥܽܘܠܳܐ ܕ݂ܣܺܝܡ ܒ݂ܽܐܘܪܝܳܐ:
Luk 2:17 ܘܟܰ݁ܕ݁ ܚܙܰܘ ܐܰܘܕ݂ܰܥܘ ܠܡܶܠܬܳ݁ܐ ܕ݂ܶܐܬ݁ܡܰܠܠܰܬ݁ ܥܰܡܗܽܘܢ ܥܠܰܘܗ̄ܝ ܥܰܠ ܛܰܠܝܳܐ:
Luk 2:18 ܘܟܽ݁ܠܗܽܘܢ ܕ݂ܰܫܡܰܥܘ ܐܶܬ݂ܕ݂ܰܡܰܪܘ ܥܰܠ ܐܰܝܠܶܝܢ ܕ݂ܶܐܬ݁ܡܰܠܶܠ ܠܗܽܘܢ ܡܶܢ ܪܳܥܰܘܳܬܳ݁ܐ:
Luk 2:19 ܡܰܪܝܰܡ ܕ݂ܶܝܢ ܢܳܛܪܳܐ ܗ̄ܘܳܬ݁ ܟ݂ܽܠܗܶܝܢ ܡܶܠܶܐ ܗܳܠܶܝܢ ܘܰܡܦܰ݁ܚܡܳܐ ܒ݂ܠܶܒ݂ܳܗ:
Luk 2:20 ܘܰܗܦܰ݁ܟ݁ܘ ܪܳܥܰܘܳܬܳ݁ܐ ܗܳܢܽܘܢ ܟ݂ܰܕ݁ ܡܫܰܒ݂ܚܺܝܢ ܘܰܡܗܰܠܠܺܝܢ ܠܰܐܠܳܗܳܐ ܥܰܠ ܟ݂ܽܠ ܕ݂ܰܚܙܰܘ ܘܰܫܡܰܥܘ ܐܰܝܟ݂ܰܢܳܐ ܕ݂ܶܐܬ݁ܡܰܠܰܠ ܥܰܡܗܽܘܢ: ܣ
Luk 2:21 ܘܟܰ݁ܕ݁ ܡܠܰܘ ܬ݂ܡܳܢܝܳܐ ܝܰܘܡܺܝܢ ܕ݂ܢܶܬ݁ܓ݂ܙܰܪ ܛܰܠܝܳܐ ܐܶܬ݁ܩܪܺܝ ܫܡܶܗ ܝܶܫܽܘܥ ܕ݂ܶܐܬ݁ܩܪܺܝ ܡܶܢ ܡܰܠܰܐܟܳ݁ܐ ܩܕܳ݁ܡ ܕ݂ܢܶܬ݁ܒ݂ܛܶܢ ܒ݂ܟܰ݁ܪܣܳܐ:
Luk 2:22 ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܬܰ݁ܕ݁ܟ݂ܺܝܬ݁ܗܽܘܢ ܐܰܝܟ݁ ܢܳܡܽܘܣܳܐ ܕ݂ܡܽܘܫܶܐ ܐܰܣܩܽܘܗ̄ܝ ܠܽܐܘܪܺܫܠܶܡ ܕ݂ܰܢܩܺܝܡܽܘܢܳܝܗ̄ܝ ܩܕܳ݁ܡ ܡܳܪܝܳܐ:
Luk 2:23 ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܕ݂ܡܳܪܝܳܐ ܕ݂ܟܽ݁ܠ ܕ݂ܶܟ݁ܪܳܐ ܦ݂ܳܬܰ݁ܚ ܡܰܪܒ݂ܥܳܐ ܩܰܕ݂ܺܝܫܳܐ ܕ݂ܡܳܪܝܳܐ ܢܶܬ݁ܩܪܶܐ:
Luk 2:24 ܘܰܕ݁ܢܶܬ݂ܠܽܘܢ ܕ݂ܶܒ݁ܚܬܳ݁ܐ ܐܰܝܟ݂ܰܢܳܐ ܕ݂ܰܐܡܺܝܪ ܒ݂ܢܳܡܽܘܣܳܐ ܕ݂ܡܳܪܝܳܐ ܙܰܘܓ݂ܳܐ ܕ݂ܫܽܘܦ݁ܢܺܝܢܶܐ ܐܰܘ ܬ݂ܪܶܝܢ ܦ݂ܰܪܽܘܓܶ݁ܐ ܕ݂ܝܰܘܢܳܐ: ܣ
Luk 2:25 ܓ݂ܰܒ݁ܪܳܐ ܕ݂ܶܝܢ ܚܰܕ݁ ܐܺܝܬ݁ ܗ̄ܘܳܐ ܒ݂ܽܐܘܪܺܫܠܶܡ ܫܡܶܗ ܗܘܳܐ ܫܶܡܥܽܘܢ ܘܓܰ݁ܒ݁ܪܳܐ ܗܳܢܳܐ ܟ݂ܺܐܝܢ ܗ̄ܘܳܐ ܘܙܰܕ݂ܺܝܩ ܘܰܡܣܰܟ݂ܶܐ ܗ̄ܘܳܐ ܠܒܽ݁ܘܝܳܐܶܗ ܕ݂ܺܐܝܣܪܳܝܶܠ ܘܪܽܘܚܳܐ ܕ݂ܩܽܘܕ݁ܫܳܐ ܐܺܝܬ݁ ܗ̄ܘܳܬ݁ ܥܠܰܘܗ̄ܝ:
Luk 2:26 ܘܰܐܡܺܝܪ ܗ̄ܘܳܐ ܠܶܗ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܢܶܚܙܶܐ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܶܐ ܠܰܡܫܺܝܚܶܗ ܕ݂ܡܳܪܝܳܐ:
Luk 2:27 ܗܽܘ ܗܳܢܳܐ ܐܶܬܳ݁ܐ ܗ̄ܘܳܐ ܒ݂ܪܽܘܚܳܐ ܠܗܰܝܟ݂ܠܳܐ ܘܟܰ݁ܕ݁ ܡܰܥܠܺܝܢ ܠܶܗ ܐܰܒܳ݁ܗܰܘܗ̄ܝ ܠܝܶܫܽܘܥ ܛܰܠܝܳܐ ܕ݂ܢܶܥܒ݂ܕܽ݁ܘܢ ܚܠܳܦܰ݁ܘܗ̄ܝ ܐܰܝܟ݂ܰܢܳܐ ܕ݂ܰܦ݁ܩܺܝܕ݁ ܒ݂ܢܳܡܽܘܣܳܐ:
Luk 2:28 ܩܰܒ݂ܠܶܗ ܥܰܠ ܕ݂ܪܳܥܰܘܗ̄ܝ ܘܒܰ݁ܪܶܟ݁ ܠܰܐܠܳܗܳܐ ܘܶܐܡܰܪ:
Luk 2:29 ܡܶܟ݂ܺܝܠ ܫܰܪܳܐ ܐܰܢ̄ܬ݂ ܠܶܗ ܠܥܰܒ݁ܕ݂ܳܟ݁ ܡܳܪܝ ܐܰܝܟ݁ ܡܶܠܬܳ݁ܟ݁ ܒ݂ܰܫܠܳܡܳܐ:
Luk 2:30 ܕ݂ܗܳܐ ܚܙܰܝ ܥܰܝܢܰܝ ܚܢܳܢܳܟ݁:
Luk 2:31 ܗܰܘ ܕ݂ܛܰܝܶܒ݁ܬ݂ ܒ݂ܦ݂ܰܪܨܽܘܦ݂ܳܐ ܕ݂ܟܽ݁ܠܗܶܝܢ ܐܶܡܘܳܬܳ݁ܐ:
Luk 2:32 ܢܽܘܗܪܳܐ ܠܓܶ݁ܠܝܳܢܳܐ ܕ݂ܥܰܡ̄ܡܶܐ ܘܫܽܘܒ݁ܚܳܐ ܠܥܰܡܳܟ݁ ܐܺܝܣܪܳܝܶܠ: ܣ
Luk 2:33 ܝܰܘܣܶܦ݁ ܕ݂ܶܝܢ ܘܶܐܡܶܗ ܬ݂ܰܡܺܝܗܺܝܢ ܗ̄ܘܰܘ ܥܰܠ ܐܰܝܠܶܝܢ ܕ݂ܡܶܬ݁ܡܰܠܠܳܢ ܗ̄ܘܰܝ ܥܠܰܘܗ̄ܝ:
Luk 2:34 ܘܒܰ݁ܪܶܟ݁ ܐܶܢܽܘܢ ܫܶܡܥܽܘܢ ܘܶܐܡܰܪ ܠܡܰܪܝܰܡ ܐܶܡܶܗ ܗܳܐ ܗܳܢܳܐ ܣܺܝܡ ܠܡܰܦ݂ܽܘܠܬ݂ܳܐ ܘܠܰܩܝܳܡܳܐ ܕ݂ܣܰܓ݂ܺܝܶܐܐ ܒ݂ܺܐܝܣܪܳܝܶܠ ܘܠܳܐܬܳ݁ܐ ܕ݂ܚܶܪܝܳܢܳܐ:
Luk 2:35 ܘܰܒ݁ܢܰܦ݁ܫܶܟ݁ܝ ܕ݂ܶܝܢ ܕ݂ܺܝܠܶܟ݁ܝ ܬ݂ܶܥܒ݂ܰܪ ܪܽܘܡܚܳܐ ܐܰܝܟ݁ ܕ݂ܢܶܬ݁ܓ݂ܰܠܝܳܢ ܡܰܚܫܒܳ݁ܬܳ݁ܐ ܕ݂ܠܶܒ݂ܰܘܳܬܳ݁ܐ ܕ݂ܣܰܓ݂ܺܝܶܐܐ ܣ݂ ܣ݂:
Luk 2:36 ܘܚܰܢܳܐ ܕ݂ܶܝܢ ܢܒܺ݁ܝܬܳ݁ܐ ܒ݂ܰܪܬܶ݁ܗ ܕ݂ܰܦ݁ܢܽܘܐܝܺܠ ܡܶܢ ܫܰܒ݁ܛܳܐ ܕ݂ܳܐܫܺܝܪ ܐܳܦ݁ ܗܺܝ ܩܰܫܺܝܫܰܬ݁ ܒ݂ܝܰܘܡܳܬܳ݁ܗ ܗ̄ܘܳܬ݁ ܘܰܫܒܰ݁ܥ ܫܢܺܝܢ ܥܰܡ ܒ݂ܰܥܠܳܗ ܚܝܳܬ݁ ܡܶܢ ܒ݂ܬܽ݁ܘܠܽܘܬܳ݁ܗ:
Luk 2:37 ܘܰܗܘܳܬ݁ ܐܰܪܡܰܠܬ݂ܳܐ ܐܰܝܟ݁ ܫܢܺܝܢ ܬ݂ܡܳܢܺܐܝܢ ܘܰܐܪܒ݂ܰܥ ܘܠܳܐ ܦ݂ܳܪܩܳܐ ܗ̄ܘܳܬ݁ ܡܶܢ ܗܰܝܟ݂ܠܳܐ ܘܰܒ݁ܨܰܘܡܳܐ ܘܒܰ݁ܨܠܽܘܬܳ݁ܐ ܦ݂ܳܠܚܳܐ ܗ̄ܘܳܬ݁ ܒ݂ܺܐܝܡܳܡܳܐ ܘܰܒ݁ܠܺܠܝܳܐ:
Luk 2:38 ܘܳܐܦ݁ ܗܺܝ ܩܳܡܰܬ݁ ܒ݂ܳܗ ܒ݂ܫܳܥܬܳ݁ܐ ܘܰܐܘܕ݂ܝܰܬ݁ ܠܡܳܪܝܳܐ ܘܰܡܡܰܠܠܳܐ ܗ̄ܘܳܬ݁ ܥܠܰܘܗ̄ܝ ܥܰܡ ܟ݂ܽܠܢܳܫ ܕ݂ܰܡܣܰܟ݂ܶܐ ܗ̄ܘܳܐ ܠܦܽ݁ܘܪܩܳܢܳܗ ܕ݂ܽܐܘܪܺܫܠܶܡ:
Luk 2:39 ܘܟܰ݁ܕ݁ ܫܰܠܶܡܘ ܟ݂ܽܠ ܡܶܕ݂ܶܡ ܐܰܝܟ݁ ܕ݂ܰܒ݁ܢܳܡܽܘܣܳܐ ܕ݂ܡܳܪܝܳܐ ܗܦܰ݁ܟ݁ܘ ܠܰܓ݁ܠܺܝܠܳܐ ܠܢܳܨܪܰܬ݁ ܡܕܺ݁ܝܢ̄ܬ݂ܗܽܘܢ:
Luk 2:40 ܛܰܠܝܳܐ ܕ݂ܶܝܢ ܪܳܒܶ݁ܐ ܗ̄ܘܳܐ ܘܡܶܬ݁ܚܰܝܰܠ ܒ݂ܪܽܘܚܳܐ ܘܡܶܬ݁ܡܰܠܶܐ ܚܶܟ݁ܡܬܳ݁ܐ ܘܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܺܝܬ݁ ܗ̄ܘܳܬ݁ ܥܠܰܘܗ̄ܝ:
Luk 2:41 ܘܐ̄ܢܳܫܰܘܗ̄ܝ ܒ݂ܟܽ݁ܠ ܫܢܳܐ ܐܳܙܺܠ̄ܝܢ ܗ̄ܘܰܘ ܠܽܐܘܪܺܫܠܶܡ ܒ݂ܥܰܕ݁ܥܺܕܳ݁ܐ ܕ݂ܦܶ݁ܨܚܳܐ: ܣ
Luk 2:42 ܘܟܰ݁ܕ݁ ܗܘܳܐ ܒ݂ܰܪ ܫܢܺܝܢ ܬ݂ܰܪܬ݂ܰܥܶܣܪܶܐ ܣܠܶܩܘ ܐܰܝܟ݂ܰܢܳܐ ܕ݂ܰܡܥܳܕܺ݁ܝܢ ܗ̄ܘܰܘ ܠܥܰܕ݁ܥܺܕܳ݁ܐ:
Luk 2:43 ܘܟܰ݁ܕ݁ ܫܠܶܡܘ ܝܰܘܡܳܬܳ݁ܐ ܗܦܰ݁ܟ݁ܘ ܠܗܽܘܢ ܝܶܫܽܘܥ ܕ݂ܶܝܢ ܛܰܠܝܳܐ ܦ݂ܳܫ ܠܶܗ ܒ݂ܽܐܘܪܺܫܠܶܡ ܘܝܰܘܣܶܦ݁ ܘܶܐܡܶܗ ܠܳܐ ܝܺܕܰ݁ܥܘ:
Luk 2:44 ܣܳܒ݁ܪܺܝܢ ܗ̄ܘܰܘ ܓ݂ܶܝܪ ܕ݂ܥܰܡ ܒ݂ܢܰܝ ܠܘܺܝܬ݁ܗܽܘܢ ܗܽ̄ܘ ܘܟܰ݁ܕ݁ ܐܶܬܰ݁ܘ ܡܰܪܕ݂ܶܐ ܝܰܘܡܳܐ ܚܰܕ݁ ܒ݂ܥܰܐܘܽܗ̄ܝ ܠܘܳܬ݁ ܐ̄ܢܳܫܽܘܬ݁ܗܽܘܢ ܘܰܠܘܳܬ݁ ܡܰܢ ܕ݂ܝܳܕܰ݁ܥ ܠܗܽܘܢ:
Luk 2:45 ܘܠܳܐ ܐܶܫܟ݂ܚܽܘܗ̄ܝ ܘܰܗܦܰ݁ܟ݁ܘ ܠܗܽܘܢ ܬ݂ܽܘܒ݁ ܠܽܐܘܪܺܫܠܶܡ ܘܒܳ݁ܥܶܝܢ ܗ̄ܘܰܘ ܠܶܗ:
Luk 2:46 ܘܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܐܶܫܟ݂ܚܽܘܗ̄ܝ ܒ݂ܗܰܝܟ݂ܠܳܐ ܟ݂ܰܕ݁ ܝܳܬܶ݁ܒ݁ ܡܶܨܥܰܬ݁ ܡܰܠܦܳ݁ܢܶܐ ܘܫܳܡܰܥ ܡܶܢܗܽܘܢ ܘܰܡܫܰܐܶܠ ܠܗܽܘܢ:
Luk 2:47 ܘܬܰ݁ܡܺܝܗܺܝܢ ܗܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܗ̄ܘܰܘ ܠܶܗ ܒ݂ܚܶܟ݁ܡܬܶ݁ܗ ܘܰܒ݁ܦܶ݁ܬ݁ܓܳ݁ܡܰܘܗ̄ܝ: ܣ
Luk 2:48 ܘܟܰ݁ܕ݁ ܚܙܰܐܘܽܗ̄ܝ ܬ݂ܡܰܗܘ ܘܶܐܡܪܰܬ݁ ܠܶܗ ܐܶܡܶܗ ܒ݂ܶܪܝ ܠܡܳܢܳܐ ܥܒܰ݁ܕ݂ܬ݂ ܠܰܢ ܗܳܟܰ݁ܢܳܐ ܕ݂ܗܳܐ ܐܰܒܽ݁ܘܟ݁ ܘܶܐܢܳܐ ܒ݂ܛܽܘܪܳܦܳ݁ܐ ܣܰܓ݂ܺܝܳܐܐ ܒ݂ܳܥܶܝܢ ܗܘܰܝܢ ܠܳܟ݁:
Luk 2:49 ܐܳܡܰܪ ܠܗܽܘܢ ܡܳܢܳܐ ܒ݂ܳܥܶܝܢ ܗܘܰܝܬ݂ܽܘܢ ܠܺܝ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܒܶ݁ܝܬ݁ ܐܳܒ݁ܝ ܘܳܠܶܐ ܠܺܝ ܕ݂ܶܐܗܘܶܐ:
Luk 2:50 ܗܶܢܽܘܢ ܕ݂ܶܝܢ ܠܳܐ ܐܶܫܬ݂ܰܘܕ݂ܰܥܘ ܠܡܶܠܬܳ݁ܐ ܕ݂ܶܐܡܰܪ ܠܗܽܘܢ:
Luk 2:51 ܘܰܢܚܶܬ݁ ܥܰܡܗܽܘܢ ܘܶܐܬܳ݁ܐ ܠܢܳܨܪܰܬ݁ ܘܡܶܫܬ݂ܰܥܒ݂ܰܕ݁ ܗ̄ܘܳܐ ܠܗܽܘܢ ܐܶܡܶܗ ܕ݂ܶܝܢ ܢܳܛܪܳܐ ܗ̄ܘܳܬ݁ ܟ݂ܽܠܗܶܝܢ ܡܶܠܶܐ ܒ݂ܠܶܒ݂ܳܗ:
Luk 2:52 ܝܶܫܽܘܥ ܕ݂ܶܝܢ ܪܳܒܶ݁ܐ ܗ̄ܘܳܐ ܒ݂ܩܰܘܡܬܶ݁ܗ ܘܰܒ݁ܚܶܟ݁ܡܬܶ݁ܗ ܘܰܒ݁ܛܰܝܒ݂ܽܘܬܳ݁ܐ ܠܘܳܬ݁ ܐܰܠܳܗܳܐ ܘܰܒ݁ܢܰܝܢܳܫܳܐ: ܣ
Luk 3:1 ܒ݂ܰܫܢܰܬ݁ ܚܰܡܫܰܥܶܣܪܶܐ ܕ݂ܶܝܢ ܕ݂ܡܰܠܟ݂ܽܘܬܶ݁ܗ ܕ݂ܛܺܝܒܶ݁ܪܺܝܳܘܣ ܩܶܣܰܪ ܒ݂ܗܺܓ݁ܡܳܢܽܘܬܳ݁ܐ ܕ݂ܦ݂ܳܢܛܺܝܳܘܣ ܦ݂ܺܝܠܰܛܳܘܣ ܒ݂ܺܝܗܽܘܕ݁ ܟ݂ܰܕ݁ ܪܺܫܳܐ ܪܒܺ݁ܝܥܳܝܳܐ ܗܶܪܳܘܕܶ݁ܣ ܒ݂ܰܓ݁ܠܺܝܠܳܐ ܘܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܪܺܫܳܐ ܪܒܺ݁ܝܥܳܝܳܐ ܒ݂ܺܐܝܛܽܘܪܺܝܰܐ ܘܒܰ݁ܐܬ݁ܪܳܐ ܕ݂ܰܛܪܰܟܳ݁ܘܢܳܐ ܘܠܽܘܣܰܢܺܝܰܐ ܪܺܫܳܐ ܪܒܺ݁ܝܥܳܝܳܐ ܕ݂ܰܐܒܺ݁ܝܠܺܝܢܶܐ:
Luk 3:2 ܒ݂ܪܰܒ݂ܽܘܬ݁ ܟ݂ܳܗܢܽܘܬܳ݁ܐ ܕ݂ܚܰܢܳܢ ܘܰܕ݁ܩܰܝܳܦܳ݁ܐ ܗܘܳܬ݁ ܡܶܠܬܳ݁ܐ ܕ݂ܰܐܠܳܗܳܐ ܥܰܠ ܝܽܘܚܰܢܳܢ ܒ݂ܰܪ ܙܟܰ݁ܪܝܳܐ ܒ݂ܚܽܘܪܒ݂ܳܐ:
Luk 3:3 ܘܶܐܬܳ݁ܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝ ܝܽܘܪܕ݂ܢܳܢ ܟ݂ܰܕ݁ ܡܰܟ݁ܪܶܙ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ
Luk 3:4 ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܒ݂ܰܟ݁ܬܳ݁ܒܳ݁ܐ ܕ݂ܡܶܠܶܐ ܕ݂ܶܐܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܩܳܠܳܐ ܕ݂ܩܳܪܶܐ ܒ݂ܚܽܘܪܒ݂ܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܬ݁ܪܽܘܨܘ ܒ݂ܰܦ݁ܩܰܥܬܳ݁ܐ ܫܒܺ݁ܝܠܶܐ ܠܰܐܠܳܗܰܢ:
Luk 3:5 ܟ݂ܽܠܗܽܘܢ ܢܰܚܠܶܐ ܢܶܬ݁ܡܠܽܘܢ ܘܟܽ݁ܠܗܽܘܢ ܛܽܘܪܶܐ ܘܪܳܡܳܬܳ݁ܐ ܢܶܬ݁ܡܰܟ݂ܟܽ݁ܘܢ ܘܢܶܗܘܶܐ ܥܰܪܡܳܐ ܠܫܰܦ݁ܝܳܐ ܘܰܐܬ݁ܪܳܐ ܥܰܣܩܳܐ ܠܰܦ݁ܩܰܥܬܳ݁ܐ:
Luk 3:6 ܘܢܶܚܙܶܐ ܟ݂ܽܠ ܒ݂ܣܰܪ ܚܰܝܶܐ ܕ݂ܰܐܠܳܗܳܐ: ܣ
Luk 3:7 ܘܶܐܡܰܪ ܗ̄ܘܳܐ ܠܟܶ݁ܢܫܶܐ ܐܰܝܠܶܝܢ ܕ݂ܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܠܡܶܥܡܰܕ݁ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܡܰܢܽܘ ܚܰܘܺܝܟܽ݁ܘܢ ܠܡܶܥܪܰܩ ܡܶܢ ܪܽܘܓ݁ܙܳܐ ܕ݂ܰܥܬܺ݁ܝܕ݁:
Luk 3:8 ܥܒܶ݁ܕ݁ܘ ܗܳܟܺ݁ܝܠ ܦ݂ܺܐܪܶܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ ܘܠܳܐ ܬ݂ܫܰܪܽܘܢ ܠܡܺܐܡܰܪ ܒ݂ܢܰܦ݁ܫܟܽ݁ܘܢ ܕ݂ܰܐܒܳ݁ܐ ܐܺܝܬ݁ ܠܰܢ ܐܰܒ݁ܪܳܗܳܡ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܢ ܗܳܠܶܝܢ ܟ݂ܺܐܦܶ݁ܐ ܡܶܫܟ݂ܰܚ ܐܰܠܳܗܳܐ ܠܰܡܩܳܡܽܘ ܒ݂ܢܰܝܳܐ ܠܰܐܒ݁ܪܳܗܳܡ:
Luk 3:9 ܗܳܐ ܕ݂ܶܝܢ ܢܳܪܓܳ݁ܐ ܣܺܝܡ ܥܰܠ ܥܶܩܳܪܳܐ ܕ݂ܺܐܝܠܳܢܶܐ ܟ݂ܽܠ ܐܺܝܠܳܢܳܐ ܗܳܟܺ݁ܝܠ ܕ݂ܦܺ݁ܐܪܶܐ ܛܳܒܶ݁ܐ ܠܳܐ ܥܳܒܶ݁ܕ݁ ܡܶܬ݁ܦ݂ܣܶܩ ܘܰܒ݁ܢܽܘܪܳܐ ܢܳܦܶ݁ܠ: ܣ
Luk 3:10 ܘܰܡܫܰܐܠܺܝܢ ܗ̄ܘܰܘ ܠܶܗ ܟ݂ܶܢܫܶܐ ܘܳܐܡܪܺܝܢ ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁:
Luk 3:11 ܥܢܳܐ ܘܶܐܡܰܪ ܠܗܽܘܢ ܡܰܢ ܕ݂ܺܐܝܬ݁ ܠܶܗ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܢܶܬ݂ܶܠ ܠܡܰܢ ܕ݂ܠܰܝܬ݂ ܠܶܗ ܘܡܰܢ ܕ݂ܺܐܝܬ݁ ܠܶܗ ܣܰܝܒ݂ܳܪܬ݂ܳܐ ܗܳܟܰ݁ܢܳܐ ܢܶܥܒ݂ܶܕ݁:
Luk 3:12 ܘܶܐܬܰ݁ܘ ܐܳܦ݁ ܡܳܟ݁ܣܶܐ ܠܡܶܥܡܰܕ݁ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܡܳܢܳܐ ܢܶܥܒ݂ܶܕ݁:
Luk 3:13 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܬ݂ܶܬ݁ܒ݂ܥܽܘܢ ܡܶܕ݂ܶܡ ܝܰܬ݂ܺܝܪ ܥܰܠ ܡܳܐ ܕ݂ܰܦ݁ܩܺܝܕ݁ ܠܟܽ݁ܘܢ ܠܡܶܬ݁ܒ݂ܰܥ:
Luk 3:14 ܘܰܡܫܰܐܠܺܝܢ ܗ̄ܘܰܘ ܠܶܗ ܦ݂ܳܠܚܰܝ ܐܶܣܛܪܰܛܺܝܰܐ ܘܳܐܡܪܺܝܢ ܡܳܢܳܐ ܢܶܥܒ݂ܶܕ݁ ܐܳܦ݁ ܚܢܰܢ ܐܳܡܰܪ ܠܗܽܘܢ ܠܳܐ ܒ݂ܐ̄ܢܳܫ ܬ݂ܶܬ݂ܛܰܓ݂ܪܽܘܢ ܘܰܠܐ̄ܢܳܫ ܠܳܐ ܬ݂ܶܥܫܩܽܘܢ ܘܢܶܣܦ݂ܩܳܢ ܠܟܽ݁ܘܢ ܐܳܦ݁ܣܳܘܢܝܳܬ݁ܟܽ݁ܘܢ ܣܣ:
Luk 3:15 ܟ݂ܰܕ݁ ܕ݂ܶܝܢ ܡܰܣܒ݂ܰܪ ܗ̄ܘܳܐ ܥܰܡܳܐ ܥܰܠ ܝܽܘܚܰܢܳܢ ܘܟܽ݁ܠܗܽܘܢ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܠܶܒ݂ܗܽܘܢ ܕ݂ܕܰ݁ܠܡܳܐ ܗܽܘܝܽܘ ܡܫܺܝܚܳܐ:
Luk 3:16 ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܐܶܢܳܐ ܗܳܐ ܡܰܥܡܶܕ݁ ܐ̄ܢܳܐ ܠܟܽ݁ܘܢ ܒ݂ܡܰܝܳܐ ܐܳܬܶ݁ܐ ܕ݂ܶܝܢ ܗܰܘ ܕ݂ܚܰܝܠܬܳ݁ܢ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ ܗܽܘ ܢܰܥܡܶܕ݁ܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܢܽܘܪܳܐ: ܣ
Luk 3:17 ܗܰܘ ܕ݂ܰܐܚܺܝܕ݁ ܪܰܦ݁ܫܳܐ ܒ݂ܺܐܝܕܶ݁ܗ ܘܰܡܕܰ݁ܟ݂ܶܐ ܐܶܕ݂ܪܰܘܗ̄ܝ ܘܚܶܛܶܐ ܟ݂ܳܢܶܫ ܠܰܐܘܨܪܰܘܗ̄ܝ ܘܬܶ݁ܒ݁ܢܳܐ ܢܰܘܩܶܕ݁ ܒ݂ܢܽܘܪܳܐ ܕ݂ܠܳܐ ܕ݂ܳܥܟ݂ܳܐ: ܣ
Luk 3:18 ܐܳܦ݁ ܐ̄ܚܪܳܢܝܳܬܳ݁ܐ ܕ݂ܶܝܢ ܣܰܓ݂ܺܝܳܐܬܳ݁ܐ ܡܰܠܶܦ݁ ܗ̄ܘܳܐ ܘܰܡܣܰܒ݂ܰܪ ܠܥܰܡܳܐ: ܣ
Luk 3:19 ܗܶܪܳܘܕܶ݁ܣ ܕ݂ܶܝܢ ܛܶܛܪܰܪܟܰ݁ܐ ܡܶܛܽܠ ܕ݂ܡܶܬ݁ܟ݂ܣܶܣ ܗ̄ܘܳܐ ܡܶܢ ܝܽܘܚܰܢܳܢ ܥܰܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܘܥܰܠ ܟ݂ܽܠܗܶܝܢ ܒ݂ܺܝܫܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ:
Luk 3:20 ܐܰܘܣܶܦ݁ ܐܳܦ݁ ܗܳܕܶ݁ܐ ܥܰܠ ܟ݂ܽܠܗܶܝܢ ܘܚܰܒ݁ܫܶܗ ܠܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ: ܣ
Luk 3:21 ܗܘܳܐ ܕ݂ܶܝܢ ܟ݂ܰܕ݁ ܥܡܰܕ݁ ܟ݂ܽܠܶܗ ܥܰܡܳܐ ܘܳܐܦ݁ ܝܶܫܽܘܥ ܥܡܰܕ݁ ܘܟܰ݁ܕ݁ ܡܨܰܠܶܐ ܐܶܬ݁ܦ݂ܬܰ݁ܚܘ ܫܡܰܝܳܐ:
Luk 3:22 ܘܢܶܚܬ݂ܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܠܰܘܗ̄ܝ ܒ݂ܰܕ݁ܡܽܘܬ݁ ܓ݂ܽܘܫܡܳܐ ܕ݂ܝܰܘܢܳܐ ܘܩܳܠܳܐ ܗܘܳܐ ܡܶܢ ܫܡܰܝܳܐ ܕ݂ܳܐܡܰܪ ܐܰܢ̄ܬ݂ ܗܽ̄ܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܳ݁ܟ݁ ܐܶܨܛܒܺ݁ܝܬ݁: ܣ
Luk 3:23 ܗܽܘ ܕ݂ܶܝܢ ܝܶܫܽܘܥ ܐܺܝܬܰ݁ܘܗ̄ܝ ܗ̄ܘܳܐ ܐܰܝܟ݁ ܒ݂ܰܪ ܫܢܺܝܢ ܬ݂ܠܳܬܺ݁ܝܢ ܘܡܶܣܬ݂ܒܰ݁ܪ ܗ̄ܘܳܐ ܒ݂ܰܪ ܝܰܘܣܶܦ݁ ܒ݂ܰܪ ܗܶܠܺܝ:
Luk 3:24 ܒ݂ܰܪ ܡܰܛܬܰ݁ܬ݁ ܒ݂ܰܪ ܠܶܘܺܝ ܒ݂ܰܪ ܡܶܠܟ݂ܺܝ ܒ݂ܰܪ ܝܰܐܢܺܝ ܒ݂ܰܪ ܝܰܘܣܶܦ݁:
Luk 3:25 ܒ݂ܰܪ ܡܰܬ݂ܬܰ݁ܐ ܒ݂ܰܪ ܥܰܡܽܘܨ ܒ݂ܰܪ ܢܰܚܽܘܡ ܒ݂ܰܪ ܚܶܣܠܺܝ ܒ݂ܰܪ ܢܰܓ݂ܺܝ:
Luk 3:26 ܒ݂ܰܪ ܡܳܐܰܬ݁ ܒ݂ܰܪ ܡܰܛܰܬ݁ ܒ݂ܰܪ ܫܰܡܥܺܝ ܒ݂ܰܪ ܝܰܘܣܶܦ݁ ܒ݂ܰܪ ܝܺܗܽܘܕܳ݁ܐ:
Luk 3:27 ܒ݂ܰܪ ܝܽܘܚܰܢܳܢ ܒ݂ܰܪ ܪܳܣܳܐ ܒ݂ܰܪ ܙܽܘܪܒ݂ܳܒܶ݁ܠ ܒ݂ܰܪ ܫܶܠܰܬܺ݁ܐܝܠ ܒ݂ܰܪ ܢܺܪܺܝ:
Luk 3:28 ܒ݂ܰܪ ܡܶܠܟ݂ܺܝ ܒ݂ܰܪ ܐܰܕ݂ܺܝ ܒ݂ܰܪ ܩܽܘܣܰܡ ܒ݂ܰܪ ܐܶܠܡܽܘܕܳ݁ܕ݁ ܒ݂ܰܪ ܥܺܝܪ:
Luk 3:29 ܒ݂ܰܪ ܝܽܘܣܺܐ ܒ݂ܰܪ ܐܶܠܺܝܥܳܙܳܪ ܒ݂ܰܪ ܝܽܘܪܰܡ ܒ݂ܰܪ ܡܰܬܺ݁ܝܬܳ݁ܐ ܒ݂ܰܪ ܠܶܘܺܝ:
Luk 3:30 ܒ݂ܰܪ ܫܶܡܥܽܘܢ ܒ݂ܰܪ ܝܺܗܽܘܕܳ݁ܐ ܒ݂ܰܪ ܝܰܘܣܶܦ݁ ܒ݂ܰܪ ܝܽܘܢܳܡ ܒ݂ܰܪ ܐܶܠܺܝܰܩܺܝܡ:
Luk 3:31 ܒ݂ܰܪ ܡܰܠܝܳܐ ܒ݂ܰܪ ܡܰܐܢܺܝ ܒ݂ܰܪ ܡܰܛܬܳ݁ܐ ܒ݂ܰܪ ܢܳܬܳ݁ܢ ܒ݂ܰܪ ܕ݂ܰܘܺܝܕ݁:
Luk 3:32 ܒ݂ܰܪ ܐܺܝܫܰܝ ܒ݂ܰܪ ܥܽܘܒܺ݁ܝܕ݁ ܒ݂ܰܪ ܒ݂ܳܥܳܙ ܒ݂ܰܪ ܣܰܠܡܳܘܢ ܒ݂ܰܪ ܢܰܚܫܽܘܢ:
Luk 3:33 ܒ݂ܰܪ ܥܰܡܺܝܢܳܕܳ݁ܒ݁ ܒ݂ܰܪ ܐܳܪܳܡ ܒ݂ܰܪ ܚܶܨܪܽܘܢ ܒ݂ܰܪ ܦ݂ܰܪܨ ܒ݂ܰܪ ܝܺܗܽܘܕܳ݁ܐ:
Luk 3:34 ܒ݂ܰܪ ܝܰܥܩܽܘܒ݁ ܒ݂ܰܪ ܐܺܝܣܚܳܩ ܒ݂ܰܪ ܐܰܒ݁ܪܳܗܳܡ ܒ݂ܰܪ ܬ݂ܰܪܰܚ ܒ݂ܰܪ ܢܳܚܽܘܪ:
Luk 3:35 ܒ݂ܰܪ ܣܳܪܽܘܓ݁ ܒ݂ܰܪ ܐܰܪܥܽܘ ܒ݂ܰܪ ܦ݂ܳܠܳܓ݁ ܒ݂ܰܪ ܥܳܒܳ݁ܪ ܒ݂ܰܪ ܫܳܠܳܚ:
Luk 3:36 ܒ݂ܰܪ ܩܰܝܢܰܢ ܒ݂ܰܪ ܐܰܪܦܰ݁ܟ݁ܫܳܪ ܒ݂ܰܪ ܫܺܝܡ ܒ݂ܰܪ ܢܽܘܚ ܒ݂ܰܪ ܠܰܡܶܟ݁:
Luk 3:37 ܒ݂ܰܪ ܡܰܬܽ݁ܘܫܠܰܚ ܒ݂ܰܪ ܚܢܽܘܟ݁ ܒ݂ܰܪ ܝܰܪܕ݂ ܒ݂ܰܪ ܡܰܗܠܳܠܳܐܝܶܠ ܒ݂ܰܪ ܩܰܝܢܰܢ:
Luk 3:38 ܒ݂ܰܪ ܐܰܢܽܘܫ ܒ݂ܰܪ ܫܺܝܬ݁ ܒ݂ܰܪ ܐܳܕܳ݁ܡ ܕ݂ܡܶܢ ܐܰܠܳܗܳܐ ܣ݂ ܣ݂:
Luk 4:1 ܝܶܫܽܘܥ ܕ݂ܶܝܢ ܟ݂ܰܕ݁ ܡܠܶܐ ܪܽܘܚܳܐ ܕ݂ܩܽܘܕ݁ܫܳܐ ܗܦܰ݁ܟ݁ ܡܶܢ ܝܽܘܪܕ݂ܢܳܢ ܘܰܕ݁ܒܰ݁ܪܬܶ݁ܗ ܪܽܘܚܳܐ ܠܚܽܘܪܒ݂ܳܐ:
Luk 4:2 ܝܰܘܡܳܬܳ݁ܐ ܐܰܪܒ݂ܥܺܝܢ ܕ݂ܢܶܬ݁ܢܰܣܶܐ ܡܶܢ ܐܳܟܶ݁ܠܩܰܪܨܳܐ ܣ ܘܠܳܐ ܠܥܶܣ ܡܶܕ݂ܶܡ ܒ݂ܗܳܢܽܘܢ ܝܰܘܡܳܬܳ݁ܐ ܘܟܰ݁ܕ݁ ܫܰܠܶܡ ܐܶܢܽܘܢ ܠܚܰܪܬܳ݁ܐ ܟ݂ܦܶ݁ܢ:
Luk 4:3 ܘܶܐܡܰܪ ܠܶܗ ܐܳܟܶ݁ܠܩܰܪܨܳܐ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܶܡܰܪ ܠܟܺ݁ܐܦܳ݁ܐ ܗܳܕܶ݁ܐ ܕ݂ܬܶ݁ܗܘܶܐ ܠܰܚܡܳܐ:
Luk 4:4 ܥܢܳܐ ܝܶܫܽܘܥ ܘܶܐܡܰܪ ܠܶܗ ܟ݂ܬܺ݁ܝܒ݁ ܗ̄ܘ ܕ݂ܠܳܐ ܗ̄ܘܳܐ ܒ݂ܠܰܚܡܳܐ ܒ݂ܰܠܚܽܘܕ݁ ܚܳܝܶܐ ܒ݂ܰܪܢܳܫܳܐ ܐܶܠܳܐ ܒ݂ܟܽ݁ܠ ܦ݂ܶܬ݁ܓܳ݁ܡ ܕ݂ܰܐܠܳܗܳܐ: ܣ
Luk 4:5 ܘܰܐܣܩܶܗ ܣܳܛܳܢܳܐ ܠܛܽܘܪܳܐ ܪܳܡܳܐ ܘܚܰܘܝܶܗ ܟ݂ܽܠܗܶܝܢ ܡܰܠܟ݂ܘܳܬܳ݁ܐ ܕ݂ܰܐܪܥܳܐ ܒ݂ܥܶܕ݂ܳܢܳܐ ܙܥܽܘܪܳܐ:
Luk 4:6 ܘܶܐܡܰܪ ܠܶܗ ܐܳܟܶ݁ܠܩܰܪܨܳܐ ܠܳܟ݁ ܐܶܬ݂ܶܠ ܫܽܘܠܛܳܢܳܐ ܗܳܢܳܐ ܟ݂ܽܠܶܗ ܘܫܽܘܒ݁ܚܶܗ ܕ݂ܠܺܝ ܡܰܫܠܰܡ ܘܰܠܡܰܢ ܕ݂ܶܐܨܒ݂ܶܐ ܝܳܗܶܒ݁ ܐ̄ܢܳܐ ܠܶܗ:
Luk 4:7 ܐܶܢ ܗܳܟܺ݁ܝܠ ܬ݂ܶܣܓ݂ܽܘܕ݁ ܩܕܳ݁ܡܰܝ ܕ݂ܺܝܠܳܟ݁ ܢܶܗܘܶܐ ܟ݂ܽܠܶܗ:
Luk 4:8 ܥܢܳܐ ܝܶܫܽܘܥ ܘܶܐܡܰܪ ܠܶܗ ܟ݂ܬܺ݁ܝܒ݁ ܗ̄ܘ ܕ݂ܰܠܡܳܪܝܳܐ ܐܰܠܳܗܳܟ݁ ܬ݂ܶܣܓ݂ܽܘܕ݁ ܘܠܶܗ ܒ݂ܰܠܚܽܘܕܰ݁ܘܗ̄ܝ ܬ݂ܶܦ݁ܠܽܘܚ: ܣ
Luk 4:9 ܘܰܐܝܬ݂ܝܶܗ ܠܽܐܘܪܺܫܠܶܡ ܘܰܐܩܺܝܡܶܗ ܥܰܠ ܟ݂ܶܢܦܳ݁ܐ ܕ݂ܗܰܝܟ݂ܠܳܐ ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܰܪܡܳܐ ܢܰܦ݁ܫܳܟ݁ ܡܶܟ݂ܳܐ ܠܬܰ݁ܚܬ݂:
Luk 4:10 ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܰܠܰܐܟܰ݁ܘܗ̄ܝ ܢܦܰ݁ܩܶܕ݁ ܥܠܰܝܟְ݂ ܕ݂ܰܢܢܰܛܪܽܘܢܳܟ݁:
Luk 4:11 ܘܥܰܠ ܕ݂ܪܳܥܰܝܗܽܘܢ ܢܶܫܩܠܽܘܢܳܟ݁ ܕ݂ܠܳܐ ܬ݂ܶܬ݂ܩܶܠ ܪܶܓ݁ܠܳܟ݁ ܒ݂ܟܺ݁ܐܦܳ݁ܐ:
Luk 4:12 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܶܗ ܐܰܡܺܝܪ ܗ̄ܘ ܕ݂ܠܳܐ ܬ݂ܢܰܣܶܐ ܠܡܳܪܝܳܐ ܐܰܠܳܗܳܟ݁: ܣ
Luk 4:13 ܘܟܰ݁ܕ݁ ܫܰܠܶܡ ܐܳܟܶ݁ܠܩܰܪܨܳܐ ܟ݂ܽܠܗܽܘܢ ܢܶܣܝܽܘܢܰܘܗ̄ܝ ܦ݂ܪܰܩ ܡܶܢ ܠܘܳܬܶ݁ܗ ܥܰܕ݁ ܙܰܒ݁ܢܳܐ ܣܣ:
Luk 4:14 ܘܰܗܦܰ݁ܟ݁ ܝܶܫܽܘܥ ܒ݂ܚܰܝܠܳܐ ܕ݂ܪܽܘܚܳܐ ܠܰܓ݁ܠܺܝܠܳܐ ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ:
Luk 4:15 ܘܗܽܘ ܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܶܫܬ݂ܰܒ݂ܰܚ ܗ̄ܘܳܐ ܡܶܢ ܟ݂ܽܠ ܐ̄ܢܳܫ: ܣ
Luk 4:16 ܘܶܐܬܳ݁ܐ ܠܢܳܨܪܰܬ݁ ܐܰܝܟ݂ܳܐ ܕ݂ܶܐܬ݁ܪܰܒ݂ܺܝ ܘܥܰܠ ܐܰܝܟ݂ܰܢܳܐ ܕ݂ܰܡܥܳܕ݁ ܗ̄ܘܳܐ ܠܰܟ݁ܢܽܘܫܬ݂ܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܩܳܡ ܠܡܶܩܪܳܐ:
Luk 4:17 ܘܶܐܬܺ݁ܝܗܶܒ݁ ܠܶܗ ܣܶܦ݁ܪܳܐ ܕ݂ܶܐܫܰܥܝܳܐ ܢܒܺ݁ܝܳܐ ܘܰܦ݁ܬܰ݁ܚ ܝܶܫܽܘܥ ܣܶܦ݁ܪܳܐ ܘܶܐܫܟ݂ܰܚ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܰܟ݁ܬܺ݁ܝܒ݁:
Luk 4:18 ܪܽܘܚܶܗ ܕ݂ܡܳܪܝܳܐ ܥܠܰܝ ܘܡܶܛܽܠ ܗܳܕܶ݁ܐ ܡܰܫܚܰܢܝ ܠܰܡܣܰܒ݂ܳܪܽܘ ܠܡܶܣܟ݂ܺܢܶܐ ܘܫܰܠܚܰܢܝ ܠܡܰܐܣܳܝܽܘ ܠܰܬ݁ܒܺ݁ܝܪܰܝ ܠܶܒ݂ܳܐ ܘܰܠܡܰܟ݁ܪܳܙܽܘ ܠܰܫܒܰ݁ܝܳܐ ܫܽܘܒ݁ܩܳܢܳܐ ܘܠܰܥܘܺܝܪܶܐ ܚܙܳܝܳܐ ܘܠܰܡܫܰܪܳܪܽܘ ܠܰܬ݁ܒܺ݁ܝܪܶܐ ܒ݂ܫܽܘܒ݁ܩܳܢܳܐ:
Luk 4:19 ܘܰܠܡܰܟ݁ܪܳܙܽܘ ܫܰܢ̄ܬ݂ܳܐ ܡܩܰܒ݂ܰܠܬ݂ܳܐ ܠܡܳܪܝܳܐ:
Luk 4:20 ܘܰܟ݁ܪܰܟ݁ ܣܶܦ݁ܪܳܐ ܘܝܰܗܒ݂ܶܗ ܠܰܡܫܰܡܫܳܢܳܐ ܘܶܐܙܰܠ ܝܺܬܶ݁ܒ݁ ܟ݂ܽܠܗܽܘܢ ܕ݂ܶܝܢ ܕ݂ܒܰ݁ܟ݁ܢܽܘܫܬ݂ܳܐ ܥܰܝܢܰܝܗܽܘܢ ܚܳܝܪܳܢ ܗ̄ܘܰܝ ܒ݂ܶܗ:
Luk 4:21 ܘܫܰܪܺܝ ܠܡܺܐܡܰܪ ܠܘܳܬ݁ܗܽܘܢ ܕ݂ܝܰܘܡܳܢܳܐ ܐܶܫܬ݂ܰܠܰܡ ܟ݂ܬܳ݁ܒܳ݁ܐ ܗܳܢܳܐ ܒ݂ܶܐܕ݁ܢܰܝܟ݂ܽܘܢ:
Luk 4:22 ܘܣܳܗܕ݂ܺܝܢ ܗܘܰܘ ܠܶܗ ܟ݂ܽܠܗܽܘܢ ܘܡܶܬ݂ܕ݂ܰܡܪܺܝܢ ܗ̄ܘܰܘ ܒ݂ܡܶܠܶܐ ܕ݂ܛܰܝܒ݂ܽܘܬܳ݁ܐ ܕ݂ܢܳܦ݁ܩܳܢ ܗ̄ܘܰܝ ܡܶܢ ܦ݂ܽܘܡܶܗ ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܒ݂ܰܪ ܝܰܘܣܶܦ݁ ܣܣ:
Luk 4:23 ܐܳܡܰܪ ܠܗܽܘܢ ܝܶܫܽܘܥ ܟ݂ܒܰ݁ܪ ܬ݂ܺܐܡܪܽܘܢ ܠܺܝ ܡܰܬ݁ܠܳܐ ܗܳܢܳܐ ܐܳܣܝܳܐ ܐܰܣܳܐ ܢܰܦ݁ܫܳܟ݁ ܘܟܽ݁ܠ ܕ݂ܰܫܡܰܥܢ ܕ݂ܰܥܒܰ݁ܕ݂ܬ݂ ܒ݂ܰܟ݁ܦܰ݁ܪܢܰܚܽܘܡ ܥܒܶ݁ܕ݁ ܐܳܦ݁ ܗܳܪܟ݂ܳܐ ܒ݂ܰܡܕܺ݁ܝܢ̄ܬ݂ܳܟ݁:
Luk 4:24 ܗ̄ܘ ܕ݂ܶܝܢ ܐܶܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܢܒܺ݁ܝܳܐ ܕ݂ܡܶܬ݁ܩܰܒ݂ܰܠ ܒ݂ܰܡܕܺ݁ܝܢ̄ܬ݂ܶܗ:
Luk 4:25 ܫܪܳܪܳܐ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܣܰܓ݂ܺܝ ܐܰܪܡܠܳܬܳ݁ܐ ܐܺܝܬ݁ ܗ̄ܘܰܝ ܒ݂ܺܐܝܣܪܳܝܶܠ ܒ݂ܝܰܘܡܰܝ ܐܺܠܺܝܳܐ ܢܒܺ݁ܝܳܐ ܟ݂ܰܕ݁ ܐܶܬ݂ܬ݂ܚܶܕ݁ܘ ܫܡܰܝܳܐ ܫܢܺܝܢ ܬ݂ܠܳܬ݁ ܘܝܰܪܚܶܐ ܫܬ݂ܳܐ ܘܰܗܘܳܐ ܟ݂ܰܦ݁ܢܳܐ ܪܰܒ݂ܳܐ ܒ݂ܟܽ݁ܠܳܗ ܐܰܪܥܳܐ:
Luk 4:26 ܘܰܠܘܳܬ݁ ܚܕܳ݁ܐ ܡܶܢܗܶܝܢ ܠܳܐ ܐܶܫܬ݂ܰܕ݂ܰܪ ܐܺܠܺܝܳܐ ܐܶܠܳܐ ܠܨܰܪܦ݂ܰܬ݁ ܕ݂ܨܰܝܕ݂ܳܢ ܠܘܳܬ݁ ܐܰܢ̄ܬ݂ܬܳ݁ܐ ܐܰܪܡܰܠܬ݂ܳܐ:
Luk 4:27 ܘܣܰܓ݂ܺܝܶܐܐ ܓ݂ܰܪܒ݂ܶܐ ܐܺܝܬ݁ ܗ̄ܘܰܘ ܒ݂ܶܝܬ݁ ܐܺܝܣܪܳܝܶܠ ܒ݂ܝܰܘܡܰܝ ܐܶܠܺܝܫܰܥ ܢܒܺ݁ܝܳܐ ܘܚܰܕ݁ ܡܶܢܗܽܘܢ ܠܳܐ ܐܶܬ݂ܕ݂ܰܟ݂ܺܝ ܐܶܠܳܐ ܐܶܢ ܢܰܥܡܳܢ ܐܰܪܡܳܝܳܐ:
Luk 4:28 ܘܟܰ݁ܕ݁ ܫܡܰܥܘ ܗܳܠܶܝܢ ܗܳܢܽܘܢ ܕ݂ܒܰ݁ܟ݁ܢܽܘܫܬ݂ܳܐ ܐܶܬ݁ܡܠܺܝܘ ܚܶܡܬ݂ܳܐ ܟ݂ܽܠܗܽܘܢ:
Luk 4:29 ܘܩܳܡܘ ܐܰܦ݂ܩܽܘܗ̄ܝ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܘܰܐܝܬ݂ܝܽܘܗ̄ܝ ܥܕܰ݁ܡܳܐ ܠܰܓ݁ܒܺ݁ܝܢܳܐ ܕ݂ܛܽܘܪܳܐ ܗܰܘ ܕ݂ܰܡܕܺ݁ܝܢ̄ܬ݂ܗܽܘܢ ܒ݂ܰܢܝܳܐ ܗ̄ܘܳܬ݁ ܥܠܰܘܗ̄ܝ ܕ݂ܢܶܫܕ݂ܽܘܢܳܝܗ̄ܝ ܡܶܢ ܫܩܺܝܦܳ݁ܐ:
Luk 4:30 ܗܽܘ ܕ݂ܶܝܢ ܥܒܰ݁ܪ ܒ݂ܰܝܢܳܬ݁ܗܽܘܢ ܘܶܐܙܰܠ: ܣ
Luk 4:31 ܘܰܢܚܶܬ݁ ܠܰܟ݁ܦܰ݁ܪܢܰܚܽܘܡ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܫܰܒ݂ܶܐ:
Luk 4:32 ܘܬܰ݁ܡܺܝܗܺܝܢ ܗܘܰܘ ܒ݂ܝܽܘܠܦ݂ܳܢܶܗ ܕ݂ܰܡܫܰܠܛܳܐ ܗ̄ܘܳܬ݁ ܡܶܠܬܶ݁ܗ ܣܣ:
Luk 4:33 ܘܺܐܝܬ݁ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܓ݂ܰܒ݁ܪܳܐ ܕ݂ܺܐܝܬ݁ ܗ̄ܘܳܐ ܒ݂ܶܗ ܪܽܘܚܳܐ ܕ݂ܫܺܐܕܳ݁ܐ ܛܰܢܦܳ݁ܐ ܘܰܙܥܰܩ ܒ݂ܩܳܠܳܐ ܪܳܡܳܐ:
Luk 4:34 ܘܶܐܡܰܪ ܫܒܽ݁ܘܩܰܝܢܝ ܡܳܐ ܠܰܢ ܘܠܳܟ݁ ܝܶܫܽܘܥ ܢܳܨܪܳܝܳܐ ܐܶܬܰ݁ܝܬ݂ ܠܡܰܘܒ݂ܳܕܽ݁ܘܬܰ݁ܢ ܝܳܕܰ݁ܥ ܐ̄ܢܳܐ ܠܳܟ݁ ܡܰܢ ܐܰܢ̄ܬ݂ ܩܰܕ݂ܺܝܫܶܗ ܕ݂ܰܐܠܳܗܳܐ:
Luk 4:35 ܘܰܟ݁ܐܳܐ ܒ݂ܶܗ ܝܶܫܽܘܥ ܘܶܐܡܰܪ ܣܟܽ݁ܘܪ ܦ݂ܽܘܡܳܟ݁ ܘܦܽ݁ܘܩ ܡܶܢܶܗ ܘܰܫܕܳ݁ܝܗ̄ܝ ܫܺܐܕܳ݁ܐ ܒ݂ܰܡܨܰܥܬܳ݁ܐ ܘܰܢܦܰ݁ܩ ܡܶܢܶܗ ܟ݂ܰܕ݁ ܠܳܐ ܣܪܰܚ ܒ݂ܶܗ ܡܶܕ݂ܶܡ:
Luk 4:36 ܘܬܶ݁ܡܗܳܐ ܪܰܒ݂ܳܐ ܐܶܚܰܕ݁ ܠܟܽ݁ܠܢܳܫ ܘܰܡܡܰܠܠܺܝܢ ܗ̄ܘܰܘ ܥܰܡ ܚܕܳ݁ܕܶ݁ܐ ܘܳܐܡܪܺܝܢ ܡܳܢܳܐ ܗ̄ܝ ܟ݂ܰܝ ܡܶܠܬܳ݁ܐ ܗܳܕܶ݁ܐ ܕ݂ܰܒ݁ܫܽܘܠܛܳܢܳܐ ܘܰܒ݁ܚܰܝܠܳܐ ܦ݂ܳܩܕ݂ܳܐ ܠܪܽܘܚܶܐ ܛܰܢܦܳ݁ܬܳ݁ܐ ܘܢܳܦ݁ܩܳܢ:
Luk 4:37 ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ: ܣ
Luk 4:38 ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܟ݂ܢܽܘܫܬ݂ܳܐ ܥܰܠ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܰܚܡܳܬܶ݁ܗ ܕ݂ܫܶܡܥܽܘܢ ܐܰܠܺܝܨܳܐ ܗ̄ܘܳܬ݁ ܒ݂ܶܐܫܳܬܳ݁ܐ ܪܰܒ݂ܬܳ݁ܐ ܘܰܒ݁ܥܰܘ ܡܶܢܶܗ ܡܶܛܽܠܳܬܳ݁ܗ:
Luk 4:39 ܘܩܳܡ ܠܥܶܠ ܡܶܢܳܗ ܘܰܟ݁ܐܳܐ ܒ݂ܶܐܫܳܬܳ݁ܗ ܘܰܫܒܰ݁ܩܬܳ݁ܗ ܘܡܶܚܕܳ݁ܐ ܩܳܡܰܬ݁ ܘܰܡܫܰܡܫܳܐ ܗ̄ܘܳܬ݁ ܠܗܽܘܢ: ܣ
Luk 4:40 ܡܰܥܪܳܒܰ݁ܝ ܫܶܡܫܳܐ ܕ݂ܶܝܢ ܟ݂ܽܠܗܽܘܢ ܐܰܝܠܶܝܢ ܕ݂ܺܐܝܬ݁ ܗ̄ܘܳܐ ܠܗܽܘܢ ܟ݂ܪܺܝܗܶܐ ܕ݂ܰܟ݁ܪܺܝܗܺܝܢ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܐܰܝܬ݂ܺܝܘ ܐܶܢܽܘܢ ܠܘܳܬܶ݁ܗ ܗܽܘ ܕ݂ܶܝܢ ܥܰܠ ܚܰܕ݁ ܚܰܕ݁ ܡܶܢܗܽܘܢ ܐܺܝܕܶ݁ܗ ܣܳܐܶܡ ܗ̄ܘܳܐ ܘܡܰܐܣܶܐ ܗ̄ܘܳܐ ܠܗܽܘܢ:
Luk 4:41 ܘܢܳܦ݁ܩܺܝܢ ܗ̄ܘܰܘ ܐܳܦ݁ ܫܺܐܕܶ݁ܐ ܡܶܢ ܣܰܓ݂ܺܝܶܐܐ ܟ݂ܰܕ݁ ܡܰܙܥܩܺܝܢ ܘܳܐܡܪܺܝܢ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܘܟܳ݁ܐܶܐ ܗ̄ܘܳܐ ܒ݂ܗܽܘܢ ܘܠܳܐ ܫܳܒܶ݁ܩ ܗ̄ܘܳܐ ܠܗܽܘܢ ܕ݂ܢܺܐܡܪܽܘܢ ܕ݂ܝܳܕ݁ܥܺܝܢ ܕ݂ܗܽܘܝܽܘ ܡܫܺܝܚܳܐ: ܣ
Luk 4:42 ܘܰܠܨܰܦ݁ܪܶܗ ܕ݂ܝܰܘܡܳܐ ܢܦܰ݁ܩ ܐܶܙܰܠ ܠܶܗ ܠܰܐܬ݁ܪܳܐ ܚܽܘܪܒ݂ܳܐ ܘܟܶ݁ܢܫܶܐ ܒ݂ܳܥܶܝܢ ܗ̄ܘܰܘ ܠܶܗ ܘܶܐܬܰ݁ܘ ܥܕܰ݁ܡܳܐ ܠܘܳܬܶ݁ܗ ܘܰܐܚܕ݂ܽܘܗ̄ܝ ܕ݂ܠܳܐ ܢܺܐܙܰܠ ܠܶܗ ܡܶܢ ܠܘܳܬ݁ܗܽܘܢ:
Luk 4:43 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܕ݂ܳܐܦ݁ ܠܰܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܘܳܠܶܐ ܠܺܝ ܠܰܡܣܰܒ݂ܳܪܽܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܕ݂ܥܰܠ ܗܳܕܶ݁ܐ ܗ̄ܘ ܐܶܫܬ݂ܰܕ݂ܪܶܬ݁:
Luk 4:44 ܘܗܽܘ ܡܰܟ݁ܪܶܙ ܗ̄ܘܳܐ ܒ݂ܰܟ݁ܢܽܘܫܳܬܳ݁ܐ ܕ݂ܰܓ݁ܠܺܝܠܳܐ ܣܣ:
Luk 5:1 ܗܘܳܐ ܕ݂ܶܝܢ ܟ݂ܰܕ݁ ܟ݂ܢܰܫ ܥܠܰܘܗ̄ܝ ܟ݂ܶܢܫܳܐ ܠܡܶܫܡܰܥ ܡܶܠܬܳ݁ܐ ܕ݂ܰܐܠܳܗܳܐ ܘܗܽܘ ܩܳܐܶܡ ܗ̄ܘܳܐ ܥܰܠ-ܝܰܕ݁ ܝܰܡܬܳ݁ܐ ܕ݂ܓܶ݁ܢܶܣܰܪ:
Luk 5:2 ܚܙܳܐ ܣܦܺ݁ܝܢܶܐ ܬ݂ܰܪܬ݂ܶܝܢ ܕ݂ܩܳܝܡܳܢ ܥܰܠ-ܓ݂ܶܢ̄ܒ݁ ܝܰܡܬܳ݁ܐ ܘܨܰܝܳܕܶ݁ܐ ܕ݂ܰܣܠܶܩܘ ܡܶܢܗܶܝܢ ܘܰܡܫܺܝܓܺ݁ܝܢ ܡܨܺܝܕܳ݁ܬ݁ܗܽܘܢ:
Luk 5:3 ܘܰܚܕܳ݁ܐ ܡܶܢܗܶܝܢ ܕ݂ܫܶܡܥܽܘܢ ܗܘܳܬ݁ ܟ݂ܺܐܦܳ݁ܐ ܘܰܣܠܶܩ ܝܶܫܽܘܥ ܝܺܬܶ݁ܒ݁ ܒ݂ܳܗ ܘܶܐܡܰܪ ܕ݂ܢܶܕ݁ܒ݂ܪܽܘܢܳܗ ܩܰܠܺܝܠ ܡܶܢ ܝܰܒ݁ܫܳܐ ܠܡܰܝܳܐ ܘܝܳܬܶ݁ܒ݁ ܗ̄ܘܳܐ ܘܡܰܠܶܦ݁ ܡܶܢ ܣܦܺ݁ܝܢ̄ܬ݂ܳܐ ܠܟܶ݁ܢܫܳܐ: ܣ
Luk 5:4 ܘܟܰ݁ܕ݁ ܫܬܶ݁ܩ ܡܶܢ ܡܰܡܠ̄ܠܶܗ ܐܶܡܰܪ ܠܫܶܡܥܽܘܢ ܕ݂ܒܰ݁ܪܘ ܠܥܽܘܡܩܳܐ ܘܰܐܪܡܰܘ ܡܨܺܝܕ݁ܬ݂ܟܽ݁ܘܢ ܠܨܰܝܕ݂ܳܐ: ܣ
Luk 5:5 ܥܢܳܐ ܫܶܡܥܽܘܢ ܘܶܐܡܰܪ ܠܶܗ ܪܰܒ݂ܺܝ ܠܺܠܝܳܐ ܟ݂ܽܠܶܗ ܠܺܐܝܢ ܘܡܶܕ݂ܶܡ ܠܳܐ ܐܶܚܰܕ݁ܢ ܥܰܠ ܡܶܠܬܳ݁ܟ݁ ܕ݂ܶܝܢ ܪܳܡܶܐ ܐ̄ܢܳܐ ܡܨܺܝܕ݁ܬ݂ܳܐ ܣ݂ ܣ݂:
Luk 5:6 ܘܟܰ݁ܕ݁ ܗܳܕܶ݁ܐ ܥܒܰ݁ܕ݁ܘ ܚܒܰ݁ܫܘ ܢܽܘܢܶܐ ܣܰܓ݂ܺܝܶܐܐ ܕ݂ܛܳܒ݁ ܘܡܶܨܛܰܪܝܳܐ ܗ̄ܘܳܬ݁ ܡܨܺܝܕ݁ܬ݂ܗܽܘܢ:
Luk 5:7 ܘܰܪܡܰܙܘ ܠܚܰܒ݁ܪܰܝܗܽܘܢ ܕ݂ܒܰ݁ܣܦܺ݁ܝܢ̄ܬ݂ܳܐ ܐ̄ܚܪܺܬܳ݁ܐ ܕ݂ܢܺܐܬܽ݁ܘܢ ܢܥܰܕ݂ܪܽܘܢ ܐܶܢܽܘܢ ܘܟܰ݁ܕ݁ ܐܶܬܰ݁ܘ ܡܠܰܘ ܐܶܢܶܝܢ ܣܦܺ݁ܝܢܶܐ ܬ݂ܰܪܬ݂ܰܝܗܶܝܢ ܐܰܝܟ݁ ܕ݂ܩܰܪܺܝܒܳ݁ܢ ܗ̄ܘܰܝ ܠܡܶܛܒ݂ܰܥ: ܣ
Luk 5:8 ܟ݂ܰܕ݁ ܚܙܳܐ ܕ݂ܶܝܢ ܫܶܡܥܽܘܢ ܟ݂ܺܐܦܳ݁ܐ ܢܦܰ݁ܠ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܶܐܡܰܪ ܠܶܗ ܒ݂ܳܥܶܐ ܐ̄ܢܳܐ ܡܶܢܳܟ݁ ܡܳܪܝ ܦ݂ܪܽܘܩ ܠܳܟ݁ ܡܶܢܝ ܕ݂ܓܰ݁ܒ݁ܪܳܐ ܐ̄ܢܳܐ ܚܰܛܳܝܳܐ:
Luk 5:9 ܬ݂ܶܡܗܳܐ ܓ݂ܶܝܪ ܐܰܚܕ݂ܶܗ ܗ̄ܘܳܐ ܘܰܠܟܽ݁ܠܗܽܘܢ ܕ݂ܥܰܡܶܗ ܥܰܠ ܨܰܝܕ݂ܳܐ ܗܰܘ ܕ݂ܢܽܘܢܶܐ ܕ݂ܨܳܕ݁ܘ:
Luk 5:10 ܗܳܟ݁ܘܳܬ݁ ܕ݂ܶܝܢ ܐܳܦ݁ ܠܝܰܥܩܽܘܒ݁ ܘܰܠܝܽܘܚܰܢܳܢ ܒ݂ܢܰܝ ܙܰܒ݁ܕܰ݁ܝ ܕ݂ܺܐܝܬܰ݁ܝܗܽܘܢ ܗ̄ܘܰܘ ܫܰܘܬ݂ܳܦܶ݁ܐ ܕ݂ܫܶܡܥܽܘܢ ܣ ܐܶܡܰܪ ܕ݂ܶܝܢ ܝܶܫܽܘܥ ܠܫܶܡܥܽܘܢ ܠܳܐ ܬ݂ܶܕ݁ܚܰܠ ܡܶܢ ܗܳܫܳܐ ܒ݂ܢܰܝ-ܐ̄ܢܳܫܳܐ ܬ݂ܶܗܘܶܐ ܨܳܐܶܕ݁ ܠܚܰܝܶܐ:
Luk 5:11 ܘܩܰܪܶܒ݁ܘ ܐܶܢܶܝܢ ܣܦܺ݁ܝܢܶܐ ܠܰܐܪܥܳܐ ܘܰܫܒܰ݁ܩܘ ܟ݂ܽܠ ܡܶܕ݂ܶܡ ܘܶܐܬܰ݁ܘ ܒ݂ܳܬ݁ܪܶܗ: ܣ
Luk 5:12 ܘܟܰ݁ܕ݁ ܗܘܳܐ ܝܶܫܽܘܥ ܒ݂ܰܚܕܳ݁ܐ ܡܶܢ ܡܕܺ݁ܝܢܳܬܳ݁ܐ ܐܶܬܳ݁ܐ ܓ݂ܰܒ݁ܪܳܐ ܕ݂ܰܡܠܶܐ ܟ݂ܽܠܶܗ ܓ݂ܰܪܒܳ݁ܐ ܚܙܳܐ ܠܝܶܫܽܘܥ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܘܒܳ݁ܥܶܐ ܗ̄ܘܳܐ ܡܶܢܶܗ ܘܶܐܡܰܪ ܠܶܗ ܡܳܪܝ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:
Luk 5:13 ܘܰܦ݁ܫܰܛ ܐܺܝܕܶ݁ܗ ܝܶܫܽܘܥ ܩܪܶܒ݁ ܠܶܗ ܘܶܐܡܰܪ ܠܶܗ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ ܘܒܰ݁ܪ-ܫܳܥܬܶ݁ܗ ܐܶܙܰܠ ܡܶܢܶܗ ܓ݂ܰܪܒܶ݁ܗ ܘܶܐܬ݂ܕ݂ܰܟ݂ܺܝ:
Luk 5:14 ܘܦܰ݁ܩܕܶ݁ܗ ܕ݂ܰܠܐ̄ܢܳܫ ܠܳܐ ܬ݂ܺܐܡܰܪ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܚܠܳܦ݁ ܬ݂ܰܕ݁ܟ݂ܺܝܬܳ݁ܟ݁ ܐܰܝܟ݂ܰܢܳܐ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ: ܣ
Luk 5:15 ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܝܰܬ݂ܺܝܪܳܐܝܺܬ݁ ܘܡܶܬ݁ܟ݂ܰܢܰܫ ܗ̄ܘܳܐ ܥܰܡܳܐ ܣܰܓ݂ܺܝܳܐܐ ܠܡܶܫܡܰܥ ܡܶܢܶܗ ܘܰܠܡܶܬܰ݁ܐܣܳܝܽܘ ܡܶܢ ܟ݂ܽܘܪܗܳܢܰܝܗܽܘܢ: ܣ
Luk 5:16 ܗܽܘ ܕ݂ܶܝܢ ܡܫܰܢܶܐ ܗ̄ܘܳܐ ܠܕܰ݁ܒ݁ܪܳܐ ܘܰܡܨܰܠܶܐ: ܣ
Luk 5:17 ܘܰܗܘܳܐ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܟ݂ܰܕ݁ ܡܰܠܶܦ݁ ܗ̄ܘܳܐ ܝܶܫܽܘܥ ܝܳܬ݁ܒ݂ܺܝܢ ܗ̄ܘܰܘ ܦ݂ܪܺܝܫܶܐ ܘܡܰܠܦܰ݁ܝ ܢܳܡܽܘܣܳܐ ܕ݂ܶܐܬܰ݁ܘ ܗ̄ܘܰܘ ܡܶܢ ܟ݂ܽܠ ܩܽܘܪܝܳܐ ܕ݂ܰܓ݁ܠܺܝܠܳܐ ܘܕܺ݁ܝܗܽܘܕ݁ ܘܕܽ݁ܐܘܪܺܫܠܶܡ ܘܚܰܝܠܳܐ ܕ݂ܡܳܪܝܳܐ ܐܺܝܬܰ݁ܘܗ̄ܝ ܗ̄ܘܳܐ ܠܡܰܐܣܳܝܽܘܬ݁ܗܽܘܢ: ܣ
Luk 5:18 ܘܐ̄ܢܳܫܳܐ ܐܰܝܬ݂ܺܝܘ ܒ݂ܥܰܪܣܳܐ ܓ݂ܰܒ݁ܪܳܐ ܚܰܕ݁ ܡܫܰܪܝܳܐ ܘܒܳ݁ܥܶܝܢ ܗ̄ܘܰܘ ܕ݂ܢܰܥܠܽܘܢ ܢܣܺܝܡܽܘܢܳܝܗ̄ܝ ܩܕܳ݁ܡܰܘܗ̄ܝ:
Luk 5:19 ܘܟܰ݁ܕ݁ ܠܳܐ ܐܶܫܟ݂ܰܚܘ ܕ݂ܰܐܝܟ݂ܰܢܳܐ ܢܰܥܠܽܘܢܳܝܗ̄ܝ ܡܶܛܽܠ ܣܽܘܓܳ݁ܐܐ ܕ݂ܥܰܡܳܐ ܣܠܶܩܘ ܠܗܽܘܢ ܠܶܐܓ݂ܳܪܳܐ ܘܫܰܒ݂ܽܘܗ̄ܝ ܥܰܡ ܥܰܪܣܶܗ ܡܶܢ ܬ݂ܰܛܠܺܝܠܳܐ ܠܰܡܨܰܥܬܳ݁ܐ ܩܕܳ݁ܡܰܘܗ̄ܝ ܕ݂ܝܶܫܽܘܥ: ܣ
Luk 5:20 ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܗܰܝܡܳܢܽܘܬ݁ܗܽܘܢ ܐܶܡܰܪ ܠܗܰܘ ܡܫܰܪܝܳܐ ܓ݂ܰܒ݁ܪܳܐ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:
Luk 5:21 ܘܫܰܪܺܝܘ ܣܳܦ݁ܪܶܐ ܘܰܦ݁ܪܺܝܫܶܐ ܡܶܬ݁ܚܰܫܒܺ݁ܝܢ ܘܳܐܡܪܺܝܢ ܡܰܢܽܘ ܗܳܢܳܐ ܕ݂ܰܡܡܰܠܶܠ ܓ݂ܽܘܕ݂ܳܦܳ݁ܐ ܡܰܢܽܘ ܡܶܫܟ݂ܰܚ ܠܡܶܫܒ݂ܰܩ ܚܛܳܗܶܐ ܐܶܠܳܐ ܐܶܢ ܐܰܠܳܗܳܐ ܒ݂ܰܠܚܽܘܕ݁:
Luk 5:22 ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܰܥܢܳܐ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܠܶܒ݂ܟܽ݁ܘܢ:
Luk 5:23 ܐܰܝܕܳ݁ܐ ܦ݂ܫܺܝܩܳܐ ܠܡܺܐܡܰܪ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܩܽܘܡ ܗܰܠܶܟ݁:
Luk 5:24 ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܰܠܺܝܛ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܕ݂ܢܶܫܒ݂ܽܘܩ ܚܛܳܗܶܐ ܐܳܡܰܪ ܠܰܡܫܰܪܝܳܐ ܠܳܟ݁ ܐܳܡܰܪ ܐ̄ܢܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:
Luk 5:25 ܘܡܶܚܕܳ݁ܐ ܩܳܡ ܠܥܺܢܰܝܗܽܘܢ ܘܰܫܩܰܠ ܥܰܪܣܶܗ ܘܶܐܙܰܠ ܠܒܰ݁ܝܬ݂ܶܗ ܟ݂ܰܕ݁ ܡܫܰܒ݂ܰܚ ܠܰܐܠܳܗܳܐ: ܣ
Luk 5:26 ܘܬܶ݁ܡܗܳܐ ܐܶܚܰܕ݁ ܠܟܽ݁ܠܢܳܫ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܶܐܬ݁ܡܠܺܝܘ ܕ݂ܶܚܠܬܳ݁ܐ ܘܳܐܡܪܺܝܢ ܕ݂ܰܚܙܰܝܢ ܝܰܘܡܳܢܳܐ ܬ݂ܶܕ݁ܡܪܳܬܳ݁ܐ: ܣ
Luk 5:27 ܒ݂ܳܬܰ݁ܪ ܗܳܠܶܝܢ ܢܦܰ݁ܩ ܝܶܫܽܘܥ ܘܰܚܙܳܐ ܡܳܟ݁ܣܳܐ ܕ݂ܰܫܡܶܗ ܠܶܘܺܝ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ:
Luk 5:28 ܘܰܫܒܰ݁ܩ ܟ݂ܽܠ ܡܶܕ݂ܶܡ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ
Luk 5:29 ܘܰܥܒܰ݁ܕ݁ ܠܶܗ ܠܶܘܺܝ ܒ݂ܒܰ݁ܝܬ݂ܶܗ ܩܽܘܒ݂ܳܠܳܐ ܪܰܒ݂ܳܐ ܘܺܐܝܬ݁ ܗ̄ܘܳܐ ܟ݂ܶܢܫܳܐ ܣܰܓ݂ܺܝܳܐܐ ܕ݂ܡܳܟ݁ܣܶܐ ܘܕܰ݁ܐ̄ܚܪܳܢܶܐ ܕ݂ܰܣܡܺܝܟܺ݁ܝܢ ܗܘܰܘ ܥܰܡܗܽܘܢ:
Luk 5:30 ܘܪܳܛܢܺܝܢ ܗ̄ܘܰܘ ܣܳܦ݁ܪܶܐ ܘܰܦ݁ܪܺܝܫܶܐ ܘܳܐܡܪܺܝܢ ܠܬܰ݁ܠܡܺܝܕܰ݁ܘܗ̄ܝ ܠܡܳܢܳܐ ܥܰܡ ܡܳܟ݁ܣܶܐ ܘܚܰܛܳܝܶܐ ܐܳܟ݁ܠܺܝܢ ܐܢ̄ܬ݂ܽܘܢ ܘܫܳܬܶ݁ܝܢ: ܣ
Luk 5:31 ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܡܶܬ݁ܒ݂ܥܶܐ ܐܳܣܝܳܐ ܠܰܚܠܺܝܡܶܐ ܐܶܠܳܐ ܠܰܐܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ:
Luk 5:32 ܠܳܐ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ ܠܰܬ݁ܝܳܒܽ݁ܘܬܳ݁ܐ:
Luk 5:33 ܗܶܢܽܘܢ ܕ݂ܶܝܢ ܐܳܡܪܺܝܢ ܠܶܗ ܠܡܳܢܳܐ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܨܳܝܡܺܝܢ ܐܰܡܺܝܢܳܐܝܺܬ݁ ܘܰܡܨܰܠܶܝܢ ܐܳܦ݁ ܕ݂ܰܦ݁ܪܺܝܫܶܐ ܕ݂ܺܝܠܳܟ݁ ܕ݂ܶܝܢ ܐܳܟ݁ܠܺܝܢ ܘܫܳܬܶ݁ܝܢ:
Luk 5:34 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܒ݁ܢܰܘܗ̄ܝ ܕ݂ܰܓ݁ܢܽܘܢܳܐ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܕ݂ܬܶ݁ܥܒ݂ܕܽ݁ܘܢ ܕ݂ܰܢܨܽܘܡܽܘܢ:
Luk 5:35 ܢܺܐܬܽ݁ܘܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܢܶܬ݂ܬ݂ܪܺܝܡ ܚܰܬ݁ܢܳܐ ܡܶܢܗܽܘܢ ܗܳܝܕ݂ܶܝܢ ܢܨܽܘܡܽܘܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ
Luk 5:36 ܘܶܐܡܰܪ ܠܗܽܘܢ ܡܰܬ݁ܠܳܐ ܕ݂ܠܳܐ ܐ̄ܢܳܫ ܩܳܐܶܕ݁ ܐܽܘܪܩܰܥܬܳ݁ܐ ܡܶܢ ܡܳܐܢܳܐ ܚܰܕ݁̄ܬܳ݁ܐ ܘܪܳܡܶܐ ܥܰܠ ܡܳܐܢܳܐ ܒ݂ܠܳܝܳܐ ܕ݂ܠܳܐ ܠܚܰܕ݁̄ܬܳ݁ܐ ܩܳܐܶܕ݁ ܘܠܰܒ݁ܠܳܝܳܐ ܠܳܐ ܫܳܠܡܳܐ ܐܽܘܪܩܰܥܬܳ݁ܐ ܕ݂ܡܶܢ ܚܰܕ݁̄ܬܳ݁ܐ:
Luk 5:37 ܘܠܳܐ ܐ̄ܢܳܫ ܪܳܡܶܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܘܶܐܢ ܕ݂ܶܝܢ ܠܳܐ ܡܒܰ݁ܙܰܥ ܚܰܡܪܳܐ ܚܰܕ݁̄ܬܳ݁ܐ ܠܙܶܩܶܐ ܘܗܽܘ ܚܰܡܪܳܐ ܡܶܬܶ݁ܐܫܶܕ݁ ܘܙܶܩܶܐ ܐܳܒ݁ܕ݂ܳܢ:
Luk 5:38 ܐܶܠܳܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ ܪܳܡܶܝܢ ܘܰܬ݁ܪܰܝܗܽܘܢ ܡܶܬ݁ܢܰܛܪܺܝܢ:
Luk 5:39 ܘܠܳܐ ܐ̄ܢܳܫ ܫܳܬܶ݁ܐ ܚܰܡܪܳܐ ܥܰܬ݂ܺܝܩܳܐ ܘܡܶܚܕܳ݁ܐ ܒ݂ܳܥܶܐ ܚܰܕ݁̄ܬܳ݁ܐ ܐܳܡܰܪ ܓ݂ܶܝܪ ܥܰܬ݂ܺܝܩܳܐ ܒ݂ܰܣܺܝܡ: ܣ
Luk 6:1 ܗܘܳܐ ܕ݂ܶܝܢ ܒ݂ܫܰܒ݂ܬܳ݁ܐ ܟ݂ܰܕ݁ ܡܗܰܠܶܟ݁ ܝܶܫܽܘܥ ܒ݂ܶܝܬ݁ ܙܰܪܥܶܐ ܬ݂ܰܠܡܺܝܕܰ݁ܘܗ̄ܝ ܡܳܠܓ݂ܺܝܢ ܗ̄ܘܰܘ ܫܶܒ݂ܠܶܐ ܘܦܳ݁ܪܟ݂ܺܝܢ ܒ݂ܺܐܝܕܰ݁ܝܗܽܘܢ ܘܳܐܟ݁ܠܺܝܢ:
Luk 6:2 ܐ̄ܢܳܫܺܝܢ ܕ݂ܶܝܢ ܡܶܢ ܦ݂ܪܺܝܫܶܐ ܐܳܡܪܺܝܢ ܠܗܽܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܡܶܕ݂ܶܡ ܕ݂ܠܳܐ ܫܰܠܺܝܛ ܠܡܶܥܒ݂ܰܕ݁ ܒ݂ܫܰܒ݂ܬܳ݁ܐ:
Luk 6:3 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܘܠܳܐ ܗܳܕܶ݁ܐ ܩܪܰܝܬ݂ܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܟ݂ܦܶ݁ܢ ܗܽܘ ܘܰܐܝܠܶܝܢ ܕ݂ܥܰܡܶܗ:
Luk 6:4 ܕ݂ܥܰܠ ܠܒܰ݁ܝܬ݂ܶܗ ܕ݂ܰܐܠܳܗܳܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܢܣܰܒ݁ ܐܶܟܰ݁ܠ ܘܝܰܗ̄ܒ݁ ܠܰܐܝܠܶܝܢ ܕ݂ܥܰܡܶܗ ܗܰܘ ܕ݂ܠܳܐ ܫܰܠܺܝܛ ܗ̄ܘܳܐ ܠܡܶܐܟܰ݁ܠ ܐܶܠܳܐ ܠܟܳ݁ܗܢܶܐ ܒ݂ܰܠܚܽܘܕ݁:
Luk 6:5 ܘܶܐܡܰܪ ܠܗܽܘܢ ܕ݂ܡܳܪܳܗ ܗܽ̄ܘ ܕ݂ܫܰܒ݂ܬܳ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ
Luk 6:6 ܗܘܳܐ ܕ݂ܶܝܢ ܠܫܰܒ݂ܬܳ݁ܐ ܐ̄ܚܪܺܬܳ݁ܐ ܥܰܠ ܠܰܟ݁ܢܽܘܫܬ݂ܳܐ ܘܡܰܠܶܦ݁ ܗ̄ܘܳܐ ܘܺܐܝܬ݁ ܗ̄ܘܳܐ ܬ݂ܰܡܳܢ ܓ݂ܰܒ݁ܪܳܐ ܕ݂ܺܐܝܕܶ݁ܗ ܕ݂ܝܰܡܺܝܢܳܐ ܝܰܒ݂ܺܝܫܳܐ ܗ̄ܘܳܬ݁:
Luk 6:7 ܘܣܳܦ݁ܪܶܐ ܘܰܦ݁ܪܺܝܫܶܐ ܢܳܛܪܺܝܢ ܗ̄ܘܰܘ ܠܶܗ ܕ݂ܶܐܢ ܗܽܘ ܕ݂ܡܰܐܣܶܐ ܒ݂ܫܰܒ݂ܬܳ݁ܐ ܕ݂ܢܶܫܟ݂ܚܽܘܢ ܢܶܐܟ݁ܠܽܘܢ ܩܰܪܨܰܘܗ̄ܝ:
Luk 6:8 ܗܽܘ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܰܘ ܓ݂ܰܒ݁ܪܳܐ ܕ݂ܝܰܒ݂ܺܝܫܳܐ ܐܺܝܕܶ݁ܗ ܩܽܘܡ ܬ݂ܳܐ ܠܳܟ݁ ܠܡܶܨܥܰܬ݁ ܟ݂ܢܽܘܫܬ݂ܳܐ ܘܟܰ݁ܕ݁ ܐܶܬܳ݁ܐ ܘܩܳܡ:
Luk 6:9 ܐܶܡܰܪ ܠܗܽܘܢ ܝܶܫܽܘܥ ܐܶܫܰܐܶܠܟܽ݁ܘܢ ܡܳܢܳܐ ܫܰܠܺܝܛ ܒ݂ܫܰܒ݂ܬܳ݁ܐ ܕ݂ܛܳܒ݁ ܠܡܶܥܒ݂ܰܕ݁ ܐܰܘ ܕ݂ܒܺ݁ܝܫ ܢܰܦ݁ܫܳܐ ܠܡܰܚܳܝܽܘ ܐܰܘ ܠܡܰܘܒ݂ܳܕܽ݁ܘ:
Luk 6:10 ܘܚܳܪ ܒ݂ܗܽܘܢ ܒ݂ܟܽ݁ܠܗܽܘܢ ܘܶܐܡܰܪ ܠܶܗ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܘܬܶ݁ܩܢܰܬ݁ ܐܺܝܕܶ݁ܗ ܐܰܝܟ݁ ܚܒܰ݁ܪܬ݂ܳܗ: ܣ
Luk 6:11 ܗܶܢܽܘܢ ܕ݂ܶܝܢ ܐܶܬ݁ܡܠܺܝܘ ܚܣܳܡܳܐ ܘܰܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܕ݂ܡܳܢܳܐ ܢܶܥܒ݂ܕܽ݁ܘܢ ܠܶܗ ܠܝܶܫܽܘܥ ܣ݂ ܣ݂:
Luk 6:12 ܗܘܳܐ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܢܦܰ݁ܩ ܝܶܫܽܘܥ ܠܛܽܘܪܳܐ ܠܰܡܨܰܠܳܝܽܘ ܘܬܰ݁ܡܳܢ ܐܰܓ݂ܰܗ ܗ̄ܘܳܐ ܒ݂ܰܨܠܽܘܬܶ݁ܗ ܕ݂ܰܐܠܳܗܳܐ:
Luk 6:13 ܘܟܰ݁ܕ݁ ܢܶܓ݁ܗܰܬ݁ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܰܓ݁ܒܳ݁ܐ ܡܶܢܗܽܘܢ ܬ݂ܪܶܥܣܰܪ ܗܳܢܽܘܢ ܕ݂ܰܫܠܺܝܚܶܐ ܫܰܡܺܝ ܐܶܢܽܘܢ: ܣ
Luk 6:14 ܫܶܡܥܽܘܢ ܗܰܘ ܕ݂ܫܰܡܺܝ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܘܝܰܥܩܽܘܒ݁ ܘܝܽܘܚܰܢܳܢ ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ:
Luk 6:15 ܘܡܰܬ݂ܰܝ ܘܬܳ݁ܐܘܡܰܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܫܶܡܥܽܘܢ ܕ݂ܡܶܬ݁ܩܪܶܐ ܛܰܢܳܢܳܐ:
Luk 6:16 ܘܺܝܗܽܘܕܳ݁ܐ ܒ݂ܰܪ ܝܰܥܩܽܘܒ݁ ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܗܘܳܐ ܡܰܫܠܡܳܢܳܐ: ܣ
Luk 6:17 ܘܰܢܚܶܬ݁ ܥܰܡܗܽܘܢ ܝܶܫܽܘܥ ܘܩܳܡ ܒ݂ܰܦ݁ܩܰܥܬܳ݁ܐ ܘܟܶ݁ܢܫܳܐ ܣܰܓ݂ܺܝܳܐܐ ܕ݂ܬܰ݁ܠܡܺܝܕܰ݁ܘܗ̄ܝ ܘܣܽܘܓܳ݁ܐܐ ܕ݂ܟܶ݁ܢܫܳܐ ܕ݂ܥܰܡܳܐ ܡܶܢ ܟ݂ܽܠܳܗ ܝܺܗܽܘܕ݁ ܘܡܶܢ ܐܽܘܪܺܫܠܶܡ ܘܡܶܢ ܣܦܳ݁ܪ ܝܰܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ:
Luk 6:18 ܕ݂ܶܐܬܰ݁ܘ ܕ݂ܢܶܫܡܥܽܘܢ ܡܶܠܬܶ݁ܗ ܘܰܕ݁ܢܶܬܰ݁ܐܣܽܘܢ ܡܶܢ ܟ݂ܽܘܪܗܳܢܰܝܗܽܘܢ ܘܰܐܝܠܶܝܢ ܕ݂ܡܶܬܰ݁ܐܠܨܺܝܢ ܡܶܢ ܪܽܘܚܶܐ ܛܰܢܦܳ݁ܬܳ݁ܐ ܘܡܶܬܰ݁ܐܣܶܝܢ ܗ̄ܘܰܘ:
Luk 6:19 ܘܟܽ݁ܠܶܗ ܟ݂ܶܢܫܳܐ ܒ݂ܳܥܶܝܢ ܗ̄ܘܰܘ ܠܡܶܬ݁ܩܰܪܳܒܽ݁ܘ ܠܶܗ ܚܰܝܠܳܐ ܓ݂ܶܝܪ ܢܳܦܶ݁ܩ ܗ̄ܘܳܐ ܡܶܢܶܗ ܘܰܠܟܽ݁ܠܗܽܘܢ ܡܰܐܣܶܐ ܗ̄ܘܳܐ: ܣ
Luk 6:20 ܘܰܐܪܺܝܡ ܥܰܝܢܰܘܗ̄ܝ ܥܰܠ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܛܽܘܒܰ݁ܝܟ݂ܽܘܢ ܡܶܣܟ݂ܺܢܶܐ ܕ݂ܕܺ݁ܝܠܟܽ݁ܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ
Luk 6:21 ܛܽܘܒܰ݁ܝܟ݂ܽܘܢ ܐܰܝܠܶܝܢ ܕ݂ܟܰ݁ܦ݁ܢܺܝܢ ܗܳܫܳܐ ܕ݂ܬܶ݁ܣܒ݂ܥܽܘܢ ܣ ܛܽܘܒܰ݁ܝܟ݂ܽܘܢ ܠܰܕ݁ܒܳ݁ܟܶ݁ܝܢ ܗܳܫܳܐ ܕ݂ܬܶ݁ܓ݁ܚܟܽ݁ܘܢ: ܣ
Luk 6:22 ܛܽܘܒܰ݁ܝܟ݂ܽܘܢ ܡܳܐ ܕ݂ܣܳܢܶܝܢ ܠܟܽ݁ܘܢ ܒ݂ܢܰܝܢܳܫܳܐ ܘܰܡܦܰ݁ܪܫܺܝܢ ܠܟܽ݁ܘܢ ܘܰܡܚܰܣܕܺ݁ܝܢ ܠܟܽ݁ܘܢ ܘܡܰܦ݂ܩܺܝܢ ܫܶܡܟܽ݁ܘܢ ܐܰܝܟ݁ ܒ݂ܺܝܫܶܐ ܚܠܳܦ݁ ܒ݂ܪܶܗ ܕ݂ܐ̄ܢܳܫܳܐ:
Luk 6:23 ܚܕܰ݁ܘ ܒ݂ܗܰܘ ܝܰܘܡܳܐ ܘܕܽ݁ܘܨܘ ܕ݂ܰܐܓ݁ܪܟܽ݁ܘܢ ܣܰܓ݂ܺܝ ܒ݂ܰܫܡܰܝܳܐ ܗܳܟܰ݁ܢܳܐ ܓ݂ܶܝܪ ܥܳܒ݁ܕ݂ܺܝܢ ܗ̄ܘܰܘ ܐܰܒܳ݁ܗܳܬ݁ܗܽܘܢ ܠܰܢܒܺ݁ܝܶܐ: ܣ
Luk 6:24 ܒ݂ܪܰܡ ܘܳܝ ܠܟܽ݁ܘܢ ܥܰܬ݂ܺܝܪܶܐ ܕ݂ܩܰܒ݂ܶܠܬ݂ܽܘܢ ܒ݂ܽܘܝܳܐܟܽ݁ܘܢ:
Luk 6:25 ܘܳܝ ܠܟܽ݁ܘܢ ܣܰܒ݁ܥܶܐ ܕ݂ܬܶ݁ܟ݁ܦ݂ܢܽܘܢ ܘܳܝ ܠܟܽ݁ܘܢ ܠܰܕ݁ܓܳ݁ܚܟܺ݁ܝܢ ܗܳܫܳܐ ܕ݂ܬܶ݁ܒ݁ܟ݂ܽܘܢ ܘܬܶ݁ܬܰ݁ܐܒ݁ܠܽܘܢ:
Luk 6:26 ܘܳܝ ܠܟܽ݁ܘܢ ܟ݂ܰܕ݁ ܢܶܗܘܽܘܢ ܐܳܡܪܺܝܢ ܥܠܰܝܟ݂ܽܘܢ ܒ݂ܢܰܝ-ܐ̄ܢܳܫܳܐ ܕ݂ܫܰܦ݂ܺܝܪ ܗܳܟܰ݁ܢܳܐ ܓ݂ܶܝܪ ܥܳܒ݁ܕ݂ܺܝܢ ܗ̄ܘܰܘ ܠܰܢܒܺ݁ܝܶܐ ܕ݂ܕܰ݁ܓ݂ܳܠܽܘܬܳ݁ܐ ܐܰܒܳ݁ܗܳܬ݁ܗܽܘܢ: ܣ
Luk 6:27 ܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܰܕ݁ܫܳܡܥܺܝܢ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܰܥܒܶ݁ܕ݁ܘ ܕ݂ܫܰܦ݂ܺܝܪ ܠܰܐܝܠܶܝܢ ܕ݂ܣܳܢܶܝܢ ܠܟܽ݁ܘܢ:
Luk 6:28 ܘܒܰ݁ܪܶܟ݁ܘ ܠܰܐܝܠܶܝܢ ܕ݂ܠܳܝܛܺܝܢ ܠܟܽ݁ܘܢ ܘܨܰܠܰܘ ܥܰܠ ܐܰܝܠܶܝܢ ܕ݂ܕܳ݁ܒ݁ܪܺܝܢ ܠܟܽ݁ܘܢ ܒ݂ܰܩܛܺܝܪܳܐ:
Luk 6:29 ܘܠܰܕ݁ܡܳܚܶܐ ܠܳܟ݁ ܥܰܠ ܦ݂ܰܟ݂ܳܟ݁ ܩܰܪܶܒ݁ ܠܶܗ ܐ̄ܚܪܺܢܳܐ ܘܡܶܢ ܡܰܢ ܕ݂ܫܳܩܶܠ ܡܰܪܛܽܘܛܳܟ݁ ܠܳܐ ܬ݂ܶܟ݁ܠܶܐ ܐܳܦ݁ ܟ݂ܽܘܬ݂ܺܝܢܳܟ݁: ܣ
Luk 6:30 ܠܟܽ݁ܠ ܕ݂ܫܳܐܶܠ ܠܳܟ݁ ܗܰܒ݁ ܠܶܗ ܘܡܶܢ ܡܰܢ ܕ݂ܫܳܩܶܠ ܕ݂ܺܝܠܳܟ݁ ܠܳܐ ܬ݂ܶܬ݁ܒ݂ܰܥ: ܣ
Luk 6:31 ܘܰܐܝܟ݂ܰܢܳܐ ܕ݂ܨܳܒܶ݁ܝܢ ܐܢ̄ܬ݂ܽܘܢ ܕ݂ܢܶܥܒ݂ܕܽ݁ܘܢ ܠܟܽ݁ܘܢ ܒ݂ܢܰܝ-ܐ̄ܢܳܫܳܐ ܗܳܟ݁ܘܳܬ݁ ܥܒܶ݁ܕ݁ܘ ܠܗܽܘܢ ܐܳܦ݁ ܐܰܢ̄ܬ݂ܽܘܢ: ܣ
Luk 6:32 ܐܶܢ ܓ݂ܶܝܪ ܡܰܚܒܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܡܰܚܒܺ݁ܝܢ ܠܟܽ݁ܘܢ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܓ݂ܶܝܪ ܚܰܛܳܝܶܐ ܠܰܐܝܠܶܝܢ ܕ݂ܡܰܚܒܺ݁ܝܢ ܠܗܽܘܢ ܪܳܚܡܺܝܢ:
Luk 6:33 ܘܶܐܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܛܳܒ݁ ܠܰܐܝܠܶܝܢ ܕ݂ܡܰܛܶܐܒܺ݁ܝܢ ܠܟܽ݁ܘܢ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܚܰܛܳܝܶܐ ܓ݂ܶܝܪ ܗܳܟܰ݁ܢܳܐ ܥܳܒ݁ܕ݂ܺܝܢ:
Luk 6:34 ܘܶܐܢ ܡܰܘܙܦܺ݁ܝܢ ܐܢ̄ܬ݂ܽܘܢ ܠܡܰܢ ܕ݂ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܬܶ݁ܬ݁ܦ݂ܰܪܥܽܘܢ ܡܶܢܶܗ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܚܰܛܳܝܶܐ ܓ݂ܶܝܪ ܠܚܰܛܳܝܶܐ ܡܰܘܙܦܺ݁ܝܢ ܕ݂ܗܳܟ݁ܘܳܬ݁ ܢܶܬ݁ܦ݂ܰܪܥܽܘܢ:
Luk 6:35 ܒ݂ܪܰܡ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܰܐܛܶܐܒ݁ܘ ܠܗܽܘܢ ܘܰܐܘܙܶܦ݁ܘ ܘܠܳܐ ܬ݂ܶܦ݁ܣܩܽܘܢ ܣܰܒ݁ܪܳܐ ܕ݂ܐ̄ܢܳܫ ܘܢܶܗܘܶܐ ܣܰܓ݂ܺܝ ܐܰܓ݁ܪܟܽ݁ܘܢ ܘܬܶ݁ܗܘܽܘܢ ܒ݂ܢܰܘܗ̄ܝ ܕ݂ܪܳܡܳܐ ܕ݂ܗܽܘ ܒ݂ܰܣܺܝܡ ܗܽ̄ܘ ܥܰܠ ܒ݂ܺܝܫܶܐ ܘܥܰܠ ܟ݂ܳܦܽ݁ܘܪܶܐ: ܣ
Luk 6:36 ܗܘܰܘ ܗܳܟܺ݁ܝܠ ܡܪܰܚܡܳܢܶܐ ܐܰܝܟ݂ܰܢܳܐ ܕ݂ܳܐܦ݁ ܐܰܒܽ݁ܘܟܽ݁ܘܢ ܡܪܰܚܡܳܢܳܐ ܗ̄ܘ: ܣ
Luk 6:37 ܠܳܐ ܬ݂ܕܽ݁ܘܢܽܘܢ ܘܠܳܐ ܡܶܬ݂ܬ݂ܕܺ݁ܝܢܺܝܢ ܐܢ̄ܬ݂ܽܘܢ ܠܳܐ ܬ݂ܚܰܝܒܽ݁ܘܢ ܘܠܳܐ ܡܶܬ݁ܚܰܝܒܺ݁ܝܢ ܐܢ̄ܬ݂ܽܘܢ ܫܪܰܘ ܘܬܶ݁ܫܬ݂ܪܽܘܢ:
Luk 6:38 ܗܰܒ݁ܘ ܘܡܶܬܺ݁ܝܗܶܒ݁ ܠܟܽ݁ܘܢ ܒ݂ܰܟ݁ܝܳܠܬ݂ܳܐ ܛܳܒ݁ܬܳ݁ܐ ܘܰܪܩܺܝܥܬ݂ܳܐ ܘܰܡܫܰܦ݂ܰܥܬ݂ܳܐ ܢܰܪܡܽܘܢ ܒ݂ܥܽܘܒ݂ܰܝܟ݂ܽܘܢ ܒ݂ܗܳܝ ܓ݂ܶܝܪ ܟ݂ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ: ܣ
Luk 6:39 ܘܶܐܡܰܪ ܗ̄ܘܳܐ ܠܗܽܘܢ ܡܰܬ݁ܠܳܐ ܠܡܳܐ ܡܶܫܟ݂ܰܚ ܣܰܡܝܳܐ ܠܣܰܡܝܳܐ ܠܰܡܕܰ݁ܒ݂ܳܪܽܘ ܠܳܐ ܬ݂ܪܰܝܗܽܘܢ ܒ݂ܓܽ݁ܘܡܳܨܳܐ ܢܳܦ݁ܠܺܝܢ: ܣ
Luk 6:40 ܠܰܝܬ݂ ܬ݂ܰܠܡܺܝܕܳ݁ܐ ܕ݂ܝܰܬ݂ܺܝܪ ܡܶܢ ܪܰܒ݂ܶܗ ܟ݂ܽܠܢܳܫ ܓ݂ܶܝܪ ܕ݂ܰܓ݁ܡܺܝܪ ܢܶܗܘܶܐ ܐܰܝܟ݁ ܪܰܒ݂ܶܗ: ܣ
Luk 6:41 ܡܳܢܳܐ ܕ݂ܶܝܢ ܚܳܙܶܐ ܐܰܢ̄ܬ݂ ܓ݂ܶܠܳܐ ܕ݂ܰܒ݁ܥܰܝܢܶܗ ܕ݂ܰܐܚܽܘܟ݁ ܩܳܪܺܝܬ݂ܳܐ ܕ݂ܶܝܢ ܕ݂ܰܒ݁ܥܰܝܢܳܟ݁ ܠܳܐ ܡܶܬ݁ܚܰܙܝܳܐ ܠܳܟ݁:
Luk 6:42 ܐܰܘ ܐܰܝܟ݂ܰܢܳܐ ܡܶܫܟ݂ܰܚ ܐܰܢ̄ܬ݂ ܠܡܺܐܡܰܪ ܠܰܐܚܽܘܟ݁ ܐܳܚܝ ܫܒܽ݁ܘܩ ܐܰܦ݂ܶܩ ܓ݂ܶܠܳܐ ܡܶܢ ܥܰܝܢܳܟ݁ ܕ݂ܗܳܐ ܩܳܪܺܝܬ݂ܳܐ ܕ݂ܰܒ݁ܥܰܝܢܳܟ݁ ܕ݂ܺܝܠܳܟ݁ ܠܳܐ ܡܶܬ݁ܚܰܙܝܳܐ ܠܳܟ݁ ܢܳܣܶܒ݁ ܒ݂ܰܐܦ݂ܶܐ ܐܰܦ݂ܶܩ ܠܽܘܩܕܰ݁ܡ ܩܳܪܺܝܬ݂ܳܐ ܡܶܢ ܥܰܝܢܳܟ݁ ܘܗܳܝܕ݂ܶܝܢ ܢܶܬ݁ܚܙܶܐ ܠܳܟ݁ ܠܡܰܦ݂ܳܩܽܘ ܓ݂ܶܠܳܐ ܡܶܢ ܥܰܝܢܶܗ ܕ݂ܰܐܚܽܘܟ݁: ܣ
Luk 6:43 ܠܳܐ ܐܺܝܬ݁ ܐܺܝܠܳܢܳܐ ܛܳܒܳ݁ܐ ܕ݂ܥܳܒܶ݁ܕ݁ ܦ݂ܺܐܪܶܐ ܒ݂ܺܝܫܶܐ ܐܳܦ݁ ܠܳܐ ܐܺܝܠܳܢܳܐ ܒ݂ܺܝܫܳܐ ܕ݂ܥܳܒܶ݁ܕ݁ ܦ݂ܺܐܪܶܐ ܛܳܒܶ݁ܐ:
Luk 6:44 ܟ݂ܽܠ ܐܺܝܠܳܢܳܐ ܓ݂ܶܝܪ ܡܶܢ ܦ݂ܺܐܪܰܘܗ̄ܝ ܗ̄ܘ ܡܶܬܺ݁ܝܕܰ݁ܥ ܠܳܐ ܓ݂ܶܝܪ ܠܳܩܛܺܝܢ ܡܶܢ ܟ݂ܽܘܒ݂ܶܐ ܬ݂ܺܐܢܶܐ ܐܳܦ݁ ܠܳܐ ܡܶܢ ܣܰܢܝܳܐ ܩܳܛܦ݂ܺܝܢ ܥܶܢܒ݂ܶܐ: ܣ
Luk 6:45 ܓ݂ܰܒ݁ܪܳܐ ܛܳܒܳ݁ܐ ܡܶܢ ܣܺܝܡܳܬܳ݁ܐ ܛܳܒܳ݁ܬܳ݁ܐ ܕ݂ܰܒ݁ܠܶܒ݂ܶܗ ܡܰܦ݂ܶܩ ܛܳܒܳ݁ܬܳ݁ܐ ܘܓܰ݁ܒ݁ܪܳܐ ܒ݂ܺܝܫܳܐ ܡܶܢ ܣܺܝܡܳܬܳ݁ܐ ܒ݂ܺܝܫܳܬܳ݁ܐ ܕ݂ܰܒ݁ܠܶܒ݂ܶܗ ܡܰܦ݂ܶܩ ܒ݂ܺܝܫܳܬܳ݁ܐ ܡܶܢ ܬ݂ܰܘܬ݂ܳܪܰܝ ܠܶܒ݂ܳܐ ܓ݂ܶܝܪ ܡܡܰܠܠܳܢ ܣܶܦ݁ܘܳܬܳ݁ܐ: ܣ
Luk 6:46 ܡܳܢܳܐ ܩܳܪܶܝܢ ܐܢ̄ܬ݂ܽܘܢ ܠܺܝ ܡܳܪܝ ܡܳܪܝ ܘܡܶܕ݂ܶܡ ܕ݂ܳܐܡܰܪ ܐ̄ܢܳܐ ܠܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ: ܣ
Luk 6:47 ܟ݂ܽܠ ܐ̄ܢܳܫ ܕ݂ܳܐܬܶ݁ܐ ܠܘܳܬ݁ܝ ܘܫܳܡܰܥ ܡܶܠܰܝ ܘܥܳܒܶ݁ܕ݁ ܠܗܶܝܢ ܐܶܚܰܘܶܝܟܽ݁ܘܢ ܠܡܳܢܳܐ ܕ݂ܳܡܶܐ:
Luk 6:48 ܕ݂ܳܡܶܐ ܠܓܰ݁ܒ݁ܪܳܐ ܕ݂ܰܒ݁ܢܳܐ ܒ݂ܰܝܬ݂ܳܐ ܘܰܚܦܰ݁ܪ ܘܥܰܡܶܩ ܘܣܳܡ ܫܶܬܶ݁ܐܣܶܐ ܥܰܠ ܫܽܘܥܳܐ ܟ݂ܰܕ݁ ܗܘܳܐ ܕ݂ܶܝܢ ܡܶܠܶܐܳܐ ܐܶܬ݂ܛܰܪܺܝ ܡܶܠܶܐܳܐ ܒ݂ܒܰ݁ܝܬ݂ܳܐ ܗܰܘ ܘܠܳܐ ܐܶܫܟ݂ܰܚ ܕ݂ܰܢܙܺܝܥܺܝܘܗ̄ܝ ܣܺܝܡܳܐ ܗ̄ܘܳܬ݁ ܓ݂ܶܝܪ ܫܶܬܶ݁ܐܣܬ݂ܶܗ ܥܰܠ ܫܽܘܥܳܐ:
Luk 6:49 ܘܗܰܘ ܕ݂ܫܳܡܰܥ ܘܠܳܐ ܥܳܒܶ݁ܕ݁ ܕ݂ܳܡܶܐ ܠܓܰ݁ܒ݁ܪܳܐ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܥܰܦ݁ܪܳܐ ܕ݂ܠܳܐ ܫܶܬܶ݁ܐܣܬ݂ܳܐ ܘܟܰ݁ܕ݁ ܐܶܬ݂ܛܰܪܺܝ ܒ݂ܶܗ ܢܰܗܪܳܐ ܒ݂ܰܪ-ܫܳܥܬܶ݁ܗ ܢܦܰ݁ܠ ܘܰܗܘܳܬ݁ ܡܰܦ݂ܽܘܠܬ݂ܶܗ ܪܰܒ݂ܳܐ ܕ݂ܒܰ݁ܝܬ݂ܳܐ ܗܰܘ: ܣ
Luk 7:1 ܘܟܰ݁ܕ݁ ܫܰܠܶܡ ܡܶܠܶܐ ܟ݂ܽܠܗܶܝܢ ܠܡܰܫܡܰܥܬܶ݁ܗ ܕ݂ܥܰܡܳܐ ܥܰܠ ܝܶܫܽܘܥ ܠܰܟ݁ܦܰ݁ܪܢܰܚܽܘܡ:
Luk 7:2 ܥܰܒ݁ܕ݂ܶܗ ܕ݂ܶܝܢ ܕ݂ܩܶܢܛܪܽܘܢܳܐ ܚܰܕ݁ ܥܒܺ݁ܝܕ݁ ܗ̄ܘܳܐ ܒ݂ܺܝܫܳܐܝܺܬ݁ ܐܰܝܢܳܐ ܕ݂ܝܰܩܺܝܪ ܗ̄ܘܳܐ ܥܠܰܘܗ̄ܝ ܘܩܰܪܺܝܒ݁ ܗ̄ܘܳܐ ܠܰܡܡܳܬ݁:
Luk 7:3 ܘܰܫܡܰܥ ܥܰܠ ܝܶܫܽܘܥ ܘܫܰܕ݂ܰܪ ܠܘܳܬܶ݁ܗ ܩܰܫܺܝܫܶܐ ܕ݂ܺܝܗܽܘܕܳ݁ܝܶܐ ܘܒܳ݁ܥܶܐ ܗ̄ܘܳܐ ܡܶܢܶܗ ܐܰܝܟ݁ ܕ݂ܢܺܐܬܶ݁ܐ ܢܰܚܶܐ ܠܥܰܒ݁ܕ݂ܶܗ:
Luk 7:4 ܗܶܢܽܘܢ ܕ݂ܶܝܢ ܟ݂ܰܕ݁ ܐܶܬܰ݁ܘ ܠܘܳܬ݁ ܝܶܫܽܘܥ ܒ݂ܳܥܶܝܢ ܗ̄ܘܰܘ ܡܶܢܶܗ ܒ݂ܛܺܝܠܳܐܝܺܬ݁ ܘܳܐܡܪܺܝܢ ܫܳܘܶܐ ܗ̄ܘ ܕ݂ܬܶ݁ܥܒ݂ܶܕ݁ ܠܶܗ ܗܳܕܶ݁ܐ:
Luk 7:5 ܪܳܚܶܡ ܓ݂ܶܝܪ ܠܥܰܡܰܢ ܘܳܐܦ݁ ܒ݂ܶܝܬ݁ ܟ݂ܢܽܘܫܬ݂ܳܐ ܗܽܘ ܒ݂ܢܳܐ ܠܰܢ:
Luk 7:6 ܝܶܫܽܘܥ ܕ݂ܶܝܢ ܐܳܙܶܠ ܗ̄ܘܳܐ ܥܰܡܗܽܘܢ ܟ݂ܰܕ݁ ܕ݂ܶܝܢ ܠܳܐ ܣܰܓ݂ܺܝ ܪܰܚܺܝܩ ܡܶܢ ܒ݂ܰܝܬ݂ܳܐ ܫܰܕ݂ܰܪ ܠܘܳܬܶ݁ܗ ܩܶܢܛܪܽܘܢܳܐ ܪܳܚܡܰܘܗ̄ܝ ܘܶܐܡܰܪ ܠܶܗ ܡܳܪܝ ܠܳܐ ܬ݂ܶܥܡܰܠ ܠܳܐ ܓ݂ܶܝܪ ܫܳܘܶܐ ܐ̄ܢܳܐ ܕ݂ܬܶ݁ܥܽܘܠ ܬ݂ܚܶܝܬ݁ ܡܰܛܠܰܠܝ:
Luk 7:7 ܡܶܛܽܠ ܗܰܘ ܐܶܢܳܐ ܠܳܐ ܫܘܺܝܬ݁ ܕ݂ܰܠܘܳܬܳ݁ܟ݁ ܐܺܬܶ݁ܐ ܐܶܠܳܐ ܐܶܡܰܪ ܒ݂ܡܶܠܬܳ݁ܐ ܘܢܶܬܰ݁ܐܣܶܐ ܛܰܠܺܝܝ ܣ݂ ܣ݂:
Luk 7:8 ܐܳܦ݁ ܐܶܢܳܐ ܓ݂ܶܝܪ ܓ݂ܰܒ݁ܪܳܐ ܐ̄ܢܳܐ ܕ݂ܰܡܫܰܥܒ݂ܰܕ݁ ܐ̄ܢܳܐ ܬ݂ܚܶܝܬ݁ ܫܽܘܠܛܳܢܳܐ ܘܺܐܝܬ݁ ܬ݂ܚܶܝܬ݁ ܐܺܝܕܰ݁ܝ ܐܶܣܛܪܰܛܺܝܽܘܛܶܐ ܘܳܐܡܰܪ ܐ̄ܢܳܐ ܠܗܳܢܳܐ ܕ݂ܙܶܠ ܘܳܐܙܶܠ ܘܠܰܐ̄ܚܪܺܢܳܐ ܕ݂ܬܳ݁ܐ ܘܳܐܬܶ݁ܐ ܘܰܠܥܰܒ݁ܕ݂ܝ ܥܒܶ݁ܕ݁ ܗܳܕܶ݁ܐ ܘܥܳܒܶ݁ܕ݁:
Luk 7:9 ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܗܳܠܶܝܢ ܐܶܬ݂ܕ݂ܰܡܰܪ ܒ݂ܶܗ ܘܶܐܬ݁ܦ݂ܢܺܝ ܘܶܐܡܰܪ ܠܟܶ݁ܢܫܳܐ ܕ݂ܳܐܬܶ݁ܐ ܒ݂ܳܬ݁ܪܶܗ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܠܳܐ ܒ݂ܶܝܬ݁ ܐܺܝܣܪܳܝܶܠ ܐܶܫܟ݂ܚܶܬ݁ ܐܰܝܟ݁ ܗܳܕܶ݁ܐ ܗܰܝܡܳܢܽܘܬܳ݁ܐ: ܣ
Luk 7:10 ܘܰܗܦܰ݁ܟ݁ܘ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܠܒܰ݁ܝܬ݂ܳܐ ܘܶܐܫܟ݂ܰܚܘ ܠܥܰܒ݁ܕ݂ܳܐ ܗܰܘ ܕ݂ܰܟ݁ܪܺܝܗ ܗܘܳܐ ܟ݂ܰܕ݁ ܚܠܺܝܡ: ܣ
Luk 7:11 ܘܰܗܘܳܐ ܠܝܰܘܡܳܐ ܕ݂ܒܳ݁ܬ݁ܪܶܗ ܐܳܙܶܠ ܗ̄ܘܳܐ ܠܰܡܕܺ݁ܝܢ̄ܬ݂ܳܐ ܕ݂ܰܫܡܳܗ ܢܰܐܺܝܢ ܘܬܰ݁ܠܡܺܝܕܰ݁ܘܗ̄ܝ ܥܰܡܶܗ ܘܟܶ݁ܢܫܳܐ ܣܰܓ݂ܺܝܳܐܐ:
Luk 7:12 ܘܟܰ݁ܕ݁ ܩܪܶܒ݁ ܠܬܰ݁ܪܥܳܐ ܕ݂ܰܡܕܺ݁ܝܢ̄ܬ݂ܳܐ ܚܙܳܐ ܟ݂ܰܕ݁ ܡܠܰܘܶܝܢ ܡܺܝܬܳ݁ܐ ܕ݂ܺܝܚܺܝܕܳ݁ܝܳܐ ܗ̄ܘܳܐ ܠܶܐܡܶܗ ܘܗܺܝ ܐܶܡܶܗ ܐܰܪܡܰܠܬ݂ܳܐ ܗܘܳܬ݁ ܘܟܶ݁ܢܫܳܐ ܣܰܓ݂ܺܝܳܐܐ ܕ݂ܰܒ݁ܢܰܝ-ܡܕܺ݁ܝܢ̄ܬ݂ܳܐ ܥܰܡܳܗ:
Luk 7:13 ܚܙܳܗ ܕ݂ܶܝܢ ܝܶܫܽܘܥ ܘܶܐܬ݁ܪܰܚܰܡ ܥܠܶܝܗ ܘܶܐܡܰܪ ܠܳܗ ܠܳܐ ܬ݂ܶܒ݁ܟ݂ܶܝܢ:
Luk 7:14 ܘܶܐܙܰܠ ܩܪܶܒ݁ ܠܥܰܪܣܳܐ ܘܗܳܢܽܘܢ ܕ݂ܰܫܩܺܝܠܺܝܢ ܗ̄ܘܰܘ ܠܶܗ ܩܳܡܘ ܘܳܐܡܰܪ ܥܠܰܝܡܳܐ ܠܳܟ݁ ܐܳܡܰܪ ܐ̄ܢܳܐ ܩܽܘܡ:
Luk 7:15 ܘܺܝܬܶ݁ܒ݁ ܗܰܘ ܡܺܝܬܳ݁ܐ ܘܫܰܪܺܝ ܠܰܡܡܰܠܳܠܽܘ ܘܝܰܗܒ݂ܶܗ ܠܶܐܡܶܗ:
Luk 7:16 ܘܶܐܚܕ݂ܰܬ݁ ܕ݂ܶܚܠܬܳ݁ܐ ܠܐ̄ܢܳܫܳܐ ܟ݂ܽܠܗܽܘܢ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܳܐܡܪܺܝܢ ܕ݂ܰܢܒܺ݁ܝܳܐ ܪܰܒ݂ܳܐ ܩܳܡ ܒ݂ܰܢ ܘܰܣܥܰܪ ܐܰܠܳܗܳܐ ܠܥܰܡܶܗ:
Luk 7:17 ܘܢܶܦ݁ܩܰܬ݁ ܥܠܰܘܗ̄ܝ ܡܶܠܬܳ݁ܐ ܗܳܕܶ݁ܐ ܒ݂ܟܽ݁ܠܳܗ ܝܺܗܽܘܕ݁ ܘܰܒ݁ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ: ܣ
Luk 7:18 ܘܶܐܫܬ݂ܰܥܺܝܘ ܠܝܽܘܚܰܢܳܢ ܬ݂ܰܠܡܺܝܕܰ݁ܘܗ̄ܝ ܗܳܠܶܝܢ ܟ݂ܽܠܗܶܝܢ:
Luk 7:20 ܘܶܐܬܰ݁ܘ ܠܘܳܬ݁ ܝܶܫܽܘܥ ܘܳܐܡܪܺܝܢ ܠܶܗ ܝܽܘܚܰܢܳܢ ܡܰܥܡܕܳ݁ܢܳܐ ܫܰܕ݂ܪܰܢ ܠܘܳܬܳ݁ܟ݁ ܘܳܐܡܰܪ ܐܰܢ̄ܬ݂ ܗܽ̄ܘ ܗܰܘ ܕ݂ܳܐܬܶ݁ܐ ܐܰܘ ܠܰܐ̄ܚܪܺܝܢ ܗܽ̄ܘ ܡܣܰܟ݂ܶܝܢ ܚ̄ܢܰܢ:
Luk 7:21 ܒ݂ܳܗ ܕ݂ܶܝܢ ܒ݂ܗܳܝ ܫܳܥܬܳ݁ܐ ܣܰܓ݂ܺܝܶܐܐ ܐܰܣܺܝ ܡܶܢ ܟ݂ܽܘܪܗܳܢܶܐ ܘܡܶܢ ܡܰܚܘܳܬܳ݁ܐ ܘܡܶܢ ܪܽܘܚܶܐ ܒ݂ܺܝܫܳܬܳ݁ܐ ܘܰܠܣܰܓ݂ܺܝܶܐܐ ܣܡܰܝܳܐ ܝܰܗ̄ܒ݁ ܗ̄ܘܳܐ ܠܡܶܚܙܳܐ:
Luk 7:22 ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܙܶܠܘ ܐܶܡܰܪܘ ܠܝܽܘܚܰܢܳܢ ܟ݂ܽܠܡܶܕ݂ܶܡ ܕ݂ܰܚܙܰܝܬ݂ܽܘܢ ܘܰܫܡܰܥܬ݂ܽܘܢ ܕ݂ܰܣܡܰܝܳܐ ܚܳܙܶܝܢ ܘܰܚܓܺ݁ܝܪܶܐ ܡܗܰܠܟܺ݁ܝܢ ܘܓܰ݁ܪܒ݂ܶܐ ܡܶܬ݂ܕ݂ܰܟ݂ܶܝܢ ܘܚܰܪܫܶܐ ܫܳܡܥܺܝܢ ܘܡܺܝܬܶ݁ܐ ܩܳܝܡܺܝܢ ܘܡܶܣܟ݂ܺܢܶܐ ܡܶܣܬ݂ܰܒ݂ܪܺܝܢ:
Luk 7:23 ܘܛܽܘܒܰ݁ܘܗ̄ܝ ܠܡܰܢ ܕ݂ܠܳܐ ܢܶܬ݁ܟ݂ܫܶܠ ܒ݂ܺܝ ܣܣ:
Luk 7:24 ܟ݂ܰܕ݁ ܕ݂ܶܝܢ ܐܶܙܰܠܘ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܫܰܪܺܝ ܠܡܺܐܡܰܪ ܠܟܶ݁ܢܫܶܐ ܥܰܠ ܝܽܘܚܰܢܳܢ ܡܳܢܳܐ ܢܦܰ݁ܩܬ݂ܽܘܢ ܠܚܽܘܪܒ݂ܳܐ ܠܡܶܚܙܳܐ ܩܰܢܝܳܐ ܕ݂ܡܶܢ ܪܽܘܚܳܐ ܡܶܬ݂ܬ݂ܙܺܝܥ:
Luk 7:25 ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܓ݂ܰܒ݁ܪܳܐ ܕ݂ܢܰܚܬ݂ܶܐ ܪܰܟ݂ܺܝܟܶ݁ܐ ܠܒܺ݁ܝܫ ܗܳܐ ܐܰܝܠܶܝܢ ܕ݂ܒܰ݁ܠܒܽ݁ܘܫܶܐ ܡܫܰܒ݂ܚܶܐ ܘܰܒ݁ܦܽ݁ܘܢܳܩܶܐ ܐܺܝܬܰ݁ܝܗܽܘܢ ܒ݂ܶܝܬ݁ ܡܰܠܟ݂ܶܐ ܐܶܢܽܘܢ:
Luk 7:26 ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܢܒܺ݁ܝܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܘܝܰܬ݂ܺܝܪ ܡܶܢ ܢܒܺ݁ܝܶܐ:
Luk 7:27 ܗܳܢܰܘ ܕ݂ܰܥܠܰܘܗ̄ܝ ܟ݂ܬܺ݁ܝܒ݁ ܕ݂ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܐ ܩܕܳ݁ܡܰܝܟְ݂: ܣ
Luk 7:28 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܢܒܺ݁ܝܳܐ ܒ݂ܺܝܠܺܝܕܰ݁ܝ ܢܶܫܶܐ ܕ݂ܪܰܒ݂ ܡܶܢ ܝܽܘܚܰܢܳܢ ܡܰܥܡܕܳ݁ܢܳܐ ܙܥܽܘܪܳܐ ܕ݂ܶܝܢ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܪܰܒ݁ ܗܽ̄ܘ ܡܶܢܶܗ: ܣ
Luk 7:29 ܘܟܽ݁ܠܶܗ ܥܰܡܳܐ ܕ݂ܰܫܡܰܥܘ ܐܳܦ݁ ܡܳܟ݁ܣܶܐ ܙܰܕ݂ܶܩܘ ܠܰܐܠܳܗܳܐ ܕ݂ܰܥܡܰܕ݁ܘ ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ:
Luk 7:30 ܦ݂ܪܺܝܫܶܐ ܕ݂ܶܝܢ ܘܣܳܦ݁ܪܶܐ ܛܠܰܡܘ ܒ݂ܢܰܦ݁ܫܗܽܘܢ ܨܶܒ݁ܝܳܢܳܐ ܕ݂ܰܐܠܳܗܳܐ ܕ݂ܠܳܐ ܐܶܬ݁ܥܡܶܕ݁ܘ ܡܶܢܶܗ: ܣ
Luk 7:31 ܠܡܰܢ ܗܳܟܺ݁ܝܠ ܐܶܕܰ݁ܡܶܐ ܠܐ̄ܢܳܫܳܐ ܕ݂ܫܰܪܒ݂ܬܳ݁ܐ ܗܳܕܶ݁ܐ ܘܰܠܡܰܢ ܕ݂ܳܡܶܝܢ:
Luk 7:32 ܕ݂ܳܡܶܝܢ ܠܰܛܠܳܝܶܐ ܕ݂ܝܳܬ݁ܒ݂ܺܝܢ ܒ݂ܫܽܘܩܳܐ ܘܩܳܥܶܝܢ ܠܚܰܒ݁ܪܰܝܗܽܘܢ ܘܳܐܡܪܺܝܢ ܙܡܰܪܢ ܠܟܽ݁ܘܢ ܘܠܳܐ ܪܰܩܶܕ݁ܬ݂ܽܘܢ ܘܶܐܠܰܝܢ ܠܟܽ݁ܘܢ ܘܠܳܐ ܒ݂ܟܰ݁ܝܬ݂ܽܘܢ:
Luk 7:33 ܐܶܬܳ݁ܐ ܓ݂ܶܝܪ ܝܽܘܚܰܢܳܢ ܡܰܥܡܕܳ݁ܢܳܐ ܠܳܐ ܐܳܟܶ݁ܠ ܠܰܚܡܳܐ ܘܠܳܐ ܫܳܬܶ݁ܐ ܚܰܡܪܳܐ ܘܳܐܡܪܺܝܢ ܐܢ̄ܬ݂ܽܘܢ ܫܺܐܕܳ݁ܐ ܐܺܝܬ݁ ܒ݂ܶܗ:
Luk 7:34 ܐܶܬܳ݁ܐ ܒ݂ܪܶܗ ܕ݂ܐ̄ܢܳܫܳܐ ܐܳܟܶ݁ܠ ܘܫܳܬܶ݁ܐ ܘܳܐܡܪܺܝܢ ܐܢ̄ܬ݂ܽܘܢ ܗܳܐ ܓ݂ܰܒ݁ܪܳܐ ܐܳܟ݂ܽܘܠܳܐ ܘܫܳܬܶ݁ܐ ܚܰܡܪܳܐ ܘܪܳܚܡܳܐ ܕ݂ܡܳܟ݁ܣܶܐ ܘܰܕ݁ܚܰܛܳܝܶܐ:
Luk 7:35 ܘܶܐܙܕ݂ܰܕ݂ܩܰܬ݁ ܚܶܟ݁ܡܬܳ݁ܐ ܡܶܢ ܟ݂ܽܠܗܽܘܢ ܒ݂ܢܶܝܗ: ܣ
Luk 7:36 ܐܶܬܳ݁ܐ ܕ݂ܶܝܢ ܒ݂ܥܳܐ ܡܶܢܶܗ ܚܰܕ݁ ܡܶܢ ܦ݂ܪܺܝܫܶܐ ܕ݂ܢܶܠܥܰܣ ܥܰܡܶܗ ܘܥܰܠ ܠܒܰ݁ܝܬ݂ܶܗ ܕ݂ܰܦ݁ܪܺܝܫܳܐ ܗܰܘ ܘܶܐܣܬ݂ܡܶܟ݁:
Luk 7:37 ܘܰܐܢ̄ܬ݂ܬܳ݁ܐ ܚܰܛܳܝܬ݂ܳܐ ܐܺܝܬ݁ ܗ̄ܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܝ ܘܟܰ݁ܕ݁ ܝܶܕ݁ܥܰܬ݁ ܕ݂ܰܒ݁ܒܰ݁ܝܬ݂ܶܗ ܕ݂ܰܦ݁ܪܺܝܫܳܐ ܗܰܘ ܣܡܺܝܟ݁ ܢܶܣܒ݂ܰܬ݁ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ:
Luk 7:38 ܘܩܳܡܰܬ݁ ܒ݂ܶܣܬ݂ܪܶܗ ܠܘܳܬ݁ ܪܶܓ݁ܠܰܘܗ̄ܝ ܘܒܳ݁ܟ݁ܝܳܐ ܗ̄ܘܳܬ݁ ܘܫܰܪܝܰܬ݁ ܒ݂ܕܶ݁ܡܥܶܝܗ ܡܨܰܒ݂ܥܳܐ ܪܶܓ݁ܠܰܘܗ̄ܝ ܘܰܒ݁ܣܰܥܪܳܐ ܕ݂ܪܺܫܳܗ ܡܫܰܘܶܝܢ ܠܗܶܝܢ ܘܰܡܢܰܫܩܳܐ ܗ̄ܘܳܬ݁ ܪܶܓ݁ܠܰܘܗ̄ܝ ܘܡܳܫܚܳܐ ܒ݂ܶܣܡܳܐ: ܣ
Luk 7:39 ܟ݂ܰܕ݁ ܚܙܳܐ ܕ݂ܶܝܢ ܦ݂ܪܺܝܫܳܐ ܗܰܘ ܕ݂ܰܩܪܳܝܗ̄ܝ ܐܶܬ݁ܚܰܫܰܒ݁ ܒ݂ܢܰܦ݁ܫܶܗ ܘܶܐܡܰܪ ܗܳܢܳܐ ܐܶܠܽܘ ܢܒܺ݁ܝܳܐ ܗܘܳܐ ܝܳܕܰ݁ܥ ܗ̄ܘܳܐ ܡܰܢ ܗܺ̄ܝ ܘܡܳܐ ܛܶܒ݂ܳܗ ܕ݂ܚܰܛܳܝܬ݂ܳܐ ܗ̄ܝ ܐܰܢ̄ܬ݂ܬܳ݁ܐ ܗܳܝ ܕ݂ܩܶܪܒ݂ܰܬ݁ ܠܶܗ:
Luk 7:40 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܶܗ ܫܶܡܥܽܘܢ ܡܶܕ݂ܶܡ ܐܺܝܬ݁ ܠܺܝ ܕ݂ܺܐܡܰܪ ܠܳܟ݁ ܗܽܘ ܕ݂ܶܝܢ ܐܶܡܰܪ ܠܶܗ ܐܶܡܰܪ ܪܰܒ݂ܺܝ ܐܳܡܰܪ ܠܶܗ ܝܶܫܽܘܥ:
Luk 7:41 ܬ݂ܪܶܝܢ ܚܰܝܳܒܶ݁ܐ ܐܺܝܬ݁ ܗ̄ܘܰܘ ܠܚܰܕ݁ ܡܳܪܶܐ ܚܰܘܒ݂ܳܐ ܚܰܕ݁ ܚܰܝܳܒ݁ ܗ̄ܘܳܐ ܕ݂ܺܝܢܳܪܶܐ ܚܰܡܶܫܡܳܐܐ ܘܰܐ̄ܚܪܺܢܳܐ ܕ݂ܺܝܢܳܪܶܐ ܚܰܡܫܺܝܢ:
Luk 7:42 ܘܰܕ݁ܠܰܝܬ݂ ܗ̄ܘܳܐ ܠܗܽܘܢ ܠܡܶܦ݁ܪܰܥ ܠܰܬ݁ܪܰܝܗܽܘܢ ܫܒܰ݁ܩ ܐܰܝܢܳܐ ܗܳܟܺ݁ܝܠ ܡܶܢܗܽܘܢ ܝܰܬ݂ܺܝܪ ܢܰܚܒܺ݁ܝܘܗ̄ܝ:
Luk 7:43 ܥܢܳܐ ܫܶܡܥܽܘܢ ܘܶܐܡܰܪ ܣܳܒܰ݁ܪ ܐ̄ܢܳܐ ܕ݂ܗܰܘ ܕ݂ܶܐܫܬ݂ܒܶ݁ܩ ܠܶܗ ܣܰܓ݂ܺܝ ܐܳܡܰܪ ܠܶܗ ܝܶܫܽܘܥ ܬ݂ܪܺܝܨܳܐܝܺܬ݁ ܕ݂ܳܢܬ݂:
Luk 7:44 ܘܶܐܬ݁ܦ݂ܢܺܝ ܠܘܳܬ݁ ܗܳܝ ܐܰܢ̄ܬ݂ܬܳ݁ܐ ܘܶܐܡܰܪ ܠܫܶܡܥܽܘܢ ܚܳܙܶܐ ܐܰܢ̄ܬ݂ ܐܰܢ̄ܬ݂ܬܳ݁ܐ ܗܳܕܶ݁ܐ ܠܒܰ݁ܝܬ݂ܳܟ݁ ܥܶܠܶܬ݁ ܡܰܝܳܐ ܠܪܶܓ݁ܠܰܝ ܠܳܐ ܝܰܗ̄ܒ݁ܬ݂ ܗܳܕܶ݁ܐ ܕ݂ܶܝܢ ܒ݂ܕܶ݁ܡܥܶܝܗ ܪܶܓ݁ܠܰܝ ܨܰܒ݁ܥܰܬ݁ ܘܰܒ݁ܣܰܥܪܳܗ ܫܰܘܝܰܬ݁ ܐܶܢܶܝܢ:
Luk 7:45 ܐܰܢ̄ܬ݂ ܠܳܐ ܢܫܰܩܬ݂ܳܢܝ ܗܳܕܶ݁ܐ ܕ݂ܶܝܢ ܗܳܐ ܡܶܢ ܕ݂ܥܶܠܰܬ݁ ܠܳܐ ܫܶܠܝܰܬ݁ ܪܶܓ݁ܠܰܝ ܠܰܡܢܰܫܳܩܽܘ:
Luk 7:46 ܐܰܢ̄ܬ݂ ܡܶܫܚܳܐ ܠܪܺܫܝ ܠܳܐ ܡܫܰܚܬ݂ ܗܳܕܶ݁ܐ ܕ݂ܶܝܢ ܒ݂ܡܶܫܚܳܐ ܕ݂ܒܶ݁ܣܡܳܐ ܪܶܓ݁ܠܰܝ ܡܶܫܚܰܬ݁:
Luk 7:47 ܚܠܳܦ݁ ܗܳܕܶ݁ܐ ܐܳܡܰܪ ܐ̄ܢܳܐ ܠܳܟ݁ ܕ݂ܰܫܒܺ݁ܝܩܺܝܢ ܠܳܗ ܚܛܳܗܶܝܗ ܣܰܓ݂ܺܝܶܐܐ ܡܶܛܽܠ ܕ݂ܰܐܚܒܰ݁ܬ݁ ܣܰܓ݂ܺܝ ܗܰܘ ܕ݂ܶܝܢ ܕ݂ܩܰܠܺܝܠ ܡܶܫܬ݂ܒܶ݁ܩ ܠܶܗ ܩܰܠܺܝܠ ܡܰܚܶܒ݁: ܣ
Luk 7:48 ܘܶܐܡܰܪ ܠܗܳܝ ܐܰܢ̄ܬ݂ܬܳ݁ܐ ܫܒܺ݁ܝܩܺܝܢ ܠܶܟ݁ܝ ܚܛܳܗܰܝܟ݂ܝ:
Luk 7:49 ܫܰܪܺܝܘ ܕ݂ܶܝܢ ܗܳܢܽܘܢ ܕ݂ܰܣܡܺܝܟܺ݁ܝܢ ܐܳܡܪܺܝܢ ܒ݂ܢܰܦ݁ܫܗܽܘܢ ܡܰܢܽܘ ܗܳܢܳܐ ܕ݂ܳܐܦ݁ ܚܛܳܗܶܐ ܫܳܒܶ݁ܩ:
Luk 7:50 ܝܶܫܽܘܥ ܕ݂ܶܝܢ ܐܶܡܰܪ ܠܗܳܝ ܐܰܢ̄ܬ݂ܬܳ݁ܐ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ: ܣ
Luk 8:1 ܘܰܗܘܳܐ ܡܶܢ ܒ݂ܳܬܰ݁ܪ ܗܳܠܶܝܢ ܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܰܡܕܺ݁ܝܢܳܬܳ݁ܐ ܘܰܒ݁ܩܽܘܪܝܳܐ ܘܡܰܟ݁ܪܶܙ ܗ̄ܘܳܐ ܘܰܡܣܰܒ݂ܰܪ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܬ݁ܪܶܥܣܰܪܬ݂ܶܗ ܥܰܡܶܗ:
Luk 8:2 ܘܢܶܫܶܐ ܗܳܠܶܝܢ ܕ݂ܶܐܬܰ݁ܐܣܺܝ ܡܶܢ ܟ݂ܽܘܪܗܳܢܶܐ ܘܡܶܢ ܪܽܘܚܶܐ ܒ݂ܺܝܫܳܬܳ݁ܐ ܡܰܪܝܰܡ ܕ݂ܡܶܬ݁ܩܰܪܝܳܐ ܡܰܓ݁ܕ݂ܠܳܝܬ݂ܳܐ ܗܳܝ ܕ݂ܫܰܒ݁ܥܳܐ ܫܺܐܕܺ݁ܝܢ ܢܦܰ݁ܩܘ ܡܶܢܳܗ:
Luk 8:3 ܘܝܽܘܚܰܢ ܐܰܢ̄ܬ݂ܰܬ݁ ܟ݂ܽܘܙܰܐ ܪܰܒ݂ܰܝܬ݂ܶܗ ܕ݂ܗܶܪܳܘܕܶ݁ܣ ܘܫܽܘܫܰܢ ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܐܰܝܠܶܝܢ ܕ݂ܰܡܫܰܡܫܳܢ ܗ̄ܘܰܝ ܠܗܽܘܢ ܡܶܢ ܩܶܢܝܳܢܰܝܗܶܝܢ ܣ݂ ܣ݂:
Luk 8:4 ܘܟܰ݁ܕ݁ ܟ݂ܶܢܫܳܐ ܣܰܓ݂ܺܝܳܐܐ ܟ݂ܢܰܫ ܗ̄ܘܳܐ ܘܡܶܢ ܟ݂ܽܠ ܡܕܺ݁ܝܢܳܢ ܐܳܬܶ݁ܝܢ ܗ̄ܘܰܘ ܠܘܳܬܶ݁ܗ ܐܶܡܰܪ ܒ݂ܡܰܬ݁ܠܶܐ:
Luk 8:5 ܢܦܰ݁ܩ ܙܳܪܽܘܥܳܐ ܠܡܶܙܪܰܥ ܙܰܪܥܶܗ ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬ݂ܕܺ݁ܝܫ ܘܶܐܟܰ݁ܠܬܶ݁ܗ ܦ݂ܳܪܰܚܬܳ݁ܐ:
Luk 8:6 ܘܰܐ̄ܚܪܺܢܳܐ ܢܦܰ݁ܠ ܥܰܠ ܫܽܘܥܳܐ ܘܒܰ݁ܪ-ܫܳܥܬܶ݁ܗ ܝܺܥܳܐ ܘܰܕ݁ܠܰܝܬ݂ ܗ̄ܘܳܐ ܠܶܗ ܬ݂ܰܠܺܝܠܽܘܬܳ݁ܐ ܝܺܒܶ݁ܫ:
Luk 8:7 ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܺܝܥܰܘ ܥܰܡܶܗ ܟ݂ܽܘܒ݂ܶܐ ܘܚܰܢܩܽܘܗ̄ܝ:
Luk 8:8 ܘܰܐ̄ܚܪܺܢܳܐ ܢܦܰ݁ܠ ܒ݂ܰܐܪܥܳܐ ܛܳܒ݁ܬܳ݁ܐ ܘܫܰܦ݂ܺܝܪܬ݂ܳܐ ܘܺܝܥܳܐ ܘܰܥܒܰ݁ܕ݁ ܦ݂ܺܐܪܶܐ ܚܰܕ݁ ܒ݂ܰܡܳܐܐ ܗܳܠܶܝܢ ܟ݂ܰܕ݁ ܐܳܡܰܪ ܩܳܥܶܐ ܗ̄ܘܳܐ ܕ݂ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣܣ:
Luk 8:9 ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܕ݂ܡܳܢܰܘ ܡܰܬ݁ܠܳܐ ܗܳܢܳܐ:
Luk 8:10 ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܟܽ݁ܘܢ ܗܽ̄ܘ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܗܳܢܽܘܢ ܕ݂ܶܝܢ ܫܰܪܟ݂ܳܐ ܒ݂ܦܶ݁ܠܳܐܬܳ݁ܐ ܡܶܬܶ݁ܐܡܰܪ ܕ݂ܟܰ݁ܕ݁ ܚܳܙܶܝܢ ܠܳܐ ܢܶܚܙܽܘܢ ܘܟܰ݁ܕ݁ ܫܳܡܥܺܝܢ ܠܳܐ ܢܶܣܬ݂ܰܟ݂ܠܽܘܢ: ܣ
Luk 8:11 ܗܳܢܰܘ ܕ݂ܶܝܢ ܡܰܬ݁ܠܳܐ ܙܰܪܥܳܐ ܐܺܝܬܰ݁ܘܗ̄ܝ ܡܶܠܬܳ݁ܐ ܕ݂ܰܐܠܳܗܳܐ:
Luk 8:12 ܗܳܢܽܘܢ ܕ݂ܶܝܢ ܕ݂ܥܰܠ-ܝܰܕ݁ ܐܽܘܪܚܳܐ ܐܺܝܬܰ݁ܝܗܽܘܢ ܗܳܢܽܘܢ ܕ݂ܫܳܡܥܺܝܢ ܡܶܠܬܳ݁ܐ ܘܳܐܬܶ݁ܐ ܒ݂ܥܶܠܕ݂ܒܳ݁ܒܳ݁ܐ ܫܳܩܶܠ ܡܶܠܬܳ݁ܐ ܡܶܢ ܠܶܒ݂ܗܽܘܢ ܕ݂ܠܳܐ ܢܗܰܝܡܢܽܘܢ ܘܢܺܚܽܘܢ:
Luk 8:13 ܗܳܠܶܝܢ ܕ݂ܶܝܢ ܕ݂ܥܰܠ ܫܽܘܥܳܐ ܗܳܠܶܝܢ ܐܶܢܽܘܢ ܕ݂ܡܳܐ ܕ݂ܰܫܡܰܥܘ ܒ݂ܚܰܕܽ݁ܘܬܳ݁ܐ ܡܩܰܒ݂ܠܺܝܢ ܠܳܗ ܠܡܶܠܬܳ݁ܐ ܘܥܶܩܳܪܳܐ ܠܰܝܬ݂ ܠܗܽܘܢ ܐܶܠܳܐ ܕ݂ܙܰܒ݁ܢܳܐ ܗ̄ܝ ܗܰܝܡܳܢܽܘܬ݁ܗܽܘܢ ܘܒܰ݁ܙܒܰ݁ܢ ܢܶܣܝܽܘܢܳܐ ܡܶܬ݁ܟ݂ܰܫܠܺܝܢ:
Luk 8:14 ܗܰܘ ܕ݂ܶܝܢ ܕ݂ܰܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܫܳܡܥܺܝܢ ܡܶܠܬܳ݁ܐ ܘܰܒ݁ܨܶܦ݁ܬܳ݁ܐ ܘܰܒ݁ܥܽܘܬ݁ܪܳܐ ܘܒܰ݁ܪܓܺ݁ܝܓܳ݁ܬܶ݁ܗ ܕ݂ܥܳܠܡܳܐ ܡܶܬ݁ܚܰܢܩܺܝܢ ܘܦܺ݁ܐܪܶܐ ܠܳܐ ܝܳܗܒ݂ܺܝܢ:
Luk 8:15 ܗܰܘ ܕ݂ܶܝܢ ܕ݂ܒܰ݁ܐܪܥܳܐ ܛܳܒ݁ܬܳ݁ܐ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܰܒ݁ܠܶܒ݂ܳܐ ܫܰܦ݁ܝܳܐ ܘܛܳܒܳ݁ܐ ܫܳܡܥܺܝܢ ܡܶܠܬܳ݁ܐ ܘܳܐܚܕ݂ܺܝܢ ܘܝܳܗܒ݂ܺܝܢ ܦ݂ܺܐܪܶܐ ܒ݂ܰܡܣܰܝܒ݂ܪܳܢܽܘܬܳ݁ܐ: ܣ
Luk 8:16 ܠܳܐ ܐ̄ܢܳܫ ܡܰܢܗܰܪ ܫܪܳܓܳ݁ܐ ܘܰܡܚܰܦ݂ܶܐ ܠܶܗ ܒ݂ܡܳܐܢܳܐ ܐܰܘ ܣܳܐܶܡ ܠܶܗ ܬ݂ܚܶܝܬ݁ ܥܰܪܣܳܐ ܐܶܠܳܐ ܣܳܐܶܡ ܠܶܗ ܠܥܶܠ ܡܶܢ ܡܢܳܪܬ݂ܳܐ ܕ݂ܟܽ݁ܠ ܕ݂ܥܳܐܶܠ ܢܶܚܙܶܐ ܢܽܘܗܪܶܗ:
Luk 8:17 ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܕ݂ܰܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ ܘܢܺܐܬܶ݁ܐ ܠܓܶ݁ܠܝܳܐ:
Luk 8:18 ܚܙܰܘ ܐܰܝܟ݂ܰܢܳܐ ܫܡܰܥܬ݂ܽܘܢ ܡܰܢ ܕ݂ܺܐܝܬ݁ ܠܶܗ ܓ݂ܶܝܪ ܢܶܬܺ݁ܝܗܶܒ݁ ܠܶܗ ܘܡܰܢ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܣܳܒܰ݁ܪ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ: ܣ
Luk 8:19 ܐܶܬܰ݁ܘ ܕ݂ܶܝܢ ܠܘܳܬܶ݁ܗ ܐܶܡܶܗ ܘܰܐܚܰܘܗ̄ܝ ܘܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܡܰܠܠܽܘܢ ܥܰܡܶܗ ܡܶܛܽܠ ܟ݂ܶܢܫܳܐ:
Luk 8:20 ܘܶܐܡܰܪܘ ܠܶܗ ܐܶܡܳܟ݁ ܘܰܐܚܰܝܟְ݂ ܩܳܝܡܺܝܢ ܠܒܰ݁ܪ ܘܨܳܒܶ݁ܝܢ ܠܡܶܚܙܝܳܟ݁:
Luk 8:21 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܳܠܶܝܢ ܐܶܢܽܘܢ ܐܶܡܝ ܘܰܐܚܰܝ ܐܰܝܠܶܝܢ ܕ݂ܫܳܡܥܺܝܢ ܡܶܠܬܳ݁ܐ ܕ݂ܰܐܠܳܗܳܐ ܘܥܳܒ݁ܕ݂ܺܝܢ ܠܳܗ ܣܣ:
Luk 8:22 ܗܘܳܐ ܕ݂ܶܝܢ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܣܠܶܩ ܝܶܫܽܘܥ ܝܺܬܶ݁ܒ݁ ܒ݂ܰܣܦܺ݁ܝܢ̄ܬ݂ܳܐ ܗܽܘ ܘܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܢܶܥܒ݂ܰܪ ܠܗܰܘ ܥܶܒ݁ܪܳܐ ܕ݂ܝܰܡܬܳ݁ܐ: ܣ
Luk 8:23 ܘܟܰ݁ܕ݁ ܪܳܕܶ݁ܝܢ ܕ݂ܡܶܟ݁ ܠܶܗ ܗܽܘ ܝܶܫܽܘܥ ܘܰܗܘܳܬ݁ ܥܰܠܥܳܠܳܐ ܕ݂ܪܽܘܚܳܐ ܒ݂ܝܰܡܬܳ݁ܐ ܘܩܰܪܺܝܒܳ݁ܐ ܗ̄ܘܳܬ݁ ܣܦܺ݁ܝܢ̄ܬ݂ܳܐ ܠܡܶܛܒ݂ܰܥ:
Luk 8:24 ܘܰܩܪܶܒ݁ܘ ܐܰܥܺܝܪܽܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܪܰܒ݂ܰܢ ܐܳܒ݁ܕ݂ܺܝܢܰܢ ܗܽܘ ܕ݂ܶܝܢ ܩܳܡ ܘܰܟ݁ܐܳܐ ܒ݂ܪܽܘܚܶܐ ܘܰܒ݁ܡܰܚܫܽܘܠܶܐ ܕ݂ܝܰܡܳܐ ܘܢܳܚܘ ܘܰܗܘܳܐ ܫܶܠܝܳܐ:
Luk 8:25 ܘܶܐܡܰܪ ܠܗܽܘܢ ܐܰܝܟ݂ܳܐ ܗ̄ܝ ܗܰܝܡܳܢܽܘܬ݁ܟܽ݁ܘܢ ܗܶܢܽܘܢ ܕ݂ܶܝܢ ܟ݂ܰܕ݁ ܕ݂ܰܚܺܝܠܺܝܢ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܚܰܕ݁ ܠܚܰܕ݁ ܡܰܢܽܘ ܟ݂ܰܝ ܗܳܢܳܐ ܕ݂ܳܐܦ݁ ܠܪܽܘܚܶܐ ܦ݂ܳܩܶܕ݁ ܘܰܠܡܰܚܫܽܘܠܶܐ ܘܰܠܝܰܡܳܐ ܘܡܶܫܬ݂ܰܡܥܺܝܢ ܠܶܗ: ܣ
Luk 8:26 ܘܰܪܕܰ݁ܘ ܘܶܐܬܰ݁ܘ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ ܕ݂ܺܐܝܬܰ݁ܘܗ̄ܝ ܒ݂ܥܶܒ݁ܪܳܐ ܠܽܘܩܒܰ݁ܠ ܓ݂ܠܺܝܠܳܐ:
Luk 8:27 ܘܟܰ݁ܕ݁ ܢܦܰ݁ܩ ܠܰܐܪܥܳܐ ܦ݂ܓܰ݁ܥ ܒ݂ܶܗ ܓ݂ܰܒ݁ܪܳܐ ܚܰܕ݁ ܡܶܢ ܡܕܺ݁ܝܢ̄ܬ݂ܳܐ ܕ݂ܺܐܝܬ݁ ܒ݂ܶܗ ܕ݂ܰܝܘܳܐ ܡܶܢ ܙܰܒ݁ܢܳܐ ܣܰܓ݂ܺܝܳܐܐ ܘܡܳܐܢܶܐ ܠܳܐ ܠܳܒܶ݁ܫ ܗ̄ܘܳܐ ܘܰܒ݁ܒܰ݁ܝܬ݂ܳܐ ܠܳܐ ܥܳܡܰܪ ܗ̄ܘܳܐ ܐܶܠܳܐ ܒ݂ܒܶ݁ܝܬ݁-ܩܒܽ݁ܘܪܶܐ:
Luk 8:28 ܟ݂ܰܕ݁ ܚܙܳܐ ܕ݂ܶܝܢ ܠܝܶܫܽܘܥ ܩܥܳܐ ܘܰܢܦܰ݁ܠ ܩܕܳ݁ܡܰܘܗ̄ܝ ܘܰܒ݁ܩܳܠܳܐ ܪܳܡܳܐ ܐܶܡܰܪ ܡܳܐ ܠܰܢ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܡܪܰܝܡܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܠܳܐ ܬ݂ܫܰܢܩܰܢܝ:
Luk 8:29 ܦ݂ܳܩܶܕ݁ ܗ̄ܘܳܐ ܠܶܗ ܓ݂ܶܝܪ ܝܶܫܽܘܥ ܠܪܽܘܚܳܐ ܛܰܢܦܳ݁ܐ ܠܡܶܦ݂ܰܩ ܡܶܢ ܒ݂ܰܪܢܳܫܳܐ ܣܰܓ݂ܺܝ ܗ̄ܘܳܐ ܓ݂ܶܝܪ ܙܰܒ݁ܢܳܐ ܡܶܢ ܕ݂ܰܫܒܶ݁ܐ ܗ̄ܘܳܐ ܠܶܗ ܘܡܶܬܶ݁ܐܣܰܪ ܗ̄ܘܳܐ ܒ݂ܫܺܫܠܳܬܳ݁ܐ ܘܰܒ݁ܟܶ݁ܒ݁ܠܶܐ ܡܶܬ݁ܢܛܰܪ ܗ̄ܘܳܐ ܘܰܡܦܰ݁ܣܶܩ ܗ̄ܘܳܐ ܐܰܣܽܘܪܰܘܗ̄ܝ ܘܡܶܬ݂ܕ݂ܒܰ݁ܪ ܗ̄ܘܳܐ ܡܶܢ ܫܺܐܕܳ݁ܐ ܠܚܽܘܪܒ݂ܳܐ:
Luk 8:30 ܫܰܐܠܶܗ ܕ݂ܶܝܢ ܝܶܫܽܘܥ ܡܰܢ ܫܡܳܟ݁ ܐܳܡܰܪ ܠܶܗ ܠܶܓ݁ܝܽܘܢ ܡܶܛܽܠ ܕ݂ܕܰ݁ܝܘܶܐ ܣܰܓ݂ܺܝܶܐܐ ܥܰܠܺܝܠܺܝܢ ܗ̄ܘܰܘ ܒ݂ܶܗ:
Luk 8:31 ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܠܳܐ ܢܶܦ݁ܩܽܘܕ݁ ܠܗܽܘܢ ܠܡܺܐܙܰܠ ܠܰܬ݁ܗܽܘܡܳܐ:
Luk 8:32 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܒ݂ܰܩܪܳܐ ܕ݂ܰܚܙܺܝܪܶܐ ܣܰܓ݂ܺܝܶܐܐ ܕ݂ܪܳܥܝܳܐ ܒ݂ܛܽܘܪܳܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܰܦ݂ܶܣ ܠܗܽܘܢ ܕ݂ܒܰ݁ܚܙܺܝܪܶܐ ܢܶܥܠܽܘܢ ܘܰܐܦ݂ܶܣ ܠܗܽܘܢ:
Luk 8:33 ܘܰܢܦܰ݁ܩܘ ܫܺܐܕܶ݁ܐ ܡܶܢ ܓ݂ܰܒ݁ܪܳܐ ܘܥܰܠܘ ܒ݂ܰܚܙܺܝܪܶܐ ܘܬܶ݁ܪܨܰܬ݁ ܒ݂ܰܩܪܳܐ ܗܳܝ ܟ݂ܽܠܳܗ ܠܰܫܩܺܝܦܳ݁ܐ ܘܰܢܦܰ݁ܠܘ ܒ݂ܝܰܡܬܳ݁ܐ ܘܶܐܬ݁ܚܰܢܰܩܘ:
Luk 8:34 ܟ݂ܰܕ݁ ܚܙܰܘ ܕ݂ܶܝܢ ܪܳܥܰܘܳܬܳ݁ܐ ܡܶܕ݂ܶܡ ܕ݂ܰܗܘܳܐ ܥܪܰܩܘ ܘܶܐܫܬ݂ܰܥܺܝܘ ܒ݂ܰܡܕܺ݁ܝܢܳܬܳ݁ܐ ܘܰܒ݁ܩܽܘܪܝܳܐ:
Luk 8:35 ܘܰܢܦܰ݁ܩܘ ܐ̄ܢܳܫܳܐ ܕ݂ܢܶܚܙܽܘܢ ܡܶܕ݂ܶܡ ܕ݂ܰܗܘܳܐ ܘܶܐܬܰ݁ܘ ܠܘܳܬ݁ ܝܶܫܽܘܥ ܘܶܐܫܟ݂ܚܽܘܗ̄ܝ ܠܓܰ݁ܒ݁ܪܳܐ ܗܰܘ ܕ݂ܰܢܦܰ݁ܩܘ ܫܺܐܕܰ݁ܘܗ̄ܝ ܟ݂ܰܕ݁ ܠܒܺ݁ܝܫ ܘܰܡܢܰܟ݂ܰܦ݁ ܘܝܳܬܶ݁ܒ݁ ܠܘܳܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܰܕ݁ܚܶܠܘ:
Luk 8:36 ܘܶܐܫܬ݂ܰܥܺܝܘ ܠܗܽܘܢ ܐܰܝܠܶܝܢ ܕ݂ܰܚܙܰܘ ܐܰܝܟ݂ܰܢܳܐ ܐܶܬܰ݁ܐܣܺܝ ܓ݂ܰܒ݁ܪܳܐ ܗܰܘ ܕ݂ܰܝܘܳܢܳܐ:
Luk 8:37 ܘܒܳ݁ܥܶܝܢ ܗ̄ܘܰܘ ܡܶܢܶܗ ܟ݂ܽܠܶܗ ܟ݂ܶܢܫܳܐ ܕ݂ܓܳ݁ܕ݁ܪܳܝܶܐ ܕ݂ܢܺܐܙܰܠ ܠܶܗ ܡܶܢ ܠܘܳܬ݁ܗܽܘܢ ܡܶܛܽܠ ܕ݂ܕܶ݁ܚܠܬܳ݁ܐ ܪܰܒ݂ܬܳ݁ܐ ܐܶܚܕ݂ܰܬ݁ ܐܶܢܽܘܢ ܗܽܘ ܕ݂ܶܝܢ ܝܶܫܽܘܥ ܣܠܶܩ ܠܰܣܦܺ݁ܝܢ̄ܬ݂ܳܐ ܘܰܗܦܰ݁ܟ݁ ܡܶܢ ܠܘܳܬ݁ܗܽܘܢ: ܣ
Luk 8:38 ܗܰܘ ܕ݂ܶܝܢ ܓ݂ܰܒ݁ܪܳܐ ܕ݂ܰܢܦܰ݁ܩܘ ܡܶܢܶܗ ܫܺܐܕܶ݁ܐ ܒ݂ܳܥܶܐ ܗ̄ܘܳܐ ܡܶܢܶܗ ܕ݂ܰܠܘܳܬܶ݁ܗ ܢܶܗܘܶܐ ܘܰܫܪܳܝܗ̄ܝ ܝܶܫܽܘܥ ܘܶܐܡܰܪ ܠܶܗ:
Luk 8:39 ܗܦܽ݁ܘܟ݁ ܠܒܰ݁ܝܬ݂ܳܟ݁ ܘܶܐܫܬ݂ܰܥܳܐ ܡܶܕ݂ܶܡ ܕ݂ܰܥܒܰ݁ܕ݁ ܠܳܟ݁ ܐܰܠܳܗܳܐ ܘܶܐܙܰܠ ܘܡܰܟ݁ܪܶܙ ܗ̄ܘܳܐ ܒ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܡܶܕ݂ܶܡ ܕ݂ܰܥܒܰ݁ܕ݁ ܠܶܗ ܝܶܫܽܘܥ: ܣ
Luk 8:40 ܟ݂ܰܕ݁ ܗܦܰ݁ܟ݁ ܕ݂ܶܝܢ ܝܶܫܽܘܥ ܩܰܒ݂ܠܶܗ ܟ݂ܶܢܫܳܐ ܣܰܓ݂ܺܝܳܐܐ ܟ݂ܽܠܗܽܘܢ ܓ݂ܶܝܪ ܠܶܗ ܚܳܝܪܺܝܢ ܗ̄ܘܰܘ:
Luk 8:41 ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܝܽܘܐܳܪܳܫ ܪܺܝܫ ܟ݂ܢܽܘܫܬ݂ܳܐ ܢܦܰ݁ܠ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܒܳ݁ܥܶܐ ܗ̄ܘܳܐ ܡܶܢܶܗ ܕ݂ܢܶܥܽܘܠ ܠܒܰ݁ܝܬ݂ܶܗ:
Luk 8:42 ܒ݂ܰܪܬܳ݁ܐ ܓ݂ܶܝܪ ܝܺܚܺܝܕܳ݁ܝܬ݂ܳܐ ܐܺܝܬ݁ ܗ̄ܘܳܬ݁ ܠܶܗ ܐܰܝܟ݁ ܒ݂ܰܪ̄ܬ݁ ܫܢܺܝܢ ܬ݂ܰܪܬ݂ܰܥܶܣܪܶܐ ܘܩܰܪܺܝܒܳ݁ܐ ܗ̄ܘܳܬ݁ ܠܰܡܡܳܬ݁ ܘܟܰ݁ܕ݁ ܐܳܙܶܠ ܥܰܡܶܗ ܗܽܘ ܝܶܫܽܘܥ ܟ݂ܶܢܫܳܐ ܣܰܓ݂ܺܝܳܐܐ ܚܳܒܶ݁ܨ ܗ̄ܘܳܐ ܠܶܗ: ܣ
Luk 8:43 ܐܰܢ̄ܬ݂ܬܳ݁ܐ ܕ݂ܶܝܢ ܚܕܳ݁ܐ ܕ݂ܰܬ݁ܪܺܝܥ ܗ̄ܘܳܐ ܕ݂ܡܳܗ ܫܢܺܝܢ ܬ݂ܰܪܬ݂ܰܥܶܣܪܶܐ ܗܳܝ ܕ݂ܒܶ݁ܝܬ݁ ܐܳܣܰܘܳܬܳ݁ܐ ܟ݂ܽܠܶܗ ܩܶܢܝܳܢܳܗ ܐܰܦ݂ܩܰܬ݁ ܘܠܳܐ ܐܶܫܟ݂ܚܰܬ݁ ܕ݂ܡܶܢ ܐ̄ܢܳܫ ܬ݂ܶܬܰ݁ܐܣܶܐ:
Luk 8:44 ܐܶܬ݁ܩܰܪܒܰ݁ܬ݁ ܡܶܢ ܒ݂ܶܣܬ݂ܪܶܗ ܘܩܶܪܒ݂ܰܬ݁ ܠܟܶ݁ܢܦܳ݁ܐ ܕ݂ܡܳܐܢܶܗ ܘܡܶܚܕܳ݁ܐ ܩܳܡܰܬ݁ ܡܰܪܕ݂ܺܝܬܳ݁ܐ ܕ݂ܰܕ݁ܡܳܗ:
Luk 8:45 ܘܶܐܡܰܪ ܝܶܫܽܘܥ ܡܰܢܽܘ ܩܪܶܒ݁ ܠܺܝ ܘܟܰ݁ܕ݁ ܟ݂ܽܠܗܽܘܢ ܟ݂ܳܦ݁ܪܺܝܢ ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܘܰܕ݁ܥܰܡܶܗ ܪܰܒ݂ܰܢ ܟ݂ܶܢܫܶܐ ܐܳܠܨܺܝܢ ܠܳܟ݁ ܘܚܳܒ݁ܨܺܝܢ ܘܳܐܡܰܪ ܐܰܢ̄ܬ݂ ܡܰܢܽܘ ܩܪܶܒ݁ ܠܺܝ:
Luk 8:46 ܗܽܘ ܕ݂ܶܝܢ ܐܶܡܰܪ ܐ̄ܢܳܫ ܩܪܶܒ݁ ܠܺܝ ܐܶܢܳܐ ܓ݂ܶܝܪ ܝܶܕ݁ܥܶܬ݁ ܕ݂ܚܰܝܠܳܐ ܢܦܰ݁ܩ ܡܶܢܝ:
Luk 8:47 ܗܳܝ ܕ݂ܶܝܢ ܐܰܢ̄ܬ݂ܬܳ݁ܐ ܟ݂ܰܕ݁ ܚܙܳܬ݁ ܕ݂ܠܳܐ ܛܥܳܬܶ݁ܗ ܐܶܬܳ݁ܬ݁ ܟ݂ܰܕ݁ ܪܰܬ݂ܺܝܬܳ݁ܐ ܘܢܶܦ݁ܠܰܬ݁ ܣܶܓ݁ܕ݂ܰܬ݁ ܠܶܗ ܘܶܐܡܪܰܬ݁ ܠܥܺܝܢ ܥܰܡܳܐ ܟ݂ܽܠܶܗ ܡܶܛܽܠ ܐܰܝܕܳ݁ܐ ܥܶܠܬܳ݁ܐ ܩܶܪܒ݂ܰܬ݁ ܘܰܐܝܟ݂ܰܢܳܐ ܡܶܚܕܳ݁ܐ ܐܶܬܰ݁ܐܣܝܰܬ݁:
Luk 8:48 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܳܗ ܐܶܬ݁ܠܰܒ݂̄ܒ݁ܝ ܒ݂ܪܰܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ ܣ݂ ܣ݂:
Luk 8:49 ܘܥܰܕ݁ ܗܽܘ ܡܡܰܠܶܠ ܐܶܬܳ݁ܐ ܐ̄ܢܳܫ ܡܶܢ ܕ݂ܒܶ݁ܝܬ݁ ܪܰܒ݂ ܟ݂ܢܽܘܫܬ݂ܳܐ ܘܶܐܡܰܪ ܠܶܗ ܡܺܝܬܰ݁ܬ݁ ܠܳܗ ܒ݂ܰܪܬܳ݁ܟ݁ ܠܳܐ ܬ݂ܰܥܡܶܠ ܠܡܰܠܦܳ݁ܢܳܐ:
Luk 8:50 ܝܶܫܽܘܥ ܕ݂ܶܝܢ ܫܡܰܥ ܘܶܐܡܰܪ ܠܰܐܒܽ݁ܘܗ ܕ݂ܰܛܠܺܝܬܳ݁ܐ ܠܳܐ ܬ݂ܶܕ݁ܚܰܠ ܒ݂ܰܠܚܽܘܕ݁ ܗܰܝܡܶܢ ܘܚܳܝܳܐ:
Luk 8:51 ܐܶܬܳ݁ܐ ܕ݂ܶܝܢ ܝܶܫܽܘܥ ܠܒܰ݁ܝܬ݂ܳܐ ܘܠܳܐ ܫܒܰ݁ܩ ܠܐ̄ܢܳܫ ܕ݂ܢܶܥܽܘܠ ܥܰܡܶܗ ܐܶܠܳܐ ܠܫܶܡܥܽܘܢ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܠܰܐܒܽ݁ܘܗ ܕ݂ܰܛܠܺܝܬܳ݁ܐ ܘܠܶܐܡܳܗ:
Luk 8:52 ܟ݂ܽܠܗܽܘܢ ܕ݂ܶܝܢ ܒ݂ܳܟܶ݁ܝܢ ܗ̄ܘܰܘ ܘܡܰܪܩܕܺ݁ܝܢ ܥܠܶܝܗ ܝܶܫܽܘܥ ܕ݂ܶܝܢ ܐܶܡܰܪ ܠܳܐ ܬ݂ܶܒ݁ܟ݂ܽܘܢ ܠܳܐ ܓ݂ܶܝܪ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ:
Luk 8:53 ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ ܕ݂ܝܳܕ݁ܥܺܝܢ ܕ݂ܡܺܝܬܰ݁ܬ݁ ܠܳܗ:
Luk 8:54 ܗܽܘ ܕ݂ܶܝܢ ܐܰܦ݂ܶܩ ܠܟܽ݁ܠܢܳܫ ܠܒܰ݁ܪ ܘܰܐܚܕ݂ܳܗ ܒ݂ܺܐܝܕܳ݁ܗ ܘܰܩܪܳܗ ܘܶܐܡܰܪ ܛܠܺܝܬܳ݁ܐ ܩܽܘܡܝ:
Luk 8:55 ܘܗܶܦ݁ܟ݂ܰܬ݁ ܪܽܘܚܳܗ ܘܡܶܚܕܳ݁ܐ ܩܳܡܰܬ݁ ܘܰܦ݁ܩܰܕ݁ ܕ݂ܢܶܬ݂ܠܽܘܢ ܠܳܗ ܠܡܶܐܟܰ݁ܠ:
Luk 8:56 ܘܰܬ݁ܡܰܗܘ ܐܰܒܳ݁ܗܶܝܗ ܗܽܘ ܕ݂ܶܝܢ ܙܰܗܰܪ ܐܶܢܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܡܳܐ ܕ݂ܰܗܘܳܐ: ܣ
Luk 9:1 ܘܰܩܪܳܐ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܘܝܰܗ̄ܒ݁ ܠܗܽܘܢ ܚܰܝܠܳܐ ܘܫܽܘܠܛܳܢܳܐ ܥܰܠ ܟ݂ܽܠܗܽܘܢ ܫܺܐܕܶ݁ܐ ܘܟܽ݁ܘܪܗܳܢܶܐ ܠܡܰܐܣܳܝܽܘ:
Luk 9:2 ܘܫܰܕ݂ܰܪ ܐܶܢܽܘܢ ܠܡܰܟ݁ܪܳܙܽܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܰܠܡܰܐܣܳܝܽܘ ܟ݂ܪܺܝܗܶܐ: ܣ
Luk 9:3 ܘܶܐܡܰܪ ܠܗܽܘܢ ܡܶܕ݂ܶܡ ܠܳܐ ܬ݂ܶܫܩܠܽܘܢ ܠܽܐܘܪܚܳܐ ܠܳܐ ܫܰܒ݁ܛܳܐ ܘܠܳܐ ܬ݂ܰܪܡܳܠܳܐ ܘܠܳܐ ܠܰܚܡܳܐ ܘܠܳܐ ܟ݂ܶܣܦ݂ܳܐ ܘܠܳܐ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܢܶܗܘܝܳܢ ܠܟܽ݁ܘܢ:
Luk 9:4 ܘܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܶܗ ܬ݂ܰܡܳܢ ܗܘܰܘ ܘܡܶܢ ܬ݂ܰܡܳܢ ܦ݂ܽܘܩܘ:
Luk 9:5 ܘܰܠܡܰܢ ܕ݂ܠܳܐ ܡܩܰܒ݂ܠܺܝܢ ܠܟܽ݁ܘܢ ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܡܕܺ݁ܝܢ̄ܬ݂ܳܐ ܗܳܝ ܐܳܦ݁ ܚܶܠܳܐ ܡܶܢ ܪܶܓ݁ܠܰܝܟ݂ܽܘܢ ܦ݂ܶܨܘ ܥܠܰܝܗܽܘܢ ܠܣܳܗܕ݂ܽܘܬܳ݁ܐ: ܣ
Luk 9:6 ܘܰܢܦܰ݁ܩܘ ܫܠܺܝܚܶܐ ܘܡܶܬ݁ܟ݂ܰܪܟ݂ܺܝܢ ܗ̄ܘܰܘ ܒ݂ܩܽܘܪܝܳܐ ܘܒܰ݁ܡܕܺ݁ܝܢܳܬܳ݁ܐ ܘܰܡܣܰܒ݂ܪܺܝܢ ܗ̄ܘܰܘ ܘܡܰܐܣܶܝܢ ܒ݂ܟܽ݁ܠ ܕ݂ܽܘܟְ݂: ܣ
Luk 9:7 ܫܡܰܥ ܕ݂ܶܝܢ ܗܶܪܳܘܕܶ݁ܣ ܛܶܛܪܰܪܟܰ݁ܐ ܟ݂ܽܠܗܶܝܢ ܕ݂ܗܳܘܝܳܢ ܗ̄ܘܰܝ ܒ݂ܺܐܝܕܶ݁ܗ ܘܡܶܬ݂ܕ݂ܰܡܰܪ ܗ̄ܘܳܐ ܡܶܛܽܠ ܕ݂ܳܐܡܪܺܝܢ ܗ̄ܘܰܘ ܐ̄ܢܳܫܺܝܢ ܕ݂ܝܽܘܚܰܢܳܢ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ:
Luk 9:8 ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܕ݂ܺܐܠܺܝܳܐ ܐܶܬ݁ܚܙܺܝ ܘܰܐ̄ܚܪܳܢܶܐ ܕ݂ܰܢܒܺ݁ܝܳܐ ܡܶܢ ܢܒܺ݁ܝܶܐ ܩܰܕ݁ܡܳܝܶܐ ܩܳܡ:
Luk 9:9 ܘܶܐܡܰܪ ܗܶܪܳܘܕܶ݁ܣ ܪܺܫܶܗ ܕ݂ܝܽܘܚܰܢܳܢ ܐܶܢܳܐ ܦ݂ܶܣܩܶܬ݁ ܡܰܢܽܘ ܕ݂ܶܝܢ ܗܳܢܳܐ ܕ݂ܗܳܠܶܝܢ ܫܳܡܰܥ ܐ̄ܢܳܐ ܥܠܰܘܗ̄ܝ ܘܨܳܒܶ݁ܐ ܗ̄ܘܳܐ ܕ݂ܢܶܚܙܶܝܘܗ̄ܝ ܣܣ:
Luk 9:10 ܘܟܰ݁ܕ݁ ܗܦܰ݁ܟ݁ܘ ܫܠܺܝܚܶܐ ܐܶܫܬ݂ܰܥܺܝܘ ܠܝܶܫܽܘܥ ܟ݂ܽܠܡܶܕ݂ܶܡ ܕ݂ܰܥܒܰ݁ܕ݁ܘ ܘܰܕ݁ܒܰ݁ܪ ܐܶܢܽܘܢ ܒ݂ܰܠܚܽܘܕܰ݁ܝܗܽܘܢ ܠܰܐܬ݁ܪܳܐ ܚܽܘܪܒ݂ܳܐ ܕ݂ܒܶ݁ܝܬ݁-ܨܰܝܳܕ݂ܳܐ: ܣ
Luk 9:11 ܟ݂ܶܢܫܶܐ ܕ݂ܶܝܢ ܟ݂ܰܕ݁ ܝܺܕܰ݁ܥܘ ܐܶܙܰܠܘ ܒ݂ܳܬ݁ܪܶܗ ܘܩܰܒ݂ܶܠ ܐܶܢܽܘܢ ܘܰܡܡܰܠܶܠ ܗ̄ܘܳܐ ܥܰܡܗܽܘܢ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܠܰܐܝܠܶܝܢ ܕ݂ܰܣܢܺܝܩܺܝܢ ܗ̄ܘܰܘ ܥܰܠ ܐܳܣܝܽܘܬܳ݁ܐ ܡܰܐܣܶܐ ܗ̄ܘܳܐ: ܣ
Luk 9:12 ܟ݂ܰܕ݁ ܕ݂ܶܝܢ ܫܪܺܝ ܝܰܘܡܳܐ ܠܡܶܨܠܳܐ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܫܪܺܝ ܠܟܶ݁ܢܫܶܐ ܕ݂ܢܺܐܙܽܠ̄ܘܢ ܠܩܽܘܪܝܳܐ ܕ݂ܰܚܕܳ݁ܪܰܝܢ ܘܰܠܟܰ݁ܦ݁ܪܽܘܢܶܐ ܕ݂ܢܶܫܪܽܘܢ ܒ݂ܗܽܘܢ ܘܢܶܫܟ݂ܚܽܘܢ ܠܗܽܘܢ ܣܰܝܒ݂ܳܪܬ݂ܳܐ ܡܶܛܽܠ ܕ݂ܒܰ݁ܐܬ݁ܪܳܐ ܚܽܘܪܒ݂ܳܐ ܐܺܝܬܰ݁ܝܢ:
Luk 9:13 ܐܳܡܰܪ ܠܗܽܘܢ ܝܶܫܽܘܥ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܐܟܰ݁ܠ ܗܶܢܽܘܢ ܕ݂ܶܝܢ ܐܳܡܪܺܝܢ ܠܰܝܬ݂ ܠܰܢ ܝܰܬ݂ܺܝܪ ܡܶܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܐܶܠܳܐ ܐܶܢ ܐܶܙܰܠܢܰܢ ܘܰܙܒܰ݁ܢܰܢ ܣܰܝܒ݂ܳܪܬ݂ܳܐ ܠܗܳܢܳܐ ܟ݂ܽܠܶܗ ܥܰܡܳܐ:
Luk 9:14 ܗܳܘܶܝܢ ܗ̄ܘܰܘ ܓ݂ܶܝܪ ܐܰܝܟ݁ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ ܐܳܡܰܪ ܠܗܽܘܢ ܝܶܫܽܘܥ ܐܰܣܡܶܟ݁ܘ ܐܶܢܽܘܢ ܣܡܳܟܶ݁ܐ ܚܰܡܫܺܝܢ ܐ̄ܢܳܫܺܝܢ ܒ݂ܰܣܡܳܟܳ݁ܐ:
Luk 9:15 ܘܰܥܒܰ݁ܕ݁ܘ ܗܳܟ݁ܘܳܬ݁ ܬ݂ܰܠܡܺܝܕܶ݁ܐ ܘܰܐܣܡܶܟ݁ܘ ܠܟܽ݁ܠܗܽܘܢ:
Luk 9:16 ܘܰܢܣܰܒ݁ ܝܶܫܽܘܥ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܠܟܶ݁ܢܫܶܐ:
Luk 9:17 ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܩܨܳܝܶܐ ܡܶܕ݂ܶܡ ܕ݂ܰܐܘܬ݂ܰܪܘ ܬ݂ܪܶܥܣܰܪ ܩܽܘܦܺ݁ܝܢܺܝܢ ܣܣ:
Luk 9:18 ܘܟܰ݁ܕ݁ ܡܨܰܠܶܐ ܒ݂ܰܠܚܽܘܕܰ݁ܘܗ̄ܝ ܘܬܰ݁ܠܡܺܝܕܰ݁ܘܗ̄ܝ ܥܰܡܶܗ ܫܰܐܶܠ ܐܶܢܽܘܢ ܘܶܐܡܰܪ ܡܰܢܽܘ ܐܳܡܪܺܝܢ ܥܠܰܝ ܟ݂ܶܢܫܶܐ ܕ݂ܺܐܝܬܰ݁ܝ:
Luk 9:19 ܥܢܰܘ ܘܳܐܡܪܺܝܢ ܠܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ ܘܰܐ̄ܚܪܳܢܶܐ ܕ݂ܺܐܠܺܝܳܐ ܐ̄ܚܪܳܢܶܐ ܕ݂ܶܝܢ ܕ݂ܰܢܒܺ݁ܝܳܐ ܚܰܕ݁ ܡܶܢ ܢܒܺ݁ܝܶܐ ܩܰܕ݁ܡܳܝܶܐ ܩܳܡ:
Luk 9:20 ܐܳܡܰܪ ܠܗܽܘܢ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ ܥܢܳܐ ܫܶܡܥܽܘܢ ܘܶܐܡܰܪ ܡܫܺܝܚܶܗ ܕ݂ܰܐܠܳܗܳܐ: ܣ
Luk 9:21 ܗܽܘ ܕ݂ܶܝܢ ܟ݂ܐܳܐ ܒ݂ܗܽܘܢ ܘܙܰܗܰܪ ܐܶܢܽܘܢ ܕ݂ܗܳܕܶ݁ܐ ܠܐ̄ܢܳܫ ܠܳܐ ܢܺܐܡܪܽܘܢ:
Luk 9:22 ܘܶܐܡܰܪ ܠܗܽܘܢ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܣܰܓ݂ܺܝܳܐܬܳ݁ܐ ܢܶܚܰܫ ܘܰܕ݁ܢܶܣܬ݂ܠܶܐ ܡܶܢ ܩܰܫܺܝܫܶܐ ܘܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ
Luk 9:23 ܘܳܐܡܰܪ ܗ̄ܘܳܐ ܩܕܳ݁ܡ ܟ݂ܽܠܢܳܫ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܟ݂ܽܠܝܽܘܡ ܘܢܺܐܬܶ݁ܐ ܒ݂ܳܬܰ݁ܪܝ:
Luk 9:24 ܡܰܢ ܓ݂ܶܝܪ ܕ݂ܨܳܒܶ݁ܐ ܕ݂ܢܰܦ݁ܫܶܗ ܢܰܚܶܐ ܡܰܘܒ݂ܶܕ݁ ܠܳܗ ܡܰܢ ܕ݂ܶܝܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܗܳܢܳܐ ܡܰܚܶܐ ܠܳܗ:
Luk 9:25 ܡܳܢܳܐ ܓ݂ܶܝܪ ܢܶܬ݁ܥܰܕ݂ܰܪ ܒ݂ܰܪ ܐ̄ܢܳܫܳܐ ܕ݂ܢܺܐܬܰ݁ܪ ܥܳܠܡܳܐ ܟ݂ܽܠܶܗ ܢܰܦ݁ܫܶܗ ܕ݂ܶܝܢ ܢܰܘܒ݂ܶܕ݁ ܐܰܘ ܢܶܚܣܰܪ:
Luk 9:26 ܡܰܢ ܕ݂ܢܶܒ݁ܗܰܬ݁ ܒ݂ܺܝ ܕ݂ܶܝܢ ܘܰܒ݁ܡܶܠܰܝ ܢܶܒ݁ܗܰܬ݁ ܒ݂ܶܗ ܒ݂ܪܶܗ ܕ݂ܐ̄ܢܳܫܳܐ ܡܳܐ ܕ݂ܳܐܬܶ݁ܐ ܒ݂ܫܽܘܒ݁ܚܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ: ܣ
Luk 9:27 ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܗܳܪܟ݂ܳܐ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 9:28 ܗܘܳܐ ܕ݂ܶܝܢ ܒ݂ܳܬܰ݁ܪ ܡܶܠܶܐ ܗܳܠܶܝܢ ܐܰܝܟ݁ ܬ݂ܡܳܢܝܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܫܶܡܥܽܘܢ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܰܣܠܶܩ ܠܛܽܘܪܳܐ ܠܰܡܨܰܠܳܝܽܘ:
Luk 9:29 ܘܟܰ݁ܕ݁ ܗܽܘ ܡܨܰܠܶܐ ܐܶܬ݁ܚܰܠܰܦ݁ ܚܶܙܘܳܐ ܕ݂ܰܐܦ݂ܰܘܗ̄ܝ ܘܢܰܚܬ݂ܰܘܗ̄ܝ ܚܘܰܪܘ ܘܡܰܒ݁ܪܩܺܝܢ ܗ̄ܘܰܘ:
Luk 9:30 ܘܗܳܐ ܬ݂ܪܶܝܢ ܓ݂ܰܒ݁ܪܺܝܢ ܡܡܰܠܠܺܝܢ ܗ̄ܘܰܘ ܥܰܡܶܗ ܕ݂ܺܐܝܬܰ݁ܝܗܽܘܢ ܡܽܘܫܶܐ ܘܺܐܠܺܝܳܐ:
Luk 9:31 ܕ݂ܶܐܬ݁ܚܙܺܝܘ ܒ݂ܬܶ݁ܫܒ݂ܽܘܚܬ݂ܳܐ ܐܳܡܪܺܝܢ ܗ̄ܘܰܘ ܕ݂ܶܝܢ ܥܰܠ ܡܰܦ݂ܩܳܢܶܗ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܶܫܬ݂ܰܠܰܡ ܒ݂ܽܐܘܪܺܫܠܶܡ:
Luk 9:32 ܘܺܝܩܰܪܘ ܗ̄ܘܰܘ ܠܗܽܘܢ ܒ݂ܫܶܢܬܳ݁ܐ ܫܶܡܥܽܘܢ ܘܗܳܢܽܘܢ ܕ݂ܥܰܡܶܗ ܘܰܠܡܰܚܣܶܢ ܐܶܬ݂ܬ݂ܥܺܝܪܘ ܘܰܚܙܰܘ ܫܽܘܒ݁ܚܶܗ ܘܰܠܗܳܢܽܘܢ ܬ݂ܪܶܝܢ ܐ̄ܢܳܫܺܝܢ ܕ݂ܩܳܝܡܺܝܢ ܗ̄ܘܰܘ ܠܘܳܬܶ݁ܗ ܣ݂ ܣ݂:
Luk 9:33 ܘܟܰ݁ܕ݁ ܫܰܪܺܝܘ ܠܡܶܦ݁ܪܰܫ ܡܶܢܶܗ ܐܶܡܰܪ ܫܶܡܥܽܘܢ ܠܝܶܫܽܘܥ ܪܰܒ݂ܺܝ ܫܰܦ݂ܺܝܪ ܗܽ̄ܘ ܠܰܢ ܕ݂ܗܳܪܟ݂ܳܐ ܢܶܗܘܶܐ ܘܢܶܥܒ݂ܶܕ݁ ܬ݂ܠܳܬ݁ ܡܰܛܠܺܝܢ ܠܳܟ݁ ܚܕܳ݁ܐ ܘܰܠܡܽܘܫܶܐ ܚܕܳ݁ܐ ܘܠܺܐܠܺܝܳܐ ܚܕܳ݁ܐ ܘܠܳܐ ܝܳܕܰ݁ܥ ܗ̄ܘܳܐ ܡܳܢܳܐ ܐܳܡܰܪ:
Luk 9:34 ܘܟܰ݁ܕ݁ ܐܳܡܰܪ ܗܳܠܶܝܢ ܗܘܳܬ݁ ܥܢܳܢܳܐ ܘܰܐܛܠܰܬ݁ ܥܠܰܝܗܽܘܢ ܘܰܕ݁ܚܶܠܘ ܟ݂ܰܕ݁ ܚܙܰܘ ܠܡܽܘܫܶܐ ܘܠܺܐܠܺܝܳܐ ܕ݂ܥܰܠܘ ܒ݂ܰܥܢܳܢܳܐ:
Luk 9:35 ܘܩܳܠܳܐ ܗܘܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܠܶܗ ܫܡܰܥܘ:
Luk 9:36 ܘܟܰ݁ܕ݁ ܗܘܳܐ ܩܳܠܳܐ ܐܶܫܬ݂ܟܰ݁ܚ ܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܘܗܶܢܽܘܢ ܫܬܶ݁ܩܘ ܘܰܠܐ̄ܢܳܫ ܠܳܐ ܐܶܡܰܪܘ ܒ݂ܗܳܢܽܘܢ ܝܰܘܡܳܬܳ݁ܐ ܡܶܕ݂ܶܡ ܕ݂ܰܚܙܰܘ: ܣ
Luk 9:37 ܘܰܗܘܳܐ ܠܝܰܘܡܳܐ ܕ݂ܒܳ݁ܬ݁ܪܶܗ ܟ݂ܰܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܦ݂ܓܰ݁ܥ ܒ݂ܗܽܘܢ ܟ݂ܶܢܫܳܐ ܣܰܓ݂ܺܝܳܐܐ: ܣ
Luk 9:38 ܘܓܰ݁ܒ݁ܪܳܐ ܚܰܕ݁ ܡܶܢ ܟ݂ܶܢܫܳܐ ܗܰܘ ܩܥܳܐ ܘܶܐܡܰܪ ܡܰܠܦܳ݁ܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܶܬ݁ܦ݂ܰܢܝ ܥܠܰܝ ܒ݂ܶܪܝ ܕ݂ܺܝܚܺܝܕܳ݁ܝܳܐ ܗ̄ܘ ܠܺܝ:
Luk 9:39 ܘܪܽܘܚܳܐ ܥܳܕ݁ܝܳܐ ܥܠܰܘܗ̄ܝ ܘܡܶܢ ܫܶܠܝܳܐ ܩܳܥܶܐ ܘܰܡܚܰܪܶܩ ܫܶܢܰܘܗ̄ܝ ܘܡܰܪܥܶܬ݁ ܘܰܠܡܰܚܣܶܢ ܦ݂ܳܪܩܳܐ ܡܶܢܶܗ ܡܳܐ ܕ݂ܰܫܚܰܩܬܶ݁ܗ:
Luk 9:40 ܘܰܒ݁ܥܺܝܬ݁ ܡܶܢ ܬ݂ܰܠܡܺܝܕܰ݁ܝܟְ݂ ܕ݂ܢܰܦ݂ܩܽܘܢܳܝܗ̄ܝ ܘܠܳܐ ܐܶܫܟ݂ܰܚܘ:
Luk 9:41 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܰܡܥܰܩܰܠܬ݂ܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܠܘܳܬ݁ܟܽ݁ܘܢ ܘܶܐܣܰܝܒ݂ܰܪܟܽ݁ܘܢ ܩܰܪܶܒܳ݁ܝܗ̄ܝ ܠܟܳ݁ܐ ܠܰܒ݁ܪܳܟ݁:
Luk 9:42 ܘܟܰ݁ܕ݁ ܡܩܰܪܶܒ݁ ܠܶܗ ܐܰܪܡܝܶܗ ܕ݂ܰܝܘܳܐ ܗܰܘ ܘܡܰܥܣܶܗ ܘܰܟ݁ܐܳܐ ܝܶܫܽܘܥ ܒ݂ܪܽܘܚܳܐ ܗܳܝ ܛܰܢܦ݁ܬܳ݁ܐ ܘܰܐܣܝܶܗ ܠܛܰܠܝܳܐ ܘܝܰܗܒ݂ܶܗ ܠܰܐܒܽ݁ܘܗ̄ܝ: ܣ
Luk 9:43 ܘܶܐܬ݂ܕ݂ܰܡܰܪܘ ܟ݂ܽܠܗܽܘܢ ܒ݂ܪܰܒ݂ܽܘܬܶ݁ܗ ܕ݂ܰܐܠܳܗܳܐ ܣ ܘܟܰ݁ܕ݁ ܟ݂ܽܠܢܳܫ ܡܶܬ݂ܕ݂ܰܡܰܪ ܗ̄ܘܳܐ ܥܰܠ ܟ݂ܽܠ ܕ݂ܥܳܒܶ݁ܕ݁ ܝܶܫܽܘܥ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:
Luk 9:44 ܣܺܝܡܘ ܐܰܢ̄ܬ݂ܽܘܢ ܡܶܠܶܐ ܗܳܠܶܝܢ ܒ݂ܶܐܕ݁ܢܰܝܟ݂ܽܘܢ ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܥܬܺ݁ܝܕ݁ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܒ݂ܢܰܝ-ܐ̄ܢܳܫܳܐ:
Luk 9:45 ܗܶܢܽܘܢ ܕ݂ܶܝܢ ܠܳܐ ܐܶܫܬ݂ܰܘܕ݂ܥܽܘܗ ܠܡܶܠܬܳ݁ܐ ܗܳܕܶ݁ܐ ܡܶܛܽܠ ܕ݂ܰܡܟܰ݁ܣܝܳܐ ܗ̄ܘܳܬ݁ ܡܶܢܗܽܘܢ ܕ݂ܠܳܐ ܢܶܕ݂ܥܽܘܢܳܗ ܘܕܳ݁ܚܠܺܝܢ ܗ̄ܘܰܘ ܕ݂ܰܢܫܰܐܠܽܘܢܳܝܗ̄ܝ ܥܠܶܝܗ ܥܰܠ ܡܶܠܬܳ݁ܐ ܗܳܕܶ݁ܐ: ܣ
Luk 9:46 ܘܥܶܠܰܬ݁ ܒ݂ܗܽܘܢ ܡܰܚܫܰܒ݁ܬ݂ܳܐ ܕ݂ܡܰܢܽܘ ܟ݂ܰܝ ܪܰܒ݁ ܒ݂ܗܽܘܢ:
Luk 9:47 ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܰܒ݁ܬ݂ܳܐ ܕ݂ܠܶܒ݂ܗܽܘܢ ܘܰܢܣܰܒ݁ ܛܰܠܝܳܐ ܘܰܐܩܺܝܡܶܗ ܠܘܳܬܶ݁ܗ:
Luk 9:48 ܘܶܐܡܰܪ ܠܗܽܘܢ ܡܰܢ ܕ݂ܰܡܩܰܒ݂ܶܠ ܛܰܠܝܳܐ ܐܰܝܟ݁ ܗܳܢܳܐ ܒ݂ܫܶܡܝ ܠܺܝ ܗܽ̄ܘ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܡܩܰܒ݂ܶܠ ܠܡܰܢ ܕ݂ܫܰܕ݂ܪܰܢܝ ܐܰܝܢܳܐ ܓ݂ܶܝܪ ܕ݂ܰܙܥܽܘܪ ܒ݂ܟܽ݁ܠܟܽ݁ܘܢ ܗܳܢܳܐ ܢܶܗܘܶܐ ܪܰܒ݁: ܣ
Luk 9:49 ܘܰܥܢܳܐ ܝܽܘܚܰܢܳܢ ܘܶܐܡܰܪ ܪܰܒ݂ܰܢ ܚܙܰܝܢ ܐ̄ܢܳܫ ܕ݂ܡܰܦ݂ܶܩ ܕ݂ܰܝܘܶܐ ܒ݂ܰܫܡܳܟ݁ ܘܰܟ݁ܠܰܝܢܳܝܗ̄ܝ ܥܰܠ ܕ݂ܠܳܐ ܐܶܬܳ݁ܐ ܥܰܡܰܢ ܒ݂ܳܬ݁ܪܳܟ݁:
Luk 9:50 ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܶܟ݁ܠܽܘܢ ܡܰܢ ܓ݂ܶܝܪ ܕ݂ܠܳܐ ܗ̄ܘܳܐ ܠܽܘܩܒܰ݁ܠܟܽ݁ܘܢ ܚܠܳܦܰ݁ܝܟ݂ܽܘܢ ܗܽ̄ܘ: ܣ
Luk 9:51 ܘܰܗܘܳܐ ܕ݂ܟܰ݁ܕ݁ ܡܶܬ݁ܡܰܠܶܝܢ ܝܰܘܡܳܬܳ݁ܐ ܕ݂ܣܽܘܠܳܩܶܗ ܐܰܬ݁ܩܶܢ ܦ݂ܰܪܨܽܘܦ݂ܶܗ ܕ݂ܢܺܐܙܰܠ ܠܽܐܘܪܺܫܠܶܡ:
Luk 9:52 ܘܫܰܕ݂ܰܪ ܡܰܠܰܐܟܶ݁ܐ ܩܕܳ݁ܡ ܦ݂ܰܪܨܽܘܦ݂ܶܗ ܘܶܐܙܰܠܘ ܥܰܠܘ ܠܰܩܪܺܝܬܳ݁ܐ ܕ݂ܫܳܡܪܳܝܶܐ ܐܰܝܟ݁ ܕ݂ܢܰܬ݁ܩܢܽܘܢ ܠܶܗ:
Luk 9:53 ܘܠܳܐ ܩܰܒ݂ܠܽܘܗ̄ܝ ܡܶܛܽܠ ܕ݂ܦ݂ܰܪܨܽܘܦ݂ܶܗ ܠܽܐܘܪܺܫܠܶܡ ܣܺܝܡ ܗ̄ܘܳܐ ܠܡܺܐܙܰܠ:
Luk 9:54 ܘܟܰ݁ܕ݁ ܚܙܰܘ ܝܰܥܩܽܘܒ݁ ܘܝܽܘܚܰܢܳܢ ܬ݂ܰܠܡܺܝܕܰ݁ܘܗ̄ܝ ܐܳܡܪܺܝܢ ܠܶܗ ܡܳܪܰܢ ܨܳܒܶ݁ܐ ܐܰܢ̄ܬ݂ ܕ݂ܢܺܐܡܰܪ ܘܬܶ݁ܚܽܘܬ݁ ܢܽܘܪܳܐ ܡܶܢ ܫܡܰܝܳܐ ܘܰܬ݂ܣܺܝܦ݁ ܐܶܢܽܘܢ ܐܰܝܟ݁ ܕ݂ܳܐܦ݁ ܐܺܠܺܝܳܐ ܥܒܰ݁ܕ݁:
Luk 9:55 ܘܶܐܬ݁ܦ݂ܢܺܝ ܘܰܟ݁ܐܳܐ ܒ݂ܗܽܘܢ ܘܶܐܡܰܪ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܕܳ݁ܐ ܐܰܢ̄ܬ݂ܽܘܢ ܪܽܘܚܳܐ:
Luk 9:56 ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܠܡܰܘܒ݂ܳܕܽ݁ܘ ܢܰܦ݁ܫܳܬܳ݁ܐ ܐܶܠܳܐ ܠܡܰܚܳܝܽܘ ܘܶܐܙܰܠܘ ܠܗܽܘܢ ܠܰܩܪܺܝܬܳ݁ܐ ܐ̄ܚܪܺܬܳ݁ܐ: ܣ
Luk 9:57 ܘܟܰ݁ܕ݁ ܐܳܙܺܠ̄ܝܢ ܒ݂ܽܐܘܪܚܳܐ ܐܶܡܰܪ ܠܶܗ ܐ̄ܢܳܫ ܐܺܬܶ݁ܐ ܒ݂ܳܬ݁ܪܳܟ݁ ܠܰܐܬܰ݁ܪ ܕ݂ܳܐܙܶܠ ܐܰܢ̄ܬ݂ ܡܳܪܝ:
Luk 9:58 ܐܳܡܰܪ ܠܶܗ ܝܶܫܽܘܥ ܠܬܰ݁ܥܠܶܐ ܢܶܩܥܶܐ ܐܺܝܬ݁ ܠܗܽܘܢ ܘܰܠܦܳ݁ܪܰܚܬܳ݁ܐ ܕ݂ܰܫܡܰܝܳܐ ܡܰܛܠ̄ܠܳܐ ܠܰܒ݁ܪܶܗ ܕ݂ܶܝܢ ܕ݂ܐ̄ܢܳܫܳܐ ܠܰܝܬ݂ ܠܶܗ ܐܰܝܟ݂ܳܐ ܕ݂ܢܶܣܡܽܘܟ݁ ܪܺܫܶܗ:
Luk 9:59 ܘܶܐܡܰܪ ܠܰܐ̄ܚܪܺܢܳܐ ܬ݂ܳܐ ܒ݂ܳܬܰ݁ܪܝ ܗܽܘ ܕ݂ܶܝܢ ܐܶܡܰܪ ܠܶܗ ܡܳܪܝ ܐܰܦ݂ܶܣ ܠܺܝ ܠܽܘܩܕܰ݁ܡ ܐܺܙܰܠ ܐܶܩܒ݂ܽܘܪ ܐܳܒ݁ܝ:
Luk 9:60 ܐܳܡܰܪ ܠܶܗ ܝܶܫܽܘܥ ܫܒܽ݁ܘܩ ܡܺܝܬܶ݁ܐ ܩܳܒ݁ܪܺܝܢ ܡܺܝܬܰ݁ܝܗܽܘܢ ܘܰܐܢ̄ܬ݂ ܙܶܠ ܣܰܒ݂ܰܪ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 9:61 ܐܳܡܰܪ ܠܶܗ ܐ̄ܚܪܺܢܳܐ ܐܺܬܶ݁ܐ ܒ݂ܳܬ݁ܪܳܟ݁ ܡܳܪܝ ܠܽܘܩܕܰ݁ܡ ܕ݂ܶܝܢ ܐܰܦ݂ܶܣ ܠܺܝ ܐܺܙܰܠ ܐܶܫܰܠܶܡ ܠܰܒ݁ܢܰܝ ܒ݂ܰܝܬ݂ܝ ܘܺܐܬܶ݁ܐ:
Luk 9:62 ܐܳܡܰܪ ܠܶܗ ܝܶܫܽܘܥ ܠܳܐ ܐ̄ܢܳܫ ܪܳܡܶܐ ܐܺܝܕܶ݁ܗ ܥܰܠ ܚܰܪܒ݂ܳܐ ܕ݂ܦܰ݁ܕ݂ܳܢܳܐ ܘܚܳܐܰܪ ܠܒܶ݁ܣܬ݂ܪܶܗ ܘܚܳܫܰܚ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 10:1 ܒ݂ܳܬܰ݁ܪ ܗܳܠܶܝܢ ܦ݂ܪܰܫ ܝܶܫܽܘܥ ܡܶܢ ܬ݂ܰܠܡܺܝܕܰ݁ܘܗ̄ܝ ܐ̄ܚܪܳܢܶܐ ܫܰܒ݁ܥܺܝܢ ܘܫܰܕ݂ܰܪ ܐܶܢܽܘܢ ܬ݂ܪܶܝܢ ܬ݂ܪܶܝܢ ܩܕܳ݁ܡ ܦ݂ܰܪܨܽܘܦ݂ܶܗ ܠܟܽ݁ܠ ܐܰܬܰ݁ܪ ܘܰܡܕܺ݁ܝܢܳܐ ܕ݂ܰܥܬܺ݁ܝܕ݁ ܗܘܳܐ ܠܡܺܐܙܰܠ: ܣ
Luk 10:2 ܘܶܐܡܰܪ ܠܗܽܘܢ ܚܨܳܕܳ݁ܐ ܣܰܓ݂ܺܝ ܘܦܳ݁ܥܠܶܐ ܙܥܽܘܪܺܝܢ ܒ݂ܥܰܘ ܗܳܟܺ݁ܝܠ ܡܶܢ ܡܳܪܶܐ ܚܨܳܕܳ݁ܐ ܕ݂ܢܰܦ݂ܶܩ ܦ݂ܳܥܠܶܐ ܠܰܚܨܳܕܶ݁ܗ: ܣ
Luk 10:3 ܙܶܠܘ ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܐܶܡܪܶܐ ܒ݂ܰܝܢܰܝ ܕ݂ܺܐܒܶ݁ܐ:
Luk 10:4 ܠܳܐ ܬ݂ܶܫܩܠܽܘܢ ܠܟܽ݁ܘܢ ܟ݂ܺܝܣܶܐ ܘܠܳܐ ܬ݂ܰܪܡܳܠܶܐ ܘܠܳܐ ܡܣܳܢܶܐ ܘܒܰ݁ܫܠܳܡܳܐ ܕ݂ܐ̄ܢܳܫ ܒ݂ܽܐܘܪܚܳܐ ܠܳܐ ܬ݂ܶܫܶܐܠܽܘܢ: ܣ
Luk 10:5 ܘܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܽܘܩܕܰ݁ܡ ܐܶܡܰܪܘ ܫܠܳܡܳܐ ܠܒܰ݁ܝܬ݂ܳܐ ܗܳܢܳܐ:
Luk 10:6 ܘܶܐܢ ܐܺܝܬ݁ ܬ݂ܰܡܳܢ ܒ݂ܰܪ ܫܠܳܡܳܐ ܢܶܬ݂ܬ݂ܢܺܝܚ ܥܠܰܘܗ̄ܝ ܫܠܳܡܟܽ݁ܘܢ ܐܶܢ ܕ݂ܶܝܢ ܠܳܐ ܥܠܰܝܟ݂ܽܘܢ ܢܶܗܦ݂ܽܘܟ݁:
Luk 10:7 ܒ݂ܶܗ ܕ݂ܶܝܢ ܒ݂ܒܰ݁ܝܬ݂ܳܐ ܗܘܰܘ ܟ݂ܰܕ݁ ܠܳܥܣܺܝܢ ܐܢ̄ܬ݂ܽܘܢ ܘܫܳܬܶ݁ܝܢ ܡܶܢ ܕ݂ܺܝܠܗܽܘܢ ܫܳܘܶܐ ܗ̄ܘ ܓ݂ܶܝܪ ܦ݂ܳܥܠܳܐ ܐܰܓ݁ܪܶܗ ܘܠܳܐ ܬ݂ܫܰܢܽܘܢ ܡܶܢ ܒ݂ܰܝܬ݂ܳܐ ܠܒܰ݁ܝܬ݂ܳܐ:
Luk 10:8 ܘܠܰܐܝܕܳ݁ܐ ܡܕܺ݁ܝܢ̄ܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܘܰܡܩܰܒ݂ܠܺܝܢ ܠܟܽ݁ܘܢ ܠܥܰܣܘ ܡܶܕ݂ܶܡ ܕ݂ܡܶܬ݂ܬ݂ܣܺܝܡ ܠܟܽ݁ܘܢ:
Luk 10:9 ܘܰܐܣܰܘ ܠܰܐܝܠܶܝܢ ܕ݂ܰܟ݁ܪܺܝܗܺܝܢ ܒ݂ܳܗ ܘܶܐܡܰܪܘ ܠܗܽܘܢ ܩܶܪܒ݂ܰܬ݁ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 10:10 ܠܰܐܝܕܳ݁ܐ ܡܕܺ݁ܝܢ̄ܬ݂ܳܐ ܕ݂ܶܝܢ ܕ݂ܥܳܐܠܺܝܢ ܐܢ̄ܬ݂ܽܘܢ ܘܠܳܐ ܢܩܰܒ݂ܠܽܘܢܳܟܽ݁ܘܢ ܦ݂ܽܘܩܘ ܠܟܽ݁ܘܢ ܠܫܽܘܩܳܐ ܘܶܐܡܰܪܘ:
Luk 10:11 ܘܳܐܦ݁ ܚܶܠܳܐ ܕ݂ܰܕ݁ܒܶ݁ܩ ܠܰܢ ܒ݂ܪܶܓ݁ܠܰܝܢ ܡܶܢ ܡܕܺ݁ܝܢ̄ܬ݂ܟܽ݁ܘܢ ܢܳܦ݁ܨܺܝܢ ܚ̄ܢܰܢ ܠܟܽ݁ܘܢ ܒ݂ܪܰܡ ܗܳܕܶ݁ܐ ܕ݂ܰܥܘ ܕ݂ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Luk 10:12 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܣܕܽ݁ܘܡ ܢܶܗܘܶܐ ܢܺܝܚ ܒ݂ܝܰܘܡܳܐ ܗܰܘ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ: ܣ
Luk 10:13 ܘܳܝ ܠܶܟ݁ܝ ܟ݂ܳܘܪܰܙܺܝܢ ܘܳܝ ܠܶܟ݁ܝ ܒ݂ܶܝܬ݁-ܨܰܝܳܕܳ݁ܐ ܕ݂ܶܐܠܽܘ ܒ݂ܨܽܘܪ ܘܰܒ݁ܨܰܝܕ݂ܳܢ ܗܘܰܘ ܚܰܝܠܶܐ ܕ݂ܰܗܘܰܘ ܒ݂ܟܶ݁ܝܢ ܟ݂ܒܰ݁ܪ ܕ݂ܶܝܢ ܒ݂ܣܰܩܶܐ ܘܰܒ݁ܩܶܛܡܳܐ ܬ݂ܳܒ݁ܘ:
Luk 10:14 ܒ݂ܪܰܡ ܠܨܽܘܪ ܘܰܠܨܰܝܕ݂ܳܢ ܢܶܗܘܶܐ ܢܺܝܚ ܒ݂ܕܺ݁ܝܢܳܐ ܐܰܘ ܠܟܶ݁ܝܢ:
Luk 10:15 ܘܰܐܢ̄ܬ݂ܝ ܟ݂ܦܰ݁ܪܢܰܚܽܘܡ ܗܳܝ ܕ݂ܰܥܕܰ݁ܡܳܐ ܠܰܫܡܰܝܳܐ ܐܶܬ݂ܬ݂ܪܺܝܡܬ݂ܝ ܥܕܰ݁ܡܳܐ ܠܰܫܝܽܘܠ ܬ݂ܶܬ݂ܰܚܬ݂ܶܝܢ: ܣ
Luk 10:16 ܡܰܢ ܕ݂ܰܠܟܽ݁ܘܢ ܫܳܡܰܥ ܠܺܝ ܫܳܡܰܥ ܘܡܰܢ ܕ݂ܰܠܟܽ݁ܘܢ ܛܳܠܶܡ ܠܺܝ ܗܽ̄ܘ ܛܳܠܶܡ ܘܡܰܢ ܕ݂ܠܺܝ ܛܳܠܶܡ ܛܳܠܶܡ ܠܡܰܢ ܕ݂ܫܰܠܚܰܢܝ ܣ݂ ܣ݂:
Luk 10:17 ܘܰܗܦܰ݁ܟ݁ܘ ܗܳܢܽܘܢ ܫܰܒ݁ܥܺܝܢ ܕ݂ܫܰܕ݂ܰܪ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܘܳܐܡܪܺܝܢ ܠܶܗ ܡܳܪܰܢ ܐܳܦ݁ ܫܺܐܕܶ݁ܐ ܡܶܫܬ݂ܰܥܒ݂ܕܺ݁ܝܢ ܠܰܢ ܒ݂ܰܫܡܳܟ݁:
Luk 10:18 ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܳܙܶܐ ܗ̄ܘܺܝܬ݁ ܠܶܗ ܠܣܳܛܳܢܳܐ ܕ݂ܰܢܦܰ݁ܠ ܐܰܝܟ݁ ܒ݂ܰܪܩܳܐ ܡܶܢ ܫܡܰܝܳܐ:
Luk 10:19 ܗܳܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܫܽܘܠܛܳܢܳܐ ܕ݂ܰܗܘܰܝܬ݂ܽܘܢ ܕ݂ܳܝܫܺܝܢ ܚܘܰܘܳܬܳ݁ܐ ܘܥܶܩܰܪܒܶ݁ܐ ܘܟܽ݁ܠܶܗ ܚܰܝܠܶܗ ܕ݂ܰܒ݁ܥܶܠܕ݂ܒܳ݁ܒܳ݁ܐ ܘܡܶܕ݂ܶܡ ܠܳܐ ܢܰܗܰܪܟܽ݁ܘܢ:
Luk 10:20 ܒ݂ܪܰܡ ܒ݂ܗܳܕܶ݁ܐ ܠܳܐ ܬ݂ܶܚܕ݂ܽܘܢ ܕ݂ܫܺܐܕܶ݁ܐ ܡܶܫܬ݂ܰܥܒ݂ܕܺ݁ܝܢ ܠܟܽ݁ܘܢ ܐܶܠܳܐ ܚܕܰ݁ܘ ܕ݂ܰܫܡܳܗܰܝܟ݂ܽܘܢ ܐܶܬ݁ܟ݂ܬܶ݁ܒ݁ܘ ܒ݂ܰܫܡܰܝܳܐ: ܣ
Luk 10:21 ܒ݂ܳܗ ܒ݂ܫܳܥܬܳ݁ܐ ܪܘܰܙ ܝܶܫܽܘܥ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܶܐܡܰܪ ܡܰܘܕ݂ܶܐ ܐ̄ܢܳܐ ܠܳܟ݁ ܐܳܒ݁ܝ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܕ݂ܟܰ݁ܣܺܝܬ݂ ܗܳܠܶܝܢ ܡܶܢ ܚܰܟ݂ܺܝܡܶܐ ܘܣܰܟ݂ܽܘܠܬܳ݁ܢܶܐ ܘܰܓ݁ܠܰܝܬ݂ ܐܶܢܶܝܢ ܠܝܰܠܽܘܕܶ݁ܐ ܐܺܝܢ ܐܳܒ݁ܝ ܕ݂ܗܳܟܰ݁ܢܳܐ ܗܘܳܐ ܨܶܒ݁ܝܳܢܳܐ ܩܕܳ݁ܡܰܝܟְ݂: ܣ
Luk 10:22 ܘܶܐܬ݁ܦ݂ܢܺܝ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܟ݂ܽܠ ܡܶܕ݂ܶܡ ܐܶܫܬ݂ܠܶܡ ܠܺܝ ܡܶܢ ܐܳܒ݁ܝ ܘܠܳܐ ܐ̄ܢܳܫ ܝܳܕܰ݁ܥ ܡܰܢܽܘ ܒ݂ܪܳܐ ܐܶܠܳܐ ܐܶܢ ܐܰܒܳ݁ܐ ܘܡܰܢܽܘ ܐܰܒܳ݁ܐ ܐܶܠܳܐ ܐܶܢ ܒ݂ܪܳܐ ܘܰܠܡܰܢ ܕ݂ܶܐܢ ܢܶܨܒ݂ܶܐ ܒ݂ܪܳܐ ܕ݂ܢܶܓ݁ܠܶܐ: ܣ
Luk 10:23 ܘܶܐܬ݁ܦ݂ܢܺܝ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܒ݂ܰܠܚܽܘܕܰ݁ܝܗܽܘܢ ܘܶܐܡܰܪ ܛܽܘܒܰ݁ܝܗܶܝܢ ܠܥܰܝܢܶܐ ܕ݂ܚܳܙܝܳܢ ܡܶܕ݂ܶܡ ܕ݂ܰܐܢ̄ܬ݂ܽܘܢ ܚܳܙܶܝܢ:
Luk 10:24 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܰܢܒܺ݁ܝܶܐ ܣܰܓ݂ܺܝܶܐܐ ܘܡܰܠܟ݂ܶܐ ܨܒܰ݁ܘ ܕ݂ܢܶܚܙܽܘܢ ܡܶܕ݂ܶܡ ܕ݂ܚܳܙܶܝܢ ܐܢ̄ܬ݂ܽܘܢ ܘܠܳܐ ܚܙܰܘ ܘܰܠܡܶܫܡܰܥ ܡܶܕ݂ܶܡ ܕ݂ܰܐܢ̄ܬ݂ܽܘܢ ܫܳܡܥܺܝܢ ܘܠܳܐ ܫܡܰܥܘ: ܣ
Luk 10:25 ܘܗܳܐ ܣܳܦ݁ܪܳܐ ܚܰܕ݁ ܩܳܡ ܕ݂ܰܢܢܰܣܶܝܘܗ̄ܝ ܘܶܐܡܰܪ ܡܰܠܦܳ݁ܢܳܐ ܡܳܢܳܐ ܐܶܥܒ݂ܶܕ݁ ܕ݂ܺܐܪܰܬ݁ ܚܰܝܶܐ ܕ݂ܰܠܥܳܠܰܡ:
Luk 10:26 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܒ݂ܢܳܡܽܘܣܳܐ ܐܰܝܟ݂ܰܢܳܐ ܟ݂ܬܺ݁ܝܒ݁ ܐܰܝܟ݂ܰܢܳܐ ܩܳܪܶܐ ܐܰܢ̄ܬ݂:
Luk 10:27 ܥܢܳܐ ܘܶܐܡܰܪ ܠܶܗ ܕ݂ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁ ܘܰܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:
Luk 10:28 ܐܳܡܰܪ ܠܶܗ ܝܶܫܽܘܥ ܬ݂ܪܺܝܨܳܐܝܺܬ݁ ܐܶܡܰܪܬ݂ ܗܳܕܶ݁ܐ ܥܒܶ݁ܕ݁ ܘܬܺ݁ܚܶܐ:
Luk 10:29 ܗܽܘ ܕ݂ܶܝܢ ܟ݂ܰܕ݁ ܨܒܳ݁ܐ ܠܰܡܙܰܕ݂ܳܩܽܘ ܢܰܦ݁ܫܶܗ ܐܶܡܰܪ ܠܶܗ ܘܡܰܢܽܘ ܩܰܪܺܝܒ݁ܝ: ܣ
Luk 10:30 ܐܳܡܰܪ ܠܶܗ ܝܶܫܽܘܥ ܓ݂ܰܒ݁ܪܳܐ ܚܰܕ݁ ܢܳܚܶܬ݁ ܗ̄ܘܳܐ ܡܶܢ ܐܽܘܪܺܫܠܶܡ ܠܺܐܝܪܺܝܚܽܘ ܘܰܢܦܰ݁ܠܘ ܥܠܰܘܗ̄ܝ ܠܶܣܛܳܝܶܐ ܘܫܰܠܚܽܘܗ̄ܝ ܘܰܡܚܰܐܘܽܗ̄ܝ ܘܫܰܒ݁ܩܽܘܗ̄ܝ ܟ݂ܰܕ݁ ܩܰܠܺܝܠ ܩܰܝܳܡܳܐ ܒ݂ܶܗ ܢܰܦ݁ܫܳܐ ܘܶܐܙܰܠܘ:
Luk 10:31 ܘܰܓ݁ܕܰ݁ܫ ܟ݂ܳܗܢܳܐ ܚܰܕ݁ ܢܳܚܶܬ݁ ܗ̄ܘܳܐ ܒ݂ܽܐܘܪܚܳܐ ܗܳܝ ܘܰܚܙܳܝܗ̄ܝ ܘܰܥܒܰ݁ܪ:
Luk 10:32 ܘܗܳܟܰ݁ܢܳܐ ܐܳܦ݁ ܠܶܘܳܝܳܐ ܐܶܬܳ݁ܐ ܡܛܳܐ ܠܗܳܝ ܕ݂ܽܘܟ݂ܬܳ݁ܐ ܘܰܚܙܳܝܗ̄ܝ ܘܰܥܒܰ݁ܪ:
Luk 10:33 ܐ̄ܢܳܫ ܕ݂ܶܝܢ ܫܳܡܪܳܝܳܐ ܟ݂ܰܕ݁ ܪܳܕܶ݁ܐ ܗ̄ܘܳܐ ܐܶܬܳ݁ܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܘܰܚܙܳܝܗ̄ܝ ܘܶܐܬ݁ܪܰܚܰܡ ܥܠܰܘܗ̄ܝ:
Luk 10:34 ܘܶܐܬ݁ܩܰܪܰܒ݁ ܘܰܥܨܰܒ݁ ܡܰܚܘܳܬܶ݁ܗ ܘܰܢܨܰܠ ܥܠܰܝܗܶܝܢ ܚܰܡܪܳܐ ܘܡܶܫܚܳܐ ܘܣܳܡܶܗ ܥܰܠ ܚܡܳܪܶܗ ܘܰܐܝܬ݂ܝܶܗ ܠܦܽ݁ܘܬ݂ܩܳܐ ܘܶܐܬ݁ܒ݂ܛܶܠ ܠܶܗ ܥܠܰܘܗ̄ܝ:
Luk 10:35 ܘܰܠܨܰܦ݁ܪܶܗ ܕ݂ܝܰܘܡܳܐ ܐܰܦ݂ܶܩ ܬ݂ܪܶܝܢ ܕ݂ܺܝܢܳܪܺܝܢ ܝܰܗ̄ܒ݁ ܠܦܽ݁ܘܬ݂ܩܳܝܳܐ ܘܶܐܡܰܪ ܠܶܗ ܝܺܨܰܦ݁ ܕ݂ܺܝܠܶܗ ܘܶܐܢ ܡܶܕ݂ܶܡ ܝܰܬ݂ܺܝܪ ܬ݂ܰܦ݂ܶܩ ܡܳܐ ܕ݂ܗܳܦܶ݁ܟ݁ ܐ̄ܢܳܐ ܝܳܗܶܒ݁ ܐ̄ܢܳܐ ܠܳܟ݁:
Luk 10:36 ܡܰܢܽܘ ܗܳܟܺ݁ܝܠ ܡܶܢ ܗܳܠܶܝܢ ܬ݂ܠܳܬܳ݁ܐ ܡܶܬ݁ܚܙܶܐ ܠܳܟ݁ ܕ݂ܰܗܘܳܐ ܩܰܪܺܝܒܳ݁ܐ ܠܗܰܘ ܕ݂ܰܢܦܰ݁ܠ ܒ݂ܺܐܝܕܰ݁ܝ ܓ݂ܰܝܳܣܶܐ:
Luk 10:37 ܗܽܘ ܕ݂ܶܝܢ ܐܶܡܰܪ ܗܰܘ ܕ݂ܶܐܬ݁ܪܰܚܰܡ ܥܠܰܘܗ̄ܝ ܐܳܡܰܪ ܠܶܗ ܝܶܫܽܘܥ ܙܶܠ ܐܳܦ݁ ܐܰܢ̄ܬ݂ ܗܳܟܰ݁ܢܳܐ ܗܘܰܝܬ݂ ܥܳܒܶ݁ܕ݁ ܣܣ:
Luk 10:38 ܘܰܗܘܳܐ ܕ݂ܟܰ݁ܕ݁ ܗܶܢܽܘܢ ܪܳܕܶ݁ܝܢ ܒ݂ܽܐܘܪܚܳܐ ܥܰܠ ܠܰܩܪܺܝܬܳ݁ܐ ܚܕܳ݁ܐ ܘܰܐܢ̄ܬ݂ܬܳ݁ܐ ܕ݂ܰܫܡܳܗ ܡܳܪܬ݂ܳܐ ܩܰܒ݂ܶܠܬܶ݁ܗ ܒ݂ܒܰ݁ܝܬ݂ܳܗ:
Luk 10:39 ܘܺܐܝܬ݁ ܗ̄ܘܳܬ݁ ܠܳܗ ܚܳܬܳ݁ܐ ܕ݂ܰܫܡܳܗ ܡܰܪܝܰܡ ܘܶܐܬܳ݁ܬ݁ ܝܶܬ݁ܒ݂ܰܬ݁ ܠܳܗ ܠܘܳܬ݁ ܪܶܓ݁ܠܰܘܗ̄ܝ ܕ݂ܡܳܪܰܢ ܘܫܳܡܥܳܐ ܗ̄ܘܳܬ݁ ܡܶܠܰܘܗ̄ܝ:
Luk 10:40 ܡܳܪܬ݂ܳܐ ܕ݂ܶܝܢ ܥܰܢܝܳܐ ܗ̄ܘܳܬ݁ ܒ݂ܬܶ݁ܫܡܶܫܬ݂ܳܐ ܣܰܓ݂ܺܝܐܬܳ݁ܐ ܘܶܐܬܳ݁ܬ݁ ܐܳܡܪܳܐ ܠܶܗ ܡܳܪܝ ܠܳܐ ܒ݂ܛܺܝܠ ܠܳܟ݁ ܕ݂ܚܳܬ݁ܝ ܫܒܰ݁ܩܬܰ݁ܢܝ ܒ݂ܰܠܚܽܘܕܰ݁ܝ ܠܰܡܫܰܡܳܫܽܘ ܐܶܡܰܪ ܠܳܗ ܡܥܰܕ݂ܪܳܐ ܠܺܝ:
Luk 10:41 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܳܗ ܡܳܪܬ݂ܳܐ ܡܳܪܬ݂ܳܐ ܝܳܨܦ݂ܰܬ݂ܝ ܘܰܪܗܺܝܒܰ݁ܬ݂ܝ ܥܰܠ ܣܰܓ݂ܺܝܳܐܬܳ݁ܐ:
Luk 10:42 ܚܕܳ݁ܐ ܗ̄ܝ ܕ݂ܶܝܢ ܕ݂ܡܶܬ݁ܒ݂ܰܥܝܳܐ ܡܰܪܝܰܡ ܕ݂ܶܝܢ ܡܢܳܬܳ݁ܐ ܛܳܒ݁ܬܳ݁ܐ ܓ݂ܒܳ݁ܬ݁ ܠܳܗ ܗܳܝ ܕ݂ܠܳܐ ܬ݂ܶܬ݁ܢܣܶܒ݁ ܡܶܢܳܗ: ܣ
Luk 11:1 ܘܰܗܘܳܐ ܕ݂ܟܰ݁ܕ݁ ܗܽܘ ܡܨܰܠܶܐ ܒ݂ܕܽ݁ܘܟ݂ܬܳ݁ܐ ܚܕܳ݁ܐ ܟ݂ܰܕ݁ ܫܰܠܶܡ ܐܶܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܡܳܪܰܢ ܐܰܠܶܦܰ݁ܝܢ ܠܰܡܨܰܠܳܝܽܘ ܐܰܝܟ݂ܰܢܳܐ ܕ݂ܳܐܦ݁ ܝܽܘܚܰܢܳܢ ܐܰܠܶܦ݁ ܠܬܰ݁ܠܡܺܝܕܰ݁ܘܗ̄ܝ: ܣ
Luk 11:2 ܐܳܡܰܪ ܠܗܽܘܢ ܝܶܫܽܘܥ ܐܶܡܰܬ݁ܝ ܕ݂ܰܡܨܰܠܶܝܢ ܐܢ̄ܬ݂ܽܘܢ ܗܳܟܰ݁ܢܳܐ ܗܘܰܝܬ݂ܽܘܢ ܐܳܡܪܺܝܢ ܐܰܒܽ݁ܘܢ ܕ݂ܒܰ݁ܫܡܰܝܳܐ ܢܶܬ݁ܩܰܕ݂ܰܫ ܫܡܳܟ݁ ܬ݂ܺܐܬܶ݁ܐ ܡܰܠܟ݂ܽܘܬܳ݁ܟ݁ ܢܶܗܘܶܐ ܨܶܒ݁ܝܳܢܳܟ݁ ܐܰܝܟ݁ ܕ݂ܒܰ݁ܫܡܰܝܳܐ ܐܳܦ݁ ܒ݂ܰܐܪܥܳܐ:
Luk 11:3 ܗܰܒ݁ ܠܰܢ ܠܰܚܡܳܐ ܕ݂ܣܽܘܢܩܳܢܰܢ ܟ݂ܽܠܝܽܘܡ:
Luk 11:4 ܘܰܫܒܽ݁ܘܩ ܠܰܢ ܚܛܳܗܰܝܢ ܐܳܦ݁ ܐܶܢܰܚܢܰܢ ܓ݂ܶܝܪ ܫܒܰ݁ܩܢ ܠܟܽ݁ܠ ܕ݂ܚܰܝܳܒܺ݁ܝܢ ܠܰܢ ܘܠܳܐ ܬ݂ܰܥܠܰܢ ܠܢܶܣܝܽܘܢܳܐ ܐܶܠܳܐ ܦ݂ܪܽܘܩܰܝܢ ܡܶܢ ܒ݂ܺܝܫܳܐ: ܣ
Luk 11:5 ܘܶܐܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܪܳܚܡܳܐ ܘܢܺܐܙܰܠ ܠܘܳܬܶ݁ܗ ܒ݂ܦܶ݁ܠܓ݂ܽܘܬ݁ ܠܺܠܝܳܐ ܘܢܺܐܡܰܪ ܠܶܗ ܪܳܚܶܡܝ ܐܰܫܶܐܠܰܝܢܝ ܬ݂ܠܳܬ݁ ܓ݂ܪܺܝܨܳܢ:
Luk 11:6 ܡܶܛܽܠ ܕ݂ܪܳܚܡܳܐ ܐܶܬܳ݁ܐ ܠܘܳܬ݁ܝ ܡܶܢ ܐܽܘܪܚܳܐ ܘܠܰܝܬ݂ ܠܺܝ ܡܶܕ݂ܶܡ ܕ݂ܶܐܣܺܝܡ ܠܶܗ:
Luk 11:7 ܘܗܰܘ ܪܳܚܡܶܗ ܡܶܢ ܠܓܰ݁ܘ ܢܶܥܢܶܐ ܘܢܺܐܡܰܪ ܠܶܗ ܠܳܐ ܬ݂ܰܗܰܪܰܝܢܝ ܕ݂ܗܳܐ ܬ݂ܰܪܥܳܐ ܐܰܚܺܝܕ݁ ܗܽ̄ܘ ܘܰܒ݁ܢܰܝ ܥܰܡܝ ܒ݂ܥܰܪܣܳܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܶܐܩܽܘܡ ܘܶܐܬ݂ܶܠ ܠܳܟ݁:
Luk 11:8 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܡܶܛܽܠ ܪܳܚܡܽܘܬܳ݁ܐ ܠܳܐ ܢܶܬ݂ܶܠ ܠܶܗ ܡܶܛܽܠ ܚܰܨܺܝܦܽ݁ܘܬܶ݁ܗ ܢܩܽܘܡ ܘܢܶܬ݂ܶܠ ܠܶܗ ܟ݂ܡܳܐ ܕ݂ܡܶܬ݁ܒ݂ܥܶܐ ܠܶܗ: ܣ
Luk 11:9 ܐܳܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܫܰܐܠܘ ܘܢܶܬܺ݁ܝܗܶܒ݁ ܠܟܽ݁ܘܢ ܒ݂ܥܰܘ ܘܬܶ݁ܫܟ݂ܚܽܘܢ ܩܽܘܫܘ ܘܢܶܬ݁ܦ݂ܬܰ݁ܚ ܠܟܽ݁ܘܢ:
Luk 11:10 ܟ݂ܽܠ ܓ݂ܶܝܪ ܕ݂ܫܳܐܶܠ ܢܳܣܶܒ݁ ܘܰܕ݁ܒܳ݁ܥܶܐ ܡܶܫܟ݂ܰܚ ܘܰܕ݁ܢܳܩܶܫ ܡܶܬ݁ܦ݂ܬܰ݁ܚ ܠܶܗ:
Luk 11:11 ܐܰܝܢܳܐ ܓ݂ܶܝܪ ܡܶܢܟܽ݁ܘܢ ܐܰܒܳ݁ܐ ܕ݂ܢܶܫܶܐܠܺܝܘܗ̄ܝ ܒ݂ܪܶܗ ܠܰܚܡܳܐ ܠܡܳܐ ܟ݂ܺܐܦܳ݁ܐ ܡܰܘܫܶܛ ܠܶܗ ܘܶܐܢ ܢܽܘܢܳܐ ܢܶܫܶܐܠܺܝܘܗ̄ܝ ܠܡܳܐ ܚܠܳܦ݁ ܢܽܘܢܳܐ ܚܶܘܝܳܐ ܡܰܘܫܶܛ ܠܶܗ:
Luk 11:12 ܘܶܐܢ ܒ݂ܰܪܬܳ݁ܐ ܢܶܫܶܐܠܺܝܘܗ̄ܝ ܠܡܳܐ ܗܽܘ ܥܶܩܰܪܒܳ݁ܐ ܡܰܘܫܶܛ ܠܶܗ:
Luk 11:13 ܘܶܐܢ ܐܰܢ̄ܬ݂ܽܘܢ ܕ݂ܒܺ݁ܝܫܶܐ ܐܺܝܬܰ݁ܝܟ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܰܘܗܒܳ݁ܬܳ݁ܐ ܛܳܒܳ݁ܬܳ݁ܐ ܠܡܶܬ݂ܰܠ ܠܰܒ݁ܢܰܝܟ݂ܽܘܢ ܟ݂ܡܳܐ ܝܰܬ݂ܺܝܪܳܐܝܺܬ݁ ܐܰܒܽ݁ܘܟܽ݁ܘܢ ܡܶܢ ܫܡܰܝܳܐ ܢܶܬ݂ܶܠ ܪܽܘܚܳܐ ܕ݂ܩܽܘܕ݁ܫܳܐ ܠܰܐܝܠܶܝܢ ܕ݂ܫܳܐܠܺܝܢ ܠܶܗ ܣܣ:
Luk 11:14 ܘܟܰ݁ܕ݁ ܡܰܦ݂ܶܩ ܫܺܐܕܳ݁ܐ ܕ݂ܺܐܝܬܰ݁ܘܗ̄ܝ ܚܰܪܫܳܐ ܗܘܳܐ ܕ݂ܟܰ݁ܕ݁ ܢܦܰ݁ܩ ܗܰܘ ܫܺܐܕܳ݁ܐ ܡܰܠܶܠ ܗܰܘ ܚܰܪܫܳܐ ܘܶܐܬ݂ܕ݂ܰܡܰܪܘ ܟ݂ܶܢܫܶܐ: ܣ
Luk 11:15 ܐ̄ܢܳܫܳܐ ܕ݂ܶܝܢ ܡܶܢܗܽܘܢ ܐܶܡܰܪܘ ܒ݂ܰܒ݁ܥܶܠܙܒܽ݁ܘܒ݁ ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܗܳܢܳܐ ܕ݂ܰܝܘܶܐ:
Luk 11:16 ܐ̄ܚܪܳܢܶܐ ܕ݂ܶܝܢ ܟ݂ܰܕ݁ ܡܢܰܣܶܝܢ ܠܶܗ ܐܳܬܳ݁ܐ ܡܶܢ ܫܡܰܝܳܐ ܫܳܐܠܺܝܢ ܗ̄ܘܰܘ ܠܶܗ: ܣ
Luk 11:17 ܝܶܫܽܘܥ ܕ݂ܶܝܢ ܕ݂ܝܳܕܰ݁ܥ ܗ̄ܘܳܐ ܡܰܚܫܒܳ݁ܬ݁ܗܽܘܢ ܐܶܡܰܪ ܠܗܽܘܢ ܟ݂ܽܠ ܡܰܠܟ݂ܽܘ ܕ݂ܬܶ݁ܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܬ݂ܶܚܪܰܒ݁ ܘܒܰ݁ܝܬ݂ܳܐ ܕ݂ܥܰܠ ܩܢܽܘܡܶܗ ܡܶܬ݁ܦ݂ܰܠܰܓ݁ ܢܶܦ݂ܶܠ:
Luk 11:18 ܘܶܐܢ ܣܳܛܳܢܳܐ ܥܰܠ ܢܰܦ݁ܫܶܗ ܐܶܬ݁ܦ݂ܰܠܰܓ݁ ܐܰܝܟ݂ܰܢܳܐ ܬ݂ܩܽܘܡ ܡܰܠܟ݂ܽܘܬܶ݁ܗ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܒܰ݁ܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ:
Luk 11:19 ܘܶܐܢ ܐܶܢܳܐ ܒ݂ܰܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܒ݂ܢܰܝܟ݂ܽܘܢ ܒ݂ܡܳܢܳܐ ܡܰܦ݂ܩܺܝܢ ܡܶܛܽܠ ܗܳܢܳܐ ܗܶܢܽܘܢ ܢܶܗܘܽܘܢ ܠܟܽ݁ܘܢ ܕ݂ܰܝܳܢܶܐ:
Luk 11:20 ܐܶܢ ܕ݂ܶܝܢ ܒ݂ܨܶܒ݁ܥܳܐ ܕ݂ܰܐܠܳܗܳܐ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Luk 11:21 ܐܶܡܰܬ݁ܝ ܕ݂ܚܰܣܺܝܢܳܐ ܟ݂ܰܕ݁ ܡܙܰܝܰܢ ܢܶܛܰܪ ܕ݂ܳܪܬ݂ܶܗ ܒ݂ܫܰܝܢܳܐ ܗ̄ܘ ܩܶܢܝܳܢܶܗ:
Luk 11:22 ܐܶܢ ܕ݂ܶܝܢ ܢܺܐܬܶ݁ܐ ܡܰܢ ܕ݂ܚܰܣܺܝܢ ܡܶܢܶܗ ܢܶܙܟ݂ܶܝܘܗ̄ܝ ܟ݂ܽܠܶܗ ܙܰܝܢܶܗ ܫܳܩܶܠ ܗܰܘ ܕ݂ܰܬ݁ܟܺ݁ܝܠ ܗܘܳܐ ܥܠܰܘܗ̄ܝ ܘܒܶ݁ܙܬܶ݁ܗ ܡܦܰ݁ܠܶܓ݁ ܣ݂ ܣ݂:
Luk 11:23 ܡܰܢ ܕ݂ܠܳܐ ܗ̄ܘܳܐ ܥܰܡܝ ܠܽܘܩܒܰ݁ܠܝ ܗܽ̄ܘ ܘܡܰܢ ܕ݂ܠܳܐ ܟ݂ܳܢܶܫ ܥܰܡܝ ܡܒܰ݁ܕ݂ܳܪܽܘ ܡܒܰ݁ܕ݂ܰܪ: ܣ
Luk 11:24 ܪܽܘܚܳܐ ܛܰܢܦ݁ܬܳ݁ܐ ܡܳܐ ܕ݂ܢܶܦ݁ܩܰܬ݁ ܡܶܢ ܒ݂ܰܪ ܐ̄ܢܳܫܳܐ ܐܳܙܳܠ̄ܐ ܡܶܬ݁ܟ݂ܰܪܟ݂ܳܐ ܒ݂ܰܐܬ݁ܪܰܘܳܬܳ݁ܐ ܕ݂ܡܰܝܳܐ ܠܰܝܬ݂ ܒ݂ܗܽܘܢ ܕ݂ܬܶ݁ܒ݁ܥܶܐ ܠܳܗ ܢܝܳܚܳܐ ܘܡܳܐ ܕ݂ܠܳܐ ܐܶܫܟ݂ܚܰܬ݁ ܐܳܡܪܳܐ ܐܶܗܦ݂ܽܘܟ݁ ܠܒܰ݁ܝܬ݂ܝ ܐܰܝܡܶܟ݂ܳܐ ܕ݂ܢܶܦ݁ܩܶܬ݁:
Luk 11:25 ܘܶܐܢ ܐܶܬܳ݁ܬ݁ ܐܶܫܟ݂ܰܚܬܶ݁ܗ ܕ݂ܰܚܡܺܝܡ ܘܰܡܨܰܒ݂ܰܬ݁:
Luk 11:26 ܗܳܝܕ݂ܶܝܢ ܐܳܙܳܠ̄ܐ ܕ݂ܳܒ݁ܪܳܐ ܫܒܰ݁ܥ ܪܽܘܚܺܝܢ ܐ̄ܚܪܳܢܝܳܢ ܕ݂ܒܺ݁ܝܫܳܢ ܡܶܢܳܗ ܘܥܳܐܠܳܢ ܘܥܳܡܪܳܢ ܬ݂ܰܡܳܢ ܘܗܳܘܝܳܐ ܚܰܪܬܶ݁ܗ ܕ݂ܒܰ݁ܪܢܳܫܳܐ ܗܰܘ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܶܗ: ܣ
Luk 11:27 ܘܟܰ݁ܕ݁ ܗܳܠܶܝܢ ܡܡܰܠܶܠ ܗ̄ܘܳܐ ܐܰܪܺܝܡܰܬ݁ ܐܰܢ̄ܬ݂ܬܳ݁ܐ ܚܕܳ݁ܐ ܩܳܠܳܗ ܡܶܢ ܟ݂ܶܢܫܳܐ ܘܶܐܡܪܰܬ݁ ܠܶܗ ܛܽܘܒܶ݁ܝܗ ܠܟܰ݁ܪܣܳܐ ܕ݂ܰܛܥܶܢܬܳ݁ܟ݁ ܘܠܰܬ݂ܕܰ݁ܝܳܐ ܕ݂ܰܐܝܢܩܽܘܟ݁:
Luk 11:28 ܐܳܡܰܪ ܠܳܗ ܗܽܘ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܰܫܡܰܥܘ ܡܶܠܬܶ݁ܗ ܕ݂ܰܐܠܳܗܳܐ ܘܢܳܛܪܺܝܢ ܠܳܗ: ܣ
Luk 11:29 ܘܟܰ݁ܕ݁ ܡܶܬ݁ܟ݂ܰܢܫܺܝܢ ܗ̄ܘܰܘ ܟ݂ܶܢܫܶܐ ܫܰܪܺܝ ܠܡܺܐܡܰܪ ܫܰܪܒ݂ܬܳ݁ܐ ܗܳܕܶ݁ܐ ܒ݂ܺܝܫܬ݂ܳܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܬ݂ܶܬܺ݁ܝܗܶܒ݁ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ:
Luk 11:30 ܐܰܝܟ݂ܰܢܳܐ ܓ݂ܶܝܪ ܕ݂ܰܗܘܳܐ ܝܰܘܢܳܢ ܐܳܬܳ݁ܐ ܠܢܺܝܢܘܳܝܶܐ ܗܳܟܰ݁ܢܳܐ ܢܶܗܘܶܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܠܫܰܪܒ݂ܬܳ݁ܐ ܗܳܕܶ݁ܐ:
Luk 11:31 ܡܰܠܟ݂ܬܳ݁ܐ ܕ݂ܬܰ݁ܝܡܢܳܐ ܬ݂ܩܽܘܡ ܒ݂ܕܺ݁ܝܢܳܐ ܥܰܡ ܐ̄ܢܳܫܳܐ ܕ݂ܫܰܪܒ݂ܬܳ݁ܐ ܗܳܕܶ݁ܐ ܘܰܬ݁ܚܰܝܶܒ݁ ܐܶܢܽܘܢ ܕ݂ܶܐܬܳ݁ܬ݁ ܡܶܢ ܥܶܒ݁ܪܶܝܗ ܕ݂ܰܐܪܥܳܐ ܕ݂ܬܶ݁ܫܡܰܥ ܚܶܟ݁ܡܬܶ݁ܗ ܕ݂ܰܫܠܶܝܡܽܘܢ ܘܗܳܐ ܕ݂ܝܰܬ݂ܺܝܪ ܡܶܢ ܫܠܶܝܡܳܘܢ ܗܳܪܟ݂ܳܐ:
Luk 11:32 ܓ݂ܰܒ݁ܪܶܐ ܢܺܝܢܘܳܝܶܐ ܢܩܽܘܡܽܘܢ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܢܚܰܝܒܽ݁ܘܢܳܗ ܕ݂ܬܳ݁ܒ݁ܘ ܒ݂ܟܳ݁ܪܽܘܙܽܘܬܶ݁ܗ ܕ݂ܝܰܘܢܳܢ ܘܗܳܐ ܕ݂ܝܰܬ݂ܺܝܪ ܡܶܢ ܝܰܘܢܳܢ ܗܳܪܟ݂ܳܐ: ܣ
Luk 11:33 ܠܳܐ ܐ̄ܢܳܫ ܡܰܢܗܰܪ ܫܪܳܓܳ݁ܐ ܘܣܳܐܶܡ ܠܶܗ ܒ݂ܟܶ݁ܣܝܳܐ ܐܰܘ ܬ݂ܚܶܝܬ݁ ܣܰܐܬܳ݁ܐ ܐܶܠܳܐ ܠܥܶܠ ܡܶܢ ܡܢܳܪܬ݂ܳܐ ܕ݂ܰܐܝܠܶܝܢ ܕ݂ܥܳܐܠܺܝܢ ܢܶܚܙܽܘܢ ܢܽܘܗܪܶܗ: ܣ
Luk 11:34 ܫܪܳܓܶ݁ܗ ܕ݂ܦܰ݁ܓ݁ܪܳܟ݁ ܐܺܝܬܶ݁ܝܗ ܥܰܝܢܳܟ݁ ܐܶܡܰܬ݁ܝ ܗܳܟܺ݁ܝܠ ܕ݂ܥܰܝܢܳܟ݁ ܦ݂ܫܺܝܛܳܐ ܐܳܦ݁ ܟ݂ܽܠܶܗ ܦ݂ܰܓ݁ܪܳܟ݁ ܢܶܗܘܶܐ ܢܰܗܺܝܪ ܐܶܢ ܕ݂ܶܝܢ ܬ݂ܶܗܘܶܐ ܒ݂ܺܝܫܳܐ ܘܳܐܦ݁ ܦ݂ܰܓ݁ܪܳܟ݁ ܢܶܗܘܶܐ ܚܶܫܽܘܟ݁:
Luk 11:35 ܐܶܙܕ݂ܰܗ̄ܪ ܗܳܟܺ݁ܝܠ ܕ݂ܰܠܡܳܐ ܢܽܘܗܪܳܐ ܕ݂ܒܳ݁ܟ݁ ܚܶܫܽܘܟܳ݁ܐ ܗ̄ܘ:
Luk 11:36 ܐܶܢ ܕ݂ܶܝܢ ܦ݂ܰܓ݁ܪܳܟ݁ ܟ݂ܽܠܶܗ ܢܰܗܺܝܪ ܘܠܰܝܬ݂ ܒ݂ܶܗ ܡܢܳܬܳ݁ܐ ܡܶܕ݂ܶܡ ܚܶܫܽܘܟܳ݁ܐ ܢܶܗܘܶܐ ܡܰܢܗܰܪ ܟ݂ܽܠܶܗ ܐܰܝܟ݁ ܕ݂ܰܫܪܳܓܳ݁ܐ ܒ݂ܕܰ݁ܠܩܶܗ ܡܰܢܗܰܪ ܠܳܟ݁ ܣܣ:
Luk 11:37 ܟ݂ܰܕ݁ ܕ݂ܶܝܢ ܡܡܰܠܶܠ ܒ݂ܥܳܐ ܡܶܢܶܗ ܦ݂ܪܺܝܫܳܐ ܚܰܕ݁ ܕ݂ܢܶܫܬ݂ܰܪܶܐ ܠܘܳܬܶ݁ܗ ܘܥܰܠ ܐܶܣܬ݂ܡܶܟ݁:
Luk 11:38 ܗܰܘ ܕ݂ܶܝܢ ܦ݂ܪܺܝܫܳܐ ܟ݂ܰܕ݁ ܚܙܳܝܗ̄ܝ ܐܶܬ݂ܕ݂ܰܡܰܪ ܕ݂ܠܳܐ ܠܽܘܩܕܰ݁ܡ ܥܡܰܕ݁ ܡܶܢ ܩܕܳ݁ܡ ܫܳܪܽܘܬܶ݁ܗ: ܣ
Luk 11:39 ܐܶܡܰܪ ܠܶܗ ܕ݂ܶܝܢ ܝܶܫܽܘܥ ܗܳܫܳܐ ܐܰܢ̄ܬ݂ܽܘܢ ܦ݂ܪܺܝܫܶܐ ܒ݂ܰܪܶܗ ܕ݂ܟܳ݁ܣܳܐ ܘܰܕ݁ܦ݂ܺܝܢܟ݂ܳܐ ܡܕܰ݁ܟ݂ܶܝܢ ܐܢ̄ܬ݂ܽܘܢ ܠܓܰ݁ܘ ܡܶܢܟܽ݁ܘܢ ܕ݂ܶܝܢ ܡܠܶܐ ܚܛܽܘܦ݁ܝܳܐ ܘܒܺ݁ܝܫܬ݂ܳܐ:
Luk 11:40 ܚܰܣܺܝܪܰܝ ܪܶܥܝܳܢܳܐ ܠܳܐ ܗ̄ܘܳܐ ܡܰܢ ܕ݂ܰܥܒܰ݁ܕ݁ ܕ݂ܰܠܒܰ݁ܪ ܘܕܰ݁ܠܓܰ݁ܘ ܗܽܘ ܥܒܰ݁ܕ݁:
Luk 11:41 ܒ݂ܪܰܡ ܡܶܕ݂ܶܡ ܕ݂ܺܐܝܬ݁ ܗܰܒܽ݁ܘܗ̄ܝ ܒ݂ܙܶܕ݁ܩܬܳ݁ܐ ܘܗܳܐ ܟ݂ܽܠܡܶܕ݂ܶܡ ܕ݂ܟܶ݁ܐ ܗܽ̄ܘ ܠܟܽ݁ܘܢ: ܣ
Luk 11:42 ܐܶܠܳܐ ܘܳܝ ܠܟܽ݁ܘܢ ܦ݂ܪܺܝܫܶܐ ܕ݂ܰܡܥܰܣܪܺܝܢ ܐܢ̄ܬ݂ܽܘܢ ܢܳܢܥܳܐ ܘܦܺ݁ܓܰ݁ܢܳܐ ܘܟܽ݁ܠ ܝܽܘܪܳܩ ܘܥܳܒ݁ܪܺܝܢ ܐܢ̄ܬ݂ܽܘܢ ܥܰܠ ܕ݂ܺܝܢܳܐ ܘܥܰܠ ܚܽܘܒ݂ܳܐ ܕ݂ܰܐܠܳܗܳܐ ܗܳܠܶܝܢ ܕ݂ܶܝܢ ܘܳܠܶܐ ܗ̄ܘܳܐ ܕ݂ܬܶ݁ܥܒ݂ܕܽ݁ܘܢ ܘܗܳܠܶܝܢ ܠܳܐ ܬ݂ܶܫܒ݂ܩܽܘܢ: ܣ
Luk 11:43 ܘܳܝ ܠܟܽ݁ܘܢ ܦ݂ܪܺܝܫܶܐ ܕ݂ܪܳܚܡܺܝܢ ܐܢ̄ܬ݂ܽܘܢ ܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܰܫܠܳܡܳܐ ܒ݂ܫܽܘܩܶܐ: ܣ
Luk 11:44 ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܺܐܝܬܰ݁ܝܟ݂ܽܘܢ ܐܰܝܟ݁ ܩܰܒ݁ܪܶܐ ܕ݂ܠܳܐ ܝܺܕܺ݁ܝܥܺܝܢ ܘܰܒ݁ܢܰܝ-ܐ̄ܢܳܫܳܐ ܡܗܰܠܟܺ݁ܝܢ ܥܠܰܝܗܽܘܢ ܘܠܳܐ ܝܳܕ݁ܥܺܝܢ: ܣ
Luk 11:45 ܘܰܥܢܳܐ ܚܰܕ݁ ܡܶܢ ܣܳܦ݁ܪܶܐ ܘܶܐܡܰܪ ܠܶܗ ܡܰܠܦܳ݁ܢܳܐ ܟ݂ܰܕ݁ ܗܳܠܶܝܢ ܐܳܡܰܪ ܐܰܢ̄ܬ݂ ܐܳܦ݁ ܠܰܢ ܡܨܰܥܰܪ ܐܰܢ̄ܬ݂:
Luk 11:46 ܗܽܘ ܕ݂ܶܝܢ ܐܶܡܰܪ ܐܳܦ݁ ܠܟܽ݁ܘܢ ܣܳܦ݁ܪܶܐ ܘܳܝ ܕ݂ܡܰܛܥܢܺܝܢ ܐܢ̄ܬ݂ܽܘܢ ܠܰܒ݁ܢܰܝ-ܐ̄ܢܳܫܳܐ ܡܰܘܒ݂ܠܶܐ ܝܰܩܺܝܪܳܬܳ݁ܐ ܘܰܐܢ̄ܬ݂ܽܘܢ ܒ݂ܰܚܕܳ݁ܐ ܡܶܢ ܨܶܒ݁ܥܳܬ݁ܟܽ݁ܘܢ ܠܳܐ ܩܳܪܒ݂ܺܝܢ ܐܢ̄ܬ݂ܽܘܢ ܠܗܶܝܢ ܠܡܰܘܒ݂ܠܶܐ: ܣ
Luk 11:47 ܘܳܝ ܠܟܽ݁ܘܢ ܕ݂ܒܳ݁ܢܶܝܢ ܐܢ̄ܬ݂ܽܘܢ ܩܰܒ݁ܪܶܐ ܕ݂ܰܢܒܺ݁ܝܶܐ ܕ݂ܰܐܒܳ݁ܗܰܝܟ݂ܽܘܢ ܩܰܛܶܠܘ ܐܶܢܽܘܢ:
Luk 11:48 ܣܳܗܕ݂ܺܝܢ ܐܢ̄ܬ݂ܽܘܢ ܗܳܟܺ݁ܝܠ ܘܨܳܒܶ݁ܝܢ ܐܢ̄ܬ݂ܽܘܢ ܒ݂ܰܥܒܳ݁ܕܶ݁ܐ ܕ݂ܰܐܒܳ݁ܗܰܝܟ݂ܽܘܢ ܕ݂ܗܶܢܽܘܢ ܩܰܛܶܠܘ ܐܶܢܽܘܢ ܘܰܐܢ̄ܬ݂ܽܘܢ ܒ݂ܳܢܶܝܢ ܐܢ̄ܬ݂ܽܘܢ ܩܰܒ݁ܪܰܝܗܽܘܢ: ܣ
Luk 11:49 ܡܶܛܽܠ ܗܳܢܳܐ ܐܳܦ݁ ܚܶܟ݁ܡܬܳ݁ܐ ܕ݂ܰܐܠܳܗܳܐ ܐܶܡܪܰܬ݁ ܕ݂ܗܳܐ ܐܶܢܳܐ ܐܶܫܰܕ݂ܰܪ ܠܗܽܘܢ ܢܒܺ݁ܝܶܐ ܘܰܫܠܺܝܚܶܐ ܡܶܢܗܽܘܢ ܢܶܪܕ݂ܦܽ݁ܘܢ ܘܢܶܩܛܠܽܘܢ:
Luk 11:50 ܕ݂ܢܶܬ݂ܬ݂ܒܰ݁ܥ ܕ݂ܡܳܐ ܕ݂ܟܽ݁ܠܗܽܘܢ ܢܒܺ݁ܝܶܐ ܕ݂ܶܐܬܶ݁ܐܫܶܕ݁ ܡܶܢ ܕ݂ܶܐܬ݁ܒ݂ܪܺܝ ܥܳܠܡܳܐ ܡܶܢ ܫܰܪܒ݂ܬܳ݁ܐ ܗܳܕܶ݁ܐ:
Luk 11:51 ܡܶܢ ܕ݂ܡܶܗ ܕ݂ܗܳܒܶ݁ܝܠ ܥܕܰ݁ܡܳܐ ܠܰܕ݁ܡܶܗ ܕ݂ܰܙܟܰ݁ܪܝܳܐ ܗܰܘ ܕ݂ܶܐܬ݁ܩܛܶܠ ܒ݂ܰܝܢܰܝ ܗܰܝܟ݂ܠܳܐ ܠܡܰܕ݁ܒ݂ܚܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܬ݂ܬ݂ܒܰ݁ܥ ܡܶܢ ܫܰܪܒ݂ܬܳ݁ܐ ܗܳܕܶ݁ܐ: ܣ
Luk 11:52 ܘܳܝ ܠܟܽ݁ܘܢ ܣܳܦ݁ܪܶܐ ܕ݂ܰܫܩܰܠܬ݂ܽܘܢ ܩܠܺܝܕܶ݁ܐ ܕ݂ܺܝܕܰ݁ܥܬܳ݁ܐ ܐܰܢ̄ܬ݂ܽܘܢ ܠܳܐ ܥܰܠܬ݂ܽܘܢ ܘܠܰܐܝܠܶܝܢ ܕ݂ܥܳܐܠܺܝܢ ܟ݂ܠܰܝܬ݂ܽܘܢ: ܣ
Luk 11:53 ܘܟܰ݁ܕ݁ ܗܳܠܶܝܢ ܐܶܡܰܪ ܗ̄ܘܳܐ ܠܗܽܘܢ ܫܰܪܺܝܘ ܣܳܦ݁ܪܶܐ ܘܰܦ݁ܪܺܝܫܶܐ ܡܶܬ݁ܒ݂ܶܐܫ ܠܗܽܘܢ ܘܡܶܬ݁ܚܰܡܬܺ݁ܝܢ ܘܰܡܬܰ݁ܟ݂ܣܺܝܢ ܡܶܠܰܘܗ̄ܝ:
Luk 11:54 ܘܢܳܟ݁ܠܺܝܢ ܠܶܗ ܒ݂ܣܰܓ݂ܺܝܳܐܬܳ݁ܐ ܟ݂ܰܕ݁ ܒ݂ܳܥܶܝܢ ܠܡܶܐܚܰܕ݁ ܡܶܕ݂ܶܡ ܡܶܢ ܦ݂ܽܘܡܶܗ ܕ݂ܢܶܫܟ݂ܚܽܘܢ ܢܶܐܟ݁ܠܽܘܢ ܩܰܪܨܰܘܗ̄ܝ ܣܣ:
Luk 12:1 ܘܟܰ݁ܕ݁ ܐܶܬ݁ܟ݂ܰܢܰܫܘ ܪܶܒ݂ܘܳܬܳ݁ܐ ܕ݂ܟܶ݁ܢܫܶܐ ܣܰܓ݂ܺܝܶܐܐ ܐܰܝܟ݂ܰܢܳܐ ܕ݂ܰܢܕܰ݁ܝܫܽܘܢ ܚܰܕ݁ ܠܚܰܕ݁ ܫܰܪܺܝ ܝܶܫܽܘܥ ܠܡܺܐܡܰܪ ܠܬܰ݁ܠܡܺܝܕܰ݁ܘܗ̄ܝ ܠܽܘܩܕܰ݁ܡ ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܕ݂ܺܐܝܬܰ݁ܘܗ̄ܝ ܡܰܣܰܒ݁ ܒ݂ܰܐܦ݂ܶܐ:
Luk 12:2 ܠܰܝܬ݂ ܕ݂ܶܝܢ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܕ݂ܰܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ:
Luk 12:3 ܟ݂ܽܠ ܓ݂ܶܝܪ ܕ݂ܰܒ݁ܚܶܫܽܘܟܳ݁ܐ ܐܶܡܰܪܬ݂ܽܘܢ ܒ݂ܢܰܗܺܝܪܳܐ ܢܶܫܬ݂ܡܰܥ ܘܡܶܕ݂ܶܡ ܕ݂ܰܒ݁ܬܰ݁ܘܳܢܶܐ ܒ݂ܶܐܕ݁ܢܶܐ ܠܰܚܶܫܬ݂ܽܘܢ ܥܰܠ ܐܶܓ݂ܳܪܶܐ ܢܶܬ݁ܟ݂ܪܶܙ:
Luk 12:4 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܠܪܳܚܡܰܝ ܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܩܳܛܠܺܝܢ ܦ݂ܰܓ݁ܪܳܐ ܘܡܶܢ ܒ݂ܳܬܰ݁ܪܟ݂ܶܢ ܠܰܝܬ݂ ܠܗܽܘܢ ܡܶܕ݂ܶܡ ܝܰܬ݂ܺܝܪ ܠܡܶܥܒ݂ܰܕ݁:
Luk 12:5 ܐܶܚܰܘܶܝܟܽ݁ܘܢ ܕ݂ܶܝܢ ܡܶܢ ܡܰܢ ܬ݂ܶܕ݁ܚܠܽܘܢ ܡܶܢ ܗܰܘ ܕ݂ܡܶܢ ܒ݂ܳܬܰ݁ܪ ܕ݂ܩܳܛܶܠ ܫܰܠܺܝܛ ܠܡܰܪܡܳܝܽܘ ܒ݂ܓܺ݁ܗܰܢܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܢ ܗܳܢܳܐ ܕ݂ܚܰܠܘ:
Luk 12:6 ܠܳܐ ܚܰܡܶܫ ܨܶܦ݂ܪܺܝܢ ܡܶܙܕ݂ܰܒ݂ܢܳܢ ܒ݂ܰܬ݁ܪܶܝܢ ܐܰܣܳܪܺܝܢ ܘܰܚܕܳ݁ܐ ܡܶܢܗܶܝܢ ܠܳܐ ܛܳܥܝܳܐ ܩܕܳ݁ܡ ܐܰܠܳܗܳܐ:
Luk 12:7 ܕ݂ܺܝܠܟܽ݁ܘܢ ܕ݂ܶܝܢ ܐܳܦ݁ ܡܶܢܶܐ ܕ݂ܣܰܥܪܳܐ ܕ݂ܪܺܫܟܽ݁ܘܢ ܟ݂ܽܠܗܶܝܢ ܡܰܢܝܳܢ ܐܶܢܶܝܢ ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܕ݂ܡܶܢ ܣܽܘܓܳ݁ܐܐ ܕ݂ܨܶܦ݂ܪܶܐ ܡܝܰܬ݂ܪܺܝܢ ܐܢ̄ܬ݂ܽܘܢ:
Luk 12:8 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܟܽ݁ܠ ܕ݂ܢܰܘܕ݂ܶܐ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܢܰܘܕ݂ܶܐ ܒ݂ܶܗ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ:
Luk 12:9 ܐܰܝܢܳܐ ܕ݂ܶܝܢ ܕ݂ܟܳ݁ܦܰ݁ܪ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܢܶܬ݁ܟ݂ܦܰ݁ܪ ܒ݂ܶܗ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ:
Luk 12:10 ܘܟܽ݁ܠ ܕ݂ܢܺܐܡܰܪ ܡܶܠܬܳ݁ܐ ܥܰܠ ܒ݂ܪܶܗ ܕ݂ܐ̄ܢܳܫܳܐ ܢܶܫܬ݂ܒܶ݁ܩ ܠܶܗ ܡܰܢ ܕ݂ܥܰܠ ܪܽܘܚܳܐ ܕ݂ܶܝܢ ܕ݂ܩܽܘܕ݁ܫܳܐ ܢܓܰ݁ܕ݂ܶܦ݁ ܠܳܐ ܢܶܫܬ݂ܒܶ݁ܩ ܠܶܗ: ܣ
Luk 12:11 ܡܳܐ ܕ݂ܰܡܩܰܪܒܺ݁ܝܢ ܠܟܽ݁ܘܢ ܕ݂ܶܝܢ ܠܰܟ݁ܢܽܘܫܳܬܳ݁ܐ ܩܕܳ݁ܡ ܪܺܫܶܐ ܘܫܰܠܺܝܛܳܢܶܐ ܠܳܐ ܬ݂ܺܐܨܦ݂ܽܘܢ ܐܰܝܟ݂ܰܢܳܐ ܬ݂ܶܦ݂ܩܽܘܢ ܪܽܘܚܳܐ ܐܰܘ ܡܳܢܳܐ ܬ݂ܺܐܡܪܽܘܢ:
Luk 12:12 ܪܽܘܚܳܐ ܓ݂ܶܝܪ ܕ݂ܩܽܘܕ݁ܫܳܐ ܢܰܠܶܦ݁ܟܽ݁ܘܢ ܒ݂ܗܳܝ ܫܳܥܬܳ݁ܐ ܡܶܕ݂ܶܡ ܕ݂ܘܳܠܶܐ ܕ݂ܬܺ݁ܐܡܪܽܘܢ ܣܣ:
Luk 12:13 ܐܶܡܰܪ ܠܶܗ ܕ݂ܶܝܢ ܐ̄ܢܳܫ ܡܶܢ ܗܰܘ ܟ݂ܶܢܫܳܐ ܡܰܠܦܳ݁ܢܳܐ ܐܶܡܰܪ ܠܳܐܚܝ ܦ݂ܳܠܶܓ݁ ܥܰܡܝ ܝܳܪܬ݂ܽܘܬܳ݁ܐ:
Luk 12:14 ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܓ݂ܰܒ݁ܪܳܐ ܡܰܢܽܘ ܐܰܩܺܝܡܰܢܝ ܥܠܰܝܟ݂ܽܘܢ ܕ݂ܰܝܳܢܳܐ ܘܰܡܦܰ݁ܠܓܳ݁ܢܳܐ:
Luk 12:15 ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܐܶܙܕ݂ܰܗ̄ܪܘ ܡܶܢ ܟ݂ܽܠܳܗ ܝܰܥܢܽܘܬܳ݁ܐ ܡܶܛܽܠ ܕ݂ܠܳܐ ܗ̄ܘܳܐ ܒ݂ܝܰܬ݂ܺܝܪܽܘܬܳ݁ܐ ܕ݂ܢܶܟ݁ܣܶܐ ܐܺܝܬ݁ ܚܰܝܶܐ ܣ݂ ܣ݂:
Luk 12:16 ܘܶܐܡܰܪ ܡܰܬ݁ܠܳܐ ܠܘܳܬ݁ܗܽܘܢ ܓ݂ܰܒ݁ܪܳܐ ܚܰܕ݁ ܥܰܬ݂ܺܝܪܳܐ ܐܰܥܠܰܬ݁ ܠܶܗ ܐܰܪܥܶܗ ܥܰܠ̄ܠܳܬܳ݁ܐ ܣܰܓ݂ܺܝܳܐܬܳ݁ܐ:
Luk 12:17 ܘܡܶܬ݁ܚܰܫܰܒ݁ ܗ̄ܘܳܐ ܒ݂ܢܰܦ݁ܫܶܗ ܘܶܐܡܰܪ ܡܳܢܳܐ ܐܶܥܒ݂ܶܕ݁ ܕ݂ܠܰܝܬ݂ ܠܺܝ ܐܰܝܟ݂ܳܐ ܕ݂ܶܐܚܡܽܘܠ ܥܰܠ̄ܠܳܬ݁ܝ:
Luk 12:18 ܘܶܐܡܰܪ ܗܳܕܶ݁ܐ ܐܶܥܒ݂ܶܕ݁ ܐܶܣܬ݂ܽܘܪ ܒ݂ܶܝܬ݁ ܩܦܳ݁ܣܰܝ ܘܶܐܒ݁ܢܶܐ ܘܰܐܘܪܶܒ݁ ܐܶܢܽܘܢ ܘܶܐܚܡܽܘܠ ܬ݂ܰܡܳܢ ܟ݂ܽܠܶܗ ܥܒܽ݁ܘܪܝ ܘܛܳܒܳ݁ܬ݁ܝ:
Luk 12:19 ܘܺܐܡܰܪ ܠܢܰܦ݁ܫܝ ܢܰܦ݁ܫܝ ܐܺܝܬ݁ ܠܶܟ݁ܝ ܛܳܒܳ݁ܬܳ݁ܐ ܣܰܓ݂ܺܝܳܐܬܳ݁ܐ ܕ݂ܣܺܝܡܳܢ ܠܰܫܢܰܝܳܐ ܣܰܓ݂ܺܝܳܐܬܳ݁ܐ ܐܶܬ݂ܬ݂ܢܺܝܚܝ ܐܰܟܽ݁ܘܠܝ ܐܶܫܬ݂ܳܝ ܐܶܬ݁ܒ݂ܰܣ̄ܡܝ:
Luk 12:20 ܐܳܡܰܪ ܠܶܗ ܕ݂ܶܝܢ ܐܰܠܳܗܳܐ ܚܣܺܝܪ ܪܶܥܝܳܢܳܐ ܒ݂ܗܳܢܳܐ ܠܺܠܝܳܐ ܢܰܦ݁ܫܳܟ݁ ܬ݂ܳܒ݁ܥܺܝܢ ܠܳܗ ܡܶܢܳܟ݁ ܘܗܳܠܶܝܢ ܕ݂ܛܰܝܶܒ݁ܬ݂ ܠܡܰܢ ܢܶܗܘܝܳܢ:
Luk 12:21 ܗܳܟܰ݁ܢܳܐ ܗ̄ܘ ܡܰܢ ܕ݂ܣܳܐܶܡ ܠܶܗ ܣܺܝܡܳܬܳ݁ܐ ܘܒܰ݁ܐܠܳܗܳܐ ܠܳܐ ܥܰܬ݂ܺܝܪ: ܣ
Luk 12:22 ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܡܶܛܽܠ ܗܳܢܳܐ ܠܟܽ݁ܘܢ ܐܳܡܰܪ ܐ̄ܢܳܐ ܠܳܐ ܬ݂ܺܐܨܦ݂ܽܘܢ ܠܢܰܦ݁ܫܟܽ݁ܘܢ ܡܳܢܳܐ ܬ݂ܶܐܟ݁ܠܽܘܢ ܘܠܳܐ ܠܦܰ݁ܓ݁ܪܟܽ݁ܘܢ ܡܳܢܳܐ ܬ݂ܶܠܒ݂ܫܽܘܢ:
Luk 12:23 ܢܰܦ݁ܫܳܐ ܓ݂ܶܝܪ ܝܰܬ݂ܺܝܪܳܐ ܡܶܢ ܣܰܝܒ݂ܳܪܬ݂ܳܐ ܘܦܰ݁ܓ݁ܪܳܐ ܡܶܢ ܠܒܽ݁ܘܫܳܐ:
Luk 12:24 ܐܶܬ݁ܒ݂ܰܩܰܘ ܒ݂ܢܰܥܒܶ݁ܐ ܕ݂ܠܳܐ ܙܳܪܥܺܝܢ ܘܠܳܐ ܚܳܨܕ݂ܺܝܢ ܘܠܰܝܬ݂ ܠܗܽܘܢ ܬ݂ܰܘܳܢܶܐ ܘܒܶ݁ܝܬ݁ ܩܦܳ݁ܣܶܐ ܘܰܐܠܳܗܳܐ ܡܬܰ݁ܪܣܶܐ ܠܗܽܘܢ ܟ݂ܡܳܐ ܗܳܟܺ݁ܝܠ ܐܰܢ̄ܬ݂ܽܘܢ ܝܰܬ݂ܺܝܪܺܝܢ ܐܢ̄ܬ݂ܽܘܢ ܡܶܢ ܦ݂ܳܪܚܳܬܳ݁ܐ:
Luk 12:25 ܐܰܝܢܳܐ ܕ݂ܶܝܢ ܡܶܢܟܽ݁ܘܢ ܟ݂ܰܕ݁ ܝܳܨܶܦ݁ ܡܶܫܟ݂ܰܚ ܠܡܰܘܣܳܦܽ݁ܘ ܥܰܠ ܩܰܘܡܬܶ݁ܗ ܐܰܡܬܳ݁ܐ ܚܕܳ݁ܐ:
Luk 12:26 ܐܶܢ ܕ݂ܶܝܢ ܐܳܦ݁ ܠܳܐ ܙܥܽܘܪܬ݂ܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܡܳܢܳܐ ܥܰܠ ܫܰܪܟ݂ܳܐ ܝܳܨܦ݂ܺܝܢ ܐܢ̄ܬ݂ܽܘܢ:
Luk 12:27 ܐܶܬ݁ܒ݂ܰܩܰܘ ܒ݂ܫܽܘܫܰܢܶܐ ܐܰܝܟ݂ܰܢܳܐ ܪܳܒ݁ܝܳܢ ܕ݂ܠܳܐ ܠܳܐܝܳܢ ܘܠܳܐ ܥܳܙܠܳܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ ܠܳܐ ܫܠܶܝܡܳܘܢ ܒ݂ܟܽ݁ܠܶܗ ܫܽܘܒ݁ܚܶܗ ܐܶܬ݁ܟ݂ܰܣܺܝ ܐܰܝܟ݁ ܚܕܳ݁ܐ ܡܶܢ ܗܳܠܶܝܢ:
Luk 12:28 ܐܶܢ ܕ݂ܶܝܢ ܠܰܥܡܺܝܪܳܐ ܕ݂ܝܰܘܡܳܢܳܐ ܐܺܝܬܰ݁ܘܗ̄ܝ ܒ݂ܚܰܩܠܳܐ ܘܰܡܚܳܪ ܢܳܦܶ݁ܠ ܒ݂ܬܰ݁ܢܽܘܪܳܐ ܐܰܠܳܗܳܐ ܗܳܟܰ݁ܢܳܐ ܡܰܠܒ݂ܶܫ ܟ݂ܡܳܐ ܝܰܬ݂ܺܝܪ ܠܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ:
Luk 12:29 ܘܰܐܢ̄ܬ݂ܽܘܢ ܠܳܐ ܬ݂ܶܒ݁ܥܽܘܢ ܡܳܢܳܐ ܬ݂ܶܐܟ݁ܠܽܘܢ ܘܡܳܢܳܐ ܬ݂ܶܫܬ݂ܽܘܢ ܘܠܳܐ ܢܶܦ݁ܗܶܐ ܪܶܥܝܳܢܟܽ݁ܘܢ ܒ݂ܗܳܠܶܝܢ:
Luk 12:30 ܗܳܠܶܝܢ ܓ݂ܶܝܪ ܟ݂ܽܠܗܶܝܢ ܥܰܡ̄ܡܶܐ ܗ̄ܘ ܕ݂ܥܳܠܡܳܐ ܒ݂ܳܥܶܝܢ ܐܳܦ݁ ܠܟܽ݁ܘܢ ܕ݂ܶܝܢ ܐܰܒܽ݁ܘܟܽ݁ܘܢ ܝܳܕܰ݁ܥ ܕ݂ܡܶܬ݁ܒ݂ܰܥܝܳܢ ܠܟܽ݁ܘܢ ܗܳܠܶܝܢ:
Luk 12:31 ܒ݂ܪܰܡ ܒ݂ܥܰܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܗܳܠܶܝܢ ܟ݂ܽܠܗܶܝܢ ܡܶܬ݂ܬ݂ܰܘܣܦܳ݁ܢ ܠܟܽ݁ܘܢ: ܣ
Luk 12:32 ܠܳܐ ܬ݂ܶܕ݁ܚܰܠ ܓ݂ܙܳܪܳܐ ܙܥܽܘܪܳܐ ܕ݂ܰܨܒܳ݁ܐ ܐܰܒܽ݁ܘܟܽ݁ܘܢ ܕ݂ܢܶܬ݂ܶܠ ܠܟܽ݁ܘܢ ܡܰܠܟ݂ܽܘܬܳ݁ܐ: ܣ
Luk 12:33 ܙܰܒ݂ܶܢܘ ܩܶܢܝܳܢܟܽ݁ܘܢ ܘܗܰܒ݁ܘ ܙܶܕ݁ܩܬܳ݁ܐ ܥܒܶ݁ܕ݁ܘ ܠܟܽ݁ܘܢ ܟ݂ܺܝܣܶܐ ܕ݂ܠܳܐ ܒ݂ܳܠܶܝܢ ܘܣܺܝܡܬܳ݁ܐ ܕ݂ܠܳܐ ܓ݂ܳܝܙܳܐ ܒ݂ܰܫܡܰܝܳܐ ܐܰܝܟ݂ܳܐ ܕ݂ܓܰ݁ܢܳܒܳ݁ܐ ܠܳܐ ܩܳܪܶܒ݁ ܘܣܳܣܳܐ ܠܳܐ ܡܚܰܒ݂ܶܠ:
Luk 12:34 ܐܰܝܟ݂ܳܐ ܓ݂ܶܝܪ ܕ݂ܺܐܝܬܶ݁ܝܗ ܣܺܝܡܰܬ݁ܟܽ݁ܘܢ ܬ݂ܰܡܳܢ ܢܶܗܘܶܐ ܐܳܦ݁ ܠܶܒ݂ܟܽ݁ܘܢ: ܣ
Luk 12:35 ܢܶܗܘܽܘܢ ܐܰܣܺܝܪܺܝܢ ܚܰܨܰܝܟ݂ܽܘܢ ܘܡܰܢܗܪܺܝܢ ܫܪܳܓܰ݁ܝܟ݂ܽܘܢ:
Luk 12:36 ܘܰܗܘܰܘ ܕ݂ܳܡܶܝܢ ܠܐ̄ܢܳܫܳܐ ܕ݂ܰܡܣܰܟ݂ܶܝܢ ܠܡܳܪܗܽܘܢ ܕ݂ܶܐܡܰܬ݁ܝ ܢܶܦ݁ܢܶܐ ܡܶܢ ܒ݂ܶܝܬ݁ ܡܶܫܬ݂ܽܘܬܳ݁ܐ ܕ݂ܡܳܐ ܕ݂ܶܐܬܳ݁ܐ ܘܰܢܩܰܫ ܡܶܚܕܳ݁ܐ ܢܶܦ݁ܬ݂ܚܽܘܢ ܠܶܗ:
Luk 12:37 ܛܽܘܒܰ݁ܝܗܽܘܢ ܠܥܰܒ݁ܕ݂ܶܐ ܗܳܢܽܘܢ ܐܰܝܠܶܝܢ ܕ݂ܢܺܐܬܶ݁ܐ ܡܳܪܗܽܘܢ ܘܢܶܫܟ݂ܰܚ ܐܶܢܽܘܢ ܟ݂ܰܕ݁ ܥܺܝܪܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܐܣܽܘܪ ܚܰܨܰܘܗ̄ܝ ܘܢܰܣܡܶܟ݁ ܐܶܢܽܘܢ ܘܢܶܥܒ݂ܰܪ ܢܫܰܡܶܫ ܐܶܢܽܘܢ:
Luk 12:38 ܘܶܐܢ ܒ݂ܡܰܛܰܪܬܳ݁ܐ ܕ݂ܬܰ݁ܪܬ݂ܶܝܢ ܐܰܘ ܕ݂ܰܬ݁ܠܳܬ݁ ܢܺܐܬܶ݁ܐ ܘܢܶܫܟ݂ܰܚ ܗܳܟܰ݁ܢܳܐ ܛܽܘܒܰ݁ܝܗܽܘܢ ܠܥܰܒ݁ܕ݂ܶܐ ܗܳܢܽܘܢ: ܣ
Luk 12:39 ܗܳܕܶ݁ܐ ܕ݂ܶܝܢ ܕ݂ܰܥܘ ܕ݂ܶܐܠܽܘ ܝܳܕܰ݁ܥ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܒ݂ܰܐܝܕܳ݁ܐ ܡܰܛܰܪܬܳ݁ܐ ܐܳܬܶ݁ܐ ܓ݂ܰܢܳܒܳ݁ܐ ܡܶܬ݂ܬ݂ܥܺܝܪ ܗ̄ܘܳܐ ܘܠܳܐ ܫܳܒܶ݁ܩ ܗ̄ܘܳܐ ܕ݂ܢܶܬ݁ܦ݂ܠܶܫ ܒ݂ܰܝܬ݂ܶܗ:
Luk 12:40 ܐܳܦ݁ ܐܰܢ̄ܬ݂ܽܘܢ ܗܳܟܺ݁ܝܠ ܗܘܰܘ ܡܛܰܝܒܶ݁ܐ ܕ݂ܰܒ݁ܗܳܝ ܫܳܥܬܳ݁ܐ ܕ݂ܠܳܐ ܣܳܒ݁ܪܺܝܢ ܐܢ̄ܬ݂ܽܘܢ ܐܳܬܶ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ
Luk 12:41 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܰܢ ܠܘܳܬܰ݁ܢ ܐܳܡܰܪ ܐܰܢ̄ܬ݂ ܠܶܗ ܠܡܰܬ݁ܠܳܐ ܗܳܢܳܐ ܐܰܘ ܐܳܦ݁ ܠܘܳܬ݁ ܟ݂ܽܠܢܳܫ: ܣ
Luk 12:42 ܐܳܡܰܪ ܠܶܗ ܝܶܫܽܘܥ ܡܰܢܽܘ ܟ݂ܰܝ ܐܺܝܬ݁ ܪܰܒ݂ܰܝܬ݂ܳܐ ܡܗܰܝܡܢܳܐ ܘܚܰܟ݂ܺܝܡܳܐ ܕ݂ܰܢܩܺܝܡܺܝܘܗ̄ܝ ܡܳܪܶܗ ܥܰܠ ܬ݂ܶܫܡܶܫܬ݂ܶܗ ܕ݂ܢܶܬ݂ܶܠ ܦ݂ܳܪܣܳܐ ܒ݂ܙܰܒ݁ܢܶܗ:
Luk 12:43 ܛܽܘܒܰ݁ܘܗ̄ܝ ܠܗܰܘ ܥܰܒ݁ܕ݂ܳܐ ܕ݂ܢܺܐܬܶ݁ܐ ܡܳܪܶܗ ܢܶܫܟ݂ܚܺܝܘܗ̄ܝ ܕ݂ܥܳܒܶ݁ܕ݁ ܗܳܟܰ݁ܢܳܐ:
Luk 12:44 ܫܰܪܺܝܪܳܐܝܺܬ݁ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܩܺܝܡܺܝܘܗ̄ܝ ܥܰܠ ܟ݂ܽܠܶܗ ܩܶܢܝܳܢܶܗ:
Luk 12:45 ܐܶܢ ܕ݂ܶܝܢ ܢܺܐܡܰܪ ܥܰܒ݁ܕ݂ܳܐ ܗܰܘ ܒ݂ܠܶܒ݂ܶܗ ܕ݂ܡܳܪܝ ܡܰܘܚܰܪ ܠܡܶܐܬܳ݁ܐ ܘܰܢܫܰܪܶܐ ܠܡܶܡܚܳܐ ܠܥܰܒ݁ܕ݂ܶܐ ܘܠܰܐܡܗܳܬܳ݁ܐ ܕ݂ܡܳܪܶܗ ܘܰܢܫܰܪܶܐ ܠܡܶܠܥܰܣ ܘܰܠܡܶܫܬ݂ܳܐ ܘܰܠܡܶܪܘܳܐ:
Luk 12:46 ܢܺܐܬܶ݁ܐ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܒ݂ܝܰܘܡܳܐ ܕ݂ܠܳܐ ܣܳܒܰ݁ܪ ܘܰܒ݁ܫܳܥܬܳ݁ܐ ܕ݂ܠܳܐ ܝܳܕܰ݁ܥ ܘܢܶܦ݁ܠܓܺ݁ܝܘܗ̄ܝ ܘܰܢܣܺܝܡ ܡܢܳܬܶ݁ܗ ܥܰܡ ܗܳܢܽܘܢ ܕ݂ܠܳܐ ܡܗܰܝܡܢܺܝܢ: ܣ
Luk 12:47 ܥܰܒ݁ܕ݂ܳܐ ܕ݂ܶܝܢ ܐܰܝܢܳܐ ܕ݂ܝܳܕܰ݁ܥ ܨܶܒ݁ܝܳܢܳܐ ܕ݂ܡܳܪܶܗ ܘܠܳܐ ܛܰܝܶܒ݁ ܠܶܗ ܐܰܝܟ݁ ܨܶܒ݁ܝܳܢܶܗ ܢܶܒ݁ܠܰܥ ܣܰܓ݂ܺܝܳܐܬܳ݁ܐ:
Luk 12:48 ܗܰܘ ܕ݂ܶܝܢ ܕ݂ܠܳܐ ܝܳܕܰ݁ܥ ܘܥܳܒܶ݁ܕ݁ ܡܶܕ݂ܶܡ ܕ݂ܫܳܘܶܐ ܠܡܰܚܘܳܬܳ݁ܐ ܢܶܒ݁ܠܰܥ ܡܰܚܘܳܬܳ݁ܐ ܙܥܽܘܪܝܳܬܳ݁ܐ ܟ݂ܽܠ ܓ݂ܶܝܪ ܕ݂ܶܐܬܺ݁ܝܗܶܒ݁ ܠܶܗ ܣܰܓ݂ܺܝ ܣܰܓ݂ܺܝ ܢܶܬ݂ܬ݂ܒܰ݁ܥ ܡܶܢܶܗ ܘܰܠܗܰܘ ܕ݂ܰܐܓ݁ܥܶܠܘ ܠܶܗ ܣܰܓ݂ܺܝ ܝܰܬ݂ܺܝܪܳܐܝܺܬ݁ ܢܶܬ݁ܒ݂ܥܽܘܢ ܒ݂ܺܐܝܕܶ݁ܗ ܣܣ:
Luk 12:49 ܢܽܘܪܳܐ ܐܶܬܺ݁ܝܬ݁ ܕ݂ܰܐܪܡܶܐ ܒ݂ܰܐܪܥܳܐ ܘܨܳܒܶ݁ܐ ܐ̄ܢܳܐ ܐܶܠܽܘ ܡܶܢ ܟ݂ܰܕ݂ܽܘ ܚܶܒ݂ܰܬ݁:
Luk 12:50 ܘܡܰܥܡܽܘܕܺ݁ܝܬܳ݁ܐ ܐܺܝܬ݁ ܠܺܝ ܕ݂ܶܐܥܡܰܕ݁ ܘܣܰܓ݂ܺܝ ܐܰܠܺܝܨ ܐ̄ܢܳܐ ܥܕܰ݁ܡܳܐ ܕ݂ܬܶ݁ܫܬ݂ܰܡܠܶܐ:
Luk 12:51 ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܫܰܝܢܳܐ ܐܶܬܺ݁ܝܬ݁ ܕ݂ܰܐܪܡܶܐ ܒ݂ܰܐܪܥܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܐܶܠܳܐ ܦ݂ܳܠܓ݂ܽܘܬܳ݁ܐ:
Luk 12:52 ܡܶܢ ܗܳܫܳܐ ܓ݂ܶܝܪ ܢܶܗܘܽܘܢ ܚܰܡܫܳܐ ܒ݂ܒܰ݁ܝܬ݂ܳܐ ܚܰܕ݁ ܕ݂ܰܦ݁ܠܺܝܓܺ݁ܝܢ ܬ݂ܠܳܬܳ݁ܐ ܥܰܠ ܬ݂ܪܶܝܢ ܘܰܬ݁ܪܶܝܢ ܥܰܠ ܬ݂ܠܳܬܳ݁ܐ:
Luk 12:53 ܢܶܬ݁ܦ݂ܠܶܓ݁ ܓ݂ܶܝܪ ܐܰܒܳ݁ܐ ܥܰܠ ܒ݂ܪܶܗ ܘܰܒ݁ܪܳܐ ܥܰܠ ܐܰܒܽ݁ܘܗ̄ܝ ܐܶܡܳܐ ܥܰܠ ܒ݂ܰܪܬܳ݁ܗ ܘܒܰ݁ܪܬܳ݁ܐ ܥܰܠ ܐܶܡܳܗ ܚܡܳܬܳ݁ܐ ܥܰܠ ܟ݂ܰܠܬܳ݁ܗ ܘܟܰ݁ܠܬܳ݁ܐ ܥܰܠ ܚܡܳܬܳ݁ܗ: ܣ
Luk 12:54 ܘܶܐܡܰܪ ܠܟܶ݁ܢܫܶܐ ܡܳܐ ܕ݂ܰܚܙܰܝܬ݂ܽܘܢ ܥܢܳܢܳܐ ܕ݂ܕܳ݁ܢܚܳܐ ܡܶܢ ܡܰܥܪܒܳ݁ܐ ܡܶܚܕܳ݁ܐ ܐܳܡܪܺܝܢ ܐܢ̄ܬ݂ܽܘܢ ܡܶܛܪܳܐ ܐܳܬܶ݁ܐ ܘܗܳܘܶܐ ܗܳܟܰ݁ܢܳܐ:
Luk 12:55 ܘܡܳܐ ܕ݂ܢܳܫܒ݂ܳܐ ܬ݂ܰܝܡܢܳܐ ܐܳܡܪܺܝܢ ܐܢ̄ܬ݂ܽܘܢ ܚܽܘܡܳܐ ܗܳܘܶܐ ܘܗܳܘܶܐ:
Luk 12:56 ܢܳܣܒ݂ܰܝ ܒ݂ܰܐܦ݂ܶܐ ܦ݂ܰܪܨܽܘܦ݂ܳܐ ܕ݂ܰܐܪܥܳܐ ܘܕܰ݁ܫܡܰܝܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܦ݁ܪܫܽܘܢ ܙܰܒ݁ܢܳܐ ܕ݂ܶܝܢ ܗܳܢܳܐ ܐܰܝܟ݂ܰܢܳܐ ܠܳܐ ܦ݂ܳܪܫܺܝܢ ܐܢ̄ܬ݂ܽܘܢ: ܣ
Luk 12:57 ܠܡܳܢܳܐ ܕ݂ܶܝܢ ܡܶܢ ܢܰܦ݁ܫܟܽ݁ܘܢ ܠܳܐ ܕ݂ܳܝܢܺܝܢ ܐܢ̄ܬ݂ܽܘܢ ܩܽܘܫܬ݂ܳܐ:
Luk 12:58 ܡܳܐ ܓ݂ܶܝܪ ܕ݂ܳܐܙܶܠ ܐܰܢ̄ܬ݂ ܥܰܡ ܒ݂ܥܶܠܕ݂ܺܝܢܳܟ݁ ܠܘܳܬ݁ ܐܰܪܟܽ݁ܘܢܳܐ ܥܰܕ݁ ܒ݂ܽܐܘܪܚܳܐ ܐܰܢ̄ܬ݂ ܗܰܒ݁ ܬ݂ܶܐܓܽ݁ܘܪܬ݂ܳܐ ܘܬܶ݁ܬ݁ܦ݂ܰܪܰܩ ܡܶܢܶܗ ܕ݂ܰܠܡܳܐ ܢܰܘܒ݂ܠܳܟ݁ ܠܘܳܬ݁ ܕ݂ܰܝܳܢܳܐ ܘܕܰ݁ܝܳܢܳܐ ܢܰܫܠܡܳܟ݁ ܠܓܰ݁ܒ݂ܳܝܳܐ ܘܓܰ݁ܒ݂ܳܝܳܐ ܢܰܪܡܶܝܟ݁ ܒ݂ܶܝܬ݁-ܐܰܣܺܝܪܶܐ:
Luk 12:59 ܘܳܐܡܰܪ ܐ̄ܢܳܐ ܠܳܟ݁ ܕ݂ܠܳܐ ܬ݂ܶܦ݂ܽܘܩ ܡܶܢ ܬ݂ܰܡܳܢ ܥܕܰ݁ܡܳܐ ܕ݂ܬܶ݁ܬ݂ܶܠ ܫܳܡܽܘܢܳܐ ܐ̄ܚܪܳܝܳܐ ܣܣ:
Luk 13:1 ܒ݂ܗܰܘ ܕ݂ܶܝܢ ܙܰܒ݁ܢܳܐ ܐܶܬܰ݁ܘ ܐ̄ܢܳܫܺܝܢ ܐܶܡܰܪܘ ܠܶܗ ܥܰܠ ܓ݂ܠܺܝܠܳܝܶܐ ܗܳܢܽܘܢ ܕ݂ܦܺ݁ܝܠܰܛܳܘܣ ܚܠܰܛ ܕ݂ܶܡܗܽܘܢ ܥܰܡ ܕ݂ܶܒ݁ܚܰܝܗܽܘܢ:
Luk 13:2 ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܗܳܠܶܝܢ ܓ݂ܠܺܝܠܳܝܶܐ ܚܰܛܳܝܺܝܢ ܗ̄ܘܰܘ ܝܰܬ݂ܺܝܪ ܡܶܢ ܟ݂ܽܠܗܽܘܢ ܓ݂ܠܺܝܠܳܝܶܐ ܕ݂ܗܳܟܰ݁ܢܳܐ ܗܘܳܐ ܐܶܢܽܘܢ:
Luk 13:3 ܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ ܟ݂ܽܠܟܽ݁ܘܢ ܐܶܠܳܐ ܬ݂ܬܽ݁ܘܒܽ݁ܘܢ ܗܳܟܰ݁ܢܳܐ ܬ݂ܺܐܒ݁ܕ݂ܽܘܢ:
Luk 13:4 ܐܰܘ ܗܳܢܽܘܢ ܬ݂ܡܳܢܬ݂ܰܥܣܰܪ ܕ݂ܰܢܦܰ݁ܠ ܥܠܰܝܗܽܘܢ ܡܰܓ݁ܕ݂ܠܳܐ ܒ݂ܫܺܝܠܽܘܚܳܐ ܘܩܰܛܶܠ ܐܶܢܽܘܢ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܚܰܛܳܝܺܝܢ ܗ̄ܘܰܘ ܝܰܬ݂ܺܝܪ ܡܶܢ ܟ݂ܽܠܗܽܘܢ ܒ݂ܢܰܝܢܳܫܳܐ ܕ݂ܥܳܡܪܺܝܢ ܒ݂ܽܐܘܪܺܫܠܶܡ:
Luk 13:5 ܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܶܐܠܳܐ ܬ݂ܬܽ݁ܘܒܽ݁ܘܢ ܟ݂ܽܠܟܽ݁ܘܢ ܐܰܟ݁ܘܳܬ݁ܗܽܘܢ ܬ݂ܺܐܒ݁ܕ݂ܽܘܢ ܣܣ:
Luk 13:6 ܘܶܐܡܰܪ ܡܰܬ݁ܠܳܐ ܗܳܢܳܐ ܬ݂ܺܬ݂ܳܐ ܐܺܝܬ݁ ܗ̄ܘܳܬ݁ ܠܐ̄ܢܳܫ ܕ݂ܰܢܨܺܝܒܳ݁ܐ ܒ݂ܟܰ݁ܪܡܶܗ ܘܶܐܬܳ݁ܐ ܒ݂ܥܳܐ ܒ݂ܳܗ ܦ݂ܺܐܪܶܐ ܘܠܳܐ ܐܶܫܟ݂ܰܚ:
Luk 13:7 ܘܶܐܡܰܪ ܠܦܰ݁ܠܳܚܳܐ ܗܳܐ ܬ݂ܠܳܬ݁ ܫܢܺܝܢ ܐܳܬܶ݁ܐ ܐ̄ܢܳܐ ܒ݂ܳܥܶܐ ܐ̄ܢܳܐ ܦ݂ܺܐܪܶܐ ܒ݂ܬܺ݁ܬ݂ܳܐ ܗܳܕܶ݁ܐ ܘܠܳܐ ܡܶܫܟ݂ܰܚ ܐ̄ܢܳܐ ܦ݂ܣܽܘܩܶܝܗ ܠܡܳܢܳܐ ܡܒܰ݁ܛܠܳܐ ܐܰܪܥܳܐ:
Luk 13:8 ܐܳܡܰܪ ܠܶܗ ܦ݂ܰܠܳܚܳܐ ܡܳܪܝ ܫܒܽ݁ܘܩܶܝܗ ܐܳܦ݁ ܗܳܕܶ݁ܐ ܫܰܢ̄ܬ݂ܳܐ ܥܰܕ݁ ܐܶܦ݁ܠܚܺܝܗ ܘܶܐܙܰܒ݂ܠܺܝܗ:
Luk 13:9 ܘܶܐܢ ܥܶܒ݁ܕ݂ܰܬ݁ ܦ݂ܺܐܪܶܐ ܘܶܐܠܳܐ ܠܡܰܢܚܰܝ ܬ݂ܶܦ݁ܣܩܺܝܗ ܣ݂ ܣ݂:
Luk 13:10 ܟ݂ܰܕ݁ ܕ݂ܶܝܢ ܡܰܠܶܦ݁ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܰܚܕܳ݁ܐ ܡܶܢ ܟ݂ܢܽܘܫܳܬܳ݁ܐ:
Luk 13:11 ܐܺܝܬ݁ ܗ̄ܘܳܬ݁ ܬ݂ܰܡܳܢ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܗ̄ܘܳܬ݁ ܠܳܗ ܪܽܘܚܳܐ ܕ݂ܟܽ݁ܘܪܗܳܢܳܐ ܫܢܺܝܢ ܬ݂ܡܳܢܰܥܶܣܪܶܐ ܘܰܟ݁ܦܺ݁ܝܦܳ݁ܐ ܗܘܳܬ݁ ܘܠܳܐ ܡܶܫܟ݂ܚܳܐ ܗ̄ܘܳܬ݁ ܕ݂ܬܶ݁ܬ݁ܦ݂ܫܶܛ ܠܰܓ݁ܡܳܪ:
Luk 13:12 ܚܙܳܗ ܕ݂ܶܝܢ ܝܶܫܽܘܥ ܘܰܩܪܳܗ ܘܶܐܡܰܪ ܠܳܗ ܐܰܢ̄ܬ݂ܬܳ݁ܐ ܫܰܪܝܰܬ݂ܝ ܡܶܢ ܟ݂ܽܘܪܗܳܢܶܟ݁ܝ:
Luk 13:13 ܘܣܳܡ ܐܺܝܕܶ݁ܗ ܥܠܶܝܗ ܘܡܶܚܕܳ݁ܐ ܐܶܬ݁ܦ݂ܰܫܛܰܬ݁ ܘܫܰܒ݂ܚܰܬ݁ ܠܰܐܠܳܗܳܐ:
Luk 13:14 ܥܢܳܐ ܕ݂ܶܝܢ ܪܰܒ݂ ܟ݂ܢܽܘܫܬ݂ܳܐ ܟ݂ܰܕ݁ ܡܶܬ݁ܚܰܡܰܬ݁ ܥܰܠ ܕ݂ܰܐܣܺܝ ܒ݂ܫܰܒ݂ܬܳ݁ܐ ܝܶܫܽܘܥ ܘܶܐܡܰܪ ܠܟܶ݁ܢܫܶܐ ܫܬ݂ܳܐ ܐܶܢܽܘܢ ܝܰܘܡܺܝܢ ܕ݂ܰܒ݁ܗܽܘܢ ܘܳܠܶܐ ܠܡܶܦ݁ܠܰܚ ܒ݂ܗܽܘܢ ܗܘܰܝܬ݂ܽܘܢ ܐܳܬܶ݁ܝܢ ܡܶܬܰ݁ܐܣܶܝܢ ܘܠܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ: ܣ
Luk 13:15 ܝܶܫܽܘܥ ܕ݂ܶܝܢ ܥܢܳܐ ܘܶܐܡܰܪ ܠܶܗ ܢܳܣܶܒ݁ ܒ݂ܰܐܦ݂ܶܐ ܚܰܕ݁ ܚܰܕ݁ ܡܶܢܟܽ݁ܘܢ ܒ݂ܫܰܒ݂ܬܳ݁ܐ ܠܳܐ ܫܳܪܶܐ ܬ݂ܰܘܪܶܗ ܐܰܘ ܚܡܳܪܶܗ ܡܶܢ ܐܽܘܪܝܳܐ ܘܳܐܙܶܠ ܡܰܫܩܶܐ:
Luk 13:16 ܗܳܕܶ݁ܐ ܕ݂ܶܝܢ ܕ݂ܒܰ݁ܪܬܶ݁ܗ ܗܺ̄ܝ ܕ݂ܰܐܒ݁ܪܳܗܳܡ ܘܰܐܣܪܳܗ ܐܳܟܶ݁ܠܩܰܪܨܳܐ ܗܳܐ ܬ݂ܡܳܢܰܥܶܣܪܶܐ ܫܢܺܝܢ ܠܳܐ ܘܳܠܶܐ ܗ̄ܘܳܐ ܕ݂ܬܶ݁ܫܬ݂ܪܶܐ ܡܶܢ ܗܳܢܳܐ ܐܰܣܽܘܪܝܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ:
Luk 13:17 ܘܟܰ݁ܕ݁ ܗܳܠܶܝܢ ܐܳܡܰܪ ܗ̄ܘܳܐ ܒ݂ܳܗܬ݂ܺܝܢ ܗ̄ܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܩܳܝܡܺܝܢ ܗ̄ܘܰܘ ܠܩܽܘܒ݁ܠܶܗ ܘܟܽ݁ܠܶܗ ܥܰܡܳܐ ܚܳܕܶ݁ܐ ܗ̄ܘܳܐ ܒ݂ܟܽ݁ܠܗܶܝܢ ܬ݂ܡܺܝܗܳܬܳ݁ܐ ܕ݂ܗܳܘܝܳܢ ܗ̄ܘܰܝ ܒ݂ܺܐܝܕܶ݁ܗ: ܣ
Luk 13:18 ܐܶܡܰܪ ܗ̄ܘܳܐ ܕ݂ܶܝܢ ܝܶܫܽܘܥ ܠܡܳܢܳܐ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܠܡܳܢܳܐ ܐܶܕ݂ܰܡܺܝܗ:
Luk 13:19 ܕ݂ܳܡܝܳܐ ܠܰܦ݁ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܗܳܝ ܕ݂ܰܢܣܰܒ݁ ܓ݂ܰܒ݁ܪܳܐ ܐܰܪܡܝܳܗ ܒ݂ܓܰ݁ܢܬܶ݁ܗ ܘܰܪܒܳ݁ܬ݁ ܘܰܗܘܳܬ݁ ܐܺܝܠܳܢܳܐ ܪܰܒ݂ܳܐ ܘܦܳ݁ܪܰܚܬܳ݁ܐ ܕ݂ܰܫܡܰܝܳܐ ܐܰܩܢܰܬ݁ ܒ݂ܣܰܘܟ݂ܶܝܗ: ܣ
Luk 13:20 ܬ݂ܽܘܒ݁ ܐܶܡܰܪ ܝܶܫܽܘܥ ܠܡܳܢܳܐ ܐܶܕ݂ܰܡܺܝܗ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Luk 13:21 ܕ݂ܳܡܝܳܐ ܠܰܚܡܺܝܪܳܐ ܕ݂ܢܶܣܒ݂ܰܬ݁ ܐܰܢ̄ܬ݂ܬܳ݁ܐ ܛܶܡܪܰܬ݁ ܒ݂ܩܰܡܚܳܐ ܕ݂ܰܬ݁ܠܳܬ݁ ܣܳܐܺܝܢ ܥܕܰ݁ܡܳܐ ܕ݂ܟܽ݁ܠܶܗ ܚܡܰܥ ܣܣ:
Luk 13:22 ܘܪܳܕܶ݁ܐ ܗ̄ܘܳܐ ܒ݂ܩܽܘܪܝܳܐ ܘܒܰ݁ܡܕܺ݁ܝܢܳܬܳ݁ܐ ܟ݂ܰܕ݁ ܡܰܠܶܦ݁ ܘܳܐܙܶܠ ܠܽܐܘܪܺܫܠܶܡ: ܣ
Luk 13:23 ܫܰܐܠܶܗ ܕ݂ܶܝܢ ܐ̄ܢܳܫ ܕ݂ܶܐܢ ܙܥܽܘܪܺܝܢ ܐܶܢܽܘܢ ܐܰܝܠܶܝܢ ܕ݂ܚܳܐܶܝܢ: ܣ
Luk 13:24 ܝܶܫܽܘܥ ܕ݂ܶܝܢ ܐܶܡܰܪ ܠܗܽܘܢ ܐܶܬ݁ܟ݂ܰܬ݂̄ܫܘ ܠܡܶܥܰܠ ܒ݂ܬܰ݁ܪܥܳܐ ܐܰܠܺܝܨܳܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܣܰܓ݂ܺܝܶܐܐ ܢܶܒ݁ܥܽܘܢ ܠܡܶܥܰܠ ܘܠܳܐ ܢܶܫܟ݂ܚܽܘܢ:
Luk 13:25 ܡܶܢ ܫܳܥܬܳ݁ܐ ܕ݂ܰܢܩܽܘܡ ܡܳܪܶܐ ܒ݂ܰܝܬ݂ܳܐ ܘܢܶܐܚܽܘܕ݁ ܬ݂ܰܪܥܳܐ ܘܬܶ݁ܗܘܽܘܢ ܩܳܝܡܺܝܢ ܠܒܰ݁ܪ ܘܢܳܩܫܺܝܢ ܒ݂ܬܰ݁ܪܥܳܐ ܘܰܬ݁ܫܰܪܽܘܢ ܠܡܺܐܡܰܪ ܡܳܪܰܢ ܡܳܪܰܢ ܦ݂ܬܰ݁ܚ ܠܰܢ ܘܢܶܥܢܶܐ ܗܽܘ ܘܢܺܐܡܰܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܽ݁ܘܢ ܐܰܝܡܶܟ݂ܳܐ ܐܰܢ̄ܬ݂ܽܘܢ:
Luk 13:26 ܘܰܬ݁ܫܰܪܽܘܢ ܠܡܺܐܡܰܪ ܩܕܳ݁ܡܰܝܟְ݂ ܐܶܟܰ݁ܠܢ ܘܶܐܫܬ݂ܺܝܢ ܘܰܒ݁ܫܽܘܩܰܝܢ ܐܰܠܶܦ݁ܬ݂:
Luk 13:27 ܘܢܺܐܡܰܪ ܠܟܽ݁ܘܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܽ݁ܘܢ ܐܰܝܡܶܟ݂ܳܐ ܐܰܢ̄ܬ݂ܽܘܢ ܦ݂ܪܽܘܩܘ ܠܟܽ݁ܘܢ ܡܶܢܝ ܦ݂ܳܠܚܰܝ ܫܽܘܩܪܳܐ: ܣ
Luk 13:28 ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ ܟ݂ܰܕ݁ ܬ݂ܶܚܙܽܘܢ ܠܰܐܒ݁ܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ݁ ܘܰܠܟܽ݁ܠܗܽܘܢ ܢܒܺ݁ܝܶܐ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܢ̄ܬ݂ܽܘܢ ܕ݂ܶܝܢ ܬ݂ܶܗܘܽܘܢ ܡܰܦ݂ܩܺܝܢ ܠܒܰ݁ܪ:
Luk 13:29 ܘܢܺܐܬܽ݁ܘܢ ܡܶܢ ܡܰܕ݁ܢܚܳܐ ܘܡܶܢ ܡܰܥܪܒܳ݁ܐ ܘܡܶܢ ܬ݂ܰܝܡܢܳܐ ܘܡܶܢ ܓ݂ܰܪܒ݁ܝܳܐ ܘܢܶܣܬ݂ܰܡܟ݂ܽܘܢ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ
Luk 13:30 ܘܗܳܐ ܐܺܝܬ݁ ܐ̄ܚܪܳܝܶܐ ܕ݂ܢܶܗܘܽܘܢ ܩܰܕ݁ܡܳܝܶܐ ܘܺܐܝܬ݁ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ: ܣ
Luk 13:31 ܒ݂ܶܗ ܒ݂ܗܰܘ ܝܰܘܡܳܐ ܩܪܶܒ݁ܘ ܐ̄ܢܳܫܳܐ ܡܶܢ ܦ݂ܪܺܝܫܶܐ ܘܳܐܡܪܺܝܢ ܠܶܗ ܦ݂ܽܘܩ ܙܶܠ ܠܳܟ݁ ܡܶܟ݂ܳܐ ܡܶܛܽܠ ܕ݂ܗܶܪܳܘܕܶ݁ܣ ܨܳܒܶ݁ܐ ܠܡܶܩܛܠܳܟ݁:
Luk 13:32 ܐܳܡܰܪ ܠܗܽܘܢ ܝܶܫܽܘܥ ܙܶܠܘ ܐܶܡܰܪܘ ܠܬܰ݁ܥܠܳܐ ܗܳܢܳܐ ܕ݂ܗܳܐ ܡܰܦ݂ܶܩ ܐ̄ܢܳܐ ܫܺܐܕܶ݁ܐ ܘܳܐܣܘܳܬܳ݁ܐ ܥܳܒܶ݁ܕ݁ ܐ̄ܢܳܐ ܝܰܘܡܳܢܳܐ ܘܰܡܚܳܪ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܡܶܫܬ݂ܰܡܠܶܐ ܐ̄ܢܳܐ:
Luk 13:33 ܒ݂ܪܰܡ ܘܳܠܶܐ ܠܺܝ ܕ݂ܝܰܘܡܳܢܳܐ ܘܰܡܚܳܪ ܐܶܣܥܽܘܪ ܘܰܠܝܰܘܡܳܐ ܐ̄ܚܪܺܢܳܐ ܐܺܙܰܠ ܡܶܛܽܠ ܕ݂ܠܳܐ ܡܶܫܟ݂ܚܳܐ ܕ݂ܰܢܒܺ݁ܝܳܐ ܢܺܐܒܰ݁ܕ݁ ܠܒܰ݁ܪ ܡܶܢ ܐܽܘܪܺܫܠܶܡ: ܣ
Luk 13:34 ܐܽܘܪܺܫܠܶܡ ܐܽܘܪܺܫܠܶܡ ܩܳܛܠܰܬ݁ ܢܒܺ݁ܝܶܐ ܘܪܳܓ݁ܡܰܬ݁ ܠܰܐܝܠܶܝܢ ܕ݂ܰܫܠܺܝܚܺܝܢ ܠܘܳܬܳ݁ܗ ܟ݂ܡܳܐ ܙܰܒ݁ܢܺܝܢ ܨܒܺ݁ܝܬ݁ ܠܰܡܟܰ݁ܢܳܫܽܘ ܒ݂ܢܰܝܟ݂ܝ ܐܰܝܟ݁ ܬ݂ܰܪܢܳܓܽ݁ܘܠܬ݂ܳܐ ܕ݂ܟܳ݁ܢܫܳܐ ܦ݂ܰܪܽܘܓܶ݁ܝܗ ܬ݂ܚܶܝܬ݁ ܓ݂ܶܦܶ݁ܝܗ ܘܠܳܐ ܨܒܰ݁ܝܬ݂ܽܘܢ:
Luk 13:35 ܗܳܐ ܡܶܫܬ݂ܒܶ݁ܩ ܠܟܽ݁ܘܢ ܒ݂ܰܝܬ݂ܟܽ݁ܘܢ ܚܰܪܒ݂ܳܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܠܳܐ ܬ݂ܶܚܙܽܘܢܳܢܝ ܥܕܰ݁ܡܳܐ ܕ݂ܬܺ݁ܐܡܪܽܘܢ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܣܣ:
Luk 14:1 ܘܰܗܘܳܐ ܕ݂ܟܰ݁ܕ݁ ܥܰܠ ܠܒܰ݁ܝܬ݂ܳܐ ܕ݂ܚܰܕ݁ ܡܶܢ ܪܺܫܶܐ ܕ݂ܰܦ݁ܪܺܝܫܶܐ ܕ݂ܢܶܐܟܽ݁ܘܠ ܠܰܚܡܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܗܶܢܽܘܢ ܢܳܛܪܺܝܢ ܗ̄ܘܰܘ ܠܶܗ:
Luk 14:2 ܘܗܳܐ ܓ݂ܰܒ݁ܪܳܐ ܚܰܕ݁ ܕ݂ܰܟ݁ܢܺܝܫ ܗ̄ܘܳܐ ܡܰܝܳܐ ܐܺܝܬ݁ ܗ̄ܘܳܐ ܩܕܳ݁ܡܰܘܗ̄ܝ: ܣ
Luk 14:3 ܘܰܥܢܳܐ ܝܶܫܽܘܥ ܘܶܐܡܰܪ ܠܣܳܦ݁ܪܶܐ ܘܠܰܦ݁ܪܺܝܫܶܐ ܕ݂ܶܐܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܰܐܣܳܝܽܘ:
Luk 14:4 ܗܶܢܽܘܢ ܕ݂ܶܝܢ ܫܬܶ݁ܩܘ ܘܰܐܚܕ݂ܶܗ ܗܽܘ ܘܰܐܣܝܶܗ ܘܰܫܪܳܝܗ̄ܝ:
Luk 14:5 ܘܶܐܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܕ݂ܢܶܦ݂ܶܠ ܒ݂ܪܶܗ ܐܰܘ ܬ݂ܰܘܪܶܗ ܒ݂ܒܺ݁ܪܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܠܳܐ ܡܶܚܕܳ݁ܐ ܕ݂ܳܠܶܐ ܡܰܣܶܩ ܠܶܗ: ܣ
Luk 14:6 ܘܠܳܐ ܐܶܫܟ݂ܰܚܘ ܠܡܶܬ݂ܰܠ ܠܶܗ ܦ݂ܶܬ݁ܓܳ݁ܡܳܐ ܥܰܠ ܗܳܕܶ݁ܐ:
Luk 14:7 ܘܶܐܡܰܪ ܗ̄ܘܳܐ ܡܰܬ݁ܠܳܐ ܠܘܳܬ݁ ܗܳܢܽܘܢ ܕ݂ܰܡܙܰܡܢܺܝܢ ܬ݂ܰܡܳܢ ܥܰܠ ܕ݂ܚܳܙܶܐ ܗ̄ܘܳܐ ܠܗܽܘܢ ܕ݂ܰܡܓܰ݁ܒ݂ܶܝܢ ܕ݂ܽܘܟ݂ܝܳܬܳ݁ܐ ܕ݂ܪܺܝܫ ܣܡܳܟܶ݁ܐ:
Luk 14:8 ܐܶܡܰܬ݁ܝ ܕ݂ܡܶܙܕܰ݁ܡܰܢ ܐܰܢ̄ܬ݂ ܡܶܢ ܐ̄ܢܳܫ ܠܒܶ݁ܝܬ݁ ܡܶܫܬ݂ܽܘܬܳ݁ܐ ܠܳܐ ܬ݂ܺܐܙܰܠ ܬ݂ܶܣܬ݂ܡܶܟ݁ ܠܳܟ݁ ܒ݂ܪܺܝܫ ܣܡܳܟܳ݁ܐ ܕ݂ܰܠܡܳܐ ܢܶܗܘܶܐ ܡܙܰܡܰܢ ܬ݂ܰܡܳܢ ܐ̄ܢܳܫ ܕ݂ܰܡܝܰܩܰܪ ܡܶܢܳܟ݁:
Luk 14:9 ܘܢܺܐܬܶ݁ܐ ܗܰܘ ܡܰܢ ܕ݂ܠܳܟ݁ ܘܠܶܗ ܩܪܳܐ ܘܢܺܐܡܰܪ ܠܳܟ݁ ܕ݂ܗܰܒ݁ ܕ݂ܽܘܟ݂ܬܳ݁ܐ ܠܗܳܢܳܐ ܘܬܶ݁ܒ݁ܗܰܬ݁ ܟ݂ܰܕ݁ ܩܳܐܶܡ ܐܰܢ̄ܬ݂ ܘܳܐܚܶܕ݁ ܐܰܢ̄ܬ݂ ܕ݂ܽܘܟ݂ܬܳ݁ܐ ܐ̄ܚܪܳܝܬ݂ܳܐ:
Luk 14:10 ܐܶܠܳܐ ܡܳܐ ܕ݂ܶܐܙܕ݂ܰܡܰܢܬ݂ ܙܶܠ ܐܶܣܬ݂ܰܡ̄ܟְ݂ ܠܳܟ݁ ܒ݂ܚܰܪܬܳ݁ܐ ܕ݂ܡܳܐ ܕ݂ܳܐܬܶ݁ܐ ܗܰܘ ܕ݂ܰܩܪܳܟ݁ ܢܺܐܡܰܪ ܠܳܟ݁ ܪܳܚܶܡܝ ܐܶܬ݁ܥܰܠܳܐ ܠܥܶܠ ܘܶܐܣܬ݂ܰܡ̄ܟְ݂ ܘܬܶ݁ܗܘܶܐ ܠܳܟ݁ ܬ݂ܶܫܒ݂ܽܘܚܬ݂ܳܐ ܩܕܳ݁ܡ ܟ݂ܽܠܗܽܘܢ ܕ݂ܰܣܡܺܝܟܺ݁ܝܢ ܥܰܡܳܟ݁:
Luk 14:11 ܡܶܛܽܠ ܕ݂ܟܽ݁ܠ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܟܽ݁ܠ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ: ܣ
Luk 14:12 ܐܶܡܰܪ ܕ݂ܶܝܢ ܐܳܦ݁ ܠܗܰܘ ܕ݂ܰܩܪܳܝܗ̄ܝ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܫܳܪܽܘܬܳ݁ܐ ܐܰܘ ܐܰܚܫܳܡܺܝܬܳ݁ܐ ܠܳܐ ܬ݂ܶܗܘܶܐ ܩܳܪܶܐ ܪܳܚܡܰܝܟְ݂ ܐܳܦ݁ܠܳܐ ܐܰܚܰܝܟְ݂ ܐܰܘ ܐ̄ܚܝܳܢܰܝܟְ݂ ܘܠܳܐ ܫܒܳ݁ܒܰ݁ܝܟְ݂ ܥܰܬ݂ܺܝܪܶܐ ܕ݂ܰܠܡܳܐ ܘܳܐܦ݁ ܗܶܢܽܘܢ ܢܶܩܪܽܘܢܳܟ݁ ܘܢܶܗܘܶܐ ܠܳܟ݁ ܦ݂ܽܘܪܥܳܢܳܐ ܗܳܢܳܐ:
Luk 14:13 ܐܶܠܳܐ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܩܽܘܒ݂ܳܠܳܐ ܩܪܺܝ ܠܡܶܣܟ݂ܺܢܶܐ ܣܓܺ݁ܝܦܶ݁ܐ ܚܓܺ݁ܝܣܶܐ ܣܡܰܝܳܐ:
Luk 14:14 ܘܛܽܘܒܰ݁ܝܟְ݂ ܕ݂ܠܰܝܬ݂ ܠܗܽܘܢ ܕ݂ܢܶܦ݁ܪܥܽܘܢܳܟ݁ ܢܶܗܘܶܐ ܓ݂ܶܝܪ ܦ݂ܽܘܪܥܳܢܳܟ݁ ܒ݂ܰܩܝܳܡܳܐ ܕ݂ܙܰܕ݂ܺܝܩܶܐ ܣܣ:
Luk 14:15 ܟ݂ܰܕ݁ ܫܡܰܥ ܕ݂ܶܝܢ ܚܰܕ݁ ܡܶܢ ܗܳܢܽܘܢ ܕ݂ܰܣܡܺܝܟܺ݁ܝܢ ܗܳܠܶܝܢ ܐܶܡܰܪ ܠܶܗ ܛܽܘܒܰ݁ܘܗ̄ܝ ܠܡܰܢ ܕ݂ܢܶܐܟܽ݁ܘܠ ܠܰܚܡܳܐ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 14:16 ܐܳܡܰܪ ܠܶܗ ܝܶܫܽܘܥ ܓ݂ܰܒ݁ܪܳܐ ܚܰܕ݁ ܥܒܰ݁ܕ݁ ܐܰܚܫܳܡܺܝܬܳ݁ܐ ܪܰܒ݂ܬܳ݁ܐ ܘܰܩܪܳܐ ܠܣܰܓ݂ܺܝܶܐܐ:
Luk 14:17 ܘܫܰܕ݂ܰܪ ܥܰܒ݁ܕ݂ܶܗ ܒ݂ܥܶܕ݂ܳܢܳܐ ܕ݂ܰܐܚܫܳܡܺܝܬܳ݁ܐ ܕ݂ܢܺܐܡܰܪ ܠܰܐܝܠܶܝܢ ܕ݂ܰܩܪܶܝܢ ܗܳܐ ܟ݂ܽܠܡܶܕ݂ܶܡ ܡܛܰܝܰܒ݁ ܠܟܽ݁ܘܢ ܬ݂ܰܘ:
Luk 14:18 ܘܫܰܪܺܝܘ ܡܶܢ ܚܰܕ݁ ܟ݂ܽܠܗܽܘܢ ܠܡܶܫܬ݂ܳܐܠܽܘ ܐܳܡܰܪ ܠܶܗ ܩܰܕ݁ܡܳܝܳܐ ܩܪܺܝܬܳ݁ܐ ܙܶܒ݁ܢܶܬ݁ ܘܰܐܠܺܝܨ ܐ̄ܢܳܐ ܕ݂ܶܐܦ݂ܽܘܩ ܐܶܚܙܶܝܗ ܒ݂ܳܥܶܐ ܐ̄ܢܳܐ ܡܶܢܳܟ݁ ܫܒܽ݁ܘܩܰܝܢܝ ܕ݂ܡܶܫܬ݂ܶܐܠ ܐ̄ܢܳܐ:
Luk 14:19 ܐ̄ܚܪܺܢܳܐ ܐܳܡܰܪ ܚܰܡܫܳܐ ܙܰܘܓ݂ܺܝܢ ܬ݂ܰܘܪܶܐ ܙܶܒ݁ܢܶܬ݁ ܘܳܐܙܶܠ ܐ̄ܢܳܐ ܕ݂ܶܐܒ݁ܩܶܐ ܐܶܢܽܘܢ ܒ݂ܳܥܶܐ ܐ̄ܢܳܐ ܡܶܢܳܟ݁ ܫܒܽ݁ܘܩܰܝܢܝ ܕ݂ܡܶܫܬ݂ܶܐܠ ܐ̄ܢܳܐ ܣ݂ ܣ݂:
Luk 14:20 ܘܰܐ̄ܚܪܺܢܳܐ ܐܳܡܰܪ ܐܰܢ̄ܬ݂ܬܳ݁ܐ ܢܶܣܒ݂ܶܬ݁ ܘܡܶܛܽܠ ܗܳܕܶ݁ܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܺܐܬܶ݁ܐ:
Luk 14:21 ܘܶܐܬܳ݁ܐ ܗܰܘ ܥܰܒ݁ܕ݂ܳܐ ܘܶܐܡܰܪ ܠܡܳܪܶܗ ܗܳܠܶܝܢ ܗܳܝܕ݂ܶܝܢ ܪܓܶ݁ܙ ܡܳܪܶܐ ܒ݂ܰܝܬ݂ܳܐ ܘܶܐܡܰܪ ܠܥܰܒ݁ܕ݂ܶܗ ܦ݂ܽܘܩ ܒ݂ܰܥܓܰ݁ܠ ܠܫܽܘܩܶܐ ܘܰܠܒܺ݁ܪܝܳܬܳ݁ܐ ܕ݂ܰܡܕܺ݁ܝܢ̄ܬ݂ܳܐ ܘܰܐܥܶܠ ܠܟܳ݁ܐ ܠܡܶܣܟ݂ܺܢܶܐ ܘܰܠܡܰܟܶ݁ܐܒܶ݁ܐ ܘܠܰܡܚܰܓ݂ܪܶܐ ܘܠܰܥܘܺܝܪܶܐ:
Luk 14:22 ܘܶܐܡܰܪ ܥܰܒ݁ܕ݂ܳܐ ܡܳܪܝ ܗܘܳܐ ܐܰܝܟ݁ ܕ݂ܰܦ݁ܩܰܕ݂ܬ݂ ܘܬܽ݁ܘܒ݁ ܐܺܝܬ݁ ܐܰܬ݁ܪܳܐ:
Luk 14:23 ܘܶܐܡܰܪ ܡܳܪܳܐ ܠܥܰܒ݁ܕ݂ܶܗ ܦ݂ܽܘܩ ܠܽܐܘܪܚܳܬܳ݁ܐ ܘܰܠܒܶ݁ܝܬ݁ ܣܝܳܓܶ݁ܐ ܘܰܐܠܽܘܨ ܕ݂ܢܶܥܠܽܘܢ ܕ݂ܢܶܬ݁ܡܠܶܐ ܒ݂ܰܝܬ݂ܝ: ܣ
Luk 14:24 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܚܰܕ݁ ܡܶܢ ܗܳܢܽܘܢ ܐ̄ܢܳܫܳܐ ܕ݂ܰܩܪܶܝܢ ܗ̄ܘܰܘ ܠܳܐ ܢܶܛܥܡܽܘܢ ܡܶܢ ܐܰܚܫܳܡܺܝܬ݁ܝ: ܣ
Luk 14:25 ܘܟܰ݁ܕ݁ ܐܳܙܺܠ̄ܝܢ ܗ̄ܘܰܘ ܥܰܡܶܗ ܟ݂ܶܢܫܶܐ ܣܰܓ݂ܺܝܶܐܐ ܐܶܬ݁ܦ݂ܢܺܝ ܘܶܐܡܰܪ ܠܗܽܘܢ:
Luk 14:26 ܡܰܢ ܕ݂ܳܐܬܶ݁ܐ ܠܘܳܬ݁ܝ ܘܠܳܐ ܣܳܢܶܐ ܠܰܐܒܽ݁ܘܗ̄ܝ ܘܠܶܐܡܶܗ ܘܠܰܐܚܰܘܗ̄ܝ ܘܠܰܐܚܘܳܬܶ݁ܗ ܘܠܰܐܢ̄ܬ݂ܬܶ݁ܗ ܘܠܰܒ݁ܢܰܘܗ̄ܝ ܘܳܐܦ݁ ܠܢܰܦ݁ܫܶܗ ܬ݂ܰܠܡܺܝܕܳ݁ܐ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ:
Luk 14:27 ܘܡܰܢ ܕ݂ܠܳܐ ܫܳܩܶܠ ܨܠܺܝܒܶ݁ܗ ܘܳܐܬܶ݁ܐ ܒ݂ܳܬܰ݁ܪܝ ܬ݂ܰܠܡܺܝܕܳ݁ܐ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ: ܣ
Luk 14:28 ܡܰܢܽܘ ܓ݂ܶܝܪ ܡܶܢܟܽ݁ܘܢ ܕ݂ܨܳܒܶ݁ܐ ܕ݂ܢܶܒ݁ܢܶܐ ܡܰܓ݁ܕ݂ܠܳܐ ܘܠܳܐ ܠܽܘܩܕܰ݁ܡ ܝܳܬܶ݁ܒ݁ ܚܳܫܶܒ݁ ܢܶܦ݁ܩܳܬܶ݁ܗ ܐܶܢ ܐܺܝܬ݁ ܠܶܗ ܠܰܡܫܰܠܳܡܽܘܬܶ݁ܗ:
Luk 14:29 ܕ݂ܠܳܐ ܟ݂ܰܕ݁ ܢܣܺܝܡ ܫܶܬܶ݁ܐܣܬ݂ܳܐ ܘܠܳܐ ܢܶܫܟ݂ܰܚ ܠܰܡܫܰܠܳܡܽܘ ܟ݂ܽܠ ܕ݂ܚܳܙܶܝܢ ܢܶܗܘܽܘܢ ܡܒܰ݁ܙܚܺܝܢ ܒ݂ܶܗ:
Luk 14:30 ܘܳܐܡܪܺܝܢ ܕ݂ܗܳܢܳܐ ܓ݂ܰܒ݁ܪܳܐ ܫܰܪܺܝ ܠܡܶܒ݁ܢܳܐ ܘܠܳܐ ܐܶܫܟ݂ܰܚ ܠܰܡܫܰܠܳܡܽܘ:
Luk 14:31 ܐܰܘ ܡܰܢܽܘ ܡܰܠܟ݂ܳܐ ܕ݂ܳܐܙܶܠ ܠܰܩܪܳܒܳ݁ܐ ܠܡܶܬ݁ܟ݂ܰܬ݂ܳܫܽܘ ܥܰܡ ܡܰܠܟ݂ܳܐ ܚܰܒ݁ܪܶܗ ܘܠܳܐ ܠܽܘܩܕܰ݁ܡ ܡܶܬ݁ܪܰܥܶܐ ܕ݂ܶܐܢ ܡܶܫܟ݂ܰܚ ܒ݂ܥܶܣܪܳܐ ܐܰܠܦܺ݁ܝܢ ܠܡܶܐܪܰܥ ܠܗܰܘ ܕ݂ܳܐܬܶ݁ܐ ܥܠܰܘܗ̄ܝ ܒ݂ܥܶܣܪܺܝܢ ܐܰܠܦܺ݁ܝܢ:
Luk 14:32 ܘܶܐܢ ܕ݂ܶܝܢ ܠܳܐ ܥܰܕ݁ ܗܽܘ ܪܰܚܺܝܩ ܡܶܢܶܗ ܡܫܰܕ݂ܰܪ ܐܺܝܙܓ݂ܰܕ݂ܶܐ ܘܒܳ݁ܥܶܐ ܥܰܠ ܫܠܳܡܳܐ:
Luk 14:33 ܗܳܟܰ݁ܢܳܐ ܟ݂ܽܠܢܳܫ ܡܶܢܟܽ݁ܘܢ ܕ݂ܠܳܐ ܫܳܒܶ݁ܩ ܟ݂ܽܠܶܗ ܩܶܢܝܳܢܶܗ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ ܬ݂ܰܠܡܺܝܕܳ݁ܐ: ܣ
Luk 14:34 ܫܰܦ݂ܺܝܪܳܐ ܗ̄ܝ ܡܶܠܚܳܐ ܐܶܢ ܕ݂ܶܝܢ ܐܳܦ݁ ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ:
Luk 14:35 ܠܳܐ ܠܰܐܪܥܳܐ ܘܠܳܐ ܠܙܶܒ݁ܠܳܐ ܐܳܙܳܠ̄ܐ ܠܒܰ݁ܪ ܫܳܕܶ݁ܝܢ ܠܳܗ ܣ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ
Luk 15:1 ܡܶܬ݁ܩܰܪܒܺ݁ܝܢ ܗ̄ܘܰܘ ܕ݂ܶܝܢ ܠܘܳܬܶ݁ܗ ܡܳܟ݁ܣܶܐ ܘܚܰܛܳܝܶܐ ܕ݂ܢܶܫܡܥܽܘܢܳܝܗ̄ܝ:
Luk 15:2 ܘܣܳܦ݁ܪܶܐ ܘܰܦ݁ܪܺܝܫܶܐ ܪܳܛܢܺܝܢ ܗ̄ܘܰܘ ܘܳܐܡܪܺܝܢ ܗܳܢܳܐ ܠܚܰܛܳܝܶܐ ܡܩܰܒ݂ܶܠ ܘܳܐܟܶ݁ܠ ܥܰܡܗܽܘܢ: ܣ
Luk 15:3 ܘܶܐܡܰܪ ܠܗܽܘܢ ܝܶܫܽܘܥ ܡܰܬ݁ܠܳܐ ܗܳܢܳܐ:
Luk 15:4 ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܺܐܝܬ݁ ܠܶܗ ܡܳܐܐ ܥܶܪܒ݂ܺܝܢ ܘܶܐܢ ܢܺܐܒܰ݁ܕ݁ ܚܰܕ݁ ܡܶܢܗܽܘܢ ܠܳܐ ܫܳܒܶ݁ܩ ܬ݂ܶܫܥܺܝܢ ܘܬܶ݁ܫܥܳܐ ܒ݂ܕܰ݁ܒ݁ܪܳܐ ܘܳܐܙܶܠ ܒ݂ܳܥܶܐ ܠܗܰܘ ܕ݂ܶܐܒܰ݁ܕ݁ ܥܕܰ݁ܡܳܐ ܕ݂ܢܶܫܟ݂ܚܺܝܘܗ̄ܝ:
Luk 15:5 ܘܡܳܐ ܕ݂ܶܐܫܟ݂ܚܶܗ ܚܳܕܶ݁ܐ ܘܫܳܩܶܠ ܠܶܗ ܥܰܠ ܟ݂ܰܬ݁ܦ݂ܳܬܶ݁ܗ:
Luk 15:6 ܘܳܐܬܶ݁ܐ ܠܒܰ݁ܝܬ݂ܶܗ ܘܩܳܪܶܐ ܠܪܳܚܡܰܘܗ̄ܝ ܘܠܰܫܒܳ݁ܒܰ݁ܘܗ̄ܝ ܘܳܐܡܰܪ ܠܗܽܘܢ ܚܕܰ݁ܘ ܥܰܡܝ ܕ݂ܶܐܫܟ݂ܚܶܬ݁ ܥܶܪܒ݂ܝ ܕ݂ܰܐܒ݂ܺܝܕ݁ ܗܘܳܐ:
Luk 15:7 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܟܰ݁ܢܳܐ ܬ݂ܶܗܘܶܐ ܚܰܕܽ݁ܘܬܳ݁ܐ ܒ݂ܰܫܡܰܝܳܐ ܥܰܠ ܚܰܕ݁ ܚܰܛܳܝܳܐ ܕ݂ܬܳ݁ܐܶܒ݁ ܐܰܘ ܥܰܠ ܬ݂ܶܫܥܺܝܢ ܘܬܶ݁ܫܥܳܐ ܙܰܕ݂ܺܝܩܺܝܢ ܕ݂ܠܳܐ ܡܶܬ݁ܒ݂ܰܥܝܳܐ ܠܗܽܘܢ ܬ݂ܝܳܒ݂ܽܘܬܳ݁ܐ: ܣ
Luk 15:8 ܐܰܘ ܐܰܝܕܳ݁ܐ ܗ̄ܝ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܠܳܗ ܥܶܣܪܳܐ ܙܽܘܙܺܝܢ ܘܬܰ݁ܘܒ݂ܶܕ݁ ܚܰܕ݁ ܡܶܢܗܽܘܢ ܘܠܳܐ ܡܰܢܗܪܳܐ ܫܪܳܓܳ݁ܐ ܘܚܳܡܳܐ ܒ݂ܰܝܬ݂ܳܐ ܘܒܳ݁ܥܝܳܐ ܠܶܗ ܒ݂ܛܺܝܠܳܐܝܺܬ݁ ܥܕܰ݁ܡܳܐ ܕ݂ܬܶ݁ܫܟ݂ܚܺܝܘܗ̄ܝ:
Luk 15:9 ܘܡܳܐ ܕ݂ܶܐܫܟ݂ܰܚܬܶ݁ܗ ܩܳܪܝܳܐ ܠܪܳܚܡܳܬܳ݁ܗ ܘܠܰܫܒܳ݁ܒܳ݁ܬܳ݁ܗ ܘܳܐܡܪܳܐ ܠܗܶܝܢ ܚܕܳ݁ܝܶܝܢ ܥܰܡܝ ܕ݂ܶܐܫܟ݂ܚܶܬ݁ ܙܽܘܙܝ ܕ݂ܰܐܒ݂ܺܝܕ݁ ܗ̄ܘܳܐ:
Luk 15:10 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܟܰ݁ܢܳܐ ܬ݂ܶܗܘܶܐ ܚܰܕܽ݁ܘܬܳ݁ܐ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ ܥܰܠ ܚܰܕ݁ ܚܰܛܳܝܳܐ ܕ݂ܬܳ݁ܐܶܒ݁: ܣ
Luk 15:11 ܘܶܐܡܰܪ ܗ̄ܘܳܐ ܠܗܽܘܢ ܬ݂ܽܘܒ݁ ܝܶܫܽܘܥ ܠܓܰ݁ܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܠܶܗ ܒ݂ܢܰܝܳܐ ܬ݂ܪܶܝܢ:
Luk 15:12 ܘܶܐܡܰܪ ܠܶܗ ܒ݂ܪܶܗ ܙܥܽܘܪܳܐ ܐܳܒ݁ܝ ܗܰܒ݁ ܠܺܝ ܦ݂ܳܠܓ݂ܽܘܬܳ݁ܐ ܕ݂ܡܳܛܝܳܐ ܠܺܝ ܡܶܢ ܒ݂ܰܝܬ݂ܳܟ݁ ܘܦܰ݁ܠܶܓ݁ ܠܗܽܘܢ ܩܶܢܝܳܢܶܗ:
Luk 15:13 ܘܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܩܰܠܺܝܠ ܟ݂ܰܢܶܫ ܗܰܘ ܒ݂ܪܶܗ ܙܥܽܘܪܳܐ ܟ݂ܽܠ ܡܶܕ݂ܶܡ ܕ݂ܰܡܛܳܝܗ̄ܝ ܘܶܐܙܰܠ ܠܰܐܬ݁ܪܳܐ ܪܰܚܺܝܩܳܐ ܘܬܰ݁ܡܳܢ ܒ݂ܰܕ݂ܰܪ ܩܶܢܝܳܢܶܗ ܟ݂ܰܕ݁ ܚܳܝܶܐ ܦ݂ܰܪܳܚܳܐܝܺܬ݁:
Luk 15:14 ܘܟܰ݁ܕ݁ ܓ݂ܰܡܰܪ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܶܗ ܗܘܳܐ ܟ݂ܰܦ݁ܢܳܐ ܪܰܒ݂ܳܐ ܒ݂ܰܐܬ݁ܪܳܐ ܗܰܘ ܘܫܰܪܺܝ ܚܳܣܰܪ ܠܶܗ:
Luk 15:15 ܘܶܐܙܰܠ ܢܩܶܦ݁ ܠܶܗ ܠܚܰܕ݁ ܡܶܢ ܒ݂ܢܰܝ ܡܕܺ݁ܝܢ̄ܬ݂ܳܐ ܕ݂ܰܐܬ݁ܪܳܐ ܗܰܘ ܘܗܽܘ ܫܰܕ݂ܪܶܗ ܠܰܩܪܺܝܬܳ݁ܐ ܠܡܶܪܥܳܐ ܚܙܺܝܪܶܐ:
Luk 15:16 ܘܡܶܬ݁ܪܰܓ݁ܪܰܓ݁ ܗ̄ܘܳܐ ܠܡܶܡܠܳܐ ܟ݂ܰܪܣܶܗ ܡܶܢ ܚܰܪܽܘܒܶ݁ܐ ܗܳܢܽܘܢ ܕ݂ܳܐܟ݁ܠܺܝܢ ܗ̄ܘܰܘ ܚܙܺܝܪܶܐ ܘܠܳܐ ܐ̄ܢܳܫ ܝܳܗܶܒ݁ ܗ̄ܘܳܐ ܠܶܗ:
Luk 15:17 ܘܟܰ݁ܕ݁ ܐܶܬܳ݁ܐ ܠܘܳܬ݁ ܢܰܦ݁ܫܶܗ ܐܶܡܰܪ ܟ݂ܡܳܐ ܗܳܫܳܐ ܐܰܓܺ݁ܝܪܶܐ ܐܺܝܬ݁ ܒ݂ܶܝܬ݁ ܐܳܒ݁ܝ ܕ݂ܝܰܬ݂ܺܝܪ ܠܗܽܘܢ ܠܰܚܡܳܐ ܘܶܐܢܳܐ ܗܳܪܟ݂ܳܐ ܠܟܰ݁ܦ݁ܢܝ ܐܳܒܶ݁ܕ݁ ܐ̄ܢܳܐ:
Luk 15:18 ܐܶܩܽܘܡ ܐܺܙܰܠ ܠܘܳܬ݁ ܐܳܒ݁ܝ ܘܺܐܡܰܪ ܠܶܗ ܐܳܒ݁ܝ ܚܛܺܝܬ݁ ܒ݂ܰܫܡܰܝܳܐ ܘܰܩܕܳ݁ܡܰܝܟְ݂:
Luk 15:19 ܘܠܳܐ ܡܶܟ݂ܺܝܠ ܫܳܘܶܐ ܐ̄ܢܳܐ ܕ݂ܰܒ݁ܪܳܟ݁ ܐܶܬ݁ܩܪܶܐ ܥܒܶ݁ܕܰ݁ܝܢܝ ܐܰܝܟ݁ ܚܰܕ݁ ܡܶܢ ܐܰܓܺ݁ܝܪܰܝܟְ݂:
Luk 15:20 ܘܩܳܡ ܐܶܬܳ݁ܐ ܠܘܳܬ݁ ܐܰܒܽ݁ܘܗ̄ܝ ܘܥܰܕ݁ ܗܽܘ ܪܰܚܺܝܩ ܚܙܳܝܗ̄ܝ ܐܰܒܽ݁ܘܗ̄ܝ ܘܶܐܬ݁ܪܰܚܰܡ ܥܠܰܘܗ̄ܝ ܘܰܪܗܶܛ ܢܦܰ݁ܠ ܥܰܠ ܨܰܘܪܶܗ ܘܢܰܫܩܶܗ:
Luk 15:21 ܘܶܐܡܰܪ ܠܶܗ ܒ݂ܪܶܗ ܐܳܒ݁ܝ ܚܛܺܝܬ݁ ܒ݂ܰܫܡܰܝܳܐ ܘܰܩܕܳ݁ܡܰܝܟְ݂ ܘܠܳܐ ܫܳܘܶܐ ܐ̄ܢܳܐ ܕ݂ܰܒ݁ܪܳܟ݁ ܐܶܬ݁ܩܪܶܐ:
Luk 15:22 ܐܶܡܰܪ ܕ݂ܶܝܢ ܐܰܒܽ݁ܘܗ̄ܝ ܠܥܰܒ݁ܕ݂ܰܘܗ̄ܝ ܐܰܦ݂ܶܩܘ ܐܶܣܛܠܳܐ ܪܺܫܳܝܬ݂ܳܐ ܐܰܠܒ݂ܶܫܽܘܗ̄ܝ ܘܣܺܝܡܘ ܥܶܙܶܩܬܳ݁ܐ ܒ݂ܺܐܝܕܶ݁ܗ ܘܰܐܣܶܐܢܽܘܗ̄ܝ ܡܣܳܢܶܐ:
Luk 15:23 ܘܰܐܝܬ݂ܰܘ ܩܛܽܘܠܘ ܬ݂ܰܘܪܳܐ ܕ݂ܦܶ݁ܛܡܳܐ ܘܢܶܐܟܽ݁ܘܠ ܘܢܶܬ݁ܒ݂ܰܣܰܡ:
Luk 15:24 ܕ݂ܗܳܢܳܐ ܒ݂ܶܪܝ ܡܺܝܬܳ݁ܐ ܗܘܳܐ ܘܰܚܝܳܐ ܘܰܐܒ݂ܺܝܕܳ݁ܐ ܗܘܳܐ ܘܶܐܫܬ݂ܟܰ݁ܚ ܘܫܰܪܺܝܘ ܠܡܶܬ݁ܒ݂ܰܣܳܡܽܘ:
Luk 15:25 ܗܰܘ ܕ݂ܶܝܢ ܒ݂ܪܶܗ ܩܰܫܺܝܫܳܐ ܒ݂ܰܩܪܺܝܬܳ݁ܐ ܗ̄ܘܳܐ ܘܟܰ݁ܕ݁ ܐܶܬܳ݁ܐ ܘܰܩܪܶܒ݁ ܠܘܳܬ݁ ܒ݂ܰܝܬ݂ܳܐ ܫܡܰܥ ܩܳܠ ܙܡܳܪܳܐ ܕ݂ܣܰܓ݂ܺܝܶܐܐ:
Luk 15:26 ܘܰܩܪܳܐ ܠܚܰܕ݁ ܡܶܢ ܛܠܳܝܶܐ ܘܫܰܐܠܶܗ ܡܳܢܰܘ ܗܳܢܳܐ:
Luk 15:27 ܐܳܡܰܪ ܠܶܗ ܐܰܚܽܘܟ݁ ܐܶܬܳ݁ܐ ܘܰܩܛܰܠ ܐܰܒܽ݁ܘܟ݁ ܬ݂ܰܘܪܳܐ ܕ݂ܦܶ݁ܛܡܳܐ ܕ݂ܟܰ݁ܕ݁ ܚܠܺܝܡ ܐܰܩܒ݂ܠܶܗ:
Luk 15:28 ܘܰܪܓܶ݁ܙ ܘܠܳܐ ܨܳܒܶ݁ܐ ܗ̄ܘܳܐ ܠܡܶܥܰܠ ܘܰܢܦܰ݁ܩ ܐܰܒܽ݁ܘܗ̄ܝ ܒ݂ܥܳܐ ܡܶܢܶܗ:
Luk 15:29 ܗܽܘ ܕ݂ܶܝܢ ܐܶܡܰܪ ܠܰܐܒܽ݁ܘܗ̄ܝ ܗܳܐ ܟ݂ܡܳܐ ܫܢܺܝܢ ܦ݂ܳܠܰܚ ܐ̄ܢܳܐ ܠܳܟ݁ ܥܰܒ݁ܕ݂ܽܘܬܳ݁ܐ ܘܠܳܐ ܡܶܡܬܽ݁ܘܡ ܥܶܒ݁ܪܶܬ݁ ܦ݂ܽܘܩܕ݂ܳܢܳܟ݁ ܘܡܶܢ ܡܬܽ݁ܘܡ ܓ݂ܰܕ݁ܝܳܐ ܠܳܐ ܝܰܗ̄ܒ݁ܬ݂ ܠܺܝ ܕ݂ܶܐܬ݁ܒ݂ܰܣܰܡ ܥܰܡ ܪܳܚܡܰܝ:
Luk 15:30 ܠܗܳܢܳܐ ܕ݂ܶܝܢ ܒ݂ܪܳܟ݁ ܟ݂ܰܕ݁ ܦ݂ܰܪܰܚ ܩܶܢܝܳܢܳܟ݁ ܥܰܡ ܙܳܢܝܳܬܳ݁ܐ ܘܶܐܬܳ݁ܐ ܢܟܰ݁ܣܬ݂ ܠܶܗ ܬ݂ܰܘܪܳܐ ܕ݂ܦܶ݁ܛܡܳܐ:
Luk 15:31 ܐܳܡܰܪ ܠܶܗ ܐܰܒܽ݁ܘܗ̄ܝ ܒ݂ܶܪܝ ܐܰܢ̄ܬ݂ ܒ݂ܟܽ݁ܠܙܒܰ݁ܢ ܥܰܡܝ ܐܰܢ̄ܬ݂ ܘܟܽ݁ܠܡܶܕ݂ܶܡ ܕ݂ܺܝܠܝ ܕ݂ܺܝܠܳܟ݁ ܗܽ̄ܘ:
Luk 15:32 ܠܡܶܒ݁ܣܰܡ ܕ݂ܶܝܢ ܘܳܠܶܐ ܗ̄ܘܳܐ ܠܰܢ ܘܰܠܡܶܚܕ݂ܳܐ ܕ݂ܗܳܢܳܐ ܐܰܚܽܘܟ݁ ܡܺܝܬܳ݁ܐ ܗܘܳܐ ܘܰܚܝܳܐ ܘܰܐܒ݂ܺܝܕܳ݁ܐ ܗܘܳܐ ܘܶܐܫܬ݂ܟܰ݁ܚ ܣ݂ ܣ݂:
Luk 16:1 ܘܶܐܡܰܪ ܡܰܬ݁ܠܳܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܥܰܬ݂ܺܝܪܳܐ ܘܺܐܝܬ݁ ܗ̄ܘܳܐ ܠܶܗ ܪܰܒ݂ܰܝܬ݂ܳܐ ܘܶܐܬܶ݁ܐܟܶ݁ܠܘ ܠܶܗ ܩܰܪܨܰܘܗ̄ܝ ܕ݂ܩܶܢܝܳܢܶܗ ܡܦܰ݁ܪܰܚ:
Luk 16:2 ܘܰܩܪܳܝܗ̄ܝ ܡܳܪܶܗ ܘܶܐܡܰܪ ܠܶܗ ܡܳܢܰܘ ܗܳܢܳܐ ܕ݂ܫܳܡܰܥ ܐ̄ܢܳܐ ܥܠܰܝܟְ݂ ܗܰܒ݁ ܠܺܝ ܚܽܘܫܒ݂ܳܢܳܐ ܕ݂ܪܰܒ݂ܰܬ݁-ܒ݂ܰܝܬ݂ܽܘܬܳ݁ܟ݁ ܠܳܐ ܓ݂ܶܝܪ ܡܶܫܟ݂ܰܚ ܐܰܢ̄ܬ݂ ܡܶܟ݂ܺܝܠ ܪܰܒ݂ܰܝܬ݂ܳܐ ܕ݂ܬܶ݁ܗܘܶܐ ܠܺܝ:
Luk 16:3 ܐܳܡܰܪ ܗܰܘ ܪܰܒ݂ܰܝܬ݂ܳܐ ܒ݂ܢܰܦ݁ܫܶܗ ܡܳܢܳܐ ܐܶܥܒ݂ܶܕ݁ ܕ݂ܡܳܪܝ ܫܳܩܶܠ ܠܳܗ ܡܶܢܝ ܪܰܒ݂ܰܬ݁-ܒ݂ܰܝܬ݂ܽܘܬܳ݁ܐ ܕ݂ܶܐܚܦ݂ܽܘܪ ܠܳܐ ܡܶܫܟ݂ܰܚ ܐ̄ܢܳܐ ܘܰܠܡܶܚܕ݂ܰܪ ܒ݂ܳܗܶܬ݁ ܐ̄ܢܳܐ:
Luk 16:4 ܝܶܕ݁ܥܶܬ݁ ܡܳܢܳܐ ܐܶܥܒ݂ܶܕ݁ ܕ݂ܡܳܐ ܕ݂ܢܶܦ݁ܩܶܬ݁ ܡܶܢ ܪܰܒ݂ܰܬ݁-ܒ݂ܰܝܬ݂ܽܘܬܳ݁ܐ ܢܩܰܒ݂ܠܽܘܢܳܢܝ ܒ݂ܒܳ݁ܬ݂ܰܝܗܽܘܢ:
Luk 16:5 ܘܰܩܪܳܐ ܚܰܕ݁ ܚܰܕ݁ ܡܶܢ ܚܰܝܳܒܶ݁ܐ ܕ݂ܡܳܪܶܗ ܘܶܐܡܰܪ ܠܩܰܕ݁ܡܳܝܳܐ ܟ݂ܡܳܐ ܚܰܝܳܒ݁ ܐܰܢ̄ܬ݂ ܠܡܳܪܝ:
Luk 16:6 ܐܳܡܰܪ ܠܶܗ ܡܳܐܐ ܡܰܬ݁ܪܝܳܢ ܡܶܫܚܳܐ ܐܳܡܰܪ ܠܶܗ ܣܰܒ݁ ܟ݂ܬܳ݁ܒܳ݁ܟ݁ ܘܬܶ݁ܒ݁ ܒ݂ܰܥܓܰ݁ܠ ܟ݂ܬܽ݁ܘܒ݁ ܚܰܡܫܺܝܢ ܡܰܬ݁ܪܝܳܢ:
Luk 16:7 ܘܶܐܡܰܪ ܠܰܐ̄ܚܪܺܢܳܐ ܘܰܐܢ̄ܬ݂ ܡܳܢܳܐ ܚܰܝܳܒ݁ ܐܰܢ̄ܬ݂ ܠܡܳܪܝ ܐܳܡܰܪ ܠܶܗ ܡܳܐܐ ܟ݂ܽܘܪܺܝܢ ܚܶܛܶܐ ܐܳܡܰܪ ܠܶܗ ܩܰܒ݂ܶܠ ܟ݂ܬܳ݁ܒܳ݁ܟ݁ ܘܬܶ݁ܒ݁ ܟ݂ܬܽ݁ܘܒ݁ ܬ݂ܡܳܢܺܐܝܢ ܟ݂ܽܘܪܺܝܢ:
Luk 16:8 ܘܫܰܒ݂ܰܚ ܡܳܪܰܢ ܠܪܰܒ݂ܰܝܬ݂ܳܐ ܕ݂ܥܰܘܠܳܐ ܕ݂ܚܰܟ݂ܺܝܡܳܐܝܺܬ݁ ܥܒܰ݁ܕ݁ ܒ݂ܢܰܘܗ̄ܝ ܓ݂ܶܝܪ ܕ݂ܥܳܠܡܳܐ ܗܳܢܳܐ ܚܰܟ݂ܺܝܡܺܝܢ ܐܶܢܽܘܢ ܡܶܢ ܒ݂ܢܰܘܗ̄ܝ ܕ݂ܢܽܘܗܪܳܐ ܒ݂ܫܰܪܒ݂ܰܬ݁ܗܽܘܢ ܗܳܕܶ݁ܐ:
Luk 16:9 ܘܳܐܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܥܒܶ݁ܕ݁ܘ ܠܟܽ݁ܘܢ ܪܳܚܡܶܐ ܡܶܢ ܡܳܡܽܘܢܳܐ ܗܳܢܳܐ ܕ݂ܥܰܘܠܳܐ ܕ݂ܡܳܐ ܕ݂ܰܓ݁ܡܰܪ ܢܩܰܒ݂ܠܽܘܢܳܟܽ݁ܘܢ ܒ݂ܰܡܛܰܠܰܝܗܽܘܢ ܕ݂ܰܠܥܳܠܰܡ:
Luk 16:10 ܡܰܢ ܕ݂ܰܒ݁ܩܰܠܺܝܠ ܡܗܰܝܡܰܢ ܐܳܦ݁ ܒ݂ܣܰܓ݂ܺܝ ܡܗܰܝܡܰܢ ܗܽ̄ܘ ܘܡܰܢ ܕ݂ܰܒ݁ܩܰܠܺܝܠ ܥܰܘܳܠ ܐܳܦ݁ ܒ݂ܣܰܓ݂ܺܝ ܥܰܘܳܠ ܗܽ̄ܘ:
Luk 16:11 ܐܶܢ ܗܳܟܺ݁ܝܠ ܒ݂ܡܳܡܽܘܢܳܐ ܕ݂ܥܰܘܠܳܐ ܡܗܰܝܡܢܶܐ ܠܳܐ ܗܘܰܝܬ݂ܽܘܢ ܫܪܳܪܳܐ ܠܟܽ݁ܘܢ ܡܰܢܽܘ ܡܗܰܝܡܶܢ:
Luk 16:12 ܘܶܐܢ ܒ݂ܰܕ݁ܠܳܐ ܕ݂ܺܝܠܟܽ݁ܘܢ ܠܳܐ ܐܶܫܬ݂ܟܰ݁ܚܬ݂ܽܘܢ ܡܗܰܝܡܢܶܐ ܕ݂ܺܝܠܟܽ݁ܘܢ ܡܰܢܽܘ ܢܶܬ݂ܶܠ ܠܟܽ݁ܘܢ: ܣ
Luk 16:13 ܠܰܝܬ݂ ܥܰܒ݁ܕ݂ܳܐ ܕ݂ܡܶܫܟ݂ܰܚ ܠܰܬ݁ܪܶܝܢ ܡܳܪܰܘܳܢ ܠܡܶܦ݁ܠܰܚ ܐܰܘ ܓ݂ܶܝܪ ܠܚܰܕ݁ ܢܶܣܢܶܐ ܘܠܰܐ̄ܚܪܺܢܳܐ ܢܶܪܚܰܡ ܐܰܘ ܠܚܰܕ݁ ܢܝܰܩܰܪ ܘܠܰܐ̄ܚܪܺܢܳܐ ܢܫܽܘܛ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܦ݁ܠܰܚ ܠܰܐܠܳܗܳܐ ܘܰܠܡܳܡܽܘܢܳܐ: ܣ
Luk 16:14 ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܗܳܠܶܝܢ ܟ݂ܽܠܗܶܝܢ ܡܶܛܽܠ ܕ݂ܪܳܚܡܺܝܢ ܗ̄ܘܰܘ ܟ݂ܶܣܦ݂ܳܐ ܡܡܰܝܩܺܝܢ ܗ̄ܘܰܘ ܒ݂ܶܗ:
Luk 16:15 ܝܶܫܽܘܥ ܕ݂ܶܝܢ ܐܶܡܰܪ ܠܗܽܘܢ ܐܰܢ̄ܬ݂ܽܘܢ ܐܶܢܽܘܢ ܕ݂ܰܡܙܰܕ݂ܩܺܝܢ ܢܰܦ݁ܫܗܽܘܢ ܩܕܳ݁ܡ ܒ݂ܢܰܝ-ܐ̄ܢܳܫܳܐ ܐܰܠܳܗܳܐ ܕ݂ܶܝܢ ܝܳܕܰ݁ܥ ܠܶܒ݂ܰܘܳܬ݁ܟܽ݁ܘܢ ܕ݂ܡܶܕ݂ܶܡ ܕ݂ܪܳܡ ܒ݂ܶܝܬ݁ ܒ݂ܢܰܝܢܳܫܳܐ ܩܕܳ݁ܡ ܐܰܠܳܗܳܐ ܢܕܺ݁ܝܕ݁ ܗܽ̄ܘ: ܣ
Luk 16:16 ܢܳܡܽܘܣܳܐ ܘܰܢܒܺ݁ܝܶܐ ܥܕܰ݁ܡܳܐ ܠܝܽܘܚܰܢܳܢ ܡܶܢ ܗܳܝܕ݂ܶܝܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܡܶܣܬ݂ܰܒ݂ܪܳܐ ܘܟܽ݁ܠ ܠܳܗ ܚܳܒܶ݁ܨ ܕ݂ܢܶܥܽܘܠ:
Luk 16:17 ܦ݂ܫܺܝܩ ܗܽ̄ܘ ܕ݂ܶܝܢ ܕ݂ܰܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܐܰܘ ܐܳܬܽ݁ܘܬܳ݁ܐ ܚܕܳ݁ܐ ܡܶܢ ܢܳܡܽܘܣܳܐ ܬ݂ܶܥܒ݂ܰܪ: ܣ
Luk 16:18 ܟ݂ܽܠ ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܘܢܳܣܶܒ݁ ܐ̄ܚܪܺܬܳ݁ܐ ܓ݂ܳܐܰܪ ܘܟܽ݁ܠ ܡܰܢ ܕ݂ܢܳܣܶܒ݁ ܫܒܺ݁ܝܩܬ݂ܳܐ ܓ݂ܳܐܰܪ: ܣ
Luk 16:19 ܓ݂ܰܒ݁ܪܳܐ ܕ݂ܶܝܢ ܚܰܕ݁ ܥܰܬ݂ܺܝܪܳܐ ܐܺܝܬ݁ ܗ̄ܘܳܐ ܘܠܳܒܶ݁ܫ ܗ̄ܘܳܐ ܒ݂ܽܘܨܳܐ ܘܰܐܪܓ݂ܘܳܢܳܐ ܘܟܽ݁ܠܝܽܘܡ ܡܶܬ݁ܒ݂ܰܣܡܺܝܢ ܗ̄ܘܳܐ ܓ݂ܰܐܝܳܐܝܺܬ݁:
Luk 16:20 ܘܡܶܣܟ݂ܺܢܳܐ ܚܰܕ݁ ܐܺܝܬ݁ ܗ̄ܘܳܐ ܕ݂ܰܫܡܶܗ ܠܳܥܳܙܰܪ ܘܰܪܡܶܐ ܗ̄ܘܳܐ ܠܘܳܬ݁ ܬ݂ܰܪܥܶܗ ܕ݂ܗܰܘ ܥܰܬ݂ܺܝܪܳܐ ܟ݂ܰܕ݁ ܡܡܰܚܰܝ ܒ݂ܫܽܘܚܢܶܐ:
Luk 16:21 ܘܡܶܬ݁ܝܰܐܰܒ݁ ܗ̄ܘܳܐ ܕ݂ܢܶܡܠܶܐ ܟ݂ܰܪܣܶܗ ܡܶܢ ܦ݂ܰܪܬ݂ܽܘܬܶ݁ܐ ܕ݂ܢܳܦ݁ܠܺܝܢ ܡܶܢ ܦ݂ܳܬܽ݁ܘܪܶܗ ܕ݂ܗܰܘ ܥܰܬ݂ܺܝܪܳܐ ܐܶܠܳܐ ܐܳܦ݁ ܟ݂ܰܠܒ݂ܶܐ ܐܳܬܶ݁ܝܢ ܗ̄ܘܰܘ ܡܠܰܚܟܺ݁ܝܢ ܫܽܘܚܢܰܘܗ̄ܝ:
Luk 16:22 ܗܘܳܐ ܕ݂ܶܝܢ ܘܡܺܝܬ݁ ܗܰܘ ܡܶܣܟ݂ܺܢܳܐ ܘܰܐܘܒ݂ܠܽܘܗ̄ܝ ܡܰܠܰܐܟܶ݁ܐ ܠܥܽܘܒ݂ܶܗ ܕ݂ܰܐܒ݁ܪܳܗܳܡ ܐܳܦ݁ ܗܰܘ ܕ݂ܶܝܢ ܥܰܬ݂ܺܝܪܳܐ ܡܺܝܬ݁ ܘܶܐܬ݁ܩܒܰ݁ܪ:
Luk 16:23 ܘܟܰ݁ܕ݁ ܡܶܫܬ݂ܰܢܰܩ ܒ݂ܰܫܝܽܘܠ ܐܰܪܺܝܡ ܥܰܝܢܰܘܗ̄ܝ ܡܶܢ ܪܽܘܚܩܳܐ ܘܰܚܙܳܐ ܠܰܐܒ݁ܪܳܗܳܡ ܘܰܠܠܳܥܳܙܰܪ ܒ݂ܥܽܘܒ݂ܶܗ:
Luk 16:24 ܘܰܩܪܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܐܳܒ݁ܝ ܐܰܒ݁ܪܳܗܳܡ ܐܶܬ݁ܪܰܚܰܡ ܥܠܰܝ ܘܫܰܕ݂ܰܪ ܠܠܳܥܳܙܰܪ ܕ݂ܢܶܨܒ݂ܽܘܥ ܪܺܝܫ ܨܶܒ݁ܥܶܗ ܒ݂ܡܰܝܳܐ ܘܰܢܪܰܛܶܒ݁ ܠܺܝ ܠܶܫܳܢܝ ܕ݂ܗܳܐ ܡܶܫܬ݂ܰܢܰܩ ܐ̄ܢܳܐ ܒ݂ܫܰܠܗܶܒܺ݁ܝܬܳ݁ܐ ܗܳܕܶ݁ܐ:
Luk 16:25 ܐܳܡܰܪ ܠܶܗ ܐܰܒ݁ܪܳܗܳܡ ܒ݂ܶܪܝ ܐܶܬ݂ܕ݂ܰܟ݁̄ܪ ܕ݂ܩܰܒ݂ܶܠܬ݂ ܛܳܒܳ݁ܬܳ݁ܟ݁ ܒ݂ܚܰܝܰܝܟְ݂ ܘܠܳܥܳܙܰܪ ܒ݂ܺܝܫܳܬܶ݁ܗ ܘܗܳܫܳܐ ܗܳܐ ܡܶܬ݂ܬ݂ܢܺܝܚ ܗܳܪܟ݂ܳܐ ܘܰܐܢ̄ܬ݂ ܡܶܫܬ݂ܰܢܰܩ:
Luk 16:26 ܘܥܰܡ ܗܳܠܶܝܢ ܟ݂ܽܠܗܶܝܢ ܗܰܘܬܳ݁ܐ ܪܰܒ݂ܬܳ݁ܐ ܣܺܝܡܳܐ ܒ݂ܰܝܢܰܝܢ ܘܰܠܟܽ݁ܘܢ ܕ݂ܰܐܝܠܶܝܢ ܕ݂ܨܳܒܶ݁ܝܢ ܡܶܟ݂ܳܐ ܕ݂ܢܶܥܒ݂ܪܽܘܢ ܠܘܳܬ݁ܟܽ݁ܘܢ ܠܳܐ ܢܶܫܟ݂ܚܽܘܢ ܘܳܐܦ݁ܠܳܐ ܕ݂ܡܶܢ ܬ݂ܰܡܳܢ ܢܶܥܒ݂ܪܽܘܢ ܠܘܳܬܰ݁ܢ:
Luk 16:27 ܐܳܡܰܪ ܠܶܗ ܡܳܕܶ݁ܝܢ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܳܒ݁ܝ ܕ݂ܰܬ݁ܫܰܕ݂ܪܺܝܘܗ̄ܝ ܠܒܶ݁ܝܬ݁ ܐܳܒ݁ܝ:
Luk 16:28 ܚܰܡܫܳܐ ܓ݂ܶܝܪ ܐܰܚܺܝܢ ܐܺܝܬ݁ ܠܺܝ ܢܺܐܙܰܠ ܢܣܰܗܶܕ݁ ܐܶܢܽܘܢ ܕ݂ܠܳܐ ܐܳܦ݁ ܗܶܢܽܘܢ ܢܺܐܬܽ݁ܘܢ ܠܕܽ݁ܘܟ݂ܬܳ݁ܐ ܗܳܕܶ݁ܐ ܕ݂ܬܰ݁ܫܢܺܝܩܳܐ:
Luk 16:29 ܐܳܡܰܪ ܠܶܗ ܐܰܒ݁ܪܳܗܳܡ ܐܺܝܬ݁ ܠܗܽܘܢ ܡܽܘܫܶܐ ܘܰܢܒܺ݁ܝܶܐ ܢܶܫܡܥܽܘܢ ܐܶܢܽܘܢ:
Luk 16:30 ܗܽܘ ܕ݂ܶܝܢ ܐܶܡܰܪ ܠܶܗ ܠܳܐ ܐܳܒ݁ܝ ܐܰܒ݁ܪܳܗܳܡ ܐܶܠܳܐ ܐܶܢ ܐ̄ܢܳܫ ܡܶܢ ܡܺܝܬܶ݁ܐ ܢܺܐܙܰܠ ܠܘܳܬ݁ܗܽܘܢ ܬ݂ܳܝܒ݂ܺܝܢ:
Luk 16:31 ܐܳܡܰܪ ܠܶܗ ܐܰܒ݁ܪܳܗܳܡ ܐܶܢ ܠܡܽܘܫܶܐ ܘܠܰܢܒܺ݁ܝܶܐ ܠܳܐ ܫܳܡܥܺܝܢ ܐܳܦ݁ ܠܳܐ ܐܶܢ ܐ̄ܢܳܫ ܡܶܢ ܡܺܝܬܶ݁ܐ ܢܩܽܘܡ ܡܗܰܝܡܢܺܝܢ ܠܶܗ: ܣ
Luk 17:1 ܘܶܐܡܰܪ ܗ̄ܘܳܐ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܠܳܐ ܡܶܫܟ݂ܚܳܐ ܕ݂ܠܳܐ ܢܺܐܬܽ݁ܘܢ ܡܰܟ݁ܫܽܘܠܶܐ ܘܳܝ ܕ݂ܶܝܢ ܠܗܰܘ ܕ݂ܒܺ݁ܐܝܕܶ݁ܗ ܢܺܐܬܽ݁ܘܢ:
Luk 17:2 ܦ݂ܰܩܳܚ ܗ̄ܘܳܐ ܠܶܗ ܐܶܠܽܘ ܪܰܚܝܳܐ ܕ݂ܰܚܡܳܪܳܐ ܬ݂ܰܠܝܳܐ ܒ݂ܨܰܘܪܶܗ ܘܰܫܕܶ݁ܐ ܒ݂ܝܰܡܳܐ ܐܰܘ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ:
Luk 17:3 ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܐܶܢ ܢܶܚܛܶܐ ܐܰܚܽܘܟ݁ ܟ݂ܐܺܝ ܒ݂ܶܗ ܘܶܐܢ ܬ݂ܳܐܶܒ݁ ܫܒܽ݁ܘܩ ܠܶܗ:
Luk 17:4 ܘܶܐܢ ܫܒܰ݁ܥ ܙܰܒ݁ܢܺܝܢ ܒ݂ܝܰܘܡܳܐ ܢܰܣܟ݂ܶܠ ܒ݂ܳܟ݁ ܘܰܫܒܰ݁ܥ ܙܰܒ݁ܢܺܝܢ ܒ݂ܝܰܘܡܳܐ ܢܶܬ݁ܦ݂ܢܶܐ ܠܘܳܬܳ݁ܟ݁ ܘܢܺܐܡܰܪ ܕ݂ܬܳ݁ܐܶܒ݁ ܐ̄ܢܳܐ ܫܒܽ݁ܘܩ ܠܶܗ: ܣ
Luk 17:5 ܘܶܐܡܰܪܘ ܫܠܺܝܚܶܐ ܠܡܳܪܰܢ ܐܰܘܣܶܦ݁ ܠܰܢ ܗܰܝܡܳܢܽܘܬܳ݁ܐ:
Luk 17:6 ܐܳܡܰܪ ܠܗܽܘܢ ܐܶܢ ܐܺܝܬ݁ ܗ̄ܘܳܬ݁ ܠܟܽ݁ܘܢ ܗܰܝܡܳܢܽܘܬܳ݁ܐ ܐܰܝܟ݁ ܦ݂ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܐܳܡܪܺܝܢ ܗ̄ܘܰܝܬ݂ܽܘܢ ܠܬܽ݁ܘܬܳ݁ܐ ܗܳܢܳܐ ܕ݂ܶܐܬ݁ܥܰܩ̄ܪ ܘܶܐܬ݁ܢܰܨܒ݂ ܒ݂ܝܰܡܳܐ ܘܡܶܫܬ݂ܡܰܥ ܗ̄ܘܳܐ ܠܟܽ݁ܘܢ: ܣ
Luk 17:7 ܡܰܢܽܘ ܕ݂ܶܝܢ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܥܰܒ݁ܕ݂ܳܐ ܕ݂ܕܳ݁ܒܰ݁ܪ ܦ݂ܰܕ݂ܳܢܳܐ ܐܰܘ ܕ݂ܪܳܥܶܐ ܥܳܢܳܐ ܘܶܐܢ ܢܺܐܬܶ݁ܐ ܡܶܢ ܚܰܩܠܳܐ ܐܳܡܰܪ ܠܶܗ ܡܶܚܕܳ݁ܐ ܥܒܰ݁ܪ ܐܶܣܬ݂ܰܡ̄ܟְ݂:
Luk 17:8 ܐܶܠܳܐ ܐܳܡܰܪ ܠܶܗ ܛܰܝܶܒ݁ ܠܺܝ ܡܶܕ݂ܶܡ ܕ݂ܰܐܚܫܶܡ ܘܰܐܣܽܘܪ ܚܰܨܰܝܟְ݂ ܫܰܡܶܫܰܝܢܝ ܥܕܰ݁ܡܳܐ ܕ݂ܶܐܠܥܰܣ ܘܶܐܫܬ݂ܶܐ ܘܒܳ݁ܬܰ݁ܪܟ݂ܶܢ ܐܳܦ݁ ܐܰܢ̄ܬ݂ ܬ݂ܶܠܥܰܣ ܘܬܶ݁ܫܬ݂ܶܐ:
Luk 17:9 ܠܡܳܐ ܛܰܝܒ݂ܽܘܬܶ݁ܗ ܡܩܰܒ݂ܶܠ ܕ݂ܗܰܘ ܥܰܒ݁ܕ݂ܳܐ ܕ݂ܰܥܒܰ݁ܕ݁ ܡܶܕ݂ܶܡ ܕ݂ܶܐܬ݁ܦ݂ܩܶܕ݁ ܠܶܗ ܠܳܐ ܣܳܒܰ݁ܪ ܐ̄ܢܳܐ:
Luk 17:10 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܥܒܰ݁ܕ݂ܬ݂ܽܘܢ ܟ݂ܽܠܗܶܝܢ ܐܰܝܠܶܝܢ ܕ݂ܰܦ݁ܩܺܝܕܳ݁ܢ ܠܟܽ݁ܘܢ ܐܶܡܰܪܘ ܕ݂ܥܰܒ݁ܕ݂ܶܐ ܚܢܰܢ ܒ݂ܰܛܺܝܠܶܐ ܕ݂ܡܶܕ݂ܶܡ ܕ݂ܚܰܝܳܒܺ݁ܝܢ ܗ̄ܘܰܝܢ ܠܡܶܥܒ݂ܰܕ݁ ܥܒܰ݁ܕ݁ܢ: ܣ
Luk 17:11 ܘܰܗܘܳܐ ܕ݂ܟܰ݁ܕ݁ ܐܳܙܶܠ ܝܶܫܽܘܥ ܠܽܐܘܪܺܫܠܶܡ ܥܳܒܰ݁ܪ ܗ̄ܘܳܐ ܒ݂ܶܝܬ݁ ܫܳܡܪܳܝܶܐ ܠܰܓ݁ܠܺܝܠܳܐ:
Luk 17:12 ܘܟܰ݁ܕ݁ ܩܰܪܺܝܒ݁ ܠܡܶܥܰܠ ܠܰܩܪܺܝܬܳ݁ܐ ܚܕܳ݁ܐ ܐܰܪܥܽܘܗ̄ܝ ܥܶܣܪܳܐ ܐ̄ܢܳܫܺܝܢ ܓ݂ܰܪܒ݂ܶܐ ܘܩܳܡܘ ܡܶܢ ܪܽܘܚܩܳܐ:
Luk 17:13 ܘܰܐܪܺܝܡܘ ܩܳܠܗܽܘܢ ܘܳܐܡܪܺܝܢ ܪܰܒ݂ܰܢ ܝܶܫܽܘܥ ܐܶܬ݁ܪܰܚܰܡ ܥܠܰܝܢ:
Luk 17:14 ܘܟܰ݁ܕ݁ ܚܙܳܐ ܐܶܢܽܘܢ ܐܶܡܰܪ ܠܗܽܘܢ ܙܶܠܘ ܚܰܘܰܘ ܢܰܦ݁ܫܟܽ݁ܘܢ ܠܟܳ݁ܗܢܶܐ ܘܟܰ݁ܕ݁ ܐܳܙܺܠ̄ܝܢ ܐܶܬ݂ܕ݂ܰܟ݂ܺܝܘ:
Luk 17:15 ܚܰܕ݁ ܕ݂ܶܝܢ ܡܶܢܗܽܘܢ ܟ݂ܰܕ݁ ܚܙܳܐ ܕ݂ܶܐܬ݂ܕ݂ܰܟ݂ܺܝ ܗܦܰ݁ܟ݁ ܠܶܗ ܘܰܒ݁ܩܳܠܳܐ ܪܳܡܳܐ ܡܫܰܒ݂ܰܚ ܗ̄ܘܳܐ ܠܰܐܠܳܗܳܐ:
Luk 17:16 ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܟ݂ܰܕ݁ ܡܰܘܕ݂ܶܐ ܠܶܗ ܘܗܽܘ ܗܳܢܳܐ ܫܳܡܪܳܝܳܐ ܗܘܳܐ:
Luk 17:17 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܳܐ ܗ̄ܘܳܐ ܥܶܣܪܳܐ ܗܳܘܶܝܢ ܗܳܠܶܝܢ ܕ݂ܶܐܬ݂ܕ݂ܰܟ݂ܺܝܘ ܐܰܝܟ݂ܳܐ ܐܶܢܽܘܢ ܬ݂ܶܫܥܳܐ:
Luk 17:18 ܠܡܳܐ ܦ݂ܪܰܫܘ ܕ݂ܢܺܐܬܽ݁ܘܢ ܢܶܬ݂ܠܽܘܢ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܐܶܠܳܐ ܗܳܢܳܐ ܕ݂ܡܶܢ ܥܰܡܳܐ ܗ̄ܘ ܢܽܘܟ݁ܪܳܝܳܐ:
Luk 17:19 ܘܶܐܡܰܪ ܠܶܗ ܩܽܘܡ ܙܶܠ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁ ܣ݂ ܣ݂:
Luk 17:20 ܘܟܰ݁ܕ݁ ܫܰܐܠܽܘܗ̄ܝ ܠܝܶܫܽܘܥ ܡܶܢ ܦ݂ܪܺܝܫܶܐ ܐܶܡܰܬ݁ܝ ܐܳܬ݁ܝܳܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܥܢܳܐ ܘܶܐܡܰܪ ܠܗܽܘܢ ܠܳܐ ܐܳܬ݁ܝܳܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܒ݂ܰܢܛܽܘܪܳܬܳ݁ܐ:
Luk 17:21 ܘܠܳܐ ܐܳܡܪܺܝܢ ܗܳܐ ܗܳܪܟ݂ܳܐ ܗ̄ܝ ܘܗܳܐ ܗܳܪ ܬ݂ܰܡܳܢ ܗܺ̄ܝ ܗܳܐ ܓ݂ܶܝܪ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܓܰ݁ܘ ܡܶܢܟܽ݁ܘܢ ܗܺ̄ܝ: ܣ
Luk 17:22 ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܢܺܐܬܽ݁ܘܢ ܝܰܘܡܳܬܳ݁ܐ ܕ݂ܬܶ݁ܬ݁ܪܰܓ݁ܪܓܽ݁ܘܢ ܠܡܶܚܙܳܐ ܚܰܕ݁ ܡܶܢ ܝܰܘܡܳܬܳ݁ܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܘܠܳܐ ܬ݂ܶܚܙܽܘܢ:
Luk 17:23 ܘܶܐܢ ܢܺܐܡܪܽܘܢ ܠܟܽ݁ܘܢ ܗܳܐ ܗܳܪܟ݂ܳܐ ܗ̄ܘ ܘܗܳܐ ܗܳܪ ܬ݂ܰܡܳܢ ܗܽ̄ܘ ܠܳܐ ܬ݂ܺܐܙܽܠ̄ܘܢ:
Luk 17:24 ܐܰܝܟ݂ܰܢܳܐ ܓ݂ܶܝܪ ܕ݂ܒܰ݁ܪܩܳܐ ܒ݂ܳܪܶܩ ܡܶܢ ܫܡܰܝܳܐ ܘܟܽ݁ܠܶܗ ܬ݂ܚܶܝܬ݁ ܫܡܰܝܳܐ ܡܰܢܗܰܪ ܗܳܟܰ݁ܢܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܒ݂ܝܰܘܡܶܗ:
Luk 17:25 ܠܽܘܩܕܰ݁ܡ ܕ݂ܶܝܢ ܥܬܺ݁ܝܕ݁ ܗܽ̄ܘ ܕ݂ܢܶܚܰܫ ܣܰܓ݂ܺܝܳܐܬܳ݁ܐ ܘܢܶܣܬ݂ܠܶܐ ܡܶܢ ܫܰܪܒ݂ܬܳ݁ܐ ܗܳܕܶ݁ܐ: ܣ
Luk 17:26 ܘܰܐܝܟ݂ܰܢܳܐ ܕ݂ܰܗܘܳܐ ܒ݂ܝܰܘܡܳܬܶ݁ܗ ܕ݂ܢܽܘܚ ܗܳܟܰ݁ܢܳܐ ܢܶܗܘܶܐ ܒ݂ܝܰܘܡܳܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ:
Luk 17:27 ܕ݂ܳܐܟ݁ܠܺܝܢ ܗ̄ܘܰܘ ܘܫܳܬܶ݁ܝܢ ܘܢܳܣܒ݂ܺܝܢ ܢܶܫܶܐ ܘܝܳܗܒ݂ܺܝܢ ܠܓܰ݁ܒ݁ܪܶܐ ܥܕܰ݁ܡܳܐ ܠܝܰܘܡܳܐ ܕ݂ܥܰܠ ܢܽܘܚ ܠܟܶ݁ܘܶܝܠܳܐ ܘܶܐܬܳ݁ܐ ܛܰܘܦܳ݁ܢܳܐ ܘܰܐܘܒ݂ܶܕ݁ ܠܟܽ݁ܠ ܐ̄ܢܳܫ: ܣ
Luk 17:28 ܘܰܐܝܟ݂ܰܢܳܐ ܬ݂ܽܘܒ݁ ܕ݂ܰܗܘܳܐ ܒ݂ܝܰܘܡܳܬܶ݁ܗ ܕ݂ܠܽܘܛ ܕ݂ܳܐܟ݁ܠܺܝܢ ܗ̄ܘܰܘ ܘܫܳܬܶ݁ܝܢ ܘܙܳܒ݁ܢܺܝܢ ܘܰܡܙܰܒ݂ܢܺܝܢ ܘܢܳܨܒ݂ܺܝܢ ܗ̄ܘܰܘ ܘܒܳ݁ܢܶܝܢ:
Luk 17:29 ܒ݂ܝܰܘܡܳܐ ܕ݂ܶܝܢ ܕ݂ܰܢܦܰ݁ܩ ܠܽܘܛ ܡܶܢ ܣܕܽ݁ܘܡ ܐܰܡܛܰܪ ܡܳܪܝܳܐ ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܡܶܢ ܫܡܰܝܳܐ ܘܰܐܘܒ݂ܶܕ݁ ܠܟܽ݁ܠܗܽܘܢ:
Luk 17:30 ܗܳܟܰ݁ܢܳܐ ܢܶܗܘܶܐ ܒ݂ܝܰܘܡܳܐ ܕ݂ܡܶܬ݁ܓ݂ܠܶܐ ܒ݂ܪܶܗ ܕ݂ܐ̄ܢܳܫܳܐ: ܣ
Luk 17:31 ܒ݂ܗܰܘ ܝܰܘܡܳܐ ܡܰܢ ܕ݂ܒܶ݁ܐܓ݂ܳܪܳܐ ܗ̄ܘ ܘܡܳܐܢܰܘܗ̄ܝ ܒ݂ܒܰ݁ܝܬ݂ܳܐ ܠܳܐ ܢܶܚܽܘܬ݁ ܕ݂ܢܶܫܩܽܘܠ ܐܶܢܽܘܢ ܘܡܰܢ ܕ݂ܰܒ݁ܚܰܩܠܳܐ ܗ̄ܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ:
Luk 17:32 ܐܶܬ݂ܕ݂ܰܟ݁̄ܪܘ ܠܰܐܢ̄ܬ݂ܬܶ݁ܗ ܕ݂ܠܽܘܛ:
Luk 17:33 ܡܰܢ ܕ݂ܨܳܒܶ݁ܐ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܢܰܚܶܝܗ: ܣ
Luk 17:34 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܒ݁ܗܰܘ ܠܺܠܝܳܐ ܬ݂ܪܶܝܢ ܢܶܗܘܽܘܢ ܒ݂ܰܚܕܳ݁ܐ ܥܰܪܣܳܐ ܚܰܕ݁ ܢܶܬ݂ܕ݂ܒܰ݁ܪ ܘܰܐ̄ܚܪܺܢܳܐ ܢܶܫܬ݂ܒܶ݁ܩ:
Luk 17:35 ܬ݂ܰܪܬ݂ܶܝܢ ܢܶܗܘܝܳܢ ܛܳܚܢܳܢ ܐܰܟ݁ܚܕܳ݁ܐ ܚܕܳ݁ܐ ܬ݂ܶܬ݂ܕ݂ܒܰ݁ܪ ܘܰܐ̄ܚܪܺܬܳ݁ܐ ܬ݂ܶܫܬ݂ܒܶ݁ܩ:
Luk 17:36 ܬ݂ܪܶܝܢ ܢܶܗܘܽܘܢ ܒ݂ܚܰܩܠܳܐ ܚܰܕ݁ ܢܶܬ݂ܕ݂ܒܰ݁ܪ ܘܰܐ̄ܚܪܺܢܳܐ ܢܶܫܬ݂ܒܶ݁ܩ: ܣ
Luk 17:37 ܥܢܰܘ ܘܳܐܡܪܺܝܢ ܠܶܗ ܠܰܐܝܟ݂ܳܐ ܡܳܪܰܢ ܐܳܡܰܪ ܠܗܽܘܢ ܐܰܝܟ݂ܳܐ ܕ݂ܦܰ݁ܓ݁ܪܳܐ ܬ݂ܰܡܳܢ ܢܶܬ݁ܟ݂ܰܢܫܽܘܢ ܢܶܫܪܶܐ: ܣ
Luk 18:1 ܐܶܡܰܪ ܠܗܽܘܢ ܕ݂ܶܝܢ ܐܳܦ݁ ܡܰܬ݁ܠܳܐ ܕ݂ܰܒ݁ܟܽ݁ܠ ܥܶܕ݂ܳܢ ܢܨܰܠܽܘܢ ܘܠܳܐ ܬ݂ܶܡܰܐܢ ܠܗܽܘܢ:
Luk 18:2 ܕ݂ܰܝܳܢܳܐ ܚܰܕ݁ ܐܺܝܬ݁ ܗ̄ܘܳܐ ܒ݂ܰܡܕܺ݁ܝܢ̄ܬ݂ܳܐ ܚܕܳ݁ܐ ܕ݂ܡܶܢ ܐܰܠܳܗܳܐ ܠܳܐ ܕ݂ܳܚܶܠ ܗ̄ܘܳܐ ܘܡܶܢ ܒ݂ܢܰܝܢܳܫܳܐ ܠܳܐ ܡܶܬ݁ܟ݂ܰܚܰܕ݁ ܗ̄ܘܳܐ:
Luk 18:3 ܐܰܪܡܰܠܬ݂ܳܐ ܕ݂ܶܝܢ ܚܕܳ݁ܐ ܐܺܝܬ݁ ܗ̄ܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܝ ܘܳܐܬ݁ܝܳܐ ܗ̄ܘܳܬ݁ ܠܘܳܬܶ݁ܗ ܘܳܐܡܪܳܐ ܬ݂ܒܰ݁ܥܰܝܢܝ ܡܶܢ ܒ݂ܥܶܠ-ܕ݂ܺܝܢܝ:
Luk 18:4 ܘܠܳܐ ܨܳܒܶ݁ܐ ܗ̄ܘܳܐ ܙܰܒ݁ܢܳܐ ܣܰܓ݂ܺܝܳܐܐ ܒ݂ܳܬܰ݁ܪܟ݂ܶܢ ܕ݂ܶܝܢ ܐܶܡܰܪ ܒ݂ܢܰܦ݁ܫܶܗ ܐܶܢ ܡܶܢ ܐܰܠܳܗܳܐ ܠܳܐ ܕ݂ܳܚܶܠ ܐ̄ܢܳܐ ܘܡܶܢ ܒ݂ܢܰܝܢܳܫܳܐ ܠܳܐ ܡܶܬ݁ܟ݂ܰܚܰܕ݁ ܐ̄ܢܳܐ:
Luk 18:5 ܐܳܦܶ݁ܢ ܡܶܛܽܠ ܕ݂ܡܰܠܶܐܝܳܐ ܠܺܝ ܗܳܕܶ݁ܐ ܐܰܪܡܰܠܬ݂ܳܐ ܐܶܬ݁ܒ݂ܥܺܝܗ ܕ݂ܠܳܐ ܒ݂ܟܽ݁ܠ ܥܶܕ݂ܳܢ ܬ݂ܶܗܘܶܐ ܐܳܬ݁ܝܳܐ ܡܰܗܪܳܐ ܠܺܝ:
Luk 18:6 ܘܶܐܡܰܪ ܡܳܪܰܢ ܫܡܰܥܘ ܡܳܢܳܐ ܐܶܡܰܪ ܕ݂ܰܝܳܢܳܐ ܕ݂ܥܰܘܠܳܐ:
Luk 18:7 ܐܰܠܳܗܳܐ ܕ݂ܶܝܢ ܠܳܐ ܝܰܬ݂ܺܝܪܳܐܝܺܬ݁ ܢܶܥܒ݂ܶܕ݁ ܬ݂ܒܰ݁ܥܬܳ݁ܐ ܠܰܓ݁ܒܰ݁ܘܗ̄ܝ ܕ݂ܩܳܪܶܝܢ ܠܶܗ ܒ݂ܺܐܝܡܳܡܳܐ ܘܰܒ݁ܠܺܠܝܳܐ ܘܡܰܓ݂ܰܪ ܪܽܘܚܶܗ ܥܠܰܝܗܽܘܢ:
Luk 18:8 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܥܒ݂ܶܕ݁ ܬ݂ܒܰ݁ܥܬ݁ܗܽܘܢ ܒ݂ܰܥܓܰ݁ܠ ܒ݂ܪܰܡ ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ ܘܢܶܫܟ݂ܰܚ ܟ݂ܰܝ ܗܰܝܡܳܢܽܘܬܳ݁ܐ ܥܰܠ ܐܰܪܥܳܐ: ܣ
Luk 18:9 ܘܶܐܡܰܪ ܗ̄ܘܳܐ ܡܰܬ݁ܠܳܐ ܗܳܢܳܐ ܠܽܘܩܒܰ݁ܠ ܐ̄ܢܳܫܳܐ ܐܰܝܠܶܝܢ ܕ݂ܰܬ݁ܟܺ݁ܝܠܺܝܢ ܥܰܠ ܢܰܦ݁ܫܗܽܘܢ ܕ݂ܺܐܝܬܰ݁ܝܗܽܘܢ ܙܰܕ݂ܺܝܩܶܐ ܘܒܳ݁ܣܶܝܢ ܥܰܠ ܟ݂ܽܠܢܳܫ:
Luk 18:10 ܬ݂ܪܶܝܢ ܓ݂ܰܒ݁ܪܺܝܢ ܣܠܶܩܘ ܠܗܰܝܟ݂ܠܳܐ ܠܰܡܨܰܠܳܝܽܘ ܚܰܕ݁ ܦ݂ܪܺܝܫܳܐ ܘܰܐ̄ܚܪܺܢܳܐ ܡܳܟ݁ܣܳܐ:
Luk 18:11 ܘܗܰܘ ܦ݂ܪܺܝܫܳܐ ܩܳܐܶܡ ܗ̄ܘܳܐ ܒ݂ܰܝܢܰܘܗ̄ܝ ܠܢܰܦ݁ܫܶܗ ܘܗܳܠܶܝܢ ܡܨܰܠܶܐ ܗ̄ܘܳܐ ܐܰܠܳܗܳܐ ܡܰܘܕ݂ܶܐ ܐ̄ܢܳܐ ܠܳܟ݁ ܕ݂ܠܳܐ ܗ̄ܘܺܝܬ݁ ܐܰܝܟ݁ ܫܰܪܟ݂ܳܐ ܕ݂ܐ̄ܢܳܫܳܐ ܚܳܛܽܘܦܶ݁ܐ ܘܥܳܠܽܘܒܶ݁ܐ ܘܓܰ݁ܝܳܪܶܐ ܘܠܳܐ ܐܰܝܟ݁ ܗܳܢܳܐ ܡܳܟ݁ܣܳܐ:
Luk 18:12 ܐܶܠܳܐ ܨܳܐܶܡ ܐ̄ܢܳܐ ܬ݂ܪܶܝܢ ܒ݂ܫܰܒ݂ܬܳ݁ܐ ܘܰܡܥܰܣܰܪ ܐ̄ܢܳܐ ܟ݂ܽܠ ܡܶܕ݂ܶܡ ܕ݂ܩܳܢܶܐ ܐ̄ܢܳܐ:
Luk 18:13 ܗܰܘ ܕ݂ܶܝܢ ܡܳܟ݁ܣܳܐ ܩܳܐܶܡ ܗ̄ܘܳܐ ܡܶܢ ܪܽܘܚܩܳܐ ܘܠܳܐ ܨܳܒܶ݁ܐ ܗ̄ܘܳܐ ܐܳܦ݁ ܠܳܐ ܥܰܝܢܰܘܗ̄ܝ ܢܪܺܝܡ ܠܰܫܡܰܝܳܐ ܐܶܠܳܐ ܛܳܪܶܦ݁ ܗ̄ܘܳܐ ܥܰܠ ܚܰܕ݁ܝܶܗ ܘܳܐܡܰܪ ܐܰܠܳܗܳܐ ܚܽܘܢܰܝܢܝ ܠܚܰܛܳܝܳܐ:
Luk 18:14 ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܚܶܬ݁ ܗܳܢܳܐ ܡܙܰܕ݂ܰܩ ܠܒܰ݁ܝܬ݂ܶܗ ܝܰܬ݂ܺܝܪ ܡܶܢ ܗܰܘ ܦ݂ܪܺܝܫܳܐ ܟ݂ܽܠ ܐ̄ܢܳܫ ܓ݂ܶܝܪ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܟܽ݁ܠ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ ܣܣ:
Luk 18:15 ܩܰܪܶܒ݁ܘ ܗ̄ܘܰܘ ܠܶܗ ܕ݂ܶܝܢ ܐܳܦ݁ ܝܰܠܽܘܕܶ݁ܐ ܕ݂ܢܶܩܪܽܘܒ݁ ܠܗܽܘܢ ܘܰܚܙܰܘ ܐܶܢܽܘܢ ܬ݂ܰܠܡܺܝܕܰ݁ܘܗ̄ܝ ܘܰܟܰ݁ܐܘ ܒ݂ܗܽܘܢ:
Luk 18:16 ܗܽܘ ܕ݂ܶܝܢ ܝܶܫܽܘܥ ܩܪܳܐ ܐܶܢܽܘܢ ܘܶܐܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܕ݂ܺܝܠܗܽܘܢ ܗܺܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ
Luk 18:17 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܠܳܐ ܢܩܰܒ݂ܶܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܛܰܠܝܳܐ ܠܳܐ ܢܶܥܽܘܠ ܠܳܗ ܣܣ:
Luk 18:18 ܘܫܰܐܠܶܗ ܚܰܕ݁ ܡܶܢ ܪܺܫܳܢܶܐ ܘܶܐܡܰܪ ܠܶܗ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܐܶܥܒ݂ܶܕ݁ ܕ݂ܺܐܪܰܬ݁ ܚܰܝܶܐ ܕ݂ܰܠܥܳܠܰܡ:
Luk 18:19 ܐܳܡܰܪ ܠܶܗ ܝܶܫܽܘܥ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:
Luk 18:20 ܦ݂ܽܘܩܕ݂ܳܢܶܐ ܝܳܕܰ݁ܥ ܐܰܢ̄ܬ݂ ܠܳܐ ܬ݂ܶܩܛܽܘܠ ܘܠܳܐ ܬ݂ܓܽ݁ܘܪ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬܳ݁ܐ ܕ݂ܫܽܘܩܪܳܐ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:
Luk 18:21 ܐܳܡܰܪ ܠܶܗ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ:
Luk 18:22 ܟ݂ܰܕ݁ ܫܡܰܥ ܕ݂ܶܝܢ ܗܳܠܶܝܢ ܝܶܫܽܘܥ ܐܶܡܰܪ ܠܶܗ ܚܕܳ݁ܐ ܚܰܣܺܝܪܳܐ ܠܳܟ݁ ܙܶܠ ܙܰܒ݂ܶܢ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܬܳ݁ܐ ܒ݂ܳܬܰ݁ܪܝ: ܣ
Luk 18:23 ܗܽܘ ܕ݂ܶܝܢ ܟ݂ܰܕ݁ ܫܡܰܥ ܗܳܠܶܝܢ ܟ݂ܶܪܝܰܬ݁ ܠܶܗ ܥܰܬ݂ܺܝܪ ܗ̄ܘܳܐ ܓ݂ܶܝܪ ܛܳܒ݁:
Luk 18:24 ܘܟܰ݁ܕ݁ ܚܙܳܐ ܝܶܫܽܘܥ ܕ݂ܟܶ݁ܪܝܰܬ݁ ܠܶܗ ܐܶܡܰܪ ܐܰܝܟ݂ܰܢܳܐ ܥܰܛܠܳܐ ܠܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܟ݁ܣܶܐ ܕ݂ܢܶܥܠܽܘܢ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Luk 18:25 ܕ݂ܠܺܝܠܳܐ ܗ̄ܝ ܠܓܰ݁ܡܠܳܐ ܕ݂ܒܰ݁ܚܪܽܘܪܳܐ ܕ݂ܰܡܚܰܛܳܐ ܢܶܥܽܘܠ ܐܰܘ ܥܰܬ݂ܺܝܪܳܐ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Luk 18:26 ܐܳܡܪܺܝܢ ܠܶܗ ܐܰܝܠܶܝܢ ܕ݂ܰܫܡܰܥܘ ܘܡܰܢܽܘ ܡܶܫܟ݂ܰܚ ܠܡܶܚܳܐ:
Luk 18:27 ܝܶܫܽܘܥ ܕ݂ܶܝܢ ܐܶܡܰܪ ܐܰܝܠܶܝܢ ܕ݂ܰܠܘܳܬ݁ ܒ݂ܢܰܝ-ܐ̄ܢܳܫܳܐ ܠܳܐ ܡܶܫܟ݂ܚܳܢ ܠܘܳܬ݁ ܐܰܠܳܗܳܐ ܡܶܫܟ݂ܚܳܢ ܠܡܶܗܘܳܐ:
Luk 18:28 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܗܳܐ ܚܢܰܢ ܫܒܰ݁ܩܢ ܟ݂ܽܠ ܡܶܕ݂ܶܡ ܘܶܐܬܰ݁ܝܢ ܒ݂ܳܬ݁ܪܳܟ݁:
Luk 18:29 ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܒܳ݁ܗܶܐ ܐܰܘ ܐܰܚܶܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܡܶܛܽܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Luk 18:30 ܘܠܳܐ ܢܩܰܒ݂ܶܠ ܒ݂ܰܐܥܦܶ݁ܐ ܣܰܓ݂ܺܝܶܐܐ ܒ݂ܗܳܢܳܐ ܙܰܒ݁ܢܳܐ ܘܰܒ݁ܥܳܠܡܳܐ ܕ݂ܳܐܬܶ݁ܐ ܚܰܝܶܐ ܕ݂ܰܠܥܳܠܰܡ: ܣ
Luk 18:31 ܘܰܕ݁ܒܰ݁ܪ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܘܶܐܡܰܪ ܠܗܽܘܢ ܗܳܐ ܣܳܠܩܺܝܢܰܢ ܠܽܐܘܪܺܫܠܶܡ ܘܡܶܫܬ݂ܰܠܡܳܢ ܟ݂ܽܠܗܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܰܢܒܺ݁ܝܶܐ ܥܰܠ ܒ݂ܪܶܗ ܕ݂ܐ̄ܢܳܫܳܐ:
Luk 18:32 ܢܶܫܬ݂ܠܶܡ ܓ݂ܶܝܪ ܠܥܰܡ̄ܡܶܐ ܘܰܢܒܰ݁ܙܚܽܘܢ ܒ݂ܶܗ ܘܢܶܪܩܽܘܢ ܒ݂ܰܐܦ݂ܰܘܗ̄ܝ:
Luk 18:33 ܘܰܢܢܰܓ݂ܕܽ݁ܘܢܳܝܗ̄ܝ ܘܰܢܨܰܥܪܽܘܢܳܝܗ̄ܝ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ
Luk 18:34 ܗܶܢܽܘܢ ܕ݂ܶܝܢ ܚܕܳ݁ܐ ܡܶܢ ܗܳܠܶܝܢ ܠܳܐ ܐܶܣܬ݂ܰܟ݂ܰܠܘ ܐܶܠܳܐ ܡܟܰ݁ܣܝܳܐ ܗ̄ܘܳܬ݁ ܡܶܢܗܽܘܢ ܡܶܠܬܳ݁ܐ ܗܳܕܶ݁ܐ ܘܠܳܐ ܝܳܕ݁ܥܺܝܢ ܗ̄ܘܰܘ ܗܳܠܶܝܢ ܕ݂ܡܶܬ݁ܡܰܠܠܳܢ ܥܰܡܗܽܘܢ ܣ݂ ܣ݂:
Luk 18:35 ܘܟܰ݁ܕ݁ ܩܰܪܺܝܒ݁ ܠܺܐܝܪܺܝܚܽܘ ܣܰܡܝܳܐ ܚܰܕ݁ ܝܳܬܶ݁ܒ݁ ܗ̄ܘܳܐ ܥܰܠ-ܝܰܕ݁ ܐܽܘܪܚܳܐ ܘܚܳܕܰ݁ܪ:
Luk 18:36 ܘܰܫܡܰܥ ܩܳܠ ܟ݂ܶܢܫܳܐ ܕ݂ܥܳܒܰ݁ܪ ܘܰܡܫܰܐܶܠ ܗ̄ܘܳܐ ܕ݂ܡܰܢܽܘ ܗܳܢܳܐ:
Luk 18:37 ܐܳܡܪܺܝܢ ܠܶܗ ܝܶܫܽܘܥ ܢܳܨܪܳܝܳܐ ܥܳܒܰ݁ܪ:
Luk 18:38 ܘܰܩܥܳܐ ܘܶܐܡܰܪ ܝܶܫܽܘܥ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:
Luk 18:39 ܘܰܐܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܩܕܳ݁ܡܰܘܗ̄ܝ ܕ݂ܝܶܫܽܘܥ ܟ݂ܳܐܶܝܢ ܗ̄ܘܰܘ ܒ݂ܶܗ ܕ݂ܢܶܫܬ݂ܽܘܩ ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܳܥܶܐ ܗ̄ܘܳܐ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:
Luk 18:40 ܘܩܳܡ ܝܶܫܽܘܥ ܘܰܦ݁ܩܰܕ݁ ܕ݂ܢܰܝܬ݂ܽܘܢܳܝܗ̄ܝ ܠܘܳܬܶ݁ܗ ܘܟܰ݁ܕ݁ ܩܪܶܒ݁ ܠܘܳܬܶ݁ܗ ܫܰܐܠܶܗ:
Luk 18:41 ܘܶܐܡܰܪ ܠܶܗ ܡܳܢܳܐ ܨܳܒܶ݁ܐ ܐܰܢ̄ܬ݂ ܐܶܥܒ݂ܶܕ݁ ܠܳܟ݁ ܗܽܘ ܕ݂ܶܝܢ ܐܶܡܰܪ ܡܳܪܝ ܕ݂ܶܐܚܙܶܐ:
Luk 18:42 ܘܝܶܫܽܘܥ ܐܶܡܰܪ ܠܶܗ ܚܙܺܝ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁:
Luk 18:43 ܘܒܰ݁ܪ-ܫܳܥܬܶ݁ܗ ܚܙܳܐ ܘܳܐܬܶ݁ܐ ܗ̄ܘܳܐ ܒ݂ܳܬ݁ܪܶܗ ܘܰܡܫܰܒ݂ܰܚ ܠܰܐܠܳܗܳܐ ܘܟܽ݁ܠܶܗ ܥܰܡܳܐ ܕ݂ܰܚܙܳܐ ܝܰܗ̄ܒ݁ ܗ̄ܘܳܐ ܫܽܘܒ݁ܚܳܐ ܠܰܐܠܳܗܳܐ: ܣ
Luk 19:1 ܘܟܰ݁ܕ݁ ܥܰܠ ܝܶܫܽܘܥ ܘܰܥܒܰ݁ܪ ܒ݂ܺܐܝܪܺܝܚܽܘ:
Luk 19:2 ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܙܰܟ݂ܰܝ ܥܰܬ݂ܺܝܪܳܐ ܗ̄ܘܳܐ ܘܪܰܒ݁ ܡܳܟ݁ܣܶܐ:
Luk 19:3 ܘܨܳܒܶ݁ܐ ܗ̄ܘܳܐ ܕ݂ܢܶܚܙܶܐ ܠܝܶܫܽܘܥ ܕ݂ܡܰܢܽܘ ܘܠܳܐ ܡܶܫܟ݂ܰܚ ܗ̄ܘܳܐ ܡܶܢ ܟ݂ܶܢܫܳܐ ܡܶܛܽܠ ܕ݂ܰܒ݁ܩܰܘܡܬܶ݁ܗ ܙܥܽܘܪ ܗ̄ܘܳܐ ܙܰܟ݂ܰܝ:
Luk 19:4 ܘܰܪܗܶܛ ܩܰܕ݂ܡܶܗ ܠܝܶܫܽܘܥ ܘܰܣܠܶܩ ܠܶܗ ܠܬܺ݁ܬ݂ܳܐ ܦ݂ܰܟ݂ܺܝܗܬ݂ܳܐ ܕ݂ܢܶܚܙܶܝܘܗ̄ܝ ܡܶܛܽܠ ܕ݂ܗܳܟ݁ܘܳܬ݁ ܥܬܺ݁ܝܕ݁ ܗܘܳܐ ܕ݂ܢܶܥܒ݂ܰܪ:
Luk 19:5 ܘܟܰ݁ܕ݁ ܐܶܬܳ݁ܐ ܠܗܳܝ ܕ݂ܽܘܟ݂ܬܳ݁ܐ ܝܶܫܽܘܥ ܚܙܳܝܗ̄ܝ ܘܶܐܡܰܪ ܠܶܗ ܐܶܣܬ݂ܰܪܗ̄ܒ݁ ܚܽܘܬ݁ ܙܰܟ݂ܰܝ ܝܰܘܡܳܢܳܐ ܓ݂ܶܝܪ ܘܳܠܶܐ ܕ݂ܰܒ݁ܒܰ݁ܝܬ݂ܳܟ݁ ܐܶܗܘܶܐ:
Luk 19:6 ܘܶܐܣܬ݂ܰܪܗܰܒ݁ ܢܚܶܬ݁ ܘܩܰܒ݂ܠܶܗ ܟ݂ܰܕ݁ ܚܳܕܶ݁ܐ:
Luk 19:7 ܟ݂ܰܕ݁ ܚܙܰܘ ܕ݂ܶܝܢ ܟ݂ܽܠܗܽܘܢ ܪܳܛܢܺܝܢ ܗ̄ܘܰܘ ܘܳܐܡܪܺܝܢ ܕ݂ܰܠܘܳܬ݁ ܓ݂ܰܒ݁ܪܳܐ ܚܰܛܳܝܳܐ ܥܰܠ ܫܪܳܐ:
Luk 19:8 ܩܳܡ ܕ݂ܶܝܢ ܙܰܟ݂ܰܝ ܘܶܐܡܰܪ ܠܝܶܫܽܘܥ ܗܳܐ ܡܳܪܝ ܦ݂ܶܠܓ݂ܽܘܬ݁ ܢܶܟ݁ܣܰܝ ܝܳܗܶܒ݁ ܐ̄ܢܳܐ ܠܡܶܣܟ݂ܺܢܶܐ ܘܰܠܟܽ݁ܠܢܳܫ ܡܶܕ݂ܶܡ ܕ݂ܓܶ݁ܠܙܶܬ݁ ܚܰܕ݁ ܒ݂ܰܐܪܒ݂ܥܳܐ ܦ݂ܳܪܰܥ ܐ̄ܢܳܐ:
Luk 19:9 ܐܳܡܰܪ ܠܶܗ ܝܶܫܽܘܥ ܝܰܘܡܳܢܳܐ ܗܘܰܘ ܚܰܝܶܐ ܠܒܰ݁ܝܬ݂ܳܐ ܗܳܢܳܐ ܡܶܛܽܠ ܕ݂ܳܐܦ݁ ܗܳܢܳܐ ܒ݂ܪܶܗ ܗܽ̄ܘ ܕ݂ܰܐܒ݁ܪܳܗܳܡ:
Luk 19:10 ܐܶܬܳ݁ܐ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܒ݁ܥܶܐ ܘܢܰܚܶܐ ܗܰܘ ܡܶܕ݂ܶܡ ܕ݂ܰܐܒ݂ܺܝܕ݁ ܗ̄ܘܳܐ: ܣ
Luk 19:11 ܘܟܰ݁ܕ݁ ܫܳܡܥܺܝܢ ܗ̄ܘܰܘ ܗܳܠܶܝܢ ܐܰܘܣܶܦ݁ ܠܡܺܐܡܰܪ ܡܰܬ݁ܠܳܐ ܡܶܛܽܠ ܕ݂ܩܰܪܺܝܒ݁ ܗ̄ܘܳܐ ܠܽܐܘܪܺܫܠܶܡ ܘܣܳܒ݁ܪܺܝܢ ܗ̄ܘܰܘ ܕ݂ܰܒ݁ܗܳܝ ܫܳܥܬܳ݁ܐ ܥܬܺ݁ܝܕܳ݁ܐ ܕ݂ܬܶ݁ܬ݁ܓ݂ܠܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 19:12 ܘܶܐܡܰܪ ܓ݂ܰܒ݁ܪܳܐ ܚܰܕ݁ ܒ݂ܰܪ ܛܽܘܗܡܳܐ ܪܰܒ݂ܳܐ ܐܶܙܰܠ ܠܰܐܬ݁ܪܳܐ ܪܰܚܺܝܩܳܐ ܕ݂ܢܶܣܰܒ݁ ܠܶܗ ܡܰܠܟ݂ܽܘܬܳ݁ܐ ܘܢܶܗܦ݂ܽܘܟ݁:
Luk 19:13 ܘܰܩܪܳܐ ܥܶܣܪܳܐ ܥܰܒ݁ܕ݂ܰܘܗ̄ܝ ܘܝܰܗ̄ܒ݁ ܠܗܽܘܢ ܥܶܣܪܳܐ ܡܢܺܝܢ ܘܶܐܡܰܪ ܠܗܽܘܢ ܐܶܬ݂ܬ݂ܰܓ݂̄ܪܘ ܥܰܕ݁ ܐܳܬܶ݁ܐ ܐ̄ܢܳܐ: ܣ
Luk 19:14 ܒ݂ܢܰܝ ܡܕܺ݁ܝܢ̄ܬ݂ܶܗ ܕ݂ܶܝܢ ܣܳܢܶܝܢ ܗ̄ܘܰܘ ܠܶܗ ܘܫܰܕ݂ܰܪܘ ܐܺܝܙܓ݂ܰܕ݂ܶܐ ܒ݂ܳܬ݁ܪܶܗ ܘܳܐܡܪܺܝܢ ܠܳܐ ܨܳܒܶ݁ܝܢ ܚ̄ܢܰܢ ܕ݂ܢܰܡܠܶܟ݁ ܥܠܰܝܢ ܗܳܢܳܐ: ܣ
Luk 19:15 ܘܟܰ݁ܕ݁ ܢܣܰܒ݁ ܡܰܠܟ݂ܽܘܬܳ݁ܐ ܘܰܗܦܰ݁ܟ݁ ܐܶܡܰܪ ܕ݂ܢܶܩܪܽܘܢ ܠܶܗ ܗܳܢܽܘܢ ܥܰܒ݁ܕ݂ܰܘܗ̄ܝ ܕ݂ܝܰܗ̄ܒ݁ ܠܗܽܘܢ ܟ݂ܶܣܦ݂ܳܐ ܕ݂ܢܶܕ݂ܰܥ ܡܳܢܳܐ ܟ݂ܽܠ ܚܰܕ݁ ܚܰܕ݁ ܡܶܢܗܽܘܢ ܐܶܬ݂ܬ݂ܰܓ݂ܰܪ:
Luk 19:16 ܘܶܐܬܳ݁ܐ ܩܰܕ݁ܡܳܝܳܐ ܘܶܐܡܰܪ ܡܳܪܝ ܡܰܢܝܳܟ݁ ܥܶܣܪܳܐ ܡܢܺܝܢ ܐܰܘܬ݂ܰܪ:
Luk 19:17 ܐܳܡܰܪ ܠܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܕ݂ܰܒ݁ܩܰܠܺܝܠ ܐܶܫܬ݂ܟܰ݁ܚܬ݂ ܡܗܰܝܡܰܢ ܬ݂ܶܗܘܶܐ ܫܰܠܺܝܛ ܥܰܠ ܥܶܣܪܳܐ ܟ݂ܰܪܟܺ݁ܝܢ:
Luk 19:18 ܘܶܐܬܳ݁ܐ ܕ݂ܰܬ݁ܪܶܝܢ ܘܶܐܡܰܪ ܡܳܪܝ ܡܰܢܝܳܟ݁ ܚܰܡܫܳܐ ܡܢܺܝܢ ܥܒܰ݁ܕ݁:
Luk 19:19 ܐܶܡܰܪ ܐܳܦ݁ ܠܗܳܢܳܐ ܐܳܦ݁ ܐܰܢ̄ܬ݂ ܬ݂ܶܗܘܶܐ ܫܰܠܺܝܛ ܥܰܠ ܚܰܡܫܳܐ ܟ݂ܰܪܟܺ݁ܝܢ:
Luk 19:20 ܘܶܐܬܳ݁ܐ ܐ̄ܚܪܺܢܳܐ ܘܶܐܡܰܪ ܡܳܪܝ ܗܳܐ ܡܰܢܝܳܟ݁ ܗܰܘ ܕ݂ܺܐܝܬ݁ ܗ̄ܘܳܐ ܠܘܳܬ݁ܝ ܟ݂ܰܕ݁ ܣܺܝܡ ܒ݂ܣܶܕ݂ܽܘܢܳܐ:
Luk 19:21 ܕ݂ܶܚܠܶܬ݁ ܓ݂ܶܝܪ ܡܶܢܳܟ݁ ܕ݂ܓܰ݁ܒ݁ܪܳܐ ܐܰܢ̄ܬ݂ ܩܰܫܝܳܐ ܘܫܳܩܶܠ ܐܰܢ̄ܬ݂ ܡܶܕ݂ܶܡ ܕ݂ܠܳܐ ܣܳܡܬ݂ ܘܚܳܨܶܕ݁ ܐܰܢ̄ܬ݂ ܡܶܕ݂ܶܡ ܕ݂ܠܳܐ ܙܪܰܥܬ݂:
Luk 19:22 ܐܳܡܰܪ ܠܶܗ ܡܶܢ ܦ݂ܽܘܡܳܟ݁ ܐܶܕ݂ܽܘܢܳܟ݁ ܥܰܒ݁ܕ݂ܳܐ ܒ݂ܺܝܫܳܐ ܝܳܕܰ݁ܥ ܗ̄ܘܰܝܬ݂ ܠܺܝ ܕ݂ܓܰ݁ܒ݁ܪܳܐ ܐ̄ܢܳܐ ܩܰܫܝܳܐ ܘܫܳܩܶܠ ܐ̄ܢܳܐ ܡܶܕ݂ܶܡ ܕ݂ܠܳܐ ܣܳܡܶܬ݁ ܘܚܳܨܶܕ݁ ܐ̄ܢܳܐ ܡܶܕ݂ܶܡ ܕ݂ܠܳܐ ܙܶܪܥܶܬ݁:
Luk 19:23 ܠܡܳܢܳܐ ܠܳܐ ܝܰܗ̄ܒ݁ܬ݂ ܟ݂ܶܣܦ݂ܝ ܥܰܠ ܦ݂ܳܬܽ݁ܘܪܳܐ ܘܶܐܢܳܐ ܐܳܬܶ݁ܐ ܗ̄ܘܺܝܬ݁ ܬ݂ܳܒܰ݁ܥ ܠܶܗ ܥܰܡ ܪܶܒ݂ܝܳܬܶ݁ܗ:
Luk 19:24 ܘܰܠܗܳܢܽܘܢ ܕ݂ܩܳܝܡܺܝܢ ܩܕܳ݁ܡܰܘܗ̄ܝ ܐܶܡܰܪ ܣܰܒ݁ܘ ܡܶܢܶܗ ܡܰܢܝܳܐ ܘܗܰܒ݁ܘ ܠܗܰܘ ܕ݂ܺܐܝܬ݁ ܠܘܳܬܶ݁ܗ ܥܶܣܪܳܐ ܡܢܺܝܢ: ܣ
Luk 19:25 ܐܳܡܪܺܝܢ ܠܶܗ ܡܳܪܰܢ ܐܺܝܬ݁ ܠܘܳܬܶ݁ܗ ܥܶܣܪܳܐ ܡܢܺܝܢ: ܣ
Luk 19:26 ܐܳܡܰܪ ܠܗܽܘܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܠܟܽ݁ܠ ܡܰܢ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܡܶܢ ܗܰܘ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܺܐܝܬ݁ ܠܶܗ ܢܶܬ݁ܢܣܶܒ݁ ܡܶܢܶܗ:
Luk 19:27 ܒ݂ܪܰܡ ܠܗܳܢܽܘܢ ܒ݂ܥܶܠܕ݂ܒܳ݁ܒܰ݁ܝ ܐܰܝܠܶܝܢ ܕ݂ܠܳܐ ܨܒܰ݁ܘ ܕ݂ܰܐܡܠܶܟ݁ ܥܠܰܝܗܽܘܢ ܐܰܝܬ݂ܰܘ ܐܶܢܽܘܢ ܘܩܰܛܶܠܘ ܐܶܢܽܘܢ ܩܕܳ݁ܡܰܝ: ܣ
Luk 19:28 ܘܟܰ݁ܕ݁ ܐܶܡܰܪ ܗܳܠܶܝܢ ܝܶܫܽܘܥ ܢܦܰ݁ܩ ܠܰܩܕܳ݁ܡܰܘܗ̄ܝ ܕ݂ܢܺܐܙܰܠ ܠܽܐܘܪܺܫܠܶܡ:
Luk 19:29 ܘܟܰ݁ܕ݁ ܡܰܛܺܝ ܠܒܶ݁ܝܬ݁-ܦ݂ܳܓ݂ܶܐ ܘܒܶ݁ܝܬ݁-ܥܰܢܝܳܐ ܥܰܠ-ܓ݂ܶܢ̄ܒ݁ ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁ ܙܰܝܬ݂ܶܐ ܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:
Luk 19:30 ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܝ ܕ݂ܰܠܩܽܘܒ݁ܠܰܢ ܘܟܰ݁ܕ݁ ܥܳܐܠܺܝܢ ܐܢ̄ܬ݂ܽܘܢ ܠܳܗ ܗܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܥܺܝܠܳܐ ܕ݂ܰܐܣܺܝܪ ܕ݂ܐ̄ܢܳܫ ܡܶܡܬܽ݁ܘܡ ܠܳܐ ܪܟܶ݁ܒ݁ ܥܠܰܘܗ̄ܝ ܫܪܰܘ ܐܰܝܬ݂ܰܐܘܽܗ̄ܝ:
Luk 19:31 ܘܶܐܢ ܐ̄ܢܳܫ ܡܫܰܐܶܠ ܠܟܽ݁ܘܢ ܠܡܳܢܳܐ ܫܳܪܶܝܢ ܐܢ̄ܬ݂ܽܘܢ ܠܶܗ ܗܳܟܰ݁ܢܳܐ ܐܶܡܰܪܘ ܠܶܗ ܠܡܳܪܰܢ ܡܶܬ݁ܒ݂ܥܶܐ: ܣ
Luk 19:32 ܘܶܐܙܰܠܘ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܘܶܐܫܟ݂ܰܚܘ ܐܰܝܟ݂ܰܢܳܐ ܕ݂ܶܐܡܰܪ ܠܗܽܘܢ:
Luk 19:33 ܘܟܰ݁ܕ݁ ܫܳܪܶܝܢ ܠܶܗ ܠܥܺܝܠܳܐ ܐܳܡܪܺܝܢ ܠܗܽܘܢ ܡܳܪܰܘܗ̄ܝ ܡܳܢܳܐ ܫܳܪܶܝܢ ܐܢ̄ܬ݂ܽܘܢ ܥܺܝܠܳܐ ܗܰܘ:
Luk 19:34 ܘܶܐܡܰܪܘ ܠܗܽܘܢ ܕ݂ܰܠܡܳܪܰܢ ܡܶܬ݁ܒ݂ܥܶܐ: ܣ
Luk 19:35 ܘܰܐܝܬ݂ܝܽܘܗ̄ܝ ܠܘܳܬ݁ ܝܶܫܽܘܥ ܘܰܐܪܡܺܝܘ ܥܰܠ ܥܺܝܠܳܐ ܡܳܐܢܰܝܗܽܘܢ ܘܰܐܪܟ݂ܒܽ݁ܘܗ̄ܝ ܠܝܶܫܽܘܥ ܥܠܰܘܗ̄ܝ: ܣ
Luk 19:36 ܟ݂ܰܕ݁ ܕ݂ܶܝܢ ܐܳܙܶܠ ܦ݂ܳܪܣܺܝܢ ܗ̄ܘܰܘ ܡܳܐܢܰܝܗܽܘܢ ܒ݂ܽܐܘܪܚܳܐ:
Luk 19:37 ܘܟܰ݁ܕ݁ ܩܪܶܒ݁ ܠܡܰܚܰܬ݂ܬܳ݁ܐ ܕ݂ܛܽܘܪܳܐ ܕ݂ܒܶ݁ܝܬ݁ ܙܰܝܬ݂ܶܐ ܫܰܪܺܝܘ ܟ݂ܽܠܶܗ ܟ݂ܶܢܫܳܐ ܕ݂ܬܰ݁ܠܡܺܝܕܶ݁ܐ ܚܳܕܶ݁ܝܢ ܘܰܡܫܰܒ݂ܚܺܝܢ ܠܰܐܠܳܗܳܐ ܒ݂ܩܳܠܳܐ ܪܳܡܳܐ ܥܰܠ ܟ݂ܽܠ ܚܰܝܠܶܐ ܕ݂ܰܚܙܰܘ:
Luk 19:38 ܘܳܐܡܪܺܝܢ ܗ̄ܘܰܘ ܒ݂ܪܺܝܟ݁ ܗܽ̄ܘ ܡܰܠܟ݂ܳܐ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܫܠܳܡܳܐ ܒ݂ܰܫܡܰܝܳܐ ܘܫܽܘܒ݁ܚܳܐ ܒ݂ܰܡܪܰܘܡܶܐ: ܣ
Luk 19:39 ܐ̄ܢܳܫܳܐ ܕ݂ܶܝܢ ܡܶܢ ܦ݂ܪܺܝܫܶܐ ܡܶܢ ܒ݂ܰܝܢܰܝ ܟ݂ܶܢܫܶܐ ܐܳܡܪܺܝܢ ܠܶܗ ܪܰܒ݂ܺܝ ܟ݂ܐܺܝ ܒ݂ܬܰ݁ܠܡܺܝܕܰ݁ܝܟְ݂:
Luk 19:40 ܐܳܡܰܪ ܠܗܽܘܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܗܳܠܶܝܢ ܢܶܫܬ݂ܩܽܘܢ ܟ݂ܺܐܦܶ݁ܐ ܢܶܩܥܝܳܢ: ܣ
Luk 19:41 ܘܟܰ݁ܕ݁ ܩܪܶܒ݁ ܘܰܚܙܳܗ ܠܰܡܕܺ݁ܝܢ̄ܬ݂ܳܐ ܒ݂ܟܳ݁ܐ ܥܠܶܝܗ:
Luk 19:42 ܘܶܐܡܰܪ ܐܶܠܽܘ ܟ݂ܰܝ ܝܳܕܰ݁ܥܬ݂ܝ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܕ݂ܰܫܠܳܡܶܟ݁ܝ ܐܳܦܶ݁ܢ ܒ݂ܗܳܢܳܐ ܝܰܘܡܶܟ݁ܝ ܗܳܫܳܐ ܕ݂ܶܝܢ ܐܶܬ݁ܟ݂ܰܣܺܝ ܠܗܶܝܢ ܡܶܢ ܥܰܝܢܰܝܟ݂ܝ:
Luk 19:43 ܢܺܐܬܽ݁ܘܢ ܠܶܟ݁ܝ ܕ݂ܶܝܢ ܝܰܘܡܳܬܳ݁ܐ ܕ݂ܢܶܚܕ݂ܪܽܘܢܶܟ݁ܝ ܒ݂ܥܶܠܕ݂ܒܳ݁ܒܰ݁ܝܟ݂ܝ ܘܢܶܐܠܨܽܘܢܶܟ݁ܝ ܡܶܢ ܟ݂ܽܠ ܕ݂ܽܘܟ݂ܳܐ:
Luk 19:44 ܘܢܶܣܚܦܽ݁ܘܢܶܟ݁ܝ ܘܠܰܒ݁ܢܰܝܟ݂ܝ ܒ݂ܓܰ݁ܘܶܟ݁ܝ ܘܠܳܐ ܢܶܫܒ݂ܩܽܘܢ ܒ݂ܶܟ݁ܝ ܟ݂ܺܐܦ݁ ܥܰܠ ܟ݂ܺܐܦ݁ ܚܠܳܦ݁ ܕ݂ܠܳܐ ܝܺܕܰ݁ܥܬ݂ܝ ܙܰܒ݁ܢܳܐ ܕ݂ܣܽܘܥܪܳܢܶܟ݁ܝ: ܣ
Luk 19:45 ܘܟܰ݁ܕ݁ ܥܰܠ ܠܗܰܝܟ݂ܠܳܐ ܫܰܪܺܝ ܠܡܰܦ݂ܳܩܽܘ ܠܰܐܝܠܶܝܢ ܕ݂ܙܳܒ݁ܢܺܝܢ ܒ݂ܶܗ ܘܰܡܙܰܒ݂ܢܺܝܢ:
Luk 19:46 ܘܶܐܡܰܪ ܠܗܽܘܢ ܟ݂ܬܺ݁ܝܒ݁ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܐܺܝܬܰ݁ܘܗ̄ܝ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ
Luk 19:47 ܘܗܽܘ ܡܰܠܶܦ݁ ܗ̄ܘܳܐ ܟ݂ܽܠ ܝܽܘܡ ܒ݂ܗܰܝܟ݂ܠܳܐ ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܣܳܦ݁ܪܶܐ ܘܩܰܫܺܝܫܶܐ ܕ݂ܥܰܡܳܐ ܒ݂ܳܥܶܝܢ ܗ̄ܘܰܘ ܠܡܰܘܒ݂ܳܕܽ݁ܘܬܶ݁ܗ:
Luk 19:48 ܘܠܳܐ ܡܶܫܟ݂ܚܺܝܢ ܗ̄ܘܰܘ ܡܳܢܳܐ ܢܶܥܒ݂ܕܽ݁ܘܢ ܠܶܗ ܟ݂ܽܠܶܗ ܓ݂ܶܝܪ ܥܰܡܳܐ ܬ݂ܠܶܐ ܗ̄ܘܳܐ ܒ݂ܶܗ ܠܡܶܫܡܥܶܗ ܣ݂ ܣ݂:
Luk 20:1 ܘܰܗܘܳܐ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܠܥܰܡܳܐ ܘܰܡܣܰܒ݂ܰܪ ܩܳܡܘ ܥܠܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܥܰܡ ܩܰܫܺܝܫܶܐ:
Luk 20:2 ܘܳܐܡܪܺܝܢ ܠܶܗ ܐܶܡܰܪ ܠܰܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܗܰܘ ܕ݂ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ:
Luk 20:3 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܘܶܐܡܰܪܘ ܠܺܝ:
Luk 20:4 ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܡܶܢ ܫܡܰܝܳܐ ܗ̄ܘܳܬ݁ ܐܰܘ ܡܶܢ ܒ݂ܢܰܝ-ܐ̄ܢܳܫܳܐ:
Luk 20:5 ܗܶܢܽܘܢ ܕ݂ܶܝܢ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܶܐܢ ܢܺܐܡܰܪ ܡܶܢ ܫܡܰܝܳܐ ܐܳܡܰܪ ܠܰܢ ܘܡܶܛܽܠ ܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:
Luk 20:6 ܐܶܢ ܕ݂ܶܝܢ ܢܺܐܡܰܪ ܡܶܢ ܒ݂ܢܰܝ-ܐ̄ܢܳܫܳܐ ܪܳܓܶ݁ܡ ܠܰܢ ܥܰܡܳܐ ܟ݂ܽܠܶܗ ܡܦ݂ܳܣܺܝܢ ܓ݂ܶܝܪ ܕ݂ܝܽܘܚܰܢܳܢ ܢܒܺ݁ܝܳܐ ܗܽܘ:
Luk 20:7 ܘܶܐܡܰܪܘ ܠܶܗ ܕ݂ܠܳܐ ܝܳܕ݁ܥܺܝܢܰܢ ܡܶܢ ܐܰܝܡܶܟ݂ܳܐ ܗ̄ܝ:
Luk 20:8 ܐܳܡܰܪ ܠܗܽܘܢ ܝܶܫܽܘܥ ܘܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ
Luk 20:9 ܘܫܰܪܺܝ ܕ݂ܢܺܐܡܰܪ ܠܥܰܡܳܐ ܡܰܬ݁ܠܳܐ ܗܳܢܳܐ ܓ݂ܰܒ݁ܪܳܐ ܚܰܕ݁ ܢܨܰܒ݁ ܟ݂ܰܪܡܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܐܒ݁ܥܶܕ݁ ܙܰܒ݁ܢܳܐ ܣܰܓ݂ܺܝܳܐܐ:
Luk 20:10 ܘܰܒ݁ܙܰܒ݁ܢܳܐ ܫܰܕ݂ܰܪ ܥܰܒ݁ܕ݂ܶܗ ܠܘܳܬ݁ ܦ݂ܰܠܳܚܶܐ ܕ݂ܢܶܬ݂ܠܽܘܢ ܠܶܗ ܡܶܢ ܦ݂ܺܐܪܶܐ ܕ݂ܟܰ݁ܪܡܳܐ ܦ݂ܰܠܳܚܶܐ ܕ݂ܶܝܢ ܡܚܰܐܘܽܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܪܺܝܩ:
Luk 20:11 ܘܰܐܘܣܶܦ݁ ܘܫܰܕ݂ܰܪ ܠܥܰܒ݁ܕ݂ܶܗ ܐ̄ܚܪܺܢܳܐ ܗܶܢܽܘܢ ܕ݂ܶܝܢ ܐܳܦ݁ ܠܗܰܘ ܡܚܰܐܘܽܗ̄ܝ ܘܨܰܥܪܽܘܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܪܺܝܩ:
Luk 20:12 ܘܰܐܘܣܶܦ݁ ܘܫܰܕ݂ܰܪ ܕ݂ܰܬ݁ܠܳܬܳ݁ܐ ܗܶܢܽܘܢ ܕ݂ܶܝܢ ܘܳܐܦ݁ ܠܗܰܘ ܨܰܠܦܽ݁ܘܗ̄ܝ ܘܰܐܦ݂ܩܽܘܗ̄ܝ:
Luk 20:13 ܐܳܡܰܪ ܡܳܪܶܐ ܟ݂ܰܪܡܳܐ ܡܳܢܳܐ ܐܶܥܒ݂ܶܕ݁ ܐܶܫܰܕ݂ܰܪ ܒ݂ܶܪܝ ܚܰܒ݂ܺܝܒܳ݁ܐ ܟ݂ܒܰ݁ܪ ܢܶܚܙܽܘܢܳܝܗ̄ܝ ܘܢܶܬ݁ܟ݂ܰܚܕܽ݁ܘܢ:
Luk 20:14 ܟ݂ܰܕ݁ ܚܙܰܐܘܽܗ̄ܝ ܕ݂ܶܝܢ ܦ݂ܰܠܳܚܶܐ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܬܶ݁ܗܘܶܐ ܝܳܪܬ݂ܽܘܬܳ݁ܐ ܕ݂ܺܝܠܰܢ:
Luk 20:15 ܘܰܐܦ݂ܩܽܘܗ̄ܝ ܠܒܰ݁ܪ ܡܶܢ ܟ݂ܰܪܡܳܐ ܘܩܰܛܠܽܘܗ̄ܝ ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁ ܠܗܽܘܢ ܡܳܪܶܐ ܟ݂ܰܪܡܳܐ:
Luk 20:16 ܢܺܐܬܶ݁ܐ ܘܢܰܘܒ݂ܶܕ݁ ܠܦܰ݁ܠܳܚܶܐ ܗܳܢܽܘܢ ܘܢܶܬ݂ܶܠ ܟ݂ܰܪܡܳܐ ܠܰܐ̄ܚܪܳܢܶܐ ܟ݂ܰܕ݁ ܫܡܰܥܘ ܕ݂ܶܝܢ ܐܶܡܰܪܘ ܠܳܐ ܬ݂ܶܗܘܶܐ ܗܳܕܶ݁ܐ:
Luk 20:17 ܗܽܘ ܕ݂ܶܝܢ ܚܳܪ ܒ݂ܗܽܘܢ ܘܶܐܡܰܪ ܘܡܳܢܳܐ ܗ̄ܝ ܗܳܝ ܕ݂ܰܟ݁ܬܺ݁ܝܒܳ݁ܐ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܝܫ ܩܰܪܢܳܐ ܕ݂ܙܳܘܺܝܬܳ݁ܐ:
Luk 20:18 ܘܟܽ݁ܠ ܕ݂ܢܶܦ݂ܶܠ ܥܰܠ ܗܳܝ ܟ݂ܺܐܦܳ݁ܐ ܢܶܬ݁ܪܥܰܥ ܘܟܽ݁ܠ ܡܰܢ ܕ݂ܗܺܝ ܬ݂ܶܦ݂ܶܠ ܥܠܰܘܗ̄ܝ ܬ݂ܶܕ݁ܪܶܝܘܗ̄ܝ: ܣ
Luk 20:19 ܒ݂ܥܰܘ ܗ̄ܘܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܢܰܪܡܽܘܢ ܥܠܰܘܗ̄ܝ ܐܺܝܕܰ݁ܝܳܐ ܒ݂ܗܳܝ ܫܳܥܬܳ݁ܐ ܘܰܕ݁ܚܶܠܘ ܡܶܢ ܥܰܡܳܐ ܝܺܕܰ݁ܥܘ ܓ݂ܶܝܪ ܕ݂ܰܥܠܰܝܗܽܘܢ ܐܶܡܰܪ ܡܰܬ݁ܠܳܐ ܗܳܢܳܐ: ܣ
Luk 20:20 ܘܫܰܕ݂ܰܪܘ ܠܘܳܬܶ݁ܗ ܓ݂ܳܫܽܘܫܶܐ ܕ݂ܡܶܬ݂ܕ݂ܰܡܶܝܢ ܒ݂ܙܰܕ݂ܺܝܩܶܐ ܕ݂ܢܶܐܚܕ݂ܽܘܢܳܝܗ̄ܝ ܒ݂ܡܶܠܬܳ݁ܐ ܘܢܰܫܠܡܽܘܢܳܝܗ̄ܝ ܠܕܰ݁ܝܳܢܳܐ ܘܰܠܫܽܘܠܛܳܢܶܗ ܕ݂ܗܺܓ݁ܡܽܘܢܳܐ:
Luk 20:21 ܘܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܝܳܕ݁ܥܺܝܢܰܢ ܕ݂ܰܬ݁ܪܺܝܨܳܐܝܺܬ݁ ܡܡܰܠܶܠ ܐܰܢ̄ܬ݂ ܘܡܰܠܶܦ݁ ܘܠܳܐ ܢܳܣܶܒ݁ ܐܰܢ̄ܬ݂ ܒ݂ܰܐܦ݂ܶܐ ܐܶܠܳܐ ܒ݂ܩܽܘܫܬ݂ܳܐ ܐܽܘܪܚܳܐ ܕ݂ܰܐܠܳܗܳܐ ܡܰܠܶܦ݁ ܐܰܢ̄ܬ݂:
Luk 20:22 ܫܰܠܺܝܛ ܠܰܢ ܕ݂ܢܶܬ݂ܶܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ:
Luk 20:23 ܗܽܘ ܕ݂ܶܝܢ ܐܶܣܬ݂ܰܟ݂ܰܠ ܚܳܪܥܽܘܬ݁ܗܽܘܢ ܘܶܐܡܰܪ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܺܝ:
Luk 20:24 ܚܰܘܰܐܘܽܢܝ ܕ݂ܺܝܢܳܪܳܐ ܕ݂ܡܰܢ ܐܺܝܬ݁ ܒ݂ܶܗ ܨܰܠܡܳܐ ܘܰܟ݁ܬܺ݁ܝܒܳ݁ܬܳ݁ܐ ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܩܶܣܰܪ:
Luk 20:25 ܐܳܡܰܪ ܠܗܽܘܢ ܝܶܫܽܘܥ ܗܰܒ݁ܘ ܗܳܟܺ݁ܝܠ ܕ݂ܩܶܣܰܪ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ:
Luk 20:26 ܘܠܳܐ ܐܶܫܟ݂ܰܚܘ ܠܡܶܐܚܰܕ݁ ܡܶܢܶܗ ܡܶܠܬܳ݁ܐ ܩܕܳ݁ܡ ܥܰܡܳܐ ܘܶܐܬ݂ܕ݂ܰܡܰܪܘ ܥܰܠ ܦ݂ܶܬ݁ܓܳ݁ܡܶܗ ܘܰܫܬܶ݁ܩܘ: ܣ
Luk 20:27 ܩܪܶܒ݁ܘ ܕ݂ܶܝܢ ܐ̄ܢܳܫܺܝܢ ܡܶܢ ܙܰܕ݂ܽܘܩܳܝܶܐ ܗܳܢܽܘܢ ܕ݂ܳܐܡܪܺܝܢ ܕ݂ܰܩܝܳܡܬ݂ܳܐ ܠܰܝܬ݂ ܘܫܰܐܠܽܘܗ̄ܝ:
Luk 20:29 ܫܰܒ݁ܥܳܐ ܕ݂ܶܝܢ ܐܰܚܺܝܢ ܐܺܝܬ݁ ܗ̄ܘܰܘ ܩܰܕ݁ܡܳܝܳܐ ܢܣܰܒ݁ ܐܰܢ̄ܬ݂ܬܳ݁ܐ ܘܡܺܝܬ݁ ܕ݂ܠܳܐ ܒ݂ܢܰܝܳܐ:
Luk 20:30 ܘܢܰܣܒ݂ܳܗ ܕ݂ܰܬ݁ܪܶܝܢ ܠܰܐܢ̄ܬ݂ܬܶ݁ܗ ܘܗܳܢܳܐ ܡܺܝܬ݁ ܕ݂ܠܳܐ ܒ݂ܢܰܝܳܐ:
Luk 20:31 ܘܕܰ݁ܬ݁ܠܳܬܳ݁ܐ ܬ݂ܽܘܒ݁ ܢܰܣܒ݂ܳܗ ܘܗܳܟ݁ܘܳܬ݁ ܘܳܐܦ݁ ܫܰܒ݁ܥܳܬܰ݁ܝܗܽܘܢ ܘܡܺܝܬ݁ܘ ܘܠܳܐ ܫܒܰ݁ܩܘ ܒ݂ܢܰܝܳܐ:
Luk 20:32 ܘܡܺܝܬܰ݁ܬ݁ ܒ݂ܚܰܪܬܳ݁ܐ ܐܳܦ݁ ܐܰܢ̄ܬ݂ܬܳ݁ܐ:
Luk 20:33 ܒ݂ܰܩܝܳܡܬ݂ܳܐ ܗܳܟܺ݁ܝܠ ܕ݂ܰܐܝܢܳܐ ܡܶܢܗܽܘܢ ܬ݂ܶܗܘܶܐ ܐܰܢ̄ܬ݂ܬܳ݁ܐ ܫܰܒ݁ܥܳܬܰ݁ܝܗܽܘܢ ܓ݂ܶܝܪ ܢܰܣܒ݂ܽܘܗ:
Luk 20:34 ܐܳܡܰܪ ܠܗܽܘܢ ܝܶܫܽܘܥ ܒ݂ܢܰܘܗ̄ܝ ܕ݂ܥܳܠܡܳܐ ܗܳܢܳܐ ܢܳܣܒ݂ܺܝܢ ܢܶܫܶܐ ܘܢܶܫܶܐ ܗܳܘܝܳܢ ܠܓܰ݁ܒ݁ܪܶܐ:
Luk 20:35 ܗܳܢܽܘܢ ܕ݂ܶܝܢ ܕ݂ܰܠܗܰܘ ܥܳܠܡܳܐ ܫܘܰܘ ܘܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁ ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܘܳܐܦ݁ ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ:
Luk 20:36 ܐܳܦ݁ܠܳܐ ܓ݂ܶܝܪ ܬ݂ܽܘܒ݁ ܠܰܡܡܳܬ݁ ܡܶܫܟ݂ܚܺܝܢ ܐܰܝܟ݁ ܡܰܠܰܐܟܶ݁ܐ ܐܶܢܽܘܢ ܓ݂ܶܝܪ ܘܰܒ݁ܢܰܝܳܐ ܐܺܝܬܰ݁ܝܗܽܘܢ ܕ݂ܰܐܠܳܗܳܐ ܡܶܛܽܠ ܕ݂ܰܗܘܰܘ ܒ݂ܢܰܝܳܐ ܕ݂ܰܩܝܳܡܬ݂ܳܐ:
Luk 20:37 ܕ݂ܩܳܝܡܺܝܢ ܕ݂ܶܝܢ ܡܺܝܬܶ݁ܐ ܐܳܦ݁ ܡܽܘܫܶܐ ܒ݂ܰܕ݂ܶܩ ܐܰܕ݁ܟ݂ܰܪ ܓ݂ܶܝܪ ܒ݂ܣܰܢܝܳܐ ܟ݂ܰܕ݁ ܐܳܡܰܪ ܡܳܪܝܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܘܰܐܠܳܗܶܗ ܕ݂ܺܐܝܣܚܳܩ ܘܰܐܠܳܗܶܗ ܕ݂ܝܰܥܩܽܘܒ݁:
Luk 20:38 ܐܰܠܳܗܳܐ ܕ݂ܶܝܢ ܠܳܐ ܗ̄ܘܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ ܟ݂ܽܠܗܽܘܢ ܓ݂ܶܝܪ ܚܰܝܺܝܢ ܐܶܢܽܘܢ ܠܶܗ: ܣ
Luk 20:39 ܘܰܥܢܰܘ ܐ̄ܢܳܫܺܝܢ ܡܶܢ ܣܳܦ݁ܪܶܐ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܫܰܦ݂ܺܝܪ ܐܳܡܰܪ ܐܰܢ̄ܬ݂:
Luk 20:40 ܘܠܳܐ ܬ݂ܽܘܒ݁ ܐܰܡܪܰܚܘ ܠܰܡܫܰܐܳܠܽܘܬܶ݁ܗ ܥܰܠ ܡܶܕ݂ܶܡ: ܣ
Luk 20:41 ܘܶܐܡܰܪ ܗ̄ܘܳܐ ܠܗܽܘܢ ܐܰܝܟ݂ܰܢܳܐ ܐܳܡܪܺܝܢ ܣܳܦ݁ܪܶܐ ܥܰܠ ܡܫܺܝܚܳܐ ܕ݂ܰܒ݁ܪܶܗ ܗܽ̄ܘ ܕ݂ܕܰ݁ܘܺܝܕ݁:
Luk 20:42 ܘܗܽܘ ܕ݂ܰܘܺܝܕ݁ ܐܶܡܰܪ ܒ݂ܰܟ݁ܬܳ݁ܒܳ݁ܐ ܕ݂ܡܰܙܡܽܘܪܶܐ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ:
Luk 20:43 ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܬ݂ܚܶܝܬ݁ ܪܶܓ݁ܠܰܝܟְ݂:
Luk 20:44 ܐܶܢ ܗܳܟܺ݁ܝܠ ܕ݂ܰܘܺܝܕ݁ ܡܳܪܝ ܩܳܪܶܐ ܠܶܗ ܐܰܝܟ݂ܰܢܳܐ ܒ݂ܪܶܗ ܗܽ̄ܘ ܣܣ:
Luk 20:45 ܘܟܰ݁ܕ݁ ܟ݂ܽܠܶܗ ܥܰܡܳܐ ܫܳܡܰܥ ܗ̄ܘܳܐ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:
Luk 20:46 ܐܶܙܕ݂ܰܗ̄ܪܘ ܡܶܢ ܣܳܦ݁ܪܶܐ ܕ݂ܨܳܒܶ݁ܝܢ ܠܰܡܗܰܠܳܟܽ݁ܘ ܒ݂ܶܐܣܛܠܶܐ ܘܪܳܚܡܺܝܢ ܫܠܳܡܳܐ ܒ݂ܫܽܘܩܶܐ ܘܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܪܺܝܫ ܣܡܳܟܶ݁ܐ ܒ݂ܰܐܚܫܳܡܝܳܬܳ݁ܐ:
Luk 20:47 ܗܳܢܽܘܢ ܕ݂ܳܐܟ݁ܠܺܝܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܨܠܰܘܳܬ݁ܗܽܘܢ ܗܶܢܽܘܢ ܢܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ
Luk 21:1 ܚܳܪ ܕ݂ܶܝܢ ܝܶܫܽܘܥ ܒ݂ܥܰܬ݂ܺܝܪܶܐ ܐܰܝܠܶܝܢ ܕ݂ܪܳܡܶܝܢ ܗ̄ܘܰܘ ܒ݂ܶܝܬ݁ ܓ݂ܰܙܳܐ ܩܽܘܪܒ݂ܳܢܰܝܗܽܘܢ:
Luk 21:2 ܘܰܚܙܳܐ ܐܳܦ݁ ܐܰܪܡܰܠܬ݂ܳܐ ܚܕܳ݁ܐ ܡܶܣܟ݂ܺܢܬ݂ܳܐ ܕ݂ܰܐܪܡܝܰܬ݁ ܫܳܡܽܘܢܶܐ ܬ݂ܪܶܝܢ:
Luk 21:3 ܘܶܐܡܰܪ ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܕܶ݁ܐ ܐܰܪܡܰܠܬ݂ܳܐ ܡܶܣܟ݂ܺܢܬ݂ܳܐ ܐܰܪܡܝܰܬ݁ ܝܰܬ݂ܺܝܪ ܡܶܢ ܟ݂ܽܠܢܳܫ:
Luk 21:4 ܟ݂ܽܠܗܽܘܢ ܓ݂ܶܝܪ ܗܳܠܶܝܢ ܡܶܢ ܡܳܐ ܕ݂ܝܰܬ݂ܺܝܪ ܗ̄ܘܳܐ ܠܗܽܘܢ ܐܰܪܡܺܝܘ ܒ݂ܶܝܬ݁ ܩܽܘܪܒ݂ܳܢܳܐ ܕ݂ܰܐܠܳܗܳܐ ܗܳܕܶ݁ܐ ܕ݂ܶܝܢ ܡܶܢ ܚܰܣܺܝܪܽܘܬܳ݁ܗ ܟ݂ܽܠ ܕ݂ܩܰܢܝܳܐ ܗ̄ܘܳܬ݁ ܐܰܪܡܝܰܬܶ݁ܗ ܣ݂ ܣ݂:
Luk 21:5 ܘܟܰ݁ܕ݁ ܐܳܡܪܺܝܢ ܗ̄ܘܰܘ ܐ̄ܢܳܫܺܝܢ ܥܰܠ ܗܰܝܟ݂ܠܳܐ ܕ݂ܰܒ݁ܟܺ݁ܐܦܶ݁ܐ ܫܰܦ݂ܺܝܪܳܬܳ݁ܐ ܘܰܒ݁ܩܽܘܪܒ݂ܳܢܶܐ ܡܨܰܒ݂ܰܬ݁ ܐܶܡܰܪ ܠܗܽܘܢ ܝܶܫܽܘܥ:
Luk 21:6 ܗܳܠܶܝܢ ܕ݂ܚܳܙܶܝܢ ܐܢ̄ܬ݂ܽܘܢ ܢܺܐܬܽ݁ܘܢ ܝܰܘܡܳܬܳ݁ܐ ܕ݂ܰܒ݁ܗܽܘܢ ܠܳܐ ܬ݂ܶܫܬ݂ܒܶ݁ܩ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܬ݂ܶܣܬ݂ܬܰ݁ܪ: ܣ
Luk 21:7 ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܡܰܠܦܳ݁ܢܳܐ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܗ̄ܝ ܐܳܬܳ݁ܐ ܡܳܐ ܕ݂ܩܰܪܺܝܒܳ݁ܢ ܗܳܠܶܝܢ ܕ݂ܢܶܗܘܝܳܢ:
Luk 21:8 ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܙܰܘ ܠܡܳܐ ܬ݂ܶܛܥܽܘܢ ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܡܫܺܝܚܳܐ ܘܙܰܒ݁ܢܳܐ ܩܪܶܒ݁ ܠܳܐ ܕ݂ܶܝܢ ܬ݂ܺܐܙܽܠ̄ܘܢ ܒ݂ܳܬܰ݁ܪܗܽܘܢ:
Luk 21:9 ܘܡܳܐ ܕ݂ܫܳܡܥܺܝܢ ܐܢ̄ܬ݂ܽܘܢ ܩܪܳܒܶ݁ܐ ܘܰܫܓܽ݁ܘܫܝܶܐ ܠܳܐ ܬ݂ܶܕ݁ܚܠܽܘܢ ܥܬܺ݁ܝܕܳ݁ܢ ܐܶܢܶܝܢ ܓ݂ܶܝܪ ܗܳܠܶܝܢ ܠܽܘܩܕܰ݁ܡ ܠܡܶܗܘܳܐ ܐܶܠܳܐ ܠܳܐ ܥܕܰ݁ܟ݂ܺܝܠ ܡܛܳܬ݁ ܚܰܪܬܳ݁ܐ:
Luk 21:10 ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘ ܥܰܠ ܡܰܠܟ݂ܽܘ:
Luk 21:11 ܘܙܰܘܥܶܐ ܪܰܘܪܒܶ݁ܐ ܢܶܗܘܽܘܢ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ ܘܟܰ݁ܦ݁ܢܶܐ ܘܡܰܘܬ݂ܳܢܶܐ ܘܢܶܗܘܝܳܢ ܕ݂ܶܚܠܳܬܳ݁ܐ ܘܣܽܘܪܳܕܶ݁ܐ ܘܳܐܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܡܶܢ ܫܡܰܝܳܐ ܢܶܬ݁ܚܰܙܝܳܢ ܘܣܰܬ݁ܘܶܐ ܪܰܘܪܒܶ݁ܐ ܢܶܗܘܽܘܢ: ܣ
Luk 21:12 ܩܕܳ݁ܡ ܕ݂ܶܝܢ ܗܳܠܶܝܢ ܟ݂ܽܠܗܶܝܢ ܢܰܪܡܽܘܢ ܥܠܰܝܟ݂ܽܘܢ ܐܺܝܕܰ݁ܝܳܐ ܘܢܶܪܕ݂ܦܽ݁ܘܢܳܟܽ݁ܘܢ ܘܢܰܫܠܡܽܘܢܳܟܽ݁ܘܢ ܠܰܟ݁ܢܽܘܫܳܬܳ݁ܐ ܘܰܠܒܶ݁ܝܬ݁-ܐܰܣܺܝܪܶܐ ܘܰܢܩܰܪܒܽ݁ܘܢܳܟܽ݁ܘܢ ܩܕܳ݁ܡ ܡܰܠܟ݂ܶܐ ܘܗܺܓ݁ܡܽܘܢܶܐ ܡܶܛܽܠ ܫܶܡܝ:
Luk 21:13 ܗܳܘܝܳܐ ܠܟܽ݁ܘܢ ܕ݂ܶܝܢ ܠܣܳܗܕ݂ܽܘܬܳ݁ܐ:
Luk 21:14 ܣܺܝܡܘ ܕ݂ܶܝܢ ܒ݂ܠܶܒ݂ܟܽ݁ܘܢ ܕ݂ܠܳܐ ܬ݂ܶܗܘܽܘܢ ܡܶܬ݁ܝܰܠܦܺ݁ܝܢ ܠܡܰܦ݂ܰܩ ܪܽܘܚܳܐ:
Luk 21:15 ܐܶܢܳܐ ܓ݂ܶܝܪ ܐܶܬ݂ܶܠ ܠܟܽ݁ܘܢ ܦ݂ܽܘܡܳܐ ܘܚܶܟ݁ܡܬܳ݁ܐ ܐܰܝܕܳ݁ܐ ܕ݂ܠܳܐ ܢܶܫܟ݂ܚܽܘܢ ܠܰܡܩܳܡ ܠܩܽܘܒ݁ܠܳܗ ܟ݂ܽܠܗܽܘܢ ܒ݂ܥܶܠܕ݂ܒܳ݁ܒܰ݁ܝܟ݂ܽܘܢ:
Luk 21:16 ܢܰܫܠܡܽܘܢܳܟܽ݁ܘܢ ܕ݂ܶܝܢ ܐܰܒܳ݁ܗܰܝܟ݂ܽܘܢ ܘܰܐܚܰܝܟ݂ܽܘܢ ܘܰܐ̄ܚܝܳܢܰܝܟ݂ܽܘܢ ܘܪܳܚܡܰܝܟ݂ܽܘܢ ܘܰܢܡܺܝܬܽ݁ܘܢ ܡܶܢܟܽ݁ܘܢ:
Luk 21:17 ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠ ܐ̄ܢܳܫ ܡܶܛܽܠ ܫܶܡܝ:
Luk 21:18 ܘܡܶܢܬܳ݁ܐ ܡܶܢ ܪܺܫܟܽ݁ܘܢ ܠܳܐ ܬ݂ܺܐܒܰ݁ܕ݁:
Luk 21:19 ܒ݂ܰܡܣܰܝܒ݂ܪܳܢܽܘܬ݁ܟܽ݁ܘܢ ܕ݂ܶܝܢ ܬ݂ܶܩܢܽܘܢ ܢܰܦ݁ܫܟܽ݁ܘܢ: ܣ
Luk 21:20 ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܠܽܐܘܪܺܫܠܶܡ ܕ݂ܰܚܕܺ݁ܝܪܺܝܢ ܠܳܗ ܚܰܝܠܳܐ ܗܳܝܕ݂ܶܝܢ ܕ݂ܰܥܘ ܕ݂ܰܩܪܶܒ݁ ܠܶܗ ܚܽܘܪܒ݂ܳܗ:
Luk 21:21 ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ ܘܰܐܝܠܶܝܢ ܕ݂ܰܒ݁ܓܰ݁ܘܳܗ ܐܶܢܽܘܢ ܢܶܥܪܩܽܘܢ ܘܕܰ݁ܒ݁ܩܽܘܪܝܳܐ ܠܳܐ ܢܶܥܠܽܘܢ ܠܳܗ:
Luk 21:22 ܕ݂ܝܰܘܡܳܬܳ݁ܐ ܐܶܢܽܘܢ ܗܳܠܶܝܢ ܕ݂ܰܬ݁ܒܰ݁ܥܬܳ݁ܐ ܕ݂ܢܶܫܠܰܡ ܟ݂ܽܠ ܡܳܐ ܕ݂ܰܟ݁ܬܺ݁ܝܒ݁: ܣ
Luk 21:23 ܘܳܝ ܕ݂ܶܝܢ ܠܰܐܝܠܶܝܢ ܕ݂ܒܰ݁ܛܢܳܢ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ ܢܶܗܘܶܐ ܓ݂ܶܝܪ ܐܽܘܠܨܳܢܳܐ ܪܰܒ݂ܳܐ ܒ݂ܰܐܪܥܳܐ ܘܪܽܘܓ݁ܙܳܐ ܥܰܠ ܥܰܡܳܐ ܗܳܢܳܐ:
Luk 21:24 ܘܢܶܦ݁ܠܽܘܢ ܒ݂ܦܽ݁ܘܡܳܐ ܕ݂ܚܰܪܒ݂ܳܐ ܘܢܶܫܬ݂ܒܽ݁ܘܢ ܠܟܽ݁ܠ ܐܰܬܰ݁ܪ ܘܐܽܘܪܺܫܠܶܡ ܬ݂ܶܗܘܶܐ ܡܶܬ݂ܕܺ݁ܝܫܳܐ ܡܶܢ ܥܰܡ̄ܡܶܐ ܥܕܰ݁ܡܳܐ ܕ݂ܢܶܫܠܡܽܘܢ ܙܰܒ݁ܢܶܐ ܕ݂ܥܰܡ̄ܡܶܐ: ܣ
Luk 21:25 ܘܢܶܗܘܝܳܢ ܐܳܬ݁ܘܳܬܳ݁ܐ ܒ݂ܫܶܡܫܳܐ ܘܰܒ݁ܣܰܗܪܳܐ ܘܰܒ݁ܟܰ݁ܘܟ݂ܒܶ݁ܐ ܘܒܰ݁ܐܪܥܳܐ ܐܽܘܠܨܳܢܳܐ ܕ݂ܥܰܡ̄ܡܶܐ ܘܦܽ݁ܘܫܳܟ݁ ܐܺܝܕܰ݁ܝܳܐ ܡܶܢ ܬ݂ܰܘܗܬܳ݁ܐ ܕ݂ܩܳܠܳܐ ܕ݂ܝܰܡܳܐ:
Luk 21:26 ܘܙܰܘܥܳܐ ܕ݂ܡܰܦ݂ܶܩ ܢܰܦ݁ܫܳܬܳ݁ܐ ܕ݂ܰܒ݁ܢܰܝܢܳܫܳܐ ܡܶܢ ܕ݂ܶܚܠܬܳ݁ܐ ܕ݂ܡܶܕ݂ܶܡ ܕ݂ܰܥܬܺ݁ܝܕ݁ ܠܡܶܐܬܳ݁ܐ ܥܰܠ ܐܰܪܥܳܐ ܘܢܶܬ݂ܬ݂ܙܺܝܥܽܘܢ ܚܰܝܠܶܐ ܕ݂ܰܫܡܰܝܳܐ:
Luk 21:27 ܘܗܳܝܕ݂ܶܝܢ ܢܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܒ݂ܰܥܢܳܢܶܐ ܥܰܡ ܚܰܝܠܳܐ ܣܰܓ݂ܺܝܳܐܐ ܘܫܽܘܒ݁ܚܳܐ ܪܰܒ݂ܳܐ: ܣ
Luk 21:28 ܡܳܐ ܕ݂ܶܝܢ ܕ݂ܫܰܪܺܝ ܗܳܠܶܝܢ ܕ݂ܢܶܗܘܝܳܢ ܐܶܬ݁ܠܰܒ݂̄ܒ݁ܘ ܘܰܐܪܺܝܡܘ ܪܺܫܰܝܟ݂ܽܘܢ ܡܶܛܽܠ ܕ݂ܰܩܪܶܒ݁ ܠܶܗ ܦ݂ܽܘܪܩܳܢܟܽ݁ܘܢ: ܣ
Luk 21:29 ܘܶܐܡܰܪ ܗ̄ܘܳܐ ܠܗܽܘܢ ܡܰܬ݁ܠܳܐ ܚܙܰܘ ܠܬܺ݁ܬ݂ܳܐ ܘܰܠܟܽ݁ܠܗܽܘܢ ܐܺܝܠܳܢܶܐ:
Luk 21:30 ܕ݂ܡܳܐ ܕ݂ܡܰܦ݁ܪܥܺܝܢ ܡܶܚܕܳ݁ܐ ܡܶܢܗܽܘܢ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ ܕ݂ܰܩܪܶܒ݁ ܠܶܗ ܩܰܝܛܳܐ:
Luk 21:31 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܕ݂ܗܳܘܝܳܢ ܕ݂ܰܥܘ ܕ݂ܩܰܪܺܝܒܳ݁ܐ ܗ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Luk 21:32 ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:
Luk 21:33 ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ
Luk 21:34 ܐܶܙܕ݂ܰܗ̄ܪܘ ܕ݂ܶܝܢ ܒ݂ܢܰܦ݁ܫܟܽ݁ܘܢ ܕ݂ܠܳܐ ܡܬܽ݁ܘܡ ܢܺܐܩܪܽܘܢ ܠܶܒ݂ܰܘܳܬ݁ܟܽ݁ܘܢ ܒ݂ܳܐܣܽܘܛܽܘܬܳ݁ܐ ܘܰܒ݁ܪܰܘܳܝܽܘܬܳ݁ܐ ܘܰܒ݁ܨܶܦ݁ܬܳ݁ܐ ܕ݂ܥܳܠܡܳܐ ܘܡܶܢ ܫܶܠܝܳܐ ܢܺܐܬܶ݁ܐ ܥܠܰܝܟ݂ܽܘܢ ܝܰܘܡܳܐ ܗܰܘ:
Luk 21:35 ܐܰܝܟ݁ ܨܳܦܰ݁ܚܬܳ݁ܐ ܓ݂ܶܝܪ ܢܶܨܦ݂ܰܚ ܥܰܠ ܟ݂ܽܠܗܽܘܢ ܐܰܝܠܶܝܢ ܕ݂ܝܳܬ݁ܒ݂ܺܝܢ ܥܰܠ ܐܰܦ݂ܶܝܗ ܕ݂ܟܽ݁ܠܳܗ ܐܰܪܥܳܐ:
Luk 21:36 ܗܘܰܘ ܗܳܟܺ݁ܝܠ ܫܳܗܪܺܝܢ ܒ݂ܟܽ݁ܠܙܒܰ݁ܢ ܘܰܡܨܰܠܶܝܢ ܕ݂ܬܶ݁ܫܘܽܘܢ ܠܡܶܥܪܰܩ ܡܶܢ ܗܳܠܶܝܢ ܕ݂ܰܥܬܺ݁ܝܕܳ݁ܢ ܠܡܶܗܘܳܐ ܘܰܬ݁ܩܽܘܡܽܘܢ ܩܕܳ݁ܡ ܒ݂ܪܶܗ ܕ݂ܐ̄ܢܳܫܳܐ ܣܣ:
Luk 21:37 ܒ݂ܺܐܝܡܳܡܳܐ ܕ݂ܶܝܢ ܡܰܠܶܦ݁ ܗ̄ܘܳܐ ܒ݂ܗܰܝܟ݂ܠܳܐ ܘܰܒ݁ܠܺܠܝܳܐ ܢܳܦܶ݁ܩ ܗ̄ܘܳܐ ܒ݂ܳܐܶܬ݁ ܒ݂ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁ ܙܰܝܬ݂ܶܐ:
Luk 21:38 ܘܟܽ݁ܠܶܗ ܥܰܡܳܐ ܡܩܰܕ݂ܡܺܝܢ ܗ̄ܘܰܘ ܠܘܳܬܶ݁ܗ ܠܗܰܝܟ݂ܠܳܐ ܠܡܶܫܡܰܥ ܡܶܠܬܶ݁ܗ: ܣ
Luk 22:1 ܩܰܪܺܝܒ݁ ܗ̄ܘܳܐ ܕ݂ܶܝܢ ܥܰܕ݁ܥܺܕܳ݁ܐ ܕ݂ܦܰ݁ܛܺܝܪܶܐ ܕ݂ܡܶܬ݁ܩܪܶܐ ܦ݂ܶܨܚܳܐ:
Luk 22:2 ܘܒܳ݁ܥܶܝܢ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܰܐܝܟ݂ܰܢܳܐ ܢܶܩܛܠܽܘܢܳܝܗ̄ܝ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܡܶܢ ܥܰܡܳܐ: ܣ
Luk 22:3 ܥܰܠ ܗ̄ܘܳܐ ܕ݂ܶܝܢ ܣܳܛܳܢܳܐ ܒ݂ܺܝܗܽܘܕܳ݁ܐ ܕ݂ܡܶܬ݁ܩܪܶܐ ܣܟܰ݁ܪܝܽܘܛܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܡܶܢܝܳܢܳܐ ܕ݂ܰܬ݁ܪܶܥܣܰܪ:
Luk 22:4 ܘܶܐܙܰܠ ܡܰܠܶܠ ܥܰܡ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܪܰܒ݂ܰܝ ܚܰܝܠܶܐ ܕ݂ܗܰܝܟ݂ܠܳܐ ܐܰܝܟ݁ ܕ݂ܢܰܫܠܡܺܝܘܗ̄ܝ ܠܗܽܘܢ: ܣ
Luk 22:5 ܘܰܚܕܺ݁ܝܘ ܘܰܐܩܺܝܡܘ ܕ݂ܢܶܬ݂ܠܽܘܢ ܠܶܗ ܟ݂ܶܣܦ݂ܳܐ:
Luk 22:6 ܘܶܐܫܬ݂ܰܘܕ݂ܺܝ ܠܗܽܘܢ ܘܒܳ݁ܥܶܐ ܗ̄ܘܳܐ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ ܠܗܽܘܢ ܒ݂ܶܠܥܳܕ݁ ܡܶܢ ܟ݂ܶܢܫܳܐ ܣܣ:
Luk 22:7 ܘܡܰܛܺܝ ܝܰܘܡܳܐ ܕ݂ܦܰ݁ܛܺܝܪܶܐ ܕ݂ܒܶ݁ܗ ܐܺܝܬ݁ ܗ̄ܘܳܐ ܥܝܳܕܳ݁ܐ ܕ݂ܢܶܬ݁ܢܟܶ݁ܣ ܦ݂ܶܨܚܳܐ:
Luk 22:8 ܘܫܰܕ݂ܰܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܽܘܚܰܢܳܢ ܘܶܐܡܰܪ ܠܗܽܘܢ ܙܶܠܘ ܛܰܝܶܒ݁ܘ ܠܰܢ ܦ݂ܶܨܚܳܐ ܕ݂ܢܶܠܥܰܣ:
Luk 22:9 ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܰܢܛܰܝܶܒ݁:
Luk 22:10 ܐܳܡܰܪ ܠܗܽܘܢ ܗܳܐ ܡܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܰܡܕܺ݁ܝܢ̄ܬ݂ܳܐ ܦ݂ܳܓܰ݁ܥ ܒ݂ܟܽ݁ܘܢ ܓ݂ܰܒ݁ܪܳܐ ܕ݂ܰܫܩܺܝܠ ܓ݂ܪܳܒܳ݁ܐ ܕ݂ܡܰܝܳܐ ܙܶܠܘ ܒ݂ܳܬ݁ܪܶܗ:
Luk 22:11 ܘܰܐܝܟ݂ܳܐ ܕ݂ܥܳܐܶܠ ܐܶܡܰܪܘ ܠܡܳܪܶܗ ܕ݂ܒܰ݁ܝܬ݂ܳܐ ܪܰܒ݂ܰܢ ܐܳܡܰܪ ܐܰܝܢܰܘ ܒ݂ܶܝܬ݁ ܡܰܫܪܝܳܐ ܐܰܝܟ݂ܳܐ ܕ݂ܶܐܟܽ݁ܘܠ ܦ݂ܶܨܚܳܐ ܥܰܡ ܬ݂ܰܠܡܺܝܕܰ݁ܝ:
Luk 22:12 ܘܗܳܐ ܗܽܘ ܡܚܰܘܶܐ ܠܟܽ݁ܘܢ ܥܶܠܺܝܬܳ݁ܐ ܚܕܳ݁ܐ ܪܰܒ݂ܬܳ݁ܐ ܕ݂ܰܡܫܰܘܝܳܐ ܬ݂ܰܡܳܢ ܛܰܝܶܒ݁ܘ:
Luk 22:13 ܘܶܐܙܰܠܘ ܐܶܫܟ݂ܰܚܘ ܐܰܝܟ݁ ܕ݂ܶܐܡܰܪ ܠܗܽܘܢ ܘܛܰܝܶܒ݁ܘ ܦ݂ܶܨܚܳܐ: ܣ
Luk 22:14 ܘܟܰ݁ܕ݁ ܗܘܳܐ ܥܶܕ݂ܳܢܳܐ ܐܶܬܳ݁ܐ ܝܶܫܽܘܥ ܐܶܣܬ݂ܡܶܟ݁ ܘܰܬ݁ܪܶܥܣܰܪ ܫܠܺܝܚܶܐ ܥܰܡܶܗ: ܣ
Luk 22:15 ܘܶܐܡܰܪ ܠܗܽܘܢ ܪܶܓ݂ܬܳ݁ܐ ܪܰܓ݁ܬ݂ܰܢܝ ܕ݂ܗܳܢܳܐ ܦ݂ܶܨܚܳܐ ܐܶܟܽ݁ܘܠ ܥܰܡܟܽ݁ܘܢ ܩܕܳ݁ܡ ܕ݂ܶܐܚܰܫ:
Luk 22:16 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܟ݂ܺܝܠ ܠܳܐ ܐܶܟ݁ܠܺܝܘܗ̄ܝ ܥܕܰ݁ܡܳܐ ܕ݂ܢܶܫܠܰܡ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ
Luk 22:17 ܘܰܢܣܰܒ݁ ܟ݂ܳܣܳܐ ܘܰܐܘܕ݂ܺܝ ܘܶܐܡܰܪ ܣܰܒ݁ܘ ܗܳܢܳܐ ܘܦܰ݁ܠܶܓ݁ܘ ܒ݂ܰܝܢܳܬ݁ܟܽ݁ܘܢ:
Luk 22:18 ܐܳܡܰܪ ܐ̄ܢܳܐ ܓ݂ܶܝܪ ܠܟܽ݁ܘܢ ܕ݂ܠܳܐ ܐܶܫܬ݂ܶܐ ܡܶܢ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܕ݂ܬܺ݁ܐܬܶ݁ܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Luk 22:19 ܘܰܢܣܰܒ݁ ܠܰܚܡܳܐ ܘܰܐܘܕ݂ܺܝ ܘܰܩܨܳܐ ܘܝܰܗ̄ܒ݁ ܠܗܽܘܢ ܘܶܐܡܰܪ ܗܳܢܰܘ ܦ݂ܰܓ݁ܪܝ ܕ݂ܥܰܠ ܐܰܦ݂ܰܝܟ݂ܽܘܢ ܡܶܬܺ݁ܝܗܶܒ݁ ܗܳܕܶ݁ܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܕܽ݁ܘܟ݁ܪܳܢܝ: ܣ
Luk 22:20 ܘܗܳܟ݁ܘܳܬ݁ ܐܳܦ݁ ܥܰܠ ܟ݂ܳܣܳܐ ܡܶܢ ܒ݂ܳܬܰ݁ܪ ܕ݂ܰܐܚܫܶܡܘ ܐܶܡܰܪ ܗܳܢܳܐ ܟ݂ܳܣܳܐ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ ܒ݂ܕܶ݁ܡܝ ܕ݂ܰܚܠܳܦܰ݁ܝܟ݂ܽܘܢ ܡܶܬܶ݁ܐܫܶܕ݁: ܣ
Luk 22:21 ܒ݂ܪܰܡ ܗܳܐ ܐܺܝܕܶ݁ܗ ܕ݂ܡܰܫܠܡܳܢܝ ܥܰܠ ܦ݂ܳܬܽ݁ܘܪܳܐ ܣܣ:
Luk 22:22 ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܶܐܬ݁ܦ݂ܪܶܫ ܒ݂ܪܰܡ ܘܳܝ ܠܗܰܘ ܓ݂ܰܒ݁ܪܳܐ ܕ݂ܒܺ݁ܐܝܕܶ݁ܗ ܡܶܫܬ݂ܠܶܡ: ܣ
Luk 22:23 ܘܫܰܪܺܝܘ ܕ݂ܰܢܥܰܩܒܽ݁ܘܢ ܒ݂ܰܝܢܳܬ݁ܗܽܘܢ ܕ݂ܡܰܢܽܘ ܟ݂ܰܝ ܡܶܢܗܽܘܢ ܗܰܘ ܕ݂ܗܳܕܶ݁ܐ ܥܬܺ݁ܝܕ݁ ܠܡܶܣܥܰܪ ܣ݂ ܣ݂:
Luk 22:24 ܗܘܳܐ ܕ݂ܶܝܢ ܐܳܦ݁ ܚܶܪܝܳܢܳܐ ܒ݂ܰܝܢܳܬ݁ܗܽܘܢ ܕ݂ܡܰܢ ܐܺܝܬ݁ ܒ݂ܗܽܘܢ ܕ݂ܪܰܒ݂:
Luk 22:25 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܡܰܠܟ݂ܰܝܗܽܘܢ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܰܕ݁ܫܰܠܺܝܛܺܝܢ ܥܠܰܝܗܽܘܢ ܥܳܒ݁ܕ݂ܰܝ ܛܳܒܳ݁ܬܳ݁ܐ ܡܶܬ݁ܩܪܶܝܢ:
Luk 22:26 ܐܰܢ̄ܬ݂ܽܘܢ ܕ݂ܶܝܢ ܠܳܐ ܗܳܟܰ݁ܢܳܐ ܐܶܠܳܐ ܐܰܝܢܳܐ ܕ݂ܪܰܒ݂ ܒ݂ܟܽ݁ܘܢ ܢܶܗܘܶܐ ܐܰܝܟ݁ ܙܥܽܘܪܳܐ ܘܰܐܝܢܳܐ ܕ݂ܪܺܫܳܐ ܗ̄ܘ ܐܰܝܟ݁ ܡܫܰܡܫܳܢܳܐ:
Luk 22:27 ܡܰܢܽܘ ܓ݂ܶܝܪ ܪܰܒ݁ ܗܰܘ ܕ݂ܰܣܡܺܝܟ݁ ܐܰܘ ܗܰܘ ܕ݂ܰܡܫܰܡܶܫ ܠܳܐ ܗ̄ܘܳܐ ܗܰܘ ܕ݂ܰܣܡܺܝܟ݁ ܐܶܢܳܐ ܕ݂ܶܝܢ ܐܺܝܬܰ݁ܝ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܗܰܘ ܕ݂ܰܡܫܰܡܶܫ: ܣ
Luk 22:28 ܐܰܢ̄ܬ݂ܽܘܢ ܐܶܢܽܘܢ ܕ݂ܶܝܢ ܕ݂ܟܰ݁ܬ݂ܰܪܬ݂ܽܘܢ ܠܘܳܬ݁ܝ ܒ݂ܢܶܣܝܽܘܢܰܝ:
Luk 22:29 ܘܶܐܢܳܐ ܡܶܫܬ݂ܰܘܕ݂ܶܐ ܐ̄ܢܳܐ ܠܟܽ݁ܘܢ ܐܰܝܟ݁ ܕ݂ܶܐܫܬ݂ܰܘܕ݂ܺܝ ܠܺܝ ܐܳܒ݁ܝ ܡܰܠܟ݂ܽܘܬܳ݁ܐ:
Luk 22:30 ܕ݂ܬܶ݁ܐܟ݁ܠܽܘܢ ܘܬܶ݁ܫܬ݂ܽܘܢ ܥܰܠ ܦ݂ܳܬܽ݁ܘܪܳܐ ܕ݂ܡܰܠܟ݂ܽܘܬܳ݁ܐ ܕ݂ܺܝܠܝ ܘܬܶ݁ܬ݂ܒܽ݁ܘܢ ܥܰܠ ܟ݂ܽܘܪܣܰܘܳܬܳ݁ܐ ܘܰܬ݂ܕܽ݁ܘܢܽܘܢ ܬ݂ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܝܶܠ: ܣ
Luk 22:31 ܘܶܐܡܰܪ ܝܶܫܽܘܥ ܠܫܶܡܥܽܘܢ ܫܶܡܥܽܘܢ ܗܳܐ ܣܳܛܳܢܳܐ ܫܳܐܶܠ ܕ݂ܢܶܥܪܽܘܒ݁ܟܽ݁ܘܢ ܐܰܝܟ݁ ܕ݂ܰܠܚܶܛܶܐ:
Luk 22:32 ܘܶܐܢܳܐ ܒ݂ܥܺܝܬ݁ ܥܠܰܝܟְ݂ ܕ݂ܠܳܐ ܬ݂ܶܚܣܰܪ ܗܰܝܡܳܢܽܘܬܳ݁ܟ݁ ܐܳܦ݁ ܐܰܢ̄ܬ݂ ܒ݂ܰܙܒܰ݁ܢ ܐܶܬ݁ܦ݂ܰܢܝ ܘܫܰܪܰܪ ܐܰܚܰܝܟְ݂: ܣ
Luk 22:33 ܫܶܡܥܽܘܢ ܕ݂ܶܝܢ ܐܶܡܰܪ ܠܶܗ ܡܳܪܝ ܥܰܡܳܟ݁ ܡܛܰܝܰܒ݁ ܐ̄ܢܳܐ ܘܰܠܒܶ݁ܝܬ݁-ܐܰܣܺܝܪܶܐ ܘܰܠܡܰܘܬ݂ܳܐ:
Luk 22:34 ܐܳܡܰܪ ܠܶܗ ܝܶܫܽܘܥ ܐܳܡܰܪ ܐ̄ܢܳܐ ܠܳܟ݁ ܫܶܡܥܽܘܢ ܕ݂ܠܳܐ ܢܶܩܪܶܐ ܬ݂ܰܪܢܳܓ݁ܠܳܐ ܝܰܘܡܳܢܳܐ ܥܕܰ݁ܡܳܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܕ݂ܠܳܐ ܝܳܕܰ݁ܥ ܐܰܢ̄ܬ݂ ܠܺܝ: ܣ
Luk 22:35 ܘܶܐܡܰܪ ܠܗܽܘܢ ܟ݂ܰܕ݁ ܫܰܕ݂ܰܪܬ݂ܟܽ݁ܘܢ ܕ݂ܠܳܐ ܟ݂ܺܝܣܶܐ ܘܰܕ݁ܠܳܐ ܬ݂ܰܪܡܳܠܶܐ ܘܰܡܣܳܢܶܐ ܠܡܳܐ ܚܣܰܪ ܠܟܽ݁ܘܢ ܡܶܕ݂ܶܡ ܐܳܡܪܺܝܢ ܠܶܗ ܘܠܳܐ ܡܶܕ݂ܶܡ:
Luk 22:36 ܐܳܡܰܪ ܠܗܽܘܢ ܡܶܢ ܗܳܫܳܐ ܡܰܢ ܕ݂ܺܐܝܬ݁ ܠܶܗ ܟ݂ܺܝܣܳܐ ܢܶܣܰܒ݁ ܘܗܳܟܰ݁ܢܳܐ ܐܳܦ݁ ܬ݂ܰܪܡܳܠܳܐ ܘܡܰܢ ܕ݂ܠܰܝܬ݂ ܠܶܗ ܣܰܝܦܳ݁ܐ ܢܙܰܒ݂ܶܢ ܢܰܚܬ݂ܶܗ ܘܢܶܙܒ݂ܶܢ ܠܶܗ ܣܰܝܦܳ݁ܐ:
Luk 22:37 ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܳܐܦ݁ ܗܳܕܶ݁ܐ ܕ݂ܰܟ݁ܬܺ݁ܝܒܳ݁ܐ ܘܳܠܶܐ ܕ݂ܬܶ݁ܬ݁ܡܰܠܶܐ ܒ݂ܺܝ ܕ݂ܥܰܡ ܥܰܘܳܠܶܐ ܐܶܬ݁ܡܢܶܐ ܟ݂ܽܠܗܶܝܢ ܓ݂ܶܝܪ ܕ݂ܰܥܠܰܝ ܐܶܫܬ݂ܰܠܰܡ: ܣ
Luk 22:38 ܘܗܶܢܽܘܢ ܐܳܡܪܺܝܢ ܠܶܗ ܡܳܪܰܢ ܗܳܐ ܗܳܪܟ݂ܳܐ ܐܺܝܬ݁ ܬ݂ܪܶܝܢ ܣܰܝܦܺ݁ܝܢ ܐܳܡܰܪ ܠܗܽܘܢ ܣܳܦ݁ܩܺܝܢ: ܣ
Luk 22:39 ܘܰܢܦܰ݁ܩ ܘܶܐܙܰܠ ܐܰܝܟ݁ ܕ݂ܰܡܥܳܕ݁ ܗ̄ܘܳܐ ܠܛܽܘܪܳܐ ܕ݂ܒܶ݁ܝܬ݁ ܙܰܝܬ݂ܶܐ ܘܶܐܙܰܠܘ ܒ݂ܳܬ݁ܪܶܗ ܐܳܦ݁ ܬ݂ܰܠܡܺܝܕܰ݁ܘܗ̄ܝ: ܣ
Luk 22:40 ܘܟܰ݁ܕ݁ ܡܰܛܺܝ ܠܕܽ݁ܘܟ݂ܬܳ݁ܐ ܐܶܡܰܪ ܠܗܽܘܢ ܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ: ܣ
Luk 22:41 ܘܗܽܘ ܦ݂ܪܰܩ ܡܶܢܗܽܘܢ ܐܰܝܟ݁ ܡܰܫܕ݂ܶܐ ܟ݂ܺܐܦܳ݁ܐ ܘܣܳܡ ܒ݂ܽܘܪܟ݂ܰܘܗ̄ܝ ܘܰܡܨܰܠܶܐ ܗ̄ܘܳܐ:
Luk 22:42 ܘܳܐܡܰܪ ܐܰܒܳ݁ܐ ܐܶܢ ܨܳܒܶ݁ܐ ܐܰܢ̄ܬ݂ ܢܶܥܒ݂ܪܰܢܝ ܟ݂ܳܣܳܐ ܗܳܢܳܐ ܒ݂ܪܰܡ ܠܳܐ ܨܶܒ݁ܝܳܢܝ ܐܶܠܳܐ ܕ݂ܺܝܠܳܟ݁ ܢܶܗܘܶܐ: ܣ
Luk 22:43 ܘܶܐܬ݁ܚܙܺܝ ܠܶܗ ܡܰܠܰܐܟܳ݁ܐ ܡܶܢ ܫܡܰܝܳܐ ܕ݂ܰܡܚܰܝܶܠ ܠܶܗ:
Luk 22:44 ܘܟܰ݁ܕ݁ ܗܘܳܐ ܒ݂ܕܶ݁ܚܠܬܳ݁ܐ ܬ݂ܟܺ݁ܝܒܳ݁ܐܝܺܬ݁ ܡܨܰܠܶܐ ܗ̄ܘܳܐ ܘܰܗܘܳܬ݁ ܕ݂ܽܘܥܬ݂ܶܗ ܐܰܝܟ݁ ܫܶܠܬܶ݁ܐ ܕ݂ܰܕ݁ܡܳܐ ܘܰܢܦܰ݁ܠ ܥܰܠ ܐܰܪܥܳܐ: ܣ
Luk 22:45 ܘܩܳܡ ܡܶܢ ܨܠܽܘܬܶ݁ܗ ܘܶܐܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܳܡܟ݂ܺܝܢ ܡܶܢ ܥܳܩܬܳ݁ܐ:
Luk 22:46 ܘܶܐܡܰܪ ܠܗܽܘܢ ܡܳܢܳܐ ܕ݂ܰܡܟ݂ܺܝܢ ܐܢ̄ܬ݂ܽܘܢ ܩܽܘܡܘ ܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ: ܣ
Luk 22:47 ܘܥܰܕ݁ ܗܽܘ ܡܡܰܠܶܠ ܗܳܐ ܟ݂ܶܢܫܳܐ ܘܗܰܘ ܕ݂ܡܶܬ݁ܩܪܶܐ ܝܺܗܽܘܕܳ݁ܐ ܚܰܕ݁ ܡܶܢ ܬ݂ܪܶܥܣܰܪ ܐܳܬܶ݁ܐ ܩܕܳ݁ܡܰܝܗܽܘܢ ܘܰܩܪܶܒ݁ ܠܘܳܬ݁ ܝܶܫܽܘܥ ܘܢܰܫܩܶܗ ܗܳܕܶ݁ܐ ܓ݂ܶܝܪ ܐܳܬܳ݁ܐ ܝܰܗ̄ܒ݁ ܗ̄ܘܳܐ ܠܗܽܘܢ ܕ݂ܰܐܝܢܳܐ ܕ݂ܢܳܫܶܩ ܐ̄ܢܳܐ ܗܽܘܝܽܘ: ܣ
Luk 22:48 ܐܳܡܰܪ ܠܶܗ ܝܶܫܽܘܥ ܝܺܗܽܘܕܳ݁ܐ ܒ݂ܢܽܘܫܰܩܬ݂ܳܐ ܡܰܫܠܶܡ ܐܰܢ̄ܬ݂ ܠܶܗ ܠܰܒ݁ܪܶܗ ܕ݂ܐ̄ܢܳܫܳܐ: ܣ
Luk 22:49 ܟ݂ܰܕ݁ ܚܙܰܘ ܕ݂ܶܝܢ ܐܰܝܠܶܝܢ ܕ݂ܥܰܡܶܗ ܡܶܕ݂ܶܡ ܕ݂ܰܗܘܳܐ ܐܳܡܪܺܝܢ ܠܶܗ ܡܳܪܰܢ ܢܶܡܚܶܐ ܐܶܢܽܘܢ ܒ݂ܣܰܝܦܶ݁ܐ:
Luk 22:50 ܘܰܡܚܳܐ ܚܰܕ݁ ܡܶܢܗܽܘܢ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܢܰܣܒ݂ܳܗ ܐܶܕ݁ܢܶܗ ܕ݂ܝܰܡܺܝܢܳܐ: ܣ
Luk 22:51 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܟ݂ܰܕ݂ܽܘ ܥܕܰ݁ܡܳܐ ܠܗܳܕܶ݁ܐ ܘܰܩܪܶܒ݁ ܠܶܐܕ݁ܢܶܗ ܕ݂ܗܰܘ ܕ݂ܰܒ݁ܠܰܥ ܘܰܐܣܝܳܗ:
Luk 22:52 ܘܶܐܡܰܪ ܝܶܫܽܘܥ ܠܗܳܢܽܘܢ ܕ݂ܶܐܬܰ݁ܘ ܥܠܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܘܪܰܒ݂ܰܝ ܚܰܝܠܶܐ ܕ݂ܗܰܝܟ݂ܠܳܐ ܐܰܝܟ݁ ܕ݂ܥܰܠ ܠܶܣܛܳܝܳܐ ܢܦܰ݁ܩܬ݂ܽܘܢ ܥܠܰܝ ܒ݂ܣܰܝܦܶ݁ܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ:
Luk 22:53 ܟ݂ܽܠܝܽܘܡ ܥܰܡܟܽ݁ܘܢ ܗ̄ܘܺܝܬ݁ ܒ݂ܗܰܝܟ݂ܠܳܐ ܘܠܳܐ ܐܰܘܫܶܛܬ݂ܽܘܢ ܥܠܰܝ ܐܺܝܕܰ݁ܝܳܐ ܐܶܠܳܐ ܗܳܕܶ݁ܐ ܗ̄ܝ ܫܳܥܰܬ݁ܟܽ݁ܘܢ ܘܫܽܘܠܛܳܢܳܐ ܕ݂ܚܶܫܽܘܟܳ݁ܐ: ܣ
Luk 22:54 ܘܶܐܚܰܕ݁ܘ ܐܰܝܬ݂ܝܽܘܗ̄ܝ ܠܒܰ݁ܝܬ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܶܡܥܽܘܢ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܡܶܢ ܪܽܘܚܩܳܐ:
Luk 22:55 ܐܰܘܚܶܕ݁ܘ ܕ݂ܶܝܢ ܢܽܘܪܳܐ ܡܶܨܥܰܬ݁ ܕ݂ܳܪܬ݂ܳܐ ܘܝܳܬ݁ܒ݂ܺܝܢ ܗ̄ܘܰܘ ܚܕܳ݁ܪܶܝܗ ܘܝܳܬܶ݁ܒ݁ ܗ̄ܘܳܐ ܐܳܦ݁ ܗܽܘ ܫܶܡܥܽܘܢ ܒ݂ܰܝܢܳܬ݁ܗܽܘܢ: ܣ
Luk 22:56 ܘܰܚܙܳܬܶ݁ܗ ܥܠܰܝܡܬܳ݁ܐ ܚܕܳ݁ܐ ܕ݂ܝܳܬܶ݁ܒ݁ ܠܘܳܬ݁ ܢܽܘܪܳܐ ܘܚܳܪܰܬ݁ ܒ݂ܶܗ ܘܳܐܡܪܳܐ ܐܳܦ݁ ܗܳܢܳܐ ܥܰܡܶܗ ܗܘܳܐ:
Luk 22:57 ܗܽܘ ܕ݂ܶܝܢ ܟ݂ܦܰ݁ܪ ܘܶܐܡܰܪ ܐܰܢ̄ܬ݂ܬܳ݁ܐ ܠܳܐ ܝܳܕܰ݁ܥ ܐ̄ܢܳܐ ܠܶܗ:
Luk 22:58 ܘܒܳ݁ܬܰ݁ܪ ܩܰܠܺܝܠ ܚܙܳܝܗ̄ܝ ܐ̄ܚܪܺܢܳܐ ܘܶܐܡܰܪ ܠܶܗ ܐܳܦ݁ ܐܰܢ̄ܬ݂ ܡܶܢܗܽܘܢ ܐܰܢ̄ܬ݂ ܟ݂ܺܐܦܳ݁ܐ ܕ݂ܶܝܢ ܐܶܡܰܪ ܠܳܐ ܗܘܺܝܬ݁:
Luk 22:59 ܘܒܳ݁ܬܰ݁ܪ ܫܳܥܳܐ ܚܕܳ݁ܐ ܐ̄ܚܪܺܢܳܐ ܡܶܬ݁ܚܪܶܐ ܗ̄ܘܳܐ ܘܳܐܡܰܪ ܫܰܪܺܝܪܳܐܝܺܬ݁ ܐܳܦ݁ ܗܳܢܳܐ ܥܰܡܶܗ ܗ̄ܘܳܐ ܐܳܦ݁ ܓ݂ܠܺܝܠܳܝܳܐ ܗ̄ܘ ܓ݂ܶܝܪ:
Luk 22:60 ܐܳܡܰܪ ܟ݂ܺܐܦܳ݁ܐ ܓ݂ܰܒ݁ܪܳܐ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܰܪ ܐܰܢ̄ܬ݂ ܘܡܶܚܕܳ݁ܐ ܟ݂ܰܕ݁ ܗܽܘ ܡܡܰܠܶܠ ܩܪܳܐ ܬ݂ܰܪܢܳܓ݁ܠܳܐ:
Luk 22:61 ܘܶܐܬ݁ܦ݂ܢܺܝ ܝܶܫܽܘܥ ܘܚܳܪ ܒ݂ܟܺ݁ܐܦܳ݁ܐ ܘܶܐܬ݂ܕ݂ܟܰ݁ܪ ܫܶܡܥܽܘܢ ܡܶܠܬܶ݁ܗ ܕ݂ܡܳܪܰܢ ܕ݂ܶܐܡܰܪ ܗ̄ܘܳܐ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܶܟ݁ܦ݂ܽܘܪ ܒ݂ܺܝ ܬ݂ܠܳܬ݁ ܙܰܒ݁ܢܺܝܢ:
Luk 22:62 ܘܰܢܦܰ݁ܩ ܠܒܰ݁ܪ ܫܶܡܥܽܘܢ ܒ݂ܟܳ݁ܐ ܡܰܪܺܝܪܳܐܝܺܬ݁: ܣ
Luk 22:63 ܘܓܰ݁ܒ݁ܪܶܐ ܕ݂ܰܐܚܺܝܕܺ݁ܝܢ ܗܘܰܘ ܠܝܶܫܽܘܥ ܡܒܰ݁ܙܚܺܝܢ ܗ̄ܘܰܘ ܒ݂ܶܗ ܘܰܡܚܰܦ݂ܶܝܢ ܗ̄ܘܰܘ ܠܶܗ:
Luk 22:64 ܘܡܳܚܶܝܢ ܗ̄ܘܰܘ ܠܶܗ ܥܰܠ ܐܰܦ݂ܰܘܗ̄ܝ ܘܳܐܡܪܺܝܢ ܐܶܬ݁ܢܰܒ݂ܳܐ ܡܰܢܽܘ ܡܚܳܟ݁:
Luk 22:65 ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܡܓܰ݁ܕ݂ܦܺ݁ܝܢ ܗ̄ܘܰܘ ܘܳܐܡܪܺܝܢ ܥܠܰܘܗ̄ܝ: ܣ
Luk 22:66 ܘܟܰ݁ܕ݁ ܢܶܓ݁ܗܰܬ݁ ܐܶܬ݁ܟ݂ܰܢܰܫܘ ܩܰܫܺܝܫܶܐ ܘܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܰܐܣܩܽܘܗ̄ܝ ܠܒܶ݁ܝܬ݁-ܟ݂ܢܽܘܫܬ݂ܗܽܘܢ:
Luk 22:67 ܘܳܐܡܪܺܝܢ ܠܶܗ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܐܶܡܰܪ ܠܰܢ ܐܳܡܰܪ ܠܗܽܘܢ ܐܶܢ ܐܺܡܰܪ ܠܟܽ݁ܘܢ ܠܳܐ ܬ݂ܗܰܝܡܢܽܘܢܳܢܝ:
Luk 22:68 ܘܶܐܢ ܐܶܫܰܐܶܠܟܽ݁ܘܢ ܠܳܐ ܡܦܰ݁ܢܶܝܢ ܐܢ̄ܬ݂ܽܘܢ ܠܺܝ ܦ݂ܶܬ݁ܓܳ݁ܡܳܐ ܐܰܘ ܫܳܪܶܝܢ ܐܢ̄ܬ݂ܽܘܢ ܠܺܝ:
Luk 22:69 ܡܶܢ ܗܳܫܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܕ݂ܰܐܠܳܗܳܐ: ܣ
Luk 22:70 ܐܳܡܪܺܝܢ ܕ݂ܶܝܢ ܟ݂ܽܠܗܽܘܢ ܐܰܢ̄ܬ݂ ܗܽ̄ܘ ܗܳܟܺ݁ܝܠ ܒ݂ܪܶܗ ܕ݂ܰܐܠܳܗܳܐ ܐܳܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܶܐܢܳܐ ܐ̄ܢܳܐ: ܣ
Luk 22:71 ܐܳܡܪܺܝܢ ܡܳܢܳܐ ܬ݂ܽܘܒ݁ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ ܚܢܰܢ ܓ݂ܶܝܪ ܫܡܰܥܢ ܡܶܢ ܦ݂ܽܘܡܶܗ: ܣ
Luk 23:1 ܘܩܳܡܘ ܟ݂ܽܠܶܗ ܟ݂ܶܢܫܗܽܘܢ ܘܰܐܝܬ݂ܝܽܘܗ̄ܝ ܠܘܳܬ݁ ܦ݂ܺܝܠܰܛܳܘܣ: ܣ
Luk 23:2 ܘܫܰܪܺܝܘ ܐܳܟ݁ܠܺܝܢ ܩܰܪܨܰܘܗ̄ܝ ܘܳܐܡܪܺܝܢ ܠܗܳܢܳܐ ܐܶܫܟ݂ܰܚܢ ܕ݂ܡܰܛܥܶܐ ܥܰܡܰܢ ܘܟܳ݁ܠܶܐ ܕ݂ܰܟ݁ܣܶܦ݁-ܪܺܫܳܐ ܠܩܶܣܰܪ ܠܳܐ ܢܶܬ݂ܶܠ ܘܳܐܡܰܪ ܥܰܠ ܢܰܦ݁ܫܶܗ ܕ݂ܡܰܠܟ݂ܳܐ ܗ̄ܘ ܡܫܺܝܚܳܐ: ܣ
Luk 23:3 ܦ݂ܺܝܠܰܛܳܘܣ ܕ݂ܶܝܢ ܫܰܐܠܶܗ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܳܡܰܪ ܠܶܗ ܐܰܢ̄ܬ݂ ܐܶܡܰܪܬ݂: ܣ
Luk 23:4 ܘܶܐܡܰܪ ܦ݂ܺܝܠܰܛܳܘܣ ܠܪܰܒ݂ܰܝ-ܟ݂ܳܗܢܶܐ ܘܰܠܟܶ݁ܢܫܳܐ ܐܶܢܳܐ ܡܶܕ݂ܶܡ ܥܶܠܬܳ݁ܐ ܠܳܐ ܡܶܫܟ݂ܰܚ ܐ̄ܢܳܐ ܥܰܠ ܓ݂ܰܒ݁ܪܳܐ ܗܳܢܳܐ:
Luk 23:5 ܗܶܢܽܘܢ ܕ݂ܶܝܢ ܡܰܙܥܩܺܝܢ ܗ̄ܘܰܘ ܘܳܐܡܪܺܝܢ ܕ݂ܫܰܓ݁ܫܶܗ ܠܥܰܡܰܢ ܟ݂ܰܕ݁ ܡܰܠܶܦ݁ ܒ݂ܟܽ݁ܠܳܗ ܝܺܗܽܘܕ݁ ܘܫܰܪܺܝ ܡܶܢ ܓ݂ܠܺܝܠܳܐ ܘܰܥܕܰ݁ܡܳܐ ܠܗܳܪܟ݂ܳܐ ܣ݂ ܣ݂:
Luk 23:6 ܦ݂ܺܝܠܰܛܳܘܣ ܕ݂ܶܝܢ ܟ݂ܰܕ݁ ܫܡܰܥ ܫܡܳܐ ܕ݂ܰܓ݁ܠܺܝܠܳܐ ܫܰܐܶܠ ܕ݂ܶܐܢ ܓ݂ܰܒ݁ܪܳܐ ܗܽܘ ܓ݂ܠܺܝܠܳܝܳܐ:
Luk 23:7 ܘܟܰ݁ܕ݁ ܝܺܕܰ݁ܥ ܕ݂ܡܶܢ ܬ݂ܚܶܝܬ݁ ܫܽܘܠܛܳܢܳܐ ܗܽܘ ܕ݂ܗܶܪܳܘܕܶ݁ܣ ܫܰܕ݂ܪܶܗ ܠܘܳܬܶ݁ܗ ܕ݂ܗܶܪܳܘܕܶ݁ܣ ܡܶܛܽܠ ܕ݂ܒܽ݁ܐܘܪܺܫܠܶܡ ܗ̄ܘܳܐ ܒ݂ܗܳܢܽܘܢ ܝܰܘܡܳܬܳ݁ܐ:
Luk 23:8 ܗܶܪܳܘܕܶ݁ܣ ܕ݂ܶܝܢ ܟ݂ܰܕ݁ ܚܙܳܝܗ̄ܝ ܠܝܶܫܽܘܥ ܚܕܺ݁ܝ ܛܳܒ݁ ܨܳܒܶ݁ܐ ܗ̄ܘܳܐ ܓ݂ܶܝܪ ܠܡܶܚܙܝܶܗ ܡܶܢ ܙܰܒ݁ܢܳܐ ܣܰܓ݂ܺܝܳܐܐ ܡܶܛܽܠ ܕ݂ܫܳܡܰܥ ܗ̄ܘܳܐ ܥܠܰܘܗ̄ܝ ܣܰܓ݂ܺܝܳܐܬܳ݁ܐ ܘܡܰܣܒ݂ܰܪ ܗ̄ܘܳܐ ܕ݂ܡܶܕ݂ܶܡ ܐܳܬܳ݁ܐ ܢܶܚܙܶܐ ܡܶܢܶܗ:
Luk 23:9 ܘܡܶܠܶܐ ܣܰܓ݂ܺܝܳܐܬܳ݁ܐ ܡܫܰܐܶܠ ܗ̄ܘܳܐ ܠܶܗ ܝܶܫܽܘܥ ܕ݂ܶܝܢ ܡܶܕ݂ܶܡ ܦ݂ܶܬ݁ܓܳ݁ܡܳܐ ܠܳܐ ܐܰܬܺ݁ܝܒܶ݁ܗ: ܣ
Luk 23:10 ܩܳܝܡܺܝܢ ܗ̄ܘܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܥܰܙܺܝܙܳܐܝܺܬ݁ ܐܳܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ:
Luk 23:11 ܗܶܪܳܘܕܶ݁ܣ ܕ݂ܶܝܢ ܫܳܛܶܗ ܗܽܘ ܘܦܳ݁ܠܚܰܘܗ̄ܝ ܘܟܰ݁ܕ݁ ܡܒܰ݁ܙܰܚ ܐܰܠܒ݂ܫܶܗ ܢܰܚܬ݂ܶܐ ܕ݂ܰܙܚܽܘܪܺܝܬܳ݁ܐ ܘܫܰܕ݂ܪܶܗ ܠܘܳܬ݁ ܦ݂ܺܝܠܰܛܳܘܣ:
Luk 23:12 ܘܰܒ݁ܗܰܘ ܝܰܘܡܳܐ ܗܘܰܘ ܪܳܚܡܶܐ ܦ݂ܺܝܠܰܛܳܘܣ ܘܗܶܪܳܘܕܶ݁ܣ ܥܰܡ ܚܕܳ݁ܕܶ݁ܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗܘܳܬ݁ ܓ݂ܶܝܪ ܡܶܢ ܩܕܺ݁ܝܡ ܒ݂ܰܝܢܳܬ݁ܗܽܘܢ: ܣ
Luk 23:13 ܩܪܳܐ ܕ݂ܶܝܢ ܦ݂ܺܝܠܰܛܳܘܣ ܠܪܰܒ݂ܰܝ-ܟ݂ܳܗܢܶܐ ܘܠܰܐܪܟܽ݁ܘܢܶܐ ܘܰܠܥܰܡܳܐ:
Luk 23:14 ܘܶܐܡܰܪ ܠܗܽܘܢ ܩܰܪܶܒ݁ܬ݂ܽܘܢ ܠܺܝ ܓ݂ܰܒ݁ܪܳܐ ܗܳܢܳܐ ܐܰܝܟ݁ ܡܰܗܦ݂ܶܟ݁ ܥܰܡܟܽ݁ܘܢ ܘܗܳܐ ܐܶܢܳܐ ܥܰܩܶܒ݁ܬ݂ܶܗ ܠܥܺܢܰܝܟ݂ܽܘܢ ܘܥܶܠܬܳ݁ܐ ܡܶܕ݂ܶܡ ܠܳܐ ܐܶܫܟ݂ܚܶܬ݁ ܒ݂ܓܰ݁ܒ݁ܪܳܐ ܗܳܢܳܐ ܡܶܢ ܟ݂ܽܠ ܕ݂ܡܰܪܫܶܝܢ ܐܢ̄ܬ݂ܽܘܢ ܒ݂ܶܗ:
Luk 23:15 ܐܶܠܳܐ ܐܳܦ݁ܠܳܐ ܗܶܪܳܘܕܶ݁ܣ ܫܰܕ݂ܰܪܬ݂ܶܗ ܓ݂ܶܝܪ ܠܘܳܬܶ݁ܗ ܘܗܳܐ ܠܳܐ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܣܥܺܝܪ ܠܶܗ:
Luk 23:16 ܐܶܪܕ݂ܶܝܘܗ̄ܝ ܗܳܟܺ݁ܝܠ ܘܶܐܫܒ݂ܩܺܝܘܗ̄ܝ: ܣ
Luk 23:17 ܥܝܳܕܳ݁ܐ ܓ݂ܶܝܪ ܐܺܝܬ݁ ܗ̄ܘܳܐ ܕ݂ܢܶܫܪܶܐ ܠܗܽܘܢ ܚܰܕ݁ ܒ݂ܥܰܕ݁ܥܺܕܳ݁ܐ:
Luk 23:18 ܩܥܰܘ ܕ݂ܶܝܢ ܟ݂ܽܠܶܗ ܟ݂ܶܢܫܳܐ ܘܳܐܡܪܺܝܢ ܫܩܽܘܠܳܝܗ̄ܝ ܠܗܳܢܳܐ ܘܰܫܪܺܝ ܠܰܢ ܠܒܰ݁ܪ-ܐܰܒ݂ܰܐ:
Luk 23:19 ܗܰܘ ܐܰܝܢܳܐ ܕ݂ܡܶܛܽܠ ܐܶܣܛܰܣܺܝܣ ܕ݂ܰܗܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܘܩܶܛܠܳܐ ܪܡܶܐ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ: ܣ
Luk 23:20 ܬ݂ܽܘܒ݁ ܕ݂ܶܝܢ ܡܰܠܶܠ ܥܰܡܗܽܘܢ ܦ݂ܺܝܠܰܛܳܘܣ ܟ݂ܰܕ݁ ܨܳܒܶ݁ܐ ܕ݂ܢܶܫܪܶܐ ܠܝܶܫܽܘܥ:
Luk 23:21 ܗܶܢܽܘܢ ܕ݂ܶܝܢ ܩܳܥܶܝܢ ܗ̄ܘܰܘ ܘܳܐܡܪܺܝܢ ܙܩܽܘܦܳ݁ܝܗ̄ܝ ܙܩܽܘܦܳ݁ܝܗ̄ܝ: ܣ
Luk 23:22 ܗܽܘ ܕ݂ܶܝܢ ܕ݂ܰܬ݁ܠܳܬ݁ ܙܰܒ݁ܢܺܝܢ ܐܶܡܰܪ ܠܗܽܘܢ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܗܳܢܳܐ ܡܶܕ݂ܶܡ ܥܶܠܬܳ݁ܐ ܕ݂ܫܳܘܝܳܐ ܠܡܰܘܬ݂ܳܐ ܠܳܐ ܐܶܫܟ݂ܚܶܬ݁ ܒ݂ܶܗ ܐܶܪܕ݂ܶܝܘܗ̄ܝ ܗܳܟܺ݁ܝܠ ܘܶܐܫܒ݂ܩܺܝܘܗ̄ܝ:
Luk 23:23 ܗܶܢܽܘܢ ܕ݂ܶܝܢ ܬ݂ܳܟ݁ܒ݂ܺܝܢ ܗ̄ܘܰܘ ܒ݂ܩܳܠܳܐ ܪܳܡܳܐ ܘܫܳܐܠܺܝܢ ܗ̄ܘܰܘ ܠܶܗ ܕ݂ܢܶܙܩܦܽ݁ܘܢܳܝܗ̄ܝ ܘܰܥܫܶܢ ܗ̄ܘܳܐ ܩܳܠܗܽܘܢ ܕ݂ܺܝܠܗܽܘܢ ܘܰܕ݁ܪܰܒ݂ܰܝ-ܟ݂ܳܗܢܶܐ: ܣ
Luk 23:24 ܦ݂ܺܝܠܰܛܳܘܣ ܕ݂ܶܝܢ ܦ݂ܩܰܕ݁ ܕ݂ܬܶ݁ܗܘܶܐ ܫܶܐܠܰܬ݁ܗܽܘܢ:
Luk 23:25 ܘܰܫܪܳܐ ܠܗܽܘܢ ܠܗܰܘ ܕ݂ܡܶܛܽܠ ܐܶܣܛܰܣܺܝܣ ܘܩܶܛܠܳܐ ܪܡܶܐ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ ܗܰܘ ܕ݂ܰܫܶܐܠܘ ܠܝܶܫܽܘܥ ܕ݂ܶܝܢ ܐܰܫܠܶܡ ܠܨܶܒ݁ܝܳܢܗܽܘܢ: ܣ
Luk 23:26 ܘܟܰ݁ܕ݁ ܡܰܘܒ݂ܠܺܝܢ ܠܶܗ ܐܶܚܰܕ݁ܘ ܠܫܶܡܥܽܘܢ ܩܽܘܪܺܝܢܳܝܳܐ ܕ݂ܳܐܬܶ݁ܐ ܡܶܢ ܩܪܺܝܬܳ݁ܐ ܘܣܳܡܘ ܥܠܰܘܗ̄ܝ ܙܩܺܝܦܳ݁ܐ ܕ݂ܢܶܛܥܰܢ ܒ݂ܳܬ݁ܪܶܗ ܕ݂ܝܶܫܽܘܥ:
Luk 23:27 ܘܳܐܬܶ݁ܐ ܗ̄ܘܳܐ ܒ݂ܳܬ݁ܪܶܗ ܣܽܘܓܳ݁ܐܐ ܕ݂ܥܰܡܳܐ ܘܢܶܫܶܐ ܐܰܝܠܶܝܢ ܕ݂ܡܰܪܩܕܳ݁ܢ ܗ̄ܘܰܝ ܘܳܐܠܝܳܢ ܥܠܰܘܗ̄ܝ:
Luk 23:28 ܘܶܐܬ݁ܦ݂ܢܺܝ ܝܶܫܽܘܥ ܠܘܳܬ݁ܗܶܝܢ ܘܶܐܡܰܪ ܒ݂ܢܳܬ݁ ܐܽܘܪܺܫܠܶܡ ܠܳܐ ܬ݂ܶܒ݁ܟ݂ܝܳܢ ܥܠܰܝ ܒ݂ܪܰܡ ܥܰܠ ܢܰܦ݁ܫܟܶ݁ܝܢ ܒ݂ܟܳ݁ܝܶܝܢ ܘܥܰܠ ܒ݂ܢܰܝܟ݂ܶܝܢ:
Luk 23:29 ܕ݂ܗܳܐ ܐܳܬܶ݁ܝܢ ܝܰܘܡܳܬܳ݁ܐ ܕ݂ܰܒ݁ܗܽܘܢ ܢܺܐܡܪܽܘܢ ܛܽܘܒܰ݁ܝܗܶܝܢ ܠܥܰܩܪܳܬܳ݁ܐ ܘܰܠܟܰ݁ܪܣܳܬܳ݁ܐ ܕ݂ܠܳܐ ܝܺܠܶܕ݁ ܘܠܰܬ݂ܕܰ݁ܝܳܐ ܕ݂ܠܳܐ ܐܰܝܢܶܩܘ:
Luk 23:30 ܗܳܝܕ݂ܶܝܢ ܬ݂ܫܰܪܽܘܢ ܠܡܺܐܡܰܪ ܠܛܽܘܪܶܐ ܕ݂ܦܶ݁ܠܘ ܥܠܰܝܢ ܘܰܠܪܳܡܳܬܳ݁ܐ ܕ݂ܟܰ݁ܣܳܝܶܢܳܢ:
Luk 23:31 ܕ݂ܶܐܢ ܒ݂ܩܰܝܣܳܐ ܪܰܛܺܝܒܳ݁ܐ ܗܳܠܶܝܢ ܥܳܒ݁ܕ݂ܺܝܢ ܒ݂ܝܰܒ݂ܺܝܫܳܐ ܡܳܢܳܐ ܢܶܗܘܶܐ:
Luk 23:32 ܘܳܐܬܶ݁ܝܢ ܗ̄ܘܰܘ ܥܰܡܶܗ ܬ݂ܪܶܝܢ ܐ̄ܚܪܳܢܺܝܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܕ݂ܢܶܬ݁ܩܰܛܠܽܘܢ: ܣ
Luk 23:33 ܘܟܰ݁ܕ݁ ܐܶܬܰ݁ܘ ܠܕܽ݁ܘܟ݂ܬܳ݁ܐ ܚܕܳ݁ܐ ܕ݂ܡܶܬ݁ܩܰܪܝܳܐ ܩܰܪܩܰܦ݁ܬܳ݁ܐ ܙܰܩܦ݂ܽܘܗ̄ܝ ܬ݂ܰܡܳܢ ܘܰܠܗܳܢܽܘܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ: ܣ
Luk 23:34 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܗ̄ܘܳܐ ܐܰܒܳ݁ܐ ܫܒܽ݁ܘܩ ܠܗܽܘܢ ܠܳܐ ܓ݂ܶܝܪ ܝܳܕ݁ܥܺܝܢ ܡܳܢܳܐ ܥܳܒ݁ܕ݂ܺܝܢ ܣ ܘܦܰ݁ܠܶܓ݁ܘ ܢܰܚܬ݂ܰܘܗ̄ܝ ܘܰܐܪܡܺܝܘ ܥܠܰܝܗܽܘܢ ܦ݂ܶܣܳܐ:
Luk 23:35 ܩܳܐܶܡ ܗ̄ܘܳܐ ܕ݂ܶܝܢ ܥܰܡܳܐ ܘܚܳܙܶܐ ܘܰܡܡܰܝܩܺܝܢ ܗ̄ܘܰܘ ܒ݂ܶܗ ܐܳܦ݁ ܐܰܪܟܽ݁ܘܢܶܐ ܘܳܐܡܪܺܝܢ ܠܰܐ̄ܚܪܳܢܶܐ ܐܰܚܺܝ ܢܰܚܶܐ ܢܰܦ݁ܫܶܗ ܐܶܢ ܗܽܘܝܽܘ ܡܫܺܝܚܳܐ ܓ݂ܰܒ݁ܝܶܗ ܕ݂ܰܐܠܳܗܳܐ:
Luk 23:36 ܘܰܡܒܰ݁ܙܚܺܝܢ ܗ̄ܘܰܘ ܒ݂ܶܗ ܐܳܦ݁ ܐܶܣܛܪܰܛܺܝܽܘܛܶܐ ܟ݂ܰܕ݁ ܩܳܪܒ݂ܺܝܢ ܠܘܳܬܶ݁ܗ ܘܰܡܩܰܪܒܺ݁ܝܢ ܠܶܗ ܚܰܠܳܐ:
Luk 23:37 ܘܳܐܡܪܺܝܢ ܠܶܗ ܐܶܢ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܰܚܳܐ ܢܰܦ݁ܫܳܟ݁: ܣ
Luk 23:38 ܐܺܝܬ݁ ܗ̄ܘܳܐ ܕ݂ܶܝܢ ܐܳܦ݁ ܟ݂ܬܳ݁ܒܳ݁ܐ ܕ݂ܰܟ݁ܬܺ݁ܝܒ݁ ܠܥܶܠ ܡܶܢܶܗ ܝܰܘܢܳܐܝܺܬ݁ ܘܰܪܽܗ̄ܘܡܳܐܝܺܬ݁ ܘܥܶܒ݁ܪܳܐܝܺܬ݁ ܗܳܢܰܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ
Luk 23:39 ܚܰܕ݁ ܕ݂ܶܝܢ ܡܶܢ ܗܳܢܽܘܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܕ݂ܰܨܠܺܝܒܺ݁ܝܢ ܗ̄ܘܰܘ ܥܰܡܶܗ ܡܓܰ݁ܕ݂ܶܦ݁ ܗ̄ܘܳܐ ܥܠܰܘܗ̄ܝ ܘܳܐܡܰܪ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܦ݂ܰܨܳܐ ܢܰܦ݁ܫܳܟ݁ ܘܦܰ݁ܨܳܐ ܐܳܦ݁ ܠܰܢ:
Luk 23:40 ܘܰܟ݁ܐܳܐ ܒ݂ܶܗ ܚܰܒ݁ܪܶܗ ܘܶܐܡܰܪ ܠܶܗ ܐܳܦ݁ ܠܳܐ ܡܶܢ ܐܰܠܳܗܳܐ ܕ݂ܳܚܶܠ ܐܰܢ̄ܬ݂ ܕ݂ܳܐܦ݁ ܐܰܢ̄ܬ݂ ܒ݂ܶܗ ܐܰܢ̄ܬ݂ ܒ݂ܕܺ݁ܝܢܳܐ:
Luk 23:41 ܘܰܚܢܰܢ ܟ݂ܺܐܢܳܐܝܺܬ݁ ܐܰܝܟ݁ ܕ݂ܫܳܘܶܝܢ ܗ̄ܘܰܝܢ ܓ݂ܶܝܪ ܘܰܐܝܟ݁ ܕ݂ܰܥܒܰ݁ܕ݁ܢ ܐܶܬ݁ܦ݂ܪܰܥܢ ܗܳܢܳܐ ܕ݂ܶܝܢ ܡܶܕ݂ܶܡ ܕ݂ܰܣܢܶܐ ܠܳܐ ܥܒܺ݁ܝܕ݁ ܠܶܗ:
Luk 23:42 ܘܶܐܡܰܪ ܠܝܶܫܽܘܥ ܐܶܬ݂ܕ݂ܰܟ݁ܪܰܝܢܝ ܡܳܪܝ ܡܳܐ ܕ݂ܳܐܬܶ݁ܐ ܐܰܢ̄ܬ݂ ܒ݂ܡܰܠܟ݂ܽܘܬܳ݁ܟ݁:
Luk 23:43 ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܝܰܘܡܳܢܳܐ ܥܰܡܝ ܬ݂ܶܗܘܶܐ ܒ݂ܦܰ݁ܪܕ݂ܰܝܣܳܐ: ܣ
Luk 23:44 ܐܺܝܬ݁ ܗ̄ܘܰܝ ܕ݂ܶܝܢ ܐܰܝܟ݁ ܫܳܥܶܐ ܫܶܬ݁ ܘܰܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܰܬ݁ܫܰܥ ܫܳܥܺܝܢ:
Luk 23:45 ܘܫܶܡܫܳܐ ܚܫܶܟ݁ ܘܶܐܨܛܪܺܝ ܐܰܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܡܶܢ ܡܨܰܥܬܶ݁ܗ: ܣ
Luk 23:46 ܘܰܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܳܒ݁ܝ ܒ݂ܺܐܝܕܰ݁ܝܟְ݂ ܣܳܐܶܡ ܐ̄ܢܳܐ ܪܽܘܚܝ ܗܳܕܶ݁ܐ ܐܶܡܰܪ ܘܰܫܠܶܡ: ܣ
Luk 23:47 ܟ݂ܰܕ݁ ܚܙܳܐ ܕ݂ܶܝܢ ܩܶܢܛܪܽܘܢܳܐ ܡܶܕ݂ܶܡ ܕ݂ܰܗܘܳܐ ܫܰܒ݂ܰܚ ܠܰܐܠܳܗܳܐ ܘܶܐܡܰܪ ܫܰܪܺܝܪܳܐܝܺܬ݁ ܗܳܢܳܐ ܓ݂ܰܒ݁ܪܳܐ ܙܰܕ݂ܺܝܩܳܐ ܗ̄ܘܳܐ: ܣ
Luk 23:48 ܘܟܽ݁ܠܗܽܘܢ ܟ݂ܶܢܫܶܐ ܐܰܝܠܶܝܢ ܕ݂ܰܟ݁ܢܺܝܫܺܝܢ ܗ̄ܘܰܘ ܠܰܚܙܳܬܳ݁ܐ ܗܳܕܶ݁ܐ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܗܘܳܐ ܗܦܰ݁ܟ݁ܘ ܟ݂ܰܕ݁ ܛܳܪܦ݂ܺܝܢ ܥܰܠ ܚܰܕܺ݁ܝܗܽܘܢ:
Luk 23:49 ܘܩܳܝܡܺܝܢ ܗ̄ܘܰܘ ܡܶܢ ܪܽܘܚܩܳܐ ܟ݂ܽܠܗܽܘܢ ܝܳܕܽ݁ܘܥܰܘܗ̄ܝ ܕ݂ܝܶܫܽܘܥ ܘܢܶܫܶܐ ܐܰܝܠܶܝܢ ܕ݂ܶܐܬܰ݁ܝ ܗ̄ܘܰܝ ܥܰܡܶܗ ܡܶܢ ܓ݂ܠܺܝܠܳܐ ܘܚܳܙܶܝܢ ܗ̄ܘܰܘ ܗܳܠܶܝܢ: ܣ
Luk 23:50 ܓ݂ܰܒ݁ܪܳܐ ܕ݂ܶܝܢ ܚܰܕ݁ ܕ݂ܰܫܡܶܗ ܝܰܘܣܶܦ݁ ܒ݂ܽܘܠܶܘܛܺܐ ܡܶܢ ܪܳܡܬܳ݁ܐ ܡܕܺ݁ܝܢ̄ܬ݂ܳܐ ܕ݂ܺܝܗܽܘܕ݁ ܓ݂ܰܒ݁ܪܳܐ ܗܘܳܐ ܛܳܒܳ݁ܐ ܘܙܰܕ݂ܺܝܩܳܐ:
Luk 23:51 ܗܳܢܳܐ ܠܳܐ ܫܳܠܶܡ ܗ̄ܘܳܐ ܠܨܶܒ݁ܝܳܢܗܽܘܢ ܘܰܠܣܽܘܥܪܳܢܗܽܘܢ ܘܰܡܣܰܟ݂ܶܐ ܗ̄ܘܳܐ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ
Luk 23:52 ܗܳܢܳܐ ܩܪܶܒ݁ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ:
Luk 23:53 ܘܰܐܚܬܶ݁ܗ ܘܟܰ݁ܪܟܶ݁ܗ ܒ݂ܰܚܝܳܨܳܐ ܕ݂ܟܶ݁ܬ݂ܳܢܳܐ ܘܣܳܡܶܗ ܒ݂ܒܶ݁ܝܬ݁ ܩܒܽ݁ܘܪܳܐ ܢܩܺܝܪܳܐ ܗܰܘ ܕ݂ܠܳܐ ܐ̄ܢܳܫ ܥܕܰ݁ܟ݂ܺܝܠ ܐܶܬ݂ܬ݂ܣܺܝܡ ܗ̄ܘܳܐ ܒ݂ܶܗ:
Luk 23:54 ܘܝܰܘܡܳܐ ܥܪܽܘܒ݁ܬ݂ܳܐ ܗ̄ܘܳܬ݁ ܘܫܰܒ݂ܬܳ݁ܐ ܢܳܓ݁ܗܳܐ ܗ̄ܘܳܬ݁: ܣ
Luk 23:55 ܩܰܪܺܝܒܳ݁ܢ ܗ̄ܘܰܝ ܕ݂ܶܝܢ ܢܶܫܶܐ ܗܳܠܶܝܢ ܕ݂ܶܐܬܰ݁ܝ ܥܰܡܶܗ ܡܶܢ ܓ݂ܠܺܝܠܳܐ ܘܰܚܙܰܝܳܝܗ̄ܝ ܠܩܰܒ݁ܪܳܐ ܘܰܐܝܟ݂ܰܢܳܐ ܐܶܬ݂ܬ݂ܣܺܝܡ ܦ݂ܰܓ݁ܪܶܗ: ܣ
Luk 23:56 ܘܰܗܦܰ݁ܟ݁ ܛܰܝܶܒ݁ ܗܶܪܽܘܡܶܐ ܘܒܶ݁ܣܡܶܐ ܘܰܒ݁ܫܰܒ݂ܬܳ݁ܐ ܫܠܰܝ ܐܰܝܟ݁ ܕ݂ܰܦ݁ܩܺܝܕ݁ ܣ݂ ܣ݂:
Luk 24:1 ܒ݂ܚܰܕ݁ ܒ݂ܫܰܒ݂ܳܐ ܕ݂ܶܝܢ ܒ݂ܫܰܦ݁ܪܳܐ ܥܰܕ݁ ܚܶܫܽܘܟ݁ ܐܶܬܰ݁ܝ ܠܒܶ݁ܝܬ݁-ܩܒܽ݁ܘܪܳܐ ܘܰܐܝܬ݂ܺܝ ܗܶܪܽܘܡܶܐ ܗܳܠܶܝܢ ܕ݂ܛܰܝܶܒ݁ ܗ̄ܘܰܝ ܘܺܐܝܬ݁ ܗ̄ܘܰܝ ܥܰܡܗܶܝܢ ܢܶܫܶܐ ܐ̄ܚܪܳܢܝܳܬܳ݁ܐ:
Luk 24:2 ܘܶܐܫܟ݂ܰܚ ܟ݂ܺܐܦܳ݁ܐ ܕ݂ܰܡܥܰܓ݂ܠܳܐ ܡܶܢ ܒ݂ܶܝܬ݁ ܩܒܽ݁ܘܪܳܐ:
Luk 24:3 ܘܥܰܠܶܝܢ ܘܠܳܐ ܐܶܫܟ݂ܚܳܝܗ̄ܝ ܠܦܰ݁ܓ݁ܪܳܐ ܕ݂ܝܶܫܽܘܥ:
Luk 24:4 ܘܰܗܘܳܐ ܕ݂ܟܰ݁ܕ݁ ܗܶܢܶܝܢ ܬ݂ܰܡܺܝܗܳܢ ܥܰܠ ܗܳܕܶ݁ܐ ܗܳܐ ܬ݂ܪܶܝܢ ܓ݂ܰܒ݁ܪܺܝܢ ܩܳܡܘ ܠܥܶܠ ܡܶܢܗܶܝܢ ܘܡܰܒ݁ܪܶܩ ܗ̄ܘܳܐ ܠܒܽ݁ܘܫܗܽܘܢ:
Luk 24:5 ܘܰܗܘܰܝ ܒ݂ܕܶ݁ܚܠܬܳ݁ܐ ܘܰܟ݁ܦܰ݁ܝ ܐܰܦ݂ܰܝܗܶܝܢ ܒ݂ܰܐܪܥܳܐ ܣ ܘܳܐܡܪܺܝܢ ܠܗܶܝܢ ܡܳܢܳܐ ܒ݂ܳܥܝܳܢ ܐܢ̄ܬ݂ܶܝܢ ܚܰܝܳܐ ܥܰܡ ܡܺܝܬܶ݁ܐ:
Luk 24:6 ܠܰܝܬ݂ܰܘܗ̄ܝ ܬ݂ܢܳܢ ܩܳܡ ܠܶܗ ܥܶ̄ܗܰܕܶ݁ܝܢ ܕ݂ܡܰܠܶܠ ܥܰܡܟܶ݁ܝܢ ܟ݂ܰܕ݁ ܗܽܘ ܒ݂ܰܓ݁ܠܺܝܠܳܐ:
Luk 24:7 ܘܶܐܡܰܪ ܗ̄ܘܳܐ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܐ̄ܢܳܫܳܐ ܚܰܛܳܝܶܐ ܘܢܶܨܛܠܶܒ݁ ܘܠܰܬ݁ܠܳܬܳ݁ܐ ܝܰܘܡܺܝܢ ܢܩܽܘܡ: ܣ
Luk 24:8 ܘܗܶܢܶܝܢ ܐܶܬ݂ܕ݂ܟܰ݁ܪܶܝܢ ܠܡܶܠܰܘܗ̄ܝ:
Luk 24:9 ܘܰܗܦܰ݁ܟ݁ ܡܶܢ ܩܰܒ݁ܪܳܐ ܘܶܐܡܰܪܶܝܢ ܗܳܠܶܝܢ ܟ݂ܽܠܗܶܝܢ ܠܰܚܕܰ݁ܥܣܰܪ ܘܰܠܫܰܪܟ݂ܳܐ:
Luk 24:10 ܐܺܝܬܰ݁ܝܗܶܝܢ ܗ̄ܘܰܝ ܕ݂ܶܝܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܝܽܘܚܰܢ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܘܫܰܪܟ݂ܳܐ ܕ݂ܥܰܡܗܶܝܢ ܗܳܠܶܝܢ ܕ݂ܶܐܡܰܪ ܗ̄ܘܰܝ ܠܰܫܠܺܝܚܶܐ:
Luk 24:11 ܘܶܐܬ݁ܚܙܺܝ ܒ݂ܥܰܝܢܰܝܗܽܘܢ ܡܶܠܶܐ ܗܳܠܶܝܢ ܐܰܝܟ݁ ܫܳܢܝܳܬܳ݁ܐ ܘܠܳܐ ܗܰܝܡܶܢܘ ܐܶܢܶܝܢ: ܣ
Luk 24:12 ܫܶܡܥܽܘܢ ܕ݂ܶܝܢ ܩܳܡ ܘܰܪܗܶܛ ܠܩܰܒ݁ܪܳܐ ܘܰܐܕܺ݁ܝܩ ܚܙܳܐ ܟ݂ܶܬ݂ܳܢܶܐ ܕ݂ܣܺܝܡܺܝܢ ܒ݂ܰܠܚܽܘܕ݁ ܘܶܐܙܰܠ ܟ݂ܰܕ݁ ܡܶܬ݂ܕ݂ܰܡܰܪ ܒ݂ܢܰܦ݁ܫܶܗ ܥܰܠ ܡܶܕ݂ܶܡ ܕ݂ܰܗܘܳܐ: ܣ
Luk 24:13 ܘܗܳܐ ܬ݂ܪܶܝܢ ܡܶܢܗܽܘܢ ܒ݂ܶܗ ܒ݂ܝܰܘܡܳܐ ܐܳܙܺܠ̄ܝܢ ܗ̄ܘܰܘ ܠܰܩܪܺܝܬܳ݁ܐ ܕ݂ܰܫܡܳܗ ܥܶܡܰܐܘܽܣ ܘܦܰ݁ܪܺܝܩܳܐ ܡܶܢ ܐܽܘܪܺܫܠܶܡ ܐܶܣܛܕܰ݁ܘܳܬܳ݁ܐ ܫܬ݂ܺܝܢ:
Luk 24:14 ܘܗܶܢܽܘܢ ܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܥܰܠ ܗܳܠܶܝܢ ܟ݂ܽܠܗܶܝܢ ܕ݂ܰܓ݁ܕܰ݁ܫ:
Luk 24:15 ܘܟܰ݁ܕ݁ ܗܶܢܽܘܢ ܡܡܰܠܠܺܝܢ ܘܒܳ݁ܥܶܝܢ ܚܰܕ݁ ܥܰܡ ܚܰܕ݁ ܐܶܬܳ݁ܐ ܗܽܘ ܝܶܫܽܘܥ ܘܡܰܛܺܝ ܐܶܢܽܘܢ ܘܰܡܗܰܠܶܟ݁ ܗ̄ܘܳܐ ܥܰܡܗܽܘܢ:
Luk 24:16 ܘܥܰܝܢܰܝܗܽܘܢ ܐܰܚܺܝܕܳ݁ܢ ܗܘܰܝ ܕ݂ܠܳܐ ܢܶܣܬ݂ܰܟ݂ܠܽܘܢܳܝܗ̄ܝ:
Luk 24:17 ܘܶܐܡܰܪ ܠܗܽܘܢ ܡܳܢܳܐ ܐܶܢܶܝܢ ܡܶܠܶܐ ܗܳܠܶܝܢ ܕ݂ܰܡܡܰܠܠܺܝܢ ܐܢ̄ܬ݂ܽܘܢ ܚܰܕ݁ ܥܰܡ ܚܰܕ݁ ܟ݂ܰܕ݁ ܡܗܰܠܟܺ݁ܝܢ ܐܢ̄ܬ݂ܽܘܢ ܘܰܟ݁ܡܺܝܪܺܝܢ ܐܢ̄ܬ݂ܽܘܢ:
Luk 24:18 ܥܢܳܐ ܚܰܕ݁ ܡܶܢܗܽܘܢ ܕ݂ܰܫܡܶܗ ܩܠܶܝܳܘܦ݂ܰܐ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܟ݂ܰܝ ܒ݂ܰܠܚܽܘܕܰ݁ܝܟְ݂ ܢܽܘܟ݁ܪܳܝܳܐ ܡܶܢ ܐܽܘܪܺܫܠܶܡ ܕ݂ܠܳܐ ܝܳܕܰ݁ܥ ܐܰܢ̄ܬ݂ ܡܶܕ݂ܶܡ ܕ݂ܰܗܘܳܐ ܒ݂ܳܗ ܒ݂ܗܳܢܽܘܢ ܝܰܘܡܳܬܳ݁ܐ:
Luk 24:19 ܐܳܡܰܪ ܠܗܽܘܢ ܡܳܢܳܐ ܐܳܡܪܺܝܢ ܠܶܗ ܥܰܠ ܝܶܫܽܘܥ ܗܰܘ ܕ݂ܡܶܢ ܢܳܨܪܰܬ݁ ܓ݂ܰܒ݁ܪܳܐ ܕ݂ܰܗܘܳܐ ܢܒܺ݁ܝܳܐ ܘܚܰܝܠܬܳ݁ܢ ܗ̄ܘܳܐ ܒ݂ܡܶܠܬܳ݁ܐ ܘܒܰ݁ܥܒܳ݁ܕܶ݁ܐ ܩܕܳ݁ܡ ܐܰܠܳܗܳܐ ܘܰܩܕܳ݁ܡ ܟ݂ܽܘܠܶܗ ܥܰܡܳܐ:
Luk 24:20 ܘܰܐܫܠܡܽܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܠܕܺ݁ܝܢܳܐ ܕ݂ܡܰܘܬ݂ܳܐ ܘܙܰܩܦ݂ܽܘܗ̄ܝ:
Luk 24:21 ܚܢܰܢ ܕ݂ܶܝܢ ܣܳܒ݁ܪܺܝܢ ܗ̄ܘܰܝܢ ܕ݂ܗܽܘܝܽܘ ܥܬܺ݁ܝܕ݁ ܗ̄ܘܳܐ ܕ݂ܢܶܦ݁ܪܩܺܝܘܗ̄ܝ ܠܺܐܝܣܪܳܝܶܠ ܘܗܳܐ ܬ݂ܠܳܬܳ݁ܐ ܝܰܘܡܺܝܢ ܗܳܐ ܡܶܢ ܕ݂ܗܳܠܶܝܢ ܟ݂ܽܠܗܶܝܢ ܗܘܰܝ:
Luk 24:22 ܐܶܠܳܐ ܐܳܦ݁ ܢܶܫܶܐ ܡܶܢܰܢ ܐܰܬ݁ܡܗܳܢ ܩܰܕ݂ܶܡ ܗ̄ܘܰܝ ܓ݂ܶܝܪ ܠܒܶ݁ܝܬ݁-ܩܒܽ݁ܘܪܳܐ:
Luk 24:23 ܘܟܰ݁ܕ݁ ܠܳܐ ܐܶܫܟ݂ܰܚ ܦ݂ܰܓ݁ܪܶܗ ܐܶܬܰ݁ܝ ܐܳܡܪܳܢ ܠܰܢ ܕ݂ܡܰܠܰܐܟܶ݁ܐ ܚܙܰܝܢ ܬ݂ܰܡܳܢ ܘܳܐܡܪܺܝܢ ܥܠܰܘܗ̄ܝ ܕ݂ܚܰܝ ܗܽ̄ܘ:
Luk 24:24 ܘܳܐܦ݁ ܐ̄ܢܳܫܳܐ ܡܶܢܰܢ ܐܶܙܰܠܘ ܠܒܶ݁ܝܬ݁ ܩܒܽ݁ܘܪܳܐ ܘܶܐܫܟ݂ܰܚܘ ܗܳܟܰ݁ܢܳܐ ܐܰܝܟ݁ ܡܳܐ ܕ݂ܶܐܡܰܪ ܢܶܫܶܐ ܠܶܗ ܕ݂ܶܝܢ ܠܳܐ ܚܙܰܘ:
Luk 24:25 ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܐܳܘ ܚܰܣܺܝܪܰܝ ܪܶܥܝܳܢܳܐ ܘܝܰܩܺܝܪܰܝ ܠܶܒ݂ܳܐ ܠܰܡܗܰܝܡܳܢܽܘ ܒ݂ܟܽ݁ܠܗܶܝܢ ܐܰܝܠܶܝܢ ܕ݂ܡܰܠܶܠܘ ܢܒܺ݁ܝܶܐ:
Luk 24:26 ܠܳܐ ܗ̄ܘܳܐ ܗܳܠܶܝܢ ܥܬܺ݁ܝܕ݁ ܗܘܳܐ ܕ݂ܰܢܣܰܝܒ݂ܰܪ ܡܫܺܝܚܳܐ ܘܰܕ݁ܢܶܥܽܘܠ ܠܬܶ݁ܫܒ݂ܽܘܚܬ݂ܶܗ:
Luk 24:27 ܘܫܰܪܺܝ ܗ̄ܘܳܐ ܡܶܢ ܡܽܘܫܶܐ ܘܡܶܢ ܟ݂ܽܠܗܽܘܢ ܢܒܺ݁ܝܶܐ ܘܰܡܦܰ݁ܫܶܩ ܗ̄ܘܳܐ ܠܗܽܘܢ ܥܰܠ ܢܰܦ݁ܫܶܗ ܡܶܢ ܟ݂ܽܠܗܽܘܢ ܟ݂ܬܳ݁ܒܶ݁ܐ:
Luk 24:28 ܘܰܩܪܶܒ݁ܘ ܗ̄ܘܰܘ ܠܰܩܪܺܝܬܳ݁ܐ ܗܳܝ ܕ݂ܳܐܙܺܠ̄ܝܢ ܗ̄ܘܰܘ ܠܳܗ ܘܗܽܘ ܡܰܣܒ݂ܰܪ ܗ̄ܘܳܐ ܠܗܽܘܢ ܕ݂ܰܐܝܟ݁ ܕ݂ܰܠܕܽ݁ܘܟ݂ܳܐ ܪܰܚܺܝܩܳܐ ܐܳܙܶܠ ܗ̄ܘܳܐ:
Luk 24:29 ܘܰܐܠܨܽܘܗ̄ܝ ܘܳܐܡܪܺܝܢ ܠܶܗ ܦ݂ܽܘܫ ܠܘܳܬܰ݁ܢ ܡܶܛܽܠ ܕ݂ܝܰܘܡܳܐ ܗܳܫܳܐ ܪܟܶ݁ܢ ܠܶܗ ܠܡܶܚܫܰܟ݁ ܘܥܰܠ ܕ݂ܰܢܩܰܘܶܐ ܠܘܳܬ݁ܗܽܘܢ:
Luk 24:30 ܘܰܗܘܳܐ ܕ݂ܟܰ݁ܕ݁ ܐܶܣܬ݂ܡܶܟ݁ ܥܰܡܗܽܘܢ ܢܣܰܒ݁ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܗܽܘܢ:
Luk 24:31 ܘܡܶܚܕܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܶܐܫܬ݂ܰܘܕ݂ܥܽܘܗ̄ܝ ܘܗܽܘ ܐܶܫܬ݂ܩܶܠ ܠܶܗ ܡܶܢܗܽܘܢ:
Luk 24:32 ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܠܳܐ ܗ̄ܘܳܐ ܠܶܒ݂ܰܢ ܝܰܩܺܝܪ ܗ̄ܘܳܐ ܒ݂ܓܰ݁ܘܰܢ ܟ݂ܰܕ݁ ܡܡܰܠܶܠ ܥܰܡܰܢ ܒ݂ܽܐܘܪܚܳܐ ܘܰܡܦܰ݁ܫܶܩ ܠܰܢ ܟ݂ܬܳ݁ܒܶ݁ܐ:
Luk 24:33 ܘܩܳܡܘ ܒ݂ܳܗ ܒ݂ܫܳܥܬܳ݁ܐ ܘܰܗܦܰ݁ܟ݁ܘ ܠܽܐܘܪܺܫܠܶܡ ܘܶܐܫܟ݂ܰܚܘ ܠܰܚܕܰ݁ܥܣܰܪ ܕ݂ܰܟ݁ܢܺܝܫܺܝܢ ܘܠܰܐܝܠܶܝܢ ܕ݂ܥܰܡܗܽܘܢ:
Luk 24:34 ܟ݂ܰܕ݁ ܐܳܡܪܺܝܢ ܕ݂ܫܰܪܺܝܪܳܐܝܺܬ݁ ܩܳܡ ܡܳܪܰܢ ܘܶܐܬ݁ܚܙܺܝ ܠܫܶܡܥܽܘܢ:
Luk 24:35 ܘܳܐܦ݁ ܗܶܢܽܘܢ ܐܶܫܬ݂ܰܥܺܝܘ ܐܰܝܠܶܝܢ ܕ݂ܰܗܘܰܝ ܒ݂ܽܐܘܪܚܳܐ ܘܰܐܝܟ݂ܰܢܳܐ ܐܶܬܺ݁ܝܕܰ݁ܥ ܠܗܽܘܢ ܟ݂ܰܕ݁ ܩܨܳܐ ܠܰܚܡܳܐ: ܣ
Luk 24:36 ܘܟܰ݁ܕ݁ ܗܳܠܶܝܢ ܡܡܰܠܠܺܝܢ ܗ̄ܘܰܘ ܝܶܫܽܘܥ ܩܳܡ ܒ݂ܰܝܢܳܬ݁ܗܽܘܢ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ:
Luk 24:37 ܘܗܶܢܽܘܢ ܐܶܬ݁ܪܗܶܒ݁ܘ ܘܰܗܘܰܘ ܒ݂ܕܶ݁ܚܠܬܳ݁ܐ ܣܳܒ݁ܪܺܝܢ ܗ̄ܘܰܘ ܓ݂ܶܝܪ ܕ݂ܪܽܘܚܳܐ ܚܳܙܶܝܢ:
Luk 24:38 ܘܳܐܡܰܪ ܠܗܽܘܢ ܝܶܫܽܘܥ ܡܳܢܳܐ ܡܶܬ݂ܙܺܝܥܺܝܢ ܐܢ̄ܬ݂ܽܘܢ ܘܡܳܢܳܐ ܣܳܠܩܳܢ ܡܰܚܫܒܳ݁ܬܳ݁ܐ ܥܰܠ ܠܶܒ݂ܰܘܳܬ݁ܟܽ݁ܘܢ:
Luk 24:39 ܚܙܰܘ ܐܺܝܕܰ݁ܝ ܘܪܶܓ݁ܠܰܝ ܕ݂ܶܐܢܳܐ ܐ̄ܢܳܐ ܓ݂ܽܘܫܽܘܢܳܢܝ ܘܕܰ݁ܥܘ ܕ݂ܰܠܪܽܘܚܳܐ ܒ݂ܶܣܪܳܐ ܘܓܰ݁ܪܡܶܐ ܠܰܝܬ݂ ܠܳܗ ܐܰܝܟ݁ ܕ݂ܚܳܙܶܝܢ ܐܢ̄ܬ݂ܽܘܢ ܕ݂ܺܐܝܬ݁ ܠܺܝ:
Luk 24:40 ܘܟܰ݁ܕ݁ ܗܳܠܶܝܢ ܐܶܡܰܪ ܚܰܘܺܝ ܐܶܢܽܘܢ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ:
Luk 24:41 ܘܟܰ݁ܕ݁ ܥܕܰ݁ܡܳܐ ܠܗܳܫܳܐ ܠܳܐ ܡܗܰܝܡܢܺܝܢ ܗ̄ܘܰܘ ܡܶܢ ܚܰܕ݁ܘܰܬ݁ܗܽܘܢ ܘܡܶܬ݂ܬ݂ܰܡܗܺܝܢ ܗ̄ܘܰܘ ܐܶܡܰܪ ܠܗܽܘܢ ܐܺܝܬ݁ ܠܟܽ݁ܘܢ ܬ݂ܢܳܢ ܡܶܕ݂ܶܡ ܠܡܶܐܟܰ݁ܠ:
Luk 24:42 ܗܶܢܽܘܢ ܕ݂ܶܝܢ ܝܰܗ̄ܒ݁ܘ ܠܶܗ ܡܢܳܬܳ݁ܐ ܡܶܢ ܢܽܘܢܳܐ ܕ݂ܛܰܘܝܳܐ ܘܡܶܢ ܟ݂ܰܟ݂ܳܪܺܝܬܳ݁ܐ ܕ݂ܕܶ݁ܒ݁ܫܳܐ:
Luk 24:43 ܘܰܢܣܰܒ݁ ܐܶܟܰ݁ܠ ܠܥܺܢܰܝܗܽܘܢ: ܣ
Luk 24:44 ܘܶܐܡܰܪ ܠܗܽܘܢ ܗܳܠܶܝܢ ܐܶܢܶܝܢ ܡܶܠܶܐ ܕ݂ܡܰܠܠܶܬ݁ ܥܰܡܟܽ݁ܘܢ ܟ݂ܰܕ݁ ܠܘܳܬ݁ܟܽ݁ܘܢ ܗ̄ܘܺܝܬ݁ ܕ݂ܘܳܠܶܐ ܗ̄ܘ ܕ݂ܢܶܫܬ݂ܰܠܰܡ ܟ݂ܽܠ ܡܶܕ݂ܶܡ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܕ݂ܡܽܘܫܶܐ ܘܒܰ݁ܢܒܺ݁ܝܶܐ ܘܰܒ݁ܡܰܙܡܽܘܪܶܐ ܥܠܰܝ:
Luk 24:45 ܗܳܝܕ݂ܶܝܢ ܦ݂ܬܰ݁ܚ ܪܶܥܝܳܢܗܽܘܢ ܠܡܶܣܬ݂ܰܟ݂ܳܠܽܘ ܟ݂ܬܳ݁ܒܶ݁ܐ:
Luk 24:46 ܘܶܐܡܰܪ ܠܗܽܘܢ ܕ݂ܗܳܟܰ݁ܢܳܐ ܟ݂ܬܺ݁ܝܒ݁ ܘܗܳܟܰ݁ܢܳܐ ܙܳܕܶ݁ܩ ܗ̄ܘܳܐ ܕ݂ܢܶܚܰܫ ܡܫܺܝܚܳܐ ܘܕܰ݁ܢܩܽܘܡ ܡܶܢ ܒ݂ܶܝܬ݁ ܡܺܝܬܶ݁ܐ ܠܰܬ݁ܠܳܬܳ݁ܐ ܝܰܘܡܺܝܢ:
Luk 24:47 ܘܰܕ݁ܢܶܬ݁ܟ݂ܪܶܙ ܒ݂ܰܫܡܶܗ ܬ݂ܝܳܒ݂ܽܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ ܒ݂ܟܽ݁ܠܗܽܘܢ ܥܰܡ̄ܡܶܐ ܘܫܽܘܪܳܝܳܐ ܢܶܗܘܶܐ ܡܶܢ ܐܽܘܪܺܫܠܶܡ:
Luk 24:48 ܘܰܐܢ̄ܬ݂ܽܘܢ ܐܶܢܽܘܢ ܣܳܗܕ݂ܶܐ ܕ݂ܗܳܠܶܝܢ:
Luk 24:49 ܘܶܐܢܳܐ ܐܶܫܰܕ݂ܰܪ ܥܠܰܝܟ݂ܽܘܢ ܡܽܘܠܟ݂ܳܢܳܐ ܕ݂ܳܐܒ݁ܝ ܐܰܢ̄ܬ݂ܽܘܢ ܕ݂ܶܝܢ ܩܰܘܰܘ ܒ݂ܽܐܘܪܺܫܠܶܡ ܡܕܺ݁ܝܢ̄ܬ݂ܳܐ ܥܕܰ݁ܡܳܐ ܕ݂ܬܶ݁ܠܒ݂ܫܽܘܢ ܚܰܝܠܳܐ ܡܶܢ ܪܰܘܡܳܐ: ܣ
Luk 24:50 ܘܰܐܦ݂ܶܩ ܐܶܢܽܘܢ ܥܕܰ݁ܡܳܐ ܠܒܶ݁ܝܬ݁-ܥܰܢܝܳܐ ܘܰܐܪܺܝܡ ܐܺܝܕܰ݁ܘܗ̄ܝ ܘܒܰ݁ܪܶܟ݁ ܐܶܢܽܘܢ:
Luk 24:51 ܘܰܗܘܳܐ ܕ݂ܟܰ݁ܕ݁ ܡܒܰ݁ܪܶܟ݁ ܠܗܽܘܢ ܐܶܬ݁ܦ݂ܪܶܫ ܡܶܢܗܽܘܢ ܘܰܣܠܶܩ ܠܰܫܡܰܝܳܐ: ܣ
Luk 24:52 ܗܶܢܽܘܢ ܕ݂ܶܝܢ ܣܓܶ݁ܕ݁ܘ ܠܶܗ ܘܰܗܦܰ݁ܟ݁ܘ ܠܽܐܘܪܺܫܠܶܡ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ:
Luk 24:53 ܘܰܒ݁ܟܽ݁ܠܙܒܰ݁ܢ ܐܺܝܬܰ݁ܝܗܽܘܢ ܗ̄ܘܰܘ ܒ݂ܗܰܝܟ݂ܠܳܐ ܟ݂ܰܕ݁ ܡܫܰܒ݂ܚܺܝܢ ܘܰܡܒܰ݁ܪܟܺ݁ܝܢ ܠܰܐܠܳܗܳܐ ܐܰܡܺܝܢ ܣ݂ ܣ݂:
Joh 1:1 ܒ݂ܪܺܫܺܝܬ݁ ܐܺܝܬܰ݁ܘܗ̄ܝ ܗ̄ܘܳܐ ܡܶܠܬܳ݁ܐ ܘܗܽܘ ܡܶܠܬܳ݁ܐ ܐܺܝܬܰ݁ܘܗ̄ܝ ܗ̄ܘܳܐ ܠܘܳܬ݁ ܐܰܠܳܗܳܐ ܘܰܐܠܳܗܳܐ ܐܺܝܬܰ݁ܘܗ̄ܝ ܗ̄ܘܳܐ ܗܽܘ ܡܶܠܬܳ݁ܐ:
Joh 1:2 ܗܳܢܳܐ ܐܺܝܬܰ݁ܘܗ̄ܝ ܗ̄ܘܳܐ ܒ݂ܪܺܫܺܝܬ݁ ܠܘܳܬ݁ ܐܰܠܳܗܳܐ:
Joh 1:3 ܟ݂ܽܠ ܒ݂ܺܐܝܕܶ݁ܗ ܗܘܳܐ ܘܒܶ݁ܠܥܳܕܰ݁ܘܗ̄ܝ ܐܳܦ݁ܠܳܐ ܚܕܳ݁ܐ ܗܘܳܬ݁ ܡܶܕ݂ܶܡ ܕ݂ܰܗܘܳܐ:
Joh 1:4 ܒ݂ܶܗ ܚܰܝܶܐ ܗܘܳܐ ܘܚܰܝܶܐ ܐܺܝܬܰ݁ܝܗܽܘܢ ܢܽܘܗܪܳܐ ܕ݂ܰܒ݁ܢܰܝܢܳܫܳܐ:
Joh 1:5 ܘܗܽܘ ܢܽܘܗܪܳܐ ܒ݂ܚܶܫܽܘܟܳ݁ܐ ܡܰܢܗܰܪ ܘܚܶܫܽܘܟܳ݁ܐ ܠܳܐ ܐܰܕ݁ܪܟܶ݁ܗ: ܣ
Joh 1:6 ܗܘܳܐ ܒ݂ܰܪܢܳܫܳܐ ܕ݂ܶܐܫܬ݂ܰܕ݂ܰܪ ܡܶܢ ܐܰܠܳܗܳܐ ܫܡܶܗ ܝܽܘܚܰܢܳܢ:
Joh 1:7 ܗܳܢܳܐ ܐܶܬܳ݁ܐ ܠܣܳܗܕ݂ܽܘܬܳ݁ܐ ܕ݂ܢܶܣܗܰܕ݁ ܥܰܠ ܢܽܘܗܪܳܐ ܕ݂ܟܽ݁ܠܢܳܫ ܢܗܰܝܡܶܢ ܒ݂ܺܐܝܕܶ݁ܗ:
Joh 1:8 ܠܳܐ ܗܽܘ ܗܘܳܐ ܢܽܘܗܪܳܐ ܐܶܠܳܐ ܕ݂ܢܶܣܗܰܕ݁ ܥܰܠ ܢܽܘܗܪܳܐ:
Joh 1:9 ܐܺܝܬܰ݁ܘܗ̄ܝ ܗ̄ܘܳܐ ܓ݂ܶܝܪ ܢܽܘܗܪܳܐ ܕ݂ܰܫܪܳܪܳܐ ܕ݂ܡܰܢܗܰܪ ܠܟܽ݁ܠܢܳܫ ܕ݂ܳܐܬܶ݁ܐ ܠܥܳܠܡܳܐ:
Joh 1:10 ܒ݂ܥܳܠܡܳܐ ܗ̄ܘܳܐ ܘܥܳܠܡܳܐ ܒ݂ܺܐܝܕܶ݁ܗ ܗܘܳܐ ܘܥܳܠܡܳܐ ܠܳܐ ܝܰܕ݁ܥܶܗ:
Joh 1:11 ܠܕܺ݁ܝܠܶܗ ܐܶܬܳ݁ܐ ܘܕܺ݁ܝܠܶܗ ܠܳܐ ܩܰܒ݂ܠܽܘܗ̄ܝ:
Joh 1:12 ܐܰܝܠܶܝܢ ܕ݂ܶܝܢ ܕ݂ܩܰܒ݂ܠܽܘܗ̄ܝ ܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܕ݂ܰܒ݁ܢܰܝܳܐ ܕ݂ܰܐܠܳܗܳܐ ܢܶܗܘܽܘܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܒ݂ܰܫܡܶܗ:
Joh 1:13 ܐܰܝܠܶܝܢ ܕ݂ܠܰܘ ܡܶܢ ܕ݂ܡܳܐ ܘܠܳܐ ܡܶܢ ܨܶܒ݁ܝܳܢܳܐ ܕ݂ܒܶ݁ܣܪܳܐ ܘܠܳܐ ܡܶܢ ܨܶܒ݁ܝܳܢܳܐ ܕ݂ܓܰ݁ܒ݁ܪܳܐ ܐܶܠܳܐ ܡܶܢ ܐܰܠܳܗܳܐ ܐܶܬܺ݁ܝܠܶܕ݁ܘ: ܣ
Joh 1:14 ܘܡܶܠܬܳ݁ܐ ܒ݂ܶܣܪܳܐ ܗܘܳܐ ܘܰܐܓ݂ܶܢ ܒ݂ܰܢ ܘܰܚܙܰܝܢ ܫܽܘܒ݁ܚܶܗ ܫܽܘܒ݁ܚܳܐ ܐܰܝܟ݁ ܕ݂ܺܝܚܺܝܕܳ݁ܝܳܐ ܕ݂ܡܶܢ ܐܰܒܳ݁ܐ ܕ݂ܰܡܠܶܐ ܛܰܝܒ݂ܽܘܬܳ݁ܐ ܘܩܽܘܫܬ݂ܳܐ: ܣ
Joh 1:15 ܝܽܘܚܰܢܳܢ ܣܗܶܕ݁ ܥܠܰܘܗ̄ܝ ܘܰܩܥܳܐ ܘܶܐܡܰܪ ܗܳܢܰܘ ܗܰܘ ܕ݂ܶܐܡܪܶܬ݁ ܕ݂ܒܳ݁ܬܰ݁ܪܝ ܐܳܬܶ݁ܐ ܘܰܗܘܳܐ ܠܶܗ ܩܕܳ݁ܡܰܝ ܡܶܛܽܠ ܕ݂ܩܰܕ݁ܡܳܝ ܗܽ̄ܘ ܡܶܢܝ: ܣ
Joh 1:16 ܘܡܶܢ ܡܰܠܝܽܘܬܶ݁ܗ ܚܢܰܢ ܟ݂ܽܠܰܢ ܢܣܰܒ݁ܢ ܘܛܰܝܒ݂ܽܘܬܳ݁ܐ ܚܠܳܦ݁ ܛܰܝܒ݂ܽܘܬܳ݁ܐ:
Joh 1:17 ܡܶܛܽܠ ܕ݂ܢܳܡܽܘܣܳܐ ܒ݂ܝܰܕ݁ ܡܽܘܫܶܐ ܐܶܬܺ݁ܝܗܶܒ݁ ܫܪܳܪܳܐ ܕ݂ܶܝܢ ܘܛܰܝܒ݂ܽܘܬܳ݁ܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܘܳܐ: ܣ
Joh 1:18 ܐܰܠܳܗܳܐ ܠܳܐ ܚܙܳܐ ܐ̄ܢܳܫ ܡܶܡܬܽ݁ܘܡ ܝܺܚܺܝܕܳ݁ܝܳܐ ܐܰܠܳܗܳܐ ܗܰܘ ܕ݂ܺܐܝܬܰ݁ܘܗ̄ܝ ܒ݂ܥܽܘܒ݂ܳܐ ܕ݂ܰܐܒܽ݁ܘܗ̄ܝ ܗܽܘ ܐܶܫܬ݂ܰܥܺܝ: ܣ
Joh 1:19 ܘܗܳܕܶ݁ܐ ܗܺܝ ܣܳܗܕ݂ܽܘܬܶ݁ܗ ܕ݂ܝܽܘܚܰܢܳܢ ܟ݂ܰܕ݁ ܫܰܕ݂ܰܪܘ ܠܘܳܬܶ݁ܗ ܝܺܗܽܘܕܳ݁ܝܶܐ ܡܶܢ ܐܽܘܪܺܫܠܶܡ ܟ݂ܳܗܢܶܐ ܘܠܶܘܳܝܶܐ ܕ݂ܰܢܫܰܐܠܽܘܢܳܝܗ̄ܝ ܐܰܢ̄ܬ݂ ܡܰܢ ܐܰܢ̄ܬ݂:
Joh 1:20 ܘܰܐܘܕ݂ܺܝ ܘܠܳܐ ܟ݂ܦܰ݁ܪ ܘܰܐܘܕ݂ܺܝ ܕ݂ܠܰܘ ܐܶܢܳܐ ܐ̄ܢܳܐ ܡܫܺܝܚܳܐ:
Joh 1:21 ܘܫܰܐܠܽܘܗ̄ܝ ܬ݂ܽܘܒ݁ ܡܳܢܳܐ ܗܳܟܺ݁ܝܠ ܐܺܠܺܝܳܐ ܐܰܢ̄ܬ݂ ܘܶܐܡܰܪ ܠܳܐ ܐܺܝܬܰ݁ܝ ܢܒܺ݁ܝܳܐ ܐܰܢ̄ܬ݂ ܘܶܐܡܰܪ ܠܳܐ:
Joh 1:22 ܘܶܐܡܰܪܘ ܠܶܗ ܘܡܰܢܽܘ ܐܰܢ̄ܬ݂ ܕ݂ܢܶܬ݂ܶܠ ܦ݂ܶܬ݁ܓܳ݁ܡܳܐ ܠܰܐܝܠܶܝܢ ܕ݂ܫܰܕ݂ܪܽܘܢ ܡܳܢܳܐ ܐܳܡܰܪ ܐܰܢ̄ܬ݂ ܥܰܠ ܢܰܦ݁ܫܳܟ݁: ܣ
Joh 1:23 ܐܶܡܰܪ ܐܶܢܳܐ ܩܳܠܳܐ ܕ݂ܩܳܪܶܐ ܒ݂ܡܰܕ݁ܒ݂ܪܳܐ ܕ݂ܰܐܫܘܰܘ ܐܽܘܪܚܶܗ ܕ݂ܡܳܪܝܳܐ ܐܰܝܟ݂ܰܢܳܐ ܕ݂ܶܐܡܰܪ ܐܶܫܰܥܝܳܐ ܢܒܺ݁ܝܳܐ: ܣ
Joh 1:24 ܗܳܢܽܘܢ ܕ݂ܶܝܢ ܕ݂ܶܐܫܬ݂ܰܕ݂ܰܪܘ ܡܶܢ ܦ݂ܪܺܝܫܶܐ ܗ̄ܘܰܘ:
Joh 1:25 ܘܫܰܐܠܽܘܗ̄ܝ ܘܶܐܡܰܪܘ ܠܶܗ ܡܳܢܳܐ ܗܳܟܺ݁ܝܠ ܡܰܥܡܶܕ݁ ܐܰܢ̄ܬ݂ ܐܶܢ ܐܰܢ̄ܬ݂ ܠܳܐ ܐܺܝܬܰ݁ܝܟְ݂ ܡܫܺܝܚܳܐ ܘܠܳܐ ܐܺܠܺܝܳܐ ܘܠܳܐ ܢܒܺ݁ܝܳܐ: ܣ
Joh 1:26 ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܐܶܢܳܐ ܡܰܥܡܶܕ݁ ܐ̄ܢܳܐ ܒ݂ܡܰܝܳܐ ܒ݂ܰܝܢܳܬ݁ܟܽ݁ܘܢ ܕ݂ܶܝܢ ܩܳܐܶܡ ܗܰܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ:
Joh 1:27 ܗܳܢܰܘ ܗܰܘ ܕ݂ܒܳ݁ܬܰ݁ܪܝ ܐܳܬܶ݁ܐ ܘܰܗܘܳܐ ܠܶܗ ܩܕܳ݁ܡܰܝ ܗܰܘ ܕ݂ܶܐܢܳܐ ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ: ܣ
Joh 1:28 ܗܳܠܶܝܢ ܒ݂ܒܶ݁ܝܬ݁-ܥܰܢܝܳܐ ܗܘܰܝ ܒ݂ܥܶܒ݁ܪܳܐ ܕ݂ܝܽܘܪܕ݂ܢܳܢ ܐܰܝܟ݂ܳܐ ܕ݂ܡܰܥܡܶܕ݁ ܗ̄ܘܳܐ ܝܽܘܚܰܢܳܢ: ܣ
Joh 1:29 ܘܰܠܝܰܘܡܳܐ ܕ݂ܒܳ݁ܬ݁ܪܶܗ ܚܙܳܐ ܝܽܘܚܰܢܳܢ ܠܝܶܫܽܘܥ ܕ݂ܳܐܬܶ݁ܐ ܠܘܳܬܶ݁ܗ ܘܶܐܡܰܪ ܗܳܐ ܐܶܡܪܶܗ ܕ݂ܰܐܠܳܗܳܐ ܗܰܘ ܕ݂ܫܳܩܶܠ ܚܛܺܝܬܶ݁ܗ ܕ݂ܥܳܠܡܳܐ: ܣ
Joh 1:30 ܗܳܢܰܘ ܕ݂ܶܐܢܳܐ ܐܶܡܪܶܬ݁ ܥܠܰܘܗ̄ܝ ܕ݂ܒܳ݁ܬܰ݁ܪܝ ܐܳܬܶ݁ܐ ܓ݂ܰܒ݁ܪܳܐ ܘܰܗܘܳܐ ܠܶܗ ܩܕܳ݁ܡܰܝ ܡܶܛܽܠ ܕ݂ܩܰܕ݁ܡܳܝ ܗܽ̄ܘ ܡܶܢܝ:
Joh 1:31 ܘܶܐܢܳܐ ܠܳܐ ܝܳܕܰ݁ܥ ܗ̄ܘܺܝܬ݁ ܠܶܗ ܐܶܠܳܐ ܕ݂ܢܶܬܺ݁ܝܕܰ݁ܥ ܠܺܐܝܣܪܳܝܶܠ ܡܶܛܽܠ ܗܳܢܳܐ ܐܶܬܺ݁ܝܬ݁ ܐܶܢܳܐ ܕ݂ܰܒ݁ܡܰܝܳܐ ܐܰܥܡܶܕ݁: ܣ
Joh 1:32 ܘܰܐܣܗܶܕ݁ ܝܽܘܚܰܢܳܢ ܘܶܐܡܰܪ ܕ݂ܰܚܙܺܝܬ݁ ܠܪܽܘܚܳܐ ܕ݂ܢܳܚܬ݂ܳܐ ܡܶܢ ܫܡܰܝܳܐ ܐܰܝܟ݁ ܝܰܘܢܳܐ ܘܩܰܘܝܰܬ݁ ܥܠܰܘܗ̄ܝ:
Joh 1:33 ܘܶܐܢܳܐ ܠܳܐ ܝܳܕܰ݁ܥ ܗ̄ܘܺܝܬ݁ ܠܶܗ ܐܶܠܳܐ ܡܰܢ ܕ݂ܫܰܕ݂ܪܰܢܝ ܕ݂ܰܐܥܡܶܕ݁ ܒ݂ܡܰܝܳܐ ܗܽܘ ܐܶܡܰܪ ܠܺܝ ܕ݂ܰܐܝܢܳܐ ܕ݂ܚܳܙܶܐ ܐܰܢ̄ܬ݂ ܕ݂ܢܳܚܬ݂ܳܐ ܪܽܘܚܳܐ ܘܰܡܩܰܘܝܳܐ ܥܠܰܘܗ̄ܝ ܗܳܢܰܘ ܡܰܥܡܶܕ݁ ܒ݂ܪܽܘܚܳܐ ܕ݂ܩܽܘܕ݁ܫܳܐ: ܣ
Joh 1:34 ܘܶܐܢܳܐ ܚܙܺܝܬ݁ ܘܰܐܣܗܕܶ݁ܬ݁ ܕ݂ܗܳܢܰܘ ܒ݂ܪܶܗ ܕ݂ܰܐܠܳܗܳܐ: ܣ
Joh 1:35 ܘܰܠܝܰܘܡܳܐ ܐ̄ܚܪܺܢܳܐ ܩܳܐܶܡ ܗ̄ܘܳܐ ܝܽܘܚܰܢܳܢ ܘܰܬ݁ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:
Joh 1:36 ܘܚܳܪ ܒ݂ܝܶܫܽܘܥ ܟ݂ܰܕ݁ ܡܗܰܠܶܟ݁ ܘܶܐܡܰܪ ܗܳܐ ܐܶܡܪܶܗ ܕ݂ܰܐܠܳܗܳܐ:
Joh 1:37 ܘܰܫܡܰܥܘ ܬ݂ܪܰܝܗܽܘܢ ܬ݂ܰܠܡܺܝܕܰ݁ܘܗ̄ܝ ܟ݂ܰܕ݁ ܐܶܡܰܪ ܘܶܐܙܰܠܘ ܠܗܽܘܢ ܒ݂ܳܬ݁ܪܶܗ ܕ݂ܝܶܫܽܘܥ:
Joh 1:38 ܘܶܐܬ݁ܦ݂ܢܺܝ ܝܶܫܽܘܥ ܘܰܚܙܳܐ ܐܶܢܽܘܢ ܕ݂ܳܐܬܶ݁ܝܢ ܒ݂ܳܬ݁ܪܶܗ ܘܶܐܡܰܪ ܠܗܽܘܢ ܡܳܢܳܐ ܒ݂ܳܥܶܝܢ ܐܢ̄ܬ݂ܽܘܢ ܐܳܡܪܺܝܢ ܠܶܗ ܪܰܒ݂ܰܢ ܐܰܝܟ݂ܳܐ ܗܳܘܶܐ ܐܰܢ̄ܬ݂:
Joh 1:39 ܐܳܡܰܪ ܠܗܽܘܢ ܬ݂ܰܘ ܘܬܶ݁ܚܙܽܘܢ ܗܶܢܽܘܢ ܕ݂ܶܝܢ ܐܶܬܰ݁ܘ ܘܰܚܙܰܘ ܐܰܝܟ݂ܳܐ ܕ݂ܗܳܘܶܐ ܘܰܠܘܳܬܶ݁ܗ ܗܘܰܘ ܝܰܘܡܳܐ ܗܰܘ ܘܺܐܝܬ݁ ܗ̄ܘܰܝ ܐܰܝܟ݁ ܫܳܥܶܐ ܥܣܰܪ: ܣ
Joh 1:40 ܚܰܕ݁ ܕ݂ܶܝܢ ܡܶܢ ܗܳܢܽܘܢ ܕ݂ܰܫܡܰܥܘ ܡܶܢ ܝܽܘܚܰܢܳܢ ܘܶܐܙܰܠܘ ܒ݂ܳܬ݁ܪܶܗ ܕ݂ܝܶܫܽܘܥ ܐܺܝܬܰ݁ܘܗ̄ܝ ܗ̄ܘܳܐ ܐܰܢܕ݂ܪܶܐܘܳܣ ܐܰܚܽܘܗ̄ܝ ܕ݂ܫܶܡܥܽܘܢ:
Joh 1:41 ܗܳܢܳܐ ܚܙܳܐ ܠܽܘܩܕܰ݁ܡ ܠܫܶܡܥܽܘܢ ܐܰܚܽܘܗ̄ܝ ܘܶܐܡܰܪ ܠܶܗ ܐܶܫܟ݂ܰܚܢܳܝܗ̄ܝ ܠܰܡܫܺܝܚܳܐ:
Joh 1:42 ܘܰܐܝܬ݂ܝܶܗ ܠܘܳܬ݁ ܝܶܫܽܘܥ ܣ ܘܚܳܪ ܒ݂ܶܗ ܝܶܫܽܘܥ ܘܶܐܡܰܪ ܐܰܢ̄ܬ݂ ܗܽ̄ܘ ܫܶܡܥܽܘܢ ܒ݂ܪܶܗ ܕ݂ܝܰܘܢܳܐ ܐܰܢ̄ܬ݂ ܬ݂ܶܬ݁ܩܪܶܐ ܟ݂ܺܐܦܳ݁ܐ: ܣ
Joh 1:43 ܘܰܠܝܰܘܡܳܐ ܐ̄ܚܪܺܢܳܐ ܨܒܳ݁ܐ ܝܶܫܽܘܥ ܠܡܶܦ݂ܰܩ ܠܰܓ݁ܠܺܝܠܳܐ ܘܶܐܫܟ݂ܰܚ ܠܦܺ݁ܝܠܺܝܦ݂ܳܘܣ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ:
Joh 1:44 ܗܽܘ ܕ݂ܶܝܢ ܦܺ݁ܝܠܺܝܦ݂ܳܘܣ ܐܺܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܶܝܬ݁-ܨܰܝܳܕܳ݁ܐ ܡܶܢ ܡܕܺ݁ܝܢ̄ܬ݂ܶܗ ܕ݂ܰܐܢܕ݂ܪܶܐܘܳܣ ܘܰܕ݁ܫܶܡܥܽܘܢ:
Joh 1:45 ܘܦܺ݁ܝܠܺܝܦ݂ܳܘܣ ܐܶܫܟ݂ܰܚ ܠܢܰܬܰ݁ܢܰܝܺܐܝܠ ܘܶܐܡܰܪ ܠܶܗ ܗܰܘ ܕ݂ܰܟ݁ܬܰ݁ܒ݁ ܥܠܰܘܗ̄ܝ ܡܽܘܫܶܐ ܒ݂ܢܳܡܽܘܣܳܐ ܘܒܰ݁ܢܒܺ݁ܝܶܐ ܐܶܫܟ݂ܰܚܢܳܝܗ̄ܝ ܕ݂ܝܶܫܽܘܥ ܗܽ̄ܘ ܒ݂ܰܪ ܝܰܘܣܶܦ݁ ܡܶܢ ܢܳܨܪܰܬ݁:
Joh 1:46 ܐܳܡܰܪ ܠܶܗ ܢܰܬܰ݁ܢܰܝܺܐܝܠ ܡܶܢ ܢܳܨܪܰܬ݁ ܡܶܫܟ݂ܰܚ ܡܶܕ݂ܶܡ ܕ݂ܛܳܒ݁ ܢܶܗܘܶܐ ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܬ݂ܳܐ ܘܬܶ݁ܚܙܶܐ:
Joh 1:47 ܘܰܚܙܳܝܗ̄ܝ ܝܶܫܽܘܥ ܠܢܰܬܰ݁ܢܰܝܺܐܝܠ ܟ݂ܰܕ݁ ܐܳܬܶ݁ܐ ܠܘܳܬܶ݁ܗ ܘܶܐܡܰܪ ܥܠܰܘܗ̄ܝ ܗܳܐ ܫܰܪܺܝܪܳܐܝܺܬ݁ ܒ݂ܰܪ ܐܺܝܣܪܳܝܶܠ ܕ݂ܢܶܟ݁ܠܳܐ ܠܰܝܬ݂ ܒ݂ܶܗ:
Joh 1:48 ܐܳܡܰܪ ܠܶܗ ܢܰܬܰ݁ܢܰܝܺܐܝܠ ܡܶܢ ܐܰܝܡܶܟ݂ܳܐ ܝܳܕܰ݁ܥ ܐܰܢ̄ܬ݂ ܠܺܝ ܐܳܡܰܪ ܠܶܗ ܝܶܫܽܘܥ ܥܰܕ݁ܠܳܐ ܢܶܩܪܶܝܟ݁ ܦܺ݁ܝܠܺܝܦ݂ܳܘܣ ܟ݂ܰܕ݁ ܬ݂ܚܶܝܬ݁ ܬ݂ܺܬ݂ܳܐ ܐܰܢ̄ܬ݂ ܚܙܺܝܬܳ݁ܟ݁: ܣ
Joh 1:49 ܥܢܳܐ ܢܰܬܰ݁ܢܰܝܺܐܝܠ ܘܶܐܡܰܪ ܠܶܗ ܪܰܒ݂ܺܝ ܐܰܢ̄ܬ݂ ܗܽ̄ܘ ܒ݂ܪܶܗ ܕ݂ܰܐܠܳܗܳܐ ܐܰܢ̄ܬ݂ ܗܽ̄ܘ ܡܰܠܟ݂ܶܗ ܕ݂ܺܐܝܣܪܳܝܶܠ:
Joh 1:50 ܐܳܡܰܪ ܠܶܗ ܝܶܫܽܘܥ ܥܰܠ ܕ݂ܶܐܡܪܶܬ݁ ܠܳܟ݁ ܕ݂ܰܚܙܺܝܬܳ݁ܟ݁ ܬ݂ܚܶܝܬ݁ ܬ݂ܺܬ݂ܳܐ ܡܗܰܝܡܶܢ ܐܰܢ̄ܬ݂ ܕ݂ܪܰܘܪܒܳ݁ܢ ܡܶܢ ܗܳܠܶܝܢ ܬ݂ܶܚܙܶܐ:
Joh 1:51 ܐܳܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܢ ܗܳܫܳܐ ܬ݂ܶܚܙܽܘܢ ܫܡܰܝܳܐ ܕ݂ܰܦ݁ܬܺ݁ܝܚܺܝܢ ܘܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ ܟ݂ܰܕ݁ ܣܳܠܩܺܝܢ ܘܢܳܚܬ݂ܺܝܢ ܠܘܳܬ݁ ܒ݂ܪܶܗ ܕ݂ܐ̄ܢܳܫܳܐ ܣ݂ ܣ݂:
Joh 2:1 ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܗܘܳܬ݁ ܡܶܫܬ݂ܽܘܬܳ݁ܐ ܒ݂ܩܳܛܢܶܐ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܘܶܐܡܶܗ ܕ݂ܝܶܫܽܘܥ ܬ݂ܰܡܳܢ ܗ̄ܘܳܬ݁:
Joh 2:2 ܘܳܐܦ݁ ܗܽܘ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܐܶܬ݁ܩܪܺܝܘ ܠܳܗ ܠܡܶܫܬ݂ܽܘܬܳ݁ܐ:
Joh 2:3 ܘܰܚܣܰܪ ܗ̄ܘܳܐ ܚܰܡܪܳܐ ܘܳܐܡܪܳܐ ܠܶܗ ܐܶܡܶܗ ܠܝܶܫܽܘܥ ܚܰܡܪܳܐ ܠܰܝܬ݂ ܠܗܽܘܢ:
Joh 2:4 ܐܳܡܰܪ ܠܳܗ ܝܶܫܽܘܥ ܡܳܐ ܠܺܝ ܘܠܶܟ݁ܝ ܐܰܢ̄ܬ݂ܬܳ݁ܐ ܠܳܐ ܥܕܰ݁ܟ݂ܺܝܠ ܐܶܬܳ݁ܬ݁ ܫܳܥܰܬ݁ܝ:
Joh 2:5 ܐܳܡܪܳܐ ܐܶܡܶܗ ܠܰܡܫܰܡܫܳܢܶܐ ܡܶܕ݂ܶܡ ܕ݂ܳܐܡܰܪ ܠܟܽ݁ܘܢ ܥܒܶ݁ܕ݁ܘ:
Joh 2:6 ܐܺܝܬ݁ ܗ̄ܘܰܝ ܕ݂ܶܝܢ ܬ݂ܰܡܳܢ ܐܰܓܳ݁ܢܶܐ ܕ݂ܟܺ݁ܐܦܳ݁ܐ ܫܶܬ݁ ܕ݂ܣܺܝܡܳܢ ܠܬܰ݁ܕ݁ܟ݂ܺܝܬܳ݁ܐ ܕ݂ܺܝܗܽܘܕܳ݁ܝܶܐ ܕ݂ܳܐܚܕ݂ܳܢ ܬ݂ܪܶܝܢ ܬ݂ܪܶܝܢ ܪܶܒ݁ܥܺܝܢ ܐܰܘ ܬ݂ܠܳܬܳ݁ܐ:
Joh 2:7 ܐܳܡܰܪ ܠܗܽܘܢ ܝܶܫܽܘܥ ܡܠܰܘ ܐܶܢܶܝܢ ܡܰܝܳܐ ܠܰܐܓܳ݁ܢܶܐ ܘܰܡܠܰܘ ܐܶܢܶܝܢ ܥܕܰ݁ܡܳܐ ܠܥܶܠ:
Joh 2:8 ܐܳܡܰܪ ܠܗܽܘܢ ܙܠܽܘܥܘ ܡܶܟ݂ܺܝܠ ܘܰܐܝܬ݂ܰܘ ܠܪܺܝܫ ܣܡܳܟܳ݁ܐ ܘܰܐܝܬ݂ܺܝܘ:
Joh 2:9 ܘܟܰ݁ܕ݁ ܛܥܶܡ ܗܰܘ ܪܺܝܫ ܣܡܳܟܳ݁ܐ ܡܰܝܳܐ ܗܳܢܽܘܢ ܕ݂ܰܗܘܰܘ ܚܰܡܪܳܐ ܘܠܳܐ ܝܳܕܰ݁ܥ ܗ̄ܘܳܐ ܡܶܢ ܐܰܝܡܶܟ݂ܳܐ ܗ̄ܘܳܐ ܡܫܰܡܫܳܢܶܐ ܕ݂ܶܝܢ ܝܳܕ݁ܥܺܝܢ ܗ̄ܘܰܘ ܕ݂ܗܶܢܽܘܢ ܡܠܰܘ ܐܶܢܽܘܢ ܠܡܰܝܳܐ ܩܪܳܐ ܪܺܝܫ ܣܡܳܟܳ݁ܐ ܠܚܰܬ݁ܢܳܐ:
Joh 2:10 ܘܶܐܡܰܪ ܠܶܗ ܟ݂ܽܠ ܐ̄ܢܳܫ ܠܽܘܩܕܰ݁ܡ ܚܰܡܪܳܐ ܛܳܒܳ݁ܐ ܡܰܝܬ݂ܶܐ ܘܡܳܐ ܕ݂ܰܪܘܺܝܘ ܗܳܝܕ݂ܶܝܢ ܐܰܝܢܳܐ ܕ݂ܰܒ݁ܨܺܝܪ ܐܰܢ̄ܬ݂ ܕ݂ܶܝܢ ܢܛܰܪܬ݂ܳܝܗ̄ܝ ܠܚܰܡܪܳܐ ܛܳܒܳ݁ܐ ܥܕܰ݁ܡܳܐ ܠܗܳܫܳܐ:
Joh 2:11 ܗܳܕܶ݁ܐ ܗ̄ܝ ܐܳܬܳ݁ܐ ܩܰܕ݁ܡܳܝܬ݂ܳܐ ܕ݂ܰܥܒܰ݁ܕ݁ ܝܶܫܽܘܥ ܒ݂ܩܳܛܢܶܐ ܕ݂ܰܓ݁ܠܺܝܠܳܐ ܘܰܐܘܕ݂ܰܥ ܫܽܘܒ݁ܚܶܗ ܘܗܰܝܡܶܢܘ ܒ݂ܶܗ ܬ݂ܰܠܡܺܝܕܰ݁ܘܗ̄ܝ: ܣ
Joh 2:12 ܒ݂ܳܬܰ݁ܪ ܗܳܕܶ݁ܐ ܢܚܶܬ݁ ܠܰܟ݁ܦܰ݁ܪܢܰܚܽܘܡ ܗܽܘ ܘܶܐܡܶܗ ܘܰܐܚܰܘܗ̄ܝ ܘܬܰ݁ܠܡܺܝܕܰ݁ܘܗ̄ܝ ܘܬܰ݁ܡܳܢ ܗ̄ܘܰܘ ܩܰܠܺܝܠ ܝܰܘܡܳܬܳ݁ܐ: ܣ
Joh 2:13 ܘܩܰܪܺܝܒ݁ ܗ̄ܘܳܐ ܦ݂ܶܨܚܳܐ ܕ݂ܺܝܗܽܘܕܳ݁ܝܶܐ ܘܰܣܠܶܩ ܠܽܐܘܪܺܫܠܶܡ ܝܶܫܽܘܥ:
Joh 2:14 ܘܶܐܫܟ݂ܰܚ ܒ݂ܗܰܝܟ݂ܠܳܐ ܠܗܳܠܶܝܢ ܕ݂ܰܡܙܰܒ݂ܢܺܝܢ ܬ݂ܰܘܪܶܐ ܘܥܶܪܒ݂ܶܐ ܘܝܰܘܢܶܐ ܘܠܰܡܥܰܪܦܳ݁ܢܶܐ ܕ݂ܝܳܬ݁ܒ݂ܺܝܢ:
Joh 2:15 ܘܰܥܒܰ݁ܕ݁ ܠܶܗ ܦ݂ܪܳܓܶ݁ܠܳܐ ܡܶܢ ܚܰܒ݁ܠܳܐ ܘܰܠܟܽ݁ܠܗܽܘܢ ܐܰܦ݂ܶܩ ܡܶܢ ܗܰܝܟ݂ܠܳܐ ܘܰܠܥܶܪܒ݂ܶܐ ܘܰܠܬܰ݁ܘܪܶܐ ܘܠܰܡܥܰܪܦܳ݁ܢܶܐ ܘܶܐܫܰܕ݁ ܥܽܘܪܦܳ݁ܢܗܽܘܢ ܘܦܳ݁ܬܽ݁ܘܪܰܝܗܽܘܢ ܗܦܰ݁ܟ݁:
Joh 2:16 ܘܰܠܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ ܐܶܡܰܪ ܫܩܽܘܠܘ ܗܳܠܶܝܢ ܡܶܟ݂ܳܐ ܘܠܳܐ ܬ݂ܶܥܒ݂ܕܽ݁ܘܢܶܗ ܠܒܰ݁ܝܬ݂ܶܗ ܕ݂ܳܐܒ݁ܝ ܒ݂ܶܝܬ݁ ܬ݂ܶܐܓܽ݁ܘܪܬ݂ܳܐ: ܣ
Joh 2:17 ܘܶܐܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܰܟ݁ܬܺ݁ܝܒ݁ ܕ݂ܰܛܢܳܢܶܗ ܕ݂ܒܰ݁ܝܬ݂ܳܟ݁ ܐܰܟ݁ܠܰܢܝ: ܣ
Joh 2:18 ܥܢܰܘ ܕ݂ܶܝܢ ܝܺܗܽܘܕܳ݁ܝܶܐ ܘܶܐܡܰܪܘ ܠܶܗ ܡܳܢܳܐ ܐܳܬܳ݁ܐ ܡܚܰܘܶܐ ܐܰܢ̄ܬ݂ ܠܰܢ ܕ݂ܗܳܠܶܝܢ ܥܳܒܶ݁ܕ݁ ܐܰܢ̄ܬ݂:
Joh 2:19 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܣܬܽ݁ܘܪܘ ܗܰܝܟ݂ܠܳܐ ܗܳܢܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܐܶܢܳܐ ܡܩܺܝܡ ܐ̄ܢܳܐ ܠܶܗ:
Joh 2:20 ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܰܐܪܒ݂ܥܺܝܢ ܘܫܶܬ݁ ܫܢܺܝܢ ܐܶܬ݁ܒ݂ܢܺܝ ܗܰܝܟ݂ܠܳܐ ܗܳܢܳܐ ܘܰܐܢ̄ܬ݂ ܠܰܬ݁ܠܳܬܳ݁ܐ ܝܰܘܡܺܝܢ ܡܩܺܝܡ ܐܰܢ̄ܬ݂ ܠܶܗ:
Joh 2:21 ܗܽܘ ܕ݂ܶܝܢ ܐܶܡܰܪ ܗ̄ܘܳܐ ܥܰܠ ܗܰܝܟ݂ܠܳܐ ܕ݂ܦܰ݁ܓ݁ܪܶܗ:
Joh 2:22 ܟ݂ܰܕ݁ ܩܳܡ ܕ݂ܶܝܢ ܡܶܢ ܒ݂ܶܝܬ݁-ܡܺܝܬܶ݁ܐ ܐܶܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܗܳܕܶ݁ܐ ܐܶܡܰܪ ܗ̄ܘܳܐ ܘܗܰܝܡܶܢܘ ܠܰܟ݁ܬܳ݁ܒܶ݁ܐ ܘܰܠܡܶܠܬܳ݁ܐ ܕ݂ܶܐܡܰܪ ܝܶܫܽܘܥ ܣܣ:
Joh 2:23 ܟ݂ܰܕ݁ ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܝܶܫܽܘܥ ܒ݂ܽܐܘܪܺܫܠܶܡ ܒ݂ܦܶ݁ܨܚܳܐ ܒ݂ܥܰܕ݁ܥܺܕܳ݁ܐ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܕ݂ܰܚܙܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁:
Joh 2:24 ܗܽܘ ܕ݂ܶܝܢ ܝܶܫܽܘܥ ܠܳܐ ܡܗܰܝܡܶܢ ܗ̄ܘܳܐ ܠܗܽܘܢ ܢܰܦ݁ܫܶܗ ܡܶܛܽܠ ܕ݂ܗܽܘ ܝܳܕܰ݁ܥ ܗ̄ܘܳܐ ܠܟܽ݁ܠܢܳܫ:
Joh 2:25 ܘܠܳܐ ܣܢܺܝܩ ܗ̄ܘܳܐ ܕ݂ܐ̄ܢܳܫ ܢܶܣܗܰܕ݁ ܠܶܗ ܥܰܠ ܟ݂ܽܠ ܒ݂ܰܪܢܳܫ ܗܽܘ ܓ݂ܶܝܪ ܝܳܕܰ݁ܥ ܗ̄ܘܳܐ ܡܳܢܳܐ ܐܺܝܬ݁ ܒ݂ܒܰ݁ܪܢܳܫܳܐ ܣܣ:
Joh 3:1 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܚܰܕ݁ ܓ݂ܰܒ݁ܪܳܐ ܡܶܢ ܦ݂ܪܺܝܫܶܐ ܢܺܝܩܳܕܺ݁ܡܳܘܣ ܫܡܶܗ ܗ̄ܘܳܐ ܐܰܪܟܽ݁ܘܢܳܐ ܕ݂ܺܝܗܽܘܕܳ݁ܝܶܐ:
Joh 3:2 ܗܳܢܳܐ ܐܶܬܳ݁ܐ ܠܘܳܬ݁ ܝܶܫܽܘܥ ܒ݂ܠܺܠܝܳܐ ܘܶܐܡܰܪ ܠܶܗ ܪܰܒ݂ܺܝ ܝܳܕ݁ܥܺܝܢܰܢ ܕ݂ܡܶܢ ܐܰܠܳܗܳܐ ܐܶܫܬ݂ܰܕ݂ܰܪܬ݂ ܡܰܠܦܳ݁ܢܳܐ ܠܳܐ ܓ݂ܶܝܪ ܐ̄ܢܳܫ ܡܶܫܟ݂ܰܚ ܗܳܠܶܝܢ ܐܳܬ݁ܘܳܬܳ݁ܐ ܠܡܶܥܒ݂ܰܕ݁ ܕ݂ܰܐܢ̄ܬ݂ ܥܳܒܶ݁ܕ݁ ܐܰܢ̄ܬ݂ ܐܶܠܳܐ ܡܰܢ ܕ݂ܰܐܠܳܗܳܐ ܥܰܡܶܗ:
Joh 3:3 ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܶܐܢ ܐ̄ܢܳܫ ܠܳܐ ܡܶܬܺ݁ܝܠܶܕ݁ ܡܶܢ ܕ݂ܪܺܝܫ ܠܳܐ ܡܶܫܟ݂ܰܚ ܕ݂ܢܶܚܙܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Joh 3:4 ܐܳܡܰܪ ܠܶܗ ܢܺܝܩܳܕܺ݁ܡܳܘܣ ܐܰܝܟ݂ܰܢܳܐ ܡܶܫܟ݂ܰܚ ܕ݂ܢܶܬܺ݁ܝܠܶܕ݁ ܓ݂ܰܒ݁ܪܳܐ ܣܳܒܳ݁ܐ ܕ݂ܰܠܡܳܐ ܡܶܫܟ݂ܰܚ ܬ݂ܽܘܒ݁ ܠܟܰ݁ܪܣܳܐ ܕ݂ܶܐܡܶܗ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܠܡܶܥܰܠ ܘܢܶܬܺ݁ܝܠܶܕ݁:
Joh 3:5 ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܶܐܢ ܐ̄ܢܳܫ ܠܳܐ ܡܶܬܺ݁ܝܠܶܕ݁ ܡܶܢ ܡܰܝܳܐ ܘܪܽܘܚܳܐ ܠܳܐ ܡܶܫܟ݂ܰܚ ܕ݂ܢܶܥܽܘܠ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Joh 3:6 ܡܶܕ݂ܶܡ ܕ݂ܺܝܠܺܝܕ݁ ܡܶܢ ܒ݂ܶܣܪܳܐ ܒ݂ܶܣܪܳܐ ܗܽܘ ܘܡܶܕ݂ܶܡ ܕ݂ܺܝܠܺܝܕ݁ ܡܶܢ ܪܽܘܚܳܐ ܪܽܘܚܳܐ ܗܽܘ:
Joh 3:7 ܠܳܐ ܬ݂ܶܬ݂ܕ݂ܰܡܰܪ ܕ݂ܶܐܡܪܶܬ݁ ܠܳܟ݁ ܕ݂ܘܳܠܶܐ ܠܟܽ݁ܘܢ ܠܡܶܬܺ݁ܝܠܳܕܽ݁ܘ ܡܶܢ ܕ݂ܪܺܝܫ:
Joh 3:8 ܪܽܘܚܳܐ ܐܰܬܰ݁ܪ ܕ݂ܨܳܒ݁ܝܳܐ ܢܳܫܒ݂ܳܐ ܘܩܳܠܳܗ ܫܳܡܰܥ ܐܰܢ̄ܬ݂ ܐܶܠܳܐ ܠܳܐ ܝܳܕܰ݁ܥ ܐܰܢ̄ܬ݂ ܐܰܝܡܶܟ݂ܳܐ ܐܳܬ݁ܝܳܐ ܘܠܰܐܝܟ݂ܳܐ ܐܳܙܳܠ̄ܐ ܗܳܟܰ݁ܢܳܐ ܐܺܝܬܰ݁ܘܗ̄ܝ ܟ݂ܽܠܢܳܫ ܕ݂ܺܝܠܺܝܕ݁ ܡܶܢ ܪܽܘܚܳܐ:
Joh 3:9 ܥܢܳܐ ܢܺܝܩܳܕܺ݁ܡܳܘܣ ܘܶܐܡܰܪ ܠܶܗ ܐܰܝܟ݂ܰܢܳܐ ܡܶܫܟ݂ܚܳܢ ܗܳܠܶܝܢ ܠܡܶܗܘܳܐ:
Joh 3:10 ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܦܳ݁ܢܶܗ ܕ݂ܺܐܝܣܪܳܝܶܠ ܘܗܳܠܶܝܢ ܠܳܐ ܝܳܕܰ݁ܥ ܐܰܢ̄ܬ݂:
Joh 3:11 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܡܶܕ݂ܶܡ ܕ݂ܝܳܕ݁ܥܺܝܢ ܚ̄ܢܰܢ ܡܡܰܠܠܺܝܢ ܚ̄ܢܰܢ ܘܡܶܕ݂ܶܡ ܕ݂ܰܚܙܰܝܢ ܡܰܣܗܕܺ݁ܝܢ ܐܶܢܰܚܢܰܢ ܘܣܳܗܕ݂ܽܘܬܰ݁ܢ ܠܳܐ ܡܩܰܒ݂ܠܺܝܢ ܐܢ̄ܬ݂ܽܘܢ:
Joh 3:12 ܐܶܢ ܕ݂ܒܰ݁ܐܪܥܳܐ ܐܶܡܪܶܬ݁ ܠܟܽ݁ܘܢ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܐܶܢ ܐܺܡܰܪ ܠܟܽ݁ܘܢ ܕ݂ܒܰ݁ܫܡܰܝܳܐ ܬ݂ܗܰܝܡܢܽܘܢܳܢܝ:
Joh 3:13 ܘܠܳܐ ܐ̄ܢܳܫ ܣܠܶܩ ܠܰܫܡܰܝܳܐ ܐܶܠܳܐ ܗܰܘ ܕ݂ܰܢܚܶܬ݁ ܡܶܢ ܫܡܰܝܳܐ ܒ݂ܪܶܗ ܕ݂ܐ̄ܢܳܫܳܐ ܗܰܘ ܕ݂ܺܐܝܬܰ݁ܘܗ̄ܝ ܒ݂ܰܫܡܰܝܳܐ:
Joh 3:14 ܘܰܐܝܟ݂ܰܢܳܐ ܕ݂ܰܐܪܺܝܡ ܡܽܘܫܶܐ ܚܶܘܝܳܐ ܒ݂ܡܰܕ݁ܒ݂ܪܳܐ ܗܳܟܰ݁ܢܳܐ ܥܬܺ݁ܝܕ݁ ܠܡܶܬ݂ܬ݂ܪܳܡܽܘ ܒ݂ܪܶܗ ܕ݂ܐ̄ܢܳܫܳܐ:
Joh 3:15 ܕ݂ܟܽ݁ܠ ܐ̄ܢܳܫ ܕ݂ܰܡܗܰܝܡܶܢ ܒ݂ܶܗ ܠܳܐ ܢܺܐܒܰ݁ܕ݁ ܐܶܠܳܐ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ:
Joh 3:16 ܗܳܟܰ݁ܢܳܐ ܓ݂ܶܝܪ ܐܰܚܶܒ݁ ܐܰܠܳܗܳܐ ܠܥܳܠܡܳܐ ܐܰܝܟ݂ܰܢܳܐ ܕ݂ܠܰܒ݁ܪܶܗ ܝܺܚܺܝܕܳ݁ܝܳܐ ܢܶܬ݂ܶܠ ܕ݂ܟܽ݁ܠ ܡܰܢ ܕ݂ܰܡܗܰܝܡܶܢ ܒ݂ܶܗ ܠܳܐ ܢܺܐܒܰ݁ܕ݁ ܐܶܠܳܐ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ:
Joh 3:17 ܠܳܐ ܓ݂ܶܝܪ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܠܥܳܠܡܳܐ ܕ݂ܰܢܕܽ݁ܘܢܺܝܘܗ̄ܝ ܠܥܳܠܡܳܐ ܐܶܠܳܐ ܕ݂ܢܺܚܶܐ ܠܥܳܠܡܳܐ ܒ݂ܺܐܝܕܶ݁ܗ:
Joh 3:18 ܡܰܢ ܕ݂ܰܡܗܰܝܡܶܢ ܒ݂ܶܗ ܠܳܐ ܡܶܬ݂ܬ݂ܕܺ݁ܝܢ ܘܡܰܢ ܕ݂ܠܳܐ ܡܗܰܝܡܶܢ ܡܶܢ ܟ݂ܰܕ݂ܽܘ ܕ݂ܺܝܢ ܗܽ̄ܘ ܕ݂ܠܳܐ ܗܰܝܡܶܢ ܒ݂ܰܫܡܶܗ ܕ݂ܺܝܚܺܝܕܳ݁ܝܳܐ ܒ݂ܪܶܗ ܕ݂ܰܐܠܳܗܳܐ:
Joh 3:19 ܗܳܢܰܘ ܕ݂ܶܝܢ ܕ݂ܺܝܢܳܐ ܕ݂ܢܽܘܗܪܳܐ ܐܶܬܳ݁ܐ ܠܥܳܠܡܳܐ ܘܰܐܚܶܒ݁ܘ ܒ݂ܢܰܝܢܳܫܳܐ ܠܚܶܫܽܘܟܳ݁ܐ ܝܰܬ݂ܺܝܪ ܡܶܢ ܕ݂ܰܠܢܽܘܗܪܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܥܒܳ݁ܕܰ݁ܝܗܽܘܢ ܒ݂ܺܝܫܶܐ:
Joh 3:20 ܟ݂ܽܠ ܓ݂ܶܝܪ ܕ݂ܣܰܢܝܳܬܳ݁ܐ ܥܳܒܶ݁ܕ݁ ܣܳܢܶܐ ܠܢܽܘܗܪܳܐ ܘܠܳܐ ܐܳܬܶ݁ܐ ܠܢܽܘܗܪܳܐ ܕ݂ܠܳܐ ܢܶܬ݁ܟ݂ܰܣܣܽܘܢ ܥܒܳ݁ܕܰ݁ܘܗ̄ܝ:
Joh 3:21 ܗܰܘ ܕ݂ܶܝܢ ܕ݂ܥܳܒܶ݁ܕ݁ ܫܪܳܪܳܐ ܐܳܬܶ݁ܐ ܠܘܳܬ݁ ܢܽܘܗܪܳܐ ܕ݂ܢܶܬܺ݁ܝܕ݁ܥܽܘܢ ܥܒܳ݁ܕܰ݁ܘܗ̄ܝ ܕ݂ܒܰ݁ܐܠܳܗܳܐ ܥܒܺ݁ܝܕܺ݁ܝܢ ܣ݂ ܣ݂:
Joh 3:22 ܒ݂ܳܬܰ݁ܪ ܗܳܠܶܝܢ ܐܶܬܳ݁ܐ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܠܰܐܪܥܳܐ ܕ݂ܺܝܗܽܘܕ݁ ܘܬܰ݁ܡܳܢ ܡܶܬ݁ܗܰܦ݂ܰܟ݁ ܗ̄ܘܳܐ ܥܰܡܗܽܘܢ ܘܡܰܥܡܶܕ݁: ܣ
Joh 3:23 ܐܳܦ݁ ܝܽܘܚܰܢܳܢ ܕ݂ܶܝܢ ܡܰܥܡܶܕ݁ ܗ̄ܘܳܐ ܒ݂ܥܺܝܢ-ܝܳܘܢ ܕ݂ܥܰܠ-ܓ݂ܶܢ̄ܒ݁ ܫܳܠܺܝܡ ܡܶܛܽܠ ܕ݂ܡܰܝܳܐ ܐܺܝܬ݁ ܗ̄ܘܰܘ ܬ݂ܰܡܳܢ ܣܰܓ݂ܺܝܶܐܐ ܘܳܐܬܶ݁ܝܢ ܗ̄ܘܰܘ ܘܥܳܡܕ݂ܺܝܢ:
Joh 3:24 ܠܳܐ ܓ݂ܶܝܪ ܥܕܰ݁ܟ݂ܺܝܠ ܢܦܰ݁ܠ ܗ̄ܘܳܐ ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ: ܣ
Joh 3:25 ܗܘܳܬ݁ ܗ̄ܘܳܬ݁ ܕ݂ܶܝܢ ܒ݂ܥܳܬܳ݁ܐ ܠܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܥܰܡ ܝܺܗܽܘܕܳ݁ܝܳܐ ܚܰܕ݁ ܥܰܠ ܬ݂ܰܕ݁ܟ݂ܺܝܬܳ݁ܐ:
Joh 3:26 ܘܶܐܬܰ݁ܘ ܠܘܳܬ݁ ܝܽܘܚܰܢܳܢ ܘܶܐܡܰܪܘ ܠܶܗ ܪܰܒ݂ܰܢ ܗܰܘ ܕ݂ܥܰܡܳܟ݁ ܗ̄ܘܳܐ ܒ݂ܥܶܒ݁ܪܳܐ ܕ݂ܝܽܘܪܕ݂ܢܳܢ ܕ݂ܰܐܢ̄ܬ݂ ܣܗܶܕ݁ܬ݂ ܥܠܰܘܗ̄ܝ ܗܳܐ ܐܳܦ݁ ܗܽܘ ܡܰܥܡܶܕ݁ ܘܣܰܓ݂ܺܝܶܐܐ ܐܳܬܶ݁ܝܢ ܠܘܳܬܶ݁ܗ: ܣ
Joh 3:27 ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܠܳܐ ܡܶܫܟ݂ܰܚ ܒ݂ܰܪܢܳܫܳܐ ܠܡܶܣܰܒ݁ ܡܶܢ ܨܒܽ݁ܘܬ݁ ܢܰܦ݁ܫܶܗ ܡܶܕ݂ܶܡ ܐܶܠܳܐ ܐܶܢ ܐܶܬܺ݁ܝܗܶܒ݁ ܠܶܗ ܡܶܢ ܫܡܰܝܳܐ:
Joh 3:28 ܐܰܢ̄ܬ݂ܽܘܢ ܣܳܗܕ݂ܺܝܢ ܐܢ̄ܬ݂ܽܘܢ ܠܺܝ ܕ݂ܶܐܡܪܶܬ݁ ܕ݂ܶܐܢܳܐ ܠܳܐ ܗܘܺܝܬ݁ ܡܫܺܝܚܳܐ ܐܶܠܳܐ ܫܠܺܝܚܳܐ ܐ̄ܢܳܐ ܕ݂ܰܩܕܳ݁ܡܰܘܗ̄ܝ:
Joh 3:29 ܡܰܢ ܕ݂ܺܐܝܬ݁ ܠܶܗ ܟ݂ܰܠܬܳ݁ܐ ܚܰܬ݁ܢܳܐ ܗܽܘ ܪܳܚܡܶܗ ܕ݂ܶܝܢ ܕ݂ܚܰܬ݁ܢܳܐ ܗܰܘ ܕ݂ܩܳܐܶܡ ܘܨܳܐܶܬ݁ ܠܶܗ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܚܳܕܶ݁ܐ ܡܶܛܽܠ ܩܳܠܶܗ ܕ݂ܚܰܬ݁ܢܳܐ ܗܳܕܶ݁ܐ ܗܳܟܺ݁ܝܠ ܚܰܕܽ݁ܘܬܳ݁ܐ ܕ݂ܺܝܠܝ ܗܳܐ ܡܡܰܠܝܳܐ:
Joh 3:30 ܠܗܰܘ ܗܽ̄ܘ ܘܳܠܶܐ ܠܡܶܪܒ݂ܳܐ ܘܠܺܝ ܠܡܶܒ݁ܨܰܪ:
Joh 3:31 ܗܰܘ ܓ݂ܶܝܪ ܕ݂ܡܶܢ ܠܥܶܠ ܐܶܬܳ݁ܐ ܠܥܶܠ ܡܶܢ ܟ݂ܽܠ ܗܽ̄ܘ ܘܗܰܘ ܕ݂ܡܶܢ ܐܰܪܥܳܐ ܡܶܢ ܐܰܪܥܳܐ ܗܽܘ ܘܡܶܢ ܐܰܪܥܳܐ ܡܡܰܠܶܠ ܗܰܘ ܕ݂ܡܶܢ ܫܡܰܝܳܐ ܐܶܬܳ݁ܐ ܠܥܶܠ ܡܶܢ ܟ݂ܽܠ ܗܽ̄ܘ:
Joh 3:32 ܘܡܶܕ݂ܶܡ ܕ݂ܰܚܙܳܐ ܘܰܫܡܰܥ ܡܰܣܗܶܕ݁ ܘܣܳܗܕ݂ܽܘܬܶ݁ܗ ܠܳܐ ܐ̄ܢܳܫ ܡܩܰܒ݂ܶܠ:
Joh 3:33 ܗܰܘ ܕ݂ܶܝܢ ܕ݂ܩܰܒ݂ܶܠ ܣܳܗܕ݂ܽܘܬܶ݁ܗ ܚܬܰ݁ܡ ܕ݂ܰܐܠܳܗܳܐ ܫܰܪܺܝܪܳܐ ܗܽܘ:
Joh 3:34 ܐܰܝܢܳܐ ܓ݂ܶܝܪ ܕ݂ܰܐܠܳܗܳܐ ܫܰܕ݂ܪܶܗ ܡܶܠܶܐ ܗ̄ܘ ܕ݂ܰܐܠܳܗܳܐ ܡܡܰܠܶܠ ܠܳܐ ܗ̄ܘܳܐ ܓ݂ܶܝܪ ܒ݂ܟܰ݁ܝܠܳܐ ܝܰܗ̄ܒ݁ ܐܰܠܳܗܳܐ ܪܽܘܚܳܐ:
Joh 3:35 ܐܰܒܳ݁ܐ ܡܰܚܶܒ݁ ܠܰܒ݁ܪܳܐ ܘܟܽ݁ܠ ܡܶܕ݂ܶܡ ܝܰܗ̄ܒ݁ ܒ݂ܺܐܝܕܰ݁ܘܗ̄ܝ:
Joh 3:36 ܡܰܢ ܕ݂ܰܡܗܰܝܡܶܢ ܒ݂ܰܒ݁ܪܳܐ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܡܰܢ ܕ݂ܠܳܐ ܡܶܬ݂ܛܦ݂ܺܝܣ ܠܰܒ݁ܪܳܐ ܠܳܐ ܢܶܚܙܶܐ ܚܰܝܶܐ ܐܶܠܳܐ ܪܽܘܓ݁ܙܶܗ ܕ݂ܰܐܠܳܗܳܐ ܢܩܰܘܶܐ ܥܠܰܘܗ̄ܝ ܣܣ:
Joh 4:1 ܝܺܕܰ݁ܥ ܕ݂ܶܝܢ ܝܶܫܽܘܥ ܕ݂ܰܫܡܰܥܘ ܦ݂ܪܺܝܫܶܐ ܕ݂ܬܰ݁ܠܡܺܝܕܶ݁ܐ ܣܰܓ݂ܺܝܶܐܐ ܥܒܰ݁ܕ݁ ܘܡܰܥܡܶܕ݁ ܝܰܬ݂ܺܝܪ ܡܶܢ ܝܽܘܚܰܢܳܢ:
Joh 4:2 ܟ݂ܰܕ݁ ܠܳܐ ܗ̄ܘܳܐ ܗܽܘ ܝܶܫܽܘܥ ܡܰܥܡܶܕ݁ ܗ̄ܘܳܐ ܐܶܠܳܐ ܬ݂ܰܠܡܺܝܕܰ݁ܘܗ̄ܝ:
Joh 4:3 ܘܫܰܒ݁ܩܳܗ ܠܺܝܗܽܘܕ݁ ܘܶܐܙܰܠ ܠܶܗ ܬ݂ܽܘܒ݁ ܠܰܓ݁ܠܺܝܠܳܐ ܣܣ:
Joh 4:4 ܡܰܥܒ݂ܕܳ݁ܐ ܗ̄ܘܳܬ݁ ܠܶܗ ܕ݂ܶܝܢ ܕ݂ܢܺܐܬܶ݁ܐ ܢܶܥܒ݂ܰܪ ܥܰܠ ܒ݂ܶܝܬ݁ ܫܳܡܪܳܝܶܐ:
Joh 4:5 ܘܶܐܬܳ݁ܐ ܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܕ݂ܡܶܬ݁ܩܰܪܝܳܐ ܫܳܟܰ݁ܪ ܥܰܠ-ܓ݂ܶܢ̄ܒ݁ ܩܪܺܝܬܳ݁ܐ ܕ݂ܝܰܗ̄ܒ݁ ܗ̄ܘܳܐ ܝܰܥܩܽܘܒ݁ ܠܝܰܘܣܶܦ݁ ܒ݂ܪܶܗ:
Joh 4:6 ܘܺܐܝܬ݁ ܗ̄ܘܳܐ ܬ݂ܰܡܳܢ ܡܥܺܝܢܳܐ ܕ݂ܡܰܝܳܐ ܕ݂ܝܰܥܩܽܘܒ݁ ܗܽܘ ܕ݂ܶܝܢ ܝܶܫܽܘܥ ܠܐܶܐ ܗ̄ܘܳܐ ܡܶܢ ܥܰܡܠܳܐ ܕ݂ܽܐܘܪܚܳܐ ܘܺܝܬܶ݁ܒ݁ ܗ̄ܘܳܐ ܠܶܗ ܥܰܠ ܡܥܺܝܢܳܐ ܘܺܐܝܬ݁ ܗ̄ܘܰܝ ܫܶܬ݁ ܫܳܥܺܝܢ:
Joh 4:7 ܘܶܐܬܳ݁ܬ݁ ܐܰܢ̄ܬ݂ܬܳ݁ܐ ܡܶܢ ܫܳܡܪܺܝܢ ܕ݂ܬܶ݁ܡܠܶܐ ܡܰܝܳܐ ܘܶܐܡܰܪ ܠܳܗ ܝܶܫܽܘܥ ܗܰܒ݁ ܠܺܝ ܡܰܝܳܐ ܐܶܫܬ݂ܶܐ:
Joh 4:8 ܬ݂ܰܠܡܺܝܕܰ݁ܘܗ̄ܝ ܓ݂ܶܝܪ ܥܰܠܘ ܗ̄ܘܰܘ ܠܰܡܕܺ݁ܝܢ̄ܬ݂ܳܐ ܕ݂ܢܶܙܒ݂ܢܽܘܢ ܠܗܽܘܢ ܣܰܝܒ݂ܳܪܬ݂ܳܐ:
Joh 4:9 ܐܳܡܪܳܐ ܠܶܗ ܗܳܝ ܐܰܢ̄ܬ݂ܬܳ݁ܐ ܫܳܡܪܳܝܬ݂ܳܐ ܐܰܝܟ݂ܰܢܳܐ ܐܰܢ̄ܬ݂ ܝܺܗܽܘܕܳ݁ܝܳܐ ܐܰܢ̄ܬ݂ ܘܡܶܢܝ ܫܳܐܶܠ ܐܰܢ̄ܬ݂ ܠܡܶܫܬ݂ܳܐ ܕ݂ܺܐܝܬܰ݁ܝ ܐܰܢ̄ܬ݂ܬܳ݁ܐ ܫܳܡܪܳܝܬ݂ܳܐ ܠܳܐ ܓ݂ܶܝܪ ܡܶܬ݁ܚܰܫܚܺܝܢ ܝܺܗܽܘܕܳ݁ܝܶܐ ܥܰܡ ܫܳܡܪܳܝܶܐ:
Joh 4:10 ܥܢܳܐ ܝܶܫܽܘܥ ܘܶܐܡܰܪ ܠܳܗ ܐܶܠܽܘ ܝܳܕ݁ܥܳܐ ܗ̄ܘܰܝܬ݂ܝ ܡܰܘܗܰܒ݁ܬ݂ܳܐ ܕ݂ܰܐܠܳܗܳܐ ܘܡܰܢܽܘ ܗܳܢܳܐ ܕ݂ܶܐܡܰܪ ܠܶܟ݁ܝ ܗܰܒ݁ ܠܺܝ ܐܶܫܬ݂ܶܐ ܐܰܢ̄ܬ݂ܝ ܫܳܐܠܳܐ ܗ̄ܘܰܝܬ݂ܝ ܠܶܗ ܘܝܳܗܶܒ݁ ܗ̄ܘܳܐ ܠܶܟ݁ܝ ܡܰܝܳܐ ܚܰܝܶܐ:
Joh 4:11 ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܡܳܪܝ ܠܳܐ ܕ݂ܰܘܠܳܐ ܐܺܝܬ݁ ܠܳܟ݁ ܘܒܺ݁ܪܳܐ ܥܰܡܺܝܩܳܐ ܐܰܝܡܶܟ݂ܳܐ ܠܳܟ݁ ܡܰܝܳܐ ܚܰܝܶܐ:
Joh 4:12 ܠܡܳܐ ܐܰܢ̄ܬ݂ ܪܰܒ݁ ܐܰܢ̄ܬ݂ ܡܶܢ ܐܰܒܽ݁ܘܢ ܝܰܥܩܽܘܒ݁ ܗܰܘ ܕ݂ܗܽܘ ܝܰܗ̄ܒ݁ ܠܰܢ ܒ݂ܺܪܳܐ ܗܳܕܶ݁ܐ ܘܗܽܘ ܡܶܢܳܗ ܐܶܫܬ݂ܺܝ ܘܰܒ݁ܢܰܘܗ̄ܝ ܘܥܳܢܶܗ:
Joh 4:13 ܥܢܳܐ ܝܶܫܽܘܥ ܘܶܐܡܰܪ ܠܳܗ ܟ݂ܽܠ ܕ݂ܢܶܫܬ݂ܶܐ ܡܶܢ ܗܳܠܶܝܢ ܡܰܝܳܐ ܬ݂ܽܘܒ݁ ܢܶܨܗܶܐ:
Joh 4:14 ܟ݂ܽܠ ܕ݂ܶܝܢ ܕ݂ܢܶܫܬ݂ܶܐ ܡܶܢ ܡܰܝܳܐ ܕ݂ܶܐܢܳܐ ܐܶܬ݂ܶܠ ܠܶܗ ܠܳܐ ܢܶܨܗܶܐ ܠܥܳܠܰܡ ܐܶܠܳܐ ܡܰܝܳܐ ܗܳܢܽܘܢ ܕ݂ܝܳܗܶܒ݁ ܐ̄ܢܳܐ ܠܶܗ ܢܶܗܘܽܘܢ ܒ݂ܶܗ ܡܥܺܝܢܳܐ ܕ݂ܡܰܝܳܐ ܕ݂ܢܳܒ݁ܥܺܝܢ ܠܚܰܝܶܐ ܕ݂ܰܠܥܳܠܰܡ:
Joh 4:15 ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܡܳܪܝ ܗܰܒ݁ ܠܺܝ ܡܶܢ ܗܳܠܶܝܢ ܡܰܝܳܐ ܕ݂ܠܳܐ ܬ݂ܽܘܒ݁ ܐܶܨܗܶܐ ܘܠܳܐ ܗܘܺܝܬ݁ ܐܳܬ݁ܝܳܐ ܕ݂ܳܠܝܳܐ ܡܶܢ ܗܳܪܟ݂ܳܐ:
Joh 4:16 ܐܳܡܰܪ ܠܳܗ ܝܶܫܽܘܥ ܙܶܠܝ ܩܪܳܝ ܠܒܰ݁ܥܠܶܟ݁ܝ ܘܬܳ݁ܝ ܠܗܳܪܟ݂ܳܐ:
Joh 4:17 ܐܳܡܪܳܐ ܠܶܗ ܠܰܝܬ݂ ܠܺܝ ܒ݂ܰܥܠܳܐ ܐܳܡܰܪ ܠܳܗ ܝܶܫܽܘܥ ܫܰܦ݂ܺܝܪ ܐܶܡܰܪܬ݂ܝ ܕ݂ܠܰܝܬ݂ ܠܺܝ ܒ݂ܰܥܠܳܐ:
Joh 4:18 ܚܰܡܫܳܐ ܓ݂ܶܝܪ ܒ݂ܰܥܠܺܝܢ ܗܘܰܘ ܠܶܟ݁ܝ ܘܗܳܢܳܐ ܕ݂ܺܐܝܬ݁ ܠܶܟ݁ܝ ܗܳܫܳܐ ܠܳܐ ܗܘܳܐ ܒ݂ܰܥܠܶܟ݁ܝ ܗܳܕܶ݁ܐ ܫܰܪܺܝܪܬ݂ܳܐ ܐܶܡܰܪܬ݂ܝ:
Joh 4:19 ܐܳܡܪܳܐ ܠܶܗ ܗܳܝ ܐܰܢ̄ܬ݂ܬܳ݁ܐ ܡܳܪܝ ܚܳܙܝܳܐ ܐ̄ܢܳܐ ܕ݂ܰܢܒܺ݁ܝܳܐ ܐܰܢ̄ܬ݂:
Joh 4:20 ܐܰܒܳ݁ܗܰܝܢ ܒ݂ܗܳܢܳܐ ܛܽܘܪܳܐ ܣܓܶ݁ܕ݁ܘ ܘܰܐܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܒܽ݁ܐܘܪܺܫܠܶܡ ܗܽ̄ܘ ܐܰܬܰ݁ܪ ܕ݂ܘܳܠܶܐ ܠܡܶܣܓ݂ܰܕ݁:
Joh 4:21 ܐܳܡܰܪ ܠܳܗ ܝܶܫܽܘܥ ܐܰܢ̄ܬ݂ܬܳ݁ܐ ܗܰܝܡܶܢܺܝܢܝ ܕ݂ܳܐܬ݁ܝܳܐ ܫܳܥܬܳ݁ܐ ܕ݂ܠܳܐ ܒ݂ܗܳܢܳܐ ܛܽܘܪܳܐ ܘܳܐܦ݁ ܠܳܐ ܒ݂ܽܐܘܪܺܫܠܶܡ ܬ݂ܶܣܓ݂ܕܽ݁ܘܢ ܠܰܐܒܳ݁ܐ:
Joh 4:22 ܐܰܢ̄ܬ݂ܽܘܢ ܣܳܓ݁ܕ݂ܺܝܢ ܐܢ̄ܬ݂ܽܘܢ ܠܡܶܕ݂ܶܡ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܚܢܰܢ ܕ݂ܶܝܢ ܣܳܓ݁ܕ݂ܺܝܢ ܚ̄ܢܰܢ ܠܡܳܐ ܕ݂ܝܳܕ݁ܥܺܝܢ ܚ̄ܢܰܢ ܕ݂ܚܰܝܶܐ ܡܶܢ ܝܺܗܽܘܕܳ݁ܝܶܐ ܐܶܢܽܘܢ:
Joh 4:23 ܐܶܠܳܐ ܐܳܬ݁ܝܳܐ ܫܳܥܬܳ݁ܐ ܘܗܳܫܳܐ ܐܺܝܬܶ݁ܝܗ ܐܶܡܰܬ݁ܝ ܕ݂ܣܳܓܽ݁ܘܕܶ݁ܐ ܫܰܪܺܝܪܶܐ ܢܶܣܓ݂ܕܽ݁ܘܢ ܠܰܐܒܳ݁ܐ ܒ݂ܪܽܘܚܳܐ ܘܒܰ݁ܫܪܳܪܳܐ ܐܳܦ݁ ܐܰܒܳ݁ܐ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܗܽ̄ܘ ܣܳܓܽ݁ܘܕܶ݁ܐ ܒ݂ܳܥܶܐ:
Joh 4:24 ܪܽܘܚܳܐ ܗܽܘ ܓ݂ܶܝܪ ܐܰܠܳܗܳܐ ܘܰܐܝܠܶܝܢ ܕ݂ܣܳܓ݁ܕ݂ܺܝܢ ܠܶܗ ܒ݂ܪܽܘܚܳܐ ܘܒܰ݁ܫܪܳܪܳܐ ܘܳܠܶܐ ܕ݂ܢܶܣܓ݂ܕܽ݁ܘܢ:
Joh 4:25 ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܝܳܕ݁ܥܳܐ ܐ̄ܢܳܐ ܕ݂ܰܡܫܺܝܚܳܐ ܐܳܬܶ݁ܐ ܘܡܳܐ ܕ݂ܶܐܬܳ݁ܐ ܗܽܘ ܡܰܠܶܦ݁ ܠܰܢ ܟ݂ܽܠܡܶܕ݂ܶܡ:
Joh 4:26 ܐܳܡܰܪ ܠܳܗ ܝܶܫܽܘܥ ܐܶܢܳܐ ܐ̄ܢܳܐ ܕ݂ܰܡܡܰܠܶܠ ܐ̄ܢܳܐ ܥܰܡܶܟ݁ܝ:
Joh 4:27 ܘܟܰ݁ܕ݁ ܡܡܰܠܶܠ ܐܶܬܰ݁ܘ ܬ݂ܰܠܡܺܝܕܰ݁ܘܗ̄ܝ ܘܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܥܰܡ ܐܰܢ̄ܬ݂ܬܳ݁ܐ ܡܡܰܠܶܠ ܠܳܐ ܕ݂ܶܝܢ ܐ̄ܢܳܫ ܐܶܡܰܪ ܡܳܢܳܐ ܒ݂ܳܥܶܐ ܐܰܢ̄ܬ݂ ܐܰܘ ܡܳܢܳܐ ܡܡܰܠܶܠ ܐܰܢ̄ܬ݂ ܥܰܡܳܗ:
Joh 4:28 ܘܫܶܒ݁ܩܰܬ݁ ܩܽܘܠܬܳ݁ܗ ܐܰܢ̄ܬ݂ܬܳ݁ܐ ܘܶܐܙܰܠ̄ܬ݁ ܠܰܡܕܺ݁ܝܢ̄ܬ݂ܳܐ ܘܳܐܡܪܳܐ ܠܐ̄ܢܳܫܳܐ:
Joh 4:29 ܬ݂ܰܘ ܚܙܰܘ ܓ݂ܰܒ݁ܪܳܐ ܕ݂ܶܐܡܰܪ ܠܺܝ ܟ݂ܽܠ ܡܶܕ݂ܶܡ ܕ݂ܥܶܒ݁ܕ݂ܶܬ݁ ܠܡܳܐ ܗܽܘܝܽܘ ܡܫܺܝܚܳܐ:
Joh 4:30 ܘܰܢܦܰ݁ܩܘ ܐ̄ܢܳܫܳܐ ܡܶܢ ܡܕܺ݁ܝܢ̄ܬ݂ܳܐ ܘܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܣ݂ ܣ݂:
Joh 4:31 ܘܒܰ݁ܝܢܳܬ݁ ܗܳܠܶܝܢ ܒ݂ܳܥܶܝܢ ܗ̄ܘܰܘ ܡܶܢܶܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܠܥܰܣ:
Joh 4:32 ܗܽܘ ܕ݂ܶܝܢ ܐܶܡܰܪ ܠܗܽܘܢ ܐܺܝܬ݁ ܠܺܝ ܡܶܐܟܽ݁ܘܠܬ݂ܳܐ ܕ݂ܶܐܟܽ݁ܘܠ ܐܰܝܕܳ݁ܐ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ:
Joh 4:33 ܐܳܡܪܺܝܢ ܬ݂ܰܠܡܺܝܕܶ݁ܐ ܒ݂ܰܝܢܰܝܗܽܘܢ ܠܡܳܐ ܐ̄ܢܳܫ ܐܰܝܬ݂ܺܝ ܠܶܗ ܡܶܕ݂ܶܡ ܠܡܶܐܟܰ݁ܠ:
Joh 4:34 ܐܳܡܰܪ ܠܗܽܘܢ ܝܶܫܽܘܥ ܡܶܐܟܽ݁ܘܠܬ݂ܝ ܕ݂ܺܝܠܝ ܐܺܝܬܶ݁ܝܗ ܕ݂ܶܐܥܒ݂ܶܕ݁ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ ܘܶܐܫܰܠܡܺܝܘܗ̄ܝ ܠܰܥܒܳ݁ܕܶ݁ܗ:
Joh 4:35 ܠܳܐ ܐܰܢ̄ܬ݂ܽܘܢ ܐܳܡܪܺܝܢ ܕ݂ܒܳ݁ܬܰ݁ܪ ܐܰܪܒ݂ܥܳܐ ܝܰܪܚܺܝܢ ܐܳܬܶ݁ܐ ܚܨܳܕܳ݁ܐ ܗܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܪܺܝܡܘ ܥܰܝܢܰܝܟ݂ܽܘܢ ܘܰܚܙܰܘ ܐܰܪܥܳܬܳ݁ܐ ܕ݂ܰܚܘܰܪ ܘܡܰܛܺܝ ܠܰܚܨܳܕܳ݁ܐ ܡܶܢ ܟ݂ܰܕ݂ܽܘ:
Joh 4:36 ܘܰܐܝܢܳܐ ܕ݂ܚܳܨܶܕ݁ ܐܰܓ݁ܪܳܐ ܢܳܣܶܒ݁ ܘܟܳ݁ܢܶܫ ܦ݂ܺܐܪܶܐ ܠܚܰܝܶܐ ܕ݂ܰܠܥܳܠܰܡ ܘܙܳܪܽܘܥܳܐ ܘܚܳܨܽܘܕܳ݁ܐ ܐܰܟ݁ܚܕܳ݁ܐ ܢܶܚܕ݂ܽܘܢ:
Joh 4:37 ܒ݂ܗܳܕܶ݁ܐ ܓ݂ܶܝܪ ܐܺܝܬܶ݁ܝܗ ܡܶܠܬܳ݁ܐ ܕ݂ܰܫܪܳܪܳܐ ܕ݂ܰܐ̄ܚܪܺܝܢ ܗܽ̄ܘ ܙܳܪܰܥ ܘܰܐ̄ܚܪܺܝܢ ܚܳܨܶܕ݁:
Joh 4:38 ܐܶܢܳܐ ܫܰܕ݂ܰܪܬ݂ܟܽ݁ܘܢ ܠܡܶܚܨܰܕ݁ ܡܶܕ݂ܶܡ ܕ݂ܠܳܐ ܗ̄ܘܳܐ ܐܰܢ̄ܬ݂ܽܘܢ ܠܐܝܺܬ݂ܽܘܢ ܒ݂ܶܗ ܐ̄ܚܪܳܢܶܐ ܓ݂ܶܝܪ ܠܐܝܺܘ ܘܰܐܢ̄ܬ݂ܽܘܢ ܥܰܠܬ݂ܽܘܢ ܥܰܠ ܥܰܡܠܗܽܘܢ ܕ݂ܗܳܢܽܘܢ: ܣ
Joh 4:39 ܡܶܢ ܗܳܝ ܡܕܺ݁ܝܢ̄ܬ݂ܳܐ ܕ݂ܶܝܢ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܫܳܡܪܳܝܶܐ ܡܶܛܽܠ ܡܶܠܬܳ݁ܗ ܕ݂ܰܐܢ̄ܬ݂ܬܳ݁ܐ ܗܳܝ ܕ݂ܡܰܣܗܕܳ݁ܐ ܗ̄ܘܳܬ݁ ܕ݂ܶܐܡܰܪ ܠܺܝ ܟ݂ܽܠܡܶܕ݂ܶܡ ܕ݂ܥܶܒ݁ܕ݂ܶܬ݁:
Joh 4:40 ܘܟܰ݁ܕ݁ ܐܶܬܰ݁ܘ ܠܘܳܬܶ݁ܗ ܗܳܢܽܘܢ ܫܳܡܪܳܝܶܐ ܒ݂ܥܰܘ ܡܶܢܶܗ ܕ݂ܢܶܗܘܶܐ ܠܘܳܬ݁ܗܽܘܢ ܘܰܗܘܳܐ ܠܘܳܬ݁ܗܽܘܢ ܬ݂ܪܶܝܢ ܝܰܘܡܺܝܢ:
Joh 4:41 ܘܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܡܶܛܽܠ ܡܶܠܬܶ݁ܗ:
Joh 4:42 ܘܳܐܡܪܺܝܢ ܗ̄ܘܰܘ ܠܰܐܢ̄ܬ݂ܬܳ݁ܐ ܗܳܝ ܕ݂ܡܶܟ݂ܺܝܠ ܠܳܐ ܗ̄ܘܳܐ ܡܶܛܽܠ ܡܶܠܬܶ݁ܟ݁ܝ ܡܗܰܝܡܢܺܝܢ ܚ̄ܢܰܢ ܒ݂ܶܗ ܚܢܰܢ ܓ݂ܶܝܪ ܫܡܰܥܢ ܘܺܝܕܰ݁ܥܢ ܕ݂ܗܳܢܰܘ ܫܰܪܺܝܪܳܐܝܺܬ݁ ܡܫܺܝܚܳܐ ܡܰܚܝܳܢܶܗ ܕ݂ܥܳܠܡܳܐ: ܣ
Joh 4:43 ܘܒܳ݁ܬܰ݁ܪ ܬ݂ܪܶܝܢ ܝܰܘܡܺܝܢ ܢܦܰ݁ܩ ܝܶܫܽܘܥ ܡܶܢ ܬ݂ܰܡܳܢ ܘܶܐܙܰܠ ܠܰܓ݁ܠܺܝܠܳܐ:
Joh 4:44 ܗܽܘ ܓ݂ܶܝܪ ܝܶܫܽܘܥ ܣܗܶܕ݁ ܕ݂ܰܢܒܺ݁ܝܳܐ ܒ݂ܰܡܕܺ݁ܝܢ̄ܬ݂ܶܗ ܠܳܐ ܡܶܬ݁ܝܰܩܰܪ: ܣ
Joh 4:45 ܟ݂ܰܕ݁ ܕ݂ܶܝܢ ܐܶܬܳ݁ܐ ܠܰܓ݁ܠܺܝܠܳܐ ܩܰܒ݂ܠܽܘܗ̄ܝ ܓ݂ܠܺܝܠܳܝܶܐ ܕ݂ܰܚܙܰܘ ܐܳܬ݁ܘܳܬܳ݁ܐ ܟ݂ܽܠ ܕ݂ܰܥܒܰ݁ܕ݁ ܒ݂ܽܐܘܪܺܫܠܶܡ ܒ݂ܥܰܕ݁ܥܺܕܳ݁ܐ ܐܶܬܰ݁ܘ ܗ̄ܘܰܘ ܓ݂ܶܝܪ ܘܳܐܦ݁ ܗܶܢܽܘܢ ܠܥܰܕ݁ܥܺܕܳ݁ܐ:
Joh 4:46 ܐܶܬܳ݁ܐ ܕ݂ܶܝܢ ܬ݂ܽܘܒ݁ ܝܶܫܽܘܥ ܠܩܳܛܢܶܐ ܕ݂ܰܓ݁ܠܺܝܠܳܐ ܐܰܝܟ݂ܳܐ ܕ݂ܰܥܒܰ݁ܕ݁ ܡܰܝܳܐ ܚܰܡܪܳܐ ܣ ܘܺܐܝܬ݁ ܗ̄ܘܳܐ ܒ݂ܰܟ݁ܦܰ݁ܪܢܰܚܽܘܡ ܥܒܶ݁ܕ݁ ܡܰܠܟ݂ܳܐ ܚܰܕ݁ ܕ݂ܰܒ݁ܪܶܗ ܟ݂ܪܺܝܗ ܗ̄ܘܳܐ:
Joh 4:47 ܗܳܢܳܐ ܫܡܰܥ ܕ݂ܶܐܬܳ݁ܐ ܝܶܫܽܘܥ ܡܶܢ ܝܺܗܽܘܕ݁ ܠܰܓ݁ܠܺܝܠܳܐ ܘܶܐܙܰܠ ܠܘܳܬܶ݁ܗ ܘܒܳ݁ܥܶܐ ܗ̄ܘܳܐ ܡܶܢܶܗ ܕ݂ܢܶܚܽܘܬ݁ ܘܢܰܐܣܶܐ ܠܰܒ݁ܪܶܗ ܩܰܪܺܝܒ݁ ܗ̄ܘܳܐ ܓ݂ܶܝܪ ܠܰܡܡܳܬ݁:
Joh 4:48 ܐܳܡܰܪ ܠܶܗ ܝܶܫܽܘܥ ܐܶܢ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܠܳܐ ܬ݂ܶܚܙܽܘܢ ܠܳܐ ܬ݂ܗܰܝܡܢܽܘܢ:
Joh 4:49 ܐܳܡܰܪ ܠܶܗ ܗܰܘ ܥܒܶ݁ܕ݁ ܡܰܠܟ݂ܳܐ ܡܳܪܝ ܚܽܘܬ݁ ܥܰܕ݁ܠܳܐ ܡܳܐܶܬ݁ ܠܶܗ ܛܰܠܝܳܐ:
Joh 4:50 ܐܳܡܰܪ ܠܶܗ ܝܶܫܽܘܥ ܙܶܠ ܒ݂ܪܳܟ݁ ܚܰܝ ܗܽ̄ܘ ܘܗܰܝܡܶܢ ܗܰܘ ܓ݂ܰܒ݁ܪܳܐ ܒ݂ܡܶܠܬܳ݁ܐ ܕ݂ܶܐܡܰܪ ܠܶܗ ܝܶܫܽܘܥ ܘܶܐܙܰܠ:
Joh 4:51 ܟ݂ܰܕ݁ ܕ݂ܶܝܢ ܢܚܶܬ݁ ܗ̄ܘܳܐ ܐܰܪܥܽܘܗ̄ܝ ܥܰܒ݁ܕ݂ܰܘܗ̄ܝ ܘܣܰܒ݂ܪܽܘܗ̄ܝ ܘܳܐܡܪܺܝܢ ܠܶܗ ܒ݂ܪܳܟ݁ ܚܝܳܐ:
Joh 4:52 ܘܫܰܐܶܠ ܐܶܢܽܘܢ ܒ݂ܰܐܝܢܳܐ ܥܶܕ݂ܳܢܳܐ ܐܶܬ݁ܚܠܶܡ ܐܳܡܪܺܝܢ ܠܶܗ ܐܶܬ݁ܡܳܠܝ ܒ݂ܰܫܒܰ݁ܥ ܫܳܥܺܝܢ ܫܒܰ݁ܩܬܶ݁ܗ ܐܶܫܳܬܳ݁ܐ:
Joh 4:53 ܘܺܝܕܰ݁ܥ ܐܰܒܽ݁ܘܗ̄ܝ ܕ݂ܰܒ݁ܗܳܝ ܫܳܥܬܳ݁ܐ ܕ݂ܒܳ݁ܗ ܐܶܡܰܪ ܠܶܗ ܝܶܫܽܘܥ ܕ݂ܰܒ݁ܪܳܟ݁ ܚܝܳܐ ܘܗܰܝܡܶܢ ܗܽܘ ܘܒܰ݁ܝܬ݂ܶܗ ܟ݂ܽܠܶܗ:
Joh 4:54 ܗܳܕܶ݁ܐ ܬ݂ܽܘܒ݁ ܐܳܬܳ݁ܐ ܕ݂ܬܰ݁ܪܬ݂ܶܝܢ ܥܒܰ݁ܕ݁ ܝܶܫܽܘܥ ܟ݂ܰܕ݁ ܐܶܬܳ݁ܐ ܡܶܢ ܝܺܗܽܘܕ݁ ܠܰܓ݁ܠܺܝܠܳܐ: ܣ
Joh 5:1 ܒ݂ܳܬܰ݁ܪ ܗܳܠܶܝܢ ܗܘܳܐ ܥܰܕ݁ܥܺܕܳ݁ܐ ܕ݂ܺܝܗܽܘܕܳ݁ܝܶܐ ܘܰܣܠܶܩ ܝܶܫܽܘܥ ܠܽܐܘܪܺܫܠܶܡ:
Joh 5:2 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܒ݂ܽܐܘܪܺܫܠܶܡ ܕ݂ܽܘܟ݂ܬܳ݁ܐ ܚܕܳ݁ܐ ܕ݂ܡܰܥܡܽܘܕܺ݁ܝܬܳ݁ܐ ܕ݂ܡܶܬ݁ܩܰܪܝܳܐ ܥܶܒ݁ܪܳܐܝܺܬ݁ ܒ݂ܶܝܬ݁-ܚܶܣܕ݂ܳܐ ܘܺܐܝܬ݁ ܗ̄ܘܳܐ ܒ݂ܳܗ ܚܰܡܫܳܐ ܐܶܣܛܘܺܝܢ:
Joh 5:3 ܘܰܒ݁ܗܳܠܶܝܢ ܪܡܶܝܢ ܗ̄ܘܰܘ ܥܰܡܳܐ ܣܰܓ݂ܺܝܳܐܐ ܕ݂ܰܟ݁ܪܺܝܗܶܐ ܘܰܣܡܰܝܳܐ ܘܰܚܓܺ݁ܝܣܶܐ ܘܝܰܒ݂ܺܝܫܶܐ ܘܰܡܣܰܟ݂ܶܝܢ ܗ̄ܘܰܘ ܠܙܽܘܥܳܐ ܕ݂ܡܰܝܳܐ:
Joh 5:4 ܡܰܠܰܐܟܳ݁ܐ ܓ݂ܶܝܪ ܒ݂ܰܙܒܰ݁ܢ ܙܒܰ݁ܢ ܢܳܚܶܬ݁ ܗ̄ܘܳܐ ܠܳܗ ܠܡܰܥܡܽܘܕܺ݁ܝܬܳ݁ܐ ܘܰܡܙܺܝܥ ܗ̄ܘܳܐ ܠܗܽܘܢ ܠܡܰܝܳܐ ܘܰܐܝܢܳܐ ܕ݂ܩܰܕ݁ܡܳܝܳܐ ܢܳܚܶܬ݁ ܗ̄ܘܳܐ ܡܶܢ ܒ݂ܳܬܰ݁ܪ ܙܰܘܥܳܐ ܕ݂ܡܰܝܳܐ ܡܶܬ݁ܚܠܶܡ ܗ̄ܘܳܐ ܟ݂ܽܠ ܟ݂ܺܐܒܳ݁ܐ ܐܰܝܢܳܐ ܕ݂ܺܐܝܬ݁ ܗ̄ܘܳܐ ܠܶܗ: ܣ
Joh 5:5 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܰܬ݁ܠܳܬܺ݁ܝܢ ܘܰܬ݁ܡܳܢܶܐ ܫܢܺܝܢ ܐܺܝܬܰ݁ܘܗ̄ܝ ܗ̄ܘܳܐ ܒ݂ܟܽ݁ܘܪܗܳܢܳܐ:
Joh 5:6 ܠܗܳܢܳܐ ܚܙܳܐ ܝܶܫܽܘܥ ܕ݂ܰܪܡܶܐ ܘܺܝܕܰ݁ܥ ܕ݂ܙܰܒ݁ܢܳܐ ܣܰܓ݂ܺܝܳܐܐ ܐܺܝܬ݁ ܠܶܗ ܘܶܐܡܰܪ ܠܶܗ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܬ݁ܚܠܶܡ:
Joh 5:7 ܥܢܳܐ ܗܰܘ ܟ݂ܪܺܝܗܳܐ ܘܶܐܡܰܪ ܐܺܝܢ ܡܳܪܝ ܠܰܝܬ݂ ܠܺܝ ܕ݂ܶܝܢ ܐ̄ܢܳܫ ܕ݂ܡܳܐ ܕ݂ܶܐܬ݂ܬ݂ܙܺܝܥܘ ܡܰܝܳܐ ܢܰܪܡܶܝܢܝ ܒ݂ܡܰܥܡܽܘܕܺ݁ܝܬܳ݁ܐ ܐܶܠܳܐ ܥܰܕ݁ ܐܶܢܳܐ ܐܳܬܶ݁ܐ ܐ̄ܢܳܐ ܐ̄ܚܪܺܝܢ ܡܶܢ ܩܕܳ݁ܡܰܝ ܢܳܚܶܬ݁:
Joh 5:8 ܐܳܡܰܪ ܠܶܗ ܝܶܫܽܘܥ ܩܽܘܡ ܫܩܽܘܠ ܥܰܪܣܳܟ݁ ܘܗܰܠܶܟ݁:
Joh 5:9 ܘܒܰ݁ܪ ܫܳܥܬܶ݁ܗ ܐܶܬ݁ܚܠܶܡ ܓ݂ܰܒ݁ܪܳܐ ܗܰܘ ܘܩܳܡ ܫܩܰܠ ܥܰܪܣܶܗ ܘܗܰܠܶܟ݁ ܣ ܘܗܽܘ ܗܰܘ ܝܰܘܡܳܐ ܫܰܒ݂ܬܳ݁ܐ ܗ̄ܘܳܬ݁:
Joh 5:10 ܘܳܐܡܪܺܝܢ ܠܶܗ ܝܺܗܽܘܕܳ݁ܝܶܐ ܠܗܰܘ ܕ݂ܶܐܬܰ݁ܐܣܺܝ ܫܰܒ݂ܬܳ݁ܐ ܗ̄ܝ ܠܳܐ ܫܰܠܺܝܛ ܠܳܟ݁ ܕ݂ܬܶ݁ܫܩܽܘܠ ܥܰܪܣܳܟ݁:
Joh 5:11 ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܰܘ ܕ݂ܥܰܒ݁ܕ݂ܰܢܝ ܚܠܺܝܡܳܐ ܗܽܘ ܐܶܡܰܪ ܠܺܝ ܕ݂ܰܫܩܽܘܠ ܥܰܪܣܳܟ݁ ܘܗܰܠܶܟ݁:
Joh 5:12 ܘܫܰܐܠܽܘܗ̄ܝ ܡܰܢܽܘ ܗܳܢܳܐ ܓ݂ܰܒ݁ܪܳܐ ܕ݂ܶܐܡܰܪ ܠܳܟ݁ ܕ݂ܰܫܩܽܘܠ ܥܰܪܣܳܟ݁ ܘܗܰܠܶܟ݁:
Joh 5:13 ܗܰܘ ܕ݂ܶܝܢ ܕ݂ܶܐܬܰ݁ܐܣܺܝ ܠܳܐ ܝܳܕܰ݁ܥ ܗ̄ܘܳܐ ܡܰܢܽܘ ܝܶܫܽܘܥ ܓ݂ܶܝܪ ܐܶܬ݁ܓ݂ܢܺܝ ܗ̄ܘܳܐ ܠܶܗ ܒ݂ܟܶ݁ܢܫܳܐ ܣܰܓ݂ܺܝܳܐܐ ܕ݂ܺܐܝܬ݁ ܗ̄ܘܳܐ ܒ݂ܕܽ݁ܘܟ݂ܬܳ݁ܐ ܗܳܝ:
Joh 5:14 ܒ݂ܳܬܰ݁ܪ ܙܒܰ݁ܢ ܐܶܫܟ݂ܚܶܗ ܝܶܫܽܘܥ ܒ݂ܗܰܝܟ݂ܠܳܐ ܘܶܐܡܰܪ ܠܶܗ ܗܳܐ ܚܠܺܝܡ ܐܰܢ̄ܬ݂ ܬ݂ܽܘܒ݁ ܠܳܐ ܬ݂ܶܚܛܶܐ ܕ݂ܰܠܡܳܐ ܢܶܗܘܶܐ ܠܳܟ݁ ܡܶܕ݂ܶܡ ܕ݂ܒܺ݁ܝܫ ܡܶܢ ܩܰܕ݁ܡܳܝܳܐ:
Joh 5:15 ܘܶܐܙܰܠ ܗܰܘ ܓ݂ܰܒ݁ܪܳܐ ܘܶܐܡܰܪ ܠܺܝܗܽܘܕܳ݁ܝܶܐ ܕ݂ܝܶܫܽܘܥ ܗܽ̄ܘ ܗܰܘ ܕ݂ܰܐܚܠܡܶܗ:
Joh 5:16 ܘܡܶܛܽܠ ܗܳܕܶ݁ܐ ܪܳܕ݁ܦ݂ܺܝܢ ܗ̄ܘܰܘ ܝܺܗܽܘܕܳ݁ܝܶܐ ܠܝܶܫܽܘܥ ܘܒܳ݁ܥܶܝܢ ܗ̄ܘܰܘ ܠܡܶܩܛܠܶܗ ܕ݂ܗܳܠܶܝܢ ܥܳܒܶ݁ܕ݁ ܗ̄ܘܳܐ ܒ݂ܫܰܒ݂ܬܳ݁ܐ:
Joh 5:17 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܳܒ݁ܝ ܥܕܰ݁ܡܳܐ ܠܗܳܫܳܐ ܥܳܒܶ݁ܕ݁ ܐܳܦ݁ ܐܶܢܳܐ ܥܳܒܶ݁ܕ݁ ܐ̄ܢܳܐ:
Joh 5:18 ܘܡܶܛܽܠ ܗܳܕܶ݁ܐ ܝܰܬ݂ܺܝܪܳܐܝܺܬ݁ ܒ݂ܳܥܶܝܢ ܗ̄ܘܰܘ ܝܺܗܽܘܕܳ݁ܝܶܐ ܠܡܶܩܛܠܶܗ ܠܳܐ ܒ݂ܰܠܚܽܘܕ݁ ܕ݂ܫܳܪܶܐ ܗ̄ܘܳܐ ܫܰܒ݂ܬܳ݁ܐ ܐܶܠܳܐ ܐܳܦ݁ ܕ݂ܥܰܠ ܐܰܠܳܗܳܐ ܕ݂ܰܐܒܽ݁ܘܗ̄ܝ ܐܺܝܬܰ݁ܘܗ̄ܝ ܐܳܡܰܪ ܗ̄ܘܳܐ ܘܡܰܫܘܶܐ ܗ̄ܘܳܐ ܢܰܦ݁ܫܶܗ ܥܰܡ ܐܰܠܳܗܳܐ ܣ݂ ܣ݂:
Joh 5:19 ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܡܶܫܟ݂ܰܚ ܒ݂ܪܳܐ ܥܳܒܶ݁ܕ݁ ܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܶܗ ܐܶܠܳܐ ܡܶܕ݂ܶܡ ܕ݂ܚܳܙܶܐ ܠܰܐܒܳ݁ܐ ܕ݂ܥܳܒܶ݁ܕ݁ ܐܰܝܠܶܝܢ ܓ݂ܶܝܪ ܕ݂ܰܐܒܳ݁ܐ ܥܳܒܶ݁ܕ݁ ܗܳܠܶܝܢ ܐܳܦ݁ ܒ݂ܪܳܐ ܐܰܟ݁ܘܳܬܶ݁ܗ ܥܳܒܶ݁ܕ݁:
Joh 5:20 ܐܰܒܳ݁ܐ ܓ݂ܶܝܪ ܪܳܚܶܡ ܠܰܒ݁ܪܶܗ ܘܟܽ݁ܠܡܶܕ݂ܶܡ ܕ݂ܥܳܒܶ݁ܕ݁ ܡܚܰܘܶܐ ܠܶܗ ܘܰܕ݁ܝܰܬ݂ܺܝܪܺܝܢ ܡܶܢ ܗܳܠܶܝܢ ܥܒܳ݁ܕܶ݁ܐ ܡܚܰܘܶܐ ܠܶܗ ܕ݂ܰܐܢ̄ܬ݂ܽܘܢ ܬ݂ܶܬ݂ܕ݂ܰܡܪܽܘܢ:
Joh 5:21 ܐܰܝܟ݂ܰܢܳܐ ܓ݂ܶܝܪ ܕ݂ܰܐܒܳ݁ܐ ܡܩܺܝܡ ܡܺܝܬܶ݁ܐ ܘܡܰܚܶܐ ܠܗܽܘܢ ܗܳܟܰ݁ܢܳܐ ܐܳܦ݁ ܒ݂ܪܳܐ ܠܰܐܝܠܶܝܢ ܕ݂ܨܳܒܶ݁ܐ ܡܰܚܶܐ:
Joh 5:22 ܠܳܐ ܗ̄ܘܳܐ ܓ݂ܶܝܪ ܐܰܒܳ݁ܐ ܕ݂ܳܐܶܢ ܠܐ̄ܢܳܫ ܐܶܠܳܐ ܟ݂ܽܠܶܗ ܕ݂ܺܝܢܳܐ ܝܰܗܒ݂ܶܗ ܠܰܒ݁ܪܳܐ:
Joh 5:23 ܕ݂ܟܽ݁ܠܢܳܫ ܢܝܰܩܰܪ ܠܰܒ݁ܪܳܐ ܐܰܝܟ݁ ܕ݂ܰܡܝܰܩܰܪ ܠܰܐܒܳ݁ܐ ܗܰܘ ܕ݂ܠܳܐ ܡܝܰܩܰܪ ܠܰܒ݁ܪܳܐ ܠܳܐ ܡܝܰܩܰܪ ܠܰܐܒܳ݁ܐ ܕ݂ܫܰܕ݂ܪܶܗ: ܣ
Joh 5:24 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܫܳܡܰܥ ܡܶܠܰܬ݁ܝ ܘܰܡܗܰܝܡܶܢ ܠܡܰܢ ܕ݂ܫܰܕ݂ܪܰܢܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܰܠܕܺ݁ܝܢܳܐ ܠܳܐ ܐܳܬܶ݁ܐ ܐܶܠܳܐ ܫܰܢܺܝ ܠܶܗ ܡܶܢ ܡܰܘܬ݂ܳܐ ܠܚܰܝܶܐ:
Joh 5:25 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܬ݁ܝܳܐ ܫܳܥܬܳ݁ܐ ܐܳܦ݁ ܗܳܫܳܐ ܐܺܝܬܶ݁ܝܗ ܐܶܡܰܬ݁ܝ ܕ݂ܡܺܝܬܶ݁ܐ ܢܶܫܡܥܽܘܢ ܩܳܠܶܗ ܕ݂ܰܒ݁ܪܶܗ ܕ݂ܰܐܠܳܗܳܐ ܘܗܳܢܽܘܢ ܕ݂ܫܳܡܥܺܝܢ ܢܺܚܽܘܢ:
Joh 5:26 ܐܰܝܟ݂ܰܢܳܐ ܓ݂ܶܝܪ ܕ݂ܠܰܐܒܳ݁ܐ ܐܺܝܬ݁ ܚܰܝܶܐ ܒ݂ܰܩܢܽܘܡܶܗ ܗܳܟܰ݁ܢܳܐ ܝܰܗ̄ܒ݁ ܐܳܦ݁ ܠܰܒ݁ܪܳܐ ܕ݂ܢܶܗܘܽܘܢ ܚܰܝܶܐ ܒ݂ܰܩܢܽܘܡܶܗ:
Joh 5:27 ܘܰܐܫܠܛܶܗ ܕ݂ܢܶܗܘܶܐ ܥܳܒܶ݁ܕ݁ ܐܳܦ݁ ܕ݂ܺܝܢܳܐ:
Joh 5:28 ܕ݂ܰܒ݁ܪܶܗ ܗܽܘ ܕ݂ܶܝܢ ܕ݂ܐ̄ܢܳܫܳܐ ܠܳܐ ܬ݂ܶܬ݂ܕ݂ܰܡܪܽܘܢ ܒ݂ܗܳܕܶ݁ܐ ܕ݂ܳܐܬ݁ܝܳܐ ܫܳܥܬܳ݁ܐ ܐܶܡܰܬ݁ܝ ܕ݂ܟܽ݁ܠܗܽܘܢ ܐܰܝܠܶܝܢ ܕ݂ܰܒ݁ܩܰܒ݁ܪܶܐ ܐܶܢܽܘܢ ܢܶܫܡܥܽܘܢ ܩܳܠܶܗ:
Joh 5:29 ܘܢܶܦ݂ܩܽܘܢ ܐܰܝܠܶܝܢ ܕ݂ܰܥܒܰ݁ܕ݁ܘ ܛܳܒܳ݁ܬܳ݁ܐ ܠܰܩܝܳܡܬ݂ܳܐ ܕ݂ܚܰܝܶܐ ܘܰܐܝܠܶܝܢ ܕ݂ܰܥܒܰ݁ܕ݁ܘ ܒ݂ܺܝܫܳܬܳ݁ܐ ܠܰܩܝܳܡܬ݂ܳܐ ܕ݂ܕܺ݁ܝܢܳܐ:
Joh 5:30 ܠܳܐ ܡܶܫܟ݂ܰܚ ܐ̄ܢܳܐ ܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܝ ܠܡܶܥܒ݂ܰܕ݁ ܐܶܠܳܐ ܐܰܝܟ݂ܰܢܳܐ ܕ݂ܫܳܡܰܥ ܐ̄ܢܳܐ ܕ݂ܳܐܶܢ ܐ̄ܢܳܐ ܘܕܺ݁ܝܢܝ ܟ݂ܺܐܝܢ ܗܽ̄ܘ ܠܳܐ ܓ݂ܶܝܪ ܒ݂ܳܥܶܐ ܐ̄ܢܳܐ ܨܶܒ݁ܝܳܢܝ ܐܶܠܳܐ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ: ܣ
Joh 5:31 ܐܶܢ ܐܶܢܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܣܳܗܕ݂ܽܘܬ݁ܝ ܠܳܐ ܗܘܳܬ݁ ܫܰܪܺܝܪܳܐ:
Joh 5:32 ܐ̄ܚܪܺܝܢ ܗܽ̄ܘ ܗܰܘ ܕ݂ܡܰܣܗܶܕ݁ ܥܠܰܝ ܘܝܳܕܰ݁ܥ ܐ̄ܢܳܐ ܕ݂ܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ ܕ݂ܡܰܣܗܶܕ݁ ܥܠܰܝ:
Joh 5:33 ܐܰܢ̄ܬ݂ܽܘܢ ܫܰܕ݂ܰܪܬ݂ܽܘܢ ܠܘܳܬ݁ ܝܽܘܚܰܢܳܢ ܘܰܐܣܗܶܕ݁ ܥܰܠ ܫܪܳܪܳܐ:
Joh 5:34 ܐܶܢܳܐ ܕ݂ܶܝܢ ܠܳܐ ܗ̄ܘܳܐ ܡܶܢ ܒ݂ܰܪܢܳܫܳܐ ܢܳܣܶܒ݁ ܐ̄ܢܳܐ ܣܳܗܕ݂ܽܘܬܳ݁ܐ ܐܶܠܳܐ ܗܳܠܶܝܢ ܐܳܡܰܪ ܐ̄ܢܳܐ ܕ݂ܰܐܢ̄ܬ݂ܽܘܢ ܬ݂ܺܚܽܘܢ:
Joh 5:35 ܗܰܘ ܫܪܳܓܳ݁ܐ ܗ̄ܘܳܐ ܕ݂ܕܳ݁ܠܶܩ ܘܡܰܢܗܰܪ ܘܰܐܢ̄ܬ݂ܽܘܢ ܨܒܰ݁ܝܬ݂ܽܘܢ ܕ݂ܬܶ݁ܫܬ݂ܰܒ݁ܗܪܽܘܢ ܕ݂ܫܳܥܬܳ݁ܐ ܒ݂ܢܽܘܗܪܶܗ:
Joh 5:36 ܠܺܝ ܕ݂ܶܝܢ ܐܺܝܬ݁ ܠܺܝ ܣܳܗܕ݂ܽܘܬܳ݁ܐ ܕ݂ܪܰܒ݂ܳܐ ܡܶܢ ܕ݂ܝܽܘܚܰܢܳܢ ܥܒܳ݁ܕܶ݁ܐ ܓ݂ܶܝܪ ܕ݂ܝܰܗ̄ܒ݁ ܠܺܝ ܐܳܒ݁ܝ ܕ݂ܶܐܫܰܠܶܡ ܐܶܢܽܘܢ ܗܶܢܽܘܢ ܥܒܳ݁ܕܶ݁ܐ ܕ݂ܥܳܒܶ݁ܕ݁ ܐ̄ܢܳܐ ܣܳܗܕ݂ܺܝܢ ܥܠܰܝ ܕ݂ܰܐܒܳ݁ܐ ܫܰܠܚܰܢܝ:
Joh 5:37 ܘܰܐܒܳ݁ܐ ܕ݂ܫܰܠܚܰܢܝ ܗܽܘ ܣܳܗܶܕ݁ ܥܠܰܝ ܠܳܐ ܩܳܠܶܗ ܡܶܡܬܽ݁ܘܡ ܫܡܰܥܬ݂ܽܘܢ ܘܠܳܐ ܚܶܙܘܶܗ ܚܙܰܝܬ݂ܽܘܢ:
Joh 5:38 ܘܡܶܠܬܶ݁ܗ ܠܳܐ ܡܩܰܘܝܳܐ ܒ݂ܟܽ݁ܘܢ ܡܶܛܽܠ ܕ݂ܰܒ݁ܗܰܘ ܕ݂ܗܽܘ ܫܰܕ݂ܰܪ ܐܰܢ̄ܬ݂ܽܘܢ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ:
Joh 5:39 ܒ݂ܨܰܘ ܟ݂ܬܳ݁ܒܶ݁ܐ ܕ݂ܰܒ݁ܗܽܘܢ ܡܰܣܒ݂ܪܺܝܢ ܐܢ̄ܬ݂ܽܘܢ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܟܽ݁ܘܢ ܘܗܶܢܽܘܢ ܣܳܗܕ݂ܺܝܢ ܥܠܰܝ:
Joh 5:40 ܘܠܳܐ ܨܳܒܶ݁ܝܢ ܐܢ̄ܬ݂ܽܘܢ ܕ݂ܬܺ݁ܐܬܽ݁ܘܢ ܠܘܳܬ݁ܝ ܕ݂ܚܰܝܶܐ ܕ݂ܰܠܥܳܠܰܡ ܢܶܗܘܽܘܢ ܠܟܽ݁ܘܢ:
Joh 5:41 ܫܽܘܒ݁ܚܳܐ ܡܶܢ ܒ݂ܢܰܝ ܐ̄ܢܳܫܳܐ ܠܳܐ ܢܳܣܶܒ݁ ܐ̄ܢܳܐ:
Joh 5:42 ܐܶܠܳܐ ܝܺܕܰ݁ܥܬ݂ܟܽ݁ܘܢ ܕ݂ܚܽܘܒ݂ܶܗ ܕ݂ܰܐܠܳܗܳܐ ܠܰܝܬ݂ ܒ݂ܟܽ݁ܘܢ:
Joh 5:43 ܐܶܢܳܐ ܐܶܬܺ݁ܝܬ݁ ܒ݂ܰܫܡܶܗ ܕ݂ܳܐܒ݁ܝ ܘܠܳܐ ܡܩܰܒ݂ܠܺܝܢ ܐܢ̄ܬ݂ܽܘܢ ܠܺܝ ܘܶܐܢ ܐ̄ܚܪܺܝܢ ܢܺܐܬܶ݁ܐ ܒ݂ܫܶܡ ܢܰܦ݁ܫܶܗ ܠܗܰܘ ܬ݂ܩܰܒ݂ܠܽܘܢ:
Joh 5:44 ܐܰܝܟ݂ܰܢܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܡܗܰܝܡܳܢܽܘ ܕ݂ܫܽܘܒ݁ܚܳܐ ܚܰܕ݁ ܡܶܢ ܚܰܕ݁ ܡܩܰܒ݂ܠܺܝܢ ܐܢ̄ܬ݂ܽܘܢ ܘܫܽܘܒ݁ܚܳܐ ܕ݂ܡܶܢ ܚܰܕ݁ ܐܰܠܳܗܳܐ ܠܳܐ ܒ݂ܳܥܶܝܢ ܐܢ̄ܬ݂ܽܘܢ:
Joh 5:45 ܠܡܳܐ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܶܐܢܳܐ ܐܳܟܶ݁ܠ ܐ̄ܢܳܐ ܩܰܪܨܝܰܟ݂ܽܘܢ ܩܕܳ݁ܡ ܐܰܒܳ݁ܐ ܐܺܝܬܰ݁ܘܗ̄ܝ ܡܰܢ ܕ݂ܳܐܟܶ݁ܠ ܩܰܪܨܝܰܟ݂ܽܘܢ ܡܽܘܫܶܐ ܗܰܘ ܕ݂ܒܶ݁ܗ ܣܰܒ݂ܰܪܬ݂ܽܘܢ:
Joh 5:46 ܐܶܠܽܘ ܓ݂ܶܝܪ ܒ݂ܡܽܘܫܶܐ ܗܰܝܡܶܢܬ݂ܽܘܢ ܐܳܦ݁ ܒ݂ܺܝ ܡܗܰܝܡܢܺܝܢ ܗ̄ܘܰܝܬ݂ܽܘܢ ܡܽܘܫܶܐ ܓ݂ܶܝܪ ܥܠܰܝ ܟ݂ܬܰ݁ܒ݁:
Joh 5:47 ܘܶܐܢ ܠܰܟ݁ܬܳ݁ܒܰ݁ܘܗ̄ܝ ܕ݂ܗܰܘ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܠܡܶܠܰܝ ܕ݂ܺܝܠܝ ܬ݂ܗܰܝܡܢܽܘܢ ܣܣ:
Joh 6:1 ܒ݂ܳܬܰ݁ܪ ܗܳܠܶܝܢ ܐܶܙܰܠ ܝܶܫܽܘܥ ܠܥܶܒ݁ܪܳܐ ܕ݂ܝܰܡܳܐ ܕ݂ܰܓ݁ܠܺܝܠܳܐ ܕ݂ܛܺܒܶ݁ܪܺܝܳܘܣ:
Joh 6:2 ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܡܶܛܽܠ ܕ݂ܚܳܙܶܝܢ ܗ̄ܘܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܒ݂ܰܟ݁ܪܺܝܗܶܐ:
Joh 6:3 ܘܰܣܠܶܩ ܝܶܫܽܘܥ ܠܛܽܘܪܳܐ ܘܬܰ݁ܡܳܢ ܝܳܬܶ݁ܒ݁ ܗ̄ܘܳܐ ܥܰܡ ܬ݂ܰܠܡܺܝܕܰ݁ܘܗ̄ܝ: ܣ
Joh 6:4 ܩܰܪܺܝܒ݁ ܗ̄ܘܳܐ ܕ݂ܶܝܢ ܥܰܕ݁ܥܺܕܳ݁ܐ ܕ݂ܦܶ݁ܨܚܳܐ ܕ݂ܺܝܗܽܘܕܳ݁ܝܶܐ: ܣ
Joh 6:5 ܘܰܐܪܺܝܡ ܥܰܝܢܰܘܗ̄ܝ ܝܶܫܽܘܥ ܘܰܚܙܳܐ ܟ݂ܶܢܫܳܐ ܣܰܓ݂ܺܝܳܐܐ ܕ݂ܳܐܬܶ݁ܐ ܠܘܳܬܶ݁ܗ ܘܶܐܡܰܪ ܠܦܺ݁ܝܠܺܝܦ݂ܳܘܣ ܐܰܝܡܶܟ݂ܳܐ ܢܶܙܒ݂ܶܢ ܠܰܚܡܳܐ ܕ݂ܢܶܐܟ݁ܠܽܘܢ ܗܳܠܶܝܢ:
Joh 6:6 ܗܳܕܶ݁ܐ ܕ݂ܶܝܢ ܐܶܡܰܪ ܟ݂ܰܕ݁ ܡܢܰܣܶܐ ܠܶܗ ܗܽܘ ܓ݂ܶܝܪ ܝܳܕܰ݁ܥ ܗ̄ܘܳܐ ܡܳܢܳܐ ܥܬܺ݁ܝܕ݁ ܠܡܶܥܒ݂ܰܕ݁:
Joh 6:7 ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܕ݂ܡܰܐܬܶ݁ܝܢ ܕ݂ܺܝܢܳܪܺܝܢ ܠܰܚܡܳܐ ܠܳܐ ܣܳܦܶ݁ܩ ܠܗܽܘܢ ܟ݂ܰܕ݁ ܩܰܠܺܝܠ ܩܰܠܺܝܠ ܚܰܕ݁ ܚܰܕ݁ ܡܶܢܗܽܘܢ ܢܶܣܰܒ݁:
Joh 6:8 ܐܳܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢܕ݂ܪܶܐܘܳܣ ܐܰܚܽܘܗ̄ܝ ܕ݂ܫܶܡܥܽܘܢ ܟ݂ܺܐܦܳ݁ܐ:
Joh 6:9 ܐܺܝܬ݁ ܬ݂ܢܳܢ ܛܰܠܝܳܐ ܚܰܕ݁ ܕ݂ܺܐܝܬ݁ ܥܠܰܘܗ̄ܝ ܚܰܡܶܫ ܓ݂ܪܺܝܨܳܢ ܕ݂ܰܣܥܳܪܶܐ ܘܰܬ݁ܪܶܝܢ ܢܽܘܢܺܝܢ ܐܶܠܳܐ ܗܳܠܶܝܢ ܡܳܢܳܐ ܐܶܢܽܘܢ ܠܗܳܠܶܝܢ ܟ݂ܽܠܗܽܘܢ:
Joh 6:10 ܐܳܡܰܪ ܠܗܽܘܢ ܝܶܫܽܘܥ ܥܒܶ݁ܕ݁ܘ ܐ̄ܢܳܫܳܐ ܟ݂ܽܠܗܽܘܢ ܕ݂ܢܶܣܬ݂ܰܡܟ݂ܽܘܢ ܥܶܣܒ݂ܳܐ ܕ݂ܶܝܢ ܣܰܓ݂ܺܝ ܗ̄ܘܳܐ ܒ݂ܳܗ ܒ݂ܕܽ݁ܘܟ݂ܬܳ݁ܐ ܗܳܝ ܘܶܐܣܬ݂ܡܶܟ݁ܘ ܓ݂ܰܒ݁ܪܶܐ ܒ݂ܡܶܢܝܳܢܳܐ ܚܰܡܫܳܐ ܐܰܠܦܺ݁ܝܢ:
Joh 6:11 ܘܰܫܩܰܠ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܦܰ݁ܠܶܓ݁ ܠܗܳܢܽܘܢ ܕ݂ܰܣܡܺܝܟܺ݁ܝܢ ܘܗܳܟܰ݁ܢܳܐ ܐܳܦ݁ ܡܶܢ ܢܽܘܢܶܐ ܟ݂ܡܳܐ ܕ݂ܰܨܒܰ݁ܘ:
Joh 6:12 ܘܟܰ݁ܕ݁ ܣܒܰ݁ܥܘ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܟ݂ܰܢܶܫܘ ܩܨܳܝܶܐ ܕ݂ܺܝܬܰ݁ܪܘ ܕ݂ܠܳܐ ܢܺܐܒܰ݁ܕ݁ ܡܶܕ݂ܶܡ:
Joh 6:13 ܘܟܰ݁ܢܶܫܘ ܘܰܡܠܰܘ ܬ݂ܪܶܥܣܰܪ ܩܽܘܦܺ݁ܝܢܺܝܢ ܩܨܳܝܶܐ ܐܰܝܠܶܝܢ ܕ݂ܺܝܬܰ݁ܪܘ ܠܗܳܢܽܘܢ ܕ݂ܶܐܟܰ݁ܠܘ ܡܶܢ ܚܰܡܫܳܐ ܠܰܚܡܺܝܢ ܕ݂ܰܣܥܳܪܶܐ: ܣ
Joh 6:14 ܗܳܢܽܘܢ ܕ݂ܶܝܢ ܐ̄ܢܳܫܳܐ ܕ݂ܰܚܙܰܘ ܐܳܬܳ݁ܐ ܕ݂ܰܥܒܰ݁ܕ݁ ܝܶܫܽܘܥ ܐܳܡܪܺܝܢ ܗ̄ܘܰܘ ܫܰܪܺܝܪܳܐܝܺܬ݁ ܗܳܢܰܘ ܢܒܺ݁ܝܳܐ ܕ݂ܳܐܬܶ݁ܐ ܠܥܳܠܡܳܐ:
Joh 6:15 ܝܶܫܽܘܥ ܕ݂ܶܝܢ ܝܺܕܰ݁ܥ ܕ݂ܰܥܬܺ݁ܝܕܺ݁ܝܢ ܕ݂ܢܺܐܬܽ݁ܘܢ ܢܶܚܛܦܽ݁ܘܢܳܝܗ̄ܝ ܘܢܶܥܒ݂ܕܽ݁ܘܢܳܝܗ̄ܝ ܡܰܠܟ݂ܳܐ ܘܫܰܢܺܝ ܠܶܗ ܠܛܽܘܪܳܐ ܗܽܘ ܒ݂ܰܠܚܽܘܕܰ݁ܘܗ̄ܝ ܣ݂ ܣ݂:
Joh 6:16 ܘܟܰ݁ܕ݁ ܗܘܳܐ ܪܰܡܫܳܐ ܢܚܶܬ݁ܘ ܬ݂ܰܠܡܺܝܕܰ݁ܘܗ̄ܝ ܠܝܰܡܳܐ:
Joh 6:17 ܘܺܝܬܶ݁ܒ݁ܘ ܒ݂ܰܣܦܺ݁ܝܢ̄ܬ݂ܳܐ ܘܳܐܬܶ݁ܝܢ ܗ̄ܘܰܘ ܠܥܶܒ݁ܪܳܐ ܠܰܟ݁ܦܰ݁ܪܢܰܚܽܘܡ ܘܚܶܫܟ݂ܰܬ݁ ܗ̄ܘܳܬ݁ ܠܳܗ ܘܠܳܐ ܐܰܬ݂ܺܝ ܗ̄ܘܳܐ ܠܘܳܬ݁ܗܽܘܢ ܝܶܫܽܘܥ:
Joh 6:18 ܝܰܡܳܐ ܕ݂ܶܝܢ ܐܶܙܕ݂ܩܶܦ݁ ܗ̄ܘܳܐ ܥܠܰܝܗܽܘܢ ܡܶܛܽܠ ܕ݂ܪܽܘܚܳܐ ܪܰܒ݂ܬܳ݁ܐ ܢܶܫܒ݂ܰܬ݁ ܗ̄ܘܳܬ݁:
Joh 6:19 ܘܰܕ݁ܒܰ݁ܪܘ ܐܰܝܟ݁ ܐܶܣܛܕܰ݁ܘܳܬܳ݁ܐ ܥܶܣܪܺܝܢ ܘܚܰܡܫܳܐ ܐܰܘ ܬ݂ܠܳܬܺ݁ܝܢ ܘܰܚܙܰܘ ܠܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܝܰܡܬܳ݁ܐ ܘܟܰ݁ܕ݁ ܩܪܶܒ݁ ܠܘܳܬ݁ ܣܦܺ݁ܝܢ̄ܬ݂ܗܽܘܢ ܕ݂ܚܶܠܘ:
Joh 6:20 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ:
Joh 6:21 ܘܰܨܒܰ݁ܘ ܗ̄ܘܰܘ ܕ݂ܰܢܩܰܒ݂ܠܽܘܢܳܝܗ̄ܝ ܒ݂ܰܣܦܺ݁ܝܢ̄ܬ݂ܳܐ ܘܒܳ݁ܗ ܒ݂ܫܳܥܬܳ݁ܐ ܣܦܺ݁ܝܢ̄ܬ݂ܳܐ ܗܳܝ ܗܘܳܬ݁ ܠܘܳܬ݁ ܐܰܪܥܳܐ ܗܳܝ ܕ݂ܳܐܙܺܠ̄ܝܢ ܗ̄ܘܰܘ ܠܳܗ: ܣ
Joh 6:22 ܘܰܠܝܰܘܡܳܐ ܕ݂ܒܳ݁ܬ݁ܪܶܗ ܗܰܘ ܟ݂ܶܢܫܳܐ ܕ݂ܩܳܐܶܡ ܗ̄ܘܳܐ ܒ݂ܥܶܒ݁ܪܳܐ ܕ݂ܝܰܡܳܐ ܚܙܰܘ ܕ݂ܰܣܦܺ݁ܝܢ̄ܬ݂ܳܐ ܐ̄ܚܪܺܬܳ݁ܐ ܠܰܝܬ݂ ܗ̄ܘܳܐ ܬ݂ܰܡܳܢ ܐܶܠܳܐ ܐܶܢ ܗܳܝ ܕ݂ܰܣܠܶܩܘ ܠܳܗ ܬ݂ܰܠܡܺܝܕܶ݁ܐ ܘܰܕ݁ܠܳܐ ܥܰܠ ܗ̄ܘܳܐ ܥܰܡܗܽܘܢ ܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ ܠܰܣܦܺ݁ܝܢ̄ܬ݂ܳܐ:
Joh 6:23 ܐܶܬܰ݁ܝ ܗ̄ܘܰܝ ܕ݂ܶܝܢ ܐܶܠܦܶ݁ܐ ܐ̄ܚܪܳܢܝܳܬܳ݁ܐ ܡܶܢ ܛܒܶ݁ܪܺܝܳܘܣ ܥܰܠ-ܓ݂ܶܢ̄ܒ݁ ܕ݂ܽܘܟ݂ܬܳ݁ܐ ܗܳܝ ܕ݂ܶܐܟܰ݁ܠܘ ܒ݂ܳܗ ܠܰܚܡܳܐ ܟ݂ܰܕ݁ ܒ݂ܰܪܶܟ݁ ܝܶܫܽܘܥ:
Joh 6:24 ܘܟܰ݁ܕ݁ ܚܙܳܐ ܗܰܘ ܟ݂ܶܢܫܳܐ ܕ݂ܠܳܐ ܗܘܳܐ ܬ݂ܰܡܳܢ ܝܶܫܽܘܥ ܐܳܦ݁ܠܳܐ ܬ݂ܰܠܡܺܝܕܰ݁ܘܗ̄ܝ ܣܠܶܩܘ ܠܗܳܠܶܝܢ ܐܶܠܦܶ݁ܐ ܘܶܐܬܰ݁ܘ ܠܰܟ݁ܦܰ݁ܪܢܰܚܽܘܡ ܘܒܳ݁ܥܶܝܢ ܗ̄ܘܰܘ ܠܶܗ ܠܝܶܫܽܘܥ:
Joh 6:25 ܘܟܰ݁ܕ݁ ܐܶܫܟ݂ܚܽܘܗ̄ܝ ܒ݂ܥܶܒ݁ܪܳܐ ܕ݂ܝܰܡܳܐ ܐܳܡܪܺܝܢ ܠܶܗ ܪܰܒ݂ܰܢ ܐܶܡܰܬ݁ܝ ܐܶܬܰ݁ܝܬ݂ ܠܗܳܪܟ݂ܳܐ:
Joh 6:26 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܒܳ݁ܥܶܝܢ ܐܢ̄ܬ݂ܽܘܢ ܠܺܝ ܠܳܐ ܗ̄ܘܳܐ ܡܶܛܽܠ ܕ݂ܰܚܙܰܝܬ݂ܽܘܢ ܐܳܬ݁ܘܳܬܳ݁ܐ ܐܶܠܳܐ ܕ݂ܶܐܟܰ݁ܠܬ݂ܽܘܢ ܠܰܚܡܳܐ ܘܰܣܒܰ݁ܥܬ݂ܽܘܢ:
Joh 6:27 ܠܳܐ ܬ݂ܶܦ݁ܠܚܽܘܢ ܡܶܐܟܽ݁ܘܠܬ݂ܳܐ ܕ݂ܳܐܒ݁ܕ݂ܳܐ ܐܶܠܳܐ ܡܶܐܟܽ݁ܘܠܬ݂ܳܐ ܕ݂ܰܡܩܰܘܝܳܐ ܠܚܰܝܶܐ ܕ݂ܰܠܥܳܠܰܡ ܐܰܝܕܳ݁ܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܢܶܬ݂ܶܠ ܠܟܽ݁ܘܢ ܠܗܳܢܳܐ ܓ݂ܶܝܪ ܐܰܒܳ݁ܐ ܚܬܰ݁ܡ ܐܰܠܳܗܳܐ:
Joh 6:28 ܐܳܡܪܺܝܢ ܠܶܗ ܡܳܢܳܐ ܢܶܥܒ݂ܶܕ݁ ܕ݂ܢܶܦ݁ܠܽܘܚ ܥܒܳ݁ܕܶ݁ܐ ܕ݂ܰܐܠܳܗܳܐ:
Joh 6:29 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܗܳܢܰܘ ܥܒܳ݁ܕܳ݁ܐ ܕ݂ܰܐܠܳܗܳܐ ܕ݂ܰܬ݁ܗܰܝܡܢܽܘܢ ܒ݂ܡܰܢ ܕ݂ܗܽܘ ܫܰܕ݂ܰܪ: ܣ
Joh 6:30 ܐܳܡܪܺܝܢ ܠܶܗ ܡܳܢܳܐ ܐܳܬܳ݁ܐ ܥܳܒܶ݁ܕ݁ ܐܰܢ̄ܬ݂ ܕ݂ܢܶܚܙܶܐ ܘܰܢܗܰܝܡܶܢ ܒ݂ܳܟ݁ ܡܳܢܳܐ ܣܳܥܰܪ ܐܰܢ̄ܬ݂:
Joh 6:31 ܐܰܒܳ݁ܗܰܝܢ ܡܰܢ̄ܢܳܐ ܐܶܟܰ݁ܠܘ ܒ݂ܡܰܕ݁ܒ݂ܪܳܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܠܰܚܡܳܐ ܡܶܢ ܫܡܰܝܳܐ ܝܰܗ̄ܒ݁ ܠܗܽܘܢ ܠܡܶܐܟܰ݁ܠ:
Joh 6:32 ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܗ̄ܘܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܠܰܚܡܳܐ ܡܶܢ ܫܡܰܝܳܐ ܐܶܠܳܐ ܐܳܒ݁ܝ ܝܳܗܶܒ݁ ܠܟܽ݁ܘܢ ܠܰܚܡܳܐ ܕ݂ܩܽܘܫܬ݂ܳܐ ܡܶܢ ܫܡܰܝܳܐ:
Joh 6:33 ܠܰܚܡܶܗ ܓ݂ܶܝܪ ܕ݂ܰܐܠܳܗܳܐ ܐܺܝܬܰ݁ܘܗ̄ܝ ܗܰܘ ܕ݂ܰܢܚܶܬ݁ ܡܶܢ ܫܡܰܝܳܐ ܘܝܳܗܶܒ݁ ܚܰܝܶܐ ܠܥܳܠܡܳܐ:
Joh 6:34 ܐܳܡܪܺܝܢ ܠܶܗ ܡܳܪܰܢ ܒ݂ܟܽ݁ܠܙܒܰ݁ܢ ܗܰܒ݁ ܠܰܢ ܠܰܚܡܳܐ ܗܳܢܳܐ: ܣ
Joh 6:35 ܐܳܡܰܪ ܠܗܽܘܢ ܝܶܫܽܘܥ ܐܶܢܳܐ ܐ̄ܢܳܐ ܠܰܚܡܳܐ ܕ݂ܚܰܝܶܐ ܣ ܡܰܢ ܕ݂ܳܐܬܶ݁ܐ ܠܘܳܬ݁ܝ ܠܳܐ ܢܶܟ݁ܦ݂ܰܢ ܘܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܢܶܨܗܶܐ ܠܥܳܠܰܡ:
Joh 6:36 ܐܶܠܳܐ ܐܶܡܪܶܬ݁ ܠܟܽ݁ܘܢ ܕ݂ܰܚܙܰܝܬ݂ܽܘܢܳܢܝ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ:
Joh 6:37 ܟ݂ܽܠ ܕ݂ܝܰܗ̄ܒ݁ ܠܺܝ ܐܳܒ݁ܝ ܠܘܳܬ݁ܝ ܢܺܐܬܶ݁ܐ ܘܡܰܢ ܕ݂ܰܠܘܳܬ݁ܝ ܢܺܐܬܶ݁ܐ ܠܳܐ ܐܰܦ݂ܩܶܗ ܠܒܰ݁ܪ:
Joh 6:38 ܕ݂ܢܶܚܬ݂ܶܬ݁ ܡܶܢ ܫܡܰܝܳܐ ܠܳܐ ܗ̄ܘܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܝ ܐܶܠܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ: ܣ
Joh 6:39 ܗܳܢܰܘ ܕ݂ܶܝܢ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ ܕ݂ܟܽ݁ܠ ܕ݂ܝܰܗ̄ܒ݁ ܠܺܝ ܠܳܐ ܐܰܘܒ݂ܶܕ݁ ܡܶܢܶܗ ܐܶܠܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ:
Joh 6:40 ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܟܽ݁ܠ ܕ݂ܚܳܙܶܐ ܠܰܒ݁ܪܳܐ ܘܰܡܗܰܝܡܶܢ ܒ݂ܶܗ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ: ܣ
Joh 6:41 ܝܺܗܽܘܕܳ݁ܝܶܐ ܕ݂ܶܝܢ ܪܳܛܢܺܝܢ ܗ̄ܘܰܘ ܥܠܰܘܗ̄ܝ ܕ݂ܶܐܡܰܪ ܕ݂ܶܐܢܳܐ ܐ̄ܢܳܐ ܠܰܚܡܳܐ ܕ݂ܢܶܚܬ݂ܶܬ݁ ܡܶܢ ܫܡܰܝܳܐ:
Joh 6:42 ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܝܶܫܽܘܥ ܒ݂ܪܶܗ ܕ݂ܝܰܘܣܶܦ݁ ܗܰܘ ܕ݂ܰܚܢܰܢ ܝܳܕ݁ܥܺܝܢ ܠܰܐܒܽ݁ܘܗ̄ܝ ܘܠܶܐܡܶܗ ܘܰܐܝܟ݂ܰܢܳܐ ܐܳܡܰܪ ܗܳܢܳܐ ܕ݂ܡܶܢ ܫܡܰܝܳܐ ܢܶܚܬ݂ܶܬ݁: ܣ
Joh 6:43 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܬ݂ܶܪܛܢܽܘܢ ܚܰܕ݁ ܥܰܡ ܚܰܕ݁:
Joh 6:44 ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܺܐܬܶ݁ܐ ܠܘܳܬ݁ܝ ܐܶܠܳܐ ܐܶܢ ܢܰܓ݁ܕ݂ܶܗ ܐܰܒܳ݁ܐ ܕ݂ܫܰܕ݂ܪܰܢܝ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ:
Joh 6:45 ܟ݂ܬܺ݁ܝܒ݁ ܓ݂ܶܝܪ ܒ݂ܰܢܒܺ݁ܝܳܐ ܕ݂ܢܶܗܘܽܘܢ ܟ݂ܽܠܗܽܘܢ ܡܰܠܦܶ݁ܐ ܕ݂ܰܐܠܳܗܳܐ ܟ݂ܽܠ ܡܰܢ ܕ݂ܫܳܡܰܥ ܗܳܟܺ݁ܝܠ ܡܶܢ ܐܰܒܳ݁ܐ ܘܝܳܠܶܦ݁ ܡܶܢܶܗ ܐܳܬܶ݁ܐ ܠܘܳܬ݁ܝ:
Joh 6:46 ܠܳܐ ܗ̄ܘܳܐ ܕ݂ܚܳܙܶܐ ܐ̄ܢܳܫ ܠܰܐܒܳ݁ܐ ܐܶܠܳܐ ܡܰܢ ܕ݂ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܗܰܘ ܗܽ̄ܘ ܚܳܙܶܐ ܠܰܐܒܳ݁ܐ: ܣ
Joh 6:47 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܗܰܝܡܶܢ ܒ݂ܺܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ: ܣ
Joh 6:48 ܐܶܢܳܐ ܐ̄ܢܳܐ ܠܰܚܡܳܐ ܕ݂ܚܰܝܶܐ:
Joh 6:49 ܐܰܒܳ݁ܗܰܝܟ݂ܽܘܢ ܐܶܟܰ݁ܠܘ ܡܰܢ̄ܢܳܐ ܒ݂ܡܰܕ݁ܒ݂ܪܳܐ ܘܡܺܝܬ݁ܘ:
Joh 6:50 ܗܳܢܰܘ ܕ݂ܶܝܢ ܠܰܚܡܳܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܢܶܐܟܽ݁ܘܠ ܐ̄ܢܳܫ ܡܶܢܶܗ ܘܠܳܐ ܢܡܽܘܬ݁:
Joh 6:51 ܐܶܢܳܐ ܐ̄ܢܳܐ ܠܰܚܡܳܐ ܚܰܝܳܐ ܕ݂ܡܶܢ ܫܡܰܝܳܐ ܢܶܚܬ݂ܶܬ݁ ܘܶܐܢ ܐ̄ܢܳܫ ܢܶܐܟܽ݁ܘܠ ܡܶܢ ܗܳܢܳܐ ܠܰܚܡܳܐ ܢܺܚܶܐ ܠܥܳܠܰܡ ܘܠܰܚܡܳܐ ܐܰܝܢܳܐ ܕ݂ܶܐܢܳܐ ܐܶܬ݂ܶܠ ܦ݂ܰܓ݁ܪܝ ܗܽ̄ܘ ܕ݂ܥܰܠ ܐܰܦ݂ܰܝ ܚܰܝܰܘܗ̄ܝ ܕ݂ܥܳܠܡܳܐ ܝܳܗܶܒ݁ ܐ̄ܢܳܐ: ܣ
Joh 6:52 ܢܳܨܶܝܢ ܗ̄ܘܰܘ ܕ݂ܶܝܢ ܝܺܗܽܘܕܳ݁ܝܶܐ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܐܰܝܟ݂ܰܢܳܐ ܡܶܫܟ݂ܰܚ ܗܳܢܳܐ ܦ݂ܰܓ݁ܪܶܗ ܕ݂ܢܶܬ݂ܶܠ ܠܰܢ ܠܡܶܐܟܰ݁ܠ:
Joh 6:53 ܘܶܐܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܠܳܐ ܬ݂ܶܐܟ݁ܠܽܘܢ ܦ݂ܰܓ݁ܪܶܗ ܕ݂ܰܒ݁ܪܶܗ ܕ݂ܐ̄ܢܳܫܳܐ ܘܬܶ݁ܫܬ݂ܽܘܢ ܕ݂ܡܶܗ ܠܰܝܬ݂ ܠܟܽ݁ܘܢ ܚܰܝܶܐ ܒ݂ܰܩܢܽܘܡܟܽ݁ܘܢ:
Joh 6:54 ܡܰܢ ܕ݂ܳܐܟܶ݁ܠ ܕ݂ܶܝܢ ܡܶܢ ܦ݂ܰܓ݁ܪܝ ܘܫܳܬܶ݁ܐ ܡܶܢ ܕ݂ܶܡܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ: ܣ
Joh 6:55 ܦ݂ܰܓ݁ܪܝ ܓ݂ܶܝܪ ܫܰܪܺܝܪܳܐܝܺܬ݁ ܐܺܝܬܰ݁ܘܗ̄ܝ ܡܶܐܟܽ݁ܘܠܬ݂ܳܐ ܘܕܶ݁ܡܝ ܫܰܪܺܝܪܳܐܝܺܬ݁ ܐܺܝܬܰ݁ܘܗ̄ܝ ܡܰܫܬ݂ܝܳܐ:
Joh 6:56 ܡܰܢ ܕ݂ܳܐܟܶ݁ܠ ܦ݂ܰܓ݁ܪܝ ܘܫܳܬܶ݁ܐ ܕ݂ܶܡܝ ܒ݂ܺܝ ܡܩܰܘܶܐ ܘܶܐܢܳܐ ܒ݂ܶܗ:
Joh 6:57 ܐܰܝܟ݂ܰܢܳܐ ܕ݂ܫܰܕ݂ܪܰܢܝ ܐܰܒܳ݁ܐ ܚܰܝܳܐ ܘܶܐܢܳܐ ܚܰܝ ܐ̄ܢܳܐ ܡܶܛܽܠ ܐܰܒܳ݁ܐ ܘܡܰܢ ܕ݂ܢܶܐܟ݁ܠܰܢܝ ܐܳܦ݁ ܗܽܘ ܢܺܚܶܐ ܡܶܛܽܠܳܬ݁ܝ:
Joh 6:58 ܗܳܢܰܘ ܠܰܚܡܳܐ ܕ݂ܰܢܚܶܬ݁ ܡܶܢ ܫܡܰܝܳܐ ܠܳܐ ܗ̄ܘܳܐ ܐܰܝܟ݁ ܕ݂ܶܐܟܰ݁ܠܘ ܐܰܒܳ݁ܗܰܝܟ݂ܽܘܢ ܡܰܢ̄ܢܳܐ ܘܡܺܝܬ݁ܘ ܡܰܢ ܕ݂ܳܐܟܶ݁ܠ ܗܳܢܳܐ ܠܰܚܡܳܐ ܢܺܚܶܐ ܠܥܳܠܰܡ ܣܣ:
Joh 6:59 ܗܳܠܶܝܢ ܐܶܡܰܪ ܒ݂ܰܟ݁ܢܽܘܫܬ݂ܳܐ ܟ݂ܰܕ݁ ܡܰܠܶܦ݁ ܒ݂ܰܟ݁ܦܰ݁ܪܢܰܚܽܘܡ:
Joh 6:60 ܘܣܰܓ݂ܺܝܶܐܐ ܕ݂ܰܫܡܰܥܘ ܡܶܢ ܬ݂ܰܠܡܺܝܕܰ݁ܘܗ̄ܝ ܐܳܡܪܺܝܢ ܩܰܫܝܳܐ ܗ̄ܝ ܡܶܠܬܳ݁ܐ ܗܳܕܶ݁ܐ ܡܰܢܽܘ ܡܶܫܟ݂ܰܚ ܠܡܶܫܡܥܳܗ ܣ݂ ܣ݂:
Joh 6:61 ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܢܰܦ݁ܫܶܗ ܕ݂ܪܳܛܢܺܝܢ ܥܰܠ ܗܳܕܶ݁ܐ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܗܳܕܶ݁ܐ ܡܰܟ݁ܫܠܳܐ ܠܟܽ݁ܘܢ:
Joh 6:62 ܐܶܢ ܬ݂ܶܚܙܽܘܢ ܗܳܟܺ݁ܝܠ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܣܳܠܶܩ ܠܰܐܬܰ݁ܪ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܩܕܺ݁ܝܡ: ܣ
Joh 6:63 ܪܽܘܚܳܐ ܗ̄ܝ ܕ݂ܡܰܚܝܳܐ ܦ݂ܰܓ݁ܪܳܐ ܠܳܐ ܡܰܗܢܶܐ ܡܶܕ݂ܶܡ ܡܶܠܶܐ ܕ݂ܶܐܢܳܐ ܡܰܠܠܶܬ݁ ܥܰܡܟܽ݁ܘܢ ܪܽܘܚܳܐ ܐܶܢܶܝܢ ܘܚܰܝܶܐ ܐܶܢܶܝܢ: ܣ
Joh 6:64 ܐܶܠܳܐ ܐܺܝܬ݁ ܐ̄ܢܳܫܳܐ ܡܶܢܟܽ݁ܘܢ ܕ݂ܠܳܐ ܡܗܰܝܡܢܺܝܢ ܝܳܕܰ݁ܥ ܗ̄ܘܳܐ ܓ݂ܶܝܪ ܝܶܫܽܘܥ ܡܶܢ ܩܕܺ݁ܝܡ ܡܰܢ ܐܶܢܽܘܢ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ ܘܡܰܢܽܘ ܗܰܘ ܕ݂ܡܰܫܠܶܡ ܠܶܗ:
Joh 6:65 ܘܶܐܡܰܪ ܗ̄ܘܳܐ ܠܗܽܘܢ ܡܶܛܽܠ ܗܳܢܳܐ ܐܶܡܪܶܬ݁ ܠܟܽ݁ܘܢ ܕ݂ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܺܐܬܶ݁ܐ ܠܘܳܬ݁ܝ ܐܶܠܳܐ ܝܺܗܺܝܒ݁ ܠܶܗ ܡܶܢ ܐܳܒ݁ܝ:
Joh 6:66 ܡܶܛܽܠ ܗܳܕܶ݁ܐ ܡܶܠܬܳ݁ܐ ܣܰܓ݂ܺܝܶܐܐ ܡܶܢ ܬ݂ܰܠܡܺܝܕܰ݁ܘܗ̄ܝ ܐܶܙܰܠܘ ܠܒܶ݁ܣܬ݂ܰܪܗܽܘܢ ܘܠܳܐ ܡܗܰܠܟܺ݁ܝܢ ܗ̄ܘܰܘ ܥܰܡܶܗ:
Joh 6:67 ܘܶܐܡܰܪ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܠܡܳܐ ܐܳܦ݁ ܐܰܢ̄ܬ݂ܽܘܢ ܨܳܒܶ݁ܝܢ ܐܢ̄ܬ݂ܽܘܢ ܠܡܺܐܙܰܠ: ܣ
Joh 6:68 ܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܡܳܪܝ ܠܘܳܬ݁ ܡܰܢ ܢܺܐܙܰܠ ܡܶܠܶܐ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܳܟ݁:
Joh 6:69 ܘܰܚܢܰܢ ܗܰܝܡܶܢܢ ܘܺܝܕܰ݁ܥܢ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ
Joh 6:70 ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܐܶܢܳܐ ܓ݂ܒܺ݁ܝܬ݁ܟܽ݁ܘܢ ܠܰܬ݁ܪܶܥܣܰܪ ܘܡܶܢܟܽ݁ܘܢ ܚܰܕ݁ ܣܳܛܳܢܳܐ ܗܽܘ:
Joh 6:71 ܐܶܡܰܪ ܗ̄ܘܳܐ ܕ݂ܶܝܢ ܥܰܠ ܝܺܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ ܗܽܘ ܓ݂ܶܝܪ ܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ ܚܰܕ݁ ܡܶܢ ܬ݂ܪܶܥܣܰܪ: ܣ
Joh 7:1 ܒ݂ܳܬܰ݁ܪ ܗܳܠܶܝܢ ܡܗܰܠܶܟ݁ ܗ̄ܘܳܐ ܝܶܫܽܘܥ ܒ݂ܰܓ݁ܠܺܝܠܳܐ ܠܳܐ ܓ݂ܶܝܪ ܨܳܒܶ݁ܐ ܗ̄ܘܳܐ ܠܰܡܗܰܠܳܟܽ݁ܘ ܒ݂ܺܝܗܽܘܕ݁ ܡܶܛܽܠ ܕ݂ܺܝܗܽܘܕܳ݁ܝܶܐ ܒ݂ܳܥܶܝܢ ܗ̄ܘܰܘ ܠܡܶܩܛܠܶܗ: ܣ
Joh 7:2 ܘܩܰܪܺܝܒ݁ ܗ̄ܘܳܐ ܥܰܕ݁ܥܺܕܳ݁ܐ ܕ݂ܰܡܛܰܠܶܐ ܕ݂ܺܝܗܽܘܕܳ݁ܝܶܐ:
Joh 7:3 ܘܶܐܡܰܪܘ ܠܶܗ ܐܰܚܰܘܗ̄ܝ ܠܝܶܫܽܘܥ ܫܰܢܳܐ ܠܳܟ݁ ܡܶܟ݂ܳܐ ܘܙܶܠ ܠܺܝܗܽܘܕ݁ ܕ݂ܢܶܚܙܽܘܢ ܬ݂ܰܠܡܺܝܕܰ݁ܝܟְ݂ ܥܒܳ݁ܕܶ݁ܐ ܕ݂ܥܳܒܶ݁ܕ݁ ܐܰܢ̄ܬ݂:
Joh 7:4 ܠܰܝܬ݂ ܓ݂ܶܝܪ ܐ̄ܢܳܫ ܕ݂ܥܳܒܶ݁ܕ݁ ܡܶܕ݂ܶܡ ܒ݂ܛܽܘܫܝܳܐ ܘܨܳܒܶ݁ܐ ܗܽܘ ܕ݂ܰܒ݁ܓܶ݁ܠܝܳܐ ܢܶܗܘܶܐ ܐܶܢ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܚܰܘܳܐ ܢܰܦ݁ܫܳܟ݁ ܠܥܳܠܡܳܐ:
Joh 7:5 ܐܳܦ݁ ܠܳܐ ܓ݂ܶܝܪ ܐܰܚܰܘܗ̄ܝ ܗܰܝܡܶܢܘ ܗ̄ܘܰܘ ܒ݂ܶܗ ܒ݂ܝܶܫܽܘܥ:
Joh 7:6 ܐܳܡܰܪ ܠܗܽܘܢ ܝܶܫܽܘܥ ܙܰܒ݁ܢܝ ܕ݂ܺܝܠܝ ܥܕܰ݁ܡܳܐ ܠܗܳܫܳܐ ܠܳܐ ܡܛܳܐ ܙܰܒ݁ܢܟܽ݁ܘܢ ܕ݂ܶܝܢ ܕ݂ܺܝܠܟܽ݁ܘܢ ܒ݂ܟܽ݁ܠ ܥܶܕ݂ܳܢ ܡܛܰܝܰܒ݁:
Joh 7:7 ܠܳܐ ܡܶܫܟ݂ܰܚ ܥܳܠܡܳܐ ܠܡܶܣܢܳܟܽ݁ܘܢ ܠܺܝ ܕ݂ܶܝܢ ܣܳܢܶܐ ܡܶܛܽܠ ܕ݂ܶܐܢܳܐ ܡܰܣܗܶܕ݁ ܐ̄ܢܳܐ ܥܠܰܘܗ̄ܝ ܕ݂ܰܥܒܳ݁ܕܰ݁ܘܗ̄ܝ ܒ݂ܺܝܫܺܝܢ ܐܶܢܽܘܢ:
Joh 7:8 ܐܰܢ̄ܬ݂ܽܘܢ ܣܰܩܘ ܠܥܰܕ݁ܥܺܕܳ݁ܐ ܗܳܢܳܐ ܐܶܢܳܐ ܠܳܐ ܣܳܠܶܩ ܐ̄ܢܳܐ ܗܳܫܳܐ ܠܥܰܕ݁ܥܺܕܳ݁ܐ ܗܳܢܳܐ ܡܶܛܽܠ ܕ݂ܙܰܒ݁ܢܳܐ ܕ݂ܺܝܠܝ ܠܳܐ ܥܕܰ݁ܟ݂ܺܝܠ ܫܠܶܡ:
Joh 7:9 ܗܳܠܶܝܢ ܐܶܡܰܪ ܘܦܳ݁ܫ ܠܶܗ ܒ݂ܰܓ݁ܠܺܝܠܳܐ:
Joh 7:10 ܟ݂ܰܕ݁ ܕ݂ܶܝܢ ܣܠܶܩܘ ܐܰܚܰܘܗ̄ܝ ܠܥܰܕ݁ܥܺܕܳ݁ܐ ܗܳܝܕ݂ܶܝܢ ܐܳܦ݁ ܗܽܘ ܣܠܶܩ ܠܳܐ ܒ݂ܓܶ݁ܠܝܳܐ ܐܶܠܳܐ ܐܰܝܟ݁ ܕ݂ܰܒ݁ܛܽܘܫܝܳܐ:
Joh 7:11 ܝܺܗܽܘܕܳ݁ܝܶܐ ܕ݂ܶܝܢ ܒ݂ܳܥܶܝܢ ܗ̄ܘܰܘ ܠܶܗ ܒ݂ܥܰܕ݁ܥܺܕܳ݁ܐ ܘܳܐܡܪܺܝܢ ܗ̄ܘܰܘ ܐܰܝܟ݂ܰܘ ܗܰܘ:
Joh 7:12 ܘܪܶܛܢܳܐ ܣܰܓ݂ܺܝܳܐܐ ܡܶܛܽܠܳܬܶ݁ܗ ܐܺܝܬ݁ ܗ̄ܘܳܐ ܒ݂ܟܶ݁ܢܫܳܐ ܐܺܝܬ݁ ܗ̄ܘܰܘ ܓ݂ܶܝܪ ܕ݂ܳܐܡܪܺܝܢ ܕ݂ܛܳܒ݁ ܗܽ̄ܘ ܘܰܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܠܳܐ ܐܶܠܳܐ ܡܰܛܥܶܐ ܠܥܰܡܳܐ:
Joh 7:13 ܠܳܐ ܕ݂ܶܝܢ ܐ̄ܢܳܫ ܓ݂ܰܠܝܳܐܝܺܬ݁ ܡܡܰܠܶܠ ܗ̄ܘܳܐ ܥܠܰܘܗ̄ܝ ܡܶܛܽܠ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ:
Joh 7:14 ܟ݂ܰܕ݁ ܕ݂ܶܝܢ ܦ݂ܠܰܓ݁ܘ ܝܰܘܡܳܬܳ݁ܐ ܕ݂ܥܰܕ݁ܥܺܕܳ݁ܐ ܣܠܶܩ ܝܶܫܽܘܥ ܠܗܰܝܟ݂ܠܳܐ ܘܡܰܠܶܦ݁ ܗ̄ܘܳܐ:
Joh 7:15 ܘܡܶܬ݂ܕ݂ܰܡܪܺܝܢ ܗ̄ܘܰܘ ܝܺܗܽܘܕܳ݁ܝܶܐ ܘܳܐܡܪܺܝܢ ܐܰܝܟ݂ܰܢܳܐ ܝܳܕܰ݁ܥ ܗܳܢܳܐ ܣܶܦ݁ܪܳܐ ܟ݂ܰܕ݁ ܠܳܐ ܝܺܠܶܦ݁:
Joh 7:16 ܥܢܳܐ ܝܶܫܽܘܥ ܘܶܐܡܰܪ ܝܽܘܠܦ݂ܳܢܝ ܠܳܐ ܗܘܳܐ ܕ݂ܺܝܠܝ ܐܶܠܳܐ ܕ݂ܗܰܘ ܕ݂ܫܰܕ݂ܪܰܢܝ:
Joh 7:17 ܡܰܢ ܕ݂ܨܳܒܶ݁ܐ ܕ݂ܢܶܥܒ݂ܶܕ݁ ܨܶܒ݁ܝܳܢܶܗ ܡܶܣܬ݂ܰܟ݂ܰܠ ܝܽܘܠܦ݂ܳܢܝ ܐܶܢ ܡܶܢ ܐܰܠܳܗܳܐ ܗܽܘ ܐܰܘ ܐܶܢܳܐ ܡܶܢ ܨܒܽ݁ܘܬ݁ ܢܰܦ݁ܫܝ ܡܡܰܠܶܠ ܐ̄ܢܳܐ:
Joh 7:18 ܡܰܢ ܕ݂ܡܶܢ ܨܒܽ݁ܘܬ݁ ܪܶܥܝܳܢܶܗ ܡܡܰܠܶܠ ܫܽܘܒ݁ܚܳܐ ܠܢܰܦ݁ܫܶܗ ܒ݂ܳܥܶܐ ܗܰܘ ܕ݂ܶܝܢ ܕ݂ܫܽܘܒ݁ܚܳܐ ܕ݂ܡܰܢ ܕ݂ܫܰܕ݂ܪܶܗ ܒ݂ܳܥܶܐ ܫܰܪܺܝܪ ܗܽ̄ܘ ܘܥܰܘܠܳܐ ܒ݂ܠܶܒ݂ܶܗ ܠܳܐ ܐܺܝܬ݁:
Joh 7:19 ܠܳܐ ܗ̄ܘܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܢܳܡܽܘܣܳܐ ܘܠܳܐ ܐ̄ܢܳܫ ܡܶܢܟܽ݁ܘܢ ܢܳܛܰܪ ܢܳܡܽܘܣܳܐ:
Joh 7:20 ܡܳܢܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܥܢܳܐ ܟ݂ܶܢܫܳܐ ܘܳܐܡܪܺܝܢ ܕ݂ܰܝܘܳܐ ܐܺܝܬ݁ ܠܳܟ݁ ܡܰܢܽܘ ܒ݂ܳܥܶܐ ܠܡܶܩܛܠܳܟ݁:
Joh 7:21 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܚܰܕ݁ ܥܒܳ݁ܕܳ݁ܐ ܥܶܒ݁ܕ݂ܶܬ݁ ܘܟܽ݁ܠܟܽ݁ܘܢ ܡܶܬ݂ܕ݂ܰܡܪܺܝܢ ܐܢ̄ܬ݂ܽܘܢ:
Joh 7:22 ܡܶܛܽܠ ܗܳܢܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܓ݂ܙܽܘܪܬ݂ܳܐ ܠܳܐ ܗ̄ܘܳܐ ܡܶܛܽܠ ܕ݂ܡܶܢܶܗ ܗ̄ܝ ܡܶܢ ܡܽܘܫܶܐ ܐܶܠܳܐ ܕ݂ܡܶܢ ܐܰܒܳ݁ܗܳܬܳ݁ܐ ܗ̄ܝ ܘܰܒ݁ܫܰܒ݂ܬܳ݁ܐ ܓ݂ܳܙܪܺܝܢ ܐܢ̄ܬ݂ܽܘܢ ܒ݂ܰܪܢܳܫܳܐ:
Joh 7:23 ܐܶܢ ܒ݂ܰܪܢܳܫܳܐ ܡܶܬ݁ܓ݂ܙܰܪ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܡܶܛܽܠ ܕ݂ܠܳܐ ܢܶܫܬ݂ܪܶܐ ܢܳܡܽܘܣܳܐ ܕ݂ܡܽܘܫܶܐ ܥܠܰܝ ܪܳܛܢܺܝܢ ܐܢ̄ܬ݂ܽܘܢ ܕ݂ܟܽ݁ܠܶܗ ܒ݂ܰܪܢܳܫܳܐ ܐܰܚܠܡܶܬ݁ ܒ݂ܝܰܘܡܳܐ ܕ݂ܫܰܒ݂ܬܳ݁ܐ:
Joh 7:24 ܠܳܐ ܬ݂ܶܗܘܽܘܢ ܕ݂ܳܝܢܺܝܢ ܒ݂ܡܰܣܰܒ݁ ܒ݂ܰܐܦ݂ܶܐ ܐܶܠܳܐ ܕ݂ܺܝܢܳܐ ܟ݂ܺܐܢܳܐ ܕ݂ܽܘܢܘ: ܣ
Joh 7:25 ܘܳܐܡܪܺܝܢ ܗ̄ܘܰܘ ܐ̄ܢܳܫܳܐ ܡܶܢ ܐܽܘܪܺܫܠܶܡ ܠܰܘ ܗܳܢܰܘ ܗܰܘ ܕ݂ܒܳ݁ܥܶܝܢ ܠܡܶܩܛܰܠ:
Joh 7:26 ܘܗܳܐ ܓ݂ܰܠܝܳܐܝܺܬ݁ ܡܡܰܠܶܠ ܘܡܶܕ݂ܶܡ ܠܳܐ ܐܳܡܪܺܝܢ ܠܶܗ ܕ݂ܰܠܡܳܐ ܝܺܕܰ݁ܥܘ ܩܰܫܺܝܫܰܝܢ ܕ݂ܗܳܢܰܘ ܫܰܪܺܝܪܳܐܝܺܬ݁ ܡܫܺܝܚܳܐ:
Joh 7:27 ܐܶܠܳܐ ܠܗܳܢܳܐ ܝܳܕ݁ܥܺܝܢ ܚ̄ܢܰܢ ܡܶܢ ܐܰܝܡܶܟ݂ܳܐ ܗܽܘ ܡܫܺܝܚܳܐ ܕ݂ܶܝܢ ܐܶܡܰܬ݁ܝ ܕ݂ܳܐܬܶ݁ܐ ܠܳܐ ܐ̄ܢܳܫ ܝܳܕܰ݁ܥ ܡܶܢ ܐܰܝܡܶܟ݂ܳܐ ܗܽܘ: ܣ
Joh 7:28 ܘܰܐܪܺܝܡ ܝܶܫܽܘܥ ܩܳܠܶܗ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܘܶܐܡܰܪ ܘܠܺܝ ܝܳܕ݁ܥܺܝܢ ܐܢ̄ܬ݂ܽܘܢ ܘܡܶܢ ܐܰܝܡܶܟ݂ܳܐ ܐ̄ܢܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܡܶܢ ܨܒܽ݁ܘܬ݁ ܢܰܦ݁ܫܝ ܠܳܐ ܐܶܬܺ݁ܝܬ݁ ܐܶܠܳܐ ܫܰܪܺܝܪ ܗܽ̄ܘ ܡܰܢ ܕ݂ܫܰܕ݂ܪܰܢܝ ܗܰܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ:
Joh 7:29 ܐܶܢܳܐ ܕ݂ܶܝܢ ܝܳܕܰ݁ܥ ܐ̄ܢܳܐ ܠܶܗ ܕ݂ܡܶܢ ܠܘܳܬܶ݁ܗ ܐܶܢܳܐ ܘܗܽܘ ܫܰܕ݂ܪܰܢܝ: ܣ
Joh 7:30 ܘܰܒ݁ܥܰܘ ܠܡܶܐܚܕ݂ܶܗ ܘܠܳܐ ܐ̄ܢܳܫ ܐܰܪܡܺܝ ܥܠܰܘܗ̄ܝ ܐܺܝܕܰ݁ܝܳܐ ܡܶܛܽܠ ܕ݂ܠܳܐ ܥܕܰ݁ܟ݂ܺܝܠ ܐܶܬܳ݁ܬ݁ ܗ̄ܘܳܬ݁ ܫܳܥܬܶ݁ܗ: ܣ
Joh 7:31 ܣܰܓ݂ܺܝܶܐܐ ܕ݂ܶܝܢ ܡܶܢ ܟ݂ܶܢܫܳܐ ܗܰܝܡܶܢܘ ܒ݂ܶܗ ܘܳܐܡܪܺܝܢ ܡܫܺܝܚܳܐ ܡܳܐ ܕ݂ܳܐܬܶ݁ܐ ܠܡܳܐ ܕ݂ܝܰܬ݂ܺܝܪܳܢ ܡܶܢ ܗܳܠܶܝܢ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܗܳܢܳܐ ܥܳܒܶ݁ܕ݁:
Joh 7:32 ܘܰܫܡܰܥܘ ܦ݂ܪܺܝܫܶܐ ܠܟܶ݁ܢܫܶܐ ܕ݂ܰܡܡܰܠܠܺܝܢ ܥܠܰܘܗ̄ܝ ܗܳܠܶܝܢ ܘܫܰܕ݂ܰܪܘ ܗܶܢܽܘܢ ܘܪܰܒ݂ܰܝ-ܟ݂ܳܗܢܶܐ ܕ݂ܰܚܫܶܐ ܕ݂ܢܶܐܚܕ݂ܽܘܢܳܝܗ̄ܝ: ܣ
Joh 7:33 ܘܶܐܡܰܪ ܝܶܫܽܘܥ ܩܰܠܺܝܠ ܬ݂ܽܘܒ݁ ܙܰܒ݁ܢܳܐ ܥܰܡܟܽ݁ܘܢ ܐܶܢܳܐ ܘܳܐܙܶܠ ܐ̄ܢܳܐ ܠܘܳܬ݁ ܡܰܢ ܕ݂ܫܰܕ݂ܪܰܢܝ:
Joh 7:34 ܘܬܶ݁ܒ݁ܥܽܘܢܳܢܝ ܘܠܳܐ ܬ݂ܶܫܟ݂ܚܽܘܢܳܢܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:
Joh 7:35 ܐܳܡܪܺܝܢ ܝܺܗܽܘܕܳ݁ܝܶܐ ܒ݂ܢܰܦ݁ܫܗܽܘܢ ܠܰܐܝܟ݂ܳܐ ܥܬܺ݁ܝܕ݁ ܗܳܢܳܐ ܠܡܺܐܙܰܠ ܕ݂ܰܚܢܰܢ ܠܳܐ ܡܶܫܟ݂ܚܺܝܢ ܚ̄ܢܰܢ ܠܶܗ ܠܡܳܐ ܟ݂ܰܝ ܠܰܐܬ݁ܪܰܘܳܬܳ݁ܐ ܕ݂ܥܰܡ̄ܡܶܐ ܥܬܺ݁ܝܕ݁ ܕ݂ܢܺܐܙܰܠ ܘܢܰܠܶܦ݁ ܠܚܰܢܦܶ݁ܐ:
Joh 7:36 ܡܳܢܳܐ ܗܺܝ ܗܳܕܶ݁ܐ ܡܶܠܬܳ݁ܐ ܕ݂ܶܐܡܰܪ ܕ݂ܬܶ݁ܒ݁ܥܽܘܢܳܢܝ ܘܠܳܐ ܬ݂ܶܫܟ݂ܚܽܘܢܳܢܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ ܣ݂ ܣ݂:
Joh 7:37 ܒ݂ܝܰܘܡܳܐ ܕ݂ܶܝܢ ܪܰܒ݂ܳܐ ܕ݂ܺܐܝܬܰ݁ܘܗ̄ܝ ܐ̄ܚܪܳܝܳܐ ܕ݂ܥܰܕ݁ܥܺܕܳ݁ܐ ܩܳܐܶܡ ܗ̄ܘܳܐ ܝܶܫܽܘܥ ܘܩܳܥܶܐ ܘܳܐܡܰܪ ܐܶܢ ܐ̄ܢܳܫ ܨܗܶܐ ܢܺܐܬܶ݁ܐ ܠܘܳܬ݁ܝ ܘܢܶܫܬ݂ܶܐ:
Joh 7:38 ܟ݂ܽܠ ܡܰܢ ܕ݂ܰܡܗܰܝܡܶܢ ܒ݂ܺܝ ܐܰܝܟ݂ܰܢܳܐ ܕ݂ܶܐܡܰܪܘ ܟ݂ܬܳ݁ܒܶ݁ܐ ܢܰܗܪܰܘܳܬܳ݁ܐ ܕ݂ܡܰܝܳܐ ܚܰܝܶܐ ܢܶܪܕ݂ܽܘܢ ܡܶܢ ܟ݂ܰܪܣܶܗ:
Joh 7:39 ܗܳܕܶ݁ܐ ܕ݂ܶܝܢ ܐܶܡܰܪ ܥܰܠ ܪܽܘܚܳܐ ܕ݂ܰܥܬܺ݁ܝܕܺ݁ܝܢ ܗ̄ܘܰܘ ܠܰܡܩܰܒ݂ܳܠܽܘ ܐܰܝܠܶܝܢ ܕ݂ܰܡܗܰܝܡܢܺܝܢ ܒ݂ܶܗ ܠܳܐ ܓ݂ܶܝܪ ܥܕܰ݁ܟ݂ܺܝܠ ܐܶܬ݁ܝܰܗܒ݂ܰܬ݁ ܗ̄ܘܳܬ݁ ܪܽܘܚܳܐ ܡܶܛܽܠ ܕ݂ܠܳܐ ܥܕܰ݁ܟ݂ܺܝܠ ܐܶܫܬ݂ܰܒ݂ܰܚ ܗ̄ܘܳܐ ܝܶܫܽܘܥ: ܣ
Joh 7:40 ܣܰܓ݂ܺܝܶܐܐ ܕ݂ܶܝܢ ܡܶܢ ܟ݂ܶܢܫܶܐ ܕ݂ܰܫܡܰܥܘ ܡܶܠܰܘܗ̄ܝ ܐܳܡܪܺܝܢ ܗ̄ܘܰܘ ܗܳܢܰܘ ܫܰܪܺܝܪܳܐܝܺܬ݁ ܢܒܺ݁ܝܳܐ:
Joh 7:41 ܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܗܳܢܰܘ ܡܫܺܝܚܳܐ ܐ̄ܚܪܳܢܶܐ ܐܳܡܪܺܝܢ ܕ݂ܰܠܡܳܐ ܡܶܢ ܓ݂ܠܺܝܠܳܐ ܐܳܬܶ݁ܐ ܡܫܺܝܚܳܐ:
Joh 7:42 ܠܳܐ ܗ̄ܘܳܐ ܟ݂ܬܳ݁ܒܳ݁ܐ ܐܶܡܰܪ ܕ݂ܡܶܢ ܙܰܪܥܶܗ ܕ݂ܕܰ݁ܘܺܝܕ݁ ܘܡܶܢ ܒ݂ܶܝܬ݁-ܠܚܶܡ ܩܪܺܝܬܳ݁ܐ ܕ݂ܺܝܠܶܗ ܕ݂ܕܰ݁ܘܺܝܕ݁ ܐܳܬܶ݁ܐ ܡܫܺܝܚܳܐ:
Joh 7:43 ܘܰܗܘܳܬ݁ ܗ̄ܘܳܬ݁ ܦ݂ܳܠܓ݂ܽܘܬܳ݁ܐ ܒ݂ܟܶ݁ܢܫܶܐ ܡܶܛܽܠܳܬܶ݁ܗ:
Joh 7:44 ܘܺܐܝܬ݁ ܗ̄ܘܰܘ ܐ̄ܢܳܫܺܝܢ ܡܶܢܗܽܘܢ ܕ݂ܨܳܒܶ݁ܝܢ ܗ̄ܘܰܘ ܕ݂ܢܶܐܚܕ݂ܽܘܢܳܝܗ̄ܝ ܐܶܠܳܐ ܠܳܐ ܐ̄ܢܳܫ ܐܰܪܡܺܝ ܥܠܰܘܗ̄ܝ ܐܺܝܕܰ݁ܝܳܐ: ܣ
Joh 7:45 ܘܶܐܬܰ݁ܘ ܕ݂ܰܚܫܶܐ ܗܳܢܽܘܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܘܶܐܡܰܪܘ ܠܗܽܘܢ ܟ݂ܳܗܢܶܐ ܠܡܳܢܳܐ ܠܳܐ ܐܰܝܬ݂ܺܝܬ݂ܽܘܢܳܝܗ̄ܝ:
Joh 7:46 ܐܳܡܪܺܝܢ ܠܗܽܘܢ ܕ݂ܰܚܫܶܐ ܠܳܐ ܡܶܡܬܽ݁ܘܡ ܗܳܟܰ݁ܢܳܐ ܡܰܠܶܠ ܒ݂ܰܪܢܳܫܳܐ ܐܰܝܟ݁ ܕ݂ܰܡܡܰܠܶܠ ܓ݂ܰܒ݁ܪܳܐ ܗܳܢܳܐ:
Joh 7:47 ܐܳܡܪܺܝܢ ܠܗܽܘܢ ܦ݂ܪܺܝܫܶܐ ܠܡܳܐ ܐܳܦ݁ ܐܰܢ̄ܬ݂ܽܘܢ ܛܥܰܝܬ݂ܽܘܢ:
Joh 7:48 ܠܡܳܐ ܐ̄ܢܳܫ ܡܶܢ ܪܺܫܶܐ ܐܰܘ ܡܶܢ ܦ݂ܪܺܝܫܶܐ ܗܰܝܡܶܢܘ ܒ݂ܶܗ:
Joh 7:49 ܐܶܠܳܐ ܐܶܢ ܥܰܡܳܐ ܗܳܢܳܐ ܕ݂ܠܳܐ ܝܳܕܰ݁ܥ ܢܳܡܽܘܣܳܐ ܠܺܝܛܺܝܢ ܐܶܢܽܘܢ:
Joh 7:50 ܐܳܡܰܪ ܠܗܽܘܢ ܢܺܝܩܳܕܺ݁ܡܳܘܣ ܚܰܕ݁ ܡܶܢܗܽܘܢ ܗܰܘ ܕ݂ܶܐܬܳ݁ܐ ܗ̄ܘܳܐ ܠܘܳܬ݁ ܝܶܫܽܘܥ ܒ݂ܠܺܠܝܳܐ:
Joh 7:51 ܕ݂ܰܠܡܳܐ ܢܳܡܽܘܣܳܐ ܕ݂ܺܝܠܰܢ ܡܚܰܝܶܒ݁ ܠܒܰ݁ܪܢܳܫܳܐ ܐܶܠܳܐ ܐܶܢ ܢܶܫܡܰܥ ܡܶܢܶܗ ܠܽܘܩܕܰ݁ܡ ܘܢܶܕ݂ܰܥ ܡܳܢܳܐ ܥܒܰ݁ܕ݁:
Joh 7:52 ܥܢܰܘ ܘܳܐܡܪܺܝܢ ܠܶܗ ܠܡܳܐ ܐܳܦ݁ ܐܰܢ̄ܬ݂ ܡܶܢ ܓ݂ܠܺܝܠܳܐ ܐܰܢ̄ܬ݂ ܒ݂ܨܺܝ ܘܰܚܙܺܝ ܕ݂ܰܢܒܺ݁ܝܳܐ ܡܶܢ ܓ݂ܠܺܝܠܳܐ ܠܳܐ ܩܳܐܶܡ ܣܣ:
Joh 7:53 ܐܶܙܰܠ ܗܳܟܺ݁ܝܠ ܟ݂ܽܠܚܰܕ݁ ܠܒܰ݁ܝܬ݂ܶܗ: ܣ
Joh 8:1 ܝܶܫܽܘܥ ܕ݂ܶܝܢ ܐܶܙܰܠ ܠܛܽܘܪܳܐ ܕ݂ܙܰܝܬ݂ܶܐ:
Joh 8:2 ܒ݂ܨܰܦ݁ܪܳܐ ܕ݂ܶܝܢ ܬ݂ܽܘܒ݁ ܐܶܬܳ݁ܐ ܠܗܰܝܟ݂ܠܳܐ ܘܟܽ݁ܠܶܗ ܥܰܡܳܐ ܐܳܬܶ݁ܐ ܗ̄ܘܳܐ ܠܘܳܬܶ݁ܗ ܘܟܰ݁ܕ݁ ܝܳܬܶ݁ܒ݁ ܡܰܠܶܦ݁ ܗ̄ܘܳܐ ܠܗܽܘܢ:
Joh 8:3 ܐܰܝܬ݂ܺܝܘ ܕ݂ܶܝܢ ܣܳܦ݁ܪܶܐ ܘܰܦ݁ܪܺܝܫܶܐ ܠܰܐܢ̄ܬ݂ܬܳ݁ܐ ܕ݂ܶܐܬ݂ܬ݂ܰܚܕ݂ܰܬ݁ ܒ݂ܓܰ݁ܘܪܳܐ ܘܟܰ݁ܕ݁ ܐܰܩܺܝܡܽܘܗ ܒ݂ܰܡܨܰܥܬܳ݁ܐ:
Joh 8:4 ܐܳܡܪܺܝܢ ܠܶܗ ܡܰܠܦܳ݁ܢܳܐ ܗܳܕܶ݁ܐ ܐܰܢ̄ܬ݂ܬܳ݁ܐ ܐܶܬ݂ܬ݂ܰܚܕ݂ܰܬ݁ ܓ݂ܰܠܝܳܐܝܺܬ݁ ܒ݂ܶܗ ܒ݂ܣܽܘܥܪܳܢܳܐ ܕ݂ܓܰ݁ܘܪܳܐ:
Joh 8:5 ܘܰܒ݁ܢܳܡܽܘܣܳܐ ܕ݂ܶܝܢ ܕ݂ܡܽܘܫܶܐ ܦ݂ܰܩܶܕ݁ ܕ݂ܰܠܕܰ݁ܐܝܟ݁ ܗܳܠܶܝܢ ܢܶܪܓ݂ܽܘܡ ܐܰܢ̄ܬ݂ ܗܳܟܺ݁ܝܠ ܡܳܢܳܐ ܐܳܡܰܪ ܐܰܢ̄ܬ݂:
Joh 8:6 ܗܳܕܶ݁ܐ ܐܶܡܰܪܘ ܟ݂ܰܕ݁ ܡܢܰܣܶܝܢ ܠܶܗ ܐܰܝܟ݂ܰܢܳܐ ܕ݂ܬܶ݁ܗܘܶܐ ܠܗܽܘܢ ܕ݂ܰܢܩܰܛܪܓܽ݁ܘܢܳܝܗ̄ܝ ܝܶܫܽܘܥ ܕ݂ܶܝܢ ܟ݂ܰܕ݁ ܠܬܰ݁ܚܬ݂ ܐܶܬ݁ܓ݂ܗܶܢ ܡܰܟ݁ܬ݂ܶܒ݁ ܗ̄ܘܳܐ ܥܰܠ ܐܰܪܥܳܐ:
Joh 8:7 ܟ݂ܰܕ݁ ܕ݂ܶܝܢ ܟ݂ܰܬ݂ܰܪܘ ܟ݂ܰܕ݁ ܡܫܰܐܠܺܝܢ ܠܶܗ ܐܶܬ݁ܦ݂ܫܶܛ ܘܶܐܡܰܪ ܠܗܽܘܢ ܐܰܝܢܳܐ ܡܶܢܟܽ݁ܘܢ ܕ݂ܺܐܝܬܰ݁ܘܗ̄ܝ ܕ݂ܠܳܐ ܚܛܳܗ ܩܰܕ݁ܡܳܝܳܐ ܢܶܫܕ݂ܶܐ ܥܠܶܝܗ ܟ݂ܺܐܦܳ݁ܐ:
Joh 8:8 ܘܬܽ݁ܘܒ݁ ܟ݂ܰܕ݁ ܐܶܬ݁ܓ݂ܗܶܢ ܟ݂ܳܬܶ݁ܒ݁ ܗ̄ܘܳܐ ܥܰܠ ܐܰܪܥܳܐ:
Joh 8:9 ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܢܳܦ݁ܩܺܝܢ ܗ̄ܘܰܘ ܚܰܕ݁ ܚܰܕ݁ ܟ݂ܰܕ݁ ܫܰܪܺܝܘ ܡܶܢ ܩܰܫܺܝܫܶܐ ܘܶܐܫܬ݂ܰܒ݁ܩܰܬ݁ ܐܰܢ̄ܬ݂ܬܳ݁ܐ ܠܚܽܘܕܶ݁ܝܗ ܟ݂ܰܕ݁ ܐܺܝܬܶ݁ܝܗ ܒ݂ܰܡܨܰܥܬܳ݁ܐ:
Joh 8:10 ܟ݂ܰܕ݁ ܕ݂ܶܝܢ ܐܶܬ݁ܦ݂ܫܶܛ ܝܶܫܽܘܥ ܐܶܡܰܪ ܠܳܗ ܠܰܐܢ̄ܬ݂ܬܳ݁ܐ ܐܰܝܟ݂ܳܐ ܐܺܝܬܰ݁ܝܗܽܘܢ ܠܳܐ ܐ̄ܢܳܫ ܚܰܝܒܶ݁ܟ݁ܝ:
Joh 8:11 ܗܳܝ ܕ݂ܶܝܢ ܐܶܡܪܰܬ݁ ܘܠܳܐ ܐ̄ܢܳܫ ܡܳܪܝܳܐ ܐܶܡܰܪ ܕ݂ܶܝܢ ܝܶܫܽܘܥ ܐܳܦ݁ܠܳܐ ܐܶܢܳܐ ܡܚܰܝܶܒ݁ ܐ̄ܢܳܐ ܠܶܟ݁ܝ ܙܶܠܝ ܘܡܶܢ ܗܳܫܳܐ ܬ݂ܽܘܒ݁ ܠܳܐ ܬ݂ܶܚܛܶܝܢ: ܣ
Joh 8:12 ܬ݂ܽܘܒ݁ ܕ݂ܶܝܢ ܡܰܠܶܠ ܥܰܡܗܽܘܢ ܝܶܫܽܘܥ ܘܶܐܡܰܪ ܐܶܢܳܐ ܐ̄ܢܳܐ ܢܽܘܗܪܶܗ ܕ݂ܥܳܠܡܳܐ ܡܰܢ ܕ݂ܒܳ݁ܬܰ݁ܪܝ ܐܳܬܶ݁ܐ ܠܳܐ ܢܗܰܠܶܟ݁ ܒ݂ܚܶܫܽܘܟܳ݁ܐ ܐܶܠܳܐ ܢܶܫܟ݂ܰܚ ܠܶܗ ܢܽܘܗܪܳܐ ܕ݂ܚܰܝܶܐ:
Joh 8:13 ܐܳܡܪܺܝܢ ܠܶܗ ܦ݂ܪܺܝܫܶܐ ܐܰܢ̄ܬ݂ ܥܰܠ ܢܰܦ݁ܫܳܟ݁ ܡܰܣܗܶܕ݁ ܐܰܢ̄ܬ݂ ܣܳܗܕ݂ܽܘܬܳ݁ܟ݁ ܠܳܐ ܗܘܳܬ݁ ܫܰܪܺܝܪܳܐ: ܣ
Joh 8:14 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܳܦܶ݁ܢ ܐܶܢܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܫܰܪܺܝܪܳܐ ܗ̄ܝ ܣܳܗܕ݂ܽܘܬ݁ܝ ܡܶܛܽܠ ܕ݂ܝܳܕܰ݁ܥ ܐ̄ܢܳܐ ܡܶܢ ܐܰܝܡܶܟ݂ܳܐ ܐܶܬܺ݁ܝܬ݁ ܘܠܰܐܝܟ݂ܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܕ݂ܶܝܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܢ ܐܰܝܡܶܟ݂ܳܐ ܐܶܬܺ݁ܝܬ݁ ܘܠܳܐ ܠܰܐܝܟ݂ܳܐ ܐܳܙܶܠ ܐ̄ܢܳܐ:
Joh 8:15 ܐܰܢ̄ܬ݂ܽܘܢ ܦ݂ܰܓ݁ܪܳܢܳܐܝܺܬ݁ ܕ݂ܳܝܢܺܝܢ ܐܢ̄ܬ݂ܽܘܢ ܐܶܢܳܐ ܠܐ̄ܢܳܫ ܠܳܐ ܕ݂ܳܐܶܢ ܐ̄ܢܳܐ:
Joh 8:16 ܘܶܐܢ ܕ݂ܳܐܶܢ ܐ̄ܢܳܐ ܕ݂ܶܝܢ ܕ݂ܺܝܢܝ ܫܰܪܺܝܪ ܗܽ̄ܘ ܡܶܛܽܠ ܕ݂ܠܳܐ ܗ̄ܘܺܝܬ݁ ܒ݂ܰܠܚܽܘܕܰ݁ܝ ܐܶܠܳܐ ܐܶܢܳܐ ܘܳܐܒ݁ܝ ܕ݂ܫܰܕ݂ܪܰܢܝ:
Joh 8:17 ܘܰܒ݁ܢܳܡܽܘܣܟܽ݁ܘܢ ܕ݂ܶܝܢ ܟ݂ܬܺ݁ܝܒ݁ ܕ݂ܣܳܗܕ݂ܽܘܬܳ݁ܐ ܕ݂ܰܬ݁ܪܶܝܢ ܓ݂ܰܒ݁ܪܺܝܢ ܫܰܪܺܝܪܳܐ ܗ̄ܝ:
Joh 8:18 ܐܶܢܳܐ ܐ̄ܢܳܐ ܕ݂ܣܳܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܘܳܐܒ݁ܝ ܕ݂ܫܰܕ݂ܪܰܢܝ ܣܳܗܶܕ݁ ܥܠܰܝ:
Joh 8:19 ܐܳܡܪܺܝܢ ܠܶܗ ܐܰܝܟ݂ܰܘ ܐܰܒܽ݁ܘܟ݁ ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܘܠܳܐ ܠܺܝ ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܠܳܐܒ݁ܝ ܐܶܠܽܘ ܠܺܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܐܳܦ݁ ܠܳܐܒ݁ܝ ܝܳܕ݁ܥܺܝܢ ܗ̄ܘܰܝܬ݂ܽܘܢ: ܣ
Joh 8:20 ܗܳܠܶܝܢ ܡܶܠܶܐ ܡܰܠܶܠ ܒ݂ܶܝܬ݁-ܓ݂ܰܙܳܐ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܘܠܳܐ ܐ̄ܢܳܫ ܐܰܚܕ݂ܶܗ ܠܳܐ ܓ݂ܶܝܪ ܥܕܰ݁ܟ݂ܺܝܠ ܐܶܬܳ݁ܬ݁ ܗ̄ܘܳܬ݁ ܫܳܥܬܶ݁ܗ: ܣ
Joh 8:21 ܐܳܡܰܪ ܠܗܽܘܢ ܬ݂ܽܘܒ݁ ܝܶܫܽܘܥ ܐܶܢܳܐ ܐܳܙܶܠ ܐ̄ܢܳܐ ܘܬܶ݁ܒ݁ܥܽܘܢܳܢܝ ܘܰܬ݁ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ ܘܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:
Joh 8:22 ܐܳܡܪܺܝܢ ܝܺܗܽܘܕܳ݁ܝܶܐ ܠܡܳܐ ܟ݂ܰܝ ܢܰܦ݁ܫܶܗ ܩܳܛܶܠ ܕ݂ܳܐܡܰܪ ܕ݂ܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:
Joh 8:23 ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܡܶܢ ܕ݂ܰܠܬܰ݁ܚܬ݂ ܐܰܢ̄ܬ݂ܽܘܢ ܘܶܐܢܳܐ ܡܶܢ ܕ݂ܰܠܥܶܠ ܐ̄ܢܳܐ ܐܰܢ̄ܬ݂ܽܘܢ ܡܶܢ ܗܳܢܳܐ ܐܰܢ̄ܬ݂ܽܘܢ ܥܳܠܡܳܐ ܐܶܢܳܐ ܠܳܐ ܗ̄ܘܺܝܬ݁ ܡܶܢ ܗܳܢܳܐ ܥܳܠܡܳܐ:
Joh 8:24 ܐܶܡܪܶܬ݁ ܠܟܽ݁ܘܢ ܕ݂ܰܬ݁ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ ܐܶܠܳܐ ܓ݂ܶܝܪ ܬ݂ܗܰܝܡܢܽܘܢ ܕ݂ܶܐܢܳܐ ܐ̄ܢܳܐ ܬ݂ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ:
Joh 8:25 ܐܳܡܪܺܝܢ ܝܺܗܽܘܕܳ݁ܝܶܐ ܐܰܢ̄ܬ݂ ܡܰܢ ܐܰܢ̄ܬ݂ ܐܳܡܰܪ ܠܗܽܘܢ ܝܶܫܽܘܥ ܐܳܦܶ݁ܢ ܕ݂ܫܰܪܺܝܬ݁ ܕ݂ܶܐܡܰܠܶܠ ܥܰܡܟܽ݁ܘܢ:
Joh 8:26 ܣܰܓ݂ܺܝ ܐܺܝܬ݁ ܠܺܝ ܥܠܰܝܟ݂ܽܘܢ ܠܡܺܐܡܰܪ ܘܠܰܡܕܳ݁ܢ ܐܶܠܳܐ ܡܰܢ ܕ݂ܫܰܕ݂ܪܰܢܝ ܫܰܪܺܝܪ ܗܽ̄ܘ ܘܶܐܢܳܐ ܐܰܝܠܶܝܢ ܕ݂ܫܶܡܥܶܬ݁ ܡܶܢܶܗ ܗܳܠܶܝܢ ܗܽ̄ܘ ܡܡܰܠܶܠ ܐ̄ܢܳܐ ܒ݂ܥܳܠܡܳܐ:
Joh 8:27 ܘܠܳܐ ܝܺܕܰ݁ܥܘ ܕ݂ܥܰܠ ܐܰܒܳ݁ܐ ܐܶܡܰܪ ܠܗܽܘܢ ܣܣ:
Joh 8:28 ܐܳܡܰܪ ܠܗܽܘܢ ܬ݂ܽܘܒ݁ ܝܶܫܽܘܥ ܐܶܡܰܬ݁ܝ ܕ݂ܰܬ݁ܪܺܝܡܽܘܢܶܗ ܠܰܒ݁ܪܶܗ ܕ݂ܐ̄ܢܳܫܳܐ ܗܳܝܕ݂ܶܝܢ ܬ݂ܶܕ݂ܥܽܘܢ ܕ݂ܶܐܢܳܐ ܐ̄ܢܳܐ ܘܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܝ ܠܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܐܰܝܟ݂ܰܢܳܐ ܕ݂ܰܐܠܦܰ݁ܢܝ ܐܳܒ݁ܝ ܗܳܟ݁ܘܳܬ݁ ܗܽ̄ܘ ܡܡܰܠܶܠ ܐ̄ܢܳܐ:
Joh 8:29 ܘܡܰܢ ܕ݂ܫܰܕ݂ܪܰܢܝ ܥܰܡܝ ܐܺܝܬܰ݁ܘܗ̄ܝ ܘܠܳܐ ܫܰܒ݁ܩܰܢܝ ܒ݂ܰܠܚܽܘܕܰ݁ܝ ܐܳܒ݁ܝ ܡܶܛܽܠ ܕ݂ܶܐܢܳܐ ܡܶܕ݂ܶܡ ܕ݂ܫܳܦܰ݁ܪ ܠܶܗ ܥܳܒܶ݁ܕ݁ ܐ̄ܢܳܐ ܒ݂ܟܽ݁ܠܙܒܰ݁ܢ: ܣ
Joh 8:30 ܟ݂ܰܕ݁ ܗܳܠܶܝܢ ܡܡܰܠܶܠ ܗ̄ܘܳܐ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ:
Joh 8:31 ܘܶܐܡܰܪ ܝܶܫܽܘܥ ܠܗܳܢܽܘܢ ܝܺܗܽܘܕܳ݁ܝܶܐ ܕ݂ܗܰܝܡܶܢܘ ܒ݂ܶܗ ܐܶܢ ܐܰܢ̄ܬ݂ܽܘܢ ܬ݂ܟܰ݁ܬ݂ܪܽܘܢ ܒ݂ܡܶܠܰܬ݁ܝ ܫܰܪܺܝܪܳܐܝܺܬ݁ ܬ݂ܰܠܡܺܝܕܰ݁ܝ ܐܰܢ̄ܬ݂ܽܘܢ:
Joh 8:32 ܘܬܶ݁ܕ݂ܥܽܘܢ ܫܪܳܪܳܐ ܘܗܽܘ ܫܪܳܪܳܐ ܢܚܰܪܰܪܟܽ݁ܘܢ:
Joh 8:33 ܐܳܡܪܺܝܢ ܠܶܗ ܙܰܪܥܶܗ ܚܢܰܢ ܕ݂ܰܐܒ݁ܪܳܗܳܡ ܘܡܶܢ ܡܬܽ݁ܘܡ ܥܰܒ݁ܕ݂ܽܘܬܳ݁ܐ ܠܐ̄ܢܳܫ ܠܳܐ ܦ݂ܠܺܝܚܳܐ ܠܰܢ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܕ݂ܬܶ݁ܗܘܽܘܢ ܒ݂ܢܰܝ ܚܺܐܪܶܐ:
Joh 8:34 ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܟܽ݁ܠܡܰܢ ܕ݂ܥܳܒܶ݁ܕ݁ ܚܛܺܝܬܳ݁ܐ ܥܰܒ݁ܕ݂ܳܗ ܗܽ̄ܘ ܕ݂ܰܚܛܺܝܬܳ݁ܐ:
Joh 8:35 ܘܥܰܒ݁ܕ݂ܳܐ ܠܳܐ ܡܩܰܘܶܐ ܠܥܳܠܰܡ ܒ݂ܒܰ݁ܝܬ݂ܳܐ ܒ݂ܪܳܐ ܕ݂ܶܝܢ ܠܥܳܠܰܡ ܡܩܰܘܶܐ:
Joh 8:36 ܐܶܢ ܗܽܘ ܗܳܟܺ݁ܝܠ ܕ݂ܰܒ݁ܪܳܐ ܢܚܰܪܰܪܟܽ݁ܘܢ ܫܰܪܺܝܪܳܐܝܺܬ݁ ܬ݂ܶܗܘܽܘܢ ܒ݂ܢܰܝ ܚܺܐܪܶܐ:
Joh 8:37 ܝܳܕܰ݁ܥ ܐ̄ܢܳܐ ܕ݂ܙܰܪܥܶܗ ܐܰܢ̄ܬ݂ܽܘܢ ܕ݂ܰܐܒ݁ܪܳܗܳܡ ܐܶܠܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܡܶܛܽܠ ܕ݂ܰܠܡܶܠܰܬ݁ܝ ܠܳܐ ܣܳܦ݁ܩܺܝܢ ܐܢ̄ܬ݂ܽܘܢ:
Joh 8:38 ܐܶܢܳܐ ܡܶܕ݂ܶܡ ܕ݂ܰܚܙܺܝܬ݁ ܠܘܳܬ݁ ܐܳܒ݁ܝ ܡܡܰܠܶܠ ܐ̄ܢܳܐ ܘܰܐܢ̄ܬ݂ܽܘܢ ܡܶܕ݂ܶܡ ܕ݂ܰܚܙܰܝܬ݂ܽܘܢ ܠܘܳܬ݁ ܐܰܒܽ݁ܘܟܽ݁ܘܢ ܥܳܒ݁ܕ݂ܺܝܢ ܐܢ̄ܬ݂ܽܘܢ:
Joh 8:39 ܥܢܰܘ ܘܳܐܡܪܺܝܢ ܠܶܗ ܐܰܒܽ݁ܘܢ ܕ݂ܺܝܠܰܢ ܐܰܒ݁ܪܳܗܳܡ ܗܽ̄ܘ ܣ݂ ܣ݂ ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܒ݂ܢܰܘܗ̄ܝ ܗ̄ܘܰܝܬ݂ܽܘܢ ܕ݂ܰܐܒ݁ܪܳܗܳܡ ܥܒܳ݁ܕܰ݁ܘܗ̄ܝ ܕ݂ܰܐܒ݁ܪܳܗܳܡ ܥܳܒ݁ܕ݂ܺܝܢ ܗ̄ܘܰܝܬ݂ܽܘܢ:
Joh 8:40 ܗܳܫܳܐ ܕ݂ܶܝܢ ܗܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܠܓܰ݁ܒ݁ܪܳܐ ܕ݂ܫܰܪܺܝܪܬ݂ܳܐ ܡܰܠܠܶܬ݁ ܥܰܡܟܽ݁ܘܢ ܐܰܝܕܳ݁ܐ ܕ݂ܫܶܡܥܶܬ݁ ܡܶܢ ܐܰܠܳܗܳܐ ܗܳܕܶ݁ܐ ܐܰܒ݁ܪܳܗܳܡ ܠܳܐ ܥܒܰ݁ܕ݁:
Joh 8:41 ܐܰܢ̄ܬ݂ܽܘܢ ܕ݂ܶܝܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܥܒܳ݁ܕܶ݁ܐ ܕ݂ܰܐܒܽ݁ܘܟܽ݁ܘܢ ܐܳܡܪܺܝܢ ܠܶܗ ܚܢܰܢ ܡܶܢ ܙܳܢܝܽܘܬܳ݁ܐ ܠܳܐ ܗܘܰܝܢ ܚܰܕ݁ ܐܰܒܳ݁ܐ ܐܺܝܬ݁ ܠܰܢ ܐܰܠܳܗܳܐ:
Joh 8:42 ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܐܰܠܳܗܳܐ ܗ̄ܘܳܐ ܐܰܒܽ݁ܘܟܽ݁ܘܢ ܡܰܚܒܺ݁ܝܢ ܗ̄ܘܰܝܬ݂ܽܘܢ ܠܺܝ ܐܶܢܳܐ ܓ݂ܶܝܪ ܡܶܢ ܐܰܠܳܗܳܐ ܢܶܦ݁ܩܶܬ݁ ܘܶܐܬܺ݁ܝܬ݁ ܘܠܳܐ ܗ̄ܘܳܐ ܡܶܢ ܨܒܽ݁ܘܬ݁ ܢܰܦ݁ܫܝ ܐܶܬܺ݁ܝܬ݁ ܐܶܠܳܐ ܗܽܘ ܫܰܕ݂ܪܰܢܝ:
Joh 8:43 ܡܶܛܽܠ ܡܳܢܳܐ ܡܶܠܰܬ݁ܝ ܠܳܐ ܡܶܫܬ݂ܰܘܕ݂ܥܺܝܢ ܐܢ̄ܬ݂ܽܘܢ ܥܰܠ ܕ݂ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܫܳܡܥܺܝܢ ܡܶܠܰܬ݁ܝ:
Joh 8:44 ܐܰܢ̄ܬ݂ܽܘܢ ܡܶܢ ܐܰܒܳ݁ܐ ܐܳܟܶ݁ܠܩܰܪܨܳܐ ܐܺܝܬܰ݁ܝܟ݂ܽܘܢ ܘܪܶܓ݂ܬܶ݁ܗ ܕ݂ܰܐܒܽ݁ܘܟܽ݁ܘܢ ܨܳܒܶ݁ܝܢ ܐܢ̄ܬ݂ܽܘܢ ܠܡܶܥܒ݂ܰܕ݁ ܗܰܘ ܕ݂ܡܶܢ ܒ݂ܪܺܫܺܝܬ݁ ܩܳܛܶܠ ܐ̄ܢܳܫܳܐ ܗܽܘ ܘܒܰ݁ܫܪܳܪܳܐ ܠܳܐ ܩܳܐܶܡ ܡܶܛܽܠ ܕ݂ܰܫܪܳܪܳܐ ܠܰܝܬ݂ ܒ݂ܶܗ ܐܶܡܰܬ݁ܝ ܕ݂ܰܡܡܰܠܶܠ ܟ݂ܰܕ݂ܳܒܽ݁ܘܬܳ݁ܐ ܡܶܢ ܕ݂ܺܝܠܶܗ ܗܽܘ ܡܡܰܠܶܠ ܡܶܛܽܠ ܕ݂ܕܰ݁ܓ݂ܳܠܳܐ ܗܽܘ ܐܳܦ݁ ܐܰܒܽ݁ܘܗ:
Joh 8:45 ܐܶܢܳܐ ܕ݂ܶܝܢ ܕ݂ܰܫܪܳܪܳܐ ܡܡܰܠܶܠ ܐ̄ܢܳܐ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܺܝ:
Joh 8:46 ܡܰܢܽܘ ܡܶܢܟܽ݁ܘܢ ܡܰܟ݂ܶܣ ܠܺܝ ܥܰܠ ܚܛܺܝܬܳ݁ܐ ܘܶܐܢ ܫܪܳܪܳܐ ܡܡܰܠܶܠ ܐ̄ܢܳܐ ܐܰܢ̄ܬ݂ܽܘܢ ܠܡܳܢܳܐ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܺܝ:
Joh 8:47 ܡܰܢ ܕ݂ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܡܶܠܶܐ ܕ݂ܰܐܠܳܗܳܐ ܫܳܡܰܥ ܡܶܛܽܠ ܗܳܢܳܐ ܐܰܢ̄ܬ݂ܽܘܢ ܠܳܐ ܫܳܡܥܺܝܢ ܐܢ̄ܬ݂ܽܘܢ ܡܶܛܽܠ ܕ݂ܠܳܐ ܗܘܰܝܬ݂ܽܘܢ ܡܶܢ ܐܰܠܳܗܳܐ:
Joh 8:48 ܥܢܰܘ ܝܺܗܽܘܕܳ݁ܝܶܐ ܘܳܐܡܪܺܝܢ ܠܶܗ ܠܳܐ ܫܰܦ݂ܺܝܪ ܐܳܡܪܺܝܢ ܐܶܢܰܚܢܰܢ ܕ݂ܫܳܡܪܳܝܳܐ ܐܰܢ̄ܬ݂ ܘܕܰ݁ܝܘܳܐ ܐܺܝܬ݁ ܠܳܟ݁:
Joh 8:49 ܐܳܡܰܪ ܠܗܽܘܢ ܝܶܫܽܘܥ ܠܺܝ ܕ݂ܰܝܘܳܐ ܠܳܐ ܐܺܝܬ݁ ܐܶܠܳܐ ܠܳܐܒ݁ܝ ܡܝܰܩܰܪ ܐ̄ܢܳܐ ܘܰܐܢ̄ܬ݂ܽܘܢ ܡܨܰܥܪܺܝܢ ܠܺܝ:
Joh 8:50 ܐܶܢܳܐ ܕ݂ܶܝܢ ܠܳܐ ܒ݂ܳܥܶܐ ܐ̄ܢܳܐ ܫܽܘܒ݁ܚܝ ܐܺܝܬ݁ ܗܽ̄ܘ ܕ݂ܒܳ݁ܥܶܐ ܘܕܳ݁ܐܶܢ:
Joh 8:51 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܡܶܠܰܬ݁ܝ ܢܳܛܰܪ ܡܰܘܬ݂ܳܐ ܠܳܐ ܢܶܚܙܶܐ ܠܥܳܠܰܡ:
Joh 8:52 ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܗܳܫܳܐ ܝܺܕܰ݁ܥܢ ܕ݂ܕܰ݁ܝܘܳܐ ܐܺܝܬ݁ ܠܳܟ݁ ܐܰܒ݁ܪܳܗܳܡ ܡܺܝܬ݁ ܘܰܢܒܺ݁ܝܶܐ ܘܰܐܢ̄ܬ݂ ܐܳܡܰܪ ܐܰܢ̄ܬ݂ ܕ݂ܡܰܢ ܕ݂ܡܶܠܰܬ݁ܝ ܢܳܛܰܪ ܡܰܘܬ݂ܳܐ ܠܳܐ ܢܶܛܥܰܡ ܠܥܳܠܰܡ:
Joh 8:53 ܠܡܳܐ ܐܰܢ̄ܬ݂ ܪܰܒ݁ ܐܰܢ̄ܬ݂ ܡܶܢ ܐܰܒܽ݁ܘܢ ܐܰܒ݁ܪܳܗܳܡ ܕ݂ܡܺܝܬ݁ ܘܡܶܢ ܢܒܺ݁ܝܶܐ ܕ݂ܡܺܝܬ݁ܘ ܡܰܢܽܘ ܥܳܒܶ݁ܕ݁ ܐܰܢ̄ܬ݂ ܢܰܦ݁ܫܳܟ݁:
Joh 8:54 ܐܳܡܰܪ ܠܗܽܘܢ ܝܶܫܽܘܥ ܐܶܢ ܐܶܢܳܐ ܡܫܰܒ݂ܰܚ ܐ̄ܢܳܐ ܢܰܦ݁ܫܝ ܫܽܘܒ݁ܚܝ ܠܳܐ ܗ̄ܘܳܐ ܡܶܕ݂ܶܡ ܐܺܝܬܰ݁ܘܗ̄ܝ ܐܳܒ݁ܝ ܕ݂ܰܡܫܰܒ݂ܰܚ ܠܺܝ ܗܰܘ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܰܐܠܳܗܰܢ ܗܽ̄ܘ:
Joh 8:55 ܘܠܳܐ ܝܺܕܰ݁ܥܬ݂ܽܘܢܳܝܗ̄ܝ ܐܶܢܳܐ ܕ݂ܶܝܢ ܝܳܕܰ݁ܥ ܐ̄ܢܳܐ ܠܶܗ ܘܶܐܢ ܐܳܡܰܪ ܐ̄ܢܳܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܶܗ ܗܳܘܶܐ ܐ̄ܢܳܐ ܠܺܝ ܟ݂ܰܕ݂ܳܒܳ݁ܐ ܐܰܟ݁ܘܳܬ݁ܟܽ݁ܘܢ ܐܶܠܳܐ ܝܳܕܰ݁ܥ ܐ̄ܢܳܐ ܠܶܗ ܘܡܶܠܬܶ݁ܗ ܢܳܛܰܪ ܐ̄ܢܳܐ:
Joh 8:56 ܐܰܒ݁ܪܳܗܳܡ ܐܰܒܽ݁ܘܟܽ݁ܘܢ ܡܣܰܘܰܚ ܗ̄ܘܳܐ ܕ݂ܢܶܚܙܶܐ ܝܰܘܡܝ ܘܰܚܙܳܐ ܘܰܚܕܺ݁ܝ:
Joh 8:57 ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܥܕܰ݁ܟ݂ܺܝܠ ܒ݂ܰܪ ܚܰܡܫܺܝܢ ܫܢܺܝܢ ܠܳܐ ܗ̄ܘܰܝܬ݂ ܘܠܰܐܒ݁ܪܳܗܳܡ ܚܙܰܝܬ݂:
Joh 8:58 ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܥܰܕ݁ܠܳܐ ܢܶܗܘܶܐ ܐܰܒ݁ܪܳܗܳܡ ܐܶܢܳܐ ܐܺܝܬܰ݁ܝ:
Joh 8:59 ܘܰܫܩܰܠܘ ܟ݂ܺܐܦܶ݁ܐ ܕ݂ܢܶܪܓ݂ܡܽܘܢܳܝܗ̄ܝ ܘܝܶܫܽܘܥ ܐܶܬ݂ܛܰܫܺܝ ܘܰܢܦܰ݁ܩ ܡܶܢ ܗܰܝܟ݂ܠܳܐ ܘܰܥܒܰ݁ܪ ܒ݂ܰܝܢܳܬ݁ܗܽܘܢ ܘܶܐܙܰܠ ܣܣ:
Joh 9:1 ܘܟܰ݁ܕ݁ ܥܳܒܰ݁ܪ ܚܙܳܐ ܓ݂ܰܒ݁ܪܳܐ ܣܰܡܝܳܐ ܕ݂ܡܶܢ ܟ݂ܪܶܣ ܐܶܡܶܗ:
Joh 9:2 ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܪܰܒ݂ܰܢ ܡܰܢܽܘ ܚܛܳܐ ܗܳܢܳܐ ܐܰܘ ܐܰܒܳ݁ܗܰܘܗ̄ܝ ܕ݂ܟܰ݁ܕ݁ ܣܡܶܐ ܢܶܬܺ݁ܝܠܶܕ݁:
Joh 9:3 ܐܳܡܰܪ ܠܗܽܘܢ ܝܶܫܽܘܥ ܠܳܐ ܗܽܘ ܚܛܳܐ ܘܠܳܐ ܐܰܒܳ݁ܗܰܘܗ̄ܝ ܐܶܠܳܐ ܕ݂ܢܶܬ݁ܚܙܽܘܢ ܒ݂ܶܗ ܥܒܳ݁ܕܰ݁ܘܗ̄ܝ ܕ݂ܰܐܠܳܗܳܐ:
Joh 9:4 ܠܺܝ ܘܳܠܶܐ ܠܡܶܥܒ݂ܰܕ݁ ܥܒܳ݁ܕܶ݁ܐ ܕ݂ܡܰܢ ܕ݂ܫܰܕ݂ܪܰܢܝ ܥܰܕ݁ ܐܺܝܡܳܡܳܐ ܗܽܘ ܐܳܬܶ݁ܐ ܠܺܠܝܳܐ ܕ݂ܐ̄ܢܳܫ ܠܳܐ ܡܶܫܟ݂ܰܚ ܠܡܶܦ݁ܠܰܚ:
Joh 9:5 ܟ݂ܡܳܐ ܕ݂ܰܒ݁ܥܳܠܡܳܐ ܐ̄ܢܳܐ ܢܽܘܗܪܶܗ ܐ̄ܢܳܐ ܕ݂ܥܳܠܡܳܐ:
Joh 9:6 ܘܟܰ݁ܕ݁ ܐܶܡܰܪ ܗܳܠܶܝܢ ܪܰܩ ܥܰܠ ܐܰܪܥܳܐ ܘܰܓ݁ܒܰ݁ܠ ܛܺܝܢܳܐ ܡܶܢ ܪܽܘܩܶܗ ܘܛܳܫ ܥܰܠ ܥܰܝܢܰܘܗ̄ܝ ܕ݂ܗܰܘ ܣܰܡܝܳܐ:
Joh 9:7 ܘܶܐܡܰܪ ܠܶܗ ܙܶܠ ܐܰܫܺܝܓ݁ ܒ݂ܡܰܥܡܽܘܕܺ݁ܝܬܳ݁ܐ ܕ݂ܫܺܝܠܽܘܚܳܐ ܘܶܐܙܰܠ ܐܰܫܺܝܓ݁ ܘܶܐܬܳ݁ܐ ܟ݂ܰܕ݁ ܚܳܙܶܐ:
Joh 9:8 ܫܒܳ݁ܒܰ݁ܘܗ̄ܝ ܕ݂ܶܝܢ ܘܰܐܝܠܶܝܢ ܕ݂ܰܚܙܶܐ ܗ̄ܘܳܐ ܠܗܽܘܢ ܡܶܢ ܩܕܺ݁ܝܡ ܕ݂ܚܳܕܰ݁ܪ ܗ̄ܘܳܐ ܐܳܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܰܘ ܗܰܘ ܕ݂ܝܳܬܶ݁ܒ݁ ܗ̄ܘܳܐ ܘܚܳܕܰ݁ܪ:
Joh 9:9 ܐܺܝܬ݁ ܕ݂ܳܐܡܪܺܝܢ ܗ̄ܘܰܘ ܕ݂ܗܽܘܝܽܘ ܘܺܐܝܬ݁ ܕ݂ܳܐܡܪܺܝܢ ܗ̄ܘܰܘ ܠܳܐ ܐܶܠܳܐ ܡܶܕ݁ܡܳܐ ܕ݂ܳܡܶܐ ܠܶܗ ܗܽܘ ܕ݂ܶܝܢ ܐܳܡܰܪ ܗ̄ܘܳܐ ܕ݂ܶܐܢܳܐ ܐ̄ܢܳܐ:
Joh 9:10 ܐܳܡܪܺܝܢ ܠܶܗ ܐܰܝܟ݂ܰܢܳܐ ܐܶܬ݁ܦ݂ܰܬ݂ܰܚ ܥܰܝܢܰܝܟְ݂:
Joh 9:11 ܥܢܳܐ ܘܶܐܡܰܪ ܠܗܽܘܢ ܓ݂ܰܒ݁ܪܳܐ ܕ݂ܰܫܡܶܗ ܝܶܫܽܘܥ ܥܒܰ݁ܕ݁ ܛܺܝܢܳܐ ܘܛܳܫ ܠܺܝ ܥܰܠ ܥܰܝܢܰܝ ܘܶܐܡܰܪ ܠܺܝ ܙܶܠ ܐܰܫܺܝܓ݁ ܒ݂ܡܰܝܳܐ ܕ݂ܫܺܝܠܽܘܚܳܐ ܘܶܐܙܶܠ̄ܬ݁ ܐܰܫܺܝܓܶ݁ܬ݁ ܘܶܐܬ݁ܚܙܺܝ ܠܺܝ:
Joh 9:12 ܐܳܡܪܺܝܢ ܠܶܗ ܐܰܝܟ݂ܰܘ ܐܳܡܰܪ ܠܗܽܘܢ ܠܳܐ ܝܳܕܰ݁ܥ ܐ̄ܢܳܐ:
Joh 9:13 ܘܰܐܝܬ݂ܝܽܘܗ̄ܝ ܠܗܰܘ ܕ݂ܡܶܢ ܩܕܺ݁ܝܡ ܣܰܡܝܳܐ ܗ̄ܘܳܐ ܠܘܳܬ݁ ܦ݂ܪܺܝܫܶܐ:
Joh 9:14 ܐܺܝܬܶ݁ܝܗ ܗ̄ܘܳܬ݁ ܕ݂ܶܝܢ ܫܰܒ݂ܬܳ݁ܐ ܟ݂ܰܕ݁ ܥܒܰ݁ܕ݁ ܛܺܝܢܳܐ ܝܶܫܽܘܥ ܘܦܰ݁ܬ݂ܰܚ ܠܶܗ ܥܰܝܢܰܘܗ̄ܝ:
Joh 9:15 ܘܬܽ݁ܘܒ݁ ܫܰܐܠܽܘܗ̄ܝ ܦ݂ܪܺܝܫܶܐ ܐܰܝܟ݂ܰܢܳܐ ܐܶܬ݁ܚܙܺܝ ܠܳܟ݁ ܗܽܘ ܕ݂ܶܝܢ ܐܶܡܰܪ ܠܗܽܘܢ ܛܺܝܢܳܐ ܣܳܡ ܥܰܠ ܥܰܝܢܰܝ ܘܰܐܫܺܝܓܶ݁ܬ݁ ܘܶܐܬ݁ܚܙܺܝ ܠܺܝ:
Joh 9:16 ܘܳܐܡܪܺܝܢ ܗ̄ܘܰܘ ܐ̄ܢܳܫܳܐ ܡܶܢ ܦ݂ܪܺܝܫܶܐ ܗܳܢܳܐ ܓ݂ܰܒ݁ܪܳܐ ܠܳܐ ܗ̄ܘܳܐ ܡܶܢ ܐܰܠܳܗܳܐ ܗܽܘ ܕ݂ܫܰܒ݂ܬܳ݁ܐ ܠܳܐ ܢܳܛܰܪ ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܐܰܝܟ݂ܰܢܳܐ ܡܶܫܟ݂ܰܚ ܓ݂ܰܒ݁ܪܳܐ ܚܰܛܳܝܳܐ ܗܳܠܶܝܢ ܐܳܬ݁ܘܳܬܳ݁ܐ ܠܡܶܥܒ݂ܰܕ݁ ܘܦܳ݁ܠܓ݂ܽܘܬܳ݁ܐ ܐܺܝܬ݁ ܗ̄ܘܳܬ݁ ܒ݂ܰܝܢܳܬ݁ܗܽܘܢ:
Joh 9:17 ܐܳܡܪܺܝܢ ܬ݂ܽܘܒ݁ ܠܗܰܘ ܣܰܡܝܳܐ ܐܰܢ̄ܬ݂ ܡܳܢܳܐ ܐܳܡܰܪ ܐܰܢ̄ܬ݂ ܥܠܰܘܗ̄ܝ ܕ݂ܦܰ݁ܬ݂ܰܚ ܠܳܟ݁ ܥܰܝܢܰܝܟְ݂ ܐܳܡܰܪ ܠܗܽܘܢ ܐܶܢܳܐ ܐܳܡܰܪ ܐ̄ܢܳܐ ܕ݂ܰܢܒܺ݁ܝܳܐ ܗܽܘ:
Joh 9:18 ܠܳܐ ܕ݂ܶܝܢ ܗܰܝܡܶܢܘ ܗ̄ܘܰܘ ܥܠܰܘܗ̄ܝ ܝܺܗܽܘܕܳ݁ܝܶܐ ܕ݂ܣܰܡܝܳܐ ܗ̄ܘܳܐ ܘܰܚܙܳܐ ܥܕܰ݁ܡܳܐ ܕ݂ܰܩܪܰܘ ܠܰܐܒܳ݁ܗܰܘܗ̄ܝ ܕ݂ܗܰܘ ܕ݂ܰܚܙܳܐ:
Joh 9:19 ܘܫܰܐܶܠܘ ܐܶܢܽܘܢ ܐܶܢ ܗܳܢܰܘ ܒ݂ܶܪܟܽ݁ܘܢ ܗܰܘ ܕ݂ܰܐܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܟܰ݁ܕ݁ ܣܡܶܐ ܐܶܬܺ݁ܝܠܶܕ݁ ܐܰܝܟ݂ܰܢܳܐ ܗܳܫܳܐ ܚܳܙܶܐ:
Joh 9:20 ܥܢܰܘ ܕ݂ܶܝܢ ܐܰܒܳ݁ܗܰܘܗ̄ܝ ܘܶܐܡܰܪܘ ܝܳܕ݁ܥܺܝܢܰܢ ܕ݂ܗܳܢܰܘ ܒ݂ܪܰܢ ܘܰܕ݁ܟܰ݁ܕ݁ ܣܡܶܐ ܐܶܬܺ݁ܝܠܶܕ݁:
Joh 9:21 ܐܰܝܟ݂ܰܢܳܐ ܕ݂ܶܝܢ ܗܳܫܳܐ ܚܳܙܶܐ ܐܰܘ ܡܰܢܽܘ ܦ݂ܰܬ݂ܰܚ ܠܶܗ ܥܰܝܢܰܘܗ̄ܝ ܠܳܐ ܝܳܕ݁ܥܺܝܢܰܢ ܐܳܦ݁ ܗܽܘ ܥܰܠ ܠܶܗ ܠܰܫܢܰܘܗ̄ܝ ܠܶܗ ܫܰܐܶܠܘ ܗܽܘ ܚܠܳܦ݁ ܢܰܦ݁ܫܶܗ ܢܡܰܠܶܠ:
Joh 9:22 ܗܳܠܶܝܢ ܐܶܡܰܪܘ ܐܰܒܳ݁ܗܰܘܗ̄ܝ ܡܶܛܽܠ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܝܺܗܽܘܕܳ݁ܝܶܐ ܦ݂ܣܰܩܘ ܗ̄ܘܰܘ ܓ݂ܶܝܪ ܝܺܗܽܘܕܳ݁ܝܶܐ ܕ݂ܶܐܢ ܐ̄ܢܳܫ ܢܰܘܕ݂ܶܐ ܒ݂ܶܗ ܕ݂ܰܡܫܺܝܚܳܐ ܗܽܘ ܢܰܦ݂ܩܽܘܢܳܝܗ̄ܝ ܡܶܢ ܟ݂ܢܽܘܫܬ݂ܳܐ:
Joh 9:23 ܡܶܛܽܠ ܗܳܢܳܐ ܐܶܡܰܪܘ ܐܰܒܳ݁ܗܰܘܗ̄ܝ ܕ݂ܥܰܠ ܠܶܗ ܠܰܫܢܰܘܗ̄ܝ ܠܶܗ ܫܰܐܶܠܘ ܣܣ:
Joh 9:24 ܘܰܩܪܰܐܘܽܗ̄ܝ ܠܓܰ݁ܒ݁ܪܳܐ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܣܰܡܝܳܐ ܘܳܐܡܪܺܝܢ ܠܶܗ ܫܰܒ݂ܰܚ ܠܰܐܠܳܗܳܐ ܚܢܰܢ ܓ݂ܶܝܪ ܝܳܕ݁ܥܺܝܢܰܢ ܕ݂ܗܳܢܳܐ ܓ݂ܰܒ݁ܪܳܐ ܚܰܛܳܝܳܐ ܗܽܘ:
Joh 9:25 ܥܢܳܐ ܗܽܘ ܘܶܐܡܰܪ ܠܗܽܘܢ ܐܶܢ ܚܰܛܳܝܳܐ ܗܽܘ ܠܳܐ ܝܳܕܰ݁ܥ ܐ̄ܢܳܐ ܚܕܳ݁ܐ ܕ݂ܶܝܢ ܝܳܕܰ݁ܥ ܐ̄ܢܳܐ ܕ݂ܣܰܡܝܳܐ ܗ̄ܘܺܝܬ݁ ܘܗܳܫܳܐ ܗܳܐ ܚܳܙܶܐ ܐ̄ܢܳܐ:
Joh 9:26 ܐܳܡܪܺܝܢ ܠܶܗ ܬ݂ܽܘܒ݁ ܡܳܢܳܐ ܥܒܰ݁ܕ݁ ܠܳܟ݁ ܐܰܝܟ݂ܰܢܳܐ ܦ݂ܰܬ݂ܰܚ ܠܳܟ݁ ܥܰܝܢܰܝܟְ݂:
Joh 9:27 ܐܳܡܰܪ ܠܗܽܘܢ ܐܶܡܪܶܬ݁ ܠܟܽ݁ܘܢ ܘܠܳܐ ܫܡܰܥܬ݂ܽܘܢ ܡܳܢܳܐ ܬ݂ܽܘܒ݁ ܨܳܒܶ݁ܝܢ ܐܢ̄ܬ݂ܽܘܢ ܠܡܶܫܡܰܥ ܠܡܳܐ ܐܳܦ݁ ܐܰܢ̄ܬ݂ܽܘܢ ܬ݂ܰܠܡܺܝܕܶ݁ܐ ܨܳܒܶ݁ܝܢ ܐܢ̄ܬ݂ܽܘܢ ܠܡܶܗܘܳܐ ܠܶܗ:
Joh 9:28 ܗܶܢܽܘܢ ܕ݂ܶܝܢ ܨܰܚܝܽܘܗ̄ܝ ܘܳܐܡܪܺܝܢ ܠܶܗ ܐܰܢ̄ܬ݂ ܗܽ̄ܘ ܬ݂ܰܠܡܺܝܕܶ݁ܗ ܕ݂ܗܰܘ ܚܢܰܢ ܓ݂ܶܝܪ ܬ݂ܰܠܡܺܝܕܶ݁ܐ ܚܢܰܢ ܕ݂ܡܽܘܫܶܐ:
Joh 9:29 ܘܝܳܕ݁ܥܺܝܢܰܢ ܕ݂ܥܰܡ ܡܽܘܫܶܐ ܐܰܠܳܗܳܐ ܡܰܠܶܠ ܠܗܳܢܳܐ ܕ݂ܶܝܢ ܠܳܐ ܝܳܕ݁ܥܺܝܢܰܢ ܡܶܢ ܐܰܝܡܶܟ݂ܳܐ ܗܽܘ:
Joh 9:30 ܥܢܳܐ ܗܰܘ ܓ݂ܰܒ݁ܪܳܐ ܘܶܐܡܰܪ ܠܗܽܘܢ ܒ݂ܗܳܕܶ݁ܐ ܗ̄ܘ ܗܳܟܺ݁ܝܠ ܠܡܶܬ݂ܕ݂ܰܡܳܪܽܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܢ ܐܰܝܡܶܟ݂ܳܐ ܗܽܘ ܘܥܰܝܢܰܝ ܕ݂ܺܝܠܝ ܦ݂ܰܬ݂ܰܚ:
Joh 9:31 ܝܳܕ݁ܥܺܝܢ ܚ̄ܢܰܢ ܕ݂ܶܝܢ ܕ݂ܰܐܠܳܗܳܐ ܒ݂ܩܳܠܳܐ ܕ݂ܚܰܛܳܝܶܐ ܠܳܐ ܫܳܡܰܥ ܐܶܠܳܐ ܠܡܰܢ ܕ݂ܕܳ݁ܚܶܠ ܡܶܢܶܗ ܘܥܳܒܶ݁ܕ݁ ܨܶܒ݁ܝܳܢܶܗ ܠܗܰܘ ܗܽ̄ܘ ܫܳܡܰܥ:
Joh 9:32 ܡܶܢ ܥܳܠܰܡ ܠܳܐ ܐܶܫܬ݂ܰܡܥܰܬ݁ ܕ݂ܦܰ݁ܬ݂ܰܚ ܐ̄ܢܳܫ ܥܰܝܢܶܐ ܕ݂ܣܰܡܝܳܐ ܕ݂ܶܐܬܺ݁ܝܠܶܕ݁:
Joh 9:33 ܐܶܠܽܘ ܠܳܐ ܡܶܢ ܐܰܠܳܗܳܐ ܗ̄ܘܳܐ ܗܳܢܳܐ ܠܳܐ ܡܶܫܟ݂ܰܚ ܗ̄ܘܳܐ ܗܳܕܶ݁ܐ ܠܡܶܥܒ݂ܰܕ݁:
Joh 9:34 ܥܢܰܘ ܘܳܐܡܪܺܝܢ ܠܶܗ ܐܰܢ̄ܬ݂ ܟ݂ܽܠܳܟ݁ ܒ݂ܰܚܛܳܗܶܐ ܐܶܬܺ݁ܝܠܶܕ݂ܬ݂ ܘܰܐܢ̄ܬ݂ ܡܰܠܶܦ݁ ܐܰܢ̄ܬ݂ ܠܰܢ ܘܰܐܦ݂ܩܽܘܗ̄ܝ ܠܒܰ݁ܪ:
Joh 9:35 ܘܰܫܡܰܥ ܝܶܫܽܘܥ ܕ݂ܰܐܦ݂ܩܽܘܗ̄ܝ ܠܒܰ݁ܪ ܘܶܐܫܟ݂ܚܶܗ ܘܶܐܡܰܪ ܠܶܗ ܐܰܢ̄ܬ݂ ܡܗܰܝܡܶܢ ܐܰܢ̄ܬ݂ ܒ݂ܰܒ݁ܪܶܗ ܕ݂ܰܐܠܳܗܳܐ:
Joh 9:36 ܥܢܳܐ ܗܰܘ ܕ݂ܶܐܬܰ݁ܐܣܺܝ ܘܶܐܡܰܪ ܡܰܢܽܘ ܡܳܪܝ ܕ݂ܶܐܗܰܝܡܶܢ ܒ݂ܶܗ:
Joh 9:37 ܐܳܡܰܪ ܠܶܗ ܝܶܫܽܘܥ ܚܙܰܝܬ݂ܳܝܗ̄ܝ ܘܗܰܘ ܕ݂ܰܡܡܰܠܶܠ ܥܰܡܳܟ݁ ܗܽܘܝܽܘ:
Joh 9:38 ܗܽܘ ܕ݂ܶܝܢ ܐܶܡܰܪ ܡܗܰܝܡܶܢ ܐ̄ܢܳܐ ܡܳܪܝ ܘܰܢܦܰ݁ܠ ܣܓܶ݁ܕ݁ ܠܶܗ: ܣ
Joh 9:39 ܘܶܐܡܰܪ ܝܶܫܽܘܥ ܠܕܺ݁ܝܢܶܗ ܕ݂ܥܳܠܡܳܐ ܗܳܢܳܐ ܐܶܬܺ݁ܝܬ݁ ܕ݂ܰܐܝܠܶܝܢ ܕ݂ܠܳܐ ܚܳܙܶܝܢ ܢܶܚܙܽܘܢ ܘܰܐܝܠܶܝܢ ܕ݂ܚܳܙܶܝܢ ܢܶܣܡܽܘܢ:
Joh 9:40 ܘܰܫܡܰܥܘ ܡܶܢ ܦ݂ܪܺܝܫܶܐ ܐܰܝܠܶܝܢ ܕ݂ܥܰܡܶܗ ܗ̄ܘܰܘ ܗܳܠܶܝܢ ܘܶܐܡܰܪܘ ܠܶܗ ܠܡܳܐ ܐܳܦ݁ ܚܢܰܢ ܣܡܰܝܳܐ ܚܢܰܢ:
Joh 9:41 ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܣܡܰܝܳܐ ܗ̄ܘܰܝܬ݂ܽܘܢ ܠܰܝܬ݂ ܗ̄ܘܳܬ݁ ܠܟܽ݁ܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܕ݂ܚܳܙܶܝܢܰܢ ܡܶܛܽܠ ܗܳܢܳܐ ܚܛܺܝܬ݁ܟܽ݁ܘܢ ܩܰܝܳܡܳܐ ܗ̄ܝ ܣܣ:
Joh 10:1 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܠܳܐ ܥܳܐܶܠ ܡܶܢ ܬ݂ܰܪܥܳܐ ܠܰܛܝܳܪܳܐ ܕ݂ܥܳܢܳܐ ܐܶܠܳܐ ܣܳܠܶܩ ܡܶܢ ܕ݂ܽܘܟ݂ܳܐ ܐ̄ܚܪܳܢܝܳܐ ܗܰܘ ܓ݂ܰܢܳܒܳ݁ܐ ܗܽܘ ܘܓܰ݁ܝܳܣܳܐ:
Joh 10:2 ܗܰܘ ܕ݂ܶܝܢ ܕ݂ܥܳܐܶܠ ܡܶܢ ܬ݂ܰܪܥܳܐ ܪܳܥܝܳܐ ܗܽܘ ܕ݂ܥܳܢܳܐ:
Joh 10:3 ܘܰܠܗܳܢܳܐ ܢܳܛܰܪ ܬ݂ܰܪܥܳܐ ܦ݂ܳܬܰ݁ܚ ܠܶܗ ܬ݂ܰܪܥܳܐ ܘܥܳܢܳܐ ܫܳܡܥܳܐ ܩܳܠܶܗ ܘܥܶܪܒ݂ܰܘܗ̄ܝ ܩܳܪܶܐ ܒ݂ܰܫܡܳܗܰܝܗܽܘܢ ܘܡܰܦ݂ܶܩ ܠܗܽܘܢ:
Joh 10:4 ܘܡܳܐ ܕ݂ܰܐܦ݂ܶܩ ܥܳܢܶܗ ܩܕܳ݁ܡܶܝܗ ܐܳܙܶܠ ܘܥܶܪܒ݂ܰܘܗ̄ܝ ܕ݂ܺܝܠܶܗ ܐܳܙܺܠ̄ܝܢ ܒ݂ܳܬ݁ܪܶܗ ܡܶܛܽܠ ܕ݂ܝܳܕ݁ܥܺܝܢ ܩܳܠܶܗ:
Joh 10:5 ܒ݂ܳܬܰ݁ܪ ܢܽܘܟ݁ܪܳܝܳܐ ܕ݂ܶܝܢ ܠܳܐ ܐܳܙܳܠ̄ܐ ܥܳܢܳܐ ܐܶܠܳܐ ܥܳܪܩܳܐ ܡܶܢܶܗ ܕ݂ܠܳܐ ܝܳܕ݁ܥܳܐ ܩܳܠܶܗ ܕ݂ܢܽܘܟ݁ܪܳܝܳܐ:
Joh 10:6 ܗܳܕܶ݁ܐ ܦ݂ܶܠܶܐܬܳ݁ܐ ܐܶܡܰܪ ܠܗܽܘܢ ܝܶܫܽܘܥ ܗܶܢܽܘܢ ܕ݂ܶܝܢ ܠܳܐ ܝܺܕܰ݁ܥܘ ܡܳܢܳܐ ܡܰܠܶܠ ܥܰܡܗܽܘܢ:
Joh 10:7 ܐܳܡܰܪ ܠܗܽܘܢ ܕ݂ܶܝܢ ܬ݂ܽܘܒ݁ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢܳܐ ܐ̄ܢܳܐ ܬ݂ܰܪܥܶܗ ܕ݂ܥܳܢܳܐ:
Joh 10:8 ܘܟܽ݁ܠܗܽܘܢ ܐܰܝܠܶܝܢ ܕ݂ܶܐܬܰ݁ܘ ܓ݂ܰܢܳܒܶ݁ܐ ܐܶܢܽܘܢ ܘܓܰ݁ܝܳܣܶܐ ܐܶܠܳܐ ܠܳܐ ܫܶܡܥܰܬ݁ ܐܶܢܽܘܢ ܥܳܢܳܐ:
Joh 10:9 ܐܶܢܳܐ ܐ̄ܢܳܐ ܬ݂ܰܪܥܳܐ ܘܒܺ݁ܝ ܐܶܢ ܐ̄ܢܳܫ ܢܶܥܽܘܠ ܢܺܚܶܐ ܘܢܶܥܽܘܠ ܘܢܶܦ݂ܽܘܩ ܘܪܶܥܝܳܐ ܢܶܫܟ݂ܰܚ:
Joh 10:10 ܓ݂ܰܢܳܒܳ݁ܐ ܠܳܐ ܐܳܬܶ݁ܐ ܐܶܠܳܐ ܕ݂ܢܶܓ݁ܢܽܘܒ݁ ܘܰܕ݁ܢܶܩܛܽܘܠ ܘܰܕ݁ܢܰܘܒ݂ܶܕ݁ ܐܶܢܳܐ ܐܶܬܺ݁ܝܬ݁ ܕ݂ܚܰܝܶܐ ܢܶܗܘܽܘܢ ܠܗܽܘܢ ܘܡܶܕ݂ܶܡ ܕ݂ܝܰܬ݂ܺܝܪ ܢܶܗܘܶܐ ܠܗܽܘܢ:
Joh 10:11 ܐܶܢܳܐ ܐ̄ܢܳܐ ܪܳܥܝܳܐ ܛܳܒܳ݁ܐ ܪܳܥܝܳܐ ܛܳܒܳ݁ܐ ܢܰܦ݁ܫܶܗ ܣܳܐܶܡ ܚܠܳܦ݁ ܥܳܢܶܗ:
Joh 10:12 ܐܰܓܺ݁ܝܪܳܐ ܕ݂ܶܝܢ ܕ݂ܠܳܐ ܗܘܳܐ ܪܳܥܝܳܐ ܘܠܰܘ ܕ݂ܺܝܠܶܗ ܐܶܢܽܘܢ ܥܶܪܒ݂ܶܐ ܡܳܐ ܕ݂ܰܚܙܳܐ ܕ݂ܺܐܒܳ݁ܐ ܕ݂ܳܐܬܶ݁ܐ ܫܳܒܶ݁ܩ ܥܳܢܳܐ ܘܥܳܪܶܩ ܘܳܐܬܶ݁ܐ ܕ݂ܺܐܒܳ݁ܐ ܚܳܛܶܦ݁ ܘܰܡܒܰ݁ܕ݂ܰܪ ܠܳܗ ܠܥܳܢܳܐ:
Joh 10:13 ܐܰܓܺ݁ܝܪܳܐ ܕ݂ܶܝܢ ܥܳܪܶܩ ܡܶܛܽܠ ܕ݂ܰܐܓܺ݁ܝܪܳܐ ܗܽܘ ܘܠܳܐ ܒ݂ܛܺܝܠ ܠܶܗ ܥܰܠ ܥܳܢܳܐ:
Joh 10:14 ܐܶܢܳܐ ܐ̄ܢܳܐ ܪܳܥܝܳܐ ܛܳܒܳ݁ܐ ܘܝܳܕܰ݁ܥ ܐ̄ܢܳܐ ܠܕܺ݁ܝܠܝ ܘܡܶܬܺ݁ܝܕܰ݁ܥ ܐ̄ܢܳܐ ܡܶܢ ܕ݂ܺܝܠܝ:
Joh 10:15 ܐܰܝܟ݂ܰܢܳܐ ܕ݂ܝܳܕܰ݁ܥ ܠܺܝ ܐܳܒ݁ܝ ܘܶܐܢܳܐ ܝܳܕܰ݁ܥ ܐ̄ܢܳܐ ܠܳܐܒ݁ܝ ܘܢܰܦ݁ܫܝ ܣܳܐܶܡ ܐ̄ܢܳܐ ܚܠܳܦ݁ ܥܳܢܳܐ:
Joh 10:16 ܐܺܝܬ݁ ܠܺܝ ܕ݂ܶܝܢ ܐܳܦ݁ ܥܶܪܒ݂ܶܐ ܐ̄ܚܪܳܢܶܐ ܐܰܝܠܶܝܢ ܕ݂ܠܳܐ ܗܘܰܘ ܡܶܢ ܛܝܳܪܳܐ ܗܳܢܳܐ ܘܳܐܦ݁ ܠܗܽܘܢ ܘܳܠܶܐ ܠܺܝ ܠܡܰܝܬ݂ܳܝܽܘ ܐܶܢܽܘܢ ܘܢܶܫܡܥܽܘܢ ܩܳܠܝ ܘܬܶ݁ܗܘܶܐ ܥܳܢܳܐ ܟ݂ܽܠܳܗ ܚܕܳ݁ܐ ܘܚܰܕ݁ ܪܳܥܝܳܐ:
Joh 10:17 ܡܶܛܽܠ ܗܳܢܳܐ ܐܳܒ݁ܝ ܪܳܚܶܡ ܠܺܝ ܕ݂ܶܐܢܳܐ ܣܳܐܶܡ ܐ̄ܢܳܐ ܢܰܦ݁ܫܝ ܕ݂ܬܽ݁ܘܒ݁ ܐܶܣܒܺ݁ܝܗ:
Joh 10:18 ܠܳܐ ܗ̄ܘܳܐ ܐ̄ܢܳܫ ܫܳܩܶܠ ܠܳܗ ܡܶܢܝ ܐܶܠܳܐ ܐܶܢܳܐ ܣܳܐܶܡ ܐ̄ܢܳܐ ܠܳܗ ܡܶܢ ܨܶܒ݁ܝܳܢܝ ܫܰܠܺܝܛ ܐ̄ܢܳܐ ܓ݂ܶܝܪ ܕ݂ܰܐܣܺܝܡܺܝܗ ܘܫܰܠܺܝܛ ܐ̄ܢܳܐ ܕ݂ܬܽ݁ܘܒ݁ ܐܶܣܒܺ݁ܝܗ ܕ݂ܗܳܢܳܐ ܦ݂ܽܘܩܕ݂ܳܢܳܐ ܩܰܒ݂ܠܶܬ݁ ܡܶܢ ܐܳܒ݁ܝ: ܣ
Joh 10:19 ܘܰܗܘܳܬ݁ ܬ݂ܽܘܒ݁ ܦ݂ܳܠܓ݂ܽܘܬܳ݁ܐ ܒ݂ܰܝܢܰܝ ܝܺܗܽܘܕܳ݁ܝܶܐ ܡܶܛܽܠ ܡܶܠܶܐ ܗܳܠܶܝܢ:
Joh 10:20 ܘܳܐܡܪܺܝܢ ܗ̄ܘܰܘ ܣܰܓ݂ܺܝܶܐܐ ܡܶܢܗܽܘܢ ܕ݂ܕܰ݁ܝܘܳܐ ܐܺܝܬ݁ ܠܶܗ ܘܡܶܫܢܳܐ ܫܢܳܐ ܡܳܢܳܐ ܫܳܡܥܺܝܢ ܐܢ̄ܬ݂ܽܘܢ ܠܶܗ:
Joh 10:21 ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܗܳܠܶܝܢ ܡܶܠܶܐ ܠܳܐ ܗ̄ܘܰܝ ܕ݂ܕܰ݁ܝܘܳܢܳܐ ܠܡܳܐ ܕ݂ܰܝܘܳܐ ܡܶܫܟ݂ܰܚ ܥܰܝܢܶܐ ܕ݂ܣܰܡܝܳܐ ܠܰܡܦܰ݁ܬ݂ܳܚܽܘ: ܣ
Joh 10:22 ܗܘܳܐ ܕ݂ܶܝܢ ܥܺܐܕܳ݁ܐ ܕ݂ܚܽܘܕܳ݁ܬܳ݁ܐ ܒ݂ܽܐܘܪܺܫܠܶܡ ܘܣܰܬ݁ܘܳܐ ܗ̄ܘܳܐ:
Joh 10:24 ܘܚܰܕ݁ܪܽܘܗ̄ܝ ܝܺܗܽܘܕܳ݁ܝܶܐ ܘܳܐܡܪܺܝܢ ܠܶܗ ܥܕܰ݁ܡܳܐ ܠܶܐܡܰܬ݁ܝ ܢܳܣܶܒ݁ ܐܰܢ̄ܬ݂ ܢܰܦ݁ܫܰܢ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܐܶܡܰܪ ܠܰܢ ܓ݂ܰܠܝܳܐܝܺܬ݁:
Joh 10:25 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܡܪܶܬ݁ ܠܟܽ݁ܘܢ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܘܰܥܒܳ݁ܕܶ݁ܐ ܕ݂ܶܐܢܳܐ ܥܳܒܶ݁ܕ݁ ܐ̄ܢܳܐ ܒ݂ܰܫܡܶܗ ܕ݂ܳܐܒ݁ܝ ܗܶܢܽܘܢ ܣܳܗܕ݂ܺܝܢ ܥܠܰܝ:
Joh 10:26 ܐܶܠܳܐ ܐܰܢ̄ܬ݂ܽܘܢ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܡܶܛܽܠ ܕ݂ܠܳܐ ܗܘܰܝܬ݂ܽܘܢ ܡܶܢ ܥܶܪܒ݂ܰܝ ܐܰܝܟ݂ܰܢܳܐ ܕ݂ܶܐܡܪܶܬ݁ ܠܟܽ݁ܘܢ:
Joh 10:27 ܥܶܪܒ݂ܶܐ ܕ݂ܺܝܠܝ ܩܳܠܝ ܫܳܡܥܺܝܢ ܘܶܐܢܳܐ ܝܳܕܰ݁ܥ ܐ̄ܢܳܐ ܠܗܽܘܢ ܘܗܶܢܽܘܢ ܐܳܬܶ݁ܝܢ ܒ݂ܳܬܰ݁ܪܝ:
Joh 10:28 ܘܶܐܢܳܐ ܝܳܗܶܒ݁ ܐ̄ܢܳܐ ܠܗܽܘܢ ܚܰܝܶܐ ܕ݂ܰܠܥܳܠܰܡ ܘܠܳܐ ܢܺܐܒ݁ܕ݂ܽܘܢ ܠܥܳܠܰܡ ܘܠܳܐ ܐ̄ܢܳܫ ܢܶܚܛܽܘܦ݁ ܐܶܢܽܘܢ ܡܶܢ ܐܺܝܕܰ݁ܝ:
Joh 10:29 ܐܳܒ݁ܝ ܓ݂ܶܝܪ ܕ݂ܝܰܗ̄ܒ݁ ܠܺܝ ܡܶܢ ܟ݂ܽܠ ܪܰܒ݁ ܗܽ̄ܘ ܘܠܳܐ ܐ̄ܢܳܫ ܡܶܫܟ݂ܰܚ ܕ݂ܡܶܢ ܐܺܝܕܶ݁ܗ ܕ݂ܳܐܒ݁ܝ ܢܶܚܛܽܘܦ݁:
Joh 10:30 ܐܶܢܳܐ ܘܳܐܒ݁ܝ ܚܰܕ݁ ܚܢܰܢ:
Joh 10:31 ܘܰܫܩܰܠܘ ܬ݂ܽܘܒ݁ ܝܺܗܽܘܕܳ݁ܝܶܐ ܟ݂ܺܐܦܶ݁ܐ ܠܡܶܪܓ݂ܡܶܗ ܣ݂ ܣ݂:
Joh 10:32 ܐܳܡܰܪ ܠܗܽܘܢ ܝܶܫܽܘܥ ܣܰܓ݂ܺܝܶܐܐ ܥܒܳ݁ܕܶ݁ܐ ܫܰܦ݂ܺܝܪܶܐ ܡܶܢ ܠܘܳܬ݁ ܐܳܒ݁ܝ ܚܰܘܺܝܬ݁ܟܽ݁ܘܢ ܡܶܛܽܠ ܐܰܝܢܳܐ ܥܒܳ݁ܕܳ݁ܐ ܡܶܢܗܽܘܢ ܪܳܓ݁ܡܺܝܢ ܐܢ̄ܬ݂ܽܘܢ ܠܺܝ:
Joh 10:33 ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܳܐ ܗ̄ܘܳܐ ܡܶܛܽܠ ܥܒܳ݁ܕܶ݁ܐ ܫܰܦ݂ܺܝܪܶܐ ܪܳܓ݁ܡܺܝܢ ܚ̄ܢܰܢ ܠܳܟ݁ ܐܶܠܳܐ ܡܶܛܽܠ ܕ݂ܰܡܓܰ݁ܕ݂ܶܦ݁ ܐܰܢ̄ܬ݂ ܘܟܰ݁ܕ݁ ܐܺܝܬܰ݁ܝܟְ݂ ܒ݂ܰܪ ܐ̄ܢܳܫܳܐ ܥܳܒܶ݁ܕ݁ ܐܰܢ̄ܬ݂ ܢܰܦ݁ܫܳܟ݁ ܐܰܠܳܗܳܐ:
Joh 10:34 ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܗܳܟܰ݁ܢܳܐ ܟ݂ܬܺ݁ܝܒ݁ ܒ݂ܢܳܡܽܘܣܟܽ݁ܘܢ ܕ݂ܶܐܢܳܐ ܐܶܡܪܶܬ݁ ܕ݂ܰܐܠܳܗܶܐ ܐܰܢ̄ܬ݂ܽܘܢ:
Joh 10:35 ܐܶܢ ܠܗܳܢܽܘܢ ܐܶܡܰܪ ܐܰܠܳܗܶܐ ܡܶܛܽܠ ܕ݂ܰܠܘܳܬ݁ܗܽܘܢ ܗܘܳܬ݁ ܡܶܠܬܳ݁ܐ ܕ݂ܰܐܠܳܗܳܐ ܘܠܳܐ ܡܶܫܟ݂ܰܚ ܟ݂ܬܳ݁ܒܳ݁ܐ ܕ݂ܢܶܫܬ݂ܪܶܐ:
Joh 10:36 ܠܰܐܝܢܳܐ ܕ݂ܰܐܒܳ݁ܐ ܩܰܕ݂ܫܶܗ ܘܫܰܕ݂ܪܶܗ ܠܥܳܠܡܳܐ ܐܰܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܰܡܓܰ݁ܕ݂ܶܦ݁ ܐܰܢ̄ܬ݂ ܥܰܠ ܕ݂ܶܐܡܪܶܬ݁ ܠܟܽ݁ܘܢ ܕ݂ܰܒ݁ܪܶܗ ܐ̄ܢܳܐ ܕ݂ܰܐܠܳܗܳܐ:
Joh 10:37 ܐܶܠܳܐ ܥܳܒܶ݁ܕ݁ ܐ̄ܢܳܐ ܥܒܳ݁ܕܶ݁ܐ ܕ݂ܳܐܒ݁ܝ ܠܳܐ ܬ݂ܗܰܝܡܢܽܘܢܳܢܝ:
Joh 10:38 ܐܶܢ ܕ݂ܶܝܢ ܥܳܒܶ݁ܕ݁ ܐ̄ܢܳܐ ܐܳܦܶ݁ܢ ܠܺܝ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܗܽܘܢ ܠܰܥܒܳ݁ܕܶ݁ܐ ܗܰܝܡܶܢܘ ܕ݂ܬܶ݁ܕ݂ܥܽܘܢ ܘܰܬ݁ܗܰܝܡܢܽܘܢ ܕ݂ܳܐܒ݁ܝ ܒ݂ܺܝ ܘܶܐܢܳܐ ܒ݂ܳܐܒ݁ܝ: ܣ
Joh 10:39 ܘܰܒ݁ܥܰܘ ܗ̄ܘܰܘ ܬ݂ܽܘܒ݁ ܕ݂ܢܶܐܚܕ݂ܽܘܢܳܝܗ̄ܝ ܘܰܢܦܰ݁ܩ ܠܶܗ ܡܶܢ ܒ݂ܶܝܬ݁ ܐܺܝܕܰ݁ܝܗܽܘܢ:
Joh 10:40 ܘܶܐܙܰܠ ܠܶܗ ܠܥܶܒ݁ܪܳܐ ܕ݂ܝܽܘܪܕ݂ܢܳܢ ܠܕܽ݁ܘܟ݂ܬܳ݁ܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܽܘܚܰܢܳܢ ܡܶܢ ܩܕܺ݁ܝܡ ܟ݂ܰܕ݁ ܡܰܥܡܶܕ݁ ܗ̄ܘܳܐ ܘܰܗܘܳܐ ܬ݂ܰܡܳܢ: ܣ
Joh 10:41 ܘܶܐܬܰ݁ܘ ܐ̄ܢܳܫܳܐ ܣܰܓ݂ܺܝܶܐܐ ܠܘܳܬܶ݁ܗ ܘܳܐܡܪܺܝܢ ܗ̄ܘܰܘ ܕ݂ܝܽܘܚܰܢܳܢ ܐܳܦ݁ ܠܳܐ ܚܕܳ݁ܐ ܐܳܬܳ݁ܐ ܥܒܰ݁ܕ݁ ܟ݂ܽܠܡܶܕ݂ܶܡ ܕ݂ܶܝܢ ܕ݂ܶܐܡܰܪ ܝܽܘܚܰܢܳܢ ܥܰܠ ܓ݂ܰܒ݁ܪܳܐ ܗܳܢܳܐ ܫܰܪܺܝܪ ܗܽ̄ܘ:
Joh 10:42 ܘܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܣܣ:
Joh 11:1 ܐܺܝܬ݁ ܗ̄ܘܳܐ ܕ݂ܶܝܢ ܚܰܕ݁ ܕ݂ܰܟ݁ܪܺܝܗ ܠܳܥܳܙܰܪ ܡܶܢ ܒ݂ܶܝܬ݁-ܥܰܢܝܳܐ ܩܪܺܝܬܳ݁ܐ ܐܰܚܽܘܗ ܕ݂ܡܰܪܝܰܡ ܘܰܕ݁ܡܳܪܬ݂ܳܐ: ܣ
Joh 11:2 ܡܰܪܝܰܡ ܕ݂ܶܝܢ ܗܳܕܶ݁ܐ ܐܺܝܬܶ݁ܝܗ ܗܳܝ ܕ݂ܡܶܫܚܰܬ݁ ܒ݂ܒܶ݁ܣܡܳܐ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܫܰܘܝܰܬ݁ ܒ݂ܣܰܥܪܳܗ ܐܰܚܽܘܗ ܗ̄ܘܳܐ ܕ݂ܗܳܕܶ݁ܐ ܠܳܥܳܙܰܪ ܕ݂ܰܟ݁ܪܺܝܗ ܗ̄ܘܳܐ: ܣ
Joh 11:3 ܘܫܰܕ݂ܰܪܶܝܢ ܬ݂ܰܪܬ݂ܰܝܗܶܝܢ ܐܰܚܘܳܬܶ݁ܗ ܠܘܳܬ݁ ܝܶܫܽܘܥ ܘܳܐܡܪܳܢ ܡܳܪܰܢ ܗܳܐ ܗܰܘ ܕ݂ܪܳܚܶܡ ܐܰܢ̄ܬ݂ ܟ݂ܪܺܝܗ:
Joh 11:4 ܝܶܫܽܘܥ ܕ݂ܶܝܢ ܐܶܡܰܪ ܗܳܢܳܐ ܟ݂ܽܘܪܗܳܢܳܐ ܠܳܐ ܗܘܳܐ ܕ݂ܡܰܘܬ݂ܳܐ ܐܶܠܳܐ ܚܠܳܦ݁ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܕ݂ܢܶܫܬ݂ܰܒ݂ܰܚ ܒ݂ܪܶܗ ܕ݂ܰܐܠܳܗܳܐ ܡܶܛܽܠܳܬܶ݁ܗ:
Joh 11:5 ܡܰܚܶܒ݁ ܗ̄ܘܳܐ ܕ݂ܶܝܢ ܗܽܘ ܝܶܫܽܘܥ ܠܡܳܪܬ݂ܳܐ ܘܰܠܡܰܪܝܰܡ ܘܰܠܠܳܥܳܙܰܪ:
Joh 11:6 ܘܟܰ݁ܕ݁ ܫܡܰܥ ܕ݂ܰܟ݁ܪܺܝܗ ܟ݂ܰܬ݂ܰܪ ܒ݂ܕܽ݁ܘܟ݂ܬܳ݁ܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܬ݂ܪܶܝܢ ܝܰܘܡܺܝܢ:
Joh 11:7 ܘܒܳ݁ܬܰ݁ܪܟ݂ܶܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܰܘ ܢܺܐܙܰܠ ܬ݂ܽܘܒ݁ ܠܺܝܗܽܘܕ݁:
Joh 11:8 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܪܰܒ݂ܰܢ ܗܳܫܳܐ ܝܺܗܽܘܕܳ݁ܝܶܐ ܒ݂ܳܥܶܝܢ ܗ̄ܘܰܘ ܠܡܶܪܓ݂ܡܳܟ݁ ܘܬܽ݁ܘܒ݁ ܐܳܙܶܠ ܐܰܢ̄ܬ݂ ܠܬܰ݁ܡܳܢ:
Joh 11:9 ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܰܪܬ݂ܰܥܶܣܪܶܐ ܫܳܥܺܝܢ ܐܺܝܬ݁ ܒ݂ܝܰܘܡܳܐ ܘܶܐܢ ܐ̄ܢܳܫ ܡܗܰܠܶܟ݁ ܒ݂ܺܐܝܡܳܡܳܐ ܠܳܐ ܡܶܬ݂ܬ݂ܩܶܠ ܡܶܛܽܠ ܕ݂ܚܳܙܶܐ ܢܽܘܗܪܶܗ ܕ݂ܥܳܠܡܳܐ ܗܳܢܳܐ:
Joh 11:10 ܐܶܢ ܐ̄ܢܳܫ ܕ݂ܶܝܢ ܒ݂ܠܺܠܝܳܐ ܢܗܰܠܶܟ݁ ܡܶܬ݂ܬ݂ܩܶܠ ܡܶܛܽܠ ܕ݂ܢܰܗܺܝܪܳܐ ܠܰܝܬ݂ ܒ݂ܶܗ:
Joh 11:11 ܗܳܠܶܝܢ ܐܶܡܰܪ ܝܶܫܽܘܥ ܘܒܳ݁ܬܰ݁ܪܟ݂ܶܢ ܐܶܡܰܪ ܠܗܽܘܢ ܠܳܥܳܙܰܪ ܪܳܚܡܰܢ ܫܟܶ݁ܒ݁ ܐܶܠܳܐ ܐܳܙܶܠ ܐ̄ܢܳܐ ܕ݂ܰܐܥܺܝܪܺܝܘܗ̄ܝ:
Joh 11:12 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܡܳܪܰܢ ܐܶܢ ܕ݂ܡܶܟ݁ ܡܶܬ݁ܚܠܶܡ:
Joh 11:13 ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܥܰܠ ܡܰܘܬ݂ܶܗ ܘܗܶܢܽܘܢ ܣܒܰ݁ܪܘ ܕ݂ܥܰܠ ܡܰܕ݁ܡܟܳ݁ܐ ܗܽܘ ܕ݂ܫܶܢܬܳ݁ܐ ܐܶܡܰܪ:
Joh 11:14 ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܦ݂ܫܺܝܩܳܐܝܺܬ݁ ܠܳܥܳܙܰܪ ܡܺܝܬ݁ ܠܶܗ:
Joh 11:15 ܘܚܳܕܶ݁ܐ ܐ̄ܢܳܐ ܕ݂ܠܳܐ ܗܘܺܝܬ݁ ܬ݂ܰܡܳܢ ܡܶܛܽܠܳܬ݁ܟܽ݁ܘܢ ܕ݂ܰܬ݁ܗܰܝܡܢܽܘܢ ܐܶܠܳܐ ܗܰܠܶܟ݁ܘ ܠܬܰ݁ܡܳܢ:
Joh 11:16 ܐܳܡܰܪ ܬ݂ܳܐܘܡܰܐ ܕ݂ܡܶܬܶ݁ܐܡܰܪ ܬ݂ܳܐܡܳܐ ܠܬܰ݁ܠܡܺܝܕܶ݁ܐ ܚܰܒ݁ܪܰܘܗ̄ܝ ܢܺܐܙܰܠ ܐܳܦ݁ ܚܢܰܢ ܢܡܽܘܬ݁ ܥܰܡܶܗ:
Joh 11:17 ܘܶܐܬܳ݁ܐ ܝܶܫܽܘܥ ܠܒܶ݁ܝܬ݁-ܥܰܢܝܳܐ ܘܶܐܫܟ݂ܰܚ ܕ݂ܰܐܪܒ݂ܥܳܐ ܠܶܗ ܝܰܘܡܺܝܢ ܕ݂ܺܐܝܬܰ݁ܘܗ̄ܝ ܒ݂ܒܶ݁ܝܬ݁-ܩܒܽ݁ܘܪܳܐ:
Joh 11:18 ܐܺܝܬܶ݁ܝܗ ܗ̄ܘܳܬ݁ ܕ݂ܶܝܢ ܒ݂ܶܝܬ݁-ܥܰܢܝܳܐ ܥܰܠ-ܓ݂ܶܢ̄ܒ݁ ܐܽܘܪܺܫܠܶܡ ܟ݂ܰܕ݁ ܦ݂ܰܪܺܝܩܳܐ ܡܶܢܳܗ ܐܰܝܟ݁ ܐܶܣܛܕܰ݁ܘܳܬܳ݁ܐ ܚܰܡܶܫܬ݂ܰܥܣܰܪ:
Joh 11:19 ܘܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܐܰܬ݂ܺܝܐܝܺܢ ܗ̄ܘܰܘ ܠܘܳܬ݁ ܡܳܪܬ݂ܳܐ ܘܡܰܪܝܰܡ ܕ݂ܢܶܡܠܽܘܢ ܒ݂ܠܶܒ݂ܗܶܝܢ ܡܶܛܽܠ ܐܰܚܽܘܗܶܝܢ:
Joh 11:20 ܡܳܪܬ݂ܳܐ ܕ݂ܶܝܢ ܟ݂ܰܕ݁ ܫܶܡܥܰܬ݁ ܕ݂ܝܶܫܽܘܥ ܐܶܬܳ݁ܐ ܢܶܦ݁ܩܰܬ݁ ܠܽܐܘܪܥܶܗ ܡܰܪܝܰܡ ܕ݂ܶܝܢ ܒ݂ܒܰ݁ܝܬ݂ܳܐ ܝܳܬ݁ܒ݂ܳܐ ܗ̄ܘܳܬ݁:
Joh 11:21 ܘܶܐܡܪܰܬ݁ ܡܳܪܬ݂ܳܐ ܠܝܶܫܽܘܥ ܡܳܪܝ ܐܶܠܽܘ ܬ݂ܢܳܢ ܗ̄ܘܰܝܬ݂ ܠܳܐ ܡܳܐܶܬ݁ ܗ̄ܘܳܐ ܐܳܚܝ:
Joh 11:22 ܐܶܠܳܐ ܐܳܦ݁ ܗܳܫܳܐ ܝܳܕ݁ܥܳܐ ܐ̄ܢܳܐ ܕ݂ܰܟ݁ܡܳܐ ܕ݂ܬܶ݁ܫܰܐܠ ܠܰܐܠܳܗܳܐ ܝܳܗܶܒ݁ ܠܳܟ݁:
Joh 11:23 ܐܳܡܰܪ ܠܳܗ ܝܶܫܽܘܥ ܩܳܐܶܡ ܐܰܚܽܘܟ݁ܝ:
Joh 11:24 ܐܳܡܪܳܐ ܠܶܗ ܡܳܪܬ݂ܳܐ ܝܳܕ݁ܥܳܐܢܳܐ ܕ݂ܩܳܐܶܡ ܒ݂ܢܽܘܚܳܡܳܐ ܒ݂ܝܰܘܡܳܐ ܐ̄ܚܪܳܝܳܐ:
Joh 11:25 ܐܳܡܰܪ ܠܳܗ ܝܶܫܽܘܥ ܐܶܢܳܐ ܐ̄ܢܳܐ ܢܽܘܚܳܡܳܐ ܘܚܰܝܶܐ ܡܰܢ ܕ݂ܰܡܗܰܝܡܶܢ ܒ݂ܺܝ ܐܳܦܶ݁ܢ ܢܡܽܘܬ݁ ܢܺܚܶܐ:
Joh 11:26 ܘܟܽ݁ܠ ܕ݂ܚܰܝ ܘܰܡܗܰܝܡܶܢ ܒ݂ܺܝ ܠܥܳܠܰܡ ܠܳܐ ܢܡܽܘܬ݁ ܡܗܰܝܡܢܰܬ݂ܝ ܗܳܕܶ݁ܐ:
Joh 11:27 ܐܳܡܪܳܐ ܠܶܗ ܐܺܝܢ ܡܳܪܝ ܐܶܢܳܐ ܡܗܰܝܡܢܳܐ ܐ̄ܢܳܐ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܕ݂ܳܐܬܶ݁ܐ ܠܥܳܠܡܳܐ: ܣ
Joh 11:28 ܘܟܰ݁ܕ݁ ܐܶܡܪܰܬ݁ ܗܳܠܶܝܢ ܐܶܙܰܠ̄ܬ݁ ܩܪܳܬ݁ ܠܡܰܪܝܰܡ ܚܳܬܳ݁ܗ ܟ݂ܰܣܝܳܐܝܺܬ݁ ܘܳܐܡܪܳܐ ܠܳܗ ܪܰܒ݂ܰܢ ܐܶܬܳ݁ܐ ܘܩܳܪܶܐ ܠܶܟ݁ܝ:
Joh 11:29 ܘܡܰܪܝܰܡ ܟ݂ܰܕ݁ ܫܶܡܥܰܬ݁ ܩܳܡܰܬ݁ ܥܓܰ݁ܠ ܘܳܐܬ݁ܝܳܐ ܗ̄ܘܳܬ݁ ܠܘܳܬܶ݁ܗ:
Joh 11:30 ܗܽܘ ܕ݂ܶܝܢ ܝܶܫܽܘܥ ܠܳܐ ܥܕܰ݁ܟ݂ܺܝܠ ܐܶܬܳ݁ܐ ܗ̄ܘܳܐ ܠܰܩܪܺܝܬܳ݁ܐ ܐܶܠܳܐ ܒ݂ܳܗ ܗ̄ܘܳܐ ܒ݂ܗܳܝ ܕ݂ܽܘܟ݂ܬܳ݁ܐ ܕ݂ܶܐܪܰܥܬܶ݁ܗ ܡܳܪܬ݂ܳܐ:
Joh 11:31 ܐܳܦ݁ ܗܳܢܽܘܢ ܕ݂ܶܝܢ ܝܺܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܥܰܡܳܗ ܒ݂ܒܰ݁ܝܬ݂ܳܐ ܕ݂ܰܡܒܰ݁ܝܐܝܺܢ ܗ̄ܘܰܘ ܠܳܗ ܕ݂ܰܚܙܰܘ ܠܡܰܪܝܰܡ ܕ݂ܰܥܓܰ݁ܠ ܩܳܡܰܬ݁ ܢܶܦ݁ܩܰܬ݁ ܐܶܙܰܠܘ ܠܗܽܘܢ ܒ݂ܳܬ݁ܪܳܗ ܣܒܰ݁ܪܘ ܓ݂ܶܝܪ ܕ݂ܰܠܩܰܒ݁ܪܳܐ ܐܳܙܳܠ̄ܐ ܠܡܶܒ݁ܟ݂ܳܐ:
Joh 11:32 ܗܺܝ ܕ݂ܶܝܢ ܡܰܪܝܰܡ ܟ݂ܰܕ݁ ܐܶܬܳ݁ܬ݁ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܶܫܽܘܥ ܘܰܚܙܳܬܶ݁ܗ ܢܶܦ݁ܠܰܬ݁ ܥܰܠ ܪܶܓ݁ܠܰܘܗ̄ܝ ܘܳܐܡܪܳܐ ܠܶܗ ܐܶܠܽܘ ܬ݂ܢܳܢ ܗ̄ܘܰܝܬ݂ ܡܳܪܝ ܠܳܐ ܡܳܐܶܬ݁ ܗ̄ܘܳܐ ܐܳܚܝ:
Joh 11:33 ܝܶܫܽܘܥ ܕ݂ܶܝܢ ܟ݂ܰܕ݁ ܚܙܳܗ ܕ݂ܒܳ݁ܟ݁ܝܳܐ ܘܠܺܝܗܽܘܕܳ݁ܝܶܐ ܗܳܢܽܘܢ ܕ݂ܶܐܬܰ݁ܘ ܥܰܡܳܗ ܕ݂ܒܳ݁ܟܶ݁ܝܢ ܐܶܬ݁ܥܰܙܰܙ ܒ݂ܪܽܘܚܶܗ ܘܰܐܙܺܝܥ ܢܰܦ݁ܫܶܗ:
Joh 11:34 ܘܶܐܡܰܪ ܐܰܝܟ݂ܳܐ ܣܳܡܬ݂ܽܘܢܳܝܗ̄ܝ ܘܳܐܡܪܺܝܢ ܠܶܗ ܡܳܪܰܢ ܬ݂ܳܐ ܚܙܺܝ:
Joh 11:35 ܘܳܐܬ݁ܝܳܢ ܗ̄ܘܰܝ ܕ݂ܶܡܥܰܘܗ̄ܝ ܕ݂ܝܶܫܽܘܥ:
Joh 11:36 ܘܳܐܡܪܺܝܢ ܗ̄ܘܰܘ ܝܺܗܽܘܕܳ݁ܝܶܐ ܚܙܰܘ ܟ݂ܡܳܐ ܪܳܚܶܡ ܗ̄ܘܳܐ ܠܶܗ:
Joh 11:37 ܐ̄ܢܳܫܺܝܢ ܕ݂ܶܝܢ ܡܶܢܗܽܘܢ ܐܶܡܰܪܘ ܠܳܐ ܡܶܫܟ݂ܰܚ ܗ̄ܘܳܐ ܗܳܢܳܐ ܕ݂ܦܰ݁ܬ݂ܰܚ ܥܰܝܢܰܘܗ̄ܝ ܕ݂ܗܰܘ ܣܰܡܝܳܐ ܢܶܥܒ݂ܶܕ݁ ܕ݂ܳܐܦ݁ ܗܳܢܳܐ ܠܳܐ ܢܡܽܘܬ݁:
Joh 11:38 ܝܶܫܽܘܥ ܕ݂ܶܝܢ ܟ݂ܰܕ݁ ܡܶܬ݁ܥܰܙܰܙ ܒ݂ܰܝܢܰܘܗ̄ܝ ܘܠܶܗ ܐܶܬܳ݁ܐ ܠܒܶ݁ܝܬ݁-ܩܒܽ݁ܘܪܳܐ ܘܗܽܘ ܒ݂ܶܝܬ݁-ܩܒܽ݁ܘܪܳܐ ܐܺܝܬܰ݁ܘܗ̄ܝ ܗ̄ܘܳܐ ܡܥܰܪܬܳ݁ܐ ܘܟܺ݁ܐܦܳ݁ܐ ܣܺܝܡܳܐ ܗ̄ܘܳܬ݁ ܥܰܠ ܬ݂ܰܪܥܶܗ ܣ݂ ܣ݂:
Joh 11:39 ܘܶܐܡܰܪ ܝܶܫܽܘܥ ܫܩܽܘܠܘ ܟ݂ܺܐܦܳ݁ܐ ܗܳܕܶ݁ܐ ܐܳܡܪܳܐ ܠܶܗ ܡܳܪܬ݂ܳܐ ܚܳܬܶ݁ܗ ܕ݂ܗܰܘ ܡܺܝܬܳ݁ܐ ܡܳܪܝ ܡܶܢ ܟ݂ܰܕ݂ܽܘ ܣܪܺܝ ܠܶܗ ܐܰܪܒ݂ܥܳܐ ܠܶܗ ܓ݂ܶܝܪ ܝܰܘܡܺܝܢ:
Joh 11:40 ܐܳܡܰܪ ܠܳܗ ܝܶܫܽܘܥ ܠܳܐ ܐܶܡܪܶܬ݁ ܠܶܟ݁ܝ ܕ݂ܶܐܢ ܬ݂ܗܰܝܡܢܺܝܢ ܬ݂ܶܚܙܶܝܢ ܫܽܘܒ݁ܚܶܗ ܕ݂ܰܐܠܳܗܳܐ:
Joh 11:41 ܘܰܫܩܰܠܘ ܟ݂ܺܐܦܳ݁ܐ ܗܳܝ ܘܗܽܘ ܝܶܫܽܘܥ ܐܰܪܺܝܡ ܥܰܝܢܰܘܗ̄ܝ ܠܥܶܠ ܘܶܐܡܰܪ ܐܰܒܳ݁ܐ ܡܰܘܕ݂ܶܐ ܐ̄ܢܳܐ ܠܳܟ݁ ܕ݂ܰܫܡܰܥܬ݂ܳܢܝ:
Joh 11:42 ܘܶܐܢܳܐ ܝܳܕܰ݁ܥ ܐ̄ܢܳܐ ܕ݂ܰܒ݁ܟܽ݁ܠܙܒܰ݁ܢ ܫܳܡܰܥ ܐܰܢ̄ܬ݂ ܠܺܝ ܐܶܠܳܐ ܡܶܛܽܠ ܟ݂ܶܢܫܳܐ ܗܳܢܳܐ ܕ݂ܩܳܐܶܡ ܐܳܡܰܪ ܐ̄ܢܳܐ ܗܳܠܶܝܢ ܕ݂ܰܢܗܰܝܡܢܽܘܢ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:
Joh 11:43 ܘܟܰ݁ܕ݁ ܐܶܡܰܪ ܗܳܠܶܝܢ ܩܥܳܐ ܒ݂ܩܳܠܳܐ ܪܳܡܳܐ ܠܳܥܳܙܰܪ ܬ݂ܳܐ ܠܒܰ݁ܪ:
Joh 11:44 ܘܰܢܦܰ݁ܩ ܗܰܘ ܡܺܝܬܳ݁ܐ ܟ݂ܰܕ݁ ܐܰܣܺܝܪܳܢ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ ܒ݂ܦܶ݁ܣܩܝܳܬܳ݁ܐ ܘܰܐܦ݂ܰܘܗ̄ܝ ܐܰܣܺܝܪܳܢ ܒ݂ܣܽܘܕܳ݁ܪܳܐ ܐܳܡܰܪ ܠܗܽܘܢ ܝܶܫܽܘܥ ܫܪܰܐܘܽܗ̄ܝ ܘܰܫܒܽ݁ܘܩܘ ܐܳܙܶܠ:
Joh 11:45 ܘܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܕ݂ܶܐܬܰ݁ܘ ܠܘܳܬ݁ ܡܰܪܝܰܡ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܥܒܰ݁ܕ݁ ܝܶܫܽܘܥ ܗܰܝܡܶܢܘ ܒ݂ܶܗ:
Joh 11:46 ܘܐ̄ܢܳܫܺܝܢ ܡܶܢܗܽܘܢ ܐܶܙܰܠܘ ܠܘܳܬ݁ ܦ݂ܪܺܝܫܶܐ ܘܶܐܡܰܪܘ ܠܗܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܝܶܫܽܘܥ ܣܣ:
Joh 11:47 ܘܶܐܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܘܳܐܡܪܺܝܢ ܗ̄ܘܰܘ ܡܳܢܳܐ ܢܶܥܒ݂ܶܕ݁ ܕ݂ܗܳܢܳܐ ܓ݂ܰܒ݁ܪܳܐ ܐܳܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܥܳܒܶ݁ܕ݁:
Joh 11:48 ܘܶܐܢ ܫܳܒ݁ܩܺܝܢ ܚ̄ܢܰܢ ܠܶܗ ܗܳܟܰ݁ܢܳܐ ܟ݂ܽܠܗܽܘܢ ܐ̄ܢܳܫܳܐ ܡܗܰܝܡܢܺܝܢ ܒ݂ܶܗ ܘܳܐܬܶ݁ܝܢ ܪܽܗ̄ܘܡܳܝܶܐ ܫܳܩܠܺܝܢ ܐܰܬ݁ܪܰܢ ܘܥܰܡܰܢ:
Joh 11:49 ܚܰܕ݁ ܕ݂ܶܝܢ ܡܶܢܗܽܘܢ ܕ݂ܰܫܡܶܗ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ ܗ̄ܘܳܐ ܕ݂ܗܳܝ ܫܰܢ̄ܬ݂ܳܐ ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܕ݂ܶܡ:
Joh 11:50 ܘܠܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܕ݂ܦܰ݁ܩܳܚ ܠܰܢ ܕ݂ܚܰܕ݁ ܓ݂ܰܒ݁ܪܳܐ ܢܡܽܘܬ݁ ܚܠܳܦ݁ ܥܰܡܳܐ ܘܠܳܐ ܟ݂ܽܠܶܗ ܥܰܡܳܐ ܢܺܐܒܰ݁ܕ݁: ܣ
Joh 11:51 ܗܳܕܶ݁ܐ ܕ݂ܶܝܢ ܡܶܢ ܨܒܽ݁ܘܬ݁ ܢܰܦ݁ܫܶܗ ܠܳܐ ܐܶܡܰܪ ܐܶܠܳܐ ܡܶܛܽܠ ܕ݂ܪܰܒ݂-ܟ݂ܳܗܢܶܐ ܗ̄ܘܳܐ ܕ݂ܗܳܝ ܫܰܢ̄ܬ݂ܳܐ ܐܶܬ݁ܢܰܒ݂ܺܝ ܕ݂ܰܥܬܺ݁ܝܕ݁ ܗ̄ܘܳܐ ܝܶܫܽܘܥ ܕ݂ܰܢܡܽܘܬ݁ ܚܠܳܦ݁ ܥܰܡܳܐ:
Joh 11:52 ܘܠܳܐ ܒ݂ܰܠܚܽܘܕ݁ ܚܠܳܦ݁ ܥܰܡܳܐ ܐܶܠܳܐ ܕ݂ܳܐܦ݁ ܒ݂ܢܰܝܳܐ ܕ݂ܰܐܠܳܗܳܐ ܕ݂ܰܡܒܰ݁ܕ݂ܪܺܝܢ ܢܟܰ݁ܢܶܫ ܠܰܚܕܳ݁ܐ: ܣ
Joh 11:53 ܘܡܶܢ ܗܰܘ ܝܰܘܡܳܐ ܐܶܬ݁ܚܰܫܰܒ݁ܘ ܗ̄ܘܰܘ ܕ݂ܢܶܩܛܠܽܘܢܳܝܗ̄ܝ:
Joh 11:54 ܗܽܘ ܕ݂ܶܝܢ ܝܶܫܽܘܥ ܠܳܐ ܡܗܰܠܶܟ݁ ܗ̄ܘܳܐ ܓ݂ܰܠܝܳܐܝܺܬ݁ ܒ݂ܶܝܬ݁ ܝܺܗܽܘܕܳ݁ܝܶܐ ܐܶܠܳܐ ܐܶܙܰܠ ܠܶܗ ܡܶܢ ܬ݂ܰܡܳܢ ܠܰܐܬ݁ܪܳܐ ܕ݂ܩܰܪܺܝܒ݁ ܠܚܽܘܪܒ݂ܳܐ ܠܟܰ݁ܪܟܳ݁ܐ ܕ݂ܡܶܬ݁ܩܪܶܐ ܐܰܦ݁ܪܶܝܡ ܘܬܰ݁ܡܳܢ ܡܶܬ݁ܗܰܦ݂ܰܟ݁ ܗ̄ܘܳܐ ܥܰܡ ܬ݂ܰܠܡܺܝܕܰ݁ܘܗ̄ܝ: ܣ
Joh 11:55 ܩܰܪܺܝܒ݁ ܗ̄ܘܳܐ ܕ݂ܶܝܢ ܦ݂ܶܨܚܳܐ ܕ݂ܺܝܗܽܘܕܳ݁ܝܶܐ ܘܰܣܠܶܩܘ ܣܰܓ݂ܺܝܶܐܐ ܡܶܢ ܩܽܘܪܝܳܐ ܠܽܐܘܪܺܫܠܶܡ ܩܕܳ݁ܡ ܥܰܕ݁ܥܺܕܳ݁ܐ ܕ݂ܰܢܕܰ݁ܟ݂ܽܘܢ ܢܰܦ݁ܫܗܽܘܢ:
Joh 11:56 ܘܒܳ݁ܥܶܝܢ ܗ̄ܘܰܘ ܠܶܗ ܠܝܶܫܽܘܥ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܒ݂ܗܰܝܟ݂ܠܳܐ ܡܳܢܳܐ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܠܳܐ ܐܳܬܶ݁ܐ ܠܥܰܕ݁ܥܺܕܳ݁ܐ:
Joh 11:57 ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܰܦ݁ܪܺܝܫܶܐ ܦ݂ܩܰܕ݁ܘ ܗ̄ܘܰܘ ܕ݂ܶܐܢ ܐ̄ܢܳܫ ܢܶܕ݂ܰܥ ܐܰܝܟ݂ܰܘ ܢܒܰ݁ܕ݂ܶܩ ܠܗܽܘܢ ܐܰܝܟ݁ ܕ݂ܢܶܐܚܕ݂ܽܘܢܳܝܗ̄ܝ ܣܣ:
Joh 12:1 ܝܶܫܽܘܥ ܕ݂ܶܝܢ ܩܕܳ݁ܡ ܫܬ݂ܳܐ ܝܰܘܡܺܝܢ ܕ݂ܦܶ݁ܨܚܳܐ ܐܶܬܳ݁ܐ ܠܒܶ݁ܝܬ݁-ܥܰܢܝܳܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܠܳܥܳܙܰܪ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ ܗܽܘ ܝܶܫܽܘܥ: ܣ
Joh 12:2 ܘܰܥܒܰ݁ܕ݁ܘ ܠܶܗ ܬ݂ܰܡܳܢ ܚܫܳܡܺܝܬܳ݁ܐ ܘܡܳܪܬ݂ܳܐ ܡܫܰܡܫܳܐ ܗ̄ܘܳܬ݁ ܘܠܳܥܳܙܰܪ ܚܰܕ݁ ܡܶܢ ܣܡܺܝܟܶ݁ܐ ܗ̄ܘܳܐ ܕ݂ܥܰܡܶܗ:
Joh 12:3 ܡܰܪܝܰܡ ܕ݂ܶܝܢ ܫܶܩܠܰܬ݁ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ ܕ݂ܢܰܪܕ݂ܺܝܢ ܪܺܫܳܝܳܐ ܣܰܓ݂ܺܝ ܕ݂ܡܰܝܳܐ ܘܡܶܫܚܰܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܫܰܘܝܰܬ݁ ܒ݂ܣܰܥܪܳܗ ܪܶܓ݁ܠܰܘܗ̄ܝ ܘܶܐܬ݁ܡܠܺܝ ܒ݂ܰܝܬ݂ܳܐ ܡܶܢ ܪܺܝܚܶܗ ܕ݂ܒܶ݁ܣܡܳܐ: ܣ
Joh 12:4 ܘܶܐܡܰܪ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܗܰܘ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ:
Joh 12:5 ܠܡܳܢܳܐ ܠܳܐ ܐܶܙܕ݂ܰܒ݂ܰܢ ܡܶܫܚܳܐ ܗܳܢܳܐ ܒ݂ܰܬ݁ܠܳܬ݁ ܡܳܐܐ ܕ݂ܺܝܢܳܪܺܝܢ ܘܶܐܬܺ݁ܝܗܶܒ݁ ܠܡܶܣܟ݂ܺܢܶܐ:
Joh 12:6 ܗܳܕܶ݁ܐ ܕ݂ܶܝܢ ܐܶܡܰܪ ܠܳܐ ܗ̄ܘܳܐ ܡܶܛܽܠ ܕ݂ܥܰܠ ܡܶܣܟ݂ܺܢܶܐ ܒ݂ܛܺܝܠ ܗ̄ܘܳܐ ܠܶܗ ܐܶܠܳܐ ܡܶܛܽܠ ܕ݂ܓܰ݁ܢܳܒܳ݁ܐ ܗ̄ܘܳܐ ܘܰܓ݁ܠܽܘܣܩܡܳܐ ܠܘܳܬܶ݁ܗ ܗ̄ܘܳܐ ܘܡܶܕ݂ܶܡ ܕ݂ܢܳܦܶ݁ܠ ܗ̄ܘܳܐ ܒ݂ܶܗ ܗܽܘ ܛܥܺܝܢ ܗ̄ܘܳܐ: ܣ
Joh 12:7 ܐܶܡܰܪ ܕ݂ܶܝܢ ܝܶܫܽܘܥ ܫܒܽ݁ܘܩܶܝܗ ܠܝܰܘܡܳܐ ܕ݂ܰܩܒܽ݁ܘܪܝ ܢܛܰܪܬܶ݁ܗ:
Joh 12:8 ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܠܺܝ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬ݁ ܠܟܽ݁ܘܢ: ܣ
Joh 12:9 ܘܰܫܡܰܥܘ ܟ݂ܶܢܫܶܐ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ ܗܽ̄ܘ ܝܶܫܽܘܥ ܘܶܐܬܰ݁ܘ ܠܳܐ ܡܶܛܽܠ ܝܶܫܽܘܥ ܒ݂ܰܠܚܽܘܕ݁ ܐܶܠܳܐ ܐܳܦ݁ ܕ݂ܢܶܚܙܽܘܢ ܠܠܳܥܳܙܰܪ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ:
Joh 12:10 ܘܶܐܬ݁ܪܰܥܺܝܘ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܕ݂ܳܐܦ݁ ܠܠܳܥܳܙܰܪ ܢܶܩܛܠܽܘܢܳܝܗ̄ܝ:
Joh 12:11 ܡܶܛܽܠ ܕ݂ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܡܶܛܽܠܳܬܶ݁ܗ ܐܳܙܺܠ̄ܝܢ ܗ̄ܘܰܘ ܘܰܡܗܰܝܡܢܺܝܢ ܒ݂ܝܶܫܽܘܥ ܣܣ:
Joh 12:12 ܘܰܠܝܰܘܡܳܐ ܐ̄ܚܪܺܢܳܐ ܟ݂ܶܢܫܳܐ ܣܰܓ݂ܺܝܳܐܐ ܐܰܝܢܳܐ ܕ݂ܳܐܬܶ݁ܐ ܗ̄ܘܳܐ ܠܥܰܕ݁ܥܺܕܳ݁ܐ ܟ݂ܰܕ݁ ܫܡܰܥܘ ܕ݂ܝܶܫܽܘܥ ܐܳܬܶ݁ܐ ܠܽܐܘܪܺܫܠܶܡ:
Joh 12:13 ܫܩܰܠܘ ܣܰܘܟ݂ܶܐ ܕ݂ܕܶ݁ܩܠܶܐ ܘܰܢܦܰ݁ܩܘ ܠܽܐܘܪܥܶܗ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܡܰܠܟ݂ܳܐ ܕ݂ܺܐܝܣܪܳܝܶܠ: ܣ
Joh 12:14 ܐܶܫܟ݂ܰܚ ܕ݂ܶܝܢ ܝܶܫܽܘܥ ܚܡܳܪܳܐ ܘܺܝܬܶ݁ܒ݁ ܥܠܰܘܗ̄ܝ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁:
Joh 12:15 ܠܳܐ ܬ݂ܶܕ݁ܚܠܺܝܢ ܒ݂ܰܪ̄ܬ݁ ܨܶܗܝܽܘܢ ܗܳܐ ܡܰܠܟ݂ܶܟ݁ܝ ܐܳܬܶ݁ܐ ܠܶܟ݁ܝ ܘܰܪܟܺ݁ܝܒ݁ ܥܰܠ ܥܺܝܠܳܐ ܒ݂ܰܪ ܐܰܬܳ݁ܢܳܐ: ܣ
Joh 12:16 ܗܳܠܶܝܢ ܕ݂ܶܝܢ ܠܳܐ ܝܺܕܰ݁ܥܘ ܬ݂ܰܠܡܺܝܕܰ݁ܘܗ̄ܝ ܒ݂ܗܰܘ ܙܰܒ݁ܢܳܐ ܐܶܠܳܐ ܟ݂ܰܕ݁ ܐܶܫܬ݂ܰܒ݂ܰܚ ܝܶܫܽܘܥ ܐܶܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܗܳܠܶܝܢ ܟ݂ܬܺ݁ܝܒܳ݁ܢ ܗ̄ܘܰܝ ܥܠܰܘܗ̄ܝ ܘܗܳܠܶܝܢ ܥܒܰ݁ܕ݁ܘ ܠܶܗ:
Joh 12:17 ܘܣܳܗܶܕ݁ ܗ̄ܘܳܐ ܟ݂ܶܢܫܳܐ ܗܰܘ ܕ݂ܥܰܡܶܗ ܗ̄ܘܳܐ ܕ݂ܰܩܪܳܐ ܠܠܳܥܳܙܰܪ ܡܶܢ ܩܰܒ݁ܪܳܐ ܘܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:
Joh 12:18 ܘܡܶܛܽܠ ܗܳܕܶ݁ܐ ܢܦܰ݁ܩܘ ܠܩܽܘܒ݁ܠܶܗ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܫܡܰܥܘ ܕ݂ܳܐܬܳ݁ܐ ܗܳܕܶ݁ܐ ܥܒܰ݁ܕ݁:
Joh 12:19 ܦ݂ܪܺܝܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܚܳܙܶܝܢ ܐܢ̄ܬ݂ܽܘܢ ܕ݂ܠܳܐ ܡܰܘܬ݂ܪܺܝܢ ܐܢ̄ܬ݂ܽܘܢ ܡܶܕ݂ܶܡ ܕ݂ܗܳܐ ܥܳܠܡܳܐ ܟ݂ܽܠܶܗ ܐܶܙܰܠ ܠܶܗ ܒ݂ܳܬ݁ܪܶܗ ܣܣ:
Joh 12:20 ܐܺܝܬ݁ ܗ̄ܘܰܘ ܕ݂ܶܝܢ ܐܳܦ݁ ܡܶܢ ܥܰܡ̄ܡܶܐ ܐ̄ܢܳܫܳܐ ܒ݂ܗܽܘܢ ܕ݂ܰܣܠܶܩܘ ܠܡܶܣܓ݂ܰܕ݁ ܒ݂ܥܰܕ݁ܥܺܕܳ݁ܐ:
Joh 12:21 ܗܳܠܶܝܢ ܐܶܬܰ݁ܘ ܩܪܶܒ݁ܘ ܠܘܳܬ݁ ܦܺ݁ܝܠܺܝܦ݂ܳܘܣ ܗܰܘ ܕ݂ܡܶܢ ܒ݂ܶܝܬ݁-ܨܰܝܳܕܳ݁ܐ ܕ݂ܰܓ݁ܠܺܝܠܳܐ ܘܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܳܪܝ ܨܳܒܶ݁ܝܢ ܚ̄ܢܰܢ ܢܶܚܙܶܐ ܠܝܶܫܽܘܥ:
Joh 12:22 ܘܶܐܬܳ݁ܐ ܗܽܘ ܦܺ݁ܝܠܺܝܦ݂ܳܘܣ ܘܶܐܡܰܪ ܠܰܐܢܕ݂ܪܶܐܘܳܣ ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܐܶܡܰܪܘ ܠܝܶܫܽܘܥ ܣ݂ ܣ݂:
Joh 12:23 ܝܶܫܽܘܥ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܐܶܬܳ݁ܬ݁ ܫܳܥܬܳ݁ܐ ܕ݂ܢܶܫܬ݂ܰܒ݂ܰܚ ܒ݂ܪܶܗ ܕ݂ܐ̄ܢܳܫܳܐ: ܣ
Joh 12:24 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܦ݁ܪܶܕ݂ܬ݂ܳܐ ܕ݂ܚܶܛܬܳ݁ܐ ܐܶܠܳܐ ܢܳܦ݁ܠܳܐ ܘܡܳܝܬ݂ܳܐ ܒ݂ܰܐܪܥܳܐ ܒ݂ܰܠܚܽܘܕܶ݁ܝܗ ܦ݂ܳܝܫܳܐ ܐܶܢ ܕ݂ܶܝܢ ܡܳܝܬ݂ܳܐ ܦ݂ܺܐܪܶܐ ܣܰܓ݂ܺܝܶܐܐ ܡܰܝܬ݂ܝܳܐ: ܣ
Joh 12:25 ܡܰܢ ܕ݂ܪܳܚܶܡ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܣܳܢܶܐ ܢܰܦ݁ܫܶܗ ܒ݂ܥܳܠܡܳܐ ܗܳܢܳܐ ܢܶܛܪܺܝܗ ܠܚܰܝܶܐ ܕ݂ܰܠܥܳܠܰܡ:
Joh 12:26 ܐܶܢ ܠܺܝ ܐ̄ܢܳܫ ܡܫܰܡܶܫ ܢܺܐܬܶ݁ܐ ܒ݂ܳܬܰ݁ܪܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܬ݂ܰܡܳܢ ܢܶܗܘܶܐ ܐܳܦ݁ ܡܫܰܡܫܳܢܝ ܡܰܢ ܕ݂ܠܺܝ ܡܫܰܡܶܫ ܢܝܰܩܪܺܝܘܗ̄ܝ ܐܰܒܳ݁ܐ: ܣ
Joh 12:27 ܗܳܫܳܐ ܢܰܦ݁ܫܝ ܗܳܐ ܫܓܺ݁ܝܫܳܐ ܘܡܳܢܳܐ ܐܺܡܰܪ ܐܳܒ݁ܝ ܦ݂ܰܨܳܢܝ ܡܶܢ ܗܳܕܶ݁ܐ ܫܳܥܬܳ݁ܐ ܐܶܠܳܐ ܡܶܛܽܠ ܗܳܢܳܐ ܐܶܬܺ݁ܝܬ݁ ܠܗܳܕܶ݁ܐ ܫܳܥܬܳ݁ܐ:
Joh 12:28 ܐܰܒܳ݁ܐ ܫܰܒ݂ܰܚ ܫܡܳܟ݁ ܣ ܘܩܳܠܳܐ ܐܶܫܬ݂ܡܰܥ ܡܶܢ ܫܡܰܝܳܐ ܫܰܒ݂ܚܶܬ݁ ܘܬܽ݁ܘܒ݁ ܡܫܰܒ݂ܰܚ ܐ̄ܢܳܐ:
Joh 12:29 ܘܟܶ݁ܢܫܳܐ ܕ݂ܩܳܐܶܡ ܗ̄ܘܳܐ ܫܡܰܥܘ ܘܳܐܡܪܺܝܢ ܪܰܥܡܳܐ ܗܘܳܐ ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܡܰܠܰܐܟܳ݁ܐ ܡܰܠܶܠ ܥܰܡܶܗ:
Joh 12:30 ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܗ̄ܘܳܐ ܡܶܛܽܠܳܬ݁ܝ ܗܘܳܐ ܩܳܠܳܐ ܗܳܢܳܐ ܐܶܠܳܐ ܡܶܛܽܠܳܬ݁ܟܽ݁ܘܢ:
Joh 12:31 ܗܳܫܳܐ ܕ݂ܺܝܢܶܗ ܗܽ̄ܘ ܕ݂ܥܳܠܡܳܐ ܗܳܢܳܐ ܗܳܫܳܐ ܐܰܪܟܽ݁ܘܢܳܐ ܕ݂ܥܳܠܡܳܐ ܗܳܢܳܐ ܡܶܫܬ݂ܕܶ݁ܐ ܠܒܰ݁ܪ:
Joh 12:32 ܘܶܐܢܳܐ ܡܳܐ ܕ݂ܶܐܬ݂ܬ݂ܪܺܝܡܶܬ݁ ܡܶܢ ܐܰܪܥܳܐ ܐܶܓ݂ܶܕ݁ ܟ݂ܽܠܢܳܫ ܠܘܳܬ݁ܝ:
Joh 12:33 ܗܳܕܶ݁ܐ ܕ݂ܶܝܢ ܐܶܡܰܪ ܕ݂ܰܢܚܰܘܶܐ ܒ݂ܰܐܝܢܳܐ ܡܰܘܬ݂ܳܐ ܡܳܐܶܬ݁:
Joh 12:34 ܐܳܡܪܺܝܢ ܠܶܗ ܟ݂ܶܢܫܶܐ ܚܢܰܢ ܫܡܰܥܢ ܡܶܢ ܢܳܡܽܘܣܳܐ ܕ݂ܰܡܫܺܝܚܳܐ ܠܥܳܠܰܡ ܡܩܰܘܶܐ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܕ݂ܰܥܬܺ݁ܝܕ݁ ܗܽ̄ܘ ܕ݂ܢܶܬ݂ܬ݂ܪܺܝܡ ܒ݂ܪܶܗ ܕ݂ܐ̄ܢܳܫܳܐ ܡܰܢܽܘ ܗܳܢܳܐ ܒ݂ܪܶܗ ܕ݂ܐ̄ܢܳܫܳܐ:
Joh 12:35 ܐܳܡܰܪ ܠܗܽܘܢ ܝܶܫܽܘܥ ܩܰܠܺܝܠ ܐ̄ܚܪܺܝܢ ܙܰܒ݁ܢܳܐ ܢܽܘܗܪܳܐ ܥܰܡܟܽ݁ܘܢ ܗܽ̄ܘ ܗܰܠܶܟ݁ܘ ܥܰܕ݁ ܐܺܝܬ݁ ܠܟܽ݁ܘܢ ܢܽܘܗܪܳܐ ܕ݂ܠܳܐ ܚܶܫܽܘܟܳ݁ܐ ܢܰܕ݁ܪܶܟ݁ܟܽ݁ܘܢ ܘܡܰܢ ܕ݂ܰܡܗܰܠܶܟ݁ ܒ݂ܚܶܫܽܘܟܳ݁ܐ ܠܳܐ ܝܳܕܰ݁ܥ ܠܰܐܝܟ݂ܳܐ ܐܳܙܶܠ:
Joh 12:36 ܥܰܕ݁ ܐܺܝܬ݁ ܠܟܽ݁ܘܢ ܢܽܘܗܪܳܐ ܗܰܝܡܶܢܘ ܒ݂ܢܽܘܗܪܳܐ ܕ݂ܰܒ݁ܢܰܘܗ̄ܝ ܕ݂ܢܽܘܗܪܳܐ ܬ݂ܶܗܘܽܘܢ ܗܳܠܶܝܢ ܡܰܠܶܠ ܝܶܫܽܘܥ ܘܶܐܙܰܠ ܐܶܬ݂ܛܰܫܺܝ ܡܶܢܗܽܘܢ: ܣ
Joh 12:37 ܘܟܰ݁ܕ݁ ܗܳܠܶܝܢ ܟ݂ܽܠܗܶܝܢ ܐܳܬ݁ܘܳܬܳ݁ܐ ܥܒܰ݁ܕ݁ ܩܕܳ݁ܡܰܝܗܽܘܢ ܠܳܐ ܗܰܝܡܶܢܘ ܒ݂ܶܗ:
Joh 12:38 ܕ݂ܬܶ݁ܬ݁ܡܰܠܶܐ ܡܶܠܬܳ݁ܐ ܕ݂ܶܐܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܡܳܪܝ ܡܰܢܽܘ ܗܰܝܡܶܢ ܠܫܶܡܥܰܢ ܘܰܕ݁ܪܳܥܶܗ ܕ݂ܡܳܪܝܳܐ ܠܡܰܢ ܐܶܬ݁ܓ݂ܠܺܝ:
Joh 12:39 ܡܶܛܽܠ ܗܳܢܳܐ ܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܗܰܝܡܢܽܘܢ ܡܶܛܽܠ ܕ݂ܬܽ݁ܘܒ݁ ܐܶܡܰܪ ܐܶܫܰܥܝܳܐ:
Joh 12:40 ܕ݂ܥܰܘܰܪܘ ܥܰܝܢܰܝܗܽܘܢ ܘܰܐܚܫܶܟ݁ܘ ܠܶܒ݂ܗܽܘܢ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܢܶܬ݁ܦ݂ܢܽܘܢ ܘܰܐܣܶܐ ܐܶܢܽܘܢ:
Joh 12:41 ܗܳܠܶܝܢ ܐܶܡܰܪ ܐܶܫܰܥܝܳܐ ܟ݂ܰܕ݁ ܚܙܳܐ ܫܽܘܒ݁ܚܶܗ ܘܡܰܠܶܠ ܥܠܰܘܗ̄ܝ: ܣ
Joh 12:42 ܐܳܦ݁ ܡܶܢ ܪܺܫܶܐ ܕ݂ܶܝܢ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܐܶܠܳܐ ܡܶܛܽܠ ܦ݂ܪܺܝܫܶܐ ܠܳܐ ܡܰܘܕ݂ܶܝܢ ܗ̄ܘܰܘ ܕ݂ܠܳܐ ܢܶܗܘܽܘܢ ܠܒܰ݁ܪ ܡܶܢ ܟ݂ܢܽܘܫܬ݂ܳܐ:
Joh 12:43 ܪܚܶܡܘ ܓ݂ܶܝܪ ܫܽܘܒ݁ܚܳܐ ܕ݂ܰܒ݁ܢܰܝܢܳܫܳܐ ܝܰܬ݂ܺܝܪ ܡܶܢ ܫܽܘܒ݁ܚܶܗ ܕ݂ܰܐܠܳܗܳܐ: ܣ
Joh 12:44 ܝܶܫܽܘܥ ܕ݂ܶܝܢ ܩܥܳܐ ܘܶܐܡܰܪ ܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܗ̄ܘܳܐ ܒ݂ܺܝ ܡܗܰܝܡܶܢ ܐܶܠܳܐ ܒ݂ܡܰܢ ܕ݂ܫܰܕ݂ܪܰܢܝ:
Joh 12:45 ܘܡܰܢ ܕ݂ܠܺܝ ܚܳܙܶܐ ܚܙܳܐ ܠܡܰܢ ܕ݂ܫܰܕ݂ܪܰܢܝ:
Joh 12:46 ܐܶܢܳܐ ܢܽܘܗܪܳܐ ܐܶܬܺ݁ܝܬ݁ ܠܥܳܠܡܳܐ ܕ݂ܟܽ݁ܠ ܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܢܩܰܘܶܐ ܒ݂ܚܶܫܽܘܟܳ݁ܐ:
Joh 12:47 ܘܡܰܢ ܕ݂ܫܳܡܰܥ ܡܶܠܰܝ ܘܠܳܐ ܢܳܛܰܪ ܠܗܶܝܢ ܐܶܢܳܐ ܠܳܐ ܕ݂ܳܐܶܢ ܐ̄ܢܳܐ ܠܶܗ ܠܳܐ ܓ݂ܶܝܪ ܐܶܬܺ݁ܝܬ݁ ܕ݂ܶܐܕ݂ܽܘܢ ܠܥܳܠܡܳܐ ܐܶܠܳܐ ܕ݂ܰܐܚܶܐ ܠܥܳܠܡܳܐ:
Joh 12:48 ܡܰܢ ܕ݂ܛܳܠܶܡ ܠܺܝ ܘܠܳܐ ܡܩܰܒ݂ܶܠ ܡܶܠܰܝ ܐܺܝܬ݁ ܡܰܢ ܕ݂ܕܳ݁ܐܶܢ ܠܶܗ ܡܶܠܬܳ݁ܐ ܕ݂ܡܰܠܠܶܬ݁ ܗܺܝ ܕ݂ܳܝܢܳܐ ܠܶܗ ܒ݂ܝܰܘܡܳܐ ܐ̄ܚܪܳܝܳܐ:
Joh 12:49 ܕ݂ܶܐܢܳܐ ܡܶܢ ܢܰܦ݁ܫܝ ܠܳܐ ܡܰܠܠܶܬ݁ ܐܶܠܳܐ ܐܰܒܳ݁ܐ ܕ݂ܫܰܕ݂ܪܰܢܝ ܗܽܘ ܝܰܗ̄ܒ݁ ܠܺܝ ܦ݂ܽܘܩܕ݂ܳܢܳܐ ܡܳܢܳܐ ܐܺܡܰܪ ܘܡܳܢܳܐ ܐܶܡܰܠܶܠ:
Joh 12:50 ܘܝܳܕܰ݁ܥ ܐ̄ܢܳܐ ܕ݂ܦܽ݁ܘܩܕ݂ܳܢܶܗ ܚܰܝܶܐ ܐܶܢܽܘܢ ܕ݂ܰܠܥܳܠܰܡ ܐܰܝܠܶܝܢ ܗܳܟܺ݁ܝܠ ܕ݂ܰܡܡܰܠܶܠ ܐ̄ܢܳܐ ܐܰܝܟ݂ܰܢܳܐ ܕ݂ܶܐܡܰܪ ܠܺܝ ܐܳܒ݁ܝ ܗܳܟܰ݁ܢܳܐ ܡܡܰܠܶܠ ܐ̄ܢܳܐ: ܣ
Joh 13:1 ܩܕܳ݁ܡ ܕ݂ܶܝܢ ܥܺܐܕܳ݁ܐ ܕ݂ܦܶ݁ܨܚܳܐ ܝܳܕܰ݁ܥ ܗ̄ܘܳܐ ܝܶܫܽܘܥ ܕ݂ܰܡܛܳܬ݁ ܫܳܥܬܳ݁ܐ ܕ݂ܰܢܫܰܢܶܐ ܡܶܢ ܗܳܢܳܐ ܥܳܠܡܳܐ ܠܘܳܬ݁ ܐܰܒܽ݁ܘܗ̄ܝ ܘܰܐܚܶܒ݁ ܠܕܺ݁ܝܠܶܗ ܕ݂ܰܒ݁ܗܳܢܳܐ ܥܳܠܡܳܐ ܘܰܥܕܰ݁ܡܳܐ ܠܚܰܪܬܳ݁ܐ ܐܰܚܶܒ݁ ܐܶܢܽܘܢ: ܣ
Joh 13:2 ܘܟܰ݁ܕ݁ ܗܘܳܬ݁ ܚܫܳܡܺܝܬܳ݁ܐ ܪܡܶܐ ܗ̄ܘܳܐ ܠܶܗ ܠܣܳܛܳܢܳܐ ܒ݂ܠܶܒ݂ܶܗ ܕ݂ܺܝܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ ܕ݂ܢܰܫܠܡܺܝܘܗ̄ܝ: ܣ
Joh 13:3 ܗܽܘ ܕ݂ܶܝܢ ܝܶܫܽܘܥ ܡܶܛܽܠ ܕ݂ܝܳܕܰ݁ܥ ܗ̄ܘܳܐ ܕ݂ܟܽ݁ܠ ܡܶܕ݂ܶܡ ܝܰܗ̄ܒ݁ ܐܰܒܳ݁ܐ ܒ݂ܺܐܝܕܰ݁ܘܗ̄ܝ ܘܰܕ݁ܡܶܢ ܐܰܠܳܗܳܐ ܢܦܰ݁ܩ ܘܰܠܘܳܬ݁ ܐܰܠܳܗܳܐ ܐܳܙܶܠ:
Joh 13:4 ܩܳܡ ܡܶܢ ܚܫܳܡܺܝܬܳ݁ܐ ܘܣܳܡ ܢܰܚܬ݂ܰܘܗ̄ܝ ܘܰܫܩܰܠ ܣܶܕ݂ܽܘܢܳܐ ܡܚܳܐ ܒ݂ܚܰܨܰܘܗ̄ܝ:
Joh 13:5 ܘܰܐܪܡܺܝ ܡܰܝܳܐ ܒ݂ܰܡܫܳܓ݁ܬ݂ܳܐ ܘܫܰܪܺܝ ܠܰܡܫܳܓܽ݁ܘ ܪܶܓ݁ܠܶܐ ܕ݂ܬܰ݁ܠܡܺܝܕܰ݁ܘܗ̄ܝ ܘܰܡܫܰܘܶܐ ܗ̄ܘܳܐ ܒ݂ܣܶܕ݂ܽܘܢܳܐ ܕ݂ܰܡܚܶܐ ܒ݂ܚܰܨܰܘܗ̄ܝ:
Joh 13:6 ܟ݂ܰܕ݁ ܕ݂ܶܝܢ ܐܶܬܳ݁ܐ ܠܘܳܬ݁ ܫܶܡܥܽܘܢ ܟ݂ܺܐܦܳ݁ܐ ܐܳܡܰܪ ܠܶܗ ܫܶܡܥܽܘܢ ܐܰܢ̄ܬ݂ ܡܳܪܝ ܪܶܓ݁ܠܰܝ ܡܫܺܝܓ݁ ܐܰܢ̄ܬ݂ ܠܺܝ:
Joh 13:7 ܥܢܳܐ ܝܶܫܽܘܥ ܘܶܐܡܰܪ ܠܶܗ ܡܶܕ݂ܶܡ ܕ݂ܥܳܒܶ݁ܕ݁ ܐ̄ܢܳܐ ܐܰܢ̄ܬ݂ ܠܳܐ ܝܳܕܰ݁ܥ ܐܰܢ̄ܬ݂ ܗܳܫܳܐ ܒ݂ܳܬܰ݁ܪܟ݂ܶܢ ܕ݂ܶܝܢ ܬ݂ܶܕ݂ܰܥ:
Joh 13:8 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܠܥܳܠܰܡ ܠܳܐ ܡܫܺܝܓ݁ ܐܰܢ̄ܬ݂ ܠܺܝ ܪܶܓ݁ܠܰܝ ܐܳܡܰܪ ܠܶܗ ܝܶܫܽܘܥ ܐܶܢ ܠܳܐ ܡܫܺܝܓ݁ ܐ̄ܢܳܐ ܠܳܟ݁ ܠܰܝܬ݂ ܠܳܟ݁ ܥܰܡܝ ܡܢܳܬܳ݁ܐ:
Joh 13:9 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܕܶ݁ܝܢ ܡܳܪܝ ܠܳܐ ܒ݂ܰܠܚܽܘܕ݁ ܪܶܓ݁ܠܰܝ ܬ݂ܫܺܝܓ݁ ܠܺܝ ܐܶܠܳܐ ܐܳܦ݁ ܐܺܝܕܰ݁ܝ ܐܳܦ݁ ܪܺܫܝ:
Joh 13:10 ܐܳܡܰܪ ܠܶܗ ܝܶܫܽܘܥ ܗܰܘ ܕ݂ܰܣܚܶܐ ܠܳܐ ܣܢܺܝܩ ܐܶܠܳܐ ܪܶܓ݁ܠܰܘܗ̄ܝ ܒ݂ܰܠܚܽܘܕ݁ ܢܫܺܝܓ݁ ܟ݂ܽܠܶܗ ܓ݂ܶܝܪ ܕ݂ܟܶ݁ܐ ܗ̄ܘ ܐܳܦ݁ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܕ݂ܟܰ݁ܝܳܐ ܐܰܢ̄ܬ݂ܽܘܢ ܐܶܠܳܐ ܠܳܐ ܟ݂ܽܠܟܽ݁ܘܢ:
Joh 13:11 ܝܳܕܰ݁ܥ ܗ̄ܘܳܐ ܓ݂ܶܝܪ ܝܶܫܽܘܥ ܠܗܰܘ ܕ݂ܡܰܫܠܶܡ ܠܶܗ ܡܶܛܽܠ ܗܳܢܳܐ ܐܶܡܰܪ ܕ݂ܠܳܐ ܗ̄ܘܳܐ ܟ݂ܽܠܟܽ݁ܘܢ ܕ݂ܟܰ݁ܝܳܐ ܐܰܢ̄ܬ݂ܽܘܢ:
Joh 13:12 ܟ݂ܰܕ݁ ܕ݂ܶܝܢ ܐܰܫܺܝܓ݁ ܪܶܓ݁ܠܰܝܗܽܘܢ ܫܩܰܠ ܢܰܚܬ݂ܰܘܗ̄ܝ ܘܶܐܣܬ݂ܡܶܟ݁ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܥܶܒ݁ܕ݂ܶܬ݁ ܠܟܽ݁ܘܢ:
Joh 13:13 ܐܰܢ̄ܬ݂ܽܘܢ ܩܳܪܶܝܢ ܐܢ̄ܬ݂ܽܘܢ ܠܺܝ ܪܰܒ݂ܰܢ ܘܡܳܪܰܢ ܘܫܰܦ݂ܺܝܪ ܐܳܡܪܺܝܢ ܐܢ̄ܬ݂ܽܘܢ ܐܺܝܬܰ݁ܝ ܓ݂ܶܝܪ:
Joh 13:14 ܐܶܢ ܐܶܢܳܐ ܗܳܟܺ݁ܝܠ ܡܳܪܟܽ݁ܘܢ ܘܪܰܒ݂ܟܽ݁ܘܢ ܐܰܫܺܝܓܶ݁ܬ݁ ܠܟܽ݁ܘܢ ܪܶܓ݁ܠܰܝܟ݂ܽܘܢ ܟ݂ܡܳܐ ܐܰܢ̄ܬ݂ܽܘܢ ܚܰܝܳܒܺ݁ܝܢ ܐܢ̄ܬ݂ܽܘܢ ܕ݂ܰܬ݁ܫܺܝܓܽ݁ܘܢ ܪܶܓ݁ܠܶܐ ܚܰܕ݁ ܕ݂ܚܰܕ݁:
Joh 13:15 ܗܳܢܳܐ ܓ݂ܶܝܪ ܛܽܘܦ݁ܣܳܐ ܝܶܗܒ݂ܶܬ݁ ܠܟܽ݁ܘܢ ܕ݂ܰܐܝܟ݂ܰܢܳܐ ܕ݂ܶܐܢܳܐ ܥܶܒ݁ܕ݂ܶܬ݁ ܠܟܽ݁ܘܢ ܐܳܦ݁ ܐܰܢ̄ܬ݂ܽܘܢ ܬ݂ܶܥܒ݂ܕܽ݁ܘܢ ܣ݂ ܣ݂:
Joh 13:16 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܥܰܒ݁ܕ݂ܳܐ ܕ݂ܪܰܒ݂ ܡܶܢ ܡܳܪܶܗ ܘܠܳܐ ܫܠܺܝܚܳܐ ܕ݂ܪܰܒ݂ ܡܶܢ ܡܰܢ ܕ݂ܫܰܕ݂ܪܶܗ:
Joh 13:17 ܐܶܢ ܗܳܠܶܝܢ ܬ݂ܶܕ݂ܥܽܘܢ ܛܽܘܒܳ݁ܢܶܐ ܐܰܢ̄ܬ݂ܽܘܢ ܐܶܢ ܬ݂ܶܥܒ݂ܕܽ݁ܘܢ ܐܶܢܶܝܢ:
Joh 13:18 ܠܳܐ ܗ̄ܘܳܐ ܥܰܠ ܟ݂ܽܠܟܽ݁ܘܢ ܐܳܡܰܪ ܐ̄ܢܳܐ ܝܳܕܰ݁ܥ ܐ̄ܢܳܐ ܓ݂ܶܝܪ ܠܰܐܝܠܶܝܢ ܕ݂ܰܓ݁ܒܺ݁ܝܬ݁ ܐܶܠܳܐ ܕ݂ܰܟ݁ܬܳ݁ܒܳ݁ܐ ܢܶܫܠܰܡ ܕ݂ܗܰܘ ܕ݂ܳܐܟܶ݁ܠ ܥܰܡܝ ܠܰܚܡܳܐ ܐܰܪܺܝܡ ܥܠܰܝ ܥܶܩܒܶ݁ܗ:
Joh 13:19 ܡܶܢ ܗܳܫܳܐ ܐܳܡܰܪ ܐ̄ܢܳܐ ܠܟܽ݁ܘܢ ܡܶܢ ܩܕܳ݁ܡ ܕ݂ܢܶܗܘܶܐ ܕ݂ܡܳܐ ܕ݂ܰܗܘܳܐ ܬ݂ܗܰܝܡܢܽܘܢ ܕ݂ܶܐܢܳܐ ܐ̄ܢܳܐ:
Joh 13:20 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܩܰܒ݂ܶܠ ܠܡܰܢ ܕ݂ܰܡܫܰܕ݂ܰܪ ܐ̄ܢܳܐ ܠܺܝ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܡܩܰܒ݂ܶܠ ܠܡܰܢ ܕ݂ܫܰܕ݂ܪܰܢܝ: ܣ
Joh 13:21 ܗܳܠܶܝܢ ܐܶܡܰܪ ܝܶܫܽܘܥ ܘܶܐܬ݁ܥܰܙܰܙ ܒ݂ܪܽܘܚܶܗ ܘܰܐܣܗܶܕ݁ ܘܶܐܡܰܪ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܢܰܫܠܡܰܢܝ: ܣ
Joh 13:22 ܚܳܪܘ ܕ݂ܶܝܢ ܬ݂ܰܠܡܺܝܕܶ݁ܐ ܚܰܕ݁ ܒ݂ܚܰܕ݁ ܡܶܛܽܠ ܕ݂ܠܳܐ ܝܳܕ݁ܥܺܝܢ ܗ̄ܘܰܘ ܕ݂ܥܰܠ ܡܰܢܽܘ ܐܶܡܰܪ: ܣ
Joh 13:23 ܐܺܝܬ݁ ܗ̄ܘܳܐ ܕ݂ܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܚܰܕ݁ ܕ݂ܰܣܡܺܝܟ݁ ܗ̄ܘܳܐ ܒ݂ܥܽܘܒ݂ܶܗ ܗܰܘ ܕ݂ܪܳܚܶܡ ܗ̄ܘܳܐ ܠܶܗ ܝܶܫܽܘܥ:
Joh 13:24 ܠܗܳܢܳܐ ܪܡܰܙ ܫܶܡܥܽܘܢ ܟ݂ܺܐܦܳ݁ܐ ܕ݂ܰܢܫܰܐܠܺܝܘܗ̄ܝ ܕ݂ܡܰܢܽܘ ܗܰܘ ܕ݂ܶܐܡܰܪ ܥܠܰܘܗ̄ܝ:
Joh 13:25 ܘܰܢܦܰ݁ܠ ܗܰܘ ܬ݂ܰܠܡܺܝܕܳ݁ܐ ܥܰܠ ܚܰܕ݁ܝܶܗ ܕ݂ܝܶܫܽܘܥ ܘܶܐܡܰܪ ܠܶܗ ܡܳܪܝ ܡܰܢܽܘ ܗܳܢܳܐ: ܣ
Joh 13:26 ܥܢܳܐ ܝܶܫܽܘܥ ܘܶܐܡܰܪ ܗܰܘ ܗܽ̄ܘ ܕ݂ܨܳܒܰ݁ܥ ܐ̄ܢܳܐ ܠܰܚܡܳܐ ܝܳܗܶܒ݁ ܐ̄ܢܳܐ ܠܶܗ ܘܰܨܒܰ݁ܥ ܝܶܫܽܘܥ ܠܰܚܡܳܐ ܘܝܰܗ̄ܒ݁ ܠܺܝܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ:
Joh 13:27 ܘܒܳ݁ܬܰ݁ܪ ܠܰܚܡܳܐ ܗܳܝܕ݂ܶܝܢ ܐܶܬ݁ܥܰܠܰܠ ܒ݂ܶܗ ܣܳܛܳܢܳܐ ܘܶܐܡܰܪ ܠܶܗ ܝܶܫܽܘܥ ܡܶܕ݂ܶܡ ܕ݂ܥܳܒܶ݁ܕ݁ ܐܰܢ̄ܬ݂ ܥܒܶ݁ܕ݁ ܒ݂ܰܥܓܰ݁ܠ:
Joh 13:28 ܗܳܕܶ݁ܐ ܕ݂ܶܝܢ ܠܳܐ ܐ̄ܢܳܫ ܝܺܕܰ݁ܥ ܡܶܢ ܗܳܢܽܘܢ ܣܡܺܝܟܶ݁ܐ ܕ݂ܥܰܠ ܡܳܢܳܐ ܐܶܡܰܪ ܠܶܗ:
Joh 13:29 ܐ̄ܢܳܫܺܝܢ ܓ݂ܶܝܪ ܣܒܰ݁ܪܘ ܡܶܛܽܠ ܕ݂ܰܓ݁ܠܽܘܣܩܡܳܐ ܨܶܐܕܰ݁ܘܗ̄ܝ ܗܘܳܐ ܕ݂ܺܝܗܽܘܕܳ݁ܐ ܕ݂ܡܶܦ݁ܩܰܕ݁ ܦ݂ܩܰܕ݁ ܠܶܗ ܕ݂ܢܶܙܒ݂ܶܢ ܡܶܕ݂ܶܡ ܕ݂ܡܶܬ݁ܒ݂ܥܶܐ ܠܥܰܕ݁ܥܺܕܳ݁ܐ ܐܰܘ ܕ݂ܢܶܬ݂ܶܠ ܡܶܕ݂ܶܡ ܠܡܶܣܟ݂ܺܢܶܐ:
Joh 13:30 ܗܽܘ ܕ݂ܶܝܢ ܝܺܗܽܘܕܳ݁ܐ ܢܣܰܒ݁ ܠܰܚܡܳܐ ܒ݂ܰܪ ܫܳܥܬܶ݁ܗ ܘܰܢܦܰ݁ܩ ܠܶܗ ܠܒܰ݁ܪ ܠܺܠܝܳܐ ܗ̄ܘܳܐ ܕ݂ܶܝܢ ܟ݂ܰܕ݁ ܢܦܰ݁ܩ ܣܣ:
Joh 13:31 ܘܶܐܡܰܪ ܝܶܫܽܘܥ ܗܳܫܳܐ ܐܶܫܬ݂ܰܒ݂ܰܚ ܒ݂ܪܶܗ ܕ݂ܐ̄ܢܳܫܳܐ ܘܰܐܠܳܗܳܐ ܐܶܫܬ݂ܰܒ݂ܰܚ ܒ݂ܶܗ:
Joh 13:32 ܘܶܐܢ ܐܰܠܳܗܳܐ ܐܶܫܬ݂ܰܒ݂ܰܚ ܒ݂ܶܗ ܘܳܐܦ݁ ܐܰܠܳܗܳܐ ܡܫܰܒ݂ܰܚ ܠܶܗ ܒ݂ܶܗ ܘܡܶܚܕܳ݁ܐ ܡܫܰܒ݂ܰܚ ܠܶܗ:
Joh 13:33 ܒ݂ܢܰܝ ܩܰܠܺܝܠ ܐ̄ܚܪܺܝܢ ܥܰܡܟܽ݁ܘܢ ܐ̄ܢܳܐ ܘܬܶ݁ܒ݁ܥܽܘܢܳܢܝ ܘܰܐܝܟ݂ܰܢܳܐ ܕ݂ܶܐܡܪܶܬ݁ ܠܺܝܗܽܘܕܳ݁ܝܶܐ ܕ݂ܠܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ ܘܳܐܦ݁ ܠܟܽ݁ܘܢ ܐܳܡܰܪ ܐ̄ܢܳܐ ܗܳܫܳܐ:
Joh 13:34 ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܕ݂ܰܗܘܰܝܬ݂ܽܘܢ ܡܰܚܒܺ݁ܝܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܶܐܢܳܐ ܐܰܚܶܒ݁ܬ݂ܟܽ݁ܘܢ ܐܳܦ݁ ܐܰܢ̄ܬ݂ܽܘܢ ܬ݂ܰܚܒܽ݁ܘܢ ܚܰܕ݁ ܠܚܰܕ݁:
Joh 13:35 ܒ݂ܗܳܕܶ݁ܐ ܢܶܕ݂ܰܥ ܟ݂ܽܠ ܐ̄ܢܳܫ ܕ݂ܬܰ݁ܠܡܺܝܕܰ݁ܝ ܐܰܢ̄ܬ݂ܽܘܢ ܐܶܢ ܚܽܘܒ݂ܳܐ ܢܶܗܘܶܐ ܒ݂ܟܽ݁ܘܢ ܚܰܕ݁ ܠܘܳܬ݁ ܚܰܕ݁: ܣ
Joh 13:36 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܰܢ ܠܰܐܝܟ݂ܳܐ ܐܳܙܶܠ ܐܰܢ̄ܬ݂ ܥܢܳܐ ܝܶܫܽܘܥ ܘܶܐܡܰܪ ܠܶܗ ܠܰܐܝܟ݂ܳܐ ܕ݂ܳܐܙܶܠ ܐ̄ܢܳܐ ܠܳܐ ܡܶܫܟ݂ܰܚ ܐܰܢ̄ܬ݂ ܗܳܫܳܐ ܕ݂ܬܺ݁ܐܬܶ݁ܐ ܒ݂ܳܬܰ݁ܪܝ ܠܚܰܪܬܳ݁ܐ ܕ݂ܶܝܢ ܬ݂ܺܐܬܶ݁ܐ:
Joh 13:37 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܝ ܠܡܳܢܳܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܺܐܬܶ݁ܐ ܒ݂ܳܬ݁ܪܳܟ݁ ܗܳܫܳܐ ܢܰܦ݁ܫܝ ܚܠܳܦܰ݁ܝܟְ݂ ܣܳܐܶܡ ܐ̄ܢܳܐ:
Joh 13:38 ܐܳܡܰܪ ܠܶܗ ܝܶܫܽܘܥ ܢܰܦ݁ܫܳܟ݁ ܚܠܳܦܰ݁ܝ ܣܳܐܶܡ ܐܰܢ̄ܬ݂ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܠܳܐ ܢܶܩܪܶܐ ܬ݂ܰܪܢܳܓ݁ܠܳܐ ܥܕܰ݁ܡܳܐ ܕ݂ܬܶ݁ܟ݁ܦ݂ܽܘܪ ܒ݂ܺܝ ܬ݂ܠܳܬ݁ ܙܰܒ݁ܢܺܝܢ: ܣ
Joh 14:1 ܠܳܐ ܢܶܬ݂ܕ݂ܰܘܰܕ݁ ܠܶܒ݂ܟܽ݁ܘܢ ܗܰܝܡܶܢܘ ܒ݂ܰܐܠܳܗܳܐ ܘܒܺ݁ܝ ܗܰܝܡܶܢܘ:
Joh 14:2 ܣܰܓ݂ܺܝܐܝܺܢ ܐܶܢܽܘܢ ܐܰܘܳܢܶܐ ܒ݂ܶܝܬ݁ ܐܳܒ݁ܝ ܘܶܐܠܳܐ ܐܳܡܰܪ ܗ̄ܘܺܝܬ݁ ܠܟܽ݁ܘܢ ܕ݂ܳܐܙܶܠ ܐ̄ܢܳܐ ܕ݂ܶܐܛܰܝܶܒ݁ ܠܟܽ݁ܘܢ ܐܰܬ݁ܪܳܐ:
Joh 14:3 ܘܶܐܢ ܐܺܙܰܠ ܐܶܛܰܝܶܒ݁ ܠܟܽ݁ܘܢ ܐܰܬ݁ܪܳܐ ܬ݂ܽܘܒ݁ ܐܺܬܶ݁ܐ ܘܶܐܕ݁ܒ݂ܰܪܟܽ݁ܘܢ ܠܘܳܬ݁ܝ ܕ݂ܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܐܳܦ݁ ܐܰܢ̄ܬ݂ܽܘܢ ܬ݂ܶܗܘܽܘܢ:
Joh 14:4 ܘܠܰܐܝܟ݂ܳܐ ܕ݂ܳܐܙܶܠ ܐ̄ܢܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܽܐܘܪܚܳܐ ܝܳܕ݁ܥܺܝܢ ܐܢ̄ܬ݂ܽܘܢ:
Joh 14:5 ܐܳܡܰܪ ܠܶܗ ܬ݂ܳܐܘܡܰܐ ܡܳܪܰܢ ܠܳܐ ܝܳܕ݁ܥܺܝܢܰܢ ܠܰܐܝܟ݂ܳܐ ܐܳܙܶܠ ܐܰܢ̄ܬ݂ ܘܰܐܝܟ݂ܰܢܳܐ ܡܶܫܟ݂ܚܺܝܢ ܚ̄ܢܰܢ ܐܽܘܪܚܳܐ ܠܡܶܕ݂ܰܥ:
Joh 14:6 ܐܳܡܰܪ ܠܶܗ ܝܶܫܽܘܥ ܐܶܢܳܐ ܐ̄ܢܳܐ ܐܽܘܪܚܳܐ ܘܰܫܪܳܪܳܐ ܘܚܰܝܶܐ ܠܳܐ ܐ̄ܢܳܫ ܐܳܬܶ݁ܐ ܠܘܳܬ݁ ܐܳܒ݁ܝ ܐܶܠܳܐ ܐܶܢ ܒ݂ܺܝ:
Joh 14:7 ܐܶܠܽܘ ܠܺܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܐܳܦ݁ ܠܳܐܒ݁ܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܘܡܶܢ ܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܘܰܚܙܰܝܬ݂ܽܘܢܳܝܗ̄ܝ:
Joh 14:8 ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܡܳܪܰܢ ܚܰܘܳܢ ܐܰܒܳ݁ܐ ܘܟܰ݁ܕ݂ܽܘ ܠܰܢ:
Joh 14:9 ܐܳܡܰܪ ܠܶܗ ܝܶܫܽܘܥ ܗܳܢܳܐ ܟ݂ܽܠܶܗ ܙܰܒ݁ܢܳܐ ܥܰܡܟܽ݁ܘܢ ܐ̄ܢܳܐ ܘܠܳܐ ܝܺܕܰ݁ܥܬ݂ܳܢܝ ܦ݂ܺܝܠܺܝܦ݂ܶܐ ܡܰܢ ܕ݂ܠܺܝ ܚܳܙܶܐ ܚܙܳܐ ܠܰܐܒܳ݁ܐ ܘܰܐܝܟ݂ܰܢܳܐ ܐܰܢ̄ܬ݂ ܐܳܡܰܪ ܐܰܢ̄ܬ݂ ܚܰܘܳܢ ܐܰܒܳ݁ܐ:
Joh 14:10 ܠܳܐ ܡܗܰܝܡܶܢ ܐܰܢ̄ܬ݂ ܕ݂ܶܐܢܳܐ ܒ݂ܳܐܒ݁ܝ ܘܳܐܒ݁ܝ ܒ݂ܺܝ ܡܶܠܶܐ ܐܰܝܠܶܝܢ ܕ݂ܶܐܢܳܐ ܡܡܰܠܶܠ ܐ̄ܢܳܐ ܡܶܢ ܢܰܦ݁ܫܝ ܠܳܐ ܡܡܰܠܶܠ ܐ̄ܢܳܐ ܐܳܒ݁ܝ ܕ݂ܶܝܢ ܕ݂ܒܺ݁ܝ ܥܳܡܰܪ ܗܽܘ ܥܳܒܶ݁ܕ݁ ܥܒܳ݁ܕܶ݁ܐ ܗܳܠܶܝܢ:
Joh 14:11 ܗܰܝܡܶܢܘ ܕ݂ܶܐܢܳܐ ܒ݂ܳܐܒ݁ܝ ܘܳܐܒ݁ܝ ܒ݂ܺܝ ܘܶܐܠܳܐ ܐܳܦܶ݁ܢ ܡܶܛܽܠ ܥܒܳ݁ܕܶ݁ܐ ܗܰܝܡܶܢܘ:
Joh 14:12 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܗܰܝܡܶܢ ܒ݂ܺܝ ܥܒܳ݁ܕܶ݁ܐ ܐܰܝܠܶܝܢ ܕ݂ܶܐܢܳܐ ܥܳܒܶ݁ܕ݁ ܐ̄ܢܳܐ ܐܳܦ݁ ܗܽܘ ܢܶܥܒ݂ܶܕ݁ ܘܰܕ݁ܝܰܬ݂ܺܝܪܺܝܢ ܡܶܢ ܗܳܠܶܝܢ ܢܶܥܒ݂ܶܕ݁ ܕ݂ܶܐܢܳܐ ܠܘܳܬ݁ ܐܰܒܳ݁ܐ ܐܳܙܶܠ ܐ̄ܢܳܐ:
Joh 14:13 ܘܡܶܕ݂ܶܡ ܕ݂ܬܶ݁ܫܶܐܠܽܘܢ ܒ݂ܫܶܡܝ ܐܶܥܒ݂ܶܕ݁ ܠܟܽ݁ܘܢ ܕ݂ܢܶܫܬ݂ܰܒ݂ܰܚ ܐܰܒܳ݁ܐ ܒ݂ܰܒ݁ܪܶܗ:
Joh 14:14 ܘܶܐܢ ܬ݂ܶܫܶܐܠܽܘܢܳܢܝ ܒ݂ܫܶܡܝ ܐܶܢܳܐ ܥܳܒܶ݁ܕ݁ܢܳܐ: ܣ
Joh 14:15 ܐܶܢ ܪܳܚܡܺܝܢ ܐܢ̄ܬ݂ܽܘܢ ܠܺܝ ܦ݂ܽܘܩܕ݂ܳܢܰܝ ܛܰܪܘ:
Joh 14:16 ܘܶܐܢܳܐ ܐܶܒ݁ܥܶܐ ܡܶܢ ܐܳܒ݁ܝ ܘܰܐ̄ܚܪܺܢܳܐ ܦ݂ܰܪܰܩܠܺܛܳܐ ܢܶܬ݂ܶܠ ܠܟܽ݁ܘܢ ܕ݂ܢܶܗܘܶܐ ܥܰܡܟܽ݁ܘܢ ܠܥܳܠܰܡ:
Joh 14:17 ܪܽܘܚܳܐ ܕ݂ܰܫܪܳܪܳܐ ܗܰܘ ܕ݂ܥܳܠܡܳܐ ܠܳܐ ܡܶܫܟ݂ܰܚ ܠܰܡܩܰܒ݂ܳܠܽܘܬܶ݁ܗ ܡܶܛܽܠ ܕ݂ܠܳܐ ܚܙܳܝܗ̄ܝ ܘܠܳܐ ܝܰܕ݁ܥܶܗ ܐܰܢ̄ܬ݂ܽܘܢ ܕ݂ܶܝܢ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܕ݂ܰܠܘܳܬ݁ܟܽ݁ܘܢ ܥܳܡܰܪ ܘܰܒ݁ܟܽ݁ܘܢ ܗܽ̄ܘ:
Joh 14:18 ܠܳܐ ܫܳܒܶ݁ܩ ܐ̄ܢܳܐ ܠܟܽ݁ܘܢ ܝܰܬ݁ܡܶܐ ܐܳܬܶ݁ܐ ܐ̄ܢܳܐ ܓ݂ܶܝܪ ܠܘܳܬ݁ܟܽ݁ܘܢ ܩܰܠܺܝܠ ܐ̄ܚܪܺܝܢ:
Joh 14:19 ܘܥܳܠܡܳܐ ܠܳܐ ܚܳܙܶܐ ܠܺܝ ܐܰܢ̄ܬ݂ܽܘܢ ܕ݂ܶܝܢ ܬ݂ܶܚܙܽܘܢܳܢܝ ܕ݂ܶܐܢܳܐ ܚܰܝ ܐܳܦ݁ ܐܰܢ̄ܬ݂ܽܘܢ ܬ݂ܺܚܽܘܢ:
Joh 14:20 ܒ݂ܗܰܘ ܝܰܘܡܳܐ ܬ݂ܶܕ݂ܥܽܘܢ ܕ݂ܶܐܢܳܐ ܒ݂ܳܐܒ݁ܝ ܘܰܐܢ̄ܬ݂ܽܘܢ ܒ݂ܺܝ ܐܰܢ̄ܬ݂ܽܘܢ ܘܶܐܢܳܐ ܒ݂ܟܽ݁ܘܢ ܐ̄ܢܳܐ ܣ݂ ܣ݂:
Joh 14:21 ܡܰܢ ܕ݂ܺܐܝܬ݁ ܠܘܳܬܶ݁ܗ ܦ݂ܽܘܩܕ݂ܳܢܰܝ ܘܢܳܛܰܪ ܠܗܽܘܢ ܗܰܘ ܗܽ̄ܘ ܡܰܚܶܒ݁ ܠܺܝ ܗܰܘ ܕ݂ܶܝܢ ܕ݂ܪܳܚܶܡ ܠܺܝ ܢܶܬ݁ܪܚܶܡ ܡܶܢ ܐܳܒ݁ܝ ܘܶܐܢܳܐ ܐܶܪܚܡܺܝܘܗ̄ܝ ܘܶܐܚܰܘܶܝܘܗ̄ܝ ܢܰܦ݁ܫܝ: ܣ
Joh 14:22 ܐܳܡܰܪ ܠܶܗ ܝܺܗܽܘܕܳ݁ܐ ܠܳܐ ܗ̄ܘܳܐ ܣܟܰ݁ܪܝܽܘܛܳܐ ܡܳܪܝ ܡܳܢܰܘ ܠܰܢ ܥܬܺ݁ܝܕ݁ ܐܰܢ̄ܬ݂ ܠܰܡܚܰܘܳܝܽܘ ܢܰܦ݁ܫܳܟ݁ ܘܠܳܐ ܗ̄ܘܳܐ ܠܥܳܠܡܳܐ:
Joh 14:23 ܥܢܳܐ ܝܶܫܽܘܥ ܘܶܐܡܰܪ ܠܶܗ ܡܰܢ ܕ݂ܪܳܚܶܡ ܠܺܝ ܡܶܠܰܬ݁ܝ ܢܳܛܰܪ ܘܳܐܒ݁ܝ ܢܶܪܚܡܺܝܘܗ̄ܝ ܘܰܠܘܳܬܶ݁ܗ ܐܳܬܶ݁ܝܢ ܚ̄ܢܰܢ ܘܰܐܘܳܢܳܐ ܠܘܳܬܶ݁ܗ ܥܳܒ݁ܕ݂ܺܝܢ ܚ̄ܢܰܢ:
Joh 14:24 ܗܰܘ ܕ݂ܶܝܢ ܕ݂ܠܳܐ ܪܳܚܶܡ ܠܺܝ ܡܶܠܰܬ݁ܝ ܠܳܐ ܢܳܛܰܪ ܘܡܶܠܬܳ݁ܐ ܗܳܕܶ݁ܐ ܕ݂ܫܳܡܥܺܝܢ ܐܢ̄ܬ݂ܽܘܢ ܠܳܐ ܗܘܳܬ݁ ܕ݂ܺܝܠܝ ܐܶܠܳܐ ܕ݂ܰܐܒܳ݁ܐ ܕ݂ܫܰܕ݂ܪܰܢܝ:
Joh 14:25 ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܟ݂ܰܕ݁ ܠܘܳܬ݁ܟܽ݁ܘܢ ܐܺܝܬܰ݁ܝ:
Joh 14:26 ܗܰܘ ܕ݂ܶܝܢ ܦ݂ܰܪܰܩܠܺܛܳܐ ܪܽܘܚܳܐ ܕ݂ܩܽܘܕ݁ܫܳܐ ܗܰܘ ܕ݂ܰܡܫܰܕ݂ܰܪ ܐܳܒ݁ܝ ܒ݂ܫܶܡܝ ܗܽܘ ܢܰܠܶܦ݁ܟܽ݁ܘܢ ܟ݂ܽܠܡܶܕ݂ܶܡ ܘܗܽܘ ܢܰܥ̄ܗܶܕ݁ܟܽ݁ܘܢ ܟ݂ܽܠ ܡܳܐ ܕ݂ܳܐܡܰܪ ܐ̄ܢܳܐ ܠܟܽ݁ܘܢ:
Joh 14:27 ܫܠܳܡܳܐ ܫܳܒܶ݁ܩ ܐ̄ܢܳܐ ܠܟܽ݁ܘܢ ܫܠܳܡܳܐ ܕ݂ܺܝܠܝ ܝܳܗܶܒ݁ ܐ̄ܢܳܐ ܠܟܽ݁ܘܢ ܠܳܐ ܗ̄ܘܳܐ ܐܰܝܟ݂ܰܢܳܐ ܕ݂ܝܳܗܶܒ݁ ܥܳܠܡܳܐ ܐܶܢܳܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܠܳܐ ܢܶܬ݂ܕ݂ܰܘܰܕ݁ ܠܶܒ݂ܟܽ݁ܘܢ ܘܠܳܐ ܢܶܕ݁ܚܰܠ:
Joh 14:28 ܫܡܰܥܬ݂ܽܘܢ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܕ݂ܳܐܙܶܠ ܐ̄ܢܳܐ ܘܳܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܐܶܠܽܘ ܪܳܚܡܺܝܢ ܗ̄ܘܰܝܬ݂ܽܘܢ ܠܺܝ ܚܳܕܶ݁ܝܢ ܗ̄ܘܰܝܬ݂ܽܘܢ ܕ݂ܳܐܙܶܠ ܐ̄ܢܳܐ ܠܘܳܬ݁ ܐܳܒ݁ܝ ܕ݂ܳܐܒ݁ܝ ܪܰܒ݁ ܗܽ̄ܘ ܡܶܢܝ:
Joh 14:29 ܘܗܳܫܳܐ ܗܳܐ ܐܶܡܪܶܬ݁ ܠܟܽ݁ܘܢ ܥܰܕ݁ܠܳܐ ܢܶܗܘܶܐ ܕ݂ܡܳܐ ܕ݂ܰܗܘܳܐ ܬ݂ܗܰܝܡܢܽܘܢ:
Joh 14:30 ܡܶܟ݂ܺܝܠ ܠܳܐ ܐܶܡܰܠܶܠ ܥܰܡܟܽ݁ܘܢ ܣܰܓ݂ܺܝܳܐܬܳ݁ܐ ܐܳܬܶ݁ܐ ܓ݂ܶܝܪ ܐܰܪܟܽ݁ܘܢܶܗ ܕ݂ܥܳܠܡܳܐ ܘܒܺ݁ܝ ܠܰܝܬ݂ ܠܶܗ ܡܶܕ݂ܶܡ:
Joh 14:31 ܐܶܠܳܐ ܕ݂ܢܶܕ݂ܰܥ ܥܳܠܡܳܐ ܕ݂ܪܳܚܶܡ ܐ̄ܢܳܐ ܠܳܐܒ݁ܝ ܘܰܐܝܟ݂ܰܢܳܐ ܕ݂ܦܰ݁ܩܕ݂ܰܢܝ ܐܳܒ݁ܝ ܗܳܟ݁ܘܳܬ݁ ܥܳܒܶ݁ܕ݁ ܐ̄ܢܳܐ ܩܽܘܡܘ ܢܺܐܙܰܠ ܡܶܟ݂ܳܐ: ܣ
Joh 15:1 ܐܶܢܳܐ ܐ̄ܢܳܐ ܓ݂ܦܶ݁ܬ݂ܳܐ ܕ݂ܰܫܪܳܪܳܐ ܘܳܐܒ݁ܝ ܗܽ̄ܘ ܦ݂ܰܠܳܚܳܐ:
Joh 15:2 ܟ݂ܽܠ ܫܒܺ݁ܫܬ݂ܳܐ ܕ݂ܒܺ݁ܝ ܦ݂ܺܐܪܶܐ ܠܳܐ ܝܳܗܒ݂ܳܐ ܫܳܩܶܠ ܠܳܗ ܘܰܐܝܕܳ݁ܐ ܕ݂ܝܳܗܒ݂ܳܐ ܦ݂ܺܐܪܶܐ ܡܕܰ݁ܟ݂ܶܐ ܠܳܗ ܕ݂ܦܺ݁ܐܪܶܐ ܣܰܓ݂ܺܝܶܐܐ ܬ݂ܰܝܬ݂ܶܐ:
Joh 15:3 ܐܰܢ̄ܬ݂ܽܘܢ ܡܶܢ ܟ݂ܰܕ݂ܽܘ ܕ݂ܟܶ݁ܝܢ ܐܢ̄ܬ݂ܽܘܢ ܡܶܛܽܠ ܡܶܠܬܳ݁ܐ ܕ݂ܡܰܠܠܶܬ݁ ܥܰܡܟܽ݁ܘܢ:
Joh 15:4 ܩܰܘܰܘ ܒ݂ܺܝ ܘܶܐܢܳܐ ܒ݂ܟܽ݁ܘܢ ܐܰܝܟ݂ܰܢܳܐ ܕ݂ܰܫܒܺ݁ܫܬ݂ܳܐ ܠܳܐ ܡܶܫܟ݂ܚܳܐ ܕ݂ܬܶ݁ܬ݂ܶܠ ܦ݂ܺܐܪܶܐ ܡܶܢ ܢܰܦ݁ܫܳܗ ܐܶܠܳܐ ܡܩܰܘܝܳܐ ܒ݂ܰܓ݁ܦܶ݁ܬ݂ܳܐ ܗܳܟܰ݁ܢܳܐ ܐܳܦ݁ ܠܳܐ ܐܰܢ̄ܬ݂ܽܘܢ ܐܶܠܳܐ ܬ݂ܩܰܘܽܘܢ ܒ݂ܺܝ:
Joh 15:5 ܐܶܢܳܐ ܐ̄ܢܳܐ ܓ݂ܦܶ݁ܬ݂ܳܐ ܘܰܐܢ̄ܬ݂ܽܘܢ ܫܒܺ݁ܫܬ݂ܶܐ ܡܰܢ ܕ݂ܰܡܩܰܘܶܐ ܒ݂ܺܝ ܘܶܐܢܳܐ ܒ݂ܶܗ ܗܳܢܳܐ ܡܰܝܬ݂ܶܐ ܦ݂ܺܐܪܶܐ ܣܰܓ݂ܺܝܶܐܐ ܡܶܛܽܠ ܕ݂ܰܕ݁ܠܳܐ ܐܶܢܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܥܒ݂ܰܕ݁ ܡܶܕ݂ܶܡ:
Joh 15:6 ܐܶܠܳܐ ܕ݂ܶܝܢ ܐ̄ܢܳܫ ܡܩܰܘܶܐ ܒ݂ܺܝ ܡܶܫܬ݂ܕܶ݁ܐ ܠܒܰ݁ܪ ܐܰܝܟ݁ ܫܒܺ݁ܫܬ݂ܳܐ ܕ݂ܝܳܒ݁ܫܳܐ ܘܠܳܩܛܺܝܢ ܪܳܡܶܝܢ ܠܳܗ ܒ݂ܢܽܘܪܳܐ ܕ݂ܬܺ݁ܐܩܰܕ݁: ܣ
Joh 15:7 ܐܶܢ ܕ݂ܶܝܢ ܬ݂ܩܰܘܽܘܢ ܒ݂ܺܝ ܘܡܶܠܰܝ ܢܩܰܘܝܳܢ ܒ݂ܟܽ݁ܘܢ ܟ݂ܽܠ ܡܳܐ ܕ݂ܬܶ݁ܨܒ݂ܽܘܢ ܠܡܶܫܰܐܠ ܢܶܗܘܶܐ ܠܟܽ݁ܘܢ:
Joh 15:8 ܒ݂ܗܳܕܶ݁ܐ ܡܶܫܬ݂ܰܒ݂ܰܚ ܐܰܒܳ݁ܐ ܕ݂ܦܺ݁ܐܪܶܐ ܣܰܓ݂ܺܝܶܐܐ ܬ݂ܰܝܬ݂ܽܘܢ ܘܬܶ݁ܗܘܽܘܢ ܬ݂ܰܠܡܺܝܕܰ݁ܝ:
Joh 15:9 ܐܰܝܟ݂ܰܢܳܐ ܕ݂ܰܐܚܒܰ݁ܢܝ ܐܳܒ݁ܝ ܐܳܦ݁ ܐܶܢܳܐ ܐܰܚܶܒ݁ܬ݂ܟܽ݁ܘܢ ܩܰܘܰܘ ܒ݂ܪܶܚܡܰܬ݁ܝ ܕ݂ܺܝܠܝ:
Joh 15:10 ܐܶܢ ܦ݂ܽܘܩܕ݂ܳܢܰܝ ܬ݂ܶܛܪܽܘܢ ܬ݂ܩܰܘܽܘܢ ܒ݂ܚܽܘܒ݂ܳܐ ܕ݂ܺܝܠܝ ܐܰܝܟ݂ܰܢܳܐ ܕ݂ܶܐܢܳܐ ܢܶܛܪܶܬ݁ ܦ݂ܽܘܩܕ݂ܳܢܰܘܗ̄ܝ ܕ݂ܳܐܒ݁ܝ ܘܰܡܩܰܘܶܐ ܐ̄ܢܳܐ ܒ݂ܚܽܘܒ݂ܶܗ:
Joh 15:11 ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܚܰܕ݁ܘܰܬ݁ܝ ܬ݂ܶܗܘܶܐ ܒ݂ܟܽ݁ܘܢ ܘܬܶ݁ܫܬ݂ܰܡܠܶܐ ܚܰܕ݁ܘܰܬ݁ܟܽ݁ܘܢ:
Joh 15:12 ܗܳܢܰܘ ܦ݂ܽܘܩܕ݂ܳܢܝ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܶܐܢܳܐ ܐܰܚܶܒ݁ܬ݂ܟܽ݁ܘܢ:
Joh 15:13 ܚܽܘܒ݂ܳܐ ܕ݂ܪܰܒ݂ ܡܶܢ ܗܳܢܳܐ ܠܰܝܬ݂ ܕ݂ܐ̄ܢܳܫ ܢܰܦ݁ܫܶܗ ܢܣܺܝܡ ܚܠܳܦ݁ ܪܳܚܡܰܘܗ̄ܝ:
Joh 15:14 ܐܰܢ̄ܬ݂ܽܘܢ ܪܳܚܡܰܝ ܐܰܢ̄ܬ݂ܽܘܢ ܐܶܢ ܬ݂ܶܥܒ݂ܕܽ݁ܘܢ ܟ݂ܽܠ ܕ݂ܰܡܦܰ݁ܩܶܕ݁ ܐ̄ܢܳܐ ܠܟܽ݁ܘܢ:
Joh 15:15 ܠܳܐ ܡܶܟ݂ܺܝܠ ܩܳܪܶܐ ܐ̄ܢܳܐ ܠܟܽ݁ܘܢ ܥܰܒ݁ܕ݂ܶܐ ܡܶܛܽܠ ܕ݂ܥܰܒ݁ܕ݂ܳܐ ܠܳܐ ܝܳܕܰ݁ܥ ܡܳܢܳܐ ܥܳܒܶ݁ܕ݁ ܡܳܪܶܗ ܪܳܚܡܰܝ ܕ݂ܶܝܢ ܩܪܺܝܬ݁ܟܽ݁ܘܢ ܡܶܛܽܠ ܕ݂ܟܽ݁ܠ ܕ݂ܫܶܡܥܶܬ݁ ܡܶܢ ܐܳܒ݁ܝ ܐܰܘܕ݂ܰܥܬ݂ܟܽ݁ܘܢ:
Joh 15:16 ܠܳܐ ܗ̄ܘܳܐ ܐܰܢ̄ܬ݂ܽܘܢ ܓ݂ܒܰ݁ܝܬ݂ܽܘܢܳܢܝ ܐܶܠܳܐ ܐܶܢܳܐ ܗܽܘ ܓ݂ܒܺ݁ܝܬ݁ܟܽ݁ܘܢ ܘܣܳܡܬ݂ܟܽ݁ܘܢ ܕ݂ܳܐܦ݁ ܐܰܢ̄ܬ݂ܽܘܢ ܬ݂ܺܐܙܽܠ̄ܘܢ ܬ݂ܰܝܬ݂ܽܘܢ ܦ݂ܺܐܪܶܐ ܘܦܺ݁ܐܪܰܝܟ݂ܽܘܢ ܢܩܰܘܽܘܢ ܕ݂ܟܽ݁ܠ ܕ݂ܬܶ݁ܫܶܐܠܽܘܢ ܠܳܐܒ݁ܝ ܒ݂ܫܶܡܝ ܢܶܬ݂ܶܠ ܠܟܽ݁ܘܢ: ܣ
Joh 15:17 ܗܳܠܶܝܢ ܡܦܰ݁ܩܶܕ݁ ܐ̄ܢܳܐ ܠܟܽ݁ܘܢ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:
Joh 15:18 ܘܶܐܢ ܥܳܠܡܳܐ ܣܳܢܶܐ ܠܟܽ݁ܘܢ ܕ݂ܰܥܘ ܕ݂ܰܩܕܳ݁ܡܰܝܟ݂ܽܘܢ ܠܺܝ ܣܢܳܐ:
Joh 15:19 ܘܶܐܠܽܘ ܡܶܢ ܥܳܠܡܳܐ ܗ̄ܘܰܝܬ݂ܽܘܢ ܥܳܠܡܳܐ ܠܕܺ݁ܝܠܶܗ ܪܳܚܶܡ ܗ̄ܘܳܐ ܐܶܠܳܐ ܠܳܐ ܗܘܰܝܬ݂ܽܘܢ ܡܶܢ ܥܳܠܡܳܐ ܐܶܢܳܐ ܓ݂ܶܝܪ ܓ݂ܒܺ݁ܝܬ݁ܟܽ݁ܘܢ ܡܶܢ ܥܳܠܡܳܐ ܡܶܛܽܠ ܗܳܢܳܐ ܣܳܢܶܐ ܠܟܽ݁ܘܢ ܥܳܠܡܳܐ: ܣ
Joh 15:20 ܥܶ̄ܗܰܕ݁ܘ ܡܶܠܬܳ݁ܐ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܕ݂ܠܰܝܬ݂ ܥܰܒ݁ܕ݂ܳܐ ܕ݂ܪܰܒ݂ ܡܶܢ ܡܳܪܶܗ ܐܶܢ ܠܺܝ ܪܕܰ݁ܦ݁ܘ ܐܳܦ݁ ܠܟܽ݁ܘܢ ܢܶܪܕ݂ܦܽ݁ܘܢ ܘܶܐܢ ܡܶܠܰܬ݁ܝ ܢܛܰܪܘ ܐܳܦ݁ ܕ݂ܺܝܠܟܽ݁ܘܢ ܢܶܛܪܽܘܢ: ܣ
Joh 15:21 ܐܶܠܳܐ ܗܳܠܶܝܢ ܟ݂ܽܠܗܶܝܢ ܢܶܥܒ݂ܕܽ݁ܘܢ ܒ݂ܟܽ݁ܘܢ ܡܶܛܽܠ ܫܶܡܝ ܕ݂ܺܝܠܝ ܕ݂ܠܳܐ ܝܳܕ݁ܥܺܝܢ ܠܡܰܢ ܕ݂ܫܰܕ݂ܪܰܢܝ: ܣ
Joh 15:22 ܐܶܠܽܘ ܐܶܢܳܐ ܠܳܐ ܐܶܬܺ݁ܝܬ݁ ܡܰܠܠܶܬ݁ ܥܰܡܗܽܘܢ ܠܰܝܬ݂ ܗ̄ܘܳܬ݁ ܠܗܽܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܠܰܝܬ݂ ܠܗܽܘܢ ܥܶܠܬܳ݁ܐ ܥܰܠ ܐܰܦ݂ܰܝ ܚܛܺܝܬ݁ܗܽܘܢ: ܣ
Joh 15:23 ܡܰܢ ܕ݂ܠܺܝ ܣܳܢܶܐ ܘܳܐܦ݁ ܠܳܐܒ݁ܝ ܣܳܢܶܐ: ܣ
Joh 15:24 ܘܶܐܠܽܘ ܥܒܳ݁ܕܶ݁ܐ ܠܳܐ ܥܶܒ݁ܕ݂ܶܬ݁ ܠܥܺܢܰܝܗܽܘܢ ܐܰܝܠܶܝܢ ܕ݂ܐ̄ܢܳܫ ܐ̄ܚܪܺܝܢ ܠܳܐ ܥܒܰ݁ܕ݁ ܠܰܝܬ݂ ܗ̄ܘܳܐ ܠܗܽܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܘܰܚܙܰܘ ܘܰܣܢܰܘ ܐܳܦ݁ ܠܺܝ ܘܳܐܦ݁ ܠܳܐܒ݁ܝ:
Joh 15:25 ܕ݂ܬܶ݁ܬ݁ܡܰܠܶܐ ܡܶܠܬܳ݁ܐ ܕ݂ܰܟ݁ܬܺ݁ܝܒܳ݁ܐ ܒ݂ܢܳܡܽܘܣܗܽܘܢ ܕ݂ܰܣܢܰܐܘܽܢܝ ܡܰܓ݂ܳܢ: ܣ
Joh 15:26 ܡܳܐ ܕ݂ܶܝܢ ܕ݂ܶܐܬܳ݁ܐ ܦ݂ܰܪܰܩܠܺܛܳܐ ܗܰܘ ܕ݂ܶܐܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܡܶܢ ܠܘܳܬ݁ ܐܳܒ݁ܝ ܪܽܘܚܳܐ ܕ݂ܰܫܪܳܪܳܐ ܗܰܘ ܕ݂ܡܶܢ ܠܘܳܬ݁ ܐܳܒ݁ܝ ܢܳܦܶ݁ܩ ܗܽܘ ܢܰܣܗܶܕ݁ ܥܠܰܝ:
Joh 15:27 ܐܳܦ݁ ܐܰܢ̄ܬ݂ܽܘܢ ܣܳܗܕ݂ܺܝܢ ܐܢ̄ܬ݂ܽܘܢ ܕ݂ܡܶܢ ܫܽܘܪܳܝܳܐ ܥܰܡܝ ܐܰܢ̄ܬ݂ܽܘܢ:
Joh 16:1 ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܠܳܐ ܬ݂ܶܬ݁ܟ݂ܰܫܠܽܘܢ: ܣ
Joh 16:2 ܢܰܦ݂ܩܽܘܢܳܟܽ݁ܘܢ ܓ݂ܶܝܪ ܡܶܢ ܟ݂ܢܽܘܫܳܬ݁ܗܽܘܢ ܘܬܺ݁ܐܬܶ݁ܐ ܫܳܥܬܳ݁ܐ ܕ݂ܟܽ݁ܠ ܕ݂ܢܶܩܛܽܘܠܟܽ݁ܘܢ ܢܰܣܒ݂ܰܪ ܕ݂ܩܽܘܪܒ݂ܳܢܳܐ ܡܩܰܪܶܒ݁ ܠܰܐܠܳܗܳܐ:
Joh 16:3 ܘܗܳܠܶܝܢ ܢܶܥܒ݂ܕܽ݁ܘܢ ܡܶܛܽܠ ܕ݂ܠܳܐ ܝܺܕܰ݁ܥܘ ܘܠܳܐ ܠܳܐܒ݁ܝ ܘܠܳܐ ܠܺܝ ܣ݂ ܣ݂:
Joh 16:4 ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܡܳܐ ܕ݂ܶܐܬܳ݁ܐ ܥܶܕ݂ܳܢܗܶܝܢ ܬ݂ܶܥ̄ܗܕ݂ܽܘܢ ܐܶܢܶܝܢ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܗܳܠܶܝܢ ܕ݂ܶܝܢ ܡܶܢ ܩܕܺ݁ܝܡ ܠܳܐ ܐܶܡܪܶܬ݁ ܠܟܽ݁ܘܢ ܕ݂ܥܰܡܟܽ݁ܘܢ ܗ̄ܘܺܝܬ݁:
Joh 16:5 ܗܳܫܳܐ ܕ݂ܶܝܢ ܐܳܙܶܠ ܐ̄ܢܳܐ ܠܘܳܬ݁ ܡܰܢ ܕ݂ܫܰܕ݂ܪܰܢܝ ܘܠܳܐ ܐ̄ܢܳܫ ܡܶܢܟܽ݁ܘܢ ܡܫܰܐܶܠ ܠܺܝ ܠܰܐܝܟ݂ܳܐ ܐܳܙܶܠ ܐܰܢ̄ܬ݂:
Joh 16:6 ܐܶܡܪܶܬ݁ ܠܟܽ݁ܘܢ ܓ݂ܶܝܪ ܗܳܠܶܝܢ ܘܶܐܬܳ݁ܬ݁ ܟ݂ܰܪܝܽܘܬܳ݁ܐ ܘܰܡܠܳܬ݁ ܠܶܒ݂ܰܘܳܬ݁ܟܽ݁ܘܢ:
Joh 16:7 ܐܶܠܳܐ ܐܶܢܳܐ ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܦܰ݁ܩܳܚ ܠܟܽ݁ܘܢ ܕ݂ܶܐܢܳܐ ܐܺܙܰܠ ܐܶܢ ܓ݂ܶܝܪ ܐܶܢܳܐ ܠܳܐ ܐܳܙܶܠ ܐ̄ܢܳܐ ܦ݂ܰܪܰܩܠܺܛܳܐ ܠܳܐ ܐܳܬܶ݁ܐ ܠܘܳܬ݁ܟܽ݁ܘܢ ܐܶܢ ܕ݂ܶܝܢ ܐܺܙܰܠ ܐܶܫܰܕ݂ܪܺܝܘܗ̄ܝ ܠܘܳܬ݁ܟܽ݁ܘܢ:
Joh 16:8 ܘܡܳܐ ܕ݂ܶܐܬܳ݁ܐ ܗܽܘ ܢܰܟ݂ܣܺܝܘܗ̄ܝ ܠܥܳܠܡܳܐ ܥܰܠ ܚܛܺܝܬܳ݁ܐ ܘܥܰܠ ܙܰܕ݂ܺܝܩܽܘܬܳ݁ܐ ܘܥܰܠ ܕ݂ܺܝܢܳܐ:
Joh 16:9 ܥܰܠ ܚܛܺܝܬܳ݁ܐ ܕ݂ܠܳܐ ܡܗܰܝܡܢܺܝܢ ܒ݂ܺܝ:
Joh 16:10 ܥܰܠ ܙܰܕ݂ܺܝܩܽܘܬܳ݁ܐ ܕ݂ܶܝܢ ܕ݂ܰܠܘܳܬ݁ ܐܳܒ݁ܝ ܐܳܙܶܠ ܐ̄ܢܳܐ ܘܠܳܐ ܬ݂ܽܘܒ݁ ܚܳܙܶܝܢ ܐܢ̄ܬ݂ܽܘܢ ܠܺܝ:
Joh 16:11 ܥܰܠ ܕ݂ܺܝܢܳܐ ܕ݂ܶܝܢ ܕ݂ܰܐܪܟܽ݁ܘܢܳܐ ܕ݂ܥܳܠܡܳܐ ܗܳܢܳܐ ܕ݂ܺܝܢ ܗܽ̄ܘ:
Joh 16:12 ܬ݂ܽܘܒ݁ ܣܰܓ݂ܺܝ ܐܺܝܬ݁ ܠܺܝ ܠܡܺܐܡܰܪ ܠܟܽ݁ܘܢ ܐܶܠܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܚܰܕ݁ ܗܳܫܳܐ:
Joh 16:13 ܡܳܐ ܕ݂ܶܐܬܳ݁ܐ ܕ݂ܶܝܢ ܪܽܘܚܳܐ ܕ݂ܰܫܪܳܪܳܐ ܗܽܘ ܢܕܰ݁ܒ݂ܰܪܟܽ݁ܘܢ ܒ݂ܟܽ݁ܠܶܗ ܫܪܳܪܳܐ ܠܳܐ ܓ݂ܶܝܪ ܢܡܰܠܶܠ ܡܶܢ ܪܶܥܝܳܢ ܢܰܦ݁ܫܶܗ ܐܶܠܳܐ ܟ݂ܽܠ ܕ݂ܢܶܫܡܰܥ ܗܰܘ ܢܡܰܠܶܠ ܘܰܥܬܺ݁ܝܕܳ݁ܬܳ݁ܐ ܢܰܘܕ݂ܰܥܟܽ݁ܘܢ:
Joh 16:14 ܘܗܽܘ ܢܫܰܒ݂ܚܰܢܝ ܡܶܛܽܠ ܕ݂ܡܶܢ ܕ݂ܺܝܠܝ ܢܶܣܰܒ݁ ܘܰܢܚܰܘܶܝܟܽ݁ܘܢ:
Joh 16:15 ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܐܒ݁ܝ ܕ݂ܺܝܠܝ ܗܽ̄ܘ ܡܶܛܽܠ ܗܳܢܳܐ ܐܶܡܪܶܬ݁ ܠܟܽ݁ܘܢ ܕ݂ܡܶܢ ܕ݂ܺܝܠܝ ܢܶܣܰܒ݁ ܘܰܢܚܰܘܶܝܟܽ݁ܘܢ: ܣ
Joh 16:16 ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ ܕ݂ܳܐܙܶܠ ܐ̄ܢܳܐ ܠܘܳܬ݁ ܐܰܒܳ݁ܐ:
Joh 16:17 ܘܶܐܡܰܪܘ ܗ̄ܘܰܘ ܬ݂ܰܠܡܺܝܕܰ݁ܘܗ̄ܝ ܚܰܕ݁ ܠܚܰܕ݁ ܡܳܢܳܐ ܗ̄ܝ ܗܳܕܶ݁ܐ ܕ݂ܶܐܡܰܪ ܠܰܢ ܕ݂ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ ܘܕܳ݁ܐܙܶܠ ܐ̄ܢܳܐ ܠܘܳܬ݁ ܐܳܒ݁ܝ:
Joh 16:18 ܘܳܐܡܪܺܝܢ ܗ̄ܘܰܘ ܡܳܢܳܐ ܗ̄ܝ ܗܳܕܶ݁ܐ ܩܰܠܺܝܠ ܕ݂ܶܐܡܰܪ ܠܳܐ ܝܳܕ݁ܥܺܝܢܰܢ ܡܳܢܳܐ ܡܡܰܠܶܠ:
Joh 16:19 ܝܶܫܽܘܥ ܕ݂ܶܝܢ ܝܺܕܰ݁ܥ ܕ݂ܒܳ݁ܥܶܝܢ ܗ̄ܘܰܘ ܠܰܡܫܰܐܳܠܽܘܬܶ݁ܗ ܘܶܐܡܰܪ ܠܗܽܘܢ ܥܰܠ ܗܳܕܶ݁ܐ ܒ݂ܳܥܶܝܢ ܐܢ̄ܬ݂ܽܘܢ ܥܰܡ ܚܕܳ݁ܕܶ݁ܐ ܕ݂ܶܐܡܪܶܬ݁ ܠܟܽ݁ܘܢ ܕ݂ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ:
Joh 16:20 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܶ݁ܒ݁ܟ݂ܽܘܢ ܐܰܢ̄ܬ݂ܽܘܢ ܘܬܶ݁ܐܠܽܘܢ ܘܥܳܠܡܳܐ ܢܶܚܕ݂ܶܐ ܘܰܠܟܽ݁ܘܢ ܬ݂ܶܟ݁ܪܶܐ ܐܶܠܳܐ ܟ݂ܰܪܝܽܘܬ݁ܟܽ݁ܘܢ ܠܚܰܕܽ݁ܘܬܳ݁ܐ ܬ݂ܶܗܘܶܐ:
Joh 16:21 ܐܰܢ̄ܬ݂ܬܳ݁ܐ ܡܳܐ ܕ݂ܝܳܠܕ݂ܳܐ ܟ݂ܳܪܝܳܐ ܠܳܗ ܕ݂ܰܡܛܳܐ ܝܰܘܡܳܐ ܕ݂ܡܰܘܠܳܕܳ݁ܗ ܡܳܐ ܕ݂ܝܶܠܕ݂ܰܬ݁ ܕ݂ܶܝܢ ܒ݂ܪܳܐ ܠܳܐ ܥܳ̄ܗܕ݂ܳܐ ܐܽܘܠܨܳܢܳܗ ܡܶܛܽܠ ܚܰܕܽ݁ܘܬܳ݁ܐ ܕ݂ܶܐܬܺ݁ܝܠܶܕ݁ ܒ݂ܰܪܢܳܫܳܐ ܒ݂ܥܳܠܡܳܐ:
Joh 16:22 ܐܳܦ݁ ܐܰܢ̄ܬ݂ܽܘܢ ܗܳܫܳܐ ܟ݂ܰܪܝܳܐ ܠܟܽ݁ܘܢ ܬ݂ܽܘܒ݁ ܕ݂ܶܝܢ ܐܶܚܙܶܝܟܽ݁ܘܢ ܘܢܶܚܕ݂ܶܐ ܠܶܒ݂ܟܽ݁ܘܢ ܘܚܰܕ݁ܘܰܬ݁ܟܽ݁ܘܢ ܠܳܐ ܐ̄ܢܳܫ ܢܳܣܶܒ݁ ܡܶܢܟܽ݁ܘܢ:
Joh 16:23 ܘܰܒ݁ܗܰܘ ܝܰܘܡܳܐ ܠܺܝ ܠܳܐ ܬ݂ܶܫܶܐܠܽܘܢ ܡܶܕ݂ܶܡ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܶܕ݂ܶܡ ܕ݂ܬܶ݁ܫܶܐܠܽܘܢ ܠܳܐܒ݁ܝ ܒ݂ܫܶܡܝ ܢܶܬ݂ܶܠ ܠܟܽ݁ܘܢ:
Joh 16:24 ܥܕܰ݁ܡܳܐ ܠܗܳܫܳܐ ܠܳܐ ܫܶܐܠܬ݂ܽܘܢ ܡܶܕ݂ܶܡ ܒ݂ܫܶܡܝ ܫܰܐܠܘ ܘܬܶ݁ܣܒܽ݁ܘܢ ܕ݂ܬܶ݁ܗܘܶܐ ܚܰܕ݁ܘܰܬ݁ܟܽ݁ܘܢ ܡܫܰܡܠܝܳܐ: ܣ
Joh 16:25 ܗܳܠܶܝܢ ܒ݂ܦܶ݁ܠܳܐܬܳ݁ܐ ܡܰܠܠܶܬ݁ ܥܰܡܟܽ݁ܘܢ ܐܳܬ݁ܝܳܐ ܕ݂ܶܝܢ ܫܳܥܬܳ݁ܐ ܐܶܡܰܬ݁ܝ ܕ݂ܠܳܐ ܐܶܡܰܠܶܠ ܥܰܡܟܽ݁ܘܢ ܒ݂ܦܶ݁ܠܳܐܬܳ݁ܐ ܐܶܠܳܐ ܥܺܝܢ ܒ݂ܰܓ݁ܠܶܐ ܐܶܒܰ݁ܕ݂ܶܩ ܠܟܽ݁ܘܢ ܥܰܠ ܐܰܒܳ݁ܐ:
Joh 16:26 ܒ݂ܗܰܘ ܝܰܘܡܳܐ ܕ݂ܬܶ݁ܫܶܐܠܽܘܢ ܒ݂ܫܶܡܝ ܘܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢܳܐ ܐܶܒ݁ܥܶܐ ܡܶܢ ܐܰܒܳ݁ܐ ܥܠܰܝܟ݂ܽܘܢ:
Joh 16:27 ܗܽܘ ܓ݂ܶܝܪ ܐܰܒܳ݁ܐ ܪܳܚܶܡ ܠܟܽ݁ܘܢ ܕ݂ܰܐܢ̄ܬ݂ܽܘܢ ܪܚܶܡܬ݂ܽܘܢܳܢܝ ܘܗܰܝܡܶܢܬ݂ܽܘܢ ܕ݂ܶܐܢܳܐ ܡܶܢ ܠܘܳܬ݁ ܐܰܠܳܗܳܐ ܢܶܦ݁ܩܶܬ݁:
Joh 16:28 ܢܶܦ݁ܩܶܬ݁ ܡܶܢ ܠܘܳܬ݁ ܐܰܒܳ݁ܐ ܘܶܐܬܺ݁ܝܬ݁ ܠܥܳܠܡܳܐ ܘܬܽ݁ܘܒ݁ ܫܳܒܶ݁ܩ ܐ̄ܢܳܐ ܠܥܳܠܡܳܐ ܘܳܐܙܶܠ ܐ̄ܢܳܐ ܠܺܝ ܠܘܳܬ݁ ܐܰܒܳ݁ܐ:
Joh 16:29 ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܗܳܐ ܗܳܫܳܐ ܓ݂ܰܠܝܳܐܝܺܬ݁ ܡܡܰܠܶܠ ܐܰܢ̄ܬ݂ ܘܦܶ݁ܠܶܐܬܳ݁ܐ ܘܠܳܐ ܚܕܳ݁ܐ ܐܳܡܰܪ ܐܰܢ̄ܬ݂:
Joh 16:30 ܗܳܫܳܐ ܝܳܕ݁ܥܺܝܢ ܚ̄ܢܰܢ ܕ݂ܟܽ݁ܠ ܡܶܕ݂ܶܡ ܝܳܕܰ݁ܥ ܐܰܢ̄ܬ݂ ܘܠܳܐ ܣܢܺܝܩ ܐܰܢ̄ܬ݂ ܕ݂ܐ̄ܢܳܫ ܢܫܰܐܠܳܟ݁ ܒ݂ܗܳܕܶ݁ܐ ܡܗܰܝܡܢܺܝܢ ܚ̄ܢܰܢ ܕ݂ܡܶܢ ܐܰܠܳܗܳܐ ܢܦܰ݁ܩܬ݂: ܣ
Joh 16:31 ܐܳܡܰܪ ܠܗܽܘܢ ܝܶܫܽܘܥ ܗܰܝܡܶܢܘ:
Joh 16:32 ܕ݂ܗܳܐ ܐܳܬ݁ܝܳܐ ܫܳܥܬܳ݁ܐ ܘܗܳܫܳܐ ܐܶܬܳ݁ܬ݁ ܕ݂ܬܶ݁ܬ݁ܒ݂ܰܕ݂ܪܽܘܢ ܐ̄ܢܳܫ ܠܰܐܬ݁ܪܶܗ ܘܬܶ݁ܫܒ݂ܩܽܘܢܳܢܝ ܒ݂ܰܠܚܽܘܕܰ݁ܝ ܘܠܳܐ ܗܘܺܝܬ݁ ܒ݂ܰܠܚܽܘܕܰ݁ܝ ܕ݂ܰܐܒܳ݁ܐ ܥܰܡܝ ܗܽ̄ܘ:
Joh 16:33 ܗܳܠܶܝܢ ܐܶܡܪܶܬ݁ ܠܟܽ݁ܘܢ ܕ݂ܒܺ݁ܝ ܢܶܗܘܶܐ ܠܟܽ݁ܘܢ ܫܠܳܡܳܐ ܒ݂ܥܳܠܡܳܐ ܗܳܘܶܐ ܠܟܽ݁ܘܢ ܐܽܘܠܨܳܢܳܐ ܐܶܠܳܐ ܐܶܬ݁ܠܰܒ݂̄ܒ݁ܘ ܐܶܢܳܐ ܙܟܺ݁ܝܬܶ݁ܗ ܠܥܳܠܡܳܐ ܣܣ:
Joh 17:1 ܗܳܠܶܝܢ ܡܰܠܶܠ ܝܶܫܽܘܥ ܘܰܐܪܺܝܡ ܥܰܝܢܰܘܗ̄ܝ ܠܰܫܡܰܝܳܐ ܘܶܐܡܰܪ ܐܳܒ݁ܝ ܐܶܬܳ݁ܬ݁ ܫܳܥܬܳ݁ܐ ܫܰܒ݂ܰܚ ܒ݂ܪܳܟ݁ ܕ݂ܰܒ݁ܪܳܟ݁ ܢܫܰܒ݂ܚܳܟ݁:
Joh 17:2 ܐܰܝܟ݂ܰܢܳܐ ܕ݂ܝܰܗ̄ܒ݁ܬ݂ ܠܶܗ ܫܽܘܠܛܳܢܳܐ ܥܰܠ ܟ݂ܽܠ ܒ݂ܣܰܪ ܕ݂ܟܽ݁ܠ ܡܳܐ ܕ݂ܝܰܗ̄ܒ݁ܬ݂ ܠܶܗ ܢܶܬ݂ܶܠ ܠܶܗ ܚܰܝܶܐ ܕ݂ܰܠܥܳܠܰܡ:
Joh 17:3 ܗܳܠܶܝܢ ܐܶܢܽܘܢ ܕ݂ܶܝܢ ܚܰܝܶܐ ܕ݂ܰܠܥܳܠܰܡ ܕ݂ܢܶܕ݂ܥܽܘܢܳܟ݁ ܕ݂ܰܐܢ̄ܬ݂ ܐܰܢ̄ܬ݂ ܐܰܠܳܗܳܐ ܕ݂ܰܫܪܳܪܳܐ ܒ݂ܰܠܚܽܘܕܰ݁ܝܟְ݂ ܘܡܰܢ ܕ݂ܫܰܕ݂ܰܪܬ݂ ܝܶܫܽܘܥ ܡܫܺܝܚܳܐ:
Joh 17:4 ܐܶܢܳܐ ܫܰܒ݂ܰܚܬ݂ܳܟ݁ ܒ݂ܰܐܪܥܳܐ ܥܒܳ݁ܕܳ݁ܐ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܶܐܥܒ݂ܶܕ݁ ܫܰܠܶܡܬ݂ܶܗ:
Joh 17:5 ܘܗܳܫܳܐ ܫܰܒ݂ܰܚܰܝܢܝ ܐܰܢ̄ܬ݂ ܐܳܒ݁ܝ ܠܘܳܬܳ݁ܟ݁ ܒ݂ܗܰܘ ܫܽܘܒ݁ܚܳܐ ܕ݂ܺܐܝܬ݁ ܗ̄ܘܳܐ ܠܺܝ ܠܘܳܬܳ݁ܟ݁ ܡܶܢ-ܩܕܳ݁ܡ ܕ݂ܢܶܗܘܶܐ ܥܳܠܡܳܐ:
Joh 17:6 ܐܰܘܕ݂ܥܶܬ݁ ܫܡܳܟ݁ ܠܰܒ݁ܢܰܝ ܐ̄ܢܳܫܳܐ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܡܶܢ ܥܳܠܡܳܐ ܕ݂ܺܝܠܳܟ݁ ܗ̄ܘܰܘ ܘܠܺܝ ܝܰܗ̄ܒ݁ܬ݂ ܐܶܢܽܘܢ ܘܰܢܛܰܪܘ ܡܶܠܬܳ݁ܟ݁:
Joh 17:7 ܗܳܫܳܐ ܝܶܕ݁ܥܶܬ݁ ܕ݂ܟܽ݁ܠ ܡܳܐ ܕ݂ܝܰܗ̄ܒ݁ܬ݂ ܠܺܝ ܡܶܢ ܠܘܳܬܳ݁ܟ݁ ܗܽ̄ܘ:
Joh 17:8 ܕ݂ܡܶܠܶܐ ܕ݂ܝܰܗ̄ܒ݁ܬ݂ ܠܺܝ ܝܶܗܒ݂ܶܬ݁ ܠܗܽܘܢ ܘܗܶܢܽܘܢ ܩܰܒ݂ܶܠܘ ܘܺܝܕܰ݁ܥܘ ܫܰܪܺܝܪܳܐܝܺܬ݁ ܕ݂ܡܶܢ ܠܘܳܬܳ݁ܟ݁ ܢܶܦ݁ܩܶܬ݁ ܘܗܰܝܡܶܢܘ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:
Joh 17:9 ܘܶܐܢܳܐ ܥܠܰܝܗܽܘܢ ܒ݂ܳܥܶܐ ܐ̄ܢܳܐ ܠܳܐ ܗ̄ܘܳܐ ܥܰܠ ܥܳܠܡܳܐ ܒ݂ܳܥܶܐ ܐ̄ܢܳܐ ܐܶܠܳܐ ܥܰܠ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܕ݂ܕܺ݁ܝܠܳܟ݁ ܐܶܢܽܘܢ:
Joh 17:10 ܘܟܽ݁ܠ ܡܶܕ݂ܶܡ ܕ݂ܕܺ݁ܝܠܝ ܗܽ̄ܘ ܕ݂ܺܝܠܳܟ݁ ܗܽ̄ܘ ܘܕܺ݁ܝܠܳܟ݁ ܕ݂ܺܝܠܝ ܗܽ̄ܘ ܘܰܡܫܰܒ݂ܰܚ ܐ̄ܢܳܐ ܒ݂ܗܽܘܢ:
Joh 17:11 ܡܶܟ݂ܺܝܠ ܠܳܐ ܗܘܺܝܬ݁ ܒ݂ܥܳܠܡܳܐ ܘܗܳܠܶܝܢ ܒ݂ܥܳܠܡܳܐ ܐܶܢܽܘܢ ܘܶܐܢܳܐ ܠܘܳܬܳ݁ܟ݁ ܐܳܬܶ݁ܐ ܐ̄ܢܳܐ ܐܰܒܳ݁ܐ ܩܰܕ݂ܺܝܫܳܐ ܛܰܪ ܐܶܢܽܘܢ ܒ݂ܰܫܡܳܟ݁ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܚܢܰܢ ܣ݂ ܣ݂:
Joh 17:12 ܟ݂ܰܕ݁ ܥܰܡܗܽܘܢ ܗܘܺܝܬ݁ ܒ݂ܥܳܠܡܳܐ ܐܶܢܳܐ ܢܳܛܰܪ ܗ̄ܘܺܝܬ݁ ܠܗܽܘܢ ܒ݂ܰܫܡܳܟ݁ ܠܰܐܝܠܶܝܢ ܕ݂ܝܰܗ̄ܒ݁ܬ݂ ܠܺܝ ܢܶܛܪܶܬ݁ ܘܐ̄ܢܳܫ ܡܶܢܗܽܘܢ ܠܳܐ ܐܶܒܰ݁ܕ݁ ܐܶܠܳܐ ܒ݂ܪܶܗ ܕ݂ܰܐܒ݁ܕ݂ܳܢܳܐ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ:
Joh 17:13 ܗܳܫܳܐ ܕ݂ܶܝܢ ܠܘܳܬܳ݁ܟ݁ ܐܳܬܶ݁ܐ ܐ̄ܢܳܐ ܘܗܳܠܶܝܢ ܡܡܰܠܶܠ ܐ̄ܢܳܐ ܒ݂ܥܳܠܡܳܐ ܕ݂ܬܶ݁ܗܘܶܐ ܚܰܕ݁ܘܰܬ݁ܝ ܡܫܰܡܠܝܳܐ ܒ݂ܗܽܘܢ:
Joh 17:14 ܐܶܢܳܐ ܝܶܗܒ݂ܶܬ݁ ܠܗܽܘܢ ܡܶܠܬܳ݁ܟ݁ ܘܥܳܠܡܳܐ ܣܢܳܐ ܐܶܢܽܘܢ ܕ݂ܠܳܐ ܗ̄ܘܰܘ ܡܶܢ ܥܳܠܡܳܐ ܐܰܝܟ݂ܰܢܳܐ ܕ݂ܶܐܢܳܐ ܠܳܐ ܗ̄ܘܺܝܬ݁ ܡܶܢ ܥܳܠܡܳܐ:
Joh 17:15 ܠܳܐ ܗ̄ܘܳܐ ܕ݂ܬܶ݁ܫܩܽܘܠ ܐܶܢܽܘܢ ܡܶܢ ܥܳܠܡܳܐ ܒ݂ܳܥܶܐ ܐ̄ܢܳܐ ܐܶܠܳܐ ܕ݂ܬܶ݁ܛܰܪ ܐܶܢܽܘܢ ܡܶܢ ܒ݂ܺܝܫܳܐ:
Joh 17:16 ܠܳܐ ܗ̄ܘܰܘ ܓ݂ܶܝܪ ܡܶܢ ܥܳܠܡܳܐ ܐܰܝܟ݂ܰܢܳܐ ܕ݂ܶܐܢܳܐ ܠܳܐ ܗ̄ܘܺܝܬ݁ ܡܶܢ ܥܳܠܡܳܐ:
Joh 17:17 ܐܰܒܳ݁ܐ ܩܰܕ݂ܶܫ ܐܶܢܽܘܢ ܒ݂ܰܫܪܳܪܳܟ݁ ܕ݂ܡܶܠܬܳ݁ܟ݁ ܕ݂ܺܝܠܳܟ݁ ܫܪܳܪܳܐ ܗ̄ܝ:
Joh 17:18 ܐܰܝܟ݂ܰܢܳܐ ܕ݂ܠܺܝ ܫܰܕ݂ܰܪܬ݂ ܠܥܳܠܡܳܐ ܐܳܦ݁ ܐܶܢܳܐ ܫܰܕ݂ܪܶܬ݁ ܐܶܢܽܘܢ ܠܥܳܠܡܳܐ:
Joh 17:19 ܘܥܰܠ ܐܰܦ݂ܰܝܗܽܘܢ ܐܶܢܳܐ ܡܩܰܕ݂ܶܫ ܐ̄ܢܳܐ ܢܰܦ݁ܫܝ ܕ݂ܢܶܗܘܽܘܢ ܐܳܦ݁ ܗܶܢܽܘܢ ܡܩܰܕ݂ܫܺܝܢ ܒ݂ܰܫܪܳܪܳܐ:
Joh 17:20 ܘܠܳܐ ܗ̄ܘܳܐ ܥܰܠ ܐܰܦ݂ܰܝ ܗܳܠܶܝܢ ܒ݂ܳܥܶܐ ܐ̄ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܥܰܠ ܐܰܦ݂ܰܝ ܐܰܝܠܶܝܢ ܕ݂ܰܡܗܰܝܡܢܺܝܢ ܒ݂ܺܝ ܒ݂ܡܶܠܰܬ݁ܗܽܘܢ:
Joh 17:21 ܕ݂ܟܽ݁ܠܗܽܘܢ ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܐܢ̄ܬ݂ ܐܳܒ݁ܝ ܒ݂ܺܝ ܘܶܐܢܳܐ ܒ݂ܳܟ݁ ܕ݂ܳܐܦ݁ ܗܶܢܽܘܢ ܒ݂ܰܢ ܚܰܕ݁ ܢܶܗܘܽܘܢ ܕ݂ܰܢܗܰܝܡܶܢ ܥܳܠܡܳܐ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:
Joh 17:22 ܘܶܐܢܳܐ ܫܽܘܒ݁ܚܳܐ ܕ݂ܝܰܗ̄ܒ݁ܬ݂ ܠܺܝ ܝܶܗܒ݂ܶܬ݁ ܠܗܽܘܢ ܕ݂ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܚܢܰܢ ܚܰܕ݁ ܚܢܰܢ:
Joh 17:23 ܐܶܢܳܐ ܒ݂ܗܽܘܢ ܘܰܐܢ̄ܬ݂ ܒ݂ܺܝ ܕ݂ܢܶܗܘܽܘܢ ܓ݂ܡܺܝܪܺܝܢ ܠܚܰܕ݁ ܘܰܕ݁ܢܶܕ݂ܰܥ ܥܳܠܡܳܐ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ ܘܕܰ݁ܐܚܶܒ݁ܬ݁ ܐܶܢܽܘܢ ܐܰܝܟ݂ܰܢܳܐ ܕ݂ܳܐܦ݁ ܠܺܝ ܐܰܚܶܒ݁ܬ݂:
Joh 17:24 ܐܰܒܳ݁ܐ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܨܳܒܶ݁ܐ ܐ̄ܢܳܐ ܕ݂ܰܐܬܰ݁ܪ ܕ݂ܶܐܢܳܐ ܐܳܦ݁ ܗܶܢܽܘܢ ܢܶܗܘܽܘܢ ܥܰܡܝ ܕ݂ܢܶܗܘܽܘܢ ܚܳܙܶܝܢ ܫܽܘܒ݁ܚܳܐ ܕ݂ܺܝܠܝ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܰܐܚܶܒ݁ܬ݂ܳܢܝ ܡܶܢ-ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:
Joh 17:25 ܐܳܒ݁ܝ ܟ݂ܺܐܢܳܐ ܘܥܳܠܡܳܐ ܠܳܐ ܝܰܕ݁ܥܳܟ݁ ܐܶܢܳܐ ܕ݂ܶܝܢ ܝܺܕܰ݁ܥܬ݂ܳܟ݁ ܘܗܶܢܽܘܢ ܝܺܕܰ݁ܥܘ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:
Joh 17:26 ܘܰܐܘܕ݂ܥܶܬ݁ ܐܶܢܽܘܢ ܫܡܳܟ݁ ܘܡܰܘܕ݂ܰܥ ܐ̄ܢܳܐ ܕ݂ܚܽܘܒ݂ܳܐ ܗܰܘ ܕ݂ܰܐܚܶܒ݁ܬ݂ܳܢܝ ܢܶܗܘܶܐ ܒ݂ܗܽܘܢ ܘܶܐܢܳܐ ܐܶܗܘܶܐ ܒ݂ܗܽܘܢ: ܣ
Joh 18:1 ܗܳܠܶܝܢ ܐܶܡܰܪ ܝܶܫܽܘܥ ܘܰܢܦܰ݁ܩ ܥܰܡ ܬ݂ܰܠܡܺܝܕܰ݁ܘܗ̄ܝ ܠܥܶܒ݁ܪܳܐ ܕ݂ܰܪܓܶ݁ܠܬ݂ܳܐ ܕ݂ܩܶܕ݁ܪܽܘܢ ܐܰܬܰ݁ܪ ܕ݂ܺܐܝܬ݁ ܗ̄ܘܳܬ݁ ܓ݂ܰܢܬܳ݁ܐ ܐܰܝܟ݂ܳܐ ܕ݂ܥܰܠ ܗܽܘ ܘܬܰ݁ܠܡܺܝܕܰ݁ܘܗ̄ܝ: ܣ
Joh 18:2 ܝܳܕܰ݁ܥ ܗ̄ܘܳܐ ܕ݂ܶܝܢ ܐܳܦ݁ ܝܺܗܽܘܕܳ݁ܐ ܡܰܫܠܡܳܢܳܐ ܠܕܽ݁ܘܟ݂ܬܳ݁ܐ ܗܳܝ ܡܶܛܽܠ ܕ݂ܣܰܓ݂ܺܝ ܙܰܒ݁ܢܳܐ ܟ݂ܳܢܶܫ ܗ̄ܘܳܐ ܬ݂ܰܡܳܢ ܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ:
Joh 18:3 ܗܽܘ ܗܳܟܺ݁ܝܠ ܝܺܗܽܘܕܳ݁ܐ ܕ݂ܒܰ݁ܪ ܐܶܣܦ݂ܺܝܪ ܘܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܕ݂ܒܰ݁ܪ ܕ݂ܰܚܫܶܐ ܘܶܐܬܳ݁ܐ ܠܬܰ݁ܡܳܢ ܥܰܡ ܢܰܦ݁ܛܺܪܶܐ ܘܠܰܡܦ݂ܺܝܕܶ݁ܐ ܘܙܰܝܢܳܐ: ܣ
Joh 18:4 ܝܶܫܽܘܥ ܕ݂ܶܝܢ ܕ݂ܝܳܕܰ݁ܥ ܗ̄ܘܳܐ ܟ݂ܽܠ ܡܶܕ݂ܶܡ ܕ݂ܳܐܬܶ݁ܐ ܥܠܰܘܗ̄ܝ ܢܦܰ݁ܩ ܘܶܐܡܰܪ ܠܗܽܘܢ ܠܡܰܢ ܒ݂ܳܥܶܝܢ ܐܢ̄ܬ݂ܽܘܢ:
Joh 18:5 ܐܳܡܪܺܝܢ ܠܶܗ ܠܝܶܫܽܘܥ ܢܳܨܪܳܝܳܐ ܐܳܡܰܪ ܠܗܽܘܢ ܝܶܫܽܘܥ ܐܶܢܳܐ ܐ̄ܢܳܐ ܩܳܐܶܡ ܗ̄ܘܳܐ ܕ݂ܶܝܢ ܐܳܦ݁ ܝܺܗܽܘܕܳ݁ܐ ܡܰܫܠܡܳܢܳܐ ܥܰܡܗܽܘܢ:
Joh 18:6 ܘܟܰ݁ܕ݁ ܐܶܡܰܪ ܠܗܽܘܢ ܝܶܫܽܘܥ ܕ݂ܶܐܢܳܐ ܐ̄ܢܳܐ ܐܶܙܰܠܘ ܠܒܶ݁ܣܬ݂ܰܪܗܽܘܢ ܘܰܢܦܰ݁ܠܘ ܥܰܠ ܐܰܪܥܳܐ:
Joh 18:7 ܬ݂ܽܘܒ݁ ܫܰܐܶܠ ܐܶܢܽܘܢ ܝܶܫܽܘܥ ܠܡܰܢ ܒ݂ܳܥܶܝܢ ܐܢ̄ܬ݂ܽܘܢ ܗܶܢܽܘܢ ܕ݂ܶܝܢ ܐܶܡܰܪܘ ܠܝܶܫܽܘܥ ܢܳܨܪܳܝܳܐ:
Joh 18:8 ܐܳܡܰܪ ܠܗܽܘܢ ܝܶܫܽܘܥ ܐܶܡܪܶܬ݁ ܠܟܽ݁ܘܢ ܕ݂ܶܐܢܳܐ ܐ̄ܢܳܐ ܘܶܐܢ ܠܺܝ ܒ݂ܳܥܶܝܢ ܐܢ̄ܬ݂ܽܘܢ ܫܒܽ݁ܘܩܘ ܠܗܳܠܶܝܢ ܐܳܙܺܠ̄ܝܢ:
Joh 18:9 ܕ݂ܬܶ݁ܫܠܰܡ ܡܶܠܬܳ݁ܐ ܕ݂ܶܐܡܰܪ ܕ݂ܰܐܝܠܶܝܢ ܕ݂ܝܰܗ̄ܒ݁ܬ݂ ܠܺܝ ܠܳܐ ܐܰܘܒ݂ܕܶ݁ܬ݁ ܡܶܢܗܽܘܢ ܐܳܦ݁ܠܳܐ ܚܰܕ݁: ܣ
Joh 18:10 ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܐܺܝܬ݁ ܗ̄ܘܳܐ ܥܠܰܘܗ̄ܝ ܣܰܦ݁ܣܺܪܳܐ ܘܫܰܡܛܳܗ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ ܕ݂ܝܰܡܺܝܢܳܐ ܫܡܶܗ ܕ݂ܶܝܢ ܕ݂ܥܰܒ݁ܕ݂ܳܐ ܡܳܠܶܟ݁: ܣ
Joh 18:11 ܘܶܐܡܰܪ ܝܶܫܽܘܥ ܠܟܺ݁ܐܦܳ݁ܐ ܣܺܝܡ ܣܰܦ݁ܣܺܪܳܐ ܒ݂ܚܶܠܬܳ݁ܗ ܟ݂ܳܣܳܐ ܕ݂ܝܰܗ̄ܒ݁ ܠܺܝ ܐܳܒ݁ܝ ܠܳܐ ܐܶܫܬ݂ܶܝܘܗ̄ܝ: ܣ
Joh 18:12 ܗܳܝܕ݂ܶܝܢ ܐܶܣܦ݂ܺܝܪ ܘܟ݂ܺܠܺܝܰܪܟܶ݁ܐ ܘܕܰ݁ܚܫܶܐ ܕ݂ܺܝܗܽܘܕܳ݁ܝܶܐ ܐܰܚܕ݂ܽܘܗ̄ܝ ܠܝܶܫܽܘܥ ܘܰܐܣܪܽܘܗ̄ܝ:
Joh 18:13 ܘܰܐܝܬ݂ܝܽܘܗ̄ܝ ܠܘܳܬ݁ ܚܰܢܳܢ ܠܽܘܩܕܰ݁ܡ ܡܶܛܽܠ ܕ݂ܰܚܡܽܘܗ̄ܝ ܗ̄ܘܳܐ ܕ݂ܩܰܝܳܦܳ݁ܐ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܪܰܒ݂-ܟ݂ܳܗܢܶܐ ܕ݂ܫܰܢ̄ܬ݂ܳܐ ܗܳܝ:
Joh 18:14 ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܩܰܝܳܦܳ݁ܐ ܗܰܘ ܕ݂ܰܡܠܰܟ݁ ܠܺܝܗܽܘܕܳ݁ܝܶܐ ܕ݂ܦܰ݁ܩܳܚ ܕ݂ܚܰܕ݁ ܓ݂ܰܒ݁ܪܳܐ ܢܡܽܘܬ݁ ܚܠܳܦ݁ ܥܰܡܳܐ: ܣ
Joh 18:15 ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܘܚܰܕ݁ ܡܶܢ ܬ݂ܰܠܡܺܝܕܶ݁ܐ ܐ̄ܚܪܳܢܶܐ ܐܳܬܶ݁ܝܢ ܗ̄ܘܰܘ ܒ݂ܳܬ݁ܪܶܗ ܕ݂ܝܶܫܽܘܥ ܠܗܰܘ ܕ݂ܶܝܢ ܬ݂ܰܠܡܺܝܕܳ݁ܐ ܝܳܕܰ݁ܥ ܗ̄ܘܳܐ ܠܶܗ ܪܰܒ݂-ܟ݂ܳܗܢܶܐ ܘܥܰܠ ܥܰܡ ܝܶܫܽܘܥ ܠܕܳ݁ܪܬ݂ܳܐ:
Joh 18:16 ܫܶܡܥܽܘܢ ܕ݂ܶܝܢ ܩܳܐܶܡ ܗ̄ܘܳܐ ܠܒܰ݁ܪ ܠܘܳܬ݁ ܬ݂ܰܪܥܳܐ ܘܰܢܦܰ݁ܩ ܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܕ݂ܝܳܕܰ݁ܥ ܗ̄ܘܳܐ ܠܶܗ ܪܰܒ݂-ܟ݂ܳܗܢܶܐ ܘܶܐܡܰܪ ܠܢܳܛܪܰܬ݁ ܬ݂ܰܪܥܳܐ ܘܰܐܥܠܶܗ ܠܫܶܡܥܽܘܢ: ܣ
Joh 18:17 ܐܶܡܪܰܬ݁ ܕ݂ܶܝܢ ܥܠܰܝܡܬܳ݁ܐ ܢܳܛܪܰܬ݁ ܬ݂ܰܪܥܳܐ ܠܫܶܡܥܽܘܢ ܠܡܳܐ ܐܳܦ݁ ܐܰܢ̄ܬ݂ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢ̄ܬ݂ ܕ݂ܗܳܢܳܐ ܓ݂ܰܒ݁ܪܳܐ ܐܳܡܰܪ ܠܳܗ ܠܳܐ: ܣ
Joh 18:18 ܘܩܳܝܡܺܝܢ ܗ̄ܘܰܘ ܥܰܒ݁ܕ݂ܶܐ ܘܕܰ݁ܚܫܶܐ ܘܣܳܝܡܺܝܢ ܗ̄ܘܰܘ ܢܽܘܪܳܐ ܕ݂ܢܶܫܚܢܽܘܢ ܡܶܛܽܠ ܕ݂ܩܰܪܺܝܫ ܗ̄ܘܳܐ ܩܳܐܶܡ ܗ̄ܘܳܐ ܕ݂ܶܝܢ ܐܳܦ݁ ܫܶܡܥܽܘܢ ܥܰܡܗܽܘܢ ܘܫܳܚܶܢ:
Joh 18:19 ܪܰܒ݂-ܟ݂ܳܗܢܶܐ ܕ݂ܶܝܢ ܫܰܐܠܶܗ ܠܝܶܫܽܘܥ ܥܰܠ ܬ݂ܰܠܡܺܝܕܰ݁ܘܗ̄ܝ ܘܥܰܠ ܝܽܘܠܦ݂ܳܢܶܗ:
Joh 18:20 ܘܶܐܡܰܪ ܠܶܗ ܝܶܫܽܘܥ ܐܶܢܳܐ ܥܺܝܢ ܒ݂ܰܓ݁ܠܶܐ ܡܰܠܠܶܬ݁ ܥܰܡ ܥܰܡܳܐ ܘܰܒ݁ܟܽ݁ܠܙܒܰ݁ܢ ܐܰܠܦܶ݁ܬ݁ ܒ݂ܰܟ݁ܢܽܘܫܬ݂ܳܐ ܘܰܒ݁ܗܰܝܟ݂ܠܳܐ ܐܰܝܟ݂ܳܐ ܕ݂ܟܽ݁ܠܗܽܘܢ ܝܺܗܽܘܕܳ݁ܝܶܐ ܡܶܬ݁ܟ݂ܰܢܫܺܝܢ ܘܡܶܕ݂ܶܡ ܒ݂ܛܽܘܫܝܳܐ ܠܳܐ ܡܰܠܠܶܬ݁:
Joh 18:21 ܡܳܢܳܐ ܡܫܰܐܶܠ ܐܰܢ̄ܬ݂ ܠܺܝ ܫܰܐܶܠ ܠܗܳܢܽܘܢ ܕ݂ܰܫܡܰܥܘ ܡܳܢܳܐ ܡܰܠܠܶܬ݁ ܥܰܡܗܽܘܢ ܗܳܐ ܗܶܢܽܘܢ ܝܳܕ݁ܥܺܝܢ ܟ݂ܽܠ ܡܶܕ݂ܶܡ ܕ݂ܶܐܡܪܶܬ݁: ܣ
Joh 18:22 ܘܟܰ݁ܕ݁ ܗܳܠܶܝܢ ܐܶܡܰܪ ܚܰܕ݁ ܡܶܢ ܕ݂ܰܚܫܶܐ ܕ݂ܩܳܐܶܡ ܗ̄ܘܳܐ ܡܚܳܝܗ̄ܝ ܥܰܠ ܦ݂ܰܟ݂ܶܗ ܠܝܶܫܽܘܥ ܘܶܐܡܰܪ ܠܶܗ ܗܳܟܰ݁ܢܳܐ ܝܳܗܶܒ݁ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܠܪܰܒ݂-ܟ݂ܳܗܢܶܐ:
Joh 18:23 ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܶܢ ܒ݂ܺܝܫܳܐܝܺܬ݁ ܡܰܠܠܶܬ݁ ܐܰܣܗܶܕ݁ ܥܰܠ ܒ݂ܺܝܫܬ݂ܳܐ ܘܶܐܢ ܕ݂ܶܝܢ ܫܰܦ݂ܺܝܪ ܠܡܳܢܳܐ ܡܚܰܝܬ݂ܳܢܝ ܣ݂ ܣ݂:
Joh 18:24 ܚܰܢܳܢ ܕ݂ܶܝܢ ܫܰܕ݂ܰܪ ܠܝܶܫܽܘܥ ܟ݂ܰܕ݁ ܐܰܣܺܝܪ ܠܘܳܬ݁ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ: ܣ
Joh 18:25 ܘܫܶܡܥܽܘܢ ܟ݂ܺܐܦܳ݁ܐ ܩܳܐܶܡ ܗ̄ܘܳܐ ܘܫܳܚܶܢ ܘܳܐܡܪܺܝܢ ܠܶܗ ܠܡܳܐ ܐܳܦ݁ ܐܰܢ̄ܬ݂ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢ̄ܬ݂ ܘܗܽܘ ܟ݂ܦܰ݁ܪ ܘܶܐܡܰܪ ܠܳܐ ܗ̄ܘܺܝܬ݁:
Joh 18:26 ܐܳܡܰܪ ܠܶܗ ܚܰܕ݁ ܡܶܢ ܥܰܒ݁ܕ݂ܶܐ ܕ݂ܪܰܒ݂-ܟ݂ܳܗܢܶܐ ܐ̄ܚܝܳܢܶܗ ܕ݂ܗܰܘ ܕ݂ܰܦ݁ܣܰܩ ܗ̄ܘܳܐ ܫܶܡܥܽܘܢ ܐܶܕ݁ܢܶܗ ܠܳܐ ܐܶܢܳܐ ܚܙܺܝܬܳ݁ܟ݁ ܥܰܡܶܗ ܒ݂ܓܰ݁ܢܬܳ݁ܐ:
Joh 18:27 ܘܬܽ݁ܘܒ݁ ܟ݂ܦܰ݁ܪ ܫܶܡܥܽܘܢ ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ ܣܣ:
Joh 18:28 ܐܰܝܬ݂ܝܽܘܗ̄ܝ ܕ݂ܶܝܢ ܠܝܶܫܽܘܥ ܡܶܢ ܠܘܳܬ݁ ܩܰܝܳܦܳ݁ܐ ܠܰܦ݂ܪܶܛܳܘܪܺܝܢ ܘܺܐܝܬܰ݁ܘܗ̄ܝ ܗ̄ܘܳܐ ܨܰܦ݁ܪܳܐ ܘܗܶܢܽܘܢ ܠܳܐ ܥܰܠܘ ܠܰܦ݂ܪܶܛܳܘܪܺܝܢ ܕ݂ܠܳܐ ܢܶܬ݁ܛܰܘܫܽܘܢ ܥܰܕ݁ ܐܳܟ݁ܠܺܝܢ ܦ݂ܶܨܚܳܐ:
Joh 18:29 ܢܦܰ݁ܩ ܕ݂ܶܝܢ ܦ݂ܺܝܠܰܛܳܘܣ ܠܒܰ݁ܪ ܠܘܳܬ݁ܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܐܟܰ݁ܠ-ܩܰܪܨܳܐ ܐܺܝܬ݁ ܠܟܽ݁ܘܢ ܥܰܠ ܓ݂ܰܒ݁ܪܳܐ ܗܳܢܳܐ:
Joh 18:30 ܥܢܰܘ ܘܳܐܡܪܺܝܢ ܠܶܗ ܐܶܠܽܘ ܠܳܐ ܥܳܒܶ݁ܕ݁ ܒ݂ܺܝܫܳܬܳ݁ܐ ܗ̄ܘܳܐ ܐܳܦ݁ܠܳܐ ܠܳܟ݁ ܡܰܫܠܡܺܝܢ ܗ̄ܘܰܝܢ ܠܶܗ:
Joh 18:31 ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܕ݂ܽܘܒ݁ܪܽܘܗ̄ܝ ܐܰܢ̄ܬ݂ܽܘܢ ܘܕܽ݁ܘܢܽܘܗ̄ܝ ܐܰܝܟ݁ ܢܳܡܽܘܣܟܽ݁ܘܢ ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܳܐ ܫܰܠܺܝܛ ܠܰܢ ܠܡܶܩܛܰܠ ܠܐ̄ܢܳܫ:
Joh 18:32 ܕ݂ܬܶ݁ܫܠܰܡ ܡܶܠܬܳ݁ܐ ܕ݂ܶܐܡܰܪ ܝܶܫܽܘܥ ܟ݂ܰܕ݁ ܡܰܘܕ݂ܰܥ ܒ݂ܰܐܝܢܳܐ ܡܰܘܬ݂ܳܐ ܥܬܺ݁ܝܕ݁ ܕ݂ܰܢܡܽܘܬ݁: ܣ
Joh 18:33 ܥܰܠ ܕ݂ܶܝܢ ܦ݂ܺܝܠܰܛܳܘܣ ܠܰܦ݂ܪܶܛܳܘܪܺܝܢ ܘܰܩܪܳܐ ܠܝܶܫܽܘܥ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܗܽܘܢ ܕ݂ܺܝܗܽܘܕܳ݁ܝܶܐ:
Joh 18:34 ܐܳܡܰܪ ܠܶܗ ܝܶܫܽܘܥ ܡܶܢ ܢܰܦ݁ܫܳܟ݁ ܐܶܡܰܪܬ݂ ܗܳܕܶ݁ܐ ܐܰܘ ܐ̄ܚܪܳܢܶܐ ܐܶܡܰܪܘ ܠܳܟ݁ ܥܠܰܝ:
Joh 18:35 ܐܳܡܰܪ ܠܶܗ ܦ݂ܺܝܠܰܛܳܘܣ ܠܡܳܐ ܐܶܢܳܐ ܝܺܗܽܘܕܳ݁ܝܳܐ ܐ̄ܢܳܐ ܒ݂ܢܰܝ ܥܰܡܳܟ݁ ܗܽ̄ܘ ܘܪܰܒ݂ܰܝ-ܟ݂ܳܗܢܶܐ ܐܰܫܠܡܽܘܟ݁ ܠܺܝ ܡܳܢܳܐ ܥܒܰ݁ܕ݂ܬ݂:
Joh 18:36 ܐܳܡܰܪ ܠܶܗ ܝܶܫܽܘܥ ܡܰܠܟ݂ܽܘܬ݁ܝ ܕ݂ܺܝܠܝ ܠܳܐ ܗܘܳܬ݁ ܡܶܢ ܗܳܢܳܐ ܥܳܠܡܳܐ ܐܶܠܽܘ ܡܶܢ ܥܳܠܡܳܐ ܗ̄ܘܳܬ݁ ܗܳܢܳܐ ܡܰܠܟ݂ܽܘܬ݁ܝ ܡܶܬ݁ܟ݂ܰܬ݂ܫܺܝܢ ܗ̄ܘܰܘ ܡܫܰܡܫܳܢܰܝ ܕ݂ܠܳܐ ܐܶܫܬ݂ܠܶܡ ܠܺܝܗܽܘܕܳ݁ܝܶܐ ܗܳܫܳܐ ܕ݂ܶܝܢ ܡܰܠܟ݂ܽܘܬ݁ܝ ܕ݂ܺܝܠܝ ܠܳܐ ܗ̄ܘܳܬ݁ ܡܶܟ݂ܳܐ: ܣ
Joh 18:37 ܐܳܡܰܪ ܠܶܗ ܦ݂ܺܝܠܰܛܳܘܣ ܡܳܕܶ݁ܝܢ ܡܰܠܟ݂ܳܐ ܐܰܢ̄ܬ݂ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂ ܕ݂ܡܰܠܟ݂ܳܐ ܐ̄ܢܳܐ ܐܶܢܳܐ ܠܗܳܕܶ݁ܐ ܝܺܠܺܝܕ݁ ܐ̄ܢܳܐ ܘܰܠܗܳܕܶ݁ܐ ܐܶܬܺ݁ܝܬ݁ ܠܥܳܠܡܳܐ ܕ݂ܰܐܣܗܶܕ݁ ܥܰܠ ܫܪܳܪܳܐ ܟ݂ܽܠ ܡܰܢ ܕ݂ܺܐܝܬܰ݁ܘܗ̄ܝ ܡܶܢ ܫܪܳܪܳܐ ܫܳܡܰܥ ܩܳܠܝ:
Joh 18:38 ܐܳܡܰܪ ܠܶܗ ܦ݂ܺܝܠܰܛܳܘܣ ܡܳܢܰܘ ܫܪܳܪܳܐ ܘܟܰ݁ܕ݁ ܐܶܡܰܪ ܗܳܕܶ݁ܐ ܢܦܰ݁ܩ ܠܶܗ ܬ݂ܽܘܒ݁ ܠܘܳܬ݁ ܝܺܗܽܘܕܳ݁ܝܶܐ ܘܶܐܡܰܪ ܠܗܽܘܢ ܐܶܢܳܐ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ ܡܶܫܟ݂ܰܚ ܐ̄ܢܳܐ ܒ݂ܶܗ:
Joh 18:39 ܥܝܳܕܳ݁ܐ ܕ݂ܶܝܢ ܐܺܝܬ݁ ܠܟܽ݁ܘܢ ܕ݂ܚܰܕ݁ ܐܶܫܪܶܐ ܠܟܽ݁ܘܢ ܒ݂ܦܶ݁ܨܚܳܐ ܨܳܒܶ݁ܝܢ ܐܢ̄ܬ݂ܽܘܢ ܗܳܟܺ݁ܝܠ ܐܶܫܪܶܐ ܠܟܽ݁ܘܢ ܠܗܳܢܳܐ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Joh 18:40 ܘܰܩܥܰܘ ܟ݂ܽܠܗܽܘܢ ܘܳܐܡܪܺܝܢ ܠܳܐ ܠܗܳܢܳܐ ܐܶܠܳܐ ܠܒܰ݁ܪ-ܐܰܒ݂ܰܐ ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܗܳܢܳܐ ܒ݂ܰܪ-ܐܰܒ݂ܰܐ ܓ݂ܰܝܳܣܳܐ ܣܣ:
Joh 19:1 ܗܳܝܕ݂ܶܝܢ ܦ݂ܺܝܠܰܛܳܘܣ ܢܰܓ݂ܕܶ݁ܗ ܠܝܶܫܽܘܥ:
Joh 19:2 ܘܶܐܣܛܪܰܛܺܝܽܘܛܶܐ ܓ݂ܕܰ݁ܠܘ ܟ݂ܠܺܝܠܳܐ ܡܶܢ ܟ݂ܽܘܒ݂ܶܐ ܘܣܳܡܘ ܠܶܗ ܒ݂ܪܺܫܶܗ ܘܟܰ݁ܣܝܽܘܗ̄ܝ ܢܰܚܬ݂ܶܐ ܕ݂ܰܐܪܓ݂ܘܳܢܳܐ:
Joh 19:3 ܘܳܐܡܪܺܝܢ ܗ̄ܘܰܘ ܫܠܳܡ ܠܳܟ݁ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܘܡܳܚܶܝܢ ܗ̄ܘܰܘ ܠܶܗ ܥܰܠ ܦ݂ܰܟ݂ܰܘܗ̄ܝ: ܣ
Joh 19:4 ܘܰܢܦܰ݁ܩ ܦ݂ܺܝܠܰܛܳܘܣ ܬ݂ܽܘܒ݁ ܠܒܰ݁ܪ ܘܶܐܡܰܪ ܠܗܽܘܢ ܗܳܐ ܡܰܦ݂ܶܩ ܐ̄ܢܳܐ ܠܶܗ ܠܟܽ݁ܘܢ ܠܒܰ݁ܪ ܕ݂ܬܶ݁ܕ݂ܥܽܘܢ ܕ݂ܠܳܐ ܡܶܫܟ݂ܰܚ ܐ̄ܢܳܐ ܒ݂ܳܬ݁ܪܶܗ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ:
Joh 19:5 ܘܰܢܦܰ݁ܩ ܝܶܫܽܘܥ ܠܒܰ݁ܪ ܟ݂ܰܕ݁ ܐܺܝܬ݁ ܥܠܰܘܗ̄ܝ ܟ݂ܠܺܝܠܳܐ ܕ݂ܟܽ݁ܘܒ݂ܶܐ ܘܢܰܚܬ݂ܶܐ ܕ݂ܰܐܪܓ݂ܘܳܢܳܐ ܘܶܐܡܰܪ ܠܗܽܘܢ ܦ݂ܺܝܠܰܛܳܘܣ ܗܳܐ ܓ݂ܰܒ݁ܪܳܐ: ܣ
Joh 19:6 ܟ݂ܰܕ݁ ܕ݂ܶܝܢ ܚܙܰܐܘܽܗ̄ܝ ܪܰܒ݂ܰܝ-ܟ݂ܳܗܢܶܐ ܘܕܰ݁ܚܫܶܐ ܩܥܰܘ ܘܳܐܡܪܺܝܢ ܨܠܽܘܒܳ݁ܝܗ̄ܝ ܨܠܽܘܒܳ݁ܝܗ̄ܝ ܣ ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܕ݂ܒܰ݁ܪܘ ܐܰܢ̄ܬ݂ܽܘܢ ܘܙܽܘܩܦܽ݁ܘܗ̄ܝ ܐܶܢܳܐ ܓ݂ܶܝܪ ܠܳܐ ܡܶܫܟ݂ܰܚ ܐ̄ܢܳܐ ܒ݂ܶܗ ܥܶܠܬܳ݁ܐ: ܣ
Joh 19:7 ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܰܢ ܢܳܡܽܘܣܳܐ ܐܺܝܬ݁ ܠܰܢ ܘܰܐܝܟ݁ ܕ݂ܰܒ݁ܢܳܡܽܘܣܰܢ ܚܰܝܳܒ݁ ܗܽ̄ܘ ܡܰܘܬ݂ܳܐ ܕ݂ܰܥܒܰ݁ܕ݁ ܢܰܦ݁ܫܶܗ ܒ݂ܪܶܗ ܕ݂ܰܐܠܳܗܳܐ:
Joh 19:8 ܟ݂ܰܕ݁ ܫܡܰܥ ܕ݂ܶܝܢ ܦ݂ܺܝܠܰܛܳܘܣ ܗܳܕܶ݁ܐ ܡܶܠܬܳ݁ܐ ܝܰܬ݂ܺܝܪܳܐܝܺܬ݁ ܕ݂ܚܶܠ:
Joh 19:9 ܘܥܰܠ ܬ݂ܽܘܒ݁ ܠܰܦ݂ܪܶܛܳܘܪܺܝܢ ܘܶܐܡܰܪ ܠܝܶܫܽܘܥ ܐܰܝܡܶܟ݂ܳܐ ܐܰܢ̄ܬ݂ ܝܶܫܽܘܥ ܕ݂ܶܝܢ ܦ݂ܶܬ݁ܓܳ݁ܡܳܐ ܠܳܐ ܝܰܗ̄ܒ݁ ܠܶܗ: ܣ
Joh 19:10 ܐܳܡܰܪ ܠܶܗ ܦ݂ܺܝܠܰܛܳܘܣ ܥܰܡܝ ܠܳܐ ܡܡܰܠܶܠ ܐܰܢ̄ܬ݂ ܠܳܐ ܝܳܕܰ݁ܥ ܐܰܢ̄ܬ݂ ܕ݂ܫܰܠܺܝܛ ܐ̄ܢܳܐ ܕ݂ܶܐܫܪܶܝܟ݁ ܘܫܰܠܺܝܛ ܐ̄ܢܳܐ ܕ݂ܶܐܙܩܦܳ݁ܟ݁:
Joh 19:11 ܐܳܡܰܪ ܠܶܗ ܝܶܫܽܘܥ ܠܰܝܬ݂ ܗ̄ܘܳܐ ܠܳܟ݁ ܥܠܰܝ ܫܽܘܠܛܳܢܳܐ ܐܳܦ݁ ܠܳܐ ܚܰܕ݁ ܐܶܠܽܘ ܠܳܐ ܝܺܗܺܝܒ݁ ܗ̄ܘܳܐ ܠܳܟ݁ ܡܶܢ ܠܥܶܠ ܡܶܛܽܠ ܗܳܢܳܐ ܗܰܘ ܡܰܢ ܕ݂ܰܐܫܠܡܰܢܝ ܠܳܟ݁ ܪܰܒ݂ܳܐ ܗ̄ܝ ܚܛܺܝܬܶ݁ܗ ܡܶܢ ܕ݂ܺܝܠܳܟ݁: ܣ
Joh 19:12 ܘܡܶܛܽܠ ܗܳܕܶ݁ܐ ܨܳܒܶ݁ܐ ܗ̄ܘܳܐ ܦ݂ܺܝܠܰܛܳܘܣ ܕ݂ܢܶܫܪܶܝܘܗ̄ܝ ܝܺܗܽܘܕܳ݁ܝܶܐ ܕ݂ܶܝܢ ܩܳܥܶܝܢ ܗ̄ܘܰܘ ܕ݂ܶܐܢ ܠܗܳܢܳܐ ܫܳܪܶܐ ܐܰܢ̄ܬ݂ ܠܳܐ ܗܘܰܝܬ݂ ܪܳܚܡܶܗ ܕ݂ܩܶܣܰܪ ܟ݂ܽܠ ܡܰܢ ܓ݂ܶܝܪ ܕ݂ܢܰܦ݁ܫܶܗ ܡܰܠܟ݂ܳܐ ܥܳܒܶ݁ܕ݁ ܣܰܩܽܘܒ݁ܠܳܐ ܗܽܘ ܕ݂ܩܶܣܰܪ:
Joh 19:13 ܟ݂ܰܕ݁ ܫܡܰܥ ܕ݂ܶܝܢ ܦ݂ܺܝܠܰܛܳܘܣ ܗܳܕܶ݁ܐ ܡܶܠܬܳ݁ܐ ܐܰܦ݂ܩܶܗ ܠܝܶܫܽܘܥ ܠܒܰ݁ܪ ܘܺܝܬܶ݁ܒ݁ ܥܰܠ ܒ݂ܺܝܡ ܒ݂ܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܪܨܺܝܦ݁ܬ݂ܳܐ ܕ݂ܟܺ݁ܐܦܶ݁ܐ ܥܶܒ݁ܪܳܐܝܺܬ݁ ܕ݂ܶܝܢ ܡܶܬܰ݁ܐܡܪܳܐ ܓ݂ܦܺ݁ܝܦ݁ܬ݂ܳܐ:
Joh 19:14 ܘܰܥܪܽܘܒ݁ܬ݂ܳܐ ܗ̄ܘܳܬ݁ ܕ݂ܦܶ݁ܨܚܳܐ ܘܺܐܝܬ݁ ܗ̄ܘܰܝ ܐܰܝܟ݁ ܫܳܥܶܐ ܫܶܬ݁ ܣ ܘܶܐܡܰܪ ܠܺܝܗܽܘܕܳ݁ܝܶܐ ܗܳܐ ܡܰܠܟ݂ܟܽ݁ܘܢ:
Joh 19:15 ܗܶܢܽܘܢ ܕ݂ܶܝܢ ܩܳܥܶܝܢ ܗ̄ܘܰܘ ܫܩܽܘܠܳܝܗ̄ܝ ܫܩܽܘܠܳܝܗ̄ܝ ܨܠܽܘܒܳ݁ܝܗ̄ܝ ܨܠܽܘܒܳ݁ܝܗ̄ܝ ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܠܡܰܠܟ݂ܟܽ݁ܘܢ ܐܶܙܩܽܘܦ݁ ܐܳܡܪܺܝܢ ܪܰܒ݂ܰܝ-ܟ݂ܳܗܢܶܐ ܠܰܝܬ݂ ܠܰܢ ܡܰܠܟ݂ܳܐ ܐܶܠܳܐ ܐܶܢ ܩܶܣܰܪ: ܣ
Joh 19:16 ܗܳܝܕ݂ܶܝܢ ܐܰܫܠܡܶܗ ܠܗܽܘܢ ܕ݂ܢܶܙܩܦܽ݁ܘܢܳܝܗ̄ܝ ܘܕܰ݁ܒ݁ܪܽܘܗ̄ܝ ܠܝܶܫܽܘܥ ܘܰܐܦ݂ܩܽܘܗ̄ܝ:
Joh 19:18 ܐܰܬܰ݁ܪ ܕ݂ܙܰܩܦ݂ܽܘܗ̄ܝ ܘܥܰܡܶܗ ܬ݂ܪܶܝܢ ܐ̄ܚܪܳܢܺܝܢ ܚܰܕ݁ ܡܶܟ݂ܳܐ ܘܚܰܕ݁ ܡܶܟ݂ܳܐ ܘܰܠܝܶܫܽܘܥ ܒ݂ܰܡܨܰܥܬܳ݁ܐ: ܣ
Joh 19:19 ܘܰܟ݁ܬܰ݁ܒ݁ ܐܳܦ݁ ܠܽܘܚܳܐ ܦ݂ܺܝܠܰܛܳܘܣ ܘܣܳܡ ܥܰܠ ܙܩܺܝܦܶ݁ܗ ܟ݂ܬܺ݁ܝܒ݁ ܗ̄ܘܳܐ ܕ݂ܶܝܢ ܗܳܟܰ݁ܢܳܐ ܗܳܢܳܐ ܝܶܫܽܘܥ ܢܳܨܪܳܝܳܐ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:
Joh 19:20 ܘܰܠܗܳܢܳܐ ܕ݂ܰܦ݂ܳܐ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܩܪܰܐܘܽܗ̄ܝ ܡܶܛܽܠ ܕ݂ܩܰܪܺܝܒܳ݁ܐ ܗ̄ܘܳܬ݁ ܠܰܡܕܺ݁ܝܢ̄ܬ݂ܳܐ ܕ݂ܽܘܟ݂ܬܳ݁ܐ ܕ݂ܶܐܙܕ݂ܩܶܦ݁ ܒ݂ܳܗ ܝܶܫܽܘܥ ܘܰܟ݁ܬܺ݁ܝܒܳ݁ܐ ܗ̄ܘܳܐ ܥܶܒ݁ܪܳܐܝܺܬ݁ ܘܝܰܘܢܳܐܝܺܬ݁ ܘܰܪܽܗ̄ܘܡܳܐܝܺܬ݁:
Joh 19:21 ܘܶܐܡܰܪܘ ܪܰܒ݂ܰܝ-ܟ݂ܳܗܢܶܐ ܠܦ݂ܺܝܠܰܛܳܘܣ ܠܳܐ ܬ݂ܶܟ݁ܬ݂ܽܘܒ݁ ܕ݂ܡܰܠܟ݂ܳܐ ܗܽܘ ܕ݂ܺܝܗܽܘܕܳ݁ܝܶܐ ܐܶܠܳܐ ܕ݂ܗܽܘ ܐܶܡܰܪ ܕ݂ܡܰܠܟ݂ܳܐ ܐܶܢܳܐ ܕ݂ܺܝܗܽܘܕܳ݁ܝܶܐ:
Joh 19:22 ܐܳܡܰܪ ܦ݂ܺܝܠܰܛܳܘܣ ܡܶܕ݂ܶܡ ܕ݂ܟܶ݁ܬ݁ܒ݂ܶܬ݁ ܟ݂ܶܬ݁ܒ݂ܶܬ݁ ܣ݂ ܣ݂:
Joh 19:23 ܐܶܣܛܪܰܛܺܝܽܘܛܶܐ ܕ݂ܶܝܢ ܟ݂ܰܕ݁ ܙܰܩܦ݂ܽܘܗ̄ܝ ܠܝܶܫܽܘܥ ܫܩܰܠܘ ܢܰܚܬ݂ܰܘܗ̄ܝ ܘܰܥܒܰ݁ܕ݁ܘ ܠܰܐܪܒ݂ܰܥ ܡܢܰܘܳܢ ܡܢܳܬܳ݁ܐ ܠܚܰܕ݁ ܡܶܢ ܐܶܣܛܪܰܛܺܝܽܘܛܶܐ ܟ݂ܽܘܬ݂ܺܝܢܶܗ ܕ݂ܶܝܢ ܐܺܝܬܶ݁ܝܗ ܗ̄ܘܳܬ݁ ܕ݂ܠܳܐ ܚܺܝܛܳܐ ܡܶܢ ܠܥܶܠ ܙܩܺܝܪܬ݂ܳܐ ܟ݂ܽܠܳܗ:
Joh 19:24 ܘܶܐܡܰܪܘ ܚܰܕ݁ ܠܚܰܕ݁ ܠܳܐ ܢܶܣܕ݂ܩܺܝܗ ܐܶܠܳܐ ܢܶܦ݂ܶܣ ܥܠܶܝܗ ܡܶܦ݂ܰܣ ܕ݂ܡܰܢܽܘ ܬ݂ܶܗܘܶܐ ܣ ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܦܰ݁ܠܶܓ݁ܘ ܢܰܚܬ݂ܰܝ ܒ݂ܰܝܢܳܬ݁ܗܽܘܢ ܘܥܰܠ ܠܒܽ݁ܘܫܝ ܐܰܪܡܺܝܘ ܦ݂ܶܣܳܐ ܗܳܠܶܝܢ ܥܒܰ݁ܕ݁ܘ ܐܶܣܛܪܰܛܺܝܽܘܛܶܐ: ܣ
Joh 19:26 ܝܶܫܽܘܥ ܕ݂ܶܝܢ ܚܙܳܐ ܠܶܐܡܶܗ ܘܰܠܬܰ݁ܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܕ݂ܩܳܐܶܡ ܘܶܐܡܰܪ ܠܶܐܡܶܗ ܐܰܢ̄ܬ݂ܬܳ݁ܐ ܗܳܐ ܒ݂ܪܶܟ݁ܝ:
Joh 19:27 ܘܶܐܡܰܪ ܠܬܰ݁ܠܡܺܝܕܳ݁ܐ ܗܰܘ ܗܳܐ ܐܶܡܳܟ݁ ܘܡܶܢ ܗܳܝ ܫܳܥܬܳ݁ܐ ܕ݂ܰܒ݁ܪܳܗ ܬ݂ܰܠܡܺܝܕܳ݁ܐ ܗܰܘ ܠܘܳܬܶ݁ܗ ܣܣ:
Joh 19:28 ܒ݂ܳܬܰ݁ܪ ܗܳܠܶܝܢ ܝܺܕܰ݁ܥ ܝܶܫܽܘܥ ܕ݂ܟܽ݁ܠܡܶܕ݂ܶܡ ܐܶܫܬ݂ܰܠܰܡ ܘܰܕ݁ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܐܶܡܰܪ ܨܗܶܐ ܐ̄ܢܳܐ: ܣ
Joh 19:29 ܘܡܳܐܢܳܐ ܣܺܝܡ ܗ̄ܘܳܐ ܕ݂ܰܡܠܶܐ ܚܰܠܳܐ ܗܶܢܽܘܢ ܕ݂ܶܝܢ ܡܠܰܘ ܐܶܣܦܽ݁ܘܓ݂ܳܐ ܡܶܢ ܚܰܠܳܐ ܘܣܳܡܘ ܥܰܠ ܙܽܘܦ݂ܳܐ ܘܩܰܪܶܒ݁ܘ ܠܘܳܬ݁ ܦ݂ܽܘܡܶܗ:
Joh 19:30 ܟ݂ܰܕ݁ ܕ݂ܶܝܢ ܫܩܰܠ ܗܰܘ ܚܰܠܳܐ ܝܶܫܽܘܥ ܐܶܡܰܪ ܗܳܐ ܡܫܰܠܰܡ ܘܰܐܪܟ݂ܶܢ ܪܺܫܶܗ ܘܰܐܫܠܶܡ ܪܽܘܚܶܗ: ܣ
Joh 19:31 ܝܺܗܽܘܕܳ݁ܝܶܐ ܕ݂ܶܝܢ ܡܶܛܽܠ ܕ݂ܰܥܪܽܘܒ݁ܬ݂ܳܐ ܗ̄ܘܳܬ݁ ܐܳܡܪܺܝܢ ܠܳܐ ܢܒܽ݁ܘܬܽ݁ܘܢ ܦ݂ܰܓ݁ܪܶܐ ܗܳܠܶܝܢ ܥܰܠ ܙܩܺܝܦ݁ܝܰܗܽܘܢ ܡܶܛܽܠ ܕ݂ܫܰܒ݂ܬܳ݁ܐ ܢܳܓ݁ܗܳܐ ܝܰܘܡܳܐ ܗ̄ܘܳܐ ܓ݂ܶܝܪ ܪܰܒ݂ܳܐ ܝܰܘܡܳܐ ܕ݂ܫܰܒ݂ܬܳ݁ܐ ܗܳܝ ܘܰܒ݁ܥܰܘ ܡܶܢ ܦ݂ܺܝܠܰܛܳܘܣ ܕ݂ܰܢܬܰ݁ܒ݂ܪܽܘܢ ܫܳܩܰܝܗܽܘܢ ܕ݂ܗܳܢܽܘܢ ܙܩܺܝܦܶ݁ܐ ܘܢܰܚܬܽ݁ܘܢ ܐܶܢܽܘܢ:
Joh 19:32 ܘܶܐܬܰ݁ܘ ܐܶܣܛܪܰܛܺܝܽܘܛܶܐ ܘܬܰ݁ܒ݂ܰܪܘ ܫܳܩܰܘܗ̄ܝ ܕ݂ܩܰܕ݁ܡܳܝܳܐ ܘܰܕ݁ܗܰܘ ܐ̄ܚܪܺܢܳܐ ܕ݂ܶܐܙܕ݂ܩܶܦ݁ ܥܰܡܶܗ:
Joh 19:33 ܘܟܰ݁ܕ݁ ܐܶܬܰ݁ܘ ܠܘܳܬ݁ ܝܶܫܽܘܥ ܚܙܰܘ ܕ݂ܡܺܝܬ݁ ܠܶܗ ܡܶܢ ܟ݂ܰܕ݂ܽܘ ܘܠܳܐ ܬ݂ܰܒ݂ܰܪܘ ܫܳܩܰܘܗ̄ܝ:
Joh 19:34 ܐܶܠܳܐ ܚܰܕ݁ ܡܶܢ ܐܶܣܛܪܰܛܺܝܽܘܛܶܐ ܡܚܳܝܗ̄ܝ ܒ݂ܕܰ݁ܦ݁ܢܶܗ ܒ݂ܠܽܘܟ݂ܳܝܬ݂ܳܐ ܘܡܶܚܕܳ݁ܐ ܢܦܰ݁ܩ ܕ݂ܡܳܐ ܘܡܰܝܳܐ:
Joh 19:35 ܘܡܰܢ ܕ݂ܰܚܙܳܐ ܐܰܣܗܶܕ݁ ܘܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ ܘܗܽܘ ܝܳܕܰ݁ܥ ܕ݂ܰܫܪܳܪܳܐ ܐܶܡܰܪ ܕ݂ܳܐܦ݁ ܐܰܢ̄ܬ݂ܽܘܢ ܬ݂ܗܰܝܡܢܽܘܢ:
Joh 19:36 ܗܳܠܶܝܢ ܓ݂ܶܝܪ ܗܘܰܝ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܓܰ݁ܪܡܳܐ ܠܳܐ ܢܶܬ݂ܬ݂ܒܰ݁ܪ ܒ݂ܶܗ:
Joh 19:37 ܘܬܽ݁ܘܒ݁ ܟ݂ܬܳ݁ܒܳ݁ܐ ܐ̄ܚܪܺܢܳܐ ܕ݂ܶܐܡܰܪ ܕ݂ܰܢܚܽܘܪܽܘܢ ܒ݂ܡܰܢ ܕ݂ܰܕ݁ܩܰܪܘ: ܣ
Joh 19:38 ܒ݂ܳܬܰ݁ܪ ܗܳܠܶܝܢ ܝܰܘܣܶܦ݁ ܗܰܘ ܕ݂ܡܶܢ ܪܳܡܬܳ݁ܐ ܒ݂ܥܳܐ ܡܶܢ ܦ݂ܺܝܠܰܛܳܘܣ ܡܶܛܽܠ ܕ݂ܬܰ݁ܠܡܺܝܕܳ݁ܐ ܗ̄ܘܳܐ ܕ݂ܝܶܫܽܘܥ ܘܰܡܛܰܫܶܐ ܗ̄ܘܳܐ ܡܶܢ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ ܕ݂ܢܶܫܩܽܘܠ ܦ݂ܰܓ݁ܪܶܗ ܕ݂ܝܶܫܽܘܥ ܘܰܐܦ݂ܶܣ ܦ݂ܺܝܠܰܛܳܘܣ ܘܶܐܬܳ݁ܐ ܘܰܫܩܰܠ ܦ݂ܰܓ݁ܪܶܗ ܕ݂ܝܶܫܽܘܥ: ܣ
Joh 19:39 ܘܶܐܬܳ݁ܐ ܐܳܦ݁ ܢܺܝܩܳܕܺ݁ܡܳܘܣ ܗܰܘ ܕ݂ܶܐܬܳ݁ܐ ܗ̄ܘܳܐ ܡܶܢ ܩܕܺ݁ܝܡ ܠܘܳܬ݁ ܝܶܫܽܘܥ ܒ݂ܠܺܠܝܳܐ ܘܰܐܝܬ݂ܺܝ ܥܰܡܶܗ ܚܽܘܢܛܬܳ݁ܐ ܕ݂ܡܽܘܪܳܐ ܘܰܕ݁ܥܰܠܘܰܝ ܐܰܝܟ݁ ܡܳܐܐ ܠܺܝܛܪܺܝܢ: ܣ
Joh 19:40 ܘܫܰܩܠܽܘܗ̄ܝ ܠܦܰ݁ܓ݁ܪܶܗ ܕ݂ܝܶܫܽܘܥ ܘܟܰ݁ܪܟܽ݁ܘܗ̄ܝ ܒ݂ܟܶ݁ܬ݂ܳܢܶܐ ܘܰܒ݁ܒܶ݁ܣܡܶܐ ܐܰܝܟ݂ܰܢܳܐ ܕ݂ܺܐܝܬ݁ ܥܝܳܕܳ݁ܐ ܠܺܝܗܽܘܕܳ݁ܝܶܐ ܕ݂ܢܶܩܒ݂ܪܽܘܢ:
Joh 19:41 ܐܺܝܬ݁ ܗ̄ܘܳܬ݁ ܕ݂ܶܝܢ ܒ݂ܗܳܝ ܕ݂ܽܘܟ݂ܬܳ݁ܐ ܕ݂ܶܐܙܕ݂ܩܶܦ݁ ܒ݂ܳܗ ܝܶܫܽܘܥ ܓ݂ܰܢܬܳ݁ܐ ܘܒܳ݁ܗ ܒ݂ܓܰ݁ܢܬܳ݁ܐ ܒ݂ܶܝܬ݁ ܩܒܽ݁ܘܪܳܐ ܚܰܕ݁̄ܬܳ݁ܐ ܕ݂ܐ̄ܢܳܫ ܥܕܰ݁ܟ݂ܺܝܠ ܠܳܐ ܐܶܬ݂ܬ݂ܣܺܝܡ ܗ̄ܘܳܐ ܒ݂ܶܗ:
Joh 19:42 ܘܣܳܡܽܘܗ̄ܝ ܬ݂ܰܡܳܢ ܠܝܶܫܽܘܥ ܡܶܛܽܠ ܕ݂ܫܰܒ݂ܬܳ݁ܐ ܥܳܐܠܳܐ ܗ̄ܘܳܬ݁ ܘܡܶܛܽܠ ܕ݂ܩܰܪܺܝܒ݁ ܗ̄ܘܳܐ ܩܰܒ݁ܪܳܐ: ܣ
Joh 20:1 ܒ݂ܚܰܕ݁ ܒ݂ܫܰܒ݂ܳܐ ܕ݂ܶܝܢ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܒ݂ܨܰܦ݁ܪܳܐ ܥܰܕ݁ ܚܶܫܽܘܟ݁ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܬ݁ ܠܟܺ݁ܐܦܳ݁ܐ ܕ݂ܰܫܩܺܝܠܳܐ ܡܶܢ ܩܰܒ݁ܪܳܐ:
Joh 20:2 ܘܪܶܗܛܰܬ݁ ܐܶܬܳ݁ܬ݁ ܠܘܳܬ݁ ܫܶܡܥܽܘܢ ܟ݂ܺܐܦܳ݁ܐ ܘܰܠܘܳܬ݁ ܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܕ݂ܪܳܚܶܡ ܗ̄ܘܳܐ ܝܶܫܽܘܥ ܘܳܐܡܪܳܐ ܠܗܽܘܢ ܕ݂ܫܰܩܠܽܘܗ̄ܝ ܠܡܳܪܰܢ ܡܶܢ ܗܰܘ ܒ݂ܶܝܬ݁-ܩܒܽ݁ܘܪܳܐ ܘܠܳܐ ܝܳܕ݁ܥܳܐ ܐ̄ܢܳܐ ܐܰܝܟ݂ܳܐ ܣܳܡܽܘܗ̄ܝ:
Joh 20:3 ܘܰܢܦܰ݁ܩ ܫܶܡܥܽܘܢ ܘܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܘܳܐܬܶ݁ܝܢ ܗ̄ܘܰܘ ܠܒܶ݁ܝܬ݁-ܩܒܽ݁ܘܪܳܐ:
Joh 20:4 ܘܪܳܗܛܺܝܢ ܗ̄ܘܰܘ ܬ݂ܪܰܝܗܽܘܢ ܐܰܟ݁ܚܕܳ݁ܐ ܗܰܘ ܕ݂ܶܝܢ ܬ݂ܰܠܡܺܝܕܳ݁ܐ ܪܗܶܛ ܩܰܕ݂ܡܶܗ ܠܫܶܡܥܽܘܢ ܘܶܐܬܳ݁ܐ ܩܰܕ݁ܡܳܝܳܐ ܠܒܶ݁ܝܬ݁-ܩܒܽ݁ܘܪܳܐ:
Joh 20:5 ܘܰܐܕܺ݁ܝܩ ܚܙܳܐ ܟ݂ܶܬ݂ܳܢܶܐ ܟ݂ܰܕ݁ ܣܺܝܡܺܝܢ ܡܶܥܰܠ ܕ݂ܶܝܢ ܠܳܐ ܥܰܠ: ܣ
Joh 20:6 ܐܶܬܳ݁ܐ ܕ݂ܶܝܢ ܫܶܡܥܽܘܢ ܒ݂ܳܬ݁ܪܶܗ ܘܥܰܠ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܐ ܟ݂ܶܬ݂ܳܢܶܐ ܟ݂ܰܕ݁ ܣܺܝܡܺܝܢ:
Joh 20:7 ܘܣܽܘܕܳ݁ܪܳܐ ܗܰܘ ܕ݂ܰܚܙܺܝܩ ܗ̄ܘܳܐ ܒ݂ܪܺܫܶܗ ܠܳܐ ܥܰܡ ܟ݂ܶܬ݂ܳܢܶܐ ܐܶܠܳܐ ܟ݂ܰܕ݁ ܟ݂ܪܺܝܟ݁ ܘܣܺܝܡ ܠܰܣܛܰܪ ܒ݂ܰܚܕܳ݁ܐ ܕ݂ܽܘܟ݂ܳܐ:
Joh 20:8 ܗܳܝܕ݂ܶܝܢ ܥܰܠ ܐܳܦ݁ ܗܰܘ ܬ݂ܰܠܡܺܝܕܳ݁ܐ ܕ݂ܶܐܬܳ݁ܐ ܩܰܕ݁ܡܳܝܳܐ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܐ ܘܗܰܝܡܶܢ:
Joh 20:9 ܠܳܐ ܓ݂ܶܝܪ ܥܕܰ݁ܟ݂ܺܝܠ ܝܳܕ݁ܥܺܝܢ ܗ̄ܘܰܘ ܡܶܢ ܟ݂ܬܳ݁ܒܶ݁ܐ ܕ݂ܰܥܬܺ݁ܝܕ݁ ܗ̄ܘܳܐ ܠܰܡܩܳܡ ܡܶܢ ܡܺܝܬܶ݁ܐ:
Joh 20:10 ܘܶܐܙܰܠܘ ܗܶܢܽܘܢ ܬ݂ܰܠܡܺܝܕܶ݁ܐ ܬ݂ܽܘܒ݁ ܠܕܽ݁ܘܟ݂ܰܬ݁ܗܽܘܢ: ܣ
Joh 20:11 ܡܰܪܝܰܡ ܕ݂ܶܝܢ ܩܳܝܡܳܐ ܗ̄ܘܳܬ݁ ܠܘܳܬ݁ ܩܰܒ݁ܪܳܐ ܘܒܳ݁ܟ݁ܝܳܐ ܘܟܰ݁ܕ݁ ܒ݂ܳܟ݁ܝܳܐ ܐܰܕܺ݁ܝܩܰܬ݁ ܒ݂ܩܰܒ݁ܪܳܐ:
Joh 20:12 ܘܰܚܙܳܬ݁ ܬ݂ܪܶܝܢ ܡܰܠܰܐܟܶ݁ܐ ܒ݂ܚܶܘܳܪܶܐ ܕ݂ܝܳܬ݁ܒ݂ܺܝܢ ܚܰܕ݁ ܡܶܢ ܐܶܣܳܕܰ݁ܘܗ̄ܝ ܘܚܰܕ݁ ܡܶܢ ܪܶܓ݁ܠܰܘܗ̄ܝ ܐܰܝܟ݂ܳܐ ܕ݂ܣܺܝܡ ܗ̄ܘܳܐ ܦ݂ܰܓ݁ܪܶܗ ܕ݂ܝܶܫܽܘܥ:
Joh 20:13 ܘܳܐܡܪܺܝܢ ܠܳܗ ܐܰܢ̄ܬ݂ܬܳ݁ܐ ܡܳܢܳܐ ܒ݂ܳܟ݁ܝܳܐ ܐܰܢ̄ܬ݂ܝ ܐܳܡܪܳܐ ܠܗܽܘܢ ܕ݂ܫܰܩܠܽܘܗ̄ܝ ܠܡܳܪܝ ܘܠܳܐ ܝܳܕ݁ܥܳܐ ܐ̄ܢܳܐ ܐܰܝܟ݂ܳܐ ܣܳܡܽܘܗ̄ܝ:
Joh 20:14 ܗܳܕܶ݁ܐ ܐܶܡܪܰܬ݁ ܘܶܐܬ݁ܦ݂ܰܢܝܰܬ݁ ܠܒܶ݁ܣܬ݂ܪܳܗ ܘܰܚܙܳܬ݁ ܠܝܶܫܽܘܥ ܕ݂ܩܳܐܶܡ ܘܠܳܐ ܝܳܕ݁ܥܳܐ ܗ̄ܘܳܬ݁ ܕ݂ܝܶܫܽܘܥ ܗܽ̄ܘ:
Joh 20:15 ܐܳܡܰܪ ܠܳܗ ܝܶܫܽܘܥ ܐܰܢ̄ܬ݂ܬܳ݁ܐ ܡܳܢܳܐ ܒ݂ܳܟ݁ܝܳܐ ܐܰܢ̄ܬ݂ܝ ܘܰܠܡܰܢ ܒ݂ܳܥܝܳܐ ܐܰܢ̄ܬ݂ܝ ܗܺܝ ܕ݂ܶܝܢ ܣܶܒ݁ܪܰܬ݁ ܕ݂ܓܰ݁ܢܳܢܳܐ ܗܽܘ ܘܳܐܡܪܳܐ ܠܶܗ ܡܳܪܝ ܐܶܢ ܐܰܢ̄ܬ݂ ܫܩܰܠܬ݂ܳܝܗ̄ܝ ܐܶܡܰܪ ܠܺܝ ܐܰܝܟ݂ܳܐ ܣܳܡܬ݂ܳܝܗ̄ܝ ܐܺܙܰܠ ܐܶܫܩܠܺܝܘܗ̄ܝ:
Joh 20:16 ܐܳܡܰܪ ܠܳܗ ܝܶܫܽܘܥ ܡܰܪܝܰܡ ܘܶܐܬ݁ܦ݂ܰܢܝܰܬ݁ ܘܳܐܡܪܳܐ ܠܶܗ ܥܶܒ݁ܪܳܐܝܺܬ݁ ܪܰܒ݂ܽܘܠܺܝ ܕ݂ܡܶܬܶ݁ܐܡܰܪ ܡܰܠܦܳ݁ܢܳܐ:
Joh 20:17 ܐܳܡܰܪ ܠܳܗ ܝܶܫܽܘܥ ܠܳܐ ܬ݂ܶܬ݁ܩܰܪܒܺ݁ܝܢ ܠܺܝ ܠܳܐ ܓ݂ܶܝܪ ܥܕܰ݁ܟ݂ܺܝܠ ܣܶܠܩܶܬ݁ ܠܘܳܬ݁ ܐܳܒ݁ܝ ܙܶܠܝ ܕ݂ܶܝܢ ܠܘܳܬ݁ ܐܰܚܰܝ ܘܶܐܡܰܪܝ ܠܗܽܘܢ ܣܳܠܶܩ ܐ̄ܢܳܐ ܠܘܳܬ݁ ܐܳܒ݁ܝ ܘܰܐܒܽ݁ܘܟܽ݁ܘܢ ܘܰܐܠܳܗܝ ܘܰܐܠܳܗܟܽ݁ܘܢ: ܣ
Joh 20:18 ܗܳܝܕ݂ܶܝܢ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܣܰܒ݂ܪܰܬ݁ ܠܬܰ݁ܠܡܺܝܕܶ݁ܐ ܕ݂ܰܚܙܳܬ݁ ܠܡܳܪܰܢ ܘܰܕ݁ܗܳܠܶܝܢ ܐܶܡܰܪ ܠܳܗ ܣ݂ ܣ݂:
Joh 20:19 ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܕ݂ܝܰܘܡܳܐ ܗܰܘ ܕ݂ܚܰܕ݁ ܒ݂ܫܰܒ݂ܳܐ ܘܬܰ݁ܪܥܶܐ ܐܰܚܺܝܕܺ݁ܝܢ ܗ̄ܘܰܘ ܕ݂ܰܐܝܟ݂ܳܐ ܕ݂ܺܐܝܬܰ݁ܝܗܽܘܢ ܗ̄ܘܰܘ ܬ݂ܰܠܡܺܝܕܶ݁ܐ ܡܶܛܽܠ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ ܐܶܬܳ݁ܐ ܝܶܫܽܘܥ ܩܳܡ ܒ݂ܰܝܢܳܬ݁ܗܽܘܢ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ:
Joh 20:20 ܗܳܕܶ݁ܐ ܐܶܡܰܪ ܘܚܰܘܺܝ ܐܶܢܽܘܢ ܐܺܝܕܰ݁ܘܗ̄ܝ ܘܣܶܛܪܶܗ ܘܰܚܕܺ݁ܝܘ ܬ݂ܰܠܡܺܝܕܶ݁ܐ ܕ݂ܰܚܙܰܘ ܠܡܳܪܰܢ:
Joh 20:21 ܐܶܡܰܪ ܠܗܽܘܢ ܕ݂ܶܝܢ ܬ݂ܽܘܒ݁ ܝܶܫܽܘܥ ܫܠܳܡܳܐ ܥܰܡܟܽ݁ܘܢ ܐܰܝܟ݂ܰܢܳܐ ܕ݂ܫܰܕ݂ܪܰܢܝ ܐܳܒ݁ܝ ܐܳܦ݁ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ: ܣ
Joh 20:22 ܘܟܰ݁ܕ݁ ܐܶܡܰܪ ܗܳܠܶܝܢ ܢܦܰ݁ܚ ܒ݂ܗܽܘܢ ܘܶܐܡܰܪ ܠܗܽܘܢ ܩܰܒ݂ܶܠܘ ܪܽܘܚܳܐ ܕ݂ܩܽܘܕ݁ܫܳܐ:
Joh 20:23 ܐܶܢ ܬ݂ܶܫܒ݂ܩܽܘܢ ܚܛܳܗܶܐ ܠܐ̄ܢܳܫ ܢܶܫܬ݂ܰܒ݁ܩܽܘܢ ܠܶܗ ܘܶܐܢ ܬ݂ܶܐܚܕ݂ܽܘܢ ܕ݂ܐ̄ܢܳܫ ܐܰܚܺܝܕܺ݁ܝܢ: ܣ
Joh 20:24 ܬ݂ܳܐܘܡܰܐ ܕ݂ܶܝܢ ܚܰܕ݁ ܡܶܢ ܬ݂ܪܶܥܣܰܪܬ݂ܳܐ ܗܰܘ ܕ݂ܡܶܬܶ݁ܐܡܰܪ ܬ݂ܳܐܡܳܐ ܠܳܐ ܗ̄ܘܳܐ ܬ݂ܰܡܳܢ ܗ̄ܘܳܐ ܥܰܡܗܽܘܢ ܟ݂ܰܕ݁ ܐܶܬܳ݁ܐ ܝܶܫܽܘܥ:
Joh 20:25 ܘܳܐܡܪܺܝܢ ܠܶܗ ܬ݂ܰܠܡܺܝܕܶ݁ܐ ܚܙܰܝܢ ܠܡܳܪܰܢ ܗܽܘ ܕ݂ܶܝܢ ܐܶܡܰܪ ܠܗܽܘܢ ܐܶܠܳܐ ܚܳܙܶܐ ܐ̄ܢܳܐ ܒ݂ܺܐܝܕܰ݁ܘܗ̄ܝ ܕ݂ܽܘܟ݂ܝܳܬܳ݁ܐ ܕ݂ܨܶܨܶܐ ܘܪܳܡܶܐ ܐ̄ܢܳܐ ܒ݂ܗܶܝܢ ܨܶܒ݁ܥܳܬ݁ܝ ܘܡܰܘܫܶܛ ܐ̄ܢܳܐ ܐܺܝܕ݁ܝ ܒ݂ܕܰ݁ܦ݁ܢܶܗ ܠܳܐ ܡܗܰܝܡܶܢ ܐ̄ܢܳܐ: ܣ
Joh 20:26 ܘܒܳ݁ܬܰ݁ܪ ܬ݂ܡܳܢܝܳܐ ܝܰܘܡܺܝܢ ܬ݂ܽܘܒ݁ ܠܓܰ݁ܘ ܗ̄ܘܰܘ ܬ݂ܰܠܡܺܝܕܶ݁ܐ ܘܬܳ݁ܐܘܡܰܐ ܥܰܡܗܽܘܢ ܘܶܐܬܳ݁ܐ ܝܶܫܽܘܥ ܟ݂ܰܕ݁ ܐܰܚܺܝܕܺ݁ܝܢ ܬ݂ܰܪܥܶܐ ܩܳܡ ܒ݂ܰܡܨܰܥܬܳ݁ܐ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ:
Joh 20:27 ܘܶܐܡܰܪ ܠܬܳ݁ܐܘܡܰܐ ܐܰܝܬ݂ܳܐ ܨܶܒ݁ܥܳܟ݁ ܠܗܳܪܟ݂ܳܐ ܘܰܚܙܺܝ ܐܺܝܕܰ݁ܝ ܘܰܐܝܬ݂ܳܐ ܐܺܝܕܳ݁ܟ݁ ܘܰܐܘܫܶܛ ܒ݂ܓܰ݁ܒ݂ܝ ܘܠܳܐ ܬ݂ܶܗܘܶܐ ܠܳܐ ܡܗܰܝܡܢܳܐ ܐܶܠܳܐ ܡܗܰܝܡܢܳܐ: ܣ
Joh 20:28 ܘܰܥܢܳܐ ܬ݂ܳܐܘܡܰܐ ܘܶܐܡܰܪ ܠܶܗ ܡܳܪܝ ܘܰܐܠܳܗܝ:
Joh 20:29 ܐܳܡܰܪ ܠܶܗ ܝܶܫܽܘܥ ܗܳܫܳܐ ܕ݂ܰܚܙܰܝܬ݂ܳܢܝ ܗܰܝܡܶܢܬ݂ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܠܳܐ ܚܙܰܐܘܽܢܝ ܘܗܰܝܡܶܢܘ ܣܣ:
Joh 20:30 ܣܰܓ݂ܺܝܳܐܬܳ݁ܐ ܕ݂ܶܝܢ ܐܳܬ݁ܘܳܬܳ݁ܐ ܐ̄ܚܪܳܢܝܳܬܳ݁ܐ ܥܒܰ݁ܕ݁ ܝܶܫܽܘܥ ܩܕܳ݁ܡ ܬ݂ܰܠܡܺܝܕܰ݁ܘܗ̄ܝ ܐܰܝܠܶܝܢ ܕ݂ܠܳܐ ܟ݂ܬܺ݁ܝܒܳ݁ܢ ܒ݂ܰܟ݁ܬܳ݁ܒܳ݁ܐ ܗܳܢܳܐ:
Joh 20:31 ܐܳܦ݁ ܗܳܠܶܝܢ ܕ݂ܶܝܢ ܕ݂ܰܟ݁ܬܺ݁ܝܒܳ݁ܢ ܕ݂ܰܬ݁ܗܰܝܡܢܽܘܢ ܕ݂ܝܶܫܽܘܥ ܗܽܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܘܡܳܐ ܕ݂ܗܰܝܡܶܢܬ݂ܽܘܢ ܢܶܗܘܽܘܢ ܠܟܽ݁ܘܢ ܒ݂ܰܫܡܶܗ ܚܰܝܶܐ ܕ݂ܰܠܥܳܠܰܡ: ܣ
Joh 21:1 ܒ݂ܳܬܰ݁ܪ ܗܳܠܶܝܢ ܚܰܘܺܝ ܬ݂ܽܘܒ݁ ܢܰܦ݁ܫܶܗ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܥܰܠ ܝܰܡܳܐ ܕ݂ܛܺܝܒܶ݁ܪܺܝܳܘܣ ܚܰܘܺܝ ܕ݂ܶܝܢ ܗܳܟܰ݁ܢܳܐ:
Joh 21:2 ܐܺܝܬܰ݁ܝܗܽܘܢ ܗ̄ܘܰܘ ܐܰܟ݁ܚܕܳ݁ܐ ܫܶܡܥܽܘܢ ܟ݂ܺܐܦܳ݁ܐ ܘܬܳ݁ܐܘܡܰܐ ܕ݂ܡܶܬܶ݁ܐܡܰܪ ܬ݂ܳܐܡܳܐ ܘܢܰܬܰ݁ܢܰܝܐܝܺܠ ܗܰܘ ܕ݂ܡܶܢ ܩܳܛܢܶܐ ܕ݂ܰܓ݁ܠܺܝܠܳܐ ܘܰܒ݁ܢܰܝ ܙܰܒ݁ܕܰ݁ܝ ܘܰܬ݁ܪܶܝܢ ܐ̄ܚܪܳܢܺܝܢ ܡܶܢ ܬ݂ܰܠܡܺܝܕܶ݁ܐ:
Joh 21:3 ܐܳܡܰܪ ܠܗܽܘܢ ܫܶܡܥܽܘܢ ܟ݂ܺܐܦܳ݁ܐ ܐܳܙܶܠ ܐ̄ܢܳܐ ܐܶܨܽܘܕ݁ ܢܽܘܢܶܐ ܐܳܡܪܺܝܢ ܠܶܗ ܐܳܦ݁ ܚܢܰܢ ܐܳܬܶ݁ܝܢܰܢ ܥܰܡܳܟ݁ ܘܰܢܦܰ݁ܩܘ ܘܰܣܠܶܩܘ ܠܰܣܦܺ݁ܝܢ̄ܬ݂ܳܐ ܘܰܒ݁ܗܰܘ ܠܺܠܝܳܐ ܡܶܕ݂ܶܡ ܠܳܐ ܨܳܕ݁ܘ:
Joh 21:4 ܟ݂ܰܕ݁ ܕ݂ܶܝܢ ܗܘܳܐ ܨܰܦ݁ܪܳܐ ܩܳܡ ܝܶܫܽܘܥ ܥܰܠ ܝܰܕ݁ ܝܰܡܳܐ ܘܠܳܐ ܝܕܰ݁ܥܘ ܬ݂ܰܠܡܺܝܕܶ݁ܐ ܕ݂ܝܶܫܽܘܥ ܗܽ̄ܘ: ܣ
Joh 21:5 ܘܶܐܡܰܪ ܠܗܽܘܢ ܝܶܫܽܘܥ ܛܠܳܝܶܐ ܠܡܳܐ ܐܺܝܬ݁ ܠܟܽ݁ܘܢ ܡܶܕ݂ܶܡ ܠܡܶܠܥܰܣ ܐܳܡܪܺܝܢ ܠܶܗ ܠܳܐ:
Joh 21:6 ܐܳܡܰܪ ܠܗܽܘܢ ܐܰܪܡܰܘ ܡܨܺܝܕ݁ܬ݂ܟܽ݁ܘܢ ܡܶܢ ܓ݂ܰܒ݂ܳܐ ܕ݂ܝܰܡܺܝܢܳܐ ܕ݂ܰܣܦܺ݁ܝܢ̄ܬ݂ܳܐ ܘܡܶܫܟ݂ܚܺܝܢ ܐܢ̄ܬ݂ܽܘܢ ܘܰܐܪܡܺܝܘ ܘܠܳܐ ܐܶܫܟ݂ܰܚܘ ܠܡܶܓ݂ܕܳ݁ܗ ܠܰܡܨܺܝܕ݁ܬ݂ܳܐ ܡܶܢ ܣܽܘܓܳ݁ܐܐ ܕ݂ܢܽܘܢܶܐ ܕ݂ܶܐܚܕ݂ܰܬ݁: ܣ
Joh 21:7 ܘܶܐܡܰܪ ܬ݂ܰܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܠܶܗ ܝܶܫܽܘܥ ܠܟܺ݁ܐܦܳ݁ܐ ܗܳܢܳܐ ܡܳܪܰܢ ܗܽ̄ܘ ܫܶܡܥܽܘܢ ܕ݂ܶܝܢ ܟ݂ܰܕ݁ ܫܡܰܥ ܕ݂ܡܳܪܰܢ ܗܽ̄ܘ ܢܣܰܒ݁ ܟ݂ܽܘܬ݂ܺܝܢܶܗ ܡܚܳܐ ܒ݂ܚܰܨܰܘܗ̄ܝ ܡܶܛܽܠ ܕ݂ܥܰܪܛܶܠܳܝܳܐ ܗ̄ܘܳܐ ܘܰܫܕܳ݁ܐ ܢܰܦ݁ܫܶܗ ܒ݂ܝܰܡܳܐ ܕ݂ܢܺܐܬܶ݁ܐ ܠܘܳܬ݁ ܝܶܫܽܘܥ:
Joh 21:8 ܐ̄ܚܪܳܢܶܐ ܕ݂ܶܝܢ ܬ݂ܰܠܡܺܝܕܶ݁ܐ ܒ݂ܰܣܦܺ݁ܝܢ̄ܬ݂ܳܐ ܐܶܬܰ݁ܘ ܠܳܐ ܓ݂ܶܝܪ ܪܰܚܺܝܩܺܝܢ ܗ̄ܘܰܘ ܣܰܓ݂ܺܝ ܡܶܢ ܐܰܪܥܳܐ ܐܶܠܳܐ ܐܰܝܟ݁ ܡܰܐܬܶ݁ܝܢ ܐܰܡܺܝܢ ܘܢܳܓ݁ܕ݂ܺܝܢ ܗ̄ܘܰܘ ܠܳܗ ܠܰܡܨܺܝܕ݁ܬ݂ܳܐ ܗܳܝ ܕ݂ܢܽܘܢܶܐ: ܣ
Joh 21:9 ܟ݂ܰܕ݁ ܕ݂ܶܝܢ ܣܠܶܩܘ ܠܰܐܪܥܳܐ ܚܙܰܘ ܓ݂ܽܘܡܪܶܐ ܟ݂ܰܕ݁ ܣܺܝܡܳܢ ܘܢܽܘܢܳܐ ܟ݂ܰܕ݁ ܣܺܝܡ ܥܠܰܝܗܶܝܢ ܘܠܰܚܡܳܐ:
Joh 21:10 ܘܶܐܡܰܪ ܠܗܽܘܢ ܝܶܫܽܘܥ ܐܰܝܬ݂ܰܘ ܡܶܢ ܗܳܢܽܘܢ ܢܽܘܢܶܐ ܕ݂ܨܳܕ݁ܬ݂ܽܘܢ ܗܳܫܳܐ:
Joh 21:11 ܘܰܣܠܶܩ ܫܶܡܥܽܘܢ ܟ݂ܺܐܦܳ݁ܐ ܘܢܰܓ݁ܕ݂ܳܗ ܠܰܡܨܺܝܕ݁ܬ݂ܳܐ ܠܰܐܪܥܳܐ ܟ݂ܰܕ݁ ܡܰܠܝܳܐ ܢܽܘܢܶܐ ܪܰܘܪܒܶ݁ܐ ܡܳܐܐ ܘܚܰܡܫܺܝܢ ܘܰܬ݁ܠܳܬܳ݁ܐ ܘܰܒ݁ܗܳܢܳܐ ܟ݂ܽܠܶܗ ܝܽܘܩܪܳܐ ܠܳܐ ܐܶܨܛܰܪܝܰܬ݁ ܡܨܺܝܕ݁ܬ݂ܳܐ ܗܳܝ: ܣ
Joh 21:12 ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܐܶܫܬ݂ܰܪܰܘ ܐ̄ܢܳܫ ܕ݂ܶܝܢ ܡܶܢ ܬ݂ܰܠܡܺܝܕܶ݁ܐ ܠܳܐ ܡܰܡܪܰܚ ܗ̄ܘܳܐ ܕ݂ܰܢܫܰܐܠܺܝܘܗ̄ܝ ܕ݂ܡܰܢܽܘ ܕ݂ܝܳܕ݁ܥܺܝܢ ܗ̄ܘܰܘ ܕ݂ܡܳܪܰܢ ܗܽ̄ܘ:
Joh 21:13 ܩܪܶܒ݁ ܕ݂ܶܝܢ ܝܶܫܽܘܥ ܘܰܫܩܰܠ ܠܰܚܡܳܐ ܘܢܽܘܢܶܐ ܘܝܰܗ̄ܒ݁ ܠܗܽܘܢ: ܣ
Joh 21:14 ܗܳܕܶ݁ܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܐܶܬ݁ܚܙܺܝ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܟ݂ܰܕ݁ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܣܣ:
Joh 21:15 ܟ݂ܰܕ݁ ܕ݂ܶܝܢ ܐܶܫܬ݂ܰܪܺܝܘ ܐܶܡܰܪ ܝܶܫܽܘܥ ܠܫܶܡܥܽܘܢ ܟ݂ܺܐܦܳ݁ܐ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܝܰܬ݂ܺܝܪ ܡܶܢ ܗܳܠܶܝܢ ܐܳܡܰܪ ܠܶܗ ܐܺܝܢ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܪܥܺܝ ܠܺܝ ܐܶܡܪܰܝ: ܣ
Joh 21:16 ܐܳܡܰܪ ܠܶܗ ܬ݂ܽܘܒ݁ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܐܳܡܰܪ ܠܶܗ ܐܺܝܢ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܝܶܫܽܘܥ ܪܥܺܝ ܠܺܝ ܥܶܪܒ݂ܰܝ: ܣ
Joh 21:17 ܐܳܡܰܪ ܠܶܗ ܕ݂ܰܬ݁ܠܳܬ݁ ܙܰܒ݁ܢܺܝܢ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܘܟܶ݁ܪܝܰܬ݁ ܠܶܗ ܠܟܺ݁ܐܦܳ݁ܐ ܕ݂ܶܐܡܰܪ ܠܶܗ ܕ݂ܰܬ݁ܠܳܬ݁ ܙܰܒ݁ܢܺܝܢ ܕ݂ܪܳܚܶܡ ܐܰܢ̄ܬ݂ ܠܺܝ ܘܶܐܡܰܪ ܠܶܗ ܡܳܪܝ ܟ݂ܽܠ ܡܶܕ݂ܶܡ ܐܰܢ̄ܬ݂ ܚܳܟܶ݁ܡ ܐܰܢ̄ܬ݂ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܝܶܫܽܘܥ ܪܥܺܝ ܠܺܝ ܢܩܰܘܳܬ݁ܝ: ܣ
Joh 21:18 ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܟܰ݁ܕ݁ ܛܠܶܐ ܗ̄ܘܰܝܬ݂ ܐܰܢ̄ܬ݂ ܠܢܰܦ݁ܫܳܟ݁ ܐܳܣܰܪ ܗ̄ܘܰܝܬ݂ ܚܰܨܰܝܟְ݂ ܘܰܡܗܰܠܶܟ݁ ܗ̄ܘܰܝܬ݂ ܠܰܐܝܟ݂ܳܐ ܕ݂ܨܳܒܶ݁ܐ ܐܰܢ̄ܬ݂ ܡܳܐ ܕ݂ܶܝܢ ܕ݂ܰܣܶܐܒ݁ܬ݂ ܬ݂ܶܦ݁ܫܽܘܛ ܐܺܝܕܰ݁ܝܟְ݂ ܘܰܐ̄ܚܪܺܝܢ ܢܶܐܣܽܘܪ ܠܳܟ݁ ܚܰܨܰܝܟְ݂ ܘܢܰܘܒ݂ܠܳܟ݁ ܠܰܐܝܟ݂ܳܐ ܕ݂ܠܳܐ ܨܳܒܶ݁ܐ ܐܰܢ̄ܬ݂:
Joh 21:19 ܗܳܕܶ݁ܐ ܕ݂ܶܝܢ ܐܶܡܰܪ ܕ݂ܰܢܚܰܘܶܐ ܒ݂ܰܐܝܢܳܐ ܡܰܘܬ݂ܳܐ ܥܬܺ݁ܝܕ݁ ܕ݂ܰܢܫܰܒ݂ܰܚ ܠܰܐܠܳܗܳܐ ܘܟܰ݁ܕ݁ ܐܶܡܰܪ ܗܳܠܶܝܢ ܐܶܡܰܪ ܠܶܗ ܬ݂ܳܐ ܒ݂ܳܬܰ݁ܪܝ: ܣ
Joh 21:20 ܘܶܐܬ݁ܦ݂ܢܺܝ ܫܶܡܥܽܘܢ ܟ݂ܺܐܦܳ݁ܐ ܘܰܚܙܳܐ ܠܬܰ݁ܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܝܶܫܽܘܥ ܕ݂ܳܐܬܶ݁ܐ ܒ݂ܳܬ݁ܪܶܗ ܗܰܘ ܕ݂ܰܢܦܰ݁ܠ ܗ̄ܘܳܐ ܒ݂ܰܚܫܳܡܺܝܬܳ݁ܐ ܥܰܠ ܚܰܕ݁ܝܶܗ ܕ݂ܝܶܫܽܘܥ ܘܶܐܡܰܪ ܡܳܪܝ ܡܰܢܽܘ ܡܰܫܠܶܡ ܠܳܟ݁:
Joh 21:21 ܠܗܳܢܳܐ ܟ݂ܰܕ݁ ܚܙܳܐ ܟ݂ܺܐܦܳ݁ܐ ܐܶܡܰܪ ܠܝܶܫܽܘܥ ܡܳܪܝ ܘܗܳܢܳܐ ܡܳܢܳܐ:
Joh 21:22 ܐܳܡܰܪ ܠܶܗ ܝܶܫܽܘܥ ܐܶܢ ܨܳܒܶ݁ܐ ܐ̄ܢܳܐ ܕ݂ܰܢܩܰܘܶܐ ܗܳܢܳܐ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ ܠܳܟ݁ ܡܳܐ ܠܳܟ݁ ܐܰܢ̄ܬ݂ ܬ݂ܳܐ ܒ݂ܳܬܰ݁ܪܝ:
Joh 21:23 ܘܢܶܦ݁ܩܰܬ݁ ܗܳܕܶ݁ܐ ܡܶܠܬܳ݁ܐ ܒ݂ܶܝܬ݁ ܐܰܚܶܐ ܕ݂ܗܰܘ ܬ݂ܰܠܡܺܝܕܳ݁ܐ ܠܳܐ ܡܳܐܶܬ݁ ܝܶܫܽܘܥ ܕ݂ܶܝܢ ܠܳܐ ܗ̄ܘܳܐ ܕ݂ܠܳܐ ܡܳܐܶܬ݁ ܐܶܡܰܪ ܐܶܠܳܐ ܕ݂ܶܐܢ ܨܳܒܶ݁ܐ ܐ̄ܢܳܐ ܕ݂ܰܢܩܰܘܶܐ ܗܳܢܳܐ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ ܠܳܟ݁ ܡܳܐ ܠܳܟ݁:
Joh 21:24 ܗܳܢܰܘ ܬ݂ܰܠܡܺܝܕܳ݁ܐ ܕ݂ܰܐܣܗܶܕ݁ ܥܰܠ ܗܳܠܶܝܢ ܟ݂ܽܠܗܶܝܢ ܘܳܐܦ݁ ܟ݂ܬܰ݁ܒ݁ ܐܶܢܶܝܢ ܘܝܳܕ݁ܥܺܝܢ ܚ̄ܢܰܢ ܕ݂ܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ: ܣ
Joh 21:25 ܐܺܝܬ݁ ܕ݂ܶܝܢ ܐܳܦ݁ ܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܕ݂ܰܥܒܰ݁ܕ݁ ܝܶܫܽܘܥ ܐܰܝܠܶܝܢ ܕ݂ܶܐܠܽܘ ܚܕܳ݁ܐ ܚܕܳ݁ܐ ܡܶܬ݁ܟ݂ܰܬ݁ܒ݂ܳܢ ܗ̄ܘܰܝ ܐܳܦ݁ ܠܳܐ ܗܽܘ ܥܳܠܡܳܐ ܐܰܝܟ݁ ܕ݂ܣܳܒܰ݁ܪ ܐ̄ܢܳܐ ܣܳܦܶ݁ܩ ܗ̄ܘܳܐ ܠܰܟ݁ܬܳ݁ܒܶ݁ܐ ܕ݂ܡܶܬ݁ܟ݂ܰܬ݁ܒ݂ܺܝܢ ܗ̄ܘܰܘ: ܣ
Act 1:1 ܟ݂ܬܳ݁ܒܳ݁ܐ ܩܰܕ݁ܡܳܝܳܐ ܟ݂ܶܬ݁ܒ݂ܶܬ݁ ܐܳܘ ܬ݂ܶܐܳܘܦܺ݁ܝܠܶܐ ܥܰܠ ܟ݂ܽܠܗܶܝܢ ܐܰܝܠܶܝܢ ܕ݂ܫܰܪܺܝ ܡܳܪܰܢ ܝܶܫܽܘܥ ܡܫܺܝܚܳܐ ܠܡܶܥܒ݂ܰܕ݁ ܘܰܠܡܰܠܳܦܽ݁ܘ:
Act 1:2 ܥܕܰ݁ܡܳܐ ܠܝܰܘܡܳܐ ܗܰܘ ܕ݂ܒܶ݁ܗ ܐܶܣܬ݂ܰܠܰܩ ܡܶܢ-ܒ݂ܳܬܰ݁ܪ ܕ݂ܦܰ݁ܩܶܕ݁ ܗ̄ܘܳܐ ܐܶܢܽܘܢ ܠܰܫܠܺܝܚܶܐ ܐܰܝܠܶܝܢ ܕ݂ܰܓ݁ܒܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ:
Act 1:3 ܗܳܢܽܘܢ ܕ݂ܳܐܦ݁ ܚܰܘܺܝ ܠܗܽܘܢ ܢܰܦ݁ܫܶܗ ܟ݂ܰܕ݁ ܚܰܝ ܡܶܢ-ܒ݂ܳܬܰ݁ܪ ܕ݂ܚܰܫ ܒ݂ܳܐܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܝܰܘܡܺܝܢ ܐܰܪܒ݂ܥܺܝܢ ܟ݂ܰܕ݁ ܡܶܬ݁ܚܙܶܐ ܗ̄ܘܳܐ ܠܗܽܘܢ ܘܳܐܡܰܪ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:
Act 1:4 ܘܟܰ݁ܕ݁ ܐܶܟܰ݁ܠ ܥܰܡܗܽܘܢ ܠܰܚܡܳܐ ܦ݂ܰܩܶܕ݁ ܐܶܢܽܘܢ ܕ݂ܡܶܢ ܐܽܘܪܺܫܠܶܡ ܠܳܐ ܢܶܦ݁ܪܩܽܘܢ ܐܶܠܳܐ ܕ݂ܰܢܩܰܘܽܘܢ ܠܫܽܘܘ̄ܕ݂ܳܝܶܗ ܕ݂ܰܐܒܳ݁ܐ ܗܰܘ ܕ݂ܰܫܡܰܥܬ݂ܽܘܢ ܡܶܢܝ:
Act 1:5 ܕ݂ܝܽܘܚܰܢܳܢ ܐܰܥܡܶܕ݁ ܒ݂ܡܰܝܳܐ ܘܰܐܢ̄ܬ݂ܽܘܢ ܬ݂ܶܥܡܕܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܠܳܐ ܒ݂ܳܬܰ݁ܪ ܝܰܘܡܳܬܳ݁ܐ ܣܰܓ݂ܺܝܶܐܐ:
Act 1:6 ܗܶܢܽܘܢ ܕ݂ܶܝܢ ܟ݂ܰܕ݁ ܟ݂ܢܺܝܫܺܝܢ ܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܳܪܰܢ ܐܶܢ ܒ݂ܗܳܢܳܐ ܙܰܒ݁ܢܳܐ ܡܰܦ݁ܢܶܐ ܐܰܢ̄ܬ݂ ܡܰܠܟ݂ܽܘܬܳ݁ܐ ܠܺܐܝܣܪܳܝܶܠ:
Act 1:7 ܐܳܡܰܪ ܠܗܽܘܢ ܗܽܘ ܠܳܐ ܗ̄ܘܳܬ݁ ܕ݂ܺܝܠܟܽ݁ܘܢ ܗܳܕܶ݁ܐ ܠܡܶܕ݂ܰܥ ܙܰܒ݁ܢܳܐ ܐܰܘ ܙܰܒ݁ܢܶܐ ܐܰܝܠܶܝܢ ܕ݂ܰܐܒܳ݁ܐ ܣܳܡ ܐܶܢܽܘܢ ܒ݂ܫܽܘܠܛܳܢܳܐ ܕ݂ܢܰܦ݁ܫܶܗ:
Act 1:8 ܐܶܠܳܐ ܟ݂ܰܕ݁ ܬ݂ܺܐܬܶ݁ܐ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܟ݂ܽܘܢ ܬ݂ܩܰܒ݂ܠܽܘܢ ܚܰܝܠܳܐ ܘܬܶ݁ܗܘܽܘܢ ܠܺܝ ܣܳܗܕ݂ܶܐ ܒ݂ܽܐܘܪܺܫܠܶܡ ܘܰܒ݁ܟܽ݁ܠܳܗ ܝܺܗܽܘܕ݁ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܘܰܥܕܰ݁ܡܳܐ ܠܣܰܘܦ݂ܶܝܗ ܕ݂ܰܐܪܥܳܐ:
Act 1:9 ܘܟܰ݁ܕ݁ ܗܳܠܶܝܢ ܐܶܡܰܪ ܟ݂ܰܕ݁ ܚܳܙܶܝܢ ܠܶܗ ܐܶܣܬ݂ܰܠܰܩ ܘܰܥܢܳܢܳܐ ܩܰܒ݂ܶܠܬܶ݁ܗ ܘܶܐܬ݁ܟ݂ܰܣܺܝ ܡܶܢ ܥܰܝܢܰܝܗܽܘܢ:
Act 1:10 ܘܟܰ݁ܕ݁ ܚܳܝܪܺܝܢ ܗ̄ܘܰܘ ܒ݂ܰܫܡܰܝܳܐ ܟ݂ܰܕ݁ ܗܽܘ ܐܳܙܶܠ ܗ̄ܘܳܐ ܐܶܫܬ݂ܟܰ݁ܚܘ ܬ݂ܪܶܝܢ ܓ݂ܰܒ݁ܪܺܝܢ ܩܳܝܡܺܝܢ ܠܘܳܬ݁ܗܽܘܢ ܒ݂ܰܠܒܽ݁ܘܫܶܐ ܚܶܘܳܪܳܐ:
Act 1:11 ܘܳܐܡܪܺܝܢ ܠܗܽܘܢ ܓ݂ܰܒ݁ܪܶܐ ܓ݂ܠܺܝܠܳܝܶܐ ܡܳܢܳܐ ܩܳܝܡܺܝܢ ܐܢ̄ܬ݂ܽܘܢ ܘܚܳܝܪܺܝܢ ܒ݂ܰܫܡܰܝܳܐ ܗܳܢܳܐ ܝܶܫܽܘܥ ܕ݂ܶܐܣܬ݂ܰܠܰܩ ܡܶܢܟܽ݁ܘܢ ܠܰܫܡܰܝܳܐ ܗܳܟܰ݁ܢܳܐ ܢܺܐܬܶ݁ܐ ܐܰܝܟ݁ ܡܳܐ ܕ݂ܰܚܙܰܝܬ݂ܽܘܢܳܝܗ̄ܝ ܕ݂ܰܣܠܶܩ ܠܰܫܡܰܝܳܐ: ܣ
Act 1:12 ܘܡܶܢ ܒ݂ܳܬܰ݁ܪܟ݂ܶܢ ܗܦܰ݁ܟ݁ܘ ܠܗܽܘܢ ܠܽܐܘܪܺܫܠܶܡ ܡܶܢ ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁-ܙܰܝܬ݂ܶܐ ܕ݂ܺܐܝܬܰ݁ܘܗ̄ܝ ܥܰܠ ܓ݂ܶܢ̄ܒ݁ ܐܽܘܪܺܫܠܶܡ ܘܦܰ݁ܪܺܝܩ ܡܶܢܳܗ ܐܰܝܟ݁ ܫܰܒ݁ܥܳܐ ܐܶܣܛܕܰ݁ܘܳܢ:
Act 1:13 ܘܡܶܢ-ܒ݂ܳܬܰ݁ܪ ܕ݂ܥܰܠܘ ܣܠܶܩܘ ܠܗܽܘܢ ܠܥܶܠܺܝܬܳ݁ܐ ܗܳܝ ܕ݂ܗܳܘܶܝܢ ܗ̄ܘܰܘ ܒ݂ܳܗ ܦ݂ܶܛܪܳܘܣ ܘܝܽܘܚܰܢܳܢ ܘܝܰܥܩܽܘܒ݁ ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܘܬܳ݁ܐܘܡܰܐ ܘܡܰܬ݂ܰܝ ܘܒܰ݁ܪ-ܬ݂ܽܘܠܡܰܝ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܫܶܡܥܽܘܢ ܛܰܢܳܢܳܐ ܘܺܝܗܽܘܕܳ݁ܐ ܒ݂ܰܪ ܝܰܥܩܽܘܒ݁:
Act 1:14 ܗܳܠܶܝܢ ܟ݂ܽܠܗܽܘܢ ܐܰܟ݁ܚܕܳ݁ܐ ܐܰܡܺܝܢܺܝܢ ܗ̄ܘܰܘ ܒ݂ܰܨܠܽܘܬܳ݁ܐ ܒ݂ܰܚܕܳ݁ܐ ܢܦܶ݁ܫ ܥܰܡ ܢܶܫܶܐ ܘܥܰܡ ܡܰܪܝܰܡ ܐܶܡܶܗ ܕ݂ܝܶܫܽܘܥ ܘܥܰܡ ܐܰܚܰܘܗ̄ܝ: ܣ
Act 1:15 ܘܰܒ݁ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܩܳܡ ܫܶܡܥܽܘܢ ܟ݂ܺܐܦܳ݁ܐ ܡܶܨܥܰܬ݁ ܬ݂ܰܠܡܺܝܕܶ݁ܐ ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܟ݂ܶܢܫܳܐ ܕ݂ܐ̄ܢܳܫܳܐ ܐܰܝܟ݁ ܡܳܐܐ ܘܥܶܣܪܺܝܢ ܘܶܐܡܰܪ:
Act 1:16 ܓ݂ܰܒ݁ܪܶܐ ܐܰܚܰܝܢ ܙܳܕܶ݁ܩ ܗ̄ܘܳܐ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܐܰܝܢܳܐ ܕ݂ܩܰܕ݂ܶܡ ܐܶܡܰܪ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡܶܗ ܕ݂ܕܰ݁ܘܺܝܕ݁ ܥܰܠ ܝܺܗܽܘܕܳ݁ܐ ܗܰܘ ܕ݂ܰܗܘܳܐ ܡܕܰ݁ܒ݂ܪܳܢܳܐ ܠܗܳܢܽܘܢ ܕ݂ܶܐܚܰܕ݁ܘ ܠܝܶܫܽܘܥ:
Act 1:17 ܡܶܛܽܠ ܕ݂ܰܡܢܶܐ ܗ̄ܘܳܐ ܥܰܡܰܢ ܘܺܐܝܬ݁ ܗ̄ܘܳܐ ܠܶܗ ܦ݂ܶܣܳܐ ܒ݂ܬܶ݁ܫܡܶܫܬ݂ܳܐ ܗܳܕܶ݁ܐ:
Act 1:18 ܗܳܢܰܘ ܕ݂ܰܩܢܳܐ ܠܶܗ ܩܪܺܝܬܳ݁ܐ ܡܶܢ ܐܰܓ݁ܪܳܐ ܕ݂ܰܚܛܺܝܬܳ݁ܐ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܥܰܠ ܐܰܪܥܳܐ ܘܶܐܬ݁ܦ݂ܪܶܬ݁ ܡܶܢ ܡܨܰܥܬܶ݁ܗ ܘܶܐܬܶ݁ܐܫܶܕ݁ ܟ݂ܽܠܶܗ ܓ݂ܘܳܝܶܗ:
Act 1:19 ܘܗܺܝ ܗܳܕܶ݁ܐ ܐܶܬ݁ܝܰܕ݁ܥܰܬ݁ ܠܟܽ݁ܠܗܽܘܢ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܘܗܳܟܰ݁ܢܳܐ ܐܶܬ݁ܩܰܪܝܰܬ݁ ܩܪܺܝܬܳ݁ܐ ܗܳܝ ܒ݂ܠܶܫܳܢܶܗ ܕ݂ܰܐܬ݁ܪܳܐ ܚܩܰܠ ܕ݂ܡܳܐ ܕ݂ܺܐܝܬܰ݁ܘܗ̄ܝ ܬ݂ܽܘܪܓ݂ܳܡܳܗ ܩܽܘܪܝܰܬ݁ ܕ݂ܶܡ:
Act 1:20 ܟ݂ܬܺ݁ܝܒ݁ ܓ݂ܶܝܪ ܒ݂ܣܶܦ݁ܪܳܐ ܕ݂ܡܰܙܡܽܘܪܶܐ ܕ݂ܕܰ݁ܝܪܶܗ ܬ݂ܶܗܘܶܐ ܚܰܪܒ݂ܳܐ ܘܥܳܡܽܘܪ ܠܳܐ ܢܶܗܘܶܐ ܒ݂ܳܗ ܘܬܶ݁ܫܡܶܫܬ݂ܶܗ ܢܶܣܰܒ݁ ܐ̄ܚܪܺܝܢ:
Act 1:21 ܘܳܠܝܳܐ ܗ̄ܝ ܗܳܟܺ݁ܝܠ ܠܚܰܕ݁ ܡܶܢ ܗܳܠܶܝܢ ܓ݂ܰܒ݁ܪܶܐ ܕ݂ܰܗܘܰܘ ܥܰܡܰܢ ܒ݂ܗܳܢܳܐ ܙܰܒ݁ܢܳܐ ܟ݂ܽܠܶܗ ܕ݂ܒܶ݁ܗ ܥܰܠ ܘܰܢܦܰ݁ܩ ܥܠܰܝܢ ܡܳܪܰܢ ܝܶܫܽܘܥ:
Act 1:23 ܘܰܐܩܺܝܡܘ ܬ݂ܪܶܝܢ ܠܝܰܘܣܶܦ݁ ܕ݂ܡܶܬ݁ܩܪܶܐ ܒ݂ܰܪܫܰܒ݂ܳܐ ܕ݂ܶܐܫܬ݂ܰܡܺܝ ܝܽܘܣܛܳܘܣ ܘܰܠܡܰܬ݂ܺܝܰܐ:
Act 1:24 ܘܟܰ݁ܕ݁ ܨܰܠܺܝܘ ܐܶܡܰܪܘ ܐܰܢ̄ܬ݂ ܡܳܪܝܳܐ ܝܳܕܰ݁ܥ ܕ݂ܰܒ݁ܠܶܒ݂ܰܘܳܬܳ݁ܐ ܕ݂ܟܽ݁ܠ ܚܰܘܳܐ ܚܰܕ݁ ܐܰܝܢܳܐ ܕ݂ܓܳ݁ܒܶ݁ܐ ܐܰܢ̄ܬ݂ ܡܶܢ ܗܳܠܶܝܢ ܬ݂ܪܰܝܗܽܘܢ:
Act 1:25 ܕ݂ܗܽܘ ܢܩܰܒ݂ܶܠ ܦ݂ܶܣܳܐ ܕ݂ܬܶ݁ܫܡܶܫܬ݂ܳܐ ܘܰܫܠܺܝܚܽܘܬܳ݁ܐ ܕ݂ܡܶܢܳܗ ܦ݂ܪܰܩ ܝܺܗܽܘܕܳ݁ܐ ܕ݂ܢܺܐܙܰܠ ܠܶܗ ܠܰܐܬ݁ܪܶܗ:
Act 1:26 ܘܰܐܪܡܺܝܘ ܦܶ݁ܨܶܐ ܘܣܶܠܩܰܬ݁ ܠܡܰܬ݂ܺܝܰܐ ܘܶܐܬ݁ܡܢܺܝ ܥܰܡ ܚܕܰ݁ܥܣܰܪ ܫܠܺܝܚܶܐ:
Act 2:1 ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܦ݂ܶܢܛܺܩܳܘܣܛܺܐ ܟ݂ܰܕ݁ ܟ݂ܢܺܝܫܺܝܢ ܗ̄ܘܰܘ ܟ݂ܽܠܗܽܘܢ ܐܰܟ݁ܚܕܳ݁ܐ:
Act 2:2 ܗܘܳܐ ܡܶܢ ܫܶܠܝܳܐ ܡܶܢ ܫܡܰܝܳܐ ܩܳܠܳܐ ܐܰܝܟ݁ ܪܽܘܚܳܐ ܥܰܙܺܝܙܬ݂ܳܐ ܘܶܐܬ݁ܡܠܺܝ ܗ̄ܘܳܐ ܡܶܢܶܗ ܟ݂ܽܠܶܗ ܒ݂ܰܝܬ݂ܳܐ ܗܰܘ ܕ݂ܒܶ݁ܗ ܝܳܬ݁ܒ݂ܺܝܢ ܗ̄ܘܰܘ:
Act 2:3 ܘܶܐܬ݁ܚܙܺܝܘ ܠܗܽܘܢ ܠܶܫܳܢܶܐ ܕ݂ܡܶܬ݁ܦ݂ܰܠܓܺ݁ܝܢ ܗ̄ܘܰܘ ܐܰܝܟ݁ ܢܽܘܪܳܐ ܘܺܝܬܶ݁ܒ݁ܘ ܥܰܠ ܚܰܕ݁ ܚܰܕ݁ ܡܶܢܗܽܘܢ:
Act 2:4 ܘܶܐܬ݁ܡܠܺܝܘ ܟ݂ܽܠܗܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܐܩܶܦ݁ܘ ܗ̄ܘܰܘ ܠܰܡܡܰܠܳܠܽܘ ܒ݂ܠܶܫܳܢ ܠܶܫܳܢ ܐܰܝܟ݁ ܡܳܐ ܕ݂ܪܽܘܚܳܐ ܝܳܗܶܒ݁ ܗ̄ܘܳܐ ܠܗܽܘܢ ܠܰܡܡܰܠܳܠܽܘ:
Act 2:5 ܐܺܝܬ݁ ܗ̄ܘܰܘ ܕ݂ܶܝܢ ܓ݂ܰܒ݁ܪܶܐ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܝܺܗܽܘܕܳ݁ܝܶܐ ܡܶܢ ܟ݂ܽܠ ܥܰܡ̄ܡܶܐ ܕ݂ܰܬ݁ܚܶܝܬ݁ ܫܡܰܝܳܐ:
Act 2:6 ܘܟܰ݁ܕ݁ ܗܘܳܐ ܩܳܠܳܐ ܗܰܘ ܟ݂ܢܰܫ ܟ݂ܽܠܶܗ ܥܰܡܳܐ ܘܶܐܫܬ݂ܓܶ݁ܫ ܡܶܛܽܠ ܕ݂ܫܳܡܰܥ ܗ̄ܘܳܐ ܐ̄ܢܳܫ ܐ̄ܢܳܫ ܡܶܢܗܽܘܢ ܕ݂ܰܡܡܰܠܠܺܝܢ ܗ̄ܘܰܘ ܒ݂ܠܶܫܳܢܰܝܗܽܘܢ:
Act 2:7 ܬ݂ܰܗܺܝܪܺܝܢ ܗܘܰܘ ܕ݂ܶܝܢ ܟ݂ܽܠܗܽܘܢ ܘܡܶܬ݂ܕ݂ܰܡܪܺܝܢ ܟ݂ܰܕ݁ ܐܳܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܗܳܠܶܝܢ ܟ݂ܽܠܗܽܘܢ ܕ݂ܰܡܡܰܠܠܺܝܢ ܠܳܐ ܗܳܐ ܓ݂ܠܺܝܠܳܝܶܐ ܐܶܢܽܘܢ:
Act 2:8 ܐܰܝܟ݂ܰܢܳܐ ܚܢܰܢ ܫܳܡܥܺܝܢ ܚ̄ܢܰܢ ܐ̄ܢܳܫ ܐ̄ܢܳܫ ܠܶܫܳܢܶܗ ܕ݂ܒܶ݁ܗ ܝܺܠܺܝܕܺ݁ܝܢ ܚ̄ܢܰܢ:
Act 2:9 ܦ݂ܰܪܬ݁ܘܳܝܶܐ ܘܡܳܕܳ݁ܝܶܐ ܘܰܐܠܰܢܳܝܶܐ ܘܰܐܝܠܶܝܢ ܕ݂ܥܳܡܪܺܝܢ ܒ݂ܶܝܬ݁-ܢܰܗܪܺܝܢ ܝܺܗܽܘܕܳ݁ܝܶܐ ܘܩܰܦ݂ܽܘܕ݁ܩܳܝܶܐ ܘܰܕ݁ܡܶܢ ܐܰܬ݁ܪܳܐ ܕ݂ܦ݂ܳܢܛܳܘܣ ܘܕܰ݁ܐܣܺܝܰܐ:
Act 2:10 ܘܰܕ݁ܡܶܢ ܐܰܬ݁ܪܳܐ ܕ݂ܰܦ݁ܪܽܘܓܺ݁ܝܰܐ ܘܰܕ݁ܦ݂ܰܡܦܽ݁ܘܠܺܝܰܐ ܘܰܕ݁ܡܶܨܪܶܝܢ ܘܕܰ݁ܐܬ݁ܪܰܘܳܬܳ݁ܐ ܕ݂ܠܽܘܒܺ݁ܐ ܕ݂ܩܰܪܺܝܒܺ݁ܝܢ ܠܩܽܘܪܺܝܢܺܐ ܘܰܐܝܠܶܝܢ ܕ݂ܶܐܬܰ݁ܘ ܡܶܢ ܪܽܗ̄ܘܡܺܐ ܝܺܗܽܘܕܳ݁ܝܶܐ ܘܓܺ݁ܝܽܘܪܶܐ:
Act 2:12 ܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܶܝܢ ܟ݂ܽܠܗܽܘܢ ܘܬܰ݁ܘܺܝܪܺܝܢ ܟ݂ܰܕ݁ ܐܳܡܪܺܝܢ ܚܰܕ݁ ܠܚܰܕ݁ ܕ݂ܡܳܢܳܐ ܗ̄ܝ ܗܳܕܶ݁ܐ ܨܒܽ݁ܘܬܳ݁ܐ:
Act 2:13 ܐ̄ܚܪܳܢܶܐ ܕ݂ܶܝܢ ܡܡܰܝܩܺܝܢ ܗ̄ܘܰܘ ܒ݂ܗܽܘܢ ܟ݂ܰܕ݁ ܐܳܡܪܺܝܢ ܗܳܠܶܝܢ ܡܶܐܪܺܝܬܳ݁ܐ ܐܶܫܬ݂ܺܝܘ ܘܰܪܘܺܝܘ ܣ݂ ܣ݂:
Act 2:14 ܒ݂ܳܬܰ݁ܪܟ݂ܶܢ ܩܳܡ ܫܶܡܥܽܘܢ ܟ݂ܺܐܦܳ݁ܐ ܥܰܡ ܚܕܰ݁ܥܣܰܪ ܫܠܺܝܚܺܝܢ ܘܰܐܪܺܝܡ ܩܳܠܶܗ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܝܺܗܽܘܕܳ݁ܝܶܐ ܘܟܽ݁ܠܗܽܘܢ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܗܳܕܶ݁ܐ ܬ݂ܶܬܺ݁ܝܕܰ݁ܥ ܠܟܽ݁ܘܢ ܘܨܽܘܬ݁ܘ ܡܶܠܰܝ:
Act 2:15 ܠܳܐ ܓ݂ܶܝܪ ܐܰܝܟ݂ܰܢܳܐ ܕ݂ܰܐܢ̄ܬ݂ܽܘܢ ܣܳܒ݁ܪܺܝܢ ܗܳܠܶܝܢ ܪܘܶܝܢ ܕ݂ܗܳܐ ܥܕܰ݁ܡܳܐ ܠܗܳܫܳܐ ܬ݂ܠܳܬ݁ ܐܶܢܶܝܢ ܫܳܥܺܝܢ:
Act 2:16 ܐܶܠܳܐ ܗܳܕܶ݁ܐ ܗܺ̄ܝ ܕ݂ܰܐܡܺܝܪܳܐ ܒ݂ܝܽܘܐܝܶܠ ܢܒܺ݁ܝܳܐ:
Act 2:17 ܢܶܗܘܶܐ ܒ݂ܝܰܘܡܳܬܳ݁ܐ ܐ̄ܚܪܳܝܶܐ ܐܳܡܰܪ ܐܰܠܳܗܳܐ ܐܶܫܽܘܕ݁ ܪܽܘܚܝ ܥܰܠ ܟ݂ܽܠ ܒ݂ܣܰܪ ܘܢܶܬ݁ܢܰܒ݂ܽܘܢ ܒ݂ܢܰܝܟ݂ܽܘܢ ܘܰܒ݁ܢܳܬ݁ܟܽ݁ܘܢ ܘܓܰ݁ܕ݂ܽܘܕܰ݁ܝܟ݂ܽܘܢ ܚܶܙܘܳܢܶܐ ܢܶܚܙܽܘܢ ܘܩܰܫܺܝܫܰܝܟ݂ܽܘܢ ܚܶܠܡܶܐ ܢܶܚܠܡܽܘܢ:
Act 2:18 ܘܥܰܠ ܥܰܒ݁ܕ݂ܰܝ ܘܥܰܠ ܐܰܡܗܳܬ݁ܝ ܐܶܫܽܘܕ݁ ܪܽܘܚܝ ܒ݂ܝܰܘܡܳܬܳ݁ܐ ܗܳܢܽܘܢ ܘܢܶܬ݁ܢܰܒ݂ܽܘܢ:
Act 2:19 ܘܶܐܬ݂ܶܠ ܐܳܬ݁ܘܳܬܳ݁ܐ ܒ݂ܰܫܡܰܝܳܐ ܘܰܓ݁ܒܰ݁ܪܘܳܬܳ݁ܐ ܥܰܠ ܐܰܪܥܳܐ ܕ݂ܡܳܐ ܘܢܽܘܪܳܐ ܘܥܶܛܪܳܐ ܕ݂ܰܬ݁ܢܳܢܳܐ:
Act 2:20 ܫܶܡܫܳܐ ܢܶܬ݁ܚܰܠܰܦ݁ ܒ݂ܥܰܡܛܳܢܳܐ ܘܣܰܗܪܳܐ ܒ݂ܰܕ݁ܡܳܐ ܥܰܕ݁ܠܳܐ ܢܺܐܬܶ݁ܐ ܝܰܘܡܶܗ ܕ݂ܡܳܪܝܳܐ ܪܰܒ݂ܳܐ ܘܰܕ݁ܚܺܝܠܳܐ ܣܣ:
Act 2:21 ܘܢܶܗܘܶܐ ܟ݂ܽܠ ܕ݂ܢܶܩܪܶܐ ܫܡܶܗ ܕ݂ܡܳܪܝܳܐ ܢܺܚܶܐ: ܣ
Act 2:22 ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܫܡܰܥܘ ܡܶܠܶܐ ܗܳܠܶܝܢ ܝܶܫܽܘܥ ܢܳܨܪܳܝܳܐ ܓ݂ܰܒ݁ܪܳܐ ܕ݂ܡܶܢ ܐܰܠܳܗܳܐ ܐܶܬ݁ܚܙܺܝ ܠܘܳܬ݁ܟܽ݁ܘܢ ܒ݂ܚܰܝܠܶܐ ܘܒܳ݁ܐܬ݁ܘܳܬܳ݁ܐ ܘܒܰ݁ܓ݁ܒܰ݁ܪܘܳܬܳ݁ܐ ܐܰܝܠܶܝܢ ܕ݂ܰܐܠܳܗܳܐ ܥܒܰ݁ܕ݁ ܒ݂ܰܝܢܳܬ݁ܟܽ݁ܘܢ ܒ݂ܺܐܝܕܶ݁ܗ ܐܰܝܟ݁ ܕ݂ܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ:
Act 2:23 ܠܗܳܢܳܐ ܕ݂ܰܦ݁ܪܺܝܫ ܗ̄ܘܳܐ ܠܳܗ ܠܗܳܕܶ݁ܐ ܒ݂ܰܡܩܰܕ݂ܡܽܘܬ݁ ܝܺܕܰ݁ܥܬܶ݁ܗ ܘܰܒ݁ܨܶܒ݁ܝܳܢܶܗ ܕ݂ܰܐܠܳܗܳܐ ܐܰܫܠܶܡܬ݂ܽܘܢܳܝܗ̄ܝ ܒ݂ܺܐܝܕܰ݁ܝ ܪܰܫܺܝܥܶܐ ܘܰܙܩܰܦ݁ܬ݂ܽܘܢ ܘܰܩܛܰܠܬ݂ܽܘܢ:
Act 2:24 ܐܰܠܳܗܳܐ ܕ݂ܶܝܢ ܐܰܩܺܝܡܶܗ ܘܰܫܪܳܐ ܚܶܒ݁ܠܶܝܗ ܕ݂ܰܫܝܽܘܠ ܡܶܛܽܠ ܕ݂ܠܳܐ ܡܶܫܟ݂ܚܳܐ ܗ̄ܘܳܬ݁ ܕ݂ܢܶܬ݂ܬ݂ܚܶܕ݁ ܒ݂ܳܗ ܒ݂ܰܫܝܽܘܠ:
Act 2:25 ܕ݂ܰܘܺܝܕ݁ ܓ݂ܶܝܪ ܐܶܡܰܪ ܥܠܰܘܗ̄ܝ ܡܩܰܕ݂ܶܡ ܗ̄ܘܺܝܬ݁ ܚܳܙܶܐ ܠܡܳܪܝ ܒ݂ܟܽ݁ܠܙܒܰ݁ܢ ܕ݂ܥܰܠ ܝܰܡܺܝܢܝ ܗܽ̄ܘ ܕ݂ܠܳܐ ܐܶܙܽܘܥ:
Act 2:26 ܡܶܛܽܠ ܗܳܢܳܐ ܐܶܬ݁ܒ݂ܰܣܰܡ ܠܶܒ݂ܝ ܘܪܶܘܙܰܬ݁ ܬ݂ܶܫܒ݂ܽܘܚܬ݂ܝ ܘܳܐܦ݁ ܦ݂ܰܓ݁ܪܝ ܢܰܓ݂ܶܢ ܥܰܠ ܣܰܒ݁ܪܳܐ:
Act 2:27 ܡܶܛܽܠ ܕ݂ܠܳܐ ܫܳܒܶ݁ܩ ܐܰܢ̄ܬ݂ ܠܢܰܦ݁ܫܝ ܒ݂ܰܫܝܽܘܠ ܘܠܳܐ ܝܳܗܶܒ݁ ܐܰܢ̄ܬ݂ ܠܚܰܣܝܳܟ݁ ܕ݂ܢܶܚܙܶܐ ܚܒܳ݁ܠܳܐ:
Act 2:28 ܓ݂ܠܰܝܬ݂ ܠܺܝ ܐܽܘܪܚܳܐ ܕ݂ܚܰܝܶܐ ܬ݂ܶܡܠܶܝܢܝ ܒ݂ܰܣܺܝܡܽܘܬܳ݁ܐ ܥܰܡ ܦ݂ܰܪܨܽܘܦ݂ܳܟ݁:
Act 2:29 ܓ݂ܰܒ݁ܪܶܐ ܐܰܚܰܝܢ ܡܰܦ݂ܰܣ ܠܡܺܐܡܰܪ ܥܺܝܢ ܒ݂ܰܓ݁ܠܶܐ ܠܘܳܬ݁ܟܽ݁ܘܢ ܥܰܠ ܪܺܝܫ ܐܰܒܳ݁ܗܳܬܳ݁ܐ ܕ݂ܰܘܺܝܕ݁ ܕ݂ܡܺܝܬ݁ ܘܳܐܦ݁ ܐܶܬ݁ܩܒܰ݁ܪ ܘܒܶ݁ܝܬ݁-ܩܒܽ݁ܘܪܶܗ ܐܺܝܬܰ݁ܘܗ̄ܝ ܠܘܳܬܰ݁ܢ ܥܕܰ݁ܡܳܐ ܠܝܰܘܡܳܢܳܐ:
Act 2:30 ܢܒܺ݁ܝܳܐ ܗܘܳܐ ܓ݂ܶܝܪ ܘܝܳܕܰ݁ܥ ܗ̄ܘܳܐ ܕ݂ܡܰܘܡܳܬܳ݁ܐ ܝܺܡܳܐ ܠܶܗ ܐܰܠܳܗܳܐ ܕ݂ܡܶܢ ܦ݂ܺܐܪܶܐ ܕ݂ܟܰ݁ܪܣܳܟ݁ ܐܰܘܬ݂ܶܒ݁ ܥܰܠ ܟ݂ܽܘܪܣܝܳܟ݁:
Act 2:31 ܘܩܰܕ݂ܶܡ ܚܙܳܐ ܘܡܰܠܶܠ ܥܰܠ ܩܝܳܡܬ݂ܶܗ ܕ݂ܰܡܫܺܝܚܳܐ ܕ݂ܠܳܐ ܐܶܫܬ݂ܒܶ݁ܩ ܒ݂ܰܫܝܽܘܠ ܐܳܦ݁ܠܳܐ ܦ݂ܰܓ݁ܪܶܗ ܚܙܳܐ ܚܒܳ݁ܠܳܐ:
Act 2:32 ܠܗܳܢܳܐ ܝܶܫܽܘܥ ܐܰܩܺܝܡ ܐܰܠܳܗܳܐ ܘܰܚܢܰܢ ܟ݂ܽܠܰܢ ܣܳܗܕ݂ܰܘܗ̄ܝ:
Act 2:33 ܘܗܽܘܝܽܘ ܕ݂ܰܒ݁ܝܰܡܺܝܢܶܗ ܕ݂ܰܐܠܳܗܳܐ ܐܶܬ݂ܬ݂ܪܺܝܡ ܘܰܢܣܰܒ݁ ܡܶܢ ܐܰܒܳ݁ܐ ܫܽܘܘ̄ܕ݂ܳܝܳܐ ܕ݂ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܘܶܐܫܰܕ݁ ܡܰܘܗܰܒ݁ܬ݂ܳܐ ܗܳܕܶ݁ܐ ܕ݂ܗܳܐ ܚܳܙܶܝܢ ܐܢ̄ܬ݂ܽܘܢ ܘܫܳܡܥܺܝܢ ܐܢ̄ܬ݂ܽܘܢ:
Act 2:34 ܠܳܐ ܗ̄ܘܳܐ ܓ݂ܶܝܪ ܕ݂ܰܘܺܝܕ݁ ܣܠܶܩ ܠܰܫܡܰܝܳܐ ܡܶܛܽܠ ܕ݂ܗܽܘ ܐܶܡܰܪ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ:
Act 2:35 ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܠܪܶܓ݁ܠܰܝܟְ݂:
Act 2:36 ܫܰܪܺܝܪܳܐܝܺܬ݁ ܗܳܟܺ݁ܝܠ ܢܶܕ݂ܰܥ ܟ݂ܽܠܶܗ ܒ݂ܶܝܬ݁ ܐܺܝܣܪܳܝܶܠ ܕ݂ܡܳܪܝܳܐ ܘܰܡܫܺܝܚܳܐ ܥܰܒ݁ܕ݂ܶܗ ܐܰܠܳܗܳܐ ܠܗܳܢܳܐ ܝܶܫܽܘܥ ܕ݂ܰܐܢ̄ܬ݂ܽܘܢ ܙܩܰܦ݁ܬ݂ܽܘܢ: ܣ
Act 2:37 ܘܟܰ݁ܕ݁ ܫܡܰܥܘ ܗܳܠܶܝܢ ܐܶܬ݁ܓ݂ܢܰܚܘ ܒ݂ܠܶܒ݂ܗܽܘܢ ܘܶܐܡܰܪܘ ܠܫܶܡܥܽܘܢ ܘܰܠܫܰܪܟ݂ܳܐ ܕ݂ܰܫܠܺܝܚܶܐ ܡܳܢܳܐ ܢܶܥܒ݂ܶܕ݁ ܐܰܚܰܝܢ:
Act 2:38 ܐܳܡܰܪ ܠܗܽܘܢ ܫܶܡܥܽܘܢ ܬ݂ܽܘܒ݁ܘ ܘܰܥܡܰܕ݁ܘ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܒ݂ܰܫܡܶܗ ܕ݂ܡܳܪܝܳܐ ܝܶܫܽܘܥ ܠܫܽܘܒ݁ܩܳܢ ܚܛܳܗܶܐ ܕ݂ܰܬ݁ܩܰܒ݂ܠܽܘܢ ܡܰܘܗܰܒ݁ܬ݂ܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:
Act 2:39 ܠܟܽ݁ܘܢ ܓ݂ܶܝܪ ܗܘܳܐ ܫܽܘܘ̄ܕ݂ܳܝܳܐ ܘܠܰܒ݁ܢܰܝܟ݂ܽܘܢ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܪܰܚܺܝܩܺܝܢ ܐܰܝܠܶܝܢ ܕ݂ܗܽܘ ܐܰܠܳܗܳܐ ܢܶܩܪܶܐ ܐܶܢܽܘܢ:
Act 2:40 ܘܰܒ݁ܡܶܠܶܐ ܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܡܣܰܗܶܕ݁ ܗ̄ܘܳܐ ܠܗܽܘܢ ܘܒܳ݁ܥܶܐ ܗ̄ܘܳܐ ܡܶܢܗܽܘܢ ܟ݂ܰܕ݁ ܐܳܡܰܪ ܚܝܰܘ ܡܶܢ ܫܰܪܒ݂ܬܳ݁ܐ ܗܳܕܶ݁ܐ ܡܥܰܩܰܡܬ݂ܳܐ:
Act 2:41 ܘܐ̄ܢܳܫܺܝܢ ܡܶܢܗܽܘܢ ܥܬܺ݁ܝܕܳ݁ܐܝܺܬ݁ ܩܰܒ݂ܶܠܘ ܡܶܠܬܶ݁ܗ ܘܗܰܝܡܶܢܘ ܘܰܥܡܰܕ݁ܘ ܘܶܐܬ݂ܬ݂ܰܘܣܰܦ݁ܘ ܒ݂ܗܰܘ ܝܰܘܡܳܐ ܐܰܝܟ݁ ܬ݂ܠܳܬܳ݁ܐ ܐܰܠܦܺ݁ܝܢ ܢܰܦ݁ܫܳܢ:
Act 2:42 ܘܰܐܡܺܝܢܺܝܢ ܗ̄ܘܰܘ ܒ݂ܝܽܘܠܦ݂ܳܢܳܐ ܕ݂ܰܫܠܺܝܚܶܐ ܘܡܶܫܬ݂ܰܘܬ݂ܦܺ݁ܝܢ ܗ̄ܘܰܘ ܒ݂ܰܨܠܽܘܬܳ݁ܐ ܘܒܰ݁ܩܨܳܝܳܐ ܕ݂ܶܐܘܟܰ݁ܪܺܣܛܺܝܰܐ:
Act 2:43 ܘܗܳܘܝܳܐ ܗ̄ܘܳܬ݁ ܕ݂ܶܚܠܬܳ݁ܐ ܠܟܽ݁ܠ ܢܦܶ݁ܫ ܣ ܘܳܐܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܘܰܓ݁ܒܰ݁ܪܘܳܬܳ݁ܐ ܗܳܘܝܳܢ ܗ̄ܘܰܝ ܒ݂ܝܰܕ݁ ܫܠܺܝܚܶܐ ܒ݂ܽܐܘܪܺܫܠܶܡ:
Act 2:44 ܘܟܽ݁ܠܗܽܘܢ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܐܰܟ݁ܚܕܳ݁ܐ ܗܘܰܘ ܘܟܽ݁ܠܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܗܽܘܢ ܕ݂ܓܰ݁ܘܳܐ ܗܘܳܐ:
Act 2:45 ܘܰܐܝܠܶܝܢ ܕ݂ܺܐܝܬ݁ ܗ̄ܘܳܐ ܠܗܽܘܢ ܩܶܢܝܳܢܳܐ ܡܙܰܒ݂ܢܺܝܢ ܗ̄ܘܰܘ ܠܶܗ ܘܰܡܦܰ݁ܠܓܺ݁ܝܢ ܗ̄ܘܰܘ ܠܐ̄ܢܳܫ ܐ̄ܢܳܫ ܐܰܝܟ݁ ܡܶܕ݂ܶܡ ܕ݂ܰܣܢܺܝܩ ܗ̄ܘܳܐ:
Act 2:46 ܘܟܽ݁ܠܝܽܘܡ ܐܰܡܺܝܢܺܝܢ ܗ̄ܘܰܘ ܒ݂ܗܰܝܟ݂ܠܳܐ ܒ݂ܰܚܕܳ݁ܐ ܢܦܶ݁ܫ ܘܰܒ݁ܒܰ݁ܝܬ݂ܳܐ ܩܳܨܶܝܢ ܗ̄ܘܰܘ ܦ݂ܪܺܝܣܬ݂ܳܐ ܘܰܡܩܰܒ݂ܠܺܝܢ ܗ̄ܘܰܘ ܣܰܝܒ݂ܳܪܬ݂ܳܐ ܟ݂ܰܕ݁ ܪܳܘܙܺܝܢ ܘܒܰ݁ܒ݁ܪܺܝܪܽܘܬܳ݁ܐ ܕ݂ܠܶܒ݂ܗܽܘܢ:
Act 2:47 ܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܟ݂ܰܕ݁ ܝܺܗܺܝܒܺ݁ܝܢ ܒ݂ܪܰܚܡܶܐ ܩܕܳ݁ܡ ܟ݂ܽܠܶܗ ܥܰܡܳܐ ܘܡܳܪܰܢ ܡܰܘܣܶܦ݁ ܗ̄ܘܳܐ ܟ݂ܽܠܝܽܘܡ ܠܰܐܝܠܶܝܢ ܕ݂ܚܳܐܶܝܢ ܒ݂ܥܺܕ݂̄ܬ݂ܳܐ: ܣ
Act 3:1 ܘܰܗܘܳܐ ܕ݂ܟܰ݁ܕ݁ ܣܳܠܩܺܝܢ ܫܶܡܥܽܘܢ ܟ݂ܺܐܦܳ݁ܐ ܘܝܽܘܚܰܢܳܢ ܐܰܟ݁ܚܕܳ݁ܐ ܠܗܰܝܟ݂ܠܳܐ ܒ݂ܥܶܕ݂ܳܢܳܐ ܕ݂ܰܨܠܽܘܬܳ݁ܐ ܕ݂ܰܬ݁ܫܰܥ ܫܳܥܺܝܢ:
Act 3:2 ܘܗܳܐ ܓ݂ܰܒ݁ܪܳܐ ܚܰܕ݁ ܚܓܺ݁ܝܪܳܐ ܕ݂ܡܶܢ ܟ݂ܪܶܣ ܐܶܡܶܗ ܫܩܺܝܠܺܝܢ ܗ̄ܘܰܘ ܐ̄ܢܳܫܳܐ ܐܰܝܠܶܝܢ ܕ݂ܰܡܥܳܕܺ݁ܝܢ ܗ̄ܘܰܘ ܡܰܝܬ݂ܶܝܢ ܘܣܳܝܡܺܝܢ ܠܶܗ ܒ݂ܬܰ݁ܪܥܳܐ ܕ݂ܗܰܝܟ݂ܠܳܐ ܕ݂ܡܶܬ݁ܩܪܶܐ ܫܰܦ݂ܺܝܪܳܐ ܕ݂ܢܶܗܘܶܐ ܫܳܐܶܠ ܙܶܕ݁ܩܬܳ݁ܐ ܡܶܢ ܗܳܢܽܘܢ ܕ݂ܥܳܐܠܺܝܢ ܠܗܰܝܟ݂ܠܳܐ:
Act 3:3 ܗܳܢܳܐ ܟ݂ܰܕ݁ ܚܙܳܐ ܠܫܶܡܥܽܘܢ ܘܰܠܝܽܘܚܰܢܳܢ ܕ݂ܥܳܐܠܺܝܢ ܠܗܰܝܟ݂ܠܳܐ ܒ݂ܳܥܶܐ ܗ̄ܘܳܐ ܡܶܢܗܽܘܢ ܕ݂ܢܶܬ݂ܠܽܘܢ ܠܶܗ ܙܶܕ݁ܩܬܳ݁ܐ:
Act 3:4 ܘܚܳܪܘ ܒ݂ܶܗ ܫܶܡܥܽܘܢ ܘܝܽܘܚܰܢܳܢ ܘܶܐܡܰܪܘ ܠܶܗ ܚܽܘܪ ܒ݂ܰܢ:
Act 3:5 ܗܽܘ ܕ݂ܶܝܢ ܚܳܪ ܒ݂ܗܽܘܢ ܟ݂ܰܕ݁ ܣܳܒܰ݁ܪ ܗ̄ܘܳܐ ܠܡܶܣܰܒ݁ ܡܶܢܗܽܘܢ ܡܶܕ݂ܶܡ:
Act 3:6 ܐܳܡܰܪ ܠܶܗ ܫܶܡܥܽܘܢ ܕ݂ܰܗܒܳ݁ܐ ܘܣܺܐܡܳܐ ܠܰܝܬ݂ ܠܺܝ ܐܶܠܳܐ ܡܶܕ݂ܶܡ ܕ݂ܺܐܝܬ݁ ܠܺܝ ܝܳܗܶܒ݁ ܐ̄ܢܳܐ ܠܳܟ݁ ܒ݂ܰܫܡܶܗ ܕ݂ܝܶܫܽܘܥ ܡܫܺܝܚܳܐ ܢܳܨܪܳܝܳܐ ܩܽܘܡ ܗܰܠܶܟ݁:
Act 3:7 ܘܰܐܚܕ݂ܶܗ ܒ݂ܺܐܝܕܶ݁ܗ ܕ݂ܝܰܡܺܝܢܳܐ ܘܰܐܩܺܝܡܶܗ ܘܒܳ݁ܗ ܒ݂ܫܳܥܬܳ݁ܐ ܫܰܪ ܪܶܓ݁ܠܰܘܗ̄ܝ ܘܥܶܩܒܰ݁ܘܗ̄ܝ:
Act 3:8 ܘܰܫܘܰܪ ܩܳܡ ܘܗܰܠܶܟ݁ ܘܥܰܠ ܥܰܡܗܽܘܢ ܠܗܰܝܟ݂ܠܳܐ ܟ݂ܰܕ݁ ܡܗܰܠܶܟ݁ ܘܰܡܫܰܘܰܪ ܘܰܡܫܰܒ݂ܰܚ ܠܰܐܠܳܗܳܐ:
Act 3:9 ܘܰܚܙܰܐܘܽܗ̄ܝ ܟ݂ܽܠܶܗ ܥܰܡܳܐ ܟ݂ܰܕ݁ ܡܗܰܠܶܟ݁ ܘܰܡܫܰܒ݂ܰܚ ܠܰܐܠܳܗܳܐ:
Act 3:10 ܘܶܐܫܬ݂ܰܘܕ݂ܰܥܘ ܕ݂ܗܽܘܝܽܘ ܗܰܘ ܚܳܕܽ݁ܘܪܳܐ ܕ݂ܝܳܬܶ݁ܒ݁ ܗ̄ܘܳܐ ܟ݂ܽܠܝܽܘܡ ܘܫܳܐܶܠ ܙܶܕ݁ܩܬܳ݁ܐ ܥܰܠ ܬ݂ܰܪܥܳܐ ܕ݂ܡܶܬ݁ܩܪܶܐ ܫܰܦ݂ܺܝܪܳܐ ܘܶܐܬ݁ܡܠܺܝܘ ܬ݂ܶܡܗܳܐ ܘܕܽ݁ܘܡܳܪܳܐ ܥܰܠ ܡܶܕ݂ܶܡ ܕ݂ܰܗܘܳܐ ܣ݂ ܣ݂:
Act 3:11 ܘܟܰ݁ܕ݁ ܐܰܚܺܝܕ݁ ܗܘܳܐ ܠܫܶܡܥܽܘܢ ܘܰܠܝܽܘܚܰܢܳܢ ܪܗܶܛ ܟ݂ܽܠܶܗ ܥܰܡܳܐ ܟ݂ܰܕ݁ ܬ݂ܰܗܺܝܪ ܠܘܳܬ݁ܗܽܘܢ ܠܶܐܣܛܘܳܐ ܕ݂ܡܶܬ݁ܩܪܶܐ ܕ݂ܰܫܠܶܝܡܽܘܢ:
Act 3:12 ܘܟܰ݁ܕ݁ ܚܙܳܐ ܫܶܡܥܽܘܢ ܥܢܳܐ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܡܳܢܳܐ ܡܶܬ݂ܕ݂ܰܡܪܺܝܢ ܐܢ̄ܬ݂ܽܘܢ ܒ݂ܗܳܢܳܐ ܐܰܘ ܒ݂ܰܢ ܡܳܢܳܐ ܚܳܝܪܺܝܢ ܐܢ̄ܬ݂ܽܘܢ ܐܰܝܟ݁ ܗܰܘ ܕ݂ܰܒ݁ܚܰܝܠܳܐ ܕ݂ܺܝܠܰܢ ܐܰܘ ܒ݂ܫܽܘܠܛܳܢܰܢ ܥܒܰ݁ܕ݁ܢ ܗܳܕܶ݁ܐ ܕ݂ܰܢܗܰܠܶܟ݁ ܗܳܢܳܐ:
Act 3:13 ܐܰܠܳܗܶܗ ܗܽ̄ܘ ܕ݂ܰܐܒ݁ܪܳܗܳܡ ܘܕܺ݁ܐܝܣܚܳܩ ܘܰܕ݁ܝܰܥܩܽܘܒ݁ ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܫܰܒ݂ܰܚ ܠܰܒ݁ܪܶܗ ܝܶܫܽܘܥ ܗܰܘ ܕ݂ܰܐܢ̄ܬ݂ܽܘܢ ܐܰܫܠܶܡܬ݂ܽܘܢ ܘܰܟ݁ܦܰ݁ܪܬ݂ܽܘܢ ܒ݂ܶܗ ܩܕܳ݁ܡ ܐܰܦ݂ܰܘܗ̄ܝ ܕ݂ܦܺ݁ܝܠܰܛܳܘܣ ܟ݂ܰܕ݁ ܗܽܘ ܙܰܕ݂ܶܩ ܗ̄ܘܳܐ ܕ݂ܢܶܫܪܶܝܘܗ̄ܝ:
Act 3:14 ܐܰܢ̄ܬ݂ܽܘܢ ܕ݂ܶܝܢ ܒ݂ܩܰܕ݂ܺܝܫܳܐ ܘܙܰܕ݂ܺܝܩܳܐ ܟ݂ܦܰ݁ܪܬ݂ܽܘܢ ܘܫܶܐܠܬ݂ܽܘܢ ܠܟܽ݁ܘܢ ܠܓܰ݁ܒ݁ܪܳܐ ܩܳܛܽܘܠܳܐ ܕ݂ܢܶܬܺ݁ܝܗܶܒ݁ ܠܟܽ݁ܘܢ:
Act 3:15 ܘܰܠܗܰܘ ܪܺܫܳܐ ܕ݂ܚܰܝܶܐ ܩܛܰܠܬ݂ܽܘܢ ܕ݂ܠܶܗ ܐܰܩܺܝܡ ܐܰܠܳܗܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܘܰܚܢܰܢ ܟ݂ܽܠܰܢ ܣܳܗܕ݂ܰܘܗ̄ܝ:
Act 3:16 ܘܰܒ݁ܗܰܝܡܳܢܽܘܬܳ݁ܐ ܕ݂ܰܫܡܶܗ ܠܗܳܢܳܐ ܕ݂ܚܳܙܶܝܢ ܐܢ̄ܬ݂ܽܘܢ ܘܝܳܕ݁ܥܺܝܢ ܐܢ̄ܬ݂ܽܘܢ ܗܽܘ ܐܰܫܰܪ ܘܰܐܣܺܝ ܘܗܰܝܡܳܢܽܘܬܳ݁ܐ ܕ݂ܒܶ݁ܗ ܝܶܗܒ݂ܰܬ݁ ܠܶܗ ܗܳܕܶ݁ܐ ܚܠܺܝܡܽܘܬܳ݁ܐ ܩܕܳ݁ܡ ܟ݂ܽܠܟܽ݁ܘܢ:
Act 3:17 ܒ݂ܪܰܡ ܗܳܫܳܐ ܐܰܚܰܝ ܝܳܕܰ݁ܥ ܐ̄ܢܳܐ ܕ݂ܰܒ݁ܛܽܘܥܝܰܝ ܥܒܰ݁ܕ݂ܬ݂ܽܘܢ ܗܳܕܶ݁ܐ ܐܰܝܟ݁ ܕ݂ܰܥܒܰ݁ܕ݁ܘ ܪܺܫܰܝܟ݂ܽܘܢ:
Act 3:18 ܘܰܐܠܳܗܳܐ ܐܰܝܟ݁ ܡܶܕ݂ܶܡ ܕ݂ܩܰܕ݂ܶܡ ܐܰܟ݁ܪܶܙ ܒ݂ܦܽ݁ܘܡ ܟ݂ܽܠܗܽܘܢ ܢܒܺ݁ܝܶܐ ܕ݂ܢܶܚܰܫ ܡܫܺܝܚܶܗ ܡܰܠܺܝ ܗܳܟܰ݁ܢܳܐ:
Act 3:19 ܬ݂ܽܘܒ݁ܘ ܗܳܟܺ݁ܝܠ ܘܶܐܬ݁ܦ݂ܢܰܘ ܐܰܝܟ݂ܰܢܳܐ ܕ݂ܢܶܬ݁ܥܛܽܘܢ ܚܛܳܗܰܝܟ݂ܽܘܢ ܘܢܺܐܬܽ݁ܘܢ ܠܟܽ݁ܘܢ ܙܰܒ݁ܢܶܐ ܕ݂ܰܢܝܳܚܬ݂ܳܐ ܡܶܢ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܡܳܪܝܳܐ:
Act 3:21 ܕ݂ܠܶܗ ܘܳܠܶܐ ܠܰܫܡܰܝܳܐ ܕ݂ܰܢܩܰܒ݂ܠܽܘܢ ܥܕܰ݁ܡܳܐ ܠܡܽܘܠܳܝܳܐ ܕ݂ܙܰܒ݁ܢܶܐ ܕ݂ܟܽ݁ܠܗܶܝܢ ܐܰܝܠܶܝܢ ܕ݂ܡܰܠܶܠ ܐܰܠܳܗܳܐ ܒ݂ܦܽ݁ܘܡܳܐ ܕ݂ܰܢܒܺ݁ܝܰܘܗ̄ܝ ܩܰܕ݂ܺܝܫܶܐ ܕ݂ܡܶܢ ܥܳܠܰܡ:
Act 3:22 ܡܽܘܫܶܐ ܓ݂ܶܝܪ ܐܶܡܰܪ ܕ݂ܰܢܒܺ݁ܝܳܐ ܢܩܺܝܡ ܠܟܽ݁ܘܢ ܡܳܪܝܳܐ ܡܶܢ ܐܰܚܰܝܟ݂ܽܘܢ ܐܰܟ݁ܘܳܬ݁ܝ ܠܶܗ ܫܡܰܥܘ ܒ݂ܟܽ݁ܠ ܡܳܐ ܕ݂ܰܢܡܰܠܶܠ ܥܰܡܟܽ݁ܘܢ:
Act 3:23 ܘܬܶ݁ܗܘܶܐ ܟ݂ܽܠ ܢܰܦ݁ܫܳܐ ܐܰܝܕܳ݁ܐ ܕ݂ܠܳܐ ܬ݂ܶܫܡܰܥ ܠܰܢܒܺ݁ܝܳܐ ܗܰܘ ܬ݂ܺܐܒܰ݁ܕ݁ ܢܰܦ݁ܫܳܐ ܗܳܝ ܡܶܢ ܥܰܡܳܗ:
Act 3:24 ܘܰܢܒܺ݁ܝܶܐ ܟ݂ܽܠܗܽܘܢ ܡܶܢ ܫܡܽܘܐܝܶܠ ܘܰܐܝܠܶܝܢ ܕ݂ܡܶܢ-ܒ݂ܳܬ݁ܪܶܗ ܗܘܰܘ ܡܰܠܶܠܘ ܘܰܐܟ݁ܪܶܙܘ ܥܰܠ ܝܰܘܡܳܬܳ݁ܐ ܗܳܢܽܘܢ:
Act 3:25 ܐܰܢ̄ܬ݂ܽܘܢ ܐܶܢܽܘܢ ܒ݂ܢܰܝܗܽܘܢ ܕ݂ܰܢܒܺ݁ܝܶܐ ܘܰܕ݂ܕܺ݁ܝܰܬܺ݁ܩܺܐ ܐܰܝܕܳ݁ܐ ܕ݂ܣܳܡ ܐܰܠܳܗܳܐ ܠܰܐܒܳ݁ܗܳܬܰ݁ܢ ܟ݂ܰܕ݁ ܐܶܡܰܪ ܠܰܐܒ݁ܪܳܗܳܡ ܕ݂ܰܒ݁ܙܰܪܥܳܟ݁ ܢܶܬ݁ܒ݂ܰܪܟܳ݁ܢ ܟ݂ܽܠܗܶܝܢ ܫܰܪܒ݂ܳܬܳ݁ܐ ܕ݂ܰܐܪܥܳܐ:
Act 3:26 ܠܟܽ݁ܘܢ ܡܶܢ ܩܕܺ݁ܝܡ ܐܰܩܺܝܡ ܘܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܟ݂ܰܕ݁ ܡܒܰ݁ܪܶܟ݁ ܠܟܽ݁ܘܢ ܐܶܢ ܬ݂ܶܬ݁ܦ݂ܢܽܘܢ ܘܰܬ݂ܬܽ݁ܘܒܽ݁ܘܢ ܡܶܢ ܒ݂ܺܝܫܳܬ݁ܟܽ݁ܘܢ:
Act 4:1 ܘܟܰ݁ܕ݁ ܗܳܠܶܝܢ ܡܶܠܶܐ ܡܡܰܠܠܺܝܢ ܗ̄ܘܰܘ ܠܥܰܡܳܐ ܩܳܡܘ ܥܠܰܝܗܽܘܢ ܟ݂ܳܗܢܶܐ ܘܙܰܕ݂ܽܘܩܳܝܶܐ ܘܰܐܪܟܽ݁ܘܢܶܐ ܕ݂ܗܰܝܟ݂ܠܳܐ:
Act 4:2 ܟ݂ܰܕ݁ ܡܶܬ݁ܚܰܡܬܺ݁ܝܢ ܗ̄ܘܰܘ ܥܠܰܝܗܽܘܢ ܕ݂ܡܰܠܦܺ݁ܝܢ ܠܥܰܡܳܐ ܘܡܰܟ݁ܪܙܺܝܢ ܒ݂ܰܡܫܺܝܚܳܐ ܥܰܠ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:
Act 4:3 ܘܰܐܪܡܺܝܘ ܥܠܰܝܗܽܘܢ ܐܺܝܕܰ݁ܝܳܐ ܘܰܢܛܰܪܘ ܐܶܢܽܘܢ ܠܝܰܘܡܳܐ ܐ̄ܚܪܺܢܳܐ ܡܶܛܽܠ ܕ݂ܰܩܪܶܒ݁ ܗ̄ܘܳܐ ܠܶܗ ܪܰܡܫܳܐ:
Act 4:4 ܘܣܰܓ݂ܺܝܶܐܐ ܕ݂ܰܫܡܰܥܘ ܗ̄ܘܰܘ ܡܶܠܬܳ݁ܐ ܗܰܝܡܶܢܘ ܗ̄ܘܰܘ ܘܺܐܝܬܰ݁ܝܗܽܘܢ ܗ̄ܘܰܘ ܒ݂ܡܶܢܝܳܢܳܐ ܐܰܝܟ݁ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ: ܣ
Act 4:5 ܘܰܠܝܰܘܡܳܐ ܐ̄ܚܪܺܢܳܐ ܐܶܬ݁ܟ݂ܰܢܰܫܘ ܐܰܪܟܽ݁ܘܢܶܐ ܘܩܰܫܺܝܫܶܐ ܘܣܳܦ݁ܪܶܐ:
Act 4:6 ܘܳܐܦ݁ ܚܰܢܳܢ ܪܰܒ݂-ܟ݂ܳܗܢܶܐ ܘܩܰܝܳܦܳ݁ܐ ܘܝܽܘܚܰܢܳܢ ܘܰܐܠܶܟ݂ܣܰܢܕ݂ܪܳܘܣ ܘܰܐܝܠܶܝܢ ܕ݂ܺܐܝܬܰ݁ܝܗܽܘܢ ܗ̄ܘܰܘ ܡܶܢ ܫܰܪܒ݂ܬܳ݁ܐ ܕ݂ܪܰܒ݂ܰܝ ܟ݂ܳܗܢܶܐ:
Act 4:7 ܘܟܰ݁ܕ݁ ܐܰܩܺܝܡܘ ܐܶܢܽܘܢ ܒ݂ܰܡܨܰܥܬܳ݁ܐ ܡܫܰܐܠܺܝܢ ܗ̄ܘܰܘ ܠܗܽܘܢ ܕ݂ܒܰ݁ܐܝܢܳܐ ܚܺܝܠ ܐܰܘ ܒ݂ܰܐܝܢܳܐ ܫܶܡ ܥܒܰ݁ܕ݂ܬ݂ܽܘܢ ܗܳܕܶ݁ܐ:
Act 4:8 ܗܳܝܕ݂ܶܝܢ ܫܶܡܥܽܘܢ ܟ݂ܺܐܦܳ݁ܐ ܐܶܬ݁ܡܠܺܝ ܪܽܘܚܳܐ ܕ݂ܩܽܘܕ݁ܫܳܐ ܘܶܐܡܰܪ ܠܗܽܘܢ ܐܰܪܟܽ݁ܘܢܰܘܗ̄ܝ ܕ݂ܥܰܡܳܐ ܘܩܰܫܺܝܫܶܐ ܕ݂ܒܶ݁ܝܬ݁ ܐܺܝܣܪܳܝܶܠ ܫܡܰܥܘ:
Act 4:9 ܐܶܢ ܚܢܰܢ ܝܰܘܡܳܢܳܐ ܡܶܬ݂ܕܺ݁ܝܢܺܝܢ ܚ̄ܢܰܢ ܡܶܢܟܽ݁ܘܢ ܥܰܠ ܫܰܦ݂ܺܝܪܬ݂ܳܐ ܕ݂ܰܗܘܳܬ݁ ܠܒܰ݁ܪܢܳܫܳܐ ܟ݂ܪܺܝܗܳܐ ܕ݂ܰܒ݁ܡܳܢܳܐ ܗܳܢܳܐ ܐܶܬܰ݁ܐܣܺܝ:
Act 4:10 ܗܳܕܶ݁ܐ ܬ݂ܶܬܺ݁ܝܕܰ݁ܥ ܠܟܽ݁ܘܢ ܘܰܠܟܽ݁ܠܶܗ ܥܰܡܳܐ ܕ݂ܺܐܝܣܪܳܝܶܠ ܕ݂ܒܰ݁ܫܡܶܗ ܕ݂ܝܶܫܽܘܥ ܡܫܺܝܚܳܐ ܢܳܨܪܳܝܳܐ ܗܰܘ ܕ݂ܰܐܢ̄ܬ݂ܽܘܢ ܙܩܰܦ݁ܬ݂ܽܘܢܳܝܗ̄ܝ ܗܰܘ ܕ݂ܰܐܩܺܝܡ ܐܰܠܳܗܳܐ ܡܶܢ ܒ݂ܶܝܬ݁ ܡܺܝܬܶ݁ܐ ܒ݂ܶܗ ܒ݂ܗܰܘ ܗܳܐ ܩܳܐܶܡ ܗܳܢܳܐ ܩܕܳ݁ܡܰܝܟ݂ܽܘܢ ܟ݂ܰܕ݁ ܚܠܺܝܡ:
Act 4:11 ܗܳܢܰܘ ܟ݂ܺܐܦܳ݁ܐ ܕ݂ܰܐܣܠܺܝܬ݂ܽܘܢ ܐܰܢ̄ܬ݂ܽܘܢ ܒ݂ܰܢܳܝܶܐ ܘܗܽܘ ܗܘܳܐ ܠܪܺܝܫ ܩܰܪܢܳܐ:
Act 4:12 ܘܠܰܝܬ݂ ܒ݂ܐ̄ܢܳܫ ܐ̄ܚܪܺܝܢ ܦ݂ܽܘܪܩܳܢܳܐ ܠܳܐ ܓ݂ܶܝܪ ܐܺܝܬ݁ ܫܡܳܐ ܐ̄ܚܪܺܢܳܐ ܬ݂ܚܶܝܬ݁ ܫܡܰܝܳܐ ܕ݂ܶܐܬܺ݁ܝܗܶܒ݁ ܠܰܒ݁ܢܰܝܢܳܫܳܐ ܕ݂ܒܶ݁ܗ ܘܳܠܶܐ ܠܡܶܚܳܐ: ܣ
Act 4:13 ܘܟܰ݁ܕ݁ ܫܡܰܥܘ ܡܶܠܬܶ݁ܗ ܕ݂ܫܶܡܥܽܘܢ ܘܰܕ݁ܝܽܘܚܰܢܳܢ ܕ݂ܥܺܝܢ ܒ݂ܰܓ݁ܠܶܐ ܐܰܡܪܽܘܗ ܐܶܣܬ݂ܰܟ݂ܰܠܘ ܕ݂ܠܳܐ ܝܳܕ݁ܥܺܝܢ ܣܶܦ݁ܪܳܐ ܘܗܶܕ݁ܝܽܘܛܶܐ ܐܶܢܽܘܢ ܘܰܬ݁ܗܰܪܘ ܒ݂ܗܽܘܢ ܘܶܐܫܬ݂ܰܘܕ݂ܰܥܘ ܐܶܢܽܘܢ ܕ݂ܥܰܡ ܝܶܫܽܘܥ ܡܶܬ݁ܗܰܦ݂ܟܺ݁ܝܢ ܗ̄ܘܰܘ:
Act 4:14 ܘܚܳܙܶܝܢ ܗ̄ܘܰܘ ܕ݂ܩܳܐܶܡ ܗ̄ܘܳܐ ܥܰܡܗܽܘܢ ܚܓܺ݁ܝܪܳܐ ܗܰܘ ܕ݂ܶܐܬܰ݁ܐܣܺܝ ܘܠܳܐ ܡܶܫܟ݂ܚܺܝܢ ܗ̄ܘܰܘ ܡܶܕ݂ܶܡ ܠܡܺܐܡܰܪ ܠܽܘܩܒܰ݁ܠܗܽܘܢ:
Act 4:15 ܗܳܝܕ݂ܶܝܢ ܦ݂ܩܰܕ݁ܘ ܕ݂ܢܰܦ݂ܩܽܘܢ ܐܶܢܽܘܢ ܡܶܢ ܟ݂ܶܢܫܗܽܘܢ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁:
Act 4:16 ܡܳܢܳܐ ܢܶܥܒ݂ܶܕ݁ ܠܗܽܘܢ ܠܓܰ݁ܒ݁ܪܶܐ ܗܳܠܶܝܢ ܗܳܐ ܓ݂ܶܝܪ ܐܳܬܳ݁ܐ ܓ݂ܠܺܝܬܳ݁ܐ ܕ݂ܰܗܘܳܬ݁ ܒ݂ܺܐܝܕܰ݁ܝܗܽܘܢ ܠܟܽ݁ܠܗܽܘܢ ܥܳܡܽܘܪܶܝܗ ܕ݂ܽܐܘܪܺܫܠܶܡ ܐܶܬ݁ܝܰܕ݁ܥܰܬ݁ ܘܠܳܐ ܡܶܫܟ݂ܚܺܝܢܰܢ ܕ݂ܢܶܟ݁ܦ݂ܽܘܪ:
Act 4:17 ܐܶܠܳܐ ܕ݂ܠܳܐ ܝܰܬ݂ܺܝܪܳܐܝܺܬ݁ ܢܶܦ݂ܽܘܩ ܒ݂ܥܰܡܳܐ ܛܶܒ݂ܳܐ ܗܳܢܳܐ ܢܶܬ݁ܠܰܚܰܡ ܠܗܽܘܢ ܕ݂ܬܽ݁ܘܒ݁ ܠܳܐ ܢܡܰܠܠܽܘܢ ܒ݂ܰܫܡܳܐ ܗܳܢܳܐ ܠܐ̄ܢܳܫ ܡܶܢ ܒ݂ܢܰܝܢܳܫܳܐ:
Act 4:18 ܘܰܩܪܰܘ ܐܶܢܽܘܢ ܘܦܰ݁ܩܶܕ݁ܘ ܐܶܢܽܘܢ ܕ݂ܠܰܓ݁ܡܳܪ ܠܳܐ ܢܡܰܠܠܽܘܢ ܘܠܳܐ ܢܰܠܦܽ݁ܘܢ ܒ݂ܫܶܡ ܝܶܫܽܘܥ:
Act 4:19 ܥܢܰܘ ܫܶܡܥܽܘܢ ܟ݂ܺܐܦܳ݁ܐ ܘܝܽܘܚܰܢܳܢ ܘܶܐܡܰܪܘ ܠܗܽܘܢ ܐܶܢ ܟ݂ܺܐܢܳܐ ܩܕܳ݁ܡ ܐܰܠܳܗܳܐ ܕ݂ܰܠܟܽ݁ܘܢ ܢܶܫܡܰܥ ܝܰܬ݂ܺܝܪ ܡܶܢ ܐܰܠܳܗܳܐ ܕ݂ܽܘܢܘ:
Act 4:20 ܠܳܐ ܓ݂ܶܝܪ ܡܶܫܟ݂ܚܺܝܢ ܚ̄ܢܰܢ ܕ݂ܡܳܐ ܕ݂ܰܚܙܰܝܢ ܘܰܫܡܰܥܢ ܕ݂ܠܳܐ ܢܡܰܠܠܺܝܘܗ̄ܝ:
Act 4:21 ܘܶܐܬ݁ܠܰܚܰܡܘ ܠܗܽܘܢ ܘܰܫܪܰܘ ܐܶܢܽܘܢ ܠܳܐ ܓ݂ܶܝܪ ܐܶܫܟ݂ܰܚܘ ܠܗܽܘܢ ܥܶܠܬܳ݁ܐ ܕ݂ܰܢܣܺܝܡܽܘܢ ܒ݂ܪܺܫܗܽܘܢ ܡܶܛܽܠ ܥܰܡܳܐ ܟ݂ܽܠܢܳܫ ܓ݂ܶܝܪ ܡܫܰܒ݂ܰܚ ܗ̄ܘܳܐ ܠܰܐܠܳܗܳܐ ܥܰܠ ܡܶܕ݂ܶܡ ܕ݂ܰܗܘܳܐ:
Act 4:22 ܝܰܬ݂ܺܝܪ ܓ݂ܶܝܪ ܡܶܢ ܒ݂ܰܪ ܐܰܪܒ݂ܥܺܝܢ ܫܢܺܝܢ ܐܺܝܬܰ݁ܘܗ̄ܝ ܗ̄ܘܳܐ ܓ݂ܰܒ݁ܪܳܐ ܗܰܘ ܕ݂ܰܗܘܳܬ݁ ܒ݂ܶܗ ܗܳܕܶ݁ܐ ܐܳܬܳ݁ܐ ܕ݂ܳܐܣܝܽܘܬܳ݁ܐ:
Act 4:23 ܘܟܰ݁ܕ݁ ܐܶܫܬ݂ܪܺܝܘ ܐܶܬܰ݁ܘ ܠܘܳܬ݁ ܐܰܚܰܝܗܽܘܢ ܘܶܐܫܬ݂ܰܥܺܝܘ ܠܗܽܘܢ ܟ݂ܽܠ ܡܳܐ ܕ݂ܶܐܡܰܪܘ ܟ݂ܳܗܢܶܐ ܘܩܰܫܺܝܫܶܐ ܣ݂ ܣ݂:
Act 4:24 ܘܗܶܢܽܘܢ ܟ݂ܰܕ݁ ܫܡܰܥܘ ܐܰܟ݁ܚܰܕ݁ ܐܰܪܺܝܡܘ ܩܳܠܗܽܘܢ ܠܘܳܬ݁ ܐܰܠܳܗܳܐ ܘܶܐܡܰܪܘ ܡܳܪܝܳܐ ܐܰܢ̄ܬ݂ ܗܽ̄ܘ ܐܰܠܳܗܳܐ ܕ݂ܰܥܒܰ݁ܕ݂ܬ݂ ܫܡܰܝܳܐ ܘܰܐܪܥܳܐ ܘܝܰܡ̄ܡܶܐ ܘܟܽ݁ܠ ܕ݂ܺܐܝܬ݁ ܒ݂ܗܽܘܢ:
Act 4:25 ܘܰܐܢ̄ܬ݂ ܗܽ̄ܘ ܕ݂ܡܰܠܶܠܬ݂ ܒ݂ܝܰܕ݁ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡ ܕ݂ܰܘܺܝܕ݁ ܥܰܒ݁ܕ݂ܳܟ݁ ܠܡܳܢܳܐ ܪܓܰ݁ܫܘ ܥܰܡ̄ܡܶܐ ܘܶܐܡܘܳܬܳ݁ܐ ܪܢܰܝ ܣܪܺܝܩܽܘܬܳ݁ܐ:
Act 4:26 ܩܳܡܘ ܡܰܠܟ݂ܶܐ ܕ݂ܰܐܪܥܳܐ ܘܫܰܠܺܝܛܳܢܶܐ ܘܶܐܬ݁ܡܰܠܰܟ݁ܘ ܐܰܟ݁ܚܕܳ݁ܐ ܥܰܠ ܡܳܪܝܳܐ ܘܥܰܠ ܡܫܺܝܚܶܗ:
Act 4:27 ܐܶܬ݁ܟ݂ܰܢܰܫܘ ܓ݂ܶܝܪ ܫܰܪܺܝܪܳܐܝܺܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ ܥܰܠ ܩܰܕ݂ܺܝܫܳܐ ܒ݂ܪܳܟ݁ ܝܶܫܽܘܥ ܐܰܝܢܳܐ ܕ݂ܰܐܢ̄ܬ݂ ܡܫܰܚܬ݂ ܗܶܪܳܘܕܶ݁ܣ ܘܦ݂ܺܝܠܰܛܳܘܣ ܥܰܡ ܥܰܡ̄ܡܶܐ ܘܟܶ݁ܢܫܳܐ ܕ݂ܺܐܝܣܪܳܝܶܠ:
Act 4:28 ܠܡܶܥܒ݂ܰܕ݁ ܟ݂ܽܠ ܡܳܐ ܕ݂ܺܐܝܕܳ݁ܟ݁ ܘܨܶܒ݁ܝܳܢܳܟ݁ ܩܰܕ݂ܶܡ ܪܫܰܡ ܕ݂ܢܶܗܘܶܐ:
Act 4:29 ܘܳܐܦ݁ ܗܳܫܳܐ ܡܳܪܝܳܐ ܚܽܘܪ ܘܰܚܙܺܝ ܠܠܽܘܚܳܡܰܝܗܽܘܢ ܘܗܰܒ݁ ܠܥܰܒ݁ܕ݂ܰܝܟְ݂ ܕ݂ܥܺܝܢ ܒ݂ܰܓ݁ܠܶܐ ܢܶܗܘܽܘܢ ܡܰܟ݁ܪܙܺܝܢ ܡܶܠܬܳ݁ܟ݁:
Act 4:30 ܟ݂ܰܕ݁ ܐܺܝܕܳ݁ܟ݁ ܡܰܘܫܶܛ ܐܰܢ̄ܬ݂ ܠܳܐܣܘܳܬܳ݁ܐ ܘܠܰܓ݁ܒܰ݁ܪܘܳܬܳ݁ܐ ܘܠܳܐܬ݁ܘܳܬܳ݁ܐ ܕ݂ܢܶܗܘܝܳܢ ܒ݂ܰܫܡܶܗ ܕ݂ܰܒ݁ܪܳܟ݁ ܩܰܕ݂ܺܝܫܳܐ ܝܶܫܽܘܥ:
Act 4:31 ܘܟܰ݁ܕ݁ ܒ݂ܥܰܘ ܘܶܐܬ݁ܟ݂ܰܫܰܦ݁ܘ ܐܶܬ݂ܬ݂ܙܺܝܥ ܐܰܬ݁ܪܳܐ ܕ݂ܒܶ݁ܗ ܟ݂ܢܺܝܫܺܝܢ ܗ̄ܘܰܘ ܘܶܐܬ݁ܡܠܺܝܘ ܟ݂ܽܠܗܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܡܡܰܠܠܺܝܢ ܗ̄ܘܰܘ ܥܺܝܢ ܒ݂ܰܓ݁ܠܶܐ ܡܶܠܬܳ݁ܐ ܕ݂ܰܐܠܳܗܳܐ: ܣ
Act 4:32 ܐܺܝܬ݁ ܗ̄ܘܳܐ ܕ݂ܶܝܢ ܠܟܶ݁ܢܫܳܐ ܕ݂ܐ̄ܢܳܫܳܐ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܚܕܳ݁ܐ ܢܦܶ݁ܫ ܘܚܰܕ݁ ܪܶܥܝܳܢ ܘܠܳܐ ܐ̄ܢܳܫ ܡܶܢܗܽܘܢ ܐܳܡܰܪ ܗ̄ܘܳܐ ܥܰܠ ܢܶܟ݁ܣܶܐ ܕ݂ܰܩܢܶܐ ܗ̄ܘܳܐ ܕ݂ܕܺ݁ܝܠܶܗ ܐܶܢܽܘܢ ܐܶܠܳܐ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܗܽܘܢ ܕ݂ܓܰ݁ܘܳܐ ܗܘܳܐ:
Act 4:33 ܘܰܒ݁ܚܰܝܠܳܐ ܪܰܒ݂ܳܐ ܡܰܣܗܕܺ݁ܝܢ ܗ̄ܘܰܘ ܗܶܢܽܘܢ ܫܠܺܝܚܶܐ ܥܰܠ ܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ ܘܛܰܝܒ݂ܽܘܬܳ݁ܐ ܪܰܒ݂ܬܳ݁ܐ ܐܺܝܬ݁ ܗ̄ܘܳܬ݁ ܥܰܡ ܟ݂ܽܠܗܽܘܢ:
Act 4:34 ܘܐ̄ܢܳܫ ܠܰܝܬ݂ ܗ̄ܘܳܐ ܒ݂ܗܽܘܢ ܕ݂ܰܨܪܺܝܟ݁ ܐܰܝܠܶܝܢ ܓ݂ܶܝܪ ܕ݂ܰܩܢܶܝܢ ܗ̄ܘܰܘ ܩܽܘܪܝܳܐ ܘܒܳ݁ܬ݂ܶܐ ܡܙܰܒ݂ܢܺܝܢ ܗ̄ܘܰܘ ܘܡܰܝܬ݂ܶܝܢ ܕ݂ܡܰܝܳܐ ܕ݂ܡܶܕ݂ܶܡ ܕ݂ܡܶܙܕ݂ܰܒ݂ܰܢ:
Act 4:35 ܘܣܳܝܡܺܝܢ ܠܘܳܬ݁ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ ܘܡܶܬܺ݁ܝܗܶܒ݁ ܗ̄ܘܳܐ ܠܐ̄ܢܳܫ ܐ̄ܢܳܫ ܐܰܝܟ݁ ܡܶܕ݂ܶܡ ܕ݂ܰܣܢܺܝܩ ܗ̄ܘܳܐ: ܣ
Act 4:36 ܝܰܘܣܶܦ݁ ܕ݂ܶܝܢ ܗܰܘ ܕ݂ܶܐܬ݁ܟ݂ܰܢܺܝ ܒ݂ܰܪܢܰܒܰ݁ܐ ܡܶܢ ܫܠܺܝܚܶܐ ܕ݂ܡܶܬ݂ܬ݂ܰܪܓ݂ܰܡ ܒ݂ܪܳܐ ܕ݂ܒܽ݁ܘܝܳܐܳܐ ܠܶܘܳܝܳܐ ܡܶܢ ܐܰܬ݁ܪܳܐ ܕ݂ܩܽܘܦ݂ܪܳܣ:
Act 4:37 ܐܺܝܬ݁ ܗ̄ܘܳܐ ܠܶܗ ܩܪܺܝܬܳ݁ܐ ܘܙܰܒ݂ܢܳܗ ܘܰܐܝܬ݂ܺܝ ܕ݂ܡܶܝܗ ܘܣܳܡ ܩܕܳ݁ܡ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ:
Act 5:1 ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗܘܳܐ ܚܰܢܰܢܝܳܐ ܥܰܡ ܐܰܢ̄ܬ݂ܬܶ݁ܗ ܕ݂ܰܫܡܳܗ ܗܘܳܐ ܫܰܦ݂ܺܝܪܳܐ ܙܰܒ݂ܶܢ ܗ̄ܘܳܐ ܩܪܺܝܬܶ݁ܗ:
Act 5:2 ܘܰܫܩܰܠ ܡܶܢ ܛܺܝܡܶܝܗ ܘܛܰܫܺܝ ܟ݂ܰܕ݁ ܪܓܺ݁ܝܫܳܐ ܗ̄ܘܳܬ݁ ܒ݂ܶܗ ܐܰܢ̄ܬ݂ܬܶ݁ܗ ܘܰܐܝܬ݂ܺܝ ܡܶܢܶܗ ܡܶܢ ܟ݂ܶܣܦ݂ܳܐ ܘܣܳܡ ܩܕܳ݁ܡ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ:
Act 5:3 ܘܶܐܡܰܪ ܠܶܗ ܫܶܡܥܽܘܢ ܚܰܢܰܢܝܳܐ ܡܳܢܰܘ ܕ݂ܗܳܟܰ݁ܢܳܐ ܡܠܳܐ ܣܳܛܳܢܳܐ ܠܶܒ݂ܳܟ݁ ܕ݂ܰܬ݂ܕܰ݁ܓ݂ܶܠ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܬ݂ܛܰܫܶܐ ܡܶܢ ܟ݂ܶܣܦ݂ܳܐ ܕ݂ܰܕ݁ܡܶܝܗ ܕ݂ܰܩܪܺܝܬܳ݁ܐ:
Act 5:4 ܠܳܐ ܗ̄ܘܳܐ ܕ݂ܺܝܠܳܟ݁ ܗܘܳܬ݁ ܥܰܕ݁ܠܳܐ ܬ݂ܶܙܕ݂ܰܒ݂ܰܢ ܘܡܶܢ ܕ݂ܶܐܙܕ݂ܰܒ݂ܢܰܬ݁ ܬ݂ܽܘܒ݁ ܐܰܢ̄ܬ݂ ܫܰܠܺܝܛ ܗ̄ܘܰܝܬ݂ ܥܰܠ ܕ݂ܡܶܝܗ ܠܡܳܢܳܐ ܣܳܡܬ݂ ܒ݂ܠܶܒ݂ܳܟ݁ ܕ݂ܬܶ݁ܥܒ݂ܶܕ݁ ܨܒܽ݁ܘܬܳ݁ܐ ܗܳܕܶ݁ܐ ܠܳܐ ܕ݂ܰܓ݂ܶܠܬ݂ ܒ݂ܰܒ݁ܢܰܝ-ܐ̄ܢܳܫܳܐ ܐܶܠܳܐ ܒ݂ܰܐܠܳܗܳܐ:
Act 5:5 ܘܟܰ݁ܕ݁ ܫܡܰܥ ܚܰܢܰܢܝܳܐ ܗܳܠܶܝܢ ܡܶܠܶܐ ܢܦܰ݁ܠ ܘܡܺܝܬ݁ ܘܰܗܘܳܬ݁ ܕ݂ܶܚܠܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܗܽܘܢ ܗܳܠܶܝܢ ܕ݂ܰܫܡܰܥܘ:
Act 5:6 ܘܩܳܡܘ ܐܰܝܠܶܝܢ ܕ݂ܰܥܠܰܝܡܺܝܢ ܒ݂ܗܽܘܢ ܘܟܰ݁ܢܫܽܘܗ̄ܝ ܘܰܐܦ݂ܶܩܘ ܩܰܒ݁ܪܽܘܗ̄ܝ:
Act 5:7 ܘܡܶܢ-ܒ݂ܳܬܰ݁ܪ ܕ݂ܰܗܘܰܝ ܬ݂ܠܳܬ݁ ܫܳܥܺܝܢ ܐܳܦ݁ ܐܰܢ̄ܬ݂ܬܶ݁ܗ ܥܶܠܰܬ݁ ܟ݂ܰܕ݁ ܠܳܐ ܝܳܕ݁ܥܳܐ ܗ̄ܘܳܬ݁ ܡܳܢܳܐ ܗܘܳܐ:
Act 5:8 ܐܳܡܰܪ ܠܳܗ ܫܶܡܥܽܘܢ ܐܶܡܰܪ ܠܺܝ ܐܶܢ ܒ݂ܗܳܠܶܝܢ ܕ݂ܡܰܝܳܐ ܙܰܒ݂ܶܢܬ݂ܽܘܢ ܩܪܺܝܬܳ݁ܐ ܗܺܝ ܕ݂ܶܝܢ ܐܶܡܪܰܬ݁ ܐܺܝܢ ܒ݂ܗܳܠܶܝܢ ܕ݂ܡܰܝܳܐ:
Act 5:9 ܐܳܡܰܪ ܠܳܗ ܫܶܡܥܽܘܢ ܡܶܛܽܠ ܕ݂ܶܐܫܬ݂ܘܺܝܬ݂ܽܘܢ ܠܰܡܢܰܣܳܝܽܘ ܪܽܘܚܶܗ ܕ݂ܡܳܪܝܳܐ ܗܳܐ ܪܶܓ݁ܠܰܝܗܽܘܢ ܕ݂ܩܳܒܽ݁ܘܪܰܘܗ̄ܝ ܕ݂ܒܰ݁ܥܠܶܟ݁ܝ ܒ݂ܬܰ݁ܪܥܳܐ ܘܗܶܢܽܘܢ ܢܰܦ݂ܩܽܘܢܶܟ݁ܝ:
Act 5:10 ܘܒܳ݁ܗ ܒ݂ܫܳܥܬܳ݁ܐ ܢܶܦ݁ܠܰܬ݁ ܩܕܳ݁ܡ ܪܶܓ݁ܠܰܝܗܽܘܢ ܘܡܺܝܬܰ݁ܬ݁ ܘܥܰܠܘ ܥܠܰܝܡܶܐ ܗܳܢܽܘܢ ܘܶܐܫܟ݂ܚܽܘܗ ܟ݂ܰܕ݁ ܡܺܝܬܳ݁ܐ ܘܰܩܦܰ݁ܣܘ ܐܰܘܒ݂ܶܠܘ ܩܰܒ݁ܪܽܘܗ ܥܰܠ-ܓ݂ܶܢ̄ܒ݁ ܒ݂ܰܥܠܳܗ:
Act 5:11 ܘܰܗܘܳܬ݁ ܕ݂ܶܚܠܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܳܗ ܥܺܕ݂̄ܬ݂ܳܐ ܘܰܒ݁ܟܽ݁ܠܗܽܘܢ ܗܳܢܽܘܢ ܕ݂ܰܫܡܰܥܘ: ܣ
Act 5:12 ܘܗܳܘܝܳܢ ܗ̄ܘܰܝ ܒ݂ܝܰܕ݁ ܫܠܺܝܚܶܐ ܐܳܬ݁ܘܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܥܰܡܳܐ ܘܟܽ݁ܠܗܽܘܢ ܟ݂ܢܺܝܫܺܝܢ ܗ̄ܘܰܘ ܐܰܟ݁ܚܕܳ݁ܐ ܒ݂ܶܐܣܛܘܳܐ ܕ݂ܰܫܠܶܝܡܽܘܢ:
Act 5:13 ܘܡܶܢ ܐ̄ܢܳܫܳܐ ܐ̄ܚܪܳܢܶܐ ܐ̄ܢܳܫ ܠܳܐ ܡܰܡܪܰܚ ܗ̄ܘܳܐ ܕ݂ܢܶܬ݁ܩܰܪܰܒ݁ ܠܘܳܬ݁ܗܽܘܢ ܐܶܠܳܐ ܡܰܘܪܶܒ݁ ܗ̄ܘܳܐ ܠܗܽܘܢ ܥܰܡܳܐ:
Act 5:14 ܘܝܰܬ݂ܺܝܪ ܡܶܬ݂ܬ݂ܰܘܣܦܳ݁ܢ ܗ̄ܘܰܘ ܐܰܝܠܶܝܢ ܕ݂ܰܡܗܰܝܡܢܺܝܢ ܗ̄ܘܰܘ ܒ݂ܡܳܪܝܳܐ ܟ݂ܶܢܫܳܐ ܕ݂ܓܰ݁ܒ݁ܪܶܐ ܘܰܕ݁ܢܶܫܶܐ:
Act 5:15 ܐܰܝܟ݂ܰܢܳܐ ܕ݂ܰܒ݁ܫܽܘܩܶܐ ܡܰܦ݂ܩܺܝܢ ܗ̄ܘܰܘ ܠܰܟ݁ܪܺܝܗܶܐ ܟ݂ܰܕ݁ ܪܡܶܝܢ ܗ̄ܘܰܘ ܒ݂ܥܰܪܣܳܬܳ݁ܐ ܕ݂ܶܐܡܰܬ݁ܝ ܕ݂ܢܶܗܘܶܐ ܐܳܬܶ݁ܐ ܫܶܡܥܽܘܢ ܐܳܦܶ݁ܢ ܛܶܠܳܢܺܝܬܶ݁ܗ ܬ݂ܰܓ݂ܶܢ ܥܠܰܝܗܽܘܢ:
Act 5:16 ܐܳܬܶ݁ܝܢ ܗ̄ܘܰܘ ܕ݂ܶܝܢ ܣܰܓ݂ܺܝܶܐܐ ܠܘܳܬ݁ܗܽܘܢ ܡܶܢ ܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܕ݂ܰܚܕܳ݁ܪܰܝ ܐܽܘܪܺܫܠܶܡ ܟ݂ܰܕ݁ ܡܰܝܬ݂ܶܝܢ ܗ̄ܘܰܘ ܟ݂ܪܺܝܗܶܐ ܘܰܐܝܠܶܝܢ ܕ݂ܗܳܘܝܳܢ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܘܡܶܬ݁ܚܰܠܡܺܝܢ ܗ̄ܘܰܘ ܟ݂ܽܠܗܽܘܢ: ܣ
Act 5:17 ܘܶܐܬ݁ܡܠܺܝ ܗ̄ܘܳܐ ܚܣܳܡܳܐ ܪܰܒ݂ ܟ݂ܳܗܢܶܐ ܘܟܽ݁ܠܗܽܘܢ ܕ݂ܥܰܡܶܗ ܕ݂ܺܐܝܬܰ݁ܝܗܽܘܢ ܗ̄ܘܰܘ ܡܶܢ ܝܽܘܠܦ݂ܳܢܳܐ ܕ݂ܙܰܕ݂ܽܘܩܳܝܶܐ:
Act 5:18 ܘܰܐܪܡܺܝܘ ܐܺܝܕܰ݁ܝܳܐ ܥܰܠ ܫܠܺܝܚܶܐ ܘܶܐܚܰܕ݁ܘ ܐܶܣܰܪܘ ܐܶܢܽܘܢ ܒ݂ܶܝܬ݁-ܐܰܣܺܝܪܶܐ:
Act 5:19 ܗܳܝܕ݂ܶܝܢ ܒ݂ܠܺܠܝܳܐ ܡܰܠܰܐܟܳ݁ܐ ܕ݂ܡܳܪܝܳܐ ܦ݂ܬܰ݁ܚ ܬ݂ܰܪܥܳܐ ܕ݂ܒܶ݁ܝܬ݁-ܐܰܣܺܝܪܶܐ ܘܰܐܦ݂ܶܩ ܐܶܢܽܘܢ ܘܶܐܡܰܪ ܠܗܽܘܢ:
Act 5:20 ܙܶܠܘ ܩܽܘܡܘ ܒ݂ܗܰܝܟ݂ܠܳܐ ܘܡܰܠܶܠܘ ܠܥܰܡܳܐ ܟ݂ܽܠܗܶܝܢ ܡܶܠܶܐ ܗܳܠܶܝܢ ܕ݂ܚܰܝܶܐ:
Act 5:21 ܘܰܢܦܰ݁ܩܘ ܥܶܕ݂ܳܢ ܫܰܦ݁ܪܳܐ ܘܥܰܠܘ ܠܗܰܝܟ݂ܠܳܐ ܘܡܰܠܦܺ݁ܝܢ ܗ̄ܘܰܘ ܣ ܪܰܒ݂ ܟ݂ܳܗܢܶܐ ܕ݂ܶܝܢ ܘܰܐܝܠܶܝܢ ܕ݂ܥܰܡܶܗ ܩܪܰܘ ܠܚܰܒ݁ܪܰܝܗܽܘܢ ܘܰܠܩܰܫܺܝܫܶܐ ܕ݂ܺܐܝܣܪܳܝܶܠ ܘܫܰܕ݂ܰܪܘ ܠܒܶ݁ܝܬ݁-ܐܰܣܺܝܪܶܐ ܕ݂ܢܰܝܬ݂ܽܘܢ ܐܶܢܽܘܢ ܠܰܫܠܺܝܚܶܐ:
Act 5:22 ܘܟܰ݁ܕ݁ ܐܶܙܰܠܘ ܐܰܝܠܶܝܢ ܕ݂ܶܐܫܬ݂ܰܕ݂ܰܪܘ ܡܶܢܗܽܘܢ ܠܳܐ ܐܶܫܟ݂ܰܚܘ ܐܶܢܽܘܢ ܒ݂ܶܝܬ݁ ܐܰܣܺܝܪܶܐ ܘܰܗܦܰ݁ܟ݁ܘ ܐܶܬܰ݁ܘ:
Act 5:23 ܐܳܡܪܺܝܢ ܐܶܫܟ݂ܰܚܢ ܒ݂ܶܝܬ݁-ܐܰܣܺܝܪܶܐ ܕ݂ܰܐܚܺܝܕ݁ ܙܗܺܝܪܳܐܝܺܬ݁ ܘܳܐܦ݁ ܠܢܳܛܽܘܪܶܐ ܕ݂ܩܳܝܡܺܝܢ ܥܰܠ ܬ݂ܰܪܥܶܐ ܘܰܦ݁ܬܰ݁ܚܢ ܘܐ̄ܢܳܫ ܠܳܐ ܐܶܫܟ݂ܰܚܢ ܬ݂ܰܡܳܢ:
Act 5:24 ܘܟܰ݁ܕ݁ ܫܡܰܥܘ ܗܳܠܶܝܢ ܡܶܠܶܐ ܪܰܒ݂ܰܝ ܟ݂ܳܗܢܶܐ ܘܰܐܪܟܽ݁ܘܢܶܐ ܕ݂ܗܰܝܟ݂ܠܳܐ ܬ݂ܰܘܺܝܪܺܝܢ ܗ̄ܘܰܘ ܥܠܰܝܗܽܘܢ ܘܡܶܬ݁ܚܰܫܒܺ݁ܝܢ ܗ̄ܘܰܘ ܕ݂ܡܳܢܳܐ ܗ̄ܝ ܗܳܕܶ݁ܐ:
Act 5:25 ܘܶܐܬܳ݁ܐ ܐ̄ܢܳܫ ܐܰܘܕ݂ܰܥ ܐܶܢܽܘܢ ܕ݂ܗܳܢܽܘܢ ܓ݂ܰܒ݁ܪܶܐ ܕ݂ܰܚܒܰ݁ܫܬ݂ܽܘܢ ܒ݂ܶܝܬ݁-ܐܰܣܺܝܪܶܐ ܗܳܐ ܩܳܝܡܺܝܢ ܒ݂ܗܰܝܟ݂ܠܳܐ ܘܡܰܠܦܺ݁ܝܢ ܠܥܰܡܳܐ:
Act 5:26 ܗܳܝܕ݂ܶܝܢ ܐܶܙܰܠܘ ܐܰܪܟܽ݁ܘܢܶܐ ܥܰܡ ܕ݂ܰܚܫܶܐ ܕ݂ܢܰܝܬ݂ܽܘܢ ܐܶܢܽܘܢ ܠܳܐ ܒ݂ܰܩܛܺܝܪܳܐ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܕ݂ܰܠܡܳܐ ܢܶܪܓ݂ܽܘܡ ܐܶܢܽܘܢ ܥܰܡܳܐ:
Act 5:27 ܘܟܰ݁ܕ݁ ܐܰܝܬ݂ܺܝܘ ܐܶܢܽܘܢ ܐܰܩܺܝܡܘ ܐܶܢܽܘܢ ܩܕܳ݁ܡ ܟ݂ܽܠܶܗ ܟ݂ܶܢܫܳܐ ܘܰܐܩܶܦ݁ ܗ̄ܘܳܐ ܪܰܒ݂ ܟ݂ܳܗܢܶܐ ܠܡܺܐܡܰܪ ܠܗܽܘܢ:
Act 5:28 ܠܳܐ ܗ̄ܘܳܐ ܡܶܦ݁ܩܰܕ݁ ܦ݂ܩܰܕ݁ܢ ܗ̄ܘܰܝܢ ܠܟܽ݁ܘܢ ܕ݂ܰܠܐ̄ܢܳܫ ܠܳܐ ܬ݂ܰܠܦܽ݁ܘܢ ܒ݂ܰܫܡܳܐ ܗܳܢܳܐ ܐܰܢ̄ܬ݂ܽܘܢ ܕ݂ܶܝܢ ܗܳܐ ܡܠܰܝܬ݂ܽܘܢܳܗ ܠܽܐܘܪܺܫܠܶܡ ܡܶܢ ܝܽܘܠܦ݂ܳܢܟܽ݁ܘܢ ܘܨܳܒܶ݁ܝܢ ܐܢ̄ܬ݂ܽܘܢ ܕ݂ܬܰ݁ܝܬ݂ܽܘܢ ܥܠܰܝܢ ܕ݂ܡܶܗ ܕ݂ܓܰ݁ܒ݁ܪܳܐ ܗܳܢܳܐ ܣ݂ ܣ݂:
Act 5:29 ܥܢܳܐ ܫܶܡܥܽܘܢ ܥܰܡ ܫܠܺܝܚܶܐ ܘܶܐܡܰܪ ܠܗܽܘܢ ܠܰܐܠܳܗܳܐ ܘܳܠܶܐ ܠܡܶܬ݂ܛܦ݂ܳܣܽܘ ܝܰܬ݂ܺܝܪ ܡܶܢ ܕ݂ܠܰܒ݁ܢܰܝܢܳܫܳܐ:
Act 5:30 ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܐܰܩܺܝܡ ܠܝܶܫܽܘܥ ܐܰܝܢܳܐ ܕ݂ܰܐܢ̄ܬ݂ܽܘܢ ܩܛܰܠܬ݂ܽܘܢ ܟ݂ܰܕ݁ ܬ݂ܠܰܝܬ݂ܽܘܢܳܝܗ̄ܝ ܥܰܠ ܩܰܝܣܳܐ:
Act 5:31 ܠܶܗ ܠܗܳܢܳܐ ܐܰܩܺܝܡ ܐܰܠܳܗܳܐ ܪܺܫܳܐ ܘܡܰܚܝܳܢܳܐ ܘܰܐܪܺܝܡܶܗ ܒ݂ܝܰܡܺܝܢܶܗ ܐܰܝܟ݁ ܕ݂ܢܶܬ݂ܶܠ ܬ݂ܝܳܒ݂ܽܘܬܳ݁ܐ ܘܫܽܘܒ݁ܩܳܢ ܚܛܳܗܶܐ ܠܺܐܝܣܪܳܝܶܠ:
Act 5:32 ܘܰܚܢܰܢ ܣܳܗܕ݂ܶܐ ܚ̄ܢܰܢ ܕ݂ܡܶܠܶܐ ܗܳܠܶܝܢ ܘܪܽܘܚܳܐ ܕ݂ܩܽܘܕ݁ܫܳܐ ܗܰܘ ܕ݂ܝܰܗ̄ܒ݁ ܐܰܠܳܗܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܒ݂ܶܗ: ܣ
Act 5:33 ܘܟܰ݁ܕ݁ ܫܡܰܥܘ ܗ̄ܘܰܘ ܗܳܠܶܝܢ ܡܶܠܶܐ ܡܶܬ݁ܓ݂ܰܘܙܠܺܝܢ ܗ̄ܘܰܘ ܒ݂ܪܽܘܓ݁ܙܳܐ ܘܡܶܬ݁ܚܰܫܒܺ݁ܝܢ ܗ̄ܘܰܘ ܠܡܶܩܛܰܠ ܐܶܢܽܘܢ:
Act 5:34 ܘܩܳܡ ܗ̄ܘܳܐ ܚܰܕ݁ ܡܶܢ ܦ݂ܪܺܝܫܶܐ ܕ݂ܰܫܡܶܗ ܗܘܳܐ ܓ݂ܰܡܰܠܺܝܐܝܶܠ ܡܰܠܶܦ݁ ܢܳܡܽܘܣܳܐ ܘܰܡܝܰܩܰܪ ܡܶܢ ܟ݂ܽܠܶܗ ܥܰܡܳܐ ܘܰܦ݁ܩܰܕ݁ ܕ݂ܢܰܦ݂ܩܽܘܢ ܐܶܢܽܘܢ ܠܰܫܠܺܝܚܶܐ ܠܒܰ݁ܪ ܥܶܕ݂ܳܢܳܐ ܙܥܽܘܪܳܐ:
Act 5:35 ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܘܰܚܙܰܘ ܡܳܢܳܐ ܘܳܠܶܐ ܠܟܽ݁ܘܢ ܠܡܶܥܒ݂ܰܕ݁ ܥܰܠ ܗܳܠܶܝܢ ܐ̄ܢܳܫܳܐ:
Act 5:36 ܡܶܢ ܩܕܳ݁ܡ ܓ݂ܶܝܪ ܗܳܢܳܐ ܙܰܒ݁ܢܳܐ ܩܳܡ ܗ̄ܘܳܐ ܬ݂ܳܘܕܰ݁ܐ ܘܶܐܡܰܪ ܥܰܠ ܢܰܦ݁ܫܶܗ ܕ݂ܡܶܕ݂ܶܡ ܗܽ̄ܘ ܪܰܒ݁ ܘܶܐܙܰܠܘ ܒ݂ܳܬ݁ܪܶܗ ܐܰܝܟ݁ ܐܰܪܒ݂ܰܥܡܳܐܐ ܓ݂ܰܒ݁ܪܺܝܢ ܘܗܽܘ ܐܶܬ݁ܩܛܶܠ ܘܰܐܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܐܶܬ݁ܒ݂ܰܕ݂ܰܪܘ ܘܰܗܘܰܘ ܐܰܝܟ݁ ܠܳܐ ܡܶܕ݂ܶܡ:
Act 5:37 ܘܩܳܡ ܡܶܢ-ܒ݂ܳܬ݁ܪܶܗ ܝܺܗܽܘܕܳ݁ܐ ܓ݂ܠܺܝܠܳܝܳܐ ܒ݂ܝܰܘܡܳܬܳ݁ܐ ܕ݂ܡܶܬ݁ܟ݂ܰܬ݁ܒ݂ܺܝܢ ܗ̄ܘܰܘ ܐ̄ܢܳܫܳܐ ܒ݂ܰܟ݁ܣܶܦ݁ ܪܺܫܳܐ ܘܰܐܣܛܺܝ ܥܰܡܳܐ ܣܰܓ݂ܺܝܳܐܐ ܒ݂ܳܬ݁ܪܶܗ ܘܗܽܘ ܡܺܝܬ݁ ܘܟܽ݁ܠܗܽܘܢ ܐܰܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܐܶܬ݁ܒ݂ܰܕ݂ܰܪܘ:
Act 5:38 ܘܗܳܫܳܐ ܐܳܡܰܪ ܐ̄ܢܳܐ ܠܟܽ݁ܘܢ ܦ݂ܪܽܘܩܘ ܠܟܽ݁ܘܢ ܡܶܢ ܗܳܠܶܝܢ ܐ̄ܢܳܫܳܐ ܘܰܫܒܽ݁ܘܩܘ ܠܗܽܘܢ ܕ݂ܶܐܢ ܗܽ̄ܘ ܕ݂ܡܶܢ ܒ݂ܢܰܝܢܳܫܳܐ ܐܺܝܬܶ݁ܝܗ ܗܳܕܶ݁ܐ ܡܰܚܫܰܒ݁ܬ݂ܳܐ ܘܗܳܢܳܐ ܥܒܳ݁ܕܳ݁ܐ ܡܶܫܬ݂ܪܶܝܢ ܘܥܳܒ݁ܪܺܝܢ:
Act 5:39 ܐܶܢ ܕ݂ܶܝܢ ܡܶܢ ܐܰܠܳܗܳܐ ܗ̄ܘ ܠܳܐ ܡܳܛܝܳܐ ܒ݂ܺܐܝܕܰ݁ܝܟ݂ܽܘܢ ܕ݂ܰܬ݁ܒܰ݁ܛܠܽܘܢܳܝܗ̄ܝ ܕ݂ܰܠܡܳܐ ܬ݂ܶܫܬ݂ܰܟ݁ܚܽܘܢ ܠܟܽ݁ܘܢ ܕ݂ܠܽܘܩܒܰ݁ܠ ܐܰܠܳܗܳܐ ܩܳܝܡܺܝܢ ܐܢ̄ܬ݂ܽܘܢ:
Act 5:41 ܘܰܢܦܰ݁ܩܘ ܡܶܢ ܩܕܳ݁ܡܰܝܗܽܘܢ ܟ݂ܰܕ݁ ܚܳܕܶ݁ܝܢ ܕ݂ܰܫܘܰܘ ܗ̄ܘܰܘ ܡܶܛܽܠ ܫܡܳܐ ܕ݂ܢܶܨܛܰܥܪܽܘܢ:
Act 5:42 ܘܠܳܐ ܫܳܠܶܝܢ ܗ̄ܘܰܘ ܟ݂ܽܠܝܽܘܡ ܠܡܰܠܳܦܽ݁ܘ ܒ݂ܗܰܝܟ݂ܠܳܐ ܘܰܒ݁ܒܰ݁ܝܬ݂ܳܐ ܘܠܰܡܣܰܒ݂ܳܪܽܘ ܥܰܠ ܡܳܪܰܢ ܝܶܫܽܘܥ ܡܫܺܝܚܳܐ: ܣ
Act 6:1 ܘܰܒ݁ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܟ݂ܰܕ݁ ܣܓܺ݁ܝܘ ܬ݂ܰܠܡܺܝܕܶ݁ܐ ܪܰܛܶܢܘ ܗ̄ܘܰܘ ܝܰܘܢܳܝܶܐ ܬ݂ܰܠܡܺܝܕܶ݁ܐ ܥܰܠ ܥܶܒ݁ܪܳܝܶܐ ܕ݂ܡܶܬ݁ܒ݂ܰܣܝܳܢ ܗ̄ܘܰܝ ܐܰܪܡܠܳܬ݁ܗܽܘܢ ܒ݂ܬܶ݁ܫܡܶܫܬ݂ܳܐ ܕ݂ܟܽ݁ܠܝܽܘܡ:
Act 6:2 ܘܰܩܪܰܘ ܬ݂ܪܶܥܣܰܪ ܫܠܺܝܚܶܐ ܠܟܽ݁ܠܶܗ ܟ݂ܶܢܫܳܐ ܕ݂ܬܰ݁ܠܡܺܝܕܶ݁ܐ ܘܶܐܡܰܪܘ ܠܗܽܘܢ ܠܳܐ ܫܰܦ݂ܺܝܪ ܕ݂ܢܶܫܒ݂ܽܘܩ ܡܶܠܬܳ݁ܐ ܕ݂ܰܐܠܳܗܳܐ ܘܰܢܫܰܡܶܫ ܦ݂ܳܬܽ݁ܘܪܶܐ:
Act 6:3 ܒ݂ܨܰܘ ܗܳܟܺ݁ܝܠ ܐܰܚܰܝ ܘܰܓ݁ܒܰ݁ܘ ܫܰܒ݁ܥܳܐ ܓ݂ܰܒ݁ܪܺܝܢ ܡܶܢܟܽ݁ܘܢ ܕ݂ܺܐܝܬ݁ ܥܠܰܝܗܽܘܢ ܣܳܗܕ݂ܽܘܬܳ݁ܐ ܘܰܡܠܶܝܢ ܪܽܘܚܶܗ ܕ݂ܡܳܪܝܳܐ ܘܚܶܟ݁ܡܬܳ݁ܐ ܘܰܢܩܺܝܡ ܐܶܢܽܘܢ ܥܰܠ ܗܳܕܶ݁ܐ ܨܒܽ݁ܘܬܳ݁ܐ:
Act 6:4 ܘܰܚܢܰܢ ܢܶܗܘܶܐ ܐܰܡܺܝܢܺܝܢ ܒ݂ܰܨܠܽܘܬܳ݁ܐ ܘܰܒ݁ܬܶ݁ܫܡܶܫܬ݂ܳܐ ܕ݂ܡܶܠܬܳ݁ܐ:
Act 6:5 ܘܫܶܦ݁ܪܰܬ݁ ܗܳܕܶ݁ܐ ܡܶܠܬܳ݁ܐ ܩܕܳ݁ܡ ܟ݂ܽܠܶܗ ܥܰܡܳܐ ܘܰܓ݁ܒܰ݁ܘ ܠܶܐܣܛܶܦܰ݁ܢܳܘܣ ܓ݂ܰܒ݁ܪܳܐ ܕ݂ܰܡܠܶܐ ܗ̄ܘܳܐ ܗܰܝܡܳܢܽܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ ܘܰܠܦܺ݁ܝܠܺܝܦ݂ܳܘܣ ܘܠܰܦ݂ܪܳܟܳ݁ܪܳܘܣ ܘܰܠܢܺܝܩܰܢܳܘܪ ܘܰܠܛܺܝܡܳܘܢ ܘܰܠܦ݂ܰܪܡܶܢܰܐ ܘܰܠܢܺܝܩܳܠܰܐܘܳܣ ܓ݂ܺܝܽܘܪܳܐ ܐܰܢܛܺܝܳܘܟܳ݁ܝܳܐ:
Act 6:6 ܗܳܠܶܝܢ ܩܳܡܘ ܩܕܳ݁ܡܰܝܗܽܘܢ ܕ݂ܰܫܠܺܝܚܶܐ ܘܟܰ݁ܕ݁ ܨܰܠܺܝܘ ܣܳܡܘ ܥܠܰܝܗܽܘܢ ܐܺܝܕܳ݁ܐ:
Act 6:7 ܘܡܶܠܬܶ݁ܗ ܕ݂ܰܐܠܳܗܳܐ ܪܳܒ݁ܝܳܐ ܗ̄ܘܳܬ݁ ܘܣܳܓܶ݁ܐ ܗ̄ܘܳܐ ܡܶܢܝܳܢܳܐ ܕ݂ܬܰ݁ܠܡܺܝܕܶ݁ܐ ܒ݂ܽܐܘܪܺܫܠܶܡ ܛܳܒ݁ ܘܥܰܡܳܐ ܣܰܓ݂ܺܝܳܐܐ ܡܶܢ ܝܺܗܽܘܕܳ݁ܝܶܐ ܡܶܫܬ݂ܡܰܥ ܗ̄ܘܳܐ ܠܗܰܝܡܳܢܽܘܬܳ݁ܐ: ܣ
Act 6:8 ܐܶܣܛܶܦܰ݁ܢܳܘܣ ܕ݂ܶܝܢ ܡܠܶܐ ܗ̄ܘܳܐ ܛܰܝܒ݂ܽܘܬܳ݁ܐ ܘܚܰܝܠܳܐ ܘܥܳܒܶ݁ܕ݁ ܗ̄ܘܳܐ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܒ݂ܥܰܡܳܐ:
Act 6:9 ܘܩܳܡܘ ܗ̄ܘܰܘ ܐ̄ܢܳܫܳܐ ܡܶܢ ܟ݂ܢܽܘܫܬ݂ܳܐ ܕ݂ܡܶܬ݁ܩܰܪܝܳܐ ܕ݂ܠܺܝܒܶ݁ܪܛܺܝܢܽܘ ܘܩܽܘܪܺܝܢܳܝܶܐ ܘܰܐܠܶܟ݂ܣܰܢܕ݂ܪܳܝܶܐ ܘܰܕ݁ܡܶܢ ܩܺܝܠܺܝܩܺܝܰܐ ܘܡܶܢ ܐܰܣܺܝܰܐ ܘܕܳ݁ܪܫܺܝܢ ܗ̄ܘܰܘ ܥܰܡ ܐܶܣܛܶܦܰ݁ܢܳܘܣ:
Act 6:10 ܘܠܳܐ ܡܶܫܟ݂ܚܺܝܢ ܗ̄ܘܰܘ ܠܰܡܩܳܡ ܠܽܘܩܒܰ݁ܠ ܚܶܟ݁ܡܬܳ݁ܐ ܘܪܽܘܚܳܐ ܕ݂ܰܡܡܰܠܠܳܐ ܗ̄ܘܳܬ݁ ܒ݂ܶܗ:
Act 6:11 ܗܳܝܕ݂ܶܝܢ ܫܰܕ݂ܰܪܘ ܠܓܰ݁ܒ݁ܪܶܐ ܘܰܐܠܶܦ݁ܘ ܐܶܢܽܘܢ ܕ݂ܢܺܐܡܪܽܘܢ ܕ݂ܰܚܢܰܢ ܫܡܰܥܢܳܝܗ̄ܝ ܕ݂ܶܐܡܰܪ ܡܶܠܶܐ ܕ݂ܓܽ݁ܘܕ݂ܳܦܳ݁ܐ ܥܰܠ ܡܽܘܫܶܐ ܘܥܰܠ ܐܰܠܳܗܳܐ:
Act 6:12 ܘܰܫܓܰ݁ܫܘ ܠܥܰܡܳܐ ܘܰܠܩܰܫܺܝܫܶܐ ܘܰܠܣܳܦ݁ܪܶܐ ܘܶܐܬܰ݁ܘ ܘܩܳܡܘ ܥܠܰܘܗ̄ܝ ܘܰܚܛܰܦ݁ܘ ܐܰܝܬ݂ܝܽܘܗ̄ܝ ܠܡܶܨܥܰܬ݁ ܟ݂ܶܢܫܳܐ:
Act 6:13 ܘܰܐܩܺܝܡܘ ܣܳܗܕ݂ܶܐ ܕ݂ܰܓ݂ܳܠܶܐ ܕ݂ܳܐܡܪܺܝܢ ܗܳܢܳܐ ܓ݂ܰܒ݁ܪܳܐ ܠܳܐ ܫܳܠܶܐ ܠܰܡܡܰܠܳܠܽܘ ܡܶܠܶܐ ܠܽܘܩܒܰ݁ܠ ܢܳܡܽܘܣܳܐ ܘܥܰܠ ܐܰܬ݁ܪܳܐ ܗܳܢܳܐ ܩܰܕ݂ܺܝܫܳܐ:
Act 6:14 ܚܢܰܢ ܓ݂ܶܝܪ ܫܡܰܥܢܳܝܗ̄ܝ ܕ݂ܶܐܡܰܪ ܕ݂ܝܶܫܽܘܥ ܗܳܢܳܐ ܢܳܨܪܳܝܳܐ ܗܽܘ ܢܶܫܪܶܝܘܗ̄ܝ ܠܰܐܬ݁ܪܳܐ ܗܳܢܳܐ ܘܰܢܚܰܠܶܦ݁ ܥܝܳܕܶ݁ܐ ܕ݂ܰܐܫܠܶܡ ܠܟܽ݁ܘܢ ܡܽܘܫܶܐ:
Act 6:15 ܘܚܳܪܘ ܒ݂ܶܗ ܟ݂ܽܠܗܽܘܢ ܗܳܢܽܘܢ ܕ݂ܝܳܬ݁ܒ݂ܺܝܢ ܗ̄ܘܰܘ ܒ݂ܰܟ݁ܢܽܘܫܬ݂ܳܐ ܘܰܚܙܰܘ ܦ݂ܰܪܨܽܘܦ݂ܶܗ ܐܰܝܟ݁ ܦ݂ܰܪܨܽܘܦ݂ܳܐ ܕ݂ܡܰܠܰܐܟܳ݁ܐ:
Act 7:1 ܘܫܰܐܠܶܗ ܪܰܒ݂-ܟ݂ܳܗܢܶܐ ܕ݂ܶܐܢ ܗ̄ܘ ܕ݂ܗܳܠܶܝܢ ܗܳܟܰ݁ܢܳܐ ܐܶܢܶܝܢ:
Act 7:2 ܗܽܘ ܕ݂ܶܝܢ ܐܶܡܰܪ ܓ݂ܰܒ݁ܪܶܐ ܐܰܚܰܝܢ ܘܰܐܒܳ݁ܗܳܬܰ݁ܢ ܫܡܰܥܘ ܐܰܠܳܗܳܐ ܕ݂ܬܶ݁ܫܒ݂ܽܘܚܬ݂ܳܐ ܐܶܬ݁ܚܙܺܝ ܠܰܐܒܽ݁ܘܢ ܐܰܒ݁ܪܳܗܳܡ ܟ݂ܰܕ݁ ܐܺܝܬܰ݁ܘܗ̄ܝ ܗ̄ܘܳܐ ܒ݂ܶܝܬ݁-ܢܰܗܪܺܝܢ ܥܰܕ݁ ܠܳܐ ܢܺܐܬܶ݁ܐ ܢܶܥܡܰܪ ܒ݂ܚܳܪܳܢ:
Act 7:3 ܘܶܐܡܰܪ ܗ̄ܘܳܐ ܠܶܗ ܕ݂ܦܽ݁ܘܩ ܡܶܢ ܐܰܪܥܳܟ݁ ܘܡܶܢ ܠܘܳܬ݁ ܒ݂ܢܰܝ ܛܽܘܗܡܳܟ݁ ܘܬܳ݁ܐ ܠܰܐܪܥܳܐ ܐܰܝܕܳ݁ܐ ܕ݂ܶܐܚܰܘܶܝܟ݁:
Act 7:4 ܘܗܳܝܕ݂ܶܝܢ ܢܦܰ݁ܩ ܐܰܒ݁ܪܳܗܳܡ ܡܶܢ ܐܰܪܥܳܐ ܕ݂ܟܰ݁ܠܕܳ݁ܝܶܐ ܘܶܐܬܳ݁ܐ ܥܡܰܪ ܒ݂ܚܳܪܳܢ ܘܡܶܢ ܬ݂ܰܡܳܢ ܟ݂ܰܕ݁ ܡܺܝܬ݁ ܐܰܒܽ݁ܘܗ̄ܝ ܫܰܢܝܶܗ ܐܰܠܳܗܳܐ ܠܰܐܪܥܳܐ ܗܳܕܶ݁ܐ ܕ݂ܒܳ݁ܗ ܥܳܡܪܺܝܢ ܐܢ̄ܬ݂ܽܘܢ ܝܰܘܡܳܢܳܐ:
Act 7:5 ܘܠܳܐ ܝܰܗ̄ܒ݁ ܠܶܗ ܝܳܪܬ݂ܽܘܬܳ݁ܐ ܒ݂ܳܗ ܐܳܦ݁ ܠܳܐ ܕ݂ܽܘܪܟ݂ܬܳ݁ܐ ܕ݂ܪܶܓ݁ܠܳܐ ܘܶܐܫܬ݂ܰܘܕ݂ܺܝ ܗ̄ܘܳܐ ܕ݂ܢܶܬ݂ܠܺܝܗ ܠܶܗ ܐܰܝܟ݁ ܕ݂ܰܠܡܺܐܪܬܳ݁ܗ ܠܶܗ ܘܰܠܙܰܪܥܶܗ ܟ݂ܰܕ݁ ܠܰܝܬ݂ ܗ̄ܘܳܐ ܠܶܗ ܒ݂ܪܳܐ:
Act 7:6 ܘܡܰܠܶܠ ܗ̄ܘܳܐ ܥܰܡܶܗ ܐܰܠܳܗܳܐ ܟ݂ܰܕ݁ ܐܳܡܰܪ ܠܶܗ ܕ݂ܢܶܗܘܶܐ ܙܰܪܥܳܟ݁ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܢܽܘܟ݁ܪܳܝܬ݂ܳܐ ܘܰܢܫܰܥܒ݂ܕܽ݁ܘܢܳܝܗ̄ܝ ܘܢܰܒܶ݁ܐܫܽܘܢ ܠܶܗ ܐܰܪܒ݂ܰܥܡܳܐܐ ܫܢܺܝܢ:
Act 7:7 ܘܰܠܥܰܡܳܐ ܕ݂ܢܶܦ݁ܠܚܽܘܢ ܥܰܒ݁ܕ݂ܽܘܬܳ݁ܐ ܐܶܕ݂ܽܘܢܺܝܘܗ̄ܝ ܐܶܢܳܐ ܐܳܡܰܪ ܐܰܠܳܗܳܐ ܘܡܶܢ-ܒ݂ܳܬܰ݁ܪ ܗܳܠܶܝܢ ܢܶܦ݂ܩܽܘܢ ܘܢܶܦ݁ܠܚܽܘܢ ܠܺܝ ܒ݂ܰܐܬ݁ܪܳܐ ܗܳܢܳܐ:
Act 7:8 ܘܝܰܗ̄ܒ݁ ܠܶܗ ܕ݂ܺܝܰܬܺ݁ܩܺܐ ܕ݂ܰܓ݁ܙܽܘܪܬ݂ܳܐ ܘܗܳܝܕ݂ܶܝܢ ܐܰܘܠܶܕ݁ ܠܺܐܝܣܚܳܩ ܘܓܰ݁ܙܪܶܗ ܒ݂ܝܰܘܡܳܐ ܬ݂ܡܺܝܢܳܝܳܐ ܘܺܐܝܣܚܳܩ ܐܰܘܠܶܕ݁ ܠܝܰܥܩܽܘܒ݁ ܘܝܰܥܩܽܘܒ݁ ܐܰܘܠܶܕ݁ ܠܰܬ݁ܪܶܥܣܰܪ ܐܰܒܳ݁ܗܳܬܰ݁ܢ:
Act 7:9 ܘܗܶܢܽܘܢ ܐܰܒܳ݁ܗܳܬܰ݁ܢ ܛܰܢܘ ܒ݂ܝܰܘܣܶܦ݁ ܘܙܰܒ݂ܢܽܘܗ̄ܝ ܠܡܶܨܪܶܝܢ ܘܰܐܠܳܗܳܐ ܥܰܡܶܗ ܗܘܳܐ:
Act 7:10 ܘܦܰ݁ܪܩܶܗ ܗ̄ܘܳܐ ܡܶܢ ܟ݂ܽܠܗܽܘܢ ܐܽܘܠܨܳܢܰܘܗ̄ܝ ܘܝܰܗ̄ܒ݁ ܠܶܗ ܛܰܝܒ݂ܽܘܬܳ݁ܐ ܘܚܶܟ݁ܡܬܳ݁ܐ ܩܕܳ݁ܡ ܦ݂ܶܪܥܽܘܢ ܡܰܠܟ݂ܳܐ ܕ݂ܡܶܨܪܶܝܢ ܘܰܐܩܺܝܡܶܗ ܪܺܫܳܐ ܥܰܠ ܡܶܨܪܶܝܢ ܘܥܰܠ ܒ݂ܰܝܬ݂ܶܗ ܟ݂ܽܠܶܗ ܣ݂ ܣ݂:
Act 7:11 ܘܰܗܘܳܐ ܟ݂ܰܦ݁ܢܳܐ ܘܽܐܘܠܨܳܢܳܐ ܪܰܒ݂ܳܐ ܒ݂ܟܽ݁ܠܳܗ ܡܶܨܪܶܝܢ ܘܒܰ݁ܐܪܥܳܐ ܕ݂ܰܟ݁ܢܰܥܢ ܘܠܰܝܬ݂ ܗ̄ܘܳܐ ܠܗܽܘܢ ܠܡܶܣܒ݂ܰܥ ܠܰܐܒܳ݁ܗܳܬܰ݁ܢ:
Act 7:12 ܘܟܰ݁ܕ݁ ܫܡܰܥ ܝܰܥܩܽܘܒ݁ ܕ݂ܺܐܝܬ݁ ܥܒܽ݁ܘܪܳܐ ܒ݂ܡܶܨܪܶܝܢ ܫܰܕ݂ܰܪ ܗ̄ܘܳܐ ܠܰܐܒܳ݁ܗܳܬܰ݁ܢ ܠܽܘܩܕܰ݁ܡ:
Act 7:13 ܘܟܰ݁ܕ݁ ܐܶܙܰܠܘ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܐܰܘܕ݂ܰܥ ܝܰܘܣܶܦ݁ ܢܰܦ݁ܫܶܗ ܠܰܐܚܰܘܗ̄ܝ ܘܶܐܬܺ݁ܝܕܰ݁ܥ ܠܦܶ݁ܪܥܽܘܢ ܛܽܘܗܡܶܗ ܕ݂ܝܰܘܣܶܦ݁:
Act 7:14 ܘܫܰܕ݂ܰܪ ܗ̄ܘܳܐ ܝܰܘܣܶܦ݁ ܘܰܐܝܬ݂ܝܶܗ ܠܰܐܒܽ݁ܘܗ̄ܝ ܝܰܥܩܽܘܒ݁ ܘܰܠܟܽ݁ܠܶܗ ܛܽܘܗܡܶܗ ܘܗܳܘܶܝܢ ܗ̄ܘܰܘ ܒ݂ܡܶܢܝܳܢܳܐ ܫܰܒ݁ܥܺܝܢ ܘܚܰܡܶܫ ܢܰܦ݁ܫܳܢ:
Act 7:15 ܘܰܢܚܶܬ݁ ܝܰܥܩܽܘܒ݁ ܠܡܶܨܪܶܝܢ ܘܡܺܝܬ݁ ܬ݂ܰܡܳܢ ܗܽܘ ܘܰܐܒܳ݁ܗܳܬܰ݁ܢ:
Act 7:16 ܘܶܐܫܬ݂ܰܢܺܝ ܠܰܫܟܺ݁ܝܡ ܘܶܐܬ݂ܬ݂ܣܺܝܡ ܒ݂ܩܰܒ݁ܪܳܐ ܕ݂ܰܙܒܰ݁ܢ ܗ̄ܘܳܐ ܐܰܒ݁ܪܳܗܳܡ ܒ݂ܟܶ݁ܣܦ݂ܳܐ ܡܶܢ ܒ݂ܢܰܝ ܚܡܽܘܪ:
Act 7:17 ܘܟܰ݁ܕ݁ ܡܰܛܺܝ ܗ̄ܘܳܐ ܙܰܒ݁ܢܳܐ ܕ݂ܡܶܕ݂ܶܡ ܕ݂ܶܐܫܬ݂ܰܘܕ݂ܺܝ ܗ̄ܘܳܐ ܒ݂ܡܰܘܡܳܬܳ݁ܐ ܐܰܠܳܗܳܐ ܠܰܐܒ݁ܪܳܗܳܡ ܣܓܺ݁ܝ ܗ̄ܘܳܐ ܥܰܡܳܐ ܘܰܬ݁ܩܶܦ݁ ܒ݂ܡܶܨܪܶܝܢ:
Act 7:18 ܥܕܰ݁ܡܳܐ ܕ݂ܩܳܡ ܡܰܠܟ݂ܳܐ ܐ̄ܚܪܺܢܳܐ ܥܰܠ ܡܶܨܪܶܝܢ ܐܰܝܢܳܐ ܕ݂ܠܳܐ ܝܳܕܰ݁ܥ ܗ̄ܘܳܐ ܠܶܗ ܠܝܰܘܣܶܦ݁:
Act 7:19 ܘܶܐܨܛܰܢܰܥ ܥܰܠ ܛܽܘܗܡܰܢ ܘܰܐܒܶ݁ܐܫ ܠܰܐܒܳ݁ܗܳܬܰ݁ܢ ܘܰܦ݁ܩܰܕ݁ ܕ݂ܢܶܗܘܽܘܢ ܡܶܫܬ݂ܕܶ݁ܝܢ ܝܰܠܽܘܕܰ݁ܝܗܽܘܢ ܕ݂ܠܳܐ ܢܺܚܽܘܢ:
Act 7:20 ܒ݂ܶܗ ܒ݂ܙܰܒ݁ܢܳܐ ܗܰܘ ܐܶܬܺ݁ܝܠܶܕ݁ ܡܽܘܫܶܐ ܘܰܪܚܺܝܡ ܗ̄ܘܳܐ ܠܰܐܠܳܗܳܐ ܘܶܐܬ݁ܪܰܒ݂ܺܝ ܝܰܪܚܶܐ ܬ݂ܠܳܬܳ݁ܐ ܒ݂ܶܝܬ݁ ܐܰܒܽ݁ܘܗ̄ܝ:
Act 7:21 ܘܟܰ݁ܕ݁ ܐܶܫܬ݂ܕܺ݁ܝ ܡܶܢ ܐܶܡܶܗ ܐܶܫܟ݂ܰܚܬܶ݁ܗ ܒ݂ܰܪ̄ܬ݁ ܦ݂ܶܪܥܽܘܢ ܘܪܰܒ݂ܝܰܬܶ݁ܗ ܠܳܗ ܠܰܒ݁ܪܳܐ:
Act 7:22 ܘܶܐܬ݁ܪܕܺ݁ܝ ܡܽܘܫܶܐ ܒ݂ܟܽ݁ܠܳܗ ܚܶܟ݁ܡܬܳ݁ܐ ܕ݂ܡܶܨܪܳܝܶܐ ܘܰܥܬܺ݁ܝܕ݁ ܗ̄ܘܳܐ ܒ݂ܡܶܠܰܘܗ̄ܝ ܘܳܐܦ݁ ܒ݂ܰܥܒܳ݁ܕܰ݁ܘܗ̄ܝ:
Act 7:23 ܘܟܰ݁ܕ݁ ܗܘܳܐ ܒ݂ܰܪ ܐܰܪܒ݂ܥܺܝܢ ܫܢܺܝܢ ܣܠܶܩ ܗ̄ܘܳܐ ܥܰܠ ܠܶܒ݂ܶܗ ܕ݂ܢܶܣܥܽܘܪ ܠܰܐܚܰܘܗ̄ܝ ܒ݂ܢܰܝ ܐܺܝܣܪܳܝܶܠ:
Act 7:24 ܘܰܚܙܳܐ ܠܚܰܕ݁ ܡܶܢ ܒ݂ܢܰܝ ܫܰܪܒ݂ܬܶ݁ܗ ܕ݂ܡܶܬ݂ܕ݂ܒܰ݁ܪ ܒ݂ܰܩܛܺܝܪܳܐ ܘܬܰ݁ܒ݁ܥܶܗ ܘܰܥܒܰ݁ܕ݁ ܠܶܗ ܕ݂ܺܝܢܳܐ ܘܩܰܛܠܶܗ ܠܡܶܨܪܳܝܳܐ ܗܰܘ ܕ݂ܡܰܣܟ݂ܶܠ ܗ̄ܘܳܐ ܒ݂ܶܗ:
Act 7:25 ܘܰܣܒܰ݁ܪ ܕ݂ܡܶܣܬ݂ܰܟ݂ܠܺܝܢ ܐܰܚܰܘܗ̄ܝ ܒ݂ܢܰܝ ܐܺܝܣܪܳܝܶܠ ܕ݂ܰܐܠܳܗܳܐ ܒ݂ܺܐܝܕܶ݁ܗ ܝܳܗܶܒ݁ ܠܗܽܘܢ ܦ݂ܽܘܪܩܳܢܳܐ ܘܠܳܐ ܐܶܣܬ݂ܰܟ݂ܰܠܘ:
Act 7:26 ܘܰܠܝܰܘܡܳܐ ܐ̄ܚܪܺܢܳܐ ܐܶܬ݁ܚܙܺܝ ܠܗܽܘܢ ܟ݂ܰܕ݁ ܢܳܨܶܝܢ ܗܶܢܽܘܢ ܚܰܕ݁ ܥܰܡ ܚܰܕ݁ ܘܰܡܦ݂ܺܝܣ ܗ̄ܘܳܐ ܠܗܽܘܢ ܕ݂ܢܶܫܬ݂ܰܝܢܽܘܢ ܟ݂ܰܕ݁ ܐܳܡܰܪ ܓ݂ܰܒ݁ܪܶܐ ܐܰܚܶܐ ܐܰܢ̄ܬ݂ܽܘܢ ܡܶܛܽܠ ܡܳܢܳܐ ܡܰܣܟ݂ܠܺܝܢ ܐܢ̄ܬ݂ܽܘܢ ܚܰܕ݁ ܒ݂ܚܰܕ݁:
Act 7:27 ܗܰܘ ܕ݂ܶܝܢ ܕ݂ܡܰܣܟ݂ܶܠ ܗ̄ܘܳܐ ܒ݂ܚܰܒ݁ܪܶܗ ܕ݂ܰܚܩܶܗ ܡܶܢ ܠܘܳܬܶ݁ܗ ܘܶܐܡܰܪ ܠܶܗ ܡܰܢܽܘ ܐܰܩܺܝܡܳܟ݁ ܥܠܰܝܢ ܪܺܫܳܐ ܘܕܰ݁ܝܳܢܳܐ:
Act 7:28 ܕ݂ܰܠܡܳܐ ܠܡܶܩܛܠܰܢܝ ܒ݂ܳܥܶܐ ܐܰܢ̄ܬ݂ ܐܰܝܟ݁ ܕ݂ܰܩܛܰܠܬ݂ ܐܶܬ݁ܡܳܠܝ ܠܡܶܨܪܳܝܳܐ:
Act 7:29 ܘܰܥܪܰܩ ܡܽܘܫܶܐ ܒ݂ܡܶܠܬܳ݁ܐ ܗܳܕܶ݁ܐ ܘܰܗܘܳܐ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܕ݂ܡܶܕ݁ܝܰܢ ܘܰܗܘܰܘ ܠܶܗ ܬ݂ܪܶܝܢ ܒ݂ܢܺܝܢ:
Act 7:30 ܘܟܰ݁ܕ݁ ܡܠܰܝ ܠܶܗ ܬ݂ܰܡܳܢ ܐܰܪܒ݂ܥܺܝܢ ܫܢܺܝܢ ܐܶܬ݁ܚܙܺܝ ܠܶܗ ܒ݂ܡܰܕ݁ܒ݂ܪܳܐ ܕ݂ܛܽܘܪ ܣܺܝܢܰܝ ܡܰܠܰܐܟܶ݁ܗ ܕ݂ܡܳܪܝܳܐ ܒ݂ܢܽܘܪܳܐ ܕ݂ܝܳܩܕ݂ܳܐ ܒ݂ܣܰܢܝܳܐ:
Act 7:31 ܘܟܰ݁ܕ݁ ܚܙܳܐ ܡܽܘܫܶܐ ܐܶܬ݂ܕ݂ܰܡܰܪ ܒ݂ܚܶܙܘܳܐ ܘܟܰ݁ܕ݁ ܐܶܬ݁ܩܰܪܰܒ݁ ܕ݂ܢܶܚܙܶܐ ܐܶܡܰܪ ܠܶܗ ܡܳܪܝܳܐ ܒ݂ܩܳܠܳܐ:
Act 7:32 ܐܶܢܳܐ ܐ̄ܢܳܐ ܐܰܠܳܗܳܐ ܕ݂ܰܐܒܳ݁ܗܰܝܟְ݂ ܐܰܠܳܗܶܗ ܕ݂ܰܐܒ݁ܪܳܗܳܡ ܘܕܺ݁ܐܝܣܚܳܩ ܘܰܕ݁ܝܰܥܩܽܘܒ݁ ܘܟܰ݁ܕ݁ ܪܰܬ݂ܺܝܬ݁ ܗ̄ܘܳܐ ܡܽܘܫܶܐ ܠܳܐ ܡܰܡܪܰܚ ܗ̄ܘܳܐ ܕ݂ܰܢܚܽܘܪ ܒ݂ܚܶܙܘܳܐ:
Act 7:33 ܘܶܐܡܰܪ ܠܶܗ ܡܳܪܝܳܐ ܫܪܺܝ ܡܣܳܢܰܝܟְ݂ ܡܶܢ ܪܶܓ݁ܠܰܝܟְ݂ ܐܰܪܥܳܐ ܓ݂ܶܝܪ ܕ݂ܩܳܐܶܡ ܐܰܢ̄ܬ݂ ܒ݂ܳܗ ܩܰܕ݂ܺܝܫܳܐ ܗ̄ܝ:
Act 7:34 ܡܶܚܙܳܐ ܚܙܺܝܬ݁ ܐܽܘܠܨܳܢܶܗ ܕ݂ܥܰܡܝ ܕ݂ܰܒ݁ܡܶܨܪܶܝܢ ܘܬܶ݁ܢܚܳܬܶ݁ܗ ܫܶܡܥܶܬ݁ ܘܢܶܚܬ݂ܶܬ݁ ܕ݂ܶܐܦ݁ܪܽܘܩ ܐܶܢܽܘܢ ܘܗܳܫܳܐ ܬ݂ܳܐ ܐܶܫܰܕ݂ܪܳܟ݁ ܠܡܶܨܪܶܝܢ:
Act 7:35 ܠܗܳܢܳܐ ܡܽܘܫܶܐ ܕ݂ܰܟ݁ܦܰ݁ܪܘ ܒ݂ܶܗ ܟ݂ܰܕ݁ ܐܳܡܪܺܝܢ ܕ݂ܡܰܢܽܘ ܐܰܩܺܝܡܳܟ݁ ܥܠܰܝܢ ܪܺܫܳܐ ܘܕܰ݁ܝܳܢܳܐ ܠܶܗ ܠܗܳܢܳܐ ܐܰܠܳܗܳܐ ܪܺܫܳܐ ܘܦܳ݁ܪܽܘܩܳܐ ܫܰܕ݂ܰܪ ܠܗܽܘܢ ܒ݂ܺܐܝܕܰ݁ܝ ܡܰܠܰܐܟܳ݁ܐ ܗܰܘ ܕ݂ܶܐܬ݁ܚܙܺܝ ܠܶܗ ܒ݂ܣܰܢܝܳܐ:
Act 7:36 ܗܳܢܰܘ ܕ݂ܰܐܦ݂ܶܩ ܐܶܢܽܘܢ ܟ݂ܰܕ݁ ܥܒܰ݁ܕ݁ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܒ݂ܰܐܪܥܳܐ ܕ݂ܡܶܨܪܶܝܢ ܘܰܒ݁ܝܰܡܳܐ ܕ݁ܣܽܘܦ݁ ܘܰܒ݁ܡܰܕ݁ܒ݂ܪܳܐ ܫܢܺܝܢ ܐܰܪܒ݂ܥܺܝܢ:
Act 7:37 ܗܳܢܰܘ ܡܽܘܫܶܐ ܗܰܘ ܕ݂ܶܐܡܰܪ ܠܰܒ݁ܢܰܝ ܐܺܝܣܪܳܝܶܠ ܕ݂ܰܢܒܺ݁ܝܳܐ ܢܩܺܝܡ ܠܟܽ݁ܘܢ ܡܳܪܝܳܐ ܐܰܠܳܗܳܐ ܡܶܢ ܐܰܚܰܝܟ݂ܽܘܢ ܐܰܟ݁ܘܳܬ݁ܝ ܠܶܗ ܬ݂ܶܫܡܥܽܘܢ:
Act 7:38 ܗܳܢܰܘ ܕ݂ܰܗܘܳܐ ܒ݂ܰܟ݁ܢܽܘܫܬ݂ܳܐ ܒ݂ܡܰܕ݁ܒ݂ܪܳܐ ܥܰܡ ܡܰܠܰܐܟܳ݁ܐ ܗܰܘ ܕ݂ܡܰܠܶܠ ܗ̄ܘܳܐ ܥܰܡܶܗ ܘܥܰܡ ܐܰܒܳ݁ܗܳܬܰ݁ܢ ܒ݂ܛܽܘܪܳܐ ܕ݂ܣܺܝܢܰܝ ܘܗܽܘܝܽܘ ܕ݂ܩܰܒ݂ܶܠ ܡܶܠܶܐ ܚܰܝܳܬܳ݁ܐ ܕ݂ܠܰܢ ܢܶܬ݂ܶܠ:
Act 7:39 ܘܠܳܐ ܨܒܰ݁ܘ ܠܡܶܬ݂ܕ݂ܢܳܝܽܘ ܠܶܗ ܐܰܒܳ݁ܗܳܬܰ݁ܢ ܐܶܠܳܐ ܫܰܒ݁ܩܽܘܗ̄ܝ ܘܰܒ݁ܠܶܒ݂ܰܘܳܬ݁ܗܽܘܢ ܗܦܰ݁ܟ݁ܘ ܠܗܽܘܢ ܠܡܶܨܪܶܝܢ:
Act 7:40 ܟ݂ܰܕ݁ ܐܳܡܪܺܝܢ ܠܰܐܗܪܽܘܢ ܥܒܶ݁ܕ݁ ܠܰܢ ܐܰܠܳܗܶܐ ܕ݂ܢܺܐܙܽܠ̄ܘܢ ܩܕܳ݁ܡܰܝܢ ܡܶܛܽܠ ܕ݂ܗܳܢܳܐ ܡܽܘܫܶܐ ܕ݂ܰܐܦ݂ܩܰܢ ܡܶܢ ܐܰܪܥܳܐ ܕ݂ܡܶܨܪܶܝܢ ܠܳܐ ܝܳܕ݁ܥܺܝܢ ܚ̄ܢܰܢ ܡܳܢܳܐ ܗܘܳܝܗ̄ܝ:
Act 7:41 ܘܰܥܒܰ݁ܕ݁ܘ ܠܗܽܘܢ ܥܶܓ݁ܠܳܐ ܒ݂ܝܰܘܡܳܬܳ݁ܐ ܗܳܢܽܘܢ ܘܕܰ݁ܒ݂ܰܚܘ ܕ݂ܶܒ݁ܚܶܐ ܠܰܦ݁ܬܰ݁ܟ݁ܪܶܐ ܘܡܶܬ݁ܒ݂ܰܣܡܺܝܢ ܗ̄ܘܰܘ ܒ݂ܰܥܒܳ݁ܕ݁ ܐܺܝܕܰ݁ܝܗܽܘܢ:
Act 7:42 ܘܰܗܦܰ݁ܟ݁ ܐܰܠܳܗܳܐ ܘܰܐܫܠܶܡ ܐܶܢܽܘܢ ܕ݂ܢܶܗܘܽܘܢ ܦ݂ܳܠܚܺܝܢ ܠܚܰܝܠܰܘܳܬܳ݁ܐ ܕ݂ܰܫܡܰܝܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܰܟ݁ܬܳ݁ܒܳ݁ܐ ܕ݂ܰܢܒܺ݁ܝܶܐ ܠܡܳܐ ܐܰܪܒ݂ܥܺܝܢ ܫܢܺܝܢ ܒ݂ܡܰܕ݁ܒ݂ܪܳܐ ܢܶܟ݁ܣܬܳ݁ܐ ܐܰܘ ܕ݂ܶܒ݁ܚܬܳ݁ܐ ܩܰܪܶܒ݁ܬ݂ܽܘܢ ܠܺܝ ܒ݂ܢܰܝ ܐܺܝܣܪܳܝܶܠ:
Act 7:43 ܐܶܠܳܐ ܫܩܰܠܬ݂ܽܘܢ ܡܰܫܟ݂ܢܶܗ ܕ݂ܡܰܠܟ݂ܽܘܡ ܘܟܰ݁ܘܟ݂ܒܶ݁ܗ ܕ݂ܰܐܠܳܗܳܐ ܕ݂ܰܪܦܳ݁ܢ ܕ݂ܶܡܘܳܬܳ݁ܐ ܕ݂ܰܥܒܰ݁ܕ݂ܬ݂ܽܘܢ ܕ݂ܬܶ݁ܗܘܽܘܢ ܣܳܓ݁ܕ݂ܺܝܢ ܠܗܶܝܢ ܐܶܫܰܢܶܝܟܽ݁ܘܢ ܠܗܰܠ ܡܶܢ ܒ݂ܳܒܶ݁ܠ:
Act 7:44 ܗܳܐ ܡܰܫܟ݂ܢܳܐ ܕ݂ܣܳܗܕ݂ܽܘܬܳ݁ܐ ܕ݂ܰܐܒܳ݁ܗܳܬܰ݁ܢ ܒ݂ܡܰܕ݁ܒ݂ܪܳܐ ܐܺܝܬܰ݁ܘܗ̄ܝ ܗ̄ܘܳܐ ܐܰܝܟ݁ ܡܳܐ ܕ݂ܦܰ݁ܩܶܕ݁ ܗܰܘ ܕ݂ܡܰܠܶܠ ܥܰܡ ܡܽܘܫܶܐ ܠܡܶܥܒ݂ܕܶ݁ܗ ܒ݂ܰܕ݁ܡܽܘܬܳ݁ܐ ܕ݂ܚܰܘܝܶܗ:
Act 7:45 ܘܠܶܗ ܠܗܳܢܳܐ ܡܰܫܟ݂ܢܳܐ ܐܳܦ݁ ܡܰܥܳܠܽܘ ܐܰܥܠܽܘܗ̄ܝ ܐܰܒܳ݁ܗܳܬܰ݁ܢ ܥܰܡ ܝܶܫܽܘܥ ܠܰܐܪܥܳܐ ܕ݂ܝܰܗ̄ܒ݁ ܠܗܽܘܢ ܐܰܠܳܗܳܐ ܝܽܘܪܬ݂ܳܢܳܐ ܡܶܢ ܥܰܡ̄ܡܶܐ ܗܳܢܽܘܢ ܕ݂ܰܫܕܳ݁ܐ ܡܶܢ-ܩܕܳ݁ܡܰܝܗܽܘܢ ܘܶܐܬ݁ܝܰܒ݂ܰܠ ܥܕܰ݁ܡܳܐ ܠܝܰܘܡܰܘܗ̄ܝ ܕ݂ܕܰ݁ܘܺܝܕ݁:
Act 7:46 ܗܰܘ ܕ݂ܶܐܫܟ݂ܰܚ ܪܰܚܡܶܐ ܩܕܳ݁ܡܰܘܗ̄ܝ ܕ݂ܰܐܠܳܗܳܐ ܘܰܫܐܶܠ ܕ݂ܢܶܫܟ݂ܰܚ ܡܰܫܟ݂ܢܳܐ ܠܰܐܠܳܗܶܗ ܕ݂ܝܰܥܩܽܘܒ݁:
Act 7:47 ܫܠܶܝܡܳܘܢ ܕ݂ܶܝܢ ܒ݂ܢܳܐ ܠܶܗ ܒ݂ܰܝܬ݂ܳܐ:
Act 7:48 ܘܰܡܪܰܝܡܳܐ ܠܳܐ ܫܪܳܐ ܒ݂ܰܥܒܳ݁ܕ݁ ܐܺܝܕܰ݁ܝܳܐ ܐܰܝܟ݁ ܕ݂ܶܐܡܰܪ ܢܒܺ݁ܝܳܐ:
Act 7:49 ܕ݂ܰܫܡܰܝܳܐ ܟ݂ܽܘܪܣܰܝ ܘܰܐܪܥܳܐ ܟ݂ܽܘܒ݁ܫܳܐ ܕ݂ܰܬ݁ܚܶܝܬ݁ ܪܶܓ݁ܠܰܝ ܐܰܝܢܰܘ ܒ݂ܰܝܬ݂ܳܐ ܕ݂ܬܶ݁ܒ݁ܢܽܘܢ ܠܺܝ ܐܳܡܰܪ ܡܳܪܝܳܐ ܐܰܘ ܐܰܝܢܰܘ ܐܰܬ݁ܪܳܐ ܕ݂ܰܢܝܳܚܬ݂ܝ:
Act 7:50 ܠܳܐ ܗܳܐ ܐܺܝܕܳ݁ܐ ܕ݂ܺܝܠܝ ܥܶܒ݁ܕ݂ܰܬ݁ ܗܳܠܶܝܢ ܟ݂ܽܠܗܶܝܢ:
Act 7:51 ܐܳܘ ܩܰܫܝܰܝ ܩܕܳ݁ܠܳܐ ܘܰܕ݁ܠܳܐ ܓ݂ܙܺܝܪܺܝܢ ܒ݂ܠܶܒ݂ܗܽܘܢ ܘܰܒ݁ܡܰܫܡܰܥܬ݁ܗܽܘܢ ܐܰܢ̄ܬ݂ܽܘܢ ܒ݂ܟܽ݁ܠܙܒܰ݁ܢ ܠܽܘܩܒܰ݁ܠ ܪܽܘܚܳܐ ܕ݂ܩܽܘܕ݁ܫܳܐ ܩܳܝܡܺܝܢ ܐܢ̄ܬ݂ܽܘܢ ܐܰܝܟ݁ ܐܰܒܳ݁ܗܰܝܟ݂ܽܘܢ ܐܳܦ݁ ܐܰܢ̄ܬ݂ܽܘܢ:
Act 7:52 ܠܰܐܝܢܳܐ ܓ݂ܶܝܪ ܡܶܢ ܢܒܺ݁ܝܶܐ ܕ݂ܠܳܐ ܪܕܰ݁ܦ݁ܘ ܘܰܩܛܰܠܘ ܐܰܒܳ݁ܗܰܝܟ݂ܽܘܢ ܠܰܐܝܠܶܝܢ ܕ݂ܩܰܕ݂ܶܡܘ ܒ݂ܰܕ݂ܶܩܘ ܥܰܠ ܡܶܐܬܺ݁ܝܬܶ݁ܗ ܕ݂ܙܰܕ݂ܺܝܩܳܐ ܗܰܘ ܕ݂ܰܐܢ̄ܬ݂ܽܘܢ ܐܰܫܠܶܡܬ݂ܽܘܢ ܘܰܩܛܰܠܬ݂ܽܘܢܳܝܗ̄ܝ:
Act 7:53 ܘܩܰܒ݂ܶܠܬ݂ܽܘܢ ܢܳܡܽܘܣܳܐ ܒ݂ܝܰܕ݁ ܦ݂ܽܘܩܕ݂ܳܢܳܐ ܕ݂ܡܰܠܰܐܟܶ݁ܐ ܘܠܳܐ ܢܛܰܪܬ݂ܽܘܢܳܝܗ̄ܝ ܣ݂ ܣ݂:
Act 7:54 ܘܟܰ݁ܕ݁ ܫܡܰܥܘ ܗ̄ܘܰܘ ܗܳܠܶܝܢ ܐܶܬ݁ܡܠܺܝܘ ܚܶܡܬ݂ܳܐ ܒ݂ܢܰܦ݁ܫܗܽܘܢ ܘܰܡܚܰܪܩܺܝܢ ܗ̄ܘܰܘ ܫܶܢܰܝܗܽܘܢ ܥܠܰܘܗ̄ܝ:
Act 7:55 ܘܗܽܘ ܟ݂ܰܕ݁ ܡܠܶܐ ܗ̄ܘܳܐ ܗܰܝܡܳܢܽܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ ܚܳܪ ܒ݂ܰܫܡܰܝܳܐ ܘܰܚܙܳܐ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܘܰܠܝܶܫܽܘܥ ܟ݂ܰܕ݁ ܩܳܐܶܡ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:
Act 7:56 ܘܶܐܡܰܪ ܗܳܐ ܚܳܙܶܐ ܐ̄ܢܳܐ ܫܡܰܝܳܐ ܟ݂ܰܕ݁ ܦ݂ܬܺ݁ܝܚܺܝܢ ܘܠܰܒ݁ܪܶܗ ܕ݂ܐ̄ܢܳܫܳܐ ܟ݂ܰܕ݁ ܩܳܐܶܡ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:
Act 7:57 ܘܰܩܥܰܘ ܒ݂ܩܳܠܳܐ ܪܳܡܳܐ ܘܣܰܟ݂ܰܪܘ ܐܶܕ݁ܢܰܝܗܽܘܢ ܘܰܓ݁ܙܰܡܘ ܥܠܰܘܗ̄ܝ ܟ݂ܽܠܗܽܘܢ:
Act 7:58 ܘܶܐܚܰܕ݁ܘ ܐܰܦ݂ܩܽܘܗ̄ܝ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܪܳܓ݁ܡܺܝܢ ܗ̄ܘܰܘ ܠܶܗ ܘܰܐܝܠܶܝܢ ܕ݂ܰܐܣܗܶܕ݁ܘ ܥܠܰܘܗ̄ܝ ܣܳܡܘ ܢܰܚܬ݂ܰܝܗܽܘܢ ܠܘܳܬ݁ ܪܶܓ݁ܠܰܘܗ̄ܝ ܕ݂ܰܥܠܰܝܡܳܐ ܚܰܕ݁ ܕ݂ܡܶܬ݁ܩܪܶܐ ܫܳܐܘܳܠ:
Act 7:59 ܘܪܳܓ݁ܡܺܝܢ ܗ̄ܘܰܘ ܠܶܗ ܠܶܐܣܛܶܦܰ݁ܢܳܘܣ ܟ݂ܰܕ݁ ܡܨܰܠܶܐ ܘܳܐܡܰܪ ܡܳܪܰܢ ܝܶܫܽܘܥ ܩܰܒ݂ܶܠ ܪܽܘܚܝ:
Act 7:60 ܘܟܰ݁ܕ݁ ܣܳܡ ܒ݂ܽܘܪܟ݂ܳܐ ܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܡܳܪܰܢ ܠܳܐ ܬ݂ܩܺܝܡ ܠܗܽܘܢ ܗܳܕܶ݁ܐ ܚܛܺܝܬܳ݁ܐ ܘܟܰ݁ܕ݁ ܗܳܕܶ݁ܐ ܐܶܡܰܪ ܫܟܶ݁ܒ݁:
Act 8:1 ܫܳܐܘܳܠ ܕ݂ܶܝܢ ܨܳܒܶ݁ܐ ܗ̄ܘܳܐ ܘܰܡܫܰܘܬ݂ܰܦ݁ ܗ̄ܘܳܐ ܒ݂ܩܶܛܠܶܗ ܘܰܗܘܳܐ ܗ̄ܘܳܐ ܒ݂ܗܰܘ ܝܰܘܡܳܐ ܪܕܽ݁ܘܦ݁ܝܳܐ ܪܰܒ݂ܳܐ ܠܥܺܕ݂̄ܬ݂ܳܐ ܕ݂ܒܽ݁ܐܘܪܺܫܠܶܡ ܘܶܐܬ݁ܒ݂ܰܕ݂ܰܪܘ ܟ݂ܽܠܗܽܘܢ ܒ݂ܩܽܘܪܝܳܐ ܕ݂ܺܝܗܽܘܕ݁ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܠܒܰ݁ܪ-ܡܶܢ ܫܠܺܝܚܶܐ ܒ݂ܰܠܚܽܘܕ݁:
Act 8:2 ܘܰܩܦܰ݁ܣܘ ܩܰܒ݁ܪܽܘܗ̄ܝ ܠܶܐܣܛܶܦܰ݁ܢܳܘܣ ܓ݂ܰܒ݁ܪܶܐ ܡܗܰܝܡܢܶܐ ܘܶܐܬܶ݁ܐܒܶ݁ܠܘ ܥܠܰܘܗ̄ܝ ܪܰܘܪܒܳ݁ܐܝܺܬ݁: ܣ
Act 8:3 ܫܳܐܘܳܠ ܕ݂ܶܝܢ ܪܳܕܶ݁ܦ݁ ܗ̄ܘܳܐ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܟ݂ܰܕ݁ ܥܳܐܶܠ ܗ̄ܘܳܐ ܠܒܳ݁ܬ݂ܶܐ ܘܰܡܓܰ݁ܪܓ݂ܰܪ ܠܓܰ݁ܒ݁ܪܶܐ ܘܰܠܢܶܫܶܐ ܘܰܡܫܰܠܡܺܝܢ ܗ̄ܘܳܐ ܠܒܶ݁ܝܬ݁-ܐܰܣܺܝܪܶܐ:
Act 8:4 ܘܗܳܢܽܘܢ ܕ݂ܶܐܬ݁ܒ݂ܰܕ݂ܰܪܘ ܡܶܬ݁ܟ݂ܰܪܟ݂ܺܝܢ ܗ̄ܘܰܘ ܘܡܰܟ݁ܪܙܺܝܢ ܡܶܠܬܳ݁ܐ ܕ݂ܰܐܠܳܗܳܐ:
Act 8:5 ܦܺ݁ܝܠܺܝܦ݂ܳܘܣ ܕ݂ܶܝܢ ܢܚܶܬ݁ ܠܶܗ ܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܘܡܰܟ݁ܪܶܙ ܗ̄ܘܳܐ ܠܗܽܘܢ ܥܰܠ ܡܫܺܝܚܳܐ:
Act 8:6 ܘܟܰ݁ܕ݁ ܫܳܡܥܺܝܢ ܗ̄ܘܰܘ ܡܶܠܬܶ݁ܗ ܒ݂ܢܰܝܢܳܫܳܐ ܕ݂ܬܰ݁ܡܳܢ ܨܳܝܬ݂ܺܝܢ ܗ̄ܘܰܘ ܠܶܗ ܘܡܶܬ݂ܛܦ݂ܺܝܣܺܝܢ ܗ̄ܘܰܘ ܠܟܽ݁ܠ ܕ݂ܳܐܡܰܪ ܗ̄ܘܳܐ ܕ݂ܚܳܙܶܝܢ ܗ̄ܘܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ:
Act 8:7 ܣܰܓ݂ܺܝܶܐܐ ܓ݂ܶܝܪ ܕ݂ܰܐܚܺܝܕܳ݁ܢ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܩܳܥܶܝܢ ܗ̄ܘܰܘ ܒ݂ܩܳܠܳܐ ܪܳܡܳܐ ܘܢܳܦ݁ܩܳܢ ܗ̄ܘܰܝ ܡܶܢܗܽܘܢ ܘܰܐ̄ܚܪܳܢܶܐ ܡܫܰܪܰܝܳܐ ܘܰܡܚܰܓ݂ܪܶܐ ܐܶܬܰ݁ܐܣܺܝܘ:
Act 8:8 ܘܚܰܕܽ݁ܘܬܳ݁ܐ ܪܰܒ݂ܬܳ݁ܐ ܗܘܳܬ݁ ܒ݂ܗܳܝ ܡܕܺ݁ܝܢ̄ܬ݂ܳܐ: ܣ
Act 8:9 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܣܺܝܡܳܘܢ ܕ݂ܰܥܡܺܝܪ ܗ̄ܘܳܐ ܠܶܗ ܒ݂ܳܗ ܒ݂ܰܡܕܺ݁ܝܢ̄ܬ݂ܳܐ ܙܰܒ݁ܢܳܐ ܣܰܓ݂ܺܝܳܐܐ ܘܰܒ݁ܚܰܪܫܰܘܗ̄ܝ ܡܰܛܥܶܐ ܗ̄ܘܳܐ ܠܥܰܡܳܐ ܕ݂ܫܳܡܪܳܝܶܐ ܟ݂ܰܕ݁ ܡܰܘܪܶܒ݁ ܗ̄ܘܳܐ ܢܰܦ݁ܫܶܗ ܘܳܐܡܰܪ ܕ݂ܶܐܢܳܐ ܐ̄ܢܳܐ ܪܰܒ݂ܳܐ:
Act 8:10 ܘܰܨܠܶܝܢ ܗ̄ܘܰܘ ܠܘܳܬܶ݁ܗ ܟ݂ܽܠܗܽܘܢ ܪܰܘܪܒܶ݁ܐ ܘܕܰ݁ܩܕ݂ܩܶܐ ܘܳܐܡܪܺܝܢ ܗ̄ܘܰܘ ܗܳܢܰܘ ܚܰܝܠܶܗ ܪܰܒ݂ܳܐ ܕ݂ܰܐܠܳܗܳܐ:
Act 8:11 ܘܡܶܬ݂ܛܦ݂ܺܝܣܺܝܢ ܗ̄ܘܰܘ ܠܶܗ ܟ݂ܽܠܗܽܘܢ ܡܶܛܽܠ ܕ݂ܙܰܒ݁ܢܳܐ ܣܰܓ݂ܺܝܳܐܐ ܒ݂ܚܰܪܫܰܘܗ̄ܝ ܐܰܬ݁ܡܰܗ ܗ̄ܘܳܐ ܐܶܢܽܘܢ:
Act 8:12 ܟ݂ܰܕ݁ ܕ݂ܶܝܢ ܗܰܝܡܶܢܘ ܠܦܺ݁ܝܠܺܝܦ݂ܳܘܣ ܕ݂ܰܡܣܰܒ݂ܰܪ ܗ̄ܘܳܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܳܡܕ݂ܺܝܢ ܗ̄ܘܰܘ ܓ݂ܰܒ݁ܪܶܐ ܘܢܶܫܶܐ:
Act 8:13 ܘܳܐܦ݁ ܗܽܘ ܣܺܝܡܳܘܢ ܗܰܝܡܶܢ ܗ̄ܘܳܐ ܘܰܥܡܰܕ݁ ܘܢܰܩܺܝܦ݁ ܗ̄ܘܳܐ ܠܶܗ ܠܦܺ݁ܝܠܺܝܦ݂ܳܘܣ ܘܟܰ݁ܕ݁ ܚܙܳܐ ܗ̄ܘܳܐ ܐܳܬ݁ܘܳܬܳ݁ܐ ܘܚܰܝܠܶܐ ܪܰܘܪܒܶ݁ܐ ܕ݂ܗܳܘܶܝܢ ܗ̄ܘܰܘ ܒ݂ܺܐܝܕܶ݁ܗ ܬ݂ܳܡܰܗ ܗ̄ܘܳܐ ܘܡܶܬ݂ܕ݂ܰܡܰܪ: ܣ
Act 8:14 ܘܟܰ݁ܕ݁ ܫܡܰܥܘ ܫܠܺܝܚܶܐ ܕ݂ܒܽ݁ܐܘܪܺܫܠܶܡ ܕ݂ܩܰܒ݂ܶܠܘ ܥܰܡܳܐ ܕ݂ܫܳܡܪܳܝܶܐ ܡܶܠܬܳ݁ܐ ܕ݂ܰܐܠܳܗܳܐ ܫܰܕ݂ܰܪܘ ܠܘܳܬ݁ܗܽܘܢ ܠܫܶܡܥܽܘܢ ܟ݂ܺܐܦܳ݁ܐ ܘܰܠܝܽܘܚܰܢܳܢ:
Act 8:15 ܘܰܢܚܶܬ݁ܘ ܘܨܰܠܺܝܘ ܥܠܰܝܗܽܘܢ ܐܰܝܟ݁ ܕ݂ܰܢܩܰܒ݂ܠܽܘܢ ܪܽܘܚܳܐ ܕ݂ܩܽܘܕ݁ܫܳܐ:
Act 8:16 ܠܰܝܬ݂ ܗ̄ܘܳܐ ܓ݂ܶܝܪ ܥܰܠ ܚܰܕ݁ ܡܶܢܗܽܘܢ ܥܕܰ݁ܟ݂ܺܝܠ ܒ݂ܰܠܚܽܘܕ݁ ܕ݂ܶܝܢ ܥܳܡܕ݂ܺܝܢ ܗ̄ܘܰܘ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ:
Act 8:17 ܗܳܝܕ݂ܶܝܢ ܣܳܝܡܺܝܢ ܗ̄ܘܰܘ ܥܠܰܝܗܽܘܢ ܐܺܝܕܳ݁ܐ ܘܰܡܩܰܒ݂ܠܺܝܢ ܗ̄ܘܰܘ ܪܽܘܚܳܐ ܕ݂ܩܽܘܕ݁ܫܳܐ:
Act 8:18 ܘܟܰ݁ܕ݁ ܚܙܳܐ ܣܺܝܡܳܘܢ ܕ݂ܒܰ݁ܣܝܳܡ ܐܺܝܕܳ݁ܐ ܕ݂ܰܫܠܺܝܚܶܐ ܡܶܬ݁ܝܰܗ̄ܒܳ݁ܐ ܪܽܘܚܳܐ ܕ݂ܩܽܘܕ݁ܫܳܐ ܩܰܪܶܒ݁ ܠܗܽܘܢ ܟ݂ܶܣܦ݂ܳܐ:
Act 8:19 ܟ݂ܰܕ݁ ܐܳܡܰܪ ܗܰܒ݁ܘ ܐܳܦ݁ ܠܺܝ ܫܽܘܠܛܳܢܳܐ ܗܳܢܳܐ ܕ݂ܰܐܝܢܳܐ ܕ݂ܶܐܣܺܝܡ ܥܠܰܘܗ̄ܝ ܐܺܝܕܳ݁ܐ ܢܶܗܘܶܐ ܡܩܰܒ݂ܶܠ ܪܽܘܚܳܐ ܕ݂ܩܽܘܕ݁ܫܳܐ:
Act 8:20 ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܟ݂ܶܣܦ݂ܳܟ݁ ܥܰܡܳܟ݁ ܢܺܐܙܰܠ ܠܰܐܒ݁ܕܳ݁ܢܳܐ ܡܶܛܽܠ ܕ݂ܰܣܒܰ݁ܪܬ݂ ܕ݂ܡܰܘܗܰܒ݁ܬܶ݁ܗ ܕ݂ܰܐܠܳܗܳܐ ܒ݂ܩܶܢܝܳܢ ܥܳܠܡܳܐ ܡܶܬ݁ܩܰܢܝܳܐ:
Act 8:21 ܠܰܝܬ݂ ܠܳܟ݁ ܡܢܳܬܳ݁ܐ ܐܳܦ݁ܠܳܐ ܦ݂ܶܣܳܐ ܒ݂ܗܰܝܡܳܢܽܘܬܳ݁ܐ ܗܳܕܶ݁ܐ ܡܶܛܽܠ ܕ݂ܠܶܒ݂ܳܟ݁ ܠܳܐ ܗ̄ܘܳܐ ܬ݂ܪܺܝܨ ܩܕܳ݁ܡ ܐܰܠܳܗܳܐ:
Act 8:22 ܒ݂ܪܰܡ ܬ݂ܽܘܒ݁ ܡܶܢ ܒ݂ܺܝܫܽܘܬܳ݁ܟ݁ ܗܳܕܶ݁ܐ ܘܰܒ݁ܥܺܝ ܡܶܢ ܐܰܠܳܗܳܐ ܕ݂ܰܠܡܳܐ ܢܶܫܬ݂ܒܶ݁ܩ ܠܳܟ݁ ܢܶܟ݁ܠܳܐ ܕ݂ܠܶܒ݂ܳܟ݁:
Act 8:23 ܒ݂ܟܰ݁ܒ݁ܕ݂ܳܐ ܓ݂ܶܝܪ ܡܰܪܺܝܪܬ݂ܳܐ ܘܰܒ݁ܩܶܛܪܶܐ ܕ݂ܥܰܘܠܳܐ ܚܳܙܶܐ ܐ̄ܢܳܐ ܕ݂ܺܐܝܬܰ݁ܝܟְ݂:
Act 8:24 ܥܢܳܐ ܣܺܝܡܳܘܢ ܘܶܐܡܰܪ ܒ݂ܥܰܘ ܐܰܢ̄ܬ݂ܽܘܢ ܚܠܳܦܰ݁ܝ ܡܶܢ ܐܰܠܳܗܳܐ ܕ݂ܠܳܐ ܢܺܐܬܶ݁ܐ ܥܠܰܝ ܡܶܕ݂ܶܡ ܡܶܢ ܗܳܠܶܝܢ ܕ݂ܶܐܡܰܪܬ݂ܽܘܢ:
Act 8:25 ܫܶܡܥܽܘܢ ܕ݂ܶܝܢ ܘܝܽܘܚܰܢܳܢ ܟ݂ܰܕ݁ ܣܰܗܶܕ݁ܘ ܐܶܢܽܘܢ ܘܰܐܠܶܦ݁ܘ ܡܶܠܬܳ݁ܐ ܕ݂ܰܐܠܳܗܳܐ ܗܦܰ݁ܟ݁ܘ ܠܗܽܘܢ ܠܽܐܘܪܺܫܠܶܡ ܘܰܒ݁ܩܽܘܪܝܳܐ ܣܰܓ݂ܺܝܳܐܬܳ݁ܐ ܕ݂ܫܳܡܪܳܝܶܐ ܣܰܒ݂ܰܪܘ: ܣ
Act 8:26 ܘܡܰܠܶܠ ܡܰܠܰܐܟܳ݁ܐ ܕ݂ܡܳܪܝܳܐ ܥܰܡ ܦܺ݁ܝܠܺܝܦ݂ܳܘܣ ܘܶܐܡܰܪ ܠܶܗ ܩܽܘܡ ܙܶܠ ܠܬܰ݁ܝܡܢܳܐ ܒ݂ܽܐܘܪܚܳܐ ܡܰܕ݁ܒ݂ܪܳܝܬ݂ܳܐ ܕ݂ܢܳܚܬ݂ܳܐ ܡܶܢ ܐܽܘܪܺܫܠܶܡ ܠܓܰ݁ܙܰܐ:
Act 8:27 ܘܩܳܡ ܐܶܙܰܠ ܘܰܐܪܥܶܗ ܡܗܰܝܡܢܳܐ ܚܰܕ݁ ܕ݂ܳܐܬܶ݁ܐ ܗ̄ܘܳܐ ܡܶܢ ܟ݂ܽܘܫ ܫܰܠܺܝܛܳܐ ܕ݂ܩܰܢܕܰ݁ܩ ܡܰܠܟ݂ܬܳ݁ܐ ܕ݂ܟܽ݁ܘܫܳܝܶܐ ܘܗܽܘ ܫܰܠܺܝܛ ܗ̄ܘܳܐ ܥܰܠ ܟ݂ܽܠܶܗ ܓ݂ܰܙܳܗ ܘܶܐܬܳ݁ܐ ܗ̄ܘܳܐ ܕ݂ܢܶܣܓ݂ܽܘܕ݁ ܒ݂ܽܐܘܪܺܫܠܶܡ:
Act 8:28 ܘܟܰ݁ܕ݁ ܗܦܰ݁ܟ݁ ܕ݂ܢܺܐܙܰܠ ܝܳܬܶ݁ܒ݁ ܗ̄ܘܳܐ ܥܰܠ ܡܰܪܟ݂ܰܒ݁ܬܳ݁ܐ ܘܩܳܪܶܐ ܗ̄ܘܳܐ ܒ݂ܶܐܫܰܥܝܳܐ ܢܒܺ݁ܝܳܐ:
Act 8:29 ܘܶܐܡܪܰܬ݁ ܪܽܘܚܳܐ ܠܦܺ݁ܝܠܺܝܦ݂ܳܘܣ ܐܶܬ݁ܩܰܪܰܒ݁ ܘܩܰܦ݁ ܠܡܰܪܟ݂ܰܒ݁ܬܳ݁ܐ:
Act 8:30 ܘܟܰ݁ܕ݁ ܐܶܬ݁ܩܰܪܰܒ݁ ܫܡܰܥ ܕ݂ܩܳܪܶܐ ܒ݂ܶܐܫܰܥܝܳܐ ܢܒܺ݁ܝܳܐ ܘܶܐܡܰܪ ܠܶܗ ܕ݂ܶܐܢ ܡܶܣܬ݂ܰܟ݂ܰܠ ܐܰܢ̄ܬ݂ ܡܳܢܳܐ ܩܳܪܶܐ ܐܰܢ̄ܬ݂:
Act 8:31 ܘܗܽܘ ܐܶܡܰܪ ܐܰܝܟ݂ܰܢܳܐ ܡܶܫܟ݂ܰܚ ܐ̄ܢܳܐ ܕ݂ܶܐܣܬ݂ܰܟ݂ܰܠ ܐܶܠܳܐ ܐܶܢ ܐ̄ܢܳܫ ܢܰܪܬ݂ܶܝܢܝ ܘܰܒ݁ܥܳܐ ܡܶܢܶܗ ܡܶܢ ܦܺ݁ܝܠܺܝܦ݂ܳܘܣ ܕ݂ܢܶܣܰܩ ܘܢܶܬ݂ܶܒ݁ ܥܰܡܶܗ:
Act 8:32 ܦ݂ܳܣܽܘܩܳܐ ܕ݂ܶܝܢ ܕ݂ܰܟ݁ܬܳ݁ܒܳ݁ܐ ܕ݂ܩܳܪܶܐ ܗ̄ܘܳܐ ܒ݂ܶܗ ܐܺܝܬܰ݁ܘܗ̄ܝ ܗ̄ܘܳܐ ܗܳܢܳܐ ܐܰܝܟ݁ ܐܶܡܪܳܐ ܠܢܶܟ݁ܣܬܳ݁ܐ ܐܶܬ݁ܕ݂ܒܰ݁ܪ ܘܰܐܝܟ݁ ܢܶܩܝܳܐ ܩܕܳ݁ܡ ܓ݂ܳܙܽܘܙܳܐ ܫܰܬ݂ܺܝܩ ܗ̄ܘܳܐ ܘܗܳܟܰ݁ܢܳܐ ܠܳܐ ܦ݂ܬܰ݁ܚ ܦ݂ܽܘܡܶܗ:
Act 8:33 ܒ݂ܡܽܘܟ݂ܳܟܶ݁ܗ ܡܶܢ ܚܒܽ݁ܘܫܝܳܐ ܘܡܶܢ ܕ݂ܺܝܢܳܐ ܐܶܬ݁ܕ݂ܒܰ݁ܪ ܘܕܳ݁ܪܶܗ ܡܰܢܽܘ ܢܶܫܬ݂ܰܥܶܐ ܕ݂ܡܶܫܬ݂ܰܩܠܺܝܢ ܚܰܝܰܘܗ̄ܝ ܡܶܢ ܐܰܪܥܳܐ:
Act 8:34 ܘܶܐܡܰܪ ܗܰܘ ܡܗܰܝܡܢܳܐ ܠܦܺ݁ܝܠܺܝܦ݂ܳܘܣ ܒ݂ܳܥܶܐ ܐ̄ܢܳܐ ܡܶܢܳܟ݁ ܥܰܠ ܡܰܢܽܘ ܐܰܡܪܳܗ ܗܳܕܶ݁ܐ ܢܒܺ݁ܝܳܐ ܥܰܠ ܢܰܦ݁ܫܶܗ ܐܰܘ ܥܰܠ ܐ̄ܢܳܫ ܐ̄ܚܪܺܝܢ ܣ݂ ܣ݂:
Act 8:35 ܗܳܝܕ݂ܶܝܢ ܦܺ݁ܝܠܺܝܦ݂ܳܘܣ ܦ݂ܬܰ݁ܚ ܦ݂ܽܘܡܶܗ ܘܫܰܪܺܝ ܡܶܢܶܗ ܡܶܢ ܗܳܢܳܐ ܟ݂ܬܳ݁ܒܳ݁ܐ ܡܣܰܒ݂ܰܪ ܠܶܗ ܥܰܠ ܡܳܪܰܢ ܝܶܫܽܘܥ:
Act 8:36 ܘܟܰ݁ܕ݁ ܗܶܢܽܘܢ ܐܳܙܺܠ̄ܝܢ ܒ݂ܽܐܘܪܚܳܐ ܡܰܛܺܝܘ ܗ̄ܘܰܘ ܠܕܽ݁ܘܟ݂ܬܳ݁ܐ ܚܕܳ݁ܐ ܕ݂ܺܐܝܬ݁ ܒ݂ܳܗ ܡܰܝܳܐ ܘܶܐܡܰܪ ܗܰܘ ܡܗܰܝܡܢܳܐ ܗܳܐ ܡܰܝܳܐ ܡܳܢܳܐ ܗܺ̄ܝ ܟ݂ܳܠܺܝܬܳ݁ܐ ܕ݂ܶܐܥܡܰܕ݁:
Act 8:37 ܘܶܐܡܰܪ ܦܺ݁ܝܠܺܝܦ݂ܳܘܣ ܐܶܢ ܡܗܰܝܡܶܢ ܐܰܢ̄ܬ݂ ܡܶܢ ܟ݂ܽܠܶܗ ܠܶܒ݂ܳܐ ܫܰܠܺܝܛ ܘܰܥܢܳܐ ܘܶܐܡܰܪ ܐܶܢܳܐ ܡܗܰܝܡܶܢ ܐ̄ܢܳܐ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܗ̄ܘ:
Act 8:38 ܘܰܦ݁ܩܰܕ݁ ܗ̄ܘܳܐ ܕ݂ܰܬ݁ܩܽܘܡ ܡܰܪܟ݂ܰܒ݁ܬܳ݁ܐ ܘܰܢܚܶܬ݁ܘ ܬ݂ܪܰܝܗܽܘܢ ܠܡܰܝܳܐ ܘܰܐܥܡܕܶ݁ܗ ܦܺ݁ܝܠܺܝܦ݂ܳܘܣ ܠܰܡܗܰܝܡܢܳܐ ܗܰܘ:
Act 8:39 ܘܟܰ݁ܕ݁ ܣܠܶܩܘ ܡܶܢ ܡܰܝܳܐ ܪܽܘܚܶܗ ܕ݂ܡܳܪܝܳܐ ܚܶܛܦ݂ܰܬ݁ ܠܦܺ݁ܝܠܺܝܦ݂ܳܘܣ ܘܬܽ݁ܘܒ݁ ܠܳܐ ܚܙܳܝܗ̄ܝ ܡܗܰܝܡܢܳܐ ܗܰܘ ܐܶܠܳܐ ܐܳܙܶܠ ܗ̄ܘܳܐ ܒ݂ܽܐܘܪܚܶܗ ܟ݂ܰܕ݁ ܚܳܕܶ݁ܐ:
Act 8:40 ܦܺ݁ܝܠܺܝܦ݂ܳܘܣ ܕ݂ܶܝܢ ܐܶܫܬ݂ܟܰ݁ܚ ܒ݂ܰܐܙܳܘܛܳܘܣ ܘܡܶܢ ܬ݂ܰܡܳܢ ܡܶܬ݁ܟ݂ܪܶܟ݁ ܗ̄ܘܳܐ ܘܰܡܣܰܒ݂ܰܪ ܒ݂ܰܡܕܺ݁ܝܢܳܬܳ݁ܐ ܟ݂ܽܠܗܶܝܢ ܥܕܰ݁ܡܳܐ ܕ݂ܶܐܬܳ݁ܐ ܠܩܶܣܰܪܺܝܰܐ: ܣ
Act 9:1 ܫܳܐܘܳܠ ܕ݂ܶܝܢ ܥܕܰ݁ܟ݂ܺܝܠ ܡܠܶܐ ܗ̄ܘܳܐ ܠܽܘܚܳܡܳܐ ܘܚܶܡܬܳ݁ܐ ܕ݂ܩܶܛܠܳܐ ܥܰܠ ܬ݂ܰܠܡܺܝܕܰ݁ܘܗ̄ܝ ܕ݂ܡܳܪܰܢ:
Act 9:2 ܘܰܫܐܶܠ ܠܶܗ ܐܶܓ݂ܪܳܬܳ݁ܐ ܡܶܢ ܪܰܒ݂ ܟ݂ܳܗܢܶܐ ܕ݂ܢܶܬ݂ܶܠ ܠܶܗ ܠܕܰ݁ܪܡܣܽܘܩ ܠܰܟ݁ܢܽܘܫܳܬܳ݁ܐ ܕ݂ܶܐܢ ܗܽܘ ܕ݂ܢܶܫܟ݂ܰܚ ܕ݂ܪܳܕܶ݁ܝܢ ܒ݂ܗܳܕܶ݁ܐ ܐܽܘܪܚܳܐ ܓ݂ܰܒ݁ܪܶܐ ܐܰܘ ܢܶܫܶܐ ܢܶܐܣܽܘܪ ܢܰܝܬ݂ܶܐ ܐܶܢܽܘܢ ܠܽܐܘܪܺܫܠܶܡ:
Act 9:3 ܘܟܰ݁ܕ݁ ܐܳܙܶܠ ܗ̄ܘܳܐ ܘܫܰܪܺܝ ܡܡܰܛܶܐ ܠܕܰ݁ܪܡܣܽܘܩ ܡܶܢ ܬ݂ܚܶܝܬ݁ ܫܶܠܝܳܐ ܐܰܙܠܶܓ݁ ܗ̄ܘܳܐ ܥܠܰܘܗ̄ܝ ܢܽܘܗܪܳܐ ܡܶܢ ܫܡܰܝܳܐ:
Act 9:4 ܘܰܢܦܰ݁ܠ ܥܰܠ ܐܰܪܥܳܐ ܘܰܫܡܰܥ ܩܳܠܳܐ ܕ݂ܳܐܡܰܪ ܠܶܗ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ ܩܫܶܐ ܗ̄ܘ ܠܳܟ݁ ܠܰܡܒܰ݁ܥܳܛܽܘ ܠܥܽܘܩܣܶܐ:
Act 9:5 ܥܢܳܐ ܗܽܘ ܘܶܐܡܰܪ ܡܰܢ ܐܰܢ̄ܬ݂ ܡܳܪܝ ܘܡܳܪܰܢ ܐܶܡܰܪ ܐܶܢܳܐ ܐ̄ܢܳܐ ܝܶܫܽܘܥ ܢܳܨܪܳܝܳܐ ܗܰܘ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:
Act 9:6 ܐܶܠܳܐ ܩܽܘܡ ܥܽܘܠ ܠܰܡܕܺ݁ܝܢ̄ܬ݂ܳܐ ܘܬܰ݁ܡܳܢ ܢܶܬ݁ܡܰܠܰܠ ܥܰܡܳܟ݁ ܥܰܠ ܡܳܐ ܕ݂ܘܳܠܶܐ ܠܳܟ݁ ܠܡܶܥܒ݂ܰܕ݁:
Act 9:7 ܘܓܰ݁ܒ݁ܪܶܐ ܕ݂ܳܐܙܺܠ̄ܝܢ ܗ̄ܘܰܘ ܥܰܡܶܗ ܒ݂ܽܐܘܪܚܳܐ ܩܳܝܡܺܝܢ ܗ̄ܘܰܘ ܟ݂ܰܕ݁ ܬ݂ܰܡܺܝܗܺܝܢ ܡܶܛܽܠ ܕ݂ܩܳܠܳܐ ܒ݂ܰܠܚܽܘܕ݁ ܫܳܡܥܺܝܢ ܗ̄ܘܰܘ ܐ̄ܢܳܫ ܕ݂ܶܝܢ ܠܳܐ ܡܶܬ݁ܚܙܶܐ ܗ̄ܘܳܐ ܠܗܽܘܢ:
Act 9:8 ܘܩܳܡ ܫܳܐܘܳܠ ܡܶܢ ܐܰܪܥܳܐ ܘܠܳܐ ܡܶܬ݁ܚܙܶܐ ܗ̄ܘܳܐ ܠܶܗ ܡܶܕ݂ܶܡ ܟ݂ܰܕ݁ ܥܰܝܢܰܘܗ̄ܝ ܦ݂ܬܺ݁ܝܚܳܢ ܗ̄ܘܰܝ ܘܟܰ݁ܕ݁ ܐܰܚܺܝܕܺ݁ܝܢ ܒ݂ܺܐܝܕܰ݁ܘܗ̄ܝ ܐܰܥܠܽܘܗ̄ܝ ܠܕܰ݁ܪܡܣܽܘܩ:
Act 9:9 ܘܠܳܐ ܡܶܬ݁ܚܙܶܐ ܗ̄ܘܳܐ ܠܶܗ ܬ݂ܠܳܬܳ݁ܐ ܝܰܘܡܺܝܢ ܘܠܳܐ ܐܶܟܰ݁ܠ ܘܠܳܐ ܐܶܫܬ݂ܺܝ: ܣ
Act 9:10 ܐܺܝܬ݁ ܗ̄ܘܳܐ ܕ݂ܶܝܢ ܒ݂ܳܗ ܒ݂ܕܰ݁ܪܡܣܽܘܩ ܬ݂ܰܠܡܺܝܕܳ݁ܐ ܚܰܕ݁ ܕ݂ܰܫܡܶܗ ܗܘܳܐ ܚܰܢܰܢܝܳܐ ܘܡܳܪܝܳܐ ܐܶܡܰܪ ܠܶܗ ܒ݂ܚܶܙܘܳܐ ܚܰܢܰܢܝܳܐ ܘܶܐܡܰܪ ܗܳܐ ܐܶܢܳܐ ܡܳܪܝ:
Act 9:11 ܘܡܳܪܰܢ ܐܶܡܰܪ ܠܶܗ ܩܽܘܡ ܙܶܠ ܠܫܽܘܩܳܐ ܕ݂ܡܶܬ݁ܩܪܶܐ ܬ݂ܪܺܝܨܳܐ ܘܰܒ݁ܥܺܝ ܒ݂ܒܰ݁ܝܬ݂ܳܐ ܕ݂ܺܝܗܽܘܕܳ݁ܐ ܠܫܳܐܘܳܠ ܕ݂ܺܐܝܬܰ݁ܘܗ̄ܝ ܡܶܢ ܛܰܪܣܳܘܣ ܡܕܺ݁ܝܢ̄ܬ݂ܳܐ ܗܳܐ ܓ݂ܶܝܪ ܟ݂ܰܕ݁ ܗܽܘ ܡܨܰܠܶܐ:
Act 9:12 ܚܙܳܐ ܒ݂ܚܶܙܘܳܐ ܠܓܰ݁ܒ݁ܪܳܐ ܕ݂ܰܫܡܶܗ ܚܰܢܰܢܝܳܐ ܕ݂ܥܰܠ ܘܣܳܡ ܥܠܰܘܗ̄ܝ ܐܺܝܕܳ݁ܐ ܐܰܝܟ݁ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܘܗ̄ܝ:
Act 9:13 ܘܶܐܡܰܪ ܚܰܢܰܢܝܳܐ ܡܳܪܝ ܫܶܡܥܶܬ݁ ܡܶܢ ܣܰܓ݂ܺܝܶܐܐ ܥܰܠ ܓ݂ܰܒ݁ܪܳܐ ܗܳܢܳܐ ܕ݂ܰܟ݁ܡܳܐ ܒ݂ܺܝܫܳܬܳ݁ܐ ܐܰܣܒ݂ܶܠ ܠܩܰܕ݂ܺܝܫܰܝܟְ݂ ܒ݂ܽܐܘܪܺܫܠܶܡ:
Act 9:14 ܘܗܳܐ ܐܳܦ݁ ܗܳܪܟ݂ܳܐ ܐܺܝܬ݁ ܠܶܗ ܫܽܘܠܛܳܢܳܐ ܡܶܢ ܪܰܒ݂ܰܝ ܟ݂ܳܗܢܶܐ ܕ݂ܢܶܐܣܽܘܪ ܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܫܡܳܟ݁:
Act 9:15 ܘܶܐܡܰܪ ܠܶܗ ܡܳܪܝܳܐ ܩܽܘܡ ܙܶܠ ܡܶܛܽܠ ܕ݂ܡܳܐܢܳܐ ܗܽܘ ܠܺܝ ܓ݂ܰܒ݁ܝܳܐ ܕ݂ܢܶܫܩܽܘܠ ܫܶܡܝ ܒ݂ܥܰܡ̄ܡܶܐ ܘܰܒ݁ܡܰܠܟ݂ܶܐ ܘܒܶ݁ܝܬ݁ ܒ݂ܢܰܝ ܐܺܝܣܪܳܝܶܠ:
Act 9:16 ܐܶܢܳܐ ܓ݂ܶܝܪ ܐܶܚܰܘܶܝܘܗ̄ܝ ܟ݂ܡܳܐ ܥܬܺ݁ܝܕ݁ ܠܡܶܚܰܫ ܡܶܛܽܠ ܫܶܡܝ: ܣ
Act 9:17 ܗܳܝܕ݂ܶܝܢ ܚܰܢܰܢܝܳܐ ܐܶܙܰܠ ܠܒܰ݁ܝܬ݂ܳܐ ܠܘܳܬܶ݁ܗ ܘܣܳܡ ܥܠܰܘܗ̄ܝ ܐܺܝܕܳ݁ܐ ܘܶܐܡܰܪ ܠܶܗ ܫܳܐܘܳܠ ܐܳܚܝ ܡܳܪܰܢ ܝܶܫܽܘܥ ܫܰܕ݂ܪܰܢܝ ܗܰܘ ܕ݂ܶܐܬ݁ܚܙܺܝ ܠܳܟ݁ ܒ݂ܽܐܘܪܚܳܐ ܟ݂ܰܕ݁ ܐܳܬܶ݁ܐ ܐܰܢ̄ܬ݂ ܐܰܝܟ݁ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܝܟְ݂ ܘܬܶ݁ܬ݁ܡܠܶܐ ܪܽܘܚܳܐ ܕ݂ܩܽܘܕ݁ܫܳܐ:
Act 9:18 ܘܒܰ݁ܪ ܫܳܥܬܶ݁ܗ ܢܦܰ݁ܠ ܡܶܢ ܥܰܝܢܰܘܗ̄ܝ ܡܶܕ݂ܶܡ ܕ݂ܕܳ݁ܡܶܐ ܠܰܩܠܳܦܶ݁ܐ ܘܶܐܬ݁ܦ݂ܰܬ݂ܰܚ ܥܰܝܢܰܘܗ̄ܝ ܘܩܳܡ ܥܡܰܕ݁:
Act 9:19 ܘܩܰܒ݂ܶܠ ܣܰܝܒ݂ܳܪܬ݂ܳܐ ܘܶܐܬ݁ܚܰܝܰܠ ܘܰܗܘܳܐ ܝܰܘܡܳܬܳ݁ܐ ܠܘܳܬ݁ ܬ݂ܰܠܡܺܝܕܶ݁ܐ ܗܳܢܽܘܢ ܕ݂ܺܐܝܬ݁ ܗ̄ܘܰܘ ܒ݂ܕܰ݁ܪܡܣܽܘܩ:
Act 9:20 ܘܒܰ݁ܪ ܫܳܥܬܶ݁ܗ ܡܰܟ݁ܪܶܙ ܗ̄ܘܳܐ ܒ݂ܰܟ݁ܢܽܘܫܳܬܳ݁ܐ ܕ݂ܺܝܗܽܘܕܳ݁ܝܶܐ ܥܰܠ ܝܶܫܽܘܥ ܕ݂ܗܽܘܝܽܘ ܒ݂ܪܶܗ ܕ݂ܰܐܠܳܗܳܐ:
Act 9:21 ܘܬܰ݁ܡܺܝܗܺܝܢ ܗ̄ܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܗ̄ܘܰܘ ܠܶܗ ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܗܰܘ ܕ݂ܪܳܕܶ݁ܦ݁ ܗ̄ܘܳܐ ܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܗ̄ܘܰܘ ܠܰܫܡܳܐ ܗܳܢܳܐ ܒ݂ܽܐܘܪܺܫܠܶܡ ܐܳܦ݁ ܠܗܳܪܟ݂ܳܐ ܥܠܶܝܗ ܥܰܠ ܗܳܕܶ݁ܐ ܡܫܰܕ݂ܰܪ ܗ̄ܘܳܐ ܐܰܝܟ݁ ܕ݂ܢܶܐܣܽܘܪ ܢܰܘܒ݂ܶܠ ܐܶܢܽܘܢ ܠܪܰܒ݂ܰܝ ܟ݂ܳܗܢܶܐ: ܣ
Act 9:22 ܫܳܐܘܳܠ ܕ݂ܶܝܢ ܝܰܬ݂ܺܝܪ ܡܶܬ݁ܚܰܝܰܠ ܗ̄ܘܳܐ ܘܰܡܙܺܝܥ ܗ̄ܘܳܐ ܠܗܽܘܢ ܠܺܝܗܽܘܕܳ݁ܝܶܐ ܗܳܢܽܘܢ ܕ݂ܥܳܡܪܺܝܢ ܗ̄ܘܰܘ ܒ݂ܕܰ݁ܪܡܣܽܘܩ ܟ݂ܰܕ݁ ܡܚܰܘܶܐ ܗ̄ܘܳܐ ܕ݂ܗܳܢܰܘ ܡܫܺܝܚܳܐ:
Act 9:23 ܘܟܰ݁ܕ݁ ܣܓܺ݁ܝܘ ܠܶܗ ܬ݂ܰܡܳܢ ܝܰܘܡܳܬܳ݁ܐ ܥܒܰ݁ܕ݁ܘ ܥܠܰܘܗ̄ܝ ܢܶܟ݁ܠܳܐ ܝܺܗܽܘܕܳ݁ܝܶܐ ܕ݂ܢܶܩܛܠܽܘܢܳܝܗ̄ܝ:
Act 9:24 ܐܶܬ݁ܒ݂ܰܕ݂ܰܩ ܠܶܗ ܕ݂ܶܝܢ ܠܫܳܐܘܳܠ ܐܳܦ݂ܰܪܣܢܳܐ ܕ݂ܒܳ݁ܥܶܝܢ ܗ̄ܘܰܘ ܠܡܶܥܒ݂ܰܕ݁ ܠܶܗ ܘܢܳܛܪܺܝܢ ܗ̄ܘܰܘ ܬ݂ܰܪܥܶܐ ܕ݂ܰܡܕܺ݁ܝܢ̄ܬ݂ܳܐ ܐܺܝܡܳܡܳܐ ܘܠܺܠܝܳܐ ܕ݂ܢܶܩܛܠܽܘܢܳܝܗ̄ܝ:
Act 9:25 ܗܳܝܕ݂ܶܝܢ ܣܳܡܽܘܗ̄ܝ ܬ݂ܰܠܡܺܝܕܶ݁ܐ ܒ݂ܶܐܣܦ݂ܪܺܝܕܳ݁ܐ ܘܫܰܒ݂ܽܘܗ̄ܝ ܡܶܢ ܫܽܘܪܳܐ ܒ݂ܠܺܠܝܳܐ:
Act 9:26 ܘܶܐܙܰܠ ܠܶܗ ܠܽܐܘܪܺܫܠܶܡ ܘܨܳܒܶ݁ܐ ܗ̄ܘܳܐ ܠܡܶܬ݁ܢܰܩܳܦܽ݁ܘ ܠܬܰ݁ܠܡܺܝܕܶ݁ܐ ܘܟܽ݁ܠܗܽܘܢ ܕ݂ܳܚܠܺܝܢ ܗ̄ܘܰܘ ܡܶܢܶܗ ܘܠܳܐ ܡܗܰܝܡܢܺܝܢ ܗ̄ܘܰܘ ܕ݂ܬܰ݁ܠܡܺܝܕܳ݁ܐ ܗܽܘ:
Act 9:27 ܒ݂ܰܪܢܰܒܰ݁ܐ ܕ݂ܶܝܢ ܐܰܚܕ݂ܶܗ ܘܰܐܝܬ݂ܝܶܗ ܠܘܳܬ݁ ܫܠܺܝܚܶܐ ܘܶܐܫܬ݂ܰܥܺܝ ܠܗܽܘܢ ܐܰܝܟ݂ܰܢܳܐ ܒ݂ܽܐܘܪܚܳܐ ܚܙܳܐ ܠܡܳܪܝܳܐ ܘܕܰ݁ܐܝܟ݂ܰܢܳܐ ܡܰܠܶܠ ܥܰܡܶܗ ܘܰܐܝܟ݂ܰܢܳܐ ܒ݂ܕܰ݁ܪܡܣܽܘܩ ܥܺܝܢ ܒ݂ܰܓ݁ܠܶܐ ܡܰܠܶܠ ܒ݂ܰܫܡܶܗ ܕ݂ܝܶܫܽܘܥ:
Act 9:28 ܘܥܳܐܶܠ ܗ̄ܘܳܐ ܥܰܡܗܽܘܢ ܘܢܳܦܶ݁ܩ ܒ݂ܽܐܘܪܺܫܠܶܡ:
Act 9:30 ܘܟܰ݁ܕ݁ ܝܺܕܰ݁ܥܘ ܐܰܚܶܐ ܐܰܝܬ݂ܝܽܘܗ̄ܝ ܒ݂ܠܺܠܝܳܐ ܠܩܶܣܰܪܺܝܰܐ ܘܡܶܢ ܬ݂ܰܡܳܢ ܫܰܕ݂ܪܽܘܗ̄ܝ ܠܛܰܪܣܳܘܣ:
Act 9:31 ܒ݂ܪܰܡ ܕ݂ܶܝܢ ܥܺܕ݂̄ܬ݂ܳܐ ܕ݂ܰܒ݁ܟܽ݁ܠܳܗ ܝܺܗܽܘܕ݁ ܘܒܰ݁ܓ݁ܠܺܝܠܳܐ ܘܰܒ݁ܫܳܡܪܺܝܢ ܐܺܝܬ݁ ܗ̄ܘܳܐ ܒ݂ܳܗ ܫܠܳܡܳܐ ܟ݂ܰܕ݁ ܡܶܬ݁ܒ݂ܰܢܝܳܐ ܗ̄ܘܳܬ݁ ܘܪܳܕ݁ܝܳܐ ܒ݂ܕܶ݁ܚܠܰܬ݁ ܐܰܠܳܗܳܐ ܘܰܒ݁ܒܽ݁ܘܝܳܐܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܣܳܓ݁ܝܳܐ ܗ̄ܘܳܬ݁ ܣ݂ ܣ݂:
Act 9:32 ܘܰܗܘܳܐ ܕ݂ܟܰ݁ܕ݁ ܡܶܬ݁ܟ݂ܪܶܟ݁ ܗ̄ܘܳܐ ܫܶܡܥܽܘܢ ܒ݂ܰܡܕܺ݁ܝܢܳܬܳ݁ܐ ܢܚܶܬ݁ ܐܳܦ݁ ܠܘܳܬ݁ ܩܰܕ݂ܺܝܫܶܐ ܕ݂ܥܳܡܪܺܝܢ ܒ݂ܠܽܘܕ݁ ܡܕܺ݁ܝܢ̄ܬ݂ܳܐ:
Act 9:33 ܘܶܐܫܟ݂ܰܚ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܐܰܢܺܝܰܣ ܕ݂ܰܪܡܶܐ ܗ̄ܘܳܐ ܒ݂ܥܰܪܣܳܐ ܘܰܡܫܰܪܰܝ ܫܢܺܝܢ ܬ݂ܡܳܢܶܐ:
Act 9:34 ܘܶܐܡܰܪ ܠܶܗ ܫܶܡܥܽܘܢ ܐܰܢܺܝܰܐ ܡܰܐܣܶܐ ܠܳܟ݁ ܝܶܫܽܘܥ ܡܫܺܝܚܳܐ ܩܽܘܡ ܘܫܰܘܳܐ ܥܰܪܣܳܟ݁ ܘܒܰ݁ܪ ܫܳܥܬܶ݁ܗ ܩܳܡ:
Act 9:35 ܘܰܚܙܰܐܘܽܗ̄ܝ ܟ݂ܽܠܗܽܘܢ ܕ݂ܥܳܡܪܺܝܢ ܒ݂ܠܽܘܕ݁ ܘܰܒ݁ܣܰܪܳܘܢܰܐ ܘܶܐܬ݁ܦ݂ܢܺܝܘ ܠܘܳܬ݁ ܐܰܠܳܗܳܐ: ܣ
Act 9:36 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܠܡܺܝܕ݂ܬ݂ܳܐ ܚܕܳ݁ܐ ܒ݂ܝܳܘܦ݂ܺܐ ܡܕܺ݁ܝܢ̄ܬ݂ܳܐ ܕ݂ܰܫܡܳܗ ܗܘܳܐ ܛܒܺ݁ܝܬܳ݁ܐ ܗܳܕܶ݁ܐ ܥܰܬ݂ܺܝܪܳܐ ܗ̄ܘܳܬ݁ ܒ݂ܰܥܒܳ݁ܕܶ݁ܐ ܛܳܒܶ݁ܐ ܘܰܒ݁ܙܶܕ݁ܩܳܬܳ݁ܐ ܕ݂ܥܳܒ݁ܕ݂ܳܐ ܗ̄ܘܳܬ݁:
Act 9:37 ܐܶܬ݁ܟ݂ܰܪܗܰܬ݁ ܕ݂ܶܝܢ ܒ݂ܗܽܘܢ ܒ݂ܗܳܢܽܘܢ ܝܰܘܡܳܬܳ݁ܐ ܘܡܺܝܬܰ݁ܬ݁ ܘܰܐܣܚܝܽܘܗ ܘܣܳܡܽܘܗ ܒ݂ܥܶܠܺܝܬܳ݁ܐ:
Act 9:38 ܘܰܫܡܰܥܘ ܗ̄ܘܰܘ ܬ݂ܰܠܡܺܝܕܶ݁ܐ ܕ݂ܫܶܡܥܽܘܢ ܒ݂ܠܽܘܕ݁ ܗܽ̄ܘ ܡܕܺ݁ܝܢ̄ܬ݂ܳܐ ܗܳܝ ܕ݂ܺܐܝܬܶ݁ܝܗ ܥܰܠ ܓ݂ܶܢ̄ܒ݁ ܝܳܘܦ݂ܺܐ ܘܫܰܕ݂ܰܪܘ ܗ̄ܘܰܘ ܠܘܳܬܶ݁ܗ ܓ݂ܰܒ݁ܪܶܐ ܬ݂ܪܶܝܢ ܕ݂ܢܶܒ݁ܥܽܘܢ ܡܶܢܶܗ ܕ݂ܠܳܐ ܬ݂ܶܡܰܐܢ ܠܶܗ ܕ݂ܢܺܐܬܶ݁ܐ ܨܶܐܕܰ݁ܝܗܽܘܢ:
Act 9:39 ܘܩܳܡ ܫܶܡܥܽܘܢ ܐܶܙܰܠ ܥܰܡܗܽܘܢ ܘܟܰ݁ܕ݁ ܐܶܬܳ݁ܐ ܐܰܣܩܽܘܗ̄ܝ ܠܥܶܠܺܝܬܳ݁ܐ ܘܰܟ݁ܢܰܫ ܩܳܡ ܠܗܶܝܢ ܚܕܳ݁ܪܰܘܗ̄ܝ ܟ݂ܽܠܗܶܝܢ ܐܰܪܡܠܳܬܳ݁ܐ ܟ݂ܰܕ݁ ܒ݂ܳܟ݁ܝܳܢ ܘܰܡܚܰܘܝܳܢ ܠܶܗ ܟ݂ܽܘܬ݂ܺܝܢܝܳܬܳ݁ܐ ܘܡܰܪܛܽܘܛܶܐ ܗܳܠܶܝܢ ܕ݂ܝܳܗܒ݂ܳܐ ܗ̄ܘܳܬ݁ ܠܗܶܝܢ ܛܒܺ݁ܝܬܳ݁ܐ ܟ݂ܰܕ݁ ܚܰܝܳܐ:
Act 9:40 ܫܶܡܥܽܘܢ ܕ݂ܶܝܢ ܐܰܦ݂ܶܩ ܠܟܽ݁ܠܗܽܘܢ ܐ̄ܢܳܫܳܐ ܠܒܰ݁ܪ ܘܰܩܥܶܕ݁ ܥܰܠ ܒ݂ܽܘܪܟ݂ܰܘܗ̄ܝ ܘܨܰܠܺܝ ܘܶܐܬ݁ܦ݂ܢܺܝ ܠܘܳܬ݁ ܫܠܰܕ݂ܳܐ ܘܶܐܡܰܪ ܛܒܺ݁ܝܬܳ݁ܐ ܩܽܘܡܝ ܗܺܝ ܕ݂ܶܝܢ ܦ݂ܶܬ݁ܚܰܬ݁ ܥܰܝܢܶܝܗ ܘܟܰ݁ܕ݁ ܚܙܳܬܶ݁ܗ ܠܫܶܡܥܽܘܢ ܝܶܬ݁ܒ݂ܰܬ݁:
Act 9:41 ܘܰܐܘܫܶܛ ܠܳܗ ܐܺܝܕܶ݁ܗ ܘܰܐܩܺܝܡܳܗ ܘܰܩܪܳܐ ܠܩܰܕ݂ܺܝܫܶܐ ܘܠܰܐܪܡܠܳܬܳ݁ܐ ܘܝܰܗܒ݂ܳܗ ܠܗܽܘܢ ܟ݂ܰܕ݁ ܚܰܝܳܐ:
Act 9:42 ܘܶܐܬ݁ܝܰܕ݁ܥܰܬ݁ ܗܳܕܶ݁ܐ ܒ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܘܣܰܓ݂ܺܝܶܐܐ ܗܰܝܡܶܢܘ ܒ݂ܡܳܪܰܢ:
Act 9:43 ܗܘܳܐ ܕ݂ܶܝܢ ܒ݂ܳܗ ܒ݂ܝܳܘܦ݂ܺܐ ܝܰܘܡܳܬܳ݁ܐ ܠܳܐ ܙܥܽܘܪܺܝܢ ܟ݂ܰܕ݁ ܫܪܶܐ ܗ̄ܘܳܐ ܒ݂ܶܝܬ݁ ܫܶܡܥܽܘܢ ܒ݂ܽܘܪܣܳܝܳܐ: ܣ
Act 10:1 ܒ݂ܩܶܣܰܪܺܝܰܐ ܕ݂ܶܝܢ ܐܺܝܬ݁ ܗ̄ܘܳܐ ܓ݂ܰܒ݁ܪܳܐ ܚܰܕ݁ ܩܶܢܛܪܽܘܢܳܐ ܕ݂ܰܫܡܶܗ ܗ̄ܘܳܐ ܩܳܘܪܢܺܠܺܝܳܘܣ ܡܶܢ ܣܦ݂ܺܝܪܰܐ ܗܳܝ ܕ݂ܡܶܬ݁ܩܰܪܝܳܐ ܐܺܝܛܰܠܺܝܩܺܐ:
Act 10:2 ܘܙܰܕ݂ܺܝܩ ܗ̄ܘܳܐ ܘܕܳ݁ܚܶܠ ܗ̄ܘܳܐ ܡܶܢ ܐܰܠܳܗܳܐ ܗܽܘ ܘܒܰ݁ܝܬ݂ܶܗ ܟ݂ܽܠܶܗ ܘܥܳܒܶ݁ܕ݁ ܗ̄ܘܳܐ ܙܶܕ݁ܩܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܥܰܡܳܐ ܘܰܒ݁ܟܽ݁ܠܙܒܰ݁ܢ ܒ݂ܳܥܶܐ ܗ̄ܘܳܐ ܡܶܢ ܐܰܠܳܗܳܐ:
Act 10:3 ܗܳܢܳܐ ܚܙܳܐ ܡܰܠܰܐܟܳ݁ܐ ܕ݂ܰܐܠܳܗܳܐ ܒ݂ܚܶܙܘܳܐ ܓ݂ܰܠܝܳܐܝܺܬ݁ ܠܰܐܦ݂ܰܝ ܬ݂ܫܰܥ ܫܳܥܺܝܢ ܒ݂ܺܐܝܡܳܡܳܐ ܕ݂ܥܰܠ ܠܘܳܬܶ݁ܗ ܘܶܐܡܰܪ ܠܶܗ ܩܳܘܪܢܺܠܺܝܶܐ:
Act 10:4 ܘܗܽܘ ܚܳܪ ܒ݂ܶܗ ܘܰܕ݁ܚܶܠ ܘܶܐܡܰܪ ܡܳܢܳܐ ܡܳܪܝ ܘܶܐܡܰܪ ܠܶܗ ܡܰܠܰܐܟܳ݁ܐ ܨܠܰܘܳܬܳ݁ܟ݁ ܘܙܶܕ݁ܩܳܬܳ݁ܟ݁ ܣܠܶܩ ܠܕܽ݁ܘܟ݁ܪܳܢܳܐ ܩܕܳ݁ܡ ܐܰܠܳܗܳܐ:
Act 10:5 ܘܗܳܫܳܐ ܫܰܕ݂ܰܪ ܓ݂ܰܒ݁ܪܶܐ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ:
Act 10:6 ܗܳܐ ܫܪܶܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܒ݂ܽܘܪܣܳܝܳܐ ܗܰܘ ܕ݂ܺܐܝܬܰ݁ܘܗ̄ܝ ܥܰܠ ܝܰܕ݁ ܝܰܡܳܐ:
Act 10:7 ܘܟܰ݁ܕ݁ ܐܶܙܰܠ ܠܶܗ ܡܰܠܰܐܟܳ݁ܐ ܕ݂ܡܰܠܶܠ ܥܰܡܶܗ ܩܪܳܐ ܬ݂ܪܶܝܢ ܡܶܢ ܒ݂ܢܰܝ ܒ݂ܰܝܬ݂ܶܗ ܘܦܳ݁ܠܚܳܐ ܚܰܕ݁ ܕ݂ܕܳ݁ܚܶܠ ܠܰܐܠܳܗܳܐ ܐܰܝܢܳܐ ܕ݂ܡܶܬ݂ܕ݂ܢܶܐ ܗ̄ܘܳܐ ܠܶܗ:
Act 10:8 ܘܶܐܫܬ݂ܰܥܺܝ ܠܗܽܘܢ ܟ݂ܽܠܡܶܕ݂ܶܡ ܕ݂ܰܚܙܳܐ ܘܫܰܕ݂ܰܪ ܐܶܢܽܘܢ ܠܝܳܘܦ݂ܺܐ: ܣ
Act 10:9 ܘܰܠܝܰܘܡܳܐ ܐ̄ܚܪܺܢܳܐ ܟ݂ܰܕ݁ ܗܶܢܽܘܢ ܪܳܕܶ݁ܝܢ ܒ݂ܽܐܘܪܚܳܐ ܘܩܰܪܺܝܒܺ݁ܝܢ ܠܰܡܕܺ݁ܝܢ̄ܬ݂ܳܐ ܣܠܶܩ ܫܶܡܥܽܘܢ ܠܶܐܓ݂ܳܪܳܐ ܕ݂ܰܢܨܰܠܶܐ ܒ݂ܫܶܬ݁ ܫܳܥܺܝܢ:
Act 10:10 ܘܰܟ݁ܦܶ݁ܢ ܘܨܳܒܶ݁ܐ ܗ̄ܘܳܐ ܕ݂ܢܶܠܥܰܣ ܘܟܰ݁ܕ݁ ܗܶܢܽܘܢ ܡܰܬ݁ܩܢܺܝܢ ܠܶܗ ܢܦܰ݁ܠ ܥܠܰܘܗ̄ܝ ܬ݂ܶܡܗܳܐ:
Act 10:11 ܘܰܚܙܳܐ ܫܡܰܝܳܐ ܟ݂ܰܕ݁ ܦ݂ܬܺ݁ܝܚܺܝܢ ܘܡܳܐܢܳܐ ܚܰܕ݁ ܟ݂ܰܕ݁ ܐܰܣܺܝܪ ܒ݂ܰܐܪܒ݂ܰܥ ܩܰܪܢܳܢ ܘܕܳ݁ܡܶܐ ܗ̄ܘܳܐ ܠܟܶ݁ܬ݂ܳܢܳܐ ܪܰܒ݂ܳܐ ܘܫܳܐܶܒ݁ ܗ̄ܘܳܐ ܡܶܢ ܫܡܰܝܳܐ ܥܰܠ ܐܰܪܥܳܐ:
Act 10:12 ܘܺܐܝܬ݁ ܗ̄ܘܳܐ ܒ݂ܶܗ ܟ݂ܽܠܗܶܝܢ ܚܰܝܘܳܬܳ݁ܐ ܕ݂ܰܐܪܒ݂ܥܳܬ݁ ܪܶܓ݁ܠܶܐ ܘܪܰܚܫܳܐ ܕ݂ܰܐܪܥܳܐ ܘܦܳ݁ܪܰܚܬܳ݁ܐ ܕ݂ܰܫܡܰܝܳܐ:
Act 10:13 ܘܩܳܠܳܐ ܐܶܬܳ݁ܐ ܠܶܗ ܕ݂ܳܐܡܰܪ ܫܶܡܥܽܘܢ ܩܽܘܡ ܟ݂ܽܘܣ ܘܰܐܟܽ݁ܘܠ:
Act 10:14 ܘܫܶܡܥܽܘܢ ܐܶܡܰܪ ܚܳܣ ܡܳܪܝ ܕ݂ܡܶܡܬܽ݁ܘܡ ܠܳܐ ܐܶܟ݁ܠܶܬ݁ ܟ݂ܽܠ ܕ݂ܰܡܣܰܝܰܒ݁ ܘܰܛܡܰܐ:
Act 10:15 ܘܬܽ݁ܘܒ݁ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܩܳܠܳܐ ܗܘܳܐ ܠܘܳܬܶ݁ܗ ܐܰܝܠܶܝܢ ܕ݂ܰܐܠܳܗܳܐ ܕ݂ܰܟ݂ܺܝ ܐܰܢ̄ܬ݂ ܠܳܐ ܬ݂ܣܰܝܶܒ݁:
Act 10:16 ܗܳܕܶ݁ܐ ܕ݂ܶܝܢ ܗܘܳܬ݁ ܬ݂ܠܳܬ݁ ܙܰܒ݁ܢܺܝܢ ܘܶܐܬ݁ܥܰܠܺܝ ܠܶܗ ܡܳܐܢܳܐ ܠܰܫܡܰܝܳܐ: ܣ
Act 10:17 ܘܟܰ݁ܕ݁ ܡܶܬ݂ܕ݂ܰܡܰܪ ܫܶܡܥܽܘܢ ܒ݂ܢܰܦ݁ܫܶܗ ܕ݂ܡܳܢܰܘ ܚܶܙܘܳܐ ܕ݂ܰܚܙܳܐ ܡܰܛܺܝܘ ܓ݂ܰܒ݁ܪܶܐ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܗ̄ܘܰܘ ܡܶܢ ܩܳܘܪܢܺܠܺܝܳܘܣ ܘܫܰܐܶܠܘ ܥܰܠ ܒ݂ܰܝܬ݂ܳܐ ܕ݂ܰܫܪܶܐ ܒ݂ܶܗ ܫܶܡܥܽܘܢ ܘܶܐܬܰ݁ܘ ܘܩܳܡܘ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ:
Act 10:18 ܘܩܳܪܶܝܢ ܗ̄ܘܰܘ ܬ݂ܰܡܳܢ ܘܰܡܫܰܐܠܺܝܢ ܕ݂ܶܐܢ ܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܗܳܪܟ݂ܳܐ ܫܪܶܐ:
Act 10:19 ܘܟܰ݁ܕ݁ ܫܶܡܥܽܘܢ ܪܳܢܶܐ ܗ̄ܘܳܐ ܒ݂ܚܶܙܘܳܐ ܐܶܡܰܪ ܠܶܗ ܪܽܘܚܳܐ ܗܳܐ ܓ݂ܰܒ݁ܪܶܐ ܬ݂ܠܳܬܳ݁ܐ ܒ݂ܳܥܶܝܢ ܠܳܟ݁:
Act 10:20 ܩܽܘܡ ܚܽܘܬ݁ ܘܙܶܠ ܥܰܡܗܽܘܢ ܟ݂ܰܕ݁ ܠܳܐ ܡܶܬ݁ܦ݂ܰܠܰܓ݁ ܪܶܥܝܳܢܳܟ݁ ܡܶܛܽܠ ܕ݂ܶܐܢܳܐ ܗܽܘ ܫܰܕ݂ܪܶܬ݁ ܐܶܢܽܘܢ:
Act 10:21 ܗܳܝܕ݂ܶܝܢ ܢܚܶܬ݁ ܫܶܡܥܽܘܢ ܠܘܳܬ݁ ܓ݂ܰܒ݁ܪܶܐ ܗܳܢܽܘܢ ܘܶܐܡܰܪ ܠܗܽܘܢ ܐܶܢܳܐ ܗܽܘ ܕ݂ܒܳ݁ܥܶܝܢ ܐܢ̄ܬ݂ܽܘܢ ܐܰܝܕܳ݁ܐ ܗ̄ܝ ܥܶܠܬܳ݁ܐ ܕ݂ܡܶܛܽܠܳܬܳ݁ܗ ܐܶܬܰ݁ܝܬ݂ܽܘܢ:
Act 10:22 ܐܳܡܪܺܝܢ ܠܶܗ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܩܳܘܪܢܺܠܺܝܳܘܣ ܩܶܢܛܪܽܘܢܳܐ ܟ݂ܺܐܢܳܐ ܕ݂ܕܳ݁ܚܶܠ ܡܶܢ ܐܰܠܳܗܳܐ ܘܡܰܣܗܶܕ݁ ܥܠܰܘܗ̄ܝ ܟ݂ܽܠܶܗ ܥܰܡܳܐ ܕ݂ܺܝܗܽܘܕܳ݁ܝܶܐ ܐܶܬܶ݁ܐܡܰܪ ܠܶܗ ܒ݂ܚܶܙܘܳܐ ܡܶܢ ܡܰܠܰܐܟܳ݁ܐ ܩܰܕ݂ܺܝܫܳܐ ܕ݂ܰܢܫܰܕ݂ܰܪ ܢܰܥܠܳܟ݁ ܠܒܰ݁ܝܬ݂ܶܗ ܘܢܶܫܡܰܥ ܡܶܠܬܳ݁ܐ ܡܶܢܳܟ݁:
Act 10:23 ܘܰܐܥܶܠ ܐܶܢܽܘܢ ܫܶܡܥܽܘܢ ܘܩܰܒ݂ܶܠ ܐܶܢܽܘܢ ܟ݂ܰܪ ܕ݂ܰܫܪܶܐ ܗ̄ܘܳܐ ܣ ܘܩܳܡ ܠܒܳ݁ܬ݁ܪܶܗ ܕ݂ܝܰܘܡܳܐ ܘܰܢܦܰ݁ܩ ܐܶܙܰܠ ܥܰܡܗܽܘܢ ܘܶܐܙܰܠܘ ܥܰܡܶܗ ܐ̄ܢܳܫ ܐ̄ܢܳܫ ܡܶܢ ܐܰܚܶܐ ܕ݂ܝܳܘܦ݂ܺܐ:
Act 10:24 ܘܰܠܝܰܘܡܳܐ ܐ̄ܚܪܺܢܳܐ ܥܰܠ ܠܩܶܣܰܪܺܝܰܐ ܩܳܘܪܢܺܠܺܝܳܘܣ ܕ݂ܶܝܢ ܡܩܰܘܶܐ ܗ̄ܘܳܐ ܠܗܽܘܢ ܟ݂ܰܕ݁ ܡܟܰ݁ܢܫܺܝܢ ܠܶܗ ܟ݂ܽܠܗܽܘܢ ܒ݂ܢܰܝ ܛܽܘܗܡܶܗ ܘܳܐܦ݁ ܪܳܚܡܶܐ ܚܰܒ݂ܺܝܒܶ݁ܐ ܕ݂ܺܐܝܬ݁ ܗ̄ܘܰܘ ܠܶܗ:
Act 10:25 ܘܟܰ݁ܕ݁ ܥܳܐܶܠ ܫܶܡܥܽܘܢ ܐܰܪܥܶܗ ܩܳܘܪܢܺܠܺܝܳܘܣ ܘܰܢܦܰ݁ܠ ܣܓܶ݁ܕ݁ ܠܪܶܓ݁ܠܰܘܗ̄ܝ:
Act 10:26 ܘܫܶܡܥܽܘܢ ܐܰܩܺܝܡܶܗ ܘܶܐܡܰܪ ܠܶܗ ܩܽܘܡ ܠܳܟ݁ ܘܳܐܦ݁ ܐܶܢܳܐ ܒ݂ܰܪܢܳܫܳܐ ܐ̄ܢܳܐ:
Act 10:27 ܘܟܰ݁ܕ݁ ܡܡܰܠܶܠ ܥܰܡܶܗ ܥܰܠ ܘܶܐܫܟ݂ܰܚ ܣܰܓ݂ܺܝܶܐܐ ܕ݂ܶܐܬܰ݁ܘ ܗ̄ܘܰܘ ܠܬܰ݁ܡܳܢ:
Act 10:28 ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܳܐ ܡܰܦ݂ܰܣ ܠܓܰ݁ܒ݁ܪܳܐ ܝܺܗܽܘܕܳ݁ܝܳܐ ܕ݂ܢܶܩܰܦ݁ ܠܐ̄ܢܳܫܳܐ ܢܽܘܟ݁ܪܳܝܳܐ ܕ݂ܠܳܐ ܗ̄ܘܳܐ ܒ݂ܰܪ ܫܰܪܒ݂ܬܶ݁ܗ ܘܠܺܝ ܐܰܠܳܗܳܐ ܚܰܘܝܰܢܝ ܕ݂ܠܳܐ ܐܺܡܰܪ ܥܰܠ ܐ̄ܢܳܫ ܕ݂ܰܛܡܰܐ ܐܰܘ ܡܣܰܝܰܒ݁:
Act 10:29 ܡܶܛܽܠ ܗܳܢܳܐ ܥܬܺ݁ܝܕܳ݁ܐܝܺܬ݁ ܐܶܬܺ݁ܝܬ݁ ܟ݂ܰܕ݁ ܫܰܕ݂ܰܪܬ݂ܽܘܢ ܒ݂ܳܬܰ݁ܪܝ ܒ݂ܪܰܡ ܡܫܰܐܶܠ ܐ̄ܢܳܐ ܠܟܽ݁ܘܢ ܡܶܛܽܠ ܡܳܢܳܐ ܫܰܕ݂ܰܪܬ݂ܽܘܢ ܒ݂ܳܬܰ݁ܪܝ ܣ݂ ܣ݂:
Act 10:30 ܐܳܡܰܪ ܠܶܗ ܩܳܘܪܢܺܠܺܝܳܘܣ ܐܰܪܒ݂ܥܳܐ ܝܰܘܡܺܝܢ ܐܺܝܬ݁ ܥܕܰ݁ܡܳܐ ܠܗܳܫܳܐ ܗܳܐ ܡܶܢ ܕ݂ܨܳܐܶܡ ܐ̄ܢܳܐ ܘܒܰ݁ܬ݁ܫܰܥ ܫܳܥܺܝܢ ܟ݂ܰܕ݁ ܡܨܰܠܶܐ ܐ̄ܢܳܐ ܒ݂ܒܰ݁ܝܬ݂ܝ ܩܳܡ ܓ݂ܰܒ݁ܪܳܐ ܚܰܕ݁ ܩܕܳ݁ܡܰܝ ܟ݂ܰܕ݁ ܠܒܺ݁ܝܫ ܚܶܘܳܪܶܐ:
Act 10:31 ܘܶܐܡܰܪ ܠܺܝ ܩܳܘܪܢܺܠܺܝܶܐ ܐܶܫܬ݂ܰܡܥܰܬ݁ ܨܠܽܘܬܳ݁ܟ݁ ܘܰܠܙܶܕ݁ܩܳܬܳ݁ܟ݁ ܕ݂ܽܘܟ݁ܪܳܢܳܐ ܗܘܳܐ ܩܕܳ݁ܡ ܐܰܠܳܗܳܐ:
Act 10:32 ܒ݂ܪܰܡ ܫܰܕ݂ܰܪ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܗܳܐ ܫܪܶܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܒ݂ܽܘܪܣܳܝܳܐ ܕ݂ܥܰܠ ܝܰܕ݁ ܝܰܡܳܐ ܘܗܽܘ ܢܺܐܬܶ݁ܐ ܢܡܰܠܶܠ ܥܰܡܳܟ݁:
Act 10:33 ܘܒܰ݁ܪ ܫܳܥܬܶ݁ܗ ܫܰܕ݂ܪܶܬ݁ ܠܘܳܬܳ݁ܟ݁ ܘܰܐܢ̄ܬ݂ ܫܰܦ݂ܺܝܪ ܥܒܰ݁ܕ݂ܬ݂ ܕ݂ܶܐܬܰ݁ܝܬ݂ ܘܗܳܐ ܚܢܰܢ ܟ݂ܽܠܰܢ ܩܕܳ݁ܡܰܝܟְ݂ ܘܨܳܒܶ݁ܝܢܰܢ ܕ݂ܢܶܫܡܰܥ ܟ݂ܽܠ ܡܳܐ ܕ݂ܶܐܬ݁ܦ݂ܩܶܕ݁ ܠܳܟ݁ ܡܶܢ ܠܘܳܬ݁ ܐܰܠܳܗܳܐ:
Act 10:34 ܦ݂ܬܰ݁ܚ ܕ݂ܶܝܢ ܫܶܡܥܽܘܢ ܦ݂ܽܘܡܶܗ ܘܶܐܡܰܪ ܒ݂ܰܫܪܳܪܳܐ ܐܰܕ݁ܪܟܶ݁ܬ݁ ܕ݂ܰܐܠܳܗܳܐ ܠܳܐ ܗ̄ܘܳܐ ܢܳܣܶܒ݁ ܒ݂ܰܐܦ݂ܶܐ:
Act 10:35 ܐܶܠܳܐ ܒ݂ܟܽ݁ܠܗܽܘܢ ܥܰܡ̄ܡܶܐ ܐܰܝܢܳܐ ܕ݂ܕܳ݁ܚܶܠ ܡܶܢܶܗ ܘܦܳ݁ܠܰܚ ܟ݂ܺܐܢܽܘܬܳ݁ܐ ܡܩܰܒ݂ܰܠ ܗܽ̄ܘ ܠܘܳܬܶ݁ܗ:
Act 10:36 ܡܶܠܬܳ݁ܐ ܓ݂ܶܝܪ ܕ݂ܫܰܕ݂ܰܪ ܠܰܒ݁ܢܰܝ ܐܺܝܣܪܳܝܶܠ ܘܣܰܒ݂ܰܪ ܐܶܢܽܘܢ ܫܠܳܡܳܐ ܘܫܰܝܢܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܳܢܰܘ ܡܳܪܝܳܐ ܕ݂ܟܽ݁ܠ:
Act 10:37 ܘܳܐܦ݁ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܡܶܠܬܳ݁ܐ ܕ݂ܰܗܘܳܬ݁ ܒ݂ܟܽ݁ܠܳܗ ܝܺܗܽܘܕ݁ ܕ݂ܰܐܩܦܰ݁ܬ݁ ܡܶܢ ܓ݂ܠܺܝܠܳܐ ܒ݂ܳܬܰ݁ܪ ܡܰܥܡܽܘܕܺ݁ܝܬܳ݁ܐ ܕ݂ܰܐܟ݁ܪܶܙ ܝܽܘܚܰܢܳܢ:
Act 10:38 ܥܰܠ ܝܶܫܽܘܥ ܕ݂ܡܶܢ ܢܳܨܪܰܬ݁ ܕ݂ܰܐܠܳܗܳܐ ܡܰܫܚܶܗ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܚܰܝܠܳܐ ܘܗܽܘܝܽܘ ܕ݂ܡܶܬ݁ܟ݂ܪܶܟ݁ ܗ̄ܘܳܐ ܘܡܰܐܣܶܐ ܠܗܳܢܽܘܢ ܕ݂ܶܐܬ݁ܢܟܺ݁ܝܘ ܡܶܢ ܒ݂ܺܝܫܳܐ ܡܶܛܽܠ ܕ݂ܰܐܠܳܗܳܐ ܗ̄ܘܳܐ ܥܰܡܶܗ:
Act 10:39 ܘܰܚܢܰܢ ܣܳܗܕ݂ܰܘܗ̄ܝ ܥܰܠ ܟ݂ܽܠ ܡܳܐ ܕ݂ܰܥܒܰ݁ܕ݁ ܒ݂ܟܽ݁ܠܳܗ ܐܰܪܥܳܐ ܕ݂ܺܝܗܽܘܕ݁ ܘܕܽ݁ܐܘܪܺܫܠܶܡ ܠܶܗ ܠܗܳܢܳܐ ܬ݂ܠܰܐܘܽܗ̄ܝ ܝܺܗܽܘܕܳ݁ܝܶܐ ܥܰܠ ܩܰܝܣܳܐ ܘܩܰܛܠܽܘܗ̄ܝ:
Act 10:40 ܘܠܶܗ ܐܰܩܺܝܡ ܐܰܠܳܗܳܐ ܠܰܬ݁ܠܳܬܳ݁ܐ ܝܰܘܡܺܝܢ ܘܝܰܗܒ݂ܶܗ ܕ݂ܢܶܬ݁ܚܙܶܐ ܥܺܝܢ ܒ݂ܰܓ݁ܠܶܐ:
Act 10:41 ܠܳܐ ܕ݂ܶܝܢ ܠܟܽ݁ܠܶܗ ܥܰܡܳܐ ܐܶܠܳܐ ܠܰܢ ܐܰܝܠܶܝܢ ܕ݂ܡܶܢ ܐܰܠܳܗܳܐ ܐܶܬ݁ܓ݂ܒܺ݁ܝܢ ܕ݂ܢܶܗܘܶܐ ܠܶܗ ܣܳܗܕ݂ܶܐ ܕ݂ܶܐܟܰ݁ܠܢ ܥܰܡܶܗ ܘܶܐܫܬ݂ܺܝܢ ܡܶܢ-ܒ݂ܳܬܰ݁ܪ ܩܝܳܡܬ݂ܶܗ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:
Act 10:42 ܘܦܰ݁ܩܕܰ݁ܢ ܕ݂ܢܰܟ݁ܪܶܙ ܘܰܢܣܰܗܶܕ݁ ܠܥܰܡܳܐ ܕ݂ܗܳܢܰܘ ܕ݂ܶܐܬ݁ܦ݂ܪܶܫ ܡܶܢ ܐܰܠܳܗܳܐ ܕ݂ܰܝܳܢܳܐ ܕ݂ܚܰܝܶܐ ܘܰܕ݁ܡܺܝܬܶ݁ܐ:
Act 10:43 ܘܰܥܠܰܘܗ̄ܝ ܐܰܣܗܶܕ݁ܘ ܟ݂ܽܠܗܽܘܢ ܢܒܺ݁ܝܶܐ ܕ݂ܟܽ݁ܠܡܰܢ ܕ݂ܰܡܗܰܝܡܶܢ ܒ݂ܰܫܡܶܗ ܢܩܰܒ݂ܶܠ ܫܽܘܒ݁ܩܳܢ ܚܛܳܗܶܐ: ܣ
Act 10:44 ܘܟܰ݁ܕ݁ ܗܽܘ ܫܶܡܥܽܘܢ ܡܡܰܠܶܠ ܗ̄ܘܳܐ ܗܳܠܶܝܢ ܡܶܠܶܐ ܐܰܓ݂ܢܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܰܠ ܟ݂ܽܠܗܽܘܢ ܕ݂ܫܳܡܥܺܝܢ ܗ̄ܘܰܘ ܡܶܠܬܳ݁ܐ:
Act 10:45 ܘܰܬ݁ܡܰܗܘ ܘܰܬ݁ܗܰܪܘ ܐܰܚܶܐ ܓ݂ܙܺܝܪܶܐ ܗܳܢܽܘܢ ܕ݂ܶܐܬܰ݁ܘ ܥܰܡܶܗ ܕ݂ܳܐܦ݁ ܥܰܠ ܥܰܡ̄ܡܶܐ ܡܰܘܗܰܒ݁ܬ݂ܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܐܶܫܬ݂ܰܦ݂ܥܰܬ݁:
Act 10:46 ܫܳܡܥܺܝܢ ܗ̄ܘܰܘ ܠܗܽܘܢ ܓ݂ܶܝܪ ܟ݂ܰܕ݁ ܡܡܰܠܠܺܝܢ ܒ݂ܠܶܫܳܢ ܠܶܫܳܢ ܘܡܰܘܪܒܺ݁ܝܢ ܗ̄ܘܰܘ ܠܰܐܠܳܗܳܐ ܘܶܐܡܰܪ ܗ̄ܘܳܐ ܫܶܡܥܽܘܢ:
Act 10:47 ܕ݂ܰܠܡܳܐ ܡܰܝܳܐ ܡܶܫܟ݂ܰܚ ܐ̄ܢܳܫ ܟ݂ܳܠܶܐ ܕ݂ܠܳܐ ܢܶܥܡܕܽ݁ܘܢ ܗܳܢܽܘܢ ܕ݂ܗܳܐ ܩܰܒ݂ܶܠܘ ܪܽܘܚܳܐ ܕ݂ܩܽܘܕ݁ܫܳܐ ܐܰܝܟ݁ ܡܳܐ ܕ݂ܰܚܢܰܢ:
Act 10:48 ܗܳܝܕ݂ܶܝܢ ܦ݂ܩܰܕ݁ ܠܗܽܘܢ ܕ݂ܢܶܥܡܕܽ݁ܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܥܰܘ ܡܶܢܶܗ ܐܰܝܟ݁ ܕ݂ܰܢܩܰܘܶܐ ܠܘܳܬ݁ܗܽܘܢ ܝܰܘܡܳܬܳ݁ܐ: ܣ
Act 11:1 ܘܶܐܫܬ݂ܰܡܥܰܬ݁ ܗ̄ܘܳܬ݁ ܠܰܫܠܺܝܚܶܐ ܘܠܰܐܚܶܐ ܕ݂ܒܺ݁ܝܗܽܘܕ݁ ܕ݂ܳܐܦ݁ ܥܰܡ̄ܡܶܐ ܩܰܒ݂ܶܠܘ ܡܶܠܬܳ݁ܐ ܕ݂ܰܐܠܳܗܳܐ: ܣ
Act 11:2 ܘܟܰ݁ܕ݁ ܣܠܶܩ ܫܶܡܥܽܘܢ ܠܽܐܘܪܺܫܠܶܡ ܕ݂ܳܝܢܺܝܢ ܗ̄ܘܰܘ ܥܰܡܶܗ ܗܳܢܽܘܢ ܕ݂ܡܶܢ ܓ݂ܙܽܘܪܬ݂ܳܐ:
Act 11:3 ܟ݂ܰܕ݁ ܐܳܡܪܺܝܢ ܕ݂ܰܠܘܳܬ݁ ܐ̄ܢܳܫܳܐ ܥܽܘܪܠܶܐ ܥܰܠ ܘܰܠܥܶܣ ܥܰܡܗܽܘܢ:
Act 11:4 ܘܰܐܩܶܦ݁ ܗ̄ܘܳܐ ܫܶܡܥܽܘܢ ܒ݂ܳܬܰ݁ܪ ܒ݂ܳܬܰ݁ܪ ܠܡܺܐܡܰܪ ܠܗܽܘܢ:
Act 11:5 ܕ݂ܟܰ݁ܕ݁ ܡܨܰܠܶܐ ܗ̄ܘܺܝܬ݁ ܒ݂ܝܳܘܦ݂ܺܐ ܚܙܺܝܬ݁ ܒ݂ܚܶܙܘܳܐ ܕ݂ܰܢܚܶܬ݁ ܗ̄ܘܳܐ ܡܳܐܢܳܐ ܚܰܕ݁ ܐܰܝܢܳܐ ܕ݂ܕܳ݁ܡܶܐ ܗ̄ܘܳܐ ܠܟܶ݁ܬ݂ܳܢܳܐ ܘܰܐܣܺܝܪ ܗ̄ܘܳܐ ܒ݂ܰܐܪܒ݂ܰܥ ܩܰܪܢܳܬܶ݁ܗ ܘܫܳܐܶܒ݁ ܗ̄ܘܳܐ ܡܶܢ ܫܡܰܝܳܐ ܘܶܐܬܳ݁ܐ ܥܕܰ݁ܡܳܐ ܠܘܳܬ݁ܝ:
Act 11:6 ܘܚܳܪܶܬ݁ ܒ݂ܶܗ ܘܚܳܙܶܐ ܗ̄ܘܺܝܬ݁ ܕ݂ܺܐܝܬ݁ ܒ݂ܶܗ ܚܰܝܘܳܬܳ݁ܐ ܕ݂ܰܐܪܒ݂ܥܳܬ݁ ܪܶܓ݁ܠܰܝܗܶܝܢ ܘܪܰܚܫܳܐ ܕ݂ܰܐܪܥܳܐ ܘܳܐܦ݁ ܦ݂ܳܪܰܚܬܳ݁ܐ ܕ݂ܰܫܡܰܝܳܐ:
Act 11:7 ܘܫܶܡܥܶܬ݁ ܗ̄ܘܺܝܬ݁ ܩܳܠܳܐ ܕ݂ܳܐܡܰܪ ܗ̄ܘܳܐ ܠܺܝ ܫܶܡܥܽܘܢ ܩܽܘܡ ܟ݂ܽܘܣ ܘܰܐܟܽ݁ܘܠ:
Act 11:8 ܘܶܐܡܪܶܬ݁ ܚܳܣ ܡܳܪܝ ܕ݂ܡܶܡܬܽ݁ܘܡ ܠܳܐ ܥܰܠ ܠܦܽ݁ܘܡܝ ܕ݂ܰܛܡܰܐ ܘܕܰ݁ܡܣܰܝܰܒ݁:
Act 11:9 ܘܬܽ݁ܘܒ݁ ܩܳܠܳܐ ܐܶܡܰܪ ܠܺܝ ܡܶܢ ܫܡܰܝܳܐ ܕ݂ܡܶܕ݂ܶܡ ܕ݂ܰܐܠܳܗܳܐ ܕ݂ܰܟ݂ܺܝ ܐܰܢ̄ܬ݂ ܠܳܐ ܬ݂ܣܰܝܶܒ݁:
Act 11:10 ܗܳܕܶ݁ܐ ܗܘܳܬ݁ ܬ݂ܠܳܬ݁ ܙܰܒ݁ܢܺܝܢ ܘܶܐܣܬ݂ܰܠܰܩ ܠܶܗ ܟ݂ܽܠܡܶܕ݂ܶܡ ܠܰܫܡܰܝܳܐ:
Act 11:11 ܘܒܳ݁ܗ ܒ݂ܫܳܥܬܳ݁ܐ ܬ݂ܠܳܬܳ݁ܐ ܓ݂ܰܒ݁ܪܺܝܢ ܕ݂ܶܐܫܬ݂ܰܕ݂ܰܪܘ ܠܘܳܬ݁ܝ ܡܶܢ ܩܳܘܪܢܺܠܺܝܳܘܣ ܡܶܢ ܩܶܣܰܪܺܝܰܐ ܐܶܬܰ݁ܘ ܘܩܳܡܘ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ ܕ݂ܰܫܪܶܐ ܗ̄ܘܺܝܬ݁ ܒ݂ܳܗ:
Act 11:12 ܘܶܐܡܰܪ ܠܺܝ ܪܽܘܚܳܐ ܕ݂ܙܶܠ ܥܰܡܗܽܘܢ ܕ݂ܠܳܐ ܦ݂ܽܘܠܳܓܳ݁ܐ ܘܶܐܬܰ݁ܘ ܥܰܡܝ ܐܳܦ݁ ܗܳܠܶܝܢ ܫܬ݂ܳܐ ܐܰܚܺܝܢ ܘܥܰܠܢ ܠܒܰ݁ܝܬ݂ܶܗ ܕ݂ܓܰ݁ܒ݁ܪܳܐ:
Act 11:13 ܘܶܐܫܬ݂ܰܥܺܝ ܠܰܢ ܐܰܝܟ݂ܰܢܳܐ ܚܙܳܐ ܒ݂ܒܰ݁ܝܬ݂ܶܗ ܡܰܠܰܐܟܳ݁ܐ ܕ݂ܩܳܡ ܘܶܐܡܰܪ ܠܶܗ ܕ݂ܫܰܕ݂ܰܪ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ:
Act 11:14 ܘܗܽܘ ܢܡܰܠܶܠ ܥܰܡܳܟ݁ ܡܶܠܶܐ ܕ݂ܰܒ݁ܗܶܝܢ ܬ݂ܺܚܶܐ ܐܰܢ̄ܬ݂ ܘܟܽ݁ܠܶܗ ܒ݂ܰܝܬ݂ܳܟ݁:
Act 11:15 ܘܟܰ݁ܕ݁ ܐܰܩܦܶ݁ܬ݁ ܗ̄ܘܺܝܬ݁ ܬ݂ܰܡܳܢ ܠܰܡܡܰܠܳܠܽܘ ܐܰܓ݂ܢܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܗܽܘܢ ܐܰܝܟ݁ ܡܳܐ ܕ݂ܰܥܠܰܝܢ ܡܶܢ ܩܕܺ݁ܝܡ:
Act 11:16 ܘܶܐܬ݂ܕ݂ܰܟ݁ܪܶܬ݁ ܡܶܠܬܶ݁ܗ ܕ݂ܡܳܪܰܢ ܕ݂ܶܐܡܰܪ ܗ̄ܘܳܐ ܕ݂ܝܽܘܚܰܢܳܢ ܐܰܥܡܶܕ݁ ܒ݂ܡܰܝܳܐ ܐܰܢ̄ܬ݂ܽܘܢ ܕ݂ܶܝܢ ܬ݂ܶܥܡܕܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ:
Act 11:17 ܐܶܢ ܗܳܟܺ݁ܝܠ ܐܰܠܳܗܳܐ ܫܰܘܝܳܐܝܺܬ݁ ܝܰܗܒ݂ܳܗ ܡܰܘܗܰܒ݁ܬ݂ܳܐ ܠܥܰܡ̄ܡܶܐ ܐܰܝܠܶܝܢ ܕ݂ܗܰܝܡܶܢܘ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܝܟ݁ ܕ݂ܳܐܦ݁ ܠܰܢ ܐܶܢܳܐ ܡܰܢ ܗ̄ܘܺܝܬ݁ ܕ݂ܶܐܣܦ݂ܰܩ ܗ̄ܘܺܝܬ݁ ܕ݂ܶܐܟ݁ܠܶܐ ܠܰܐܠܳܗܳܐ:
Act 11:18 ܘܟܰ݁ܕ݁ ܗܳܠܶܝܢ ܡܶܠܶܐ ܫܡܰܥܘ ܫܠܺܝܘ ܠܗܽܘܢ ܘܫܰܒ݂ܰܚܘ ܠܰܐܠܳܗܳܐ ܘܳܐܡܪܺܝܢ ܗ̄ܘܰܘ ܕ݂ܰܟ݁ܒܰ݁ܪ ܐܳܦ݁ ܠܥܰܡ̄ܡܶܐ ܐܰܠܳܗܳܐ ܝܰܗ̄ܒ݁ ܬ݂ܝܳܒ݂ܽܘܬܳ݁ܐ ܠܚܰܝܶܐ: ܣ
Act 11:19 ܗܳܢܽܘܢ ܕ݂ܶܝܢ ܕ݂ܶܐܬ݁ܒ݂ܰܕ݂ܰܪܘ ܗ̄ܘܰܘ ܡܶܢ ܐܽܘܠܨܳܢܳܐ ܕ݂ܰܗܘܳܐ ܗ̄ܘܳܐ ܥܰܠ ܐܶܣܛܶܦܰ݁ܢܳܘܣ ܡܰܛܺܝܘ ܗ̄ܘܰܘ ܥܕܰ݁ܡܳܐ ܠܦܽ݁ܘܢܺܝܩܺܐ ܘܳܐܦ݁ ܠܰܐܬ݁ܪܳܐ ܕ݂ܩܽܘܦ݂ܪܳܘܣ ܘܠܰܐܢܛܺܝܳܟܺ݁ܝܰܐ ܟ݂ܰܕ݁ ܥܰܡ ܐ̄ܢܳܫ ܠܳܐ ܡܡܰܠܠܺܝܢ ܗ̄ܘܰܘ ܡܶܠܬܳ݁ܐ ܐܶܠܳܐ ܒ݂ܰܠܚܽܘܕ݁ ܥܰܡ ܝܺܗܽܘܕܳ݁ܝܶܐ:
Act 11:20 ܐܺܝܬ݁ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢܗܽܘܢ ܡܶܢ ܩܽܘܦ݂ܪܳܘܣ ܘܡܶܢ ܩܽܘܪܺܝܢܺܐ ܗܳܠܶܝܢ ܥܰܠܘ ܗ̄ܘܰܘ ܠܰܐܢܛܺܝܳܘܟܺ݁ܝ ܘܰܡܡܰܠܠܺܝܢ ܗ̄ܘܰܘ ܥܰܡ ܝܰܘܢܳܝܶܐ ܘܰܡܣܰܒ݂ܪܺܝܢ ܗ̄ܘܰܘ ܥܰܠ ܡܳܪܰܢ ܝܶܫܽܘܥ:
Act 11:21 ܘܺܐܝܬ݁ ܗ̄ܘܳܬ݁ ܥܰܡܗܽܘܢ ܐܺܝܕܶ݁ܗ ܕ݂ܡܳܪܝܳܐ ܘܣܰܓ݂ܺܝܶܐܐ ܗܰܝܡܶܢܘ ܘܶܐܬ݁ܦ݂ܢܺܝܘ ܠܘܳܬ݁ ܡܳܪܝܳܐ ܣ݂ ܣ݂:
Act 11:22 ܘܶܐܫܬ݂ܰܡܥܰܬ݁ ܗ̄ܘܳܬ݁ ܗܺܝ ܗܳܕܶ݁ܐ ܠܶܐܕ݁ܢܰܝܗܽܘܢ ܕ݂ܰܒ݁ܢܰܝ ܥܺܕ݂̄ܬ݂ܳܐ ܕ݂ܒܽ݁ܐܘܪܺܫܠܶܡ ܘܫܰܕ݂ܰܪܘ ܠܒܰ݁ܪܢܰܒܰ݁ܐ ܠܰܐܢܛܺܝܳܘܟܺ݁ܝ:
Act 11:23 ܘܟܰ݁ܕ݁ ܐܶܬܳ݁ܐ ܠܬܰ݁ܡܳܢ ܘܰܚܙܳܐ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܚܕܺ݁ܝ ܘܒܳ݁ܥܶܐ ܗ̄ܘܳܐ ܡܶܢܗܽܘܢ ܕ݂ܰܒ݁ܟܽ݁ܠܶܗ ܠܶܒ݂ܗܽܘܢ ܢܶܗܘܽܘܢ ܢܰܩܺܝܦܺ݁ܝܢ ܠܡܳܪܰܢ:
Act 11:24 ܡܶܛܽܠ ܕ݂ܓܰ݁ܒ݁ܪܳܐ ܗ̄ܘܳܐ ܛܳܒܳ݁ܐ ܘܰܡܫܰܡܠܰܝ ܗ̄ܘܳܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܗܰܝܡܳܢܽܘܬܳ݁ܐ ܘܶܐܬ݂ܬ݂ܰܘܣܰܦ݁ ܗ̄ܘܳܐ ܥܰܡܳܐ ܣܰܓ݂ܺܝܳܐܐ ܠܡܳܪܰܢ:
Act 11:25 ܘܗܽܘ ܢܦܰ݁ܩ ܗ̄ܘܳܐ ܠܛܰܪܣܳܘܣ ܠܡܶܒ݁ܥܳܐ ܠܫܳܐܘܳܠ:
Act 11:26 ܘܟܰ݁ܕ݁ ܐܶܫܟ݂ܚܶܗ ܐܰܝܬ݂ܝܶܗ ܥܰܡܶܗ ܠܰܐܢܛܺܝܳܟܺ݁ܝܰܐ ܘܫܰܢ̄ܬ݂ܳܐ ܟ݂ܽܠܳܗ ܐܰܟ݁ܚܕܳ݁ܐ ܟ݂ܢܺܝܫܺܝܢ ܗ̄ܘܰܘ ܒ݂ܥܺܕ݂̄ܬ݂ܳܐ ܘܰܐܠܶܦ݁ܘ ܥܰܡܳܐ ܣܰܓ݂ܺܝܳܐܐ ܡܶܢ ܗܳܝܕ݂ܶܝܢ ܩܰܕ݁ܡܳܝܰܬ݁ ܐܶܬ݁ܩܪܺܝܘ ܒ݂ܰܐܢܛܺܝܳܘܟܺ݁ܝ ܬ݂ܰܠܡܺܝܕܶ݁ܐ ܟ݂ܪܺܣܛܝܳܢܶܐ: ܣ
Act 11:27 ܘܰܒ݁ܝܰܘܡܳܬܳ݁ܐ ܗܳܢܽܘܢ ܐܶܬܰ݁ܘ ܡܶܢ ܐܽܘܪܺܫܠܶܡ ܠܬܰ݁ܡܳܢ ܢܒܺ݁ܝܶܐ:
Act 11:28 ܘܩܳܡ ܚܰܕ݁ ܡܶܢܗܽܘܢ ܕ݂ܰܫܡܶܗ ܗܘܳܐ ܐܰܓܰ݁ܒܳ݁ܘܣ ܘܰܐܘܕ݂ܰܥ ܐܶܢܽܘܢ ܒ݂ܪܽܘܚ ܕ݂ܟܰ݁ܦ݁ܢܳܐ ܪܰܒ݂ܳܐ ܗܳܘܶܐ ܒ݂ܟܽ݁ܠܳܗ ܐܰܪܥܳܐ ܘܰܗܘܳܐ ܟ݂ܰܦ݁ܢܳܐ ܗܳܢܳܐ ܒ݂ܝܰܘܡܰܝ ܩܠܰܘܕܺ݁ܝܳܘܣ ܩܶܣܰܪ:
Act 11:29 ܒ݂ܪܰܡ ܕ݂ܶܝܢ ܬ݂ܰܠܡܺܝܕܶ݁ܐ ܐܰܝܟ݁ ܡܳܐ ܕ݂ܺܐܝܬ݁ ܗ̄ܘܳܐ ܠܐ̄ܢܳܫ ܐ̄ܢܳܫ ܡܶܢܗܽܘܢ ܦ݂ܪܰܫܘ ܕ݂ܰܢܫܰܕ݂ܪܽܘܢ ܠܬܶ݁ܫܡܶܫܬ݂ܳܐ ܕ݂ܰܐܚܶܐ ܐܰܝܠܶܝܢ ܕ݂ܥܳܡܪܺܝܢ ܒ݂ܺܝܗܽܘܕ݁:
Act 11:30 ܘܫܰܕ݂ܰܪܘ ܒ݂ܝܰܕ݁ ܒ݂ܰܪܢܰܒܰ݁ܐ ܘܫܳܐܘܳܠ ܠܩܰܫܺܝܫܶܐ ܕ݂ܬܰ݁ܡܳܢ: ܣ
Act 12:1 ܒ݂ܗܰܘ ܕ݂ܶܝܢ ܙܰܒ݁ܢܳܐ ܐܰܪܡܺܝ ܗ̄ܘܳܐ ܐܺܝܕܰ݁ܝܳܐ ܥܰܠ ܐ̄ܢܳܫܺܝܢ ܕ݂ܰܒ݁ܥܺܕ݂̄ܬ݂ܳܐ ܐܰܝܟ݁ ܕ݂ܢܰܒܶ݁ܐܫ ܠܗܽܘܢ ܗܶܪܳܘܕܶ݁ܣ ܡܰܠܟ݂ܳܐ ܗܰܘ ܕ݂ܡܶܬ݁ܟ݂ܰܢܶܐ ܗ̄ܘܳܐ ܐܰܓ݁ܪܺܦ݂ܰܘܣ:
Act 12:2 ܘܰܩܛܰܠ ܒ݂ܣܰܝܦ݂ܳܐ ܠܝܰܥܩܽܘܒ݁ ܐܰܚܽܘܗ̄ܝ ܕ݂ܝܽܘܚܰܢܳܢ:
Act 12:3 ܘܟܰ݁ܕ݁ ܚܙܳܐ ܕ݂ܫܶܦ݁ܪܰܬ݁ ܗܳܕܶ݁ܐ ܠܺܝܗܽܘܕܳ݁ܝܶܐ ܐܰܘܣܶܦ݁ ܗ̄ܘܳܐ ܠܡܶܐܚܰܕ݁ ܐܳܦ݁ ܠܫܶܡܥܽܘܢ ܟ݂ܺܐܦܳ݁ܐ ܘܺܐܝܬܰ݁ܝܗܽܘܢ ܗ̄ܘܰܘ ܝܰܘܡܳܬܳ݁ܐ ܕ݂ܦܰ݁ܛܺܝܪܶܐ:
Act 12:4 ܘܰܐܚܕ݂ܶܗ ܘܰܐܪܡܝܶܗ ܒ݂ܶܝܬ݁-ܐܰܣܺܝܪܶܐ ܘܰܐܫܠܶܡ ܠܶܗ ܫܬ݁ܬܰ݁ܥܣܰܪ ܣܛܪܰܛܳܘܛܺܝܢ ܕ݂ܢܶܛܪܽܘܢܶܗ ܕ݂ܡܶܢ-ܒ݂ܳܬܰ݁ܪ ܦ݂ܶܨܚܳܐ ܢܰܫܠܡܺܝܘܗ̄ܝ ܠܥܰܡܳܐ ܕ݂ܺܝܗܽܘܕܳ݁ܝܶܐ:
Act 12:5 ܘܟܰ݁ܕ݁ ܗܽܘ ܫܶܡܥܽܘܢ ܡܶܬ݁ܢܛܰܪ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ ܨܠܽܘܬܳ݁ܐ ܐܰܡܺܝܢܬ݂ܳܐ ܡܶܬ݁ܩܰܪܒܳ݁ܐ ܗ̄ܘܳܬ݁ ܡܶܢ ܥܺܕ݂̄ܬ݂ܳܐ ܚܠܳܦܰ݁ܘܗ̄ܝ ܠܰܐܠܳܗܳܐ:
Act 12:6 ܘܒܶ݁ܗ ܒ݂ܗܰܘ ܠܺܠܝܳܐ ܕ݂ܰܠܨܰܦ݁ܪܳܐ ܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ ܟ݂ܰܕ݁ ܕ݂ܡܶܟ݁ ܗ̄ܘܳܐ ܫܶܡܥܽܘܢ ܒ݂ܶܝܬ݁ ܬ݂ܪܶܝܢ ܐܶܣܛܪܰܛܺܝܳܘܛܺܝܢ ܘܰܐܣܺܝܪ ܗ̄ܘܳܐ ܒ݂ܬܰ݁ܪܬ݂ܶܝܢ ܫܺܫܠܳܢ ܘܰܐ̄ܚܪܳܢܶܐ ܢܳܛܪܺܝܢ ܗ̄ܘܰܘ ܬ݂ܰܪܥܶܐ ܕ݂ܒܶ݁ܝܬ݁-ܐܰܣܺܝܪܶܐ:
Act 12:7 ܡܰܠܰܐܟܳ݁ܐ ܕ݂ܡܳܪܝܳܐ ܩܳܡ ܠܥܶܠ ܡܶܢܶܗ ܘܢܽܘܗܪܳܐ ܐܰܙܠܶܓ݁ ܒ݂ܟܽ݁ܠܶܗ ܒ݂ܰܝܬ݂ܳܐ ܘܕܰ݁ܩܪܶܗ ܒ݂ܓܰ݁ܒ݂ܶܗ ܘܰܐܩܺܝܡܶܗ ܘܶܐܡܰܪ ܠܶܗ ܩܽܘܡ ܥܓܰ݁ܠ ܘܰܢܦܰ݁ܠ ܫܺܫܠܳܬܳ݁ܐ ܡܶܢ ܐܺܝܕܰ݁ܘܗ̄ܝ:
Act 12:8 ܘܶܐܡܰܪ ܠܶܗ ܡܰܠܰܐܟܳ݁ܐ ܐܰܣܽܘܪ ܚܰܨܰܝܟְ݂ ܘܣܰܐܢ ܛܶܠܳܪܰܝܟְ݂ ܘܰܥܒܰ݁ܕ݁ ܗܳܟܰ݁ܢܳܐ ܘܬܽ݁ܘܒ݁ ܐܶܡܰܪ ܠܶܗ ܐܶܬ݁ܥܰܛ̄ܦ݁ ܬ݂ܰܟ݁ܣܺܝܬܳ݁ܟ݁ ܘܬܳ݁ܐ ܒ݂ܳܬܰ݁ܪܝ:
Act 12:9 ܘܰܢܦܰ݁ܩ ܘܳܐܙܶܠ ܗ̄ܘܳܐ ܒ݂ܳܬ݁ܪܶܗ ܟ݂ܰܕ݁ ܠܳܐ ܝܳܕܰ݁ܥ ܗ̄ܘܳܐ ܕ݂ܫܰܪܺܝܪܳܐ ܗ̄ܘܳܬ݁ ܗܳܝ ܕ݂ܗܳܘܝܳܐ ܗ̄ܘܳܬ݁ ܒ݂ܝܰܕ݁ ܡܰܠܰܐܟܳ݁ܐ ܣܳܒܰ݁ܪ ܗ̄ܘܳܐ ܓ݂ܶܝܪ ܕ݂ܚܶܙܘܳܐ ܚܳܙܶܐ ܗ̄ܘܳܐ:
Act 12:10 ܘܟܰ݁ܕ݁ ܥܒܰ݁ܪܘ ܡܰܛܰܪܬܳ݁ܐ ܩܰܕ݁ܡܳܝܬ݂ܳܐ ܘܰܕ݁ܬܰ݁ܪܬ݂ܶܝܢ ܐܶܬܰ݁ܘ ܥܕܰ݁ܡܳܐ ܠܬܰ݁ܪܥܳܐ ܕ݂ܦܰ݁ܪܙܠܳܐ ܘܶܐܬ݁ܦ݂ܬܰ݁ܚ ܠܗܽܘܢ ܡܶܢ ܨܒܽ݁ܘܬ݁ ܢܰܦ݁ܫܶܗ ܘܟܰ݁ܕ݁ ܢܦܰ݁ܩܘ ܘܰܥܒܰ݁ܪܘ ܫܽܘܩܳܐ ܚܰܕ݁ ܦ݂ܪܰܩ ܡܶܢ ܠܘܳܬܶ݁ܗ ܡܰܠܰܐܟܳ݁ܐ:
Act 12:11 ܗܳܝܕ݂ܶܝܢ ܐܶܫܬ݂ܰܘܕ݂ܰܥ ܫܶܡܥܽܘܢ ܘܶܐܡܰܪ ܗܳܫܳܐ ܝܶܕ݁ܥܶܬ݁ ܒ݂ܩܽܘܫܬ݂ܳܐ ܕ݂ܡܳܪܝܳܐ ܫܰܕ݂ܰܪ ܡܰܠܰܐܟܶ݁ܗ ܘܦܰ݁ܠܛܰܢܝ ܡܶܢ ܐܺܝܕܶ݁ܗ ܕ݂ܗܶܪܳܘܕܶ݁ܣ ܡܰܠܟ݂ܳܐ ܘܡܶܢ ܡܶܕ݂ܶܡ ܕ݂ܡܶܬ݁ܚܰܫܒܺ݁ܝܢ ܗ̄ܘܰܘ ܥܠܰܝ ܝܺܗܽܘܕܳ݁ܝܶܐ:
Act 12:12 ܘܟܰ݁ܕ݁ ܐܶܣܬ݂ܰܟ݂ܰܠ ܐܶܬܳ݁ܐ ܠܶܗ ܠܒܰ݁ܝܬ݂ܳܐ ܕ݂ܡܰܪܝܰܡ ܐܶܡܶܗ ܕ݂ܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ ܡܶܛܽܠ ܕ݂ܰܐܚܶܐ ܣܰܓ݂ܺܝܶܐܐ ܬ݂ܰܡܳܢ ܟ݂ܢܺܝܫܺܝܢ ܗ̄ܘܰܘ ܘܰܡܨܰܠܶܝܢ:
Act 12:13 ܘܰܢܩܰܫ ܒ݂ܬܰ݁ܪܥܳܐ ܕ݂ܕܳ݁ܪܬ݂ܳܐ ܘܢܶܦ݁ܩܰܬ݁ ܕ݂ܬܶ݁ܥܢܶܝܘܗ̄ܝ ܛܠܺܝܬܳ݁ܐ ܕ݂ܰܫܡܳܗ ܪܳܘܕܺ݁ܐ:
Act 12:14 ܘܶܐܫܬ݂ܰܘܕ݂ܥܰܬ݁ ܩܳܠܶܗ ܕ݂ܫܶܡܥܽܘܢ ܘܰܒ݁ܚܰܕܽ݁ܘܬܳ݁ܗ ܠܳܐ ܦ݂ܶܬ݁ܚܰܬ݁ ܠܶܗ ܬ݂ܰܪܥܳܐ ܐܶܠܳܐ ܗܶܦ݁ܟ݂ܰܬ݁ ܒ݂ܪܶܗܛܳܐ ܘܳܐܡܪܳܐ ܠܗܽܘܢ ܫܶܡܥܽܘܢ ܗܳܐ ܩܳܐܶܡ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ:
Act 12:15 ܐܳܡܪܺܝܢ ܠܳܗ ܡܙܳܥ ܙܳܥܬ݂ܝ ܠܶܟ݁ܝ ܘܗܺܝ ܡܶܬ݁ܚܰܪܝܳܐ ܗ̄ܘܳܬ݁ ܕ݂ܗܳܕܶ݁ܐ ܗܳܟܰ݁ܢܳܐ ܗ̄ܝ ܐܳܡܪܺܝܢ ܠܳܗ ܟ݂ܒܰ݁ܪ ܡܰܠܰܐܟܶ݁ܗ ܗܽ̄ܘ:
Act 12:16 ܘܫܶܡܥܽܘܢ ܢܳܩܶܫ ܗ̄ܘܳܐ ܒ݂ܬܰ݁ܪܥܳܐ ܘܰܢܦܰ݁ܩܘ ܚܙܰܐܘܽܗ̄ܝ ܘܰܬ݁ܡܰܗܘ ܠܗܽܘܢ:
Act 12:17 ܘܰܡܢܺܝܦ݁ ܗ̄ܘܳܐ ܠܗܽܘܢ ܐܺܝܕܶ݁ܗ ܐܰܝܟ݁ ܕ݂ܢܶܫܬ݂ܩܽܘܢ ܠܗܽܘܢ ܘܥܰܠ ܘܶܐܫܬ݂ܰܥܺܝ ܠܗܽܘܢ ܐܰܝܟ݂ܰܢܳܐ ܡܳܪܝܳܐ ܐܰܦ݂ܩܶܗ ܡܶܢ ܒ݂ܶܝܬ݁-ܐܰܣܺܝܪܶܐ ܘܶܐܡܰܪ ܠܗܽܘܢ ܐܶܫܬ݂ܰܥܰܘ ܗܳܠܶܝܢ ܠܝܰܥܩܽܘܒ݁ ܘܠܰܐܚܰܝܢ ܘܰܢܦܰ݁ܩ ܐܶܙܰܠ ܠܶܗ ܠܰܐܬܰ݁ܪ ܐ̄ܚܪܺܝܢ: ܣ
Act 12:18 ܘܟܰ݁ܕ݁ ܗܘܳܐ ܨܰܦ݁ܪܳܐ ܗܘܳܐ ܗ̄ܘܳܐ ܪܰܘܒ݂ܳܐ ܣܰܓ݂ܺܝܳܐܐ ܒ݂ܶܝܬ݁ ܐܶܣܛܪܰܛܺܝܳܘܛܶܐ ܥܰܠ ܫܶܡܥܽܘܢ ܕ݂ܡܳܢܳܐ ܗܘܳܐ ܠܶܗ:
Act 12:19 ܗܶܪܳܘܕܶ݁ܣ ܕ݂ܶܝܢ ܟ݂ܰܕ݁ ܒ݂ܥܳܝܗ̄ܝ ܘܠܳܐ ܐܶܫܟ݂ܚܶܗ ܕ݂ܳܢ ܐܶܢܽܘܢ ܠܢܳܛܽܘܪܶܐ ܘܰܦ݁ܩܰܕ݁ ܕ݂ܰܢܡܽܘܬܽ݁ܘܢ ܘܰܢܦܰ݁ܩ ܠܶܗ ܡܶܢ ܝܺܗܽܘܕ݁ ܘܺܐܝܬܰ݁ܘܗ̄ܝ ܗ̄ܘܳܐ ܒ݂ܩܶܣܰܪܺܝܰܐ:
Act 12:20 ܘܡܶܛܽܠ ܕ݂ܰܪܓܺ݁ܝܙ ܗ̄ܘܳܐ ܥܰܠ ܨܽܘܪܳܝܶܐ ܘܥܰܠ ܨܰܝܕ݂ܳܢܳܝܶܐ ܐܶܬ݁ܟ݂ܰܢܰܫܘ ܘܶܐܬܰ݁ܘ ܠܘܳܬܶ݁ܗ ܐܰܟ݁ܚܕܳ݁ܐ ܘܰܐܦ݂ܺܝܣܘ ܠܰܒ݁ܠܰܣܛܳܘܣ ܩܰܝܛܽܘܢܩܳܢܶܗ ܕ݂ܡܰܠܟ݂ܳܐ ܘܫܶܐܠܘ ܡܶܢܶܗ ܕ݂ܢܶܗܘܶܐ ܠܗܽܘܢ ܫܰܝܢܳܐ ܡܶܛܽܠ ܕ݂ܦܽ݁ܘܪܢܳܣܳܐ ܕ݂ܰܐܬ݁ܪܗܽܘܢ ܡܶܢ ܡܰܠܟ݂ܽܘܬܶ݁ܗ ܗ̄ܘܳܐ ܕ݂ܗܶܪܳܘܕܶ݁ܣ:
Act 12:21 ܒ݂ܝܰܘܡܳܐ ܕ݂ܶܝܢ ܝܺܕܺ݁ܝܥܳܐ ܠܒܶ݁ܫ ܗ̄ܘܳܐ ܗܶܪܳܘܕܶ݁ܣ ܠܒܽ݁ܘܫܳܐ ܕ݂ܡܰܠܟ݂ܽܘܬܳ݁ܐ ܘܺܝܬܶ݁ܒ݁ ܥܰܠ ܒ݂ܺܝܡ ܘܰܡܡܰܠܶܠ ܗ̄ܘܳܐ ܥܰܡ ܟ݂ܶܢܫܳܐ:
Act 12:22 ܥܰܡܳܐ ܕ݂ܶܝܢ ܟ݂ܽܠܶܗ ܩܳܥܶܐ ܗ̄ܘܳܐ ܘܳܐܡܰܪ ܗܳܠܶܝܢ ܒ݂ܢܳܬ݁ ܩܳܠܶܐ ܕ݂ܰܐܠܳܗܳܐ ܐܶܢܶܝܢ ܘܠܳܐ ܗ̄ܘܰܝ ܕ݂ܰܒ݁ܢܰܝܢܳܫܳܐ:
Act 12:23 ܘܰܚܠܳܦ݁ ܕ݂ܠܳܐ ܝܰܗ̄ܒ݁ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܒ݂ܳܗ ܒ݂ܫܳܥܬܳ݁ܐ ܡܚܳܝܗ̄ܝ ܡܰܠܰܐܟܶ݁ܗ ܕ݂ܡܳܪܝܳܐ ܘܰܪܦܰ݁ܬ݁ ܒ݂ܬܰ݁ܘܠܥܶܐ ܘܡܺܝܬ݁:
Act 12:24 ܘܰܣܒܰ݁ܪܬܳ݁ܐ ܕ݂ܰܐܠܳܗܳܐ ܡܶܬ݁ܟ݂ܰܪܙܳܐ ܗ̄ܘܳܬ݁ ܘܪܳܒ݁ܝܳܐ: ܣ
Act 12:25 ܒ݂ܰܪܢܰܒܰ݁ܐ ܕ݂ܶܝܢ ܘܫܳܐܘܳܠ ܦ݂ܢܰܘ ܡܶܢ ܐܽܘܪܺܫܠܶܡ ܠܰܐܢܛܺܝܳܘܟܺ݁ܝ ܡܶܢ-ܒ݂ܳܬܰ݁ܪ ܕ݂ܫܰܠܶܡܘ ܬ݂ܶܫܡܶܫܬ݂ܗܽܘܢ ܘܰܕ݁ܒܰ݁ܪܘ ܥܰܡܗܽܘܢ ܠܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ:
Act 13:1 ܐܺܝܬ݁ ܗ̄ܘܳܐ ܕ݂ܶܝܢ ܒ݂ܥܺܕ݂̄ܬ݂ܳܐ ܕ݂ܰܐܢܛܺܝܳܟܺ݁ܝܰܐ ܢܒܺ݁ܝܶܐ ܘܡܰܠܦܳ݁ܢܶܐ ܒ݂ܰܪܢܰܒܰ݁ܐ ܘܫܶܡܥܽܘܢ ܕ݂ܡܶܬ݁ܩܪܶܐ ܢܺܝܓ݂ܶܪ ܘܠܽܘܩܺܝܳܣ ܕ݂ܡܶܢ ܩܽܘܪܺܝܢܺܐ ܡܕܺ݁ܝܢ̄ܬ݂ܳܐ ܘܡܰܢܰܐܝܶܠ ܒ݂ܰܪ ܡܪܰܒ݂ܝܳܢܰܘܗ̄ܝ ܕ݂ܗܶܪܳܘܕܶ݁ܣ ܛܶܛܪܰܪܟܰ݁ܐ ܘܫܳܐܘܳܠ:
Act 13:2 ܘܟܰ݁ܕ݁ ܗܶܢܽܘܢ ܨܳܝܡܺܝܢ ܗ̄ܘܰܘ ܘܡܶܬ݁ܟ݂ܰܫܦܺ݁ܝܢ ܠܰܐܠܳܗܳܐ ܐܶܡܪܰܬ݁ ܠܗܽܘܢ ܪܽܘܚܳܐ ܕ݂ܩܽܘܕ݁ܫܳܐ ܦ݂ܪܽܘܫܘ ܠܺܝ ܠܫܳܐܘܳܠ ܘܰܠܒܰ݁ܪܢܰܒܰ݁ܐ ܠܰܥܒܳ݁ܕܳ݁ܐ ܐܰܝܢܳܐ ܕ݂ܶܐܢܳܐ ܩܪܺܝܬ݁ ܐܶܢܽܘܢ:
Act 13:3 ܘܒܳ݁ܬܰ݁ܪ ܕ݂ܨܳܡܘ ܘܨܰܠܺܝܘ ܣܳܡܘ ܥܠܰܝܗܽܘܢ ܐܺܝܕܳ݁ܐ ܘܫܰܕ݂ܰܪܘ ܐܶܢܽܘܢ ܣ݂ ܣ݂:
Act 13:4 ܘܗܶܢܽܘܢ ܟ݂ܰܕ݁ ܐܶܫܬ݂ܠܰܚܘ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܢܚܶܬ݁ܘ ܠܗܽܘܢ ܠܣܶܠܳܘܩܺܝܰܐ ܘܡܶܢ ܬ݂ܰܡܳܢ ܪܕܰ݁ܘ ܒ݂ܝܰܡܳܐ ܥܕܰ݁ܡܳܐ ܠܩܽܘܦ݂ܪܳܘܣ:
Act 13:5 ܘܟܰ݁ܕ݁ ܥܰܠܘ ܠܣܰܠܰܡܺܢܺܐ ܡܕܺ݁ܝܢ̄ܬ݂ܳܐ ܡܣܰܒ݂ܪܺܝܢ ܗ̄ܘܰܘ ܡܶܠܬܶ݁ܗ ܕ݂ܡܳܪܰܢ ܒ݂ܰܟ݁ܢܽܘܫܳܬܳ݁ܐ ܕ݂ܺܝܗܽܘܕܳ݁ܝܶܐ ܘܝܽܘܚܰܢܳܢ ܡܫܰܡܶܫ ܗ̄ܘܳܐ ܠܗܽܘܢ:
Act 13:6 ܘܟܰ݁ܕ݁ ܐܶܬ݁ܟ݂ܰܪܟ݂ܽܘܗ ܠܟܽ݁ܠܳܗ ܓ݂ܳܙܰܪܬ݂ܳܐ ܥܕܰ݁ܡܳܐ ܠܦ݂ܰܦܳ݁ܘܣ ܡܕܺ݁ܝܢ̄ܬ݂ܳܐ ܐܶܫܟ݂ܰܚܘ ܓ݂ܰܒ݁ܪܳܐ ܚܰܕ݁ ܚܰܪܳܫܳܐ ܝܺܗܽܘܕܳ݁ܝܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܢܒܺ݁ܝܳܐ ܕ݂ܰܓ݂ܳܠܳܐ ܕ݂ܰܫܡܶܗ ܗܘܳܐ ܒ݂ܰܪܫܽܘܡܳܐ:
Act 13:7 ܗܳܢܳܐ ܕ݂ܰܒ݂ܺܝܩ ܗ̄ܘܳܐ ܠܓܰ݁ܒ݁ܪܳܐ ܚܰܟ݂ܺܝܡܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܐܰܢܬܽ݁ܘܦ݂ܰܛܳܘܣ ܘܡܶܬ݁ܩܪܶܐ ܗ̄ܘܳܐ ܣܶܪܓ݂ܺܝܳܘܣ ܦ݂ܰܘܠܳܘܣ ܘܰܩܪܳܐ ܗ̄ܘܳܐ ܐܰܢܬܽ݁ܘܦ݂ܰܛܳܘܣ ܠܫܳܐܘܳܠ ܘܰܠܒܰ݁ܪܢܰܒܰ݁ܐ ܘܒܳ݁ܥܶܐ ܗ̄ܘܳܐ ܕ݂ܢܶܫܡܰܥ ܡܶܢܗܽܘܢ ܡܶܠܬܳ݁ܐ ܕ݂ܰܐܠܳܗܳܐ:
Act 13:8 ܩܳܐܶܡ ܗ̄ܘܳܐ ܕ݂ܶܝܢ ܠܽܘܩܒܰ݁ܠܗܽܘܢ ܗܽܘ ܗܳܢܳܐ ܚܰܪܳܫܳܐ ܒ݂ܰܪܫܽܘܡܳܐ ܕ݂ܡܶܬ݂ܬ݂ܰܪܓ݂ܰܡ ܫܡܶܗ ܐܶܠܽܘܡܰܣ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܰܢܥܰܩܡܺܝܘܗ̄ܝ ܠܰܐܢܬܽ݁ܘܦ݂ܰܛܳܘܣ ܡܶܢ ܗܰܝܡܳܢܽܘܬܳ݁ܐ:
Act 13:9 ܫܳܐܘܳܠ ܕ݂ܶܝܢ ܗܰܘ ܕ݂ܶܐܬ݁ܩܪܺܝ ܦ݂ܰܘܠܳܘܣ ܐܶܬ݁ܡܠܺܝ ܗ̄ܘܳܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܚܳܪ ܒ݂ܶܗ:
Act 13:10 ܘܶܐܡܰܪ ܐܳܘ ܕ݂ܰܡܠܶܐ ܟ݂ܽܠ ܢܶܟ݁ܠܺܝܢ ܘܟܽ݁ܠܗܶܝܢ ܒ݂ܺܝܫܳܬܳ݁ܐ ܒ݂ܪܶܗ ܕ݂ܳܐܟܶ݁ܠ ܩܰܪܨܳܐ ܘܰܒ݁ܥܶܠܕ݂ܒܳ݁ܒܳ݁ܐ ܕ݂ܟܽ݁ܠܳܗ ܟ݂ܺܐܢܽܘܬܳ݁ܐ ܠܳܐ ܫܳܠܶܐ ܐܰܢ̄ܬ݂ ܠܰܡܥܰܩܳܡܽܘ ܐܽܘܪܚܳܬܶ݁ܗ ܬ݂ܪܺܝܨܳܬܳ݁ܐ ܕ݂ܡܳܪܝܳܐ:
Act 13:11 ܘܗܳܫܳܐ ܐܺܝܕܶ݁ܗ ܕ݂ܡܳܪܝܳܐ ܥܠܰܝܟְ݂ ܘܬܶ݁ܗܘܶܐ ܣܡܶܐ ܘܠܳܐ ܬ݂ܶܚܙܶܐ ܫܶܡܫܳܐ ܥܕܰ݁ܡܳܐ ܠܙܰܒ݁ܢܳܐ ܘܒܳ݁ܗ ܒ݂ܫܳܥܬܳ݁ܐ ܢܦܰ݁ܠ ܥܠܰܘܗ̄ܝ ܥܰܡܛܳܢܳܐ ܘܚܶܫܽܘܟܳ݁ܐ ܘܡܶܬ݁ܟ݂ܪܶܟ݁ ܗ̄ܘܳܐ ܘܒܳ݁ܥܶܐ ܕ݂ܡܰܢܽܘ ܢܶܐܚܽܘܕ݁ ܒ݂ܺܐܝܕܶ݁ܗ:
Act 13:12 ܘܟܰ݁ܕ݁ ܚܙܳܐ ܐܰܢܬܽ݁ܘܦ݂ܰܛܳܘܣ ܡܶܕ݂ܶܡ ܕ݂ܰܗܘܳܐ ܐܶܬ݂ܕ݂ܰܡܰܪ ܘܗܰܝܡܶܢ ܒ݂ܝܽܘܠܦ݂ܳܢܶܗ ܕ݂ܡܳܪܝܳܐ: ܣ
Act 13:13 ܦ݂ܰܘܠܳܘܣ ܕ݂ܶܝܢ ܘܒܰ݁ܪܢܰܒܰ݁ܐ ܪܕܰ݁ܘ ܒ݂ܝܰܡܳܐ ܡܶܢ ܦ݂ܰܦܳ݁ܘܣ ܡܕܺ݁ܝܢ̄ܬ݂ܳܐ ܘܶܐܬܰ݁ܘ ܠܗܽܘܢ ܠܦ݂ܶܪܓܺ݁ܐ ܡܕܺ݁ܝܢ̄ܬ݂ܳܐ ܕ݂ܦ݂ܰܡܦܽ݁ܘܠܺܝܰܐ ܘܰܦ݁ܪܰܫ ܡܶܢܗܽܘܢ ܝܽܘܚܰܢܳܢ ܘܶܐܙܰܠ ܠܶܗ ܠܽܐܘܪܺܫܠܶܡ:
Act 13:14 ܗܶܢܽܘܢ ܕ݂ܶܝܢ ܢܦܰ݁ܩܘ ܡܶܢ ܦ݂ܶܪܓܺ݁ܐ ܘܶܐܬܰ݁ܘ ܠܰܐܢܛܺܝܳܟܺ݁ܝܰܐ ܡܕܺ݁ܝܢ̄ܬ݂ܳܐ ܕ݂ܦ݂ܺܝܣܺܝܕܺ݁ܝܰܐ ܘܥܰܠܘ ܠܰܟ݁ܢܽܘܫܬ݂ܳܐ ܘܺܝܬܶ݁ܒ݁ܘ ܒ݂ܝܰܘܡܳܐ ܘܫܰܒ݂ܬܳ݁ܐ:
Act 13:15 ܘܒܳ݁ܬܰ݁ܪ ܕ݂ܶܐܬ݁ܩܪܺܝ ܢܳܡܽܘܣܳܐ ܘܰܢܒܺ݁ܝܶܐ ܫܠܰܚܘ ܠܗܽܘܢ ܩܰܫܺܝܫܶܐ ܕ݂ܰܟ݁ܢܽܘܫܬ݂ܳܐ ܘܶܐܡܰܪܘ ܓ݂ܰܒ݁ܪܶܐ ܐܰܚܰܝܢ ܐܶܢ ܗܽܘ ܕ݂ܺܐܝܬ݁ ܠܟܽ݁ܘܢ ܡܶܠܬܳ݁ܐ ܕ݂ܒܽ݁ܘܝܳܐܳܐ ܡܰܠܶܠܘ ܥܰܡ ܥܰܡܳܐ:
Act 13:16 ܘܩܳܡ ܦ݂ܰܘܠܳܘܣ ܘܰܐܢܺܝܦ݁ ܐܺܝܕܶ݁ܗ ܘܶܐܡܰܪ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܘܰܐܝܠܶܝܢ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܫܡܰܥܘ:
Act 13:17 ܐܰܠܳܗܶܗ ܕ݂ܥܰܡܳܐ ܗܳܢܳܐ ܓ݂ܒܳ݁ܐ ܠܰܐܒܳ݁ܗܳܬܰ݁ܢ ܘܰܐܪܺܝܡ ܘܰܐܘܪܶܒ݁ ܐܶܢܽܘܢ ܟ݂ܰܕ݁ ܗܘܰܘ ܬ݂ܰܘܬ݂ܳܒܶ݁ܐ ܒ݂ܰܐܪܥܳܐ ܕ݂ܡܶܨܪܶܝܢ ܘܒܰ݁ܕ݁ܪܳܥܳܐ ܪܳܡܳܐ ܐܰܦ݂ܶܩ ܐܶܢܽܘܢ ܡܶܢܳܗ:
Act 13:18 ܘܬܰ݁ܪܣܺܝ ܐܶܢܽܘܢ ܒ݂ܡܰܕ݁ܒ݂ܪܳܐ ܐܰܪܒ݂ܥܺܝܢ ܫܢܺܝܢ:
Act 13:19 ܘܰܗܓܰ݁ܡ ܫܰܒ݁ܥܳܐ ܥܰܡ̄ܡܺܝܢ ܒ݂ܰܐܪܥܳܐ ܕ݂ܰܟ݁ܢܰܥܢ ܘܝܰܗ̄ܒ݁ ܠܗܽܘܢ ܐܰܪܥܗܽܘܢ ܠܝܽܘܪܬ݂ܳܢܳܐ:
Act 13:20 ܘܰܐܪܒ݂ܰܥ ܡܳܐܐ ܘܚܰܡܫܺܝܢ ܫܢܺܝܢ ܝܰܗ̄ܒ݁ ܠܗܽܘܢ ܕ݂ܰܝܳܢܶܐ ܥܕܰ݁ܡܳܐ ܠܰܫܡܽܘܐܝܶܠ ܢܒܺ݁ܝܳܐ:
Act 13:21 ܘܗܳܝܕ݂ܶܝܢ ܫܶܐܠܘ ܠܗܽܘܢ ܡܰܠܟ݂ܳܐ ܘܝܰܗ̄ܒ݁ ܠܗܽܘܢ ܐܰܠܳܗܳܐ ܠܫܳܐܘܳܠ ܒ݂ܰܪ ܩܺܝܫ ܓ݂ܰܒ݁ܪܳܐ ܡܶܢ ܫܰܪܒ݂ܬܳ݁ܐ ܕ݂ܒܶ݁ܢܝܳܡܺܝܢ ܫܢܺܝܢ ܐܰܪܒ݂ܥܺܝܢ:
Act 13:22 ܘܢܰܣܒ݂ܶܗ ܘܰܐܩܺܝܡ ܠܗܽܘܢ ܠܕܰ݁ܘܺܝܕ݁ ܡܰܠܟ݂ܳܐ ܘܰܐܣܗܶܕ݁ ܥܠܰܘܗ̄ܝ ܘܶܐܡܰܪ ܕ݂ܶܐܫܟ݂ܚܶܬ݁ ܠܕܰ݁ܘܺܝܕ݁ ܒ݂ܪܶܗ ܕ݂ܺܐܝܫܰܝ ܓ݂ܰܒ݁ܪܳܐ ܐܰܝܟ݁ ܠܶܒ݂ܝ ܗܽܘ ܢܶܥܒ݂ܶܕ݁ ܟ݂ܽܠܗܽܘܢ ܨܶܒ݁ܝܳܢܰܝ:
Act 13:23 ܡܶܢ ܙܰܪܥܶܗ ܕ݂ܗܳܢܳܐ ܐܰܩܺܝܡ ܐܰܠܳܗܳܐ ܠܺܐܝܣܪܳܝܶܠ ܐܰܝܟ݁ ܡܳܐ ܕ݂ܶܐܫܬ݂ܰܘܕ݂ܺܝ ܠܝܶܫܽܘܥ ܦ݂ܳܪܽܘܩܳܐ:
Act 13:24 ܘܫܰܕ݂ܰܪ ܠܝܽܘܚܰܢܳܢ ܕ݂ܢܰܟ݁ܪܶܙ ܩܕܳ݁ܡ ܡܶܐܬܺ݁ܝܬܶ݁ܗ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܟܽ݁ܠܶܗ ܥܰܡܳܐ ܕ݂ܺܐܝܣܪܳܝܶܠ:
Act 13:25 ܘܟܰ݁ܕ݁ ܡܫܰܠܶܡ ܗ̄ܘܳܐ ܝܽܘܚܰܢܳܢ ܬ݂ܶܫܡܶܫܬ݂ܶܗ ܐܳܡܰܪ ܗ̄ܘܳܐ ܡܰܢܽܘ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ ܠܳܐ ܗ̄ܘܺܝܬ݁ ܐܶܢܳܐ ܐܶܠܳܐ ܗܳܐ ܐܳܬܶ݁ܐ ܒ݂ܳܬܰ݁ܪܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ:
Act 13:26 ܓ݂ܰܒ݁ܪܶܐ ܐܰܚܰܝܢ ܒ݂ܢܰܝ ܫܰܪܒ݂ܬܶ݁ܗ ܕ݂ܰܐܒ݁ܪܳܗܳܡ ܘܰܐܝܠܶܝܢ ܕ݂ܕܳ݁ܚܠܺܝܢ ܥܰܡܟܽ݁ܘܢ ܠܰܐܠܳܗܳܐ ܠܟܽ݁ܘܢ ܗܽ̄ܘ ܐܶܫܬ݂ܰܕ݂ܪܰܬ݁ ܡܶܠܬܳ݁ܐ ܕ݂ܚܰܝܶܐ:
Act 13:27 ܗܳܠܶܝܢ ܓ݂ܶܝܪ ܥܳܡܽܘܪܶܐ ܕ݂ܽܐܘܪܺܫܠܶܡ ܘܪܺܫܳܢܰܝܗܽܘܢ ܠܳܐ ܐܰܪܓ݂ܶܫܘ ܒ݂ܳܗ ܐܳܦ݁ܠܳܐ ܒ݂ܰܟ݁ܬܳ݁ܒܶ݁ܐ ܕ݂ܰܢܒܺ݁ܝܶܐ ܕ݂ܡܶܬ݁ܩܪܶܝܢ ܒ݂ܟܽ݁ܠ ܫܰܒ݂ܳܐ ܐܶܠܳܐ ܕ݂ܳܢܽܘܗ̄ܝ ܘܫܰܠܶܡܘ ܗܳܠܶܝܢ ܕ݂ܰܟ݁ܬܺ݁ܝܒܳ݁ܢ:
Act 13:28 ܘܟܰ݁ܕ݁ ܠܳܐ ܐܶܫܟ݂ܰܚܘ ܥܶܠܬܳ݁ܐ ܕ݂ܡܰܘܬ݂ܳܐ ܡܶܕ݂ܶܡ ܫܶܐܠܘ ܡܶܢ ܦ݂ܺܝܠܰܛܳܘܣ ܕ݂ܢܶܩܛܠܽܘܢܳܝܗ̄ܝ:
Act 13:29 ܘܟܰ݁ܕ݁ ܫܰܠܶܡܘ ܟ݂ܽܠܡܶܕ݂ܶܡ ܕ݂ܰܟ݁ܬܺ݁ܝܒ݁ ܗ̄ܘܳܐ ܥܠܰܘܗ̄ܝ ܐܰܚܬܽ݁ܘܗ̄ܝ ܡܶܢ ܨܠܺܝܒܳ݁ܐ ܘܣܳܡܽܘܗ̄ܝ ܒ݂ܶܝܬ݁-ܩܒܽ݁ܘܪܳܐ:
Act 13:30 ܐܰܠܳܗܳܐ ܕ݂ܶܝܢ ܐܰܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:
Act 13:31 ܘܶܐܬ݁ܚܙܺܝ ܝܰܘܡܳܬܳ݁ܐ ܣܰܓ݂ܺܝܶܐܐ ܠܰܐܝܠܶܝܢ ܕ݂ܰܣܠܶܩܘ ܥܰܡܶܗ ܡܶܢ ܓ݂ܠܺܝܠܳܐ ܠܽܐܘܪܺܫܠܶܡ ܘܗܶܢܽܘܢ ܐܶܢܽܘܢ ܗܳܫܳܐ ܣܳܗܕ݂ܰܘܗ̄ܝ ܠܘܳܬ݁ ܥܰܡܳܐ:
Act 13:32 ܘܳܐܦ݁ ܚܢܰܢ ܗܳܐ ܡܣܰܒ݂ܪܺܝܢܰܢ ܠܟܽ݁ܘܢ ܕ݂ܫܽܘܘ̄ܕ݂ܳܝܳܐ ܗܰܘ ܕ݂ܰܗܘܳܐ ܠܘܳܬ݁ ܐܰܒܳ݁ܗܳܬܰ݁ܢ:
Act 13:33 ܗܳܐ ܫܰܡܠܝܶܗ ܐܰܠܳܗܳܐ ܠܰܢ ܠܰܒ݁ܢܰܝܗܽܘܢ ܕ݂ܰܐܩܺܝܡ ܠܝܶܫܽܘܥ ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܡܰܙܡܽܘܪܳܐ ܕ݂ܰܬ݁ܪܶܝܢ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁:
Act 13:34 ܘܗܳܟܰ݁ܢܳܐ ܐܰܩܺܝܡܶܗ ܐܰܠܳܗܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܬܽ݁ܘܒ݁ ܠܳܐ ܢܶܗܦ݂ܽܘܟ݁ ܢܶܚܙܶܐ ܚܒܳ݁ܠܳܐ ܐܰܝܟ݁ ܕ݂ܶܐܡܰܪ ܕ݂ܶܐܬ݂ܶܠ ܠܟܽ݁ܘܢ ܛܰܝܒ݂ܽܘܬܶ݁ܗ ܕ݂ܕܰ݁ܘܺܝܕ݁ ܡܗܰܝܡܰܢܬ݂ܳܐ:
Act 13:35 ܘܬܽ݁ܘܒ݁ ܐܶܡܰܪ ܒ݂ܕܽ݁ܘܟ݂ܬܳ݁ܐ ܐ̄ܚܪܺܬܳ݁ܐ ܕ݂ܠܳܐ ܝܰܗ̄ܒ݁ܬ݂ ܠܚܰܣܝܳܟ݁ ܕ݂ܢܶܚܙܶܐ ܚܒܳ݁ܠܳܐ:
Act 13:36 ܕ݂ܰܘܺܝܕ݁ ܓ݂ܶܝܪ ܒ݂ܫܰܪܒ݂ܬܶ݁ܗ ܫܰܡܶܫ ܨܶܒ݁ܝܳܢܶܗ ܕ݂ܰܐܠܳܗܳܐ ܘܰܫܟܶ݁ܒ݁ ܘܶܐܬ݂ܬ݂ܰܘܣܰܦ݁ ܥܰܠ ܐܰܒܳ݁ܗܰܘܗ̄ܝ ܘܰܚܙܳܐ ܚܒܳ݁ܠܳܐ:
Act 13:37 ܗܳܢܳܐ ܕ݂ܶܝܢ ܕ݂ܰܐܩܺܝܡ ܐܰܠܳܗܳܐ ܠܳܐ ܚܙܳܐ ܚܒܳ݁ܠܳܐ:
Act 13:38 ܕ݂ܰܥܘ ܗܳܟܺ݁ܝܠ ܐܰܚܰܝ ܕ݂ܒܶ݁ܗ ܒ݂ܗܳܢܳܐ ܡܶܬ݁ܟ݂ܪܶܙ ܠܟܽ݁ܘܢ ܫܽܘܒ݁ܩܳܢ ܚܛܳܗܶܐ:
Act 13:40 ܐܶܙܕ݂ܰܗ̄ܪܘ ܗܳܟܺ݁ܝܠ ܕ݂ܰܠܡܳܐ ܢܺܐܬܶ݁ܐ ܥܠܰܝܟ݂ܽܘܢ ܡܶܕ݂ܶܡ ܕ݂ܰܟ݁ܬܺ݁ܝܒ݁ ܒ݂ܰܢܒܺ݁ܝܶܐ:
Act 13:41 ܕ݂ܰܚܙܰܘ ܡܒܰ݁ܣܪܳܢܶܐ ܘܬܶ݁ܬ݁ܡܗܽܘܢ ܘܬܶ݁ܬ݁ܚܰܒ݂ܠܽܘܢ ܕ݂ܰܥܒܳ݁ܕܳ݁ܐ ܥܳܒܶ݁ܕ݁ ܐ̄ܢܳܐ ܒ݂ܝܰܘܡܰܝܟ݂ܽܘܢ ܐܰܝܢܳܐ ܕ݂ܠܳܐ ܬ݂ܗܰܝܡܢܽܘܢ ܐܶܢ ܐ̄ܢܳܫ ܡܶܫܬ݂ܰܥܶܐ ܠܟܽ݁ܘܢ:
Act 13:42 ܘܟܰ݁ܕ݁ ܢܳܦ݁ܩܺܝܢ ܗ̄ܘܰܘ ܡܶܢ ܨܶܐܕܰ݁ܝܗܽܘܢ ܒ݂ܥܰܘ ܡܶܢܗܽܘܢ ܕ݂ܰܠܫܰܒ݂ܬܳ݁ܐ ܐ̄ܚܪܺܬܳ݁ܐ ܢܡܰܠܠܽܘܢ ܥܰܡܗܽܘܢ ܡܶܠܶܐ ܗܳܠܶܝܢ:
Act 13:43 ܘܡܶܢ ܕ݂ܶܐܫܬ݂ܰܪܝܰܬ݁ ܟ݂ܢܽܘܫܬ݂ܳܐ ܣܰܓ݂ܺܝܶܐܐ ܝܺܗܽܘܕܳ݁ܝܶܐ ܐܶܙܰܠܘ ܒ݂ܳܬܰ݁ܪܗܽܘܢ ܘܳܐܦ݁ ܓ݂ܺܝܽܘܪܶܐ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܐܰܠܳܗܳܐ ܘܗܶܢܽܘܢ ܡܡܰܠܠܺܝܢ ܗ̄ܘܰܘ ܘܰܡܦ݂ܺܝܣܺܝܢ ܠܗܽܘܢ ܕ݂ܢܶܗܘܽܘܢ ܢܰܩܺܝܦܺ݁ܝܢ ܠܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܣ݂ ܣ݂:
Act 13:44 ܘܰܠܫܰܒ݂ܬܳ݁ܐ ܐ̄ܚܪܺܬܳ݁ܐ ܟ݂ܶܢܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܠܡܶܫܡܰܥ ܡܶܠܬܶ݁ܗ ܕ݂ܰܐܠܳܗܳܐ:
Act 13:45 ܘܟܰ݁ܕ݁ ܚܙܰܘ ܝܺܗܽܘܕܳ݁ܝܶܐ ܟ݂ܶܢܫܳܐ ܣܰܓ݂ܺܝܳܐܐ ܐܶܬ݁ܡܠܺܝܘ ܚܣܳܡܳܐ ܘܩܳܝܡܺܝܢ ܗ̄ܘܰܘ ܠܽܘܩܒܰ݁ܠ ܡܶܠܶܐ ܕ݂ܳܐܡܰܪ ܗ̄ܘܳܐ ܦ݂ܰܘܠܳܘܣ ܘܰܡܓܰ݁ܕ݂ܦܺ݁ܝܢ ܗ̄ܘܰܘ:
Act 13:46 ܐܶܡܰܪ ܕ݂ܶܝܢ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܥܺܝܢ ܒ݂ܰܓ݁ܠܶܐ ܠܟܽ݁ܘܢ ܗܽ̄ܘ ܘܳܠܶܐ ܗ̄ܘܳܐ ܩܰܕ݁ܡܳܝܰܬ݁ ܕ݂ܬܶ݁ܬܶ݁ܐܡܰܪ ܡܶܠܬܶ݁ܗ ܕ݂ܰܐܠܳܗܳܐ ܐܶܠܳܐ ܡܶܛܽܠ ܕ݂ܕܳ݁ܚܶܝܢ ܐܢ̄ܬ݂ܽܘܢ ܠܳܗ ܡܶܢܟܽ݁ܘܢ ܘܰܦ݁ܣܰܩܬ݂ܽܘܢ ܥܰܠ ܢܰܦ݁ܫܟܽ݁ܘܢ ܕ݂ܠܳܐ ܫܳܘܶܝܢ ܐܢ̄ܬ݂ܽܘܢ ܠܚܰܝܶܐ ܕ݂ܰܠܥܳܠܰܡ ܗܳܐ ܡܶܬ݁ܦ݂ܢܶܝܢܰܢ ܠܰܢ ܠܘܳܬ݁ ܥܰܡ̄ܡܶܐ:
Act 13:47 ܗܳܟܰ݁ܢܳܐ ܓ݂ܶܝܪ ܦ݂ܰܩܕ݂ܰܢ ܡܳܪܰܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܣܳܡܬ݂ܳܟ݁ ܢܽܘܗܪܳܐ ܠܥܰܡ̄ܡܶܐ ܕ݂ܬܶ݁ܗܘܶܐ ܠܚܰܝܶܐ ܥܕܰ݁ܡܳܐ ܠܣܰܘܦ݂ܶܝܗ ܕ݂ܰܐܪܥܳܐ:
Act 13:48 ܘܟܰ݁ܕ݁ ܫܳܡܥܺܝܢ ܗ̄ܘܰܘ ܥܰܡ̄ܡܶܐ ܚܳܕܶ݁ܝܢ ܗ̄ܘܰܘ ܘܰܡܫܰܒ݂ܚܺܝܢ ܠܰܐܠܳܗܳܐ ܘܗܰܝܡܶܢܘ ܐܰܝܠܶܝܢ ܕ݂ܣܺܝܡܺܝܢ ܗ̄ܘܰܘ ܠܚܰܝܶܐ ܕ݂ܰܠܥܳܠܰܡ:
Act 13:49 ܘܡܶܠܬܶ݁ܗ ܕ݂ܡܳܪܝܳܐ ܡܶܬ݁ܡܰܠܠܳܐ ܗ̄ܘܳܬ݁ ܒ݂ܟܽ݁ܠܶܗ ܗܰܘ ܐܰܬ݁ܪܳܐ:
Act 13:50 ܝܺܗܽܘܕܳ݁ܝܶܐ ܕ݂ܶܝܢ ܓ݂ܰܪܶܓ݁ܘ ܠܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܰܠܢܶܫܶܐ ܥܰܬ݂ܺܝܪܳܬܳ݁ܐ ܐܰܝܠܶܝܢ ܕ݂ܕܳ݁ܚܠܳܢ ܗ̄ܘܰܝ ܥܰܡܗܽܘܢ ܠܰܐܠܳܗܳܐ ܘܰܐܩܺܝܡܘ ܪܕܽ݁ܘܦ݁ܝܳܐ ܥܰܠ ܦ݂ܰܘܠܳܘܣ ܘܥܰܠ ܒ݂ܰܪܢܰܒܰ݁ܐ ܘܰܐܦ݂ܶܩܘ ܐܶܢܽܘܢ ܡܶܢ ܬ݂ܚܽܘܡܰܝܗܽܘܢ:
Act 13:51 ܘܟܰ݁ܕ݁ ܢܦܰ݁ܩܘ ܢܦܰ݁ܨܘ ܥܠܰܝܗܽܘܢ ܚܶܠܳܐ ܕ݂ܪܶܓ݁ܠܰܝܗܽܘܢ ܘܶܐܬܰ݁ܘ ܠܗܽܘܢ ܠܺܐܝܩܳܢܺܘܳܢ ܡܕܺ݁ܝܢ̄ܬ݂ܳܐ:
Act 13:52 ܘܬܰ݁ܠܡܺܝܕܶ݁ܐ ܡܶܬ݁ܡܠܶܝܢ ܗ̄ܘܰܘ ܚܰܕܽ݁ܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ: ܣ
Act 14:1 ܘܶܐܬܰ݁ܘ ܘܥܰܠܘ ܠܗܽܘܢ ܠܰܟ݁ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ ܘܗܳܟܰ݁ܢܳܐ ܡܰܠܶܠܘ ܥܰܡܗܽܘܢ ܐܰܝܟ݁ ܕ݂ܰܢܗܰܝܡܢܽܘܢ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܘܡܶܢ ܝܰܘܢܳܝܶܐ:
Act 14:2 ܝܺܗܽܘܕܳ݁ܝܶܐ ܕ݂ܶܝܢ ܐܰܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܘ ܓ݂ܰܪܶܓ݁ܘ ܠܥܰܡ̄ܡܶܐ ܕ݂ܢܰܒܶ݁ܐܫܽܘܢ ܠܗܽܘܢ ܠܰܐܚܶܐ:
Act 14:3 ܘܗܶܢܽܘܢ ܙܰܒ݁ܢܳܐ ܣܰܓ݂ܺܝܳܐܐ ܗ̄ܘܰܘ ܬ݂ܰܡܳܢ ܘܥܺܝܢ ܒ݂ܰܓ݁ܠܶܐ ܡܡܰܠܠܺܝܢ ܗ̄ܘܰܘ ܥܰܠ ܡܳܪܝܳܐ ܘܗܽܘ ܡܰܣܗܶܕ݁ ܗ̄ܘܳܐ ܥܰܠ ܡܶܠܬܳ݁ܐ ܕ݂ܛܰܝܒ݂ܽܘܬܶ݁ܗ ܒ݂ܳܐܬ݁ܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ ܒ݂ܺܐܝܕܰ݁ܝܗܽܘܢ:
Act 14:4 ܘܟܽ݁ܠܶܗ ܟ݂ܶܢܫܳܐ ܕ݂ܰܡܕܺ݁ܝܢ̄ܬ݂ܳܐ ܦ݂ܠܺܝܓ݁ ܗ̄ܘܳܐ ܡܶܢܗܽܘܢ ܐܺܝܬ݁ ܗ̄ܘܰܘ ܥܰܡ ܝܺܗܽܘܕܳ݁ܝܶܐ ܘܡܶܢܗܽܘܢ ܢܰܩܺܝܦܺ݁ܝܢ ܗ̄ܘܰܘ ܠܰܫܠܺܝܚܶܐ:
Act 14:5 ܗܘܳܐ ܕ݂ܶܝܢ ܥܠܰܝܗܽܘܢ ܓ݂ܙܳܡܳܐ ܡܶܢ ܥܰܡ̄ܡܶܐ ܘܡܶܢ ܝܺܗܽܘܕܳ݁ܝܶܐ ܘܪܺܫܳܢܰܝܗܽܘܢ ܕ݂ܰܢܨܰܥܪܽܘܢ ܐܶܢܽܘܢ ܘܢܶܪܓ݂ܡܽܘܢ ܐܶܢܽܘܢ ܒ݂ܟܺ݁ܐܦܶ݁ܐ:
Act 14:6 ܘܟܰ݁ܕ݁ ܝܺܕܰ݁ܥܘ ܫܰܢܺܝܘ ܘܶܐܬ݁ܓ݂ܰܘܰܣܘ ܒ݂ܰܡܕܺ݁ܝܢܳܬܳ݁ܐ ܕ݂ܠܽܘܩܳܢܺܝܰܐ ܠܽܘܣܛܪܰܐ ܘܕܶ݁ܪܒ݂ܺܐ ܘܩܽܘܪܝܳܐ ܕ݂ܰܚܕܳ݁ܪܰܝܗܶܝܢ:
Act 14:7 ܘܬܰ݁ܡܳܢ ܡܣܰܒ݂ܪܺܝܢ ܗ̄ܘܰܘ: ܣ
Act 14:8 ܘܓܰ݁ܒ݁ܪܳܐ ܚܰܕ݁ ܝܳܬܶ݁ܒ݁ ܗ̄ܘܳܐ ܒ݂ܠܽܘܣܛܪܰܐ ܡܕܺ݁ܝܢ̄ܬ݂ܳܐ ܕ݂ܰܣܓܺ݁ܝܦ݁ ܗ̄ܘܳܐ ܒ݂ܪܶܓ݁ܠܰܘܗ̄ܝ ܚܓܺ݁ܝܪܳܐ ܕ݂ܡܶܢ ܟ݂ܪܶܣ ܐܶܡܶܗ ܕ݂ܡܶܡܬܽ݁ܘܡ ܠܳܐ ܗܰܠܶܟ݁ ܗ̄ܘܳܐ:
Act 14:9 ܗܳܢܳܐ ܫܡܰܥ ܠܦ݂ܰܘܠܳܘܣ ܕ݂ܰܡܡܰܠܶܠ ܘܟܰ݁ܕ݁ ܚܙܳܝܗ̄ܝ ܦ݂ܰܘܠܳܘܣ ܘܶܐܫܬ݂ܰܘܕ݂ܰܥ ܕ݂ܺܐܝܬ݁ ܒ݂ܶܗ ܗܰܝܡܳܢܽܘܬܳ݁ܐ ܕ݂ܢܺܚܶܐ:
Act 14:10 ܐܶܡܰܪ ܠܶܗ ܒ݂ܩܳܠܳܐ ܪܳܡܳܐ ܠܳܟ݁ ܐܳܡܰܪ ܐ̄ܢܳܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܩܽܘܡ ܥܰܠ ܪܶܓ݁ܠܰܝܟְ݂ ܘܰܫܘܰܪ ܩܳܡ ܘܗܰܠܶܟ݁:
Act 14:11 ܘܟܶ݁ܢܫܳܐ ܕ݂ܥܰܡܳܐ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܥܒܰ݁ܕ݁ ܦ݂ܰܘܠܳܘܣ ܐܰܪܺܝܡܘ ܩܳܠܗܽܘܢ ܒ݂ܠܶܫܳܢܶܗ ܕ݂ܰܐܬ݁ܪܳܐ ܘܳܐܡܪܺܝܢ ܐܰܠܳܗܶܐ ܐܶܬ݂ܕ݂ܰܡܺܝܘ ܒ݂ܰܒ݁ܢܰܝ ܐ̄ܢܳܫܳܐ ܘܰܢܚܶܬ݁ܘ ܠܘܳܬܰ݁ܢ:
Act 14:12 ܘܫܰܡܺܝܘ ܗ̄ܘܰܘ ܠܒܰ݁ܪܢܰܒܰ݁ܐ ܡܳܪܶܐ ܐܰܠܳܗܶܐ ܘܰܠܦ݂ܰܘܠܳܘܣ ܗܶܪܡܺܝܣ ܡܶܛܽܠ ܕ݂ܗܽܘ ܡܫܰܪܶܐ ܗ̄ܘܳܐ ܒ݂ܡܶܠܬܳ݁ܐ:
Act 14:13 ܘܟܽ݁ܘܡܪܳܐ ܕ݂ܡܳܪܶܐ ܐܰܠܳܗܶܐ ܗܰܘ ܕ݂ܺܐܝܬ݁ ܗ̄ܘܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܐܰܝܬ݂ܺܝ ܬ݂ܰܘܪܶܐ ܘܰܟ݁ܠܺܝܠܶܐ ܠܬܰ݁ܪܥܳܐ ܕ݂ܕܳ݁ܪܬ݂ܳܐ ܐܰܬܰ݁ܪ ܕ݂ܰܫܪܶܝܢ ܗ̄ܘܰܘ ܘܨܳܒܶ݁ܐ ܗ̄ܘܳܐ ܕ݂ܰܢܕܰ݁ܒ݂ܰܚ ܠܗܽܘܢ:
Act 14:14 ܒ݂ܰܪܢܰܒܰ݁ܐ ܕ݂ܶܝܢ ܘܦ݂ܰܘܠܳܘܣ ܟ݂ܰܕ݁ ܫܡܰܥܘ ܣܰܕ݂ܶܩܘ ܢܰܚܬ݂ܰܝܗܽܘܢ ܘܰܫܘܰܪܘ ܘܰܢܦܰ݁ܩܘ ܠܗܽܘܢ ܠܘܳܬ݁ ܐܳܟ݁ܠܳܘܣ ܘܩܳܥܶܝܢ ܗ̄ܘܰܘ:
Act 14:15 ܘܳܐܡܪܺܝܢ ܓ݂ܰܒ݁ܪܶܐ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܐܳܦ݁ ܚܢܰܢ ܒ݂ܢܰܝܢܳܫܳܐ ܚ̄ܢܰܢ ܚܳܫܽܘܫܶܐ ܐܰܟ݁ܘܳܬ݁ܟܽ݁ܘܢ ܕ݂ܰܡܣܰܒ݂ܪܺܝܢܰܢ ܠܟܽ݁ܘܢ ܕ݂ܡܶܢ ܗܳܠܶܝܢ ܒ݂ܰܛܳܠܳܬܳ݁ܐ ܬ݂ܶܬ݁ܦ݂ܢܽܘܢ ܠܘܳܬ݁ ܐܰܠܳܗܳܐ ܚܰܝܳܐ ܗܰܘ ܕ݂ܰܥܒܰ݁ܕ݁ ܫܡܰܝܳܐ ܘܰܐܪܥܳܐ ܘܝܰܡ̄ܡܶܐ ܘܟܽ݁ܠ ܕ݂ܺܐܝܬ݁ ܒ݂ܗܽܘܢ:
Act 14:16 ܗܰܘ ܕ݂ܰܒ݁ܕܳ݁ܪܶܐ ܩܰܕ݁ܡܳܝܶܐ ܫܒܰ݁ܩ ܗ̄ܘܳܐ ܐܶܢܽܘܢ ܠܟܽ݁ܠܗܽܘܢ ܥܰܡ̄ܡܶܐ ܕ݂ܢܺܐܙܽܠ̄ܘܢ ܒ݂ܽܐܘܪܚܳܬܳ݁ܐ ܕ݂ܢܰܦ݁ܫܗܽܘܢ:
Act 14:17 ܟ݂ܰܕ݁ ܠܳܐ ܫܒܰ݁ܩ ܢܰܦ݁ܫܶܗ ܕ݂ܠܳܐ ܣܳܗܕ݂ܽܘ ܒ݂ܰܕ݁ܥܳܒܶ݁ܕ݁ ܗ̄ܘܳܐ ܠܗܽܘܢ ܛܳܒܳ݁ܬܳ݁ܐ ܡܶܢ ܫܡܰܝܳܐ ܘܡܰܚܶܬ݁ ܗ̄ܘܳܐ ܠܗܽܘܢ ܡܶܛܪܳܐ ܘܰܡܪܰܒ݂ܶܐ ܗ̄ܘܳܐ ܦ݂ܺܐܪܶܐ ܒ݂ܙܰܒ݁ܢܰܝܗܽܘܢ ܘܡܳܠܶܐ ܗ̄ܘܳܐ ܬ݂ܽܘܪܣܳܝܳܐ ܘܒܰ݁ܣܺܝܡܽܘܬܳ݁ܐ ܠܶܒ݂ܰܘܳܬ݁ܗܽܘܢ:
Act 14:18 ܘܟܰ݁ܕ݁ ܗܳܠܶܝܢ ܐܳܡܪܺܝܢ ܗ̄ܘܰܘ ܡܶܢ ܡܰܚܣܶܢ ܟ݂ܠܰܘ ܠܥܰܡܳܐ ܕ݂ܐ̄ܢܳܫ ܠܳܐ ܢܕܰ݁ܒ݂ܰܚ ܠܗܽܘܢ:
Act 14:19 ܐܶܬܰ݁ܘ ܕ݂ܶܝܢ ܠܬܰ݁ܡܳܢ ܝܺܗܽܘܕܳ݁ܝܶܐ ܡܶܢ ܐܺܝܩܳܢܺܘܳܢ ܘܡܶܢ ܐܰܢܛܺܝܳܟܺ݁ܝܰܐ ܘܰܫܓܰ݁ܫܘ ܥܠܰܝܗܽܘܢ ܠܥܰܡܳܐ ܘܪܰܓ݁ܡܽܘܗ̄ܝ ܠܦ݂ܰܘܠܳܘܣ ܘܓܰ݁ܪܽܘܗ̄ܝ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܡܶܛܽܠ ܕ݂ܣܳܒ݁ܪܺܝܢ ܗ̄ܘܰܘ ܕ݂ܡܺܝܬ݁ ܠܶܗ:
Act 14:20 ܘܰܟ݁ܢܰܫܘ ܥܠܰܘܗ̄ܝ ܬ݂ܰܠܡܺܝܕܶ݁ܐ ܘܩܳܡ ܥܰܠ ܠܰܡܕܺ݁ܝܢ̄ܬ݂ܳܐ ܣ ܘܰܠܝܰܘܡܳܐ ܐ̄ܚܪܺܢܳܐ ܢܦܰ݁ܩ ܠܶܗ ܡܶܢ ܬ݂ܰܡܳܢ ܥܰܡ ܒ݂ܰܪܢܰܒܰ݁ܐ ܘܶܐܬܰ݁ܘ ܠܕܶ݁ܪܒ݂ܺܐ ܡܕܺ݁ܝܢ̄ܬ݂ܳܐ:
Act 14:21 ܘܟܰ݁ܕ݁ ܡܣܰܒ݂ܪܺܝܢ ܗ̄ܘܰܘ ܠܰܒ݁ܢܰܝ ܡܕܺ݁ܝܢ̄ܬ݂ܳܐ ܗܳܝ ܬ݂ܰܠܡܶܕ݁ܘ ܗ̄ܘܰܘ ܠܣܰܓ݂ܺܝܶܐܐ ܘܰܗܦܰ݁ܟ݁ܘ ܐܶܬܰ݁ܘ ܠܗܽܘܢ ܠܠܽܘܣܛܪܰܐ ܡܕܺ݁ܝܢ̄ܬ݂ܳܐ ܘܠܺܐܝܩܳܢܺܘܳܢ ܘܠܰܐܢܛܺܝܳܟܺ݁ܝܰܐ:
Act 14:22 ܟ݂ܰܕ݁ ܡܫܰܪܪܺܝܢ ܗ̄ܘܰܘ ܢܰܦ݁ܫܳܬ݁ܗܽܘܢ ܕ݂ܬܰ݁ܠܡܺܝܕܶ݁ܐ ܘܒܳ݁ܥܶܝܢ ܗ̄ܘܰܘ ܡܶܢܗܽܘܢ ܕ݂ܰܢܩܰܘܽܘܢ ܒ݂ܗܰܝܡܳܢܽܘܬܳ݁ܐ ܘܳܐܡܪܺܝܢ ܗ̄ܘܰܘ ܠܗܽܘܢ ܕ݂ܒܽ݁ܐܘܠܨܳܢܳܐ ܣܰܓ݂ܺܝܳܐܐ ܘܳܠܶܐ ܠܡܶܥܰܠ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Act 14:23 ܘܰܐܩܺܝܡܘ ܠܗܽܘܢ ܒ݂ܟܽ݁ܠ ܥܺܕ݂̄ܬ݂ܳܐ ܩܰܫܺܝܫܶܐ ܟ݂ܰܕ݁ ܨܳܝܡܺܝܢ ܗ̄ܘܰܘ ܥܰܡܗܽܘܢ ܘܰܡܨܰܠܶܝܢ ܘܡܰܓ݁ܥܠܺܝܢ ܗ̄ܘܰܘ ܠܗܽܘܢ ܠܡܳܪܰܢ ܗܰܘ ܕ݂ܗܰܝܡܶܢܘ ܒ݂ܶܗ:
Act 14:24 ܘܟܰ݁ܕ݁ ܐܶܬ݁ܟ݂ܪܶܟ݁ܘ ܒ݂ܰܐܬ݁ܪܳܐ ܕ݂ܦ݂ܺܝܣܺܝܕܺ݁ܝܰܐ ܐܶܬܰ݁ܘ ܠܗܽܘܢ ܠܦ݂ܰܡܦܽ݁ܘܠܺܝܰܐ:
Act 14:25 ܘܟܰ݁ܕ݁ ܡܰܠܶܠܘ ܒ݂ܦ݂ܶܪܓܺ݁ܐ ܡܕܺ݁ܝܢ̄ܬ݂ܳܐ ܡܶܠܬܳ݁ܐ ܕ݂ܡܳܪܝܳܐ ܢܚܶܬ݁ܘ ܠܗܽܘܢ ܠܺܐܝܛܰܠܺܝܰܐ:
Act 14:26 ܘܡܶܢ ܬ݂ܰܡܳܢ ܪܕܰ݁ܘ ܒ݂ܝܰܡܳܐ ܘܶܐܬܰ݁ܘ ܠܗܽܘܢ ܠܰܐܢܛܺܝܳܟܺ݁ܝܰܐ ܡܶܛܽܠ ܕ݂ܡܶܢ ܬ݂ܰܡܳܢ ܡܰܓ݁ܥܠܺܝܢ ܗ̄ܘܰܘ ܠܛܰܝܒ݂ܽܘܬܶ݁ܗ ܕ݂ܡܳܪܝܳܐ ܠܰܥܒܳ݁ܕܳ݁ܐ ܗܰܘ ܕ݂ܫܰܠܶܡܘ:
Act 14:27 ܘܟܰ݁ܕ݁ ܟ݂ܢܰܫܘ ܟ݂ܽܠܳܗ ܥܺܕ݂̄ܬ݂ܳܐ ܡܶܫܬ݂ܰܥܶܝܢ ܗ̄ܘܰܘ ܟ݂ܽܠܡܶܕ݂ܶܡ ܕ݂ܰܥܒܰ݁ܕ݁ ܥܰܡܗܽܘܢ ܐܰܠܳܗܳܐ ܘܕܰ݁ܦ݁ܬܰ݁ܚ ܬ݂ܰܪܥܳܐ ܕ݂ܗܰܝܡܳܢܽܘܬܳ݁ܐ ܠܥܰܡ̄ܡܶܐ:
Act 14:28 ܘܙܰܒ݁ܢܳܐ ܣܰܓ݂ܺܝܳܐܐ ܗ̄ܘܰܘ ܬ݂ܰܡܳܢ ܠܘܳܬ݁ ܬ݂ܰܠܡܺܝܕܶ݁ܐ: ܣ
Act 15:1 ܢܚܶܬ݁ܘ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢ ܝܺܗܽܘܕ݁ ܘܡܰܠܦܺ݁ܝܢ ܗ̄ܘܰܘ ܠܗܽܘܢ ܠܰܐܚܶܐ ܕ݂ܶܐܢ ܗܽܘ ܕ݂ܠܳܐ ܓ݂ܳܙܪܺܝܢ ܐܢ̄ܬ݂ܽܘܢ ܒ݂ܰܥܝܳܕܳ݁ܐ ܕ݂ܢܳܡܽܘܣܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܚܳܐ:
Act 15:2 ܘܰܗܘܳܐ ܫܓܽ݁ܘܫܝܳܐ ܣܰܓ݂ܺܝܳܐܐ ܘܰܒ݁ܥܳܬܳ݁ܐ ܠܦ݂ܰܘܠܳܘܣ ܘܰܠܒܰ݁ܪܢܰܒܰ݁ܐ ܥܰܡܗܽܘܢ ܘܰܗܘܳܬ݁ ܕ݂ܢܶܣܩܽܘܢ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܘܰܐ̄ܚܪܳܢܶܐ ܥܰܡܗܽܘܢ ܠܘܳܬ݁ ܫܠܺܝܚܶܐ ܘܩܰܫܺܝܫܶܐ ܕ݂ܒܽ݁ܐܘܪܺܫܠܶܡ ܡܶܛܽܠ ܗܳܕܶ݁ܐ ܒ݂ܥܳܬܳ݁ܐ:
Act 15:3 ܘܠܰܘܝܰܬ݁ ܫܰܕ݂ܪܰܬ݁ ܐܶܢܽܘܢ ܥܺܕ݂̄ܬ݂ܳܐ ܘܪܳܕܶ݁ܝܢ ܗ̄ܘܰܘ ܒ݂ܟܽ݁ܠܳܗ ܦ݂ܽܘܢܺܝܩܺܐ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܟ݂ܰܕ݁ ܡܶܫܬ݂ܰܥܶܝܢ ܗ̄ܘܰܘ ܥܰܠ ܦ݂ܽܘܢܳܝܳܐ ܕ݂ܥܰܡ̄ܡܶܐ ܘܥܳܒ݁ܕ݂ܺܝܢ ܗ̄ܘܰܘ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܠܟܽ݁ܠܗܽܘܢ ܐܰܚܶܐ ܣ݂ ܣ݂:
Act 15:4 ܘܟܰ݁ܕ݁ ܐܶܬܰ݁ܘ ܠܽܐܘܪܺܫܠܶܡ ܐܶܬ݁ܩܰܒ݂ܰܠܘ ܡܶܢ ܥܺܕ݂̄ܬ݂ܳܐ ܘܡܶܢ ܫܠܺܝܚܶܐ ܘܡܶܢ ܩܰܫܺܝܫܶܐ ܘܶܐܫܬ݂ܰܥܺܝܘ ܠܗܽܘܢ ܟ݂ܽܠ ܡܳܐ ܕ݂ܰܥܒܰ݁ܕ݁ ܥܰܡܗܽܘܢ ܐܰܠܳܗܳܐ:
Act 15:5 ܩܳܡܘ ܗ̄ܘܰܘ ܕ݂ܶܝܢ ܐ̄ܢܳܫܳܐ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܡܶܢ ܝܽܘܠܦ݂ܳܢܳܐ ܕ݂ܰܦ݁ܪܺܝܫܶܐ ܘܳܐܡܪܺܝܢ ܕ݂ܘܳܠܶܐ ܗܽ̄ܘ ܠܟܽ݁ܘܢ ܠܡܶܓ݁ܙܰܪ ܐܶܢܽܘܢ ܘܰܬ݁ܦܰ݁ܩܕܽ݁ܘܢ ܐܶܢܽܘܢ ܕ݂ܢܶܛܪܽܘܢ ܢܳܡܽܘܣܳܐ ܕ݂ܡܽܘܫܶܐ:
Act 15:6 ܐܶܬ݁ܟ݂ܰܢܰܫܘ ܕ݂ܶܝܢ ܫܠܺܝܚܶܐ ܘܩܰܫܺܝܫܶܐ ܕ݂ܢܶܚܙܽܘܢ ܥܰܠ ܡܶܠܬܳ݁ܐ ܗܳܕܶ݁ܐ:
Act 15:7 ܘܟܰ݁ܕ݁ ܗܘܳܬ݁ ܒ݂ܥܳܬܳ݁ܐ ܣܰܓ݂ܺܝܐܬܳ݁ܐ ܩܳܡ ܫܶܡܥܽܘܢ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܐܰܚܺܝܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܝܰܘܡܳܬܳ݁ܐ ܩܰܕ݁ܡܳܝܶܐ ܡܶܢ ܦ݂ܽܘܡܝ ܕ݂ܺܝܠܝ ܓ݂ܒܳ݁ܐ ܐܰܠܳܗܳܐ ܕ݂ܢܶܫܡܥܽܘܢ ܥܰܡ̄ܡܶܐ ܡܶܠܬܳ݁ܐ ܕ݂ܰܣܒܰ݁ܪܬܳ݁ܐ ܘܰܢܗܰܝܡܢܽܘܢ:
Act 15:8 ܘܰܐܠܳܗܳܐ ܕ݂ܝܳܕܰ݁ܥ ܕ݂ܰܒ݁ܠܶܒ݂ܰܘܳܬܳ݁ܐ ܐܰܣܗܶܕ݁ ܥܠܰܝܗܽܘܢ ܘܝܰܗ̄ܒ݁ ܠܗܽܘܢ ܪܽܘܚܳܐ ܕ݂ܩܽܘܕ݁ܫܳܐ ܐܰܝܟ݁ ܕ݂ܠܰܢ:
Act 15:9 ܘܡܶܕ݂ܶܡ ܠܳܐ ܦ݂ܪܰܫ ܒ݂ܰܝܢܰܝܢ ܘܰܠܗܽܘܢ ܡܶܛܽܠ ܕ݂ܕܰ݁ܟ݂ܺܝ ܒ݂ܗܰܝܡܳܢܽܘܬܳ݁ܐ ܠܶܒ݂ܰܘܳܬ݁ܗܽܘܢ:
Act 15:10 ܘܗܳܫܳܐ ܐܰܢ̄ܬ݂ܽܘܢ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܰܐܠܳܗܳܐ ܐܰܝܟ݁ ܕ݂ܰܬ݁ܣܺܝܡܽܘܢ ܢܺܝܪܳܐ ܥܰܠ ܨܰܘܪܰܝܗܽܘܢ ܕ݂ܬܰ݁ܠܡܺܝܕܶ݁ܐ ܐܰܝܢܳܐ ܕ݂ܳܐܦ݁ܠܳܐ ܐܰܒܳ݁ܗܳܬܰ݁ܢ ܐܳܦ݁ܠܳܐ ܚܢܰܢ ܐܶܫܟ݂ܰܚܢ ܠܡܶܛܥܰܢ:
Act 15:11 ܐܶܠܳܐ ܒ݂ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܡܗܰܝܡܢܺܝܢܰܢ ܕ݂ܢܺܚܶܐ ܐܰܟ݁ܘܳܬ݁ܗܽܘܢ:
Act 15:12 ܘܰܫܬܶ݁ܩܘ ܟ݂ܽܠܶܗ ܟ݂ܶܢܫܳܐ ܘܫܳܡܥܺܝܢ ܗ̄ܘܰܘ ܠܦ݂ܰܘܠܳܘܣ ܘܰܠܒܰ݁ܪܢܰܒܰ݁ܐ ܕ݂ܡܶܫܬ݂ܰܥܶܝܢ ܗ̄ܘܰܘ ܟ݂ܽܠ ܡܳܐ ܕ݂ܰܥܒܰ݁ܕ݁ ܐܰܠܳܗܳܐ ܒ݂ܺܐܝܕܰ݁ܝܗܽܘܢ ܐܳܬ݁ܘܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܒ݂ܥܰܡ̄ܡܶܐ:
Act 15:13 ܘܒܳ݁ܬܰ݁ܪ ܕ݂ܰܫܬܶ݁ܩܘ ܩܳܡ ܝܰܥܩܽܘܒ݁ ܘܶܐܡܰܪ ܓ݂ܰܒ݁ܪܶܐ ܐܰܚܰܝܢ ܫܽܘܡܥܽܘܢܝ:
Act 15:14 ܫܶܡܥܽܘܢ ܐܶܫܬ݂ܰܥܺܝ ܠܟܽ݁ܘܢ ܐܰܝܟ݂ܰܢܳܐ ܫܰܪܺܝ ܐܰܠܳܗܳܐ ܠܡܶܓ݁ܒ݂ܳܐ ܡܶܢ ܥܰܡ̄ܡܶܐ ܥܰܡܳܐ ܠܰܫܡܶܗ:
Act 15:15 ܘܰܠܗܳܕܶ݁ܐ ܫܳܠܡܳܢ ܡܶܠܰܝܗܽܘܢ ܕ݂ܰܢܒܺ݁ܝܶܐ ܐܰܝܟ݁ ܡܳܐ ܕ݂ܰܟ݁ܬܺ݁ܝܒ݁:
Act 15:16 ܕ݂ܡܶܢ-ܒ݂ܳܬܰ݁ܪ ܗܳܠܶܝܢ ܐܶܗܦ݂ܽܘܟ݁ ܘܰܐܩܺܝܡ ܡܰܫܟ݂ܢܶܗ ܕ݂ܕܰ݁ܘܺܝܕ݁ ܐܰܝܢܳܐ ܕ݂ܰܢܦܰ݁ܠ ܘܶܐܒ݁ܢܶܐ ܡܶܕ݂ܶܡ ܕ݂ܰܢܦܰ݁ܠ ܡܶܢܶܗ ܘܰܐܩܺܝܡܺܝܘܗ̄ܝ:
Act 15:17 ܐܰܝܟ݁ ܕ݂ܢܶܒ݁ܥܽܘܢ ܫܰܪܟ݂ܗܽܘܢ ܕ݂ܰܒ݁ܢܰܝܢܳܫܳܐ ܠܡܳܪܝܳܐ ܘܟܽ݁ܠܗܽܘܢ ܥܰܡ̄ܡܶܐ ܐܰܝܠܶܝܢ ܕ݂ܶܐܬ݁ܩܪܺܝ ܫܶܡܝ ܥܠܰܝܗܽܘܢ ܐܳܡܰܪ ܡܳܪܝܳܐ ܕ݂ܰܥܒܰ݁ܕ݁ ܗܳܠܶܝܢ ܟ݂ܽܠܗܶܝܢ:
Act 15:19 ܡܶܛܽܠ ܗܳܕܶ݁ܐ ܐܶܢܳܐ ܐܳܡܰܪ ܐ̄ܢܳܐ ܕ݂ܠܳܐ ܢܶܗܘܽܘܢ ܫܳܚܩܺܝܢ ܠܰܐܝܠܶܝܢ ܕ݂ܡܶܢ ܥܰܡ̄ܡܶܐ ܡܶܬ݁ܦ݂ܢܶܝܢ ܠܘܳܬ݁ ܐܰܠܳܗܳܐ:
Act 15:20 ܐܶܠܳܐ ܢܶܫܬ݂ܠܰܚ ܠܗܽܘܢ ܕ݂ܢܶܗܘܽܘܢ ܦ݂ܰܪܺܝܩܺܝܢ ܡܶܢ ܛܰܡܐܘܽܬܳ݁ܐ ܕ݂ܰܕ݁ܒܺ݁ܝܚܳܐ ܘܡܶܢ ܙܳܢܝܽܘܬܳ݁ܐ ܘܡܶܢ ܕ݂ܰܚܢܺܝܩܳܐ ܘܡܶܢ ܕ݂ܡܳܐ:
Act 15:21 ܡܽܘܫܶܐ ܓ݂ܶܝܪ ܡܶܢ ܕ݂ܳܪܶܐ ܩܰܕ݁ܡܳܝܶܐ ܒ݂ܟܽ݁ܠ ܡܕܺ݁ܝܢܳܐ ܐܺܝܬ݁ ܗ̄ܘܳܐ ܠܶܗ ܟ݂ܳܪܽܘܙܶܐ ܒ݂ܰܟ݁ܢܽܘܫܳܬܳ݁ܐ ܕ݂ܰܒ݁ܟܽ݁ܠ ܫܰܒ݂ܺܝܢ ܩܳܪܶܝܢ ܠܶܗ:
Act 15:22 ܗܳܝܕ݂ܶܝܢ ܫܠܺܝܚܶܐ ܘܩܰܫܺܝܫܶܐ ܥܰܡ ܟ݂ܽܠܳܗ ܥܺܕ݂̄ܬ݂ܳܐ ܓ݂ܒܰ݁ܘ ܓ݂ܰܒ݁ܪܶܐ ܡܶܢܗܽܘܢ ܘܫܰܕ݂ܰܪܘ ܠܰܐܢܛܺܝܳܘܟܺ݁ܝ ܥܰܡ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܠܺܝܗܽܘܕܳ݁ܐ ܕ݂ܡܶܬ݁ܩܪܶܐ ܒ݂ܰܪ-ܫܰܒ݂ܳܐ ܘܰܠܫܺܝܠܳܐ ܓ݂ܰܒ݁ܪܶܐ ܕ݂ܪܺܫܶܐ ܗ̄ܘܰܘ ܒ݂ܗܽܘܢ ܒ݂ܰܐܚܶܐ:
Act 15:23 ܘܰܟ݁ܬܰ݁ܒ݁ܘ ܐܶܓ݂ܰܪܬ݂ܳܐ ܒ݂ܺܐܝܕܰ݁ܝܗܽܘܢ ܗܳܟܰ݁ܢܳܐ ܫܠܺܝܚܶܐ ܘܩܰܫܺܝܫܶܐ ܘܰܐܚܶܐ ܠܰܐܝܠܶܝܢ ܕ݂ܺܐܝܬ݁ ܒ݂ܰܐܢܛܺܝܳܘܟܺ݁ܝ ܘܰܒ݁ܣܽܘܪܺܝܰܐ ܘܰܒ݁ܩܺܝܠܺܝܩܺܝܰܐ ܐܰܚܶܐ ܕ݂ܡܶܢ ܥܰܡ̄ܡܶܐ ܫܠܳܡ:
Act 15:24 ܫܡܺܝܥ ܠܰܢ ܕ݂ܐ̄ܢܳܫܺܝܢ ܡܶܢܰܢ ܢܦܰ݁ܩܘ ܘܕܰ݁ܠܰܚܟܽ݁ܘܢ ܒ݂ܡܶܠܶܐ ܘܰܐܗܦ݂ܶܟ݁ܘ ܢܰܦ݁ܫܳܬ݁ܟܽ݁ܘܢ ܟ݂ܰܕ݁ ܐܳܡܪܺܝܢ ܕ݂ܬܶ݁ܗܘܽܘܢ ܓ݂ܳܙܪܺܝܢ ܘܢܳܛܪܺܝܢ ܢܳܡܽܘܣܳܐ ܐܰܝܠܶܝܢ ܕ݂ܰܚܢܰܢ ܠܳܐ ܦ݂ܰܩܶܕ݁ܢ ܐܶܢܽܘܢ:
Act 15:25 ܡܶܛܽܠ ܗܳܢܳܐ ܐܶܬ݁ܚܰܫܰܒ݁ܢ ܟ݂ܽܠܰܢ ܟ݂ܰܕ݁ ܟ݂ܢܺܝܫܺܝܢܰܢ ܘܰܓ݁ܒܰ݁ܝܢ ܓ݂ܰܒ݁ܪܶܐ ܘܫܰܕ݂ܰܪܢ ܠܘܳܬ݁ܟܽ݁ܘܢ ܥܰܡ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܚܰܒ݂ܺܝܒܰ݁ܝܢ:
Act 15:26 ܐ̄ܢܳܫܳܐ ܕ݂ܰܐܫܠܶܡܘ ܢܰܦ݁ܫܳܬ݁ܗܽܘܢ ܚܠܳܦ݁ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Act 15:27 ܘܫܰܕ݂ܰܪܢ ܥܰܡܗܽܘܢ ܠܺܝܗܽܘܕܳ݁ܐ ܘܰܠܫܺܝܠܳܐ ܕ݂ܗܶܢܽܘܢ ܒ݂ܡܶܠܬܳ݁ܐ ܢܺܐܡܪܽܘܢ ܠܟܽ݁ܘܢ ܗܶܢܶܝܢ ܗܳܠܶܝܢ:
Act 15:28 ܗܘܳܐ ܓ݂ܶܝܪ ܨܶܒ݁ܝܳܢܳܐ ܠܪܽܘܚܳܐ ܕ݂ܩܽܘܕ݁ܫܳܐ ܘܳܐܦ݁ ܠܰܢ ܕ݂ܠܳܐ ܢܶܬ݂ܬ݂ܣܺܝܡ ܥܠܰܝܟ݂ܽܘܢ ܝܽܘܩܪܳܐ ܝܰܬ݂ܺܝܪܳܐ ܠܒܰ݁ܪ-ܡܶܢ ܗܳܠܶܝܢ ܕ݂ܳܐܠܨܳܢ:
Act 15:29 ܕ݂ܬܶ݁ܬ݁ܪܰܚܩܽܘܢ ܡܶܢ ܕ݂ܰܕ݁ܒܺ݁ܝܚܳܐ ܘܡܶܢ ܕ݂ܡܳܐ ܘܡܶܢ ܚܢܺܝܩܳܐ ܘܡܶܢ ܙܳܢܝܽܘܬܳ݁ܐ ܕ݂ܟܰ݁ܕ݁ ܬ݂ܶܛܪܽܘܢ ܢܰܦ݁ܫܟܽ݁ܘܢ ܡܶܢ ܗܳܠܶܝܢ ܫܰܦ݂ܺܝܪ ܬ݂ܶܗܘܽܘܢ ܗܘܰܘ ܫܰܪܺܝܪܺܝܢ ܒ݂ܡܳܪܰܢ: ܣ
Act 15:30 ܗܳܢܽܘܢ ܕ݂ܶܝܢ ܕ݂ܶܐܫܬ݂ܠܰܚܘ ܐܶܬܰ݁ܘ ܠܰܐܢܛܺܝܳܟܺ݁ܝܰܐ ܘܰܟ݁ܢܰܫܘ ܟ݂ܽܠܶܗ ܥܰܡܳܐ ܘܝܰܗ̄ܒ݁ܘ ܐܶܓ݂ܰܪܬ݂ܳܐ:
Act 15:31 ܘܟܰ݁ܕ݁ ܩܪܰܘ ܚܕܺ݁ܝܘ ܘܶܐܬ݁ܒ݂ܰܝܰܐܘ:
Act 15:32 ܘܰܒ݁ܡܶܠܬܳ݁ܐ ܥܰܬ݂ܺܝܪܬ݂ܳܐ ܚܰܝܶܠܘ ܠܰܐܚܶܐ ܘܩܰܝܶܡܘ ܐܶܢܽܘܢ ܕ݂ܒܶ݁ܝܬ݁ ܝܺܗܽܘܕܳ݁ܐ ܘܫܺܝܠܳܐ ܡܶܛܽܠ ܕ݂ܳܐܦ݁ ܗܶܢܽܘܢ ܢܒܺ݁ܝܶܐ ܗ̄ܘܰܘ:
Act 15:33 ܘܟܰ݁ܕ݁ ܗܘܰܘ ܬ݂ܰܡܳܢ ܙܰܒ݁ܢܳܐ ܫܪܰܘ ܐܶܢܽܘܢ ܐܰܚܶܐ ܒ݂ܰܫܠܳܡܳܐ ܠܘܳܬ݁ ܫܠܺܝܚܶܐ: ܣ
Act 15:34 ܒ݂ܪܰܡ ܗܘܳܐ ܨܶܒ݁ܝܳܢܶܗ ܕ݂ܫܺܝܠܳܐ ܕ݂ܰܢܩܰܘܶܐ ܬ݂ܰܡܳܢ:
Act 15:35 ܦ݂ܰܘܠܳܘܣ ܕ݂ܶܝܢ ܘܒܰ݁ܪܢܰܒܰ݁ܐ ܩܰܘܺܝܘ ܗ̄ܘܰܘ ܒ݂ܰܐܢܛܺܝܳܘܟܺ݁ܝ ܘܡܰܠܦܺ݁ܝܢ ܗ̄ܘܰܘ ܘܰܡܣܰܒ݂ܪܺܝܢ ܥܰܡ ܐ̄ܚܪܳܢܶܐ ܣܰܓ݂ܺܝܶܐܐ ܡܶܠܬܶ݁ܗ ܕ݂ܰܐܠܳܗܳܐ:
Act 15:36 ܘܒܳ݁ܬܰ݁ܪ ܝܰܘܡܳܬܳ݁ܐ ܐܶܡܰܪ ܦ݂ܰܘܠܳܘܣ ܠܒܰ݁ܪܢܰܒܰ݁ܐ ܢܶܬ݁ܦ݂ܢܶܐ ܘܢܶܣܥܽܘܪ ܠܰܐܚܶܐ ܕ݂ܰܒ݁ܟܽ݁ܠ ܡܕܺ݁ܝܢܳܐ ܕ݂ܰܐܟ݁ܪܶܙܢ ܒ݂ܳܗ ܡܶܠܬܳ݁ܐ ܕ݂ܰܐܠܳܗܳܐ ܘܢܶܚܙܶܐ ܡܳܢܳܐ ܥܒܺ݁ܝܕܺ݁ܝܢ:
Act 15:37 ܒ݂ܰܪܢܰܒܰ݁ܐ ܕ݂ܶܝܢ ܨܳܒܶ݁ܐ ܗ̄ܘܳܐ ܕ݂ܢܶܕ݁ܒ݂ܰܪ ܠܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ:
Act 15:38 ܦ݂ܰܘܠܳܘܣ ܕ݂ܶܝܢ ܠܳܐ ܨܳܒܶ݁ܐ ܗ̄ܘܳܐ ܕ݂ܢܶܕ݁ܒ݂ܪܶܗ ܥܰܡܗܽܘܢ ܡܶܛܽܠ ܕ݂ܰܫܒܰ݁ܩ ܗ̄ܘܳܐ ܐܶܢܽܘܢ ܟ݂ܰܕ݁ ܗܶܢܽܘܢ ܒ݂ܦ݂ܰܡܦܽ݁ܘܠܺܝܰܐ ܘܠܳܐ ܐܶܙܰܠ ܥܰܡܗܽܘܢ:
Act 15:39 ܡܶܛܽܠ ܗܳܢܳܐ ܚܶܪܝܳܢܳܐ ܦ݂ܪܰܫܘ ܚܰܕ݁ ܡܶܢ ܚܰܕ݁ ܘܒܰ݁ܪܢܰܒܰ݁ܐ ܕ݂ܒܰ݁ܪ ܠܡܰܪܩܳܘܣ ܘܰܪܕܰ݁ܘ ܒ݂ܝܰܡܳܐ ܘܶܐܙܰܠܘ ܠܗܽܘܢ ܠܩܽܘܦ݂ܪܳܘܣ:
Act 15:40 ܦ݂ܰܘܠܳܘܣ ܕ݂ܶܝܢ ܓ݂ܒܳ݁ܐ ܠܶܗ ܠܫܺܝܠܳܐ ܘܰܢܦܰ݁ܩ ܟ݂ܰܕ݁ ܡܰܓ݁ܥܶܠ ܡܶܢ ܐܰܚܶܐ ܠܛܰܝܒ݂ܽܘܬܳ݁ܐ ܕ݂ܰܐܠܳܗܳܐ:
Act 15:41 ܘܪܳܕܶ݁ܐ ܗ̄ܘܳܐ ܒ݂ܣܽܘܪܺܝܰܐ ܘܰܒ݁ܩܺܝܠܺܝܩܺܝܰܐ ܘܰܡܩܰܝܶܡ ܥܺܕܳ݁ܬܳ݁ܐ:
Act 16:1 ܘܡܰܛܺܝ ܗ̄ܘܳܐ ܠܕܶ݁ܪܒ݂ܺܐ ܡܕܺ݁ܝܢ̄ܬ݂ܳܐ ܘܰܠܠܽܘܣܛܪܰܐ ܣ ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܬ݂ܰܠܡܺܝܕܳ݁ܐ ܚܰܕ݁ ܕ݂ܰܫܡܶܗ ܛܺܝܡܳܬܶ݁ܐܳܘܣ ܒ݂ܪܳܗ ܕ݂ܺܝܗܽܘܕܳ݁ܝܬ݂ܳܐ ܚܕܳ݁ܐ ܡܗܰܝܡܰܢܬ݂ܳܐ ܘܰܐܒܽ݁ܘܗ̄ܝ ܐܰܪܡܳܝܳܐ ܗ̄ܘܳܐ:
Act 16:2 ܘܟܽ݁ܠܗܽܘܢ ܬ݂ܰܠܡܺܝܕܶ݁ܐ ܕ݂ܡܶܢ ܠܽܘܣܛܪܰܐ ܘܡܶܢ ܐܺܝܩܳܢܺܘܳܢ ܡܰܣܗܕܺ݁ܝܢ ܗ̄ܘܰܘ ܥܠܰܘܗ̄ܝ:
Act 16:3 ܠܗܳܢܳܐ ܨܒܳ݁ܐ ܗ̄ܘܳܐ ܦ݂ܰܘܠܳܘܣ ܕ݂ܢܶܕ݁ܒ݂ܪܺܝܘܗ̄ܝ ܥܰܡܶܗ ܘܰܢܣܰܒ݁ ܓ݂ܰܙܪܶܗ ܡܶܛܽܠ ܝܺܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܒ݂ܰܐܬ݁ܪܳܐ ܝܳܕ݁ܥܺܝܢ ܗ̄ܘܰܘ ܓ݂ܶܝܪ ܟ݂ܽܠܗܽܘܢ ܠܰܐܒܽ݁ܘܗ̄ܝ ܕ݂ܰܐܪܡܳܝܳܐ ܗ̄ܘܳܐ:
Act 16:4 ܘܟܰ݁ܕ݁ ܐܳܙܺܠ̄ܝܢ ܗ̄ܘܰܘ ܒ݂ܰܡܕܺ݁ܝܢܳܬܳ݁ܐ ܡܰܟ݁ܪܙܺܝܢ ܗ̄ܘܰܘ ܘܡܰܠܦܺ݁ܝܢ ܠܗܽܘܢ ܕ݂ܢܶܗܘܽܘܢ ܢܳܛܪܺܝܢ ܦ݂ܽܘܩܕ݂ܳܢܶܐ ܐܰܝܠܶܝܢ ܕ݂ܰܟ݁ܬܰ݁ܒ݁ܘ ܫܠܺܝܚܶܐ ܘܩܰܫܺܝܫܶܐ ܕ݂ܒܽ݁ܐܘܪܺܫܠܶܡ: ܣ
Act 16:5 ܒ݂ܪܰܡ ܥܺܕܳ݁ܬܳ݁ܐ ܡܶܬ݁ܩܰܝܡܳܢ ܗ̄ܘܰܝ ܒ݂ܗܰܝܡܳܢܽܘܬܳ݁ܐ ܘܣܳܓ݁ܝܳܢ ܗ̄ܘܰܝ ܒ݂ܡܶܢܝܳܢܳܐ ܟ݂ܽܠܝܽܘܡ:
Act 16:6 ܗܰܠܶܟ݁ܘ ܕ݂ܶܝܢ ܒ݂ܰܦ݁ܪܽܘܓܺ݁ܝܰܐ ܘܰܒ݁ܓܰ݁ܠܰܛܺܝܰܐ ܐܰܬ݁ܪܰܘܳܬܳ݁ܐ ܘܰܟ݁ܠܳܬ݁ ܐܶܢܽܘܢ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܢܡܰܠܠܽܘܢ ܡܶܠܬܳ݁ܐ ܕ݂ܰܐܠܳܗܳܐ ܒ݂ܰܐܣܺܝܰܐ:
Act 16:7 ܘܟܰ݁ܕ݁ ܐܶܬܰ݁ܘ ܠܡܽܘܣܺܝܰܐ ܐܰܬ݁ܪܳܐ ܨܳܒܶ݁ܝܢ ܗ̄ܘܰܘ ܕ݂ܢܺܐܙܽܠ̄ܘܢ ܡܶܢ ܬ݂ܰܡܳܢ ܠܒܺ݁ܝܬܽ݁ܘܢܺܝܰܐ ܘܠܳܐ ܐܰܦ݂ܣܰܬ݁ ܠܗܽܘܢ ܪܽܘܚܶܗ ܕ݂ܝܶܫܽܘܥ:
Act 16:8 ܘܟܰ݁ܕ݁ ܢܦܰ݁ܩܘ ܡܶܢ ܡܽܘܣܺܝܰܐ ܢܚܶܬ݁ܘ ܠܗܽܘܢ ܠܰܛܪܳܘܰܐܣ ܐܰܬ݁ܪܳܐ:
Act 16:9 ܘܰܒ݁ܚܶܙܘܳܐ ܕ݂ܠܺܠܝܳܐ ܐܶܬ݁ܚܙܺܝ ܠܦ݂ܰܘܠܳܘܣ ܐܰܝܟ݁ ܓ݂ܰܒ݁ܪܳܐ ܚܰܕ݁ ܡܰܩܶܕܳ݁ܘܢܺܝܰܐ ܕ݂ܩܳܐܶܡ ܘܒܳ݁ܥܶܐ ܡܶܢܶܗ ܟ݂ܰܕ݁ ܐܳܡܰܪ ܕ݂ܬܳ݁ܐ ܠܡܰܩܶܕܳ݁ܘܢܺܝܰܐ ܘܥܰܕ݂ܰܪܰܝܢܝ ܣ݂ ܣ݂:
Act 16:10 ܟ݂ܰܕ݁ ܕ݂ܶܝܢ ܚܙܳܐ ܦ݂ܰܘܠܳܘܣ ܗܳܢܳܐ ܚܶܙܘܳܐ ܡܶܚܕܳ݁ܐ ܨܒܰ݁ܝܢ ܠܡܶܦ݂ܰܩ ܠܡܰܩܶܕܳ݁ܘܢܺܝܰܐ ܡܶܛܽܠ ܕ݂ܶܐܣܬ݂ܰܟ݂ܰܠܢ ܕ݂ܡܳܪܰܢ ܩܪܳܢ ܕ݂ܰܢܣܰܒ݂ܰܪ ܐܶܢܽܘܢ:
Act 16:11 ܘܰܪܕܰ݁ܝܢ ܡܶܢ ܛܪܳܘܰܐܣ ܘܰܬ݁ܪܰܨܢ ܠܣܰܡܳܬ݁ܪܰܩܺܐ ܘܡܶܢ ܬ݂ܰܡܳܢ ܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܢܶܐܰܦ݂ܳܘܠܺܝܣ ܡܕܺ݁ܝܢ̄ܬ݂ܳܐ:
Act 16:12 ܘܡܶܢ ܬ݂ܰܡܳܢ ܠܦܺ݁ܝܠܺܝܦ݂ܳܘܣ ܕ݂ܗܺܝ ܗܺ̄ܝ ܪܺܫܳܐ ܕ݂ܡܰܩܶܕܳ݁ܘܢܺܝܰܐ ܘܺܐܝܬܶ݁ܝܗ ܩܳܘܠܳܘܢܺܝܰܐ ܗܘܰܝܢ ܕ݂ܶܝܢ ܒ݂ܳܗ ܒ݂ܗܳܕܶ݁ܐ ܡܕܺ݁ܝܢ̄ܬ݂ܳܐ ܝܰܘܡܳܬܳ݁ܐ ܝܺܕܺ݁ܝܥܶܐ:
Act 16:13 ܘܰܢܦܰ݁ܩܢ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܠܒܰ݁ܪ-ܡܶܢ ܬ݂ܰܪܥܳܐ ܕ݂ܰܡܕܺ݁ܝܢ̄ܬ݂ܳܐ ܥܰܠ ܝܰܕ݁ ܢܰܗܪܳܐ ܡܶܛܽܠ ܕ݂ܬܰ݁ܡܳܢ ܡܶܬ݁ܚܙܶܐ ܗ̄ܘܳܐ ܒ݂ܶܝܬ݁ ܨܠܽܘܬܳ݁ܐ ܘܟܰ݁ܕ݁ ܝܺܬܶ݁ܒ݁ܢ ܡܡܰܠܠܺܝܢ ܗ̄ܘܰܝܢ ܥܰܡ ܢܶܫܶܐ ܕ݂ܰܟ݁ܢܺܝܫܳܢ ܗ̄ܘܰܝ ܬ݂ܰܡܳܢ:
Act 16:14 ܘܰܐܢ̄ܬ݂ܬܳ݁ܐ ܚܕܳ݁ܐ ܡܙܰܒ݂ܢܰܬ݁ ܐܰܪܓ݂ܘܳܢܳܐ ܕ݂ܕܳ݁ܚܠܳܐ ܗ̄ܘܳܬ݁ ܡܶܢ ܐܰܠܳܗܳܐ ܫܡܳܗ ܗܘܳܐ ܠܽܘܕܺ݁ܝܰܐ ܡܶܢ ܬ݂ܶܐܘܰܛܺܝܪܰܐ ܡܕܺ݁ܝܢ̄ܬ݂ܳܐ ܕ݂ܗܳܕܶ݁ܐ ܦ݂ܬܰ݁ܚ ܠܶܒ݂ܳܗ ܡܳܪܰܢ ܘܫܳܡܥܳܐ ܗ̄ܘܳܬ݁ ܡܶܕ݂ܶܡ ܕ݂ܳܐܡܰܪ ܦ݂ܰܘܠܳܘܣ:
Act 16:15 ܘܥܶܡܕ݂ܰܬ݁ ܗ̄ܘܳܬ݁ ܗܺܝ ܘܰܒ݁ܢܰܝ ܒ݂ܰܝܬ݂ܳܗ ܘܒܳ݁ܥܝܳܐ ܗ̄ܘܳܬ݁ ܡܶܢܰܢ ܘܳܐܡܪܳܐ ܕ݂ܶܐܢ ܗܽܘ ܕ݂ܫܰܪܺܝܪܳܐܝܺܬ݁ ܬ݂ܟܺ݁ܝܠܺܝܢ ܐܢ̄ܬ݂ܽܘܢ ܕ݂ܗܰܝܡܢܶܬ݁ ܒ݂ܡܳܪܰܢ ܬ݂ܰܘ ܫܪܰܘ ܠܟܽ݁ܘܢ ܒ݂ܒܰ݁ܝܬ݂ܝ ܘܣܰܓ݂ܺܝ ܐܶܠܰܨܬܰ݁ܢ: ܣ
Act 16:16 ܘܰܗܘܳܐ ܕ݂ܟܰ݁ܕ݁ ܐܳܙܺܠ̄ܝܢܰܢ ܠܒܶ݁ܝܬ݁ ܨܠܽܘܬܳ݁ܐ ܦ݂ܶܓ݁ܥܰܬ݁ ܒ݂ܰܢ ܥܠܰܝܡܬܳ݁ܐ ܚܕܳ݁ܐ ܕ݂ܺܐܝܬ݁ ܗ̄ܘܳܐ ܠܳܗ ܪܽܘܚܳܐ ܕ݂ܩܶܨܡܶܐ ܘܥܳܒ݁ܕ݂ܳܐ ܗ̄ܘܳܬ݁ ܠܡܳܪܶܝܗ ܬ݂ܶܐܓܽ݁ܘܪܬ݂ܳܐ ܣܰܓ݂ܺܝܐܬܳ݁ܐ ܒ݂ܩܶܨܡܳܐ ܕ݂ܩܳܨܡܳܐ ܗ̄ܘܳܬ݁:
Act 16:17 ܘܳܐܬ݁ܝܳܐ ܗ̄ܘܳܬ݁ ܒ݂ܳܬܰ݁ܪ ܦ݂ܰܘܠܳܘܣ ܘܒܳ݁ܬ݁ܪܢ ܘܩܳܥܝܳܐ ܗ̄ܘܳܬ݁ ܘܳܐܡܪܳܐ ܗܳܠܶܝܢ ܐ̄ܢܳܫܳܐ ܥܰܒ݁ܕ݂ܰܘܗ̄ܝ ܐܶܢܽܘܢ ܕ݂ܰܐܠܳܗܳܐ ܡܪܰܝܡܳܐ ܘܰܡܣܰܒ݂ܪܺܝܢ ܠܟܽ݁ܘܢ ܐܽܘܪܚܳܐ ܕ݂ܚܰܝܶܐ:
Act 16:18 ܘܗܳܟܰ݁ܢܳܐ ܥܳܒ݁ܕ݂ܳܐ ܗ̄ܘܳܬ݁ ܝܰܘܡܳܬܳ݁ܐ ܣܰܓ݂ܺܝܶܐܐ ܘܶܐܬ݂ܬ݂ܦܺ݁ܝܪ ܦ݂ܰܘܠܳܘܣ ܘܶܐܡܰܪ ܠܳܗ ܠܪܽܘܚܳܐ ܗܳܝ ܦ݂ܳܩܶܕ݁ ܐ̄ܢܳܐ ܠܶܟ݁ܝ ܒ݂ܰܫܡܶܗ ܕ݂ܝܶܫܽܘܥ ܡܫܺܝܚܳܐ ܕ݂ܬܶ݁ܦ݂ܩܺܝܢ ܡܶܢܳܗ ܘܒܳ݁ܗ ܒ݂ܫܳܥܬܳ݁ܐ ܢܶܦ݁ܩܰܬ݁:
Act 16:19 ܘܟܰ݁ܕ݁ ܚܙܰܘ ܡܳܪܶܝܗ ܕ݂ܰܢܦܰ݁ܩ ܠܶܗ ܡܶܢܳܗ ܣܰܒ݁ܪܳܐ ܕ݂ܬܶ݁ܐܓܽ݁ܘܪܬ݂ܗܽܘܢ ܐܰܚܕ݂ܽܘܗ̄ܝ ܠܦ݂ܰܘܠܳܘܣ ܘܰܠܫܺܝܠܳܐ ܘܰܢܓܰ݁ܕ݁ܘ ܐܰܝܬ݂ܺܝܘ ܐܶܢܽܘܢ ܠܫܽܘܩܳܐ:
Act 16:20 ܘܩܰܪܶܒ݁ܘ ܐܶܢܽܘܢ ܠܶܐܣܛܪܰܛܺܓܶ݁ܐ ܘܰܠܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܳܐܡܪܺܝܢ ܗ̄ܘܰܘ ܕ݂ܗܳܠܶܝܢ ܐ̄ܢܳܫܳܐ ܡܕܰ݁ܠܚܺܝܢ ܠܳܗ ܠܰܡܕܺ݁ܝܢ̄ܬ݂ܰܢ ܡܶܛܽܠ ܕ݂ܺܝܗܽܘܕܳ݁ܝܶܐ ܐܶܢܽܘܢ:
Act 16:21 ܘܡܰܟ݁ܪܙܺܝܢ ܠܰܢ ܥܝܳܕܶ݁ܐ ܐܰܝܠܶܝܢ ܕ݂ܠܳܐ ܡܰܦ݂ܰܣ ܠܰܢ ܠܰܡܩܰܒ݂ܳܠܽܘ ܘܰܠܡܶܥܒ݂ܰܕ݁ ܡܶܛܽܠ ܕ݂ܪܽܗ̄ܘܡܳܝܶܐ ܚ̄ܢܰܢ:
Act 16:22 ܘܟܶ݁ܢܫܳܐ ܣܰܓ݂ܺܝܳܐܐ ܐܶܬ݁ܟ݂ܰܢܰܫܘ ܥܠܰܝܗܽܘܢ ܗܳܝܕ݂ܶܝܢ ܐܶܣܛܪܰܛܺܓܶ݁ܐ ܣܰܕ݂ܶܩܘ ܢܰܚܬ݂ܰܝܗܽܘܢ ܘܰܦ݁ܩܰܕ݁ܘ ܕ݂ܰܢܢܰܓ݂ܕܽ݁ܘܢ ܐܶܢܽܘܢ:
Act 16:23 ܘܟܰ݁ܕ݁ ܢܰܓ݂ܶܕ݁ܘ ܐܶܢܽܘܢ ܣܰܓ݂ܺܝ ܐܰܪܡܺܝܘ ܐܶܢܽܘܢ ܒ݂ܶܝܬ݁-ܐܰܣܺܝܪܶܐ ܘܦܰ݁ܩܶܕ݁ܘ ܠܢܳܛܰܪ ܒ݂ܶܝܬ݁-ܐܰܣܺܝܪܶܐ ܕ݂ܢܶܛܰܪ ܐܶܢܽܘܢ ܙܗܺܝܪܳܐܝܺܬ݁:
Act 16:24 ܗܽܘ ܕ݂ܶܝܢ ܟ݂ܰܕ݁ ܩܰܒ݂ܶܠ ܗܳܢܳܐ ܦ݂ܽܘܩܕ݂ܳܢܳܐ ܐܰܥܶܠ ܚܒܰ݁ܫ ܐܶܢܽܘܢ ܒ݂ܒܰ݁ܝܬ݂ܳܐ ܓ݂ܰܘܳܝܳܐ ܕ݂ܒܶ݁ܝܬ݁-ܐܰܣܺܝܪܶܐ ܘܶܐܣܰܪ ܪܶܓ݁ܠܰܝܗܽܘܢ ܒ݂ܣܰܕ݂ܳܐ:
Act 16:25 ܘܰܒ݁ܦܶ݁ܠܓܶ݁ܗ ܕ݂ܠܺܠܝܳܐ ܦ݂ܰܘܠܳܘܣ ܘܫܺܝܠܳܐ ܡܨܰܠܶܝܢ ܗ̄ܘܰܘ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܫܳܡܥܺܝܢ ܗ̄ܘܰܘ ܠܗܽܘܢ ܐܰܣܺܝܪܶܐ:
Act 16:26 ܘܡܶܢ ܫܶܠܝܳܐ ܙܰܘܥܳܐ ܪܰܒ݂ܳܐ ܗܘܳܐ ܘܶܐܬ݂ܬ݂ܙܺܝܥ ܫܶܬܶ݁ܐܣܶܐ ܕ݂ܒܶ݁ܝܬ݁-ܐܰܣܺܝܪܶܐ ܘܶܐܬ݁ܦ݂ܬܰ݁ܚܘ ܡܶܚܕܳ݁ܐ ܬ݂ܰܪܥܶܐ ܟ݂ܽܠܗܽܘܢ ܘܰܐܣܽܘܪܰܝܗܽܘܢ ܕ݂ܟܽ݁ܠܗܽܘܢ ܐܶܫܬ݂ܪܺܝܘ:
Act 16:27 ܘܟܰ݁ܕ݁ ܐܶܬ݂ܬ݂ܥܺܝܪ ܢܳܛܰܪ ܒ݂ܶܝܬ݁-ܐܰܣܺܝܪܶܐ ܘܰܚܙܳܐ ܕ݂ܰܦ݁ܬܺ݁ܝܚܺܝܢ ܬ݂ܰܪܥܶܐ ܕ݂ܒܶ݁ܝܬ݁-ܐܰܣܺܝܪܶܐ ܢܣܰܒ݁ ܣܰܦ݁ܣܺܪܳܐ ܘܰܒ݁ܥܳܐ ܕ݂ܢܶܩܛܽܘܠ ܢܰܦ݁ܫܶܗ ܡܶܛܽܠ ܕ݂ܣܳܒܰ݁ܪ ܗ̄ܘܳܐ ܕ݂ܰܥܪܰܩܘ ܠܗܽܘܢ ܐܰܣܺܝܪܶܐ:
Act 16:28 ܘܰܩܪܳܝܗ̄ܝ ܦ݂ܰܘܠܳܘܣ ܒ݂ܩܳܠܳܐ ܪܳܡܳܐ ܘܶܐܡܰܪ ܠܶܗ ܠܳܐ ܬ݂ܶܥܒ݂ܶܕ݁ ܠܢܰܦ݁ܫܳܟ݁ ܡܶܕ݂ܶܡ ܕ݂ܒܺ݁ܝܫ ܡܶܛܽܠ ܕ݂ܟܽ݁ܠܰܢ ܗܳܪܟ݂ܳܐ ܚܢܰܢ:
Act 16:29 ܘܰܐܢܗܰܪ ܠܶܗ ܫܪܳܓܳ݁ܐ ܘܰܫܘܰܪ ܘܥܰܠ ܟ݂ܰܕ݁ ܪܳܐܶܬ݁ ܘܰܢܦܰ݁ܠ ܥܰܠ ܪܶܓ݁ܠܰܝܗܽܘܢ ܕ݂ܦ݂ܰܘܠܳܘܣ ܘܰܕ݁ܫܺܝܠܳܐ:
Act 16:30 ܘܰܐܦ݂ܶܩ ܐܶܢܽܘܢ ܠܒܰ݁ܪ ܘܶܐܡܰܪ ܗ̄ܘܳܐ ܠܗܽܘܢ ܡܳܪܰܝ ܡܳܢܳܐ ܘܳܠܶܐ ܠܺܝ ܠܡܶܥܒ݂ܰܕ݁ ܐܰܝܟ݁ ܕ݂ܺܐܚܶܐ:
Act 16:31 ܘܗܶܢܽܘܢ ܐܳܡܪܺܝܢ ܗ̄ܘܰܘ ܠܶܗ ܗܰܝܡܶܢ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܘܬܺ݁ܚܶܐ ܐܰܢ̄ܬ݂ ܘܒܰ݁ܝܬ݂ܳܟ݁:
Act 16:32 ܘܡܰܠܶܠܘ ܥܰܡܶܗ ܡܶܠܬܳ݁ܐ ܕ݂ܡܳܪܝܳܐ ܘܥܰܡ ܟ݂ܽܠܗܽܘܢ ܒ݂ܢܰܝ ܒ݂ܰܝܬ݂ܶܗ:
Act 16:33 ܘܒܳ݁ܗ ܒ݂ܫܳܥܬܳ݁ܐ ܒ݂ܶܗ ܒ݂ܠܺܠܝܳܐ ܕ݂ܒܰ݁ܪ ܐܰܣܚܺܝ ܐܶܢܽܘܢ ܡܶܢ ܢܶܓ݁ܕ݂ܗܽܘܢ ܘܒܰ݁ܪ ܫܳܥܬܶ݁ܗ ܥܡܰܕ݁ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܟ݂ܽܠܗܽܘܢ:
Act 16:34 ܘܰܕ݁ܒܰ݁ܪ ܐܰܣܶܩ ܐܶܢܽܘܢ ܠܒܰ݁ܝܬ݂ܶܗ ܘܣܳܡ ܠܗܽܘܢ ܦ݂ܳܬܽ݁ܘܪܳܐ ܘܪܳܘܶܙ ܗ̄ܘܳܐ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܒ݂ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ: ܣ
Act 16:35 ܘܟܰ݁ܕ݁ ܗܘܳܐ ܨܰܦ݁ܪܳܐ ܫܰܕ݂ܰܪܘ ܐܶܣܛܪܰܛܺܓܶ݁ܐ ܠܫܳܩܠܰܝ ܫܰܒ݁ܛܶܐ ܕ݂ܢܺܐܡܪܽܘܢ ܠܪܰܒ݂ ܐܰܣܺܝܪܶܐ ܫܪܺܝ ܠܗܳܠܶܝܢ ܐ̄ܢܳܫܳܐ:
Act 16:36 ܘܟܰ݁ܕ݁ ܫܡܰܥ ܪܰܒ݂ ܒ݂ܶܝܬ݁-ܐܰܣܺܝܪܶܐ ܥܰܠ ܐܶܡܰܪ ܠܶܗ ܗܺܝ ܗܳܕܶ݁ܐ ܡܶܠܬܳ݁ܐ ܠܦ݂ܰܘܠܳܘܣ ܕ݂ܫܰܕ݂ܰܪܘ ܐܶܣܛܪܰܛܺܓܶ݁ܐ ܐܰܝܟ݁ ܕ݂ܬܶ݁ܫܬ݂ܪܽܘܢ ܘܗܳܫܳܐ ܦ݂ܽܘܩܘ ܙܶܠܘ ܒ݂ܰܫܠܳܡܳܐ:
Act 16:37 ܐܳܡܰܪ ܠܶܗ ܦ݂ܰܘܠܳܘܣ ܕ݂ܠܳܐ ܣܰܟ݁ܠܽܘ ܢܰܓ݂ܕܽ݁ܘܢ ܠܥܺܝܢ ܥܳܠܡܳܐ ܟ݂ܽܠܶܗ ܠܐ̄ܢܳܫܳܐ ܪܽܗ̄ܘܡܳܝܶܐ ܘܰܐܪܡܝܽܘܢ ܒ݂ܶܝܬ݁-ܐܰܣܺܝܪܶܐ ܘܗܳܫܳܐ ܡܰܛܫܝܳܐܝܺܬ݁ ܡܰܦ݂ܩܺܝܢ ܠܰܢ ܠܳܐ ܓ݂ܶܝܪ ܐܶܠܳܐ ܗܶܢܽܘܢ ܢܺܐܬܽ݁ܘܢ ܢܰܦ݂ܩܽܘܢܳܢ:
Act 16:38 ܘܶܐܙܰܠܘ ܫܳܩܠܰܝ ܫܰܒ݁ܛܶܐ ܘܶܐܡܰܪܘ ܠܶܐܣܛܪܰܛܺܓܶ݁ܐ ܡܶܠܶܐ ܗܳܠܶܝܢ ܕ݂ܶܐܬܶ݁ܐܡܰܪ ܠܗܽܘܢ ܘܟܰ݁ܕ݁ ܫܡܰܥܘ ܕ݂ܪܽܗ̄ܘܡܳܝܶܐ ܐܶܢܽܘܢ ܕ݂ܚܶܠܘ:
Act 16:39 ܘܶܐܬܰ݁ܘ ܠܘܳܬ݁ܗܽܘܢ ܘܰܒ݁ܥܰܘ ܡܶܢܗܽܘܢ ܕ݂ܢܶܦ݂ܩܽܘܢ ܘܰܢܫܰܢܽܘܢ ܠܗܽܘܢ ܡܶܢ ܡܕܺ݁ܝܢ̄ܬ݂ܳܐ:
Act 16:40 ܘܟܰ݁ܕ݁ ܢܦܰ݁ܩܘ ܡܶܢ ܒ݂ܶܝܬ݁-ܐܰܣܺܝܪܶܐ ܥܰܠܘ ܠܘܳܬ݁ ܠܽܘܕܺ݁ܝܰܐ ܘܰܚܙܰܘ ܬ݂ܰܡܳܢ ܠܰܐܚܶܐ ܘܒܰ݁ܝܰܐܘ ܐܶܢܽܘܢ ܘܰܢܦܰ݁ܩܘ:
Act 17:1 ܘܰܥܒܰ݁ܪܘ ܥܰܠ ܐܰܡܦܺ݁ܝܦ݂ܳܘܠܺܝܣ ܘܰܐܦ݂ܳܠܳܘܢܺܝܰܐ ܡܕܺ݁ܝܢܳܬܳ݁ܐ ܣ ܘܶܐܬܰ݁ܘ ܠܬܶ݁ܣܰܠܳܘܢܺܝܩܺܐ ܐܰܝܟ݂ܳܐ ܕ݂ܺܐܝܬ݁ ܗ̄ܘܳܐ ܟ݂ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ:
Act 17:2 ܘܥܰܠ ܦ݂ܰܘܠܳܘܣ ܐܰܝܟ݂ܰܢܳܐ ܕ݂ܰܡܥܳܕ݁ ܗ̄ܘܳܐ ܠܘܳܬ݁ܗܽܘܢ ܘܫܰܒ݂ܶܐ ܬ݂ܠܳܬ݁ ܡܰܠܶܠ ܥܰܡܗܽܘܢ ܡܶܢ ܟ݂ܬܳ݁ܒܶ݁ܐ:
Act 17:3 ܟ݂ܰܕ݁ ܡܦܰ݁ܫܶܩ ܗ̄ܘܳܐ ܘܰܡܚܰܘܶܐ ܕ݂ܰܥܬܺ݁ܝܕ݁ ܗ̄ܘܳܐ ܡܫܺܝܚܳܐ ܕ݂ܢܶܚܰܫ ܘܕܰ݁ܢܩܽܘܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܗܽܘܝܽܘ ܝܶܫܽܘܥ ܡܫܺܝܚܳܐ ܗܳܢܳܐ ܕ݂ܰܡܣܰܒ݂ܰܪ ܐ̄ܢܳܐ ܠܟܽ݁ܘܢ:
Act 17:4 ܘܐ̄ܢܳܫܺܝܢ ܡܶܢܗܽܘܢ ܗܰܝܡܶܢܘ ܘܰܢܩܶܦ݁ܘ ܠܦ݂ܰܘܠܳܘܣ ܘܰܠܫܺܝܠܳܐ ܘܣܰܓ݂ܺܝܶܐܐ ܡܶܢ ܝܰܘܢܳܝܶܐ ܐܰܝܠܶܝܢ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܐܰܠܳܗܳܐ ܘܳܐܦ݁ ܢܶܫܶܐ ܝܺܕܺ݁ܝܥܳܬܳ݁ܐ ܠܳܐ ܙܥܽܘܪܝܳܢ:
Act 17:5 ܘܰܚܣܰܡܘ ܗ̄ܘܰܘ ܝܺܗܽܘܕܳ݁ܝܶܐ ܘܰܐܩܶܦ݁ܘ ܠܗܽܘܢ ܐ̄ܢܳܫܳܐ ܒ݂ܺܝܫܶܐ ܡܶܢ ܫܽܘܩܶܐ ܕ݂ܰܡܕܺ݁ܝܢ̄ܬ݂ܳܐ ܘܰܥܒܰ݁ܕ݁ܘ ܐܳܟ݁ܠܳܘܣ ܣܰܓ݂ܺܝܳܐܐ ܘܕܰ݁ܠܰܚܘ ܗ̄ܘܰܘ ܠܰܡܕܺ݁ܝܢ̄ܬ݂ܳܐ ܘܶܐܬܰ݁ܘ ܘܩܳܡܘ ܠܗܽܘܢ ܥܰܠ ܒ݂ܰܝܬ݂ܶܗ ܕ݂ܺܐܝܰܣܳܘܢ ܘܒܳ݁ܥܶܝܢ ܗ̄ܘܰܘ ܕ݂ܢܰܦ݂ܩܽܘܢ ܐܶܢܽܘܢ ܡܶܢ ܬ݂ܰܡܳܢ ܘܢܰܫܠܡܽܘܢ ܐܶܢܽܘܢ ܠܳܐܟ݁ܠܳܘܣ:
Act 17:6 ܘܟܰ݁ܕ݁ ܠܳܐ ܐܶܫܟ݂ܰܚܘ ܐܶܢܽܘܢ ܬ݂ܰܡܳܢ ܓ݂ܰܪܽܘܗ̄ܝ ܗ̄ܘܰܘ ܠܺܐܝܰܣܳܘܢ ܘܠܰܐܚܶܐ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܘܰܐܝܬ݂ܺܝܘ ܐܶܢܽܘܢ ܠܘܳܬ݁ ܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܟ݂ܰܕ݁ ܩܳܥܶܝܢ ܗ̄ܘܰܘ ܕ݂ܗܳܠܶܝܢ ܐܶܢܽܘܢ ܕ݂ܰܠܟܽ݁ܠܳܗ ܐܰܪܥܳܐ ܕ݂ܰܠܰܚܘ ܘܗܳܐ ܬ݂ܽܘܒ݁ ܠܗܳܪܟ݂ܳܐ ܐܶܬܰ݁ܘ:
Act 17:7 ܘܰܡܩܰܒ݂ܠܳܢܗܽܘܢ ܗܳܢܰܘ ܐܺܝܰܣܳܘܢ ܘܟܽ݁ܠܗܽܘܢ ܗܳܠܶܝܢ ܠܽܘܩܒܰ݁ܠ ܦ݂ܽܘܩܕ݂ܳܢܰܘܗ̄ܝ ܕ݂ܩܶܣܰܪ ܩܳܝܡܺܝܢ ܟ݂ܰܕ݁ ܐܳܡܪܺܝܢ ܕ݂ܺܐܝܬ݁ ܡܰܠܟ݂ܳܐ ܐ̄ܚܪܺܢܳܐ ܝܶܫܽܘܥ:
Act 17:8 ܐܶܬ݂ܕ݂ܰܠܰܚܘ ܕ݂ܶܝܢ ܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܟܽ݁ܠܶܗ ܥܰܡܳܐ ܟ݂ܰܕ݁ ܫܡܰܥܘ ܗܳܠܶܝܢ:
Act 17:9 ܘܰܢܣܰܒ݁ܘ ܥܰܪܳܒܶ݁ܐ ܡܶܢ ܐܺܝܰܣܳܘܢ ܘܳܐܦ݁ ܡܶܢ ܐܰܚܶܐ ܘܗܳܝܕ݂ܶܝܢ ܫܪܰܘ ܐܶܢܽܘܢ ܣ݂ ܣ݂:
Act 17:10 ܐܰܚܶܐ ܕ݂ܶܝܢ ܒ݂ܰܪ-ܫܳܥܬܶ݁ܗ ܒ݂ܶܗ ܒ݂ܠܺܠܝܳܐ ܫܪܰܘ ܠܦ݂ܰܘܠܳܘܣ ܘܰܠܫܺܝܠܳܐ ܠܒܶ݁ܪܳܘܰܐܐ ܡܕܺ݁ܝܢ̄ܬ݂ܳܐ ܘܟܰ݁ܕ݁ ܐܶܬܰ݁ܘ ܠܬܰ݁ܡܳܢ ܥܳܐܠܺܝܢ ܗ̄ܘܰܘ ܠܰܟ݁ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ:
Act 17:11 ܚܺܐܪܳܝܺܝܢ ܗ̄ܘܰܘ ܓ݂ܶܝܪ ܗܳܢܽܘܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ ܡܶܢ ܝܺܗܽܘܕܳ݁ܝܶܐ ܗܳܢܽܘܢ ܕ݂ܺܐܝܬ݁ ܗ̄ܘܰܘ ܒ݂ܬܶ݁ܣܰܠܳܘܢܺܝܩܺܐ ܘܫܳܡܥܺܝܢ ܗ̄ܘܰܘ ܡܶܢܗܽܘܢ ܡܶܠܬܳ݁ܐ ܟ݂ܽܠܝܽܘܡ ܚܳܕ݁ܝܳܐܝܺܬ݁ ܟ݂ܰܕ݁ ܡܦܰ݁ܪܫܺܝܢ ܗ̄ܘܰܘ ܡܶܢ ܟ݂ܬܳ݁ܒܶ݁ܐ ܕ݂ܶܐܢ ܗܳܠܶܝܢ ܗܳܟܰ݁ܢܳܐ ܐܺܝܬܰ݁ܝܗܶܝܢ:
Act 17:12 ܘܣܰܓ݂ܺܝܶܐܐ ܡܶܢܗܽܘܢ ܗܰܝܡܶܢܘ ܘܗܳܟܰ݁ܢܳܐ ܐܳܦ݁ ܡܶܢ ܝܰܘܢܳܝܶܐ ܓ݂ܰܒ݁ܪܶܐ ܣܰܓ݂ܺܝܶܐܐ ܘܢܶܫܶܐ ܝܺܕܺ݁ܝܥܳܬܳ݁ܐ:
Act 17:13 ܘܟܰ݁ܕ݁ ܝܕܰ݁ܥܘ ܗܳܢܽܘܢ ܝܺܗܽܘܕܳ݁ܝܶܐ ܕ݂ܡܶܢ ܬܶ݁ܣܰܠܳܘܢܺܝܩܺܐ ܕ݂ܡܶܠܬܶ݁ܗ ܕ݂ܰܐܠܳܗܳܐ ܐܶܬ݁ܟ݂ܰܪܙܰܬ݁ ܡܶܢ ܦ݂ܰܘܠܳܘܣ ܒ݂ܒܶ݁ܪܳܘܰܐܐ ܡܕܺ݁ܝܢ̄ܬ݂ܳܐ ܐܶܬܰ݁ܘ ܐܳܦ݁ ܠܬܰ݁ܡܳܢ ܘܠܳܐ ܫܠܺܝܘ ܠܰܡܙܳܥܽܘ ܘܠܰܡܕܰ݁ܠܳܚܽܘ ܠܐ̄ܢܳܫܽܘܬܳ݁ܐ:
Act 17:14 ܘܰܠܦ݂ܰܘܠܳܘܣ ܫܪܰܐܘܽܗ̄ܝ ܐܰܚܶܐ ܕ݂ܢܶܚܽܘܬ݁ ܠܶܗ ܠܝܰܡܳܐ ܘܩܰܘܺܝ ܗ̄ܘܳܐ ܒ݂ܳܗ ܒ݂ܰܡܕܺ݁ܝܢ̄ܬ݂ܳܐ ܗܳܝ ܫܺܝܠܳܐ ܘܛܺܝܡܳܬܶ݁ܐܳܘܣ:
Act 17:15 ܘܗܳܢܽܘܢ ܕ݂ܶܐܬ݁ܠܰܘܺܝܘ ܠܶܗ ܠܦ݂ܰܘܠܳܘܣ ܐܶܬܰ݁ܘ ܥܰܡܶܗ ܥܕܰ݁ܡܳܐ ܠܰܐܬܺ݁ܢܳܘܣ ܡܕܺ݁ܝܢ̄ܬ݂ܳܐ ܘܟܰ݁ܕ݁ ܢܳܦ݁ܩܺܝܢ ܡܶܢ ܨܶܐܕܰ݁ܘܗ̄ܝ ܩܰܒ݂ܶܠܘ ܡܶܢܶܗ ܐܶܓ݂ܰܪܬ݂ܳܐ ܠܘܳܬ݁ ܫܺܝܠܳܐ ܘܛܺܝܡܳܬܶ݁ܐܳܘܣ ܕ݂ܒܰ݁ܥܓܰ݁ܠ ܢܺܐܙܽܠ̄ܘܢ ܠܘܳܬܶ݁ܗ:
Act 17:16 ܗܽܘ ܕ݂ܶܝܢ ܦ݂ܰܘܠܳܘܣ ܟ݂ܰܕ݁ ܡܩܰܘܶܐ ܗ̄ܘܳܐ ܒ݂ܰܐܬܺ݁ܢܶܘܣ ܡܶܬ݁ܡܰܪܡܰܪ ܗ̄ܘܳܐ ܒ݂ܪܽܘܚܶܗ ܟ݂ܰܕ݁ ܚܳܙܶܐ ܗ̄ܘܳܐ ܕ݂ܰܡܕܺ݁ܝܢ̄ܬ݂ܳܐ ܟ݂ܽܠܳܗ ܡܰܠܝܳܐ ܦ݂ܬܰ݁ܟ݁ܪܶܐ:
Act 17:17 ܘܰܡܡܰܠܶܠ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܥܰܡ ܝܺܗܽܘܕܳ݁ܝܶܐ ܘܥܰܡ ܐܰܝܠܶܝܢ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܘܰܒ݁ܫܽܘܩܳܐ ܥܰܡ ܐܰܝܠܶܝܢ ܕ݂ܡܶܣܬ݂ܰܩܒ݂ܠܺܝܢ ܗ̄ܘܰܘ ܟ݂ܽܠܝܽܘܡ:
Act 17:18 ܘܳܐܦ݁ ܦ݂ܺܝܠܳܣܳܘܦܶ݁ܐ ܕ݂ܡܶܢ ܝܽܘܠܦ݂ܳܢܶܗ ܕ݂ܶܐܦ݂ܺܝܩܳܘܪܳܣ ܘܰܐ̄ܚܪܳܢܶܐ ܕ݂ܡܶܬ݁ܩܪܶܝܢ ܣܛܳܘܐܝܺܩܳܘ ܕ݂ܳܪܫܺܝܢ ܗ̄ܘܰܘ ܥܰܡܶܗ ܘܐ̄ܢܳܫ ܐ̄ܢܳܫ ܡܶܢܗܽܘܢ ܐܳܡܪܺܝܢ ܗ̄ܘܰܘ ܡܳܢܳܐ ܨܳܒܶ݁ܐ ܗܳܢܳܐ ܡܠܰܩܶܛ ܡܶܠܶܐ ܘܰܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܕ݂ܰܐܠܳܗܶܐ ܢܽܘܟ݁ܪܳܝܶܐ ܡܰܟ݁ܪܶܙ ܡܶܛܽܠ ܕ݂ܰܠܝܶܫܽܘܥ ܘܠܰܩܝܳܡܬ݂ܶܗ ܡܰܟ݁ܪܶܙ ܗ̄ܘܳܐ ܠܗܽܘܢ:
Act 17:19 ܘܰܐܚܕ݂ܽܘܗ̄ܝ ܘܰܐܝܬ݂ܝܽܘܗ̄ܝ ܠܒܶ݁ܝܬ݁-ܕ݂ܺܝܢܳܐ ܕ݂ܡܶܬ݁ܩܪܶܐ ܐܰܪܺܝܳܘܣ-ܦ݂ܰܓܳ݁ܘܣ ܟ݂ܰܕ݁ ܐܳܡܪܺܝܢ ܠܶܗ ܡܶܫܟ݂ܚܺܝܢܰܢ ܠܡܶܕ݂ܰܥ ܡܳܢܰܘ ܗܳܢܳܐ ܝܽܘܠܦ݂ܳܢܳܐ ܚܰܕ݁̄ܬܳ݁ܐ ܕ݂ܡܰܟ݁ܪܶܙ ܐܰܢ̄ܬ݂:
Act 17:20 ܡܶܠܶܐ ܓ݂ܶܝܪ ܢܽܘܟ݁ܪܳܝܳܬܳ݁ܐ ܙܳܪܰܥ ܐܰܢ̄ܬ݂ ܒ݂ܡܰܫܡܰܥܬܰ݁ܢ ܘܨܳܒܶ݁ܝܢܰܢ ܠܡܶܕ݂ܰܥ ܡܳܢܳܐ ܐܶܢܶܝܢ ܗܳܠܶܝܢ:
Act 17:21 ܐܰܬܺ݁ܢܳܝܶܐ ܕ݂ܶܝܢ ܟ݂ܽܠܗܽܘܢ ܘܰܐܝܠܶܝܢ ܕ݂ܳܐܬܶ݁ܝܢ ܠܬܰ݁ܡܳܢ ܢܽܘܟ݁ܪܳܝܶܐ ܥܰܠ ܡܶܕ݂ܶܡ ܐ̄ܚܪܺܝܢ ܠܳܐ ܒ݂ܛܺܝܠ ܠܗܽܘܢ ܐܶܠܳܐ ܠܡܺܐܡܰܪ ܘܰܠܡܶܫܡܰܥ ܡܶܕ݂ܶܡ ܚܕܶ݁ܬ݁: ܣ
Act 17:22 ܘܟܰ݁ܕ݁ ܩܳܡ ܦ݂ܰܘܠܳܘܣ ܒ݂ܰܐܪܺܝܳܘܣ-ܦ݂ܰܓܳ݁ܘܣ ܐܶܡܰܪ ܓ݂ܰܒ݁ܪܶܐ ܐܰܬܺ݁ܢܳܝܶܐ ܚܳܙܶܐ ܐ̄ܢܳܐ ܠܟܽ݁ܘܢ ܕ݂ܰܒ݁ܟܽ݁ܠܗܶܝܢ ܝܰܬ݂ܺܝܪܺܝܢ ܐܢ̄ܬ݂ܽܘܢ ܒ݂ܕܶ݁ܚܠܰܬ݁ ܫܺܐܕܶ݁ܐ:
Act 17:23 ܟ݂ܰܕ݁ ܓ݂ܶܝܪ ܡܶܬ݁ܟ݂ܪܶܟ݁ ܗ̄ܘܺܝܬ݁ ܘܚܳܙܶܐ ܗ̄ܘܺܝܬ݁ ܒ݂ܶܝܬ݁ ܕ݂ܶܚܠܳܬ݁ܟܽ݁ܘܢ ܐܶܫܟ݂ܚܶܬ݁ ܥܠܳܬܳ݁ܐ ܚܕܳ݁ܐ ܕ݂ܰܟ݁ܬܺ݁ܝܒ݁ ܗ̄ܘܳܐ ܥܠܶܝܗ ܕ݂ܰܐܠܳܗܳܐ ܓ݂ܢܺܝܙܳܐ ܗܰܘ ܗܳܟܺ݁ܝܠ ܕ݂ܟܰ݁ܕ݁ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܳܚܠܺܝܢ ܐܢ̄ܬ݂ܽܘܢ ܠܶܗ ܠܶܗ ܠܗܳܢܳܐ ܐܶܢܳܐ ܡܣܰܒ݂ܰܪ ܐ̄ܢܳܐ ܠܟܽ݁ܘܢ:
Act 17:24 ܐܰܠܳܗܳܐ ܓ݂ܶܝܪ ܕ݂ܰܥܒܰ݁ܕ݁ ܥܳܠܡܳܐ ܘܟܽ݁ܠ ܡܳܐ ܕ݂ܺܐܝܬ݁ ܒ݂ܶܗ ܘܗܽܘܝܽܘ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܒ݂ܗܰܝܟ݂ܠܶܐ ܕ݂ܰܥܒܳ݁ܕ݁ ܐܺܝܕܰ݁ܝܳܐ ܠܳܐ ܫܳܪܶܐ:
Act 17:25 ܘܠܳܐ ܡܶܫܬ݂ܰܡܰܫ ܡܶܢ ܐܺܝܕܰ݁ܝ ܒ݂ܢܰܝܢܳܫܳܐ ܘܥܰܠ ܡܶܕ݂ܶܡ ܠܳܐ ܣܢܺܝܩ ܡܶܛܽܠ ܕ݂ܗܽܘ ܝܰܗ̄ܒ݁ ܠܟܽ݁ܠܢܳܫ ܚܰܝܶܐ ܘܢܰܦ݁ܫܳܐ:
Act 17:26 ܘܡܶܢ ܚܰܕ݁ ܕ݂ܶܡ ܥܒܰ݁ܕ݁ ܥܳܠܡܳܐ ܟ݂ܽܠܶܗ ܕ݂ܰܒ݁ܢܰܝܢܳܫܳܐ ܕ݂ܢܶܗܘܽܘܢ ܥܳܡܪܺܝܢ ܥܰܠ ܐܰܦ݂ܰܝ ܐܰܪܥܳܐ ܟ݂ܽܠܳܗ ܘܦܰ݁ܪܶܫ ܙܰܒ݁ܢܶܐ ܒ݂ܦܽ݁ܘܩܕ݂ܳܢܶܗ ܘܣܳܡ ܬ݂ܚܽܘܡܶܐ ܕ݂ܥܽܘܡܪܳܐ ܕ݂ܰܒ݁ܢܰܝܢܳܫܳܐ:
Act 17:27 ܕ݂ܢܶܗܘܽܘܢ ܒ݂ܳܥܶܝܢ ܠܰܐܠܳܗܳܐ ܘܰܡܥܰܩܒܺ݁ܝܢ ܘܡܶܢ ܒ݂ܶܪܝܳܬܶ݁ܗ ܡܶܫܟ݂ܚܺܝܢ ܠܶܗ ܡܶܛܽܠ ܕ݂ܳܐܦ݁ ܠܳܐ ܗ̄ܘܳܐ ܪܰܚܺܝܩ ܡܶܢ ܟ݂ܽܠ ܡܶܢܰܢ:
Act 17:28 ܒ݂ܶܗ ܗܽ̄ܘ ܓ݂ܶܝܪ ܚܰܝܺܝܢܰܢ ܘܡܶܬ݂ܬ݂ܙܺܝܥܺܝܢܰܢ ܘܺܐܝܬܰ݁ܝܢ ܐܰܝܟ݁ ܕ݂ܳܐܦ݁ ܐ̄ܢܳܫܳܐ ܡܶܢ ܚܰܟ݂ܺܝܡܶܐ ܕ݂ܰܠܘܳܬ݁ܟܽ݁ܘܢ ܐܶܡܰܪܘ ܕ݂ܡܶܢܶܗ ܗܽ̄ܘ ܛܽܘܗܡܰܢ:
Act 17:29 ܐ̄ܢܳܫܳܐ ܗܳܟܺ݁ܝܠ ܕ݂ܛܽܘܗܡܰܢ ܡܶܢ ܐܰܠܳܗܳܐ ܗ̄ܘ ܠܳܐ ܚܰܝܳܒܺ݁ܝܢܰܢ ܠܡܶܣܒ݂ܰܪ ܕ݂ܰܠܕܰ݁ܗܒܳ݁ܐ ܐܰܘ ܠܣܺܐܡܳܐ ܐܰܘ ܠܟܺ݁ܐܦܳ݁ܐ ܕ݂ܰܓ݁ܠܺܝܦܳ݁ܐ ܒ݂ܽܐܘܡܳܢܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܒܰ݁ܪܢܳܫܳܐ ܕ݂ܳܡܝܳܐ ܐܰܠܳܗܽܘܬܳ݁ܐ:
Act 17:30 ܙܰܒ݁ܢܶܐ ܓ݂ܶܝܪ ܕ݂ܛܳܥܝܽܘܬܳ݁ܐ ܐܰܥܒ݂ܰܪ ܐܰܠܳܗܳܐ ܘܰܒ݁ܙܰܒ݁ܢܳܐ ܗܳܢܳܐ ܡܦܰ݁ܩܶܕ݁ ܠܟܽ݁ܠܗܽܘܢ ܒ݂ܢܰܝܢܳܫܳܐ ܕ݂ܟܽ݁ܠ ܐ̄ܢܳܫ ܒ݂ܟܽ݁ܠ ܕ݂ܽܘܟ݂ܳܐ ܢܬܽ݁ܘܒ݁:
Act 17:31 ܡܶܛܽܠ ܕ݂ܰܐܩܺܝܡ ܝܰܘܡܳܐ ܕ݂ܒܶ݁ܗ ܥܬܺ݁ܝܕ݁ ܕ݂ܰܢܕܽ݁ܘܢ ܐܰܪܥܳܐ ܟ݂ܽܠܳܗ ܒ݂ܟܺ݁ܐܢܽܘܬܳ݁ܐ ܒ݂ܝܰܕ݁ ܓ݂ܰܒ݁ܪܳܐ ܐܰܝܢܳܐ ܕ݂ܰܦ݁ܪܰܫ ܘܰܐܦ݁ܢܺܝ ܠܟܽ݁ܠ ܐ̄ܢܳܫ ܠܗܰܝܡܳܢܽܘܬܶ݁ܗ ܒ݂ܕܰ݁ܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:
Act 17:32 ܘܟܰ݁ܕ݁ ܫܡܰܥܘ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܡܶܢܗܽܘܢ ܡܡܰܝܩܺܝܢ ܗ̄ܘܰܘ ܘܡܶܢܗܽܘܢ ܐܳܡܪܺܝܢ ܗ̄ܘܰܘ ܒ݂ܰܙܒܰ݁ܢ ܐ̄ܚܪܺܝܢ ܫܳܡܥܺܝܢܰܢ ܠܳܟ݁ ܥܰܠ ܗܳܕܶ݁ܐ:
Act 17:33 ܘܗܳܟܰ݁ܢܳܐ ܢܦܰ݁ܩ ܦ݂ܰܘܠܳܘܣ ܡܶܢ ܒ݂ܰܝܢܳܬ݁ܗܽܘܢ:
Act 17:34 ܘܐ̄ܢܳܫܺܝܢ ܡܶܢܗܽܘܢ ܢܰܩܦ݂ܽܘܗ̄ܝ ܘܗܰܝܡܶܢܘ ܚܰܕ݁ ܕ݂ܶܝܢ ܡܶܢܗܽܘܢ ܐܺܝܬܰ݁ܘܗ̄ܝ ܗ̄ܘܳܐ ܕ݂ܺܝܳܢܽܘܣܺܝܳܘܣ ܡܶܢ ܕ݂ܰܝܳܢܶܐ ܕ݂ܰܐܪܺܝܳܘܣ-ܦ݂ܰܓܳ݁ܘܣ ܘܰܐܢ̄ܬ݂ܬܳ݁ܐ ܚܕܳ݁ܐ ܕ݂ܰܫܡܳܗ ܗܘܳܐ ܕ݂ܰܡܰܪܺܝܣ ܘܰܐ̄ܚܪܳܢܶܐ ܥܰܡܗܽܘܢ: ܣ
Act 18:1 ܘܟܰ݁ܕ݁ ܢܦܰ݁ܩ ܦ݂ܰܘܠܳܘܣ ܡܶܢ ܐܰܬܺ݁ܢܶܘܣ ܐܶܬܳ݁ܐ ܠܶܗ ܠܩܳܘܪܺܢܬܳ݁ܘܣ:
Act 18:2 ܘܶܐܫܟ݂ܰܚ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܝܺܗܽܘܕܳ݁ܝܳܐ ܕ݂ܰܫܡܶܗ ܗܘܳܐ ܐܰܩܶܠܳܘܣ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܦ݂ܳܢܛܳܘܣ ܐܰܬ݁ܪܳܐ ܕ݂ܒܶ݁ܗ ܒ݂ܗܰܘ ܙܰܒ݁ܢܳܐ ܐܶܬܳ݁ܐ ܗ̄ܘܳܐ ܡܶܢ ܐܰܬ݁ܪܳܐ ܕ݂ܺܐܝܛܰܠܺܝܰܐ ܗ̄ܘ ܘܰܦ݂ܪܺܝܣܩܺܠܰܐ ܐܰܢ̄ܬ݂ܬܶ݁ܗ ܡܶܛܽܠ ܕ݂ܰܦ݁ܩܰܕ݁ ܗ̄ܘܳܐ ܩܠܰܘܕܺ݁ܝܳܘܣ ܩܶܣܰܪ ܕ݂ܢܶܦ݂ܩܽܘܢ ܟ݂ܽܠܗܽܘܢ ܝܺܗܽܘܕܳ݁ܝܶܐ ܡܶܢ ܪܽܗ̄ܘܡܺܐ ܘܶܐܬ݁ܩܰܪܰܒ݁ ܠܘܳܬ݁ܗܽܘܢ:
Act 18:3 ܘܡܶܛܽܠ ܕ݂ܒܰ݁ܪ ܐܽܘܡܳܢܽܘܬ݁ܗܽܘܢ ܗ̄ܘܳܐ ܫܪܳܐ ܠܶܗ ܠܘܳܬ݁ܗܽܘܢ ܘܦܳ݁ܠܰܚ ܗ̄ܘܳܐ ܥܰܡܗܽܘܢ ܒ݂ܽܐܘܡܳܢܽܘܬ݁ܗܽܘܢ ܕ݂ܶܝܢ ܠܳܘܠܳܪܶܐ ܗܘܰܘ:
Act 18:4 ܘܰܡܡܰܠܶܠ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܒ݂ܟܽ݁ܠ ܫܰܒ݂ܳܐ ܘܰܡܦ݂ܺܝܣ ܗ̄ܘܳܐ ܠܺܝܗܽܘܕܳ݁ܝܶܐ ܘܰܠܚܰܢܦ݂ܶܐ:
Act 18:5 ܘܟܰ݁ܕ݁ ܐܶܬܰ݁ܘ ܗ̄ܘܰܘ ܡܶܢ ܡܰܩܶܕܳ݁ܘܢܺܝܰܐ ܫܺܝܠܳܐ ܘܛܺܝܡܳܬܶ݁ܐܳܘܣ ܐܰܠܺܝܨ ܗ̄ܘܳܐ ܒ݂ܡܶܠܬܳ݁ܐ ܗ̄ܘ ܦ݂ܰܘܠܳܘܣ ܡܶܛܽܠ ܕ݂ܩܳܝܡܺܝܢ ܗ̄ܘܰܘ ܠܩܽܘܒ݁ܠܶܗ ܝܺܗܽܘܕܳ݁ܝܶܐ ܘܰܡܓܰ݁ܕ݂ܦܺ݁ܝܢ ܗ̄ܘܰܘ ܟ݂ܰܕ݁ ܡܣܰܗܶܕ݁ ܗ̄ܘܳܐ ܠܗܽܘܢ ܕ݂ܝܶܫܽܘܥ ܗܽܘܝܽܘ ܡܫܺܝܚܳܐ:
Act 18:6 ܘܰܢܦܰ݁ܨ ܡܳܐܢܰܘܗ̄ܝ ܘܶܐܡܰܪ ܠܗܽܘܢ ܡܶܢ ܗܳܫܳܐ ܐܶܢܳܐ ܕ݂ܟܶ݁ܐ ܐ̄ܢܳܐ ܐܳܙܶܠ ܐ̄ܢܳܐ ܠܺܝ ܠܘܳܬ݁ ܥܰܡ̄ܡܶܐ:
Act 18:7 ܘܰܢܦܰ݁ܩ ܡܶܢ ܬ݂ܰܡܳܢ ܘܥܰܠ ܠܒܰ݁ܝܬ݂ܶܗ ܕ݂ܓܰ݁ܒ݁ܪܳܐ ܕ݂ܰܫܡܶܗ ܛܺܛܳܘܣ ܐܰܝܢܳܐ ܕ݂ܕܳ݁ܚܶܠ ܗ̄ܘܳܐ ܡܶܢ ܐܰܠܳܗܳܐ ܘܒܰ݁ܝܬ݂ܶܗ ܢܰܩܺܝܦ݁ ܗ̄ܘܳܐ ܠܰܟ݁ܢܽܘܫܬ݂ܳܐ:
Act 18:8 ܘܰܟ݂ܪܺܝܣܦ݂ܳܘܣ ܪܰܒ݂ ܟ݂ܢܽܘܫܬ݂ܳܐ ܗܰܝܡܶܢ ܗ̄ܘܳܐ ܒ݂ܡܳܪܰܢ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܟ݂ܽܠܗܽܘܢ ܘܣܰܓ݂ܺܝܶܐܐ ܩܳܘܪܺܢܬܳ݁ܝܶܐ ܫܳܡܥܺܝܢ ܗ̄ܘܰܘ ܘܰܡܗܰܝܡܢܺܝܢ ܒ݂ܰܐܠܳܗܳܐ ܘܥܳܡܕ݂ܺܝܢ: ܣ
Act 18:9 ܘܶܐܡܰܪ ܡܳܪܝܳܐ ܒ݂ܚܶܙܘܳܐ ܠܦ݂ܰܘܠܳܘܣ ܠܳܐ ܬ݂ܶܕ݁ܚܰܠ ܐܶܠܳܐ ܡܰܠܶܠ ܘܠܳܐ ܬ݂ܶܫܬ݂ܽܘܩ:
Act 18:10 ܡܶܛܽܠ ܕ݂ܶܐܢܳܐ ܥܰܡܳܟ݁ ܐ̄ܢܳܐ ܘܐ̄ܢܳܫ ܠܳܐ ܡܶܫܟ݂ܰܚ ܠܡܰܗܳܪܽܘܬܳ݁ܟ݁ ܘܥܰܡܳܐ ܣܰܓ݂ܺܝܳܐܐ ܐܺܝܬ݁ ܠܺܝ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ:
Act 18:11 ܝܺܬܶ݁ܒ݁ ܗ̄ܘܳܐ ܕ݂ܶܝܢ ܫܰܢ̄ܬ݂ܳܐ ܚܕܳ݁ܐ ܘܝܰܪܚܶܐ ܫܬ݂ܳܐ ܒ݂ܩܳܘܪܺܢܬܳ݁ܘܣ ܘܡܰܠܶܦ݁ ܗ̄ܘܳܐ ܠܗܽܘܢ ܡܶܠܬܳ݁ܐ ܕ݂ܰܐܠܳܗܳܐ ܣ݂ ܣ݂:
Act 18:12 ܘܟܰ݁ܕ݁ ܐܺܝܬܰ݁ܘܗ̄ܝ ܗ̄ܘܳܐ ܓ݂ܰܐܠܺܝܳܘܢ ܐܰܢܬܽ݁ܘܦ݂ܰܛܳܘܣ ܕ݂ܰܐܟܰ݁ܐܺܝܰܐ ܐܶܬ݁ܟ݂ܰܢܰܫܘ ܐܰܟ݁ܚܕܳ݁ܐ ܝܺܗܽܘܕܳ݁ܝܶܐ ܥܰܠ ܦ݂ܰܘܠܳܘܣ ܘܰܐܝܬ݂ܝܽܘܗ̄ܝ ܩܕܳ݁ܡ ܒ݂ܺܝܡ:
Act 18:13 ܟ݂ܰܕ݁ ܐܳܡܪܺܝܢ ܕ݂ܗܳܢܳܐ ܠܒܰ݁ܪ-ܡܶܢ ܢܳܡܽܘܣܳܐ ܡܦ݂ܺܝܣ ܠܰܒ݁ܢܰܝܢܳܫܳܐ ܕ݂ܢܶܗܘܽܘܢ ܕ݂ܳܚܠܺܝܢ ܠܰܐܠܳܗܳܐ:
Act 18:14 ܘܟܰ݁ܕ݁ ܒ݂ܳܥܶܐ ܗ̄ܘܳܐ ܦ݂ܰܘܠܳܘܣ ܕ݂ܢܶܦ݁ܬ݂ܰܚ ܦ݂ܽܘܡܶܗ ܘܰܢܡܰܠܶܠ ܐܶܡܰܪ ܓ݂ܰܐܠܺܝܳܘܢ ܠܺܝܗܽܘܕܳ݁ܝܶܐ ܐܶܠܽܘ ܥܰܠ ܡܶܕ݂ܶܡ ܕ݂ܒܺ݁ܝܫ ܐܰܘ ܕ݂ܰܢܟܺ݁ܝܠ ܐܰܘ ܕ݂ܰܣܢܶܐ ܡܩܰܛܪܓܺ݁ܝܢ ܗ̄ܘܰܝܬ݂ܽܘܢ ܐܳܘ ܝܺܗܽܘܕܳ݁ܝܶܐ ܒ݂ܘܳܠܺܝܬܳ݁ܐ ܡܩܰܒ݂ܶܠ ܗ̄ܘܺܝܬ݁ ܠܟܽ݁ܘܢ:
Act 18:15 ܐܶܢ ܕ݂ܶܝܢ ܙܺܛܺܡܶܐ ܐܶܢܽܘܢ ܥܰܠ ܡܶܠܬܳ݁ܐ ܘܥܰܠ ܫܡܳܗܶܐ ܘܥܰܠ ܢܳܡܽܘܣܳܐ ܕ݂ܺܝܠܟܽ݁ܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܝܢܳܬ݁ܟܽ݁ܘܢ ܐܶܢܳܐ ܓ݂ܶܝܪ ܠܳܐ ܨܳܒܶ݁ܐ ܐ̄ܢܳܐ ܕ݂ܶܐܗܘܶܐ ܕ݂ܰܝܳܢܳܐ ܕ݂ܗܳܠܶܝܢ ܨܶܒ݁ܘܳܬܳ݁ܐ:
Act 18:16 ܘܰܛܪܰܕ݁ ܐܶܢܽܘܢ ܡܶܢ ܒ݂ܺܝܡ ܕ݂ܺܝܠܶܗ:
Act 18:17 ܘܶܐܚܰܕ݁ܘ ܗ̄ܘܰܘ ܟ݂ܽܠܗܽܘܢ ܚܰܢܦܶ݁ܐ ܠܣܳܘܣܬܶ݁ܢܺܝܣ ܩܰܫܺܝܫܳܐ ܕ݂ܰܟ݁ܢܽܘܫܬ݂ܳܐ ܘܡܳܚܶܝܢ ܗ̄ܘܰܘ ܠܶܗ ܩܕܳ݁ܡ ܒ݂ܺܝܡ ܘܓܰ݁ܐܠܺܝܳܘܢ ܡܰܗܡܶܐ ܗ̄ܘܳܐ ܒ݂ܗܳܠܶܝܢ: ܣ
Act 18:18 ܘܟܰ݁ܕ݁ ܗܘܳܐ ܦ݂ܰܘܠܳܘܣ ܬ݂ܰܡܳܢ ܝܰܘܡܳܬܳ݁ܐ ܣܰܓ݂ܺܝܶܐܐ ܝܰܗ̄ܒ݁ ܫܠܳܡܳܐ ܠܰܐܚܶܐ ܘܰܪܕܳ݁ܐ ܒ݂ܝܰܡܳܐ ܕ݂ܢܺܐܙܰܠ ܠܣܽܘܪܺܝܰܐ ܘܶܐܬܰ݁ܘ ܥܰܡܶܗ ܦ݂ܪܺܝܣܩܺܠܰܐ ܘܰܐܩܶܠܳܘܣ ܟ݂ܰܕ݁ ܣܰܦ݂ܰܪ ܪܺܫܶܗ ܒ݂ܩܶܢܟ݁ܪܶܐܶܣ ܡܶܛܽܠ ܕ݂ܢܶܕ݁ܪܳܐ ܢܕܺ݁ܝܪ ܗ̄ܘܳܐ ܠܶܗ:
Act 18:19 ܘܡܰܛܺܝܘ ܠܶܐܦܶ݁ܣܳܘܣ ܣ ܘܥܰܠ ܦ݂ܰܘܠܳܘܣ ܠܰܟ݁ܢܽܘܫܬ݂ܳܐ ܘܰܡܡܰܠܶܠ ܗ̄ܘܳܐ ܥܰܡ ܝܺܗܽܘܕܳ݁ܝܶܐ:
Act 18:20 ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܰܓ݂ܰܪ ܠܘܳܬ݁ܗܽܘܢ ܘܠܳܐ ܐܶܬ݂ܛܦ݂ܺܝܣ:
Act 18:21 ܟ݂ܰܕ݁ ܐܳܡܰܪ ܕ݂ܘܳܠܶܐ ܠܺܝ ܐܰܡܺܝܢܳܐܝܺܬ݁ ܕ݂ܥܺܐܕܳ݁ܐ ܕ݂ܳܐܬܶ݁ܐ ܒ݂ܽܐܘܪܺܫܠܶܡ ܐܶܥܒ݂ܕܺ݁ܝܘܗ̄ܝ ܘܶܐܢ ܐܰܠܳܗܳܐ ܢܶܨܒ݂ܶܐ ܐܶܦ݁ܢܶܐ ܬ݂ܽܘܒ݁ ܠܘܳܬ݁ܟܽ݁ܘܢ ܘܠܰܐܩܶܠܳܘܣ ܘܠܰܦ݂ܪܺܝܣܩܺܠܰܐ ܫܒܰ݁ܩ ܐܶܢܽܘܢ ܒ݂ܶܐܦܶ݁ܣܳܘܣ:
Act 18:22 ܘܗܽܘ ܪܕܳ݁ܐ ܒ݂ܝܰܡܳܐ ܘܶܐܬܳ݁ܐ ܠܩܶܣܰܪܺܝܰܐ ܘܰܣܠܶܩ ܘܰܫܐܶܠ ܒ݂ܰܫܠܳܡܳܐ ܕ݂ܰܒ݁ܢܰܝ ܥܺܕ݂̄ܬ݂ܳܐ ܘܶܐܙܰܠ ܠܶܗ ܠܰܐܢܛܺܝܳܘܟܺ݁ܝ:
Act 18:23 ܘܟܰ݁ܕ݁ ܗܘܳܐ ܬ݂ܰܡܳܢ ܝܰܘܡܳܬܳ݁ܐ ܝܺܕܺ݁ܝܥܶܐ ܢܦܰ݁ܩ ܘܶܐܬ݁ܟ݂ܪܶܟ݁ ܒ݂ܳܬܰ݁ܪ ܒ݂ܳܬܰ݁ܪ ܒ݂ܰܐܬ݁ܪܳܐ ܕ݂ܓܰ݁ܠܰܛܺܝܰܐ ܘܕܰ݁ܦ݁ܪܽܘܓܺ݁ܝܰܐ ܟ݂ܰܕ݁ ܡܩܰܝܶܡ ܗ̄ܘܳܐ ܠܟܽ݁ܠܗܽܘܢ ܬ݂ܰܠܡܺܝܕܶ݁ܐ:
Act 18:24 ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܐܰܦ݂ܳܠܳܘ ܝܺܗܽܘܕܳ݁ܝܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܛܽܘܗܡܶܗ ܡܶܢ ܐܰܠܶܟ݂ܣܰܢܕ݂ܪܺܝܰܐ ܘܰܪܕܶ݁ܐ ܗ̄ܘܳܐ ܒ݂ܡܶܠܬܳ݁ܐ ܘܰܡܕܳ݁ܩ ܗ̄ܘܳܐ ܒ݂ܰܟ݁ܬܳ݁ܒܶ݁ܐ ܐܶܬܳ݁ܐ ܠܶܐܦܶ݁ܣܳܘܣ:
Act 18:25 ܗܳܢܳܐ ܡܬܰ݁ܠܡܰܕ݁ ܗ̄ܘܳܐ ܠܽܐܘܪܚܶܗ ܕ݂ܡܳܪܝܳܐ ܘܪܳܬܰ݁ܚ ܗ̄ܘܳܐ ܒ݂ܪܽܘܚ ܘܰܡܡܰܠܶܠ ܗ̄ܘܳܐ ܘܡܰܠܶܦ݁ ܡܰܠܝܳܐܝܺܬ݁ ܥܰܠ ܝܶܫܽܘܥ ܟ݂ܰܕ݁ ܡܶܕ݂ܶܡ ܠܳܐ ܝܳܕܰ݁ܥ ܗ̄ܘܳܐ ܐܶܠܳܐ ܐܶܢ ܡܰܥܡܽܘܕܺ݁ܝܬܳ݁ܐ ܕ݂ܝܽܘܚܰܢܳܢ:
Act 18:26 ܘܫܰܪܺܝ ܥܺܝܢ ܒ݂ܰܓ݁ܠܶܐ ܡܡܰܠܶܠ ܒ݂ܰܟ݁ܢܽܘܫܬ݂ܳܐ ܘܟܰ݁ܕ݁ ܫܰܡܥܽܘܗ̄ܝ ܐܰܩܶܠܳܘܣ ܘܰܦ݂ܪܺܝܣܩܺܠܰܐ ܐܰܝܬ݂ܝܽܘܗ̄ܝ ܠܒܰ݁ܝܬ݂ܗܽܘܢ ܘܡܰܠܝܳܐܝܺܬ݁ ܚܰܘܺܝܘܗ̄ܝ ܐܽܘܪܚܶܗ ܕ݂ܡܳܪܝܳܐ:
Act 18:27 ܘܟܰ݁ܕ݁ ܨܒܳ݁ܐ ܕ݂ܢܺܐܙܰܠ ܠܰܐܟܰ݁ܐܺܝܰܐ ܚܰܦ݂ܛܽܘܗ̄ܝ ܐܰܚܶܐ ܘܰܟ݁ܬܰ݁ܒ݁ܘ ܠܬܰ݁ܠܡܺܝܕܶ݁ܐ ܕ݂ܰܢܩܰܒ݂ܠܽܘܢܳܝܗ̄ܝ ܘܟܰ݁ܕ݁ ܐܶܙܰܠ ܥܰܕ݂ܰܪ ܣܰܓ݂ܺܝ ܒ݂ܝܰܕ݁ ܛܰܝܒ݂ܽܘܬܳ݁ܐ ܠܟܽ݁ܠܗܽܘܢ ܡܗܰܝܡܢܶܐ:
Act 18:28 ܬ݂ܰܩܺܝܦܳ݁ܐܝܺܬ݁ ܓ݂ܶܝܪ ܕ݂ܳܪܶܫ ܗ̄ܘܳܐ ܠܽܘܩܒܰ݁ܠ ܝܺܗܽܘܕܳ݁ܝܶܐ ܩܕܳ݁ܡ ܟ݂ܶܢܫܶܐ ܟ݂ܰܕ݁ ܡܚܰܘܶܐ ܗ̄ܘܳܐ ܡܶܢ ܟ݂ܬܳ݁ܒܶ݁ܐ ܥܰܠ ܝܶܫܽܘܥ ܕ݂ܰܡܫܺܝܚܳܐ ܗ̄ܘ: ܣ
Act 19:1 ܘܟܰ݁ܕ݁ ܐܺܝܬܰ݁ܘܗ̄ܝ ܗ̄ܘܳܐ ܐܰܦ݂ܳܠܳܘ ܒ݂ܩܳܘܪܺܢܬܳ݁ܘܣ ܐܶܬ݁ܟ݂ܪܶܟ݁ ܦ݂ܰܘܠܳܘܣ ܒ݂ܰܐܬ݁ܪܰܘܳܬܳ݁ܐ ܥܶܠܳܝܶܐ ܘܶܐܬܳ݁ܐ ܠܶܐܦܶ݁ܣܳܘܣ ܘܰܡܫܰܐܶܠ ܗ̄ܘܳܐ ܠܬܰ݁ܠܡܺܝܕܶ݁ܐ ܐܰܝܠܶܝܢ ܕ݂ܶܐܫܟ݂ܰܚ ܬ݂ܰܡܳܢ:
Act 19:2 ܕ݂ܶܐܢ ܩܰܒ݂ܶܠܬ݂ܽܘܢ ܪܽܘܚܳܐ ܕ݂ܩܽܘܕ݁ܫܳܐ ܡܶܢ ܕ݂ܗܰܝܡܶܢܬ݂ܽܘܢ ܥܢܰܘ ܘܳܐܡܪܺܝܢ ܠܶܗ ܘܳܐܦ݁ܠܳܐ ܐܶܢ ܐܺܝܬ݁ ܪܽܘܚܳܐ ܕ݂ܩܽܘܕ݁ܫܳܐ ܫܡܺܝܥ ܠܰܢ:
Act 19:3 ܐܳܡܰܪ ܠܗܽܘܢ ܘܰܒ݁ܡܳܢܳܐ ܥܡܰܕ݂ܬ݂ܽܘܢ ܐܳܡܪܺܝܢ ܒ݂ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ:
Act 19:4 ܐܳܡܰܪ ܠܗܽܘܢ ܦ݂ܰܘܠܳܘܣ ܝܽܘܚܰܢܳܢ ܐܰܥܡܶܕ݁ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܥܰܡܳܐ ܟ݂ܰܕ݁ ܐܳܡܰܪ ܗ̄ܘܳܐ ܕ݂ܰܢܗܰܝܡܢܽܘܢ ܒ݂ܰܐܝܢܳܐ ܕ݂ܳܐܬܶ݁ܐ ܒ݂ܳܬ݁ܪܶܗ ܕ݂ܺܐܝܬܰ݁ܘܗ̄ܝ ܝܶܫܽܘܥ ܡܫܺܝܚܳܐ:
Act 19:5 ܘܟܰ݁ܕ݁ ܗܳܠܶܝܢ ܫܡܰܥܘ ܥܡܰܕ݁ܘ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Act 19:6 ܘܣܳܡ ܥܠܰܝܗܽܘܢ ܐܺܝܕܳ݁ܐ ܦ݂ܰܘܠܳܘܣ ܘܶܐܬܳ݁ܐ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܗܽܘܢ ܘܰܡܡܰܠܠܺܝܢ ܗ̄ܘܰܘ ܒ݂ܠܶܫܳܢ ܠܶܫܳܢ ܘܡܶܬ݁ܢܰܒ݂ܶܝܢ ܗ̄ܘܰܘ:
Act 19:7 ܗܳܘܶܝܢ ܗ̄ܘܰܘ ܕ݂ܶܝܢ ܟ݂ܽܠܗܽܘܢ ܐ̄ܢܳܫܳܐ ܬ݂ܪܶܥܣܰܪ:
Act 19:8 ܘܥܰܠ ܗ̄ܘܳܐ ܦ݂ܰܘܠܳܘܣ ܠܰܟ݁ܢܽܘܫܬ݂ܳܐ ܘܰܡܡܰܠܶܠ ܗ̄ܘܳܐ ܥܺܝܢ ܒ݂ܰܓ݁ܠܶܐ ܝܰܪܚܶܐ ܬ݂ܠܳܬܳ݁ܐ ܘܰܡܦ݂ܺܝܣ ܗ̄ܘܳܐ ܥܰܠ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:
Act 19:9 ܘܐ̄ܢܳܫܺܝܢ ܡܶܢܗܽܘܢ ܡܶܬ݁ܩܰܫܶܝܢ ܗ̄ܘܰܘ ܘܡܶܬ݁ܚܪܶܝܢ ܘܰܡܨܰܚܶܝܢ ܠܽܐܘܪܚܳܐ ܕ݂ܰܐܠܳܗܳܐ ܩܕܳ݁ܡ ܟ݂ܶܢܫܳܐ ܕ݂ܥܰܡ̄ܡܶܐ ܗܳܝܕ݂ܶܝܢ ܐܰܪܚܶܩ ܦ݂ܰܘܠܳܘܣ ܘܰܦ݁ܪܰܫ ܡܶܢܗܽܘܢ ܠܬܰ݁ܠܡܺܝܕܶ݁ܐ ܘܟܽ݁ܠܝܽܘܡ ܡܡܰܠܶܠ ܗ̄ܘܳܐ ܥܰܡܗܽܘܢ ܒ݂ܶܐܣܟܳ݁ܘܠܺܐ ܕ݂ܓܰ݁ܒ݁ܪܳܐ ܕ݂ܰܫܡܶܗ ܛܽܘܪܰܢܳܘܣ:
Act 19:10 ܘܗܳܕܶ݁ܐ ܗܘܳܬ݁ ܫܢܺܝܢ ܬ݂ܰܪܬ݂ܶܝܢ ܥܕܰ݁ܡܳܐ ܕ݂ܰܫܡܰܥܘ ܡܶܠܬܳ݁ܐ ܕ݂ܡܳܪܝܳܐ ܟ݂ܽܠܗܽܘܢ ܕ݂ܥܳܡܪܺܝܢ ܒ݂ܰܐܣܺܝܰܐ ܝܺܗܽܘܕܳ݁ܝܶܐ ܘܰܐܪܡܳܝܶܐ:
Act 19:11 ܘܚܰܝܠܶܐ ܪܰܘܪܒܶ݁ܐ ܥܳܒܶ݁ܕ݁ ܗ̄ܘܳܐ ܐܰܠܳܗܳܐ ܒ݂ܺܐܝܕܶ݁ܗ ܕ݂ܦ݂ܰܘܠܳܘܣ:
Act 19:12 ܗܳܟܰ݁ܢܳܐ ܕ݂ܳܐܦ݁ ܡܶܢ ܢܰܚܬ݂ܶܐ ܕ݂ܥܰܠ ܓ݂ܽܘܫܡܶܗ ܣܽܘܕܳ݁ܪܶܐ ܐܰܘ ܪܽܘܩܥܶܐ ܡܰܝܬ݂ܶܝܢ ܗ̄ܘܰܘ ܘܣܳܝܡܺܝܢ ܥܰܠ ܟ݂ܪܺܝܗܶܐ ܘܦܳ݁ܪܩܺܝܢ ܗ̄ܘܰܘ ܡܶܢܗܽܘܢ ܟ݂ܽܘܪܗܳܢܶܐ ܘܳܐܦ݁ ܫܺܐܕܶ݁ܐ ܢܳܦ݁ܩܺܝܢ ܗ̄ܘܰܘ:
Act 19:13 ܨܒܰ݁ܘ ܗ̄ܘܰܘ ܕ݂ܶܝܢ ܐܳܦ݁ ܐ̄ܢܳܫܳܐ ܝܺܗܽܘܕܳ݁ܝܶܐ ܐܰܝܠܶܝܢ ܕ݂ܡܶܬ݁ܟ݂ܰܪܟ݂ܺܝܢ ܗ̄ܘܰܘ ܘܡܰܘܡܶܝܢ ܥܰܠ ܫܺܐܕܶ݁ܐ ܕ݂ܢܰܘܡܽܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܥܰܠ ܐܰܝܠܶܝܢ ܕ݂ܺܐܝܬ݁ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܟ݂ܰܕ݁ ܐܳܡܪܺܝܢ ܗ̄ܘܰܘ ܡܰܘܡܶܝܢܰܢ ܠܟܽ݁ܘܢ ܒ݂ܰܫܡܶܗ ܕ݂ܝܶܫܽܘܥ ܐܰܝܢܳܐ ܕ݂ܡܰܟ݁ܪܶܙ ܦ݂ܰܘܠܳܘܣ:
Act 19:14 ܐܺܝܬ݁ ܗ̄ܘܳܐ ܕ݂ܶܝܢ ܫܰܒ݁ܥܳܐ ܒ݂ܢܰܘܗ̄ܝ ܕ݂ܓܰ݁ܒ݁ܪܳܐ ܚܰܕ݁ ܝܺܗܽܘܕܳ݁ܝܳܐ ܪܰܒ݂-ܟ݂ܳܗܢܶܐ ܕ݂ܰܫܡܶܗ ܗܘܳܐ ܣܩܶܘܰܐ ܕ݂ܥܳܒ݁ܕ݂ܺܝܢ ܗ̄ܘܰܘ ܗܳܕܶ݁ܐ:
Act 19:15 ܘܰܥܢܳܐ ܫܺܐܕܳ݁ܐ ܗܰܘ ܒ݂ܺܝܫܳܐ ܘܶܐܡܰܪ ܠܗܽܘܢ ܠܝܶܫܽܘܥ ܡܶܫܬ݂ܰܘܕ݂ܰܥ ܐ̄ܢܳܐ ܘܰܠܦ݂ܰܘܠܳܘܣ ܝܳܕܰ݁ܥ ܐ̄ܢܳܐ ܐܰܢ̄ܬ݂ܽܘܢ ܕ݂ܶܝܢ ܡܰܢ ܐܰܢ̄ܬ݂ܽܘܢ:
Act 19:16 ܘܰܫܘܰܪ ܥܠܰܝܗܽܘܢ ܓ݂ܰܒ݁ܪܳܐ ܗܰܘ ܕ݂ܺܐܝܬ݁ ܗ̄ܘܳܐ ܒ݂ܶܗ ܪܽܘܚܳܐ ܒ݂ܺܝܫܬ݂ܳܐ ܘܶܐܬ݁ܚܰܝܰܠ ܥܠܰܝܗܽܘܢ ܘܫܰܦ݂ܶܠ ܐܶܢܽܘܢ ܘܟܰ݁ܕ݁ ܫܠܺܝܚܺܝܢ ܘܰܦ݁ܥܺܝܥܺܝܢ ܥܪܰܩܘ ܡܶܢ ܒ݂ܰܝܬ݂ܳܐ ܗܰܘ:
Act 19:17 ܘܗܳܕܶ݁ܐ ܐܶܬ݁ܝܰܕ݁ܥܰܬ݁ ܗ̄ܘܳܬ݁ ܠܟܽ݁ܠܗܽܘܢ ܝܺܗܽܘܕܳ݁ܝܶܐ ܘܰܐܪܡܳܝܶܐ ܕ݂ܥܳܡܪܺܝܢ ܒ݂ܶܐܦܶ݁ܣܳܘܣ ܘܢܶܦ݁ܠܰܬ݁ ܕ݂ܶܚܠܬܳ݁ܐ ܥܰܠ ܟ݂ܽܠܗܽܘܢ ܘܡܶܬ݁ܪܰܡܪܰܡ ܗ̄ܘܳܐ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Act 19:18 ܘܣܰܓ݂ܺܝܶܐܐ ܡܶܢ ܐܰܝܠܶܝܢ ܕ݂ܗܰܝܡܶܢܘ ܐܳܬܶ݁ܝܢ ܗ̄ܘܰܘ ܘܡܶܫܬ݂ܰܥܶܝܢ ܣܰܟ݁ܠܘܳܬ݁ܗܽܘܢ ܘܡܰܘܕ݂ܶܝܢ ܒ݂ܡܶܕ݂ܶܡ ܕ݂ܥܳܒ݁ܕ݂ܺܝܢ ܗ̄ܘܰܘ:
Act 19:19 ܣܰܓ݂ܺܝܶܐܐ ܕ݂ܶܝܢ ܐܳܦ݁ ܚܰܪܳܫܶܐ ܟ݂ܰܢܶܫܘ ܟ݂ܬܳ݁ܒܰ݁ܝܗܽܘܢ ܘܰܐܝܬ݂ܺܝܘ ܐܰܘܩܶܕ݁ܘ ܐܶܢܽܘܢ ܩܕܳ݁ܡ ܟ݂ܽܠܢܳܫ ܘܰܚܫܰܒ݁ܘ ܕ݂ܡܰܝܗܽܘܢ ܘܰܣܠܶܩ ܟ݂ܶܣܦ݂ܳܐ ܪܶܒ݂ܘܳܬܳ݁ܐ ܚܰܡܶܫ:
Act 19:20 ܘܗܳܟܰ݁ܢܳܐ ܒ݂ܚܰܝܠܳܐ ܪܰܒ݂ܳܐ ܬ݂ܳܩܦ݂ܳܐ ܗ̄ܘܳܬ݁ ܘܣܳܓ݁ܝܳܐ ܗܰܝܡܳܢܽܘܬܶ݁ܗ ܕ݂ܰܐܠܳܗܳܐ: ܣ
Act 19:21 ܟ݂ܰܕ݁ ܕ݂ܶܝܢ ܐܶܫܬ݂ܰܠܰܡ ܗܳܠܶܝܢ ܣܳܡ ܦ݂ܰܘܠܳܘܣ ܒ݂ܪܶܥܝܳܢܶܗ ܕ݂ܢܶܬ݁ܟ݂ܪܶܟ݁ ܒ݂ܟܽ݁ܠܳܗ ܡܰܩܶܕܳ݁ܘܢܺܝܰܐ ܘܒܰ݁ܐܟܰ݁ܐܺܝܰܐ ܘܢܺܐܙܰܠ ܠܽܐܘܪܺܫܠܶܡ ܘܶܐܡܰܪ ܕ݂ܡܳܐ ܕ݂ܶܐܙܶܠ̄ܬ݁ ܠܬܰ݁ܡܳܢ ܘܳܠܶܐ ܠܺܝ ܕ݂ܳܐܦ݁ ܪܽܗ̄ܘܡܺܝ ܐܶܚܙܶܐ:
Act 19:22 ܘܫܰܕ݂ܰܪ ܗ̄ܘܳܐ ܬ݂ܪܶܝܢ ܐ̄ܢܳܫܺܝܢ ܡܶܢ ܗܳܢܽܘܢ ܕ݂ܰܡܫܰܡܫܺܝܢ ܗ̄ܘܰܘ ܠܶܗ ܠܡܰܩܶܕܳ݁ܘܢܺܝܰܐ ܠܛܺܝܡܳܬܶ݁ܐܳܘܣ ܘܠܶܐܪܰܣܛܳܘܣ ܗܽܘ ܕ݂ܶܝܢ ܩܰܘܺܝ ܙܰܒ݁ܢܳܐ ܒ݂ܰܐܣܺܝܰܐ ܣ݂ ܣ݂:
Act 19:23 ܗܘܳܐ ܗ̄ܘܳܐ ܕ݂ܶܝܢ ܒ݂ܗܰܘ ܙܰܒ݁ܢܳܐ ܫܓܽ݁ܘܫܝܳܐ ܣܰܓ݂ܺܝܳܐܐ ܥܰܠ ܐܽܘܪܚܶܗ ܕ݂ܰܐܠܳܗܳܐ:
Act 19:24 ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܥܳܒܶ݁ܕ݁ ܣܺܐܡܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܕ݂ܺܡܺܛܪܺܝܳܘܣ ܕ݂ܥܳܒܶ݁ܕ݁ ܗ̄ܘܳܐ ܢܰܘܣܶܐ ܕ݂ܣܺܐܡܳܐ ܠܰܐܪܛܶܡܺܝܣ ܘܡܰܘܬ݂ܰܪ ܗ̄ܘܳܐ ܠܰܒ݁ܢܰܝ ܐܽܘܡܳܢܽܘܬܶ݁ܗ ܝܽܘܬ݁ܪܳܢܳܐ ܪܰܒ݂ܳܐ:
Act 19:25 ܗܳܢܳܐ ܟ݂ܰܢܶܫ ܐܶܢܽܘܢ ܠܰܒ݁ܢܰܝ ܐܽܘܡܳܢܽܘܬܶ݁ܗ ܟ݂ܽܠܗܽܘܢ ܘܠܰܐܝܠܶܝܢ ܕ݂ܦܳ݁ܠܚܺܝܢ ܥܰܡܗܽܘܢ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܐܓܽ݁ܘܪܬ݂ܰܢ ܟ݂ܽܠܳܗ ܡܶܢ ܗܳܢܳܐ ܗ̄ܝ ܦ݂ܽܘܠܚܳܢܳܐ:
Act 19:26 ܘܳܐܦ݁ ܐܰܢ̄ܬ݂ܽܘܢ ܫܳܡܥܺܝܢ ܐܢ̄ܬ݂ܽܘܢ ܘܚܳܙܶܝܢ ܐܢ̄ܬ݂ܽܘܢ ܕ݂ܠܳܐ ܗ̄ܘܳܐ ܒ݂ܰܠܚܽܘܕ݁ ܠܰܒ݁ܢܰܝ ܐܶܦܶ݁ܣܳܘܣ ܐܶܠܳܐ ܐܳܦ݁ ܠܣܽܘܓܳ݁ܐܐ ܕ݂ܟܽ݁ܠܳܗ ܐܰܣܺܝܰܐ ܐܰܦ݂ܺܝܣ ܗܳܢܳܐ ܦ݂ܰܘܠܳܘܣ ܘܰܐܗܦ݂ܶܟ݁ ܟ݂ܰܕ݁ ܐܳܡܰܪ ܕ݂ܠܰܘ ܐܰܠܳܗܶܐ ܐܶܢܽܘܢ ܗܳܢܽܘܢ ܕ݂ܒܺ݁ܐܝܕܰ݁ܝ ܒ݂ܢܰܝܢܳܫܳܐ ܡܶܬ݁ܥܰܒ݁ܕ݂ܺܝܢ:
Act 19:27 ܘܠܰܘ ܗܳܕܶ݁ܐ ܨܒܽ݁ܘܬܳ݁ܐ ܒ݂ܰܠܚܽܘܕ݁ ܡܶܬ݁ܦ݂ܰܪܣܝܳܐ ܘܒܳ݁ܛܠܳܐ ܐܶܠܳܐ ܐܳܦ݁ ܗܽܘ ܗܰܝܟ݂ܠܳܐ ܕ݂ܰܐܪܛܶܡܺܝܣ ܐܰܠܳܗܬ݂ܳܐ ܪܰܒ݂ܬܳ݁ܐ ܡܶܬ݁ܚܫܶܒ݁ ܠܶܗ ܐܰܝܟ݁ ܠܳܐ ܡܶܕ݂ܶܡ ܘܳܐܦ݁ ܗܺܝ ܐܰܠܳܗܬ݂ܳܐ ܕ݂ܟܽ݁ܠܳܗ ܐܰܣܺܝܰܐ ܘܟܽ݁ܠܗܽܘܢ ܥܰܡ̄ܡܶܐ ܣܳܓ݁ܕ݂ܺܝܢ ܠܳܗ ܡܶܬ݂ܫܺܝܛܳܐ: ܣ
Act 19:28 ܘܟܰ݁ܕ݁ ܫܡܰܥܘ ܗܳܠܶܝܢ ܐܶܬ݁ܡܠܺܝܘ ܚܶܡܬ݂ܳܐ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܪܰܒ݂ܳܐ ܗ̄ܝ ܐܰܪܛܶܡܺܝܣ ܕ݂ܶܐܦܶ݁ܣܳܝܶܐ:
Act 19:29 ܘܶܐܫܬ݂ܰܓ݁ܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܰܪܗܶܛܘ ܐܰܟ݁ܚܕܳ݁ܐ ܘܶܐܙܰܠܘ ܠܬܶ݁ܐܰܛܪܳܘܢ ܘܰܚܛܰܦ݁ܘ ܐܰܘܒ݂ܶܠܘ ܥܰܡܗܽܘܢ ܠܓܰ݁ܐܺܝܳܘܣ ܘܠܰܐܪܺܣܛܰܪܟܳ݁ܘܣ ܓ݂ܰܒ݁ܪܶܐ ܡܰܩܶܕܳ݁ܘܢܳܝܶܐ ܒ݂ܢܰܝ ܠܘܺܝܬܶ݁ܗ ܕ݂ܦ݂ܰܘܠܳܘܣ:
Act 19:30 ܘܦ݂ܰܘܠܳܘܣ ܨܳܒܶ݁ܐ ܗ̄ܘܳܐ ܕ݂ܢܶܥܽܘܠ ܠܬܶ݁ܐܰܛܪܳܘܢ ܘܰܟ݁ܠܰܐܘܽܗ̄ܝ ܬ݂ܰܠܡܺܝܕܶ݁ܐ:
Act 19:31 ܘܳܐܦ݁ ܪܺܫܶܐ ܕ݂ܰܐܣܺܝܰܐ ܡܶܛܽܠ ܕ݂ܪܳܚܡܰܘܗ̄ܝ ܗ̄ܘܰܘ ܫܰܕ݂ܰܪܘ ܒ݂ܥܰܘ ܡܶܢܶܗ ܕ݂ܠܳܐ ܢܶܬ݂ܶܠ ܢܰܦ݁ܫܶܗ ܕ݂ܢܶܥܽܘܠ ܠܬܶ݁ܐܰܛܪܳܘܢ:
Act 19:32 ܟ݂ܶܢܫܶܐ ܕ݂ܶܝܢ ܕ݂ܺܐܝܬ݁ ܗ̄ܘܰܘ ܒ݂ܬܶ݁ܐܰܛܪܳܘܢ ܛܳܒ݁ ܫܓܺ݁ܝܫܺܝܢ ܗ̄ܘܰܘ ܘܰܐ̄ܚܪܳܢܶܐ ܐ̄ܚܪܳܢܝܳܬܳ݁ܐ ܩܳܥܶܝܢ ܗ̄ܘܰܘ ܣܰܓ݂ܺܝܶܐܐ ܓ݂ܶܝܪ ܡܶܢܗܽܘܢ ܠܳܐ ܝܳܕ݁ܥܺܝܢ ܗ̄ܘܰܘ ܡܶܛܽܠ ܡܳܢܳܐ ܐܶܬ݁ܟ݂ܰܢܰܫܘ:
Act 19:33 ܥܰܡܳܐ ܕ݂ܶܝܢ ܕ݂ܺܝܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܐܰܩܺܝܡܘ ܡܶܢܗܽܘܢ ܠܓܰ݁ܒ݁ܪܳܐ ܝܺܗܽܘܕܳ݁ܝܳܐ ܕ݂ܰܫܡܶܗ ܐܰܠܶܟ݂ܣܰܢܕ݂ܪܳܘܣ ܘܟܰ݁ܕ݁ ܩܳܡ ܐܰܢܺܝܦ݁ ܐܺܝܕܶ݁ܗ ܘܨܳܒܶ݁ܐ ܗ̄ܘܳܐ ܕ݂ܢܶܦ݂ܽܘܩ ܪܽܘܚܳܐ ܠܥܰܡܳܐ:
Act 19:34 ܘܟܰ݁ܕ݁ ܝܺܕܰ݁ܥܘ ܕ݂ܺܝܗܽܘܕܳ݁ܝܳܐ ܗ̄ܘ ܩܥܰܘ ܟ݂ܽܠܗܽܘܢ ܒ݂ܚܰܕ݁ ܩܳܠܳܐ ܐܰܝܟ݁ ܫܳܥܺܝܢ ܬ݂ܰܪܬ݂ܶܝܢ ܕ݂ܪܰܒ݂ܳܐ ܗ̄ܝ ܐܰܪܛܶܡܺܝܣ ܕ݂ܶܐܦܶ݁ܣܳܝܶܐ:
Act 19:35 ܘܫܰܠܺܝ ܐܶܢܽܘܢ ܪܺܫܳܐ ܕ݂ܰܡܕܺ݁ܝܢ̄ܬ݂ܳܐ ܟ݂ܰܕ݁ ܐܳܡܰܪ ܓ݂ܰܒ݁ܪܶܐ ܐܶܦܶ݁ܣܳܝܶܐ ܡܰܢܽܘ ܓ݂ܶܝܪ ܡܶܢ ܒ݂ܢܰܝܢܳܫܳܐ ܕ݂ܠܳܐ ܝܳܕܰ݁ܥ ܠܰܡܕܺ݁ܝܢ̄ܬ݂ܳܐ ܕ݂ܶܐܦܶ݁ܣܳܝܶܐ ܕ݂ܟܽ݁ܘܡܪܬܳ݁ܐ ܗ̄ܝ ܕ݂ܰܐܪܛܶܡܺܝܣ ܪܰܒ݂ܬܳ݁ܐ ܘܰܠܨܰܠܡܳܗ ܕ݂ܡܶܢ ܫܡܰܝܳܐ ܢܚܶܬ݁:
Act 19:36 ܡܶܛܽܠ ܗܳܟܺ݁ܝܠ ܕ݂ܠܽܘܩܒܰ݁ܠ ܗܳܕܶ݁ܐ ܐ̄ܢܳܫ ܠܳܐ ܡܶܫܟ݂ܰܚ ܠܡܺܐܡܰܪ ܘܳܠܶܐ ܠܟܽ݁ܘܢ ܕ݂ܬܶ݁ܗܘܽܘܢ ܫܠܶܝܢ ܘܠܳܐ ܬ݂ܶܥܒ݂ܕܽ݁ܘܢ ܡܶܕ݂ܶܡ ܒ݂ܣܽܘܪܗܳܒܳ݁ܐ:
Act 19:37 ܐܰܝܬ݂ܺܝܬ݂ܽܘܢ ܓ݂ܶܝܪ ܠܓܰ݁ܒ݁ܪܶܐ ܗܳܠܶܝܢ ܟ݂ܰܕ݁ ܠܳܐ ܗܰܝܟ݂ܠܶܐ ܚܰܠܶܨܘ ܘܠܳܐ ܨܰܚܺܝܘ ܠܰܐܠܳܗܬ݂ܰܢ:
Act 19:38 ܐܶܢ ܕ݂ܶܝܢ ܗܳܢܳܐ ܕ݂ܺܡܺܛܪܺܝܳܘܣ ܘܰܒ݁ܢܰܝ ܐܽܘܡܳܢܽܘܬܶ݁ܗ ܐܺܝܬ݁ ܠܗܽܘܢ ܕ݂ܺܝܢܳܐ ܥܰܡ ܐ̄ܢܳܫ ܗܳܐ ܐܰܢܬܽ݁ܘܦ݂ܰܛܳܘܣ ܒ݂ܰܡܕܺ݁ܝܢ̄ܬ݂ܳܐ ܐܽܘܡܳܢܶܐ ܐܶܢܽܘܢ ܢܶܩܪܒܽ݁ܘܢ ܘܰܢܕܽ݁ܘܢܽܘܢ ܚܰܕ݁ ܥܰܡ ܚܰܕ݁:
Act 19:39 ܘܶܐܢ ܗܽܘ ܕ݂ܡܶܕ݂ܶܡ ܐ̄ܚܪܺܝܢ ܒ݂ܳܥܶܝܢ ܐܢ̄ܬ݂ܽܘܢ ܒ݂ܕܽ݁ܘܟ݂ܬܳ݁ܐ ܕ݂ܺܝܗܺܝܒܳ݁ܐ ܡܶܢ ܢܳܡܽܘܣܳܐ ܠܰܟ݁ܢܽܘܫܝܳܐ ܡܶܫܬ݂ܪܶܐ:
Act 19:40 ܡܶܛܽܠ ܕ݂ܳܐܦ݁ ܗܳܫܳܐ ܒ݂ܩܽܢܕܺ݁ܝܢܳܘܣ ܩܳܝܡܺܝܢܰܢ ܕ݂ܢܶܬ݁ܪܫܶܐ ܐܰܝܟ݁ ܫܳܓܽ݁ܘܫܶܐ ܕ݂ܠܳܐ ܡܶܫܟ݂ܚܺܝܢܰܢ ܕ݂ܢܶܦ݂ܽܘܩ ܪܽܘܚܳܐ ܥܰܠ ܟ݂ܶܢܫܳܐ ܕ݂ܝܰܘܡܳܐ ܗܳܢܳܐ ܕ݂ܶܐܬ݁ܟ݂ܰܢܰܫܢ ܒ݂ܰܛܳܠܳܐܝܺܬ݁ ܘܶܐܫܬ݂ܓܶ݁ܫܢ ܕ݂ܠܳܐ ܥܶܠܬܳ݁ܐ:
Act 20:1 ܘܒܳ݁ܬܰ݁ܪ ܕ݂ܰܫܠܺܝ ܫܓܽ݁ܘܫܝܳܐ ܩܪܳܐ ܦ݂ܰܘܠܳܘܣ ܠܬܰ݁ܠܡܺܝܕܶ݁ܐ ܘܒܰ݁ܝܰܐ ܐܶܢܽܘܢ ܘܢܰܫܶܩ ܐܶܢܽܘܢ ܘܰܢܦܰ݁ܩ ܐܶܙܰܠ ܠܶܗ ܠܡܰܩܶܕܳ݁ܘܢܺܝܰܐ:
Act 20:2 ܘܟܰ݁ܕ݁ ܐܶܬ݁ܟ݂ܪܶܟ݁ ܐܶܢܽܘܢ ܠܰܐܬ݁ܪܰܘܳܬܳ݁ܐ ܗܳܠܶܝܢ ܘܒܰ݁ܝܰܐ ܐܶܢܽܘܢ ܒ݂ܡܶܠܶܐ ܣܰܓ݂ܺܝܳܐܬܳ݁ܐ ܐܶܬܳ݁ܐ ܠܶܗ ܠܗܶܠܰܣ ܐܰܬ݁ܪܳܐ:
Act 20:3 ܘܰܗܘܳܐ ܬ݂ܰܡܳܢ ܬ݂ܠܳܬܳ݁ܐ ܝܰܪܚܺܝܢ ܥܒܰ݁ܕ݁ܘ ܕ݂ܶܝܢ ܥܠܰܘܗ̄ܝ ܢܶܟ݁ܠܳܐ ܝܺܗܽܘܕܳ݁ܝܶܐ ܟ݂ܰܕ݁ ܥܬܺ݁ܝܕ݁ ܗ̄ܘܳܐ ܠܡܺܐܙܰܠ ܠܣܽܘܪܺܝܰܐ ܘܶܐܬ݁ܚܰܫܰܒ݁ ܕ݂ܢܶܗܦ݂ܽܘܟ݁ ܠܶܗ ܠܡܰܩܶܕܳ݁ܘܢܺܝܰܐ:
Act 20:4 ܘܰܢܦܰ݁ܩܘ ܥܰܡܶܗ ܥܕܰ݁ܡܳܐ ܠܰܐܣܺܝܰܐ ܣܳܘܦ݂ܰܛܪܳܘܣ ܕ݂ܡܶܢ ܒ݂ܶܪܳܘܐܰܐ ܡܕܺ݁ܝܢ̄ܬ݂ܳܐ ܘܰܐܪܺܣܛܰܪܟܳ݁ܘܣ ܘܣܶܩܽܘܢܕܳ݁ܘܣ ܕ݂ܡܶܢ ܬ݂ܶܣܰܠܳܘܢܺܝܩܺܐ ܘܓܰ݁ܐܺܝܳܘܣ ܕ݂ܡܶܢ ܕ݂ܶܪܒ݂ܺܐ ܡܕܺ݁ܝܢ̄ܬ݂ܳܐ ܘܛܺܝܡܳܬܶ݁ܐܳܘܣ ܕ݂ܡܶܢ ܠܽܘܣܛܪܰܐ ܘܡܶܢ ܐܰܣܺܝܰܐ ܛܽܘܟܺ݁ܝܩܳܘܣ ܘܰܛܪܳܘܦܺ݁ܝܡܳܘܣ:
Act 20:5 ܗܳܠܶܝܢ ܐܶܙܰܠܘ ܩܕܳ݁ܡܰܝܢ ܘܩܰܘܺܝܘ ܠܰܢ ܒ݂ܰܛܪܳܘܰܐܣ:
Act 20:6 ܚܢܰܢ ܕ݂ܶܝܢ ܢܦܰ݁ܩܢ ܡܶܢ ܦܺ݁ܝܠܺܝܦ݂ܳܘܣ ܡܕܺ݁ܝܢ̄ܬ݂ܳܐ ܕ݂ܡܰܩܶܕܳ݁ܘܢܳܝܶܐ ܒ݂ܳܬܰ݁ܪ ܝܰܘܡܳܬܳ݁ܐ ܕ݂ܦܰ݁ܛܺܝܪܶܐ ܘܰܪܕܰ݁ܝܢ ܒ݂ܝܰܡܳܐ ܘܶܐܬܰ݁ܝܢ ܠܰܛܪܳܘܰܐܣ ܠܝܰܘܡܳܬܳ݁ܐ ܚܰܡܫܳܐ ܘܰܗܘܰܝܢ ܬ݂ܰܡܳܢ ܝܰܘܡܳܬܳ݁ܐ ܫܰܒ݁ܥܳܐ:
Act 20:7 ܘܰܒ݁ܝܰܘܡܳܐ ܕ݂ܚܰܕ݁ ܒ݂ܫܰܒ݂ܳܐ ܟ݂ܰܕ݁ ܟ݂ܢܺܝܫܺܝܢܰܢ ܕ݂ܢܶܩܨܶܐ ܐܶܘܟܰ݁ܪܺܣܛܺܝܰܐ ܡܡܰܠܶܠ ܗ̄ܘܳܐ ܥܰܡܗܽܘܢ ܦ݂ܰܘܠܳܘܣ ܡܶܛܽܠ ܕ݂ܰܠܝܰܘܡܳܐ ܐ̄ܚܪܺܢܳܐ ܥܬܺ݁ܝܕ݁ ܗ̄ܘܳܐ ܕ݂ܢܶܦ݂ܽܘܩ ܠܶܗ ܘܰܐܓ݂ܰܪ ܗ̄ܘܳܐ ܠܰܡܡܰܠܳܠܽܘ ܥܕܰ݁ܡܳܐ ܠܦܶ݁ܠܓ݂ܶܗ ܕ݂ܠܺܠܝܳܐ:
Act 20:8 ܘܺܐܝܬ݁ ܗ̄ܘܳܐ ܬ݂ܰܡܳܢ ܠܰܡܦ݂ܺܐܕܶ݁ܐ ܕ݂ܢܽܘܪܳܐ ܣܰܓ݂ܺܝܶܐܐ ܒ݂ܥܶܠܺܝܬܳ݁ܐ ܗܳܝ ܕ݂ܰܟ݁ܢܺܝܫܺܝܢ ܗܘܰܝܢ ܒ݂ܳܗ:
Act 20:9 ܘܝܳܬܶ݁ܒ݁ ܗ̄ܘܳܐ ܥܠܰܝܡܳܐ ܚܰܕ݁ ܕ݂ܰܫܡܶܗ ܗܘܳܐ ܐܶܘܛܽܟܳ݁ܘܣ ܒ݂ܟܰ݁ܘܬܳ݁ܐ ܘܫܳܡܰܥ ܘܰܛܒܰ݁ܥ ܒ݂ܫܶܢܬܳ݁ܐ ܝܰܩܺܝܪܬ݂ܳܐ ܟ݂ܰܕ݁ ܐܰܓ݂ܰܪ ܗ̄ܘܳܐ ܒ݂ܡܶܠܬܳ݁ܐ ܦ݂ܰܘܠܳܘܣ ܘܰܒ݁ܫܶܢܬܶ݁ܗ ܢܦܰ݁ܠ ܗ̄ܘܳܐ ܡܶܢ ܬ݂ܠܳܬܳ݁ܐ ܡܶܕ݁ܝܳܪܺܝܢ ܘܶܐܫܬ݂ܩܶܠ ܟ݂ܰܕ݁ ܡܺܝܬ݁:
Act 20:10 ܘܰܢܚܶܬ݁ ܦ݂ܰܘܠܳܘܣ ܢܦܰ݁ܠ ܠܥܶܠ ܡܶܢܶܗ ܘܥܰܦ݂ܩܶܗ ܘܶܐܡܰܪ ܠܳܐ ܬ݂ܶܬ݂ܙܺܝܥܽܘܢ ܡܶܛܽܠ ܕ݂ܢܰܦ݁ܫܶܗ ܒ݂ܶܗ ܗܺ̄ܝ:
Act 20:11 ܟ݂ܰܕ݁ ܣܠܶܩ ܕ݂ܶܝܢ ܩܨܳܐ ܠܰܚܡܳܐ ܘܰܛܥܶܡ ܘܰܗܘܳܐ ܡܡܰܠܶܠ ܥܕܰ݁ܡܳܐ ܕ݂ܰܣܠܶܩ ܨܰܦ݁ܪܳܐ ܘܗܳܝܕ݂ܶܝܢ ܢܦܰ݁ܩ ܕ݂ܢܺܐܙܰܠ ܒ݂ܝܰܒ݁ܫܳܐ:
Act 20:12 ܘܕܰ݁ܒ݁ܪܽܘܗ̄ܝ ܠܰܥܠܰܝܡܳܐ ܟ݂ܰܕ݁ ܚܰܝ ܘܰܚܕܺ݁ܝܘ ܒ݂ܶܗ ܪܰܘܪܒܳ݁ܐܝܺܬ݁: ܣ
Act 20:13 ܚܢܰܢ ܕ݂ܶܝܢ ܢܚܶܬ݁ܢ ܠܶܐܠܦܳ݁ܐ ܘܰܪܕܰ݁ܝܢ ܠܘܰܥܕ݂ܳܐ ܕ݂ܬܰ݁ܣܳܘܣ ܡܶܛܽܠ ܕ݂ܡܶܢ ܬ݂ܰܡܳܢ ܥܬܺ݁ܝܕܺ݁ܝܢ ܗ̄ܘܰܝܢ ܕ݂ܰܢܩܰܒ݂ܠܺܝܘܗ̄ܝ ܠܦ݂ܰܘܠܳܘܣ ܗܳܟܰ݁ܢܳܐ ܓ݂ܶܝܪ ܦ݂ܩܰܕ݁ ܗ̄ܘܳܐ ܠܰܢ ܟ݂ܰܕ݁ ܐܶܙܰܠ ܗ̄ܘܳܐ ܗܽܘ ܒ݂ܝܰܒ݁ܫܳܐ:
Act 20:14 ܟ݂ܰܕ݁ ܕ݂ܶܝܢ ܩܰܒ݂ܶܠܢܳܝܗ̄ܝ ܡܶܢ ܬ݂ܰܣܳܘܣ ܫܩܰܠܢܳܝܗ̄ܝ ܒ݂ܶܐܠܦܳ݁ܐ ܘܶܐܬܰ݁ܝܢ ܠܡܺܝܛܽܘܠܺܝܢܺܐ:
Act 20:15 ܘܡܶܢ ܬ݂ܰܡܳܢ ܠܝܰܘܡܳܐ ܐ̄ܚܪܺܢܳܐ ܪܕܰ݁ܝܢ ܠܽܘܩܒܰ݁ܠ ܟ݂ܺܝܳܘܣ ܓ݂ܳܙܰܪܬ݂ܳܐ ܘܬܽ݁ܘܒ݁ ܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܣܰܡܳܘܣ ܘܩܰܘܺܝܢ ܒ݂ܰܛܪܳܘܓܺ݁ܠܺܝܳܘܢ ܘܰܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܡܺܝܠܺܝܛܳܘܣ:
Act 20:16 ܦ݂ܣܺܝܩ ܗ̄ܘܳܐ ܠܶܗ ܓ݂ܶܝܪ ܠܦ݂ܰܘܠܳܘܣ ܕ݂ܢܶܥܒ݂ܪܺܝܗ ܠܶܐܦܶ݁ܣܳܘܣ ܕ݂ܰܠܡܳܐ ܢܶܫܬ݂ܰܘܚܰܪ ܠܶܗ ܬ݂ܰܡܳܢ ܡܶܛܽܠ ܕ݂ܰܡܣܰܪܗܰܒ݁ ܗ̄ܘܳܐ ܕ݂ܶܐܢ ܡܶܫܟ݂ܚܳܐ ܝܰܘܡܳܐ ܕ݂ܦ݂ܶܢܛܺܩܳܘܣܛܺܐ ܒ݂ܽܐܘܪܺܫܠܶܡ ܢܶܥܒ݂ܕܺ݁ܝܘܗ̄ܝ:
Act 20:17 ܘܡܶܢܳܗ ܡܶܢ ܡܺܝܠܺܝܛܳܘܣ ܫܰܕ݂ܰܪ ܐܰܝܬ݂ܺܝ ܠܩܰܫܺܝܫܶܐ ܕ݂ܥܺܕ݂̄ܬ݂ܳܐ ܕ݂ܶܐܦܶ݁ܣܳܘܣ:
Act 20:18 ܘܟܰ݁ܕ݁ ܐܶܬܰ݁ܘ ܠܘܳܬܶ݁ܗ ܐܶܡܰܪ ܠܗܽܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܝܰܘܡܳܐ ܩܰܕ݁ܡܳܝܳܐ ܕ݂ܥܶܠܶܬ݁ ܠܰܐܣܺܝܰܐ ܐܰܝܟ݂ܰܢܳܐ ܗܘܺܝܬ݁ ܥܰܡܟܽ݁ܘܢ ܟ݂ܽܠܶܗ ܙܰܒ݁ܢܳܐ:
Act 20:19 ܟ݂ܰܕ݁ ܦ݂ܳܠܰܚ ܐ̄ܢܳܐ ܠܰܐܠܳܗܳܐ ܒ݂ܡܰܟ݂ܺܝܟܽ݁ܘܬܳ݁ܐ ܣܰܓ݂ܺܝܐܬܳ݁ܐ ܘܰܒ݁ܕܶ݁ܡܥܶܐ ܘܰܒ݁ܢܶܣܝܽܘܢܶܐ ܐܰܝܠܶܝܢ ܕ݂ܥܳܕܶ݁ܝܢ ܗ̄ܘܰܘ ܥܠܰܝ ܒ݂ܢܶܟ݁ܠܰܝܗܽܘܢ ܕ݂ܺܝܗܽܘܕܳ݁ܝܶܐ:
Act 20:20 ܘܠܳܐ ܒ݂ܣܺܝܬ݁ ܒ݂ܡܶܕ݂ܶܡ ܕ݂ܦܰ݁ܩܳܚ ܗ̄ܘܳܐ ܠܢܰܦ݁ܫܳܬ݁ܟܽ݁ܘܢ ܕ݂ܰܐܟ݁ܪܶܙ ܠܟܽ݁ܘܢ ܘܰܐܠܶܦ݁ ܒ݂ܫܽܘܩܶܐ ܘܰܒ݁ܒܳ݁ܬ݂ܶܐ:
Act 20:21 ܟ݂ܰܕ݁ ܡܣܰܗܶܕ݁ ܗ̄ܘܺܝܬ݁ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܥܰܠ ܬ݂ܝܳܒ݂ܽܘܬܳ݁ܐ ܕ݂ܰܠܘܳܬ݁ ܐܰܠܳܗܳܐ ܘܗܰܝܡܳܢܽܘܬܳ݁ܐ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܣ݂ ܣ݂:
Act 20:22 ܘܗܳܫܳܐ ܐܶܢܳܐ ܐܰܣܺܝܪ ܐ̄ܢܳܐ ܒ݂ܪܽܘܚܳܐ ܘܳܐܙܶܠ ܐ̄ܢܳܐ ܠܽܐܘܪܺܫܠܶܡ ܘܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܪܰܥ ܠܺܝ ܒ݂ܳܗ:
Act 20:23 ܒ݂ܪܰܡ ܪܽܘܚܳܐ ܕ݂ܩܽܘܕ݁ܫܳܐ ܒ݂ܟܽ݁ܠ ܡܕܺ݁ܝܢܳܐ ܡܣܰܗܶܕ݁ ܠܺܝ ܘܳܐܡܰܪ ܕ݂ܰܐܣܽܘܪܶܐ ܘܽܐܘܠܨܳܢܶܐ ܥܬܺ݁ܝܕܺ݁ܝܢ ܠܳܟ݁:
Act 20:24 ܐܶܠܳܐ ܠܺܝ ܠܳܐ ܚܫܺܝܒܳ݁ܐ ܢܰܦ݁ܫܝ ܡܶܕ݂ܶܡ ܐܰܝܟ݁ ܕ݂ܶܐܫܰܠܶܡ ܪܶܗܛܝ ܘܬܶ݁ܫܡܶܫܬ݂ܳܐ ܕ݂ܩܰܒ݂ܠܶܬ݁ ܡܶܢ ܡܳܪܰܢ ܝܶܫܽܘܥ ܕ݂ܰܐܣܗܶܕ݁ ܥܰܠ ܣܒܰ݁ܪܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ:
Act 20:25 ܘܗܳܫܳܐ ܐܶܢܳܐ ܝܳܕܰ݁ܥ ܐ̄ܢܳܐ ܕ݂ܬܽ݁ܘܒ݁ ܦ݂ܰܪܨܽܘܦ݂ܝ ܠܳܐ ܚܳܙܶܝܢ ܐܢ̄ܬ݂ܽܘܢ ܟ݂ܽܠܟܽ݁ܘܢ ܐܰܝܠܶܝܢ ܕ݂ܶܐܬ݁ܟ݂ܰܪܟ݂ܶܬ݁ ܐܰܟ݁ܪܙܶܬ݁ ܠܟܽ݁ܘܢ ܡܰܠܟ݂ܽܘܬܳ݁ܐ:
Act 20:26 ܘܡܶܛܽܠ ܗܳܢܳܐ ܡܣܰܗܶܕ݁ ܐ̄ܢܳܐ ܠܟܽ݁ܘܢ ܝܰܘܡܳܐ ܕ݂ܝܰܘܡܳܢܳܐ ܕ݂ܰܕ݁ܟܶ݁ܐ ܐ̄ܢܳܐ ܡܶܢ ܕ݂ܡܳܐ ܕ݂ܟܽ݁ܠܟܽ݁ܘܢ:
Act 20:27 ܠܳܐ ܓ݂ܶܝܪ ܐܶܫܬ݂ܶܐܠܶܬ݁ ܕ݂ܰܐܘܕ݂ܰܥܟܽ݁ܘܢ ܟ݂ܽܠܶܗ ܨܶܒ݁ܝܳܢܶܗ ܕ݂ܰܐܠܳܗܳܐ:
Act 20:28 ܐܶܙܕ݂ܰܗ̄ܪܘ ܗܳܟܺ݁ܝܠ ܒ݂ܢܰܦ݁ܫܟܽ݁ܘܢ ܘܰܒ݁ܟܽ݁ܠܳܗ ܡܰܪܥܺܝܬܳ݁ܐ ܗܳܝ ܕ݂ܰܐܩܺܝܡܟܽ݁ܘܢ ܒ݂ܳܗ ܪܽܘܚܳܐ ܕ݂ܩܽܘܕ݁ܫܳܐ ܐܶܦ݂ܺܣܩܳܘܦ݂ܶܐ ܕ݂ܬܶ݁ܪܥܽܘܢ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܗܳܝ ܕ݂ܰܩܢܳܗ ܒ݂ܰܕ݁ܡܶܗ:
Act 20:29 ܐܶܢܳܐ ܝܳܕܰ݁ܥ ܐ̄ܢܳܐ ܕ݂ܡܶܢ-ܒ݂ܳܬܰ݁ܪ ܕ݂ܳܐܙܶܠ ܐ̄ܢܳܐ ܢܶܥܠܽܘܢ ܥܰܡܟܽ݁ܘܢ ܕ݂ܺܐܒܶ݁ܐ ܬ݂ܰܩܺܝܦܶ݁ܐ ܕ݂ܠܳܐ ܚܳܝܣܺܝܢ ܥܰܠ ܡܰܪܥܺܝܬܳ݁ܐ:
Act 20:30 ܘܳܐܦ݁ ܡܶܢܟܽ݁ܘܢ ܕ݂ܺܝܠܟܽ݁ܘܢ ܢܩܽܘܡܽܘܢ ܓ݂ܰܒ݁ܪܶܐ ܡܡܰܠܠܰܝ ܡܥܰܩܡܳܬܳ݁ܐ ܐܰܝܟ݁ ܕ݂ܢܰܗܦ݂ܟܽ݁ܘܢ ܠܬܰ݁ܠܡܺܝܕܶ݁ܐ ܕ݂ܢܺܐܙܽܠ̄ܘܢ ܒ݂ܳܬܰ݁ܪܗܽܘܢ:
Act 20:31 ܡܶܛܽܠ ܗܳܢܳܐ ܗܘܰܝܬ݂ܽܘܢ ܥܺܝܪܺܝܢ ܘܥܰܗܺܝܕܺ݁ܝܢ ܕ݂ܰܫܢܰܝܳܐ ܬ݂ܠܳܬ݁ ܠܳܐ ܫܠܺܝܬ݁ ܒ݂ܠܺܠܝܳܐ ܘܒܺ݁ܐܝܡܳܡܳܐ ܟ݂ܰܕ݁ ܒ݂ܕܶ݁ܡܥܶܐ ܡܰܪܬ݂ܶܐ ܐܶܢܳܐ ܠܐ̄ܢܳܫ ܐ̄ܢܳܫ ܡܶܢܟܽ݁ܘܢ:
Act 20:32 ܘܗܳܫܳܐ ܡܰܓ݁ܥܶܠ ܐ̄ܢܳܐ ܠܟܽ݁ܘܢ ܠܰܐܠܳܗܳܐ ܘܰܠܡܶܠܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܗܺܝ ܡܶܫܟ݂ܚܳܐ ܒ݂ܳܢܝܳܐ ܠܟܽ݁ܘܢ ܘܝܳܗܒ݂ܳܐ ܠܟܽ݁ܘܢ ܝܽܘܪܬ݂ܳܢܳܐ ܥܰܡ ܟ݂ܽܠܗܽܘܢ ܩܰܕ݂ܺܝܫܶܐ:
Act 20:33 ܟ݂ܶܣܦ݂ܳܐ ܐܰܘ ܕ݂ܰܗܒܳ݁ܐ ܐܰܘ ܢܰܚܬ݂ܶܐ ܠܳܐ ܪܶܓ݂ܶܬ݁:
Act 20:34 ܘܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܰܣܢܺܝܩܽܘܬ݁ܝ ܘܠܰܐܝܠܶܝܢ ܕ݂ܺܐܝܬ݁ ܥܰܡܝ ܫܰܡܶܫ ܗܳܠܶܝܢ ܐܺܝܕܰ݁ܝ:
Act 20:35 ܘܟܽ݁ܠܡܶܕ݂ܶܡ ܚܰܘܺܝܬ݁ܟܽ݁ܘܢ ܕ݂ܗܳܟܰ݁ܢܳܐ ܘܳܠܶܐ ܠܡܶܠܳܐܐ ܘܰܠܡܺܐܨܰܦ݁ ܕ݂ܰܐܝܠܶܝܢ ܕ݂ܰܟ݁ܪܺܝܗܺܝܢ ܘܠܰܡܥܰܗܳܕܽ݁ܘ ܡܶܠܰܘܗ̄ܝ ܕ݂ܡܳܪܰܢ ܝܶܫܽܘܥ ܡܶܛܽܠ ܕ݂ܗܽܘ ܐܶܡܰܪ ܕ݂ܛܽܘܒܰ݁ܘܗ̄ܝ ܠܰܐܝܢܳܐ ܕ݂ܝܳܗܶܒ݁ ܝܰܬ݂ܺܝܪ ܡܶܢ ܐܰܝܢܳܐ ܕ݂ܢܳܣܶܒ݁:
Act 20:36 ܘܟܰ݁ܕ݁ ܗܳܠܶܝܢ ܐܶܡܰܪ ܩܥܶܕ݁ ܥܰܠ ܒ݂ܽܘܪܟ݂ܰܘܗ̄ܝ ܘܨܰܠܺܝ ܘܟܽ݁ܠܗܽܘܢ ܐ̄ܢܳܫܳܐ ܥܰܡܶܗ:
Act 20:37 ܘܰܗܘܳܬ݁ ܒ݂ܟܳ݁ܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܗܽܘܢ ܘܥܰܦ݂ܩܽܘܗ̄ܝ ܘܰܡܢܰܫܩܺܝܢ ܗ̄ܘܰܘ ܠܶܗ:
Act 20:38 ܝܰܬ݂ܺܝܪܳܐܝܺܬ݁ ܕ݂ܶܝܢ ܡܶܫܬ݂ܰܢܩܺܝܢ ܗ̄ܘܰܘ ܥܰܠ ܗܳܝ ܡܶܠܬܳ݁ܐ ܕ݂ܶܐܡܰܪ ܕ݂ܠܳܐ ܬ݂ܽܘܒ݁ ܥܬܺ݁ܝܕܺ݁ܝܢ ܕ݂ܢܶܚܙܽܘܢ ܦ݂ܰܪܨܽܘܦ݂ܶܗ ܘܠܰܘܝܽܘܗ̄ܝ ܥܕܰ݁ܡܳܐ ܠܶܐܠܦܳ݁ܐ: ܣ
Act 21:1 ܘܰܦ݁ܪܰܫܢ ܡܶܢܗܽܘܢ ܘܰܪܕܰ݁ܝܢ ܬ݂ܪܺܝܨܳܐܝܺܬ݁ ܠܩܳܘ ܓ݂ܳܙܰܪܬ݂ܳܐ ܘܰܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܪܳܘܕܳ݁ܘܣ ܘܡܶܢ ܬ݂ܰܡܳܢ ܠܦ݂ܰܐܛܰܪܰܐ:
Act 21:2 ܘܶܐܫܟ݂ܰܚܢ ܬ݂ܰܡܳܢ ܐܶܠܦܳ݁ܐ ܕ݂ܳܐܙܳܠ̄ܐ ܠܦܽ݁ܘܢܺܝܩܺܐ ܘܰܣܠܶܩܢ ܠܳܗ ܘܰܪܕܰ݁ܝܢ:
Act 21:3 ܘܡܰܛܺܝܢ ܥܕܰ݁ܡܳܐ ܠܘܳܬ݁ ܩܽܘܦ݂ܪܳܘܣ ܓ݂ܳܙܰܪܬ݂ܳܐ ܘܰܫܒܰ݁ܩܢܳܗ ܠܣܶܡܳܠܳܐ ܘܶܐܬܰ݁ܝܢ ܠܣܽܘܪܺܝܰܐ ܘܡܶܢ ܬ݂ܰܡܳܢ ܡܰܛܺܝܢ ܠܨܽܘܪ ܬ݂ܰܡܳܢ ܓ݂ܶܝܪ ܐܺܝܬ݁ ܗ̄ܘܳܐ ܠܳܗ ܠܶܐܠܦܳ݁ܐ ܠܰܡܢܳܚܽܘ ܛܰܥܢܳܗ: ܣ
Act 21:4 ܘܟܰ݁ܕ݁ ܐܶܫܟ݂ܰܚܢ ܬ݂ܰܡܳܢ ܬ݂ܰܠܡܺܝܕܶ݁ܐ ܩܰܘܺܝܢ ܠܘܳܬ݁ܗܽܘܢ ܝܰܘܡܳܬܳ݁ܐ ܫܰܒ݁ܥܳܐ ܘܗܳܠܶܝܢ ܐܳܡܪܺܝܢ ܗ̄ܘܰܘ ܟ݂ܽܠܝܽܘܡ ܠܦ݂ܰܘܠܳܘܣ ܒ݂ܪܽܘܚ ܕ݂ܠܳܐ ܢܺܐܙܰܠ ܠܽܐܘܪܺܫܠܶܡ:
Act 21:5 ܘܡܶܢ-ܒ݂ܳܬܰ݁ܪ ܗܳܠܶܝܢ ܝܰܘܡܳܬܳ݁ܐ ܢܦܰ݁ܩܢ ܕ݂ܢܺܐܙܰܠ ܒ݂ܽܐܘܪܚܳܐ ܘܰܡܠܰܘܶܝܢ ܗ̄ܘܰܘ ܠܰܢ ܟ݂ܽܠܗܽܘܢ ܗܶܢܽܘܢ ܘܢܶܫܰܝܗܽܘܢ ܘܰܒ݁ܢܰܝܗܽܘܢ ܥܕܰ݁ܡܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܰܩܥܶܕ݁ܘ ܥܰܠ ܒ݂ܽܘܪܟ݂ܰܝܗܽܘܢ ܥܰܠ ܝܰܕ݁ ܝܰܡܳܐ ܘܨܰܠܺܝܘ:
Act 21:6 ܘܢܰܫܶܩܢ ܠܰܚܕܳ݁ܕܶ݁ܐ ܘܰܣܠܶܩܢ ܠܶܐܠܦܳ݁ܐ ܘܰܗܦܰ݁ܟ݁ܘ ܗܶܢܽܘܢ ܠܒܳ݁ܬ݂ܰܝܗܽܘܢ:
Act 21:7 ܚܢܰܢ ܕ݂ܶܝܢ ܪܕܰ݁ܝܢ ܡܶܢ ܨܽܘܪ ܘܶܐܬܰ݁ܝܢ ܠܥܰܟ݂ܽܘ ܡܕܺ݁ܝܢ̄ܬ݂ܳܐ ܘܝܰܗ̄ܒ݁ܢ ܫܠܳܡܳܐ ܠܰܐܚܶܐ ܕ݂ܬܰ݁ܡܳܢ ܘܰܫܪܰܝܢ ܨܶܐܕܰ݁ܝܗܽܘܢ ܝܰܘܡܳܐ ܚܰܕ݁:
Act 21:8 ܘܰܠܝܰܘܡܳܐ ܐ̄ܚܪܺܢܳܐ ܢܦܰ݁ܩܢ ܘܶܐܬܰ݁ܝܢ ܠܩܶܣܰܪܺܝܰܐ ܘܥܰܠܢ ܫܪܰܝܢ ܒ݂ܒܰ݁ܝܬ݂ܶܗ ܕ݂ܦܺ݁ܝܠܺܝܦ݂ܳܘܣ ܡܣܰܒ݂ܪܳܢܳܐ ܐܰܝܢܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܫܰܒ݁ܥܳܐ:
Act 21:9 ܘܺܐܝܬ݁ ܗ̄ܘܰܝ ܠܶܗ ܒ݂ܢܳܬܳ݁ܐ ܒ݂ܬܽ݁ܘܠܳܬܳ݁ܐ ܐܰܪܒ݂ܰܥ ܕ݂ܡܶܬ݁ܢܰܒ݂ܝܳܢ ܗ̄ܘܰܝ:
Act 21:10 ܘܟܰ݁ܕ݁ ܐܺܝܬܰ݁ܝܢ ܬ݂ܰܡܳܢ ܝܰܘܡܳܬܳ݁ܐ ܣܰܓ݂ܺܝܶܐܐ ܢܚܶܬ݁ ܗ̄ܘܳܐ ܡܶܢ ܝܺܗܽܘܕ݁ ܢܒܺ݁ܝܳܐ ܚܰܕ݁ ܕ݂ܰܫܡܶܗ ܗܘܳܐ ܐܰܓܰ݁ܒܳ݁ܘܣ:
Act 21:11 ܘܥܰܠ ܠܘܳܬܰ݁ܢ ܘܰܫܩܰܠ ܥܶܪܰܩܬܳ݁ܐ ܕ݂ܚܰܨܰܘܗ̄ܝ ܕ݂ܦ݂ܰܘܠܳܘܣ ܘܶܐܣܰܪ ܪܶܓ݁ܠܶܐ ܕ݂ܢܰܦ݁ܫܶܗ ܘܺܐܝܕܰ݁ܘܗ̄ܝ ܘܶܐܡܰܪ ܗܳܟܰ݁ܢܳܐ ܐܳܡܰܪ ܪܽܘܚܳܐ ܕ݂ܩܽܘܕ݁ܫܳܐ ܕ݂ܓܰ݁ܒ݁ܪܳܐ ܡܳܪܳܗ ܕ݂ܥܶܪܰܩܬܳ݁ܐ ܗܳܕܶ݁ܐ ܗܳܟܰ݁ܢܳܐ ܢܶܐܣܪܽܘܢܶܗ ܝܺܗܽܘܕܳ݁ܝܶܐ ܒ݂ܽܐܘܪܺܫܠܶܡ ܘܢܰܫܠܡܽܘܢܶܗ ܒ݂ܺܐܝܕܰ݁ܝ ܥܰܡ̄ܡܶܐ:
Act 21:12 ܘܟܰ݁ܕ݁ ܗܳܠܶܝܢ ܡܶܠܶܐ ܫܡܰܥܢ ܒ݂ܥܰܝܢ ܡܶܢܶܗ ܚܢܰܢ ܘܰܒ݁ܢܰܝ ܐܰܬ݁ܪܳܐ ܕ݂ܠܳܐ ܢܺܐܙܰܠ ܠܽܐܘܪܺܫܠܶܡ: ܣ
Act 21:13 ܗܳܝܕ݂ܶܝܢ ܥܢܳܐ ܘܶܐܡܰܪ ܦ݂ܰܘܠܳܘܣ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܒܳ݁ܟܶ݁ܝܢ ܐܢ̄ܬ݂ܽܘܢ ܘܫܳܚܩܺܝܢ ܐܢ̄ܬ݂ܽܘܢ ܠܶܗ ܠܠܶܒ݂ܝ ܐܶܢܳܐ ܓ݂ܶܝܪ ܠܳܐ ܗ̄ܘܳܐ ܕ݂ܶܐܬܶ݁ܐܣܰܪ ܒ݂ܰܠܚܽܘܕ݁ ܡܛܰܝܰܒ݁ ܐ̄ܢܳܐ ܐܶܠܳܐ ܐܳܦ݁ ܕ݂ܶܐܡܽܘܬ݁ ܒ݂ܽܐܘܪܺܫܠܶܡ ܚܠܳܦ݁ ܫܡܶܗ ܕ݂ܡܳܪܰܢ ܝܶܫܽܘܥ:
Act 21:14 ܘܟܰ݁ܕ݁ ܠܳܐ ܐܶܬ݂ܛܦ݂ܺܝܣ ܠܰܢ ܒ݂ܗܶܠܢ ܠܰܢ ܘܶܐܡܰܪܢ ܕ݂ܨܶܒ݁ܝܳܢܶܗ ܕ݂ܡܳܪܰܢ ܢܶܗܘܶܐ: ܣ
Act 21:15 ܘܒܳ݁ܬܰ݁ܪ ܝܰܘܡܳܬܳ݁ܐ ܗܳܠܶܝܢ ܐܶܬ݂ܛܰܝܰܒ݁ܢ ܘܰܣܠܶܩܢ ܠܰܢ ܠܽܐܘܪܺܫܠܶܡ:
Act 21:16 ܘܶܐܬܰ݁ܘ ܗ̄ܘܰܘ ܥܰܡܰܢ ܐ̄ܢܳܫܳܐ ܬ݂ܰܠܡܺܝܕܶ݁ܐ ܡܶܢ ܩܶܣܰܪܺܝܰܐ ܟ݂ܰܕ݁ ܕ݂ܒܺ݁ܝܪܺܝܢ ܥܰܡܗܽܘܢ ܐܰܚܳܐ ܚܰܕ݁ ܡܶܢ ܬ݂ܰܠܡܺܝܕܶ݁ܐ ܩܰܕ݁ܡܳܝܶܐ ܕ݂ܰܫܡܶܗ ܗܘܳܐ ܡܢܰܣܳܘܢ ܘܺܐܝܬܰ݁ܘܗ̄ܝ ܗ̄ܘܳܐ ܡܶܢ ܩܽܘܦ݂ܪܳܘܣ ܕ݂ܰܢܩܰܒ݂ܠܰܢ ܒ݂ܒܰ݁ܝܬ݂ܶܗ:
Act 21:17 ܘܟܰ݁ܕ݁ ܐܶܬܰ݁ܝܢ ܠܽܐܘܪܺܫܠܶܡ ܩܰܒ݂ܠܽܘܢ ܐܰܚܶܐ ܚܳܕ݁ܝܳܐܝܺܬ݁:
Act 21:18 ܘܰܠܝܰܘܡܳܐ ܐ̄ܚܪܺܢܳܐ ܥܰܠܢ ܥܰܡ ܦ݂ܰܘܠܳܘܣ ܠܘܳܬ݁ ܝܰܥܩܽܘܒ݁ ܟ݂ܰܕ݁ ܐܺܝܬ݁ ܗ̄ܘܳܐ ܠܘܳܬܶ݁ܗ ܟ݂ܽܠܗܽܘܢ ܩܰܫܺܝܫܶܐ:
Act 21:19 ܘܝܰܗ̄ܒ݁ܢ ܠܗܽܘܢ ܫܠܳܡܳܐ ܘܡܶܫܬ݂ܰܥܶܐ ܗ̄ܘܳܐ ܠܗܽܘܢ ܦ݂ܰܘܠܳܘܣ ܒ݂ܳܬܰ݁ܪ ܒ݂ܳܬܰ݁ܪ ܟ݂ܽܠ ܡܳܐ ܕ݂ܰܥܒܰ݁ܕ݁ ܐܰܠܳܗܳܐ ܒ݂ܥܰܡ̄ܡܶܐ ܒ݂ܬܶ݁ܫܡܶܫܬ݂ܶܗ:
Act 21:20 ܘܟܰ݁ܕ݁ ܫܡܰܥܘ ܫܰܒ݂ܰܚܘ ܠܰܐܠܳܗܳܐ ܘܶܐܡܰܪܘ ܠܶܗ ܚܳܙܶܐ ܐܰܢ̄ܬ݂ ܐܰܚܽܘܢ ܟ݂ܡܳܐ ܪܶܒ݂ܘܳܢ ܐܺܝܬ݁ ܒ݂ܺܝܗܽܘܕ݁ ܐܰܝܠܶܝܢ ܕ݂ܗܰܝܡܶܢܘ ܘܟܽ݁ܠܗܽܘܢ ܗܳܠܶܝܢ ܛܰܢܳܢܶܐ ܐܶܢܽܘܢ ܕ݂ܢܳܡܽܘܣܳܐ:
Act 21:21 ܐܶܬܶ݁ܐܡܰܪ ܠܗܽܘܢ ܕ݂ܶܝܢ ܥܠܰܝܟְ݂ ܕ݂ܡܰܠܶܦ݁ ܐܰܢ̄ܬ݂ ܕ݂ܢܶܦ݁ܪܩܽܘܢ ܡܶܢ ܡܽܘܫܶܐ ܟ݂ܽܠܗܽܘܢ ܝܺܗܽܘܕܳ݁ܝܶܐ ܕ݂ܰܒ݁ܥܰܡ̄ܡܶܐ ܟ݂ܰܕ݁ ܐܳܡܰܪ ܐܰܢ̄ܬ݂ ܕ݂ܠܳܐ ܢܶܗܘܽܘܢ ܓ݂ܳܙܪܺܝܢ ܒ݂ܢܰܝܗܽܘܢ ܘܠܳܐ ܒ݂ܰܥܝܳܕܶ݁ܐ ܕ݂ܢܳܡܽܘܣܳܐ ܢܶܗܘܽܘܢ ܡܗܰܠܟܺ݁ܝܢ:
Act 21:22 ܡܶܛܽܠ ܗܳܟܺ݁ܝܠ ܕ݂ܡܶܫܬ݂ܰܡܥܳܐ ܗ̄ܝ ܠܗܽܘܢ ܕ݂ܶܐܬܰ݁ܝܬ݂ ܠܟܳ݁ܐ:
Act 21:23 ܥܒܶ݁ܕ݁ ܡܶܕ݂ܶܡ ܕ݂ܳܐܡܪܺܝܢܰܢ ܠܳܟ݁ ܐܺܝܬ݁ ܠܰܢ ܓ݂ܰܒ݁ܪܶܐ ܐܰܪܒ݂ܥܳܐ ܕ݂ܰܢܕܺ݁ܝܪ ܠܗܽܘܢ ܕ݂ܢܶܬ݂ܕ݂ܰܟ݂ܽܘܢ:
Act 21:24 ܕ݂ܒܰ݁ܪ ܐܶܢܽܘܢ ܘܙܶܠ ܐܶܬ݂ܕ݂ܰܟ݂ܳܐ ܥܰܡܗܽܘܢ ܘܰܐܦ݂ܶܩ ܥܠܰܝܗܽܘܢ ܢܰܦ݁ܩܳܬܳ݁ܐ ܐܰܝܟ݁ ܕ݂ܢܶܓ݁ܪܥܽܘܢ ܪܺܫܰܝܗܽܘܢ ܘܡܶܬ݁ܝܰܕ݁ܥܳܐ ܠܟܽ݁ܠܢܳܫ ܕ݂ܡܶܕ݂ܶܡ ܕ݂ܶܐܬܶ݁ܐܡܰܪ ܥܠܰܝܟְ݂ ܕ݂ܰܓ݂ܳܠ ܗܽ̄ܘ ܘܰܐܢ̄ܬ݂ ܠܢܳܡܽܘܣܳܐ ܫܳܠܶܡ ܐܰܢ̄ܬ݂ ܘܢܳܛܰܪ:
Act 21:25 ܥܰܠ ܐܰܝܠܶܝܢ ܕ݂ܶܝܢ ܕ݂ܗܰܝܡܶܢܘ ܡܶܢ ܥܰܡ̄ܡܶܐ ܚܢܰܢ ܟ݂ܬܰ݁ܒ݁ܢ ܕ݂ܢܶܗܘܽܘܢ ܢܳܛܪܺܝܢ ܢܰܦ݁ܫܗܽܘܢ ܡܶܢ ܕ݂ܰܕ݁ܒܺ݁ܝܚܳܐ ܘܡܶܢ ܙܳܢܝܽܘܬܳ݁ܐ ܘܡܶܢ ܚܢܺܝܩܳܐ ܘܡܶܢ ܕ݂ܡܳܐ:
Act 21:26 ܗܳܝܕ݂ܶܝܢ ܦ݂ܰܘܠܳܘܣ ܕ݂ܒܰ݁ܪ ܐܶܢܽܘܢ ܠܓܰ݁ܒ݁ܪܶܐ ܗܳܠܶܝܢ ܠܝܰܘܡܳܐ ܐ̄ܚܪܺܢܳܐ ܘܶܐܬ݂ܕ݂ܰܟ݂ܺܝ ܥܰܡܗܽܘܢ ܘܥܰܠ ܐܶܙܰܠ ܠܗܰܝܟ݂ܠܳܐ ܟ݂ܰܕ݁ ܡܰܘܕ݂ܰܥ ܠܗܽܘܢ ܡܽܘܠܳܝܳܐ ܕ݂ܝܰܘܡܳܬܳ݁ܐ ܕ݂ܬܰ݁ܕ݁ܟ݂ܺܝܬܳ݁ܐ ܥܕܰ݁ܡܳܐ ܕ݂ܶܐܬ݁ܩܰܪܰܒ݁ ܩܽܘܪܒ݂ܳܢܳܐ ܕ݂ܐ̄ܢܳܫ ܐ̄ܢܳܫ ܡܶܢܗܽܘܢ ܣ݂ ܣ݂:
Act 21:27 ܘܟܰ݁ܕ݁ ܡܰܛܺܝ ܝܰܘܡܳܐ ܕ݂ܫܰܒ݁ܥܳܐ ܝܺܗܽܘܕܳ݁ܝܶܐ ܕ݂ܡܶܢ ܐܰܣܺܝܰܐ ܚܙܰܐܘܽܗ̄ܝ ܒ݂ܗܰܝܟ݂ܠܳܐ ܘܓܰ݁ܪܺܝܘ ܥܠܰܘܗ̄ܝ ܥܰܡܳܐ ܟ݂ܽܠܶܗ ܘܰܐܪܡܺܝܘ ܥܠܰܘܗ̄ܝ ܐܺܝܕܰ݁ܝܳܐ:
Act 21:28 ܟ݂ܰܕ݁ ܡܒܰ݁ܓ݂ܢܺܝܢ ܘܳܐܡܪܺܝܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܥܰܕ݂ܰܪܘ ܗܳܢܳܐ ܗ̄ܘ ܓ݂ܰܒ݁ܪܳܐ ܕ݂ܠܽܘܩܒܰ݁ܠ ܥܰܡܳܐ ܕ݂ܺܝܠܰܢ ܡܰܠܶܦ݁ ܒ݂ܟܽ݁ܠ ܕ݂ܽܘܟ݂ܳܐ ܘܠܽܘܩܒܰ݁ܠ ܢܳܡܽܘܣܳܐ ܘܠܽܘܩܒܰ݁ܠ ܐܰܬ݁ܪܳܐ ܗܳܢܳܐ ܘܳܐܦ݁ ܠܰܐܪܡܳܝܶܐ ܐܰܥܶܠ ܠܗܰܝܟ݂ܠܳܐ ܘܣܰܝܒܶ݁ܗ ܠܰܐܬ݁ܪܳܐ ܗܳܢܳܐ ܩܰܕ݂ܺܝܫܳܐ:
Act 21:29 ܩܰܕ݂ܶܡܘ ܗ̄ܘܰܘ ܓ݂ܶܝܪ ܚܙܰܘ ܥܰܡܶܗ ܠܰܛܪܳܘܦܺ݁ܝܡܳܣ ܐܶܦܶ݁ܣܳܝܳܐ ܒ݂ܰܡܕܺ݁ܝܢ̄ܬ݂ܳܐ ܘܣܳܒ݁ܪܺܝܢ ܗ̄ܘܰܘ ܕ݂ܥܰܡ ܦ݂ܰܘܠܳܘܣ ܥܰܠ ܠܗܰܝܟ݂ܠܳܐ:
Act 21:30 ܘܶܐܫܬ݂ܰܓ݁ܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܶܐܬ݁ܟ݂ܰܢܰܫܘ ܟ݂ܽܠܶܗ ܥܰܡܳܐ ܘܰܐܚܕ݂ܽܘܗ̄ܝ ܠܦ݂ܰܘܠܳܘܣ ܘܓܰ݁ܪܽܘܗ̄ܝ ܠܒܰ݁ܪ-ܡܶܢ ܗܰܝܟ݂ܠܳܐ ܘܒܰ݁ܪ ܫܳܥܬܶ݁ܗ ܐܶܬ݂ܬ݂ܚܶܕ݁ܘ ܬ݂ܰܪܥܶܐ:
Act 21:31 ܘܟܰ݁ܕ݁ ܒ݂ܳܥܶܐ ܗ̄ܘܳܐ ܟ݂ܶܢܫܳܐ ܠܡܶܩܛܠܶܗ ܐܶܫܬ݂ܰܡܥܰܬ݁ ܠܟ݂ܺܠܺܝܰܪܟܳ݁ܐ ܕ݂ܶܐܣܦ݂ܺܝܪ ܕ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܐܶܬ݂ܬ݂ܙܺܝܥܰܬ݁ ܠܳܗ:
Act 21:32 ܘܒܰ݁ܪ ܫܳܥܬܶ݁ܗ ܕ݂ܒܰ݁ܪ ܠܩܶܢܛܪܽܘܢܳܐ ܘܠܶܐܣܛܪܰܛܺܝܳܘܛܶܐ ܣܰܓ݂ܺܝܶܐܐ ܘܰܪܗܶܛܘ ܥܠܰܝܗܽܘܢ ܘܟܰ݁ܕ݁ ܚܙܰܘ ܠܟ݂ܺܠܺܝܰܪܟܳ݁ܐ ܘܠܶܐܣܛܪܰܛܺܝܳܘܛܶܐ ܒ݂ܗܶܠܘ ܡܶܢ ܕ݂ܡܳܚܶܝܢ ܗ̄ܘܰܘ ܠܶܗ ܠܦ݂ܰܘܠܳܘܣ:
Act 21:33 ܘܰܩܪܶܒ݁ ܠܘܳܬܶ݁ܗ ܟ݂ܺܠܺܝܰܪܟܳ݁ܐ ܘܰܐܚܕ݂ܶܗ ܘܰܦ݁ܩܰܕ݁ ܕ݂ܢܶܐܣܪܽܘܢܶܗ ܒ݂ܬܰ݁ܪܬ݂ܶܝܢ ܫܺܫܠܳܢ ܘܰܡܫܰܐܶܠ ܗ̄ܘܳܐ ܥܠܰܘܗ̄ܝ ܕ݂ܡܰܢܽܘ ܘܡܳܢܳܐ ܥܒܰ݁ܕ݁:
Act 21:34 ܘܩܳܥܶܝܢ ܗ̄ܘܰܘ ܥܠܰܘܗ̄ܝ ܐ̄ܢܳܫܳܐ ܡܶܢ ܐܳܟ݁ܠܳܘܣ ܡܶܕ݂ܶܡ ܡܶܕ݂ܶܡ ܘܡܶܛܽܠ ܩܥܳܬ݁ܗܽܘܢ ܠܳܐ ܡܶܫܟ݂ܰܚ ܗ̄ܘܳܐ ܠܡܶܕ݂ܰܥ ܐܰܝܕܳ݁ܐ ܗ̄ܝ ܫܰܪܺܝܪܬ݂ܳܐ ܘܰܦ݁ܩܰܕ݁ ܗ̄ܘܳܐ ܕ݂ܢܰܘܒ݂ܠܽܘܢܶܗ ܠܡܰܫܪܺܝܬܳ݁ܐ:
Act 21:35 ܘܟܰ݁ܕ݁ ܡܰܛܺܝ ܦ݂ܰܘܠܳܘܣ ܠܕܰ݁ܪܓ݂ܶܐ ܛܰܥܢܽܘܗ̄ܝ ܐܶܣܛܪܰܛܺܝܳܘܛܶܐ ܡܶܛܽܠ ܩܛܺܝܪܳܐ ܕ݂ܥܰܡܳܐ:
Act 21:36 ܐܳܬܶ݁ܐ ܗ̄ܘܳܐ ܓ݂ܶܝܪ ܒ݂ܳܬ݁ܪܶܗ ܥܰܡܳܐ ܣܰܓ݂ܺܝܳܐܐ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܫܩܽܘܠܳܝܗ̄ܝ:
Act 21:37 ܘܟܰ݁ܕ݁ ܡܰܛܺܝ ܠܡܶܥܰܠ ܠܡܰܫܪܺܝܬܳ݁ܐ ܗܽܘ ܦ݂ܰܘܠܳܘܣ ܐܶܡܰܪ ܠܟ݂ܺܠܺܝܰܪܟܳ݁ܐ ܐܶܢ ܡܰܦ݂ܶܣ ܐܰܢ̄ܬ݂ ܠܺܝ ܐܶܡܰܠܶܠ ܥܰܡܳܟ݁ ܗܽܘ ܕ݂ܶܝܢ ܐܶܡܰܪ ܠܶܗ ܝܰܘܢܳܐܝܺܬ݁ ܝܳܕܰ݁ܥ ܐܰܢ̄ܬ݂:
Act 21:38 ܠܳܐ ܗ̄ܘܰܝܬ݂ ܐܰܢ̄ܬ݂ ܗܰܘ ܡܶܨܪܳܝܳܐ ܕ݂ܰܩܕܳ݁ܡ ܝܰܘܡܳܬܳ݁ܐ ܗܳܠܶܝܢ ܐܰܙܺܝܥܬ݂ ܘܰܐܦ݂ܶܩܬ݂ ܠܡܰܕ݁ܒ݂ܪܳܐ ܐܰܪܒ݂ܥܳܐ ܐܰܠܦܺ݁ܝܢ ܓ݂ܰܒ݁ܪܶܐ ܥܳܒ݁ܕ݂ܰܝ ܒ݂ܺܝܫܳܬܳ݁ܐ:
Act 21:39 ܐܳܡܰܪ ܠܶܗ ܦ݂ܰܘܠܳܘܣ ܐܶܢܳܐ ܓ݂ܰܒ݁ܪܳܐ ܐ̄ܢܳܐ ܝܺܗܽܘܕܳ݁ܝܳܐ ܡܶܢ ܛܰܪܣܳܘܣ ܕ݂ܩܺܝܠܺܝܩܺܝܰܐ ܡܕܺ݁ܝܢ̄ܬ݂ܳܐ ܝܺܕܺ݁ܝܥܬ݂ܳܐ ܕ݂ܒܳ݁ܗ ܝܺܠܺܝܕ݁ ܐ̄ܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܰܦ݂ܶܣ ܠܺܝ ܠܰܡܡܰܠܳܠܽܘ ܠܥܰܡܳܐ:
Act 21:40 ܘܟܰ݁ܕ݁ ܐܰܦ݂ܶܣ ܠܶܗ ܩܳܡ ܦ݂ܰܘܠܳܘܣ ܥܰܠ ܕ݂ܰܪܓ݂ܶܐ ܘܰܐܙܺܝܥ ܗ̄ܘܳܐ ܠܗܽܘܢ ܐܺܝܕܶ݁ܗ ܘܟܰ݁ܕ݁ ܒ݂ܗܶܠܘ ܡܰܠܶܠ ܥܰܡܗܽܘܢ ܥܶܒ݁ܪܳܐܝܺܬ݁ ܘܶܐܡܰܪ ܠܗܽܘܢ:
Act 22:1 ܐܰܚܶܐ ܘܰܐܒܳ݁ܗܳܬܳ݁ܐ ܫܡܰܥܘ ܡܰܦ݂ܰܩ ܒ݂ܪܽܘܚ ܕ݂ܰܠܘܳܬ݁ܟܽ݁ܘܢ:
Act 22:2 ܘܟܰ݁ܕ݁ ܫܡܰܥܘ ܕ݂ܥܶܒ݁ܪܳܐܝܺܬ݁ ܡܡܰܠܶܠ ܗ̄ܘܳܐ ܥܰܡܗܽܘܢ ܝܰܬ݂ܺܝܪܳܐܝܺܬ݁ ܒ݂ܗܶܠܘ ܘܶܐܡܰܪ ܠܗܽܘܢ:
Act 22:3 ܐܶܢܳܐ ܓ݂ܰܒ݁ܪܳܐ ܐ̄ܢܳܐ ܝܺܗܽܘܕܳ݁ܝܳܐ ܘܺܝܠܺܝܕ݁ ܐ̄ܢܳܐ ܒ݂ܛܰܪܣܳܘܣ ܕ݂ܩܺܝܠܺܝܩܺܝܰܐ ܐܶܬ݁ܪܰܒ݂ܺܝܬ݁ ܕ݂ܶܝܢ ܒ݂ܗܳܕܶ݁ܐ ܡܕܺ݁ܝܢ̄ܬ݂ܳܐ ܥܰܠ ܓ݂ܶܢ̄ܒ݁ ܪܶܓ݁ܠܰܘܗ̄ܝ ܕ݂ܓܰ݁ܡܰܠܺܝܐܝܶܠ ܘܶܐܬ݁ܪܕܺ݁ܝܬ݁ ܓ݂ܡܺܝܪܳܐܝܺܬ݁ ܒ݂ܢܳܡܽܘܣܳܐ ܕ݂ܰܐܒܳ݁ܗܳܬܰ݁ܢ ܘܺܐܝܬܰ݁ܝ ܗ̄ܘܺܝܬ݁ ܛܰܢܳܢܳܐ ܕ݂ܰܐܠܳܗܳܐ ܐܰܝܟ݁ ܡܳܐ ܕ݂ܳܐܦ݁ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܐܺܝܬܰ݁ܝܟ݂ܽܘܢ:
Act 22:4 ܘܰܠܗܳܕܶ݁ܐ ܐܽܘܪܚܳܐ ܪܶܕ݁ܦ݂ܶܬ݁ ܥܕܰ݁ܡܳܐ ܠܡܰܘܬ݂ܳܐ ܟ݂ܰܕ݁ ܐܳܣܰܪ ܗ̄ܘܺܝܬ݁ ܘܡܰܫܠܶܡ ܗ̄ܘܺܝܬ݁ ܠܒܶ݁ܝܬ݁-ܐܰܣܺܝܪܶܐ ܓ݂ܰܒ݁ܪܶܐ ܘܢܶܫܶܐ:
Act 22:5 ܐܰܝܟ݁ ܡܳܐ ܕ݂ܣܳܗܶܕ݁ ܥܠܰܝ ܪܰܒ݂ ܟ݂ܳܗܢܶܐ ܘܟܽ݁ܠܗܽܘܢ ܩܰܫܺܝܫܶܐ ܕ݂ܡܶܢܗܽܘܢ ܩܰܒ݂ܠܶܬ݁ ܐܶܓ݂ܪܳܬܳ݁ܐ ܕ݂ܺܐܙܰܠ ܠܘܳܬ݁ ܐܰܚܶܐ ܕ݂ܰܒ݁ܕܰ݁ܪܡܣܽܘܩ ܕ݂ܳܐܦ݁ ܠܗܳܢܽܘܢ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܐܰܝܬ݂ܶܐ ܐܶܢܽܘܢ ܠܽܐܘܪܺܫܠܶܡ ܟ݂ܰܕ݁ ܐܰܣܺܝܪܺܝܢ ܘܰܢܩܰܒ݂ܠܽܘܢ ܡܣܳܡ-ܒ݂ܪܺܫܳܐ:
Act 22:6 ܘܟܰ݁ܕ݁ ܐܳܙܶܠ ܗ̄ܘܺܝܬ݁ ܘܫܰܪܺܝܬ݁ ܡܡܰܛܶܐ ܐ̄ܢܳܐ ܠܕܰ݁ܪܡܣܽܘܩ ܒ݂ܦܶ݁ܠܓ݂ܶܗ ܕ݂ܝܰܘܡܳܐ ܡܶܢ ܬ݂ܚܶܝܬ݁ ܫܶܠܝܳܐ ܡܶܢ ܫܡܰܝܳܐ ܐܰܙܠܶܓ݁ ܥܠܰܝ ܢܽܘܗܪܳܐ ܣܰܓ݂ܺܝܳܐܐ:
Act 22:7 ܘܢܶܦ݁ܠܶܬ݁ ܥܰܠ ܐܰܪܥܳܐ ܘܫܶܡܥܶܬ݁ ܩܳܠܳܐ ܕ݂ܳܐܡܰܪ ܗ̄ܘܳܐ ܠܺܝ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ:
Act 22:8 ܐܶܢܳܐ ܕ݂ܶܝܢ ܥܢܺܝܬ݁ ܘܶܐܡܪܶܬ݁ ܡܰܢ ܐܰܢ̄ܬ݂ ܡܳܪܝ ܘܗܽܘ ܐܶܡܰܪ ܠܺܝ ܐܶܢܳܐ ܗܽܘ ܝܶܫܽܘܥ ܢܳܨܪܳܝܳܐ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:
Act 22:9 ܘܐ̄ܢܳܫܳܐ ܕ݂ܺܐܝܬ݁ ܗ̄ܘܰܘ ܥܰܡܝ ܚܙܰܘ ܢܽܘܗܪܳܐ ܩܳܠܳܐ ܕ݂ܶܝܢ ܠܳܐ ܫܡܰܥܘ ܕ݂ܗܰܘ ܕ݂ܰܡܡܰܠܶܠ ܗ̄ܘܳܐ ܥܰܡܝ:
Act 22:10 ܘܶܐܡܪܶܬ݁ ܡܳܢܳܐ ܐܶܥܒ݂ܶܕ݁ ܡܳܪܝ ܘܡܳܪܰܢ ܐܶܡܰܪ ܠܺܝ ܩܽܘܡ ܙܶܠ ܠܕܰ݁ܪܡܣܽܘܩ ܘܬܰ݁ܡܳܢ ܢܶܬ݁ܡܰܠܰܠ ܥܰܡܳܟ݁ ܥܰܠ ܟ݂ܽܠ ܡܶܕ݂ܶܡ ܕ݂ܡܶܬ݁ܦ݂ܩܶܕ݁ ܠܳܟ݁ ܕ݂ܬܶ݁ܥܒ݂ܶܕ݁:
Act 22:11 ܘܟܰ݁ܕ݁ ܠܳܐ ܡܶܬ݁ܚܙܶܐ ܗ̄ܘܳܐ ܠܺܝ ܡܶܛܽܠ ܬ݂ܶܫܒ݂ܽܘܚܬ݂ܶܗ ܕ݂ܢܽܘܗܪܳܐ ܗܰܘ ܐܰܚܕ݂ܽܘܢܝ ܒ݂ܺܐܝܕܰ݁ܝ ܗܳܢܽܘܢ ܕ݂ܥܰܡܝ ܗ̄ܘܰܘ ܘܥܶܠܶܬ݁ ܠܕܰ݁ܪܡܣܽܘܩ:
Act 22:12 ܘܓܰ݁ܒ݁ܪܳܐ ܚܰܕ݁ ܚܰܢܰܢܝܳܐ ܟ݂ܺܐܢܳܐ ܒ݂ܢܳܡܽܘܣܳܐ ܐܰܝܟ݁ ܕ݂ܣܳܗܕ݂ܺܝܢ ܗ̄ܘܰܘ ܥܠܰܘܗ̄ܝ ܟ݂ܽܠܗܽܘܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ:
Act 22:13 ܐܶܬܳ݁ܐ ܠܘܳܬ݁ܝ ܘܶܐܡܰܪ ܠܺܝ ܫܳܐܘܳܠ ܐܳܚܝ ܦ݂ܬܰ݁ܚ ܥܰܝܢܰܝܟְ݂ ܘܒܳ݁ܗ ܒ݂ܫܳܥܬܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝ ܘܚܳܪܶܬ݁ ܒ݂ܶܗ:
Act 22:14 ܘܶܐܡܰܪ ܠܺܝ ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܐܰܩܺܝܡܳܟ݁ ܠܡܶܕ݂ܰܥ ܨܶܒ݁ܝܳܢܶܗ ܘܬܶ݁ܚܙܶܐ ܠܙܰܕ݂ܺܝܩܳܐ ܘܬܶ݁ܫܡܰܥ ܩܳܠܳܐ ܡܶܢ ܦ݂ܽܘܡܶܗ:
Act 22:15 ܘܬܶ݁ܗܘܶܐ ܠܶܗ ܣܳܗܕ݂ܳܐ ܠܘܳܬ݁ ܟ݂ܽܠܗܽܘܢ ܒ݂ܢܰܝܢܳܫܳܐ ܥܰܠ ܟ݂ܽܘܠ ܡܳܐ ܕ݂ܰܚܙܰܝܬ݂ ܘܰܫܡܰܥܬ݂:
Act 22:16 ܘܗܳܫܳܐ ܡܳܢܳܐ ܡܶܫܬ݂ܰܘܚܰܪ ܐܰܢ̄ܬ݂ ܩܽܘܡ ܥܡܰܕ݁ ܘܶܐܬ݂ܕ݂ܰܟ݂ܳܐ ܡܶܢ ܚܛܳܗܰܝܟְ݂ ܟ݂ܰܕ݁ ܩܳܪܶܐ ܐܰܢ̄ܬ݂ ܫܡܶܗ:
Act 22:17 ܘܗܶܦ݁ܟ݂ܶܬ݁ ܐܶܬܺ݁ܝܬ݁ ܠܟܳ݁ܐ ܠܽܐܘܪܺܫܠܶܡ ܘܨܰܠܺܝܬ݁ ܒ݂ܗܰܝܟ݂ܠܳܐ:
Act 22:18 ܘܰܚܙܺܝܬܶ݁ܗ ܒ݂ܚܶܙܘܳܐ ܟ݂ܰܕ݁ ܐܳܡܰܪ ܠܺܝ ܐܶܣܬ݂ܰܪܗܰܒ݁ ܘܦܽ݁ܘܩ ܠܳܟ݁ ܡܶܢ ܐܽܘܪܺܫܠܶܡ ܡܶܛܽܠ ܕ݂ܠܳܐ ܡܩܰܒ݂ܠܺܝܢ ܣܳܗܕ݂ܽܘܬܳ݁ܟ݁ ܕ݂ܰܥܠܰܝ:
Act 22:19 ܘܶܐܢܳܐ ܐܶܡܪܶܬ݁ ܡܳܪܝ ܐܳܦ݁ ܗܶܢܽܘܢ ܝܳܕ݁ܥܺܝܢ ܕ݂ܶܐܢܳܐ ܡܰܫܠܶܡ ܗ̄ܘܺܝܬ݁ ܠܒܶ݁ܝܬ݁-ܐܰܣܺܝܪܶܐ ܘܡܳܚܶܐ ܗ̄ܘܺܝܬ݁ ܒ݂ܟܽ݁ܠ ܟ݂ܢܽܘܫܳܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܗ̄ܘܰܘ ܒ݂ܳܟ݁:
Act 22:20 ܘܟܰ݁ܕ݁ ܡܶܬܶ݁ܐܫܶܕ݁ ܗ̄ܘܳܐ ܕ݂ܡܶܗ ܕ݂ܶܐܣܛܶܦܰ݁ܢܳܣ ܣܳܗܕ݂ܳܟ݁ ܘܳܐܦ݁ ܐܶܢܳܐ ܥܰܡܗܽܘܢ ܩܳܐܶܡ ܗ̄ܘܺܝܬ݁ ܘܫܳܠܶܡ ܗ̄ܘܺܝܬ݁ ܠܨܶܒ݁ܝܳܢܗܽܘܢ ܕ݂ܩܳܛܽܘܠܰܘܗ̄ܝ ܘܢܳܛܰܪ ܗ̄ܘܺܝܬ݁ ܡܳܐܢܶܐ ܕ݂ܰܐܝܠܶܝܢ ܕ݂ܪܳܓ݁ܡܺܝܢ ܗ̄ܘܰܘ ܠܶܗ:
Act 22:21 ܘܶܐܡܰܪ ܠܺܝ ܙܶܠ ܕ݂ܶܐܢܳܐ ܡܫܰܕ݂ܰܪ ܐ̄ܢܳܐ ܠܳܟ݁ ܠܪܽܘܚܩܳܐ ܠܡܰܟ݁ܪܳܙܽܘ ܠܥܰܡ̄ܡܶܐ: ܣ
Act 22:22 ܘܟܰ݁ܕ݁ ܫܰܡܥܽܘܗ̄ܝ ܠܦ݂ܰܘܠܳܘܣ ܥܕܰ݁ܡܳܐ ܠܗܳܕܶ݁ܐ ܡܶܠܬܳ݁ܐ ܐܰܪܺܝܡܘ ܩܳܠܗܽܘܢ ܘܰܩܥܰܘ ܢܶܫܬ݂ܩܶܠ ܡܶܢ ܐܰܪܥܳܐ ܐܰܝܢܳܐ ܕ݂ܗܳܟܰ݁ܢܳܐ ܗ̄ܘ ܠܳܐ ܓ݂ܶܝܪ ܘܳܠܶܐ ܠܶܗ ܠܡܶܚܳܐ:
Act 22:23 ܘܟܰ݁ܕ݁ ܡܒܰ݁ܓ݂ܢܺܝܢ ܗ̄ܘܰܘ ܘܰܡܫܰܕ݂ܶܝܢ ܗ̄ܘܰܘ ܡܳܐܢܰܝܗܽܘܢ ܘܡܰܣܩܺܝܢ ܗ̄ܘܰܘ ܚܶܠܳܐ ܠܰܫܡܰܝܳܐ:
Act 22:24 ܦ݂ܩܰܕ݁ ܟ݂ܺܠܺܝܰܪܟܳ݁ܐ ܕ݂ܢܰܥܠܽܘܢܶܗ ܠܡܰܫܪܺܝܬܳ݁ܐ ܘܰܦ݁ܩܰܕ݁ ܕ݂ܰܒ݁ܢܶܓ݁ܕ݂ܶܐ ܢܶܫܬ݂ܰܐܰܠ ܐܰܝܟ݁ ܕ݂ܢܶܕ݂ܰܥ ܡܶܛܽܠ ܐܰܝܕܳ݁ܐ ܥܶܠܬܳ݁ܐ ܩܳܥܶܝܢ ܗ̄ܘܰܘ ܥܠܰܘܗ̄ܝ:
Act 22:25 ܘܟܰ݁ܕ݁ ܡܰܬ݁ܚܽܘܗ̄ܝ ܒ݂ܥܰܪܩܶܐ ܐܶܡܰܪ ܗܽܘ ܦ݂ܰܘܠܳܘܣ ܠܩܶܢܛܪܽܘܢܳܐ ܕ݂ܩܳܐܶܡ ܗ̄ܘܳܐ ܥܠܰܘܗ̄ܝ ܡܰܦ݂ܰܣ ܠܟܽ݁ܘܢ ܕ݂ܰܠܓܰ݁ܒ݁ܪܳܐ ܪܽܗ̄ܘܡܳܝܳܐ ܕ݂ܠܳܐ ܡܚܰܝܰܒ݁ ܕ݂ܰܬ݁ܢܰܓ݂ܕܽ݁ܘܢ:
Act 22:26 ܘܟܰ݁ܕ݁ ܫܡܰܥ ܩܶܢܛܪܽܘܢܳܐ ܩܪܶܒ݁ ܠܘܳܬ݁ ܟ݂ܺܠܺܝܰܪܟܳ݁ܐ ܘܶܐܡܰܪ ܠܶܗ ܡܳܢܳܐ ܥܳܒܶ݁ܕ݁ ܐܰܢ̄ܬ݂ ܗܳܢܳܐ ܓ݂ܶܝܪ ܓ݂ܰܒ݁ܪܳܐ ܪܽܗ̄ܘܡܳܝܳܐ ܗ̄ܘ:
Act 22:27 ܘܰܩܪܶܒ݁ ܠܘܳܬܶ݁ܗ ܟ݂ܺܠܺܝܰܪܟܳ݁ܐ ܘܶܐܡܰܪ ܠܶܗ ܐܶܡܰܪ ܠܺܝ ܐܰܢ̄ܬ݂ ܪܽܗ̄ܘܡܳܝܳܐ ܐܰܢ̄ܬ݂ ܘܶܐܡܰܪ ܠܶܗ ܐܺܝܢ:
Act 22:28 ܘܰܥܢܳܐ ܟ݂ܺܠܺܝܰܪܟܳ݁ܐ ܘܶܐܡܰܪ ܐܶܢܳܐ ܒ݂ܟܶ݁ܣܦ݂ܳܐ ܣܰܓ݂ܺܝܳܐܐ ܩܢܺܝܬܳ݁ܗ ܠܪܽܗ̄ܘܡܳܝܽܘܬܳ݁ܐ ܐܳܡܰܪ ܠܶܗ ܦ݂ܰܘܠܳܘܣ ܐܶܢܳܐ ܕ݂ܶܝܢ ܐܳܦ݁ ܒ݂ܳܗ ܐܶܬ݁ܝܰܠܕ݂ܶܬ݁:
Act 22:29 ܘܡܶܚܕܳ݁ܐ ܦ݂ܪܰܩܘ ܠܗܽܘܢ ܡܶܢܶܗ ܗܳܢܽܘܢ ܕ݂ܒܳ݁ܥܶܝܢ ܗ̄ܘܰܘ ܠܰܡܢܰܓ݂ܳܕܽ݁ܘܬܶ݁ܗ ܘܰܕ݁ܚܶܠ ܟ݂ܺܠܺܝܰܪܟܳ݁ܐ ܟ݂ܰܕ݁ ܝܺܠܶܦ݁ ܕ݂ܪܽܗ̄ܘܡܳܝܳܐ ܗ̄ܘ ܥܰܠ ܕ݂ܦܰ݁ܟ݁ܪܶܗ ܗ̄ܘܳܐ ܣ݂ ܣ݂:
Act 22:30 ܘܰܠܝܰܘܡܳܐ ܐ̄ܚܪܺܢܳܐ ܨܒܳ݁ܐ ܗ̄ܘܳܐ ܠܡܶܕ݂ܰܥ ܫܰܪܺܝܪܳܐܝܺܬ݁ ܕ݂ܡܳܢܳܐ ܗ̄ܝ ܩܛܺܓ݁ܪܳܢܽܘܬܳ݁ܐ ܕ݂ܡܰܝܬ݂ܶܝܢ ܗ̄ܘܰܘ ܥܠܰܘܗ̄ܝ ܝܺܗܽܘܕܳ݁ܝܶܐ ܘܰܫܪܳܝܗ̄ܝ ܘܰܦ݁ܩܰܕ݁ ܕ݂ܢܺܐܬܽ݁ܘܢ ܪܰܒ݂ܰܝ ܟ݂ܳܗܢܶܐ ܘܟܽ݁ܠܶܗ ܟ݂ܶܢܫܳܐ ܕ݂ܪܺܫܰܝܗܽܘܢ ܘܰܕ݁ܒܰ݁ܪ ܠܦ݂ܰܘܠܳܘܣ ܘܰܐܚܶܬ݁ ܐܰܩܺܝܡܶܗ ܒ݂ܰܝܢܳܬ݁ܗܽܘܢ:
Act 23:1 ܘܟܰ݁ܕ݁ ܚܳܪ ܦ݂ܰܘܠܳܘܣ ܒ݂ܟܶ݁ܢܫܗܽܘܢ ܐܶܡܰܪ ܓ݂ܰܒ݁ܪܶܐ ܐܰܚܰܝ ܐܶܢܳܐ ܒ݂ܟܽ݁ܠ ܬ݂ܺܐܪܬ݂ܳܐ ܛܳܒ݁ܬܳ݁ܐ ܐܶܬ݂ܕ݂ܰܒ݂ܪܶܬ݁ ܩܕܳ݁ܡ ܐܰܠܳܗܳܐ ܥܕܰ݁ܡܳܐ ܠܝܰܘܡܳܢܳܐ:
Act 23:2 ܘܚܰܢܰܢܝܳܐ ܟ݂ܳܗܢܳܐ ܦ݂ܩܰܕ݁ ܠܗܳܢܽܘܢ ܕ݂ܩܳܝܡܺܝܢ ܥܰܠ ܓ݂ܶܒ݂ܶܗ ܕ݂ܢܶܡܚܽܘܢܶܗ ܠܦ݂ܰܘܠܳܘܣ ܥܰܠ ܦ݂ܽܘܡܶܗ:
Act 23:3 ܘܦ݂ܰܘܠܳܘܣ ܐܶܡܰܪ ܠܶܗ ܥܬܺ݁ܝܕ݁ ܗܽ̄ܘ ܐܰܠܳܗܳܐ ܕ݂ܢܶܡܚܶܝܟ݁ ܐܶܣܬܳ݁ܐ ܡܚܰܘܰܪܬ݂ܳܐ ܘܰܐܢ̄ܬ݂ ܝܳܬܶ݁ܒ݁ ܐܰܢ̄ܬ݂ ܕ݂ܳܐܶܢ ܐܰܢ̄ܬ݂ ܠܺܝ ܐܰܝܟ݁ ܕ݂ܰܒ݁ܢܳܡܽܘܣܳܐ ܟ݂ܰܕ݁ ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ ܘܦܳ݁ܩܶܕ݁ ܐܰܢ̄ܬ݂ ܕ݂ܢܶܡܚܽܘܢܳܢܝ:
Act 23:4 ܘܰܐܝܠܶܝܢ ܕ݂ܩܳܝܡܺܝܢ ܗ̄ܘܰܘ ܬ݂ܰܡܳܢ ܐܳܡܪܺܝܢ ܠܶܗ ܠܟܳ݁ܗܢܳܐ ܕ݂ܰܐܠܳܗܳܐ ܡܨܰܚܶܐ ܐܰܢ̄ܬ݂:
Act 23:5 ܐܳܡܰܪ ܠܗܽܘܢ ܦ݂ܰܘܠܳܘܣ ܠܳܐ ܝܳܕܰ݁ܥ ܗ̄ܘܺܝܬ݁ ܐܰܚܰܝ ܕ݂ܟܳ݁ܗܢܳܐ ܗ̄ܘ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܰܠܪܺܫܳܐ ܕ݂ܥܰܡܳܟ݁ ܠܳܐ ܬ݂ܠܽܘܛ:
Act 23:6 ܘܟܰ݁ܕ݁ ܝܺܕܰ݁ܥ ܦ݂ܰܘܠܳܘܣ ܕ݂ܡܶܢܶܗ ܕ݂ܥܰܡܳܐ ܐܺܝܬܰ݁ܘܗ̄ܝ ܕ݂ܙܰܕ݂ܽܘܩܳܝܶܐ ܘܡܶܢܶܗ ܕ݂ܰܦ݁ܪܺܝܫܶܐ ܩܥܳܐ ܗ̄ܘܳܐ ܒ݂ܟܶ݁ܢܫܳܐ ܓ݂ܰܒ݁ܪܶܐ ܐܰܚܰܝ ܐܶܢܳܐ ܦ݂ܪܺܝܫܳܐ ܐ̄ܢܳܐ ܒ݂ܰܪ ܦ݂ܪܺܝܫܶܐ ܘܥܰܠ ܣܰܒ݁ܪܳܐ ܕ݂ܰܩܝܳܡܬ݂ܳܐ ܕ݂ܡܺܝܬܶ݁ܐ ܡܶܬ݂ܕܺ݁ܝܢ ܐ̄ܢܳܐ:
Act 23:7 ܘܟܰ݁ܕ݁ ܗܳܕܶ݁ܐ ܐܶܡܰܪ ܢܦܰ݁ܠܘ ܚܰܕ݁ ܒ݂ܚܰܕ݁ ܦ݂ܪܺܝܫܶܐ ܘܙܰܕ݂ܽܘܩܳܝܶܐ ܘܶܐܬ݁ܦ݂ܠܶܓ݁ ܥܰܡܳܐ:
Act 23:8 ܙܰܕ݂ܽܘܩܳܝܶܐ ܓ݂ܶܝܪ ܐܳܡܪܺܝܢ ܕ݂ܠܰܝܬ݂ ܩܝܳܡܬ݂ܳܐ ܘܠܳܐ ܡܰܠܰܐܟܶ݁ܐ ܘܠܳܐ ܪܽܘܚܳܐ ܦ݂ܪܺܝܫܶܐ ܕ݂ܶܝܢ ܡܰܘܕ݂ܶܝܢ ܒ݂ܟܽ݁ܠܗܶܝܢ:
Act 23:9 ܘܰܗܘܳܐ ܩܳܠܳܐ ܪܰܒ݂ܳܐ ܘܩܳܡܘ ܐ̄ܢܳܫܳܐ ܣܳܦ݁ܪܶܐ ܡܶܢ ܓ݂ܰܒ݂ܳܐ ܕ݂ܰܦ݁ܪܺܝܫܶܐ ܘܢܳܨܶܝܢ ܗ̄ܘܰܘ ܥܰܡܗܽܘܢ ܘܳܐܡܪܺܝܢ ܠܳܐ ܡܶܫܟ݂ܚܺܝܢܰܢ ܡܶܕ݂ܶܡ ܕ݂ܒܺ݁ܝܫ ܒ݂ܗܳܢܳܐ ܓ݂ܰܒ݁ܪܳܐ ܐܶܢ ܕ݂ܶܝܢ ܪܽܘܚܳܐ ܐܰܘ ܡܰܠܰܐܟܳ݁ܐ ܡܰܠܶܠ ܥܰܡܶܗ ܡܳܢܳܐ ܐܺܝܬ݁ ܒ݂ܳܗ ܒ݂ܗܳܕܶ݁ܐ:
Act 23:10 ܘܟܰ݁ܕ݁ ܗܘܳܐ ܫܓܽ݁ܘܫܝܳܐ ܪܰܒ݂ܳܐ ܒ݂ܰܝܢܳܬ݁ܗܽܘܢ ܕ݂ܚܶܠ ܗ̄ܘܳܐ ܟ݂ܺܠܺܝܰܪܟܳ݁ܐ ܕ݂ܰܠܡܳܐ ܢܦܰ݁ܫܚܽܘܢܶܗ ܠܦ݂ܰܘܠܳܘܣ ܘܰܫܠܰܚ ܠܪܽܗ̄ܘܡܳܝܶܐ ܕ݂ܢܺܐܬܽ݁ܘܢ ܢܶܚܛܦܽ݁ܘܢܶܗ ܡܶܢ ܡܨܰܥܬ݁ܗܽܘܢ ܘܢܰܥܠܽܘܢܶܗ ܠܡܰܫܪܺܝܬܳ݁ܐ:
Act 23:11 ܘܟܰ݁ܕ݁ ܗܘܳܐ ܠܺܠܝܳܐ ܐܶܬ݁ܚܙܺܝ ܠܶܗ ܡܳܪܰܢ ܠܦ݂ܰܘܠܳܘܣ ܘܶܐܡܰܪ ܠܶܗ ܐܶܬ݁ܚܰܝܰܠ ܡܶܛܽܠ ܕ݂ܰܐܝܟ݁ ܕ݂ܰܐܣܗܶܕ݂ܬ݂ ܥܠܰܝ ܒ݂ܽܐܘܪܺܫܠܶܡ ܗܳܟܰ݁ܢܳܐ ܥܬܺ݁ܝܕ݁ ܐܰܢ̄ܬ݂ ܕ݂ܳܐܦ݁ ܒ݂ܪܽܗ̄ܘܡܺܐ ܬ݂ܰܣܗܶܕ݁: ܣ
Act 23:12 ܘܟܰ݁ܕ݁ ܗܘܳܐ ܨܰܦ݁ܪܳܐ ܐܶܬ݁ܟ݂ܰܢܰܫܘ ܗ̄ܘܰܘ ܐ̄ܢܳܫܺܝܢ ܡܶܢ ܝܺܗܽܘܕܳ݁ܝܶܐ ܘܰܐܚܪܶܡܘ ܥܠܰܝܗܽܘܢ ܕ݂ܠܳܐ ܢܶܐܟ݁ܠܽܘܢ ܘܠܳܐ ܢܶܫܬ݂ܽܘܢ ܥܕܰ݁ܡܳܐ ܕ݂ܢܶܩܛܠܽܘܢܶܗ ܠܦ݂ܰܘܠܳܘܣ:
Act 23:13 ܗܳܘܶܝܢ ܗ̄ܘܰܘ ܕ݂ܶܝܢ ܗܳܢܽܘܢ ܕ݂ܰܐܩܺܝܡܘ ܒ݂ܡܰܘܡܳܬܳ݁ܐ ܗܳܢܳܐ ܩܝܳܡܳܐ ܝܰܬ݂ܺܝܪ ܡܶܢ ܐܰܪܒ݂ܥܺܝܢ ܓ݂ܰܒ݁ܪܺܝܢ:
Act 23:14 ܘܶܐܬ݁ܩܰܪܰܒ݁ܘ ܠܘܳܬ݁ ܟ݂ܳܗܢܶܐ ܘܰܠܘܳܬ݁ ܩܰܫܺܝܫܶܐ ܘܳܐܡܪܺܝܢ ܗ̄ܘܰܘ ܕ݂ܚܶܪܡܳܐ ܐܰܚܪܶܡܢ ܥܠܰܝܢ ܕ݂ܡܶܕ݂ܶܡ ܠܳܐ ܢܶܛܥܰܡ ܥܕܰ݁ܡܳܐ ܕ݂ܢܶܩܛܽܘܠ ܠܦ݂ܰܘܠܳܘܣ:
Act 23:15 ܘܗܳܫܳܐ ܒ݂ܥܰܘ ܐܰܢ̄ܬ݂ܽܘܢ ܘܪܺܫܶܐ ܕ݂ܰܟ݁ܢܽܘܫܬ݂ܳܐ ܡܶܢ ܟ݂ܺܠܺܝܰܪܟܳ݁ܐ ܕ݂ܢܰܝܬ݂ܶܝܘܗ̄ܝ ܠܘܳܬ݁ܟܽ݁ܘܢ ܐܰܝܟ݁ ܒ݂ܳܥܶܝܢ ܐܢ̄ܬ݂ܽܘܢ ܕ݂ܬܶ݁ܒ݁ܨܽܘܢ ܫܰܪܺܝܪܳܐܝܺܬ݁ ܣܽܘܥܪܳܢܶܗ ܘܰܚܢܰܢ ܡܛܰܝܒܺ݁ܝܢܰܢ ܕ݂ܢܶܩܛܠܺܝܘܗ̄ܝ ܥܰܕ݁ܠܳܐ ܢܶܡܛܶܐ ܠܘܳܬ݁ܟܽ݁ܘܢ:
Act 23:16 ܘܰܫܡܰܥ ܗ̄ܘܳܐ ܒ݂ܰܪ ܚܳܬܶ݁ܗ ܕ݂ܦ݂ܰܘܠܳܘܣ ܐܳܦ݂ܰܪܣܢܳܐ ܗܳܢܳܐ ܘܥܰܠ ܠܡܰܫܪܺܝܬܳ݁ܐ ܘܒܰ݁ܕ݂ܶܩ ܠܦ݂ܰܘܠܳܘܣ:
Act 23:17 ܘܫܰܕ݂ܰܪ ܦ݂ܰܘܠܳܘܣ ܩܪܳܐ ܠܚܰܕ݁ ܡܶܢ ܩܶܢܛܪܽܘܢܶܐ ܘܶܐܡܰܪ ܠܶܗ ܐܰܘܒ݂ܶܠ ܠܰܥܠܰܝܡܳܐ ܗܳܢܳܐ ܠܘܳܬ݁ ܟ݂ܺܠܺܝܰܪܟܳ݁ܐ ܐܺܝܬ݁ ܠܶܗ ܓ݂ܶܝܪ ܡܶܕ݂ܶܡ ܕ݂ܢܺܐܡܰܪ ܠܶܗ:
Act 23:18 ܘܕܰ݁ܒ݁ܪܶܗ ܩܶܢܛܪܽܘܢܳܐ ܠܰܥܠܰܝܡܳܐ ܘܰܐܥܠܶܗ ܠܘܳܬ݁ ܟ݂ܺܠܺܝܰܪܟܳ݁ܐ ܘܶܐܡܰܪ ܦ݂ܰܘܠܳܘܣ ܐܰܣܺܝܪܳܐ ܩܪܳܢܝ ܘܒܳ݁ܥܶܐ ܡܶܢܝ ܕ݂ܰܐܝܬ݂ܶܐ ܗܳܢܳܐ ܥܠܰܝܡܳܐ ܠܘܳܬܳ݁ܟ݁ ܕ݂ܺܐܝܬ݁ ܠܶܗ ܡܶܕ݂ܶܡ ܕ݂ܢܺܐܡܰܪ ܠܳܟ݁:
Act 23:19 ܘܰܐܚܕ݂ܶܗ ܒ݂ܺܐܝܕܶ݁ܗ ܟ݂ܺܠܺܝܰܪܟܳ݁ܐ ܠܰܥܠܰܝܡܳܐ ܘܢܰܓ݁ܕ݂ܶܗ ܠܚܰܕ݁ ܓ݂ܰܒ݂ܳܐ ܘܰܡܫܰܐܶܠ ܗ̄ܘܳܐ ܠܶܗ ܕ݂ܡܳܢܳܐ ܐܺܝܬ݁ ܠܳܟ݁ ܕ݂ܬܺ݁ܐܡܰܪ ܠܺܝ:
Act 23:20 ܘܶܐܡܰܪ ܠܶܗ ܥܠܰܝܡܳܐ ܝܺܗܽܘܕܳ݁ܝܶܐ ܐܶܬ݁ܚܰܫܰܒ݁ܘ ܕ݂ܢܶܒ݁ܥܽܘܢ ܡܶܢܳܟ݁ ܕ݂ܬܰ݁ܚܶܬ݁ ܠܦ݂ܰܘܠܳܘܣ ܡܚܳܪ ܠܟܶ݁ܢܫܗܽܘܢ ܐܰܝܟ݁ ܨܳܒܶ݁ܝܢ ܡܶܕ݂ܶܡ ܝܰܬ݂ܺܝܪ ܕ݂ܢܺܐܠܦ݂ܽܘܢ ܡܶܢܶܗ:
Act 23:21 ܐܰܢ̄ܬ݂ ܗܳܟܺ݁ܝܠ ܠܳܐ ܬ݂ܶܬ݂ܛܦ݂ܺܝܣ ܠܗܽܘܢ ܗܳܐ ܓ݂ܶܝܪ ܝܰܬ݂ܺܝܪ ܡܶܢ ܐܰܪܒ݂ܥܺܝܢ ܓ݂ܰܒ݁ܪܺܝܢ ܡܶܢܗܽܘܢ ܢܳܛܪܺܝܢ ܠܶܗ ܒ݂ܰܟ݁ܡܺܐܢܳܐ ܘܰܐܚܪܶܡܘ ܥܰܠ ܢܰܦ݁ܫܗܽܘܢ ܕ݂ܠܳܐ ܢܶܐܟ݁ܠܽܘܢ ܘܠܳܐ ܢܶܫܬ݂ܽܘܢ ܥܕܰ݁ܡܳܐ ܕ݂ܢܶܩܛܠܽܘܢܶܗ ܘܗܳܐ ܡܛܰܝܒܺ݁ܝܢ ܘܰܡܩܰܘܶܝܢ ܠܫܽܘܘܕ݂ܳܝܳܟ݁:
Act 23:22 ܘܰܫܪܳܝܗ̄ܝ ܟ݂ܺܠܺܝܰܪܟܳ݁ܐ ܠܰܥܠܰܝܡܳܐ ܟ݂ܰܕ݁ ܦ݂ܰܩܕܶ݁ܗ ܕ݂ܐ̄ܢܳܫ ܠܳܐ ܢܶܕ݂ܰܥ ܕ݂ܗܳܠܶܝܢ ܒ݂ܰܕ݂ܶܩܬ݂ ܠܺܝ:
Act 23:23 ܘܰܩܪܳܐ ܠܰܬ݁ܪܶܝܢ ܩܶܢܛܪܽܘܢܺܝܢ ܘܶܐܡܰܪ ܠܗܽܘܢ ܙܶܠܘ ܥܰܬ݂ܶܕ݁ܘ ܪܽܗ̄ܘܡܳܝܶܐ ܡܰܐܬܶ݁ܝܢ ܕ݂ܢܺܐܙܽܠ̄ܘܢ ܠܩܶܣܰܪܺܝܰܐ ܘܦܰ݁ܪܳܫܶܐ ܫܰܒ݁ܥܺܝܢ ܘܫܳܕ݁ܝܰܝ ܒ݂ܝܰܡܺܝܢܳܐ ܡܰܐܬܶ݁ܝܢ ܕ݂ܢܶܦ݂ܩܽܘܢ ܡܶܢ ܬ݂ܠܳܬ݁ ܫܳܥܺܝܢ ܒ݂ܠܺܠܝܳܐ:
Act 23:24 ܛܰܝܶܒ݁ܘ ܕ݂ܶܝܢ ܐܳܦ݁ ܒ݂ܥܺܝܪܳܐ ܐܰܝܟ݁ ܕ݂ܢܰܪܟ݂ܒܽ݁ܘܢ ܠܦ݂ܰܘܠܳܘܣ ܘܰܢܦܰ݁ܠܛܽܘܢܶܗ ܠܘܳܬ݁ ܦ݂ܺܝܠܺܟ݂ܣ ܗܺܓ݁ܡܳܘܢܳܐ:
Act 23:25 ܘܰܟ݁ܬܰ݁ܒ݁ ܐܶܓ݂ܰܪܬ݂ܳܐ ܝܰܗ̄ܒ݁ ܠܗܽܘܢ ܕ݂ܺܐܝܬ݁ ܒ݂ܳܗ ܗܳܟܰ݁ܢܳܐ:
Act 23:26 ܩܠܰܘܕܺ݁ܝܳܘܣ ܠܽܘܣܺܝܳܘܣ ܠܦܺ݁ܝܠܺܟ݂ܣ ܗܺܓ݁ܡܽܘܢܳܐ ܢܰܨܺܝܚܳܐ ܫܠܳܡ:
Act 23:27 ܠܓܰ݁ܒ݁ܪܳܐ ܗܳܢܳܐ ܐܶܚܰܕ݁ܘ ܝܺܗܽܘܕܳ݁ܝܶܐ ܐܰܝܟ݁ ܕ݂ܢܶܩܛܠܽܘܢܶܗ ܘܩܳܡܶܬ݁ ܐܶܢܳܐ ܥܰܡ ܪܽܗ̄ܘܡܳܝܶܐ ܘܦܰ݁ܪܶܩܬ݂ܶܗ ܟ݂ܰܕ݁ ܝܶܠܦ݂ܶܬ݁ ܕ݂ܪܽܗ̄ܘܡܳܝܳܐ ܗ̄ܘ:
Act 23:28 ܘܟܰ݁ܕ݁ ܒ݂ܳܥܶܐ ܗ̄ܘܺܝܬ݁ ܠܡܶܕ݂ܰܥ ܥܶܠܬܳ݁ܐ ܕ݂ܡܶܛܽܠܳܬܳ݁ܗ ܪܳܫܶܝܢ ܗ̄ܘܰܘ ܠܶܗ ܐܰܚܶܬ݂ܬ݂ܶܗ ܠܟܶ݁ܢܫܗܽܘܢ:
Act 23:29 ܘܶܐܫܟ݂ܚܶܬ݁ ܕ݂ܥܰܠ ܙܺܛܺܡܶܐ ܕ݂ܢܳܡܽܘܣܗܽܘܢ ܪܳܫܶܝܢ ܗ̄ܘܰܘ ܠܶܗ ܘܥܶܠܬܳ݁ܐ ܕ݂ܫܳܘܝܳܐ ܠܰܐܣܽܘܪܶܐ ܐܰܘ ܠܡܰܘܬ݂ܳܐ ܠܰܝܬ݂ ܗ̄ܘܳܐ ܠܘܳܬܶ݁ܗ:
Act 23:30 ܘܟܰ݁ܕ݁ ܐܶܬ݁ܒ݂ܰܕ݂ܰܩ ܠܺܝ ܢܶܟ݁ܠܳܐ ܒ݂ܰܟ݁ܡܺܐܢܳܐ ܕ݂ܰܥܒܰ݁ܕ݁ܘ ܥܠܰܘܗ̄ܝ ܝܺܗܽܘܕܳ݁ܝܶܐ ܡܶܚܕܳ݁ܐ ܫܰܕ݂ܰܪܬ݂ܶܗ ܠܘܳܬܳ݁ܟ݁ ܘܦܰ݁ܩܕܶ݁ܬ݁ ܠܰܩܛܺܓ݁ܪܳܢܰܘܗ̄ܝ ܕ݂ܢܺܐܬܽ݁ܘܢ ܘܢܺܐܡܪܽܘܢ ܥܰܡܶܗ ܩܕܳ݁ܡܰܝܟְ݂ ܗܘܺܝ ܚܠܺܝܡ: ܣ
Act 23:31 ܗܳܝܕ݂ܶܝܢ ܪܽܗ̄ܘܡܳܝܶܐ ܐܰܝܟ݁ ܕ݂ܶܐܬ݁ܦ݂ܰܩܰܕ݁ܘ ܕ݂ܰܒ݁ܪܽܘܗ̄ܝ ܠܦ݂ܰܘܠܳܘܣ ܒ݂ܠܺܠܝܳܐ ܘܰܐܝܬ݂ܝܽܘܗ̄ܝ ܠܰܐܢܛܺܝܦ݂ܰܛܪܳܣ ܡܕܺ݁ܝܢ̄ܬ݂ܳܐ:
Act 23:32 ܘܰܠܝܰܘܡܳܐ ܐ̄ܚܪܺܢܳܐ ܫܪܰܘ ܦ݂ܰܪܳܫܶܐ ܠܪܰܓ݂ܳܠܶܐ ܚܰܒ݁ܪܰܝܗܽܘܢ ܕ݂ܢܶܗܦ݂ܟܽ݁ܘܢ ܠܡܰܫܪܺܝܬܳ݁ܐ:
Act 23:33 ܘܰܐܝܬ݂ܝܽܘܗ̄ܝ ܠܩܶܣܰܪܺܝܰܐ ܘܝܰܗ̄ܒ݁ܘ ܐܶܓ݂ܰܪܬ݂ܳܐ ܠܗܺܓ݁ܡܳܘܢܳܐ ܘܰܐܩܺܝܡܽܘܗ̄ܝ ܩܕܳ݁ܡܰܘܗ̄ܝ ܠܦ݂ܰܘܠܳܘܣ:
Act 23:34 ܘܟܰ݁ܕ݁ ܩܪܳܐ ܐܶܓ݂ܰܪܬ݂ܳܐ ܡܫܰܐܶܠ ܗ̄ܘܳܐ ܠܶܗ ܕ݂ܡܶܢ ܐܰܝܕܳ݁ܐ ܗܽܘܦ݂ܰܪܟܺ݁ܝܰܐ ܐܺܝܬܰ݁ܘܗ̄ܝ ܘܟܰ݁ܕ݁ ܝܺܠܶܦ݁ ܕ݂ܡܶܢ ܩܺܝܠܺܝܩܺܝܰܐ:
Act 23:35 ܐܶܡܰܪ ܠܶܗ ܫܳܡܰܥ ܐ̄ܢܳܐ ܠܳܟ݁ ܡܳܐ ܕ݂ܶܐܬܰ݁ܘ ܩܛܺܓ݁ܪܳܢܰܝܟְ݂ ܘܰܦ݁ܩܰܕ݁ ܕ݂ܢܶܛܪܽܘܢܶܗ ܒ݂ܰܦ݂ܪܶܛܳܘܪܺܝܳܢ ܕ݂ܗܶܪܳܘܕܶ݁ܣ ܣ݂ ܣ݂:
Act 24:1 ܘܡܶܢ-ܒ݂ܳܬܰ݁ܪ ܝܰܘܡܳܬܳ݁ܐ ܚܰܡܫܳܐ ܢܚܶܬ݁ ܚܰܢܰܢܝܳܐ ܪܰܒ݂ ܟ݂ܳܗܢܶܐ ܥܰܡ ܩܰܫܺܝܫܶܐ ܘܥܰܡ ܛܶܪܛܽܠܳܘܣ ܪܗܺܛܪܳܐ ܘܰܐܘܕ݂ܰܥܘ ܠܗܺܓ݁ܡܳܘܢܳܐ ܥܰܠ ܦ݂ܰܘܠܳܘܣ:
Act 24:2 ܘܟܰ݁ܕ݁ ܐܶܬ݁ܩܪܺܝ ܐܰܩܶܦ݁ ܗ̄ܘܳܐ ܛܶܪܛܽܠܳܘܣ ܡܩܰܛܪܶܓ݁ ܠܶܗ ܘܳܐܡܰܪ ܒ݂ܣܽܘܓܳ݁ܐܐ ܕ݂ܫܰܝܢܳܐ ܥܳܡܪܺܝܢܰܢ ܡܶܛܽܠܳܬܳ݁ܟ݁ ܘܬܰ݁ܩܢܳܬܳ݁ܐ ܣܰܓ݂ܺܝܳܐܬܳ݁ܐ ܗ̄ܘܰܝ ܠܥܰܡܳܐ ܗܳܢܳܐ ܒ݂ܰܫܩܳܠ ܛܰܥܢܳܟ݁:
Act 24:3 ܘܟܽ݁ܠܰܢ ܒ݂ܟܽ݁ܠ ܕ݂ܽܘܟְ݂ ܡܩܰܒ݂ܠܺܝܢܰܢ ܛܰܝܒ݂ܽܘܬܳ݁ܟ݁ ܢܰܨܺܝܚܳܐ ܦ݂ܺܝܠܺܟ݂ܣ:
Act 24:4 ܕ݂ܠܳܐ ܕ݂ܶܝܢ ܢܰܠܶܐܝܟ݁ ܒ݂ܣܰܓ݂ܺܝܳܐܬܳ݁ܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܕ݂ܬܶ݁ܫܡܰܥ ܠܡܰܟ݂ܺܝܟܽ݁ܘܬܰ݁ܢ ܒ݂ܦܳ݁ܣܺܝܩܳܬܳ݁ܐ:
Act 24:5 ܐܶܫܟ݂ܰܚܢ ܓ݂ܶܝܪ ܠܓܰ݁ܒ݁ܪܳܐ ܗܳܢܳܐ ܕ݂ܺܐܝܬܰ݁ܘܗ̄ܝ ܡܫܰܚܛܳܢܳܐ ܘܰܡܥܺܝܪ ܫܓܽ݁ܘܫܝܳܐ ܠܟܽ݁ܠܗܽܘܢ ܝܺܗܽܘܕܳ݁ܝܶܐ ܕ݂ܰܒ݁ܟܽ݁ܠܳܗ ܐܰܪܥܳܐ ܪܺܫܳܐ ܗ̄ܘ ܓ݂ܶܝܪ ܕ݂ܝܽܘܠܦ݂ܳܢܳܐ ܕ݂ܢܳܨܪܳܝܶܐ:
Act 24:6 ܘܰܠܗܰܝܟ݂ܠܰܢ ܨܒܳ݁ܐ ܠܰܡܣܰܝܳܒܽ݁ܘ ܘܟܰ݁ܕ݁ ܐܶܚܰܕ݁ܢܳܝܗ̄ܝ ܒ݂ܥܰܝܢ ܕ݂ܰܢܕܽ݁ܘܢܺܝܘܗ̄ܝ ܐܰܝܟ݁ ܕ݂ܰܒ݁ܢܳܡܽܘܣܰܢ:
Act 24:7 ܐܶܬܳ݁ܐ ܕ݂ܶܝܢ ܠܽܘܣܺܝܳܘܣ ܟ݂ܺܠܺܝܰܪܟܳ݁ܐ ܘܒܰ݁ܩܛܺܝܪܳܐ ܣܰܓ݂ܺܝܳܐܐ ܡܶܢ ܐܺܝܕܰ݁ܝܢ ܐܰܥܕ݂ܝܶܗ ܘܠܳܟ݁ ܫܰܕ݂ܪܶܗ:
Act 24:8 ܘܰܦ݁ܩܰܕ݁ ܠܰܩܛܺܪܓܳ݁ܢܰܘܗ̄ܝ ܕ݂ܢܺܐܬܽ݁ܘܢ ܠܘܳܬܳ݁ܟ݁ ܘܡܶܫܟ݂ܰܚ ܐܰܢ̄ܬ݂ ܟ݂ܰܕ݁ ܡܫܰܐܶܠ ܐܰܢ̄ܬ݂ ܠܶܗ ܕ݂ܬܺ݁ܐܠܰܦ݁ ܡܶܢܶܗ ܥܰܠ ܟ݂ܽܠܗܶܝܢ ܗܳܠܶܝܢ ܕ݂ܰܡܩܰܛܪܓܺ݁ܝܢܰܢ ܠܶܗ:
Act 24:9 ܐܰܪܺܝܒ݁ܘ ܕ݂ܶܝܢ ܥܠܰܘܗ̄ܝ ܐܳܦ݁ ܗܶܢܽܘܢ ܝܺܗܽܘܕܳ݁ܝܶܐ ܟ݂ܰܕ݁ ܐܳܡܪܺܝܢ ܕ݂ܗܳܠܶܝܢ ܗܳܟܰ݁ܢܳܐ ܐܶܢܶܝܢ: ܣ
Act 24:10 ܘܰܪܡܰܙ ܗܺܓ݁ܡܽܘܢܳܐ ܠܦ݂ܰܘܠܳܘܣ ܕ݂ܰܢܡܰܠܶܠ ܘܰܥܢܳܐ ܦ݂ܰܘܠܳܘܣ ܘܶܐܡܰܪ ܡܶܢ ܫܢܰܝܳܐ ܣܰܓ݂ܺܝܳܐܬܳ݁ܐ ܝܳܕܰ݁ܥ ܐ̄ܢܳܐ ܕ݂ܺܐܝܬܰ݁ܝܟְ݂ ܕ݂ܰܝܳܢܳܐ ܕ݂ܥܰܡܳܐ ܗܳܢܳܐ ܘܡܶܛܽܠ ܗܳܢܳܐ ܚܳܕ݁ܝܳܐܝܺܬ݁ ܢܳܦܶ݁ܩ ܐ̄ܢܳܐ ܪܽܘܚܳܐ ܥܰܠ ܐܰܦ݂ܰܝ ܢܰܦ݁ܫܝ:
Act 24:11 ܟ݂ܰܕ݁ ܡܶܫܟ݂ܰܚ ܐܰܢ̄ܬ݂ ܠܡܶܕ݂ܰܥ ܕ݂ܠܰܝܬ݂ ܠܺܝ ܝܰܬ݂ܺܝܪ ܡܶܢ ܬ݂ܪܶܥܣܰܪ ܝܰܘܡܺܝܢ ܕ݂ܣܶܠܩܶܬ݁ ܠܽܐܘܪܺܫܠܶܡ ܠܡܶܣܓ݂ܰܕ݁:
Act 24:12 ܘܠܳܐ ܐܶܫܟ݂ܚܽܘܢܝ ܕ݂ܰܡܡܰܠܶܠ ܐ̄ܢܳܐ ܥܰܡ ܐ̄ܢܳܫ ܒ݂ܗܰܝܟ݂ܠܳܐ ܘܳܐܦ݁ܠܳܐ ܟ݂ܶܢܫܳܐ ܕ݂ܟܳ݁ܢܶܫ ܐ̄ܢܳܐ ܠܳܐ ܒ݂ܰܟ݁ܢܽܘܫܬ݂ܗܽܘܢ ܘܠܳܐ ܒ݂ܰܡܕܺ݁ܝܢ̄ܬ݂ܳܐ:
Act 24:13 ܘܠܳܐ ܕ݂ܰܢܚܰܘܽܘܢ ܡܳܛܝܳܐ ܒ݂ܺܐܝܕܰ݁ܝܗܽܘܢ ܩܕܳ݁ܡܰܝܟְ݂ ܥܰܠ ܡܶܕ݂ܶܡ ܕ݂ܗܳܫܳܐ ܡܩܰܛܪܓܺ݁ܝܢ ܠܺܝ:
Act 24:14 ܒ݂ܪܰܡ ܕ݂ܶܝܢ ܗܳܕܶ݁ܐ ܡܰܘܕ݂ܶܐ ܐ̄ܢܳܐ ܕ݂ܒܶ݁ܗ ܒ݂ܗܳܢܳܐ ܝܽܘܠܦ݂ܳܢܳܐ ܕ݂ܳܐܡܪܺܝܢ ܒ݂ܶܗ ܦ݂ܳܠܰܚ ܐ̄ܢܳܐ ܠܰܐܠܳܗܳܐ ܕ݂ܰܐܒܳ݁ܗܰܝ ܟ݂ܰܕ݁ ܡܗܰܝܡܶܢ ܐ̄ܢܳܐ ܠܟܽ݁ܠܗܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܢܳܡܽܘܣܳܐ ܘܒܰ݁ܢܒܺ݁ܝܶܐ:
Act 24:15 ܘܟܰ݁ܕ݁ ܐܺܝܬ݁ ܠܺܝ ܣܰܒ݁ܪܳܐ ܥܰܠ ܐܰܠܳܗܳܐ ܐܰܝܢܳܐ ܕ݂ܳܐܦ݁ ܗܶܢܽܘܢ ܗܳܠܶܝܢ ܡܣܰܒ݂ܪܺܝܢ ܕ݂ܰܥܬܺ݁ܝܕܳ݁ܐ ܕ݂ܬܶ݁ܗܘܶܐ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܟܺ݁ܐܢܶܐ ܘܰܕ݁ܥܰܘܳܠܶܐ:
Act 24:16 ܡܶܛܽܠ ܗܳܢܳܐ ܐܳܦ݁ ܥܳܡܶܠ ܐ̄ܢܳܐ ܕ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܬ݂ܶܗܘܶܐ ܠܺܝ ܩܕܳ݁ܡ ܐܰܠܳܗܳܐ ܘܰܩܕܳ݁ܡ ܒ݂ܢܰܝ ܐ̄ܢܳܫܳܐ ܐܰܡܺܝܢܳܐܝܺܬ݁:
Act 24:17 ܠܰܫܢܺܝܢ ܕ݂ܶܝܢ ܣܰܓ݂ܺܝܳܐܢ ܐܶܬܺ݁ܝܬ݁ ܠܘܳܬ݁ ܒ݂ܢܰܝ ܥܰܡܳܐ ܕ݂ܺܝܠܝ ܕ݂ܶܐܬ݂ܶܠ ܙܶܕ݁ܩܬܳ݁ܐ ܘܶܐܩܰܪܶܒ݁ ܩܽܘܪܒ݂ܳܢܳܐ:
Act 24:18 ܘܶܐܫܟ݂ܚܽܘܢܝ ܗܳܠܶܝܢ ܒ݂ܗܰܝܟ݂ܠܳܐ ܟ݂ܰܕ݁ ܡܕܰ݁ܟ݂ܰܝ ܐ̄ܢܳܐ ܠܳܐ ܥܰܡ ܟ݂ܶܢܫܳܐ ܐܳܦ݁ܠܳܐ ܒ݂ܰܫܓܽ݁ܘܫܝܳܐ:
Act 24:19 ܐܶܠܳܐ ܐܶܢ ܕ݂ܰܫܓܰ݁ܫܘ ܐ̄ܢܳܫܺܝܢ ܝܺܗܽܘܕܳ݁ܝܶܐ ܕ݂ܶܐܬܰ݁ܘ ܡܶܢ ܐܰܣܺܝܰܐ ܐܰܝܠܶܝܢ ܕ݂ܘܳܠܶܐ ܗ̄ܘܳܐ ܕ݂ܰܢܩܽܘܡܽܘܢ ܥܰܡܝ ܩܕܳ݁ܡܰܝܟְ݂ ܘܰܢܩܰܛܪܓܽ݁ܘܢ ܡܶܕ݂ܶܡ ܕ݂ܺܐܝܬ݁ ܠܗܽܘܢ:
Act 24:20 ܐܰܘ ܗܶܢܽܘܢ ܗܳܠܶܝܢ ܢܺܐܡܪܽܘܢ ܡܳܢܳܐ ܐܶܫܟ݂ܰܚܘ ܒ݂ܺܝ ܣܰܟ݁ܠܽܘܬܳ݁ܐ ܟ݂ܰܕ݁ ܩܳܡܶܬ݁ ܩܕܳ݁ܡ ܟ݂ܶܢܫܗܽܘܢ:
Act 24:21 ܐܶܠܳܐ ܐܶܢ ܗܳܕܶ݁ܐ ܚܕܳ݁ܐ ܡܶܠܬܳ݁ܐ ܕ݂ܰܩܥܺܝܬ݁ ܟ݂ܰܕ݁ ܩܳܐܶܡ ܐ̄ܢܳܐ ܒ݂ܰܝܢܳܬ݁ܗܽܘܢ ܕ݂ܥܰܠ ܩܝܳܡܬ݂ܳܐ ܕ݂ܡܺܝܬܶ݁ܐ ܡܶܬ݂ܕܺ݁ܝܢ ܐ̄ܢܳܐ ܝܰܘܡܳܢܳܐ ܩܕܳ݁ܡܰܝܟ݂ܽܘܢ:
Act 24:22 ܦ݂ܺܝܠܺܟ݂ܣ ܕ݂ܶܝܢ ܡܶܛܽܠ ܕ݂ܝܳܕܰ݁ܥ ܗ̄ܘܳܐ ܠܳܗ ܠܽܐܘܪܚܳܐ ܗܳܕܶ݁ܐ ܡܰܠܝܳܐܝܺܬ݁ ܬ݂ܰܗܺܝ ܐܶܢܽܘܢ ܟ݂ܰܕ݁ ܐܳܡܰܪ ܕ݂ܡܳܐ ܕ݂ܶܐܬܳ݁ܐ ܟ݂ܺܠܺܝܰܪܟܳ݁ܐ ܫܳܡܰܥ ܐ̄ܢܳܐ ܒ݂ܰܝܢܳܬ݁ܟܽ݁ܘܢ:
Act 24:23 ܘܰܦ݁ܩܰܕ݁ ܠܩܶܢܛܪܽܘܢܳܐ ܕ݂ܢܶܛܪܺܝܘܗ̄ܝ ܠܦ݂ܰܘܠܳܘܣ ܒ݂ܰܢܝܳܚܳܐ ܘܰܕ݁ܠܳܐ ܐ̄ܢܳܫ ܡܶܢ ܝܳܕܽ݁ܘܥܰܘܗ̄ܝ ܢܶܬ݁ܟ݂ܠܶܐ ܕ݂ܢܶܗܘܶܐ ܡܫܰܡܶܫ ܠܶܗ: ܣ
Act 24:24 ܘܡܶܢ-ܒ݂ܳܬܰ݁ܪ ܩܰܠܺܝܠ ܝܰܘܡܳܬܳ݁ܐ ܫܰܕ݂ܰܪ ܦ݂ܺܝܠܺܟ݂ܣ ܘܕܽ݁ܘܪܣܺܠܰܐ ܐܰܢ̄ܬ݂ܬܶ݁ܗ ܕ݂ܺܐܝܬܶ݁ܝܗ ܗ̄ܘܳܬ݁ ܝܺܗܽܘܕܳ݁ܝܬ݂ܳܐ ܘܰܩܪܰܘ ܠܶܗ ܠܦ݂ܰܘܠܳܘܣ ܘܰܫܡܰܥܘ ܡܶܢܶܗ ܥܰܠ ܗܰܝܡܳܢܽܘܬܳ݁ܐ ܕ݂ܰܡܫܺܝܚܳܐ:
Act 24:25 ܘܟܰ݁ܕ݁ ܡܡܰܠܶܠ ܥܰܡܗܽܘܢ ܥܰܠ ܙܰܕ݂ܺܝܩܽܘܬܳ݁ܐ ܘܥܰܠ ܩܰܕ݂ܺܝܫܽܘܬܳ݁ܐ ܘܥܰܠ ܕ݂ܺܝܢܳܐ ܕ݂ܰܥܬܺ݁ܝܕ݁ ܐܶܬ݁ܡܠܺܝ ܕ݂ܶܚܠܬܳ݁ܐ ܦ݂ܺܝܠܺܟ݂ܣ ܘܶܐܡܰܪ ܕ݂ܗܳܫܳܐ ܙܶܠ ܘܶܐܡܰܬ݁ܝ ܕ݂ܢܶܗܘܶܐ ܠܺܝ ܐܰܬ݁ܪܳܐ ܐܶܫܰܕ݂ܰܪ ܒ݂ܳܬ݁ܪܳܟ݁:
Act 24:26 ܣܳܒܰ݁ܪ ܗ̄ܘܳܐ ܓ݂ܶܝܪ ܕ݂ܫܽܘܚܕ݂ܳܐ ܡܶܬܺ݁ܝܗܶܒ݁ ܗ̄ܘܳܐ ܠܶܗ ܡܶܢ ܦ݂ܰܘܠܳܘܣ ܡܶܛܽܠ ܗܳܕܶ݁ܐ ܐܳܦ݁ ܐܰܡܺܝܢܳܐܝܺܬ݁ ܡܫܰܕ݂ܰܪ ܗ̄ܘܳܐ ܡܰܝܬ݂ܶܐ ܠܶܗ ܘܰܡܡܰܠܶܠ ܥܰܡܶܗ:
Act 24:27 ܘܟܰ݁ܕ݁ ܡܰܠܺܝ ܠܶܗ ܬ݂ܰܪܬ݂ܶܝܢ ܫܢܺܝܢ ܐ̄ܚܪܺܢܳܐ ܗܺܓ݁ܡܽܘܢܳܐ ܐܶܬܳ݁ܐ ܗ̄ܘܳܐ ܠܕܽ݁ܘܟ݂ܬܶ݁ܗ ܕ݂ܡܶܬ݁ܩܪܶܐ ܗ̄ܘܳܐ ܦ݂ܳܪܩܺܝܳܘܣ ܦܺ݁ܗ̄ܣܛܳܘܣ ܦ݂ܺܝܠܺܟ݂ܣ ܕ݂ܶܝܢ ܐܰܝܟ݁ ܕ݂ܢܶܥܒ݂ܶܕ݁ ܛܰܝܒ݂ܽܘܬܳ݁ܐ ܒ݂ܺܝܗܽܘܕܳ݁ܝܶܐ ܫܰܒ݁ܩܶܗ ܠܦ݂ܰܘܠܳܘܣ ܟ݂ܰܕ݁ ܐܰܣܺܝܪ:
Act 25:1 ܘܟܰ݁ܕ݁ ܐܶܬܳ݁ܐ ܦ݂ܺܗ̄ܣܛܳܘܣ ܠܩܶܣܰܪܺܝܰܐ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܣܠܶܩ ܠܽܐܘܪܺܫܠܶܡ:
Act 25:2 ܘܰܐܘܕ݂ܥܽܘܗ̄ܝ ܪܰܒ݂ܰܝ ܟ݂ܳܗܢܶܐ ܘܪܺܫܶܐ ܕ݂ܺܝܗܽܘܕܳ݁ܝܶܐ ܥܰܠ ܦ݂ܰܘܠܳܘܣ ܘܒܳ݁ܥܶܝܢ ܗ̄ܘܰܘ ܡܶܢܶܗ:
Act 25:3 ܟ݂ܰܕ݁ ܫܳܐܠܺܝܢ ܠܶܗ ܗܳܕܶ݁ܐ ܛܰܝܒ݂ܽܘܬܳ݁ܐ ܕ݂ܰܢܫܰܕ݂ܰܪ ܢܰܝܬ݂ܶܝܘܗ̄ܝ ܠܽܐܘܪܺܫܠܶܡ ܟ݂ܰܕ݁ ܥܳܒ݁ܕ݂ܺܝܢ ܗ̄ܘܰܘ ܟ݂ܡܺܐܢܶܐ ܒ݂ܽܐܘܪܚܳܐ ܕ݂ܢܶܩܛܠܽܘܢܳܝܗ̄ܝ:
Act 25:4 ܘܦܺ݁ܗ̄ܣܛܳܘܣ ܦ݂ܰܢܺܝ ܦܶ݁ܬ݁ܓܳ݁ܡܳܐ ܕ݂ܦ݂ܰܘܠܳܘܣ ܡܶܬ݁ܢܛܰܪ ܒ݂ܩܶܣܰܪܺܝܰܐ ܘܶܐܢܳܐ ܡܣܰܪܗܰܒ݁ ܐ̄ܢܳܐ ܕ݂ܶܐܚܙܽܘܩ:
Act 25:5 ܐܰܝܠܶܝܢ ܗܳܟܺ݁ܝܠ ܕ݂ܺܐܝܬ݁ ܒ݂ܟܽ݁ܘܢ ܕ݂ܡܳܛܝܳܐ ܒ݂ܺܐܝܕܰ݁ܝܗܽܘܢ ܢܶܚܬܽ݁ܘܢ ܥܰܡܰܢ ܘܥܰܠ ܟ݂ܽܠ ܣܰܟ݁ܠܽܘ ܕ݂ܺܐܝܬ݁ ܒ݂ܶܗ ܒ݂ܓܰ݁ܒ݁ܪܳܐ ܢܩܰܛܪܓܽ݁ܘܢ:
Act 25:6 ܘܟܰ݁ܕ݁ ܗܘܳܐ ܬ݂ܰܡܳܢ ܝܰܘܡܳܬܳ݁ܐ ܬ݂ܡܳܢܝܳܐ ܐܰܘ ܥܶܣܪܳܐ ܢܚܶܬ݁ ܠܶܗ ܠܩܶܣܰܪܺܝܰܐ ܣ ܘܰܠܝܰܘܡܳܐ ܐ̄ܚܪܺܢܳܐ ܝܺܬܶ݁ܒ݁ ܥܰܠ ܒ݂ܺܝܡ ܘܰܦ݁ܩܰܕ݁ ܕ݂ܢܰܝܬ݂ܽܘܢ ܠܦ݂ܰܘܠܳܘܣ:
Act 25:7 ܘܟܰ݁ܕ݁ ܐܶܬܳ݁ܐ ܚܰܕ݁ܪܽܘܗ̄ܝ ܝܺܗܽܘܕܳ݁ܝܶܐ ܕ݂ܰܢܚܶܬ݁ܘ ܡܶܢ ܐܽܘܪܺܫܠܶܡ ܘܪܺܫܶܐ ܣܰܓ݂ܺܝܶܐܐ ܘܰܩܫܰܝܳܐ ܡܰܝܬ݂ܶܝܢ ܗ̄ܘܰܘ ܒ݂ܳܬ݁ܪܶܗ ܐܰܝܠܶܝܢ ܕ݂ܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܚܰܘܽܘܢ:
Act 25:8 ܘܟܰ݁ܕ݁ ܦ݂ܰܘܠܳܘܣ ܢܳܦܶ݁ܩ ܗ̄ܘܳܐ ܪܽܘܚܳܐ ܕ݂ܠܳܐ ܐܰܣܟ݂ܶܠ ܡܶܕ݂ܶܡ ܠܳܐ ܒ݂ܢܳܡܽܘܣܳܐ ܕ݂ܺܝܗܽܘܕܳ݁ܝܶܐ ܘܠܳܐ ܒ݂ܗܰܝܟ݂ܠܳܐ ܘܠܳܐ ܒ݂ܩܶܣܰܪ:
Act 25:9 ܦ݂ܺܗ̄ܣܛܳܘܣ ܕ݂ܶܝܢ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܢܰܪܫܶܐ ܛܰܝܒ݂ܽܘܬܳ݁ܐ ܒ݂ܺܝܗܽܘܕܳ݁ܝܶܐ ܐܶܡܰܪ ܠܶܗ ܠܦ݂ܰܘܠܳܘܣ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܣܰܩ ܠܽܐܘܪܺܫܠܶܡ ܘܬܰ݁ܡܳܢ ܥܰܠ ܗܳܠܶܝܢ ܬ݂ܶܬ݂ܕܺ݁ܝܢ ܩܕܳ݁ܡܰܝ:
Act 25:10 ܥܢܳܐ ܦ݂ܰܘܠܳܘܣ ܘܶܐܡܰܪ ܥܰܠ ܒ݂ܺܝܡ ܕ݂ܩܶܣܰܪ ܩܳܐܶܡ ܐ̄ܢܳܐ ܗܳܪܟ݂ܳܐ ܗܽܘ ܙܳܕܶ݁ܩ ܠܺܝ ܠܡܶܬ݂ܕܳ݁ܢܽܘ ܠܳܐ ܡܶܕ݂ܶܡ ܚܛܺܝܬ݁ ܠܺܝܗܽܘܕܳ݁ܝܶܐ ܐܰܝܟ݁ ܕ݂ܳܐܦ݁ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂:
Act 25:11 ܘܶܐܢ ܣܰܟ݁ܠܽܘܬܳ݁ܐ ܥܒܺ݁ܝܕܳ݁ܐ ܠܺܝ ܐܰܘ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܠܳܐ ܡܶܫܬ݂ܶܐܠ ܐ̄ܢܳܐ ܡܶܢ ܡܰܘܬ݂ܳܐ ܐܶܢ ܕ݂ܶܝܢ ܠܰܝܬ݂ ܡܶܕ݂ܶܡ ܨܶܐܕܰ݁ܝ ܡܶܢ ܗܳܠܶܝܢ ܕ݂ܰܡܩܰܛܪܓܺ݁ܝܢ ܠܺܝ ܠܳܐ ܐ̄ܢܳܫ ܝܳܗܶܒ݁ ܠܺܝ ܠܗܽܘܢ ܡܰܘܗܒܰ݁ܬ݁ ܒ݂ܓܶ݁ܢܰܘܗ̄ܝ ܕ݂ܩܶܣܰܪ ܩܳܪܶܐ ܐ̄ܢܳܐ:
Act 25:12 ܗܳܝܕ݂ܶܝܢ ܦ݂ܺܗ̄ܣܛܳܘܣ ܡܰܠܶܠ ܥܰܡ ܒ݂ܢܰܝ ܡܶܠܟ݂ܶܗ ܘܶܐܡܰܪ ܒ݂ܓܶ݁ܢ ܩܶܣܰܪ ܩܪܰܝܬ݂ ܠܘܳܬ݁ ܩܶܣܰܪ ܐܳܙܶܠ ܐܰܢ̄ܬ݂ ܣ݂ ܣ݂:
Act 25:13 ܘܟܰ݁ܕ݁ ܗܘܰܘ ܝܰܘܡܳܬܳ݁ܐ ܢܚܶܬ݁ ܐܰܓ݁ܪܺܦ݂ܰܘܣ ܡܰܠܟ݂ܳܐ ܘܒܶ݁ܪܢܺܝܩܺܐ ܠܩܶܣܰܪܺܝܰܐ ܕ݂ܢܶܫܶܐܠܽܘܢ ܫܠܳܡܶܗ ܕ݂ܦܺ݁ܗ̄ܣܛܳܘܣ:
Act 25:14 ܘܟܰ݁ܕ݁ ܗܘܰܘ ܠܘܳܬܶ݁ܗ ܝܰܘܡܳܬܳ݁ܐ ܐܶܫܬ݂ܰܥܺܝ ܦ݂ܺܗ̄ܣܛܳܘܣ ܠܡܰܠܟ݂ܳܐ ܕ݂ܺܝܢܶܗ ܕ݂ܦ݂ܰܘܠܳܘܣ ܟ݂ܰܕ݁ ܐܳܡܰܪ ܓ݂ܰܒ݁ܪܳܐ ܚܰܕ݁ ܐܰܣܺܝܪܳܐ ܐܶܫܬ݂ܒܶ݁ܩ ܡܶܢ ܐܺܝܕܰ݁ܝ ܦ݂ܺܝܠܺܟ݂ܣ:
Act 25:15 ܘܟܰ݁ܕ݁ ܗܘܺܝܬ݁ ܒ݂ܽܐܘܪܺܫܠܶܡ ܐܰܘܕ݂ܰܥܘ ܠܺܝ ܥܠܰܘܗ̄ܝ ܪܰܒ݂ܰܝ ܟ݂ܳܗܢܶܐ ܘܩܰܫܺܝܫܶܐ ܕ݂ܺܝܗܽܘܕܳ݁ܝܶܐ ܘܰܒ݁ܥܰܘ ܕ݂ܶܐܥܒ݂ܶܕ݁ ܠܗܽܘܢ ܕ݂ܺܝܢܳܐ ܡܶܢܶܗ:
Act 25:16 ܘܶܐܡܪܶܬ݁ ܠܗܽܘܢ ܕ݂ܠܰܝܬ݂ ܥܝܳܕܳ݁ܐ ܠܪܽܗ̄ܘܡܳܝܶܐ ܕ݂ܢܶܬ݂ܠܽܘܢ ܒ݂ܰܪܢܳܫܳܐ ܡܰܘܗܒܰ݁ܬ݁ ܠܩܶܛܠܳܐ ܥܕܰ݁ܡܳܐ ܕ݂ܢܺܐܬܶ݁ܐ ܒ݂ܥܶܠ ܕ݂ܺܝܢܶܗ ܘܢܰܟ݂ܣܺܝܘܗ̄ܝ ܒ݂ܰܐܦ݂ܰܘܗ̄ܝ ܘܢܶܬܺ݁ܝܗܶܒ݁ ܠܶܗ ܐܰܬ݁ܪܳܐ ܠܡܰܦ݂ܰܩ ܒ݂ܪܽܘܚܳܐ ܥܰܠ ܡܳܐ ܕ݂ܡܶܬ݁ܪܫܶܐ:
Act 25:17 ܘܟܰ݁ܕ݁ ܐܶܬܺ݁ܝܬ݁ ܠܟܳ݁ܐ ܕ݂ܠܳܐ ܬ݂ܽܘܗܳܝܳܐ ܠܝܰܘܡܳܐ ܐ̄ܚܪܺܢܳܐ ܝܶܬ݁ܒ݂ܶܬ݁ ܥܰܠ ܒ݂ܺܝܡ ܘܦܶ݁ܩܕ݂ܶܬ݁ ܕ݂ܢܰܝܬ݂ܽܘܢܳܝܗ̄ܝ ܠܺܝ ܠܓܰ݁ܒ݁ܪܳܐ:
Act 25:18 ܘܩܳܡܘ ܥܰܡܶܗ ܩܛܺܪܓܳ݁ܢܰܘܗ̄ܝ ܘܠܳܐ ܐܶܫܟ݂ܰܚܘ ܡܶܕ݂ܶܡ ܪܶܫܝܳܢܳܐ ܒ݂ܺܝܫܳܐ ܕ݂ܰܢܚܰܘܽܘܢ ܥܠܰܘܗ̄ܝ ܐܰܝܟ݁ ܡܳܐ ܕ݂ܣܳܒܰ݁ܪ ܗ̄ܘܺܝܬ݁:
Act 25:19 ܙܺܛܺܡܶܐ ܕ݂ܶܝܢ ܡܶܕ݂ܶܡ ܡܶܕ݂ܶܡ ܥܰܠ ܕ݂ܶܚܠܰܬ݁ܗܽܘܢ ܐܺܝܬ݁ ܗ̄ܘܳܐ ܠܗܽܘܢ ܠܘܳܬܶ݁ܗ ܘܥܰܠ ܝܶܫܽܘܥ ܐ̄ܢܳܫ ܕ݂ܡܺܝܬ݁ ܗܰܘ ܕ݂ܳܐܡܰܪ ܗ̄ܘܳܐ ܦ݂ܰܘܠܳܘܣ ܕ݂ܚܰܝ ܗܽ̄ܘ:
Act 25:20 ܘܡܶܛܽܠ ܕ݂ܠܳܐ ܩܳܐܶܡ ܗ̄ܘܺܝܬ݁ ܐܶܢܳܐ ܥܰܠ ܒ݂ܥܳܬܳ݁ܐ ܕ݂ܗܳܠܶܝܢ ܐܶܡܪܶܬ݁ ܗ̄ܘܺܝܬ݁ ܠܦ݂ܰܘܠܳܘܣ ܕ݂ܶܐܢ ܒ݂ܳܥܶܐ ܐܰܢ̄ܬ݂ ܕ݂ܬܺ݁ܐܙܰܠ ܠܽܐܘܪܺܫܠܶܡ ܘܬܰ݁ܡܳܢ ܬ݂ܶܬ݂ܕܺ݁ܝܢ ܥܰܠ ܗܳܠܶܝܢ:
Act 25:21 ܗܽܘ ܕ݂ܶܝܢ ܒ݂ܥܳܐ ܕ݂ܢܶܬ݁ܢܛܰܪ ܠܕܺ݁ܝܢܶܗ ܕ݂ܩܶܣܰܪ ܘܦܶ݁ܩܕ݂ܶܬ݁ ܕ݂ܢܶܬ݁ܢܛܰܪ ܥܕܰ݁ܡܳܐ ܕ݂ܶܐܫܰܕ݂ܪܺܝܘܗ̄ܝ ܠܘܳܬ݁ ܩܶܣܰܪ:
Act 25:22 ܘܶܐܡܰܪ ܐܰܓ݁ܪܺܦ݂ܰܘܣ ܨܳܒܶ݁ܐ ܗ̄ܘܺܝܬ݁ ܕ݂ܶܐܫܡܥܺܝܘܗ̄ܝ ܠܓܰ݁ܒ݁ܪܳܐ ܗܳܢܳܐ ܘܦܺ݁ܗ̄ܣܛܳܘܣ ܐܶܡܰܪ ܕ݂ܠܰܡܚܳܪ ܫܳܡܰܥ ܐܰܢ̄ܬ݂ ܠܶܗ: ܣ
Act 25:23 ܘܰܠܝܰܘܡܳܐ ܐ̄ܚܪܺܢܳܐ ܐܶܬܳ݁ܐ ܐܰܓ݁ܪܺܦ݂ܰܘܣ ܘܒܶ݁ܪܢܺܝܩܺܐ ܒ݂ܙܰܘܚܳܐ ܣܰܓ݂ܺܝܳܐܐ ܘܥܰܠ ܠܒܶ݁ܝܬ݁ ܕ݂ܺܝܢܳܐ ܥܰܡ ܟ݂ܺܠܺܝܰܪܟܶ݁ܐ ܘܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܰܦ݁ܩܰܕ݁ ܦ݂ܺܗ̄ܣܛܳܘܣ ܘܶܐܬܳ݁ܐ ܦ݂ܰܘܠܳܘܣ:
Act 25:24 ܘܶܐܡܰܪ ܦ݂ܺܗ̄ܣܛܳܘܣ ܐܰܓ݁ܪܺܦ݂ܰܘܣ ܡܰܠܟ݂ܳܐ ܘܟܽ݁ܠܟܽ݁ܘܢ ܓ݂ܰܒ݁ܪܶܐ ܕ݂ܺܐܝܬܰ݁ܝܟ݂ܽܘܢ ܥܰܡܰܢ ܥܰܠ ܗܳܢܳܐ ܓ݂ܰܒ݁ܪܳܐ ܕ݂ܚܳܙܶܝܢ ܐܢ̄ܬ݂ܽܘܢ ܟ݂ܽܠܶܗ ܥܰܡܳܐ ܕ݂ܺܝܗܽܘܕܳ݁ܝܶܐ ܩܰܒ݂ܠܰܢܝ ܒ݂ܽܐܘܪܺܫܠܶܡ ܘܗܳܪܟ݂ܳܐ ܟ݂ܰܕ݁ ܩܳܥܶܝܢ ܕ݂ܠܳܐ ܬ݂ܽܘܒ݁ ܘܳܠܶܐ ܠܗܳܢܳܐ ܕ݂ܢܺܚܶܐ:
Act 25:25 ܐܶܢܳܐ ܕ݂ܶܝܢ ܐܰܕ݁ܪܟܶ݁ܬ݁ ܕ݂ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܠܳܐ ܣܥܺܝܪ ܠܶܗ ܘܡܶܛܽܠ ܕ݂ܗܽܘ ܒ݂ܥܳܐ ܕ݂ܢܶܬ݁ܢܛܰܪ ܠܕܺ݁ܝܢܶܗ ܕ݂ܩܶܣܰܪ ܦ݂ܶܩܕ݂ܶܬ݁ ܕ݂ܢܶܫܬ݂ܰܕ݂ܰܪ:
Act 25:26 ܘܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܶܟ݁ܬ݂ܽܘܒ݁ ܥܠܰܘܗ̄ܝ ܠܩܶܣܰܪ ܡܶܛܽܠ ܗܳܢܳܐ ܨܒܺ݁ܝܬ݁ ܠܡܰܝܬ݂ܳܝܽܘܬܶ݁ܗ ܩܕܳ݁ܡܰܝܟ݂ܽܘܢ ܘܝܰܬ݂ܺܝܪܳܐܝܺܬ݁ ܩܕܳ݁ܡܰܝܟְ݂ ܡܰܠܟ݂ܳܐ ܐܰܓ݁ܪܺܦ݂ܶܐ ܕ݂ܡܳܐ ܕ݂ܶܐܫܬ݂ܰܐܰܠ ܕ݂ܺܝܢܶܗ ܐܶܫܟ݂ܰܚ ܡܳܢܳܐ ܐܶܟ݁ܬ݂ܽܘܒ݁:
Act 25:27 ܠܳܐ ܓ݂ܶܝܪ ܘܳܠܶܐ ܕ݂ܟܰ݁ܕ݁ ܡܫܰܕ݂ܪܺܝܢܰܢ ܓ݂ܰܒ݁ܪܳܐ ܐܰܣܺܝܪܳܐ ܕ݂ܠܳܐ ܢܶܟ݁ܬ݂ܽܘܒ݁ ܣܰܟ݁ܠܽܘܬܶ݁ܗ:
Act 26:1 ܘܶܐܡܰܪ ܐܰܓ݁ܪܺܦ݂ܰܘܣ ܠܦ݂ܰܘܠܳܘܣ ܡܰܦ݂ܰܣ ܠܳܟ݁ ܠܰܡܡܰܠܳܠܽܘ ܥܰܠ ܐܰܦ݂ܰܝ ܢܰܦ݁ܫܳܟ݁ ܣ ܗܳܝܕ݂ܶܝܢ ܦ݂ܰܘܠܳܘܣ ܦ݂ܫܰܛ ܐܺܝܕܶ݁ܗ ܘܢܳܦܶ݁ܩ ܗ̄ܘܳܐ ܪܽܘܚܳܐ ܘܳܐܡܰܪ:
Act 26:2 ܥܰܠ ܟ݂ܽܠ ܡܳܐ ܕ݂ܡܶܬ݁ܪܫܶܐ ܐ̄ܢܳܐ ܡܶܢ ܝܺܗܽܘܕܳ݁ܝܶܐ ܡܰܠܟ݂ܳܐ ܐܰܓ݁ܪܺܦ݂ܶܐ ܣܳܒܰ݁ܪ ܐ̄ܢܳܐ ܥܰܠ ܢܰܦ݁ܫܝ ܕ݂ܛܽܘܒܳ݁ܢܳܐ ܐ̄ܢܳܐ ܕ݂ܰܩܕܳ݁ܡܰܝܟְ݂ ܝܰܘܡܳܢܳܐ ܢܳܦܶ݁ܩ ܐ̄ܢܳܐ ܪܽܘܚܳܐ:
Act 26:3 ܝܰܬ݂ܺܝܪܳܐܝܺܬ݁ ܕ݂ܝܳܕܰ݁ܥ ܐ̄ܢܳܐ ܕ݂ܰܡܦ݂ܳܣ ܐܰܢ̄ܬ݂ ܒ݂ܟܽ݁ܠܗܽܘܢ ܙܺܛܺܡܶܐ ܘܢܳܡܽܘܣܶܐ ܕ݂ܺܝܗܽܘܕܳ݁ܝܶܐ ܡܶܛܽܠ ܗܳܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܕ݂ܰܒ݁ܡܰܓ݂ܪܰܬ݁ ܪܽܘܚܳܐ ܬ݂ܶܫܡܥܰܢܝ:
Act 26:4 ܝܳܕ݁ܥܺܝܢ ܐܶܢܽܘܢ ܓ݂ܶܝܪ ܐܳܦ݁ ܗܶܢܽܘܢ ܝܺܗܽܘܕܳ݁ܝܶܐ ܐܶܢ ܨܳܒܶ݁ܝܢ ܕ݂ܢܶܣܗܕܽ݁ܘܢ ܕ݂ܽܘܒ݂ܳܪܰܝ ܕ݂ܡܶܢ ܛܰܠܝܽܘܬ݁ܝ ܕ݂ܰܗܘܰܘ ܠܺܝ ܡܶܢ ܫܽܘܪܳܝܳܐ ܒ݂ܥܰܡܝ ܘܒܽ݁ܐܘܪܺܫܠܶܡ:
Act 26:5 ܡܶܛܽܠ ܕ݂ܡܶܢ ܢܽܘܓ݁ܪܳܐ ܡܦ݂ܳܣܺܝܢ ܒ݂ܺܝ ܘܝܳܕ݁ܥܺܝܢ ܕ݂ܰܒ݁ܝܽܘܠܦ݂ܳܢܳܐ ܪܺܫܳܝܳܐ ܕ݂ܰܦ݁ܪܺܝܫܶܐ ܚܝܺܝܬ݁:
Act 26:6 ܘܗܳܫܳܐ ܥܰܠ ܣܰܒ݁ܪܳܐ ܕ݂ܫܽܘܘ̄ܕ݂ܳܝܳܐ ܕ݂ܰܗܘܳܐ ܗ̄ܘܳܐ ܠܰܐܒܳ݁ܗܳܬܰ݁ܢ ܡܶܢ ܐܰܠܳܗܳܐ ܩܳܐܶܡ ܐ̄ܢܳܐ ܘܡܶܬ݂ܕܺ݁ܝܢ ܐ̄ܢܳܐ:
Act 26:7 ܕ݂ܥܰܠ ܗܳܢܳܐ ܣܰܒ݁ܪܳܐ ܬ݂ܰܪܬ݂ܰܥܶܣܪܶܐ ܫܰܪܒܳ݁ܢ ܡܣܰܒ݂ܪܳܢ ܕ݂ܰܢܡܰܢܥܳܢ ܒ݂ܰܨܠܰܘܳܬܳ݁ܐ ܚܦܺ݁ܝܛܳܬܳ݁ܐ ܕ݂ܺܐܝܡܳܡܳܐ ܘܰܕ݁ܠܺܠܝܳܐ ܘܰܥܠܰܘܗ̄ܝ ܥܰܠ ܗܳܢܳܐ ܣܰܒ݁ܪܳܐ ܡܶܬ݁ܪܫܶܐ ܐ̄ܢܳܐ ܡܶܢ ܐܺܝܕܰ݁ܝ ܝܺܗܽܘܕܳ݁ܝܶܐ ܡܰܠܟ݂ܳܐ ܐܰܓ݁ܪܺܦ݂ܶܐ:
Act 26:8 ܡܳܢܳܐ ܕ݂ܳܝܢܺܝܢ ܐܢ̄ܬ݂ܽܘܢ ܠܳܐ ܘܳܠܶܐ ܕ݂ܰܢܗܰܝܡܶܢ ܕ݂ܰܡܩܺܝܡ ܐܰܠܳܗܳܐ ܡܺܝܬܶ݁ܐ:
Act 26:9 ܐܶܢܳܐ ܓ݂ܶܝܪ ܡܶܢ ܩܕܺ݁ܝܡ ܣܳܡܶܬ݁ ܒ݂ܪܶܥܝܳܢܝ ܕ݂ܣܰܩܽܘܒ݁ܠܶܐ ܣܰܓ݂ܺܝܶܐܐ ܐܶܣܥܽܘܪ ܠܽܘܩܒܰ݁ܠ ܫܡܶܗ ܕ݂ܝܶܫܽܘܥ ܢܳܨܪܳܝܳܐ:
Act 26:10 ܗܳܕܶ݁ܐ ܕ݂ܥܶܒ݁ܕ݂ܶܬ݁ ܐܳܦ݁ ܒ݂ܽܐܘܪܺܫܠܶܡ ܘܩܰܕ݂ܺܝܫܶܐ ܣܰܓ݂ܺܝܶܐܐ ܐܰܪܡܺܝܬ݁ ܒ݂ܶܝܬ݁-ܐܰܣܺܝܪܶܐ ܒ݂ܫܽܘܠܛܳܢܳܐ ܕ݂ܩܰܒ݂ܠܶܬ݁ ܡܶܢ ܪܰܒ݂ܰܝ ܟ݂ܳܗܢܶܐ ܘܟܰ݁ܕ݁ ܡܶܬ݁ܩܰܛܠܺܝܢ ܗ̄ܘܰܘ ܡܶܢܗܽܘܢ ܐܶܫܬ݂ܰܘܬ݂ܦܶ݁ܬ݁ ܠܰܐܝܠܶܝܢ ܕ݂ܚܰܝܶܒ݁ܘ ܐܶܢܽܘܢ:
Act 26:11 ܘܰܒ݁ܟܽ݁ܠ ܟ݂ܢܽܘܫܳܐ ܡܶܫܬ݂ܰܢܰܕ݁ ܗ̄ܘܺܝܬ݁ ܒ݂ܗܽܘܢ ܟ݂ܰܕ݁ ܐܳܠܶܨ ܗ̄ܘܺܝܬ݁ ܕ݂ܢܶܗܘܽܘܢ ܡܓܰ݁ܕ݂ܦܺ݁ܝܢ ܒ݂ܰܫܡܶܗ ܕ݂ܝܶܫܽܘܥ ܘܰܒ݁ܪܽܘܓ݁ܙܳܐ ܣܰܓ݂ܺܝܳܐܐ ܕ݂ܰܡܠܶܐ ܗ̄ܘܺܝܬ݁ ܥܠܰܝܗܽܘܢ ܐܳܦ݁ ܠܰܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܢܳܦܶ݁ܩ ܗ̄ܘܺܝܬ݁ ܠܡܶܪܕ݂ܰܦ݁ ܐܶܢܽܘܢ:
Act 26:12 ܘܟܰ݁ܕ݁ ܐܳܙܶܠ ܗ̄ܘܺܝܬ݁ ܡܶܛܽܠ ܗܳܕܶ݁ܐ ܠܕܰ݁ܪܡܣܽܘܩ ܒ݂ܫܽܘܠܛܳܢܳܐ ܘܰܒ݁ܡܰܦ݂ܣܳܢܽܘܬܳ݁ܐ ܕ݂ܪܰܒ݂ܰܝ ܟ݂ܳܗܢܶܐ:
Act 26:13 ܒ݂ܦܶ݁ܠܓ݂ܶܗ ܕ݂ܝܰܘܡܳܐ ܒ݂ܽܐܘܪܚܳܐ ܚܙܺܝܬ݁ ܡܶܢ ܫܡܰܝܳܐ ܐܳܘ ܡܰܠܟ݂ܳܐ ܕ݂ܰܐܙܠܶܓ݁ ܥܠܰܝ ܘܥܰܠ ܟ݂ܽܠ ܕ݂ܥܰܡܝ ܗ̄ܘܰܘ ܢܽܘܗܪܳܐ ܕ݂ܰܡܝܰܬ݂ܰܪ ܡܶܢ ܕ݂ܫܶܡܫܳܐ:
Act 26:14 ܘܰܢܦܰ݁ܠܢ ܟ݂ܽܠܰܢ ܥܰܠ ܐܰܪܥܳܐ ܘܫܶܡܥܶܬ݁ ܩܳܠܳܐ ܟ݂ܰܕ݁ ܐܳܡܰܪ ܠܺܝ ܥܶܒ݁ܪܳܐܝܺܬ݁ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ ܩܫܶܐ ܗܽ̄ܘ ܠܳܟ݁ ܠܰܡܒܰ݁ܥܳܛܽܘ ܠܥܽܘܩܣܶܐ:
Act 26:15 ܘܶܐܢܳܐ ܐܶܡܪܶܬ݁ ܡܰܢ ܐܰܢ̄ܬ݂ ܡܳܪܝ ܘܡܳܪܰܢ ܐܶܡܰܪ ܠܺܝ ܐܶܢܳܐ ܗܽܘ ܝܶܫܽܘܥ ܢܳܨܪܳܝܳܐ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:
Act 26:16 ܘܶܐܡܰܪ ܠܺܝ ܩܽܘܡ ܥܰܠ ܪܶܓ݁ܠܰܝܟְ݂ ܡܶܛܽܠ ܗܳܕܶ݁ܐ ܓ݂ܶܝܪ ܐܶܬ݁ܚܙܺܝܬ݁ ܠܳܟ݁ ܕ݂ܰܐܩܺܝܡܳܟ݁ ܡܫܰܡܫܳܢܳܐ ܘܣܳܗܕ݂ܳܐ ܕ݂ܡܶܕ݂ܶܡ ܕ݂ܰܚܙܰܝܬ݂ܳܢܝ ܘܕܰ݁ܥܬܺ݁ܝܕ݁ ܐܰܢ̄ܬ݂ ܕ݂ܬܶ݁ܚܙܶܝܢܝ:
Act 26:17 ܘܶܐܦ݂ܰܨܶܝܟ݁ ܡܶܢ ܥܰܡܳܐ ܕ݂ܺܝܗܽܘܕܳ݁ܝܶܐ ܘܡܶܢ ܥܰܡ̄ܡܶܐ ܐ̄ܚܪܳܢܶܐ ܕ݂ܰܠܘܳܬ݁ܗܽܘܢ ܡܫܰܕ݂ܰܪ ܐ̄ܢܳܐ ܠܳܟ݁:
Act 26:18 ܕ݂ܰܬ݁ܦܰ݁ܬ݂ܰܚ ܥܰܝܢܰܝܗܽܘܢ ܐܰܝܟ݁ ܕ݂ܢܶܗܦ݂ܟܽ݁ܘܢ ܡܶܢ ܚܶܫܽܘܟܳ݁ܐ ܠܢܰܗܺܝܪܳܐ ܘܡܶܢ ܫܽܘܠܛܳܢܶܗ ܕ݂ܣܳܛܳܢܳܐ ܠܘܳܬ݁ ܐܰܠܳܗܳܐ ܘܰܢܩܰܒ݂ܠܽܘܢ ܫܽܘܒ݁ܩܳܢ ܚܛܳܗܶܐ ܘܦܶ݁ܣܳܐ ܥܰܡ ܩܰܕ݂ܺܝܫܶܐ ܒ݂ܗܰܝܡܳܢܽܘܬܳ݁ܐ ܕ݂ܒܺ݁ܝ:
Act 26:19 ܡܶܛܽܠ ܗܳܕܶ݁ܐ ܡܰܠܟ݂ܳܐ ܐܰܓ݁ܪܺܦ݂ܶܐ ܠܳܐ ܩܳܡܶܬ݁ ܒ݂ܚܶܪܝܳܢܳܐ ܠܽܘܩܒܰ݁ܠ ܚܶܙܘܳܐ ܫܡܰܝܳܢܳܐ:
Act 26:20 ܐܶܠܳܐ ܐܰܟ݁ܪܙܶܬ݁ ܡܶܢ ܠܩܽܘܕ݁ܡܺܝܢ ܠܗܳܢܽܘܢ ܕ݂ܰܒ݁ܕܰ݁ܪܡܣܽܘܩ ܘܰܠܗܳܢܽܘܢ ܕ݂ܒܽ݁ܐܘܪܺܫܠܶܡ ܘܕܰ݁ܒ݁ܟܽ݁ܠܗܶܝܢ ܩܽܘܪܝܳܐ ܕ݂ܺܝܗܽܘܕ݁ ܘܳܐܦ݁ ܠܥܰܡ̄ܡܶܐ ܐܰܟ݁ܪܙܶܬ݁ ܕ݂ܰܢܬܽ݁ܘܒܽ݁ܘܢ ܘܢܶܬ݁ܦ݂ܢܽܘܢ ܠܘܳܬ݁ ܐܰܠܳܗܳܐ ܘܢܶܥܒ݂ܕܽ݁ܘܢ ܥܒܳ݁ܕܶ݁ܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ:
Act 26:21 ܘܥܰܠ ܐܰܦ݂ܰܝ ܗܳܠܶܝܢ ܐܰܚܕ݂ܽܘܢܝ ܝܺܗܽܘܕܳ݁ܝܶܐ ܒ݂ܗܰܝܟ݂ܠܳܐ ܘܨܳܒܶ݁ܝܢ ܗ̄ܘܰܘ ܠܡܶܩܛܠܰܢܝ:
Act 26:22 ܥܰܕ݂ܪܰܢܝ ܕ݂ܶܝܢ ܐܰܠܳܗܳܐ ܥܕܰ݁ܡܳܐ ܠܝܰܘܡܳܐ ܗܳܢܳܐ ܘܗܳܐ ܩܳܐܶܡ ܐ̄ܢܳܐ ܘܰܡܣܰܗܶܕ݁ ܐ̄ܢܳܐ ܠܰܙܥܽܘܪܳܐ ܘܰܠܪܰܒ݂ܳܐ ܟ݂ܰܕ݁ ܡܶܕ݂ܶܡ ܠܒܰ݁ܪ-ܡܶܢ ܡܽܘܫܶܐ ܘܰܢܒܺ݁ܝܶܐ ܠܳܐ ܐܳܡܰܪ ܐ̄ܢܳܐ ܐܶܠܳܐ ܐܰܝܠܶܝܢ ܕ݂ܗܶܢܽܘܢ ܐܶܡܰܪܘ ܕ݂ܰܥܬܺ݁ܝܕܳ݁ܢ ܕ݂ܢܶܗܘܝܳܢ:
Act 26:23 ܕ݂ܢܶܚܰܫ ܡܫܺܝܚܳܐ ܘܢܶܗܘܶܐ ܪܺܫܺܝܬܳ݁ܐ ܕ݂ܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܘܕܰ݁ܥܬܺ݁ܝܕ݁ ܕ݂ܢܰܟ݁ܪܶܙ ܢܽܘܗܪܳܐ ܠܥܰܡܳܐ ܘܰܠܥܰܡ̄ܡܶܐ ܣ݂ ܣ݂:
Act 26:24 ܘܟܰ݁ܕ݁ ܗܳܟܰ݁ܢܳܐ ܢܳܦܶ݁ܩ ܗ̄ܘܳܐ ܦ݂ܰܘܠܳܘܣ ܪܽܘܚܳܐ ܩܥܳܐ ܦ݂ܺܗ̄ܣܛܳܘܣ ܒ݂ܩܳܠܳܐ ܪܳܡܳܐ ܫܢܰܝܬ݂ ܠܳܟ݁ ܦ݂ܰܘܠܶܐ ܣܶܦ݁ܪܳܐ ܣܰܓ݂ܺܝܳܐܐ ܥܰܒ݁ܕ݂ܳܟ݁ ܕ݂ܬܶ݁ܫܢܶܐ:
Act 26:25 ܐܳܡܰܪ ܦ݂ܰܘܠܳܘܣ ܠܳܐ ܫܢܺܝܬ݁ ܢܰܨܺܝܚܳܐ ܦ݂ܺܗ̄ܣܛܳܘܣ ܐܶܠܳܐ ܡܶܠܰܝ ܫܪܳܪܳܐ ܘܬܰ݁ܩܢܽܘܬܳ݁ܐ ܡܡܰܠܶܠ ܐ̄ܢܳܐ:
Act 26:26 ܘܳܐܦ݁ ܡܰܠܟ݂ܳܐ ܐܰܓ݁ܪܺܦ݂ܰܘܣ ܝܰܬ݂ܺܝܪܳܐܝܺܬ݁ ܝܳܕܰ݁ܥ ܥܠܰܝܗܶܝܢ ܕ݂ܗܳܠܶܝܢ ܘܡܶܛܽܠ ܗܳܢܳܐ ܥܺܝܢ-ܒ݂ܰܓ݁ܠܶܐ ܡܡܰܠܶܠ ܐ̄ܢܳܐ ܩܕܳ݁ܡܰܘܗ̄ܝ ܡܶܛܽܠ ܕ݂ܰܚܕܳ݁ܐ ܡܶܢ ܗܳܠܶܝܢ ܡܶܠܶܐ ܠܳܐ ܣܳܒܰ݁ܪ ܐ̄ܢܳܐ ܕ݂ܛܰܥܝܳܢ ܠܶܗ ܕ݂ܠܳܐ ܗ̄ܘܳܐ ܒ݂ܛܽܘܫܝܳܐ ܣܥܺܝܪܳܢ:
Act 26:27 ܡܗܰܝܡܶܢ ܐܰܢ̄ܬ݂ ܡܰܠܟ݂ܳܐ ܐܰܓ݁ܪܺܦ݂ܶܐ ܠܰܢܒܺ݁ܝܶܐ ܝܳܕܰ݁ܥ ܐ̄ܢܳܐ ܕ݂ܰܡܗܰܝܡܶܢ ܐܰܢ̄ܬ݂:
Act 26:28 ܐܳܡܰܪ ܠܶܗ ܐܰܓ݁ܪܺܦ݂ܰܘܣ ܒ݂ܩܰܠܺܝܠ ܡܶܕ݂ܶܡ ܡܦ݂ܺܝܣ ܐܰܢ̄ܬ݂ ܠܺܝ ܕ݂ܶܐܗܘܶܐ ܟ݂ܪܺܣܛܝܳܢܳܐ:
Act 26:29 ܘܦ݂ܰܘܠܳܘܣ ܐܶܡܰܪ ܒ݂ܳܥܶܐ ܗ̄ܘܺܝܬ݁ ܡܶܢ ܐܰܠܳܗܳܐ ܒ݂ܩܰܠܺܝܠ ܘܰܒ݁ܣܰܓ݂ܺܝ ܠܳܐ ܗ̄ܘܳܐ ܠܳܟ݁ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܟܽ݁ܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܠܺܝ ܝܰܘܡܳܢܳܐ ܕ݂ܢܶܗܘܽܘܢ ܐܰܟ݁ܘܳܬ݁ܝ ܠܒܰ݁ܪ ܡܶܢ ܐܰܣܽܘܪܶܐ ܗܳܠܶܝܢ:
Act 26:30 ܘܩܳܡ ܠܶܗ ܡܰܠܟ݂ܳܐ ܘܗܺܓ݁ܡܳܘܢܳܐ ܘܒܶ݁ܪܢܺܝܩܺܐ ܘܰܐܝܠܶܝܢ ܕ݂ܝܳܬ݁ܒ݂ܺܝܢ ܗ̄ܘܰܘ ܥܰܡܗܽܘܢ:
Act 26:31 ܘܟܰ݁ܕ݁ ܦ݂ܪܰܩܘ ܡܶܢ ܬ݂ܰܡܳܢ ܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܐܰܘ ܠܰܐܣܽܘܪܶܐ ܠܳܐ ܥܒܰ݁ܕ݁ ܓ݂ܰܒ݁ܪܳܐ ܗܳܢܳܐ:
Act 26:32 ܘܶܐܡܰܪ ܐܰܓ݁ܪܺܦ݂ܰܘܣ ܠܦܺ݁ܗ̄ܣܛܳܘܣ ܡܶܫܟ݂ܰܚ ܗ̄ܘܳܐ ܓ݂ܰܒ݁ܪܳܐ ܗܳܢܳܐ ܕ݂ܢܶܫܬ݂ܪܶܐ ܐܶܠܽܘ ܒ݂ܓܶ݁ܢ ܩܶܣܰܪ ܠܳܐ ܩܪܳܐ:
Act 27:1 ܘܰܦ݁ܩܰܕ݁ ܥܠܰܘܗ̄ܝ ܦ݂ܺܗ̄ܣܛܳܣ ܕ݂ܢܶܫܬ݂ܰܕ݂ܰܪ ܠܘܳܬ݁ ܩܶܣܰܪ ܠܺܐܝܛܰܠܺܝܰܐ ܘܰܐܫܠܡܶܗ ܠܦ݂ܰܘܠܳܘܣ ܘܠܰܐܣܺܝܪܶܐ ܐ̄ܚܪܳܢܶܐ ܥܰܡܶܗ ܠܓܰ݁ܒ݁ܪܳܐ ܚܰܕ݁ ܩܶܢܛܪܽܘܢܳܐ ܡܶܢ ܐܶܣܦ݂ܺܝܪ ܣܶܒܰ݁ܣܛܺܐ ܕ݂ܰܫܡܶܗ ܗܘܳܐ ܝܽܘܠܺܝܳܘܣ: ܣ
Act 27:2 ܘܟܰ݁ܕ݁ ܗܘܳܬ݁ ܕ݂ܢܶܪܕ݂ܶܐ ܢܚܶܬ݁ܢ ܠܶܐܠܦܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܡܶܢ ܐܰܕ݁ܪܡܢܽܛܳܘܣ ܡܕܺ݁ܝܢ̄ܬ݂ܳܐ ܘܳܐܙܳܠ̄ܐ ܗ̄ܘܳܬ݁ ܠܰܐܬ݁ܪܳܐ ܕ݂ܰܐܣܺܝܰܐ ܘܥܰܠ ܗ̄ܘܳܐ ܥܰܡܰܢ ܠܶܐܠܦܳ݁ܐ ܐܰܪܺܣܛܰܪܟܳ݁ܘܣ ܡܰܩܶܕܳ݁ܘܢܺܝܰܐ ܕ݂ܡܶܢ ܬܶ݁ܣܰܠܳܘܢܺܝܩܺܐ ܡܕܺ݁ܝܢ̄ܬ݂ܳܐ:
Act 27:3 ܘܰܠܝܰܘܡܳܐ ܐ̄ܚܪܺܢܳܐ ܡܰܛܺܝܢ ܠܨܰܝܕ݂ܳܢ ܘܶܐܬ݁ܚܰܫܰܚ ܩܶܢܛܪܽܘܢܳܐ ܒ݂ܰܡܪܰܚܡܳܢܽܘܬܳ݁ܐ ܠܘܳܬ݁ ܦ݂ܰܘܠܳܘܣ ܘܰܐܦ݂ܶܣ ܠܶܗ ܕ݂ܢܺܐܙܰܠ ܠܘܳܬ݁ ܪܳܚܡܰܘܗ̄ܝ ܘܢܶܬ݂ܬ݂ܢܺܝܚ:
Act 27:4 ܘܡܶܢ ܬ݂ܰܡܳܢ ܪܕܰ݁ܝܢ ܘܡܶܛܽܠ ܕ݂ܪܽܘܚܶܐ ܣܰܩܽܘܒ݁ܠܳܢ ܗ̄ܘܰܝ ܐܶܬ݁ܟ݂ܪܶܟ݁ܢ ܥܰܠ ܩܽܘܦ݂ܪܳܘܣ:
Act 27:5 ܘܰܥܒܰ݁ܪܢ ܝܰܡܳܐ ܕ݂ܩܺܝܠܺܝܩܺܝܰܐ ܘܰܕ݁ܦ݂ܰܡܦܽ݁ܘܠܺܝܰܐ ܘܡܰܛܺܝܢ ܠܡܽܘܪܰܐ ܡܕܺ݁ܝܢ̄ܬ݂ܳܐ ܕ݂ܠܽܘܩܺܝܰܐ:
Act 27:6 ܘܶܐܫܟ݂ܰܚ ܬ݂ܰܡܳܢ ܩܶܢܛܪܽܘܢܳܐ ܐܶܠܦܳ݁ܐ ܡܶܢ ܐܰܠܶܟ݂ܣܰܢܕ݂ܪܺܝܰܐ ܕ݂ܳܐܙܳܠ̄ܐ ܗ̄ܘܳܬ݁ ܠܺܐܝܛܰܠܺܝܰܐ ܘܰܐܘܬ݂ܒܰ݁ܢ ܒ݂ܳܗ:
Act 27:7 ܘܡܶܛܽܠ ܕ݂ܝܰܩܺܝܪܳܐܝܺܬ݁ ܪܳܕ݁ܝܳܐ ܗ̄ܘܳܬ݁ ܠܝܰܘܡܳܬܳ݁ܐ ܣܰܓ݂ܺܝܶܐܐ ܠܡܰܚܣܶܢ ܡܰܛܺܝܢ ܠܽܘܩܒܰ݁ܠ ܩܢܺܝܕܳ݁ܘܣ ܓ݂ܳܙܰܪܬ݂ܳܐ ܘܡܶܛܽܠ ܕ݂ܠܳܐ ܫܳܒ݁ܩܳܐ ܗ̄ܘܳܬ݁ ܪܽܘܚܳܐ ܕ݂ܢܺܐܙܰܠ ܬ݂ܪܺܝܨܳܐܝܺܬ݁ ܐܶܬ݁ܟ݂ܪܶܟ݁ܢ ܥܰܠ ܩܪܺܛܺܐ ܠܽܘܩܒܰ݁ܠ ܣܰܠܡܳܘܢܺܐ ܡܕܺ݁ܝܢ̄ܬ݂ܳܐ:
Act 27:8 ܘܰܠܡܰܚܣܶܢ ܟ݂ܰܕ݁ ܪܳܕܶ݁ܝܢܰܢ ܚܕܳ݁ܪܶܝܗ ܡܰܛܺܝܢ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܠܡܺܐܢܶܐ ܫܰܦ݂ܺܝܪܶܐ ܘܩܰܪܺܝܒܳ݁ܐ ܗ̄ܘܳܬ݁ ܠܳܗ ܡܕܺ݁ܝܢ̄ܬ݂ܳܐ ܕ݂ܰܫܡܳܗ ܠܰܐܣܶܐܰܐ:
Act 27:9 ܘܰܗܘܰܝܢ ܬ݂ܰܡܳܢ ܙܰܒ݁ܢܳܐ ܣܰܓ݂ܺܝܳܐܐ ܥܕܰ݁ܡܳܐ ܕ݂ܰܥܒܰ݁ܪ ܐܳܦ݁ ܝܰܘܡܳܐ ܕ݂ܨܰܘܡܳܐ ܕ݂ܺܝܗܽܘܕܳ݁ܝܶܐ ܘܰܗܘܳܐ ܠܶܗ ܩܶܢܛܳܐ ܕ݂ܢܶܪܕ݂ܶܐ ܐ̄ܢܳܫ ܒ݂ܝܰܡܳܐ ܘܡܳܠܶܟ݁ ܗ̄ܘܳܐ ܠܗܽܘܢ ܦ݂ܰܘܠܳܘܣ:
Act 27:10 ܘܳܐܡܰܪ ܓ݂ܰܒ݁ܪܶܐ ܚܳܙܶܐ ܐ̄ܢܳܐ ܕ݂ܒܽ݁ܐܘܠܨܳܢܳܐ ܘܰܒ݁ܚܽܘܣܪܳܢܳܐ ܣܰܓ݂ܺܝܳܐܐ ܗܳܘܝܳܐ ܡܰܪܕ݂ܺܝܬܰ݁ܢ ܠܰܘ ܒ݂ܰܠܚܽܘܕ݁ ܕ݂ܡܰܘܒ݂ܠܳܗ ܕ݂ܶܐܠܦܰ݁ܢ ܐܶܠܳܐ ܐܳܦ݁ ܕ݂ܢܰܦ݁ܫܳܬܰ݁ܢ ܕ݂ܺܝܠܰܢ:
Act 27:11 ܩܶܢܛܪܽܘܢܳܐ ܕ݂ܶܝܢ ܠܩܽܘܒܶ݁ܪܢܺܛܺܐ ܘܰܠܡܳܪܳܗ ܕ݂ܶܐܠܦܳ݁ܐ ܫܳܡܰܥ ܗ̄ܘܳܐ ܝܰܬ݂ܺܝܪ ܡܶܢ ܡܶܠܰܘܗ̄ܝ ܕ݂ܦ݂ܰܘܠܳܘܣ:
Act 27:12 ܘܡܶܛܽܠ ܕ݂ܠܳܐ ܥܳܗܶܢ ܗ̄ܘܳܐ ܗܰܘ ܠܡܺܐܢܳܐ ܠܡܰܣܬ݂ܳܝܽܘ ܒ݂ܶܗ ܣܰܬ݁ܘܳܐ ܣܰܓ݂ܺܝܶܐܐ ܡܶܢܰܢ ܨܳܒܶ݁ܝܢ ܗ̄ܘܰܘ ܕ݂ܢܶܪܕ݂ܶܐ ܡܶܢ ܬ݂ܰܡܳܢ ܘܶܐܢܗܽܘ ܕ݂ܡܶܫܟ݂ܚܺܝܢ ܕ݂ܰܢܡܰܢܥܽܘܢ ܘܢܰܣܬ݂ܽܘܢ ܒ݂ܰܠܡܺܐܢܳܐ ܚܰܕ݁ ܕ݂ܺܐܝܬܰ݁ܘܗ̄ܝ ܗ̄ܘܳܐ ܒ݂ܰܩܪܺܛܺܐ ܘܡܶܬ݁ܩܪܶܐ ܗ̄ܘܳܐ ܦ݂ܽܘܢܺܟ݂ܣ ܘܚܳܐܰܪ ܗ̄ܘܳܐ ܠܬܰ݁ܝܡܢܳܐ:
Act 27:13 ܘܟܰ݁ܕ݁ ܢܶܫܒ݂ܰܬ݁ ܪܽܘܚܳܐ ܕ݂ܬܰ݁ܝܡܢܳܐ ܘܰܣܒܰ݁ܪܘ ܕ݂ܰܡܡܰܛܶܝܢ ܐܰܝܟ݁ ܨܶܒ݁ܝܳܢܗܽܘܢ ܪܳܕܶ݁ܝܢ ܗ̄ܘܰܘ ܚܕܳ݁ܪܰܝ ܩܪܺܛܺܐ:
Act 27:14 ܘܡܶܢ-ܒ݂ܳܬܰ݁ܪ ܩܰܠܺܝܠ ܢܦܰ݁ܩ ܥܠܰܝܢ ܡܰܫܒܳ݁ܐ ܕ݂ܥܰܠܥܳܠܳܐ ܕ݂ܡܶܬ݁ܩܪܶܐ ܛܽܘܦܳ݁ܢܺܝܩܳܘܣ ܐܶܘܪܰܩܠܺܝܕܳ݁ܘܢ:
Act 27:15 ܘܶܐܬ݁ܚܰܛܦ݂ܰܬ݁ ܐܶܠܦܳ݁ܐ ܘܠܳܐ ܐܶܫܟ݂ܚܰܬ݁ ܕ݂ܰܬ݁ܩܽܘܡ ܠܽܘܩܒܰ݁ܠ ܪܽܘܚܳܐ ܘܝܰܗ̄ܒ݁ܢ ܠܰܐܝܕܳ݁ܐ ܕ݂ܗܺܝ:
Act 27:16 ܘܟܰ݁ܕ݁ ܥܒܰ݁ܪܢ ܓ݂ܳܙܰܪܬ݂ܳܐ ܚܕܳ݁ܐ ܕ݂ܡܶܬ݁ܩܰܪܝܳܐ ܩܽܘܕܰ݁ܐ ܠܡܰܚܣܶܢ ܐܶܫܟ݂ܰܚܢ ܐܶܚܰܕ݁ܢ ܠܩܰܪܩܽܘܪܳܐ:
Act 27:17 ܘܟܰ݁ܕ݁ ܫܩܰܠܢܳܗ ܡܚܰܝܨܺܝܢ ܗ̄ܘܰܝܢ ܘܡܰܬ݁ܩܢܺܝܢ ܠܳܗ ܠܶܐܠܦܳ݁ܐ ܘܡܶܛܽܠ ܕ݂ܕܳ݁ܚܠܺܝܢ ܗ̄ܘܰܝܢ ܕ݂ܕܰ݁ܠܡܳܐ ܢܶܦ݂ܶܠ ܒ݂ܡܰܚܰܬ݂ܬ݂ܶܗ ܕ݂ܝܰܡܳܐ ܐܰܚܶܬ݁ܢܳܝܗ̄ܝ ܠܰܐܪܡܶܢܳܘܢ ܘܗܳܟ݁ܘܳܬ݁ ܪܳܕܶ݁ܝܢ ܗ̄ܘܰܝܢ:
Act 27:18 ܘܟܰ݁ܕ݁ ܩܳܡ ܠܶܗ ܥܠܰܝܢ ܟ݂ܺܝܡܽܘܢܳܐ ܩܰܫܝܳܐ ܠܝܰܘܡܳܐ ܐ̄ܚܪܺܢܳܐ ܫܕܰ݁ܝܢ ܡܳܐܢܺܝܢ ܒ݂ܝܰܡܳܐ:
Act 27:19 ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܡܳܐܢܶܐ ܕ݂ܺܝܠܳܗ ܕ݂ܶܐܠܦܳ݁ܐ ܒ݂ܺܐܝܕܰ݁ܝܢ ܫܕܰ݁ܝܢ:
Act 27:20 ܘܟܰ݁ܕ݁ ܐܶܚܰܕ݁ ܠܶܗ ܣܰܬ݁ܘܳܐ ܝܰܘܡܳܬܳ݁ܐ ܝܰܬ݂ܺܝܪܶܐ ܘܠܳܐ ܫܶܡܫܳܐ ܡܶܬ݁ܚܙܶܐ ܗ̄ܘܳܐ ܘܠܳܐ ܣܰܗܪܳܐ ܘܠܳܐ ܟ݂ܰܘܟ݂ܒܶ݁ܐ ܣܰܒ݁ܪܳܐ ܕ݂ܚܰܝܰܝܢ ܟ݂ܽܠ ܟ݂ܽܠܶܗ ܐܶܬ݁ܦ݂ܣܶܩ ܗ̄ܘܳܐ ܠܶܗ:
Act 27:21 ܘܟܰ݁ܕ݁ ܐ̄ܢܳܫ ܡܶܕ݂ܶܡ ܠܳܐ ܡܶܣܬ݂ܰܝܒ݂ܰܪ ܗ̄ܘܳܐ ܗܳܝܕ݂ܶܝܢ ܩܳܡ ܦ݂ܰܘܠܳܘܣ ܒ݂ܰܝܢܳܬ݁ܗܽܘܢ ܘܶܐܡܰܪ ܐܶܠܽܘ ܐܶܬ݂ܛܦ݂ܺܝܣܬ݂ܽܘܢ ܠܺܝ ܓ݂ܰܒ݁ܪܶܐ ܠܳܐ ܪܳܕܶ݁ܝܢ ܗ̄ܘܰܝܢ ܡܶܢ ܩܪܺܛܺܐ ܘܡܶܬ݁ܚܰܣܟ݂ܺܝܢ ܗ̄ܘܰܝܢ ܡܶܢ ܚܽܘܣܪܳܢܳܐ ܘܡܶܢ ܐܽܘܠܨܳܢܳܐ ܗܳܢܳܐ:
Act 27:22 ܘܗܳܫܳܐ ܡܳܠܶܟ݁ ܐ̄ܢܳܐ ܕ݂ܬܶ݁ܗܘܽܘܢ ܕ݂ܠܳܐ ܥܳܩܳܐ ܢܰܦ݁ܫܳܐ ܓ݂ܶܝܪ ܡܶܢܟܽ݁ܘܢ ܚܕܳ݁ܐ ܠܳܐ ܐܳܒ݁ܕ݂ܳܐ ܐܶܠܳܐ ܐܶܢ ܐܶܠܦܳ݁ܐ:
Act 27:23 ܐܶܬ݁ܚܙܺܝ ܠܺܝ ܓ݂ܶܝܪ ܒ݂ܠܺܠܝܳܐ ܗܳܢܳܐ ܡܰܠܰܐܟܶ݁ܗ ܕ݂ܰܐܠܳܗܳܐ ܗܰܘ ܕ݂ܕܺ݁ܝܠܶܗ ܐ̄ܢܳܐ ܘܠܶܗ ܦ݂ܳܠܰܚ ܐ̄ܢܳܐ:
Act 27:24 ܘܶܐܡܰܪ ܠܺܝ ܠܳܐ ܬ݂ܶܕ݁ܚܰܠ ܦ݂ܰܘܠܶܐ ܥܬܺ݁ܝܕ݁ ܗܽ̄ܘ ܠܳܟ݁ ܠܰܡܩܳܡ ܩܕܳ݁ܡ ܩܶܣܰܪ ܘܗܳܐ݁ ܝܰܗ̄ܒ݁ ܠܳܟ݁ ܐܰܠܳܗܳܐ ܡܰܘܗܰܒ݁ܬ݂ܳܐ ܠܟܽ݁ܠ ܕ݂ܪܳܕܶ݁ܝܢ ܥܰܡܳܟ݁:
Act 27:25 ܡܶܛܽܠ ܗܳܢܳܐ ܐܶܬ݁ܠܰܒ݂ܰܒ݁ܘ ܓ݂ܰܒ݁ܪܶܐ ܡܗܰܝܡܶܢ ܐ̄ܢܳܐ ܓ݂ܶܝܪ ܒ݂ܰܐܠܳܗܳܐ ܕ݂ܗܳܟܰ݁ܢܳܐ ܗܳܘܶܐ ܐܰܝܟ݁ ܡܳܐ ܕ݂ܶܐܬ݁ܡܰܠܰܠ ܥܰܡܝ:
Act 27:26 ܒ݂ܪܰܡ ܠܓܳ݁ܙܰܪܬ݂ܳܐ ܚܕܳ݁ܐ ܐܺܝܬ݁ ܠܰܢ ܕ݂ܢܶܫܬ݂ܕܶ݁ܐ:
Act 27:27 ܘܡܶܢ-ܒ݂ܳܬܰ݁ܪ ܐܰܪܒ݂ܬܰ݁ܥܣܰܪ ܝܰܘܡܺܝܢ ܕ݂ܰܛܥܰܝܢ ܘܶܐܬ݂ܛܰܪܰܦ݁ܢ ܒ݂ܗܰܕ݁ܪܺܝܰܘܣ ܝܰܡܳܐ ܒ݂ܦܶ݁ܠܓ݂ܶܗ ܕ݂ܠܺܠܝܳܐ ܣܒܰ݁ܪܘ ܡܰܠܳܚܶܐ ܕ݂ܠܰܐܪܥܳܐ ܡܶܬ݁ܩܰܪܒܺ݁ܝܢ ܗ̄ܘܰܘ:
Act 27:28 ܘܰܐܪܡܺܝܘ ܐܶܘܩܺܝܢܰܣ ܘܶܐܫܟ݂ܰܚܘ ܩܰܘܡܺܝܢ ܥܶܣܪܺܝܢ ܘܬܽ݁ܘܒ݁ ܩܰܠܺܝܠ ܪܕܰ݁ܘ ܘܶܐܫܟ݂ܰܚܘ ܩܰܘܡܺܝܢ ܚܰܡܫܰܥܶܣܪܶܐ:
Act 27:29 ܘܟܰ݁ܕ݁ ܕ݂ܰܚܺܝܠܺܝܢ ܗ̄ܘܰܝܢ ܕ݂ܰܠܡܳܐ ܢܶܫܬ݂ܟܰ݁ܚ ܠܰܢ ܒ݂ܕܽ݁ܘܟ݂ܝܳܬܳ݁ܐ ܕ݂ܺܐܝܬ݁ ܒ݂ܗܶܝܢ ܫܽܘܥܶܐ ܐܰܪܡܺܝܘ ܡܶܢ ܚܰܪܬܳ݁ܗ ܕ݂ܶܐܠܦܳ݁ܐ ܐܶܘܩܺܝܢܰܣ ܐܰܪܒ݂ܰܥ ܘܰܡܨܰܠܶܝܢ ܗ̄ܘܰܘ ܕ݂ܢܶܗܘܶܐ ܝܰܘܡܳܐ:
Act 27:30 ܡܰܠܳܚܶܐ ܕ݂ܶܝܢ ܒ݂ܥܰܘ ܠܡܶܥܪܰܩ ܡܶܢܳܗ ܡܶܢ ܐܶܠܦܳ݁ܐ ܘܰܐܚܶܬ݁ܘ ܡܶܢܳܗ ܠܩܰܪܩܽܘܪܳܐ ܠܝܰܡܳܐ ܒ݂ܥܶܠܬܳ݁ܐ ܕ݂ܢܺܐܙܽܠ̄ܘܢ ܒ݂ܳܗ ܘܢܶܐܣܪܽܘܢܳܗ ܠܶܐܠܦܳ݁ܐ ܒ݂ܰܐܪܥܳܐ:
Act 27:31 ܘܟܰ݁ܕ݁ ܚܙܳܐ ܦ݂ܰܘܠܳܘܣ ܐܶܡܰܪ ܠܩܶܢܛܪܽܘܢܳܐ ܘܠܶܐܣܛܪܰܛܺܝܳܘܛܶܐ ܕ݂ܶܐܢ ܗܳܠܶܝܢ ܒ݂ܶܐܠܦܳ݁ܐ ܠܳܐ ܡܟܰ݁ܬ݂ܪܺܝܢ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܺ݁ܚܽܘܢ:
Act 27:32 ܗܳܝܕ݂ܶܝܢ ܦ݂ܣܰܩܘ ܐܶܣܛܪܰܛܺܝܳܘܛܶܐ ܠܚܰܒ݁ܠܶܝܗ ܕ݂ܩܰܪܩܽܘܪܳܐ ܡܶܢ ܐܶܠܦܳ݁ܐ ܘܫܰܒ݁ܩܽܘܗ ܛܳܥܝܳܐ ܣ݂ ܣ݂:
Act 27:33 ܗܽܘ ܕ݂ܶܝܢ ܦ݂ܰܘܠܳܘܣ ܥܕܰ݁ܡܳܐ ܕ݂ܰܗܘܳܐ ܨܰܦ݁ܪܳܐ ܡܦ݂ܺܝܣ ܗ̄ܘܳܐ ܠܟܽ݁ܠܗܽܘܢ ܕ݂ܰܢܩܰܒ݂ܠܽܘܢ ܣܰܝܒ݂ܳܪܬ݂ܳܐ ܟ݂ܰܕ݁ ܐܳܡܰܪ ܠܗܽܘܢ ܝܰܘܡܳܢܳܐ ܗܳܐ ܐܰܪܒ݂ܬܰ݁ܥܣܰܪ ܝܰܘܡܺܝܢ ܡܶܢ ܩܶܢܛܳܐ ܡܶܕ݂ܶܡ ܠܳܐ ܛܥܺܝܡ ܠܟܽ݁ܘܢ:
Act 27:34 ܡܶܛܽܠ ܗܳܕܶ݁ܐ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܰܬ݁ܩܰܒ݂ܠܽܘܢ ܡܶܐܟܽ݁ܘܠܬ݂ܳܐ ܠܩܽܘܝܳܡܳܐ ܕ݂ܚܰܝܰܝܟ݂ܽܘܢ ܡܶܢܬܳ݁ܐ ܓ݂ܶܝܪ ܡܶܢ ܪܺܫܳܐ ܕ݂ܚܰܕ݁ ܡܶܢܟܽ݁ܘܢ ܠܳܐ ܐܳܒ݁ܕ݂ܳܐ:
Act 27:35 ܘܟܰ݁ܕ݁ ܗܳܠܶܝܢ ܐܶܡܰܪ ܢܣܰܒ݁ ܠܰܚܡܳܐ ܘܫܰܒ݂ܰܚ ܠܰܐܠܳܗܳܐ ܩܕܳ݁ܡ ܟ݂ܽܠܗܽܘܢ ܘܰܩܨܳܐ ܘܰܐܩܶܦ݁ ܠܡܶܐܟܰ݁ܠ:
Act 27:36 ܘܶܐܬ݁ܒ݂ܰܝܰܐܘ ܟ݂ܽܠܗܽܘܢ ܘܩܰܒ݂ܶܠܘ ܬ݂ܽܘܪܣܳܝܳܐ:
Act 27:37 ܐܺܝܬܰ݁ܝܢ ܗ̄ܘܰܝܢ ܕ݂ܶܝܢ ܒ݂ܶܐܠܦܳ݁ܐ ܡܰܐܬܶ݁ܝܢ ܘܫܰܒ݁ܥܺܝܢ ܘܫܶܬ݁ ܢܰܦ݁ܫܳܢ:
Act 27:38 ܘܟܰ݁ܕ݁ ܣܒܰ݁ܥܘ ܡܶܐܟܽ݁ܘܠܬ݂ܳܐ ܐܰܩܶܠܘ ܡܶܢ ܐܶܠܦܳ݁ܐ ܘܰܫܩܰܠܘ ܚܶܛܶܐ ܘܰܫܕܰ݁ܘ ܒ݂ܝܰܡܳܐ:
Act 27:39 ܘܟܰ݁ܕ݁ ܗܘܳܐ ܝܰܘܡܳܐ ܣܰܦ݂ܳܢܶܐ ܐܰܝܕܳ݁ܐ ܗ̄ܝ ܐܰܪܥܳܐ ܠܳܐ ܐܶܫܬ݂ܰܘܕ݂ܰܥܘ ܐܶܠܳܐ ܚܳܪܘ ܥܰܠ ܓ݂ܶܢ̄ܒ݁ ܝܰܒ݁ܫܳܐ ܟ݂ܶܢܦܳ݁ܐ ܚܕܳ݁ܐ ܕ݂ܝܰܡܳܐ ܐܰܝܟ݂ܳܐ ܕ݂ܪܳܢܶܝܢ ܗ̄ܘܰܘ ܕ݂ܶܐܢ ܡܶܫܟ݂ܚܳܐ ܢܶܕ݁ܚܽܘܢܳܗ ܠܶܐܠܦܳ݁ܐ:
Act 27:40 ܘܰܦ݁ܣܰܩܘ ܐܶܘܩܺܝܢܰܣ ܡܶܢ ܐܶܠܦܳ݁ܐ ܘܰܐܪܦ݂ܺܝܘ ܐܶܢܶܝܢ ܒ݂ܝܰܡܳܐ ܘܰܫܪܰܘ ܪܳܟ݁ܒ݂ܶܐ ܕ݂ܣܰܘܟ݂ܳܢܶܐ ܘܰܬ݁ܠܰܘ ܐܰܪܡܶܢܳܘܢ ܙܥܽܘܪܳܐ ܠܪܽܘܚܳܐ ܕ݂ܢܳܫܒ݂ܳܐ ܘܪܳܕܶ݁ܝܢ ܗ̄ܘܰܘ ܠܰܐܦ݂ܰܝ ܝܰܒ݁ܫܳܐ:
Act 27:41 ܘܓܶ݁ܫܰܬ݁ ܐܶܠܦܳ݁ܐ ܒ݂ܕܽ݁ܘܟ݂ܬܳ݁ܐ ܕ݂ܪܳܡܳܐ ܒ݂ܰܝܢܳܬ݁ ܬ݂ܪܶܝܢ ܥܽܘܡܩܺܝܢ ܕ݂ܝܰܡܳܐ ܘܶܐܬ݁ܚܰܪܝܰܬ݁ ܒ݂ܳܗ ܘܩܳܡ ܥܠܶܝܗ ܓ݂ܰܒ݂ܳܗ ܩܰܕ݁ܡܳܝܳܐ ܘܠܳܐ ܡܶܬ݂ܬ݂ܙܺܝܥ ܗ̄ܘܳܐ ܓ݂ܰܒ݂ܳܗ ܕ݂ܶܝܢ ܐ̄ܚܪܳܝܳܐ ܐܶܫܬ݂ܪܺܝ ܡܶܢ ܩܛܺܝܪܳܐ ܕ݂ܓܰ݁ܠ̄ܠܶܐ:
Act 27:42 ܘܰܨܒܰ݁ܘ ܗ̄ܘܰܘ ܐܶܣܛܪܰܛܺܝܳܘܛܶܐ ܕ݂ܰܢܩܰܛܠܽܘܢ ܐܶܢܽܘܢ ܠܰܐܣܺܝܪܶܐ ܕ݂ܠܳܐ ܢܰܪܡܽܘܢ ܣܰܚܘܳܐ ܘܢܶܥܪܩܽܘܢ ܠܗܽܘܢ ܡܶܢܗܽܘܢ:
Act 27:43 ܘܩܶܢܛܪܽܘܢܳܐ ܟ݂ܠܳܐ ܐܶܢܽܘܢ ܡܶܢ ܗܳܕܶ݁ܐ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܢܰܚܶܐ ܠܦ݂ܰܘܠܳܘܣ ܘܠܰܐܝܠܶܝܢ ܕ݂ܡܶܫܟ݂ܚܺܝܢ ܗ̄ܘܰܘ ܠܡܰܪܡܳܝܽܘ ܣܰܚܘܳܐ ܦ݂ܩܰܕ݁ ܠܗܽܘܢ ܕ݂ܰܒ݁ܩܰܕ݁ܡܳܝܶܐ ܢܶܣܚܽܘܢ ܘܢܶܥܒ݂ܪܽܘܢ ܠܰܐܪܥܳܐ:
Act 27:44 ܘܰܠܫܰܪܟ݂ܳܐ ܥܰܠ ܕ݂ܰܦ݂ܶܐ ܘܥܰܠ ܩܰܝܣܶܐ ܐ̄ܚܪܳܢܶܐ ܕ݂ܶܐܠܦܳ݁ܐ ܐܰܥܒ݂ܰܪܘ ܐܶܢܽܘܢ ܘܗܳܟܰ݁ܢܳܐ ܟ݂ܽܠܗܽܘܢ ܐܶܫܬ݂ܰܘܙܰܒ݁ܘ ܠܰܐܪܥܳܐ: ܣ
Act 28:1 ܘܡܶܢ ܒ݂ܳܬܰ݁ܪܟ݂ܶܢ ܝܺܠܶܦ݁ܢ ܕ݂ܡܺܠܺܝܛܺܐ ܡܶܬ݁ܩܰܪܝܳܐ ܗܳܝ ܓ݂ܳܙܰܪܬ݂ܳܐ:
Act 28:2 ܘܒܰ݁ܪܒ݂ܪܳܝܶܐ ܕ݂ܥܳܡܪܺܝܢ ܗ̄ܘܰܘ ܒ݂ܳܗ ܪܰܚܡܶܐ ܣܰܓ݂ܺܝܶܐܐ ܚܰܘܺܝܘ ܠܘܳܬܰ݁ܢ ܘܰܐܘܚܶܕ݁ܘ ܢܽܘܪܳܐ ܘܰܩܪܰܐܘܽܢ ܠܟܽ݁ܠܰܢ ܕ݂ܢܶܫܚܰܢ ܡܶܛܽܠ ܡܶܛܪܳܐ ܣܰܓ݂ܺܝܳܐܐ ܘܩܽܘܪܫܳܐ ܕ݂ܺܐܝܬ݁ ܗ̄ܘܳܐ:
Act 28:3 ܘܦ݂ܰܘܠܳܘܣ ܫܩܰܠ ܣܽܘܓܳ݁ܐܐ ܕ݂ܚܰܒ݂ܽܘܒܶ݁ܐ ܘܣܳܡ ܥܰܠ ܢܽܘܪܳܐ ܘܢܶܦ݁ܩܰܬ݁ ܡܶܢܗܽܘܢ ܐܳܟܶ݁ܕ݁ܢܳܐ ܡܶܢ ܪܰܬ݁ܚܳܐ ܕ݂ܢܽܘܪܳܐ ܘܢܶܟ݁ܬ݂ܰܬ݁ ܒ݂ܺܐܝܕܶ݁ܗ:
Act 28:4 ܘܟܰ݁ܕ݁ ܚܙܰܐܘܽܗ ܒ݂ܰܪܒ݂ܪܳܝܶܐ ܕ݂ܬܰ݁ܠܝܳܐ ܒ݂ܺܐܝܕܶ݁ܗ ܐܳܡܪܺܝܢ ܗ̄ܘܰܘ ܟ݂ܒܰ݁ܪ ܗܳܢܳܐ ܓ݂ܰܒ݁ܪܳܐ ܩܳܛܽܘܠܳܐ ܗ̄ܘ ܕ݂ܟܰ݁ܕ݁ ܐܶܫܬ݂ܰܘܙܰܒ݁ ܡܶܢ ܝܰܡܳܐ ܟ݂ܺܐܢܽܘܬܳ݁ܐ ܠܳܐ ܫܒܰ݁ܩܬܶ݁ܗ ܕ݂ܢܺܚܶܐ:
Act 28:5 ܗܽܘ ܕ݂ܶܝܢ ܦ݂ܰܘܠܳܘܣ ܐܰܢܺܝܦ݁ ܐܺܝܕܶ݁ܗ ܘܰܫܕܳ݁ܗ ܠܳܐܟܶ݁ܕ݁ܢܳܐ ܒ݂ܢܽܘܪܳܐ ܘܡܶܕ݂ܶܡ ܕ݂ܰܣܢܶܐ ܠܳܐ ܗܘܳܝܗ̄ܝ:
Act 28:6 ܣܳܒ݁ܪܺܝܢ ܗ̄ܘܰܘ ܕ݂ܶܝܢ ܒ݂ܰܪܒ݂ܪܳܝܶܐ ܕ݂ܒܰ݁ܪ ܫܳܥܬܶ݁ܗ ܡܶܬ݁ܡܣܶܐ ܘܢܳܦܶ݁ܠ ܟ݂ܰܕ݁ ܡܺܝܬ݁ ܥܰܠ ܐܰܪܥܳܐ ܘܟܰ݁ܕ݁ ܥܶܕ݂ܳܢܳܐ ܣܰܓ݂ܺܝܳܐܐ ܣܰܟ݂ܺܝܘ ܘܰܚܙܰܘ ܕ݂ܡܶܕ݂ܶܡ ܕ݂ܰܣܢܶܐ ܠܳܐ ܗܘܳܝܗ̄ܝ ܫܰܚܠܶܦ݁ܘ ܡܶܠܰܝܗܽܘܢ ܘܶܐܡܰܪܘ ܕ݂ܰܐܠܳܗܳܐ ܗ̄ܘ: ܣ
Act 28:7 ܐܺܝܬ݁ ܗ̄ܘܳܐ ܕ݂ܶܝܢ ܩܽܘܪܝܳܐ ܒ݂ܶܗ ܒ݂ܗܰܘ ܐܰܬ݁ܪܳܐ ܠܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗܘܳܐ ܦ݂ܳܘܦ݂ܠܺܝܳܘܣ ܕ݂ܗܽܘ ܗܘܳܐ ܪܺܫܳܗ ܕ݂ܓܳ݁ܙܰܪܬ݂ܳܐ ܘܩܰܒ݂ܠܰܢ ܒ݂ܒܰ݁ܝܬ݂ܶܗ ܬ݂ܠܳܬܳ݁ܐ ܝܰܘܡܺܝܢ ܚܳܕ݁ܝܳܐܝܺܬ݁:
Act 28:8 ܐܰܒܽ݁ܘܗ̄ܝ ܕ݂ܶܝܢ ܕ݂ܦ݂ܳܘܦ݂ܠܺܝܳܘܣ ܒ݂ܶܐܫܳܬܳ݁ܐ ܘܰܒ݁ܟܺ݁ܐܒ݁ ܡܥܰܝܳܐ ܟ݂ܪܺܝܗ ܗ̄ܘܳܐ ܘܥܰܠ ܠܘܳܬܶ݁ܗ ܦ݂ܰܘܠܳܘܣ ܘܨܰܠܺܝ ܘܣܳܡ ܥܠܰܘܗ̄ܝ ܐܺܝܕܶ݁ܗ ܘܰܐܚܠܡܶܗ:
Act 28:9 ܘܟܰ݁ܕ݁ ܗܘܳܬ݁ ܗܳܕܶ݁ܐ ܐܳܦ݁ ܫܰܪܟ݂ܳܐ ܐܰܝܠܶܝܢ ܕ݂ܺܐܝܬ݁ ܗ̄ܘܰܘ ܒ݂ܳܗ ܒ݂ܓܳ݁ܙܰܪܬ݂ܳܐ ܟ݂ܪܺܝܗܶܐ ܩܳܪܒ݂ܺܝܢ ܗ̄ܘܰܘ ܠܘܳܬܶ݁ܗ ܘܡܶܬܰ݁ܐܣܶܝܢ ܗ̄ܘܰܘ:
Act 28:10 ܘܺܐܝܩܳܪܶܐ ܪܰܘܪܒܶ݁ܐ ܝܰܩܪܽܘܢ ܘܟܰ݁ܕ݁ ܢܳܦ݁ܩܺܝܢ ܗ̄ܘܰܝܢ ܡܶܢ ܬ݂ܰܡܳܢ ܙܰܘܕܽ݁ܘܢ:
Act 28:11 ܢܦܰ݁ܩܢ ܕ݂ܶܝܢ ܒ݂ܳܬܰ݁ܪ ܝܰܪܚܶܐ ܬ݂ܠܳܬܳ݁ܐ ܘܰܪܕܰ݁ܝܢ ܒ݂ܶܐܠܦܳ݁ܐ ܐܰܠܶܟ݂ܣܰܢܕ݂ܪܳܝܬ݂ܳܐ ܕ݂ܰܐܣܬ݂ܝܰܬ݁ ܗ̄ܘܳܬ݁ ܒ݂ܳܗ ܒ݂ܓܳ݁ܙܰܪܬ݂ܳܐ ܘܺܐܝܬ݁ ܗ̄ܘܳܬ݁ ܥܠܶܝܗ ܐܳܬܳ݁ܐ ܕ݂ܬܳ݁ܐܡܶܐ:
Act 28:12 ܘܶܐܬܰ݁ܝܢ ܠܣܽܪܰܩܳܘܣܰܐ ܡܕܺ݁ܝܢ̄ܬ݂ܳܐ ܘܩܰܘܺܝܢ ܬ݂ܰܡܳܢ ܝܰܘܡܳܬܳ݁ܐ ܬ݂ܠܳܬܳ݁ܐ:
Act 28:13 ܘܡܶܢ ܬ݂ܰܡܳܢ ܐܶܬ݁ܟ݂ܪܶܟ݁ܢ ܘܡܰܢܰܥܢ ܠܪܺܓܺ݁ܝܳܘܢ ܡܕܺ݁ܝܢ̄ܬ݂ܳܐ ܘܒܳ݁ܬܰ݁ܪ ܝܰܘܡܳܐ ܚܰܕ݁ ܢܶܫܒ݂ܰܬ݁ ܠܰܢ ܪܽܘܚܳܐ ܕ݂ܬܰ݁ܝܡܢܳܐ ܘܠܰܬ݁ܪܶܝܢ ܝܰܘܡܺܝܢ ܐܶܬܰ݁ܝܢ ܠܦ݂ܳܘܛܺܝܰܐܠܳܣ ܡܕܺ݁ܝܢ̄ܬ݂ܳܐ ܕ݂ܺܐܝܛܰܠܺܝܰܐ:
Act 28:14 ܘܶܐܫܟ݂ܰܚܢ ܬ݂ܰܡܳܢ ܐܰܚܶܐ ܘܰܒ݁ܥܰܘ ܡܶܢܰܢ ܘܰܗܘܰܝܢ ܠܘܳܬ݁ܗܽܘܢ ܝܰܘܡܳܬܳ݁ܐ ܫܰܒ݁ܥܳܐ ܘܗܳܝܕ݂ܶܝܢ ܐܶܙܰܠܢ ܠܪܽܗ̄ܘܡܺܐ:
Act 28:15 ܘܟܰ݁ܕ݁ ܫܡܰܥܘ ܐܰܚܶܐ ܕ݂ܬܰ݁ܡܳܢ ܢܦܰ݁ܩܘ ܠܽܐܘܪܥܰܢ ܥܕܰ݁ܡܳܐ ܠܫܽܘܩܳܐ ܕ݂ܡܶܬ݁ܩܪܶܐ ܐܰܦ݂ܺܝܳܘܣ-ܦܳ݁ܘܪܳܘܣ ܘܰܥܕܰ݁ܡܳܐ ܠܰܬ݁ܠܳܬ݁ ܚܳܢܘܳܢ ܘܟܰ݁ܕ݁ ܚܙܳܐ ܐܶܢܽܘܢ ܦ݂ܰܘܠܳܘܣ ܐܰܘܕ݂ܺܝ ܠܰܐܠܳܗܳܐ ܘܶܐܬ݁ܚܰܝܰܠ:
Act 28:16 ܘܥܰܠܢ ܠܪܽܗ̄ܘܡܺܐ ܘܰܐܦ݂ܶܣ ܩܶܢܛܪܽܘܢܳܐ ܠܦ݂ܰܘܠܳܘܣ ܕ݂ܢܶܫܪܶܐ ܐܰܝܟ݂ܳܐ ܕ݂ܨܳܒܶ݁ܐ ܥܰܡ ܐܶܣܛܪܰܛܺܝܳܘܛܳܐ ܗܰܘ ܕ݂ܢܳܛܰܪ ܗ̄ܘܳܐ ܠܶܗ: ܣ
Act 28:17 ܘܡܶܢ-ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܫܰܕ݂ܰܪ ܦ݂ܰܘܠܳܘܣ ܩܪܳܐ ܠܪܺܫܳܢܰܝܗܽܘܢ ܕ݂ܺܝܗܽܘܕܳ݁ܝܶܐ ܘܟܰ݁ܕ݁ ܐܶܬ݁ܟ݂ܰܢܰܫܘ ܐܶܡܰܪ ܠܗܽܘܢ ܓ݂ܰܒ݁ܪܶܐ ܐܰܚܰܝ ܐܶܢܳܐ ܟ݂ܰܕ݁ ܒ݂ܡܶܕ݂ܶܡ ܠܳܐ ܩܳܡܶܬ݁ ܠܽܘܩܒܰ݁ܠ ܥܰܡܳܐ ܘܢܳܡܽܘܣܳܐ ܕ݂ܰܐܒܳ݁ܗܰܝ ܒ݂ܰܐܣܽܘܪܶܐ ܐܶܫܬ݂ܰܠܡܶܬ݁ ܡܶܢ ܐܽܘܪܺܫܠܶܡ ܒ݂ܺܐܝܕܳ݁ܐ ܕ݂ܪܽܗ̄ܘܡܳܝܶܐ:
Act 28:18 ܘܗܶܢܽܘܢ ܟ݂ܰܕ݁ ܫܰܐܠܽܘܢܝ ܨܒܰ݁ܘ ܕ݂ܢܶܫܪܽܘܢܳܢܝ ܡܶܛܽܠ ܕ݂ܠܳܐ ܐܶܫܟ݂ܰܚܘ ܒ݂ܳܬܰ݁ܪܝ ܪܶܫܝܳܢܳܐ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ:
Act 28:19 ܘܟܰ݁ܕ݁ ܩܳܝܡܺܝܢ ܗ̄ܘܰܘ ܠܽܘܩܒܰ݁ܠܝ ܝܺܗܽܘܕܳ݁ܝܶܐ ܐܶܬܰ݁ܐܠܨܶܬ݁ ܕ݂ܶܐܩܥܶܐ ܒ݂ܓܶ݁ܢ ܩܶܣܰܪ ܠܳܐ ܐܰܝܟ݁ ܐܺܝܬ݁ ܠܺܝ ܕ݂ܶܐܩܰܛܪܶܓ݁ ܒ݂ܡܶܕ݂ܶܡ ܠܰܒ݁ܢܰܝ ܥܰܡܝ:
Act 28:20 ܡܶܛܽܠ ܗܳܢܳܐ ܒ݂ܥܺܝܬ݁ ܡܶܢܟܽ݁ܘܢ ܕ݂ܬܺ݁ܐܬܽ݁ܘܢ ܘܶܐܚܙܶܝܟܽ݁ܘܢ ܘܶܐܫܬ݂ܰܥܶܐ ܠܟܽ݁ܘܢ ܗܳܠܶܝܢ ܡܶܛܽܠ ܣܰܒ݁ܪܳܐ ܓ݂ܶܝܪ ܕ݂ܺܐܝܣܪܳܝܶܠ ܐܰܣܺܝܪ ܐ̄ܢܳܐ ܒ݂ܫܺܫܰܠܬ݂ܳܐ ܗܳܕܶ݁ܐ:
Act 28:21 ܐܳܡܪܺܝܢ ܠܶܗ ܗܶܢܽܘܢ ܚܢܰܢ ܐܶܓ݂ܰܪܬ݂ܳܐ ܥܠܰܝܟְ݂ ܠܳܐ ܩܰܒ݂ܶܠܢ ܡܶܢ ܝܺܗܽܘܕ݁ ܘܠܳܐ ܐ̄ܢܳܫ ܡܶܢ ܐܰܚܶܐ ܕ݂ܶܐܬܰ݁ܘ ܡܶܢ ܐܽܘܪܺܫܠܶܡ ܐܶܡܰܪܘ ܠܰܢ ܡܶܕ݂ܶܡ ܕ݂ܒܺ݁ܝܫ ܥܠܰܝܟְ݂:
Act 28:22 ܨܳܒܶ݁ܝܢܰܢ ܕ݂ܶܝܢ ܕ݂ܢܶܫܡܰܥ ܡܶܢܳܟ݁ ܡܶܕ݂ܶܡ ܕ݂ܡܶܬ݁ܪܰܥܶܐ ܐܰܢ̄ܬ݂ ܡܶܛܽܠ ܕ݂ܝܽܘܠܦ݂ܳܢܳܐ ܗܳܢܳܐ ܝܳܕ݁ܥܺܝܢܰܢ ܕ݂ܥܰܠ ܐ̄ܢܳܫ ܠܳܐ ܡܩܰܒ݂ܰܠ:
Act 28:23 ܘܰܐܩܺܝܡܘ ܠܶܗ ܝܰܘܡܳܐ ܘܰܟ݁ܢܰܫܘ ܘܶܐܬܰ݁ܘ ܠܘܳܬܶ݁ܗ ܣܰܓ݂ܺܝܶܐܐ ܟ݂ܰܪ ܕ݂ܰܫܪܶܐ ܗ̄ܘܳܐ ܘܰܓ݁ܠܳܐ ܠܗܽܘܢ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܟ݂ܰܕ݁ ܡܣܰܗܶܕ݁ ܘܰܡܦ݂ܺܝܣ ܠܗܽܘܢ ܥܰܠ ܝܶܫܽܘܥ ܡܶܢ ܢܳܡܽܘܣܳܐ ܕ݂ܡܽܘܫܶܐ ܘܡܶܢ ܢܒܺ݁ܝܶܐ ܡܶܢ ܨܰܦ݁ܪܳܐ ܘܰܥܕܰ݁ܡܳܐ ܠܪܰܡܫܳܐ:
Act 28:24 ܘܐ̄ܢܳܫܺܝܢ ܡܶܢܗܽܘܢ ܡܶܬ݂ܛܦ݂ܺܝܣܺܝܢ ܗ̄ܘܰܘ ܠܡܶܠܰܘܗ̄ܝ ܘܰܐ̄ܚܪܳܢܶܐ ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܘ:
Act 28:25 ܘܶܐܫܬ݂ܪܺܝܘ ܡܶܢ ܠܘܳܬܶ݁ܗ ܟ݂ܰܕ݁ ܠܳܐ ܫܳܠܡܺܝܢ ܠܰܚܕܳ݁ܕܶ݁ܐ ܘܶܐܡܰܪ ܠܗܽܘܢ ܗܽܘ ܦ݂ܰܘܠܳܘܣ ܡܶܠܬܳ݁ܐ ܗܳܕܶ݁ܐ ܫܰܦ݂ܺܝܪ ܡܰܠܶܠ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡ ܐܶܫܰܥܝܳܐ ܢܒܺ݁ܝܳܐ ܠܽܘܩܒܰ݁ܠ ܐܰܒܳ݁ܗܳܬ݁ܟܽ݁ܘܢ:
Act 28:26 ܟ݂ܰܕ݁ ܐܳܡܰܪ ܕ݂ܙܶܠ ܠܘܳܬ݁ ܥܰܡܳܐ ܗܳܢܳܐ ܘܶܐܡܰܪ ܠܗܽܘܢ ܕ݂ܫܶܡܥܳܐ ܬ݂ܶܫܡܥܽܘܢ ܘܠܳܐ ܬ݂ܶܣܬ݂ܰܟ݂ܠܽܘܢ ܘܬܶ݁ܚܙܽܘܢ ܘܠܳܐ ܬ݂ܶܒ݁ܚܪܽܘܢ:
Act 28:27 ܐܶܬ݁ܥܰܒ݂ܺܝ ܠܶܗ ܓ݂ܶܝܪ ܠܶܒ݂ܶܗ ܕ݂ܥܰܡܳܐ ܗܳܢܳܐ ܘܡܰܫܡܰܥܬ݁ܗܽܘܢ ܐܰܘܩܰܪܘ ܘܥܰܝܢܰܝܗܽܘܢ ܥܰܡܶܨܘ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܫܡܥܽܘܢ ܒ݂ܶܐܕ݁ܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܰܢܬܽ݁ܘܒܽ݁ܘܢ ܠܘܳܬ݁ܝ ܘܶܐܫܒ݂ܽܘܩ ܠܗܽܘܢ:
Act 28:28 ܬ݂ܶܬܺ݁ܝܕܰ݁ܥ ܠܟܽ݁ܘܢ ܗܳܟܺ݁ܝܠ ܗܳܕܶ݁ܐ ܕ݂ܰܠܥܰܡ̄ܡܶܐ ܗ̄ܘ ܐܶܫܬ݂ܰܕ݂ܰܪ ܗܳܢܳܐ ܦ݂ܽܘܪܩܳܢܳܐ ܕ݂ܰܐܠܳܗܳܐ ܗܶܢܽܘܢ ܓ݂ܶܝܪ ܐܳܦ݁ ܫܳܡܥܺܝܢ ܠܶܗ: ܣ
Act 28:29 ܘܟܰ݁ܕ݁ ܗܳܠܶܝܢ ܐܶܡܰܪ ܢܦܰ݁ܩܘ ܝܺܗܽܘܕܳ݁ܝܶܐ ܘܣܰܓ݂ܺܝ ܕ݂ܳܪܫܺܝܢ ܗ̄ܘܰܘ ܒ݂ܰܝܢܳܬ݁ܗܽܘܢ:
Act 28:30 ܘܶܐܓܰ݁ܪ ܠܶܗ ܦ݂ܰܘܠܳܘܣ ܡܶܢ ܕ݂ܺܝܠܶܗ ܒ݂ܰܝܬ݂ܳܐ ܘܰܗܘܳܐ ܒ݂ܶܗ ܬ݂ܰܪܬ݂ܶܝܢ ܫܢܺܝܢ ܘܰܡܩܰܒ݂ܶܠ ܗ̄ܘܳܐ ܬ݂ܰܡܳܢ ܠܟܽ݁ܠܗܽܘܢ ܐܰܝܠܶܝܢ ܕ݂ܳܐܬܶ݁ܝܢ ܗ̄ܘܰܘ ܠܘܳܬܶ݁ܗ:
Act 28:31 ܘܡܰܟ݁ܪܶܙ ܗ̄ܘܳܐ ܥܰܠ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܡܰܠܶܦ݁ ܗ̄ܘܳܐ ܥܺܝܢ ܒ݂ܰܓ݁ܠܶܐ ܥܰܠ ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܠܳܐ ܟ݂ܶܠܝܳܢ ܣ݂ ܣ݂:
Rom 1:1 ܦ݂ܰܘܠܳܘܣ ܥܰܒ݁ܕ݂ܳܐ ܕ݂ܝܶܫܽܘܥ ܡܫܺܝܚܳܐ ܩܰܪܝܳܐ ܘܰܫܠܺܝܚܳܐ ܕ݂ܶܐܬ݁ܦ݂ܪܶܫ ܠܶܐܘܰܢܓ݂ܶܠܺܝܳܘܢ ܕ݂ܰܐܠܳܗܳܐ:
Rom 1:2 ܕ݂ܡܶܢ ܩܕܺ݁ܝܡ ܡܠܰܟ݁ ܒ݂ܝܰܕ݁ ܢܒܺ݁ܝܰܘܗ̄ܝ ܒ݂ܰܟ݁ܬܳ݁ܒܶ݁ܐ ܩܰܕ݂ܺܝܫܶܐ:
Rom 1:3 ܥܰܠ ܒ݂ܪܶܗ ܗܰܘ ܕ݂ܶܐܬܺ݁ܝܠܶܕ݁ ܒ݂ܰܒ݁ܣܰܪ ܡܶܢ ܙܰܪܥܳܐ ܕ݂ܒܶ݁ܝܬ݁ ܕ݂ܰܘܺܝܕ݁:
Rom 1:4 ܘܶܐܬܺ݁ܝܕܰ݁ܥ ܒ݂ܪܳܐ ܕ݂ܰܐܠܳܗܳܐ ܒ݂ܚܺܝܠ ܘܰܒ݁ܪܽܘܚ ܩܕܽ݁ܘܫ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܝܶܫܽܘܥ ܡܫܺܝܚܳܐ ܡܳܪܰܢ:
Rom 1:5 ܕ݂ܒܶ݁ܗ ܢܣܰܒ݁ܢ ܛܰܝܒ݂ܽܘܬܳ݁ܐ ܘܰܫܠܺܝܚܽܘܬܳ݁ܐ ܒ݂ܟܽ݁ܠܗܽܘܢ ܥܰܡ̄ܡܶܐ ܐܰܝܟ݁ ܕ݂ܢܶܫܬ݂ܰܡܥܽܘܢ ܠܗܰܝܡܳܢܽܘܬܳ݁ܐ ܕ݂ܰܫܡܶܗ:
Rom 1:6 ܕ݂ܳܐܦ݁ ܐܰܢ̄ܬ݂ܽܘܢ ܡܶܢܗܽܘܢ ܐܰܢ̄ܬ݂ܽܘܢ ܩܪܰܝܳܐ ܒ݂ܝܶܫܽܘܥ ܡܫܺܝܚܳܐ:
Rom 1:7 ܠܟܽ݁ܠܗܽܘܢ ܕ݂ܰܒ݁ܪܽܗ̄ܘܡܺܝ ܚܰܒ݂ܺܝܒܰ݁ܘܗ̄ܝ ܕ݂ܰܐܠܳܗܳܐ ܩܪܰܝܳܐ ܘܩܰܕ݂ܺܝܫܶܐ ܫܠܳܡܳܐ ܘܛܰܝܒ݂ܽܘܬܳ݁ܐ ܥܰܡܟܽ݁ܘܢ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
Rom 1:8 ܠܽܘܩܕܰ݁ܡ ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܒ݂ܝܶܫܽܘܥ ܡܫܺܝܚܳܐ ܥܰܠ ܟ݂ܽܠܟܽ݁ܘܢ ܕ݂ܗܰܝܡܳܢܽܘܬ݁ܟܽ݁ܘܢ ܐܶܫܬ݂ܰܡܥܰܬ݁ ܒ݂ܟܽ݁ܠܶܗ ܥܳܠܡܳܐ:
Rom 1:9 ܣܳܗܶܕ݁ ܗܽ̄ܘ ܠܺܝ ܓ݂ܶܝܪ ܐܰܠܳܗܳܐ ܕ݂ܠܶܗ ܡܫܰܡܶܫ ܐ̄ܢܳܐ ܒ݂ܪܽܘܚ ܒ݂ܶܐܘܰܢܓ݂ܶܠܺܝܳܘܢ ܕ݂ܰܒ݁ܪܶܗ ܕ݂ܰܕ݁ܠܳܐ ܫܰܠܘܳܐ ܒ݂ܟܽ݁ܠܙܒܰ݁ܢ ܡܶܬ݂ܕ݂ܟܰ݁ܪ ܐ̄ܢܳܐ ܠܟܽ݁ܘܢ ܒ݂ܰܨܠܰܘܳܬ݁ܝ:
Rom 1:10 ܘܡܶܬ݁ܚܰܢܰܢ ܐ̄ܢܳܐ ܕ݂ܶܐܢ ܡܶܢ ܟ݂ܰܕ݂ܽܘ ܬ݂ܶܬ݁ܦ݂ܬܰ݁ܚ ܠܺܝ ܐܽܘܪܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:
Rom 1:11 ܡܶܛܽܠ ܕ݂ܛܳܒ݁ ܣܘܶܐ ܐ̄ܢܳܐ ܕ݂ܶܐܚܙܶܟܽ݁ܘܢ ܘܶܐܬ݂ܶܠ ܠܟܽ݁ܘܢ ܡܰܘܗܰܒ݁ܬ݂ܳܐ ܕ݂ܪܽܘܚ ܕ݂ܒܳ݁ܗ ܬ݂ܶܫܬ݂ܰܪܪܽܘܢ:
Rom 1:12 ܘܰܐܟ݁ܚܕܳ݁ܐ ܢܶܬ݁ܒ݂ܰܝܰܐ ܒ݂ܗܰܝܡܳܢܽܘܬܳ݁ܐ ܕ݂ܺܝܠܟܽ݁ܘܢ ܘܕܺ݁ܝܠܝ: ܣ
Rom 1:13 ܨܳܒܶ݁ܐ ܐ̄ܢܳܐ ܕ݂ܶܝܢ ܐܰܚܰܝ ܕ݂ܬܶ݁ܕ݂ܥܽܘܢ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܨܒܺ݁ܝܬ݁ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܶܐܬ݁ܟ݂ܠܺܝܬ݁ ܥܕܰ݁ܡܳܐ ܠܗܳܫܳܐ ܕ݂ܳܐܦ݁ ܒ݂ܟܽ݁ܘܢ ܢܶܗܘܶܐ ܠܺܝ ܐܳܕ݁ܫܳܐ ܐܰܝܟ݁ ܕ݂ܰܒ݁ܫܰܪܟ݂ܳܐ ܕ݂ܥܰܡ̄ܡܶܐ:
Rom 1:14 ܝܰܘܢܳܝܶܐ ܘܒܰ݁ܪܒ݂ܪܳܝܶܐ ܚܰܟ݂ܺܝܡܶܐ ܘܣܰܟ݁ܠܶܐ ܕ݂ܰܠܟܽ݁ܠܢܳܫ ܚܰܝܳܒ݁ ܐ̄ܢܳܐ ܕ݂ܰܐܟ݁ܪܶܙ:
Rom 1:15 ܘܗܳܟܰ݁ܢܳܐ ܡܶܬ݁ܚܰܦ݂ܰܛ ܐ̄ܢܳܐ ܕ݂ܳܐܦ݁ ܠܟܽ݁ܘܢ ܕ݂ܰܒ݁ܪܽܗ̄ܘܡܺܝ ܐܶܣܰܒ݂ܰܪ:
Rom 1:16 ܠܳܐ ܓ݂ܶܝܪ ܒ݂ܳܗܶܬ݁ ܐ̄ܢܳܐ ܒ݂ܶܗ ܒ݂ܶܐܘܰܢܓ݂ܶܠܺܝܳܘܢ ܡܶܛܽܠ ܕ݂ܚܰܝܠܳܐ ܗ̄ܘ ܕ݂ܰܐܠܳܗܳܐ ܠܚܰܝܶܐ ܕ݂ܟܽ݁ܠ ܕ݂ܰܡܗܰܝܡܢܺܝܢ ܒ݂ܶܗ ܐܶܢ ܡܶܢ ܝܺܗܽܘܕܳ݁ܝܶܐ ܠܽܘܩܕܰ݁ܡ ܘܶܐܢ ܡܶܢ ܐܰܪܡܳܝܶܐ:
Rom 1:17 ܟ݂ܺܐܢܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܒ݂ܶܗ ܡܶܬ݁ܓ݂ܰܠܝܳܐ ܡܶܢ ܗܰܝܡܳܢܽܘܬܳ݁ܐ ܠܗܰܝܡܳܢܽܘܬܳ݁ܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܟܺ݁ܐܢܳܐ ܡܶܢ ܗܰܝܡܳܢܽܘܬܳ݁ܐ ܢܺܚܶܐ: ܣ
Rom 1:18 ܡܶܬ݁ܓ݂ܠܶܐ ܗ̄ܘ ܓ݂ܶܝܪ ܪܽܘܓ݁ܙܶܗ ܕ݂ܰܐܠܳܗܳܐ ܡܶܢ ܫܡܰܝܳܐ ܥܰܠ ܟ݂ܽܠܶܗ ܥܰܘܠܗܽܘܢ ܘܪܽܘܫܥܗܽܘܢ ܕ݂ܰܒ݁ܢܰܝܢܳܫܳܐ ܗܳܢܽܘܢ ܕ݂ܩܽܘܫܬ݂ܳܐ ܒ݂ܥܰܘܠܳܐ ܐܰܚܺܝܕܺ݁ܝܢ:
Rom 1:19 ܡܶܛܽܠ ܕ݂ܺܝܕܺ݁ܝܥܽܘܬܶ݁ܗ ܕ݂ܰܐܠܳܗܳܐ ܓ݂ܰܠܝܳܐ ܗ̄ܝ ܒ݂ܗܽܘܢ ܐܰܠܳܗܳܐ ܓ݂ܶܝܪ ܓ݂ܠܳܗ ܒ݂ܗܽܘܢ:
Rom 1:20 ܟ݂ܰܣܝܳܬܶ݁ܗ ܓ݂ܶܝܪ ܕ݂ܰܐܠܳܗܳܐ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܠܒܶ݁ܪܝܳܬܶ݁ܗ ܒ݂ܣܽܘܟ݂ܳܠܳܐ ܡܶܬ݁ܚܰܙܝܳܢ ܘܚܰܝܠܶܗ ܘܰܐܠܳܗܽܘܬܶ݁ܗ ܕ݂ܰܠܥܳܠܰܡ ܕ݂ܢܶܗܘܽܘܢ ܕ݂ܠܳܐ ܡܰܦ݂ܰܩ ܒ݂ܪܽܘܚ:
Rom 1:21 ܡܶܛܽܠ ܕ݂ܺܝܕܰ݁ܥܘ ܠܰܐܠܳܗܳܐ ܘܠܳܐ ܐܰܝܟ݁ ܕ݂ܠܰܐܠܳܗܳܐ ܫܰܒ݂ܚܽܘܗ̄ܝ ܘܰܐܘܕ݂ܺܝܘ ܠܶܗ ܐܶܠܳܐ ܐܶܣܬ݂ܰܪܰܩܘ ܒ݂ܡܰܚܫܒܳ݁ܬ݁ܗܽܘܢ ܘܶܐܬ݁ܚܰܫܰܟ݁ ܠܶܒ݂ܗܽܘܢ ܕ݂ܠܳܐ ܡܶܣܬ݂ܰܟ݂ܰܠ:
Rom 1:22 ܘܟܰ݁ܕ݁ ܣܳܒ݁ܪܺܝܢ ܒ݂ܢܰܦ݁ܫܗܽܘܢ ܕ݂ܚܰܟ݂ܺܝܡܺܝܢ ܐܶܢܽܘܢ ܫܛܰܘ ܠܗܽܘܢ:
Rom 1:23 ܘܚܰܠܶܦ݁ܘ ܬ݂ܶܫܒ݂ܽܘܚܬ݂ܶܗ ܕ݂ܰܐܠܳܗܳܐ ܕ݂ܠܳܐ ܡܶܬ݁ܚܰܒ݂ܰܠ ܒ݂ܰܕ݁ܡܽܘܬܳ݁ܐ ܕ݂ܨܰܠܡܳܐ ܕ݂ܒܰ݁ܪܢܳܫܳܐ ܕ݂ܡܶܬ݁ܚܰܒ݂ܰܠ ܘܒܰ݁ܕ݁ܡܽܘܬܳ݁ܐ ܕ݂ܦܳ݁ܪܰܚܬܳ݁ܐ ܘܕܰ݁ܐܪܒ݂ܥܰܬ݁ ܪܶܓ݁ܠܶܝܗ ܘܰܕ݁ܪܰܚܫܳܐ ܕ݂ܰܐܪܥܳܐ:
Rom 1:24 ܡܶܛܽܠ ܗܳܢܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܰܪܓܺ݁ܝܓܳ݁ܬܳ݁ܐ ܛܰܡܳܐܬܳ݁ܐ ܕ݂ܠܶܒ݂ܗܽܘܢ ܕ݂ܰܢܨܰܥܪܽܘܢ ܦ݂ܰܓ݁ܪܰܝܗܽܘܢ ܒ݂ܗܽܘܢ:
Rom 1:25 ܘܚܰܠܶܦ݁ܘ ܫܪܳܪܶܗ ܕ݂ܰܐܠܳܗܳܐ ܒ݂ܟܰ݁ܕ݂ܳܒܽ݁ܘܬܳ݁ܐ ܘܰܕ݁ܚܶܠܘ ܘܫܰܡܶܫܘ ܠܒܶ݁ܪܝܳܬܳ݁ܐ ܛܳܒ݁ ܡܶܢ ܕ݂ܰܠܒܳ݁ܪܽܘܝܗܶܝܢ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Rom 1:26 ܡܶܛܽܠ ܗܳܢܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܟܺ݁ܐܒܶ݁ܐ ܕ݂ܨܰܥܪܳܐ ܢܶܩܒܳ݁ܬ݁ܗܽܘܢ ܓ݂ܶܝܪ ܚܰܠܶܦ݁ ܚܫܰܚܬܳ݁ܐ ܕ݂ܰܟ݁ܝܳܢܗܶܝܢ ܘܰܒ݁ܡܶܕ݂ܶܡ ܕ݂ܠܳܐ ܡܟܳ݁ܢ ܐܶܬ݁ܚܰܫܰܚ:
Rom 1:27 ܘܬܽ݁ܘܒ݁ ܐܳܦ݁ ܕ݂ܶܟ݁ܪܰܝܗܽܘܢ ܗܳܟܰ݁ܢܳܐ ܫܒܰ݁ܩܘ ܚܫܰܚܬܳ݁ܐ ܕ݂ܰܟ݁ܝܳܢܳܐ ܕ݂ܢܶܩܒܳ݁ܬܳ݁ܐ ܘܶܐܫܬ݂ܰܪܰܚܘ ܒ݂ܪܶܓ݂ܬܳ݁ܐ ܚܰܕ݁ ܥܰܠ ܚܰܕ݁ ܘܕܶ݁ܟ݁ܪܳܐ ܥܰܠ ܕ݂ܶܟ݁ܪܳܐ ܒ݂ܶܗܬ݂ܬܳ݁ܐ ܥܒܰ݁ܕ݁ܘ ܘܦܽ݁ܘܪܥܳܢܳܐ ܕ݂ܙܳܕܶ݁ܩ ܗ̄ܘܳܐ ܠܛܳܥܝܽܘܬ݁ܗܽܘܢ ܒ݂ܰܩܢܽܘܡܗܽܘܢ ܩܰܒ݂ܠܽܘܗ̄ܝ:
Rom 1:28 ܘܰܐܝܟ݁ ܕ݂ܠܳܐ ܕ݂ܳܢܘ ܒ݂ܢܰܦ݁ܫܗܽܘܢ ܕ݂ܢܶܕ݂ܥܽܘܢ ܠܰܐܠܳܗܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܡܰܕ݂ܥܳܐ ܕ݂ܰܣܪܺܝܩܽܘܬܳ݁ܐ ܕ݂ܢܶܗܘܽܘܢ ܥܳܒ݁ܕ݂ܺܝܢ ܡܶܕ݂ܶܡ ܕ݂ܠܳܐ ܘܳܠܶܐ:
Rom 1:29 ܟ݂ܰܕ݁ ܡܠܶܝܢ ܟ݂ܽܠ ܥܰܘܳܠܽܘܬܳ݁ܐ ܘܙܳܢܝܽܘܬܳ݁ܐ ܘܡܰܪܺܝܪܽܘܬܳ݁ܐ ܘܒܺ݁ܝܫܽܘܬܳ݁ܐ ܘܥܳܠܽܘܒܽ݁ܘܬܳ݁ܐ ܘܰܚܣܳܡܳܐ ܘܩܶܛܠܳܐ ܘܚܶܪܝܳܢܳܐ ܘܢܶܟ݁ܠܳܐ ܘܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ:
Rom 1:30 ܘܪܶܛܢܳܐ ܘܡܶܐܟܰ݁ܠܩܰܪܨܳܐ ܘܰܣܢܺܝܐܝܺܢ ܠܰܐܠܳܗܳܐ ܡܨܰܥܪܳܢܶܐ ܚܬܺ݁ܝܪܶܐ ܫܰܒ݁ܗܪܳܢܶܐ ܡܶܫܟ݂ܚܰܝ ܒ݂ܺܝܫܳܬܳ݁ܐ ܚܰܣܺܝܪܰܝ ܪܶܥܝܳܢܳܐ ܕ݂ܠܰܐܒܳ݁ܗܰܝܗܽܘܢ ܠܳܐ ܡܶܬ݂ܛܦ݂ܺܝܣܺܝܢ:
Rom 1:31 ܘܕܰ݁ܩܝܳܡܳܐ ܠܰܝܬ݂ ܠܗܽܘܢ ܘܠܳܐ ܚܽܘܒ݂ܳܐ ܘܠܳܐ ܫܰܝܢܳܐ ܘܠܳܐ ܪܰܚܡܶܐ ܐܺܝܬ݁ ܒ݂ܗܽܘܢ:
Rom 1:32 ܐܰܝܠܶܝܢ ܕ݂ܟܰ݁ܕ݁ ܝܳܕ݁ܥܺܝܢ ܕ݂ܺܝܢܶܗ ܕ݂ܰܐܠܳܗܳܐ ܕ݂ܠܰܐܝܠܶܝܢ ܕ݂ܰܐܝܟ݁ ܗܳܠܶܝܢ ܣܳܥܪܺܝܢ ܠܡܰܘܬ݂ܳܐ ܡܚܰܝܶܒ݁ ܠܳܐ ܗ̄ܘܳܐ ܒ݂ܰܠܚܽܘܕ݁ ܥܳܒ݁ܕ݂ܺܝܢ ܠܗܶܝܢ ܐܶܠܳܐ ܐܳܦ݁ ܡܶܫܬ݂ܰܘܬ݂ܦܺ݁ܝܢ ܠܰܐܝܠܶܝܢ ܕ݂ܗܳܠܶܝܢ ܥܳܒ݁ܕ݂ܺܝܢ: ܣ
Rom 2:1 ܡܶܛܽܠ ܗܳܢܳܐ ܠܰܝܬ݂ ܠܳܟ݁ ܡܰܦ݂ܰܩ ܒ݂ܪܽܘܚܳܐ ܐܳܘ ܒ݂ܰܪܢܳܫܳܐ ܕ݂ܳܐܶܢ ܚܰܒ݁ܪܶܗ ܒ݂ܗܰܘ ܓ݂ܶܝܪ ܕ݂ܕܳ݁ܐܶܢ ܐܰܢ̄ܬ݂ ܚܰܒ݁ܪܳܟ݁ ܢܰܦ݁ܫܳܟ݁ ܗܽ̄ܘ ܡܚܰܝܶܒ݁ ܐܰܢ̄ܬ݂ ܐܳܦ݁ ܐܰܢ̄ܬ݂ ܓ݂ܶܝܪ ܕ݂ܕܳ݁ܐܶܢ ܐܰܢ̄ܬ݂ ܒ݂ܗܶܝܢ ܗܽ̄ܘ ܡܶܬ݁ܗܰܦ݂ܰܟ݁ ܐܰܢ̄ܬ݂:
Rom 2:2 ܘܝܳܕ݁ܥܺܝܢܰܢ ܕ݂ܺܐܝܬܰ݁ܘܗ̄ܝ ܕ݂ܺܝܢܶܗ ܕ݂ܰܐܠܳܗܳܐ ܒ݂ܩܽܘܫܬ݂ܳܐ ܥܰܠ ܐܰܝܠܶܝܢ ܕ݂ܰܒ݁ܗܳܠܶܝܢ ܡܶܬ݁ܗܰܦ݂ܟܺ݁ܝܢ:
Rom 2:3 ܡܳܢܳܐ ܕ݂ܶܝܢ ܡܶܬ݁ܚܰܫܰܒ݁ ܐܰܢ̄ܬ݂ ܐܳܘ ܒ݂ܰܪܢܳܫܳܐ ܕ݂ܕܳ݁ܐܶܢ ܐܰܢ̄ܬ݂ ܠܰܐܝܠܶܝܢ ܕ݂ܰܒ݁ܗܳܠܶܝܢ ܡܶܬ݁ܗܰܦ݂ܟܺ݁ܝܢ ܟ݂ܰܕ݁ ܐܳܦ݁ ܐܰܢ̄ܬ݂ ܒ݂ܗܶܝܢ ܡܶܬ݁ܗܰܦ݂ܰܟ݁ ܐܰܢ̄ܬ݂ ܕ݂ܰܐܢ̄ܬ݂ ܬ݂ܶܥܪܽܘܩ ܡܶܢ ܕ݂ܺܝܢܶܗ ܕ݂ܰܐܠܳܗܳܐ:
Rom 2:4 ܐܰܘ ܥܰܠ ܥܽܘܬ݁ܪܳܐ ܕ݂ܒܰ݁ܣܺܝܡܽܘܬܶ݁ܗ ܘܥܰܠ ܡܰܓ݂ܪܰܬ݁ ܪܽܘܚܶܗ ܘܥܰܠ ܐܰܬ݁ܪܳܐ ܕ݂ܝܰܗ̄ܒ݁ ܠܳܟ݁ ܡܰܡܪܰܚ ܐܰܢ̄ܬ݂ ܘܠܳܐ ܝܳܕܰ݁ܥ ܐܰܢ̄ܬ݂ ܕ݂ܒܰ݁ܣܺܝܡܽܘܬܶ݁ܗ ܕ݂ܰܐܠܳܗܳܐ ܠܰܬ݁ܝܳܒܽ݁ܘܬܳ݁ܐ ܗܽܘ ܡܰܝܬ݂ܝܳܐ ܠܳܟ݁:
Rom 2:5 ܐܶܠܳܐ ܡܶܛܽܠ ܩܰܫܝܽܘܬ݁ ܠܶܒ݂ܳܟ݁ ܕ݂ܠܳܐ ܬ݂ܳܐܶܒ݁ ܣܳܐܶܡ ܐܰܢ̄ܬ݂ ܠܳܟ݁ ܣܺܝܡܬܳ݁ܐ ܕ݂ܪܽܘܓ݁ܙܳܐ ܠܝܰܘܡܳܐ ܕ݂ܪܽܘܓ݁ܙܳܐ ܘܰܠܓܶ݁ܠܝܳܢܳܐ ܕ݂ܕܺ݁ܝܢܳܐ ܟ݂ܺܐܢܳܐ ܕ݂ܰܐܠܳܗܳܐ:
Rom 2:6 ܗܰܘ ܕ݂ܦܳ݁ܪܰܥ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ ܣ݂ ܣ݂:
Rom 2:7 ܠܰܐܝܠܶܝܢ ܕ݂ܒܰ݁ܡܣܰܝܒ݂ܪܳܢܽܘܬܳ݁ܐ ܕ݂ܰܥܒܳ݁ܕܶ݁ܐ ܛܳܒܶ݁ܐ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܘܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܒ݂ܳܥܶܝܢ ܝܳܗܶܒ݁ ܠܗܽܘܢ ܚܰܝܶܐ ܕ݂ܰܠܥܳܠܰܡ:
Rom 2:8 ܐܰܝܠܶܝܢ ܕ݂ܶܝܢ ܕ݂ܥܳܨܶܝܢ ܘܠܳܐ ܡܶܬ݂ܛܦ݂ܺܝܣܺܝܢ ܠܰܫܪܳܪܳܐ ܐܶܠܳܐ ܠܥܰܘܠܳܐ ܡܶܬ݂ܛܦ݂ܺܝܣܺܝܢ ܢܶܦ݁ܪܽܘܥ ܐܶܢܽܘܢ ܪܽܘܓ݁ܙܳܐ ܘܚܶܡܬܳ݁ܐ:
Rom 2:9 ܘܽܐܘܠܨܳܢܳܐ ܘܛܽܘܪܳܦܳ݁ܐ ܠܟܽ݁ܠ ܒ݂ܰܪܢܳܫ ܕ݂ܦܳ݁ܠܰܚ ܒ݂ܺܝܫܳܬܳ݁ܐ ܠܺܝܗܽܘܕܳ݁ܝܶܐ ܠܽܘܩܕܰ݁ܡ ܘܠܰܐܪܡܳܝܶܐ:
Rom 2:10 ܬ݂ܶܫܒ݂ܽܘܚܬ݂ܳܐ ܕ݂ܶܝܢ ܘܺܐܝܩܳܪܳܐ ܘܰܫܠܳܡܳܐ ܠܟܽ݁ܠ ܕ݂ܦܳ݁ܠܰܚ ܛܳܒܳ݁ܬܳ݁ܐ ܠܺܝܗܽܘܕܳ݁ܝܶܐ ܠܽܘܩܕܰ݁ܡ ܘܠܰܐܪܡܳܝܶܐ:
Rom 2:11 ܠܳܐ ܓ݂ܶܝܪ ܐܺܝܬ݁ ܡܰܣܰܒ݁ ܒ݂ܰܐܦ݂ܶܐ ܠܘܳܬ݁ ܐܰܠܳܗܳܐ:
Rom 2:12 ܐܰܝܠܶܝܢ ܓ݂ܶܝܪ ܕ݂ܰܕ݁ܠܳܐ ܢܳܡܽܘܣܳܐ ܚܛܰܘ ܐܳܦ݁ ܕ݂ܠܳܐ ܢܳܡܽܘܣܳܐ ܢܺܐܒ݁ܕ݂ܽܘܢ ܘܰܐܝܠܶܝܢ ܕ݂ܰܒ݁ܢܳܡܽܘܣܳܐ ܚܛܰܘ ܡܶܢ ܢܳܡܽܘܣܳܐ ܢܶܬ݂ܕܺ݁ܝܢܽܘܢ:
Rom 2:13 ܠܳܐ ܗ̄ܘܳܐ ܓ݂ܶܝܪ ܫܳܡܽܘܥܰܘܗ̄ܝ ܕ݂ܢܳܡܽܘܣܳܐ ܟ݂ܺܐܢܺܝܢ ܩܕܳ݁ܡ ܐܰܠܳܗܳܐ ܐܶܠܳܐ ܥܳܒܽ݁ܘܕܰ݁ܘܗ̄ܝ ܕ݂ܢܳܡܽܘܣܳܐ ܡܶܙܕ݂ܰܕ݂ܩܺܝܢ:
Rom 2:14 ܐܶܢ ܓ݂ܶܝܪ ܥܰܡ̄ܡܶܐ ܕ݂ܢܳܡܽܘܣܳܐ ܠܰܝܬ݂ ܠܗܽܘܢ ܡܶܢ ܟ݂ܝܳܢܗܽܘܢ ܢܶܥܒ݂ܕܽ݁ܘܢ ܕ݂ܢܳܡܽܘܣܳܐ ܗܳܢܽܘܢ ܕ݂ܟܰ݁ܕ݁ ܢܳܡܽܘܣܳܐ ܠܰܝܬ݂ ܗ̄ܘܳܐ ܠܗܽܘܢ ܠܢܰܦ݁ܫܗܽܘܢ ܗܘܰܘ ܢܳܡܽܘܣܳܐ:
Rom 2:15 ܘܗܶܢܽܘܢ ܡܚܰܘܶܝܢ ܥܒܳ݁ܕܶ݁ܗ ܕ݂ܢܳܡܽܘܣܳܐ ܟ݂ܰܕ݁ ܟ݂ܬܺ݁ܝܒ݁ ܥܰܠ ܠܶܒ݂ܗܽܘܢ ܘܡܰܣܗܕܳ݁ܐ ܥܠܰܝܗܽܘܢ ܬ݂ܺܐܪܬ݂ܗܽܘܢ ܟ݂ܰܕ݁ ܡܰܚܫܒܳ݁ܬ݁ܗܽܘܢ ܡܟܰ݁ܘܢܳܢ ܐܰܘ ܢܳܦ݁ܩܳܢ ܪܽܘܚܳܐ ܠܰܚܕܳ݁ܕܶ݁ܐ:
Rom 2:16 ܒ݂ܝܰܘܡܳܐ ܕ݂ܕܳ݁ܐܶܢ ܐܰܠܳܗܳܐ ܟ݂ܰܣܝܳܬܳ݁ܐ ܕ݂ܰܒ݁ܢܰܝܢܳܫܳܐ ܐܰܝܟ݁ ܐܶܘܰܢܓ݂ܶܠܺܝܳܘܢ ܕ݂ܺܝܠܝ ܒ݂ܝܰܕ݁ ܝܶܫܽܘܥ ܡܫܺܝܚܳܐ:
Rom 2:17 ܐܶܢ ܐܰܢ̄ܬ݂ ܕ݂ܶܝܢ ܕ݂ܺܝܗܽܘܕܳ݁ܝܳܐ ܡܶܬ݁ܩܪܶܐ ܐܰܢ̄ܬ݂ ܘܡܶܬ݂ܬ݂ܢܺܝܚ ܐܰܢ̄ܬ݂ ܥܰܠ ܢܳܡܽܘܣܳܐ ܘܡܶܫܬ݂ܰܒ݁ܗܰܪ ܐܰܢ̄ܬ݂ ܒ݂ܰܐܠܳܗܳܐ:
Rom 2:18 ܕ݂ܝܳܕܰ݁ܥ ܐܰܢ̄ܬ݂ ܨܶܒ݁ܝܳܢܶܗ ܘܦܳ݁ܪܶܫ ܐܰܢ̄ܬ݂ ܘܳܠܝܳܬܳ݁ܐ ܕ݂ܝܰܠܺܝܦ݁ ܐܰܢ̄ܬ݂ ܡܶܢ ܢܳܡܽܘܣܳܐ:
Rom 2:19 ܘܶܐܬ݂ܬ݂ܟܶ݁ܠܬ݂ ܥܰܠ ܢܰܦ݁ܫܳܟ݁ ܕ݂ܰܡܕܰ݁ܒ݂ܪܳܢܳܐ ܐܰܢ̄ܬ݂ ܕ݂ܰܥܘܺܝܪܶܐ ܘܢܽܘܗܪܳܐ ܕ݂ܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܚܶܫܽܘܟܳ݁ܐ:
Rom 2:20 ܘܪܳܕܽ݁ܘܝܳܐ ܕ݂ܚܰܣܺܝܪܰܝ ܪܶܥܝܳܢܳܐ ܘܡܰܠܦܳ݁ܢܳܐ ܕ݂ܰܛܠܳܝܶܐ ܘܺܐܝܬ݁ ܠܳܟ݁ ܕ݂ܽܘܡܝܳܐ ܕ݂ܺܝܕܰ݁ܥܬܳ݁ܐ ܘܕܰ݁ܫܪܳܪܳܐ ܒ݂ܢܳܡܽܘܣܳܐ:
Rom 2:21 ܐܰܢ̄ܬ݂ ܗܳܟܺ݁ܝܠ ܕ݂ܡܰܠܶܦ݁ ܐܰܢ̄ܬ݂ ܠܰܐ̄ܚܪܳܢܶܐ ܠܢܰܦ݁ܫܳܟ݁ ܠܳܐ ܡܰܠܶܦ݁ ܐܰܢ̄ܬ݂ ܘܰܕ݁ܡܰܟ݁ܪܶܙ ܐܰܢ̄ܬ݂ ܕ݂ܠܳܐ ܢܶܓ݁ܢܒܽ݁ܘܢ ܐܰܢ̄ܬ݂ ܓ݂ܳܢܶܒ݁ ܐܰܢ̄ܬ݂:
Rom 2:22 ܘܕܳ݁ܐܡܰܪ ܐܰܢ̄ܬ݂ ܕ݂ܠܳܐ ܢܓܽ݁ܘܪܽܘܢ ܐܰܢ̄ܬ݂ ܓ݂ܳܐܰܪ ܐܰܢ̄ܬ݂ ܘܰܐܢ̄ܬ݂ ܕ݂ܫܳܐܶܛ ܐܰܢ̄ܬ݂ ܦ݂ܬܰ݁ܟ݁ܪܶܐ ܡܚܰܠܶܨ ܐܰܢ̄ܬ݂ ܒ݂ܶܝܬ݁-ܡܰܩܕ݂ܫܳܐ:
Rom 2:23 ܘܰܐܢ̄ܬ݂ ܕ݂ܡܶܫܬ݂ܰܒ݁ܗܰܪ ܐܰܢ̄ܬ݂ ܒ݂ܢܳܡܽܘܣܳܐ ܒ݂ܗܰܘ ܕ݂ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ ܠܰܐܠܳܗܳܐ ܗ̄ܘ ܡܨܰܥܰܪ ܐܰܢ̄ܬ݂:
Rom 2:24 ܫܡܶܗ ܓ݂ܶܝܪ ܕ݂ܰܐܠܳܗܳܐ ܡܶܛܽܠܳܬ݁ܟܽ݁ܘܢ ܗܽ̄ܘ ܡܶܬ݁ܓ݂ܰܕ݂ܰܦ݁ ܒ݂ܶܝܬ݁ ܥܰܡ̄ܡܶܐ ܐܰܝܟ݁ ܕ݂ܰܟ݁ܬܺ݁ܝܒ݁:
Rom 2:25 ܓ݂ܙܽܘܪܬ݂ܳܐ ܓ݂ܶܝܪ ܡܰܗܢܝܳܐ ܐܶܢ ܢܳܡܽܘܣܳܐ ܬ݂ܶܓ݁ܡܽܘܪ ܐܶܢ ܬ݂ܶܥܒ݂ܰܪ ܠܳܟ݁ ܕ݂ܶܝܢ ܡܶܢ ܢܳܡܽܘܣܳܐ ܓ݂ܙܽܘܪܬ݂ܳܟ݁ ܗܘܳܬ݁ ܠܳܗ ܥܽܘܪܠܽܘܬܳ݁ܐ:
Rom 2:26 ܐܶܢ ܗܽ̄ܘ ܕ݂ܶܝܢ ܕ݂ܥܽܘܪܠܽܘܬܳ݁ܐ ܬ݂ܶܛܰܪ ܦ݂ܽܘܩܕ݂ܳܢܶܗ ܕ݂ܢܳܡܽܘܣܳܐ ܠܳܐ ܗܳܐ ܥܽܘܪܠܽܘܬܳ݁ܐ ܡܶܬ݁ܚܰܫܒ݂ܳܐ ܠܳܗ ܓ݂ܙܽܘܪܬ݂ܳܐ:
Rom 2:27 ܘܰܬ݂ܕܽ݁ܘܢ ܥܽܘܪܠܽܘܬܳ݁ܐ ܕ݂ܡܶܢ ܟ݂ܝܳܢܳܗ ܓ݂ܳܡܪܳܐ ܢܳܡܽܘܣܳܐ ܠܳܟ݁ ܕ݂ܒܰ݁ܟ݁ܬܳ݁ܒܳ݁ܐ ܘܒܰ݁ܓ݁ܙܽܘܪܬ݂ܳܐ ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ:
Rom 2:28 ܠܳܐ ܗ̄ܘܳܐ ܓ݂ܶܝܪ ܡܰܢ ܕ݂ܰܒ݁ܓܶ݁ܠܝܳܐ ܗܰܘ ܗܽ̄ܘ ܝܺܗܽܘܕܳ݁ܝܳܐ ܐܳܦ݁ܠܳܐ ܐܰܝܕܳ݁ܐ ܕ݂ܡܶܬ݁ܚܰܙܝܳܐ ܒ݂ܒܶ݁ܣܪܳܐ ܓ݂ܙܽܘܪܬ݂ܳܐ:
Rom 2:29 ܐܶܠܳܐ ܗܰܘ ܗܽ̄ܘ ܝܺܗܽܘܕܳ݁ܝܳܐ ܐܰܝܢܳܐ ܕ݂ܰܒ݁ܟܶ݁ܣܝܳܐ ܗܽܘ ܘܰܓ݁ܙܽܘܪܬ݂ܳܐ ܐܰܝܕܳ݁ܐ ܕ݂ܰܕ݁ܠܶܒ݂ܳܐ ܗ̄ܝ ܒ݂ܪܽܘܚ ܘܠܳܐ ܒ݂ܰܟ݁ܬܳ݁ܒܳ݁ܐ ܐܰܝܕܳ݁ܐ ܕ݂ܬܶ݁ܫܒ݂ܽܘܚܬ݂ܳܗ ܠܳܐ ܗ̄ܘܳܬ݁ ܡܶܢ ܒ݂ܢܰܝ-ܐ̄ܢܳܫܳܐ ܐܶܠܳܐ ܡܶܢ ܐܰܠܳܗܳܐ:
Rom 3:1 ܡܳܢܳܐ ܗ̄ܝ ܗܳܟܺ݁ܝܠ ܝܰܬ݂ܺܝܪܽܘܬܶ݁ܗ ܕ݂ܺܝܗܽܘܕܳ݁ܝܳܐ ܐܰܘ ܡܳܢܳܐ ܝܽܘܬ݁ܪܳܢܳܗ ܕ݂ܰܓ݁ܙܽܘܪܬ݂ܳܐ:
Rom 3:2 ܣܰܓ݂ܺܝ ܒ݂ܟܽ݁ܠ ܡܶܕ݂ܶܡ ܠܽܘܩܕܰ݁ܡ ܕ݂ܶܐܬ݁ܗܰܝܡܰܢ ܡܶܠܰܘܗ̄ܝ ܕ݂ܰܐܠܳܗܳܐ:
Rom 3:3 ܐܶܢ ܡܶܢܗܽܘܢ ܓ݂ܶܝܪ ܠܳܐ ܗܰܝܡܶܢܘ ܕ݂ܰܠܡܳܐ ܒ݂ܰܕ݁ܠܳܐ ܗܰܝܡܶܢܘ ܗܰܝܡܳܢܽܘܬܶ݁ܗ ܕ݂ܰܐܠܳܗܳܐ ܒ݂ܰܛܶܠܘ:
Rom 3:4 ܚܳܣ ܐܺܝܬܰ݁ܘܗ̄ܝ ܓ݂ܶܝܪ ܐܰܠܳܗܳܐ ܫܰܪܺܝܪܳܐ ܘܟܽ݁ܠ ܒ݂ܰܪܢܳܫ ܕ݂ܰܓ݂ܳܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܬܶ݁ܗܘܶܐ ܟ݂ܺܐܝܢ ܒ݂ܡܶܠܰܝܟְ݂ ܘܬܶ݁ܙܟ݂ܶܐ ܟ݂ܰܕ݁ ܕ݂ܳܝܢܺܝܢ ܠܳܟ݁:
Rom 3:5 ܐܶܢ ܕ݂ܶܝܢ ܥܰܘܠܰܢ ܟ݂ܺܐܢܽܘܬܶ݁ܗ ܕ݂ܰܐܠܳܗܳܐ ܡܩܺܝܡ ܡܳܢܳܐ ܢܺܐܡܰܪ ܠܡܳܐ ܥܰܘܳܠ ܗܽ̄ܘ ܐܰܠܳܗܳܐ ܕ݂ܡܰܝܬ݂ܶܐ ܪܽܘܓ݁ܙܶܗ ܐܰܝܟ݁ ܒ݂ܰܪܢܳܫܳܐ ܗܽܘ ܡܡܰܠܶܠ ܐ̄ܢܳܐ:
Rom 3:6 ܚܳܣ ܘܶܐܢ ܠܳܐ ܐܰܝܟ݂ܰܢܳܐ ܢܕܽ݁ܘܢ ܐܰܠܳܗܳܐ ܠܥܳܠܡܳܐ:
Rom 3:7 ܐܶܢ ܓ݂ܶܝܪ ܫܪܳܪܶܗ ܕ݂ܰܐܠܳܗܳܐ ܐܶܬ݁ܝܰܬ݂ܰܪ ܒ݂ܕܰ݁ܓ݂ܳܠܽܘܬ݁ܝ ܠܬܶ݁ܫܒ݂ܽܘܚܬ݂ܶܗ ܕ݂ܺܝܠܶܗ ܠܡܳܢܳܐ ܗܳܟܺ݁ܝܠ ܐܶܢܳܐ ܐܰܝܟ݁ ܚܰܛܳܝܳܐ ܡܶܬ݂ܬ݂ܕܺ݁ܝܢ ܐ̄ܢܳܐ:
Rom 3:8 ܐܰܘ ܕ݂ܰܠܡܳܐ ܐܰܝܟ݁ ܕ݂ܰܡܓܰ݁ܕ݂ܦܺ݁ܝܢ ܥܠܰܝܢ ܘܳܐܡܪܺܝܢ ܕ݂ܳܐܡܪܺܝܢܰܢ ܕ݂ܢܶܥܒ݂ܶܕ݁ ܒ݂ܺܝܫܳܬܳ݁ܐ ܕ݂ܢܺܐܬ݁ܝܳܢ ܛܳܒܳ݁ܬܳ݁ܐ ܗܳܢܽܘܢ ܕ݂ܕܺ݁ܝܢܗܽܘܢ ܢܛܺܝܪ ܗܽ̄ܘ ܠܟܺ݁ܐܢܽܘܬܳ݁ܐ: ܣ
Rom 3:9 ܡܳܢܳܐ ܗܳܟܺ݁ܝܠ ܐܰܚܺܝܕܺ݁ܝܢܰܢ ܝܰܬ݂ܺܝܪܳܐ ܕ݂ܩܰܕ݂ܶܡܢ ܦ݂ܣܰܩܢ ܥܰܠ ܝܺܗܽܘܕܳ݁ܝܶܐ ܘܥܰܠ ܐܰܪܡܳܝܶܐ ܕ݂ܰܬ݁ܚܶܝܬ݁ ܚܛܺܝܬܳ݁ܐ ܐܶܢܽܘܢ ܟ݂ܽܠܗܽܘܢ:
Rom 3:10 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܠܰܝܬ݂ ܟ݂ܺܐܢܳܐ ܐܳܦ݁ܠܳܐ ܚܰܕ݁:
Rom 3:11 ܘܠܳܐ ܕ݂ܡܶܣܬ݂ܰܟ݂ܰܠ ܘܠܳܐ ܕ݂ܒܳ݁ܥܶܐ ܠܰܐܠܳܗܳܐ:
Rom 3:12 ܟ݂ܽܠܗܽܘܢ ܣܛܰܘ ܐܰܟ݁ܚܕܳ݁ܐ ܘܶܐܣܬ݂ܠܺܝܘ ܘܠܰܝܬ݂ ܕ݂ܥܳܒܶ݁ܕ݁ ܛܳܒ݁ܬܳ݁ܐ ܐܳܦ݁ܠܳܐ ܚܰܕ݁:
Rom 3:13 ܩܰܒ݁ܪܶܐ ܦ݂ܬܺ݁ܝܚܶܐ ܓ݂ܰܓ݂ܪܳܬ݁ܗܽܘܢ ܘܠܶܫܳܢܰܝܗܽܘܢ ܢܰܟ݂ܽܘܠܬܳ݁ܢܺܝܢ ܘܚܶܡܬܳ݁ܐ ܕ݂ܶܐܣܦ݂ܶܣ ܬ݂ܚܶܝܬ݁ ܣܶܦ݁ܘܳܬ݁ܗܽܘܢ:
Rom 3:14 ܦ݂ܽܘܡܗܽܘܢ ܡܠܶܐ ܠܰܘܛܬܳ݁ܐ ܘܡܶܪܬܳ݁ܐ:
Rom 3:15 ܘܪܶܓ݁ܠܰܝܗܽܘܢ ܩܰܠܺܝܠܳܢ ܠܡܶܐܫܰܕ݁ ܕ݂ܡܳܐ:
Rom 3:16 ܫܚܳܩܳܐ ܘܕܽ݁ܘܘܳܢܳܐ ܒ݂ܽܐܘܪܚܳܬ݁ܗܽܘܢ:
Rom 3:17 ܘܽܐܘܪܚܳܐ ܕ݂ܰܫܠܳܡܳܐ ܠܳܐ ܝܺܕܰ݁ܥܘ:
Rom 3:18 ܘܕܶ݁ܚܠܬܶ݁ܗ ܕ݂ܰܐܠܳܗܳܐ ܠܰܝܬ݂ ܩܕܳ݁ܡ ܥܰܝܢܰܝܗܽܘܢ:
Rom 3:19 ܝܳܕ݁ܥܺܝܢܰܢ ܕ݂ܶܝܢ ܕ݂ܡܶܕ݂ܶܡ ܕ݂ܶܐܡܰܪ ܢܳܡܽܘܣܳܐ ܠܰܐܝܠܶܝܢ ܕ݂ܰܒ݁ܢܳܡܽܘܣܳܐ ܐܶܢܽܘܢ ܐܶܡܰܪ ܕ݂ܟܽ݁ܠ ܦ݂ܽܘܡ ܢܶܣܬ݂ܟܰ݁ܪ ܘܥܳܠܡܳܐ ܟ݂ܽܠܶܗ ܢܶܬ݁ܚܰܝܰܒ݁ ܠܰܐܠܳܗܳܐ:
Rom 3:20 ܡܶܛܽܠ ܕ݂ܡܶܢ ܥܒܳ݁ܕܰ݁ܘܗ̄ܝ ܕ݂ܢܳܡܽܘܣܳܐ ܠܳܐ ܡܶܙܕ݂ܰܕ݂ܰܩ ܟ݂ܽܠ ܒ݂ܣܰܪ ܩܕܳ݁ܡܰܘܗ̄ܝ ܡܶܢ ܢܳܡܽܘܣܳܐ ܓ݂ܶܝܪ ܐܶܬ݁ܝܰܕ݁ܥܰܬ݁ ܚܛܺܝܬܳ݁ܐ:
Rom 3:21 ܗܳܫܳܐ ܕ݂ܶܝܢ ܕ݂ܠܳܐ ܢܳܡܽܘܣܳܐ ܟ݂ܺܐܢܽܘܬܶ݁ܗ ܕ݂ܰܐܠܳܗܳܐ ܐܶܬ݁ܓ݂ܰܠܝܰܬ݁ ܘܡܰܣܗܶܕ݁ ܥܠܶܝܗ ܗܽܘ ܢܳܡܽܘܣܳܐ ܘܰܢܒܺ݁ܝܶܐ:
Rom 3:22 ܟ݂ܺܐܢܽܘܬܶ݁ܗ ܕ݂ܶܝܢ ܕ݂ܰܐܠܳܗܳܐ ܒ݂ܝܰܕ݁ ܗܰܝܡܳܢܽܘܬܳ݁ܐ ܗ̄ܝ ܕ݂ܝܶܫܽܘܥ ܡܫܺܝܚܳܐ ܠܟܽ݁ܠܢܳܫ ܐܳܦ݁ ܥܰܠ ܟ݂ܽܠܢܳܫ ܕ݂ܰܡܗܰܝܡܶܢ ܒ݂ܶܗ ܠܰܝܬ݂ ܓ݂ܶܝܪ ܦ݂ܽܘܪܫܳܢܳܐ:
Rom 3:23 ܡܶܛܽܠ ܕ݂ܟܽ݁ܠܗܽܘܢ ܚܛܰܘ ܘܚܰܣܺܝܪܺܝܢ ܡܶܢ ܬ݂ܶܫܒ݂ܽܘܚܬ݂ܶܗ ܕ݂ܰܐܠܳܗܳܐ:
Rom 3:24 ܘܡܶܙܕ݂ܰܕ݂ܩܺܝܢ ܒ݂ܛܰܝܒ݂ܽܘܬܳ݁ܐ ܡܰܓ݂ܳܢ ܘܰܒ݁ܦܽ݁ܘܪܩܳܢܳܐ ܕ݂ܺܐܝܬܰ݁ܘܗ̄ܝ ܒ݂ܝܶܫܽܘܥ ܡܫܺܝܚܳܐ:
Rom 3:25 ܗܳܢܳܐ ܕ݂ܩܰܕ݂ܶܡ ܣܳܡܶܗ ܐܰܠܳܗܳܐ ܚܽܘܣܳܝܳܐ ܒ݂ܗܰܝܡܳܢܽܘܬܳ݁ܐ ܕ݂ܰܕ݁ܡܶܗ ܡܶܛܽܠ ܚܛܳܗܰܝܢ ܕ݂ܡܶܢ ܩܕܺ݁ܝܡ ܚܛܰܝܢ:
Rom 3:26 ܒ݂ܰܐܬ݁ܪܳܐ ܕ݂ܝܰܗ̄ܒ݁ ܠܰܢ ܐܰܠܳܗܳܐ ܒ݂ܡܰܓ݂ܪܰܬ݁ ܪܽܘܚܶܗ ܠܬܰ݁ܚܘܺܝܬܳ݁ܐ ܕ݂ܟܺ݁ܐܢܽܘܬܶ݁ܗ ܕ݂ܰܒ݁ܙܰܒ݁ܢܳܐ ܗܳܢܳܐ ܕ݂ܗܽܘ ܢܶܗܘܶܐ ܟ݂ܺܐܢܳܐ ܘܰܢܙܰܕ݂ܶܩ ܒ݂ܟܺ݁ܐܢܽܘܬܳ݁ܐ ܠܡܰܢ ܕ݂ܰܒ݁ܗܰܝܡܳܢܽܘܬܳ݁ܐ ܗܽܘ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܣ݂ ܣ݂:
Rom 3:27 ܐܰܝܟ݂ܰܘ ܗܳܟܺ݁ܝܠ ܫܽܘܒ݁ܗܳܪܳܐ ܐܶܬ݁ܒ݂ܰܛܰܠ ܠܶܗ ܒ݂ܰܐܝܢܳܐ ܢܳܡܽܘܣܳܐ ܕ݂ܰܥܒܳ݁ܕܶ݁ܐ ܠܳܐ ܐܶܠܳܐ ܒ݂ܢܳܡܽܘܣܳܐ ܕ݂ܗܰܝܡܳܢܽܘܬܳ݁ܐ:
Rom 3:28 ܡܶܬ݁ܪܰܥܶܝܢܰܢ ܗܳܟܺ݁ܝܠ ܕ݂ܰܒ݁ܗܰܝܡܳܢܽܘܬܳ݁ܐ ܗܽܘ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܘܠܳܐ ܒ݂ܰܥܒܳ݁ܕܶ݁ܐ ܕ݂ܢܳܡܽܘܣܳܐ:
Rom 3:29 ܠܡܳܐ ܓ݂ܶܝܪ ܐܰܠܳܗܳܐ ܕ݂ܺܝܗܽܘܕܳ݁ܝܶܐ ܗ̄ܘ ܒ݂ܰܠܚܽܘܕ݁ ܘܰܕ݁ܥܰܡ̄ܡܶܐ ܠܳܐ ܐܺܝܢ ܐܳܦ݁ ܕ݂ܥܰܡ̄ܡܶܐ:
Rom 3:30 ܡܶܛܽܠ ܕ݂ܚܰܕ݁ ܗܽ̄ܘ ܐܰܠܳܗܳܐ ܕ݂ܰܡܙܰܕ݂ܶܩ ܓ݂ܙܽܘܪܬ݂ܳܐ ܒ݂ܗܰܝܡܳܢܽܘܬܳ݁ܐ ܐܳܦ݁ ܥܽܘܪܠܽܘܬܳ݁ܐ ܒ݂ܳܗ ܒ݂ܗܰܝܡܳܢܽܘܬܳ݁ܐ:
Rom 3:31 ܠܡܳܐ ܗܳܟܺ݁ܝܠ ܢܳܡܽܘܣܳܐ ܗܽܘ ܡܒܰ݁ܛܠܺܝܢܰܢ ܒ݂ܗܰܝܡܳܢܽܘܬܳ݁ܐ ܚܳܣ ܐܶܠܳܐ ܢܳܡܽܘܣܳܐ ܗܽܘ ܡܩܺܝܡܺܝܢܰܢ: ܣ
Rom 4:1 ܡܳܢܳܐ ܗܳܟܺ݁ܝܠ ܐܳܡܪܺܝܢܰܢ ܥܰܠ ܐܰܒ݁ܪܳܗܳܡ ܪܺܫܳܐ ܕ݂ܰܐܒܳ݁ܗܳܬܳ݁ܐ ܕ݂ܶܐܫܟ݂ܰܚ ܒ݂ܰܒ݁ܣܰܪ:
Rom 4:2 ܐܶܠܽܘ ܓ݂ܶܝܪ ܐܰܒ݁ܪܳܗܳܡ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܰܩ ܗ̄ܘܳܐ ܐܺܝܬ݁ ܗ̄ܘܳܐ ܠܶܗ ܫܽܘܒ݁ܗܳܪܳܐ ܐܶܠܳܐ ܠܳܐ ܠܘܳܬ݁ ܐܰܠܳܗܳܐ:
Rom 4:3 ܡܳܢܳܐ ܓ݂ܶܝܪ ܐܶܡܰܪ ܟ݂ܬܳ݁ܒܳ݁ܐ ܕ݂ܗܰܝܡܶܢ ܐܰܒ݁ܪܳܗܳܡ ܠܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ:
Rom 4:4 ܠܡܰܢ ܕ݂ܦܳ݁ܠܰܚ ܕ݂ܶܝܢ ܠܳܐ ܡܶܬ݁ܚܫܶܒ݁ ܠܶܗ ܐܰܓ݁ܪܶܗ ܐܰܝܟ݁ ܕ݂ܰܒ݁ܛܰܝܒ݂ܽܘ ܐܶܠܳܐ ܐܰܝܟ݁ ܡܰܢ ܕ݂ܡܶܬ݂ܬ݂ܚܺܝܒ݁ ܠܶܗ:
Rom 4:5 ܠܗܰܘ ܕ݂ܶܝܢ ܕ݂ܠܳܐ ܦ݂ܠܰܚ ܐܶܠܳܐ ܗܰܝܡܶܢ ܒ݂ܰܠܚܽܘܕ݁ ܒ݂ܡܰܢ ܕ݂ܰܡܙܰܕ݂ܶܩ ܠܚܰܛܳܝܶܐ ܡܶܬ݁ܚܰܫܒ݂ܳܐ ܠܶܗ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:
Rom 4:6 ܐܰܝܟ݂ܰܢܳܐ ܕ݂ܳܐܦ݁ ܕ݂ܰܘܺܝܕ݁ ܐܶܡܰܪ ܥܰܠ ܛܽܘܒܶ݁ܗ ܕ݂ܓܰ݁ܒ݁ܪܳܐ ܐܰܝܢܳܐ ܕ݂ܰܐܠܳܗܳܐ ܚܳܫܶܒ݁ ܠܶܗ ܙܰܕ݂ܺܝܩܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܟ݂ܰܕ݁ ܐܳܡܰܪ:
Rom 4:7 ܕ݂ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܶܐܫܬ݂ܒܶ݁ܩ ܠܗܽܘܢ ܥܰܘܠܗܽܘܢ ܘܶܐܬ݁ܟ݂ܰܣܺܝܘ ܚܛܳܗܰܝܗܽܘܢ:
Rom 4:8 ܘܛܽܘܒܰ݁ܘܗ̄ܝ ܠܓܰ݁ܒ݁ܪܳܐ ܕ݂ܠܳܐ ܢܶܚܫܽܘܒ݁ ܠܶܗ ܐܰܠܳܗܳܐ ܚܛܺܝܬܶ݁ܗ:
Rom 4:9 ܗܳܢܳܐ ܗܳܟܺ݁ܝܠ ܛܽܘܒܳ݁ܐ ܥܰܠ ܓ݂ܙܽܘܪܬ݂ܳܐ ܗܽܘ ܐܰܘ ܥܰܠ ܥܽܘܪܠܽܘܬܳ݁ܐ ܐܳܡܪܺܝܢܰܢ ܓ݂ܶܝܪ ܕ݂ܶܐܬ݁ܚܰܫܒ݂ܰܬ݁ ܠܰܐܒ݁ܪܳܗܳܡ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:
Rom 4:10 ܐܰܝܟ݂ܰܢܳܐ ܗܳܟܺ݁ܝܠ ܐܶܬ݁ܚܰܫܒ݂ܰܬ݁ ܠܶܗ ܒ݂ܰܓ݁ܙܽܘܪܬ݂ܳܐ ܐܰܘ ܒ݂ܥܽܘܪܠܽܘܬܳ݁ܐ ܠܳܐ ܗ̄ܘܳܐ ܒ݂ܰܓ݁ܙܽܘܪܬ݂ܳܐ ܐܶܠܳܐ ܒ݂ܥܽܘܪܠܽܘܬܳ݁ܐ:
Rom 4:11 ܐܳܬܳ݁ܐ ܗܽܘ ܓ݂ܶܝܪ ܫܰܩܠܳܗ ܠܰܓ݁ܙܽܘܪܬ݂ܳܐ ܘܚܳܬ݁ܡܳܐ ܕ݂ܟܺ݁ܐܢܽܘܬܳ݁ܐ ܕ݂ܗܰܝܡܳܢܽܘܬܶ݁ܗ ܕ݂ܰܒ݁ܥܽܘܪܠܽܘܬܳ݁ܐ ܕ݂ܢܶܗܘܶܐ ܐܰܒܳ݁ܐ ܠܟܽ݁ܠܗܽܘܢ ܐܰܝܠܶܝܢ ܕ݂ܰܡܗܰܝܡܢܺܝܢ ܡܶܢ ܥܽܘܪܠܽܘܬܳ݁ܐ ܕ݂ܬܶ݁ܬ݁ܚܫܶܒ݁ ܐܳܦ݁ ܠܗܽܘܢ ܠܟܺ݁ܐܢܽܘ:
Rom 4:12 ܘܰܐܒܳ݁ܐ ܠܰܓ݁ܙܽܘܪܬ݂ܳܐ ܠܳܐ ܗ̄ܘܳܐ ܠܰܐܝܠܶܝܢ ܕ݂ܡܶܢ ܓ݂ܙܽܘܪܬ݂ܳܐ ܐܶܢܽܘܢ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܰܐܝܠܶܝܢ ܕ݂ܫܳܠܡܺܝܢ ܠܥܶܩܒܳ݁ܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܥܽܘܪܠܽܘܬܳ݁ܐ ܕ݂ܰܐܒܽ݁ܘܢ ܐܰܒ݁ܪܳܗܳܡ:
Rom 4:13 ܠܳܐ ܗ̄ܘܳܐ ܓ݂ܶܝܪ ܒ݂ܢܳܡܽܘܣܳܐ ܗܘܳܐ ܡܽܘܠܟ݂ܳܢܳܐ ܠܰܐܒ݁ܪܳܗܳܡ ܘܰܠܙܰܪܥܶܗ ܕ݂ܢܶܗܘܶܐ ܝܳܪܬ݂ܳܐ ܠܥܳܠܡܳܐ ܐܶܠܳܐ ܒ݂ܟܺ݁ܐܢܽܘܬܳ݁ܐ ܕ݂ܗܰܝܡܳܢܽܘܬܶ݁ܗ:
Rom 4:14 ܐܶܠܽܘ ܓ݂ܶܝܪ ܗܳܠܶܝܢ ܕ݂ܡܶܢ ܢܳܡܽܘܣܳܐ ܗܘܰܘ ܝܳܪܬ݂ܶܐ ܣܪܺܝܩܳܐ ܗ̄ܘܳܬ݁ ܗܰܝܡܳܢܽܘܬܳ݁ܐ ܘܰܡܒܰ݁ܛܰܠ ܗ̄ܘܳܐ ܡܽܘܠܟ݂ܳܢܳܐ:
Rom 4:15 ܢܳܡܽܘܣܳܐ ܓ݂ܶܝܪ ܡܰܥܒ݂ܕܳ݁ܢܳܐ ܗܽܘ ܕ݂ܪܽܘܓ݁ܙܳܐ ܟ݂ܰܪ ܕ݂ܠܰܝܬ݂ ܓ݂ܶܝܪ ܢܳܡܽܘܣܳܐ ܐܳܦ݁ܠܳܐ ܥܒܳ݁ܪ ܢܳܡܽܘܣܳܐ:
Rom 4:16 ܡܶܛܽܠ ܗܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܰܒ݁ܛܰܝܒ݂ܽܘܬܳ݁ܐ ܢܶܙܕ݂ܰܕ݂ܰܩ ܘܢܶܗܘܶܐ ܫܰܪܺܝܪ ܡܽܘܠܟ݂ܳܢܳܐ ܠܟܽ݁ܠܶܗ ܙܰܪܥܶܗ ܠܳܐ ܠܰܐܝܢܳܐ ܕ݂ܡܶܢ ܢܳܡܽܘܣܳܐ ܗܽܘ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܰܐܝܢܳܐ ܕ݂ܡܶܢ ܗܰܝܡܳܢܽܘܬܳ݁ܐ ܗܽܘ ܕ݂ܰܐܒ݁ܪܳܗܳܡ ܕ݂ܺܐܝܬܰ݁ܘܗ̄ܝ ܐܰܒܳ݁ܐ ܕ݂ܟܽ݁ܠܰܢ:
Rom 4:17 ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܣܳܡܬ݂ܳܟ݁ ܐܰܒܳ݁ܐ ܠܣܽܘܓܳ݁ܐܐ ܕ݂ܥܰܡ̄ܡܶܐ ܩܕܳ݁ܡ ܐܰܠܳܗܳܐ ܗܰܘ ܕ݂ܗܰܝܡܶܢܬ݂ ܒ݂ܶܗ ܕ݂ܡܰܚܶܐ ܡܺܝܬܶ݁ܐ ܘܩܳܪܶܐ ܠܰܐܝܠܶܝܢ ܕ݂ܠܳܐ ܐܺܝܬܰ݁ܝܗܽܘܢ ܐܰܝܟ݁ ܐܺܝܬܰ݁ܝܗܽܘܢ:
Rom 4:18 ܘܰܕ݁ܠܳܐ ܣܰܒ݁ܪܳܐ ܠܣܰܒ݁ܪܳܐ ܗܰܝܡܶܢ ܕ݂ܢܶܗܘܶܐ ܐܰܒܳ݁ܐ ܠܣܽܘܓܳ݁ܐܐ ܕ݂ܥܰܡ̄ܡܶܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܳܟܰ݁ܢܳܐ ܢܶܗܘܶܐ ܙܰܪܥܳܟ݁:
Rom 4:19 ܘܠܳܐ ܐܶܬ݁ܟ݂ܪܰܗ ܒ݂ܗܰܝܡܳܢܽܘܬܶ݁ܗ ܟ݂ܰܕ݁ ܡܶܬ݁ܒ݂ܰܩܶܐ ܒ݂ܦܰ݁ܓ݁ܪܶܗ ܡܺܝܬܳ݁ܐ ܕ݂ܰܗܘܳܐ ܒ݂ܰܪ ܡܳܐܐ ܫܢܺܝܢ ܘܰܒ݁ܡܰܪܒ݂ܥܳܐ ܡܺܝܬܳ݁ܐ ܕ݂ܣܰܪܳܐ:
Rom 4:20 ܘܰܒ݁ܡܽܘܠܟ݂ܳܢܳܐ ܕ݂ܰܐܠܳܗܳܐ ܠܳܐ ܐܶܬ݁ܦ݂ܰܠܰܓ݁ ܐܰܝܟ݁ ܚܣܺܝܪ ܗܰܝܡܳܢܽܘܬܳ݁ܐ ܐܶܠܳܐ ܐܶܬ݁ܚܰܝܰܠ ܒ݂ܗܰܝܡܳܢܽܘܬܳ݁ܐ ܘܝܰܗ̄ܒ݁ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ:
Rom 4:21 ܘܰܐܫܰܪ ܕ݂ܡܶܕ݂ܶܡ ܕ݂ܰܡܠܰܟ݁ ܠܶܗ ܐܰܠܳܗܳܐ ܡܶܫܟ݂ܰܚ ܠܡܶܓ݁ܡܰܪ:
Rom 4:22 ܡܶܛܽܠ ܗܳܢܳܐ ܐܶܬ݁ܚܰܫܒ݂ܰܬ݁ ܠܶܗ ܠܟܺ݁ܐܢܽܘ:
Rom 4:23 ܘܠܳܐ ܗ̄ܘܳܐ ܡܶܛܽܠܳܬܶ݁ܗ ܒ݂ܰܠܚܽܘܕ݁ ܐܶܬ݁ܟ݂ܰܬ݁ܒ݂ܰܬ݁ ܗܳܕܶ݁ܐ ܕ݂ܶܐܬ݁ܚܰܫܒ݂ܰܬ݁ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:
Rom 4:24 ܐܶܠܳܐ ܐܳܦ݁ ܡܶܛܽܠܳܬܰ݁ܢ ܕ݂ܳܐܦ݁ܠܰܢ ܥܬܺ݁ܝܕ݁ ܗܽ̄ܘ ܕ݂ܢܶܚܫܽܘܒ݁ ܐܰܝܠܶܝܢ ܕ݂ܗܰܝܡܶܢܢ ܒ݂ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ:
Rom 4:25 ܕ݂ܗܽܘ ܐܶܫܬ݂ܠܶܡ ܡܶܛܽܠ ܚܛܳܗܰܝܢ ܘܩܳܡ ܡܶܛܽܠ ܕ݂ܰܢܙܰܕ݂ܩܰܢ: ܣ
Rom 5:1 ܡܶܛܽܠ ܕ݂ܶܐܙܕ݂ܰܕ݂ܰܩܢ ܗܳܟܺ݁ܝܠ ܒ݂ܗܰܝܡܳܢܽܘܬܳ݁ܐ ܢܶܗܘܶܐ ܠܰܢ ܫܠܳܡܳܐ ܠܘܳܬ݁ ܐܰܠܳܗܳܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ:
Rom 5:2 ܕ݂ܒܶ݁ܗ ܐܶܬ݁ܩܰܪܰܒ݁ܢ ܒ݂ܗܰܝܡܳܢܽܘܬܳ݁ܐ ܠܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܒܳ݁ܗ ܩܳܝܡܺܝܢܰܢ ܘܡܶܫܬ݂ܰܒ݁ܗܪܺܝܢܰܢ ܒ݂ܣܰܒ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ:
Rom 5:3 ܘܠܳܐ ܗܳܟܰ݁ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܒ݂ܽܐܘܠܨܳܢܺܝܢ ܡܶܫܬ݂ܰܒ݁ܗܪܺܝܢܰܢ ܕ݂ܝܳܕ݁ܥܺܝܢܰܢ ܕ݂ܽܐܘܠܨܳܢܳܐ ܡܣܰܝܒ݂ܪܳܢܽܘܬܳ݁ܐ ܓ݂ܳܡܰܪ ܒ݂ܰܢ:
Rom 5:4 ܘܰܡܣܰܝܒ݂ܪܳܢܽܘܬܳ݁ܐ ܒ݂ܽܘܩܝܳܐ ܘܒܽ݁ܘܩܝܳܐ ܣܰܒ݁ܪܳܐ:
Rom 5:5 ܣܰܒ݁ܪܳܐ ܕ݂ܶܝܢ ܠܳܐ ܡܰܒ݁ܗܶܬ݁ ܡܶܛܽܠ ܕ݂ܚܽܘܒ݂ܶܗ ܕ݂ܰܐܠܳܗܳܐ ܡܫܰܦ݂ܰܥ ܥܰܠ ܠܶܒ݂ܰܘܳܬܰ݁ܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܬ݁ܝܰܗܒ݂ܰܬ݁ ܠܰܢ:
Rom 5:6 ܐܶܢ ܕ݂ܶܝܢ ܡܫܺܝܚܳܐ ܡܶܛܽܠ ܟ݂ܪܺܝܗܽܘܬܰ݁ܢ ܒ݂ܙܰܒ݁ܢܳܐ ܗܳܢܳܐ ܚܠܳܦ݁ ܪܰܫܺܝܥܶܐ ܡܺܝܬ݁:
Rom 5:7 ܠܡܰܚܣܶܢ ܓ݂ܶܝܪ ܐ̄ܢܳܫ ܚܠܳܦ݁ ܪܰܫܺܝܥܶܐ ܡܳܐܶܬ݁ ܚܠܳܦ݁ ܛܳܒܶ݁ܐ ܓ݂ܶܝܪ ܛܳܟ݁ ܡܰܡܪܰܚ ܐ̄ܢܳܫ ܠܰܡܡܳܬ݁:
Rom 5:8 ܗܳܪܟ݂ܳܐ ܡܚܰܘܶܐ ܐܰܠܳܗܳܐ ܚܽܘܒ݂ܶܗ ܕ݂ܰܠܘܳܬܰ݁ܢ ܕ݂ܶܐܢ ܟ݂ܰܕ݁ ܚܰܛܳܝܶܐ ܐܺܝܬܰ݁ܝܢ ܗ̄ܘܰܝܢ ܡܫܺܝܚܳܐ ܚܠܳܦܰ݁ܝܢ ܡܺܝܬ݁:
Rom 5:9 ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܢܶܙܕ݂ܰܕ݂ܰܩ ܗܳܫܳܐ ܒ݂ܰܕ݁ܡܶܗ ܘܒܶ݁ܗ ܢܶܬ݁ܦ݂ܰܨܶܐ ܡܶܢ ܪܽܘܓ݁ܙܳܐ:
Rom 5:10 ܐܶܢ ܓ݂ܶܝܪ ܟ݂ܰܕ݁ ܐܺܝܬܰ݁ܝܢ ܒ݂ܥܶܠܕ݂ܒܳ݁ܒܶ݁ܐ ܐܶܬ݁ܪܰܥܺܝ ܥܰܡܰܢ ܐܰܠܳܗܳܐ ܒ݂ܡܰܘܬ݂ܳܐ ܕ݂ܰܒ݁ܪܶܗ ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܒ݂ܬܰ݁ܪܥܽܘܬܶ݁ܗ ܢܺܚܶܐ ܒ݂ܚܰܝܰܘܗ̄ܝ:
Rom 5:11 ܘܠܳܐ ܗܳܟܰ݁ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܢܶܫܬ݂ܰܒ݁ܗܰܪ ܒ݂ܰܐܠܳܗܳܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܒܶ݁ܗ ܗܽ̄ܘ ܗܳܫܳܐ ܩܰܒ݂ܶܠܢ ܬ݂ܰܪܥܽܘܬܳ݁ܐ ܣ݂ ܣ݂:
Rom 5:12 ܐܰܝܟ݂ܰܢܳܐ ܓ݂ܶܝܪ ܕ݂ܰܒ݁ܝܰܕ݁ ܚܰܕ݁ ܒ݂ܰܪܢܳܫܳܐ ܥܶܠܰܬ݁ ܚܛܺܝܬܳ݁ܐ ܠܥܳܠܡܳܐ ܘܰܒ݁ܝܰܕ݁ ܚܛܺܝܬܳ݁ܐ ܡܰܘܬ݂ܳܐ ܘܗܳܟܰ݁ܢܳܐ ܒ݂ܟܽ݁ܠܗܽܘܢ ܒ݂ܢܰܝ ܐ̄ܢܳܫܳܐ ܥܒܰ݁ܪ ܡܰܘܬ݂ܳܐ ܒ݂ܗܳܝ ܕ݂ܟܽ݁ܠܗܽܘܢ ܚܛܰܘ:
Rom 5:13 ܥܕܰ݁ܡܳܐ ܓ݂ܶܝܪ ܠܢܳܡܽܘܣܳܐ ܚܛܺܝܬܳ݁ܐ ܟ݂ܰܕ݁ ܐܺܝܬܶ݁ܝܗ ܗ̄ܘܳܬ݁ ܒ݂ܥܳܠܡܳܐ ܠܳܐ ܚܫܺܝܒܳ݁ܐ ܗ̄ܘܳܬ݁ ܚܛܺܝܬܳ݁ܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܢܳܡܽܘܣܳܐ:
Rom 5:14 ܐܶܠܳܐ ܐܰܡܠܶܟ݁ ܡܰܘܬ݂ܳܐ ܡܶܢ ܐܳܕܳ݁ܡ ܘܰܥܕܰ݁ܡܳܐ ܠܡܽܘܫܶܐ ܐܳܦ݁ ܥܰܠ ܐܰܝܠܶܝܢ ܕ݂ܠܳܐ ܚܛܰܘ ܒ݂ܰܕ݁ܡܽܘܬܳ݁ܐ ܕ݂ܰܥܒܳ݁ܪ ܢܳܡܽܘܣܶܗ ܕ݂ܳܐܕܳ݁ܡ ܗܰܘ ܕ݂ܺܐܝܬܰ݁ܘܗ̄ܝ ܕ݂ܡܽܘܬܳ݁ܐ ܕ݂ܗܰܘ ܕ݂ܰܥܬܺ݁ܝܕ݁:
Rom 5:15 ܐܶܠܳܐ ܠܳܐ ܗ̄ܘܳܐ ܐܰܝܟ݁ ܫܽܘܪܰܥܬܳ݁ܐ ܗܳܟܰ݁ܢܳܐ ܡܰܘܗܰܒ݁ܬ݂ܳܐ ܐܶܢ ܓ݂ܶܝܪ ܡܶܛܽܠ ܫܽܘܪܰܥܬܶ݁ܗ ܕ݂ܚܰܕ݁ ܣܰܓ݂ܺܝܶܐܐ ܡܺܝܬ݁ܘ ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܘܡܰܘܗܰܒ݁ܬܶ݁ܗ ܡܶܛܽܠ ܚܰܕ݁ ܒ݂ܰܪܢܳܫܳܐ ܝܶܫܽܘܥ ܡܫܺܝܚܳܐ ܒ݂ܣܰܓ݂ܺܝܶܐܐ ܬ݂ܶܬ݁ܝܰܬ݂ܰܪ:
Rom 5:16 ܘܠܳܐ ܐܰܝܟ݁ ܣܰܟ݁ܠܽܘܬܳ݁ܐ ܕ݂ܚܰܕ݁ ܗܳܟܰ݁ܢܳܐ ܡܰܘܗܰܒ݁ܬ݂ܳܐ ܕ݂ܺܝܢܳܐ ܓ݂ܶܝܪ ܕ݂ܰܗܘܳܐ ܡܶܢ ܚܰܕ݁ ܠܚܽܘܝܳܒܳ݁ܐ ܗܘܳܐ ܡܰܘܗܰܒ݁ܬ݂ܳܐ ܕ݂ܶܝܢ ܡܶܢ ܚܛܳܗܶܐ ܣܰܓ݂ܺܝܶܐܐ ܗܘܳܬ݁ ܠܟܺ݁ܐܢܽܘ:
Rom 5:17 ܐܶܢ ܓ݂ܶܝܪ ܡܶܛܽܠ ܣܰܟ݁ܠܽܘܬܳ݁ܐ ܕ݂ܚܰܕ݁ ܐܰܡܠܶܟ݁ ܡܰܘܬ݂ܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܰܢܣܰܒ݁ܘ ܣܽܘܓܳ݁ܐܐ ܕ݂ܛܰܝܒ݂ܽܘܬܳ݁ܐ ܘܰܕ݁ܡܰܘܗܰܒ݁ܬܳ݁ܐ ܘܰܕ݁ܟܺ݁ܐܢܽܘܬܳ݁ܐ ܒ݂ܚܰܝܶܐ ܢܰܡܠܟܽ݁ܘܢ ܒ݂ܝܰܕ݁ ܚܰܕ݁ ܝܶܫܽܘܥ ܡܫܺܝܚܳܐ:
Rom 5:18 ܐܰܟ݁ܙܢܳܐ ܗܳܟܺ݁ܝܠ ܕ݂ܡܶܛܽܠ ܣܰܟ݁ܠܽܘܬܳ݁ܐ ܕ݂ܚܰܕ݁ ܗܘܳܐ ܚܽܘܝܳܒܳ݁ܐ ܠܟܽ݁ܠܗܽܘܢ ܒ݂ܢܰܝܢܳܫܳܐ ܗܳܟܰ݁ܢܳܐ ܡܶܛܽܠ ܟ݂ܺܐܢܽܘܬܳ݁ܐ ܕ݂ܚܰܕ݁ ܬ݂ܶܗܘܶܐ ܙܳܟܽ݁ܘܬܳ݁ܐ ܠܚܰܝܶܐ ܠܟܽ݁ܠܗܽܘܢ ܒ݂ܢܰܝܢܳܫܳܐ:
Rom 5:19 ܐܰܝܟ݂ܰܢܳܐ ܓ݂ܶܝܪ ܕ݂ܡܶܛܽܠ ܠܳܐ ܡܶܫܬ݂ܰܡܥܳܢܽܘܬܶ݁ܗ ܕ݂ܚܰܕ݁ ܒ݂ܰܪܢܳܫܳܐ ܚܰܛܳܝܶܐ ܣܰܓ݂ܺܝܶܐܐ ܗܘܰܘ ܗܳܟܰ݁ܢܳܐ ܐܳܦ݁ ܡܶܛܽܠ ܡܶܫܬ݂ܰܡܥܳܢܽܘܬܶ݁ܗ ܕ݂ܚܰܕ݁ ܣܰܓ݂ܺܝܶܐܐ ܟ݂ܺܐܢܶܐ ܗܳܘܶܝܢ:
Rom 5:20 ܡܰܥܠܳܢܳܐ ܕ݂ܶܝܢ ܕ݂ܰܗܘܳܐ ܠܢܳܡܽܘܣܳܐ ܕ݂ܬܶ݁ܣܓ݂ܶܐ ܚܛܺܝܬܳ݁ܐ ܘܟܰ݁ܪ ܕ݂ܣܶܓ݁ܝܰܬ݁ ܚܛܺܝܬܳ݁ܐ ܬ݂ܰܡܳܢ ܐܶܬ݁ܝܰܬ݂ܪܰܬ݁ ܛܰܝܒ݂ܽܘܬܳ݁ܐ:
Rom 5:21 ܕ݂ܰܐܝܟ݁ ܕ݂ܰܐܡܠܟܰ݁ܬ݁ ܚܛܺܝܬܳ݁ܐ ܒ݂ܡܰܘܬ݂ܳܐ ܗܳܟܰ݁ܢܳܐ ܬ݂ܰܡܠܶܟ݁ ܛܰܝܒ݂ܽܘܬܳ݁ܐ ܒ݂ܟܺ݁ܐܢܽܘܬܳ݁ܐ ܠܚܰܝܶܐ ܕ݂ܰܠܥܳܠܰܡ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ: ܣ
Rom 6:1 ܡܳܢܳܐ ܗܳܟܺ݁ܝܠ ܢܺܐܡܰܪ ܢܩܰܘܶܐ ܒ݂ܳܗ ܒ݂ܰܚܛܺܝܬܳ݁ܐ ܕ݂ܛܰܝܒ݂ܽܘܬܳ݁ܐ ܬ݂ܶܬ݁ܝܰܬ݂ܰܪ:
Rom 6:2 ܚܳܣ ܐܰܝܠܶܝܢ ܓ݂ܶܝܪ ܕ݂ܡܺܝܬ݁ܢ ܠܰܚܛܺܝܬܳ݁ܐ ܐܰܝܟ݂ܰܢܳܐ ܢܺܚܶܐ ܒ݂ܳܗ ܬ݂ܽܘܒ݁:
Rom 6:3 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܰܥܡܰܕ݁ܢ ܒ݂ܝܶܫܽܘܥ ܡܫܺܝܚܳܐ ܒ݂ܡܰܘܬ݂ܶܗ ܗܽ̄ܘ ܥܡܰܕ݁ܢ:
Rom 6:4 ܐܶܬ݁ܩܒܰ݁ܪܢ ܥܰܡܶܗ ܒ݂ܡܰܥܡܽܘܕܺ݁ܝܬܳ݁ܐ ܠܡܰܘܬ݂ܳܐ ܕ݂ܰܐܝܟ݂ܰܢܳܐ ܕ݂ܩܳܡ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܒ݂ܬܶ݁ܫܒ݂ܽܘܚܬ݂ܳܐ ܕ݂ܰܐܒܽ݁ܘܗ̄ܝ ܗܳܟܰ݁ܢܳܐ ܐܳܦ݁ ܚܢܰܢ ܒ݂ܚܰܝܶܐ ܚܰܕ݁̄ܬܶ݁ܐ ܢܗܰܠܶܟ݁:
Rom 6:5 ܐܶܢ ܓ݂ܶܝܪ ܐܰܟ݁ܚܰܕ݁ ܐܶܬ݁ܢܨܶܒ݁ܢ ܥܰܡܶܗ ܒ݂ܰܕ݁ܡܽܘܬܳ݁ܐ ܕ݂ܡܰܘܬ݂ܶܗ ܗܳܟܰ݁ܢܳܐ ܐܳܦ݁ ܒ݂ܰܩܝܳܡܬ݂ܶܗ ܢܶܗܘܶܐ:
Rom 6:6 ܝܳܕ݁ܥܺܝܢܰܢ ܓ݂ܶܝܪ ܕ݂ܒܰ݁ܪܢܳܫܰܢ ܥܰܬ݂ܺܝܩܳܐ ܐܶܙܕ݂ܩܶܦ݁ ܥܰܡܶܗ ܕ݂ܢܶܬ݁ܒ݂ܰܛܰܠ ܦ݂ܰܓ݁ܪܳܐ ܕ݂ܰܚܛܺܝܬܳ݁ܐ ܕ݂ܬܽ݁ܘܒ݁ ܠܳܐ ܢܫܰܡܶܫ ܠܰܚܛܺܝܬܳ݁ܐ:
Rom 6:7 ܐܰܝܢܳܐ ܕ݂ܡܺܝܬ݁ ܓ݂ܶܝܪ ܐܶܬ݁ܚܰܪܰܪ ܠܶܗ ܡܶܢ ܚܛܺܝܬܳ݁ܐ:
Rom 6:8 ܐܶܢ ܗܳܟܺ݁ܝܠ ܡܺܝܬ݁ܢ ܥܰܡ ܡܫܺܝܚܳܐ ܢܗܰܝܡܶܢ ܕ݂ܥܰܡܶܗ ܥܰܡ ܡܫܺܝܚܳܐ ܢܺܚܶܐ:
Rom 6:9 ܝܳܕ݁ܥܺܝܢܰܢ ܓ݂ܶܝܪ ܕ݂ܰܡܫܺܝܚܳܐ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܬܽ݁ܘܒ݁ ܠܳܐ ܡܳܐܶܬ݁ ܘܡܰܘܬ݂ܳܐ ܠܳܐ ܡܶܫܬ݂ܰܠܰܛ ܒ݂ܶܗ:
Rom 6:10 ܕ݂ܡܺܝܬ݁ ܓ݂ܶܝܪ ܠܰܚܛܺܝܬܳ݁ܐ ܗܽܘ ܡܺܝܬ݁ ܚܕܳ݁ܐ ܙܒܰ݁ܢ ܘܰܕ݁ܚܰܝ ܚܰܝ ܗܽ̄ܘ ܠܰܐܠܳܗܳܐ:
Rom 6:11 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܚܫܽܘܒ݁ܘ ܢܰܦ݁ܫܟܽ݁ܘܢ ܕ݂ܡܺܝܬܶ݁ܐ ܐܢ̄ܬ݂ܽܘܢ ܠܰܚܛܺܝܬܳ݁ܐ ܘܚܰܝܶܐ ܐܢ̄ܬ݂ܽܘܢ ܠܰܐܠܳܗܳܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ
Rom 6:12 ܠܳܐ ܗܳܟܺ݁ܝܠ ܬ݂ܰܡܠܶܟ݁ ܚܛܺܝܬܳ݁ܐ ܒ݂ܦܰ݁ܓ݁ܪܟܽ݁ܘܢ ܡܺܝܬܳ݁ܐ ܐܰܝܟ݁ ܕ݂ܬܶ݁ܫܬ݂ܰܡܥܽܘܢ ܠܰܪܓܺ݁ܝܓܳ݁ܬܶ݁ܗ:
Rom 6:13 ܘܳܐܦ݁ ܠܳܐ ܬ݂ܛܰܝܒܽ݁ܘܢ ܗܰܕ݂ܳܡܰܝܟ݂ܽܘܢ ܙܰܝܢܳܐ ܕ݂ܥܰܘܠܳܐ ܠܰܚܛܺܝܬܳ݁ܐ ܐܶܠܳܐ ܛܰܝܶܒ݁ܘ ܢܰܦ݁ܫܟܽ݁ܘܢ ܠܰܐܠܳܗܳܐ ܐܰܝܟ݁ ܐ̄ܢܳܫܳܐ ܕ݂ܡܶܢ ܡܺܝܬܶ݁ܐ ܚܝܰܝܬ݂ܽܘܢ ܘܗܰܕ݂ܳܡܰܝܟ݂ܽܘܢ ܙܰܝܢܳܐ ܢܶܗܘܽܘܢ ܠܟܺ݁ܐܢܽܘܬܶ݁ܗ ܕ݂ܰܐܠܳܗܳܐ:
Rom 6:14 ܘܰܚܛܺܝܬܳ݁ܐ ܠܳܐ ܡܶܫܬ݂ܰܠܛܳܐ ܥܠܰܝܟ݂ܽܘܢ ܠܳܐ ܓ݂ܶܝܪ ܐܺܝܬܰ݁ܝܟ݂ܽܘܢ ܬ݂ܚܶܝܬ݁ ܢܳܡܽܘܣܳܐ ܐܶܠܳܐ ܬ݂ܚܶܝܬ݁ ܛܰܝܒ݂ܽܘܬܳ݁ܐ:
Rom 6:15 ܡܳܢܳܐ ܗܳܟܺ݁ܝܠ ܢܶܚܛܶܐ ܕ݂ܠܳܐ ܗܘܰܝܢ ܬ݂ܚܶܝܬ݁ ܢܳܡܽܘܣܳܐ ܐܶܠܳܐ ܬ݂ܚܶܝܬ݁ ܛܰܝܒ݂ܽܘܬܳ݁ܐ ܚܳܣ:
Rom 6:16 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܡܰܢ ܕ݂ܰܡܛܰܝܒܺ݁ܝܢ ܐܢ̄ܬ݂ܽܘܢ ܢܰܦ݁ܫܟܽ݁ܘܢ ܕ݂ܬܶ݁ܫܬ݂ܰܡܥܽܘܢ ܠܶܗ ܠܥܰܒ݁ܕ݂ܽܘܬܳ݁ܐ ܕ݂ܺܝܠܶܗ ܐܰܢ̄ܬ݂ܽܘܢ ܥܰܒ݁ܕ݂ܶܐ ܕ݂ܗܰܘ ܕ݂ܡܶܫܬ݂ܰܡܥܺܝܢ ܐܢ̄ܬ݂ܽܘܢ ܠܶܗ ܐܶܢ ܠܰܚܛܺܝܬܳ݁ܐ ܘܶܐܢ ܠܡܰܫܡܰܥ ܐܶܕ݁ܢܳܐ ܕ݂ܟܺ݁ܐܢܽܘܬܳ݁ܐ:
Rom 6:17 ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܥܰܒ݁ܕ݂ܶܐ ܗ̄ܘܰܝܬ݂ܽܘܢ ܕ݂ܰܚܛܺܝܬܳ݁ܐ ܘܶܐܫܬ݂ܡܰܥܬ݂ܽܘܢ ܡܶܢ ܠܶܒ݂ܳܐ ܠܰܕ݁ܡܽܘܬܳ݁ܐ ܕ݂ܝܽܘܠܦ݂ܳܢܳܐ ܕ݂ܶܐܫܬ݂ܠܶܡܬ݂ܽܘܢ ܠܶܗ:
Rom 6:18 ܘܟܰ݁ܕ݁ ܐܶܬ݁ܚܰܪܰܪܬ݂ܽܘܢ ܡܶܢ ܚܛܺܝܬܳ݁ܐ ܐܶܫܬ݂ܰܥܒ݂ܰܕ݂ܬ݂ܽܘܢ ܠܟܺ݁ܐܢܽܘܬܳ݁ܐ:
Rom 6:19 ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܳܡܰܪ ܐ̄ܢܳܐ ܡܶܛܽܠ ܟ݂ܪܺܝܗܽܘܬܳ݁ܐ ܕ݂ܒܶ݁ܣܪܟܽ݁ܘܢ ܕ݂ܰܐܝܟ݂ܰܢܳܐ ܕ݂ܛܰܝܶܒ݁ܬ݂ܽܘܢ ܗܰܕ݂ܳܡܰܝܟ݂ܽܘܢ ܠܥܰܒ݁ܕ݂ܽܘܬܳ݁ܐ ܕ݂ܛܰܢܦ݂ܽܘܬܳ݁ܐ ܘܰܕ݁ܥܰܘܠܳܐ ܗܳܟܰ݁ܢܳܐ ܐܳܦ݁ ܗܳܫܳܐ ܛܰܝܶܒ݁ܘ ܗܰܕ݂ܳܡܰܝܟ݂ܽܘܢ ܠܥܰܒ݁ܕ݂ܽܘܬܳ݁ܐ ܕ݂ܟܺ݁ܐܢܽܘܬܳ݁ܐ ܘܰܕ݁ܩܰܕ݂ܺܝܫܽܘܬܳ݁ܐ:
Rom 6:20 ܟ݂ܰܕ݁ ܥܰܒ݁ܕ݂ܶܐ ܗ̄ܘܰܝܬ݂ܽܘܢ ܓ݂ܶܝܪ ܕ݂ܰܚܛܺܝܬܳ݁ܐ ܡܚܰܪܪܶܐ ܗ̄ܘܰܝܬ݂ܽܘܢ ܠܟܺ݁ܐܢܽܘܬܳ݁ܐ:
Rom 6:21 ܘܡܳܢܳܐ ܐܳܕ݁ܫܳܐ ܐܺܝܬ݁ ܗ̄ܘܳܐ ܠܟܽ݁ܘܢ ܗܳܝܕ݂ܶܝܢ ܐܰܝܢܳܐ ܕ݂ܝܰܘܡܳܢܳܐ ܒ݂ܳܗܬ݂ܺܝܢ ܐܢ̄ܬ݂ܽܘܢ ܒ݂ܶܗ ܚܰܪܬܶ݁ܗ ܓ݂ܶܝܪ ܐܺܝܬܶ݁ܝܗ ܡܰܘܬ݂ܳܐ:
Rom 6:22 ܘܗܳܫܳܐ ܕ݂ܶܐܬ݁ܚܰܪܰܪܬ݂ܽܘܢ ܡܶܢ ܚܛܺܝܬܳ݁ܐ ܘܰܗܘܰܝܬ݂ܽܘܢ ܥܰܒ݁ܕ݂ܶܐ ܠܰܐܠܳܗܳܐ ܐܺܝܬ݁ ܠܟܽ݁ܘܢ ܦ݂ܺܐܪܶܐ ܩܰܕ݂ܺܝܫܶܐ ܕ݂ܚܰܪܬ݁ܗܽܘܢ ܚܰܝܶܐ ܕ݂ܰܠܥܳܠܰܡ:
Rom 6:23 ܬ݂ܶܐܓܽ݁ܘܪܬ݂ܳܐ ܕ݂ܶܝܢ ܕ݂ܰܚܛܺܝܬܳ݁ܐ ܡܰܘܬ݂ܳܐ ܗ̄ܘ ܘܡܰܘܗܰܒ݁ܬܶ݁ܗ ܕ݂ܰܐܠܳܗܳܐ ܚܰܝܶܐ ܕ݂ܰܠܥܳܠܰܡ ܒ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ
Rom 7:1 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܐܰܚܰܝ ܠܝܳܕ݁ܥܰܝ ܢܳܡܽܘܣܳܐ ܓ݂ܶܝܪ ܡܡܰܠܶܠ ܐ̄ܢܳܐ ܕ݂ܢܳܡܽܘܣܳܐ ܫܰܠܺܝܛ ܗܽ̄ܘ ܥܰܠ ܓ݂ܰܒ݁ܪܳܐ ܟ݂ܡܳܐ ܕ݂ܚܰܝ:
Rom 7:2 ܐܰܝܟ݁ ܐܰܢ̄ܬ݂ܬܳ݁ܐ ܕ݂ܰܐܣܺܝܪܳܐ ܗ̄ܝ ܒ݂ܒܰ݁ܥܠܳܗ ܟ݂ܡܳܐ ܕ݂ܚܰܝ ܒ݂ܢܳܡܽܘܣܳܐ ܐܶܢ ܕ݂ܶܝܢ ܡܺܝܬ݁ ܒ݂ܰܥܠܳܗ ܐܶܬ݁ܚܰܪܪܰܬ݁ ܡܶܢ ܢܳܡܽܘܣܳܐ ܕ݂ܒܰ݁ܥܠܳܗ:
Rom 7:3 ܐܶܢ ܕ݂ܶܝܢ ܟ݂ܰܕ݁ ܚܰܝ ܒ݂ܰܥܠܳܗ ܬ݂ܶܩܰܦ݁ ܠܰܓ݁ܒܰ݁ܪ ܐ̄ܚܪܺܝܢ ܗܘܳܬ݁ ܠܳܗ ܓ݂ܰܝܳܪܬܳ݁ܐ ܐܶܢ ܕ݂ܶܝܢ ܢܡܽܘܬ݁ ܒ݂ܰܥܠܳܗ ܐܶܬ݁ܚܰܪܪܰܬ݁ ܡܶܢ ܢܳܡܽܘܣܳܐ ܘܠܳܐ ܐܺܝܬܶ݁ܝܗ ܓ݂ܰܝܳܪܬܳ݁ܐ ܐܶܢ ܬ݂ܶܗܘܶܐ ܠܓܰ݁ܒ݁ܪܳܐ ܐ̄ܚܪܺܢܳܐ: ܣ
Rom 7:4 ܘܗܳܫܳܐ ܐܰܚܰܝ ܐܳܦ݁ ܐܰܢ̄ܬ݂ܽܘܢ ܡܺܝܬ݂ܬ݂ܽܘܢ ܠܢܳܡܽܘܣܳܐ ܒ݂ܦܰ݁ܓ݁ܪܶܗ ܕ݂ܰܡܫܺܝܚܳܐ ܕ݂ܬܶ݁ܗܘܽܘܢ ܠܰܐ̄ܚܪܺܝܢ ܐܰܝܢܳܐ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܬܶ݁ܬ݂ܠܽܘܢ ܦ݂ܺܐܪܶܐ ܠܰܐܠܳܗܳܐ:
Rom 7:5 ܟ݂ܰܕ݁ ܒ݂ܒܶ݁ܣܪܳܐ ܗ̄ܘܰܝܢ ܓ݂ܶܝܪ ܟ݂ܺܐܒܶ݁ܐ ܕ݂ܰܚܛܳܗܶܐ ܕ݂ܰܒ݁ܢܳܡܽܘܣܳܐ ܡܶܬ݁ܚܰܦ݂ܛܺܝܢ ܗ̄ܘܰܘ ܒ݂ܗܰܕ݂ܳܡܰܝܢ ܕ݂ܦܺ݁ܐܪܶܐ ܢܶܬ݂ܶܠ ܠܡܰܘܬ݂ܳܐ:
Rom 7:6 ܗܳܫܳܐ ܕ݂ܶܝܢ ܐܶܬ݁ܒ݂ܰܛܰܠܢ ܡܶܢ ܢܳܡܽܘܣܳܐ ܘܡܺܝܬ݁ܢ ܠܗܰܘ ܕ݂ܰܐܚܺܝܕ݁ ܗ̄ܘܳܐ ܠܰܢ ܕ݂ܰܢܫܰܡܶܫ ܡܶܟ݂ܺܝܠ ܒ݂ܚܰܕ݁̄ܬܽ݁ܘܬܳ݁ܐ ܕ݂ܪܽܘܚܳܐ ܘܠܳܐ ܒ݂ܥܰܬ݂ܺܝܩܽܘܬ݁ ܟ݂ܬܳ݁ܒܳ݁ܐ ܣ݂ ܣ݂:
Rom 7:7 ܡܳܢܳܐ ܗܳܟܺ݁ܝܠ ܐܳܡܪܺܝܢܰܢ ܢܳܡܽܘܣܳܐ ܚܛܺܝܬܳ݁ܐ ܗܽܘ ܚܳܣ ܐܶܠܳܐ ܠܰܚܛܺܝܬܳ݁ܐ ܠܳܐ ܝܶܠܦ݂ܶܬ݁ ܐܶܠܳܐ ܒ݂ܝܰܕ݁ ܢܳܡܽܘܣܳܐ ܠܳܐ ܓ݂ܶܝܪ ܪܶܓ݂ܬܳ݁ܐ ܝܳܕܰ݁ܥ ܗ̄ܘܺܝܬ݁ ܐܶܠܽܘ ܠܳܐ ܢܳܡܽܘܣܳܐ ܕ݂ܶܐܡܰܪ ܕ݂ܠܳܐ ܬ݂ܶܪܰܓ݁:
Rom 7:8 ܘܰܒ݁ܗܳܢܳܐ ܦ݂ܽܘܩܕ݂ܳܢܳܐ ܐܶܫܟ݂ܚܰܬ݁ ܠܳܗ ܚܛܺܝܬܳ݁ܐ ܥܶܠܬܳ݁ܐ ܘܓܶ݁ܡܪܰܬ݁ ܒ݂ܺܝ ܟ݂ܽܠ ܪܶܓ݂ܳܐ ܒ݂ܶܠܥܳܕ݁ ܢܳܡܽܘܣܳܐ ܓ݂ܶܝܪ ܚܛܺܝܬܳ݁ܐ ܡܺܝܬܳ݁ܐ ܗ̄ܘܳܬ݁:
Rom 7:9 ܐܶܢܳܐ ܕ݂ܶܝܢ ܚܰܝ ܗ̄ܘܺܝܬ݁ ܕ݂ܠܳܐ ܢܳܡܽܘܣܳܐ ܡܶܢ ܩܕܺ݁ܝܡ ܟ݂ܰܕ݁ ܐܶܬܳ݁ܐ ܕ݂ܶܝܢ ܦ݂ܽܘܩܕ݂ܳܢܳܐ ܚܛܺܝܬܳ݁ܐ ܚܝܳܬ݁ ܘܶܐܢܳܐ ܡܺܝܬܶ݁ܬ݁:
Rom 7:11 ܚܛܺܝܬܳ݁ܐ ܓ݂ܶܝܪ ܒ݂ܥܶܠܬܳ݁ܐ ܕ݂ܶܐܫܟ݂ܚܰܬ݁ ܠܳܗ ܒ݂ܝܰܕ݁ ܦ݂ܽܘܩܕ݂ܳܢܳܐ ܐܰܛܥܝܰܬܰ݁ܢܝ ܘܒܶ݁ܗ ܩܛܰܠܬܰ݁ܢܝ:
Rom 7:12 ܢܳܡܽܘܣܳܐ ܡܳܕܶ݁ܝܢ ܩܰܕ݂ܺܝܫ ܗܽ̄ܘ ܘܦܽ݁ܘܩܕ݂ܳܢܳܐ ܩܰܕ݂ܺܝܫ ܗܽ̄ܘ ܘܟܺ݁ܐܝܢ ܘܛܳܒ݁:
Rom 7:13 ܛܳܒ݁ܬܳ݁ܐ ܗܳܟܺ݁ܝܠ ܠܺܝ ܠܡܰܘܬ݂ܳܐ ܗܽܘ ܗܘܳܬ݁ ܚܳܣ ܐܶܠܳܐ ܚܛܺܝܬܳ݁ܐ ܕ݂ܬܶ݁ܬ݁ܚܙܶܐ ܕ݂ܰܚܛܺܝܬܳ݁ܐ ܗܺܝ ܕ݂ܰܒ݁ܛܳܒ݁ܬܳ݁ܐ ܓ݂ܶܡܪܰܬ݁ ܒ݂ܺܝ ܡܰܘܬ݂ܳܐ ܕ݂ܝܰܬ݂ܺܝܪܳܐܝܺܬ݁ ܬ݂ܶܬ݁ܚܰܝܰܒ݁ ܚܛܺܝܬܳ݁ܐ ܒ݂ܦܽ݁ܘܩܕ݂ܳܢܳܐ:
Rom 7:14 ܝܳܕ݁ܥܺܝܢܰܢ ܓ݂ܶܝܪ ܕ݂ܢܳܡܽܘܣܳܐ ܕ݂ܪܽܘܚ ܗܽ̄ܘ ܐܶܢܳܐ ܕ݂ܶܝܢ ܕ݂ܰܒ݁ܣܰܪ ܐ̄ܢܳܐ ܘܰܡܙܰܒ݂ܰܢ ܐ̄ܢܳܐ ܠܰܚܛܺܝܬܳ݁ܐ:
Rom 7:15 ܡܶܕ݂ܶܡ ܕ݂ܣܳܥܰܪ ܐ̄ܢܳܐ ܓ݂ܶܝܪ ܠܳܐ ܝܳܕܰ݁ܥ ܐ̄ܢܳܐ ܘܠܳܐ ܗ̄ܘܳܐ ܡܶܕ݂ܶܡ ܕ݂ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܡܶܕ݂ܶܡ ܕ݂ܣܳܢܶܐ ܐ̄ܢܳܐ ܗܰܘ ܗܽ̄ܘ ܥܳܒܶ݁ܕ݁ ܐ̄ܢܳܐ:
Rom 7:16 ܘܶܐܢ ܡܶܕ݂ܶܡ ܕ݂ܠܳܐ ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܣܳܗܶܕ݁ ܐ̄ܢܳܐ ܥܰܠ ܢܳܡܽܘܣܳܐ ܕ݂ܫܰܦ݂ܺܝܪ ܗܽ̄ܘ:
Rom 7:17 ܗܳܫܳܐ ܕ݂ܶܝܢ ܠܳܐ ܗ̄ܘܳܐ ܐܶܢܳܐ ܣܳܥܰܪ ܐ̄ܢܳܐ ܗܳܕܶ݁ܐ ܐܶܠܳܐ ܚܛܺܝܬܳ݁ܐ ܕ݂ܥܳܡܪܳܐ ܒ݂ܺܝ:
Rom 7:18 ܝܳܕܰ݁ܥ ܐ̄ܢܳܐ ܗܽܘ ܓ݂ܶܝܪ ܕ݂ܠܳܐ ܥܳܡܪܳܐ ܒ݂ܺܝ ܗܳܢܰܘ ܕ݂ܶܝܢ ܒ݂ܒܶ݁ܣܪܝ ܛܳܒ݁ܬܳ݁ܐ ܕ݂ܶܐܨܒ݂ܶܐ ܓ݂ܶܝܪ ܒ݂ܛܳܒ݁ܬܳ݁ܐ ܦ݂ܫܺܝܩ ܠܺܝ ܕ݂ܶܐܣܥܪܺܝܗ ܕ݂ܶܝܢ ܠܳܐ ܡܶܫܟ݂ܰܚ ܐ̄ܢܳܐ:
Rom 7:19 ܠܳܐ ܗ̄ܘܳܐ ܓ݂ܶܝܪ ܠܛܳܒ݁ܬܳ݁ܐ ܕ݂ܨܳܒܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܥܳܒܶ݁ܕ݁ ܐ̄ܢܳܐ ܐܶܠܳܐ ܒ݂ܺܝܫܬ݂ܳܐ ܕ݂ܠܳܐ ܨܳܒܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܠܳܗ ܥܳܒܶ݁ܕ݁ ܐ̄ܢܳܐ:
Rom 7:20 ܘܶܐܢ ܡܶܕ݂ܶܡ ܕ݂ܠܳܐ ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܠܳܐ ܗ̄ܘܳܐ ܐܶܢܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܚܛܺܝܬܳ݁ܐ ܕ݂ܥܳܡܪܳܐ ܒ݂ܺܝ:
Rom 7:21 ܡܶܫܟ݂ܰܚ ܐ̄ܢܳܐ ܗܳܟܺ݁ܝܠ ܠܢܳܡܽܘܣܳܐ ܕ݂ܫܳܠܶܡ ܠܪܶܥܝܳܢܝ ܗܰܘ ܕ݂ܨܳܒܶ݁ܐ ܕ݂ܢܶܥܒ݂ܶܕ݁ ܛܳܒ݁ܬܳ݁ܐ ܡܶܛܽܠ ܕ݂ܒܺ݁ܝܫܬ݂ܳܐ ܩܰܪܺܝܒܳ݁ܐ ܗ̄ܝ ܠܺܝ:
Rom 7:22 ܚܳܕܶ݁ܐ ܐ̄ܢܳܐ ܓ݂ܶܝܪ ܒ݂ܢܳܡܽܘܣܶܗ ܕ݂ܰܐܠܳܗܳܐ ܒ݂ܒܰ݁ܪܢܳܫܳܐ ܕ݂ܰܠܓܰ݁ܘ:
Rom 7:23 ܚܳܙܶܐ ܐ̄ܢܳܐ ܕ݂ܶܝܢ ܢܳܡܽܘܣܳܐ ܐ̄ܚܪܺܢܳܐ ܒ݂ܗܰܕ݂ܳܡܰܝ ܕ݂ܡܰܩܪܶܒ݁ ܠܽܘܩܒܰ݁ܠ ܢܳܡܽܘܣܳܐ ܕ݂ܪܶܥܝܳܢܝ ܘܫܳܒܶ݁ܐ ܠܺܝ ܠܢܳܡܽܘܣܳܐ ܕ݂ܰܚܛܺܝܬܳ݁ܐ ܕ݂ܺܐܝܬ݁ ܒ݂ܗܰܕ݂ܳܡܰܝ:
Rom 7:24 ܕ݂ܳܘܝܳܐ ܐ̄ܢܳܐ ܒ݂ܰܪܢܳܫܳܐ ܡܰܢܽܘ ܢܦܰ݁ܨܶܝܢܝ ܡܶܢ ܦ݂ܰܓ݁ܪܳܐ ܗܳܢܳܐ ܕ݂ܡܰܘܬ݂ܳܐ:
Rom 7:25 ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ ܗܳܫܳܐ ܗܳܟܺ݁ܝܠ ܐܶܢܳܐ ܒ݂ܪܶܥܝܳܢܝ ܥܰܒ݁ܕ݂ܳܐ ܐ̄ܢܳܐ ܕ݂ܢܳܡܽܘܣܳܐ ܕ݂ܰܐܠܳܗܳܐ ܒ݂ܒܶ݁ܣܪܝ ܕ݂ܶܝܢ ܐܺܝܬܰ݁ܝ ܥܰܒ݁ܕ݂ܳܐ ܕ݂ܢܳܡܽܘܣܳܐ ܕ݂ܰܚܛܺܝܬܳ݁ܐ: ܣ
Rom 8:1 ܡܶܟ݂ܺܝܠ ܠܰܝܬ݂ ܚܰܝܳܒܽ݁ܘܬܳ݁ܐ ܠܰܐܝܠܶܝܢ ܕ݂ܠܳܐ ܡܗܰܠܟܺ݁ܝܢ ܒ݂ܰܒ݁ܣܰܪ ܒ݂ܝܶܫܽܘܥ ܡܫܺܝܚܳܐ:
Rom 8:2 ܢܳܡܽܘܣܳܐ ܓ݂ܶܝܪ ܕ݂ܪܽܘܚܳܐ ܕ݂ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܚܰܪܪܳܟ݁ ܡܶܢ ܢܳܡܽܘܣܳܐ ܕ݂ܰܚܛܺܝܬܳ݁ܐ ܘܰܕ݁ܡܰܘܬ݂ܳܐ:
Rom 8:3 ܡܶܛܽܠ ܕ݂ܰܡܚܺܝܠ ܗ̄ܘܳܐ ܓ݂ܶܝܪ ܢܳܡܽܘܣܳܐ ܒ݂ܝܰܕ݁ ܟ݂ܪܺܝܗܽܘܬܶ݁ܗ ܕ݂ܒܶ݁ܣܪܳܐ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܒ݂ܰܕ݁ܡܽܘܬܳ݁ܐ ܕ݂ܒܶ݁ܣܪܳܐ ܕ݂ܰܚܛܺܝܬܳ݁ܐ ܡܶܛܽܠܳܬܳ݁ܗ ܕ݂ܰܚܛܺܝܬܳ݁ܐ ܕ݂ܰܢܚܰܝܒܺ݁ܝܗ ܠܰܚܛܺܝܬܳ݁ܐ ܒ݂ܒܶ݁ܣܪܶܗ:
Rom 8:4 ܕ݂ܟܺ݁ܐܢܽܘܬܳ݁ܐ ܕ݂ܢܳܡܽܘܣܳܐ ܒ݂ܰܢ ܬ݂ܶܬ݁ܡܰܠܶܐ ܕ݂ܠܳܐ ܗ̄ܘܳܐ ܒ݂ܰܒ݁ܣܰܪ ܡܗܰܠܟܺ݁ܝܢܰܢ ܐܶܠܳܐ ܒ݂ܪܽܘܚ:
Rom 8:5 ܐܰܝܠܶܝܢ ܓ݂ܶܝܪ ܕ݂ܒܰ݁ܒ݁ܣܰܪ ܐܶܢܽܘܢ ܕ݂ܰܒ݁ܣܰܪ ܗܽ̄ܘ ܡܶܬ݁ܪܰܥܶܝܢ ܘܰܐܝܠܶܝܢ ܕ݂ܰܕ݁ܪܽܘܚ ܐܶܢܽܘܢ ܕ݂ܪܽܘܚ ܗܽ̄ܘ ܡܶܬ݁ܪܰܥܶܝܢ:
Rom 8:6 ܬ݂ܰܪܥܺܝܬܳ݁ܐ ܓ݂ܶܝܪ ܕ݂ܒܶ݁ܣܪܳܐ ܡܰܘܬ݂ܳܐ ܗܽܘ ܘܬܰ݁ܪܥܺܝܬܳ݁ܐ ܕ݂ܪܽܘܚܳܐ ܚܰܝܶܐ ܘܰܫܠܳܡܳܐ:
Rom 8:7 ܡܶܛܽܠ ܕ݂ܬܰ݁ܪܥܺܝܬܳ݁ܐ ܕ݂ܒܶ݁ܣܪܳܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗ̄ܝ ܠܘܳܬ݁ ܐܰܠܳܗܳܐ ܠܢܳܡܽܘܣܳܐ ܓ݂ܶܝܪ ܕ݂ܰܐܠܳܗܳܐ ܠܳܐ ܡܶܫܬ݂ܰܥܒ݂ܕܳ݁ܐ ܡܶܛܽܠ ܕ݂ܠܳܐ ܡܶܫܟ݂ܚܳܐ:
Rom 8:8 ܘܰܐܝܠܶܝܢ ܕ݂ܒܰ݁ܒ݁ܣܰܪ ܐܶܢܽܘܢ ܠܡܶܫܦ݂ܰܪ ܠܰܐܠܳܗܳܐ ܠܳܐ ܡܶܫܟ݂ܚܺܝܢ:
Rom 8:9 ܐܰܢ̄ܬ݂ܽܘܢ ܕ݂ܶܝܢ ܠܳܐ ܗ̄ܘܰܝܬ݂ܽܘܢ ܒ݂ܰܒ݁ܣܰܪ ܐܶܠܳܐ ܒ݂ܪܽܘܚ ܐܶܢ ܫܰܪܺܝܪܳܐܝܺܬ݁ ܪܽܘܚܶܗ ܕ݂ܰܐܠܳܗܳܐ ܥܳܡܪܳܐ ܒ݂ܟܽ݁ܘܢ ܐܶܢ ܕ݂ܶܝܢ ܐ̄ܢܳܫ ܠܰܝܬ݂ ܒ݂ܶܗ ܪܽܘܚܶܗ ܕ݂ܰܡܫܺܝܚܳܐ ܗܳܢܳܐ ܠܳܐ ܗ̄ܘܳܐ ܕ݂ܺܝܠܶܗ:
Rom 8:10 ܘܶܐܢ ܕ݂ܶܝܢ ܡܫܺܝܚܳܐ ܒ݂ܟܽ݁ܘܢ ܦ݂ܰܓ݁ܪܳܐ ܡܺܝܬ݁ ܗܽ̄ܘ ܡܶܛܽܠ ܚܛܺܝܬܳ݁ܐ ܪܽܘܚܳܐ ܕ݂ܶܝܢ ܚܰܝܳܐ ܗ̄ܝ ܡܶܛܽܠ ܟ݂ܺܐܢܽܘܬܳ݁ܐ:
Rom 8:11 ܘܶܐܢ ܪܽܘܚܶܗ ܕ݂ܗܰܘ ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܥܳܡܪܳܐ ܒ݂ܟܽ݁ܘܢ ܗܰܘ ܡܰܢ ܕ݂ܰܐܩܺܝܡܶܗ ܠܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܐܳܦ݁ ܠܦܰ݁ܓ݁ܪܰܝܟ݂ܽܘܢ ܡܺܝܬܶ݁ܐ ܢܰܚܶܐ ܡܶܛܽܠ ܪܽܘܚܶܗ ܕ݂ܥܳܡܪܳܐ ܒ݂ܟܽ݁ܘܢ: ܣ
Rom 8:12 ܗܳܫܳܐ ܐܰܚܰܝ ܚܰܝܳܒܺ݁ܝܢܰܢ ܠܰܘ ܠܒܶ݁ܣܪܳܐ ܕ݂ܒܰ݁ܒ݁ܣܰܪ ܢܗܰܠܶܟ݁:
Rom 8:13 ܐܶܢ ܓ݂ܶܝܪ ܒ݂ܰܒ݁ܣܰܪ ܚܳܐܶܝܢ ܐܢ̄ܬ݂ܽܘܢ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܗܽ̄ܘ ܠܰܡܡܳܬ݁ ܘܶܐܢ ܒ݂ܪܽܘܚ ܗܽܘܦ݂ܳܟܰ݁ܝ ܦ݂ܰܓ݁ܪܳܐ ܡܡܺܝܬܺ݁ܝܢ ܐܢ̄ܬ݂ܽܘܢ ܚܳܐܶܝܢ ܐܢ̄ܬ݂ܽܘܢ:
Rom 8:14 ܐܰܝܠܶܝܢ ܓ݂ܶܝܪ ܕ݂ܰܒ݁ܪܽܘܚܳܐ ܕ݂ܰܐܠܳܗܳܐ ܡܶܬ݂ܕ݂ܰܒ݂ܪܺܝܢ ܗܳܠܶܝܢ ܒ݂ܢܰܝܳܐ ܐܶܢܽܘܢ ܕ݂ܰܐܠܳܗܳܐ:
Rom 8:15 ܠܳܐ ܓ݂ܶܝܪ ܢܣܰܒ݁ܬ݂ܽܘܢ ܪܽܘܚܳܐ ܕ݂ܥܰܒ݁ܕ݂ܽܘܬܳ݁ܐ ܬ݂ܽܘܒ݁ ܠܕܶ݁ܚܠܬܳ݁ܐ ܐܶܠܳܐ ܢܣܰܒ݁ܬ݂ܽܘܢ ܪܽܘܚܳܐ ܕ݂ܣܺܝܡܰܬ݁ ܒ݂ܢܰܝܳܐ ܕ݂ܒܳ݁ܗ ܩܳܪܶܝܢܰܢ ܐܰܒܰ݁ܐ ܐܰܒܽ݁ܘܢ:
Rom 8:16 ܘܗܺܝ ܪܽܘܚܳܐ ܡܰܣܗܕܳ݁ܐ ܠܪܽܘܚܰܢ ܕ݂ܺܐܝܬܰ݁ܝܢ ܒ݂ܢܰܝܳܐ ܕ݂ܰܐܠܳܗܳܐ:
Rom 8:17 ܘܶܐܢ ܒ݂ܢܰܝܳܐ ܐܳܦ݁ ܝܳܪܬ݂ܶܐ ܝܳܪܬ݂ܶܐ ܕ݂ܰܐܠܳܗܳܐ ܘܰܒ݁ܢܰܝ ܝܳܪܬ݂ܽܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܕ݂ܶܐܢ ܢܶܚܰܫ ܥܰܡܶܗ ܐܳܦ݁ ܥܰܡܶܗ ܢܶܫܬ݂ܰܒ݂ܰܚ: ܣ
Rom 8:18 ܡܶܬ݁ܪܰܥܶܐ ܐ̄ܢܳܐ ܓ݂ܶܝܪ ܕ݂ܠܳܐ ܫܳܘܶܝܢ ܚܰܫܰܘܗ̄ܝ ܕ݂ܙܰܒ݁ܢܳܐ ܗܳܢܳܐ ܠܬܶ݁ܫܒ݂ܽܘܚܬ݂ܳܐ ܐܰܝܕܳ݁ܐ ܕ݂ܰܥܬܺ݁ܝܕܳ݁ܐ ܕ݂ܬܶ݁ܬ݁ܓ݂ܠܶܐ ܒ݂ܰܢ:
Rom 8:19 ܟ݂ܽܠܳܗ ܓ݂ܶܝܪ ܒ݂ܪܺܝܬܳ݁ܐ ܡܣܰܒ݂ܪܳܐ ܘܰܡܣܰܟ݂ܝܳܐ ܠܓܶ݁ܠܝܳܢܳܐ ܕ݂ܰܒ݁ܢܰܘܗ̄ܝ ܕ݂ܰܐܠܳܗܳܐ:
Rom 8:20 ܒ݂ܪܺܝܬܳ݁ܐ ܓ݂ܶܝܪ ܐܶܫܬ݂ܰܥܒ݂ܕܰ݁ܬ݁ ܠܰܣܪܺܝܩܽܘܬܳ݁ܐ ܠܳܐ ܒ݂ܨܶܒ݁ܝܳܢܳܗ ܐܶܠܳܐ ܡܶܛܽܠ ܡܰܢ ܕ݂ܫܰܥܒ݂ܕܳ݁ܗ ܥܰܠ ܣܰܒ݁ܪܳܐ:
Rom 8:21 ܕ݂ܳܐܦ݁ ܗܺܝ ܒ݂ܪܺܝܬܳ݁ܐ ܬ݂ܶܬ݁ܚܰܪܰܪ ܡܶܢ ܥܰܒ݁ܕ݂ܽܘܬܳ݁ܐ ܕ݂ܰܚܒܳ݁ܠܳܐ ܒ݂ܰܚܪܽܘܪܶܐ ܕ݂ܬܶ݁ܫܒ݂ܽܘܚܬ݂ܳܐ ܕ݂ܰܒ݁ܢܰܝܳܐ ܕ݂ܰܐܠܳܗܳܐ ܣ݂ ܣ݂:
Rom 8:22 ܝܳܕ݁ܥܺܝܢܰܢ ܓ݂ܶܝܪ ܕ݂ܟܽ݁ܠܗܶܝܢ ܒ݂ܶܪܝܳܬܳ݁ܐ ܡܶܬ݂ܬ݂ܰܢܚܳܢ ܘܰܡܚܰܒ݂ܠܳܢ ܥܕܰ݁ܡܳܐ ܠܝܰܘܡܳܢܳܐ:
Rom 8:23 ܘܠܳܐ ܒ݂ܰܠܚܽܘܕ݁ ܗܶܢܶܝܢ ܐܶܠܳܐ ܐܳܦ݁ ܚܢܰܢ ܕ݂ܺܐܝܬ݁ ܒ݂ܰܢ ܪܺܫܺܝܬܳ݁ܐ ܕ݂ܪܽܘܚܳܐ ܡܶܬ݂ܬ݂ܰܢܚܺܝܢܰܢ ܒ݂ܢܰܦ݁ܫܰܢ ܘܰܡܣܰܟ݂ܶܝܢܰܢ ܠܣܺܝܡܰܬ݁ ܒ݂ܢܰܝܳܐ ܘܰܠܦܽ݁ܘܪܩܳܢܳܐ ܕ݂ܦܰ݁ܓ݁ܪܰܝܢ:
Rom 8:24 ܡܶܛܽܠ ܕ݂ܰܒ݁ܣܰܒ݁ܪܳܐ ܗ̄ܘ ܚܝܰܝܢ ܣܰܒ݁ܪܳܐ ܕ݂ܶܝܢ ܕ݂ܡܶܬ݁ܚܙܶܐ ܠܳܐ ܗ̄ܘܳܐ ܣܰܒ݁ܪܳܐ ܐܶܢ ܓ݂ܶܝܪ ܚܳܙܶܝܢܰܢ ܠܶܗ ܡܳܢܳܐ ܡܣܰܟ݂ܶܝܢܰܢ ܠܶܗ:
Rom 8:25 ܐܶܢ ܕ݂ܶܝܢ ܠܡܶܕ݂ܶܡ ܕ݂ܠܳܐ ܡܶܬ݁ܚܙܶܐ ܡܣܰܒ݂ܪܺܝܢܰܢ ܒ݂ܰܡܣܰܝܒ݂ܪܳܢܽܘܬܳ݁ܐ ܡܩܰܘܶܝܢܰܢ:
Rom 8:26 ܗܳܟܰ݁ܢܳܐ ܐܳܦ݁ ܗܺܝ ܪܽܘܚܳܐ ܡܥܰܕ݂ܪܳܐ ܠܰܟ݁ܪܺܝܗܽܘܬܰ݁ܢ ܡܳܢܳܐ ܓ݂ܶܝܪ ܢܨܰܠܶܐ ܐܰܝܟ݁ ܡܳܐ ܕ݂ܘܳܠܶܐ ܠܳܐ ܝܳܕ݁ܥܺܝܢܰܢ ܐܶܠܳܐ ܗܺܝ ܪܽܘܚܳܐ ܡܨܰܠܝܳܐ ܚܠܳܦܰ݁ܝܢ ܒ݂ܬܶ݁ܢܚܳܬܳ݁ܐ ܕ݂ܠܳܐ ܡܶܬ݁ܡܰܠܠܳܢ:
Rom 8:27 ܕ݂ܡܳܐܶܫ ܕ݂ܶܝܢ ܠܶܒ݂ܰܘܳܬܳ݁ܐ ܗܽܘ ܝܳܕܰ݁ܥ ܡܳܢܳܐ ܗܺ̄ܝ ܬ݂ܰܪܥܺܝܬܳ݁ܐ ܕ݂ܪܽܘܚܳܐ ܕ݂ܰܐܝܟ݁ ܨܶܒ݁ܝܳܢܶܗ ܗܽ̄ܘ ܕ݂ܰܐܠܳܗܳܐ ܡܨܰܠܝܳܐ ܚܠܳܦ݁ ܩܰܕ݂ܺܝܫܶܐ: ܣ
Rom 8:28 ܝܳܕ݁ܥܺܝܢܰܢ ܕ݂ܶܝܢ ܕ݂ܰܐܝܠܶܝܢ ܕ݂ܡܰܚܒܺ݁ܝܢ ܠܰܐܠܳܗܳܐ ܒ݂ܟܽ݁ܠ ܡܶܕ݂ܶܡ ܡܥܰܕ݂ܰܪ ܠܗܽܘܢ ܠܛܳܒ݁ܬܳ݁ܐ ܠܰܐܝܠܶܝܢ ܕ݂ܩܰܕ݂ܶܡ ܣܳܡ ܕ݂ܢܶܗܘܽܘܢ ܩܪܰܝܳܐ:
Rom 8:29 ܘܡܶܢ ܠܽܘܩܕܰ݁ܡ ܝܺܕܰ݁ܥ ܐܶܢܽܘܢ ܘܰܪܫܰܡ ܐܶܢܽܘܢ ܒ݂ܰܕ݁ܡܽܘܬܳ݁ܐ ܕ݂ܨܽܘܪܬ݂ܳܐ ܕ݂ܰܒ݁ܪܶܗ ܕ݂ܗܽܘ ܢܶܗܘܶܐ ܒ݂ܽܘܟ݁ܪܳܐ ܕ݂ܰܐܚܶܐ ܣܰܓ݂ܺܝܶܐܐ:
Rom 8:30 ܠܰܐܝܠܶܝܢ ܕ݂ܶܝܢ ܕ݂ܩܰܕ݂ܶܡ ܪܫܰܡ ܠܗܽܘܢ ܩܪܳܐ ܘܠܰܐܝܠܶܝܢ ܕ݂ܰܩܪܳܐ ܠܗܽܘܢ ܙܰܕ݂ܶܩ ܘܠܰܐܝܠܶܝܢ ܕ݂ܙܰܕ݂ܶܩ ܠܗܽܘܢ ܫܰܒ݂ܰܚ:
Rom 8:31 ܡܳܢܳܐ ܗܳܟܺ݁ܝܠ ܢܺܐܡܰܪ ܥܰܠ ܗܳܠܶܝܢ ܐܶܢ ܐܰܠܳܗܳܐ ܚܠܳܦܰ݁ܝܢ ܡܰܢܽܘ ܕ݂ܰܠܩܽܘܒ݁ܠܰܢ:
Rom 8:32 ܘܶܐܢ ܥܰܠ ܒ݂ܪܶܗ ܠܳܐ ܚܳܣ ܐܶܠܳܐ ܚܠܳܦ݁ ܟ݂ܽܠܰܢ ܐܰܫܠܡܶܗ ܐܰܝܟ݂ܰܢܳܐ ܠܳܐ ܟ݂ܽܠ ܡܶܕ݂ܶܡ ܥܰܡܶܗ ܢܶܬ݂ܶܠ ܠܰܢ:
Rom 8:33 ܡܰܢܽܘ ܢܶܩܒ݂ܽܘܠ ܥܰܠ ܓ݂ܒܰ݁ܝܳܐ ܕ݂ܰܐܠܳܗܳܐ ܐܰܠܳܗܳܐ ܡܙܰܕ݂ܶܩ:
Rom 8:34 ܡܰܢܽܘ ܡܚܰܝܶܒ݁ ܡܫܺܝܚܳܐ ܡܺܝܬ݁ ܘܩܳܡ ܘܺܐܝܬܰ݁ܘܗ̄ܝ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܘܒܳ݁ܥܶܐ ܚܠܳܦܰ݁ܝܢ:
Rom 8:35 ܡܰܢܽܘ ܢܶܦ݁ܪܫܰܢܝ ܡܶܢ ܚܽܘܒ݂ܶܗ ܕ݂ܰܡܫܺܝܚܳܐ ܐܽܘܠܨܳܢܳܐ ܐܰܘ ܚܒܽ݁ܘܫܝܳܐ ܐܰܘ ܪܕܽ݁ܘܦ݁ܝܳܐ ܐܰܘ ܟ݂ܰܦ݁ܢܳܐ ܐܰܘ ܥܰܪܛܶܠܳܝܽܘܬܳ݁ܐ ܐܰܘ ܩܺܢܕܺ݁ܝܢܳܘܣ ܐܰܘ ܣܰܝܦܳ݁ܐ:
Rom 8:36 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܶܛܽܠܳܬܳ݁ܟ݁ ܟ݂ܽܠܝܽܘܡ ܡܳܝܬ݂ܺܝܢܰܢ ܘܶܐܬ݁ܚܫܶܒ݁ܢ ܐܰܝܟ݁ ܐܶܡܪܶܐ ܠܢܶܟ݁ܣܬܳ݁ܐ:
Rom 8:37 ܐܶܠܳܐ ܒ݂ܗܳܠܶܝܢ ܟ݂ܽܠܗܶܝܢ ܙܰܟ݂ܳܝܺܝܢܰܢ ܒ݂ܝܰܕ݁ ܡܰܢ ܕ݂ܰܐܚܒܰ݁ܢ:
Rom 8:38 ܡܦ݂ܳܣ ܐ̄ܢܳܐ ܓ݂ܶܝܪ ܕ݂ܠܳܐ ܡܰܘܬ݂ܳܐ ܘܠܳܐ ܚܰܝܶܐ ܘܠܳܐ ܡܰܠܰܐܟܶ݁ܐ ܘܠܳܐ ܫܽܘܠܛܳܢܶܐ ܘܠܳܐ ܚܰܝܠܶܐ ܘܠܳܐ ܕ݂ܩܳܝܡܳܢ ܘܠܳܐ ܕ݂ܰܥܬܺ݁ܝܕܳ݁ܢ:
Rom 8:39 ܘܠܳܐ ܪܰܘܡܳܐ ܘܠܳܐ ܥܽܘܡܩܳܐ ܐܳܦ݁ܠܳܐ ܒ݂ܪܺܝܬܳ݁ܐ ܐ̄ܚܪܺܬܳ݁ܐ ܬ݂ܶܫܟ݂ܰܚ ܬ݂ܶܦ݁ܪܫܰܢܝ ܡܶܢ ܚܽܘܒ݂ܶܗ ܕ݂ܰܐܠܳܗܳܐ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ: ܣ
Rom 9:1 ܩܽܘܫܬ݂ܳܐ ܐܳܡܰܪ ܐ̄ܢܳܐ ܒ݂ܰܡܫܺܝܚܳܐ ܘܠܳܐ ܡܕܰ݁ܓ݂ܶܠ ܐ̄ܢܳܐ ܘܪܶܥܝܳܢܝ ܡܰܣܗܶܕ݁ ܥܠܰܝ ܒ݂ܪܽܘܚܳܐ ܕ݂ܩܽܘܕ݁ܫܳܐ:
Rom 9:2 ܕ݂ܟܰ݁ܪܝܽܘܬܳ݁ܐ ܗ̄ܝ ܠܺܝ ܪܰܒ݂ܬܳ݁ܐ ܘܟܺ݁ܐܒܳ݁ܐ ܕ݂ܡܶܢ ܠܶܒ݂ܝ ܠܳܐ ܫܳܠܶܐ:
Rom 9:3 ܡܨܰܠܶܐ ܗ̄ܘܺܝܬ݁ ܓ݂ܶܝܪ ܕ݂ܶܐܢܳܐ ܩܢܽܘܡܝ ܚܶܪܡܳܐ ܐܶܗܘܶܐ ܡܶܢ ܡܫܺܝܚܳܐ ܚܠܳܦ݁ ܐܰܚܰܝ ܘܰܐ̄ܚܝܳܢܰܝ ܕ݂ܒܰ݁ܒ݁ܣܰܪ:
Rom 9:4 ܕ݂ܺܐܝܬܰ݁ܝܗܽܘܢ ܒ݂ܢܰܝ ܐܺܝܣܪܳܝܶܠ ܕ݂ܕܺ݁ܝܠܗܽܘܢ ܗܘܳܬ݁ ܣܺܝܡܰܬ݁ ܒ݂ܢܰܝܳܐ ܘܬܶ݁ܫܒ݂ܽܘܚܬ݂ܳܐ ܘܰܩܝܳܡܶܐ ܘܢܳܡܽܘܣܳܐ ܘܬܶ݁ܫܡܶܫܬ݂ܳܐ ܕ݂ܒܶ݁ܗ ܘܡܽܘܠܟ݂ܳܢܶܐ:
Rom 9:5 ܘܰܐܒܳ݁ܗܳܬܳ݁ܐ ܘܡܶܢܗܽܘܢ ܐܶܬ݁ܚܙܺܝ ܡܫܺܝܚܳܐ ܒ݂ܰܒ݁ܣܰܪ ܕ݂ܺܐܝܬܰ݁ܘܗ̄ܝ ܐܰܠܳܗܳܐ ܕ݂ܥܰܠ ܟ݂ܽܠ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Rom 9:6 ܠܳܐ ܗ̄ܘܳܐ ܕ݂ܶܝܢ ܡܶܦ݂ܰܠ ܢܶܦ݁ܠܰܬ݁ ܡܶܠܬܶ݁ܗ ܕ݂ܰܐܠܳܗܳܐ ܠܳܐ ܗ̄ܘܳܐ ܓ݂ܶܝܪ ܟ݂ܽܠܗܽܘܢ ܕ݂ܡܶܢ ܐܺܝܣܪܳܝܶܠ ܐܺܝܬܰ݁ܝܗܽܘܢ ܐܺܝܣܪܳܝܶܠ:
Rom 9:7 ܐܳܦ݁ܠܳܐ ܡܶܛܽܠ ܕ݂ܡܶܢ ܙܰܪܥܶܗ ܐܶܢܽܘܢ ܕ݂ܰܐܒ݁ܪܳܗܳܡ ܟ݂ܽܠܗܽܘܢ ܒ݂ܢܰܝܳܐ ܡܶܛܽܠ ܕ݂ܶܐܬܶ݁ܐܡܰܪ ܕ݂ܒܺ݁ܐܝܣܚܳܩ ܢܶܬ݁ܩܪܶܐ ܠܳܟ݁ ܙܰܪܥܳܐ:
Rom 9:8 ܗܳܢܰܘ ܕ݂ܶܝܢ ܠܳܐ ܗ̄ܘܳܐ ܒ݂ܢܰܝܳܐ ܕ݂ܒܶ݁ܣܪܳܐ ܐܺܝܬܰ݁ܝܗܽܘܢ ܒ݂ܢܰܝܳܐ ܕ݂ܰܐܠܳܗܳܐ ܐܶܠܳܐ ܒ݂ܢܰܝܳܐ ܕ݂ܡܽܘܠܟ݂ܳܢܳܐ ܡܶܬ݁ܚܰܫܒ݂ܺܝܢ ܠܙܰܪܥܳܐ:
Rom 9:9 ܕ݂ܡܽܘܠܟ݂ܳܢܳܐ ܓ݂ܶܝܪ ܐܺܝܬܶ݁ܝܗ ܡܶܠܬܳ݁ܐ ܗܳܕܶ݁ܐ ܕ݂ܰܒ݁ܙܰܒ݁ܢܳܐ ܗܳܢܳܐ ܐܺܬܶ݁ܐ ܘܢܶܗܘܶܐ ܒ݂ܪܳܐ ܠܣܰܪܳܐ:
Rom 9:10 ܘܠܰܘ ܗܳܕܶ݁ܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܪܰܦ݁ܩܳܐ ܟ݂ܰܕ݁ ܥܰܡ ܚܰܕ݁ ܐܰܒܽ݁ܘܢ ܐܺܝܣܚܳܩ ܐܺܝܬ݁ ܗ̄ܘܳܐ ܠܳܗ ܫܰܘܬ݂ܳܦܽ݁ܘܬܳ݁ܐ:
Rom 9:11 ܥܰܕ݁ܠܳܐ ܢܶܬ݁ܝܰܠܕ݂ܽܘܢ ܒ݂ܢܶܝܗ ܘܠܳܐ ܢܶܣܥܪܽܘܢ ܛܳܒ݁ܬܳ݁ܐ ܐܰܘ ܒ݂ܺܝܫܬ݂ܳܐ ܩܰܕ݂ܡܰܬ݁ ܐܶܬ݁ܝܰܕ݁ܥܰܬ݁ ܓ݂ܰܒ݁ܝܽܘܬܶ݁ܗ ܕ݂ܰܐܠܳܗܳܐ ܕ݂ܗܺܝ ܬ݂ܩܰܘܶܐ ܠܳܐ ܒ݂ܰܥܒܳ݁ܕܶ݁ܐ ܐܶܠܳܐ ܒ݂ܝܰܕ݁ ܡܰܢ ܕ݂ܰܩܪܳܐ:
Rom 9:13 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܰܠܝܰܥܩܽܘܒ݁ ܪܶܚܡܶܬ݁ ܘܰܠܥܺܣܽܘ ܣܢܺܝܬ݁: ܣ
Rom 9:14 ܡܳܢܳܐ ܗܳܟܺ݁ܝܠ ܢܺܐܡܰܪ ܕ݂ܰܠܡܳܐ ܥܰܘܠܳܐ ܐܺܝܬ݁ ܠܘܳܬ݁ ܐܰܠܳܗܳܐ ܚܳܣ:
Rom 9:15 ܗܳܐ ܐܳܦ݁ ܠܡܽܘܫܶܐ ܐܶܡܰܪ ܐܶܪܰܚܶܡ ܥܰܠ ܐܰܝܢܳܐ ܕ݂ܰܡܪܰܚܶܡ ܐ̄ܢܳܐ ܘܶܐܚܽܘܢ ܠܰܐܝܢܳܐ ܕ݂ܚܳܐܶܢ ܐ̄ܢܳܐ:
Rom 9:16 ܠܳܐ ܗܳܟܺ݁ܝܠ ܒ݂ܺܐܝܕܰ݁ܝ ܡܰܢ ܕ݂ܨܳܒܶ݁ܐ ܘܠܳܐ ܒ݂ܺܐܝܕܰ݁ܝ ܡܰܢ ܕ݂ܪܳܗܶܛ ܐܶܠܳܐ ܒ݂ܺܐܝܕܰ݁ܝ ܐܰܠܳܗܳܐ ܡܪܰܚܡܳܢܳܐ:
Rom 9:17 ܐܶܡܰܪ ܓ݂ܶܝܪ ܒ݂ܰܟ݁ܬܳ݁ܒܳ݁ܐ ܠܦܶ݁ܪܥܽܘܢ ܕ݂ܠܳܗ ܠܗܳܕܶ݁ܐ ܐܰܩܺܝܡܬ݂ܳܟ݁ ܕ݂ܶܐܚܰܘܶܐ ܒ݂ܳܟ݁ ܚܰܝܠܝ ܘܰܕ݁ܢܶܬ݁ܟ݂ܪܶܙ ܫܶܡܝ ܒ݂ܰܐܪܥܳܐ ܟ݂ܽܠܶܗ:
Rom 9:18 ܡܳܕܶ݁ܝܢ ܥܰܠ ܡܰܢ ܕ݂ܨܳܒܶ݁ܐ ܗ̄ܘ ܡܪܰܚܶܡ ܘܥܰܠ ܡܰܢ ܕ݂ܨܳܒܶ݁ܐ ܡܩܰܫܶܐ:
Rom 9:19 ܘܰܟ݁ܒܰ݁ܪ ܬ݂ܺܐܡܰܪ ܕ݂ܰܠܡܳܢܳܐ ܪܳܫܶܐ ܡܰܢܽܘ ܓ݂ܶܝܪ ܕ݂ܰܢܩܽܘܡ ܠܽܘܩܒܰ݁ܠ ܨܶܒ݁ܝܳܢܶܗ:
Rom 9:20 ܐܰܢ̄ܬ݂ ܗܳܟܺ݁ܝܠ ܡܰܢ ܐܰܢ̄ܬ݂ ܐܳܘ ܒ݂ܰܪܢܳܫܳܐ ܕ݂ܦܶ݁ܬ݁ܓܳ݁ܡܳܐ ܠܰܐܠܳܗܳܐ ܝܳܗܶܒ݁ ܐܰܢ̄ܬ݂ ܕ݂ܰܠܡܳܐ ܐܳܡܪܳܐ ܓ݂ܒܺ݁ܝܠܬ݂ܳܐ ܠܡܰܢ ܕ݂ܓܰ݁ܒ݁ܠܳܗ ܕ݂ܰܠܡܳܢܳܐ ܗܳܟܰ݁ܢܳܐ ܓ݂ܒܰ݁ܠܬ݂ܳܢܝ:
Rom 9:21 ܐܰܘ ܠܳܐ ܫܰܠܺܝܛ ܦ݂ܰܚܳܪܳܐ ܥܰܠ ܛܺܝܢܶܗ ܕ݂ܡܶܢܳܗ ܡܶܢ ܓ݂ܒܺ݁ܝܠܬ݂ܳܐ ܢܶܥܒ݂ܶܕ݁ ܡܳܐܢܶܐ ܚܰܕ݁ ܠܺܐܝܩܳܪܳܐ ܘܚܰܕ݁ ܠܨܰܥܪܳܐ:
Rom 9:22 ܐܶܢ ܕ݂ܶܝܢ ܨܒܳ݁ܐ ܐܰܠܳܗܳܐ ܕ݂ܰܢܚܰܘܶܐ ܪܽܘܓ݁ܙܶܗ ܘܢܰܘܕ݂ܰܥ ܚܰܝܠܶܗ ܐܰܝܬ݂ܺܝ ܒ݂ܣܽܘܓܳ݁ܐܐ ܕ݂ܡܰܓ݂ܪܰܬ݁ ܪܽܘܚܶܗ ܪܽܘܓ݁ܙܳܐ ܥܰܠ ܡܳܐܢܶܐ ܕ݂ܪܽܘܓ݁ܙܳܐ ܕ݂ܰܓ݁ܡܺܝܪܺܝܢ ܠܰܐܒ݁ܕܳ݁ܢܳܐ:
Rom 9:23 ܘܰܐܫܦ݂ܰܥ ܪܰܚܡܰܘܗ̄ܝ ܥܰܠ ܡܳܐܢܶܐ ܕ݂ܪܰܚܡܶܐ ܕ݂ܰܡܛܰܝܒܺ݁ܝܢ ܗ̄ܘܰܘ ܠܰܐܠܳܗܳܐ ܠܬܶ݁ܫܒ݂ܽܘܚܬ݂ܳܐ:
Rom 9:24 ܕ݂ܺܐܝܬܰ݁ܝܢ ܚ̄ܢܰܢ ܩܪܰܝܳܐ ܠܳܐ ܗ̄ܘܳܐ ܒ݂ܰܠܚܽܘܕ݁ ܡܶܢ ܝܺܗܽܘܕܳ݁ܝܶܐ ܐܶܠܳܐ ܐܳܦ݁ ܡܶܢ ܥܰܡ̄ܡܶܐ:
Rom 9:25 ܐܰܝܟ݂ܰܢܳܐ ܕ݂ܳܐܦ݁ ܒ݂ܗܽܘܫܳܥ ܐܶܡܰܪ ܕ݂ܶܐܩܪܶܐ ܠܰܐܝܠܶܝܢ ܕ݂ܠܳܐ ܗ̄ܘܰܘ ܥܰܡܝ ܥܰܡܳܐ ܕ݂ܺܝܠܝ ܘܰܠܠܳܐ ܐܶܬ݁ܪܰܚܡܰܬ݁ ܐܶܬ݁ܪܰܚܡܰܬ݁:
Rom 9:26 ܢܶܗܘܶܐ ܓ݂ܶܝܪ ܒ݂ܕܽ݁ܘܟ݂ܬܳ݁ܐ ܟ݂ܰܪ ܕ݂ܡܶܬ݁ܩܪܶܝܢ ܗ̄ܘܰܘ ܠܳܐ ܥܰܡܝ ܬ݂ܰܡܳܢ ܢܶܬ݁ܩܪܽܘܢ ܒ݂ܢܰܝܳܐ ܠܰܐܠܳܗܳܐ ܚܰܝܳܐ:
Rom 9:27 ܐܶܫܰܥܝܳܐ ܕ݂ܶܝܢ ܐܰܟ݁ܪܶܙ ܥܰܠ ܒ݂ܢܰܝ ܐܺܝܣܪܳܝܶܠ ܕ݂ܶܐܢ ܢܶܗܘܶܐ ܡܶܢܝܳܢܳܐ ܕ݂ܰܒ݁ܢܰܝ ܐܺܝܣܪܳܝܶܠ ܐܰܝܟ݁ ܚܳܠܳܐ ܕ݂ܰܒ݁ܝܰܡܳܐ ܫܰܪܟ݂ܳܢܳܐ ܕ݂ܡܶܢܗܽܘܢ ܢܺܚܶܐ:
Rom 9:28 ܡܶܠܬܳ݁ܐ ܓ݂ܪܰܡ ܘܰܦ݁ܣܰܩ ܘܢܶܥܒ݂ܕܺ݁ܝܗ ܡܳܪܝܳܐ ܥܰܠ ܐܰܪܥܳܐ:
Rom 9:29 ܘܰܐܝܟ݁ ܡܶܕ݂ܶܡ ܕ݂ܩܰܕ݂ܶܡ ܐܶܡܰܪ ܗܽܘ ܐܶܫܰܥܝܳܐ ܕ݂ܶܐܠܽܘ ܠܳܐ ܡܳܪܝܳܐ ܨܒܰ݁ܐܘܽܬ݁ ܐܰܘܬ݂ܰܪ ܠܰܢ ܣܪܺܝܕܳ݁ܐ ܐܰܝܟ݁ ܣܕܽ݁ܘܡ ܗܳܘܶܝܢ ܗ̄ܘܰܝܢ ܘܰܠܥܳܡܽܘܪܳܐ ܡܶܬ݂ܕ݂ܰܡܶܝܢ ܗ̄ܘܰܝܢ ܣ݂ ܣ݂:
Rom 9:30 ܡܳܢܳܐ ܗܳܟܺ݁ܝܠ ܢܺܐܡܰܪ ܕ݂ܥܰܡ̄ܡܶܐ ܕ݂ܠܳܐ ܪܳܗܛܺܝܢ ܗ̄ܘܰܘ ܒ݂ܳܬܰ݁ܪ ܟ݂ܺܐܢܽܘܬܳ݁ܐ ܐܰܕ݁ܪܶܟ݁ܘ ܟ݂ܺܐܢܽܘܬܳ݁ܐ ܟ݂ܺܐܢܽܘܬܳ݁ܐ ܕ݂ܶܝܢ ܐܰܝܕܳ݁ܐ ܕ݂ܡܶܢ ܗܰܝܡܳܢܽܘܬܳ݁ܐ ܗ̄ܝ:
Rom 9:31 ܐܺܝܣܪܳܝܶܠ ܕ݂ܶܝܢ ܕ݂ܪܳܗܶܛ ܗ̄ܘܳܐ ܒ݂ܳܬܰ݁ܪ ܢܳܡܽܘܣܳܐ ܕ݂ܟܺ݁ܐܢܽܘܬܳ݁ܐ ܠܢܳܡܽܘܣܳܐ ܕ݂ܟܺ݁ܐܢܽܘܬܳ݁ܐ ܠܳܐ ܐܰܕ݁ܪܶܟ݁:
Rom 9:32 ܡܶܛܽܠ ܡܳܢܳܐ ܡܶܛܽܠ ܕ݂ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܐܶܠܳܐ ܡܶܢ ܥܒܳ݁ܕܰ݁ܘܗ̄ܝ ܕ݂ܢܳܡܽܘܣܳܐ ܐܶܬ݂ܬ݂ܩܶܠܘ ܓ݂ܶܝܪ ܒ݂ܟܺ݁ܐܦܳ݁ܐ ܕ݂ܬܽ݁ܘܩܰܠܬܳ݁ܐ:
Rom 9:33 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܳܐ ܣܳܐܶܡ ܐ̄ܢܳܐ ܒ݂ܨܶܗܝܽܘܢ ܟ݂ܺܐܦܳ݁ܐ ܕ݂ܬܽ݁ܘܩܰܠܬܳ݁ܐ ܘܟܺ݁ܐܦܳ݁ܐ ܕ݂ܡܰܟ݁ܫܽܘܠܳܐ ܘܡܰܢ ܕ݂ܒܳ݁ܗ ܢܗܰܝܡܶܢ ܠܳܐ ܢܶܒ݁ܗܰܬ݁: ܣ
Rom 10:1 ܐܰܚܰܝ ܨܶܒ݁ܝܳܢܳܐ ܕ݂ܠܶܒ݂ܝ ܘܒܳ݁ܥܽܘܬ݁ܝ ܕ݂ܰܠܘܳܬ݁ ܐܰܠܳܗܳܐ ܚܠܳܦܰ݁ܝܗܽܘܢ ܕ݂ܢܺܚܽܘܢ:
Rom 10:2 ܡܰܣܗܶܕ݁ ܐ̄ܢܳܐ ܓ݂ܶܝܪ ܥܠܰܝܗܽܘܢ ܕ݂ܰܛܢܳܢܳܐ ܕ݂ܰܐܠܳܗܳܐ ܐܺܝܬ݁ ܒ݂ܗܽܘܢ ܐܶܠܳܐ ܠܰܘ ܒ݂ܺܝܕܰ݁ܥܬܳ݁ܐ:
Rom 10:3 ܟ݂ܺܐܢܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܝܺܕܰ݁ܥܘ ܐܶܠܳܐ ܒ݂ܥܰܘ ܕ݂ܟܺ݁ܐܢܽܘܬܳ݁ܐ ܕ݂ܢܰܦ݁ܫܗܽܘܢ ܢܩܺܝܡܽܘܢ ܘܡܶܛܽܠ ܗܳܢܳܐ ܠܟܺ݁ܐܢܽܘܬܶ݁ܗ ܕ݂ܰܐܠܳܗܳܐ ܠܳܐ ܐܶܫܬ݂ܰܥܒ݂ܰܕ݁ܘ:
Rom 10:4 ܣܳܟܶ݁ܗ ܓ݂ܶܝܪ ܕ݂ܢܳܡܽܘܣܳܐ ܡܫܺܝܚܳܐ ܗܽܘ ܠܟܺ݁ܐܢܽܘܬܳ݁ܐ ܠܟܽ݁ܠ ܕ݂ܰܡܗܰܝܡܶܢ:
Rom 10:5 ܡܽܘܫܶܐ ܓ݂ܶܝܪ ܗܳܟܰ݁ܢܳܐ ܟ݂ܬܰ݁ܒ݁ ܟ݂ܺܐܢܽܘܬܳ݁ܐ ܕ݂ܰܒ݁ܢܳܡܽܘܣܳܐ ܕ݂ܡܰܢ ܕ݂ܢܶܥܒ݂ܶܕ݁ ܗܳܠܶܝܢ ܢܺܚܶܐ ܒ݂ܗܶܝܢ:
Rom 10:6 ܟ݂ܺܐܢܽܘܬܳ݁ܐ ܕ݂ܶܝܢ ܕ݂ܰܒ݁ܗܰܝܡܳܢܽܘܬܳ݁ܐ ܗܳܟܰ݁ܢܳܐ ܐܳܡܪܳܐ ܕ݂ܠܳܐ ܬ݂ܺܐܡܰܪ ܒ݂ܠܶܒ݂ܳܟ݁ ܕ݂ܡܰܢܽܘ ܣܠܶܩ ܠܰܫܡܰܝܳܐ ܘܰܐܚܶܬ݁ ܠܰܡܫܺܝܚܳܐ:
Rom 10:7 ܘܡܰܢܽܘ ܢܚܶܬ݁ ܠܰܬ݁ܗܽܘܡܳܐ ܕ݂ܰܫܝܽܘܠ ܘܰܐܣܶܩ ܠܰܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ:
Rom 10:8 ܐܶܠܳܐ ܡܳܢܳܐ ܐܶܡܰܪ ܩܰܪܺܝܒ݁ ܗܽ̄ܘ ܠܳܟ݁ ܦ݂ܶܬ݁ܓܳ݁ܡܳܐ ܠܦܽ݁ܘܡܳܟ݁ ܘܰܠܠܶܒ݂ܳܟ݁ ܗܳܕܶ݁ܐ ܗ̄ܝ ܡܶܠܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܡܰܟ݁ܪܙܺܝܢܰܢ:
Rom 10:9 ܘܶܐܢ ܬ݂ܰܘܕ݂ܶܐ ܒ݂ܦܽ݁ܘܡܳܟ݁ ܒ݂ܡܳܪܰܢ ܝܶܫܽܘܥ ܘܰܬ݁ܗܰܝܡܶܢ ܒ݂ܠܶܒ݂ܳܟ݁ ܕ݂ܰܐܠܳܗܳܐ ܐܰܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ ܬ݂ܺܚܶܐ:
Rom 10:10 ܠܶܒ݂ܳܐ ܓ݂ܶܝܪ ܕ݂ܰܡܗܰܝܡܶܢ ܒ݂ܶܗ ܡܶܙܕ݂ܰܕ݂ܰܩ ܘܦܽ݁ܘܡܳܐ ܕ݂ܡܰܘܕ݂ܶܐ ܒ݂ܶܗ ܚܳܝܶܐ:
Rom 10:11 ܐܶܡܰܪ ܓ݂ܶܝܪ ܟ݂ܬܳ݁ܒܳ݁ܐ ܕ݂ܟܽ݁ܠ ܕ݂ܰܡܗܰܝܡܶܢ ܒ݂ܶܗ ܠܳܐ ܢܶܒ݁ܗܰܬ݁:
Rom 10:12 ܘܰܒ݁ܗܳܕܶ݁ܐ ܠܳܐ ܦ݂ܪܰܫ ܠܳܐ ܠܺܝܗܽܘܕܳ݁ܝܶܐ ܘܠܳܐ ܠܰܐܪܡܳܝܶܐ ܚܰܕ݁ ܗܽ̄ܘ ܓ݂ܶܝܪ ܡܳܪܝܳܐ ܕ݂ܟܽ݁ܠܗܽܘܢ ܕ݂ܥܰܬ݂ܺܝܪ ܒ݂ܟܽ݁ܠ ܕ݂ܩܳܪܶܐ ܠܶܗ:
Rom 10:13 ܟ݂ܽܠ ܓ݂ܶܝܪ ܕ݂ܢܶܩܪܶܐ ܫܡܶܗ ܕ݂ܡܳܪܝܳܐ ܢܺܚܶܐ: ܣ
Rom 10:14 ܐܰܝܟ݂ܰܢܳܐ ܗܳܟܺ݁ܝܠ ܢܶܩܪܽܘܢ ܠܰܐܝܢܳܐ ܕ݂ܠܳܐ ܗܰܝܡܶܢܘ ܒ݂ܶܗ ܐܰܘ ܐܰܝܟ݂ܰܢܳܐ ܢܗܰܝܡܢܽܘܢ ܠܗܰܘ ܕ݂ܠܳܐ ܫܰܡܥܽܘܗ̄ܝ ܐܰܘ ܐܰܝܟ݂ܰܢܳܐ ܢܶܫܡܥܽܘܢ ܕ݂ܠܳܐ ܡܰܟ݁ܪܙܳܢܳܐ:
Rom 10:15 ܐܰܘ ܐܰܝܟ݂ܰܢܳܐ ܢܰܟ݁ܪܙܽܘܢ ܐܶܢ ܠܳܐ ܢܶܫܬ݂ܰܠܚܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܳܐ ܝܳܐܝܳܢ ܪܶܓ݁ܠܰܝܗܽܘܢ ܕ݂ܰܡܣܰܒ݂ܪܰܝ ܫܠܳܡܳܐ ܘܕܰ݁ܡܣܰܒ݂ܪܰܝ ܛܳܒܳ݁ܬܳ݁ܐ:
Rom 10:16 ܐܶܠܳܐ ܠܳܐ ܗ̄ܘܳܐ ܟ݂ܽܠܗܽܘܢ ܐܶܫܬ݂ܡܰܥܘ ܠܰܣܒܰ݁ܪܬܳ݁ܐ ܕ݂ܶܐܘܰܢܓ݂ܶܠܺܝܳܘܢ ܐܶܫܰܥܝܳܐ ܓ݂ܶܝܪ ܐܶܡܰܪ ܡܳܪܝ ܡܰܢܽܘ ܗܰܝܡܶܢ ܠܒܰ݁ܪ̄ܬ݁ ܩܳܠܰܢ:
Rom 10:17 ܡܶܟ݂ܺܝܠ ܗܰܝܡܳܢܽܘܬܳ݁ܐ ܡܶܢ ܡܰܫܡܰܥ ܐܶܕ݁ܢܳܐ ܗ̄ܝ ܘܡܰܫܡܰܥ ܐܶܕ݁ܢܳܐ ܡܶܢ ܡܶܠܬܳ݁ܐ ܕ݂ܰܐܠܳܗܳܐ:
Rom 10:18 ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܠܳܐ ܫܡܰܥܘ ܘܗܳܐ ܒ݂ܟܽ݁ܠܳܗ ܐܰܪܥܳܐ ܢܶܦ݁ܩܰܬ݁ ܒ݂ܰܪ̄ܬ݁-ܩܳܠܗܽܘܢ ܘܰܒ݁ܣܰܘܦ݂ܶܝܗ ܕ݂ܬܺ݁ܒܶ݁ܝܠ ܡܶܠܰܝܗܽܘܢ:
Rom 10:19 ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܠܳܐ ܝܺܕܰ݁ܥ ܐܺܝܣܪܳܝܶܠ ܩܰܕ݁ܡܳܝܳܐ ܡܽܘܫܶܐ ܗܳܟܰ݁ܢܳܐ ܐܶܡܰܪ ܐܰܛܶܢܟܽ݁ܘܢ ܒ݂ܥܰܡ ܕ݂ܠܳܐ ܥܰܡ ܘܰܒ݁ܥܰܡܳܐ ܕ݂ܠܳܐ ܡܶܬ݂ܛܦ݂ܺܝܣ ܐܰܪܓ݂ܶܙܟܽ݁ܘܢ:
Rom 10:20 ܐܶܫܰܥܝܳܐ ܕ݂ܶܝܢ ܐܰܡܪܰܚ ܘܶܐܡܰܪ ܕ݂ܶܐܬ݁ܚܙܺܝܬ݁ ܠܰܐܝܠܶܝܢ ܕ݂ܠܳܐ ܒ݂ܥܰܐܘܽܢܝ ܘܶܐܫܬ݂ܰܟ݁ܚܶܬ݁ ܠܰܐܝܠܶܝܢ ܕ݂ܰܥܠܰܝ ܠܳܐ ܫܰܐܶܠܘ:
Rom 10:21 ܠܺܐܝܣܪܳܝܶܠ ܕ݂ܶܝܢ ܐܶܡܰܪ ܕ݂ܦܶ݁ܫܛܶܬ݁ ܐܺܝܕܰ݁ܝ ܝܰܘܡܳܐ ܟ݂ܽܠܶܗ ܠܘܳܬ݁ ܥܰܡܳܐ ܕ݂ܡܶܬ݁ܚܪܶܐ ܘܠܳܐ ܡܶܬ݂ܛܦ݂ܺܝܣ: ܣ
Rom 11:1 ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܕ݂ܰܚܩܶܗ ܐܰܠܳܗܳܐ ܠܥܰܡܶܗ ܚܳܣ ܐܳܦ݁ ܐܶܢܳܐ ܓ݂ܶܝܪ ܡܶܢ ܐܺܝܣܪܳܝܶܠ ܐ̄ܢܳܐ ܡܶܢ ܙܰܪܥܶܗ ܕ݂ܰܐܒ݁ܪܳܗܳܡ ܡܶܢ ܫܰܪܒ݂ܬܳ݁ܐ ܕ݂ܒܶ݁ܢܝܳܡܺܝܢ:
Rom 11:2 ܠܳܐ ܕ݂ܚܰܩ ܐܰܠܳܗܳܐ ܠܥܰܡܶܗ ܐܰܝܢܳܐ ܕ݂ܡܶܢ ܩܕܺ݁ܝܡ ܝܺܕܺ݁ܝܥ ܗ̄ܘܳܐ ܠܶܗ ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܶܐܠܺܝܳܐ ܡܳܢܳܐ ܐܶܡܰܪ ܟ݂ܰܕ݁ ܩܳܒܶ݁ܠ ܗ̄ܘܳܐ ܠܰܐܠܳܗܳܐ ܥܰܠ ܐܺܝܣܪܳܝܶܠ ܘܳܐܡܰܪ:
Rom 11:3 ܡܳܪܝ ܠܰܢܒܺ݁ܝܰܝܟְ݂ ܩܰܛܶܠܘ ܘܰܠܡܰܕ݁ܒ݂ܚܰܝܟְ݂ ܣܰܚܶܦ݁ܘ ܘܶܐܢܳܐ ܗܽܘ ܒ݂ܰܠܚܽܘܕܰ݁ܝ ܐܶܫܬ݂ܰܚܪܶܬ݁ ܘܒܳ݁ܥܶܝܢ ܠܢܰܦ݁ܫܝ:
Rom 11:4 ܘܶܐܬܶ݁ܐܡܰܪ ܠܶܗ ܒ݂ܓܶ݁ܠܝܳܢܳܐ ܕ݂ܗܳܐ ܫܶܒ݁ܩܶܬ݁ ܠܢܰܦ݁ܫܝ ܫܰܒ݁ܥܳܐ ܐܰܠܦܺ݁ܝܢ ܓ݂ܰܒ݁ܪܺܝܢ ܐܰܝܠܶܝܢ ܕ݂ܥܰܠ ܒ݂ܽܘܪܟ݂ܰܝܗܽܘܢ ܠܳܐ ܒ݂ܪܶܟ݁ܘ ܘܠܳܐ ܣܓܶ݁ܕ݁ܘ ܠܒܰ݁ܥܠܳܐ:
Rom 11:5 ܗܳܟܰ݁ܢܳܐ ܐܳܦ݁ ܒ݂ܗܳܢܳܐ ܙܰܒ݁ܢܳܐ ܫܰܪܟ݂ܳܢܳܐ ܗܽܘ ܐܶܫܬ݂ܚܰܪ ܒ݂ܰܓ݁ܒܺ݁ܝܬܳ݁ܐ ܕ݂ܛܰܝܒ݂ܽܘܬܳ݁ܐ:
Rom 11:6 ܐܶܢ ܕ݂ܶܝܢ ܒ݂ܛܰܝܒ݂ܽܘܬܳ݁ܐ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܘܶܐܢ ܠܳܐ ܛܰܝܒ݂ܽܘܬܳ݁ܐ ܠܳܐ ܐܺܝܬܶ݁ܝܗ ܛܰܝܒ݂ܽܘܬܳ݁ܐ ܐܶܢ ܕ݂ܶܝܢ ܒ݂ܰܥܒܳ݁ܕܶ݁ܐ ܠܳܐ ܗ̄ܘܳܐ ܡܶܢ ܛܰܝܒ݂ܽܘܬܳ݁ܐ ܘܶܐܢ ܠܳܐ ܥܒܳ݁ܕܳ݁ܐ ܠܳܐ ܐܺܝܬܰ݁ܘܗ̄ܝ ܥܒܳ݁ܕܳ݁ܐ: ܣ
Rom 11:7 ܡܳܢܳܐ ܗܳܟܺ݁ܝܠ ܗܳܝ ܕ݂ܒܳ݁ܥܶܐ ܗ̄ܘܳܐ ܐܺܝܣܪܳܝܶܠ ܠܳܐ ܐܶܫܟ݂ܰܚ ܓ݂ܒܺ݁ܝܬܳ݁ܐ ܕ݂ܶܝܢ ܐܶܫܟ݂ܚܰܬ݁ ܫܰܪܟ݂ܗܽܘܢ ܕ݂ܶܝܢ ܐܶܬ݁ܥܰܘܰܪܘ ܒ݂ܠܶܒ݂ܗܽܘܢ:
Rom 11:8 ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܝܰܗ̄ܒ݁ ܠܗܽܘܢ ܐܰܠܳܗܳܐ ܪܽܘܚܳܐ ܡܕܰ݁ܥܪܳܢܺܝܬܳ݁ܐ ܘܥܰܝܢܶܐ ܕ݂ܠܳܐ ܢܶܒ݁ܚܪܽܘܢ ܒ݂ܗܶܝܢ ܘܶܐܕ݁ܢܶܐ ܕ݂ܠܳܐ ܢܶܫܡܥܽܘܢ ܥܕܰ݁ܡܳܐ ܠܝܰܘܡܳܐ ܕ݂ܝܰܘܡܳܢܳܐ:
Rom 11:9 ܘܕܰ݁ܘܺܝܕ݁ ܬ݂ܽܘܒ݁ ܐܶܡܰܪ ܢܶܗܘܶܐ ܦ݂ܳܬܽ݁ܘܪܗܽܘܢ ܩܕܳ݁ܡܰܝܗܽܘܢ ܠܦܰ݁ܚܳܐ ܘܦܽ݁ܘܪܥܳܢܗܽܘܢ ܠܬܽ݁ܘܩܰܠܬܳ݁ܐ:
Rom 11:10 ܢܶܚܫܟܳ݁ܢ ܥܰܝܢܰܝܗܽܘܢ ܕ݂ܠܳܐ ܢܶܚܙܽܘܢ ܘܚܰܨܗܽܘܢ ܒ݂ܟܽ݁ܠܙܒܰ݁ܢ ܢܶܗܘܶܐ ܟ݂ܦܺ݁ܝܦ݁:
Rom 11:11 ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܠܡܳܐ ܐܶܬ݂ܬ݂ܩܶܠܘ ܐܰܝܟ݁ ܕ݂ܢܶܦ݂ܠܽܘܢ ܚܳܣ ܐܶܠܳܐ ܒ݂ܬܽ݁ܘܩܠܰܬ݁ܗܽܘܢ ܕ݂ܺܝܠܗܽܘܢ ܗܘܰܘ ܚܰܝܶܐ ܠܥܰܡ̄ܡܶܐ ܠܰܛܢܳܢܗܽܘܢ:
Rom 11:12 ܘܶܐܢ ܬ݂ܽܘܩܠܰܬ݁ܗܽܘܢ ܗܘܳܬ݁ ܥܽܘܬ݁ܪܳܐ ܠܥܳܠܡܳܐ ܘܚܰܝܳܒܽ݁ܘܬ݁ܗܽܘܢ ܥܽܘܬ݁ܪܳܐ ܠܥܰܡ̄ܡܶܐ ܟ݂ܡܳܐ ܗܳܟܺ݁ܝܠ ܫܽܘܡܠܳܝܗܽܘܢ: ܣ
Rom 11:13 ܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܥܰܡ̄ܡܶܐ ܐܶܢܳܐ ܕ݂ܺܐܝܬܰ݁ܝ ܫܠܺܝܚܳܐ ܕ݂ܥܰܡ̄ܡܶܐ ܠܬܶ݁ܫܡܶܫܬ݂ܝ ܡܫܰܒ݂ܰܚ ܐ̄ܢܳܐ:
Rom 11:14 ܕ݂ܰܠܡܳܐ ܐܰܛܶܢ ܠܰܒ݁ܢܰܝ ܒ݂ܶܣܪܝ ܘܰܐܚܶܐ ܐ̄ܢܳܫܺܝܢ ܡܶܢܗܽܘܢ:
Rom 11:15 ܐܶܢ ܓ݂ܶܝܪ ܡܶܣܬ݂ܰܠܝܳܢܽܘܬ݁ܗܽܘܢ ܬ݂ܰܪܥܽܘܬܳ݁ܐ ܠܥܳܠܡܳܐ ܗܘܳܬ݁ ܟ݂ܡܳܐ ܗܳܟܺ݁ܝܠ ܦ݂ܽܘܢܳܝܗܽܘܢ ܐܶܠܳܐ ܚܰܝܶܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:
Rom 11:16 ܘܶܐܢ ܕ݂ܶܝܢ ܪܺܫܺܝܬܳ݁ܐ ܩܰܕ݂ܺܝܫܳܐ ܐܳܦ݁ ܓ݂ܒܺ݁ܝܠܬ݂ܳܐ ܘܶܐܢ ܥܶܩܳܪܳܐ ܩܰܕ݂ܺܝܫ ܗܽ̄ܘ ܐܳܦ݁ ܣܰܘܟ݂ܶܐ:
Rom 11:17 ܘܶܐܢ ܡܶܢ ܣܰܘܟ݂ܶܐ ܐܶܬ݁ܦ݂ܫܰܚ ܘܰܐܢ̄ܬ݂ ܕ݂ܙܰܝܬ݂ܳܐ ܐܰܢ̄ܬ݂ ܕ݂ܒܰ݁ܪܳܐ ܐܶܬ݂ܛܥܶܡܬ݂ ܒ݂ܕܽ݁ܘܟ݂ܝܳܬ݁ܗܶܝܢ ܘܰܗܘܰܝܬ݂ ܫܰܘܬ݂ܳܦܳ݁ܐ ܠܥܶܩܳܪܶܗ ܘܰܠܫܽܘܡܢܶܗ ܕ݂ܙܰܝܬ݂ܳܐ:
Rom 11:18 ܠܳܐ ܬ݂ܶܫܬ݂ܰܒ݁ܗܰܪ ܥܰܠ ܣܰܘܟ݂ܶܐ ܐܶܢ ܕ݂ܶܝܢ ܡܶܫܬ݂ܰܒ݁ܗܰܪ ܐܰܢ̄ܬ݂ ܠܳܐ ܗ̄ܘܳܐ ܐܰܢ̄ܬ݂ ܫܩܺܝܠ ܠܶܗ ܠܥܶܩܳܪܳܐ ܐܶܠܳܐ ܗܽܘ ܥܶܩܳܪܳܐ ܫܩܺܝܠ ܠܳܟ݁:
Rom 11:19 ܘܰܟ݁ܒܰ݁ܪ ܬ݂ܺܐܡܰܪ ܕ݂ܣܰܘܟ݂ܶܐ ܕ݂ܶܐܬ݁ܦ݂ܫܰܚ ܕ݂ܶܐܢܳܐ ܒ݂ܕܽ݁ܘܟ݂ܝܳܬ݁ܗܶܝܢ ܐܶܬ݂ܛܥܶܡ:
Rom 11:20 ܫܰܦ݂ܺܝܪ ܗܳܠܶܝܢ ܡܶܛܽܠ ܕ݂ܠܳܐ ܗܰܝܡܶܢ ܐܶܬ݁ܦ݂ܫܰܚ ܐܰܢ̄ܬ݂ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܩܳܡܬ݂ ܠܳܐ ܬ݂ܶܬ݂ܪܺܝܡ ܒ݂ܪܶܥܝܳܢܳܟ݁ ܐܶܠܳܐ ܕ݂ܚܰܠ:
Rom 11:21 ܐܶܢ ܐܰܠܳܗܳܐ ܓ݂ܶܝܪ ܥܰܠ ܣܰܘܟ݂ܶܐ ܕ݂ܡܶܢ ܟ݂ܝܳܢܗܶܝܢ ܠܳܐ ܚܳܣ ܕ݂ܰܠܡܳܐ ܐܳܦ݁ܠܳܐ ܥܠܰܝܟְ݂ ܢܶܚܽܘܣ:
Rom 11:22 ܚܙܺܝ ܗܳܟܺ݁ܝܠ ܒ݂ܰܣܺܝܡܽܘܬܶ݁ܗ ܘܩܰܫܝܽܘܬܶ݁ܗ ܕ݂ܰܐܠܳܗܳܐ ܥܰܠ ܐܰܝܠܶܝܢ ܕ݂ܰܢܦܰ݁ܠܘ ܩܰܫܝܽܘܬܳ݁ܐ ܥܠܰܝܟְ݂ ܕ݂ܶܝܢ ܒ݂ܰܣܺܝܡܽܘܬܳ݁ܐ ܐܶܢ ܬ݂ܩܰܘܶܐ ܒ݂ܳܗ ܒ݂ܒܰ݁ܣܺܝܡܽܘܬܳ݁ܐ ܘܶܐܢ ܠܳܐ ܐܳܦ݁ ܐܰܢ̄ܬ݂ ܬ݂ܶܬ݁ܦ݂ܫܰܚ:
Rom 11:23 ܘܗܳܢܽܘܢ ܐܶܢ ܠܳܐ ܢܩܰܘܽܘܢ ܒ݂ܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܐܳܦ݁ ܗܶܢܽܘܢ ܢܶܬ݂ܛܰܥܡܽܘܢ ܡܶܫܟ݂ܰܚ ܓ݂ܶܝܪ ܐܰܠܳܗܳܐ ܕ݂ܬܽ݁ܘܒ݁ ܢܰܛܥܶܡ ܐܶܢܽܘܢ:
Rom 11:24 ܐܶܢ ܓ݂ܶܝܪ ܐܰܢ̄ܬ݂ ܕ݂ܡܶܢ ܙܰܝܬ݂ܳܐ ܐܰܢ̄ܬ݂ ܕ݂ܒܰ݁ܪܳܐ ܗܰܘ ܕ݂ܒܰ݁ܟ݁ܝܳܢܳܟ݁ ܐܶܬ݁ܦ݂ܫܰܚܬ݂ ܘܰܕ݁ܠܳܐ ܒ݂ܰܟ݁ܝܳܢܳܟ݁ ܐܶܬ݂ܛܥܶܡܬ݂ ܒ݂ܙܰܝܬ݂ܳܐ ܛܳܒܳ݁ܐ ܟ݂ܡܳܐ ܗܳܟܺ݁ܝܠ ܗܳܢܽܘܢ ܐܶܢ ܢܶܬ݂ܛܰܥܡܽܘܢ ܒ݂ܙܰܝܬ݂ܳܐ ܕ݂ܰܟ݁ܝܳܢܗܽܘܢ ܣ݂ ܣ݂:
Rom 11:25 ܨܳܒܶ݁ܐ ܐ̄ܢܳܐ ܓ݂ܶܝܪ ܕ݂ܬܶ݁ܕ݂ܥܽܘܢ ܐܰܚܰܝ ܐ̄ܪܳܙܳܐ ܗܳܢܳܐ ܕ݂ܠܳܐ ܬ݂ܶܗܘܽܘܢ ܚܰܟ݂ܺܝܡܺܝܢ ܒ݂ܪܶܥܝܳܢ ܢܰܦ݁ܫܟܽ݁ܘܢ ܕ݂ܰܥܘܺܝܪܽܘܬ݁ ܠܶܒ݂ܳܐ ܡܶܢ ܐܰܬܰ݁ܪ ܩܰܠܺܝܠ ܗܘܳܬ݁ ܠܺܐܝܣܪܳܝܶܠ ܥܕܰ݁ܡܳܐ ܕ݂ܢܶܥܽܘܠ ܡܽܘܠܳܝܳܐ ܕ݂ܥܰܡ̄ܡܶܐ:
Rom 11:26 ܘܗܳܝܕ݂ܶܝܢ ܟ݂ܽܠܶܗ ܐܺܝܣܪܳܝܶܠ ܢܺܚܶܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܢܺܐܬܶ݁ܐ ܡܶܢ ܨܶܗܝܽܘܢ ܦ݂ܳܪܽܘܩܳܐ ܘܢܰܗܦ݂ܶܟ݁ ܥܰܘܠܳܐ ܡܶܢ ܝܰܥܩܽܘܒ݁:
Rom 11:27 ܘܗܳܝܕ݂ܶܝܢ ܬ݂ܶܗܘܶܐ ܠܗܽܘܢ ܕ݂ܺܝܰܬܺ݁ܩܺܐ ܗܳܝ ܕ݂ܡܶܢ ܠܘܳܬ݁ܝ ܡܳܐ ܕ݂ܫܶܒ݁ܩܶܬ݁ ܠܗܽܘܢ ܚܛܳܗܰܝܗܽܘܢ:
Rom 11:28 ܒ݂ܶܐܘܰܢܓ݂ܶܠܺܝܳܘܢ ܕ݂ܶܝܢ ܒ݂ܥܶܠܕ݂ܒܳ݁ܒܶ݁ܐ ܐܶܢܽܘܢ ܡܶܛܽܠܳܬ݁ܟܽ݁ܘܢ ܘܰܒ݁ܓܰ݁ܒ݁ܝܽܘܬܳ݁ܐ ܚܰܒ݂ܺܝܒܰ݁ܝܢ ܐܶܢܽܘܢ ܡܶܛܽܠ ܐܰܒܳ݁ܗܳܬܳ݁ܐ:
Rom 11:29 ܠܳܐ ܓ݂ܶܝܪ ܗܳܦ݁ܟ݂ܳܐ ܐܰܠܳܗܳܐ ܒ݂ܡܰܘܗܰܒ݁ܬܶ݁ܗ ܘܰܒ݁ܩܶܪܝܳܢܶܗ:
Rom 11:30 ܐܰܝܟ݂ܰܢܳܐ ܓ݂ܶܝܪ ܕ݂ܳܐܦ݁ ܐܰܢ̄ܬ݂ܽܘܢ ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܝܬ݂ܽܘܢ ܠܰܐܠܳܗܳܐ ܡܶܢ ܩܕܺ݁ܝܡ ܘܗܳܫܳܐ ܐܶܬ݁ܚܢܶܢܬ݂ܽܘܢ ܡܶܛܽܠ ܠܳܐ ܡܶܬ݂ܛܦ݂ܺܝܣܳܢܽܘܬ݁ܗܽܘܢ ܕ݂ܗܳܢܽܘܢ:
Rom 11:31 ܗܳܟܰ݁ܢܳܐ ܐܳܦ݁ ܗܳܠܶܝܢ ܠܳܐ ܐܶܬ݂ܛܦ݂ܺܝܣܘ ܗܳܫܳܐ ܠܪܰܚܡܶܐ ܕ݂ܰܥܠܰܝܟ݂ܽܘܢ ܕ݂ܳܐܦ݁ ܥܠܰܝܗܽܘܢ ܢܶܗܘܽܘܢ ܪܰܚܡܶܐ:
Rom 11:32 ܚܒܰ݁ܫ ܓ݂ܶܝܪ ܐܰܠܳܗܳܐ ܠܟܽ݁ܠܢܳܫ ܒ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ ܕ݂ܥܰܠ ܟ݂ܽܠ ܐ̄ܢܳܫ ܢܪܰܚܶܡ: ܣ
Rom 11:33 ܐܳܘ ܥܽܘܡܩܳܐ ܕ݂ܥܽܘܬ݁ܪܳܐ ܘܚܶܟ݁ܡܬܳ݁ܐ ܘܡܰܕ݂ܥܳܐ ܕ݂ܰܐܠܳܗܳܐ ܕ݂ܐ̄ܢܳܫ ܠܳܐ ܡܳܫ ܕ݂ܺܝܢܰܘܗ̄ܝ ܘܽܐܘܪܚܳܬܶ݁ܗ ܠܳܐ ܡܶܬ݁ܥܰܩܒܳ݁ܢ:
Rom 11:34 ܡܰܢܽܘ ܓ݂ܶܝܪ ܝܺܕܰ݁ܥ ܪܶܥܝܳܢܶܗ ܕ݂ܡܳܪܝܳܐ ܐܰܘ ܡܰܢܽܘ ܗܘܳܐ ܠܶܗ ܒ݂ܥܶܠ ܡܶܠܟ݂ܳܐ:
Rom 11:35 ܘܡܰܢܽܘ ܩܰܕ݂ܶܡ ܝܰܗ̄ܒ݁ ܠܶܗ ܘܟܶ݁ܢ ܢܣܰܒ݁ ܡܶܢܶܗ:
Rom 11:36 ܡܶܛܽܠ ܕ݂ܟܽ݁ܠ ܡܶܢܶܗ ܘܟܽ݁ܠ ܒ݂ܶܗ ܘܟܽ݁ܠ ܒ݂ܺܐܝܕܶ݁ܗ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Rom 12:1 ܒ݂ܳܥܶܢܳܐ ܗܳܟܺ݁ܝܠ ܡܶܢܟܽ݁ܘܢ ܐܰܚܰܝ ܒ݂ܪܰܚܡܰܘܗ̄ܝ ܕ݂ܰܐܠܳܗܳܐ ܕ݂ܰܬ݁ܩܺܝܡܽܘܢ ܦ݂ܰܓ݁ܪܰܝܟ݂ܽܘܢ ܕ݂ܶܒ݁ܚܬܳ݁ܐ ܚܰܝܬܳ݁ܐ ܘܩܰܕ݂ܺܝܫܬ݂ܳܐ ܘܰܡܩܰܒ݂ܰܠܬ݂ܳܐ ܠܰܐܠܳܗܳܐ ܒ݂ܬܶ݁ܫܡܶܫܬ݂ܳܐ ܡܠܺܝܠܬ݂ܳܐ:
Rom 12:2 ܘܠܳܐ ܬ݂ܶܬ݂ܕ݂ܰܡܽܘܢ ܠܥܳܠܡܳܐ ܗܳܢܳܐ ܐܶܠܳܐ ܐܶܫܬ݂ܰܚܠܰܦ݁ܘ ܒ݂ܚܽܘܕ݂ܳܬܳ݁ܐ ܕ݂ܪܶܥܝܳܢܰܝܟ݂ܽܘܢ ܘܰܗܘܰܝܬ݂ܽܘܢ ܦ݂ܳܪܫܺܝܢ ܐܰܝܢܳܐ ܗܽܘ ܨܶܒ݁ܝܳܢܳܐ ܕ݂ܰܐܠܳܗܳܐ ܛܳܒܳ݁ܐ ܘܰܡܩܰܒ݂ܠܳܐ ܘܰܓ݁ܡܺܝܪܳܐ:
Rom 12:3 ܐܳܡܰܪ ܐ̄ܢܳܐ ܕ݂ܶܝܢ ܒ݂ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܠܟܽ݁ܠܟܽ݁ܘܢ ܕ݂ܠܳܐ ܬ݂ܶܗܘܽܘܢ ܡܶܬ݁ܪܰܥܶܝܢ ܠܒܰ݁ܪ-ܡܶܢ ܡܳܐ ܕ݂ܘܳܠܶܐ ܕ݂ܬܶ݁ܬ݁ܪܰܥܽܘܢ ܐܶܠܳܐ ܬ݂ܶܗܘܽܘܢ ܡܶܬ݁ܪܰܥܶܝܢ ܒ݂ܢܰܟ݁ܦ݂ܽܘܬܳ݁ܐ ܟ݂ܽܠܢܳܫ ܐܰܝܟ݁ ܕ݂ܰܦ݁ܠܰܓ݁ ܠܶܗ ܐܰܠܳܗܳܐ ܗܰܝܡܳܢܽܘܬܳ݁ܐ ܒ݂ܰܡܫܽܘܚܬܳ݁ܐ:
Rom 12:4 ܐܰܝܟ݂ܰܢܳܐ ܓ݂ܶܝܪ ܕ݂ܰܒ݁ܚܰܕ݁ ܦ݂ܰܓ݁ܪܳܐ ܗܰܕ݂ܳܡܶܐ ܣܰܓ݂ܺܝܶܐܐ ܐܺܝܬ݁ ܠܰܢ ܘܟܽ݁ܠܗܽܘܢ ܗܰܕ݂ܳܡܶܐ ܠܳܐ ܗ̄ܘܳܐ ܚܰܕ݁ ܣܽܘܥܪܳܢܳܐ ܐܺܝܬ݁ ܠܗܽܘܢ:
Rom 12:5 ܗܳܟܰ݁ܢܳܐ ܐܳܦ݁ ܚܢܰܢ ܕ݂ܣܰܓ݂ܺܝܶܐܐ ܚܢܰܢ ܚܰܕ݁ ܚܢܰܢ ܦ݂ܓܰ݁ܪ ܒ݂ܰܡܫܺܝܚܳܐ ܚܰܕ݁ ܚܰܕ݁ ܡܶܢܰܢ ܕ݂ܶܝܢ ܗܰܕ݂ܳܡܶܐ ܚܢܰܢ ܕ݂ܰܚܕܳ݁ܕܶ݁ܐ:
Rom 12:6 ܐܶܠܳܐ ܐܺܝܬ݁ ܠܰܢ ܡܰܘܗܒܳ݁ܬܳ݁ܐ ܡܫܰܚܠܦܳ݁ܬܳ݁ܐ ܐܰܝܟ݁ ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܰܢ ܐܺܝܬ݁ ܕ݂ܰܢܒܺ݁ܝܽܘܬܳ݁ܐ ܐܰܝܟ݁ ܡܫܽܘܚܬܳ݁ܐ ܕ݂ܗܰܝܡܳܢܽܘܬܶ݁ܗ:
Rom 12:7 ܘܺܐܝܬ݁ ܕ݂ܬܶ݁ܫܡܶܫܬ݂ܳܐ ܐܺܝܬ݁ ܠܶܗ ܒ݂ܬܶ݁ܫܡܶܫܬ݂ܶܗ ܘܺܐܝܬ݁ ܕ݂ܡܰܠܦܳ݁ܢܳܐ ܗܽܘ ܒ݂ܝܽܘܠܦ݂ܳܢܶܗ:
Rom 12:8 ܘܺܐܝܬ݁ ܕ݂ܰܡܒܰ݁ܝܳܐܢܳܐ ܗܽܘ ܒ݂ܒܽ݁ܘܝܳܐܶܗ ܘܰܕ݁ܝܳܗܶܒ݁ ܒ݂ܰܦ݁ܫܺܝܛܽܘܬܳ݁ܐ ܘܰܕ݁ܩܳܐܶܡ ܒ݂ܪܺܫܳܐ ܒ݂ܰܚܦܺ݁ܝܛܽܘܬܳ݁ܐ ܘܕܰ݁ܡܪܰܚܶܡ ܒ݂ܰܦ݁ܨܺܝܚܽܘܬܳ݁ܐ:
Rom 12:9 ܘܠܳܐ ܢܶܗܘܶܐ ܢܟܺ݁ܝܠ ܚܽܘܒ݂ܟܽ݁ܘܢ ܐܶܠܳܐ ܗܘܰܝܬ݂ܽܘܢ ܣܳܢܶܝܢ ܠܒܺ݁ܝܫܳܬܳ݁ܐ ܘܡܶܬ݁ܢܰܩܦܺ݁ܝܢ ܠܛܳܒܳ݁ܬܳ݁ܐ:
Rom 12:10 ܗܘܰܝܬ݂ܽܘܢ ܪܳܚܡܺܝܢ ܠܰܐܚܰܝܟ݂ܽܘܢ ܘܡܰܚܒܺ݁ܝܢ ܚܰܕ݁ ܠܚܰܕ݁ ܗܘܰܝܬ݂ܽܘܢ ܡܩܰܕ݂ܡܺܝܢ ܡܝܰܩܪܺܝܢ ܚܰܕ݁ ܠܚܰܕ݁:
Rom 12:11 ܗܘܰܝܬ݂ܽܘܢ ܚܦܺ݁ܝܛܺܝܢ ܘܠܳܐ ܚܒܰ݁ܢܳܢܺܝܢ ܗܘܰܝܬ݂ܽܘܢ ܪܳܬ݁ܚܺܝܢ ܒ݂ܪܽܘܚ ܗܘܰܝܬ݂ܽܘܢ ܦ݂ܳܠܚܺܝܢ ܠܡܳܪܟܽ݁ܘܢ:
Rom 12:12 ܗܘܰܝܬ݂ܽܘܢ ܚܳܕܶ݁ܝܢ ܒ݂ܣܰܒ݁ܪܟܽ݁ܘܢ ܗܘܰܝܬ݂ܽܘܢ ܡܣܰܝܒ݂ܪܺܝܢ ܐܽܘܠܨܳܢܰܝܟ݂ܽܘܢ ܗܘܰܝܬ݂ܽܘܢ ܐܰܡܺܝܢܺܝܢ ܒ݂ܰܨܠܽܘܬܳ݁ܐ:
Rom 12:13 ܗܘܰܝܬ݂ܽܘܢ ܡܶܫܬ݂ܰܘܬ݂ܦܺ݁ܝܢ ܠܰܣܢܺܝܩܽܘܬܳ݁ܐ ܕ݂ܩܰܕ݂ܺܝܫܶܐ ܗܘܰܝܬ݂ܽܘܢ ܪܳܚܡܺܝܢ ܐܰܟ݁ܣܢܳܝܶܐ:
Rom 12:14 ܒ݂ܰܪܶܟ݁ܘ ܠܪܳܕܽ݁ܘܦܰ݁ܝܟ݂ܽܘܢ ܒ݂ܰܪܶܟ݁ܘ ܘܠܳܐ ܬ݂ܠܽܘܛܽܘܢ:
Rom 12:15 ܚܕܰ݁ܘ ܥܰܡ ܕ݂ܚܳܕܶ݁ܝܢ ܘܰܒ݁ܟܰ݁ܘ ܥܰܡ ܕ݂ܒܳ݁ܟܶ݁ܝܢ:
Rom 12:16 ܘܡܶܕ݂ܶܡ ܕ݂ܡܶܬ݁ܪܰܥܶܝܢ ܐܢ̄ܬ݂ܽܘܢ ܥܰܠ ܢܰܦ݁ܫܟܽ݁ܘܢ ܐܳܦ݁ ܥܰܠ ܐܰܚܰܝܟ݂ܽܘܢ ܘܠܳܐ ܬ݂ܶܬ݁ܪܰܥܽܘܢ ܪܶܥܝܳܢܳܐ ܪܳܡܳܐ ܐܶܠܳܐ ܩܰܦ݁ܘ ܠܰܐܝܠܶܝܢ ܕ݂ܡܰܟ݂ܺܝܟܺ݁ܝܢ ܘܠܳܐ ܗܘܰܝܬ݂ܽܘܢ ܚܰܟ݂ܺܝܡܺܝܢ ܒ݂ܪܶܥܝܳܢ ܢܰܦ݁ܫܟܽ݁ܘܢ:
Rom 12:17 ܘܠܳܐ ܬ݂ܶܦ݁ܪܥܽܘܢ ܠܐ̄ܢܳܫ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܐܶܠܳܐ ܢܶܬ݁ܒ݂ܛܶܠ ܠܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܛܳܒܳ݁ܬܳ݁ܐ ܩܕܳ݁ܡ ܒ݂ܢܰܝܢܳܫܳܐ ܟ݂ܽܠܗܽܘܢ:
Rom 12:18 ܘܶܐܢ ܡܶܫܟ݂ܚܳܐ ܐܰܝܟ݁ ܕ݂ܡܶܢ ܠܘܳܬ݁ܟܽ݁ܘܢ ܥܰܡ ܟ݂ܽܠܒ݂ܰܪܢܳܫ ܫܠܳܡܳܐ ܥܒܶ݁ܕ݁ܘ:
Rom 12:19 ܘܠܳܐ ܗܘܰܝܬ݂ܽܘܢ ܬ݂ܳܒ݁ܥܺܝܢ ܢܰܦ݁ܫܟܽ݁ܘܢ ܚܰܒ݂ܺܝܒܰ݁ܝ ܐܶܠܳܐ ܗܰܒ݁ܘ ܐܰܬ݁ܪܳܐ ܠܪܽܘܓ݁ܙܳܐ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܶܐܢ ܠܳܐ ܬ݂ܶܥܒ݂ܶܕ݁ ܕ݂ܺܝܢܳܐ ܠܢܰܦ݁ܫܳܟ݁ ܐܶܢܳܐ ܐܶܥܒ݂ܶܕ݁ ܕ݂ܺܝܢܳܟ݁ ܐܳܡܰܪ ܐܰܠܳܗܳܐ:
Rom 12:20 ܘܶܐܢ ܟ݂ܦܶ݁ܢ ܒ݂ܥܶܠܕ݂ܒܳ݁ܒܳ݁ܟ݁ ܐܰܘܟ݂ܶܠܳܝܗ̄ܝ ܘܶܐܢ ܨܗܶܐ ܐܰܫܩܳܝܗ̄ܝ ܘܶܐܢ ܗܳܠܶܝܢ ܬ݂ܶܥܒ݂ܶܕ݁ ܠܶܗ ܓ݂ܽܘܡܪܶܐ ܕ݂ܢܽܘܪܳܐ ܬ݂ܩܰܒ݂ܰܪ ܥܰܠ ܩܰܪܩܰܦ݁ܬܶ݁ܗ:
Rom 12:21 ܠܳܐ ܬ݂ܶܙܟ݂ܶܝܟܽ݁ܘܢ ܒ݂ܺܝܫܬ݂ܳܐ ܐܶܠܳܐ ܙܟܰ݁ܐܽܘܗ ܠܒܺ݁ܝܫܬ݂ܳܐ ܒ݂ܛܳܒ݁ܬܳ݁ܐ: ܣ
Rom 13:1 ܟ݂ܽܠ ܢܦܶ݁ܫ ܠܫܽܘܠܛܳܢܶܐ ܕ݂ܪܰܒ݂ܽܘܬܳ݁ܐ ܬ݂ܶܫܬ݂ܰܥܒ݂ܰܕ݁ ܠܰܝܬ݂ ܓ݂ܶܝܪ ܫܽܘܠܛܳܢܳܐ ܕ݂ܠܳܐ ܗ̄ܘܳܐ ܡܶܢ ܐܰܠܳܗܳܐ ܗܽܘ ܘܰܐܝܠܶܝܢ ܫܽܘܠܛܳܢܶܐ ܕ݂ܺܐܝܬܰ݁ܝܗܽܘܢ ܡܶܢ ܐܰܠܳܗܳܐ ܗܽܘ ܦ݂ܩܺܝܕܺ݁ܝܢ:
Rom 13:2 ܡܰܢ ܕ݂ܩܳܐܶܡ ܗܳܟܺ݁ܝܠ ܠܽܘܩܒܰ݁ܠ ܫܽܘܠܛܳܢܳܐ ܠܽܘܩܒܰ݁ܠ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܩܳܐܶܡ ܘܗܳܠܶܝܢ ܕ݂ܩܳܝܡܺܝܢ ܠܽܘܩܒܰ݁ܠܗܽܘܢ ܕ݂ܺܝܢܳܐ ܢܶܣܒܽ݁ܘܢ:
Rom 13:3 ܕ݂ܰܝܳܢܶܐ ܓ݂ܶܝܪ ܠܳܐ ܗ̄ܘܰܘ ܕ݂ܶܚܠܬܳ݁ܐ ܠܰܥܒܳ݁ܕܶ݁ܐ ܛܳܒܶ݁ܐ ܐܶܠܳܐ ܠܒܺ݁ܝܫܶܐ ܨܳܒܶ݁ܐ ܐܰܢ̄ܬ݂ ܗܳܟܺ݁ܝܠ ܕ݂ܠܳܐ ܬ݂ܶܕ݁ܚܰܠ ܡܶܢ ܫܽܘܠܛܳܢܳܐ ܥܒܶ݁ܕ݁ ܛܳܒ݁ܬܳ݁ܐ ܘܬܶ݁ܫܒ݂ܽܘܚܬ݂ܳܐ ܬ݂ܶܗܘܶܐ ܠܳܟ݁ ܡܶܢܶܗ:
Rom 13:4 ܡܫܰܡܫܳܢܳܐ ܗܽܘ ܓ݂ܶܝܪ ܕ݂ܰܐܠܳܗܳܐ ܐܶܠܳܐ ܠܳܟ݁ ܠܛܳܒܳ݁ܬܳ݁ܐ ܘܶܐܢ ܒ݂ܺܝܫܬ݂ܳܐ ܥܳܒܶ݁ܕ݁ ܐܰܢ̄ܬ݂ ܕ݂ܚܰܠ ܠܳܐ ܗ̄ܘܳܐ ܓ݂ܶܝܪ ܣܪܺܝܩܳܐܝܺܬ݁ ܐܰܣܺܝܪ ܠܣܰܦ݁ܣܺܪܳܐ ܡܫܰܡܫܳܢܳܐ ܗܽܘ ܓ݂ܶܝܪ ܕ݂ܰܐܠܳܗܳܐ ܘܬܳ݁ܒܽ݁ܘܥܳܐ ܕ݂ܪܽܘܓ݁ܙܳܐ ܠܰܐܝܠܶܝܢ ܕ݂ܥܳܒ݁ܕ݂ܺܝܢ ܒ݂ܺܝܫܳܬܳ݁ܐ:
Rom 13:5 ܘܡܶܛܽܠ ܗܳܢܳܐ ܐܳܠܨܳܐ ܠܰܢ ܕ݂ܢܶܫܬ݂ܰܥܒ݂ܰܕ݁ ܠܳܐ ܡܶܛܽܠ ܪܽܘܓ݁ܙܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܡܶܛܽܠ ܬ݂ܺܐܪܬ݂ܰܢ:
Rom 13:6 ܡܶܛܽܠ ܗܳܢܳܐ ܐܳܦ݁ ܟ݂ܣܶܦ݁ ܪܺܫܳܐ ܝܳܗܒ݂ܺܝܢ ܐܢ̄ܬ݂ܽܘܢ ܡܫܰܡܫܳܢܶܐ ܐܶܢܽܘܢ ܓ݂ܶܝܪ ܕ݂ܰܐܠܳܗܳܐ ܕ݂ܰܥܠܰܝܗܶܝܢ ܕ݂ܗܳܠܶܝܢ ܩܳܝܡܺܝܢ:
Rom 13:7 ܦ݂ܪܽܘܥܘ ܗܳܟܺ݁ܝܠ ܠܟܽ݁ܠܢܳܫ ܐܰܝܟ݁ ܕ݂ܡܶܬ݂ܚܺܝܒ݁ ܠܶܗ ܠܡܰܢ ܕ݂ܰܟ݁ܣܶܦ݁ ܪܺܫܳܐ ܟ݂ܣܶܦ݁ ܪܺܫܳܐ ܘܰܠܡܰܢ ܕ݂ܡܰܟ݁ܣܳܐ ܡܰܟ݁ܣܳܐ ܘܰܠܡܰܢ ܕ݂ܕܶ݁ܚܠܬܳ݁ܐ ܕ݂ܶܚܠܬܳ݁ܐ ܘܰܠܡܰܢ ܕ݂ܺܐܝܩܳܪܳܐ ܐܺܝܩܳܪܳܐ:
Rom 13:8 ܘܰܠܐ̄ܢܳܫ ܡܶܕ݂ܶܡ ܠܳܐ ܬ݂ܚܽܘܒܽ݁ܘܢ ܐܶܠܳܐ ܚܰܕ݁ ܠܚܰܕ݁ ܠܡܰܚܳܒܽ݁ܘ ܣ݂ ܣ݂ ܡܰܢ ܕ݂ܡܰܚܶܒ݁ ܓ݂ܶܝܪ ܚܰܒ݁ܪܶܗ ܢܳܡܽܘܣܳܐ ܡܰܠܺܝ:
Rom 13:9 ܘܳܐܦ݁ ܗܳܝ ܓ݂ܶܝܪ ܕ݂ܶܐܡܰܪ ܕ݂ܠܳܐ ܬ݂ܓܽ݁ܘܪ ܘܠܳܐ ܬ݂ܶܩܛܽܘܠ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܪܰܓ݁ ܘܶܐܢ ܐܺܝܬ݁ ܦ݂ܽܘܩܕ݂ܳܢܳܐ ܐ̄ܚܪܺܢܳܐ ܒ݂ܗܳܕܶ݁ܐ ܡܶܠܬܳ݁ܐ ܡܶܫܬ݂ܰܠܰܡ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:
Rom 13:10 ܚܽܘܒ݂ܳܐ ܠܩܰܪܺܝܒܶ݁ܗ ܒ݂ܺܝܫܬ݂ܳܐ ܠܳܐ ܣܳܥܰܪ ܡܶܛܽܠ ܕ݂ܚܽܘܒ݂ܳܐ ܡܽܘܠܳܝܶܗ ܗܽ̄ܘ ܕ݂ܢܳܡܽܘܣܳܐ:
Rom 13:11 ܘܳܐܦ݁ ܗܳܕܶ݁ܐ ܕ݂ܰܥܘ ܕ݂ܙܰܒ݁ܢܳܐ ܗܽܘ ܘܫܳܥܬܳ݁ܐ ܗ̄ܝ ܡܶܟ݂ܺܝܠ ܕ݂ܢܶܬ݂ܥܺܝܪ ܡܶܢ ܫܶܢܬܰ݁ܢ ܗܳܫܳܐ ܗܽܘ ܓ݂ܶܝܪ ܐܶܬ݁ܩܰܪܰܒ݁ܘ ܠܰܢ ܚܰܝܰܝܢ ܝܰܬ݂ܺܝܪ ܡܶܢ ܕ݂ܟܰ݁ܕ݁ ܗܰܝܡܶܢܢ:
Rom 13:12 ܠܺܠܝܳܐ ܡܶܟ݂ܺܝܠ ܥܒܰ݁ܪ ܘܺܐܝܡܳܡܳܐ ܩܪܶܒ݁ ܢܢܺܝܚ ܡܶܢܰܢ ܗܳܟܺ݁ܝܠ ܥܒܳ݁ܕܶ݁ܐ ܕ݂ܚܶܫܽܘܟܳ݁ܐ ܘܢܶܠܒ݂ܰܫ ܙܰܝܢܶܗ ܕ݂ܢܽܘܗܪܳܐ:
Rom 13:13 ܘܰܐܝܟ݁ ܕ݂ܒܺ݁ܐܝܡܳܡܳܐ ܒ݂ܶܐܣܟ݂ܺܡܳܐ ܢܗܰܠܶܟ݁ ܠܳܐ ܒ݂ܰܙܡܳܪܳܐ ܘܠܳܐ ܒ݂ܪܰܘܳܝܽܘܬܳ݁ܐ ܘܠܳܐ ܒ݂ܡܰܕ݁ܡܟܳ݁ܐ ܛܰܢܦܳ݁ܐ ܘܠܳܐ ܒ݂ܰܚܣܳܡܳܐ ܘܰܒ݁ܚܶܪܝܳܢܳܐ:
Rom 13:14 ܐܶܠܳܐ ܠܽܘܒ݁ܫܽܘܗ̄ܝ ܠܡܳܪܰܢ ܝܶܫܽܘܥ ܡܫܺܝܚܳܐ ܘܠܳܐ ܬ݂ܺܐܨܦ݂ܽܘܢ ܕ݂ܒܶ݁ܣܪܟܽ݁ܘܢ ܠܰܪܓܺ݁ܝܓܳ݁ܬܳ݁ܐ:
Rom 14:1 ܠܰܐܝܢܳܐ ܕ݂ܶܝܢ ܕ݂ܰܟ݁ܪܺܝܗ ܒ݂ܗܰܝܡܳܢܽܘܬܳ݁ܐ ܗܰܒ݁ܘ ܠܶܗ ܐܺܝܕܳ݁ܐ ܘܠܳܐ ܬ݂ܶܗܘܽܘܢ ܡܶܬ݁ܦ݂ܰܠܓܺ݁ܝܢ ܒ݂ܡܰܚܫܒܳ݁ܬ݁ܟܽ݁ܘܢ:
Rom 14:2 ܐܺܝܬ݁ ܓ݂ܶܝܪ ܕ݂ܰܡܗܰܝܡܶܢ ܕ݂ܟܽ݁ܠܡܶܕ݂ܶܡ ܢܶܐܟܽ݁ܘܠ ܘܕܰ݁ܟ݁ܪܺܝܗ ܝܰܪܩܳܐ ܗܽܘ ܐܳܟܶ݁ܠ:
Rom 14:3 ܗܰܘ ܕ݂ܶܝܢ ܕ݂ܳܐܟܶ݁ܠ ܠܗܰܘ ܡܰܢ ܕ݂ܠܳܐ ܐܳܟܶ݁ܠ ܠܳܐ ܢܫܽܘܛ ܘܗܰܘ ܡܰܢ ܕ݂ܠܳܐ ܐܳܟܶ݁ܠ ܠܗܰܘ ܡܰܢ ܕ݂ܳܐܟܶ݁ܠ ܠܳܐ ܢܕܽ݁ܘܢ ܐܰܠܳܗܳܐ ܓ݂ܶܝܪ ܩܰܪܒܶ݁ܗ:
Rom 14:4 ܐܰܢ̄ܬ݂ ܡܰܢ ܐܰܢ̄ܬ݂ ܕ݂ܕܳ݁ܐܶܢ ܐܰܢ̄ܬ݂ ܠܥܰܒ݁ܕ݂ܳܐ ܕ݂ܠܳܐ ܕ݂ܺܝܠܳܟ݁ ܕ݂ܶܐܢ ܩܳܐܶܡ ܠܡܳܪܶܗ ܩܳܐܶܡ ܘܶܐܢ ܢܳܦܶ݁ܠ ܠܡܳܪܶܗ ܢܳܦܶ݁ܠ ܡܩܳܡ ܗܽ̄ܘ ܕ݂ܶܝܢ ܩܳܐܶܡ ܡܳܛܶܐ ܓ݂ܶܝܪ ܒ݂ܺܐܝܕܰ݁ܝ ܡܳܪܶܗ ܕ݂ܰܢܩܺܝܡܺܝܘܗ̄ܝ:
Rom 14:5 ܐܺܝܬ݁ ܕ݂ܕܳ݁ܐܶܢ ܝܰܘܡܳܐ ܡܶܢ ܝܰܘܡܳܐ ܘܺܐܝܬ݁ ܕ݂ܕܳ݁ܐܶܢ ܟ݂ܽܠܗܽܘܢ ܝܰܘܡܳܬܳ݁ܐ ܟ݂ܽܠܢܳܫ ܕ݂ܶܝܢ ܒ݂ܡܰܕ݂ܥܳܐ ܕ݂ܢܰܦ݁ܫܶܗ ܢܶܫܬ݂ܰܪܰܪ:
Rom 14:6 ܡܰܢ ܕ݂ܡܶܬ݁ܪܰܥܶܐ ܕ݂ܝܰܘܡܳܐ ܠܡܳܪܶܗ ܡܶܬ݁ܪܰܥܶܐ ܘܟܽ݁ܠ ܕ݂ܠܳܐ ܡܶܬ݁ܪܰܥܶܐ ܕ݂ܝܰܘܡܳܐ ܠܡܳܪܶܗ ܠܳܐ ܡܶܬ݁ܪܰܥܶܐ ܘܕܳ݁ܐܟܶ݁ܠ ܠܡܳܪܶܗ ܐܳܟܶ݁ܠ ܘܠܰܐܠܳܗܳܐ ܡܰܘܕ݂ܶܐ ܘܰܕ݁ܠܳܐ ܐܳܟܶ݁ܠ ܠܡܳܪܶܗ ܠܳܐ ܐܳܟܶ݁ܠ ܘܡܰܘܕ݂ܶܐ ܠܰܐܠܳܗܳܐ:
Rom 14:7 ܠܰܝܬ݂ ܓ݂ܶܝܪ ܐ̄ܢܳܫ ܡܶܢܰܢ ܕ݂ܰܠܢܰܦ݁ܫܶܗ ܚܰܝ ܘܠܰܝܬ݂ ܐ̄ܢܳܫ ܕ݂ܰܠܢܰܦ݁ܫܶܗ ܡܳܐܶܬ݁:
Rom 14:8 ܡܶܛܽܠ ܕ݂ܶܐܢ ܚܳܐܶܝܢܰܢ ܠܡܳܪܰܢ ܚܳܐܶܝܢܰܢ ܘܶܐܢ ܡܳܝܬ݂ܺܝܢܰܢ ܠܡܳܪܰܢ ܗܽ̄ܘ ܡܳܝܬ݂ܺܝܢܰܢ ܘܶܐܢ ܚܰܝܺܝܢܰܢ ܗܳܟܺ݁ܝܠ ܘܶܐܢ ܡܳܝܬ݂ܺܝܢܰܢ ܕ݂ܡܳܪܰܢ ܚܢܰܢ:
Rom 14:9 ܡܶܛܽܠ ܗܳܢܳܐ ܐܳܦ݁ ܡܫܺܝܚܳܐ ܡܺܝܬ݁ ܘܰܚܝܳܐ ܘܩܳܡ ܕ݂ܗܽܘ ܢܶܗܘܶܐ ܡܳܪܝܳܐ ܠܡܺܝܬܶ݁ܐ ܘܰܠܚܰܝܶܐ:
Rom 14:10 ܐܰܢ̄ܬ݂ ܕ݂ܶܝܢ ܡܳܢܳܐ ܕ݂ܳܐܶܢ ܐܰܢ̄ܬ݂ ܠܰܐܚܽܘܟ݁ ܐܰܘ ܐܳܦ݁ ܐܰܢ̄ܬ݂ ܠܡܳܢܳܐ ܫܳܐܶܛ ܐܰܢ̄ܬ݂ ܠܰܐܚܽܘܟ݁ ܟ݂ܽܠܰܢ ܓ݂ܶܝܪ ܥܬܺ݁ܝܕܺ݁ܝܢܰܢ ܠܰܡܩܳܡ ܩܕܳ݁ܡ ܒ݂ܺܝܡ ܕ݂ܰܡܫܺܝܚܳܐ:
Rom 14:11 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܚܰܝ ܐ̄ܢܳܐ ܐܳܡܰܪ ܡܳܪܝܳܐ ܕ݂ܠܺܝ ܬ݂ܶܟ݂ܽܘܦ݁ ܟ݂ܽܠ ܒ݂ܪܽܘܟ݁ ܘܠܺܝ ܢܰܘܕ݂ܶܐ ܟ݂ܽܠ ܠܶܫܳܢ:
Rom 14:12 ܡܳܕܶ݁ܝܢ ܟ݂ܽܠ ܐ̄ܢܳܫ ܡܶܢܰܢ ܦ݂ܶܬ݁ܓܳ݁ܡܳܐ ܚܠܳܦ݁ ܢܰܦ݁ܫܶܗ ܝܳܗܶܒ݁ ܠܰܐܠܳܗܳܐ:
Rom 14:13 ܠܳܐ ܡܶܟ݂ܺܝܠ ܢܕܽ݁ܘܢ ܚܰܕ݁ ܠܚܰܕ݁ ܐܶܠܳܐ ܗܳܕܶ݁ܐ ܕ݂ܽܘܢܘ ܝܰܬ݂ܺܝܪܳܐܝܺܬ݁ ܕ݂ܬܽ݁ܘܩܰܠܬܳ݁ܐ ܠܰܐܚܽܘܟ݁ ܠܳܐ ܬ݂ܣܺܝܡ:
Rom 14:14 ܝܳܕܰ݁ܥ ܐ̄ܢܳܐ ܓ݂ܶܝܪ ܘܰܡܦ݂ܳܣ ܐ̄ܢܳܐ ܒ݂ܡܳܪܝܳܐ ܝܶܫܽܘܥ ܕ݂ܡܶܕ݂ܶܡ ܕ݂ܰܡܣܰܝܰܒ݁ ܡܶܢ ܠܘܳܬܶ݁ܗ ܠܰܝܬ݂ ܐܶܠܳܐ ܠܰܐܝܢܳܐ ܕ݂ܪܳܢܶܐ ܥܰܠ ܡܶܕ݂ܶܡ ܕ݂ܰܛܡܰܐ ܠܗܰܘ ܗܽ̄ܘ ܒ݂ܰܠܚܽܘܕ݁ ܛܡܰܐ:
Rom 14:15 ܐܶܢ ܕ݂ܶܝܢ ܡܶܛܽܠ ܡܶܐܟܽ݁ܘܠܬ݂ܳܐ ܡܥܺܝܩ ܐܰܢ̄ܬ݂ ܠܰܐܚܽܘܟ݁ ܠܳܐ ܗ̄ܘܳܐ ܒ݂ܚܽܘܒ݂ܳܐ ܡܗܰܠܶܟ݁ ܐܰܢ̄ܬ݂ ܠܳܐ ܬ݂ܰܘܒ݂ܶܕ݁ ܒ݂ܡܶܐܟܽ݁ܘܠܬ݂ܳܟ݁ ܠܗܰܘ ܕ݂ܡܶܛܽܠܳܬܶ݁ܗ ܡܺܝܬ݁ ܡܫܺܝܚܳܐ:
Rom 14:16 ܘܠܳܐ ܬ݂ܶܬ݁ܓ݂ܰܕ݂ܰܦ݁ ܛܳܒ݁ܬܰ݁ܢ:
Rom 14:17 ܡܰܠܟ݂ܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܗ̄ܘܳܬ݁ ܡܶܐܟ݁ܠܳܐ ܘܡܰܫܬ݂ܝܳܐ ܐܶܠܳܐ ܟ݂ܺܐܢܽܘܬܳ݁ܐ ܘܰܫܠܳܡܳܐ ܘܚܰܕܽ݁ܘܬܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ:
Rom 14:18 ܡܰܢ ܕ݂ܰܒ݁ܗܳܠܶܝܢ ܓ݂ܶܝܪ ܡܫܰܡܶܫ ܠܰܡܫܺܝܚܳܐ ܫܳܦܰ݁ܪ ܠܰܐܠܳܗܳܐ ܘܰܩܕܳ݁ܡ ܒ݂ܢܰܝܢܳܫܳܐ ܒ݂ܩܶܐ:
Rom 14:19 ܗܳܫܳܐ ܒ݂ܳܬܰ݁ܪ ܫܠܳܡܳܐ ܢܶܪܗܰܛ ܘܒܳ݁ܬܰ݁ܪ ܒ݂ܶܢܝܳܢܳܐ ܚܰܕ݁ ܕ݂ܚܰܕ݁:
Rom 14:20 ܘܠܳܐ ܡܶܛܽܠ ܡܶܐܟܽ݁ܘܠܬ݂ܳܐ ܢܶܫܪܶܐ ܥܒܳ݁ܕܶ݁ܐ ܕ݂ܰܐܠܳܗܳܐ ܟ݂ܽܠܡܶܕ݂ܶܡ ܓ݂ܶܝܪ ܕ݂ܟܶ݁ܐ ܗ̄ܘ ܐܶܠܳܐ ܒ݂ܺܝܫ ܗܽ̄ܘ ܠܒܰ݁ܪܢܳܫܳܐ ܕ݂ܰܒ݁ܬܽ݁ܘܩܰܠܬܳ݁ܐ ܐܳܟܶ݁ܠ:
Rom 14:21 ܫܰܦ݂ܺܝܪ ܗܽ̄ܘ ܕ݂ܠܳܐ ܢܶܐܟܽ݁ܘܠ ܒ݂ܶܣܪܳܐ ܘܠܳܐ ܢܶܫܬ݂ܶܐ ܚܰܡܪܳܐ ܘܠܳܐ ܡܶܕ݂ܶܡ ܕ݂ܡܶܬ݂ܬ݂ܩܶܠ ܒ݂ܶܗ ܐܰܚܽܘܢ:
Rom 14:22 ܐܰܢ̄ܬ݂ ܕ݂ܺܐܝܬ݁ ܒ݂ܳܟ݁ ܗܰܝܡܳܢܽܘܬܳ݁ܐ ܒ݂ܢܰܦ݁ܫܳܟ݁ ܐܰܚܽܘܕܶ݁ܝܗ ܩܕܳ݁ܡ ܐܰܠܳܗܳܐ ܛܽܘܒܰ݁ܘܗ̄ܝ ܠܡܰܢ ܕ݂ܠܳܐ ܕ݂ܳܢ ܢܰܦ݁ܫܶܗ ܒ݂ܡܶܕ݂ܶܡ ܕ݂ܰܦ݁ܪܰܫ:
Rom 14:23 ܐܰܝܢܳܐ ܓ݂ܶܝܪ ܕ݂ܡܶܬ݁ܦ݂ܰܠܰܓ݁ ܘܳܐܟܶ݁ܠ ܐܶܬ݁ܚܰܝܰܒ݁ ܠܶܗ ܡܶܛܽܠ ܕ݂ܠܰܘ ܒ݂ܗܰܝܡܳܢܽܘܬܳ݁ܐ ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܚܛܺܝܬܳ݁ܐ ܗܽܘ: ܣ
Rom 15:1 ܚܰܝܳܒܺ݁ܝܢܰܢ ܗܳܟܺ݁ܝܠ ܚܢܰܢ ܚܰܝܠܬܳ݁ܢܶܐ ܕ݂ܟܽ݁ܘܪܗܳܢܳܐ ܕ݂ܰܡܚܺܝܠܶܐ ܢܶܫܩܽܘܠ ܘܠܳܐ ܠܢܰܦ݁ܫܰܢ ܢܶܫܦ݂ܰܪ:
Rom 15:2 ܐܶܠܳܐ ܐ̄ܢܳܫ ܡܶܢܰܢ ܠܩܰܪܺܝܒܶ݁ܗ ܢܶܫܦ݂ܰܪ ܒ݂ܛܳܒܳ݁ܬܳ݁ܐ ܐܰܝܟ݁ ܕ݂ܰܠܒܶ݁ܢܝܳܢܳܐ:
Rom 15:3 ܡܶܛܽܠ ܕ݂ܳܐܦ݁ ܡܫܺܝܚܳܐ ܠܳܐ ܗ̄ܘܳܐ ܠܢܰܦ݁ܫܶܗ ܫܦܰ݁ܪ ܐܶܠܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܚܶܣܕ݂ܳܐ ܕ݂ܰܡܚܰܣܕܳ݁ܢܰܝܟְ݂ ܢܦܰ݁ܠ ܥܠܰܝ:
Rom 15:4 ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܡܶܢ ܩܕܺ݁ܝܡ ܐܶܬ݁ܟ݂ܬܶ݁ܒ݁ ܠܝܽܘܠܦ݂ܳܢܳܐ ܗܽܘ ܕ݂ܺܝܠܰܢ ܐܶܬ݁ܟ݂ܬܶ݁ܒ݁ ܕ݂ܒܰ݁ܡܣܰܝܒ݂ܪܳܢܽܘܬܳ݁ܐ ܘܰܒ݁ܒܽ݁ܘܝܳܐܳܐ ܕ݂ܰܟ݁ܬܳ݁ܒܶ݁ܐ ܣܰܒ݁ܪܳܐ ܢܶܗܘܶܐ ܠܰܢ:
Rom 15:5 ܐܰܠܳܗܳܐ ܕ݂ܶܝܢ ܕ݂ܰܡܣܰܝܒ݂ܪܳܢܽܘܬܳ݁ܐ ܘܰܕ݁ܒܽ݁ܘܝܳܐܳܐ ܢܶܬ݂ܶܠ ܠܟܽ݁ܘܢ ܕ݂ܫܰܘܝܽܘܬܳ݁ܐ ܬ݂ܶܬ݁ܚܰܫܒܽ݁ܘܢ ܚܰܕ݁ ܥܰܠ ܚܰܕ݁ ܒ݂ܝܶܫܽܘܥ ܡܫܺܝܚܳܐ:
Rom 15:6 ܕ݂ܰܒ݁ܚܰܕ݁ ܪܶܥܝܳܢ ܘܰܒ݁ܚܰܕ݁ ܦ݂ܽܘܡ ܬ݂ܫܰܒ݂ܚܽܘܢ ܠܰܐܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Rom 15:7 ܡܶܛܽܠ ܗܳܕܶ݁ܐ ܗܘܰܘ ܡܩܰܪܒܺ݁ܝܢ ܘܛܳܥܢܺܝܢ ܠܰܚܕܳ݁ܕܶ݁ܐ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܩܰܪܶܒ݁ܟܽ݁ܘܢ ܠܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ: ܣ
Rom 15:8 ܐܳܡܰܪ ܐ̄ܢܳܐ ܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܫܰܡܶܫ ܓ݂ܙܽܘܪܬ݂ܳܐ ܚܠܳܦ݁ ܫܪܳܪܶܗ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܢܰܫܰܪ ܡܽܘܠܟ݂ܳܢܳܐ ܕ݂ܰܐܒܳ݁ܗܳܬܳ݁ܐ:
Rom 15:9 ܘܥܰܡ̄ܡܶܐ ܢܫܰܒ݂ܚܽܘܢ ܠܰܐܠܳܗܳܐ ܚܠܳܦ݁ ܪܰܚܡܶܐ ܕ݂ܰܗܘܰܘ ܥܠܰܝܗܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܰܐܘܕ݂ܶܐ ܠܳܟ݁ ܒ݂ܥܰܡ̄ܡܶܐ ܘܠܰܫܡܳܟ݁ ܐܶܙܰܡܰܪ:
Rom 15:10 ܘܬܽ݁ܘܒ݁ ܐܶܡܰܪ ܐܶܬ݁ܒ݂ܰܣ̄ܡܘ ܥܰܡ̄ܡܶܐ ܥܰܡ ܥܰܡܶܗ:
Rom 15:11 ܘܬܽ݁ܘܒ݁ ܐܶܡܰܪ ܫܰܒ݂ܰܚܘ ܠܡܳܪܝܳܐ ܟ݂ܽܠܟܽ݁ܘܢ ܥܰܡ̄ܡܶܐ ܫܰܒ݂ܚܳܝܗ̄ܝ ܟ݂ܽܠܗܶܝܢ ܐܶܡܘܳܬܳ݁ܐ:
Rom 15:12 ܘܬܽ݁ܘܒ݁ ܐܶܫܰܥܝܳܐ ܐܶܡܰܪ ܕ݂ܢܶܗܘܶܐ ܥܶܩܳܪܳܐ ܠܺܐܝܫܰܝ ܘܡܰܢ ܕ݂ܰܢܩܽܘܡ ܢܶܗܘܶܐ ܪܺܫܳܐ ܠܥܰܡ̄ܡܶܐ ܘܰܥܠܰܘܗ̄ܝ ܢܣܰܒ݂ܪܽܘܢ ܥܰܡ̄ܡܶܐ:
Rom 15:13 ܐܰܠܳܗܳܐ ܕ݂ܶܝܢ ܕ݂ܣܰܒ݁ܪܳܐ ܢܶܡܠܶܝܟܽ݁ܘܢ ܟ݂ܽܠܳܗ ܚܰܕܽ݁ܘܬܳ݁ܐ ܘܰܫܠܳܡܳܐ ܒ݂ܗܰܝܡܳܢܽܘܬܳ݁ܐ ܕ݂ܬܶ݁ܬ݁ܝܰܬ݂ܪܽܘܢ ܒ݂ܣܰܒ݁ܪܶܗ ܒ݂ܚܰܝܠܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܣ݂ ܣ݂:
Rom 15:14 ܡܦ݂ܳܣ ܐ̄ܢܳܐ ܕ݂ܶܝܢ ܐܳܦ݁ ܐܶܢܳܐ ܥܠܰܝܟ݂ܽܘܢ ܐܰܚܰܝ ܕ݂ܳܐܦ݁ ܐܰܢ̄ܬ݂ܽܘܢ ܡܠܶܝܢ ܐܢ̄ܬ݂ܽܘܢ ܗܽ̄ܘ ܛܳܒ݁ܬܳ݁ܐ ܘܰܡܫܰܡܠܶܝܬ݂ܽܘܢ ܒ݂ܟܽ݁ܠܳܗ ܝܺܕܰ݁ܥܬܳ݁ܐ ܘܡܶܫܟ݂ܚܺܝܢ ܐܢ̄ܬ݂ܽܘܢ ܐܳܦ݁ ܠܰܐ̄ܚܪܳܢܶܐ ܠܡܰܪܬ݂ܳܝܽܘ:
Rom 15:15 ܩܰܠܺܝܠ ܕ݂ܶܝܢ ܡܰܪܳܚܳܐܝܺܬ݁ ܟ݂ܶܬ݁ܒ݂ܶܬ݁ ܠܟܽ݁ܘܢ ܐܰܚܰܝ ܐܰܝܟ݂ܰܢܳܐ ܕ݂ܰܐܥ̄ܗܶܕ݁ܟܽ݁ܘܢ ܒ݂ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܡܶܢ ܐܰܠܳܗܳܐ:
Rom 15:16 ܕ݂ܶܐܗܘܶܐ ܡܫܰܡܫܳܢܳܐ ܠܝܶܫܽܘܥ ܡܫܺܝܚܳܐ ܒ݂ܥܰܡ̄ܡܶܐ ܘܶܐܦ݁ܠܽܘܚ ܠܶܐܘܰܢܓ݂ܶܠܺܝܳܘܢ ܕ݂ܰܐܠܳܗܳܐ ܕ݂ܢܶܗܘܶܐ ܩܽܘܪܒ݂ܳܢܳܐ ܕ݂ܥܰܡ̄ܡܶܐ ܡܩܰܒ݂ܰܠ ܘܰܡܩܰܕ݂ܰܫ ܒ݂ܪܽܘܚܳܐ ܕ݂ܩܽܘܕ݁ܫܳܐ:
Rom 15:17 ܐܺܝܬ݁ ܠܺܝ ܗܳܟܺ݁ܝܠ ܫܽܘܒ݁ܗܳܪܳܐ ܒ݂ܝܶܫܽܘܥ ܡܫܺܝܚܳܐ ܠܘܳܬ݁ ܐܰܠܳܗܳܐ:
Rom 15:18 ܠܳܐ ܓ݂ܶܝܪ ܡܰܡܪܰܚ ܐ̄ܢܳܐ ܕ݂ܺܐܡܰܪ ܡܶܕ݂ܶܡ ܕ݂ܠܳܐ ܣܥܰܪ ܒ݂ܺܐܝܕܰ݁ܝ ܡܫܺܝܚܳܐ ܠܡܰܫܡܥܳܐ ܕ݂ܥܰܡ̄ܡܶܐ ܒ݂ܡܶܠܬܳ݁ܐ ܘܒܰ݁ܥܒܳ݁ܕܶ݁ܐ:
Rom 15:19 ܒ݂ܚܰܝܠܳܐ ܕ݂ܳܐܬ݁ܘܳܬܳ݁ܐ ܘܰܕ݂ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܳܐ ܕ݂ܪܽܘܚܶܗ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܡܶܢ ܐܽܘܪܺܫܠܶܡ ܐܶܬ݁ܟ݂ܪܶܟ݁ ܥܕܰ݁ܡܳܐ ܠܺܐܠܽܘܪܺܝܩܳܘܢ ܘܶܐܡܰܠܶܐ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:
Rom 15:20 ܟ݂ܰܕ݁ ܡܶܬ݁ܚܰܦ݂ܰܛ ܐ̄ܢܳܐ ܐܶܣܰܒ݂ܰܪ ܠܳܐ ܟ݂ܰܪ ܕ݂ܶܐܬ݁ܩܪܺܝ ܫܡܶܗ ܕ݂ܰܡܫܺܝܚܳܐ ܕ݂ܠܳܐ ܐܶܒ݁ܢܶܐ ܥܰܠ ܫܶܬܶ݁ܐܣܬ݂ܳܐ ܢܽܘܟ݁ܪܳܝܬ݂ܳܐ:
Rom 15:21 ܐܶܠܳܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܰܐܝܠܶܝܢ ܕ݂ܠܳܐ ܐܶܬܶ݁ܐܡܰܪ ܠܗܽܘܢ ܥܠܰܘܗ̄ܝ ܢܶܚܙܽܘܢܶܗ ܘܰܐܝܠܶܝܢ ܕ݂ܠܳܐ ܫܡܰܥܘ ܢܶܬ݂ܛܦ݂ܺܝܣܽܘܢ:
Rom 15:22 ܡܶܛܽܠ ܗܳܢܳܐ ܐܶܬ݂ܬ݂ܰܟ݁ܣܶܬ݁ ܙܰܒ݁ܢܺܝܢ ܣܰܓ݂ܺܝܳܐܢ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:
Rom 15:23 ܗܳܫܳܐ ܕ݂ܶܝܢ ܡܶܛܽܠ ܕ݂ܕܽ݁ܘܟ݂ܳܐ ܠܰܝܬ݂ ܠܺܝ ܒ݂ܗܳܠܶܝܢ ܐܰܬ݁ܪܰܘܳܬܳ݁ܐ ܘܰܣܘܶܐ ܗ̄ܘܺܝܬ݁ ܡܶܢ ܩܕܳ݁ܡ ܫܢܰܝܳܐ ܣܰܓ݂ܺܝܳܐܬܳ݁ܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:
Rom 15:24 ܡܳܐ ܕ݂ܳܐܙܶܠ ܐ̄ܢܳܐ ܠܰܐܣܦ݂ܰܢܺܝܰܐ ܡܣܰܒ݂ܰܪ ܐ̄ܢܳܐ ܕ݂ܺܐܬܶ݁ܐ ܘܶܐܚܙܶܝܟܽ݁ܘܢ ܘܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܬܰ݁ܡܳܢ ܡܳܐ ܕ݂ܩܰܠܺܝܠ ܡܶܢ ܣܰܓ݂ܺܝ ܐܶܬ݁ܒ݂ܰܣܡܶܬ݁ ܒ݂ܰܚܙܳܬ݁ܟܽ݁ܘܢ:
Rom 15:25 ܗܳܫܳܐ ܕ݂ܶܝܢ ܐܳܙܶܠ ܐ̄ܢܳܐ ܠܽܐܘܪܺܫܠܶܡ ܕ݂ܶܐܫܰܡܶܫ ܠܩܰܕ݂ܺܝܫܶܐ:
Rom 15:26 ܨܒܰ݁ܘ ܓ݂ܶܝܪ ܗܳܠܶܝܢ ܕ݂ܰܒ݁ܡܰܩܶܕܳ݁ܘܢܺܝܰܐ ܘܒܰ݁ܐܟܰ݁ܐܺܝܰܐ ܕ݂ܫܰܘܬ݂ܳܦܽ݁ܘܬܳ݁ܐ ܬ݂ܶܗܘܶܐ ܠܗܽܘܢ ܥܰܡ ܡܶܣܟ݂ܺܢܶܐ ܩܰܕ݂ܺܝܫܶܐ ܕ݂ܺܐܝܬ݁ ܒ݂ܽܐܘܪܺܫܠܶܡ:
Rom 15:27 ܨܒܰ݁ܘ ܡܶܛܽܠ ܕ݂ܳܐܦ݁ ܚܰܝܳܒܺ݁ܝܢ ܠܗܽܘܢ ܐܶܢ ܓ݂ܶܝܪ ܒ݂ܰܕ݁ܪܽܘܚ ܐܶܫܬ݂ܰܘܬ݂ܰܦ݁ܘ ܥܰܡܗܽܘܢ ܥܰܡ̄ܡܶܐ ܚܰܝܳܒܺ݁ܝܢ ܐܶܢܽܘܢ ܕ݂ܳܐܦ݁ ܒ݂ܕܰ݁ܒ݁ܣܰܪ ܢܫܰܡܫܽܘܢ ܐܶܢܽܘܢ:
Rom 15:28 ܗܳܕܶ݁ܐ ܗܳܟܺ݁ܝܠ ܡܳܐ ܕ݂ܓܰ݁ܡܪܶܬ݁ ܘܚܰܬ݂ܡܶܬ݁ ܠܗܽܘܢ ܐܳܕ݁ܫܳܐ ܗܳܢܳܐ ܥܳܒܰ݁ܪ ܐ̄ܢܳܐ ܥܠܰܝܟ݂ܽܘܢ ܠܰܐܣܦ݂ܰܢܺܝܰܐ:
Rom 15:29 ܝܳܕܰ݁ܥ ܐ̄ܢܳܐ ܕ݂ܶܝܢ ܕ݂ܶܐܡܰܬ݁ܝ ܕ݂ܳܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܒ݂ܡܽܘܠܳܝܳܐ ܗܽܘ ܕ݂ܒܽ݁ܘܪܟ݂ܬܳ݁ܐ ܕ݂ܶܐܘܰܢܓ݂ܶܠܺܝܳܘܢ ܕ݂ܰܡܫܺܝܚܳܐ ܐܳܬܶ݁ܐ ܐ̄ܢܳܐ: ܣ
Rom 15:30 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܚܽܘܒ݂ܳܐ ܕ݂ܪܽܘܚܳܐ ܕ݂ܬܶ݁ܥܡܠܽܘܢ ܥܰܡܝ ܒ݂ܰܨܠܽܘܬܳ݁ܐ ܕ݂ܰܚܠܳܦܰ݁ܝ ܠܘܳܬ݁ ܐܰܠܳܗܳܐ:
Rom 15:31 ܕ݂ܶܐܬ݁ܦ݂ܰܨܶܐ ܡܶܢ ܐܰܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܕ݂ܒܺ݁ܝܗܽܘܕ݁ ܘܬܶ݁ܫܡܶܫܬ݂ܳܐ ܕ݂ܡܰܘܒ݂ܶܠ ܐ̄ܢܳܐ ܠܩܰܕ݂ܺܝܫܶܐ ܕ݂ܒܽ݁ܐܘܪܺܫܠܶܡ ܬ݂ܶܬ݁ܩܰܒ݂ܰܠ ܫܰܦ݂ܺܝܪ:
Rom 15:32 ܘܺܐܬܶ݁ܐ ܠܘܳܬ݁ܟܽ݁ܘܢ ܒ݂ܚܰܕܽ݁ܘܬܳ݁ܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܶܐܬ݂ܬ݂ܢܺܝܚ ܥܰܡܟܽ݁ܘܢ:
Rom 15:33 ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܢܶܗܘܶܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ
Rom 16:1 ܡܰܓ݁ܥܶܠ ܐ̄ܢܳܐ ܠܟܽ݁ܘܢ ܕ݂ܶܝܢ ܠܦܽ݁ܘܒܺ݁ܐ ܚܳܬܰ݁ܢ ܕ݂ܺܐܝܬܶ݁ܝܗ ܡܫܰܡܫܳܢܺܝܬܳ݁ܐ ܕ݂ܥܺܕ݂̄ܬ݂ܳܐ ܕ݂ܩܶܢܟ݁ܪܶܐܘܳܣ:
Rom 16:2 ܕ݂ܰܬ݁ܩܰܒ݂ܠܽܘܢܳܗ ܒ݂ܡܳܪܰܢ ܐܰܝܟ݁ ܕ݂ܙܳܕܶ݁ܩ ܠܩܰܕ݂ܺܝܫܶܐ ܘܰܒ݁ܟܽ݁ܠ ܨܒܽ݁ܘ ܕ݂ܒܳ݁ܥܝܳܐ ܡܶܢܟܽ݁ܘܢ ܬ݂ܩܽܘܡܽܘܢ ܠܳܗ ܡܶܛܽܠ ܕ݂ܳܐܦ݁ ܗܺܝ ܩܳܝܽܘܡܬ݂ܳܐ ܗܘܳܬ݁ ܠܣܰܓ݂ܺܝܶܐܐ ܐܳܦ݁ ܠܺܝ: ܣ
Rom 16:3 ܫܰܐܠܘ ܒ݂ܰܫܠܳܡܳܐ ܕ݂ܰܦ݂ܪܺܝܣܩܶܠܰܐ ܘܕܰ݁ܐܩܶܠܰܣ ܦ݂ܳܠܚܶܐ ܕ݂ܥܰܡܝ ܒ݂ܝܶܫܽܘܥ ܡܫܺܝܚܳܐ:
Rom 16:4 ܕ݂ܗܶܢܽܘܢ ܗܳܠܶܝܢ ܚܠܳܦ݁ ܢܰܦ݁ܫܝ ܨܰܘܪܰܝܗܽܘܢ ܝܰܗ̄ܒ݁ܘ ܘܠܳܐ ܗ̄ܘܳܐ ܐܶܢܳܐ ܒ݂ܰܠܚܽܘܕܰ݁ܝ ܡܰܘܕ݂ܶܐ ܐ̄ܢܳܐ ܠܗܽܘܢ ܐܶܠܳܐ ܐܳܦ݁ ܟ݂ܽܠܗܶܝܢ ܥܺܕܳ݁ܬܳ݁ܐ ܕ݂ܥܰܡ̄ܡܶܐ:
Rom 16:5 ܘܗܰܒ݁ܘ ܫܠܳܡܳܐ ܠܥܺܕ݂̄ܬ݂ܳܐ ܕ݂ܺܐܝܬ݁ ܒ݂ܒܰ݁ܝܬ݂ܗܽܘܢ ܣ ܫܰܐܠܘ ܒ݂ܰܫܠܳܡܳܐ ܕ݂ܶܐܦ݂ܶܢܶܛܳܘܣ ܚܰܒ݂ܺܝܒ݁ܝ ܐܰܝܢܳܐ ܕ݂ܺܐܝܬܰ݁ܘܗ̄ܝ ܪܺܫܺܝܬܳ݁ܐ ܕ݂ܰܐܟܰ݁ܐܺܝܰܐ ܒ݂ܰܡܫܺܝܚܳܐ: ܣ
Rom 16:6 ܫܰܐܠܘ ܒ݂ܰܫܠܳܡܳܐ ܕ݂ܡܰܪܺܝܰܐ ܐܰܝܕܳ݁ܐ ܕ݂ܣܰܓ݂ܺܝ ܠܶܐܝܰܬ݁ ܒ݂ܟܽ݁ܘܢ: ܣ
Rom 16:7 ܫܰܐܠܘ ܒ݂ܰܫܠܳܡܳܐ ܕ݂ܰܐܢܕ݂ܪܳܘܢܺܝܩܳܘܣ ܘܰܕ݁ܝܽܘܢܺܝܰܐ ܐ̄ܚܝܳܢܰܝ ܕ݂ܰܗܘܰܘ ܫܒܰ݁ܝܳܐ ܥܰܡܝ ܘܺܝܕܺ݁ܝܥܺܝܢ ܐܶܢܽܘܢ ܒ݂ܰܫܠܺܝܚܶܐ ܘܒܰ݁ܡܫܺܝܚܳܐ ܩܕܳ݁ܡܰܝ ܗܘܰܘ: ܣ
Rom 16:8 ܫܰܐܠܘ ܒ݂ܰܫܠܳܡܳܐ ܕ݂ܰܐܡܦ݂ܠܺܝܳܘܣ ܚܰܒ݂ܺܝܒ݁ܝ ܒ݂ܡܳܪܰܢ: ܣ
Rom 16:9 ܫܰܐܠܘ ܒ݂ܰܫܠܳܡܳܐ ܕ݂ܽܐܘܪܒܰ݁ܢܳܘܣ ܦ݂ܳܠܚܳܐ ܕ݂ܥܰܡܰܢ ܒ݂ܰܡܫܺܝܚܳܐ ܘܕܶ݁ܐܣܛܰܟܽ݁ܘܣ ܚܰܒ݂ܺܝܒ݁ܝ: ܣ
Rom 16:10 ܫܰܐܠܘ ܒ݂ܰܫܠܳܡܳܐ ܕ݂ܰܐܦ݂ܶܠܺܐ ܓ݂ܰܒ݁ܝܳܐ ܒ݂ܡܳܪܰܢ ܣ ܫܰܐܠܘ ܒ݂ܰܫܠܳܡܳܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܰܐܪܺܣܛܳܒܽ݁ܘܠܳܘܣ: ܣ
Rom 16:11 ܫܰܐܠܘ ܒ݂ܰܫܠܳܡܳܐ ܕ݂ܗܶܪܳܘܕܺ݁ܝܳܘܢ ܐ̄ܚܝܳܢܝ ܣ ܫܰܐܠܘ ܒ݂ܰܫܠܳܡܳܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܢܰܪܩܺܣܳܘܣ ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܡܳܪܰܢ:
Rom 16:12 ܫܰܐܠܘ ܒ݂ܰܫܠܳܡܳܐ ܕ݂ܰܛܪܽܘܦܶ݁ܢܰܐ ܘܕܰ݁ܛܪܽܘܦܳ݁ܣܰܐ ܕ݂ܠܺܐܝܶܝܢ ܒ݂ܡܳܪܰܢ ܣ ܫܰܐܠܘ ܒ݂ܰܫܠܳܡܳܐ ܕ݂ܦ݂ܶܪܣܺܣ ܚܰܒ݂ܺܝܒ݁ܬ݂ܝ ܐܰܝܕܳ݁ܐ ܕ݂ܣܰܓ݂ܺܝ ܠܶܐܝܰܬ݁ ܒ݂ܡܳܪܰܢ: ܣ
Rom 16:13 ܫܰܐܠܘ ܒ݂ܰܫܠܳܡܳܐ ܕ݂ܪܽܘܦܳ݁ܣ ܓ݂ܰܒ݁ܝܳܐ ܒ݂ܡܳܪܰܢ ܘܕܶ݁ܐܡܶܗ ܕ݂ܺܝܠܶܗ ܘܕܺ݁ܝܠܝ: ܣ
Rom 16:14 ܫܰܐܠܘ ܒ݂ܰܫܠܳܡܳܐ ܕ݂ܰܐܣܽܘܢܩܪܺܛܳܘܣ ܘܕܰ݁ܦ݁ܠܶܓܳ݁ܘܢ ܘܰܕ݁ܗܶܪܡܰܐ ܘܰܕ݁ܦ݂ܰܛܪܳܒܰ݁ܐ ܘܰܕ݁ܗܶܪܡܺܐ ܘܕܰ݁ܐܚܶܐ ܕ݂ܥܰܡܗܽܘܢ: ܣ
Rom 16:15 ܫܰܐܠܘ ܒ݂ܰܫܠܳܡܳܐ ܕ݂ܦܺ݁ܝܠܳܠܳܓܳ݁ܘܣ ܘܰܕ݁ܝܽܘܠܺܝܰܐ ܘܰܕ݁ܢܺܐܪܳܘܣ ܘܰܕ݁ܚܳܬܶ݁ܗ ܘܕܳ݁ܐܠܽܘܡܦ݂ܰܐ ܘܰܕ݁ܟܽ݁ܠܗܽܘܢ ܩܰܕ݂ܺܝܫܶܐ ܕ݂ܥܰܡܗܽܘܢ: ܣ
Rom 16:16 ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ ܫܳܐܠܳܢ ܒ݂ܰܫܠܳܡܟܽ݁ܘܢ ܟ݂ܽܠܗܶܝܢ ܥܺܕܳ݁ܬܶ݁ܗ ܕ݂ܰܡܫܺܝܚܳܐ: ܣ
Rom 16:17 ܒ݂ܳܥܶܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܶ݁ܙܕ݂ܰܗܪܽܘܢ ܡܶܢ ܐܰܝܠܶܝܢ ܕ݂ܦܳ݁ܠܰܓ݁ܘܳܬܳ݁ܐ ܘܡܰܟ݁ܫܽܘܠܶܐ ܥܳܒ݁ܕ݂ܺܝܢ ܠܒܰ݁ܪ ܡܶܢ ܝܽܘܠܦ݂ܳܢܳܐ ܕ݂ܰܐܢ̄ܬ݂ܽܘܢ ܝܺܠܶܦ݁ܬ݂ܽܘܢ ܕ݂ܬܶ݁ܬ݁ܪܰܚܩܽܘܢ ܠܟܽ݁ܘܢ ܡܶܢܗܽܘܢ:
Rom 16:18 ܐܰܝܠܶܝܢ ܓ݂ܶܝܪ ܕ݂ܗܳܟܰ݁ܢܳܐ ܐܶܢܽܘܢ ܠܳܐ ܡܫܰܡܫܺܝܢ ܠܡܳܪܰܢ ܝܶܫܽܘܥ ܡܫܺܝܚܳܐ ܐܶܠܳܐ ܠܟܰ݁ܪܣܗܽܘܢ ܘܰܒ݁ܡܶܠܶܐ ܒ݂ܰܣܺܝܡܳܬܳ݁ܐ ܘܰܒ݁ܒܽ݁ܘܪܟ݂ܳܬܳ݁ܐ ܡܰܛܥܶܝܢ ܠܶܒ݂ܰܘܳܬܳ݁ܐ ܕ݂ܰܦ݁ܫܺܝܛܶܐ:
Rom 16:19 ܡܶܫܬ݂ܰܡܥܳܢܽܘܬ݁ܟܽ݁ܘܢ ܕ݂ܶܝܢ ܕ݂ܺܝܠܟܽ݁ܘܢ ܠܟܽ݁ܠ ܒ݂ܰܪܢܳܫ ܐܶܬ݁ܝܰܕ݁ܥܰܬ݁ ܚܳܕܶ݁ܐ ܐ̄ܢܳܐ ܗܳܟܺ݁ܝܠ ܒ݂ܟܽ݁ܘܢ ܘܨܳܒܶ݁ܐ ܐ̄ܢܳܐ ܕ݂ܬܶ݁ܗܘܽܘܢ ܚܰܟ݂ܺܝܡܺܝܢ ܠܛܳܒܳ݁ܬܳ݁ܐ ܘܬܰ݁ܡܺܝܡܺܝܢ ܠܒܺ݁ܝܫܳܬܳ݁ܐ:
Rom 16:20 ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܢܶܫܚܩܺܝܘܗ̄ܝ ܒ݂ܰܥܓܰ݁ܠ ܠܣܳܛܳܢܳܐ ܬ݂ܚܶܝܬ݁ ܪܶܓ݁ܠܰܝܟ݂ܽܘܢ ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܬ݂ܶܗܘܶܐ ܥܰܡܟܽ݁ܘܢ: ܣ
Rom 16:21 ܫܳܐܠܺܝܢ ܒ݂ܰܫܠܳܡܟܽ݁ܘܢ ܛܺܝܡܳܬܶ݁ܐܳܘܣ ܦ݂ܳܠܚܳܐ ܕ݂ܥܰܡܝ ܘܠܽܘܩܺܝܳܘܣ ܘܺܐܝܰܣܳܘܢ ܘܣܳܘܣܺܝܦ݂ܰܛܪܳܘܣ ܐ̄ܚܝܳܢܰܝ: ܣ
Rom 16:22 ܫܳܐܶܠ ܐ̄ܢܳܐ ܒ݂ܰܫܠܳܡܟܽ݁ܘܢ ܐܶܢܳܐ ܛܶܪܛܺܝܳܘܣ ܕ݂ܟܶ݁ܬ݁ܒ݂ܶܬ݁ ܐܶܓ݂ܰܪܬ݂ܳܐ ܒ݂ܡܳܪܰܢ: ܣ
Rom 16:23 ܫܳܐܶܠ ܒ݂ܰܫܠܳܡܟܽ݁ܘܢ ܓ݂ܰܐܺܝܳܘܣ ܡܩܰܒ݂ܠܳܢܝ ܘܰܕ݁ܟܽ݁ܠܳܗ ܥܺܕ݂̄ܬ݂ܳܐ ܣ ܫܳܐܶܠ ܒ݂ܰܫܠܳܡܟܽ݁ܘܢ ܐܶܪܰܣܛܳܘܣ ܪܰܒ݂ܰܝܬ݂ܳܐ ܕ݂ܰܡܕܺ݁ܝܢ̄ܬ݂ܳܐ ܘܩܽܘܰܐܪܛܳܘܣ ܐܰܚܳܐ: ܣ
Rom 16:24 ܠܰܐܠܳܗܳܐ ܕ݂ܶܝܢ ܗܰܘ ܕ݂ܡܶܫܟ݂ܰܚ ܕ݂ܰܢܫܰܪܰܪܟܽ݁ܘܢ ܒ݂ܶܐܘܰܢܓ݂ܶܠܺܝܳܘܢ ܕ݂ܺܝܠܝ ܗܰܘ ܕ݂ܶܐܬ݁ܟ݂ܪܶܙ ܥܰܠ ܝܶܫܽܘܥ ܡܫܺܝܚܳܐ ܒ݂ܓܶ݁ܠܝܳܢܳܐ ܕ݂ܐ̄ܪܳܙܳܐ ܕ݂ܡܶܢ ܙܰܒ݁ܢܰܝ ܥܳܠܡܶܐ ܡܟܰ݁ܣܰܝ ܗ̄ܘܳܐ:
Rom 16:25 ܐܶܬ݁ܓ݂ܠܺܝ ܕ݂ܶܝܢ ܒ݂ܙܰܒ݁ܢܳܐ ܗܳܢܳܐ ܒ݂ܝܰܕ݁ ܟ݂ܬܳ݁ܒܶ݁ܐ ܕ݂ܰܢܒܺ݁ܝܶܐ ܘܰܒ݁ܦܽ݁ܘܩܕ݂ܳܢܶܗ ܕ݂ܰܐܠܳܗܳܐ ܕ݂ܰܠܥܳܠܰܡ ܐܶܬܺ݁ܝܕܰ݁ܥ ܠܟܽ݁ܠܗܽܘܢ ܥܰܡ̄ܡܶܐ ܠܡܰܫܡܥܳܐ ܕ݂ܗܰܝܡܳܢܽܘܬܳ݁ܐ:
Rom 16:26 ܕ݂ܗܽܘܝܽܘ ܚܰܟ݂ܺܝܡܳܐ ܒ݂ܰܠܚܽܘܕܰ݁ܘܗ̄ܝ ܫܽܘܒ݁ܚܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܠܥܳܠܰܡܥܳܠܡܺܝܢ ܐܰܡܺܝܢ: ܣ
Rom 16:27 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:
1Co 1:1 ܦ݂ܰܘܠܳܘܣ ܩܰܪܝܳܐ ܘܰܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܣܳܘܣܬܶ݁ܢܺܣ ܐܰܚܳܐ:
1Co 1:2 ܠܥܺܕ݂̄ܬ݂ܳܐ ܕ݂ܰܐܠܳܗܳܐ ܕ݂ܰܒ݁ܩܳܘܪܺܢܬܳ݁ܘܣ ܩܪܰܝܳܐ ܘܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܡܩܰܕ݂ܫܺܝܢ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܟܽ݁ܠ ܐܰܬܰ݁ܪ ܕ݂ܺܝܠܗܽܘܢ ܘܕܺ݁ܝܠܰܢ:
1Co 1:3 ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
1Co 1:4 ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܒ݂ܟܽ݁ܠܙܒܰ݁ܢ ܚܠܳܦܰ݁ܝܟ݂ܽܘܢ ܥܰܠ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܟܽ݁ܘܢ ܒ݂ܝܶܫܽܘܥ ܡܫܺܝܚܳܐ:
1Co 1:5 ܕ݂ܰܒ݁ܟܽ݁ܠ ܡܶܕ݂ܶܡ ܥܬܰ݁ܪܬ݂ܽܘܢ ܒ݂ܶܗ ܒ݂ܟܽ݁ܠ ܡܶܠܳܐ ܘܰܒ݁ܟܽ݁ܠ ܝܺܕܰ݁ܥܬܳ݁ܐ:
1Co 1:6 ܐܰܝܟ݁ ܕ݂ܣܳܗܕ݂ܽܘܬܶ݁ܗ ܕ݂ܰܡܫܺܝܚܳܐ ܐܶܫܬ݂ܰܪܪܰܬ݁ ܒ݂ܟܽ݁ܘܢ:
1Co 1:7 ܕ݂ܠܳܐ ܐܶܬ݁ܒ݂ܰܨܰܪܬ݂ܽܘܢ ܒ݂ܰܚܕܳ݁ܐ ܡܶܢ ܡܰܘܗܒܳ݁ܬܶ݁ܗ ܐܶܠܳܐ ܡܣܰܟ݂ܶܝܢ ܐܢ̄ܬ݂ܽܘܢ ܠܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Co 1:8 ܕ݂ܗܽܘ ܢܫܰܪܰܪܟܽ݁ܘܢ ܥܕܰ݁ܡܳܐ ܠܰܐ̄ܚܪܳܝܬ݂ܳܐ ܕ݂ܰܕ݁ܠܳܐ ܪܶܫܝܳܢ ܬ݂ܶܗܘܽܘܢ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Co 1:9 ܡܗܰܝܡܰܢ ܗ̄ܘ ܐܰܠܳܗܳܐ ܕ݂ܒܺ݁ܐܝܕܶ݁ܗ ܐܶܬ݁ܩܪܺܝܬ݂ܽܘܢ ܠܫܰܘܬ݂ܳܦܽ݁ܘܬܳ݁ܐ ܕ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܡܳܪܰܢ: ܣ
1Co 1:10 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܬܶ݁ܗܘܶܐ ܚܕܳ݁ܐ ܡܶܠܬܳ݁ܐ ܠܟܽ݁ܠܟܽ݁ܘܢ ܘܠܳܐ ܢܶܗܘܝܳܢ ܒ݂ܟܽ݁ܘܢ ܦ݂ܳܠܰܓ݁ܘܳܬܳ݁ܐ ܐܶܠܳܐ ܬ݂ܶܗܘܽܘܢ ܓ݂ܡܺܝܪܺܝܢ ܒ݂ܰܚܕܳ݁ܐ ܬ݂ܰܪܥܺܝܬܳ݁ܐ ܘܰܒ݁ܚܰܕ݁ ܪܶܥܝܳܢܳܐ:
1Co 1:11 ܫܠܰܚܘ ܠܺܝ ܓ݂ܶܝܪ ܥܠܰܝܟ݂ܽܘܢ ܐܰܚܰܝ ܡܶܢ ܒ݂ܶܝܬ݁ ܟ݂ܠܳܐܶܐ ܕ݂ܚܶܪܝܳܢܶܐ ܐܺܝܬ݁ ܒ݂ܰܝܢܳܬ݁ܟܽ݁ܘܢ:
1Co 1:12 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܺܐܝܬ݁ ܡܶܢܟܽ݁ܘܢ ܕ݂ܳܐܡܰܪ ܐܶܢܳܐ ܕ݂ܦ݂ܰܘܠܳܘܣ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܰܐܦ݂ܳܠܳܘ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܟܺ݁ܐܦܳ݁ܐ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܰܡܫܺܝܚܳܐ ܐ̄ܢܳܐ:
1Co 1:13 ܕ݂ܰܠܡܳܐ ܐܶܬ݁ܦ݂ܰܠܰܓ݁ ܠܶܗ ܡܫܺܝܚܳܐ ܐܰܘ ܠܡܳܐ ܦ݂ܰܘܠܳܘܣ ܐܶܙܕ݂ܩܶܦ݁ ܥܰܠ ܐܰܦ݂ܰܝܟ݂ܽܘܢ ܐܰܘ ܒ݂ܰܫܡܶܗ ܕ݂ܦ݂ܰܘܠܳܘܣ ܥܡܰܕ݂ܬ݂ܽܘܢ:
1Co 1:14 ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܕ݂ܰܠܐ̄ܢܳܫ ܡܶܢܟܽ݁ܘܢ ܠܳܐ ܐܰܥܡܕܶ݁ܬ݁ ܐܶܠܳܐ ܠܰܟ݂ܪܺܝܣܦ݂ܳܘܣ ܘܰܠܓܰ݁ܐܺܝܳܘܣ:
1Co 1:15 ܕ݂ܠܳܐ ܐ̄ܢܳܫ ܢܺܐܡܰܪ ܕ݂ܰܒ݁ܫܶܡܝ ܐܰܥܡܕܶ݁ܬ݁:
1Co 1:16 ܐܰܥܡܕܶ݁ܬ݁ ܕ݂ܶܝܢ ܐܳܦ݁ ܠܒܰ݁ܝܬ݂ܶܗ ܕ݂ܶܐܣܛܶܦܰ݁ܢܰܐ ܬ݂ܽܘܒ݁ ܕ݂ܶܝܢ ܠܳܐ ܝܳܕܰ݁ܥ ܐ̄ܢܳܐ ܐܶܢ ܠܐ̄ܢܳܫ ܐ̄ܚܪܺܝܢ ܐܰܥܡܕܶ݁ܬ݁:
1Co 1:17 ܠܳܐ ܓ݂ܶܝܪ ܫܰܕ݂ܪܰܢܝ ܡܫܺܝܚܳܐ ܠܡܰܥܡܳܕܽ݁ܘ ܐܶܠܳܐ ܠܰܡܣܰܒ݂ܳܪܽܘ ܠܳܐ ܒ݂ܚܶܟ݁ܡܰܬ݁ ܡܶܠܶܐ ܕ݂ܠܳܐ ܢܶܣܬ݂ܰܪܰܩ ܙܩܺܝܦܶ݁ܗ ܕ݂ܰܡܫܺܝܚܳܐ: ܣ
1Co 1:18 ܡܶܠܬܳ݁ܐ ܓ݂ܶܝܪ ܕ݂ܰܙܩܺܝܦܳ݁ܐ ܠܰܐܒܺ݁ܝܕܶ݁ܐ ܫܳܛܝܽܘܬܳ݁ܐ ܗ̄ܝ ܠܰܢ ܕ݂ܶܝܢ ܠܰܐܝܠܶܝܢ ܕ݂ܚܰܝܺܝܢܰܢ ܚܰܝܠܳܐ ܗ̄ܝ ܕ݂ܰܐܠܳܗܳܐ:
1Co 1:19 ܟ݂ܬܺ݁ܝܒ݁ ܓ݂ܶܝܪ ܕ݂ܰܐܘܒ݂ܶܕ݁ ܚܶܟ݁ܡܬܳ݁ܐ ܕ݂ܚܰܟ݂ܺܝܡܶܐ ܘܶܐܓ݁ܠܽܘܙ ܬ݂ܰܪܥܺܝܬܳ݁ܐ ܕ݂ܣܰܟ݂ܽܘܠܬܳ݁ܢܶܐ:
1Co 1:20 ܐܰܝܟ݂ܳܐ ܗܽܘ ܚܰܟ݂ܺܝܡܳܐ ܐܰܘ ܐܰܝܟ݂ܳܐ ܗܽܘ ܣܳܦ݁ܪܳܐ ܐܰܘ ܐܰܝܟ݂ܳܐ ܗܽܘ ܕ݂ܳܪܽܘܫܳܐ ܕ݂ܥܳܠܡܳܐ ܗܳܢܳܐ ܠܳܐ ܗܳܐ ܐܰܫܛܝܳܗ ܐܰܠܳܗܳܐ ܚܶܟ݁ܡܬܶ݁ܗ ܕ݂ܥܳܠܡܳܐ ܗܳܢܳܐ:
1Co 1:21 ܡܶܛܽܠ ܓ݂ܶܝܪ ܕ݂ܰܒ݁ܚܶܟ݁ܡܬܶ݁ܗ ܕ݂ܰܐܠܳܗܳܐ ܠܳܐ ܝܺܕܰ݁ܥ ܥܳܠܡܳܐ ܒ݂ܚܶܟ݁ܡܬܳ݁ܐ ܠܰܐܠܳܗܳܐ ܨܒܳ݁ܐ ܐܰܠܳܗܳܐ ܕ݂ܰܒ݁ܫܳܛܝܽܘܬܳ݁ܐ ܕ݂ܟܳ݁ܪܽܘܙܽܘܬܳ݁ܐ ܢܰܚܶܐ ܠܰܐܝܠܶܝܢ ܕ݂ܰܡܗܰܝܡܢܺܝܢ:
1Co 1:22 ܡܶܛܽܠ ܕ݂ܺܝܗܽܘܕܳ݁ܝܶܐ ܐܳܬ݁ܘܳܬܳ݁ܐ ܫܳܐܠܺܝܢ ܘܰܐܪܡܳܝܶܐ ܚܶܟ݁ܡܬܳ݁ܐ ܒ݂ܳܥܶܝܢ:
1Co 1:23 ܚܢܰܢ ܕ݂ܶܝܢ ܡܰܟ݁ܪܙܺܝܢܰܢ ܡܫܺܝܚܳܐ ܟ݂ܰܕ݁ ܙܩܺܝܦ݁ ܬ݂ܽܘܩܰܠܬ݂ܳܐ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܫܳܛܝܽܘܬܳ݁ܐ:
1Co 1:24 ܠܗܳܢܽܘܢ ܕ݂ܶܝܢ ܕ݂ܰܩܪܶܝܢ ܝܺܗܽܘܕܳ݁ܝܶܐ ܘܰܐܪܡܳܝܶܐ ܡܫܺܝܚܳܐ ܚܰܝܠܳܐ ܕ݂ܰܐܠܳܗܳܐ ܘܚܶܟ݁ܡܬܳ݁ܐ ܕ݂ܰܐܠܳܗܳܐ:
1Co 1:25 ܡܶܛܽܠ ܕ݂ܫܳܛܝܽܘܬܶ݁ܗ ܕ݂ܰܐܠܳܗܳܐ ܚܰܟ݂ܺܝܡܳܐ ܗ̄ܝ ܡܶܢ ܒ݂ܢܰܝܢܳܫܳܐ ܘܰܟ݁ܪܺܝܗܽܘܬܶ݁ܗ ܕ݂ܰܐܠܳܗܳܐ ܚܰܝܠܬܳ݁ܢܝܳܐ ܗ̄ܝ ܡܶܢ ܒ݂ܢܰܝ-ܐ̄ܢܳܫܳܐ: ܣ
1Co 1:26 ܚܙܰܘ ܓ݂ܶܝܪ ܐܳܦ݁ ܩܪܳܝܬ݂ܟܽ݁ܘܢ ܐܰܚܰܝ ܕ݂ܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܚܰܟ݂ܺܝܡܶܐ ܒ݂ܰܒ݁ܣܰܪ ܘܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܚܰܝܠܬܳ݁ܢܶܐ ܘܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܒ݂ܢܰܝ ܛܽܘܗܡܳܐ ܪܰܒ݂ܳܐ:
1Co 1:27 ܐܶܠܳܐ ܓ݂ܒܳ݁ܐ ܐܰܠܳܗܳܐ ܠܣܰܟ݁ܠܰܘܗ̄ܝ ܕ݂ܥܳܠܡܳܐ ܕ݂ܢܰܒ݁ܗܶܬ݁ ܠܚܰܟ݂ܺܝܡܶܐ ܘܰܓ݁ܒܳ݁ܐ ܟ݂ܪܺܝܗܰܘܗ̄ܝ ܕ݂ܥܳܠܡܳܐ ܕ݂ܢܰܒ݁ܗܶܬ݁ ܠܚܰܝܠܬܳ݁ܢܶܐ:
1Co 1:28 ܘܰܓ݁ܒܳ݁ܐ ܠܰܐܝܠܶܝܢ ܕ݂ܰܒ݁ܨܺܝܪ ܛܽܘܗܡܗܽܘܢ ܒ݂ܥܳܠܡܳܐ ܘܰܠܡܰܣܠܰܝܳܐ ܘܠܰܐܝܠܶܝܢ ܕ݂ܠܰܝܬ݂ ܐܶܢܽܘܢ ܕ݂ܰܢܒܰ݁ܛܶܠ ܠܰܐܝܠܶܝܢ ܕ݂ܺܐܝܬܰ݁ܝܗܽܘܢ:
1Co 1:29 ܕ݂ܠܳܐ ܢܶܫܬ݂ܰܒ݁ܗܰܪ ܟ݂ܽܠ ܒ݂ܣܰܪ ܩܕܳ݁ܡܰܘܗ̄ܝ:
1Co 1:30 ܐܳܦ݁ ܐܰܢ̄ܬ݂ܽܘܢ ܕ݂ܶܝܢ ܡܶܢܶܗ ܐܰܢ̄ܬ݂ܽܘܢ ܒ݂ܝܶܫܽܘܥ ܡܫܺܝܚܳܐ ܗܰܘ ܕ݂ܰܗܘܳܐ ܠܰܢ ܚܶܟ݁ܡܬܳ݁ܐ ܡܶܢ ܐܰܠܳܗܳܐ ܘܙܰܕ݂ܺܝܩܽܘܬܳ݁ܐ ܘܩܰܕ݂ܺܝܫܽܘܬܳ݁ܐ ܘܦܽ݁ܘܪܩܳܢܳܐ:
1Co 1:31 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܰܢ ܕ݂ܡܶܫܬ݂ܰܒ݁ܗܰܪ ܒ݂ܡܳܪܝܳܐ ܢܶܫܬ݂ܰܒ݁ܗܰܪ: ܣ
1Co 2:1 ܘܶܐܢܳܐ ܐܰܚܰܝ ܟ݂ܰܕ݁ ܐܶܬܺ݁ܝܬ݁ ܠܘܳܬ݁ܟܽ݁ܘܢ ܠܳܐ ܒ݂ܡܰܡܠ̄ܠܳܐ ܪܰܘܪܒܳ݁ܐ ܐܳܦ݁ܠܳܐ ܒ݂ܚܶܟ݁ܡܬܳ݁ܐ ܣܰܒ݂ܰܪܬ݂ܟܽ݁ܘܢ ܐ̄ܪܳܙܶܗ ܕ݂ܰܐܠܳܗܳܐ: ܣ
1Co 2:2 ܘܠܳܐ ܕ݂ܳܢܶܬ݁ ܢܰܦ݁ܫܝ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܕ݂ܡܶܕ݂ܶܡ ܝܳܕܰ݁ܥ ܐ̄ܢܳܐ ܐܶܠܳܐ ܐܶܢ ܠܝܶܫܽܘܥ ܡܫܺܝܚܳܐ ܐܳܦ݁ ܠܶܗ ܟ݂ܰܕ݁ ܙܩܺܝܦ݁:
1Co 2:3 ܘܶܐܢܳܐ ܒ݂ܕܶ݁ܚܠܬܳ݁ܐ ܣܰܓ݂ܺܝܐܬܳ݁ܐ ܘܒܰ݁ܪܬܺ݁ܝܬܳ݁ܐ ܗܘܺܝܬ݁ ܠܘܳܬ݁ܟܽ݁ܘܢ:
1Co 2:4 ܘܡܶܠܰܬ݁ܝ ܘܟܳ݁ܪܽܘܙܽܘܬ݁ܝ ܠܳܐ ܗܘܳܬ݁ ܒ݂ܰܡܦ݂ܺܝܣܳܢܽܘܬܳ݁ܐ ܕ݂ܡܶܠܶܐ ܕ݂ܚܶܟ݁ܡܬܳ݁ܐ ܐܶܠܳܐ ܒ݂ܬܰ݁ܚܘܺܝܬܳ݁ܐ ܕ݂ܪܽܘܚܳܐ ܘܰܕ݁ܚܰܝܠܳܐ:
1Co 2:5 ܕ݂ܠܳܐ ܬ݂ܶܗܘܶܐ ܗܰܝܡܳܢܽܘܬ݁ܟܽ݁ܘܢ ܒ݂ܚܶܟ݁ܡܬܳ݁ܐ ܕ݂ܰܒ݁ܢܰܝܢܳܫܳܐ ܐܶܠܳܐ ܒ݂ܚܰܝܠܳܐ ܕ݂ܰܐܠܳܗܳܐ: ܣ
1Co 2:6 ܚܶܟ݁ܡܬܳ݁ܐ ܕ݂ܶܝܢ ܡܡܰܠܠܺܝܢܰܢ ܒ݂ܰܓ݁ܡܺܝܪܶܐ ܚܶܟ݁ܡܬܳ݁ܐ ܠܳܐ ܕ݂ܗܳܢܳܐ ܥܳܠܡܳܐ ܐܳܦ݁ܠܳܐ ܕ݂ܫܰܠܺܝܛܳܢܰܘܗ̄ܝ ܕ݂ܥܳܠܡܳܐ ܗܳܢܳܐ ܕ݂ܡܶܬ݁ܒ݂ܰܛܠܺܝܢ:
1Co 2:7 ܐܶܠܳܐ ܡܡܰܠܠܺܝܢܰܢ ܚܶܟ݁ܡܬܳ݁ܐ ܕ݂ܰܐܠܳܗܳܐ ܒ݂ܐ̄ܪܳܙ ܗܳܝ ܕ݂ܰܡܟܰ݁ܣܝܳܐ ܗ̄ܘܳܬ݁ ܘܩܰܕ݂ܶܡ ܗ̄ܘܳܐ ܦ݂ܰܪܫܳܗ ܐܰܠܳܗܳܐ ܡܶܢ-ܩܕܳ݁ܡ ܥܳܠܡܶܐ ܠܫܽܘܒ݁ܚܳܐ ܕ݂ܺܝܠܰܢ:
1Co 2:8 ܗܳܝ ܕ݂ܚܰܕ݁ ܡܶܢ ܫܰܠܺܝܛܳܢܶܐ ܕ݂ܥܳܠܡܳܐ ܗܳܢܳܐ ܠܳܐ ܝܰܕ݁ܥܳܗ ܐܶܠܽܘ ܓ݂ܶܝܪ ܝܰܕ݁ܥܽܘܗ ܠܰܘ ܠܡܳܪܳܗ ܕ݂ܬܶ݁ܫܒ݂ܽܘܚܬ݂ܳܐ ܙܳܩܦ݂ܺܝܢ ܗ̄ܘܰܘ:
1Co 2:9 ܐܶܠܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܥܰܝܢܳܐ ܠܳܐ ܚܙܳܬ݁ ܘܶܐܕ݁ܢܳܐ ܠܳܐ ܫܶܡܥܰܬ݁ ܘܥܰܠ ܠܶܒ݂ܳܐ ܕ݂ܒܰ݁ܪܢܳܫܳܐ ܠܳܐ ܣܠܶܩ ܡܶܕ݂ܶܡ ܕ݂ܛܰܝܶܒ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ: ܣ
1Co 2:10 ܠܰܢ ܕ݂ܶܝܢ ܓ݂ܰܠܳܐ ܐܰܠܳܗܳܐ ܒ݂ܪܽܘܚܶܗ ܪܽܘܚܳܐ ܓ݂ܶܝܪ ܟ݂ܽܠܡܶܕ݂ܶܡ ܒ݂ܳܨܝܳܐ ܐܳܦ݁ ܥܽܘܡܩܰܘܗ̄ܝ ܕ݂ܰܐܠܳܗܳܐ:
1Co 2:11 ܐܰܝܢܳܐ ܗܽܘ ܓ݂ܶܝܪ ܒ݂ܰܪܢܳܫܳܐ ܕ݂ܝܳܕܰ݁ܥ ܕ݂ܰܒ݁ܒܰ݁ܪܢܳܫܳܐ ܐܶܠܳܐ ܐܶܢ ܪܽܘܚܳܐ ܕ݂ܒܰ݁ܪ ܐ̄ܢܳܫܳܐ ܕ݂ܒܶ݁ܗ ܗܳܟܰ݁ܢܳܐ ܐܳܦ݁ ܕ݂ܒܰ݁ܐܠܳܗܳܐ ܐ̄ܢܳܫ ܠܳܐ ܝܳܕܰ݁ܥ ܐܶܠܳܐ ܐܶܢ ܪܽܘܚܶܗ ܕ݂ܰܐܠܳܗܳܐ:
1Co 2:12 ܚܢܰܢ ܕ݂ܶܝܢ ܠܳܐ ܗ̄ܘܳܐ ܪܽܘܚܳܐ ܕ݂ܥܳܠܡܳܐ ܢܣܰܒ݁ܢ ܐܶܠܳܐ ܪܽܘܚܳܐ ܕ݂ܡܶܢ ܐܰܠܳܗܳܐ ܕ݂ܢܶܕ݂ܰܥ ܡܰܘܗܒܳ݁ܬܳ݁ܐ ܕ݂ܡܶܢ ܐܰܠܳܗܳܐ ܐܶܬܺ݁ܝܗܶܒ݁ ܠܰܢ ܣ݂ ܣ݂:
1Co 2:13 ܐܰܝܠܶܝܢ ܕ݂ܳܐܦ݁ ܡܡܰܠܠܺܝܢܰܢ ܠܳܐ ܗ̄ܘܳܐ ܒ݂ܝܽܘܠܦ݂ܳܢܳܐ ܕ݂ܡܶܠܶܐ ܕ݂ܚܶܟ݁ܡܬܳ݁ܐ ܕ݂ܰܒ݁ܢܰܝܢܳܫܳܐ ܐܶܠܳܐ ܒ݂ܝܽܘܠܦ݂ܳܢܳܐ ܕ݂ܪܽܘܚܳܐ ܘܰܠܪܽܘܚܳܢܶܐ ܪܽܘܚܳܢܝܳܬܳ݁ܐ ܡܦܰ݁ܚܡܺܝܢܰܢ:
1Co 2:14 ܒ݂ܰܪܢܳܫܳܐ ܓ݂ܶܝܪ ܕ݂ܒܰ݁ܢܦܶ݁ܫ ܗܽ̄ܘ ܠܳܐ ܡܩܰܒ݂ܶܠ ܪܽܘܚܳܢܝܳܬܳ݁ܐ ܫܳܛܝܽܘܬܳ݁ܐ ܐܶܢܶܝܢ ܓ݂ܶܝܪ ܠܶܗ ܘܠܳܐ ܡܶܫܟ݂ܰܚ ܕ݂ܢܶܕ݂ܰܥ ܕ݂ܰܒ݁ܪܽܘܚ ܡܶܬ݂ܕܺ݁ܝܢ:
1Co 2:15 ܪܽܘܚܳܢܳܐ ܕ݂ܶܝܢ ܟ݂ܽܠ ܡܶܕ݂ܶܡ ܕ݂ܳܐܶܢ ܘܗܽܘ ܡܶܢ ܐ̄ܢܳܫ ܠܳܐ ܡܶܬ݂ܕܺ݁ܝܢ:
1Co 2:16 ܡܰܢܽܘ ܓ݂ܶܝܪ ܝܺܕܰ݁ܥ ܪܶܥܝܳܢܶܗ ܕ݂ܡܳܪܝܳܐ ܕ݂ܢܰܠܦܺ݁ܝܘܗ̄ܝ ܠܰܢ ܕ݂ܶܝܢ ܪܶܥܝܳܢܳܐ ܕ݂ܰܡܫܺܝܚܳܐ ܐܺܝܬ݁ ܠܰܢ: ܣ
1Co 3:1 ܘܶܐܢܳܐ ܐܰܚܰܝ ܠܳܐ ܐܶܫܟ݂ܚܶܬ݁ ܕ݂ܶܐܡܰܠܶܠ ܥܰܡܟܽ݁ܘܢ ܐܰܝܟ݁ ܕ݂ܥܰܡ ܪܽܘܚܳܢܶܐ ܐܶܠܳܐ ܐܰܝܟ݁ ܕ݂ܥܰܡ ܦ݂ܰܓ݁ܪܳܢܶܐ ܘܰܐܝܟ݁ ܕ݂ܰܠܝܰܠܽܘܕܶ݁ܐ ܒ݂ܰܡܫܺܝܚܳܐ:
1Co 3:2 ܚܰܠܒܳ݁ܐ ܐܰܫܩܺܝܬ݁ܟܽ݁ܘܢ ܘܠܳܐ ܝܶܗܒ݂ܶܬ݁ ܠܟܽ݁ܘܢ ܡܶܐܟܽ݁ܘܠܬ݂ܳܐ ܠܳܐ ܓ݂ܶܝܪ ܥܕܰ݁ܟ݂ܺܝܠ ܡܶܫܟ݂ܚܺܝܢ ܗ̄ܘܰܝܬ݂ܽܘܢ ܐܶܠܳܐ ܐܳܦ݁ܠܳܐ ܗܳܫܳܐ ܡܶܫܟ݂ܚܺܝܢ ܐܢ̄ܬ݂ܽܘܢ:
1Co 3:3 ܥܕܰ݁ܟ݂ܺܝܠ ܓ݂ܶܝܪ ܒ݂ܰܒ݁ܣܰܪ ܐܰܢ̄ܬ݂ܽܘܢ ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܒ݂ܟܽ݁ܘܢ ܚܣܳܡܳܐ ܘܚܶܪܝܳܢܳܐ ܘܦܳ݁ܠܰܓ݁ܘܳܬܳ݁ܐ ܠܳܐ ܗܳܐ ܦ݂ܰܓ݁ܪܳܢܶܐ ܐܢ̄ܬ݂ܽܘܢ ܘܒܰ݁ܒ݁ܣܰܪ ܡܗܰܠܟܺ݁ܝܢ ܐܢ̄ܬ݂ܽܘܢ:
1Co 3:4 ܡܳܐ ܕ݂ܳܐܡܰܪ ܓ݂ܶܝܪ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܐܶܢܳܐ ܕ݂ܦ݂ܰܘܠܳܘܣ ܐ̄ܢܳܐ ܘܰܐ̄ܚܪܺܢܳܐ ܐܳܡܰܪ ܐ̄ܢܳܐ ܕ݂ܰܐܦ݂ܳܠܳܘ ܐ̄ܢܳܐ ܠܳܐ ܗܳܐ ܦ݂ܰܓ݁ܪܳܢܶܐ ܐܢ̄ܬ݂ܽܘܢ:
1Co 3:5 ܡܰܢܽܘ ܓ݂ܶܝܪ ܦ݂ܰܘܠܳܘܣ ܐܰܘ ܡܰܢܽܘ ܐܰܦ݂ܳܠܳܘ ܐܶܠܳܐ ܡܫܰܡܫܳܢܶܐ ܕ݂ܒܺ݁ܐܝܕܰ݁ܝܗܽܘܢ ܗܰܝܡܶܢܬ݂ܽܘܢ ܘܐ̄ܢܳܫ ܐ̄ܢܳܫ ܐܰܝܟ݁ ܕ݂ܝܰܗ̄ܒ݁ ܠܶܗ ܡܳܪܝܳܐ:
1Co 3:6 ܐܶܢܳܐ ܢܶܨܒ݂ܶܬ݁ ܘܰܐܦ݂ܳܠܳܘ ܐܰܫܩܺܝ ܐܶܠܳܐ ܐܰܠܳܗܳܐ ܪܰܒ݂ܺܝ:
1Co 3:7 ܠܳܐ ܗܳܟܺ݁ܝܠ ܗܰܘ ܕ݂ܢܳܨܶܒ݁ ܐܺܝܬܰ݁ܘܗ̄ܝ ܡܶܕ݂ܶܡ ܘܠܳܐ ܗܰܘ ܕ݂ܡܰܫܩܶܐ ܐܶܠܳܐ ܐܰܠܳܗܳܐ ܕ݂ܰܡܪܰܒ݂ܶܐ:
1Co 3:8 ܡܰܢ ܕ݂ܢܳܨܶܒ݁ ܕ݂ܶܝܢ ܘܡܰܢ ܕ݂ܡܰܫܩܶܐ ܚܰܕ݁ ܐܶܢܽܘܢ ܘܐ̄ܢܳܫ ܐܰܝܟ݁ ܥܰܡܠܶܗ ܐܰܓ݁ܪܶܗ ܡܩܰܒ݂ܶܠ:
1Co 3:9 ܥܰܡ ܐܰܠܳܗܳܐ ܓ݂ܶܝܪ ܦ݂ܳܠܚܺܝܢܰܢ ܘܦܽ݁ܘܠܚܳܢܳܐ ܕ݂ܰܐܠܳܗܳܐ ܘܒܶ݁ܢܝܳܢܳܐ ܕ݂ܰܐܠܳܗܳܐ ܐܰܢ̄ܬ݂ܽܘܢ ܐܶܢܽܘܢ:
1Co 3:10 ܘܰܐܝܟ݁ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܣܳܡܶܬ݁ ܫܶܬܶ݁ܐܣܬ݂ܳܐ ܐܰܝܟ݁ ܐܰܪܕ݂ܺܟ݁ܠܳܐ ܚܰܟ݂ܺܝܡܳܐ ܐ̄ܚܪܺܢܳܐ ܕ݂ܶܝܢ ܥܠܶܝܗ ܒ݂ܳܢܶܐ ܟ݂ܽܠܢܳܫ ܕ݂ܶܝܢ ܢܶܚܙܶܐ ܐܰܝܟ݂ܰܢ ܒ݂ܳܢܶܐ ܥܠܶܝܗ:
1Co 3:11 ܫܶܬܶ݁ܐܣܬ݂ܳܐ ܓ݂ܶܝܪ ܐ̄ܚܪܺܬܳ݁ܐ ܣܛܰܪ-ܡܶܢ ܗܳܕܶ݁ܐ ܕ݂ܣܺܝܡܳܐ ܐ̄ܢܳܫ ܠܳܐ ܡܶܫܟ݂ܰܚ ܠܰܡܣܳܡ ܕ݂ܺܐܝܬܶ݁ܝܗ ܝܶܫܽܘܥ ܡܫܺܝܚܳܐ:
1Co 3:12 ܘܶܐܢ ܐ̄ܢܳܫ ܕ݂ܶܝܢ ܒ݂ܳܢܶܐ ܥܰܠ ܗܳܕܶ݁ܐ ܫܶܬܶ݁ܐܣܬ݂ܳܐ ܕ݂ܰܗܒܳ݁ܐ ܐܰܘ ܣܺܐܡܳܐ ܐܰܘ ܟ݂ܺܐܦܶ݁ܐ ܝܰܩܺܝܪܳܬܳ݁ܐ ܐܰܘ ܩܰܝܣܶܐ ܐܰܘ ܥܡܺܝܪܳܐ ܐܰܘ ܚܰܒ݂ܬܳ݁ܐ:
1Co 3:13 ܥܒܳ݁ܕܳ݁ܐ ܕ݂ܟܽ݁ܠܢܳܫ ܡܶܬ݁ܓ݂ܠܶܐ ܝܰܘܡܳܐ ܓ݂ܶܝܪ ܗܰܘ ܓ݂ܳܠܶܐ ܠܶܗ ܡܶܛܽܠ ܕ݂ܰܒ݁ܢܽܘܪܳܐ ܡܶܬ݁ܓ݂ܠܶܐ ܘܰܥܒܳ݁ܕܶ݁ܗ ܕ݂ܟܽ݁ܠܢܳܫ ܐܰܝܟ݂ܰܢܳܐ ܐܺܝܬܰ݁ܘܗ̄ܝ ܢܽܘܪܳܐ ܬ݂ܶܦ݁ܪܫܺܝܘܗ̄ܝ:
1Co 3:14 ܘܰܐܝܢܳܐ ܕ݂ܰܢܩܰܘܶܐ ܥܒܳ݁ܕܶ݁ܗ ܗܰܘ ܕ݂ܒܳ݁ܢܶܐ ܐܰܓ݁ܪܶܗ ܢܩܰܒ݂ܶܠ:
1Co 3:15 ܘܰܐܝܢܳܐ ܕ݂ܰܥܒܳ݁ܕܶ݁ܗ ܢܺܐܩܰܕ݁ ܢܶܚܣܰܪ ܗܽܘ ܕ݂ܶܝܢ ܢܶܫܬ݂ܰܘܙܰܒ݁ ܗܳܟܰ݁ܢܳܐ ܕ݂ܶܝܢ ܐܰܝܟ݁ ܕ݂ܡܶܢ ܢܽܘܪܳܐ: ܣ
1Co 3:16 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܰܝܟ݂ܠܶܗ ܐܰܢ̄ܬ݂ܽܘܢ ܕ݂ܰܐܠܳܗܳܐ ܘܪܽܘܚܶܗ ܕ݂ܰܐܠܳܗܳܐ ܥܳܡܪܳܐ ܒ݂ܟܽ݁ܘܢ:
1Co 3:17 ܘܡܰܢ ܕ݂ܰܡܚܰܒ݂ܶܠ ܗܰܝܟ݂ܠܶܗ ܕ݂ܰܐܠܳܗܳܐ ܡܚܰܒ݂ܶܠ ܠܶܗ ܐܰܠܳܗܳܐ ܗܰܝܟ݂ܠܶܗ ܓ݂ܶܝܪ ܕ݂ܰܐܠܳܗܳܐ ܩܰܕ݂ܺܝܫ ܗܽ̄ܘ ܕ݂ܰܐܢ̄ܬ݂ܽܘܢ ܐܶܢܽܘܢ:
1Co 3:18 ܐ̄ܢܳܫ ܠܳܐ ܢܰܛܥܶܐ ܢܰܦ݁ܫܶܗ ܡܰܢ ܕ݂ܣܳܒܰ݁ܪ ܒ݂ܟܽ݁ܘܢ ܕ݂ܚܰܟ݂ܺܝܡ ܗܽ̄ܘ ܒ݂ܥܳܠܡܳܐ ܗܳܢܳܐ ܢܶܗܘܶܐ ܠܶܗ ܣܰܟ݁ܠܳܐ ܕ݂ܢܶܗܘܶܐ ܚܰܟ݂ܺܝܡܳܐ:
1Co 3:19 ܚܶܟ݁ܡܬܶ݁ܗ ܓ݂ܶܝܪ ܕ݂ܥܳܠܡܳܐ ܗܳܢܳܐ ܠܶܠܽܘܬܳ݁ܐ ܗ̄ܝ ܠܘܳܬ݁ ܐܰܠܳܗܳܐ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܳܐܚܶܕ݁ ܚܰܟ݂ܺܝܡܶܐ ܒ݂ܚܳܪܥܽܘܬ݁ܗܽܘܢ:
1Co 3:20 ܘܬܽ݁ܘܒ݁ ܡܳܪܝܳܐ ܝܳܕܰ݁ܥ ܡܰܚܫܒܳ݁ܬ݁ܗܽܘܢ ܕ݂ܚܰܟ݂ܺܝܡܶܐ ܕ݂ܰܣܪܺܝܩܳܢ ܐܶܢܶܝܢ:
1Co 3:21 ܡܶܛܽܠ ܗܳܢܳܐ ܠܳܐ ܐ̄ܢܳܫ ܢܶܫܬ݂ܰܒ݁ܗܰܪ ܒ݂ܰܒ݁ܢܰܝܢܳܫܳܐ ܟ݂ܽܠܡܶܕ݂ܶܡ ܓ݂ܶܝܪ ܕ݂ܺܝܠܟܽ݁ܘܢ ܗܽ̄ܘ:
1Co 3:22 ܐܶܢ ܦ݂ܰܘܠܳܘܣ ܘܶܐܢ ܐܰܦ݂ܳܠܳܘ ܘܶܐܢ ܟ݂ܺܐܦܳ݁ܐ ܘܶܐܢ ܥܳܠܡܳܐ ܘܶܐܢ ܚܰܝܶܐ ܘܶܐܢ ܡܰܘܬ݂ܳܐ ܘܶܐܢ ܕ݂ܩܳܝܡܳܢ ܘܶܐܢ ܕ݂ܰܥܬܺ݁ܝܕܳ݁ܢ ܟ݂ܽܠ ܡܶܕ݂ܶܡ ܕ݂ܺܝܠܟܽ݁ܘܢ ܗܽ̄ܘ:
1Co 3:23 ܘܰܐܢ̄ܬ݂ܽܘܢ ܕ݂ܰܡܫܺܝܚܳܐ ܘܰܡܫܺܝܚܳܐ ܕ݂ܰܐܠܳܗܳܐ: ܣ
1Co 4:1 ܗܳܟܰ݁ܢܳܐ ܗܘܰܝܢ ܚܫܺܝܒܺ݁ܝܢ ܠܟܽ݁ܘܢ ܐܰܝܟ݁ ܡܫܰܡܫܳܢܶܐ ܕ݂ܰܡܫܺܝܚܳܐ ܘܪܰܒ݂ܰܝ-ܒ݂ܳܬ݂ܶܐ ܕ݂ܐ̄ܪܳܙܰܘܗ̄ܝ ܕ݂ܰܐܠܳܗܳܐ:
1Co 4:2 ܗܳܪܟ݂ܳܐ ܡܶܟ݂ܺܝܠ ܡܶܬ݁ܒ݂ܥܶܐ ܒ݂ܪܰܒ݂ܰܝ-ܒ݂ܳܬ݂ܶܐ ܕ݂ܐ̄ܢܳܫ ܟ݂ܰܕ݁ ܡܗܰܝܡܰܢ ܢܶܫܬ݂ܟܰ݁ܚ:
1Co 4:3 ܠܺܝ ܕ݂ܶܝܢ ܗܳܕܶ݁ܐ ܒ݂ܨܺܝܪܽܘܬܳ݁ܐ ܗ̄ܝ ܠܺܝ ܕ݂ܡܶܢܟܽ݁ܘܢ ܐܶܬ݂ܕܺ݁ܝܢ ܐܰܘ ܡܶܢ ܟ݂ܽܠ ܒ݂ܰܪ-ܐ̄ܢܳܫ ܐܶܠܳܐ ܐܳܦ݁ܠܳܐ ܐܶܢܳܐ ܢܰܦ݁ܫܝ ܕ݂ܳܐܶܢ ܐ̄ܢܳܐ:
1Co 4:4 ܠܳܐ ܓ݂ܶܝܪ ܡܶܕ݂ܶܡ ܒ݂ܢܰܦ݁ܫܝ ܚܫܺܝܫ ܐ̄ܢܳܐ ܐܶܠܳܐ ܠܰܘ ܒ݂ܗܳܕܶ݁ܐ ܐܶܙܕ݂ܰܕ݂ܩܶܬ݁ ܕ݂ܰܝܳܢܝ ܓ݂ܶܝܪ ܡܳܪܝܳܐ ܗܽܘ:
1Co 4:5 ܡܶܛܽܠ ܗܳܢܳܐ ܠܳܐ ܡܶܢ ܩܕܳ݁ܡ ܙܰܒ݁ܢܳܐ ܬ݂ܶܗܘܽܘܢ ܕ݂ܳܝܢܺܝܢ ܥܕܰ݁ܡܳܐ ܕ݂ܢܺܐܬܶ݁ܐ ܡܳܪܝܳܐ ܗܰܘ ܕ݂ܡܰܢܗܰܪ ܟ݂ܰܣܝܳܬܶ݁ܗ ܕ݂ܚܶܫܽܘܟܳ݁ܐ ܘܓܳ݁ܠܶܐ ܡܰܚܫܒܳ݁ܬ݁ܗܽܘܢ ܕ݂ܠܶܒ݂ܰܘܳܬܳ݁ܐ ܘܗܳܝܕ݂ܶܝܢ ܢܶܗܘܶܐ ܫܽܘܒ݁ܚܳܐ ܠܐ̄ܢܳܫ ܐ̄ܢܳܫ ܡܶܢ ܐܰܠܳܗܳܐ: ܣ
1Co 4:6 ܗܳܠܶܝܢ ܕ݂ܶܝܢ ܐܰܚܰܝ ܡܶܛܽܠܳܬ݁ܟܽ݁ܘܢ ܗܽ̄ܘ ܣܳܡܶܬ݁ ܥܰܠ ܦ݂ܰܪܨܽܘܦ݂ܳܐ ܕ݂ܺܝܠܝ ܘܕܰ݁ܐܦ݂ܳܠܳܘ ܕ݂ܒܰ݁ܢ ܬ݂ܺܐܠܦ݂ܽܘܢ ܕ݂ܠܳܐ ܬ݂ܶܬ݁ܪܰܥܽܘܢ ܝܰܬ݂ܺܝܪ ܡܶܢ ܡܳܐ ܕ݂ܰܟ݁ܬܺ݁ܝܒ݁ ܘܐ̄ܢܳܫ ܥܰܠ ܚܰܒ݁ܪܶܗ ܠܳܐ ܢܶܬ݂ܪܺܝܡ ܡܶܛܽܠ ܐ̄ܢܳܫ:
1Co 4:7 ܡܰܢܽܘ ܓ݂ܶܝܪ ܒ݂ܨܳܟ݁ ܐܰܘ ܡܳܢܳܐ ܐܺܝܬ݁ ܠܳܟ݁ ܕ݂ܠܳܐ ܢܣܰܒ݁ܬ݂ ܘܶܐܢ ܢܣܰܒ݁ܬ݂ ܠܡܳܢܳܐ ܡܶܫܬ݂ܰܒ݁ܗܰܪ ܐܰܢ̄ܬ݂ ܐܰܝܟ݁ ܗܰܘ ܕ݂ܠܳܐ ܢܣܰܒ݁ܬ݂:
1Co 4:8 ܡܶܢ ܟ݂ܰܕ݂ܽܘ ܣܒܰ݁ܥܬ݂ܽܘܢ ܠܟܽ݁ܘܢ ܘܰܥܬܰ݁ܪܬ݂ܽܘܢ ܘܒܶ݁ܠܥܳܕܰ݁ܝܢ ܐܰܡܠܶܟ݁ܬ݂ܽܘܢ ܐܶܫܬ݂ܽܘܦ݁ ܕ݂ܶܝܢ ܐܰܡܠܶܟ݁ܬ݂ܽܘܢ ܕ݂ܳܐܦ݁ ܚܢܰܢ ܢܰܡܠܶܟ݁ ܥܰܡܟܽ݁ܘܢ:
1Co 4:9 ܣܳܒܰ݁ܪ ܐ̄ܢܳܐ ܓ݂ܶܝܪ ܕ݂ܠܰܢ ܠܰܫܠܺܝܚܶܐ ܐ̄ܚܪܳܝܶܐ ܗ̄ܘ ܣܳܡܰܢ ܐܰܠܳܗܳܐ ܐܰܝܟ݁ ܕ݂ܰܠܡܰܘܬ݂ܳܐ ܕ݂ܰܗܘܰܝܢ ܬ݂ܶܐܰܛܪܳܘܢ ܠܥܳܠܡܳܐ ܘܰܠܡܰܠܰܐܟܶ݁ܐ ܘܠܰܒ݁ܢܰܝܢܳܫܳܐ:
1Co 4:10 ܚܢܰܢ ܫܳܛܰܝܳܐ ܡܶܛܽܠ ܡܫܺܝܚܳܐ ܐܰܢ̄ܬ݂ܽܘܢ ܕ݂ܶܝܢ ܚܰܟ݂ܺܝܡܶܐ ܒ݂ܰܡܫܺܝܚܳܐ ܚܢܰܢ ܟ݂ܪܺܝܗܶܐ ܘܰܐܢ̄ܬ݂ܽܘܢ ܚܰܝܠܬܳ݁ܢܶܐ ܐܰܢ̄ܬ݂ܽܘܢ ܡܶܫܬ݂ܰܒ݂ܚܺܝܢ ܘܰܚܢܰܢ ܡܶܨܛܰܥܪܺܝܢ:
1Co 4:11 ܥܕܰ݁ܡܳܐ ܠܗܳܕܶ݁ܐ ܫܳܥܬܳ݁ܐ ܟ݂ܰܦ݁ܢܺܝܢܰܢ ܘܰܨܗܶܝܢܰܢ ܘܥܰܪܛܶܠܳܝܺܝܢܰܢ ܘܡܶܬ݁ܩܰܦ݂ܚܺܝܢܰܢ ܘܒܶ݁ܝܬ݁-ܩܝܳܡܳܐ ܠܰܝܬ݂ ܠܰܢ:
1Co 4:12 ܘܠܳܐܶܝܢܰܢ ܟ݂ܰܕ݁ ܦ݂ܳܠܚܺܝܢܰܢ ܒ݂ܺܐܝܕܰ݁ܝܢ ܡܨܰܥܪܺܝܢ ܠܰܢ ܘܰܡܒܰ݁ܪܟܺ݁ܝܢܰܢ ܪܳܕ݁ܦ݂ܺܝܢ ܠܰܢ ܘܰܡܣܰܝܒ݂ܪܺܝܢܰܢ:
1Co 4:13 ܡܨܰܚܶܝܢ ܠܰܢ ܘܒܳ݁ܥܶܝܢܰܢ ܡܶܢܗܽܘܢ ܐܰܝܟ݁ ܢܦܳ݁ܬܳ݁ܐ ܕ݂ܥܳܠܡܳܐ ܗܘܰܝܢ ܘܟܽ݁ܘܦ݂ܳܪܳܐ ܕ݂ܟܽ݁ܠܢܳܫ ܥܕܰ݁ܡܳܐ ܠܗܳܫܳܐ:
1Co 4:14 ܠܳܐ ܗ̄ܘܳܐ ܐܰܝܟ݁ ܕ݂ܰܐܒ݁ܗܶܬ݁ܟܽ݁ܘܢ ܟ݂ܳܬܶ݁ܒ݁ ܐ̄ܢܳܐ ܗܳܠܶܝܢ ܐܶܠܳܐ ܐܰܝܟ݁ ܕ݂ܠܰܒ݁ܢܰܝܳܐ ܚܰܒ݂ܺܝܒܶ݁ܐ ܡܰܪܬ݂ܶܐ ܐ̄ܢܳܐ:
1Co 4:15 ܐܶܢ ܓ݂ܶܝܪ ܪܶܒ݂ܽܘ ܬ݂ܳܪܐܶܐ ܢܶܗܘܽܘܢ ܠܟܽ݁ܘܢ ܒ݂ܰܡܫܺܝܚܳܐ ܐܶܠܳܐ ܠܳܐ ܣܰܓ݂ܺܝܶܐܐ ܐܰܒܳ݁ܗܶܐ ܒ݂ܝܶܫܽܘܥ ܓ݂ܶܝܪ ܡܫܺܝܚܳܐ ܐܶܢܳܐ ܗܽܘ ܐܰܘܠܶܕ݂ܬ݂ܟܽ݁ܘܢ ܒ݂ܰܣܒܰ݁ܪܬܳ݁ܐ:
1Co 4:16 ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܟܽ݁ܘܢ ܕ݂ܒܺ݁ܝ ܬ݂ܶܬ݂ܕ݂ܰܡܽܘܢ ܣ݂ ܣ݂:
1Co 4:17 ܡܶܛܽܠ ܗܳܢܳܐ ܫܰܕ݂ܪܶܬ݁ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܕ݂ܺܐܝܬܰ݁ܘܗ̄ܝ ܒ݂ܶܪܝ ܚܰܒ݂ܺܝܒܳ݁ܐ ܘܰܡܗܰܝܡܢܳܐ ܒ݂ܡܳܪܝܳܐ ܕ݂ܗܽܘ ܢܰܥ̄ܗܶܕ݁ܟܽ݁ܘܢ ܐܽܘܪܚܳܬ݁ܝ ܕ݂ܒܰ݁ܡܫܺܝܚܳܐ ܐܰܝܟ݁ ܡܶܕ݂ܶܡ ܕ݂ܡܰܠܶܦ݁ ܐ̄ܢܳܐ ܒ݂ܟܽ݁ܠܗܶܝܢ ܥܺܕܳ݁ܬܳ݁ܐ: ܣ
1Co 4:18 ܐܰܝܟ݁ ܗܰܘ ܕ݂ܶܝܢ ܕ݂ܠܳܐ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܐܶܬ݁ܚܬܰ݁ܪܘ ܐ̄ܢܳܫܳܐ ܡܶܢܟܽ݁ܘܢ:
1Co 4:19 ܐܶܠܳܐ ܐܶܢ ܡܳܪܝܳܐ ܨܳܒܶ݁ܐ ܒ݂ܰܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܘܶܐܕ݂ܰܥ ܠܳܐ ܡܶܠܰܬ݁ܗܽܘܢ ܕ݂ܗܳܠܶܝܢ ܕ݂ܰܡܪܺܝܡܺܝܢ ܢܰܦ݁ܫܗܽܘܢ ܐܶܠܳܐ ܚܰܝܠܗܽܘܢ:
1Co 4:20 ܡܰܠܟ݂ܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܗ̄ܘܳܬ݁ ܒ݂ܡܶܠܬܳ݁ܐ ܐܶܠܳܐ ܒ݂ܚܰܝܠܳܐ:
1Co 4:21 ܐܰܝܟ݂ܰܢܳܐ ܨܳܒܶ݁ܝܢ ܐܢ̄ܬ݂ܽܘܢ ܒ݂ܚܽܘܛܪܳܐ ܐܺܬܶ݁ܐ ܠܘܳܬ݁ܟܽ݁ܘܢ ܐܰܘ ܒ݂ܚܽܘܒ݂ܳܐ ܘܰܒ݁ܪܽܘܚܳܐ ܡܰܟ݂ܺܝܟ݁ܬ݂ܳܐ:
1Co 5:1 ܣܳܟܳ݁ܐ ܡܶܫܬ݂ܰܡܥܳܐ ܒ݂ܰܝܢܳܬ݁ܟܽ݁ܘܢ ܙܳܢܝܽܘܬܳ݁ܐ ܘܕܰ݁ܐܝܟ݁ ܗܳܕܶ݁ܐ ܙܳܢܝܽܘܬܳ݁ܐ ܐܰܝܕܳ݁ܐ ܕ݂ܳܐܦ݁ܠܳܐ ܒ݂ܶܝܬ݁ ܚܰܢܦܶ݁ܐ ܡܶܫܬ݂ܰܡܗܳܐ ܥܕܰ݁ܡܳܐ ܕ݂ܢܶܣܰܒ݁ ܒ݂ܪܳܐ ܐܰܢ̄ܬ݂ܰܬ݁ ܐܰܒܽ݁ܘܗ̄ܝ:
1Co 5:2 ܘܰܐܢ̄ܬ݂ܽܘܢ ܚܬܺ݁ܝܪܺܝܢ ܐܢ̄ܬ݂ܽܘܢ ܘܠܳܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܝܺܬܶ݁ܒ݁ܬ݂ܽܘܢ ܒ݂ܶܐܒ݁ܠܳܐ ܕ݂ܢܶܫܬ݂ܩܶܠ ܡܶܢ ܒ݂ܰܝܢܳܬ݁ܟܽ݁ܘܢ ܗܰܘ ܡܰܢ ܕ݂ܗܳܢܳܐ ܣܽܘܥܪܳܢܳܐ ܣܥܰܪ:
1Co 5:3 ܐܶܢܳܐ ܓ݂ܶܝܪ ܟ݂ܰܕ݁ ܪܰܚܺܝܩ ܐ̄ܢܳܐ ܡܶܢܟܽ݁ܘܢ ܒ݂ܰܦ݁ܓܰ݁ܪ ܘܩܰܪܺܝܒ݁ ܐ̄ܢܳܐ ܠܟܽ݁ܘܢ ܒ݂ܪܽܘܚ ܡܶܢ ܟ݂ܰܕ݂ܽܘ ܕ݂ܳܢܶܬ݁ ܐܰܝܟ݁ ܩܰܪܺܝܒܳ݁ܐ ܠܗܰܘ ܡܰܢ ܕ݂ܗܳܕܶ݁ܐ ܣܳܥܰܪ:
1Co 5:4 ܕ݂ܒܰ݁ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܬ݂ܶܬ݁ܟ݂ܰܢܫܽܘܢ ܟ݂ܽܠܟܽ݁ܘܢ ܘܶܐܢܳܐ ܥܰܡܟܽ݁ܘܢ ܒ݂ܪܽܘܚ ܥܰܡ ܚܰܝܠܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Co 5:5 ܘܬܰ݁ܫܠܡܽܘܢܶܗ ܠܗܳܢܳܐ ܠܣܳܛܳܢܳܐ ܠܰܐܒ݁ܕܳ݁ܢܳܐ ܕ݂ܦܰ݁ܓ݁ܪܶܗ ܕ݂ܰܒ݁ܪܽܘܚ ܢܺܚܶܐ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ
1Co 5:6 ܠܳܐ ܫܰܦ݂ܺܝܪ ܫܽܘܒ݁ܗܳܪܟܽ݁ܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܚܡܺܝܪܳܐ ܩܰܠܺܝܠ ܟ݂ܽܠܳܗ ܓ݂ܒܺ݁ܝܠܬ݂ܳܐ ܡܰܚܡܰܥ:
1Co 5:7 ܕ݂ܰܟ݂ܰܘ ܡܶܢܟܽ݁ܘܢ ܚܡܺܝܪܳܐ ܥܰܬ݂ܺܝܩܳܐ ܕ݂ܬܶ݁ܗܘܽܘܢ ܓ݂ܒܺ݁ܝܠܬ݂ܳܐ ܚܰܕ݁̄ܬܳ݁ܐ ܐܰܝܟ݂ܰܢܳܐ ܕ݂ܺܐܝܬܰ݁ܝܟ݂ܽܘܢ ܦ݂ܰܛܺܝܪܳܐ ܦ݂ܶܨܚܳܐ ܓ݂ܶܝܪ ܕ݂ܺܝܠܰܢ ܡܫܺܝܚܳܐ ܗܽܘ ܕ݂ܶܐܬ݁ܢܟܶ݁ܣ ܚܠܳܦܰ݁ܝܢ:
1Co 5:8 ܡܶܛܽܠ ܗܳܢܳܐ ܢܶܥܒ݂ܶܕ݁ ܥܰܕ݁ܥܺܕܳ݁ܐ ܠܳܐ ܒ݂ܰܚܡܺܝܪܳܐ ܥܰܬ݂ܺܝܩܳܐ ܘܠܳܐ ܒ݂ܰܚܡܺܝܪܳܐ ܕ݂ܒܺ݁ܝܫܽܘܬܳ݁ܐ ܘܰܕ݁ܡܰܪܺܝܪܽܘܬܳ݁ܐ ܐܶܠܳܐ ܒ݂ܰܚܡܺܝܪܳܐ ܕ݂ܕܰ݁ܟ݁ܝܽܘܬܳ݁ܐ ܘܰܕ݁ܩܰܕ݂ܺܝܫܽܘܬܳ݁ܐ: ܣ
1Co 5:9 ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܶܐܓ݂ܰܪܬ݂ܳܐ ܕ݂ܠܳܐ ܬ݂ܶܬ݁ܚܰܠܛܽܘܢ ܥܰܡ ܙܰܢܳܝܶܐ:
1Co 5:10 ܠܳܐ ܕ݂ܶܝܢ ܐܳܡܰܪ ܐ̄ܢܳܐ ܥܰܠ ܙܰܢܳܝܶܐ ܕ݂ܰܒ݁ܥܳܠܡܳܐ ܗܳܢܳܐ ܐܰܘ ܥܰܠ ܥܳܠܽܘܒܶ݁ܐ ܐܰܘ ܥܰܠ ܚܳܛܽܘܦܶ݁ܐ ܐܰܘ ܥܰܠ ܦ݂ܳܠܚܰܝ ܦ݂ܬܰ݁ܟ݁ܪܶܐ ܘܶܐܢ ܠܳܐ ܚܰܝܳܒܺ݁ܝܢ ܗ̄ܘܰܝܬ݂ܽܘܢ ܐܳܦ݁ ܡܶܢ ܥܳܠܡܳܐ ܠܡܶܦ݂ܰܩ:
1Co 5:11 ܗܳܕܶ݁ܐ ܕ݂ܶܝܢ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܬ݂ܶܬ݁ܚܰܠܛܽܘܢ ܐܶܢ ܐܺܝܬ݁ ܕ݂ܡܶܬ݁ܩܪܶܐ ܐܰܚܳܐ ܘܺܐܝܬܰ݁ܘܗ̄ܝ ܙܰܢܳܝܳܐ ܐܰܘ ܥܳܠܽܘܒܳ݁ܐ ܐܰܘ ܦ݂ܳܠܰܚ ܦ݂ܬܰ݁ܟ݁ܪܶܐ ܐܰܘ ܡܨܰܥܪܳܢ ܐܰܘ ܪܰܘܳܝ ܐܰܘ ܚܳܛܽܘܦ݁ ܥܰܡ ܐܰܝܢܳܐ ܕ݂ܗܳܟܰ݁ܢܳܐ ܗܽܘ ܐܳܦ݁ܠܳܐ ܠܰܚܡܳܐ ܠܡܶܐܟܰ݁ܠ:
1Co 5:12 ܡܳܐ ܠܺܝ ܓ݂ܶܝܪ ܠܰܡܕܳ݁ܢ ܠܒܰ݁ܪܳܝܶܐ ܐܰܢ̄ܬ݂ܽܘܢ ܠܕܰ݁ܠܓܰ݁ܘ ܕ݂ܽܘܢܘ:
1Co 5:13 ܠܒܰ݁ܪܳܝܶܐ ܕ݂ܶܝܢ ܐܰܠܳܗܳܐ ܕ݂ܳܐܶܢ ܘܫܽܘܩܠܽܘܗ̄ܝ ܠܒܺ݁ܝܫܳܐ ܡܶܢ ܒ݂ܰܝܢܳܬ݁ܟܽ݁ܘܢ: ܣ
1Co 6:1 ܡܰܡܪܰܚ ܐ̄ܢܳܫ ܡܶܢܟܽ݁ܘܢ ܟ݂ܰܕ݁ ܐܺܝܬ݁ ܠܶܗ ܕ݂ܺܝܢܳܐ ܥܰܡ ܐܰܚܽܘܗ̄ܝ ܕ݂ܰܢܕܽ݁ܘܢ ܩܕܳ݁ܡ ܥܰܘܳܠܶܐ ܘܠܳܐ ܩܕܳ݁ܡ ܩܰܕ݂ܺܝܫܶܐ:
1Co 6:2 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܩܰܕ݂ܺܝܫܶܐ ܠܥܳܠܡܳܐ ܢܕܽ݁ܘܢܽܘܢ ܘܶܐܢ ܥܳܠܡܳܐ ܒ݂ܟܽ݁ܘܢ ܡܶܬ݂ܕܺ݁ܝܢ ܠܳܐ ܫܳܘܶܝܢ ܐܢ̄ܬ݂ܽܘܢ ܠܰܡܕܳ݁ܢ ܕ݂ܺܝܢܶܐ ܕ݂ܰܩܕ݂ܩܶܐ:
1Co 6:3 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܡܰܠܰܐܟܶ݁ܐ ܕ݂ܳܝܢܺܝܢܰܢ ܚܰܕ݁ ܟ݂ܡܳܐ ܐܰܝܠܶܝܢ ܕ݂ܰܕ݁ܥܳܠܡܳܐ ܐܶܢܶܝܢ ܗܳܢܳܐ:
1Co 6:4 ܐܶܠܳܐ ܐܶܢ ܐܺܝܬ݁ ܠܟܽ݁ܘܢ ܕ݂ܺܝܢܳܐ ܥܰܠ ܕ݂ܥܳܠܡܳܐ ܠܰܐܝܠܶܝܢ ܕ݂ܰܒ݁ܣܶܝܢ ܒ݂ܥܺܕ݂̄ܬ݂ܳܐ ܐܰܘܬ݂ܶܒ݁ܘ ܠܟܽ݁ܘܢ ܒ݂ܕܺ݁ܝܢܳܐ:
1Co 6:5 ܠܟܽ݁ܘܳܐܪܳܐ ܗܽܘ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܗܳܟܰ݁ܢܳܐ ܠܰܝܬ݂ ܒ݂ܟܽ݁ܘܢ ܐܳܦ݁ܠܳܐ ܚܰܕ݁ ܚܰܟ݂ܺܝܡܳܐ ܕ݂ܢܶܫܟ݂ܰܚ ܢܰܫܘܶܐ ܒ݂ܶܝܬ݁ ܐܰܚܳܐ ܠܰܐܚܽܘܗ̄ܝ:
1Co 6:6 ܐܶܠܳܐ ܐܰܚܳܐ ܥܰܡ ܐܰܚܽܘܗ̄ܝ ܡܶܬ݂ܕܺ݁ܝܢ ܘܬܽ݁ܘܒ݁ ܩܕܳ݁ܡ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ:
1Co 6:7 ܡܶܢ ܟ݂ܰܕ݂ܽܘ ܗܳܟܺ݁ܝܠ ܩܢܽܘܡܟܽ݁ܘܢ ܚܳܒ݁ܬ݂ܽܘܢ ܠܟܽ݁ܘܢ ܕ݂ܕܺ݁ܝܢܳܐ ܚܰܕ݁ ܥܰܡ ܚܰܕ݁ ܐܺܝܬ݁ ܠܟܽ݁ܘܢ ܡܶܛܽܠ ܡܳܢܳܐ ܓ݂ܶܝܪ ܠܳܐ ܡܶܬ݁ܥܰܠܒܺ݁ܝܢ ܐܢ̄ܬ݂ܽܘܢ ܘܡܶܛܽܠ ܡܳܢܳܐ ܠܳܐ ܡܶܬ݁ܓ݂ܰܠܙܺܝܢ ܐܢ̄ܬ݂ܽܘܢ:
1Co 6:8 ܐܶܠܳܐ ܐܰܢ̄ܬ݂ܽܘܢ ܥܳܠܒ݂ܺܝܢ ܐܢ̄ܬ݂ܽܘܢ ܘܓܳ݁ܠܙܺܝܢ ܐܢ̄ܬ݂ܽܘܢ ܐܳܦ݁ ܠܰܐܚܰܝܟ݂ܽܘܢ:
1Co 6:9 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܥܰܘܳܠܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ ܠܳܐ ܬ݂ܶܛܥܽܘܢ ܠܳܐ ܙܰܢܳܝܶܐ ܘܠܳܐ ܦ݂ܳܠܚܰܝ ܦ݂ܬܰ݁ܟ݁ܪܶܐ ܘܠܳܐ ܓ݂ܰܝܳܪܶܐ ܘܠܳܐ ܡܚܰܒ݂ܠܶܐ ܘܠܳܐ ܫܳܟ݁ܒ݂ܰܝ ܥܰܡ ܕ݂ܶܟ݁ܪܶܐ:
1Co 6:10 ܘܠܳܐ ܥܳܠܽܘܒܶ݁ܐ ܘܠܳܐ ܓ݂ܰܢܳܒܶ݁ܐ ܘܠܳܐ ܪܰܘܳܝܶܐ ܘܠܳܐ ܡܨܰܥܪܳܢܶܐ ܘܠܳܐ ܚܳܛܽܘܦܶ݁ܐ ܗܳܠܶܝܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ:
1Co 6:11 ܘܗܳܠܶܝܢ ܐܺܝܬ݁ ܗ̄ܘܰܝ ܒ݂ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܐܶܠܳܐ ܣܚܰܝܬ݂ܽܘܢ ܘܶܐܬ݁ܩܰܕ݂ܰܫܬ݂ܽܘܢ ܘܶܐܙܕ݂ܰܕ݂ܰܩܬ݂ܽܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܪܽܘܚܶܗ ܕ݂ܰܐܠܳܗܰܢ: ܣ
1Co 6:12 ܟ݂ܽܠ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܦ݂ܰܩܳܚ ܠܺܝ ܟ݂ܽܠ ܫܰܠܺܝܛ ܠܺܝ ܐܶܠܳܐ ܥܠܰܝ ܐ̄ܢܳܫ ܠܳܐ ܢܶܫܬ݂ܰܠܰܛ:
1Co 6:13 ܡܶܐܟܽ݁ܘܠܬ݂ܳܐ ܕ݂ܟܰ݁ܪܣܳܐ ܘܟܰ݁ܪܣܳܐ ܕ݂ܡܶܐܟܽ݁ܘܠܬ݂ܳܐ ܐܰܠܳܗܳܐ ܕ݂ܶܝܢ ܠܬܰ݁ܪܬ݂ܰܝܗܶܝܢ ܡܒܰ݁ܛܶܠ ܦ݂ܰܓ݁ܪܳܐ ܕ݂ܶܝܢ ܠܳܐ ܠܙܳܢܝܽܘܬܳ݁ܐ ܐܶܠܳܐ ܠܡܳܪܰܢ ܘܡܳܪܰܢ ܠܦܰ݁ܓ݁ܪܳܐ:
1Co 6:14 ܐܰܠܳܗܳܐ ܕ݂ܶܝܢ ܘܰܠܡܳܪܰܢ ܐܰܩܺܝܡ ܘܠܰܢ ܡܩܺܝܡ ܒ݂ܚܰܝܠܶܗ:
1Co 6:15 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܦܰ݁ܓ݁ܪܰܝܟ݂ܽܘܢ ܗܰܕ݂ܳܡܶܐ ܐܶܢܽܘܢ ܕ݂ܰܡܫܺܝܚܳܐ ܢܶܣܰܒ݁ ܗܰܕ݂ܳܡܳܐ ܕ݂ܰܡܫܺܝܚܳܐ ܢܶܥܒ݂ܕܺ݁ܝܘܗ̄ܝ ܗܰܕ݂ܳܡܳܐ ܕ݂ܙܳܢܺܝܬܳ݁ܐ ܚܳܣ:
1Co 6:16 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܰܢ ܕ݂ܢܳܩܶܦ݁ ܠܙܳܢܺܝܬܳ݁ܐ ܚܰܕ݁ ܗܽ̄ܘ ܦ݂ܓܰ݁ܪ ܐܰܡܺܝܪ ܓ݂ܶܝܪ ܕ݂ܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܦ݂ܓܰ݁ܪ:
1Co 6:17 ܡܰܢ ܕ݂ܢܳܩܶܦ݁ ܕ݂ܶܝܢ ܠܡܳܪܰܢ ܗܳܘܶܐ ܥܰܡܶܗ ܚܕܳ݁ܐ ܪܽܘܚ:
1Co 6:18 ܥܪܽܘܩܘ ܡܶܢ ܙܳܢܝܽܘܬܳ݁ܐ ܟ݂ܽܠ ܚܛܺܝܬܳ݁ܐ ܕ݂ܢܶܥܒ݂ܶܕ݁ ܒ݂ܰܪܢܳܫܳܐ ܠܒܰ݁ܪ ܡܶܢ ܦ݂ܰܓ݁ܪܶܗ ܗܺ̄ܝ ܡܰܢ ܕ݂ܰܡܙܰܢܶܐ ܕ݂ܶܝܢ ܒ݂ܦܰ݁ܓ݁ܪܶܗ ܗܽ̄ܘ ܚܳܛܶܐ:
1Co 6:19 ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܦܰ݁ܓ݁ܪܟܽ݁ܘܢ ܗܰܝܟ݂ܠܳܐ ܗܽܘ ܕ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܥܳܡܪܳܐ ܒ݂ܟܽ݁ܘܢ ܗܳܝ ܕ݂ܩܰܒ݂ܶܠܬ݂ܽܘܢ ܡܶܢ ܐܰܠܳܗܳܐ ܘܠܳܐ ܗܘܰܝܬ݂ܽܘܢ ܕ݂ܢܰܦ݁ܫܟܽ݁ܘܢ:
1Co 6:20 ܐܶܙܕ݂ܒܶ݁ܢܬ݂ܽܘܢ ܓ݂ܶܝܪ ܒ݂ܰܕ݁ܡܰܝܳܐ ܗܘܰܝܬ݂ܽܘܢ ܗܳܟܺ݁ܝܠ ܡܫܰܒ݂ܚܺܝܢ ܠܰܐܠܳܗܳܐ ܒ݂ܦܰ݁ܓ݁ܪܟܽ݁ܘܢ ܘܰܒ݁ܪܽܘܚܟܽ݁ܘܢ ܗܳܢܽܘܢ ܕ݂ܺܐܝܬܰ݁ܝܗܽܘܢ ܕ݂ܰܐܠܳܗܳܐ ܣ݂ ܣ݂:
1Co 7:1 ܥܰܠ ܐܰܝܠܶܝܢ ܕ݂ܰܟ݁ܬܰ݁ܒ݁ܬ݂ܽܘܢ ܠܺܝ ܕ݂ܶܝܢ ܫܰܦ݂ܺܝܪ ܗܽ̄ܘ ܠܓܰ݁ܒ݁ܪܳܐ ܕ݂ܠܰܐܢ̄ܬ݂ܬܳ݁ܐ ܠܳܐ ܢܶܬ݁ܩܰܪܰܒ݁:
1Co 7:2 ܐܶܠܳܐ ܡܶܛܽܠ ܙܳܢܝܽܘܬܳ݁ܐ ܐ̄ܢܳܫ ܐܰܢ̄ܬ݂ܬܶ݁ܗ ܢܶܐܚܽܘܕ݁ ܘܰܐܢ̄ܬ݂ܬܳ݁ܐ ܠܒܰ݁ܥܠܳܗ ܬ݂ܶܐܚܽܘܕ݁:
1Co 7:3 ܓ݂ܰܒ݁ܪܳܐ ܠܰܐܢ̄ܬ݂ܬܶ݁ܗ ܚܽܘܒ݂ܳܐ ܕ݂ܡܶܬ݂ܬ݂ܚܺܝܒ݁ ܢܶܦ݁ܪܽܘܥ ܗܳܟܰ݁ܢܳܐ ܐܳܦ݁ ܗܺܝ ܐܰܢ̄ܬ݂ܬܳ݁ܐ ܠܒܰ݁ܥܠܳܗ:
1Co 7:4 ܐܰܢ̄ܬ݂ܬܳ݁ܐ ܠܳܐ ܫܰܠܺܝܛܳܐ ܥܰܠ ܦ݂ܰܓ݁ܪܳܗ ܐܶܠܳܐ ܒ݂ܰܥܠܳܗ ܗܳܟܰ݁ܢܳܐ ܐܳܦ݁ ܓ݂ܰܒ݁ܪܳܐ ܠܳܐ ܫܰܠܺܝܛ ܥܰܠ ܦ݂ܰܓ݁ܪܶܗ ܐܶܠܳܐ ܐܰܢ̄ܬ݂ܬܶ݁ܗ:
1Co 7:5 ܠܳܐ ܗܳܟܺ݁ܝܠ ܬ݂ܶܓ݁ܠܙܽܘܢ ܚܰܕ݁ ܠܚܰܕ݁ ܐܶܠܳܐ ܐܶܡܰܬ݁ܝ ܕ݂ܰܬ݁ܪܰܝܟ݂ܽܘܢ ܬ݂ܶܫܬ݂ܘܽܘܢ ܒ݂ܰܙܒܰ݁ܢ ܕ݂ܬܶ݁ܬ݁ܥܢܽܘܢ ܠܨܰܘܡܳܐ ܘܠܰܨܠܽܘܬܳ݁ܐ ܘܬܽ݁ܘܒ݁ ܠܳܗ ܠܰܨܒܽ݁ܘܬܳ݁ܐ ܬ݂ܶܬ݁ܦ݂ܢܽܘܢ ܕ݂ܠܳܐ ܢܢܰܣܶܝܟܽ݁ܘܢ ܣܳܛܳܢܳܐ ܡܶܛܽܠ ܪܶܓ݂ܬܳ݁ܐ ܕ݂ܦܰ݁ܓ݁ܪܟܽ݁ܘܢ:
1Co 7:6 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܐܰܝܟ݁ ܕ݂ܠܰܡܚܺܝܠܶܐ ܠܰܘ ܡܶܢ ܦ݂ܽܘܩܕ݂ܳܢܳܐ:
1Co 7:7 ܐܶܢܳܐ ܓ݂ܶܝܪ ܨܳܒܶ݁ܐ ܐ̄ܢܳܐ ܕ݂ܟܽ݁ܠܗܽܘܢ ܒ݂ܢܰܝܢܳܫܳܐ ܐܰܟ݁ܘܳܬ݁ܝ ܢܶܗܘܽܘܢ ܒ݂ܕܰ݁ܟ݁ܝܽܘܬܳ݁ܐ ܐܶܠܳܐ ܟ݂ܽܠܢܳܫ ܡܰܘܗܰܒ݁ܬ݂ܳܐ ܝܺܗܺܝܒܳ݁ܐ ܠܶܗ ܡܶܢ ܐܰܠܳܗܳܐ ܐܺܝܬ݁ ܕ݂ܗܳܟܰ݁ܢܳܐ ܘܺܐܝܬ݁ ܕ݂ܗܳܟܰ݁ܢܳܐ:
1Co 7:8 ܐܳܡܰܪ ܐ̄ܢܳܐ ܕ݂ܶܝܢ ܠܰܐܝܠܶܝܢ ܕ݂ܠܰܝܬ݂ ܠܗܽܘܢ ܢܶܫܶܐ ܘܠܰܐܪܡܠܳܬܳ݁ܐ ܕ݂ܦܰ݁ܩܳܚ ܠܗܽܘܢ ܐܶܢ ܢܩܰܘܽܘܢ ܐܰܟ݁ܘܳܬ݁ܝ:
1Co 7:9 ܐܶܢ ܠܳܐ ܕ݂ܶܝܢ ܡܣܰܝܒ݂ܪܺܝܢ ܢܶܙܕ݂ܰܘܓܽ݁ܘܢ ܦ݂ܰܩܳܚ ܓ݂ܶܝܪ ܠܡܶܣܰܒ݁ ܐܰܢ̄ܬ݂ܬܳ݁ܐ ܛܳܒ݁ ܡܶܢ ܕ݂ܰܠܡܺܐܩܰܕ݁ ܒ݂ܪܶܓ݂ܬܳ݁ܐ:
1Co 7:10 ܠܰܐܝܠܶܝܢ ܕ݂ܶܝܢ ܕ݂ܺܐܝܬ݁ ܠܗܽܘܢ ܢܶܫܶܐ ܡܦܰ݁ܩܶܕ݁ ܐ̄ܢܳܐ ܠܳܐ ܐܶܢܳܐ ܐܶܠܳܐ ܡܳܪܝ ܕ݂ܰܐܢ̄ܬ݂ܬܳ݁ܐ ܡܶܢ ܒ݂ܰܥܠܳܗ ܠܳܐ ܬ݂ܶܦ݁ܪܽܘܫ:
1Co 7:11 ܘܶܐܢ ܬ݂ܶܦ݁ܪܽܘܫ ܬ݂ܩܰܘܶܐ ܕ݂ܠܳܐ ܓ݂ܰܒ݁ܪܳܐ ܐܰܘ ܠܒܰ݁ܥܠܳܗ ܬ݂ܶܬ݁ܪܰܥܶܐ ܘܓܰ݁ܒ݁ܪܳܐ ܠܰܐܢ̄ܬ݂ܬܶ݁ܗ ܠܳܐ ܢܶܫܒ݂ܽܘܩ:
1Co 7:12 ܠܫܰܪܟ݂ܳܐ ܕ݂ܶܝܢ ܐܳܡܰܪ ܐ̄ܢܳܐ ܐܶܢܳܐ ܠܳܐ ܡܳܪܝ ܐܶܢ ܐܺܝܬ݁ ܐܰܚܳܐ ܕ݂ܺܐܝܬ݁ ܠܶܗ ܐܰܢ̄ܬ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܗܺܝ ܨܳܒ݁ܝܳܐ ܕ݂ܬܶ݁ܥܡܰܪ ܥܰܡܶܗ ܠܳܐ ܢܶܫܒ݂ܩܺܝܗ:
1Co 7:13 ܘܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܒ݂ܰܥܠܳܐ ܕ݂ܠܳܐ ܡܗܰܝܡܶܢ ܘܗܽܘ ܨܳܒܶ݁ܐ ܕ݂ܢܶܥܡܰܪ ܥܰܡܳܗ ܠܳܐ ܬ݂ܶܫܒ݂ܽܘܩ ܒ݂ܰܥܠܳܗ:
1Co 7:14 ܡܩܰܕ݂ܰܫ ܗܽ̄ܘ ܓ݂ܶܝܪ ܓ݂ܰܒ݁ܪܳܐ ܐܰܝܢܳܐ ܕ݂ܠܳܐ ܡܗܰܝܡܶܢ ܒ݂ܰܐܢ̄ܬ݂ܬܳ݁ܐ ܕ݂ܰܡܗܰܝܡܢܳܐ ܘܰܡܩܰܕ݂ܫܳܐ ܗ̄ܝ ܐܰܢ̄ܬ݂ܬܳ݁ܐ ܐܰܝܕܳ݁ܐ ܕ݂ܠܳܐ ܡܗܰܝܡܢܳܐ ܒ݂ܓܰ݁ܒ݁ܪܳܐ ܕ݂ܰܡܗܰܝܡܶܢ ܘܶܐܢ ܠܳܐ ܒ݂ܢܰܝܗܽܘܢ ܛܰܡܺܐܝܢ ܐܶܢܽܘܢ ܗܳܫܳܐ ܕ݂ܶܝܢ ܕ݂ܟܶ݁ܝܢ ܐܶܢܽܘܢ:
1Co 7:15 ܐܶܢ ܕ݂ܶܝܢ ܗܰܘ ܕ݂ܠܳܐ ܡܗܰܝܡܶܢ ܦ݂ܳܪܶܫ ܢܶܦ݁ܪܽܘܫ ܠܳܐ ܡܫܰܥܒ݂ܰܕ݁ ܐܰܚܳܐ ܐܰܘ ܚܳܬܳ݁ܐ ܒ݂ܗܳܠܶܝܢ ܠܰܫܠܳܡܳܐ ܗܽܘ ܩܪܳܢ ܐܰܠܳܗܳܐ:
1Co 7:16 ܡܳܢܳܐ ܓ݂ܶܝܪ ܝܳܕ݁ܥܳܐ ܐܰܢ̄ܬ݂ܝ ܐܰܢ̄ܬ݂ܬܳ݁ܐ ܐܶܢ ܠܒܰ݁ܥܠܶܟ݁ܝ ܬ݂ܰܚܶܝܢ ܐܰܘ ܐܰܢ̄ܬ݂ ܓ݂ܰܒ݁ܪܳܐ ܝܳܕܰ݁ܥ ܐܰܢ̄ܬ݂ ܐܶܢ ܠܰܐܢ̄ܬ݂ܬܳ݁ܟ݁ ܬ݂ܰܚܶܐ:
1Co 7:17 ܐܶܠܳܐ ܐ̄ܢܳܫ ܐ̄ܢܳܫ ܐܰܝܟ݁ ܕ݂ܰܦ݁ܠܰܓ݁ ܠܶܗ ܡܳܪܝܳܐ ܘܐ̄ܢܳܫ ܐܰܝܟ݁ ܕ݂ܰܩܪܳܝܗ̄ܝ ܐܰܠܳܗܳܐ ܗܳܟܰ݁ܢܳܐ ܢܗܰܠܶܟ݁ ܘܳܐܦ݁ ܠܟܽ݁ܠܗܶܝܢ ܥܺܕܳ݁ܬܳ݁ܐ ܗܳܟܰ݁ܢܳܐ ܡܦܰ݁ܩܶܕ݁ ܐ̄ܢܳܐ: ܣ
1Co 7:18 ܐܶܢ ܟ݂ܰܕ݁ ܓ݂ܙܺܝܪ ܐ̄ܢܳܫ ܐܶܬ݁ܩܪܺܝ ܠܳܐ ܢܶܗܦ݂ܽܘܟ݁ ܠܶܗ ܠܥܽܘܪܠܽܘܬܳ݁ܐ ܘܶܐܢ ܒ݂ܥܽܘܪܠܽܘܬܳ݁ܐ ܐܶܬ݁ܩܪܺܝ ܠܳܐ ܢܶܓ݁ܙܽܘܪ:
1Co 7:19 ܓ݂ܙܽܘܪܬ݂ܳܐ ܓ݂ܶܝܪ ܠܳܐ ܗ̄ܘܳܬ݁ ܡܶܕ݂ܶܡ ܐܳܦ݁ ܠܳܐ ܥܽܘܪܠܽܘܬܳ݁ܐ ܐܶܠܳܐ ܢܛܽܘܪܳܬܳ݁ܐ ܕ݂ܦܽ݁ܘܩܕ݂ܳܢܰܘܗ̄ܝ ܕ݂ܰܐܠܳܗܳܐ:
1Co 7:20 ܟ݂ܽܠܢܳܫ ܒ݂ܩܶܪܝܳܢܳܐ ܕ݂ܶܐܬ݁ܩܪܺܝ ܒ݂ܶܗ ܢܩܰܘܶܐ:
1Co 7:21 ܐܶܢ ܥܰܒ݁ܕ݂ܳܐ ܐܶܬ݁ܩܪܺܝܬ݂ ܠܳܐ ܢܶܬ݁ܒ݂ܛܶܠ ܠܳܟ݁ ܐܶܠܳܐ ܐܳܦܶ݁ܢ ܡܶܫܟ݂ܰܚ ܐܰܢ̄ܬ݂ ܠܡܶܬ݁ܚܰܪܳܪܽܘ ܓ݂ܒܺ݁ܝ ܠܳܟ݁ ܕ݂ܬܶ݁ܦ݁ܠܽܘܚ:
1Co 7:22 ܐܰܝܢܳܐ ܓ݂ܶܝܪ ܕ݂ܥܰܒ݁ܕ݂ܳܐ ܐܶܬ݁ܩܪܺܝ ܒ݂ܡܳܪܰܢ ܡܚܰܪܪܳܐ ܗܽܘ ܕ݂ܰܐܠܳܗܳܐ ܗܳܟܰ݁ܢܳܐ ܐܳܦ݁ ܐܰܝܢܳܐ ܕ݂ܒܰ݁ܪ ܚܺܐܪܶܐ ܐܶܬ݁ܩܪܺܝ ܥܰܒ݁ܕ݂ܳܐ ܗܽܘ ܕ݂ܰܡܫܺܝܚܳܐ:
1Co 7:23 ܒ݂ܰܕ݁ܡܰܝܳܐ ܐܶܙܕ݂ܒܶ݁ܢܬ݂ܽܘܢ ܠܳܐ ܬ݂ܶܗܘܽܘܢ ܥܰܒ݁ܕ݂ܶܐ ܕ݂ܰܒ݁ܢܰܝܢܳܫܳܐ:
1Co 7:24 ܟ݂ܽܠܢܳܫ ܒ݂ܡܶܕ݂ܶܡ ܕ݂ܶܐܬ݁ܩܪܺܝ ܐܰܚܰܝ ܒ݂ܶܗ ܢܩܰܘܶܐ ܠܘܳܬ݁ ܐܰܠܳܗܳܐ: ܣ
1Co 7:25 ܥܰܠ ܒ݂ܬܽ݁ܘܠܽܘܬܳ݁ܐ ܕ݂ܶܝܢ ܦ݂ܽܘܩܕ݂ܳܢܳܐ ܡܶܢ ܐܰܠܳܗܳܐ ܠܳܐ ܐܰܚܺܝܕ݁ ܐ̄ܢܳܐ ܡܶܠܟ݂ܳܐ ܕ݂ܶܝܢ ܝܳܗܶܒ݁ ܐ̄ܢܳܐ ܐܰܝܟ݁ ܓ݂ܰܒ݁ܪܳܐ ܕ݂ܶܐܬ݁ܚܰܢܢܶܬ݁ ܡܶܢ ܐܰܠܳܗܳܐ ܕ݂ܶܐܗܘܶܐ ܡܗܰܝܡܰܢ:
1Co 7:26 ܘܣܳܒܰ݁ܪ ܐ̄ܢܳܐ ܕ݂ܗܳܕܶ݁ܐ ܫܰܦ݂ܺܝܪܳܐ ܡܶܛܽܠ ܐܰܢܰܢܩܺܐ ܕ݂ܙܰܒ݁ܢܳܐ ܕ݂ܦܰ݁ܩܳܚ ܠܶܗ ܠܒܰ݁ܪܢܳܫܳܐ ܕ݂ܗܳܟܰ݁ܢܳܐ ܢܶܗܘܶܐ:
1Co 7:27 ܐܰܣܺܝܪ ܐܰܢ̄ܬ݂ ܒ݂ܰܐܢ̄ܬ݂ܬܳ݁ܐ ܠܳܐ ܬ݂ܶܒ݁ܥܶܐ ܫܪܳܝܳܐ ܫܪܶܐ ܐܰܢ̄ܬ݂ ܡܶܢ ܐܰܢ̄ܬ݂ܬܳ݁ܐ ܠܳܐ ܬ݂ܶܒ݁ܥܶܐ ܐܰܢ̄ܬ݂ܬܳ݁ܐ:
1Co 7:28 ܘܶܐܢ ܬ݂ܶܣܰܒ݁ ܐܰܢ̄ܬ݂ܬܳ݁ܐ ܠܳܐ ܚܳܛܶܐ ܐܰܢ̄ܬ݂ ܘܶܐܢ ܒ݂ܬܽ݁ܘܠܬ݂ܳܐ ܬ݂ܶܗܘܶܐ ܠܓܰ݁ܒ݁ܪܳܐ ܠܳܐ ܚܳܛܝܳܐ ܐܽܘܠܨܳܢܳܐ ܕ݂ܶܝܢ ܒ݂ܰܦ݁ܓܰ݁ܪ ܗܳܘܶܐ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܐܶܢܳܐ ܕ݂ܶܝܢ ܥܠܰܝܟ݂ܽܘܢ ܚܳܐܶܣ ܐ̄ܢܳܐ:
1Co 7:29 ܘܗܳܕܶ݁ܐ ܐܳܡܰܪ ܐ̄ܢܳܐ ܐܰܚܰܝ ܕ݂ܙܰܒ݁ܢܳܐ ܡܶܟ݂ܺܝܠ ܐܶܙܕ݂ܰܠܗܰܙ ܠܶܗ ܕ݂ܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܫܶܐ ܢܶܗܘܽܘܢ ܐܰܝܟ݁ ܕ݂ܠܰܝܬ݂ ܠܗܽܘܢ:
1Co 7:30 ܘܰܐܝܠܶܝܢ ܕ݂ܒܳ݁ܟܶ݁ܝܢ ܐܰܝܟ݁ ܠܳܐ ܒ݂ܳܟܶ݁ܝܢ ܘܰܐܝܠܶܝܢ ܕ݂ܚܳܕܶ݁ܝܢ ܐܰܝܟ݁ ܠܳܐ ܚܳܕܶ݁ܝܢ ܘܰܐܝܠܶܝܢ ܕ݂ܙܳܒ݁ܢܺܝܢ ܐܰܝܟ݁ ܠܳܐ ܡܩܰܕ݂ܶܝܢ:
1Co 7:31 ܘܰܐܝܠܶܝܢ ܕ݂ܡܶܬ݁ܚܰܫܚܺܝܢ ܒ݂ܥܳܠܡܳܐ ܗܳܢܳܐ ܠܳܐ ܠܒܰ݁ܪ ܡܶܢ ܙܶܕ݁ܩܳܐ ܕ݂ܰܚܫܰܚܬܳ݁ܐ ܥܳܒܰ݁ܪ ܠܶܗ ܓ݂ܶܝܪ ܐܶܣܟ݂ܺܡܶܗ ܕ݂ܥܳܠܡܳܐ ܗܳܢܳܐ:
1Co 7:32 ܡܶܛܽܠ ܗܳܢܳܐ ܨܳܒܶ݁ܐ ܐ̄ܢܳܐ ܕ݂ܰܕ݁ܠܳܐ ܨܶܦ݁ܬܳ݁ܐ ܬ݂ܶܗܘܽܘܢ ܐܰܝܢܳܐ ܓ݂ܶܝܪ ܕ݂ܠܰܝܬ݂ ܠܶܗ ܐܰܢ̄ܬ݂ܬܳ݁ܐ ܪܳܢܶܐ ܒ݂ܰܕ݁ܡܳܪܶܗ ܕ݂ܰܐܝܟ݂ܰܢܳܐ ܢܶܫܦ݂ܰܪ ܠܡܳܪܶܗ:
1Co 7:33 ܘܰܐܝܢܳܐ ܕ݂ܺܐܝܬ݁ ܠܶܗ ܐܰܢ̄ܬ݂ܬܳ݁ܐ ܝܳܨܶܦ݁ ܕ݂ܥܳܠܡܳܐ ܕ݂ܰܐܝܟ݂ܰܢܳܐ ܢܶܫܦ݂ܰܪ ܠܰܐܢ̄ܬ݂ܬܶ݁ܗ:
1Co 7:34 ܦ݂ܽܘܪܫܳܢܳܐ ܕ݂ܶܝܢ ܐܺܝܬ݁ ܐܳܦ݁ ܒ݂ܰܝܢܳܬ݁ ܐܰܢ̄ܬ݂ܬܳ݁ܐ ܠܰܒ݁ܬܽ݁ܘܠܬ݂ܳܐ ܐܰܝܕܳ݁ܐ ܕ݂ܰܠܓܰ݁ܒ݁ܪܳܐ ܠܳܐ ܗܘܳܬ݁ ܪܳܢܝܳܐ ܒ݂ܡܳܪܳܗ ܕ݂ܬܶ݁ܗܘܶܐ ܩܰܕ݂ܺܝܫܳܐ ܒ݂ܦܰ݁ܓ݁ܪܳܗ ܘܰܒ݁ܪܽܘܚܳܗ ܘܰܐܝܕܳ݁ܐ ܕ݂ܺܐܝܬ݁ ܠܳܗ ܒ݂ܰܥܠܳܐ ܪܳܢܝܳܐ ܕ݂ܥܳܠܡܳܐ ܕ݂ܰܐܝܟ݂ܰܢܳܐ ܬ݂ܶܫܦ݂ܰܪ ܠܒܰ݁ܥܠܳܗ:
1Co 7:35 ܗܳܕܶ݁ܐ ܕ݂ܶܝܢ ܠܥܽܘܕ݁ܪܳܢܟܽ݁ܘܢ ܗܽ̄ܘ ܕ݂ܺܝܠܟܽ݁ܘܢ ܐܳܡܰܪ ܐ̄ܢܳܐ ܠܳܐ ܗ̄ܘܳܐ ܡܰܚܢܽܘܩܺܝܬܳ݁ܐ ܪܳܡܶܐ ܐ̄ܢܳܐ ܠܟܽ݁ܘܢ ܐܶܠܳܐ ܕ݂ܬܶ݁ܗܘܽܘܢ ܐܰܡܺܝܢܺܝܢ ܠܘܳܬ݁ ܡܳܪܟܽ݁ܘܢ ܒ݂ܶܐܣܟ݂ܺܡܳܐ ܫܰܦ݂ܺܝܪܳܐ ܟ݂ܰܕ݁ ܠܳܐ ܪܳܢܶܝܢ ܐܢ̄ܬ݂ܽܘܢ ܒ݂ܥܳܠܡܳܐ:
1Co 7:36 ܐܶܢ ܐ̄ܢܳܫ ܕ݂ܶܝܢ ܣܳܒܰ݁ܪ ܕ݂ܡܶܬ݁ܒ݂ܰܙܰܚ ܒ݂ܰܒ݁ܬܽ݁ܘܠܬ݂ܶܗ ܕ݂ܰܥܒܰ݁ܪ ܙܰܒ݁ܢܳܗ ܘܠܳܐ ܝܰܗܒ݂ܳܗ ܠܓܰ݁ܒ݁ܪܳܐ ܘܘܳܠܝܳܐ ܕ݂ܢܶܬ݂ܠܺܝܗ ܐܰܝܟ݁ ܕ݂ܨܳܒܶ݁ܐ ܢܶܥܒ݂ܶܕ݁ ܠܳܐ ܚܳܛܶܐ ܬ݂ܶܙܕ݂ܰܘܰܓ݁:
1Co 7:37 ܐܰܝܢܳܐ ܕ݂ܶܝܢ ܕ݂ܫܰܪܺܝܪܳܐܝܺܬ݁ ܦ݂ܣܰܩ ܒ݂ܪܶܥܝܳܢܶܗ ܘܠܳܐ ܐܳܠܨܳܐ ܠܶܗ ܨܒܽ݁ܘܬܳ݁ܐ ܘܫܰܠܺܝܛ ܥܰܠ ܨܶܒ݁ܝܳܢܶܗ ܘܗܳܟܰ݁ܢܳܐ ܕ݂ܳܢ ܒ݂ܠܶܒ݂ܶܗ ܕ݂ܢܶܛܰܪ ܒ݂ܬܽ݁ܘܠܬ݂ܶܗ ܫܰܦ݂ܺܝܪ ܥܳܒܶ݁ܕ݁:
1Co 7:38 ܘܰܐܝܢܳܐ ܗܳܟܺ݁ܝܠ ܕ݂ܝܳܗܶܒ݁ ܒ݂ܬܽ݁ܘܠܬ݂ܶܗ ܫܰܦ݂ܺܝܪ ܥܳܒܶ݁ܕ݁ ܘܰܐܝܢܳܐ ܕ݂ܠܳܐ ܝܳܗܶܒ݁ ܒ݂ܬܽ݁ܘܠܬ݂ܶܗ ܝܰܬ݂ܺܝܪܳܐܝܺܬ݁ ܫܰܦ݂ܺܝܪ ܥܳܒܶ݁ܕ݁: ܣ
1Co 7:39 ܐܰܢ̄ܬ݂ܬܳ݁ܐ ܟ݂ܡܳܐ ܕ݂ܚܰܝ ܒ݂ܰܥܠܳܗ ܐܰܣܺܝܪܳܐ ܗ̄ܝ ܒ݂ܢܳܡܽܘܣܳܐ ܐܶܢ ܕ݂ܶܝܢ ܢܶܕ݁ܡܰܟ݁ ܒ݂ܰܥܠܳܗ ܡܚܰܪܪܳܐ ܗ̄ܝ ܕ݂ܬܶ݁ܗܘܶܐ ܠܡܰܢ ܕ݂ܨܳܒ݁ܝܳܐ ܒ݂ܰܠܚܽܘܕ݁ ܒ݂ܡܳܪܰܢ:
1Co 7:40 ܛܽܘܒܶ݁ܝܗ ܕ݂ܶܝܢ ܐܶܢ ܗܳܟܰ݁ܢܳܐ ܬ݂ܩܰܘܶܐ ܐܰܝܟ݁ ܪܶܥܝܳܢܝ ܕ݂ܺܝܠܝ ܣܳܒܰ݁ܪ ܐ̄ܢܳܐ ܕ݂ܶܝܢ ܐܳܦ݁ ܐܶܢܳܐ ܕ݂ܪܽܘܚܳܐ ܕ݂ܰܐܠܳܗܳܐ ܐܺܝܬ݁ ܒ݂ܺܝ ܣ݂ ܣ݂:
1Co 8:1 ܥܰܠ ܕ݂ܶܒ݁ܚܶܐ ܕ݂ܶܝܢ ܕ݂ܰܦ݁ܬܰ݁ܟ݁ܪܶܐ ܝܳܕ݁ܥܺܝܢܰܢ ܕ݂ܰܒ݁ܟܽ݁ܠܰܢ ܐܺܝܬ݁ ܝܺܕܰ݁ܥܬܳ݁ܐ ܘܺܝܕܰ݁ܥܬܳ݁ܐ ܡܰܚܬ݂ܪܳܐ ܚܽܘܒ݂ܳܐ ܕ݂ܶܝܢ ܒ݂ܳܢܶܐ:
1Co 8:2 ܐܶܢ ܐ̄ܢܳܫ ܕ݂ܶܝܢ ܣܳܒܰ݁ܪ ܕ݂ܝܳܕܰ݁ܥ ܡܶܕ݂ܶܡ ܠܳܐ ܥܕܰ݁ܟ݂ܺܝܠ ܡܶܕ݂ܶܡ ܝܺܕܰ݁ܥ ܐܰܝܟ݁ ܡܳܐ ܕ݂ܘܳܠܶܐ ܠܶܗ ܠܡܶܕ݂ܰܥ:
1Co 8:3 ܐܶܢ ܐ̄ܢܳܫ ܕ݂ܶܝܢ ܡܰܚܶܒ݁ ܠܰܐܠܳܗܳܐ ܗܳܢܳܐ ܐܶܬܺ݁ܝܕܰ݁ܥ ܡܶܢܶܗ: ܣ
1Co 8:4 ܥܰܠ ܡܶܐܟܽ݁ܘܠܬ݂ܳܐ ܗܳܟܺ݁ܝܠ ܕ݂ܕܶ݁ܒ݁ܚܶܐ ܕ݂ܰܦ݁ܬܰ݁ܟ݁ܪܶܐ ܝܳܕ݁ܥܺܝܢܰܢ ܕ݂ܠܳܐ ܗ̄ܘܳܐ ܡܶܕ݂ܶܡ ܗܽ̄ܘ ܦ݂ܬܰ݁ܟ݁ܪܳܐ ܒ݂ܥܳܠܡܳܐ ܘܰܕ݁ܠܰܝܬ݂ ܐܰܠܳܗ ܐ̄ܚܪܺܝܢ ܐܶܠܳܐ ܐܶܢ ܚܰܕ݁:
1Co 8:5 ܐܳܦܶ݁ܢ ܓ݂ܶܝܪ ܐܺܝܬ݁ ܕ݂ܡܶܬ݁ܩܪܶܝܢ ܐܰܠܳܗܶܐ ܐܰܘ ܒ݂ܰܫܡܰܝܳܐ ܐܰܘ ܒ݂ܰܐܪܥܳܐ ܐܰܝܟ݂ܰܢܳܐ ܕ݂ܺܐܝܬ݁ ܐܰܠܳܗܶܐ ܣܰܓ݂ܺܝܶܐܐ ܘܡܳܪܰܘܳܬܳ݁ܐ ܣܰܓ݂ܺܝܶܐܐ:
1Co 8:6 ܐܶܠܳܐ ܠܰܢ ܕ݂ܺܝܠܰܢ ܚܰܕ݁ ܗܽ̄ܘ ܐܰܠܳܗܳܐ ܐܰܒܳ݁ܐ ܕ݂ܟܽ݁ܠ ܡܶܢܶܗ ܘܰܚܢܰܢ ܒ݂ܶܗ ܘܚܰܕ݁ ܡܳܪܝܳܐ ܝܶܫܽܘܥ ܡܫܺܝܚܳܐ ܕ݂ܟܽ݁ܠ ܒ݂ܺܐܝܕܶ݁ܗ ܘܳܐܦ݁ ܚܢܰܢ ܒ݂ܺܐܝܕܶ݁ܗ:
1Co 8:7 ܐܶܠܳܐ ܠܳܐ ܗ̄ܘܳܐ ܒ݂ܟܽ݁ܠܢܳܫ ܝܺܕܰ݁ܥܬܳ݁ܐ ܐܺܝܬ݁ ܓ݂ܶܝܪ ܐ̄ܢܳܫܳܐ ܕ݂ܰܒ݁ܬܺ݁ܐܪܬ݂ܗܽܘܢ ܥܕܰ݁ܡܳܐ ܠܗܳܫܳܐ ܕ݂ܥܰܠ ܦ݂ܬܰ݁ܟ݁ܪܶܐ ܐܰܝܟ݁ ܕ݂ܰܕ݁ܒܺ݁ܝܚܳܐ ܐܳܟ݁ܠܺܝܢ ܘܡܶܛܽܠ ܕ݂ܰܟ݁ܪܺܝܗܳܐ ܬ݂ܺܐܪܬ݂ܗܽܘܢ ܡܶܬ݂ܛܰܘܫܳܐ:
1Co 8:8 ܡܶܐܟܽ݁ܘܠܬ݂ܳܐ ܕ݂ܶܝܢ ܠܳܐ ܡܩܰܪܒܳ݁ܐ ܠܰܢ ܠܰܐܠܳܗܳܐ ܠܳܐ ܓ݂ܶܝܪ ܐܶܢ ܐܳܟ݁ܠܺܝܢܰܢ ܡܶܬ݁ܝܰܬ݂ܪܺܝܢܰܢ ܘܠܳܐ ܐܶܢ ܠܳܐ ܢܶܐܟܽ݁ܘܠ ܡܶܬ݁ܒ݂ܰܨܪܺܝܢܰܢ:
1Co 8:9 ܚܙܰܘ ܕ݂ܶܝܢ ܕ݂ܰܠܡܳܐ ܫܽܘܠܛܳܢܟܽ݁ܘܢ ܗܳܢܳܐ ܢܶܗܘܶܐ ܬ݂ܽܘܩܰܠܬ݂ܳܐ ܠܰܟ݁ܪܺܝܗܶܐ:
1Co 8:10 ܐܶܢ ܐ̄ܢܳܫ ܓ݂ܶܝܪ ܢܶܚܙܶܝܟ݁ ܠܳܟ݁ ܕ݂ܺܐܝܬ݁ ܒ݂ܳܟ݁ ܝܺܕܰ݁ܥܬܳ݁ܐ ܕ݂ܰܣܡܺܝܟ݁ ܐܰܢ̄ܬ݂ ܒ݂ܶܝܬ݁ ܦ݂ܬܰ݁ܟ݁ܪܶܐ ܠܳܐ ܗܳܐ ܬ݂ܺܐܪܬ݂ܶܗ ܡܶܛܽܠ ܕ݂ܰܟ݁ܪܺܝܗ ܗܽ̄ܘ ܡܶܫܬ݂ܰܪܪܳܐ ܠܡܶܐܟܰ݁ܠ ܕ݂ܰܕ݁ܒܺ݁ܝܚܳܐ:
1Co 8:11 ܘܳܐܒܶ݁ܕ݁ ܠܶܗ ܒ݂ܺܝܕܰ݁ܥܬܳ݁ܟ݁ ܕ݂ܺܝܠܳܟ݁ ܗܰܘ ܐܰܝܢܳܐ ܕ݂ܰܡܪܰܥ ܕ݂ܡܶܛܽܠܳܬܶ݁ܗ ܡܺܝܬ݁ ܡܫܺܝܚܳܐ:
1Co 8:12 ܘܶܐܢ ܗܳܟܰ݁ܢܳܐ ܡܰܣܟ݂ܠܺܝܢ ܐܢ̄ܬ݂ܽܘܢ ܒ݂ܰܐܚܰܝܟ݂ܽܘܢ ܘܰܡܩܰܦ݂ܚܺܝܢ ܐܢ̄ܬ݂ܽܘܢ ܬ݂ܺܐܪܳܬ݁ܗܽܘܢ ܡܰܪܥܳܬܳ݁ܐ ܒ݂ܰܡܫܺܝܚܳܐ ܗܽܘ ܡܰܣܟ݂ܠܺܝܢ ܐܢ̄ܬ݂ܽܘܢ:
1Co 8:13 ܡܶܛܽܠ ܗܳܢܳܐ ܐܶܢ ܡܶܐܟܽ݁ܘܠܬ݂ܳܐ ܡܰܟ݁ܫܠܳܐ ܠܳܐܚܝ ܠܥܳܠܰܡ ܒ݂ܶܣܪܳܐ ܠܳܐ ܐܶܟܽ݁ܘܠ ܕ݂ܠܳܐ ܐܰܟ݁ܫܶܠ ܠܳܐܚܝ: ܣ
1Co 9:1 ܠܡܳܐ ܠܳܐ ܗ̄ܘܺܝܬ݁ ܒ݂ܰܪ ܚܺܐܪܶܐ ܐܰܘ ܠܳܐ ܗ̄ܘܺܝܬ݁ ܫܠܺܝܚܳܐ ܐܰܘ ܠܝܶܫܽܘܥ ܡܫܺܝܚܳܐ ܡܳܪܰܢ ܠܳܐ ܚܙܺܝܬ݁ ܐܰܘ ܠܳܐ ܗ̄ܘܰܝܬ݂ܽܘܢ ܥܒܳ݁ܕ݁ܝ ܒ݂ܡܳܪܝ:
1Co 9:2 ܘܶܐܢ ܠܰܐ̄ܚܪܳܢܶܐ ܠܳܐ ܗ̄ܘܺܝܬ݁ ܫܠܺܝܚܳܐ ܐܶܠܳܐ ܠܟܽ݁ܘܢ ܐܺܝܬܰ݁ܝ ܘܚܳܬ݁ܡܳܐ ܕ݂ܰܫܠܺܝܚܽܘܬ݁ܝ ܐܰܢ̄ܬ݂ܽܘܢ ܐܶܢܽܘܢ:
1Co 9:3 ܘܡܰܦ݂ܰܩ ܒ݂ܪܽܘܚܝ ܠܰܐܝܠܶܝܢ ܕ݂ܕܳ݁ܝܢܺܝܢ ܠܺܝ ܗܳܢܰܘ:
1Co 9:4 ܠܡܳܐ ܠܳܐ ܫܰܠܺܝܛ ܠܰܢ ܠܡܶܐܟܰ݁ܠ ܘܰܠܡܶܫܬ݂ܳܐ:
1Co 9:5 ܘܰܠܡܳܐ ܠܳܐ ܫܰܠܺܝܛ ܠܰܢ ܚܳܬܳ݁ܐ ܐܰܢ̄ܬ݂ܬܳ݁ܐ ܠܡܰܟ݁ܪܳܟܽ݁ܘ ܥܰܡܰܢ ܐܰܝܟ݁ ܫܰܪܟ݂ܳܐ ܕ݂ܰܫܠܺܝܚܶܐ ܘܰܐܝܟ݁ ܐܰܚܰܘܗ̄ܝ ܕ݂ܡܳܪܰܢ ܘܰܐܝܟ݁ ܟ݂ܺܐܦܳ݁ܐ:
1Co 9:6 ܐܰܘ ܐܶܢܳܐ ܒ݂ܰܠܚܽܘܕ݁ ܘܒܰ݁ܪܢܰܒܰ݁ܐ ܠܰܝܬ݂ ܠܰܢ ܫܽܘܠܛܳܢܳܐ ܕ݂ܠܳܐ ܢܶܦ݁ܠܽܘܚ:
1Co 9:7 ܡܰܢܽܘ ܕ݂ܡܰܦ݁ܠܰܚ ܒ݂ܦܳ݁ܠܚܽܘܬܳ݁ܐ ܒ݂ܢܰܦ݁ܩܳܬܳ݁ܐ ܕ݂ܢܰܦ݁ܫܶܗ ܐܰܘ ܡܰܢܽܘ ܕ݂ܢܳܨܶܒ݁ ܟ݂ܰܪܡܳܐ ܘܡܶܢ ܦ݂ܺܐܪܰܘܗ̄ܝ ܠܳܐ ܐܳܟܶ݁ܠ ܐܰܘ ܡܰܢܽܘ ܕ݂ܪܳܥܶܐ ܥܢܳܐ ܘܡܶܢ ܚܰܠܒܳ݁ܐ ܕ݂ܡܰܪܥܺܝܬܶ݁ܗ ܠܳܐ ܐܳܟܶ݁ܠ:
1Co 9:8 ܕ݂ܰܠܡܳܐ ܐܰܝܟ݁ ܒ݂ܰܪܢܳܫܳܐ ܗܳܠܶܝܢ ܐܳܡܰܪ ܐ̄ܢܳܐ ܗܳܐ ܐܳܦ݁ ܢܳܡܽܘܣܳܐ ܗܳܠܶܝܢ ܐܶܡܰܪ:
1Co 9:9 ܟ݂ܬܺ݁ܝܒ݁ ܓ݂ܶܝܪ ܒ݂ܶܗ ܒ݂ܢܳܡܽܘܣܳܐ ܕ݂ܡܽܘܫܶܐ ܕ݂ܠܳܐ ܬ݂ܶܒ݁ܠܽܘܡ ܬ݂ܰܘܪܳܐ ܕ݂ܡܰܕ݁ܪܶܟ݁ ܠܡܳܐ ܥܰܠ ܬ݂ܰܘܪܶܐ ܒ݂ܛܺܝܠ ܠܶܗ ܠܰܐܠܳܗܳܐ:
1Co 9:10 ܐܶܠܳܐ ܝܺܕܺ݁ܝܥܳܐ ܕ݂ܡܶܛܽܠܳܬܰ݁ܢ ܗܽ̄ܘ ܐܶܡܰܪ ܘܡܶܛܽܠܳܬܰ݁ܢ ܓ݂ܶܝܪ ܐܶܬ݁ܟ݂ܰܬ݁ܒ݂ܰܬ݁ ܡܶܛܽܠ ܕ݂ܥܰܠ ܣܰܒ݁ܪܳܐ ܗܽܘ ܘܳܠܶܐ ܠܶܗ ܠܟܳ݁ܪܽܘܒܳ݁ܐ ܕ݂ܢܶܟ݁ܪܽܘܒ݁ ܘܰܐܝܢܳܐ ܕ݂ܡܰܕ݁ܪܶܟ݁ ܥܰܠ ܣܰܒ݁ܪܳܐ ܕ݂ܰܥܠܰܠܬܳ݁ܐ:
1Co 9:11 ܐܶܢ ܚܢܰܢ ܕ݂ܪܽܘܚܳܐ ܙܪܰܥܢ ܒ݂ܟܽ݁ܘܢ ܪܰܒ݂ܳܐ ܗ̄ܝ ܐܶܢ ܚܢܰܢ ܡܶܢܟܽ݁ܘܢ ܕ݂ܦܰ݁ܓ݁ܪܳܐ ܢܶܚܨܽܘܕ݁:
1Co 9:12 ܘܶܐܢ ܠܰܐ̄ܚܪܳܢܶܐ ܐܺܝܬ݁ ܠܗܽܘܢ ܫܽܘܠܛܳܢܳܐ ܥܠܰܝܟ݂ܽܘܢ ܠܳܐ ܠܰܢ ܘܳܠܶܐ ܝܰܬ݂ܺܝܪܳܐܝܺܬ݁ ܐܶܠܳܐ ܠܳܐ ܐܶܬ݁ܚܰܫܰܚܢ ܒ݂ܫܽܘܠܛܳܢܳܐ ܗܳܢܳܐ ܐܶܠܳܐ ܟ݂ܽܠܡܶܕ݂ܶܡ ܡܣܰܝܒ݂ܪܺܝܢܰܢ ܕ݂ܰܒ݁ܡܶܕ݂ܶܡ ܠܳܐ ܢܬܰ݁ܟ݂ܶܣ ܣܒܰ݁ܪܬܶ݁ܗ ܕ݂ܰܡܫܺܝܚܳܐ: ܣ
1Co 9:13 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܒܶ݁ܝܬ݁ ܩܽܘܕ݁ܫܳܐ ܦ݂ܳܠܚܺܝܢ ܡܶܢ ܒ݂ܶܝܬ݁-ܩܽܘܕ݁ܫܳܐ ܡܶܣܬ݂ܰܝܒ݂ܪܺܝܢ ܘܰܐܝܠܶܝܢ ܕ݂ܰܠܡܰܕ݁ܒ݂ܚܳܐ ܦ݂ܳܠܚܺܝܢ ܥܰܡ ܡܰܕ݁ܒ݂ܚܳܐ ܦ݂ܳܠܓ݂ܺܝܢ:
1Co 9:14 ܗܳܟܰ݁ܢܳܐ ܐܳܦ݁ ܡܳܪܰܢ ܦ݂ܰܩܶܕ݁ ܕ݂ܰܐܝܠܶܝܢ ܕ݂ܰܣܒܰ݁ܪܬܶ݁ܗ ܡܰܟ݁ܪܙܺܝܢ ܡܶܢ ܣܒܰ݁ܪܬܶ݁ܗ ܢܺܚܽܘܢ:
1Co 9:15 ܐܶܢܳܐ ܕ݂ܶܝܢ ܠܳܐ ܐܶܬ݁ܚܰܫܚܶܬ݁ ܒ݂ܰܚܕܳ݁ܐ ܡܶܢ ܗܳܠܶܝܢ ܘܠܰܘ ܡܶܛܽܠ ܗܳܕܶ݁ܐ ܟ݂ܶܬ݁ܒ݂ܶܬ݁ ܕ݂ܗܳܟܰ݁ܢܳܐ ܢܶܗܘܶܐ ܠܺܝ ܦ݂ܰܩܳܚ ܠܺܝ ܓ݂ܶܝܪ ܕ݂ܰܡܡܳܬ݁ ܐܶܡܽܘܬ݁ ܘܠܳܐ ܕ݂ܐ̄ܢܳܫ ܫܽܘܒ݁ܗܳܪܝ ܢܣܰܪܶܩ:
1Co 9:16 ܐܳܦ݁ ܕ݂ܰܡܣܰܒ݂ܰܪ ܐ̄ܢܳܐ ܓ݂ܶܝܪ ܠܰܝܬ݂ ܠܺܝ ܫܽܘܒ݁ܗܳܪܳܐ ܩܛܺܝܪܳܐ ܓ݂ܶܝܪ ܣܺܝܡ ܥܠܰܝ ܘܳܝ ܠܺܝ ܕ݂ܶܝܢ ܐܶܠܳܐ ܐܶܣܰܒ݂ܰܪ:
1Co 9:17 ܐܶܢ ܓ݂ܶܝܪ ܒ݂ܨܶܒ݁ܝܳܢܝ ܗܳܕܶ݁ܐ ܣܳܥܰܪ ܐ̄ܢܳܐ ܐܰܓ݁ܪܳܐ ܐܺܝܬ݁ ܠܺܝ ܐܶܢ ܕ݂ܶܝܢ ܕ݂ܠܳܐ ܒ݂ܨܶܒ݁ܝܳܢܝ ܪܰܒ݂ܰܬ݁ ܒ݂ܰܝܬ݂ܽܘܬܳ݁ܐ ܗܽܘ ܡܗܰܝܡܰܢ ܐ̄ܢܳܐ:
1Co 9:18 ܐܰܝܢܳܐ ܗܽܘ ܗܳܟܺ݁ܝܠ ܐܰܓ݁ܪܝ ܕ݂ܟܰ݁ܕ݁ ܡܣܰܒ݂ܰܪ ܐ̄ܢܳܐ ܕ݂ܠܳܐ ܢܦܰ݁ܩܬܳ݁ܐ ܐܶܥܒ݂ܕܺ݁ܝܗ ܠܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܠܳܐ ܐܶܬ݁ܚܰܫܰܚ ܒ݂ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܒ݂ܶܐܘܰܢܓ݂ܶܠܺܝܳܘܢ:
1Co 9:19 ܟ݂ܰܕ݁ ܡܚܰܪܰܪ ܐ̄ܢܳܐ ܓ݂ܶܝܪ ܡܶܢ ܟ݂ܽܠܗܶܝܢ ܠܟܽ݁ܠܢܳܫ ܫܰܥܒ݂ܕܶ݁ܬ݁ ܢܰܦ݁ܫܝ ܕ݂ܰܠܣܰܓ݂ܺܝܶܐܐ ܐܺܬܰ݁ܪ:
1Co 9:20 ܘܰܗܘܺܝܬ݁ ܥܰܡ ܝܺܗܽܘܕܳ݁ܝܶܐ ܐܰܝܟ݁ ܝܺܗܽܘܕܳ݁ܝܳܐ ܕ݂ܠܺܝܗܽܘܕܳ݁ܝܶܐ ܐܺܬܰ݁ܪ ܘܥܰܡ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܗܘܺܝܬ݁ ܐܰܝܟ݁ ܕ݂ܰܬ݁ܚܶܝܬ݁ ܢܳܡܽܘܣܳܐ ܕ݂ܠܰܐܝܠܶܝܢ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܐܺܬܰ݁ܪ:
1Co 9:21 ܘܠܰܐܝܠܶܝܢ ܕ݂ܢܳܡܽܘܣܳܐ ܠܰܝܬ݂ ܠܗܽܘܢ ܗܘܺܝܬ݁ ܐܰܝܟ݁ ܕ݂ܠܳܐ ܢܳܡܽܘܣ ܟ݂ܰܕ݁ ܠܳܐ ܐܺܝܬܰ݁ܝ ܠܰܐܠܳܗܳܐ ܕ݂ܠܳܐ ܢܳܡܽܘܣ ܐܶܠܳܐ ܒ݂ܢܳܡܽܘܣܶܗ ܕ݂ܰܡܫܺܝܚܳܐ ܕ݂ܳܐܦ݁ ܠܗܳܢܽܘܢ ܕ݂ܰܕ݁ܠܳܐ ܢܳܡܽܘܣ ܐܶܢܽܘܢ ܐܺܬܰ݁ܪ:
1Co 9:22 ܗܘܺܝܬ݁ ܥܰܡ ܟ݂ܪܺܝܗܶܐ ܐܰܝܟ݁ ܟ݂ܪܺܝܗܳܐ ܕ݂ܠܰܟ݁ܪܺܝܗܶܐ ܐܺܬܰ݁ܪ ܠܟܽ݁ܠܢܳܫ ܟ݂ܽܠ ܗܘܺܝܬ݁ ܕ݂ܰܠܟܽ݁ܠܢܳܫ ܐܰܚܶܐ:
1Co 9:23 ܗܳܕܶ݁ܐ ܕ݂ܶܝܢ ܥܳܒܶ݁ܕ݁ ܐ̄ܢܳܐ ܡܶܛܽܠ ܕ݂ܶܐܗܘܶܐ ܫܰܘܬ݂ܳܦܳ݁ܐ ܠܰܣܒܰ݁ܪܬܳ݁ܐ: ܣ
1Co 9:24 ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܒܶ݁ܐܣܛܰܕܺ݁ܝܳܘܢ ܪܳܗܛܺܝܢ ܟ݂ܽܠܗܽܘܢ ܗܽ̄ܘ ܪܳܗܛܺܝܢ ܐܶܠܳܐ ܚܰܕ݁ ܗܽ̄ܘ ܢܳܣܶܒ݁ ܠܳܗ ܙܳܟܽ݁ܘܬܳ݁ܐ ܗܳܟܰ݁ܢܳܐ ܗܰܪ̄ܛܘ ܐܰܝܟ݁ ܕ݂ܬܰ݁ܕ݁ܪܟܽ݁ܘܢ:
1Co 9:25 ܟ݂ܽܠ ܐ̄ܢܳܫ ܕ݂ܶܝܢ ܕ݂ܰܐܓܽ݁ܘܢܳܐ ܥܳܒܶ݁ܕ݁ ܡܶܢ ܟ݂ܽܠ ܡܶܕ݂ܶܡ ܐܳܚܶܕ݁ ܪܶܥܝܳܢܶܗ ܘܗܳܠܶܝܢ ܪܳܗܛܺܝܢ ܕ݂ܢܶܣܒܽ݁ܘܢ ܟ݂ܠܺܝܠܳܐ ܕ݂ܡܶܬ݁ܚܰܒ݂ܰܠ ܚܢܰܢ ܕ݂ܶܝܢ ܕ݂ܠܳܐ ܡܶܬ݁ܚܰܒ݂ܰܠ:
1Co 9:26 ܐܶܢܳܐ ܗܳܟܺ݁ܝܠ ܗܳܟܰ݁ܢܳܐ ܪܳܗܶܛ ܐ̄ܢܳܐ ܠܳܐ ܗ̄ܘܳܐ ܐܰܝܟ݁ ܕ݂ܥܰܠ ܡܶܕ݂ܶܡ ܕ݂ܠܳܐ ܝܺܕܺ݁ܝܥ ܘܗܳܟܰ݁ܢܳܐ ܡܶܬ݁ܟ݂ܰܬ݂ܰܫ ܐ̄ܢܳܐ ܠܳܐ ܐܰܝܟ݁ ܗܰܘ ܕ݂ܠܳܐܐܰܪ ܟ݂ܳܬܶ݁ܫ:
1Co 9:27 ܐܶܠܳܐ ܦ݂ܰܓ݁ܪܝ ܗܽ̄ܘ ܟ݂ܳܒܶ݁ܫ ܐ̄ܢܳܐ ܘܰܡܫܰܥܒ݂ܶܕ݁ ܐ̄ܢܳܐ ܕ݂ܕܰ݁ܠܡܳܐ ܐ̄ܢܳܐ ܕ݂ܠܰܐ̄ܚܪܳܢܶܐ ܐܰܟ݁ܪܙܶܬ݁ ܐܶܢܳܐ ܩܢܽܘܡܝ ܐܶܣܬ݂ܠܶܐ ܠܺܝ ܣ݂ ܣ݂:
1Co 10:1 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܰܐܒܳ݁ܗܰܝܢ ܟ݂ܽܠܗܽܘܢ ܬ݂ܚܶܝܬ݁ ܥܢܳܢܳܐ ܗܘܰܘ ܘܟܽ݁ܠܗܽܘܢ ܒ݂ܝܰܡܳܐ ܥܒܰ݁ܪܘ:
1Co 10:2 ܘܟܽ݁ܠܗܽܘܢ ܒ݂ܝܰܕ݁ ܡܽܘܫܶܐ ܥܡܰܕ݁ܘ ܒ݂ܰܥܢܳܢܳܐ ܘܰܒ݁ܝܰܡܳܐ:
1Co 10:3 ܘܟܽ݁ܠܗܽܘܢ ܚܕܳ݁ܐ ܡܶܐܟܽ݁ܘܠܬ݂ܳܐ ܕ݂ܪܽܘܚܳܐ ܐܶܟܰ݁ܠܘ:
1Co 10:4 ܘܟܽ݁ܠܗܽܘܢ ܚܰܕ݁ ܡܰܫܬ݂ܝܳܐ ܕ݂ܪܽܘܚܳܐ ܐܶܫܬ݂ܺܝܘ ܫܳܬܶ݁ܝܢ ܗ̄ܘܰܘ ܓ݂ܶܝܪ ܡܶܢ ܟ݂ܺܐܦܳ݁ܐ ܕ݂ܪܽܘܚܳܐ ܕ݂ܳܐܬ݁ܝܳܐ ܗ̄ܘܳܬ݁ ܥܰܡܗܽܘܢ ܟ݂ܺܐܦܳ݁ܐ ܕ݂ܶܝܢ ܗܳܝ ܗܽܘ ܗܘܳܐ ܡܫܺܝܚܳܐ:
1Co 10:5 ܐܶܠܳܐ ܠܳܐ ܗ̄ܘܳܐ ܒ݂ܣܽܘܓ݁ܐܗܽܘܢ ܐܶܨܛܒܺ݁ܝ ܐܰܠܳܗܳܐ ܢܦܰ݁ܠܘ ܓ݂ܶܝܪ ܒ݂ܡܰܕ݁ܒ݂ܪܳܐ:
1Co 10:6 ܗܳܠܶܝܢ ܕ݂ܶܝܢ ܛܽܘܦ݁ܣܳܐ ܠܰܢ ܗܽ̄ܘ ܗܘܰܘ ܕ݂ܠܳܐ ܗܘܰܝܢ ܪܳܓ݂ܺܝܢ ܒ݂ܺܝܫܳܬܳ݁ܐ ܐܰܝܟ݂ܰܢܳܐ ܕ݂ܗܶܢܽܘܢ ܪܰܓ݁ܘ:
1Co 10:7 ܘܳܐܦ݁ܠܳܐ ܢܶܗܘܶܐ ܦ݂ܳܠܚܰܝ ܦ݂ܬܰ݁ܟ݁ܪܶܐ ܐܰܝܟ݂ܰܢܳܐ ܕ݂ܳܐܦ݁ ܡܶܢܗܽܘܢ ܦ݂ܠܰܚܘ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܺܝܬܶ݁ܒ݁ ܥܰܡܳܐ ܠܡܶܐܟܰ݁ܠ ܘܰܠܡܶܫܬ݂ܳܐ ܘܩܳܡܘ ܠܡܶܫܬ݂ܥܳܝܽܘ:
1Co 10:8 ܘܳܐܦ݁ܠܳܐ ܢܙܰܢܶܐ ܐܰܝܟ݂ܰܢܳܐ ܕ݂ܡܶܢܗܽܘܢ ܙܰܢܺܝܘ ܘܰܢܦܰ݁ܠܘ ܒ݂ܚܰܕ݁ ܝܰܘܡܳܐ ܥܶܣܪܺܝܢ ܘܰܬ݁ܠܳܬܳ݁ܐ ܐܰܠܦܺ݁ܝܢ:
1Co 10:9 ܘܠܳܐ ܢܢܰܣܶܐ ܠܰܡܫܺܝܚܳܐ ܐܰܝܟ݂ܰܢܳܐ ܕ݂ܡܶܢܗܽܘܢ ܢܰܣܺܝܘ ܘܰܐܘܒ݂ܶܕ݁ܘ ܐܶܢܽܘܢ ܚܘܰܘܳܬܳ݁ܐ:
1Co 10:10 ܘܳܐܦ݁ܠܳܐ ܬ݂ܶܪܛܢܽܘܢ ܐܰܝܟ݂ܰܢܳܐ ܕ݂ܡܶܢܗܽܘܢ ܪܛܶܢܘ ܘܶܐܒܰ݁ܕ݁ܘ ܒ݂ܺܐܝܕܰ݁ܝ ܡܚܰܒ݂ܠܳܢܳܐ:
1Co 10:11 ܗܳܠܶܝܢ ܕ݂ܶܝܢ ܟ݂ܽܠܗܶܝܢ ܕ݂ܰܓ݁ܕܰ݁ܫ ܠܗܽܘܢ ܠܛܽܘܦ݁ܣܰܢ ܗܘܰܝ ܘܶܐܬ݁ܟ݂ܬܶ݁ܒ݁ ܡܶܛܽܠ ܡܰܪܕ݂ܽܘܬܳ݁ܐ ܕ݂ܺܝܠܰܢ ܕ݂ܚܰܪܬ݁ܗܽܘܢ ܕ݂ܥܳܠܡܶܐ ܥܠܰܝܢ ܡܰܛܝܰܬ݁: ܣ
1Co 10:12 ܡܶܟ݂ܺܝܠ ܡܰܢ ܕ݂ܣܳܒܰ݁ܪ ܕ݂ܩܳܡ ܢܶܙܕ݂ܗܰܪ ܕ݂ܠܳܐ ܢܶܦ݂ܶܠ:
1Co 10:13 ܢܶܣܝܽܘܢܳܐ ܠܳܐ ܡܰܛܺܝܟܽ݁ܘܢ ܐܶܠܳܐ ܕ݂ܰܒ݁ܢܰܝܢܳܫܳܐ ܡܗܰܝܡܰܢ ܗܽ̄ܘ ܕ݂ܶܝܢ ܐܰܠܳܗܳܐ ܕ݂ܠܳܐ ܢܰܪܦ݂ܶܝܟܽ݁ܘܢ ܕ݂ܬܶ݁ܬ݁ܢܰܣܽܘܢ ܝܰܬ݂ܺܝܪ ܡܰܢ ܡܶܕ݂ܶܡ ܕ݂ܰܡܨܶܝܢ ܐܢ̄ܬ݂ܽܘܢ ܐܶܠܳܐ ܢܶܥܒ݂ܶܕ݁ ܠܢܶܣܝܽܘܢܟܽ݁ܘܢ ܡܰܦ݂ܩܳܢܳܐ ܐܰܝܟ݂ܰܢܳܐ ܕ݂ܬܶ݁ܫܟ݂ܚܽܘܢ ܠܰܡܣܰܝܒ݂ܳܪܽܘ: ܣ
1Co 10:14 ܡܶܛܽܠ ܗܳܢܳܐ ܚܰܒ݂ܺܝܒܰ݁ܝ ܥܪܽܘܩܘ ܡܶܢ ܦ݂ܽܘܠܚܳܢܳܐ ܕ݂ܰܦ݁ܬܰ݁ܟ݁ܪܶܐ:
1Co 10:15 ܐܰܝܟ݁ ܕ݂ܰܠܚܰܟ݂ܺܝܡܶܐ ܐܳܡܰܪ ܐ̄ܢܳܐ ܕ݂ܽܘܢܘ ܐܰܢ̄ܬ݂ܽܘܢ ܡܶܕ݂ܶܡ ܕ݂ܳܐܡܰܪ ܐ̄ܢܳܐ:
1Co 10:16 ܟ݂ܳܣܳܐ ܗܰܘ ܕ݂ܬܰ݁ܘܕ݂ܺܝܬܳ݁ܐ ܕ݂ܰܡܒܰ݁ܪܟܺ݁ܝܢܰܢ ܠܳܐ ܗ̄ܘܳܐ ܫܰܘܬ݂ܳܦܽ݁ܘܬܳ݁ܐ ܐܺܝܬܰ݁ܘܗ̄ܝ ܕ݂ܰܕ݁ܡܶܗ ܕ݂ܰܡܫܺܝܚܳܐ ܘܠܰܚܡܳܐ ܗܰܘ ܕ݂ܩܳܨܶܝܢܰܢ ܠܳܐ ܗ̄ܘܳܐ ܫܰܘܬ݂ܳܦܽ݁ܘܬܳ݁ܐ ܐܺܝܬܰ݁ܘܗ̄ܝ ܕ݂ܦܰ݁ܓ݁ܪܶܗ ܕ݂ܰܡܫܺܝܚܳܐ:
1Co 10:17 ܐܰܝܟ݂ܰܢܳܐ ܕ݂ܚܰܕ݁ ܗܽ̄ܘ ܠܰܚܡܳܐ ܗܰܘ ܗܳܟܰ݁ܢܳܐ ܟ݂ܽܠܰܢ ܚܰܕ݁ ܚܢܰܢ ܦ݂ܓܰ݁ܪ ܟ݂ܽܠܰܢ ܓ݂ܶܝܪ ܡܶܢ ܗܰܘ ܗܽ̄ܘ ܚܰܕ݁ ܠܰܚܡܳܐ ܢܳܣܒ݂ܺܝܢܰܢ:
1Co 10:18 ܚܙܰܘ ܠܺܐܝܣܪܳܝܶܠ ܕ݂ܒܰ݁ܒ݁ܣܰܪ ܠܳܐ ܗ̄ܘܳܐ ܐܰܝܠܶܝܢ ܕ݂ܳܐܟ݁ܠܺܝܢ ܕ݂ܶܒ݁ܚܶܐ ܗܳܘܶܝܢ ܫܰܘܬ݂ܳܦܶ݁ܐ ܠܡܰܕ݁ܒ݂ܚܳܐ:
1Co 10:19 ܡܳܢܳܐ ܗܳܟܺ݁ܝܠ ܐܳܡܰܪ ܐ̄ܢܳܐ ܕ݂ܰܦ݁ܬܰ݁ܟ݁ܪܳܐ ܡܶܕ݂ܶܡ ܐܺܝܬܰ݁ܘܗ̄ܝ ܐܰܘ ܕ݂ܶܒ݁ܚܳܐ ܕ݂ܰܦ݁ܬܰ݁ܟ݁ܪܳܐ ܡܶܕ݂ܶܡ ܗܽ̄ܘ ܠܳܐ:
1Co 10:20 ܐܶܠܳܐ ܗܰܘ ܡܶܕ݂ܶܡ ܕ݂ܕܳ݁ܒ݁ܚܺܝܢ ܚܰܢܦܶ݁ܐ ܠܫܺܐܕܶ݁ܐ ܗ̄ܘ ܕ݂ܳܒ݁ܚܺܝܢ ܘܠܳܐ ܠܰܐܠܳܗܳܐ ܠܳܐ ܕ݂ܶܝܢ ܨܳܒܶ݁ܐ ܐ̄ܢܳܐ ܕ݂ܬܶ݁ܗܘܽܘܢ ܫܰܘܬ݂ܳܦܶ݁ܐ ܠܫܺܐܕܶ݁ܐ:
1Co 10:21 ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܽܘܢ ܟ݂ܳܣܳܐ ܕ݂ܡܳܪܰܢ ܘܟܳ݁ܣܳܐ ܕ݂ܫܺܐܕܶ݁ܐ ܘܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܰܘܬ݂ܦܽ݁ܘܢ ܒ݂ܦܳ݁ܬܽ݁ܘܪܳܐ ܕ݂ܡܳܪܰܢ ܘܰܒ݁ܦܳ݁ܬܽ݁ܘܪܳܐ ܕ݂ܫܺܐܕܶ݁ܐ:
1Co 10:22 ܐܰܘ ܕ݂ܰܠܡܳܐ ܡܰܛܳܢܽܘ ܡܰܛܢܺܝܢܰܢ ܠܡܳܪܰܢ ܕ݂ܰܠܡܳܐ ܚܰܣܺܝܢܺܝܢܰܢ ܡܶܢܶܗ: ܣ
1Co 10:23 ܟ݂ܽܠ ܡܶܕ݂ܶܡ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܡܶܕ݂ܶܡ ܦ݂ܰܩܳܚ ܟ݂ܽܠ ܡܶܕ݂ܶܡ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܡܶܕ݂ܶܡ ܡܒܰ݁ܢܶܐ:
1Co 10:24 ܠܳܐ ܐ̄ܢܳܫ ܕ݂ܢܰܦ݁ܫܶܗ ܢܶܗܘܶܐ ܒ݂ܳܥܶܐ ܐܶܠܳܐ ܟ݂ܽܠܢܳܫ ܐܳܦ݁ ܕ݂ܚܰܒ݁ܪܶܗ:
1Co 10:25 ܟ݂ܽܠܡܶܕ݂ܶܡ ܕ݂ܡܶܙܕ݂ܰܒ݂ܰܢ ܒ݂ܡܰܩܶܠܳܘܢ ܗܘܰܝܬ݂ܽܘܢ ܐܳܟ݁ܠܺܝܢ ܕ݂ܠܳܐ ܥܽܘܩܳܒܳ݁ܐ ܡܶܛܽܠ ܬ݂ܺܐܪܬ݂ܳܐ:
1Co 10:26 ܕ݂ܡܳܪܝܳܐ ܗ̄ܝ ܓ݂ܶܝܪ ܐܰܪܥܳܐ ܒ݂ܰܡܠܳܐܳܗ:
1Co 10:27 ܐܶܢ ܐ̄ܢܳܫ ܕ݂ܶܝܢ ܡܶܢ ܚܰܢܦܶ݁ܐ ܩܳܪܶܐ ܠܟܽ݁ܘܢ ܘܨܳܒܶ݁ܝܢ ܐܢ̄ܬ݂ܽܘܢ ܠܡܺܐܙܰܠ ܟ݂ܽܠܡܶܕ݂ܶܡ ܕ݂ܡܶܬ݂ܣܺܝܡ ܩܕܳ݁ܡܰܝܟ݂ܽܘܢ ܐܰܟܽ݁ܘܠܘ ܕ݂ܠܳܐ ܥܽܘܩܳܒܳ݁ܐ ܡܶܛܽܠ ܬ݂ܺܐܪܬ݂ܳܐ:
1Co 10:28 ܐܶܢ ܐ̄ܢܳܫ ܕ݂ܶܝܢ ܢܺܐܡܰܪ ܠܟܽ݁ܘܢ ܕ݂ܗܳܢܳܐ ܕ݂ܰܕ݁ܒܺ݁ܝܚܳܐ ܗܽܘ ܠܳܐ ܬ݂ܶܐܟ݁ܠܽܘܢ ܡܶܛܽܠ ܗܰܘ ܕ݂ܳܐܡܰܪ ܠܟܽ݁ܘܢ ܘܡܶܛܽܠ ܬ݂ܺܐܪܬ݂ܳܐ:
1Co 10:29 ܬ݂ܺܐܪܬ݂ܳܐ ܕ݂ܶܝܢ ܐܳܡܰܪ ܐ̄ܢܳܐ ܠܳܐ ܗ̄ܘܳܐ ܕ݂ܺܝܠܟܽ݁ܘܢ ܐܶܠܳܐ ܕ݂ܗܰܘ ܕ݂ܳܐܡܰܪ ܠܡܳܢܳܐ ܓ݂ܶܝܪ ܚܺܐܪܽܘܬ݁ܝ ܡܶܬ݂ܕܺ݁ܝܢܳܐ ܡܶܢ ܬ݂ܺܐܪܬ݂ܳܐ ܕ݂ܰܐ̄ܚܪܳܢܶܐ:
1Co 10:30 ܐܶܢ ܐܶܢܳܐ ܒ݂ܛܰܝܒ݂ܽܘܬܳ݁ܐ ܡܶܬ݁ܚܰܫܰܚ ܐ̄ܢܳܐ ܡܳܢܳܐ ܡܶܬ݁ܓ݂ܰܕ݂ܰܦ݁ ܐ̄ܢܳܐ ܥܰܠ ܡܶܕ݂ܶܡ ܕ݂ܶܐܢܳܐ ܡܰܘܕ݂ܶܐܢܳܐ:
1Co 10:31 ܐܶܢ ܐܳܟ݁ܠܺܝܢ ܐܢ̄ܬ݂ܽܘܢ ܗܳܟܺ݁ܝܠ ܘܶܐܢ ܫܳܬܶ݁ܝܢ ܐܢ̄ܬ݂ܽܘܢ ܘܶܐܢ ܡܶܕ݂ܶܡ ܥܳܒ݁ܕ݂ܺܝܢ ܐܢ̄ܬ݂ܽܘܢ ܟ݂ܽܠܡܶܕ݂ܶܡ ܠܬܶ݁ܫܒ݂ܽܘܚܬ݂ܳܐ ܕ݂ܰܐܠܳܗܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ:
1Co 10:32 ܕ݂ܠܳܐ ܬ݂ܽܘܩܠܳܐ ܗܘܰܘ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܘܰܠܥܺܕ݂̄ܬ݂ܶܗ ܕ݂ܰܐܠܳܗܳܐ:
1Co 10:33 ܐܰܝܟ݁ ܕ݂ܳܐܦ݁ ܐܶܢܳܐ ܒ݂ܟܽ݁ܠ ܡܶܕ݂ܶܡ ܠܟܽ݁ܠܢܳܫ ܫܳܦܰ݁ܪ ܐ̄ܢܳܐ ܘܠܳܐ ܒ݂ܳܥܶܐ ܐ̄ܢܳܐ ܡܶܕ݂ܶܡ ܕ݂ܠܺܝ ܦ݂ܰܩܳܚ ܐܶܠܳܐ ܡܶܕ݂ܶܡ ܕ݂ܰܠܣܰܓ݂ܺܝܶܐܐ ܦ݂ܰܩܳܚ ܕ݂ܢܺܚܽܘܢ:
1Co 11:1 ܐܶܬ݂ܕ݂ܰܡܰܘ ܒ݂ܺܝ ܐܰܝܟ݂ܰܢܳܐ ܕ݂ܳܐܦ݁ ܐܶܢܳܐ ܒ݂ܰܡܫܺܝܚܳܐ:
1Co 11:2 ܡܫܰܒ݂ܰܚ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܕ݂ܰܒ݁ܟܽ݁ܠ ܡܶܕ݂ܶܡ ܡܰܥ̄ܗܶܕ݁ ܐܢ̄ܬ݂ܽܘܢ ܠܺܝ ܘܰܐܝܟ݂ܰܢܳܐ ܕ݂ܰܐܫܠܡܶܬ݁ ܠܟܽ݁ܘܢ ܦ݂ܽܘܩܕ݂ܳܢܶܐ ܐܰܚܺܝܕܺ݁ܝܢ ܐܢ̄ܬ݂ܽܘܢ: ܣ
1Co 11:3 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܕ݂ܟܽ݁ܠ ܓ݂ܒܰ݁ܪ ܪܺܫܶܗ ܡܫܺܝܚܳܐ ܗܽܘ ܘܪܺܫܳܗ ܕ݂ܰܐܢ̄ܬ݂ܬܳ݁ܐ ܓ݂ܰܒ݁ܪܳܐ ܗܽܘ ܘܪܺܫܶܗ ܕ݂ܰܡܫܺܝܚܳܐ ܐܰܠܳܗܳܐ ܗܽܘ:
1Co 11:4 ܟ݂ܽܠ ܓ݂ܰܒ݁ܪܳܐ ܕ݂ܰܡܨܰܠܶܐ ܐܰܘ ܡܶܬ݁ܢܰܒ݂ܶܐ ܟ݂ܰܕ݁ ܡܟܰ݁ܣܰܝ ܪܺܫܶܗ ܡܰܒ݁ܗܶܬ݁ ܪܺܫܶܗ:
1Co 11:5 ܘܟܽ݁ܠ ܐܰܢ̄ܬ݂ܬܳ݁ܐ ܕ݂ܰܡܨܰܠܝܳܐ ܐܰܘ ܡܶܬ݁ܢܰܒ݂ܝܳܐ ܟ݂ܰܕ݁ ܓ݂ܠܶܐ ܪܺܫܳܗ ܡܰܒ݁ܗܬܳ݁ܐ ܪܺܫܳܗ ܫܰܘܝܳܐ ܗ̄ܝ ܓ݂ܶܝܪ ܥܰܡ ܗܳܝ ܕ݂ܰܓ݁ܪܺܝܥ ܪܺܫܳܗ:
1Co 11:6 ܐܶܢ ܓ݂ܶܝܪ ܠܳܐ ܡܶܬ݁ܟ݂ܰܣܝܳܐ ܐܰܢ̄ܬ݂ܬܳ݁ܐ ܐܳܦ݁ ܬ݂ܶܣܬ݂ܰܦ݂ܰܪ ܐܶܢ ܕ݂ܶܝܢ ܡܫܰܟ݂ܰܪ ܗܽ̄ܘ ܠܰܐܢ̄ܬ݂ܬܳ݁ܐ ܠܡܶܣܬ݂ܰܦ݂ܳܪܽܘ ܐܰܘ ܠܡܶܓ݁ܪܰܥ ܬ݂ܶܬ݁ܟ݂ܰܣܶܐ:
1Co 11:7 ܓ݂ܰܒ݁ܪܳܐ ܓ݂ܶܝܪ ܠܳܐ ܚܰܝܳܒ݁ ܕ݂ܰܢܟܰ݁ܣܶܐ ܪܺܫܶܗ ܡܶܛܽܠ ܕ݂ܰܕ݁ܡܽܘܬܳ݁ܐ ܗܽܘ ܘܬܶ݁ܫܒ݂ܽܘܚܬ݂ܳܐ ܕ݂ܰܐܠܳܗܳܐ ܐܰܢ̄ܬ݂ܬܳ݁ܐ ܕ݂ܶܝܢ ܬ݂ܶܫܒ݂ܽܘܚܬ݂ܳܐ ܗ̄ܝ ܕ݂ܓܰ݁ܒ݁ܪܳܐ:
1Co 11:8 ܠܳܐ ܓ݂ܶܝܪ ܐܺܝܬܰ݁ܘܗ̄ܝ ܓ݂ܰܒ݁ܪܳܐ ܡܶܢ ܐܰܢ̄ܬ݂ܬܳ݁ܐ ܐܶܠܳܐ ܐܰܢ̄ܬ݂ܬܳ݁ܐ ܡܶܢ ܓ݂ܰܒ݁ܪܳܐ:
1Co 11:9 ܘܳܐܦ݁ܠܳܐ ܓ݂ܶܝܪ ܓ݂ܰܒ݁ܪܳܐ ܐܶܬ݁ܒ݂ܪܺܝ ܡܶܛܽܠ ܐܰܢ̄ܬ݂ܬܳ݁ܐ ܐܶܠܳܐ ܐܰܢ̄ܬ݂ܬܳ݁ܐ ܡܶܛܽܠ ܓ݂ܰܒ݁ܪܳܐ:
1Co 11:10 ܡܶܛܽܠ ܗܳܢܳܐ ܚܰܝܳܒܳ݁ܐ ܐܰܢ̄ܬ݂ܬܳ݁ܐ ܕ݂ܫܽܘܠܛܳܢܳܐ ܢܶܗܘܶܐ ܥܰܠ ܪܺܫܳܗ ܡܶܛܽܠ ܡܰܠܰܐܟܶ݁ܐ:
1Co 11:11 ܒ݂ܪܰܡ ܕ݂ܶܝܢ ܠܳܐ ܓ݂ܰܒ݁ܪܳܐ ܠܒܰ݁ܪ ܡܶܢ ܐܰܢ̄ܬ݂ܬܳ݁ܐ ܐܳܦ݁ܠܳܐ ܐܰܢ̄ܬ݂ܬܳ݁ܐ ܠܒܰ݁ܪ ܡܶܢ ܓ݂ܰܒ݁ܪܳܐ ܒ݂ܡܳܪܰܢ:
1Co 11:12 ܐܰܝܟ݂ܰܢܳܐ ܓ݂ܶܝܪ ܕ݂ܰܐܢ̄ܬ݂ܬܳ݁ܐ ܡܶܢ ܓ݂ܰܒ݁ܪܳܐ ܗܳܟܰ݁ܢܳܐ ܐܳܦ݁ ܓ݂ܰܒ݁ܪܳܐ ܒ݂ܝܰܕ݁ ܐܰܢ̄ܬ݂ܬܳ݁ܐ ܟ݂ܽܠܡܶܕ݂ܶܡ ܕ݂ܶܝܢ ܡܶܢ ܐܰܠܳܗܳܐ ܗܽܘ:
1Co 11:13 ܕ݂ܽܘܢܘ ܒ݂ܰܝܢܰܝܟ݂ܽܘܢ ܠܢܰܦ݁ܫܟܽ݁ܘܢ ܝܳܐܶܐ ܠܰܐܢ̄ܬ݂ܬܳ݁ܐ ܕ݂ܟܰ݁ܕ݁ ܓ݂ܠܶܐ ܪܺܫܳܗ ܬ݂ܨܰܠܶܐ ܠܰܐܠܳܗܳܐ:
1Co 11:14 ܐܳܦ݁ܠܳܐ ܗܽܘ ܟ݂ܝܳܢܳܐ ܡܰܠܶܦ݁ ܠܟܽ݁ܘܢ ܕ݂ܓܰ݁ܒ݁ܪܳܐ ܡܳܐ ܕ݂ܩܳܐܶܡ ܣܰܥܪܶܗ ܨܰܥܪܳܐ ܗܽܘ ܠܶܗ:
1Co 11:15 ܘܰܐܢ̄ܬ݂ܬܳ݁ܐ ܡܳܐ ܕ݂ܰܡܪܰܒ݂ܰܝ ܣܰܥܪܳܗ ܬ݂ܶܫܒ݂ܽܘܚܬ݂ܳܐ ܗ̄ܝ ܠܳܗ ܡܶܛܽܠ ܕ݂ܣܰܥܪܳܗ ܚܠܳܦ݁ ܬ݂ܰܟ݁ܣܺܝܬܳ݁ܐ ܗܽܘ ܐܶܬܺ݁ܝܗܶܒ݁ ܠܳܗ:
1Co 11:16 ܐܶܢ ܐ̄ܢܳܫ ܕ݂ܶܝܢ ܡܶܬ݁ܚܪܶܐ ܥܰܠ ܗܳܠܶܝܢ ܠܰܢ ܠܰܝܬ݂ ܥܝܳܕܳ݁ܐ ܐܰܝܟ݁ ܗܳܢܳܐ ܘܠܳܐ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܣ݂ ܣ݂:
1Co 11:17 ܗܳܕܶ݁ܐ ܕ݂ܶܝܢ ܕ݂ܰܡܦܰ݁ܩܶܕ݁ ܐ̄ܢܳܐ ܠܳܐ ܐܰܝܟ݁ ܡܫܰܒ݂ܰܚ ܐ̄ܢܳܐ ܠܟܽ݁ܘܢ ܡܶܛܽܠ ܕ݂ܠܳܐ ܗ̄ܘܳܐ ܠܰܩܕܳ݁ܡܰܝܟ݂ܽܘܢ ܐܶܬܰ݁ܝܬ݂ܽܘܢ ܐܶܠܳܐ ܠܰܒ݁ܨܺܝܪܽܘܬܳ݁ܐ ܗܽܘ ܢܚܶܬ݂ܬ݂ܽܘܢ:
1Co 11:18 ܠܽܘܩܕܰ݁ܡ ܓ݂ܶܝܪ ܡܳܐ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܒ݂ܥܺܕ݂̄ܬ݂ܳܐ ܦ݂ܳܠܰܓ݁ܘܳܬܳ݁ܐ ܫܳܡܰܥ ܐ̄ܢܳܐ ܕ݂ܺܐܝܬ݁ ܒ݂ܰܝܢܳܬ݁ܟܽ݁ܘܢ ܘܡܶܕ݂ܶܡ ܡܶܕ݂ܶܡ ܡܗܰܝܡܶܢ ܐ̄ܢܳܐ:
1Co 11:19 ܥܬܺ݁ܝܕܺ݁ܝܢ ܐܶܢܽܘܢ ܓ݂ܶܝܪ ܐܳܦ݁ ܚܶܪܝܳܢܶܐ ܕ݂ܢܶܗܘܽܘܢ ܒ݂ܰܝܢܳܬ݁ܟܽ݁ܘܢ ܕ݂ܰܐܝܠܶܝܢ ܕ݂ܰܒ݁ܩܶܝܢ ܒ݂ܟܽ݁ܘܢ ܢܶܬ݁ܝܰܕ݁ܥܽܘܢ:
1Co 11:20 ܡܳܐ ܗܳܟܺ݁ܝܠ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܰܘ ܐܰܝܟ݁ ܕ݂ܙܳܕܶ݁ܩ ܠܝܰܘܡܶܗ ܕ݂ܡܳܪܰܢ ܐܳܟ݁ܠܺܝܢ ܐܢ̄ܬ݂ܽܘܢ ܘܫܳܬܶ݁ܝܢ:
1Co 11:21 ܐܶܠܳܐ ܐ̄ܢܳܫ ܐ̄ܢܳܫ ܚܫܳܡܺܝܬܶ݁ܗ ܩܳܕܶ݁ܡ ܐܳܟܶ݁ܠ ܠܳܗ ܘܗܳܘܶܐ ܚܰܕ݁ ܟ݂ܦܶ݁ܢ ܘܚܰܕ݁ ܪܘܶܐ:
1Co 11:22 ܕ݂ܰܠܡܳܐ ܒ݂ܳܬ݂ܶܐ ܠܰܝܬ݂ ܠܟܽ݁ܘܢ ܕ݂ܬܶ݁ܐܟ݁ܠܽܘܢ ܘܬܶ݁ܫܬ݂ܽܘܢ ܐܰܘ ܒ݂ܥܺܕ݂̄ܬ݂ܶܗ ܕ݂ܰܐܠܳܗܳܐ ܒ݂ܳܣܶܝܢ ܐܢ̄ܬ݂ܽܘܢ ܘܡܰܒ݁ܗܬܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܠܰܝܬ݂ ܠܗܽܘܢ ܡܳܢܳܐ ܐܺܡܰܪ ܠܟܽ݁ܘܢ ܐܶܫܰܒ݂ܰܚܟܽ݁ܘܢ ܒ݂ܗܳܕܶ݁ܐ ܠܳܐ ܡܫܰܒ݂ܰܚ ܐ̄ܢܳܐ:
1Co 11:23 ܐܶܢܳܐ ܓ݂ܶܝܪ ܩܰܒ݂ܠܶܬ݁ ܡܶܢ ܡܳܪܰܢ ܗܰܘ ܡܶܕ݂ܶܡ ܕ݂ܰܐܫܠܡܶܬ݁ ܠܟܽ݁ܘܢ ܕ݂ܡܳܪܰܢ ܝܶܫܽܘܥ ܒ݂ܗܰܘ ܠܺܠܝܳܐ ܕ݂ܡܶܫܬ݂ܠܶܡ ܗ̄ܘܳܐ ܢܣܰܒ݁ ܗ̄ܘܳܐ ܠܰܚܡܳܐ:
1Co 11:24 ܘܒܰ݁ܪܶܟ݁ ܘܰܩܨܳܐ ܘܶܐܡܰܪ ܣܰܒ݁ܘ ܐܰܟܽ݁ܘܠܘ ܗܳܢܰܘ ܦ݂ܰܓ݁ܪܝ ܕ݂ܥܰܠ ܐܰܦ݂ܰܝܟ݂ܽܘܢ ܡܶܬ݁ܩܨܶܐ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܕܽ݁ܘܟ݁ܪܳܢܝ:
1Co 11:25 ܗܳܟܰ݁ܢܳܐ ܡܶܢ ܒ݂ܳܬܰ݁ܪ ܕ݂ܰܐܚܫܶܡܘ ܐܳܦ݁ ܟ݂ܳܣܳܐ ܝܰܗ̄ܒ݁ ܘܶܐܡܰܪ ܗܳܢܳܐ ܟ݂ܳܣܳܐ ܐܺܝܬܰ݁ܘܗ̄ܝ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ ܒ݂ܕܶ݁ܡܝ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܟ݂ܽܠ ܐܶܡܰܬ݁ܝ ܕ݂ܫܳܬܶ݁ܝܢ ܐܢ̄ܬ݂ܽܘܢ ܠܕܽ݁ܘܟ݁ܪܳܢܝ:
1Co 11:26 ܟ݂ܽܠ ܐܶܡܰܬ݁ܝ ܓ݂ܶܝܪ ܕ݂ܳܐܟ݁ܠܺܝܢ ܐܢ̄ܬ݂ܽܘܢ ܠܰܚܡܳܐ ܗܳܢܳܐ ܘܫܳܬܶ݁ܝܢ ܐܢ̄ܬ݂ܽܘܢ ܟ݂ܳܣܳܐ ܗܳܢܳܐ ܡܰܘܬ݂ܶܗ ܗܽ̄ܘ ܕ݂ܡܳܪܰܢ ܡܰܥ̄ܗܕ݂ܺܝܢ ܐܢ̄ܬ݂ܽܘܢ ܥܕܰ݁ܡܳܐ ܠܡܶܐܬܺ݁ܝܬܶ݁ܗ:
1Co 11:27 ܐܰܝܢܳܐ ܗܳܟܺ݁ܝܠ ܕ݂ܳܐܟܶ݁ܠ ܡܶܢ ܠܰܚܡܶܗ ܕ݂ܡܳܪܝܳܐ ܘܫܳܬܶ݁ܐ ܡܶܢ ܟ݂ܳܣܶܗ ܘܠܳܐ ܫܳܘܶܐ ܠܶܗ ܡܚܰܝܰܒ݁ ܗܽ̄ܘ ܠܰܕ݁ܡܶܗ ܕ݂ܡܳܪܝܳܐ ܘܰܠܦܰ݁ܓ݁ܪܶܗ:
1Co 11:28 ܡܶܛܽܠ ܗܳܢܳܐ ܢܶܗܘܶܐ ܐ̄ܢܳܫ ܒ݂ܳܩܶܐ ܢܰܦ݁ܫܶܗ ܘܗܳܝܕ݂ܶܝܢ ܐܳܟܶ݁ܠ ܡܶܢ ܠܰܚܡܳܐ ܗܳܢܳܐ ܘܫܳܬܶ݁ܐ ܡܶܢ ܟ݂ܳܣܳܐ ܗܳܢܳܐ:
1Co 11:29 ܡܰܢ ܕ݂ܳܐܟܶ݁ܠ ܓ݂ܶܝܪ ܘܫܳܬܶ݁ܐ ܡܶܢܶܗ ܟ݂ܰܕ݁ ܠܳܐ ܫܳܘܶܐ ܚܽܘܝܳܒܳ݁ܐ ܗ̄ܘ ܠܢܰܦ݁ܫܶܗ ܐܳܟܶ݁ܠ ܘܫܳܬܶ݁ܐ ܕ݂ܠܳܐ ܦ݂ܪܰܫ ܦ݂ܰܓ݁ܪܶܗ ܕ݂ܡܳܪܝܳܐ:
1Co 11:30 ܡܶܛܽܠ ܗܳܢܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܡܰܪܥܶܐ ܘܰܟ݁ܪܺܝܗܶܐ ܘܣܰܓ݂ܺܝܶܐܐ ܕ݂ܕܳ݁ܡܟ݂ܺܝܢ:
1Co 11:31 ܐܶܠܽܘ ܓ݂ܶܝܪ ܢܰܦ݁ܫܰܢ ܕ݂ܳܝܢܺܝܢ ܗ̄ܘܰܝܢ ܠܳܐ ܡܶܬ݂ܕܺ݁ܝܢܺܝܢ ܗ̄ܘܰܝܢ:
1Co 11:32 ܟ݂ܰܕ݁ ܡܶܬ݂ܕܺ݁ܝܢܺܝܢܰܢ ܕ݂ܶܝܢ ܡܶܢ ܡܳܪܰܢ ܡܶܬ݁ܪܕܳ݁ܝܽܘ ܡܶܬ݁ܪܕܶ݁ܝܢܰܢ ܕ݂ܠܳܐ ܥܰܡ ܥܳܠܡܳܐ ܢܶܬ݁ܚܰܝܰܒ݁: ܣ
1Co 11:33 ܡܶܟ݂ܺܝܠ ܐܰܚܰܝ ܐܶܡܰܬ݁ܝ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܡܶܐܟܰ݁ܠ ܗܘܰܝܬ݂ܽܘܢ ܡܩܰܘܶܝܢ ܚܰܕ݁ ܠܚܰܕ݁:
1Co 11:34 ܡܰܢ ܕ݂ܶܝܢ ܕ݂ܰܟ݁ܦܶ݁ܢ ܒ݂ܒܰ݁ܝܬ݂ܶܗ ܢܶܠܥܰܣ ܕ݂ܠܳܐ ܠܚܰܝܳܒܽ݁ܘܬܳ݁ܐ ܬ݂ܶܗܘܽܘܢ ܡܶܬ݁ܟ݂ܰܢܫܺܝܢ ܥܰܠ ܫܰܪܟ݂ܳܐ ܕ݂ܶܝܢ ܡܳܐ ܕ݂ܶܐܬܺ݁ܝܬ݁ ܐܶܦ݂ܰܩܶܕ݁ܟܽ݁ܘܢ: ܣ
1Co 12:1 ܥܰܠ ܪܽܘܚܳܢܝܳܬܳ݁ܐ ܕ݂ܶܝܢ ܐܰܚܰܝ ܨܳܒܶ݁ܐ ܐ̄ܢܳܐ ܕ݂ܬܶ݁ܕ݂ܥܽܘܢ:
1Co 12:2 ܕ݂ܚܰܢܦܶ݁ܐ ܗ̄ܘܰܝܬ݂ܽܘܢ ܘܠܰܦ݁ܬܰ݁ܟ݁ܪܶܐ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܩܳܠܳܐ ܕ݂ܠܳܐ ܦ݂ܽܘܪܫܳܢ ܡܶܬ݂ܕ݂ܰܒ݁ܪܺܝܢ ܗ̄ܘܰܝܬ݂ܽܘܢ:
1Co 12:3 ܡܶܛܽܠ ܗܳܢܳܐ ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܰܒ݁ܪܽܘܚܳܐ ܕ݂ܰܐܠܳܗܳܐ ܡܡܰܠܶܠ ܘܳܐܡܰܪ ܕ݂ܰܚܪܶܡ ܗܽ̄ܘ ܝܶܫܽܘܥ ܘܳܐܦ݁ܠܳܐ ܐ̄ܢܳܫ ܡܶܫܟ݂ܰܚ ܠܡܺܐܡܰܪ ܕ݂ܡܳܪܝܳܐ ܗܽܘ ܝܶܫܽܘܥ ܐܶܠܳܐ ܐܶܢ ܒ݂ܪܽܘܚܳܐ ܕ݂ܩܽܘܕ݁ܫܳܐ:
1Co 12:4 ܦ݂ܽܘܠܳܓܶ݁ܐ ܕ݂ܶܝܢ ܕ݂ܡܰܘܗܒܳ݁ܬܳ݁ܐ ܐܺܝܬܰ݁ܝܗܽܘܢ ܐܶܠܳܐ ܚܕܳ݁ܐ ܗ̄ܝ ܪܽܘܚܳܐ:
1Co 12:5 ܘܦܽ݁ܘܠܳܓܶ݁ܐ ܕ݂ܬܶ݁ܫܡܫܳܬܳ݁ܐ ܐܺܝܬܰ݁ܝܗܽܘܢ ܐܶܠܳܐ ܚܰܕ݁ ܗܽ̄ܘ ܡܳܪܝܳܐ:
1Co 12:6 ܘܦܽ݁ܘܠܳܓܶ݁ܐ ܕ݂ܚܰܝܠܰܘܳܬܳ݁ܐ ܐܺܝܬ݁ ܐܶܠܳܐ ܚܰܕ݁ ܗܽ̄ܘ ܐܰܠܳܗܳܐ ܕ݂ܡܰܥܒ݂ܶܕ݁ ܟ݂ܽܠ ܒ݂ܟܽ݁ܠܢܳܫ:
1Co 12:7 ܠܐ̄ܢܳܫ ܐ̄ܢܳܫ ܕ݂ܶܝܢ ܡܶܬܺ݁ܝܗܶܒ݁ ܠܶܗ ܓ݂ܶܠܝܳܢܳܐ ܕ݂ܪܽܘܚܳܐ ܐܰܝܟ݁ ܕ݂ܥܳܕ݁ܪܳܐ ܠܶܗ:
1Co 12:8 ܐܺܝܬ݁ ܕ݂ܺܝܗܺܝܒܳ݁ܐ ܠܶܗ ܒ݂ܪܽܘܚܳܐ ܡܶܠܬܳ݁ܐ ܕ݂ܚܶܟ݁ܡܬܳ݁ܐ ܠܰܐ̄ܚܪܺܢܳܐ ܕ݂ܶܝܢ ܡܶܠܬܳ݁ܐ ܕ݂ܺܝܕܰ݁ܥܬܳ݁ܐ ܒ݂ܳܗ ܒ݂ܪܽܘܚܳܐ:
1Co 12:9 ܠܰܐ̄ܚܪܺܢܳܐ ܗܰܝܡܳܢܽܘܬܳ݁ܐ ܒ݂ܳܗ ܒ݂ܪܽܘܚܳܐ ܠܰܐ̄ܚܪܺܢܳܐ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܒ݂ܳܗ ܒ݂ܪܽܘܚܳܐ:
1Co 12:10 ܠܰܐ̄ܚܪܺܢܳܐ ܕ݂ܶܝܢ ܚܰܝܠܶܐ ܠܰܐ̄ܚܪܺܢܳܐ ܕ݂ܶܝܢ ܢܒܺ݁ܝܽܘܬܳ݁ܐ ܠܰܐ̄ܚܪܺܢܳܐ ܕ݂ܶܝܢ ܦ݂ܳܪܽܘܫܽܘܬܳ݁ܐ ܕ݂ܪܽܘܚܶܐ ܠܰܐ̄ܚܪܺܢܳܐ ܕ݂ܶܝܢ ܙܢܰܝܳܐ ܕ݂ܠܶܫܳܢܶܐ ܠܰܐ̄ܚܪܺܢܳܐ ܕ݂ܶܝܢ ܦ݂ܽܘܫܳܩܳܐ ܕ݂ܠܶܫܳܢܶܐ:
1Co 12:11 ܟ݂ܽܠܗܶܝܢ ܕ݂ܶܝܢ ܗܳܠܶܝܢ ܚܕܳ݁ܐ ܗ̄ܝ ܪܽܘܚܳܐ ܣܳܥܪܳܐ ܘܰܡܦܰ݁ܠܓܳ݁ܐ ܠܟܽ݁ܠܢܳܫ ܐܰܝܟ݁ ܕ݂ܗܺܝ ܨܳܒ݁ܝܳܐ:
1Co 12:12 ܐܰܟ݁ܙܢܳܐ ܓ݂ܶܝܪ ܕ݂ܦܰ݁ܓ݁ܪܳܐ ܚܰܕ݁ ܗܽ̄ܘ ܘܺܐܝܬ݁ ܒ݂ܶܗ ܗܰܕ݂ܳܡܶܐ ܣܰܓ݂ܺܝܶܐܐ ܟ݂ܽܠܗܽܘܢ ܕ݂ܶܝܢ ܗܰܕ݂ܳܡܶܐ ܕ݂ܦܰ݁ܓ݁ܪܳܐ ܟ݂ܰܕ݁ ܣܰܓ݂ܺܝܶܐܐ ܐܺܝܬܰ݁ܝܗܽܘܢ ܚܰܕ݁ ܐܶܢܽܘܢ ܦ݂ܓܰ݁ܪ ܗܳܟܰ݁ܢܳܐ ܐܳܦ݁ ܡܫܺܝܚܳܐ:
1Co 12:13 ܐܳܦ݁ ܚܢܰܢ ܓ݂ܶܝܪ ܟ݂ܽܠܰܢ ܒ݂ܰܚܕܳ݁ܐ ܪܽܘܚ ܠܚܰܕ݁ ܦ݂ܓܰ݁ܪ ܥܡܰܕ݁ܢ ܐܶܢ ܝܺܗܽܘܕܳ݁ܝܶܐ ܘܶܐܢ ܐܰܪܡܳܝܶܐ ܘܶܐܢ ܥܰܒ݁ܕ݂ܶܐ ܘܶܐܢ ܒ݂ܢܰܝ ܚܺܐܪܶܐ ܘܟܽ݁ܠܰܢ ܚܕܳ݁ܐ ܪܽܘܚܳܐ ܐܶܫܬ݂ܺܝܢ:
1Co 12:14 ܐܳܦ݁ ܦ݂ܰܓ݁ܪܳܐ ܓ݂ܶܝܪ ܠܳܐ ܗ̄ܘܳܐ ܚܰܕ݁ ܗܰܕ݂ܳܡ ܐܶܠܳܐ ܣܰܓ݂ܺܝܶܐܐ:
1Co 12:15 ܐܶܢ ܬ݂ܺܐܡܰܪ ܓ݂ܶܝܪ ܪܶܓ݁ܠܳܐ ܕ݂ܡܶܛܽܠ ܕ݂ܠܳܐ ܗܘܺܝܬ݁ ܐܺܝܕܳ݁ܐ ܠܳܐ ܗܘܺܝܬ݁ ܡܶܢܶܗ ܡܶܢ ܦ݂ܰܓ݁ܪܳܐ ܠܰܘ ܡܶܛܽܠ ܗܳܕܶ݁ܐ ܠܰܝܬ݂ܶܝܗ ܡܶܢܶܗ ܡܶܢ ܦ݂ܰܓ݁ܪܳܐ:
1Co 12:16 ܘܶܐܢ ܬ݂ܺܐܡܰܪ ܐܶܕ݁ܢܳܐ ܥܰܠ ܕ݂ܠܳܐ ܗܘܺܝܬ݁ ܥܰܝܢܳܐ ܠܳܐ ܗܘܺܝܬ݁ ܡܶܢܶܗ ܡܶܢ ܦ݂ܰܓ݁ܪܳܐ ܠܰܘ ܡܶܛܽܠ ܗܳܕܶ݁ܐ ܠܰܝܬ݂ܶܝܗ ܡܶܢܶܗ ܡܶܢ ܦ݂ܰܓ݁ܪܳܐ:
1Co 12:17 ܐܶܠܽܘ ܓ݂ܶܝܪ ܟ݂ܽܠܶܗ ܦ݂ܰܓ݁ܪܳܐ ܥܰܝܢܶܐ ܗ̄ܘܳܐ ܐܰܝܟ݂ܳܐ ܗ̄ܘܳܬ݁ ܡܰܫܡܰܥܬܳ݁ܐ ܘܶܐܠܽܘ ܟ݂ܽܠܶܗ ܡܰܫܡܰܥܬܳ݁ܐ ܗ̄ܘܳܐ ܐܰܝܟ݂ܰܢܳܐ ܡܪܺܝܚ ܗ̄ܘܳܐ:
1Co 12:18 ܗܳܫܳܐ ܕ݂ܶܝܢ ܐܰܠܳܗܳܐ ܣܳܡ ܟ݂ܽܠ ܚܰܕ݁ ܚܰܕ݁ ܡܶܢ ܗܰܕ݂ܳܡܶܐ ܒ݂ܦܰ݁ܓ݁ܪܳܐ ܐܰܝܟ݂ܰܢܳܐ ܕ݂ܗܽܘ ܨܒܳ݁ܐ:
1Co 12:19 ܐܶܠܽܘ ܕ݂ܶܝܢ ܟ݂ܽܠܗܽܘܢ ܚܰܕ݁ ܗ̄ܘܰܘ ܗܰܕ݂ܳܡܳܐ ܐܰܝܟ݂ܳܐ ܗ̄ܘܳܐ ܦ݂ܰܓ݁ܪܳܐ:
1Co 12:20 ܗܳܫܳܐ ܕ݂ܶܝܢ ܗܰܕ݂ܳܡܶܐ ܐܺܝܬܰ݁ܝܗܽܘܢ ܣܰܓ݂ܺܝܶܐܐ ܚܰܕ݁ ܗܽ̄ܘ ܕ݂ܶܝܢ ܦ݂ܰܓ݁ܪܳܐ:
1Co 12:21 ܠܳܐ ܡܶܫܟ݂ܚܳܐ ܥܰܝܢܳܐ ܕ݂ܬܺ݁ܐܡܰܪ ܠܺܐܝܕܳ݁ܐ ܕ݂ܠܳܐ ܡܶܬ݁ܒ݂ܰܥܝܳܐ ܐܰܢ̄ܬ݂ܝ ܠܺܝ ܐܳܦ݁ܠܳܐ ܪܺܫܳܐ ܡܶܫܟ݂ܰܚ ܕ݂ܢܺܐܡܰܪ ܠܪܶܓ݁ܠܶܐ ܕ݂ܠܳܐ ܡܶܬ݁ܒ݂ܰܥܝܳܢ ܐܢ̄ܬ݂ܶܝܢ ܠܺܝ:
1Co 12:22 ܐܶܠܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܗܰܕ݂ܳܡܶܐ ܕ݂ܡܶܣܬ݂ܰܒ݁ܪܺܝܢ ܕ݂ܰܡܚܺܝܠܺܝܢ ܥܠܰܝܗܽܘܢ ܗܽ̄ܘ ܣܽܘܢܩܳܢܳܐ:
1Co 12:23 ܘܰܐܝܠܶܝܢ ܕ݂ܣܳܒ݁ܪܺܝܢܰܢ ܕ݂ܰܡܨܰܥܪܺܝܢ ܐܶܢܽܘܢ ܒ݂ܦܰ݁ܓ݁ܪܳܐ ܠܗܳܠܶܝܢ ܐܺܝܩܳܪܳܐ ܝܰܬ݂ܺܝܪܳܐ ܡܰܣܓ݂ܶܝܢܰܢ ܘܰܐܝܠܶܝܢ ܕ݂ܰܕ݁ܢܽܘܟ݂ܳܦܳ݁ܐ ܐܶܢܽܘܢ ܐܶܣܟ݂ܺܡܳܐ ܝܰܬ݂ܺܝܪܳܐ ܥܳܒ݁ܕ݂ܺܝܢܰܢ ܠܗܽܘܢ:
1Co 12:24 ܐܰܝܠܶܝܢ ܕ݂ܶܝܢ ܗܰܕ݂ܳܡܶܐ ܕ݂ܺܐܝܬ݁ ܒ݂ܰܢ ܕ݂ܰܡܝܰܩܪܺܝܢ ܠܳܐ ܡܶܬ݁ܒ݂ܥܶܐ ܠܗܽܘܢ ܐܺܝܩܳܪܳܐ ܐܰܠܳܗܳܐ ܓ݂ܶܝܪ ܡܰܙܓܶ݁ܗ ܠܦܰ݁ܓ݁ܪܳܐ ܘܝܰܗ̄ܒ݁ ܐܺܝܩܳܪܳܐ ܝܰܬ݂ܺܝܪܳܐ ܠܗܰܕ݂ܳܡܳܐ ܐܰܝܢܳܐ ܕ݂ܰܙܥܽܘܪ:
1Co 12:25 ܕ݂ܠܳܐ ܬ݂ܶܗܘܶܐ ܦ݂ܳܠܓ݂ܽܘܬܳ݁ܐ ܒ݂ܦܰ݁ܓ݁ܪܳܐ ܐܶܠܳܐ ܟ݂ܽܠܗܽܘܢ ܗܰܕ݂ܳܡܶܐ ܫܰܘܝܳܐܝܺܬ݁ ܚܰܕ݁ ܥܰܠ ܚܰܕ݁ ܢܶܗܘܽܘܢ ܝܳܨܦ݂ܺܝܢ:
1Co 12:26 ܕ݂ܶܐܡܰܬ݁ܝ ܕ݂ܚܰܕ݁ ܗܰܕ݂ܳܡ ܢܶܗܘܶܐ ܟ݂ܳܐܶܒ݁ ܟ݂ܽܠܗܽܘܢ ܢܶܗܘܽܘܢ ܚܳܫܺܝܢ ܘܶܐܢ ܡܶܫܬ݂ܰܒ݂ܰܚ ܚܰܕ݁ ܗܰܕ݂ܳܡ ܟ݂ܽܠܗܽܘܢ ܗܰܕ݂ܳܡܶܐ ܢܶܗܘܽܘܢ ܡܶܫܬ݂ܰܒ݂ܚܺܝܢ:
1Co 12:27 ܐܰܢ̄ܬ݂ܽܘܢ ܕ݂ܶܝܢ ܦ݂ܰܓ݁ܪܶܗ ܐܰܢ̄ܬ݂ܽܘܢ ܕ݂ܰܡܫܺܝܚܳܐ ܘܗܰܕ݂ܳܡܶܐ ܒ݂ܕܽ݁ܘܟ݂ܰܬ݁ܟܽ݁ܘܢ ܣ݂ ܣ݂:
1Co 12:28 ܣܳܡ ܓ݂ܶܝܪ ܐܰܠܳܗܳܐ ܒ݂ܥܺܕ݂̄ܬ݂ܶܗ ܠܽܘܩܕܰ݁ܡ ܫܠܺܝܚܶܐ ܒ݂ܳܬܰ݁ܪܗܽܘܢ ܢܒܺ݁ܝܶܐ ܒ݂ܳܬܰ݁ܪܗܽܘܢ ܡܰܠܦܳ݁ܢܶܐ ܒ݂ܳܬܰ݁ܪܗܽܘܢ ܥܳܒ݁ܕ݂ܰܝ ܚܰܝܠܶܐ ܒ݂ܳܬܰ݁ܪܗܽܘܢ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܘܰܡܥܰܕ݂ܪܳܢܶܐ ܘܰܡܕܰ݁ܒ݂ܪܳܢܶܐ ܘܰܙܢܰܝܳܐ ܕ݂ܠܶܫܳܢܶܐ:
1Co 12:29 ܕ݂ܰܠܡܳܐ ܟ݂ܽܠܗܽܘܢ ܫܠܺܝܚܶܐ ܕ݂ܰܠܡܳܐ ܟ݂ܽܠܗܽܘܢ ܢܒܺ݁ܝܶܐ ܠܡܳܐ ܟ݂ܽܠܗܽܘܢ ܡܰܠܦܳ݁ܢܶܐ ܠܡܳܐ ܟ݂ܽܠܗܽܘܢ ܣܳܥܪܰܝ ܚܰܝܠܶܐ:
1Co 12:30 ܠܡܳܐ ܠܟܽ݁ܠܗܽܘܢ ܐܺܝܬ݁ ܠܗܽܘܢ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܠܡܳܐ ܟ݂ܽܠܗܽܘܢ ܒ݂ܠܶܫܳܢܶܐ ܡܡܰܠܠܺܝܢ ܐܰܘ ܕ݂ܰܠܡܳܐ ܟ݂ܽܠܗܽܘܢ ܡܦܰ݁ܫܩܺܝܢ:
1Co 12:31 ܐܶܢ ܕ݂ܶܝܢ ܛܳܢܺܝܢ ܐܢ̄ܬ݂ܽܘܢ ܒ݂ܡܰܘܗܒܳ݁ܬܳ݁ܐ ܪܰܘܪܒܳ݁ܬܳ݁ܐ ܐܶܢܳܐ ܬ݂ܽܘܒ݁ ܐܶܚܰܘܶܝܟܽ݁ܘܢ ܐܽܘܪܚܳܐ ܕ݂ܰܡܝܰܬ݂ܪܳܐ:
1Co 13:1 ܐܶܢ ܒ݂ܟܽ݁ܠ ܠܶܫܳܢ ܕ݂ܰܒ݁ܢܰܝܢܳܫܳܐ ܐܶܡܰܠܶܠ ܘܒܰ݁ܕ݁ܡܰܠܰܐܟܶ݁ܐ ܘܚܽܘܒ݂ܳܐ ܠܳܐ ܢܶܗܘܶܐ ܒ݂ܺܝ ܗܘܺܝܬ݁ ܠܺܝ ܢܚܳܫܳܐ ܕ݂ܙܳܐܶܡ ܐܰܘ ܨܺܨܠܳܐ ܕ݂ܝܳܗܶܒ݁ ܩܳܠܳܐ:
1Co 13:2 ܘܶܐܢ ܬ݂ܶܗܘܶܐ ܒ݂ܺܝ ܢܒܺ݁ܝܽܘܬܳ݁ܐ ܘܶܐܕ݂ܰܥ ܐ̄ܪܳܙܶܐ ܟ݂ܽܠܗܽܘܢ ܘܟܽ݁ܠܳܗ ܝܺܕܰ݁ܥܬܳ݁ܐ ܘܶܐܢ ܬ݂ܶܗܘܶܐ ܒ݂ܺܝ ܟ݂ܽܠܳܗ ܗܰܝܡܳܢܽܘܬܳ݁ܐ ܐܰܝܟ݂ܰܢܳܐ ܕ݂ܛܽܘܪܳܐ ܐܶܫܰܢܶܐ ܘܚܽܘܒ݂ܳܐ ܠܰܝܬ݂ ܒ݂ܺܝ ܠܳܐ ܗ̄ܘܺܝܬ݁ ܡܶܕ݂ܶܡ:
1Co 13:3 ܘܶܐܢ ܐܰܘܟ݂ܶܠ ܟ݂ܽܠ ܕ݂ܺܐܝܬ݁ ܠܺܝ ܠܡܶܣܟ݂ܺܢܶܐ ܘܶܐܢ ܐܰܫܠܶܡ ܦ݂ܰܓ݁ܪܝ ܕ݂ܢܺܐܩܰܕ݁ ܘܚܽܘܒ݂ܳܐ ܠܳܐ ܢܶܗܘܶܐ ܒ݂ܺܝ ܡܶܕ݂ܶܡ ܠܳܐ ܝܳܬܰ݁ܪ ܐ̄ܢܳܐ:
1Co 13:4 ܚܽܘܒ݂ܳܐ ܢܰܓ݂ܺܝܪܳܐ ܗ̄ܝ ܪܽܘܚܶܗ ܘܒܰ݁ܣܺܝܡ ܚܽܘܒ݂ܳܐ ܠܳܐ ܚܳܣܶܡ ܚܽܘܒ݂ܳܐ ܠܳܐ ܡܶܫܬ݂ܓܶ݁ܫ ܘܠܳܐ ܡܶܬ݁ܚܬܰ݁ܪ:
1Co 13:5 ܘܠܳܐ ܣܳܥܰܪ ܕ݂ܒܶ݁ܗܬ݂ܬܳ݁ܐ ܘܠܳܐ ܒ݂ܳܥܶܐ ܕ݂ܺܝܠܶܗ ܘܠܳܐ ܡܶܬ݂ܬ݂ܦܺ݁ܝܪ ܘܠܳܐ ܡܶܬ݁ܪܰܥܶܐ ܕ݂ܒܺ݁ܝܫ:
1Co 13:6 ܠܳܐ ܚܳܕܶ݁ܐ ܒ݂ܥܰܘܠܳܐ ܐܶܠܳܐ ܚܳܕܶ݁ܐ ܒ݂ܩܽܘܫܬ݂ܳܐ:
1Co 13:7 ܟ݂ܽܠ ܡܶܕ݂ܶܡ ܡܣܰܝܒ݂ܰܪ ܟ݂ܽܠܡܶܕ݂ܶܡ ܡܗܰܝܡܶܢ ܟ݂ܽܠ ܡܣܰܒ݂ܰܪ ܟ݂ܽܠ ܣܳܒܶ݁ܠ:
1Co 13:8 ܚܽܘܒ݂ܳܐ ܡܶܡܬܽ݁ܘܡ ܠܳܐ ܢܳܦܶ݁ܠ ܢܒܺ݁ܝܰܘܳܬܳ݁ܐ ܓ݂ܶܝܪ ܢܶܬ݁ܒ݂ܰܛܠܳܢ ܘܠܶܫܳܢܶܐ ܢܶܫܬ݂ܰܬ݂ܩܽܘܢ ܘܺܝܕܰ݁ܥܬܳ݁ܐ ܬ݂ܶܬ݁ܒ݂ܰܛܰܠ:
1Co 13:9 ܩܰܠܺܝܠ ܗܽ̄ܘ ܓ݂ܶܝܪ ܡܶܢ ܣܰܓ݂ܺܝ ܝܳܕ݁ܥܺܝܢܰܢ ܘܩܰܠܺܝܠ ܡܶܢ ܣܰܓ݂ܺܝ ܡܶܬ݁ܢܰܒ݂ܶܝܢܰܢ:
1Co 13:10 ܐܶܡܰܬ݁ܝ ܕ݂ܶܝܢ ܕ݂ܬܺ݁ܐܬܶ݁ܐ ܓ݂ܡܺܝܪܽܘܬܳ݁ܐ ܗܳܝܕ݂ܶܝܢ ܢܶܬ݁ܒ݂ܰܛܰܠ ܗܰܘ ܡܶܕ݂ܶܡ ܕ݂ܩܰܠܺܝܠ ܗ̄ܘܳܐ: ܣ
1Co 13:11 ܟ݂ܰܕ݁ ܝܰܠܽܘܕܳ݁ܐ ܗ̄ܘܺܝܬ݁ ܐܰܝܟ݁ ܝܰܠܽܘܕܳ݁ܐ ܡܡܰܠܶܠ ܗ̄ܘܺܝܬ݁ ܘܰܐܝܟ݁ ܝܰܠܽܘܕܳ݁ܐ ܡܶܬ݁ܪܰܥܶܐ ܗ̄ܘܺܝܬ݁ ܘܰܐܝܟ݁ ܝܰܠܽܘܕܳ݁ܐ ܡܶܬ݁ܚܰܫܰܒ݁ ܗ̄ܘܺܝܬ݁ ܟ݂ܰܕ݁ ܗܘܺܝܬ݁ ܕ݂ܶܝܢ ܓ݂ܰܒ݁ܪܳܐ ܒ݂ܰܛܠܶܬ݁ ܗܳܠܶܝܢ ܕ݂ܛܰܠܝܽܘܬܳ݁ܐ:
1Co 13:12 ܗܳܫܳܐ ܐܰܝܟ݁ ܕ݂ܰܒ݁ܡܰܚܙܺܝܬܳ݁ܐ ܚܳܙܶܝܢܰܢ ܒ݂ܦܶ݁ܠܶܐܬܳ݁ܐ ܗܳܝܕ݂ܶܝܢ ܕ݂ܶܝܢ ܐܰܦ݂ܺܝܢ ܠܽܘܩܒܰ݁ܠ ܐܰܦ݂ܺܝܢ ܗܳܫܳܐ ܝܳܕܰ݁ܥ ܐ̄ܢܳܐ ܩܰܠܺܝܠ ܡܶܢ ܣܰܓ݂ܺܝ ܗܳܝܕ݂ܶܝܢ ܕ݂ܶܝܢ ܐܶܕ݂ܰܥ ܐܰܝܟ݁ ܡܳܐ ܕ݂ܶܐܬ݁ܝܰܕ݁ܥܶܬ݁:
1Co 13:13 ܗܳܠܶܝܢ ܐܶܢܶܝܢ ܓ݂ܶܝܪ ܬ݂ܠܳܬ݁ ܕ݂ܰܡܟܰ݁ܬ݂ܪܳܢ ܗܰܝܡܳܢܽܘܬܳ݁ܐ ܘܣܰܒ݁ܪܳܐ ܘܚܽܘܒ݂ܳܐ ܕ݂ܪܰܒ݂ ܕ݂ܶܝܢ ܡܶܢܗܶܝܢ ܚܽܘܒ݂ܳܐ:
1Co 14:1 ܗܰܪ̄ܛܘ ܒ݂ܳܬܰ݁ܪ ܚܽܘܒ݂ܳܐ ܘܛܰܢܘ ܒ݂ܡܰܘܗܒܳ݁ܬܳ݁ܐ ܕ݂ܪܽܘܚܳܐ ܝܰܬ݂ܺܝܪܳܐܝܺܬ݁ ܕ݂ܶܝܢ ܕ݂ܬܶ݁ܬ݁ܢܰܒ݂ܽܘܢ:
1Co 14:2 ܡܰܢ ܕ݂ܰܡܡܰܠܶܠ ܓ݂ܶܝܪ ܒ݂ܠܶܫܳܢܳܐ ܠܳܐ ܗ̄ܘܳܐ ܠܰܒ݁ܢܰܝܢܳܫܳܐ ܡܡܰܠܶܠ ܐܶܠܳܐ ܠܰܐܠܳܗܳܐ ܠܳܐ ܓ݂ܶܝܪ ܐ̄ܢܳܫ ܫܳܡܰܥ ܡܶܕ݂ܶܡ ܕ݂ܰܡܡܰܠܶܠ ܐܶܠܳܐ ܒ݂ܪܽܘܚ ܐ̄ܪܳܙܳܐ ܡܡܰܠܶܠ:
1Co 14:3 ܐܰܝܢܳܐ ܕ݂ܶܝܢ ܕ݂ܡܶܬ݁ܢܰܒ݂ܶܐ ܠܰܒ݁ܢܰܝܢܳܫܳܐ ܡܡܰܠܶܠ ܒ݂ܶܢܝܳܢܳܐ ܘܠܽܘܒ݂ܳܒܳ݁ܐ ܘܒܽ݁ܘܝܳܐܳܐ:
1Co 14:4 ܕ݂ܰܡܡܰܠܶܠ ܒ݂ܠܶܫܳܢܳܐ ܢܰܦ݁ܫܶܗ ܗܽܘ ܒ݂ܳܢܶܐ ܘܰܕ݁ܡܶܬ݁ܢܰܒ݂ܶܐ ܥܺܕ݂̄ܬ݂ܳܐ ܒ݂ܳܢܶܐ:
1Co 14:5 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܟܽ݁ܠܟܽ݁ܘܢ ܬ݂ܡܰܠܠܽܘܢ ܒ݂ܠܶܫܳܢܶܐ ܝܰܬ݂ܺܝܪܳܐܝܺܬ݁ ܕ݂ܶܝܢ ܕ݂ܬܶ݁ܬ݁ܢܰܒ݂ܽܘܢ ܪܰܒ݁ ܗܽ̄ܘ ܓ݂ܶܝܪ ܐܰܝܢܳܐ ܕ݂ܡܶܬ݁ܢܰܒ݂ܶܐ ܡܶܢ ܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܐܶܢ ܠܳܐ ܡܦܰ݁ܫܶܩ ܐܶܢ ܕ݂ܶܝܢ ܡܦܰ݁ܫܶܩ ܥܺܕ݂̄ܬ݂ܳܐ ܒ݂ܳܢܶܐ: ܣ
1Co 14:6 ܘܗܳܫܳܐ ܐܰܚܰܝ ܐܶܢ ܐܺܬܶ݁ܐ ܠܘܳܬ݁ܟܽ݁ܘܢ ܘܶܐܡܰܠܶܠ ܥܰܡܟܽ݁ܘܢ ܒ݂ܠܶܫܳܢܶܐ ܡܳܢܳܐ ܡܰܘܬ݂ܰܪ ܐ̄ܢܳܐ ܠܟܽ݁ܘܢ ܐܶܠܳܐ ܐܶܢ ܐܶܡܰܠܶܠ ܥܰܡܟܽ݁ܘܢ ܐܰܘ ܒ݂ܓܶ݁ܠܝܳܢܳܐ ܐܰܘ ܒ݂ܺܝܕܰ݁ܥܬܳ݁ܐ ܐܰܘ ܒ݂ܰܢܒܺ݁ܝܽܘܬܳ݁ܐ ܐܰܘ ܒ݂ܝܽܘܠܦ݂ܳܢܳܐ:
1Co 14:7 ܐܳܦ݁ ܨܶܒ݁ܘܳܬܳ݁ܐ ܓ݂ܶܝܪ ܐܰܝܠܶܝܢ ܕ݂ܠܰܝܬ݂ ܒ݂ܗܶܝܢ ܢܰܦ݁ܫܳܐ ܘܝܳܗܒ݂ܳܢ ܩܳܠܳܐ ܐܶܢ ܐܰܒ݂ܽܘܒܳ݁ܐ ܘܶܐܢ ܩܺܝܬܳ݁ܪܳܐ ܐܶܢ ܦ݂ܽܘܪܫܳܢܳܐ ܠܳܐ ܥܳܒ݁ܕ݂ܳܢ ܒ݂ܶܝܬ݁ ܩܺܝܢܬ݂ܳܐ ܠܰܚܒܰ݁ܪܬܳ݁ܗ ܐܰܝܟ݂ܰܢܳܐ ܡܶܬܺ݁ܝܕܰ݁ܥ ܡܶܕ݂ܶܡ ܕ݂ܡܶܙܕ݂ܡܰܪ ܐܰܘ ܡܶܕ݂ܶܡ ܕ݂ܡܶܬ݁ܢܩܶܫ:
1Co 14:8 ܘܶܐܢ ܩܰܪܢܳܐ ܬ݂ܶܩܪܶܐ ܩܳܠܳܐ ܕ݂ܠܳܐ ܦ݂ܪܺܝܫ ܡܰܢܽܘ ܢܶܬ݂ܛܰܝܰܒ݁ ܠܰܩܪܳܒܳ݁ܐ:
1Co 14:9 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܐܶܢ ܬ݂ܺܐܡܪܽܘܢ ܡܶܠܬܳ݁ܐ ܒ݂ܠܶܫܳܢܳܐ ܘܠܳܐ ܬ݂ܶܗܘܶܐ ܡܦܰ݁ܫܩܳܐ ܐܰܝܟ݂ܰܢܳܐ ܡܶܬܺ݁ܝܕܰ݁ܥ ܡܶܕ݂ܶܡ ܕ݂ܳܐܡܪܺܝܢ ܐܢ̄ܬ݂ܽܘܢ ܗܳܘܶܝܬ݂ܽܘܢ ܠܟܽ݁ܘܢ ܐܰܝܟ݁ ܗܰܘ ܕ݂ܥܰܡ ܐܳܐܰܪ ܡܡܰܠܠܺܝܢ ܐܢ̄ܬ݂ܽܘܢ:
1Co 14:10 ܗܳܐ ܓ݂ܶܝܪ ܓ݂ܶܢܣܶܐ ܕ݂ܠܶܫܳܢܶܐ ܣܰܓ݂ܺܝܶܐܐ ܐܺܝܬ݁ ܒ݂ܥܳܠܡܳܐ ܘܠܰܝܬ݂ ܚܰܕ݁ ܡܶܢܗܽܘܢ ܕ݂ܠܳܐ ܩܳܠܳܐ:
1Co 14:11 ܘܶܐܢ ܠܳܐ ܝܳܕܰ݁ܥ ܐ̄ܢܳܐ ܚܰܝܠܶܗ ܕ݂ܩܳܠܳܐ ܗܳܘܶܐ ܐ̄ܢܳܐ ܠܺܝ ܒ݂ܰܪܒ݂ܪܳܝܳܐ ܠܗܰܘ ܕ݂ܰܡܡܰܠܶܠ ܘܳܐܦ݁ ܗܰܘ ܕ݂ܰܡܡܰܠܶܠ ܗܳܘܶܐ ܠܶܗ ܠܺܝ ܒ݂ܰܪܒ݂ܪܳܝܳܐ:
1Co 14:12 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܶܛܽܠ ܕ݂ܛܰܢܳܢܶܐ ܐܰܢ̄ܬ݂ܽܘܢ ܕ݂ܡܰܘܗܒܳ݁ܬܳ݁ܐ ܕ݂ܪܽܘܚܳܐ ܠܒܶ݁ܢܝܳܢܳܐ ܕ݂ܥܺܕ݂̄ܬ݂ܳܐ ܒ݂ܥܰܘ ܕ݂ܬܶ݁ܬ݁ܝܰܬ݂ܪܽܘܢ:
1Co 14:13 ܘܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܢܨܰܠܶܐ ܕ݂ܰܢܦܰ݁ܫܶܩ:
1Co 14:14 ܐܶܢ ܗܽܘ ܓ݂ܶܝܪ ܕ݂ܰܗܘܺܝܬ݁ ܡܨܰܠܶܐ ܒ݂ܠܶܫܳܢܳܐ ܪܽܘܚܝ ܗܽ̄ܘ ܡܨܰܠܝܳܐ ܡܰܕ݂ܰܥܝ ܕ݂ܶܝܢ ܕ݂ܠܳܐ ܦ݂ܺܐܪܺܝܢ ܗܽ̄ܘ:
1Co 14:15 ܡܳܢܳܐ ܗܳܟܺ݁ܝܠ ܐܶܥܒ݂ܶܕ݁ ܐܶܨܰܠܶܐ ܒ݂ܪܽܘܚܝ ܘܶܐܨܰܠܶܐ ܐܳܦ݁ ܒ݂ܡܰܕ݂ܰܥܝ ܘܶܐܙܰܡܰܪ ܒ݂ܪܽܘܚܝ ܘܶܐܙܰܡܰܪ ܐܳܦ݁ ܒ݂ܡܰܕ݂ܰܥܝ:
1Co 14:16 ܘܶܐܢ ܠܳܐ ܐܶܢ ܡܒܰ݁ܪܶܟ݁ ܐܰܢ̄ܬ݂ ܒ݂ܪܽܘܚ ܗܰܘ ܕ݂ܰܡܡܰܠܶܐ ܕ݂ܽܘܟ݂ܬܶ݁ܗ ܕ݂ܗܶܕ݁ܝܽܘܛܳܐ ܐܰܝܟ݂ܰܢܳܐ ܢܺܐܡܰܪ ܐܰܡܺܝܢ ܥܰܠ ܬ݂ܰܘܕ݂ܺܝܬܳ݁ܟ݁ ܕ݂ܺܝܠܳܟ݁ ܡܶܛܽܠ ܕ݂ܡܳܢܳܐ ܐܳܡܰܪ ܐܰܢ̄ܬ݂ ܠܳܐ ܝܳܕܰ݁ܥ:
1Co 14:17 ܐܰܢ̄ܬ݂ ܓ݂ܶܝܪ ܫܰܦ݂ܺܝܪ ܡܒܰ݁ܪܶܟ݁ ܐܰܢ̄ܬ݂ ܐܶܠܳܐ ܚܰܒ݁ܪܳܟ݁ ܠܳܐ ܡܶܬ݁ܒ݂ܰܢܶܐ:
1Co 14:18 ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܕ݂ܝܰܬ݂ܺܝܪ ܡܶܢ ܟ݂ܽܠܟܽ݁ܘܢ ܡܡܰܠܶܠ ܐ̄ܢܳܐ ܒ݂ܠܶܫܳܢܶܐ:
1Co 14:19 ܐܶܠܳܐ ܒ݂ܥܺܕ݂̄ܬ݂ܳܐ ܨܳܒܶ݁ܐ ܐ̄ܢܳܐ ܕ݂ܚܰܡܶܫ ܡܶܠܺܝܢ ܒ݂ܡܰܕ݂ܰܥܝ ܐܶܡܰܠܶܠ ܕ݂ܳܐܦ݁ ܐ̄ܚܪܳܢܶܐ ܐܰܠܶܦ݁ ܝܰܬ݂ܺܝܪ ܡܶܢ ܪܶܒ݂ܽܘ ܡܶܠܺܝܢ ܒ݂ܠܶܫܳܢܳܐ: ܣ
1Co 14:20 ܐܰܚܰܝ ܠܳܐ ܗܘܰܝܬ݂ܽܘܢ ܛܠܶܝܢ ܒ݂ܪܶܥܝܳܢܰܝܟ݂ܽܘܢ ܐܶܠܳܐ ܠܒܺ݁ܝܫܳܬܳ݁ܐ ܗܘܰܘ ܝܰܠܽܘܕܶ݁ܐ ܘܰܒ݁ܪܶܥܝܳܢܰܝܟ݂ܽܘܢ ܗܘܰܘ ܓ݂ܡܺܝܪܺܝܢ:
1Co 14:21 ܒ݂ܢܳܡܽܘܣܳܐ ܟ݂ܬܺ݁ܝܒ݁ ܕ݂ܰܒ݁ܡܰܡܠ̄ܠܳܐ ܢܽܘܟ݁ܪܳܝܳܐ ܘܰܒ݁ܠܶܫܳܢܳܐ ܐ̄ܚܪܺܢܳܐ ܐܶܡܰܠܶܠ ܥܰܡܶܗ ܥܰܡ ܥܰܡܳܐ ܗܳܢܳܐ ܐܳܦ݁ܠܳܐ ܗܳܟܰ݁ܢܳܐ ܢܶܫܡܥܽܘܢܳܢܝ ܐܳܡܰܪ ܡܳܪܝܳܐ:
1Co 14:22 ܡܳܕܶ݁ܝܢ ܠܶܫܳܢܶܐ ܠܳܐܬܳ݁ܐ ܗܽܘ ܣܺܝܡܺܝܢ ܠܳܐ ܠܰܡܗܰܝܡܢܶܐ ܐܶܠܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܢܒܺ݁ܝܰܘܳܬܳ݁ܐ ܕ݂ܶܝܢ ܠܳܐ ܗ̄ܘܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܐܶܠܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ:
1Co 14:23 ܐܶܢ ܗܽܘ ܗܳܟܺ݁ܝܠ ܕ݂ܬܶ݁ܬ݁ܟ݂ܰܢܰܫ ܟ݂ܽܠܳܗ ܥܺܕ݂̄ܬ݂ܳܐ ܘܟܽ݁ܠܗܽܘܢ ܒ݂ܠܶܫܳܢܶܐ ܢܡܰܠܠܽܘܢ ܘܢܶܥܠܽܘܢ ܗܶܕ݁ܝܽܘܛܶܐ ܐܰܘ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ ܠܳܐ ܐܳܡܪܺܝܢ ܕ݂ܗܳܠܶܝܢ ܫܢܰܘ ܠܗܽܘܢ:
1Co 14:24 ܘܶܐܢ ܟ݂ܽܠܟܽ݁ܘܢ ܬ݂ܶܗܘܽܘܢ ܡܶܬ݁ܢܰܒ݂ܶܝܢ ܘܢܶܥܽܘܠ ܠܘܳܬ݁ܟܽ݁ܘܢ ܗܶܕ݁ܝܽܘܛܳܐ ܐܰܘ ܡܰܢ ܕ݂ܠܳܐ ܡܗܰܝܡܶܢ ܡܶܬ݁ܒ݂ܨܶܐ ܡܶܢ ܟ݂ܽܠܟܽ݁ܘܢ ܘܡܶܬ݁ܟ݂ܰܘܰܢ ܡܶܢ ܟ݂ܽܠܟܽ݁ܘܢ:
1Co 14:25 ܘܟܰ݁ܣܝܳܬܳ݁ܐ ܕ݂ܠܶܒ݂ܶܗ ܡܶܬ݁ܓ݂ܰܠܝܳܢ ܘܗܳܝܕ݂ܶܝܢ ܢܶܦ݂ܶܠ ܥܰܠ ܐܰܦ݂ܰܘܗ̄ܝ ܘܢܶܣܓ݂ܽܘܕ݁ ܠܰܐܠܳܗܳܐ ܘܢܺܐܡܰܪ ܫܰܪܺܝܪܳܐܝܺܬ݁ ܐܰܠܳܗܳܐ ܐܺܝܬ݁ ܒ݂ܟܽ݁ܘܢ ܣ݂ ܣ݂:
1Co 14:26 ܐܳܡܰܪ ܐ̄ܢܳܐ ܗܳܟܺ݁ܝܠ ܐܰܚܰܝ ܕ݂ܶܐܡܰܬ݁ܝ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܰܐܝܢܳܐ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܡܰܙܡܽܘܪܳܐ ܢܺܐܡܰܪ ܘܰܐܝܢܳܐ ܕ݂ܺܐܝܬ݁ ܠܶܗ ܝܽܘܠܦ݂ܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܓ݂ܶܠܝܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܠܶܫܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܦ݂ܽܘܫܳܩܳܐ ܟ݂ܽܠܗܶܝܢ ܠܒܶ݁ܢܝܳܢܳܐ ܢܶܗܘܝܳܢ:
1Co 14:27 ܘܶܐܢ ܒ݂ܠܶܫܳܢܳܐ ܐ̄ܢܳܫ ܢܡܰܠܶܠ ܬ݂ܪܶܝܢ ܢܡܰܠܠܽܘܢ ܘܟܰ݁ܕ݁ ܣܰܓ݂ܺܝ ܬ݂ܠܳܬܳ݁ܐ ܘܚܰܕ݁ ܚܰܕ݁ ܢܡܰܠܠܽܘܢ ܘܚܰܕ݁ ܢܦܰ݁ܫܶܩ:
1Co 14:28 ܘܶܐܢ ܠܰܝܬ݂ ܕ݂ܰܡܦܰ݁ܫܶܩ ܢܶܫܬ݂ܽܘܩ ܠܶܗ ܒ݂ܥܺܕ݂̄ܬ݂ܳܐ ܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܘܒܰ݁ܝܢܰܘܗ̄ܝ ܠܢܰܦ݁ܫܶܗ ܘܠܰܐܠܳܗܳܐ ܢܡܰܠܶܠ:
1Co 14:29 ܢܒܺ݁ܝܶܐ ܕ݂ܶܝܢ ܬ݂ܪܶܝܢ ܐܰܘ ܬ݂ܠܳܬܳ݁ܐ ܢܡܰܠܠܽܘܢ ܘܫܰܪܟ݂ܳܐ ܢܦܰ݁ܪܫܽܘܢ:
1Co 14:30 ܘܶܐܢ ܠܰܐ̄ܚܪܺܢܳܐ ܢܶܬ݁ܓ݂ܠܶܐ ܟ݂ܰܕ݁ ܝܳܬܶ݁ܒ݁ ܩܰܕ݁ܡܳܝܳܐ ܢܶܫܬ݂ܽܘܩ ܠܶܗ:
1Co 14:31 ܡܶܫܟ݂ܚܺܝܢ ܐܢ̄ܬ݂ܽܘܢ ܓ݂ܶܝܪ ܟ݂ܽܠܟܽ݁ܘܢ ܕ݂ܚܰܕ݁ ܚܰܕ݁ ܬ݂ܶܬ݁ܢܰܒ݂ܽܘܢ ܕ݂ܟܽ݁ܠܢܳܫ ܢܺܐܠܰܦ݁ ܘܟܽ݁ܠܢܳܫ ܢܶܬ݁ܒ݂ܰܝܰܐ:
1Co 14:32 ܪܽܘܚܳܐ ܓ݂ܶܝܪ ܕ݂ܰܢܒܺ݁ܝܶܐ ܠܰܢܒܺ݁ܝܶܐ ܡܶܫܬ݂ܰܥܒ݂ܕܳ݁ܐ:
1Co 14:33 ܡܶܛܽܠ ܕ݂ܰܐܠܳܗܳܐ ܠܳܐ ܗ̄ܘܳܐ ܕ݂ܰܫܓܽ݁ܘܫܝܳܐ ܐܶܠܳܐ ܕ݂ܰܫܠܳܡܳܐ ܐܰܝܟ݁ ܕ݂ܰܒ݁ܟܽ݁ܠܗܶܝܢ ܥܺܕܳ݁ܬܳ݁ܐ ܕ݂ܩܰܕ݂ܺܝܫܶܐ:
1Co 14:34 ܢܶܫܰܝܟ݂ܽܘܢ ܒ݂ܥܺܕ݂̄ܬ݂ܳܐ ܢܶܗܘܝܳܢ ܫܰܬ݂ܺܝܩܳܢ ܠܳܐ ܓ݂ܶܝܪ ܡܰܦ݂ܰܣ ܠܗܶܝܢ ܕ݂ܰܢܡܰܠܠܳܢ ܐܶܠܳܐ ܕ݂ܢܶܫܬ݂ܰܥܒ݂ܕܳ݁ܢ ܐܰܝܟ݂ܰܢܳܐ ܕ݂ܳܐܦ݁ ܢܳܡܽܘܣܳܐ ܐܶܡܰܪ:
1Co 14:35 ܘܶܐܢ ܡܶܕ݂ܶܡ ܨܳܒ݁ܝܳܢ ܕ݂ܢܺܐܠܦ݂ܳܢ ܒ݂ܒܳ݁ܬ݂ܰܝܗܶܝܢ ܢܫܰܐܠܳܢ ܠܒܰ݁ܥܠܰܝܗܶܝܢ ܒ݂ܶܗܬ݂ܬܳ݁ܐ ܗ̄ܝ ܓ݂ܶܝܪ ܕ݂ܢܶܫܶܐ ܒ݂ܥܺܕ݂̄ܬ݂ܳܐ ܢܡܰܠܠܳܢ:
1Co 14:36 ܐܰܘ ܕ݂ܰܠܡܳܐ ܡܶܢܟܽ݁ܘܢ ܗ̄ܘ ܢܶܦ݁ܩܰܬ݁ ܡܶܠܬܶ݁ܗ ܕ݂ܰܐܠܳܗܳܐ ܐܰܘ ܠܘܳܬ݁ܟܽ݁ܘܢ ܗ̄ܘ ܒ݂ܰܠܚܽܘܕ݁ ܡܛܳܬ݁:
1Co 14:37 ܐܶܢ ܐ̄ܢܳܫ ܕ݂ܶܝܢ ܡܶܢܟܽ݁ܘܢ ܣܳܒܰ݁ܪ ܕ݂ܰܢܒܺ݁ܝܳܐ ܗܽܘ ܐܰܘ ܕ݂ܪܽܘܚܳܐ ܗܽܘ ܢܶܕ݂ܰܥ ܗܳܠܶܝܢ ܕ݂ܟܳ݁ܬܶ݁ܒ݁ ܐ̄ܢܳܐ ܠܟܽ݁ܘܢ ܕ݂ܦܽ݁ܘܩܕ݂ܳܢܶܐ ܐܶܢܽܘܢ ܕ݂ܡܳܪܰܢ:
1Co 14:38 ܐܶܢ ܐ̄ܢܳܫ ܕ݂ܶܝܢ ܠܳܐ ܝܳܕܰ݁ܥ ܠܳܐ ܢܶܕ݂ܰܥ:
1Co 14:39 ܛܰܢܘ ܗܳܟܺ݁ܝܠ ܐܰܚܰܝ ܠܡܶܬ݁ܢܰܒ݂ܳܝܽܘ ܘܠܰܡܡܰܠܳܠܽܘ ܒ݂ܠܶܫܳܢܶܐ ܠܳܐ ܬ݂ܶܟ݁ܠܽܘܢ:
1Co 14:40 ܟ݂ܽܠܡܶܕ݂ܶܡ ܕ݂ܶܝܢ ܒ݂ܶܐܣܟ݂ܺܡܳܐ ܘܰܒ݁ܛܶܟ݂ܣܳܐ ܢܶܗܘܶܐ: ܣ
1Co 15:1 ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܐܶܘܰܢܓ݂ܶܠܺܝܳܘܢ ܕ݂ܣܰܒ݂ܰܪܬ݂ܟܽ݁ܘܢ ܘܩܰܒ݂ܶܠܬ݂ܽܘܢܳܝܗ̄ܝ ܘܩܳܡܬ݂ܽܘܢ ܒ݂ܶܗ:
1Co 15:2 ܘܒܶ݁ܗ ܚܳܐܶܝܢ ܐܢ̄ܬ݂ܽܘܢ ܒ݂ܰܐܝܕܳ݁ܐ ܡܶܠܬܳ݁ܐ ܣܰܒ݂ܰܪܬ݂ܟܽ݁ܘܢ ܐܶܢ ܥܳܗܕ݂ܺܝܢ ܐܢ̄ܬ݂ܽܘܢ ܐܶܢ ܠܳܐ ܗ̄ܘܳܐ ܣܪܺܝܩܳܐܝܺܬ݁ ܗܰܝܡܶܢܬ݂ܽܘܢ:
1Co 15:3 ܐܰܫܠܡܶܬ݁ ܠܟܽ݁ܘܢ ܓ݂ܶܝܪ ܡܶܢ ܠܽܘܩܕܰ݁ܡ ܐܰܝܟ݁ ܡܶܕ݂ܶܡ ܕ݂ܩܰܒ݂ܠܶܬ݁ ܕ݂ܰܡܫܺܝܚܳܐ ܡܺܝܬ݁ ܥܰܠ ܐܰܦ݂ܰܝ ܚܛܳܗܰܝܢ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁:
1Co 15:4 ܘܕܶ݁ܐܬ݁ܩܒܰ݁ܪ ܘܩܳܡ ܠܰܬ݁ܠܳܬܳ݁ܐ ܝܰܘܡܺܝܢ ܐܰܝܟ݁ ܕ݂ܰܟ݁ܬܺ݁ܝܒ݁:
1Co 15:5 ܘܶܐܬ݁ܚܙܺܝ ܠܟܺ݁ܐܦܳ݁ܐ ܘܒܳ݁ܬ݁ܪܶܗ ܠܰܬ݁ܪܶܥܣܰܪ:
1Co 15:6 ܘܒܳ݁ܬܰ݁ܪܟ݂ܶܢ ܐܶܬ݁ܚܙܺܝ ܠܝܰܬ݂ܺܝܪ ܡܶܢ ܚܰܡܶܫܡܳܐܐ ܐܰܚܺܝܢ ܐܰܟ݁ܚܕܳ݁ܐ ܕ݂ܣܰܓ݂ܺܝܶܐܐ ܡܶܢܗܽܘܢ ܩܰܝܳܡܺܝܢ ܐܶܢܽܘܢ ܥܕܰ݁ܡܳܐ ܠܗܳܫܳܐ ܘܡܶܢܗܽܘܢ ܕ݂ܡܶܟ݁ܘ:
1Co 15:7 ܘܡܶܢ ܒ݂ܳܬܰ݁ܪ ܗܳܠܶܝܢ ܐܶܬ݁ܚܙܺܝ ܠܝܰܥܩܽܘܒ݁ ܘܒܳ݁ܬ݁ܪܶܗ ܠܰܫܠܺܝܚܶܐ ܟ݂ܽܠܗܽܘܢ:
1Co 15:8 ܠܚܰܪܬܳ݁ܐ ܕ݂ܶܝܢ ܕ݂ܟܽ݁ܠܗܽܘܢ ܐܰܝܟ݁ ܕ݂ܰܠܝܰܚܛܳܐ ܐܶܬ݁ܚܙܺܝ ܐܳܦ݁ ܠܺܝ:
1Co 15:9 ܐܶܢܳܐ ܐ̄ܢܳܐ ܓ݂ܶܝܪ ܙܥܽܘܪܗܽܘܢ ܕ݂ܰܫܠܺܝܚܶܐ ܘܠܳܐ ܫܳܘܶܐ ܐ̄ܢܳܐ ܕ݂ܶܐܬ݁ܩܪܶܐ ܫܠܺܝܚܳܐ ܡܶܛܽܠ ܕ݂ܪܶܕ݁ܦ݂ܶܬ݁ ܥܺܕ݂̄ܬ݂ܶܗ ܕ݂ܰܐܠܳܗܳܐ:
1Co 15:10 ܒ݂ܛܰܝܒ݂ܽܘܬܶ݁ܗ ܕ݂ܶܝܢ ܕ݂ܰܐܠܳܗܳܐ ܐܺܝܬܰ݁ܝ ܡܶܕ݂ܶܡ ܕ݂ܺܐܝܬܰ݁ܝ ܘܛܰܝܒ݂ܽܘܬܶ݁ܗ ܕ݂ܒܺ݁ܝ ܠܳܐ ܗܘܳܬ݁ ܣܪܺܝܩܳܐ ܐܶܠܳܐ ܝܰܬ݂ܺܝܪ ܡܶܢ ܟ݂ܽܠܗܽܘܢ ܠܺܐܝܬ݁ ܠܳܐ ܐܶܢܳܐ ܐܶܠܳܐ ܛܰܝܒ݂ܽܘܬܶ݁ܗ ܕ݂ܥܰܡܝ:
1Co 15:11 ܐܶܢ ܐܶܢܳܐ ܗܳܟܺ݁ܝܠ ܘܶܐܢ ܗܶܢܽܘܢ ܗܳܟܰ݁ܢܳܐ ܡܰܟ݁ܪܙܺܝܢܰܢ ܘܗܳܟܰ݁ܢܳܐ ܗܰܝܡܶܢܬ݂ܽܘܢ:
1Co 15:12 ܐܶܢ ܕ݂ܶܝܢ ܡܫܺܝܚܳܐ ܡܶܬ݁ܟ݂ܪܶܙ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܐܰܝܟ݂ܰܢܳܐ ܐܺܝܬ݁ ܒ݂ܟܽ݁ܘܢ ܐ̄ܢܳܫܳܐ ܕ݂ܳܐܡܪܺܝܢ ܠܰܝܬ݂ ܚܰܝܰܬ݁ ܡܺܝܬܶ݁ܐ:
1Co 15:13 ܘܶܐܢ ܚܰܝܰܬ݁ ܡܺܝܬܶ݁ܐ ܠܰܝܬ݂ ܐܳܦ݁ܠܳܐ ܡܫܺܝܚܳܐ ܩܳܡ:
1Co 15:14 ܘܶܐܢ ܡܫܺܝܚܳܐ ܠܳܐ ܩܳܡ ܣܪܺܝܩܳܐ ܗ̄ܝ ܟ݂ܳܪܽܘܙܽܘܬܰ݁ܢ ܣܪܺܝܩܳܐ ܐܳܦ݁ ܗܰܝܡܳܢܽܘܬ݁ܟܽ݁ܘܢ:
1Co 15:15 ܡܶܫܬ݂ܰܟ݁ܚܺܝܢ ܚ̄ܢܰܢ ܕ݂ܶܝܢ ܐܳܦ݁ ܣܳܗܕ݂ܶܐ ܕ݂ܰܓ݂ܳܠܶܐ ܕ݂ܰܐܠܳܗܳܐ ܕ݂ܰܐܣܗܶܕ݁ܢ ܥܰܠ ܐܰܠܳܗܳܐ ܕ݂ܰܐܩܺܝܡ ܠܰܡܫܺܝܚܳܐ ܟ݂ܰܕ݁ ܠܳܐ ܐܰܩܺܝܡ:
1Co 15:16 ܐܶܢ ܡܺܝܬܶ݁ܐ ܓ݂ܶܝܪ ܠܳܐ ܩܳܝܡܺܝܢ ܐܳܦ݁ܠܳܐ ܡܫܺܝܚܳܐ ܩܳܡ:
1Co 15:17 ܘܶܐܢ ܡܫܺܝܚܳܐ ܠܳܐ ܩܳܡ ܒ݂ܰܛܳܠܳܐ ܗ̄ܝ ܗܰܝܡܳܢܽܘܬ݁ܟܽ݁ܘܢ ܘܰܥܕܰ݁ܟ݂ܺܝܠ ܒ݂ܰܚܛܳܗܰܝܟ݂ܽܘܢ ܐܰܢ̄ܬ݂ܽܘܢ:
1Co 15:18 ܘܰܟ݁ܒܰ݁ܪ ܐܳܦ݁ ܐܰܝܠܶܝܢ ܕ݂ܰܕ݁ܡܶܟ݁ܘ ܒ݂ܰܡܫܺܝܚܳܐ ܐܶܒܰ݁ܕ݁ܘ ܠܗܽܘܢ:
1Co 15:19 ܘܶܐܢ ܒ݂ܗܳܠܶܝܢ ܗܽ̄ܘ ܚܰܝܶܐ ܒ݂ܰܠܚܽܘܕ݁ ܡܣܰܒ݂ܪܺܝܢܰܢ ܒ݂ܰܡܫܺܝܚܳܐ ܕ݂ܳܘܶܝܢܰܢ ܗܽ̄ܘ ܡܶܢ ܟ݂ܽܠܗܽܘܢ ܒ݂ܢܰܝܢܳܫܳܐ: ܣ
1Co 15:20 ܗܳܫܳܐ ܕ݂ܶܝܢ ܡܫܺܝܚܳܐ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܘܰܗܘܳܐ ܪܺܫܺܝܬܳ݁ܐ ܕ݂ܕܰ݁ܡܟ݂ܶܐ:
1Co 15:21 ܘܰܐܝܟ݂ܰܢܳܐ ܕ݂ܰܒ݁ܝܰܕ݁ ܒ݂ܰܪܢܳܫܳܐ ܗܘܳܐ ܡܰܘܬ݂ܳܐ ܗܳܟܰ݁ܢܳܐ ܐܳܦ݁ ܒ݂ܝܰܕ݁ ܒ݂ܰܪܢܳܫܳܐ ܗܳܘܝܳܐ ܚܰܝܰܬ݁ ܡܺܝܬܶ݁ܐ:
1Co 15:22 ܐܰܝܟ݂ܰܢܳܐ ܓ݂ܶܝܪ ܕ݂ܒܳ݁ܐܕܳ݁ܡ ܟ݂ܽܠܗܽܘܢ ܒ݂ܢܰܝܢܳܫܳܐ ܡܳܝܬ݂ܺܝܢ ܗܳܟܰ݁ܢܳܐ ܐܳܦ݁ ܒ݂ܰܡܫܺܝܚܳܐ ܟ݂ܽܠܗܽܘܢ ܚܳܐܶܝܢ:
1Co 15:23 ܐ̄ܢܳܫ ܐ̄ܢܳܫ ܒ݂ܛܶܟ݂ܣܶܗ ܪܺܫܺܝܬܳ݁ܐ ܗܘܳܐ ܡܫܺܝܚܳܐ ܒ݂ܳܬܰ݁ܪܟ݂ܶܢ ܐܰܝܠܶܝܢ ܕ݂ܕܰ݁ܡܫܺܝܚܳܐ ܐܶܢܽܘܢ ܒ݂ܡܶܐܬܺ݁ܝܬܶ݁ܗ:
1Co 15:24 ܘܗܳܝܕ݂ܶܝܢ ܬ݂ܶܗܘܶܐ ܚܰܪܬܳ݁ܐ ܡܳܐ ܕ݂ܡܰܫܠܶܡ ܡܰܠܟ݂ܽܘܬܳ݁ܐ ܠܰܐܠܳܗܳܐ ܐܰܒܳ݁ܐ ܡܳܐ ܕ݂ܒܰ݁ܛܶܠ ܟ݂ܽܠ ܪܺܝܫ ܘܟܽ݁ܠ ܫܽܘܠܛܳܢ ܘܟܽ݁ܠ ܚܰܝܠܺܝܢ:
1Co 15:25 ܥܬܺ݁ܝܕ݁ ܗܽ̄ܘ ܓ݂ܶܝܪ ܕ݂ܢܰܡܠܶܟ݁ ܥܕܰ݁ܡܳܐ ܕ݂ܰܢܣܺܝܡ ܒ݂ܥܶܠܕ݂ܒܳ݁ܒܰ݁ܘܗ̄ܝ ܟ݂ܽܠܗܽܘܢ ܬ݂ܚܶܝܬ݁ ܪܶܓ݁ܠܰܘܗ̄ܝ:
1Co 15:26 ܘܰܐ̄ܚܪܳܝܳܐ ܒ݂ܥܶܠܕ݂ܒܳ݁ܒܳ݁ܐ ܡܶܬ݁ܒ݂ܰܛܰܠ ܡܰܘܬ݂ܳܐ:
1Co 15:27 ܟ݂ܽܠ ܓ݂ܶܝܪ ܫܰܥܒ݂ܶܕ݁ ܬ݂ܚܶܝܬ݁ ܪܶܓ݁ܠܰܘܗ̄ܝ ܡܳܐ ܕ݂ܶܐܡܰܪ ܕ݂ܶܝܢ ܕ݂ܟܽ݁ܠܡܶܕ݂ܶܡ ܡܶܫܬ݂ܰܥܒ݂ܰܕ݁ ܠܶܗ ܝܺܕܺ݁ܝܥܳܐ ܕ݂ܰܣܛܰܪ-ܡܶܢ ܗܰܘ ܕ݂ܫܰܥܒ݂ܶܕ݁ ܠܶܗ ܟ݂ܽܠ:
1Co 15:28 ܘܡܳܐ ܕ݂ܶܐܫܬ݂ܰܥܒ݂ܰܕ݁ ܠܶܗ ܟ݂ܽܠ ܗܳܝܕ݂ܶܝܢ ܗܽܘ ܒ݂ܪܳܐ ܢܶܫܬ݂ܰܥܒ݂ܰܕ݁ ܠܗܰܘ ܕ݂ܫܰܥܒ݂ܶܕ݁ ܠܶܗ ܟ݂ܽܠ ܕ݂ܢܶܗܘܶܐ ܐܰܠܳܗܳܐ ܟ݂ܽܠ ܒ݂ܟܽ݁ܠ:
1Co 15:29 ܘܶܐܠܳܐ ܡܳܢܳܐ ܢܶܥܒ݂ܕܽ݁ܘܢ ܗܳܢܽܘܢ ܕ݂ܥܳܡܕ݂ܺܝܢ ܚܠܳܦ݁ ܡܺܝܬܶ݁ܐ ܐܶܢ ܡܺܝܬܶ݁ܐ ܠܳܐ ܩܳܝܡܺܝܢ ܡܳܢܳܐ ܥܳܡܕ݂ܺܝܢ ܚܠܳܦ݁ ܡܺܝܬܶ݁ܐ:
1Co 15:30 ܘܰܠܡܳܢܳܐ ܐܳܦ݁ ܚܢܰܢ ܒ݂ܟܽ݁ܠ ܫܳܥܳܐ ܒ݂ܩܽܢܕܺ݁ܝܢܳܘܣ ܩܳܝܡܺܝܢܰܢ:
1Co 15:31 ܝܳܡܶܐ ܐ̄ܢܳܐ ܒ݂ܫܽܘܒ݁ܗܳܪܟܽ݁ܘܢ ܐܰܚܰܝ ܕ݂ܺܐܝܬ݁ ܠܺܝ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܟܽ݁ܠܝܽܘܡ ܡܳܐܶܬ݁ ܐ̄ܢܳܐ:
1Co 15:32 ܐܶܢ ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܶܫܬ݂ܕܺ݁ܝܬ݁ ܠܚܰܝܘܳܬܳ݁ܐ ܒ݂ܶܐܦܶ݁ܣܳܘܣ ܡܳܢܳܐ ܐܶܬ݁ܗܢܺܝܬ݁ ܐܶܢ ܡܺܝܬܶ݁ܐ ܠܳܐ ܩܳܝܡܺܝܢ ܢܶܐܟܽ݁ܘܠ ܘܢܶܫܬ݂ܶܐ ܡܚܳܪ ܓ݂ܶܝܪ ܡܳܝܬ݂ܺܝܢܰܢ:
1Co 15:33 ܠܳܐ ܬ݂ܶܛܥܽܘܢ ܡܚܰܒ݂ܠܳܢ ܪܶܥܝܳܢܶܐ ܒ݂ܰܣܺܝܡܶܐ ܫܽܘܥܝܳܬܳ݁ܐ ܒ݂ܺܝܫܳܬܳ݁ܐ ܣ݂ ܣ݂:
1Co 15:34 ܐܰܥܺܝܪܘ ܠܶܒ݂ܟܽ݁ܘܢ ܙܰܕ݂ܺܝܩܳܐܝܺܬ݁ ܘܠܳܐ ܬ݂ܶܚܛܽܘܢ ܐܺܝܬ݁ ܓ݂ܶܝܪ ܐ̄ܢܳܫܳܐ ܕ݂ܺܝܕܰ݁ܥܬܳ݁ܐ ܕ݂ܰܐܠܳܗܳܐ ܠܰܝܬ݂ ܒ݂ܗܽܘܢ ܠܒܶ݁ܗܬ݂ܰܬ݁ܟܽ݁ܘܢ ܗܽ̄ܘ ܐܳܡܰܪ ܐ̄ܢܳܐ:
1Co 15:35 ܢܺܐܡܰܪ ܐ̄ܢܳܫ ܡܶܢܟܽ݁ܘܢ ܕ݂ܰܐܝܟ݂ܰܢܳܐ ܩܳܝܡܺܝܢ ܡܺܝܬܶ݁ܐ ܘܒܰ݁ܐܝܢܳܐ ܦ݂ܰܓ݁ܪܳܐ ܐܳܬܶ݁ܝܢ:
1Co 15:36 ܣܰܟ݁ܠܳܐ ܙܰܪܥܳܐ ܕ݂ܙܳܪܰܥ ܐܰܢ̄ܬ݂ ܐܶܢ ܠܳܐ ܡܳܐܶܬ݁ ܠܳܐ ܚܳܝܶܐ:
1Co 15:37 ܘܗܰܘ ܡܶܕ݂ܶܡ ܕ݂ܙܳܪܰܥ ܐܰܢ̄ܬ݂ ܠܳܐ ܗ̄ܘܳܐ ܗܰܘ ܦ݂ܰܓ݁ܪܳܐ ܕ݂ܰܥܬܺ݁ܝܕ݁ ܠܡܶܗܘܳܐ ܙܳܪܰܥ ܐܰܢ̄ܬ݂ ܐܶܠܳܐ ܦ݂ܪܶܕ݂ܬ݂ܳܐ ܥܰܪܛܶܠܳܝܬ݂ܳܐ ܕ݂ܚܶܛܶܐ ܐܰܘ ܕ݂ܰܣܥܳܪܶܐ ܐܰܘ ܕ݂ܫܰܪܟ݂ܳܐ ܕ݂ܙܰܪܥܽܘܢܶܐ:
1Co 15:38 ܐܰܠܳܗܳܐ ܕ݂ܶܝܢ ܝܳܗܶܒ݁ ܠܶܗ ܦ݂ܰܓ݁ܪܳܐ ܐܰܝܟ݂ܰܢܳܐ ܕ݂ܨܳܒܶ݁ܐ ܘܰܠܚܰܕ݁ ܚܰܕ݁ ܡܶܢ ܙܰܪܥܽܘܢܶܐ ܦ݂ܰܓ݁ܪܳܐ ܕ݂ܰܟ݁ܝܳܢܶܗ:
1Co 15:39 ܠܳܐ ܗ̄ܘܳܐ ܕ݂ܶܝܢ ܟ݂ܽܠ ܦ݂ܓܰ݁ܪ ܫܘܶܐ ܐ̄ܚܪܺܝܢ ܗܽ̄ܘ ܓ݂ܶܝܪ ܦ݂ܰܓ݁ܪܳܐ ܕ݂ܒܰ݁ܪ ܐ̄ܢܳܫܳܐ ܘܰܐ̄ܚܪܺܝܢ ܕ݂ܰܒ݁ܥܺܝܪܳܐ ܘܰܐ̄ܚܪܺܝܢ ܕ݂ܦܳ݁ܪܰܚܬܳ݁ܐ ܘܰܐ̄ܚܪܺܝܢ ܕ݂ܢܽܘܢܶܐ:
1Co 15:40 ܘܺܐܝܬ݁ ܦ݂ܰܓ݁ܪܶܐ ܫܡܰܝܳܢܶܐ ܘܺܐܝܬ݁ ܦ݂ܰܓ݁ܪܶܐ ܐܰܪܥܳܢܳܝܶܐ ܐܶܠܳܐ ܐ̄ܚܪܺܝܢ ܗܽ̄ܘ ܫܽܘܒ݁ܚܳܐ ܕ݂ܰܫܡܰܝܳܢܶܐ ܘܰܐ̄ܚܪܺܝܢ ܕ݂ܰܐܪܥܳܢܳܝܶܐ:
1Co 15:41 ܘܰܐ̄ܚܪܺܝܢ ܗܽ̄ܘ ܫܽܘܒ݁ܚܳܐ ܕ݂ܫܶܡܫܳܐ ܘܰܐ̄ܚܪܺܝܢ ܫܽܘܒ݁ܚܳܐ ܕ݂ܣܰܗܪܳܐ ܘܰܐ̄ܚܪܺܝܢ ܫܽܘܒ݁ܚܳܐ ܕ݂ܟܰ݁ܘܟ݂ܒܶ݁ܐ ܘܟܰ݁ܘܟ݂ܒܳ݁ܐ ܡܶܢ ܟ݂ܰܘܟ݂ܒܳ݁ܐ ܡܝܰܬ݂ܰܪ ܗܽ̄ܘ ܒ݂ܫܽܘܒ݁ܚܳܐ:
1Co 15:42 ܗܳܟܰ݁ܢܳܐ ܐܳܦ݁ ܚܰܝܰܬ݁ ܡܺܝܬܶ݁ܐ ܡܶܙܕ݂ܰܪܥܺܝܢ ܒ݂ܰܚܒܳ݁ܠܳܐ ܩܳܝܡܺܝܢ ܕ݂ܠܳܐ ܚܒܳ݁ܠܳܐ:
1Co 15:43 ܡܶܙܕ݂ܰܪܥܺܝܢ ܒ݂ܨܰܥܪܳܐ ܩܳܝܡܺܝܢ ܒ݂ܫܽܘܒ݁ܚܳܐ ܡܶܙܕ݂ܰܪܥܺܝܢ ܒ݂ܰܟ݁ܪܺܝܗܽܘܬܳ݁ܐ ܩܳܝܡܺܝܢ ܒ݂ܚܰܝܠܳܐ:
1Co 15:44 ܡܶܙܕ݂ܰܪܥܺܝܢ ܦ݂ܰܓ݁ܪܳܐ ܢܰܦ݁ܫܳܢܳܝܳܐ ܩܳܐܶܡ ܦ݂ܰܓ݁ܪܳܐ ܪܽܘܚܳܢܳܝܳܐ ܐܺܝܬ݁ ܓ݂ܶܝܪ ܦ݂ܰܓ݁ܪܳܐ ܕ݂ܰܢܦܶ݁ܫ ܘܺܐܝܬ݁ ܦ݂ܰܓ݁ܪܳܐ ܕ݂ܪܽܘܚ:
1Co 15:45 ܗܳܟܰ݁ܢܳܐ ܐܳܦ݁ ܟ݂ܬܺ݁ܝܒ݁ ܗܘܳܐ ܐܳܕܳ݁ܡ ܒ݂ܰܪܢܳܫܳܐ ܩܰܕ݁ܡܳܝܳܐ ܠܰܢܦܶ݁ܫ ܚܰܝܳܐ ܘܳܐܕܳ݁ܡ ܐ̄ܚܪܳܝܳܐ ܠܪܽܘܚܳܐ ܡܰܚܝܳܢܺܝܬܳ݁ܐ:
1Co 15:46 ܐܶܠܳܐ ܠܳܐ ܗ̄ܘܳܐ ܠܽܘܩܕܰ݁ܡ ܪܽܘܚܳܢܳܝܳܐ ܐܶܠܳܐ ܢܰܦ݁ܫܳܢܳܝܳܐ ܘܗܳܝܕ݂ܶܝܢ ܪܽܘܚܳܢܳܝܳܐ:
1Co 15:47 ܒ݂ܰܪܢܳܫܳܐ ܩܰܕ݁ܡܳܝܳܐ ܥܰܦ݁ܪܳܢܳܐ ܕ݂ܡܶܢ ܐܰܪܥܳܐ ܒ݂ܰܪܢܳܫܳܐ ܕ݂ܰܬ݁ܪܶܝܢ ܡܳܪܝܳܐ ܡܶܢ ܫܡܰܝܳܐ:
1Co 15:48 ܐܰܝܟ݂ܰܢܳܐ ܕ݂ܺܐܝܬܰ݁ܘܗ̄ܝ ܗܰܘ ܥܰܦ݁ܪܳܢܳܐ ܗܳܟܰ݁ܢܳܐ ܐܳܦ݁ ܥܰܦ݁ܪܳܢܶܐ ܘܰܐܝܟ݂ܰܢܳܐ ܕ݂ܺܐܝܬܰ݁ܘܗ̄ܝ ܗܰܘ ܕ݂ܡܶܢ ܫܡܰܝܳܐ ܗܳܟܰ݁ܢܳܐ ܐܳܦ݁ ܫܡܰܝܳܢܶܐ:
1Co 15:49 ܘܰܐܝܟ݁ ܕ݂ܰܠܒܶ݁ܫܢ ܕ݂ܡܽܘܬܳ݁ܐ ܕ݂ܗܰܘ ܕ݂ܡܶܢ ܥܰܦ݁ܪܳܐ ܗܳܟܰ݁ܢܳܐ ܢܶܠܒ݂ܰܫ ܕ݂ܡܽܘܬܳ݁ܐ ܕ݂ܗܰܘ ܕ݂ܡܶܢ ܫܡܰܝܳܐ:
1Co 15:50 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܐܰܚܰܝ ܕ݂ܒܶ݁ܣܪܳܐ ܘܰܕ݁ܡܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܡܺܐܪܰܬ݁ ܠܳܐ ܡܶܫܟ݂ܚܺܝܢ ܘܠܳܐ ܚܒܳ݁ܠܳܐ ܝܳܪܶܬ݁ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ:
1Co 15:51 ܗܳܐ ܐܳܡܰܪ ܐ̄ܢܳܐ ܠܟܽ݁ܘܢ ܐ̄ܪܳܙܳܐ ܠܰܘ ܟ݂ܽܠܰܢ ܢܶܕ݁ܡܰܟ݁ ܟ݂ܽܠܰܢ ܕ݂ܶܝܢ ܢܶܬ݁ܚܰܠܰܦ݁:
1Co 15:52 ܚܰܪܺܝܦܳ݁ܐܝܺܬ݁ ܐܰܝܟ݁ ܪܦܳ݁ܦ݁ ܥܰܝܢܳܐ ܒ݂ܩܰܪܢܳܐ ܐ̄ܚܪܳܝܬ݂ܳܐ ܟ݂ܰܕ݁ ܬ݂ܶܩܪܶܐ ܘܰܢܩܽܘܡܽܘܢ ܡܺܝܬܶ݁ܐ ܕ݂ܠܳܐ ܚܒܳ݁ܠܳܐ ܘܰܚܢܰܢ ܢܶܬ݁ܚܰܠܰܦ݁:
1Co 15:53 ܥܬܺ݁ܝܕ݁ ܗܽ̄ܘ ܓ݂ܶܝܪ ܗܳܢܳܐ ܕ݂ܡܶܬ݁ܚܰܒ݂ܰܠ ܕ݂ܢܶܠܒ݂ܰܫ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܘܗܳܢܳܐ ܕ݂ܡܳܐܶܬ݁ ܕ݂ܢܶܠܒ݂ܰܫ ܠܳܐ ܡܳܝܽܘܬܽ݁ܘܬܳ݁ܐ:
1Co 15:54 ܡܳܐ ܕ݂ܠܳܒܶ݁ܫ ܕ݂ܶܝܢ ܗܳܢܳܐ ܕ݂ܡܶܬ݁ܚܰܒ݂ܰܠ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܘܗܳܢܳܐ ܕ݂ܡܳܐܶܬ݁ ܠܳܐ ܡܳܝܽܘܬܽ݁ܘܬܳ݁ܐ ܗܳܝܕ݂ܶܝܢ ܬ݂ܶܗܘܶܐ ܡܶܠܬܳ݁ܐ ܗ̄ܝ ܕ݂ܰܟ݁ܬܺ݁ܝܒܳ݁ܐ ܕ݂ܶܐܬ݁ܒ݂ܠܰܥ ܡܰܘܬ݂ܳܐ ܒ݂ܙܳܟܽ݁ܘܬܳ݁ܐ:
1Co 15:55 ܐܰܝܟ݂ܰܘ ܥܽܘܩܣܳܟ݁ ܡܰܘܬ݂ܳܐ ܐܳܘ ܐܰܝܟ݂ܳܐ ܗ̄ܝ ܙܳܟܽ݁ܘܬܶ݁ܟ݁ܝ ܫܝܽܘܠ:
1Co 15:56 ܥܽܘܩܣܶܗ ܕ݂ܶܝܢ ܕ݂ܡܰܘܬ݂ܳܐ ܚܛܺܝܬܳ݁ܐ ܗ̄ܝ ܘܚܰܝܠܳܐ ܕ݂ܰܚܛܺܝܬܳ݁ܐ ܢܳܡܽܘܣܳܐ ܗܽܘ:
1Co 15:57 ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܝܰܗ̄ܒ݁ ܠܰܢ ܙܳܟܽ݁ܘܬܳ݁ܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ: ܣ
1Co 15:58 ܡܶܟ݂ܺܝܠ ܐܰܚܰܝ ܘܚܰܒ݂ܺܝܒܰ݁ܝ ܗܘܰܘ ܡܫܰܪܪܺܝܢ ܘܠܳܐ ܬ݂ܶܗܘܽܘܢ ܡܶܬ݂ܙܺܝܥܺܝܢ ܐܶܠܳܐ ܗܘܰܘ ܡܶܬ݁ܝܰܬ݂ܪܺܝܢ ܒ݂ܟܽ݁ܠܙܒܰ݁ܢ ܒ݂ܰܥܒܳ݁ܕܶ݁ܗ ܕ݂ܡܳܪܝܳܐ ܟ݂ܰܕ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܥܰܡܠܟܽ݁ܘܢ ܠܳܐ ܗ̄ܘܳܐ ܣܪܺܝܩ ܒ݂ܡܳܪܝܳܐ: ܣ
1Co 16:1 ܥܰܠ ܡܶܕ݂ܶܡ ܕ݂ܶܝܢ ܕ݂ܡܶܬ݁ܟ݂ܰܢܰܫ ܠܩܰܕ݂ܺܝܫܶܐ ܐܰܝܟ݂ܰܢܳܐ ܕ݂ܦܶ݁ܩܕ݂ܶܬ݁ ܠܥܺܕܳ݁ܬܳ݁ܐ ܕ݂ܓܰ݁ܠܰܛܳܝܶܐ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܒܶ݁ܕ݁ܘ:
1Co 16:2 ܒ݂ܟܽ݁ܠ ܚܰܕ݁-ܒ݂ܫܰܒ݂ܳܐ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܒ݂ܒܰ݁ܝܬ݂ܶܗ ܢܶܗܘܶܐ ܣܳܐܶܡ ܘܢܳܛܰܪ ܗܰܘ ܡܶܕ݂ܶܡ ܕ݂ܡܳܛܶܐ ܒ݂ܺܐܝܕܰ݁ܘܗ̄ܝ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܗܳܝܕ݂ܶܝܢ ܢܶܗܘܝܳܢ ܓ݂ܶܒ݁ܝܳܬܳ݁ܐ:
1Co 16:3 ܘܡܳܐ ܕ݂ܶܐܬܺ݁ܝܬ݁ ܠܰܐܝܠܶܝܢ ܕ݂ܓܳ݁ܒܶ݁ܝܢ ܐܢ̄ܬ݂ܽܘܢ ܠܗܽܘܢ ܐܶܫܰܕ݂ܰܪ ܒ݂ܶܐܓ݂ܰܪܬ݂ܳܐ ܕ݂ܢܰܘܒ݂ܠܽܘܢ ܛܰܝܒ݂ܽܘܬ݁ܟܽ݁ܘܢ ܠܽܐܘܪܺܫܠܶܡ:
1Co 16:4 ܐܶܢ ܕ݂ܶܝܢ ܫܳܘܶܐ ܗ̄ܘ ܣܽܘܥܪܳܢܳܐ ܕ݂ܳܐܦ݁ ܐܶܢܳܐ ܐܺܙܰܠ ܥܰܡܝ ܢܺܐܙܽܠ̄ܘܢ:
1Co 16:5 ܐܳܬܶ݁ܐ ܐ̄ܢܳܐ ܕ݂ܶܝܢ ܠܘܳܬ݁ܟܽ݁ܘܢ ܡܳܐ ܕ݂ܥܶܒ݁ܪܶܬ݁ ܡܶܢ ܡܰܩܶܕܳ݁ܘܢܳܝܶܐ ܥܳܒܰ݁ܪ ܐ̄ܢܳܐ ܠܳܗ ܓ݂ܶܝܪ ܠܡܰܩܶܕܳ݁ܘܢܺܝܰܐ:
1Co 16:6 ܘܰܟ݁ܒܰ݁ܪ ܐܳܦ݁ ܠܘܳܬ݁ܟܽ݁ܘܢ ܐܶܩܰܘܶܐ ܐܰܘ ܐܰܣܬ݂ܶܐ ܠܘܳܬ݁ܟܽ݁ܘܢ ܕ݂ܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܰܐܬܰ݁ܪ ܕ݂ܳܐܙܶܠ ܐ̄ܢܳܐ:
1Co 16:7 ܠܳܐ ܓ݂ܶܝܪ ܨܳܒܶ݁ܐ ܐ̄ܢܳܐ ܕ݂ܗܳܫܳܐ ܐܰܝܟ݁ ܥܳܒܰ݁ܪ ܐܽܘܪܚܳܐ ܐܶܚܙܶܝܟܽ݁ܘܢ ܡܣܰܒ݂ܰܪ ܐ̄ܢܳܐ ܓ݂ܶܝܪ ܕ݂ܰܐܘܚܰܪ ܙܰܒ݁ܢܳܐ ܠܘܳܬ݁ܟܽ݁ܘܢ ܐܶܢ ܡܳܪܝ ܡܰܦ݂ܶܣ ܠܺܝ:
1Co 16:8 ܡܩܰܘܶܐ ܐ̄ܢܳܐ ܕ݂ܶܝܢ ܒ݂ܶܐܦܶ݁ܣܳܘܣ ܥܕܰ݁ܡܳܐ ܠܦ݂ܶܢܛܺܩܳܘܣܛܺܐ:
1Co 16:9 ܬ݂ܰܪܥܳܐ ܓ݂ܶܝܪ ܪܰܒ݂ܳܐ ܐܶܬ݁ܦ݂ܬܰ݁ܚ ܠܺܝ ܕ݂ܰܡܠܶܐ ܣܽܘܥܪܳܢܶܐ ܘܣܰܩܽܘܒ݁ܠܶܐ ܣܰܓ݂ܺܝܐܝܺܢ:
1Co 16:10 ܐܶܢ ܕ݂ܶܝܢ ܢܺܐܬܶ݁ܐ ܨܶܐܕܰ݁ܝܟ݂ܽܘܢ ܛܺܝܡܳܬܶ݁ܐܳܘܣ ܚܙܰܘ ܕ݂ܰܕ݁ܠܳܐ ܕ݂ܶܚܠܳܐ ܢܶܗܘܶܐ ܠܘܳܬ݁ܟܽ݁ܘܢ ܥܒܳ݁ܕܳ݁ܐ ܓ݂ܶܝܪ ܕ݂ܡܳܪܝܳܐ ܦ݂ܳܠܰܚ ܐܰܟ݁ܘܳܬ݁ܝ:
1Co 16:11 ܠܡܳܐ ܗܳܟܺ݁ܝܠ ܐ̄ܢܳܫ ܢܫܽܘܛܺܝܘܗ̄ܝ ܐܶܠܳܐ ܠܰܘܰܐܘܽܗ̄ܝ ܒ݂ܰܫܠܳܡܳܐ ܕ݂ܢܺܐܬܶ݁ܐ ܠܘܳܬ݁ܝ ܡܩܰܘܶܐ ܐ̄ܢܳܐ ܠܶܗ ܓ݂ܶܝܪ ܥܰܡ ܐܰܚܶܐ:
1Co 16:12 ܡܶܢ ܐܰܦ݂ܳܠܳܘ ܕ݂ܶܝܢ ܐܰܚܰܝ ܣܰܓ݂ܺܝ ܒ݂ܥܺܝܬ݁ ܡܶܢܶܗ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܥܰܡ ܐܰܚܶܐ ܘܰܟ݁ܒܰ݁ܪ ܠܳܐ ܗܘܳܐ ܨܶܒ݁ܝܳܢܳܐ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܐܶܡܰܬ݁ܝ ܕ݂ܶܝܢ ܕ݂ܢܶܗܘܶܐ ܠܶܗ ܐܰܬ݁ܪܳܐ ܐܳܬܶ݁ܐ ܠܘܳܬ݁ܟܽ݁ܘܢ: ܣ
1Co 16:13 ܐܶܬ݂ܬ݂ܥܺܝܪܘ ܘܩܽܘܡܘ ܒ݂ܗܰܝܡܳܢܽܘܬܳ݁ܐ ܐܶܬ݁ܓ݂ܰܒ݂ܰܪܘ ܐܶܬ݁ܚܰܣܰܢܘ:
1Co 16:14 ܘܟܽ݁ܠܗܶܝܢ ܨܶܒ݁ܘܳܬ݁ܟܽ݁ܘܢ ܒ݂ܚܽܘܒ݂ܳܐ ܢܶܗܘܝܳܢ: ܣ
1Co 16:15 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܥܰܠ ܒ݂ܰܝܬ݂ܳܐ ܕ݂ܶܐܣܛܶܦܰ݁ܢܰܐ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܶܢܽܘܢ ܐܶܢܽܘܢ ܪܺܫܺܝܬܳ݁ܐ ܕ݂ܰܐܟܰ݁ܐܺܝܰܐ ܘܣܳܡܘ ܢܰܦ݁ܫܗܽܘܢ ܠܬܶ݁ܫܡܶܫܬ݂ܳܐ ܕ݂ܩܰܕ݂ܺܝܫܶܐ:
1Co 16:16 ܕ݂ܳܐܦ݁ ܐܰܢ̄ܬ݂ܽܘܢ ܬ݂ܶܗܘܽܘܢ ܡܶܫܬ݂ܰܡܥܺܝܢ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܘܰܠܟܽ݁ܠܢܳܫ ܕ݂ܠܳܐܶܐ ܥܰܡܰܢ ܘܰܡܥܰܕ݂ܰܪ:
1Co 16:17 ܚܳܕܶ݁ܐ ܐ̄ܢܳܐ ܕ݂ܶܝܢ ܒ݂ܡܶܐܬܺ݁ܝܬܶ݁ܗ ܕ݂ܶܐܣܛܶܦܰ݁ܢܰܐ ܘܰܕ݁ܦܳ݁ܪܛܽܘܢܰܛܳܘܣ ܘܕܰ݁ܐܟܰ݁ܐܝܺܩܳܘܣ ܕ݂ܡܶܕ݂ܶܡ ܕ݂ܒܰ݁ܨܰܪܬ݂ܽܘܢ ܠܘܳܬ݁ܝ ܗܶܢܽܘܢ ܡܰܠܺܝܘ:
1Co 16:18 ܐܰܢܺܝܚܘ ܓ݂ܶܝܪ ܪܽܘܚܝ ܕ݂ܺܝܠܝ ܘܕܺ݁ܝܠܟܽ݁ܘܢ ܗܘܰܝܬ݂ܽܘܢ ܗܳܟܺ݁ܝܠ ܡܶܫܬ݂ܰܘܕ݂ܥܺܝܢ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ: ܣ
1Co 16:19 ܫܳܐܠܳܢ ܒ݂ܰܫܠܳܡܟܽ݁ܘܢ ܥܺܕܳ݁ܬܳ݁ܐ ܟ݂ܽܠܗܶܝܢ ܕ݂ܒܰ݁ܐܣܺܝܰܐ ܣ ܫܳܐܠܺܝܢ ܒ݂ܰܫܠܳܡܟܽ݁ܘܢ ܣܰܓ݂ܺܝ ܒ݂ܡܳܪܰܢ ܐܰܩܶܠܳܘܣ ܘܰܦ݂ܪܺܝܣܩܺܠܰܐ ܥܰܡ ܥܺܕ݂̄ܬ݂ܳܐ ܕ݂ܰܒ݁ܒܰ݁ܝܬ݂ܗܽܘܢ: ܣ
1Co 16:20 ܫܳܐܠܺܝܢ ܒ݂ܰܫܠܳܡܟܽ݁ܘܢ ܐܰܚܰܝܢ ܟ݂ܽܠܗܽܘܢ ܣ ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ: ܣ
1Co 16:21 ܫܠܳܡܳܐ ܒ݂ܰܟ݁ܬܳ݁ܒܰ݁ܬ݁ ܐܺܝܕܳ݁ܐ ܕ݂ܺܝܠܝ ܕ݂ܦ݂ܰܘܠܳܘܣ:
1Co 16:22 ܡܰܢ ܕ݂ܠܳܐ ܪܳܚܶܡ ܠܡܳܪܰܢ ܝܶܫܽܘܥ ܡܫܺܝܚܳܐ ܢܶܗܘܶܐ ܚܪܶܡ ܡܳܪܰܢ ܐܶܬܳ݁ܐ:
1Co 16:23 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡܟܽ݁ܘܢ:
1Co 16:24 ܘܚܽܘܒ݂ܝ ܥܰܡ ܟ݂ܽܠܟܽ݁ܘܢ ܒ݂ܰܡܫܺܝܚܳܐ ܝܶܫܽܘܥ ܣ݂ ܣ݂:
2Co 1:1 ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܛܺܝܡܳܬܶ݁ܐܳܘܣ ܐܰܚܳܐ ܠܥܺܕ݂̄ܬ݂ܳܐ ܕ݂ܰܐܠܳܗܳܐ ܕ݂ܺܐܝܬ݁ ܒ݂ܩܳܘܪܺܢܬܳ݁ܘܣ ܘܰܠܟܽ݁ܠܗܽܘܢ ܩܰܕ݂ܺܝܫܶܐ ܕ݂ܺܐܝܬ݁ ܒ݂ܰܐܟܰ݁ܐܺܝܰܐ ܟ݂ܽܠܳܗ:
2Co 1:2 ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
2Co 1:3 ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܒܳ݁ܐ ܕ݂ܪܰܚܡܶܐ ܘܰܐܠܳܗܳܐ ܕ݂ܟܽ݁ܠ ܒ݂ܽܘܝܳܐ:
2Co 1:4 ܗܰܘ ܕ݂ܰܡܒܰ݁ܝܰܐ ܠܰܢ ܒ݂ܟܽ݁ܠܗܽܘܢ ܐܽܘܠܨܳܢܰܝܢ ܕ݂ܳܐܦ݁ ܚܢܰܢ ܢܶܫܟ݂ܰܚ ܢܒܰ݁ܝܰܐ ܠܰܐܝܠܶܝܢ ܕ݂ܰܒ݁ܟܽ݁ܠ ܐܽܘܠܨܳܢܰܝܢ ܐܶܢܽܘܢ ܒ݂ܗܰܘ ܒ݂ܽܘܝܳܐܳܐ ܕ݂ܰܚܢܰܢ ܡܶܬ݁ܒ݂ܰܝܐܝܺܢܰܢ ܡܶܢ ܐܰܠܳܗܳܐ:
2Co 1:5 ܐܰܝܟ݂ܰܢܳܐ ܓ݂ܶܝܪ ܕ݂ܡܶܬ݁ܝܰܬ݂ܪܺܝܢ ܒ݂ܰܢ ܚܰܫܰܘܗ̄ܝ ܕ݂ܰܡܫܺܝܚܳܐ ܗܳܟܰ݁ܢܳܐ ܒ݂ܝܰܕ݁ ܡܫܺܝܚܳܐ ܡܶܬ݁ܝܰܬ݂ܰܪ ܐܳܦ݁ ܒ݂ܽܘܝܳܐܰܢ:
2Co 1:6 ܐܳܦܶ݁ܢ ܕ݂ܶܝܢ ܡܶܬܰ݁ܐܠܨܺܝܢܰܢ ܥܰܠ ܐܰܦ݂ܰܝ ܒ݂ܽܘܝܳܐܟܽ݁ܘܢ ܗܽ̄ܘ ܘܥܰܠ ܐܰܦ݂ܰܝ ܚܰܝܰܝܟ݂ܽܘܢ ܡܶܬܰ݁ܐܠܨܺܝܢܰܢ ܘܶܐܢ ܡܶܬ݁ܒ݂ܰܝܐܝܺܢܰܢ ܡܶܛܽܠ ܕ݂ܰܐܢ̄ܬ݂ܽܘܢ ܬ݂ܶܬ݁ܒ݂ܰܝܐܘܽܢ ܘܬܶ݁ܗܘܶܐ ܒ݂ܟܽ݁ܘܢ ܚܦܺ݁ܝܛܽܘܬܳ݁ܐ ܕ݂ܰܬ݁ܣܰܝܒ݂ܪܽܘܢ ܐܶܢܽܘܢ ܠܚܰܫܶܐ ܗܳܢܽܘܢ ܕ݂ܳܐܦ݁ ܚܢܰܢ ܚܳܫܺܝܢܰܢ ܠܗܽܘܢ:
2Co 1:7 ܘܣܰܒ݁ܪܰܢ ܕ݂ܰܥܠܰܝܟ݂ܽܘܢ ܫܰܪܺܝܪ ܗܽ̄ܘ ܝܳܕ݁ܥܺܝܢܰܢ ܓ݂ܶܝܪ ܕ݂ܶܐܢ ܫܰܘܬ݂ܳܦܺ݁ܝܢ ܐܢ̄ܬ݂ܽܘܢ ܒ݂ܚܰܫܶܐ ܫܰܘܬ݂ܳܦܺ݁ܝܢ ܐܢ̄ܬ݂ܽܘܢ ܐܳܦ݁ ܒ݂ܒܽ݁ܘܝܳܐܳܐ: ܣ
2Co 1:8 ܨܳܒܶ݁ܝܢܰܢ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝܢ ܥܰܠ ܐܽܘܠܨܳܢܳܐ ܕ݂ܰܗܘܳܐ ܠܰܢ ܒ݂ܰܐܣܺܝܰܐ ܕ݂ܪܰܘܪܒܳ݁ܐܝܺܬ݁ ܐܶܬܶ݁ܐܠܶܨܢ ܝܰܬ݂ܺܝܪ ܡܶܢ ܚܰܝܠܰܢ ܥܕܰ݁ܡܳܐ ܕ݂ܩܰܪܺܝܒܺ݁ܝܢ ܗ̄ܘܰܘ ܚܰܝܰܝܢ ܠܡܶܬ݂ܛܰܠܳܩܽܘ:
2Co 1:9 ܘܥܰܠ ܢܰܦ݁ܫܰܢ ܦ݂ܣܰܩܢ ܡܰܘܬ݂ܳܐ ܕ݂ܠܳܐ ܢܶܗܘܶܐ ܠܰܢ ܬ݂ܽܘܟ݁ܠܳܢܳܐ ܥܰܠ ܢܰܦ݁ܫܰܢ ܐܶܠܳܐ ܥܰܠ ܐܰܠܳܗܳܐ ܗܰܘ ܕ݂ܰܡܩܺܝܡ ܡܺܝܬܶ݁ܐ:
2Co 1:10 ܗܰܘ ܕ݂ܡܶܢ ܡܰܘܬ݂ܶܐ ܚܰܣܺܝܢܶܐ ܦ݂ܰܪܩܰܢ ܘܬܽ݁ܘܒ݁ ܡܣܰܒ݂ܪܺܝܢܰܢ ܕ݂ܦܳ݁ܪܶܩ ܠܰܢ:
2Co 1:11 ܒ݂ܰܡܥܰܕ݂ܪܳܢܽܘܬܳ݁ܐ ܕ݂ܒܳ݁ܥܽܘܬ݁ܟܽ݁ܘܢ ܕ݂ܥܰܠ ܐܰܦ݂ܰܝܢ ܕ݂ܬܶ݁ܗܘܶܐ ܡܰܘܗܰܒ݁ܬܶ݁ܗ ܕ݂ܰܠܘܳܬܰ݁ܢ ܛܰܝܒ݂ܽܘܬܳ݁ܐ ܕ݂ܰܥܒܺ݁ܝܕܳ݁ܐ ܒ݂ܰܐܦ݂ܰܝ ܣܰܓ݂ܺܝܶܐܐ ܘܣܰܓ݂ܺܝܶܐܐ ܢܰܘܕ݂ܽܘܢ ܠܶܗ ܥܰܠ ܐܰܦ݂ܰܝܢ:
2Co 1:12 ܫܽܘܒ݁ܗܳܪܰܢ ܓ݂ܶܝܪ ܗܳܢܰܘ ܣܳܗܕ݂ܽܘܬܳ݁ܐ ܕ݂ܪܶܥܝܳܢܰܢ ܕ݂ܒܰ݁ܦ݁ܫܺܝܛܽܘܬܳ݁ܐ ܘܰܒ݁ܕܰ݁ܟ݁ܝܽܘܬܳ݁ܐ ܘܰܒ݁ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܶܬ݁ܗܰܦ݂ܰܟ݁ܢ ܒ݂ܥܳܠܡܳܐ ܘܠܳܐ ܒ݂ܚܶܟ݁ܡܬܳ݁ܐ ܕ݂ܦܰ݁ܓ݁ܪܳܐ ܘܝܰܬ݂ܺܝܪܳܐܝܺܬ݁ ܠܘܳܬ݁ܟܽ݁ܘܢ ܕ݂ܺܝܠܟܽ݁ܘܢ:
2Co 1:13 ܠܳܐ ܗ̄ܘܳܐ ܐ̄ܚܪܳܢܝܳܢ ܟ݂ܳܬ݁ܒ݂ܺܝܢܰܢ ܠܟܽ݁ܘܢ ܐܶܠܳܐ ܐܰܝܠܶܝܢ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܐܳܦ݁ ܡܶܫܬ݂ܰܘܕ݂ܥܺܝܢ ܐܢ̄ܬ݂ܽܘܢ ܬ݂ܟܺ݁ܝܠ ܐ̄ܢܳܐ ܕ݂ܶܝܢ ܕ݂ܰܥܕܰ݁ܡܳܐ ܠܰܐ̄ܚܪܳܝܬ݂ܳܐ ܬ݂ܶܫܬ݂ܰܘܕ݂ܥܽܘܢ:
2Co 1:14 ܐܰܝܟ݂ܰܢܳܐ ܕ݂ܳܐܦ݁ ܐܶܫܬ݂ܰܘܕ݂ܰܥܬ݂ܽܘܢ ܩܰܠܺܝܠ ܡܶܢ ܣܰܓ݂ܺܝ ܕ݂ܫܽܘܒ݁ܗܳܪܟܽ݁ܘܢ ܚܢܰܢ ܐܰܝܟ݁ ܕ݂ܳܐܦ݁ ܐܰܢ̄ܬ݂ܽܘܢ ܕ݂ܺܝܠܰܢ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
2Co 1:15 ܘܰܒ݁ܗܳܢܳܐ ܬ݂ܽܘܟ݁ܠܳܢܳܐ ܨܳܒܶ݁ܐ ܗ̄ܘܺܝܬ݁ ܡܶܢ ܩܕܺ݁ܝܡ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܕ݂ܰܐܥܺܝܦܳ݁ܐܝܺܬ݁ ܬ݂ܩܰܒ݂ܠܽܘܢ ܛܰܝܒ݂ܽܘܬܳ݁ܐ:
2Co 1:16 ܘܶܐܥܒ݂ܰܪ ܥܠܰܝܟ݂ܽܘܢ ܠܡܰܩܶܕܳ݁ܘܢܳܝܶܐ ܘܬܽ݁ܘܒ݁ ܡܶܢ ܡܰܩܶܕܳ݁ܘܢܺܝܰܐ ܠܘܳܬ݁ܟܽ݁ܘܢ ܐܺܬܶ݁ܐ ܘܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܺܝܗܽܘܕ݁:
2Co 1:17 ܗܳܕܶ݁ܐ ܗܳܟܺ݁ܝܠ ܕ݂ܶܐܬ݁ܪܰܥܺܝܬ݁ ܠܡܳܐ ܐܰܝܟ݁ ܡܣܰܪܗܒܳ݁ܐ ܐܶܬ݁ܪܰܥܺܝܬ݁ ܐܰܘ ܕ݂ܰܠܡܳܐ ܕ݂ܰܒ݁ܣܰܪ ܐܶܢܶܝܢ ܐܰܝܠܶܝܢ ܕ݂ܡܶܬ݁ܪܰܥܶܐ ܐ̄ܢܳܐ ܡܶܛܽܠ ܕ݂ܘܳܠܶܐ ܗ̄ܘܳܐ ܕ݂ܢܶܗܘܶܐ ܒ݂ܗܶܝܢ ܐܺܝܢ ܐܺܝܢ ܘܠܳܐ ܠܳܐ:
2Co 1:18 ܡܗܰܝܡܰܢ ܗܽ̄ܘ ܐܰܠܳܗܳܐ ܕ݂ܠܳܐ ܗܘܳܬ݁ ܡܶܠܬܰ݁ܢ ܕ݂ܰܠܘܳܬ݁ܟܽ݁ܘܢ ܐܺܝܢ ܘܠܳܐ:
2Co 1:19 ܒ݂ܪܶܗ ܓ݂ܶܝܪ ܕ݂ܰܐܠܳܗܳܐ ܝܶܫܽܘܥ ܡܫܺܝܚܳܐ ܗܰܘ ܕ݂ܒܺ݁ܐܝܕܰ݁ܢ ܐܶܬ݁ܟ݂ܪܶܙ ܠܟܽ݁ܘܢ ܒ݂ܺܝ ܘܰܒ݁ܣܺܠܘܰܢܳܘܣ ܘܰܒ݁ܛܺܝܡܳܬܶ݁ܐܳܘܣ ܠܳܐ ܗ̄ܘܳܐ ܐܺܝܢ ܘܠܳܐ ܐܶܠܳܐ ܐܺܝܢ ܗܘܳܐ ܒ݂ܶܗ:
2Co 1:20 ܟ݂ܽܠܗܽܘܢ ܓ݂ܶܝܪ ܡܽܘܠܟ݂ܳܢܰܘܗ̄ܝ ܕ݂ܰܐܠܳܗܳܐ ܒ݂ܶܗ ܗܽܘ ܒ݂ܰܡܫܺܝܚܳܐ ܐܺܝܢ ܗܘܰܘ ܡܶܛܽܠ ܗܳܢܳܐ ܒ݂ܺܐܝܕܶ݁ܗ ܝܳܗܒ݂ܺܝܢܰܢ ܐܰܡܺܝܢ ܠܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ:
2Co 1:21 ܐܰܠܳܗܳܐ ܗܽܘ ܕ݂ܶܝܢ ܡܫܰܪܰܪ ܠܰܢ ܥܰܡܟܽ݁ܘܢ ܒ݂ܰܡܫܺܝܚܳܐ ܗܰܘ ܕ݂ܗܽܘ ܡܰܫܚܰܢ:
2Co 1:22 ܘܚܰܬ݂ܡܰܢ ܘܝܰܗ̄ܒ݁ ܪܰܗܒܽ݁ܘܢܳܐ ܕ݂ܪܽܘܚܶܗ ܒ݂ܠܶܒ݂ܰܘܳܬܰ݁ܢ: ܣ
2Co 1:23 ܐܶܢܳܐ ܕ݂ܶܝܢ ܠܰܐܠܳܗܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܕ݂ܡܶܛܽܠ ܕ݂ܚܳܐܶܣ ܐ̄ܢܳܐ ܥܠܰܝܟ݂ܽܘܢ ܠܳܐ ܐܶܬܺ݁ܝܬ݁ ܠܩܳܘܪܺܢܬܳ݁ܘܣ:
2Co 1:24 ܠܳܐ ܗ̄ܘܳܐ ܡܶܛܽܠ ܕ݂ܡܳܪܰܝ ܗܰܝܡܳܢܽܘܬ݁ܟܽ݁ܘܢ ܚܢܰܢ ܐܶܠܳܐ ܡܥܰܕ݂ܪܳܢܶܐ ܚܢܰܢ ܕ݂ܚܰܕ݁ܘܰܬ݁ܟܽ݁ܘܢ ܒ݂ܗܰܝܡܳܢܽܘܬܳ݁ܐ ܗܽܘ ܓ݂ܶܝܪ ܩܳܝܡܺܝܢ ܐܢ̄ܬ݂ܽܘܢ:
2Co 2:1 ܕ݂ܳܢܶܬ݁ ܕ݂ܶܝܢ ܗܳܕܶ݁ܐ ܒ݂ܢܰܦ݁ܫܝ ܕ݂ܠܳܐ ܬ݂ܽܘܒ݁ ܒ݂ܟܰ݁ܪܝܽܘܬܳ݁ܐ ܐܺܬܶ݁ܐ ܠܘܳܬ݁ܟܽ݁ܘܢ:
2Co 2:2 ܐܶܢ ܐܶܢܳܐ ܓ݂ܶܝܪ ܡܰܟ݁ܪܶܐ ܐ̄ܢܳܐ ܠܟܽ݁ܘܢ ܡܰܢܽܘ ܢܚܰܕ݂ܶܝܢܝ ܐܶܠܳܐ ܗܰܘ ܕ݂ܶܐܢܳܐ ܐܰܟ݁ܪܺܝܬ݁ ܠܶܗ:
2Co 2:3 ܘܰܕ݁ܟܶ݁ܬ݁ܒ݂ܶܬ݁ ܠܟܽ݁ܘܢ ܗܺܝ ܗܳܕܶ݁ܐ ܕ݂ܠܳܐ ܟ݂ܰܕ݁ ܐܺܬܶ݁ܐ ܢܰܟ݁ܪܽܘܢ ܠܺܝ ܗܳܢܽܘܢ ܐܰܝܠܶܝܢ ܕ݂ܘܳܠܶܐ ܗ̄ܘܳܐ ܠܗܽܘܢ ܕ݂ܗܶܢܽܘܢ ܢܚܰܕ݂ܽܘܢܳܢܝ ܬ݂ܟܺ݁ܝܠ ܐ̄ܢܳܐ ܕ݂ܶܝܢ ܥܰܠ ܟ݂ܽܠܟܽ݁ܘܢ ܕ݂ܚܰܕ݁ܘܰܬ݁ܝ ܕ݂ܟܽ݁ܠܟܽ݁ܘܢ ܗܺ̄ܝ:
2Co 2:4 ܘܡܶܢ ܐܽܘܠܨܳܢܳܐ ܪܰܒ݂ܳܐ ܘܡܶܢ ܐܰܢܽܘܣܝܳܐ ܕ݂ܠܶܒ݂ܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܗܳܠܶܝܢ ܒ݂ܕܶ݁ܡܥܶܐ ܣܰܓ݂ܺܝܳܐܬܳ݁ܐ ܠܳܐ ܡܶܛܽܠ ܕ݂ܬܶ݁ܟ݁ܪܶܐ ܠܟܽ݁ܘܢ ܐܶܠܳܐ ܡܶܛܽܠ ܕ݂ܬܶ݁ܕ݂ܥܽܘܢ ܚܽܘܒ݂ܳܐ ܝܰܬ݂ܺܝܪܳܐ ܕ݂ܺܐܝܬ݁ ܠܺܝ ܠܘܳܬ݁ܟܽ݁ܘܢ:
2Co 2:5 ܐܶܢ ܕ݂ܶܝܢ ܐ̄ܢܳܫ ܐܰܟ݁ܪܺܝ ܠܳܐ ܗ̄ܘܳܐ ܠܺܝ ܐܰܟ݁ܪܺܝ ܐܶܠܳܐ ܒ݂ܨܺܝܪܳܐ ܩܰܠܺܝܠ ܠܟܽ݁ܠܟܽ݁ܘܢ ܕ݂ܠܳܐ ܬ݂ܺܐܩܰܪ ܡܶܠܬܳ݁ܐ ܥܠܰܝܟ݂ܽܘܢ:
2Co 2:6 ܟ݂ܰܕ݂ܽܘ ܠܶܗ ܕ݂ܶܝܢ ܠܗܳܢܳܐ ܟ݂ܳܐܬܳ݁ܐ ܕ݂ܡܶܢ ܣܰܓ݂ܺܝܶܐܐ:
2Co 2:7 ܘܡܶܟ݂ܺܝܠ ܐ̄ܚܪܳܢܝܳܐܝܺܬ݁ ܘܳܠܶܐ ܕ݂ܬܶ݁ܫܒ݂ܩܽܘܢ ܠܶܗ ܘܰܬ݁ܒܰ݁ܝܐܘܽܢܶܗ ܕ݂ܰܠܡܳܐ ܒ݂ܟܰ݁ܪܝܽܘܬܳ݁ܐ ܝܰܬ݂ܺܝܪܬ݂ܳܐ ܢܶܬ݁ܒ݂ܠܰܥ ܠܶܗ ܗܰܘ ܡܰܢ ܕ݂ܗܳܟܰ݁ܢܳܐ ܗܽܘ:
2Co 2:8 ܡܶܛܽܠ ܗܳܢܳܐ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܰܬ݁ܫܰܪܪܽܘܢ ܒ݂ܶܗ ܚܽܘܒ݂ܟܽ݁ܘܢ:
2Co 2:9 ܡܶܛܽܠ ܗܳܢܳܐ ܓ݂ܶܝܪ ܟ݂ܶܬ݁ܒ݂ܶܬ݁ ܐܳܦ݁ ܕ݂ܶܐܕ݂ܰܥ ܒ݂ܢܶܣܝܳܢܳܐ ܐܶܢ ܒ݂ܟܽ݁ܠܡܶܕ݂ܶܡ ܡܶܫܬ݂ܰܡܥܺܝܢ ܐܢ̄ܬ݂ܽܘܢ:
2Co 2:10 ܠܡܰܢ ܕ݂ܰܐܢ̄ܬ݂ܽܘܢ ܕ݂ܶܝܢ ܫܳܒ݁ܩܺܝܢ ܐܢ̄ܬ݂ܽܘܢ ܐܳܦ݁ ܐܶܢܳܐ ܐܳܦ݁ ܐܶܢܳܐ ܓ݂ܶܝܪ ܡܶܕ݂ܶܡ ܕ݂ܫܶܒ݁ܩܶܬ݁ ܠܡܰܢ ܕ݂ܫܶܒ݁ܩܶܬ݁ ܡܶܛܽܠܳܬ݁ܟܽ݁ܘܢ ܗܽ̄ܘ ܫܶܒ݁ܩܶܬ݁ ܒ݂ܦ݂ܰܪܨܽܘܦ݂ܶܗ ܕ݂ܰܡܫܺܝܚܳܐ:
2Co 2:11 ܕ݂ܠܳܐ ܢܶܥܠܒܰ݁ܢ ܣܳܛܳܢܳܐ ܝܳܕ݁ܥܺܝܢܰܢ ܓ݂ܶܝܪ ܡܰܚܫܒܳ݁ܬܶ݁ܗ ܣ݂ ܣ݂:
2Co 2:12 ܟ݂ܰܕ݁ ܐܶܬܺ݁ܝܬ݁ ܕ݂ܶܝܢ ܠܰܛܪܳܘܰܐܣ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܶܐܬ݁ܦ݂ܬܰ݁ܚ ܠܺܝ ܬ݂ܰܪܥܳܐ ܒ݂ܡܳܪܝܳܐ:
2Co 2:13 ܠܳܐ ܗ̄ܘܳܐ ܠܺܝ ܢܝܳܚܳܐ ܒ݂ܪܽܘܚܝ ܕ݂ܠܳܐ ܐܶܫܟ݂ܚܶܬ݁ ܠܛܺܛܳܘܣ ܐܳܚܝ ܐܶܠܳܐ ܫܪܺܝܬ݁ ܐܶܢܽܘܢ ܘܢܶܦ݁ܩܶܬ݁ ܠܺܝ ܠܡܰܩܶܕܳ݁ܘܢܳܝܶܐ:
2Co 2:14 ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܰܒ݁ܟܽ݁ܠ ܙܒܰ݁ܢ ܚܙܳܬܳ݁ܐ ܥܳܒܶ݁ܕ݁ ܠܰܢ ܒ݂ܰܡܫܺܝܚܳܐ ܘܓܳ݁ܠܶܐ ܒ݂ܰܢ ܪܺܝܚܳܐ ܕ݂ܺܝܕܰ݁ܥܬܶ݁ܗ ܒ݂ܟܽ݁ܠ ܐܰܬܰ݁ܪ:
2Co 2:15 ܪܺܝܚܳܐ ܚܢܰܢ ܓ݂ܶܝܪ ܒ݂ܰܣܺܝܡܳܐ ܒ݂ܰܡܫܺܝܚܳܐ ܠܰܐܠܳܗܳܐ ܒ݂ܰܐܝܠܶܝܢ ܕ݂ܚܳܐܶܝܢ ܘܒܰ݁ܐܝܠܶܝܢ ܕ݂ܳܐܒ݁ܕ݂ܺܝܢ:
2Co 2:16 ܠܰܐܝܠܶܝܢ ܕ݂ܪܺܝܚܳܐ ܕ݂ܡܰܘܬ݂ܳܐ ܠܡܰܘܬ݂ܳܐ ܘܠܰܐܝܠܶܝܢ ܕ݂ܪܺܝܚܳܐ ܕ݂ܚܰܝܶܐ ܠܚܰܝܶܐ ܘܰܠܗܳܠܶܝܢ ܡܰܢܽܘ ܢܶܫܘܶܐ:
2Co 2:17 ܠܳܐ ܗ̄ܘܰܝܢ ܓ݂ܶܝܪ ܐܰܝܟ݁ ܫܰܪܟ݂ܳܐ ܕ݂ܰܡܡܰܙܓܺ݁ܝܢ ܡܶܠܰܘܗ̄ܝ ܕ݂ܰܐܠܳܗܳܐ ܐܶܠܳܐ ܐܰܝܟ݁ ܕ݂ܒܰ݁ܫܪܳܪܳܐ ܘܰܐܝܟ݁ ܕ݂ܡܶܢ ܐܰܠܳܗܳܐ ܩܕܳ݁ܡ ܐܰܠܳܗܳܐ ܒ݂ܰܡܫܺܝܚܳܐ ܡܡܰܠܠܺܝܢܰܢ:
2Co 3:1 ܡܫܰܪܶܝܢܰܢ ܠܰܢ ܬ݂ܽܘܒ݁ ܡܶܢ ܕ݂ܪܺܝܫ ܕ݂ܰܢܚܰܘܶܝܟܽ݁ܘܢ ܡܳܢܳܐ ܚܢܰܢ ܐܰܘ ܕ݂ܰܠܡܳܐ ܣܢܺܝܩܺܝܢܰܢ ܐܰܝܟ݁ ܐ̄ܚܪܳܢܶܐ ܕ݂ܶܐܓ݂ܪܳܬܳ݁ܐ ܕ݂ܦܽ݁ܘܩܳܕܶ݁ܐ ܢܶܬ݁ܟ݂ܰܬ݁ܒ݂ܳܢ ܠܟܽ݁ܘܢ ܥܠܰܝܢ ܐܰܘ ܕ݂ܰܐܢ̄ܬ݂ܽܘܢ ܬ݂ܶܟ݁ܬ݂ܒܽ݁ܘܢ ܬ݂ܦܰ݁ܩܕܽ݁ܘܢ ܥܠܰܝܢ:
2Co 3:2 ܐܶܓ݂ܰܪܬ݂ܰܢ ܕ݂ܶܝܢ ܕ݂ܺܝܠܰܢ ܐܰܢ̄ܬ݂ܽܘܢ ܐܶܢܽܘܢ ܕ݂ܰܟ݁ܬܺ݁ܝܒܳ݁ܐ ܒ݂ܠܶܒ݂ܰܢ ܘܺܝܕܺ݁ܝܥܳܐ ܘܡܶܬ݁ܩܰܪܝܳܐ ܡܶܢ ܟ݂ܽܠܢܳܫ:
2Co 3:3 ܝܳܕ݁ܥܺܝܬ݂ܽܘܢ ܓ݂ܶܝܪ ܕ݂ܶܐܓ݂ܰܪܬ݂ܶܗ ܐܰܢ̄ܬ݂ܽܘܢ ܕ݂ܰܡܫܺܝܚܳܐ ܕ݂ܶܐܫܬ݂ܰܡܫܰܬ݁ ܡܶܢܰܢ ܕ݂ܰܟ݁ܬܺ݁ܝܒܳ݁ܐ ܠܳܐ ܒ݂ܰܕ݁ܝܽܘܬܳ݁ܐ ܐܶܠܳܐ ܒ݂ܪܽܘܚܳܐ ܕ݂ܰܐܠܳܗܳܐ ܚܰܝܳܐ ܠܳܐ ܒ݂ܠܽܘܚܶܐ ܕ݂ܟܺ݁ܐܦܳ݁ܐ ܐܶܠܳܐ ܒ݂ܠܽܘܚܶܐ ܕ݂ܠܶܒ݂ܳܐ ܕ݂ܒܶ݁ܣܪܳܐ: ܣ
2Co 3:4 ܬ݂ܽܘܟ݁ܠܳܢܳܐ ܕ݂ܶܝܢ ܗܳܟܰ݁ܢܳܐ ܐܺܝܬ݁ ܠܰܢ ܒ݂ܰܡܫܺܝܚܳܐ ܠܘܳܬ݁ ܐܰܠܳܗܳܐ:
2Co 3:5 ܠܰܘ ܕ݂ܰܚܢܰܢ ܣܳܦ݁ܩܺܝܢܰܢ ܕ݂ܢܶܬ݁ܪܰܥܶܐ ܡܶܕ݂ܶܡ ܐܰܝܟ݁ ܕ݂ܡܶܢ ܢܰܦ݁ܫܰܢ ܐܶܠܳܐ ܚܰܝܠܰܢ ܡܶܢ ܐܰܠܳܗܳܐ ܗܽܘ:
2Co 3:6 ܗܰܘ ܕ݂ܰܐܫܘܰܝܢ ܕ݂ܢܶܗܘܶܐ ܡܫܰܡܫܳܢܶܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܠܳܐ ܒ݂ܰܟ݁ܬܳ݁ܒܳ݁ܐ ܐܶܠܳܐ ܒ݂ܪܽܘܚܳܐ ܟ݂ܬܳ݁ܒܳ݁ܐ ܓ݂ܶܝܪ ܩܳܛܶܠ ܪܽܘܚܳܐ ܕ݂ܶܝܢ ܡܰܚܝܳܐ:
2Co 3:7 ܐܶܢ ܕ݂ܶܝܢ ܬ݂ܶܫܡܶܫܬ݂ܳܐ ܕ݂ܡܰܘܬ݂ܳܐ ܒ݂ܰܟ݁ܬܳ݁ܒܳ݁ܐ ܐܶܬ݁ܪܰܫܡܰܬ݁ ܒ݂ܟܺ݁ܐܦܶ݁ܐ ܘܰܗܘܳܬ݁ ܒ݂ܬܶ݁ܫܒ݂ܽܘܚܬ݂ܳܐ ܐܰܝܟ݂ܰܢܳܐ ܕ݂ܠܳܐ ܢܶܫܟ݂ܚܽܘܢ ܒ݂ܢܰܝ ܐܺܝܣܪܳܝܶܠ ܠܰܡܚܳܪ ܒ݂ܦ݂ܰܪܨܽܘܦ݂ܶܗ ܕ݂ܡܽܘܫܶܐ ܡܶܛܽܠ ܫܽܘܒ݁ܚܳܐ ܕ݂ܦ݂ܰܪܨܽܘܦ݂ܶܗ ܗܰܘ ܕ݂ܶܐܬ݁ܒ݂ܰܛܰܠ:
2Co 3:8 ܐܰܝܟ݂ܰܢܳܐ ܗܳܟܺ݁ܝܠ ܬ݂ܶܫܡܶܫܬ݂ܳܐ ܕ݂ܪܽܘܚܳܐ ܠܳܐ ܝܰܬ݂ܺܝܪܳܐܝܺܬ݁ ܬ݂ܶܗܘܶܐ ܒ݂ܫܽܘܒ݁ܚܳܐ:
2Co 3:9 ܐܶܢ ܓ݂ܶܝܪ ܠܬܶ݁ܫܡܶܫܬ݂ܳܐ ܕ݂ܚܽܘܝܳܒܳ݁ܐ ܗܘܳܐ ܫܽܘܒ݁ܚܳܐ ܚܰܕ݁ ܟ݂ܡܳܐ ܬ݂ܶܬ݁ܝܰܬ݂ܰܪ ܬ݂ܶܫܡܶܫܬ݂ܳܐ ܕ݂ܙܰܕ݂ܺܝܩܽܘܬܳ݁ܐ ܒ݂ܫܽܘܒ݁ܚܳܐ:
2Co 3:10 ܐܰܝܟ݁ ܗܰܘ ܓ݂ܶܝܪ ܕ݂ܳܐܦ݁ܠܳܐ ܡܫܰܒ݂ܚܳܐ ܗܳܝ ܕ݂ܶܐܫܬ݂ܰܒ݂ܚܰܬ݁ ܒ݂ܦܽ݁ܘܚܳܡܳܐ ܕ݂ܗܳܢܳܐ ܫܽܘܒ݁ܚܳܐ ܡܝܰܬ݂ܪܳܐ:
2Co 3:11 ܐܶܢ ܓ݂ܶܝܪ ܡܶܕ݂ܶܡ ܕ݂ܶܐܬ݁ܒ݂ܰܛܰܠ ܒ݂ܫܽܘܒ݁ܚܳܐ ܗܘܳܐ ܝܰܬ݂ܺܝܪܳܐܝܺܬ݁ ܐܰܝܢܳܐ ܕ݂ܰܡܩܰܘܶܐ ܒ݂ܫܽܘܒ݁ܚܳܐ ܢܶܗܘܶܐ: ܣ
2Co 3:12 ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܗܳܢܳܐ ܣܰܒ݁ܪܳܐ ܝܰܬ݂ܺܝܪܳܐܝܺܬ݁ ܒ݂ܰܓ݁ܠܶܐ ܥܺܝܢ ܡܶܬ݂ܕ݂ܰܒ݂ܪܺܝܢܰܢ:
2Co 3:13 ܘܠܳܐ ܐܰܝܟ݁ ܡܽܘܫܶܐ ܕ݂ܪܳܡܶܐ ܗ̄ܘܳܐ ܬ݂ܰܚܦ݂ܺܝܬܳ݁ܐ ܥܰܠ ܐܰܦ݂ܰܘܗ̄ܝ ܕ݂ܠܳܐ ܢܚܽܘܪܽܘܢ ܒ݂ܢܰܝ ܐܺܝܣܪܳܝܶܠ ܒ݂ܫܽܘܠܳܡܶܗ ܕ݂ܗܰܘ ܕ݂ܡܶܬ݁ܒ݂ܰܛܰܠ:
2Co 3:14 ܐܶܠܳܐ ܐܶܬ݁ܥܰܘܰܪܘ ܒ݂ܡܰܕ݂ܥܰܝܗܽܘܢ ܥܕܰ݁ܡܳܐ ܓ݂ܶܝܪ ܠܝܰܘܡܳܢܳܐ ܐܶܡܰܬ݁ܝ ܕ݂ܕܺ݁ܝܰܬܺ݁ܩܺܐ ܥܰܬ݂ܺܝܩܬ݂ܳܐ ܡܶܬ݁ܩܰܪܝܳܐ ܗܺܝ ܗܳܝ ܬ݂ܰܚܦ݂ܺܝܬܳ݁ܐ ܩܳܝܡܳܐ ܥܠܰܝܗܽܘܢ ܘܠܳܐ ܡܶܬ݁ܓ݂ܰܠܝܳܐ ܕ݂ܒܰ݁ܡܫܺܝܚܳܐ ܗܽܘ ܡܶܬ݁ܒ݂ܰܛܠܳܐ:
2Co 3:15 ܘܰܥܕܰ݁ܡܳܐ ܠܝܰܘܡܳܢܳܐ ܐܶܡܰܬ݁ܝ ܕ݂ܡܶܬ݁ܩܪܶܐ ܡܽܘܫܶܐ ܬ݂ܰܚܦ݂ܺܝܬܳ݁ܐ ܥܰܠ ܠܶܒ݂ܗܽܘܢ ܪܰܡܝܳܐ:
2Co 3:16 ܘܶܐܡܰܬ݁ܝ ܕ݂ܐ̄ܢܳܫ ܡܶܢܗܽܘܢ ܢܶܬ݁ܦ݂ܢܶܐ ܠܘܳܬ݁ ܡܳܪܝܳܐ ܡܶܫܬ݂ܰܩܠܳܐ ܡܶܢܶܗ ܬ݂ܰܚܦ݂ܺܝܬܳ݁ܐ:
2Co 3:17 ܡܳܪܝܳܐ ܕ݂ܶܝܢ ܗܽܘܝܽܘ ܪܽܘܚܳܐ ܘܰܐܬܰ݁ܪ ܕ݂ܪܽܘܚܶܗ ܕ݂ܡܳܪܝܳܐ ܚܺܐܪܽܘܬܳ݁ܐ ܗ̄ܝ:
2Co 3:18 ܚܢܰܢ ܕ݂ܶܝܢ ܟ݂ܽܠܰܢ ܒ݂ܰܐܦ݂ܶܐ ܓ݂ܰܠܝܳܬܳ݁ܐ ܬ݂ܶܫܒ݂ܽܘܚܬ݂ܶܗ ܕ݂ܡܳܪܝܳܐ ܐܰܝܟ݁ ܕ݂ܰܒ݁ܡܰܚܙܺܝܬܳ݁ܐ ܚܳܙܶܝܢܰܢ ܘܠܳܗ ܠܰܕ݁ܡܽܘܬܳ݁ܐ ܡܶܫܬ݂ܰܚܠܦܺ݁ܝܢܰܢ ܡܶܢ ܫܽܘܒ݁ܚܳܐ ܠܫܽܘܒ݁ܚܳܐ ܐܰܝܟ݁ ܕ݂ܡܶܢ ܡܳܪܝܳܐ ܪܽܘܚܳܐ: ܣ
2Co 4:1 ܡܶܛܽܠ ܗܳܢܳܐ ܠܳܐ ܡܳܐܢܳܐ ܠܰܢ ܒ݂ܬܶ݁ܫܡܶܫܬ݂ܳܐ ܗܳܕܶ݁ܐ ܕ݂ܰܐܚܺܝܕܺ݁ܝܢܰܢ ܐܰܝܟ݁ ܪܰܚܡܶܐ ܕ݂ܰܗܘܰܘ ܥܠܰܝܢ:
2Co 4:2 ܐܶܠܳܐ ܐܰܣܠܺܝܢܰܢ ܟ݂ܰܣܝܳܬܳ݁ܗ ܕ݂ܒܶ݁ܗܬ݂ܬܳ݁ܐ ܘܠܳܐ ܡܗܰܠܟܺ݁ܝܢܰܢ ܒ݂ܚܳܪܥܽܘܬܳ݁ܐ ܘܠܳܐ ܢܳܟ݁ܠܺܝܢܰܢ ܡܶܠܬܶ݁ܗ ܕ݂ܰܐܠܳܗܳܐ ܐܶܠܳܐ ܒ݂ܓܰ݁ܠܝܽܘܬܳ݁ܐ ܕ݂ܰܫܪܳܪܳܐ ܡܚܰܘܶܝܢܰܢ ܢܰܦ݁ܫܰܢ ܠܟܽ݁ܠܗܽܘܢ ܪܶܥܝܳܢܶܐ ܕ݂ܰܒ݁ܢܰܝܢܳܫܳܐ ܩܕܳ݁ܡ ܐܰܠܳܗܳܐ:
2Co 4:3 ܘܶܐܢ ܕ݂ܶܝܢ ܡܟܰ݁ܣܰܝ ܗܽ̄ܘ ܐܶܘܰܢܓ݂ܶܠܺܝܳܘܢ ܕ݂ܺܝܠܰܢ ܠܰܐܝܠܶܝܢ ܕ݂ܳܐܒ݁ܕ݂ܺܝܢ ܗܽ̄ܘ ܡܟܰ݁ܣܰܝ:
2Co 4:4 ܐܰܝܠܶܝܢ ܕ݂ܰܐܠܳܗܶܗ ܕ݂ܥܳܠܡܳܐ ܗܳܢܳܐ ܥܰܘܰܪ ܡܰܕ݂ܥܰܝܗܽܘܢ ܥܰܠ ܕ݂ܠܳܐ ܡܗܰܝܡܢܺܝܢ ܕ݂ܠܳܐ ܢܶܕ݁ܢܰܚ ܠܗܽܘܢ ܢܽܘܗܪܶܗ ܕ݂ܶܐܘܰܢܓ݂ܶܠܺܝܳܘܢ ܕ݂ܫܽܘܒ݁ܚܶܗ ܕ݂ܰܡܫܺܝܚܳܐ ܕ݂ܗܽܘܝܽܘ ܕ݂ܡܽܘܬܶ݁ܗ ܕ݂ܰܐܠܳܗܳܐ:
2Co 4:5 ܠܳܐ ܗ̄ܘܳܐ ܓ݂ܶܝܪ ܢܰܦ݁ܫܰܢ ܡܰܟ݁ܪܙܺܝܢܰܢ ܐܶܠܳܐ ܠܰܡܫܺܝܚܳܐ ܝܶܫܽܘܥ ܡܳܪܰܢ ܠܢܰܦ݁ܫܰܢ ܕ݂ܶܝܢ ܕ݂ܥܰܒ݁ܕ݂ܰܝܟ݂ܽܘܢ ܚܢܰܢ ܡܶܛܽܠ ܝܶܫܽܘܥ:
2Co 4:6 ܡܶܛܽܠ ܕ݂ܰܐܠܳܗܳܐ ܗܽܘ ܕ݂ܶܐܡܰܪ ܕ݂ܡܶܢ ܚܶܫܽܘܟܳ݁ܐ ܢܽܘܗܪܳܐ ܢܶܕ݁ܢܰܚ ܗܽܘ ܕ݂ܢܰܚ ܒ݂ܠܶܒ݂ܰܘܳܬܰ݁ܢ ܕ݂ܢܶܬ݁ܢܰܗܰܪ ܒ݂ܺܝܕܰ݁ܥܬܳ݁ܐ ܕ݂ܫܽܘܒ݁ܚܶܗ ܕ݂ܰܐܠܳܗܳܐ ܒ݂ܦ݂ܰܪܨܽܘܦ݂ܶܗ ܕ݂ܝܶܫܽܘܥ ܡܫܺܝܚܳܐ: ܣ
2Co 4:7 ܐܺܝܬ݁ ܠܰܢ ܕ݂ܶܝܢ ܣܺܝܡܬܳ݁ܐ ܗܳܕܶ݁ܐ ܒ݂ܡܳܐܢܳܐ ܕ݂ܚܶܨܦ݂ܳܐ ܕ݂ܪܰܒ݂ܽܘܬܳ݁ܐ ܕ݂ܚܰܝܠܳܐ ܡܶܢ ܐܰܠܳܗܳܐ ܬ݂ܶܗܘܶܐ ܘܠܳܐ ܡܶܢܰܢ:
2Co 4:8 ܒ݂ܟܽ݁ܠܡܶܕ݂ܶܡ ܓ݂ܶܝܪ ܡܶܬܰ݁ܐܠܨܺܝܢܰܢ ܐܶܠܳܐ ܠܳܐ ܡܶܬ݁ܚܰܢܩܺܝܢܰܢ ܡܶܬ݂ܛܰܪܦܺ݁ܝܢܰܢ ܐܶܠܳܐ ܠܳܐ ܚܰܝܳܒܺ݁ܝܢ ܚ̄ܢܰܢ:
2Co 4:9 ܡܶܬ݁ܪܰܕ݁ܦ݂ܺܝܢܰܢ ܐܶܠܳܐ ܠܳܐ ܡܶܫܬ݂ܰܒ݁ܩܺܝܢܰܢ ܡܶܣܬ݂ܰܚܦ݂ܺܝܢܰܢ ܐܶܠܳܐ ܠܳܐ ܐܳܒ݁ܕ݂ܺܝܢܰܢ:
2Co 4:10 ܒ݂ܟܽ݁ܠܙܒܰ݁ܢ ܡܺܝܬܽ݁ܘܬܶ݁ܗ ܕ݂ܝܶܫܽܘܥ ܒ݂ܦܰ݁ܓ݁ܪܰܝܢ ܫܩܺܝܠܺܝܢܰܢ ܕ݂ܳܐܦ݁ ܚܰܝܰܘܗ̄ܝ ܕ݂ܝܶܫܽܘܥ ܒ݂ܦܰ݁ܓ݁ܪܰܝܢ ܢܶܬ݁ܓ݂ܠܽܘܢ:
2Co 4:11 ܐܶܢ ܚܢܰܢ ܓ݂ܶܝܪ ܚܰܝܶܐ ܠܡܰܘܬ݂ܳܐ ܡܶܫܬ݂ܰܠܡܺܝܢܰܢ ܡܶܛܽܠ ܝܶܫܽܘܥ ܗܳܟܰ݁ܢܳܐ ܐܳܦ݁ ܚܰܝܰܘܗ̄ܝ ܕ݂ܝܶܫܽܘܥ ܢܶܬ݁ܓ݂ܠܽܘܢ ܒ݂ܦܰ݁ܓ݁ܪܰܢ ܗܳܢܳܐ ܕ݂ܡܳܐܶܬ݁:
2Co 4:12 ܗܳܫܳܐ ܡܰܘܬ݂ܳܐ ܒ݂ܰܢ ܡܶܬ݁ܚܰܦ݂ܰܛ ܘܚܰܝܶܐ ܒ݂ܟܽ݁ܘܢ:
2Co 4:13 ܐܳܦ݁ ܚܢܰܢ ܗܳܟܺ݁ܝܠ ܕ݂ܰܚܕܳ݁ܐ ܗ̄ܝ ܪܽܘܚܳܐ ܕ݂ܗܰܝܡܳܢܽܘܬܳ݁ܐ ܐܺܝܬ݁ ܠܰܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܰܝܡܢܶܬ݁ ܡܶܛܽܠ ܗܳܢܳܐ ܐܳܦ݁ ܡܰܠܠܶܬ݁ ܡܗܰܝܡܢܺܝܢܰܢ ܡܶܛܽܠ ܗܳܢܳܐ ܐܳܦ݁ ܡܡܰܠܠܺܝܢܰܢ:
2Co 4:14 ܘܝܳܕ݁ܥܺܝܢܰܢ ܕ݂ܗܰܘ ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܐܳܦ݁ ܠܰܢ ܒ݂ܝܰܕ݁ ܝܶܫܽܘܥ ܢܩܺܝܡ ܘܰܢܩܰܪܒܰ݁ܢ ܥܰܡܟܽ݁ܘܢ ܠܘܳܬܶ݁ܗ:
2Co 4:15 ܟ݂ܽܠܡܶܕ݂ܶܡ ܓ݂ܶܝܪ ܡܶܛܽܠܳܬ݁ܟܽ݁ܘܢ ܗܽ̄ܘ ܕ݂ܟܰ݁ܕ݁ ܡܶܬ݁ܝܰܬ݂ܪܳܐ ܛܰܝܒ݂ܽܘܬܳ݁ܐ ܒ݂ܝܰܕ݁ ܣܰܓ݂ܺܝܶܐܐ ܬ݂ܶܣܓ݂ܶܐ ܬ݂ܰܘܕ݂ܺܝܬܳ݁ܐ ܠܫܽܘܒ݁ܚܶܗ ܕ݂ܰܐܠܳܗܳܐ ܣ݂ ܣ݂:
2Co 4:16 ܡܶܛܽܠ ܗܳܢܳܐ ܠܳܐ ܡܳܐܢܳܐ ܠܰܢ ܐܳܦ݁ ܐܶܢ ܒ݂ܰܪܢܳܫܰܢ ܓ݂ܶܝܪ ܒ݂ܰܪܳܝܳܐ ܡܶܬ݁ܚܰܒ݂ܰܠ ܐܶܠܳܐ ܕ݂ܡܶܢ ܠܓܰ݁ܘ ܡܶܬ݁ܚܰܕ݂ܰܬ݁ ܝܽܘܡ ܡܶܢ ܝܽܘܡ:
2Co 4:17 ܐܽܘܠܨܳܢܶܗ ܓ݂ܶܝܪ ܕ݂ܙܰܒ݁ܢܳܐ ܗܳܢܳܐ ܟ݂ܰܕ݁ ܛܳܒ݁ ܙܥܽܘܪ ܘܩܰܠܺܝܠ ܫܽܘܒ݁ܚܳܐ ܪܰܒ݂ܳܐ ܕ݂ܠܳܐ ܣܳܟܳ݁ܐ ܠܥܳܠܰܡ ܥܳܠܡܺܝܢ ܡܛܰܝܶܒ݁ ܠܰܢ:
2Co 4:18 ܕ݂ܠܳܐ ܚܳܕܶ݁ܝܢܰܢ ܒ݂ܗܳܠܶܝܢ ܕ݂ܡܶܬ݁ܚܰܙܝܳܢ ܐܶܠܳܐ ܒ݂ܗܳܠܶܝܢ ܕ݂ܠܳܐ ܡܶܬ݁ܚܰܙܝܳܢ ܕ݂ܡܶܬ݁ܚܰܙܝܳܢ ܓ݂ܶܝܪ ܕ݂ܙܰܒ݁ܢܳܐ ܐܶܢܶܝܢ ܕ݂ܠܳܐ ܡܶܬ݁ܚܰܙܝܳܢ ܕ݂ܶܝܢ ܕ݂ܰܠܥܳܠܰܡ ܐܶܢܶܝܢ: ܣ
2Co 5:1 ܝܳܕ݁ܥܺܝܢܰܢ ܓ݂ܶܝܪ ܕ݂ܶܐܢ ܒ݂ܰܝܬ݂ܰܢ ܕ݂ܒܰ݁ܐܪܥܳܐ ܗܳܢܳܐ ܕ݂ܦܰ݁ܓ݁ܪܳܐ ܢܶܫܬ݂ܪܶܐ ܐܶܠܳܐ ܐܺܝܬ݁ ܠܰܢ ܒ݂ܶܢܝܳܢܳܐ ܕ݂ܡܶܢ ܐܰܠܳܗܳܐ ܒ݂ܰܝܬ݂ܳܐ ܕ݂ܠܳܐ ܒ݂ܰܥܒܳ݁ܕ݁ ܐܺܝܕܰ݁ܝܳܐ ܒ݂ܰܫܡܰܝܳܐ ܠܥܳܠܰܡ:
2Co 5:2 ܐܳܦ݁ ܥܰܠ ܗܳܕܶ݁ܐ ܓ݂ܶܝܪ ܡܶܬ݂ܬ݂ܰܢܚܺܝܢܰܢ ܘܰܣܘܶܝܢܰܢ ܕ݂ܢܶܠܒ݂ܰܫ ܒ݂ܰܝܬ݂ܰܢ ܕ݂ܡܶܢ ܫܡܰܝܳܐ:
2Co 5:3 ܐܶܠܳܐ ܐܳܦ݁ ܡܳܐ ܕ݂ܰܠܒܶ݁ܫܢ ܢܶܫܬ݂ܟܰ݁ܚ ܠܰܢ ܥܰܪܛܶܠ:
2Co 5:4 ܟ݂ܰܕ݁ ܐܺܝܬܰ݁ܝܢ ܓ݂ܶܝܪ ܗܳܫܳܐ ܒ݂ܗܳܢܳܐ ܒ݂ܰܝܬ݂ܳܐ ܡܶܬ݂ܬ݂ܰܢܚܺܝܢܰܢ ܡܶܢ ܝܽܘܩܪܶܗ ܘܠܳܐ ܨܳܒܶ݁ܝܢܰܢ ܠܡܶܫܠܚܶܗ ܐܶܠܳܐ ܕ݂ܢܶܠܒ݂ܰܫ ܠܥܶܠ ܡܶܢܶܗ ܕ݂ܬܶ݁ܬ݁ܒ݂ܠܰܥ ܡܺܝܬܽ݁ܘܬܶ݁ܗ ܒ݂ܚܰܝܶܐ:
2Co 5:5 ܘܕܰ݁ܡܥܰܬ݂ܶܕ݁ ܠܰܢ ܠܳܗ ܠܗܳܕܶ݁ܐ ܐܰܠܳܗܳܐ ܗܽܘ ܗܰܘ ܕ݂ܝܰܗ̄ܒ݁ ܠܰܢ ܪܰܗܒܽ݁ܘܢܳܐ ܕ݂ܪܽܘܚܶܗ: ܣ
2Co 5:6 ܡܶܛܽܠ ܕ݂ܝܳܕ݁ܥܺܝܢܰܢ ܗܳܟܺ݁ܝܠ ܘܰܡܦ݂ܳܣܺܝܢܰܢ ܕ݂ܰܟ݁ܡܳܐ ܕ݂ܰܒ݁ܦܰ݁ܓ݁ܪܳܐ ܫܪܶܝܢܰܢ ܥܰܢܺܝܕܺ݁ܝܢܰܢ ܡܶܢ ܡܳܪܰܢ:
2Co 5:7 ܒ݂ܗܰܝܡܳܢܽܘܬܳ݁ܐ ܗܽܘ ܓ݂ܶܝܪ ܡܗܰܠܟܺ݁ܝܢܰܢ ܘܠܳܐ ܒ݂ܰܚܙܳܝܳܐ:
2Co 5:8 ܡܶܛܽܠ ܗܳܢܳܐ ܬ݂ܟܺ݁ܝܠܺܝܢܰܢ ܘܰܡܣܰܘܚܺܝܢܰܢ ܕ݂ܢܶܥܢܰܕ݁ ܡܶܢ ܦ݂ܰܓ݁ܪܳܐ ܘܢܶܗܘܶܐ ܠܘܳܬ݁ ܡܳܪܰܢ:
2Co 5:9 ܘܡܶܬ݁ܚܰܦ݂ܛܺܝܢܰܢ ܕ݂ܶܐܢ ܥܳܢܽܘܕܶ݁ܐ ܚܢܰܢ ܘܶܐܢ ܥܳܡܽܘܪܶܐ ܠܶܗ ܗܘܰܝܢ ܫܳܦ݁ܪܺܝܢ:
2Co 5:10 ܟ݂ܽܠܰܢ ܓ݂ܶܝܪ ܥܬܺ݁ܝܕܺ݁ܝܢܰܢ ܠܰܡܩܳܡ ܩܕܳ݁ܡ ܒ݂ܺܝܡ ܕ݂ܰܡܫܺܝܚܳܐ ܕ݂ܢܶܬ݁ܦ݂ܪܰܥ ܐ̄ܢܳܫ ܐ̄ܢܳܫ ܒ݂ܦܰ݁ܓ݁ܪܶܗ ܡܶܕ݂ܶܡ ܕ݂ܰܥܒܺ݁ܝܕ݁ ܠܶܗ ܐܶܢ ܕ݂ܛܳܒ݁ ܘܶܐܢ ܕ݂ܒܺ݁ܝܫ: ܣ
2Co 5:11 ܡܶܛܽܠ ܕ݂ܝܳܕ݁ܥܺܝܢܰܢ ܗܳܟܺ݁ܝܠ ܕ݂ܶܚܠܬܶ݁ܗ ܕ݂ܡܳܪܰܢ ܠܰܒ݁ܢܰܝܢܳܫܳܐ ܗܽܘ ܡܦ݂ܺܝܣܺܝܢܰܢ ܠܰܐܠܳܗܳܐ ܕ݂ܶܝܢ ܓ݂ܠܶܝܢܰܢ ܣܳܒܰ݁ܪ ܐ̄ܢܳܐ ܕ݂ܶܝܢ ܕ݂ܳܐܦ݁ ܠܡܰܕ݂ܥܰܝܟ݂ܽܘܢ ܕ݂ܺܝܠܟܽ݁ܘܢ ܓ݂ܠܶܝܢܰܢ:
2Co 5:12 ܠܳܐ ܗ̄ܘܳܐ ܬ݂ܽܘܒ݁ ܢܰܦ݁ܫܰܢ ܡܫܰܒ݂ܚܺܝܢܰܢ ܠܟܽ݁ܘܢ ܐܶܠܳܐ ܥܶܠܬܳ݁ܐ ܗܽܘ ܝܳܗܒ݂ܺܝܢܰܢ ܠܟܽ݁ܘܢ ܕ݂ܰܗܘܰܝܬ݂ܽܘܢ ܡܶܫܬ݂ܰܒ݁ܗܪܺܝܢ ܒ݂ܰܢ ܠܘܳܬ݁ ܗܳܢܽܘܢ ܕ݂ܒܰ݁ܐܦ݂ܶܐ ܗ̄ܘ ܡܶܫܬ݂ܰܒ݁ܗܪܺܝܢ ܘܠܳܐ ܒ݂ܠܶܒ݂ܳܐ:
2Co 5:13 ܐܶܢ ܓ݂ܶܝܪ ܫܳܛܶܝܢܰܢ ܠܰܐܠܳܗܳܐ ܘܶܐܢ ܬ݂ܰܩܢܺܝܢܰܢ ܠܟܽ݁ܘܢ:
2Co 5:14 ܚܽܘܒ݂ܶܗ ܓ݂ܶܝܪ ܕ݂ܰܡܫܺܝܚܳܐ ܐܳܠܶܨ ܠܰܢ ܕ݂ܪܳܢܶܝܢܰܢ ܗܳܕܶ݁ܐ ܕ݂ܚܰܕ݁ ܚܠܳܦ݁ ܟ݂ܽܠܢܳܫ ܡܺܝܬ݁ ܡܳܕܶ݁ܝܢ ܟ݂ܽܠܢܳܫ ܡܺܝܬ݁ ܠܶܗ:
2Co 5:15 ܘܰܚܠܳܦ݁ ܟ݂ܽܠܢܳܫ ܗܽܘ ܡܺܝܬ݁ ܕ݂ܰܐܝܠܶܝܢ ܕ݂ܚܰܝܺܝܢ ܠܳܐ ܠܢܰܦ݁ܫܗܽܘܢ ܢܺܚܽܘܢ ܐܶܠܳܐ ܠܗܰܘ ܐܰܝܢܳܐ ܕ݂ܥܰܠ ܐܰܦ݂ܰܝܗܽܘܢ ܡܺܝܬ݁ ܘܩܳܡ:
2Co 5:16 ܘܡܶܟ݂ܺܝܠ ܚܢܰܢ ܠܐ̄ܢܳܫ ܒ݂ܰܦ݁ܓܰ݁ܪ ܠܳܐ ܝܳܕ݁ܥܺܝܢܰܢ ܘܶܐܢ ܝܺܕܰ݁ܥܢ ܒ݂ܰܦ݁ܓܰ݁ܪ ܠܰܡܫܺܝܚܳܐ ܐܶܠܳܐ ܡܶܢ ܗܳܫܳܐ ܠܳܐ ܝܳܕ݁ܥܺܝܢܰܢ:
2Co 5:17 ܟ݂ܽܠ ܡܰܢ ܕ݂ܒܰ݁ܡܫܺܝܚܳܐ ܗܽܘ ܗܳܟܺ݁ܝܠ ܒ݂ܪܺܝܬܳ݁ܐ ܗܽܘ ܚܕܰ݁ܬܳ݁ܐ ܥܰܬ݂ܺܝܩܳܬܳ݁ܐ ܥܒܰ݁ܪ ܠܗܶܝܢ:
2Co 5:18 ܘܟܽ݁ܠ ܡܶܕ݂ܶܡ ܗܘܳܐ ܚܰܕ݁̄ܬܳ݁ܐ ܡܶܢ ܐܰܠܳܗܳܐ ܗܰܘ ܕ݂ܪܰܥܝܰܢ ܠܶܗ ܒ݂ܰܡܫܺܝܚܳܐ ܘܝܰܗ̄ܒ݁ ܠܰܢ ܬ݂ܶܫܡܶܫܬ݂ܳܐ ܕ݂ܬܰ݁ܪܥܽܘܬܳ݁ܐ:
2Co 5:19 ܐܰܠܳܗܳܐ ܗ̄ܘܳܐ ܓ݂ܶܝܪ ܒ݂ܰܡܫܺܝܚܳܐ ܗܰܘ ܕ݂ܪܰܥܺܝ ܠܥܳܠܡܳܐ ܥܰܡ ܪܰܒ݂ܽܘܬܶ݁ܗ ܘܠܳܐ ܚܫܰܒ݁ ܠܗܽܘܢ ܚܛܳܗܰܝܗܽܘܢ ܘܣܳܡ ܒ݂ܰܢ ܕ݂ܺܝܠܰܢ ܡܶܠܬܳ݁ܐ ܕ݂ܬܰ݁ܪܥܽܘܬܳ݁ܐ:
2Co 5:20 ܐܺܝܙܓ݂ܰܕ݂ܶܐ ܚܢܰܢ ܗܳܟܺ݁ܝܠ ܚܠܳܦ݁ ܡܫܺܝܚܳܐ ܘܰܐܝܟ݁ ܗܰܘ ܕ݂ܰܐܠܳܗܳܐ ܒ݂ܳܥܶܐ ܡܶܢܟܽ݁ܘܢ ܒ݂ܺܐܝܕܰ݁ܢ ܚܠܳܦ݁ ܡܫܺܝܚܳܐ ܗܳܟܺ݁ܝܠ ܒ݂ܳܥܶܝܢܰܢ ܐܶܬ݁ܪܰܥܰܘ ܠܰܐܠܳܗܳܐ:
2Co 5:21 ܗܰܘ ܓ݂ܶܝܪ ܕ݂ܠܳܐ ܝܳܕܰ݁ܥ ܗ̄ܘܳܐ ܚܛܺܝܬܳ݁ܐ ܡܶܛܽܠܳܬ݁ܟܽ݁ܘܢ ܚܛܺܝܬܳ݁ܐ ܥܰܒ݁ܕ݂ܶܗ ܕ݂ܰܚܢܰܢ ܢܶܗܘܶܐ ܒ݂ܶܗ ܙܰܕ݂ܺܝܩܽܘܬܳ݁ܐ ܕ݂ܰܐܠܳܗܳܐ: ܣ
2Co 6:1 ܘܰܐܝܟ݁ ܡܥܰܕ݂ܪܳܢܶܐ ܒ݂ܳܥܶܝܢܰܢ ܡܶܢܟܽ݁ܘܢ ܕ݂ܠܳܐ ܬ݂ܶܣܬ݂ܰܪܰܩ ܒ݂ܟܽ݁ܘܢ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܩܰܒ݂ܶܠܬ݂ܽܘܢ:
2Co 6:2 ܐܶܡܰܪ ܓ݂ܶܝܪ ܕ݂ܰܒ݁ܙܰܒ݁ܢܳܐ ܡܩܰܒ݂ܠܳܐ ܥܢܺܝܬܳ݁ܟ݁ ܘܰܒ݁ܝܰܘܡܳܐ ܕ݂ܚܰܝܶܐ ܥܰܕ݂ܰܪܬ݂ܳܟ݁ ܗܳܐ ܗܳܫܳܐ ܙܰܒ݁ܢܳܐ ܡܩܰܒ݂ܠܳܐ ܘܗܳܐ ܗܳܫܳܐ ܝܰܘܡܳܐ ܕ݂ܚܰܝܶܐ:
2Co 6:3 ܠܡܳܐ ܒ݂ܡܶܕ݂ܶܡ ܬ݂ܶܬ݂ܠܽܘܢ ܠܐ̄ܢܳܫ ܥܶܠܬܳ݁ܐ ܕ݂ܬܽ݁ܘܩܰܠܬܳ݁ܐ ܕ݂ܠܳܐ ܢܶܗܘܶܐ ܡܽܘܡܳܐ ܒ݂ܬܶ݁ܫܡܶܫܬ݂ܰܢ:
2Co 6:4 ܐܶܠܳܐ ܒ݂ܟܽ݁ܠ ܡܶܕ݂ܶܡ ܢܚܰܘܶܐ ܢܰܦ݁ܫܰܢ ܕ݂ܰܡܫܰܡܫܳܢܶܐ ܚܢܰܢ ܕ݂ܰܐܠܳܗܳܐ ܒ݂ܰܡܣܰܝܒ݂ܪܳܢܽܘܬܳ݁ܐ ܣܰܓ݂ܺܝܐܬܳ݁ܐ ܒ݂ܽܐܘܠܨܳܢܶܐ ܒ݂ܰܐܢܰܢܩܰܣ ܒ݂ܰܚܒܽ݁ܘܫܝܶܐ:
2Co 6:5 ܒ݂ܢܶܓ݁ܕ݂ܶܐ ܒ݂ܰܐܣܽܘܪܶܐ ܒ݂ܰܫܓܽ݁ܘܫܝܶܐ ܒ݂ܠܶܐܘܽܬܳ݁ܐ ܒ݂ܫܰܗܪܳܐ ܒ݂ܨܰܘܡܳܐ:
2Co 6:6 ܒ݂ܕܰ݁ܟ݁ܝܽܘܬܳ݁ܐ ܒ݂ܺܝܕܰ݁ܥܬܳ݁ܐ ܒ݂ܢܰܓ݂ܺܝܪܽܘܬ݁ ܪܽܘܚܳܐ ܒ݂ܒܰ݁ܣܺܝܡܽܘܬܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܒ݂ܚܽܘܒ݂ܳܐ ܕ݂ܠܳܐ ܢܶܟ݁ܠܳܐ:
2Co 6:7 ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܒ݂ܚܰܝܠܳܐ ܕ݂ܰܐܠܳܗܳܐ ܒ݂ܙܰܝܢܳܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܒ݁ܝܰܡܺܝܢܳܐ ܘܰܒ݁ܣܶܡܳܠܳܐ:
2Co 6:8 ܒ݂ܫܽܘܒ݁ܚܳܐ ܘܰܒ݁ܨܰܥܪܳܐ ܒ݂ܩܽܘܠܳܣܳܐ ܘܰܒ݁ܓܽ݁ܘܢܳܝܳܐ ܐܰܝܟ݁ ܡܰܛܥܝܳܢܶܐ ܘܫܰܪܺܝܪܶܐ:
2Co 6:9 ܐܰܝܟ݁ ܠܳܐ ܝܺܕܺ݁ܝܥܶܐ ܘܺܝܕܺ݁ܝܥܺܝܢܰܢ ܐܰܝܟ݁ ܡܺܝܬܺ݁ܝܢܰܢ ܘܗܳܐ ܚܰܝܺܝܢ ܚ̄ܢܰܢ ܐܰܝܟ݁ ܕ݂ܡܶܬ݁ܪܕܶ݁ܝܢܰܢ ܘܠܳܐ ܡܳܝܬ݂ܺܝܢܰܢ:
2Co 6:10 ܐܰܝܟ݁ ܕ݂ܟܰ݁ܪܝܳܐ ܠܰܢ ܘܰܒ݁ܟܽ݁ܠܙܒܰ݁ܢ ܚܳܕܶ݁ܝܢܰܢ ܐܰܝܟ݁ ܡܶܣܟ݂ܺܢܶܐ ܘܰܠܣܰܓ݂ܺܝܶܐܐ ܡܰܥܬ݂ܪܺܝܢܰܢ ܐܰܝܟ݁ ܕ݂ܡܶܕ݂ܶܡ ܠܰܝܬ݂ ܠܰܢ ܘܟܽ݁ܠ ܡܶܕ݂ܶܡ ܐܰܚܺܝܕܺ݁ܝܢܰܢ: ܣ
2Co 6:11 ܦ݂ܽܘܡܰܢ ܦ݂ܬܺ݁ܝܚ ܗܽ̄ܘ ܠܘܳܬ݁ܟܽ݁ܘܢ ܩܳܘܪܺܢܬܳ݁ܝܶܐ ܘܠܶܒ݂ܰܢ ܪܘܺܝܚ:
2Co 6:12 ܠܳܐ ܐܰܠܺܝܨܺܝܬ݂ܽܘܢ ܒ݂ܰܢ ܐܰܠܺܝܨܺܝܬ݂ܽܘܢ ܕ݂ܶܝܢ ܒ݂ܪܰܚܡܰܝܟ݂ܽܘܢ:
2Co 6:13 ܐܰܝܟ݁ ܕ݂ܠܰܒ݁ܢܰܝܳܐ ܕ݂ܶܝܢ ܐܳܡܰܪ ܐ̄ܢܳܐ ܦ݂ܽܘܪܥܽܘܢܝ ܚܽܘܒ݁ܠܝ ܕ݂ܰܠܘܳܬ݁ܟܽ݁ܘܢ ܘܪܰܘܰܚܘ ܚܽܘܒ݂ܟܽ݁ܘܢ ܠܘܳܬ݁ܝ:
2Co 6:14 ܘܠܳܐ ܬ݂ܶܗܘܽܘܢ ܒ݂ܢܰܝ ܙܰܘܓ݂ܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܐܰܝܕܳ݁ܐ ܓ݂ܶܝܪ ܫܰܘܬ݂ܳܦܽ݁ܘܬܳ݁ܐ ܐܺܝܬ݁ ܠܙܰܕ݂ܺܝܩܽܘܬܳ݁ܐ ܥܰܡ ܥܰܘܠܳܐ ܐܰܘ ܐܰܝܢܳܐ ܚܽܘܠܛܳܢܳܐ ܐܺܝܬ݁ ܠܢܰܗܺܝܪܳܐ ܥܰܡ ܚܶܫܽܘܟܳ݁ܐ:
2Co 6:15 ܐܰܘ ܐܰܝܕܳ݁ܐ ܫܰܠܡܽܘܬܳ݁ܐ ܐܺܝܬ݁ ܠܰܡܫܺܝܚܳܐ ܥܰܡ ܣܳܛܳܢܳܐ ܐܰܘ ܐܰܝܕܳ݁ܐ ܡܢܳܬܳ݁ܐ ܐܺܝܬ݁ ܠܕܰ݁ܡܗܰܝܡܶܢ ܥܰܡ ܕ݂ܠܳܐ ܡܗܰܝܡܶܢ:
2Co 6:16 ܐܰܝܕܳ݁ܐ ܕ݂ܶܝܢ ܐܰܘܝܽܘܬܳ݁ܐ ܐܺܝܬ݁ ܠܗܰܝܟ݂ܠܶܗ ܕ݂ܰܐܠܳܗܳܐ ܥܰܡ ܕ݂ܫܺܐܕܶ݁ܐ ܐܰܢ̄ܬ݂ܽܘܢ ܕ݂ܶܝܢ ܗܰܝܟ݂ܠܶܗ ܐܰܢ̄ܬ݂ܽܘܢ ܕ݂ܰܐܠܳܗܳܐ ܚܰܝܳܐ ܐܰܝܟ݂ܰܢܳܐ ܕ݂ܰܐܡܺܝܪ ܕ݂ܶܐܥܡܰܪ ܒ݂ܗܽܘܢ ܘܶܐܗܰܠܶܟ݁ ܒ݂ܗܽܘܢ ܘܶܐܗܘܶܐ ܐܰܠܳܗܗܽܘܢ ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ:
2Co 6:17 ܡܶܛܽܠ ܗܳܢܳܐ ܦ݂ܽܘܩܘ ܡܶܢ ܒ݂ܰܝܢܳܬ݁ܗܽܘܢ ܘܶܐܬ݁ܦ݂ܰܪ̄ܫܘ ܡܶܢܗܽܘܢ ܐܳܡܰܪ ܡܳܪܝܳܐ ܘܰܠܛܰܡܶܐܐ ܠܳܐ ܬ݂ܶܬ݁ܩܰܪܒܽ݁ܘܢ ܘܶܐܢܳܐ ܐܶܩܰܒ݂ܶܠܟܽ݁ܘܢ:
2Co 6:18 ܘܶܐܗܘܶܐ ܠܟܽ݁ܘܢ ܠܰܐܒܳ݁ܐ ܘܰܐܢ̄ܬ݂ܽܘܢ ܬ݂ܶܗܘܽܘܢ ܠܺܝ ܠܰܒ݁ܢܰܝܳܐ ܘܠܰܒ݁ܢܳܬܳ݁ܐ ܐܳܡܰܪ ܡܳܪܝܳܐ ܕ݂ܟܽ݁ܠ ܐܰܚܺܝܕ݁ ܣ݂ ܣ݂:
2Co 7:1 ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܗܳܠܶܝܢ ܡܽܘܠܟ݂ܳܢܶܐ ܚܰܒ݂ܺܝܒ݁ܝ ܢܕܰ݁ܟ݂ܶܐ ܢܰܦ݁ܫܰܢ ܡܶܢ ܟ݂ܽܠܳܗ ܛܰܡܐܘܽܬܳ݁ܐ ܕ݂ܒܶ݁ܣܪܳܐ ܘܰܕ݁ܪܽܘܚܳܐ ܘܢܶܦ݁ܠܽܘܚ ܩܰܕ݂ܺܝܫܽܘܬܳ݁ܐ ܒ݂ܕܶ݁ܚܠܬܳ݁ܐ ܕ݂ܰܐܠܳܗܳܐ:
2Co 7:2 ܣܰܝܒ݂ܰܪܽܘܢ ܐܰܚܰܝܢ ܒ݂ܐ̄ܢܳܫ ܠܳܐ ܐܰܥܘܶܠܢ ܠܐ̄ܢܳܫ ܠܳܐ ܚܰܒ݂ܶܠܢ ܠܐ̄ܢܳܫ ܠܳܐ ܥܠܰܒ݁ܢ:
2Co 7:3 ܠܳܐ ܗ̄ܘܳܐ ܠܰܡܚܰܝܳܒܽ݁ܘܬ݁ܟܽ݁ܘܢ ܐܳܡܰܪ ܐ̄ܢܳܐ ܩܰܕ݂ܡܶܬ݁ ܓ݂ܶܝܪ ܐܶܡܪܶܬ݁ ܕ݂ܰܒ݁ܠܶܒ݂ܰܢ ܐܰܢ̄ܬ݂ܽܘܢ ܠܰܡܡܳܬ݁ ܐܰܟ݁ܚܕܳ݁ܐ ܘܰܠܡܶܚܳܐ:
2Co 7:4 ܦ݂ܰܪܶܗ̄ܣܺܝܰܐ ܣܰܓ݂ܺܝܐܬܳ݁ܐ ܐܺܝܬ݁ ܠܺܝ ܠܘܳܬ݁ܟܽ݁ܘܢ ܘܣܰܓ݂ܺܝ ܐܺܝܬ݁ ܠܺܝ ܒ݂ܟܽ݁ܘܢ ܫܽܘܒ݁ܗܳܪܳܐ ܘܰܡܠܶܐ ܐ̄ܢܳܐ ܒ݂ܽܘܝܳܐܳܐ ܘܣܽܘܓܳ݁ܐܐ ܡܶܬ݁ܝܰܬ݂ܪܳܐ ܒ݂ܺܝ ܚܰܕܽ݁ܘܬܳ݁ܐ ܒ݂ܟܽ݁ܠܗܽܘܢ ܐܽܘܠܨܳܢܰܝ:
2Co 7:5 ܐܳܦ݁ ܡܶܢ ܕ݂ܶܐܬܰ݁ܝܢ ܓ݂ܶܝܪ ܠܡܰܩܶܕܳ݁ܘܢܳܝܶܐ ܐܳܦ݁ܠܳܐ ܚܰܕ݁ ܢܝܳܚ ܗܘܳܐ ܠܦܰ݁ܓ݁ܪܰܢ ܐܶܠܳܐ ܒ݂ܟܽ݁ܠ ܡܶܕ݂ܶܡ ܐܶܬܶ݁ܐܠܶܨܢ ܡܶܢ ܠܒܰ݁ܪ ܩܪܳܒܳ݁ܐ ܘܡܶܢ ܠܓܰ݁ܘ ܕ݂ܶܚܠܬܳ݁ܐ:
2Co 7:6 ܐܶܠܳܐ ܐܰܠܳܗܳܐ ܗܰܘ ܕ݂ܰܡܒܰ݁ܝܰܐ ܠܡܰܟ݂ܺܝܟܶ݁ܐ ܒ݂ܰܝܰܐܢ ܒ݂ܡܶܐܬܺ݁ܝܬܶ݁ܗ ܕ݂ܛܺܛܳܘܣ:
2Co 7:7 ܘܠܳܐ ܒ݂ܰܠܚܽܘܕ݁ ܒ݂ܡܶܐܬܺ݁ܝܬܶ݁ܗ ܐܶܠܳܐ ܐܳܦ݁ ܒ݂ܰܢܝܳܚܶܗ ܗܰܘ ܕ݂ܶܐܬ݂ܢܺܝܚ ܒ݂ܟܽ݁ܘܢ ܣܰܒ݂ܪܰܢ ܓ݂ܶܝܪ ܥܰܠ ܚܽܘܒ݂ܟܽ݁ܘܢ ܕ݂ܰܠܘܳܬܰ݁ܢ ܘܥܰܠ ܐܶܒ݁ܠܟܽ݁ܘܢ ܘܰܛܢܳܢܟܽ݁ܘܢ ܕ݂ܥܰܠ ܐܰܦ݂ܰܝܢ ܘܟܰ݁ܕ݁ ܫܶܡܥܶܬ݁ ܚܰܕܽ݁ܘܬܳ݁ܐ ܣܰܓ݂ܺܝܐܬܳ݁ܐ ܗܘܳܬ݁ ܠܺܝ:
2Co 7:8 ܕ݂ܳܐܦܶ݁ܢ ܐܰܟ݁ܪܺܝܬ݁ ܠܟܽ݁ܘܢ ܒ݂ܶܐܓ݂ܰܪܬ݂ܳܐ ܠܳܐ ܬ݂ܳܘܝܳܐ ܠܺܝ ܢܰܦ݁ܫܝ ܐܳܦܶ݁ܢ ܬ݂ܳܘܝܳܐ ܗ̄ܘܳܬ݁ ܚܳܙܶܐ ܐ̄ܢܳܐ ܓ݂ܶܝܪ ܕ݂ܗܺܝ ܐܶܓ݂ܰܪܬ݂ܳܐ ܐܳܦܶ݁ܢ ܕ݂ܫܳܥܬܳ݁ܐ ܐܰܟ݁ܪܝܰܬ݁ ܠܟܽ݁ܘܢ:
2Co 7:9 ܐܶܠܳܐ ܚܰܕܽ݁ܘܬܳ݁ܐ ܣܰܓ݂ܺܝܐܬܳ݁ܐ ܥܶܒ݁ܕ݂ܰܬ݁ ܠܺܝ ܠܳܐ ܥܰܠ ܕ݂ܟܶ݁ܪܝܰܬ݁ ܠܟܽ݁ܘܢ ܐܶܠܳܐ ܡܶܛܽܠ ܕ݂ܟܰ݁ܪܝܽܘܬ݁ܟܽ݁ܘܢ ܠܰܬ݁ܝܳܒܽ݁ܘܬܳ݁ܐ ܐܰܝܬ݂ܝܰܬ݁ܟܽ݁ܘܢ ܟ݂ܶܪܝܰܬ݁ ܠܟܽ݁ܘܢ ܓ݂ܶܝܪ ܒ݂ܕܰ݁ܐܠܳܗܳܐ ܐܰܝܟ݂ܰܢܳܐ ܕ݂ܰܒ݁ܡܶܕ݂ܶܡ ܠܳܐ ܬ݂ܶܚܣܪܽܘܢ ܡܶܢܰܢ:
2Co 7:10 ܟ݂ܰܪܝܽܘܬܳ݁ܐ ܓ݂ܶܝܪ ܕ݂ܡܶܛܽܠ ܐܰܠܳܗܳܐ ܬ݂ܘܳܬ݁ ܢܰܦ݁ܫܳܐ ܥܳܒ݁ܕ݂ܳܐ ܕ݂ܠܳܐ ܗܳܦ݁ܟ݂ܳܐ ܘܡܰܦ݁ܢܝܳܐ ܠܚܰܝܶܐ ܟ݂ܰܪܝܽܘܬܳ݁ܐ ܕ݂ܶܝܢ ܕ݂ܥܳܠܡܳܐ ܡܰܘܬ݂ܳܐ ܗܽܘ ܥܳܒ݁ܕ݂ܳܐ:
2Co 7:11 ܗܳܐ ܓ݂ܶܝܪ ܗܺܝ ܗܳܕܶ݁ܐ ܕ݂ܶܐܬ݂ܬ݂ܥܺܝܩܬ݂ܽܘܢ ܡܶܛܽܠ ܐܰܠܳܗܳܐ ܟ݂ܡܳܐ ܐܰܥܒ݂ܕܰ݁ܬ݁ ܒ݂ܟܽ݁ܘܢ ܚܦܺ݁ܝܛܽܘܬܳ݁ܐ ܘܡܰܦ݂ܰܩ ܒ݂ܪܽܘܚܳܐ ܘܪܽܘܓ݁ܙܳܐ ܘܕܶ݁ܚܠܬܳ݁ܐ ܘܚܽܘܒ݂ܳܐ ܘܰܛܢܳܢܳܐ ܘܰܬ݁ܒܰ݁ܥܬܳ݁ܐ ܘܰܒ݁ܟܽ݁ܠܡܶܕ݂ܶܡ ܚܰܘܺܝܬ݂ܽܘܢ ܢܰܦ݁ܫܟܽ݁ܘܢ ܕ݂ܰܕ݁ܟܶ݁ܝܢ ܐܢ̄ܬ݂ܽܘܢ ܒ݂ܳܗ ܒ݂ܰܨܒܽ݁ܘܬܳ݁ܐ:
2Co 7:12 ܬ݂ܶܗܘܶܐ ܕ݂ܶܝܢ ܗܳܕܶ݁ܐ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܗ̄ܘܳܐ ܡܶܛܽܠ ܡܰܣܟ݂ܠܳܢܳܐ ܐܳܦ݁ ܠܳܐ ܡܶܛܽܠ ܗܰܘ ܡܰܢ ܕ݂ܡܰܣܟ݂ܰܠ ܒ݂ܶܗ ܐܶܠܳܐ ܡܶܛܽܠ ܕ݂ܬܶ݁ܬܺ݁ܝܕܰ݁ܥ ܩܕܳ݁ܡ ܐܰܠܳܗܳܐ ܚܦܺ݁ܝܛܽܘܬ݁ܟܽ݁ܘܢ ܕ݂ܡܶܛܽܠܳܬܰ݁ܢ:
2Co 7:13 ܡܶܛܽܠ ܗܳܢܳܐ ܐܶܬ݁ܒ݂ܰܝܰܐܢ ܘܥܰܡ ܒ݂ܽܘܝܳܐܰܢ ܝܰܬ݂ܺܝܪܳܐܝܺܬ݁ ܚܕܺ݁ܝܢ ܒ݂ܚܰܕܽ݁ܘܬܶ݁ܗ ܕ݂ܛܺܛܳܘܣ ܕ݂ܶܐܬ݂ܢܺܝܚܰܬ݁ ܪܽܘܚܶܗ ܥܰܡ ܟ݂ܽܠܟܽ݁ܘܢ:
2Co 7:14 ܕ݂ܰܒ݁ܡܶܕ݂ܶܡ ܕ݂ܶܐܫܬ݂ܰܒ݁ܗܪܶܬ݁ ܠܶܗ ܥܰܠ ܐܰܦ݂ܰܝܟ݂ܽܘܢ ܠܳܐ ܒ݂ܶܗܬ݂ܶܬ݁ ܐܶܠܳܐ ܐܰܝܟ݁ ܕ݂ܟܽ݁ܠ ܡܶܕ݂ܶܡ ܩܽܘܫܬ݂ܳܐ ܡܰܠܶܠܢ ܥܰܡܟܽ݁ܘܢ ܗܳܟܰ݁ܢܳܐ ܐܳܦ݁ ܫܽܘܒ݁ܗܳܪܰܢ ܕ݂ܰܠܘܳܬ݁ ܛܺܛܳܘܣ ܒ݂ܩܽܘܫܬ݂ܳܐ ܐܶܫܬ݂ܟܰ݁ܚ:
2Co 7:15 ܐܳܦ݁ ܪܰܚܡܰܘܗ̄ܝ ܝܰܬ݂ܺܝܪܳܐܝܺܬ݁ ܣܓܺ݁ܝܘ ܥܠܰܝܟ݂ܽܘܢ ܟ݂ܰܕ݁ ܡܶܬ݂ܕ݂ܟܰ݁ܪ ܡܶܫܬ݂ܰܡܥܳܢܽܘܬܳ݁ܐ ܕ݂ܟܽ݁ܠܟܽ݁ܘܢ ܕ݂ܰܒ݁ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܩܰܒ݂ܶܠܬ݂ܽܘܢܳܝܗ̄ܝ:
2Co 7:16 ܚܳܕܶ݁ܐ ܐ̄ܢܳܐ ܕ݂ܰܒ݁ܟܽ݁ܠ ܡܶܕ݂ܶܡ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ: ܣ
2Co 8:1 ܡܰܘܕ݂ܥܺܝܢܰܢ ܠܟܽ݁ܘܢ ܕ݂ܶܝܢ ܐܰܚܰܝܢ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܒ݂ܥܺܕܳ݁ܬܳ݁ܐ ܕ݂ܡܰܩܶܕܳ݁ܘܢܳܝܶܐ:
2Co 8:2 ܕ݂ܰܒ݁ܒܽ݁ܘܩܝܳܐ ܣܰܓ݂ܺܝܳܐܐ ܕ݂ܽܐܘܠܨܳܢܗܽܘܢ ܝܰܬ݂ܺܝܪܽܘܬܳ݁ܐ ܗܘܳܬ݁ ܠܚܰܕ݁ܘܰܬ݁ܗܽܘܢ ܘܥܽܘܡܩܳܐ ܕ݂ܡܶܣܟ݂ܺܢܽܘܬ݁ܗܽܘܢ ܐܶܬ݁ܝܰܬ݂ܰܪ ܒ݂ܥܽܘܬ݁ܪܳܐ ܕ݂ܰܦ݁ܫܺܝܛܽܘܬ݁ܗܽܘܢ:
2Co 8:3 ܣܳܗܶܕ݁ ܐ̄ܢܳܐ ܓ݂ܶܝܪ ܕ݂ܰܐܝܟ݁ ܚܰܝܠܗܽܘܢ ܘܝܰܬ݂ܺܝܪ ܡܶܢ ܚܰܝܠܗܽܘܢ ܒ݂ܨܶܒ݁ܝܳܢ ܢܰܦ݁ܫܗܽܘܢ:
2Co 8:4 ܒ݂ܥܰܘ ܡܶܢܰܢ ܒ݂ܒܳ݁ܥܽܘܬܳ݁ܐ ܣܰܓ݂ܺܝܐܬܳ݁ܐ ܕ݂ܢܶܫܬ݂ܰܘܬ݂ܦܽ݁ܘܢ ܒ݂ܛܰܝܒ݂ܽܘܬܳ݁ܐ ܕ݂ܬܶ݁ܫܡܶܫܬ݂ܳܐ ܕ݂ܩܰܕ݂ܺܝܫܶܐ:
2Co 8:5 ܘܠܳܐ ܐܰܝܟ݁ ܡܳܐ ܕ݂ܣܳܒ݁ܪܺܝܢ ܗ̄ܘܰܝܢ ܐܶܠܳܐ ܢܰܦ݁ܫܗܽܘܢ ܐܰܫܠܶܡܘ ܠܽܘܩܕܰ݁ܡ ܠܡܳܪܰܢ ܘܳܐܦ݁ ܠܰܢ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ:
2Co 8:6 ܕ݂ܰܚܢܰܢ ܢܶܒ݁ܥܶܐ ܡܶܢ ܛܺܛܳܘܣ ܕ݂ܰܐܝܟ݁ ܕ݂ܫܰܪܺܝ ܗܳܟܰ݁ܢܳܐ ܢܫܰܠܶܡ ܒ݂ܟܽ݁ܘܢ ܐܳܦ݁ ܛܰܝܒ݂ܽܘܬܳ݁ܐ ܗܳܕܶ݁ܐ:
2Co 8:7 ܐܶܠܳܐ ܐܰܝܟ݂ܰܢܳܐ ܕ݂ܰܒ݁ܟܽ݁ܠܡܶܕ݂ܶܡ ܡܶܬ݁ܝܰܬ݂ܪܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܘܰܒ݁ܡܶܠܬܳ݁ܐ ܘܒܺ݁ܝܕܰ݁ܥܬܳ݁ܐ ܘܰܒ݁ܟܽ݁ܠ ܚܦܺ݁ܝܛܘ ܘܰܒ݁ܚܽܘܒ݂ܰܢ ܕ݂ܰܠܘܳܬ݁ܟܽ݁ܘܢ ܗܳܟܰ݁ܢܳܐ ܐܳܦ݁ ܒ݂ܗܳܕܶ݁ܐ ܛܰܝܒ݂ܽܘܬܳ݁ܐ ܬ݂ܶܬ݁ܝܰܬ݂ܪܽܘܢ:
2Co 8:8 ܠܳܐ ܗ̄ܘܳܐ ܡܶܦ݁ܩܰܕ݁ ܦ݂ܳܩܶܕ݁ ܐ̄ܢܳܐ ܠܟܽ݁ܘܢ ܐܶܠܳܐ ܒ݂ܰܚܦܺ݁ܝܛܽܘܬܳ݁ܐ ܕ݂ܚܰܒ݁ܪܰܝܟ݂ܽܘܢ ܫܪܳܪܳܐ ܕ݂ܚܽܘܒ݂ܟܽ݁ܘܢ ܡܢܰܣܶܐ ܐ̄ܢܳܐ:
2Co 8:9 ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܡܶܛܽܠܳܬ݁ܟܽ݁ܘܢ ܐܶܬ݁ܡܰܣܟ݂ܰܢ ܟ݂ܰܕ݁ ܐܺܝܬܰ݁ܘܗ̄ܝ ܥܰܬ݂ܺܝܪܳܐ ܕ݂ܰܐܢ̄ܬ݂ܽܘܢ ܒ݂ܡܶܣܟ݂ܺܢܽܘܬܶ݁ܗ ܬ݂ܶܥܬ݂ܪܽܘܢ:
2Co 8:10 ܡܶܡܠܰܟ݁ ܕ݂ܶܝܢ ܡܳܠܶܟ݁ ܐ̄ܢܳܐ ܠܟܽ݁ܘܢ ܗܳܕܶ݁ܐ ܕ݂ܰܡܥܰܕ݂ܪܳܐ ܠܟܽ݁ܘܢ ܡܶܛܽܠ ܕ݂ܡܶܢ ܐܶܫܬ݂ܩܰܕ݁ܝ ܫܰܪܺܝܬ݂ܽܘܢ ܠܰܘ ܠܡܶܨܒ݂ܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܡܶܥܒ݂ܰܕ݁:
2Co 8:11 ܗܳܫܳܐ ܕ݂ܶܝܢ ܫܰܠܶܡܘ ܒ݂ܰܥܒܳ݁ܕܳ݁ܐ ܗܰܘ ܡܶܕ݂ܶܡ ܕ݂ܰܨܒܰ݁ܝܬ݂ܽܘܢ ܕ݂ܰܐܝܟ݂ܰܢܳܐ ܕ݂ܰܗܘܳܐ ܠܟܽ݁ܘܢ ܣܽܘܘܳܚܳܐ ܠܡܶܨܒ݂ܳܐ ܗܳܟܰ݁ܢܳܐ ܒ݂ܰܥܒܳ݁ܕܳ݁ܐ ܬ݂ܫܰܠܡܽܘܢ ܡܶܢ ܡܳܐ ܕ݂ܺܐܝܬ݁ ܠܟܽ݁ܘܢ:
2Co 8:12 ܐܶܢ ܓ݂ܶܝܪ ܨܶܒ݁ܝܳܢܳܐ ܐܺܝܬܰ݁ܘܗ̄ܝ ܐܰܝܟ݁ ܡܳܐ ܕ݂ܺܐܝܬ݁ ܠܶܗ ܗܳܟ݁ܘܳܬ݁ ܡܶܬ݁ܩܰܒ݂ܰܠ ܠܳܐ ܗ̄ܘܳܐ ܐܰܝܟ݁ ܡܳܐ ܕ݂ܠܰܝܬ݂ ܠܶܗ:
2Co 8:13 ܠܳܐ ܗ̄ܘܳܐ ܓ݂ܶܝܪ ܕ݂ܠܰܐ̄ܚܪܳܢܶܐ ܬ݂ܶܗܘܶܐ ܪܘܳܚܬ݂ܳܐ ܘܰܠܟܽ݁ܘܢ ܐܽܘܠܨܳܢܳܐ:
2Co 8:15 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܰܘ ܕ݂ܰܐܣܓ݂ܺܝ ܫܩܰܠ ܠܳܐ ܐܶܬ݁ܝܰܬ݂ܰܪ ܠܶܗ ܘܗܰܘ ܕ݂ܩܰܠܺܝܠ ܫܩܰܠ ܠܳܐ ܐܶܬ݁ܒ݂ܰܨܰܪ ܠܶܗ:
2Co 8:16 ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܝܰܗܒ݂ܳܗ ܚܦܺ݁ܝܛܽܘܬܳ݁ܐ ܗܳܕܶ݁ܐ ܚܠܳܦܰ݁ܝܟ݂ܽܘܢ ܒ݂ܠܶܒ݂ܶܗ ܕ݂ܛܺܛܳܘܣ:
2Co 8:17 ܒ݂ܳܥܽܘܬܰ݁ܢ ܓ݂ܶܝܪ ܩܰܒ݂ܶܠ ܘܡܶܛܽܠ ܕ݂ܛܳܒ݁ ܒ݂ܛܺܝܠ ܠܶܗ ܡܶܢ ܨܶܒ݁ܝܳܢܶܗ ܢܦܰ݁ܩ ܨܶܐܕܰ݁ܝܟ݂ܽܘܢ:
2Co 8:18 ܫܰܕ݂ܰܪܢ ܕ݂ܶܝܢ ܥܰܡܶܗ ܠܰܐܚܽܘܢ ܐܰܝܢܳܐ ܕ݂ܬܶ݁ܫܒ݂ܽܘܚܬ݂ܶܗ ܒ݂ܶܐܘܰܢܓ݂ܶܠܺܝܳܘܢ ܒ݂ܟܽ݁ܠܗܶܝܢ ܥܺܕܳ݁ܬܳ݁ܐ:
2Co 8:19 ܗܳܟܰ݁ܢܳܐ ܕ݂ܳܐܦ݁ ܡܶܓ݁ܒ݂ܳܐ ܓ݂ܒܶ݁ܐ ܡܶܢ ܥܺܕܳ݁ܬܳ݁ܐ ܕ݂ܢܶܦ݂ܽܘܩ ܥܰܡܰܢ ܒ݂ܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܡܶܫܬ݂ܰܡܫܳܐ ܡܶܢܰܢ ܠܫܽܘܒ݁ܚܶܗ ܕ݂ܺܝܠܶܗ ܕ݂ܰܐܠܳܗܳܐ ܘܰܠܠܽܘܒ݂ܳܒܰ݁ܢ ܕ݂ܺܝܠܰܢ:
2Co 8:20 ܩܰܢܺܝܛܺܝܢܰܢ ܕ݂ܶܝܢ ܒ݂ܗܳܕܶ݁ܐ ܕ݂ܠܳܐ ܐ̄ܢܳܫ ܢܣܺܝܡ ܒ݂ܰܢ ܡܽܘܡܳܐ ܒ݂ܗܳܕܶ݁ܐ ܪܰܒ݂ܽܘܬܳ݁ܐ ܕ݂ܡܶܫܬ݂ܰܡܫܳܐ ܡܶܢܰܢ:
2Co 8:21 ܝܰܨܺܝܦܺ݁ܝܢܰܢ ܓ݂ܶܝܪ ܕ݂ܫܰܦ݂ܺܝܪܳܬܳ݁ܐ ܠܳܐ ܩܕܳ݁ܡ ܐܰܠܳܗܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܩܕܳ݁ܡ ܒ݂ܢܰܝܢܳܫܳܐ:
2Co 8:22 ܫܰܕ݂ܰܪܢ ܕ݂ܶܝܢ ܥܰܡܗܽܘܢ ܐܳܦ݁ ܠܰܐܚܽܘܢ ܐܰܝܢܳܐ ܕ݂ܠܰܢ ܒ݂ܩܶܐ ܒ݂ܟܽ݁ܠܙܒܰ݁ܢ ܒ݂ܣܰܓ݂ܺܝܳܐܬܳ݁ܐ ܕ݂ܰܚܦܺ݁ܝܛܳܐ ܗܽܘ ܗܳܫܳܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܚܦܺ݁ܝܛ ܒ݂ܬܽ݁ܘܟ݁ܠܳܢܳܐ ܣܰܓ݂ܺܝܳܐܐ ܕ݂ܰܥܠܰܝܟ݂ܽܘܢ:
2Co 8:23 ܐܶܢ ܗܳܟܺ݁ܝܠ ܛܺܛܳܘܣ ܫܰܘܬ݂ܳܦܳ݁ܐ ܗܽܘ ܕ݂ܺܝܠܝ ܘܰܡܥܰܕ݂ܪܳܢܳܐ ܒ݂ܟܽ݁ܘܢ ܘܶܐܢ ܐܰܚܰܝܢ ܐ̄ܚܪܳܢܶܐ ܫܠܺܝܚܶܐ ܐܶܢܽܘܢ ܕ݂ܥܺܕܳ݁ܬܳ݁ܐ ܕ݂ܫܽܘܒ݁ܚܶܗ ܕ݂ܰܡܫܺܝܚܳܐ:
2Co 8:24 ܡܶܟ݂ܺܝܠ ܬ݂ܰܚܘܺܝܬܳ݁ܐ ܕ݂ܚܽܘܒ݂ܟܽ݁ܘܢ ܘܫܽܘܒ݁ܗܳܪܰܢ ܕ݂ܰܒ݁ܟܽ݁ܘܢ ܒ݂ܗܽܘܢ ܚܰܘܰܘ ܒ݂ܦ݂ܰܪܨܽܘܦ݂ ܥܺܕܳ݁ܬܳ݁ܐ ܟ݂ܽܠܗܶܝܢ ܣ݂ ܣ݂:
2Co 9:1 ܥܰܠ ܬ݂ܶܫܡܶܫܬ݂ܳܐ ܕ݂ܶܝܢ ܕ݂ܩܰܕ݂ܺܝܫܶܐ ܝܰܬ݂ܺܝܪܬ݂ܳܐ ܥܳܒܶ݁ܕ݁ ܐ̄ܢܳܐ ܐܶܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ:
2Co 9:2 ܝܳܕܰ݁ܥ ܐ̄ܢܳܐ ܓ݂ܶܝܪ ܛܽܘܝܳܒܶ݁ܗ ܕ݂ܪܶܥܝܳܢܟܽ݁ܘܢ ܘܡܶܛܽܠ ܗܳܢܳܐ ܐܶܫܬ݂ܰܒ݁ܗܪܶܬ݁ ܒ݂ܟܽ݁ܘܢ ܠܡܰܩܶܕܳ݁ܘܢܳܝܶܐ ܕ݂ܰܐܟܰ݁ܐܺܝܰܐ ܥܬܺ݁ܝܕܳ݁ܐ ܗ̄ܝ ܡܶܢ ܐܶܫܬ݂ܩܰܕ݁ܝ ܘܰܛܢܳܢܳܐ ܕ݂ܺܝܠܟܽ݁ܘܢ ܠܣܰܓ݂ܺܝܶܐܐ ܓ݂ܰܪܶܓ݁:
2Co 9:3 ܫܰܕ݂ܪܶܬ݁ ܕ݂ܶܝܢ ܠܰܐܚܶܐ ܕ݂ܠܳܐ ܢܶܣܬ݂ܰܪܰܩ ܫܽܘܒ݁ܗܳܪܰܢ ܕ݂ܶܐܫܬ݂ܰܒ݁ܗܰܪܢ ܒ݂ܟܽ݁ܘܢ ܥܰܠ ܗܳܕܶ݁ܐ ܨܒܽ݁ܘܬܳ݁ܐ ܕ݂ܰܐܝܟ݂ܰܢܳܐ ܕ݂ܶܐܡܪܶܬ݁ ܬ݂ܶܗܘܽܘܢ ܡܛܰܝܒܺ݁ܝܢ:
2Co 9:4 ܕ݂ܰܠܡܳܐ ܢܺܐܬܽ݁ܘܢ ܥܰܡܝ ܡܰܩܶܕܳ݁ܘܢܳܝܶܐ ܘܢܶܫܟ݂ܚܽܘܢܳܟܽ݁ܘܢ ܟ݂ܰܕ݁ ܠܳܐ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܘܢܶܒ݁ܗܰܬ݁ ܚܢܰܢ ܕ݂ܠܳܐ ܢܺܐܡܰܪ ܕ݂ܰܐܢ̄ܬ݂ܽܘܢ ܬ݂ܶܒ݁ܗܬܽ݁ܘܢ ܒ݂ܫܽܘܒ݁ܗܳܪܳܐ ܗܰܘ ܕ݂ܶܐܫܬ݂ܰܒ݁ܗܰܪܢ:
2Co 9:5 ܡܶܛܽܠ ܗܳܢܳܐ ܐܶܬ݁ܒ݂ܛܶܠ ܠܺܝ ܕ݂ܶܐܒ݁ܥܶܐ ܡܶܢ ܐܰܚܰܝ ܗܳܠܶܝܢ ܕ݂ܢܺܐܬܽ݁ܘܢ ܩܕܳ݁ܡܰܝ ܠܘܳܬ݁ܟܽ݁ܘܢ ܘܰܢܥܰܬ݂ܕܽ݁ܘܢ ܒ݂ܽܘܪܟ݂ܬܳ݁ܐ ܗܳܝ ܕ݂ܡܶܢ ܩܕܺ݁ܝܡ ܐܶܫܬ݂ܡܰܥܬ݂ܽܘܢ ܕ݂ܬܶ݁ܗܘܶܐ ܡܛܰܝܒܳ݁ܐ ܗܳܟܰ݁ܢܳܐ ܐܰܝܟ݁ ܒ݂ܽܘܪܟ݂ܬܳ݁ܐ ܠܳܐ ܗ̄ܘܳܐ ܐܰܝܟ݁ ܝܰܥܢܽܘܬܳ݁ܐ:
2Co 9:6 ܗܳܕܶ݁ܐ ܕ݂ܶܝܢ ܡܰܢ ܕ݂ܙܳܪܰܥ ܒ݂ܚܰܘܣܳܢܳܐ ܐܳܦ݁ ܒ݂ܚܰܘܣܳܢܳܐ ܚܳܨܶܕ݁ ܘܡܰܢ ܕ݂ܙܳܪܰܥ ܒ݂ܒܽ݁ܘܪܟ݂ܬܳ݁ܐ ܒ݂ܒܽ݁ܘܪܟ݂ܬܳ݁ܐ ܢܶܚܨܽܘܕ݁:
2Co 9:7 ܟ݂ܽܠ ܐ̄ܢܳܫ ܐܰܝܟ݁ ܕ݂ܺܐܝܬ݁ ܒ݂ܪܶܥܝܳܢܶܗ ܠܳܐ ܐܰܝܟ݁ ܕ݂ܡܶܢ ܟ݂ܰܪܝܽܘܬܳ݁ܐ ܐܰܘ ܐܰܝܟ݁ ܕ݂ܡܶܢ ܩܛܺܝܪܳܐ ܠܝܳܗܽܘܒܳ݁ܐ ܗܽܘ ܓ݂ܶܝܪ ܚܰܕ݂ܳܝܳܐ ܪܳܚܶܡ ܐܰܠܳܗܳܐ:
2Co 9:8 ܡܳܛܝܳܐ ܗ̄ܝ ܕ݂ܶܝܢ ܒ݂ܺܐܝܕܰ݁ܝ ܐܰܠܳܗܳܐ ܟ݂ܽܠ ܛܰܝܒ݂ܽܘ ܕ݂ܰܢܝܰܬ݂ܰܪ ܒ݂ܟܽ݁ܘܢ ܕ݂ܰܒ݁ܟܽ݁ܠܙܒܰ݁ܢ ܒ݂ܟܽ݁ܠܡܶܕ݂ܶܡ ܗܰܘ ܡܳܐ ܕ݂ܣܳܦܶ݁ܩ ܠܟܽ݁ܘܢ ܢܶܗܘܶܐ ܠܟܽ݁ܘܢ ܘܬܶ݁ܬ݁ܝܰܬ݂ܪܽܘܢ ܒ݂ܟܽ݁ܠ ܥܒܳ݁ܕ݁ ܛܳܒ݁:
2Co 9:9 ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܒܰ݁ܕ݂ܰܪ ܘܝܰܗ̄ܒ݁ ܠܡܶܣܟ݂ܺܢܶܐ ܘܙܰܕ݂ܺܝܩܽܘܬܶ݁ܗ ܩܰܝܳܡܳܐ ܠܥܳܠܰܡ:
2Co 9:10 ܗܰܘ ܕ݂ܶܝܢ ܕ݂ܝܳܗܶܒ݁ ܙܰܪܥܳܐ ܠܙܳܪܽܘܥܳܐ ܘܠܰܚܡܳܐ ܠܡܶܐܟܽ݁ܘܠܬ݂ܳܐ ܗܽܘ ܢܶܬ݂ܶܠ ܘܢܰܣܓ݂ܶܐ ܙܰܪܥܟܽ݁ܘܢ ܘܰܢܪܰܒ݂ܶܐ ܦ݂ܺܐܪܶܐ ܕ݂ܙܰܕ݂ܺܝܩܽܘܬ݁ܟܽ݁ܘܢ:
2Co 9:11 ܕ݂ܰܒ݁ܟܽ݁ܠ ܡܶܕ݂ܶܡ ܬ݂ܶܥܬ݂ܪܽܘܢ ܒ݂ܟܽ݁ܠܳܗ ܦ݂ܫܺܝܛܽܘܬܳ݁ܐ ܕ݂ܗܺܝ ܓ݂ܳܡܪܳܐ ܒ݂ܺܐܝܕܰ݁ܢ ܬ݂ܰܘܕ݂ܺܝܬܳ݁ܐ ܠܰܐܠܳܗܳܐ:
2Co 9:12 ܡܶܛܽܠ ܕ݂ܦܽ݁ܘܠܚܳܢܳܐ ܕ݂ܬܶ݁ܫܡܶܫܬ݂ܳܐ ܗܳܕܶ݁ܐ ܠܳܐ ܗ̄ܘܳܐ ܒ݂ܰܠܚܽܘܕ݁ ܚܰܣܺܝܪܽܘܬܳ݁ܐ ܕ݂ܩܰܕ݂ܺܝܫܶܐ ܡܡܰܠܶܐ ܐܶܠܳܐ ܐܳܦ݁ ܡܝܰܬ݂ܰܪ ܒ݂ܬܰ݁ܘܕ݂ܝܳܬܳ݁ܐ ܣܰܓ݂ܺܝܳܐܬܳ݁ܐ ܠܰܐܠܳܗܳܐ:
2Co 9:13 ܡܶܛܽܠ ܒ݂ܽܘܩܝܳܐ ܓ݂ܶܝܪ ܕ݂ܬܶ݁ܫܡܶܫܬ݂ܳܐ ܗܳܕܶ݁ܐ ܠܰܐܠܳܗܳܐ ܡܫܰܒ݂ܚܺܝܢ ܕ݂ܶܐܫܬ݂ܰܥܒ݂ܰܕ݂ܬ݂ܽܘܢ ܠܬܰ݁ܘܕ݂ܺܝܬܳ݁ܐ ܕ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܶܐܫܬ݂ܰܘܬ݂ܰܦ݁ܬ݂ܽܘܢ ܒ݂ܰܦ݁ܫܺܝܛܽܘܬ݁ܟܽ݁ܘܢ ܥܰܡܗܽܘܢ ܘܥܰܡ ܟ݂ܽܠܢܳܫ:
2Co 9:14 ܘܰܨܠܽܘܬܳ݁ܐ ܡܩܰܪܒܺ݁ܝܢ ܚܠܳܦܰ݁ܝܟ݂ܽܘܢ ܒ݂ܚܽܘܒ݂ܳܐ ܣܰܓ݂ܺܝܳܐܐ ܡܶܛܽܠ ܣܽܘܓܳ݁ܐܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܰܥܠܰܝܟ݂ܽܘܢ:
2Co 9:15 ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܥܰܠ ܡܰܘܗܰܒ݁ܬܶ݁ܗ ܕ݂ܠܳܐ ܡܶܬ݁ܡܰܠܠܳܐ: ܣ
2Co 10:1 ܐܶܢܳܐ ܕ݂ܶܝܢ ܦ݂ܰܘܠܳܘܣ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܒ݂ܢܺܝܚܽܘܬܶ݁ܗ ܘܰܒ݁ܡܰܟ݂ܺܝܟܽ݁ܘܬܶ݁ܗ ܕ݂ܰܡܫܺܝܚܳܐ ܕ݂ܳܐܦܶ݁ܢ ܒ݂ܰܐܦ݂ܺܝܢ ܡܰܟ݂ܺܝܟ݁ ܐ̄ܢܳܐ ܠܘܳܬ݁ܟܽ݁ܘܢ ܐܶܠܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ:
2Co 10:2 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܐܶܬܶ݁ܐܠܶܨ ܒ݂ܬܽ݁ܘܟ݁ܠܳܢܳܐ ܕ݂ܺܐܝܬ݁ ܠܺܝ ܕ݂ܰܐܫܺܝܚ ܐܰܝܟ݁ ܕ݂ܡܶܬ݁ܪܰܥܶܐ ܐ̄ܢܳܐ ܥܰܠ ܐ̄ܢܳܫܳܐ ܐܰܝܠܶܝܢ ܕ݂ܚܳܫܒ݂ܺܝܢ ܠܰܢ ܕ݂ܰܐܝܟ݁ ܕ݂ܒܰ݁ܒ݁ܣܰܪ ܡܗܰܠܟܺ݁ܝܢܰܢ:
2Co 10:3 ܐܳܦܶ݁ܢ ܒ݂ܰܒ݁ܣܰܪ ܓ݂ܶܝܪ ܡܗܰܠܟܺ݁ܝܢ ܚ̄ܢܰܢ ܐܶܠܳܐ ܠܳܐ ܗ̄ܘܳܐ ܕ݂ܒܶ݁ܣܪܳܐ ܦ݂ܳܠܚܺܝܢܰܢ:
2Co 10:4 ܙܰܝܢܳܐ ܓ݂ܶܝܪ ܕ݂ܦܳ݁ܠܚܽܘܬܰ݁ܢ ܠܳܐ ܗ̄ܘܳܐ ܕ݂ܒܶ݁ܣܪܳܐ ܐܶܠܳܐ ܕ݂ܚܰܝܠܳܐ ܕ݂ܰܐܠܳܗܳܐ ܘܒܶ݁ܗ ܟ݂ܳܒ݁ܫܺܝܢܰܢ ܚܶܣܢܶܐ ܡܪܺܝܕܶ݁ܐ:
2Co 10:6 ܘܰܡܛܰܝܒܺ݁ܝܢܰܢ ܠܡܶܥܒ݂ܰܕ݁ ܬ݂ܒܰ݁ܥܬܳ݁ܐ ܡܶܢ ܐܰܝܠܶܝܢ ܕ݂ܠܳܐ ܡܶܫܬ݂ܰܡܥܺܝܢ ܡܳܐ ܕ݂ܶܐܬ݁ܡܰܠܝܰܬ݁ ܡܶܫܬ݂ܰܡܥܳܢܽܘܬ݁ܟܽ݁ܘܢ: ܣ
2Co 10:7 ܒ݂ܦ݂ܰܪܨܽܘܦ݂ܶܐ ܚܳܝܪܺܝܢ ܐܢ̄ܬ݂ܽܘܢ ܐܶܢ ܐ̄ܢܳܫ ܬ݂ܟܺ݁ܝܠ ܥܰܠ ܢܰܦ݁ܫܶܗ ܕ݂ܕܰ݁ܡܫܺܝܚܳܐ ܗܽܘ ܗܳܢܳܐ ܢܶܕ݂ܰܥ ܡܶܢ ܢܰܦ݁ܫܶܗ ܕ݂ܰܐܝܟ݁ ܕ݂ܗܽܘ ܕ݂ܰܡܫܺܝܚܳܐ ܗܳܟܰ݁ܢܳܐ ܐܳܦ݁ ܚܢܰܢ:
2Co 10:8 ܐܶܢ ܓ݂ܶܝܪ ܐܳܦ݁ ܡܶܕ݂ܶܡ ܝܰܬ݂ܺܝܪ ܐܶܫܬ݂ܰܒ݁ܗܰܪ ܥܰܠ ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܡܳܪܰܢ ܠܳܐ ܒ݂ܳܗܶܬ݁ ܐ̄ܢܳܐ ܡܶܛܽܠ ܕ݂ܰܠܒܶ݁ܢܝܳܢܳܐ ܗܽܘ ܕ݂ܺܝܠܟܽ݁ܘܢ ܝܰܗ̄ܒ݁ ܠܰܢ ܘܠܳܐ ܠܣܽܘܚܳܦ݁ܟܽ݁ܘܢ:
2Co 10:9 ܡܰܗܡܶܐ ܐ̄ܢܳܐ ܕ݂ܶܝܢ ܕ݂ܠܳܐ ܐܶܣܬ݂ܒܰ݁ܪ ܐܰܝܟ݁ ܗܰܘ ܕ݂ܰܡܕܰ݁ܚܳܠܽܘ ܡܕܰ݁ܚܶܠ ܐ̄ܢܳܐ ܠܟܽ݁ܘܢ ܒ݂ܶܐܓ݂ܪܳܬ݁ܝ:
2Co 10:10 ܡܶܛܽܠ ܕ݂ܺܐܝܬ݁ ܐ̄ܢܳܫܳܐ ܕ݂ܳܐܡܪܺܝܢ ܕ݂ܶܐܓ݂ܪܳܬܳ݁ܐ ܝܰܩܺܝܪܳܢ ܘܚܰܣܺܝܢܳܢ ܡܶܐܬ݁ܝܶܗ ܕ݂ܶܝܢ ܕ݂ܓܽ݁ܘܫܡܳܐ ܟ݂ܪܺܝܗ ܘܡܶܠܬܶ݁ܗ ܫܺܝܛܳܐ:
2Co 10:11 ܐܶܠܳܐ ܗܳܕܶ݁ܐ ܢܶܬ݁ܪܰܥܶܐ ܡܰܢ ܕ݂ܗܳܟܰ݁ܢܳܐ ܐܳܡܰܪ ܕ݂ܰܐܝܟ݂ܰܢܳܐ ܕ݂ܺܐܝܬܰ݁ܝܢ ܒ݂ܡܶܠܬܳ݁ܐ ܕ݂ܶܐܓ݂ܰܪܬ݂ܰܢ ܟ݂ܰܕ݁ ܪܰܚܺܝܩܺܝܢܰܢ ܗܳܟܰ݁ܢܳܐ ܐܺܝܬܰ݁ܝܢ ܐܳܦ݁ ܡܳܐ ܕ݂ܩܰܪܺܝܒܺ݁ܝܢܰܢ ܒ݂ܰܥܒܳ݁ܕܳ݁ܐ:
2Co 10:12 ܠܳܐ ܓ݂ܶܝܪ ܡܰܡܪܚܺܝܢܰܢ ܕ݂ܢܶܚܫܽܘܒ݁ ܐܰܘ ܕ݂ܰܢܦܰ݁ܚܶܡ ܢܰܦ݁ܫܰܢ ܥܰܡ ܗܳܢܽܘܢ ܕ݂ܰܡܫܰܒ݁ܗܪܺܝܢ ܢܰܦ݁ܫܗܽܘܢ ܐܶܠܳܐ ܡܶܛܽܠ ܕ݂ܗܶܢܽܘܢ ܒ݂ܗܽܘܢ ܠܗܽܘܢ ܡܦܰ݁ܚܡܺܝܢ ܠܳܐ ܡܶܣܬ݂ܰܟ݂ܠܺܝܢ:
2Co 10:13 ܚܢܰܢ ܕ݂ܶܝܢ ܠܳܐ ܡܶܫܬ݂ܰܒ݁ܗܪܺܝܢܰܢ ܝܰܬ݂ܺܝܪ ܡܶܢ ܡܫܽܘܚܬܰ݁ܢ ܐܶܠܳܐ ܒ݂ܰܡܫܽܘܚܬܳ݁ܐ ܕ݂ܰܬ݁ܚܽܘܡܳܐ ܕ݂ܰܦ݁ܠܰܓ݁ ܠܰܢ ܐܰܠܳܗܳܐ ܕ݂ܢܶܡܛܶܐ ܐܳܦ݁ ܥܕܰ݁ܡܳܐ ܠܘܳܬ݁ܟܽ݁ܘܢ:
2Co 10:14 ܠܳܐ ܗ̄ܘܳܐ ܓ݂ܶܝܪ ܐܰܝܟ݁ ܕ݂ܠܳܐ ܡܶܬ݁ܡܰܛܶܝܢܰܢ ܠܘܳܬ݁ܟܽ݁ܘܢ ܡܳܬ݁ܚܺܝܢܰܢ ܢܰܦ݁ܫܰܢ ܥܕܰ݁ܡܳܐ ܓ݂ܶܝܪ ܠܘܳܬ݁ܟܽ݁ܘܢ ܡܰܛܺܝܢ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ:
2Co 10:15 ܘܠܳܐ ܡܶܫܬ݂ܰܒ݁ܗܪܺܝܢܰܢ ܠܒܰ݁ܪ ܡܶܢ ܡܫܽܘܚܬܰ݁ܢ ܒ݂ܥܰܡܠܳܐ ܕ݂ܰܐ̄ܚܪܳܢܶܐ ܐܶܠܳܐ ܐܺܝܬ݁ ܠܰܢ ܣܰܒ݁ܪܳܐ ܕ݂ܟܰ݁ܕ݁ ܪܳܒ݁ܝܳܐ ܗܰܝܡܳܢܽܘܬ݁ܟܽ݁ܘܢ ܒ݂ܟܽ݁ܘܢ ܢܶܬ݁ܪܰܘܪܰܒ݁ ܐܰܝܟ݁ ܡܫܽܘܚܬܰ݁ܢ ܘܢܶܬ݁ܝܰܬ݂ܰܪ:
2Co 10:16 ܐܳܦ݁ ܠܗܰܠ ܡܶܢܟܽ݁ܘܢ ܠܰܡܣܰܒ݂ܳܪܽܘ ܠܳܐ ܒ݂ܰܡܫܽܘܚܬܳ݁ܐ ܕ݂ܰܐ̄ܚܪܳܢܶܐ ܒ݂ܰܐܝܠܶܝܢ ܕ݂ܡܰܬ݁ܩܢܳܢ ܢܶܫܬ݂ܰܒ݁ܗܰܪ:
2Co 10:17 ܗܰܘ ܕ݂ܶܝܢ ܕ݂ܡܶܫܬ݂ܰܒ݁ܗܰܪ ܒ݂ܡܳܪܝܳܐ ܢܶܫܬ݂ܰܒ݁ܗܰܪ:
2Co 10:18 ܠܳܐ ܗ̄ܘܳܐ ܓ݂ܶܝܪ ܡܰܢ ܕ݂ܢܰܦ݁ܫܶܗ ܡܫܰܒ݂ܰܚ ܗܰܘ ܗܽ̄ܘ ܒ݂ܩܶܐ ܐܶܠܳܐ ܡܰܢ ܕ݂ܡܳܪܝܳܐ ܢܫܰܒ݂ܚܺܝܘܗ̄ܝ ܣ݂ ܣ݂:
2Co 11:1 ܐܶܫܬ݂ܽܘܦ݁ ܕ݂ܶܝܢ ܡܣܰܝܒ݂ܪܺܝܢ ܗ̄ܘܰܝܬ݂ܽܘܢ ܠܺܝ ܩܰܠܺܝܠ ܕ݂ܶܐܡܰܠܶܠ ܦ݂ܰܟ݂ܺܝܗܳܐܝܺܬ݁ ܐܶܠܳܐ ܐܳܦ݁ ܡܣܰܝܒ݂ܪܺܝܢ ܐܢ̄ܬ݂ܽܘܢ ܗܽ̄ܘ ܠܺܝ:
2Co 11:2 ܛܳܐܶܢ ܐ̄ܢܳܐ ܓ݂ܶܝܪ ܒ݂ܟܽ݁ܘܢ ܒ݂ܰܛܢܳܢܳܐ ܕ݂ܰܐܠܳܗܳܐ ܡܟܰ݁ܪܬ݂ܟܽ݁ܘܢ ܓ݂ܶܝܪ ܠܓܰ݁ܒ݁ܪܳܐ ܚܰܕ݁ ܒ݂ܬܽ݁ܘܠܬ݂ܳܐ ܕ݂ܟܺ݁ܝܬܳ݁ܐ ܕ݂ܶܐܩܰܪܶܒ݁ ܠܰܡܫܺܝܚܳܐ:
2Co 11:3 ܕ݂ܳܚܶܠ ܐ̄ܢܳܐ ܕ݂ܶܝܢ ܕ݂ܰܠܡܳܐ ܐܰܝܟ݁ ܕ݂ܰܐܛܥܺܝ ܚܶܘܝܳܐ ܠܚܰܘܳܐ ܒ݂ܰܢܟܺ݁ܝܠܽܘܬܶ݁ܗ ܗܳܟܰ݁ܢܳܐ ܢܶܬ݁ܚܰܒ݂ܠܽܘܢ ܪܶܥܝܳܢܰܝܟ݂ܽܘܢ ܡܶܢ ܦ݂ܫܺܝܛܽܘܬܳ݁ܐ ܕ݂ܰܠܘܳܬ݁ ܡܫܺܝܚܳܐ:
2Co 11:4 ܐܶܢ ܓ݂ܶܝܪ ܗܰܘ ܕ݂ܶܐܬܳ݁ܐ ܠܘܳܬ݁ܟܽ݁ܘܢ ܐ̄ܚܪܺܢܳܐ ܝܶܫܽܘܥ ܐܰܟ݁ܪܶܙ ܠܟܽ݁ܘܢ ܐܰܝܢܳܐ ܕ݂ܰܚܢܰܢ ܠܳܐ ܐܰܟ݁ܪܶܙܢ ܐܰܘ ܪܽܘܚܳܐ ܐ̄ܚܪܺܬܳ݁ܐ ܢܣܰܒ݁ܬ݂ܽܘܢ ܐܰܝܕܳ݁ܐ ܕ݂ܠܳܐ ܢܣܰܒ݁ܬ݂ܽܘܢ ܐܰܘ ܣܒܰ݁ܪܬܳ݁ܐ ܐ̄ܚܪܺܬܳ݁ܐ ܐܰܝܕܳ݁ܐ ܕ݂ܠܳܐ ܩܰܒ݂ܶܠܬ݂ܽܘܢ ܫܰܦ݂ܺܝܪ ܡܶܬ݂ܛܦ݂ܺܝܣܺܝܢ ܗ̄ܘܰܝܬ݂ܽܘܢ:
2Co 11:5 ܪܳܢܶܐ ܐ̄ܢܳܐ ܓ݂ܶܝܪ ܕ݂ܡܶܕ݂ܶܡ ܠܳܐ ܒ݂ܰܨܪܶܬ݁ ܡܶܢ ܫܠܺܝܚܶܐ ܐܰܝܠܶܝܢ ܕ݂ܛܳܒ݁ ܡܝܰܬ݂ܪܺܝܢ:
2Co 11:6 ܐܳܦܶ݁ܢ ܓ݂ܶܝܪ ܒ݂ܽܘܪܳܐ ܐ̄ܢܳܐ ܒ݂ܡܶܠܰܬ݁ܝ ܐܶܠܳܐ ܠܳܐ ܒ݂ܺܝܕܰ݁ܥܬ݁ܝ ܐܶܠܳܐ ܒ݂ܟܽ݁ܠܡܶܕ݂ܶܡ ܐܶܬ݁ܓ݂ܠܺܝܢ ܠܘܳܬ݁ܟܽ݁ܘܢ:
2Co 11:7 ܐܰܘ ܕ݂ܰܠܡܳܐ ܡܰܣܟ݂ܳܠܽܘ ܐܰܣܟ݂ܠܶܬ݁ ܕ݂ܡܰܟ݂ܟܶ݁ܬ݁ ܢܰܦ݁ܫܝ ܕ݂ܰܐܢ̄ܬ݂ܽܘܢ ܬ݂ܶܬ݂ܪܺܝܡܽܘܢ ܘܡܰܓ݂ܳܢ ܐܰܟ݁ܪܙܶܬ݁ ܠܟܽ݁ܘܢ ܣܒܰ݁ܪܬܶ݁ܗ ܕ݂ܰܐܠܳܗܳܐ:
2Co 11:8 ܘܥܺܕܳ݁ܬܳ݁ܐ ܐ̄ܚܪܳܢܝܳܬܳ݁ܐ ܚܰܠܨܶܬ݁ ܘܢܶܣܒ݂ܶܬ݁ ܢܰܦ݁ܩܳܬܳ݁ܐ ܠܬܶ݁ܫܡܶܫܬ݂ܳܐ ܕ݂ܺܝܠܟܽ݁ܘܢ:
2Co 11:9 ܘܟܰ݁ܕ݁ ܐܶܬܺ݁ܝܬ݁ ܨܶܐܕܰ݁ܝܟ݂ܽܘܢ ܘܰܚܣܰܪ ܠܺܝ ܠܳܐ ܝܶܩܪܶܬ݁ ܥܰܠ ܐ̄ܢܳܫ ܡܶܢܟܽ݁ܘܢ ܣܢܺܝܩܽܘܬ݁ܝ ܓ݂ܶܝܪ ܡܰܠܺܝܘ ܐܰܚܶܐ ܕ݂ܶܐܬܰ݁ܘ ܡܶܢ ܡܰܩܶܕܳ݁ܘܢܳܝܶܐ ܘܰܒ݁ܟܽ݁ܠ ܡܶܕ݂ܶܡ ܢܶܛܪܶܬ݁ ܢܰܦ݁ܫܝ ܘܢܳܛܰܪ ܐ̄ܢܳܐ ܕ݂ܠܳܐ ܐܺܩܰܪ ܥܠܰܝܟ݂ܽܘܢ:
2Co 11:10 ܐܺܝܬܰ݁ܘܗ̄ܝ ܒ݂ܺܝ ܫܪܳܪܶܗ ܕ݂ܰܡܫܺܝܚܳܐ ܕ݂ܗܳܢܳܐ ܫܽܘܒ݁ܗܳܪܳܐ ܠܳܐ ܢܶܬ݁ܒ݂ܰܛܰܠ ܒ݂ܺܝ ܒ݂ܰܐܬ݁ܪܰܘܳܬܳ݁ܐ ܕ݂ܰܐܟܰ݁ܐܺܝܰܐ:
2Co 11:11 ܠܡܳܢܳܐ ܡܶܛܽܠ ܕ݂ܠܳܐ ܡܰܚܶܒ݁ ܐ̄ܢܳܐ ܠܟܽ݁ܘܢ ܐܰܠܳܗܳܐ ܗܽܘ ܝܳܕܰ݁ܥ:
2Co 11:12 ܐܶܠܳܐ ܗܳܕܶ݁ܐ ܕ݂ܥܳܒܶ݁ܕ݁ ܐ̄ܢܳܐ ܐܳܦ݁ ܐܶܥܒ݂ܶܕ݁ ܕ݂ܶܐܦ݁ܣܽܘܩ ܗܽ̄ܘ ܥܶܠܰܬ݁ܗܽܘܢ ܕ݂ܰܐܝܠܶܝܢ ܕ݂ܒܳ݁ܥܶܝܢ ܥܶܠܬܳ݁ܐ ܕ݂ܰܒ݁ܗܰܘ ܡܶܕ݂ܶܡ ܕ݂ܡܶܫܬ݂ܰܒ݁ܗܪܺܝܢ ܢܶܫܬ݂ܰܟ݁ܚܽܘܢ ܐܰܟ݁ܘܳܬܰ݁ܢ:
2Co 11:13 ܐܺܝܬܰ݁ܝܗܽܘܢ ܓ݂ܶܝܪ ܗܳܠܶܝܢ ܫܠܺܝܚܶܐ ܕ݂ܰܓ݂ܳܠܶܐ ܘܦܳ݁ܥܠܶܐ ܢܟܺ݁ܝܠܶܐ ܘܰܡܕܰ݁ܡܶܝܢ ܢܰܦ݁ܫܗܽܘܢ ܠܰܫܠܺܝܚܶܐ ܕ݂ܰܡܫܺܝܚܳܐ:
2Co 11:14 ܘܠܰܝܬ݂ ܠܡܶܬ݂ܕ݂ܰܡܳܪܽܘ ܒ݂ܗܳܕܶ݁ܐ ܐܶܢ ܗܽܘ ܓ݂ܶܝܪ ܕ݂ܣܳܛܳܢܳܐ ܡܶܬ݂ܕ݂ܰܡܶܐ ܒ݂ܡܰܠܰܐܟܳ݁ܐ ܕ݂ܢܽܘܗܪܳܐ:
2Co 11:15 ܠܳܐ ܗܘܳܬ݁ ܪܰܒ݂ܳܐ ܨܒܽ݁ܘܬܳ݁ܐ ܐܶܢ ܐܳܦ݁ ܡܫܰܡܫܳܢܰܘܗ̄ܝ ܡܶܬ݂ܕ݂ܰܡܶܝܢ ܒ݂ܰܡܫܰܡܫܳܢܶܐ ܕ݂ܙܰܕ݂ܺܝܩܽܘܬܳ݁ܐ ܗܳܢܽܘܢ ܕ݂ܚܰܪܬ݁ܗܽܘܢ ܬ݂ܶܗܘܶܐ ܐܰܝܟ݁ ܥܒܳ݁ܕܰ݁ܝܗܽܘܢ:
2Co 11:16 ܬ݂ܽܘܒ݁ ܕ݂ܶܝܢ ܐܳܡܰܪ ܐ̄ܢܳܐ ܠܡܳܐ ܐ̄ܢܳܫ ܢܰܣܒ݂ܰܪ ܥܠܰܝ ܐܰܝܟ݁ ܕ݂ܣܰܟ݁ܠܳܐ ܐ̄ܢܳܐ ܘܶܐܢ ܠܳܐ ܐܳܦܶ݁ܢ ܐܰܝܟ݁ ܣܰܟ݁ܠܳܐ ܩܰܒ݂ܠܽܘܢܝ ܕ݂ܳܐܦ݁ ܐܶܢܳܐ ܩܰܠܺܝܠ ܐܶܫܬ݂ܰܒ݁ܗܰܪ:
2Co 11:17 ܡܶܕ݂ܶܡ ܕ݂ܰܡܡܰܠܶܠ ܐ̄ܢܳܐ ܠܳܐ ܗ̄ܘܳܐ ܒ݂ܡܳܪܰܢ ܡܡܰܠܶܠ ܐ̄ܢܳܐ ܐܶܠܳܐ ܐܰܝܟ݁ ܕ݂ܰܒ݁ܦܰ݁ܟ݂ܺܝܗܽܘܬܳ݁ܐ ܒ݂ܗܳܕܶ݁ܐ ܕ݂ܽܘܟ݂ܬܳ݁ܐ ܕ݂ܫܽܘܒ݁ܗܳܪܳܐ:
2Co 11:18 ܡܶܛܽܠ ܕ݂ܣܰܓ݂ܺܝܶܐܐ ܡܶܫܬ݂ܰܒ݁ܗܪܺܝܢ ܒ݂ܒܶ݁ܣܪܳܐ ܐܳܦ݁ ܐܶܢܳܐ ܐܶܫܬ݂ܰܒ݁ܗܰܪ:
2Co 11:19 ܡܢܳܚܺܝܢ ܐܢ̄ܬ݂ܽܘܢ ܗܽ̄ܘ ܓ݂ܶܝܪ ܠܡܶܫܬ݂ܡܳܥܽܘ ܠܚܰܣܺܝܪܰܝ ܪܶܥܝܳܢܳܐ ܟ݂ܰܕ݁ ܐܰܢ̄ܬ݂ܽܘܢ ܚܰܟ݂ܺܝܡܶܐ ܐܢ̄ܬ݂ܽܘܢ:
2Co 11:20 ܘܡܶܬ݂ܕ݂ܢܶܝܢ ܐܢ̄ܬ݂ܽܘܢ ܠܡܰܢ ܕ݂ܰܡܫܰܥܒ݂ܶܕ݁ ܠܟܽ݁ܘܢ ܘܰܠܡܰܢ ܕ݂ܳܐܟܶ݁ܠ ܠܟܽ݁ܘܢ ܘܰܠܡܰܢ ܕ݂ܢܳܣܶܒ݁ ܡܶܢܟܽ݁ܘܢ ܘܰܠܡܰܢ ܕ݂ܡܶܬ݂ܪܺܝܡ ܥܠܰܝܟ݂ܽܘܢ ܘܰܠܡܰܢ ܕ݂ܡܳܚܶܐ ܠܟܽ݁ܘܢ ܥܰܠ ܐܰܦ݂ܰܝܟ݂ܽܘܢ:
2Co 11:21 ܐܰܝܟ݁ ܕ݂ܰܒ݁ܨܰܥܪܳܐ ܐܳܡܰܪ ܐ̄ܢܳܐ ܐܰܝܟ݁ ܗܰܘ ܕ݂ܰܚܢܰܢ ܡܚܺܝܠܺܝܢܰܢ ܗܽ̄ܘ ܒ݂ܚܰܣܺܝܪܽܘܬ݁ ܪܶܥܝܳܢܳܐ ܐܳܡܰܪ ܐ̄ܢܳܐ ܕ݂ܰܒ݁ܟܽ݁ܠܡܶܕ݂ܶܡ ܕ݂ܡܰܡܪܰܚ ܐ̄ܢܳܫ ܐܳܦ݁ ܐܶܢܳܐ ܡܰܡܪܰܚ ܐ̄ܢܳܐ:
2Co 11:22 ܐܶܢ ܥܶܒ݁ܪܳܝܶܐ ܐܶܢܽܘܢ ܐܳܦ݁ ܐܶܢܳܐ ܐܶܢ ܐܺܝܣܪܰܠܳܝܶܐ ܐܶܢܽܘܢ ܐܳܦ݁ ܐܶܢܳܐ ܐܶܢ ܙܰܪܥܶܗ ܐܶܢܽܘܢ ܕ݂ܰܐܒ݁ܪܳܗܳܡ ܐܳܦ݁ ܐܶܢܳܐ:
2Co 11:23 ܐܶܢ ܡܫܰܡܫܳܢܶܐ ܐܶܢܽܘܢ ܕ݂ܰܡܫܺܝܚܳܐ ܒ݂ܚܰܣܺܝܪܽܘܬ݁ ܪܶܥܝܳܢܳܐ ܐܳܡܰܪ ܐ̄ܢܳܐ ܕ݂ܝܰܬ݂ܺܝܪ ܡܶܢܗܽܘܢ ܐܶܢܳܐ ܒ݂ܠܶܐܘܽܬܳ݁ܐ ܝܰܬ݂ܺܝܪ ܡܶܢܗܽܘܢ ܒ݂ܡܰܚܘܳܬܳ݁ܐ ܝܰܬ݂ܺܝܪ ܡܶܢܗܽܘܢ ܒ݂ܰܐܣܽܘܪܶܐ ܝܰܬ݂ܺܝܪ ܡܶܢܗܽܘܢ ܒ݂ܡܰܘܬ݂ܶܐ ܙܰܒ݁ܢܺܝܢ ܣܰܓ݂ܺܝܳܐܢ:
2Co 11:24 ܡܶܢ ܝܺܗܽܘܕܳ݁ܝܶܐ ܚܰܡܶܫ ܙܰܒ݁ܢܺܝܢ ܐܰܪܒ݂ܥܺܝܢ ܐܰܪܒ݂ܥܺܝܢ ܚܰܣܺܝܪ ܚܕܳ݁ܐ ܒ݂ܶܠܥܶܬ݁:
2Co 11:25 ܬ݂ܠܳܬ݁ ܙܰܒ݁ܢܺܝܢ ܒ݂ܫܰܒ݁ܛܶܐ ܐܶܬ݁ܢܰܓ݂ܕܶ݁ܬ݁ ܚܕܳ݁ܐ ܙܒܰ݁ܢ ܐܶܬ݁ܪܰܓ݁ܡܶܬ݁ ܬ݂ܠܳܬ݁ ܙܰܒ݁ܢܺܝܢ ܗܘܺܝܬ݁ ܢܽܘܘܳܓܳ݁ܐ ܐܺܝܡܳܡܳܐ ܘܠܺܠܝܳܐ ܕ݂ܠܳܐ ܣܦܺ݁ܝܢ̄ܬ݂ܳܐ ܒ݂ܝܰܡܳܐ ܗܘܺܝܬ݁:
2Co 11:26 ܒ݂ܽܐܘܪܚܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܩܽܢܕܺ݁ܝܢܳܘܣ ܕ݂ܢܰܗܪܰܘܳܬܳ݁ܐ ܒ݂ܩܽܢܕܺ݁ܝܢܳܘܣ ܕ݂ܓܰ݁ܝܳܣܶܐ ܒ݂ܩܽܢܕܺ݁ܝܢܳܘܣ ܕ݂ܡܶܢ ܛܽܘܗܡܝ ܒ݂ܩܽܢܕܺ݁ܝܢܳܘܣ ܕ݂ܡܶܢ ܥܰܡ̄ܡܶܐ ܒ݂ܩܽܢܕܺ݁ܝܢܳܘܣ ܗܘܺܝܬ݁ ܒ݂ܰܡܕܺ݁ܝܢܳܬܳ݁ܐ ܒ݂ܩܽܢܕܺ݁ܝܢܳܘܣ ܗܘܺܝܬ݁ ܒ݂ܚܽܘܪܒ݂ܳܐ ܒ݂ܩܽܢܕܺ݁ܝܢܳܘܣ ܒ݂ܝܰܡܳܐ ܒ݂ܩܽܢܕܺ݁ܝܢܳܘܣ ܕ݂ܡܶܢ ܐܰܚܶܐ ܕ݂ܰܓ݂ܳܠܶܐ:
2Co 11:27 ܒ݂ܥܰܡܠܳܐ ܘܰܒ݁ܠܶܐܘܽܬܳ݁ܐ ܒ݂ܫܰܗܪܳܐ ܣܰܓ݂ܺܝܳܐܐ ܒ݂ܟܰ݁ܦ݁ܢܳܐ ܘܰܒ݁ܨܰܗܝܳܐ ܒ݂ܨܰܘܡܳܐ ܣܰܓ݂ܺܝܳܐܐ ܒ݂ܥܰܪܝܳܐ ܘܰܒ݁ܥܰܪܛܶܠܳܝܽܘܬܳ݁ܐ:
2Co 11:28 ܣܛܰܪ-ܡܶܢ ܝܰܬ݂ܺܝܪܳܬܳ݁ܐ ܘܰܟ݁ܢܽܘܫܝܳܐ ܕ݂ܰܥܠܰܝ ܕ݂ܟܽ݁ܠܝܽܘܡ ܘܨܶܦ݁ܬ݁ܝ ܕ݂ܥܰܠ ܐܰܦ݂ܰܝ ܟ݂ܽܠܗܶܝܢ ܥܺܕܳ݁ܬܳ݁ܐ:
2Co 11:29 ܡܰܢܽܘ ܡܶܬ݁ܟ݂ܪܰܗ ܘܠܳܐ ܐܶܢܳܐ ܡܶܬ݁ܟ݂ܪܰܗ ܐ̄ܢܳܐ ܡܰܢܽܘ ܡܶܬ݁ܟ݂ܫܶܠ ܘܠܳܐ ܐܶܢܳܐ ܝܳܩܶܕ݁ ܐ̄ܢܳܐ: ܣ
2Co 11:30 ܐܶܢ ܠܡܶܫܬ݂ܰܒ݁ܗܳܪܽܘ ܘܳܠܶܐ ܒ݂ܟܽ݁ܘܪܗܳܢܰܝ ܐܶܫܬ݂ܰܒ݁ܗܰܪ:
2Co 11:31 ܝܳܕܰ݁ܥ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܡܒܰ݁ܪܟܳ݁ܐ ܕ݂ܰܠܥܳܠܰܡ ܥܳܠܡܺܝܢ ܕ݂ܠܳܐ ܡܟܰ݁ܕ݂ܶܒ݁ ܐ̄ܢܳܐ:
2Co 11:32 ܒ݂ܕܰ݁ܪܡܣܽܘܩ ܪܰܒ݂ ܚܰܝܠܳܐ ܕ݂ܰܐܪܶܛܳܘܣ ܡܰܠܟ݂ܳܐ ܢܳܛܰܪ ܗ̄ܘܳܐ ܡܕܺ݁ܝܢ̄ܬ݂ܳܐ ܕ݂ܕܰ݁ܪܡܽܘܣܩܳܝܶܐ ܠܡܶܐܚܕ݂ܰܢܝ:
2Co 11:33 ܘܡܶܢ ܟ݂ܰܘܬܳ݁ܐ ܒ݂ܰܣܪܺܝܓ݁ܬ݂ܳܐ ܫܰܒ݂ܽܘܢܝ ܡܶܢ ܫܽܘܪܳܐ ܘܶܐܬ݁ܦ݂ܰܠܛܶܬ݁ ܡܶܢ ܐܺܝܕܰ݁ܘܗ̄ܝ ܣ݂ ܣ݂:
2Co 12:1 ܠܡܶܫܬ݂ܰܒ݁ܗܳܪܽܘ ܘܳܠܶܐ ܐܶܠܳܐ ܠܳܐ ܦ݂ܰܩܳܚ ܐܳܬܶ݁ܐ ܐ̄ܢܳܐ ܠܺܝ ܓ݂ܶܝܪ ܠܚܶܙܘܳܢܶܐ ܘܰܠܓܶ݁ܠܝܳܢܰܘܗ̄ܝ ܕ݂ܡܳܪܰܢ:
2Co 12:2 ܝܳܕܰ݁ܥܢܳܐ ܓ݂ܰܒ݁ܪܳܐ ܒ݂ܰܡܫܺܝܚܳܐ ܡܶܢ ܩܕܳ݁ܡ ܐܰܪܒ݂ܰܥܶܣܪܶܐ ܫܢܺܝܢ ܐܶܢ ܒ݂ܰܦ݁ܓܰ݁ܪ ܕ݂ܶܝܢ ܘܶܐܢ ܕ݂ܠܳܐ ܦ݂ܓܰ݁ܪ ܠܳܐ ܝܳܕܰ݁ܥ ܐ̄ܢܳܐ ܐܰܠܳܗܳܐ ܗܽܘ ܝܳܕܰ݁ܥ ܕ݂ܶܐܬ݁ܚܛܶܦ݁ ܗܽܘ ܗܳܢܳܐ ܥܕܰ݁ܡܳܐ ܫܡܰܝܳܐ ܕ݂ܰܬ݁ܠܳܬܳ݁ܐ:
2Co 12:3 ܘܝܳܕܰ݁ܥ ܐ̄ܢܳܐ ܠܶܗ ܠܗܳܢܳܐ ܒ݂ܰܪܢܳܫܳܐ ܐܶܢ ܒ݂ܰܦ݁ܓܰ݁ܪ ܕ݂ܶܝܢ ܘܶܐܢ ܕ݂ܠܳܐ ܦ݂ܓܰ݁ܪ ܠܳܐ ܝܳܕܰ݁ܥ ܐ̄ܢܳܐ ܐܰܠܳܗܳܐ ܗܽܘ ܝܳܕܰ݁ܥ:
2Co 12:4 ܕ݂ܶܐܬ݁ܚܛܶܦ݁ ܠܦܰ݁ܪܕ݂ܰܝܣܳܐ ܘܰܫܡܰܥ ܡܶܠܶܐ ܕ݂ܠܳܐ ܡܶܬ݁ܡܰܠܠܳܢ ܐܰܝܠܶܝܢ ܕ݂ܠܳܐ ܫܰܠܺܝܛ ܠܒܰ݁ܪܢܳܫܳܐ ܠܰܡܡܰܠܳܠܽܘ ܐܶܢܶܝܢ:
2Co 12:5 ܥܰܠ ܗܳܢܳܐ ܐܶܫܬ݂ܰܒ݁ܗܰܪ ܥܰܠ ܢܰܦ݁ܫܝ ܕ݂ܶܝܢ ܠܳܐ ܐܶܫܬ݂ܰܒ݁ܗܰܪ ܐܶܠܳܐ ܐܶܢ ܒ݂ܟܽ݁ܘܪܗܳܢܶܐ:
2Co 12:6 ܐܶܢ ܐܶܨܒ݂ܶܐ ܓ݂ܶܝܪ ܕ݂ܶܐܫܬ݂ܰܒ݁ܗܰܪ ܠܳܐ ܗܳܘܶܐ ܐ̄ܢܳܐ ܫܳܛܝܳܐ ܫܪܳܪܳܐ ܗܽܘ ܓ݂ܶܝܪ ܐܳܡܰܪ ܐ̄ܢܳܐ ܚܳܐܶܣܢܳܐ ܕ݂ܶܝܢ ܕ݂ܰܠܡܳܐ ܐ̄ܢܳܫ ܢܶܬ݁ܪܰܥܶܐ ܥܠܰܝ ܝܰܬ݂ܺܝܪ ܡܶܢ ܡܳܐ ܕ݂ܚܳܙܶܐ ܠܺܝ ܘܰܕ݁ܫܳܡܰܥ ܡܶܢܝ:
2Co 12:7 ܘܰܕ݁ܠܳܐ ܐܶܬ݂ܪܺܝܡ ܒ݂ܝܰܬ݂ܺܝܪܽܘܬܳ݁ܐ ܕ݂ܓܶ݁ܠܝܳܢܶܐ ܐܶܫܬ݂ܠܶܡ ܠܺܝ ܫܦܳ݁ܝܳܐ ܠܒܶ݁ܣܪܝ ܡܰܠܰܐܟܶ݁ܗ ܕ݂ܣܳܛܳܢܳܐ ܕ݂ܢܶܗܘܶܐ ܡܩܰܦ݂ܰܚ ܠܺܝ ܕ݂ܠܳܐ ܐܶܬ݂ܪܺܝܡ:
2Co 12:8 ܘܥܰܠ ܗܳܢܳܐ ܬ݂ܠܳܬ݁ ܙܰܒ݁ܢܺܝܢ ܒ݂ܥܺܝܬ݁ ܡܶܢ ܡܳܪܝ ܕ݂ܢܰܦ݁ܪܶܩ ܡܶܢܝ:
2Co 12:9 ܘܶܐܡܰܪ ܠܺܝ ܣܳܦ݁ܩܳܐ ܠܳܟ݁ ܛܰܝܒ݂ܽܘܬ݁ܝ ܚܰܝܠܝ ܓ݂ܶܝܪ ܒ݂ܰܟ݁ܪܺܝܗܽܘܬܳ݁ܐ ܗܽܘ ܡܶܬ݁ܓ݂ܡܰܪ ܚܳܕ݁ܝܳܐܝܺܬ݁ ܗܳܟܺ݁ܝܠ ܐܶܫܬ݂ܰܒ݁ܗܰܪ ܒ݂ܟܽ݁ܘܪܗܳܢܰܝ ܕ݂ܢܰܓ݂ܶܢ ܥܠܰܝ ܚܰܝܠܶܗ ܕ݂ܰܡܫܺܝܚܳܐ:
2Co 12:10 ܡܶܛܽܠ ܗܳܢܳܐ ܨܳܒܶ݁ܐ ܐ̄ܢܳܐ ܒ݂ܟܽ݁ܘܪܗܳܢܶܐ ܒ݂ܨܰܥܪܳܐ ܒ݂ܽܐܘܠܨܳܢܶܐ ܒ݂ܰܪܕܽ݁ܘܦ݁ܝܳܐ ܒ݂ܰܚܒܽ݁ܘܫܝܳܐ ܕ݂ܥܰܠ ܐܰܦ݂ܰܝ ܡܫܺܝܚܳܐ ܐܶܡܰܬ݁ܝ ܕ݂ܰܟ݁ܪܺܝܗ ܐ̄ܢܳܐ ܓ݂ܶܝܪ ܗܳܝܕ݂ܶܝܢ ܗܽ̄ܘ ܚܰܝܠܬܳ݁ܢ ܐ̄ܢܳܐ:
2Co 12:11 ܗܳܐ ܗ̄ܘܺܝܬ݁ ܚܰܣܺܝܪ ܪܶܥܝܳܢܳܐ ܒ݂ܫܽܘܒ݁ܗܳܪܝ ܕ݂ܰܐܢ̄ܬ݂ܽܘܢ ܐܶܠܰܨܬ݂ܽܘܢܳܢܝ ܚܰܝܳܒܺ݁ܝܢ ܗ̄ܘܰܝܬ݂ܽܘܢ ܓ݂ܶܝܪ ܕ݂ܰܐܢ̄ܬ݂ܽܘܢ ܬ݂ܰܣܗܕܽ݁ܘܢ ܥܠܰܝ ܡܶܛܽܠ ܕ݂ܠܳܐ ܒ݂ܰܨܪܶܬ݁ ܡܶܕ݂ܶܡ ܡܶܢ ܫܠܺܝܚܶܐ ܐܰܝܠܶܝܢ ܕ݂ܛܳܒ݁ ܡܝܰܬ݂ܪܺܝܢ ܘܳܐܦܶ݁ܢ ܠܳܐ ܗ̄ܘܺܝܬ݁ ܡܶܕ݂ܶܡ:
2Co 12:12 ܐܳܬ݁ܘܳܬܳ݁ܐ ܕ݂ܰܫܠܺܝܚܶܐ ܥܶܒ݁ܕ݂ܶܬ݁ ܒ݂ܰܝܢܳܬ݁ܟܽ݁ܘܢ ܒ݂ܟܽ݁ܠ ܡܣܰܝܒ݂ܪܳܢܽܘ ܘܒܰ݁ܓ݁ܒܰ݁ܪܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܶܐ:
2Co 12:13 ܒ݂ܡܳܢܳܐ ܓ݂ܶܝܪ ܐܶܬ݁ܒ݂ܰܨܰܪܬ݂ܽܘܢ ܡܶܢ ܥܺܕܳ݁ܬܳ݁ܐ ܐ̄ܚܪܳܢܝܳܬܳ݁ܐ ܐܶܠܳܐ ܐܶܢ ܒ݂ܗܳܕܶ݁ܐ ܕ݂ܶܐܢܳܐ ܠܳܐ ܝܶܩܪܶܬ݁ ܥܠܰܝܟ݂ܽܘܢ ܫܒܽ݁ܘܩܘ ܠܺܝ ܗܳܕܶ݁ܐ ܣܰܟ݁ܠܽܘܬܳ݁ܐ:
2Co 12:14 ܗܳܐ ܗܳܕܶ݁ܐ ܕ݂ܰܬ݁ܠܳܬ݁ ܗܺ̄ܝ ܙܰܒ݁ܢܺܝܢ ܕ݂ܰܡܛܰܝܰܒ݁ ܐ̄ܢܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܠܳܐ ܐܺܩܰܪ ܥܠܰܝܟ݂ܽܘܢ ܡܶܛܽܠ ܕ݂ܠܳܐ ܒ݂ܳܥܶܐ ܐ̄ܢܳܐ ܕ݂ܺܝܠܟܽ݁ܘܢ ܐܶܠܳܐ ܠܟܽ݁ܘܢ ܠܳܐ ܓ݂ܶܝܪ ܚܰܝܳܒܺ݁ܝܢ ܒ݂ܢܰܝܳܐ ܠܰܡܣܳܡ ܣܺܝܡܳܬܳ݁ܐ ܠܰܐܒܳ݁ܗܶܐ ܐܶܠܳܐ ܐܰܒܳ݁ܗܶܐ ܠܰܒ݁ܢܰܝܗܽܘܢ:
2Co 12:15 ܐܶܢܳܐ ܕ݂ܶܝܢ ܚܳܕ݁ܝܳܐܝܺܬ݁ ܘܢܰܦ݁ܩܳܬܳ݁ܐ ܐܰܦ݂ܶܩ ܘܳܐܦ݁ ܩܢܽܘܡܝ ܐܶܬ݂ܶܠ ܥܰܠ ܐܰܦ݂ܰܝ ܢܰܦ݁ܫܳܬ݁ܟܽ݁ܘܢ ܐܳܦܶ݁ܢ ܟ݂ܰܕ݁ ܝܰܬ݂ܺܝܪܳܐܝܺܬ݁ ܡܰܚܶܒ݁ ܐ̄ܢܳܐ ܠܟܽ݁ܘܢ ܐܰܢ̄ܬ݂ܽܘܢ ܒ݂ܨܺܝܪܳܐܝܺܬ݁ ܡܰܚܒܺ݁ܝܢ ܐܢ̄ܬ݂ܽܘܢ ܠܺܝ:
2Co 12:16 ܘܰܟ݁ܒܰ݁ܪ ܐܶܢܳܐ ܠܳܐ ܝܶܩܪܶܬ݁ ܥܠܰܝܟ݂ܽܘܢ ܐܶܠܳܐ ܐܰܝܟ݁ ܓ݂ܰܒ݁ܪܳܐ ܚܳܪܥܳܐ ܒ݂ܢܶܟ݁ܠܳܐ ܓ݂ܢܰܒ݁ܬ݂ܟܽ݁ܘܢ:
2Co 12:17 ܠܡܳܐ ܒ݂ܝܰܕ݁ ܐ̄ܢܳܫ ܐ̄ܚܪܺܝܢ ܕ݂ܫܰܕ݂ܪܶܬ݁ ܠܘܳܬ݁ܟܽ݁ܘܢ ܐܶܬ݁ܝܰܥܢܶܬ݁ ܥܠܰܝܟ݂ܽܘܢ:
2Co 12:18 ܡܶܢ ܛܺܛܳܘܣ ܒ݂ܥܺܝܬ݁ ܘܫܰܕ݂ܪܶܬ݁ ܥܰܡܶܗ ܠܰܐܚܶܐ ܠܡܳܐ ܡܶܕ݂ܶܡ ܐܶܬ݁ܝܰܥܰܢ ܥܠܰܝܟ݂ܽܘܢ ܛܺܛܳܘܣ ܠܰܘ ܒ݂ܰܚܕܳ݁ܐ ܪܽܘܚܳܐ ܗܰܠܶܟ݁ܢ ܘܰܒ݁ܗܶܝܢ ܒ݂ܥܶܩܒܳ݁ܬܳ݁ܐ:
2Co 12:19 ܠܡܳܐ ܬ݂ܽܘܒ݁ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܰܠܟܽ݁ܘܢ ܢܳܦ݁ܩܺܝܢܰܢ ܪܽܘܚܳܐ ܩܕܳ݁ܡ ܐܰܠܳܗܳܐ ܒ݂ܰܡܫܺܝܚܳܐ ܡܡܰܠܠܺܝܢܰܢ ܘܟܽ݁ܠܗܶܝܢ ܚܰܒ݂ܺܝܒܰ݁ܝ ܡܶܛܽܠ ܒ݂ܶܢܝܳܢܳܐ ܗܽܘ ܕ݂ܺܝܠܟܽ݁ܘܢ:
2Co 12:20 ܕ݂ܳܚܶܠ ܐ̄ܢܳܐ ܓ݂ܶܝܪ ܕ݂ܰܠܡܳܐ ܐܺܬܶ݁ܐ ܠܘܳܬ݁ܟܽ݁ܘܢ ܘܠܳܐ ܐܶܫܟ݂ܰܚܟܽ݁ܘܢ ܐܰܝܟ݁ ܕ݂ܨܳܒܶ݁ܐ ܐ̄ܢܳܐ ܘܶܐܫܬ݂ܟܰ݁ܚ ܠܟܽ݁ܘܢ ܐܳܦ݁ ܐܶܢܳܐ ܐܰܝܟ݁ ܡܳܐ ܕ݂ܠܳܐ ܨܳܒܶ݁ܝܬ݂ܽܘܢ ܕ݂ܰܠܡܳܐ ܚܶܪܝܳܢܳܐ ܘܰܚܣܳܡܳܐ ܘܚܶܡܬܳ݁ܐ ܘܥܶܨܝܳܢܳܐ ܘܡܶܐܟܰ݁ܠ-ܩܰܪܨܳܐ ܘܪܶܛܢܳܐ ܘܰܚܬܺ݁ܝܪܽܘܬܳ݁ܐ ܘܰܫܓܽ݁ܘܫܝܳܐ:
2Co 12:21 ܕ݂ܰܠܡܳܐ ܟ݂ܰܕ݁ ܐܺܬܶ݁ܐ ܠܘܳܬ݁ܟܽ݁ܘܢ ܢܡܰܟ݂ܟܰ݁ܢܝ ܐܰܠܳܗܝ ܘܶܐܬܶ݁ܐܒܶ݁ܠ ܥܰܠ ܣܰܓ݂ܺܝܶܐܐ ܐܰܝܠܶܝܢ ܕ݂ܰܚܛܰܘ ܘܠܳܐ ܬ݂ܳܒ݁ܘ ܡܶܢ ܛܰܢܦܽ݁ܘܬܳ݁ܐ ܘܡܶܢ ܙܳܢܝܽܘܬܳ݁ܐ ܘܡܶܢ ܦ݂ܰܚܙܽܘܬܳ݁ܐ ܕ݂ܰܥܒܰ݁ܕ݁ܘ:
2Co 13:1 ܗܳܕܶ݁ܐ ܕ݂ܰܬ݁ܠܳܬ݁ ܗܺ̄ܝ ܙܰܒ݁ܢܺܝܢ ܕ݂ܺܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܕ݂ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ ܬ݂ܩܽܘܡ ܟ݂ܽܠ ܡܶܠܳܐ:
2Co 13:2 ܡܶܢ ܩܕܺ݁ܝܡ ܐܶܡܪܶܬ݁ ܗ̄ܘܺܝܬ݁ ܠܟܽ݁ܘܢ ܘܬܽ݁ܘܒ݁ ܡܩܰܕ݂ܶܡ ܐ̄ܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܕ݂ܳܐܦ݁ ܬ݂ܰܪܬ݂ܶܝܢ ܙܰܒ݁ܢܺܝܢ ܕ݂ܰܗܘܺܝܬ݁ ܠܘܳܬ݁ܟܽ݁ܘܢ ܐܶܡܪܶܬ݁ ܠܟܽ݁ܘܢ ܘܳܐܦ݁ ܗܳܫܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܟ݂ܳܬܶ݁ܒ݁ܢܳܐ ܠܗܳܠܶܝܢ ܕ݂ܰܚܛܰܘ ܘܰܠܫܰܪܟ݂ܳܐ ܕ݂ܰܐ̄ܚܪܳܢܶܐ ܕ݂ܶܐܢ ܐܺܬܶ݁ܐ ܬ݂ܽܘܒ݁ ܠܳܐ ܐܶܚܽܘܣ:
2Co 13:3 ܡܶܛܽܠ ܕ݂ܒܽ݁ܘܩܝܳܐ ܒ݂ܳܥܶܝܬ݂ܽܘܢ ܕ݂ܰܡܫܺܝܚܳܐ ܕ݂ܰܡܡܰܠܶܠ ܒ݂ܺܝ ܗܰܘ ܕ݂ܠܳܐ ܗܘܳܐ ܡܚܺܝܠ ܒ݂ܟܽ݁ܘܢ ܐܶܠܳܐ ܚܰܝܠܬܳ݁ܢ ܗܽ̄ܘ ܒ݂ܟܽ݁ܘܢ:
2Co 13:4 ܐܳܦܶ݁ܢ ܐܶܙܕ݂ܩܶܦ݁ ܓ݂ܶܝܪ ܒ݂ܰܡܚܺܝܠܽܘܬܳ݁ܐ ܐܶܠܳܐ ܚܰܝ ܗܽ̄ܘ ܒ݂ܚܰܝܠܳܐ ܕ݂ܰܐܠܳܗܳܐ ܘܳܐܦ݁ ܚܢܰܢ ܡܚܺܝܠܺܝܢܰܢ ܥܰܡܶܗ ܐܶܠܳܐ ܚܰܝܺܝܢ ܚ̄ܢܰܢ ܥܰܡܶܗ ܒ݂ܚܰܝܠܳܐ ܕ݂ܰܐܠܳܗܳܐ ܕ݂ܰܒ݁ܟܽ݁ܘܢ:
2Co 13:5 ܢܰܦ݁ܫܟܽ݁ܘܢ ܒ݂ܩܰܘ ܐܶܢ ܒ݂ܳܗ ܒ݂ܗܰܝܡܳܢܽܘܬܳ݁ܐ ܩܳܝܡܺܝܢ ܐܢ̄ܬ݂ܽܘܢ ܢܰܦ݁ܫܟܽ݁ܘܢ ܐܰܣܰܘ ܐܰܘ ܠܳܐ ܡܶܫܬ݂ܰܘܕ݂ܥܺܝܬ݂ܽܘܢ ܕ݂ܝܶܫܽܘܥ ܡܫܺܝܚܳܐ ܒ݂ܟܽ݁ܘܢ ܗܽ̄ܘ ܘܶܐܢ ܠܳܐ ܡܰܣܠܰܝܳܐ ܐܢ̄ܬ݂ܽܘܢ:
2Co 13:6 ܡܣܰܒ݂ܰܪ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܕ݂ܰܚܢܰܢ ܠܳܐ ܗ̄ܘܰܝܢ ܡܰܣܠܶܝܢ:
2Co 13:7 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢ ܐܰܠܳܗܳܐ ܕ݂ܠܳܐ ܢܶܗܘܶܐ ܒ݂ܟܽ݁ܘܢ ܡܶܕ݂ܶܡ ܕ݂ܒܺ݁ܝܫ ܐܰܝܟ݁ ܕ݂ܒܽ݁ܘܩܝܰܢ ܕ݂ܺܝܠܰܢ ܢܶܬ݁ܚܙܶܐ ܐܶܠܳܐ ܕ݂ܰܐܢ̄ܬ݂ܽܘܢ ܬ݂ܶܗܘܽܘܢ ܣܳܥܪܺܝܢ ܛܳܒܳ݁ܬܳ݁ܐ ܘܰܚܢܰܢ ܢܶܗܘܶܐ ܐܰܝܟ݁ ܡܰܣܠܰܝܳܐ:
2Co 13:8 ܠܳܐ ܓ݂ܶܝܪ ܡܶܫܟ݂ܚܺܝܢܰܢ ܕ݂ܢܶܥܒ݂ܶܕ݁ ܡܶܕ݂ܶܡ ܠܽܘܩܒܰ݁ܠ ܩܽܘܫܬ݂ܳܐ ܐܶܠܳܐ ܚܠܳܦ݁ ܩܽܘܫܬ݂ܳܐ:
2Co 13:9 ܚܳܕܶ݁ܝܢܰܢ ܕ݂ܶܝܢ ܡܳܐ ܕ݂ܰܚܢܰܢ ܟ݂ܪܺܝܗܺܝܢ ܘܰܐܢ̄ܬ݂ܽܘܢ ܚܰܝܠܬܳ݁ܢܺܝܢ ܗܳܕܶ݁ܐ ܓ݂ܶܝܪ ܐܳܦ݁ ܡܨܰܠܶܝܢܰܢ ܕ݂ܰܐܢ̄ܬ݂ܽܘܢ ܬ݂ܶܬ݂ܓ݂ܰܡܪܽܘܢ:
2Co 13:10 ܡܶܛܽܠ ܗܳܢܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܩܰܫܝܳܐܝܺܬ݁ ܐܶܣܥܽܘܪ ܐܰܝܟ݁ ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܡܳܪܝ ܠܒܶ݁ܢܝܳܢܟܽ݁ܘܢ ܘܠܳܐ ܠܣܽܘܚܳܦ݁ܟܽ݁ܘܢ: ܣ
2Co 13:11 ܡܶܟ݂ܺܝܠ ܐܰܚܰܝ ܚܕܰ݁ܘ ܘܶܐܬ݁ܓ݂ܰܡ̄ܪܘ ܘܶܐܬ݁ܒ݂ܰܝܰܐܘ ܘܰܐܘܝܽܘܬܳ݁ܐ ܘܫܰܝܢܳܐ ܢܶܗܘܶܐ ܒ݂ܟܽ݁ܘܢ ܘܰܐܠܳܗܳܐ ܕ݂ܚܽܘܒ݂ܳܐ ܘܰܕ݁ܫܰܠܡܽܘܬܳ݁ܐ ܢܶܗܘܶܐ ܥܰܡܟܽ݁ܘܢ: ܣ
2Co 13:12 ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ:
2Co 13:14 ܫܠܳܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܚܽܘܒ݂ܶܗ ܕ݂ܰܐܠܳܗܳܐ ܘܫܰܘܬ݂ܳܦܽ݁ܘܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:
Gal 1:1 ܦ݂ܰܘܠܳܘܣ ܫܠܺܝܚܳܐ ܠܳܐ ܡܶܢ ܒ݂ܢܰܝܢܳܫܳܐ ܘܠܳܐ ܒ݂ܝܰܕ݁ ܒ݂ܰܪܢܳܫܳܐ ܐܶܠܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܘܰܐܠܳܗܳܐ ܐܰܒܽ݁ܘܗ̄ܝ ܗܰܘ ܕ݂ܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:
Gal 1:2 ܘܟܽ݁ܠܗܽܘܢ ܐܰܚܶܐ ܕ݂ܥܰܡܝ ܠܥܺܕܳ݁ܬܳ݁ܐ ܕ݂ܺܐܝܬ݁ ܒ݂ܓܰ݁ܠܰܛܺܝܰܐ:
Gal 1:3 ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ:
Gal 1:4 ܗܰܘ ܕ݂ܝܰܗ̄ܒ݁ ܢܰܦ݁ܫܶܗ ܚܠܳܦ݁ ܚܛܳܗܰܝܢ ܕ݂ܰܢܦܰ݁ܨܶܝܢ ܡܶܢ ܥܳܠܡܳܐ ܗܳܢܳܐ ܒ݂ܺܝܫܳܐ ܐܰܝܟ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܐܰܒܽ݁ܘܢ:
Gal 1:5 ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Gal 1:6 ܡܶܬ݂ܕ݂ܰܡܰܪ ܐ̄ܢܳܐ ܐܰܝܟ݂ܰܢܳܐ ܒ݂ܰܥܓܰ݁ܠ ܡܶܬ݁ܗܰܦ݁ܟ݂ܺܝܢ ܐܢ̄ܬ݂ܽܘܢ ܡܶܢ ܡܫܺܝܚܳܐ ܗܰܘ ܕ݂ܰܩܪܳܟܽ݁ܘܢ ܒ݂ܛܰܝܒ݂ܽܘܬܶ݁ܗ ܠܰܐ̄ܚܪܺܬܳ݁ܐ ܣܒܰ݁ܪܬܳ݁ܐ:
Gal 1:7 ܐܰܝܕܳ݁ܐ ܕ݂ܠܳܐ ܐܺܝܬܶ݁ܝܗ ܐܶܠܳܐ ܐ̄ܢܳܫܳܐ ܗܽܘ ܐܺܝܬ݁ ܕ݂ܕܳ݁ܠܚܺܝܢ ܠܟܽ݁ܘܢ ܘܨܳܒܶ݁ܝܢ ܕ݂ܰܢܫܰܚܠܦܽ݁ܘܢ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:
Gal 1:8 ܐܳܦ݁ ܐܶܢ ܚܢܰܢ ܕ݂ܶܝܢ ܐܰܘ ܡܰܠܰܐܟܳ݁ܐ ܡܶܢ ܫܡܰܝܳܐ ܢܣܰܒ݂ܰܪܟܽ݁ܘܢ ܠܒܰ݁ܪ-ܡܶܢ ܡܳܐ ܕ݂ܣܰܒ݂ܰܪܢܳܟܽ݁ܘܢ ܢܶܗܘܶܐ ܚܪܶܡ:
Gal 1:9 ܐܰܝܟ݂ܰܢܳܐ ܕ݂ܡܶܢ ܠܽܘܩܕܰ݁ܡ ܐܶܡܪܶܬ݁ ܘܗܳܫܳܐ ܬ݂ܽܘܒ݁ ܐܳܡܰܪ ܐ̄ܢܳܐ ܕ݂ܶܐܢ ܐ̄ܢܳܫ ܡܣܰܒ݂ܰܪ ܠܟܽ݁ܘܢ ܠܒܰ݁ܪ-ܡܶܢ ܡܳܐ ܕ݂ܩܰܒ݂ܶܠܬ݂ܽܘܢ ܢܶܗܘܶܐ ܚܪܶܡ:
Gal 1:10 ܗܳܫܳܐ ܓ݂ܶܝܪ ܠܰܒ݁ܢܰܝܢܳܫܳܐ ܗܽܘ ܡܦ݂ܺܝܣ ܐ̄ܢܳܐ ܐܰܘ ܠܰܐܠܳܗܳܐ ܐܰܘ ܠܰܒ݁ܢܰܝܢܳܫܳܐ ܒ݂ܳܥܶܐ ܐ̄ܢܳܐ ܕ݂ܶܐܫܦ݂ܰܪ ܐܶܠܽܘ ܓ݂ܶܝܪ ܥܕܰ݁ܡܳܐ ܠܗܳܫܳܐ ܠܰܒ݁ܢܰܝܢܳܫܳܐ ܫܳܦܰ݁ܪ ܗ̄ܘܺܝܬ݁ ܥܰܒ݁ܕ݂ܳܐ ܕ݂ܰܡܫܺܝܚܳܐ ܠܳܐ ܗܳܘܶܐ ܗ̄ܘܺܝܬ݁: ܣ
Gal 1:11 ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܕ݂ܰܣܒܰ݁ܪܬܳ݁ܐ ܕ݂ܶܐܣܬ݂ܰܒ݂ܪܰܬ݁ ܡܶܢܝ ܠܳܐ ܗܘܳܬ݁ ܡܶܢ ܒ݂ܰܪܢܳܫܳܐ:
Gal 1:12 ܐܳܦ݁ܠܳܐ ܓ݂ܶܝܪ ܐܶܢܳܐ ܡܶܢ ܒ݂ܰܪܢܳܫܳܐ ܩܰܒ݂ܶܠܬ݂ܳܗ ܘܺܝܠܶܦ݁ܬ݂ܳܗ ܐܶܠܳܐ ܒ݂ܓܶ݁ܠܝܳܢܳܐ ܕ݂ܝܶܫܽܘܥ ܡܫܺܝܚܳܐ:
Gal 1:13 ܫܡܰܥܬ݂ܽܘܢ ܓ݂ܶܝܪ ܗܽܘܦ݂ܳܟܰ݁ܝ ܕ݂ܡܶܢ ܩܕܺ݁ܝܡ ܕ݂ܒܺ݁ܝܗܽܘܕܳ݁ܝܽܘܬܳ݁ܐ ܕ݂ܝܰܬ݂ܺܝܪܳܐܝܺܬ݁ ܪܳܕܶ݁ܦ݁ ܗ̄ܘܺܝܬ݁ ܥܺܕ݂̄ܬ݂ܶܗ ܕ݂ܰܐܠܳܗܳܐ ܘܚܳܪܶܒ݁ ܗ̄ܘܺܝܬ݁ ܠܳܗ:
Gal 1:14 ܘܡܶܬ݁ܝܰܬ݂ܰܪ ܗ̄ܘܺܝܬ݁ ܒ݂ܺܝܗܽܘܕܳ݁ܝܽܘܬܳ݁ܐ ܛܳܒ݁ ܡܶܢ ܣܰܓ݂ܺܝܶܐܐ ܒ݂ܢܰܝ ܫܢܰܝ ܕ݂ܺܐܝܬ݁ ܗ̄ܘܳܐ ܒ݂ܛܽܘܗܡܝ ܘܝܰܬ݂ܺܝܪܳܐܝܺܬ݁ ܛܳܐܶܢ ܗ̄ܘܺܝܬ݁ ܒ݂ܝܽܘܠܦ݂ܳܢܳܐ ܕ݂ܰܐܒܳ݁ܗܰܝ:
Gal 1:15 ܟ݂ܰܕ݁ ܨܒܳ݁ܐ ܕ݂ܶܝܢ ܗܰܘ ܡܰܢ ܕ݂ܦܰ݁ܪܫܰܢܝ ܡܶܢ ܟ݂ܪܶܣ ܐܶܡܝ ܘܰܩܪܳܢܝ ܒ݂ܛܰܝܒ݂ܽܘܬܶ݁ܗ:
Gal 1:16 ܕ݂ܢܶܓ݁ܠܶܐ ܒ݂ܪܶܗ ܒ݂ܺܝ ܕ݂ܶܐܣܰܒ݂ܪܺܝܘܗ̄ܝ ܒ݂ܥܰܡ̄ܡܶܐ ܒ݂ܰܪ ܫܳܥܬܶ݁ܗ ܠܳܐ ܓ݂ܠܺܝܬ݁ ܠܒܶ݁ܣܪܳܐ ܘܠܰܕ݁ܡܳܐ:
Gal 1:17 ܘܠܳܐ ܐܶܙܶܠ̄ܬ݁ ܠܽܐܘܪܺܫܠܶܡ ܠܘܳܬ݁ ܫܠܺܝܚܶܐ ܕ݂ܡܶܢ ܩܕܳ݁ܡܰܝ ܐܶܠܳܐ ܐܶܙܶܠ̄ܬ݁ ܠܰܐܪܰܒܺ݁ܝܰܐ ܘܬܽ݁ܘܒ݁ ܗܶܦ݁ܟ݂ܶܬ݁ ܠܕܰ݁ܪܡܣܽܘܩ:
Gal 1:18 ܘܡܶܢ-ܒ݂ܳܬܰ݁ܪ ܬ݂ܠܳܬ݁ ܫܢܺܝܢ ܐܶܙܶܠ̄ܬ݁ ܠܽܐܘܪܺܫܠܶܡ ܕ݂ܶܐܚܙܶܐ ܠܟܺ݁ܐܦܳ݁ܐ ܘܩܰܘܺܝܬ݁ ܠܘܳܬܶ݁ܗ ܝܰܘܡܳܬܳ݁ܐ ܚܰܡܶܫܬ݂ܰܥܣܰܪ:
Gal 1:19 ܠܰܐ̄ܚܪܺܝܢ ܕ݂ܶܝܢ ܡܶܢ ܫܠܺܝܚܶܐ ܠܳܐ ܚܙܺܝܬ݁ ܐܶܠܳܐ ܐܶܢ ܠܝܰܥܩܽܘܒ݁ ܐܰܚܽܘܗ̄ܝ ܕ݂ܡܳܪܰܢ:
Gal 1:20 ܗܳܠܶܝܢ ܕ݂ܶܝܢ ܕ݂ܟܳ݁ܬܶ݁ܒ݁ ܐ̄ܢܳܐ ܠܟܽ݁ܘܢ ܗܳܐ ܩܕܳ݁ܡ ܐܰܠܳܗܳܐ ܕ݂ܠܳܐ ܡܟܰ݁ܕ݂ܶܒ݁ ܐ̄ܢܳܐ:
Gal 1:21 ܡܶܢ-ܒ݂ܳܬܰ݁ܪ ܗܳܠܶܝܢ ܐܶܬܺ݁ܝܬ݁ ܠܰܐܬ݁ܪܰܘܳܬܳ݁ܐ ܕ݂ܣܽܘܪܺܝܰܐ ܘܰܕ݁ܩܺܝܠܺܝܩܺܝܰܐ:
Gal 1:22 ܘܠܳܐ ܝܳܕ݁ܥܳܢ ܗ̄ܘܰܝ ܠܺܝ ܒ݂ܰܐܦ݂ܺܝܢ ܥܺܕܳ݁ܬܳ݁ܐ ܕ݂ܒܺ݁ܝܗܽܘܕ݁ ܗܳܠܶܝܢ ܕ݂ܒܰ݁ܡܫܺܝܚܳܐ:
Gal 1:23 ܐܶܠܳܐ ܗܳܕܶ݁ܐ ܒ݂ܰܠܚܽܘܕ݁ ܫܳܡܥܺܝܢ ܗ̄ܘܰܘ ܕ݂ܗܰܘ ܕ݂ܡܶܢ ܩܕܺ݁ܝܡ ܪܳܕܶ݁ܦ݁ ܗ̄ܘܳܐ ܠܰܢ ܗܳܫܳܐ ܗܳܐ ܡܣܰܒ݂ܰܪ ܗܰܝܡܳܢܽܘܬܳ݁ܐ ܗܳܝ ܕ݂ܡܶܢ-ܩܕܳ݁ܡ ܙܰܒ݁ܢܳܐ ܡܣܰܚܶܦ݁ ܗ̄ܘܳܐ:
Gal 1:24 ܘܰܡܫܰܒ݂ܚܺܝܢ ܗ̄ܘܰܘ ܒ݂ܺܝ ܠܰܐܠܳܗܳܐ: ܣ
Gal 2:1 ܬ݂ܽܘܒ݁ ܕ݂ܶܝܢ ܡܶܢ-ܒ݂ܳܬܰ݁ܪ ܐܰܪܒ݂ܰܥܶܣܪܶܐ ܫܢܺܝܢ ܣܶܠܩܶܬ݁ ܠܽܐܘܪܺܫܠܶܡ ܥܰܡ ܒ݂ܰܪܢܰܒܰ݁ܐ ܘܕܶ݁ܒ݁ܪܶܬ݁ ܥܰܡܝ ܠܛܺܛܳܘܣ:
Gal 2:2 ܣܶܠܩܶܬ݁ ܕ݂ܶܝܢ ܒ݂ܓܶ݁ܠܝܳܢܳܐ ܘܰܓ݁ܠܺܝܬ݁ ܠܗܽܘܢ ܣܒܰ݁ܪܬܳ݁ܐ ܕ݂ܡܰܟ݁ܪܶܙ ܐ̄ܢܳܐ ܒ݂ܥܰܡ̄ܡܶܐ ܘܚܰܘܺܝܬܳ݁ܗ ܠܰܐܝܠܶܝܢ ܕ݂ܡܶܣܬ݂ܰܒ݁ܪܺܝܢ ܗ̄ܘܰܘ ܕ݂ܡܶܕ݂ܶܡ ܐܺܝܬܰ݁ܝܗܽܘܢ ܒ݂ܰܝܢܰܝ ܘܰܠܗܽܘܢ ܕ݂ܰܡ ܣܪܺܝܩܳܐܝܺܬ݁ ܪܶܗܛܶܬ݁ ܐܰܘ ܪܳܗܶܛ ܐ̄ܢܳܐ:
Gal 2:3 ܐܳܦ݁ ܛܺܛܳܘܣ ܕ݂ܥܰܡܝ ܕ݂ܰܐܪܡܳܝܳܐ ܗ̄ܘܳܐ ܠܳܐ ܐܶܬܶ݁ܐܢܶܣ ܕ݂ܢܶܓ݁ܙܽܘܪ:
Gal 2:4 ܡܶܛܽܠ ܕ݂ܶܝܢ ܐܰܚܶܐ ܕ݂ܰܓ݂ܳܠܶܐ ܕ݂ܥܰܠܘ ܥܠܰܝܢ ܕ݂ܢܶܓ݂ܫܽܘܢ ܚܺܐܪܽܘܬܳ݁ܐ ܕ݂ܺܐܝܬ݁ ܠܰܢ ܒ݂ܝܶܫܽܘܥ ܡܫܺܝܚܳܐ ܐܰܝܟ݂ܰܢܳܐ ܕ݂ܰܢܫܰܥܒ݂ܕܽ݁ܘܢܳܢܝ:
Gal 2:5 ܐܳܦ݁ܠܳܐ ܡܠܶܐ ܫܳܥܳܐ ܐܶܬ݁ܪܡܺܝܢ ܠܫܽܘܥܒ݂ܳܕ݁ܗܽܘܢ ܕ݂ܰܫܪܳܪܳܗ ܕ݂ܰܣܒܰ݁ܪܬܳ݁ܐ ܢܩܰܘܶܐ ܠܘܳܬ݁ܟܽ݁ܘܢ:
Gal 2:6 ܗܳܢܽܘܢ ܕ݂ܶܝܢ ܕ݂ܡܶܣܬ݂ܰܒ݁ܪܺܝܢ ܕ݂ܺܐܝܬܰ݁ܝܗܽܘܢ ܡܶܕ݂ܶܡ ܡܰܢ ܕ݂ܶܝܢ ܐܺܝܬܰ݁ܝܗܽܘܢ ܠܳܐ ܒ݂ܛܺܝܠ ܠܺܝ ܐܰܠܳܗܳܐ ܓ݂ܶܝܪ ܒ݂ܰܐܦ݂ܰܝ ܒ݂ܢܰܝܢܳܫܳܐ ܠܳܐ ܢܳܣܶܒ݁ ܗܶܢܽܘܢ ܕ݂ܶܝܢ ܗܳܠܶܝܢ ܡܶܕ݂ܶܡ ܠܳܐ ܐܰܘܣܶܦ݁ܘ ܠܺܝ:
Gal 2:7 ܐܶܠܳܐ ܐ̄ܚܪܳܢܝܳܐܝܺܬ݁ ܚܙܰܘ ܓ݂ܶܝܪ ܕ݂ܶܐܬ݁ܗܰܝܡܢܶܬ݁ ܣܒܰ݁ܪܬܳ݁ܐ ܕ݂ܥܽܘܪܠܽܘܬܳ݁ܐ ܐܰܝܟ݁ ܕ݂ܶܐܬ݁ܗܰܝܡܰܢ ܟ݂ܺܐܦܳ݁ܐ ܒ݂ܰܓ݁ܙܽܘܪܬ݂ܳܐ:
Gal 2:8 ܗܰܘ ܓ݂ܶܝܪ ܕ݂ܚܰܦ݂ܶܛ ܠܟܺ݁ܐܦܳ݁ܐ ܒ݂ܰܫܠܺܝܚܽܘܬܳ݁ܐ ܕ݂ܰܓ݁ܙܽܘܪܬ݂ܳܐ ܚܰܦ݂ܶܛ ܐܳܦ݁ ܠܺܝ ܒ݂ܰܫܠܺܝܚܽܘܬܳ݁ܐ ܕ݂ܥܰܡ̄ܡܶܐ:
Gal 2:9 ܘܟܰ݁ܕ݁ ܝܺܕܰ݁ܥܘ ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܝܰܥܩܽܘܒ݁ ܘܟܺ݁ܐܦܳ݁ܐ ܘܝܽܘܚܰܢܳܢ ܗܳܢܽܘܢ ܕ݂ܡܶܣܬ݂ܰܒ݁ܪܺܝܢ ܗ̄ܘܰܘ ܕ݂ܺܐܝܬܰ݁ܝܗܽܘܢ ܥܰܡܽܘܕܶ݁ܐ ܝܰܡܺܝܢܳܐ ܕ݂ܫܰܘܬ݂ܳܦܽ݁ܘܬܳ݁ܐ ܝܰܗ̄ܒ݁ܘ ܠܺܝ ܘܰܠܒܰ݁ܪܢܰܒܰ݁ܐ ܕ݂ܰܚܢܰܢ ܒ݂ܥܰܡ̄ܡܶܐ ܘܗܶܢܽܘܢ ܒ݂ܰܓ݁ܙܽܘܪܬ݂ܳܐ:
Gal 2:10 ܒ݂ܰܠܚܽܘܕ݁ ܕ݂ܰܠܡܶܣܟ݂ܺܢܶܐ ܗܘܰܝܢ ܥܳܗܕ݂ܺܝܢܰܢ ܘܶܐܬ݁ܒ݂ܛܶܠ ܠܺܝ ܕ݂ܗܺܝ ܗܳܕܶ݁ܐ ܐܶܥܒ݂ܕܺ݁ܝܗ: ܣ
Gal 2:11 ܟ݂ܰܕ݁ ܐܶܬܳ݁ܐ ܕ݂ܶܝܢ ܟ݂ܺܐܦܳ݁ܐ ܠܰܐܢܛܺܝܳܘܟܺ݁ܝ ܒ݂ܰܐܦ݂ܰܘܗ̄ܝ ܐܰܟ݂ܶܣܬ݂ܶܗ ܡܶܛܽܠ ܕ݂ܡܶܬ݂ܬ݂ܰܩܠܺܝܢ ܗ̄ܘܰܘ ܒ݂ܶܗ:
Gal 2:12 ܕ݂ܥܰܕ݁ܠܳܐ ܢܺܐܬܽ݁ܘܢ ܐ̄ܢܳܫܳܐ ܡܶܢ ܠܘܳܬ݁ ܝܰܥܩܽܘܒ݁ ܥܰܡ ܥܰܡ̄ܡܶܐ ܐܳܟܶ݁ܠ ܗ̄ܘܳܐ ܟ݂ܰܕ݁ ܐܶܬܰ݁ܘ ܕ݂ܶܝܢ ܢܓܰ݁ܕ݁ ܗ̄ܘܳܐ ܢܰܦ݁ܫܶܗ ܘܰܦ݁ܪܰܫ ܡܶܛܽܠ ܕ݂ܕܳ݁ܚܶܠ ܗ̄ܘܳܐ ܡܶܢ ܗܳܢܽܘܢ ܕ݂ܡܶܢ ܓ݂ܙܽܘܪܬ݂ܳܐ:
Gal 2:13 ܘܶܐܬ݁ܪܡܺܝܘ ܗ̄ܘܰܘ ܥܰܡܶܗ ܠܗܳܕܶ݁ܐ ܐܳܦ݁ ܫܰܪܟ݂ܳܐ ܕ݂ܺܝܗܽܘܕܳ݁ܝܶܐ ܗܳܟܰ݁ܢܳܐ ܕ݂ܳܐܦ݁ ܒ݂ܰܪܢܰܒܰ݁ܐ ܐܶܬ݁ܕ݂ܒܰ݁ܪ ܗ̄ܘܳܐ ܠܡܶܣܰܒ݁ ܒ݂ܰܐܦ݂ܰܝܗܽܘܢ ܣ݂ ܣ݂:
Gal 2:14 ܘܟܰ݁ܕ݁ ܚܙܺܝܬ݁ ܕ݂ܠܳܐ ܐܳܙܺܠ̄ܝܢ ܬ݂ܪܺܝܨܳܐܝܺܬ݁ ܒ݂ܰܫܪܳܪܶܗ ܕ݂ܶܐܘܰܢܓ݂ܶܠܺܝܳܘܢ ܐܶܡܪܶܬ݁ ܠܟܺ݁ܐܦܳ݁ܐ ܠܥܺܝܢ ܟ݂ܽܠܗܽܘܢ ܐܶܢ ܐܰܢ̄ܬ݂ ܕ݂ܺܝܗܽܘܕܳ݁ܝܳܐ ܐܰܢ̄ܬ݂ ܐܰܪܡܳܐܝܺܬ݁ ܚܳܝܶܐ ܐܰܢ̄ܬ݂ ܘܠܳܐ ܝܺܗܽܘܕܳ݁ܐܝܺܬ݁ ܐܰܝܟ݂ܰܢܳܐ ܐܳܠܶܨ ܐܰܢ̄ܬ݂ ܠܥܰܡ̄ܡܶܐ ܕ݂ܺܝܗܽܘܕܳ݁ܐܝܺܬ݁ ܢܺܚܽܘܢ:
Gal 2:15 ܚܢܰܢ ܓ݂ܶܝܪ ܕ݂ܡܶܢ ܟ݂ܝܳܢܰܢ ܝܺܗܽܘܕܳ݁ܝܶܐ ܚ̄ܢܰܢ ܘܠܳܐ ܗܘܰܝܢ ܡܶܢ ܥܰܡ̄ܡܶܐ ܚܰܛܳܝܶܐ:
Gal 2:16 ܡܶܛܽܠ ܕ݂ܝܳܕ݁ܥܺܝܢܰܢ ܕ݂ܠܳܐ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܐܶܠܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ ܐܳܦ݁ ܚܢܰܢ ܒ݂ܶܗ ܒ݂ܝܶܫܽܘܥ ܡܫܺܝܚܳܐ ܗܰܝܡܶܢܢ ܕ݂ܡܶܢ ܗܰܝܡܳܢܽܘܬܶ݁ܗ ܕ݂ܰܡܫܺܝܚܳܐ ܢܶܙܕ݂ܰܕ݂ܰܩ ܘܠܳܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܡܶܛܽܠ ܕ݂ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܠܳܐ ܡܶܙܕ݂ܰܕ݂ܰܩ ܟ݂ܽܠ ܒ݂ܣܰܪ:
Gal 2:17 ܐܶܢ ܕ݂ܶܝܢ ܟ݂ܰܕ݁ ܒ݂ܳܥܶܝܢܰܢ ܕ݂ܢܶܙܕ݂ܰܕ݂ܰܩ ܒ݂ܰܡܫܺܝܚܳܐ ܐܶܫܬ݂ܟܰ݁ܚܢ ܠܰܢ ܐܳܦ݁ ܚܢܰܢ ܚܰܛܳܝܶܐ ܡܳܕܶ݁ܝܢ ܝܶܫܽܘܥ ܡܫܺܝܚܳܐ ܡܫܰܡܫܳܢܳܐ ܗ̄ܘ ܕ݂ܰܚܛܺܝܬܳ݁ܐ ܚܳܣ:
Gal 2:18 ܐܶܢ ܓ݂ܶܝܪ ܠܰܐܝܠܶܝܢ ܕ݂ܣܶܬ݁ܪܶܬ݁ ܬ݂ܽܘܒ݁ ܠܗܶܝܢ ܒ݂ܳܢܶܐ ܐ̄ܢܳܐ ܚܰܘܺܝܬ݁ ܥܰܠ ܢܰܦ݁ܫܝ ܕ݂ܥܳܒܰ݁ܪ ܥܰܠ ܦ݂ܽܘܩܕ݂ܳܢܳܐ ܐ̄ܢܳܐ:
Gal 2:19 ܐܶܢܳܐ ܓ݂ܶܝܪ ܒ݂ܢܳܡܽܘܣܳܐ ܠܢܳܡܽܘܣܳܐ ܡܺܝܬܶ݁ܬ݁ ܕ݂ܠܰܐܠܳܗܳܐ ܐܺܚܶܐ:
Gal 2:21 ܠܳܐ ܛܳܠܶܡ ܐ̄ܢܳܐ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܐܶܢ ܓ݂ܶܝܪ ܒ݂ܝܰܕ݁ ܢܳܡܽܘܣܳܐ ܗ̄ܝ ܙܰܕ݂ܺܝܩܽܘܬܳ݁ܐ ܡܫܺܝܚܳܐ ܡܰܓ݂ܳܢ ܡܺܝܬ݁: ܣ
Gal 3:1 ܐܳܘ ܚܰܣܺܝܪܰܝ ܪܶܥܝܳܢܳܐ ܓ݂ܰܠܰܛܳܝܶܐ ܡܰܢܽܘ ܚܣܰܡ ܒ݂ܟܽ݁ܘܢ ܕ݂ܗܳܐ ܐܰܝܟ݁ ܗܰܘ ܕ݂ܰܡܨܳܪ ܨܺܝܪ ܗ̄ܘܳܐ ܩܕܳ݁ܡ ܥܰܝܢܰܝܟ݂ܽܘܢ ܝܶܫܽܘܥ ܡܫܺܝܚܳܐ ܟ݂ܰܕ݁ ܨܠܺܝܒ݁:
Gal 3:2 ܗܳܕܶ݁ܐ ܒ݂ܰܠܚܽܘܕ݁ ܨܳܒܶ݁ܐ ܐ̄ܢܳܐ ܕ݂ܶܐܕ݂ܰܥ ܡܶܢܟܽ݁ܘܢ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܢܣܰܒ݁ܬ݂ܽܘܢ ܪܽܘܚܳܐ ܐܰܘ ܡܶܢ ܫܶܡܥܳܐ ܕ݂ܗܰܝܡܳܢܽܘܬܳ݁ܐ:
Gal 3:3 ܗܳܟܰ݁ܢܳܐ ܣܰܟ݁ܠܺܝܢ ܐܢ̄ܬ݂ܽܘܢ ܕ݂ܫܰܪܺܝܬ݂ܽܘܢ ܒ݂ܪܽܘܚܳܐ ܘܗܳܫܳܐ ܒ݂ܰܒ݁ܣܰܪ ܡܫܰܠܡܺܝܢ ܐܢ̄ܬ݂ܽܘܢ:
Gal 3:4 ܗܳܠܶܝܢ ܟ݂ܽܠܗܶܝܢ ܐܺܝܩܺܐ ܣܰܝܒ݂ܰܪܬ݂ܽܘܢ ܘܶܐܫܬ݂ܽܘܦ݁ ܕ݂ܶܝܢ ܐܺܝܩܺܐ:
Gal 3:5 ܗܰܘ ܗܳܟܺ݁ܝܠ ܕ݂ܝܰܗ̄ܒ݁ ܒ݂ܟܽ݁ܘܢ ܪܽܘܚܳܐ ܘܣܳܥܰܪ ܒ݂ܟܽ݁ܘܢ ܚܰܝܠܶܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܐܰܘ ܡܶܢ ܫܶܡܥܳܐ ܕ݂ܗܰܝܡܳܢܽܘܬܳ݁ܐ:
Gal 3:6 ܐܰܝܟ݂ܰܢܳܐ ܕ݂ܗܰܝܡܶܢ ܐܰܒ݁ܪܳܗܳܡ ܠܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ:
Gal 3:7 ܕ݂ܰܥܘ ܗܳܟܺ݁ܝܠ ܕ݂ܰܐܝܠܶܝܢ ܕ݂ܡܶܢ ܗܰܝܡܳܢܽܘܬܳ݁ܐ ܐܶܢܽܘܢ ܗܶܢܽܘܢ ܐܶܢܽܘܢ ܒ݂ܢܰܝܳܐ ܕ݂ܰܐܒ݁ܪܳܗܳܡ:
Gal 3:8 ܡܶܛܽܠ ܓ݂ܶܝܪ ܕ݂ܩܰܕ݂ܶܡ ܝܺܕܰ݁ܥ ܐܰܠܳܗܳܐ ܕ݂ܰܒ݁ܗܰܝܡܳܢܽܘܬܳ݁ܐ ܗ̄ܘ ܡܶܙܕ݂ܰܕ݂ܩܺܝܢ ܥܰܡ̄ܡܶܐ ܩܰܕ݂ܶܡ ܣܰܒ݂ܰܪ ܠܰܐܒ݁ܪܳܗܳܡ ܐܰܝܟ݁ ܕ݂ܶܐܡܰܪ ܟ݂ܬܳ݁ܒܳ݁ܐ ܩܰܕ݂ܺܝܫܳܐ ܕ݂ܒܳ݁ܟ݁ ܢܶܬ݁ܒ݂ܰܪܟܽ݁ܘܢ ܟ݂ܽܠܗܽܘܢ ܥܰܡ̄ܡܶܐ:
Gal 3:9 ܡܳܕܶ݁ܝܢ ܡܗܰܝܡܢܶܐ ܗ̄ܘ ܡܶܬ݁ܒ݂ܰܪܟܺ݁ܝܢ ܒ݂ܰܐܒ݁ܪܳܗܳܡ ܡܗܰܝܡܢܳܐ:
Gal 3:10 ܐܰܝܠܶܝܢ ܓ݂ܶܝܪ ܕ݂ܡܶܢ ܥܒܳ݁ܕܶ݁ܐ ܐܶܢܽܘܢ ܕ݂ܢܳܡܽܘܣܳܐ ܬ݂ܚܶܝܬ݁ ܠܰܘܛܬܳ݁ܐ ܐܶܢܽܘܢ ܟ݂ܬܺ݁ܝܒ݁ ܓ݂ܶܝܪ ܕ݂ܠܺܝܛ ܗܽ̄ܘ ܟ݂ܽܠܡܰܢ ܕ݂ܠܳܐ ܢܶܥܒ݂ܶܕ݁ ܟ݂ܽܠ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܗܳܢܳܐ:
Gal 3:11 ܕ݂ܠܳܐ ܕ݂ܶܝܢ ܡܶܙܕ݂ܰܕ݂ܰܩ ܐ̄ܢܳܫ ܒ݂ܢܳܡܽܘܣܳܐ ܠܘܳܬ݁ ܐܰܠܳܗܳܐ ܗܳܕܶ݁ܐ ܓ݂ܰܠܝܳܐ ܗ̄ܝ ܡܶܛܽܠ ܕ݂ܰܟ݁ܬܺ݁ܝܒ݁ ܕ݂ܙܰܕ݂ܺܝܩܳܐ ܒ݂ܗܰܝܡܳܢܽܘܬܳ݁ܐ ܢܺܚܶܐ:
Gal 3:12 ܢܳܡܽܘܣܳܐ ܕ݂ܶܝܢ ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܐܶܠܳܐ ܡܰܢ ܕ݂ܢܶܥܒ݂ܶܕ݁ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܶܗ ܢܺܚܶܐ ܒ݂ܗܶܝܢ: ܣ
Gal 3:13 ܠܰܢ ܕ݂ܶܝܢ ܡܫܺܝܚܳܐ ܙܰܒ݁ܢܰܢ ܡܶܢ ܠܰܘܛܬܳ݁ܐ ܕ݂ܢܳܡܽܘܣܳܐ ܘܗܽܘ ܗܘܳܐ ܚܠܳܦܰ݁ܝܢ ܠܰܘܛܬܳ݁ܐ ܟ݂ܬܺ݁ܝܒ݁ ܓ݂ܶܝܪ ܕ݂ܠܺܝܛ ܗܽ̄ܘ ܟ݂ܽܠܡܰܢ ܕ݂ܡܶܬ݂ܬ݂ܠܶܐ ܒ݂ܩܰܝܣܳܐ:
Gal 3:14 ܕ݂ܰܒ݁ܥܰܡ̄ܡܶܐ ܬ݂ܶܗܘܶܐ ܒ݂ܽܘܪܟ݂ܬܶ݁ܗ ܕ݂ܰܐܒ݁ܪܳܗܳܡ ܒ݂ܝܶܫܽܘܥ ܡܫܺܝܚܳܐ ܘܰܚܢܰܢ ܢܶܣܰܒ݁ ܫܽܘܘ̄ܕ݂ܳܝܳܐ ܕ݂ܪܽܘܚܳܐ ܒ݂ܗܰܝܡܳܢܽܘܬܳ݁ܐ: ܣ
Gal 3:15 ܐܰܚܰܝ ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܳܡܰܪ ܐ̄ܢܳܐ ܕ݂ܕܺ݁ܝܰܬܺ݁ܩܺܐ ܕ݂ܒܰ݁ܪܢܳܫܳܐ ܕ݂ܶܐܫܬ݂ܰܪܪܰܬ݁ ܐ̄ܢܳܫ ܠܳܐ ܡܰܣܠܶܐ ܐܰܘ ܡܫܰܚܠܶܦ݁ ܒ݂ܳܗ ܡܶܕ݂ܶܡ:
Gal 3:16 ܠܰܐܒ݁ܪܳܗܳܡ ܕ݂ܶܝܢ ܐܶܬ݁ܡܠܶܟ݁ ܡܽܘܠܟ݂ܳܢܳܐ ܘܰܠܙܰܪܥܶܗ ܘܠܳܐ ܐܶܡܰܪ ܠܶܗ ܕ݂ܰܠܙܰܪܥܰܝܟְ݂ ܐܰܝܟ݁ ܕ݂ܰܠܣܰܓ݂ܺܝܶܐܐ ܐܶܠܳܐ ܠܙܰܪܥܳܟ݁ ܐܰܝܟ݁ ܕ݂ܰܠܚܰܕ݁ ܗܰܘ ܕ݂ܺܐܝܬܰ݁ܘܗ̄ܝ ܡܫܺܝܚܳܐ: ܣ
Gal 3:17 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܕܺ݁ܝܰܬܺ݁ܩܺܐ ܕ݂ܡܶܢ ܩܕܺ݁ܝܡ ܐܶܫܬ݂ܰܪܪܰܬ݁ ܡܶܢ ܐܰܠܳܗܳܐ ܒ݂ܰܡܫܺܝܚܳܐ ܢܳܡܽܘܣܳܐ ܗܽܘ ܕ݂ܰܗܘܳܐ ܡܶܢ-ܒ݂ܳܬܰ݁ܪ ܐܰܪܒ݂ܰܥ ܡܳܐܐ ܘܰܬ݁ܠܳܬܺ݁ܝܢ ܫܢܺܝܢ ܠܳܐ ܡܶܫܟ݂ܰܚ ܕ݂ܢܰܣܠܶܝܗ ܘܰܢܒܰ݁ܛܶܠ ܡܽܘܠܟ݂ܳܢܳܐ:
Gal 3:18 ܐܶܢ ܕ݂ܶܝܢ ܡܶܢ ܢܳܡܽܘܣܳܐ ܗ̄ܝ ܝܳܪܬ݂ܽܘܬܳ݁ܐ ܡܶܟ݂ܺܝܠ ܠܳܐ ܗ̄ܘܳܬ݁ ܡܶܢ ܡܽܘܠܟ݂ܳܢܳܐ ܠܰܐܒ݁ܪܳܗܳܡ ܕ݂ܶܝܢ ܒ݂ܡܽܘܠܟ݂ܳܢܳܐ ܗ̄ܘ ܝܰܗ̄ܒ݁ ܠܶܗ ܐܰܠܳܗܳܐ:
Gal 3:19 ܡܳܢܳܐ ܗܳܟܺ݁ܝܠ ܢܳܡܽܘܣܳܐ ܡܶܛܽܠ ܡܰܣܛܝܳܢܽܘܬܳ݁ܐ ܐܶܬ݂ܬ݂ܰܘܣܰܦ݁ ܥܕܰ݁ܡܳܐ ܕ݂ܢܺܐܬܶ݁ܐ ܙܰܪܥܳܐ ܗܰܘ ܕ݂ܠܶܗ ܗܘܳܐ ܫܽܘܘ̄ܕ݂ܳܝܳܐ ܘܶܐܬܺ݁ܝܗܶܒ݁ ܗܽܘ ܢܳܡܽܘܣܳܐ ܒ݂ܝܰܕ݁ ܡܰܠܰܐܟܶ݁ܐ ܒ݂ܺܐܝܕܳ݁ܐ ܕ݂ܡܶܨܥܳܝܳܐ:
Gal 3:20 ܡܶܨܥܳܝܳܐ ܕ݂ܶܝܢ ܠܳܐ ܗ̄ܘܳܐ ܕ݂ܚܰܕ݁ ܐܰܠܳܗܳܐ ܕ݂ܶܝܢ ܚܰܕ݁ ܗܽ̄ܘ:
Gal 3:21 ܢܳܡܽܘܣܳܐ ܗܳܟܺ݁ܝܠ ܣܰܩܽܘܒ݁ܠܳܐ ܗ̄ܘ ܕ݂ܡܽܘܠܟ݂ܳܢܳܐ ܕ݂ܰܐܠܳܗܳܐ ܚܳܣ ܐܶܠܽܘ ܓ݂ܶܝܪ ܐܶܬܺ݁ܝܗܶܒ݁ ܗ̄ܘܳܐ ܢܳܡܽܘܣܳܐ ܐܰܝܢܳܐ ܕ݂ܡܶܫܟ݂ܰܚ ܗ̄ܘܳܐ ܠܡܰܚܳܝܽܘ ܫܰܪܺܝܪܳܐܝܺܬ݁ ܡܶܢ ܢܳܡܽܘܣܳܐ ܗܳܘܝܳܐ ܗ̄ܘܳܬ݁ ܙܰܕ݂ܺܝܩܽܘܬܳ݁ܐ:
Gal 3:22 ܐܶܠܳܐ ܚܒܰ݁ܫ ܟ݂ܬܳ݁ܒܳ݁ܐ ܟ݂ܽܠܡܶܕ݂ܶܡ ܬ݂ܚܶܝܬ݁ ܚܛܺܝܬܳ݁ܐ ܕ݂ܡܽܘܠܟ݂ܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ ܢܶܬܺ݁ܝܗܶܒ݁ ܠܰܐܝܠܶܝܢ ܕ݂ܰܡܗܰܝܡܢܺܝܢ ܣ݂ ܣ݂:
Gal 3:23 ܥܰܕ݁ܠܳܐ ܕ݂ܶܝܢ ܬ݂ܺܐܬܶ݁ܐ ܗܰܝܡܳܢܽܘܬܳ݁ܐ ܢܳܡܽܘܣܳܐ ܢܳܛܰܪ ܗ̄ܘܳܐ ܠܰܢ ܟ݂ܰܕ݁ ܚܒܺ݁ܝܫܺܝܢܰܢ ܠܗܰܝܡܳܢܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗܘܳܬ݁ ܠܡܶܬ݁ܓ݂ܠܳܝܽܘ:
Gal 3:24 ܢܳܡܽܘܣܳܐ ܗܳܟܺ݁ܝܠ ܬ݂ܳܪܐܳܐ ܗܘܳܐ ܠܰܢ ܠܘܳܬ݁ ܡܫܺܝܚܳܐ ܕ݂ܡܶܢ ܗܰܝܡܳܢܽܘܬܳ݁ܐ ܢܶܙܕ݂ܰܕ݂ܰܩ:
Gal 3:25 ܟ݂ܰܕ݁ ܐܶܬܳ݁ܬ݁ ܕ݂ܶܝܢ ܗܰܝܡܳܢܽܘܬܳ݁ܐ ܠܳܐ ܗܘܰܝܢ ܬ݂ܚܶܝܬ݁ ܬ݂ܳܪܐܶܐ:
Gal 3:26 ܟ݂ܽܠܟܽ݁ܘܢ ܓ݂ܶܝܪ ܒ݂ܢܰܝܳܐ ܐܰܢ̄ܬ݂ܽܘܢ ܕ݂ܰܐܠܳܗܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ:
Gal 3:27 ܐܰܝܠܶܝܢ ܓ݂ܶܝܪ ܕ݂ܒܰ݁ܡܫܺܝܚܳܐ ܥܡܰܕ݂ܬ݂ܽܘܢ ܠܰܡܫܺܝܚܳܐ ܠܒܶ݁ܫܬ݂ܽܘܢ:
Gal 3:28 ܠܰܝܬ݂ ܝܺܗܽܘܕܳ݁ܝܳܐ ܘܠܳܐ ܐܰܪܡܳܝܳܐ ܠܰܝܬ݂ ܥܰܒ݁ܕ݂ܳܐ ܘܠܳܐ ܒ݂ܰܪ-ܚܺܐܪܶܐ ܠܰܝܬ݂ ܕ݂ܶܟ݁ܪܳܐ ܘܠܳܐ ܢܶܩܒ݂ܬܳ݁ܐ ܟ݂ܽܠܟܽ݁ܘܢ ܓ݂ܶܝܪ ܚܰܕ݁ ܐܰܢ̄ܬ݂ܽܘܢ ܒ݂ܝܶܫܽܘܥ ܡܫܺܝܚܳܐ:
Gal 3:29 ܘܶܐܢ ܕ݂ܰܡܫܺܝܚܳܐ ܐܢ̄ܬ݂ܽܘܢ ܡܶܟ݂ܺܝܠ ܙܰܪܥܶܗ ܐܰܢ̄ܬ݂ܽܘܢ ܕ݂ܰܐܒ݁ܪܳܗܳܡ ܘܝܳܪܬ݂ܶܐ ܒ݂ܡܽܘܠܟ݂ܳܢܳܐ: ܣ
Gal 4:1 ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܟ݁ܡܳܐ ܙܰܒ݁ܢܳܐ ܕ݂ܝܳܪܬ݂ܳܐ ܛܠܶܐ ܠܳܐ ܦ݂ܪܺܝܫ ܡܶܢ ܥܰܒ݁ܕ݂ܶܐ ܟ݂ܰܕ݁ ܡܳܪܶܐ ܗܽ̄ܘ ܕ݂ܟܽ݁ܠܗܽܘܢ:
Gal 4:2 ܐܶܠܳܐ ܬ݂ܚܶܝܬ݁ ܐܶܦ݂ܺܛܪܳܘܦ݂ܶܐ ܐܺܝܬܰ݁ܘܗ̄ܝ ܘܪܰܒ݂ܰܝ ܒ݂ܳܬ݂ܶܐ ܥܕܰ݁ܡܳܐ ܠܙܰܒ݁ܢܳܐ ܕ݂ܣܳܡ ܐܰܒܽ݁ܘܗ̄ܝ:
Gal 4:3 ܗܳܟܰ݁ܢܳܐ ܐܳܦ݁ ܚܢܰܢ ܟ݂ܰܕ݁ ܝܰܠܽܘܕܶ݁ܐ ܗ̄ܘܰܝܢ ܬ݂ܚܶܝܬ݁ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܡܫܰܥܒ݂ܕܺ݁ܝܢ ܗܘܰܝܢ:
Gal 4:4 ܟ݂ܰܕ݁ ܡܛܳܐ ܕ݂ܶܝܢ ܫܽܘܠܳܡܶܗ ܕ݂ܙܰܒ݁ܢܳܐ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܘܰܗܘܳܐ ܡܶܢ ܐܰܢ̄ܬ݂ܬܳ݁ܐ ܘܰܗܘܳܐ ܬ݂ܚܶܝܬ݁ ܢܳܡܽܘܣܳܐ:
Gal 4:5 ܕ݂ܠܰܐܝܠܶܝܢ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܢܶܙܒ݂ܶܢ ܘܰܢܩܰܒ݂ܶܠ ܣܺܝܡܰܬ݁ ܒ݂ܢܰܝܳܐ:
Gal 4:6 ܘܕܺ݁ܐܝܬܰ݁ܝܟ݂ܽܘܢ ܕ݂ܶܝܢ ܒ݂ܢܰܝܳܐ ܫܰܕ݂ܰܪ ܐܰܠܳܗܳܐ ܪܽܘܚܳܐ ܕ݂ܰܒ݁ܪܶܗ ܠܠܶܒ݂ܰܘܳܬ݁ܟܽ݁ܘܢ ܗܳܝ ܕ݂ܩܳܪܝܳܐ ܐܰܒܰ݁ܐ ܐܰܒܽ݁ܘܢ: ܣ
Gal 4:7 ܡܶܟ݂ܺܝܠ ܠܳܐ ܗܘܰܝܬ݂ܽܘܢ ܥܰܒ݁ܕ݂ܶܐ ܐܶܠܳܐ ܒ݂ܢܰܝܳܐ ܘܶܐܢ ܒ݂ܢܰܝܳܐ ܐܳܦ݁ ܝܳܪܬ݂ܶܐ ܕ݂ܰܐܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ:
Gal 4:8 ܗܳܝܕ݂ܶܝܢ ܓ݂ܶܝܪ ܟ݂ܰܕ݁ ܠܳܐ ܝܳܕ݁ܥܺܝܢ ܗ̄ܘܰܝܬ݂ܽܘܢ ܠܰܐܠܳܗܳܐ ܦ݂ܠܰܚܬ݂ܽܘܢ ܠܗܳܢܽܘܢ ܕ݂ܡܶܢ ܟ݂ܝܳܢܗܽܘܢ ܠܳܐ ܗ̄ܘܰܘ ܐܰܠܳܗܶܐ:
Gal 4:9 ܗܳܫܳܐ ܕ݂ܶܝܢ ܕ݂ܺܝܕܰ݁ܥܬ݂ܽܘܢ ܠܰܐܠܳܗܳܐ ܘܝܰܬ݂ܺܝܪܳܐܝܺܬ݁ ܕ݂ܶܐܬܺ݁ܝܕܰ݁ܥܬ݂ܽܘܢ ܡܶܢ ܐܰܠܳܗܳܐ ܬ݂ܽܘܒ݁ ܗܦܰ݁ܟ݁ܬ݂ܽܘܢ ܠܟܽ݁ܘܢ ܥܰܠ ܗܳܢܽܘܢ ܐܶܣܛܽܘܟ݂ܣܶܐ ܡܰܪܥܶܐ ܘܡܶܣܟ݂ܺܢܶܐ ܘܡܶܢ ܕ݂ܪܺܝܫ ܨܳܒܶ݁ܝܬ݂ܽܘܢ ܠܡܶܫܬ݂ܰܥܒ݂ܳܕܽ݁ܘ ܠܗܽܘܢ:
Gal 4:10 ܝܰܘܡܶܐ ܘܝܰܪܚܶܐ ܘܙܰܒ݁ܢܶܐ ܘܰܫܢܰܝܳܐ ܢܳܛܪܺܝܬ݂ܽܘܢ:
Gal 4:11 ܕ݂ܳܚܶܠ ܐ̄ܢܳܐ ܕ݂ܰܠܡܳܐ ܣܪܺܝܩܳܐܝܺܬ݁ ܠܺܐܝܬ݁ ܒ݂ܟܽ݁ܘܢ:
Gal 4:12 ܗܘܰܘ ܐܰܟ݁ܘܳܬ݁ܝ ܡܶܛܽܠ ܕ݂ܳܐܦ݁ ܐܶܢܳܐ ܐܰܟ݁ܘܳܬ݁ܟܽ݁ܘܢ ܗܘܺܝܬ݁ ܣ ܐܰܚܰܝ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܠܳܐ ܡܶܕ݂ܶܡ ܐܰܣܟ݂ܶܠܬ݂ܽܘܢ ܒ݂ܺܝ:
Gal 4:13 ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܒܰ݁ܟ݁ܪܺܝܗܽܘܬ݁ ܒ݂ܶܣܪܝ ܣܰܒ݂ܰܪܬ݂ܟܽ݁ܘܢ ܗ̄ܘܺܝܬ݁ ܡܶܢ ܩܕܺ݁ܝܡ:
Gal 4:14 ܘܢܶܣܝܽܘܢܳܐ ܕ݂ܒܶ݁ܣܪܝ ܠܳܐ ܫܳܛܬ݂ܽܘܢ ܘܠܳܐ ܢܰܕ݂ܬ݂ܽܘܢ ܐܶܠܳܐ ܐܰܝܟ݁ ܕ݂ܰܠܡܰܠܰܐܟܳ݁ܐ ܕ݂ܰܐܠܳܗܳܐ ܩܰܒ݂ܶܠܬ݂ܽܘܢܳܢܝ ܘܰܐܝܟ݁ ܕ݂ܰܠܝܶܫܽܘܥ ܡܫܺܝܚܳܐ:
Gal 4:15 ܐܰܝܟ݂ܰܘ ܗܳܟܺ݁ܝܠ ܛܽܘܒ݁ܟܽ݁ܘܢ ܣܳܗܶܕ݁ ܐ̄ܢܳܐ ܓ݂ܶܝܪ ܥܠܰܝܟ݂ܽܘܢ ܕ݂ܶܐܠܽܘ ܡܶܫܟ݂ܚܳܐ ܗ̄ܘܳܬ݁ ܥܰܝܢܰܝܟ݂ܽܘܢ ܚܳܨܶܝܢ ܗܘܰܝܬ݂ܽܘܢ ܘܝܳܗܒ݂ܺܝܢ ܠܺܝ:
Gal 4:16 ܕ݂ܰܠܡܳܐ ܒ݂ܥܶܠܕ݂ܒܳ݁ܒܳ݁ܐ ܗ̄ܘܺܝܬ݁ ܠܟܽ݁ܘܢ ܕ݂ܰܐܟ݁ܪܙܶܬ݁ ܠܟܽ݁ܘܢ ܫܪܳܪܳܐ:
Gal 4:17 ܚܳܣܡܺܝܢ ܒ݂ܟܽ݁ܘܢ ܠܳܐ ܗ̄ܘܳܐ ܠܫܰܦ݂ܺܝܪܬ݂ܳܐ ܐܶܠܳܐ ܠܡܶܚܒ݂ܰܫܟܽ݁ܘܢ ܗܽ̄ܘ ܨܳܒܶ݁ܝܢ ܕ݂ܰܐܢ̄ܬ݂ܽܘܢ ܬ݂ܶܗܘܽܘܢ ܚܳܣܡܺܝܢ ܒ݂ܗܽܘܢ:
Gal 4:18 ܫܰܦ݂ܺܝܪ ܗܽ̄ܘ ܕ݂ܶܝܢ ܕ݂ܬܶ݁ܬ݁ܚܰܣܡܽܘܢ ܒ݂ܫܰܦ݂ܺܝܪܳܬܳ݁ܐ ܒ݂ܟܽ݁ܠܙܒܰ݁ܢ ܘܠܳܐ ܐܶܡܰܬ݁ܝ ܕ݂ܰܠܘܳܬ݁ܟܽ݁ܘܢ ܐ̄ܢܳܐ ܒ݂ܰܠܚܽܘܕ݁: ܣ
Gal 4:19 ܒ݂ܢܰܝ ܐܰܝܠܶܝܢ ܕ݂ܡܶܢ ܕ݂ܪܺܝܫ ܡܚܰܒ݂ܶܠ ܐ̄ܢܳܐ ܥܕܰ݁ܡܳܐ ܕ݂ܢܶܬ݂ܬ݂ܨܺܝܪ ܒ݂ܟܽ݁ܘܢ ܡܫܺܝܚܳܐ:
Gal 4:20 ܨܳܒܶ݁ܐ ܗ̄ܘܺܝܬ݁ ܕ݂ܶܝܢ ܕ݂ܶܐܗܘܶܐ ܠܘܳܬ݁ܟܽ݁ܘܢ ܗܳܫܳܐ ܘܶܐܫܰܚܠܶܦ݁ ܒ݂ܰܪ̄ܬ݁ ܩܳܠܝ ܡܶܛܽܠ ܕ݂ܬܰ݁ܡܺܝܗ ܐ̄ܢܳܐ ܒ݂ܟܽ݁ܘܢ:
Gal 4:21 ܐܶܡܰܪܘ ܠܺܝ ܐܰܢ̄ܬ݂ܽܘܢ ܐܰܝܠܶܝܢ ܕ݂ܨܳܒܶ݁ܝܢ ܕ݂ܢܶܗܘܽܘܢ ܬ݂ܚܶܝܬ݁ ܢܳܡܽܘܣܳܐ ܠܶܗ ܠܢܳܡܽܘܣܳܐ ܠܳܐ ܫܳܡܥܺܝܢ ܐܢ̄ܬ݂ܽܘܢ:
Gal 4:22 ܟ݂ܬܺ݁ܝܒ݁ ܓ݂ܶܝܪ ܕ݂ܠܰܐܒ݁ܪܳܗܳܡ ܬ݂ܪܶܝܢ ܒ݂ܢܺܝܢ ܗܘܰܘ ܠܶܗ ܚܰܕ݁ ܡܶܢ ܐܰܡܬܳ݁ܐ ܘܚܰܕ݁ ܡܶܢ ܚܺܐܪܬ݂ܳܐ:
Gal 4:23 ܐܶܠܳܐ ܗܰܘ ܕ݂ܡܶܢ ܐܰܡܬܳ݁ܐ ܒ݂ܰܒ݁ܣܰܪ ܐܶܬܺ݁ܝܠܶܕ݁ ܗܰܘ ܕ݂ܶܝܢ ܕ݂ܡܶܢ ܚܺܐܪܬ݂ܳܐ ܒ݂ܡܽܘܠܟ݂ܳܢܳܐ ܗܘܳܐ:
Gal 4:24 ܗܳܠܶܝܢ ܕ݂ܶܝܢ ܐܺܝܬܰ݁ܝܗܶܝܢ ܦ݂ܶܠܳܐܬܳ݁ܐ ܕ݂ܬܰ݁ܪܬ݂ܶܝܢ ܕ݂ܺܝܰܬܺ݁ܩܰܣ ܚܕܳ݁ܐ ܕ݂ܡܶܢ ܛܽܘܪ ܣܺܝܢܰܝ ܝܳܠܕ݂ܳܐ ܠܥܰܒ݁ܕ݂ܽܘܬܳ݁ܐ ܕ݂ܺܐܝܬܶ݁ܝܗ ܗܳܓܳ݁ܪ:
Gal 4:25 ܗܳܓܳ݁ܪ ܓ݂ܶܝܪ ܛܽܘܪܳܐ ܗܽܘ ܕ݂ܣܺܝܢܰܝ ܕ݂ܒܰ݁ܐܪܰܒܺ݁ܝܰܐ ܘܫܳܠܡܳܐ ܠܗܳܕܶ݁ܐ ܐܽܘܪܺܫܠܶܡ ܘܦܳ݁ܠܚܳܐ ܥܰܒ݁ܕ݂ܽܘܬܳ݁ܐ ܗܺܝ ܘܰܒ݁ܢܶܝܗ:
Gal 4:26 ܗܳܝ ܕ݂ܶܝܢ ܐܽܘܪܺܫܠܶܡ ܥܶܠܳܝܬ݂ܳܐ ܚܺܐܪܬ݂ܳܐ ܗ̄ܝ ܕ݂ܺܐܝܬܶ݁ܝܗ ܐܶܡܰܢ:
Gal 4:27 ܟ݂ܬܺ݁ܝܒ݁ ܓ݂ܶܝܪ ܕ݂ܶܐܬ݁ܒ݂ܰܣܰܡܝ ܥܩܰܪܬܳ݁ܐ ܗܳܝ ܕ݂ܠܳܐ ܝܳܠܕ݂ܳܐ ܘܶܐܬ݁ܦ݂ܰܨܚܝ ܘܰܓ݁ܥܳܝ ܗܳܝ ܕ݂ܠܳܐ ܡܚܰܒ݂ܠܳܐ ܡܶܛܽܠ ܕ݂ܰܣܓܺ݁ܝܘ ܒ݂ܢܶܝܗ ܕ݂ܨܳܕܺ݁ܝܬܳ݁ܐ ܝܰܬ݂ܺܝܪ ܡܶܢ ܒ݂ܢܶܝܗ ܕ݂ܰܒ݁ܥܺܝܠܬ݂ܳܐ: ܣ
Gal 4:28 ܚܢܰܢ ܕ݂ܶܝܢ ܐܰܚܰܝ ܐܰܝܟ݁ ܐܺܝܣܚܳܩ ܒ݂ܢܰܝ ܡܽܘܠܟ݂ܳܢܳܐ ܚܢܰܢ:
Gal 4:29 ܘܰܐܝܟ݁ ܕ݂ܗܳܝܕ݂ܶܝܢ ܗܰܘ ܕ݂ܺܝܠܺܝܕ݁ ܗ̄ܘܳܐ ܒ݂ܒܶ݁ܣܪܳܐ ܪܳܕܶ݁ܦ݁ ܗ̄ܘܳܐ ܠܗܰܘ ܕ݂ܰܒ݁ܪܽܘܚܳܐ ܗܳܟܰ݁ܢܳܐ ܐܳܦ݁ ܗܳܫܳܐ:
Gal 4:30 ܐܶܠܳܐ ܡܳܢܳܐ ܐܶܡܰܪ ܟ݂ܬܳ݁ܒܳ݁ܐ ܐܰܦ݂ܶܩܶܝܗ ܠܰܐܡܬܳ݁ܐ ܘܠܰܒ݁ܪܳܗ ܡܶܛܽܠ ܕ݂ܠܳܐ ܢܺܐܪܰܬ݁ ܒ݂ܪܳܗ ܕ݂ܰܐܡܬܳ݁ܐ ܥܰܡ ܒ݂ܪܳܗ ܕ݂ܚܺܐܪܬ݂ܳܐ:
Gal 4:31 ܚܢܰܢ ܗܳܟܺ݁ܝܠ ܐܰܚܰܝ ܠܳܐ ܗܘܰܝܢ ܒ݂ܢܰܝ ܐܰܡܬܳ݁ܐ ܐܶܠܳܐ ܒ݂ܢܰܝ ܚܺܐܪܬ݂ܳܐ:
Gal 5:1 ܩܽܘܡܘ ܗܳܟܺ݁ܝܠ ܒ݂ܚܺܐܪܽܘܬܳ݁ܐ ܗܳܝ ܕ݂ܰܡܫܺܝܚܳܐ ܚܰܪܪܰܢ ܘܠܳܐ ܬ݂ܶܬ݁ܟ݂ܰܕ݁ܢܽܘܢ ܬ݂ܽܘܒ݁ ܒ݂ܢܺܝܪܳܐ ܕ݂ܥܰܒ݁ܕ݂ܽܘܬܳ݁ܐ ܣ݂ ܣ݂:
Gal 5:2 ܗܳܐ ܐܶܢܳܐ ܦ݂ܰܘܠܳܘܣ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܬ݁ܓ݂ܰܙܪܽܘܢ ܡܫܺܝܚܳܐ ܡܶܕ݂ܶܡ ܠܳܐ ܡܰܗܢܶܐ ܠܟܽ݁ܘܢ:
Gal 5:3 ܡܣܰܗܶܕ݁ ܐ̄ܢܳܐ ܕ݂ܶܝܢ ܬ݂ܽܘܒ݁ ܠܟܽ݁ܠ ܒ݂ܰܪܢܳܫ ܕ݂ܡܶܬ݁ܓ݂ܙܰܪ ܕ݂ܚܰܝܳܒ݁ ܗܽ̄ܘ ܕ݂ܟܽ݁ܠܶܗ ܢܳܡܽܘܣܳܐ ܢܶܥܒ݂ܶܕ݁:
Gal 5:4 ܐܶܬ݁ܒ݂ܰܛܰܠܬ݂ܽܘܢ ܠܟܽ݁ܘܢ ܡܶܢ ܡܫܺܝܚܳܐ ܐܰܝܠܶܝܢ ܕ݂ܰܒ݁ܢܳܡܽܘܣܳܐ ܡܶܙܕ݂ܰܕ݂ܩܺܝܬ݂ܽܘܢ ܘܡܶܢ ܛܰܝܒ݂ܽܘܬܳ݁ܐ ܢܦܰ݁ܠܬ݂ܽܘܢ:
Gal 5:5 ܚܢܰܢ ܓ݂ܶܝܪ ܒ݂ܪܽܘܚܳܐ ܕ݂ܡܶܢ ܗܰܝܡܳܢܽܘܬܳ݁ܐ ܠܣܰܒ݁ܪܳܐ ܕ݂ܙܰܕ݂ܺܝܩܽܘܬܳ݁ܐ ܡܩܰܘܶܝܢܰܢ:
Gal 5:6 ܒ݂ܰܡܫܺܝܚܳܐ ܓ݂ܶܝܪ ܝܶܫܽܘܥ ܠܳܐ ܓ݂ܙܽܘܪܬ݂ܳܐ ܡܶܕ݂ܶܡ ܐܺܝܬܶ݁ܝܗ ܘܠܳܐ ܥܽܘܪܠܽܘܬܳ݁ܐ ܐܶܠܳܐ ܗܰܝܡܳܢܽܘܬܳ݁ܐ ܕ݂ܡܶܬ݁ܓ݂ܰܡܪܳܐ ܒ݂ܚܽܘܒ݂ܳܐ: ܣ
Gal 5:7 ܫܰܦ݂ܺܝܪ ܪܳܗܛܺܝܢ ܗܘܰܝܬ݂ܽܘܢ ܡܰܢܽܘ ܕ݂ܰܘܶܕ݁ܟܽ݁ܘܢ ܕ݂ܠܰܫܪܳܪܳܐ ܠܳܐ ܬ݂ܶܬ݂ܛܦ݂ܺܝܣܽܘܢ:
Gal 5:8 ܦ݂ܝܳܣܟܽ݁ܘܢ ܠܳܐ ܗ̄ܘܳܐ ܡܶܢ ܗܰܘ ܕ݂ܰܩܪܳܟܽ݁ܘܢ:
Gal 5:9 ܚܡܺܝܪܳܐ ܩܰܠܺܝܠ ܟ݂ܽܠܳܗ ܓ݂ܒܺ݁ܝܠܬ݂ܳܐ ܡܰܚܡܰܥ:
Gal 5:10 ܐܶܢܳܐ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ ܒ݂ܡܳܪܰܢ ܕ݂ܡܶܕ݂ܶܡ ܐ̄ܚܪܺܝܢ ܠܳܐ ܡܶܬ݁ܪܰܥܶܝܬ݂ܽܘܢ ܘܰܐܝܢܳܐ ܕ݂ܕܳ݁ܠܰܚ ܠܟܽ݁ܘܢ ܗܽܘ ܢܣܰܝܒ݂ܪܺܝܘܗ̄ܝ ܠܕܺ݁ܝܢܳܐ ܡܰܢ ܕ݂ܺܐܝܬܰ݁ܘܗ̄ܝ: ܣ
Gal 5:11 ܐܶܢܳܐ ܕ݂ܶܝܢ ܐܰܚܰܝ ܐܶܠܽܘ ܥܕܰ݁ܟ݂ܺܝܠ ܓ݂ܙܽܘܪܬ݂ܳܐ ܡܰܟ݁ܪܶܙ ܗ̄ܘܺܝܬ݁ ܠܡܳܢܳܐ ܡܶܬ݁ܪܕܶ݁ܦ݁ ܗ̄ܘܺܝܬ݁ ܕ݂ܰܠܡܳܐ ܐܶܬ݁ܒ݂ܰܛܰܠ ܠܶܗ ܟ݂ܶܫܠܶܗ ܕ݂ܰܙܩܺܝܦܳ݁ܐ:
Gal 5:12 ܐܶܫܬ݂ܽܘܦ݁ ܕ݂ܶܝܢ ܐܳܦ݁ ܡܶܦ݁ܣܰܩ ܢܶܦ݁ܣܩܽܘܢ ܗܳܢܽܘܢ ܕ݂ܕܳ݁ܠܚܺܝܢ ܠܟܽ݁ܘܢ:
Gal 5:13 ܐܰܢ̄ܬ݂ܽܘܢ ܕ݂ܶܝܢ ܠܚܺܐܪܽܘܬܳ݁ܐ ܗ̄ܘ ܐܶܬ݁ܩܪܺܝܬ݂ܽܘܢ ܐܰܚܰܝ ܒ݂ܰܠܚܽܘܕ݁ ܠܳܐ ܬ݂ܶܗܘܶܐ ܚܺܐܪܽܘܬ݁ܟܽ݁ܘܢ ܠܥܶܠܰܬ݁ ܒ݂ܶܣܪܳܐ ܐܶܠܳܐ ܒ݂ܚܽܘܒ݂ܳܐ ܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܚܰܕ݁ ܠܚܰܕ݁:
Gal 5:14 ܟ݂ܽܠܶܗ ܓ݂ܶܝܪ ܢܳܡܽܘܣܳܐ ܒ݂ܰܚܕܳ݁ܐ ܡܶܠܬܳ݁ܐ ܡܶܬ݁ܡܰܠܶܐ ܒ݂ܗܳܝ ܕ݂ܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:
Gal 5:15 ܐܶܢ ܕ݂ܶܝܢ ܚܰܕ݁ ܠܚܰܕ݁ ܡܢܰܟ݂ܬܺ݁ܝܬ݂ܽܘܢ ܘܳܐܟ݁ܠܺܝܬ݂ܽܘܢ ܚܙܰܘ ܕ݂ܰܠܡܳܐ ܚܰܕ݁ ܡܶܢ ܚܰܕ݁ ܬ݂ܣܽܘܦܽ݁ܘܢ: ܣ
Gal 5:16 ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܒ݁ܪܽܘܚܳܐ ܗܘܰܝܬ݂ܽܘܢ ܡܗܰܠܟܺ݁ܝܢ ܘܪܶܓ݂ܬܳ݁ܐ ܕ݂ܒܶ݁ܣܪܳܐ ܠܳܐ ܡܶܢ ܡܬܽ݁ܘܡ ܬ݂ܶܥܒ݂ܕܽ݁ܘܢ:
Gal 5:17 ܒ݂ܶܣܪܳܐ ܓ݂ܶܝܪ ܪܳܐܶܓ݁ ܡܶܕ݂ܶܡ ܕ݂ܢܳܟܶ݁ܐ ܠܪܽܘܚܳܐ ܘܪܽܘܚܳܐ ܪܳܓ݂ܳܐ ܡܶܕ݂ܶܡ ܕ݂ܢܳܟܶ݁ܐ ܠܒܶ݁ܣܪܳܐ ܘܰܬ݁ܪܰܝܗܽܘܢ ܣܰܩܽܘܒ݁ܠܶܐ ܐܶܢܽܘܢ ܚܰܕ݁ ܕ݂ܚܰܕ݁ ܕ݂ܠܳܐ ܡܶܕ݂ܶܡ ܕ݂ܨܳܒܶ݁ܝܬ݂ܽܘܢ ܬ݂ܶܗܘܽܘܢ ܥܳܒ݁ܕ݂ܺܝܢ:
Gal 5:18 ܐܶܢ ܕ݂ܶܝܢ ܒ݂ܪܽܘܚܳܐ ܡܶܬ݂ܕ݂ܰܒ݂ܪܺܝܢ ܐܢ̄ܬ݂ܽܘܢ ܠܳܐ ܗܘܰܝܬ݂ܽܘܢ ܬ݂ܚܶܝܬ݁ ܢܳܡܽܘܣܳܐ:
Gal 5:19 ܝܺܕܺ݁ܝܥܺܝܢ ܐܶܢܽܘܢ ܓ݂ܶܝܪ ܥܒܳ݁ܕܰ݁ܘܗ̄ܝ ܕ݂ܒܶ݁ܣܪܳܐ ܕ݂ܺܐܝܬܰ݁ܝܗܽܘܢ ܙܳܢܝܽܘܬܳ݁ܐ ܛܰܢܦܽ݁ܘܬܳ݁ܐ ܨܰܚܢܽܘܬܳ݁ܐ:
Gal 5:20 ܦ݂ܽܘܠܚܳܢܳܐ ܕ݂ܰܦ݁ܬܰ݁ܟ݁ܪܶܐ ܚܰܪܳܫܽܘܬܳ݁ܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܚܶܪܝܳܢܳܐ ܛܢܳܢܳܐ ܚܶܡܬ݂ܳܐ ܥܶܨܝܳܢܳܐ ܦ݂ܳܠܰܓ݁ܘܳܬܳ݁ܐ ܣܶܕ݁ܩܶܐ:
Gal 5:21 ܚܣܳܡܳܐ ܩܶܛܠܳܐ ܪܰܘܳܝܽܘܬܳ݁ܐ ܙܡܳܪܳܐ ܘܟܽ݁ܠ ܕ݂ܰܠܗܳܠܶܝܢ ܕ݂ܳܡܶܝܢ ܘܰܐܝܠܶܝܢ ܕ݂ܗܳܠܶܝܢ ܣܳܥܪܺܝܢ ܐܰܝܟ݁ ܕ݂ܡܶܢ ܠܽܘܩܕܰ݁ܡ ܐܶܡܪܶܬ݁ ܠܟܽ݁ܘܢ ܐܳܦ݁ ܗܳܫܳܐ ܐܳܡܰܪ ܐ̄ܢܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ: ܣ
Gal 5:22 ܦ݂ܺܐܪܶܐ ܕ݂ܶܝܢ ܕ݂ܪܽܘܚܳܐ ܐܺܝܬܰ݁ܝܗܽܘܢ ܚܽܘܒ݂ܳܐ ܚܰܕܽ݁ܘܬܳ݁ܐ ܫܠܳܡܳܐ ܡܰܓ݂ܪܰܬ݁ ܪܽܘܚܳܐ ܒ݂ܰܣܺܝܡܽܘܬܳ݁ܐ ܛܳܒܽ݁ܘܬܳ݁ܐ ܗܰܝܡܳܢܽܘܬܳ݁ܐ:
Gal 5:23 ܡܰܟ݂ܺܝܟܽ݁ܘܬܳ݁ܐ ܡܣܰܝܒ݂ܪܳܢܽܘܬܳ݁ܐ ܥܰܠ ܗܳܠܶܝܢ ܢܳܡܽܘܣܳܐ ܠܳܐ ܣܺܝܡ:
Gal 5:24 ܐܰܝܠܶܝܢ ܕ݂ܶܝܢ ܕ݂ܕܰ݁ܡܫܺܝܚܳܐ ܐܶܢܽܘܢ ܒ݂ܶܣܪܗܽܘܢ ܙܩܰܦ݁ܘ ܥܰܡ ܟ݂ܽܠܗܽܘܢ ܟ݂ܺܐܒܰ݁ܘܗ̄ܝ ܘܰܪܓܺ݁ܝܓܳ݁ܬܶ݁ܗ:
Gal 5:25 ܢܺܚܶܐ ܗܳܟܺ݁ܝܠ ܒ݂ܪܽܘܚܳܐ ܘܰܠܪܽܘܚܳܐ ܢܶܫܠܰܡ:
Gal 5:26 ܘܠܳܐ ܢܶܗܘܶܐ ܣܪܺܝܩܰܝ ܫܽܘܒ݁ܚܳܐ ܕ݂ܡܰܩܠܺܝܢ ܚܰܕ݁ ܥܰܠ ܚܰܕ݁ ܘܚܳܣܡܺܝܢ ܚܰܕ݁ ܒ݂ܚܰܕ݁: ܣ
Gal 6:1 ܐܰܚܰܝ ܐܶܢ ܐ̄ܢܳܫ ܡܶܢܟܽ݁ܘܢ ܢܶܬ݁ܩܰܕ݂ܰܡ ܒ݂ܣܰܟ݁ܠܽܘܬܳ݁ܐ ܐܰܢ̄ܬ݂ܽܘܢ ܐܰܝܠܶܝܢ ܕ݂ܰܒ݁ܪܽܘܚ ܐܰܢ̄ܬ݂ܽܘܢ ܐܰܬ݁ܩܢܽܘܗ̄ܝ ܒ݂ܪܽܘܚܳܐ ܡܰܟ݂ܺܝܟ݁ܬ݂ܳܐ ܘܰܗܘܰܝܬ݂ܽܘܢ ܙܗܺܝܪܺܝܢ ܕ݂ܕܰ݁ܠܡܳܐ ܐܳܦ݁ ܐܰܢ̄ܬ݂ܽܘܢ ܬ݂ܶܬ݁ܢܰܣܽܘܢ:
Gal 6:2 ܘܰܛܥܰܢܘ ܝܽܘܩܪܳܐ ܕ݂ܰܚܕܳ݁ܕܶ݁ܐ ܕ݂ܗܳܟܰ݁ܢܳܐ ܡܡܰܠܶܝܬ݂ܽܘܢ ܢܳܡܽܘܣܶܗ ܕ݂ܰܡܫܺܝܚܳܐ:
Gal 6:3 ܐܶܢ ܓ݂ܶܝܪ ܐ̄ܢܳܫ ܣܳܒܰ݁ܪ ܕ݂ܺܐܝܬܰ݁ܘܗ̄ܝ ܡܶܕ݂ܶܡ ܟ݂ܰܕ݁ ܠܳܐ ܐܺܝܬܰ݁ܘܗ̄ܝ ܢܰܦ݁ܫܶܗ ܡܰܛܥܶܐ:
Gal 6:4 ܐܶܠܳܐ ܐ̄ܢܳܫ ܥܒܳ݁ܕܶ݁ܗ ܢܶܗܘܶܐ ܒ݂ܳܩܶܐ ܘܗܳܝܕ݂ܶܝܢ ܒ݂ܰܝܢܰܘܗ̄ܝ ܠܢܰܦ݁ܫܶܗ ܢܶܗܘܶܐ ܫܽܘܒ݁ܗܳܪܶܗ ܘܠܳܐ ܒ݂ܰܐ̄ܚܪܳܢܶܐ:
Gal 6:5 ܟ݂ܽܠܢܳܫ ܓ݂ܶܝܪ ܡܰܘܒ݂ܠܳܐ ܕ݂ܢܰܦ݁ܫܶܗ ܢܶܫܩܽܘܠ:
Gal 6:6 ܢܶܫܬ݂ܰܘܬ݂ܰܦ݁ ܕ݂ܶܝܢ ܗܰܘ ܕ݂ܫܳܡܰܥ ܡܶܠܬܳ݁ܐ ܠܗܰܘ ܡܰܢ ܕ݂ܡܰܫܡܰܥ ܠܶܗ ܒ݂ܟܽ݁ܠܗܶܝܢ ܛܳܒܳ݁ܬܳ݁ܐ:
Gal 6:7 ܠܳܐ ܬ݂ܶܛܥܽܘܢ ܐܰܠܳܗܳܐ ܠܳܐ ܡܶܬ݁ܒ݂ܰܙܰܚ ܡܶܕ݂ܶܡ ܕ݂ܙܳܪܰܥ ܓ݂ܶܝܪ ܒ݂ܰܪ-ܐ̄ܢܳܫܳܐ ܗܰܘ ܗܽ̄ܘ ܚܳܨܶܕ݁:
Gal 6:8 ܡܰܢ ܕ݂ܒܰ݁ܒ݁ܣܰܪ ܙܳܪܰܥ ܡܶܢ ܒ݂ܶܣܪܳܐ ܚܒܳ݁ܠܳܐ ܗ̄ܘ ܚܳܨܶܕ݁ ܘܡܰܢ ܕ݂ܰܒ݁ܪܽܘܚ ܙܳܪܰܥ ܡܶܢ ܪܽܘܚܳܐ ܚܰܝܶܐ ܕ݂ܰܠܥܳܠܰܡ ܢܶܚܨܽܘܕ݁:
Gal 6:9 ܘܟܰ݁ܕ݁ ܥܳܒ݁ܕ݂ܺܝܢܰܢ ܕ݂ܛܳܒ݁ ܠܳܐ ܗ̄ܘܳܬ݁ ܡܳܐܢܳܐ ܠܰܢ ܢܶܗܘܶܐ ܓ݂ܶܝܪ ܙܰܒ݁ܢܳܐ ܕ݂ܢܶܚܨܽܘܕ݁ ܘܠܳܐ ܬ݂ܶܡܰܐܢ ܠܰܢ:
Gal 6:10 ܗܳܫܳܐ ܗܳܟܺ݁ܝܠ ܥܰܕ݁ ܙܰܒ݁ܢܳܐ ܐܺܝܬ݁ ܠܰܢ ܢܶܦ݁ܠܽܘܚ ܛܳܒܳ݁ܬܳ݁ܐ ܠܘܳܬ݁ ܟ݂ܽܠܢܳܫ ܝܰܬ݂ܺܝܪܳܐܝܺܬ݁ ܠܘܳܬ݁ ܒ݂ܢܰܝ ܒ݂ܰܝܬ݂ܳܐ ܕ݂ܗܰܝܡܳܢܽܘܬܳ݁ܐ:
Gal 6:11 ܚܙܰܘ ܐܰܝܠܶܝܢ ܟ݂ܬܺ݁ܝܒܳ݁ܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܺܐܝܕܰ݁ܝ:
Gal 6:12 ܐܰܝܠܶܝܢ ܕ݂ܨܳܒܶ݁ܝܢ ܕ݂ܢܶܫܬ݂ܰܒ݁ܗܪܽܘܢ ܒ݂ܒܶ݁ܣܪܳܐ ܗܶܢܽܘܢ ܐܳܠܨܺܝܢ ܠܟܽ݁ܘܢ ܕ݂ܬܶ݁ܬ݁ܓ݂ܰܙܪܽܘܢ ܕ݂ܒܰ݁ܠܚܽܘܕ݁ ܒ݂ܰܙܩܺܝܦܶ݁ܗ ܕ݂ܰܡܫܺܝܚܳܐ ܠܳܐ ܢܶܬ݁ܪܰܕ݁ܦ݂ܽܘܢ:
Gal 6:13 ܐܳܦ݁ܠܳܐ ܓ݂ܶܝܪ ܗܶܢܽܘܢ ܗܳܠܶܝܢ ܕ݂ܓܳ݁ܙܪܺܝܢ ܢܳܛܪܺܝܢ ܢܳܡܽܘܣܳܐ ܐܶܠܳܐ ܨܳܒܶ݁ܝܢ ܕ݂ܬܶ݁ܬ݁ܓ݂ܰܙܪܽܘܢ ܕ݂ܰܒ݁ܒܶ݁ܣܪܟܽ݁ܘܢ ܕ݂ܺܝܠܟܽ݁ܘܢ ܢܶܫܬ݂ܰܒ݁ܗܪܽܘܢ:
Gal 6:14 ܠܺܝ ܕ݂ܶܝܢ ܠܳܐ ܢܶܗܘܶܐ ܠܺܝ ܕ݂ܶܐܫܬ݂ܰܒ݁ܗܰܪ ܐܶܠܳܐ ܒ݂ܰܙܩܺܝܦܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܒܶ݁ܗ ܥܳܠܡܳܐ ܙܩܺܝܦ݁ ܠܺܝ ܘܶܐܢܳܐ ܙܩܺܝܦ݁ ܐ̄ܢܳܐ ܠܥܳܠܡܳܐ:
Gal 6:15 ܠܳܐ ܓ݂ܶܝܪ ܓ݂ܙܽܘܪܬ݂ܳܐ ܐܺܝܬܶ݁ܝܗ ܡܶܕ݂ܶܡ ܘܠܳܐ ܥܽܘܪܠܽܘܬܳ݁ܐ ܐܶܠܳܐ ܒ݂ܪܺܝܬܳ݁ܐ ܚܕܰ݁ܬܳ݁ܐ:
Gal 6:16 ܘܰܐܝܠܶܝܢ ܕ݂ܰܠܗܳܢܳܐ ܫܒܺ݁ܝܠܳܐ ܫܳܠܡܺܝܢ ܫܠܳܡܳܐ ܢܶܗܘܶܐ ܥܠܰܝܗܽܘܢ ܘܪܰܚܡܶܐ ܘܥܰܠ ܐܺܝܣܪܳܝܶܠ ܕ݂ܰܐܠܳܗܳܐ: ܣ
Gal 6:17 ܡܶܟ݂ܺܝܠ ܠܺܝ ܐ̄ܢܳܫ ܥܰܡܠܳܐ ܠܳܐ ܢܰܪܡܶܐ ܐܶܢܳܐ ܓ݂ܶܝܪ ܟ݂ܽܘܬ݁ܡܳܬܶ݁ܗ ܕ݂ܡܳܪܰܢ ܝܶܫܽܘܥ ܒ݂ܦܰ݁ܓ݁ܪܝ ܫܩܺܝܠ ܐ̄ܢܳܐ:
Gal 6:18 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܪܽܘܚܟܽ݁ܘܢ ܐܰܚܰܝ ܐܰܡܺܝܢ:
Eph 1:1 ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܠܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܶܐܦܶ݁ܣܳܘܣ ܩܰܕ݂ܺܝܫܶܐ ܘܰܡܗܰܝܡܢܶܐ ܒ݂ܝܶܫܽܘܥ ܡܫܺܝܚܳܐ:
Eph 1:2 ܫܠܳܡܳܐ ܥܰܡܟܽ݁ܘܢ ܘܛܰܝܒ݂ܽܘܬܳ݁ܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
Eph 1:3 ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܒܰ݁ܪܟܰ݁ܢ ܒ݂ܟܽ݁ܠ ܒ݂ܽܘܪܟ݂ܳܢ ܕ݂ܪܽܘܚ ܒ݂ܰܫܡܰܝܳܐ ܒ݂ܰܡܫܺܝܚܳܐ:
Eph 1:4 ܐܰܝܟ݂ܰܢܳܐ ܕ݂ܩܰܕ݂ܶܡ ܓ݂ܒܳ݁ܢ ܒ݂ܶܗ ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܕ݂ܢܶܗܘܶܐ ܩܰܕ݂ܺܝܫܶܐ ܘܰܕ݁ܠܳܐ ܡܽܘܡ ܩܕܳ݁ܡܰܘܗ̄ܝ ܘܰܒ݁ܚܽܘܒ݂ܳܐ ܩܰܕ݂ܶܡ ܪܰܫܡܰܢ ܠܶܗ:
Eph 1:6 ܕ݂ܢܶܫܬ݂ܰܒ݂ܰܚ ܫܽܘܒ݁ܚܳܐ ܕ݂ܛܰܝܒ݂ܽܘܬܶ݁ܗ ܗܰܘ ܕ݂ܰܐܫܦ݂ܰܥ ܥܠܰܝܢ ܒ݂ܝܰܕ݁ ܚܰܒ݂ܺܝܒܶ݁ܗ:
Eph 1:7 ܕ݂ܒܶ݁ܗ ܐܺܝܬ݁ ܠܰܢ ܦ݂ܽܘܪܩܳܢܳܐ ܘܒܰ݁ܕ݁ܡܶܗ ܫܽܘܒ݁ܩܳܢܳܐ ܕ݂ܰܚܛܳܗܶܐ ܐܰܝܟ݁ ܥܽܘܬ݁ܪܳܐ ܕ݂ܛܰܝܒ݂ܽܘܬܶ݁ܗ:
Eph 1:8 ܗܳܝ ܕ݂ܶܐܬ݁ܝܰܬ݂ܪܰܬ݁ ܒ݂ܰܢ ܒ݂ܟܽ݁ܠ ܚܶܟ݁ܡܳܐ ܘܰܒ݁ܟܽ݁ܠ ܣܽܘܟ݂ܳܠ:
Eph 1:9 ܘܰܐܘܕ݂ܥܰܢ ܐ̄ܪܳܙܳܐ ܕ݂ܨܶܒ݁ܝܳܢܶܗ ܗܰܘ ܕ݂ܩܰܕ݂ܶܡ ܗ̄ܘܳܐ ܣܳܡ ܕ݂ܢܶܣܥܽܘܪ ܒ݂ܶܗ:
Eph 1:10 ܠܰܡܕܰ݁ܒ݂ܪܳܢܽܘܬܳ݁ܐ ܕ݂ܡܽܘܠܳܝܗܽܘܢ ܕ݂ܙܰܒ݁ܢܶܐ ܕ݂ܟܽ݁ܠܡܶܕ݂ܶܡ ܡܶܢ ܕ݂ܪܺܝܫ ܢܶܬ݁ܚܰܕ݂ܰܬ݁ ܒ݂ܰܡܫܺܝܚܳܐ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ:
Eph 1:11 ܘܒܶ݁ܗ ܚܢܰܢ ܐܶܬ݁ܓ݂ܒܺ݁ܝܢ ܐܰܝܟ݁ ܕ݂ܩܰܕ݂ܶܡ ܪܰܫܡܰܢ ܘܰܨܒܳ݁ܐ ܗܰܘ ܕ݂ܟܽ݁ܠ ܣܳܥܰܪ ܐܰܝܟ݁ ܬ݂ܰܪܥܺܝܬܳ݁ܐ ܕ݂ܨܶܒ݁ܝܳܢܶܗ:
Eph 1:12 ܕ݂ܢܶܗܘܶܐ ܚܢܰܢ ܐܰܝܠܶܝܢ ܕ݂ܩܰܕ݂ܶܡܢ ܣܰܒ݂ܰܪܢ ܒ݂ܰܡܫܺܝܚܳܐ ܠܗܶܕ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ:
Eph 1:13 ܕ݂ܳܐܦ݁ ܐܰܢ̄ܬ݂ܽܘܢ ܒ݂ܶܗ ܫܡܰܥܬ݂ܽܘܢ ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܺܐܝܬܶ݁ܝܗ ܣܒܰ݁ܪܬܳ݁ܐ ܕ݂ܚܰܝܰܝܟ݂ܽܘܢ ܘܒܶ݁ܗ ܗܰܝܡܶܢܬ݂ܽܘܢ ܘܶܐܬ݁ܚܬܶ݁ܡܬ݂ܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܰܡܠܺܝܟܳ݁ܐ ܗ̄ܘܳܬ݁:
Eph 1:14 ܗܳܝ ܕ݂ܺܐܝܬܶ݁ܝܗ ܪܰܗܒܽ݁ܘܢܳܐ ܕ݂ܝܳܪܬ݂ܽܘܬܰ݁ܢ ܠܦܽ݁ܘܪܩܳܢܳܐ ܕ݂ܰܐܝܠܶܝܢ ܕ݂ܚܳܐܶܝܢ ܘܰܠܫܽܘܒ݁ܚܳܐ ܕ݂ܺܐܝܩܳܪܶܗ: ܣ
Eph 1:15 ܡܶܛܽܠ ܗܳܢܳܐ ܐܳܦ݁ ܐܶܢܳܐ ܗܳܐ ܡܶܢ ܕ݂ܫܶܡܥܶܬ݁ ܗܰܝܡܳܢܽܘܬ݁ܟܽ݁ܘܢ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܘܚܽܘܒ݂ܟܽ݁ܘܢ ܕ݂ܰܠܘܳܬ݁ ܩܰܕ݂ܺܝܫܶܐ:
Eph 1:16 ܠܳܐ ܡܶܫܬ݂ܰܠܶܐ ܐ̄ܢܳܐ ܠܡܰܘܕ݂ܳܝܽܘ ܥܰܠ ܐܰܦ݂ܰܝܟ݂ܽܘܢ ܘܰܠܡܶܥ̄ܗܰܕ݁ܟܽ݁ܘܢ ܒ݂ܰܨܠܰܘܳܬ݁ܝ:
Eph 1:17 ܕ݂ܰܐܠܳܗܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܒܳ݁ܐ ܕ݂ܬܶ݁ܫܒ݂ܽܘܚܬ݂ܳܐ ܢܶܬ݂ܶܠ ܠܟܽ݁ܘܢ ܪܽܘܚܳܐ ܕ݂ܚܶܟ݁ܡܬܳ݁ܐ ܘܰܕ݁ܓܶ݁ܠܝܳܢܳܐ ܒ݂ܺܝܕܰ݁ܥܬܶ݁ܗ:
Eph 1:18 ܘܢܶܢܗܪܳܢ ܥܰܝܢܶܐ ܕ݂ܠܶܒ݂ܰܘܳܬ݁ܟܽ݁ܘܢ ܕ݂ܬܶ݁ܕ݂ܥܽܘܢ ܡܳܢܰܘ ܣܰܒ݁ܪܳܐ ܕ݂ܩܶܪܝܳܢܶܗ ܘܡܰܢܽܘ ܥܽܘܬ݁ܪܳܐ ܕ݂ܫܽܘܒ݁ܚܳܐ ܕ݂ܝܳܪܬ݂ܽܘܬܶ݁ܗ ܒ݂ܩܰܕ݂ܺܝܫܶܐ:
Eph 1:19 ܘܡܳܢܳܐ ܗܺܝ ܝܰܬ݂ܺܝܪܽܘܬܳ݁ܐ ܕ݂ܪܰܒ݂ܽܘܬܳ݁ܐ ܕ݂ܚܰܝܠܶܗ ܒ݂ܰܢ ܒ݂ܰܐܝܠܶܝܢ ܕ݂ܰܡܗܰܝܡܢܺܝܢܰܢ ܐܰܝܟ݁ ܡܰܥܒ݂ܕܳ݁ܢܽܘܬܳ݁ܐ ܕ݂ܬܽ݁ܘܩܦܳ݁ܐ ܕ݂ܚܰܝܠܶܗ:
Eph 1:20 ܕ݂ܰܥܒܰ݁ܕ݁ ܒ݂ܰܡܫܺܝܚܳܐ ܘܰܐܩܺܝܡܶܗ ܡܶܢ ܒ݂ܶܝܬ݁ ܡܺܝܬܶ݁ܐ ܘܰܐܘܬ݂ܒܶ݁ܗ ܡܶܢ ܝܰܡܺܝܢܶܗ ܒ݂ܰܫܡܰܝܳܐ:
Eph 1:21 ܠܥܶܠ ܡܶܢ ܟ݂ܽܠܗܶܝܢ ܐܰܪܟܰ݁ܘܣ ܘܫܽܘܠܛܳܢܶܐ ܘܚܰܝܠܶܐ ܘܡܳܪܰܘܳܬܳ݁ܐ ܘܰܠܥܶܠ ܡܶܢ ܟ݂ܽܠ ܫܶܡ ܕ݂ܡܶܫܬ݂ܰܡܰܗ ܠܳܐ ܒ݂ܰܠܚܽܘܕ݁ ܒ݂ܥܳܠܡܳܐ ܗܳܢܳܐ ܐܶܠܳܐ ܐܳܦ݁ ܒ݂ܕܰ݁ܥܬܺ݁ܝܕ݁:
Eph 1:22 ܘܫܰܥܒ݂ܶܕ݁ ܟ݂ܽܠܡܶܕ݂ܶܡ ܬ݂ܚܶܝܬ݁ ܪܶܓ݁ܠܰܘܗ̄ܝ ܘܠܶܗ ܕ݂ܺܐܝܬܰ݁ܘܗ̄ܝ ܠܥܶܠ ܡܶܢ ܟ݂ܽܠ ܝܰܗܒ݂ܶܗ ܪܺܫܳܐ ܠܥܺܕ݂̄ܬ݂ܳܐ:
Eph 1:23 ܕ݂ܺܐܝܬܶ݁ܝܗ ܓ݂ܽܘܫܡܶܗ ܘܫܽܘܡܠܳܝܳܐ ܕ݂ܗܰܘ ܕ݂ܟܽ݁ܠ ܒ݂ܟܽ݁ܠ ܡܫܰܡܠܶܐ:
Eph 2:1 ܘܳܐܦ݁ ܠܟܽ݁ܘܢ ܕ݂ܡܺܝܬܺ݁ܝܢ ܗ̄ܘܰܝܬ݂ܽܘܢ ܒ݂ܰܚܛܳܗܰܝܟ݂ܽܘܢ ܘܰܒ݁ܣܰܟ݁ܠܘܳܬ݁ܟܽ݁ܘܢ:
Eph 2:2 ܒ݂ܗܳܠܶܝܢ ܕ݂ܡܶܢ ܩܕܺ݁ܝܡ ܗܰܠܶܟ݁ܬ݂ܽܘܢ ܗܘܰܝܬ݂ܽܘܢ ܒ݂ܗܶܝܢ ܐܰܝܟ݁ ܥܳܠܡܳܝܽܘܬܶ݁ܗ ܕ݂ܥܳܠܡܳܐ ܗܳܢܳܐ ܘܰܐܝܟ݁ ܨܶܒ݁ܝܳܢܶܗ ܕ݂ܪܺܝܫ ܫܽܘܠܛܳܢܳܐ ܕ݂ܳܐܐܰܪ ܘܰܕ݁ܪܽܘܚܳܐ ܗܳܕܶ݁ܐ ܕ݂ܡܶܬ݁ܚܰܦ݂ܛܳܐ ܒ݂ܰܒ݁ܢܰܝܳܐ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:
Eph 2:3 ܒ݂ܗܳܢܽܘܢ ܥܒܳ݁ܕܶ݁ܐ ܕ݂ܳܐܦ݁ ܚܢܰܢ ܐܶܬ݁ܗܰܦ݂ܰܟ݁ܢ ܒ݂ܗܽܘܢ ܡܶܢ ܩܕܺ݁ܝܡ ܒ݂ܰܪܓܺ݁ܝܓܳ݁ܬܳ݁ܐ ܕ݂ܒܶ݁ܣܪܰܢ ܘܥܳܒ݁ܕ݂ܺܝܢ ܗ̄ܘܰܝܢ ܨܶܒ݁ܝܳܢܳܐ ܕ݂ܒܶ݁ܣܪܰܢ ܘܰܕ݁ܬܰ݁ܪܥܺܝܬܰ݁ܢ ܘܰܒ݁ܢܰܝܳܐ ܗ̄ܘܰܝܢ ܕ݂ܪܽܘܓ݁ܙܳܐ ܡܰܠܝܳܐܝܺܬ݁ ܐܰܝܟ݁ ܫܰܪܟ݂ܳܐ:
Eph 2:4 ܐܰܠܳܗܳܐ ܕ݂ܶܝܢ ܕ݂ܥܰܬ݂ܺܝܪ ܒ݂ܪܰܚܡܰܘܗ̄ܝ ܡܶܛܽܠ ܚܽܘܒ݂ܶܗ ܣܰܓ݂ܺܝܳܐܐ ܕ݂ܰܐܚܒܰ݁ܢ:
Eph 2:5 ܟ݂ܰܕ݁ ܡܺܝܬܺ݁ܝܢ ܗ̄ܘܰܝܢ ܒ݂ܰܚܛܳܗܰܝܢ ܐܰܚܝܰܢ ܥܰܡ ܡܫܺܝܚܳܐ ܘܰܒ݁ܛܰܝܒ݂ܽܘܬܶ݁ܗ ܦ݂ܰܪܩܰܢ:
Eph 2:6 ܘܰܐܩܺܝܡܰܢ ܥܰܡܶܗ ܘܰܐܘܬ݂ܒܰ݁ܢ ܥܰܡܶܗ ܒ݂ܰܫܡܰܝܳܐ ܒ݂ܝܶܫܽܘܥ ܡܫܺܝܚܳܐ:
Eph 2:7 ܕ݂ܰܢܚܰܘܶܐ ܠܥܳܠܡܶܐ ܕ݂ܳܐܬܶ݁ܝܢ ܪܰܒ݂ܽܘܬܳ݁ܐ ܕ݂ܥܽܘܬ݁ܪܳܐ ܕ݂ܛܰܝܒ݂ܽܘܬܶ݁ܗ ܘܒܰ݁ܣܺܝܡܽܘܬܶ݁ܗ ܕ݂ܰܗܘܳܬ݁ ܥܠܰܝܢ ܒ݂ܝܶܫܽܘܥ ܡܫܺܝܚܳܐ:
Eph 2:8 ܒ݂ܛܰܝܒ݂ܽܘܬܶ݁ܗ ܗܽ̄ܘ ܓ݂ܶܝܪ ܐܶܬ݁ܦ݂ܪܶܩܢ ܒ݂ܗܰܝܡܳܢܽܘܬܳ݁ܐ ܘܗܳܕܶ݁ܐ ܠܳܐ ܗ̄ܘܳܬ݁ ܡܶܢܟܽ݁ܘܢ ܐܶܠܳܐ ܡܰܘܗܰܒ݁ܬ݂ܳܐ ܗ̄ܝ ܕ݂ܰܐܠܳܗܳܐ:
Eph 2:9 ܠܳܐ ܡܶܢ ܥܒܳ݁ܕܶ݁ܐ ܕ݂ܠܳܐ ܐ̄ܢܳܫ ܢܶܫܬ݂ܰܒ݁ܗܰܪ:
Eph 2:10 ܒ݂ܪܺܝܬܳ݁ܐ ܚܢܰܢ ܓ݂ܶܝܪ ܕ݂ܺܝܠܶܗ ܕ݂ܶܐܬ݁ܒ݂ܪܺܝܢ ܒ݂ܝܶܫܽܘܥ ܡܫܺܝܚܳܐ ܠܰܥܒܳ݁ܕܶ݁ܐ ܛܳܒܶ݁ܐ ܗܳܢܽܘܢ ܕ݂ܡܶܢ ܩܕܺ݁ܝܡ ܛܰܝܶܒ݁ ܐܰܠܳܗܳܐ ܕ݂ܰܒ݁ܗܽܘܢ ܢܗܰܠܶܟ݁: ܣ
Eph 2:11 ܡܶܛܽܠ ܗܳܕܶ݁ܐ ܗܘܰܝܬ݂ܽܘܢ ܥܳܗܕ݂ܺܝܢ ܕ݂ܰܐܢ̄ܬ݂ܽܘܢ ܥܰܡ̄ܡܶܐ ܡܶܢ ܩܕܺ݁ܝܡ ܕ݂ܰܒ݁ܣܰܪ ܗܘܰܝܬ݂ܽܘܢ ܘܡܶܬ݁ܩܪܶܝܢ ܗ̄ܘܰܝܬ݂ܽܘܢ ܥܽܘܪܠܽܘܬܳ݁ܐ ܡܶܢ ܗܳܝ ܕ݂ܡܶܬ݁ܩܰܪܝܳܐ ܓ݂ܙܽܘܪܬ݂ܳܐ ܘܺܐܝܬܶ݁ܝܗ ܥܒܳ݁ܕ݁ ܐܺܝܕܰ݁ܝܳܐ ܒ݂ܒܶ݁ܣܪܳܐ:
Eph 2:12 ܘܺܐܝܬܰ݁ܝܟ݂ܽܘܢ ܗ̄ܘܰܝܬ݂ܽܘܢ ܒ݂ܗܰܘ ܙܰܒ݁ܢܳܐ ܕ݂ܠܳܐ ܡܫܺܝܚܳܐ ܘܢܽܘܟ݁ܪܳܝܺܝܢ ܗ̄ܘܰܝܬ݂ܽܘܢ ܡܶܢ ܕ݂ܽܘܒ݂ܳܪܶܐ ܕ݂ܺܐܝܣܪܳܝܶܠ ܘܰܐܟ݁ܣܢܳܝܶܐ ܗܽܘ ܠܕܺ݁ܝܰܬܺ݁ܩܺܐ ܕ݂ܡܽܘܠܟ݂ܳܢܳܐ ܘܰܕ݁ܠܳܐ ܣܒܰ݁ܪ ܗ̄ܘܰܝܬ݂ܽܘܢ ܘܰܕ݁ܠܳܐ ܐܰܠܳܗ ܒ݂ܥܳܠܡܳܐ:
Eph 2:13 ܗܳܫܳܐ ܕ݂ܶܝܢ ܒ݂ܝܶܫܽܘܥ ܡܫܺܝܚܳܐ ܐܰܢ̄ܬ݂ܽܘܢ ܕ݂ܡܶܢ ܩܕܺ݁ܝܡ ܪܰܚܺܝܩܺܝܢ ܗ̄ܘܰܝܬ݂ܽܘܢ ܩܰܪܺܝܒܶ݁ܐ ܗܘܰܝܬ݂ܽܘܢ ܒ݂ܰܕ݁ܡܶܗ ܕ݂ܰܡܫܺܝܚܳܐ:
Eph 2:14 ܗܽܘܝܽܘ ܓ݂ܶܝܪ ܫܰܝܢܰܢ ܗܰܘ ܕ݂ܰܥܒܰ݁ܕ݁ ܬ݂ܰܪܬ݂ܰܝܗܶܝܢ ܚܕܳ݁ܐ ܘܰܫܪܳܐ ܣܝܳܓܳ݁ܐ ܕ݂ܩܳܐܶܡ ܗ̄ܘܳܐ ܒ݂ܰܡܨܰܥܬܳ݁ܐ:
Eph 2:16 ܘܪܰܥܺܝ ܠܰܬ݁ܪܰܝܗܽܘܢ ܒ݂ܚܰܕ݁ ܦ݂ܓܰ݁ܪ ܥܰܡ ܐܰܠܳܗܳܐ ܘܒܰ݁ܙܩܺܝܦܶ݁ܗ ܩܛܰܠ ܒ݂ܥܶܠܕ݂ܒܳ݁ܒܽ݁ܘܬܳ݁ܐ:
Eph 2:17 ܘܶܐܬܳ݁ܐ ܣܰܒ݂ܰܪ ܫܠܳܡܳܐ ܠܟܽ݁ܘܢ ܠܪܰܚܺܝܩܶܐ ܘܰܠܩܰܪܺܝܒܶ݁ܐ:
Eph 2:18 ܡܶܛܽܠ ܕ݂ܒܶ݁ܗ ܗܽ̄ܘ ܗܘܳܐ ܠܰܢ ܩܽܘܪܳܒܳ݁ܐ ܠܰܬ݁ܪܶܝܢ ܒ݂ܰܚܕܳ݁ܐ ܪܽܘܚ ܠܘܳܬ݁ ܐܰܒܳ݁ܐ: ܣ
Eph 2:19 ܡܶܟ݂ܺܝܠ ܠܳܐ ܗܘܰܝܬ݂ܽܘܢ ܐܰܟ݁ܣܢܳܝܶܐ ܘܠܳܐ ܬ݂ܰܘܬ݂ܳܒܶ݁ܐ ܐܶܠܳܐ ܒ݂ܢܰܝ ܡܕܺ݁ܝܢ̄ܬ݂ܳܐ ܕ݂ܩܰܕ݂ܺܝܫܶܐ ܘܰܒ݁ܢܰܝ ܒ݂ܰܝܬ݂ܶܗ ܕ݂ܰܐܠܳܗܳܐ:
Eph 2:20 ܘܶܐܬ݁ܒ݂ܢܺܝܬ݂ܽܘܢ ܥܰܠ ܫܶܬܶ݁ܐܣܬ݂ܳܐ ܕ݂ܰܫܠܺܝܚܶܐ ܘܕܰ݁ܢܒܺ݁ܝܶܐ ܘܗܽܘ ܗܘܳܐ ܪܺܝܫ ܩܰܪܢܳܐ ܕ݂ܒܶ݁ܢܝܳܢܳܐ ܝܶܫܽܘܥ ܡܫܺܝܚܳܐ:
Eph 2:21 ܘܒܶ݁ܗ ܡܶܬ݁ܪܰܟ݂ܰܒ݁ ܟ݂ܽܠܶܗ ܒ݂ܶܢܝܳܢܳܐ ܘܪܳܒܶ݁ܐ ܠܗܰܝܟ݂ܠܳܐ ܩܰܕ݂ܺܝܫܳܐ ܒ݂ܡܳܪܝܳܐ:
Eph 2:22 ܟ݂ܰܕ݁ ܐܳܦ݁ ܐܰܢ̄ܬ݂ܽܘܢ ܒ݂ܶܗ ܡܶܬ݁ܒ݂ܢܶܝܢ ܐܢ̄ܬ݂ܽܘܢ ܠܡܰܥܡܪܳܐ ܕ݂ܰܐܠܳܗܳܐ ܒ݂ܪܽܘܚ ܣ݂ ܣ݂:
Eph 3:1 ܡܶܛܽܠ ܗܳܢܳܐ ܐܶܢܳܐ ܦ݂ܰܘܠܳܘܣ ܐܰܣܺܝܪܳܐ ܐܶܢܳܐ ܕ݂ܝܶܫܽܘܥ ܡܫܺܝܚܳܐ ܥܰܠ ܐܰܦ݂ܰܝܟ݂ܽܘܢ ܥܰܡ̄ܡܶܐ:
Eph 3:2 ܐܶܢ ܫܡܰܥܬ݂ܽܘܢ ܡܕܰ݁ܒ݂ܪܳܢܽܘܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܒ݂ܟܽ݁ܘܢ:
Eph 3:3 ܕ݂ܰܒ݁ܓܶ݁ܠܝܳܢܳܐ ܐܶܬܺ݁ܝܕܰ݁ܥ ܠܺܝ ܐ̄ܪܳܙܳܐ ܐܰܝܟ݂ܰܢܳܐ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܒ݂ܰܙܥܽܘܪܝܳܬܳ݁ܐ:
Eph 3:4 ܐܰܝܟ݁ ܡܳܐ ܕ݂ܡܶܫܟ݂ܚܺܝܬ݂ܽܘܢ ܟ݂ܰܕ݁ ܩܳܪܶܝܢ ܐܢ̄ܬ݂ܽܘܢ ܠܡܶܣܬ݂ܰܟ݂ܳܠܽܘ ܝܺܕܰ݁ܥܬ݁ܝ ܕ݂ܰܒ݁ܐ̄ܪܳܙܶܗ ܕ݂ܰܡܫܺܝܚܳܐ:
Eph 3:5 ܗܰܘ ܕ݂ܰܒ݁ܕܳ݁ܪܶܐ ܐ̄ܚܪܳܢܶܐ ܠܳܐ ܐܶܬܺ݁ܝܕܰ݁ܥ ܠܰܒ݁ܢܰܝܢܳܫܳܐ ܐܰܝܟ݁ ܕ݂ܗܳܫܳܐ ܐܶܬ݁ܓ݂ܠܺܝ ܠܰܫܠܺܝܚܰܘܗ̄ܝ ܩܰܕ݂ܺܝܫܶܐ ܘܠܰܢܒܺ݁ܝܰܘܗ̄ܝ ܒ݂ܪܽܘܚ:
Eph 3:6 ܕ݂ܢܶܗܘܽܘܢ ܥܰܡ̄ܡܶܐ ܒ݂ܢܰܝ ܝܳܪܬ݂ܽܘܬܶ݁ܗ ܘܫܰܘܬ݂ܳܦܶ݁ܐ ܕ݂ܦܰ݁ܓ݁ܪܶܗ ܘܰܕ݁ܡܽܘܠܟ݂ܳܢܳܐ ܕ݂ܶܐܬܺ݁ܝܗܶܒ݁ ܒ݂ܶܗ ܒ݂ܝܰܕ݁ ܐܶܘܰܢܓ݂ܶܠܺܝܳܘܢ:
Eph 3:7 ܗܰܘ ܕ݂ܶܐܢܳܐ ܗܘܺܝܬ݁ ܡܫܰܡܫܳܢܶܗ ܐܰܝܟ݁ ܡܰܘܗܰܒ݁ܬ݂ܳܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܡܶܢ ܡܰܥܒ݂ܕܳ݁ܢܽܘܬܳ݁ܐ ܕ݂ܚܰܝܠܶܗ:
Eph 3:8 ܠܺܝ ܕ݂ܰܙܥܽܘܪܳܐ ܐ̄ܢܳܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܐܶܬ݁ܝܰܗܒ݂ܰܬ݁ ܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܶܐܣܰܒ݂ܰܪ ܒ݂ܥܰܡ̄ܡܶܐ ܥܽܘܬ݁ܪܶܗ ܕ݂ܰܡܫܺܝܚܳܐ ܗܰܘ ܕ݂ܠܳܐ ܡܶܬ݁ܥܰܩܰܒ݁:
Eph 3:9 ܘܶܐܢܰܗܰܪ ܠܟܽ݁ܠܢܳܫ ܐܰܝܕܳ݁ܐ ܗܳܝ ܡܕܰ݁ܒ݂ܪܳܢܽܘܬܳ݁ܐ ܕ݂ܐ̄ܪܳܙܳܐ ܗܰܘ ܕ݂ܰܟ݁ܣܶܐ ܗ̄ܘܳܐ ܡܶܢ ܥܳܠܡܶܐ ܒ݂ܰܐܠܳܗܳܐ ܕ݂ܟܽ݁ܠ ܒ݂ܪܳܐ:
Eph 3:10 ܕ݂ܰܒ݁ܝܰܕ݁ ܥܺܕ݂̄ܬ݂ܳܐ ܬ݂ܶܬܺ݁ܝܕܰ݁ܥ ܚܶܟ݁ܡܬܶ݁ܗ ܕ݂ܰܐܠܳܗܳܐ ܡܰܠܝܰܬ݁ ܦ݂ܽܘܪܫܳܢܶܐ ܠܰܐܪܟܰ݁ܘܣ ܘܰܠܫܽܘܠܛܳܢܶܐ ܕ݂ܒܰ݁ܫܡܰܝܳܐ:
Eph 3:11 ܗܳܝ ܕ݂ܥܰܬ݂ܶܕ݁ ܗ̄ܘܳܐ ܡܶܢ ܥܳܠܡܶܐ ܘܥܰܒ݁ܕ݂ܳܗ ܒ݂ܝܶܫܽܘܥ ܡܫܺܝܚܳܐ ܡܳܪܰܢ:
Eph 3:12 ܗܰܘ ܕ݂ܒܶ݁ܗ ܐܺܝܬ݁ ܠܰܢ ܦ݂ܰܪܶܗ̄ܣܺܝܰܐ ܘܩܰܪܺܝܒܽ݁ܘܬܳ݁ܐ ܒ݂ܬܽ݁ܘܟ݁ܠܳܢܳܐ ܕ݂ܗܰܝܡܳܢܽܘܬܶ݁ܗ:
Eph 3:13 ܡܶܛܽܠ ܗܳܢܳܐ ܫܳܐܶܠܢܳܐ ܕ݂ܠܳܐ ܬ݂ܶܡܰܐܢ ܠܺܝ ܒ݂ܽܐܘܠܨܳܢܰܝ ܕ݂ܥܰܠ ܐܰܦ݂ܰܝܟ݂ܽܘܢ ܕ݂ܗܳܕܶ݁ܐ ܗܺܝ ܬ݂ܶܫܒ݂ܽܘܚܬ݂ܟܽ݁ܘܢ:
Eph 3:14 ܘܟܳ݁ܐܶܦ݁ܢܳܐ ܒ݂ܽܘܪܟ݂ܰܝ ܠܘܳܬ݁ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Eph 3:15 ܗܰܘ ܕ݂ܡܶܢܶܗ ܡܶܫܬ݂ܰܡܗܳܐ ܟ݂ܽܠ ܐܰܒܳ݁ܗܽܘܬܳ݁ܐ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ:
Eph 3:16 ܕ݂ܢܶܬ݂ܶܠ ܠܟܽ݁ܘܢ ܐܰܝܟ݁ ܥܽܘܬ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܒ݁ܚܰܝܠܳܐ ܬ݂ܶܫܬ݂ܰܪܪܽܘܢ ܒ݂ܪܽܘܚܶܗ ܕ݂ܰܒ݁ܒܰ݁ܪܢܳܫܟܽ݁ܘܢ ܕ݂ܰܠܓܰ݁ܘ:
Eph 3:17 ܢܶܥܡܰܪ ܡܫܺܝܚܳܐ ܒ݂ܗܰܝܡܳܢܽܘܬܳ݁ܐ ܘܰܒ݁ܠܶܒ݂ܰܘܳܬ݁ܟܽ݁ܘܢ ܒ݂ܚܽܘܒ݂ܳܐ ܟ݂ܰܕ݁ ܢܶܗܘܶܐ ܫܰܪܺܝܪ ܥܶܩܳܪܟܽ݁ܘܢ ܘܫܶܬܶ݁ܐܣܬ݁ܟܽ݁ܘܢ:
Eph 3:18 ܕ݂ܬܶ݁ܫܟ݂ܚܽܘܢ ܠܡܰܕ݁ܪܳܟܽ݁ܘ ܥܰܡ ܟ݂ܽܠܗܽܘܢ ܩܰܕ݂ܺܝܫܶܐ ܡܳܢܰܘ ܪܰܘܡܳܐ ܘܥܽܘܡܩܳܐ ܘܽܐܘܪܟ݂ܳܐ ܘܰܦ݁ܬܳ݁ܝܳܐ:
Eph 3:19 ܘܬܶ݁ܕ݂ܥܽܘܢ ܪܰܒ݂ܽܘܬܳ݁ܐ ܕ݂ܺܝܕܰ݁ܥܬܳ݁ܐ ܕ݂ܚܽܘܒ݂ܶܗ ܕ݂ܰܡܫܺܝܚܳܐ ܘܬܶ݁ܬ݁ܡܰܠܽܘܢ ܒ݂ܟܽ݁ܠܶܗ ܡܽܘܠܳܝܳܐ ܕ݂ܰܐܠܳܗܳܐ:
Eph 3:20 ܠܗܰܘ ܕ݂ܶܝܢ ܕ݂ܰܡܨܶܐ ܒ݂ܚܰܝܠܳܐ ܝܰܬ݂ܺܝܪ ܡܶܢ ܟ݂ܽܠ ܠܡܶܥܒ݂ܰܕ݁ ܠܰܢ ܘܝܰܬ݂ܺܝܪ ܡܶܢ ܡܳܐ ܕ݂ܫܳܐܠܺܝܢܰܢ ܘܪܳܢܶܝܢܰܢ ܐܰܝܟ݁ ܚܰܝܠܶܗ ܕ݂ܡܶܣܬ݂ܥܰܪ ܒ݂ܰܢ:
Eph 3:21 ܠܶܗ ܬ݂ܶܫܒ݂ܽܘܚܬ݂ܳܐ ܒ݂ܥܺܕ݂̄ܬ݂ܶܗ ܒ݂ܝܶܫܽܘܥ ܡܫܺܝܚܳܐ ܒ݂ܟܽ݁ܠܗܽܘܢ ܕ݂ܳܪܶܐ ܕ݂ܥܳܠܡܰܝ ܥܳܠܡܺܝܢ ܐܰܡܺܝܢ:
Eph 4:1 ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܟܽ݁ܘܢ ܐܶܢܳܐ ܐܰܣܺܝܪܳܐ ܒ݂ܡܳܪܰܢ ܕ݂ܰܬ݁ܗܰܠܟܽ݁ܘܢ ܐܰܝܟ݂ܰܢܳܐ ܕ݂ܝܳܐܶܐ ܠܩܶܪܝܳܢܳܐ ܕ݂ܶܐܬ݁ܩܪܺܝܬ݂ܽܘܢ:
Eph 4:2 ܒ݂ܟܽ݁ܠܳܗ ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܘܢܺܝܚܽܘܬܳ݁ܐ ܘܢܰܓ݂ܺܝܪܽܘܬ݁ ܪܽܘܚܳܐ ܘܰܗܘܰܝܬ݂ܽܘܢ ܡܣܰܝܒ݂ܪܺܝܢ ܚܰܕ݁ ܠܚܰܕ݁ ܒ݂ܚܽܘܒ݂ܳܐ:
Eph 4:3 ܘܰܗܘܰܝܬ݂ܽܘܢ ܚܦܺ݁ܝܛܺܝܢ ܠܡܶܛܰܪ ܐܰܘܝܽܘܬܳ݁ܐ ܕ݂ܪܽܘܚܳܐ ܒ݂ܰܚܙܳܩܳܐ ܕ݂ܰܫܠܳܡܳܐ:
Eph 4:4 ܕ݂ܬܶ݁ܗܘܽܘܢ ܒ݂ܚܰܕ݁ ܦ݂ܰܓ݁ܪܳܐ ܘܒܰ݁ܚܕܳ݁ܐ ܪܽܘܚܳܐ ܐܰܝܟ݁ ܡܳܐ ܕ݂ܶܐܬ݁ܩܪܺܝܬ݂ܽܘܢ ܒ݂ܚܰܕ݁ ܣܰܒ݁ܪܳܐ ܕ݂ܩܶܪܝܳܢܟܽ݁ܘܢ:
Eph 4:5 ܚܰܕ݁ ܗܽ̄ܘ ܓ݂ܶܝܪ ܡܳܪܝܳܐ ܘܰܚܕܳ݁ܐ ܗܰܝܡܳܢܽܘܬܳ݁ܐ ܘܰܚܕܳ݁ܐ ܡܰܥܡܽܘܕܺ݁ܝܬܳ݁ܐ:
Eph 4:6 ܘܚܰܕ݁ ܐܰܠܳܗܳܐ ܐܰܒܳ݁ܐ ܕ݂ܟܽ݁ܠ ܘܥܰܠ ܟ݂ܽܠ ܘܰܒ݁ܝܰܕ݁ ܟ݂ܽܠ ܘܰܒ݁ܟܽ݁ܠܰܢ:
Eph 4:7 ܠܚܰܕ݁ ܚܰܕ݁ ܡܶܢܰܢ ܕ݂ܶܝܢ ܐܶܬ݁ܝܰܗܒ݂ܰܬ݁ ܛܰܝܒ݂ܽܘܬܳ݁ܐ ܐܰܝܟ݁ ܡܫܽܘܚܬܳ݁ܐ ܕ݂ܡܰܘܗܰܒ݁ܬܶ݁ܗ ܕ݂ܰܡܫܺܝܚܳܐ:
Eph 4:8 ܡܶܛܽܠ ܗܳܢܳܐ ܐܰܡܺܝܪ ܕ݂ܰܣܠܶܩ ܠܰܡܪܰܘܡܳܐ ܘܰܫܒܳ݁ܐ ܫܒܺ݁ܝܬܳ݁ܐ ܘܝܰܗ̄ܒ݁ ܡܰܘܗܒܳ݁ܬܳ݁ܐ ܠܰܒ݁ܢܰܝܢܳܫܳܐ:
Eph 4:9 ܕ݂ܰܣܠܶܩ ܕ݂ܶܝܢ ܡܳܢܳܐ ܗ̄ܝ ܐܶܠܳܐ ܐܶܢ ܕ݂ܳܐܦ݁ ܢܚܶܬ݁ ܠܽܘܩܕܰ݁ܡ ܠܬܰ݁ܚܬ݂ܳܝܳܬܳ݁ܗ ܕ݂ܰܐܪܥܳܐ:
Eph 4:10 ܗܰܘ ܕ݂ܰܢܚܶܬ݁ ܗܽܘܝܽܘ ܗܰܘ ܕ݂ܳܐܦ݁ ܣܠܶܩ ܠܥܶܠ ܡܶܢ ܟ݂ܽܠܗܽܘܢ ܫܡܰܝܳܐ ܕ݂ܰܢܫܰܠܶܡ ܟ݂ܽܠ:
Eph 4:11 ܘܗܽܘ ܝܰܗ̄ܒ݁ ܐܺܝܬ݁ ܕ݂ܰܫܠܺܝܚܶܐ ܘܺܐܝܬ݁ ܕ݂ܰܢܒܺ݁ܝܶܐ ܘܺܐܝܬ݁ ܕ݂ܰܡܣܰܒ݂ܪܳܢܶܐ ܘܺܐܝܬ݁ ܕ݂ܪܳܥܰܘܳܬܳ݁ܐ ܘܺܐܝܬ݁ ܕ݂ܡܰܠܦܳ݁ܢܶܐ:
Eph 4:12 ܠܰܓ݁ܡܳܪܳܐ ܕ݂ܩܰܕ݂ܺܝܫܶܐ ܠܰܥܒܳ݁ܕܳ݁ܐ ܕ݂ܬܶ݁ܫܡܶܫܬ݂ܳܐ ܠܒܶ݁ܢܝܳܢܳܐ ܕ݂ܦܰ݁ܓ݁ܪܳܐ ܕ݂ܰܡܫܺܝܚܳܐ:
Eph 4:13 ܥܕܰ݁ܡܳܐ ܕ݂ܟܽ݁ܠܰܢ ܢܶܗܘܶܐ ܚܰܕ݁ ܡܶܕ݂ܶܡ ܒ݂ܗܰܝܡܳܢܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܰܒ݁ܪܶܗ ܕ݂ܰܐܠܳܗܳܐ ܘܚܰܕ݁ ܓ݂ܰܒ݁ܪܳܐ ܓ݂ܡܺܝܪܳܐ ܒ݂ܰܡܫܽܘܚܬܳ݁ܐ ܕ݂ܩܰܘܡܬܳ݁ܐ ܕ݂ܫܽܘܡܠܳܝܶܗ ܕ݂ܰܡܫܺܝܚܳܐ:
Eph 4:14 ܘܠܳܐ ܢܶܗܘܶܐ ܝܰܠܽܘܕܶ݁ܐ ܕ݂ܡܶܙܕ݂ܰܥܙܥܺܝܢ ܘܡܶܫܬ݂ܰܢܶܝܢ ܠܟܽ݁ܠ ܪܽܘܚ ܕ݂ܝܽܘܠܦ݂ܳܢܶܐ ܢܟܺ݁ܝܠܶܐ ܕ݂ܰܒ݁ܢܰܝܢܳܫܳܐ ܗܳܢܽܘܢ ܕ݂ܰܒ݁ܚܳܪܥܽܘܬ݁ܗܽܘܢ ܡܶܨܛܰܢܥܺܝܢ ܕ݂ܢܰܛܥܽܘܢ:
Eph 4:15 ܐܶܠܳܐ ܗܘܰܝܢ ܫܰܪܺܝܪܺܝܢ ܒ݂ܚܽܘܒ݂ܰܢ ܕ݂ܟܽ݁ܘܠ ܡܶܕ݂ܶܡ ܕ݂ܺܝܠܰܢ ܢܶܪܒ݂ܶܐ ܒ݂ܰܡܫܺܝܚܳܐ ܕ݂ܗܽܘܝܽܘ ܪܺܫܳܐ:
Eph 4:16 ܘܡܶܢܶܗ ܟ݂ܽܠܶܗ ܦ݂ܰܓ݁ܪܳܐ ܡܶܬ݁ܪܰܟ݂ܰܒ݁ ܘܡܶܬ݁ܩܰܛܰܪ ܒ݂ܟܽ݁ܠ ܫܳܪܝܳܢ ܐܰܝܟ݁ ܡܰܘܗܰܒ݁ܬ݂ܳܐ ܕ݂ܡܶܬ݁ܝܰܗܒ݂ܳܐ ܒ݂ܰܡܫܽܘܚܬܳ݁ܐ ܠܟܽ݁ܠ ܗܰܕ݂ܳܡ ܠܬܰ݁ܪܒ݂ܺܝܬܳ݁ܐ ܕ݂ܺܝܠܶܗ ܕ݂ܦܰ݁ܓ݁ܪܳܐ ܕ݂ܰܒ݁ܚܽܘܒ݂ܳܐ ܢܶܫܬ݂ܰܠܰܡ ܒ݂ܶܢܝܳܢܶܗ: ܣ
Eph 4:17 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܘܰܡܣܰܗܶܕ݁ ܐ̄ܢܳܐ ܒ݂ܡܳܪܝܳܐ ܕ݂ܡܶܢ ܗܳܫܳܐ ܠܳܐ ܬ݂ܶܗܘܽܘܢ ܡܗܰܠܟܺ݁ܝܢ ܐܰܝܟ݁ ܫܰܪܟ݂ܳܐ ܕ݂ܥܰܡ̄ܡܶܐ ܕ݂ܰܡܗܰܠܟܺ݁ܝܢ ܒ݂ܰܣܪܺܝܩܽܘܬ݁ ܪܶܥܝܳܢܗܽܘܢ:
Eph 4:18 ܘܚܶܫܽܘܟܺ݁ܝܢ ܒ݂ܡܰܕ݂ܥܰܝܗܽܘܢ ܘܢܽܘܟ݁ܪܳܝܺܝܢ ܐܶܢܽܘܢ ܡܶܢ ܚܰܝܰܘܗ̄ܝ ܕ݂ܰܐܠܳܗܳܐ ܡܶܛܽܠ ܕ݂ܠܰܝܬ݂ ܒ݂ܗܽܘܢ ܝܺܕܰ݁ܥܬܳ݁ܐ ܘܡܶܛܽܠ ܥܘܺܝܪܽܘܬ݁ ܠܶܒ݂ܗܽܘܢ:
Eph 4:19 ܗܳܢܽܘܢ ܕ݂ܰܦ݁ܣܰܩܘ ܣܰܒ݁ܪܗܽܘܢ ܘܰܐܫܠܶܡܘ ܢܰܦ݁ܫܗܽܘܢ ܠܦܰ݁ܚܙܽܘܬܳ݁ܐ ܘܰܠܦܽ݁ܘܠܚܳܢܳܐ ܕ݂ܟܽ݁ܠܳܗ ܛܰܢܦܽ݁ܘܬܳ݁ܐ ܒ݂ܝܰܥܢܽܘܬ݁ܗܽܘܢ:
Eph 4:20 ܐܰܢ̄ܬ݂ܽܘܢ ܕ݂ܶܝܢ ܠܳܐ ܗ̄ܘܳܐ ܗܳܟܰ݁ܢܳܐ ܝܺܠܶܦ݁ܬ݂ܽܘܢܳܝܗ̄ܝ ܠܰܡܫܺܝܚܳܐ:
Eph 4:21 ܐܶܢ ܫܰܪܺܝܪܳܐܝܺܬ݁ ܫܡܰܥܬ݂ܽܘܢܳܝܗ̄ܝ ܘܒܶ݁ܗ ܝܺܠܶܦ݁ܬ݂ܽܘܢ ܐܰܝܟ݁ ܡܳܐ ܕ݂ܺܐܝܬܰ݁ܘܗ̄ܝ ܩܽܘܫܬ݂ܳܐ ܒ݂ܝܶܫܽܘܥ:
Eph 4:22 ܐܶܠܳܐ ܕ݂ܰܬ݁ܢܺܝܚܽܘܢ ܡܶܢܟܽ݁ܘܢ ܗܽܘܦ݂ܳܟܰ݁ܝܟ݂ܽܘܢ ܩܰܕ݁ܡܳܝܶܐ ܠܒܰ݁ܪܢܳܫܳܐ ܗܰܘ ܥܰܬ݂ܺܝܩܳܐ ܕ݂ܡܶܬ݁ܚܰܒ݂ܰܠ ܒ݂ܰܪܓܺ݁ܝܓܳ݁ܬܳ݁ܐ ܕ݂ܛܽܘܥܝܰܝ:
Eph 4:23 ܘܬܶ݁ܬ݁ܚܰܕ݂ܬܽ݁ܘܢ ܒ݂ܪܽܘܚܳܐ ܕ݂ܡܰܕ݂ܥܰܝܟ݂ܽܘܢ:
Eph 4:24 ܘܬܶ݁ܠܒ݂ܫܽܘܢ ܠܒܰ݁ܪܢܳܫܳܐ ܚܰܕ݁̄ܬܳ݁ܐ ܗܰܘ ܕ݂ܒܰ݁ܐܠܳܗܳܐ ܐܶܬ݁ܒ݂ܪܺܝ ܒ݂ܙܰܕ݂ܺܝܩܽܘܬܳ݁ܐ ܘܰܒ݁ܚܰܣܝܽܘܬܳ݁ܐ ܕ݂ܩܽܘܫܬ݂ܳܐ: ܣ
Eph 4:25 ܡܶܛܽܠ ܗܳܢܳܐ ܐܰܢܺܝܚܘ ܡܶܢܟܽ݁ܘܢ ܟ݂ܰܕ݂ܳܒܽ݁ܘܬܳ݁ܐ ܘܡܰܠܶܠܘ ܩܽܘܫܬ݂ܳܐ ܐ̄ܢܳܫ ܥܰܡ ܩܰܪܺܝܒܶ݁ܗ ܗܰܕ݂ܳܡܶܐ ܚܢܰܢ ܓ݂ܶܝܪ ܚܰܕ݁ ܕ݂ܚܰܕ݁:
Eph 4:26 ܪܓܰ݁ܙܘ ܘܠܳܐ ܬ݂ܶܚܛܽܘܢ ܘܫܶܡܫܳܐ ܥܰܠ ܪܽܘܓ݁ܙܟܽ݁ܘܢ ܠܳܐ ܢܶܥܪܰܒ݁:
Eph 4:27 ܘܠܳܐ ܬ݂ܶܬ݂ܠܽܘܢ ܐܰܬ݁ܪܳܐ ܠܳܐܟܶ݁ܠ ܩܰܪܨܳܐ:
Eph 4:28 ܘܰܐܝܢܳܐ ܕ݂ܓܳ݁ܢܶܒ݁ ܗ̄ܘܳܐ ܡܶܟ݂ܺܝܠ ܠܳܐ ܢܶܓ݁ܢܽܘܒ݁ ܐܶܠܳܐ ܢܶܠܐܶܐ ܒ݂ܺܐܝܕܰ݁ܘܗ̄ܝ ܘܢܶܦ݁ܠܽܘܚ ܛܳܒܳ݁ܬܳ݁ܐ ܕ݂ܢܶܗܘܶܐ ܠܶܗ ܠܡܶܬ݂ܰܠ ܠܡܰܢ ܕ݂ܰܣܢܺܝܩ ܣ݂ ܣ݂:
Eph 4:29 ܟ݂ܽܠ ܡܶܠܳܐ ܣܰܢܝܳܐ ܡܶܢ ܦ݂ܽܘܡܟܽ݁ܘܢ ܠܳܐ ܬ݂ܶܦ݂ܽܘܩ ܐܶܠܳܐ ܐܰܝܕܳ݁ܐ ܕ݂ܫܰܦ݂ܺܝܪܳܐ ܘܚܳܫܚܳܐ ܠܒܶ݁ܢܝܳܢܳܐ ܕ݂ܬܶ݁ܬ݂ܶܠ ܛܰܝܒ݂ܽܘܬܳ݁ܐ ܠܰܐܝܠܶܝܢ ܕ݂ܫܳܡܥܺܝܢ:
Eph 4:30 ܘܠܳܐ ܬ݂ܶܗܘܽܘܢ ܡܥܺܝܩܺܝܢ ܠܪܽܘܚܳܐ ܩܰܕ݂ܺܝܫܬ݂ܳܐ ܕ݂ܰܐܠܳܗܳܐ ܕ݂ܶܐܬ݁ܚܬܶ݁ܡܬ݂ܽܘܢ ܒ݂ܶܗ ܠܝܰܘܡܳܐ ܕ݂ܦܽ݁ܘܪܩܳܢܳܐ:
Eph 4:31 ܟ݂ܽܠܳܗ ܡܰܪܺܝܪܽܘܬܳ݁ܐ ܘܚܶܡܬܳ݁ܐ ܘܪܽܘܓ݁ܙܳܐ ܘܪܰܘܒ݂ܳܐ ܘܓܽ݁ܘܕ݂ܳܦܳ݁ܐ ܢܶܫܬ݂ܰܩܠܳܢ ܡܶܢܟܽ݁ܘܢ ܥܰܡ ܟ݂ܽܠܳܗ ܒ݂ܺܝܫܽܘܬܳ݁ܐ:
Eph 4:32 ܘܰܗܘܰܝܬ݂ܽܘܢ ܒ݂ܰܣܺܝܡܺܝܢ ܚܰܕ݁ ܠܘܳܬ݁ ܚܰܕ݁ ܘܰܡܪܰܚܡܳܢܺܝܢ ܘܰܗܘܰܝܬ݂ܽܘܢ ܫܳܒ݁ܩܺܝܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܰܐܠܳܗܳܐ ܒ݂ܰܡܫܺܝܚܳܐ ܫܒܰ݁ܩ ܠܰܢ:
Eph 5:1 ܗܘܰܝܬ݂ܽܘܢ ܗܳܟܺ݁ܝܠ ܡܶܬ݂ܕ݂ܰܡܶܝܢ ܒ݂ܰܐܠܳܗܳܐ ܐܰܝܟ݁ ܒ݂ܢܰܝܳܐ ܚܰܒ݂ܺܝܒܶ݁ܐ:
Eph 5:2 ܘܗܰܠܶܟ݁ܘ ܒ݂ܚܽܘܒ݂ܳܐ ܐܰܝܟ݁ ܕ݂ܳܐܦ݁ ܡܫܺܝܚܳܐ ܐܰܚܒܰ݁ܢ ܘܰܐܫܠܶܡ ܢܰܦ݁ܫܶܗ ܥܰܠ ܐܰܦ݂ܰܝܢ ܩܽܘܪܒ݂ܳܢܳܐ ܘܕܶ݁ܒ݁ܚܳܐ ܠܰܐܠܳܗܳܐ ܠܪܺܝܚܳܐ ܒ݂ܰܣܺܝܡܳܐ: ܣ
Eph 5:3 ܙܳܢܝܽܘܬܳ݁ܐ ܕ݂ܶܝܢ ܘܟܽ݁ܠܳܗ ܛܰܢܦܽ݁ܘܬܳ݁ܐ ܘܥܳܠܽܘܒܽ݁ܘܬܳ݁ܐ ܐܳܦ݁ܠܳܐ ܡܶܫܬ݂ܰܡܳܗܽܘ ܬ݂ܶܫܬ݂ܰܡܰܗ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܕ݂ܝܳܐܶܐ ܠܩܰܕ݂ܺܝܫܶܐ:
Eph 5:4 ܘܠܳܐ ܨܽܘܚܝܳܬܳ݁ܐ ܘܠܳܐ ܡܶܠܶܐ ܕ݂ܫܳܛܝܽܘܬܳ݁ܐ ܐܰܘ ܕ݂ܒܶ݁ܙܚܳܐ ܐܰܘ ܕ݂ܫܶܥܝܳܐ ܗܳܠܶܝܢ ܕ݂ܠܳܐ ܡܶܬ݁ܒ݂ܰܥܝܳܢ ܐܶܠܳܐ ܚܠܳܦ݁ ܗܳܠܶܝܢ ܬ݂ܰܘܕ݂ܺܝܬܳ݁ܐ: ܣ
Eph 5:5 ܗܳܕܶ݁ܐ ܕ݂ܶܝܢ ܗܘܰܝܬ݂ܽܘܢ ܝܳܕ݁ܥܺܝܢ ܕ݂ܟܽ݁ܠܢܳܫ ܕ݂ܺܐܝܬܰ݁ܘܗ̄ܝ ܙܰܢܳܝܳܐ ܐܰܘ ܛܰܢܦܳ݁ܐ ܐܰܘ ܥܳܠܽܘܒܳ݁ܐ ܕ݂ܺܐܝܬܰ݁ܘܗ̄ܝ ܦ݂ܳܠܰܚ ܦ݂ܬܰ݁ܟ݁ܪܶܐ ܠܰܝܬ݂ ܠܶܗ ܝܳܪܬ݂ܽܘܬܳ݁ܐ ܒ݂ܡܰܠܟ݂ܽܘܬܶ݁ܗ ܕ݂ܰܡܫܺܝܚܳܐ ܘܕܰ݁ܐܠܳܗܳܐ: ܣ
Eph 5:6 ܕ݂ܰܠܡܳܐ ܐ̄ܢܳܫ ܢܰܛܥܶܝܟܽ݁ܘܢ ܒ݂ܡܶܠܶܐ ܣܪܺܝܩܳܬܳ݁ܐ ܡܶܛܽܠ ܗܳܠܶܝܢ ܗܽ̄ܘ ܓ݂ܶܝܪ ܐܳܬܶ݁ܐ ܪܽܘܓ݁ܙܶܗ ܕ݂ܰܐܠܳܗܳܐ ܥܰܠ ܒ݂ܢܰܝܳܐ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:
Eph 5:7 ܠܳܐ ܗܳܟܺ݁ܝܠ ܬ݂ܶܗܘܽܘܢ ܠܗܽܘܢ ܫܰܘܬ݂ܳܦܶ݁ܐ:
Eph 5:8 ܐܺܝܬܰ݁ܝܟ݂ܽܘܢ ܗ̄ܘܰܝܬ݂ܽܘܢ ܓ݂ܶܝܪ ܡܶܢ ܠܽܘܩܕܰ݁ܡ ܚܶܫܽܘܟܳ݁ܐ ܗܳܫܳܐ ܕ݂ܶܝܢ ܢܽܘܗܪܳܐ ܐܰܢ̄ܬ݂ܽܘܢ ܒ݂ܡܳܪܰܢ ܐܰܝܟ݁ ܒ݂ܢܰܝ ܢܽܘܗܪܳܐ ܗܳܟܺ݁ܝܠ ܗܳܟܰ݁ܢܳܐ ܗܰܠܶܟ݁ܘ:
Eph 5:9 ܦ݂ܺܐܪܰܘܗ̄ܝ ܓ݂ܶܝܪ ܕ݂ܢܽܘܗܪܳܐ ܒ݂ܟܽ݁ܠܳܗ ܐܶܢܽܘܢ ܛܳܒܽ݁ܘܬܳ݁ܐ ܘܙܰܕ݂ܺܝܩܽܘܬܳ݁ܐ ܘܩܽܘܫܬ݂ܳܐ:
Eph 5:10 ܘܰܗܘܰܝܬ݂ܽܘܢ ܦ݂ܳܪܫܺܝܢ ܡܳܢܳܐ ܫܰܦ݂ܺܝܪ ܩܕܳ݁ܡ ܡܳܪܰܢ:
Eph 5:11 ܘܠܳܐ ܗܘܰܝܬ݂ܽܘܢ ܡܶܫܬ݂ܰܘܬ݂ܦܺ݁ܝܢ ܠܘܳܬ݁ ܥܒܳ݁ܕܶ݁ܐ ܕ݂ܚܶܫܽܘܟܳ݁ܐ ܕ݂ܦܺ݁ܐܪܶܐ ܠܰܝܬ݂ ܒ݂ܗܽܘܢ ܐܶܠܳܐ ܗܘܰܝܬ݂ܽܘܢ ܡܟܰ݁ܘܢܺܝܢ ܠܗܽܘܢ:
Eph 5:12 ܡܶܕ݂ܶܡ ܓ݂ܶܝܪ ܕ݂ܰܒ݁ܛܽܘܫܝܰܝ ܥܳܒ݁ܕ݂ܺܝܢ ܢܕܺ݁ܝܕ݁ ܗܽ̄ܘ ܐܳܦ݁ ܠܰܡܡܰܠܳܠܽܘܬܶ݁ܗ:
Eph 5:13 ܟ݂ܽܠ ܡܶܕ݂ܶܡ ܓ݂ܶܝܪ ܡܶܬ݁ܟ݂ܰܘܰܢ ܡܶܢ ܢܽܘܗܪܳܐ ܘܡܶܬ݁ܓ݂ܠܶܐ ܘܟܽ݁ܠܡܶܕ݂ܶܡ ܕ݂ܰܓ݁ܠܶܐ ܢܽܘܗܪܳܐ ܗ̄ܘ:
Eph 5:15 ܚܙܰܘ ܗܳܟܺ݁ܝܠ ܐܰܝܟ݂ܰܢܳܐ ܬ݂ܗܰܠܟܽ݁ܘܢ ܙܰܗܝܳܐܝܺܬ݁ ܠܳܐ ܐܰܝܟ݁ ܣܰܟ݁ܠܶܐ ܐܶܠܳܐ ܐܰܝܟ݁ ܚܰܟ݂ܺܝܡܶܐ:
Eph 5:16 ܕ݂ܙܳܒ݁ܢܺܝܢ ܩܺܐܪܣܗܽܘܢ ܡܶܛܽܠ ܕ݂ܝܰܘܡܳܬܳ݁ܐ ܒ݂ܺܝܫܶܐ ܐܶܢܽܘܢ:
Eph 5:17 ܡܶܛܽܠ ܗܳܢܳܐ ܠܳܐ ܬ݂ܶܗܘܽܘܢ ܚܰܣܺܝܪܰܝ ܪܶܥܝܳܢܳܐ ܐܶܠܳܐ ܐܶܣܬ݂ܰܟ݂ܰܠܘ ܡܳܢܰܘ ܨܶܒ݁ܝܳܢܶܗ ܕ݂ܰܐܠܳܗܳܐ:
Eph 5:18 ܘܠܳܐ ܗܘܰܝܬ݂ܽܘܢ ܪܳܘܶܝܢ ܒ݂ܚܰܡܪܳܐ ܕ݂ܒܶ݁ܗ ܐܺܝܬ݁ ܐܳܣܽܘܛܽܘܬܳ݁ܐ ܐܶܠܳܐ ܐܶܬ݁ܡܠܰܘ ܒ݂ܪܽܘܚܳܐ:
Eph 5:19 ܘܡܰܠܶܠܘ ܥܰܡ ܢܰܦ݁ܫܟܽ݁ܘܢ ܒ݂ܡܰܙܡܽܘܪܶܐ ܘܰܒ݁ܬܶ݁ܫܒ݂ܚܳܬ݂ܳܐ ܘܒܰ݁ܙܡܺܝܪܳܬܳ݁ܐ ܕ݂ܪܽܘܚܳܐ ܗܘܰܝܬ݂ܽܘܢ ܙܳܡܪܺܝܢ ܒ݂ܠܶܒ݂ܰܘܳܬ݁ܟܽ݁ܘܢ ܠܡܳܪܝܳܐ:
Eph 5:20 ܘܰܗܘܰܝܬ݂ܽܘܢ ܡܰܘܕ݂ܶܝܢ ܒ݂ܟܽ݁ܠܙܒܰ݁ܢ ܥܰܠ ܐܰܦ݂ܰܝ ܟ݂ܽܠܢܳܫ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܠܰܐܠܳܗܳܐ ܐܰܒܳ݁ܐ:
Eph 5:21 ܘܰܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܚܰܕ݁ ܠܚܰܕ݁ ܒ݂ܚܽܘܒ݂ܶܗ ܕ݂ܰܡܫܺܝܚܳܐ: ܣ
Eph 5:22 ܢܶܫܶܐ ܗܘܰܝܬ݂ܶܝܢ ܡܶܫܬ݂ܰܥܒ݂ܕܳ݁ܢ ܠܒܰ݁ܥܠܰܝܟ݂ܶܝܢ ܐܰܝܟ݁ ܕ݂ܰܠܡܳܪܰܢ:
Eph 5:23 ܡܶܛܽܠ ܕ݂ܓܰ݁ܒ݁ܪܳܐ ܪܺܫܳܗ ܗܽ̄ܘ ܕ݂ܰܐܢ̄ܬ݂ܬܳ݁ܐ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܪܺܫܳܐ ܗܽܘ ܕ݂ܥܺܕ݂̄ܬ݂ܳܐ ܘܗܽܘܝܽܘ ܡܰܚܝܳܢܳܐ ܕ݂ܦܰ݁ܓ݁ܪܳܐ:
Eph 5:24 ܐܶܠܳܐ ܐܰܝܟ݂ܰܢܳܐ ܕ݂ܥܺܕ݂̄ܬ݂ܳܐ ܡܶܫܬ݂ܰܥܒ݂ܕܳ݁ܐ ܠܰܡܫܺܝܚܳܐ ܗܳܟܰ݁ܢܳܐ ܐܳܦ݁ ܢܶܫܶܐ ܠܒܰ݁ܥܠܰܝܗܶܝܢ ܒ݂ܟܽ݁ܠܡܶܕ݂ܶܡ: ܣ
Eph 5:25 ܓ݂ܰܒ݁ܪܶܐ ܐܰܚܶܒ݁ܘ ܢܶܫܰܝܟ݂ܽܘܢ ܐܰܝܟ݁ ܕ݂ܳܐܦ݁ ܡܫܺܝܚܳܐ ܐܰܚܶܒ݁ ܠܥܺܕ݂̄ܬ݂ܶܗ ܘܢܰܦ݁ܫܶܗ ܐܰܫܠܶܡ ܥܰܠ ܐܰܦ݂ܶܝܗ:
Eph 5:26 ܕ݂ܰܢܩܰܕ݂ܫܺܝܗ ܘܰܢܕܰ݁ܟ݂ܶܝܗ ܒ݂ܰܣܚܳܝܳܐ ܕ݂ܡܰܝܳܐ ܘܰܒ݁ܡܶܠܬܳ݁ܐ:
Eph 5:27 ܘܰܢܩܺܝܡܺܝܗ ܥܺܕ݂̄ܬ݂ܳܐ ܠܢܰܦ݁ܫܶܗ ܟ݂ܰܕ݁ ܡܫܰܒ݂ܚܳܐ ܘܠܰܝܬ݂ ܒ݂ܳܗ ܛܽܘܠܫܳܐ ܘܠܳܐ ܩܰܡܛܳܐ ܘܠܳܐ ܡܶܕ݂ܶܡ ܕ݂ܰܠܗܳܠܶܝܢ ܕ݂ܳܡܶܐ ܐܶܠܳܐ ܬ݂ܶܗܘܶܐ ܩܰܕ݂ܺܝܫܳܐ ܕ݂ܠܳܐ ܡܽܘܡ:
Eph 5:28 ܗܳܟܰ݁ܢܳܐ ܘܳܠܶܐ ܠܓܰ݁ܒ݁ܪܶܐ ܕ݂ܢܰܚܒܽ݁ܘܢ ܢܶܫܰܝܗܽܘܢ ܐܰܝܟ݁ ܕ݂ܰܠܦܰ݁ܓ݁ܪܰܝܗܽܘܢ ܡܰܢ ܕ݂ܠܰܐܢ̄ܬ݂ܬܶ݁ܗ ܓ݂ܶܝܪ ܡܰܚܶܒ݁ ܢܰܦ݁ܫܶܗ ܗܽ̄ܘ ܡܰܚܶܒ݁:
Eph 5:29 ܠܳܐ ܓ݂ܶܝܪ ܐ̄ܢܳܫ ܡܶܡܬܽ݁ܘܡ ܣܳܢܶܐ ܦ݂ܰܓ݁ܪܶܗ ܐܶܠܳܐ ܡܬܰ݁ܪܣܶܐ ܠܶܗ ܘܝܳܨܶܦ݁ ܕ݂ܺܝܠܶܗ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܕ݂ܥܺܕ݂̄ܬ݂ܶܗ:
Eph 5:30 ܡܶܛܽܠ ܕ݂ܗܰܕ݂ܳܡܶܐ ܚܢܰܢ ܕ݂ܦܰ݁ܓ݁ܪܶܗ ܘܡܶܢ ܒ݂ܶܣܪܶܗ ܚܢܰܢ ܘܡܶܢ ܓ݂ܰܪܡܰܘܗ̄ܝ:
Eph 5:31 ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ:
Eph 5:32 ܗܳܢܳܐ ܐ̄ܪܳܙܳܐ ܪܰܒ݁ ܗܽ̄ܘ ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܥܰܠ ܡܫܺܝܚܳܐ ܘܥܰܠ ܥܺܕ݂̄ܬ݂ܶܗ:
Eph 5:33 ܒ݂ܪܰܡ ܐܳܦ݁ ܐܰܢ̄ܬ݂ܽܘܢ ܟ݂ܽܠ ܚܰܕ݁ ܚܰܕ݁ ܡܶܢܟܽ݁ܘܢ ܗܳܟܰ݁ܢܳܐ ܢܶܪܚܰܡ ܐܰܢ̄ܬ݂ܬܶ݁ܗ ܐܰܝܟ݁ ܕ݂ܰܠܢܰܦ݁ܫܶܗ ܐܰܢ̄ܬ݂ܬܳ݁ܐ ܕ݂ܶܝܢ ܬ݂ܶܗܘܶܐ ܕ݂ܳܚܠܳܐ ܡܶܢ ܒ݂ܰܥܠܳܗ: ܣ
Eph 6:1 ܒ݂ܢܰܝܳܐ ܐܶܫܬ݂ܰܡ̄ܥܘ ܠܰܐܒܳ݁ܗܰܝܟ݂ܽܘܢ ܒ݂ܡܳܪܰܢ ܗܳܕܶ݁ܐ ܓ݂ܶܝܪ ܟ݂ܺܐܢܳܐ:
Eph 6:2 ܘܗܳܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ ܕ݂ܰܡܠܺܝܟ݁ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:
Eph 6:3 ܕ݂ܢܶܗܘܶܐ ܠܳܟ݁ ܕ݂ܫܰܦ݂ܺܝܪ ܘܢܺܐܪܟ݂ܽܘܢ ܚܰܝܰܝܟְ݂ ܥܰܠ ܐܰܪܥܳܐ:
Eph 6:4 ܐܰܒܳ݁ܗܶܐ ܠܳܐ ܬ݂ܰܪܓ݂ܙܽܘܢ ܒ݂ܢܰܝܟ݂ܽܘܢ ܐܶܠܳܐ ܪܰܒ݂ܰܘ ܐܶܢܽܘܢ ܒ݂ܡܰܪܕ݂ܽܘܬܳ݁ܐ ܘܰܒ݁ܝܽܘܠܦ݂ܳܢܳܐ ܕ݂ܡܳܪܰܢ: ܣ
Eph 6:5 ܥܰܒ݁ܕ݂ܶܐ ܐܶܫܬ݂ܰܡ̄ܥܘ ܠܡܳܪܰܝܟ݂ܽܘܢ ܕ݂ܒܰ݁ܒ݁ܣܰܪ ܒ݂ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܘܒܰ݁ܦ݁ܫܺܝܛܽܘܬ݁ ܠܶܒ݂ܳܐ ܐܰܝܟ݁ ܕ݂ܠܰܡܫܺܝܚܳܐ:
Eph 6:6 ܠܳܐ ܒ݂ܡܰܚܙܶܐ ܥܰܝܢܳܐ ܐܰܝܟ݁ ܗܰܘ ܕ݂ܠܰܒ݁ܢܰܝܢܳܫܳܐ ܫܳܦ݁ܪܺܝܢ ܐܢ̄ܬ݂ܽܘܢ ܐܶܠܳܐ ܐܰܝܟ݁ ܥܰܒ݁ܕ݂ܶܐ ܕ݂ܰܡܫܺܝܚܳܐ ܕ݂ܥܳܒ݁ܕ݂ܺܝܢ ܨܶܒ݁ܝܳܢܳܐ ܕ݂ܰܐܠܳܗܳܐ:
Eph 6:7 ܘܫܰܡܶܫܘ ܐܶܢܽܘܢ ܡܶܢ ܟ݂ܽܠܳܗ ܢܰܦ݁ܫܟܽ݁ܘܢ ܒ݂ܚܽܘܒ݂ܳܐ ܐܰܝܟ݁ ܕ݂ܰܠܡܳܪܰܢ ܘܠܳܐ ܐܰܝܟ݁ ܕ݂ܠܰܒ݁ܢܰܝܢܳܫܳܐ:
Eph 6:8 ܟ݂ܰܕ݁ ܝܳܕ݁ܥܺܝܬ݂ܽܘܢ ܕ݂ܗܰܘ ܡܶܕ݂ܶܡ ܕ݂ܥܳܒܶ݁ܕ݁ ܐ̄ܢܳܫ ܕ݂ܫܰܦ݂ܺܝܪ ܗܽܘ ܡܶܬ݁ܦ݂ܪܰܥ ܡܶܢ ܡܳܪܰܢ ܐܶܢ ܥܰܒ݁ܕ݂ܳܐ ܗܽ̄ܘ ܘܶܐܢ ܒ݂ܰܪ ܚܺܐܪܶܐ: ܣ
Eph 6:9 ܐܳܦ݁ ܐܰܢ̄ܬ݂ܽܘܢ ܡܳܪܰܝܳܐ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܥܰܒ݁ܕ݂ܰܝܟ݂ܽܘܢ ܗܘܰܝܬ݂ܽܘܢ ܫܳܒ݁ܩܺܝܢ ܠܗܽܘܢ ܣܰܟ݁ܠܽܘܬܳ݁ܐ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܳܐܦ݁ ܡܳܪܟܽ݁ܘܢ ܕ݂ܺܝܠܟܽ݁ܘܢ ܐܺܝܬܰ݁ܘܗ̄ܝ ܒ݂ܰܫܡܰܝܳܐ ܘܡܰܣܰܒ݁ ܒ݂ܰܐܦ݂ܶܐ ܠܰܝܬ݂ ܠܘܳܬܶ݁ܗ ܣ݂ ܣ݂:
Eph 6:10 ܡܶܟ݂ܺܝܠ ܐܰܚܰܝ ܐܶܬ݁ܚܰܝܰܠܘ ܒ݂ܡܳܪܰܢ ܘܰܒ݁ܬܽ݁ܘܩܦܳ݁ܐ ܕ݂ܚܰܝܠܶܗ:
Eph 6:11 ܘܰܠܒܰ݁ܫܘ ܟ݂ܽܠܶܗ ܙܰܝܢܳܐ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܬܶ݁ܫܟ݂ܚܽܘܢ ܠܰܡܩܳܡ ܠܽܘܩܒܰ݁ܠ ܨܶܢܥܳܬܶ݁ܗ ܕ݂ܳܐܟܶ݁ܠ ܩܰܪܨܳܐ:
Eph 6:12 ܡܶܛܽܠ ܕ݂ܬܰ݁ܟ݁ܬ݂ܽܘܫܟܽ݁ܘܢ ܠܳܐ ܗ̄ܘܳܐ ܥܰܡ ܒ݂ܶܣܪܳܐ ܘܰܕ݁ܡܳܐ ܐܶܠܳܐ ܥܰܡ ܐܰܪܟܰ݁ܘܣ ܘܥܰܡ ܫܰܠܺܝܛܳܢܶܐ ܘܥܰܡ ܐܰܚܺܝܕܰ݁ܝ ܥܳܠܡܳܐ ܕ݂ܗܳܢܳܐ ܚܶܫܽܘܟܳ݁ܐ ܘܥܰܡ ܪܽܘܚܶܐ ܒ݂ܺܝܫܳܬܳ݁ܐ ܕ݂ܰܬ݁ܚܶܝܬ݁ ܫܡܰܝܳܐ:
Eph 6:13 ܡܶܛܽܠ ܗܳܢܳܐ ܠܒܰ݁ܫܘ ܟ݂ܽܠܶܗ ܙܰܝܢܳܐ ܕ݂ܰܐܠܳܗܳܐ ܕ݂ܬܶ݁ܫܟ݂ܚܽܘܢ ܬ݂ܶܐܪܥܽܘܢ ܒ݂ܺܝܫܳܐ ܘܟܰ݁ܕ݁ ܡܥܰܬ݂ܕܺ݁ܝܢ ܐܢ̄ܬ݂ܽܘܢ ܒ݂ܟܽ݁ܠܡܶܕ݂ܶܡ ܬ݂ܩܽܘܡܽܘܢ: ܣ
Eph 6:14 ܩܽܘܡܘ ܗܳܟܺ݁ܝܠ ܘܰܚܙܽܘܩܘ ܚܰܨܰܝܟ݂ܽܘܢ ܒ݂ܩܽܘܫܬ݂ܳܐ ܘܰܠܒܰ݁ܫܘ ܫܶܪܝܳܢܳܐ ܕ݂ܙܰܕ݂ܺܝܩܽܘܬܳ݁ܐ:
Eph 6:15 ܘܣܰܐܢܘ ܒ݂ܪܶܓ݁ܠܰܝܟ݂ܽܘܢ ܛܽܘܝܳܒܶ݁ܗ ܕ݂ܶܐܘܰܢܓ݂ܶܠܺܝܳܘܢ ܕ݂ܰܫܠܳܡܳܐ:
Eph 6:16 ܘܥܰܡ ܗܳܠܶܝܢ ܣܰܒ݁ܘ ܠܟܽ݁ܘܢ ܣܰܟ݂ܪܳܐ ܕ݂ܗܰܝܡܳܢܽܘܬܳ݁ܐ ܕ݂ܒܳ݁ܗ ܬ݂ܶܬ݁ܡܨܽܘܢ ܚܰܝܠܳܐ ܠܡܰܕ݁ܥܳܟܽ݁ܘ ܟ݂ܽܠܗܽܘܢ ܓ݂ܶܐܪܰܘܗ̄ܝ ܝܳܩܕ݂ܶܐ ܕ݂ܒܺ݁ܝܫܳܐ:
Eph 6:17 ܘܣܺܝܡܘ ܣܰܢܘܰܪܬ݂ܳܐ ܕ݂ܦܽ݁ܘܪܩܳܢܳܐ ܘܰܐܚܽܘܕ݁ܘ ܣܰܝܦܳ݁ܐ ܕ݂ܪܽܘܚܳܐ ܕ݂ܺܐܝܬܰ݁ܘܗ̄ܝ ܡܶܠܬܳ݁ܐ ܕ݂ܰܐܠܳܗܳܐ:
Eph 6:18 ܘܰܒ݁ܟܽ݁ܠ ܨܠܰܘܳܢ ܘܰܒ݁ܟܽ݁ܠ ܒ݂ܳܥܘܳܢ ܨܰܠܰܘ ܒ݂ܟܽ݁ܠܙܒܰ݁ܢ ܒ݂ܪܽܘܚ ܘܒܳ݁ܗ ܒ݂ܰܨܠܽܘܬܳ݁ܐ ܗܘܰܝܬ݂ܽܘܢ ܫܳܗܪܺܝܢ ܒ݂ܟܽ݁ܠܥܶܕ݂ܳܢ ܟ݂ܰܕ݁ ܡܨܰܠܶܝܬ݂ܽܘܢ ܐܰܡܺܝܢܳܐܝܺܬ݁ ܘܡܶܬ݁ܟ݂ܰܫܦܺ݁ܝܢ ܥܰܠ ܐܰܦ݂ܰܝ ܟ݂ܽܠܗܽܘܢ ܩܰܕ݂ܺܝܫܶܐ:
Eph 6:19 ܐܳܦ݁ ܥܠܰܝ ܕ݂ܬܶ݁ܬܺ݁ܝܗܶܒ݁ ܠܺܝ ܡܶܠܬܳ݁ܐ ܒ݂ܡܰܦ݁ܬ݂ܰܚ ܦ݂ܽܘܡܝ ܕ݂ܥܺܝܢ ܒ݂ܰܓ݁ܠܶܐ ܐܰܟ݁ܪܶܙ ܐ̄ܪܳܙܳܐ ܕ݂ܰܣܒܰ݁ܪܬܳ݁ܐ:
Eph 6:20 ܗܰܘ ܕ݂ܶܐܢܳܐ ܐܺܝܙܓ݂ܰܕ݂ܶܗ ܒ݂ܫܺܫܠܳܬܳ݁ܐ ܕ݂ܰܒ݁ܦ݂ܰܪܶܗ̄ܣܺܝܰܐ ܐܶܡܰܠܠܺܝܘܗ̄ܝ ܐܰܝܟ݁ ܕ݂ܘܳܠܶܐ ܠܺܝ ܠܰܡܡܰܠܳܠܽܘܬܶ݁ܗ: ܣ
Eph 6:21 ܕ݂ܬܶ݁ܕ݂ܥܽܘܢ ܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܡܶܕ݂ܶܡ ܕ݂ܰܠܘܳܬ݁ܝ ܘܡܶܕ݂ܶܡ ܕ݂ܣܳܥܰܪ ܐ̄ܢܳܐ ܗܳܐ ܡܰܘܕ݂ܰܥ ܠܟܽ݁ܘܢ ܛܽܘܟܺ݁ܝܩܳܘܣ ܐܰܚܳܐ ܚܰܒ݂ܺܝܒܳ݁ܐ ܘܰܡܫܰܡܫܳܢܳܐ ܡܗܰܝܡܢܳܐ ܒ݂ܡܳܪܰܢ:
Eph 6:22 ܕ݂ܠܶܗ ܫܰܕ݂ܪܶܬ݁ ܠܘܳܬ݁ܟܽ݁ܘܢ ܥܠܶܝܗ ܥܰܠ ܗܳܕܶ݁ܐ ܕ݂ܬܶ݁ܕ݂ܥܽܘܢ ܡܳܐ ܕ݂ܰܠܘܳܬ݁ܝ ܘܰܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ:
Eph 6:23 ܫܠܳܡܳܐ ܥܰܡ ܐܰܚܰܝܢ ܘܚܽܘܒ݂ܳܐ ܥܰܡ ܗܰܝܡܳܢܽܘܬܳ݁ܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ:
Eph 6:24 ܛܰܝܒ݂ܽܘܬܳ݁ܐ ܥܰܡ ܟ݂ܽܠܗܽܘܢ ܐܰܝܠܶܝܢ ܕ݂ܡܰܚܒܺ݁ܝܢ ܠܡܳܪܰܢ ܝܶܫܽܘܥ ܡܫܺܝܚܳܐ ܕ݂ܠܳܐ ܚܒܳ݁ܠ ܐܰܡܺܝܢ: ܣ
Phi 1:1 ܦ݂ܰܘܠܳܘܣ ܘܛܺܝܡܳܬܶ݁ܐܳܘܣ ܥܰܒ݁ܕ݂ܶܐ ܕ݂ܝܶܫܽܘܥ ܡܫܺܝܚܳܐ ܠܟܽ݁ܠܗܽܘܢ ܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܕ݂ܺܐܝܬ݁ ܒ݂ܦܺ݁ܝܠܺܝܦ݂ܳܘܣ ܥܰܡ ܩܰܫܺܝܫܶܐ ܘܰܡܫܰܡܫܳܢܶܐ:
Phi 1:2 ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
Phi 1:3 ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܥܰܠ ܥܽ̄ܘܗܕ݂ܳܢܟܽ݁ܘܢ ܐܰܡܺܝܢܳܐ:
Phi 1:4 ܕ݂ܰܒ݁ܟܽ݁ܠ ܒ݂ܳܥܘܳܬ݁ܝ ܕ݂ܥܰܠ ܐܰܦ݂ܰܝܟ݂ܽܘܢ ܘܟܰ݁ܕ݁ ܚܳܕܶ݁ܐ ܐ̄ܢܳܐ ܡܶܬ݁ܟ݂ܰܫܰܦ݁ ܐ̄ܢܳܐ:
Phi 1:5 ܥܰܠ ܫܰܘܬ݂ܳܦܽ݁ܘܬ݁ܟܽ݁ܘܢ ܕ݂ܒܶ݁ܐܘܰܢܓ݂ܶܠܺܝܳܘܢ ܡܶܢ ܝܰܘܡܳܐ ܩܰܕ݁ܡܳܝܳܐ ܘܰܥܕܰ݁ܡܳܐ ܠܗܳܫܳܐ:
Phi 1:6 ܡܶܛܽܠ ܕ݂ܰܬ݁ܟܺ݁ܝܠ ܐ̄ܢܳܐ ܥܰܠ ܗܳܕܶ݁ܐ ܕ݂ܗܰܘ ܡܰܢ ܕ݂ܫܰܪܺܝ ܒ݂ܟܽ݁ܘܢ ܥܒܳ݁ܕܶ݁ܐ ܛܳܒܶ݁ܐ ܗܽܘ ܢܫܰܠܶܡ ܥܕܰ݁ܡܳܐ ܠܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Phi 1:7 ܗܳܟܰ݁ܢܳܐ ܓ݂ܶܝܪ ܙܳܕܶ݁ܩ ܠܺܝ ܠܡܶܬ݁ܪܰܥܳܝܽܘ ܥܰܠ ܟ݂ܽܠܟܽ݁ܘܢ ܡܶܛܽܠ ܕ݂ܰܒ݁ܠܶܒ݂ܝ ܣܺܝܡܺܝܢ ܐܢ̄ܬ݂ܽܘܢ ܘܒܰ݁ܐܣܽܘܪܰܝ ܘܰܒ݁ܡܰܦ݂ܰܩ ܒ݂ܪܽܘܚܝ ܕ݂ܥܰܠ ܫܪܳܪܶܗ ܕ݂ܶܐܘܰܢܓ݂ܶܠܺܝܳܘܢ ܕ݂ܫܰܘܬ݂ܳܦܰ݁ܝ ܐܰܢ̄ܬ݂ܽܘܢ ܒ݂ܛܰܝܒ݂ܽܘܬܳ݁ܐ:
Phi 1:8 ܣܳܗܶܕ݁ ܗܽ̄ܘ ܠܺܝ ܓ݂ܶܝܪ ܐܰܠܳܗܳܐ ܕ݂ܰܐܝܟ݂ܰܢܳܐ ܡܰܚܶܒ݁ ܐ̄ܢܳܐ ܠܟܽ݁ܘܢ ܒ݂ܪܰܚܡܰܘܗ̄ܝ ܕ݂ܝܶܫܽܘܥ ܡܫܺܝܚܳܐ:
Phi 1:9 ܘܗܳܕܶ݁ܐ ܡܨܰܠܶܐ ܐ̄ܢܳܐ ܕ݂ܬܽ݁ܘܒ݁ ܢܶܣܓ݂ܶܐ ܘܢܶܬ݁ܝܰܬ݂ܰܪ ܚܽܘܒ݂ܟܽ݁ܘܢ ܒ݂ܺܝܕܰ݁ܥܬܳ݁ܐ ܘܰܒ݁ܟܽ݁ܠ ܣܽܘܟ݂ܳܠ ܕ݂ܪܽܘܚ:
Phi 1:10 ܕ݂ܬܶ݁ܗܘܽܘܢ ܦ݂ܳܪܫܺܝܢ ܐܰܝܠܶܝܢ ܕ݂ܳܥ̄ܗܢܳܢ ܘܬܶ݁ܗܘܽܘܢ ܕ݂ܟܶ݁ܝܢ ܕ݂ܠܳܐ ܬ݂ܽܘܩܠܳܐ ܒ݂ܝܰܘܡܶܗ ܕ݂ܰܡܫܺܝܚܳܐ:
Phi 1:11 ܘܰܡܠܶܝܢ ܦ݂ܺܐܪܶܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܒ݁ܝܶܫܽܘܥ ܡܫܺܝܚܳܐ ܠܫܽܘܒ݁ܚܳܐ ܘܠܺܐܝܩܳܪܳܐ ܕ݂ܰܐܠܳܗܳܐ: ܣ
Phi 1:12 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܣܽܘܥܪܳܢܝ ܕ݂ܺܝܠܝ ܝܰܬ݂ܺܝܪܳܐܝܺܬ݁ ܐܳܬܶ݁ܐ ܠܰܩܕܳ݁ܡܰܘܗ̄ܝ ܒ݂ܶܐܘܰܢܓ݂ܶܠܺܝܳܘܢ:
Phi 1:13 ܗܳܟܰ݁ܢܳܐ ܕ݂ܳܐܦ݁ ܐܰܣܽܘܪܰܝ ܐܶܬ݁ܓ݂ܠܺܝܘ ܒ݂ܰܡܫܺܝܚܳܐ ܒ݂ܰܦ݂ܪܶܛܳܘܪܺܝܳܢ ܟ݂ܽܠܳܗ ܘܰܠܫܰܪܟ݂ܳܐ ܕ݂ܟܽ݁ܠܢܳܫ:
Phi 1:14 ܘܣܽܘܓܳ݁ܐܐ ܕ݂ܰܐܚܶܐ ܕ݂ܰܒ݁ܡܳܪܰܢ ܐܶܬ݂ܬ݂ܟܶ݁ܠܘ ܥܰܠ ܐܰܣܽܘܪܰܝ ܘܰܐܫܺܝܚܘ ܝܰܬ݂ܺܝܪܳܐܝܺܬ݁ ܕ݂ܠܳܐ ܕ݂ܶܚܠܳܐ ܠܰܡܡܰܠܳܠܽܘ ܡܶܠܬܳ݁ܐ ܕ݂ܰܐܠܳܗܳܐ:
Phi 1:15 ܘܐ̄ܢܳܫ ܐ̄ܢܳܫ ܡܶܢ ܚܣܳܡܳܐ ܘܚܶܪܝܳܢܳܐ ܐ̄ܢܳܫ ܐ̄ܢܳܫ ܕ݂ܶܝܢ ܒ݂ܨܶܒ݁ܝܳܢܳܐ ܛܳܒܳ݁ܐ ܘܰܒ݁ܚܽܘܒ݂ܳܐ ܠܰܡܫܺܝܚܳܐ ܡܰܟ݁ܪܙܺܝܢ:
Phi 1:16 ܡܶܛܽܠ ܕ݂ܝܳܕ݁ܥܺܝܢ ܕ݂ܰܠܡܰܦ݂ܰܩ ܒ݂ܪܽܘܚܳܐ ܕ݂ܶܐܘܰܢܓ݂ܶܠܺܝܳܘܢ ܣܺܝܡ ܐ̄ܢܳܐ:
Phi 1:17 ܗܳܢܽܘܢ ܕ݂ܶܝܢ ܕ݂ܰܒ݁ܚܶܪܝܳܢܳܐ ܠܰܡܫܺܝܚܳܐ ܡܰܟ݁ܪܙܺܝܢ ܠܳܐ ܗ̄ܘܳܐ ܕ݂ܰܟ݁ܝܳܐܝܺܬ݁ ܐܶܠܳܐ ܕ݂ܣܳܒ݁ܪܺܝܢ ܕ݂ܡܰܘܣܦܺ݁ܝܢ ܐܽܘܠܨܳܢܳܐ ܠܰܐܣܽܘܪܰܝ:
Phi 1:18 ܘܰܒ݁ܗܳܕܶ݁ܐ ܚܕܺ݁ܝܬ݁ ܘܚܳܕܶ݁ܐ ܐ̄ܢܳܐ ܕ݂ܰܒ݁ܟܽ݁ܠ ܦ݂ܪܽܘܣ ܐܶܢ ܒ݂ܥܶܠܬܳ݁ܐ ܘܶܐܢ ܒ݂ܩܽܘܫܬ݂ܳܐ ܡܫܺܝܚܳܐ ܢܶܬ݁ܟ݂ܪܶܙ:
Phi 1:19 ܝܳܕܰ݁ܥ ܐ̄ܢܳܐ ܓ݂ܶܝܪ ܕ݂ܗܳܠܶܝܢ ܠܚܰܝܶܐ ܡܶܫܬ݂ܰܟ݁ܚܳܢ ܠܺܝ ܒ݂ܒܳ݁ܥܽܘܬ݁ܟܽ݁ܘܢ ܘܰܒ݁ܡܰܘܗܰܒ݁ܬܳ݁ܐ ܕ݂ܪܽܘܚܳܐ ܕ݂ܝܶܫܽܘܥ ܡܫܺܝܚܳܐ:
Phi 1:20 ܐܰܝܟ݂ܰܢܳܐ ܕ݂ܰܡܣܰܒ݂ܰܪ ܐ̄ܢܳܐ ܘܰܡܣܰܟ݂ܶܐ ܐ̄ܢܳܐ ܕ݂ܰܒ݁ܡܶܕ݂ܶܡ ܠܳܐ ܐܶܒ݁ܗܰܬ݁ ܐܶܠܳܐ ܒ݂ܓܰ݁ܠܝܽܘܬ݁ ܐܰܦ݂ܶܐ ܐܰܝܟ݁ ܕ݂ܰܒ݁ܟܽ݁ܠܙܒܰ݁ܢ ܐܳܦ݁ ܗܳܫܳܐ ܢܶܬ݁ܪܰܘܪܰܒ݁ ܡܫܺܝܚܳܐ ܒ݂ܦܰ݁ܓ݁ܪܝ ܐܶܢ ܒ݂ܚܰܝܶܐ ܘܶܐܢ ܒ݂ܡܰܘܬ݂ܳܐ:
Phi 1:21 ܚܰܝܰܝ ܓ݂ܶܝܪ ܕ݂ܺܝܠܝ ܡܫܺܝܚܳܐ ܗ̄ܘ ܘܶܐܢ ܐܶܡܽܘܬ݁ ܝܽܘܬ݁ܪܳܢܳܐ ܗ̄ܘ ܠܺܝ:
Phi 1:22 ܐܶܢ ܕ݂ܶܝܢ ܐܳܦ݁ ܒ݂ܗܳܠܶܝܢ ܚܰܝܶܐ ܕ݂ܒܶ݁ܣܪܳܐ ܦ݂ܺܐܪܶܐ ܐܺܝܬ݁ ܠܺܝ ܒ݂ܰܥܒܳ݁ܕܰ݁ܝ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܶܓ݁ܒ݂ܶܐ ܠܺܝ:
Phi 1:23 ܐܳܠܨܳܢ ܠܺܝ ܓ݂ܶܝܪ ܬ݂ܰܪܬ݂ܰܝܗܶܝܢ ܠܡܶܦ݁ܛܰܪ ܪܓܺ݁ܝܓ݁ ܐ̄ܢܳܐ ܕ݂ܥܰܡ ܡܫܺܝܚܳܐ ܐܶܗܘܶܐ ܘܗܳܕܶ݁ܐ ܛܳܒ݁ ܦ݂ܳܩܚܳܐ ܗ̄ܘܳܬ݁ ܠܺܝ:
Phi 1:24 ܐܶܠܳܐ ܐܳܦ݁ ܕ݂ܶܐܩܰܘܶܐ ܒ݂ܦܰ݁ܓ݁ܪܝ ܐܳܠܨܳܐ ܠܺܝ ܨܒܽ݁ܘܬܳ݁ܐ ܡܶܛܽܠܳܬ݁ܟܽ݁ܘܢ:
Phi 1:25 ܘܗܳܕܶ݁ܐ ܬ݂ܟܺ݁ܝܠܳܐܝܺܬ݁ ܝܳܕܰ݁ܥ ܐ̄ܢܳܐ ܕ݂ܦܳ݁ܐܶܫ ܐ̄ܢܳܐ ܘܰܡܩܰܘܶܐ ܐ̄ܢܳܐ ܠܚܰܕܽ݁ܘܬܳ݁ܐ ܕ݂ܺܝܠܟܽ݁ܘܢ ܘܰܠܬܰ݁ܪܒ݂ܺܝܬܳ݁ܐ ܕ݂ܗܰܝܡܳܢܽܘܬ݁ܟܽ݁ܘܢ:
Phi 1:26 ܕ݂ܟܰ݁ܕ݁ ܐܺܬܶ݁ܐ ܬ݂ܽܘܒ݁ ܠܘܳܬ݁ܟܽ݁ܘܢ ܢܶܬ݁ܝܰܬ݂ܰܪ ܒ݂ܺܝ ܫܽܘܒ݁ܗܳܪܟܽ݁ܘܢ ܕ݂ܰܒ݁ܝܶܫܽܘܥ ܡܫܺܝܚܳܐ ܒ݂ܰܠܚܽܘܕ݁:
Phi 1:27 ܐܰܝܟ݂ܰܢܳܐ ܕ݂ܝܳܐܶܐ ܠܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܗܘܰܝܬ݂ܽܘܢ ܡܶܬ݂ܕ݂ܰܒ݂ܪܺܝܢ ܕ݂ܶܐܢ ܐܺܬܶ݁ܐ ܐܶܚܙܶܝܟܽ݁ܘܢ ܘܶܐܢ ܦ݂ܰܪܺܝܩ ܐ̄ܢܳܐ ܐܶܫܡܰܥ ܥܠܰܝܟ݂ܽܘܢ ܕ݂ܩܳܝܡܺܝܢ ܐܢ̄ܬ݂ܽܘܢ ܒ݂ܰܚܕܳ݁ܐ ܪܽܘܚ ܘܒܰ݁ܚܕܳ݁ܐ ܢܦܶ݁ܫ ܘܡܶܬ݁ܢܰܨܚܺܝܬ݂ܽܘܢ ܐܰܟ݁ܚܰܕ݁ ܒ݂ܗܰܝܡܳܢܽܘܬܳ݁ܐ ܕ݂ܶܐܘܰܢܓ݂ܶܠܺܝܳܘܢ:
Phi 1:28 ܘܰܒ݁ܡܶܕ݂ܶܡ ܠܳܐ ܡܶܬ݂ܬ݂ܙܺܝܥܺܝܢ ܐܢ̄ܬ݂ܽܘܢ ܡܶܢ ܗܳܢܽܘܢ ܕ݂ܩܳܝܡܺܝܢ ܠܩܽܘܒ݁ܠܰܢ ܠܬܰ݁ܚܘܺܝܬܳ݁ܐ ܕ݂ܰܐܒ݁ܕ݂ܳܢܗܽܘܢ ܘܰܠܚܰܝܶܐ ܕ݂ܺܝܠܟܽ݁ܘܢ:
Phi 1:29 ܘܗܳܕܶ݁ܐ ܡܶܢ ܐܰܠܳܗܳܐ ܗ̄ܘ ܐܶܬ݁ܝܰܗܒ݂ܰܬ݁ ܠܟܽ݁ܘܢ ܕ݂ܠܳܐ ܒ݂ܰܠܚܽܘܕ݁ ܡܗܰܝܡܳܢܽܘ ܬ݂ܗܰܝܡܢܽܘܢ ܒ݂ܶܗ ܒ݂ܰܡܫܺܝܚܳܐ ܐܶܠܳܐ ܐܳܦ݁ ܕ݂ܥܰܠ ܐܰܦ݂ܰܘܗ̄ܝ ܬ݂ܶܚܫܽܘܢ:
Phi 1:30 ܘܰܬ݁ܣܰܝܒ݂ܪܽܘܢ ܐܰܓܽ݁ܘܢܳܐ ܐܰܝܟ݁ ܗܰܘ ܕ݂ܰܚܙܰܝܬ݂ܽܘܢ ܒ݂ܺܝ ܘܗܳܫܳܐ ܫܳܡܥܺܝܬ݂ܽܘܢ ܥܠܰܝ ܣ݂ ܣ݂:
Phi 2:1 ܐܶܢ ܐܺܝܬ݁ ܠܟܽ݁ܘܢ ܗܳܟܺ݁ܝܠ ܒ݂ܽܘܝܳܐܳܐ ܒ݂ܰܡܫܺܝܚܳܐ ܘܶܐܢ ܡܰܡܠܶܐ ܒ݂ܠܶܒ݂ܳܐ ܒ݂ܚܽܘܒ݂ܳܐ ܘܶܐܢ ܫܰܘܬ݂ܳܦܽ݁ܘܬܳ݁ܐ ܕ݂ܪܽܘܚܳܐ ܘܶܐܢ ܪܽܘܚܳܦܳ݁ܐ ܘܪܰܚܡܶܐ:
Phi 2:2 ܫܰܠܶܡܘ ܚܰܕ݁ܘܰܬ݁ܝ ܕ݂ܚܰܕ݁ ܪܶܥܝܳܢܳܐ ܢܶܗܘܶܐ ܠܟܽ݁ܘܢ ܘܚܰܕ݁ ܚܽܘܒ݂ܳܐ ܘܰܚܕܳ݁ܐ ܢܦܶ݁ܫ ܘܰܚܕܳ݁ܐ ܬ݂ܰܪܥܺܝܬܳ݁ܐ:
Phi 2:3 ܘܡܶܕ݂ܶܡ ܒ݂ܚܶܪܝܳܢܳܐ ܐܰܘ ܒ݂ܬܶ݁ܫܒ݂ܽܘܚܬ݂ܳܐ ܣܪܺܝܩܬ݂ܳܐ ܠܳܐ ܬ݂ܶܥܒ݂ܕܽ݁ܘܢ ܐܶܠܳܐ ܒ݂ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܟ݂ܽܠܢܳܫ ܠܚܰܒ݁ܪܶܗ ܐܰܝܟ݁ ܕ݂ܰܡܝܰܬ݂ܰܪ ܡܶܢܶܗ ܢܶܚܫܽܘܒ݁:
Phi 2:4 ܘܠܳܐ ܐ̄ܢܳܫ ܕ݂ܢܰܦ݁ܫܶܗ ܢܺܐܨܰܦ݁ ܐܶܠܳܐ ܟ݂ܽܠܢܳܫ ܐܳܦ݁ ܕ݂ܚܰܒ݁ܪܶܗ:
Phi 2:5 ܘܗܳܕܶ݁ܐ ܐܶܬ݁ܪܰܥܰܘ ܒ݂ܢܰܦ݁ܫܟܽ݁ܘܢ ܗܳܝ ܕ݂ܳܐܦ݁ ܝܶܫܽܘܥ ܡܫܺܝܚܳܐ:
Phi 2:6 ܗܰܘ ܕ݂ܟܰ݁ܕ݁ ܐܺܝܬܰ݁ܘܗ̄ܝ ܒ݂ܰܕ݁ܡܽܘܬܳ݁ܐ ܕ݂ܰܐܠܳܗܳܐ ܠܳܐ ܗ̄ܘܳܐ ܚܛܽܘܦ݁ܝܳܐ ܚܰܫܒ݂ܳܗ ܗܳܕܶ݁ܐ ܕ݂ܺܐܝܬܰ݁ܘܗ̄ܝ ܦ݂ܶܚܡܳܐ ܕ݂ܰܐܠܳܗܳܐ:
Phi 2:7 ܐܶܠܳܐ ܢܰܦ݁ܫܶܗ ܣܰܪܶܩ ܘܰܕ݁ܡܽܘܬܳ݁ܐ ܕ݂ܥܰܒ݁ܕ݂ܳܐ ܢܣܰܒ݁ ܘܰܗܘܳܐ ܒ݂ܰܕ݁ܡܽܘܬܳ݁ܐ ܕ݂ܰܒ݁ܢܰܝܢܳܫܳܐ ܘܒܶ݁ܐܣܟ݂ܺܡܳܐ ܐܶܫܬ݂ܟܰ݁ܚ ܐܰܝܟ݁ ܒ݂ܰܪܢܳܫܳܐ:
Phi 2:9 ܡܶܛܽܠ ܗܳܢܳܐ ܐܳܦ݁ ܐܰܠܳܗܳܐ ܐܰܣܓ݂ܺܝ ܪܰܡܪܡܶܗ ܘܝܰܗ̄ܒ݁ ܠܶܗ ܫܡܳܐ ܕ݂ܰܡܝܰܬ݂ܰܪ ܡܶܢ ܟ݂ܽܠ ܫܡܳܗܺܝܢ:
Phi 2:10 ܕ݂ܒܰ݁ܫܡܶܗ ܕ݂ܝܶܫܽܘܥ ܟ݂ܽܠ ܒ݂ܪܽܘܟ݁ ܬ݂ܶܟ݂ܽܘܦ݁ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ ܘܕܰ݁ܠܬܰ݁ܚܬ݂ ܡܶܢ ܐܰܪܥܳܐ:
Phi 2:11 ܘܟܽ݁ܠ ܠܶܫܳܢ ܢܰܘܕ݂ܶܐ ܕ݂ܡܳܪܝܳܐ ܗ̄ܘ ܝܶܫܽܘܥ ܡܫܺܝܚܳܐ ܠܫܽܘܒ݁ܚܳܐ ܕ݂ܰܐܠܳܗܳܐ ܐܰܒܽ݁ܘܗ̄ܝ: ܣ
Phi 2:12 ܡܶܟ݂ܺܝܠ ܚܰܒ݂ܺܝܒܰ݁ܝ ܐܰܝܟ݂ܰܢܳܐ ܕ݂ܰܒ݁ܟܽ݁ܠܙܒܰ݁ܢ ܐܶܫܬ݂ܡܰܥܬ݂ܽܘܢ ܠܳܐ ܟ݂ܰܕ݁ ܩܰܪܺܝܒ݁ ܐ̄ܢܳܐ ܠܟܽ݁ܘܢ ܒ݂ܰܠܚܽܘܕ݁ ܐܶܠܳܐ ܗܳܫܳܐ ܕ݂ܪܰܚܺܝܩ ܐ̄ܢܳܐ ܡܶܢܟܽ݁ܘܢ ܝܰܬ݂ܺܝܪܳܐܝܺܬ݁ ܒ݂ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܦ݂ܠܽܘܚܘ ܦ݂ܽܘܠܚܳܢܳܐ ܕ݂ܚܰܝܰܝܟ݂ܽܘܢ:
Phi 2:13 ܐܰܠܳܗܳܐ ܗ̄ܘ ܓ݂ܶܝܪ ܡܚܰܦ݂ܶܛ ܒ݂ܟܽ݁ܘܢ ܐܳܦ݁ ܠܡܶܨܒ݂ܳܐ ܐܳܦ݁ ܠܡܶܣܥܰܪ ܗܰܘ ܡܶܕ݂ܶܡ ܕ݂ܨܳܒܶ݁ܝܢ ܐܢ̄ܬ݂ܽܘܢ:
Phi 2:14 ܟ݂ܽܠܡܶܕ݂ܶܡ ܗܘܰܝܬ݂ܽܘܢ ܥܳܒ݁ܕ݂ܺܝܢ ܕ݂ܠܳܐ ܪܶܛܢܳܐ ܘܰܕ݁ܠܳܐ ܦ݂ܽܘܠܳܓ݁:
Phi 2:15 ܕ݂ܬܶ݁ܗܘܽܘܢ ܬ݂ܰܡܺܝܡܶܐ ܘܰܕ݁ܠܳܐ ܡܽܘܡ ܐܰܝܟ݁ ܒ݂ܢܰܝܳܐ ܕ݂ܟܰ݁ܝܳܐ ܕ݂ܰܐܠܳܗܳܐ ܕ݂ܥܳܡܪܺܝܢ ܒ݂ܕܳ݁ܪܳܐ ܥܰܣܩܳܐ ܘܰܡܥܰܩܡܳܐ ܘܶܐܬ݁ܚܙܰܘ ܒ݂ܰܝܢܳܬ݁ܗܽܘܢ ܐܰܝܟ݁ ܢܰܗܺܝܪܶܐ ܒ݂ܥܳܠܡܳܐ:
Phi 2:16 ܕ݂ܺܐܝܬܰ݁ܝܟ݂ܽܘܢ ܠܗܽܘܢ ܒ݂ܕܽ݁ܘܟ݂ܰܬ݁ ܚܰܝܶܐ ܠܫܽܘܒ݁ܗܳܪܝ ܕ݂ܺܝܠܝ ܒ݂ܝܰܘܡܶܗ ܕ݂ܰܡܫܺܝܚܳܐ ܕ݂ܠܳܐ ܗ̄ܘܳܐ ܐܺܝܩܺܐ ܪܶܗܛܶܬ݁ ܘܠܳܐ ܣܪܺܝܩܳܐܝܺܬ݁ ܥܶܡܠܶܬ݁:
Phi 2:17 ܐܶܠܳܐ ܐܳܦܶ݁ܢ ܡܶܬ݁ܢܰܩܶܐ ܐ̄ܢܳܐ ܥܰܠ ܕ݂ܶܒ݁ܚܬܳ݁ܐ ܘܬܶ݁ܫܡܶܫܬ݂ܳܐ ܕ݂ܗܰܝܡܳܢܽܘܬ݁ܟܽ݁ܘܢ ܚܳܕܶ݁ܐ ܐ̄ܢܳܐ ܘܪܳܘܶܙ ܐ̄ܢܳܐ ܥܰܡ ܟ݂ܽܠܟܽ݁ܘܢ:
Phi 2:18 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܚܕܰ݁ܘ ܘܰܪܘܰܙܘ ܥܰܡܝ:
Phi 2:19 ܡܣܰܒ݂ܰܪ ܐ̄ܢܳܐ ܕ݂ܶܝܢ ܒ݂ܡܳܪܰܢ ܝܶܫܽܘܥ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܒ݂ܰܥܓܰ݁ܠ ܕ݂ܳܐܦ݁ ܠܺܝ ܢܶܗܘܶܐ ܠܺܝ ܢܝܳܚܳܐ ܟ݂ܰܕ݁ ܐܺܠܰܦ݁ ܡܶܛܽܠܳܬ݁ܟܽ݁ܘܢ:
Phi 2:20 ܠܰܝܬ݂ ܠܺܝ ܓ݂ܶܝܪ ܐ̄ܚܪܺܝܢ ܗܳܪܟ݂ܳܐ ܕ݂ܰܐܝܟ݁ ܢܰܦ݁ܫܝ ܗܽ̄ܘ ܕ݂ܰܐܟܺ݁ܝܦܳ݁ܐܝܺܬ݁ ܝܳܨܶܦ݁ ܕ݂ܺܝܠܟܽ݁ܘܢ:
Phi 2:21 ܟ݂ܽܠܗܽܘܢ ܓ݂ܶܝܪ ܕ݂ܢܰܦ݁ܫܗܽܘܢ ܗܽ̄ܘ ܒ݂ܳܥܶܝܢ ܘܠܳܐ ܕ݂ܝܶܫܽܘܥ ܡܫܺܝܚܳܐ:
Phi 2:22 ܒ݂ܽܘܩܝܶܗ ܕ݂ܶܝܢ ܕ݂ܗܳܢܳܐ ܝܳܕ݁ܥܺܝܬ݂ܽܘܢ ܕ݂ܰܐܝܟ݁ ܒ݂ܪܳܐ ܥܰܡ ܐܰܒܽ݁ܘܗ̄ܝ ܗܳܟܰ݁ܢܳܐ ܦ݂ܳܠܰܚ ܥܰܡܝ ܒ݂ܰܣܒܰ݁ܪܬܳ݁ܐ:
Phi 2:23 ܠܗܳܢܳܐ ܡܣܰܒ݂ܰܪ ܐ̄ܢܳܐ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܒ݂ܰܥܓܰ݁ܠ ܡܳܐ ܕ݂ܰܚܙܺܝܬ݁ ܡܳܐ ܕ݂ܰܠܘܳܬ݁ܝ:
Phi 2:24 ܘܰܬ݁ܟܺ݁ܝܠ ܐ̄ܢܳܐ ܥܰܠ ܡܳܪܝ ܕ݂ܳܐܦ݁ ܐܶܢܳܐ ܒ݂ܰܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ:
Phi 2:25 ܗܳܫܳܐ ܕ݂ܶܝܢ ܐܶܠܰܨܬܰ݁ܢܝ ܨܒܽ݁ܘܬܳ݁ܐ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܠܶܐܦ݂ܰܦ݁ܪܳܘܕܺ݁ܝܛܳܣ ܐܰܚܳܐ ܕ݂ܺܐܝܬܰ݁ܘܗ̄ܝ ܡܥܰܕ݂ܪܳܢܳܐ ܘܦܳ݁ܠܚܳܐ ܕ݂ܥܰܡܝ ܕ݂ܺܝܠܟܽ݁ܘܢ ܕ݂ܶܝܢ ܫܠܺܝܚܳܐ ܘܰܡܫܰܡܫܳܢܳܐ ܕ݂ܰܚܫܰܚܬ݁ܝ:
Phi 2:26 ܡܶܛܽܠ ܕ݂ܰܣܘܶܐ ܗ̄ܘܳܐ ܠܡܶܚܙܳܐ ܠܟܽ݁ܠܟܽ݁ܘܢ ܘܰܡܥܳܩ ܗ̄ܘܳܐ ܕ݂ܺܝܕܰ݁ܥ ܕ݂ܰܫܡܰܥܬ݂ܽܘܢ ܕ݂ܶܐܬ݁ܟ݂ܪܰܗ:
Phi 2:27 ܐܳܦ݁ ܐܶܬ݁ܟ݂ܪܰܗ ܓ݂ܶܝܪ ܥܕܰ݁ܡܳܐ ܠܡܰܘܬ݂ܳܐ ܐܶܠܳܐ ܐܰܠܳܗܳܐ ܪܰܚܶܡ ܥܠܰܘܗ̄ܝ ܠܳܐ ܗ̄ܘܳܐ ܕ݂ܶܝܢ ܥܠܰܘܗ̄ܝ ܒ݂ܰܠܚܽܘܕ݁ ܐܶܠܳܐ ܐܳܦ݁ ܥܠܰܝ ܕ݂ܠܳܐ ܬ݂ܶܗܘܶܐ ܠܺܝ ܥܳܩܳܐ ܥܰܠ ܥܳܩܳܐ:
Phi 2:28 ܚܦܺ݁ܝܛܳܐܝܺܬ݁ ܗܳܟܺ݁ܝܠ ܫܰܕ݂ܰܪܬ݂ܶܗ ܠܘܳܬ݁ܟܽ݁ܘܢ ܕ݂ܟܰ݁ܕ݁ ܬ݂ܶܚܙܽܘܢܳܝܗ̄ܝ ܬ݂ܽܘܒ݁ ܬ݂ܶܚܕ݂ܽܘܢ ܘܠܺܝ ܩܰܠܺܝܠ ܢܶܗܘܶܐ ܢܦܺ݁ܐܫܳܐ:
Phi 2:29 ܩܰܒ݂ܠܽܘܗ̄ܝ ܗܳܟܺ݁ܝܠ ܒ݂ܡܳܪܝܳܐ ܒ݂ܟܽ݁ܠ ܚܰܕ݁ܘܳܐ ܘܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܒ݂ܺܐܝܩܳܪܳܐ ܐܰܚܽܘܕ݁ܘ ܐܶܢܽܘܢ:
Phi 2:30 ܡܶܛܽܠ ܥܒܳ݁ܕܳ݁ܐ ܓ݂ܶܝܪ ܕ݂ܰܡܫܺܝܚܳܐ ܥܕܰ݁ܡܳܐ ܠܡܰܘܬ݂ܳܐ ܡܰܛܺܝ ܘܒܰ݁ܣܰܪ ܥܰܠ ܢܰܦ݁ܫܶܗ ܕ݂ܰܢܡܰܠܶܐ ܡܶܕ݂ܶܡ ܕ݂ܒܰ݁ܨܰܪܬ݂ܽܘܢ ܗ̄ܘܰܝܬ݂ܽܘܢ ܒ݂ܬܶ݁ܫܡܶܫܬ݂ܳܐ ܕ݂ܰܠܘܳܬ݁ܝ: ܣ
Phi 3:1 ܡܶܟ݂ܺܝܠ ܐܰܚܰܝ ܚܕܰ݁ܘ ܒ݂ܡܳܪܰܢ ܗܶܢܶܝܢ ܟ݂ܰܕ݁ ܗܶܢܶܝܢ ܕ݂ܶܐܟ݁ܬ݂ܽܘܒ݁ ܠܟܽ݁ܘܢ ܠܳܐ ܡܳܐܢܳܐ ܠܺܝ ܡܶܛܽܠ ܕ݂ܰܠܟܽ݁ܘܢ ܡܙܰܗܪܳܢ:
Phi 3:2 ܐܶܙܕ݂ܰܗ̄ܪܘ ܡܶܢ ܟ݂ܰܠܒ݂ܶܐ ܐܶܙܕ݂ܰܗ̄ܪܘ ܡܶܢ ܦ݂ܳܥܠܶܐ ܒ݂ܺܝܫܶܐ ܐܶܙܕ݂ܰܗ̄ܪܘ ܡܶܢ ܦ݂ܣܳܩ ܒ݂ܶܣܪܳܐ:
Phi 3:3 ܓ݂ܙܽܘܪܬ݂ܳܐ ܓ݂ܶܝܪ ܚܢܰܢ ܐܺܝܬܰ݁ܝܢ ܐܰܝܠܶܝܢ ܕ݂ܦܳ݁ܠܚܺܝܢܰܢ ܠܰܐܠܳܗܳܐ ܒ݂ܪܽܘܚܳܐ ܘܡܶܫܬ݂ܰܒ݁ܗܪܺܝܢܰܢ ܒ݂ܝܶܫܽܘܥ ܡܫܺܝܚܳܐ ܘܠܳܐ ܬ݂ܟܺ݁ܝܠܺܝܢܰܢ ܥܰܠ ܒ݂ܶܣܪܳܐ:
Phi 3:4 ܟ݂ܰܕ݁ ܠܺܝ ܐܺܝܬ݁ ܗ̄ܘܳܐ ܠܺܝ ܬ݂ܽܘܟ݁ܠܳܢܳܐ ܐܳܦ݁ ܥܰܠ ܒ݂ܶܣܪܳܐ ܐܶܢ ܓ݂ܶܝܪ ܐ̄ܢܳܫ ܣܳܒܰ݁ܪ ܕ݂ܬܽ݁ܘܟ݁ܠܳܢܶܗ ܒ݂ܒܶ݁ܣܪܳܐ ܗ̄ܘ ܝܰܬ݂ܺܝܪ ܡܶܢܶܗ ܐܶܢܳܐ:
Phi 3:5 ܓ݂ܙܺܝܪܳܐ ܒ݂ܰܪ ܬ݂ܡܳܢܝܳܐ ܝܰܘܡܺܝܢ ܡܶܢ ܛܽܘܗܡܳܐ ܕ݂ܺܐܝܣܪܳܝܶܠ ܡܶܢ ܫܰܒ݁ܛܳܐ ܕ݂ܒܶ݁ܢܝܳܡܺܝܢ ܥܶܒ݁ܪܳܝܳܐ ܒ݂ܰܪ ܥܶܒ݁ܪܳܝܶܐ ܒ݂ܢܳܡܽܘܣܳܐ ܦ݂ܪܺܝܫܳܝܳܐ:
Phi 3:6 ܒ݂ܰܛܢܳܢܳܐ ܪܳܕܽ݁ܘܦܳ݁ܐ ܕ݂ܥܺܕ݂̄ܬ݂ܳܐ ܘܰܒ݁ܙܰܕ݂ܺܝܩܽܘܬܳ݁ܐ ܕ݂ܢܳܡܽܘܣܳܐ ܕ݂ܠܳܐ ܪܶܫܝܳܢ ܗ̄ܘܺܝܬ݁:
Phi 3:7 ܐܶܠܳܐ ܗܳܠܶܝܢ ܕ݂ܝܽܘܬ݁ܪܳܢܳܐ ܗܘܰܝ ܠܺܝ ܚܽܘܣܪܳܢܳܐ ܚܶܫܒ݂ܶܬ݁ ܐܶܢܶܝܢ ܡܶܛܽܠ ܡܫܺܝܚܳܐ:
Phi 3:8 ܐܳܦ݁ ܚܳܫܶܒ݁ ܐ̄ܢܳܐ ܠܗܶܝܢ ܟ݂ܽܠܗܶܝܢ ܚܽܘܣܪܳܢܳܐ ܡܶܛܽܠ ܪܰܒ݂ܽܘܬܳ݁ܐ ܕ݂ܺܝܕܰ݁ܥܬܶ݁ܗ ܕ݂ܝܶܫܽܘܥ ܡܫܺܝܚܳܐ ܡܳܪܝ ܗܰܘ ܕ݂ܡܶܛܽܠܳܬܶ݁ܗ ܟ݂ܽܠܡܶܕ݂ܶܡ ܚܶܣܪܶܬ݁ ܘܰܐܝܟ݁ ܙܶܒ݁ܠܳܐ ܚܶܫܒ݂ܶܬ݁ ܕ݂ܠܰܡܫܺܝܚܳܐ ܐܺܬܰ݁ܪ:
Phi 3:9 ܘܶܐܫܬ݂ܟܰ݁ܚ ܒ݂ܶܗ ܟ݂ܰܕ݁ ܠܰܝܬ݂ ܠܺܝ ܙܰܕ݂ܺܝܩܽܘܬܳ݁ܐ ܕ݂ܢܰܦ݁ܫܝ ܗܳܝ ܕ݂ܡܶܢ ܢܳܡܽܘܣܳܐ ܐܶܠܳܐ ܗܳܝ ܕ݂ܡܶܢ ܗܰܝܡܳܢܽܘܬܳ݁ܐ ܕ݂ܰܡܫܺܝܚܳܐ ܕ݂ܺܐܝܬܶ݁ܝܗ ܙܰܕ݂ܺܝܩܽܘܬܳ݁ܐ ܕ݂ܡܶܢ ܐܰܠܳܗܳܐ:
Phi 3:10 ܕ݂ܒܳ݁ܗ ܐܶܫܬ݂ܰܘܕ݂ܰܥ ܠܝܶܫܽܘܥ ܘܰܠܚܰܝܠܳܐ ܕ݂ܰܩܝܳܡܬ݂ܶܗ ܘܶܐܫܬ݂ܰܘܬ݂ܰܦ݁ ܒ݂ܚܰܫܰܘܗ̄ܝ ܘܶܐܬ݂ܕ݂ܰܡܶܐ ܒ݂ܡܰܘܬ݂ܶܗ:
Phi 3:11 ܕ݂ܰܠܡܳܐ ܐܶܫܟ݂ܰܚ ܐܶܡܰܛܶܐ ܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁ ܡܺܝܬܶ݁ܐ:
Phi 3:12 ܠܳܐ ܗ̄ܘܳܐ ܡܶܢ ܟ݂ܰܕ݂ܽܘ ܢܶܣܒ݂ܶܬ݁ ܐܰܘ ܡܶܢ ܟ݂ܰܕ݂ܽܘ ܐܶܬ݁ܓ݂ܰܡܪܶܬ݁ ܐܶܠܳܐ ܪܳܗܶܛ ܐ̄ܢܳܐ ܕ݂ܰܠܡܳܐ ܐܰܕ݁ܪܶܟ݁ ܠܡܶܕ݂ܶܡ ܕ݂ܡܶܛܽܠܳܬܶ݁ܗ ܐܰܕ݁ܪܟܰ݁ܢܝ ܝܶܫܽܘܥ ܡܫܺܝܚܳܐ ܣ݂ ܣ݂:
Phi 3:13 ܐܰܚܰܝ ܐܶܢܳܐ ܥܰܠ ܢܰܦ݁ܫܝ ܠܳܐ ܪܳܢܶܐ ܐ̄ܢܳܐ ܕ݂ܰܐܕ݁ܪܟܶ݁ܬ݁ ܚܕܳ݁ܐ ܕ݂ܶܝܢ ܝܳܕܰ݁ܥ ܐ̄ܢܳܐ ܕ݂ܰܕ݁ܒܶ݁ܣܬ݂ܰܪܝ ܛܳܥܶܐ ܐ̄ܢܳܐ ܘܠܰܩܕܳ݁ܡܰܝ ܡܶܫܬ݂ܰܘܫܰܛ ܐ̄ܢܳܐ:
Phi 3:14 ܘܪܳܗܶܛ ܐ̄ܢܳܐ ܠܽܘܩܒܰ݁ܠ ܢܺܝܫܳܐ ܕ݂ܶܐܣܰܒ݁ ܙܳܟܽ݁ܘܬܳ݁ܐ ܕ݂ܩܶܪܝܳܢܳܐ ܕ݂ܰܠܥܶܠ ܕ݂ܰܐܠܳܗܳܐ ܒ݂ܝܶܫܽܘܥ ܡܫܺܝܚܳܐ:
Phi 3:15 ܐܰܝܠܶܝܢ ܕ݂ܰܓ݁ܡܺܝܪܺܝܢ ܗܳܟܺ݁ܝܠ ܗܳܠܶܝܢ ܢܶܬ݁ܪܰܥܽܘܢ ܘܶܐܢ ܡܶܕ݂ܶܡ ܐ̄ܚܪܳܢܝܳܐܝܺܬ݁ ܡܶܬ݁ܪܰܥܶܝܢ ܐܢ̄ܬ݂ܽܘܢ ܐܳܦ݁ ܗܳܕܶ݁ܐ ܐܰܠܳܗܳܐ ܢܶܓ݁ܠܶܐ ܠܟܽ݁ܘܢ:
Phi 3:16 ܒ݂ܪܰܡ ܠܗܳܕܶ݁ܐ ܕ݂ܡܰܛܺܝܢ ܒ݂ܚܰܕ݁ ܫܒܺ݁ܝܠܳܐ ܢܶܫܠܰܡ ܘܒܰ݁ܚܕܳ݁ܐ ܐܰܘܝܽܘܬܳ݁ܐ: ܣ
Phi 3:17 ܐܶܬ݂ܕ݂ܰܡܰܘ ܒ݂ܺܝ ܐܰܚܰܝ ܘܰܗܘܰܝܬ݂ܽܘܢ ܡܶܬ݁ܒ݂ܰܩܶܝܢ ܒ݂ܰܐܝܠܶܝܢ ܕ݂ܗܳܟܰ݁ܢܳܐ ܡܗܰܠܟܺ݁ܝܢ ܐܰܝܟ݁ ܕ݂ܡܽܘܬܳ݁ܐ ܕ݂ܒܰ݁ܢ ܚܳܙܶܝܬ݂ܽܘܢ:
Phi 3:18 ܐܺܝܬ݁ ܓ݂ܶܝܪ ܣܰܓ݂ܺܝܶܐܐ ܕ݂ܰܐ̄ܚܪܳܢܝܳܐܝܺܬ݁ ܡܗܰܠܟܺ݁ܝܢ ܗܳܢܽܘܢ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܐܶܡܪܶܬ݁ ܠܟܽ݁ܘܢ ܥܠܰܝܗܽܘܢ ܗܳܫܳܐ ܕ݂ܶܝܢ ܟ݂ܰܕ݁ ܒ݂ܳܟܶ݁ܐ ܐ̄ܢܳܐ ܐܳܡܰܪ ܐ̄ܢܳܐ ܗܳܢܽܘܢ ܕ݂ܰܒ݁ܥܶܠܕ݂ܒܳ݁ܒܶ݁ܐ ܐܶܢܽܘܢ ܕ݂ܰܙܩܺܝܦܶ݁ܗ ܕ݂ܰܡܫܺܝܚܳܐ:
Phi 3:19 ܕ݂ܚܰܪܬ݁ܗܽܘܢ ܐܰܒ݁ܕ݂ܳܢܳܐ ܗ̄ܝ ܗܳܢܽܘܢ ܕ݂ܰܐܠܳܗܗܽܘܢ ܟ݂ܰܪܣܗܽܘܢ ܘܬܶ݁ܫܒ݂ܽܘܚܬ݂ܗܽܘܢ ܒ݂ܶܗܬ݂ܰܬ݁ܗܽܘܢ ܗܳܠܶܝܢ ܕ݂ܬܰ݁ܪܥܺܝܬ݁ܗܽܘܢ ܒ݂ܰܐܪܥܳܐ ܗ̄ܝ:
Phi 3:20 ܕ݂ܺܝܠܰܢ ܕ݂ܶܝܢ ܦ݂ܽܘܠܚܳܢܰܢ ܒ݂ܰܫܡܰܝܳܐ ܗ̄ܘ ܘܡܶܢ ܬ݂ܰܡܳܢ ܡܣܰܟ݂ܶܝܢܰܢ ܠܡܰܚܝܳܢܳܐ ܠܡܳܪܰܢ ܝܶܫܽܘܥ ܡܫܺܝܚܳܐ:
Phi 3:21 ܕ݂ܗܽܘ ܢܚܰܠܶܦ݁ ܦ݂ܰܓ݁ܪܳܐ ܕ݂ܡܽܘܟ݂ܳܟܰ݁ܢ ܕ݂ܢܶܗܘܶܐ ܒ݂ܰܕ݁ܡܽܘܬܳ݁ܐ ܕ݂ܦܰ݁ܓ݁ܪܳܐ ܕ݂ܫܽܘܒ݁ܚܶܗ ܐܰܝܟ݁ ܚܰܝܠܶܗ ܪܰܒ݂ܳܐ ܗܰܘ ܕ݂ܒܶ݁ܗ ܟ݂ܽܠ ܐܶܫܬ݂ܰܥܒ݂ܰܕ݁ ܠܶܗ: ܣ
Phi 4:1 ܡܶܟ݂ܺܝܠ ܐܰܚܰܝ ܚܰܒ݂ܺܝܒܶ݁ܐ ܘܰܪܚܺܝܡܶܐ ܘܚܰܕ݁ܘܰܬ݁ܝ ܘܰܟ݁ܠܺܝܠܝ ܗܳܟܰ݁ܢܳܐ ܩܽܘܡܘ ܒ݂ܡܳܪܰܢ ܚܰܒ݂ܺܝܒܰ݁ܝ:
Phi 4:2 ܡܶܢ ܐܶܘܳܗܕܺ݁ܝܰܐ ܒ݂ܳܥܶܐ ܐ̄ܢܳܐ ܘܡܶܢ ܣܽܘܢܛܺܝܟܰ݁ܐ ܕ݂ܚܰܕ݁ ܪܶܥܝܳܢܳܐ ܢܶܗܘܶܐ ܠܗܶܝܢ ܒ݂ܡܳܪܰܢ:
Phi 4:3 ܐܳܦ݁ ܡܶܢܳܟ݁ ܒ݂ܳܥܶܐ ܐ̄ܢܳܐ ܒ݂ܰܪ-ܙܰܘܓ݂ܝ ܫܰܪܺܝܪܳܐ ܕ݂ܬܶ݁ܗܘܶܐ ܡܥܰܕ݂ܰܪ ܠܗܶܝܢ ܕ݂ܗܶܢܶܝܢ ܠܐܺܝ ܥܰܡܝ ܒ݂ܶܐܘܰܢܓ݂ܶܠܺܝܳܘܢ ܥܰܡ ܩܠܺܡܺܝܣ ܘܥܰܡ ܫܰܪܟ݂ܳܐ ܕ݂ܰܡܥܰܕ݂ܪܳܢܰܝ ܗܳܢܽܘܢ ܕ݂ܰܫܡܳܗܰܝܗܽܘܢ ܟ݂ܬܺ݁ܝܒܺ݁ܝܢ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ: ܣ
Phi 4:4 ܚܕܰ݁ܘ ܒ݂ܡܳܪܰܢ ܒ݂ܟܽ݁ܠܙܒܰ݁ܢ ܘܬܽ݁ܘܒ݁ ܐܳܡܰܪ ܐ̄ܢܳܐ ܚܕܰ݁ܘ:
Phi 4:5 ܘܡܰܟ݂ܺܝܟܽ݁ܘܬ݁ܟܽ݁ܘܢ ܬ݂ܶܬܺ݁ܝܕܰ݁ܥ ܠܘܳܬ݁ ܟ݂ܽܠܢܳܫ ܡܳܪܰܢ ܩܰܪܺܝܒ݁ ܗܽ̄ܘ:
Phi 4:6 ܕ݂ܡܶܕ݂ܶܡ ܠܳܐ ܬ݂ܺܐܨܦ݂ܽܘܢ ܐܶܠܳܐ ܒ݂ܟܽ݁ܠܙܒܰ݁ܢ ܒ݂ܰܨܠܽܘܬܳ݁ܐ ܘܰܒ݁ܒܳ݁ܥܽܘܬܳ݁ܐ ܘܰܒ݁ܬܰ݁ܘܕ݂ܺܝܬܳ݁ܐ ܫܶܐܠܳܬ݁ܟܽ݁ܘܢ ܢܶܬ݁ܝܰܕ݂ܥܳܢ ܩܕܳ݁ܡ ܐܰܠܳܗܳܐ:
Phi 4:7 ܘܰܫܠܳܡܶܗ ܕ݂ܰܐܠܳܗܳܐ ܗܰܘ ܕ݂ܪܰܒ݂ ܡܶܢ ܟ݂ܽܠ ܡܰܕ݂ܰܥ ܢܢܰܛܰܪ ܠܶܒ݂ܰܘܳܬ݁ܟܽ݁ܘܢ ܘܡܰܕ݂ܥܰܝܟ݂ܽܘܢ ܒ݂ܝܶܫܽܘܥ ܡܫܺܝܚܳܐ: ܣ
Phi 4:8 ܡܶܟ݂ܺܝܠ ܐܰܚܰܝ ܐܰܝܠܶܝܢ ܕ݂ܫܰܪܺܝܪܳܢ ܘܰܐܝܠܶܝܢ ܕ݂ܢܰܟ݁ܦ݂ܳܢ ܘܰܐܝܠܶܝܢ ܕ݂ܟܺ݁ܐܢܳܢ ܘܰܐܝܠܶܝܢ ܕ݂ܕܰ݁ܟ݁ܝܳܢ ܘܰܐܝܠܶܝܢ ܕ݂ܰܪܚܺܝܡܳܢ ܘܰܐܝܠܶܝܢ ܕ݂ܰܫܒܺ݁ܝܚܳܢ ܘܰܐܝܠܶܝܢ ܥܒܳ݁ܕܶ݁ܐ ܕ݂ܫܽܘܒ݁ܚܳܐ ܘܰܕ݁ܩܽܘܠܳܣܳܐ ܗܳܠܶܝܢ ܐܶܬ݁ܪܰܥܰܘ:
Phi 4:9 ܗܳܠܶܝܢ ܕ݂ܺܝܠܶܦ݁ܬ݂ܽܘܢ ܘܩܰܒ݂ܶܠܬ݂ܽܘܢ ܘܰܫܡܰܥܬ݂ܽܘܢ ܘܰܚܙܰܝܬ݂ܽܘܢ ܒ݂ܺܝ ܗܳܠܶܝܢ ܣܥܽܘܪܘ ܘܰܐܠܳܗܳܐ ܕ݂ܰܫܠܳܡܳܐ ܢܶܗܘܶܐ ܥܰܡܟܽ݁ܘܢ: ܣ
Phi 4:10 ܪܰܘܪܒܳ݁ܐܝܺܬ݁ ܕ݂ܶܝܢ ܚܕܺ݁ܝܬ݁ ܒ݂ܡܳܪܰܢ ܕ݂ܰܐܩܶܦ݁ܬ݂ܽܘܢ ܠܡܺܐܨܰܦ݁ ܕ݂ܺܝܠܝ ܐܰܝܟ݂ܰܢܳܐ ܕ݂ܳܐܦ݁ ܝܳܨܦ݂ܺܝܢ ܗ̄ܘܰܝܬ݂ܽܘܢ ܐܶܠܳܐ ܠܳܐ ܣܦܺ݁ܝܩܺܝܢ ܗ̄ܘܰܝܬ݂ܽܘܢ:
Phi 4:11 ܠܳܐ ܗ̄ܘܳܐ ܕ݂ܶܝܢ ܡܶܛܽܠ ܕ݂ܰܚܣܰܪ ܠܺܝ ܐܳܡܰܪ ܐ̄ܢܳܐ ܐܶܢܳܐ ܓ݂ܶܝܪ ܝܶܠܦ݂ܶܬ݁ ܕ݂ܢܶܗܘܶܐ ܣܳܦܶ݁ܩ ܠܺܝ ܗܰܘ ܡܶܕ݂ܶܡ ܕ݂ܺܐܝܬ݁ ܠܺܝ:
Phi 4:12 ܝܳܕܰ݁ܥ ܐ̄ܢܳܐ ܕ݂ܶܐܬ݁ܡܰܟ݂ܰܟ݁ ܝܳܕܰ݁ܥ ܐ̄ܢܳܐ ܗܽ̄ܘ ܐܳܦ݁ ܕ݂ܶܐܬ݁ܝܰܬ݂ܰܪ ܒ݂ܟܽ݁ܠ ܘܰܒ݁ܟܽ݁ܠ ܡܶܕ݂ܶܡ ܡܕܰ݁ܪܰܫ ܐ̄ܢܳܐ ܐܳܦ݁ ܒ݂ܣܰܒ݁ܥܳܐ ܐܳܦ݁ ܒ݂ܟܰ݁ܦ݁ܢܳܐ ܒ݂ܰܡܫܰܪܬ݂ܚܽܘܬܳ݁ܐ ܘܰܒ݁ܚܰܣܺܝܪܽܘܬܳ݁ܐ:
Phi 4:13 ܕ݂ܟܽ݁ܠ ܡܶܕ݂ܶܡ ܡܨܶܐ ܐ̄ܢܳܐ ܚܰܝܠܳܐ ܒ݂ܰܡܫܺܝܚܳܐ ܕ݂ܰܡܚܰܝܶܠ ܠܺܝ:
Phi 4:14 ܒ݂ܪܰܡ ܫܰܦ݂ܺܝܪ ܥܒܰ݁ܕ݂ܬ݂ܽܘܢ ܕ݂ܶܐܫܬ݂ܰܘܬ݂ܰܦ݁ܬ݂ܽܘܢ ܠܽܐܘܠܨܳܢܰܝ: ܣ
Phi 4:15 ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܦܺ݁ܝܠܺܝܦ݂ܺܣܳܝܶܐ ܕ݂ܰܒ݁ܫܽܘܪܳܝܳܐ ܕ݂ܰܣܒܰ݁ܪܬܳ݁ܐ ܟ݂ܰܕ݁ ܢܶܦ݁ܩܶܬ݁ ܡܶܢ ܡܰܩܶܕܳ݁ܘܢܺܝܰܐ ܐܳܦ݁ܠܳܐ ܚܕܳ݁ܐ ܡܶܢ ܥܺܕܳ݁ܬܳ݁ܐ ܐܶܫܬ݂ܰܘܬ݂ܰܦ݁ ܠܺܝ ܒ݂ܚܽܘܫܒ݂ܳܢ ܡܰܣܒܳ݁ܐ ܘܡܰܬ݂ܠܳܐ ܐܶܠܳܐ ܐܰܢ̄ܬ݂ܽܘܢ ܒ݂ܰܠܚܽܘܕ݁:
Phi 4:16 ܕ݂ܳܐܦ݁ ܠܬܶ݁ܣܰܠܳܘܢܺܝܩܺܐ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܚܫܰܚܬ݁ܝ ܫܰܕ݂ܰܪܬ݂ܽܘܢ ܠܺܝ:
Phi 4:17 ܠܰܘ ܕ݂ܡܰܘܗܰܒ݁ܬܳ݁ܐ ܒ݂ܳܥܶܐ ܐ̄ܢܳܐ ܐܶܠܳܐ ܒ݂ܳܥܶܐ ܐ̄ܢܳܐ ܕ݂ܦܺ݁ܐܪܶܐ ܢܶܣܓ݂ܽܘܢ ܠܟܽ݁ܘܢ:
Phi 4:18 ܟ݂ܽܠܡܶܕ݂ܶܡ ܩܰܒ݂ܠܶܬ݁ ܘܝܰܬ݂ܺܝܪ ܠܺܝ ܘܰܡܠܶܐ ܐ̄ܢܳܐ ܘܢܶܣܒ݂ܶܬ݁ ܟ݂ܽܠ ܕ݂ܫܰܕ݂ܰܪܬ݂ܽܘܢ ܠܺܝ ܒ݂ܝܰܕ݁ ܐܶܦ݂ܰܦ݁ܪܳܘܕܺ݁ܝܛܳܣ ܪܺܝܚܳܐ ܒ݂ܰܣܺܝܡܳܐ ܘܕܶ݁ܒ݁ܚܳܐ ܡܩܰܒ݂ܠܳܐ ܕ݂ܫܳܦܰ݁ܪ ܠܰܐܠܳܗܳܐ:
Phi 4:19 ܘܰܐܠܳܗܝ ܢܡܰܠܶܐ ܟ݂ܽܠܳܗ ܣܢܺܝܩܽܘܬ݁ܟܽ݁ܘܢ ܐܰܝܟ݁ ܥܽܘܬ݁ܪܶܗ ܒ݂ܫܽܘܒ݁ܚܳܐ ܕ݂ܝܶܫܽܘܥ ܡܫܺܝܚܳܐ:
Phi 4:20 ܠܰܐܠܳܗܳܐ ܕ݂ܶܝܢ ܐܰܒܽ݁ܘܢ ܫܽܘܒ݁ܚܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Phi 4:21 ܫܰܐܠܘ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܫܳܐܠܺܝܢ ܒ݂ܰܫܠܳܡܟܽ݁ܘܢ ܐܰܚܶܐ ܕ݂ܥܰܡܝ:
Phi 4:22 ܫܳܐܠܺܝܢ ܒ݂ܰܫܠܳܡܟܽ݁ܘܢ ܟ݂ܽܠܗܽܘܢ ܩܰܕ݂ܺܝܫܶܐ ܝܰܬ݂ܺܝܪܳܐܝܺܬ݁ ܗܳܠܶܝܢ ܕ݂ܡܶܢ ܒ݂ܰܝܬ݂ܶܗ ܕ݂ܩܶܣܰܪ:
Phi 4:23 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ
Col 1:1 ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܛܺܝܡܳܬܶ݁ܐܳܘܣ ܐܰܚܳܐ:
Col 1:2 ܠܰܐܝܠܶܝܢ ܕ݂ܺܐܝܬ݁ ܒ݂ܩܽܘܠܰܣܳܘܣ ܐܰܚܶܐ ܩܰܕ݂ܺܝܫܶܐ ܘܰܡܗܰܝܡܢܶܐ ܒ݂ܝܶܫܽܘܥ ܡܫܺܝܚܳܐ ܫܠܳܡܳܐ ܥܰܡܟܽ݁ܘܢ ܘܛܰܝܒ݂ܽܘܬܳ݁ܐ ܡܶܢ ܐܰܠܳܗܳܐ ܐܰܒܽ݁ܘܢ: ܣ
Col 1:3 ܡܰܘܕ݂ܶܝܢܰܢ ܠܰܐܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܟܽ݁ܠܙܒܰ݁ܢ ܘܰܡܨܰܠܶܝܢܰܢ ܥܠܰܝܟ݂ܽܘܢ:
Col 1:4 ܗܳܐ ܡܶܢ ܕ݂ܰܫܡܰܥܢ ܗܰܝܡܳܢܽܘܬ݁ܟܽ݁ܘܢ ܕ݂ܰܒ݁ܝܶܫܽܘܥ ܡܫܺܝܚܳܐ ܘܚܽܘܒ݂ܟܽ݁ܘܢ ܕ݂ܰܠܘܳܬ݁ ܟ݂ܽܠܗܽܘܢ ܩܰܕ݂ܺܝܫܶܐ:
Col 1:5 ܡܶܛܽܠ ܣܰܒ݁ܪܳܐ ܗܰܘ ܕ݂ܰܢܛܺܝܪ ܠܟܽ݁ܘܢ ܒ݂ܰܫܡܰܝܳܐ ܗܰܘ ܕ݂ܡܶܢ ܩܕܺ݁ܝܡ ܫܡܰܥܬ݂ܽܘܢ ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܰܣܒܰ݁ܪܬܳ݁ܐ:
Col 1:6 ܗܳܝ ܕ݂ܶܐܬ݁ܟ݂ܰܪܙܰܬ݁ ܠܟܽ݁ܘܢ ܐܰܝܟ݁ ܕ݂ܳܐܦ݁ ܠܟܽ݁ܠܶܗ ܥܳܠܡܳܐ ܘܪܳܒ݁ܝܳܐ ܘܝܳܗܒ݂ܳܐ ܦ݂ܺܐܪܶܐ ܐܰܝܟ݂ܰܢܳܐ ܕ݂ܳܐܦ݁ ܒ݂ܟܽ݁ܘܢ ܡܶܢ ܝܰܘܡܳܐ ܕ݂ܰܫܡܰܥܬ݂ܽܘܢ ܘܶܐܫܬ݂ܰܘܕ݂ܰܥܬ݂ܽܘܢ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܒ݂ܩܽܘܫܬ݂ܳܐ:
Col 1:7 ܐܰܝܟ݁ ܡܳܐ ܕ݂ܺܝܠܶܦ݁ܬ݂ܽܘܢ ܡܶܢ ܐܶܦ݂ܰܦ݁ܪܰܐ ܟ݂ܢܳܬܰ݁ܢ ܚܰܒ݂ܺܝܒܳ݁ܐ ܕ݂ܗܽܘ ܐܺܝܬܰ݁ܘܗ̄ܝ ܚܠܳܦܰ݁ܝܟ݂ܽܘܢ ܡܫܰܡܫܳܢܳܐ ܡܗܰܝܡܢܳܐ ܕ݂ܰܡܫܺܝܚܳܐ:
Col 1:8 ܘܗܽܘ ܐܰܘܕ݂ܥܰܢ ܚܽܘܒ݂ܟܽ݁ܘܢ ܕ݂ܰܒ݁ܪܽܘܚܳܐ ܣ݂ ܣ݂:
Col 1:9 ܡܶܛܽܠܗܳܢܳܐ ܐܳܦ݁ ܚܢܰܢ ܡܶܢ ܝܰܘܡܳܐ ܕ݂ܰܫܡܰܥܢ ܠܳܐ ܫܳܠܶܝܢܰܢ ܠܰܡܨܰܠܳܝܽܘ ܥܠܰܝܟ݂ܽܘܢ ܘܰܠܡܶܫܰܐܠ ܕ݂ܬܶ݁ܬ݁ܡܠܽܘܢ ܝܺܕܰ݁ܥܬܳ݁ܐ ܕ݂ܨܶܒ݁ܝܳܢܶܗ ܕ݂ܰܐܠܳܗܳܐ ܒ݂ܟܽ݁ܠ ܚܶܟ݁ܡܳܐ ܘܰܒ݁ܟܽ݁ܠ ܣܽܘܟ݂ܳܠ ܕ݂ܪܽܘܚ:
Col 1:10 ܕ݂ܰܬ݁ܗܰܠܟܽ݁ܘܢ ܐܰܝܟ݁ ܕ݂ܙܳܕܶ݁ܩ ܘܬܶ݁ܫܦ݂ܪܽܘܢ ܠܰܐܠܳܗܳܐ ܒ݂ܟܽ݁ܠ ܥܒܳ݁ܕܺ݁ܝܢ ܛܳܒܺ݁ܝܢ ܘܬܶ݁ܬ݂ܠܽܘܢ ܦ݂ܺܐܪܶܐ ܘܬܶ݁ܪܒ݂ܽܘܢ ܒ݂ܺܝܕܰ݁ܥܬܳ݁ܐ ܕ݂ܰܐܠܳܗܳܐ:
Col 1:11 ܘܰܒ݁ܟܽ݁ܠ ܚܺܝܠ ܬ݂ܶܬ݁ܚܰܝܠܽܘܢ ܐܰܝܟ݁ ܪܰܒ݂ܽܘܬܳ݁ܐ ܕ݂ܫܽܘܒ݁ܚܶܗ ܒ݂ܟܽ݁ܠ ܡܣܰܝܒ݂ܪܳܢܽܘ ܘܰܒ݁ܡܰܓ݂ܪܰܬ݁-ܪܽܘܚ ܘܰܒ݁ܚܰܕܽ݁ܘܬܳ݁ܐ:
Col 1:12 ܬ݂ܰܘܕ݂ܽܘܢ ܠܰܐܠܳܗܳܐ ܐܰܒܳ݁ܐ ܕ݂ܰܐܫܘܰܝܢ ܠܰܡܢܳܬܳ݁ܐ ܕ݂ܝܳܪܬ݂ܽܘܬܳ݁ܐ ܕ݂ܩܰܕ݂ܺܝܫܶܐ ܒ݂ܢܽܘܗܪܳܐ:
Col 1:13 ܘܦܰ݁ܪܩܰܢ ܡܶܢ ܫܽܘܠܛܳܢܶܗ ܕ݂ܚܶܫܽܘܟܳ݁ܐ ܘܰܐܝܬ݂ܝܰܢ ܠܡܰܠܟ݂ܽܘܬܳ݁ܐ ܕ݂ܰܒ݁ܪܶܗ ܚܰܒ݂ܺܝܒܳ݁ܐ:
Col 1:14 ܗܰܘ ܕ݂ܒܶ݁ܗ ܐܺܝܬ݁ ܠܰܢ ܦ݂ܽܘܪܩܳܢܳܐ ܘܫܽܘܒ݁ܩܳܢܳܐ ܕ݂ܰܚܛܳܗܶܐ:
Col 1:15 ܗܰܘ ܕ݂ܗܽܘܝܽܘ ܕ݂ܡܽܘܬܳ݁ܐ ܕ݂ܰܐܠܳܗܳܐ ܕ݂ܠܳܐ ܡܶܬ݁ܚܙܶܐ ܘܒܽ݁ܘܟ݁ܪܳܐ ܕ݂ܟܽ݁ܠܗܶܝܢ ܒ݂ܶܪܝܳܬܳ݁ܐ:
Col 1:16 ܘܒܶ݁ܗ ܐܶܬ݁ܒ݂ܪܺܝ ܟ݂ܽܠܡܶܕ݂ܶܡ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ ܟ݂ܽܠ ܕ݂ܡܶܬ݁ܚܙܶܐ ܘܟܽ݁ܠ ܕ݂ܠܳܐ ܡܶܬ݁ܚܙܶܐ ܐܶܢ ܡܰܘܬ݂ܒܶ݁ܐ ܘܶܐܢ ܡܳܪܰܘܳܬܳ݁ܐ ܘܶܐܢ ܐܰܪܟܰ݁ܘܣ ܘܶܐܢ ܫܽܘܠܛܳܢܶܐ ܟ݂ܽܠܡܶܕ݂ܶܡ ܒ݂ܺܐܝܕܶ݁ܗ ܘܒܶ݁ܗ ܐܶܬ݁ܒ݂ܪܺܝ:
Col 1:17 ܘܗܽܘܝܽܘ ܕ݂ܡܶܢ ܩܕܳ݁ܡ ܟ݂ܽܠ ܘܟܽ݁ܠܡܶܕ݂ܶܡ ܒ݂ܶܗ ܩܳܐܶܡ:
Col 1:18 ܘܗܽܘܝܽܘ ܪܺܫܳܐ ܕ݂ܦܰ݁ܓ݁ܪܳܐ ܕ݂ܥܺܕ݂̄ܬ݂ܳܐ ܕ݂ܺܐܝܬܰ݁ܘܗ̄ܝ ܪܺܫܳܐ ܘܒܽ݁ܘܟ݁ܪܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܢܶܗܘܶܐ ܩܰܕ݁ܡܳܝ ܒ݂ܟܽ݁ܠ:
Col 1:19 ܕ݂ܒܶ݁ܗ ܗܽܘ ܨܒܳ݁ܐ ܟ݂ܽܠܶܗ ܡܽܘܠܳܝܳܐ ܠܡܶܥܡܰܪ:
Col 1:20 ܘܒܺ݁ܐܝܕܶ݁ܗ ܠܰܡܪܰܥܳܝܽܘ ܠܶܗ ܟ݂ܽܠܡܶܕ݂ܶܡ ܘܫܰܝܶܢ ܒ݂ܰܕ݁ܡܳܐ ܕ݂ܰܙܩܺܝܦܶ݁ܗ ܒ݂ܺܐܝܕܰ݁ܘܗ̄ܝ ܐܶܢ ܕ݂ܒܰ݁ܐܪܥܳܐ ܘܶܐܢ ܕ݂ܒܰ݁ܫܡܰܝܳܐ:
Col 1:21 ܐܳܦ݁ ܠܟܽ݁ܘܢ ܕ݂ܡܶܢ ܩܕܺ݁ܝܡ ܢܽܘܟ݁ܪܳܝܶܐ ܗ̄ܘܰܝܬ݂ܽܘܢ ܘܰܒ݁ܥܶܠܕ݂ܒܳ݁ܒܶ݁ܐ ܒ݂ܪܶܥܝܳܢܰܝܟ݂ܽܘܢ ܡܶܛܽܠ ܥܒܳ݁ܕܰ݁ܝܟ݂ܽܘܢ ܒ݂ܺܝܫܶܐ ܫܰܝܶܢܟܽ݁ܘܢ ܗܳܫܳܐ:
Col 1:23 ܐܶܢ ܬ݂ܩܰܘܽܘܢ ܒ݂ܗܰܝܡܳܢܽܘܬ݁ܟܽ݁ܘܢ ܟ݂ܰܕ݁ ܫܰܪܺܝܪܳܐ ܫܶܬܶ݁ܐܣܬ݁ܟܽ݁ܘܢ ܘܠܳܐ ܡܶܬ݂ܬ݂ܙܺܝܥܺܝܬ݂ܽܘܢ ܡܶܢ ܣܰܒ݁ܪܳܐ ܕ݂ܶܐܘܰܢܓ݂ܶܠܺܝܳܘܢ ܗܰܘ ܕ݂ܰܫܡܰܥܬ݂ܽܘܢ ܕ݂ܶܐܬ݁ܟ݂ܪܶܙ ܒ݂ܟܽ݁ܠܳܗ ܒ݂ܪܺܝܬܳ݁ܐ ܕ݂ܰܬ݁ܚܶܝܬ݁ ܫܡܰܝܳܐ ܗܰܘ ܕ݂ܶܐܢܳܐ ܦ݂ܰܘܠܳܘܣ ܗܘܺܝܬ݁ ܡܫܰܡܫܳܢܶܗ:
Col 1:24 ܘܚܳܕܶ݁ܐ ܐ̄ܢܳܐ ܒ݂ܚܰܫܶܐ ܕ݂ܥܰܠ ܐܰܦ݂ܰܝܟ݂ܽܘܢ ܘܰܡܡܰܠܶܐ ܐ̄ܢܳܐ ܚܰܣܺܝܪܽܘܬܳ݁ܐ ܕ݂ܽܐܘܠܨܳܢܰܘܗ̄ܝ ܕ݂ܰܡܫܺܝܚܳܐ ܒ݂ܒܶ݁ܣܪܝ ܚܠܳܦ݁ ܦ݂ܰܓ݁ܪܶܗ ܕ݂ܺܐܝܬܰ݁ܘܗ̄ܝ ܥܺܕ݂̄ܬ݂ܳܐ:
Col 1:25 ܗܳܝ ܕ݂ܶܐܢܳܐ ܗܘܺܝܬ݁ ܡܫܰܡܫܳܢܳܗ ܐܰܝܟ݁ ܡܕܰ݁ܒ݂ܪܳܢܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܒ݂ܟܽ݁ܘܢ ܕ݂ܶܐܫܰܡܠܶܐ ܡܶܠܬܶ݁ܗ ܕ݂ܰܐܠܳܗܳܐ:
Col 1:26 ܐ̄ܪܳܙܳܐ ܗܰܘ ܕ݂ܰܡܟܰ݁ܣܰܝ ܗ̄ܘܳܐ ܡܶܢ ܥܳܠܡܶܐ ܘܡܶܢ ܕ݂ܳܪܶܐ ܗܳܫܳܐ ܕ݂ܶܝܢ ܐܶܬ݁ܓ݂ܠܺܝ ܠܩܰܕ݂ܺܝܫܰܘܗ̄ܝ:
Col 1:27 ܠܰܐܝܠܶܝܢ ܕ݂ܰܨܒܳ݁ܐ ܐܰܠܳܗܳܐ ܕ݂ܢܰܘܕ݂ܰܥ ܡܳܢܰܘ ܥܽܘܬ݁ܪܳܐ ܕ݂ܫܽܘܒ݁ܚܶܗ ܕ݂ܐ̄ܪܳܙܳܐ ܗܳܢܳܐ ܒ݂ܥܰܡ̄ܡܶܐ ܕ݂ܗܽܘܝܽܘ ܡܫܺܝܚܳܐ ܕ݂ܰܒ݁ܟܽ݁ܘܢ ܣܰܒ݁ܪܳܐ ܕ݂ܫܽܘܒ݁ܚܰܢ:
Col 1:28 ܗܰܘ ܕ݂ܰܚܢܰܢ ܡܰܟ݁ܪܙܺܝܢܰܢ ܘܡܰܠܦܺ݁ܝܢܰܢ ܘܰܡܣܰܟ݂ܠܺܝܢܰܢ ܠܟܽ݁ܠ ܒ݂ܰܪܢܳܫ ܒ݂ܟܽ݁ܠ ܚܶܟ݁ܡܳܐ ܕ݂ܰܢܩܺܝܡ ܠܟܽ݁ܠ ܒ݂ܰܪܢܳܫ ܟ݂ܰܕ݁ ܓ݂ܡܺܝܪ ܒ݂ܝܶܫܽܘܥ ܡܫܺܝܚܳܐ:
Col 1:29 ܒ݂ܗܳܕܶ݁ܐ ܗ̄ܘ ܓ݂ܶܝܪ ܐܳܦ݁ ܥܳܡܶܠ ܐ̄ܢܳܐ ܘܡܶܬ݁ܟ݂ܰܬ݂ܰܫ ܐ̄ܢܳܐ ܒ݂ܰܡܥܰܕ݂ܪܳܢܽܘܬܳ݁ܐ ܕ݂ܚܰܝܠܳܐ ܕ݂ܡܶܬܺ݁ܝܗܶܒ݁ ܠܺܝ: ܣ
Col 2:1 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܝܢܳܐ ܐܰܓܽ݁ܘܢܳܐ ܐܺܝܬ݁ ܠܺܝ ܚܠܳܦܰ݁ܝܟ݂ܽܘܢ ܘܰܚܠܳܦ݁ ܗܳܢܽܘܢ ܕ݂ܰܒ݁ܠܰܕܺ݁ܝܩܺܝܰܐ ܘܰܚܠܳܦ݁ ܫܰܪܟ݂ܳܐ ܐܰܝܠܶܝܢ ܕ݂ܦܰ݁ܪܨܽܘܦ݂ܝ ܠܳܐ ܚܙܰܘ ܒ݂ܰܒ݁ܣܰܪ:
Col 2:2 ܕ݂ܢܶܬ݁ܒ݂ܰܝܽܐܘܢ ܠܶܒ݂ܰܘܳܬ݁ܗܽܘܢ ܘܢܶܬ݁ܩܰܪܒܽ݁ܘܢ ܒ݂ܚܽܘܒ݂ܳܐ ܠܟܽ݁ܠܶܗ ܥܽܘܬ݁ܪܳܐ ܕ݂ܰܦ݂ܝܳܣܳܐ ܘܰܠܣܽܘܟ݂ܳܠܳܐ ܕ݂ܺܝܕܰ݁ܥܬܶ݁ܗ ܕ݂ܐ̄ܪܳܙܳܐ ܕ݂ܰܐܠܳܗܳܐ ܐܰܒܳ݁ܐ ܘܕܰ݁ܡܫܺܝܚܳܐ:
Col 2:3 ܗܰܘ ܕ݂ܒܶ݁ܗ ܟ݂ܰܣܝܳܢ ܟ݂ܽܠܗܶܝܢ ܣܺܝܡܳܬܳ݁ܐ ܕ݂ܚܶܟ݁ܡܬܳ݁ܐ ܘܕܺ݁ܝܕܰ݁ܥܬܳ݁ܐ: ܣ
Col 2:4 ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܠܳܐ ܐ̄ܢܳܫ ܢܶܗܘܶܐ ܡܰܛܥܶܐ ܠܟܽ݁ܘܢ ܒ݂ܰܦ݁ܝܳܣܳܐ ܕ݂ܡܶܠܶܐ:
Col 2:5 ܐܳܦܶ݁ܢ ܒ݂ܰܒ݁ܣܰܪ ܓ݂ܶܝܪ ܦ݂ܰܪܺܝܩ ܐ̄ܢܳܐ ܡܶܢܟܽ݁ܘܢ ܐܶܠܳܐ ܒ݂ܪܽܘܚ ܥܰܡܟܽ݁ܘܢ ܐ̄ܢܳܐ ܘܚܳܕܶ݁ܐ ܐ̄ܢܳܐ ܕ݂ܚܳܙܶܐ ܐ̄ܢܳܐ ܡܛܰܟ݂ܣܽܘܬ݁ܟܽ݁ܘܢ ܘܫܰܪܺܝܪܽܘܬܳ݁ܐ ܕ݂ܗܰܝܡܳܢܽܘܬ݁ܟܽ݁ܘܢ ܕ݂ܒܰ݁ܡܫܺܝܚܳܐ: ܣ
Col 2:6 ܐܰܝܟ݂ܰܢܳܐ ܗܳܟܺ݁ܝܠ ܕ݂ܩܰܒ݂ܶܠܬ݂ܽܘܢ ܠܝܶܫܽܘܥ ܡܫܺܝܚܳܐ ܡܳܪܰܢ ܒ݂ܶܗ ܗܰܠܶܟ݁ܘ:
Col 2:7 ܟ݂ܰܕ݁ ܡܫܰܪܪܺܝܢ ܥܶܩܳܪܰܝܟ݂ܽܘܢ ܘܡܶܬ݁ܒ݂ܢܶܝܢ ܐܢ̄ܬ݂ܽܘܢ ܒ݂ܶܗ ܘܡܶܬ݁ܩܰܝܡܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܗܳܝ ܕ݂ܺܝܠܶܦ݁ܬ݂ܽܘܢ ܕ݂ܒܳ݁ܗ ܬ݂ܶܬ݁ܝܰܬ݂ܪܽܘܢ ܒ݂ܬܰ݁ܘܕ݂ܺܝܬܳ݁ܐ: ܣ
Col 2:8 ܐܶܙܕ݂ܰܗ̄ܪܘ ܕ݂ܰܠܡܳܐ ܐ̄ܢܳܫ ܢܚܰܠܶܨܟܽ݁ܘܢ ܒ݂ܦܺ݁ܝܠܳܣܳܦܽ݁ܘܬܳ݁ܐ ܘܰܒ݁ܛܳܥܝܽܘܬܳ݁ܐ ܣܪܺܝܩܬ݂ܳܐ ܐܰܝܟ݁ ܝܽܘܠܦ݂ܳܢܶܐ ܕ݂ܰܒ݁ܢܰܝܢܳܫܳܐ ܘܰܐܝܟ݁ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܘܠܳܐ ܐܰܝܟ݁ ܡܫܺܝܚܳܐ:
Col 2:9 ܕ݂ܒܶ݁ܗ ܥܳܡܰܪ ܟ݂ܽܠܶܗ ܡܽܘܠܳܝܳܐ ܕ݂ܰܐܠܳܗܽܘܬܳ݁ܐ ܓ݂ܽܘܫܡܳܢܳܐܝܺܬ݁:
Col 2:10 ܘܒܶ݁ܗ ܐܳܦ݁ ܐܰܢ̄ܬ݂ܽܘܢ ܡܶܫܬ݂ܰܡܠܶܝܬ݂ܽܘܢ ܕ݂ܗܽܘ ܐܺܝܬܰ݁ܘܗ̄ܝ ܪܺܫܳܐ ܕ݂ܟܽ݁ܠܗܶܝܢ ܐܰܪܟܰ݁ܘܣ ܘܫܽܘܠܛܳܢܶܐ:
Col 2:11 ܘܒܶ݁ܗ ܐܶܬ݁ܓ݂ܙܰܪܬ݂ܽܘܢ ܓ݂ܙܽܘܪܬ݂ܳܐ ܕ݂ܠܳܐ ܒ݂ܺܐܝܕܺ݁ܝܢ ܒ݂ܰܫܠܳܚ ܒ݂ܶܣܪܳܐ ܕ݂ܰܚܛܳܗܶܐ ܒ݂ܰܓ݁ܙܽܘܪܬ݂ܶܗ ܕ݂ܰܡܫܺܝܚܳܐ:
Col 2:12 ܘܶܐܬ݁ܩܒܰ݁ܪܬ݂ܽܘܢ ܥܰܡܶܗ ܒ݂ܡܰܥܡܽܘܕܺ݁ܝܬܳ݁ܐ ܘܒܶ݁ܗ ܩܳܡܬ݂ܽܘܢ ܥܰܡܶܗ ܕ݂ܗܰܝܡܶܢܬ݂ܽܘܢ ܒ݂ܚܰܝܠܳܐ ܕ݂ܰܐܠܳܗܳܐ ܕ݂ܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:
Col 2:13 ܘܰܠܟܽ݁ܘܢ ܕ݂ܡܺܝܬܺ݁ܝܢ ܗ̄ܘܰܝܬ݂ܽܘܢ ܒ݂ܰܚܛܳܗܰܝܟ݂ܽܘܢ ܘܰܒ݁ܥܽܘܪܠܽܘܬ݁ ܒ݂ܶܣܪܟܽ݁ܘܢ ܐܰܚܺܝܟܽ݁ܘܢ ܥܰܡܶܗ ܘܰܫܒܰ݁ܩ ܠܰܢ ܟ݂ܽܠܗܽܘܢ ܚܛܳܗܰܝܢ:
Col 2:14 ܘܰܥܛܳܐ ܒ݂ܦܽ݁ܘܩܕ݂ܳܢܰܘܗ̄ܝ ܫܛܳܪ ܚܰܘܒ݂ܰܝܢ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܣܰܩܽܘܒ݁ܠܰܢ ܘܫܰܩܠܶܗ ܡܶܢ ܡܨܰܥܬܳ݁ܐ ܘܩܰܒ݁ܥܶܗ ܒ݂ܰܙܩܺܝܦܶ݁ܗ:
Col 2:15 ܘܒܰ݁ܫܠܳܚ ܦ݂ܰܓ݁ܪܶܗ ܦ݂ܰܪܣܺܝ ܠܰܐܪܟܰ݁ܘܣ ܘܰܠܫܰܠܺܝܛܳܢܶܐ ܘܰܐܒ݁ܗܶܬ݁ ܐܶܢܽܘܢ ܓ݂ܰܠܝܳܐܝܺܬ݁ ܒ݂ܰܩܢܽܘܡܶܗ: ܣ
Col 2:16 ܠܳܐ ܗܳܟܺ݁ܝܠ ܐ̄ܢܳܫ ܢܕܰ݁ܘܶܕ݁ܟܽ݁ܘܢ ܒ݂ܡܶܐܟ݁ܠܳܐ ܘܰܒ݁ܡܰܫܬ݂ܝܳܐ ܐܰܘ ܒ݂ܦܽ݁ܘܠܳܓܶ݁ܐ ܕ݂ܥܺܐܕܶ݁ܐ ܘܰܕ݁ܪܺܝܫ ܝܰܪܚܶܐ ܘܰܕ݁ܫܰܒ݂ܶܐ:
Col 2:17 ܗܳܠܶܝܢ ܕ݂ܺܐܝܬܰ݁ܝܗܶܝܢ ܛܶܠܳܢܝܳܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܳ݁ܢ ܦ݂ܰܓ݁ܪܳܐ ܕ݂ܶܝܢ ܡܫܺܝܚܳܐ ܗ̄ܘ:
Col 2:18 ܘܰܠܡܳܐ ܐ̄ܢܳܫ ܢܶܨܒ݂ܶܐ ܒ݂ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܠܰܡܚܰܝܳܒܽ݁ܘܬ݁ܟܽ݁ܘܢ ܕ݂ܬܶ݁ܫܬ݂ܰܥܒ݂ܕܽ݁ܘܢ ܠܦܽ݁ܘܠܚܳܢܳܐ ܕ݂ܡܰܠܰܐܟܶ݁ܐ ܒ݂ܰܕ݁ܣܳܥܶܐ ܥܰܠ ܡܶܕ݂ܶܡ ܕ݂ܠܳܐ ܚܙܳܐ ܘܰܣܪܺܝܩܳܐܝܺܬ݁ ܡܶܬ݁ܚܬܰ݁ܪ ܒ݂ܪܶܥܝܳܢܳܐ ܕ݂ܒܶ݁ܣܪܶܗ:
Col 2:19 ܘܠܳܐ ܐܳܚܶܕ݁ ܪܺܫܳܐ ܕ݂ܡܶܢܶܗ ܟ݂ܽܠܶܗ ܦ݂ܰܓ݁ܪܳܐ ܡܶܬ݁ܪܰܟ݂ܰܒ݁ ܘܡܶܬ݁ܩܰܝܰܡ ܒ݂ܫܶܪܝܳܢܶܐ ܘܰܒ݁ܗܰܕ݂ܳܡܶܐ ܘܪܳܒܶ݁ܐ ܬ݂ܰܪܒ݂ܺܝܬܳ݁ܐ ܕ݂ܰܐܠܳܗܳܐ: ܣ
Col 2:20 ܐܶܢ ܓ݂ܶܝܪ ܡܺܝܬ݂ܬ݂ܽܘܢ ܥܰܡ ܡܫܺܝܚܳܐ ܡܶܢ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܠܡܳܢܳܐ ܐܰܝܟ݁ ܗܰܘ ܕ݂ܚܰܝܺܝܢ ܐܢ̄ܬ݂ܽܘܢ ܒ݂ܥܳܠܡܳܐ ܡܶܬ݂ܕܺ݁ܝܢܺܝܢ ܐܢ̄ܬ݂ܽܘܢ:
Col 2:21 ܠܳܐ ܠܰܡ ܬ݂ܶܩܪܽܘܒ݁ ܘܠܳܐ ܬ݂ܶܛܥܰܡ ܘܠܳܐ ܬ݂ܶܩܰܦ݁:
Col 2:22 ܕ݂ܺܐܝܬܰ݁ܝܗܶܝܢ ܗܳܠܶܝܢ ܚܫܰܚܬܳ݁ܐ ܕ݂ܡܶܬ݁ܚܰܒ݂ܠܳܐ ܘܦܽ݁ܘܩܳܕܶ݁ܐ ܐܶܢܶܝܢ ܘܝܽܘܠܦ݂ܳܢܶܐ ܕ݂ܰܒ݁ܢܰܝܢܳܫܳܐ:
Col 2:23 ܘܡܶܬ݁ܚܰܙܝܳܢ ܕ݂ܺܐܝܬ݁ ܒ݂ܗܶܝܢ ܡܶܠܬܳ݁ܐ ܕ݂ܚܶܟ݁ܡܬܳ݁ܐ ܒ݂ܦ݂ܰܪܨܽܘܦ݂ ܡܰܟ݂ܺܝܟܽ݁ܘܬܳ݁ܐ ܘܕܶ݁ܚܠܰܬ݁ ܐܰܠܳܗܳܐ ܘܰܕ݁ܠܳܐ ܚܳܝܣܺܝܢ ܥܰܠ ܦ݂ܰܓ݁ܪܳܐ ܠܰܘ ܒ݂ܡܶܕ݂ܶܡ ܕ݂ܰܡܝܰܩܰܪ ܐܶܠܳܐ ܒ݂ܰܐܝܠܶܝܢ ܕ݂ܰܚܫܰܚܬܳ݁ܐ ܐܶܢܶܝܢ ܕ݂ܒܶ݁ܣܪܳܐ ܣ݂ ܣ݂:
Col 3:1 ܐܶܢ ܗܳܟܺ݁ܝܠ ܩܳܡܬ݂ܽܘܢ ܥܰܡ ܡܫܺܝܚܳܐ ܕ݂ܰܠܥܶܠ ܒ݂ܥܰܘ ܐܰܬܰ݁ܪ ܕ݂ܰܡܫܺܝܚܳܐ ܝܳܬܶ݁ܒ݁ ܥܰܠ ܝܰܡܺܝܢܳܐ ܕ݂ܰܐܠܳܗܳܐ:
Col 3:2 ܕ݂ܰܠܥܶܠ ܐܶܬ݁ܪܰܥܰܘ ܘܠܳܐ ܕ݂ܒܰ݁ܐܪܥܳܐ:
Col 3:3 ܡܺܝܬ݂ܬ݂ܽܘܢ ܠܟܽ݁ܘܢ ܓ݂ܶܝܪ ܘܚܰܝܰܝܟ݂ܽܘܢ ܟ݂ܣܶܝܢ ܥܰܡ ܡܫܺܝܚܳܐ ܒ݂ܰܐܠܳܗܳܐ:
Col 3:4 ܘܶܐܡܰܬ݁ܝ ܕ݂ܰܡܫܺܝܚܳܐ ܡܶܬ݁ܓ݂ܠܶܐ ܕ݂ܗܽܘܝܽܘ ܚܰܝܰܝܢ ܗܳܝܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܬ݂ܶܬ݁ܓ݂ܠܽܘܢ ܥܰܡܶܗ ܒ݂ܫܽܘܒ݁ܚܳܐ: ܣ
Col 3:5 ܐܰܡܺܝܬ݁ܘ ܗܳܟܺ݁ܝܠ ܗܰܕ݂ܳܡܰܝܟ݂ܽܘܢ ܕ݂ܒܰ݁ܐܪܥܳܐ ܙܳܢܝܽܘܬܳ݁ܐ ܘܛܰܢܦ݂ܽܘܬܳ݁ܐ ܘܟܺ݁ܐܒܶ݁ܐ ܘܪܶܓ݂ܬܳ݁ܐ ܒ݂ܺܝܫܬ݂ܳܐ ܘܥܳܠܽܘܒܽ݁ܘܬܳ݁ܐ ܕ݂ܗܺܝ ܗ̄ܝ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ:
Col 3:6 ܡܶܛܽܠ ܗܳܠܶܝܢ ܓ݂ܶܝܪ ܐܳܬܶ݁ܐ ܪܽܘܓ݁ܙܶܗ ܕ݂ܰܐܠܳܗܳܐ ܥܰܠ ܒ݂ܢܶܝܗ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:
Col 3:7 ܘܰܒ݁ܗܳܠܶܝܢ ܐܳܦ݁ ܐܰܢ̄ܬ݂ܽܘܢ ܗܰܠܶܟ݁ܬ݂ܽܘܢ ܡܶܢ ܩܕܺ݁ܝܡ ܟ݂ܰܕ݁ ܡܶܬ݁ܗܰܦ݂ܟܺ݁ܝܢ ܗ̄ܘܰܝܬ݂ܽܘܢ ܒ݂ܗܶܝܢ:
Col 3:8 ܗܳܫܳܐ ܕ݂ܶܝܢ ܐܰܢܺܝܚܘ ܡܶܢܟܽ݁ܘܢ ܟ݂ܽܠܗܶܝܢ ܗܳܠܶܝܢ ܪܽܘܓ݁ܙܳܐ ܚܶܡܬ݂ܳܐ ܒ݂ܺܝܫܽܘܬܳ݁ܐ ܓ݂ܽܘܕ݂ܳܦܳ݁ܐ ܡܰܡܠ̄ܠܳܐ ܛܰܢܦܳ݁ܐ:
Col 3:9 ܘܠܳܐ ܬ݂ܶܗܘܽܘܢ ܡܕܰ݁ܓ݂ܠܺܝܢ ܚܰܕ݁ ܒ݂ܚܰܕ݁ ܐܶܠܳܐ ܫܽܘܠܚܽܘܗ̄ܝ ܠܒܰ݁ܪܢܳܫܳܐ ܥܰܬ݂ܺܝܩܳܐ ܥܰܡ ܟ݂ܽܠܗܽܘܢ ܗܽܘܦ݂ܳܟܰ݁ܘܗ̄ܝ:
Col 3:10 ܘܰܠܒܰ݁ܫܘ ܚܰܕ݁̄ܬܳ݁ܐ ܕ݂ܡܶܬ݁ܚܰܕ݂ܰܬ݁ ܒ݂ܺܝܕܰ݁ܥܬܳ݁ܐ ܒ݂ܰܕ݁ܡܽܘܬܳ݁ܐ ܕ݂ܒܳ݁ܪܝܶܗ:
Col 3:11 ܟ݂ܰܪ ܕ݂ܠܰܝܬ݂ ܝܺܗܽܘܕܳ݁ܝܳܐ ܘܰܐܪܡܳܝܳܐ ܘܠܳܐ ܓ݂ܙܽܘܪܬ݂ܳܐ ܘܥܽܘܪܠܽܘܬܳ݁ܐ ܘܠܳܐ ܝܰܘܢܳܝܳܐ ܘܒܰ݁ܪܒ݂ܪܳܝܳܐ ܘܠܳܐ ܥܰܒ݁ܕ݂ܳܐ ܘܒܰ݁ܪܚܺܐܪܶܐ ܐܶܠܳܐ ܟ݂ܽܠ ܘܰܒ݁ܟܽ݁ܠܢܳܫ ܡܫܺܝܚܳܐ ܗ̄ܘ:
Col 3:12 ܠܒܰ݁ܫܘ ܗܳܟܺ݁ܝܠ ܐܰܝܟ݁ ܓ݂ܒܰ݁ܝܳܐ ܕ݂ܰܐܠܳܗܳܐ ܩܰܕ݂ܺܝܫܶܐ ܘܚܰܒ݂ܺܝܒܶ݁ܐ ܪܰܚܡܶܐ ܘܪܽܘܚܳܦܳ݁ܐ ܘܒܰ݁ܣܺܝܡܽܘܬܳ݁ܐ ܘܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܘܢܺܝܚܽܘܬܳ݁ܐ ܘܢܰܓ݂ܺܝܪܽܘܬ݁ ܪܽܘܚܳܐ:
Col 3:13 ܘܰܗܘܰܝܬ݂ܽܘܢ ܡܣܰܝܒ݂ܪܺܝܢ ܚܰܕ݁ ܠܚܰܕ݁ ܘܫܳܒ݁ܩܺܝܢ ܚܰܕ݁ ܠܚܰܕ݁ ܘܶܐܢ ܐܺܝܬ݁ ܠܐ̄ܢܳܫ ܥܰܠ ܚܰܒ݁ܪܶܗ ܪܽܘܥܳܡܳܐ ܐܰܝܟ݂ܰܢܳܐ ܕ݂ܰܡܫܺܝܚܳܐ ܫܒܰ݁ܩ ܠܟܽ݁ܘܢ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܫܒܽ݁ܘܩܘ:
Col 3:14 ܘܥܰܡ ܗܳܠܶܝܢ ܟ݂ܽܠܗܶܝܢ ܚܽܘܒ݂ܳܐ ܕ݂ܗܽܘܝܽܘ ܚܙܳܩܳܐ ܕ݂ܰܓ݁ܡܺܝܪܽܘܬܳ݁ܐ:
Col 3:15 ܘܰܫܠܳܡܶܗ ܕ݂ܰܡܫܺܝܚܳܐ ܢܕܰ݁ܒ݂ܰܪ ܠܶܒ݂ܰܘܳܬ݁ܟܽ݁ܘܢ ܕ݂ܠܶܗ ܐܶܬ݁ܩܪܺܝܬ݂ܽܘܢ ܒ݂ܚܰܕ݁ ܦ݂ܓܰ݁ܪ ܘܰܗܘܰܝܬ݂ܽܘܢ ܡܰܘܕ݂ܶܝܢ ܠܰܡܫܺܝܚܳܐ:
Col 3:16 ܕ݂ܡܶܠܬܶ݁ܗ ܬ݂ܶܥܡܰܪ ܒ݂ܟܽ݁ܘܢ ܥܰܬ݂ܺܝܪܳܐܝܺܬ݁ ܒ݂ܟܽ݁ܠ ܚܶܟ݁ܡܳܐ ܘܰܗܘܰܝܬ݂ܽܘܢ ܡܰܠܦܺ݁ܝܢ ܘܪܳܕܶ݁ܝܢ ܢܰܦ݁ܫܟܽ݁ܘܢ ܒ݂ܡܰܙܡܽܘܪܶܐ ܘܰܒ݁ܬܶ݁ܫܒ݂ܚܳܬ݂ܳܐ ܘܒܰ݁ܙܡܺܝܪܳܬܳ݁ܐ ܕ݂ܪܽܘܚܳܐ ܘܰܒ݁ܛܰܝܒ݂ܽܘܬܳ݁ܐ ܗܘܰܝܬ݂ܽܘܢ ܙܳܡܪܺܝܢ ܒ݂ܠܶܒ݂ܰܘܳܬ݁ܟܽ݁ܘܢ ܠܰܐܠܳܗܳܐ:
Col 3:17 ܘܟܽ݁ܠ ܡܶܕ݂ܶܡ ܕ݂ܣܳܥܪܺܝܢ ܐܢ̄ܬ݂ܽܘܢ ܒ݂ܡܶܠܬܳ݁ܐ ܘܒܰ݁ܥܒܳ݁ܕܳ݁ܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܘܰܗܘܰܝܬ݂ܽܘܢ ܡܰܘܕ݂ܶܝܢ ܒ݂ܺܐܝܕܶ݁ܗ ܠܰܐܠܳܗܳܐ ܐܰܒܳ݁ܐ: ܣ
Col 3:18 ܢܶܫܶܐ ܐܶܫܬ݂ܰܥܒ݂ܰܕܶ݁ܝܢ ܠܒܰ݁ܥܠܰܝܟ݂ܶܝܢ ܐܰܝܟ݁ ܕ݂ܙܳܕܶ݁ܩ ܒ݂ܰܡܫܺܝܚܳܐ:
Col 3:19 ܓ݂ܰܒ݁ܪܶܐ ܐܰܚܶܒ݁ܘ ܢܶܫܰܝܟ݂ܽܘܢ ܘܠܳܐ ܬ݂ܶܗܘܽܘܢ ܡܰܪܺܝܪܺܝܢ ܥܠܰܝܗܶܝܢ:
Col 3:20 ܒ݂ܢܰܝܳܐ ܐܶܫܬ݂ܰܡ̄ܥܘ ܠܰܐܒܳ݁ܗܰܝܟ݂ܽܘܢ ܒ݂ܟܽ݁ܠܡܶܕ݂ܶܡ ܗܳܟܰ݁ܢܳܐ ܓ݂ܶܝܪ ܫܰܦ݂ܺܝܪ ܩܕܳ݁ܡ ܡܳܪܰܢ:
Col 3:21 ܐܰܒܳ݁ܗܶܐ ܠܳܐ ܬ݂ܰܪܓ݂ܙܽܘܢ ܒ݂ܢܰܝܟ݂ܽܘܢ ܕ݂ܠܳܐ ܢܶܬ݂ܬ݂ܥܺܝܩܽܘܢ:
Col 3:22 ܥܰܒ݁ܕ݂ܶܐ ܐܶܫܬ݂ܰܡ̄ܥܘ ܒ݂ܟܽ݁ܠܡܶܕ݂ܶܡ ܠܡܳܪܰܝܟ݂ܽܘܢ ܕ݂ܦܰ݁ܓ݁ܪܳܐ ܠܳܐ ܒ݂ܡܰܚܙܶܐ ܥܰܝܢܳܐ ܐܰܝܟ݁ ܗܳܢܽܘܢ ܕ݂ܫܳܦ݁ܪܺܝܢ ܠܰܒ݁ܢܰܝܢܳܫܳܐ ܐܶܠܳܐ ܒ݂ܠܶܒ݂ܳܐ ܦ݂ܫܺܝܛܳܐ ܘܰܒ݁ܕܶ݁ܚܠܬܶ݁ܗ ܕ݂ܡܳܪܝܳܐ:
Col 3:23 ܘܟܽ݁ܠ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܡܶܢ ܟ݂ܽܠܳܗ ܢܰܦ݁ܫܟܽ݁ܘܢ ܥܒܶ݁ܕ݁ܘ ܐܰܝܟ݁ ܕ݂ܰܠܡܳܪܰܢ ܘܠܳܐ ܐܰܝܟ݁ ܕ݂ܠܰܒ݁ܢܰܝܢܳܫܳܐ:
Col 3:24 ܘܕܰ݁ܥܘ ܕ݂ܡܶܢ ܡܳܪܰܢ ܡܩܰܒ݂ܠܺܝܬ݂ܽܘܢ ܦ݂ܽܘܪܥܳܢܳܐ ܒ݂ܝܳܪܬ݂ܽܘܬܳ݁ܐ ܠܡܳܪܝܳܐ ܓ݂ܶܝܪ ܡܫܺܝܚܳܐ ܦ݂ܳܠܚܺܝܬ݂ܽܘܢ:
Col 3:25 ܡܰܣܟ݂ܠܳܢܳܐ ܕ݂ܶܝܢ ܡܶܬ݁ܦ݂ܪܰܥ ܐܰܝܟ݁ ܡܶܕ݂ܶܡ ܕ݂ܰܐܣܟ݂ܶܠ ܘܠܰܝܬ݂ ܡܰܣܰܒ݁ ܒ݂ܰܐܦ݂ܶܐ: ܣ
Col 4:1 ܡܳܪܰܝܳܐ ܥܒܶ݁ܕ݁ܘ ܫܰܘܝܽܘܬܳ݁ܐ ܘܟܺ݁ܐܢܽܘܬܳ݁ܐ ܠܘܳܬ݁ ܥܰܒ݁ܕ݂ܰܝܟ݂ܽܘܢ ܘܰܗܘܰܝܬ݂ܽܘܢ ܝܳܕ݁ܥܺܝܢ ܕ݂ܳܐܦ݁ ܠܟܽ݁ܘܢ ܐܺܝܬ݁ ܗܽ̄ܘ ܡܳܪܳܐ ܒ݂ܰܫܡܰܝܳܐ:
Col 4:2 ܒ݂ܰܨܠܽܘܬܳ݁ܐ ܐܶܬܰ݁ܐܡ̄ܢܘ ܘܰܗܘܰܝܬ݂ܽܘܢ ܥܺܝܪܺܝܢ ܐܢ̄ܬ݂ܽܘܢ ܒ݂ܳܗ ܘܡܰܘܕ݂ܶܝܢ:
Col 4:3 ܘܰܡܨܰܠܶܝܢ ܐܳܦ݁ ܥܠܰܝܢ ܕ݂ܰܐܠܳܗܳܐ ܢܶܦ݁ܬ݂ܰܚ ܠܰܢ ܬ݂ܰܪܥܳܐ ܕ݂ܡܶܠܬܳ݁ܐ ܠܰܡܡܰܠܳܠܽܘ ܐ̄ܪܳܙܳܐ ܕ݂ܰܡܫܺܝܚܳܐ ܕ݂ܡܶܛܽܠܳܬܶ݁ܗ ܐܰܣܺܝܪ ܐ̄ܢܳܐ:
Col 4:4 ܕ݂ܰܐܓ݁ܠܝܶܘܗ̄ܝ ܘܶܐܡܰܠܠܺܝܘܗ̄ܝ ܐܰܝܟ݂ܰܢܳܐ ܕ݂ܘܳܠܶܐ ܠܺܝ:
Col 4:5 ܒ݂ܚܶܟ݁ܡܬܳ݁ܐ ܗܰܠܶܟ݁ܘ ܠܘܳܬ݁ ܒ݂ܰܪܳܝܶܐ ܘܰܙܒܶ݁ܢܘ ܩܺܐܪܣܟܽ݁ܘܢ:
Col 4:6 ܘܡܶܠܰܬ݁ܟܽ݁ܘܢ ܒ݂ܟܽ݁ܠܙܒܰ݁ܢ ܒ݂ܛܰܝܒ݂ܽܘܬܳ݁ܐ ܐܰܝܟ݁ ܕ݂ܰܒ݁ܡܶܠܚܳܐ ܬ݂ܶܗܘܶܐ ܡܡܰܕ݂ܟܳ݁ܐ ܘܰܗܘܰܝܬ݂ܽܘܢ ܝܳܕ݁ܥܺܝܢ ܠܐ̄ܢܳܫ ܐ̄ܢܳܫ ܐܰܝܟ݂ܰܢܳܐ ܘܳܠܶܐ ܠܟܽ݁ܘܢ ܠܰܡܬܳ݁ܒܽ݁ܘ ܦ݂ܶܬ݁ܓܳ݁ܡܳܐ:
Col 4:7 ܡܶܕ݂ܶܡ ܕ݂ܰܠܘܳܬ݁ܝ ܕ݂ܶܝܢ ܢܰܘܕ݂ܰܥܟܽ݁ܘܢ ܛܽܘܟܺ݁ܝܩܳܘܣ ܐܰܚܳܐ ܚܰܒ݂ܺܝܒܳ݁ܐ ܘܰܡܫܰܡܫܳܢܳܐ ܡܗܰܝܡܢܳܐ ܘܰܟ݁ܢܳܬܰ݁ܢ ܒ݂ܡܳܪܝܳܐ:
Col 4:8 ܗܳܢܳܐ ܕ݂ܫܰܕ݂ܪܶܬ݁ ܠܘܳܬ݁ܟܽ݁ܘܢ ܥܠܶܝܗ ܥܰܠ ܗܳܕܶ݁ܐ ܕ݂ܢܶܕ݂ܰܥ ܡܳܐ ܕ݂ܰܠܘܳܬ݁ܟܽ݁ܘܢ ܘܰܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ:
Col 4:9 ܥܰܡ ܐܳܢܺܣܺܝܡܳܘܣ ܐܰܚܳܐ ܡܗܰܝܡܢܳܐ ܘܚܰܒ݂ܺܝܒܳ݁ܐ ܗܰܘ ܕ݂ܺܐܝܬܰ݁ܘܗ̄ܝ ܡܶܢܟܽ݁ܘܢ ܗܶܢܽܘܢ ܢܰܘܕ݂ܥܽܘܢܳܟܽ݁ܘܢ ܡܶܕ݂ܶܡ ܕ݂ܰܠܘܳܬܰ݁ܢ: ܣ
Col 4:10 ܫܳܐܶܠ ܒ݂ܰܫܠܳܡܟܽ݁ܘܢ ܐܰܪܺܣܛܰܪܟܳ݁ܘܣ ܫܰܒ݁ܝܳܐ ܕ݂ܥܰܡܝ ܘܡܰܪܩܳܘܣ ܒ݂ܰܪ ܕ݂ܳܕܶ݁ܗ ܕ݂ܒܰ݁ܪܢܰܒܰ݁ܐ ܗܰܘ ܕ݂ܶܐܬ݁ܦ݂ܰܩܰܕ݂ܬ݂ܽܘܢ ܥܠܰܘܗ̄ܝ ܕ݂ܶܐܢ ܐܳܬܶ݁ܐ ܠܘܳܬ݁ܟܽ݁ܘܢ ܬ݂ܩܰܒ݂ܠܽܘܢܳܝܗ̄ܝ:
Col 4:11 ܘܝܶܫܽܘܥ ܗܰܘ ܕ݂ܡܶܬ݁ܩܪܶܐ ܝܽܘܣܛܳܘܣ ܗܳܠܶܝܢ ܕ݂ܺܐܝܬܰ݁ܝܗܽܘܢ ܡܶܢ ܓ݂ܙܽܘܪܬ݂ܳܐ ܘܗܶܢܽܘܢ ܒ݂ܰܠܚܽܘܕ݁ ܥܰܕ݁ܪܽܘܢܝ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܗܶܢܽܘܢ ܗܘܰܘ ܠܺܝ ܒ݂ܽܘܝܳܐܳܐ:
Col 4:12 ܫܳܐܶܠ ܒ݂ܰܫܠܳܡܟܽ݁ܘܢ ܐܶܦ݂ܰܦ݁ܪܰܐ ܗܰܘ ܕ݂ܡܶܢܟܽ݁ܘܢ ܥܰܒ݁ܕ݂ܳܐ ܕ݂ܰܡܫܺܝܚܳܐ ܟ݂ܰܕ݁ ܒ݂ܟܽ݁ܠܙܒܰ݁ܢ ܥܳܡܶܠ ܚܠܳܦܰ݁ܝܟ݂ܽܘܢ ܒ݂ܰܨܠܽܘܬܳ݁ܐ ܕ݂ܰܬ݁ܩܽܘܡܽܘܢ ܓ݂ܡܺܝܪܶܐ ܘܰܡܫܰܡܠܰܝܳܐ ܒ݂ܟܽ݁ܠܶܗ ܨܶܒ݁ܝܳܢܶܗ ܕ݂ܰܐܠܳܗܳܐ:
Col 4:13 ܣܳܗܶܕ݁ ܐ̄ܢܳܐ ܓ݂ܶܝܪ ܥܠܰܘܗ̄ܝ ܕ݂ܰܛܢܳܢܳܐ ܣܰܓ݂ܺܝܳܐܐ ܐܺܝܬ݁ ܠܶܗ ܚܠܳܦܰ݁ܝܟ݂ܽܘܢ ܘܰܚܠܳܦ݁ ܗܳܢܽܘܢ ܕ݂ܰܒ݁ܠܰܕܺ݁ܝܩܺܝܰܐ ܘܰܕ݁ܒܺ݁ܐܝܪܰܦ݂ܳܘܠܺܝܣ:
Col 4:14 ܫܳܐܶܠ ܒ݂ܰܫܠܳܡܟܽ݁ܘܢ ܠܽܘܩܳܐ ܐܳܣܝܳܐ ܚܰܒ݂ܺܝܒܰ݁ܢ ܘܕܺ݁ܡܰܐ: ܣ
Col 4:15 ܫܰܐܠܘ ܒ݂ܰܫܠܳܡܳܐ ܕ݂ܰܐܚܶܐ ܕ݂ܰܒ݁ܠܰܕܺ݁ܝܩܺܝܰܐ ܘܰܕ݁ܢܽܘܡܦܺ݁ܐ ܘܰܕ݁ܥܺܕ݂̄ܬ݂ܳܐ ܕ݂ܰܒ݁ܒܰ݁ܝܬ݂ܶܗ:
Col 4:16 ܘܡܳܐ ܕ݂ܶܐܬ݁ܩܰܪܝܰܬ݁ ܐܶܓ݂ܰܪܬ݂ܳܐ ܗܳܕܶ݁ܐ ܠܘܳܬ݁ܟܽ݁ܘܢ ܥܒܶ݁ܕ݁ܘ ܕ݂ܳܐܦ݁ ܒ݂ܥܺܕ݂̄ܬ݂ܳܐ ܕ݂ܠܰܕܺ݁ܝܩܳܝܶܐ ܬ݂ܶܬ݁ܩܪܶܐ ܘܗܳܝ ܕ݂ܶܐܬ݁ܟ݂ܰܬ݁ܒ݂ܰܬ݁ ܡܶܢ ܠܰܕܺ݁ܝܩܺܝܰܐ ܩܪܰܐܽܘܗ ܐܰܢ̄ܬ݂ܽܘܢ:
Col 4:17 ܘܶܐܡܰܪܘ ܠܰܐܪܟܺ݁ܝܦ݂ܳܘܣ ܕ݂ܶܐܙܕ݂ܰܗ̄ܪ ܒ݂ܬܶ݁ܫܡܶܫܬ݂ܳܐ ܗܳܝ ܕ݂ܩܰܒ݂ܶܠܬ݂ ܒ݂ܡܳܪܰܢ ܕ݂ܬܶ݁ܗܘܶܐ ܡܫܰܡܠܶܐ ܠܳܗ:
Col 4:18 ܫܠܳܡܳܐ ܗܳܢܳܐ ܒ݂ܺܐܝܕܳ݁ܐ ܕ݂ܺܝܠܝ ܕ݂ܦ݂ܰܘܠܳܘܣ ܗܘܰܝܬ݂ܽܘܢ ܥܳܗܕ݂ܺܝܢ ܠܰܐܣܽܘܪܰܝ ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܐܰܡܺܝܢ ܣ݂ ܣ݂:
1Th 1:1 ܦ݂ܰܘܠܳܘܣ ܘܣܺܠܘܰܢܳܘܣ ܘܛܺܝܡܳܬܶ݁ܐܳܣ ܠܥܺܕ݂̄ܬ݂ܳܐ ܕ݂ܬܶ݁ܣܰܠܳܘܢܺܝܩܳܝܶܐ ܕ݂ܒܰ݁ܐܠܳܗܳܐ ܐܰܒܳ݁ܐ ܘܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ: ܣ
1Th 1:2 ܡܰܘܕ݂ܶܝܢܰܢ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܥܰܠ ܟ݂ܽܠܟܽ݁ܘܢ ܘܡܶܬ݂ܕ݂ܰܟ݁ܪܺܝܢܰܢ ܠܟܽ݁ܘܢ ܒ݂ܰܨܠܰܘܳܬܰ݁ܢ ܐܰܡܺܝܢܳܐܝܺܬ݁:
1Th 1:4 ܝܳܕ݁ܥܺܝܢܰܢ ܓ݂ܶܝܪ ܓ݂ܰܒ݁ܝܽܘܬ݁ܟܽ݁ܘܢ ܐܰܚܰܝ ܚܰܒ݂ܺܝܒܰ݁ܘܗ̄ܝ ܕ݂ܰܐܠܳܗܳܐ:
1Th 1:5 ܡܶܛܽܠ ܕ݂ܰܡܣܰܒ݂ܪܳܢܽܘܬܰ݁ܢ ܠܳܐ ܗ̄ܘܳܐ ܒ݂ܡܶܠܶܐ ܒ݂ܰܠܚܽܘܕ݁ ܗܘܳܬ݁ ܠܘܳܬ݁ܟܽ݁ܘܢ ܐܶܠܳܐ ܐܳܦ݁ ܒ݂ܚܰܝܠܳܐ ܘܰܒ݁ܪܽܘܚܳܐ ܕ݂ܩܽܘܕ݁ܫܳܐ ܘܒܰ݁ܦ݂ܝܳܣܳܐ ܫܰܪܺܝܪܳܐ ܐܳܦ݁ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܗܘܰܝܢ ܒ݂ܰܝܢܳܬ݁ܟܽ݁ܘܢ ܡܶܛܽܠܳܬ݁ܟܽ݁ܘܢ:
1Th 1:6 ܘܰܐܢ̄ܬ݂ܽܘܢ ܒ݂ܰܢ ܐܶܬ݂ܕ݂ܰܡܺܝܬ݂ܽܘܢ ܘܰܒ݁ܡܳܪܰܢ ܕ݂ܩܰܒ݂ܶܠܬ݂ܽܘܢ ܡܶܠܬܳ݁ܐ ܒ݂ܽܐܘܠܨܳܢܳܐ ܪܰܒ݂ܳܐ ܘܰܒ݁ܚܰܕܽ݁ܘܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:
1Th 1:7 ܘܰܗܘܰܝܬ݂ܽܘܢ ܕ݂ܡܽܘܬܳ݁ܐ ܠܟܽ݁ܠܗܽܘܢ ܡܗܰܝܡܢܶܐ ܕ݂ܺܐܝܬ݁ ܒ݂ܡܰܩܶܕ݁ܘܳܢܺܝܰܐ ܘܒܰ݁ܐܟܰ݁ܐܺܝܰܐ:
1Th 1:8 ܡܶܢܟܽ݁ܘܢ ܓ݂ܶܝܪ ܐܶܫܬ݂ܰܡܥܰܬ݁ ܡܶܠܬܶ݁ܗ ܕ݂ܡܳܪܰܢ ܠܳܐ ܒ݂ܰܠܚܽܘܕ݁ ܒ݂ܡܰܩܶܕ݁ܘܳܢܺܝܰܐ ܘܒܰ݁ܐܟܰ݁ܐܺܝܰܐ ܐܶܠܳܐ ܒ݂ܟܽ݁ܠ ܐܰܬܰ݁ܪ ܗܰܝܡܳܢܽܘܬ݁ܟܽ݁ܘܢ ܕ݂ܒܰ݁ܐܠܳܗܳܐ ܐܶܫܬ݂ܰܡܥܰܬ݁ ܐܰܝܟ݂ܰܢܳܐ ܕ݂ܠܳܐ ܢܶܣܬ݂ܢܶܩ ܕ݂ܢܺܐܡܰܪ ܥܠܰܝܟ݂ܽܘܢ ܡܶܕ݂ܶܡ:
1Th 1:9 ܗܶܢܽܘܢ ܓ݂ܶܝܪ ܡܶܫܬ݂ܰܥܶܝܢ ܐܰܝܢܳܐ ܡܰܥܠܳܢܳܐ ܗܘܳܐ ܠܰܢ ܠܘܳܬ݁ܟܽ݁ܘܢ ܘܰܐܝܟ݂ܰܢܳܐ ܐܶܬ݁ܦ݂ܢܺܝܬ݂ܽܘܢ ܠܘܳܬ݁ ܐܰܠܳܗܳܐ ܡܶܢ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ ܕ݂ܬܶ݁ܦ݁ܠܚܽܘܢ ܠܰܐܠܳܗܳܐ ܚܰܝܳܐ ܘܫܰܪܺܝܪܳܐ:
1Th 1:10 ܟ݂ܰܕ݁ ܡܣܰܟ݂ܶܝܬ݂ܽܘܢ ܠܰܒ݁ܪܶܗ ܡܶܢ ܫܡܰܝܳܐ ܠܝܶܫܽܘܥ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܗܽܘ ܡܦܰ݁ܨܶܐ ܠܰܢ ܡܶܢ ܪܽܘܓ݁ܙܳܐ ܕ݂ܳܐܬܶ݁ܐ:
1Th 2:1 ܘܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܐܰܚܰܝ ܕ݂ܡܰܥܠܳܢܰܢ ܕ݂ܰܠܘܳܬ݁ܟܽ݁ܘܢ ܠܳܐ ܗ̄ܘܳܐ ܣܪܺܝܩܳܐܝܺܬ݁ ܗܘܳܐ:
1Th 2:2 ܐܶܠܳܐ ܠܽܘܩܕܰ݁ܡ ܚܰܫܢܰܢ ܘܶܐܨܛܰܥܰܪܢܰܢ ܐܰܝܟ݁ ܕ݂ܝܳܕ݁ܥܺܝܬ݂ܽܘܢ ܒ݂ܦܺ݁ܝܠܺܝܦ݂ܳܘܣ ܘܗܳܝܕ݂ܶܝܢ ܒ݂ܰܐܓܽ݁ܘܢܳܐ ܪܰܒ݂ܳܐ ܡܰܠܶܠܢ ܥܰܡܟܽ݁ܘܢ ܒ݂ܦ݂ܰܪܶܗ̄ܣܺܝܰܐ ܕ݂ܰܐܠܳܗܰܢ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:
1Th 2:3 ܒ݂ܽܘܝܳܐܰܢ ܓ݂ܶܝܪ ܠܳܐ ܗ̄ܘܳܐ ܡܶܢ ܛܳܥܝܽܘܬܳ݁ܐ ܐܳܦ݁ܠܳܐ ܡܶܢ ܛܰܢܦܽ݁ܘܬܳ݁ܐ ܐܳܦ݁ܠܳܐ ܒ݂ܢܶܟ݁ܠܳܐ:
1Th 2:4 ܐܶܠܳܐ ܐܰܝܟ݁ ܡܳܐ ܕ݂ܰܒ݁ܩܶܝܢܰܢ ܠܰܐܠܳܗܳܐ ܕ݂ܬܶ݁ܬ݁ܗܰܝܡܰܢ ܣܒܰ݁ܪܬܶ݁ܗ ܗܳܟܰ݁ܢܳܐ ܡܡܰܠܠܺܝܢܰܢ ܠܳܐ ܐܰܝܟ݁ ܕ݂ܠܰܒ݁ܢܰܝ ܐ̄ܢܳܫܳܐ ܢܶܫܦ݂ܰܪ ܐܶܠܳܐ ܠܰܐܠܳܗܳܐ ܗܰܘ ܕ݂ܒܳ݁ܩܶܐ ܠܶܒ݂ܰܘܳܬܰ݁ܢ:
1Th 2:5 ܐܳܦ݁ܠܳܐ ܓ݂ܶܝܪ ܡܶܡܬܽ݁ܘܡ ܐܶܬ݁ܚܰܫܰܚܢ ܒ݂ܡܰܡܠ̄ܠܳܐ ܫܰܕ݂ܳܠܳܐ ܐܰܝܟ݁ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܒ݂ܥܶܠܬܳ݁ܐ ܕ݂ܝܰܥܢܽܘܬܳ݁ܐ ܐܰܠܳܗܳܐ ܣܳܗܶܕ݁:
1Th 2:6 ܘܠܳܐ ܒ݂ܥܰܝܢ ܫܽܘܒ݁ܚܳܐ ܡܶܢ ܒ݂ܢܰܝܢܳܫܳܐ ܠܳܐ ܡܶܢܟܽ݁ܘܢ ܘܠܳܐ ܡܶܢ ܐ̄ܚܪܳܢܶܐ ܟ݂ܰܕ݁ ܡܶܫܟ݂ܚܺܝܢ ܗ̄ܘܰܝܢ ܝܰܩܺܝܪܶܐ ܠܡܶܗܘܳܐ ܐܰܝܟ݁ ܫܠܺܝܚܶܐ ܕ݂ܰܡܫܺܝܚܳܐ:
1Th 2:8 ܗܳܟܰ݁ܢܳܐ ܐܳܦ݁ ܚܢܰܢ ܡܚܰܒ݂ܒܺ݁ܝܢܰܢ ܘܰܡܣܰܘܚܺܝܢܰܢ ܠܡܶܬ݂ܰܠ ܠܟܽ݁ܘܢ ܠܳܐ ܒ݂ܰܠܚܽܘܕ݁ ܣܒܰ݁ܪܬܶ݁ܗ ܕ݂ܰܐܠܳܗܳܐ ܐܶܠܳܐ ܐܳܦ݁ ܢܰܦ݁ܫܰܢ ܡܶܛܽܠ ܕ݂ܚܰܒ݂ܺܝܒܰ݁ܝܢ ܐܢ̄ܬ݂ܽܘܢ: ܣ
1Th 2:9 ܥܳܗܕ݂ܺܝܢ ܐܢ̄ܬ݂ܽܘܢ ܓ݂ܶܝܪ ܐܰܚܰܝܢ ܕ݂ܠܳܐܶܝܢ ܗ̄ܘܰܝܢ ܘܥܳܡܠܺܝܢ ܒ݂ܰܥܒܳ݁ܕ݁ ܐܺܝܕܰ݁ܝܢ ܒ݂ܠܺܠܝܳܐ ܘܒܺ݁ܐܝܡܳܡܳܐ ܕ݂ܥܰܠ ܚܰܕ݁ ܡܶܢܟܽ݁ܘܢ ܠܳܐ ܢܺܐܩܰܪ:
1Th 2:10 ܐܰܢ̄ܬ݂ܽܘܢ ܣܳܗܕ݂ܺܝܢ ܘܰܐܠܳܗܳܐ ܐܰܝܟ݂ܰܢܳܐ ܐܰܟ݁ܪܶܙܢ ܠܟܽ݁ܘܢ ܣܒܰ݁ܪܬܶ݁ܗ ܕ݂ܰܐܠܳܗܳܐ ܕ݂ܰܟ݁ܝܳܐܝܺܬ݁ ܘܟܺ݁ܐܢܳܐܺܝܬ݁ ܘܰܕ݁ܠܳܐ ܪܶܫܝܳܢ ܗܘܰܝܢ ܠܘܳܬ݁ ܟ݂ܽܠܗܽܘܢ ܡܗܰܝܡܢܶܐ:
1Th 2:11 ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܚܰܕ݁ ܚܰܕ݁ ܡܶܢܟܽ݁ܘܢ ܐܰܝܟ݁ ܐܰܒܳ݁ܐ ܡܶܢ ܒ݂ܢܰܘܗ̄ܝ ܒ݂ܳܥܶܝܢ ܗ̄ܘܰܝܢ ܘܡܳܠܶܝܢ ܗ̄ܘܰܝܢ ܒ݂ܠܶܒ݂ܟܽ݁ܘܢ ܘܰܡܣܰܗܕܺ݁ܝܢܰܢ ܠܟܽ݁ܘܢ:
1Th 2:13 ܡܶܛܽܠ ܗܳܢܳܐ ܐܳܦ݁ ܚܢܰܢ ܡܰܘܕ݂ܶܝܢܰܢ ܐܰܡܺܝܢܳܐܝܺܬ݁ ܠܰܐܠܳܗܳܐ ܕ݂ܡܶܠܬܳ݁ܐ ܕ݂ܰܐܠܳܗܳܐ ܕ݂ܩܰܒ݂ܶܠܬ݂ܽܘܢ ܡܶܢܰܢ ܠܳܐ ܗ̄ܘܳܐ ܐܰܝܟ݁ ܡܶܠܬܳ݁ܐ ܕ݂ܰܒ݁ܢܰܝܢܳܫܳܐ ܩܰܒ݂ܶܠܬ݂ܽܘܢܳܗ ܐܶܠܳܐ ܐܰܝܟ݂ܰܢܳܐ ܕ݂ܺܐܝܬܶ݁ܝܗ ܫܰܪܺܝܪܳܐܝܺܬ݁ ܡܶܠܬܳ݁ܐ ܕ݂ܰܐܠܳܗܳܐ ܘܗܺܝ ܒ݂ܰܥܒܳ݁ܕܳ݁ܐ ܡܶܣܬ݂ܰܥܪܳܐ ܒ݂ܟܽ݁ܘܢ ܒ݂ܰܐܝܠܶܝܢ ܕ݂ܰܡܗܰܝܡܢܺܝܢ: ܣ
1Th 2:14 ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܐܶܬ݂ܕ݂ܰܡܺܝܬ݂ܽܘܢ ܠܥܺܕܳ݁ܬܳ݁ܐ ܕ݂ܰܐܠܳܗܳܐ ܕ݂ܒܺ݁ܝܗܽܘܕ݁ ܗܳܠܶܝܢ ܕ݂ܰܒ݁ܝܶܫܽܘܥ ܡܫܺܝܚܳܐ ܕ݂ܗܳܟܰ݁ܢ ܣܰܝܒ݂ܰܪܬ݂ܽܘܢ ܐܳܦ݁ ܐܰܢ̄ܬ݂ܽܘܢ ܡܶܢ ܒ݂ܢܰܝ ܫܰܪܒ݂ܰܬ݁ܟܽ݁ܘܢ ܐܰܝܟ݂ܰܢܳܐ ܕ݂ܳܐܦ݁ ܗܶܢܽܘܢ ܡܶܢ ܝܺܗܽܘܕܳ݁ܝܶܐ:
1Th 2:15 ܗܳܢܽܘܢ ܕ݂ܰܠܡܳܪܰܢ ܝܶܫܽܘܥ ܡܫܺܝܚܳܐ ܩܛܰܠܘ ܘܠܰܢܒܺ݁ܝܶܐ ܕ݂ܡܶܢܗܽܘܢ ܘܠܰܢ ܪܕܰ݁ܦ݁ܘ ܘܠܰܐܠܳܗܳܐ ܠܳܐ ܫܳܦ݁ܪܺܝܢ ܘܰܥܒܺ݁ܝܕܺ݁ܝܢ ܣܰܩܽܘܒ݁ܠܳܐ ܠܟܽ݁ܠܗܽܘܢ ܒ݂ܢܰܝ-ܐ̄ܢܳܫܳܐ:
1Th 2:16 ܕ݂ܟܳ݁ܠܶܝܢ ܠܰܢ ܕ݂ܰܢܡܰܠܶܠ ܥܰܡ ܥܰܡ̄ܡܶܐ ܕ݂ܢܺܚܽܘܢ ܠܰܡܫܰܠܳܡܽܘ ܚܛܳܗܰܝܗܽܘܢ ܒ݂ܟܽ݁ܠܙܒܰ݁ܢ ܡܰܛܺܝ ܕ݂ܶܝܢ ܥܠܰܝܗܽܘܢ ܪܽܘܓ݁ܙܳܐ ܥܕܰ݁ܡܳܐ ܠܚܰܪܬܳ݁ܐ: ܣ
1Th 2:17 ܚܢܰܢ ܕ݂ܶܝܢ ܐܰܚܰܝܢ ܗܘܰܝܢ ܝܰܬ݁ܡܶܐ ܡܶܢܟܽ݁ܘܢ ܙܰܒ݁ܢܳܐ ܕ݂ܫܳܥܬܳ݁ܐ ܒ݂ܰܐܦ݂ܰܝܢ ܘܠܳܐ ܒ݂ܠܶܒ݂ܰܢ ܘܝܰܬ݂ܺܝܪܳܐܝܺܬ݁ ܐܶܬ݁ܚܰܦ݂ܰܛܢ ܠܡܶܚܙܳܐ ܐܰܦ݂ܰܝܟ݂ܽܘܢ ܒ݂ܚܽܘܒ݂ܳܐ ܣܰܓ݂ܺܝܳܐܐ:
1Th 2:18 ܘܰܨܒܰ݁ܝܢ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܐܶܢܳܐ ܦ݂ܰܘܠܳܘܣ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܘܥܰܘܟܰ݁ܢܝ ܣܳܛܳܢܳܐ:
1Th 2:19 ܐܰܝܢܰܘ ܓ݂ܶܝܪ ܣܰܒ݁ܪܰܢ ܘܚܰܕܽ݁ܘܬܰ݁ܢ ܘܰܟ݁ܠܺܝܠܳܐ ܕ݂ܫܽܘܒ݁ܗܳܪܰܢ ܐܶܠܳܐ ܐܶܢ ܐܰܢ̄ܬ݂ܽܘܢ ܩܕܳ݁ܡ ܡܳܪܰܢ ܝܶܫܽܘܥ ܒ݂ܡܶܐܬܺ݁ܝܬܶ݁ܗ:
1Th 2:20 ܐܰܢ̄ܬ݂ܽܘܢ ܐܶܢܽܘܢ ܓ݂ܶܝܪ ܬ݂ܶܫܒ݂ܽܘܚܬ݂ܰܢ ܘܚܰܕܽ݁ܘܬܰ݁ܢ:
1Th 3:1 ܘܡܶܛܽܠ ܕ݂ܠܳܐ ܚܰܡܣܶܢܢ ܨܒܰ݁ܝܢ ܠܰܡܦܳ݁ܫ ܒ݂ܰܐܬܺ݁ܢܶܘܣ ܒ݂ܰܠܚܽܘܕܰ݁ܝܢ:
1Th 3:2 ܘܰܢܫܰܕ݂ܰܪ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܐܰܚܽܘܢ ܘܰܡܫܰܡܫܳܢܳܐ ܕ݂ܰܐܠܳܗܳܐ ܘܰܡܥܰܕ݂ܪܳܢܰܢ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܕ݂ܰܢܫܰܪܰܪܟܽ݁ܘܢ ܘܢܶܒ݁ܥܶܐ ܡܶܢܟܽ݁ܘܢ ܥܰܠ ܗܰܝܡܳܢܽܘܬ݁ܟܽ݁ܘܢ:
1Th 3:3 ܕ݂ܠܳܐ ܐ̄ܢܳܫ ܡܶܢܟܽ݁ܘܢ ܬ݂ܶܬ݁ܩܰܛܰܥ ܠܶܗ ܒ݂ܽܐܘܠܨܳܢܶܐ ܗܳܠܶܝܢ ܐܰܢ̄ܬ݂ܽܘܢ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܗܳܕܶ݁ܐ ܗܽ̄ܘ ܣܺܝܡܺܝܢܰܢ:
1Th 3:4 ܐܳܦ݁ ܟ݂ܰܕ݁ ܠܘܳܬ݁ܟܽ݁ܘܢ ܗܘܰܝܢ ܓ݂ܶܝܪ ܩܰܕ݂ܶܡܢ ܐܶܡܰܪܢ ܠܟܽ݁ܘܢ ܕ݂ܰܥܬܺ݁ܝܕܺ݁ܝܢܰܢ ܠܡܶܬܶ݁ܐܠܳܨܽܘ ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܗܘܳܐ:
1Th 3:5 ܡܶܛܽܠ ܗܳܢܳܐ ܐܳܦ݁ ܐܶܢܳܐ ܠܳܐ ܚܰܡܣܢܶܬ݁ ܥܕܰ݁ܡܳܐ ܕ݂ܫܰܕ݂ܪܶܬ݁ ܕ݂ܶܐܕ݂ܰܥ ܗܰܝܡܳܢܽܘܬ݁ܟܽ݁ܘܢ ܕ݂ܕܰ݁ܠܡܳܐ ܢܢܰܣܶܝܟܽ݁ܘܢ ܡܢܰܣܝܳܢܳܐ ܘܢܶܗܘܶܐ ܥܰܡܠܰܢ ܣܪܺܝܩܳܐ ܣ݂ ܣ݂:
1Th 3:6 ܗܳܫܳܐ ܕ݂ܶܝܢ ܡܶܢ ܕ݂ܶܐܬܳ݁ܐ ܠܘܳܬܰ݁ܢ ܛܺܝܡܳܬܶ݁ܐܳܘܣ ܡܶܢ ܨܶܐܕܰ݁ܝܟ݂ܽܘܢ ܘܣܰܒ݁ܪܰܢ ܥܰܠ ܗܰܝܡܳܢܽܘܬ݁ܟܽ݁ܘܢ ܘܥܰܠ ܚܽܘܒ݂ܟܽ݁ܘܢ ܘܕܺ݁ܐܝܬ݁ ܠܘܳܬ݁ܟܽ݁ܘܢ ܥܽ̄ܘܗܕ݂ܳܢܰܢ ܛܳܒܳ݁ܐ ܒ݂ܟܽ݁ܠ ܥܶܕ݂ܳܢ ܘܰܣܘܶܝܢ ܐܢ̄ܬ݂ܽܘܢ ܠܡܶܚܙܝܰܢ ܐܰܝܟ݂ܰܢܳܐ ܕ݂ܳܐܦ݁ ܚܢܰܢ ܠܟܽ݁ܘܢ:
1Th 3:7 ܡܶܛܽܠ ܗܳܢܳܐ ܐܶܬ݁ܒ݂ܰܝܰܐܢ ܒ݂ܟܽ݁ܘܢ ܐܰܚܰܝܢ ܥܰܠ ܟ݂ܽܠܗܶܝܢ ܥܳܩܳܬܰ݁ܢ ܘܽܐܘܠܨܳܢܰܝܢ ܡܶܛܽܠ ܗܰܝܡܳܢܽܘܬ݁ܟܽ݁ܘܢ:
1Th 3:8 ܘܗܳܫܳܐ ܗܽ̄ܘ ܚܰܝܺܝܢܰܢ ܐܶܢ ܐܰܢ̄ܬ݂ܽܘܢ ܬ݂ܶܬ݁ܩܰܝܡܽܘܢ ܒ݂ܡܳܪܰܢ:
1Th 3:9 ܐܰܝܕܳ݁ܐ ܓ݂ܶܝܪ ܬ݂ܰܘܕ݂ܺܝܬܳ݁ܐ ܡܶܫܟ݂ܚܺܝܢܰܢ ܠܡܶܦ݁ܪܰܥ ܚܠܳܦܰ݁ܝܟ݂ܽܘܢ ܠܰܐܠܳܗܳܐ ܥܰܠ ܟ݂ܽܠ ܚܰܕܽ݁ܘܬܳ݁ܐ ܕ݂ܚܳܕܶ݁ܝܢܰܢ ܡܶܛܽܠܳܬ݁ܟܽ݁ܘܢ:
1Th 3:10 ܐܶܠܳܐ ܕ݂ܰܩܕܳ݁ܡ ܐܰܠܳܗܳܐ ܝܰܬ݂ܺܝܪܳܐܝܺܬ݁ ܢܶܬ݁ܟ݂ܰܫܰܦ݁ ܒ݂ܠܺܠܝܳܐ ܘܒܺ݁ܐܝܡܳܡܳܐ ܕ݂ܢܶܚܙܶܐ ܐܰܦ݂ܰܝܟ݂ܽܘܢ ܘܢܶܓ݁ܡܽܘܪ ܡܳܐ ܕ݂ܚܰܣܺܝܪܳܐ ܗܰܝܡܳܢܽܘܬ݁ܟܽ݁ܘܢ:
1Th 3:11 ܗܽܘ ܕ݂ܶܝܢ ܐܰܠܳܗܳܐ ܐܰܒܽ݁ܘܢ ܘܡܳܪܰܢ ܝܶܫܽܘܥ ܡܫܺܝܚܳܐ ܢܶܬ݁ܪܽܘܨ ܐܽܘܪܚܰܢ ܠܘܳܬ݁ܟܽ݁ܘܢ:
1Th 3:12 ܘܢܰܣܓ݂ܶܐ ܘܰܢܝܰܬ݂ܰܪ ܚܽܘܒ݂ܟܽ݁ܘܢ ܕ݂ܚܰܕ݁ ܠܘܳܬ݁ ܚܰܕ݁ ܘܕܰ݁ܠܘܳܬ݁ ܟ݂ܽܠܢܳܫ ܐܰܝܟ݂ܰܢܳܐ ܕ݂ܰܚܢܰܢ ܡܰܚܒܺ݁ܝܢܰܢ ܠܟܽ݁ܘܢ:
1Th 3:13 ܘܰܢܩܰܝܶܡ ܠܶܒ݂ܰܘܳܬ݁ܟܽ݁ܘܢ ܕ݂ܠܳܐ ܪܶܫܝܳܢ ܒ݂ܩܰܕ݂ܺܝܫܽܘܬܳ݁ܐ ܩܕܳ݁ܡ ܐܰܠܳܗܳܐ ܐܰܒܽ݁ܘܢ ܒ݂ܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܥܰܡ ܟ݂ܽܠܗܽܘܢ ܩܰܕ݂ܺܝܫܰܘܗ̄ܝ: ܣ
1Th 4:1 ܡܶܟ݂ܺܝܠ ܐܰܚܰܝ ܒ݂ܳܥܶܝܢܰܢ ܡܶܢܟܽ݁ܘܢ ܘܡܶܬ݁ܟ݂ܰܫܦܺ݁ܝܢܰܢ ܠܟܽ݁ܘܢ ܒ݂ܡܳܪܰܢ ܝܶܫܽܘܥ ܕ݂ܰܐܝܟ݁ ܕ݂ܩܰܒ݂ܶܠܬ݂ܽܘܢ ܡܶܢܰܢ ܐܰܝܟ݂ܰܢ ܘܳܠܶܐ ܠܟܽ݁ܘܢ ܕ݂ܰܬ݁ܗܰܠܟܽ݁ܘܢ ܘܬܶ݁ܫܦ݂ܪܽܘܢ ܠܰܐܠܳܗܳܐ ܕ݂ܝܰܬ݂ܺܝܪܳܐܝܺܬ݁ ܬ݂ܰܘܣܦܽ݁ܘܢ:
1Th 4:2 ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܐܰܝܠܶܝܢ ܦ݂ܽܘܩܕ݂ܳܢܶܐ ܝܰܗ̄ܒ݁ܢ ܠܟܽ݁ܘܢ ܒ݂ܡܳܪܰܢ ܝܶܫܽܘܥ:
1Th 4:3 ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܩܰܕ݂ܺܝܫܽܘܬ݁ܟܽ݁ܘܢ ܘܰܕ݁ܬܶ݁ܗܘܽܘܢ ܦ݂ܰܪܺܝܩܺܝܢ ܡܶܢ ܟ݂ܽܠ ܙܳܢܝܽܘܬܳ݁ܐ:
1Th 4:4 ܘܢܶܗܘܶܐ ܝܳܕܰ݁ܥ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܠܡܶܩܢܳܐ ܡܳܐܢܶܗ ܒ݂ܩܰܕ݂ܺܝܫܽܘܬܳ݁ܐ ܘܒܺ݁ܐܝܩܳܪܳܐ:
1Th 4:5 ܘܠܳܐ ܒ݂ܚܰܫܶܐ ܕ݂ܪܶܓ݂ܬܳ݁ܐ ܐܰܝܟ݁ ܫܰܪܟ݂ܳܐ ܕ݂ܥܰܡ̄ܡܶܐ ܗܳܢܽܘܢ ܕ݂ܠܳܐ ܝܳܕ݁ܥܺܝܢ ܠܰܐܠܳܗܳܐ:
1Th 4:6 ܘܠܳܐ ܬ݂ܶܗܘܽܘܢ ܡܫܺܝܚܺܝܢ ܠܡܶܥܒ݂ܰܪ ܘܰܠܡܶܥܠܰܒ݁ ܐ̄ܢܳܫ ܠܰܐܚܽܘܗ̄ܝ ܒ݂ܗܳܕܶ݁ܐ ܨܒܽ݁ܘܬܳ݁ܐ ܡܶܛܽܠ ܕ݂ܡܳܪܰܢ ܗܽ̄ܘ ܬ݂ܳܒܽ݁ܘܥܳܐ ܥܰܠ ܗܳܠܶܝܢ ܟ݂ܽܠܗܶܝܢ ܐܰܝܟ݂ܰܢܳܐ ܕ݂ܳܐܦ݁ ܡܶܢ-ܩܕܳ݁ܡ ܙܰܒ݁ܢܳܐ ܐܶܡܰܪܢ ܠܟܽ݁ܘܢ ܘܣܰܗܶܕ݁ܢ:
1Th 4:7 ܠܳܐ ܓ݂ܶܝܪ ܩܪܳܟܽ݁ܘܢ ܐܰܠܳܗܳܐ ܠܛܰܢܦ݂ܽܘܬܳ݁ܐ ܐܶܠܳܐ ܠܩܰܕ݂ܺܝܫܽܘܬܳ݁ܐ:
1Th 4:8 ܡܶܟ݂ܺܝܠ ܡܰܢ ܕ݂ܛܳܠܶܡ ܠܳܐ ܗ̄ܘܳܐ ܠܒܰ݁ܪܢܳܫܳܐ ܛܳܠܶܡ ܐܶܠܳܐ ܠܰܐܠܳܗܳܐ ܗܰܘ ܕ݂ܝܰܗ̄ܒ݁ ܒ݂ܟܽ݁ܘܢ ܪܽܘܚܶܗ ܩܰܕ݂ܺܝܫܬ݂ܳܐ: ܣ
1Th 4:9 ܥܰܠ ܚܽܘܒ݂ܳܐ ܕ݂ܶܝܢ ܕ݂ܰܐܚܶܐ ܠܳܐ ܣܢܺܝܩܺܝܬ݂ܽܘܢ ܠܡܶܟ݁ܬ݂ܰܒ݁ ܠܟܽ݁ܘܢ ܐܰܢ̄ܬ݂ܽܘܢ ܓ݂ܶܝܪ ܩܢܽܘܡܟܽ݁ܘܢ ܡܰܠܦܶ݁ܐ ܐܢ̄ܬ݂ܽܘܢ ܕ݂ܰܐܠܳܗܳܐ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:
1Th 4:10 ܐܳܦ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܗܳܟܰ݁ܢܳܐ ܠܟܽ݁ܠܗܽܘܢ ܐܰܚܶܐ ܕ݂ܰܒ݁ܟܽ݁ܠܳܗ ܡܰܩܶܕܳ݁ܘܢܺܝܰܐ ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܶ݁ܬ݁ܝܰܬ݂ܪܽܘܢ:
1Th 4:11 ܘܬܶ݁ܬ݁ܚܰܦ݂ܛܽܘܢ ܕ݂ܬܶ݁ܗܘܽܘܢ ܫܠܶܝܢ ܘܰܥܢܶܝܢ ܒ݂ܣܽܘܥܪܳܢܰܝܟ݂ܽܘܢ ܘܰܗܘܰܝܬ݂ܽܘܢ ܦ݂ܳܠܚܺܝܢ ܒ݂ܺܐܝܕܰ݁ܝܟ݂ܽܘܢ ܐܰܝܟ݂ܰܢܳܐ ܕ݂ܦܰ݁ܩܶܕ݁ܢܳܟܽ݁ܘܢ:
1Th 4:12 ܕ݂ܬܶ݁ܗܘܽܘܢ ܡܗܰܠܟܺ݁ܝܢ ܒ݂ܶܐܣܟ݂ܺܡܳܐ ܠܘܳܬ݁ ܒ݂ܰܪܳܝܶܐ ܘܥܰܠ ܐ̄ܢܳܫ ܠܳܐ ܬ݂ܶܣܬ݂ܰܢܩܽܘܢ: ܣ
1Th 4:13 ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܥܰܠ ܐܰܝܠܶܝܢ ܕ݂ܕܳ݁ܡܟ݂ܺܝܢ ܠܳܐ ܬ݂ܶܗܘܶܐ ܟ݂ܳܪܝܳܐ ܠܟܽ݁ܘܢ ܐܰܝܟ݁ ܫܰܪܟ݂ܳܐ ܕ݂ܐ̄ܢܳܫܳܐ ܕ݂ܣܰܒ݁ܪܳܐ ܠܰܝܬ݂ ܠܗܽܘܢ:
1Th 4:14 ܐܶܢ ܓ݂ܶܝܪ ܡܗܰܝܡܢܺܝܢܰܢ ܕ݂ܝܶܫܽܘܥ ܡܺܝܬ݁ ܘܩܳܡ ܗܳܟܰ݁ܢܳܐ ܐܳܦ݁ ܐܰܠܳܗܳܐ ܠܰܐܝܠܶܝܢ ܕ݂ܰܕ݁ܡܶܟ݁ܘ ܒ݂ܝܶܫܽܘܥ ܡܰܝܬ݂ܶܐ ܥܰܡܶܗ:
1Th 4:15 ܗܳܕܶ݁ܐ ܕ݂ܶܝܢ ܐܳܡܪܺܝܢܰܢ ܠܟܽ݁ܘܢ ܒ݂ܡܶܠܬܶ݁ܗ ܕ݂ܡܳܪܰܢ ܕ݂ܰܚܢܰܢ ܐܰܝܠܶܝܢ ܕ݂ܡܶܫܬ݂ܰܚܪܺܝܢܰܢ ܒ݂ܡܶܐܬܺ݁ܝܬܶ݁ܗ ܕ݂ܡܳܪܰܢ ܕ݂ܚܰܝܺܝܢܰܢ ܠܳܐ ܢܰܕ݁ܪܶܟ݁ ܠܰܐܝܠܶܝܢ ܕ݂ܰܕ݁ܡܶܟ݁ܘ:
1Th 4:16 ܡܶܛܽܠ ܕ݂ܗܽܘ ܡܳܪܰܢ ܒ݂ܦܽ݁ܘܩܕ݂ܳܢܳܐ ܘܰܒ݁ܩܳܠܳܐ ܕ݂ܪܺܝܫ ܡܰܠܰܐܟܶ݁ܐ ܘܰܒ݁ܩܰܪܢܳܐ ܕ݂ܰܐܠܳܗܳܐ ܢܳܚܶܬ݁ ܡܶܢ ܫܡܰܝܳܐ ܘܡܺܝܬܶ݁ܐ ܕ݂ܒܰ݁ܡܫܺܝܚܳܐ ܢܩܽܘܡܽܘܢ ܠܽܘܩܕܰ݁ܡ:
1Th 4:17 ܘܗܳܝܕ݂ܶܝܢ ܚܢܰܢ ܐܰܝܠܶܝܢ ܕ݂ܡܶܫܬ݂ܰܚܪܺܝܢܰܢ ܕ݂ܚܰܝܺܝܢܰܢ ܢܶܬ݁ܚܛܶܦ݁ ܥܰܡܗܽܘܢ ܐܰܟ݁ܚܕܳ݁ܐ ܒ݂ܰܥܢܳܢܶܐ ܠܽܐܘܪܥܶܗ ܕ݂ܡܳܪܰܢ ܒ݂ܳܐܐܰܪ ܘܗܳܟܰ݁ܢܳܐ ܒ݂ܟܽ݁ܠܙܒܰ݁ܢ ܥܰܡ ܡܳܪܰܢ ܢܶܗܘܶܐ:
1Th 4:18 ܗܘܰܘ ܗܳܟܺ݁ܝܠ ܡܒܰ݁ܝܐܺܝܢ ܚܰܕ݁ ܠܚܰܕ݁ ܒ݂ܡܶܠܶܐ ܗܳܠܶܝܢ: ܣ
1Th 5:1 ܥܰܠ ܙܰܒ݁ܢܶܐ ܕ݂ܶܝܢ ܘܥܶܕ݂ܳܢܶܐ ܐܰܚܰܝ ܠܳܐ ܣܢܺܝܩܺܝܬ݂ܽܘܢ ܠܡܶܟ݁ܬ݂ܰܒ݁ ܠܟܽ݁ܘܢ:
1Th 5:2 ܐܰܢ̄ܬ݂ܽܘܢ ܓ݂ܶܝܪ ܫܰܪܺܝܪܳܐܝܺܬ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܝܰܘܡܶܗ ܕ݂ܡܳܪܰܢ ܐܰܝܟ݁ ܓ݂ܰܢܳܒܳ݁ܐ ܒ݂ܠܺܠܝܳܐ ܗܳܟܰ݁ܢܳܐ ܐܳܬܶ݁ܐ:
1Th 5:3 ܟ݂ܰܕ݁ ܢܺܐܡܪܽܘܢ ܕ݂ܰܫܠܳܡܳܐ ܗ̄ܘ ܘܫܰܝܢܳܐ ܘܗܳܝܕ݂ܶܝܢ ܡܶܢܫܶܠܝܳܐ ܢܩܽܘܡ ܥܠܰܝܗܽܘܢ ܐܰܒ݁ܕ݂ܳܢܳܐ ܐܰܝܟ݁ ܚܶܒ݁ܠܶܐ ܥܰܠ ܒ݂ܰܛܢܬܳ݁ܐ ܘܠܳܐ ܢܰܡܕܽ݁ܘܢ:
1Th 5:4 ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܠܳܐ ܗܘܰܝܬ݂ܽܘܢ ܒ݂ܚܶܫܽܘܟܳ݁ܐ ܕ݂ܗܰܘ ܝܰܘܡܳܐ ܐܰܝܟ݁ ܓ݂ܰܢܳܒܳ݁ܐ ܢܰܕ݁ܪܶܟ݁ܟܽ݁ܘܢ:
1Th 5:5 ܟ݂ܽܠܟܽ݁ܘܢ ܓ݂ܶܝܪ ܒ݂ܢܰܝ ܢܽܘܗܪܳܐ ܐܰܢ̄ܬ݂ܽܘܢ ܘܰܒ݁ܢܰܝ ܐܺܝܡܳܡܳܐ ܘܠܳܐ ܗܘܰܝܬ݂ܽܘܢ ܒ݂ܢܰܝ ܠܺܠܝܳܐ ܘܠܳܐ ܒ݂ܢܰܝ ܚܶܫܽܘܟܳ݁ܐ:
1Th 5:6 ܠܳܐ ܢܶܕ݁ܡܰܟ݁ ܗܳܟܺ݁ܝܠ ܐܰܝܟ݁ ܫܰܪܟ݂ܳܐ ܐܶܠܳܐ ܗܘܰܝܢ ܥܺܝܪܺܝܢ ܘܰܡܗܰܘܢܺܝܢ:
1Th 5:7 ܐܰܝܠܶܝܢ ܓ݂ܶܝܪ ܕ݂ܕܳ݁ܡܟ݂ܺܝܢ ܒ݂ܠܺܠܝܳܐ ܗ̄ܘ ܕ݂ܳܡܟ݂ܺܝܢ ܘܰܐܝܠܶܝܢ ܕ݂ܪܳܘܶܝܢ ܒ݂ܠܺܠܝܳܐ ܗ̄ܘ ܪܳܘܶܝܢ:
1Th 5:8 ܚܢܰܢ ܕ݂ܶܝܢ ܕ݂ܰܒ݁ܢܰܝ ܐܺܝܡܳܡܳܐ ܚܢܰܢ ܗܘܰܝܢ ܥܺܝܪܺܝܢ ܒ݂ܪܶܥܝܳܢܰܢ ܘܰܠܒܺ݁ܝܫܺܝܢ ܫܶܪܝܳܢܳܐ ܕ݂ܗܰܝܡܳܢܽܘܬܳ݁ܐ ܘܰܕ݁ܚܽܘܒ݂ܳܐ ܘܰܢܣܺܝܡ ܣܰܢܘܰܪܬ݂ܳܐ ܕ݂ܣܰܒ݁ܪܳܐ ܕ݂ܚܰܝܶܐ:
1Th 5:9 ܡܶܛܽܠ ܕ݂ܠܳܐ ܣܳܡܰܢ ܐܰܠܳܗܳܐ ܠܪܽܘܓ݁ܙܳܐ ܐܶܠܳܐ ܠܩܶܢܝܳܢܳܐ ܕ݂ܚܰܝܶܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ:
1Th 5:10 ܗܰܘ ܕ݂ܡܺܝܬ݁ ܥܰܠ ܐܰܦ݂ܰܝܢ ܕ݂ܶܐܢ ܥܺܝܪܺܝܢܰܢ ܘܶܐܢ ܕ݂ܰܡܟ݂ܺܝܢܰܢ ܐܰܟ݁ܚܕܳ݁ܐ ܥܰܡܶܗ ܢܺܚܶܐ:
1Th 5:11 ܡܶܛܽܠ ܗܳܢܳܐ ܒ݂ܰܝܰܐܘ ܚܰܕ݁ ܠܚܰܕ݁ ܘܒܰ݁ܢܰܘ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܳܐܦ݁ ܥܳܒ݁ܕ݂ܺܝܬ݂ܽܘܢ: ܣ
1Th 5:12 ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܰܗܘܰܝܬ݂ܽܘܢ ܝܳܕ݁ܥܺܝܢ ܠܰܐܝܠܶܝܢ ܕ݂ܠܳܐܶܝܢ ܒ݂ܟܽ݁ܘܢ ܘܩܳܝܡܺܝܢ ܒ݂ܰܐܦ݂ܰܝܟ݂ܽܘܢ ܒ݂ܡܳܪܰܢ ܘܡܰܠܦܺ݁ܝܢ ܠܟܽ݁ܘܢ:
1Th 5:13 ܕ݂ܰܗܘܰܘ ܚܫܺܝܒܺ݁ܝܢ ܠܟܽ݁ܘܢ ܒ݂ܚܽܘܒ݂ܳܐ ܝܰܬ݂ܺܝܪܳܐ ܘܡܶܛܽܠ ܥܒܳ݁ܕ݁ܗܽܘܢ ܐܶܫܬ݂ܰܝ̄ܢܘ ܥܰܡܗܽܘܢ: ܣ
1Th 5:14 ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܪܕܰ݁ܘ ܠܡܰܣܟ݂ܠܳܢܶܐ ܘܠܰܒ݂ܶܒ݁ܘ ܠܰܙܥܽܘܪܰܝ ܢܰܦ݁ܫܳܐ ܘܣܰܒ݁ܘ ܛܰܥܢܳܐ ܕ݂ܰܡܚܺܝܠܶܐ ܘܰܐܓ݂ܰܪܘ ܪܽܘܚܟܽ݁ܘܢ ܠܘܳܬ݁ ܟ݂ܽܠܢܳܫ:
1Th 5:15 ܘܶܐܙܕ݂ܰܗ̄ܪܘ ܕ݂ܰܠܡܳܐ ܐ̄ܢܳܫ ܡܶܢܟܽ݁ܘܢ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܢܶܦ݁ܪܽܘܥ ܐܶܠܳܐ ܒ݂ܟܽ݁ܠܙܒܰ݁ܢ ܗܰܪ̄ܛܘ ܒ݂ܳܬܰ݁ܪ ܛܳܒܳ݁ܬܳ݁ܐ ܠܘܳܬ݁ ܚܕܳ݁ܕܶ݁ܐ ܘܰܠܘܳܬ݁ ܟ݂ܽܠܢܳܫ:
1Th 5:16 ܗܘܰܘ ܚܳܕܶ݁ܝܢ ܒ݂ܟܽ݁ܠܙܒܰ݁ܢ:
1Th 5:17 ܘܰܡܨܰܠܶܝܢ ܕ݂ܠܳܐ ܫܰܠܘܳܐ:
1Th 5:18 ܘܰܒ݁ܟܽ݁ܠ ܡܶܕ݂ܶܡ ܗܘܰܘ ܡܰܘܕ݂ܶܝܢ ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܒ݂ܝܶܫܽܘܥ ܡܫܺܝܚܳܐ ܒ݂ܟܽ݁ܘܢ:
1Th 5:19 ܪܽܘܚܳܐ ܠܳܐ ܬ݂ܕܰ݁ܥܟܽ݁ܘܢ:
1Th 5:20 ܢܒܺ݁ܝܰܘܳܬܳ݁ܐ ܠܳܐ ܬ݂ܰܣܠܽܘܢ:
1Th 5:21 ܟ݂ܽܠܡܶܕ݂ܶܡ ܒ݂ܩܰܘ ܘܰܕ݁ܫܰܦ݂ܺܝܪ ܐܰܚܽܘܕ݁ܘ:
1Th 5:22 ܘܡܶܢ ܟ݂ܽܠ ܨܒܽ݁ܘ ܒ݂ܺܝܫܳܐ ܥܪܽܘܩܘ:
1Th 5:23 ܗܽܘ ܕ݂ܶܝܢ ܐܰܠܳܗܳܐ ܕ݂ܰܫܠܳܡܳܐ ܢܩܰܕ݂ܶܫܟܽ݁ܘܢ ܓ݂ܡܺܝܪܳܐܝܺܬ݁ ܠܟܽ݁ܠܟܽ݁ܘܢ ܘܟܽ݁ܠܳܗ ܪܽܘܚܟܽ݁ܘܢ ܘܢܰܦ݁ܫܟܽ݁ܘܢ ܘܦܰ݁ܓ݁ܪܟܽ݁ܘܢ ܢܢܰܛܰܪ ܕ݂ܠܳܐ ܪܶܫܝܳܢ ܠܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Th 5:24 ܡܗܰܝܡܰܢ ܗܽ̄ܘ ܡܰܢ ܕ݂ܰܩܪܳܟܽ݁ܘܢ ܕ݂ܗܽܘ ܢܶܥܒ݂ܶܕ݁: ܣ
1Th 5:25 ܐܰܚܰܝ ܨܰܠܰܘ ܥܠܰܝܢ:
1Th 5:26 ܫܰܐܠܘ ܒ݂ܰܫܠܳܡܳܐ ܕ݂ܰܐܚܰܝܢ ܟ݂ܽܠܗܽܘܢ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ:
1Th 5:27 ܡܰܘܡܶܐ ܐ̄ܢܳܐ ܠܟܽ݁ܘܢ ܒ݂ܡܳܪܰܢ ܕ݂ܬܶ݁ܬ݁ܩܪܶܐ ܐܶܓ݂ܰܪܬ݂ܳܐ ܗܳܕܶ݁ܐ ܠܟܽ݁ܠܗܽܘܢ ܐܰܚܶܐ ܩܰܕ݂ܺܝܫܶܐ:
1Th 5:28 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡܟܽ݁ܘܢ ܐܰܡܺܝܢ: ܣ
2Th 1:1 ܦ݂ܰܘܠܳܘܣ ܘܣܺܠܘܰܢܳܘܣ ܘܛܺܝܡܳܬܶ݁ܐܳܘܣ ܠܥܺܕ݂̄ܬ݂ܳܐ ܕ݂ܬܶ݁ܣܰܠܳܘܢܺܝܩܳܝܶܐ ܕ݂ܒܰ݁ܐܠܳܗܳܐ ܐܰܒܽ݁ܘܢ ܘܡܳܪܰܢ ܝܶܫܽܘܥ ܡܫܺܝܚܳܐ:
2Th 1:2 ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
2Th 1:3 ܠܡܰܘܕ݂ܳܝܽܘ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܚܰܝܳܒܺ݁ܝܢܰܢ ܥܠܰܝܟ݂ܽܘܢ ܐܰܚܰܝ ܐܰܝܟ݁ ܡܳܐ ܕ݂ܘܳܠܶܐ ܕ݂ܝܰܬ݂ܺܝܪܳܐܝܺܬ݁ ܪܳܒ݁ܝܳܐ ܗܰܝܡܳܢܽܘܬ݁ܟܽ݁ܘܢ ܘܣܳܓܶ݁ܐ ܚܽܘܒ݂ܳܐ ܕ݂ܟܽ݁ܠܟܽ݁ܘܢ ܕ݂ܟܽ݁ܠܢܳܫ ܠܘܳܬ݁ ܚܰܒ݁ܪܶܗ:
2Th 1:4 ܐܰܝܟ݁ ܕ݂ܳܐܦ݁ ܚܢܰܢ ܒ݂ܟܽ݁ܘܢ ܢܶܗܘܶܐ ܡܶܫܬ݂ܰܒ݁ܗܪܺܝܢ ܚ̄ܢܰܢ ܒ݂ܥܺܕܳ݁ܬܳ݁ܐ ܕ݂ܰܐܠܳܗܳܐ ܥܰܠ ܗܰܝܡܳܢܽܘܬ݁ܟܽ݁ܘܢ ܘܥܰܠ ܡܣܰܝܒ݂ܪܳܢܽܘܬ݁ܟܽ݁ܘܢ ܕ݂ܰܒ݁ܟܽ݁ܠܳܗ ܪܕܺ݁ܝܦܽ݁ܘܬ݁ܟܽ݁ܘܢ ܘܽܐܘܠܨܳܢܰܝܟ݂ܽܘܢ ܕ݂ܰܡܣܰܝܒ݂ܪܺܝܢ ܐܢ̄ܬ݂ܽܘܢ:
2Th 1:5 ܠܬܰ݁ܚܘܺܝܬܳ݁ܐ ܕ݂ܕܺ݁ܝܢܳܐ ܟ݂ܺܐܢܳܐ ܕ݂ܰܐܠܳܗܳܐ ܕ݂ܬܶ݁ܫܘܽܘܢ ܠܡܰܠܟ݂ܽܘܬܶ݁ܗ ܗܳܝ ܕ݂ܥܰܠ ܐܰܦ݂ܶܝܗ ܚܳܫܺܝܬ݂ܽܘܢ:
2Th 1:6 ܘܶܐܢ ܟ݂ܺܐܢܳܐ ܩܕܳ݁ܡ ܐܰܠܳܗܳܐ ܕ݂ܢܶܦ݁ܪܽܘܥ ܐܽܘܠܨܳܢܳܐ ܠܳܐܠܽܘܨܰܝܟ݂ܽܘܢ:
2Th 1:7 ܘܰܠܟܽ݁ܘܢ ܕ݂ܡܶܬܰ݁ܐܠܨܺܝܬ݂ܽܘܢ ܢܰܚܶܐ ܥܰܡܰܢ ܒ݂ܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܡܶܢ ܫܡܰܝܳܐ ܥܰܡ ܚܰܝܠܳܐ ܕ݂ܡܰܠܰܐܟܰ݁ܘܗ̄ܝ:
2Th 1:8 ܡܳܐ ܕ݂ܥܳܒܶ݁ܕ݁ ܬ݂ܒܰ݁ܥܬܳ݁ܐ ܒ݂ܓܽ݁ܘܙܳܠܳܐ ܕ݂ܢܽܘܪܳܐ ܡܶܢ ܗܳܢܽܘܢ ܕ݂ܠܳܐ ܝܺܕܰ݁ܥܘ ܠܰܐܠܳܗܳܐ ܘܡܶܢ ܗܳܢܽܘܢ ܕ݂ܠܳܐ ܐܶܫܬ݂ܰܘܕ݂ܰܥܘ ܠܰܣܒܰ݁ܪܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
2Th 1:9 ܕ݂ܗܶܢܽܘܢ ܒ݂ܕܺ݁ܝܢܳܐ ܢܶܬ݁ܦ݂ܰܪܥܽܘܢ ܐܰܒ݁ܕ݂ܳܢܳܐ ܕ݂ܰܠܥܳܠܰܡ ܡܶܢ ܦ݂ܰܪܨܽܘܦ݂ܶܗ ܕ݂ܡܳܪܰܢ ܘܡܶܢ ܫܽܘܒ݁ܚܳܐ ܕ݂ܚܰܝܠܶܗ:
2Th 1:10 ܡܳܐ ܕ݂ܳܐܬܶ݁ܐ ܕ݂ܢܶܫܬ݂ܰܒ݂ܰܚ ܒ݂ܩܰܕ݂ܺܝܫܰܘܗ̄ܝ ܘܰܢܚܰܘܶܐ ܬ݂ܶܕ݁ܡܪܳܬܶ݁ܗ ܒ݂ܰܡܗܰܝܡܢܰܘܗ̄ܝ ܕ݂ܬܶ݁ܬ݁ܗܰܝܡܰܢ ܣܳܗܕ݂ܽܘܬܰ݁ܢ ܕ݂ܰܥܠܰܝܟ݂ܽܘܢ ܒ݂ܗܰܘ ܝܰܘܡܳܐ:
2Th 1:11 ܡܶܛܽܠܗܳܢܳܐ ܒ݂ܟܽ݁ܠܙܒܰ݁ܢ ܡܨܰܠܶܝܢܰܢ ܥܠܰܝܟ݂ܽܘܢ ܕ݂ܢܰܫܘܶܝܟܽ݁ܘܢ ܐܰܠܳܗܳܐ ܠܩܶܪܝܳܢܟܽ݁ܘܢ ܘܢܶܡܠܶܝܟܽ݁ܘܢ ܟ݂ܽܠܶܗ ܨܶܒ݁ܝܳܢܳܐ ܕ݂ܛܳܒܳ݁ܬܳ݁ܐ ܘܰܥܒܳ݁ܕܶ݁ܐ ܕ݂ܗܰܝܡܳܢܽܘܬܳ݁ܐ ܒ݂ܚܰܝܠܳܐ:
2Th 1:12 ܕ݂ܢܶܫܬ݂ܰܒ݂ܰܚ ܒ݂ܟܽ݁ܘܢ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܳܦ݁ ܐܰܢ̄ܬ݂ܽܘܢ ܒ݂ܶܗ ܐܰܝܟ݁ ܛܰܝܒ݂ܽܘܬܶ݁ܗ ܕ݂ܰܐܠܳܗܰܢ ܘܡܳܪܰܢ ܝܶܫܽܘܥ ܡܫܺܝܚܳܐ: ܣ
2Th 2:1 ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܥܰܠ ܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܥܰܠ ܟ݂ܢܽܘܫܝܳܐ ܕ݂ܺܝܠܰܢ ܕ݂ܰܠܘܳܬܶ݁ܗ:
2Th 2:2 ܕ݂ܠܳܐ ܥܓܰ݁ܠ ܬ݂ܶܬ݂ܙܺܝܥܽܘܢ ܒ݂ܪܶܥܝܳܢܰܝܟ݂ܽܘܢ ܘܠܳܐ ܬ݂ܶܬ݁ܘܗܽܘܢ ܠܳܐ ܡܶܢ ܡܶܠܬܳ݁ܐ ܘܠܳܐ ܡܶܢ ܪܽܘܚܳܐ ܘܠܳܐ ܡܶܢ ܐܶܓ݂ܰܪܬ݂ܳܐ ܕ݂ܰܐܝܟ݁ ܕ݂ܡܶܢ ܠܘܳܬܰ݁ܢ ܗܺ̄ܝ ܕ݂ܗܳܐ ܠܰܡ ܡܰܛܺܝ ܝܰܘܡܶܗ ܕ݂ܡܳܪܰܢ:
2Th 2:3 ܠܡܳܐ ܐ̄ܢܳܫ ܢܰܛܥܶܝܟܽ݁ܘܢ ܒ݂ܚܰܕ݁ ܡܶܢ ܐܶܣܟ݂ܺܡܺܝܢ ܡܶܛܽܠ ܕ݂ܶܐܢ ܠܳܐ ܬ݂ܺܐܬܶ݁ܐ ܠܽܘܩܕܰ݁ܡ ܡܳܪܽܘܕܽ݁ܘܬܳ݁ܐ ܘܢܶܬ݁ܓ݂ܠܶܐ ܒ݂ܰܪܢܳܫܳܐ ܕ݂ܰܚܛܺܝܬܳ݁ܐ ܒ݂ܪܶܗ ܕ݂ܰܐܒ݁ܕ݂ܳܢܳܐ:
2Th 2:4 ܗܰܘ ܕ݂ܰܠܩܽܘܒ݁ܠܳܐ ܗ̄ܘ ܘܡܶܫܬ݂ܰܥܠܶܐ ܥܰܠ ܟ݂ܽܠ ܡܰܢ ܕ݂ܡܶܬ݁ܩܪܶܐ ܐܰܠܳܗ ܘܕܶ݁ܚܠܳܐ ܐܰܝܟ݂ܰܢܳܐ ܕ݂ܳܐܦ݁ ܒ݂ܗܰܝܟ݂ܠܳܐ ܕ݂ܰܐܠܳܗܳܐ ܐܰܝܟ݁ ܐܰܠܳܗܳܐ ܢܶܬ݂ܶܒ݁ ܘܰܢܚܰܘܶܐ ܥܰܠ ܢܰܦ݁ܫܶܗ ܐܰܝܟ݁ ܕ݂ܰܐܠܳܗܳܐ ܗܽܘ:
2Th 2:5 ܠܳܐ ܥܳܗܕ݂ܺܝܬ݂ܽܘܢ ܕ݂ܟܰ݁ܕ݁ ܠܘܳܬ݁ܟܽ݁ܘܢ ܗ̄ܘܺܝܬ݁ ܗܳܠܶܝܢ ܐܶܡܪܶܬ݁ ܗ̄ܘܺܝܬ݁ ܠܟܽ݁ܘܢ:
2Th 2:6 ܘܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܐ ܕ݂ܰܐܚܺܝܕ݁ ܕ݂ܢܶܬ݁ܓ݂ܠܶܐ ܗܽܘ ܒ݂ܙܰܒ݁ܢܶܗ:
2Th 2:7 ܐ̄ܪܳܙܳܐ ܓ݂ܶܝܪ ܕ݂ܥܰܘܠܳܐ ܡܶܢ ܟ݂ܰܕ݂ܽܘ ܫܰܪܺܝ ܠܡܶܬ݁ܚܰܦ݂ܳܛܽܘ ܒ݂ܰܠܚܽܘܕ݁ ܐܶܢ ܗܰܘ ܡܳܐ ܕ݂ܗܳܫܳܐ ܐܰܚܺܝܕ݁ ܢܶܫܬ݂ܩܶܠ ܡܶܢ ܡܨܰܥܬܳ݁ܐ:
2Th 2:8 ܘܗܳܝܕ݂ܶܝܢ ܢܶܬ݁ܓ݂ܠܶܐ ܥܰܘܳܠܳܐ ܗܰܘ ܕ݂ܡܳܪܰܢ ܝܶܫܽܘܥ ܢܣܺܝܦܺ݁ܝܘܗ̄ܝ ܒ݂ܪܽܘܚ ܦ݂ܽܘܡܶܗ ܘܰܢܒܰ݁ܛܠܺܝܘܗ̄ܝ ܒ݂ܓܶ݁ܠܝܳܢܳܐ ܕ݂ܡܶܐܬܺ݁ܝܬܶ݁ܗ:
2Th 2:9 ܡܶܐܬܺ݁ܝܬܶ݁ܗ ܓ݂ܶܝܪ ܕ݂ܗܰܘ ܒ݂ܡܰܥܒ݂ܕܳ݁ܢܽܘܬܳ݁ܐ ܗ̄ܝ ܕ݂ܣܳܛܳܢܳܐ ܒ݂ܟܽ݁ܠ ܚܺܝܠ ܘܳܐܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܕ݂ܰܓ݂ܳܠܳܬܳ݁ܐ:
2Th 2:10 ܘܰܒ݁ܟܽ݁ܠܳܗ ܛܽܘܥܝܰܝ ܕ݂ܥܰܘܠܳܐ ܕ݂ܗܳܘܝܳܐ ܒ݂ܰܐܒܺ݁ܝܕܶ݁ܐ ܥܰܠ ܕ݂ܠܳܐ ܩܰܒ݂ܶܠܘ ܚܽܘܒ݂ܳܐ ܕ݂ܩܽܘܫܬ݂ܳܐ ܕ݂ܒܶ݁ܗ ܢܺܚܽܘܢ:
2Th 2:11 ܡܶܛܽܠܗܳܢܳܐ ܢܫܰܕ݂ܰܪ ܠܗܽܘܢ ܐܰܠܳܗܳܐ ܡܰܥܒ݂ܕܳ݁ܢܽܘܬܳ݁ܐ ܕ݂ܛܽܘܥܝܰܝ ܕ݂ܰܢܗܰܝܡܢܽܘܢ ܠܫܽܘܩܪܳܐ:
2Th 2:12 ܘܢܶܬ݂ܕܺ݁ܝܢܽܘܢ ܟ݂ܽܠܗܽܘܢ ܐܰܝܠܶܝܢ ܕ݂ܠܳܐ ܗܰܝܡܶܢܘ ܒ݂ܩܽܘܫܬ݂ܳܐ ܐܶܠܳܐ ܐܶܨܛܒܺ݁ܝܘ ܒ݂ܥܰܘܠܳܐ: ܣ
2Th 2:13 ܚܢܰܢ ܕ݂ܶܝܢ ܚܰܝܳܒܺ݁ܝܢܰܢ ܠܡܰܘܕ݂ܳܝܽܘ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܥܰܠ ܐܰܦ݂ܰܝܟ݂ܽܘܢ ܐܰܚܰܝܢ ܚܰܒ݂ܺܝܒܰ݁ܘܗ̄ܝ ܕ݂ܡܳܪܰܢ ܕ݂ܰܓ݁ܒܳ݁ܟܽ݁ܘܢ ܐܰܠܳܗܳܐ ܡܶܢ ܪܺܫܺܝܬܳ݁ܐ ܠܚܰܝܶܐ ܒ݂ܩܰܕ݂ܺܝܫܽܘܬܳ݁ܐ ܕ݂ܪܽܘܚܳܐ ܘܰܒ݁ܗܰܝܡܳܢܽܘܬܳ݁ܐ ܕ݂ܰܫܪܳܪܳܐ:
2Th 2:14 ܠܗܳܠܶܝܢ ܗܽ̄ܘ ܓ݂ܶܝܪ ܩܪܳܟܽ݁ܘܢ ܒ݂ܰܡܣܰܒ݂ܪܳܢܽܘܬܳ݁ܐ ܕ݂ܺܝܠܰܢ ܕ݂ܬܶ݁ܗܘܽܘܢ ܬ݂ܶܫܒ݂ܽܘܚܬ݂ܳܐ ܠܡܳܪܰܢ ܝܶܫܽܘܥ ܡܫܺܝܚܳܐ: ܣ
2Th 2:15 ܡܶܟ݂ܺܝܠ ܐܰܚܰܝ ܐܶܬ݁ܩܰܝ̄ܡܘ ܘܚܰܡܣܶܢܘ ܒ݂ܦܽ݁ܘܩܕ݂ܳܢܶܐ ܕ݂ܺܝܠܶܦ݁ܬ݂ܽܘܢ ܐܶܢ ܒ݂ܡܶܠܬܳ݁ܐ ܘܶܐܢ ܒ݂ܶܐܓ݂ܰܪܬ݂ܳܐ ܕ݂ܺܝܠܰܢ:
2Th 2:16 ܗܽܘ ܕ݂ܶܝܢ ܡܳܪܰܢ ܝܶܫܽܘܥ ܡܫܺܝܚܳܐ ܘܰܐܠܳܗܳܐ ܐܰܒܽ݁ܘܢ ܗܰܘ ܕ݂ܰܐܚܒܰ݁ܢ ܘܝܰܗ̄ܒ݁ ܠܰܢ ܒ݂ܽܘܝܳܐܳܐ ܕ݂ܰܠܥܳܠܰܡ ܘܣܰܒ݁ܪܳܐ ܛܳܒܳ݁ܐ ܒ݂ܛܰܝܒ݂ܽܘܬܶ݁ܗ:
2Th 2:17 ܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ ܘܰܢܩܰܝܶܡ ܒ݂ܟܽ݁ܠ ܡܶܠܳܐ ܘܰܒ݁ܟܽ݁ܠ ܥܒܳ݁ܕ݁ ܛܳܒ݁: ܣ
2Th 3:1 ܡܶܢ ܗܳܫܳܐ ܐܰܚܰܝܢ ܨܰܠܰܘ ܥܠܰܝܢ ܕ݂ܡܶܠܬܶ݁ܗ ܕ݂ܡܳܪܰܢ ܬ݂ܶܗܘܶܐ ܪܳܗܛܳܐ ܘܡܶܫܬ݂ܰܒ݂ܚܳܐ ܒ݂ܟܽ݁ܠ ܕ݂ܽܘܟ݂ܳܐ ܐܰܝܟ݁ ܕ݂ܰܠܘܳܬ݁ܟܽ݁ܘܢ:
2Th 3:2 ܘܰܕ݁ܢܶܬ݁ܦ݂ܰܨܶܐ ܡܶܢ ܒ݂ܢܰܝܢܳܫܳܐ ܒ݂ܺܝܫܶܐ ܘܥܰܢܳܬܶ݁ܐ ܠܰܘ ܓ݂ܶܝܪ ܕ݂ܟܽ݁ܠܢܳܫ ܗܺ̄ܝ ܗܰܝܡܳܢܽܘܬܳ݁ܐ:
2Th 3:3 ܡܗܰܝܡܰܢ ܗܽ̄ܘ ܕ݂ܶܝܢ ܡܳܪܝܳܐ ܕ݂ܗܽܘ ܢܢܰܛܰܪܟܽ݁ܘܢ ܘܰܢܫܰܘܙܶܒ݁ܟܽ݁ܘܢ ܡܶܢ ܒ݂ܺܝܫܳܐ:
2Th 3:4 ܬ݂ܟܺ݁ܝܠܺܝܢܰܢ ܕ݂ܶܝܢ ܥܠܰܝܟ݂ܽܘܢ ܒ݂ܡܳܪܰܢ ܕ݂ܡܶܕ݂ܶܡ ܕ݂ܰܡܦܰ݁ܩܕܺ݁ܝܢܰܢ ܠܟܽ݁ܘܢ ܥܒܰ݁ܕ݂ܬ݂ܽܘܢ ܐܳܦ݁ ܥܳܒ݁ܕ݂ܺܝܬ݂ܽܘܢ:
2Th 3:5 ܘܡܳܪܰܢ ܢܶܬ݁ܪܽܘܨ ܠܶܒ݂ܰܘܳܬ݁ܟܽ݁ܘܢ ܠܚܽܘܒ݂ܶܗ ܕ݂ܰܐܠܳܗܳܐ ܘܠܰܡܣܰܒ݂ܪܳܢܽܘܬܶ݁ܗ ܕ݂ܰܡܫܺܝܚܳܐ:
2Th 3:6 ܡܦܰ݁ܩܕܺ݁ܝܢܰܢ ܠܟܽ݁ܘܢ ܕ݂ܶܝܢ ܐܰܚܰܝ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܰܗܘܰܝܬ݂ܽܘܢ ܦ݂ܰܪܺܝܩܺܝܢ ܡܶܢ ܟ݂ܽܠ ܐܰܚܳܐ ܐܰܝܢܳܐ ܕ݂ܒܺ݁ܝܫ ܒ݂ܺܝܫ ܡܗܰܠܶܟ݁ ܘܠܳܐ ܐܰܝܟ݁ ܦ݂ܽܘܩܕ݂ܳܢܶܐ ܕ݂ܩܰܒ݂ܶܠܘ ܡܶܢܰܢ:
2Th 3:7 ܐܰܢ̄ܬ݂ܽܘܢ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܘܳܠܶܐ ܠܡܶܬ݂ܕ݂ܰܡܳܝܽܘ ܒ݂ܰܢ ܕ݂ܠܳܐ ܗܰܠܶܟ݁ܢ ܒ݂ܺܝܫ ܒ݂ܺܝܫ ܒ݂ܰܝܢܳܬ݁ܟܽ݁ܘܢ:
2Th 3:8 ܐܳܦ݁ܠܳܐ ܠܰܚܡܳܐ ܕ݂ܡܰܓ݂ܳܢ ܐܶܟܰ݁ܠܢ ܡܶܢ ܐ̄ܢܳܫ ܡܶܢܟܽ݁ܘܢ ܐܶܠܳܐ ܒ݂ܥܰܡܠܳܐ ܘܰܒ݁ܠܶܐܘܽܬܳ݁ܐ ܒ݂ܠܺܠܝܳܐ ܘܒܺ݁ܐܝܡܳܡܳܐ ܦ݂ܳܠܚܺܝܢ ܗ̄ܘܰܝܢ ܕ݂ܥܰܠ ܐ̄ܢܳܫ ܡܶܢܟܽ݁ܘܢ ܠܳܐ ܢܺܐܩܰܪ:
2Th 3:9 ܠܳܐ ܗ̄ܘܳܐ ܡܶܛܽܠ ܕ݂ܠܳܐ ܫܰܠܺܝܛ ܠܰܢ ܐܶܠܳܐ ܕ݂ܰܒ݁ܢܰܦ݁ܫܰܢ ܢܶܬ݂ܶܠ ܠܟܽ݁ܘܢ ܛܽܘܦ݁ܣܳܐ ܕ݂ܒܰ݁ܢ ܬ݂ܶܬ݂ܕ݂ܰܡܽܘܢ:
2Th 3:10 ܐܳܦ݁ ܟ݂ܰܕ݁ ܠܘܳܬ݁ܟܽ݁ܘܢ ܗ̄ܘܰܝܢ ܓ݂ܶܝܪ ܗܳܕܶ݁ܐ ܡܦܰ݁ܩܕܺ݁ܝܢ ܗ̄ܘܰܝܢ ܠܟܽ݁ܘܢ ܕ݂ܟܽ݁ܠ ܕ݂ܠܳܐ ܨܳܒܶ݁ܐ ܕ݂ܢܶܦ݁ܠܽܘܚ ܐܳܦ݁ܠܳܐ ܢܶܠܥܰܣ:
2Th 3:11 ܫܳܡܥܺܝܢܰܢ ܓ݂ܶܝܪ ܕ݂ܺܐܝܬ݁ ܒ݂ܟܽ݁ܘܢ ܐ̄ܢܳܫܳܐ ܕ݂ܒܺ݁ܝܫ ܒ݂ܺܝܫ ܡܗܰܠܟܺ݁ܝܢ ܘܡܶܕ݂ܶܡ ܠܳܐ ܦ݂ܳܠܚܺܝܢ ܐܶܠܳܐ ܐܶܢ ܣܪܺܝܩܳܬܳ݁ܐ:
2Th 3:12 ܠܗܽܘܢ ܕ݂ܶܝܢ ܠܗܳܠܶܝܢ ܡܦܰ݁ܩܕܺ݁ܝܢܰܢ ܘܒܳ݁ܥܶܝܢܰܢ ܡܶܢܗܽܘܢ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܰܒ݁ܫܶܠܝܳܐ ܢܶܗܘܽܘܢ ܦ݂ܳܠܚܺܝܢ ܘܳܐܟ݁ܠܺܝܢ ܠܰܚܡܗܽܘܢ:
2Th 3:13 ܐܢ̄ܬ݂ܽܘܢ ܕ݂ܶܝܢ ܐܰܚܰܝ ܠܳܐ ܬ݂ܶܡܰܐܢ ܠܟܽ݁ܘܢ ܠܡܶܥܒ݂ܰܕ݁ ܕ݂ܫܰܦ݂ܺܝܪ:
2Th 3:14 ܘܶܐܢ ܐ̄ܢܳܫ ܠܳܐ ܡܶܫܬ݂ܡܰܥ ܠܡܶܠܰܝܢ ܗܳܠܶܝܢ ܕ݂ܒܶ݁ܐܓ݂ܰܪܬ݂ܳܐ ܢܶܬ݁ܦ݂ܪܶܫ ܠܟܽ݁ܘܢ ܗܳܢܳܐ ܘܠܳܐ ܗܘܰܝܬ݂ܽܘܢ ܡܶܬ݁ܚܰܠܛܺܝܢ ܥܰܡܶܗ ܕ݂ܢܶܒ݁ܗܰܬ݁:
2Th 3:15 ܘܠܳܐ ܐܰܝܟ݁ ܒ݂ܥܶܠܕ݂ܒܳ݁ܒܳ݁ܐ ܬ݂ܶܐܚܕ݂ܽܘܢܶܗ ܐܶܠܳܐ ܗܘܰܝܬ݂ܽܘܢ ܡܰܪܬ݂ܶܝܢ ܠܶܗ ܐܰܝܟ݁ ܕ݂ܠܰܐܚܳܐ: ܣ
2Th 3:16 ܗܽܘ ܕ݂ܶܝܢ ܡܳܪܶܗ ܕ݂ܰܫܠܳܡܳܐ ܢܶܬ݂ܶܠ ܠܟܽ݁ܘܢ ܫܠܳܡܳܐ ܒ݂ܟܽ݁ܠܙܒܰ݁ܢ ܒ݂ܟܽ݁ܠܡܶܕ݂ܶܡ ܡܳܪܰܢ ܥܰܡ ܟ݂ܽܠܟܽ݁ܘܢ:
2Th 3:17 ܫܠܳܡܳܐ ܒ݂ܰܟ݁ܬܳ݁ܒܰ݁ܬ݁ ܐܺܝܕܰ݁ܝ ܐܶܢܳܐ ܦ݂ܰܘܠܳܘܣ ܟ݂ܶܬ݁ܒ݂ܶܬ݁ ܕ݂ܺܐܝܬܰ݁ܘܗ̄ܝ ܐܳܬܳ݁ܐ ܕ݂ܰܒ݁ܟܽ݁ܠܗܶܝܢ ܐܶܓ݂ܪܳܬ݁ܝ ܗܳܟܰ݁ܢܳܐ ܟ݂ܳܬܶ݁ܒ݁ ܐ̄ܢܳܐ:
2Th 3:18 ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:
1Ti 1:1 ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܦܽ݁ܘܩܕ݂ܳܢܳܐ ܕ݂ܰܐܠܳܗܳܐ ܡܰܚܝܳܢܰܢ ܘܕܰ݁ܡܫܺܝܚܳܐ ܝܶܫܽܘܥ ܣܰܒ݁ܪܰܢ:
1Ti 1:2 ܠܛܺܝܡܳܬܶ݁ܐܳܘܣ ܒ݂ܪܳܐ ܫܰܪܺܝܪܳܐ ܒ݂ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܰܡܫܺܝܚܳܐ ܝܶܫܽܘܥ ܡܳܪܰܢ: ܣ
1Ti 1:3 ܒ݂ܥܺܝܬ݁ ܗ̄ܘܺܝܬ݁ ܡܶܢܳܟ݁ ܟ݂ܰܕ݁ ܐܳܙܶܠ ܐ̄ܢܳܐ ܠܡܰܩܶܕܳ݁ܘܢܺܝܰܐ ܕ݂ܰܬ݁ܩܰܘܶܐ ܒ݂ܶܐܦܶ݁ܣܳܘܣ ܘܰܬ݁ܦܰ݁ܩܶܕ݁ ܠܐ̄ܢܳܫ ܐ̄ܢܳܫ ܕ݂ܠܳܐ ܢܰܠܦܽ݁ܘܢ ܝܽܘܠܦ݂ܳܢܶܐ ܡܫܰܚܠܦܶ݁ܐ:
1Ti 1:4 ܘܠܳܐ ܢܶܬ݁ܪܡܽܘܢ ܠܫܽܘܥܝܳܬܳ݁ܐ ܘܰܠܬܰ݁ܫܥܝܳܬܳ݁ܐ ܕ݂ܫܰܪܒܳ݁ܬܳ݁ܐ ܕ݂ܣܳܟܳ݁ܐ ܠܰܝܬ݂ ܠܗܽܘܢ ܗܳܠܶܝܢ ܕ݂ܚܶܪܝܳܢܶܐ ܗ̄ܘ ܥܳܒ݁ܕ݂ܳܢ ܝܰܬ݂ܺܝܪܳܐܝܺܬ݁ ܘܠܳܐ ܒ݂ܶܢܝܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ:
1Ti 1:5 ܣܳܟܶ݁ܗ ܕ݂ܶܝܢ ܕ݂ܦܽ݁ܘܩܕ݂ܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܕ݂ܡܶܢ ܠܶܒ݂ܳܐ ܕ݂ܰܟ݁ܝܳܐ ܘܡܶܢ ܬ݂ܺܐܪܬ݂ܳܐ ܛܳܒ݁ܬܳ݁ܐ ܘܡܶܢ ܗܰܝܡܳܢܽܘܬܳ݁ܐ ܫܰܪܺܝܪܬ݂ܳܐ:
1Ti 1:6 ܘܡܶܢܗܶܝܢ ܡܶܢ ܗܳܠܶܝܢ ܛܥܰܘ ܐ̄ܢܳܫܳܐ ܘܰܣܛܰܘ ܠܡܶܠܶܐ ܣܪܺܝܩܳܬܳ݁ܐ:
1Ti 1:7 ܒ݂ܕܰ݁ܒ݁ܥܰܘ ܠܡܶܗܘܳܐ ܡܰܠܦܳ݁ܢܶܐ ܕ݂ܢܳܡܽܘܣܳܐ ܟ݂ܰܕ݁ ܠܳܐ ܡܶܣܬ݂ܰܟ݂ܠܺܝܢ ܡܶܕ݂ܶܡ ܕ݂ܰܡܡܰܠܠܺܝܢ ܘܠܳܐ ܡܶܕ݂ܶܡ ܕ݂ܰܥܠܰܘܗ̄ܝ ܡܶܬ݁ܚܪܶܝܢ: ܣ
1Ti 1:8 ܝܳܕ݁ܥܺܝܢܰܢ ܕ݂ܶܝܢ ܕ݂ܢܳܡܽܘܣܳܐ ܫܰܦ݂ܺܝܪ ܗܽ̄ܘ ܐܶܢ ܐ̄ܢܳܫ ܐܰܟ݁ܘܳܬܶ݁ܗ ܕ݂ܢܳܡܽܘܣܳܐ ܢܶܬ݂ܕ݂ܰܒ݂ܰܪ ܒ݂ܶܗ:
1Ti 1:9 ܟ݂ܰܕ݁ ܝܳܕܰ݁ܥ ܕ݂ܰܠܟܺ݁ܐܢܶܐ ܢܳܡܽܘܣܳܐ ܠܳܐ ܣܺܝܡ ܐܶܠܳܐ ܠܥܰܘܳܠܶܐ ܘܰܠܡܳܪܽܘܕܶ݁ܐ ܘܰܠܪܰܫܺܝܥܶܐ ܘܰܠܚܰܛܳܝܶܐ ܘܰܠܥܰܢܳܬܶ݁ܐ ܘܠܰܐܝܠܶܝܢ ܕ݂ܠܳܐ ܕ݂ܟܶ݁ܝܢ ܘܠܰܐܝܠܶܝܢ ܕ݂ܡܳܚܶܝܢ ܠܰܐܒܳ݁ܗܰܝܗܽܘܢ ܘܠܰܐܝܠܶܝܢ ܕ݂ܡܳܚܶܝܢ ܠܶܐܡܗܳܬ݁ܗܽܘܢ ܘܰܠܩܳܛܽܘܠܶܐ:
1Ti 1:10 ܘܰܠܙܰܢܳܝܶܐ ܘܰܠܫܳܟ݁ܒ݂ܰܝ ܥܰܡ ܕ݂ܶܟ݁ܪܶܐ ܘܰܠܓܳ݁ܢܒ݂ܰܝ ܒ݂ܢܰܝ ܚܺܐܪܶܐ ܘܰܠܕܰ݁ܓ݂ܳܠܶܐ ܘܰܠܥܳܒ݁ܪܰܝ ܥܰܠ ܡܰܘܡܳܬܳ݁ܐ ܘܰܠܟܽ݁ܠܡܶܕ݂ܶܡ ܕ݂ܺܐܝܬܰ݁ܘܗ̄ܝ ܣܰܩܽܘܒ݁ܠܳܐ ܠܝܽܘܠܦ݂ܳܢܳܐ ܚܠܺܝܡܳܐ:
1Ti 1:11 ܕ݂ܶܐܘܰܢܓ݂ܶܠܺܝܳܘܢ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܡܒܰ݁ܪܟܳ݁ܐ ܗܰܘ ܕ݂ܶܐܢܳܐ ܐܶܬ݁ܗܰܝܡܢܶܬ݁:
1Ti 1:12 ܘܡܰܘܕ݂ܶܐ ܐ̄ܢܳܐ ܠܶܗ ܕ݂ܚܰܝܠܰܢܝ ܠܡܳܪܰܢ ܝܶܫܽܘܥ ܡܫܺܝܚܳܐ ܕ݂ܚܰܫܒ݂ܰܢܝ ܡܗܰܝܡܢܳܐ ܘܣܳܡܰܢܝ ܠܬܶ݁ܫܡܶܫܬ݂ܶܗ:
1Ti 1:13 ܠܺܝ ܕ݂ܡܶܢ ܩܕܺ݁ܝܡ ܡܓܰ݁ܕ݂ܦܳ݁ܢ ܗ̄ܘܺܝܬ݁ ܘܪܳܕܽ݁ܘܦ݁ ܘܰܡܨܰܥܪܳܢ ܐܶܠܳܐ ܐܶܬ݁ܚܰܢܢܶܬ݁ ܡܶܛܽܠ ܕ݂ܟܰ݁ܕ݁ ܠܳܐ ܝܳܕܰ݁ܥ ܗ̄ܘܺܝܬ݁ ܥܶܒ݁ܕ݂ܶܬ݁ ܕ݂ܠܳܐ ܗܰܝܡܳܢܽܘܬܳ݁ܐ:
1Ti 1:14 ܣܶܓ݁ܝܰܬ݁ ܒ݂ܺܝ ܕ݂ܶܝܢ ܛܰܝܒ݂ܽܘܬܶ݁ܗ ܕ݂ܡܳܪܰܢ ܘܗܰܝܡܳܢܽܘܬܳ݁ܐ ܘܚܽܘܒ݂ܳܐ ܕ݂ܰܒ݁ܝܶܫܽܘܥ ܡܫܺܝܚܳܐ: ܣ
1Ti 1:15 ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܫܳܘܝܳܐ ܗ̄ܝ ܠܰܡܩܰܒ݂ܳܠܽܘܬܳ݁ܗ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܠܥܳܠܡܳܐ ܠܡܰܚܳܝܽܘ ܠܚܰܛܳܝܶܐ ܕ݂ܩܰܕ݁ܡܳܝܗܽܘܢ ܐܶܢܳܐ ܐ̄ܢܳܐ:
1Ti 1:16 ܐܶܠܳܐ ܡܶܛܽܠ ܗܳܢܳܐ ܪܰܚܶܡ ܥܠܰܝ ܕ݂ܒܺ݁ܝ ܩܰܕ݁ܡܳܐ ܢܚܰܘܶܐ ܝܶܫܽܘܥ ܡܫܺܝܚܳܐ ܟ݂ܽܠܳܗ ܡܰܓ݂ܪܰܬ݁ ܪܽܘܚܶܗ ܠܬܰ݁ܚܘܺܝܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܺ݁ܝܢ ܕ݂ܰܢܗܰܝܡܢܽܘܢ ܒ݂ܶܗ ܠܚܰܝܶܐ ܕ݂ܰܠܥܳܠܰܡ:
1Ti 1:17 ܠܡܰܠܟ݂ܳܐ ܕ݂ܶܝܢ ܕ݂ܥܳܠܡܶܐ ܠܗܰܘ ܕ݂ܠܳܐ ܡܶܬ݁ܚܰܒ݂ܰܠ ܘܠܳܐ ܡܶܬ݁ܚܙܶܐ ܕ݂ܗܽܘܝܽܘ ܚܰܕ݁ ܐܰܠܳܗܳܐ ܐܺܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
1Ti 1:18 ܗܳܢܳܐ ܦ݂ܽܘܩܕ݂ܳܢܳܐ ܡܰܓ݁ܥܶܠ ܐ̄ܢܳܐ ܠܳܟ݁ ܒ݂ܶܪܝ ܛܺܝܡܳܬܶ݁ܐܳܘܣ ܐܰܝܟ݁ ܢܒܺ݁ܝܰܘܳܬܳ݁ܐ ܩܰܕ݁ܡܳܝܳܬܳ݁ܐ ܕ݂ܰܗܘܰܝ ܥܠܰܝܟְ݂ ܕ݂ܬܶ݁ܦ݁ܠܽܘܚ ܒ݂ܗܶܝܢ ܦ݂ܳܠܚܽܘܬܳ݁ܐ ܗܳܕܶ݁ܐ ܫܰܦ݂ܺܝܪܬ݂ܳܐ:
1Ti 1:19 ܒ݂ܗܰܝܡܳܢܽܘܬܳ݁ܐ ܘܰܒ݁ܬܺ݁ܐܪܬ݂ܳܐ ܛܳܒ݁ܬܳ݁ܐ ܐܰܝܠܶܝܢ ܓ݂ܶܝܪ ܕ݂ܰܠܗܳܕܶ݁ܐ ܕ݂ܚܰܩܘ ܡܶܢܗܽܘܢ ܡܶܢ ܗܰܝܡܳܢܽܘܬܳ݁ܐ ܐܶܣܬ݂ܰܪܰܩܘ:
1Ti 1:20 ܐܰܝܟ݁ ܗܽܘܡܶܢܶܐܳܘܣ ܘܰܐܠܶܟ݂ܣܰܢܕ݂ܪܳܘܣ ܗܳܠܶܝܢ ܕ݂ܰܐܫܠܡܶܬ݁ ܠܣܳܛܳܢܳܐ ܕ݂ܢܶܬ݁ܪܕܽ݁ܘܢ ܕ݂ܠܳܐ ܢܶܗܘܽܘܢ ܡܓܰ݁ܕ݂ܦܺ݁ܝܢ: ܣ
1Ti 2:1 ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܳܟ݁ ܕ݂ܡܶܢ-ܩܕܳ݁ܡ ܟ݂ܽܠܡܶܕ݂ܶܡ ܒ݂ܳܥܽܘܬܳ݁ܐ ܬ݂ܶܗܘܶܐ ܡܩܰܪܶܒ݁ ܠܰܐܠܳܗܳܐ ܘܰܨܠܽܘܬܳ݁ܐ ܘܬܰ݁ܚܢܰܢܬ݂ܳܐ ܘܬܰ݁ܘܕ݂ܺܝܬܳ݁ܐ ܚܠܳܦ݁ ܟ݂ܽܠܗܽܘܢ ܒ݂ܢܰܝܢܳܫܳܐ:
1Ti 2:2 ܚܠܳܦ݁ ܡܰܠܟ݂ܶܐ ܘܪܰܘܪܒܳ݁ܢܶܐ ܕ݂ܥܽܘܡܪܳܐ ܫܰܠܝܳܐ ܘܢܺܝܚܳܐ ܢܶܥܡܰܪ ܒ݂ܟܽ݁ܠܳܗ ܕ݂ܶܚܠܰܬ݁ ܐܰܠܳܗܳܐ ܘܕ݂ܰܟ݁ܝܽܘܬܳ݁ܐ:
1Ti 2:3 ܗܳܕܶ݁ܐ ܓ݂ܶܝܪ ܫܰܦ݂ܺܝܪܳܐ ܘܰܡܩܰܒ݂ܠܳܐ ܩܕܳ݁ܡ ܐܰܠܳܗܳܐ ܡܰܚܝܳܢܰܢ:
1Ti 2:4 ܗܰܘ ܕ݂ܨܳܒܶ݁ܐ ܕ݂ܟܽ݁ܠܗܽܘܢ ܒ݂ܢܰܝܢܳܫܳܐ ܢܺܚܽܘܢ ܘܢܶܬ݁ܦ݂ܢܽܘܢ ܠܺܝܕܰ݁ܥܬܳ݁ܐ ܕ݂ܰܫܪܳܪܳܐ:
1Ti 2:5 ܚܰܕ݁ ܗܽ̄ܘ ܓ݂ܶܝܪ ܐܰܠܳܗܳܐ ܘܚܰܕ݁ ܗܽ̄ܘ ܡܶܨܥܳܝܳܐ ܕ݂ܰܐܠܳܗܳܐ ܘܕܰ݁ܒ݁ܢܰܝܢܳܫܳܐ ܒ݂ܰܪܢܳܫܳܐ ܝܶܫܽܘܥ ܡܫܺܝܚܳܐ:
1Ti 2:6 ܗܰܘ ܕ݂ܝܰܗ̄ܒ݁ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܟ݂ܽܠ ܐ̄ܢܳܫ ܣܳܗܕ݂ܽܘܬܳ݁ܐ ܕ݂ܶܐܬܳ݁ܬ݁ ܒ݂ܙܰܒ݁ܢܳܗ:
1Ti 2:7 ܗܳܝ ܕ݂ܶܐܢܳܐ ܐܶܬ݂ܣܺܝܡܶܬ݁ ܟ݂ܪܽܘܙܳܗ ܘܰܫܠܺܝܚܳܗ ܩܽܘܫܬ݂ܳܐ ܐܳܡܰܪ ܐ̄ܢܳܐ ܘܠܳܐ ܡܕܰ݁ܓ݂ܶܠ ܐ̄ܢܳܐ ܕ݂ܰܗܘܺܝܬ݁ ܡܰܠܦܳ݁ܢܳܐ ܕ݂ܥܰܡ̄ܡܶܐ ܒ݂ܗܰܝܡܳܢܽܘܬܳ݁ܐ ܕ݂ܰܫܪܳܪܳܐ: ܣ
1Ti 2:8 ܨܳܒܶ݁ܐ ܐ̄ܢܳܐ ܗܳܟܺ݁ܝܠ ܕ݂ܰܗܘܰܘ ܡܨܰܠܶܝܢ ܓ݂ܰܒ݁ܪܶܐ ܒ݂ܟܽ݁ܠ ܕ݂ܽܘܟ݂ܳܐ ܟ݂ܰܕ݁ ܡܪܺܝܡܺܝܢ ܐܺܝܕܰ݁ܝܗܽܘܢ ܕ݂ܰܟ݁ܝܳܐܝܺܬ݁ ܕ݂ܠܳܐ ܪܽܘܓ݁ܙܳܐ ܘܰܕ݁ܠܳܐ ܡܰܚܫܒܳ݁ܬܳ݁ܐ:
1Ti 2:9 ܗܳܟܰ݁ܢܳܐ ܐܳܦ݁ ܢܶܫܶܐ ܒ݂ܶܐܣܟ݂ܺܡܳܐ ܢܰܟ݁ܦ݂ܳܐ ܕ݂ܰܠܒܽ݁ܘܫܳܐ ܒ݂ܬܰ݁ܚܡܶܨܬ݂ܳܐ ܘܰܒ݁ܢܰܟ݁ܦ݂ܽܘܬܳ݁ܐ ܢܶܗܘܶܐ ܬ݂ܰܨܒ݂ܺܝܬ݁ܗܶܝܢ ܠܳܐ ܒ݂ܰܓ݁ܕܽ݁ܘܠܶܐ ܘܰܒ݁ܕܰ݁ܗܒܳ݁ܐ ܐܰܘ ܒ݂ܡܰܪܓ݂ܳܢܝܳܬܳ݁ܐ ܐܰܘ ܒ݂ܢܰܚܬ݂ܶܐ ܫܰܦ݂ܺܝܪܶܐ:
1Ti 2:10 ܐܶܠܳܐ ܒ݂ܰܥܒܳ݁ܕܶ݁ܐ ܛܳܒܶ݁ܐ ܐܰܝܟ݂ܰܢܳܐ ܕ݂ܝܳܐܶܐ ܠܢܶܫܶܐ ܕ݂ܡܶܫܬ݂ܰܘܕ݂ܝܳܢ ܕ݂ܶܚܠܰܬ݁ ܐܰܠܳܗܳܐ:
1Ti 2:11 ܐܰܢ̄ܬ݂ܬܳ݁ܐ ܒ݂ܫܶܠܝܳܐ ܗܘܳܬ݁ ܝܳܠܦ݂ܳܐ ܒ݂ܟܽ݁ܠ ܫܽܘܥܒ݂ܳܕ݁:
1Ti 2:12 ܠܰܐܢ̄ܬ݂ܬܳ݁ܐ ܓ݂ܶܝܪ ܠܡܰܠܳܦܽ݁ܘ ܠܳܐ ܡܰܦ݂ܶܣ ܐ̄ܢܳܐ ܘܠܳܐ ܠܡܰܡܪܳܚܽܘ ܥܰܠ ܓ݂ܰܒ݁ܪܳܐ ܐܶܠܳܐ ܬ݂ܶܗܘܶܐ ܒ݂ܫܶܠܝܳܐ:
1Ti 2:13 ܐܳܕܳ݁ܡ ܓ݂ܶܝܪ ܐܶܬ݁ܓ݂ܒܶ݁ܠ ܠܽܘܩܕܰ݁ܡ ܘܗܳܝܕ݂ܶܝܢ ܚܰܘܳܐ:
1Ti 2:14 ܘܳܐܕܳ݁ܡ ܠܳܐ ܛܥܳܐ ܐܰܢ̄ܬ݂ܬܳ݁ܐ ܕ݂ܶܝܢ ܛܥܳܬ݁ ܘܥܶܒ݁ܪܰܬ݁ ܥܰܠ ܦ݂ܽܘܩܕ݂ܳܢܳܐ:
1Ti 2:15 ܚܳܝܳܐ ܕ݂ܶܝܢ ܒ݂ܝܰܕ݁ ܝܰܠܕ݂ܶܝܗ ܐܶܢ ܢܩܰܘܽܘܢ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܘܰܒ݁ܩܰܕ݂ܺܝܫܽܘܬܳ݁ܐ ܘܰܒ݁ܢܰܟ݁ܦ݂ܽܘܬܳ݁ܐ: ܣ
1Ti 3:1 ܡܗܰܝܡܢܳܐ ܗ̄ܝ ܡܶܠܬܳ݁ܐ ܕ݂ܶܐܢ ܐ̄ܢܳܫ ܪܳܐܶܓ݁ ܩܰܫܺܝܫܽܘܬܳ݁ܐ ܥܒܳ݁ܕܶ݁ܐ ܛܳܒܶ݁ܐ ܪܳܐܶܓ݁:
1Ti 3:2 ܘܳܠܶܐ ܕ݂ܶܝܢ ܕ݂ܢܶܗܘܶܐ ܩܰܫܺܝܫܳܐ ܐܰܝܢܳܐ ܕ݂ܡܽܘܡܳܐ ܠܳܐ ܡܶܫܬ݂ܟܰ݁ܚ ܒ݂ܶܗ ܘܰܗܘܳܐ ܒ݂ܰܥܠܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܐܰܝܢܳܐ ܕ݂ܥܺܝܪ ܪܶܥܝܳܢܶܗ ܘܰܢܟܶ݁ܦ݁ ܘܰܡܛܰܟ݂ܰܣ ܘܪܳܚܶܡ ܐܰܟ݁ܣܢܳܝܶܐ ܘܡܰܠܦܳ݁ܢ:
1Ti 3:3 ܘܠܳܐ ܥܳܒܰ݁ܪ ܥܰܠ ܚܰܡܪܳܐ ܘܠܳܐ ܪܳܗܛܳܐ ܐܺܝܕܶ݁ܗ ܠܡܶܡܚܳܐ ܐܶܠܳܐ ܢܶܗܘܶܐ ܡܰܟ݂ܺܝܟ݁ ܘܠܳܐ ܢܰܨܳܝ ܘܠܳܐ ܪܳܚܶܡ ܟ݂ܶܣܦ݂ܳܐ:
1Ti 3:4 ܘܰܡܕܰ݁ܒ݂ܰܪ ܒ݂ܰܝܬ݂ܶܗ ܫܰܦ݂ܺܝܪ ܘܰܐܚܺܝܕ݁ ܒ݂ܢܰܘܗ̄ܝ ܒ݂ܫܽܘܥܒ݂ܳܕܳ݁ܐ ܒ݂ܟܽ݁ܠܳܗ ܕ݂ܰܟ݁ܝܽܘܬܳ݁ܐ:
1Ti 3:5 ܐܶܢ ܓ݂ܶܝܪ ܒ݂ܰܝܬ݂ܳܐ ܕ݂ܢܰܦ݁ܫܶܗ ܠܳܐ ܝܳܕܰ݁ܥ ܕ݂ܰܢܕܰ݁ܒ݂ܰܪ ܫܰܦ݂ܺܝܪ ܐܰܝܟ݂ܰܢܳܐ ܡܶܫܟ݂ܰܚ ܥܺܕ݂̄ܬ݂ܶܗ ܕ݂ܰܐܠܳܗܳܐ ܕ݂ܰܢܕܰ݁ܒ݂ܰܪ:
1Ti 3:6 ܘܠܳܐ ܢܶܗܘܶܐ ܛܠܶܐ ܬ݂ܽܘܠܡܳܕܶ݁ܗ ܕ݂ܠܳܐ ܢܶܬ݂ܪܺܝܡ ܘܢܶܦ݂ܶܠ ܒ݂ܕܺ݁ܝܢܶܗ ܕ݂ܣܳܛܳܢܳܐ:
1Ti 3:7 ܘܳܠܶܐ ܕ݂ܶܝܢ ܕ݂ܳܐܦ݁ ܣܳܗܕ݂ܽܘܬܳ݁ܐ ܫܰܦ݂ܺܝܪܬ݂ܳܐ ܐܺܝܬ݁ ܠܶܗ ܡܶܢ ܒ݂ܰܪܳܝܶܐ ܕ݂ܠܳܐ ܢܶܦ݂ܶܠ ܒ݂ܚܶܣܕ݂ܳܐ ܘܰܒ݁ܦܰ݁ܚܶܐ ܕ݂ܣܳܛܳܢܳܐ:
1Ti 3:8 ܘܳܐܦ݁ ܡܫܰܡܫܳܢܶܐ ܗܳܟܰ݁ܢܳܐ ܢܶܗܘܽܘܢ ܕ݂ܟܶ݁ܝܢ ܘܠܳܐ ܢܡܰܠܠܽܘܢ ܬ݂ܰܪܬ݂ܶܝܢ ܘܠܳܐ ܢܶܗܘܽܘܢ ܨܠܶܝܢ ܠܚܰܡܪܳܐ ܣܰܓ݂ܺܝܳܐܐ ܘܠܳܐ ܢܶܪܚܡܽܘܢ ܝܽܘܬ݁ܪܳܢܶܐ ܛܰܢܦ݂ܶܐ:
1Ti 3:9 ܐܶܠܳܐ ܢܶܐܚܕܽ݁ܘܢ ܐ̄ܪܳܙܳܐ ܕ݂ܗܰܝܡܳܢܽܘܬܳ݁ܐ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ:
1Ti 3:10 ܘܗܶܢܽܘܢ ܗܳܠܶܝܢ ܢܶܬ݁ܒ݂ܩܽܘܢ ܠܽܘܩܕܰ݁ܡ ܘܗܳܝܕ݂ܶܝܢ ܢܫܰܡܫܽܘܢ ܟ݂ܰܕ݁ ܐܺܝܬܰ݁ܝܗܽܘܢ ܕ݂ܠܳܐ ܪܶܫܝܳܢ ܣ݂ ܣ݂:
1Ti 3:11 ܗܳܟܰ݁ܢܳܐ ܐܳܦ݁ ܢܶܫܶܐ ܢܶܗܘܝܳܢ ܢܰܟ݁ܦ݂ܳܢ ܘܢܶܗܘܶܐ ܥܺܝܪ ܪܶܥܝܳܢܗܶܝܢ ܘܢܶܗܘܝܳܢ ܡܗܰܝܡܢܳܢ ܒ݂ܟܽ݁ܠ ܡܶܕ݂ܶܡ ܘܠܳܐ ܢܶܗܘܝܳܢ ܐܳܟ݁ܠܳܢ ܩܰܪܨܶܐ: ܣ
1Ti 3:12 ܡܫܰܡܫܳܢܶܐ ܢܶܗܘܽܘܢ ܐܰܝܢܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܗܘܳܬ݁ ܠܶܗ ܘܕܰ݁ܒ݂ܰܪ ܒ݂ܢܰܘܗ̄ܝ ܘܒܰ݁ܝܬ݂ܶܗ ܫܰܦ݂ܺܝܪ:
1Ti 3:13 ܐܰܝܠܶܝܢ ܓ݂ܶܝܪ ܕ݂ܫܰܡܶܫܘ ܫܰܦ݂ܺܝܪ ܕ݂ܰܪܓܳ݁ܐ ܛܳܒܳ݁ܐ ܩܳܢܶܝܢ ܠܢܰܦ݁ܫܗܽܘܢ ܘܡܰܓ݁ܠܶܐ ܐܰܦ݂ܶܐ ܣܰܓ݂ܺܝܳܐܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ: ܣ
1Ti 3:14 ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܠܳܟ݁ ܟ݂ܰܕ݁ ܡܣܰܒ݂ܰܪ ܐ̄ܢܳܐ ܕ݂ܒܰ݁ܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬܳ݁ܟ݁:
1Ti 3:15 ܘܶܐܢ ܗܽܘ ܕ݂ܶܝܢ ܕ݂ܡܰܘܚܰܪ ܐ̄ܢܳܐ ܕ݂ܬܶ݁ܕ݂ܰܥ ܐܰܝܟ݂ܰܢܳܐ ܘܳܠܶܐ ܠܡܶܬ݁ܗܰܦ݂ܳܟܽ݁ܘ ܒ݂ܒܰ݁ܝܬ݂ܶܗ ܕ݂ܰܐܠܳܗܳܐ ܕ݂ܺܐܝܬܶ݁ܝܗ ܥܺܕ݂̄ܬ݂ܳܐ ܕ݂ܰܐܠܳܗܳܐ ܚܰܝܳܐ ܥܰܡܽܘܕܳ݁ܐ ܘܫܶܬܶ݁ܐܣܬܳ݁ܐ ܕ݂ܰܫܪܳܪܳܐ:
1Ti 3:16 ܘܫܰܪܺܝܪܳܐܝܺܬ݁ ܪܰܒ݁ ܗܽܘ ܐ̄ܪܳܙܳܐ ܗܳܢܳܐ ܕ݂ܟܺ݁ܐܢܽܘܬܳ݁ܐ ܕ݂ܶܐܬ݁ܓ݂ܠܺܝ ܒ݂ܰܒ݁ܣܰܪ ܘܶܐܙܕ݂ܰܕ݂ܰܩ ܒ݂ܪܽܘܚ ܘܶܐܬ݁ܚܙܺܝ ܠܡܰܠܰܐܟܶ݁ܐ ܘܶܐܬ݁ܟ݂ܪܶܙ ܒ݂ܶܝܬ݁ ܥܰܡ̄ܡܶܐ ܘܶܐܬ݁ܗܰܝܡܰܢ ܒ݂ܥܳܠܡܳܐ ܘܶܐܣܬ݂ܰܠܰܩ ܒ݂ܫܽܘܒ݁ܚܳܐ: ܣ
1Ti 4:1 ܪܽܘܚܳܐ ܕ݂ܶܝܢ ܦ݂ܫܺܝܩܳܐܝܺܬ݁ ܐܳܡܪܳܐ ܕ݂ܰܒ݁ܙܰܒ݁ܢܶܐ ܐ̄ܚܪܳܝܶܐ ܢܶܦ݁ܪܩܽܘܢ ܐ̄ܢܳܫ ܐ̄ܢܳܫ ܡܶܢ ܗܰܝܡܳܢܽܘܬܳ݁ܐ ܘܢܺܐܙܽܠ̄ܘܢ ܒ݂ܳܬܰ݁ܪ ܪܽܘܚܶܐ ܛܳܥܝܳܬܳ݁ܐ ܘܒܳ݁ܬܰ݁ܪ ܝܽܘܠܦ݂ܳܢܶܐ ܕ݂ܫܺܐܕܶ݁ܐ:
1Ti 4:2 ܗܳܠܶܝܢ ܕ݂ܒܶ݁ܐܣܟ݂ܺܡܳܐ ܕ݂ܰܓ݂ܳܠܳܐ ܡܰܛܥܶܝܢ ܘܰܡܡܰܠܠܺܝܢ ܟ݂ܰܕ݂ܳܒܽ݁ܘܬܳ݁ܐ ܘܰܟ݁ܘܶܝܢ ܒ݂ܬܺ݁ܐܪܬ݂ܗܽܘܢ:
1Ti 4:3 ܘܟܳ݁ܠܶܝܢ ܠܡܶܙܕ݂ܰܘܳܓܽ݁ܘ ܘܡܰܦ݁ܪܩܺܝܢ ܡܶܢ ܡܶܐܟ݁ܠܳܬܳ݁ܐ ܐܰܝܠܶܝܢ ܕ݂ܰܐܠܳܗܳܐ ܒ݂ܪܳܐ ܐܶܢܶܝܢ ܠܚܽܘܫܳܚܳܐ ܘܰܠܬܰ݁ܘܕ݂ܺܝܬܳ݁ܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܘܝܳܕ݁ܥܺܝܢ ܫܪܳܪܳܐ:
1Ti 4:4 ܡܶܛܽܠ ܕ݂ܟܽ݁ܠ ܕ݂ܰܒ݁ܪܶܐ ܠܰܐܠܳܗܳܐ ܫܰܦ݂ܺܝܪ ܗܽ̄ܘ ܘܠܰܝܬ݂ ܡܶܕ݂ܶܡ ܕ݂ܡܰܣܠܰܝ ܐܶܢ ܒ݂ܬܰ݁ܘܕ݂ܺܝܬܳ݁ܐ ܢܶܬ݁ܢܣܶܒ݁:
1Ti 4:5 ܡܶܬ݁ܩܰܕ݂ܰܫ ܓ݂ܶܝܪ ܒ݂ܡܶܠܬܳ݁ܐ ܕ݂ܰܐܠܳܗܳܐ ܘܒܰ݁ܨܠܽܘܬܳ݁ܐ:
1Ti 4:6 ܗܳܠܶܝܢ ܐܶܢ ܬ݂ܶܗܘܶܐ ܡܰܠܶܦ݁ ܠܰܐܚܰܝܟְ݂ ܡܫܰܡܫܳܢܳܐ ܛܳܒܳ݁ܐ ܬ݂ܶܗܘܶܐ ܕ݂ܝܶܫܽܘܥ ܡܫܺܝܚܳܐ ܟ݂ܰܕ݁ ܡܶܬ݁ܪܰܒ݂ܶܐ ܐܰܢ̄ܬ݂ ܒ݂ܡܶܠܶܐ ܕ݂ܗܰܝܡܳܢܽܘܬܳ݁ܐ ܘܰܒ݁ܝܽܘܠܦ݂ܳܢܳܐ ܛܳܒܳ݁ܐ ܕ݂ܝܰܠܺܝܦ݁ ܐܰܢ̄ܬ݂: ܣ
1Ti 4:7 ܡܶܢ ܫܽܘܥܝܳܬܳ݁ܐ ܕ݂ܶܝܢ ܦ݂ܰܟ݂ܺܝܗܳܬܳ݁ܐ ܕ݂ܣܳܒܳ݁ܬܳ݁ܐ ܐܶܫܬ݂ܰܐ̄ܠ ܘܕܰ݁ܪܶܫ ܢܰܦ݁ܫܳܟ݁ ܒ݂ܟܺ݁ܐܢܽܘܬܳ݁ܐ:
1Ti 4:8 ܕ݂ܽܘܪܳܫܳܐ ܓ݂ܶܝܪ ܕ݂ܦܰ݁ܓ݁ܪܳܐ ܙܰܒ݁ܢܳܐ ܗ̄ܘ ܙܥܽܘܪܳܐ ܡܰܘܬ݂ܰܪ ܟ݂ܺܐܢܽܘܬܳ݁ܐ ܕ݂ܶܝܢ ܒ݂ܟܽ݁ܠ ܡܶܕ݂ܶܡ ܡܰܘܬ݂ܪܳܐ ܘܺܐܝܬ݁ ܠܳܗ ܫܽܘܘ̄ܕ݂ܳܝܳܐ ܕ݂ܚܰܝܶܐ ܕ݂ܙܰܒ݁ܢܳܐ ܗܳܢܳܐ ܘܕܰ݁ܥܬܺ݁ܝܕ݁: ܣ
1Ti 4:9 ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܫܳܘܝܳܐ ܗ̄ܝ ܠܰܡܩܰܒ݂ܳܠܽܘܬܳ݁ܗ:
1Ti 4:10 ܡܶܛܽܠ ܗܳܕܶ݁ܐ ܗ̄ܘ ܓ݂ܶܝܪ ܠܳܐܶܝܢܰܢ ܘܡܶܬ݁ܚܰܣܕܺ݁ܝܢܰܢ ܕ݂ܰܡܣܰܒ݂ܪܺܝܢܰܢ ܒ݂ܰܐܠܳܗܳܐ ܚܰܝܳܐ ܕ݂ܺܐܝܬܰ݁ܘܗ̄ܝ ܡܰܚܝܳܢܳܐ ܕ݂ܰܒ݁ܢܰܝܢܳܫܳܐ ܟ݂ܽܠܗܽܘܢ ܝܰܬ݂ܺܝܪܳܐܝܺܬ݁ ܕ݂ܰܡܗܰܝܡܢܶܐ:
1Ti 4:11 ܗܳܠܶܝܢ ܐܰܠܶܦ݁ ܘܦܰ݁ܩܶܕ݁:
1Ti 4:12 ܘܠܳܐ ܐ̄ܢܳܫ ܢܰܒ݁ܣܶܐ ܥܰܠ ܛܰܠܝܽܘܬܳ݁ܟ݁ ܐܶܠܳܐ ܗܘܺܝ ܕ݂ܡܽܘܬܳ݁ܐ ܠܰܡܗܰܝܡܢܶܐ ܒ݂ܡܶܠܬܳ݁ܐ ܘܰܒ݁ܗܽܘܦ݂ܳܟܳ݁ܐ ܘܰܒ݁ܚܽܘܒ݂ܳܐ ܘܰܒ݁ܗܰܝܡܳܢܽܘܬܳ݁ܐ ܘܰܒ݁ܕܰ݁ܟ݁ܝܽܘܬܳ݁ܐ:
1Ti 4:13 ܥܰܕ݁ ܐܳܬܶ݁ܐ ܐ̄ܢܳܐ ܐܶܬ݁ܚܰܦ݂ܰܛ ܒ݂ܩܶܪܝܳܢܳܐ ܘܰܒ݁ܒܳ݁ܥܽܘܬܳ݁ܐ ܘܰܒ݁ܝܽܘܠܦ݂ܳܢܳܐ:
1Ti 4:14 ܘܠܳܐ ܬ݂ܶܒ݁ܣܶܐ ܒ݂ܡܰܘܗܰܒ݁ܬܳ݁ܐ ܕ݂ܺܐܝܬ݁ ܒ݂ܳܟ݁ ܗܳܝ ܕ݂ܶܐܬ݁ܝܰܗܒ݂ܰܬ݁ ܠܳܟ݁ ܒ݂ܰܢܒܺ݁ܝܽܘܬܳ݁ܐ ܘܒܰ݁ܣܝܳܡ ܐܺܝܕܳ݁ܐ ܕ݂ܩܰܫܺܝܫܽܘܬܳ݁ܐ:
1Ti 4:15 ܒ݂ܗܳܠܶܝܢ ܐܶܬ݁ܗܰܓ݂ܳܐ ܘܰܒ݁ܗܶܝܢ ܗܘܺܝ ܕ݂ܬܶ݁ܬܺ݁ܝܕܰ݁ܥ ܠܟܽ݁ܠܢܳܫ ܕ݂ܠܰܩܕܳ݁ܡܰܝܟְ݂ ܐܳܬܶ݁ܐ ܐܰܢ̄ܬ݂:
1Ti 4:16 ܘܶܐܙܕ݂ܰܗ̄ܪ ܒ݂ܢܰܦ݁ܫܳܟ݁ ܘܰܒ݁ܝܽܘܠܦ݂ܳܢܳܟ݁ ܘܚܰܡܣܶܢ ܒ݂ܗܽܘܢ ܟ݂ܰܕ݁ ܗܳܠܶܝܢ ܓ݂ܶܝܪ ܬ݂ܶܥܒ݂ܶܕ݁ ܢܰܦ݁ܫܳܟ݁ ܬ݂ܰܚܶܐ ܘܠܰܐܝܠܶܝܢ ܕ݂ܫܳܡܥܺܝܢ ܠܳܟ݁:
1Ti 5:1 ܒ݂ܩܰܫܺܝܫܳܐ ܠܳܐ ܬ݂ܶܓ݁ܥܽܘܪ ܐܶܠܳܐ ܐܰܦ݂ܺܝܣܳܝܗ̄ܝ ܐܰܝܟ݁ ܕ݂ܠܰܐܒܳ݁ܐ ܘܠܰܐܝܠܶܝܢ ܕ݂ܰܛܠܶܝܢ ܐܰܝܟ݁ ܕ݂ܠܰܐܚܰܝܟְ݂:
1Ti 5:2 ܘܰܠܩܰܫܺܝܫܳܬܳ݁ܐ ܐܰܝܟ݁ ܐܶܡܗܳܬܳ݁ܐ ܘܠܰܐܝܠܶܝܢ ܕ݂ܛܰܠܝܳܢ ܐܰܝܟ݁ ܕ݂ܠܰܐܚܘܳܬܳ݁ܟ݁ ܒ݂ܟܽ݁ܠܳܗ ܕ݂ܰܟ݁ܝܽܘܬܳ݁ܐ: ܣ
1Ti 5:3 ܠܰܐܪܡܠܳܬܳ݁ܐ ܝܰܩܰܪ ܠܰܐܝܠܶܝܢ ܕ݂ܰܐܪܡܠܳܬܳ݁ܐ ܐܶܢܶܝܢ ܒ݂ܰܫܪܳܪܳܐ:
1Ti 5:4 ܘܶܐܢ ܐܺܝܬ݁ ܐܰܪܡܰܠܬ݂ܳܐ ܕ݂ܺܐܝܬ݁ ܠܳܗ ܒ݂ܢܰܝܳܐ ܐܰܘ ܒ݂ܢܰܝ ܒ݂ܢܰܝܳܐ ܢܺܐܠܦ݂ܽܘܢ ܠܽܘܩܕܰ݁ܡ ܕ݂ܒܰ݁ܒ݁ܢܰܝ-ܒ݂ܰܝܬ݂ܗܽܘܢ ܢܶܙܕ݂ܰܕ݂ܩܽܘܢ ܘܢܶܦ݁ܪܥܽܘܢ ܚܽܘܒ݁ܠܶܐ ܠܰܐܒܳ݁ܗܰܝܗܽܘܢ ܗܳܕܶ݁ܐ ܓ݂ܶܝܪ ܡܩܰܒ݂ܠܳܐ ܩܕܳ݁ܡ ܐܰܠܳܗܳܐ:
1Ti 5:5 ܐܰܝܕܳ݁ܐ ܕ݂ܶܝܢ ܕ݂ܫܰܪܺܝܪܳܐܝܺܬ݁ ܐܰܪܡܰܠܬ݂ܳܐ ܗ̄ܝ ܘܰܡܫܰܘܚܰܕ݂ܬ݂ܳܐ ܗܳܕܶ݁ܐ ܣܰܒ݁ܪܳܗ ܥܰܠ ܐܰܠܳܗܳܐ ܗ̄ܘ ܘܰܐܡܺܝܢܳܐ ܒ݂ܰܨܠܰܘܳܬܳ݁ܐ ܘܰܒ݁ܒܳ݁ܥܘܳܬܳ݁ܐ ܒ݂ܠܺܠܝܳܐ ܘܒܺ݁ܐܝܡܳܡܳܐ:
1Ti 5:6 ܐܰܝܕܳ݁ܐ ܕ݂ܶܝܢ ܕ݂ܦܳ݁ܠܚܳܐ ܐܶܣܛܪܰܢܺܝܰܐ ܡܺܝܬܳ݁ܐ ܗ̄ܝ ܟ݂ܰܕ݁ ܚܰܝܳܐ:
1Ti 5:7 ܗܳܠܶܝܢ ܗܘܰܝܬ݂ ܡܦܰ݁ܩܶܕ݁ ܠܗܶܝܢ ܕ݂ܰܕ݁ܠܳܐ ܪܶܫܝܳܢ ܢܶܗܘܝܳܢ:
1Ti 5:8 ܐܶܢ ܐ̄ܢܳܫ ܓ݂ܶܝܪ ܕ݂ܰܐܝܠܶܝܢ ܕ݂ܕܺ݁ܝܠܶܗ ܐܶܢܽܘܢ ܘܝܰܬ݂ܺܝܪܳܐܝܺܬ݁ ܕ݂ܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܢܰܝ-ܒ݂ܰܝܬ݂ܳܐ ܕ݂ܗܰܝܡܳܢܽܘܬܳ݁ܐ ܠܳܐ ܝܳܨܶܦ݁ ܗܳܢܳܐ ܟ݂ܦܰ݁ܪ ܠܶܗ ܒ݂ܗܰܝܡܳܢܽܘܬܳ݁ܐ ܘܒܺ݁ܝܫ ܗܽ̄ܘ ܡܶܢ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ:
1Ti 5:9 ܗܘܰܝܬ݂ ܗܳܟܺ݁ܝܠ ܓ݂ܳܒܶ݁ܐ ܐܰܪܡܰܠܬ݂ܳܐ ܐܰܝܕܳ݁ܐ ܕ݂ܠܳܐ ܒ݂ܨܺܝܪܳܐ ܡܶܢ ܫܬ݂ܺܝܢ ܫܢܺܝܢ ܐܰܝܕܳ݁ܐ ܕ݂ܰܠܚܰܕ݁ ܗܽ̄ܘ ܓ݂ܰܒ݁ܪܳܐ ܗܘܳܬ݁:
1Ti 5:10 ܘܺܐܝܬ݁ ܠܳܗ ܣܳܗܕ݂ܽܘܬܳ݁ܐ ܕ݂ܰܥܒܳ݁ܕܶ݁ܐ ܫܰܦ݂ܺܝܪܶܐ ܐܶܢ ܪܰܒ݂ܝܰܬ݁ ܒ݂ܢܰܝܳܐ ܐܶܢ ܩܰܒ݂ܠܰܬ݁ ܐܰܟ݁ܣܢܳܝܶܐ ܐܶܢ ܐܰܫܺܝܓܰ݁ܬ݁ ܪܶܓ݁ܠܰܝܗܽܘܢ ܕ݂ܩܰܕ݂ܺܝܫܶܐ ܐܶܢ ܐܰܪܘܚܰܬ݁ ܠܰܐܠܺܝܨܶܐ ܐܶܢ ܗܰܠܟܰ݁ܬ݁ ܒ݂ܟܽ݁ܠ ܥܒܳ݁ܕ݁ ܛܳܒ݁:
1Ti 5:11 ܡܶܢ ܐܰܪܡܠܳܬܳ݁ܐ ܕ݂ܶܝܢ ܐܰܝܠܶܝܢ ܕ݂ܛܰܠܝܳܢ ܐܶܫܬ݂ܰܐ̄ܠ ܡܶܨܛܰܪܝܳܢ ܠܗܶܝܢ ܓ݂ܶܝܪ ܥܰܠ ܡܫܺܝܚܳܐ ܘܒܳ݁ܥܝܳܢ ܠܡܶܗܘܳܐ ܠܓܰ݁ܒ݁ܪܶܐ:
1Ti 5:12 ܘܕܺ݁ܝܢܗܶܝܢ ܩܰܝܳܡ ܗܽ̄ܘ ܕ݂ܰܛܠܰܡ ܗܰܝܡܳܢܽܘܬ݁ܗܶܝܢ ܩܰܕ݁ܡܳܝܬ݂ܳܐ:
1Ti 5:13 ܝܳܠܦ݂ܳܢ ܕ݂ܶܝܢ ܐܳܦ݁ ܚܒܰ݁ܢܳܢܽܘܬܳ݁ܐ ܟ݂ܰܕ݁ ܡܶܬ݁ܟ݂ܰܪܟ݂ܳܢ ܒ݂ܶܝܬ݁ ܒ݂ܳܬ݂ܶܐ ܘܠܳܐ ܒ݂ܰܠܚܽܘܕ݁ ܚܒܰ݁ܢܳܢܽܘܬܳ݁ܐ ܐܶܠܳܐ ܐܳܦ݁ ܕ݂ܢܰܣܓ݂ܝܳܢ ܡܰܡܠ̄ܠܳܐ ܘܰܢܦܰ݁ܪܩܳܢ ܣܪܺܝܩܳܬܳ݁ܐ ܘܰܢܡܰܠܠܳܢ ܡܶܕ݂ܶܡ ܕ݂ܠܳܐ ܘܳܠܶܐ:
1Ti 5:14 ܨܳܒܶ݁ܐ ܐ̄ܢܳܐ ܗܳܟܺ݁ܝܠ ܕ݂ܰܐܝܠܶܝܢ ܕ݂ܛܰܠܝܳܢ ܢܶܙܕ݂ܰܘܓܳ݁ܢ ܘܢܺܐܠܕ݂ܳܢ ܒ݂ܢܰܝܳܐ ܘܰܢܕܰ݁ܒ݂ܪܳܢ ܒ݂ܳܬ݂ܰܝܗܶܝܢ ܘܠܳܐ ܢܶܬ݂ܠܳܢ ܠܰܒ݁ܥܶܠܕ݂ܒܳ݁ܒܳ݁ܐ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ ܕ݂ܨܽܘܚܺܝܬܳ݁ܐ:
1Ti 5:15 ܥܰܠ ܕ݂ܗܳܫܳܐ ܓ݂ܶܝܪ ܫܰܪܺܝܘ ܐ̄ܢܳܫ ܐ̄ܢܳܫ ܠܡܶܣܛܳܐ ܒ݂ܳܬܰ݁ܪ ܣܳܛܳܢܳܐ:
1Ti 5:16 ܐܶܢ ܐ̄ܢܳܫ ܡܗܰܝܡܢܳܐ ܐܰܘ ܡܗܰܝܡܰܢܬ݂ܳܐ ܐܺܝܬ݁ ܠܗܽܘܢ ܐܰܪܡܠܳܬܳ݁ܐ ܢܬܰ݁ܪܣܽܘܢ ܐܶܢܶܝܢ ܘܠܳܐ ܢܺܐܩܪܳܢ ܥܰܠ ܥܺܕ݂̄ܬ݂ܳܐ ܕ݂ܠܰܐܝܠܶܝܢ ܕ݂ܰܐܪܡܠܳܬܳ݁ܐ ܐܶܢܶܝܢ ܕ݂ܰܫܪܳܪܳܐ ܬ݂ܶܣܦ݂ܰܩ: ܣ
1Ti 5:17 ܩܰܫܺܝܫܶܐ ܐܰܝܠܶܝܢ ܕ݂ܫܰܦ݂ܺܝܪ ܡܶܬ݂ܕ݂ܰܒ݂ܪܺܝܢ ܠܺܐܝܩܳܪܳܐ ܥܦܺ݁ܝܦܳ݁ܐ ܢܶܫܘܽܘܢ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܠܳܐܶܝܢ ܒ݂ܡܶܠܬܳ݁ܐ ܘܰܒ݁ܝܽܘܠܦ݂ܳܢܳܐ:
1Ti 5:18 ܐܶܡܰܪ ܓ݂ܶܝܪ ܟ݂ܬܳ݁ܒܳ݁ܐ ܕ݂ܠܳܐ ܬ݂ܶܒ݁ܠܽܘܡ ܬ݂ܰܘܪܳܐ ܒ݂ܰܕ݁ܪܳܟ݁ܬ݂ܳܐ ܘܫܳܘܶܐ ܗܽ̄ܘ ܦ݂ܳܥܠܳܐ ܐܰܓ݁ܪܶܗ:
1Ti 5:19 ܥܰܠ ܩܰܫܺܝܫܳܐ ܩܛܺܓ݁ܪܳܢܽܘܬܳ݁ܐ ܠܳܐ ܬ݂ܩܰܒ݂ܶܠ ܐܶܠܳܐ ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ:
1Ti 5:20 ܠܰܐܝܠܶܝܢ ܕ݂ܚܳܛܶܝܢ ܩܕܳ݁ܡ ܟ݂ܽܠܢܳܫ ܟ݂ܰܘܶܢ ܕ݂ܳܐܦ݁ ܫܰܪܟ݂ܳܐ ܕ݂ܐ̄ܢܳܫܳܐ ܢܶܕ݁ܚܠܽܘܢ:
1Ti 5:21 ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܘܡܳܪܰܢ ܝܶܫܽܘܥ ܡܫܺܝܚܳܐ ܘܡܰܠܰܐܟܰ݁ܘܗ̄ܝ ܓ݂ܒܰ݁ܝܳܐ ܕ݂ܗܳܠܶܝܢ ܬ݂ܶܛܰܪ ܘܠܳܐ ܢܶܬ݁ܩܰܕ݂ܰܡ ܪܶܥܝܳܢܳܟ݁ ܠܡܶܕ݂ܶܡ ܘܠܳܐ ܬ݂ܶܣܥܽܘܪ ܡܶܕ݂ܶܡ ܒ݂ܡܰܣܰܒ݁ ܒ݂ܰܐܦ݂ܶܐ ܣ݂ ܣ݂:
1Ti 5:22 ܐܺܝܕܳ݁ܐ ܒ݂ܰܥܓܰ݁ܠ ܥܰܠ ܐ̄ܢܳܫ ܠܳܐ ܬ݂ܣܺܝܡ ܘܠܳܐ ܬ݂ܶܫܬ݂ܰܘܬ݂ܰܦ݁ ܒ݂ܰܚܛܳܗܶܐ ܢܽܘܟ݁ܪܳܝܶܐ ܢܰܦ݁ܫܳܟ݁ ܛܰܪ ܒ݂ܕܰ݁ܟ݁ܝܽܘܬܳ݁ܐ:
1Ti 5:23 ܘܡܶܟ݂ܺܝܠ ܡܰܝܳܐ ܠܳܐ ܬ݂ܶܫܬ݂ܶܐ ܐܶܠܳܐ ܚܰܡܪܳܐ ܩܰܠܺܝܠ ܗ̄ܘܰܝܬ݂ ܫܳܬܶ݁ܐ ܡܶܛܽܠ ܐܶܣܛܽܘܡܟܳ݁ܟ݁ ܘܡܶܛܽܠ ܟ݂ܽܘܪܗܳܢܰܝܟְ݂ ܐܰܡܺܝܢܶܐ: ܣ
1Ti 5:24 ܐܺܝܬ݁ ܒ݂ܢܰܝܢܳܫܳܐ ܕ݂ܰܚܛܳܗܰܝܗܽܘܢ ܝܺܕܺ݁ܝܥܺܝܢ ܐܶܢܽܘܢ ܘܰܡܩܰܕ݂ܡܺܝܢ ܠܗܽܘܢ ܠܒܶ݁ܝܬ݁-ܕ݂ܺܝܢܳܐ ܘܺܐܝܬ݁ ܕ݂ܒܳ݁ܬܰ݁ܪܗܽܘܢ ܐܳܙܺܠ̄ܝܢ:
1Ti 5:25 ܗܳܟܰ݁ܢܳܐ ܐܳܦ݁ ܥܒܳ݁ܕܶ݁ܐ ܛܳܒܶ݁ܐ ܝܺܕܺ݁ܝܥܺܝܢ ܐܶܢܽܘܢ ܘܰܐܝܠܶܝܢ ܕ݂ܰܐ̄ܚܪܳܢܝܳܐܝܺܬ݁ ܐܶܢܽܘܢ ܠܡܶܛܫܳܐ ܠܳܐ ܡܶܫܟ݂ܚܺܝܢ: ܣ
1Ti 6:1 ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܬ݂ܚܶܝܬ݁ ܢܺܝܪܳܐ ܕ݂ܥܰܒ݁ܕ݂ܽܘܬܳ݁ܐ ܠܡܳܪܰܝܗܽܘܢ ܒ݂ܟܽ݁ܠ ܐܺܝܩܳܪ ܢܶܐܚܕܽ݁ܘܢ ܕ݂ܠܳܐ ܢܶܗܘܶܐ ܫܡܶܗ ܕ݂ܰܐܠܳܗܳܐ ܘܝܽܘܠܦ݂ܳܢܶܗ ܡܶܬ݁ܓ݂ܰܕ݂ܰܦ݁:
1Ti 6:2 ܐܰܝܠܶܝܢ ܕ݂ܶܝܢ ܕ݂ܺܐܝܬ݁ ܠܗܽܘܢ ܡܳܪܰܝܳܐ ܡܗܰܝܡܢܶܐ ܠܳܐ ܢܶܒ݁ܣܽܘܢ ܒ݂ܗܽܘܢ ܥܰܠ ܕ݂ܰܐܚܰܝܗܽܘܢ ܐܶܢܽܘܢ ܐܶܠܳܐ ܝܰܬ݂ܺܝܪܳܐܝܺܬ݁ ܢܫܰܡܫܽܘܢ ܐܶܢܽܘܢ ܥܰܠ ܕ݂ܰܡܗܰܝܡܢܶܐ ܐܶܢܽܘܢ ܘܚܰܒ݂ܺܝܒܶ݁ܐ ܗܳܠܶܝܢ ܕ݂ܡܶܬ݂ܬ݂ܢܺܝܚܺܝܢ ܒ݂ܬܶ݁ܫܡܶܫܬ݂ܗܽܘܢ ܗܳܠܶܝܢ ܐܰܠܶܦ݁ ܘܰܒ݁ܥܺܝ ܡܶܢܗܽܘܢ:
1Ti 6:3 ܐܶܢ ܕ݂ܶܝܢ ܐܺܝܬ݁ ܐ̄ܢܳܫ ܕ݂ܡܰܠܶܦ݁ ܝܽܘܠܦ݂ܳܢܳܐ ܐ̄ܚܪܺܢܳܐ ܘܠܳܐ ܡܶܬ݁ܩܰܪܰܒ݁ ܠܡܶܠܶܐ ܚܠܺܝܡܳܬܳ݁ܐ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܠܝܽܘܠܦ݂ܳܢܳܐ ܕ݂ܕܶ݁ܚܠܰܬ݁ ܐܰܠܳܗܳܐ:
1Ti 6:4 ܗܳܢܳܐ ܡܶܬ݂ܪܺܝܡ ܟ݂ܰܕ݁ ܡܶܕ݂ܶܡ ܠܳܐ ܝܳܕܰ݁ܥ ܐܶܠܳܐ ܟ݂ܪܺܝܗ ܒ݂ܰܕ݁ܪܳܫܳܐ ܘܒܰ݁ܒ݁ܥܳܬܳ݁ܐ ܕ݂ܡܶܠܶܐ ܕ݂ܡܶܢܗܶܝܢ ܗܳܘܶܐ ܚܣܳܡܳܐ ܘܚܶܪܝܳܢܳܐ ܘܓܽ݁ܘܕ݂ܳܦܳ݁ܐ ܘܰܡܣܳܡ ܒ݂ܪܶܥܝܳܢܳܐ ܒ݂ܺܝܫܳܐ:
1Ti 6:5 ܘܰܫܚܳܩܳܐ ܕ݂ܰܒ݁ܢܰܝܢܳܫܳܐ ܐܰܝܠܶܝܢ ܕ݂ܰܡܚܰܒ݂ܰܠ ܪܶܥܝܳܢܗܽܘܢ ܘܰܓ݁ܠܺܝܙܺܝܢ ܡܶܢ ܩܽܘܫܬ݂ܳܐ ܘܣܳܒ݁ܪܺܝܢ ܕ݂ܬܶ݁ܓܽ݁ܘܪܬ݂ܳܐ ܗ̄ܝ ܕ݂ܶܚܠܰܬ݁ ܐܰܠܳܗܳܐ ܐܰܢ̄ܬ݂ ܕ݂ܶܝܢ ܐܶܬ݁ܪܰܚ̄ܩ ܡܶܢ ܗܳܠܶܝܢ:
1Ti 6:6 ܬ݂ܶܐܓܽ݁ܘܪܬ݂ܰܢ ܓ݂ܶܝܪ ܕ݂ܺܝܠܰܢ ܪܰܒ݂ܳܐ ܗ̄ܝ ܕ݂ܺܐܝܬܶ݁ܝܗ ܕ݂ܶܚܠܰܬ݁ ܐܰܠܳܗܳܐ ܒ݂ܰܚܫܰܚܬܳ݁ܐ ܕ݂ܡܶܣܬܰ݁ܢ:
1Ti 6:7 ܡܶܕ݂ܶܡ ܓ݂ܶܝܪ ܠܳܐ ܐܰܥܶܠܢ ܠܥܳܠܡܳܐ ܘܺܝܕܺ݁ܝܥܳܐ ܕ݂ܳܐܦ݁ܠܳܐ ܕ݂ܢܰܦ݂ܶܩ ܡܶܢܶܗ ܡܶܫܟ݂ܚܺܝܢܰܢ:
1Ti 6:8 ܡܶܛܽܠ ܗܳܢܳܐ ܣܳܦ݁ܩܳܐ ܠܰܢ ܡܶܐܟܽ݁ܘܠܬ݂ܳܐ ܘܬܰ݁ܟ݁ܣܺܝܬܳ݁ܐ:
1Ti 6:9 ܐܰܝܠܶܝܢ ܕ݂ܶܝܢ ܕ݂ܨܳܒܶ݁ܝܢ ܠܡܶܥܬ݂ܰܪ ܢܳܦ݁ܠܺܝܢ ܒ݂ܢܶܣܝܽܘܢܶܐ ܘܰܒ݁ܦܰ݁ܚܶܐ ܘܒܰ݁ܪܓܺ݁ܝܓܳ݁ܬܳ݁ܐ ܣܰܓ݂ܺܝܳܐܬܳ݁ܐ ܕ݂ܣܰܟ݁ܠܳܢ ܘܰܡܣܰܓ݂ܦܳ݁ܢ ܘܰܡܛܰܒ݂ܥܳܢ ܠܰܒ݁ܢܰܝܢܳܫܳܐ ܒ݂ܰܚܒܳ݁ܠܳܐ ܘܒܰ݁ܐܒ݁ܕ݂ܳܢܳܐ:
1Ti 6:10 ܥܶܩܳܪܳܐ ܕ݂ܶܝܢ ܕ݂ܟܽ݁ܘܠܗܶܝܢ ܒ݂ܺܝܫܳܬܳ݁ܐ ܐܺܝܬܶ݁ܝܗ ܪܶܚܡܰܬ݁ ܟ݂ܶܣܦ݂ܳܐ ܘܺܐܝܬ݁ ܐ̄ܢܳܫܳܐ ܕ݂ܶܐܬ݁ܪܰܓ݁ܪܰܓ݁ܘ ܠܶܗ ܘܡܶܢ ܗܰܝܡܳܢܽܘܬܳ݁ܐ ܛܥܰܘ ܘܢܰܦ݁ܫܗܽܘܢ ܐܰܥܶܠܘ ܠܕܰ݁ܐܘܳܢܶܐ ܣܰܓ݂ܺܝܶܐܐ: ܣ
1Ti 6:11 ܐܰܢ̄ܬ݂ ܕ݂ܶܝܢ ܐܳܘ ܒ݂ܰܪܢܳܫܳܐ ܕ݂ܰܐܠܳܗܳܐ ܡܶܢ ܗܳܠܶܝܢ ܥܪܽܘܩ ܘܗܰܪ̄ܛ ܒ݂ܳܬܰ݁ܪ ܙܰܕ݂ܺܝܩܽܘܬܳ݁ܐ ܘܒܳ݁ܬܰ݁ܪ ܟ݂ܺܐܢܽܘܬܳ݁ܐ ܘܒܳ݁ܬܰ݁ܪ ܗܰܝܡܳܢܽܘܬܳ݁ܐ ܘܒܳ݁ܬܰ݁ܪ ܚܽܘܒ݂ܳܐ ܘܒܳ݁ܬܰ݁ܪ ܡܣܰܝܒ݂ܪܳܢܽܘܬܳ݁ܐ ܘܒܳ݁ܬܰ݁ܪ ܡܰܟ݂ܺܝܟܽ݁ܘܬܳ݁ܐ:
1Ti 6:12 ܘܶܐܬ݁ܟ݂ܰܬ݂ܰܫ ܒ݂ܰܐܓܽ݁ܘܢܳܐ ܛܳܒܳ݁ܐ ܕ݂ܗܰܝܡܳܢܽܘܬܳ݁ܐ ܘܰܐܕ݁ܪܶܟ݁ ܚܰܝܶܐ ܕ݂ܰܠܥܳܠܰܡ ܕ݂ܰܠܗܽܘܢ ܐܶܬ݁ܩܪܺܝܬ݂ ܘܰܐܘܕ݂ܺܝܬ݁ ܬ݂ܰܘܕ݂ܺܝܬܳ݁ܐ ܛܳܒ݁ܬܳ݁ܐ ܩܕܳ݁ܡ ܣܳܗܕ݂ܶܐ ܣܰܓ݂ܺܝܶܐܐ: ܣ
1Ti 6:13 ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܗܰܘ ܕ݂ܡܰܚܶܐ ܟ݂ܽܠ ܘܝܶܫܽܘܥ ܡܫܺܝܚܳܐ ܗܰܘ ܕ݂ܰܐܣܗܶܕ݁ ܩܕܳ݁ܡ ܦ݂ܳܢܛܺܝܳܘܣ ܦ݂ܺܝܠܰܛܳܘܣ ܣܳܗܕ݂ܽܘܬܳ݁ܐ ܫܰܦ݂ܺܝܪܬ݂ܳܐ:
1Ti 6:14 ܕ݂ܬܶ݁ܛܪܺܝܘܗ̄ܝ ܦ݂ܽܘܩܕ݂ܳܢܳܐ ܕ݂ܠܳܐ ܛܽܘܠܫܳܐ ܘܰܕ݁ܠܳܐ ܡܽܘܡܳܐ ܥܕܰ݁ܡܳܐ ܠܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Ti 6:15 ܗܰܘ ܕ݂ܰܥܬܺ݁ܝܕ݁ ܒ݂ܙܰܒ݁ܢܶܗ ܢܚܰܘܶܝܘܗ̄ܝ ܐܰܠܳܗܳܐ ܡܒܰ݁ܪܟܳ݁ܐ ܘܚܰܝܠܬܳ݁ܢܳܐ ܒ݂ܰܠܚܽܘܕܰ݁ܘܗ̄ܝ ܡܰܠܟ݂ܳܐ ܕ݂ܡܰܠܟ݂ܶܐ ܘܡܳܪܳܐ ܕ݂ܡܳܪܰܘܳܬܳ݁ܐ:
1Ti 6:16 ܗܰܘ ܕ݂ܗܽܘ ܒ݂ܰܠܚܽܘܕܰ݁ܘܗ̄ܝ ܠܳܐ ܡܶܬ݁ܚܰܒ݂ܰܠ ܘܥܳܡܰܪ ܒ݂ܢܽܘܗܪܳܐ ܕ݂ܐ̄ܢܳܫ ܠܳܐ ܡܶܫܟ݂ܰܚ ܕ݂ܢܶܬ݁ܩܰܪܰܒ݁ ܠܶܗ ܘܐ̄ܢܳܫ ܡܶܢ ܒ݂ܢܰܝܢܳܫܳܐ ܠܳܐ ܚܙܳܝܗ̄ܝ ܘܳܐܦ݁ܠܳܐ ܡܨܶܐ ܠܡܶܚܙܝܶܗ ܗܰܘ ܕ݂ܠܶܗ ܐܺܝܩܳܪܳܐ ܘܫܽܘܠܛܳܢܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
1Ti 6:17 ܠܥܰܬ݂ܺܝܪܶܐ ܕ݂ܥܳܠܡܳܐ ܗܳܢܳܐ ܦ݂ܰܩܶܕ݁ ܕ݂ܠܳܐ ܢܶܬ݂ܪܺܝܡܽܘܢ ܒ݂ܪܶܥܝܳܢܰܝܗܽܘܢ ܘܠܳܐ ܢܶܬ݂ܬ݂ܰܟ݁ܠܽܘܢ ܥܰܠ ܥܽܘܬ݁ܪܳܐ ܕ݂ܠܰܝܬ݂ ܥܠܰܘܗ̄ܝ ܬ݂ܽܘܟ݁ܠܳܢܳܐ ܐܶܠܳܐ ܥܰܠ ܐܰܠܳܗܳܐ ܚܰܝܳܐ ܗܰܘ ܕ݂ܝܰܗ̄ܒ݁ ܠܰܢ ܟ݂ܽܠ ܥܰܬ݂ܺܝܪܳܐܝܺܬ݁ ܠܰܢܝܳܚܰܢ:
1Ti 6:18 ܘܢܶܥܒ݂ܕܽ݁ܘܢ ܥܒܳ݁ܕܶ݁ܐ ܛܳܒܶ݁ܐ ܘܢܶܥܬ݂ܪܽܘܢ ܒ݂ܣܽܘܥܪܳܢܶܐ ܫܰܦ݂ܺܝܪܶܐ ܘܢܶܗܘܽܘܢ ܕ݂ܠܺܝܠܺܝܢ ܠܡܶܬ݂ܰܠ ܘܰܠܡܶܫܬ݂ܰܘܬ݂ܳܦܽ݁ܘ:
1Ti 6:19 ܘܰܢܣܺܝܡܽܘܢ ܠܢܰܦ݁ܫܗܽܘܢ ܫܶܬܶ݁ܐܣܬ݂ܳܐ ܛܳܒ݁ܬܳ݁ܐ ܠܡܶܕ݂ܶܡ ܕ݂ܰܥܬܺ݁ܝܕ݁ ܕ݂ܢܰܕ݁ܪܟܽ݁ܘܢ ܚܰܝܶܐ ܫܰܪܺܝܪܳܐ: ܣ
1Ti 6:20 ܐܳܘ ܛܺܝܡܳܬܶ݁ܐܐ ܐܶܙܕ݂ܰܗ̄ܪ ܒ݂ܡܶܕ݂ܶܡ ܕ݂ܶܐܬ݁ܓ݂ܥܶܠ ܠܳܟ݁ ܘܰܥܪܽܘܩ ܡܶܢ ܒ݂ܢܳܬ݁-ܩܳܠܶܐ ܣܪܺܝܩܳܬܳ݁ܐ ܘܡܶܢ ܗܦܳ݁ܟܳ݁ܬܳ݁ܐ ܕ݂ܺܝܕܰ݁ܥܬܳ݁ܐ ܕ݂ܰܓ݂ܳܠܬܳ݁ܐ:
1Ti 6:21 ܐܰܝܠܶܝܢ ܓ݂ܶܝܪ ܕ݂ܡܶܫܬ݂ܰܘܕ݂ܶܝܢ ܠܳܗ ܛܥܰܘ ܠܗܽܘܢ ܡܶܢ ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܥܰܡܳܟ݁ ܐܰܡܺܝܢ: ܣ
2Ti 1:1 ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܰܒ݁ܡܽܘܠܟ݂ܳܢܳܐ ܕ݂ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ:
2Ti 1:2 ܠܛܺܝܡܳܬܶ݁ܐܳܘܣ ܒ݂ܪܳܐ ܚܰܒ݂ܺܝܒܳ݁ܐ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ
2Ti 1:3 ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܗܰܘ ܕ݂ܠܶܗ ܡܫܰܡܶܫ ܐ̄ܢܳܐ ܡܶܢ ܐܰܒܳ݁ܗܳܬ݁ܝ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܕ݂ܰܐܡܺܝܢܳܐܝܺܬ݁ ܡܶܬ݂ܕ݂ܟܰ݁ܪ ܐ̄ܢܳܐ ܠܳܟ݁ ܒ݂ܰܨܠܰܘܳܬ݁ܝ ܕ݂ܠܺܠܝܳܐ ܘܕܺ݁ܐܝܡܳܡܳܐ:
2Ti 1:4 ܘܰܣܘܶܐ ܐ̄ܢܳܐ ܠܡܶܚܙܝܳܟ݁ ܘܡܶܬ݂ܕ݂ܟܰ݁ܪ ܐ̄ܢܳܐ ܕ݂ܶܡܥܰܝܟְ݂ ܕ݂ܶܐܬ݁ܡܠܶܐ ܚܰܕܽ݁ܘܬܳ݁ܐ:
2Ti 1:5 ܒ݂ܥܽ̄ܘܗܕ݂ܳܢܳܐ ܕ݂ܗܳܘܶܐ ܠܺܝ ܒ݂ܗܰܝܡܳܢܽܘܬܳ݁ܟ݁ ܫܰܪܺܝܪܬ݂ܳܐ ܗܳܝ ܕ݂ܰܫܪܳܬ݁ ܠܽܘܩܕܰ݁ܡ ܒ݂ܶܐܡܳܐ ܕ݂ܶܐܡܳܟ݁ ܠܘܳܐܝܺܣ ܘܒܶ݁ܐܡܳܟ݁ ܐܶܘܢܺܝܩܺܐ ܡܦ݂ܳܣ ܐ̄ܢܳܐ ܕ݂ܶܝܢ ܕ݂ܳܐܦ݁ ܒ݂ܳܟ݁:
2Ti 1:6 ܡܶܛܽܠ ܗܳܢܳܐ ܡܰܥ̄ܗܶܕ݁ ܐ̄ܢܳܐ ܠܳܟ݁ ܕ݂ܰܬ݁ܥܺܝܪ ܡܰܘܗܰܒ݁ܬ݂ܳܐ ܕ݂ܰܐܠܳܗܳܐ ܗܳܝ ܕ݂ܺܐܝܬ݁ ܒ݂ܳܟ݁ ܒ݂ܰܣܝܳܡ ܐܺܝܕ݁ܝ:
2Ti 1:7 ܠܳܐ ܓ݂ܶܝܪ ܝܰܗ̄ܒ݁ ܠܰܢ ܐܰܠܳܗܳܐ ܪܽܘܚܳܐ ܕ݂ܕܶ݁ܚܠܬܳ݁ܐ ܐܶܠܳܐ ܕ݂ܚܰܝܠܳܐ ܘܰܕ݁ܚܽܘܒ݂ܳܐ ܘܰܕ݁ܡܰܪܬ݂ܝܳܢܽܘܬܳ݁ܐ:
2Ti 1:8 ܠܳܐ ܗܳܟܺ݁ܝܠ ܬ݂ܶܒ݁ܗܰܬ݁ ܒ݂ܣܳܗܕ݂ܽܘܬܶ݁ܗ ܕ݂ܡܳܪܰܢ ܐܳܦ݁ܠܳܐ ܒ݂ܺܝ ܒ݂ܰܐܣܺܝܪܶܗ ܐܶܠܳܐ ܫܩܽܘܠ ܒ݂ܺܝܫܳܬܳ݁ܐ ܥܰܡ ܐܶܘܰܢܓ݂ܶܠܺܝܳܘܢ ܒ݂ܚܰܝܠܳܐ ܕ݂ܰܐܠܳܗܳܐ:
2Ti 1:9 ܗܰܘ ܕ݂ܰܐܚܝܰܢ ܘܰܩܪܳܢ ܒ݂ܩܶܪܝܳܢܳܐ ܩܰܕ݂ܺܝܫܳܐ ܠܰܘ ܐܰܝܟ݁ ܥܒܳ݁ܕܰ݁ܝܢ ܐܶܠܳܐ ܐܰܝܟ݁ ܨܶܒ݁ܝܳܢܶܗ ܘܛܰܝܒ݂ܽܘܬܶ݁ܗ ܗܳܝ ܕ݂ܶܐܬ݁ܝܰܗܒ݂ܰܬ݁ ܠܰܢ ܒ݂ܝܶܫܽܘܥ ܡܫܺܝܚܳܐ ܡܶܢ ܩܕܳ݁ܡ ܙܰܒ݁ܢܳܐ ܕ݂ܥܳܠܡܶܐ:
2Ti 1:10 ܘܶܐܬ݁ܓ݂ܰܠܝܰܬ݁ ܗܳܫܳܐ ܒ݂ܓܶ݁ܠܝܳܢܶܗ ܕ݂ܡܰܚܝܳܢܰܢ ܝܶܫܽܘܥ ܡܫܺܝܚܳܐ ܕ݂ܒܰ݁ܛܶܠ ܠܡܰܘܬ݂ܳܐ ܘܚܰܘܺܝ ܚܰܝܶܐ ܘܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܒ݂ܶܐܘܰܢܓ݂ܶܠܺܝܳܘܢ:
2Ti 1:11 ܗܰܘ ܕ݂ܶܐܬ݂ܬ݂ܣܺܝܡܶܬ݁ ܒ݂ܶܗ ܐܶܢܳܐ ܟ݂ܳܪܽܘܙܳܐ ܘܰܫܠܺܝܚܳܐ ܘܡܰܠܦܳ݁ܢܳܐ ܕ݂ܥܰܡ̄ܡܶܐ:
2Ti 1:12 ܡܶܛܽܠ ܗܳܕܶ݁ܐ ܡܣܰܝܒ݂ܰܪ ܐ̄ܢܳܐ ܗܳܠܶܝܢ ܘܠܳܐ ܒ݂ܳܗܶܬ݁ ܐ̄ܢܳܐ ܝܳܕܰ݁ܥ ܐ̄ܢܳܐ ܓ݂ܶܝܪ ܒ݂ܡܰܢ ܗܰܝܡܢܶܬ݁ ܘܰܡܦ݂ܳܣ ܐ̄ܢܳܐ ܕ݂ܡܳܛܝܳܐ ܒ݂ܺܐܝܕܰ݁ܘܗ̄ܝ ܓ݂ܽܘܥܠܳܢܝ ܠܡܶܛܰܪ ܠܺܝ ܠܝܰܘܡܳܐ ܗܰܘ:
2Ti 1:13 ܢܶܗܘܝܳܢ ܠܳܟ݁ ܚܰܘܪܳܐ ܡܶܠܶܐ ܚܠܺܝܡܳܬܳ݁ܐ ܕ݂ܰܫܡܰܥܬ݂ ܡܶܢܝ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܕ݂ܰܒ݁ܝܶܫܽܘܥ ܡܫܺܝܚܳܐ ܣ݂ ܣ݂:
2Ti 1:14 ܓ݂ܽܘܥܠܳܢܳܐ ܛܳܒܳ݁ܐ ܛܰܪ ܒ݂ܪܽܘܚܳܐ ܕ݂ܩܽܘܕ݁ܫܳܐ ܗܳܝ ܕ݂ܥܶܡܪܰܬ݁ ܒ݂ܰܢ:
2Ti 1:15 ܝܳܕܰ݁ܥ ܐܰܢ̄ܬ݂ ܗܳܕܶ݁ܐ ܕ݂ܰܗܦܰ݁ܟ݁ܘ ܡܶܢܝ ܟ݂ܽܠܗܽܘܢ ܗܳܠܶܝܢ ܕ݂ܒܰ݁ܐܣܺܝܰܐ ܕ݂ܺܐܝܬܰ݁ܝܗܽܘܢ ܡܶܢܗܽܘܢ ܦ݂ܽܘܓ݂ܶܠܳܘܣ ܘܗܶܪܡܳܓ݂ܶܢܘܣ:
2Ti 1:16 ܢܶܬ݂ܶܠ ܡܳܪܰܢ ܪܰܚܡܶܐ ܠܒܰ݁ܝܬ݂ܶܗ ܕ݂ܳܐܢܺܣܺܝܦܳ݁ܘܪܳܘܣ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܐܰܢܺܝܚܰܢܝ ܘܰܒ݁ܫܺܫܠܳܬܳ݁ܐ ܕ݂ܰܐܣܽܘܪܰܝ ܠܳܐ ܒ݂ܗܶܬ݁:
2Ti 1:17 ܐܶܠܳܐ ܐܳܦ݁ ܟ݂ܰܕ݁ ܐܶܬܳ݁ܐ ܠܪܗܽ̄ܘܡܺܝ ܒ݂ܰܚܦܺ݁ܝܛܽܘܬܳ݁ܐ ܒ݂ܥܳܢܝ ܘܶܐܫܟ݂ܚܰܢܝ:
2Ti 1:18 ܢܶܬ݂ܶܠ ܠܶܗ ܡܳܪܰܢ ܕ݂ܢܶܫܟ݂ܰܚ ܪܰܚܡܶܐ ܠܘܳܬ݁ ܡܳܪܰܢ ܒ݂ܝܰܘܡܳܐ ܗܰܘ ܘܰܟ݁ܡܳܐ ܕ݂ܫܰܡܫܰܢܝ ܒ݂ܶܐܦܶ݁ܣܳܘܣ ܝܰܬ݂ܺܝܪܳܐܝܺܬ݁ ܝܳܕܰ݁ܥ ܐܰܢ̄ܬ݂: ܣ
2Ti 2:1 ܐܰܢ̄ܬ݂ ܗܳܟܺ݁ܝܠ ܒ݂ܶܪܝ ܐܶܬ݁ܚܰܝܰܠ ܒ݂ܛܰܝܒ݂ܽܘܬܳ݁ܐ ܕ݂ܰܒ݁ܝܶܫܽܘܥ ܡܫܺܝܚܳܐ:
2Ti 2:2 ܘܰܐܝܠܶܝܢ ܕ݂ܰܫܡܰܥܬ݂ ܡܶܢܝ ܒ݂ܝܰܕ݁ ܣܳܗܕ݂ܶܐ ܣܰܓ݂ܺܝܶܐܐ ܗܳܢܶܝܢ ܐܰܓ݁ܥܶܠ ܠܐ̄ܢܳܫܳܐ ܡܗܰܝܡܢܶܐ ܐܰܝܠܶܝܢ ܕ݂ܡܳܛܝܳܐ ܒ݂ܺܐܝܕܰ݁ܝܗܽܘܢ ܐܳܦ݁ ܠܰܐ̄ܚܪܳܢܶܐ ܠܡܰܠܳܦܽ݁ܘ:
2Ti 2:3 ܘܣܰܝܒ݂ܰܪ ܒ݂ܺܝܫܳܬܳ݁ܐ ܐܰܝܟ݁ ܦ݂ܳܠܚܳܐ ܛܳܒܳ݁ܐ ܕ݂ܝܶܫܽܘܥ ܡܫܺܝܚܳܐ:
2Ti 2:4 ܠܳܐ ܐ̄ܢܳܫ ܦ݂ܳܠܰܚ ܘܡܶܬ݁ܦ݂ܰܟ݂ܰܪ ܒ݂ܨܶܒ݁ܘܳܬܳ݁ܐ ܕ݂ܥܳܠܡܳܐ ܕ݂ܢܶܫܦ݂ܰܪ ܠܗܰܘ ܡܰܢ ܕ݂ܰܓ݁ܒܳ݁ܝܗ̄ܝ:
2Ti 2:5 ܘܶܐܢ ܡܶܬ݁ܟ݂ܰܬ݂ܰܫ ܐ̄ܢܳܫ ܠܳܐ ܡܶܬ݁ܟ݂ܰܠܰܠ ܐܶܢ ܒ݂ܢܳܡܽܘܣܶܗ ܠܳܐ ܡܶܬ݁ܟ݂ܰܬ݂ܰܫ:
2Ti 2:6 ܠܰܐܟ݂ܳܪܳܐ ܕ݂ܠܳܐܶܐ ܘܳܠܶܐ ܠܶܗ ܕ݂ܩܰܕ݁ܡܳܐ ܡܶܢ ܦ݂ܺܐܪܰܘܗ̄ܝ ܢܶܣܬ݂ܰܝܒ݂ܰܪ:
2Ti 2:7 ܐܶܣܬ݂ܰܟ݂ܰܠ ܡܶܕ݂ܶܡ ܕ݂ܳܐܡܰܪ ܐ̄ܢܳܐ ܢܶܬ݂ܶܠ ܠܳܟ݁ ܡܳܪܰܢ ܚܶܟ݁ܡܬܳ݁ܐ ܒ݂ܟܽ݁ܠ ܡܶܕ݂ܶܡ: ܣ
2Ti 2:8 ܐܶܬ݂ܕ݂ܰܟ݁̄ܪ ܠܝܶܫܽܘܥ ܡܫܺܝܚܳܐ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܗܰܘ ܕ݂ܺܐܝܬܰ݁ܘܗ̄ܝ ܡܶܢ ܙܰܪܥܳܐ ܕ݂ܕܰ݁ܘܺܝܕ݁ ܐܰܝܟ݁ ܐܶܘܰܢܓ݂ܶܠܺܝܳܘܢ ܕ݂ܺܝܠܝ:
2Ti 2:9 ܕ݂ܒܶ݁ܗ ܣܳܒܶ݁ܠ ܐ̄ܢܳܐ ܒ݂ܺܝܫܳܬܳ݁ܐ ܥܕܰ݁ܡܳܐ ܠܰܐܣܽܘܪܶܐ ܐܰܝܟ݁ ܥܳܒܶ݁ܕ݁ ܒ݂ܺܝܫܳܬܳ݁ܐ ܐܶܠܳܐ ܡܶܠܬܶ݁ܗ ܕ݂ܰܐܠܳܗܳܐ ܠܳܐ ܐܰܣܺܝܪܳܐ:
2Ti 2:10 ܡܶܛܽܠ ܗܳܢܳܐ ܟ݂ܽܠܡܶܕ݂ܶܡ ܡܣܰܝܒ݂ܰܪ ܐ̄ܢܳܐ ܡܶܛܽܠ ܓ݂ܒܰ݁ܝܳܐ ܕ݂ܳܐܦ݁ ܗܶܢܽܘܢ ܢܶܫܟ݂ܚܽܘܢ ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܥܰܡ ܫܽܘܒ݁ܚܳܐ ܕ݂ܰܠܥܳܠܰܡ: ܣ
2Ti 2:11 ܡܗܰܝܡܢܳܐ ܗ̄ܝ ܡܶܠܬܳ݁ܐ ܐܶܢ ܓ݂ܶܝܪ ܡܺܝܬ݁ܢ ܥܰܡܶܗ ܐܳܦ݁ ܥܰܡܶܗ ܢܺܚܶܐ:
2Ti 2:12 ܘܶܐܢ ܢܣܰܝܒ݂ܰܪ ܐܳܦ݁ ܢܰܡܠܶܟ݁ ܥܰܡܶܗ ܐܶܢ ܕ݂ܶܝܢ ܢܶܟ݁ܦ݂ܽܘܪ ܒ݂ܶܗ ܐܳܦ݁ ܗܽܘ ܢܶܟ݁ܦ݂ܽܘܪ ܒ݂ܰܢ:
2Ti 2:13 ܘܶܐܢ ܠܳܐ ܢܗܰܝܡܶܢ ܒ݂ܶܗ ܗܽܘ ܒ݂ܗܰܝܡܳܢܽܘܬܶ݁ܗ ܡܩܰܘܶܐ ܕ݂ܢܶܟ݁ܦ݂ܽܘܪ ܓ݂ܶܝܪ ܒ݂ܢܰܦ݁ܫܶܗ ܠܳܐ ܡܶܫܟ݂ܰܚ:
2Ti 2:14 ܗܳܠܶܝܢ ܗܘܰܝܬ݂ ܡܰܥ̄ܗܶܕ݁ ܠܗܽܘܢ ܘܰܡܣܰܗܶܕ݁ ܩܕܳ݁ܡ ܡܳܪܰܢ ܕ݂ܠܳܐ ܢܶܗܘܽܘܢ ܡܶܬ݁ܚܪܶܝܢ ܒ݂ܡܶܠܶܐ ܕ݂ܠܳܐ ܝܽܘܬ݁ܪܳܢ ܠܣܽܘܚܳܦܳ݁ܐ ܕ݂ܰܐܝܠܶܝܢ ܕ݂ܫܳܡܥܺܝܢ ܠܗܶܝܢ:
2Ti 2:15 ܘܢܶܬ݁ܒ݂ܛܶܠ ܠܳܟ݁ ܕ݂ܰܬ݁ܩܺܝܡ ܢܰܦ݁ܫܳܟ݁ ܓ݂ܡܺܝܪܳܐܝܺܬ݁ ܩܕܳ݁ܡ ܐܰܠܳܗܳܐ ܦ݂ܳܠܚܳܐ ܕ݂ܠܳܐ ܒ݂ܶܗܬ݂ܬܳ݁ܐ ܕ݂ܡܰܟ݁ܪܶܙ ܬ݂ܪܺܝܨܳܐܝܺܬ݁ ܡܶܠܬܳ݁ܐ ܕ݂ܰܫܪܳܪܳܐ:
2Ti 2:16 ܘܡܶܢ ܡܶܠܶܐ ܣܪܺܝܩܳܬܳ݁ܐ ܕ݂ܠܰܝܬ݂ ܒ݂ܗܶܝܢ ܚܰܫܚܽܘ ܐܶܫܬ݂ܰܐ̄ܠ ܝܰܬ݂ܺܝܪܳܐܝܺܬ݁ ܓ݂ܶܝܪ ܢܰܘܣܦܽ݁ܘܢ ܥܰܠ ܪܽܘܫܥܗܽܘܢ ܗܳܢܽܘܢ ܕ݂ܰܥܢܶܝܢ ܒ݂ܗܶܝܢ:
2Ti 2:17 ܘܡܶܠܰܬ݁ܗܽܘܢ ܐܰܝܟ݁ ܚܰܠܳܕܺ݁ܝܬܳ݁ܐ ܢܳܘܡܺܐ ܬ݂ܶܐܚܽܘܕ݁ ܒ݂ܣܰܓ݂ܺܝܶܐܐ ܐܺܝܬܰ݁ܘܗ̄ܝ ܕ݂ܶܝܢ ܚܰܕ݁ ܡܶܢܗܽܘܢ ܗܽܘܡܶܢܶܐܳܘܣ ܘܰܐ̄ܚܪܺܢܳܐ ܦ݂ܺܝܠܺܛܳܘܣ:
2Ti 2:18 ܗܳܠܶܝܢ ܕ݂ܰܛܥܰܘ ܡܶܢ ܫܪܳܪܳܐ ܟ݂ܰܕ݁ ܐܳܡܪܺܝܢ ܕ݂ܰܩܝܳܡܬ݂ܳܐ ܕ݂ܡܺܝܬܶ݁ܐ ܗܘܳܬ݁ ܠܳܗ ܘܗܰܝܡܳܢܽܘܬܳ݁ܐ ܕ݂ܐ̄ܢܳܫ ܐ̄ܢܳܫ ܡܰܗܦ݂ܟܺ݁ܝܢ:
2Ti 2:19 ܫܶܬܶ݁ܐܣܬ݂ܳܐ ܕ݂ܶܝܢ ܫܰܪܺܝܪܬ݂ܳܐ ܕ݂ܰܐܠܳܗܳܐ ܩܰܝܳܡܳܐ ܗ̄ܝ ܘܺܐܝܬ݁ ܠܳܗ ܚܳܬ݁ܡܳܐ ܗܳܢܳܐ ܘܝܳܕܰ݁ܥ ܡܳܪܝܳܐ ܠܰܐܝܠܶܝܢ ܕ݂ܕܺ݁ܝܠܶܗ ܐܶܢܽܘܢ ܘܢܶܦ݁ܪܽܘܩ ܡܶܢ ܥܰܘܠܳܐ ܟ݂ܽܠ ܕ݂ܩܳܪܶܐ ܠܰܫܡܶܗ ܕ݂ܡܳܪܝܳܐ: ܣ
2Ti 2:20 ܒ݂ܒܰ݁ܝܬ݂ܳܐ ܕ݂ܶܝܢ ܪܰܒ݂ܳܐ ܠܳܐ ܗ̄ܘܳܐ ܡܳܐܢܶܐ ܕ݂ܕܰ݁ܗܒܳ݁ܐ ܒ݂ܰܠܚܽܘܕ݁ ܐܰܘ ܕ݂ܣܺܐܡܳܐ ܐܺܝܬ݁ ܒ݂ܶܗ ܐܶܠܳܐ ܐܳܦ݁ ܕ݂ܩܰܝܣܳܐ ܐܳܦ݁ ܕ݂ܦܰ݁ܚܳܪܳܐ ܡܶܢܗܽܘܢ ܠܺܐܝܩܳܪܳܐ ܘܡܶܢܗܽܘܢ ܠܨܰܥܪܳܐ:
2Ti 2:21 ܐܶܢ ܐ̄ܢܳܫ ܗܳܟܺ݁ܝܠ ܢܕܰ݁ܟ݂ܶܐ ܢܰܦ݁ܫܶܗ ܡܶܢ ܗܳܠܶܝܢ ܗܳܘܶܐ ܡܳܐܢܳܐ ܕ݂ܰܟ݁ܝܳܐ ܠܺܐܝܩܳܪܳܐ ܕ݂ܥܳܗܶܢ ܠܚܽܘܫܳܚܳܐ ܕ݂ܡܳܪܶܗ ܘܰܡܛܰܝܰܒ݁ ܠܟܽ݁ܠ ܥܒܳ݁ܕ݁ ܛܳܒ݁: ܣ
2Ti 2:22 ܡܶܢ ܟ݂ܽܠܗܶܝܢ ܪܓܺ݁ܝܓܳ݁ܬܳ݁ܐ ܕ݂ܛܰܠܝܽܘܬܳ݁ܐ ܥܪܽܘܩ ܘܗܰܪ̄ܛ ܒ݂ܳܬܰ݁ܪ ܟ݂ܺܐܢܽܘܬܳ݁ܐ ܘܗܰܝܡܳܢܽܘܬܳ݁ܐ ܘܚܽܘܒ݂ܳܐ ܘܰܫܠܳܡܳܐ ܥܰܡ ܐܰܝܠܶܝܢ ܕ݂ܩܳܪܶܝܢ ܠܡܳܪܰܢ ܒ݂ܠܶܒ݂ܳܐ ܕ݂ܰܟ݁ܝܳܐ:
2Ti 2:23 ܚܶܪܝܳܢܶܐ ܣܰܟ݁ܠܶܐ ܐܰܝܠܶܝܢ ܕ݂ܰܕ݁ܠܳܐ ܡܰܪܕ݂ܽܘ ܐܶܢܽܘܢ ܐܶܫܬ݂ܰܐ̄ܠ ܡܶܢܗܽܘܢ ܝܳܕܰ݁ܥ ܐܰܢ̄ܬ݂ ܓ݂ܶܝܪ ܕ݂ܬܰ݁ܟ݁ܬ݂ܽܘܫܶܐ ܡܰܘܠܕܺ݁ܝܢ:
2Ti 2:24 ܥܰܒ݁ܕ݂ܶܗ ܕ݂ܶܝܢ ܕ݂ܡܳܪܰܢ ܠܳܐ ܚܰܝܳܒ݁ ܠܡܶܬ݁ܟ݂ܰܬ݂ܳܫܽܘ ܐܶܠܳܐ ܕ݂ܢܶܗܘܶܐ ܡܰܟ݂ܺܝܟ݁ ܠܘܳܬ݁ ܟ݂ܽܠܢܳܫ ܘܡܰܠܦܳ݁ܢ ܘܢܰܓ݂ܺܝܪܳܐ ܪܽܘܚܶܗ:
2Ti 2:25 ܕ݂ܢܶܗܘܶܐ ܪܳܕܶ݁ܐ ܠܰܐܝܠܶܝܢ ܕ݂ܡܶܬ݁ܚܪܶܝܢ ܠܩܽܘܒ݁ܠܶܗ ܒ݂ܡܰܟ݂ܺܝܟܽ݁ܘܬܳ݁ܐ ܕ݂ܰܠܡܳܐ ܢܶܬ݂ܶܠ ܠܗܽܘܢ ܐܰܠܳܗܳܐ ܬ݂ܝܳܒ݂ܽܘܬܳ݁ܐ ܘܢܶܕ݂ܥܽܘܢ ܫܪܳܪܳܐ:
2Ti 2:26 ܘܢܶܥ̄ܗܕ݂ܽܘܢ ܢܰܦ݁ܫܗܽܘܢ ܘܢܶܦ݁ܪܩܽܘܢ ܡܶܢ ܦ݂ܰܚܶܗ ܕ݂ܣܳܛܳܢܳܐ ܕ݂ܒܶ݁ܗ ܐܶܬ݂ܬ݂ܨܺܝܕ݁ܘ ܠܨܶܒ݁ܝܳܢܶܗ: ܣ
2Ti 3:1 ܗܳܕܶ݁ܐ ܕ݂ܶܝܢ ܗܘܰܝܬ݂ ܝܳܕܰ݁ܥ ܕ݂ܰܒ݁ܝܰܘܡܳܬܳ݁ܐ ܐ̄ܚܪܳܝܶܐ ܢܺܐܬܽ݁ܘܢ ܙܰܒ݁ܢܶܐ ܩܫܰܝܳܐ:
2Ti 3:2 ܘܢܶܗܘܽܘܢ ܒ݂ܢܰܝܢܳܫܳܐ ܪܳܚܡܰܝ ܢܰܦ݁ܫܗܽܘܢ ܘܪܳܚܡܰܝ ܟ݂ܶܣܦ݂ܳܐ ܫܰܒ݁ܗܪܳܢܶܐ ܪܳܡܶܐ ܡܓܰ݁ܕ݂ܦܳ݁ܢܶܐ ܕ݂ܰܠܐ̄ܢܳܫܰܝܗܽܘܢ ܠܳܐ ܡܶܬ݂ܛܦ݂ܺܝܣܺܝܢ ܟ݂ܳܦ݁ܪܰܝ ܒ݂ܛܰܝܒ݂ܽܘܬܳ݁ܐ ܪܰܫܺܝܥܶܐ:
2Ti 3:3 ܐܳܟ݁ܠܰܝ ܩܰܪܨܶܐ ܡܫܰܥܒ݂ܕܰ݁ܝ ܠܪܶܓ݂ܬܳ݁ܐ ܒ݂ܰܥܪܺܝܪܳܝܶܐ ܣܳܢܝܰܝ ܛܳܒܳ݁ܬܳ݁ܐ:
2Ti 3:4 ܡܰܫܠܡܳܢܶܐ ܡܣܰܪܗܒܶ݁ܐ ܚܬܺ݁ܝܪܶܐ ܪܳܚܡܰܝ ܪܓܺ݁ܝܓܳ݁ܬܳ݁ܐ ܛܳܒ݁ ܡܶܢ ܚܽܘܒ݂ܶܗ ܕ݂ܰܐܠܳܗܳܐ:
2Ti 3:5 ܕ݂ܺܐܝܬ݁ ܠܗܽܘܢ ܐܶܣܟ݂ܺܡܳܐ ܕ݂ܕܶ݁ܚܠܰܬ݁ ܐܰܠܳܗܳܐ ܘܡܶܢ ܚܰܝܠܶܗ ܪܰܚܺܝܩܺܝܢ ܐܰܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܕ݂ܚܽܘܩ ܐܶܢܽܘܢ ܡܶܢܳܟ݁:
2Ti 3:6 ܡܶܢܗܽܘܢ ܐܶܢܽܘܢ ܓ݂ܶܝܪ ܗܳܠܶܝܢ ܕ݂ܰܡܚܰܠܕܺ݁ܝܢ ܒ݂ܶܝܬ݁ ܒ݂ܳܬ݂ܶܐ ܘܫܳܒܶ݁ܝܢ ܢܶܫܶܐ ܕ݂ܰܛܡܺܝܪܳܢ ܒ݂ܰܚܛܳܗܶܐ ܘܡܶܬ݂ܕ݂ܰܒ݁ܪܳܢ ܠܰܪܓܺ݁ܝܓܳ݁ܬܳ݁ܐ ܡܫܰܚܠܦܳ݁ܬܳ݁ܐ:
2Ti 3:7 ܕ݂ܰܒ݁ܟܽ݁ܠܙܒܰ݁ܢ ܝܳܠܦ݂ܳܢ ܘܡܶܡܬܽ݁ܘܡ ܠܺܝܕܰ݁ܥܬܳ݁ܐ ܕ݂ܰܫܪܳܪܳܐ ܠܡܶܐܬܳ݁ܐ ܠܳܐ ܡܶܫܟ݂ܚܺܝܢ:
2Ti 3:8 ܐܰܝܟ݂ܰܢܳܐ ܕ݂ܶܝܢ ܕ݂ܝܰܢܺܣ ܘܝܰܡܒ݂ܪܺܝܣ ܩܳܡܘ ܠܽܘܩܒܰ݁ܠ ܡܽܘܫܶܐ ܗܳܟܰ݁ܢܳܐ ܐܳܦ݁ ܗܶܢܽܘܢ ܩܳܝܡܺܝܢ ܠܽܘܩܒܰ݁ܠ ܫܪܳܪܳܐ ܐ̄ܢܳܫܳܐ ܕ݂ܰܡܚܰܒ݂ܰܠ ܪܶܥܝܳܢܗܽܘܢ ܘܰܣܠܶܝܢ ܡܶܢ ܗܰܝܡܳܢܽܘܬܳ݁ܐ:
2Ti 3:9 ܐܶܠܳܐ ܠܳܐ ܢܺܐܬܽ݁ܘܢ ܠܰܩܕܳ݁ܡܰܝܗܽܘܢ ܫܳܛܝܽܘܬ݁ܗܽܘܢ ܓ݂ܶܝܪ ܡܶܬ݁ܝܰܕ݁ܥܳܐ ܗ̄ܝ ܠܟܽ݁ܠܢܳܫ ܐܰܝܟ݂ܰܢܳܐ ܕ݂ܳܐܦ݁ ܕ݂ܗܳܢܽܘܢ ܐܶܬ݁ܝܰܕ݁ܥܰܬ݁: ܣ
2Ti 3:10 ܐܰܢ̄ܬ݂ ܕ݂ܶܝܢ ܐܶܬܰ݁ܝܬ݂ ܒ݂ܳܬܰ݁ܪ ܝܽܘܠܦ݂ܳܢܝ ܘܒܳ݁ܬܰ݁ܪ ܕ݂ܽܘܒ݂ܳܪܰܝ ܘܒܳ݁ܬܰ݁ܪ ܨܶܒ݁ܝܳܢܝ ܘܒܳ݁ܬܰ݁ܪ ܗܰܝܡܳܢܽܘܬ݁ܝ ܘܒܳ݁ܬܰ݁ܪ ܢܰܓ݂ܺܝܪܽܘܬ݁ ܪܽܘܚܝ ܘܒܳ݁ܬܰ݁ܪ ܚܽܘܒ݂ܝ ܘܒܳ݁ܬܰ݁ܪ ܡܣܰܝܒ݂ܪܳܢܽܘܬ݁ܝ:
2Ti 3:11 ܘܒܳ݁ܬܰ݁ܪ ܪܕܺ݁ܝܦܽ݁ܘܬ݁ܝ ܘܒܳ݁ܬܰ݁ܪ ܚܰܫܰܝ ܘܝܳܕܰ݁ܥ ܐܰܢ̄ܬ݂ ܐܰܝܠܶܝܢ ܣܰܝܒ݂ܪܶܬ݁ ܒ݂ܰܐܢܛܺܝܳܟܺ݁ܝܰܐ ܘܒܺ݁ܐܝܩܰܢܳܘܢ ܘܰܒ݁ܠܽܘܣܛܪܰܐ ܐܰܝܕܳ݁ܐ ܪܕܺ݁ܝܦܽ݁ܘܬܳ݁ܐ ܣܰܝܒ݂ܪܶܬ݁ ܘܡܶܢ ܟ݂ܽܠܗܶܝܢ ܦ݂ܰܨܝܰܢܝ ܡܳܪܝ:
2Ti 3:12 ܘܟܽ݁ܠܗܽܘܢ ܕ݂ܶܝܢ ܐܰܝܠܶܝܢ ܕ݂ܨܳܒܶ݁ܝܢ ܒ݂ܕܶ݁ܚܠܰܬ݁ ܐܰܠܳܗܳܐ ܕ݂ܢܺܚܽܘܢ ܒ݂ܝܶܫܽܘܥ ܡܫܺܝܚܳܐ ܡܶܬ݁ܪܰܕ݁ܦ݂ܺܝܢ:
2Ti 3:13 ܒ݂ܢܰܝܢܳܫܳܐ ܕ݂ܶܝܢ ܒ݂ܺܝܫܶܐ ܘܡܰܛܥܝܳܢܶܐ ܢܰܘܣܦܽ݁ܘܢ ܥܰܠ ܒ݂ܺܝܫܽܘܬ݁ܗܽܘܢ ܟ݂ܰܕ݁ ܛܳܥܶܝܢ ܘܡܰܛܥܶܝܢ:
2Ti 3:14 ܐܰܢ̄ܬ݂ ܕ݂ܶܝܢ ܩܰܘܳܐ ܒ݂ܰܐܝܠܶܝܢ ܕ݂ܺܝܠܶܦ݁ܬ݂ ܘܶܐܫܬ݂ܰܪܰܪܬ݂ ܝܳܕܰ݁ܥ ܐܰܢ̄ܬ݂ ܓ݂ܶܝܪ ܡܶܢ ܡܰܢܽܘ ܝܺܠܶܦ݁ܬ݂:
2Ti 3:15 ܘܰܕ݁ܡܶܢ ܛܰܠܝܽܘܬܳ݁ܟ݁ ܣܶܦ݁ܪܶܐ ܩܰܕ݂ܺܝܫܶܐ ܝܰܠܺܝܦ݁ ܐܰܢ̄ܬ݂ ܕ݂ܡܶܫܟ݂ܚܺܝܢ ܕ݂ܰܢܚܰܟ݂ܡܽܘܢܳܟ݁ ܠܚܰܝܶܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ: ܣ
2Ti 3:16 ܟ݂ܽܠ ܟ݂ܬܳ݁ܒ݁ ܕ݂ܰܒ݁ܪܽܘܚܳܐ ܐܶܬ݁ܟ݂ܬܶ݁ܒ݁ ܡܰܘܬ݂ܪܳܢܳܐ ܗܽܘ ܠܝܽܘܠܦ݂ܳܢܳܐ ܘܰܠܟܽ݁ܘܘܳܢܳܐ ܘܰܠܬܽ݁ܘܪܳܨܳܐ ܘܰܠܡܰܪܕ݂ܽܘܬܳ݁ܐ ܕ݂ܰܒ݁ܟܺ݁ܐܢܽܘܬܳ݁ܐ:
2Ti 3:17 ܕ݂ܢܶܗܘܶܐ ܓ݂ܡܺܝܪ ܒ݂ܰܪܢܳܫܳܐ ܕ݂ܰܐܠܳܗܳܐ ܘܰܠܟܽ݁ܠ ܥܒܳ݁ܕ݁ ܛܳܒ݁ ܡܫܰܠܡܳܢ ܣ݂ ܣ݂:
2Ti 4:1 ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܘܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܰܥܬܺ݁ܝܕ݁ ܠܰܡܕܳ݁ܢ ܚܰܝܶܐ ܘܡܺܝܬܶ݁ܐ ܒ݂ܓܶ݁ܠܝܳܢܳܐ ܕ݂ܡܰܠܟ݂ܽܘܬܶ݁ܗ:
2Ti 4:2 ܐܰܟ݁ܪܶܙ ܡܶܠܬܳ݁ܐ ܘܩܽܘܡ ܒ݂ܰܚܦܺ݁ܝܛܽܘܬܳ݁ܐ ܒ݂ܙܰܒ݁ܢܳܐ ܘܰܕ݁ܠܳܐ ܙܰܒ݁ܢܳܐ ܐܰܟ݂ܶܣ ܘܟܰ݁ܘܶܢ ܒ݂ܟܽ݁ܠܳܗ ܡܰܓ݂ܪܰܬ݁ ܪܽܘܚܳܐ ܘܝܽܘܠܦ݂ܳܢܳܐ:
2Ti 4:3 ܢܶܗܘܶܐ ܓ݂ܶܝܪ ܙܰܒ݁ܢܳܐ ܕ݂ܰܠܝܽܘܠܦ݂ܳܢܶܐ ܚܠܺܝܡܳܐ ܠܳܐ ܢܶܫܬ݂ܰܡܥܽܘܢ ܐܶܠܳܐ ܐܰܝܟ݁ ܪܓܺ݁ܝܓܳ݁ܬ݁ܗܽܘܢ ܢܰܣܓ݂ܽܘܢ ܠܢܰܦ݁ܫܗܽܘܢ ܡܰܠܦܳ݁ܢܶܐ ܒ݂ܚܽܘܬ݁ܚܳܬܳ݁ܐ ܕ݂ܡܰܫܡܰܥܬ݁ܗܽܘܢ:
2Ti 4:4 ܘܡܶܢ ܫܪܳܪܳܐ ܢܰܗܦ݂ܟܽ݁ܘܢ ܐܶܕ݂ܢܗܽܘܢ ܠܫܽܘܥܝܳܬܳ݁ܐ ܕ݂ܶܝܢ ܢܶܣܛܽܘܢ: ܣ
2Ti 4:5 ܐܰܢ̄ܬ݂ ܕ݂ܶܝܢ ܗܘܰܝܬ݂ ܥܺܝܪ ܒ݂ܟܽ݁ܠܡܶܕ݂ܶܡ ܘܣܰܝܒ݂ܰܪ ܒ݂ܺܝܫܳܬܳ݁ܐ ܘܰܥܒܳ݁ܕܳ݁ܐ ܥܒܶ݁ܕ݁ ܕ݂ܰܡܣܰܒ݂ܪܳܢܳܐ ܘܬܶ݁ܫܡܶܫܬ݂ܳܟ݁ ܫܰܠܶܡ:
2Ti 4:6 ܐܶܢܳܐ ܓ݂ܶܝܪ ܡܶܟ݂ܺܝܠ ܡܶܬ݁ܢܰܩܶܐ ܐ̄ܢܳܐ ܘܙܰܒ݁ܢܳܐ ܕ݂ܶܐܫܬ݂ܪܶܐ ܡܛܳܐ:
2Ti 4:7 ܐܰܓܽ݁ܘܢܳܐ ܫܰܦ݂ܺܝܪܳܐ ܐܶܬ݁ܟ݂ܰܬ݂ܫܶܬ݁ ܘܪܶܗܛܝ ܫܰܠܡܶܬ݁ ܘܗܰܝܡܳܢܽܘܬ݁ܝ ܢܶܛܪܶܬ݁:
2Ti 4:8 ܘܡܶܢ ܗܳܫܳܐ ܢܛܺܝܪ ܠܺܝ ܟ݂ܠܺܝܠܳܐ ܕ݂ܟܺ݁ܐܢܽܘܬܳ݁ܐ ܕ݂ܢܶܦ݁ܪܥܺܝܘܗ̄ܝ ܠܺܝ ܡܳܪܝ ܒ݂ܝܰܘܡܳܐ ܗܰܘ ܕ݂ܗܽܘܝܽܘ ܕ݂ܰܝܳܢܳܐ ܟ݂ܺܐܢܳܐ ܠܳܐ ܕ݂ܶܝܢ ܒ݂ܰܠܚܽܘܕ݁ ܠܺܝ ܐܶܠܳܐ ܐܳܦ݁ ܠܰܐܝܠܶܝܢ ܕ݂ܰܐܚܶܒ݁ܘ ܠܓܶ݁ܠܝܳܢܶܗ: ܣ
2Ti 4:9 ܢܶܬ݁ܒ݂ܛܶܠ ܠܳܟ݁ ܕ݂ܬܺ݁ܐܬܶ݁ܐ ܠܘܳܬ݁ܝ ܒ݂ܰܥܓܰ݁ܠ:
2Ti 4:10 ܕ݂ܺܡܰܐ ܓ݂ܶܝܪ ܫܰܒ݁ܩܰܢܝ ܘܰܐܚܶܒ݁ ܥܳܠܡܳܐ ܗܳܢܳܐ ܘܶܐܙܰܠ ܠܶܗ ܠܬܶ݁ܣܰܠܳܘܢܺܝܩܺܐ ܩܪܺܣܩܳܘܣ ܠܓܰ݁ܠܰܛܺܝܰܐ ܛܺܛܳܘܣ ܠܕܰ݁ܠܡܰܛܺܝܰܐ:
2Ti 4:11 ܠܽܘܩܳܐ ܗܽ̄ܘ ܒ݂ܰܠܚܽܘܕܰ݁ܘܗ̄ܝ ܥܰܡܝ ܠܡܰܪܩܳܘܣ ܕ݂ܒܰ݁ܪ ܘܰܐܝܬ݂ܳܝܗ̄ܝ ܥܰܡܳܟ݁ ܥܳܗܶܢ ܠܺܝ ܓ݂ܶܝܪ ܠܬܶ݁ܫܡܶܫܬ݂ܳܐ:
2Ti 4:12 ܠܛܽܘܟܺ݁ܝܩܳܘܣ ܕ݂ܶܝܢ ܫܰܕ݂ܪܶܬ݁ ܠܶܐܦܶ݁ܣܳܘܣ:
2Ti 4:13 ܒ݂ܶܝܬ݁ ܟ݂ܬܳ݁ܒܶ݁ܐ ܕ݂ܶܝܢ ܕ݂ܫܶܒ݁ܩܶܬ݁ ܒ݂ܰܛܪܳܘܰܐܘܣ ܠܘܳܬ݁ ܩܰܪܦ݂ܳܘܣ ܡܳܐ ܕ݂ܳܐܬܶ݁ܐ ܐܰܢ̄ܬ݂ ܐܰܝܬ݂ܳܝܗ̄ܝ ܘܰܟ݁ܬܳ݁ܒܶ݁ܐ ܝܰܬ݂ܺܝܪܳܐܝܺܬ݁ ܟ݂ܶܪܟ݂ܶܐ ܕ݂ܰܡܓܰ݁ܠܶܐ:
2Ti 4:14 ܐܰܠܶܟ݂ܣܰܢܕ݂ܪܳܣ ܩܰܝܢܳܝܳܐ ܒ݂ܺܝܫܳܬܳ݁ܐ ܣܰܓ݂ܺܝܳܐܬܳ݁ܐ ܚܰܘܝܰܢܝ ܦ݂ܪܰܥ ܠܶܗ ܡܳܪܰܢ ܐܰܝܟ݁ ܥܒܳ݁ܕܰ݁ܘܗ̄ܝ:
2Ti 4:15 ܐܳܦ݁ ܐܰܢ̄ܬ݂ ܕ݂ܶܝܢ ܐܶܙܕ݂ܰܗ̄ܪ ܡܶܢܶܗ ܛܳܒ݁ ܓ݂ܶܝܪ ܙܩܺܝܦ݁ ܠܽܘܩܒܰ݁ܠ ܡܶܠܰܝܢ:
2Ti 4:16 ܒ݂ܡܰܦ݂ܰܩ ܒ݂ܪܽܘܚܝ ܩܰܕ݁ܡܳܝܳܐ ܠܳܐ ܐ̄ܢܳܫ ܗܘܳܐ ܥܰܡܝ ܐܶܠܳܐ ܟ݂ܽܠܗܽܘܢ ܫܰܒ݁ܩܽܘܢܝ ܠܳܐ ܬ݂ܶܬ݁ܚܫܶܒ݁ ܠܗܽܘܢ ܗܳܕܶ݁ܐ:
2Ti 4:17 ܡܳܪܝ ܕ݂ܶܝܢ ܩܳܡ ܠܺܝ ܘܚܰܝܠܰܢܝ ܕ݂ܒܺ݁ܝ ܟ݂ܳܪܽܘܙܽܘܬܳ݁ܐ ܬ݂ܶܫܬ݂ܰܠܰܡ ܘܢܶܫܡܥܽܘܢ ܥܰܡ̄ܡܶܐ ܟ݂ܽܠܗܽܘܢ ܕ݂ܶܐܬ݁ܦ݂ܰܨܺܝܬ݁ ܡܶܢ ܦ݂ܽܘܡܳܐ ܕ݂ܰܐܪܝܳܐ:
2Ti 4:18 ܘܰܢܦܰ݁ܨܶܝܢܝ ܡܳܪܝ ܡܶܢ ܟ݂ܽܠ ܥܒܳ݁ܕ݁ ܒ݂ܺܝܫ ܘܢܰܚܶܝܢܝ ܒ݂ܡܰܠܟ݂ܽܘܬܶ݁ܗ ܕ݂ܒܰ݁ܫܡܰܝܳܐ ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
2Ti 4:19 ܗܰܒ݁ ܫܠܳܡܳܐ ܠܰܦ݂ܪܺܝܣܩܶܠܰܐ ܘܠܰܐܩܶܠܳܘܣ ܘܰܠܒܰ݁ܝܬ݂ܳܐ ܕ݂ܳܐܢܺܣܺܝܦܳ݁ܘܪܳܘܣ:
2Ti 4:20 ܐܶܪܰܣܛܳܘܣ ܦ݂ܳܫ ܠܶܗ ܒ݂ܩܳܘܪܺܢܬܳ݁ܘܣ ܛܪܳܘܦܺ݁ܝܡܳܘܣ ܕ݂ܶܝܢ ܫܒܰ݁ܩܬ݂ܶܗ ܟ݂ܰܕ݁ ܟ݂ܪܺܝܗ ܒ݂ܡܺܝܠܺܝܛܳܘܣ ܡܕܺ݁ܝܢ̄ܬ݂ܳܐ:
2Ti 4:21 ܢܶܬ݁ܒ݂ܛܶܠ ܠܳܟ݁ ܕ݂ܰܩܕܳ݁ܡ ܣܰܬ݁ܘܳܐ ܬ݂ܺܐܬܶ݁ܐ ܣ ܫܳܐܶܠ ܒ݂ܰܫܠܳܡܳܟ݁ ܐܶܘܒܽ݁ܘܠܳܘܣ ܘܦ݂ܽܘܕܺ݁ܣ ܘܠܺܝܢܳܘܣ ܘܰܩܠܰܘܕܺ݁ܝܰܐ ܘܰܐܚܶܐ ܟ݂ܽܠܗܽܘܢ:
2Ti 4:22 ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܪܽܘܚܳܟ݁ ܛܰܝܒ݂ܽܘܬܳ݁ܐ ܥܰܡܳܟ݁ ܐܰܡܺܝܢ: ܣ
Tit 1:1 ܦ݂ܰܘܠܳܘܣ ܥܰܒ݁ܕ݂ܶܗ ܕ݂ܰܐܠܳܗܳܐ ܘܰܫܠܺܝܚܶܗ ܕ݂ܝܶܫܽܘܥ ܡܫܺܝܚܳܐ ܒ݂ܗܰܝܡܳܢܽܘܬܳ݁ܐ ܕ݂ܰܓ݁ܒܰ݁ܝܳܐ ܕ݂ܰܐܠܳܗܳܐ ܘܺܝܕܰ݁ܥܬܳ݁ܐ ܕ݂ܰܫܪܳܪܳܐ ܕ݂ܰܒ݁ܕܶ݁ܚܠܰܬ݁ ܐܰܠܳܗܳܐ:
Tit 1:2 ܥܰܠ ܣܰܒ݁ܪܳܐ ܕ݂ܚܰܝܶܐ ܕ݂ܰܠܥܳܠܰܡ ܕ݂ܰܡܠܰܟ݁ ܐܰܠܳܗܳܐ ܫܰܪܺܝܪܳܐ ܩܕܳ݁ܡ ܙܰܒ݁ܢܰܘܗ̄ܝ ܕ݂ܥܳܠܡܳܐ:
Tit 1:3 ܘܰܓ݁ܠܳܐ ܡܶܠܬܶ݁ܗ ܒ݂ܙܰܒ݁ܢܳܗ ܒ݂ܝܰܕ݁ ܟ݂ܳܪܽܘܙܽܘܬܰ݁ܢ ܗܳܝ ܕ݂ܶܐܬ݁ܗܰܝܡܢܶܬ݁ ܐܶܢܳܐ ܒ݂ܦܽ݁ܘܩܕ݂ܳܢܳܐ ܕ݂ܰܐܠܳܗܳܐ ܡܰܚܝܳܢܰܢ:
Tit 1:4 ܠܛܺܛܳܘܣ ܒ݂ܪܳܐ ܫܰܪܺܝܪܳܐ ܒ݂ܗܰܝܡܳܢܽܘܬܳ݁ܐ ܕ݂ܓܰ݁ܘܳܐ ܛܰܝܒ݂ܽܘܬܳ݁ܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ ܡܰܚܝܳܢܰܢ: ܣ
Tit 1:5 ܡܶܛܽܠܗܳܢܳܐ ܗ̄ܘ ܫܒܰ݁ܩܬ݂ܳܟ݁ ܗ̄ܘܺܝܬ݁ ܒ݂ܰܩܪܺܛܺܐ ܕ݂ܰܐܝܠܶܝܢ ܕ݂ܚܰܣܺܝܪܳܢ ܬ݂ܰܬ݁ܩܶܢ ܘܰܬ݁ܩܺܝܡ ܩܰܫܺܝܫܶܐ ܒ݂ܰܡܕܺ݁ܝܢܳܐ ܡܕܺ݁ܝܢܳܐ ܐܰܝܟ݂ܰܢܳܐ ܕ݂ܦܰ݁ܩܶܕ݂ܬ݂ܳܟ݁:
Tit 1:6 ܐܰܝܢܳܐ ܕ݂ܰܕ݁ܠܳܐ ܪܶܫܝܳܢ ܗܽ̄ܘ ܘܰܗܘܳܐ ܒ݂ܰܥܠܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܘܺܐܝܬ݁ ܠܶܗ ܒ݂ܢܰܝܳܐ ܡܗܰܝܡܢܶܐ ܕ݂ܠܳܐ ܡܨܰܚܶܝܢ ܘܠܳܐ ܐܺܝܬܰ݁ܝܗܽܘܢ ܕ݂ܠܳܐ ܫܽܘܥܒ݂ܳܕ݁ ܒ݂ܳܐܣܽܘܛܽܘܬܳ݁ܐ:
Tit 1:7 ܚܰܝܳܒ݁ ܗܽ̄ܘ ܓ݂ܶܝܪ ܩܰܫܺܝܫܳܐ ܕ݂ܢܶܗܘܶܐ ܕ݂ܠܳܐ ܪܶܫܝܳܢ ܐܰܝܟ݁ ܪܰܒ݂ܰܝܬ݂ܳܐ ܕ݂ܰܐܠܳܗܳܐ ܘܠܳܐ ܢܶܗܘܶܐ ܡܶܬ݂ܕ݂ܰܒ݂ܰܪ ܒ݂ܪܶܥܝܳܢ ܢܰܦ݁ܫܶܗ ܘܠܳܐ ܢܶܗܘܶܐ ܚܶܡܬܳ݁ܢ ܘܠܳܐ ܢܶܗܘܶܐ ܥܳܒܰ݁ܪ ܥܰܠ ܚܰܡܪܳܐ ܘܠܳܐ ܬ݂ܶܗܘܶܐ ܪܳܗܛܳܐ ܐܺܝܕܶ݁ܗ ܠܡܶܡܚܳܐ ܘܠܳܐ ܢܶܗܘܶܐ ܪܳܚܶܡ ܝܽܘܬ݁ܪܳܢܶܐ ܛܰܢܦ݂ܶܐ:
Tit 1:8 ܐܶܠܳܐ ܢܶܗܘܶܐ ܪܳܚܶܡ ܐܰܟ݁ܣܢܳܝܶܐ ܘܢܶܗܘܶܐ ܪܳܚܶܡ ܛܳܒܳ݁ܬܳ݁ܐ ܘܢܶܗܘܶܐ ܢܟܶ݁ܦ݁ ܘܢܶܗܘܶܐ ܟ݂ܺܐܝܢ ܘܢܶܗܘܶܐ ܚܰܣܝܳܐ ܘܰܠܒܺ݁ܝܟ݁ ܢܰܦ݁ܫܶܗ ܡܶܢ ܪܓܺ݁ܝܓܳ݁ܬܳ݁ܐ:
Tit 1:9 ܘܰܒ݁ܛܺܝܠ ܠܶܗ ܥܰܠ ܝܽܘܠܦ݂ܳܢܳܐ ܕ݂ܡܶܠܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܢܶܫܟ݂ܰܚ ܐܳܦ݁ ܠܰܡܒܰ݁ܝܳܐܘܽ ܒ݂ܝܽܘܠܦ݂ܳܢܶܗ ܚܠܺܝܡܳܐ ܘܰܠܡܰܟ݂ܳܣܽܘ ܠܰܐܝܠܶܝܢ ܕ݂ܡܶܬ݁ܚܪܶܝܢ:
Tit 1:10 ܐܺܝܬ݁ ܓ݂ܶܝܪ ܣܰܓ݂ܺܝܶܐܐ ܕ݂ܠܳܐ ܡܶܫܬ݂ܰܥܒ݂ܕܺ݁ܝܢ ܘܰܣܪܺܝܩܳܢ ܡܶܠܰܝܗܽܘܢ ܘܡܰܛܥܶܝܢ ܪܶܥܝܳܢܶܐ ܕ݂ܰܒ݁ܢܰܝܢܳܫܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܡܶܢ ܓ݂ܙܽܘܪܬ݂ܳܐ ܐܶܢܽܘܢ:
Tit 1:11 ܗܳܢܽܘܢ ܕ݂ܘܳܠܶܐ ܠܰܡܣܰܟ݂ܳܪܽܘ ܦ݂ܽܘܡܗܽܘܢ ܒ݂ܳܬ݂ܶܐ ܓ݂ܶܝܪ ܣܰܓ݂ܺܝܶܐܐ ܡܚܰܒ݂ܠܺܝܢ ܘܡܰܠܦܺ݁ܝܢ ܡܶܕ݂ܶܡ ܕ݂ܠܳܐ ܘܳܠܶܐ ܡܶܛܽܠ ܝܽܘܬ݁ܪܳܢܶܐ ܛܰܢܦ݂ܶܐ:
Tit 1:12 ܐܶܡܰܪ ܐ̄ܢܳܫ ܡܶܢܗܽܘܢ ܢܒܺ݁ܝܳܐ ܕ݂ܺܝܠܗܽܘܢ ܕ݂ܰܒ݁ܢܰܝ ܩܪܺܛܺܐ ܒ݂ܟܽ݁ܠܙܒܰ݁ܢ ܕ݂ܰܓ݂ܳܠܺܝܢ ܐܶܢܽܘܢ ܚܰܝܘܳܬܳ݁ܐ ܒ݂ܺܝܫܳܬܳ݁ܐ ܘܟܰ݁ܪܣܳܬܳ݁ܐ ܒ݂ܰܛܺܝܠܳܬܳ݁ܐ:
Tit 1:13 ܘܫܰܪܺܝܪܳܐܝܺܬ݁ ܐܺܝܬܶ݁ܝܗ ܣܳܗܕ݂ܽܘܬܳ݁ܐ ܗܳܕܶ݁ܐ ܡܶܛܽܠ ܗܳܢܳܐ ܩܰܫܝܳܐܝܺܬ݁ ܗܘܰܝܬ݂ ܡܰܟ݂ܶܣ ܠܗܽܘܢ ܕ݂ܢܶܗܘܽܘܢ ܚܠܺܝܡܺܝܢ ܒ݂ܗܰܝܡܳܢܽܘܬܳ݁ܐ:
Tit 1:14 ܘܠܳܐ ܢܶܬ݁ܪܡܽܘܢ ܠܫܽܘܥܝܳܬܳ݁ܐ ܕ݂ܺܝܗܽܘܕܳ݁ܝܶܐ ܘܰܠܦܽ݁ܘܩܳܕܶ݁ܐ ܕ݂ܰܒ݁ܢܰܝܢܳܫܳܐ ܕ݂ܣܳܢܶܝܢ ܫܪܳܪܳܐ:
Tit 1:15 ܟ݂ܽܠܡܶܕ݂ܶܡ ܓ݂ܶܝܪ ܕ݂ܟܶ݁ܐ ܗ̄ܘ ܠܰܕ݁ܟܰ݁ܝܳܐ ܠܰܐܝܠܶܝܢ ܕ݂ܶܝܢ ܕ݂ܰܡܣܰܝܒܺ݁ܝܢ ܘܠܳܐ ܡܗܰܝܡܢܺܝܢ ܡܶܕ݂ܶܡ ܕ݂ܰܕ݁ܟܶ݁ܐ ܠܰܝܬ݂ ܠܗܽܘܢ ܐܶܠܳܐ ܡܣܰܝܰܒ݁ ܗܽ̄ܘ ܪܶܥܝܳܢܗܽܘܢ ܘܬܺ݁ܐܪܬ݂ܗܽܘܢ:
Tit 1:16 ܘܡܰܘܕ݂ܶܝܢ ܕ݂ܝܳܕ݁ܥܺܝܢ ܠܰܐܠܳܗܳܐ ܒ݂ܰܥܒܳ݁ܕܰ݁ܝܗܽܘܢ ܕ݂ܶܝܢ ܟ݂ܳܦ݁ܪܺܝܢ ܒ݂ܶܗ ܘܺܐܝܬܰ݁ܝܗܽܘܢ ܣܢܺܝܶܐܐ ܘܰܕ݁ܠܳܐ ܦ݂ܝܳܣ ܘܡܰܣܠܰܝܳܐ ܠܟܽ݁ܠ ܥܒܳ݁ܕ݁ ܛܳܒ݁: ܣ
Tit 2:1 ܐܰܢ̄ܬ݂ ܕ݂ܶܝܢ ܡܰܠܶܠ ܡܶܕ݂ܶܡ ܕ݂ܝܳܐܶܐ ܠܝܽܘܠܦ݂ܳܢܳܐ ܚܠܺܝܡܳܐ:
Tit 2:2 ܘܰܐܠܶܦ݁ ܕ݂ܢܶܗܘܽܘܢ ܩܰܫܺܝܫܶܐ ܥܺܝܪܺܝܢ ܒ݂ܪܶܥܝܳܢܰܝܗܽܘܢ ܘܢܶܗܘܽܘܢ ܢܰܟ݁ܦ݂ܺܝܢ ܘܢܶܗܘܽܘܢ ܕ݂ܟܶ݁ܝܢ ܘܢܶܗܘܽܘܢ ܚܠܺܝܡܺܝܢ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܘܒܰ݁ܡܣܰܝܒ݂ܪܳܢܽܘܬܳ݁ܐ:
Tit 2:3 ܘܳܐܦ݁ ܩܰܫܺܝܫܳܬܳ݁ܐ ܗܳܟܰ݁ܢܳܐ ܕ݂ܢܶܗܘܝܳܢ ܒ݂ܶܐܣܟ݂ܺܡܳܐ ܕ݂ܝܳܐܶܐ ܠܕܶ݁ܚܠܰܬ݁ ܐܰܠܳܗܳܐ ܘܠܳܐ ܢܶܗܘܝܳܢ ܐܳܟ݁ܠܳܢ ܩܰܪܨܶܐ ܘܠܳܐ ܢܶܗܘܝܳܢ ܡܫܰܥܒ݂ܕܳ݁ܢ ܠܚܰܡܪܳܐ ܣܰܓ݂ܺܝܳܐܐ ܘܢܶܗܘܝܳܢ ܡܰܠܦܳ݁ܢ ܫܰܦ݂ܺܝܪܳܬܳ݁ܐ:
Tit 2:4 ܘܰܡܢܰܟ݂ܦܳ݁ܢ ܠܰܐܝܠܶܝܢ ܕ݂ܛܰܠܝܳܢ ܕ݂ܢܶܪܚܡܳܢ ܒ݂ܰܥܠܰܝܗܶܝܢ ܘܰܒ݁ܢܰܝܗܶܝܢ:
Tit 2:5 ܘܢܶܗܘܝܳܢ ܢܰܟ݁ܦ݂ܳܢ ܘܩܰܕ݂ܺܝܫܳܢ ܘܢܶܗܘܝܳܢ ܝܳܨܦ݂ܳܢ ܫܰܦ݂ܺܝܪ ܕ݂ܒܳ݁ܬ݂ܰܝܗܶܝܢ ܘܡܶܫܬ݂ܰܥܒ݂ܕܳ݁ܢ ܠܒܰ݁ܥܠܰܝܗܶܝܢ ܕ݂ܠܳܐ ܐ̄ܢܳܫ ܢܓܰ݁ܕ݂ܶܦ݁ ܥܰܠ ܡܶܠܬܶ݁ܗ ܕ݂ܰܐܠܳܗܳܐ:
Tit 2:6 ܘܡܶܢ ܐܰܝܠܶܝܢ ܕ݂ܰܛܠܶܝܢ ܗܳܟܰ݁ܢܳܐ ܒ݂ܥܺܝ ܕ݂ܢܶܗܘܽܘܢ ܢܰܟ݁ܦ݂ܺܝܢ:
Tit 2:7 ܒ݂ܟܽ݁ܠܡܶܕ݂ܶܡ ܕ݂ܶܝܢ ܕ݂ܡܽܘܬܳ݁ܐ ܒ݂ܢܰܦ݁ܫܳܟ݁ ܚܰܘܳܐ ܒ݂ܟܽ݁ܠ ܥܒܳ݁ܕܶ݁ܐ ܛܳܒܶ݁ܐ ܘܰܒ݁ܡܰܠܦܳ݁ܢܽܘܬܳ݁ܟ݁ ܬ݂ܶܗܘܶܐ ܠܳܟ݁ ܡܶܠܬܳ݁ܐ ܚܠܺܝܡܬ݂ܳܐ:
Tit 2:8 ܕ݂ܢܰܟ݁ܦ݂ܳܐ ܘܠܳܐ ܡܚܰܒ݂ܠܳܐ ܘܠܳܐ ܐ̄ܢܳܫ ܒ݂ܳܣܰܪ ܠܳܗ ܕ݂ܰܐܝܢܳܐ ܕ݂ܩܳܐܶܡ ܠܩܽܘܒ݁ܠܰܢ ܢܶܒ݁ܗܰܬ݁ ܟ݂ܰܕ݁ ܠܳܐ ܢܶܫܟ݂ܰܚ ܕ݂ܢܺܐܡܰܪ ܥܠܰܝܢ ܡܶܕ݂ܶܡ ܕ݂ܰܣܢܶܐ ܣ݂ ܣ݂:
Tit 2:9 ܥܰܒ݁ܕ݂ܶܐ ܠܡܳܪܰܝܗܽܘܢ ܢܶܫܬ݂ܰܥܒ݂ܕܽ݁ܘܢ ܒ݂ܟܽ݁ܠܡܶܕ݂ܶܡ ܘܢܶܫܬ݂ܰܦ݁ܪܽܘܢ ܘܠܳܐ ܗܘܰܘ ܡܥܰܨܶܝܢ:
Tit 2:10 ܘܠܳܐ ܗܘܰܘ ܓ݂ܳܢܒ݂ܺܝܢ ܐܶܠܳܐ ܢܚܰܘܽܘܢ ܫܪܳܪܗܽܘܢ ܛܳܒܳ݁ܐ ܒ݂ܟܽ݁ܠܡܶܕ݂ܶܡ ܕ݂ܰܢܨܰܒ݂ܬܽ݁ܘܢ ܒ݂ܟܽ݁ܠܡܶܕ݂ܶܡ ܝܽܘܠܦ݂ܳܢܶܗ ܕ݂ܰܐܠܳܗܳܐ ܡܰܚܝܳܢܰܢ: ܣ
Tit 2:11 ܐܶܬ݁ܓ݂ܰܠܝܰܬ݁ ܓ݂ܶܝܪ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܡܰܚܝܰܬ݁ ܟ݂ܽܠ ܠܰܒ݁ܢܰܝܢܳܫܳܐ ܟ݂ܽܠܗܽܘܢ:
Tit 2:12 ܘܪܳܕ݁ܝܳܐ ܠܰܢ ܕ݂ܢܶܟ݁ܦ݂ܽܘܪ ܒ݂ܪܽܘܫܥܳܐ ܘܒܰ݁ܪܓܺ݁ܝܓܳ݁ܬܳ݁ܐ ܕ݂ܥܳܠܡܳܐ ܘܢܺܚܶܐ ܒ݂ܥܳܠܡܳܐ ܗܳܢܳܐ ܒ݂ܢܰܟ݁ܦ݂ܽܘܬܳ݁ܐ ܘܰܒ݁ܟܺ݁ܐܢܽܘܬܳ݁ܐ ܘܰܒ݁ܕܶ݁ܚܠܰܬ݁ ܐܰܠܳܗܳܐ:
Tit 2:13 ܟ݂ܰܕ݁ ܡܣܰܟ݂ܶܝܢܰܢ ܠܣܰܒ݁ܪܳܐ ܒ݂ܪܺܝܟܳ݁ܐ ܘܰܠܓܶ݁ܠܝܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܪܰܒ݂ܳܐ ܘܡܰܚܝܳܢܰܢ ܝܶܫܽܘܥ ܡܫܺܝܚܳܐ:
Tit 2:14 ܕ݂ܗܽܘ ܝܰܗ̄ܒ݁ ܢܰܦ݁ܫܶܗ ܚܠܳܦܰ݁ܝܢ ܕ݂ܢܶܦ݁ܪܩܰܢ ܡܶܢ ܟ݂ܽܠ ܥܰܘܠܳܐ ܘܰܢܕܰ݁ܟ݂ܶܝܢ ܠܢܰܦ݁ܫܶܗ ܥܰܡܳܐ ܚܰܕ݁̄ܬܳ݁ܐ ܕ݂ܚܳܣܶܡ ܒ݂ܰܥܒܳ݁ܕܶ݁ܐ ܛܳܒܶ݁ܐ: ܣ
Tit 2:15 ܗܳܠܶܝܢ ܡܰܠܶܠ ܘܰܒ݁ܥܺܝ ܘܟܰ݁ܘܶܢ ܒ݂ܟܽ݁ܠ ܦ݂ܽܘܩܕ݂ܳܢ ܘܠܳܐ ܐ̄ܢܳܫ ܢܰܒ݁ܣܶܐ ܒ݂ܳܟ݁:
Tit 3:1 ܘܰܗܘܰܝܬ݂ ܡܰܥ̄ܗܶܕ݁ ܠܗܽܘܢ ܕ݂ܰܠܪܺܫܶܐ ܘܰܠܫܰܠܺܝܛܳܢܶܐ ܢܶܫܬ݂ܰܡܥܽܘܢ ܘܢܶܫܬ݂ܰܥܒ݂ܕܽ݁ܘܢ ܘܰܕ݁ܢܶܗܘܽܘܢ ܥܬܺ݁ܝܕܺ݁ܝܢ ܠܟܽ݁ܠ ܥܒܳ݁ܕ݁ ܛܳܒ݁:
Tit 3:2 ܘܥܰܠ ܐ̄ܢܳܫ ܠܳܐ ܢܓܰ݁ܕ݂ܦܽ݁ܘܢ ܘܠܳܐ ܢܶܗܘܽܘܢ ܡܶܬ݁ܟ݂ܰܬ݂ܫܺܝܢ ܐܶܠܳܐ ܢܶܗܘܽܘܢ ܡܰܟ݂ܺܝܟܺ݁ܝܢ ܘܰܒ݁ܟܽ݁ܠܡܶܕ݂ܶܡ ܢܚܰܘܽܘܢ ܒ݂ܰܣܺܝܡܽܘܬ݁ܗܽܘܢ ܠܘܳܬ݁ ܟ݂ܽܠܗܽܘܢ ܒ݂ܢܰܝܢܳܫܳܐ:
Tit 3:3 ܐܳܦ݁ ܚܢܰܢ ܓ݂ܶܝܪ ܡܶܢ ܩܕܺ݁ܝܡ ܕ݂ܠܳܐ ܪܶܥܝܳܢܳܐ ܗ̄ܘܰܝܢ ܘܰܕ݁ܠܳܐ ܦ݂ܝܳܣܳܐ ܘܛܳܥܶܝܢ ܗ̄ܘܰܝܢ ܘܰܡܫܰܥܒ݂ܕܺ݁ܝܢ ܗ̄ܘܰܝܢ ܠܰܐܪܓܺ݁ܝܓܳ݁ܬܳ݁ܐ ܡܫܰܚܠܦܳ݁ܬܳ݁ܐ ܘܰܒ݁ܒܺ݁ܝܫܽܘܬܳ݁ܐ ܘܒܰ݁ܚܣܳܡܳܐ ܡܶܬ݁ܗܰܦ݂ܟܺ݁ܝܢ ܗ̄ܘܰܝܢ ܘܰܣܢܺܝܐܝܺܢ ܗ̄ܘܰܝܢ ܐܳܦ݁ ܚܰܕ݁ ܠܚܰܕ݁ ܣܳܢܶܝܢ ܗ̄ܘܰܝܢ:
Tit 3:4 ܟ݂ܰܕ݁ ܕ݂ܶܝܢ ܐܶܬ݁ܓ݂ܰܠܝܰܬ݁ ܒ݂ܰܣܺܝܡܽܘܬܶ݁ܗ ܘܰܡܪܰܚܡܳܢܽܘܬܶ݁ܗ ܕ݂ܰܐܠܳܗܳܐ ܡܰܚܝܳܢܰܢ:
Tit 3:5 ܠܳܐ ܒ݂ܰܥܒܳ݁ܕܶ݁ܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܥܒܰ݁ܕ݁ܢ ܐܶܠܳܐ ܒ݂ܪܰܚܡܰܘܗ̄ܝ ܕ݂ܺܝܠܶܗ ܐܰܚܝܰܢ ܒ݂ܰܣܚܳܬܳ݁ܐ ܕ݂ܡܰܘܠܳܕܳ݁ܐ ܕ݂ܡܶܢ ܕ݂ܪܺܝܫ ܘܰܒ݁ܚܽܘܕ݂ܳܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:
Tit 3:6 ܗܳܝ ܕ݂ܶܐܫܰܕ݁ ܥܠܰܝܢ ܥܰܬ݂ܺܝܪܳܐܝܺܬ݁ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܡܰܚܝܳܢܰܢ:
Tit 3:7 ܕ݂ܰܒ݁ܛܰܝܒ݂ܽܘܬܶ݁ܗ ܢܶܙܕ݂ܰܕ݂ܰܩ ܘܢܶܗܘܶܐ ܝܳܪܬ݂ܶܐ ܒ݂ܣܰܒ݁ܪܳܐ ܒ݂ܚܰܝܶܐ ܕ݂ܰܠܥܳܠܰܡ: ܣ
Tit 3:8 ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܰܒ݁ܗܳܠܶܝܢ ܨܳܒܶ݁ܐ ܐ̄ܢܳܐ ܕ݂ܳܐܦ݁ ܐܰܢ̄ܬ݂ ܗܘܰܝܬ݂ ܡܫܰܪܰܪ ܠܗܽܘܢ ܕ݂ܢܶܬ݁ܒ݂ܛܶܠ ܠܗܽܘܢ ܠܡܶܦ݁ܠܰܚ ܥܒܳ݁ܕܶ݁ܐ ܛܳܒܶ݁ܐ ܐܰܝܠܶܝܢ ܕ݂ܗܰܝܡܶܢܘ ܒ݂ܰܐܠܳܗܳܐ ܗܳܠܶܝܢ ܐܶܢܶܝܢ ܛܳܒܳ݁ܢ ܘܡܰܘܬ݂ܪܳܢ ܠܰܒ݁ܢܰܝܢܳܫܳܐ:
Tit 3:9 ܡܶܢ ܒ݂ܥܳܬܳ݁ܐ ܕ݂ܶܝܢ ܣܰܟ݁ܠܬܳ݁ܐ ܘܡܶܢ ܬ݂ܰܫܥܝܳܬܳ݁ܐ ܕ݂ܫܰܪܒܳ݁ܬܳ݁ܐ ܘܡܶܢ ܚܶܪܝܳܢܶܐ ܘܡܶܢ ܬ݂ܰܟ݁ܬ݂ܽܘܫܶܐ ܕ݂ܣܳܦ݁ܪܶܐ ܐܶܫܬ݂ܰܐ̄ܠ ܝܽܘܬ݁ܪܳܢ ܓ݂ܶܝܪ ܠܰܝܬ݂ ܒ݂ܗܶܝܢ ܘܰܣܪܺܝܩܳܢ ܐܶܢܶܝܢ:
Tit 3:10 ܡܶܢ ܓ݂ܰܒ݁ܪܳܐ ܗܶܪܶܣܺܝܰܘܛܳܐ ܡܶܢ ܒ݂ܳܬܰ݁ܪ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܕ݂ܡܰܪܬ݂ܶܐ ܐܰܢ̄ܬ݂ ܠܶܗ ܐܶܫܬ݂ܰܐ̄ܠ:
Tit 3:11 ܘܰܗܘܰܝܬ݂ ܝܳܕܰ݁ܥ ܕ݂ܡܰܢ ܕ݂ܗܳܟܰ݁ܢܳܐ ܗ̄ܘ ܡܥܰܩܰܡ ܗܽ̄ܘ ܘܚܳܛܶܐ ܘܗܽܘ ܚܰܝܶܒ݁ ܢܰܦ݁ܫܶܗ: ܣ
Tit 3:12 ܡܳܐ ܕ݂ܫܰܕ݂ܪܶܬ݁ ܠܘܳܬܳ݁ܟ݁ ܠܰܐܪܛܶܡܰܐ ܐܰܘ ܠܛܽܘܟܺ݁ܝܩܳܘܣ ܢܶܬ݁ܒ݂ܛܶܠ ܠܳܟ݁ ܕ݂ܬܺ݁ܐܬܶ݁ܐ ܠܘܳܬ݁ܝ ܠܢܺܝܩܳܦ݂ܳܘܠܺܝܣ ܬ݂ܰܡܳܢ ܓ݂ܶܝܪ ܣܳܡܶܬ݁ ܒ݂ܪܶܥܝܳܢܝ ܕ݂ܰܐܣܬ݂ܶܐ:
Tit 3:13 ܥܰܠ ܙܺܢܰܐ ܕ݂ܶܝܢ ܣܳܦ݁ܪܳܐ ܘܥܰܠ ܐܰܦ݂ܳܠܳܘ ܢܶܬ݁ܒ݂ܛܶܠ ܠܳܟ݁ ܕ݂ܰܬ݁ܠܰܘܶܐ ܐܶܢܽܘܢ ܫܰܦ݂ܺܝܪ ܕ݂ܡܶܕ݂ܶܡ ܠܳܐ ܢܶܚܣܰܪ ܠܗܽܘܢ:
Tit 3:14 ܘܢܺܐܠܦ݂ܽܘܢ ܐܳܦ݁ ܐܰܝܠܶܝܢ ܕ݂ܕܺ݁ܝܠܰܢ ܐܶܢܽܘܢ ܕ݂ܢܶܗܘܽܘܢ ܦ݂ܳܠܚܺܝܢ ܥܒܳ݁ܕܶ݁ܐ ܛܳܒܶ݁ܐ ܒ݂ܨܶܒ݁ܘܳܬܳ݁ܐ ܕ݂ܳܐܠܨܳܢ ܕ݂ܠܳܐ ܢܶܗܘܽܘܢ ܕ݂ܠܳܐ ܦ݂ܺܐܪܶܐ: ܣ
Tit 3:15 ܫܳܐܠܺܝܢ ܒ݂ܰܫܠܳܡܳܟ݁ ܟ݂ܽܠܗܽܘܢ ܐܰܝܠܶܝܢ ܕ݂ܥܰܡܝ ܐܶܢܽܘܢ ܣ ܫܰܐܠ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܐܰܝܠܶܝܢ ܕ݂ܪܳܚܡܺܝܢ ܠܰܢ ܒ݂ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ
Heb 1:1 ܒ݂ܟܽ݁ܠ ܡܢܰܘܳܢ ܘܰܒ݁ܟܽ݁ܠ ܕ݂ܶܡܘܳܢ ܡܰܠܶܠ ܐܰܠܳܗܳܐ ܥܰܡ ܐܰܒܳ݁ܗܰܝܢ ܒ݂ܰܢܒܺ݁ܝܶܐ ܡܶܢ ܩܕܺ݁ܝܡ:
Heb 1:2 ܘܰܒ݁ܗܳܠܶܝܢ ܝܰܘܡܳܬܳ݁ܐ ܐ̄ܚܪܳܝܶܐ ܡܰܠܶܠ ܥܰܡܰܢ ܒ݂ܰܒ݁ܪܶܗ ܕ݂ܠܶܗ ܣܳܡ ܝܳܪܬ݂ܳܐ ܕ݂ܟܽ݁ܠܡܶܕ݂ܶܡ ܘܒܶ݁ܗ ܥܒܰ݁ܕ݁ ܠܥܳܠܡܶܐ:
Heb 1:3 ܕ݂ܗܽܘܝܽܘ ܨܶܡܚܳܐ ܕ݂ܫܽܘܒ݁ܚܶܗ ܘܨܰܠܡܳܐ ܕ݂ܺܐܝܬܽ݁ܘܬܶ݁ܗ ܘܰܐܚܺܝܕ݁ ܟ݂ܽܠ ܒ݂ܚܰܝܠܳܐ ܕ݂ܡܶܠܬܶ݁ܗ ܘܗܽܘ ܒ݂ܰܩܢܽܘܡܶܗ ܥܒܰ݁ܕ݁ ܕ݂ܽܘܟ݂ܳܝܳܐ ܕ݂ܰܚܛܳܗܰܝܢ ܘܺܝܬܶ݁ܒ݁ ܥܰܠ ܝܰܡܺܝܢܳܐ ܕ݂ܪܰܒ݂ܽܘܬܳ݁ܐ ܒ݂ܰܡܪܰܘܡܶܐ:
Heb 1:4 ܘܗܳܢܳܐ ܟ݂ܽܠܶܗ ܝܺܪܶܒ݁ ܡܶܢ ܡܰܠܰܐܟܶ݁ܐ ܐܰܝܟ݁ ܡܳܐ ܕ݂ܰܡܝܰܬ݂ܰܪ ܫܡܳܐ ܕ݂ܺܝܪܶܬ݁ ܡܶܢ ܕ݂ܺܝܠܗܽܘܢ:
Heb 1:5 ܠܰܐܝܢܳܐ ܓ݂ܶܝܪ ܡܶܢ ܡܰܠܰܐܟܶ݁ܐ ܡܶܡܬܽ݁ܘܡ ܐܶܡܰܪ ܐܰܠܳܗܳܐ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁ ܘܬܽ݁ܘܒ݁ ܕ݂ܶܐܢܳܐ ܐܶܗܘܶܐ ܠܶܗ ܠܰܐܒܳ݁ܐ ܘܗܽܘ ܢܶܗܘܶܐ ܠܺܝ ܠܰܒ݁ܪܳܐ:
Heb 1:6 ܬ݂ܽܘܒ݁ ܕ݂ܶܝܢ ܐܶܡܰܬ݁ܝ ܕ݂ܡܰܥܶܠ ܒ݂ܽܘܟ݁ܪܳܐ ܠܥܳܠܡܳܐ ܐܶܡܰܪ ܕ݂ܠܶܗ ܢܶܣܓ݂ܕܽ݁ܘܢ ܟ݂ܽܠܗܽܘܢ ܡܰܠܰܐܟܶ݁ܐ ܕ݂ܰܐܠܳܗܳܐ:
Heb 1:7 ܥܰܠ ܡܰܠܰܐܟܶ݁ܐ ܕ݂ܶܝܢ ܗܳܟܰ݁ܢܳܐ ܐܶܡܰܪ ܕ݂ܰܥܒܰ݁ܕ݁ ܡܰܠܰܐܟܰ݁ܘܗ̄ܝ ܪܽܘܚ ܘܰܡܫܰܡܫܳܢܰܘܗ̄ܝ ܢܽܘܪ ܝܳܩܕ݂ܳܐ:
Heb 1:8 ܥܰܠ ܒ݂ܪܳܐ ܕ݂ܶܝܢ ܐܶܡܰܪ ܕ݂ܟܽ݁ܘܪܣܝܳܟ݁ ܕ݂ܺܝܠܳܟ݁ ܐܰܠܳܗܳܐ ܠܥܳܠܰܡ ܥܳܠܡܺܝܢ ܫܰܒ݁ܛܳܐ ܦ݂ܫܺܝܛܳܐ ܫܰܒ݁ܛܳܐ ܕ݂ܡܰܠܟ݂ܽܘܬܳ݁ܟ݁:
Heb 1:9 ܪܚܶܡܬ݂ ܟ݂ܺܐܢܽܘܬܳ݁ܐ ܘܰܣܢܰܝܬ݂ ܥܰܘܠܳܐ ܡܶܛܽܠ ܗܳܢܳܐ ܡܰܫܚܳܟ݁ ܐܰܠܳܗܳܐ ܐܰܠܳܗܳܟ݁ ܡܶܫܚܳܐ ܕ݂ܚܰܕܽ݁ܘܬܳ݁ܐ ܝܰܬ݂ܺܝܪ ܡܶܢ ܚܰܒ݁ܪܰܝܟְ݂:
Heb 1:10 ܘܬܽ݁ܘܒ݁ ܐܰܢ̄ܬ݂ ܡܶܢ ܒ݂ܪܺܝܫܺܝܬ݁ ܣܳܡܬ݂ ܫܶܬܶ݁ܐܣܶܝܗ ܕ݂ܰܐܪܥܳܐ ܘܰܫܡܰܝܳܐ ܥܒܳ݁ܕ݁ ܐܺܝܕܰ݁ܝܟְ݂ ܐܶܢܽܘܢ:
Heb 1:11 ܗܶܢܽܘܢ ܢܶܥܒ݂ܪܽܘܢ ܘܰܐܢ̄ܬ݂ ܩܰܝܳܡ ܐܰܢ̄ܬ݂ ܘܟܽ݁ܠܗܽܘܢ ܐܰܝܟ݁ ܢܰܚܬ݂ܳܐ ܢܶܒ݁ܠܽܘܢ:
Heb 1:12 ܘܰܐܝܟ݁ ܬ݂ܰܟ݁ܣܺܝܬܳ݁ܐ ܬ݂ܶܥܽܘܦ݁ ܐܶܢܽܘܢ ܗܶܢܽܘܢ ܢܶܬ݁ܚܰܠܦܽ݁ܘܢ ܘܰܐܢ̄ܬ݂ ܐܰܝܟ݁ ܕ݂ܺܐܝܬܰ݁ܝܟְ݂ ܐܰܢ̄ܬ݂ ܘܰܫܢܰܝܟְ݂ ܠܳܐ ܢܶܓ݁ܡܪܳܢ:
Heb 1:13 ܠܡܰܢ ܕ݂ܶܝܢ ܡܶܢ ܡܰܠܰܐܟܶ݁ܐ ܡܶܡܬܽ݁ܘܡ ܐܶܡܰܪ ܕ݂ܬܶ݁ܒ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܝܟְ݂:
Heb 1:14 ܠܳܐ ܗܳܐ ܟ݂ܽܠܗܽܘܢ ܐܺܝܬܰ݁ܝܗܽܘܢ ܪܽܘܚܶܐ ܕ݂ܬܶ݁ܫܡܶܫܬ݂ܳܐ ܕ݂ܡܶܫܬ݂ܰܕ݁ܪܺܝܢ ܒ݂ܬܶ݁ܫܡܶܫܬ݂ܳܐ ܡܶܛܽܠ ܐܰܝܠܶܝܢ ܕ݂ܰܥܬܺ݁ܝܕܺ݁ܝܢ ܠܡܺܐܪܰܬ݁ ܚܰܝܶܐ: ܣ
Heb 2:1 ܡܶܛܽܠ ܗܳܢܳܐ ܚܰܝܳܒܺ݁ܝܢܰܢ ܕ݂ܝܰܬ݂ܺܝܪܳܐܝܺܬ݁ ܢܶܗܘܶܐ ܙܗܺܝܪܺܝܢ ܒ݂ܡܶܕ݂ܶܡ ܕ݂ܰܫܡܰܥܢ ܕ݂ܠܳܐ ܢܶܦ݂ܶܠ:
Heb 2:2 ܐܶܢ ܓ݂ܶܝܪ ܡܶܠܬܳ݁ܐ ܕ݂ܶܐܬ݁ܡܰܠܠܰܬ݁ ܒ݂ܝܰܕ݁ ܡܰܠܰܐܟܶ݁ܐ ܐܶܫܬ݂ܰܪܪܰܬ݁ ܘܟܽ݁ܠ ܕ݂ܫܰܡܥܳܗ ܘܰܥܒܰ݁ܪ ܥܠܶܝܗ ܩܰܒ݂ܶܠ ܦ݂ܽܘܪܥܳܢܳܐ ܒ݂ܟܺ݁ܐܢܽܘܬܳ݁ܐ:
Heb 2:3 ܐܰܝܟ݂ܰܢܳܐ ܚܢܰܢ ܢܶܥܪܽܘܩ ܐܶܢ ܢܰܒ݁ܣܶܐ ܥܰܠ ܐܰܝܠܶܝܢ ܕ݂ܗܶܢܽܘܢ ܐܶܢܽܘܢ ܚܰܝܰܝܢ ܗܳܢܽܘܢ ܕ݂ܫܰܪܺܝܘ ܡܶܢ ܡܳܪܰܢ ܠܡܶܬ݁ܡܰܠܳܠܽܘ ܘܡܶܢ ܐܰܝܠܶܝܢ ܕ݂ܡܶܢܶܗ ܫܡܰܥܘ ܒ݂ܰܢ ܐܶܫܬ݂ܰܪܰܪܘ:
Heb 2:4 ܟ݂ܰܕ݁ ܣܳܗܶܕ݁ ܥܠܰܝܗܽܘܢ ܐܰܠܳܗܳܐ ܒ݂ܳܐܬ݁ܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܶܐ ܡܫܰܚܠܦܶ݁ܐ ܘܰܒ݁ܦܽ݁ܘܠܳܓܶ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܬܺ݁ܝܗܶܒ݁ܘ ܐܰܝܟ݁ ܨܶܒ݁ܝܳܢܶܗ: ܣ
Heb 2:5 ܠܳܐ ܗ̄ܘܳܐ ܓ݂ܶܝܪ ܠܡܰܠܰܐܟܶ݁ܐ ܫܰܥܒ݂ܶܕ݁ ܥܳܠܡܳܐ ܕ݂ܰܥܬܺ݁ܝܕ݁ ܕ݂ܰܥܠܰܘܗ̄ܝ ܡܡܰܠܠܺܝܢܰܢ:
Heb 2:6 ܐܶܠܳܐ ܐܰܝܟ݁ ܕ݂ܡܰܣܗܶܕ݁ ܟ݂ܬܳ݁ܒܳ݁ܐ ܘܳܐܡܰܪ ܡܳܢܰܘ ܓ݂ܰܒ݁ܪܳܐ ܕ݂ܶܥ̄ܗܰܕ݂ܬ݂ܳܝܗ̄ܝ ܘܰܒ݁ܪܶܗ ܕ݂ܐ̄ܢܳܫܳܐ ܕ݂ܰܣܥܰܪܬ݂ܳܝܗ̄ܝ:
Heb 2:7 ܐܰܡܶܟ݁ܬ݂ܳܝܗ̄ܝ ܩܰܠܺܝܠ ܡܶܢ ܡܰܠܰܐܟܶ݁ܐ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܣܳܡܬ݂ ܒ݂ܪܺܝܫܶܗ ܘܰܐܫܠܶܛܬ݂ܳܝܗ̄ܝ ܒ݂ܰܥܒܳ݁ܕܳ݁ܐ ܕ݂ܺܐܝܕܰ݁ܝܟְ݂:
Heb 2:8 ܘܟܽ݁ܠ ܡܶܕ݂ܶܡ ܫܰܥܒ݂ܶܕ݂ܬ݂ ܬ݂ܚܶܝܬ݁ ܪܶܓ݁ܠܰܘܗ̄ܝ ܒ݂ܗܳܝ ܕ݂ܶܝܢ ܕ݂ܟܽ݁ܠ ܡܶܕ݂ܶܡ ܫܰܥܒ݂ܶܕ݁ ܠܶܗ ܠܳܐ ܫܒܰ݁ܩ ܡܶܕ݂ܶܡ ܕ݂ܠܳܐ ܡܫܰܥܒ݂ܰܕ݁ ܗܳܫܳܐ ܕ݂ܶܝܢ ܠܳܐ ܥܕܰ݁ܟ݂ܺܝܠ ܚܳܙܶܝܢܰܢ ܕ݂ܟܽ݁ܠ ܡܶܕ݂ܶܡ ܡܫܰܥܒ݂ܰܕ݁ ܠܶܗ:
Heb 2:9 ܗܰܘ ܕ݂ܶܝܢ ܕ݂ܡܰܟ݁ ܩܰܠܺܝܠ ܡܶܢ ܡܰܠܰܐܟܶ݁ܐ ܚܳܙܶܝܢܰܢ ܕ݂ܗܽܘܝܽܘ ܝܶܫܽܘܥ ܡܶܛܽܠ ܚܰܫܳܐ ܕ݂ܡܰܘܬ݂ܶܗ ܘܬܶ݁ܫܒ݂ܽܘܚܬ݂ܳܐ ܘܺܐܝܩܳܪܳܐ ܣܺܝܡ ܒ݂ܪܺܝܫܶܗ ܗܽܘ ܓ݂ܶܝܪ ܒ݂ܛܰܝܒ݂ܽܘܬܶ݁ܗ ܐܰܠܳܗܳܐ ܚܠܳܦ݁ ܟ݂ܽܠܢܳܫ ܛܥܶܡ ܡܰܘܬ݂ܳܐ:
Heb 2:10 ܝܳܐܶܐ ܗ̄ܘܳܐ ܓ݂ܶܝܪ ܠܗܰܘ ܕ݂ܟܽ݁ܠ ܒ݂ܺܐܝܕܶ݁ܗ ܘܟܽ݁ܠ ܡܶܛܽܠܳܬܶ݁ܗ ܘܰܒ݁ܢܰܝܳܐ ܣܰܓ݂ܺܝܶܐܐ ܐܰܥܶܠ ܠܬܶ݁ܫܒ݂ܽܘܚܬ݂ܳܐ ܕ݂ܰܠܪܺܝܫܳܐ ܕ݂ܚܰܝܰܝܗܽܘܢ ܒ݂ܚܰܫܶܗ ܢܶܓ݁ܡܪܺܝܘܗ̄ܝ:
Heb 2:11 ܗܰܘ ܓ݂ܶܝܪ ܕ݂ܩܰܕ݂ܶܫ ܘܗܳܢܽܘܢ ܕ݂ܶܐܬ݁ܩܰܕ݂ܰܫܘ ܡܶܢ ܚܰܕ݁ ܐܶܢܽܘܢ ܟ݂ܽܠܗܽܘܢ ܡܶܛܽܠ ܗܳܢܳܐ ܠܳܐ ܒ݂ܗܶܬ݁ ܕ݂ܢܶܩܪܶܐ ܐܶܢܽܘܢ ܐܰܚܰܘܗ̄ܝ:
Heb 2:12 ܟ݂ܰܕ݁ ܐܳܡܰܪ ܐܶܣܰܒ݂ܰܪ ܫܡܳܟ݁ ܠܰܐܚܰܝ ܘܰܒ݁ܓܰ݁ܘܳܗ ܕ݂ܥܺܕ݂̄ܬ݂ܳܐ ܐܶܫܰܒ݂ܚܳܟ݁:
Heb 2:13 ܘܬܽ݁ܘܒ݁ ܕ݂ܶܐܢܳܐ ܐܶܗܘܶܐ ܬ݂ܟܺ݁ܝܠ ܥܠܰܘܗ̄ܝ ܘܬܽ݁ܘܒ݁ ܗܳܐ ܐܶܢܳܐ ܘܰܒ݁ܢܰܝܳܐ ܕ݂ܝܰܗ̄ܒ݁ ܠܺܝ ܐܰܠܳܗܳܐ:
Heb 2:14 ܡܶܛܽܠ ܓ݂ܶܝܪ ܕ݂ܰܒ݁ܢܰܝܳܐ ܐܶܫܬ݂ܰܘܬ݂ܰܦ݁ܘ ܒ݂ܒܶ݁ܣܪܳܐ ܘܰܕ݁ܡܳܐ ܐܳܦ݁ ܗܽܘ ܒ݂ܳܗ ܒ݂ܰܕ݁ܡܽܘܬܳ݁ܐ ܐܶܫܬ݂ܰܘܬ݂ܰܦ݁ ܒ݂ܗܶܝܢ ܒ݂ܗܳܠܶܝܢ ܕ݂ܰܒ݁ܡܰܘܬ݂ܶܗ ܢܒܰ݁ܛܶܠ ܠܡܰܢ ܕ݂ܰܐܚܺܝܕ݁ ܫܽܘܠܛܳܢܳܐ ܕ݂ܡܰܘܬ݂ܳܐ ܕ݂ܺܐܝܬܰ݁ܘܗ̄ܝ ܣܳܛܳܢܳܐ:
Heb 2:15 ܘܢܶܫܪܶܐ ܠܗܳܢܽܘܢ ܐܰܝܠܶܝܢ ܕ݂ܰܒ݁ܕܶ݁ܚܠܬܳ݁ܐ ܕ݂ܡܰܘܬ݂ܳܐ ܒ݂ܟܽ݁ܠܗܽܘܢ ܚܰܝܰܝܗܽܘܢ ܡܫܰܥܒ݂ܕܺ݁ܝܢ ܗ̄ܘܰܘ ܠܥܰܒ݁ܕ݂ܽܘܬܳ݁ܐ:
Heb 2:16 ܠܳܐ ܗ̄ܘܳܐ ܓ݂ܶܝܪ ܥܰܠ ܡܰܠܰܐܟܶ݁ܐ ܡܰܫܠܰܛ ܗ̄ܘܳܐ ܡܰܘܬ݂ܳܐ ܐܶܠܳܐ ܥܰܠ ܙܰܪܥܶܗ ܕ݂ܰܐܒ݁ܪܳܗܳܡ ܡܰܫܠܰܛ ܗ̄ܘܳܐ:
Heb 2:17 ܡܶܛܽܠ ܗܳܢܳܐ ܙܳܕܶ݁ܩ ܗ̄ܘܳܐ ܕ݂ܰܒ݁ܟܽ݁ܠ ܡܶܕ݂ܶܡ ܢܶܬ݂ܕ݂ܰܡܶܐ ܠܰܐܚܰܘܗ̄ܝ ܕ݂ܢܶܗܘܶܐ ܡܪܰܚܡܳܢܳܐ ܘܪܰܒ݁ ܟ݂ܽܘܡܪܶܐ ܡܗܰܝܡܢܳܐ ܒ݂ܕܰ݁ܐܠܳܗܳܐ ܘܢܶܗܘܶܐ ܡܚܰܣܶܐ ܥܰܠ ܚܛܳܗܰܘܗ̄ܝ ܕ݂ܥܰܡܳܐ:
Heb 2:18 ܒ݂ܗܳܝ ܓ݂ܶܝܪ ܕ݂ܗܽܘ ܚܰܫ ܘܶܐܬ݁ܢܰܣܺܝ ܡܶܫܟ݂ܰܚ ܕ݂ܰܢܥܰܕ݂ܰܪ ܠܰܐܝܠܶܝܢ ܕ݂ܡܶܬ݁ܢܰܣܶܝܢ: ܣ
Heb 3:1 ܡܶܟ݂ܺܝܠ ܐܰܚܰܝ ܩܰܕ݂ܺܝܫܶܐ ܕ݂ܶܐܬ݁ܩܪܺܝܬ݂ܽܘܢ ܒ݂ܩܶܪܝܳܢܳܐ ܕ݂ܡܶܢ ܫܡܰܝܳܐ ܚܙܰܐܘܽܗ̄ܝ ܠܗܳܢܳܐ ܫܠܺܝܚܳܐ ܘܪܰܒ݁ ܟ݂ܽܘܡܪܶܐ ܕ݂ܬܰ݁ܘܕ݂ܺܝܬܰ݁ܢ ܝܶܫܽܘܥ ܡܫܺܝܚܳܐ:
Heb 3:2 ܕ݂ܰܡܗܰܝܡܰܢ ܠܡܰܢ ܕ݂ܥܰܒ݁ܕ݂ܶܗ ܐܰܝܟ݁ ܡܽܘܫܶܐ ܒ݂ܟܽ݁ܠܶܗ ܒ݂ܰܝܬ݂ܶܗ:
Heb 3:3 ܣܰܓ݂ܺܝܳܐܐ ܗ̄ܝ ܓ݂ܶܝܪ ܬ݂ܶܫܒ݂ܽܘܚܬ݂ܶܗ ܕ݂ܗܳܢܳܐ ܛܳܒ݁ ܡܶܢ ܕ݂ܡܽܘܫܶܐ ܐܰܝܟ݂ܰܢܳܐ ܕ݂ܣܰܓ݂ܺܝ ܐܺܝܩܳܪܳܐ ܕ݂ܒܰ݁ܢܳܝܶܗ ܕ݂ܒܰ݁ܝܬ݂ܳܐ ܛܳܒ݁ ܡܶܢ ܒ݂ܶܢܝܳܢܶܗ:
Heb 3:4 ܟ݂ܽܠ ܒ݂ܰܝܬ݂ܳܐ ܓ݂ܶܝܪ ܡܶܢ ܐ̄ܢܳܫ ܗܽ̄ܘ ܡܶܬ݁ܒ݂ܢܶܐ ܗܰܘ ܕ݂ܶܝܢ ܕ݂ܒܳ݁ܢܶܐ ܟ݂ܽܠ ܐܰܠܳܗܳܐ ܗ̄ܘ:
Heb 3:5 ܘܡܽܘܫܶܐ ܐܰܝܟ݁ ܥܰܒ݁ܕ݂ܳܐ ܐܶܬ݁ܗܰܝܡܰܢ ܒ݂ܒܰ݁ܝܬ݂ܳܐ ܟ݂ܽܠܶܗ ܠܣܳܗܕ݂ܽܘܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܳ݁ܢ ܗ̄ܘܰܝ ܠܡܶܬ݁ܡܰܠܳܠܽܘ ܒ݂ܺܐܝܕܶ݁ܗ:
Heb 3:6 ܡܫܺܝܚܳܐ ܕ݂ܶܝܢ ܐܰܝܟ݁ ܒ݂ܪܳܐ ܥܰܠ ܒ݂ܰܝܬ݂ܶܗ ܘܺܐܝܬܰ݁ܘܗ̄ܝ ܒ݂ܰܝܬ݂ܶܗ ܚܢܰܢ ܐܶܢ ܥܕܰ݁ܡܳܐ ܠܚܰܪܬܳ݁ܐ ܢܶܐܚܽܘܕ݁ ܓ݂ܰܠܝܽܘܬ݁ ܐܰܦ݂ܶܐ ܘܫܽܘܒ݁ܗܳܪܳܐ ܕ݂ܣܰܒ݁ܪܶܗ:
Heb 3:7 ܡܶܛܽܠ ܕ݂ܶܐܡܪܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܝܰܘܡܳܢܳܐ ܐܶܢ ܒ݂ܩܳܠܶܗ ܬ݂ܶܫܡܥܽܘܢ:
Heb 3:8 ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ ܠܡܰܪܓ݂ܳܙܽܘܬܶ݁ܗ ܐܰܝܟ݁ ܡܡܰܪܡܪܳܢܶܐ ܘܰܐܝܟ݁ ܝܰܘܡܳܐ ܕ݂ܢܶܣܝܽܘܢܳܐ ܕ݂ܰܒ݁ܡܰܕ݁ܒ݂ܪܳܐ:
Heb 3:9 ܕ݂ܢܰܣܝܽܘܢܝ ܐܰܒܳ݁ܗܰܝܟ݂ܽܘܢ ܘܰܒ݁ܩܰܘ ܚܙܰܘ ܥܒܳ݁ܕܰ݁ܝ ܐܰܪܒ݂ܥܺܝܢ ܫܢܺܝܢ:
Heb 3:11 ܘܰܐܝܟ݁ ܕ݂ܺܝܡܺܝܬ݁ ܒ݂ܪܽܘܓ݁ܙܝ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ: ܣ
Heb 3:12 ܐܶܙܕ݂ܰܗ̄ܪܘ ܗܳܟܺ݁ܝܠ ܐܰܚܰܝ ܕ݂ܰܠܡܳܐ ܢܶܗܘܶܐ ܒ݂ܐ̄ܢܳܫ ܡܶܢܟܽ݁ܘܢ ܠܶܒ݂ܳܐ ܒ݂ܺܝܫܳܐ ܕ݂ܠܳܐ ܡܗܰܝܡܶܢ ܘܬܶ݁ܦ݁ܪܩܽܘܢ ܡܶܢ ܐܰܠܳܗܳܐ ܚܰܝܳܐ:
Heb 3:13 ܐܶܠܳܐ ܒ݂ܥܰܘ ܡܶܢ ܢܰܦ݁ܫܟܽ݁ܘܢ ܟ݂ܽܠܗܽܘܢ ܝܰܘܡܳܬܳ݁ܐ ܥܕܰ݁ܡܳܐ ܠܝܰܘܡܳܐ ܕ݂ܡܶܬ݁ܩܪܶܐ ܝܰܘܡܳܢܳܐ ܕ݂ܠܳܐ ܢܶܬ݁ܩܰܫܶܐ ܐ̄ܢܳܫ ܡܶܢܟܽ݁ܘܢ ܒ݂ܛܳܥܝܽܘܬܳ݁ܐ ܕ݂ܰܚܛܺܝܬܳ݁ܐ ܣ݂ ܣ݂:
Heb 3:14 ܐܶܬ݁ܚܰܠܰܛܢ ܓ݂ܶܝܪ ܥܰܡ ܡܫܺܝܚܳܐ ܐܶܢ ܡܶܢ ܪܺܝܫܺܝܬܳ݁ܐ ܘܰܥܕܰ݁ܡܳܐ ܠܰܐ̄ܚܪܳܝܬ݂ܳܐ ܒ݂ܶܗ ܒ݂ܰܩܝܳܡܳܐ ܗܳܢܳܐ ܫܰܪܺܝܪܳܐ ܢܚܰܡܣܶܢ:
Heb 3:15 ܐܰܝܟ݂ܰܢܳܐ ܕ݂ܰܐܡܺܝܪ ܕ݂ܝܰܘܡܳܢܳܐ ܐܶܢ ܒ݂ܰܪ̄ܬ݁ ܩܳܠܶܗ ܬ݂ܶܫܡܥܽܘܢ ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ ܠܡܰܪܓ݂ܳܙܽܘܬܶ݁ܗ:
Heb 3:16 ܡܰܢ ܐܶܢܽܘܢ ܓ݂ܶܝܪ ܗܳܢܽܘܢ ܕ݂ܰܫܡܰܥܘ ܘܰܐܪܓ݂ܙܽܘܗ̄ܝ ܠܳܐ ܟ݂ܽܠܗܽܘܢ ܗܳܠܶܝܢ ܕ݂ܰܢܦܰ݁ܩܘ ܡܶܢ ܡܶܨܪܶܝܢ ܒ݂ܝܰܕ݁ ܡܽܘܫܶܐ:
Heb 3:17 ܘܒܰ݁ܐܝܠܶܝܢ ܡܶܐܢܰܬ݁ ܠܶܗ ܐܰܪܒ݂ܥܺܝܢ ܫܢܺܝܢ ܐܶܠܳܐ ܒ݂ܗܳܢܽܘܢ ܕ݂ܰܚܛܰܘ ܘܓܰ݁ܪܡܰܝܗܽܘܢ ܢܦܰ݁ܠܘ ܒ݂ܡܰܕ݁ܒ݂ܪܳܐ:
Heb 3:18 ܘܥܰܠ ܐܰܝܠܶܝܢ ܝܺܡܳܐ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܶܗ ܐܶܠܳܐ ܥܰܠ ܗܳܢܽܘܢ ܕ݂ܠܳܐ ܐܶܬ݂ܛܦ݂ܺܝܣܘ:
Heb 3:19 ܘܚܳܙܶܝܢܰܢ ܕ݂ܠܳܐ ܐܶܫܟ݂ܰܚܘ ܠܡܶܥܰܠ ܡܶܛܽܠ ܕ݂ܠܳܐ ܗܰܝܡܶܢܘ: ܣ
Heb 4:1 ܢܶܕ݁ܚܰܠ ܗܳܟܺ݁ܝܠ ܕ݂ܰܠܡܳܐ ܟ݂ܰܕ݁ ܩܰܝܳܡ ܡܽܘܠܟ݂ܳܢܳܐ ܕ݂ܡܰܥܰܠܬ݂ܳܐ ܕ݂ܠܰܢܝܳܚܬ݂ܶܗ ܢܶܫܬ݂ܟܰ݁ܚ ܐ̄ܢܳܫ ܡܶܢܟܽ݁ܘܢ ܕ݂ܦܳ݁ܐܶܫ ܡܶܢ ܕ݂ܰܠܡܶܥܰܠ:
Heb 4:2 ܐܳܦ݁ ܚܢܰܢ ܓ݂ܶܝܪ ܐܶܣܬ݂ܰܒ݂ܰܪܢ ܐܰܝܟ݁ ܕ݂ܳܐܦ݁ ܗܶܢܽܘܢ ܐܶܠܳܐ ܠܳܐ ܐܰܘܬ݂ܪܰܬ݁ ܐܶܢܽܘܢ ܠܗܳܢܽܘܢ ܡܶܠܬܳ݁ܐ ܕ݂ܰܫܡܰܥܘ ܡܶܛܽܠ ܕ݂ܠܳܐ ܡܡܰܙܓܳ݁ܐ ܗ̄ܘܳܬ݁ ܒ݂ܗܰܝܡܳܢܽܘܬܳ݁ܐ ܠܗܳܢܽܘܢ ܕ݂ܫܰܡܥܽܘܗ:
Heb 4:3 ܥܳܐܠܺܝܢܰܢ ܕ݂ܶܝܢ ܠܰܢܝܳܚܬ݂ܳܐ ܚܢܰܢ ܐܰܝܠܶܝܢ ܕ݂ܗܰܝܡܶܢܢ ܐܰܝܟ݂ܰܢܳܐ ܕ݂ܶܝܢ ܐܶܡܰܪ ܐܰܝܟ݁ ܕ݂ܺܝܡܺܝܬ݁ ܒ݂ܪܽܘܓ݁ܙܝ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ ܕ݂ܗܳܐ ܥܒܳ݁ܕܰ݁ܘܗ̄ܝ ܕ݂ܰܐܠܳܗܳܐ ܡܶܢ ܫܽܘܪܳܝܶܗ ܕ݂ܥܳܠܡܳܐ ܗܘܰܘ:
Heb 4:4 ܐܰܝܟ݁ ܕ݂ܶܐܡܰܪ ܥܰܠ ܫܰܒ݂ܬܳ݁ܐ ܕ݂ܶܐܬ݂ܢܺܝܚ ܐܰܠܳܗܳܐ ܒ݂ܝܰܘܡܳܐ ܫܒܺ݁ܝܥܳܝܳܐ ܡܶܢ ܥܒܳ݁ܕܰ݁ܘܗ̄ܝ ܟ݂ܽܠܗܽܘܢ:
Heb 4:5 ܘܗܳܪܟ݂ܳܐ ܬ݂ܽܘܒ݁ ܐܶܡܰܪ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ: ܣ
Heb 4:6 ܡܶܛܽܠ ܗܳܟܺ݁ܝܠ ܕ݂ܺܐܝܬ݁ ܗ̄ܘܳܐ ܐܰܬ݁ܪܳܐ ܕ݂ܐ̄ܢܳܫ ܐ̄ܢܳܫ ܢܶܥܽܘܠ ܠܶܗ ܘܗܳܢܽܘܢ ܕ݂ܶܐܣܬ݂ܰܒ݂ܰܪܘ ܩܰܕ݁ܡܳܝܶܐ ܠܳܐ ܥܰܠܘ ܒ݂ܰܕ݁ܠܳܐ ܐܶܬ݂ܛܦ݂ܺܝܣܘ:
Heb 4:7 ܬ݂ܽܘܒ݁ ܝܰܘܡܳܐ ܐ̄ܚܪܺܢܳܐ ܣܳܐܶܡ ܡܶܢ ܒ݂ܳܬܰ݁ܪ ܙܰܒ݁ܢܳܐ ܣܰܓ݂ܺܝܳܐܐ ܐܰܝܟ݂ܰܢܳܐ ܕ݂ܡܶܢ ܠܥܶܠ ܟ݂ܬܺ݁ܝܒ݁ ܕ݂ܶܐܡܰܪ ܕ݂ܰܘܺܝܕ݁ ܕ݂ܝܰܘܡܳܢܳܐ ܐܶܢ ܒ݂ܩܳܠܶܗ ܬ݂ܶܫܡܥܽܘܢ ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ:
Heb 4:8 ܐܶܠܽܘ ܓ݂ܶܝܪ ܝܶܫܽܘܥ ܒ݂ܰܪ ܢܽܘܢ ܐܰܢܺܝܚ ܗ̄ܘܳܐ ܐܶܢܽܘܢ ܠܳܐ ܐܳܡܰܪ ܗ̄ܘܳܐ ܡܶܢ ܒ݂ܳܬܰ݁ܪܟ݂ܶܢ ܥܰܠ ܝܰܘܡܳܐ ܐ̄ܚܪܺܢܳܐ:
Heb 4:9 ܡܳܕܶ݁ܝܢ ܩܰܝܳܡ ܗܽ̄ܘ ܠܡܰܫܒ݂ܳܬܽ݁ܘ ܠܥܰܡܶܗ ܕ݂ܰܐܠܳܗܳܐ:
Heb 4:10 ܐܰܝܢܳܐ ܓ݂ܶܝܪ ܕ݂ܥܰܠ ܠܰܢܝܳܚܬ݂ܶܗ ܐܶܬ݂ܬ݂ܢܺܝܚ ܐܳܦ݁ ܗܽܘ ܡܶܢ ܥܒܳ݁ܕܰ݁ܘܗ̄ܝ ܐܰܝܟ݁ ܕ݂ܰܐܠܳܗܳܐ ܡܶܢ ܕ݂ܺܝܠܶܗ:
Heb 4:11 ܢܶܬ݁ܚܰܦ݂ܰܛ ܗܳܟܺ݁ܝܠ ܕ݂ܢܶܥܽܘܠ ܠܗܳܝ ܢܝܳܚܬ݂ܳܐ ܕ݂ܠܳܐ ܢܶܦ݂ܶܠ ܒ݂ܰܕ݁ܡܽܘܬܳ݁ܐ ܕ݂ܗܳܢܽܘܢ ܕ݂ܠܳܐ ܐܶܬ݂ܛܦ݂ܺܝܣܘ:
Heb 4:12 ܚܰܝܳܐ ܗ̄ܝ ܓ݂ܶܝܪ ܡܶܠܬܶ݁ܗ ܕ݂ܰܐܠܳܗܳܐ ܘܟܽ݁ܠ ܣܳܥܪܳܐ ܘܚܰܪܺܝܦܳ݁ܐ ܛܳܒ݁ ܡܶܢ ܣܰܦ݁ܣܺܪܳܐ ܕ݂ܰܬ݁ܪܶܝܢ ܦ݂ܽܘܡܶܝܗ ܘܥܳܐܠܳܐ ܥܕܰ݁ܡܳܐ ܠܦܽ݁ܘܪܫܳܢܳܐ ܕ݂ܢܰܦ݁ܫܳܐ ܘܰܕ݁ܪܽܘܚܳܐ ܘܰܕ݁ܫܳܪܝܳܬܳ݁ܐ ܘܰܕ݁ܡܽܘܚܳܐ ܘܰܕ݁ܓܰ݁ܪܡܶܐ ܘܕܳ݁ܝܢܳܐ ܡܰܚܫܒܳ݁ܬܳ݁ܐ ܘܬܰ݁ܪܥܝܳܬܳ݁ܐ ܕ݂ܠܶܒ݂ܳܐ:
Heb 4:13 ܘܠܰܝܬ݂ ܒ݂ܪܺܝܬܳ݁ܐ ܕ݂ܛܰܫܝܳܐ ܡܶܢ ܩܕܳ݁ܡܶܝܗ ܐܶܠܳܐ ܟ݂ܽܠ ܡܶܕ݂ܶܡ ܥܰܪܛܶܠ ܘܰܓ݁ܠܶܐ ܩܕܳ݁ܡ ܥܰܝܢܰܘܗ̄ܝ ܕ݂ܠܶܗ ܝܳܗܒ݂ܺܝܢܰܢ ܦ݂ܶܬ݁ܓܳ݁ܡܳܐ: ܣ
Heb 4:14 ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܪܰܒ݂ ܟ݂ܽܘܡܪܶܐ ܪܰܒ݂ܳܐ ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܕ݂ܰܣܠܶܩ ܠܰܫܡܰܝܳܐ ܢܚܰܡܣܶܢ ܒ݂ܬܰ݁ܘܕ݂ܺܝܬܶ݁ܗ:
Heb 4:15 ܠܳܐ ܓ݂ܶܝܪ ܐܺܝܬ݁ ܠܰܢ ܪܰܒ݂ܟ݂ܽܘܡܪܶܐ ܕ݂ܠܳܐ ܡܨܶܐ ܕ݂ܢܶܚܰܫ ܥܰܡ ܟ݂ܪܺܝܗܽܘܬܰ݁ܢ ܐܶܠܳܐ ܕ݂ܰܡܢܰܣܰܝ ܒ݂ܟܽ݁ܠܡܶܕ݂ܶܡ ܐܰܟ݁ܘܳܬܰ݁ܢ ܣܛܰܪ-ܡܶܢ ܚܛܺܝܬܳ݁ܐ:
Heb 4:16 ܢܶܬ݁ܩܰܪܰܒ݁ ܗܳܟܺ݁ܝܠ ܒ݂ܰܓ݁ܠܶܐ ܥܺܝܢ ܠܟܽ݁ܘܪܣܝܳܐ ܕ݂ܛܰܝܒ݂ܽܘܬܶ݁ܗ ܕ݂ܢܶܣܰܒ݁ ܪܰܚܡܶܐ ܘܢܶܫܟ݂ܰܚ ܛܰܝܒ݂ܽܘܬܳ݁ܐ ܠܥܽܘܕ݁ܪܳܢܳܐ ܒ݂ܙܰܒ݁ܢܳܐ ܕ݂ܽܐܘܠܨܳܢܳܐ: ܣ
Heb 5:1 ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܡܶܢ ܒ݂ܢܰܝܢܳܫܳܐ ܗܳܘܶܐ ܚܠܳܦ݁ ܒ݂ܢܰܝܢܳܫܳܐ ܩܳܐܶܡ ܥܰܠ ܐܰܝܠܶܝܢ ܕ݂ܕܰ݁ܐܠܳܗܳܐ ܐܶܢܶܝܢ ܕ݂ܰܢܩܰܪܶܒ݁ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܚܠܳܦ݁ ܚܛܳܗܶܐ:
Heb 5:2 ܐܰܝܢܳܐ ܕ݂ܡܶܫܟ݂ܰܚ ܕ݂ܢܰܡܶܟ݁ ܢܰܦ݁ܫܶܗ ܘܢܶܚܰܫ ܥܰܡ ܐܰܝܠܶܝܢ ܕ݂ܠܳܐ ܝܳܕ݁ܥܺܝܢ ܘܛܳܥܶܝܢ ܡܶܛܽܠ ܕ݂ܳܐܦ݁ ܗܽܘ ܟ݂ܪܺܝܗܽܘܬܳ݁ܐ ܠܒܺ݁ܝܫ:
Heb 5:3 ܘܡܶܛܽܠܳܬܳ݁ܗ ܚܰܝܳܒ݁ ܗܽ̄ܘ ܕ݂ܰܐܝܟ݂ܰܢܳܐ ܕ݂ܰܚܠܳܦ݁ ܥܰܡܳܐ ܗܳܟܰ݁ܢܳܐ ܐܳܦ݁ ܚܠܳܦ݁ ܢܰܦ݁ܫܶܗ ܢܩܰܪܶܒ݁ ܥܰܠ ܚܛܳܗܰܘܗ̄ܝ:
Heb 5:4 ܘܠܳܐ ܗ̄ܘܳܐ ܠܢܰܦ݁ܫܶܗ ܐ̄ܢܳܫ ܢܳܣܶܒ݁ ܐܺܝܩܳܪܳܐ ܐܶܠܳܐ ܐܰܝܢܳܐ ܕ݂ܡܶܬ݁ܩܪܶܐ ܡܶܢ ܐܰܠܳܗܳܐ ܐܰܝܟ݂ܰܢܳܐ ܕ݂ܰܐܗܪܽܘܢ:
Heb 5:5 ܗܳܟܰ݁ܢܳܐ ܐܳܦ݁ ܡܫܺܝܚܳܐ ܠܳܐ ܗ̄ܘܳܐ ܢܰܦ݁ܫܶܗ ܫܰܒ݂ܰܚ ܕ݂ܢܶܗܘܶܐ ܪܰܒ݂ ܟ݂ܽܘܡܪܶܐ ܐܶܠܳܐ ܗܰܘ ܕ݂ܶܐܡܰܪ ܠܶܗ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁:
Heb 5:6 ܐܰܝܟ݁ ܕ݂ܳܐܦ݁ ܒ݂ܕܽ݁ܘܟ݂ܬܳ݁ܐ ܐ̄ܚܪܺܬܳ݁ܐ ܐܶܡܰܪ ܕ݂ܰܐܢ̄ܬ݂ ܗܽ̄ܘ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:
Heb 5:7 ܐܳܦ݁ ܟ݂ܰܕ݁ ܒ݂ܶܣܪܳܐ ܠܒܺ݁ܝܫ ܗ̄ܘܳܐ ܒ݂ܳܥܽܘܬܳ݁ܐ ܘܬܰ݁ܟ݁ܫܶܦ݁ܬ݂ܳܐ ܒ݂ܰܓ݁ܥܳܬܳ݁ܐ ܚܰܝܠܬܳ݁ܢܺܝܬܳ݁ܐ ܘܰܒ݁ܕܶ݁ܡܥܶܐ ܩܰܪܶܒ݁ ܗ̄ܘܳܐ ܠܡܰܢ ܕ݂ܡܶܫܟ݂ܰܚ ܗ̄ܘܳܐ ܡܶܢ ܡܰܘܬ݂ܳܐ ܕ݂ܢܰܚܶܝܘܗ̄ܝ ܘܶܐܫܬ݂ܡܰܥ:
Heb 5:8 ܘܟܰ݁ܕ݁ ܛܳܒ݁ ܒ݂ܪܳܐ ܐܺܝܬܰ݁ܘܗ̄ܝ ܡܶܢ ܕ݂ܶܚܠܬܳ݁ܐ ܘܚܰܫܶܐ ܕ݂ܰܣܒܰ݁ܠ ܝܰܠܦ݂ܳܗ ܠܡܶܫܬ݂ܰܡܥܳܢܽܘܬܳ݁ܐ:
Heb 5:9 ܘܗܳܟܰ݁ܢܳܐ ܐܶܬ݁ܓ݂ܡܰܪ ܘܰܗܘܳܐ ܠܟܽ݁ܠܗܽܘܢ ܐܰܝܠܶܝܢ ܕ݂ܡܶܫܬ݂ܰܡܥܺܝܢ ܠܶܗ ܥܶܠܬܳ݁ܐ ܕ݂ܚܰܝܶܐ ܕ݂ܰܠܥܳܠܰܡ:
Heb 5:10 ܘܶܐܫܬ݂ܰܡܰܗ ܡܶܢ ܐܰܠܳܗܳܐ ܪܰܒ݂ ܟ݂ܽܘܡܪܶܐ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:
Heb 5:11 ܥܠܰܘܗ̄ܝ ܕ݂ܶܝܢ ܥܰܠ ܗܳܢܳܐ ܡܰܠܟ݂ܺܝܙܕܶ݁ܩ ܣܰܓ݂ܺܝܳܐܐ ܗ̄ܝ ܠܰܢ ܡܶܠܬܳ݁ܐ ܠܡܺܐܡܪܳܗ ܘܥܰܣܩܳܐ ܠܰܡܦܰ݁ܫܳܩܽܘܬܳ݁ܗ ܡܶܛܽܠ ܕ݂ܰܗܘܰܝܬ݂ܽܘܢ ܠܟܽ݁ܘܢ ܟ݂ܪܺܝܗܶܐ ܒ݂ܡܰܫܡܰܥܬ݁ܟܽ݁ܘܢ:
Heb 5:12 ܚܰܝܳܒܺ݁ܝܢ ܗܘܰܝܬ݂ܽܘܢ ܓ݂ܶܝܪ ܡܰܠܦܳ݁ܢܶܐ ܠܡܶܗܘܳܐ ܡܶܛܽܠ ܕ݂ܙܰܒ݁ܢܳܐ ܠܟܽ݁ܘܢ ܒ݂ܝܽܘܠܦ݂ܳܢܳܐ ܗܳܫܳܐ ܕ݂ܶܝܢ ܬ݂ܽܘܒ݁ ܣܢܺܝܩܺܝܢ ܐܢ̄ܬ݂ܽܘܢ ܕ݂ܬܺ݁ܐܠܦ݂ܽܘܢ ܐܰܝܠܶܝܢ ܐܶܢܶܝܢ ܟ݂ܬܺ݁ܝܒܳ݁ܬܳ݁ܐ ܩܰܕ݁ܡܳܝܳܬܳ݁ܐ ܕ݂ܪܺܝܫ ܡܶܠܰܘܗ̄ܝ ܕ݂ܰܐܠܳܗܳܐ ܘܰܗܘܰܝܬ݂ܽܘܢ ܠܟܽ݁ܘܢ ܣܢܺܝܩܶܐ ܥܰܠ ܚܰܠܒܳ݁ܐ ܘܠܳܐ ܥܰܠ ܡܶܐܟܽ݁ܘܠܬ݂ܳܐ ܫܰܪܺܝܪܬ݂ܳܐ:
Heb 5:13 ܟ݂ܽܠܢܳܫ ܕ݂ܶܝܢ ܕ݂ܡܶܐܟܽ݁ܘܠܬ݂ܶܗ ܚܰܠܒܳ݁ܐ ܗ̄ܘ ܠܳܐ ܡܰܦ݂ܰܣ ܒ݂ܡܶܠܬܳ݁ܐ ܕ݂ܟܺ݁ܐܢܽܘܬܳ݁ܐ ܡܶܛܽܠ ܕ݂ܫܰܒ݁ܪܳܐ ܗ̄ܘ:
Heb 5:14 ܕ݂ܰܓ݁ܡܺܝܪܶܐ ܗ̄ܝ ܕ݂ܶܝܢ ܡܶܐܟܽ݁ܘܠܬ݂ܳܐ ܫܰܪܺܝܪܬ݂ܳܐ ܐܰܝܠܶܝܢ ܕ݂ܡܶܛܽܠ ܕ݂ܰܡܕܰ݁ܪܫܺܝܢ ܐܶܬ݁ܢܰܦ݂ܰܩܘ ܪܶܓ݁ܫܰܝܗܽܘܢ ܠܡܶܦ݁ܪܰܫ ܛܳܒ݁ܬܳ݁ܐ ܘܒܺ݁ܝܫܬ݂ܳܐ: ܣ
Heb 6:1 ܡܶܛܽܠ ܗܳܢܳܐ ܢܶܫܒ݂ܽܘܩ ܫܽܘܪܳܝܳܐ ܕ݂ܡܶܠܬܶ݁ܗ ܕ݂ܰܡܫܺܝܚܳܐ ܘܢܺܐܬܶ݁ܐ ܠܰܓ݁ܡܺܝܪܽܘܬܳ݁ܐ ܐܰܘ ܠܡܳܐ ܬ݂ܽܘܒ݁ ܫܶܬܶ݁ܐܣܬ݂ܳܐ ܐ̄ܚܪܺܬܳ݁ܐ ܡܰܪܡܶܝܬ݂ܽܘܢ ܠܰܬ݁ܝܳܒܽ݁ܘܬܳ݁ܐ ܡܶܢ ܥܒܳ݁ܕܶ݁ܐ ܡܺܝܬܶ݁ܐ ܘܰܠܗܰܝܡܳܢܽܘܬܳ݁ܐ ܕ݂ܒܰ݁ܐܠܳܗܳܐ:
Heb 6:2 ܘܰܠܝܽܘܠܦ݂ܳܢܳܐ ܕ݂ܡܰܥܡܽܘܕܺ݁ܝܬܳ݁ܐ ܘܕܰ݁ܣܝܳܡ ܐܺܝܕܳ݁ܐ ܘܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܘܰܠܕܺ݁ܝܢܳܐ ܕ݂ܰܠܥܳܠܰܡ:
Heb 6:3 ܐܶܢ ܡܳܪܝܳܐ ܡܰܦ݂ܶܣ ܢܶܥܒ݂ܶܕ݁ ܗܳܕܶ݁ܐ:
Heb 6:4 ܐܶܠܳܐ ܠܳܐ ܡܶܫܟ݂ܚܺܝܢ ܗܳܢܽܘܢ ܕ݂ܰܚܕܳ݁ܐ ܙܒܰ݁ܢ ܠܡܰܥܡܽܘܕܺ݁ܝܬܳ݁ܐ ܢܚܶܬ݁ܘ ܘܰܛܥܶܡܘ ܡܰܘܗܰܒ݁ܬ݂ܳܐ ܕ݂ܡܶܢ ܫܡܰܝܳܐ ܘܰܢܣܰܒ݁ܘ ܪܽܘܚܳܐ ܕ݂ܩܽܘܕ݁ܫܳܐ:
Heb 6:5 ܘܰܛܥܶܡܘ ܡܶܠܬܳ݁ܐ ܛܳܒ݁ܬܳ݁ܐ ܕ݂ܰܐܠܳܗܳܐ ܘܚܰܝܠܳܐ ܕ݂ܥܳܠܡܳܐ ܕ݂ܰܥܬܺ݁ܝܕ݁:
Heb 6:6 ܕ݂ܬܽ݁ܘܒ݁ ܢܶܚܛܽܘܢ ܕ݂ܡܶܢ ܕ݂ܪܺܝܫ ܢܶܬ݁ܚܰܕ݂ܬܽ݁ܘܢ ܠܰܬ݁ܝܳܒܽ݁ܘܬܳ݁ܐ ܘܡܶܢ ܕ݂ܪܺܝܫ ܢܶܙܩܦܽ݁ܘܢ ܠܰܒ݁ܪܶܗ ܕ݂ܰܐܠܳܗܳܐ ܘܰܢܨܰܥܪܽܘܢ:
Heb 6:7 ܐܰܪܥܳܐ ܓ݂ܶܝܪ ܕ݂ܶܐܫܬ݂ܝܰܬ݁ ܡܶܛܪܳܐ ܕ݂ܶܐܬܳ݁ܐ ܠܳܗ ܙܰܒ݁ܢܺܝܢ ܣܰܓ݂ܺܝܳܐܢ ܘܰܐܘܥܝܰܬ݁ ܥܶܣܒ݂ܳܐ ܕ݂ܚܳܫܰܚ ܠܗܳܢܽܘܢ ܕ݂ܡܶܛܽܠܳܬ݁ܗܽܘܢ ܡܶܬ݁ܦ݂ܰܠܚܳܐ ܡܩܰܒ݂ܠܳܐ ܒ݂ܽܘܪܟ݂ܬܳ݁ܐ ܡܶܢ ܐܰܠܳܗܳܐ:
Heb 6:8 ܐܶܢ ܗܽܘ ܕ݂ܶܝܢ ܕ݂ܬܰ݁ܦ݂ܶܩ ܩܽܘܪܛܒ݂ܶܐ ܘܕܰ݁ܪܕ݂ܪܶܐ ܗܳܘܝܳܐ ܠܳܗ ܡܰܣܠܰܝܬ݂ܳܐ ܘܠܳܐ ܪܰܚܺܝܩܳܐ ܡܶܢ ܠܰܘܛܬܳ݁ܐ ܐܶܠܳܐ ܚܰܪܬܳ݁ܗ ܝܰܩܕ݂ܳܢܳܐ ܗܽܘ ܣ݂ ܣ݂:
Heb 6:9 ܡܦ݂ܺܝܣܺܝܢܰܢ ܕ݂ܶܝܢ ܥܠܰܝܟ݂ܽܘܢ ܐܰܚܰܝ ܐܰܝܠܶܝܢ ܕ݂ܫܰܦ݂ܺܝܪܳܢ ܘܩܰܪܺܝܒܳ݁ܢ ܠܚܰܝܶܐ ܐܳܦܶ݁ܢ ܗܳܟܰ݁ܢܳܐ ܡܡܰܠܠܺܝܢܰܢ:
Heb 6:10 ܠܳܐ ܗ̄ܘܳܐ ܓ݂ܶܝܪ ܥܰܘܳܠ ܐܰܠܳܗܳܐ ܕ݂ܢܶܛܥܶܐ ܥܒܳ݁ܕܰ݁ܝܟ݂ܽܘܢ ܘܚܽܘܒ݂ܟܽ݁ܘܢ ܗܰܘ ܕ݂ܚܰܘܺܝܬ݂ܽܘܢ ܒ݂ܰܫܡܶܗ ܕ݂ܫܰܡܶܫܬ݂ܽܘܢ ܠܩܰܕ݂ܺܝܫܶܐ ܘܰܡܫܰܡܫܺܝܬ݂ܽܘܢ:
Heb 6:11 ܨܳܒܶ݁ܝܢܰܢ ܕ݂ܶܝܢ ܕ݂ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܗܺܝ ܗܳܕܶ݁ܐ ܚܦܺ݁ܝܛܽܘܬܳ݁ܐ ܢܚܰܘܶܐ ܠܫܽܘܡܠܳܝܳܐ ܕ݂ܣܰܒ݁ܪܟܽ݁ܘܢ ܥܕܰ݁ܡܳܐ ܠܚܰܪܬܳ݁ܐ:
Heb 6:12 ܘܰܕ݁ܠܳܐ ܬ݂ܶܬ݁ܩܰܛܰܥ ܠܟܽ݁ܘܢ ܐܶܠܳܐ ܕ݂ܬܶ݁ܗܘܽܘܢ ܡܡܰܪܝܳܢܶܐ ܠܗܳܢܽܘܢ ܕ݂ܰܒ݁ܗܰܝܡܳܢܽܘܬܳ݁ܐ ܘܰܒ݁ܢܰܓ݂ܺܝܪܽܘܬ݁ ܪܽܘܚܳܐ ܗܘܰܘ ܝܳܪܬ݂ܶܐ ܕ݂ܡܽܘܠܟ݂ܳܢܳܐ:
Heb 6:13 ܠܰܐܒ݁ܪܳܗܳܡ ܓ݂ܶܝܪ ܟ݂ܰܕ݁ ܡܠܰܟ݁ ܠܶܗ ܐܰܠܳܗܳܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܕ݂ܪܰܒ݂ ܡܶܢܶܗ ܕ݂ܢܺܐܡܶܐ ܒ݂ܶܗ ܝܺܡܳܐ ܒ݂ܢܰܦ݁ܫܶܗ:
Heb 6:14 ܘܶܐܡܰܪ ܕ݂ܰܡܒܰ݁ܪܳܟܽ݁ܘ ܐܶܒ݂ܰܪܟܳ݁ܟ݁ ܘܡܰܣܓ݂ܳܝܽܘ ܐܰܣܓ݂ܶܝܟ݁:
Heb 6:15 ܘܗܳܟܰ݁ܢܳܐ ܐܶܓܰ݁ܪ ܪܽܘܚܶܗ ܘܩܰܒ݂ܶܠ ܡܽܘܠܟ݂ܳܢܳܐ:
Heb 6:16 ܒ݂ܢܰܝܢܳܫܳܐ ܓ݂ܶܝܪ ܒ݂ܰܕ݁ܪܰܒ݂ ܡܶܢܗܽܘܢ ܝܳܡܶܝܢ ܘܥܰܠ ܟ݂ܽܠ ܚܶܪܝܳܢ ܕ݂ܗܳܘܶܐ ܒ݂ܰܝܢܳܬ݁ܗܽܘܢ ܫܽܘܠܳܡܳܐ ܫܰܪܺܝܪܳܐ ܒ݂ܡܰܘܡܳܬܳ݁ܐ ܗܳܘܶܐ ܠܶܗ:
Heb 6:17 ܡܶܛܽܠ ܗܳܢܳܐ ܝܰܬ݂ܺܝܪܳܐܝܺܬ݁ ܨܒܳ݁ܐ ܐܰܠܳܗܳܐ ܕ݂ܰܢܚܰܘܶܐ ܠܝܳܪܬ݂ܶܐ ܕ݂ܡܽܘܠܟ݂ܳܢܳܐ ܕ݂ܫܽܘܘ̄ܕ݂ܳܝܶܗ ܠܳܐ ܡܶܫܬ݂ܰܚܠܰܦ݁ ܘܚܰܒ݁ܫܶܗ ܒ݂ܡܰܘܡܳܬܳ݁ܐ:
Heb 6:18 ܕ݂ܰܒ݁ܬܰ݁ܪܬ݂ܶܝܢ ܨܶܒ݁ܘܳܢ ܕ݂ܠܳܐ ܡܶܫܬ݂ܰܚܠܦܳ݁ܢ ܕ݂ܠܳܐ ܡܶܫܟ݂ܰܚ ܐܰܠܳܗܳܐ ܕ݂ܰܢܕܰ݁ܓ݂ܶܠ ܒ݂ܗܶܝܢ ܒ݂ܽܘܝܳܐܳܐ ܪܰܒ݂ܳܐ ܢܶܗܘܶܐ ܠܰܢ ܕ݂ܶܐܬ݁ܓ݂ܰܘܰܣܢ ܒ݂ܶܗ ܘܢܶܐܚܽܘܕ݁ ܣܰܒ݁ܪܳܐ ܕ݂ܰܡܠܺܝܟ݁ ܠܰܢ:
Heb 6:19 ܗܰܘ ܕ݂ܺܐܝܬܰ݁ܘܗ̄ܝ ܠܰܢ ܐܰܝܟ݁ ܐܶܘܩܺܝܢܳܐ ܕ݂ܰܠܒܺ݁ܝܟ݁ ܒ݂ܢܰܦ݁ܫܰܢ ܕ݂ܠܳܐ ܬ݂ܶܬ݂ܙܺܝܥ ܘܥܳܐܶܠ ܠܓܰ݁ܘ ܡܶܢ ܐܰܦ݂ܰܝ ܬ݂ܰܪܥܳܐ:
Heb 6:20 ܟ݂ܰܪ ܕ݂ܩܰܕ݂ܶܡ ܥܰܠ ܚܠܳܦܰ݁ܝܢ ܝܶܫܽܘܥ ܘܰܗܘܳܐ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:
Heb 7:1 ܗܳܢܳܐ ܕ݂ܶܝܢ ܡܰܠܟ݂ܺܝܙܕܶ݁ܩ ܐܺܝܬܰ݁ܘܗ̄ܝ ܡܠܶܟ݁ ܫܳܠܺܝܡ ܟ݂ܽܘܡܪܳܐ ܕ݂ܰܐܠܳܗܳܐ ܡܪܰܝܡܳܐ ܘܗܽܘ ܐܰܪܥܶܗ ܠܰܐܒ݁ܪܳܗܳܡ ܟ݂ܰܕ݁ ܗܦܰ݁ܟ݁ ܡܶܢ ܚܰܪܒ݂ܳܐ ܕ݂ܡܰܠܟ݂ܶܐ ܘܒܰ݁ܪܟܶ݁ܗ:
Heb 7:2 ܘܠܶܗ ܦ݂ܪܰܫ ܐܰܒ݁ܪܳܗܳܡ ܡܰܥܣܳܪܶܐ ܡܶܢ ܟ݂ܽܠܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܥܰܡܶܗ ܡܶܬ݁ܦ݂ܰܫܰܩ ܕ݂ܶܝܢ ܫܡܶܗ ܡܰܠܟ݂ܳܐ ܕ݂ܟܺ݁ܐܢܽܘܬܳ݁ܐ ܘܬܽ݁ܘܒ݁ ܡܠܶܟ݁ ܫܳܠܺܝܡ ܕ݂ܺܐܝܬܰ݁ܘܗ̄ܝ ܡܰܠܟ݂ܳܐ ܕ݂ܰܫܠܳܡܳܐ:
Heb 7:3 ܕ݂ܠܳܐ ܐܰܒܽ݁ܘܗ̄ܝ ܘܠܳܐ ܐܶܡܶܗ ܐܶܬ݁ܟ݂ܬܶ݁ܒ݁ܘ ܒ݂ܫܰܪܒܳ݁ܬܳ݁ܐ ܘܠܳܐ ܪܺܝܫܺܝܬܳ݁ܐ ܕ݂ܝܰܘܡܰܘܗ̄ܝ ܘܠܳܐ ܫܽܘܠܳܡܳܐ ܕ݂ܚܰܝܰܘܗ̄ܝ ܐܶܠܳܐ ܒ݂ܰܕ݁ܡܽܘܬܳ݁ܐ ܕ݂ܰܒ݁ܪܶܗ ܕ݂ܰܐܠܳܗܳܐ ܡܩܰܘܝܳܐ ܟ݂ܽܘܡܪܽܘܬܶ݁ܗ ܠܥܳܠܰܡ:
Heb 7:4 ܚܙܰܘ ܕ݂ܶܝܢ ܟ݂ܡܳܐ ܪܰܒ݁ ܗܳܢܳܐ ܕ݂ܰܐܒ݁ܪܳܗܳܡ ܪܺܝܫ ܐܰܒܳ݁ܗܳܬܳ݁ܐ ܠܶܗ ܝܰܗ̄ܒ݁ ܡܰܥܣܳܪܶܐ ܕ݂ܪܺܫܝܳܬܳ݁ܐ:
Heb 7:5 ܐܰܝܠܶܝܢ ܓ݂ܶܝܪ ܡܶܢ ܒ݂ܢܰܝ ܠܶܘܺܝ ܕ݂ܰܡܩܰܒ݂ܠܺܝܢ ܗ̄ܘܰܘ ܟ݂ܽܘܡܪܽܘܬܳ݁ܐ ܦ݂ܽܘܩܕ݂ܳܢܳܐ ܐܺܝܬ݁ ܗ̄ܘܳܐ ܠܗܽܘܢ ܕ݂ܢܳܡܽܘܣܳܐ ܕ݂ܢܶܣܒܽ݁ܘܢ ܡܰܥܣܳܪܶܐ ܡܶܢ ܥܰܡܳܐ ܗܶܢܽܘܢ ܡܶܢ ܐܰܚܰܝܗܽܘܢ ܟ݂ܰܕ݁ ܐܳܦ݁ ܗܶܢܽܘܢ ܡܶܢ ܚܰܨܶܗ ܕ݂ܰܐܒ݁ܪܳܗܳܡ ܢܦܰ݁ܩܘ:
Heb 7:6 ܗܳܢܳܐ ܕ݂ܶܝܢ ܕ݂ܠܳܐ ܟ݂ܬܺ݁ܝܒ݁ ܒ݂ܫܰܪܒܳ݁ܬ݁ܗܽܘܢ ܡܰܥܣܳܪܶܐ ܫܩܰܠ ܡܶܢ ܐܰܒ݁ܪܳܗܳܡ ܘܒܰ݁ܪܟܶ݁ܗ ܠܗܰܘ ܕ݂ܩܰܒ݂ܶܠ ܡܽܘܠܟ݂ܳܢܳܐ:
Heb 7:7 ܕ݂ܠܳܐ ܚܶܪܝܳܢܳܐ ܕ݂ܶܝܢ ܗܰܘ ܕ݂ܰܒ݁ܨܺܝܪ ܡܶܬ݁ܒ݂ܰܪܰܟ݁ ܡܶܢ ܗܰܘ ܕ݂ܰܡܝܰܬ݂ܰܪ ܡܶܢܶܗ:
Heb 7:8 ܘܗܳܪܟ݂ܳܐ ܒ݂ܢܰܝܢܳܫܳܐ ܕ݂ܡܳܝܬ݂ܺܝܢ ܢܳܣܒ݂ܺܝܢ ܡܰܥܣܳܪܶܐ ܠܗܰܠ ܕ݂ܶܝܢ ܗܰܘ ܕ݂ܰܐܣܗܶܕ݁ ܥܠܰܘܗ̄ܝ ܟ݂ܬܳ݁ܒܳ݁ܐ ܕ݂ܚܰܝ ܗܽ̄ܘ:
Heb 7:9 ܘܰܐܝܟ݁ ܐ̄ܢܳܫ ܢܺܐܡܰܪ ܒ݂ܝܰܕ݁ ܐܰܒ݁ܪܳܗܳܡ ܐܳܦ݁ ܠܶܘܺܝ ܗܰܘ ܕ݂ܡܰܥܣܳܪܶܐ ܢܳܣܶܒ݁ ܗ̄ܘܳܐ ܐܳܦ݁ ܗܽܘ ܐܶܬ݁ܥܰܣܰܪ:
Heb 7:10 ܥܕܰ݁ܟ݂ܺܝܠ ܓ݂ܶܝܪ ܒ݂ܚܰܨܶܗ ܗܘܳܐ ܕ݂ܰܐܒܽ݁ܘܗ̄ܝ ܟ݂ܰܕ݁ ܐܰܪܥܶܗ ܠܡܰܠܟ݂ܺܝܙܕܶ݁ܩ:
Heb 7:11 ܐܶܠܽܘ ܗܳܟܺ݁ܝܠ ܓ݂ܡܺܝܪܽܘܬܳ݁ܐ ܒ݂ܝܰܕ݁ ܟ݂ܽܘܡܪܽܘܬܳ݁ܐ ܕ݂ܠܶܘܳܝܶܐ ܐܺܝܬܶ݁ܝܗ ܗ̄ܘܳܬ݁ ܕ݂ܒܳ݁ܗ ܣܺܝܡ ܢܳܡܽܘܣܳܐ ܠܥܰܡܳܐ ܠܡܳܢܳܐ ܡܶܬ݁ܒ݂ܥܶܐ ܗ̄ܘܳܐ ܟ݂ܽܘܡܪܳܐ ܐ̄ܚܪܺܢܳܐ ܕ݂ܰܢܩܽܘܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ ܐܶܡܰܪ ܕ݂ܶܝܢ ܕ݂ܒܰ݁ܕ݁ܡܽܘܬܶ݁ܗ ܕ݂ܰܐܗܪܽܘܢ ܢܶܗܘܶܐ:
Heb 7:12 ܐܶܠܳܐ ܐܰܝܟ݂ܰܢܳܐ ܕ݂ܰܗܘܳܐ ܫܽܘܚܠܳܦܳ݁ܐ ܒ݂ܟܽ݁ܘܡܪܽܘܬܳ݁ܐ ܗܳܟܰ݁ܢܳܐ ܗܘܳܐ ܫܽܘܚܠܳܦܳ݁ܐ ܐܳܦ݁ ܒ݂ܢܳܡܽܘܣܳܐ:
Heb 7:13 ܗܰܘ ܓ݂ܶܝܪ ܕ݂ܶܐܬܶ݁ܐܡܰܪ ܥܠܰܘܗ̄ܝ ܗܳܠܶܝܢ ܡܶܢ ܫܰܪܒ݂ܬܳ݁ܐ ܗ̄ܘ ܐ̄ܚܪܺܬܳ݁ܐ ܐܶܬܺ݁ܝܠܶܕ݁ ܕ݂ܐ̄ܢܳܫ ܡܶܡܬܽ݁ܘܡ ܡܶܢܳܗ ܠܳܐ ܫܰܡܶܫ ܒ݂ܡܰܕ݁ܒ݂ܚܳܐ:
Heb 7:14 ܓ݂ܰܠܝܳܐ ܗ̄ܝ ܓ݂ܶܝܪ ܕ݂ܡܶܢ ܝܺܗܽܘܕܳ݁ܐ ܕ݂ܢܰܚ ܡܳܪܰܢ ܡܶܢ ܫܰܪܒ݂ܬܳ݁ܐ ܕ݂ܠܳܐ ܐܶܡܰܪ ܥܠܶܝܗ ܡܽܘܫܶܐ ܡܶܕ݂ܶܡ ܥܰܠ ܟ݂ܽܘܡܪܽܘܬܳ݁ܐ:
Heb 7:15 ܘܝܰܬ݂ܺܝܪܳܐܝܺܬ݁ ܬ݂ܽܘܒ݁ ܝܺܕܺ݁ܝܥܳܐ ܒ݂ܗܳܝ ܕ݂ܶܐܡܰܪ ܕ݂ܒܰ݁ܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ ܩܳܐܶܡ ܟ݂ܽܘܡܪܳܐ ܐ̄ܚܪܺܢܳܐ:
Heb 7:16 ܗܰܘ ܕ݂ܠܳܐ ܗ̄ܘܳܐ ܒ݂ܢܳܡܽܘܣܳܐ ܕ݂ܦܽ݁ܘܩܕ݂ܳܢܶܐ ܦ݂ܰܓ݁ܪܳܢܳܝܶܐ ܗܳܘܶܐ ܐܶܠܳܐ ܒ݂ܚܰܝܠܳܐ ܕ݂ܚܰܝܶܐ ܕ݂ܠܳܐ ܡܶܫܬ݂ܪܶܝܢ:
Heb 7:17 ܡܰܣܗܶܕ݁ ܓ݂ܶܝܪ ܥܠܰܘܗ̄ܝ ܕ݂ܰܐܢ̄ܬ݂ ܗܽ̄ܘ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:
Heb 7:18 ܫܽܘܚܠܳܦܳ݁ܐ ܕ݂ܶܝܢ ܕ݂ܰܗܘܳܐ ܠܦܽ݁ܘܩܕ݂ܳܢܳܐ ܩܰܕ݁ܡܳܝܳܐ ܡܶܛܽܠ ܡܚܺܝܠܽܘܬܶ݁ܗ ܘܰܕ݁ܝܽܘܬ݁ܪܳܢ ܠܰܝܬ݂ ܗ̄ܘܳܐ ܒ݂ܶܗ:
Heb 7:19 ܡܶܕ݂ܶܡ ܓ݂ܶܝܪ ܠܳܐ ܓ݂ܡܰܪ ܢܳܡܽܘܣܳܐ ܥܰܠ ܕ݂ܶܝܢ ܚܠܳܦܰ݁ܘܗ̄ܝ ܣܰܒ݁ܪܳܐ ܕ݂ܰܡܝܰܬ݂ܰܪ ܡܶܢܶܗ ܕ݂ܒܶ݁ܗ ܡܶܬ݁ܩܰܪܒܺ݁ܝܢܰܢ ܠܰܐܠܳܗܳܐ:
Heb 7:20 ܘܫܰܪܪܶܗ ܠܰܢ ܒ݂ܡܰܘܡܳܬܳ݁ܐ:
Heb 7:22 ܗܳܢܳܐ ܟ݂ܽܠܶܗ ܡܝܰܬ݂ܪܳܐ ܕ݂ܺܝܰܬܺ݁ܩܺܐ ܗܳܕܶ݁ܐ ܕ݂ܰܗܘܳܐ ܒ݂ܳܗ ܥܰܪܳܒܳ݁ܐ ܝܶܫܽܘܥ:
Heb 7:23 ܘܗܳܢܽܘܢ ܗܘܰܘ ܟ݂ܽܘܡܪܶܐ ܣܰܓ݂ܺܝܶܐܐ ܡܶܛܽܠ ܕ݂ܡܳܝܬ݂ܺܝܢ ܗ̄ܘܰܘ ܘܠܳܐ ܡܶܫܬ݂ܰܒ݁ܩܺܝܢ ܗ̄ܘܰܘ ܕ݂ܰܢܩܰܘܽܘܢ:
Heb 7:24 ܗܳܢܳܐ ܕ݂ܶܝܢ ܡܶܛܽܠ ܕ݂ܰܠܥܳܠܰܡ ܩܰܝܳܡ ܠܳܐ ܥܳܒ݁ܪܳܐ ܟ݂ܽܘܡܪܽܘܬܶ݁ܗ:
Heb 7:25 ܘܡܶܫܟ݂ܰܚ ܠܡܰܚܳܝܽܘ ܠܥܳܠܰܡ ܠܰܐܝܠܶܝܢ ܕ݂ܡܶܬ݁ܩܰܪܒܺ݁ܝܢ ܒ݂ܺܐܝܕܶ݁ܗ ܠܰܐܠܳܗܳܐ ܚܰܝ ܗܽ̄ܘ ܓ݂ܶܝܪ ܒ݂ܟܽ݁ܠܙܒܰ݁ܢ ܘܡܰܣܶܩ ܨܠܽܘܬܳ݁ܐ ܚܠܳܦܰ݁ܝܗܽܘܢ:
Heb 7:26 ܕ݂ܰܐܝܟ݁ ܗܳܢܳܐ ܓ݂ܶܝܪ ܟ݂ܽܘܡܪܳܐ ܐܳܦ݁ ܙܳܕܶ݁ܩ ܗ̄ܘܳܐ ܠܰܢ ܕ݂ܰܟ݁ܝܳܐ ܕ݂ܠܳܐ ܒ݂ܺܝܫܽܘ ܘܰܕ݁ܠܳܐ ܛܽܘܠܫܳܐ ܕ݂ܦܰ݁ܪܺܝܩ ܡܶܢ ܚܛܳܗܶܐ ܘܰܡܪܰܝܰܡ ܠܥܶܠ ܡܶܢ ܫܡܰܝܳܐ:
Heb 7:27 ܘܠܰܝܬ݂ ܠܶܗ ܐܽܘܠܨܳܢܳܐ ܟ݂ܽܠܝܽܘܡ ܐܰܝܟ݁ ܪܰܒ݂ܰܝ ܟ݂ܽܘܡܪܶܐ ܕ݂ܠܽܘܩܕܰ݁ܡ ܚܠܳܦ݁ ܚܛܳܗܰܘܗ̄ܝ ܢܩܰܪܶܒ݁ ܕ݂ܶܒ݁ܚܶܐ ܘܗܳܝܕ݂ܶܝܢ ܚܠܳܦ݁ ܥܰܡܳܐ ܗܳܕܶ݁ܐ ܓ݂ܶܝܪ ܥܰܒ݁ܕ݂ܳܗ ܚܕܳ݁ܐ ܙܒܰ݁ܢ ܒ݂ܢܰܦ݁ܫܶܗ ܕ݂ܩܰܪܶܒ݁:
Heb 7:28 ܢܳܡܽܘܣܳܐ ܓ݂ܶܝܪ ܒ݂ܢܰܝܢܳܫܳܐ ܗܽܘ ܟ݂ܪܺܝܗܶܐ ܡܩܺܝܡ ܟ݂ܽܘܡܪܶܐ ܡܶܠܬܳ݁ܐ ܕ݂ܶܝܢ ܕ݂ܡܰܘܡܳܬܳ݁ܐ ܕ݂ܰܗܘܳܬ݁ ܒ݂ܳܬܰ݁ܪ ܢܳܡܽܘܣܳܐ ܒ݂ܪܳܐ ܓ݂ܡܺܝܪܳܐ ܠܥܳܠܰܡ ܣ݂ ܣ݂:
Heb 8:1 ܪܺܝܫܳܐ ܕ݂ܶܝܢ ܕ݂ܟܽ݁ܠܗܶܝܢ ܐܺܝܬ݁ ܠܰܢ ܪܰܒ݂ ܟ݂ܽܘܡܪܶܐ ܐܰܝܢܳܐ ܕ݂ܺܝܬܶ݁ܒ݁ ܡܶܢ ܝܰܡܺܝܢܳܐ ܕ݂ܟܽ݁ܘܪܣܝܳܐ ܕ݂ܪܰܒ݂ܽܘܬܳ݁ܐ ܒ݂ܰܫܡܰܝܳܐ:
Heb 8:2 ܘܰܗܘܳܐ ܡܫܰܡܫܳܢܳܐ ܕ݂ܒܶ݁ܝܬ݁ ܩܽܘܕ݁ܫܳܐ ܘܰܕ݁ܡܰܫܟ݂ܢܳܐ ܕ݂ܰܫܪܳܪܳܐ ܗܰܘ ܕ݂ܰܩܒܰ݁ܥ ܐܰܠܳܗܳܐ ܘܠܳܐ ܒ݂ܰܪܢܳܫܳܐ:
Heb 8:3 ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܩܳܐܶܡ ܕ݂ܰܢܩܰܪܶܒ݁ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܡܶܛܽܠ ܗܳܢܳܐ ܙܳܕ݁ܩܳܐ ܗ̄ܘܳܬ݁ ܐܳܦ݁ ܠܗܳܢܳܐ ܕ݂ܢܶܗܘܶܐ ܐܺܝܬ݁ ܠܶܗ ܡܶܕ݂ܶܡ ܕ݂ܰܢܩܰܪܶܒ݁:
Heb 8:4 ܘܶܐܠܽܘ ܒ݂ܰܐܪܥܳܐ ܗ̄ܘܳܐ ܐܳܦ݁ܠܳܐ ܟ݂ܽܘܡܪܳܐ ܗܳܘܶܐ ܗ̄ܘܳܐ ܡܶܛܽܠ ܕ݂ܺܐܝܬܰ݁ܝܗܽܘܢ ܗ̄ܘܰܘ ܟ݂ܽܘܡܪܶܐ ܕ݂ܰܡܩܰܪܒܺ݁ܝܢ ܗ̄ܘܰܘ ܩܽܘܪܒ݂ܳܢܶܐ ܐܰܝܟ݁ ܕ݂ܰܒ݁ܢܳܡܽܘܣܳܐ:
Heb 8:5 ܗܳܢܽܘܢ ܕ݂ܰܡܫܰܡܫܺܝܢ ܠܰܕ݁ܡܽܘܬܳ݁ܐ ܘܰܠܛܶܠܳܢܝܳܬܳ݁ܐ ܕ݂ܗܳܠܶܝܢ ܕ݂ܒܰ݁ܫܡܰܝܳܐ ܐܰܝܟ݁ ܕ݂ܶܐܬܶ݁ܐܡܰܪ ܠܡܽܘܫܶܐ ܟ݂ܰܕ݁ ܥܳܒܶ݁ܕ݁ ܗ̄ܘܳܐ ܡܰܫܟ݂ܢܳܐ ܕ݂ܰܚܙܺܝ ܘܰܥܒܶ݁ܕ݁ ܟ݂ܽܠܡܶܕ݂ܶܡ ܒ݂ܰܕ݁ܡܽܘܬܳ݁ܐ ܗܳܝ ܕ݂ܶܐܬ݁ܚܰܙܝܰܬ݁ ܠܳܟ݁ ܒ݂ܛܽܘܪܳܐ:
Heb 8:6 ܗܳܫܳܐ ܕ݂ܶܝܢ ܬ݂ܶܫܡܶܫܬ݂ܳܐ ܕ݂ܰܡܝܰܬ݂ܪܳܐ ܡܶܢ ܗܳܝ ܩܰܒ݂ܶܠ ܝܶܫܽܘܥ ܡܫܺܝܚܳܐ ܐܰܟ݁ܡܳܐ ܕ݂ܰܡܝܰܬ݂ܪܳܐ ܐܳܦ݁ ܕ݂ܺܝܰܬܺ݁ܝܩܺܐ ܗܳܝ ܕ݂ܰܥܒܺ݁ܝܕ݁ ܒ݂ܳܗ ܡܶܨܥܳܝܳܐ ܘܰܒ݁ܫܽܘܘ̄ܕ݂ܳܝܶܐ ܕ݂ܰܡܝܰܬ݂ܪܺܝܢ ܡܶܢ ܕ݂ܗܳܝ ܐܶܬ݁ܝܰܗܒ݂ܰܬ݁:
Heb 8:7 ܐܶܠܽܘ ܓ݂ܶܝܪ ܐܺܝܬܶ݁ܝܗ ܗ̄ܘܳܬ݁ ܩܰܕ݁ܡܳܝܬ݂ܳܐ ܕ݂ܠܳܐ ܪܶܫܝܳܢ ܠܰܝܬ݂ ܗ̄ܘܳܐ ܐܰܬ݁ܪܳܐ ܠܗܳܕܶ݁ܐ ܕ݂ܬܰ݁ܪܬ݂ܶܝܢ:
Heb 8:8 ܪܳܫܶܐ ܠܗܽܘܢ ܓ݂ܶܝܪ ܘܶܐܡܰܪ ܕ݂ܗܳܐ ܝܰܘܡܳܬܳ݁ܐ ܐܳܬܶ݁ܝܢ ܐܳܡܰܪ ܡܳܪܝܳܐ ܘܶܐܓ݁ܡܽܘܪ ܥܰܠ ܒ݂ܰܝܬ݂ܳܐ ܕ݂ܒܶ݁ܝܬ݁ ܐܺܝܣܪܳܝܶܠ ܘܥܰܠ ܒ݂ܰܝܬ݂ܳܐ ܕ݂ܒܶ݁ܝܬ݁ ܝܺܗܽܘܕܳ݁ܐ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ:
Heb 8:9 ܠܳܐ ܐܰܝܟ݁ ܗܳܝ ܕ݂ܺܝܰܬܺ݁ܩܺܐ ܕ݂ܝܶܗܒ݂ܶܬ݁ ܠܰܐܒܳ݁ܗܰܝܗܽܘܢ ܒ݂ܝܰܘܡܳܐ ܕ݂ܶܐܚܕ݂ܶܬ݁ ܒ݂ܺܐܝܕ݁ܗܽܘܢ ܘܰܐܦ݂ܩܶܬ݁ ܐܶܢܽܘܢ ܡܶܢ ܐܰܪܥܳܐ ܕ݂ܡܶܨܪܶܝܢ ܡܶܛܽܠ ܕ݂ܗܶܢܽܘܢ ܠܳܐ ܩܰܘܺܝܘ ܒ݂ܕܺ݁ܝܰܬܺ݁ܩܺܐ ܕ݂ܺܝܠܝ ܐܳܦ݁ ܐܶܢܳܐ ܒ݂ܣܺܝܬ݁ ܒ݂ܗܽܘܢ ܐܶܡܰܪ ܡܳܪܝܳܐ:
Heb 8:10 ܗܳܕܶ݁ܐ ܕ݂ܶܝܢ ܕ݂ܺܝܰܬܺ݁ܩܺܐ ܕ݂ܶܐܬ݂ܶܠ ܠܒܰ݁ܝܬ݂ܳܐ ܕ݂ܒܶ݁ܝܬ݁ ܐܺܝܣܪܳܝܶܠ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܐܳܡܰܪ ܡܳܪܝܳܐ ܐܶܬ݂ܠܺܝܘܗ̄ܝ ܠܢܳܡܽܘܣܝ ܒ݂ܡܰܕ݂ܥܰܝܗܽܘܢ ܘܥܰܠ ܠܶܒ݂ܰܘܳܬ݁ܗܽܘܢ ܐܶܟ݁ܬ݂ܒܺ݁ܝܘܗ̄ܝ ܘܶܐܗܘܶܐ ܠܗܽܘܢ ܐܶܢܳܐ ܐܰܠܳܗܳܐ ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ:
Heb 8:11 ܘܠܳܐ ܢܰܠܶܦ݁ ܐ̄ܢܳܫ ܠܒܰ݁ܪ ܡܕܺ݁ܝܢ̄ܬ݂ܶܗ ܐܳܦ݁ܠܳܐ ܠܰܐܚܽܘܗ̄ܝ ܘܢܺܐܡܰܪ ܕ݂ܕܰ݁ܥ ܠܡܳܪܝܳܐ ܡܶܛܽܠ ܕ݂ܟܽ݁ܠܗܽܘܢ ܢܶܕ݂ܥܽܘܢܳܢܝ ܡܶܢ ܙܥܽܘܪܗܽܘܢ ܘܰܥܕܰ݁ܡܳܐ ܠܩܰܫܺܝܫܗܽܘܢ:
Heb 8:12 ܘܶܐܚܰܣܶܐ ܐܶܢܽܘܢ ܡܶܢ ܥܰܘܠܗܽܘܢ ܘܰܚܛܳܗܰܝܗܽܘܢ ܬ݂ܽܘܒ݁ ܠܳܐ ܐܶܬ݂ܕ݂ܟܰ݁ܪ ܠܗܽܘܢ:
Heb 8:13 ܒ݂ܗܳܝ ܕ݂ܶܐܡܰܪ ܚܕܰ݁ܬܳ݁ܐ ܠܩܰܕ݁ܡܳܝܬ݂ܳܐ ܐܰܥܬ݂ܩܳܗ ܘܰܐܝܢܳܐ ܕ݂ܰܥܬܶ݁ܩ ܘܰܣܶܐܒ݁ ܩܰܪܺܝܒ݁ ܗܽ̄ܘ ܠܰܚܒܳ݁ܠܳܐ: ܣ
Heb 9:1 ܒ݂ܩܰܕ݁ܡܳܝܬ݂ܳܐ ܕ݂ܶܝܢ ܐܺܝܬ݁ ܗ̄ܘܳܐ ܒ݂ܳܗ ܦ݂ܽܘܩܳܕܶ݁ܐ ܕ݂ܬܶ݁ܫܡܶܫܬ݂ܳܐ ܘܒܶ݁ܝܬ݁ ܩܽܘܕ݁ܫܳܐ ܥܳܠܡܳܢܳܝܳܐ:
Heb 9:2 ܡܰܫܟ݂ܢܳܐ ܓ݂ܶܝܪ ܩܰܕ݁ܡܳܝܳܐ ܕ݂ܶܐܬ݁ܥܒܶ݁ܕ݁ ܐܺܝܬ݁ ܗ̄ܘܳܐ ܒ݂ܶܗ ܡܢܳܪܬ݂ܳܐ ܘܦܳ݁ܬܽ݁ܘܪܳܐ ܘܰܠܚܶܡ ܐܰܦ݂ܶܐ ܘܡܶܬ݁ܩܪܶܐ ܗ̄ܘܳܐ ܒ݂ܶܝܬ݁-ܩܽܘܕ݁ܫܳܐ:
Heb 9:3 ܡܰܫܟ݂ܢܳܐ ܕ݂ܶܝܢ ܓ݂ܰܘܳܝܳܐ ܕ݂ܰܠܓܰ݁ܘ ܡܶܢ ܐܰܦ݂ܰܝ ܬ݂ܰܪܥܳܐ ܕ݂ܰܬ݁ܪܶܝܢ ܡܶܬ݁ܩܪܶܐ ܗ̄ܘܳܐ ܩܕܽ݁ܘܫ ܩܽܘܕ݁ܫܶܐ:
Heb 9:4 ܘܺܐܝܬ݁ ܗ̄ܘܳܐ ܒ݂ܶܗ ܒ݂ܶܝܬ݁ ܒ݂ܶܣܡܶܐ ܕ݂ܕܰ݁ܗܒܳ݁ܐ ܘܩܺܒܽ݁ܘܬܳ݁ܐ ܕ݂ܕܺ݁ܝܰܬܺ݁ܩܺܐ ܕ݂ܰܩܪܺܝܡܳܐ ܟ݂ܽܠܳܗ ܒ݂ܕܰ݁ܗܒܳ݁ܐ ܘܺܐܝܬ݁ ܒ݂ܳܗ ܩܶܣܛܳܐ ܕ݂ܕܰ݁ܗܒܳ݁ܐ ܗܳܝ ܕ݂ܺܐܝܬ݁ ܗ̄ܘܳܐ ܒ݂ܳܗ ܡܰܢ̄ܢܳܐ ܘܫܰܒ݁ܛܳܐ ܕ݂ܰܐܗܪܽܘܢ ܗܰܘ ܕ݂ܰܐܦ݁ܪܰܥ ܘܠܽܘܚܶܐ ܕ݂ܕܺ݁ܝܰܬܺ݁ܩܺܐ:
Heb 9:5 ܘܰܠܥܶܠ ܡܶܢܳܗ ܟ݂ܪܽܘܒܶ݁ܐ ܕ݂ܫܽܘܒ݁ܚܳܐ ܕ݂ܡܰܛܠܺܝܢ ܥܰܠ ܚܽܘܣܳܝܳܐ ܠܳܐ ܗ̄ܘܳܐ ܕ݂ܶܝܢ ܙܰܒ݁ܢܳܐ ܗ̄ܘ ܕ݂ܢܺܐܡܰܪ ܥܰܠ ܚܕܳ݁ܐ ܚܕܳ݁ܐ ܡܶܢ ܗܳܠܶܝܢ ܕ݂ܗܳܟܰ݁ܢܳܐ ܡܰܬ݁ܩܢܳܢ ܗ̄ܘܰܝ:
Heb 9:6 ܘܰܠܡܰܫܟ݂ܢܳܐ ܒ݂ܰܪܳܝܳܐ ܒ݂ܟܽ݁ܠܙܒܰ݁ܢ ܥܳܐܠܺܝܢ ܗ̄ܘܰܘ ܟ݂ܽܘܡܪܶܐ ܘܰܡܫܰܠܡܺܝܢ ܗ̄ܘܰܘ ܬ݂ܶܫܡܶܫܬ݂ܗܽܘܢ:
Heb 9:7 ܠܡܰܫܟ݂ܢܳܐ ܕ݂ܶܝܢ ܕ݂ܰܠܓܰ݁ܘ ܡܶܢܶܗ ܚܕܳ݁ܐ ܗ̄ܘ ܒ݂ܫܰܢ̄ܬ݂ܳܐ ܒ݂ܰܠܚܽܘܕܰ݁ܘܗ̄ܝ ܥܳܐܶܠ ܗ̄ܘܳܐ ܪܰܒ݂ܟ݂ܽܘܡܪܶܐ ܒ݂ܰܕ݁ܡܳܐ ܗܰܘ ܕ݂ܰܡܩܰܪܶܒ݁ ܗ̄ܘܳܐ ܚܠܳܦ݁ ܢܰܦ݁ܫܶܗ ܘܰܚܠܳܦ݁ ܣܰܟ݁ܠܽܘܬܶ݁ܗ ܕ݂ܥܰܡܳܐ:
Heb 9:8 ܒ݂ܗܳܕܶ݁ܐ ܕ݂ܶܝܢ ܡܰܘܕ݂ܥܳܐ ܗ̄ܘܳܬ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܐܶܬ݁ܓ݂ܰܠܝܰܬ݁ ܥܕܰ݁ܟ݂ܺܝܠ ܐܽܘܪܚܳܐ ܕ݂ܩܰܕ݂ܺܝܫܶܐ ܟ݂ܡܳܐ ܙܰܒ݁ܢܳܐ ܕ݂ܺܐܝܬ݁ ܗ̄ܘܳܐ ܩܝܳܡܳܐ ܠܡܰܫܟ݂ܢܳܐ ܩܰܕ݁ܡܳܝܳܐ:
Heb 9:9 ܘܺܐܝܬܰ݁ܘܗ̄ܝ ܗ̄ܘܳܐ ܡܰܬ݁ܠܳܐ ܗܳܢܳܐ ܠܙܰܒ݁ܢܳܐ ܗܰܘ ܕ݂ܒܶ݁ܗ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܡܶܬ݁ܩܰܪܒܺ݁ܝܢ ܗ̄ܘܰܘ ܐܰܝܠܶܝܢ ܕ݂ܠܳܐ ܡܶܫܟ݂ܚܺܝܢ ܗ̄ܘܰܘ ܠܡܶܓ݁ܡܰܪ ܬ݂ܺܐܪܬ݂ܶܗ ܕ݂ܡܰܢ ܕ݂ܰܡܩܰܪܶܒ݁ ܠܗܽܘܢ:
Heb 9:10 ܐܶܠܳܐ ܒ݂ܡܶܐܟ݁ܠܳܐ ܘܰܒ݁ܡܰܫܬ݂ܝܳܐ ܒ݂ܰܠܚܽܘܕ݁ ܘܰܒ݁ܡܰܥܡܽܘܕ݁ܝܳܬܳ݁ܐ ܕ݂ܰܙܢܺܝܢ ܙܢܺܝܢ ܕ݂ܺܐܝܬܰ݁ܝܗܶܝܢ ܦ݂ܽܘܩܳܕܶ݁ܐ ܕ݂ܒܶ݁ܣܪܳܐ ܕ݂ܣܺܝܡܺܝܢ ܥܕܰ݁ܡܳܐ ܠܙܰܒ݁ܢܳܐ ܕ݂ܬܽ݁ܘܪܳܨܳܐ: ܣ
Heb 9:11 ܡܫܺܝܚܳܐ ܕ݂ܶܝܢ ܕ݂ܶܐܬܳ݁ܐ ܗܘܳܐ ܪܰܒ݂ܟ݂ܽܘܡܪܶܐ ܕ݂ܛܳܒܳ݁ܬܳ݁ܐ ܕ݂ܰܣܥܰܪ ܘܥܰܠ ܠܡܰܫܟ݂ܢܳܐ ܪܰܒ݂ܳܐ ܘܰܡܫܰܠܡܳܢܳܐ ܕ݂ܠܳܐ ܥܒܺ݁ܝܕ݁ ܒ݂ܺܐܝܕܰ݁ܝܳܐ ܘܠܳܐ ܗ̄ܘܳܐ ܡܶܢ ܗܳܠܶܝܢ ܒ݂ܶܪܝܳܬܳ݁ܐ:
Heb 9:12 ܘܠܳܐ ܥܰܠ ܒ݂ܰܕ݁ܡܳܐ ܕ݂ܨܺܦ݁ܪܳܝܶܐ ܘܰܕ݁ܥܶܓ݁ܠܶܐ ܐܶܠܳܐ ܒ݂ܰܕ݁ܡܳܐ ܕ݂ܢܰܦ݁ܫܶܗ ܥܰܠ ܚܕܳ݁ܐ ܙܒܰ݁ܢ ܠܒܶ݁ܝܬ݁-ܡܰܩܕ݂ܫܳܐ ܘܶܐܫܟ݂ܰܚ ܦ݂ܽܘܪܩܳܢܳܐ ܕ݂ܰܠܥܳܠܰܡ:
Heb 9:13 ܐܶܢ ܓ݂ܶܝܪ ܕ݂ܡܳܐ ܕ݂ܨܺܦ݁ܪܳܝܶܐ ܘܰܕ݁ܥܶܓ݁ܠܶܐ ܘܩܶܛܡܳܐ ܕ݂ܰܥܓܶ݁ܠܬ݂ܳܐ ܡܶܬ݁ܪܣܶܣ ܗ̄ܘܳܐ ܥܰܠ ܐܰܝܠܶܝܢ ܕ݂ܡܶܬ݂ܛܰܡܺܐܝܢ ܗ̄ܘܰܘ ܘܰܡܩܰܕ݂ܶܫ ܠܗܽܘܢ ܠܕܽ݁ܘܟ݂ܳܝܳܐ ܕ݂ܒܶ݁ܣܪܗܽܘܢ:
Heb 9:14 ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܕ݂ܡܶܗ ܕ݂ܰܡܫܺܝܚܳܐ ܕ݂ܰܒ݁ܪܽܘܚܳܐ ܕ݂ܰܠܥܳܠܰܡ ܢܰܦ݁ܫܶܗ ܩܰܪܶܒ݁ ܕ݂ܠܳܐ ܡܽܘܡ ܠܰܐܠܳܗܳܐ ܢܕܰ݁ܟ݂ܶܐ ܬ݂ܺܐܪܬ݂ܰܢ ܡܶܢ ܥܒܳ݁ܕܶ݁ܐ ܡܺܝܬܶ݁ܐ ܕ݂ܰܢܫܰܡܶܫ ܠܰܐܠܳܗܳܐ ܚܰܝܳܐ:
Heb 9:15 ܡܶܛܽܠ ܗܳܢܳܐ ܗܽܘ ܗܘܳܐ ܡܶܨܥܳܝܳܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܕ݂ܰܒ݁ܡܰܘܬ݂ܶܗ ܗܽܘ ܗܘܳܐ ܦ݂ܽܘܪܩܳܢܳܐ ܠܰܐܝܠܶܝܢ ܕ݂ܰܥܒܰ݁ܪܘ ܥܰܠ ܕ݂ܺܝܰܬܺ݁ܩܺܐ ܩܰܕ݁ܡܳܝܬ݂ܳܐ ܕ݂ܢܶܣܒܽ݁ܘܢ ܡܽܘܠܟ݂ܳܢܳܐ ܐܰܝܠܶܝܢ ܕ݂ܶܐܬ݁ܩܪܺܝܘ ܠܝܳܪܬ݂ܽܘܬܳ݁ܐ ܕ݂ܰܠܥܳܠܰܡ:
Heb 9:16 ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܕ݂ܺܝܰܬܺ݁ܩܺܐ ܡܰܘܬ݂ܳܐ ܗ̄ܘ ܡܚܰܘܝܳܐ ܕ݂ܗܰܘ ܕ݂ܥܰܒ݁ܕ݂ܳܗ:
Heb 9:17 ܥܰܠ ܡܺܝܬܳ݁ܐ ܕ݂ܶܝܢ ܒ݂ܰܠܚܽܘܕ݁ ܡܶܫܬ݂ܰܪܪܳܐ ܡܶܛܽܠ ܕ݂ܰܟ݁ܡܳܐ ܕ݂ܚܰܝ ܗܰܘ ܕ݂ܥܰܒ݁ܕ݂ܳܗ ܠܰܝܬ݂ ܒ݂ܳܗ ܚܰܫܚܽܘ:
Heb 9:18 ܡܶܛܽܠ ܗܳܢܳܐ ܐܳܦ݁ܠܳܐ ܩܰܕ݁ܡܳܝܬ݂ܳܐ ܕ݂ܠܳܐ ܕ݂ܡܳܐ ܐܶܫܬ݂ܰܪܪܰܬ݁:
Heb 9:19 ܟ݂ܰܕ݁ ܐܶܬ݁ܦ݂ܩܶܕ݁ ܓ݂ܶܝܪ ܟ݂ܽܠܶܗ ܦ݂ܽܘܩܕ݂ܳܢܳܐ ܡܶܢ ܡܽܘܫܶܐ ܠܥܰܡܳܐ ܟ݂ܽܠܶܗ ܒ݂ܢܳܡܽܘܣܳܐ ܢܣܰܒ݁ ܗ̄ܘܳܐ ܡܽܘܫܶܐ ܕ݂ܡܳܐ ܕ݂ܰܥܓܶ݁ܠܬ݂ܳܐ ܘܡܰܝܳܐ ܒ݂ܥܰܡܪܳܐ ܕ݂ܰܙܚܽܘܪܺܝܬܳ݁ܐ ܘܙܽܘܦ݂ܳܐ ܘܪܰܣ ܥܰܠ ܣܶܦ݁ܪܶܐ ܘܥܰܠ ܥܰܡܳܐ ܟ݂ܽܠܶܗ:
Heb 9:20 ܘܶܐܡܰܪ ܠܗܽܘܢ ܗܳܢܳܐ ܗ̄ܘ ܕ݂ܡܳܐ ܕ݂ܕܺ݁ܝܰܬܺ݁ܩܺܐ ܗܳܝ ܕ݂ܶܐܬ݁ܦ݂ܰܩܕ݂ܰܬ݁ ܠܟܽ݁ܘܢ ܡܶܢ ܐܰܠܳܗܳܐ:
Heb 9:21 ܐܳܦ݁ ܥܰܠ ܡܰܫܟ݂ܢܳܐ ܘܥܰܠ ܟ݂ܽܠܗܽܘܢ ܡܳܐܢܶܐ ܕ݂ܬܶ݁ܫܡܶܫܬ݂ܳܐ ܡܶܢܶܗ ܡܶܢ ܕ݂ܡܳܐ ܪܰܣ:
Heb 9:22 ܡܶܛܽܠ ܕ݂ܟܽ݁ܠܡܶܕ݂ܶܡ ܒ݂ܰܕ݁ܡܳܐ ܗ̄ܘ ܡܶܬ݂ܕ݂ܰܟ݂ܶܐ ܒ݂ܢܳܡܽܘܣܳܐ ܘܰܕ݁ܠܳܐ ܫܽܘܦ݂ܳܥ ܕ݂ܡܳܐ ܠܰܝܬ݂ ܫܽܘܒ݁ܩܳܢܳܐ:
Heb 9:23 ܐܰܢܰܢܩܺܐ ܗܺ̄ܝ ܓ݂ܶܝܪ ܕ݂ܗܳܠܶܝܢ ܕ݂ܰܕ݁ܡܽܘܬܳ݁ܐ ܐܶܢܶܝܢ ܕ݂ܰܫܡܰܝܳܢܝܳܬܳ݁ܐ ܒ݂ܗܳܠܶܝܢ ܡܶܬ݂ܕ݂ܰܟ݂ܝܳܢ ܗܳܠܶܝܢ ܕ݂ܶܝܢ ܫܡܰܝܳܢܝܳܬܳ݁ܐ ܒ݂ܕܶ݁ܒ݁ܚܶܐ ܕ݂ܰܡܝܰܬ݂ܪܺܝܢ ܡܶܢ ܗܳܠܶܝܢ ܣ݂ ܣ݂:
Heb 9:24 ܠܳܐ ܗ̄ܘܳܐ ܓ݂ܶܝܪ ܠܒܶ݁ܝܬ݁ ܡܰܩܕ݂ܫܳܐ ܕ݂ܰܥܒܺ݁ܝܕ݁ ܒ݂ܺܐܝܕܰ݁ܝܳܐ ܥܰܠ ܡܫܺܝܚܳܐ ܕ݂ܺܐܝܬܰ݁ܘܗ̄ܝ ܕ݂ܡܽܘܬܳ݁ܐ ܕ݂ܗܰܘ ܫܰܪܺܝܪܳܐ ܐܶܠܳܐ ܠܶܗ ܠܰܫܡܰܝܳܐ ܥܰܠ ܕ݂ܢܶܬ݁ܚܙܶܐ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܰܐܠܳܗܳܐ ܚܠܳܦܰ݁ܝܢ:
Heb 9:25 ܐܳܦ݁ܠܳܐ ܕ݂ܰܢܩܰܪܶܒ݁ ܢܰܦ݁ܫܶܗ ܙܰܒ݁ܢܳܬܳ݁ܐ ܣܰܓ݂ܺܝܳܐܬܳ݁ܐ ܐܰܝܟ݁ ܕ݂ܥܳܒܶ݁ܕ݁ ܗ̄ܘܳܐ ܪܰܒ݂ ܟ݂ܽܘܡܪܶܐ ܘܥܳܐܶܠ ܒ݂ܟܽ݁ܠ ܫܢܳܐ ܠܒܶ݁ܝܬ݁-ܡܰܩܕ݂ܫܳܐ ܒ݂ܰܕ݁ܡܳܐ ܕ݂ܠܳܐ ܕ݂ܺܝܠܶܗ:
Heb 9:26 ܘܶܐܢ ܠܳܐ ܚܰܝܳܒ݁ ܗ̄ܘܳܐ ܕ݂ܙܰܒ݁ܢܳܬܳ݁ܐ ܣܰܓ݂ܺܝܳܐܬܳ݁ܐ ܢܶܚܰܫ ܡܶܢ ܫܽܘܪܳܝܶܗ ܕ݂ܥܳܠܡܳܐ ܗܳܫܳܐ ܕ݂ܶܝܢ ܒ݂ܚܰܪܬܶ݁ܗ ܕ݂ܥܳܠܡܳܐ ܚܕܳ݁ܐ ܗ̄ܘ ܙܒܰ݁ܢ ܩܰܪܶܒ݁ ܢܰܦ݁ܫܶܗ ܒ݂ܰܕ݁ܒܺ݁ܝܚܽܘܬܶ݁ܗ ܕ݂ܰܢܒܰ݁ܛܠܺܝܗ ܠܰܚܛܺܝܬܳ݁ܐ:
Heb 9:27 ܘܰܐܝܟ݂ܰܢܳܐ ܕ݂ܣܺܝܡ ܠܰܒ݁ܢܰܝܢܳܫܳܐ ܕ݂ܰܚܕܳ݁ܐ ܙܒܰ݁ܢ ܢܡܽܘܬܽ݁ܘܢ ܘܡܶܢ ܒ݂ܳܬܰ݁ܪ ܡܰܘܬ݂ܗܽܘܢ ܕ݂ܺܝܢܳܐ:
Heb 9:28 ܗܳܟܰ݁ܢܳܐ ܐܳܦ݁ ܡܫܺܝܚܳܐ ܚܕܳ݁ܐ ܙܒܰ݁ܢ ܐܶܬ݁ܩܰܪܰܒ݁ ܘܒܰ݁ܩܢܽܘܡܶܗ ܕ݂ܒܰ݁ܚ ܚܛܳܗܶܐ ܕ݂ܣܰܓ݂ܺܝܶܐܐ ܕ݂ܬܰ݁ܪܬ݂ܶܝܢ ܕ݂ܶܝܢ ܙܰܒ݁ܢܺܝܢ ܕ݂ܠܳܐ ܚܛܳܗܺܝܢ ܡܶܬ݁ܚܙܶܐ ܠܚܰܝܰܝܗܽܘܢ ܕ݂ܰܐܝܠܶܝܢ ܕ݂ܰܡܣܰܟ݂ܶܝܢ ܠܶܗ: ܣ
Heb 10:1 ܢܳܡܽܘܣܳܐ ܓ݂ܶܝܪ ܛܶܠܳܢܺܝܬܳ݁ܐ ܐܺܝܬ݁ ܗ̄ܘܳܐ ܒ݂ܶܗ ܕ݂ܛܳܒܳ݁ܬܳ݁ܐ ܕ݂ܰܥܬܺ݁ܝܕܳ݁ܢ ܠܳܐ ܗ̄ܘܳܐ ܩܢܽܘܡܳܐ ܕ݂ܺܝܠܗܶܝܢ ܕ݂ܨܶܒ݁ܘܳܬܳ݁ܐ ܡܶܛܽܠ ܗܳܢܳܐ ܟ݂ܰܕ݁ ܒ݂ܟܽ݁ܠ ܫܢܳܐ ܗܶܢܽܘܢ ܟ݂ܰܕ݁ ܗܶܢܽܘܢ ܕ݂ܶܒ݁ܚܶܐ ܡܶܬ݁ܩܰܪܒܺ݁ܝܢ ܗ̄ܘܰܘ ܠܳܐ ܡܶܡܬܽ݁ܘܡ ܐܶܫܟ݂ܰܚܘ ܕ݂ܢܶܓ݁ܡܪܽܘܢ ܠܰܐܝܠܶܝܢ ܕ݂ܰܡܩܰܪܒܺ݁ܝܢ ܠܗܽܘܢ:
Heb 10:2 ܐܶܠܽܘ ܓ݂ܶܝܪ ܓ݂ܳܡܪܺܝܢ ܗ̄ܘܰܘ ܟ݂ܒܰ݁ܪ ܕ݂ܶܝܢ ܐܶܬ݂ܬ݂ܢܺܝܚܘ ܡܶܢ ܩܽܘܪܒ݂ܳܢܰܝܗܽܘܢ ܡܶܛܽܠ ܕ݂ܠܳܐ ܡܶܟ݂ܺܝܠ ܛܳܪܝܳܐ ܗ̄ܘܳܬ݁ ܠܗܽܘܢ ܬ݂ܺܐܪܬ݂ܗܽܘܢ ܒ݂ܰܚܛܳܗܶܐ ܠܰܐܝܠܶܝܢ ܕ݂ܰܚܕܳ݁ܐ ܙܒܰ݁ܢ ܐܶܬ݂ܕ݂ܰܟ݂ܺܝܘ ܠܗܽܘܢ:
Heb 10:3 ܐܶܠܳܐ ܒ݂ܗܽܘܢ ܒ݂ܕܶ݁ܒ݁ܚܶܐ ܡܰܕ݁ܟ݂ܪܺܝܢ ܚܛܳܗܰܝܗܽܘܢ ܒ݂ܟܽ݁ܠ ܫܢܳܐ:
Heb 10:4 ܠܳܐ ܓ݂ܶܝܪ ܡܶܫܟ݂ܰܚ ܕ݂ܡܳܐ ܕ݂ܬܰ݁ܘܪܶܐ ܘܰܕ݁ܨܺܦ݁ܪܳܝܶܐ ܠܰܡܕܰ݁ܟ݂ܳܝܽܘ ܚܛܳܗܶܐ:
Heb 10:5 ܡܶܛܽܠ ܗܳܢܳܐ ܟ݂ܰܕ݁ ܥܳܐܶܠ ܠܥܳܠܡܳܐ ܐܶܡܰܪ ܒ݂ܕܶ݁ܒ݁ܚܶܐ ܘܩܽܘܪܒ݂ܳܢܶܐ ܠܳܐ ܨܒܰ݁ܝܬ݂ ܦ݂ܰܓ݁ܪܳܐ ܕ݂ܶܝܢ ܐܰܠܒ݂ܶܫܬ݂ܳܢܝ:
Heb 10:6 ܘܝܰܩܕ݂ܶܐ ܫܰܠܡܶܐ ܕ݂ܰܚܠܳܦ݁ ܚܛܳܗܶܐ ܠܳܐ ܫܶܐܠܬ݂:
Heb 10:7 ܗܳܝܕ݂ܶܝܢ ܐܶܡܪܶܬ݁ ܕ݂ܗܳܐ ܐܶܢܳܐ ܐܳܬܶ݁ܐ ܐ̄ܢܳܐ ܕ݂ܰܒ݁ܪܺܝܫ ܟ݂ܬܳ݁ܒܶ݁ܐ ܟ݂ܬܺ݁ܝܒ݁ ܥܠܰܝ ܕ݂ܶܐܥܒ݂ܶܕ݁ ܨܶܒ݁ܝܳܢܳܟ݁ ܐܰܠܳܗܳܐ:
Heb 10:8 ܡܶܢ ܠܥܶܠ ܐܶܡܰܪ ܕ݂ܕܶ݁ܒ݁ܚܶܐ ܘܩܽܘܪܒ݂ܳܢܶܐ ܘܝܰܩܕ݂ܶܐ ܫܰܠܡܶܐ ܕ݂ܰܚܠܳܦ݁ ܚܛܳܗܶܐ ܠܳܐ ܨܒܰ݁ܝܬ݂ ܗܳܢܽܘܢ ܕ݂ܡܶܬ݁ܩܰܪܒܺ݁ܝܢ ܗ̄ܘܰܘ ܒ݂ܢܳܡܽܘܣܳܐ:
Heb 10:9 ܘܒܳ݁ܬ݁ܪܶܗ ܐܶܡܰܪ ܕ݂ܗܳܐ ܐܳܬܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܳܟ݁ ܐܰܠܳܗܳܐ ܒ݂ܗܳܕܶ݁ܐ ܒ݂ܰܛܶܠ ܠܩܰܕ݁ܡܳܝܬ݂ܳܐ ܕ݂ܰܢܩܺܝܡ ܠܰܕ݂ܬܰ݁ܪܬ݂ܶܝܢ:
Heb 10:10 ܒ݂ܗܳܢܳܐ ܓ݂ܶܝܪ ܨܶܒ݁ܝܳܢܶܗ ܐܶܬ݁ܩܰܕ݂ܰܫܢ ܒ݂ܩܽܘܪܒ݂ܳܢܳܐ ܕ݂ܦܰ݁ܓ݁ܪܶܗ ܕ݂ܝܶܫܽܘܥ ܡܫܺܝܚܳܐ ܕ݂ܰܚܕܳ݁ܐ ܙܒܰ݁ܢ:
Heb 10:11 ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܩܳܐܶܡ ܗ̄ܘܳܐ ܘܰܡܫܰܡܶܫ ܟ݂ܽܠܝܽܘܡ ܗܶܢܽܘܢ ܒ݂ܗܶܢܽܘܢ ܕ݂ܶܒ݁ܚܶܐ ܡܩܰܪܶܒ݁ ܗ̄ܘܳܐ ܐܰܝܠܶܝܢ ܕ݂ܡܶܢ ܡܬܽ݁ܘܡ ܠܳܐ ܡܶܫܟ݂ܚܺܝܢ ܗ̄ܘܰܘ ܠܰܡܕܰ݁ܟ݂ܳܝܽܘ ܚܛܳܗܶܐ:
Heb 10:12 ܗܳܢܳܐ ܕ݂ܶܝܢ ܚܰܕ݁ ܕ݂ܶܒ݁ܚܳܐ ܩܰܪܶܒ݁ ܚܠܳܦ݁ ܚܛܳܗܶܐ ܘܺܝܬܶ݁ܒ݁ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܠܥܳܠܰܡ:
Heb 10:13 ܘܰܡܩܰܘܶܐ ܡܶܟ݂ܺܝܠ ܥܕܰ݁ܡܳܐ ܕ݂ܢܶܬ݂ܬ݂ܣܺܝܡܽܘܢ ܒ݂ܥܶܠܕ݂ܒܳ݁ܒܰ݁ܘܗ̄ܝ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܘܗ̄ܝ:
Heb 10:14 ܒ݂ܚܰܕ݁ ܓ݂ܶܝܪ ܩܽܘܪܒ݂ܳܢܳܐ ܓ݂ܡܰܪ ܠܰܐܝܠܶܝܢ ܕ݂ܡܶܬ݁ܩܰܕ݂ܫܺܝܢ ܒ݂ܶܗ ܠܥܳܠܰܡ:
Heb 10:15 ܣܳܗܕ݂ܳܐ ܠܰܢ ܕ݂ܶܝܢ ܐܳܦ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܡܪܰܬ݁:
Heb 10:16 ܗܳܕܶ݁ܐ ܗ̄ܝ ܕ݂ܺܝܰܬܺ݁ܩܺܐ ܕ݂ܶܐܬ݂ܶܠ ܠܗܽܘܢ ܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܐܳܡܰܪ ܡܳܪܝܳܐ ܐܶܬ݂ܠܺܝܘܗ̄ܝ ܠܢܳܡܽܘܣܝ ܒ݂ܡܰܕ݂ܥܰܝܗܽܘܢ ܘܥܰܠ ܠܶܒ݂ܰܘܳܬ݁ܗܽܘܢ ܐܶܟ݁ܬ݂ܒܺ݁ܝܘܗ̄ܝ:
Heb 10:17 ܘܥܰܘܠܗܽܘܢ ܘܰܚܛܳܗܰܝܗܽܘܢ ܠܳܐ ܐܶܬ݂ܕ݂ܟܰ݁ܪ ܠܗܽܘܢ:
Heb 10:18 ܐܰܝܟ݂ܳܐ ܕ݂ܶܝܢ ܕ݂ܺܐܝܬ݁ ܫܽܘܒ݁ܩܳܢܳܐ ܕ݂ܰܚܛܳܗܶܐ ܠܳܐ ܡܶܬ݁ܒ݂ܥܶܐ ܩܽܘܪܒ݂ܳܢܳܐ ܕ݂ܰܚܠܳܦ݁ ܚܛܳܗܶܐ: ܣ
Heb 10:19 ܐܺܝܬ݁ ܠܰܢ ܗܳܟܺ݁ܝܠ ܐܰܚܰܝ ܓ݂ܰܠܝܽܘܬ݁ ܐܰܦ݂ܶܐ ܒ݂ܡܰܥܠܳܢܳܐ ܕ݂ܒܶ݁ܝܬ݁ ܩܽܘܕ݁ܫܳܐ ܒ݂ܰܕ݁ܡܶܗ ܕ݂ܝܶܫܽܘܥ:
Heb 10:20 ܘܽܐܘܪܚܳܐ ܕ݂ܚܰܝܶܐ ܕ݂ܚܰܕ݂ܶܬ݁ ܠܰܢ ܗܳܫܳܐ ܒ݂ܰܐܦ݂ܰܝ ܬ݂ܰܪܥܳܐ ܕ݂ܺܐܝܬܰ݁ܘܗ̄ܝ ܒ݂ܶܣܪܶܗ:
Heb 10:21 ܘܺܐܝܬ݁ ܠܰܢ ܟ݂ܽܘܡܪܳܐ ܪܰܒ݂ܳܐ ܥܰܠ ܒ݂ܰܝܬ݂ܶܗ ܕ݂ܰܐܠܳܗܳܐ:
Heb 10:22 ܢܶܩܪܽܘܒ݁ ܗܳܟܺ݁ܝܠ ܒ݂ܠܶܒ݂ܳܐ ܫܰܪܺܝܪܳܐ ܘܰܒ݁ܬܽ݁ܘܟ݁ܠܳܢܳܐ ܕ݂ܗܰܝܡܳܢܽܘܬܳ݁ܐ ܟ݂ܰܕ݁ ܪܣܺܝܣܺܝܢ ܠܶܒ݂ܰܘܳܬܰ݁ܢ ܘܰܕ݁ܟܶ݁ܝܢ ܡܶܢ ܬ݂ܺܐܪܬ݂ܳܐ ܒ݂ܺܝܫܬ݂ܳܐ ܘܡܰܣܚܰܝ ܦ݂ܰܓ݁ܪܰܢ ܒ݂ܡܰܝܳܐ ܕ݂ܟܰ݁ܝܳܐ:
Heb 10:23 ܘܰܢܚܰܡܣܶܢ ܒ݂ܬܰ݁ܘܕ݂ܺܝܬܳ݁ܐ ܕ݂ܣܰܒ݁ܪܰܢ ܘܠܳܐ ܢܶܨܛܠܶܐ ܡܗܰܝܡܰܢ ܗܽ̄ܘ ܓ݂ܶܝܪ ܡܰܢ ܕ݂ܰܡܠܰܟ݁ ܠܰܢ:
Heb 10:24 ܘܰܢܚܽܘܪ ܚܰܕ݁ ܒ݂ܚܰܕ݁ ܒ݂ܓܽ݁ܘܪܳܓܳ݁ܐ ܕ݂ܚܽܘܒ݂ܳܐ ܘܕܰ݁ܥܒܳ݁ܕܶ݁ܐ ܛܳܒܶ݁ܐ:
Heb 10:25 ܘܠܳܐ ܢܶܗܘܶܐ ܫܳܒ݁ܩܺܝܢ ܟ݂ܢܽܘܫܝܰܢ ܐܰܝܟ݁ ܕ݂ܺܐܝܬ݁ ܥܝܳܕܳ݁ܐ ܠܐ̄ܢܳܫ ܐ̄ܢܳܫ ܐܶܠܳܐ ܒ݂ܥܰܘ ܚܰܕ݁ ܡܶܢ ܚܰܕ݁ ܝܰܬ݂ܺܝܪܳܐܝܺܬ݁ ܟ݂ܡܳܐ ܕ݂ܚܳܙܶܝܬ݂ܽܘܢ ܕ݂ܰܩܪܶܒ݁ ܝܰܘܡܳܐ ܗܰܘ:
Heb 10:26 ܐܶܢ ܓ݂ܶܝܪ ܒ݂ܨܶܒ݁ܝܳܢܶܗ ܢܶܚܛܶܐ ܐ̄ܢܳܫ ܡܶܢ ܒ݂ܳܬܰ݁ܪ ܕ݂ܩܰܒ݂ܶܠ ܝܺܕܰ݁ܥܬܳ݁ܐ ܕ݂ܰܫܪܳܪܳܐ ܠܰܝܬ݂ ܡܶܟ݂ܺܝܠ ܕ݂ܶܒ݁ܚܬܳ݁ܐ ܕ݂ܬܶ݁ܬ݁ܩܰܪܰܒ݁ ܚܠܳܦ݁ ܚܛܳܗܶܐ:
Heb 10:27 ܐܶܠܳܐ ܥܬܺ݁ܝܕ݁ ܗܽ̄ܘ ܕ݂ܺܝܢܳܐ ܕ݂ܚܺܝܠܳܐ ܘܰܛܢܳܢܳܐ ܕ݂ܢܽܘܪܳܐ ܕ݂ܳܐܟܶ݁ܠ ܠܰܒ݁ܥܶܠܕ݂ܒܳ݁ܒܶ݁ܐ:
Heb 10:28 ܐܶܢ ܓ݂ܶܝܪ ܐܰܝܢܳܐ ܕ݂ܰܥܒܰ݁ܪ ܥܰܠ ܢܳܡܽܘܣܳܐ ܕ݂ܡܽܘܫܶܐ ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ ܕ݂ܠܳܐ ܪܰܚܡܺܝܢ ܡܳܐܶܬ݁:
Heb 10:29 ܟ݂ܡܳܐ ܣܳܒ݁ܪܺܝܢ ܐܢ̄ܬ݂ܽܘܢ ܝܰܬ݂ܺܝܪܳܐܝܺܬ݁ ܡܣܳܡ ܒ݂ܪܺܫܳܐ ܢܩܰܒ݂ܶܠ ܐܰܝܢܳܐ ܕ݂ܕܳ݁ܫܶܗ ܠܰܒ݁ܪܶܗ ܕ݂ܰܐܠܳܗܳܐ ܘܰܚܫܰܒ݁ ܕ݂ܡܳܐ ܕ݂ܕܺ݁ܝܰܬܺ݁ܩܺܐ ܕ݂ܺܝܠܶܗ ܐܰܝܟ݁ ܕ݂ܟܽ݁ܠܢܳܫ ܕ݂ܒܳ݁ܗ ܐܶܬ݁ܩܰܕ݂ܰܫ ܘܨܰܥܰܪ ܠܪܽܘܚܳܐ ܕ݂ܛܰܝܒ݂ܽܘܬܳ݁ܐ:
Heb 10:30 ܝܳܕ݁ܥܺܝܢܰܢ ܠܗܰܘ ܕ݂ܶܐܡܰܪ ܕ݂ܕܺ݁ܝܠܝ ܗܺ̄ܝ ܬ݂ܒܰ݁ܥܬܳ݁ܐ ܘܶܐܢܳܐ ܐܶܦ݁ܪܽܘܥ ܘܬܽ݁ܘܒ݁ ܕ݂ܰܢܕܽ݁ܘܢ ܡܳܪܝܳܐ ܠܥܰܡܶܗ:
Heb 10:31 ܕ݂ܶܚܠܬܳ݁ܐ ܗ̄ܝ ܪܰܒ݂ܬܳ݁ܐ ܠܡܶܦ݂ܰܠ ܒ݂ܺܐܝܕܰ݁ܘܗ̄ܝ ܕ݂ܰܐܠܳܗܳܐ ܚܰܝܳܐ: ܣ
Heb 10:32 ܐܶܬ݂ܕ݂ܰܟ݁̄ܪܘ ܗܳܟܺ݁ܝܠ ܠܝܰܘܡܳܬܳ݁ܐ ܩܰܕ݁ܡܳܝܶܐ ܗܳܢܽܘܢ ܕ݂ܰܒ݁ܗܽܘܢ ܩܰܒ݂ܶܠܬ݂ܽܘܢ ܡܰܥܡܽܘܕܺ݁ܝܬܳ݁ܐ ܘܰܐܓܽ݁ܘܢܳܐ ܪܰܒ݂ܳܐ ܣܰܝܒ݂ܰܪܬ݂ܽܘܢ ܕ݂ܚܰܫܶܐ ܒ݂ܚܶܣܕ݂ܳܐ ܘܒܽ݁ܐܘܠܨܳܢܶܐ:
Heb 10:33 ܘܕܰ݁ܗܘܰܝܬ݂ܽܘܢ ܚܶܙܘܳܢܶܐ ܘܳܐܦ݁ ܐܶܫܬ݂ܰܘܬ݂ܰܦ݁ܬ݂ܽܘܢ ܠܐ̄ܢܳܫܳܐ ܕ݂ܗܳܠܶܝܢ ܣܰܝܒ݂ܰܪܘ:
Heb 10:34 ܘܟܶ݁ܐܒ݁ ܠܟܽ݁ܘܢ ܥܰܠ ܐܰܝܠܶܝܢ ܕ݂ܰܐܣܺܝܪܺܝܢ ܘܰܚܛܽܘܦ݁ܝܳܐ ܕ݂ܢܶܟ݁ܣܰܝܟ݂ܽܘܢ ܒ݂ܚܰܕܽ݁ܘܬܳ݁ܐ ܣܰܝܒ݂ܰܪܬ݂ܽܘܢ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܺܐܝܬ݁ ܠܟܽ݁ܘܢ ܩܶܢܝܳܢܳܐ ܒ݂ܰܫܡܰܝܳܐ ܕ݂ܰܡܝܰܬ݂ܰܪ ܗܽ̄ܘ ܘܠܳܐ ܥܳܒܰ݁ܪ:
Heb 10:35 ܠܳܐ ܗܳܟܺ݁ܝܠ ܬ݂ܰܘܒ݂ܕܽ݁ܘܢ ܓ݂ܰܠܝܽܘܬ݁ ܐܰܦ݂ܶܐ ܕ݂ܺܐܝܬ݁ ܠܟܽ݁ܘܢ ܕ݂ܰܥܬܺ݁ܝܕ݁ ܠܳܗ ܐܰܓ݁ܪܳܐ ܣܰܓ݂ܺܝܳܐܐ:
Heb 10:36 ܡܣܰܝܒ݂ܪܳܢܽܘܬܳ݁ܐ ܗ̄ܘ ܓ݂ܶܝܪ ܡܶܬ݁ܒ݂ܰܥܝܳܐ ܠܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܨܶܒ݁ܝܳܢܳܐ ܕ݂ܰܐܠܳܗܳܐ ܘܬܶ݁ܣܒܽ݁ܘܢ ܡܽܘܠܟ݂ܳܢܳܐ:
Heb 10:37 ܡܶܛܽܠ ܕ݂ܩܰܠܺܝܠ ܗܽܘ ܙܰܒ݁ܢܳܐ ܘܛܳܒ݁ ܙܥܽܘܪ ܕ݂ܢܺܐܬܶ݁ܐ ܗܰܘ ܕ݂ܳܐܬܶ݁ܐ ܘܠܳܐ ܢܰܘܚܰܪ:
Heb 10:38 ܟ݂ܺܐܢܳܐ ܕ݂ܶܝܢ ܡܶܢ ܗܰܝܡܳܢܽܘܬܳ݁ܐ ܕ݂ܺܝܠܝ ܢܺܚܶܐ ܘܶܐܢ ܡܶܬ݁ܩܰܛܥܳܐ ܠܶܗ ܠܳܐ ܨܳܒ݁ܝܳܐ ܒ݂ܶܗ ܢܰܦ݁ܫܝ:
Heb 10:39 ܚܢܰܢ ܕ݂ܶܝܢ ܠܳܐ ܗܘܰܝܢ ܕ݂ܩܽܘܛܳܥܳܐ ܕ݂ܡܰܘܒ݂ܠܳܐ ܠܰܐܒ݁ܕܳ݁ܢܳܐ ܐܶܠܳܐ ܕ݂ܗܰܝܡܳܢܽܘܬܳ݁ܐ ܕ݂ܡܰܩܢܝܳܐ ܠܰܢ ܢܰܦ݁ܫܰܢ: ܣ
Heb 11:1 ܐܺܝܬܶ݁ܝܗ ܕ݂ܶܝܢ ܗܰܝܡܳܢܽܘܬܳ݁ܐ ܦ݂ܝܳܣܳܐ ܥܰܠ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܒ݂ܣܰܒ݁ܪܳܐ ܐܰܝܟ݁ ܗܰܘ ܕ݂ܰܗܘܰܝ ܠܗܶܝܢ ܒ݂ܣܽܘܥܪܳܢܳܐ ܘܓܶ݁ܠܝܳܢܳܐ ܕ݂ܰܐܝܠܶܝܢ ܕ݂ܠܳܐ ܡܶܬ݁ܚܰܙܝܳܢ:
Heb 11:2 ܘܰܒ݁ܗܳܕܶ݁ܐ ܗܘܳܬ݁ ܣܳܗܕ݂ܽܘܬܳ݁ܐ ܥܰܠ ܩܰܫܺܝܫܶܐ ܣ݂ ܣ݂:
Heb 11:3 ܒ݂ܗܰܝܡܳܢܽܘܬܳ݁ܐ ܓ݂ܶܝܪ ܡܶܣܬ݂ܰܟ݂ܠܺܝܢܰܢ ܕ݂ܶܐܬ݂ܬ݂ܰܩܰܢܘ ܥܳܠܡܶܐ ܒ݂ܡܶܠܬܳ݁ܐ ܕ݂ܰܐܠܳܗܳܐ ܘܗܳܠܶܝܢ ܕ݂ܡܶܬ݁ܚܰܙܝܳܢ ܗ̄ܘܰܝ ܡܶܢ ܐܰܝܠܶܝܢ ܕ݂ܠܳܐ ܡܶܬ݁ܚܰܙܝܳܢ: ܣ
Heb 11:4 ܒ݂ܗܰܝܡܳܢܽܘܬܳ݁ܐ ܩܰܪܶܒ݁ ܗܳܒܶ݁ܝܠ ܕ݂ܶܒ݁ܚܬܳ݁ܐ ܕ݂ܰܡܝܰܬ݂ܪܳܐ ܛܳܒ݁ ܡܶܢ ܕ݂ܩܳܐܝܶܢ ܠܰܐܠܳܗܳܐ ܘܡܶܛܽܠܳܬܳ݁ܗ ܗܘܳܬ݁ ܥܠܰܘܗ̄ܝ ܣܳܗܕ݂ܽܘܬܳ݁ܐ ܕ݂ܟܺ݁ܐܢܳܐ ܗ̄ܘ ܘܰܣܗܶܕ݁ ܥܰܠ ܩܽܘܪܒ݂ܳܢܶܗ ܐܰܠܳܗܳܐ ܘܡܶܛܽܠܳܬܶ݁ܗ ܐܳܦ݁ ܟ݂ܰܕ݁ ܡܰܝܺܝܬ݁ ܡܡܰܠܶܠ: ܣ
Heb 11:5 ܒ݂ܗܰܝܡܳܢܽܘܬܳ݁ܐ ܐܶܫܬ݂ܰܢܺܝ ܚܢܽܘܟ݁ ܘܡܰܘܬ݂ܳܐ ܠܳܐ ܛܥܶܡ ܘܠܳܐ ܐܶܫܬ݂ܟܰ݁ܚ ܡܶܛܽܠ ܕ݂ܫܰܢܝܶܗ ܐܰܠܳܗܳܐ ܡܶܢ ܩܕܳ݁ܡ ܕ݂ܰܢܫܰܢܶܝܘܗ̄ܝ ܓ݂ܶܝܪ ܗܘܳܬ݁ ܥܠܰܘܗ̄ܝ ܣܳܗܕ݂ܽܘܬܳ݁ܐ ܕ݂ܰܫܦܰ݁ܪ ܠܰܐܠܳܗܳܐ:
Heb 11:6 ܕ݂ܠܳܐ ܗܰܝܡܳܢܽܘܬܳ݁ܐ ܕ݂ܶܝܢ ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܶܫܦ݂ܰܪ ܠܰܐܠܳܗܳܐ ܚܰܝܳܒ݁ ܗܽ̄ܘ ܓ݂ܶܝܪ ܡܰܢ ܕ݂ܡܶܬ݁ܩܰܪܰܒ݁ ܠܘܳܬ݁ ܐܰܠܳܗܳܐ ܕ݂ܰܢܗܰܝܡܶܢ ܕ݂ܺܐܝܬܰ݁ܘܗ̄ܝ ܘܠܰܐܝܠܶܝܢ ܕ݂ܒܳ݁ܥܶܝܢ ܠܶܗ ܗܳܘܶܐ ܦ݂ܳܪܽܘܥܳܐ: ܣ
Heb 11:7 ܒ݂ܗܰܝܡܳܢܽܘܬܳ݁ܐ ܢܽܘܚ ܟ݂ܰܕ݁ ܐܶܬ݁ܡܰܠܰܠ ܥܰܡܶܗ ܥܰܠ ܐܰܝܠܶܝܢ ܕ݂ܠܳܐ ܡܶܬ݁ܚܰܙܝܳܢ ܗ̄ܘܰܝ ܕ݂ܚܶܠ ܘܰܥܒܰ݁ܕ݁ ܠܶܗ ܩܺܒܽ݁ܘܬܳ݁ܐ ܠܚܰܝܶܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܒܳ݁ܗ ܚܰܝܒܶ݁ܗ ܠܥܳܠܡܳܐ ܘܰܗܘܳܐ ܝܳܪܬ݂ܳܐ ܕ݂ܟܺ݁ܐܢܽܘܬܳ݁ܐ ܕ݂ܰܒ݁ܗܰܝܡܳܢܽܘܬܳ݁ܐ: ܣ
Heb 11:8 ܒ݂ܗܰܝܡܳܢܽܘܬܳ݁ܐ ܐܰܒ݁ܪܳܗܳܡ ܟ݂ܰܕ݁ ܐܶܬ݁ܩܪܺܝ ܐܶܫܬ݂ܡܰܥ ܕ݂ܢܶܦ݂ܽܘܩ ܠܰܐܬ݁ܪܳܐ ܗܰܘ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܶܣܰܒ݁ ܠܝܳܪܬ݂ܽܘܬܳ݁ܐ ܘܰܢܦܰ݁ܩ ܟ݂ܰܕ݁ ܠܳܐ ܝܳܕܰ݁ܥ ܗ̄ܘܳܐ ܠܰܐܝܟ݂ܳܐ ܐܳܙܶܠ: ܣ
Heb 11:9 ܒ݂ܗܰܝܡܳܢܽܘܬܳ݁ܐ ܗܘܳܐ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܗܳܝ ܕ݂ܶܐܬ݁ܡܰܠܟ݂ܰܬ݁ ܠܶܗ ܐܰܝܟ݁ ܕ݂ܰܒ݁ܢܽܘܟ݁ܪܳܝܬ݂ܳܐ ܘܰܒ݁ܡܰܫܟ݂ܢܶܐ ܥܡܰܪ ܥܰܡ ܐܺܝܣܚܳܩ ܘܝܰܥܩܽܘܒ݁ ܒ݂ܢܰܝ ܝܳܪܬ݂ܽܘܬܳ݁ܐ ܕ݂ܺܝܠܶܗ ܕ݂ܡܽܘܠܟ݂ܳܢܳܐ:
Heb 11:10 ܡܣܰܟ݂ܶܐ ܗ̄ܘܳܐ ܓ݂ܶܝܪ ܠܰܡܕܺ݁ܝܢ̄ܬ݂ܳܐ ܕ݂ܫܶܬܶ݁ܐܣܬܳ݁ܐ ܐܺܝܬ݁ ܠܳܗ ܕ݂ܽܐܘܡܳܢܳܗ ܘܥܳܒܽ݁ܘܕܳ݁ܗ ܐܰܠܳܗܳܐ ܗ̄ܘ: ܣ
Heb 11:11 ܒ݂ܗܰܝܡܳܢܽܘܬܳ݁ܐ ܐܳܦ݁ ܣܰܪܳܐ ܕ݂ܰܥܩܰܪܬܳ݁ܐ ܗ̄ܘܳܬ݁ ܢܶܣܒ݂ܰܬ݁ ܚܰܝܠܳܐ ܕ݂ܰܬ݁ܩܰܒ݂ܶܠ ܙܰܪܥܳܐ ܘܰܕ݁ܠܳܐ ܒ݂ܙܰܒ݁ܢܳܐ ܕ݂ܰܫܢܶܝܗ ܝܶܠܕ݂ܰܬ݁ ܥܰܠ ܕ݂ܰܐܫܪܰܬ݁ ܕ݂ܰܡܗܰܝܡܰܢ ܗܽ̄ܘ ܗܰܘ ܕ݂ܰܡܠܰܟ݁ ܠܳܗ:
Heb 11:12 ܡܶܛܽܠ ܗܳܢܳܐ ܡܶܢ ܚܰܕ݁ ܕ݂ܰܒ݁ܛܶܠ ܒ݂ܣܰܝܒ݂ܽܘܬܳ݁ܐ ܐܶܬܺ݁ܝܠܶܕ݁ܘ ܣܰܓ݂ܺܝܶܐܐ ܐܰܝܟ݁ ܟ݂ܰܘܟ݂ܒܶ݁ܐ ܕ݂ܒܰ݁ܫܡܰܝܳܐ ܘܰܐܝܟ݁ ܚܳܠܳܐ ܕ݂ܥܰܠ ܣܶܦ݁ܬܶ݁ܗ ܕ݂ܝܰܡܳܐ ܕ݂ܡܶܢܝܳܢ ܠܰܝܬ݂ ܠܶܗ: ܣ
Heb 11:13 ܒ݂ܗܰܝܡܳܢܽܘܬܳ݁ܐ ܡܺܝܬ݁ܘ ܗܳܠܶܝܢ ܟ݂ܽܠܗܽܘܢ ܘܠܳܐ ܢܣܰܒ݁ܘ ܡܽܘܠܟ݂ܳܢܗܽܘܢ ܐܶܠܳܐ ܡܶܢ ܪܽܘܚܩܳܐ ܚܙܰܐܘܽܗ̄ܝ ܘܰܚܕܺ݁ܝܘ ܒ݂ܶܗ ܘܰܐܘܕ݂ܺܝܘ ܕ݂ܰܐܟ݁ܣܢܳܝܶܐ ܐܶܢܽܘܢ ܘܬܰ݁ܘܬ݂ܳܒܶ݁ܐ ܒ݂ܰܐܪܥܳܐ:
Heb 11:14 ܐܰܝܠܶܝܢ ܕ݂ܶܝܢ ܕ݂ܗܳܠܶܝܢ ܐܳܡܪܺܝܢ ܡܚܰܘܶܝܢ ܕ݂ܠܰܡܕܺ݁ܝܢ̄ܬ݂ܗܽܘܢ ܒ݂ܳܥܶܝܢ:
Heb 11:15 ܘܶܐܠܽܘ ܠܰܡܕܺ݁ܝܢ̄ܬ݂ܳܐ ܗܳܝ ܕ݂ܰܢܦܰ݁ܩܘ ܡܶܢܳܗ ܒ݂ܳܥܶܝܢ ܗ̄ܘܰܘ ܐܺܝܬ݁ ܗ̄ܘܳܐ ܠܗܽܘܢ ܙܰܒ݁ܢܳܐ ܕ݂ܬܽ݁ܘܒ݁ ܢܶܗܦ݂ܟܽ݁ܘܢ ܢܺܐܙܽܠ̄ܘܢ ܠܳܗ:
Heb 11:16 ܗܳܫܳܐ ܕ݂ܶܝܢ ܝܺܕܺ݁ܝܥܳܐ ܕ݂ܠܰܕ݂ܛܳܒܳ݁ܐ ܡܶܢܳܗ ܪܳܓ݂ܺܝܢ ܗ̄ܘܰܘ ܠܗܳܝ ܕ݂ܺܐܝܬܶ݁ܝܗ ܒ݂ܰܫܡܰܝܳܐ ܡܶܛܽܠ ܗܳܢܳܐ ܠܳܐ ܢܟܶ݁ܦ݁ ܐܰܠܳܗܳܐ ܕ݂ܰܐܠܳܗܗܽܘܢ ܢܶܬ݁ܩܪܶܐ ܛܰܝܶܒ݁ ܠܗܽܘܢ ܓ݂ܶܝܪ ܡܕܺ݁ܝܢ̄ܬ݂ܳܐ: ܣ
Heb 11:17 ܒ݂ܗܰܝܡܳܢܽܘܬܳ݁ܐ ܩܰܪܶܒ݁ ܐܰܒ݁ܪܳܗܳܡ ܠܺܐܝܣܚܳܩ ܒ݂ܢܶܣܝܽܘܢܶܗ ܘܠܺܝܚܺܝܕܶ݁ܗ ܐܰܣܶܩ ܠܡܰܕ݁ܒ݂ܚܳܐ ܠܗܰܘ ܕ݂ܩܰܒ݂ܶܠ ܗ̄ܘܳܐ ܒ݂ܡܽܘܠܟ݂ܳܢܳܐ:
Heb 11:18 ܐܶܬܶ݁ܐܡܰܪ ܗ̄ܘܳܐ ܠܶܗ ܓ݂ܶܝܪ ܕ݂ܒܺ݁ܐܝܣܚܳܩ ܢܶܬ݁ܩܪܶܐ ܠܳܟ݁ ܙܰܪܥܳܐ:
Heb 11:19 ܘܶܐܬ݁ܪܰܥܺܝ ܗ̄ܘܳܐ ܒ݂ܢܰܦ݁ܫܶܗ ܕ݂ܡܳܛܝܳܐ ܒ݂ܺܐܝܕܰ݁ܘܗ̄ܝ ܕ݂ܰܐܠܳܗܳܐ ܐܳܦ݁ ܡܶܢ ܡܺܝܬܶ݁ܐ ܠܰܡܩܳܡܽܘ ܘܡܶܛܽܠ ܗܳܢܳܐ ܒ݂ܡܰܬ݁ܠܳܐ ܐܶܬܺ݁ܝܗܶܒ݁ ܠܶܗ: ܣ
Heb 11:20 ܒ݂ܗܰܝܡܳܢܽܘܬܳ݁ܐ ܕ݂ܡܶܕ݂ܶܡ ܕ݂ܰܥܬܺ݁ܝܕ݁ ܗ̄ܘܳܐ ܒ݂ܰܪܶܟ݁ ܐܺܝܣܚܳܩ ܠܝܰܥܩܽܘܒ݁ ܘܰܠܥܺܣܽܘ: ܣ
Heb 11:21 ܒ݂ܗܰܝܡܳܢܽܘܬܳ݁ܐ ܟ݂ܰܕ݁ ܡܳܐܶܬ݁ ܝܰܥܩܽܘܒ݁ ܒ݂ܰܪܶܟ݁ ܠܟܽ݁ܠ ܚܰܕ݁ ܚܰܕ݁ ܡܶܢ ܒ݂ܢܰܘܗ̄ܝ ܕ݂ܝܰܘܣܶܦ݁ ܘܰܣܓܶ݁ܕ݁ ܥܰܠ ܪܺܝܫ ܚܽܘܛܪܶܗ: ܣ
Heb 11:22 ܒ݂ܗܰܝܡܳܢܽܘܬܳ݁ܐ ܝܰܘܣܶܦ݁ ܟ݂ܰܕ݁ ܡܳܐܶܬ݁ ܥܶܗܰܕ݁ ܠܡܰܦ݂ܰܩܬܳ݁ܐ ܕ݂ܰܒ݁ܢܰܝ ܐܺܝܣܪܳܝܶܠ ܘܦܰ݁ܩܶܕ݁ ܥܰܠ ܓ݂ܰܪܡܰܘܗ̄ܝ: ܣ
Heb 11:23 ܒ݂ܗܰܝܡܳܢܽܘܬܳ݁ܐ ܐܰܒܳ݁ܗܰܘܗ̄ܝ ܕ݂ܡܽܘܫܶܐ ܛܰܫܝܽܘܗ̄ܝ ܟ݂ܰܕ݁ ܐܶܬܺ݁ܝܠܶܕ݁ ܝܰܪܚܶܐ ܬ݂ܠܳܬܳ݁ܐ ܕ݂ܰܚܙܰܘ ܕ݂ܫܰܦ݂ܺܝܪ ܗ̄ܘܳܐ ܛܰܠܝܳܐ ܘܠܳܐ ܕ݂ܚܶܠܘ ܡܶܢ ܦ݂ܽܘܩܕ݂ܳܢܳܐ ܕ݂ܡܰܠܟ݂ܳܐ: ܣ
Heb 11:24 ܒ݂ܗܰܝܡܳܢܽܘܬܳ݁ܐ ܡܽܘܫܶܐ ܟ݂ܰܕ݁ ܗܘܳܐ ܓ݂ܰܒ݁ܪܳܐ ܟ݂ܦܰ݁ܪ ܕ݂ܠܳܐ ܢܶܬ݁ܩܪܶܐ ܒ݂ܪܳܐ ܠܒܰ݁ܪܬܶ݁ܗ ܕ݂ܦܶ݁ܪܥܽܘܢ:
Heb 11:25 ܘܰܓ݁ܒܳ݁ܐ ܠܶܗ ܕ݂ܒܽ݁ܐܘܠܨܳܢܳܐ ܥܰܡ ܥܰܡܶܗ ܕ݂ܰܐܠܳܗܳܐ ܢܶܗܘܶܐ ܘܠܳܐ ܕ݂ܰܙܒܰ݁ܢ ܙܥܽܘܪ ܢܶܬ݁ܒ݂ܰܣܰܡ ܒ݂ܰܚܛܺܝܬܳ݁ܐ:
Heb 11:26 ܘܶܐܬ݁ܪܰܥܺܝ ܕ݂ܰܡܝܰܬ݂ܰܪ ܗܽ̄ܘ ܥܽܘܬ݁ܪܳܐ ܕ݂ܚܶܣܕ݂ܶܗ ܕ݂ܰܡܫܺܝܚܳܐ ܛܳܒ݁ ܡܶܢ ܣܺܝܡܳܬܳ݁ܗ ܕ݂ܡܶܨܪܶܝܢ ܚܳܐܰܪ ܗ̄ܘܳܐ ܓ݂ܶܝܪ ܒ݂ܦܽ݁ܘܪܥܳܢ ܐܰܓ݁ܪܳܐ: ܣ
Heb 11:27 ܒ݂ܗܰܝܡܳܢܽܘܬܳ݁ܐ ܫܰܒ݁ܩܳܗ ܠܡܶܨܪܶܝܢ ܘܠܳܐ ܕ݂ܚܶܠ ܡܶܢ ܚܶܡܬܶ݁ܗ ܕ݂ܡܰܠܟ݂ܳܐ ܘܣܰܝܒ݂ܰܪ ܐܰܝܟ݁ ܗܰܘ ܕ݂ܚܳܙܶܐ ܗ̄ܘܳܐ ܠܰܐܠܳܗܳܐ ܕ݂ܠܳܐ ܡܶܬ݁ܚܙܶܐ: ܣ
Heb 11:28 ܒ݂ܗܰܝܡܳܢܽܘܬܳ݁ܐ ܥܒܰ݁ܕ݁ ܦ݂ܶܨܚܳܐ ܘܰܪܣܳܣ ܕ݂ܡܳܐ ܕ݂ܠܳܐ ܢܶܬ݁ܩܰܪܰܒ݁ ܠܗܽܘܢ ܗܰܘ ܕ݂ܰܡܚܰܒ݂ܶܠ ܗ̄ܘܳܐ ܒ݂ܽܘܟ݁ܪܶܐ: ܣ
Heb 11:29 ܒ݂ܗܰܝܡܳܢܽܘܬܳ݁ܐ ܥܒܰ݁ܪܘ ܝܰܡܳܐ ܕ݁ܣܽܘܦ݁ ܐܰܝܟ݁ ܕ݂ܥܰܠ ܐܰܪܥܳܐ ܝܰܒ݂ܺܝܫܬ݂ܳܐ ܘܒܶ݁ܗ ܐܶܬ݁ܒ݂ܠܰܥܘ ܡܶܨܪܳܝܶܐ ܟ݂ܰܕ݁ ܐܰܡܪܰܚܘ ܥܠܰܘܗ̄ܝ: ܣ
Heb 11:30 ܒ݂ܗܰܝܡܳܢܽܘܬܳ݁ܐ ܫܽܘܪܶܝܗ ܕ݂ܺܐܝܪܺܝܚܽܘ ܢܦܰ݁ܠܘ ܡܶܢ ܕ݂ܶܐܬ݁ܟ݂ܪܶܟ݁ܘ ܫܰܒ݁ܥܳܐ ܝܰܘܡܺܝܢ: ܣ
Heb 11:31 ܒ݂ܗܰܝܡܳܢܽܘܬܳ݁ܐ ܪܳܚܳܒ݁ ܙܳܢܺܝܬܳ݁ܐ ܠܳܐ ܐܶܒ݁ܕ݂ܰܬ݁ ܥܰܡ ܗܳܢܽܘܢ ܕ݂ܠܳܐ ܐܶܫܬ݂ܡܰܥܘ ܕ݂ܩܰܒ݂ܠܰܬ݁ ܠܓܳ݁ܫܽܘܫܶܐ ܒ݂ܰܫܠܳܡܳܐ: ܣ
Heb 11:32 ܘܡܳܢܳܐ ܬ݂ܽܘܒ݁ ܐܺܡܰܪ ܙܥܽܘܪ ܗܽ̄ܘ ܠܺܝ ܓ݂ܶܝܪ ܙܰܒ݁ܢܳܐ ܕ݂ܶܐܫܬ݂ܰܥܶܐ ܥܰܠ ܓ݂ܶܕ݁ܥܽܘܢ ܘܥܰܠ ܒ݂ܳܪܳܩ ܘܥܰܠ ܫܶܡܫܽܘܢ ܘܥܰܠ ܢܰܦ݁ܬ݂ܰܚ ܘܥܰܠ ܕ݂ܰܘܺܝܕ݁ ܘܥܰܠ ܫܡܽܘܐܝܶܠ ܘܥܰܠ ܫܰܪܟ݂ܳܐ ܕ݂ܰܢܒܺ݁ܝܶܐ:
Heb 11:33 ܐܰܝܠܶܝܢ ܕ݂ܰܒ݁ܗܰܝܡܳܢܽܘܬܳ݁ܐ ܙܟܰ݁ܘ ܠܡܰܠܟ݂ܘܳܬܳ݁ܐ ܘܰܦ݁ܠܰܚܘ ܟ݂ܺܐܢܽܘܬܳ݁ܐ ܘܩܰܒ݂ܶܠܘ ܡܽܘܠܟ݂ܳܢܶܐ ܘܣܰܟ݂ܰܪܘ ܦ݂ܽܘܡܳܐ ܕ݂ܰܐܪܝܰܘܳܬܳ݁ܐ:
Heb 11:34 ܘܕܰ݁ܥܶܟ݁ܘ ܚܰܝܠܳܐ ܕ݂ܢܽܘܪܳܐ ܘܶܐܬ݁ܦ݂ܰܨܺܝܘ ܡܶܢ ܦ݂ܽܘܡܳܐ ܕ݂ܣܰܝܦ݂ܳܐ ܘܶܐܬ݁ܚܰܝܰܠܘ ܡܶܢ ܟ݂ܽܘܪܗܳܢܶܐ ܘܰܗܘܰܘ ܚܰܝܠܬܳ݁ܢܶܐ ܒ݂ܰܩܪܳܒܳ݁ܐ ܘܣܰܚܶܦ݁ܘ ܡܰܫܪܝܳܬܳ݁ܐ ܕ݂ܰܒ݁ܥܶܠܕ݂ܒܳ݁ܒܶ݁ܐ:
Heb 11:35 ܘܝܰܗ̄ܒ݁ܘ ܠܢܶܫܶܐ ܒ݂ܢܰܝܗܶܝܢ ܡܶܢ ܩܝܳܡܬ݂ܳܐ ܕ݂ܡܺܝܬܶ݁ܐ ܘܰܐ̄ܚܪܳܢܶܐ ܒ݂ܫܶܢܕ݂ܶܐ ܡܺܝܬ݁ܘ ܘܠܳܐ ܣܰܟ݂ܺܝܘ ܠܡܶܬ݁ܦ݂ܰܨܳܝܽܘ ܕ݂ܰܩܝܳܡܬ݂ܳܐ ܡܝܰܬ݂ܰܪܬ݂ܳܐ ܬ݂ܶܗܘܶܐ ܠܗܽܘܢ:
Heb 11:36 ܐ̄ܚܪܳܢܶܐ ܕ݂ܶܝܢ ܠܒܶ݁ܙܚܳܐ ܘܰܠܢܶܓ݁ܕ݂ܶܐ ܥܰܠܘ ܐ̄ܚܪܳܢܶܐ ܠܰܐܣܽܘܪܶܐ ܘܠܰܚܒܽ݁ܘܫܝܶܐ ܐܶܫܬ݂ܠܶܡܘ:
Heb 11:37 ܐ̄ܚܪܳܢܶܐ ܐܶܬ݁ܪܓܶ݁ܡܘ ܐ̄ܚܪܳܢܶܐ ܐܶܬ݁ܢܣܰܪܘ ܐ̄ܚܪܳܢܶܐ ܒ݂ܦܽ݁ܘܡܳܐ ܕ݂ܣܰܝܦ݂ܳܐ ܡܺܝܬ݁ܘ ܐ̄ܚܪܳܢܶܐ ܐܶܬ݁ܟ݂ܪܶܟ݁ܘ ܟ݂ܰܕ݁ ܠܒܺ݁ܝܫܺܝܢ ܡܶܫܟ݂ܶܐ ܕ݂ܶܐܡܪܶܐ ܘܰܕ݁ܥܶܙܶܐ ܘܰܣܢܺܝܩܺܝܢ ܘܰܐܠܺܝܨܺܝܢ ܘܰܡܛܰܪܦܺ݁ܝܢ:
Heb 11:38 ܐ̄ܢܳܫܳܐ ܕ݂ܠܳܐ ܫܳܘܶܐ ܗ̄ܘܳܐ ܠܗܽܘܢ ܥܳܠܡܳܐ ܘܰܗܘܰܘ ܐܰܝܟ݁ ܛܳܥܰܝܳܐ ܒ݂ܚܽܘܪܒ݂ܳܐ ܘܰܒ݁ܛܽܘܪܶܐ ܘܒܰ݁ܡܥܰܪܶܐ ܘܰܒ݁ܦܶ݁ܥܪܶܝܗ ܕ݂ܰܐܪܥܳܐ:
Heb 11:39 ܘܗܳܠܶܝܢ ܟ݂ܽܠܗܽܘܢ ܕ݂ܰܗܘܳܬ݁ ܥܠܰܝܗܽܘܢ ܣܳܗܕ݂ܽܘܬܳ݁ܐ ܒ݂ܗܰܝܡܳܢܽܘܬ݁ܗܽܘܢ ܠܳܐ ܩܰܒ݂ܶܠܘ ܡܽܘܠܟ݂ܳܢܳܐ:
Heb 11:40 ܡܶܛܽܠ ܕ݂ܰܐܠܳܗܳܐ ܩܰܕ݂ܶܡ ܚܳܪ ܒ݂ܥܽܘܕ݁ܪܳܢܰܢ ܕ݂ܺܝܠܰܢ ܕ݂ܠܳܐ ܒ݂ܶܠܥܳܕܰ݁ܝܢ ܢܶܬ݁ܓ݂ܰܡܪܽܘܢ: ܣ
Heb 12:1 ܡܶܛܽܠ ܗܳܢܳܐ ܐܳܦ݁ ܚܢܰܢ ܕ݂ܺܐܝܬ݁ ܠܰܢ ܗܳܠܶܝܢ ܟ݂ܽܠܗܽܘܢ ܣܳܗܕ݂ܶܐ ܕ݂ܰܐܝܟ݁ ܥܢܳܢܳܐ ܚܕܺ݁ܝܪܺܝܢ ܠܰܢ ܢܶܫܕ݂ܶܐ ܡܶܢܰܢ ܟ݂ܽܠ ܝܽܘܩܪܺܝܢ ܐܳܦ݁ ܚܛܺܝܬܳ݁ܐ ܕ݂ܰܒ݁ܟܽ݁ܠܙܒܰ݁ܢ ܡܛܰܝܒܳ݁ܐ ܗ̄ܝ ܠܰܢ ܘܒܰ݁ܡܣܰܝܒ݂ܪܳܢܽܘܬܳ݁ܐ ܢܶܪܗܛܺܝܘܗ̄ܝ ܠܰܐܓܽ݁ܘܢܳܐ ܗܳܢܳܐ ܕ݂ܣܺܝܡ ܠܰܢ:
Heb 12:2 ܘܰܢܚܽܘܪ ܒ݂ܝܶܫܽܘܥ ܕ݂ܗܽܘ ܗܘܳܐ ܪܺܝܫܳܐ ܘܓܳ݁ܡܽܘܪܳܐ ܠܗܰܝܡܳܢܽܘܬܰ݁ܢ ܕ݂ܰܚܠܳܦ݁ ܚܰܕܽ݁ܘܬܳ݁ܐ ܕ݂ܺܐܝܬ݁ ܗ̄ܘܳܐ ܠܶܗ ܣܰܝܒ݂ܰܪ ܨܠܺܝܒܳ݁ܐ ܘܥܰܠ ܒ݂ܶܗܬ݂ܬܳ݁ܐ ܐܰܡܣܰܪ ܘܥܰܠ ܝܰܡܺܝܢܳܐ ܕ݂ܟܽ݁ܘܪܣܝܶܗ ܕ݂ܰܐܠܳܗܳܐ ܝܺܬܶ݁ܒ݁ ܣ݂ ܣ݂:
Heb 12:3 ܚܙܰܘ ܗܳܟܺ݁ܝܠ ܟ݂ܡܳܐ ܣܰܝܒ݂ܰܪ ܡܶܢ ܚܰܛܳܝܶܐ ܗܳܢܽܘܢ ܕ݂ܗܶܢܽܘܢ ܗܘܰܘ ܣܰܩܽܘܒ݁ܠܳܐ ܠܢܰܦ݁ܫܗܽܘܢ ܕ݂ܠܳܐ ܬ݂ܶܡܰܐܢ ܠܟܽ݁ܘܢ ܘܠܳܐ ܬ݂ܶܬ݁ܪܰܦ݂ܶܐ ܢܰܦ݁ܫܟܽ݁ܘܢ:
Heb 12:4 ܠܳܐ ܥܕܰ݁ܟ݂ܺܝܠ ܡܰܛܺܝܬ݂ܽܘܢ ܥܕܰ݁ܡܳܐ ܠܰܕ݁ܡܳܐ ܒ݂ܰܐܓܽ݁ܘܢܳܐ ܕ݂ܠܽܘܩܒܰ݁ܠ ܚܛܺܝܬܳ݁ܐ:
Heb 12:5 ܘܰܛܥܰܝܬ݂ܽܘܢܳܝܗ̄ܝ ܠܝܽܘܠܦ݂ܳܢܳܐ ܐܰܝܢܳܐ ܕ݂ܰܐܝܟ݁ ܕ݂ܠܰܒ݁ܢܰܝܳܐ ܐܶܡܰܪ ܠܟܽ݁ܘܢ ܒ݂ܶܪܝ ܠܳܐ ܬ݂ܰܗܡܶܐ ܡܶܢ ܡܰܪܕ݂ܽܘܬܶ݁ܗ ܕ݂ܡܳܪܝܳܐ ܘܠܳܐ ܬ݂ܪܰܦ݂ܶܐ ܢܰܦ݁ܫܳܟ݁ ܐܶܡܰܬ݁ܝ ܕ݂ܡܶܢܶܗ ܡܶܬ݁ܟ݂ܰܘܰܢ ܐܰܢ̄ܬ݂:
Heb 12:6 ܠܡܰܢ ܕ݂ܪܳܚܶܡ ܓ݂ܶܝܪ ܡܳܪܝܳܐ ܪܳܕܶ݁ܐ ܠܶܗ ܘܰܡܢܰܓ݂ܶܕ݁ ܠܰܒ݁ܢܰܝܳܐ ܐܰܝܠܶܝܢ ܕ݂ܗܽܘ ܨܳܒܶ݁ܐ ܒ݂ܗܽܘܢ:
Heb 12:7 ܣܰܝܒ݂ܰܪܘ ܗܳܟܺ݁ܝܠ ܡܰܪܕ݂ܽܘܬܳ݁ܐ ܡܶܛܽܠ ܕ݂ܰܐܝܟ݁ ܕ݂ܰܠܘܳܬ݁ ܒ݂ܢܰܝܳܐ ܣܳܥܰܪ ܨܶܐܕܰ݁ܝܟ݂ܽܘܢ ܐܰܠܳܗܳܐ ܐܰܝܢܰܘ ܓ݂ܶܝܪ ܒ݂ܪܳܐ ܕ݂ܠܳܐ ܪܳܕܶ݁ܐ ܠܶܗ ܐܰܒܽ݁ܘܗ̄ܝ:
Heb 12:8 ܘܶܐܢ ܕ݂ܠܳܐ ܡܰܪܕ݂ܽܘܬܳ݁ܐ ܐܰܢ̄ܬ݂ܽܘܢ ܗܳܝ ܕ݂ܒܳ݁ܗ ܡܶܬ݁ܪܕܶ݁ܐ ܟ݂ܽܠܢܳܫ ܗܘܰܝܬ݂ܽܘܢ ܠܟܽ݁ܘܢ ܢܽܘܟ݁ܪܳܝܶܐ ܘܠܳܐ ܒ݂ܢܰܝܳܐ:
Heb 12:9 ܘܶܐܢ ܐܰܒܳ݁ܗܰܝܢ ܕ݂ܒܶ݁ܣܪܳܐ ܪܳܕܶ݁ܝܢ ܗ̄ܘܰܘ ܠܰܢ ܘܒܳ݁ܗܬ݂ܺܝܢ ܗܘܰܝܢ ܡܶܢܗܽܘܢ ܟ݂ܡܳܐ ܗܳܟܺ݁ܝܠ ܚܰܝܳܒܺ݁ܝܢܰܢ ܕ݂ܢܶܫܬ݂ܰܥܒ݂ܰܕ݁ ܠܰܐܒܽ݁ܘܗܶܝܢ ܕ݂ܪܽܘܚܳܬܳ݁ܐ ܘܢܺܚܶܐ:
Heb 12:10 ܗܳܢܽܘܢ ܓ݂ܶܝܪ ܠܰܙܒܰ݁ܢ ܗܽ̄ܘ ܙܥܽܘܪ ܐܰܝܟ݁ ܕ݂ܨܳܒܶ݁ܝܢ ܗ̄ܘܰܘ ܪܳܕܶ݁ܝܢ ܗ̄ܘܰܘ ܠܰܢ ܐܰܠܳܗܳܐ ܕ݂ܶܝܢ ܠܥܽܘܕ݁ܪܳܢܰܢ ܕ݂ܢܶܫܬ݂ܰܘܬ݂ܰܦ݁ ܠܩܰܕ݂ܺܝܫܽܘܬܶ݁ܗ:
Heb 12:11 ܟ݂ܽܠ ܡܰܪܕ݂ܽܘܬܳ݁ܐ ܕ݂ܶܝܢ ܒ݂ܙܰܒ݁ܢܳܗ ܠܳܐ ܡܶܣܬ݂ܰܒ݁ܪܳܐ ܕ݂ܰܕ݁ܚܰܕܽ݁ܘܬܳ݁ܐ ܗ̄ܝ ܐܶܠܳܐ ܕ݂ܟܰ݁ܪܝܽܘܬܳ݁ܐ ܠܚܰܪܬܳ݁ܐ ܕ݂ܶܝܢ ܦ݂ܺܐܪܶܐ ܕ݂ܰܫܠܳܡܳܐ ܘܰܕ݁ܙܰܕ݂ܺܝܩܽܘܬܳ݁ܐ ܝܳܗܒ݂ܳܐ ܠܰܐܝܠܶܝܢ ܕ݂ܒܳ݁ܗ ܐܶܬ݂ܕ݂ܰܪܰܫܘ:
Heb 12:12 ܡܶܛܽܠ ܗܳܢܳܐ ܐܺܝܕܰ݁ܝܟ݂ܽܘܢ ܡܫܰܪܝܳܬܳ݁ܐ ܘܒܽ݁ܘܪܟ݂ܰܝܟ݂ܽܘܢ ܪܳܥܠܳܬܳ݁ܐ ܫܰܪܰܪܘ:
Heb 12:13 ܘܰܫܒܺ݁ܝܠܶܐ ܬ݂ܪܺܝܨܶܐ ܥܒܶ݁ܕ݁ܘ ܠܪܶܓ݁ܠܰܝܟ݂ܽܘܢ ܕ݂ܗܰܕ݂ܳܡܳܐ ܕ݂ܰܚܓܺ݁ܝܪ ܠܳܐ ܢܶܛܥܰܫ ܐܶܠܳܐ ܢܶܬܰ݁ܐܣܶܐ: ܣ
Heb 12:14 ܗܰܪ̄ܛܘ ܒ݂ܳܬܰ݁ܪ ܫܠܳܡܳܐ ܥܰܡ ܟ݂ܽܠ ܐ̄ܢܳܫ ܘܒܳ݁ܬܰ݁ܪ ܩܰܕ݂ܺܝܫܽܘܬܳ݁ܐ ܕ݂ܒܶ݁ܠܥܳܕܶ݁ܝܗ ܐ̄ܢܳܫ ܠܡܳܪܰܢ ܠܳܐ ܚܳܙܶܐ:
Heb 12:15 ܘܰܗܘܰܝܬ݂ܽܘܢ ܙܗܺܝܪܺܝܢ ܕ݂ܰܠܡܳܐ ܐ̄ܢܳܫ ܢܶܫܬ݂ܟܰ݁ܚ ܒ݂ܟܽ݁ܘܢ ܕ݂ܚܰܣܺܝܪ ܡܶܢ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܰܘ ܕ݂ܰܠܡܳܐ ܥܶܩܳܪܳܐ ܕ݂ܰܡܪܳܪܶܐ ܢܰܦ݂ܶܩ ܥܽܘܦ݁ܝܳܐ ܘܢܰܗܰܪܟܽ݁ܘܢ ܘܒܶ݁ܗ ܣܰܓ݂ܺܝܶܐܐ ܢܶܣܬ݂ܰܝܒܽ݁ܘܢ:
Heb 12:16 ܐܰܘ ܠܡܳܐ ܐ̄ܢܳܫ ܢܶܫܬ݂ܟܰ݁ܚ ܒ݂ܟܽ݁ܘܢ ܕ݂ܙܰܢܳܝ ܘܰܪܦܶ݁ܐ ܐܰܝܟ݁ ܥܺܣܽܘ ܕ݂ܒܰ݁ܚܕܳ݁ܐ ܡܶܐܟܽ݁ܘܠܬ݂ܳܐ ܙܰܒ݂ܶܢ ܒ݂ܽܘܟ݁ܪܽܘܬܶ݁ܗ:
Heb 12:17 ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܳܐܦ݁ ܡܶܢ ܒ݂ܳܬܰ݁ܪܟ݂ܶܢ ܨܒܳ݁ܐ ܗ̄ܘܳܐ ܕ݂ܢܺܐܪܰܬ݁ ܒ݂ܽܘܪܟ݂ܬܳ݁ܐ ܘܶܐܣܬ݂ܠܺܝ ܐܰܬ݁ܪܳܐ ܓ݂ܶܝܪ ܠܰܬ݁ܝܳܒܽ݁ܘܬܳ݁ܐ ܠܳܐ ܐܶܫܟ݂ܰܚ ܟ݂ܰܕ݁ ܒ݂ܕܶ݁ܡܥܶܐ ܒ݂ܥܳܗ: ܣ
Heb 12:18 ܠܳܐ ܓ݂ܶܝܪ ܐܶܬ݁ܩܰܪܰܒ݁ܬ݂ܽܘܢ ܠܢܽܘܪܳܐ ܕ݂ܝܳܩܕ݂ܳܐ ܘܡܶܬ݁ܓ݂ܰܫܳܐ ܐܳܦ݁ܠܳܐ ܠܚܶܫܽܘܟܳ݁ܐ ܘܰܠܥܰܪܦ݂ܶܠܳܐ ܘܠܰܥܪܽܘܪܳܐ:
Heb 12:19 ܘܠܳܐ ܠܩܳܠܳܐ ܕ݂ܩܰܪܢܳܐ ܘܰܠܩܳܠܳܐ ܕ݂ܡܶܠܶܐ ܗܰܘ ܕ݂ܗܳܢܽܘܢ ܕ݂ܫܰܡܥܽܘܗ̄ܝ ܐܶܫܬ݂ܶܐܠܘ ܕ݂ܠܳܐ ܢܶܬ݂ܬ݂ܰܘܣܰܦ݁ ܢܶܬ݁ܡܰܠܰܠ ܥܰܡܗܽܘܢ:
Heb 12:20 ܠܳܐ ܓ݂ܶܝܪ ܡܶܫܟ݂ܚܺܝܢ ܗ̄ܘܰܘ ܠܰܡܣܰܝܒ݂ܳܪܽܘ ܡܶܕ݂ܶܡ ܕ݂ܶܐܬ݁ܦ݂ܰܩܰܕ݁ܘ ܕ݂ܳܐܦܶ݁ܢ ܚܰܝܽܘܬܳ݁ܐ ܬ݂ܶܬ݁ܩܰܪܰܒ݁ ܠܘܳܬ݁ ܛܽܘܪܳܐ ܬ݂ܶܬ݁ܪܓܶ݁ܡ:
Heb 12:21 ܘܗܳܟܰ݁ܢܳܐ ܕ݂ܚܺܝܠ ܗܘܳܐ ܚܶܙܘܳܐ ܕ݂ܡܽܘܫܶܐ ܐܶܡܰܪ ܕ݂ܕܰ݁ܚܺܝܠ ܐ̄ܢܳܐ ܘܪܰܬ݂ܺܝܬ݁ ܐ̄ܢܳܐ:
Heb 12:22 ܐܰܢ̄ܬ݂ܽܘܢ ܕ݂ܶܝܢ ܐܶܬ݁ܩܰܪܰܒ݁ܬ݂ܽܘܢ ܠܛܽܘܪܳܐ ܕ݂ܨܶܗܝܽܘܢ ܘܠܰܡܕܺ݁ܝܢ̄ܬ݂ܳܐ ܕ݂ܰܐܠܳܗܳܐ ܚܰܝܳܐ ܠܽܐܘܪܺܫܠܶܡ ܕ݂ܒܰ݁ܫܡܰܝܳܐ ܘܰܠܟܶ݁ܢܫܶܐ ܕ݂ܪܶܒ݂ܘܳܬܳ݁ܐ ܕ݂ܡܰܠܰܐܟܶ݁ܐ:
Heb 12:24 ܘܰܠܝܶܫܽܘܥ ܡܶܨܥܳܝܳܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܘܠܰܪܣܳܣ ܕ݂ܡܶܗ ܕ݂ܰܡܡܰܠܶܠ ܛܳܒ݁ ܡܶܢ ܗܰܘ ܕ݂ܗܳܒܶ݁ܝܠ: ܣ
Heb 12:25 ܐܶܙܕ݂ܰܗ̄ܪܘ ܗܳܟܺ݁ܝܠ ܕ݂ܰܠܡܳܐ ܬ݂ܶܫܬ݂ܰܐܠܽܘܢ ܡܶܢ ܡܰܢ ܕ݂ܡܰܠܶܠ ܥܰܡܟܽ݁ܘܢ ܐܶܢ ܓ݂ܶܝܪ ܗܳܢܽܘܢ ܠܳܐ ܐܶܬ݁ܦ݂ܰܨܺܝܘ ܕ݂ܶܐܫܬ݂ܶܐܠܘ ܡܶܢ ܕ݂ܡܰܠܶܠ ܥܰܡܗܽܘܢ ܒ݂ܰܐܪܥܳܐ ܚܰܕ݁ ܟ݂ܡܳܐ ܚܢܰܢ ܐܶܢ ܢܶܫܬ݂ܶܐܠ ܡܶܢ ܡܰܢ ܕ݂ܡܰܠܶܠ ܥܰܡܰܢ ܡܶܢ ܫܡܰܝܳܐ:
Heb 12:26 ܐܰܝܢܳܐ ܕ݂ܩܳܠܶܗ ܐܰܪܥܳܐ ܐܰܙܺܝܥ ܗܳܫܳܐ ܕ݂ܶܝܢ ܡܠܰܟ݁ ܘܶܐܡܰܪ ܕ݂ܬܽ݁ܘܒ݁ ܚܕܳ݁ܐ ܙܒܰ݁ܢ ܐܶܢܳܐ ܐܰܙܺܝܥ ܠܳܐ ܒ݂ܰܠܚܽܘܕ݁ ܐܰܪܥܳܐ ܐܶܠܳܐ ܐܳܦ݁ ܫܡܰܝܳܐ:
Heb 12:27 ܗܳܕܶ݁ܐ ܕ݂ܶܝܢ ܕ݂ܶܐܡܰܪ ܚܕܳ݁ܐ ܙܒܰ݁ܢ ܡܚܰܘܝܳܐ ܫܽܘܚܠܳܦܳ݁ܐ ܕ݂ܗܳܢܽܘܢ ܕ݂ܡܶܬ݂ܙܺܝܥܺܝܢ ܡܶܛܽܠ ܕ݂ܰܥܒܺ݁ܝܕܶ݁ܐ ܐܶܢܽܘܢ ܕ݂ܰܢܩܰܘܽܘܢ ܗܳܢܽܘܢ ܕ݂ܠܳܐ ܡܶܬ݂ܙܺܝܥܺܝܢ: ܣ
Heb 12:28 ܡܶܛܽܠ ܗܳܟܺ݁ܝܠ ܕ݂ܩܰܒ݂ܶܠܢ ܡܰܠܟ݂ܽܘܬܳ݁ܐ ܕ݂ܠܳܐ ܡܶܬ݂ܙܺܝܥܳܐ ܢܶܐܚܽܘܕ݁ ܛܰܝܒ݂ܽܘܬܳ݁ܐ ܕ݂ܒܳ݁ܗ ܢܫܰܡܶܫ ܘܢܶܫܦ݂ܰܪ ܠܰܐܠܳܗܳܐ ܒ݂ܬܰ݁ܚܡܶܨܬ݂ܳܐ ܘܰܒ݁ܕܶ݁ܚܠܬܳ݁ܐ:
Heb 12:29 ܐܰܠܳܗܰܢ ܓ݂ܶܝܪ ܢܽܘܪܳܐ ܗ̄ܘ ܐܳܟܶ݁ܠܬܳ݁ܐ: ܣ
Heb 13:1 ܚܽܘܒ݂ܳܐ ܕ݂ܰܐܚܶܐ ܢܟܰ݁ܬ݂ܰܪ ܒ݂ܟܽ݁ܘܢ:
Heb 13:2 ܘܪܶܚܡܬܳ݁ܐ ܕ݂ܰܐܟ݁ܣܢܳܝܶܐ ܠܳܐ ܬ݂ܶܛܥܽܘܢ ܒ݂ܗܳܕܶ݁ܐ ܓ݂ܶܝܪ ܫܘܰܘ ܐ̄ܢܳܫܳܐ ܕ݂ܟܰ݁ܕ݁ ܠܳܐ ܪܓܺ݁ܝܫܺܝܢ ܢܩܰܒ݂ܠܽܘܢ ܡܰܠܰܐܟܶ݁ܐ:
Heb 13:3 ܥܶ̄ܗܰܕ݁ܘ ܠܰܐܝܠܶܝܢ ܕ݂ܰܐܣܺܝܪܺܝܢ ܐܰܝܟ݁ ܗܰܘ ܕ݂ܥܰܡܗܽܘܢ ܐܰܣܺܝܪܺܝܢ ܐܢ̄ܬ݂ܽܘܢ ܐܶܬ݂ܕ݂ܰܟ݁̄ܪܘ ܠܰܐܝܠܶܝܢ ܕ݂ܰܐܠܺܝܨܺܝܢ ܐܰܝܟ݁ ܐ̄ܢܳܫܳܐ ܕ݂ܒܶ݁ܣܪܳܐ ܠܒܺ݁ܝܫܺܝܢ ܐܢ̄ܬ݂ܽܘܢ:
Heb 13:4 ܡܝܰܩܰܪ ܗܽ̄ܘ ܙܽܘܘܳܓܳ݁ܐ ܒ݂ܟܽ݁ܠ ܘܥܰܪܣܗܽܘܢ ܕ݂ܰܟ݁ܝܳܐ ܗ̄ܝ ܠܙܰܢܳܝܶܐ ܕ݂ܶܝܢ ܘܰܠܓܰ݁ܝܳܪܶܐ ܕ݂ܳܐܶܢ ܐܰܠܳܗܳܐ:
Heb 13:5 ܠܳܐ ܗܘܳܐ ܪܳܚܶܡ ܟ݂ܶܣܦ݂ܳܐ ܪܶܥܝܳܢܟܽ݁ܘܢ ܐܶܠܳܐ ܢܶܣܦ݂ܰܩ ܠܟܽ݁ܘܢ ܡܶܕ݂ܶܡ ܕ݂ܺܐܝܬ݁ ܠܟܽ݁ܘܢ ܗܽܘ ܓ݂ܶܝܪ ܡܳܪܝܳܐ ܐܶܡܰܪ ܕ݂ܠܳܐ ܐܶܫܒ݂ܩܳܟ݁ ܘܠܳܐ ܐܰܪܦ݂ܶܐ ܒ݂ܳܟ݁ ܐܺܝܕܰ݁ܝܳܐ:
Heb 13:6 ܘܺܐܝܬ݁ ܠܰܢ ܕ݂ܢܺܐܡܰܪ ܬ݂ܟܺ݁ܝܠܳܐܝܺܬ݁ ܡܳܪܝ ܡܥܰܕ݂ܪܳܢܝ ܠܳܐ ܐܶܕ݁ܚܰܠ ܡܳܢܳܐ ܥܳܒܶ݁ܕ݁ ܠܺܝ ܒ݂ܰܪܢܳܫܳܐ: ܣ
Heb 13:7 ܗܘܰܝܬ݂ܽܘܢ ܥܳܗܕ݂ܺܝܢ ܠܰܡܕܰ݁ܒ݂ܪܳܢܰܝܟ݂ܽܘܢ ܐܰܝܠܶܝܢ ܕ݂ܡܰܠܶܠܘ ܥܰܡܟܽ݁ܘܢ ܡܶܠܬܳ݁ܐ ܕ݂ܰܐܠܳܗܳܐ ܐܶܬ݁ܒ݂ܰܩܰܘ ܒ݂ܫܽܘܠܳܡܳܐ ܕ݂ܕܽ݁ܘܒ݂ܳܪܰܝܗܽܘܢ ܘܡܰܪܰܘ ܒ݂ܗܰܝܡܳܢܽܘܬ݁ܗܽܘܢ:
Heb 13:8 ܝܶܫܽܘܥ ܡܫܺܝܚܳܐ ܐܶܬ݁ܡܳܠܝ ܘܝܰܘܡܳܢܳܐ ܗܽܘܝܽܘ ܘܰܠܥܳܠܰܡ:
Heb 13:9 ܠܝܽܘܠܦ݂ܳܢܶܐ ܢܽܘܟ݁ܪܳܝܶܐ ܘܰܡܫܰܚܠܦܶ݁ܐ ܠܳܐ ܬ݂ܶܬ݂ܕ݂ܰܒ݁ܪܽܘܢ ܫܰܦ݂ܺܝܪ ܗܽ̄ܘ ܓ݂ܶܝܪ ܕ݂ܰܒ݁ܛܰܝܒ݂ܽܘܬܳ݁ܐ ܢܫܰܪܰܪ ܠܶܒ݂ܰܘܳܬܰ݁ܢ ܘܠܳܐ ܒ݂ܡܶܐܟ݁ܠܳܬܳ݁ܐ ܡܶܛܽܠ ܕ݂ܠܳܐ ܐܶܬ݁ܥܰܕ݂ܰܪܘ ܐܰܝܠܶܝܢ ܕ݂ܗܰܠܶܟ݁ܘ ܒ݂ܗܶܝܢ: ܣ
Heb 13:10 ܐܺܝܬ݁ ܠܰܢ ܕ݂ܶܝܢ ܡܰܕ݁ܒ݂ܚܳܐ ܕ݂ܠܳܐ ܫܰܠܺܝܛ ܠܡܶܐܟܰ݁ܠ ܡܶܢܶܗ ܠܗܳܢܽܘܢ ܕ݂ܰܒ݁ܡܰܫܟ݂ܢܳܐ ܡܫܰܡܫܺܝܢ:
Heb 13:11 ܚܰܝܘܳܬܳ݁ܐ ܓ݂ܶܝܪ ܗܳܠܶܝܢ ܕ݂ܡܰܥܶܠ ܗ̄ܘܳܐ ܕ݂ܶܡܗܶܝܢ ܪܰܒ݂ ܟ݂ܽܘܡܪܶܐ ܠܒܶ݁ܝܬ݁ ܡܰܩܕ݂ܫܳܐ ܚܠܳܦ݁ ܚܛܳܗܶܐ ܒ݂ܶܣܪܗܶܝܢ ܝܳܩܶܕ݁ ܗ̄ܘܳܐ ܠܒܰ݁ܪ-ܡܶܢ ܡܰܫܪܺܝܬܳ݁ܐ:
Heb 13:12 ܡܶܛܽܠ ܗܳܢܳܐ ܐܳܦ݁ ܝܶܫܽܘܥ ܕ݂ܰܢܩܰܕ݂ܶܫ ܠܥܰܡܶܗ ܒ݂ܰܕ݁ܡܶܗ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܚܰܫ:
Heb 13:13 ܘܳܐܦ݁ ܚܢܰܢ ܗܳܟܺ݁ܝܠ ܢܶܦ݂ܽܘܩ ܠܘܳܬܶ݁ܗ ܠܒܰ݁ܪ ܡܶܢ ܡܰܫܪܺܝܬܳ݁ܐ ܟ݂ܰܕ݁ ܫܩܺܝܠܺܝܢܰܢ ܚܶܣܕ݂ܶܗ:
Heb 13:14 ܠܰܝܬ݂ ܠܰܢ ܓ݂ܶܝܪ ܡܕܺ݁ܝܢ̄ܬ݂ܳܐ ܕ݂ܰܡܩܰܘܝܳܐ ܗܳܪܟ݂ܳܐ ܐܶܠܳܐ ܠܰܐܝܕܳ݁ܐ ܕ݂ܰܥܬܺ݁ܝܕܳ݁ܐ ܡܣܰܟ݂ܶܝܢܰܢ:
Heb 13:15 ܘܒܺ݁ܐܝܕܶ݁ܗ ܢܰܣܶܩ ܕ݂ܶܒ݁ܚܶܐ ܕ݂ܬܶ݁ܫܒ݂ܽܘܚܬ݂ܳܐ ܒ݂ܟܽ݁ܠܙܒܰ݁ܢ ܠܰܐܠܳܗܳܐ ܕ݂ܺܐܝܬܶ݁ܝܗ ܦ݂ܺܐܪܶܐ ܕ݂ܣܶܦ݁ܘܳܬܳ݁ܐ ܕ݂ܡܰܘܕ݂ܝܳܢ ܠܰܫܡܶܗ:
Heb 13:16 ܘܠܳܐ ܬ݂ܶܛܥܽܘܢ ܡܪܰܚܡܳܢܽܘܬܳ݁ܐ ܘܫܰܘܬ݂ܳܦܽ݁ܘܬܳ݁ܐ ܕ݂ܡܶܣܟ݂ܺܢܶܐ ܒ݂ܗܳܠܶܝܢ ܓ݂ܶܝܪ ܕ݂ܶܒ݁ܚܶܐ ܫܳܦܰ݁ܪ ܐ̄ܢܳܫ ܠܰܐܠܳܗܳܐ:
Heb 13:17 ܐܶܬ݂ܛܦ݂ܺܝܣܘ ܠܰܡܕܰ݁ܒ݂ܪܳܢܰܝܟ݂ܽܘܢ ܘܶܐܫܬ݂ܰܡ̄ܥܘ ܠܗܽܘܢ ܗܶܢܽܘܢ ܓ݂ܶܝܪ ܫܳܗܪܺܝܢ ܚܠܳܦ݁ ܢܰܦ݁ܫܳܬ݁ܟܽ݁ܘܢ ܐܰܝܟ݁ ܐ̄ܢܳܫܳܐ ܕ݂ܝܳܗܒ݂ܺܝܢ ܚܽܘܫܒ݂ܳܢܟܽ݁ܘܢ ܕ݂ܰܒ݁ܚܰܕܽ݁ܘܬܳ݁ܐ ܢܶܗܘܽܘܢ ܥܳܒ݁ܕ݂ܺܝܢ ܗܳܕܶ݁ܐ ܘܠܳܐ ܒ݂ܬܶ݁ܢܚܳܬܳ݁ܐ ܡܶܛܽܠ ܕ݂ܠܳܐ ܦ݂ܳܩܚܳܐ ܠܟܽ݁ܘܢ:
Heb 13:18 ܨܰܠܰܘ ܥܠܰܝܢ ܬ݂ܟܺ݁ܝܠܺܝܢܰܢ ܓ݂ܶܝܪ ܕ݂ܬܺ݁ܐܪܬ݂ܳܐ ܛܳܒ݁ܬܳ݁ܐ ܐܺܝܬ݁ ܠܰܢ ܕ݂ܰܒ݁ܟܽ݁ܠܡܶܕ݂ܶܡ ܨܳܒܶ݁ܝܢܰܢ ܕ݂ܫܰܦ݂ܺܝܪ ܢܶܬ݂ܕ݂ܰܒ݂ܰܪ:
Heb 13:19 ܝܰܬ݂ܺܝܪܳܐܝܺܬ݁ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܗܳܕܶ݁ܐ ܕ݂ܒܰ݁ܥܓܰ݁ܠ ܐܶܬ݁ܦ݂ܰܢܶܐ ܠܟܽ݁ܘܢ:
Heb 13:20 ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܗܰܘ ܕ݂ܰܐܣܶܩ ܡܶܢ ܒ݂ܶܝܬ݁ ܡܺܝܬܶ݁ܐ ܠܪܳܥܝܳܐ ܪܰܒ݂ܳܐ ܕ݂ܡܰܪܥܺܝܬܳ݁ܐ ܒ݂ܰܕ݁ܡܳܐ ܕ݂ܕܺ݁ܝܰܬܺ݁ܩܺܐ ܕ݂ܰܠܥܳܠܰܡ ܕ݂ܺܐܝܬܰ݁ܘܗ̄ܝ ܝܶܫܽܘܥ ܡܫܺܝܚܳܐ ܡܳܪܰܢ:
Heb 13:21 ܗܽܘ ܢܶܓ݁ܡܽܘܪܟܽ݁ܘܢ ܒ݂ܟܽ݁ܠ ܥܒܳ݁ܕ݁ ܛܳܒ݁ ܕ݂ܬܶ݁ܥܒ݂ܕܽ݁ܘܢ ܨܶܒ݁ܝܳܢܶܗ ܘܗܽܘ ܢܶܣܥܽܘܪ ܒ݂ܰܢ ܡܶܕ݂ܶܡ ܕ݂ܫܰܦ݂ܺܝܪ ܩܕܳ݁ܡܰܘܗ̄ܝ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
Heb 13:22 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܰ݁ܓ݂ܪܽܘܢ ܪܽܘܚܟܽ݁ܘܢ ܒ݂ܡܶܠܬܳ݁ܐ ܕ݂ܒܽ݁ܘܝܳܐܳܐ ܡܶܛܽܠ ܕ݂ܒܰ݁ܙܥܽܘܪܝܳܬܳ݁ܐ ܗ̄ܘ ܟ݂ܶܬ݁ܒ݂ܶܬ݁ ܠܟܽ݁ܘܢ: ܣ
Heb 13:23 ܕ݂ܰܥܘ ܕ݂ܶܝܢ ܠܰܐܚܽܘܢ ܛܺܝܡܳܬܶ݁ܐܳܘܣ ܕ݂ܶܐܫܬ݂ܪܺܝ ܘܶܐܢ ܒ݂ܰܥܓܰ݁ܠ ܢܺܐܬܶ݁ܐ ܥܰܡܶܗ ܐܶܚܙܶܝܟܽ݁ܘܢ:
Heb 13:24 ܫܰܐܠܘ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܡܕܰ݁ܒ݂ܪܳܢܰܝܟ݂ܽܘܢ ܘܰܕ݁ܟܽ݁ܠܗܽܘܢ ܩܰܕ݂ܺܝܫܶܐ ܫܳܐܠܺܝܢ ܒ݂ܰܫܠܳܡܟܽ݁ܘܢ ܟ݂ܽܠܗܽܘܢ ܕ݂ܡܶܢ ܐܺܝܛܰܠܺܝܰܐ:
Heb 13:25 ܛܰܝܒ݂ܽܘܬܳ݁ܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:
Jam 1:1 ܝܰܥܩܽܘܒ݁ ܥܰܒ݁ܕ݂ܶܗ ܕ݂ܰܐܠܳܗܳܐ ܘܰܕ݁ܡܳܪܰܢ ܝܶܫܽܘܥ ܡܫܺܝܚܳܐ ܠܬܰ݁ܪܬ݂ܰܥܣܪܶܐ ܫܰܪܒܳ݁ܢ ܕ݂ܰܙܪܺܝܥܳܢ ܒ݂ܥܰܡ̄ܡܶܐ ܫܠܳܡ: ܣ
Jam 1:2 ܟ݂ܽܠ ܚܰܕ݁ܘܳܐ ܬ݂ܶܗܘܶܐ ܠܟܽ݁ܘܢ ܐܰܚܰܝ ܟ݂ܰܕ݁ ܬ݂ܶܥܠܽܘܢ ܠܢܶܣܝܽܘܢܶܐ ܡܫܰܚܠܦܶ݁ܐ ܘܣܰܓ݂ܺܝܶܐܐ:
Jam 1:3 ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܒܽ݁ܘܩܝܳܐ ܕ݂ܗܰܝܡܳܢܽܘܬܳ݁ܐ ܡܰܩܢܶܐ ܠܟܽ݁ܘܢ ܡܣܰܝܒ݂ܪܳܢܽܘܬܳ݁ܐ:
Jam 1:4 ܠܳܗ ܕ݂ܶܝܢ ܠܰܡܣܰܝܒ݂ܪܳܢܽܘܬܳ݁ܐ ܢܶܗܘܶܐ ܠܳܗ ܥܒܳ݁ܕܳ݁ܐ ܡܫܰܡܠܝܳܐ ܕ݂ܬܶ݁ܗܘܽܘܢ ܓ݂ܡܺܝܪܺܝܢ ܘܰܡܫܰܠܡܳܢܺܝܢ ܘܰܒ݁ܡܶܕ݂ܶܡ ܠܳܐ ܗܘܰܝܬ݂ܽܘܢ ܚܰܣܺܝܪܺܝܢ:
Jam 1:5 ܐܶܢ ܐ̄ܢܳܫ ܕ݂ܶܝܢ ܡܶܢܟܽ݁ܘܢ ܚܣܺܝܪ ܡܶܢ ܚܶܟ݁ܡܬܳ݁ܐ ܢܶܫܰܐܠ ܡܶܢ ܐܰܠܳܗܳܐ ܕ݂ܝܳܗܶܒ݁ ܠܟܽ݁ܠ ܦ݂ܫܺܝܛܳܐܝܺܬ݁ ܘܠܳܐ ܡܚܰܣܶܕ݁ ܘܡܶܬ݁ܝܰܗܒ݂ܳܐ ܠܶܗ:
Jam 1:6 ܢܶܫܰܐܠ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܟ݂ܰܕ݁ ܠܳܐ ܡܶܬ݁ܦ݂ܰܠܰܓ݁ ܗܰܘ ܓ݂ܶܝܪ ܕ݂ܡܶܬ݁ܦ݂ܰܠܰܓ݁ ܕ݂ܳܡܶܐ ܠܓܰ݁ܠ̄ܠܶܐ ܕ݂ܝܰܡܳܐ ܕ݂ܫܳܓ݁ܫܳܐ ܠܗܽܘܢ ܪܽܘܚܳܐ:
Jam 1:7 ܘܠܳܐ ܢܰܣܒ݂ܰܪ ܗܰܘ ܒ݂ܰܪܢܳܫܳܐ ܕ݂ܢܳܣܶܒ݁ ܡܶܕ݂ܶܡ ܡܶܢ ܡܳܪܝܳܐ:
Jam 1:8 ܐܰܝܢܳܐ ܕ݂ܰܦ݁ܠܺܝܓ݁ ܒ݂ܪܶܥܝܳܢܶܗ ܘܰܫܓܺ݁ܝܫ ܒ݂ܟܽ݁ܠܗܶܝܢ ܐܽܘܪܚܳܬܶ݁ܗ:
Jam 1:9 ܢܶܫܬ݂ܰܒ݁ܗܰܪ ܕ݂ܶܝܢ ܐܰܚܳܐ ܡܰܟ݂ܺܝܟܳ݁ܐ ܒ݂ܪܽܘܡܪܳܡܶܗ:
Jam 1:10 ܘܥܰܬ݂ܺܝܪܳܐ ܒ݂ܡܽܘܟ݂ܳܟܶ݁ܗ ܡܶܛܽܠ ܕ݂ܰܐܝܟ݁ ܗܰܒ݂ܳܒܳ݁ܐ ܕ݂ܥܶܣܒ݂ܳܐ ܗܳܟܰ݁ܢܳܐ ܥܳܒܰ݁ܪ:
Jam 1:11 ܕ݂ܳܢܰܚ ܓ݂ܶܝܪ ܫܶܡܫܳܐ ܒ݂ܚܽܘܡܶܗ ܘܡܰܘܒ݂ܶܫ ܠܶܗ ܠܥܶܣܒ݂ܳܐ ܘܗܰܒ݂ܳܒܶ݁ܗ ܢܳܦܶ݁ܠ ܘܫܽܘܦ݁ܪܳܐ ܕ݂ܚܶܙܘܶܗ ܐܳܒܶ݁ܕ݁ ܗܳܟܰ݁ܢܳܐ ܐܳܦ݁ ܥܰܬ݂ܺܝܪܳܐ ܚܳܡܶܐ ܒ݂ܗܽܘܦ݂ܳܟܰ݁ܘܗ̄ܝ:
Jam 1:12 ܛܽܘܒܰ݁ܘܗ̄ܝ ܠܓܰ݁ܒ݁ܪܳܐ ܕ݂ܰܡܣܰܝܒ݂ܰܪ ܢܶܣܝܽܘܢܶܐ ܕ݂ܡܳܐ ܕ݂ܶܐܬ݁ܒ݂ܚܰܪ ܢܳܣܶܒ݁ ܟ݂ܠܺܝܠܳܐ ܕ݂ܚܰܝܶܐ ܗܰܘ ܕ݂ܰܡܠܰܟ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ:
Jam 1:13 ܠܳܐ ܢܺܐܡܰܪ ܐ̄ܢܳܫ ܟ݂ܰܕ݁ ܡܶܬ݁ܢܰܣܶܐ ܕ݂ܡܶܢ ܐܰܠܳܗܳܐ ܡܶܬ݁ܢܰܣܶܐ ܐ̄ܢܳܐ ܐܰܠܳܗܳܐ ܓ݂ܶܝܪ ܠܳܐ ܡܢܰܣܰܝ ܒ݂ܒܺ݁ܝܫܳܬܳ݁ܐ ܘܗܽܘ ܠܐ̄ܢܳܫ ܠܳܐ ܡܢܰܣܶܐ:
Jam 1:14 ܐܶܠܳܐ ܐ̄ܢܳܫ ܐ̄ܢܳܫ ܡܶܢ ܪܶܓ݂ܬܶ݁ܗ ܗܽ̄ܘ ܡܶܬ݁ܢܰܣܶܐ ܘܡܶܬ݁ܪܰܓ݁ܪܰܓ݁ ܘܡܶܬ݁ܢܓܶ݁ܕ݁:
Jam 1:15 ܘܗܳܕܶ݁ܐ ܪܶܓ݂ܬܳ݁ܐ ܒ݂ܳܛܢܳܐ ܘܝܳܠܕ݂ܳܐ ܚܛܺܝܬܳ݁ܐ ܚܛܺܝܬܳ݁ܐ ܕ݂ܶܝܢ ܡܳܐ ܕ݂ܶܐܬ݁ܓ݂ܰܡܪܰܬ݁ ܝܳܠܕ݂ܳܐ ܡܰܘܬ݂ܳܐ:
Jam 1:16 ܠܳܐ ܬ݂ܶܛܥܽܘܢ ܐܰܚܰܝ ܚܰܒ݂ܺܝܒܶ݁ܐ:
Jam 1:17 ܟ݂ܽܠ ܡܰܘܗܰܒ݁ܬ݂ܳܐ ܛܳܒ݁ܬܳ݁ܐ ܘܰܡܫܰܡܠܰܝܬ݂ܳܐ ܡܶܢ ܠܥܶܠ ܢܳܚܬ݂ܳܐ ܡܶܢ ܐܰܒܳ݁ܐ ܕ݂ܢܰܗܺܝܪܶܐ ܗܰܘ ܕ݂ܠܰܝܬ݂ ܠܘܳܬܶ݁ܗ ܫܽܘܚܠܳܦܳ݁ܐ ܡܶܕ݂ܶܡ ܐܳܦ݁ܠܳܐ ܛܶܠܳܢܺܝܬܳ݁ܐ ܕ݂ܫܽܘܓ݁ܢܳܝܳܐ:
Jam 1:18 ܗܽܘܝܽܘ ܨܒܳ݁ܐ ܘܝܰܠܕ݂ܰܢ ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܢܶܗܘܶܐ ܪܺܫܺܝܬܳ݁ܐ ܕ݂ܒܶ݁ܪܝܳܬܶ݁ܗ: ܣ
Jam 1:19 ܘܰܐܢ̄ܬ݂ܽܘܢ ܐܰܚܰܝ ܚܰܒ݂ܺܝܒܶ݁ܐ ܟ݂ܽܠܢܳܫ ܡܶܢܟܽ݁ܘܢ ܢܶܗܘܶܐ ܡܣܰܪܗܰܒ݁ ܠܡܶܫܡܰܥ ܘܡܰܘܚܰܪ ܠܰܡܡܰܠܳܠܽܘ ܘܡܰܘܚܰܪ ܠܡܶܪܓ݂ܰܙ:
Jam 1:20 ܪܽܘܓ݁ܙܶܗ ܓ݂ܶܝܪ ܕ݂ܓܰ݁ܒ݁ܪܳܐ ܙܰܕ݂ܺܝܩܽܘܬܳ݁ܐ ܕ݂ܰܐܠܳܗܳܐ ܠܳܐ ܥܳܒܶ݁ܕ݁:
Jam 1:21 ܡܶܛܽܠ ܗܳܢܳܐ ܐܰܪܚܶܩܘ ܡܶܢܟܽ݁ܘܢ ܟ݂ܽܠܳܗ ܛܰܢܦܽ݁ܘܬܳ݁ܐ ܘܣܽܘܓܳ݁ܐܐ ܕ݂ܒܺ݁ܝܫܽܘܬܳ݁ܐ ܘܰܒ݁ܡܰܟ݂ܺܝܟܽ݁ܘܬܳ݁ܐ ܩܰܒ݂ܶܠܘ ܡܶܠܬܳ݁ܐ ܕ݂ܰܢܨܺܝܒܳ݁ܐ ܒ݂ܰܟ݁ܝܳܢܰܢ ܕ݂ܗܺܝ ܡܶܫܟ݂ܚܳܐ ܕ݂ܬܰ݁ܚܶܐ ܐܶܢܶܝܢ ܢܰܦ݁ܫܳܬ݁ܟܽ݁ܘܢ:
Jam 1:22 ܗܘܰܘ ܕ݂ܶܝܢ ܥܳܒܽ݁ܘܕܶ݁ܐ ܕ݂ܡܶܠܬܳ݁ܐ ܘܠܳܐ ܫܳܡܽܘܥܶܐ ܒ݂ܰܠܚܽܘܕ݁ ܘܠܳܐ ܬ݂ܰܛܥܽܘܢ ܢܰܦ݁ܫܳܬ݁ܟܽ݁ܘܢ:
Jam 1:23 ܐܶܢ ܐ̄ܢܳܫ ܓ݂ܶܝܪ ܢܶܗܘܶܐ ܫܳܡܽܘܥܳܗ ܕ݂ܡܶܠܬܳ݁ܐ ܘܠܳܐ ܥܳܒܽ݁ܘܕܳ݁ܗ ܗܳܢܳܐ ܕ݂ܳܡܶܐ ܠܗܰܘ ܕ݂ܰܚܙܳܐ ܐܰܦ݂ܰܘܗ̄ܝ ܒ݂ܡܰܚܙܺܝܬܳ݁ܐ:
Jam 1:24 ܚܙܳܐ ܓ݂ܶܝܪ ܢܰܦ݁ܫܶܗ ܘܰܥܒܰ݁ܪ ܘܰܛܥܳܐ ܕ݂ܰܐܝܟ݂ܰܢܳܐ ܗܘܳܐ:
Jam 1:25 ܟ݂ܽܠ ܕ݂ܶܝܢ ܕ݂ܚܳܪ ܒ݂ܢܳܡܽܘܣܳܐ ܡܫܰܠܡܳܢܳܐ ܕ݂ܚܺܐܪܽܘܬܳ݁ܐ ܘܩܰܘܺܝ ܒ݂ܶܗ ܠܳܐ ܗܘܳܐ ܫܳܡܽܘܥܳܐ ܕ݂ܫܶܡܥܳܐ ܕ݂ܡܶܬ݂ܛܥܶܐ ܐܶܠܳܐ ܥܳܒܽ݁ܘܕܳ݁ܐ ܕ݂ܰܥܒܳ݁ܕܶ݁ܐ ܘܗܳܢܳܐ ܛܽܘܒܳ݁ܢܳܐ ܢܶܗܘܶܐ ܒ݂ܰܥܒܳ݁ܕܶ݁ܗ:
Jam 1:26 ܘܶܐܢ ܐ̄ܢܳܫ ܣܳܒܰ݁ܪ ܕ݂ܰܡܫܰܡܶܫ ܠܰܐܠܳܗܳܐ ܘܠܳܐ ܐܳܚܶܕ݁ ܠܶܫܳܢܶܗ ܐܶܠܳܐ ܡܰܛܥܶܐ ܠܶܗ ܠܶܒ݂ܶܗ ܕ݂ܗܳܢܳܐ ܣܪܺܝܩܳܐ ܗ̄ܝ ܬ݂ܶܫܡܶܫܬ݂ܶܗ:
Jam 1:27 ܬ݂ܶܫܡܶܫܬ݂ܳܐ ܓ݂ܶܝܪ ܕ݂ܟܺ݁ܝܬܳ݁ܐ ܘܩܰܕ݂ܺܝܫܬ݂ܳܐ ܩܕܳ݁ܡ ܐܰܠܳܗܳܐ ܐܰܒܳ݁ܐ ܗܳܕܶ݁ܐ ܗ̄ܝ ܠܡܶܣܥܰܪ ܝܰܬ݁ܡܶܐ ܘܰܐܪܡܠܳܬܳ݁ܐ ܒ݂ܽܐܘܠܨܳܢܰܝܗܽܘܢ ܘܰܠܡܶܛܰܪ ܐ̄ܢܳܫ ܢܰܦ݁ܫܶܗ ܡܶܢ ܥܳܠܡܳܐ ܕ݂ܠܳܐ ܛܽܘܠܫܳܐ: ܣ
Jam 2:1 ܐܰܚܰܝ ܠܳܐ ܒ݂ܡܰܣܰܒ݁ ܒ݂ܰܐܦ݂ܶܐ ܬ݂ܶܗܘܽܘܢ ܐܰܚܺܝܕܺ݁ܝܢ ܠܗܰܝܡܳܢܽܘܬܳ݁ܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
Jam 2:2 ܐܶܢ ܓ݂ܶܝܪ ܢܶܥܽܘܠ ܠܰܟ݁ܢܽܘܫܬ݂ܟܽ݁ܘܢ ܐ̄ܢܳܫ ܕ݂ܥܶܙܩܳܬܶ݁ܗ ܕ݂ܕܰ݁ܗܒܳ݁ܐ ܐܰܘ ܕ݂ܡܳܐܢܰܘܗ̄ܝ ܫܰܦ݂ܺܝܪܶܐ ܘܢܶܥܽܘܠ ܡܶܣܟ݂ܺܢܳܐ ܒ݂ܡܳܐܢܶܐ ܨܳܐܶܐ:
Jam 2:3 ܘܰܬ݁ܚܽܘܪܽܘܢ ܒ݂ܗܰܘ ܕ݂ܰܠܒܺ݁ܝܫ ܡܳܐܢܶܐ ܫܰܦ݂ܺܝܪܶܐ ܘܬܺ݁ܐܡܪܽܘܢ ܠܶܗ ܐܰܢ̄ܬ݂ ܗܳܪܟ݂ܳܐ ܬ݂ܶܒ݁ ܫܰܦ݂ܺܝܪ ܘܰܠܡܶܣܟ݂ܺܢܳܐ ܬ݂ܺܐܡܪܽܘܢ ܠܶܗ ܐܰܢ̄ܬ݂ ܩܽܘܡ ܠܗܰܠ ܐܰܘ ܬ݂ܶܒ݁ ܠܳܟ݁ ܗܳܪܟ݂ܳܐ ܩܕܳ݁ܡ ܟ݂ܽܘܒ݁ܫܳܐ ܕ݂ܪܶܓ݁ܠܰܝܢ:
Jam 2:4 ܠܳܐ ܗܳܐ ܐܶܬ݁ܦ݂ܰܠܰܓ݁ܬ݂ܽܘܢ ܠܟܽ݁ܘܢ ܒ݂ܢܰܦ݁ܫܟܽ݁ܘܢ ܘܰܗܘܰܝܬ݂ܽܘܢ ܡܦܰ݁ܪܫܳܢܶܐ ܕ݂ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ:
Jam 2:5 ܫܡܰܥܘ ܐܰܚܰܝ ܚܰܒ݂ܺܝܒܶ݁ܐ ܠܳܐ ܗ̄ܘܳܐ ܠܡܶܣܟ݂ܺܢܶܐ ܕ݂ܥܳܠܡܳܐ ܥܰܬ݂ܺܝܪܶܐ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܓ݂ܒܳ݁ܐ ܐܰܠܳܗܳܐ ܕ݂ܢܶܗܘܽܘܢ ܝܳܪܬ݂ܶܐ ܒ݂ܡܰܠܟ݂ܽܘܬܳ݁ܐ ܗܳܝ ܕ݂ܰܡܠܰܟ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ:
Jam 2:6 ܐܰܢ̄ܬ݂ܽܘܢ ܕ݂ܶܝܢ ܫܳܛܬ݂ܽܘܢܳܝܗ̄ܝ ܠܡܶܣܟ݂ܺܢܳܐ ܠܳܐ ܗܳܐ ܥܰܬ݂ܺܝܪܶܐ ܡܶܫܬ݂ܰܥܠܶܝܢ ܥܠܰܝܟ݂ܽܘܢ ܘܗܶܢܽܘܢ ܢܳܓ݁ܕ݂ܺܝܢ ܠܟܽ݁ܘܢ ܠܒܶ݁ܝܬ݁ ܕ݂ܺܝܢܳܐ:
Jam 2:7 ܠܳܐ ܗܳܐ ܗܶܢܽܘܢ ܡܓܰ݁ܕ݂ܦܺ݁ܝܢ ܥܰܠ ܫܡܳܐ ܛܳܒܳ݁ܐ ܕ݂ܶܐܬ݁ܩܪܺܝ ܥܠܰܝܟ݂ܽܘܢ:
Jam 2:8 ܘܶܐܢ ܢܳܡܽܘܣܳܐ ܕ݂ܰܐܠܳܗܳܐ ܒ݂ܗܳܕܶ݁ܐ ܡܫܰܠܡܺܝܬ݂ܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁ ܫܰܦ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ:
Jam 2:9 ܐܶܢ ܕ݂ܶܝܢ ܒ݂ܰܐܦ݂ܶܐ ܢܳܣܒ݂ܺܝܢ ܐܢ̄ܬ݂ܽܘܢ ܚܛܺܝܬܳ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܘܡܶܬ݁ܟ݂ܰܘܢܺܝܢ ܐܢ̄ܬ݂ܽܘܢ ܡܶܢ ܢܳܡܽܘܣܳܐ ܐܰܝܟ݁ ܥܳܒ݁ܪܰܝ ܥܰܠ ܢܳܡܽܘܣܳܐ:
Jam 2:10 ܐܰܝܢܳܐ ܓ݂ܶܝܪ ܕ݂ܟܽ݁ܠܶܗ ܢܳܡܽܘܣܳܐ ܢܳܛܰܪ ܘܒܰ݁ܚܕܳ݁ܐ ܫܳܪܰܥ ܠܟܽ݁ܠܶܗ ܢܳܡܽܘܣܳܐ ܐܶܬ݁ܚܰܝܰܒ݁:
Jam 2:11 ܗܰܘ ܓ݂ܶܝܪ ܕ݂ܶܐܡܰܪ ܕ݂ܠܳܐ ܬ݂ܓܽ݁ܘܪ ܗܽܘ ܐܶܡܰܪ ܕ݂ܠܳܐ ܬ݂ܶܩܛܽܘܠ ܐܶܢ ܕ݂ܶܝܢ ܠܳܐ ܓ݂ܳܐܰܪ ܐܰܢ̄ܬ݂ ܐܶܠܳܐ ܩܳܛܶܠ ܐܰܢ̄ܬ݂ ܗܘܰܝܬ݂ ܠܳܟ݁ ܥܳܒܰ݁ܪ ܥܰܠ ܢܳܡܽܘܣܳܐ:
Jam 2:12 ܗܳܟܰ݁ܢܳܐ ܗܘܰܝܬ݂ܽܘܢ ܡܡܰܠܠܺܝܢ ܘܗܳܟܰ݁ܢܳܐ ܗܘܰܝܬ݂ܽܘܢ ܣܳܥܪܺܝܢ ܐܰܝܟ݁ ܐ̄ܢܳܫܳܐ ܕ݂ܰܒ݁ܢܳܡܽܘܣܳܐ ܕ݂ܚܺܐܪܽܘܬܳ݁ܐ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܠܡܶܬ݂ܕܳ݁ܢܽܘ:
Jam 2:13 ܕ݂ܺܝܢܳܐ ܓ݂ܶܝܪ ܗܳܘܶܐ ܕ݂ܠܳܐ ܪܰܚܡܶܐ ܥܰܠ ܗܰܘ ܕ݂ܠܳܐ ܥܳܒܶ݁ܕ݁ ܪܰܚܡܶܐ ܡܶܫܬ݂ܰܥܠܶܝܢ ܐܢ̄ܬ݂ܽܘܢ ܒ݂ܪܰܚܡܶܐ ܥܰܠ ܕ݂ܺܝܢܳܐ:
Jam 2:14 ܡܳܢܳܐ ܗܶܢܝܳܢܳܐ ܐܰܚܰܝ ܐܶܢ ܐ̄ܢܳܫ ܐܳܡܰܪ ܕ݂ܺܐܝܬ݁ ܠܺܝ ܗܰܝܡܳܢܽܘܬܳ݁ܐ ܘܰܥܒܳ݁ܕܶ݁ܐ ܠܰܝܬ݂ ܠܶܗ ܕ݂ܰܠܡܳܐ ܡܶܫܟ݂ܚܳܐ ܗܰܝܡܳܢܽܘܬܶ݁ܗ ܕ݂ܬܰ݁ܚܶܝܘܗ̄ܝ:
Jam 2:15 ܘܶܐܢ ܐܰܚܳܐ ܐܰܘ ܚܳܬܳ݁ܐ ܢܶܗܘܽܘܢ ܥܰܪܛܶܠܳܝܺܝܢ ܘܚܰܣܺܝܪܺܝܢ ܣܰܝܒ݂ܳܪܬ݂ܳܐ ܕ݂ܝܰܘܡܳܐ:
Jam 2:16 ܘܢܺܐܡܰܪ ܠܗܽܘܢ ܐ̄ܢܳܫ ܡܶܢܟܽ݁ܘܢ ܙܶܠܘ ܒ݂ܰܫܠܳܡܳܐ ܫܚܰܢܘ ܘܰܣܒܰ݁ܥܘ ܘܠܳܐ ܬ݂ܶܬ݂ܠܽܘܢ ܠܗܽܘܢ ܣܢܺܝܩܽܘܬܶ݁ܗ ܕ݂ܦܰ݁ܓ݁ܪܳܐ ܡܳܢܳܐ ܗܶܢܝܳܢܳܐ:
Jam 2:17 ܗܳܟܰ݁ܢܳܐ ܐܳܦ݁ ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ ܒ݂ܰܠܚܽܘܕܶ݁ܝܗ:
Jam 2:18 ܐܳܡܰܪ ܓ݂ܶܝܪ ܐ̄ܢܳܫ ܠܳܟ݁ ܐܺܝܬ݁ ܠܳܟ݁ ܗܰܝܡܳܢܽܘܬܳ݁ܐ ܘܠܺܝ ܐܺܝܬ݁ ܠܺܝ ܥܒܳ݁ܕܶ݁ܐ ܚܰܘܳܢܝ ܗܰܝܡܳܢܽܘܬܳ݁ܟ݁ ܕ݂ܠܳܐ ܥܒܳ݁ܕܶ݁ܐ ܘܶܐܢܳܐ ܡܚܰܘܶܐ ܐ̄ܢܳܐ ܠܳܟ݁ ܗܰܝܡܳܢܽܘܬ݁ܝ ܡܶܢ ܥܒܳ݁ܕܰ݁ܝ:
Jam 2:19 ܡܗܰܝܡܶܢ ܐܰܢ̄ܬ݂ ܕ݂ܚܰܕ݁ ܗܽ̄ܘ ܐܰܠܳܗܳܐ ܫܰܦ݂ܺܝܪ ܥܳܒܶ݁ܕ݁ ܐܰܢ̄ܬ݂ ܐܳܦ݁ ܫܺܐܕܶ݁ܐ ܡܗܰܝܡܢܺܝܢ ܘܪܳܥܠܺܝܢ ܣ݂ ܣ݂:
Jam 2:20 ܨܳܒܶ݁ܐ ܐܰܢ̄ܬ݂ ܕ݂ܶܝܢ ܕ݂ܬܶ݁ܕ݂ܰܥ ܐܳܘ ܒ݂ܰܪܢܳܫܳܐ ܚܰܠܳܫܳܐ ܕ݂ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ:
Jam 2:21 ܐܰܒܽ݁ܘܢ ܐܰܒ݁ܪܳܗܳܡ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܰܩ ܕ݂ܰܐܣܶܩ ܠܺܐܝܣܚܳܩ ܒ݂ܪܶܗ ܥܰܠ ܡܰܕ݁ܒ݂ܚܳܐ:
Jam 2:22 ܚܳܙܶܐ ܐܰܢ̄ܬ݂ ܕ݂ܗܰܝܡܳܢܽܘܬܶ݁ܗ ܣܰܝܥܰܬ݁ ܠܰܥܒܳ݁ܕܰ݁ܘܗ̄ܝ ܘܡܶܢ ܥܒܳ݁ܕܶ݁ܐ ܗܰܝܡܳܢܽܘܬܶ݁ܗ ܐܶܬ݁ܓ݂ܰܡܪܰܬ݁:
Jam 2:23 ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܗܰܝܡܶܢ ܐܰܒ݁ܪܳܗܳܡ ܒ݂ܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ ܘܪܳܚܡܳܐ ܕ݂ܰܐܠܳܗܳܐ ܐܶܬ݁ܩܪܺܝ:
Jam 2:24 ܚܳܙܶܐ ܐܰܢ̄ܬ݂ ܕ݂ܡܶܢ ܥܒܳ݁ܕܶ݁ܐ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܘܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܒ݂ܰܠܚܽܘܕ݁:
Jam 2:25 ܗܳܟܰ݁ܢܳܐ ܐܳܦ݁ ܪܳܚܳܒ݁ ܙܳܢܺܝܬܳ݁ܐ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܩܰܬ݁ ܕ݂ܩܰܒ݂ܠܰܬ݁ ܠܓܳ݁ܫܽܘܫܶܐ ܘܒܽ݁ܐܘܪܚܳܐ ܐ̄ܚܪܺܬܳ݁ܐ ܐܰܦ݂ܩܰܬ݁ ܐܶܢܽܘܢ:
Jam 2:26 ܐܰܝܟ݂ܰܢܳܐ ܕ݂ܦܰ݁ܓ݁ܪܳܐ ܕ݂ܠܳܐ ܪܽܘܚܳܐ ܡܺܝܬ݁ ܗܽ̄ܘ ܗܳܟܰ݁ܢܳܐ ܐܳܦ݁ ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ: ܣ
Jam 3:1 ܠܳܐ ܣܰܓ݂ܺܝܶܐܐ ܡܰܠܦܳ݁ܢܶܐ ܢܶܗܘܽܘܢ ܒ݂ܟܽ݁ܘܢ ܐܰܚܰܝ ܐܶܠܳܐ ܗܘܰܝܬ݂ܽܘܢ ܝܳܕ݁ܥܺܝܢ ܕ݂ܕܺ݁ܝܢܳܐ ܝܰܬ݂ܺܝܪܳܐ ܚܰܝܳܒܺ݁ܝܢܰܢ:
Jam 3:2 ܣܰܓ݂ܺܝܳܐܬܳ݁ܐ ܓ݂ܶܝܪ ܡܶܫܬ݂ܰܪܥܺܝܢܰܢ ܟ݂ܽܠܰܢ ܟ݂ܽܠ ܕ݂ܰܒ݁ܡܶܠܬܳ݁ܐ ܠܳܐ ܫܳܪܰܥ ܗܳܢܳܐ ܐܺܝܬܰ݁ܘܗ̄ܝ ܓ݂ܰܒ݁ܪܳܐ ܓ݂ܡܺܝܪܳܐ ܕ݂ܡܶܫܟ݂ܰܚ ܢܫܰܥܒ݂ܶܕ݁ ܐܳܦ݁ ܟ݂ܽܠܶܗ ܦ݂ܰܓ݁ܪܶܗ:
Jam 3:3 ܗܳܐ ܓ݂ܶܝܪ ܦ݂ܓܽ݁ܘܕܶ݁ܐ ܒ݂ܦܽ݁ܘܡܳܐ ܕ݂ܪܰܟ݁ܫܳܐ ܪܳܡܶܝܢܰܢ ܐܰܝܟ݁ ܕ݂ܢܶܫܬ݂ܰܥܒ݂ܕܽ݁ܘܢ ܠܰܢ ܘܟܽ݁ܠܶܗ ܓ݂ܽܘܫܡܗܽܘܢ ܡܰܗܦ݂ܟܺ݁ܝܢܰܢ:
Jam 3:4 ܐܳܦ݁ ܐܶܠܦܶ݁ܐ ܥܰܫܺܝܢܳܬܳ݁ܐ ܟ݂ܰܕ݁ ܕ݂ܒܺ݁ܝܪܳܢ ܠܗܶܝܢ ܪܽܘܚܶܐ ܩܰܫܝܳܬܳ݁ܐ ܡܶܢ ܩܰܝܣܳܐ ܙܥܽܘܪܳܐ ܡܶܬ݁ܢܰܬ݂ܦܳ݁ܢ ܠܰܐܬܰ݁ܪ ܕ݂ܚܳܐܰܪ ܨܶܒ݁ܝܳܢܶܗ ܕ݂ܗܰܘ ܕ݂ܰܡܕܰ݁ܒ݂ܰܪ:
Jam 3:5 ܗܳܟܰ݁ܢܳܐ ܐܳܦ݁ ܠܶܫܳܢܳܐ ܗܰܕ݂ܳܡܳܐ ܗ̄ܘ ܙܥܽܘܪܳܐ ܘܡܶܫܬ݂ܰܥܠܶܐ ܐܳܦ݁ ܢܽܘܪܳܐ ܙܥܽܘܪܬ݂ܳܐ ܥܳܒܶ݁ܐ ܣܰܓ݂ܺܝܶܐܐ ܡܰܘܩܕܳ݁ܐ:
Jam 3:6 ܘܠܶܫܳܢܳܐ ܢܽܘܪܳܐ ܗ̄ܘ ܘܥܳܠܡܳܐ ܕ݂ܰܚܛܺܝܬܳ݁ܐ ܐܰܝܟ݁ ܥܳܒܳ݁ܐ ܗ̄ܘ ܘܗܽܘ ܠܶܫܳܢܳܐ ܟ݂ܰܕ݁ ܐܺܝܬܰ݁ܘܗ̄ܝ ܒ݂ܗܰܕ݂ܳܡܰܝܢ ܡܟܰ݁ܬ݂ܶܡ ܠܶܗ ܠܟܽ݁ܠܶܗ ܦ݂ܰܓ݁ܪܰܢ ܘܡܰܘܩܶܕ݁ ܝܽܘܒ݂ܳܠܶܐ ܕ݂ܫܰܪܒܳ݁ܬܰ݁ܢ ܕ݂ܪܳܗܛܺܝܢ ܐܰܝܟ݁ ܓ݂ܺܝܓ݁ܠܶܐ ܘܝܳܩܶܕ݁ ܐܳܦ݁ ܗܽܘ ܒ݂ܢܽܘܪܳܐ:
Jam 3:7 ܟ݂ܽܠܗܽܘܢ ܓ݂ܶܝܪ ܟ݂ܝܳܢܶܐ ܕ݂ܚܰܝܘܳܬܳ݁ܐ ܘܰܕ݁ܦܳ݁ܪܰܚܬܳ݁ܐ ܘܪܰܚܫܳܐ ܕ݂ܝܰܡܳܐ ܘܰܕ݁ܝܰܒ݁ܫܳܐ ܡܶܫܬ݂ܰܥܒ݂ܕܺ݁ܝܢ ܠܰܟ݁ܝܳܢܳܐ ܕ݂ܐ̄ܢܳܫܽܘܬܳ݁ܐ:
Jam 3:8 ܠܶܫܳܢܳܐ ܕ݂ܶܝܢ ܐ̄ܢܳܫ ܠܳܐ ܐܶܫܟ݂ܰܚ ܕ݂ܢܶܟ݁ܒ݂ܫܺܝܘܗ̄ܝ ܒ݂ܺܝܫܬ݂ܳܐ ܗܳܕܶ݁ܐ ܕ݂ܠܳܐ ܡܶܬ݂ܬ݂ܰܟ݁ܣܳܐ ܡܠܶܐ ܗܽ̄ܘ ܣܰܡܳܐ ܕ݂ܡܰܘܬ݂ܳܐ:
Jam 3:9 ܒ݂ܶܗ ܡܒܰ݁ܪܟܺ݁ܝܢܰܢ ܠܡܳܪܝܳܐ ܘܰܐܒܳ݁ܐ ܘܒܶ݁ܗ ܠܳܝܛܺܝܢܰܢ ܠܰܒ݁ܢܰܝܢܳܫܳܐ ܕ݂ܒܰ݁ܕ݁ܡܽܘܬܳ݁ܐ ܕ݂ܰܐܠܳܗܳܐ ܥܒܺ݁ܝܕܺ݁ܝܢ:
Jam 3:10 ܘܡܶܢܶܗ ܡܶܢ ܦ݂ܽܘܡܳܐ ܢܳܦ݁ܩܳܢ ܒ݂ܽܘܪܟ݂ܳܬܳ݁ܐ ܘܠܰܘܛܳܬܳ݁ܐ ܠܳܐ ܘܳܠܶܐ ܐܰܚܰܝ ܕ݂ܗܳܠܶܝܢ ܗܳܟܰ݁ܢܳܐ ܢܶܣܬ݂ܰܥܪܳܢ:
Jam 3:11 ܕ݂ܰܠܡܳܐ ܡܶܫܟ݂ܚܳܐ ܕ݂ܡܶܢ ܚܰܕ݁ ܡܰܒ݂ܽܘܥܳܐ ܢܶܦ݂ܩܽܘܢ ܡܰܝܳܐ ܚܠܰܝܳܐ ܘܡܰܪܺܝܪܶܐ:
Jam 3:12 ܐܰܘ ܕ݂ܰܠܡܳܐ ܡܶܫܟ݂ܚܳܐ ܬ݂ܺܬ݂ܳܐ ܐܰܚܰܝ ܕ݂ܙܰܝܬ݂ܶܐ ܬ݂ܶܥܒ݂ܶܕ݁ ܐܰܘ ܓ݂ܦܶ݁ܬ݂ܳܐ ܬ݂ܺܐܢܶܐ ܗܳܟܰ݁ܢܳܐ ܐܳܦ݁ ܠܳܐ ܡܰܝܳܐ ܡܰܠܺܝܚܶܐ ܡܶܫܟ݂ܚܺܝܢ ܕ݂ܢܶܬ݁ܥܰܒ݁ܕ݂ܽܘܢ ܚܠܰܝܳܐ: ܣ
Jam 3:13 ܡܰܢܽܘ ܡܶܢܟܽ݁ܘܢ ܕ݂ܚܰܟ݂ܺܝܡ ܘܰܪܕܶ݁ܐ ܢܚܰܘܶܐ ܥܒܳ݁ܕܰ݁ܘܗ̄ܝ ܒ݂ܗܽܘܦ݂ܳܟܶ݁ܐ ܫܰܦ݂ܺܝܪܶܐ ܒ݂ܚܶܟ݁ܡܬܳ݁ܐ ܡܰܟ݂ܺܝܟ݁ܬ݂ܳܐ:
Jam 3:14 ܐܶܢ ܕ݂ܶܝܢ ܚܣܳܡܳܐ ܡܰܪܺܝܪܳܐ ܐܺܝܬ݁ ܒ݂ܟܽ݁ܘܢ ܐܰܘ ܚܶܪܝܳܢܳܐ ܒ݂ܠܶܒ݂ܰܝܟ݂ܽܘܢ ܠܳܐ ܬ݂ܶܬ݁ܚܰܬ݂ܪܽܘܢ ܥܰܠ ܩܽܘܫܬ݂ܳܐ ܘܰܬ݂ܕܰ݁ܓ݂ܠܽܘܢ:
Jam 3:15 ܡܶܛܽܠ ܕ݂ܗܳܕܶ݁ܐ ܚܶܟ݁ܡܬܳ݁ܐ ܡܶܢ ܠܥܶܠ ܠܳܐ ܢܶܚܬ݂ܰܬ݁ ܐܶܠܳܐ ܐܺܝܬܶ݁ܝܗ ܐܰܪܥܳܢܳܝܬ݂ܳܐ ܡܶܢ ܚܽܘܫܳܒܶ݁ܐ ܕ݂ܢܰܦ݁ܫܳܐ ܘܡܶܢ ܫܺܐܕܶ݁ܐ:
Jam 3:16 ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܚܣܳܡܳܐ ܘܚܶܪܝܳܢܳܐ ܬ݂ܰܡܳܢ ܐܳܦ݁ ܕ݂ܠܽܘܚܝܳܐ ܘܟܽ݁ܠܡܶܕ݂ܶܡ ܕ݂ܒܺ݁ܝܫ:
Jam 3:17 ܚܶܟ݁ܡܬܳ݁ܐ ܕ݂ܶܝܢ ܕ݂ܡܶܢ ܠܥܶܠ ܕ݂ܰܟ݁ܝܳܐ ܗ̄ܝ ܘܡܰܠܝܳܐ ܫܠܳܡܳܐ ܘܡܰܟ݂ܺܝܟܳ݁ܐ ܘܡܶܫܬ݂ܰܡܥܳܢܝܳܐ ܘܡܰܠܝܳܐ ܪܰܚܡܶܐ ܘܦܺ݁ܐܪܶܐ ܛܳܒܶ݁ܐ ܘܰܕ݁ܠܳܐ ܦ݂ܳܠܓ݂ܽܘܬܳ݁ܐ ܗ̄ܝ ܘܒܰ݁ܐܦ݂ܶܐ ܠܳܐ ܢܳܣܒ݂ܳܐ:
Jam 3:18 ܦ݂ܺܐܪܶܐ ܕ݂ܶܝܢ ܕ݂ܙܰܕ݂ܺܝܩܽܘܬܳ݁ܐ ܒ݂ܫܰܝܢܳܐ ܡܶܙܕ݂ܰܪܥܺܝܢ ܠܰܐܝܠܶܝܢ ܕ݂ܥܳܒ݁ܕ݂ܺܝܢ ܫܠܳܡܳܐ:
Jam 4:1 ܡܶܢ ܐܰܝܟ݂ܳܐ ܐܺܝܬ݁ ܒ݂ܟܽ݁ܘܢ ܩܪܳܒܶ݁ܐ ܘܡܰܨܘܳܬܳ݁ܐ ܠܳܐ ܗ̄ܘܳܐ ܡܶܢ ܪܓܺ݁ܝܓܳ݁ܬܳ݁ܐ ܕ݂ܡܰܩܪܒܳ݁ܢ ܒ݂ܗܰܕ݂ܳܡܰܝܟ݂ܽܘܢ:
Jam 4:2 ܡܶܬ݁ܪܰܓ݁ܪܓܺ݁ܝܢ ܐܢ̄ܬ݂ܽܘܢ ܘܠܰܝܬ݂ ܠܟܽ݁ܘܢ ܘܩܳܛܠܺܝܢ ܐܢ̄ܬ݂ܽܘܢ ܘܛܳܢܺܝܢ ܐܢ̄ܬ݂ܽܘܢ ܘܠܳܐ ܐܳܬ݁ܝܳܐ ܒ݂ܺܐܝܕܰ݁ܝܟ݂ܽܘܢ ܘܢܳܨܶܝܢ ܐܢ̄ܬ݂ܽܘܢ ܘܰܩܪܳܒܶ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܘܠܰܝܬ݂ ܠܟܽ݁ܘܢ ܡܶܛܽܠ ܕ݂ܠܳܐ ܫܳܐܠܺܝܢ ܐܢ̄ܬ݂ܽܘܢ:
Jam 4:3 ܫܳܐܠܺܝܢ ܐܢ̄ܬ݂ܽܘܢ ܘܠܳܐ ܢܳܣܒ݂ܺܝܢ ܐܢ̄ܬ݂ܽܘܢ ܡܶܛܽܠ ܕ݂ܒܺ݁ܝܫܳܐܝܺܬ݁ ܫܳܐܠܺܝܢ ܐܢ̄ܬ݂ܽܘܢ ܐܰܝܟ݁ ܕ݂ܰܬ݂ܬܰ݁ܪܣܽܘܢ ܪܓܺ݁ܝܓܳ݁ܬ݁ܟܽ݁ܘܢ:
Jam 4:4 ܓ݂ܰܝܳܪܶܐ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܪܶܚܡܬܶ݁ܗ ܕ݂ܥܳܠܡܳܐ ܗܳܢܳܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗ̄ܝ ܕ݂ܰܐܠܳܗܳܐ ܐܰܝܢܳܐ ܗܳܟܺ݁ܝܠ ܕ݂ܨܳܒܶ݁ܐ ܕ݂ܢܶܗܘܶܐ ܪܳܚܡܳܐ ܕ݂ܥܳܠܡܳܐ ܗܳܢܳܐ ܒ݂ܥܶܠܕ݂ܒܳ݁ܒܳ݁ܐ ܗܳܘܶܐ ܠܰܐܠܳܗܳܐ: ܣ
Jam 4:5 ܐܰܘ ܕ݂ܰܠܡܳܐ ܣܪܺܝܩܳܐܝܺܬ݁ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܶܐܡܰܪ ܟ݂ܬܳ݁ܒܳ݁ܐ ܕ݂ܒܰ݁ܛܢܳܢܳܐ ܪܳܓ݂ܳܐ ܪܽܘܚܳܐ ܕ݂ܥܳܡܪܳܐ ܒ݂ܰܢ:
Jam 4:6 ܛܰܝܒ݂ܽܘܬܳ݁ܐ ܕ݂ܶܝܢ ܝܰܬ݂ܺܝܪܬ݂ܳܐ ܝܰܗ̄ܒ݁ ܠܰܢ ܡܳܪܰܢ ܡܶܛܽܠ ܗܳܕܶ݁ܐ ܐܶܡܰܪ ܕ݂ܰܐܠܳܗܳܐ ܡܡܰܟ݂ܶܟ݁ ܠܪܳܡܶܐ ܘܰܠܡܰܟ݂ܺܝܟܶ݁ܐ ܝܳܗܶܒ݁ ܛܰܝܒ݂ܽܘܬܳ݁ܐ:
Jam 4:7 ܐܶܫܬ݂ܰܥܒ݂ܰܕ݁ܘ ܗܳܟܺ݁ܝܠ ܠܰܐܠܳܗܳܐ ܘܩܽܘܡܘ ܠܽܘܩܒܰ݁ܠ ܣܳܛܳܢܳܐ ܘܥܳܪܶܩ ܡܶܢܟܽ݁ܘܢ:
Jam 4:8 ܘܰܩܪܽܘܒ݁ܘ ܠܘܳܬ݁ ܐܰܠܳܗܳܐ ܘܢܶܬ݁ܩܰܪܰܒ݁ ܠܟܽ݁ܘܢ ܕ݂ܰܟ݂ܰܘ ܐܺܝܕܰ݁ܝܟ݂ܽܘܢ ܚܰܛܳܝܶܐ ܩܰܕ݂ܶܫܘ ܠܶܒ݂ܰܘܳܬ݁ܟܽ݁ܘܢ ܦ݂ܠܺܝܓܰ݁ܝ ܢܰܦ݁ܫܳܐ:
Jam 4:9 ܐܶܬ݁ܡܰܟ݂ܰܟ݁ܘ ܘܶܐܬ݂ܰܐܒ݁̄ܠܘ ܘܓܽ݁ܘܚܟ݂ܟܽ݁ܘܢ ܠܶܐܒ݁ܠܳܐ ܢܶܬ݁ܗܦܶ݁ܟ݁ ܘܚܰܕ݁ܘܰܬ݁ܟܽ݁ܘܢ ܠܥܳܩܬܳ݁ܐ:
Jam 4:10 ܐܶܬ݁ܡܰܟ݂ܰܟ݁ܘ ܩܕܳ݁ܡ ܡܳܪܝܳܐ ܘܰܢܪܰܡܪܶܡܟܽ݁ܘܢ:
Jam 4:11 ܠܳܐ ܬ݂ܶܗܘܽܘܢ ܡܡܰܠܠܺܝܢ ܥܰܠ ܚܕܳ݁ܕܶ݁ܐ ܐܰܚܰܝ ܗܰܘ ܓ݂ܶܝܪ ܕ݂ܰܡܡܰܠܶܠ ܥܰܠ ܐܰܚܽܘܗ̄ܝ ܐܰܘ ܕ݂ܳܐܶܢ ܠܰܐܚܽܘܗ̄ܝ ܡܡܰܠܶܠ ܥܰܠ ܢܳܡܽܘܣܳܐ ܘܕܳ݁ܐܶܢ ܠܢܳܡܽܘܣܳܐ ܘܶܐܢ ܠܢܳܡܽܘܣܳܐ ܕ݂ܳܐܶܢ ܐܰܢ̄ܬ݂ ܠܳܐ ܗܘܰܝܬ݂ ܥܳܒܽ݁ܘܕܶ݁ܗ ܕ݂ܢܳܡܽܘܣܳܐ ܐܶܠܳܐ ܕ݂ܰܝܳܢܶܗ:
Jam 4:12 ܚܰܕ݁ ܗܽ̄ܘ ܣܳܐܶܡ ܢܳܡܽܘܣܳܐ ܘܕܰ݁ܝܳܢܳܐ ܕ݂ܗܽܘ ܡܶܫܟ݂ܰܚ ܕ݂ܢܰܚܶܐ ܘܢܰܘܒ݂ܶܕ݁ ܐܰܢ̄ܬ݂ ܕ݂ܶܝܢ ܡܰܢ ܐܰܢ̄ܬ݂ ܕ݂ܕܳ݁ܐܶܢ ܐܰܢ̄ܬ݂ ܠܶܗ ܠܩܰܪܺܝܒܳ݁ܟ݁: ܣ
Jam 4:13 ܡܳܢܳܐ ܕ݂ܶܝܢ ܢܺܐܡܰܪ ܐܳܦ݁ ܥܰܠ ܐܰܝܠܶܝܢ ܕ݂ܳܐܡܪܺܝܢ ܕ݂ܝܰܘܡܳܢܳܐ ܐܰܘ ܡܚܳܪ ܐܳܙܺܠ̄ܝܢܰܢ ܠܰܡܕܺ݁ܝܢ̄ܬ݂ܳܐ ܐܰܝܕܳ݁ܐ ܕ݂ܗܺܝ ܘܥܳܒ݁ܕ݂ܺܝܢܰܢ ܬ݂ܰܡܳܢ ܫܰܢ̄ܬ݂ܳܐ ܚܕܳ݁ܐ ܘܡܶܬ݂ܬ݂ܰܓ݂ܪܺܝܢܰܢ ܘܝܳܬ݁ܪܺܝܢܰܢ:
Jam 4:14 ܘܠܳܐ ܝܳܕ݁ܥܺܝܢ ܡܳܢܳܐ ܗܳܘܶܐ ܡܚܳܪ ܡܳܢܳܐ ܐܶܢܽܘܢ ܓ݂ܶܝܪ ܚܰܝܰܝܢ ܐܶܠܳܐ ܐܶܢ ܠܰܗܓ݂ܳܐ ܕ݂ܩܰܠܺܝܠ ܡܶܬ݁ܚܙܶܐ ܘܛܳܠܶܩ ܘܡܰܘܦ݂ܶܐ:
Jam 4:15 ܚܠܳܦ݁ ܕ݂ܢܺܐܡܪܽܘܢ ܕ݂ܶܐܢ ܡܳܪܝܳܐ ܢܶܨܒ݂ܶܐ ܘܢܺܚܶܐ ܥܳܒ݁ܕ݂ܺܝܢܰܢ ܗܳܕܶ݁ܐ ܐܰܘ ܗܳܝ:
Jam 4:16 ܡܶܫܬ݂ܰܒ݁ܗܪܺܝܢ ܒ݂ܰܚܬܺ݁ܝܪܽܘܬ݁ܗܽܘܢ ܟ݂ܽܠ ܫܽܘܒ݁ܗܳܪܳܐ ܕ݂ܰܐܝܟ݁ ܗܳܢܳܐ ܒ݂ܺܝܫܳܐ ܗ̄ܘ:
Jam 4:17 ܘܰܐܝܢܳܐ ܕ݂ܝܳܕܰ݁ܥ ܛܳܒ݁ܬܳ݁ܐ ܘܠܳܐ ܥܳܒܶ݁ܕ݁ ܠܳܗ ܚܛܳܗܳܐ ܗܳܘܶܐ ܠܶܗ: ܣ
Jam 5:1 ܐܳܘ ܥܰܬ݂ܺܝܪܶܐ ܐܰܝܠܶܠܘ ܘܰܒ݁ܟܰ݁ܘ ܥܰܠ ܕ݂ܽܘܘܳܢܶܐ ܕ݂ܳܐܬܶ݁ܝܢ ܥܠܰܝܟ݂ܽܘܢ:
Jam 5:2 ܥܽܘܬ݁ܪܟܽ݁ܘܢ ܓ݂ܶܝܪ ܐܶܬ݁ܚܰܒ݂ܰܠ ܘܰܣܪܺܝ ܘܡܳܐܢܰܝܟ݂ܽܘܢ ܐܶܬܶ݁ܐܟܶ݁ܠܘ ܡܶܢ ܣܳܣܳܐ:
Jam 5:3 ܘܕܰ݁ܗܒ݁ܟܽ݁ܘܢ ܘܣܺܐܡܟܽ݁ܘܢ ܐܰܫܚܶܬ݁ ܠܶܗ ܘܫܽܘܚܬ݂ܗܽܘܢ ܗܳܘܝܳܐ ܠܣܳܗܕ݂ܽܘܬܳ݁ܐ ܥܠܰܝܟ݂ܽܘܢ ܘܗܺܝ ܥܬܺ݁ܝܕܳ݁ܐ ܕ݂ܬܶ݁ܐܟܽ݁ܘܠ ܒ݂ܶܣܪܟܽ݁ܘܢ ܢܽܘܪܳܐ ܟ݂ܰܢܶܫܬ݂ܽܘܢ ܠܟܽ݁ܘܢ ܠܝܰܘܡܳܬܳ݁ܐ ܐ̄ܚܪܳܝܶܐ:
Jam 5:4 ܗܳܐ ܐܰܓ݁ܪܳܐ ܕ݂ܦܳ݁ܥܠܶܐ ܕ݂ܰܚܨܰܕ݁ܘ ܐܰܪܥܳܬ݁ܟܽ݁ܘܢ ܗܰܘ ܕ݂ܰܛܠܰܡܬ݂ܽܘܢ ܩܳܥܶܐ ܘܰܓ݁ܥܳܬܳ݁ܐ ܕ݂ܚܳܨܽܘܕܶ݁ܐ ܠܶܐܕ݁ܢܰܘܗ̄ܝ ܕ݂ܡܳܪܝܳܐ ܨܒܰ݁ܐܘܽܬ݁ ܥܶܠܰܬ݁:
Jam 5:5 ܒ݂ܣܶܡܬ݂ܽܘܢ ܓ݂ܶܝܪ ܥܰܠ ܐܰܪܥܳܐ ܘܶܐܬ݁ܠܰܥܰܒ݁ܬ݂ܽܘܢ ܘܬܰ݁ܪܣܺܝܬ݂ܽܘܢ ܦ݂ܰܓ݁ܪܰܝܟ݂ܽܘܢ ܐܰܝܟ݁ ܕ݂ܰܠܝܰܘܡܳܐ ܕ݂ܢܶܟ݁ܣܬܳ݁ܐ:
Jam 5:6 ܚܰܝܶܒ݁ܬ݂ܽܘܢ ܘܰܩܛܰܠܬ݂ܽܘܢ ܠܙܰܕ݂ܺܝܩܳܐ ܘܠܳܐ ܩܳܡ ܠܽܘܩܒܰ݁ܠܟܽ݁ܘܢ ܣ݂ ܣ݂:
Jam 5:7 ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܐܰܓ݂ܰܪܘ ܪܽܘܚܟܽ݁ܘܢ ܥܕܰ݁ܡܳܐ ܠܡܶܐܬܺ݁ܝܬܶ݁ܗ ܕ݂ܡܳܪܝܳܐ ܐܰܝܟ݁ ܐܰܟ݂ܳܪܳܐ ܕ݂ܰܡܣܰܟ݂ܶܐ ܠܦܺ݁ܐܪܶܐ ܝܰܩܺܝܪܶܐ ܕ݂ܰܐܪܥܶܗ ܘܡܰܓ݂ܰܪ ܪܽܘܚܶܗ ܥܠܰܝܗܽܘܢ ܥܕܰ݁ܡܳܐ ܕ݂ܢܳܣܶܒ݁ ܡܶܛܪܳܐ ܒ݂ܟܺ݁ܝܪܳܝܳܐ ܘܰܠܩܺܝܫܳܝܳܐ:
Jam 5:8 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܐܰܓ݂ܰܪܘ ܪܽܘܚܟܽ݁ܘܢ ܘܠܶܒ݂ܰܘܳܬ݁ܟܽ݁ܘܢ ܫܰܪܰܪܘ ܩܶܪܒ݂ܰܬ݁ ܠܳܗ ܓ݂ܶܝܪ ܡܶܐܬܺ݁ܝܬܶ݁ܗ ܕ݂ܡܳܪܰܢ:
Jam 5:9 ܠܳܐ ܬ݂ܶܬ݂ܰܢܚܽܘܢ ܚܰܕ݁ ܥܰܠ ܚܰܕ݁ ܐܰܚܰܝ ܕ݂ܠܳܐ ܬ݂ܶܬ݂ܕܺ݁ܝܢܽܘܢ ܗܳܐ ܓ݂ܶܝܪ ܕ݂ܺܝܢܳܐ ܩܕܳ݁ܡ ܬ݂ܰܪܥܳܐ ܩܳܐܶܡ:
Jam 5:10 ܕ݂ܡܽܘܬܳ݁ܐ ܠܰܢܒܺ݁ܝܶܐ ܣܰܒ݁ܘ ܠܟܽ݁ܘܢ ܐܰܚܰܝ ܠܡܰܓ݂ܪܰܬ݁ ܪܽܘܚܳܐ ܕ݂ܽܐܘܠܨܳܢܰܝܟ݂ܽܘܢ ܗܳܢܽܘܢ ܕ݂ܡܰܠܶܠܘ ܒ݂ܰܫܡܶܗ ܕ݂ܡܳܪܝܳܐ:
Jam 5:11 ܗܳܐ ܓ݂ܶܝܪ ܝܳܗܒ݂ܺܝܢܰܢ ܛܽܘܒܳ݁ܐ ܠܰܐܝܠܶܝܢ ܕ݂ܣܰܝܒ݂ܰܪܘ ܫܡܰܥܬ݂ܽܘܢ ܡܣܰܝܒ݂ܪܳܢܽܘܬܶ݁ܗ ܕ݂ܺܐܝܳܘܒ݁ ܘܚܰܪܬܳ݁ܐ ܕ݂ܰܥܒܰ݁ܕ݁ ܠܶܗ ܡܳܪܝܳܐ ܚܙܰܝܬ݂ܽܘܢ ܡܶܛܽܠ ܕ݂ܰܡܪܰܚܡܳܢ ܗܽ̄ܘ ܡܳܪܝܳܐ ܘܰܡܪܰܚܦܳ݁ܢ:
Jam 5:12 ܩܕܳ݁ܡ ܟ݂ܽܠ ܡܶܕ݂ܶܡ ܕ݂ܶܝܢ ܐܰܚܰܝ ܠܳܐ ܗܘܰܝܬ݂ܽܘܢ ܝܳܡܶܝܢ ܠܳܐ ܒ݂ܰܫܡܰܝܳܐ ܘܠܳܐ ܒ݂ܰܐܪܥܳܐ ܐܳܦ݁ܠܳܐ ܒ݂ܡܰܘܡܳܬܳ݁ܐ ܐ̄ܚܪܺܬܳ݁ܐ ܐܶܠܳܐ ܬ݂ܶܗܘܶܐ ܡܶܠܰܬ݁ܟܽ݁ܘܢ ܐܺܝܢ ܐܺܝܢ ܘܠܳܐ ܠܳܐ ܕ݂ܠܳܐ ܬ݂ܶܬ݁ܚܰܝܒܽ݁ܘܢ ܬ݂ܚܶܝܬ݁ ܕ݂ܺܝܢܳܐ:
Jam 5:13 ܘܶܐܢ ܐ̄ܢܳܫ ܡܶܢܟܽ݁ܘܢ ܢܶܗܘܶܐ ܒ݂ܽܐܘܠܨܳܢܳܐ ܢܶܗܘܶܐ ܡܨܰܠܶܐ ܘܶܐܢ ܚܳܕܶ݁ܐ ܢܶܗܘܶܐ ܡܙܰܡܰܪ:
Jam 5:14 ܘܶܐܢ ܟ݂ܪܺܝܗ ܢܶܩܪܶܐ ܠܩܰܫܺܝܫܶܐ ܕ݂ܥܺܕ݂̄ܬ݂ܳܐ ܘܰܢܨܰܠܽܘܢ ܥܠܰܘܗ̄ܝ ܘܢܶܡܫܚܽܘܢܶܗ ܡܶܫܚܳܐ ܒ݂ܰܫܡܶܗ ܕ݂ܡܳܪܰܢ:
Jam 5:15 ܘܰܨܠܽܘܬܳ݁ܐ ܕ݂ܗܰܝܡܳܢܽܘܬܳ݁ܐ ܡܰܚܠܡܳܐ ܠܶܗ ܠܗܰܘ ܕ݂ܰܟ݁ܪܺܝܗ ܘܰܡܩܺܝܡ ܠܶܗ ܡܳܪܰܢ ܘܶܐܢ ܚܛܳܗܶܐ ܥܒܺ݁ܝܕܺ݁ܝܢ ܠܶܗ ܡܶܫܬ݂ܰܒ݁ܩܺܝܢ ܠܶܗ:
Jam 5:16 ܗܘܰܝܬ݂ܽܘܢ ܕ݂ܶܝܢ ܡܰܘܕ݂ܶܝܢ ܣܰܟ݁ܠܘܳܬ݁ܟܽ݁ܘܢ ܚܰܕ݁ ܠܚܰܕ݁ ܘܰܗܘܰܝܬ݂ܽܘܢ ܡܨܰܠܶܝܢ ܚܰܕ݁ ܥܰܠ ܚܰܕ݁ ܕ݂ܬܶ݁ܬܰ݁ܐܣܽܘܢ ܪܰܒ݁ ܗܽ̄ܘ ܓ݂ܶܝܪ ܚܰܝܠܳܗ ܕ݂ܰܨܠܽܘܬܳ݁ܐ ܐܰܝܕܳ݁ܐ ܕ݂ܙܰܕ݂ܺܝܩܳܐ ܡܨܰܠܶܐ ܠܳܗ:
Jam 5:17 ܐܳܦ݁ ܐܺܠܺܝܳܐ ܒ݂ܰܪܢܳܫܳܐ ܗܘܳܐ ܚܳܫܽܘܫܳܐ ܐܰܟ݁ܘܳܬܰ݁ܢ ܘܨܰܠܺܝ ܕ݂ܠܳܐ ܢܶܚܽܘܬ݁ ܡܶܛܪܳܐ ܥܰܠ ܐܰܪܥܳܐ ܘܠܳܐ ܢܚܶܬ݁ ܬ݂ܠܳܬ݁ ܫܢܺܝܢ ܘܶܫܬ݂ܳܐ ܝܰܪܚܺܝܢ:
Jam 5:18 ܘܬܽ݁ܘܒ݁ ܨܰܠܺܝ ܘܰܫܡܰܝܳܐ ܝܰܗ̄ܒ݁ܘ ܡܶܛܪܳܐ ܘܰܐܪܥܳܐ ܝܶܗܒ݂ܰܬ݁ ܦ݂ܺܐܪܶܝܗ: ܣ
Jam 5:19 ܐܰܚܰܝ ܐܶܢ ܐ̄ܢܳܫ ܡܶܢܟܽ݁ܘܢ ܢܶܛܥܶܐ ܡܶܢ ܐܽܘܪܚܳܐ ܕ݂ܩܽܘܫܬ݂ܳܐ ܘܢܰܦ݁ܢܶܝܘܗ̄ܝ ܐ̄ܢܳܫ ܡܶܢ ܛܳܥܝܽܘܬܶ݁ܗ:
Jam 5:20 ܢܶܕ݂ܰܥ ܕ݂ܗܰܘ ܕ݂ܡܰܗܦ݂ܶܟ݁ ܠܚܰܛܳܝܳܐ ܡܶܢ ܛܳܥܝܽܘܬܳ݁ܐ ܕ݂ܽܐܘܪܚܶܗ ܡܰܚܶܐ ܢܰܦ݁ܫܶܗ ܡܶܢ ܡܰܘܬ݂ܳܐ ܘܥܳܛܶܐ ܣܽܘܓܳ݁ܐܐ ܕ݂ܰܚܛܳܗܰܘܗ̄ܝ: ܣ
1Pe 1:1 ܦ݂ܶܛܪܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܠܰܓ݁ܒܰ݁ܝܳܐ ܘܬܰ݁ܘܬ݂ܳܒܶ݁ܐ ܕ݂ܰܙܪܺܝܥܺܝܢ ܒ݂ܦ݂ܳܢܛܳܘܣ ܘܰܒ݁ܓܰ݁ܠܰܛܺܝܰܐ ܘܰܒ݁ܩܰܦ݂ܳܘܕ݁ܩܺܝܰܐ ܘܒܰ݁ܐܣܺܝܰܐ ܘܰܒ݁ܒܺ݁ܝܬܽ݁ܘܢܺܝܰܐ:
1Pe 1:2 ܐܰܝܠܶܝܢ ܕ݂ܶܐܬ݁ܓ݂ܒܺ݁ܝܘ ܒ݂ܰܡܩܰܕ݂ܡܽܘܬ݁ ܝܺܕܰ݁ܥܬܶ݁ܗ ܕ݂ܰܐܠܳܗܳܐ ܐܰܒܳ݁ܐ ܒ݂ܩܰܕ݂ܺܝܫܽܘܬܳ݁ܐ ܕ݂ܪܽܘܚܳܐ ܕ݂ܢܶܗܘܽܘܢ ܠܡܰܫܡܰܥܬܳ݁ܐ ܘܠܰܪܣܳܣ ܕ݂ܡܶܗ ܕ݂ܝܶܫܽܘܥ ܡܫܺܝܚܳܐ ܛܰܝܒ݂ܽܘܬܳ݁ܐ ܘܰܫܠܳܡܳܐ ܢܶܣܓ݂ܶܐ ܠܘܳܬ݁ܟܽ݁ܘܢ: ܣ
1Pe 1:3 ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܒܰ݁ܚܢܳܢܶܗ ܣܰܓ݂ܺܝܳܐܐ ܐܰܘܠܕܰ݁ܢ ܡܶܢ ܕ݂ܪܺܝܫ ܒ݂ܰܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ ܠܣܰܒ݁ܪܳܐ ܕ݂ܚܰܝܶܐ:
1Pe 1:4 ܘܰܠܝܳܪܬ݂ܽܘܬܳ݁ܐ ܕ݂ܠܳܐ ܡܶܬ݁ܚܰܒ݂ܠܳܐ ܘܠܳܐ ܡܶܬ݂ܛܰܢܦܳ݁ܐ ܘܠܳܐ ܚܳܡܝܳܐ ܗܳܝ ܕ݂ܰܡܛܰܝܒܳ݁ܐ ܠܟܽ݁ܘܢ ܒ݂ܰܫܡܰܝܳܐ:
1Pe 1:5 ܟ݂ܰܕ݁ ܢܛܺܝܪܺܝܢ ܐܢ̄ܬ݂ܽܘܢ ܒ݂ܚܰܝܠܳܐ ܕ݂ܰܐܠܳܗܳܐ ܘܰܒ݁ܗܰܝܡܳܢܽܘܬܳ݁ܐ ܠܚܰܝܶܐ ܕ݂ܰܡܛܰܝܒܺ݁ܝܢ ܕ݂ܢܶܬ݁ܓ݂ܠܽܘܢ ܠܙܰܒ݁ܢܶܐ ܐ̄ܚܪܳܝܶܐ:
1Pe 1:6 ܕ݂ܰܒ݁ܗܽܘܢ ܬ݂ܶܚܕ݂ܽܘܢ ܠܥܳܠܰܡ ܐܳܦܶ݁ܢ ܒ݂ܗܳܢܳܐ ܙܰܒ݁ܢܳܐ ܩܰܠܺܝܠ ܡܶܬ݂ܬ݂ܥܺܝܩܺܝܢ ܐܢ̄ܬ݂ܽܘܢ ܒ݂ܢܶܣܝܽܘܢܶܐ ܡܫܰܚܠܦܶ݁ܐ ܕ݂ܥܳܕܶ݁ܝܢ ܥܠܰܝܟ݂ܽܘܢ:
1Pe 1:7 ܐܰܝܟ݂ܰܢܳܐ ܕ݂ܒܽ݁ܘܚܪܳܢܳܐ ܕ݂ܗܰܝܡܳܢܽܘܬ݁ܟܽ݁ܘܢ ܢܶܬ݁ܚܙܶܐ ܕ݂ܰܡܝܰܬ݂ܰܪ ܡܶܢ ܕ݂ܰܗܒܳ݁ܐ ܣܢܺܝܢܳܐ ܕ݂ܶܐܬ݁ܒ݂ܩܺܝ ܒ݂ܢܽܘܪܳܐ ܠܬܶ݁ܫܒ݂ܽܘܚܬ݂ܳܐ ܘܠܺܐܝܩܳܪܳܐ ܘܰܠܩܽܘܠܳܣܳܐ ܒ݂ܓܶ݁ܠܝܳܢܶܗ ܕ݂ܝܶܫܽܘܥ ܡܫܺܝܚܳܐ:
1Pe 1:8 ܗܰܘ ܕ݂ܠܳܐ ܚܙܰܝܬ݂ܽܘܢܳܝܗ̄ܝ ܘܡܰܚܒܺ݁ܝܢ ܐܢ̄ܬ݂ܽܘܢ ܠܶܗ ܘܰܒ݁ܗܰܝܡܳܢܽܘܬܶ݁ܗ ܪܳܘܙܺܝܢ ܐܢ̄ܬ݂ܽܘܢ ܒ݂ܚܰܕܽ݁ܘܬܳ݁ܐ ܡܫܰܒ݂ܰܚܬ݂ܳܐ ܕ݂ܠܳܐ ܡܶܬ݁ܡܰܠܠܳܐ:
1Pe 1:9 ܕ݂ܰܬ݁ܩܰܒ݂ܠܽܘܢ ܦ݂ܽܘܪܥܳܢܳܐ ܕ݂ܗܰܝܡܳܢܽܘܬ݁ܟܽ݁ܘܢ ܚܰܝܶܐ ܕ݂ܢܰܦ݁ܫܳܬ݁ܟܽ݁ܘܢ:
1Pe 1:10 ܗܳܢܽܘܢ ܚܰܝܶܐ ܕ݂ܥܰܩܶܒ݁ܘ ܗ̄ܘܰܘ ܥܠܰܝܗܽܘܢ ܢܒܺ݁ܝܶܐ ܟ݂ܰܕ݁ ܐܶܬ݁ܢܰܒ݂ܺܝܘ ܥܰܠ ܛܰܝܒ݂ܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗܘܳܬ݁ ܕ݂ܬܶ݁ܬܺ݁ܝܗܶܒ݁ ܠܟܽ݁ܘܢ:
1Pe 1:11 ܘܰܒ݁ܨܰܘ ܕ݂ܒܰ݁ܐܝܢܳܐ ܙܰܒ݁ܢܳܐ ܡܚܰܘܝܳܐ ܘܡܰܣܗܕܳ݁ܐ ܪܽܘܚܶܗ ܕ݂ܰܡܫܺܝܚܳܐ ܕ݂ܥܳܡܪܳܐ ܒ݂ܗܽܘܢ ܕ݂ܰܥܬܺ݁ܝܕܺ݁ܝܢ ܚܰܫܰܘܗ̄ܝ ܕ݂ܰܡܫܺܝܚܳܐ ܘܬܶ݁ܫܒ݂ܽܘܚܬ݂ܶܗ ܕ݂ܡܶܢ ܒ݂ܳܬܰ݁ܪܟ݂ܶܢ:
1Pe 1:12 ܘܶܐܬ݁ܓ݂ܠܺܝ ܠܗܽܘܢ ܟ݂ܽܠ ܕ݂ܒܳ݁ܨܶܝܢ ܗ̄ܘܰܘ ܡܶܛܽܠ ܕ݂ܠܰܘ ܠܢܰܦ݁ܫܗܽܘܢ ܒ݂ܳܥܶܝܢ ܗ̄ܘܰܘ ܐܶܠܳܐ ܠܰܢ ܕ݂ܺܝܠܰܢ ܡܶܬ݁ܢܰܒ݂ܶܝܢ ܗ̄ܘܰܘ ܐܰܝܠܶܝܢ ܕ݂ܗܳܫܳܐ ܐܶܬ݁ܓ݂ܠܺܝ ܠܟܽ݁ܘܢ ܒ݂ܝܰܕ݁ ܐܰܝܠܶܝܢ ܕ݂ܣܰܒ݂ܰܪܢܳܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܫܬ݂ܰܕ݂ܰܪ ܡܶܢ ܫܡܰܝܳܐ ܕ݂ܰܒ݁ܗܶܝܢ ܒ݂ܗܳܠܶܝܢ ܡܶܬ݁ܪܰܓ݁ܪܓܺ݁ܝܢ ܐܳܦ݁ ܡܰܠܰܐܟܶ݁ܐ ܕ݂ܰܢܕܰ݁ܝܩܽܘܢ:
1Pe 1:13 ܡܶܛܽܠ ܗܳܢܳܐ ܚܙܽܘܩܘ ܚܰܨܶܐ ܕ݂ܬܰ݁ܪܥܝܳܬ݁ܟܽ݁ܘܢ ܘܶܐܬ݂ܬ݂ܥܺܝܪܘ ܓ݂ܡܺܝܪܳܐܝܺܬ݁ ܘܣܰܒ݂ܰܪܘ ܥܰܠ ܚܰܕܽ݁ܘܬܳ݁ܐ ܕ݂ܳܐܬ݁ܝܳܐ ܠܟܽ݁ܘܢ ܒ݂ܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
1Pe 1:14 ܐܰܝܟ݁ ܒ݂ܢܰܝܳܐ ܡܶܫܬ݂ܰܡܥܳܢܶܐ ܘܠܳܐ ܬ݂ܶܫܬ݂ܰܘܬ݂ܦܽ݁ܘܢ ܬ݂ܽܘܒ݁ ܠܰܪܓܺ݁ܝܓܳ݁ܬ݁ܟܽ݁ܘܢ ܩܰܕ݁ܡܳܝܳܬܳ݁ܐ ܐܰܝܠܶܝܢ ܕ݂ܪܳܓ݂ܺܝܢ ܗܘܰܝܬ݂ܽܘܢ ܕ݂ܠܳܐ ܒ݂ܺܝܕܰ݁ܥܬܳ݁ܐ:
1Pe 1:15 ܐܶܠܳܐ ܗܘܰܘ ܩܰܕ݂ܺܝܫܺܝܢ ܒ݂ܟܽ݁ܠܗܽܘܢ ܗܽܘܦ݂ܳܟܰ݁ܝܟ݂ܽܘܢ ܐܰܝܟ݁ ܕ݂ܩܰܕ݂ܺܝܫ ܗܰܘ ܡܰܢ ܕ݂ܰܩܪܳܟܽ݁ܘܢ:
1Pe 1:16 ܡܶܛܽܠ ܕ݂ܰܟ݁ܬܺ݁ܝܒ݁ ܕ݂ܰܗܘܰܝܬ݂ܽܘܢ ܩܰܕ݂ܺܝܫܺܝܢ ܐܰܝܟ݂ܰܢܳܐ ܕ݂ܳܐܦ݁ ܐܶܢܳܐ ܩܰܕ݂ܺܝܫ ܐ̄ܢܳܐ:
1Pe 1:17 ܘܶܐܢ ܗܽܘ ܕ݂ܰܐܒܳ݁ܐ ܩܳܪܶܝܢ ܐܢ̄ܬ݂ܽܘܢ ܗܰܘ ܕ݂ܠܰܝܬ݂ ܩܕܳ݁ܡܰܘܗ̄ܝ ܡܰܣܰܒ݁ ܒ݂ܰܐܦ݂ܶܐ ܘܕܳ݁ܐܶܢ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ ܒ݂ܕܶ݁ܚܠܬܳ݁ܐ ܐܶܬ݂ܕ݂ܰܒ݂ܰܪܘ ܒ݂ܙܰܒ݁ܢܳܐ ܗܳܢܳܐ ܕ݂ܬܰ݁ܘܬ݂ܳܒܽ݁ܘܬ݁ܟܽ݁ܘܢ:
1Pe 1:18 ܟ݂ܰܕ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܳܐ ܒ݂ܟܶ݁ܣܦ݂ܳܐ ܕ݂ܒܳ݁ܠܶܐ ܘܠܳܐ ܒ݂ܕܰ݁ܗܒܳ݁ܐ ܐܶܬ݁ܦ݂ܪܶܩܬ݂ܽܘܢ ܡܶܢ ܥܒܳ݁ܕܰ݁ܝܟ݂ܽܘܢ ܣܪܺܝܩܶܐ ܗܳܢܽܘܢ ܕ݂ܩܰܒ݂ܶܠܬ݂ܽܘܢ ܡܶܢ ܐܰܒܳ݁ܗܰܝܟ݂ܽܘܢ:
1Pe 1:19 ܐܶܠܳܐ ܒ݂ܰܕ݁ܡܳܐ ܝܰܩܺܝܪܳܐ ܕ݂ܶܐܡܪܳܐ ܕ݂ܡܽܘܡܳܐ ܘܛܽܘܠܫܳܐ ܠܰܝܬ݂ ܒ݂ܶܗ ܕ݂ܺܐܝܬܰ݁ܘܗ̄ܝ ܡܫܺܝܚܳܐ:
1Pe 1:20 ܗܰܘ ܕ݂ܰܡܩܰܕ݂ܰܡ ܗ̄ܘܳܐ ܦ݂ܪܺܝܫ ܠܗܳܕܶ݁ܐ ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܘܶܐܬ݁ܓ݂ܠܺܝ ܒ݂ܰܐ̄ܚܪܳܝܬ݂ܗܽܘܢ ܕ݂ܙܰܒ݁ܢܶܐ ܡܶܛܽܠܳܬ݁ܟܽ݁ܘܢ:
1Pe 1:21 ܐܰܝܠܶܝܢ ܕ݂ܒܺ݁ܐܝܕܶ݁ܗ ܗܰܝܡܶܢܬ݂ܽܘܢ ܒ݂ܰܐܠܳܗܳܐ ܗܰܘ ܕ݂ܰܐܩܺܝܡܶܗ ܡܶܢ ܒ݂ܶܝܬ݁ ܡܺܝܬܶ݁ܐ ܘܝܰܗ̄ܒ݁ ܠܶܗ ܫܽܘܒ݁ܚܳܐ ܕ݂ܗܰܝܡܳܢܽܘܬ݁ܟܽ݁ܘܢ ܘܣܰܒ݁ܪܟܽ݁ܘܢ ܢܶܗܘܶܐ ܥܰܠ ܐܰܠܳܗܳܐ: ܣ
1Pe 1:22 ܟ݂ܰܕ݁ ܢܶܗܘܝܳܢ ܩܰܕ݂ܺܝܫܳܢ ܢܰܦ݁ܫܳܬ݁ܟܽ݁ܘܢ ܒ݂ܡܶܫܬ݂ܰܡܥܳܢܽܘܬܶ݁ܗ ܕ݂ܰܫܪܳܪܳܐ ܘܢܶܗܘܝܳܢ ܡܰܠܝܳܢ ܚܽܘܒ݂ܳܐ ܕ݂ܠܳܐ ܡܰܣܰܒ݁ ܒ݂ܰܐܦ݂ܶܐ ܕ݂ܡܶܢ ܠܶܒ݂ܳܐ ܕ݂ܰܟ݁ܝܳܐ ܘܰܓ݁ܡܺܝܪܳܐ ܬ݂ܶܗܘܽܘܢ ܡܰܚܒܺ݁ܝܢ ܚܰܕ݁ ܠܚܰܕ݁:
1Pe 1:23 ܐܰܝܟ݁ ܐ̄ܢܳܫܳܐ ܕ݂ܡܶܢ ܕ݂ܪܺܝܫ ܐܶܬܺ݁ܝܠܶܕ݂ܬ݂ܽܘܢ ܠܳܐ ܡܶܢ ܙܰܪܥܳܐ ܕ݂ܒܳ݁ܠܶܐ ܐܶܠܳܐ ܡܶܢ ܐܰܝܢܳܐ ܕ݂ܠܳܐ ܒ݂ܳܠܶܐ ܒ݂ܡܶܠܬܳ݁ܐ ܚܰܝܬܳ݁ܐ ܕ݂ܰܐܠܳܗܳܐ ܕ݂ܩܰܝܳܡܳܐ ܠܥܳܠܰܡ:
1Pe 1:24 ܡܶܛܽܠ ܕ݂ܟܽ݁ܠ ܒ݂ܣܰܪ ܥܡܺܝܪܳܐ ܘܟܽ݁ܠܳܗ ܝܳܐܝܽܘܬܶ݁ܗ ܐܰܝܟ݁ ܥܽܘܦ݁ܝܳܐ ܕ݂ܚܰܩܠܳܐ ܝܳܒܶ݁ܫ ܥܡܺܝܪܳܐ ܘܚܳܡܶܐ ܥܽܘܦ݁ܝܳܐ:
1Pe 1:25 ܘܡܶܠܬܶ݁ܗ ܕ݂ܰܐܠܳܗܰܢ ܩܰܝܳܡܳܐ ܠܥܳܠܡܺܝܢ ܘܗܳܕܶ݁ܐ ܗ̄ܝ ܡܶܠܬܳ݁ܐ ܗܳܝ ܕ݂ܶܐܣܬ݂ܰܒ݂ܰܪܬ݂ܽܘܢ: ܣ
1Pe 2:1 ܐܰܢܺܝܚܘ ܗܳܟܺ݁ܝܠ ܡܶܢܟܽ݁ܘܢ ܟ݂ܽܠܳܗ ܒ݂ܺܝܫܽܘܬܳ݁ܐ ܘܟܽ݁ܠܶܗ ܢܶܟ݁ܠܳܐ ܘܡܰܣܰܒ݁ ܒ݂ܰܐܦ݂ܶܐ ܘܰܚܣܳܡܳܐ ܘܡܶܐܟܰ݁ܠ-ܩܰܪܨܳܐ:
1Pe 2:2 ܘܰܗܘܰܘ ܐܰܝܟ݁ ܝܰܠܽܘܕܶ݁ܐ ܫܰܒ݁ܪܶܐ ܘܶܐܬ݁ܪܰܓ݁ܪܰܓ݁ܘ ܠܳܗ ܠܡܶܠܬܳ݁ܐ ܐܰܝܟ݁ ܕ݂ܰܠܚܰܠܒܳ݁ܐ ܢܰܩܕ݂ܳܐ ܘܪܽܘܚܳܢܳܐ ܕ݂ܒܳ݁ܗ ܬ݂ܶܬ݁ܪܰܒ݂ܽܘܢ ܠܚܰܝܶܐ:
1Pe 2:3 ܐܶܢ ܛܥܶܡܬ݂ܽܘܢ ܘܰܚܙܰܝܬ݂ܽܘܢ ܕ݂ܛܳܒ݁ ܗܽ̄ܘ ܡܳܪܝܳܐ:
1Pe 2:4 ܗܰܘ ܕ݂ܠܶܗ ܡܶܬ݁ܩܰܪܒܺ݁ܝܢ ܐܢ̄ܬ݂ܽܘܢ ܕ݂ܺܐܝܬܰ݁ܘܗ̄ܝ ܟ݂ܺܐܦܳ݁ܐ ܚܰܝܳܐ ܕ݂ܰܐܣܠܝܽܘܗ̄ܝ ܒ݂ܢܰܝ-ܐ̄ܢܳܫܳܐ ܘܰܓ݁ܒܶ݁ܐ ܘܰܡܝܰܩܰܪ ܠܘܳܬ݁ ܐܰܠܳܗܳܐ:
1Pe 2:5 ܘܳܐܦ݁ ܐܰܢ̄ܬ݂ܽܘܢ ܐܰܝܟ݁ ܟ݂ܺܐܦܶ݁ܐ ܚܰܝܳܬܳ݁ܐ ܐܶܬ݁ܒ݂ܰܢܰܘ ܘܰܗܘܰܘ ܗܰܝܟ݂ܠܶܐ ܪܽܘܚܳܢܶܐ ܘܟܳ݁ܗܢܶܐ ܩܰܕ݂ܺܝܫܶܐ ܠܡܰܣܳܩܽܘ ܕ݂ܶܒ݁ܚܶܐ ܪܽܘܚܳܢܶܐ ܕ݂ܰܡܩܰܒ݂ܠܺܝܢ ܩܕܳ݁ܡ ܐܰܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܣ݂ ܣ݂:
1Pe 2:6 ܐܰܡܺܝܪ ܗܽ̄ܘ ܓ݂ܶܝܪ ܒ݂ܰܟ݁ܬܳ݁ܒܳ݁ܐ ܕ݂ܗܳܐ ܣܳܐܶܡ ܐ̄ܢܳܐ ܒ݂ܨܶܗܝܽܘܢ ܟ݂ܺܐܦܳ݁ܐ ܒ݂ܚܺܝܪܬ݂ܳܐ ܘܝܰܩܺܝܪܬ݂ܳܐ ܒ݂ܪܺܝܫ ܙܳܘܺܝܬܳ݁ܐ ܘܡܰܢ ܕ݂ܰܡܗܰܝܡܶܢ ܒ݂ܳܗ ܠܳܐ ܢܶܒ݁ܗܰܬ݁:
1Pe 2:7 ܠܟܽ݁ܘܢ ܗܳܟܺ݁ܝܠ ܐܶܬܺ݁ܝܗܶܒ݁ ܗܳܢܳܐ ܐܺܝܩܳܪܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܠܗܳܢܽܘܢ ܕ݂ܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ:
1Pe 2:8 ܟ݂ܺܐܦܳ݁ܐ ܗ̄ܘ ܕ݂ܬܽ݁ܘܩܰܠܬܳ݁ܐ ܘܰܐܒ݁ܢܳܐ ܕ݂ܟܶ݁ܫܠܳܐ ܘܡܶܬ݂ܬ݂ܰܩܠܺܝܢ ܒ݂ܶܗ ܒ݂ܰܕ݁ܠܳܐ ܡܶܬ݂ܛܦ݂ܺܝܣܺܝܢ ܠܡܶܠܬܳ݁ܐ ܕ݂ܰܠܗܳܕܶ݁ܐ ܣܺܝܡܺܝܢ:
1Pe 2:9 ܐܰܢ̄ܬ݂ܽܘܢ ܕ݂ܶܝܢ ܫܰܪܒ݂ܬܳ݁ܐ ܐܰܢ̄ܬ݂ܽܘܢ ܓ݂ܒܺ݁ܝܬܳ݁ܐ ܕ݂ܰܡܟܰ݁ܗܢܳܐ ܠܡܰܠܟ݂ܽܘܬܳ݁ܐ ܥܰܡܳܐ ܩܰܕ݂ܺܝܫܳܐ ܟ݂ܶܢܫܳܐ ܦ݂ܪܺܝܩܳܐ ܬ݂ܣܰܒ݂ܪܽܘܢ ܬ݂ܶܫܒ݂ܚܳܬܶ݁ܗ ܕ݂ܗܰܘ ܕ݂ܰܩܪܳܟܽ݁ܘܢ ܡܶܢ ܚܶܫܽܘܟܳ݁ܐ ܠܢܽܘܗܪܶܗ ܡܝܰܬ݂ܪܳܐ:
1Pe 2:10 ܐܰܝܠܶܝܢ ܕ݂ܡܶܢ ܩܕܺ݁ܝܡ ܠܳܐ ܚܫܺܝܒܺ݁ܝܢ ܗܘܰܝܬ݂ܽܘܢ ܥܰܡܳܐ ܗܳܫܳܐ ܕ݂ܶܝܢ ܥܰܡܳܐ ܕ݂ܰܐܠܳܗܳܐ ܐܳܦ݁ܠܳܐ ܪܰܚܡܶܐ ܐܺܝܬ݁ ܗ̄ܘܰܘ ܥܠܰܝܟ݂ܽܘܢ ܗܳܫܳܐ ܕ݂ܶܝܢ ܐܶܫܬ݂ܰܦ݂ܰܥܘ ܥܠܰܝܟ݂ܽܘܢ ܪܰܚܡܶܐ: ܣ
1Pe 2:11 ܚܰܒ݂ܺܝܒܰ݁ܝ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܐܰܝܟ݁ ܥܳܪܨܶܐ ܘܰܐܝܟ݁ ܬ݂ܰܘܬ݂ܳܒܶ݁ܐ ܐܶܬ݁ܦ݂ܰܪܰܩܘ ܡܶܢ ܟ݂ܽܠܗܶܝܢ ܪܓܺ݁ܝܓܳ݁ܬܶ݁ܗ ܕ݂ܦܰ݁ܓ݁ܪܳܐ ܗܳܠܶܝܢ ܕ݂ܥܳܒ݁ܕ݂ܳܢ ܩܪܳܒܳ݁ܐ ܠܽܘܩܒܰ݁ܠ ܢܰܦ݁ܫܳܐ:
1Pe 2:12 ܘܢܶܗܘܽܘܢ ܫܰܦ݂ܺܝܪܺܝܢ ܗܽܘܦ݂ܳܟܰ݁ܝܟ݂ܽܘܢ ܩܕܳ݁ܡ ܟ݂ܽܠܗܽܘܢ ܒ݂ܢܰܝ ܐ̄ܢܳܫܳܐ ܐܰܝܠܶܝܢ ܕ݂ܰܡܡܰܠܠܺܝܢ ܥܠܰܝܟ݂ܽܘܢ ܡܶܠܶܐ ܒ݂ܺܝܫܳܬܳ݁ܐ ܢܶܚܙܽܘܢ ܥܒܳ݁ܕܰ݁ܝܟ݂ܽܘܢ ܫܰܦ݂ܺܝܪܶܐ ܘܰܢܫܰܒ݂ܚܽܘܢ ܠܰܐܠܳܗܳܐ ܒ݂ܝܰܘܡܳܐ ܕ݂ܒܽ݁ܘܚܪܳܢܳܐ:
1Pe 2:13 ܘܰܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܠܟܽ݁ܠܗܽܘܢ ܒ݂ܢܰܝ ܐ̄ܢܳܫܳܐ ܡܶܛܽܠ ܐܰܠܳܗܳܐ ܠܡܰܠܟ݂ܶܐ ܡܶܛܽܠ ܫܽܘܠܛܳܢܗܽܘܢ:
1Pe 2:14 ܘܰܠܕܰ݁ܝܳܢܶܐ ܡܶܛܽܠ ܕ݂ܡܶܢܶܗ ܡܶܫܬ݂ܰܕ݂ܪܺܝܢ ܠܰܬ݁ܒܰ݁ܥܬܳ݁ܐ ܕ݂ܡܰܣܟ݂ܠܳܢܶܐ ܘܰܠܬܶ݁ܫܒ݂ܽܘܚܬ݂ܳܐ ܕ݂ܥܳܒ݁ܕ݂ܰܝ ܛܳܒܳ݁ܬܳ݁ܐ:
1Pe 2:15 ܕ݂ܗܳܟܰ݁ܢܳܐ ܗ̄ܘ ܨܶܒ݁ܝܳܢܳܐ ܕ݂ܰܐܠܳܗܳܐ ܕ݂ܒܰ݁ܥܒܳ݁ܕܰ݁ܝܟ݂ܽܘܢ ܫܰܦ݂ܺܝܪܶܐ ܬ݂ܶܣܟ݂ܪܽܘܢ ܦ݂ܽܘܡܳܐ ܕ݂ܣܰܟ݁ܠܶܐ ܗܳܢܽܘܢ ܕ݂ܠܳܐ ܝܳܕ݁ܥܺܝܢ ܠܰܐܠܳܗܳܐ:
1Pe 2:16 ܐܰܝܟ݁ ܒ݂ܢܰܝ ܚܺܐܪܶܐ ܘܠܳܐ ܐܰܝܟ݁ ܐ̄ܢܳܫܳܐ ܕ݂ܰܥܒܺ݁ܝܕܳ݁ܐ ܠܗܽܘܢ ܚܺܐܪܽܘܬ݁ܗܽܘܢ ܬ݂ܰܚܦ݂ܺܝܬܳ݁ܐ ܠܒܺ݁ܝܫܽܘܬ݁ܗܽܘܢ ܐܶܠܳܐ ܐܰܝܟ݁ ܥܰܒ݁ܕ݂ܰܘܗ̄ܝ ܕ݂ܰܐܠܳܗܳܐ:
1Pe 2:17 ܠܟܽ݁ܠܢܳܫ ܝܰܩܰܪܘ ܠܰܐܚܰܝܟ݂ܽܘܢ ܐܰܚܶܒ݁ܘ ܘܡܶܢ ܐܰܠܳܗܳܐ ܕ݂ܚܰܠܘ ܘܰܠܡܰܠܟ݂ܶܐ ܝܰܩܰܪܘ:
1Pe 2:18 ܘܰܐܝܠܶܝܢ ܥܰܒ݁ܕ݂ܶܐ ܕ݂ܺܐܝܬ݁ ܒ݂ܟܽ݁ܘܢ ܐܶܫܬ݂ܰܥܒ݂ܰܕ݁ܘ ܠܡܳܪܰܝܟ݂ܽܘܢ ܒ݂ܕܶ݁ܚܠܬܳ݁ܐ ܠܳܐ ܒ݂ܰܠܚܽܘܕ݁ ܠܛܳܒܶ݁ܐ ܘܰܠܡܰܟ݂ܺܝܟܶ݁ܐ ܐܶܠܳܐ ܐܳܦ݁ ܠܰܩܫܰܝܳܐ ܘܰܠܥܰܣܩܶܐ:
1Pe 2:19 ܠܗܳܠܶܝܢ ܓ݂ܶܝܪ ܐܺܝܬ݁ ܠܗܽܘܢ ܛܰܝܒ݂ܽܘܬܳ݁ܐ ܩܕܳ݁ܡ ܐܰܠܳܗܳܐ ܠܰܐܝܠܶܝܢ ܕ݂ܡܶܛܽܠ ܬ݂ܺܐܪܬ݂ܳܐ ܫܰܦ݂ܺܝܪܬ݂ܳܐ ܡܣܰܝܒ݂ܪܺܝܢ ܥܳܩܳܬܳ݁ܐ ܕ݂ܳܐܬ݁ܝܳܢ ܥܠܰܝܗܽܘܢ ܒ݂ܥܰܘܠܳܐ:
1Pe 2:20 ܐܰܝܠܶܝܢ ܕ݂ܶܝܢ ܕ݂ܡܶܛܽܠ ܣܰܟ݁ܠܘܳܬ݁ܗܽܘܢ ܡܣܰܝܒ݂ܪܺܝܢ ܐܽܘܠܨܳܢܶܐ ܐܰܝܕܳ݁ܐ ܬ݂ܶܫܒ݂ܽܘܚܬ݂ܳܐ ܗܳܘܝܳܐ ܠܗܽܘܢ ܐܶܠܳܐ ܡܳܐ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܫܰܦ݂ܺܝܪ ܘܳܐܠܨܺܝܢ ܠܟܽ݁ܘܢ ܘܰܡܣܰܝܒ݂ܪܺܝܢ ܐܢ̄ܬ݂ܽܘܢ ܗܳܝܕ݂ܶܝܢ ܝܳܪܒ݂ܳܐ ܬ݂ܶܫܒ݂ܽܘܚܬ݂ܟܽ݁ܘܢ ܠܘܳܬ݁ ܐܰܠܳܗܳܐ:
1Pe 2:21 ܠܗܳܕܶ݁ܐ ܓ݂ܶܝܪ ܐܶܬ݁ܩܪܺܝܬ݂ܽܘܢ ܕ݂ܳܐܦ݁ ܡܫܺܝܚܳܐ ܡܺܝܬ݁ ܚܠܳܦܰ݁ܝܢ ܘܰܫܒܰ݁ܩ ܠܰܢ ܗܳܢܳܐ ܛܽܘܦ݁ܣܳܐ ܕ݂ܰܐܢ̄ܬ݂ܽܘܢ ܒ݂ܥܶܩܒܳ݁ܬܶ݁ܗ ܬ݂ܗܰܠܟܽ݁ܘܢ:
1Pe 2:22 ܗܰܘ ܕ݂ܠܳܐ ܥܒܰ݁ܕ݁ ܚܛܺܝܬܳ݁ܐ ܐܳܦ݁ܠܳܐ ܢܶܟ݁ܠܳܐ ܐܶܫܬ݂ܟܰ݁ܚ ܒ݂ܦܽ݁ܘܡܶܗ:
1Pe 2:23 ܗܰܘ ܕ݂ܡܶܨܛܰܚܶܐ ܗ̄ܘܳܐ ܘܠܳܐ ܡܨܰܚܶܐ ܘܚܳܐܶܫ ܗ̄ܘܳܐ ܘܠܳܐ ܡܶܬ݁ܠܰܚܰܡ ܐܶܠܳܐ ܡܰܫܠܶܡ ܗ̄ܘܳܐ ܕ݂ܺܝܢܶܗ ܠܕܰ݁ܝܳܢܳܐ ܕ݂ܟܺ݁ܐܢܽܘܬܳ݁ܐ:
1Pe 2:24 ܘܰܫܩܰܠ ܚܛܳܗܰܝܢ ܟ݂ܽܠܗܽܘܢ ܘܰܐܣܶܩ ܐܶܢܽܘܢ ܒ݂ܦܰ݁ܓ݁ܪܶܗ ܠܰܨܠܺܝܒܳ݁ܐ ܕ݂ܟܰ݁ܕ݁ ܡܺܝܬܺ݁ܝܢܰܢ ܠܰܚܛܺܝܬܳ݁ܐ ܒ݂ܙܰܕ݂ܺܝܩܽܘܬܳ݁ܐ ܕ݂ܺܝܠܶܗ ܢܺܚܶܐ ܒ݂ܫܽܘܡܳܬܶ݁ܗ ܓ݂ܶܝܪ ܐܶܬܰ݁ܐܣܺܝܬ݂ܽܘܢ:
1Pe 2:25 ܕ݂ܛܳܥܶܝܢ ܗܘܰܝܬ݂ܽܘܢ ܐܰܝܟ݁ ܥܶܪܒ݂ܶܐ ܘܶܐܬ݁ܦ݂ܢܺܝܬ݂ܽܘܢ ܗܳܫܳܐ ܠܘܳܬ݁ ܪܳܥܝܳܐ ܘܣܳܥܽܘܪܳܐ ܕ݂ܢܰܦ݁ܫܳܬ݁ܟܽ݁ܘܢ: ܣ
1Pe 3:1 ܗܳܟܰ݁ܢܳܐ ܐܳܦ݁ ܐܰܢ̄ܬ݂ܶܝܢ ܢܶܫܶܐ ܐܶܫܬ݂ܰܥܒ݂ܰܕܶ݁ܝܢ ܠܒܰ݁ܥܠܰܝܟ݂ܶܝܢ ܕ݂ܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܡܶܠܬܳ݁ܐ ܒ݂ܕܽ݁ܘܒ݂ܳܪܰܝܟ݂ܶܝܢ ܫܰܦ݂ܺܝܪܶܐ ܕ݂ܠܳܐ ܥܰܡܠܳܐ ܬ݂ܶܩܢܝܳܢ ܐܶܢܽܘܢ:
1Pe 3:2 ܟ݂ܰܕ݁ ܚܳܙܶܝܢ ܕ݂ܰܒ݁ܕܶ݁ܚܠܬܳ݁ܐ ܘܰܒ݁ܢܰܟ݁ܦ݂ܽܘܬܳ݁ܐ ܡܶܬ݂ܕ݂ܰܒ݂ܪܳܢ ܐܢ̄ܬ݂ܶܝܢ:
1Pe 3:3 ܘܠܳܐ ܬ݂ܶܨܛܰܒ݂ܬܳ݁ܢ ܒ݂ܨܶܒ݁ܬ݂ܶܐ ܒ݂ܰܪܳܝܶܐ ܕ݂ܰܓ݁ܕܽ݁ܘܠܶܐ ܕ݂ܣܰܥܪܰܝܟ݂ܶܝܢ ܐܰܘ ܕ݂ܚܶܫܠܳܬܳ݁ܐ ܕ݂ܕܰ݁ܗܒܳ݁ܐ ܐܰܘ ܕ݂ܰܠܒܽ݁ܘܫܶܐ ܡܝܰܬ݂ܪܶܐ:
1Pe 3:4 ܐܶܠܳܐ ܐܶܨܛܰܒ݂ܰܬܶ݁ܝܢ ܒ݂ܒܰ݁ܪܢܳܫܳܐ ܟ݂ܰܣܝܳܐ ܕ݂ܠܶܒ݂ܳܐ ܒ݂ܪܽܘܚܳܐ ܡܰܟ݂ܺܝܟ݁ܬ݂ܳܐ ܕ݂ܠܳܐ ܡܶܬ݁ܚܰܒ݂ܠܳܐ ܨܶܒ݁ܬ݂ܳܐ ܕ݂ܰܡܝܰܬ݂ܰܪ ܩܕܳ݁ܡ ܐܰܠܳܗܳܐ:
1Pe 3:5 ܗܳܟܰ݁ܢܳܐ ܓ݂ܶܝܪ ܐܳܦ݁ ܡܶܢ ܩܕܺ݁ܝܡ ܢܶܫܶܐ ܩܰܕ݂ܺܝܫܳܬܳ݁ܐ ܐܰܝܠܶܝܢ ܕ݂ܰܡܣܰܒ݂ܪܳܢ ܗ̄ܘܰܝ ܒ݂ܰܐܠܳܗܳܐ ܡܨܰܒ݂ܬܳ݁ܢ ܗ̄ܘܰܝ ܢܰܦ݁ܫܳܬ݁ܗܶܝܢ ܘܡܶܫܬ݂ܰܥܒ݂ܕܳ݁ܢ ܗ̄ܘܰܝ ܠܒܰ݁ܥܠܰܝܗܶܝܢ:
1Pe 3:6 ܐܰܝܟ݂ܰܢܳܐ ܕ݂ܣܰܪܳܐ ܡܶܫܬ݂ܰܥܒ݂ܕܳ݁ܐ ܗ̄ܘܳܬ݁ ܠܰܐܒ݁ܪܳܗܳܡ ܘܩܳܪܝܳܐ ܗ̄ܘܳܬ݁ ܠܶܗ ܡܳܪܝ ܗܳܝ ܕ݂ܗܳܘܝܳܢ ܐܢ̄ܬ݂ܶܝܢ ܠܳܗ ܒ݂ܢܳܬܳ݁ܐ ܒ݂ܰܥܒܳ݁ܕܶ݁ܐ ܛܳܒܶ݁ܐ ܟ݂ܰܕ݁ ܠܳܐ ܡܶܬ݂ܬ݂ܙܺܝܥܳܢ ܐܢ̄ܬ݂ܶܝܢ ܡܶܢ ܟ݂ܽܠ ܕ݂ܶܚܠܳܐ:
1Pe 3:7 ܘܰܐܢ̄ܬ݂ܽܘܢ ܓ݂ܰܒ݁ܪܶܐ ܗܳܟܰ݁ܢܳܐ ܥܡܰܪܘ ܥܰܡ ܢܶܫܰܝܟ݂ܽܘܢ ܒ݂ܺܝܕܰ݁ܥܬܳ݁ܐ ܘܰܐܝܟ݁ ܕ݂ܰܠܡܳܐܢܶܐ ܡܚܺܝܠܶܐ ܒ݂ܺܐܝܩܳܪܳܐ ܐܰܚܽܘܕ݁ܘ ܐܶܢܶܝܢ ܡܶܛܽܠ ܕ݂ܳܐܦ݁ ܗܳܢܶܝܢ ܥܰܡܟܽ݁ܘܢ ܝܳܪܬ݂ܳܢ ܡܰܘܗܰܒ݁ܬ݂ܳܐ ܕ݂ܚܰܝܶܐ ܕ݂ܰܠܥܳܠܰܡ ܕ݂ܠܳܐ ܬ݂ܶܗܘܽܘܢ ܡܶܬ݂ܬ݂ܰܩܠܺܝܢ ܒ݂ܰܨܠܰܘܳܬ݁ܟܽ݁ܘܢ:
1Pe 3:8 ܫܽܘܠܳܡܳܐ ܕ݂ܶܝܢ ܕ݂ܬܶ݁ܗܘܽܘܢ ܟ݂ܽܠܟܽ݁ܘܢ ܒ݂ܰܐܘܝܽܘܬܳ݁ܐ ܘܰܗܘܰܝܬ݂ܽܘܢ ܚܳܫܺܝܢ ܥܰܡ ܐܰܝܠܶܝܢ ܕ݂ܚܳܫܺܝܢ ܘܪܳܚܡܺܝܢ ܚܰܕ݁ ܠܚܰܕ݁ ܘܰܗܘܰܝܬ݂ܽܘܢ ܪܰܚܡܬܳ݁ܢܺܝܢ ܘܡܰܟ݂ܺܝܟܺ݁ܝܢ:
1Pe 3:9 ܘܰܠܐ̄ܢܳܫ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܠܳܐ ܬ݂ܶܦ݁ܪܥܽܘܢ ܘܳܐܦ݁ܠܳܐ ܨܽܘܚܺܝܬܳ݁ܐ ܚܠܳܦ݁ ܨܽܘܚܺܝܬܳ݁ܐ ܐܶܠܳܐ ܕ݂ܰܠܩܽܘܒ݁ܠܳܐ ܕ݂ܗܳܠܶܝܢ ܗܘܰܝܬ݂ܽܘܢ ܡܒܰ݁ܪܟܺ݁ܝܢ ܠܗܳܕܶ݁ܐ ܓ݂ܶܝܪ ܐܶܬ݁ܩܪܺܝܬ݂ܽܘܢ ܕ݂ܒܽ݁ܘܪܟ݂ܬܳ݁ܐ ܬ݂ܺܐܪܬ݂ܽܘܢ:
1Pe 3:10 ܡܰܢ ܕ݂ܨܳܒܶ݁ܐ ܗܳܟܺ݁ܝܠ ܚܰܝܶܐ ܘܪܳܚܶܡ ܝܰܘܡܳܬܳ݁ܐ ܛܳܒܶ݁ܐ ܠܡܶܚܙܳܐ ܢܶܛܰܪ ܠܶܫܳܢܶܗ ܡܶܢ ܒ݂ܺܝܫܬ݂ܳܐ ܘܣܶܦ݁ܘܳܬܶ݁ܗ ܠܳܐ ܢܡܰܠܠܳܢ ܢܶܟ݁ܠܳܐ:
1Pe 3:11 ܢܶܥܒ݂ܰܪ ܡܶܢ ܒ݂ܺܝܫܬ݂ܳܐ ܘܢܶܥܒ݂ܶܕ݁ ܛܳܒ݁ܬܳ݁ܐ ܘܢܶܒ݁ܥܶܐ ܫܠܳܡܳܐ ܘܢܶܪܗܰܛ ܒ݂ܳܬ݁ܪܶܗ:
1Pe 3:12 ܡܶܛܽܠ ܕ݂ܥܰܝܢܰܘܗ̄ܝ ܕ݂ܡܳܪܝܳܐ ܥܰܠ ܙܰܕ݂ܺܝܩܶܐ ܘܶܐܕ݁ܢܰܘܗ̄ܝ ܠܡܶܫܡܰܥ ܐܶܢܽܘܢ ܘܰܐܦ݂ܰܘܗ̄ܝ ܕ݂ܡܳܪܝܳܐ ܥܰܠ ܒ݂ܺܝܫܶܐ:
1Pe 3:13 ܘܡܰܢܽܘ ܕ݂ܢܶܥܒ݂ܶܕ݁ ܠܟܽ݁ܘܢ ܒ݂ܺܝܫܬ݂ܳܐ ܐܶܢ ܬ݂ܶܗܘܽܘܢ ܛܰܢܳܢܶܐ ܕ݂ܛܳܒܳ݁ܬܳ݁ܐ:
1Pe 3:14 ܘܶܐܢ ܗܽܘ ܕ݂ܬܶ݁ܚܫܽܘܢ ܥܰܠ ܐܰܦ݂ܰܝ ܟ݂ܺܐܢܽܘܬܳ݁ܐ ܛܽܘܒܰ݁ܝܟ݂ܽܘܢ ܘܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܰܡܕܰ݁ܚܠܺܝܢ ܠܟܽ݁ܘܢ ܘܠܳܐ ܬ݂ܶܫܬ݂ܰܓ݁ܫܽܘܢ:
1Pe 3:15 ܐܶܠܳܐ ܩܰܕ݂ܶܫܘ ܒ݂ܠܶܒ݂ܰܘܳܬ݁ܟܽ݁ܘܢ ܠܡܳܪܝܳܐ ܡܫܺܝܚܳܐ ܘܰܗܘܰܝܬ݂ܽܘܢ ܡܛܰܝܒܺ݁ܝܢ ܠܡܰܦ݂ܰܩ ܒ݂ܪܽܘܚܳܐ ܠܟܽ݁ܠ ܕ݂ܬܳ݁ܒܰ݁ܥ ܠܟܽ݁ܘܢ ܡܶܠܬܳ݁ܐ ܥܰܠ ܣܰܒ݁ܪܳܐ ܕ݂ܗܰܝܡܳܢܽܘܬ݁ܟܽ݁ܘܢ ܒ݂ܡܰܟ݂ܺܝܟܽ݁ܘܬܳ݁ܐ ܘܰܒ݁ܕܶ݁ܚܠܬܳ݁ܐ:
1Pe 3:16 ܟ݂ܰܕ݁ ܐܺܝܬ݁ ܠܟܽ݁ܘܢ ܬ݂ܺܐܪܬ݂ܳܐ ܛܳܒ݁ܬܳ݁ܐ ܐܰܝܟ݂ܰܢܳܐ ܕ݂ܗܳܢܽܘܢ ܕ݂ܰܡܡܰܠܠܺܝܢ ܥܠܰܝܟ݂ܽܘܢ ܐܰܝܟ݁ ܕ݂ܥܰܠ ܐ̄ܢܳܫܳܐ ܒ݂ܺܝܫܶܐ ܢܶܒ݁ܗܬܽ݁ܘܢ ܐܰܝܟ݁ ܐ̄ܢܳܫܳܐ ܕ݂ܛܳܠܡܺܝܢ ܠܕܽ݁ܘܒ݂ܳܪܰܝܟ݂ܽܘܢ ܫܰܦ݂ܺܝܪܶܐ ܕ݂ܒܰ݁ܡܫܺܝܚܳܐ:
1Pe 3:17 ܥܳܕ݁ܪܳܐ ܗ̄ܝ ܠܟܽ݁ܘܢ ܓ݂ܶܝܪ ܕ݂ܟܰ݁ܕ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܥܒܳ݁ܕܶ݁ܐ ܛܳܒܶ݁ܐ ܬ݂ܶܣܒ݂ܠܽܘܢ ܒ݂ܺܝܫܳܬܳ݁ܐ ܐܶܢ ܗܳܟܰ݁ܢܳܐ ܗ̄ܘ ܨܶܒ݁ܝܳܢܳܐ ܕ݂ܰܐܠܳܗܳܐ ܘܠܳܐ ܟ݂ܰܕ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܒ݂ܺܝܫܳܬܳ݁ܐ:
1Pe 3:18 ܡܶܛܽܠ ܕ݂ܳܐܦ݁ ܡܫܺܝܚܳܐ ܚܕܳ݁ܐ ܙܒܰ݁ܢ ܡܺܝܬ݁ ܚܠܳܦ݁ ܚܛܳܗܰܝܢ ܙܰܕ݂ܺܝܩܳܐ ܚܠܳܦ݁ ܚܰܛܳܝܶܐ ܕ݂ܰܢܩܰܪܶܒ݁ܟܽ݁ܘܢ ܠܰܐܠܳܗܳܐ ܘܡܺܝܬ݁ ܒ݂ܰܦ݁ܓܰ݁ܪ ܘܰܚܝܳܐ ܒ݂ܪܽܘܚ:
1Pe 3:19 ܘܰܐܟ݁ܪܶܙ ܠܢܰܦ݁ܫܳܬܳ݁ܐ ܐܰܝܠܶܝܢ ܕ݂ܰܐܚܺܝܕܳ݁ܢ ܗ̄ܘܰܝ ܒ݂ܰܫܝܽܘܠ:
1Pe 3:20 ܗܳܠܶܝܢ ܕ݂ܡܶܢ ܩܕܺ݁ܝܡ ܠܳܐ ܐܶܬ݂ܛܦ݂ܺܝܣ ܗ̄ܘܰܝ ܒ݂ܝܰܘܡܳܬܶ݁ܗ ܕ݂ܢܽܘܚ ܟ݂ܰܕ݁ ܡܰܓ݂ܪܰܬ݁ ܪܽܘܚܶܗ ܕ݂ܰܐܠܳܗܳܐ ܦ݂ܶܩܕ݂ܰܬ݁ ܕ݂ܬܶ݁ܗܘܶܐ ܩܺܒܽ݁ܘܬܳ݁ܐ ܥܰܠ ܣܰܒ݁ܪܳܐ ܕ݂ܰܬ݁ܝܳܒܽ݁ܘܬ݁ܗܽܘܢ ܘܰܬ݁ܡܳܢܶܐ ܒ݂ܰܠܚܽܘܕ݁ ܢܰܦ݁ܫܳܢ ܥܰܠܶܝܢ ܠܳܗ ܘܰܚܝܰܝ ܒ݂ܡܰܝܳܐ:
1Pe 3:21 ܕ݂ܳܐܦ݁ ܐܰܢ̄ܬ݂ܽܘܢ ܒ݂ܶܗ ܒ݂ܗܰܘ ܛܽܘܦ݁ܣܳܐ ܚܳܝܶܝܢ ܐܢ̄ܬ݂ܽܘܢ ܒ݂ܡܰܥܡܽܘܕܺ݁ܝܬܳ݁ܐ ܠܰܘ ܟ݂ܰܕ݁ ܦ݂ܰܓ݁ܪܳܐ ܡܫܺܝܓܺ݁ܝܢ ܐܢ̄ܬ݂ܽܘܢ ܡܶܢ ܨܳܐܬܳ݁ܐ ܐܶܠܳܐ ܟ݂ܰܕ݁ ܡܰܘܕ݂ܶܝܢ ܐܢ̄ܬ݂ܽܘܢ ܒ݂ܰܐܠܳܗܳܐ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܘܒܰ݁ܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ:
1Pe 3:22 ܗܰܘ ܕ݂ܶܐܬ݁ܥܰܠܺܝ ܠܰܫܡܰܝܳܐ ܘܺܐܝܬܰ݁ܘܗ̄ܝ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܘܶܐܫܬ݂ܰܥܒ݂ܰܕ݁ܘ ܠܶܗ ܡܰܠܰܐܟܶ݁ܐ ܘܫܰܠܺܝܛܳܢܶܐ ܘܚܰܝܠܰܘܳܬܳ݁ܐ ܣ݂ ܣ݂:
1Pe 4:1 ܐܶܢ ܡܫܺܝܚܳܐ ܗܳܟܺ݁ܝܠ ܚܰܫ ܚܠܳܦܰ݁ܝܟ݂ܽܘܢ ܒ݂ܰܒ݁ܣܰܪ ܘܳܐܦ݁ ܐܰܢ̄ܬ݂ܽܘܢ ܒ݂ܶܗ ܒ݂ܗܳܢܳܐ ܪܶܥܝܳܢܳܐ ܐܶܙܕ݂ܰܝܰܢܘ ܟ݂ܽܠܡܰܢ ܕ݂ܡܳܐܶܬ݁ ܓ݂ܶܝܪ ܒ݂ܦܰ݁ܓ݁ܪܶܗ ܫܠܺܝ ܠܶܗ ܡܶܢ ܟ݂ܽܠܗܽܘܢ ܚܛܳܗܶܐ:
1Pe 4:2 ܕ݂ܠܳܐ ܡܶܟ݂ܺܝܠ ܠܰܪܓܺ݁ܝܓܳ݁ܬܳ݁ܐ ܕ݂ܰܒ݁ܢܰܝܢܳܫܳܐ ܢܺܚܶܐ ܟ݂ܡܳܐ ܙܰܒ݁ܢܳܐ ܕ݂ܺܐܝܬܰ݁ܘܗ̄ܝ ܒ݂ܦܰ݁ܓ݁ܪܳܐ ܐܶܠܳܐ ܠܨܶܒ݁ܝܳܢܳܐ ܕ݂ܰܐܠܳܗܳܐ:
1Pe 4:3 ܣܳܦܶ݁ܩ ܓ݂ܶܝܪ ܙܰܒ݁ܢܳܐ ܗܰܘ ܕ݂ܰܥܒܰ݁ܪ ܕ݂ܰܦ݁ܠܰܚܬ݂ܽܘܢ ܒ݂ܶܗ ܨܶܒ݁ܝܳܢܳܐ ܕ݂ܚܰܢܦܶ݁ܐ ܒ݂ܳܐܣܽܘܛܽܘܬܳ݁ܐ ܘܰܒ݁ܪܰܘܳܝܽܘܬܳ݁ܐ ܘܰܒ݁ܨܰܚܢܽܘܬܳ݁ܐ ܘܒܰ݁ܙܡܳܪܳܐ ܘܰܒ݁ܦܽ݁ܘܠܚܳܢܳܐ ܕ݂ܫܺܐܕܶ݁ܐ:
1Pe 4:4 ܘܗܳܐ ܗܳܫܳܐ ܡܶܬ݂ܕ݂ܰܡܪܺܝܢ ܘܰܡܓܰ݁ܕ݂ܦܺ݁ܝܢ ܥܠܰܝܟ݂ܽܘܢ ܒ݂ܰܕ݁ܠܳܐ ܡܶܫܬ݂ܰܪܚܺܝܬ݂ܽܘܢ ܥܰܡܗܽܘܢ ܒ݂ܗܳܝ ܐܳܣܽܘܛܽܘܬܳ݁ܐ ܩܰܕ݁ܡܳܝܬ݂ܳܐ:
1Pe 4:5 ܗܳܢܽܘܢ ܕ݂ܝܳܗܒ݂ܺܝܢ ܦ݂ܶܬ݁ܓܳ݁ܡܳܐ ܠܰܐܠܳܗܳܐ ܗܰܘ ܕ݂ܰܥܬܺ݁ܝܕ݁ ܠܰܡܕܳ݁ܢ ܡܺܝܬܶ݁ܐ ܘܚܰܝܶܐ:
1Pe 4:6 ܡܶܛܽܠ ܗܳܢܳܐ ܓ݂ܶܝܪ ܐܶܣܬ݂ܰܒ݂ܰܪ ܐܳܦ݁ ܠܡܺܝܬܶ݁ܐ ܕ݂ܢܶܬ݂ܕܺ݁ܝܢܽܘܢ ܐܰܝܟ݁ ܒ݂ܢܰܝܢܳܫܳܐ ܒ݂ܰܒ݁ܣܰܪ ܘܢܺܚܽܘܢ ܒ݂ܰܐܠܳܗܳܐ ܒ݂ܪܽܘܚ:
1Pe 4:7 ܡܰܛܝܰܬ݁ ܠܳܗ ܕ݂ܶܝܢ ܚܰܪܬܳ݁ܐ ܕ݂ܟܽ݁ܠ ܡܶܛܽܠ ܗܳܢܳܐ ܐܶܬ݁ܢܰܟ݂ܰܦ݁ܘ ܘܶܐܬ݂ܬ݂ܥܺܝܪܘ ܠܰܨܠܽܘܬܳ݁ܐ:
1Pe 4:8 ܘܰܩܕܳ݁ܡ ܟ݂ܽܠ ܡܶܕ݂ܶܡ ܚܽܘܒ݂ܳܐ ܚܰܪܺܝܦܳ݁ܐ ܠܘܳܬ݁ ܚܕܳ݁ܕܶ݁ܐ ܢܶܗܘܶܐ ܠܟܽ݁ܘܢ ܚܽܘܒ݂ܳܐ ܓ݂ܶܝܪ ܡܚܰܦ݂ܶܐ ܣܽܘܓܳ݁ܐܐ ܕ݂ܰܚܛܳܗܶܐ:
1Pe 4:9 ܘܰܗܘܰܝܬ݂ܽܘܢ ܪܳܚܡܺܝܢ ܐܰܟ݁ܣܢܳܝܶܐ ܕ݂ܠܳܐ ܪܶܛܢܳܐ:
1Pe 4:10 ܘܟܽ݁ܠܢܳܫ ܡܶܢܟܽ݁ܘܢ ܡܰܘܗܰܒ݁ܬ݂ܳܐ ܕ݂ܩܰܒ݂ܶܠ ܡܶܢ ܐܰܠܳܗܳܐ ܢܫܰܡܶܫ ܒ݂ܳܗ ܠܚܰܒ݁ܪܰܘܗ̄ܝ ܐܰܝܟ݁ ܪܰܒ݂ܰܝ ܒ݂ܳܬ݂ܶܐ ܛܳܒܶ݁ܐ ܕ݂ܛܰܝܒ݂ܽܘܬܳ݁ܐ ܡܦܰ݁ܪܰܫܬ݂ܳܐ ܕ݂ܰܐܠܳܗܳܐ:
1Pe 4:11 ܟ݂ܽܠܡܰܢ ܕ݂ܰܡܡܰܠܶܠ ܐܰܝܟ݁ ܡܶܠܬܳ݁ܐ ܕ݂ܰܐܠܳܗܳܐ ܢܡܰܠܶܠ ܘܟܽ݁ܠܡܰܢ ܕ݂ܰܡܫܰܡܶܫ ܐܰܝܟ݁ ܕ݂ܡܶܢ ܚܰܝܠܳܐ ܗܰܘ ܕ݂ܰܐܠܳܗܳܐ ܝܳܗܶܒ݁ ܠܶܗ ܕ݂ܰܒ݁ܟܽ݁ܠ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܢܶܫܬ݂ܰܒ݂ܰܚ ܐܰܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܰܘ ܕ݂ܕܺ݁ܝܠܶܗ ܗܺ̄ܝ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
1Pe 4:12 ܚܰܒ݂ܺܝܒܰ݁ܝ ܠܳܐ ܬ݂ܶܬ݂ܕ݂ܰܡܪܽܘܢ ܒ݂ܢܶܣܝܽܘܢܶܐ ܕ݂ܗܳܘܶܝܢ ܠܟܽ݁ܘܢ ܐܰܝܟ݁ ܕ݂ܡܶܕ݂ܶܡ ܢܽܘܟ݁ܪܳܝ ܓ݂ܳܕܶ݁ܫ ܠܟܽ݁ܘܢ ܡܶܛܽܠ ܕ݂ܰܠܒܽ݁ܘܚܪܳܢܟܽ݁ܘܢ ܗܽ̄ܘ ܗܳܘܶܝܢ:
1Pe 4:13 ܐܶܠܳܐ ܚܕܰ݁ܘ ܕ݂ܡܶܫܬ݂ܰܘܬ݂ܦܺ݁ܝܢ ܐܢ̄ܬ݂ܽܘܢ ܠܚܰܫܰܘܗ̄ܝ ܕ݂ܰܡܫܺܝܚܳܐ ܕ݂ܗܳܟܰ݁ܢܳܐ ܐܳܦ݁ ܒ݂ܓܶ݁ܠܝܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܬ݂ܶܚܕ݂ܽܘܢ ܘܬܶ݁ܪܘܙܽܘܢ:
1Pe 4:14 ܘܶܐܢ ܡܶܬ݁ܚܰܣܕܺ݁ܝܢ ܐܢ̄ܬ݂ܽܘܢ ܥܰܠ ܐܰܦ݂ܰܝ ܫܡܶܗ ܕ݂ܰܡܫܺܝܚܳܐ ܛܽܘܒܰ݁ܝܟ݂ܽܘܢ ܕ݂ܪܽܘܚܳܐ ܡܫܰܒ݂ܰܚܬ݂ܳܐ ܕ݂ܰܐܠܳܗܳܐ ܡܶܬ݂ܬ݂ܢܺܝܚܳܐ ܥܠܰܝܟ݂ܽܘܢ:
1Pe 4:15 ܒ݂ܰܠܚܽܘܕ݁ ܠܳܐ ܐ̄ܢܳܫ ܡܶܢܟܽ݁ܘܢ ܐܰܝܟ݁ ܩܳܛܽܘܠܳܐ ܐܰܘ ܐܰܝܟ݁ ܓ݂ܰܢܳܒܳ݁ܐ ܐܰܘ ܐܰܝܟ݁ ܥܳܒܶ݁ܕ݁ ܒ݂ܺܝܫܳܬܳ݁ܐ ܢܶܗܘܶܐ ܚܳܐܶܫ:
1Pe 4:16 ܐܶܢ ܕ݂ܶܝܢ ܚܳܐܶܫ ܐܰܝܟ݁ ܟ݂ܪܺܣܛܝܳܢܳܐ ܠܳܐ ܢܶܒ݁ܗܰܬ݁ ܐܶܠܳܐ ܢܫܰܒ݂ܰܚ ܠܰܐܠܳܗܳܐ ܒ݂ܶܗ ܒ݂ܗܳܢܳܐ ܫܡܳܐ:
1Pe 4:17 ܡܶܛܽܠ ܕ݂ܙܰܒ݁ܢܳܐ ܗ̄ܘ ܕ݂ܰܢܫܰܪܶܐ ܕ݂ܺܝܢܳܐ ܡܶܢ ܒ݂ܰܝܬ݂ܶܗ ܕ݂ܰܐܠܳܗܳܐ ܐܶܢ ܕ݂ܶܝܢ ܡܶܢܰܢ ܡܫܰܪܶܐ ܐܰܝܕܳ݁ܐ ܗ̄ܝ ܚܰܪܬܳ݁ܐ ܕ݂ܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܰܣܒܰ݁ܪܬܶ݁ܗ ܕ݂ܰܐܠܳܗܳܐ:
1Pe 4:18 ܘܶܐܢ ܙܰܕ݂ܺܝܩܳܐ ܠܡܰܚܣܶܢ ܚܳܝܶܐ ܪܰܫܺܝܥܳܐ ܘܚܰܛܳܝܳܐ ܐܰܝܟ݂ܳܐ ܡܶܫܬ݂ܟܰ݁ܚ:
1Pe 4:19 ܡܶܛܽܠ ܗܳܢܳܐ ܐܰܝܠܶܝܢ ܕ݂ܚܳܫܺܝܢ ܐܰܝܟ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܢܰܓ݁ܥܠܽܘܢ ܠܶܗ ܢܰܦ݁ܫܳܬ݁ܗܽܘܢ ܒ݂ܰܥܒܳ݁ܕܶ݁ܐ ܫܰܦ݂ܺܝܪܶܐ ܐܰܝܟ݁ ܕ݂ܰܠܒܳ݁ܪܽܘܝܳܐ ܡܗܰܝܡܢܳܐ: ܣ
1Pe 5:1 ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢ ܩܰܫܺܝܫܶܐ ܕ݂ܺܐܝܬ݁ ܒ݂ܟܽ݁ܘܢ ܐܶܢܳܐ ܩܰܫܺܝܫܳܐ ܚܰܒ݁ܪܟܽ݁ܘܢ ܘܣܳܗܕ݂ܳܐ ܕ݂ܚܰܫܰܘܗ̄ܝ ܕ݂ܰܡܫܺܝܚܳܐ ܘܫܰܘܬ݂ܳܦܳ݁ܐ ܕ݂ܫܽܘܒ݁ܚܶܗ ܗܰܘ ܕ݂ܰܥܬܺ݁ܝܕ݁ ܕ݂ܢܶܬ݁ܓ݂ܠܶܐ:
1Pe 5:2 ܪܥܰܘ ܡܰܪܥܺܝܬܳ݁ܐ ܕ݂ܰܐܠܳܗܳܐ ܕ݂ܡܰܫܠܡܳܐ ܠܟܽ݁ܘܢ ܘܰܣܥܽܘܪܘ ܪܽܘܚܳܢܳܐܝܺܬ݁ ܠܳܐ ܒ݂ܰܩܛܺܝܪܳܐ ܐܶܠܳܐ ܒ݂ܨܶܒ݁ܝܳܢܳܐ ܠܳܐ ܒ݂ܝܽܘܬ݁ܪܳܢܶܐ ܛܰܢܦ݂ܶܐ ܐܶܠܳܐ ܡܶܢ ܟ݂ܽܠܶܗ ܠܶܒ݂ܟܽ݁ܘܢ:
1Pe 5:3 ܠܳܐ ܐܰܝܟ݁ ܡܳܪܰܝܳܐ ܕ݂ܡܰܪܥܺܝܬܳ݁ܐ ܐܶܠܳܐ ܐܰܝܟ݁ ܕ݂ܬܶ݁ܗܘܽܘܢ ܠܗܽܘܢ ܕ݂ܡܽܘܬܳ݁ܐ ܫܰܦ݂ܺܝܪܬ݂ܳܐ:
1Pe 5:4 ܕ݂ܟܰ݁ܕ݁ ܢܶܬ݁ܓ݂ܠܶܐ ܪܰܒ݂ ܪܳܥܰܘܳܬܳ݁ܐ ܬ݂ܩܰܒ݂ܠܽܘܢ ܡܶܢܶܗ ܟ݂ܠܺܝܠܳܐ ܕ݂ܫܽܘܒ݁ܚܳܐ ܕ݂ܠܳܐ ܚܳܡܶܐ:
1Pe 5:5 ܘܰܐܢ̄ܬ݂ܽܘܢ ܥܠܰܝܡܶܐ ܐܶܫܬ݂ܰܥܒ݂ܰܕ݁ܘ ܠܩܰܫܺܝܫܰܝܟ݂ܽܘܢ ܘܶܐܬ݁ܥܰܛ̄ܦ݁ܘ ܚܺܝܨܳܐܝܺܬ݁ ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܠܘܳܬ݁ ܚܕܳ݁ܕܶ݁ܐ ܡܶܛܽܠ ܕ݂ܰܐܠܳܗܳܐ ܣܰܩܽܘܒ݁ܠܳܐ ܗ̄ܘ ܕ݂ܰܐܝܠܶܝܢ ܕ݂ܡܶܬ݂ܬ݂ܪܺܝܡܺܝܢ ܘܰܠܡܰܟ݂ܺܝܟܶ݁ܐ ܝܳܗܶܒ݁ ܛܰܝܒ݂ܽܘܬܳ݁ܐ: ܣ
1Pe 5:6 ܐܶܬ݁ܡܰܟ݂ܰܟ݁ܘ ܗܳܟܺ݁ܝܠ ܬ݂ܚܶܝܬ݁ ܐܺܝܕܶ݁ܗ ܬ݂ܰܩܺܝܦ݁ܬ݂ܳܐ ܕ݂ܰܐܠܳܗܳܐ ܕ݂ܗܺܝ ܬ݂ܪܺܝܡܟܽ݁ܘܢ ܒ݂ܙܰܒ݁ܢܳܐ ܕ݂ܙܳܕܶ݁ܩ:
1Pe 5:7 ܘܨܶܦ݁ܬ݁ܟܽ݁ܘܢ ܟ݂ܽܠܳܗ ܫܕܰ݁ܘ ܥܰܠ ܐܰܠܳܗܳܐ ܕ݂ܠܶܗ ܒ݂ܛܺܝܠ ܥܠܰܝܟ݂ܽܘܢ:
1Pe 5:8 ܐܶܬ݂ܬ݂ܥܺܝܪܘ ܘܶܥ̄ܗܰܕ݁ܘ ܡܶܛܽܠ ܕ݂ܰܒ݁ܥܶܠܕ݂ܒܳ݁ܒ݁ܟܽ݁ܘܢ ܣܳܛܳܢܳܐ ܐܰܝܟ݁ ܐܰܪܝܳܐ ܢܳܗܶܡ ܘܰܡܗܰܠܶܟ݁ ܘܒܳ݁ܥܶܐ ܕ݂ܰܠܡܰܢܽܘ ܢܶܒ݁ܠܰܥ:
1Pe 5:9 ܩܽܘܡܘ ܗܳܟܺ݁ܝܠ ܠܩܽܘܒ݁ܠܶܗ ܟ݂ܰܕ݁ ܡܫܰܪܪܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܘܕܰ݁ܥܘ ܕ݂ܳܐܦ݁ ܥܰܠ ܐܰܚܰܝܟ݂ܽܘܢ ܕ݂ܰܒ݁ܥܳܠܡܳܐ ܗܶܢܽܘܢ ܗܳܠܶܝܢ ܚܰܫܶܐ ܥܳܪܨܺܝܢ:
1Pe 5:10 ܐܰܠܳܗܳܐ ܕ݂ܶܝܢ ܕ݂ܛܰܝܒ݂ܽܘܬܳ݁ܐ ܗܰܘ ܕ݂ܰܩܪܳܢ ܠܫܽܘܒ݁ܚܶܗ ܕ݂ܰܠܥܳܠܰܡ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܰܘ ܕ݂ܝܰܗ̄ܒ݁ ܠܰܢ ܕ݂ܟܰ݁ܕ݁ ܢܣܰܝܒ݂ܰܪ ܗܳܠܶܝܢ ܐܽܘܠܨܳܢܶܐ ܙܥܽܘܪܶܐ ܕ݂ܢܶܬ݁ܚܰܝܰܠ ܘܢܶܫܬ݂ܰܪܰܪ ܘܢܶܬ݁ܩܰܝܰܡ ܒ݂ܶܗ ܠܥܳܠܰܡ:
1Pe 5:11 ܕ݂ܠܶܗ ܫܽܘܒ݁ܚܳܐ ܘܽܐܘܚܕ݂ܳܢܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ
1Pe 5:12 ܗܳܠܶܝܢ ܙܥܽܘܪܝܳܬܳ݁ܐ ܐܰܝܟ݁ ܕ݂ܣܳܒܰ݁ܪ ܐ̄ܢܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܝܰܕ݁ ܣܺܠܘܰܢܳܘܣ ܐܰܚܳܐ ܡܗܰܝܡܢܳܐ ܘܰܡܦ݂ܳܣ ܐ̄ܢܳܐ ܘܣܳܗܶܕ݁ ܐ̄ܢܳܐ ܕ݂ܗܳܕܶ݁ܐ ܗ̄ܝ ܛܰܝܒ݂ܽܘܬܳ݁ܐ ܫܰܪܺܝܪܬ݂ܳܐ ܕ݂ܰܐܠܳܗܳܐ ܗܳܕܶ݁ܐ ܕ݂ܩܳܝܡܺܝܢ ܐܢ̄ܬ݂ܽܘܢ ܒ݂ܳܗ:
1Pe 5:13 ܫܳܐܠܳܐ ܫܠܳܡܟܽ݁ܘܢ ܥܺܕ݂̄ܬ݂ܳܐ ܓ݂ܒܺ݁ܝܬܳ݁ܐ ܕ݂ܰܒ݁ܒܳ݁ܒܶ݁ܠ ܘܡܰܪܩܳܘܣ ܒ݂ܶܪܝ:
1Pe 5:14 ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ ܫܠܳܡܳܐ ܥܰܡ ܟ݂ܽܠܗܽܘܢ ܐܰܝܠܶܝܢ ܕ݂ܒܰ݁ܡܫܺܝܚܳܐ ܐܶܢܽܘܢ ܐܰܡܺܝܢ: ܣ
2Pe 1:1 ܫܶܡܥܽܘܢ ܦ݂ܶܛܪܳܘܣ ܥܰܒ݁ܕ݂ܳܐ ܘܰܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܠܰܐܝܠܶܝܢ ܕ݂ܰܠܗܰܝܡܳܢܽܘܬܳ݁ܐ ܫܰܘܝܰܬ݁ ܒ݂ܺܐܝܩܳܪܳܐ ܥܰܡܰܢ ܐܶܫܬ݂ܘܺܝܘ ܒ݂ܙܰܕ݂ܺܝܩܽܘܬܳ݁ܐ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ:
2Pe 1:2 ܛܰܝܒ݂ܽܘܬܳ݁ܐ ܘܰܫܠܳܡܳܐ ܢܶܣܓ݂ܶܐ ܠܟܽ݁ܘܢ ܒ݂ܫܽܘܘܕ݂ܳܥܳܐ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
2Pe 1:3 ܐܰܝܟ݁ ܡܰܢ ܕ݂ܟܽ݁ܠܗܶܝܢ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܕ݂ܚܰܝܠܳܐ ܐܰܠܳܗܳܝܳܐ ܠܘܳܬ݁ ܚܰܝܶܐ ܘܕܶ݁ܚܠܰܬ݁ ܐܰܠܳܗܳܐ ܝܰܗ̄ܒ݁ ܒ݂ܝܰܕ݁ ܫܽܘܘܕ݂ܳܥܳܐ ܕ݂ܗܰܘ ܕ݂ܰܩܪܳܐ ܠܰܢ ܒ݂ܬܶ݁ܫܒ݂ܽܘܚܬ݂ܳܐ ܕ݂ܺܝܠܶܗ ܘܰܡܝܰܬ݂ܪܽܘܬܳ݁ܐ:
2Pe 1:4 ܕ݂ܒܺ݁ܐܝܕܰ݁ܝܗܶܝܢ ܫܽܘܘ̄ܕ݂ܳܝܶܐ ܪܰܘܪܒܶ݁ܐ ܘܝܰܩܺܝܪܶܐ ܠܟܽ݁ܘܢ ܝܰܗ̄ܒ݁ ܕ݂ܰܒ݁ܝܰܕ݁ ܗܳܠܶܝܢ ܬ݂ܶܗܘܽܘܢ ܫܰܘܬ݂ܳܦܶ݁ܐ ܕ݂ܰܟ݁ܝܳܢܳܐ ܐܰܠܳܗܳܝܳܐ ܟ݂ܰܕ݁ ܥܳܪܩܺܝܢ ܐܢ̄ܬ݂ܽܘܢ ܡܶܢ ܚܒܳ݁ܠܳܐ ܕ݂ܰܪܓܺ݁ܝܓܳ݁ܬܳ݁ܐ ܕ݂ܰܒ݁ܥܳܠܡܳܐ:
2Pe 1:5 ܘܗܺܝ ܕ݂ܶܝܢ ܗܳܕܶ݁ܐ ܟ݂ܰܕ݁ ܫܩܳܠܛܰܥܢܳܐ ܟ݂ܽܠܶܗ ܡܰܥܠܺܝܢ ܐܢ̄ܬ݂ܽܘܢ ܐܰܘܣܶܦ݁ܘ ܥܰܠ ܗܰܝܡܳܢܽܘܬ݁ܟܽ݁ܘܢ ܡܝܰܬ݂ܪܽܘܬܳ݁ܐ ܥܰܠ ܕ݂ܶܝܢ ܡܝܰܬ݂ܪܽܘܬܳ݁ܐ ܝܺܕܰ݁ܥܬܳ݁ܐ:
2Pe 1:6 ܥܰܠ ܕ݂ܶܝܢ ܝܺܕܰ݁ܥܬܳ݁ܐ ܡܚܰܡܣܢܳܢܽܘܬܳ݁ܐ ܥܰܠ ܕ݂ܶܝܢ ܡܚܰܡܣܢܳܢܽܘܬܳ݁ܐ ܡܣܰܝܒ݂ܪܳܢܽܘܬܳ݁ܐ ܥܰܠ ܕ݂ܶܝܢ ܡܣܰܝܒ݂ܪܳܢܽܘܬܳ݁ܐ ܕ݂ܶܚܠܰܬ݁ ܐܰܠܳܗܳܐ:
2Pe 1:7 ܥܰܠ ܕ݂ܶܝܢ ܕ݂ܶܚܠܰܬ݁ ܐܰܠܳܗܳܐ ܪܶܚܡܰܬ݁ ܐܰܚܽܘܬܳ݁ܐ ܥܰܠ ܕ݂ܶܝܢ ܪܶܚܡܰܬ݁ ܐܰܚܽܘܬܳ݁ܐ ܚܽܘܒ݂ܳܐ:
2Pe 1:8 ܗܳܠܶܝܢ ܓ݂ܶܝܪ ܟ݂ܰܕ݁ ܫܟܺ݁ܝܚܳܢ ܠܟܽ݁ܘܢ ܘܝܰܬ݂ܺܝܪܳܢ ܠܳܐ ܗ̄ܘܳܐ ܒ݂ܰܛܺܝܠܶܐ ܐܳܦ݁ܠܳܐ ܕ݂ܠܳܐ ܦ݂ܺܐܪܶܐ ܡܩܺܝܡܳܢ ܠܟܽ݁ܘܢ ܒ݂ܫܽܘܘܕ݂ܳܥܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:
2Pe 1:9 ܗܰܘ ܓ݂ܶܝܪ ܕ݂ܠܳܐ ܫܟܺ݁ܝܚܳܢ ܠܶܗ ܗܳܠܶܝܢ ܣܰܡܝܳܐ ܐܺܝܬܰ݁ܘܗ̄ܝ ܕ݂ܠܳܐ ܚܳܙܶܐ ܕ݂ܰܛܥܳܐ ܕ݂ܽܘܟ݂ܳܝܳܐ ܕ݂ܰܚܛܳܗܰܘܗ̄ܝ ܩܰܕ݁ܡܳܝܶܐ:
2Pe 1:10 ܘܥܰܠ ܗܳܝ ܝܰܬ݂ܺܝܪܳܐܝܺܬ݁ ܐܰܚܰܝ ܝܺܨܰܦ݁ܘ ܕ݂ܰܒ݁ܝܰܕ݁ ܥܒܳ݁ܕܰ݁ܝܟ݂ܽܘܢ ܛܳܒܶ݁ܐ ܩܪܳܝܬ݂ܟܽ݁ܘܢ ܘܰܓ݁ܒܺ݁ܝܬ݁ܟܽ݁ܘܢ ܡܫܰܪܰܪܬ݂ܳܐ ܬ݂ܶܥܒ݂ܕܽ݁ܘܢ ܟ݂ܰܕ݁ ܓ݂ܶܝܪ ܗܳܠܶܝܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܳܐ ܡܬܽ݁ܘܡ ܡܶܫܬ݂ܰܪܥܺܝܢ ܐܢ̄ܬ݂ܽܘܢ:
2Pe 1:11 ܗܳܟܰ݁ܢܳܐ ܓ݂ܶܝܪ ܥܰܬ݂ܺܝܪܳܐܝܺܬ݁ ܡܶܬ݁ܝܰܗ̄ܒܳ݁ܐ ܠܟܽ݁ܘܢ ܡܰܥܰܠܬ݂ܳܐ ܕ݂ܡܰܠܟ݂ܽܘܬܳ݁ܐ ܕ݂ܰܠܥܳܠܰܡ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ: ܣ
2Pe 1:12 ܘܥܰܠ ܗܳܕܶ݁ܐ ܠܳܐ ܡܰܡܶܐܢ ܐ̄ܢܳܐ ܡܶܢ ܕ݂ܡܰܥ̄ܗܶܕ݁ ܐ̄ܢܳܐ ܠܟܽ݁ܘܢ ܐܰܡܺܝܢܳܐܝܺܬ݁ ܥܰܠ ܗܳܠܶܝܢ ܟ݂ܰܕ݁ ܛܳܒ݁ ܐܳܦ݁ ܝܳܕ݁ܥܺܝܢ ܐܢ̄ܬ݂ܽܘܢ ܘܰܣܡܺܝܟܺ݁ܝܢ ܐܢ̄ܬ݂ܽܘܢ ܥܰܠ ܫܪܳܪܳܐ ܗܳܢܳܐ:
2Pe 1:13 ܕ݂ܟܺ݁ܐܢܳܐ ܕ݂ܶܝܢ ܐܶܣܬ݂ܰܒ݁ܪܰܬ݁ ܠܺܝ ܕ݂ܰܟ݁ܡܳܐ ܕ݂ܺܐܝܬܰ݁ܝ ܒ݂ܦܰ݁ܓ݁ܪܳܐ ܗܳܢܳܐ ܐܰܥܺܝܪܟܽ݁ܘܢ ܒ݂ܥܽ̄ܘܗܕ݂ܳܢܳܐ:
2Pe 1:14 ܟ݂ܰܕ݁ ܝܳܕܰ݁ܥ ܐ̄ܢܳܐ ܕ݂ܥܽܘܢܕ݂ܳܢܳܐ ܕ݂ܦܰ݁ܓ݁ܪܝ ܒ݂ܰܥܓܰ݁ܠ ܗܳܘܶܐ ܐܰܝܟ݂ܰܢܳܐ ܕ݂ܳܐܦ݁ ܡܳܪܰܢ ܝܶܫܽܘܥ ܡܫܺܝܚܳܐ ܐܰܘܕ݂ܥܰܢܝ:
2Pe 1:15 ܝܳܨܶܦ݁ ܐ̄ܢܳܐ ܕ݂ܶܝܢ ܕ݂ܳܐܦ݁ ܐܰܡܺܝܢܳܐܝܺܬ݁ ܗ̄ܘܳܐ ܐܺܝܬ݁ ܠܟܽ݁ܘܢ ܕ݂ܳܐܦ݁ ܡܶܢ ܒ݂ܳܬܰ݁ܪ ܡܰܦ݂ܩܳܢܳܐ ܕ݂ܺܝܠܝ ܥܽ̄ܘܗܕ݂ܳܢܳܐ ܕ݂ܗܳܠܶܝܢ ܬ݂ܶܗܘܽܘܢ ܥܳܒ݁ܕ݂ܺܝܢ:
2Pe 1:16 ܠܳܐ ܗ̄ܘܳܐ ܓ݂ܶܝܪ ܟ݂ܰܕ݁ ܒ݂ܳܬܰ݁ܪ ܡܰܬ݁ܠܶܐ ܕ݂ܰܥܒܺ݁ܝܕܺ݁ܝܢ ܒ݂ܽܐܘܡܳܢܽܘܬܳ݁ܐ ܐܳܙܺܠ̄ܝܢܰܢ ܐܰܘܕ݂ܰܥܢܳܟܽ݁ܘܢ ܚܰܝܠܶܗ ܘܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܶܠܳܐ ܟ݂ܰܕ݁ ܚܰܙܳܝܶܐ ܗ̄ܘܰܝܢ ܕ݂ܪܰܒ݂ܽܘܬܳ݁ܐ ܕ݂ܺܝܠܶܗ:
2Pe 1:17 ܟ݂ܰܕ݁ ܓ݂ܶܝܪ ܢܣܰܒ݁ ܡܶܢ ܐܰܠܳܗܳܐ ܐܰܒܳ݁ܐ ܐܺܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܟ݂ܰܕ݁ ܩܳܠܳܐ ܐܶܬܳ݁ܐ ܠܶܗ ܕ݂ܰܐܝܟ݁ ܗܳܢܳܐ ܡܶܢ ܬ݂ܶܫܒ݂ܽܘܚܬ݂ܳܐ ܦ݂ܰܐܝܰܬ݁ ܒ݂ܪܰܒ݂ܽܘܬܳ݁ܗ ܕ݂ܗܳܢܰܘ ܒ݂ܶܪܝ ܗܰܘ ܚܰܒ݂ܺܝܒܳ݁ܐ ܗܰܘ ܕ݂ܒܶ݁ܗ ܐܶܨܛܒܺ݁ܝܬ݁:
2Pe 1:18 ܐܳܦ݁ ܚܢܰܢ ܠܶܗ ܠܗܳܢܳܐ ܩܳܠܳܐ ܫܡܰܥܢܰܢ ܡܶܢ ܫܡܰܝܳܐ ܕ݂ܶܐܬܳ݁ܐ ܠܶܗ ܟ݂ܰܕ݁ ܐܺܝܬܰ݁ܝܢ ܗ̄ܘܰܝܢ ܥܰܡܶܗ ܒ݂ܛܽܘܪܳܐ ܩܰܕ݂ܺܝܫܳܐ:
2Pe 1:19 ܘܺܐܝܬ݁ ܠܰܢ ܕ݂ܫܰܪܺܝܪܳܐ ܐܳܦ݁ ܡܶܠܬܳ݁ܐ ܕ݂ܰܢܒܺ݁ܝܽܘܬܳ݁ܐ ܗܳܝ ܕ݂ܫܰܦ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ ܟ݂ܰܕ݁ ܒ݂ܳܗ ܚܳܝܪܺܝܢ ܐܢ̄ܬ݂ܽܘܢ ܐܰܝܟ݁ ܕ݂ܒܰ݁ܫܪܳܓܳ݁ܐ ܕ݂ܡܰܢܗܰܪ ܒ݂ܰܐܬ݁ܪܳܐ ܥܰܡܽܘܛܳܐ ܥܕܰ݁ܡܳܐ ܕ݂ܺܐܝܡܳܡܳܐ ܢܰܢܗܰܪ ܘܫܶܡܫܳܐ ܢܶܕ݁ܢܰܚ ܒ݂ܠܶܒ݂ܰܘܳܬ݁ܟܽ݁ܘܢ:
2Pe 1:20 ܟ݂ܰܕ݁ ܗܳܕܶ݁ܐ ܠܽܘܩܕܰ݁ܡ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܢܒܺ݁ܝܽܘܬܳ݁ܐ ܫܪܳܝܳܐ ܕ݂ܰܟ݁ܬܳ݁ܒܳ݁ܐ ܕ݂ܺܝܠܳܗ ܠܳܐ ܗܳܘܝܳܐ:
2Pe 1:21 ܠܳܐ ܗ̄ܘܳܐ ܓ݂ܶܝܪ ܒ݂ܨܶܒ݁ܝܳܢܳܐ ܕ݂ܒܰ݁ܪܢܳܫܳܐ ܐܶܬܳ݁ܬ݁ ܡܶܢ ܡܬܽ݁ܘܡ ܢܒܺ݁ܝܽܘܬܳ݁ܐ ܐܶܠܳܐ ܟ݂ܰܕ݁ ܡܶܢ ܪܽܘܚܳܐ ܩܰܕ݂ܺܝܫܳܐ ܡܶܬ݁ܢܰܓ݁ܕ݂ܺܝܢ ܡܰܠܶܠܘ ܩܰܕ݂ܺܝܫܶܐ ܒ݂ܢܰܝܢܳܫܳܐ ܕ݂ܰܐܠܳܗܳܐ: ܣ
2Pe 2:1 ܗܘܰܘ ܕ݂ܶܝܢ ܐܳܦ݁ ܢܒܺ݁ܝܶܐ ܕ݂ܰܓ݂ܳܠܶܐ ܒ݂ܥܰܡܳܐ ܐܰܝܟ݁ ܕ݂ܳܐܦ݁ ܒ݂ܟܽ݁ܘܢ ܢܶܗܘܽܘܢ ܡܰܠܦܳ݁ܢܶܐ ܕ݂ܰܓ݂ܳܠܶܐ ܐܰܝܠܶܝܢ ܕ݂ܡܰܥܠܺܝܢ ܗܶܪܶܣܺܝܣ ܕ݂ܰܐܒ݁ܕ݂ܳܢܳܐ ܘܰܒ݁ܡܳܪܳܐ ܕ݂ܰܙܒܰ݁ܢ ܐܶܢܽܘܢ ܟ݂ܳܦ݁ܪܺܝܢ ܟ݂ܰܕ݁ ܡܰܝܬ݂ܶܝܢ ܥܰܠ ܢܰܦ݁ܫܗܽܘܢ ܐܰܒ݁ܕ݂ܳܢܳܐ ܡܣܰܪܗܒܳ݁ܐ:
2Pe 2:2 ܘܣܰܓ݂ܺܝܶܐܐ ܢܺܐܙܽܠ̄ܘܢ ܒ݂ܳܬܰ݁ܪ ܛܰܢܦܽ݁ܘܬܳ݁ܐ ܕ݂ܺܝܠܗܽܘܢ ܗܳܠܶܝܢ ܕ݂ܡܶܛܽܠܳܬ݁ܗܽܘܢ ܐܽܘܪܚܳܐ ܕ݂ܰܫܪܳܪܳܐ ܬ݂ܶܬ݁ܓ݂ܰܕ݂ܰܦ݁:
2Pe 2:3 ܘܰܒ݁ܥܳܠܽܘܒܽ݁ܘܬܳ݁ܐ ܘܰܒ݁ܡܶܠܶܐ ܕ݂ܒܶ݁ܕ݁ܝܳܐ ܢܶܬ݂ܬ݂ܰܓ݂ܪܽܘܢ ܒ݂ܟܽ݁ܘܢ ܗܳܠܶܝܢ ܕ݂ܕܺ݁ܝܢܗܽܘܢ ܡܶܢ ܩܕܺ݁ܝܡ ܠܳܐ ܒ݂ܳܛܶܠ ܘܰܐܒ݁ܕ݂ܳܢܗܽܘܢ ܠܳܐ ܢܳܐܶܡ:
2Pe 2:4 ܐܶܢ ܓ݂ܶܝܪ ܐܰܠܳܗܳܐ ܥܰܠ ܡܰܠܰܐܟܶ݁ܐ ܕ݂ܰܚܛܰܘ ܠܳܐ ܚܳܣ ܐܶܠܳܐ ܒ݂ܫܺܫܠܳܬܳ݁ܐ ܕ݂ܥܰܡܛܳܢܳܐ ܥܰܓ݂ܶܢ ܐܶܢܽܘܢ ܒ݂ܬܰ݁ܚܬ݂ܳܝܳܬܳ݁ܐ ܘܰܐܫܠܶܡ ܐܶܢܽܘܢ ܕ݂ܢܶܬ݁ܢܰܛܪܽܘܢ ܠܕܺ݁ܝܢܳܐ ܕ݂ܫܽܘܢܳܩܳܐ:
2Pe 2:5 ܘܥܰܠ ܥܳܠܡܳܐ ܩܰܕ݁ܡܳܝܳܐ ܠܳܐ ܚܳܣ ܐܶܠܳܐ ܠܢܽܘܚ ܕ݂ܰܬ݁ܡܳܢܝܳܐ ܟ݂ܳܪܽܘܙܳܐ ܕ݂ܟܺ݁ܐܢܽܘܬܳ݁ܐ ܢܛܰܪ ܟ݂ܰܕ݁ ܛܰܘܦܳ݁ܢܳܐ ܥܰܠ ܥܳܠܡܳܐ ܕ݂ܪܰܫܺܝܥܶܐ ܐܰܝܬ݂ܺܝ:
2Pe 2:6 ܘܟܰ݁ܕ݁ ܠܰܡܕܺ݁ܝܢܳܬܳ݁ܐ ܕ݂ܰܣܕܽ݁ܘܡ ܘܰܕ݁ܥܰܡܽܘܪܳܐ ܐܰܘܩܶܕ݁ ܘܒܰ݁ܗܦܽ݁ܘܟ݁ܝܳܐ ܚܰܝܶܒ݁ ܐܶܢܶܝܢ ܟ݂ܰܕ݁ ܬ݂ܰܚܘܺܝܬܳ݁ܐ ܠܪܰܫܺܝܥܶܐ ܕ݂ܰܥܬܺ݁ܝܕܺ݁ܝܢ ܕ݂ܢܶܗܘܽܘܢ ܣܳܡ:
2Pe 2:7 ܐܳܦ݁ ܠܠܽܘܛ ܙܰܕ݂ܺܝܩܳܐ ܕ݂ܡܶܬ݁ܩܰܦ݂ܰܚ ܗ̄ܘܳܐ ܡܶܢ ܗܽܘܦ݂ܳܟܳ݁ܐ ܕ݂ܰܒ݁ܛܰܢܦ݂ܽܘܬܳ݁ܐ ܕ݂ܗܳܠܶܝܢ ܕ݂ܰܕ݁ܠܳܐ ܢܳܡܽܘܣܳܐ ܐܺܝܬܰ݁ܝܗܽܘܢ ܗ̄ܘܰܘ ܦ݂ܰܨܺܝ:
2Pe 2:8 ܒ݂ܰܚܙܳܬܳ݁ܐ ܓ݂ܶܝܪ ܘܰܒ݁ܫܶܡܥܳܐ ܟ݂ܰܕ݁ ܥܳܡܰܪ ܗ̄ܘܳܐ ܟ݂ܺܐܢܳܐ ܗܰܘ ܒ݂ܰܝܢܳܬ݁ܗܽܘܢ ܝܽܘܡ ܡܶܢ ܝܽܘܡ ܠܢܰܦ݁ܫܶܗ ܙܰܕ݂ܺܝܩܬ݂ܳܐ ܒ݂ܰܥܒܳ݁ܕܶ݁ܐ ܕ݂ܠܳܐ ܢܳܡܽܘܣ ܡܫܰܢܶܩ ܗ̄ܘܳܐ:
2Pe 2:9 ܝܳܕܰ݁ܥ ܗܽ̄ܘ ܡܳܪܝܳܐ ܕ݂ܢܶܦ݁ܪܽܘܩ ܡܶܢ ܐܽܘܠܨܳܢܳܐ ܠܰܐܝܠܶܝܢ ܕ݂ܕܳ݁ܚܠܺܝܢ ܠܶܗ ܠܥܰܘܳܠܶܐ ܕ݂ܶܝܢ ܠܝܰܘܡܳܐ ܕ݂ܕܺ݁ܝܢܳܐ ܟ݂ܰܕ݁ ܡܶܫܬ݂ܰܢܩܺܝܢ ܢܶܛܰܪ:
2Pe 2:10 ܝܰܬ݂ܺܝܪܳܐܝܺܬ݁ ܕ݂ܶܝܢ ܠܰܐܝܠܶܝܢ ܕ݂ܒܳ݁ܬܰ݁ܪ ܒ݂ܶܣܪܳܐ ܒ݂ܪܶܓ݂ܬܳ݁ܐ ܕ݂ܛܰܡܐܘܽܬܳ݁ܐ ܐܳܙܺܠ̄ܝܢ ܘܥܰܠ ܡܳܪܽܘܬܳ݁ܐ ܡܒܰ݁ܣܪܺܝܢ ܡܰܪܳܚܶܐ ܘܰܡܫܰܩܠܶܐ ܕ݂ܡܶܢ ܬ݂ܶܫܒ݂ܽܘܚܬ݂ܳܐ ܠܳܐ ܙܺܝܥܺܝܢ ܟ݂ܰܕ݁ ܡܓܰ݁ܕ݂ܦܺ݁ܝܢ:
2Pe 2:11 ܐܰܝܟ݂ܳܐ ܕ݂ܡܰܠܰܐܟܶ݁ܐ ܕ݂ܰܒ݁ܚܰܝܠܳܐ ܘܰܒ݁ܥܽܘܫܢܳܐ ܪܰܘܪܒܺ݁ܝܢ ܡܶܢܗܽܘܢ ܠܳܐ ܡܰܝܬ݂ܶܝܢ ܥܠܰܝܗܽܘܢ ܡܶܢ ܡܳܪܝܳܐ ܕ݂ܺܝܢܳܐ ܕ݂ܓܽ݁ܘܕ݂ܳܦܳ݁ܐ:
2Pe 2:12 ܗܳܠܶܝܢ ܕ݂ܶܝܢ ܕ݂ܰܐܝܟ݁ ܚܰܝܘܳܬܳ݁ܐ ܚܰܪܫܳܬܳ݁ܐ ܗ̄ܘܰܘ ܒ݂ܰܟ݁ܝܳܢܳܐ ܠܚܰܪܒ݂ܳܐ ܘܠܰܚܒܳ݁ܠܳܐ ܟ݂ܰܕ݁ ܒ݂ܰܐܝܠܶܝܢ ܕ݂ܠܳܐ ܝܳܕ݁ܥܺܝܢ ܡܓܰ݁ܕ݂ܦܺ݁ܝܢ ܒ݂ܰܚܒܳ݁ܠܳܐ ܕ݂ܺܝܠܗܽܘܢ ܢܶܬ݁ܚܰܒ݂ܠܽܘܢ:
2Pe 2:13 ܟ݂ܰܕ݁ ܐܰܝܠܶܝܢ ܕ݂ܗܳܘܶܐ ܒ݂ܗܽܘܢ ܥܰܘܠܳܐ ܐܰܓ݁ܪܳܐ ܕ݂ܥܰܘܠܳܐ ܗܰܢܺܝܽܘܬܳ݁ܐ ܚܫܺܝܒ݁ ܠܗܽܘܢ ܒ݂ܽܘܣܳܡܳܐ ܕ݂ܰܗܘܳܐ ܒ݂ܺܐܝܡܳܡܳܐ ܡܟܰ݁ܬ݂ܡܶܐ ܘܡܰܠܝܰܝ ܡܽܘܡܶܐ ܕ݂ܟܰ݁ܕ݁ ܡܶܬ݁ܒ݂ܰܣܡܺܝܢ ܒ݂ܰܢܝܳܚܳܬ݁ܗܽܘܢ ܡܶܬ݁ܦ݂ܰܢܩܺܝܢ:
2Pe 2:14 ܟ݂ܰܕ݁ ܥܰܝܢܶܐ ܐܺܝܬ݁ ܠܗܽܘܢ ܕ݂ܡܰܠܝܳܢ ܓ݂ܰܘܪܳܐ ܘܰܚܛܳܗܶܐ ܕ݂ܠܳܐ ܡܰܘܦ݂ܶܝܢ ܟ݂ܰܕ݁ ܡܫܰܕ݂ܠܺܝܢ ܠܢܰܦ݁ܫܳܬܳ݁ܐ ܕ݂ܠܳܐ ܣܡܺܝܟܳ݁ܢ ܘܠܶܒ݂ܳܐ ܕ݂ܰܡܕܰ݁ܪܰܫ ܒ݂ܥܳܠܽܘܒܽ݁ܘܬܳ݁ܐ ܐܺܝܬ݁ ܠܗܽܘܢ ܒ݂ܢܰܝܳܐ ܕ݂ܠܰܘܛܬܳ݁ܐ:
2Pe 2:15 ܕ݂ܟܰ݁ܕ݁ ܫܒܰ݁ܩܘ ܐܽܘܪܚܳܐ ܬ݂ܪܺܝܨܬ݂ܳܐ ܫܓܰ݁ܘ ܘܶܐܙܰܠܘ ܒ݂ܽܐܘܪܚܳܐ ܕ݂ܒܶ݁ܠܥܰܡ ܒ݂ܰܪ ܒ݂ܥܽܘܪ ܗܰܘ ܕ݂ܰܐܓ݁ܪܳܐ ܕ݂ܥܰܘܠܳܐ ܐܰܚܶܒ݁:
2Pe 2:16 ܡܰܟ݂ܣܳܢܽܘܬܳ݁ܐ ܕ݂ܶܝܢ ܕ݂ܰܗܘܳܬ݁ ܠܶܗ ܠܡܶܬ݁ܥܰܒ݁ܪܳܢܽܘܬܶ݁ܗ ܐܰܬܳ݁ܢܳܐ ܕ݂ܠܳܐ ܩܳܠܳܐ ܕ݂ܰܒ݁ܩܳܠܳܐ ܕ݂ܰܒ݁ܢܰܝܢܳܫܳܐ ܡܰܠܠܰܬ݁ ܟ݂ܠܳܬ݁ ܠܫܳܛܝܽܘܬܶ݁ܗ ܕ݂ܰܢܒܺ݁ܝܳܐ:
2Pe 2:17 ܗܳܠܶܝܢ ܐܶܢܽܘܢ ܡܥܺܝܢܶܐ ܕ݂ܠܳܐ ܡܰܝܳܐ ܥܢܳܢܶܐ ܕ݂ܡܶܢ ܥܰܠܥܳܠܳܐ ܡܶܬ݁ܪܰܕ݁ܦ݂ܳܢ ܗܳܠܶܝܢ ܕ݂ܥܰܡܛܳܢܳܐ ܕ݂ܚܶܫܽܘܟܳ݁ܐ ܢܛܺܝܪ ܠܗܽܘܢ:
2Pe 2:18 ܟ݂ܰܕ݁ ܓ݂ܶܝܪ ܓ݂ܽܘܢܚܶܐ ܕ݂ܰܣܪܺܝܩܽܘܬܳ݁ܐ ܡܡܰܠܠܺܝܢ ܡܫܰܕ݂ܠܺܝܢ ܒ݂ܰܪܓܺ݁ܝܓܳ݁ܬܳ݁ܐ ܛܰܢܦܳ݁ܬܳ݁ܐ ܕ݂ܒܶ݁ܣܪܳܐ ܠܰܐܝܠܶܝܢ ܕ݂ܒܰ݁ܡܠܶܐ ܩܰܠܺܝܠ ܥܳܪܩܺܝܢ ܡܶܢ ܐܰܝܠܶܝܢ ܕ݂ܰܒ݁ܛܳܥܝܽܘܬܳ݁ܐ ܡܶܬ݁ܗܰܦ݂ܟܺ݁ܝܢ:
2Pe 2:19 ܘܚܺܐܪܽܘܬܳ݁ܐ ܠܗܽܘܢ ܡܶܫܬ݂ܰܘܕ݂ܶܝܢ ܟ݂ܰܕ݁ ܗܶܢܽܘܢ ܥܰܒ݁ܕ݂ܶܐ ܐܺܝܬܰ݁ܝܗܽܘܢ ܕ݂ܰܚܒܳ݁ܠܳܐ ܠܗܰܘ ܓ݂ܶܝܪ ܡܶܕ݂ܶܡ ܕ݂ܐ̄ܢܳܫ ܙܟܶ݁ܐ ܠܶܗ ܠܗܳܢܳܐ ܐܳܦ݁ ܡܫܰܥܒ݂ܰܕ݁:
2Pe 2:20 ܐܶܢ ܓ݂ܶܝܪ ܟ݂ܰܕ݁ ܥܪܰܩܘ ܡܶܢ ܛܰܢܦ݂ܘܳܬܶ݁ܗ ܕ݂ܥܳܠܡܳܐ ܒ݂ܫܽܘܘܕ݂ܳܥܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܦܳ݁ܪܽܘܩܰܢ ܒ݂ܗܶܝܢ ܒ݂ܗܳܠܶܝܢ ܟ݂ܰܕ݁ ܡܶܬ݁ܥܰܪܙܠܺܝܢ ܬ݂ܽܘܒ݁ ܡܶܙܕ݂ܟܶ݁ܝܢ ܗܘܳܬ݁ ܠܳܗ ܚܰܪܬ݁ܗܽܘܢ ܕ݂ܒܺ݁ܝܫܳܐ ܡܶܢ ܩܰܕ݁ܡܳܝܬ݂ܳܐ:
2Pe 2:21 ܦ݂ܰܩܳܚ ܗ̄ܘܳܐ ܠܗܽܘܢ ܓ݂ܶܝܪ ܕ݂ܠܳܐ ܢܶܫܬ݂ܰܘܕ݂ܥܽܘܢ ܠܽܐܘܪܚܳܐ ܕ݂ܙܰܕ݂ܺܝܩܽܘܬܳ݁ܐ ܐܰܘ ܕ݂ܟܰ݁ܕ݁ ܐܶܫܬ݂ܰܘܕ݂ܰܥܘ ܠܒܳ݁ܬ݁ܪܳܐ ܢܶܗܦ݂ܟܽ݁ܘܢ ܡܶܢ ܦ݂ܽܘܩܕ݂ܳܢܳܐ ܩܰܕ݂ܺܝܫܳܐ ܕ݂ܶܐܫܬ݂ܠܶܡ ܠܗܽܘܢ:
2Pe 2:22 ܓ݂ܕܰ݁ܫ ܠܗܽܘܢ ܕ݂ܶܝܢ ܗܳܠܶܝܢ ܕ݂ܡܰܬ݁ܠܳܐ ܫܰܪܺܝܪܳܐ ܕ݂ܟܰ݁ܠܒ݂ܳܐ ܕ݂ܰܗܦܰ݁ܟ݁ ܥܰܠ ܬ݂ܝܽܘܒܶ݁ܗ ܘܰܚܙܺܝܪܬ݂ܳܐ ܕ݂ܰܣܚܳܬ݁ ܒ݂ܥܽܘܪܓ݂ܳܠܳܐ ܕ݂ܰܣܝܳܢܳܐ: ܣ
2Pe 3:1 ܗܳܕܶ݁ܐ ܡܶܢ ܟ݂ܰܕ݂ܽܘ ܚܰܒ݂ܺܝܒܰ݁ܝ ܐܶܓ݂ܰܪܬ݂ܳܐ ܕ݂ܬܰ݁ܪܬ݂ܶܝܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܗܳܠܶܝܢ ܕ݂ܰܒ݁ܗܶܝܢ ܡܥܺܝܪ ܐ̄ܢܳܐ ܒ݂ܥܽ̄ܘܗܕ݂ܳܢܳܐ ܠܪܶܥܝܳܢܟܽ݁ܘܢ ܫܰܦ݁ܝܳܐ:
2Pe 3:2 ܕ݂ܬܶ݁ܬܰ݁ܥ̄ܗܕ݂ܽܘܢ ܠܡܶܠܶܐ ܕ݂ܩܰܕ݂ܶܡ ܐܶܬܶ݁ܐܡܰܪ ܡܶܢ ܢܒܺ݁ܝܶܐ ܩܰܕ݂ܺܝܫܶܐ ܘܰܠܦܽ݁ܘܩܕ݂ܳܢܶܗ ܕ݂ܡܳܪܰܢ ܘܦܳ݁ܪܽܘܩܰܢ ܕ݂ܰܒ݁ܝܰܕ݁ ܫܠܺܝܚܶܐ:
2Pe 3:3 ܟ݂ܰܕ݁ ܗܳܕܶ݁ܐ ܠܽܘܩܕܰ݁ܡ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܢܺܐܬܽ݁ܘܢ ܒ݂ܚܰܪܬܳ݁ܐ ܕ݂ܝܰܘܡܳܬܳ݁ܐ ܡܒܰ݁ܙܚܳܢܶܐ ܕ݂ܰܡܒܰ݁ܙܚܺܝܢ ܟ݂ܰܕ݁ ܐܰܝܟ݁ ܪܓܺ݁ܝܓܳ݁ܬܳ݁ܐ ܕ݂ܺܝܠܗܽܘܢ ܡܗܰܠܟܺ݁ܝܢ:
2Pe 3:4 ܘܳܐܡܪܺܝܢ ܕ݂ܰܐܝܟ݂ܳܐ ܐܺܝܬܰ݁ܘܗ̄ܝ ܡܽܘܠܟ݂ܳܢܳܐ ܕ݂ܡܶܐܬܺ݁ܝܬܶ݁ܗ ܡܶܢ ܟ݂ܰܕ݁ ܓ݂ܶܝܪ ܐܰܒܳ݁ܗܳܬܰ݁ܢ ܫܟܶ݁ܒ݁ܘ ܟ݂ܽܠܡܶܕ݂ܶܡ ܗܳܟܰ݁ܢܳܐ ܡܟܰ݁ܬ݂ܰܪ ܡܶܢ ܫܽܘܪܳܝܳܗ ܕ݂ܰܒ݁ܪܺܝܬܳ݁ܐ:
2Pe 3:5 ܛܳܥܝܳܐ ܠܗܽܘܢ ܓ݂ܶܝܪ ܗܳܕܶ݁ܐ ܟ݂ܰܕ݁ ܨܳܒܶ݁ܝܢ ܕ݂ܰܫܡܰܝܳܐ ܐܺܝܬܰ݁ܝܗܽܘܢ ܗ̄ܘܰܘ ܡܶܢ ܩܕܺ݁ܝܡ ܘܰܐܪܥܳܐ ܡܶܢ ܡܰܝܳܐ ܘܰܒ݁ܝܰܕ݁ ܡܰܝܳܐ ܩܳܡܰܬ݁ ܒ݂ܡܶܠܬܳ݁ܐ ܕ݂ܰܐܠܳܗܳܐ:
2Pe 3:6 ܗܳܠܶܝܢ ܕ݂ܒܺ݁ܐܝܕܰ݁ܝܗܽܘܢ ܥܳܠܡܳܐ ܕ݂ܗܳܝܕ݂ܶܝܢ ܛܳܦ݁ ܒ݂ܡܰܝܳܐ ܘܶܐܒܰ݁ܕ݁:
2Pe 3:7 ܫܡܰܝܳܐ ܕ݂ܶܝܢ ܕ݂ܗܳܫܳܐ ܘܰܐܪܥܳܐ ܒ݂ܡܶܠܬܳ݁ܐ ܕ݂ܺܝܠܶܗ ܐܰܣܺܝܢܺܝܢ ܟ݂ܰܕ݁ ܠܢܽܘܪܳܐ ܡܶܬ݁ܢܰܛܪܺܝܢ ܠܝܰܘܡܳܐ ܕ݂ܕܺ݁ܝܢܳܐ ܘܕܰ݁ܐܒ݁ܕ݂ܳܢܳܐ ܕ݂ܰܒ݁ܢܰܝܢܳܫܳܐ ܪܰܫܺܝܥܶܐ: ܣ
2Pe 3:8 ܗܳܕܶ݁ܐ ܕ݂ܶܝܢ ܚܕܳ݁ܐ ܠܳܐ ܬ݂ܶܛܥܶܝܟܽ݁ܘܢ ܚܰܒ݂ܺܝܒܰ݁ܝ ܕ݂ܚܰܕ݁ ܝܰܘܡܳܐ ܠܡܳܪܝܳܐ ܐܰܝܟ݁ ܐܳܠܶܦ݁ ܫܢܺܝܢ ܐܺܝܬܰ݁ܘܗ̄ܝ ܘܳܐܠܶܦ݁ ܫܢܺܝܢ ܐܰܝܟ݁ ܝܰܘܡܳܐ ܚܰܕ݁:
2Pe 3:9 ܠܳܐ ܡܶܫܬ݂ܰܘܚܰܪ ܡܳܪܝܳܐ ܒ݂ܡܽܘܠܟ݂ܳܢܰܘܗ̄ܝ ܐܰܝܟ݁ ܕ݂ܐ̄ܢܳܫܺܝܢ ܫܽܘܘܚܳܪܳܐ ܡܰܣܒ݂ܪܺܝܢ ܐܶܠܳܐ ܡܰܓ݂ܰܪ ܪܽܘܚܶܗ ܡܶܛܽܠܳܬ݁ܟܽ݁ܘܢ ܒ݂ܰܕ݁ܠܳܐ ܨܳܒܶ݁ܐ ܕ݂ܐ̄ܢܳܫ ܢܺܐܒܰ݁ܕ݁ ܐܶܠܳܐ ܟ݂ܽܠܢܳܫ ܠܰܬ݁ܝܳܒܽ݁ܘܬܳ݁ܐ ܢܺܐܬܶ݁ܐ:
2Pe 3:10 ܐܳܬܶ݁ܐ ܕ݂ܶܝܢ ܝܰܘܡܶܗ ܕ݂ܡܳܪܝܳܐ ܐܰܝܟ݁ ܓ݂ܰܢܳܒܳ݁ܐ ܗܰܘ ܕ݂ܒܶ݁ܗ ܫܡܰܝܳܐ ܡܶܢ ܫܶܠܝ ܥܳܒ݁ܪܺܝܢ ܐܶܣܛܽܘܟ݂ܣܶܐ ܕ݂ܶܝܢ ܟ݂ܰܕ݁ ܝܳܩܕ݂ܺܝܢ ܢܶܫܬ݂ܪܽܘܢ ܘܰܐܪܥܳܐ ܘܰܥܒܳ݁ܕܶ݁ܐ ܕ݂ܒܳ݁ܗ ܬ݂ܶܫܬ݂ܟܰ݁ܚ:
2Pe 3:11 ܟ݂ܰܕ݁ ܗܳܟܺ݁ܝܠ ܗܳܠܶܝܢ ܟ݂ܽܠܗܽܘܢ ܡܶܫܬ݂ܪܶܝܢ ܕ݂ܰܐܝܟ݁ ܐܰܝܠܶܝܢ ܙܳܕܶ݁ܩ ܠܟܽ݁ܘܢ ܕ݂ܬܶ݁ܗܘܽܘܢ ܒ݂ܗܽܘܦ݂ܳܟܰ݁ܝܟ݂ܽܘܢ ܩܰܕ݂ܺܝܫܶܐ ܘܰܒ݁ܕܶ݁ܚܠܰܬ݁ ܐܰܠܳܗܳܐ:
2Pe 3:12 ܟ݂ܰܕ݁ ܡܣܰܟ݂ܶܝܢ ܐܢ̄ܬ݂ܽܘܢ ܘܣܳܘܚܺܝܢ ܐܢ̄ܬ݂ܽܘܢ ܠܡܶܐܬܺ݁ܝܬܳ݁ܐ ܕ݂ܝܰܘܡܶܗ ܕ݂ܰܐܠܳܗܳܐ ܗܰܘ ܕ݂ܒܶ݁ܗ ܫܡܰܝܳܐ ܟ݂ܰܕ݁ ܡܶܬ݁ܒ݂ܰܚܪܺܝܢ ܒ݂ܢܽܘܪܳܐ ܢܶܫܬ݂ܪܽܘܢ ܘܶܐܣܛܽܘܟ݂ܣܶܐ ܟ݂ܰܕ݁ ܝܳܩܕ݂ܺܝܢ ܢܫܽܘܚܽܘܢ:
2Pe 3:13 ܠܰܫܡܰܝܳܐ ܕ݂ܶܝܢ ܚܰܕ݁̄ܬܶ݁ܐ ܘܰܐܪܥܳܐ ܚܕܰ݁ܬܳ݁ܐ ܐܰܝܟ݁ ܡܽܘܠܟ݂ܳܢܳܐ ܕ݂ܺܝܠܶܗ ܡܣܰܟ݂ܶܝܢܰܢ ܗܳܠܶܝܢ ܕ݂ܰܒ݁ܗܽܘܢ ܙܰܕ݂ܺܝܩܽܘܬܳ݁ܐ ܥܳܡܪܳܐ: ܣ
2Pe 3:14 ܡܶܛܽܠ ܗܳܢܳܐ ܚܰܒ݂ܺܝܒܰ݁ܝ ܟ݂ܰܕ݁ ܠܗܳܠܶܝܢ ܡܣܰܟ݂ܶܝܢ ܐܢ̄ܬ݂ܽܘܢ ܝܺܨܰܦ݁ܘ ܕ݂ܰܕ݁ܠܳܐ ܟ݂ܽܘܬ݁ܡܳܐ ܘܰܕ݁ܠܳܐ ܡܽܘܡܳܐ ܠܶܗ ܬ݂ܶܫܬ݂ܰܟ݁ܚܽܘܢ ܒ݂ܰܫܠܳܡܳܐ:
2Pe 3:15 ܘܰܠܡܰܓ݂ܪܰܬ݁ ܪܽܘܚܶܗ ܕ݂ܡܳܪܝܳܐ ܦ݂ܽܘܪܩܳܢܳܐ ܬ݂ܶܚܫܒܽ݁ܘܢ ܐܰܝܟ݂ܰܢܳܐ ܕ݂ܳܐܦ݁ ܐܰܚܽܘܢ ܚܰܒ݂ܺܝܒܳ݁ܐ ܦ݂ܰܘܠܳܘܣ ܐܰܝܟ݁ ܚܶܟ݁ܡܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܶܗ ܟ݂ܬܰ݁ܒ݁ ܠܟܽ݁ܘܢ:
2Pe 3:16 ܐܰܝܟ݂ܰܢܳܐ ܕ݂ܰܒ݁ܟܽ݁ܠܗܶܝܢ ܐܶܓ݂ܪܳܬܶ݁ܗ ܡܰܠܶܠ ܒ݂ܗܶܝܢ ܥܰܠ ܗܳܠܶܝܢ ܐܰܝܠܶܝܢ ܕ݂ܺܐܝܬ݁ ܒ݂ܗܶܝܢ ܡܶܕ݂ܶܡ ܕ݂ܰܥܣܺܝܩ ܠܣܽܘܟ݂ܳܠܳܐ ܗܳܠܶܝܢ ܕ݂ܰܐܝܠܶܝܢ ܕ݂ܰܕ݁ܠܳܐ ܝܽܘܠܦ݂ܳܢܳܐ ܐܶܢܽܘܢ ܘܠܳܐ ܣܡܺܝܟܺ݁ܝܢ ܡܥܰܩܡܺܝܢ ܠܗܶܝܢ ܐܰܝܟ݁ ܕ݂ܳܐܦ݁ ܠܗܳܠܶܝܢ ܟ݂ܬܳ݁ܒܶ݁ܐ ܕ݂ܫܰܪܟ݂ܳܐ ܠܘܳܬ݁ ܐܰܒ݁ܕ݂ܳܢܳܐ ܕ݂ܺܝܠܗܽܘܢ:
2Pe 3:17 ܐܰܢ̄ܬ݂ܽܘܢ ܗܳܟܺ݁ܝܠ ܚܰܒ݂ܺܝܒܰ݁ܝ ܟ݂ܰܕ݁ ܩܳܕ݁ܡܺܝܢ ܐܢ̄ܬ݂ܽܘܢ ܝܳܕ݁ܥܺܝܢ ܛܰܪܘ ܢܰܦ݁ܫܟܽ݁ܘܢ ܕ݂ܕܰ݁ܠܡܳܐ ܟ݂ܰܕ݁ ܐܳܙܺܠ̄ܝܢ ܐܢ̄ܬ݂ܽܘܢ ܒ݂ܳܬܰ݁ܪ ܛܳܥܝܽܘܬܳ݁ܐ ܕ݂ܰܐܝܠܶܝܢ ܕ݂ܰܕ݁ܠܳܐ ܢܳܡܽܘܣ ܐܶܢܽܘܢ ܬ݂ܶܦ݂ܠܽܘܢ ܡܶܢ ܣܳܡܟ݂ܳܐ ܕ݂ܺܝܠܟܽ݁ܘܢ:
2Pe 3:18 ܗܘܰܝܬ݂ܽܘܢ ܕ݂ܶܝܢ ܡܶܬ݁ܪܰܒ݂ܶܝܢ ܒ݂ܛܰܝܒ݂ܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ ܘܕܰ݁ܐܠܳܗܳܐ ܐܰܒܳ݁ܐ ܕ݂ܠܶܗ ܬ݂ܶܫܒ݂ܽܘܚܬ݂ܳܐ ܐܳܦ݁ ܗܳܫܳܐ ܘܰܒ݁ܟܽ݁ܠܙܒܰ݁ܢ ܘܰܠܝܰܘܡܰܝ ܥܳܠܡܳܐ ܐܰܡܺܝܢ: ܣ
1Jo 1:1 ܡܣܰܒ݂ܪܺܝܢܰܢ ܠܟܽ݁ܘܢ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܪܺܫܺܝܬ݁ ܗܰܘ ܕ݂ܰܫܡܰܥܢ ܘܰܚܙܰܝܢܳܝܗ̄ܝ ܒ݂ܥܰܝܢܰܝܢ ܚܙܰܝܢ ܘܓܰ݁ܫܢ ܒ݂ܺܐܝܕܰ݁ܝܢ ܗܰܘ ܕ݂ܺܐܝܬܰ݁ܘܗ̄ܝ ܡܶܠܬܳ݁ܐ ܕ݂ܚܰܝܶܐ:
1Jo 1:2 ܘܚܰܝܶܐ ܐܶܬ݁ܓ݂ܠܺܝܘ ܘܰܚܙܰܝܢ ܘܣܳܗܕ݂ܺܝܢܰܢ ܘܡܰܟ݁ܪܙܺܝܢܰܢ ܠܟܽ݁ܘܢ ܚܰܝܶܐ ܕ݂ܰܠܥܳܠܰܡ ܗܳܢܽܘܢ ܕ݂ܺܐܝܬܰ݁ܝܗܽܘܢ ܗ̄ܘܰܘ ܠܘܳܬ݁ ܐܰܒܳ݁ܐ ܘܶܐܬ݁ܓ݂ܠܺܝܘ ܠܰܢ:
1Jo 1:3 ܘܡܶܕ݂ܶܡ ܕ݂ܰܚܙܰܝܢ ܘܰܫܡܰܥܢ ܡܰܘܕ݂ܥܺܝܢܰܢ ܐܳܦ݁ ܠܟܽ݁ܘܢ ܕ݂ܬܶ݁ܗܘܶܐ ܠܟܽ݁ܘܢ ܫܰܘܬ݂ܳܦܽ݁ܘܬܳ݁ܐ ܥܰܡܰܢ ܘܫܰܘܬ݂ܳܦܽ݁ܘܬܰ݁ܢ ܕ݂ܶܝܢ ܕ݂ܺܝܠܰܢ ܐܺܝܬܶ݁ܝܗ ܥܰܡ ܐܰܒܳ݁ܐ ܘܥܰܡ ܒ݂ܪܶܗ ܝܶܫܽܘܥ ܡܫܺܝܚܳܐ:
1Jo 1:4 ܘܗܳܠܶܝܢ ܟ݂ܳܬ݁ܒ݂ܺܝܢܰܢ ܠܟܽ݁ܘܢ ܕ݂ܚܰܕܽ݁ܘܬܰ݁ܢ ܕ݂ܰܒ݁ܟܽ݁ܘܢ ܬ݂ܶܗܘܶܐ ܡܫܰܡܠܝܳܐ:
1Jo 1:5 ܘܗܳܕܶ݁ܐ ܗ̄ܝ ܣܒܰ݁ܪܬܳ݁ܐ ܕ݂ܰܫܡܰܥܢ ܡܶܢܶܗ ܘܰܡܣܰܒ݂ܪܺܝܢܰܢ ܠܟܽ݁ܘܢ ܕ݂ܰܐܠܳܗܳܐ ܢܽܘܗܪܳܐ ܗ̄ܘ ܘܚܶܫܽܘܟܳ݁ܐ ܟ݂ܽܠ ܟ݂ܽܠܶܗ ܠܰܝܬ݂ ܒ݂ܶܗ:
1Jo 1:6 ܘܶܐܢ ܐܳܡܪܺܝܢܰܢ ܕ݂ܫܰܘܬ݂ܳܦܽ݁ܘܬܳ݁ܐ ܐܺܝܬ݁ ܠܰܢ ܥܰܡܶܗ ܘܰܡܗܰܠܟܺ݁ܝܢܰܢ ܒ݂ܚܶܫܽܘܟܳ݁ܐ ܕ݂ܰܓ݂ܳܠܶܐ ܚ̄ܢܰܢ ܘܠܰܘ ܒ݂ܰܫܪܳܪܳܐ ܪܳܕܶ݁ܝܢܰܢ:
1Jo 1:7 ܐܶܢ ܕ݂ܶܝܢ ܒ݂ܢܽܘܗܪܳܐ ܡܗܰܠܟܺ݁ܝܢܰܢ ܐܰܝܟ݁ ܕ݂ܗܽܘ ܐܺܝܬܰ݁ܘܗ̄ܝ ܒ݂ܢܽܘܗܪܳܐ ܐܺܝܬ݁ ܠܰܢ ܫܰܘܬ݂ܳܦܽ݁ܘܬܳ݁ܐ ܥܰܡ ܚܕܳ݁ܕܶ݁ܐ ܘܰܕ݁ܡܳܐ ܕ݂ܝܶܫܽܘܥ ܒ݂ܪܶܗ ܡܕܰ݁ܟ݂ܶܐ ܠܰܢ ܡܶܢ ܟ݂ܽܠܗܽܘܢ ܚܛܳܗܰܝܢ:
1Jo 1:8 ܘܶܐܢ ܢܺܐܡܰܪ ܕ݂ܠܰܝܬ݂ ܠܰܢ ܚܛܺܝܬܳ݁ܐ ܢܰܦ݁ܫܰܢ ܡܰܛܥܶܝܢܰܢ ܘܰܫܪܳܪܳܐ ܠܰܝܬ݂ ܒ݂ܰܢ:
1Jo 1:9 ܐܶܢ ܕ݂ܶܝܢ ܡܰܘܕ݂ܶܝܢܰܢ ܒ݂ܰܚܛܳܗܰܝܢ ܡܗܰܝܡܰܢ ܗܽ̄ܘ ܘܙܰܕ݂ܺܝܩ ܕ݂ܢܶܫܒ݂ܽܘܩ ܠܰܢ ܚܛܳܗܰܝܢ ܘܰܢܕܰ݁ܟ݂ܶܝܢ ܡܶܢ ܟ݂ܽܠܶܗ ܥܰܘܠܰܢ:
1Jo 1:10 ܘܶܐܢ ܐܳܡܪܺܝܢܰܢ ܕ݂ܠܳܐ ܚܛܰܝܢ ܥܳܒ݁ܕ݂ܺܝܢܰܢ ܠܶܗ ܕ݂ܰܓ݂ܳܠܳܐ ܘܡܶܠܬܶ݁ܗ ܠܰܝܬ݂ ܠܘܳܬܰ݁ܢ: ܣ
1Jo 2:1 ܒ݂ܢܰܝ ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܚܛܽܘܢ ܘܶܐܢ ܐ̄ܢܳܫ ܢܶܚܛܶܐ ܐܺܝܬ݁ ܠܰܢ ܦ݂ܰܪܰܩܠܺܛܳܐ ܠܘܳܬ݁ ܐܰܒܳ݁ܐ ܝܶܫܽܘܥ ܡܫܺܝܚܳܐ ܙܰܕ݂ܺܝܩܳܐ:
1Jo 2:2 ܗܽܘܝܽܘ ܓ݂ܶܝܪ ܚܽܘܣܳܝܳܐ ܕ݂ܥܰܠ ܐܰܦ݂ܰܝ ܚܛܳܗܰܝܢ ܘܠܰܘ ܚܠܳܦܰ݁ܝܢ ܕ݂ܺܝܠܰܢ ܒ݂ܰܠܚܽܘܕ݁ ܐܶܠܳܐ ܐܳܦ݁ ܚܠܳܦ݁ ܟ݂ܽܠܶܗ ܥܳܠܡܳܐ:
1Jo 2:3 ܘܰܒ݁ܗܳܕܶ݁ܐ ܡܰܪܓ݂ܫܺܝܢܰܢ ܕ݂ܺܝܕܰ݁ܥܢܳܝܗ̄ܝ ܐܶܢ ܢܳܛܪܺܝܢܰܢ ܦ݂ܽܘܩܕ݂ܳܢܰܘܗ̄ܝ:
1Jo 2:4 ܗܰܘ ܓ݂ܶܝܪ ܕ݂ܳܐܡܰܪ ܕ݂ܺܝܕܰ݁ܥܬܶ݁ܗ ܘܦܽ݁ܘܩܕ݂ܳܢܰܘܗ̄ܝ ܠܳܐ ܢܳܛܰܪ ܕ݂ܰܓ݂ܳܠܳܐ ܗܽܘ ܘܰܫܪܳܪܳܐ ܠܰܝܬ݂ ܒ݂ܶܗ:
1Jo 2:5 ܗܰܘ ܕ݂ܶܝܢ ܕ݂ܢܳܛܰܪ ܡܶܠܬܶ݁ܗ ܒ݂ܗܳܢܳܐ ܡܫܰܠܰܡ ܫܰܪܺܝܪܳܐܝܺܬ݁ ܚܽܘܒ݂ܶܗ ܕ݂ܰܐܠܳܗܳܐ ܒ݂ܗܳܕܶ݁ܐ ܓ݂ܶܝܪ ܝܳܕ݁ܥܺܝܢܰܢ ܕ݂ܒܶ݁ܗ ܚܢܰܢ:
1Jo 2:6 ܗܰܘ ܕ݂ܳܐܡܰܪ ܕ݂ܒܶ݁ܗ ܐܺܝܬܰ݁ܝ ܘܳܠܶܐ ܠܶܗ ܕ݂ܰܐܝܟ݁ ܗܰܠܟܳ݁ܬܶ݁ܗ ܕ݂ܺܝܠܶܗ ܢܗܰܠܶܟ݁ ܣ݂ ܣ݂:
1Jo 2:7 ܚܰܒ݂ܺܝܒܰ݁ܝ ܠܰܘ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܐܶܠܳܐ ܦ݂ܽܘܩܕ݂ܳܢܳܐ ܥܰܬ݂ܺܝܩܳܐ ܗܰܘ ܕ݂ܺܐܝܬ݁ ܗ̄ܘܳܐ ܠܟܽ݁ܘܢ ܡܶܢ ܒ݂ܪܺܫܺܝܬ݁ ܦ݂ܽܘܩܕ݂ܳܢܳܐ ܕ݂ܶܝܢ ܥܰܬ݂ܺܝܩܳܐ ܐܺܝܬܰ݁ܘܗ̄ܝ ܡܶܠܬܳ݁ܐ ܗܳܝ ܕ݂ܰܫܡܰܥܬ݂ܽܘܢ:
1Jo 2:8 ܬ݂ܽܘܒ݁ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܗܰܘ ܕ݂ܺܐܝܬܰ݁ܘܗ̄ܝ ܫܰܪܺܝܪܳܐ ܒ݂ܶܗ ܘܰܒ݁ܟܽ݁ܘܢ ܕ݂ܚܶܫܽܘܟܳ݁ܐ ܥܒܰ݁ܪ ܠܶܗ ܘܢܽܘܗܪܳܐ ܫܰܪܺܝܪܳܐ ܫܰܪܺܝ ܡܶܬ݁ܚܙܶܐ:
1Jo 2:9 ܡܰܢ ܕ݂ܳܐܡܰܪ ܗܳܟܺ݁ܝܠ ܕ݂ܺܐܝܬܰ݁ܘܗ̄ܝ ܒ݂ܢܽܘܗܪܳܐ ܘܣܳܢܶܐ ܠܰܐܚܽܘܗ̄ܝ ܒ݂ܚܶܫܽܘܟܳ݁ܐ ܐܺܝܬܰ݁ܘܗ̄ܝ ܥܕܰ݁ܡܳܐ ܠܗܳܫܳܐ:
1Jo 2:10 ܗܰܘ ܕ݂ܶܝܢ ܕ݂ܡܰܚܶܒ݁ ܠܰܐܚܽܘܗ̄ܝ ܒ݂ܢܽܘܗܪܳܐ ܡܟܰ݁ܬ݂ܰܪ ܘܟܶ݁ܫܠܳܐ ܠܰܝܬ݂ ܒ݂ܶܗ:
1Jo 2:11 ܗܰܘ ܕ݂ܶܝܢ ܕ݂ܣܳܢܶܐ ܠܰܐܚܽܘܗ̄ܝ ܒ݂ܚܶܫܽܘܟܳ݁ܐ ܐܺܝܬܰ݁ܘܗ̄ܝ ܘܰܒ݁ܚܶܫܽܘܟܳ݁ܐ ܡܗܰܠܶܟ݁ ܘܠܳܐ ܝܳܕܰ݁ܥ ܠܰܐܝܟ݂ܳܐ ܐܳܙܶܠ ܡܶܛܽܠ ܕ݂ܚܶܫܽܘܟܳ݁ܐ ܣܰܡܺܝ ܐܶܢܶܝܢ ܥܰܝܢܰܘܗ̄ܝ: ܣ
1Jo 2:12 ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܒ݂ܢܰܝܳܐ ܕ݂ܶܐܫܬ݂ܒܶ݁ܩܘ ܠܟܽ݁ܘܢ ܚܛܳܗܰܝܟ݂ܽܘܢ ܡܶܛܽܠ ܫܡܶܗ:
1Jo 2:13 ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܐܰܒܳ݁ܗܶܐ ܕ݂ܺܝܕܰ݁ܥܬ݂ܽܘܢܳܝܗ̄ܝ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܪܺܫܺܝܬ݁ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܥܠܰܝܡܶܐ ܕ݂ܰܙܟܰ݁ܝܬ݂ܽܘܢܳܝܗ̄ܝ ܠܒܺ݁ܝܫܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܛܠܳܝܶܐ ܕ݂ܺܝܕܰ݁ܥܬ݂ܽܘܢ ܠܰܐܒܳ݁ܐ:
1Jo 2:15 ܠܳܐ ܬ݂ܶܪܚܡܽܘܢ ܠܥܳܠܡܳܐ ܘܠܳܐ ܠܡܶܕ݂ܶܡ ܕ݂ܺܐܝܬ݁ ܒ݂ܶܗ ܡܰܢ ܓ݂ܶܝܪ ܕ݂ܪܳܚܶܡ ܠܥܳܠܡܳܐ ܚܽܘܒ݂ܶܗ ܕ݂ܰܐܒܳ݁ܐ ܠܰܝܬ݂ ܒ݂ܶܗ:
1Jo 2:16 ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܺܐܝܬ݁ ܒ݂ܶܗ ܒ݂ܥܳܠܡܳܐ ܪܶܓ݂ܬܳ݁ܐ ܗܽܘ ܕ݂ܦܰ݁ܓ݁ܪܳܐ ܘܪܶܓ݂ܬܳ݁ܐ ܕ݂ܥܰܝܢܶܐ ܘܫܽܘܒ݁ܗܳܪܳܐ ܕ݂ܥܳܠܡܳܐ ܗܳܠܶܝܢ ܕ݂ܠܳܐ ܗ̄ܘܰܝ ܡܶܢ ܐܰܒܳ݁ܐ ܐܶܠܳܐ ܡܶܢܶܗ ܐܶܢܶܝܢ ܡܶܢ ܥܳܠܡܳܐ:
1Jo 2:17 ܘܥܳܒܰ݁ܪ ܥܳܠܡܳܐ ܗܽܘ ܘܪܶܓ݂ܬܶ݁ܗ ܗܰܘ ܕ݂ܶܝܢ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܡܩܰܘܶܐ ܠܥܳܠܰܡ: ܣ
1Jo 2:18 ܒ݂ܢܰܝ ܙܰܒ݁ܢܳܐ ܗܽܘ ܐ̄ܚܪܳܝܳܐ ܘܰܐܝܟ݁ ܡܶܕ݂ܶܡ ܕ݂ܰܫܡܰܥܬ݂ܽܘܢ ܕ݂ܳܐܬܶ݁ܐ ܡܫܺܝܚܳܐ ܕ݂ܰܓ݂ܳܠܳܐ ܘܗܳܫܳܐ ܗܘܰܘ ܠܗܽܘܢ ܣܰܓ݂ܺܝܶܐܐ ܡܫܺܝܚܶܐ ܕ݂ܰܓ݂ܳܠܶܐ ܘܡܶܢ ܗܳܕܶ݁ܐ ܝܳܕ݁ܥܺܝܢܰܢ ܕ݂ܙܰܒ݁ܢܳܐ ܗܽܘ ܐ̄ܚܪܳܝܳܐ:
1Jo 2:19 ܡܶܢܰܢ ܢܦܰ݁ܩܘ ܐܶܠܳܐ ܠܰܘ ܡܶܢܰܢ ܗ̄ܘܰܘ ܐܶܠܽܘ ܓ݂ܶܝܪ ܡܶܢܰܢ ܗ̄ܘܰܘ ܠܘܳܬܰ݁ܢ ܡܟܰ݁ܬ݂ܪܺܝܢ ܗ̄ܘܰܘ ܐܶܠܳܐ ܢܦܰ݁ܩܘ ܡܶܢܰܢ ܕ݂ܬܶ݁ܬܺ݁ܝܕܰ݁ܥ ܕ݂ܠܰܘ ܡܶܢܰܢ ܗ̄ܘܰܘ:
1Jo 2:20 ܘܰܐܢ̄ܬ݂ܽܘܢ ܡܫܺܝܚܽܘܬܳ݁ܐ ܐܺܝܬ݁ ܠܟܽ݁ܘܢ ܡܶܢ ܩܰܕ݂ܺܝܫܳܐ ܘܦܳ݁ܪܫܺܝܢ ܐܢ̄ܬ݂ܽܘܢ ܗܽ̄ܘ ܠܟܽ݁ܠ ܐ̄ܢܳܫ:
1Jo 2:21 ܠܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܠܰܫܪܳܪܳܐ ܐܶܠܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܘܰܕ݁ܟܽ݁ܠܳܗ ܕ݂ܰܓ݂ܳܠܽܘܬܳ݁ܐ ܠܳܐ ܗ̄ܘܳܬ݁ ܡܶܢܶܗ ܡܶܢ ܫܪܳܪܳܐ:
1Jo 2:22 ܡܰܢܽܘ ܕ݂ܰܓ݂ܳܠܳܐ ܐܶܠܳܐ ܐܶܢ ܐܰܝܢܳܐ ܕ݂ܟܳ݁ܦܰ݁ܪ ܕ݂ܝܶܫܽܘܥ ܠܳܐ ܗ̄ܘܳܐ ܡܫܺܝܚܳܐ ܗܳܢܳܐ ܗܽܘ ܡܫܺܝܚܳܐ ܕ݂ܰܓ݂ܳܠܳܐ ܗܰܘ ܕ݂ܟܳ݁ܦܰ݁ܪ ܒ݂ܰܐܒܳ݁ܐ ܟ݂ܳܦܰ݁ܪ ܐܳܦ݁ ܒ݂ܰܒ݁ܪܳܐ:
1Jo 2:23 ܘܗܰܘ ܕ݂ܟܳ݁ܦܰ݁ܪ ܒ݂ܰܒ݁ܪܳܐ ܐܳܦ݁ܠܳܐ ܒ݂ܰܐܒܳ݁ܐ ܡܗܰܝܡܶܢ ܡܰܢ ܕ݂ܡܰܘܕ݂ܶܐ ܒ݂ܰܒ݁ܪܳܐ ܐܳܦ݁ ܒ݂ܰܐܒܳ݁ܐ ܡܰܘܕ݂ܶܐ:
1Jo 2:24 ܘܰܐܢ̄ܬ݂ܽܘܢ ܡܶܕ݂ܶܡ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܢܩܰܘܶܐ ܠܘܳܬ݁ܟܽ݁ܘܢ ܐܶܢ ܓ݂ܶܝܪ ܡܩܰܘܶܐ ܠܘܳܬ݁ܟܽ݁ܘܢ ܡܶܕ݂ܶܡ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܐܳܦ݁ ܐܰܢ̄ܬ݂ܽܘܢ ܡܩܰܘܶܝܢ ܐܢ̄ܬ݂ܽܘܢ ܒ݂ܰܐܒܳ݁ܐ ܘܒܰ݁ܒ݁ܪܳܐ:
1Jo 2:25 ܘܗܳܢܰܘ ܫܽܘܘ̄ܕ݂ܳܝܳܐ ܕ݂ܶܐܫܬ݂ܰܘܕ݂ܺܝ ܠܰܢ ܚܰܝܶܐ ܕ݂ܰܠܥܳܠܰܡ:
1Jo 2:26 ܗܳܠܶܝܢ ܕ݂ܶܝܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܡܶܛܽܠ ܐܰܝܠܶܝܢ ܕ݂ܡܰܛܥܶܝܢ ܠܟܽ݁ܘܢ:
1Jo 2:27 ܘܳܐܦ݁ ܐܰܢ̄ܬ݂ܽܘܢ ܐܶܢ ܬ݂ܩܰܘܶܐ ܠܘܳܬ݁ܟܽ݁ܘܢ ܡܫܺܝܚܽܘܬܳ݁ܐ ܕ݂ܩܰܒ݂ܶܠܬ݂ܽܘܢ ܡܶܢܶܗ ܠܳܐ ܣܢܺܝܩܺܝܢ ܐܢ̄ܬ݂ܽܘܢ ܕ݂ܐ̄ܢܳܫ ܢܰܠܶܦ݁ܟܽ݁ܘܢ ܐܶܠܳܐ ܐܰܝܟ݁ ܡܫܺܝܚܽܘܬܳ݁ܐ ܕ݂ܺܐܝܬܶ݁ܝܗ ܡܶܢ ܐܰܠܳܗܳܐ ܗܺܝ ܡܰܠܦܳ݁ܐ ܠܟܽ݁ܘܢ ܥܰܠ ܟ݂ܽܠܡܶܕ݂ܶܡ ܘܫܰܪܺܝܪܳܐ ܗ̄ܝ ܘܠܰܝܬ݂ ܒ݂ܳܗ ܕ݂ܰܓ݂ܳܠܽܘܬܳ݁ܐ ܘܰܐܝܟ݁ ܕ݂ܰܐܠܶܦ݁ܟܽ݁ܘܢ ܩܰܘܰܘ ܒ݂ܶܗ:
1Jo 2:28 ܘܗܳܫܳܐ ܒ݂ܢܰܝ ܩܰܘܰܘ ܒ݂ܶܗ ܕ݂ܡܳܐ ܕ݂ܡܶܬ݁ܓ݂ܠܶܐ ܠܳܐ ܢܶܒ݁ܗܰܬ݁ ܡܶܢܶܗ ܐܶܠܳܐ ܬ݂ܶܗܘܶܐ ܠܰܢ ܓ݂ܰܠܝܽܘܬ݁ ܐܰܦ݂ܶܐ ܒ݂ܡܶܐܬܺ݁ܝܬܶ݁ܗ:
1Jo 2:29 ܐܶܢ ܝܺܕܰ݁ܥܬ݂ܽܘܢ ܕ݂ܙܰܕ݂ܺܝܩ ܗܽ̄ܘ ܕ݂ܰܥܘ ܕ݂ܳܐܦ݁ ܟ݂ܽܠ ܕ݂ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܡܶܢܶܗ ܐܺܝܬܰ݁ܘܗ̄ܝ: ܣ
1Jo 3:1 ܘܰܚܙܰܘ ܕ݂ܰܟ݁ܡܳܐ ܣܰܓ݂ܺܝ ܚܽܘܒ݂ܶܗ ܕ݂ܰܐܒܳ݁ܐ ܠܘܳܬܰ݁ܢ ܕ݂ܰܒ݁ܢܰܝܳܐ ܩܪܳܢ ܐܳܦ݁ ܥܰܒ݁ܕ݂ܰܢ ܡܶܛܽܠ ܗܳܢܳܐ ܥܳܠܡܳܐ ܠܳܐ ܝܳܕܰ݁ܥ ܠܰܢ ܡܶܛܽܠ ܕ݂ܳܐܦ݁ܠܳܐ ܠܶܗ ܝܺܕܰ݁ܥ: ܣ
1Jo 3:2 ܚܰܒ݂ܺܝܒܰ݁ܝ ܗܳܫܳܐ ܒ݂ܢܰܘܗ̄ܝ ܚܢܰܢ ܕ݂ܰܐܠܳܗܳܐ ܘܠܳܐ ܐܶܬ݁ܓ݂ܠܺܝ ܥܕܰ݁ܡܳܐ ܠܗܳܫܳܐ ܡܳܢܳܐ ܥܬܺ݁ܝܕܺ݁ܝܢܰܢ ܕ݂ܢܶܗܘܶܐ ܝܳܕ݁ܥܺܝܢܰܢ ܕ݂ܶܝܢ ܕ݂ܡܳܐ ܕ݂ܶܐܬ݁ܓ݂ܠܺܝ ܒ݂ܰܕ݁ܡܽܘܬܶ݁ܗ ܗܳܘܶܝܢܰܢ ܘܚܳܙܶܝܢܰܢ ܠܶܗ ܐܰܝܟ݁ ܡܶܕ݂ܶܡ ܕ݂ܺܐܝܬܰ݁ܘܗ̄ܝ:
1Jo 3:3 ܘܟܽ݁ܠ ܐܰܝܢܳܐ ܕ݂ܺܐܝܬ݁ ܠܶܗ ܥܠܰܘܗ̄ܝ ܗܳܢܳܐ ܣܰܒ݁ܪܳܐ ܡܕܰ݁ܟ݂ܶܐ ܢܰܦ݁ܫܶܗ ܐܰܝܟ݁ ܕ݂ܗܽܘ ܕ݂ܟܶ݁ܐ ܗܽ̄ܘ:
1Jo 3:4 ܡܰܢ ܕ݂ܶܝܢ ܕ݂ܥܳܒܶ݁ܕ݁ ܚܛܺܝܬܳ݁ܐ ܥܰܘܠܳܐ ܣܳܥܰܪ ܚܛܺܝܬܳ݁ܐ ܓ݂ܶܝܪ ܟ݂ܽܠܳܗ ܥܰܘܠܳܐ ܗ̄ܝ:
1Jo 3:5 ܘܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܰܘ ܕ݂ܶܐܬ݁ܓ݂ܠܺܝ ܕ݂ܢܶܣܰܒ݁ ܚܛܳܗܰܝܢ ܘܰܚܛܺܝܬܳ݁ܐ ܒ݂ܶܗ ܠܰܝܬ݂:
1Jo 3:6 ܘܟܽ݁ܠ ܕ݂ܒܶ݁ܗ ܡܩܰܘܶܐ ܠܳܐ ܚܳܛܶܐ ܘܟܽ݁ܠ ܕ݂ܚܳܛܶܐ ܠܳܐ ܚܙܳܝܗ̄ܝ ܘܠܳܐ ܝܰܕ݁ܥܶܗ: ܣ
1Jo 3:7 ܒ݂ܢܰܝ ܠܳܐ ܐ̄ܢܳܫ ܢܰܛܥܶܝܟܽ݁ܘܢ ܗܰܘ ܕ݂ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܙܰܕ݂ܺܝܩܳܐ ܗܽܘ ܐܰܝܟ݁ ܕ݂ܳܐܦ݁ ܗܽܘ ܡܫܺܝܚܳܐ ܐܺܝܬܰ݁ܘܗ̄ܝ ܙܰܕ݂ܺܝܩܳܐ:
1Jo 3:8 ܗܰܘ ܕ݂ܣܳܥܰܪ ܚܛܺܝܬܳ݁ܐ ܡܶܢ ܣܳܛܳܢܳܐ ܗܽܘ ܡܶܛܽܠ ܕ݂ܡܶܢ ܪܺܫܺܝܬܳ݁ܐ ܗܽܘ ܣܳܛܳܢܳܐ ܚܰܛܳܝܳܐ ܗܽܘ ܘܡܶܛܽܠ ܗܳܢܳܐ ܐܶܬ݁ܚܙܺܝ ܒ݂ܪܶܗ ܕ݂ܰܐܠܳܗܳܐ ܕ݂ܢܶܫܪܶܐ ܥܒܳ݁ܕܰ݁ܘܗ̄ܝ ܕ݂ܣܳܛܳܢܳܐ:
1Jo 3:9 ܟ݂ܽܠ ܕ݂ܶܐܬܺ݁ܝܠܶܕ݁ ܡܶܢ ܐܰܠܳܗܳܐ ܚܛܺܝܬܳ݁ܐ ܠܳܐ ܥܳܒܶ݁ܕ݁ ܡܶܛܽܠ ܕ݂ܙܰܪܥܶܗ ܒ݂ܶܗ ܐܺܝܬܰ݁ܘܗ̄ܝ ܘܠܳܐ ܡܶܫܟ݂ܰܚ ܠܡܶܚܛܳܐ ܕ݂ܡܶܢ ܐܰܠܳܗܳܐ ܐܶܬܺ݁ܝܠܶܕ݁:
1Jo 3:10 ܒ݂ܗܳܕܶ݁ܐ ܡܶܬ݁ܦ݂ܰܪܫܺܝܢ ܒ݂ܢܰܘܗ̄ܝ ܕ݂ܰܐܠܳܗܳܐ ܡܶܢ ܒ݂ܢܰܘܗ̄ܝ ܕ݂ܣܳܛܳܢܳܐ ܟ݂ܽܠ ܕ݂ܠܳܐ ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܘܠܳܐ ܡܰܚܶܒ݁ ܠܰܐܚܽܘܗ̄ܝ ܠܰܝܬ݂ܰܘܗ̄ܝ ܡܶܢ ܐܰܠܳܗܳܐ:
1Jo 3:11 ܕ݂ܗܳܢܰܘ ܦ݂ܽܘܩܕ݂ܳܢܳܐ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:
1Jo 3:12 ܠܰܘ ܐܰܝܟ݁ ܩܳܐܝܶܢ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܺܝܫܳܐ ܘܰܩܛܰܠ ܠܰܐܚܽܘܗ̄ܝ ܘܡܶܛܽܠ ܡܳܢܳܐ ܩܰܛܠܶܗ ܐܶܠܳܐ ܡܶܛܽܠ ܕ݂ܒܺ݁ܝܫܺܝܢ ܗ̄ܘܰܘ ܥܒܳ݁ܕܰ݁ܘܗ̄ܝ ܘܕܰ݁ܐܚܽܘܗ̄ܝ ܙܰܕ݂ܺܝܩܺܝܢ:
1Jo 3:13 ܘܠܳܐ ܬ݂ܶܬ݂ܕ݂ܰܡܪܽܘܢ ܐܰܚܰܝ ܐܶܢ ܣܳܢܶܐ ܠܟܽ݁ܘܢ ܥܳܠܡܳܐ:
1Jo 3:14 ܚܢܰܢ ܝܳܕ݁ܥܺܝܢܰܢ ܕ݂ܫܰܢܺܝܢܰܢ ܡܶܢ ܡܰܘܬ݂ܳܐ ܠܚܰܝܶܐ ܒ݂ܗܳܕܶ݁ܐ ܕ݂ܡܰܚܒܺ݁ܝܢܰܢ ܠܰܐܚܰܝܢ ܗܰܘ ܕ݂ܠܳܐ ܡܰܚܶܒ݁ ܠܰܐܚܽܘܗ̄ܝ ܡܩܰܘܶܐ ܒ݂ܡܰܘܬ݂ܳܐ:
1Jo 3:15 ܟ݂ܽܠ ܓ݂ܶܝܪ ܕ݂ܣܳܢܶܐ ܠܰܐܚܽܘܗ̄ܝ ܩܳܛܶܠ ܐ̄ܢܳܫܳܐ ܗܽܘ ܘܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܕ݂ܩܳܛܶܠ ܐ̄ܢܳܫܳܐ ܠܳܐ ܡܶܫܟ݂ܚܺܝܢ ܡܩܰܘܶܝܢ ܒ݂ܶܗ ܚܰܝܶܐ ܕ݂ܰܠܥܳܠܰܡ:
1Jo 3:16 ܒ݂ܗܳܕܶ݁ܐ ܝܳܕ݁ܥܺܝܢܰܢ ܚܽܘܒ݂ܶܗ ܕ݂ܰܠܘܳܬܰ݁ܢ ܕ݂ܗܽܘ ܝܰܗ̄ܒ݁ ܢܰܦ݁ܫܶܗ ܚܠܳܦܰ݁ܝܢ ܘܳܐܦ݁ ܚܢܰܢ ܙܳܕܶ݁ܩ ܠܰܢ ܕ݂ܥܰܠ ܐܰܦ݂ܰܝ ܐܰܚܰܝܢ ܢܶܬ݂ܶܠ ܢܰܦ݁ܫܳܬܰ݁ܢ:
1Jo 3:17 ܘܰܐܝܢܳܐ ܕ݂ܺܐܝܬ݁ ܠܶܗ ܩܶܢܝܳܢܳܐ ܕ݂ܥܳܠܡܳܐ ܘܢܶܚܙܶܐ ܠܰܐܚܽܘܗ̄ܝ ܕ݂ܰܣܢܺܝܩ ܘܢܶܐܚܽܘܕ݁ ܪܰܚܡܰܘܗ̄ܝ ܡܶܢܶܗ ܐܰܝܟ݂ܰܢܳܐ ܐܺܝܬ݁ ܒ݂ܶܗ ܚܽܘܒ݂ܶܗ ܕ݂ܰܐܠܳܗܳܐ: ܣ
1Jo 3:18 ܒ݂ܢܰܝ ܠܳܐ ܢܰܚܶܒ݁ ܚܰܕ݁ ܠܚܰܕ݁ ܒ݂ܡܶܠܶܐ ܘܰܒ݁ܠܶܫܳܢܳܐ ܐܶܠܳܐ ܒ݂ܰܥܒܳ݁ܕܶ݁ܐ ܘܒܰ݁ܫܪܳܪܳܐ:
1Jo 3:19 ܘܰܒ݁ܗܳܕܶ݁ܐ ܡܶܫܬ݂ܰܘܕ݂ܥܺܝܢܰܢ ܕ݂ܡܶܢ ܫܪܳܪܳܐ ܐܺܝܬܰ݁ܝܢ ܘܰܩܕܳ݁ܡ ܕ݂ܢܺܐܬܶ݁ܐ ܗܽܘ ܡܦ݂ܺܝܣܺܝܢܰܢ ܠܶܒ݂ܰܢ:
1Jo 3:20 ܕ݂ܶܐܢ ܗܽܘ ܠܶܒ݂ܰܢ ܒ݂ܳܣܰܪ ܠܰܢ ܟ݂ܡܳܐ ܐܰܠܳܗܳܐ ܕ݂ܪܰܒ݂ ܡܶܢ ܠܶܒ݂ܰܢ ܘܝܳܕܰ݁ܥ ܟ݂ܽܠܡܶܕ݂ܶܡ ܣ݂ ܣ݂:
1Jo 3:21 ܚܰܒ݂ܺܝܒܰ݁ܝ ܐܶܢ ܠܶܒ݂ܰܢ ܠܳܐ ܒ݂ܳܣܰܪ ܠܰܢ ܓ݂ܳܠܝܳܢ ܐܶܢܶܝܢ ܐܰܦ݂ܰܝܢ ܩܕܳ݁ܡ ܐܰܠܳܗܳܐ:
1Jo 3:22 ܘܟܽ݁ܠܡܶܕ݂ܶܡ ܕ݂ܫܳܐܠܺܝܢܰܢ ܢܳܣܒ݂ܺܝܢܰܢ ܡܶܢܶܗ ܡܶܛܽܠ ܕ݂ܢܳܛܪܺܝܢܰܢ ܦ݂ܽܘܩܕ݂ܳܢܰܘܗ̄ܝ ܘܫܰܦ݂ܺܝܪܳܬܳ݁ܐ ܣܳܥܪܺܝܢܰܢ ܩܕܳ݁ܡܰܘܗ̄ܝ:
1Jo 3:23 ܘܗܳܢܳܐ ܗܽ̄ܘ ܦ݂ܽܘܩܕ݂ܳܢܶܗ ܕ݂ܰܢܗܰܝܡܶܢ ܒ݂ܰܫܡܳܐ ܕ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܘܢܰܚܶܒ݁ ܚܰܕ݁ ܠܚܰܕ݁ ܐܰܝܟ݁ ܕ݂ܦܰ݁ܩܕ݂ܰܢ:
1Jo 3:24 ܘܰܐܝܢܳܐ ܕ݂ܢܳܛܰܪ ܦ݂ܽܘܩܕ݂ܳܢܰܘܗ̄ܝ ܒ݂ܶܗ ܡܶܬ݁ܢܛܰܪ ܘܗܽܘ ܫܳܪܶܐ ܒ݂ܶܗ ܘܰܒ݁ܗܳܕܶ݁ܐ ܡܶܣܬ݂ܰܟ݂ܠܺܝܢܰܢ ܕ݂ܫܳܪܶܐ ܒ݂ܰܢ ܡܶܢ ܪܽܘܚܶܗ ܗܳܝ ܕ݂ܝܰܗ̄ܒ݁ ܠܰܢ: ܣ
1Jo 4:1 ܚܰܒ݂ܺܝܒܰ݁ܝ ܠܳܐ ܠܟܽ݁ܠ ܪܽܘܚܺܝܢ ܬ݂ܗܰܝܡܢܽܘܢ ܐܶܠܳܐ ܗܘܰܝܬ݂ܽܘܢ ܦ݂ܳܪܫܺܝܢ ܪܽܘܚܶܐ ܐܶܢ ܡܶܢ ܐܰܠܳܗܳܐ ܐܺܝܬܰ݁ܝܗܶܝܢ ܡܶܛܽܠ ܕ݂ܣܰܓ݂ܺܝܶܐܐ ܢܒܺ݁ܝܶܐ ܕ݂ܰܓ݂ܳܠܶܐ ܢܦܰ݁ܩܘ ܒ݂ܶܗ ܒ݂ܥܳܠܡܳܐ:
1Jo 4:2 ܒ݂ܗܳܕܶ݁ܐ ܡܶܬ݁ܝܰܕ݁ܥܳܐ ܪܽܘܚܶܗ ܕ݂ܰܐܠܳܗܳܐ ܟ݂ܽܠ ܪܽܘܚܳܐ ܕ݂ܡܰܘܕ݂ܝܳܢ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܒ݂ܰܒ݁ܣܰܪ ܡܶܢ ܐܰܠܳܗܳܐ ܗ̄ܝ:
1Jo 4:3 ܘܟܽ݁ܠ ܪܽܘܚܳܐ ܕ݂ܠܳܐ ܡܰܘܕ݂ܝܳܐ ܕ݂ܝܶܫܽܘܥ ܐܶܬܳ݁ܐ ܒ݂ܰܒ݁ܣܰܪ ܠܰܝܬ݂ܶܝܗ ܡܶܢ ܐܰܠܳܗܳܐ ܐܶܠܳܐ ܗܳܕܶ݁ܐ ܡܶܢ ܡܫܺܝܚܳܐ ܗ̄ܝ ܕ݂ܰܓ݂ܳܠܳܐ ܗܰܘ ܕ݂ܰܫܡܰܥܬ݂ܽܘܢ ܕ݂ܳܐܬܶ݁ܐ ܘܗܳܫܳܐ ܒ݂ܥܳܠܡܳܐ ܐܺܝܬܰ݁ܘܗ̄ܝ ܡܶܢ ܟ݂ܰܕ݂ܽܘ:
1Jo 4:4 ܐܰܢ̄ܬ݂ܽܘܢ ܕ݂ܶܝܢ ܡܶܢ ܐܰܠܳܗܳܐ ܐܺܝܬܰ݁ܝܟ݂ܽܘܢ ܒ݂ܢܰܝܳܐ ܘܰܙܟܰ݁ܝܬ݂ܽܘܢ ܐܶܢܽܘܢ ܡܶܛܽܠ ܕ݂ܪܰܒ݂ ܗܰܘ ܕ݂ܰܒ݁ܟܽ݁ܘܢ ܡܶܢ ܗܰܘ ܕ݂ܰܒ݁ܥܳܠܡܳܐ:
1Jo 4:5 ܘܗܳܠܶܝܢ ܡܶܢ ܥܳܠܡܳܐ ܐܶܢܽܘܢ ܡܶܛܽܠ ܗܳܢܳܐ ܡܶܢ ܥܳܠܡܳܐ ܡܡܰܠܠܺܝܢ ܘܥܳܠܡܳܐ ܠܗܽܘܢ ܫܳܡܰܥ:
1Jo 4:6 ܚܢܰܢ ܕ݂ܶܝܢ ܡܶܢ ܐܰܠܳܗܳܐ ܚܢܰܢ ܘܗܰܘ ܕ݂ܝܳܕܰ݁ܥ ܠܰܐܠܳܗܳܐ ܫܳܡܰܥ ܠܰܢ ܘܗܰܘ ܕ݂ܠܳܐ ܐܺܝܬܰ݁ܘܗ̄ܝ ܡܶܢ ܐܰܠܳܗܳܐ ܠܳܐ ܫܳܡܰܥ ܠܰܢ ܒ݂ܳܗ ܒ݂ܗܳܕܶ݁ܐ ܡܶܣܬ݂ܰܟ݂ܠܺܝܢܰܢ ܠܪܽܘܚܳܐ ܕ݂ܰܫܪܳܪܳܐ ܘܰܠܪܽܘܚܳܐ ܕ݂ܡܰܛܥܝܳܢܽܘܬܳ݁ܐ: ܣ
1Jo 4:7 ܚܰܒ݂ܺܝܒܰ݁ܝ ܢܰܚܶܒ݁ ܚܰܕ݁ ܠܚܰܕ݁ ܡܶܛܽܠ ܕ݂ܚܽܘܒ݂ܳܐ ܡܶܢ ܐܰܠܳܗܳܐ ܗܽܘ ܘܟܽ݁ܠ ܡܰܢ ܕ݂ܡܰܚܶܒ݁ ܡܶܢ ܐܰܠܳܗܳܐ ܝܺܠܺܝܕ݁ ܘܝܳܕܰ݁ܥ ܠܰܐܠܳܗܳܐ:
1Jo 4:8 ܡܶܛܽܠ ܕ݂ܰܐܠܳܗܳܐ ܚܽܘܒ݂ܳܐ ܗܽܘ ܘܟܽ݁ܠ ܕ݂ܠܳܐ ܡܰܚܶܒ݁ ܠܳܐ ܝܳܕܰ݁ܥ ܠܰܐܠܳܗܳܐ:
1Jo 4:9 ܒ݂ܗܳܕܶ݁ܐ ܐܶܬܺ݁ܝܕܰ݁ܥ ܚܽܘܒ݂ܶܗ ܕ݂ܰܐܠܳܗܳܐ ܕ݂ܰܠܘܳܬܰ݁ܢ ܕ݂ܠܰܒ݁ܪܶܗ ܝܺܚܺܝܕܳ݁ܝܳܐ ܫܰܕ݂ܰܪ ܐܰܠܳܗܳܐ ܠܥܳܠܡܳܐ ܕ݂ܢܺܚܶܐ ܒ݂ܺܐܝܕܶ݁ܗ:
1Jo 4:10 ܒ݂ܗܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܠܳܐ ܗ̄ܘܳܐ ܕ݂ܰܚܢܰܢ ܐܰܚܶܒ݁ܢ ܠܰܐܠܳܗܳܐ ܐܶܠܳܐ ܗܽܘ ܐܰܚܒܰ݁ܢ ܘܫܰܕ݂ܰܪ ܠܰܒ݁ܪܶܗ ܚܽܘܣܳܝܳܐ ܥܰܠ ܐܰܦ݂ܰܝ ܚܛܳܗܰܝܢ: ܣ
1Jo 4:11 ܚܰܒ݂ܺܝܒܰ݁ܝ ܐܶܢ ܗܳܟܰ݁ܢܳܐ ܐܰܚܒܰ݁ܢ ܐܰܠܳܗܳܐ ܐܳܦ݁ ܚܢܰܢ ܚܰܝܳܒܺ݁ܝܢܰܢ ܚܰܕ݁ ܠܚܰܕ݁ ܠܡܰܚܳܒܽ݁ܘ:
1Jo 4:12 ܠܰܐܠܳܗܳܐ ܡܶܡܬܽ݁ܘܡ ܐ̄ܢܳܫ ܠܳܐ ܚܙܳܝܗ̄ܝ ܐܶܢ ܕ݂ܶܝܢ ܢܰܚܶܒ݁ ܚܰܕ݁ ܠܚܰܕ݁ ܐܰܠܳܗܳܐ ܒ݂ܰܢ ܡܩܰܘܶܐ ܘܚܽܘܒ݂ܶܗ ܡܶܫܬ݂ܰܡܠܶܐ ܒ݂ܰܢ:
1Jo 4:13 ܘܰܒ݁ܗܳܕܶ݁ܐ ܝܳܕ݁ܥܺܝܢܰܢ ܕ݂ܒܶ݁ܗ ܡܩܰܘܶܝܢܰܢ ܘܗܽܘ ܡܩܰܘܶܐ ܒ݂ܰܢ ܕ݂ܡܶܢ ܪܽܘܚܶܗ ܝܰܗ̄ܒ݁ ܠܰܢ:
1Jo 4:14 ܘܰܚܢܰܢ ܚܙܰܝܢ ܘܡܰܣܗܕܺ݁ܝܢܰܢ ܕ݂ܰܐܒܳ݁ܐ ܫܰܕ݂ܰܪ ܠܰܒ݁ܪܶܗ ܦ݂ܳܪܽܘܩܳܐ ܠܥܳܠܡܳܐ:
1Jo 4:15 ܟ݂ܽܠ ܕ݂ܡܰܘܕ݂ܶܐ ܒ݂ܝܶܫܽܘܥ ܕ݂ܗܽܘܝܽܘ ܒ݂ܪܶܗ ܕ݂ܰܐܠܳܗܳܐ ܐܰܠܳܗܳܐ ܒ݂ܶܗ ܡܩܰܘܶܐ ܘܗܽܘ ܡܩܰܘܶܐ ܒ݂ܰܐܠܳܗܳܐ:
1Jo 4:16 ܘܰܚܢܰܢ ܗܰܝܡܶܢܢ ܘܺܝܕܰ݁ܥܢ ܚܽܘܒ݂ܳܐ ܕ݂ܺܐܝܬ݁ ܠܶܗ ܠܰܐܠܳܗܳܐ ܨܶܐܕܰ݁ܝܢ ܐܰܠܳܗܳܐ ܓ݂ܶܝܪ ܚܽܘܒ݂ܳܐ ܗܽܘ ܘܟܽ݁ܠ ܕ݂ܰܡܩܰܘܶܐ ܒ݂ܚܽܘܒ݂ܳܐ ܒ݂ܰܐܠܳܗܳܐ ܡܩܰܘܶܐ:
1Jo 4:17 ܘܰܒ݁ܗܳܕܶ݁ܐ ܡܶܫܬ݂ܰܠܰܡ ܚܽܘܒ݂ܶܗ ܥܰܡܰܢ ܕ݂ܓܰ݁ܠܝܽܘܬ݁ ܐܰܦ݂ܶܐ ܬ݂ܶܗܘܶܐ ܠܰܢ ܒ݂ܝܰܘܡܳܐ ܕ݂ܕܺ݁ܝܢܳܐ ܡܶܛܽܠ ܕ݂ܰܐܝܟ݁ ܕ݂ܰܗܘܳܐ ܗܽܘ ܗܳܟܰ݁ܢܳܐ ܐܳܦ݁ ܚܢܰܢ ܐܺܝܬܰ݁ܝܢ ܒ݂ܗܳܢܳܐ ܥܳܠܡܳܐ:
1Jo 4:18 ܕ݂ܶܚܠܬܳ݁ܐ ܒ݂ܚܽܘܒ݂ܳܐ ܠܰܝܬ݂ ܐܶܠܳܐ ܚܽܘܒ݂ܳܐ ܡܫܰܡܠܝܳܐ ܠܒܰ݁ܪ ܫܳܕܶ݁ܐ ܠܳܗ ܠܕܶ݁ܚܠܬܳ݁ܐ ܡܶܛܽܠ ܕ݂ܕܶ݁ܚܠܬܳ݁ܐ ܒ݂ܩܶܢܛܳܐ ܐܺܝܬܶ݁ܝܗ ܗܰܘ ܕ݂ܶܝܢ ܕ݂ܕܳ݁ܚܶܠ ܠܳܐ ܡܫܰܡܠܰܝ ܒ݂ܚܽܘܒ݂ܳܐ:
1Jo 4:19 ܚܢܰܢ ܗܳܟܺ݁ܝܠ ܢܰܚܶܒ݁ ܠܰܐܠܳܗܳܐ ܡܶܛܽܠ ܕ݂ܗܽܘ ܩܰܕ݁ܡܳܝܰܬ݁ ܐܰܚܒܰ݁ܢ:
1Jo 4:20 ܐܶܢ ܕ݂ܶܝܢ ܐ̄ܢܳܫ ܢܺܐܡܰܪ ܕ݂ܡܰܚܶܒ݁ ܐ̄ܢܳܐ ܠܰܐܠܳܗܳܐ ܘܠܰܐܚܽܘܗ̄ܝ ܣܳܢܶܐ ܕ݂ܰܓ݂ܳܠܳܐ ܗܽܘ ܗܰܘ ܓ݂ܶܝܪ ܕ݂ܠܰܐܚܽܘܗ̄ܝ ܕ݂ܡܶܬ݁ܚܙܶܐ ܠܳܐ ܡܰܚܶܒ݁ ܠܰܐܠܳܗܳܐ ܗܰܘ ܕ݂ܠܳܐ ܡܶܬ݁ܚܙܶܐ ܐܰܝܟ݂ܰܢܳܐ ܡܶܫܟ݂ܰܚ ܕ݂ܢܰܚܶܒ݁:
1Jo 4:21 ܘܗܳܢܳܐ ܦ݂ܽܘܩܕ݂ܳܢܳܐ ܩܰܒ݂ܶܠܢ ܡܶܢܶܗ ܕ݂ܟܽ݁ܠ ܕ݂ܡܰܚܶܒ݁ ܠܰܐܠܳܗܳܐ ܢܰܚܶܒ݁ ܐܳܦ݁ ܠܰܐܚܽܘܗ̄ܝ:
1Jo 5:1 ܟ݂ܽܠ ܕ݂ܰܡܗܰܝܡܶܢ ܕ݂ܝܶܫܽܘܥ ܐܺܝܬܰ݁ܘܗ̄ܝ ܡܫܺܝܚܳܐ ܡܶܢ ܐܰܠܳܗܳܐ ܝܺܠܺܝܕ݁ ܘܟܽ݁ܠ ܕ݂ܡܰܚܶܒ݁ ܠܝܳܠܽܘܕܳ݁ܐ ܡܰܚܶܒ݁ ܐܳܦ݁ ܠܗܰܘ ܕ݂ܶܐܬܺ݁ܝܠܶܕ݁ ܡܶܢܶܗ:
1Jo 5:2 ܘܰܒ݁ܗܳܕܶ݁ܐ ܝܳܕ݁ܥܺܝܢܰܢ ܕ݂ܡܰܚܒܺ݁ܝܢܰܢ ܠܰܒ݁ܢܰܘܗ̄ܝ ܕ݂ܰܐܠܳܗܳܐ ܡܳܐ ܕ݂ܠܰܐܠܳܗܳܐ ܡܰܚܒܺ݁ܝܢܰܢ ܘܥܳܒ݁ܕ݂ܺܝܢܰܢ ܦ݂ܽܘܩܕ݂ܳܢܰܘܗ̄ܝ:
1Jo 5:3 ܗܳܢܳܐ ܗܽܘ ܓ݂ܶܝܪ ܚܽܘܒ݂ܶܗ ܕ݂ܰܐܠܳܗܳܐ ܕ݂ܢܶܛܰܪ ܦ݂ܽܘܩܕ݂ܳܢܰܘܗ̄ܝ ܘܦܽ݁ܘܩܕ݂ܳܢܰܘܗ̄ܝ ܠܳܐ ܝܰܩܺܝܪܺܝܢ:
1Jo 5:4 ܡܶܛܽܠ ܕ݂ܟܽ݁ܠ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܙܳܟܶ݁ܐ ܠܶܗ ܠܥܳܠܡܳܐ ܘܗܳܕܶ݁ܐ ܗ̄ܝ ܙܳܟܽ݁ܘܬܳ݁ܐ ܕ݂ܰܙܟܳ݁ܬܶ݁ܗ ܠܥܳܠܡܳܐ ܗܰܝܡܳܢܽܘܬܰ݁ܢ:
1Jo 5:5 ܡܰܢܽܘ ܓ݂ܶܝܪ ܕ݂ܙܳܟܶ݁ܐ ܠܶܗ ܠܥܳܠܡܳܐ ܐܶܠܳܐ ܗܰܘ ܕ݂ܰܡܗܰܝܡܶܢ ܕ݂ܝܶܫܽܘܥ ܒ݂ܪܶܗ ܗܽ̄ܘ ܕ݂ܰܐܠܳܗܳܐ:
1Jo 5:6 ܗܳܢܰܘ ܕ݂ܶܐܬܳ݁ܐ ܒ݂ܝܰܕ݁ ܡܰܝܳܐ ܘܰܕ݁ܡܳܐ ܝܶܫܽܘܥ ܡܫܺܝܚܳܐ ܠܳܐ ܗ̄ܘܳܐ ܒ݂ܡܰܝܳܐ ܒ݂ܰܠܚܽܘܕ݁ ܐܶܠܳܐ ܒ݂ܡܰܝܳܐ ܘܰܕ݁ܡܳܐ:
1Jo 5:7 ܘܪܽܘܚܳܐ ܡܰܣܗܕܳ݁ܐ ܕ݂ܗܺܝ ܪܽܘܚܳܐ ܐܺܝܬܶ݁ܝܗ ܫܪܳܪܳܐ:
1Jo 5:9 ܐܶܢ ܣܳܗܕ݂ܽܘܬܳ݁ܐ ܕ݂ܰܒ݁ܢܰܝܢܳܫܳܐ ܡܩܰܒ݂ܠܺܝܢܰܢ ܚܰܕ݁ ܟ݂ܡܳܐ ܣܳܗܕ݂ܽܘܬܶ݁ܗ ܕ݂ܰܐܠܳܗܳܐ ܕ݂ܪܰܒ݂ܳܐ ܗ̄ܝ ܘܗܳܕܶ݁ܐ ܗܺ̄ܝ ܣܳܗܕ݂ܽܘܬܶ݁ܗ ܕ݂ܰܐܠܳܗܳܐ ܕ݂ܰܐܣܗܶܕ݁ ܥܰܠ ܒ݂ܪܶܗ:
1Jo 5:10 ܟ݂ܽܠܡܰܢ ܕ݂ܰܡܗܰܝܡܶܢ ܒ݂ܰܒ݁ܪܶܗ ܕ݂ܰܐܠܳܗܳܐ ܐܺܝܬ݁ ܠܶܗ ܗܳܕܶ݁ܐ ܣܳܗܕ݂ܽܘܬܳ݁ܐ ܒ݂ܢܰܦ݁ܫܶܗ ܟ݂ܽܠ ܕ݂ܠܳܐ ܡܗܰܝܡܶܢ ܠܰܐܠܳܗܳܐ ܕ݂ܰܓ݂ܳܠܳܐ ܥܰܒ݁ܕ݂ܶܗ ܒ݂ܰܕ݁ܠܳܐ ܗܰܝܡܶܢ ܠܣܳܗܕ݂ܽܘܬܳ݁ܐ ܕ݂ܰܐܣܗܶܕ݁ ܐܰܠܳܗܳܐ ܥܰܠ ܒ݂ܪܶܗ:
1Jo 5:11 ܘܗܳܕܶ݁ܐ ܗ̄ܝ ܣܳܗܕ݂ܽܘܬܳ݁ܐ ܕ݂ܚܰܝܶܐ ܕ݂ܰܠܥܳܠܰܡ ܝܰܗ̄ܒ݁ ܠܰܢ ܐܰܠܳܗܳܐ ܘܗܶܢܽܘܢ ܚܰܝܶܐ ܒ݂ܰܒ݁ܪܶܗ ܐܺܝܬܰ݁ܝܗܽܘܢ:
1Jo 5:12 ܟ݂ܽܠ ܕ݂ܰܐܚܺܝܕ݁ ܠܰܒ݁ܪܳܐ ܐܰܚܺܝܕ݁ ܐܳܦ݁ ܠܚܰܝܶܐ ܘܟܽ݁ܠ ܕ݂ܠܳܐ ܐܰܚܺܝܕ݁ ܠܰܒ݁ܪܶܗ ܕ݂ܰܐܠܳܗܳܐ ܠܰܝܬ݂ ܠܶܗ ܚܰܝܶܐ:
1Jo 5:13 ܗܳܠܶܝܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܕ݂ܬܶ݁ܕ݂ܥܽܘܢ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܟܽ݁ܘܢ ܠܰܐܝܠܶܝܢ ܕ݂ܗܰܝܡܶܢܬ݂ܽܘܢ ܒ݂ܰܫܡܶܗ ܕ݂ܰܒ݁ܪܶܗ ܕ݂ܰܐܠܳܗܳܐ:
1Jo 5:14 ܘܗܳܕܶ݁ܐ ܦ݂ܰܪܶܗ̄ܣܺܝܰܐ ܐܺܝܬ݁ ܠܰܢ ܠܘܳܬܶ݁ܗ ܕ݂ܟܽ݁ܠ ܕ݂ܫܳܐܠܺܝܢܰܢ ܠܶܗ ܐܰܝܟ݁ ܨܶܒ݁ܝܳܢܶܗ ܫܳܡܰܥ ܠܰܢ:
1Jo 5:15 ܘܶܐܢ ܡܦ݂ܳܣܺܝܢܰܢ ܕ݂ܫܳܡܰܥ ܠܰܢ ܥܰܠ ܡܶܕ݂ܶܡ ܕ݂ܫܳܐܠܺܝܢܰܢ ܡܶܢܶܗ ܬ݂ܟܺ݁ܝܠܺܝܢܰܢ ܕ݂ܩܰܒ݂ܶܠܢ ܡܶܢ ܟ݂ܰܕ݂ܽܘ ܫܶܐܠܳܬܰ݁ܢ ܕ݂ܫܶܐܠܢ ܡܶܢܶܗ:
1Jo 5:16 ܐܶܢ ܐ̄ܢܳܫ ܢܶܚܙܶܐ ܠܰܐܚܽܘܗ̄ܝ ܕ݂ܚܳܛܶܐ ܚܛܳܗܳܐ ܕ݂ܠܳܐ ܡܚܰܝܰܒ݁ ܠܡܰܘܬ݂ܳܐ ܢܶܫܰܐܠ ܘܡܶܬ݁ܝܰܗܒ݂ܺܝܢ ܠܶܗ ܚܰܝܶܐ ܠܰܐܝܠܶܝܢ ܕ݂ܠܳܐ ܗ̄ܘܳܐ ܐܰܝܟ݁ ܕ݂ܰܠܡܰܘܬ݂ܳܐ ܚܳܛܶܝܢ ܐܺܝܬ݁ ܓ݂ܶܝܪ ܚܛܳܗܳܐ ܕ݂ܡܰܘܬ݂ܳܐ ܠܳܐ ܗ̄ܘܳܐ ܥܰܠ ܗܳܢܳܐ ܐܳܡܰܪ ܐ̄ܢܳܐ ܕ݂ܢܶܒ݁ܥܶܐ ܐ̄ܢܳܫ:
1Jo 5:17 ܟ݂ܽܠ ܥܰܘܠܳܐ ܓ݂ܶܝܪ ܚܛܺܝܬܳ݁ܐ ܗܽܘ ܘܺܐܝܬ݁ ܚܛܳܗܳܐ ܕ݂ܠܳܐ ܗ̄ܘܳܐ ܕ݂ܡܰܘܬ݂ܳܐ ܗܽܘ:
1Jo 5:18 ܘܝܳܕ݁ܥܺܝܢܰܢ ܕ݂ܟܽ݁ܠ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܠܳܐ ܚܳܛܶܐ ܗܰܘ ܓ݂ܶܝܪ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܢܳܛܰܪ ܢܰܦ݁ܫܶܗ ܘܒܺ݁ܝܫܳܐ ܠܳܐ ܡܶܬ݁ܩܰܪܰܒ݁ ܠܶܗ:
1Jo 5:19 ܝܳܕ݁ܥܺܝܢܰܢ ܕ݂ܡܶܢ ܐܰܠܳܗܳܐ ܚܢܰܢ ܘܥܳܠܡܳܐ ܟ݂ܽܠܶܗ ܒ݂ܒܺ݁ܝܫܳܐ ܗܽܘ ܣܺܝܡ:
1Jo 5:20 ܘܝܳܕ݁ܥܺܝܢܰܢ ܕ݂ܰܒ݁ܪܶܗ ܕ݂ܰܐܠܳܗܳܐ ܐܶܬܳ݁ܐ ܘܝܰܗ̄ܒ݁ ܠܰܢ ܡܰܕ݂ܥܳܐ ܕ݂ܢܶܕ݂ܰܥ ܠܫܰܪܺܝܪܳܐ ܘܢܶܗܘܶܐ ܒ݂ܶܗ ܒ݂ܫܰܪܺܝܪܳܐ ܒ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܗܳܢܳܐ ܗܽܘ ܐܰܠܳܗܳܐ ܫܰܪܺܝܪܳܐ ܘܚܰܝܶܐ ܕ݂ܰܠܥܳܠܰܡ:
1Jo 5:21 ܒ݂ܢܰܝ ܛܰܪܘ ܢܰܦ݁ܫܟܽ݁ܘܢ ܡܶܢ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ ܣ݂ ܣ݂:
2Jo 1:1 ܩܰܫܺܝܫܳܐ ܠܰܓ݁ܒܺ݁ܝܬܳ݁ܐ ܩܽܘܪܺܝܰܐ ܘܠܰܒ݁ܢܶܝܗ ܐܰܝܠܶܝܢ ܕ݂ܶܐܢܳܐ ܡܰܚܶܒ݁ ܐ̄ܢܳܐ ܒ݂ܰܫܪܳܪܳܐ ܠܳܐ ܗ̄ܘܳܐ ܕ݂ܶܝܢ ܐܶܢܳܐ ܒ݂ܰܠܚܽܘܕܰ݁ܝ ܐܶܠܳܐ ܟ݂ܽܠܗܽܘܢ ܐܰܝܠܶܝܢ ܕ݂ܝܰܕ݁ܥܽܘܗ̄ܝ ܠܰܫܪܳܪܳܐ:
2Jo 1:2 ܡܶܛܽܠ ܫܪܳܪܳܐ ܐܰܝܢܳܐ ܕ݂ܰܡܩܰܘܶܐ ܒ݂ܰܢ ܘܥܰܡܰܢ ܐܺܝܬܰ݁ܘܗ̄ܝ ܠܥܳܠܰܡ:
2Jo 1:3 ܬ݂ܶܗܘܶܐ ܥܰܡܰܢ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܒܳ݁ܐ ܒ݂ܰܫܪܳܪܳܐ ܘܰܒ݁ܚܽܘܒ݂ܳܐ: ܣ
2Jo 1:4 ܚܕܺ݁ܝܬ݁ ܣܰܓ݂ܺܝ ܕ݂ܶܐܫܟ݂ܚܶܬ݁ ܡܶܢ ܒ݂ܢܰܝܟ݂ܝ ܕ݂ܰܡܗܰܠܟܺ݁ܝܢ ܒ݂ܰܫܪܳܪܳܐ ܐܰܝܟ݂ܰܢܳܐ ܕ݂ܦܽ݁ܘܩܕ݂ܳܢܳܐ ܢܣܰܒ݁ܢܰܢ ܡܶܢ ܐܰܒܳ݁ܐ:
2Jo 1:5 ܘܗܳܫܳܐ ܡܦ݂ܺܝܣ ܐ̄ܢܳܐ ܠܶܟ݁ܝ ܩܽܘܪܺܝܰܐ ܠܳܐ ܗ̄ܘܳܐ ܐܰܝܟ݁ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܶܟ݁ܝ ܐܶܠܳܐ ܗܰܘ ܕ݂ܺܐܝܬ݁ ܗ̄ܘܳܐ ܠܰܢ ܡܶܢ ܫܽܘܪܳܝܳܐ ܕ݂ܢܰܚܶܒ݁ ܚܰܕ݁ ܠܚܰܕ݁:
2Jo 1:6 ܘܗܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܕ݂ܰܢܗܰܠܶܟ݁ ܐܰܝܟ݁ ܦ݂ܽܘܩܕ݂ܳܢܰܘܗ̄ܝ ܗܳܢܳܐ ܦ݂ܽܘܩܕ݂ܳܢܳܐ ܐܺܝܬܰ݁ܘܗ̄ܝ ܐܰܝܟ݁ ܡܳܐ ܕ݂ܰܫܡܰܥܬ݂ܽܘܢ ܡܶܢ ܫܽܘܪܳܝܳܐ ܕ݂ܒܶ݁ܗ ܗܘܰܝܬ݂ܽܘܢ ܡܗܰܠܟܺ݁ܝܢ:
2Jo 1:7 ܡܶܛܽܠ ܕ݂ܣܰܓ݂ܺܝܶܐܐ ܡܰܛܥܝܳܢܶܐ ܢܦܰ݁ܩܘ ܒ݂ܶܗ ܒ݂ܥܳܠܡܳܐ ܐܰܝܠܶܝܢ ܕ݂ܠܳܐ ܡܰܘܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܒ݂ܰܒ݁ܣܰܪ ܗܳܢܳܐ ܐܺܝܬܰ݁ܘܗ̄ܝ ܡܰܛܥܝܳܢܳܐ ܘܰܐܢܛܺܝܟ݁ܪܺܝܣܛܳܘܣ:
2Jo 1:8 ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܕ݂ܠܳܐ ܬ݂ܰܘܒ݂ܕܽ݁ܘܢ ܡܶܕ݂ܶܡ ܕ݂ܰܦ݁ܠܰܚܬ݂ܽܘܢ ܐܶܠܳܐ ܐܰܓ݁ܪܳܐ ܡܫܰܠܡܳܢܳܐ ܬ݂ܶܬ݁ܦ݂ܰܪܥܽܘܢ:
2Jo 1:9 ܟ݂ܽܠ ܐܰܝܢܳܐ ܕ݂ܥܳܒܰ݁ܪ ܘܠܳܐ ܡܩܰܘܶܐ ܒ݂ܝܽܘܠܦ݂ܳܢܶܗ ܕ݂ܰܡܫܺܝܚܳܐ ܐܰܠܳܗܳܐ ܠܰܝܬ݂ ܒ݂ܶܗ ܗܰܘ ܕ݂ܰܡܩܰܘܶܐ ܒ݂ܝܽܘܠܦ݂ܳܢܶܗ ܗܳܢܳܐ ܘܠܰܐܒܳ݁ܐ ܘܠܰܒ݁ܪܳܐ ܐܺܝܬ݁ ܠܶܗ:
2Jo 1:10 ܐܶܢ ܐ̄ܢܳܫ ܐܳܬܶ݁ܐ ܠܘܳܬ݁ܟܽ݁ܘܢ ܘܗܳܢܳܐ ܝܽܘܠܦ݂ܳܢܳܐ ܠܳܐ ܡܰܝܬ݂ܶܐ ܠܳܐ ܬ݂ܩܰܒ݂ܠܽܘܢܳܝܗ̄ܝ ܒ݂ܒܰ݁ܝܬ݂ܳܐ ܘܰܚܕܺ݁ܝ ܠܳܟ݁ ܠܳܐ ܬ݂ܺܐܡܪܽܘܢ ܠܶܗ:
2Jo 1:11 ܗܰܘ ܓ݂ܶܝܪ ܕ݂ܳܐܡܰܪ ܠܶܗ ܚܕܺ݁ܝ ܠܳܟ݁ ܡܫܰܘܬ݂ܰܦ݁ ܗܽ̄ܘ ܠܰܥܒܳ݁ܕܰ݁ܘܗ̄ܝ ܒ݂ܺܝܫܶܐ: ܣ
2Jo 1:12 ܟ݂ܰܕ݁ ܣܰܓ݂ܺܝܳܐܬܳ݁ܐ ܐܺܝܬ݁ ܗ̄ܘܳܐ ܠܺܝ ܠܡܶܟ݁ܬ݂ܰܒ݁ ܠܟܽ݁ܘܢ ܠܳܐ ܒ݂ܥܺܝܬ݁ ܕ݂ܰܒ݁ܝܰܕ݁ ܟ݂ܰܪܛܺܝܣܳܐ ܘܰܕ݁ܝܽܘܬܳ݁ܐ ܐܶܠܳܐ ܡܣܰܒ݂ܰܪ ܐ̄ܢܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܦܽ݁ܘܡܳܐ ܠܘܳܬ݁ ܦ݂ܽܘܡܳܐ ܢܡܰܠܶܠ ܕ݂ܚܰܕܽ݁ܘܬܳ݁ܐ ܕ݂ܺܝܠܰܢ ܬ݂ܶܗܘܶܐ ܡܫܰܡܠܝܳܐ:
2Jo 1:13 ܫܳܐܠܺܝܢ ܫܠܳܡܶܟ݁ܝ ܒ݂ܢܰܝܳܐ ܕ݂ܚܳܬܶ݁ܟ݁ܝ ܓ݂ܒܺ݁ܝܬܳ݁ܐ ܐܰܡܺܝܢ: ܣ
3Jo 1:1 ܩܰܫܺܝܫܳܐ ܠܓܰ݁ܐܺܝܳܘܣ ܚܰܒ݂ܺܝܒ݁ ܠܗܰܘ ܕ݂ܶܐܢܳܐ ܡܰܚܶܒ݁ ܐ̄ܢܳܐ ܒ݂ܰܫܪܳܪܳܐ: ܣ
3Jo 1:2 ܚܰܒ݂ܺܝܒܰ݁ܢ ܒ݂ܟܽ݁ܠܡܶܕ݂ܶܡ ܡܨܰܠܶܐ ܐ̄ܢܳܐ ܥܠܰܝܟְ݂ ܕ݂ܬܶ݁ܨܠܰܚ ܘܬܶ݁ܗܘܶܐ ܚܠܺܝܡ ܐܰܝܟ݁ ܡܳܐ ܕ݂ܡܰܨܠܚܳܐ ܢܰܦ݁ܫܳܟ݁:
3Jo 1:3 ܚܕܺ݁ܝܬ݁ ܓ݂ܶܝܪ ܣܰܓ݂ܺܝ ܕ݂ܳܐܬܶ݁ܝܢ ܐܰܚܶܐ ܘܣܳܗܕ݂ܺܝܢ ܥܰܠ ܫܪܳܪܳܟ݁ ܐܰܝܟ݁ ܡܳܐ ܕ݂ܰܐܢ̄ܬ݂ ܒ݂ܰܫܪܳܪܳܐ ܡܗܰܠܶܟ݁ ܐܰܢ̄ܬ݂:
3Jo 1:4 ܕ݂ܪܰܒ݂ܳܐ ܡܶܢ ܗܳܕܶ݁ܐ ܚܰܕܽ݁ܘܬܳ݁ܐ ܠܰܝܬ݂ ܠܺܝ ܕ݂ܶܐܫܡܰܥ ܕ݂ܰܒ݁ܢܰܝܳܐ ܕ݂ܺܝܠܝ ܒ݂ܰܫܪܳܪܳܐ ܡܗܰܠܟܺ݁ܝܢ:
3Jo 1:5 ܚܰܒ݂ܺܝܒܰ݁ܢ ܒ݂ܗܰܝܡܳܢܽܘܬܳ݁ܐ ܥܳܒܶ݁ܕ݁ ܐܰܢ̄ܬ݂ ܗܰܘ ܡܳܐ ܕ݂ܣܳܥܰܪ ܐܰܢ̄ܬ݂ ܠܘܳܬ݁ ܐܰܚܶܐ ܘܝܰܬ݂ܺܝܪܳܐܝܺܬ݁ ܕ݂ܺܐܝܬܰ݁ܝܗܽܘܢ ܐܰܟ݁ܣܢܳܝܶܐ:
3Jo 1:6 ܐܰܝܠܶܝܢ ܕ݂ܰܐܣܗܶܕ݁ܘ ܥܰܠ ܚܽܘܒܳ݁ܟ݁ ܩܕܳ݁ܡ ܟ݂ܽܠܳܗ ܥܺܕ݂̄ܬ݂ܳܐ ܠܗܳܢܽܘܢ ܫܰܦ݂ܺܝܪ ܥܳܒܶ݁ܕ݁ ܐܰܢ̄ܬ݂ ܕ݂ܰܡܙܰܘܶܕ݁ ܐܰܢ̄ܬ݂ ܠܗܽܘܢ ܐܰܝܟ݁ ܡܳܐ ܕ݂ܰܦܶ݁ܐܐ ܠܰܐܠܳܗܳܐ:
3Jo 1:7 ܚܠܳܦ݁ ܓ݂ܶܝܪ ܫܡܶܗ ܢܦܰ݁ܩܘ ܟ݂ܰܕ݁ ܡܶܕ݂ܶܡ ܠܳܐ ܢܣܰܒ݁ܘ ܡܶܢ ܥܰܡ̄ܡܶܐ:
3Jo 1:8 ܚܢܰܢ ܗܳܟܺ݁ܝܠ ܚܰܝܳܒܺ݁ܝܢܰܢ ܠܰܡܩܰܒ݂ܳܠܽܘ ܠܕܰ݁ܐܝܟ݁ ܗܳܠܶܝܢ ܕ݂ܰܡܥܰܕ݂ܪܳܢܶܐ ܢܶܗܘܶܐ ܠܰܫܪܳܪܳܐ:
3Jo 1:9 ܒ݂ܳܥܶܐ ܗ̄ܘܺܝܬ݁ ܐܶܟ݁ܬ݂ܽܘܒ݁ ܠܥܺܕ݂̄ܬ݂ܳܐ ܐܶܠܳܐ ܗܰܘ ܕ݂ܪܳܚܶܡ ܕ݂ܢܶܗܘܶܐ ܩܰܕ݁ܡܳܝܳܐ ܕ݂ܺܝܠܗܽܘܢ ܕ݂ܺܝܳܘܛܪܶܦܺ݁ܝܣ ܠܳܐ ܡܩܰܒ݂ܶܠ ܠܰܢ:
3Jo 1:10 ܡܶܛܽܠ ܗܳܢܳܐ ܐܶܢ ܗܽܘ ܕ݂ܺܐܬܶ݁ܐ ܐܶܥ̄ܗܰܕ݁ ܥܒܳ݁ܕܰ݁ܘܗ̄ܝ ܗܳܢܽܘܢ ܕ݂ܰܥܒܰ݁ܕ݁ ܕ݂ܰܒ݁ܡܶܠܶܐ ܒ݂ܺܝܫܳܬܳ݁ܐ ܣܳܬܰ݁ܪ ܠܰܢ ܘܟܰ݁ܕ݁ ܠܳܐ ܣܦܰ݁ܩ ܠܶܗ ܗܳܠܶܝܢ ܠܳܐ ܗܽܘ ܡܩܰܒ݂ܶܠ ܠܰܐܚܶܐ ܘܠܰܐܝܠܶܝܢ ܕ݂ܰܡܩܰܒ݂ܠܺܝܢ ܟ݂ܳܠܶܐ ܘܡܰܦ݂ܶܩ ܡܶܢ ܥܺܕ݂̄ܬ݂ܳܐ:
3Jo 1:11 ܚܰܒ݂ܺܝܒܰ݁ܢ ܠܳܐ ܬ݂ܶܬ݂ܕ݂ܰܡܶܐ ܒ݂ܒܺ݁ܝܫܬ݂ܳܐ ܐܶܠܳܐ ܒ݂ܛܳܒ݁ܬܳ݁ܐ ܗܰܘ ܕ݂ܥܳܒܶ݁ܕ݁ ܛܳܒ݁ܬܳ݁ܐ ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܗܰܘ ܕ݂ܥܳܒܶ݁ܕ݁ ܒ݂ܺܝܫܬ݂ܳܐ ܠܳܐ ܚܙܳܝܗ̄ܝ ܠܰܐܠܳܗܳܐ:
3Jo 1:12 ܥܰܠ ܕ݂ܺܡܺܝܛܪܺܝܳܘܣ ܐܺܝܬ݁ ܗܽ̄ܘ ܣܳܗܕ݂ܽܘܬܳ݁ܐ ܡܶܢ ܟ݂ܽܠܢܳܫ ܘܡܶܢܳܗ ܕ݂ܥܺܕ݂̄ܬ݂ܳܐ ܘܡܶܢܶܗ ܕ݂ܰܫܪܳܪܳܐ ܐܳܦ݁ ܚܢܰܢ ܕ݂ܶܝܢ ܣܳܗܕ݂ܺܝܢܰܢ ܘܝܳܕܰ݁ܥ ܐܰܢ̄ܬ݂ ܕ݂ܣܳܗܕ݂ܽܘܬܳ݁ܐ ܕ݂ܺܝܠܰܢ ܫܰܪܺܝܪܳܐ ܗ̄ܝ: ܣ
3Jo 1:13 ܣܰܓ݂ܺܝܳܐܬܳ݁ܐ ܐܺܝܬ݁ ܗ̄ܘܳܐ ܠܺܝ ܠܡܶܟ݁ܬ݂ܰܒ݁ ܠܳܟ݁ ܐܶܠܳܐ ܠܳܐ ܒ݂ܳܥܶܐ ܐ̄ܢܳܐ ܕ݂ܰܒ݁ܝܰܕ݁ ܕ݂ܝܽܘܬܳ݁ܐ ܘܩܰܢܝܳܐ ܐܶܟ݁ܬ݂ܽܘܒ݁ ܠܳܟ݁:
3Jo 1:14 ܡܣܰܒ݂ܰܪ ܐ̄ܢܳܐ ܕ݂ܶܝܢ ܕ݂ܒܰ݁ܥܓܰ݁ܠ ܐܶܚܙܶܝܟ݁ ܘܦܽ݁ܘܡܳܐ ܠܘܳܬ݁ ܦ݂ܽܘܡܳܐ ܢܡܰܠܶܠ:
Rev 1:1 ܓ݂ܶܠܝܳܢܳܐ ܕ݂ܝܶܫܽܘܥ ܡܫܺܝܚܳܐ ܕ݂ܝܰܗ̄ܒ݁ ܠܶܗ ܐܰܠܳܗܳܐ ܠܰܡܚܰܘܳܝܽܘ ܠܥܰܒ݁ܕ݂ܰܘܗ̄ܝ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܰܥܓܰ݁ܠ ܘܫܰܘܕ݂ܰܥ ܟ݂ܰܕ݁ ܫܠܰܚ ܒ݂ܝܰܕ݁ ܡܰܠܰܐܟܶ݁ܗ ܠܥܰܒ݁ܕ݂ܶܗ ܝܽܘܚܰܢܳܢ:
Rev 1:2 ܗܰܘ ܕ݂ܰܐܣܗܶܕ݁ ܠܡܶܠܬܳ݁ܐ ܕ݂ܰܐܠܳܗܳܐ ܘܰܠܣܳܗܕ݂ܽܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܟ݂ܽܠ ܡܳܐ ܕ݂ܰܚܙܳܐ:
Rev 1:3 ܛܽܘܒܰ݁ܘܗ̄ܝ ܠܡܰܢ ܕ݂ܩܳܪܶܐ ܘܠܰܐܝܠܶܝܢ ܕ݂ܫܳܡܥܺܝܢ ܡܶܠܶܐ ܕ݂ܰܢܒܺ݁ܝܽܘܬܳ݁ܐ ܗܳܕܶ݁ܐ ܘܢܳܛܪܺܝܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܳܗ ܙܰܒ݁ܢܳܐ ܓ݂ܶܝܪ ܩܪܶܒ݁: ܣ
Rev 1:4 ܝܽܘܚܰܢܳܢ ܠܰܫܒܰ݁ܥ ܥܺܕܳ݁ܬܳ݁ܐ ܕ݂ܒܰ݁ܐܣܺܝܰܐ ܛܰܝܒ݂ܽܘܬܳ݁ܐ ܠܟܽ݁ܘܢ ܘܰܫܠܳܡܳܐ ܡܶܢ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܳܐܬܶ݁ܐ ܘܡܶܢ ܫܒܰ݁ܥ ܪܽܘܚܶܐ ܐܰܝܠܶܝܢ ܕ݂ܰܩܕܳ݁ܡ ܟ݂ܽܘܪܣܝܶܗ:
Rev 1:5 ܘܡܶܢ ܝܶܫܽܘܥ ܡܫܺܝܚܳܐ ܣܳܗܕ݂ܳܐ ܡܗܰܝܡܢܳܐ ܒ݂ܽܘܟ݁ܪܳܐ ܕ݂ܡܺܝܬܶ݁ܐ ܘܪܺܫܳܐ ܕ݂ܡܰܠܟ݂ܶܐ ܕ݂ܰܐܪܥܳܐ ܗܰܘ ܕ݂ܡܰܚܶܒ݁ ܠܰܢ ܘܫܳܪܶܐ ܠܰܢ ܡܶܢ ܚܛܳܗܰܝܢ ܒ݂ܰܕ݁ܡܶܗ:
Rev 1:6 ܘܰܥܒܰ݁ܕ݁ ܠܰܢ ܡܰܠܟ݂ܽܘܬܳ݁ܐ ܟ݂ܳܗܢܳܝܬ݂ܳܐ ܠܰܐܠܳܗܳܐ ܘܰܐܒܽ݁ܘܗ̄ܝ ܘܠܶܗ ܬ݂ܶܫܒ݂ܽܘܚܬ݂ܳܐ ܘܽܐܘܚܕ݂ܳܢܳܐ ܠܥܳܠܰܡ ܥܳܠܡܺܝܢ ܐܰܡܺܝܢ:
Rev 1:7 ܗܳܐ ܐܳܬܶ݁ܐ ܥܰܡ ܥܢܳܢܶܐ ܘܢܶܚܙܝܳܢܳܝܗ̄ܝ ܟ݂ܽܠ ܥܰܝܢܶܐ ܘܳܐܦ݁ ܐܰܝܠܶܝܢ ܕ݂ܕܰ݁ܩܪܽܘܗ̄ܝ ܘܢܰܪܩܕܳ݁ܢ ܥܠܰܘܗ̄ܝ ܟ݂ܽܠ ܫܰܪܒ݂ܳܬܳ݁ܐ ܕ݂ܰܐܪܥܳܐ ܐܺܝܢ ܘܰܐܡܺܝܢ: ܣ
Rev 1:8 ܐܶܢܳܐ ܐܳܠܰܦ݁ ܘܬܰ݁ܘ ܐܳܡܰܪ ܡܳܪܝܳܐ ܐܰܠܳܗܳܐ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܳܐܬܶ݁ܐ ܗܰܘ ܕ݂ܰܐܚܺܝܕ݁ ܟ݂ܽܠ: ܣ
Rev 1:9 ܐܶܢܳܐ ܝܽܘܚܰܢܳܢ ܗܰܘ ܐܰܚܽܘܟܽ݁ܘܢ ܘܒܰ݁ܪ ܫܰܘܬ݂ܳܦ݁ܟܽ݁ܘܢ ܒ݂ܽܐܘܠܨܳܢܳܐ ܘܒܰ݁ܡܣܰܝܒ݂ܪܳܢܽܘܬܳ݁ܐ ܕ݂ܰܒ݁ܝܶܫܽܘܥ ܗܘܺܝܬ݁ ܒ݂ܓܳ݁ܙܰܪܬ݂ܳܐ ܕ݂ܡܶܬ݁ܩܰܪܝܳܐ ܦ݂ܰܛܡܳܘܣ ܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ:
Rev 1:10 ܘܰܗܘܺܝܬ݁ ܒ݂ܪܽܘܚ ܒ݂ܝܰܘܡܳܐ ܕ݂ܚܰܕ݁ܒ݂ܫܰܒ݂ܳܐ ܘܫܶܡܥܶܬ݁ ܡܶܢ ܒ݂ܶܣܬ݂ܰܪܝ ܩܳܠܳܐ ܪܰܒ݂ܳܐ ܐܰܝܟ݁ ܫܺܝܦܽ݁ܘܪܳܐ:
Rev 1:11 ܕ݂ܳܐܡܰܪ ܐܰܝܠܶܝܢ ܕ݂ܚܳܙܶܝܬ݂ ܟ݂ܬܽ݁ܘܒ݁ ܒ݂ܰܟ݁ܬܳ݁ܒܳ݁ܐ ܘܫܰܕ݂ܰܪ ܠܰܫܒܰ݁ܥ ܥܺܕܳ݁ܬܳ݁ܐ ܠܶܐܦܶ݁ܣܳܘܣ ܘܠܰܙܡܽܘܪܢܰܐ ܘܰܠܦ݂ܶܪܓܰ݁ܡܳܘܣ ܘܰܠܬܶ݁ܐܘܰܛܺܝܪܰܐ ܘܰܠܣܰܪܕܺ݁ܝܣ ܘܰܠܦܺ݁ܝܠܰܕܶ݁ܠܦܺ݁ܝܰܐ ܘܰܠܠܰܕܺ݁ܝܩܺܝܰܐ:
Rev 1:12 ܘܗܶܦ݁ܟ݂ܶܬ݁ ܠܡܶܕ݂ܰܥ ܩܳܠܳܐ ܐܰܝܢܳܐ ܕ݂ܡܰܠܶܠ ܥܰܡܝ ܘܟܰ݁ܕ݁ ܥܶܛܦ݂ܶܬ݁ ܚܙܺܝܬ݁ ܫܒܰ݁ܥ ܡܢܳܪܳܢ ܕ݂ܕܰ݁ܗܒܳ݁ܐ:
Rev 1:13 ܘܒܰ݁ܡܨܰܥܬܳ݁ܐ ܕ݂ܰܡܢܳܪܳܬܳ݁ܐ ܐܰܝܟ݁ ܕ݂ܡܽܘܬܳ݁ܐ ܕ݂ܒܰ݁ܪܢܳܫܳܐ ܘܰܠܒܺ݁ܝܫ ܐܰܦܽ݁ܘܕܳ݁ܐ ܘܰܐܣܺܝܪ ܨܶܝܕ݁ ܬ݂ܕܰ݁ܘܗ̄ܝ ܐܶܣܳܪܳܐ ܕ݂ܕܰ݁ܗܒܳ݁ܐ:
Rev 1:14 ܪܺܫܶܗ ܕ݂ܶܝܢ ܘܣܰܥܪܶܗ ܚܶܘܳܪ ܐܰܝܟ݁ ܥܰܡܪܳܐ ܘܰܐܝܟ݁ ܬ݂ܰܠܓ݂ܳܐ ܘܥܰܝܢܰܘܗ̄ܝ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ:
Rev 1:15 ܘܪܶܓ݁ܠܰܘܗ̄ܝ ܒ݂ܰܕ݁ܡܽܘܬܳ݁ܐ ܕ݂ܰܢܚܳܫܳܐ ܠܶܒ݁ܢܳܝܳܐ ܕ݂ܡܰܚܰܡ ܒ݂ܰܐܬ݂ܽܘܢܳܐ ܘܩܳܠܶܗ ܐܰܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ:
Rev 1:16 ܘܺܐܝܬ݁ ܠܶܗ ܒ݂ܺܐܝܕܶ݁ܗ ܕ݂ܝܰܡܺܝܢܳܐ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܘܡܶܢ ܦ݂ܽܘܡܶܗ ܢܳܦ݁ܩܳܐ ܪܽܘܡܚܳܐ ܚܰܪܺܝܦ݁ܬ݂ܳܐ ܘܰܚܙܳܬܶ݁ܗ ܐܰܝܟ݁ ܫܶܡܫܳܐ ܡܚܰܘܝܳܐ ܒ݂ܚܰܝܠܳܗ:
Rev 1:17 ܘܟܰ݁ܕ݁ ܚܙܺܝܬܶ݁ܗ ܢܶܦ݁ܠܶܬ݁ ܥܰܠ ܪܶܓ݁ܠܰܘܗ̄ܝ ܐܰܝܟ݁ ܡܺܝܬܳ݁ܐ ܘܣܳܡ ܥܠܰܝ ܐܺܝܕܶ݁ܗ ܕ݂ܝܰܡܺܝܢܳܐ ܠܡܺܐܡܰܪ ܠܳܐ ܬ݂ܶܕ݁ܚܰܠ ܕ݂ܶܐܢܳܐ ܐܺܝܬܰ݁ܝ ܩܰܕ݁ܡܳܝܳܐ ܘܰܐ̄ܚܪܳܝܳܐ:
Rev 1:18 ܘܰܕ݁ܚܰܝ ܘܰܕ݁ܡܺܝܬܳ݁ܐ ܗܘܺܝܬ݁ ܘܗܳܐ ܚܰܝܳܐ ܐܺܝܬܰ݁ܝ ܠܥܳܠܰܡ ܥܳܠܡܺܝܢ ܐܰܡܺܝܢ ܘܺܐܝܬ݁ ܠܺܝ ܩܠܺܝܕܳ݁ܐ ܕ݂ܡܰܘܬ݂ܳܐ ܘܕܰ݁ܫܝܽܘܠ:
Rev 1:19 ܟ݂ܬܽ݁ܘܒ݁ ܗܳܟܺ݁ܝܠ ܡܳܐ ܕ݂ܰܚܙܰܝܬ݂ ܘܰܐܝܠܶܝܢ ܕ݂ܺܐܝܬܰ݁ܝܗܶܝܢ ܘܰܥܬܺ݁ܝܕܳ݁ܢ ܠܡܶܗܘܳܐ ܒ݂ܳܬܰ݁ܪ ܗܳܠܶܝܢ:
Rev 1:20 ܐ̄ܪܳܙܳܐ ܕ݂ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܐܰܝܠܶܝܢ ܕ݂ܰܚܙܰܝܬ݂ ܥܰܠ ܝܰܡܺܝܢܝ ܘܰܫܒܰ݁ܥ ܡܢܳܪܳܬܳ݁ܐ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܡܰܠܰܐܟܶ݁ܐ ܕ݂ܰܫܒܰ݁ܥ ܥܺܕܳ݁ܬܳ݁ܐ ܐܺܝܬܰ݁ܝܗܽܘܢ ܘܰܡܢܳܪܳܬܳ݁ܐ ܫܒܰ݁ܥ ܕ݂ܕܰ݁ܗܒܳ݁ܐ ܐܰܝܠܶܝܢ ܕ݂ܰܚܙܰܝܬ݂ ܫܒܰ݁ܥ ܐܶܢܶܝܢ ܥܺܕܳ݁ܬܳ݁ܐ: ܣ
Rev 2:1 ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܶܐܦܶ݁ܣܳܘܣ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܰܐܚܺܝܕ݁ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܒ݂ܺܐܝܕܶ݁ܗ ܗܰܘ ܕ݂ܰܡܗܰܠܶܟ݁ ܒ݂ܰܝܢܳܬ݁ ܡܢܳܪܳܬܳ݁ܐ ܕ݂ܕܰ݁ܗܒܳ݁ܐ:
Rev 2:2 ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܥܰܡܠܳܟ݁ ܘܰܡܣܰܝܒ݂ܪܳܢܽܘܬܳ݁ܟ݁ ܘܰܕ݁ܠܳܐ ܡܨܶܝܬ݂ ܠܡܶܛܥܰܢ ܠܒܺ݁ܝܫܶܐ ܘܢܰܣܺܝܬ݁ ܠܰܐܝܠܶܝܢ ܕ݂ܳܐܡܪܺܝܢ ܢܰܦ݁ܫܗܽܘܢ ܕ݂ܰܫܠܺܝܚܶܐ ܐܺܝܬܰ݁ܝܗܽܘܢ ܘܠܰܝܬ݂ܰܝܗܽܘܢ ܘܶܐܫܟ݂ܰܚܬ݂ ܐܶܢܽܘܢ ܕ݂ܰܓ݂ܳܠܶܐ:
Rev 2:3 ܘܰܡܣܰܝܒ݂ܪܳܢܽܘܬܳ݁ܐ ܐܺܝܬ݁ ܠܳܟ݁ ܘܰܛܥܶܢܬ݂ ܡܶܛܽܠ ܫܶܡܝ ܘܠܳܐ ܠܺܐܝܬ݂:
Rev 2:4 ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܕ݂ܚܽܘܒ݂ܳܟ݁ ܩܰܕ݁ܡܳܝܳܐ ܫܒܰ݁ܩܬ݂:
Rev 2:5 ܐܶܬ݂ܕ݂ܰܟ݁̄ܪ ܡܶܢ ܐܰܝܟ݂ܳܐ ܢܦܰ݁ܩܬ݂ ܘܰܥܒܶ݁ܕ݁ ܥܒܳ݁ܕܶ݁ܐ ܩܰܕ݁ܡܳܝܶܐ ܘܶܐܢܕ݂ܶܝܢ ܠܳܐ ܐܳܬܶ݁ܐ ܐ̄ܢܳܐ ܥܠܰܝܟְ݂ ܘܰܡܙܺܝܥ ܐ̄ܢܳܐ ܡܢܳܪܬ݂ܳܟ݁ ܐܶܠܳܐ ܬ݂ܬܽ݁ܘܒ݁:
Rev 2:6 ܐܶܠܳܐ ܗܳܕܶ݁ܐ ܐܺܝܬ݁ ܠܳܟ݁ ܕ݂ܣܳܢܶܝܬ݂ ܥܒܳ݁ܕܶ݁ܐ ܕ݂ܢܺܐܩܽܘܠܺܝܛܶܐ ܐܰܝܠܶܝܢ ܕ݂ܶܐܢܳܐ ܣܳܢܶܐ ܐ̄ܢܳܐ:
Rev 2:7 ܗܰܘ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܘܠܰܕ݁ܙܳܟܶ݁ܐ ܐܶܬ݂ܶܠ ܡܶܢ ܩܰܝܣܳܐ ܕ݂ܚܰܝܶܐ ܠܡܶܐܟܰ݁ܠ ܗܰܘ ܕ݂ܺܐܝܬܰ݁ܘܗ̄ܝ ܒ݂ܦܰ݁ܪܕ݂ܰܝܣܳܐ ܕ݂ܰܐܠܳܗܳܐ: ܣ
Rev 2:8 ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܰܙܡܽܘܪܢܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܩܰܕ݁ܡܳܝܳܐ ܘܰܐ̄ܚܪܳܝܳܐ ܗܰܘ ܕ݂ܰܗܘܳܐ ܡܺܝܬܳ݁ܐ ܘܰܚܝܳܐ:
Rev 2:9 ܝܳܕܰ݁ܥ ܐ̄ܢܳܐ ܐܽܘܠܨܳܢܳܟ݁ ܘܡܶܣܟ݂ܺܢܽܘܬܳ݁ܟ݁ ܐܶܠܳܐ ܥܰܬ݂ܺܝܪܳܐ ܐܰܢ̄ܬ݂ ܘܰܠܓܽ݁ܘܕ݂ܳܦܳ݁ܐ ܕ݂ܡܶܢ ܐܰܝܠܶܝܢ ܕ݂ܳܐܡܪܺܝܢ ܢܰܦ݁ܫܗܽܘܢ ܝܺܗܽܘܕܳ݁ܝܶܐ ܝܺܗܽܘܕܳ݁ܝܶܐ ܟ݂ܰܕ݁ ܠܳܐ ܐܺܝܬܰ݁ܝܗܽܘܢ ܐܶܠܳܐ ܟ݂ܢܽܘܫܬ݂ܳܐ ܕ݂ܣܳܛܳܢܳܐ:
Rev 2:10 ܒ݂ܡܶܕ݂ܶܡ ܠܳܐ ܬ݂ܶܕ݁ܚܰܠ ܡܶܢ ܐܰܝܠܶܝܢ ܕ݂ܰܥܬܺ݁ܝܕ݁ ܐܰܢ̄ܬ݂ ܠܡܶܚܰܫ ܗܳܐ ܥܬܺ݁ܝܕ݁ ܐܳܟܶ݁ܠܩܰܪܨܳܐ ܕ݂ܢܰܪܡܶܐ ܡܶܢܟܽ݁ܘܢ ܒ݂ܒܶ݁ܝܬ݁-ܚܒܽ݁ܘܫܝܳܐ ܕ݂ܬܶ݁ܬ݁ܢܰܣܽܘܢ ܘܢܶܗܘܶܐ ܠܟܽ݁ܘܢ ܐܽܘܠܨܳܢܳܐ ܝܰܘܡܺܝܢ ܥܶܣܪܳܐ ܗܘܰܘ ܡܗܰܝܡܢܶܐ ܥܕܰ݁ܡܳܐ ܠܡܰܘܬ݂ܳܐ ܘܶܐܬ݂ܶܠ ܠܟܽ݁ܘܢ ܟ݂ܠܺܝܠܳܐ ܕ݂ܚܰܝܶܐ:
Rev 2:11 ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܕ݂ܰܐܝܢܳܐ ܕ݂ܙܳܟܶ݁ܐ ܠܳܐ ܢܶܗܰܪ ܡܶܢ ܡܰܘܬ݂ܳܐ ܬ݂ܶܢܝܳܢܳܐ: ܣ
Rev 2:12 ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܦ݂ܶܪܓܰ݁ܡܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܺܐܝܬ݁ ܠܶܗ ܚܰܪܒ݂ܳܐ ܚܰܪܺܝܦ݁ܬ݂ܳܐ ܕ݂ܰܬ݁ܪܶܝܢ ܦ݂ܽܘܡܶܝܗ:
Rev 2:13 ܝܳܕܰ݁ܥ ܐ̄ܢܳܐ ܐܰܝܟ݂ܳܐ ܥܳܡܰܪܬ݂ ܐܰܬܰ݁ܪ ܕ݂ܟܽ݁ܘܪܣܝܶܗ ܕ݂ܣܳܛܳܢܳܐ ܘܰܐܚܺܝܕ݁ ܐܰܢ̄ܬ݂ ܒ݂ܫܶܡܝ ܘܰܒ݁ܗܰܝܡܳܢܽܘܬ݁ܝ ܠܳܐ ܟ݂ܦܰ݁ܪܬ݂ ܘܰܒ݁ܝܰܘܡܳܬܳ݁ܐ ܐܶܬ݁ܚܪܺܝܬ݂ ܘܣܳܗܕ݂ܳܐ ܕ݂ܺܝܠܝ ܡܗܰܝܡܢܳܐ ܡܶܛܽܠ ܕ݂ܟܽ݁ܠ ܣܳܗܕ݂ܳܐ ܕ݂ܺܝܠܝ ܡܗܰܝܡܢܳܐ ܐܰܝܢܳܐ ܕ݂ܡܶܢܟܽ݁ܘܢ ܐܶܬ݁ܩܛܶܠ:
Rev 2:14 ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܙܥܽܘܪܝܳܬܳ݁ܐ ܕ݂ܺܐܝܬ݁ ܠܳܟ݁ ܬ݂ܰܡܳܢ ܕ݂ܰܐܚܺܝܕܺ݁ܝܢ ܡܰܠܦ݂ܳܢܽܘܬܳ݁ܐ ܕ݂ܒܶ݁ܠܥܰܡ ܗܰܘ ܕ݂ܰܐܠܶܦ݁ ܠܒܳ݁ܠܳܩ ܕ݂ܢܰܪܡܶܐ ܟ݂ܶܫܠܳܐ ܩܕܳ݁ܡ ܒ݂ܢܰܝ ܐܺܝܣܪܳܝܶܠ ܠܡܶܐܟܰ݁ܠ ܕ݂ܶܒ݁ܚܰܝ ܦ݂ܬܰ݁ܟ݁ܪܶܐ ܘܠܰܡܙܰܢܳܝܽܘ:
Rev 2:15 ܗܳܟܰ݁ܢܳܐ ܐܺܝܬ݁ ܐܳܦ݁ ܠܳܟ݁ ܕ݂ܰܐܚܺܝܕܺ݁ܝܢ ܝܽܘܠܦ݂ܳܢܳܐ ܕ݂ܢܺܐܩܽܘܠܺܝܛܶܐ ܗܳܟ݁ܘܳܬ݁:
Rev 2:16 ܬ݂ܽܘܒ݁ ܗܳܟܺ݁ܝܠ ܘܶܐܢܕ݂ܶܝܢ ܠܳܐ ܐܳܬܶ݁ܐ ܐ̄ܢܳܐ ܥܠܰܝܟְ݂ ܡܶܚܕܳ݁ܐ ܘܰܐܩܪܶܒ݁ ܥܰܡܗܽܘܢ ܒ݂ܚܰܪܒ݂ܳܐ ܕ݂ܦܽ݁ܘܡܝ:
Rev 2:17 ܘܕܺ݁ܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܕ݂ܠܰܕ݁ܙܳܟܶ݁ܐ ܐܶܬ݂ܶܠ ܡܶܢ ܡܰܢ̄ܢܳܐ ܗܰܘ ܕ݂ܡܰܛܫܰܝ ܘܶܐܬ݂ܶܠ ܠܶܗ ܚܽܘܫܒ݂ܳܢܳܐ ܚܶܘܳܪܳܐ ܘܥܰܠ ܚܽܘܫܒ݂ܳܢܳܐ ܫܡܳܐ ܚܰܕ݁̄ܬܳ݁ܐ ܕ݂ܰܟ݁ܬܳ݁ܒܳ݁ܐ ܕ݂ܠܳܐ ܐ̄ܢܳܫ ܝܳܕܰ݁ܥ ܐܶܠܳܐ ܗܰܘ ܕ݂ܰܢܣܰܒ݁: ܣ
Rev 2:18 ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܰܒ݁ܬܶ݁ܐܘܰܛܺܝܪܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܒ݂ܪܶܗ ܕ݂ܰܐܠܳܗܳܐ ܗܰܘ ܕ݂ܺܐܝܬ݁ ܠܶܗ ܥܰܝܢܳܐ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ ܘܪܶܓ݁ܠܰܘܗ̄ܝ ܐܰܝܟ݁ ܢܚܳܫܳܐ ܠܶܒ݁ܢܳܝܳܐ:
Rev 2:19 ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܚܽܘܒ݂ܳܟ݁ ܘܗܰܝܡܳܢܽܘܬܳ݁ܟ݁ ܘܬܶ݁ܫܡܶܫܬ݂ܳܟ݁ ܘܰܡܣܰܝܒ݂ܪܳܢܽܘܬܳ݁ܟ݁ ܘܰܥܒܳ݁ܕܰ݁ܝܟְ݂ ܐ̄ܚܪܳܝܶܐ ܣܰܓ݂ܺܝܶܐܐ ܐܶܢܽܘܢ ܡܶܢ ܩܰܕ݁ܡܳܝܶܐ:
Rev 2:20 ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܣܰܓ݂ܺܝ ܕ݂ܰܫܒܰ݁ܩܬ݂ ܠܰܐܢ̄ܬ݂ܬܳ݁ܟ݁ ܐܺܝܙܒܶ݁ܠ ܗܳܝ ܕ݂ܳܐܡܪܳܐ ܥܰܠ ܢܰܦ݁ܫܳܗ ܕ݂ܰܢܒܺ݁ܝܬܳ݁ܐ ܗ̄ܝ ܘܡܰܠܦܳ݁ܐ ܘܡܰܛܥܝܳܐ ܠܥܰܒ݁ܕ݂ܰܝ ܠܰܡܙܰܢܳܝܽܘ ܘܡܶܐܟܰ݁ܠ ܕ݂ܶܒ݁ܚܰܝ ܦ݂ܬܰ݁ܟ݁ܪܶܐ:
Rev 2:21 ܘܝܶܗܒ݂ܶܬ݁ ܠܳܗ ܙܰܒ݁ܢܳܐ ܠܰܬ݁ܝܳܒܽ݁ܘܬܳ݁ܐ ܘܠܳܐ ܨܳܒ݁ܝܳܐ ܠܰܡܬܳ݁ܒ݁ ܡܶܢ ܙܳܢܝܽܘܬܳ݁ܗ:
Rev 2:22 ܗܳܐ ܪܳܡܶܐ ܐ̄ܢܳܐ ܠܳܗ ܒ݂ܥܰܪܣܳܐ ܘܠܰܐܝܠܶܝܢ ܕ݂ܓܳ݁ܝܪܺܝܢ ܥܰܡܳܗ ܒ݂ܽܐܘܠܨܳܢܳܐ ܪܰܒ݂ܳܐ ܐܶܠܳܐ ܢܶܬ݂ܬ݂ܘܽܘܢ ܡܶܢ ܥܒܳ݁ܕܰ݁ܝܗܽܘܢ:
Rev 2:23 ܘܠܰܒ݁ܢܶܝܗ ܐܶܩܛܽܘܠ ܒ݂ܡܰܘܬ݂ܳܐ ܘܝܳܕ݁ܥܳܢ ܟ݂ܽܠܗܶܝܢ ܥܺܕܳ݁ܬܳ݁ܐ ܕ݂ܶܐܢܳܐ ܐ̄ܢܳܐ ܒ݂ܳܨܶܐ ܟ݂ܽܘܠܝܳܬܳ݁ܐ ܘܠܶܒ݂ܳܐ ܘܶܐܬ݂ܶܠ ܠܟܽ݁ܘܢ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܝܟ݂ܽܘܢ:
Rev 2:24 ܠܟܽ݁ܘܢ ܐܳܡܰܪ ܐ̄ܢܳܐ ܠܫܰܪܟ݂ܳܐ ܕ݂ܰܒ݁ܬܶ݁ܐܘܰܛܺܝܪܰܐ ܟ݂ܽܠܗܽܘܢ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܝܽܘܠܦ݂ܳܢܳܐ ܗܳܢܳܐ ܐܰܝܠܶܝܢ ܕ݂ܠܳܐ ܝܺܕܰ݁ܥܘ ܥܰܡܺܝܩܳܬܶ݁ܗ ܕ݂ܣܳܛܳܢܳܐ ܐܰܝܟ݁ ܕ݂ܳܐܡܪܺܝܢ ܠܳܐ ܐܰܪܡܶܐ ܥܠܰܝܟ݂ܽܘܢ ܝܽܘܩܪܳܐ ܐ̄ܚܪܺܢܳܐ:
Rev 2:25 ܗܰܘ ܗܳܟܺ݁ܝܠ ܕ݂ܺܐܝܬ݁ ܠܟܽ݁ܘܢ ܐܰܚܽܘܕ݁ܘ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ:
Rev 2:26 ܘܕܰ݁ܙܟܳ݁ܐ ܘܰܢܛܰܪ ܥܒܳ݁ܕܰ݁ܝ ܐܶܬ݂ܶܠ ܠܶܗ ܫܽܘܠܛܳܢܳܐ ܥܰܠ ܥܰܡ̄ܡܶܐ:
Rev 2:27 ܠܡܶܪܥܳܐ ܐܶܢܽܘܢ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܰܐܝܟ݁ ܡܳܐܢܰܝ ܦ݂ܰܚܳܪܳܐ ܬ݂ܶܫܚܩܽܘܢ ܗܳܟܰ݁ܢܳܐ ܓ݂ܶܝܪ ܘܶܐܢܳܐ ܢܶܣܒ݂ܶܬ݁ ܡܶܢ ܐܳܒ݁ܝ:
Rev 2:29 ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ
Rev 3:1 ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܣܰܪܕܺ݁ܝܣ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܺܐܝܬ݁ ܠܶܗ ܫܒܰ݁ܥ ܪܽܘܚܺܝܢ ܕ݂ܰܐܠܳܗܳܐ ܘܫܰܒ݁ܥܳܐ ܟ݂ܰܘܟ݂ܒܶ݁ܐ ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܰܫܡܳܐ ܕ݂ܺܐܝܬ݁ ܠܳܟ݁ ܘܰܕ݁ܚܰܝܳܐ ܐܰܢ̄ܬ݂ ܘܰܕ݁ܡܺܝܬܳ݁ܐ ܐܰܢ̄ܬ݂:
Rev 3:2 ܘܰܗܘܺܝ ܥܺܝܪܳܐ ܘܩܰܝܶܡ ܕ݂ܫܰܪܟ݂ܳܐ ܕ݂ܰܐܝܠܶܝܢ ܕ݂ܰܥܬܺ݁ܝܕ݁ ܗ̄ܘܰܝܬ݂ ܠܰܡܡܳܬ݁ ܠܳܐ ܓ݂ܶܝܪ ܐܶܫܟ݂ܰܚܬ݂ܳܟ݁ ܕ݂ܰܡܫܰܡܠܶܝܢ ܥܒܳ݁ܕܰ݁ܝܟְ݂ ܩܕܳ݁ܡ ܐܰܠܳܗܳܐ:
Rev 3:3 ܐܶܬ݂ܕ݂ܰܟ݁̄ܪ ܐܰܝܟ݂ܰܢ ܫܡܰܥܬ݂ ܘܰܢܣܰܒ݁ܬ݂ ܐܶܙܕ݂ܰܗ̄ܪ ܘܬܽ݁ܘܒ݁ ܘܶܐܢܕ݂ܶܝܢ ܠܳܐ ܬ݂ܶܬ݂ܥܺܝܪ ܐܳܬܶ݁ܐ ܐ̄ܢܳܐ ܥܠܰܝܟְ݂ ܐܰܝܟ݁ ܓ݂ܰܢܳܒܳ݁ܐ ܘܠܳܐ ܬ݂ܶܕ݂ܰܥ ܐܰܝܕܳ݁ܐ ܫܳܥܬܳ݁ܐ ܐܳܬܶ݁ܐ ܥܠܰܝܟְ݂:
Rev 3:4 ܐܶܠܳܐ ܐܺܝܬ݁ ܠܺܝ ܩܰܠܺܝܠ ܫܡܳܗܶܐ ܒ݂ܣܰܪܕܺ݁ܝܣ ܐܰܝܠܶܝܢ ܕ݂ܠܳܐ ܛܰܘܶܫܘ ܡܳܐܢܰܝܗܽܘܢ ܘܰܡܗܰܠܟܺ݁ܝܢ ܩܕܳ݁ܡܰܝ ܒ݂ܚܶܘܳܪܶܐ ܘܫܳܘܶܝܢ ܐܶܢܽܘܢ:
Rev 3:5 ܕ݂ܙܳܟܶ݁ܐ ܗܳܟܰ݁ܢܳܐ ܡܶܬ݁ܥܰܛܰܦ݁ ܡܳܐܢܶܐ ܚܶܘܳܪܶܐ ܘܠܳܐ ܐܶܠܚܶܐ ܫܡܶܗ ܡܶܢ ܣܶܦ݁ܪܳܐ ܕ݂ܚܰܝܶܐ ܘܰܐܘܕ݂ܶܐ ܒ݂ܰܫܡܶܗ ܩܕܳ݁ܡ ܐܳܒ݁ܝ ܘܰܩܕܳ݁ܡ ܡܰܠܰܐܟܰ݁ܘܗ̄ܝ:
Rev 3:6 ܐܰܝܢܳܐ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ
Rev 3:7 ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܦܺ݁ܝܠܰܕܶ݁ܠܦܺ݁ܝܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܩܰܕ݂ܺܝܫܳܐ ܫܰܪܺܝܪܳܐ ܗܰܘ ܕ݂ܺܐܝܬ݁ ܠܶܗ ܩܠܺܝܕܶ݁ܐ ܕ݂ܕܰ݁ܘܺܝܕ݁ ܐܰܝܢܳܐ ܕ݂ܦܳ݁ܬܰ݁ܚ ܘܠܰܝܬ݂ ܕ݂ܳܐܚܶܕ݁ ܘܳܐܚܶܕ݁ ܘܠܰܝܬ݂ ܕ݂ܦܳ݁ܬܰ݁ܚ:
Rev 3:8 ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܗܳܐ ܝܶܗܒ݂ܶܬ݁ ܩܕܳ݁ܡܰܝܟְ݂ ܬ݂ܰܪܥܳܐ ܦ݂ܬܺ݁ܝܚܳܐ ܐܰܝܢܳܐ ܕ݂ܠܳܐ ܐ̄ܢܳܫ ܡܨܶܐ ܠܡܶܐܚܕ݂ܶܗ ܡܶܛܽܠ ܕ݂ܩܰܠܺܝܠ ܚܰܝܠܳܐ ܐܺܝܬ݁ ܠܳܟ݁ ܘܡܶܠܰܬ݁ܝ ܢܛܰܪܬ݂ ܘܰܒ݁ܫܶܡܝ ܠܳܐ ܟ݂ܦܰ݁ܪܬ݂:
Rev 3:9 ܘܗܳܐ ܝܳܗܶܒ݁ ܐ̄ܢܳܐ ܡܶܢ ܟ݂ܢܽܘܫܬ݂ܳܐ ܕ݂ܣܳܛܳܢܳܐ ܡܶܢ ܐܰܝܠܶܝܢ ܕ݂ܳܐܡܪܺܝܢ ܥܰܠ ܢܰܦ݁ܫܗܽܘܢ ܕ݂ܺܝܗܽܘܕܳ݁ܝܶܐ ܐܶܢܽܘܢ ܘܠܳܐ ܐܺܝܬܰ݁ܝܗܽܘܢ ܐܶܠܳܐ ܡܕܰ݁ܓ݂ܠܺܝܢ ܗܳܐ ܐܶܥܒ݂ܶܕ݁ ܠܗܽܘܢ ܕ݂ܢܺܐܬܽ݁ܘܢ ܘܢܶܣܓ݂ܕܽ݁ܘܢ ܩܕܳ݁ܡ ܪܶܓ݁ܠܰܝܟְ݂ ܘܢܶܕ݂ܥܽܘܢ ܕ݂ܶܐܢܳܐ ܐܰܚܶܒ݁ܬ݂ܳܟ݁:
Rev 3:10 ܥܰܠ ܕ݂ܰܢܛܰܪܬ݂ ܡܶܠܬܳ݁ܐ ܕ݂ܰܡܣܰܝܒ݂ܪܳܢܽܘܬ݁ܝ ܘܶܐܢܳܐ ܐܶܛܪܳܟ݁ ܡܶܢ ܢܶܣܝܽܘܢܳܐ ܕ݂ܰܥܬܺ݁ܝܕ݁ ܕ݂ܢܺܐܬܶ݁ܐ ܥܰܠ ܟ݂ܽܠܳܗ ܬ݂ܺܐܒܶ݁ܝܠ ܕ݂ܰܢܢܰܣܶܐ ܠܥܳܡܽܘܪܶܝܗ ܕ݂ܰܐܪܥܳܐ:
Rev 3:11 ܐܳܬܶ݁ܐ ܐ̄ܢܳܐ ܡܶܚܕܳ݁ܐ ܐܰܚܽܘܕ݁ ܗܰܘ ܡܳܐ ܕ݂ܺܐܝܬ݁ ܠܳܟ݁ ܕ݂ܠܳܐ ܐ̄ܢܳܫ ܢܶܣܰܒ݁ ܟ݂ܠܺܝܠܳܟ݁:
Rev 3:12 ܘܰܕ݁ܙܳܟܶ݁ܐ ܐܶܥܒ݂ܕܶ݁ܗ ܥܰܡܽܘܕܳ݁ܐ ܒ݂ܗܰܝܟ݂ܠܳܐ ܕ݂ܰܐܠܳܗܳܐ ܘܰܠܒܰ݁ܪ ܠܳܐ ܢܶܦ݂ܽܘܩ ܬ݂ܽܘܒ݁ ܘܶܐܟ݁ܬ݂ܽܘܒ݁ ܥܠܰܘܗ̄ܝ ܫܡܳܐ ܕ݂ܰܐܠܳܗܝ ܘܰܫܡܳܐ ܕ݂ܰܡܕܺ݁ܝܢ̄ܬ݂ܳܐ ܚܰܕ݁̄ܬܳ݁ܐ ܐܽܘܪܺܫܠܶܡ ܐܰܝܕܳ݁ܐ ܕ݂ܢܳܚܬ݂ܳܐ ܡܶܢ ܐܰܠܳܗܝ ܘܰܫܡܳܐ ܕ݂ܺܝܠܝ ܚܰܕ݁̄ܬܳ݁ܐ:
Rev 3:13 ܘܕܺ݁ܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ
Rev 3:14 ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܠܰܐܝܺܕܺ݁ܝܩܺܝܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܐܰܡܺܝܢ ܣܳܗܕ݂ܳܐ ܡܗܰܝܡܢܳܐ ܘܫܰܪܺܝܪܳܐ ܘܪܺܫܺܝܬܳ݁ܐ ܕ݂ܰܒ݁ܪܺܝܬܶ݁ܗ ܕ݂ܰܐܠܳܗܳܐ:
Rev 3:15 ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܠܳܐ ܩܰܪܺܝܪܳܐ ܐܰܢ̄ܬ݂ ܘܠܳܐ ܚܰܡܺܝܡܳܐ ܕ݂ܘܳܠܶܐ ܗ̄ܘܳܐ ܕ݂ܰܐܘ ܩܰܪܺܝܪܳܐ ܬ݂ܶܗܘܶܐ ܐܰܘ ܚܰܡܺܝܡܳܐ:
Rev 3:16 ܘܺܐܝܬܰ݁ܝܟְ݂ ܦ݂ܳܫܽܘܪܳܐ ܘܠܳܐ ܩܰܪܺܝܪܳܐ ܘܠܳܐ ܚܰܡܺܝܡܳܐ ܥܬܺ݁ܝܕ݁ ܐ̄ܢܳܐ ܠܰܡܬܳ݁ܒܽ݁ܘܬܳ݁ܟ݁ ܡܶܢ ܦ݂ܽܘܡܝ:
Rev 3:17 ܡܶܛܽܠ ܕ݂ܶܐܡܰܪܬ݂ ܕ݂ܥܰܬ݂ܺܝܪܳܐ ܐܰܢ̄ܬ݂ ܘܥܶܬ݁ܪܶܬ݁ ܘܥܰܠ ܡܶܕ݂ܶܡ ܠܳܐ ܣܢܺܝܩ ܐ̄ܢܳܐ ܘܠܳܐ ܝܳܕܰ݁ܥ ܐܰܢ̄ܬ݂ ܕ݂ܰܐܢ̄ܬ݂ ܗ̄ܘ ܡܚܺܝܠܳܐ ܘܕܳ݁ܘܝܳܐ ܘܡܶܣܟ݂ܺܢܳܐ ܘܥܰܪܛܶܠܳܝܳܐ:
Rev 3:18 ܡܳܠܶܟ݁ ܐ̄ܢܳܐ ܠܳܟ݁ ܕ݂ܬܶ݁ܙܒ݂ܶܢ ܡܶܢܝ ܕ݂ܰܗܒܳ݁ܐ ܕ݂ܰܒ݁ܚܺܝܪ ܡܶܢ ܢܽܘܪܳܐ ܕ݂ܬܶ݁ܥܬ݂ܰܪ ܘܡܳܐܢܶܐ ܚܶܘܳܪܶܐ ܠܡܶܬ݁ܥܰܛܳܦܽ݁ܘ ܘܠܳܐ ܬ݂ܶܬ݁ܓ݂ܠܶܐ ܒ݂ܶܗܬ݂ܬܳ݁ܐ ܕ݂ܥܰܪܛܶܠܳܝܽܘܬܳ݁ܟ݁ ܘܰܫܝܳܦܳ݁ܐ ܟ݂ܚܽܘܠ ܕ݂ܬܶ݁ܚܙܶܐ:
Rev 3:19 ܐܶܢܳܐ ܠܰܐܝܠܶܝܢ ܕ݂ܪܳܚܶܡ ܐ̄ܢܳܐ ܡܰܟ݂ܶܣ ܐ̄ܢܳܐ ܘܪܳܕܶ݁ܐ ܐ̄ܢܳܐ ܛܰܢ ܗܳܟܺ݁ܝܠ ܘܬܽ݁ܘܒ݁:
Rev 3:20 ܗܳܐ ܩܳܡܶܬ݁ ܥܰܠ ܬ݂ܰܪܥܳܐ ܘܶܐܩܽܘܫ ܐܶܢ ܐ̄ܢܳܫ ܫܳܡܰܥ ܒ݂ܩܳܠܝ ܘܢܶܦ݁ܬ݂ܰܚ ܬ݂ܰܪܥܳܐ ܘܶܐܥܽܘܠ ܘܰܐܚܫܶܡ ܥܰܡܶܗ ܘܗܽܘ ܥܰܡܝ:
Rev 3:21 ܘܰܕ݁ܙܳܟܶ݁ܐ ܐܶܬ݂ܶܠ ܠܶܗ ܠܡܶܬ݂ܰܒ݁ ܥܰܡܝ ܥܰܠ ܟ݂ܽܘܪܣܝܳܐ ܕ݂ܺܝܠܝ ܐܰܝܟ݂ܰܢܳܐ ܕ݂ܶܐܢܳܐ ܙܟܺ݁ܝܬ݁ ܘܝܶܬ݁ܒ݂ܶܬ݁ ܥܰܡ ܐܳܒ݁ܝ ܥܰܠ ܟ݂ܽܘܪܣܝܳܐ ܕ݂ܺܝܠܶܗ:
Rev 3:22 ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ
Rev 4:1 ܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܘܗܳܐ ܬ݂ܰܪܥܳܐ ܦ݂ܬܺ݁ܝܚܳܐ ܒ݂ܰܫܡܰܝܳܐ ܘܩܳܠܳܐ ܗܰܘ ܕ݂ܫܶܡܥܶܬ݁ ܐܰܝܟ݁ ܫܺܝܦܽ݁ܘܪܳܐ ܡܰܠܶܠ ܥܰܡܝ ܠܡܺܐܡܰܪ ܣܰܩ ܠܗܳܪܟ݂ܳܐ ܘܶܐܚܰܘܶܝܟ݁ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܳܬܰ݁ܪ ܗܳܠܶܝܢ:
Rev 4:2 ܘܡܶܚܕܳ݁ܐ ܗܘܺܝܬ݁ ܒ݂ܪܽܘܚ ܘܗܳܐ ܟ݂ܽܘܪܣܝܳܐ ܣܺܝܡ ܒ݂ܰܫܡܰܝܳܐ ܘܥܰܠ ܟ݂ܽܘܪܣܝܳܐ ܝܳܬܶ݁ܒ݁:
Rev 4:3 ܘܰܕ݁ܝܳܬܶ݁ܒ݁ ܐܰܝܟ݁ ܕ݂ܡܽܘܬܳ݁ܐ ܕ݂ܚܶܙܘܳܐ ܕ݂ܟܺ݁ܐܦܳ݁ܐ ܕ݂ܝܰܫܦ݂ܶܗ ܘܰܕ݁ܣܳܪܕܳ݁ܘܢ ܘܩܶܫܬ݂ܳܐ ܕ݂ܰܥܢܳܢܳܐ ܕ݂ܰܚܕܳ݁ܪܰܘܗ̄ܝ ܕ݂ܟܽ݁ܘܪܣܝܳܐ ܕ݂ܡܽܘܬ݁ ܚܶܙܘܳܐ ܕ݂ܰܙܡܰܪܰܓ݁ܕܶ݁ܐ:
Rev 4:4 ܘܰܚܕܳ݁ܪ ܟ݂ܽܘܪܣܝܳܐ ܟ݂ܽܘܪܣܰܘܳܬܳ݁ܐ ܥܶܣܪܺܝܢ ܘܰܐܪܒ݂ܥܳܐ ܘܰܥܠܰܝܗܽܘܢ ܕ݂ܶܝܢ ܕ݂ܟܽ݁ܘܪܣܰܘܳܬܳ݁ܐ ܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܕ݂ܝܳܬ݁ܒ݂ܺܝܢ ܕ݂ܰܥܛܺܝܦܺ݁ܝܢ ܡܳܐܢܶܐ ܚܶܘܳܪܶܐ ܘܥܰܠ ܩܰܪܩܦܳ݁ܬ݁ܗܽܘܢ ܟ݂ܠܺܝܠܶܐ ܕ݂ܕܰ݁ܗܒܳ݁ܐ:

Rev 6:8 ܘܰܚܙܺܝܬ݁ ܣܽܘܣܝܳܐ ܝܽܘܪܳܩܳܐ ܘܰܫܡܶܗ ܕ݂ܗܰܘ ܕ݂ܝܳܬܶ݁ܒ݁ ܥܠܰܘܗ̄ܝ ܡܰܘܬ݂ܳܐ ܘܰܫܝܽܘܠ ܢܩܺܝܦܳ݁ܐ ܠܶܗ ܘܶܐܬܺ݁ܝܗܶܒ݁ ܠܶܗ ܫܽܘܠܛܳܢܳܐ ܥܰܠ ܪܽܘܒ݁ܥܳܗ ܕ݂ܰܐܪܥܳܐ ܕ݂ܰܢܩܰܛܶܠ ܒ݂ܚܰܪܒ݂ܳܐ ܘܰܒ݁ܟܰ݁ܦ݁ܢܳܐ ܘܰܒ݁ܡܰܘܬ݂ܳܐ ܘܰܒ݁ܚܰܝܽܘܬܳ݁ܐ ܕ݂ܰܐܪܥܳܐ: ܣ
Rev 6:9 ܘܟܰ݁ܕ݁ ܦ݂ܬܰ݁ܚ ܠܛܰܒ݁ܥܳܐ ܕ݂ܚܰܡܫܳܐ ܚܙܺܝܬ݁ ܠܬܰ݁ܚܬ݂ ܡܶܢ ܡܰܕ݁ܒ݂ܚܳܐ ܠܢܰܦ݁ܫܳܬܳ݁ܐ ܕ݂ܶܐܬ݁ܩܰܛܰܠ ܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܗܳܝ ܕ݂ܺܐܝܬ݁ ܗ̄ܘܳܐ ܠܗܽܘܢ:
Rev 6:10 ܘܰܩܥܰܘ ܒ݂ܩܳܠܳܐ ܪܰܒ݂ܳܐ ܘܳܐܡܪܺܝܢ ܥܕܰ݁ܡܳܐ ܠܶܐܡܰܬ݁ܝ ܡܳܪܝܳܐ ܩܰܕ݂ܺܝܫܳܐ ܘܫܰܪܺܝܪܳܐ ܠܳܐ ܕ݂ܳܝܢܰܬ݁ ܘܬܳ݁ܒ݁ܥܰܬ݂ ܕ݂ܡܰܢ ܡܶܢ ܥܳܡܽܘܪܶܝܗ ܕ݂ܰܐܪܥܳܐ:
Rev 6:11 ܘܶܐܬ݁ܝܰܗܒ݂ܰܬ݁ ܠܟܽ݁ܠܚܰܕ݁ ܚܰܕ݁ ܡܶܢܗܽܘܢ ܐܶܣܛܠܳܐ ܚܶܘܳܪܬ݂ܳܐ ܘܶܐܬܶ݁ܐܡܰܪ ܕ݂ܢܶܬ݂ܬ݂ܢܺܝܚܽܘܢ ܥܰܕ݁ ܥܶܕ݂ܳܢ ܙܒܰ݁ܢ ܙܥܽܘܪ ܥܕܰ݁ܡܳܐ ܕ݂ܡܶܫܬ݂ܰܡܠܶܝܢ ܐܳܦ݁ ܟ݂ܢܰܘܳܬ݁ܗܽܘܢ ܘܰܐܚܰܝܗܽܘܢ ܐܰܝܠܶܝܢ ܕ݂ܰܥܬܺ݁ܝܕܺ݁ܝܢ ܠܡܶܬ݁ܩܰܛܳܠܽܘ ܐܰܝܟ݁ ܕ݂ܳܐܦ݁ ܗܳܢܽܘܢ: ܣ
Rev 6:12 ܘܰܚܙܺܝܬ݁ ܟ݂ܰܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܶܫܬ݂ܳܐ ܘܢܰܘܕ݂ܳܐ ܪܰܒ݂ܳܐ ܗ̄ܘܳܐ ܘܫܶܡܫܳܐ ܐܰܝܟ݁ ܣܰܩܳܐ ܕ݂ܣܰܥܪܳܐ ܐܽܘܟ݂ܳܡ ܗܘܳܐ ܘܣܰܗܪܳܐ ܟ݂ܽܠܶܗ ܗܘܳܐ ܠܶܗ ܐܰܝܟ݁ ܕ݂ܡܳܐ:
Rev 6:13 ܘܟܰ݁ܘܟ݂ܒܶ݁ܐ ܕ݂ܰܫܡܰܝܳܐ ܢܦܰ݁ܠܘ ܥܰܠ ܐܰܪܥܳܐ ܐܰܝܟ݁ ܬ݂ܺܬ݂ܳܐ ܕ݂ܫܳܕ݁ܝܳܐ ܦ݂ܰܩܽܘܥܶܝܗ ܡܶܢ ܪܽܘܚܳܐ ܥܰܫܺܝܢܬ݂ܳܐ ܡܳܐ ܕ݂ܡܶܬ݂ܬ݂ܙܺܝܥܳܐ:
Rev 6:14 ܘܰܫܡܰܝܳܐ ܐܶܬ݁ܦ݂ܪܶܫ ܘܰܐܝܟ݁ ܟ݂ܬܳ݁ܒܶ݁ܐ ܐܶܬ݁ܟ݂ܪܶܟ݁ܘ ܘܟܽ݁ܠ ܛܽܘܪ ܘܟܽ݁ܠ ܓ݂ܳܙܰܪܬ݂ܳܐ ܡܶܢ ܕ݂ܽܘܟ݂ܰܬ݁ܗܽܘܢ ܐܶܬ݂ܬ݂ܙܺܝܥܘ:
Rev 6:15 ܘܡܰܠܟ݂ܶܐ ܕ݂ܰܐܪܥܳܐ ܘܪܰܘܪܒܳ݁ܢܶܐ ܘܪܺܝܫܰܝ ܐܰܠܦܶ݁ܐ ܘܥܰܬ݂ܺܝܪܶܐ ܘܚܰܝܠܰܘܳܬܳ݁ܐ ܘܟܽ݁ܠ ܥܰܒ݁ܕ݂ܶܐ ܘܰܒ݁ܢܰܝ ܚܺܐܪܶܐ ܛܰܫܺܝܘ ܢܰܦ݁ܫܗܽܘܢ ܒ݂ܰܡܥܰܪܶܐ ܘܰܒ݁ܫܽܘܥܶܐ ܕ݂ܛܽܘܪܶܐ:
Rev 6:16 ܘܳܐܡܪܺܝܢ ܠܛܽܘܪܶܐ ܘܫܽܘܥܶܐ ܕ݂ܦܶ݁ܠܘ ܥܠܰܝܢ ܘܛܰܫܰܘ ܠܰܢ ܡܶܢ ܩܕܳ݁ܡ ܐܰܦ݂ܰܘܗ̄ܝ ܕ݂ܶܐܡܪܳܐ:
Rev 6:17 ܡܶܛܽܠ ܕ݂ܶܐܬܳ݁ܐ ܝܰܘܡܳܐ ܪܰܒ݂ܳܐ ܕ݂ܪܽܘܓ݁ܙܗܽܘܢ ܘܡܰܢܽܘ ܡܶܫܟ݂ܰܚ ܠܰܡܩܳܡ: ܣ
Rev 7:1 ܘܡܶܢ ܒ݂ܳܬܰ݁ܪ ܗܳܕܶ݁ܐ ܚܙܺܝܬ݁ ܐܰܪܒ݂ܥܳܐ ܡܰܠܰܐܟܺ݁ܝܢ ܩܳܝܡܺܝܢ ܥܰܠ ܐܰܪܒ݂ܰܥ ܙܳܘܝܳܬܳ݁ܗ ܕ݂ܰܐܪܥܳܐ ܘܰܐܚܺܝܕܺ݁ܝܢ ܠܰܐܪܒ݂ܥܰܬ݁ ܪܽܘܚܶܐ ܕ݂ܠܳܐ ܢܶܫܰܒ݁ ܪܽܘܚܳܐ ܥܰܠ ܐܰܪܥܳܐ ܘܠܳܐ ܥܰܠ ܝܰܡܳܐ ܘܠܳܐ ܥܰܠ ܟ݂ܽܠ ܐܺܝܠܳܢ:
Rev 7:2 ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܣܠܶܩ ܡܶܢ ܡܰܕ݁ܢܚܰܝ ܫܶܡܫܳܐ ܘܺܐܝܬ݁ ܠܶܗ ܚܳܬ݁ܡܳܐ ܕ݂ܰܐܠܳܗܳܐ ܚܰܝܳܐ ܘܰܩܥܳܐ ܒ݂ܩܳܠܳܐ ܪܳܡܳܐ ܠܰܐܪܒ݂ܥܳܐ ܡܰܠܰܐܟܶ݁ܐ ܗܳܢܽܘܢ ܕ݂ܶܐܬܺ݁ܝܗܶܒ݁ ܠܗܽܘܢ ܕ݂ܢܰܗܪܽܘܢ ܠܰܐܪܥܳܐ ܘܰܠܝܰܡܳܐ:
Rev 7:3 ܘܶܐܡܰܪ ܠܳܐ ܬ݂ܰܗܪܽܘܢ ܠܰܐܪܥܳܐ ܘܠܳܐ ܠܝܰܡܳܐ ܘܳܐܦ݁ܠܳܐ ܠܺܐܝܠܳܢܶܐ ܥܕܰ݁ܡܳܐ ܕ݂ܢܶܚܬ݂ܽܘܡ ܠܥܰܒ݁ܕ݂ܰܘܗ̄ܝ ܕ݂ܰܐܠܳܗܳܐ ܒ݂ܶܝܬ݁-ܥܰܝܢܰܝܗܽܘܢ:
Rev 7:4 ܘܫܶܡܥܶܬ݁ ܡܶܢܝܳܢܳܐ ܕ݂ܰܚܬܺ݁ܝܡܶܐ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܡܶܢ ܟ݂ܽܠ ܫܰܪܒܳ݁ܢ ܕ݂ܺܐܝܣܪܳܐܝܶܠ:
Rev 7:5 ܡܶܢ ܫܰܪܒ݂ܬܶ݁ܗ ܕ݂ܺܝܗܽܘܕܳ݁ܐ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܪܽܘܒܶ݁ܝܠ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܓܳ݁ܕ݁ ܬ݂ܪܶܥܣܰܪ ܐܰܠܦܺ݁ܝܢ:
Rev 7:6 ܡܶܢ ܫܰܪܒ݂ܬܶ݁ܗ ܕ݂ܳܐܫܺܝܪ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܢܰܦ݁ܬ݂ܳܠܺܝ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܰܡܢܰܫܶܐ ܬ݂ܪܶܥܣܰܪ ܐܰܠܦܺ݁ܝܢ:
Rev 7:7 ܡܶܢ ܫܰܪܒ݂ܬܶ݁ܗ ܕ݂ܫܶܡܥܽܘܢ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܺܐܝܣܳܟܳ݁ܪ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܠܶܘܺܝ ܬ݂ܪܶܥܣܰܪ ܐܰܠܦܺ݁ܝܢ:
Rev 7:8 ܡܶܢ ܫܰܪܒ݂ܬܶ݁ܗ ܕ݂ܰܙܒܳ݁ܘܠܽܘܢ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܝܰܘܣܶܦ݁ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܒܶ݁ܢܝܳܡܺܝܢ ܬ݂ܪܶܥܣܰܪ ܐܰܠܦܺ݁ܝܢ ܚܬܺ݁ܝܡܶܐ: ܣ
Rev 7:9 ܒ݂ܳܬܰ݁ܪܟ݂ܶܢ ܚܙܺܝܬ݁ ܟ݂ܶܢܫܳܐ ܣܰܓ݂ܺܝܳܐܐ ܐܰܝܢܳܐ ܕ݂ܰܠܡܶܢܝܳܢܶܗ ܠܰܝܬ݂ ܕ݂ܰܡܨܶܐ ܗ̄ܘܳܐ ܡܶܢ ܟ݂ܽܠ ܥܰܡ ܘܫܰܪܒ݂ܳܐ ܘܶܐܡܘܳܢ ܘܠܶܫܳܢܺܝܢ ܕ݂ܩܳܝܡܺܝܢ ܩܕܳ݁ܡ ܟ݂ܽܘܪܣܝܳܐ ܘܰܩܕܳ݁ܡܰܘܗ̄ܝ ܕ݂ܶܐܡܪܳܐ ܘܰܡܥܰܛܦܺ݁ܝܢ ܐܶܣܛܠܶܐ ܚܶܘܳܪܳܬܳ݁ܐ ܘܒܺ݁ܐܝܕܰ݁ܝܗܽܘܢ ܕ݂ܶܩܠܶܐ:
Rev 7:10 ܘܩܳܥܶܝܢ ܒ݂ܩܳܠܳܐ ܪܰܒ݂ܳܐ ܘܳܐܡܪܺܝܢ ܦ݂ܽܘܪܩܳܢܳܐ ܠܰܐܠܳܗܰܢ ܘܠܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܠܶܐܡܪܳܐ:
Rev 7:11 ܘܟܽ݁ܠܗܽܘܢ ܡܰܠܰܐܟܶ݁ܐ ܩܳܝܡܺܝܢ ܗ̄ܘܰܘ ܚܕܳ݁ܪܰܘܗ̄ܝ ܕ݂ܟܽ݁ܘܪܣܝܳܐ ܘܰܕ݁ܩܰܫܺܝܫܶܐ ܘܕܰ݁ܐܪܒ݂ܰܥ ܚܰܝܘܳܢ ܘܰܢܦܰ݁ܠܘ ܩܕܳ݁ܡ ܟ݂ܽܘܪܣܝܳܐ ܥܰܠ ܐܰܦ݂ܰܝܗܽܘܢ:
Rev 7:12 ܟ݂ܰܕ݁ ܐܳܡܪܺܝܢ ܐܰܡܺܝܢ ܬ݂ܶܫܒ݂ܽܘܚܬ݂ܳܐ ܘܒܽ݁ܘܪܟ݂ܬܳ݁ܐ ܘܚܶܟ݁ܡܬܳ݁ܐ ܘܩܽܘܒ݂ܳܠ ܛܰܝܒ݂ܽܘܬܳ݁ܐ ܘܺܐܝܩܳܪܳܐ ܘܚܰܝܠܳܐ ܘܥܽܘܫܢܳܐ ܠܰܐܠܳܗܰܢ ܠܥܳܠܰܡ ܥܳܠܡܺܝܢ ܐܰܡܺܝܢ:
Rev 7:13 ܘܰܥܢܳܐ ܚܰܕ݁ ܡܶܢ ܩܰܫܺܝܫܶܐ ܘܶܐܡܰܪ ܠܺܝ ܗܳܠܶܝܢ ܕ݂ܰܥܛܺܝܦܺ݁ܝܢ ܐܶܣܛܠܶܐ ܚܶܘܳܪܳܬܳ݁ܐ ܡܰܢ ܐܶܢܽܘܢ ܘܡܶܢ ܐܰܝܟ݂ܳܐ ܐܶܬܰ݁ܘ:
Rev 7:14 ܘܶܐܡܪܶܬ݁ ܠܶܗ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܘܶܐܡܰܪ ܠܺܝ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܶܐܬܰ݁ܘ ܡܶܢ ܐܽܘܠܨܳܢܳܐ ܪܰܒ݂ܳܐ ܘܚܰܠܶܠܘ ܐܶܣܛܠܰܝܗܽܘܢ ܘܚܰܘܰܪܘ ܐܶܢܶܝܢ ܒ݂ܰܕ݁ܡܳܐ ܕ݂ܶܐܡܪܳܐ:
Rev 7:15 ܡܶܛܽܠ ܗܳܢܳܐ ܐܺܝܬܰ݁ܝܗܽܘܢ ܩܕܳ݁ܡ ܟ݂ܽܘܪܣܝܳܐ ܕ݂ܰܐܠܳܗܳܐ ܘܰܡܫܰܡܫܺܝܢ ܠܶܗ ܐܺܝܡܳܡܳܐ ܘܠܺܠܝܳܐ ܒ݂ܗܰܝܟ݂ܠܶܗ ܘܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܢܰܓ݂ܶܢ ܥܠܰܝܗܽܘܢ:
Rev 7:16 ܠܳܐ ܢܶܟ݁ܦ݂ܢܽܘܢ ܘܠܳܐ ܢܶܨܗܽܘܢ ܘܫܶܡܫܳܐ ܥܠܰܝܗܽܘܢ ܠܳܐ ܢܶܦ݂ܶܠ ܘܠܳܐ ܟ݂ܽܠ ܫܰܘܒ݂ܳܐ:
Rev 7:17 ܡܶܛܽܠ ܕ݂ܶܐܡܪܳܐ ܕ݂ܰܒ݁ܡܶܨܥܰܬ݁ ܟ݂ܽܘܪܣܝܳܐ ܢܶܪܥܶܐ ܐܶܢܽܘܢ ܘܰܢܫܰܒ݂ܶܠ ܐܶܢܽܘܢ ܨܶܝܕ݁ ܚܰܝܶܐ ܘܨܶܝܕ݁ ܥܰܝܢܳܬܳ݁ܐ ܕ݂ܡܰܝܳܐ ܘܢܶܠܚܶܐ ܟ݂ܽܠ ܕ݂ܶܡܥܶܐ ܡܶܢ ܥܰܝܢܰܝܗܽܘܢ: ܣ
Rev 8:1 ܘܟܰ݁ܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܫܰܒ݁ܥܳܐ ܗܘܳܐ ܫܶܬ݁ܩܳܐ ܒ݂ܰܫܡܰܝܳܐ ܐܰܝܟ݁ ܦ݂ܶܠܓ݂ܽܘܬ݁ ܫܳܥܳܐ: ܣ
Rev 8:2 ܘܰܚܙܺܝܬ݁ ܠܫܰܒ݁ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܰܩܕܳ݁ܡ ܐܰܠܳܗܳܐ ܩܳܝܡܺܝܢ ܗ̄ܘܰܘ ܕ݂ܶܐܬܺ݁ܝܗܶܒ݁ܘ ܠܗܽܘܢ ܫܰܒ݁ܥܳܐ ܫܺܝܦܽ݁ܘܪܺܝܢ:
Rev 8:3 ܘܰܐ̄ܚܪܺܢܳܐ ܡܰܠܰܐܟܳ݁ܐ ܐܶܬܳ݁ܐ ܘܩܳܡ ܥܰܠ ܡܰܕ݁ܒ݂ܚܳܐ ܘܺܐܝܬ݁ ܠܶܗ ܦ݂ܺܝܪܡܳܐ ܕ݂ܕܰ݁ܗܒܳ݁ܐ ܘܶܐܬܺ݁ܝܗܶܒ݁ ܠܶܗ ܒ݂ܶܣܡܶܐ ܣܰܓ݂ܺܝܶܐܐ ܕ݂ܢܶܬ݂ܶܠ ܒ݂ܰܨܠܰܘܳܬܳ݁ܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܥܰܠ ܡܰܕ݁ܒ݂ܚܳܐ ܕ݂ܰܩܕܳ݁ܡ ܟ݂ܽܘܪܣܝܳܐ:
Rev 8:4 ܘܰܣܠܶܩ ܥܶܛܪܳܐ ܕ݂ܒܶ݁ܣܡܶܐ ܒ݂ܰܨܠܰܘܳܬܳ݁ܐ ܕ݂ܩܰܕ݂ܺܝܫܶܐ ܡܶܢ ܝܰܕ݁ ܡܰܠܰܐܟܳ݁ܐ ܩܕܳ݁ܡ ܐܰܠܳܗܳܐ:
Rev 8:5 ܘܰܢܣܰܒ݁ ܡܰܠܰܐܟܳ݁ܐ ܠܦ݂ܺܝܪܡܳܐ ܘܰܡܠܳܝܗ̄ܝ ܡܶܢ ܢܽܘܪܳܐ ܕ݂ܥܰܠ ܡܰܕ݁ܒ݂ܚܳܐ ܘܰܐܪܡܺܝ ܥܰܠ ܐܰܪܥܳܐ ܘܰܗܘܰܘ ܪܰܥܡܶܐ ܘܩܳܠܶܐ ܘܒܰ݁ܪܩܶܐ ܘܢܰܘܕ݂ܳܐ: ܣ
Rev 8:6 ܘܫܰܒ݁ܥܳܐ ܡܰܠܰܐܟܺ݁ܝܢ ܕ݂ܰܥܠܰܝܗܽܘܢ ܫܰܒ݁ܥܳܐ ܫܺܝܦܽ݁ܘܪܺܝܢ ܛܰܝܶܒ݁ܘ ܢܰܦ݁ܫܗܽܘܢ ܠܡܰܙܥܳܩܽܘ:
Rev 8:7 ܘܗܰܘ ܩܰܕ݁ܡܳܝܳܐ ܐܰܙܥܶܩ ܘܰܗܘܳܐ ܒ݂ܰܪܕܳ݁ܐ ܘܢܽܘܪܳܐ ܕ݂ܰܦ݁ܬܺ݁ܝܟܺ݁ܝܢ ܒ݂ܡܰܝܳܐ ܘܶܐܬ݁ܪܡܺܝܘ ܥܰܠ ܐܰܪܥܳܐ ܘܬܽ݁ܘܠܬܳ݁ܗ ܕ݂ܰܐܪܥܳܐ ܝܺܩܶܕ݁ ܘܬܽ݁ܘܠܬܳ݁ܐ ܕ݂ܺܐܝܠܳܢܶܐ ܝܺܩܶܕ݁ ܘܟܽ݁ܠ ܥܶܣܒ݂ܳܐ ܕ݂ܰܐܪܥܳܐ ܝܺܩܶܕ݁: ܣ
Rev 8:8 ܘܕܰ݁ܬ݁ܪܶܝܢ ܙܥܰܩ ܘܰܗܘܳܐ ܐܰܝܟ݁ ܛܽܘܪܳܐ ܪܰܒ݂ܳܐ ܕ݂ܝܳܩܶܕ݁ ܢܦܰ݁ܠ ܒ݂ܝܰܡܳܐ ܘܰܗܘܳܐ ܬ݂ܽܘܠܬܶ݁ܗ ܕ݂ܝܰܡܳܐ ܕ݂ܡܳܐ:
Rev 8:9 ܘܡܺܝܬ݁ ܬ݂ܽܘܠܬܳ݁ܐ ܕ݂ܟܽ݁ܠ ܒ݂ܶܪܝܳܬܳ݁ܐ ܕ݂ܰܒ݁ܝܰܡܳܐ ܕ݂ܺܐܝܬ݁ ܒ݂ܶܗ ܢܰܦ݁ܫܳܐ ܘܬܽ݁ܘܠܬܳ݁ܐ ܕ݂ܶܐܠܦܳ݁ܐ ܐܶܬ݁ܚܰܒ݂ܰܠ: ܣ
Rev 8:10 ܘܕܰ݁ܬ݁ܠܳܬܳ݁ܐ ܙܥܰܩ ܘܰܢܦܰ݁ܠ ܡܶܢ ܫܡܰܝܳܐ ܟ݂ܰܘܟ݂ܒܳ݁ܐ ܪܰܒ݂ܳܐ ܕ݂ܝܳܩܶܕ݁ ܐܰܝܟ݁ ܫܰܠܗܶܒܺ݁ܝܬܳ݁ܐ ܘܰܢܦܰ݁ܠ ܥܰܠ ܬ݂ܽܘܠܬܳ݁ܐ ܕ݂ܢܰܗܪܰܘܳܬܳ݁ܐ ܘܥܰܠ ܥܰܝܢܳܬܳ݁ܐ ܕ݂ܡܰܝܳܐ:
Rev 8:11 ܘܰܫܡܶܗ ܕ݂ܟܰ݁ܘܟ݂ܒܳ݁ܐ ܡܶܬܶ݁ܐܡܰܪ ܐܰܦ݂ܣܺܝܬ݁ܢܳܐ ܘܰܗܘܳܐ ܬ݂ܽܘܠܬ݁ܗܽܘܢ ܕ݂ܡܰܝܳܐ ܐܰܝܟ݁ ܐܰܦ݂ܣܺܢܬܺ݁ܝܢ ܘܣܽܘܓܳ݁ܐܐ ܕ݂ܰܒ݁ܢܰܝܢܳܫܳܐ ܡܺܝܬ݁ܘ ܡܶܛܽܠ ܕ݂ܶܐܬ݁ܡܰܪܡܰܪܘ ܡܰܝܳܐ: ܣ
Rev 8:12 ܘܕܰ݁ܐܪܒ݂ܥܳܐ ܙܥܰܩ ܘܰܒ݁ܠܰܥ ܬ݂ܽܘܠܬܶ݁ܗ ܕ݂ܫܶܡܫܳܐ ܘܬܽ݁ܘܠܬܶ݁ܗ ܕ݂ܣܰܗܪܳܐ ܘܬܽ݁ܘܠܬܳ݁ܐ ܕ݂ܟܰ݁ܘܟ݂ܒܶ݁ܐ ܘܰܚܫܶܟ݁ܘ ܬ݂ܽܘܠܬ݁ܗܽܘܢ ܘܝܰܘܡܳܐ ܠܳܐ ܚܰܘܺܝ ܬ݂ܽܘܠܬܶ݁ܗ ܘܠܺܠܝܳܐ ܗܳܟ݁ܘܳܬ݁:
Rev 8:13 ܘܫܶܡܥܶܬ݁ ܠܢܶܫܪܳܐ ܚܰܕ݁ ܕ݂ܦܳ݁ܪܰܚ ܒ݂ܰܫܡܰܝܳܐ ܕ݂ܳܐܡܰܪ ܘܳܝ ܘܳܝ ܘܳܝ ܠܥܳܡܽܘܪܶܝܗ ܕ݂ܰܐܪܥܳܐ ܡܶܢ ܩܳܠܳܐ ܕ݂ܫܺܝܦܽ݁ܘܪܶܐ ܕ݂ܰܬ݁ܠܳܬܳ݁ܐ ܡܰܠܰܐܟܺ݁ܝܢ ܕ݂ܰܥܬܺ݁ܝܕܺ݁ܝܢ ܠܡܰܙܥܳܩܽܘ: ܣ
Rev 9:1 ܘܰܕ݁ܚܰܡܫܳܐ ܙܥܰܩ ܘܰܚܙܺܝܬ݁ ܟ݂ܰܘܟ݂ܒܳ݁ܐ ܕ݂ܰܢܦܰ݁ܠ ܡܶܢ ܫܡܰܝܳܐ ܥܰܠ ܐܰܪܥܳܐ ܘܶܐܬܺ݁ܝܗܶܒ݁ ܠܶܗ ܩܠܺܝܕܳ݁ܐ ܕ݂ܒܺ݁ܐܪܰܘܗ̄ܝ ܕ݂ܰܬ݁ܗܽܘܡܳܐ:
Rev 9:2 ܘܰܣܠܶܩ ܬ݂ܢܳܢܳܐ ܡܶܢ ܒ݂ܺܐܪܶܐ ܐܰܝܟ݁ ܬ݂ܢܳܢܳܐ ܕ݂ܰܐܬ݂ܽܘܢܳܐ ܪܰܒ݂ܳܐ ܕ݂ܡܶܫܬ݂ܓܰ݁ܪ ܘܰܚܫܶܟ݁ ܫܶܡܫܳܐ ܘܳܐܐܰܪ ܡܶܢ ܬ݂ܢܳܢܳܐ ܕ݂ܒܺ݁ܐܪܶܐ:
Rev 9:3 ܘܡܶܢ ܬ݂ܢܳܢܳܐ ܢܦܰ݁ܩܘ ܩܰܡܨܶܐ ܥܰܠ ܐܰܪܥܳܐ ܘܶܐܬܺ݁ܝܗܶܒ݁ ܠܗܽܘܢ ܫܽܘܠܛܳܢܳܐ ܕ݂ܺܐܝܬ݁ ܠܥܶܩܰܪܒܶ݁ܐ ܕ݂ܰܐܪܥܳܐ:
Rev 9:4 ܘܶܐܬܶ݁ܐܡܰܪ ܠܗܽܘܢ ܕ݂ܠܳܐ ܢܰܗܪܽܘܢ ܠܥܶܣܒ݂ܳܗ ܕ݂ܰܐܪܥܳܐ ܘܰܠܟܽ݁ܠ ܝܽܘܪܳܩ ܐܳܦ݁ܠܳܐ ܠܺܐܝܠܳܢܶܐ ܐܶܠܳܐ ܐܶܢ ܠܰܒ݁ܢܰܝܢܳܫܳܐ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܚܳܬ݁ܡܳܐ ܕ݂ܰܐܠܳܗܳܐ ܒ݂ܶܝܬ݁-ܥܰܝܢܰܝܗܽܘܢ:
Rev 9:5 ܘܶܐܬܺ݁ܝܗܶܒ݁ ܠܗܽܘܢ ܕ݂ܠܳܐ ܢܶܩܛܠܽܘܢ ܐܶܢܽܘܢ ܐܶܠܳܐ ܢܶܫܬ݂ܰܢܩܽܘܢ ܝܰܪܚܶܐ ܚܰܡܫܳܐ ܘܬܰ݁ܫܢܺܝܩܗܽܘܢ ܐܰܝܟ݁ ܬ݂ܰܫܢܺܝܩܳܐ ܕ݂ܥܶܩܰܪܒܳ݁ܐ ܡܳܐ ܕ݂ܢܳܦ݁ܠܳܐ ܥܰܠ ܐ̄ܢܳܫ:
Rev 9:6 ܘܰܒ݁ܝܰܘܡܳܬܳ݁ܐ ܗܳܢܽܘܢ ܢܶܒ݁ܥܽܘܢ ܒ݂ܢܰܝܢܳܫܳܐ ܠܡܰܘܬ݂ܳܐ ܘܠܳܐ ܢܶܫܟ݂ܚܽܘܢܳܝܗ̄ܝ ܘܢܶܬ݁ܪܰܓ݁ܪܓܽ݁ܘܢ ܠܰܡܡܳܬ݁ ܘܢܶܥܪܽܘܩ ܡܰܘܬ݂ܳܐ ܡܶܢܗܽܘܢ:
Rev 9:7 ܘܰܕ݁ܡܽܘܬܳ݁ܐ ܕ݂ܩܰܡܨܶܐ ܐܰܝܟ݁ ܕ݂ܡܽܘܬܳ݁ܐ ܕ݂ܪܰܟ݁ܫܳܐ ܕ݂ܰܡܛܰܝܒܺ݁ܝܢ ܠܰܩܪܳܒܳ݁ܐ ܘܥܰܠ ܪܺܫܰܝܗܽܘܢ ܐܰܝܟ݁ ܟ݂ܠܺܝܠܳܐ ܕ݂ܰܕ݁ܡܽܘܬܳ݁ܐ ܕ݂ܕܰ݁ܗܒܳ݁ܐ ܘܰܐܦ݂ܰܝܗܽܘܢ ܐܰܝܟ݁ ܐܰܦ݂ܶܐ ܕ݂ܐ̄ܢܳܫܳܐ:
Rev 9:8 ܘܣܰܥܪܳܐ ܐܺܝܬ݁ ܠܗܽܘܢ ܐܰܝܟ݁ ܣܰܥܪܳܐ ܕ݂ܢܶܫܶܐ ܘܫܶܢܰܝܗܽܘܢ ܐܰܝܟ݁ ܕ݂ܰܐܪܝܰܘܳܬܳ݁ܐ:
Rev 9:9 ܘܺܐܝܬ݁ ܗ̄ܘܳܐ ܠܗܽܘܢ ܫܶܪܝܳܢܳܐ ܐܰܝܟ݁ ܫܶܪܝܳܢܳܐ ܕ݂ܦܰ݁ܪܙܠܳܐ ܘܩܳܠܳܐ ܕ݂ܓܶ݁ܦ݂ܰܝܗܽܘܢ ܐܰܝܟ݁ ܩܳܠܳܐ ܕ݂ܡܰܪܟ݂ܒܳ݁ܬܳ݁ܐ ܕ݂ܪܰܟ݁ܫܳܐ ܣܰܓ݂ܺܝܶܐܐ ܕ݂ܪܳܗܛܺܝܢ ܠܰܩܪܳܒܳ݁ܐ:
Rev 9:10 ܘܺܐܝܬ݁ ܠܗܽܘܢ ܕ݂ܽܘܢܒ݂ܝܳܬܳ݁ܐ ܐܰܝܟ݁ ܕ݂ܡܽܘܬܳ݁ܐ ܕ݂ܥܶܩܰܪܒܳ݁ܐ ܘܥܽܘܩܣܶܐ ܕ݂ܶܝܢ ܒ݂ܕܽ݁ܘܢܒ݂ܝܳܬ݁ܗܽܘܢ ܘܫܽܘܠܛܳܢܗܽܘܢ ܠܡܰܗܳܪܽܘ ܠܰܒ݁ܢܰܝܢܳܫܳܐ ܝܰܪܚܶܐ ܚܰܡܫܳܐ:
Rev 9:11 ܘܺܐܝܬ݁ ܥܠܰܝܗܽܘܢ ܡܰܠܟ݂ܳܐ ܡܰܠܰܐܟܶ݁ܗ ܕ݂ܰܬ݁ܗܽܘܡܳܐ ܕ݂ܰܫܡܶܗ ܥܶܒ݁ܪܳܐܝܺܬ݁ ܥܰܒܰ݁ܕ݂ܽܘ ܘܰܐܪܡܳܐܝܺܬ݁ ܫܡܳܐ ܠܶܗ ܐܺܝܬ݁ ܫܳܪܶܐ:
Rev 9:12 ܘܳܝ ܚܰܕ݁ ܐܶܙܰܠ ܗܳܐ ܬ݂ܽܘܒ݁ ܐܳܬܶ݁ܝܢ ܬ݂ܪܶܝܢ ܘܳܝ: ܣ
Rev 9:13 ܒ݂ܳܬܰ݁ܪ ܗܳܠܶܝܢ ܡܰܠܰܐܟܳ݁ܐ ܕ݂ܶܫܬ݂ܳܐ ܙܥܰܩ ܘܫܶܡܥܶܬ݁ ܩܳܠܳܐ ܚܰܕ݁ ܡܶܢ ܐܰܪܒ݂ܰܥ ܩܰܪܢܳܬܶ݁ܗ ܕ݂ܡܰܕ݁ܒ݂ܚܳܐ ܕ݂ܕܰ݁ܗܒܳ݁ܐ ܕ݂ܰܩܕܳ݁ܡ ܐܰܠܳܗܳܐ:
Rev 9:14 ܕ݂ܳܐܡܰܪ ܠܡܰܠܰܐܟܳ݁ܐ ܫܬܺ݁ܝܬܳ݁ܝܳܐ ܕ݂ܺܐܝܬ݁ ܠܶܗ ܫܺܝܦܽ݁ܘܪܳܐ ܫܪܺܝ ܠܰܐܪܒ݂ܥܳܐ ܡܰܠܰܐܟܶ݁ܐ ܕ݂ܰܐܣܺܝܪܺܝܢ ܥܰܠ ܢܰܗܪܳܐ ܪܰܒ݂ܳܐ ܦ݂ܪܳܬ݁:
Rev 9:15 ܘܶܐܫܬ݂ܪܺܝܘ ܐܰܪܒ݂ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܰܡܛܰܝܒܺ݁ܝܢ ܠܫܳܥܬܳ݁ܐ ܘܰܠܝܰܘܡܳܐ ܘܰܠܝܰܪܚܳܐ ܘܰܠܫܰܢ̄ܬ݂ܳܐ ܕ݂ܢܶܩܛܠܽܘܢ ܬ݂ܽܘܠܬܳ݁ܐ ܕ݂ܰܒ݁ܢܰܝܢܳܫܳܐ:
Rev 9:16 ܘܡܶܢܝܳܢܳܐ ܕ݂ܚܰܝܠܰܘܳܬܳ݁ܐ ܕ݂ܦܰ݁ܪܳܫܶܐ ܬ݂ܰܪܬ݂ܶܝܢ ܪܶܒ݂ܽܘ ܪܶܒ݂ܘܳܢ ܫܶܡܥܶܬ݁ ܡܶܢܝܳܢܗܽܘܢ:
Rev 9:17 ܘܗܳܟܰ݁ܢܳܐ ܚܙܺܝܬ݁ ܪܰܟ݁ܫܳܐ ܒ݂ܚܶܙܘܳܐ ܘܠܰܕ݁ܝܳܬ݁ܒ݂ܺܝܢ ܥܠܰܝܗܽܘܢ ܐܺܝܬ݁ ܫܶܪܝܳܢܳܐ ܕ݂ܢܽܘܪܳܐ ܘܩܰܪܟܶ݁ܕ݁ܢܳܐ ܕ݂ܟܶ݁ܒ݁ܪܺܝܬܳ݁ܐ ܘܩܰܪܩܦܳ݁ܬܳ݁ܐ ܕ݂ܪܰܟ݁ܫܗܽܘܢ ܐܰܝܟ݁ ܩܰܪܩܦܳ݁ܬܳ݁ܐ ܕ݂ܰܐܪܝܰܘܳܬܳ݁ܐ ܘܡܶܢ ܦ݂ܽܘܡܗܽܘܢ ܢܳܦ݁ܩܳܐ ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܘܰܬ݁ܢܳܢܳܐ:
Rev 9:18 ܘܡܶܢ ܗܳܠܶܝܢ ܬ݂ܠܳܬ݁ ܡܰܚܘܳܢ ܐܶܬ݁ܩܰܛܰܠܘ ܬ݂ܽܘܠܬܳ݁ܐ ܕ݂ܰܒ݁ܢܰܝܢܳܫܳܐ ܘܡܶܢ ܢܽܘܪܳܐ ܘܡܶܢ ܟ݂ܶܒ݁ܪܺܝܬܳ݁ܐ ܘܡܶܢ ܬ݂ܢܳܢܳܐ ܕ݂ܢܳܦܶ݁ܩ ܡܶܢ ܦ݂ܽܘܡܗܽܘܢ:
Rev 9:19 ܡܶܛܽܠ ܕ݂ܫܽܘܠܛܳܢܳܐ ܕ݂ܪܰܟ݁ܫܳܐ ܒ݂ܦܽ݁ܘܡܗܽܘܢ ܘܳܐܦ݁ ܒ݂ܕܽ݁ܘܢܒ݂ܝܳܬ݁ܗܽܘܢ:
Rev 9:20 ܘܫܰܪܟ݂ܳܐ ܕ݂ܰܒ݁ܢܰܝܢܳܫܳܐ ܕ݂ܠܳܐ ܐܶܬ݁ܩܛܰܠܘ ܒ݂ܡܰܚܘܳܬܳ݁ܐ ܗܳܠܶܝܢ ܘܠܳܐ ܬ݂ܳܒ݁ܘ ܡܶܢ ܥܒܳ݁ܕ݁ ܐܺܝܕܰ݁ܝܗܽܘܢ ܕ݂ܠܳܐ ܢܶܣܓ݂ܕܽ݁ܘܢ ܠܕܰ݁ܝܘܶܐ ܘܠܰܦ݁ܬܰ݁ܟ݁ܪܶܐ ܕ݂ܕܰ݁ܗܒܳ݁ܐ ܘܰܕ݁ܣܺܐܡܳܐ ܘܕܰ݁ܢܚܳܫܳܐ ܘܰܕ݁ܩܰܝܣܳܐ ܘܰܕ݁ܟܺ݁ܐܦܳ݁ܐ ܐܰܝܠܶܝܢ ܕ݂ܠܳܐ ܠܡܶܚܙܳܐ ܘܠܳܐ ܠܡܶܫܡܰܥ ܡܨܶܝܢ ܐܰܘ ܠܰܡܗܰܠܳܟܽ݁ܘ:
Rev 9:21 ܘܠܳܐ ܬ݂ܳܒ݁ܘ ܡܶܢ ܩܶܛܠܰܝܗܽܘܢ ܘܡܶܢ ܚܰܪܫܰܝܗܽܘܢ ܘܡܶܢ ܙܳܢܝܽܘܬ݁ܗܽܘܢ: ܣ
Rev 10:1 ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܘܰܡܥܰܛܰܦ݁ ܥܢܳܢܳܐ ܘܩܶܫܬ݂ܳܐ ܕ݂ܰܫܡܰܝܳܐ ܥܰܠ ܪܺܫܶܗ ܘܚܶܙܘܶܗ ܐܰܝܟ݁ ܫܶܡܫܳܐ ܘܪܶܓ݁ܠܰܘܗ̄ܝ ܐܰܝܟ݁ ܥܰܡܽܘܕܶ݁ܐ ܕ݂ܢܽܘܪܳܐ:
Rev 10:2 ܘܺܐܝܬ݁ ܠܶܗ ܒ݂ܺܐܝܕܶ݁ܗ ܟ݂ܬܳ݁ܒܽ݁ܘܢܳܐ ܦ݂ܬܺ݁ܝܚܳܐ ܘܣܳܡ ܪܶܓ݁ܠܶܗ ܕ݂ܝܰܡܺܝܢܳܐ ܥܰܠ ܝܰܡܳܐ ܕ݂ܣܶܡܳܠܳܐ ܕ݂ܶܝܢ ܥܰܠ ܐܰܪܥܳܐ:
Rev 10:3 ܘܰܩܥܳܐ ܒ݂ܩܳܠܳܐ ܪܳܡܳܐ ܐܰܝܟ݁ ܐܰܪܝܳܐ ܕ݂ܓܳ݁ܣܰܪ ܘܟܰ݁ܕ݁ ܩܥܳܐ ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܒ݂ܩܳܠܰܝܗܽܘܢ:
Rev 10:4 ܘܟܰ݁ܕ݁ ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܡܛܰܝܶܒ݁ ܗ̄ܘܺܝܬ݁ ܠܡܶܟ݁ܬ݂ܰܒ݁ ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܕ݂ܫܰܒ݁ܥܳܐ ܕ݂ܳܐܡܰܪ ܚܬܽ݁ܘܡ ܗܰܘ ܡܳܐ ܕ݂ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܘܠܳܐ ܬ݂ܶܟ݁ܬ݂ܒܺ݁ܝܘܗ̄ܝ:
Rev 10:5 ܘܡܰܠܰܐܟܳ݁ܐ ܗܰܘ ܕ݂ܰܚܙܺܝܬ݁ ܕ݂ܩܳܐܶܡ ܥܰܠ ܝܰܡܳܐ ܘܥܰܠ ܝܰܒ݁ܫܳܐ ܕ݂ܰܐܪܺܝܡ ܐܺܝܕܶ݁ܗ ܠܰܫܡܰܝܳܐ:
Rev 10:6 ܘܺܝܡܳܐ ܒ݂ܗܰܘ ܕ݂ܚܰܝ ܠܥܳܠܰܡ ܥܳܠܡܺܝܢ ܗܰܘ ܕ݂ܰܒ݁ܪܳܗ ܠܰܫܡܰܝܳܐ ܘܰܕ݁ܒܳ݁ܗ ܘܠܰܐܪܥܳܐ ܘܰܕ݁ܒܳ݁ܗ ܕ݂ܬܽ݁ܘܒ݁ ܙܰܒ݁ܢܳܐ ܠܳܐ ܢܶܗܘܶܐ:
Rev 10:7 ܐܶܠܳܐ ܒ݂ܝܰܘܡܳܬܳ݁ܐ ܕ݂ܡܰܠܰܐܟܳ݁ܐ ܕ݂ܫܰܒ݁ܥܳܐ ܡܳܐ ܕ݂ܰܥܬܺ݁ܝܕ݁ ܠܡܶܙܥܰܩ ܘܶܐܫܬ݂ܰܠܰܡ ܐ̄ܪܳܙܶܗ ܕ݂ܰܐܠܳܗܳܐ ܗܰܘ ܕ݂ܣܰܒ݂ܰܪ ܠܥܰܒ݁ܕ݂ܰܘܗ̄ܝ ܢܒܺ݁ܝܶܐ:
Rev 10:8 ܘܩܳܠܳܐ ܫܶܡܥܶܬ݁ ܡܶܢ ܫܡܰܝܳܐ ܬ݂ܽܘܒ݁ ܕ݂ܰܡܡܰܠܶܠ ܥܰܡܝ ܘܳܐܡܰܪ ܙܶܠ ܣܰܒ݁ ܠܰܟ݁ܬܳ݁ܒܽ݁ܘܢܳܐ ܕ݂ܒܺ݁ܐܝܕܶ݁ܗ ܕ݂ܡܰܠܰܐܟܳ݁ܐ ܕ݂ܩܳܐܶܡ ܥܰܠ ܐܰܪܥܳܐ ܘܥܰܠ ܝܰܡܳܐ:
Rev 10:9 ܘܶܐܙܶܠ̄ܬ݁ ܠܘܳܬ݁ ܡܰܠܰܐܟܳ݁ܐ ܟ݂ܰܕ݁ ܐܳܡܰܪ ܐ̄ܢܳܐ ܠܶܗ ܠܡܶܬ݂ܰܠ ܠܺܝ ܠܰܟ݁ܬܳ݁ܒܽ݁ܘܢܳܐ ܘܶܐܡܰܪ ܠܺܝ ܣܰܒ݁ ܘܰܐܟܽ݁ܘܠܳܝܗ̄ܝ ܘܢܰܡܰܪ ܠܳܟ݁ ܟ݂ܰܪܣܳܟ݁ ܐܶܠܳܐ ܒ݂ܦܽ݁ܘܡܳܟ݁ ܢܶܗܘܶܐ ܐܰܝܟ݁ ܕ݂ܶܒ݁ܫܳܐ:
Rev 10:10 ܘܢܶܣܒ݂ܶܬ݁ ܠܰܟ݁ܬܳ݁ܒܽ݁ܘܢܳܐ ܡܶܢ ܐܺܝܕܶ݁ܗ ܕ݂ܡܰܠܰܐܟܳ݁ܐ ܘܶܐܟܰ݁ܠܬ݂ܶܗ ܘܺܐܝܬ݁ ܗ̄ܘܳܐ ܒ݂ܦܽ݁ܘܡܝ ܐܰܝܟ݁ ܕ݂ܶܒ݁ܫܳܐ ܚܰܠܝܳܐ ܘܟܰ݁ܕ݁ ܐܶܟܰ݁ܠܬ݂ܶܗ ܡܶܪܰܬ݁ ܟ݂ܰܪܣܝ:
Rev 10:11 ܘܶܐܡܰܪ ܠܺܝ ܝܺܗܺܝܒ݁ ܠܳܟ݁ ܬ݂ܽܘܒ݁ ܙܰܒ݁ܢܳܐ ܠܡܶܬ݁ܢܰܒ݂ܳܝܽܘ ܥܰܠ ܥܰܡ̄ܡܶܐ ܘܶܐܡܘܳܬܳ݁ܐ ܘܠܶܫܳܢܶܐ ܘܡܰܠܟ݂ܶܐ ܣܰܓ݂ܺܝܶܐܐ: ܣ
Rev 11:1 ܘܶܐܬܺ݁ܝܗܶܒ݁ ܠܺܝ ܩܰܢܝܳܐ ܕ݂ܡܽܘܬܳ݁ܐ ܕ݂ܫܰܒ݁ܛܳܐ ܘܩܳܐܶܡ ܗ̄ܘܳܐ ܡܰܠܰܐܟܳ݁ܐ ܘܳܐܡܰܪ ܩܽܘܡ ܘܰܡܫܽܘܚ ܠܗܰܝܟ݂ܠܳܐ ܕ݂ܰܐܠܳܗܳܐ ܘܰܠܡܰܕ݁ܒ݂ܚܳܐ ܘܠܰܐܝܠܶܝܢ ܕ݂ܣܳܓ݁ܕ݂ܺܝܢ ܒ݂ܶܗ:
Rev 11:2 ܘܰܠܕܳ݁ܪܬ݂ܳܐ ܕ݂ܰܠܓܰ݁ܘ ܡܶܢ ܗܰܝܟ݂ܠܳܐ ܐܰܦ݂ܶܩ ܡܶܢ-ܠܒܰ݁ܪ ܘܠܳܐ ܬ݂ܶܡܫܚܺܝܗ ܡܶܛܽܠ ܕ݂ܶܐܬ݁ܝܰܗܒ݂ܰܬ݁ ܠܥܰܡ̄ܡܶܐ ܘܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܢܕܽ݁ܘܫܽܘܢ ܝܰܪܚܶܐ ܐܰܪܒ݂ܥܺܝܢ ܘܰܬ݁ܪܶܝܢ:
Rev 11:3 ܘܶܐܬ݂ܶܠ ܠܰܬ݁ܪܶܝܢ ܣܳܗܕ݂ܰܝ ܠܡܶܬ݁ܢܰܒ݂ܳܝܽܘ ܝܰܘܡܺܝܢ ܐܳܠܶܦ݁ ܘܡܰܐܬܶ݁ܝܢ ܘܶܫܬ݂ܺܝܢ ܟ݂ܰܕ݁ ܥܛܺܝܦܺ݁ܝܢ ܣܰܩܶܐ:
Rev 11:4 ܗܳܠܶܝܢ ܐܶܢܽܘܢ ܬ݂ܪܶܝܢ ܙܰܝܬ݂ܺܝܢ ܘܬܰ݁ܪܬ݂ܶܝܢ ܡܢܳܪܳܢ ܕ݂ܰܩܕܳ݁ܡ ܡܳܪܳܐ ܕ݂ܟܽ݁ܠܳܗ ܐܰܪܥܳܐ ܩܳܝܡܺܝܢ:
Rev 11:5 ܘܡܰܢ ܕ݂ܒܳ݁ܥܶܐ ܕ݂ܢܰܗܰܪ ܐܶܢܽܘܢ ܢܳܦ݁ܩܳܐ ܢܽܘܪܳܐ ܡܶܢ ܦ݂ܽܘܡܗܽܘܢ ܘܳܐܟ݁ܠܳܐ ܠܰܒ݁ܥܶܠܕ݂ܒܳ݁ܒܰ݁ܝܗܽܘܢ ܘܠܰܐܝܢܳܐ ܕ݂ܨܳܒܶ݁ܐ ܕ݂ܢܰܗܰܪ ܐܶܢܽܘܢ ܗܳܟܰ݁ܢ ܝܺܗܺܝܒ݁ ܠܗܽܘܢ ܠܡܶܬ݁ܩܛܳܠܽܘ:
Rev 11:6 ܘܗܳܠܶܝܢ ܐܺܝܬ݁ ܠܗܽܘܢ ܫܽܘܠܛܳܢܳܐ ܕ݂ܢܶܐܚܕ݂ܽܘܢ ܠܰܫܡܰܝܳܐ ܕ݂ܠܳܐ ܢܶܚܽܘܬ݁ ܡܶܛܪܳܐ ܒ݂ܝܰܘܡܳܬܳ݁ܐ ܕ݂ܰܢܒܺ݁ܝܽܘܬ݁ܗܽܘܢ ܘܺܐܝܬ݁ ܠܗܽܘܢ ܫܽܘܠܛܳܢܳܐ ܕ݂ܢܰܗܦ݂ܟܽ݁ܘܢ ܡܰܝܳܐ ܠܰܕ݁ܡܳܐ ܘܰܕ݁ܢܶܡܚܽܘܢ ܠܰܐܪܥܳܐ ܒ݂ܟܽ݁ܠ ܡܰܚܘܳܢ ܟ݂ܡܳܐ ܕ݂ܢܶܨܒ݂ܽܘܢ:
Rev 11:7 ܘܡܳܐ ܕ݂ܫܰܡܠܺܝܘ ܣܳܗܕ݂ܽܘܬ݁ܗܽܘܢ ܚܰܝܽܘܬܳ݁ܐ ܕ݂ܣܳܠܩܳܐ ܡܶܢ ܝܰܡܳܐ ܬ݂ܶܥܒ݂ܶܕ݁ ܥܰܡܗܽܘܢ ܩܪܳܒܳ݁ܐ ܘܬܶ݁ܙܟ݂ܶܐ ܐܶܢܽܘܢ ܘܬܶ݁ܩܛܽܘܠ ܐܶܢܽܘܢ:
Rev 11:8 ܘܰܫܠܰܕ݂ܰܝܗܽܘܢ ܥܰܠ ܫܽܘܩܶܐ ܕ݂ܰܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܡܶܬ݁ܩܰܪܝܳܐ ܪܽܘܚܳܢܳܐܝܺܬ݁ ܣܕܽ݁ܘܡ ܘܡܶܨܪܶܝܢ ܐܰܝܟ݂ܳܐ ܕ݂ܡܳܪܗܽܘܢ ܐܶܨܛܠܶܒ݁:
Rev 11:9 ܘܚܳܙܶܝܢ ܡܶܢ ܐܶܡܘܳܬܳ݁ܐ ܘܫܰܪܒ݂ܳܬܳ݁ܐ ܘܠܶܫܳܢܶܐ ܘܥܰܡ̄ܡܶܐ ܠܰܫܠܰܕ݂ܰܝܗܽܘܢ ܬ݂ܠܳܬܳ݁ܐ ܝܰܘܡܺܝܢ ܘܦܶ݁ܠܓ݂ܶܗ ܘܠܰܫܠܰܕ݂ܰܝܗܽܘܢ ܠܳܐ ܢܶܫܒ݂ܩܽܘܢ ܠܡܶܬ݂ܬ݂ܣܳܡܽܘ ܒ݂ܩܰܒ݁ܪܶܐ:
Rev 11:10 ܘܥܳܡܽܘܪܶܝܗ ܕ݂ܰܐܪܥܳܐ ܢܶܚܕ݂ܽܘܢ ܥܠܰܝܗܽܘܢ ܘܢܶܬ݁ܦ݂ܰܨܚܽܘܢ ܘܡܰܘܗܒܳ݁ܬܳ݁ܐ ܢܫܰܕ݂ܪܽܘܢ ܠܰܚܕܳ݁ܕܶ݁ܐ ܡܶܛܽܠ ܬ݂ܪܶܝܢ ܢܒܺ݁ܝܺܝܢ ܕ݂ܫܰܢܶܩܘ ܠܥܳܡܽܘܪܶܝܗ ܕ݂ܰܐܪܥܳܐ:
Rev 11:11 ܘܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܘܦܶ݁ܠܓ݂ܶܗ ܪܽܘܚܳܐ ܚܰܝܬܳ݁ܐ ܡܶܢ ܐܰܠܳܗܳܐ ܥܶܠܰܬ݁ ܒ݂ܗܽܘܢ ܘܩܳܡܘ ܥܰܠ ܪܶܓ݁ܠܰܝܗܽܘܢ ܘܪܽܘܚܳܐ ܕ݂ܚܰܝܶܐ ܢܶܦ݁ܠܰܬ݁ ܥܠܰܝܗܽܘܢ ܘܕܶ݁ܚܠܬܳ݁ܐ ܪܰܒ݂ܬܳ݁ܐ ܗܘܳܬ݁ ܥܰܠ ܐܰܝܠܶܝܢ ܕ݂ܚܳܙܶܝܢ ܠܗܽܘܢ:
Rev 11:12 ܘܰܫܡܰܥܘ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܳܐܡܰܪ ܠܗܽܘܢ ܣܰܩܘ ܠܟܳ݁ܐ ܘܰܣܠܶܩܘ ܠܰܫܡܰܝܳܐ ܒ݂ܰܥܢܳܢܳܐ ܘܡܰܨܕܺ݁ܝܢ ܒ݂ܗܽܘܢ ܒ݂ܥܶܠܕ݂ܒܳ݁ܒܰ݁ܝܗܽܘܢ:
Rev 11:13 ܘܰܒ݁ܫܳܥܬܳ݁ܐ ܗܳܝ ܗܘܳܐ ܙܰܘܥܳܐ ܪܰܒ݂ܳܐ ܘܚܰܕ݁ ܡܶܢ ܥܶܣܪܳܐ ܕ݂ܰܡܕܺ݁ܝܢ̄ܬ݂ܳܐ ܢܦܰ݁ܠܘ ܘܶܐܬ݁ܩܰܛܰܠܘ ܒ݂ܙܰܘܥܳܐ ܫܡܳܗܶܐ ܕ݂ܓܰ݁ܒ݁ܪܶܐ ܐܰܠܦܶ݁ܐ ܫܰܒ݁ܥܳܐ ܘܰܕ݁ܫܰܪܟ݂ܳܐ ܗܘܰܘ ܒ݂ܕܶ݁ܚܠܬܳ݁ܐ ܘܝܰܗ̄ܒܽ݁ܘܢ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܕ݂ܒܰ݁ܫܡܰܝܳܐ: ܣ
Rev 11:14 ܗܳܐ ܬ݂ܪܶܝܢ ܘܳܝ ܐܶܙܰܠܘ ܘܗܳܐ ܘܳܝ ܕ݂ܰܬ݁ܠܳܬܳ݁ܐ ܐܳܬܶ݁ܐ ܡܶܚܕܳ݁ܐ: ܣ
Rev 11:15 ܘܡܰܠܰܐܟܳ݁ܐ ܕ݂ܫܰܒ݁ܥܳܐ ܙܥܰܩ ܘܰܗܘܰܘ ܩܳܠܶܐ ܪܰܘܪܒܶ݁ܐ ܒ݂ܰܫܡܰܝܳܐ ܕ݂ܳܐܡܪܺܝܢ ܗܘܳܬ݁ ܡܰܠܟ݂ܽܘܬܶ݁ܗ ܕ݂ܥܳܠܡܳܐ ܕ݂ܰܐܠܳܗܰܢ ܘܕܰ݁ܡܫܺܝܚܶܗ ܘܰܐܡܠܶܟ݁ ܠܥܳܠܰܡ ܥܳܠܡܺܝܢ:
Rev 11:16 ܘܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܶܐ ܐܰܝܠܶܝܢ ܕ݂ܰܩܕܳ݁ܡ ܐܰܠܳܗܳܐ ܝܳܬ݁ܒ݂ܺܝܢ ܥܰܠ ܟ݂ܽܘܪܣܰܘܳܬ݁ܗܽܘܢ ܢܦܰ݁ܠܘ ܥܰܠ ܐܰܦ݂ܰܝܗܽܘܢ ܘܰܣܓܶ݁ܕ݁ܘ ܠܰܐܠܳܗܳܐ:
Rev 11:17 ܠܡܺܐܡܰܪ ܡܰܘܕ݂ܶܝܢܰܢ ܠܳܟ݁ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܕ݂ܰܢܣܰܒ݁ܬ݂ ܒ݂ܚܰܝܠܳܟ݁ ܪܰܒ݂ܳܐ ܘܰܐܡܠܶܟ݁ܬ݂:
Rev 11:18 ܘܥܰܡ̄ܡܶܐ ܪܓܶ݁ܙܘ ܘܶܐܬܳ݁ܐ ܪܽܘܓ݁ܙܳܟ݁ ܘܙܰܒ݁ܢܳܐ ܕ݂ܡܺܝܬܶ݁ܐ ܕ݂ܢܶܬ݂ܕܺ݁ܝܢܽܘܢ ܘܬܶ݁ܬ݂ܶܠ ܐܰܓ݁ܪܳܐ ܠܥܰܒ݁ܕ݂ܰܝܟְ݂ ܢܒܺ݁ܝܶܐ ܘܰܠܩܰܕ݂ܺܝܫܶܐ ܘܰܠܕܳ݁ܚܠܰܝ ܫܡܳܟ݁ ܠܰܙܥܽܘܪܶܐ ܥܰܡ ܪܰܘܪܒܶ݁ܐ ܘܰܬ݁ܚܰܒ݂ܶܠ ܠܰܐܝܠܶܝܢ ܕ݂ܚܰܒ݂ܶܠܘ ܠܰܐܪܥܳܐ:
Rev 11:19 ܘܶܐܬ݁ܦ݂ܬܰ݁ܚ ܗܰܝܟ݂ܠܳܐ ܒ݂ܰܫܡܰܝܳܐ ܘܶܐܬ݁ܚܰܙܝܰܬ݁ ܩܺܝܒܽ݁ܘܬܳ݁ܐ ܕ݂ܕܺ݁ܝܰܬܺ݁ܩܺܐ ܕ݂ܺܝܠܶܗ ܒ݂ܗܰܝܟ݂ܠܳܐ ܘܰܗܘܰܘ ܒ݂ܰܪܩܶܐ ܘܪܰܥܡܶܐ ܘܩܳܠܶܐ ܘܢܰܘܕ݂ܳܐ ܘܒܰ݁ܪܕܳ݁ܐ ܪܰܒ݂ܳܐ: ܣ
Rev 12:1 ܘܳܐܬܳ݁ܐ ܪܰܒ݂ܬܳ݁ܐ ܐܶܬ݁ܚܰܙܝܰܬ݁ ܒ݂ܰܫܡܰܝܳܐ ܐܰܢ̄ܬ݂ܬܳ݁ܐ ܕ݂ܰܥܛܺܝܦܳ݁ܐ ܫܶܡܫܳܐ ܘܣܰܗܪܳܐ ܬ݂ܚܶܝܬ݁ ܪܶܓ݁ܠܶܝܗ ܘܰܟ݁ܠܺܝܠܳܐ ܕ݂ܟܰ݁ܘܟ݂ܒܶ݁ܐ ܬ݂ܪܶܥܣܰܪ ܥܰܠ ܪܺܫܳܗ:
Rev 12:2 ܘܒܰ݁ܛܢܳܐ ܘܩܳܥܝܳܐ ܘܰܡܚܰܒ݂ܠܳܢ ܐܳܦ݁ ܡܶܫܬ݂ܰܢܩܳܐ ܕ݂ܬܺ݁ܐܠܰܕ݁:
Rev 12:3 ܘܶܐܬ݁ܚܰܙܝܰܬ݁ ܐܳܬܳ݁ܐ ܐ̄ܚܪܺܬܳ݁ܐ ܒ݂ܰܫܡܰܝܳܐ ܘܗܳܐ ܬ݂ܰܢܺܝܢܳܐ ܪܰܒ݂ܳܐ ܕ݂ܢܽܘܪܳܐ ܕ݂ܺܐܝܬ݁ ܠܶܗ ܫܰܒ݁ܥܳܐ ܪܺܫܺܝܢ ܘܰܥܣܰܪ ܩܰܪܢܳܬܳ݁ܐ ܘܥܰܠ ܪܺܫܰܘܗ̄ܝ ܫܰܒ݁ܥܳܐ ܬ݂ܳܐܓܺ݁ܝܢ:
Rev 12:4 ܘܕܽ݁ܘܢܒ݂ܶܗ ܓ݂ܳܪܫܳܐ ܠܬܽ݁ܘܠܬܳ݁ܐ ܕ݂ܟܰ݁ܘܟ݂ܒܶ݁ܐ ܕ݂ܒܰ݁ܫܡܰܝܳܐ ܘܰܐܪܡܺܝ ܐܶܢܽܘܢ ܥܰܠ ܐܰܪܥܳܐ ܘܬܰ݁ܢܺܝܢܳܐ ܩܳܐܶܡ ܗ̄ܘܳܐ ܩܕܳ݁ܡ ܐܰܢ̄ܬ݂ܬܳ݁ܐ ܕ݂ܰܥܬܺ݁ܝܕܳ݁ܐ ܕ݂ܬܺ݁ܐܠܰܕ݁ ܕ݂ܡܳܐ ܕ݂ܝܶܠܕ݂ܰܬ݁ ܢܶܐܟ݁ܠܺܝܘܗ̄ܝ ܠܰܒ݁ܪܳܗ:
Rev 12:5 ܘܝܶܠܕ݂ܰܬ݁ ܒ݂ܪܳܐ ܕ݂ܶܟ݁ܪܳܐ ܗܰܘ ܕ݂ܰܥܬܺ݁ܝܕ݁ ܠܡܶܪܥܳܐ ܠܟܽ݁ܠܗܽܘܢ ܥܰܡ̄ܡܶܐ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܶܐܬ݁ܚܛܶܦ݁ ܒ݂ܪܳܗ ܠܘܳܬ݁ ܐܰܠܳܗܳܐ ܘܰܠܘܳܬ݁ ܟ݂ܽܘܪܣܝܶܗ:
Rev 12:6 ܘܰܐܢ̄ܬ݂ܬܳ݁ܐ ܥܶܪܩܰܬ݁ ܠܚܽܘܪܒ݂ܳܐ ܐܰܬܰ݁ܪ ܕ݂ܺܐܝܬ݁ ܗ̄ܘܳܐ ܠܳܗ ܬ݂ܰܡܳܢ ܕ݂ܽܘܟ݂ܬܳ݁ܐ ܕ݂ܰܡܛܰܝܒܳ݁ܐ ܡܶܢ ܐܰܠܳܗܳܐ ܕ݂ܰܢܬܰ݁ܪܣܽܘܢܳܗ ܝܰܘܡܺܝܢ ܐܳܠܶܦ݁ ܘܡܰܐܬܶ݁ܝܢ ܘܶܫܬ݂ܺܝܢ: ܣ
Rev 12:7 ܘܰܗܘܳܐ ܩܪܳܒܳ݁ܐ ܒ݂ܰܫܡܰܝܳܐ ܡܺܝܟܳ݁ܐܝܶܠ ܘܡܰܠܰܐܟܰ݁ܘܗ̄ܝ ܡܰܩܪܒܺ݁ܝܢ ܥܰܡ ܬ݂ܰܢܺܝܢܳܐ ܘܬܰ݁ܢܺܝܢܳܐ ܘܡܰܠܰܐܟܰ݁ܘܗ̄ܝ ܐܰܩܪܶܒ݁ܘ:
Rev 12:8 ܘܠܳܐ ܐܶܬ݁ܡܨܺܝܘ ܘܠܳܐ ܐܰܬ݁ܪܳܐ ܐܶܫܬ݂ܟܰ݁ܚ ܠܗܽܘܢ ܒ݂ܰܫܡܰܝܳܐ:
Rev 12:9 ܘܶܐܬ݁ܪܡܺܝ ܬ݂ܰܢܺܝܢܳܐ ܪܰܒ݂ܳܐ ܗܰܘ ܚܶܘܝܳܐ ܪܺܫܳܐ ܗܰܘ ܕ݂ܡܶܬ݁ܩܪܶܐ ܐܳܟܶ݁ܠܩܰܪܨܳܐ ܘܣܳܛܳܢܳܐ ܗܰܘ ܕ݂ܰܐܛܥܺܝ ܠܟܽ݁ܠܳܗ ܐܰܪܥܳܐ ܘܶܐܬ݁ܪܡܺܝ ܥܰܠ ܐܰܪܥܳܐ ܘܡܰܠܰܐܟܰ݁ܘܗ̄ܝ ܥܰܡܶܗ ܐܶܬ݁ܪܡܺܝܘ:
Rev 12:10 ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܶܐܡܰܪ ܗܳܐ ܗܘܳܐ ܫܽܘ̄ܘܙܳܒܳ݁ܐ ܘܚܰܝܠܳܐ ܘܡܰܠܟ݂ܽܘܬܳ݁ܐ ܕ݂ܰܐܠܳܗܰܢ ܕ݂ܶܐܬ݁ܪܡܺܝ ܡܳܣܽܘܪܳܐ ܕ݂ܰܐܚܰܝܢ ܗܰܘ ܕ݂ܡܳܣܰܪ ܗ̄ܘܳܐ ܠܗܽܘܢ ܠܺܠܝܳܐ ܘܺܐܝܡܳܡܳܐ ܩܕܳ݁ܡ ܐܰܠܳܗܰܢ:
Rev 12:11 ܘܗܳܢܽܘܢ ܙܟܰ݁ܘ ܒ݂ܰܕ݁ܡܳܐ ܕ݂ܶܐܡܪܳܐ ܘܰܒ݁ܝܰܕ݁ ܡܶܠܬܳ݁ܐ ܕ݂ܣܳܗܕ݂ܽܘܬܶ݁ܗ ܘܠܳܐ ܐܰܚܶܒ݁ܘ ܢܰܦ݁ܫܗܽܘܢ ܥܕܰ݁ܡܳܐ ܠܡܰܘܬ݂ܳܐ:
Rev 12:12 ܡܶܛܽܠܗܳܢܳܐ ܫܡܰܝܳܐ ܐܶܬ݁ܦ݂ܰܨܚܘ ܘܰܐܝܠܶܝܢ ܕ݂ܰܒ݁ܗܽܘܢ ܫܪܶܝܢ ܘܳܝ ܠܰܐܪܥܳܐ ܘܰܠܝܰܡܳܐ ܥܰܠ ܕ݂ܢܳܚܶܬ݁ ܐܳܟܶ݁ܠܩܰܪܨܳܐ ܠܘܳܬ݁ܗܽܘܢ ܕ݂ܺܐܝܬ݁ ܠܶܗ ܚܶܡܬ݂ܳܐ ܪܰܒ݂ܬܳ݁ܐ ܟ݂ܰܕ݁ ܝܳܕܰ݁ܥ ܕ݂ܩܰܠܺܝܠ ܙܰܒ݁ܢܳܐ ܐܺܝܬ݁ ܠܶܗ: ܣ
Rev 12:13 ܘܟܰ݁ܕ݁ ܚܙܳܐ ܬ݂ܰܢܺܝܢܳܐ ܕ݂ܶܐܬ݁ܪܡܺܝ ܥܰܠ ܐܰܪܥܳܐ ܪܕܰ݁ܦ݁ ܠܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܝܶܠܕ݂ܰܬ݁ ܕ݂ܶܟ݁ܪܳܐ:
Rev 12:14 ܘܶܐܬܺ݁ܝܗܶܒ݁ ܠܰܐܢ̄ܬ݂ܬܳ݁ܐ ܬ݂ܪܶܝܢ ܓ݂ܶܦ݂ܺܝܢ ܕ݂ܢܶܫܪܳܐ ܪܰܒ݂ܳܐ ܕ݂ܬܶ݁ܦ݁ܪܰܚܝ ܠܚܽܘܪܒ݂ܳܐ ܠܕܽ݁ܘܟ݂ܬܳ݁ܗ ܠܡܶܬ݂ܬ݂ܰܪܣܳܝܽܘ ܬ݂ܰܡܳܢ ܥܶܕ݂ܳܢ ܥܶܕ݂ܳܢܺܝܢ ܘܦܶ݁ܠܓ݂ܽܘܬ݁ ܥܶܕ݂ܳܢ ܡܶܢ-ܩܕܳ݁ܡ ܐܰܦ݂ܰܘܗ̄ܝ ܕ݂ܚܶܘܝܳܐ:
Rev 12:15 ܘܰܐܪܡܺܝ ܚܶܘܝܳܐ ܡܶܢ ܦ݂ܽܘܡܶܗ ܒ݂ܳܬܰ݁ܪ ܐܰܢ̄ܬ݂ܬܳ݁ܐ ܡܰܝܳܐ ܐܰܝܟ݁ ܢܰܗܪܳܐ ܕ݂ܰܫܩܺܝܠܰܬ݁ ܡܰܝܳܐ ܢܶܥܒ݂ܕܺ݁ܝܗ:
Rev 12:16 ܘܥܰܕ݂ܪܰܬ݁ ܐܰܪܥܳܐ ܠܰܐܢ̄ܬ݂ܬܳ݁ܐ ܘܦܶ݁ܬ݁ܚܰܬ݁ ܐܰܪܥܳܐ ܦ݂ܽܘܡܳܗ ܘܰܒ݁ܠܰܥܬܶ݁ܗ ܠܢܰܗܪܳܐ ܗܰܘ ܕ݂ܰܐܪܡܺܝ ܬ݂ܰܢܺܝܢܳܐ ܡܶܢ ܦ݂ܽܘܡܶܗ:
Rev 12:17 ܘܰܪܓܶ݁ܙ ܬ݂ܰܢܺܝܢܳܐ ܥܰܠ ܐܰܢ̄ܬ݂ܬܳ݁ܐ ܘܶܐܙܰܠ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܫܰܪܟ݂ܳܐ ܕ݂ܙܰܪܥܳܗ ܗܳܠܶܝܢ ܕ݂ܢܳܛܪܺܝܢ ܦ݂ܽܘܩܕ݂ܳܢܰܘܗ̄ܝ ܕ݂ܰܐܠܳܗܳܐ ܘܺܐܝܬ݁ ܠܗܽܘܢ ܣܳܗܕ݂ܽܘܬܶ݁ܗ ܕ݂ܝܶܫܽܘܥ:
Rev 13:1 ܘܩܳܡܶܬ݁ ܥܰܠ ܚܳܠܳܐ ܕ݂ܝܰܡܳܐ ܣ ܘܰܚܙܺܝܬ݁ ܕ݂ܣܳܠܩܳܐ ܚܰܝܽܘܬܳ݁ܐ ܡܶܢ ܝܰܡܳܐ ܕ݂ܺܐܝܬ݁ ܠܳܗ ܥܣܰܪ ܩܰܪܢܳܢ ܘܰܫܒܰ݁ܥ ܩܰܪܩܦܳ݁ܢ ܘܥܰܠ ܩܰܪܢܳܬܳ݁ܗ ܥܶܣܪܳܐ ܬ݂ܳܐܓܺ݁ܝܢ ܘܥܰܠ ܩܰܪܩܦܳ݁ܬܳ݁ܗ ܫܡܳܐ ܕ݂ܓܽ݁ܘܕ݂ܳܦܳ݁ܐ:
Rev 13:2 ܘܚܰܝܽܘܬܳ݁ܐ ܗܳܝ ܕ݂ܰܚܙܺܝܬ݁ ܕ݂ܡܽܘܬܳ݁ܐ ܗ̄ܘܳܬ݁ ܕ݂ܢܶܡܪܳܐ ܘܪܶܓ݁ܠܶܝܗ ܐܰܝܟ݁ ܕ݂ܕܶ݁ܒ݂ܳܐ ܘܦܽ݁ܘܡܳܗ ܐܰܝܟ݁ ܕ݂ܰܐܪܝܰܘܳܬܳ݁ܐ ܘܝܰܗ̄ܒ݁ ܠܳܗ ܬ݂ܰܢܺܝܢܳܐ ܚܰܝܠܶܗ ܘܟܽ݁ܘܪܣܝܶܗ ܘܫܽܘܠܛܳܢܳܐ ܪܰܒ݂ܳܐ:
Rev 13:3 ܘܰܚܕܳ݁ܐ ܡܶܢ ܩܰܪܩܦܳ݁ܬܳ݁ܗ ܐܰܝܟ݁ ܦ݂ܥܺܝܥܬ݂ܳܐ ܠܡܰܘܬ݂ܳܐ ܘܰܡܚܽܘܬܳ݁ܐ ܕ݂ܡܰܘܬ݂ܳܗ ܐܶܬܰ݁ܐܣܝܰܬ݁ ܘܶܐܬ݂ܕ݂ܰܡܪܰܬ݁ ܟ݂ܽܠܳܗ ܐܰܪܥܳܐ ܒ݂ܳܬܰ݁ܪ ܚܰܝܽܘܬܳ݁ܐ:
Rev 13:4 ܘܰܣܓܶ݁ܕ݁ܘ ܠܬܰ݁ܢܺܝܢܳܐ ܕ݂ܝܰܗ̄ܒ݁ ܫܽܘܠܛܳܢܳܐ ܠܚܰܝܽܘܬܳ݁ܐ ܘܰܣܓܶ݁ܕ݁ܘ ܠܚܰܝܽܘܬܳ݁ܐ ܠܡܺܐܡܰܪ ܡܰܢܽܘ ܕ݂ܕܳ݁ܡܶܐ ܠܚܰܝܽܘܬܳ݁ܐ ܗܳܕܶ݁ܐ ܘܡܰܢܽܘ ܡܶܫܟ݂ܰܚ ܠܡܰܩܪܳܒܽ݁ܘ ܥܰܡܳܗ:
Rev 13:5 ܘܶܐܬܺ݁ܝܗܶܒ݁ ܠܳܗ ܦ݂ܽܘܡܳܐ ܕ݂ܰܡܡܰܠܶܠ ܪܰܘܪܒܳ݁ܬܳ݁ܐ ܘܓܽ݁ܘܕ݂ܳܦܳ݁ܐ ܘܶܐܬܺ݁ܝܗܶܒ݁ ܠܳܗ ܫܽܘܠܛܳܢܳܐ ܠܡܶܥܒ݂ܰܕ݁ ܝܰܪܚܶܐ ܐܰܪܒ݂ܥܺܝܢ ܘܰܬ݁ܪܶܝܢ:
Rev 13:6 ܘܦܶ݁ܬ݁ܚܰܬ݁ ܦ݂ܽܘܡܳܗ ܠܰܡܓܰ݁ܕ݂ܳܦܽ݁ܘ ܩܕܳ݁ܡ ܐܰܠܳܗܳܐ ܕ݂ܰܬ݁ܓܰ݁ܕ݂ܶܦ݁ܝ ܒ݂ܰܫܡܳܐ ܘܰܒ݁ܡܰܫܪܝܳܐ ܕ݂ܰܐܝܠܶܝܢ ܕ݂ܰܫܪܶܝܢ ܒ݂ܰܫܡܰܝܳܐ:
Rev 13:7 ܘܶܐܬܺ݁ܝܗܶܒ݁ ܠܳܗ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܩܰܕ݂ܺܝܫܶܐ ܘܰܠܡܶܙܟ݂ܳܐ ܐܶܢܽܘܢ ܘܶܐܬܺ݁ܝܗܶܒ݁ ܠܳܗ ܫܽܘܠܛܳܢܳܐ ܥܰܠ ܟ݂ܽܠܗܶܝܢ ܫܰܪܒ݂ܳܬܳ݁ܐ ܘܶܐܡܘܳܬܳ݁ܐ ܘܠܶܫܳܢܶܐ ܘܥܰܡ̄ܡܶܐ:
Rev 13:8 ܘܢܶܣܓ݂ܕܽ݁ܘܢ ܠܳܗ ܟ݂ܽܠܗܽܘܢ ܥܳܡܽܘܪܶܝܗ ܕ݂ܰܐܪܥܳܐ ܗܳܢܽܘܢ ܐܰܝܠܶܝܢ ܕ݂ܠܳܐ ܟ݂ܬܺ݁ܝܒܺ݁ܝܢ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ ܗܰܘ ܕ݂ܶܐܡܪܳܐ ܩܛܺܝܠܳܐ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:
Rev 13:9 ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ:
Rev 13:10 ܡܰܢ ܕ݂ܰܒ݁ܫܶܒ݁ܝܳܐ ܡܰܘܒ݂ܶܠ ܒ݂ܫܶܒ݁ܝܳܐ ܐܳܙܶܠ ܘܰܐܝܢܳܐ ܕ݂ܰܒ݁ܚܰܪܒ݂ܳܐ ܩܳܛܶܠ ܒ݂ܚܰܪܒ݂ܳܐ ܢܶܬ݁ܩܛܶܠ ܗܳܪܟ݂ܳܐ ܗ̄ܝ ܗܰܝܡܳܢܽܘܬܳ݁ܐ ܘܰܡܣܰܝܒ݂ܪܳܢܽܘܬܳ݁ܐ ܕ݂ܩܰܕ݂ܺܝܫܶܐ: ܣ
Rev 13:11 ܘܰܚܙܺܝܬ݁ ܚܰܝܽܘܬܳ݁ܐ ܐ̄ܚܪܺܬܳ݁ܐ ܕ݂ܣܳܠܩܳܐ ܡܶܢ ܐܰܪܥܳܐ ܘܺܐܝܬ݁ ܗ̄ܘܳܐ ܠܳܗ ܬ݂ܰܪܬ݂ܶܝܢ ܩܰܪܢܳܢ ܘܕܳ݁ܡܝܳܐ ܠܶܐܡܪܳܐ ܘܰܡܡܰܠܠܳܐ ܗ̄ܘܳܬ݁ ܐܰܝܟ݁ ܬ݂ܰܢܺܝܢܳܐ:
Rev 13:12 ܘܫܽܘܠܛܳܢܳܐ ܕ݂ܚܰܝܽܘܬܳ݁ܐ ܩܰܕ݁ܡܳܝܬ݂ܳܐ ܟ݂ܽܠܶܗ ܬ݂ܶܥܒ݂ܶܕ݁ ܩܕܳ݁ܡܰܘܗ̄ܝ ܘܬܶ݁ܥܒ݂ܶܕ݁ ܠܰܐܪܥܳܐ ܘܠܰܕ݁ܥܳܡܪܺܝܢ ܒ݂ܳܗ ܘܢܶܣܓ݂ܕܽ݁ܘܢ ܠܚܰܝܽܘܬܳ݁ܐ ܩܰܕ݁ܡܳܝܬ݂ܳܐ ܗܳܝ ܕ݂ܶܐܬ݁ܚܰܠܡܰܬ݁ ܡܚܽܘܬܳ݁ܐ ܕ݂ܡܰܘܬ݂ܳܗ:
Rev 13:13 ܘܬܶ݁ܥܒ݂ܶܕ݁ ܐܳܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܐܰܝܟ݂ܰܢܳܐ ܕ݂ܢܽܘܪܳܐ ܬ݂ܶܥܒ݂ܶܕ݁ ܠܡܶܚܰܬ݁ ܡܶܢ ܫܡܰܝܳܐ ܥܰܠ ܐܰܪܥܳܐ ܩܕܳ݁ܡ ܒ݂ܢܰܝܢܳܫܳܐ:
Rev 13:14 ܘܬܰ݁ܛܥܶܐ ܠܰܕ݁ܥܳܡܪܺܝܢ ܥܰܠ ܐܰܪܥܳܐ ܒ݂ܝܰܕ݁ ܐܳܬ݁ܘܳܬܳ݁ܐ ܕ݂ܶܐܬܺ݁ܝܗܶܒ݁ ܠܳܗ ܠܡܶܥܒ݂ܰܕ݁ ܩܕܳ݁ܡ ܚܰܝܽܘܬܳ݁ܐ ܠܡܺܐܡܰܪ ܠܰܕ݁ܥܳܡܪܺܝܢ ܥܰܠ ܐܰܪܥܳܐ ܠܡܶܥܒ݂ܰܕ݁ ܨܰܠܡܳܐ ܠܚܰܝܽܘܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܡܚܽܘܬܳ݁ܐ ܕ݂ܚܰܪܒ݂ܳܐ ܘܰܚܝܳܬ݁:
Rev 13:15 ܘܶܐܬܺ݁ܝܗܶܒ݁ ܠܳܗ ܕ݂ܬܶ݁ܬ݂ܶܠ ܪܽܘܚܳܐ ܠܨܰܠܡܳܐ ܕ݂ܚܰܝܽܘܬܳ݁ܐ ܘܬܶ݁ܥܒ݂ܶܕ݁ ܕ݂ܟܽ݁ܠ ܕ݂ܠܳܐ ܢܶܣܓ݂ܕܽ݁ܘܢ ܠܶܗ ܠܨܰܠܡܳܐ ܕ݂ܚܰܝܽܘܬܳ݁ܐ ܢܶܬ݁ܩܰܛܠܽܘܢ:
Rev 13:16 ܘܬܶ݁ܥܒ݂ܶܕ݁ ܠܟܽ݁ܠܗܽܘܢ ܙܥܽܘܪܶܐ ܘܪܰܘܪܒܶ݁ܐ ܥܰܬ݂ܺܝܪܶܐ ܘܡܶܣܟ݂ܺܢܶܐ ܡܳܪܰܝܳܐ ܘܥܰܒ݁ܕ݂ܶܐ ܕ݂ܢܶܬܺ݁ܝܗܶܒ݁ ܠܗܽܘܢ ܪܽܘܫܡܳܐ ܥܰܠ ܐܺܝܕܰ݁ܝܗܽܘܢ ܕ݂ܝܰܡܺܝܢܳܐ ܐܰܘ ܥܰܠ ܒ݂ܶܝܬ݁-ܥܰܝܢܰܝܗܽܘܢ:
Rev 13:17 ܕ݂ܠܳܐ ܐ̄ܢܳܫ ܢܶܙܒ݂ܶܢ ܐܰܘ ܢܙܰܒ݂ܶܢ ܬ݂ܽܘܒ݁ ܐܶܠܳܐ ܐܰܝܢܳܐ ܕ݂ܺܐܝܬ݁ ܥܠܰܘܗ̄ܝ ܪܽܘܫܡܳܐ ܕ݂ܰܫܡܳܐ ܕ݂ܚܰܝܽܘܬܳ݁ܐ ܐܰܘ ܡܶܢܝܳܢܳܐ ܕ݂ܰܫܡܳܗ:
Rev 13:18 ܗܳܪܟ݂ܳܐ ܐܺܝܬܶ݁ܝܗ ܚܶܟ݁ܡܬܳ݁ܐ ܘܕܺ݁ܐܝܬ݁ ܒ݂ܶܗ ܗܰܘܢܳܐ ܢܶܚܫܒܺ݁ܝܘܗ̄ܝ ܠܡܶܢܝܳܢܳܐ ܕ݂ܚܰܝܽܘܬܳ݁ܐ ܡܶܢܝܳܢܳܐ ܗ̄ܘ ܓ݂ܶܝܪ ܕ݂ܒܰ݁ܪܢܳܫܳܐ ܫܶܬ݁ܡܳܐܐ ܘܶܫܬ݂ܺܝܢ ܘܫܶܬ݁: ܣ
Rev 14:1 ܘܰܚܙܺܝܬ݁ ܘܗܳܐ ܐܶܡܪܳܐ ܩܳܐܶܡ ܥܰܠ ܛܽܘܪܳܐ ܕ݂ܨܶܗܝܽܘܢ ܘܥܰܡܶܗ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܕ݂ܺܐܝܬ݁ ܥܠܰܝܗܽܘܢ ܫܡܶܗ ܘܰܫܡܳܐ ܕ݂ܰܐܒܽ݁ܘܗ̄ܝ ܟ݂ܬܺ݁ܝܒ݁ ܥܰܠ ܒ݂ܶܝܬ݁-ܥܰܝܢܰܝܗܽܘܢ:
Rev 14:2 ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܐܰܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܪܰܥܡܳܐ ܪܰܒ݂ܳܐ ܩܳܠܳܐ ܐܰܝܢܳܐ ܕ݂ܫܶܡܥܶܬ݁ ܐܰܝܟ݁ ܩܺܝܬܳ݁ܪܽܘܕܳ݁ܐ ܕ݂ܢܳܩܶܫ ܒ݂ܩܺܝܬܳ݁ܪܰܘܗ̄ܝ:
Rev 14:3 ܘܰܡܫܰܒ݂ܚܺܝܢ ܐܰܝܟ݁ ܬ݂ܶܫܒ݂ܽܘܚܬ݂ܳܐ ܚܕܰ݁ܬܳ݁ܐ ܩܕܳ݁ܡ ܟ݂ܽܘܪܣܝܳܐ ܘܰܩܕܳ݁ܡ ܐܰܪܒ݂ܰܥ ܚܰܝܘܳܢ ܘܰܩܕܳ݁ܡ ܩܰܫܺܝܫܶܐ ܘܠܳܐ ܐ̄ܢܳܫ ܐܶܬ݁ܡܨܺܝ ܠܡܺܐܠܦܳ݁ܗ ܠܬܶ݁ܫܒ݂ܽܘܚܬ݂ܳܐ ܐܶܠܳܐ ܐܶܢ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܙܒܺ݁ܝܢܰܝ ܡܶܢ ܐܰܪܥܳܐ:
Rev 14:4 ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܥܰܡ ܢܶܫܶܐ ܠܳܐ ܐܶܬ݂ܛܰܘܰܫܘ ܒ݂ܬܽ݁ܘܠܶܐ ܓ݂ܶܝܪ ܐܺܝܬܰ݁ܝܗܽܘܢ ܗܳܠܶܝܢ ܕ݂ܢܰܩܦ݂ܽܘܗ̄ܝ ܠܶܐܡܪܳܐ ܟ݂ܽܠ ܟ݂ܰܪ ܕ݂ܢܺܐܙܰܠ ܗܳܠܶܝܢ ܐܶܙܕ݂ܒܶ݁ܢܘ ܡܶܢ ܐ̄ܢܳܫܳܐ ܪܺܫܺܝܬܳ݁ܐ ܠܰܐܠܳܗܳܐ ܘܠܶܐܡܪܳܐ:
Rev 14:5 ܕ݂ܰܒ݁ܦܽ݁ܘܡܗܽܘܢ ܠܳܐ ܐܶܫܬ݂ܰܟ݁ܚܰܬ݁ ܕ݂ܰܓ݂ܳܠܽܘܬܳ݁ܐ ܕ݂ܠܳܐ ܡܽܘܡ ܓ݂ܶܝܪ ܐܶܢܽܘܢ: ܣ
Rev 14:6 ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܦܳ݁ܪܰܚ ܡܶܨܥܰܬ݁ ܫܡܰܝܳܐ ܘܺܐܝܬ݁ ܠܶܗ ܥܠܰܘܗ̄ܝ ܣܒܰ݁ܪܬܳ݁ܐ ܕ݂ܰܠܥܳܠܰܡ ܠܰܡܣܰܒ݂ܳܪܽܘ ܥܰܠ ܝܳܬ݁ܒ݂ܰܝ ܐܰܪܥܳܐ ܘܥܰܠ ܟ݂ܽܠ ܥܰܡ ܘܶܐܡܘܳܢ ܘܫܰܪܒܳ݁ܢ ܘܠܶܫܳܢ:
Rev 14:7 ܠܡܺܐܡܰܪ ܒ݂ܩܳܠܳܐ ܪܰܒ݂ܳܐ ܕ݂ܚܰܠܘ ܡܶܢ ܐܰܠܳܗܳܐ ܘܗܰܒ݁ܘ ܠܶܗ ܬ݂ܶܫܒ݂ܽܘܚܬ݂ܳܐ ܡܶܛܽܠ ܕ݂ܶܐܬܳ݁ܬ݁ ܫܳܥܬܳ݁ܐ ܕ݂ܕܺ݁ܝܢܶܗ ܘܰܣܓܽ݁ܘܕ݁ܘ ܠܕܰ݁ܥܒܰ݁ܕ݁ ܫܡܰܝܳܐ ܘܰܐܪܥܳܐ ܘܝܰܡܳܐ ܘܥܰܝܢܳܬܳ݁ܐ ܕ݂ܡܰܝܳܐ:
Rev 14:8 ܘܰܐ̄ܚܪܺܢܳܐ ܕ݂ܰܬ݁ܪܶܝܢ ܢܩܺܝܦ݁ ܗ̄ܘܳܐ ܠܶܗ ܘܳܐܡܰܪ ܢܶܦ݁ܠܰܬ݁ ܢܶܦ݁ܠܰܬ݁ ܒ݂ܳܒܶ݁ܝܠ ܪܰܒ݂ܬܳ݁ܐ ܐܰܝܕܳ݁ܐ ܕ݂ܡܶܢ ܚܶܡܬ݂ܳܐ ܕ݂ܙܳܢܝܽܘܬܳ݁ܗ ܐܰܫܩܝܰܬ݁ ܠܟܽ݁ܠܗܽܘܢ ܥܰܡ̄ܡܶܐ:
Rev 14:9 ܘܰܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܬ݁ܠܳܬܳ݁ܐ ܢܩܶܦ݁ ܠܗܽܘܢ ܠܡܺܐܡܰܪ ܒ݂ܩܳܠܳܐ ܪܰܒ݂ܳܐ ܐܰܝܢܳܐ ܕ݂ܰܣܓܶ݁ܕ݁ ܠܚܰܝܽܘܬܳ݁ܐ ܘܰܠܨܰܠܡܳܗ ܘܰܫܩܰܠ ܪܽܘܫܡܳܗ ܒ݂ܶܝܬ݁-ܥܰܝܢܰܘܗ̄ܝ:
Rev 14:10 ܐܳܦ݁ ܗܽܘ ܢܶܫܬ݂ܶܐ ܡܶܢ ܚܰܡܪܳܐ ܕ݂ܚܶܡܬܶ݁ܗ ܕ݂ܡܳܪܝܳܐ ܕ݂ܰܡܙܺܝܓ݁ ܕ݂ܠܳܐ ܚܶܠܛܳܐ ܒ݂ܟܳ݁ܣܳܐ ܕ݂ܪܽܘܓ݁ܙܶܗ ܘܢܶܫܬ݂ܰܢܰܩ ܒ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܩܕܳ݁ܡ ܡܰܠܰܐܟܶ݁ܐ ܩܰܕ݂ܺܝܫܶܐ ܘܰܩܕܳ݁ܡ ܐܶܡܪܳܐ:
Rev 14:11 ܘܰܬ݁ܢܳܢܳܐ ܕ݂ܬܰ݁ܫܢܺܝܩܗܽܘܢ ܠܥܳܠܰܡ ܥܳܠܡܺܝܢ ܢܶܣܰܩ ܘܠܰܝܬ݂ ܠܗܽܘܢ ܢܦܺ݁ܐܫܳܐ ܐܺܝܡܳܡܳܐ ܘܠܺܠܝܳܐ ܐܰܝܠܶܝܢ ܕ݂ܣܳܓ݁ܕ݂ܺܝܢ ܠܚܰܝܽܘܬܳ݁ܐ ܘܰܠܨܰܠܡܳܗ ܘܰܠܡܰܢ ܕ݂ܰܫܩܰܠ ܪܽܘܫܡܳܐ ܕ݂ܰܫܡܳܗ:
Rev 14:12 ܗܳܪܟ݂ܳܐ ܐܺܝܬܶ݁ܝܗ ܡܣܰܝܒ݂ܪܳܢܽܘܬܳ݁ܐ ܕ݂ܩܰܕ݂ܺܝܫܶܐ ܐܰܝܠܶܝܢ ܕ݂ܰܢܛܰܪܘ ܦ݂ܽܘܩܕ݂ܳܢܰܘܗ̄ܝ ܕ݂ܰܐܠܳܗܳܐ ܘܗܰܝܡܳܢܽܘܬܶ݁ܗ ܕ݂ܝܶܫܽܘܥ:
Rev 14:13 ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܟ݂ܬܽ݁ܘܒ݁ ܛܽܘܒܰ݁ܝܗܽܘܢ ܠܡܺܝܬܶ݁ܐ ܐܰܝܠܶܝܢ ܕ݂ܰܥܢܰܕ݁ܘ ܒ݂ܡܳܪܰܢ ܡܶܢ ܗܳܫܳܐ ܐܺܝܢ ܐܳܡܰܪ ܪܽܘܚܳܐ ܡܶܛܽܠ ܕ݂ܢܶܬ݂ܬ݂ܢܺܝܚܽܘܢ ܡܶܢ ܥܰܡܠܰܝܗܽܘܢ: ܣ
Rev 14:14 ܘܗܳܐ ܥܢܳܢܳܐ ܚܶܘܳܪܬ݂ܳܐ ܘܥܰܠ ܥܢܳܢܳܐ ܝܳܬܶ݁ܒ݁ ܕ݂ܡܽܘܬܳ݁ܐ ܕ݂ܒܰ݁ܪܢܳܫܳܐ ܘܺܐܝܬ݁ ܠܶܗ ܥܰܠ ܪܺܫܶܗ ܟ݂ܠܺܝܠܳܐ ܕ݂ܕܰ݁ܗܒܳ݁ܐ ܘܥܰܠ ܐܺܝܕܶ݁ܗ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ:
Rev 14:15 ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܗܰܝܟ݂ܠܳܐ ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܠܰܕ݁ܝܳܬܶ݁ܒ݁ ܥܰܠ ܥܢܳܢܳܐ ܫܰܕ݂ܰܪ ܡܰܓ݂ܰܠܬܳ݁ܟ݁ ܘܰܚܨܽܘܕ݁ ܡܶܛܽܠ ܕ݂ܶܐܬܳ݁ܬ݁ ܫܳܥܬܳ݁ܐ ܠܡܶܚܨܰܕ݁:
Rev 14:16 ܘܰܐܪܡܺܝ ܗܰܘ ܕ݂ܝܳܬܶ݁ܒ݁ ܥܰܠ ܥܢܳܢܳܐ ܡܰܓ݂ܰܠܬܶ݁ܗ ܥܰܠ ܐܰܪܥܳܐ ܘܶܐܬ݁ܚܰܨܕ݂ܰܬ݁ ܐܰܪܥܳܐ:
Rev 14:17 ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܗܰܝܟ݂ܠܳܐ ܕ݂ܒܰ݁ܫܡܰܝܳܐ ܘܰܥܠܰܘܗ̄ܝ ܐܺܝܬ݁ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ:
Rev 14:18 ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܡܰܕ݁ܒ݂ܚܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܥܰܠ ܢܽܘܪܳܐ ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܠܕܺ݁ܐܝܬ݁ ܠܶܗ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ ܫܰܕ݂ܰܪ ܐܰܢ̄ܬ݂ ܡܰܓ݂ܰܠܬܳ݁ܟ݁ ܚܰܪܺܝܦ݁ܬ݂ܳܐ ܘܰܩܛܽܘܦ݁ ܠܰܣܓܽ݁ܘܠܶܐ ܕ݂ܟܰ݁ܪܡܳܗ ܕ݂ܰܐܪܥܳܐ ܡܶܛܽܠ ܕ݂ܰܪܒܰ݁ܝ ܥܶܢܒܰ݁ܘܗ̄ܝ:
Rev 14:19 ܘܰܐܪܡܺܝ ܡܰܠܰܐܟܳ݁ܐ ܡܰܓ݂ܰܠܬܶ݁ܗ ܥܰܠ ܐܰܪܥܳܐ ܘܰܩܛܰܦ݁ ܠܟܰ݁ܪܡܳܗ ܕ݂ܰܐܪܥܳܐ ܘܰܐܪܡܺܝ ܒ݂ܡܰܥܨܰܪܬ݂ܳܐ ܪܰܒ݂ܬܳ݁ܐ ܕ݂ܚܶܡܬܶ݁ܗ ܕ݂ܰܐܠܳܗܳܐ:
Rev 14:20 ܘܶܐܬ݂ܬ݂ܕܺ݁ܝܫܰܬ݁ ܡܰܥܨܰܪܬ݂ܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܰܢܦܰ݁ܩ ܕ݂ܡܳܐ ܡܶܢ ܡܰܥܨܰܪܬ݂ܳܐ ܥܕܰ݁ܡܳܐ ܠܰܦ݁ܓܽ݁ܘܕܶ݁ܐ ܕ݂ܪܰܟ݁ܫܳܐ ܥܰܠ ܐܳܠܶܦ݁ ܘܡܰܐܬܶ݁ܝܢ ܐܶܣܛܕܰ݁ܘܳܢ: ܣ
Rev 15:1 ܘܰܚܙܺܝܬ݁ ܐ̄ܚܪܺܬܳ݁ܐ ܐܳܬܳ݁ܐ ܒ݂ܰܫܡܰܝܳܐ ܪܰܒ݂ܬܳ݁ܐ ܘܰܬ݁ܡܺܝܗܬ݂ܳܐ ܡܰܠܰܐܟܶ݁ܐ ܕ݂ܺܐܝܬ݁ ܥܠܰܝܗܽܘܢ ܡܰܚܘܳܬܳ݁ܐ ܫܒܰ݁ܥ ܐ̄ܚܪܳܝܳܬܳ݁ܐ ܕ݂ܰܒ݁ܗܶܝܢ ܐܶܫܬ݂ܰܡܠܝܰܬ݁ ܚܶܡܬܶ݁ܗ ܕ݂ܰܐܠܳܗܳܐ:
Rev 15:2 ܘܰܚܙܺܝܬ݁ ܐܰܝܟ݁ ܝܰܡܳܐ ܕ݂ܰܙܓܽ݁ܘܓܺ݁ܝܬܳ݁ܐ ܕ݂ܰܦ݁ܬܺ݁ܝܟܳ݁ܐ ܒ݂ܢܽܘܪܳܐ ܘܰܠܕܰ݁ܙܟܰ݁ܘ ܡܶܢ ܚܰܝܽܘܬܳ݁ܐ ܘܡܶܢ ܨܰܠܡܳܗ ܘܡܶܢ ܡܶܢܝܳܢܳܐ ܕ݂ܰܫܡܳܗ ܕ݂ܩܳܝܡܺܝܢ ܠܥܶܠ ܡܶܢ ܝܰܡܳܐ ܕ݂ܰܙܓܽ݁ܘܓܺ݁ܝܬܳ݁ܐ ܘܺܐܝܬ݁ ܥܠܰܝܗܽܘܢ ܩܺܝܬܳ݁ܪܰܘܗ̄ܝ ܕ݂ܰܐܠܳܗܳܐ:
Rev 15:3 ܘܰܡܫܰܒ݂ܚܺܝܢ ܬ݂ܶܫܒ݂ܽܘܚܬ݂ܳܐ ܕ݂ܡܽܘܫܶܐ ܥܰܒ݁ܕ݂ܶܗ ܕ݂ܰܐܠܳܗܳܐ ܘܬܶ݁ܫܒ݂ܽܘܚܬ݂ܳܐ ܕ݂ܶܐܡܪܳܐ ܘܳܐܡܪܺܝܢ ܪܰܘܪܒܺ݁ܝܢ ܘܬܰ݁ܡܺܝܗܺܝܢ ܥܒܳ݁ܕܰ݁ܝܟְ݂ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܟ݂ܺܐܢܺܝܢ ܘܫܰܪܺܝܪܺܝܢ ܥܒܳ݁ܕܰ݁ܝܟְ݂ ܡܰܠܟ݂ܳܐ ܕ݂ܥܳܠܡܶܐ:
Rev 15:4 ܡܰܢ ܠܳܐ ܢܶܕ݁ܚܰܠ ܠܳܟ݁ ܡܳܪܝܳܐ ܘܰܢܫܰܒ݂ܰܚ ܠܰܫܡܳܟ݁ ܡܶܛܽܠ ܕ݂ܰܐܢ̄ܬ݂ ܗܽ̄ܘ ܒ݂ܰܠܚܽܘܕ݁ ܚܰܣܝܳܐ ܡܶܛܽܠ ܕ݂ܟܽ݁ܠܗܽܘܢ ܥܰܡ̄ܡܶܐ ܢܺܐܬܽ݁ܘܢ ܘܢܶܣܓ݂ܕܽ݁ܘܢ ܩܕܳ݁ܡܰܝܟְ݂ ܡܶܛܽܠ ܕ݂ܰܬ݁ܪܺܝܨ ܐܰܢ̄ܬ݂: ܣ
Rev 15:5 ܘܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܘܶܐܬ݁ܦ݂ܬܰ݁ܚ ܗܰܝܟ݂ܠܳܐ ܕ݂ܡܰܫܟ݂ܢܳܐ ܕ݂ܣܳܗܕ݂ܽܘܬܳ݁ܐ ܒ݂ܰܫܡܰܝܳܐ:
Rev 15:6 ܘܰܢܦܰ݁ܩܘ ܫܰܒ݁ܥܳܐ ܡܰܠܰܐܟܺ݁ܝܢ ܡܶܢ ܗܰܝܟ݂ܠܳܐ ܗܳܢܽܘܢ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܡܰܚܘܳܢ ܟ݂ܰܕ݁ ܠܒܺ݁ܝܫܺܝܢ ܟ݂ܶܬ݂ܳܢܳܐ ܕ݂ܰܟ݁ܝܳܐ ܘܰܢܗܺܝܪܳܐ ܘܰܐܣܺܝܪܺܝܢ ܥܰܠ ܚܰܕ݁ܝܰܝܗܽܘܢ ܐܶܣܳܪܳܐ ܕ݂ܕܰ݁ܗܒܳ݁ܐ:
Rev 15:7 ܘܰܚܕܳ݁ܐ ܡܶܢ ܐܰܪܒ݂ܰܥ ܚܰܝܘܳܬܳ݁ܐ ܝܶܗܒ݂ܰܬ݁ ܠܫܰܒ݁ܥܳܐ ܡܰܠܰܐܟܺ݁ܝܢ ܫܒܰ݁ܥ ܙܳܒܽ݁ܘܪܺܝܢ ܕ݂ܡܰܠܝܳܢ ܚܶܡܬܶ݁ܗ ܕ݂ܰܐܠܳܗܳܐ ܕ݂ܺܐܝܬܰ݁ܘܗ̄ܝ ܚܰܝܳܐ ܠܥܳܠܰܡ ܥܳܠܡܺܝܢ ܐܰܡܺܝܢ:
Rev 15:8 ܘܶܐܬ݁ܡܠܺܝ ܗܰܝܟ݂ܠܳܐ ܡܶܢ ܬ݂ܢܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܘܡܶܢ ܚܰܝܠܶܗ ܘܠܰܝܬ݂ ܕ݂ܰܡܨܶܐ ܗ̄ܘܳܐ ܠܡܶܥܰܠ ܠܗܰܝܟ݂ܠܳܐ ܥܕܰ݁ܡܳܐ ܕ݂ܢܶܫܬ݂ܰܡܠܝܳܢ ܫܒܰ݁ܥ ܡܰܚܘܳܢ ܕ݂ܫܰܒ݁ܥܳܐ ܡܰܠܰܐܟܺ݁ܝܢ: ܣ
Rev 16:1 ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܗܰܝܟ݂ܠܳܐ ܕ݂ܳܐܡܰܪ ܠܫܰܒ݁ܥܳܐ ܡܰܠܰܐܟܺ݁ܝܢ ܙܶܠܘ ܘܰܐܫܽܘܕ݁ܘ ܫܒܰ݁ܥ ܙܳܒܽ݁ܘܪܺܝܢ ܕ݂ܚܶܡܬܶ݁ܗ ܕ݂ܰܐܠܳܗܳܐ ܥܰܠ ܐܰܪܥܳܐ:
Rev 16:2 ܘܶܐܙܰܠ ܩܰܕ݁ܡܳܝܳܐ ܘܶܐܫܰܕ݁ ܙܳܒܽ݁ܘܪܶܗ ܥܰܠ ܐܰܪܥܳܐ ܘܰܗܘܳܐ ܫܽܘܚܢܳܐ ܒ݂ܺܝܫܳܐ ܘܟܺ݁ܐܒܳ݁ܢܳܐ ܥܰܠ ܐ̄ܢܳܫܳܐ ܕ݂ܺܐܝܬ݁ ܠܗܽܘܢ ܪܽܘܫܡܳܐ ܕ݂ܚܰܝܽܘܬܳ݁ܐ ܘܰܐܝܠܶܝܢ ܕ݂ܣܳܓ݁ܕ݂ܺܝܢ ܠܨܰܠܡܳܗ: ܣ
Rev 16:3 ܘܡܰܠܰܐܟܳ݁ܐ ܕ݂ܰܬ݁ܪܶܝܢ ܐܶܫܰܕ݁ ܙܳܒܽ݁ܘܪܶܗ ܒ݂ܝܰܡܳܐ ܘܰܗܘܳܐ ܝܰܡܳܐ ܐܰܝܟ݁ ܡܺܝܬܳ݁ܐ ܘܟܽ݁ܠ ܢܰܦ݁ܫܳܐ ܚܰܝܬܳ݁ܐ ܡܺܝܬܰ݁ܬ݁ ܒ݂ܝܰܡܳܐ: ܣ
Rev 16:4 ܘܡܰܠܰܐܟܳ݁ܐ ܕ݂ܰܬ݁ܠܳܬܳ݁ܐ ܐܶܫܰܕ݁ ܙܳܒܽ݁ܘܪܶܗ ܒ݂ܢܰܗܪܰܘܳܬܳ݁ܐ ܘܰܒ݁ܥܰܝܢܳܬܳ݁ܐ ܕ݂ܡܰܝܳܐ ܘܰܗܘܰܘ ܕ݂ܡܳܐ:
Rev 16:5 ܘܫܶܡܥܶܬ݁ ܠܡܰܠܰܐܟܳ݁ܐ ܕ݂ܡܰܝܳܐ ܕ݂ܳܐܡܰܪ ܙܰܕ݂ܺܝܩ ܐܰܢ̄ܬ݂ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܚܰܣܝܳܐ ܕ݂ܗܳܠܶܝܢ ܕ݂ܳܢܬ݂:
Rev 16:6 ܡܶܛܽܠ ܕ݂ܰܕ݁ܡܳܐ ܕ݂ܰܢܒܺ݁ܝܶܐ ܘܰܕ݁ܩܰܕ݂ܺܝܫܶܐ ܐܶܫܰܕ݁ܘ ܘܰܕ݁ܡܳܐ ܝܰܗ̄ܒ݁ܬ݂ ܠܗܽܘܢ ܠܡܶܫܬ݂ܳܐ ܫܳܘܶܝܢ ܐܶܢܽܘܢ:
Rev 16:7 ܘܫܶܡܥܶܬ݁ ܠܡܰܕ݁ܒ݂ܚܳܐ ܕ݂ܳܐܡܰܪ ܐܺܝܢ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܫܰܪܺܝܪܺܝܢ ܘܙܰܕ݂ܺܝܩܺܝܢ ܕ݂ܺܝܢܰܝܟְ݂: ܣ
Rev 16:8 ܘܡܰܠܰܐܟܳ݁ܐ ܕ݂ܰܐܪܒ݂ܥܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܫܶܡܫܳܐ ܘܶܐܬܺ݁ܝܗܶܒ݁ ܠܶܗ ܕ݂ܢܰܚܶܡ ܠܰܒ݁ܢܰܝܢܳܫܳܐ ܒ݂ܢܽܘܪܳܐ:
Rev 16:9 ܘܶܐܬ݁ܚܡܶܡܘ ܒ݂ܢܰܝܢܳܫܳܐ ܒ݂ܚܽܘܡܳܐ ܪܰܒ݂ܳܐ ܘܓܰ݁ܕ݂ܶܦ݁ܘ ܠܰܫܡܳܐ ܕ݂ܰܐܠܳܗܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܥܰܠ ܡܰܚܘܳܬܳ݁ܐ ܗܳܠܶܝܢ ܘܠܳܐ ܬ݂ܳܒ݁ܘ ܠܡܶܬ݂ܰܠ ܠܶܗ ܬ݂ܶܫܒ݂ܽܘܚܬ݂ܳܐ: ܣ
Rev 16:10 ܘܡܰܠܰܐܟܳ݁ܐ ܕ݂ܚܰܡܫܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܟ݂ܽܘܪܣܝܳܗ ܕ݂ܚܰܝܽܘܬܳ݁ܐ ܘܰܗܘܳܬ݁ ܡܰܠܟ݂ܽܘܬܳ݁ܗ ܚܶܫܽܘܟ݁ܬ݂ܳܐ ܘܰܡܠܰܥܣܺܝܢ ܗ̄ܘܰܘ ܠܶܫܳܢܰܝܗܽܘܢ ܡܶܢ ܟ݂ܺܐܒܳ݁ܐ:
Rev 16:11 ܘܓܰ݁ܕ݂ܶܦ݁ܘ ܠܰܫܡܳܐ ܕ݂ܰܐܠܳܗܳܐ ܕ݂ܰܫܡܰܝܳܐ ܡܶܢ ܟ݂ܺܐܒܰ݁ܝܗܽܘܢ ܘܡܶܢ ܫܽܘܚܢܰܝܗܽܘܢ ܘܠܳܐ ܬ݂ܳܒ݁ܘ ܡܶܢ ܥܒܳ݁ܕܰ݁ܝܗܽܘܢ: ܣ
Rev 16:12 ܘܡܰܠܰܐܟܳ݁ܐ ܕ݂ܶܫܬ݂ܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܢܰܗܪܳܐ ܪܰܒ݂ܳܐ ܦ݂ܪܳܬ݁ ܘܺܝܒܶ݁ܫܘ ܡܰܘܗ̄ܝ ܕ݂ܬܶ݁ܬ݂ܛܰܝܰܒ݁ ܐܽܘܪܚܳܐ ܕ݂ܡܰܠܟ݂ܶܐ ܡܶܢ ܡܰܕ݁ܢܚܰܝ ܫܶܡܫܳܐ:
Rev 16:13 ܘܰܚܙܺܝܬ݁ ܡܶܢ ܦ݂ܽܘܡܶܗ ܕ݂ܬܰ݁ܢܺܝܢܳܐ ܘܡܶܢ ܦ݂ܽܘܡܳܗ ܕ݂ܚܰܝܽܘܬܳ݁ܐ ܘܡܶܢ ܦ݂ܽܘܡܶܗ ܕ݂ܰܢܒܺ݁ܝܳܐ ܕ݂ܰܓ݂ܳܠܳܐ ܪܽܘܚܶܐ ܬ݂ܠܳܬ݁ ܠܳܐ ܕ݂ܰܟ݁ܝܳܬܳ݁ܐ ܐܰܝܟ݁ ܐܽܘܪܕ݂ܥܶܐ:
Rev 16:14 ܐܺܝܬܰ݁ܝܗܶܝܢ ܓ݂ܶܝܪ ܪܽܘܚܶܐ ܕ݂ܫܺܐܕܶ݁ܐ ܐܰܝܠܶܝܢ ܕ݂ܥܳܒ݁ܕ݂ܳܢ ܐܳܬ݁ܘܳܬܳ݁ܐ ܕ݂ܳܐܙܳܠ̄ܢ ܥܰܠ ܡܰܠܟ݂ܶܐ ܕ݂ܬܺ݁ܐܒܶ݁ܝܠ ܠܰܡܟܰ݁ܢܳܫܽܘ ܐܶܢܽܘܢ ܠܰܩܪܳܒܳ݁ܐ ܕ݂ܝܰܘܡܳܐ ܗܰܘ ܪܰܒ݂ܳܐ ܕ݂ܰܐܠܳܗܳܐ ܐܰܚܺܝܕ݁ ܟ݂ܽܠ:
Rev 16:15 ܗܳܐ ܐܳܬܶ݁ܐ ܐܰܝܟ݁ ܓ݂ܰܢܳܒܳ݁ܐ ܛܽܘܒܰ݁ܘܗ̄ܝ ܠܗܰܘ ܕ݂ܥܺܝܪ ܘܢܳܛܰܪ ܡܳܐܢܰܘܗ̄ܝ ܕ݂ܠܳܐ ܥܰܪܛܶܠ ܢܗܰܠܶܟ݁ ܘܢܶܚܙܽܘܢ ܒ݂ܶܗܬ݂ܬܶ݁ܗ:
Rev 16:16 ܘܰܢܟܰ݁ܢܶܫ ܐܶܢܽܘܢ ܠܰܐܬ݁ܪܳܐ ܕ݂ܡܶܬ݁ܩܪܶܐ ܥܶܒ݁ܪܳܐܝܺܬ݁ ܡܰܓ݁ܕܽ݁ܘ: ܣ
Rev 16:17 ܘܡܰܠܰܐܟܳ݁ܐ ܕ݂ܫܰܒ݁ܥܳܐ ܐܶܫܰܕ݁ ܙܳܒܽ݁ܘܪܶܗ ܒ݂ܳܐܐܰܪ ܘܰܢܦܰ݁ܩ ܩܳܠܳܐ ܪܰܒ݂ܳܐ ܡܶܢ ܗܰܝܟ݂ܠܳܐ ܡܶܢ-ܩܕܳ݁ܡ ܟ݂ܽܘܪܣܝܳܐ ܕ݂ܳܐܡܰܪ ܗܘܳܐ:
Rev 16:18 ܘܰܗܘܰܘ ܒ݂ܰܪܩܶܐ ܘܪܰܥܡܶܐ ܘܢܰܘܕ݂ܳܐ ܗܘܳܐ ܪܰܒ݂ܳܐ ܕ݂ܰܐܟ݁ܘܳܬܶ݁ܗ ܠܳܐ ܗܘܳܐ ܡܶܢ ܕ݂ܰܗܘܰܘ ܒ݂ܢܰܝܢܳܫܳܐ ܥܰܠ ܐܰܪܥܳܐ ܕ݂ܰܐܝܟ݁ ܗܳܢܳܐ ܙܰܘܥܳܐ ܗܳܟܰ݁ܢܳܐ ܪܰܒ݁ ܗ̄ܘܳܐ:
Rev 16:19 ܘܰܗܘܳܬ݁ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܠܰܬ݁ܠܳܬ݁ ܡܢܰܘܳܢ ܘܰܡܕܺ݁ܝܢܳܬܳ݁ܐ ܕ݂ܥܰܡ̄ܡܶܐ ܢܦܰ݁ܠܝ ܘܒܳ݁ܒܶ݁ܝܠ ܪܰܒ݂ܬܳ݁ܐ ܐܶܬ݂ܕ݂ܰܟ݁ܪܰܬ݁ ܩܕܳ݁ܡ ܐܰܠܳܗܳܐ ܠܡܶܬ݂ܰܠ ܠܳܗ ܟ݂ܳܣܳܐ ܕ݂ܚܰܡܪܳܐ ܕ݂ܚܶܡܬܶ݁ܗ ܘܰܕ݁ܪܽܘܓ݁ܙܶܗ:
Rev 16:20 ܘܟܽ݁ܠ ܓ݂ܳܙܰܪܬ݂ܳܐ ܥܶܪܩܰܬ݁ ܘܛܽܘܪܶܐ ܠܳܐ ܐܶܫܬ݂ܟܰ݁ܚܘ:
Rev 16:21 ܘܒܰ݁ܪܕܳ݁ܐ ܪܰܒ݂ܳܐ ܐܰܝܟ݁ ܟ݂ܰܟ݂ܪܳܐ ܢܚܶܬ݁ ܡܶܢ ܫܡܰܝܳܐ ܥܰܠ ܒ݂ܢܰܝܢܳܫܳܐ ܘܓܰ݁ܕ݂ܶܦ݁ܘ ܒ݂ܢܰܝܢܳܫܳܐ ܠܰܐܠܳܗܳܐ ܥܰܠ ܡܚܽܘܬܳ݁ܐ ܕ݂ܒܰ݁ܪܕܳ݁ܐ ܡܶܛܽܠ ܕ݂ܪܰܒ݂ܳܐ ܗ̄ܝ ܡܚܽܘܬܳ݁ܗ ܛܳܒ݁: ܣ
Rev 17:1 ܘܶܐܬܳ݁ܐ ܚܰܕ݁ ܡܶܢ ܫܰܒ݁ܥܳܐ ܡܰܠܰܐܟܶ݁ܐ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܙܳܒܽ݁ܘܪܺܝܢ ܘܡܰܠܶܠ ܥܰܡܝ ܠܡܺܐܡܰܪ ܬ݂ܳܐ ܒ݂ܳܬܰ݁ܪܝ ܐܶܚܰܘܶܝܟ݁ ܕ݂ܺܝܢܳܐ ܕ݂ܙܳܢܺܝܬܳ݁ܐ ܕ݂ܝܳܬ݁ܒ݂ܳܐ ܥܰܠ ܡܰܝܳܐ ܣܰܓ݂ܺܝܶܐܐ:
Rev 17:2 ܕ݂ܥܰܡܳܗ ܙܰܢܺܝܘ ܡܰܠܟ݂ܶܝܗ ܕ݂ܰܐܪܥܳܐ ܘܰܪܘܺܝܘ ܟ݂ܽܠܗܽܘܢ ܥܳܡܽܘܪܶܝܗ ܕ݂ܰܐܪܥܳܐ ܡܶܢ ܚܰܡܪܳܐ ܕ݂ܙܳܢܝܽܘܬܳ݁ܗ:
Rev 17:3 ܘܰܐܦ݂ܩܰܢܝ ܠܚܽܘܪܒ݂ܳܐ ܒ݂ܪܽܘܚ ܘܰܚܙܺܝܬ݁ ܐܰܢ̄ܬ݂ܬܳ݁ܐ ܕ݂ܝܳܬ݁ܒ݂ܳܐ ܥܰܠ ܚܰܝܽܘܬܳ݁ܐ ܣܽܘܡܳܩܬ݂ܳܐ ܕ݂ܡܰܠܝܳܐ ܫܡܳܗܶܐ ܕ݂ܓܽ݁ܘܕ݂ܳܦܳ݁ܐ ܕ݂ܺܐܝܬ݁ ܠܳܗ ܪܺܫܶܐ ܫܰܒ݁ܥܳܐ ܩܰܪܢܳܬܳ݁ܐ ܕ݂ܶܝܢ ܥܣܰܪ:
Rev 17:4 ܘܰܐܢ̄ܬ݂ܬܳ݁ܐ ܐܺܝܬ݁ ܗ̄ܘܳܐ ܕ݂ܰܡܥܰܛܦܳ݁ܐ ܐܰܪܓܳ݁ܘܢܶܐ ܘܰܙܚܽܘܪܺܝܬܳ݁ܐ ܕ݂ܡܰܕ݁ܗܒܳ݁ܢ ܒ݂ܕܰ݁ܗܒܳ݁ܐ ܘܟܺ݁ܐܦܶ݁ܐ ܛܳܒܳ݁ܬܳ݁ܐ ܘܡܰܪܓ݂ܳܢܝܳܬܳ݁ܐ ܘܺܐܝܬ݁ ܠܳܗ ܟ݂ܳܣܳܐ ܕ݂ܕܰ݁ܗܒܳ݁ܐ ܥܰܠ ܐܺܝܕܳ݁ܗ ܘܰܡܠܶܐ ܛܰܡܐܘܽܬܳ݁ܐ ܘܣܽܘܝܳܒܳ݁ܐ ܕ݂ܙܳܢܝܽܘܬܳ݁ܗ:
Rev 17:5 ܘܥܰܠ ܒ݂ܶܝܬ݁-ܥܰܝܢܶܝܗ ܟ݂ܬܺ݁ܝܒ݁ ܐ̄ܪܳܙܳܐ ܒ݂ܳܒܶ݁ܝܠ ܪܰܒ݂ܬܳ݁ܐ ܐܶܡܳܐ ܕ݂ܙܳܢܝܳܬܳ݁ܐ ܘܰܕ݁ܣܽܘܝܳܒܶ݁ܝܗ ܕ݂ܰܐܪܥܳܐ:
Rev 17:6 ܘܰܚܙܺܝܬ݁ ܐܰܢ̄ܬ݂ܬܳ݁ܐ ܕ݂ܪܰܘܝܳܐ ܡܶܢ ܕ݂ܡܳܐ ܕ݂ܩܰܕ݂ܺܝܫܶܐ ܘܡܶܢ ܕ݂ܡܳܐ ܕ݂ܣܳܗܕ݂ܰܘܗ̄ܝ ܕ݂ܝܶܫܽܘܥ ܘܶܐܬ݂ܕ݂ܰܡܪܶܬ݁ ܕ݂ܽܘܡܳܪܳܐ ܪܰܒ݂ܳܐ ܟ݂ܰܕ݁ ܚܙܺܝܬܳ݁ܗ:
Rev 17:7 ܘܶܐܡܰܪ ܠܺܝ ܡܰܠܰܐܟܳ݁ܐ ܠܡܳܢܳܐ ܐܶܬ݂ܕ݂ܰܡܰܪܬ݂ ܐܶܢܳܐ ܐܳܡܰܪ ܐ̄ܢܳܐ ܠܳܟ݁ ܪܳܐܙܳܐ ܕ݂ܰܐܢ̄ܬ݂ܬܳ݁ܐ ܘܰܕ݁ܚܰܝܽܘܬܳ݁ܐ ܕ݂ܰܛܥܺܝܢܳܐ ܠܳܗ ܕ݂ܺܐܝܬ݁ ܠܳܗ ܫܰܒ݁ܥܳܐ ܪܺܫܺܝܢ ܘܰܥܣܰܪ ܩܰܪܢܳܢ:
Rev 17:8 ܚܰܝܽܘܬܳ݁ܐ ܕ݂ܰܚܙܰܝܬ݂ ܐܺܝܬܶ݁ܝܗ ܗ̄ܘܳܬ݁ ܘܠܰܝܬ݂ܶܝܗ ܥܬܺ݁ܝܕܳ݁ܐ ܕ݂ܬܶ݁ܣܰܩ ܡܶܢ ܝܰܡܳܐ ܘܠܰܐܒ݁ܕ݂ܳܢܳܐ ܐܳܙܳܠ̄ܐ ܘܢܶܬ݂ܕ݂ܰܡܪܽܘܢ ܥܳܡܪܰܝ ܥܰܠ ܐܰܪܥܳܐ ܗܳܢܽܘܢ ܕ݂ܠܳܐ ܟ݂ܬܺ݁ܝܒܺ݁ܝܢ ܫܡܳܗܰܝܗܽܘܢ ܒ݂ܣܶܦ݁ܪܳܐ ܕ݂ܚܰܝܶܐ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܕ݂ܚܳܙܶܝܢ ܚܰܝܽܘܬܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܘܠܰܝܬ݂ܶܝܗ ܘܩܶܪܒ݂ܰܬ݁:
Rev 17:9 ܗܳܪܟ݂ܳܐ ܗܰܘܢܳܐ ܠܕܺ݁ܐܝܬ݁ ܠܶܗ ܚܶܟ݁ܡܬܳ݁ܐ ܫܰܒ݁ܥܳܐ ܪܺܫܺܝܢ ܫܰܒ݁ܥܳܐ ܐܶܢܽܘܢ ܛܽܘܪܺܝܢ ܐܰܝܟ݂ܳܐ ܕ݂ܝܳܬ݁ܒ݂ܳܐ ܐܰܢ̄ܬ݂ܬܳ݁ܐ ܥܠܰܝܗܽܘܢ:
Rev 17:11 ܘܬܰ݁ܢܺܝܢܳܐ ܘܚܰܝܽܘܬܳ݁ܐ ܗܳܝ ܕ݂ܺܐܝܬܶ݁ܝܗ ܘܠܰܝܬ݂ܶܝܗ ܘܗܳܝ ܕ݂ܰܬ݁ܡܳܢܝܳܐ ܘܡܶܢ ܫܰܒ݁ܥܳܐ ܗ̄ܝ ܘܠܰܐܒ݁ܕ݂ܳܢܳܐ ܐܳܙܳܠ̄ܐ:
Rev 17:12 ܘܰܥܣܰܪ ܩܰܪܢܳܢ ܕ݂ܰܚܙܰܝܬ݂ ܥܶܣܪܳܐ ܡܰܠܟ݂ܺܝܢ ܐܶܢܽܘܢ ܐܰܝܠܶܝܢ ܕ݂ܡܰܠܟ݂ܽܘܬܳ݁ܐ ܠܳܐ ܥܕܰ݁ܟ݂ܺܝܠ ܢܣܰܒ݁ܘ ܐܶܠܳܐ ܫܽܘܠܛܳܢܳܐ ܐܰܝܟ݁ ܡܰܠܟ݂ܶܐ ܚܕܳ݁ܐ ܫܳܥܬܳ݁ܐ ܫܳܩܠܺܝܢ ܥܰܡ ܚܰܝܽܘܬܳ݁ܐ:
Rev 17:13 ܗܳܠܶܝܢ ܚܰܕ݁ ܨܶܒ݁ܝܳܢܳܐ ܐܺܝܬ݁ ܠܗܽܘܢ ܘܚܰܝܠܳܐ ܘܫܽܘܠܛܳܢܳܐ ܕ݂ܺܝܠܗܽܘܢ ܠܚܰܝܽܘܬܳ݁ܐ ܝܳܗܒ݂ܺܝܢ:
Rev 17:14 ܗܳܠܶܝܢ ܥܰܡ ܐܶܡܪܳܐ ܢܰܩܪܒܽ݁ܘܢ ܘܶܐܡܪܳܐ ܢܶܙܟ݂ܶܐ ܐܶܢܽܘܢ ܡܶܛܽܠ ܕ݂ܡܳܪܶܐ ܗܽܘ ܕ݂ܡܳܪܰܘܳܬܳ݁ܐ ܘܰܡܠܶܟ݁ ܡܰܠܟ݂ܶܐ ܘܰܕ݁ܥܰܡܶܗ ܩܪܰܝܳܐ ܘܰܓ݁ܒܰ݁ܝܳܐ ܘܰܡܗܰܝܡܢܶܐ:
Rev 17:15 ܘܶܐܡܰܪ ܠܺܝ ܡܰܝܳܐ ܕ݂ܰܚܙܰܝܬ݂ ܕ݂ܰܥܠܰܝܗܽܘܢ ܝܳܬ݁ܒ݂ܳܐ ܙܳܢܺܝܬܳ݁ܐ ܥܰܡ̄ܡܶܐ ܘܟܶ݁ܢܫܶܐ ܘܶܐܡܘܳܬܳ݁ܐ ܘܠܶܫܳܢܶܐ ܐܺܝܬܰ݁ܝܗܽܘܢ:
Rev 17:16 ܘܰܥܣܰܪ ܩܰܪܢܳܬܳ݁ܐ ܕ݂ܰܚܙܰܝܬ݂ ܠܚܰܝܽܘܬܳ݁ܐ ܗܳܠܶܝܢ ܢܶܣܢܝܳܢ ܠܙܳܢܺܝܬܳ݁ܐ ܘܚܳܪܰܒ݁ܬ݂ܳܐ ܘܥܰܪܛܶܠܳܝܬ݂ܳܐ ܢܶܥܒ݂ܕܽ݁ܘܢܳܗ ܘܒܶ݁ܣܪܳܗ ܢܶܐܟ݁ܠܽܘܢ ܘܢܰܘܩܕܽ݁ܘܢܳܗ ܒ݂ܢܽܘܪܳܐ:
Rev 17:17 ܐܰܠܳܗܳܐ ܓ݂ܶܝܪ ܝܳܗܶܒ݁ ܒ݂ܠܶܒ݂ܰܘܳܬ݁ܗܽܘܢ ܕ݂ܢܶܥܒ݂ܕܽ݁ܘܢ ܨܶܒ݁ܝܳܢܶܗ ܘܢܶܥܒ݂ܕܽ݁ܘܢ ܨܶܒ݁ܝܳܢܗܽܘܢ ܚܰܕ݁ ܘܢܶܬ݂ܠܽܘܢ ܡܰܠܟ݂ܽܘܬ݁ܗܽܘܢ ܠܚܰܝܽܘܬܳ݁ܐ ܗܳܝ ܥܕܰ݁ܡܳܐ ܕ݂ܢܶܫܬ݂ܰܡܠܝܳܢ ܡܶܠܰܘܗ̄ܝ ܕ݂ܰܐܠܳܗܳܐ:
Rev 17:18 ܘܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܰܚܙܰܝܬ݂ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܡܰܠܟ݂ܽܘܬܳ݁ܐ ܥܰܠ ܡܰܠܟ݂ܶܝܗ ܕ݂ܰܐܪܥܳܐ: ܣ
Rev 18:1 ܘܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܪܰܒ݂ܳܐ ܘܰܐܪܥܳܐ ܢܶܗܪܰܬ݁ ܡܶܢ ܬ݂ܶܫܒ݂ܽܘܚܬ݂ܶܗ:
Rev 18:2 ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܢܶܦ݁ܠܰܬ݁ ܢܶܦ݁ܠܰܬ݁ ܒ݂ܳܒܶ݁ܝܠ ܪܰܒ݂ܬܳ݁ܐ ܘܰܗܘܳܬ݁ ܡܰܥܡܪܳܐ ܠܫܺܐܕܶ݁ܐ ܘܰܢܛܽܘܪܬܳ݁ܐ ܠܟܽ݁ܠ ܪܽܘܚܶܐ ܠܳܐ ܕ݂ܰܟ݁ܝܳܬܳ݁ܐ ܘܣܰܢܝܳܬܳ݁ܐ:
Rev 18:3 ܡܶܛܽܠ ܕ݂ܡܶܢ ܚܰܡܪܳܐ ܕ݂ܙܳܢܝܽܘܬܳ݁ܗ ܡܶܙܓ݂ܰܬ݁ ܠܟܽ݁ܠܗܽܘܢ ܥܰܡ̄ܡܶܐ ܘܡܰܠܟ݂ܶܝܗ ܕ݂ܰܐܪܥܳܐ ܥܰܡܳܗ ܙܰܢܺܝܘ ܘܬܰ݁ܓ݂ܳܪܶܐ ܕ݂ܰܐܪܥܳܐ ܡܶܢ ܚܰܝܠܳܐ ܕ݂ܰܫܢܳܝܳܗ ܥܬܰ݁ܪܘ:
Rev 18:4 ܘܫܶܡܥܶܬ݁ ܐ̄ܚܪܺܢܳܐ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܦ݂ܽܘܩܘ ܡܶܢ-ܓ݂ܰܘܳܗ ܥܰܡܝ ܕ݂ܠܳܐ ܬ݂ܶܫܬ݂ܰܘܬ݂ܦܽ݁ܘܢ ܒ݂ܰܚܛܳܗܶܝܗ ܕ݂ܰܠܡܳܐ ܬ݂ܶܣܒܽ݁ܘܢ ܡܶܢ ܡܰܚܘܳܬܳ݁ܗ:
Rev 18:5 ܡܶܛܽܠ ܕ݂ܰܕ݁ܒܶ݁ܩܘ ܒ݂ܳܗ ܚܛܳܗܶܐ ܥܕܰ݁ܡܳܐ ܠܰܫܡܰܝܳܐ ܘܶܐܬ݂ܕ݂ܟܰ݁ܪ ܐܰܠܳܗܳܐ ܥܰܘܠܶܝܗ:
Rev 18:6 ܦ݂ܽܘܪܥܽܘܗ ܐܰܝܟ݂ܰܢܳܐ ܕ݂ܳܐܦ݁ ܗܺܝ ܦ݂ܶܪܥܰܬ݁ ܘܥܽܘܦ݁ܘ ܠܳܗ ܐܰܥܦܳ݁ܐ ܥܰܠ ܥܒܳ݁ܕܶ݁ܝܗ ܒ݂ܟܳ݁ܣܳܐ ܗܰܘ ܕ݂ܡܶܙܓ݂ܰܬ݁ ܡܙܽܘܓ݁ܘ ܠܳܗ ܐܰܥܦܳ݁ܐ:
Rev 18:7 ܥܰܠ ܡܶܕ݂ܶܡ ܕ݂ܫܰܒ݂ܚܰܬ݁ ܢܰܦ݁ܫܳܗ ܘܶܐܫܬ݂ܰܥܠܝܰܬ݁ ܕ݂ܰܐܝܟ݁ ܗܳܟܰ݁ܢ ܫܽܘܢܳܩܳܐ ܘܶܐܒ݁ܠܳܐ ܡܶܛܽܠ ܕ݂ܰܒ݁ܠܶܒ݂ܳܗ ܐܳܡܪܳܐ ܕ݂ܝܳܬ݁ܒ݂ܳܐ ܐ̄ܢܳܐ ܡܰܠܟ݂ܬܳ݁ܐ ܘܰܐܪܡܰܠܬ݂ܳܐ ܠܰܝܬ݂ܰܝ ܘܶܐܒ݁ܠܳܐ ܠܳܐ ܐܶܚܙܶܐ:
Rev 18:8 ܡܶܛܽܠܗܳܢܳܐ ܒ݂ܚܰܕ݁ ܝܰܘܡܳܐ ܢܺܐܬ݁ܝܳܢ ܥܠܶܝܗ ܡܰܚܘܳܬܳ݁ܐ ܡܰܘܬ݂ܳܐ ܘܶܐܒ݁ܠܳܐ ܘܟܰ݁ܦ݁ܢܳܐ ܘܰܒ݁ܢܽܘܪܳܐ ܬ݂ܺܐܩܰܕ݁ ܡܶܛܽܠ ܕ݂ܚܰܝܠܬܳ݁ܢ ܡܳܪܝܳܐ ܕ݂ܕܳ݁ܢܳܗ:
Rev 18:9 ܘܢܶܒ݁ܟ݂ܽܘܢܳܗ ܘܢܰܪܩܕܽ݁ܘܢ ܥܠܶܝܗ ܡܰܠܟ݂ܶܝܗ ܕ݂ܰܐܪܥܳܐ ܗܳܢܽܘܢ ܕ݂ܙܰܢܺܝܘ ܥܰܡܳܗ ܘܶܐܫܬ݂ܰܥܠܺܝܘ ܡܳܐ ܕ݂ܚܳܙܶܝܢ ܬ݂ܢܳܢܳܐ ܕ݂ܝܰܩܕ݂ܳܢܳܗ:
Rev 18:10 ܟ݂ܰܕ݁ ܩܳܝܡܺܝܢ ܡܶܢ ܩܒܽ݁ܘܠ ܡܶܢ ܕ݂ܶܚܠܬܳ݁ܐ ܕ݂ܬܰ݁ܫܢܺܝܩܳܗ ܘܢܺܐܡܪܽܘܢ ܘܳܝ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܒ݂ܳܒܶ݁ܝܠ ܡܕܺ݁ܝܢ̄ܬ݂ܳܐ ܥܰܫܺܝܢܬ݂ܳܐ ܡܶܛܽܠ ܕ݂ܒܰ݁ܚܕܳ݁ܐ ܫܳܥܳܐ ܐܶܬܳ݁ܐ ܕ݂ܺܝܢܶܟ݁ܝ:
Rev 18:11 ܘܬܰ݁ܓ݂ܳܪܶܐ ܕ݂ܰܐܪܥܳܐ ܢܶܒ݁ܟ݂ܽܘܢ ܘܢܶܬܰ݁ܐܒ݁ܠܽܘܢ ܥܠܶܝܗ ܘܡܰܘܒ݂ܰܠܗܽܘܢ ܠܰܝܬ݂ ܕ݂ܙܳܒܶ݁ܢ ܬ݂ܽܘܒ݁:
Rev 18:12 ܡܰܘܒ݂ܠܳܐ ܕ݂ܕܰ݁ܗܒܳ݁ܐ ܘܰܕ݁ܣܺܐܡܳܐ ܘܰܕ݁ܟܺ݁ܐܦܶ݁ܐ ܝܰܩܺܝܪܳܬܳ݁ܐ ܘܰܕ݁ܡܰܪܓ݂ܳܢܝܳܬܳ݁ܐ ܘܰܕ݁ܒܽ݁ܘܨܳܐ ܘܕܰ݁ܐܪܓ݂ܘܳܢܳܐ ܘܫܺܐܪܳܝܳܐ ܕ݂ܰܙܚܽܘܪܺܝܬܳ݁ܐ ܘܟܽ݁ܠ ܩܺܝܣ ܕ݂ܒܶ݁ܣܡܳܐ ܘܟܽ݁ܠ ܡܳܐܢ ܕ݂ܫܶܢܳܐ ܘܟܽ݁ܠ ܡܳܐܢ ܕ݂ܩܰܝܣܳܐ ܝܰܩܺܝܪܳܐ ܘܰܢܚܳܫܳܐ ܘܦܰ݁ܪܙܠܳܐ ܘܫܺܝܫܳܐ:
Rev 18:13 ܘܩܽܘܢܺܝܡܳܘܢ ܘܒܶ݁ܣܡܶܐ ܘܡܽܘܪܳܘܢ ܘܰܠܒܽ݁ܘܢܬ݂ܳܐ ܘܚܰܡܪܳܐ ܘܡܶܫܚܳܐ ܘܰܣܡܺܝܕܳ݁ܐ ܘܥܶܪܒ݂ܶܐ ܘܪܰܟ݁ܫܳܐ ܘܡܰܪܟ݂ܒܳ݁ܬܳ݁ܐ ܘܦܰ݁ܓ݁ܪܶܐ ܘܢܰܦ݁ܫܳܬܳ݁ܐ ܕ݂ܰܒ݁ܢܰܝܢܳܫܳܐ:
Rev 18:14 ܘܶܐܒ݂ܶܟ݁ܝ ܪܶܓ݂ܬܳ݁ܐ ܕ݂ܢܰܦ݁ܫܶܟ݁ܝ ܐܶܙܰܠ ܡܶܢܶܟ݁ܝ ܘܟܽ݁ܠ ܕ݂ܫܰܡܺܝܢ ܘܰܫܒܺ݁ܝܚ ܐܶܙܰܠ ܡܶܢܶܟ݁ܝ ܘܠܳܐ ܬ݂ܽܘܒ݁ ܬ݂ܶܚܙܶܝܢ ܐܶܢܽܘܢ:
Rev 18:15 ܘܠܳܐ ܢܶܫܟ݂ܚܽܘܢ ܐܶܢܽܘܢ ܬ݂ܰܓ݂ܳܪܶܐ ܕ݂ܗܳܠܶܝܢ ܕ݂ܰܥܬܰ݁ܪܘ ܡܶܢܳܗ ܡܶܢ ܩܒܽ݁ܘܠ ܢܩܽܘܡܽܘܢ ܡܶܢ ܕ݂ܶܚܠܬܳ݁ܐ ܕ݂ܫܽܘܢܳܩܳܗ ܟ݂ܰܕ݁ ܒ݂ܳܟܶ݁ܝܢ ܘܰܐܒܺ݁ܝܠܺܝܢ:
Rev 18:16 ܘܳܐܡܪܺܝܢ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܕ݂ܰܡܥܰܛܦܳ݁ܐ ܒ݂ܽܘܨܳܐ ܘܰܐܪܓ݂ܘܳܢܳܐ ܘܰܙܚܽܘܪܝܳܬܳ݁ܐ ܕ݂ܡܰܕ݁ܗܒܳ݁ܢ ܒ݂ܕܰ݁ܗܒܳ݁ܐ ܘܟܺ݁ܐܦܶ݁ܐ ܝܰܩܺܝܪܳܬܳ݁ܐ ܘܡܰܪܓ݂ܳܢܝܳܬܳ݁ܐ:
Rev 18:17 ܡܶܛܽܠ ܕ݂ܒܰ݁ܚܕܳ݁ܐ ܫܳܥܳܐ ܐܶܣܬ݂ܰܪܰܩ ܥܽܘܬ݁ܪܳܐ ܕ݂ܰܐܝܟ݁ ܗܳܢܳܐ ܘܟܽ݁ܠ ܡܕܰ݁ܒ݂ܪܰܝ ܐܶܠܦܶ݁ܐ ܘܟܽ݁ܠ ܐܳܙܰܠ̄ܝ ܒ݂ܶܐܠܦܶ݁ܐ ܠܕܽ݁ܘܟ݂ܝܳܬܳ݁ܐ ܘܶܐܠܦܳ݁ܪܶܐ ܘܟܽ݁ܠ ܕ݂ܰܒ݁ܝܰܡܳܐ ܦ݂ܳܠܚܺܝܢ ܡܶܢ ܪܽܘܚܩܳܐ ܩܳܡܘ:
Rev 18:18 ܘܰܒ݁ܟܰ݁ܐܘܽܗ ܟ݂ܰܕ݁ ܚܳܙܶܝܢ ܬ݂ܢܳܢܳܐ ܕ݂ܝܰܩܕ݂ܳܢܳܗ ܘܳܐܡܪܺܝܢ ܡܰܢ ܗܺ̄ܝ ܕ݂ܕܳ݁ܡܝܳܐ ܠܰܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ:
Rev 18:19 ܘܰܐܪܡܺܝܘ ܥܰܦ݁ܪܳܐ ܥܰܠ ܪܺܝܫܰܝܗܽܘܢ ܘܰܩܥܰܘ ܟ݂ܰܕ݁ ܒ݂ܳܟܶ݁ܝܢ ܘܰܐܒܺ݁ܝܠܺܝܢ ܘܳܐܡܪܺܝܢ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܒܳ݁ܗ ܥܬܰ݁ܪܘ ܐܰܝܠܶܝܢ ܕ݂ܺܐܝܬ݁ ܠܗܽܘܢ ܐܶܠܦܳ݁ܐ ܒ݂ܝܰܡܳܐ ܡܶܢ ܐܺܝܩܳܪܳܗ ܕ݂ܒܰ݁ܚܕܳ݁ܐ ܫܳܥܳܐ ܚܶܪܒ݂ܰܬ݁:
Rev 18:20 ܐܶܬ݁ܦ݂ܰܨܚܘ ܥܠܶܝܗ ܫܡܰܝܳܐ ܘܩܰܕ݂ܺܝܫܶܐ ܘܰܫܠܺܝܚܶܐ ܘܰܢܒܺ݁ܝܶܐ ܡܶܛܽܠ ܕ݂ܕܳ݁ܢ ܐܰܠܳܗܳܐ ܕ݂ܺܝܢܟܽ݁ܘܢ ܡܶܢܳܗ:
Rev 18:21 ܘܰܫܩܰܠ ܚܰܕ݁ ܡܶܢ ܡܰܠܰܐܟܶ݁ܐ ܚܰܝܠܬܳ݁ܢܶܐ ܟ݂ܺܐܦܳ݁ܐ ܪܰܒ݂ܬܳ݁ܐ ܐܰܝܟ݁ ܪܰܚܝܳܐ ܘܰܐܪܡܺܝ ܒ݂ܝܰܡܳܐ ܘܶܐܡܰܪ ܗܳܟܰ݁ܢܳܐ ܒ݂ܚܺܐܦܳ݁ܐ ܬ݂ܶܫܬ݂ܕܶ݁ܐ ܒ݂ܳܒܶ݁ܝܠ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܘܠܳܐ ܬ݂ܶܫܟ݂ܰܚ ܬ݂ܽܘܒ݁:
Rev 18:22 ܘܩܳܠܳܐ ܕ݂ܩܺܝܬܳ݁ܪܳܐ ܘܰܕ݁ܫܺܝܦܽ݁ܘܪܳܐ ܘܕܰ݁ܙܢܰܝ ܙܡܳܪܳܐ ܘܰܕ݁ܡܰܙܥܽܘܩܶܐ ܠܳܐ ܢܶܫܬ݂ܡܰܥ ܒ݂ܶܟ݁ܝ ܬ݂ܽܘܒ݁:
Rev 18:23 ܘܢܽܘܗܪܳܐ ܕ݂ܰܫܪܳܓܳ݁ܐ ܠܳܐ ܢܶܬ݁ܚܙܶܐ ܠܶܟ݁ܝ ܬ݂ܽܘܒ݁ ܘܩܳܠܳܐ ܕ݂ܚܰܬ݁ܢܳܐ ܘܩܳܠܳܐ ܕ݂ܟܰ݁ܠܬܳ݁ܐ ܠܳܐ ܢܶܫܬ݂ܡܰܥ ܒ݂ܶܟ݁ܝ ܬ݂ܽܘܒ݁ ܡܶܛܽܠ ܕ݂ܬܰ݁ܓ݂ܳܪܰܝܟ݂ܝ ܐܺܝܬ݁ ܗ̄ܘܰܘ ܪܰܘܪܒܳ݁ܢܶܝܗ ܕ݂ܰܐܪܥܳܐ ܡܶܛܽܠ ܕ݂ܰܒ݁ܚܰܪܫܰܝܟ݂ܝ ܐܰܛܥܺܝܬ݂ܝ ܠܟܽ݁ܠܗܽܘܢ ܥܰܡ̄ܡܶܐ:
Rev 18:24 ܘܒܳ݁ܗ ܐܶܫܬ݂ܟܰ݁ܚ ܕ݂ܡܳܐ ܕ݂ܰܢܒܺ݁ܝܶܐ ܘܩܰܕ݂ܺܝܫܶܐ ܕ݂ܰܩܛܺܝܠܺܝܢ ܥܰܠ ܐܰܪܥܳܐ: ܣ
Rev 19:1 ܘܡܶܢ ܒ݂ܳܬܰ݁ܪ ܗܳܠܶܝܢ ܫܶܡܥܶܬ݁ ܩܳܠܳܐ ܪܰܒ݂ܳܐ ܕ݂ܟܶ݁ܢܫܶܐ ܣܰܓ݂ܺܝܶܐܐ ܒ݂ܰܫܡܰܝܳܐ ܕ݂ܳܐܡܪܺܝܢ ܗܰܠܶܠܽܘܝܰܐ ܦ݂ܽܘܪܩܳܢܳܐ ܘܬܶ݁ܫܒ݂ܽܘܚܬ݂ܳܐ ܘܚܰܝܠܳܐ ܠܰܐܠܳܗܰܢ:
Rev 19:2 ܡܶܛܽܠ ܕ݂ܫܰܪܺܝܪܺܝܢ ܘܟܺ݁ܐܢܺܝܢ ܕ݂ܺܝܢܰܘܗ̄ܝ ܡܶܛܽܠ ܕ݂ܕܳ݁ܢ ܠܙܳܢܺܝܬܳ݁ܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܚܰܒ݂ܠܰܬ݁ ܠܰܐܪܥܳܐ ܒ݂ܙܳܢܝܽܘܬܳ݁ܗ ܘܰܬ݁ܒܰ݁ܥ ܕ݂ܡܳܐ ܕ݂ܥܰܒ݁ܕ݂ܰܘܗ̄ܝ ܡܶܢ ܐܺܝܕܶ݁ܝܗ:
Rev 19:3 ܕ݂ܬܰ݁ܪܬ݂ܶܝܢ ܐܶܡܰܪܘ ܗܰܠܶܠܽܘܝܰܐ ܘܰܬ݁ܢܳܢܳܗ ܣܠܶܩ ܠܥܳܠܰܡ ܥܳܠܡܺܝܢ:
Rev 19:4 ܘܰܢܦܰ݁ܠܘ ܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܘܰܐܪܒ݂ܰܥ ܚܰܝܘܳܢ ܘܰܣܓܶ݁ܕ݁ܘ ܠܰܐܠܳܗܰܢ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܳܐܡܪܺܝܢ ܐܰܡܺܝܢ ܗܰܠܶܠܽܘܝܰܐ:
Rev 19:5 ܘܩܳܠܳܐ ܡܶܢ ܟ݂ܽܘܪܣܝܳܐ ܕ݂ܳܐܡܰܪ ܫܰܒ݂ܰܚܘ ܠܰܐܠܳܗܰܢ ܟ݂ܽܠܗܽܘܢ ܥܰܒ݁ܕ݂ܰܘܗ̄ܝ ܘܕܳ݁ܚܠܰܝ ܫܡܶܗ ܟ݂ܽܠܗܽܘܢ ܙܥܽܘܪܶܐ ܥܰܡ ܪܰܘܪܒܶ݁ܐ:
Rev 19:6 ܘܫܶܡܥܶܬ݁ ܩܳܠܳܐ ܐܰܝܟ݁ ܕ݂ܟܶ݁ܢܫܶܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܪܰܥܡܶܐ ܚܰܝܠܬܳ݁ܢܶܐ ܕ݂ܳܐܡܪܺܝܢ ܗܰܠܶܠܽܘܝܰܐ ܡܶܛܽܠ ܕ݂ܰܐܡܠܶܟ݁ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ:
Rev 19:7 ܚܳܕܶ݁ܝܢܰܢ ܘܡܶܬ݁ܦ݂ܰܨܚܺܝܢܰܢ ܢܶܬ݂ܶܠ ܠܶܗ ܬ݂ܶܫܒ݂ܽܘܚܬ݂ܳܐ ܡܶܛܽܠ ܕ݂ܶܐܬܳ݁ܬ݁ ܡܶܫܬ݂ܽܘܬܶ݁ܗ ܕ݂ܶܐܡܪܳܐ ܘܰܐܢ̄ܬ݂ܬܶ݁ܗ ܛܰܝܒܰ݁ܬ݁ ܢܰܦ݁ܫܳܗ:
Rev 19:8 ܘܶܐܬܺ݁ܝܗܶܒ݁ ܠܳܗ ܕ݂ܬܶ݁ܬ݁ܥܰܛܰܦ݁ ܒ݂ܽܘܨܳܐ ܕ݂ܰܟ݁ܝܳܐ ܘܰܢܗܺܝܪܳܐ ܒ݂ܽܘܨܳܐ ܓ݂ܶܝܪ ܬ݂ܪܺܝܨܳܬܳ݁ܐ ܐܶܢܶܝܢ ܕ݂ܩܰܕ݂ܺܝܫܶܐ:
Rev 19:9 ܘܶܐܡܰܪܘ ܠܺܝ ܟ݂ܬܽ݁ܘܒ݁ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܠܰܚܫܳܡܺܝܬܳ݁ܐ ܕ݂ܡܶܫܬ݂ܽܘܬܶ݁ܗ ܕ݂ܶܐܡܪܳܐ ܐܺܝܬܰ݁ܝܗܽܘܢ ܩܪܰܝܳܐ ܘܶܐܡܰܪ ܠܺܝ ܗܳܠܶܝܢ ܡܶܠܶܐ ܕ݂ܫܰܪܺܝܪܳܢ ܕ݂ܰܐܠܳܗܳܐ ܐܺܝܬܰ݁ܝܗܶܝܢ:
Rev 19:10 ܘܢܶܦ݁ܠܶܬ݁ ܩܕܳ݁ܡ ܪܶܓ݁ܠܰܘܗ̄ܝ ܘܣܶܓ݁ܕ݂ܶܬ݁ ܠܶܗ ܘܶܐܡܰܪ ܠܺܝ ܠܳܐ ܟ݂ܢܳܬܳ݁ܟ݁ ܐܺܝܬܰ݁ܝ ܘܕܰ݁ܐܚܰܝܟְ݂ ܗܳܠܶܝܢ ܕ݂ܺܐܝܬ݁ ܠܗܽܘܢ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܠܰܐܠܳܗܳܐ ܣܓܽ݁ܘܕ݁ ܝܰܬ݂ܺܝܪܳܐܝܺܬ݁ ܣܳܗܕ݂ܽܘܬܳ݁ܐ ܓ݂ܶܝܪ ܕ݂ܝܶܫܽܘܥ ܐܺܝܬܶ݁ܝܗ ܪܽܘܚܳܐ ܕ݂ܰܢܒܺ݁ܝܽܘܬܳ݁ܐ: ܣ
Rev 19:11 ܘܰܚܙܺܝܬ݁ ܫܡܰܝܳܐ ܕ݂ܰܦ݁ܬܺ݁ܝܚ ܘܗܳܐ ܣܽܘܣܝܳܐ ܚܶܘܳܪܳܐ ܘܰܕ݁ܝܳܬܶ݁ܒ݁ ܥܠܰܘܗ̄ܝ ܡܶܬ݁ܩܪܶܐ ܡܗܰܝܡܢܳܐ ܘܫܰܪܺܝܪܳܐ ܘܰܒ݁ܟܺ݁ܐܢܽܘܬܳ݁ܐ ܕ݂ܳܐܶܢ ܘܡܰܩܪܶܒ݁:
Rev 19:12 ܥܰܝܢܰܘܗ̄ܝ ܕ݂ܶܝܢ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ ܘܥܰܠ ܪܺܝܫܶܗ ܬ݂ܳܐܓܶ݁ܐ ܣܰܓ݂ܺܝܶܐܐ ܘܺܐܝܬ݁ ܠܶܗ ܫܡܳܐ ܟ݂ܬܺ݁ܝܒܳ݁ܐ ܐܰܝܢܳܐ ܕ݂ܠܳܐ ܝܳܕܰ݁ܥ ܐܶܠܳܐ ܐܶܢ ܗܽܘ:
Rev 19:13 ܘܰܡܥܰܛܰܦ݁ ܡܳܐܢܳܐ ܕ݂ܰܙܠܺܝܥ ܒ݂ܰܕ݁ܡܳܐ ܘܡܶܬ݁ܩܪܶܐ ܫܡܶܗ ܡܶܠܬܳ݁ܐ ܕ݂ܰܐܠܳܗܳܐ:
Rev 19:14 ܘܚܰܝܠܰܘܳܬܳ݁ܐ ܕ݂ܰܫܡܰܝܳܐ ܢܰܩܺܝܦܺ݁ܝܢ ܗ̄ܘܰܘ ܠܶܗ ܥܰܠ ܪܰܟ݁ܫܳܐ ܚܶܘܳܪܶܐ ܘܰܠܒܺ݁ܝܫܺܝܢ ܒ݂ܽܘܨܳܐ ܚܶܘܳܪܳܐ ܘܕܰ݁ܟ݁ܝܳܐ:
Rev 19:15 ܘܡܶܢ ܦ݂ܽܘܡܗܽܘܢ ܢܳܦ݁ܩܳܐ ܚܰܪܒ݂ܳܐ ܚܰܪܺܝܦ݁ܬ݂ܳܐ ܕ݂ܒܳ݁ܗ ܢܶܩܛܠܽܘܢ ܠܥܰܡ̄ܡܶܐ ܘܗܽܘ ܢܶܪܥܶܐ ܐܶܢܽܘܢ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܗܽܘ ܕ݂ܳܐܶܫ ܡܰܥܨܰܪܬ݂ܳܐ ܕ݂ܪܽܘܓ݁ܙܶܗ ܕ݂ܰܐܠܳܗܳܐ ܐܰܚܺܝܕ݁ ܟ݂ܽܠ:
Rev 19:16 ܘܺܐܝܬ݁ ܠܶܗ ܥܰܠ ܡܳܐܢܰܘܗ̄ܝ ܥܰܠ ܥܰܛܡܳܬܶ݁ܗ ܫܡܳܐ ܟ݂ܬܺ݁ܝܒܳ݁ܐ ܡܰܠܟ݂ܳܐ ܕ݂ܡܰܠܟ݂ܶܐ ܘܡܳܪܳܐ ܕ݂ܡܳܪܰܘܳܬܳ݁ܐ:
Rev 19:17 ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܩܳܐܶܡ ܒ݂ܫܶܡܫܳܐ ܘܰܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܠܦܳ݁ܪܰܚܬܳ݁ܐ ܕ݂ܦܳ݁ܪܚܳܐ ܡܶܨܥܰܬ݁ ܫܡܰܝܳܐ ܬ݂ܰܘ ܐܶܬ݁ܟ݂ܰܢ̄ܫܘ ܠܰܚܫܳܡܺܝܬܳ݁ܐ ܪܰܒ݂ܬܳ݁ܐ ܕ݂ܰܐܠܳܗܳܐ:
Rev 19:18 ܕ݂ܬܶ݁ܐܟ݁ܠܽܘܢ ܒ݂ܶܣܪܳܐ ܕ݂ܡܰܠܟ݂ܶܐ ܘܒܶ݁ܣܪܳܐ ܕ݂ܪܺܫܰܝ ܐܰܠܦܶ݁ܐ ܘܒܶ݁ܣܪܳܐ ܕ݂ܥܰܫܺܝܢܶܐ ܘܒܶ݁ܣܪܳܐ ܕ݂ܪܰܟ݁ܫܳܐ ܘܕܰ݁ܐܝܠܶܝܢ ܕ݂ܝܳܬ݁ܒ݂ܺܝܢ ܥܠܰܝܗܽܘܢ ܘܒܶ݁ܣܪܳܐ ܕ݂ܚܺܐܪܶܐ ܘܰܕ݁ܥܰܒ݁ܕ݂ܶܐ ܘܕܰ݁ܙܥܽܘܪܶܐ ܘܰܕ݁ܪܰܘܪܒܶ݁ܐ:
Rev 19:19 ܘܰܚܙܺܝܬ݁ ܠܚܰܝܽܘܬܳ݁ܐ ܘܰܠܚܰܝܠܰܘܳܬܳ݁ܗ ܘܡܰܠܟ݂ܶܐ ܕ݂ܰܐܪܥܳܐ ܘܰܠܦܳ݁ܠܚܰܝܗܽܘܢ ܕ݂ܰܡܟܰ݁ܢܫܺܝܢ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܗܰܘ ܕ݂ܝܳܬܶ݁ܒ݁ ܥܰܠ ܣܽܘܣܝܳܐ ܘܥܰܡ ܦ݂ܳܠܚܰܘܗ̄ܝ:
Rev 19:20 ܘܶܐܬ݂ܬ݂ܨܺܝܕܰ݁ܬ݁ ܚܰܝܽܘܬܳ݁ܐ ܘܰܢܒܺ݁ܝܳܐ ܕ݂ܰܓ݂ܳܠܳܐ ܥܰܡܶܗ ܗܰܘ ܕ݂ܰܥܒܰ݁ܕ݁ ܐܳܬ݁ܘܳܬܳ݁ܐ ܩܕܳ݁ܡܶܝܗ ܕ݂ܰܒ݁ܗܶܝܢ ܐܰܛܥܺܝ ܠܰܐܝܠܶܝܢ ܕ݂ܰܢܣܰܒ݁ܘ ܪܽܘܫܡܳܐ ܕ݂ܚܰܝܽܘܬܳ݁ܐ ܘܠܰܐܝܠܶܝܢ ܕ݂ܰܣܓܶ݁ܕ݁ܘ ܠܨܰܠܡܳܗ ܘܰܢܚܶܬ݁ܘ ܬ݂ܪܰܝܗܽܘܢ ܘܶܐܬ݁ܪܡܺܝܘ ܒ݂ܝܰܡܬܳ݁ܐ ܕ݂ܢܽܘܪܳܐ ܕ݂ܝܳܩܕ݂ܳܐ ܘܰܕ݁ܟܶ݁ܒ݁ܪܺܝܬܳ݁ܐ:
Rev 19:21 ܘܰܕ݁ܫܰܪܟ݂ܳܐ ܕ݂ܶܝܢ ܐܶܬ݁ܩܰܛܰܠܘ ܒ݂ܚܰܪܒ݂ܶܗ ܕ݂ܗܰܘ ܕ݂ܝܳܬܶ݁ܒ݁ ܥܰܠ ܣܽܘܣܝܳܐ ܒ݂ܰܐܝܕܳ݁ܐ ܕ݂ܢܳܦ݁ܩܳܐ ܡܶܢ ܦ݂ܽܘܡܶܗ ܘܟܽ݁ܠܳܗ ܛܰܝܪܳܐ ܣܶܒ݁ܥܰܬ݁ ܡܶܢ ܒ݂ܶܣܪܗܽܘܢ: ܣ
Rev 20:1 ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܺܐܝܬ݁ ܥܠܰܘܗ̄ܝ ܩܠܺܝܕܳ݁ܐ ܕ݂ܰܬ݁ܗܽܘܡܳܐ ܘܫܺܝܫܰܠܬ݂ܳܐ ܪܰܒ݂ܬܳ݁ܐ ܒ݂ܺܐܝܕܶ݁ܗ:
Rev 20:2 ܘܠܰܒ݁ܟ݂ܶܗ ܠܬܰ݁ܢܺܝܢܳܐ ܚܶܘܝܳܐ ܩܰܕ݁ܡܳܝܳܐ ܗܰܘ ܕ݂ܺܐܝܬܰ݁ܘܗ̄ܝ ܐܳܟܶ݁ܠܩܰܪܨܳܐ ܘܣܳܛܳܢܳܐ ܘܰܐܣܪܶܗ ܐܳܠܶܦ݁ ܫܢܺܝܢ:
Rev 20:3 ܘܰܐܪܡܝܶܗ ܒ݂ܰܬ݁ܗܽܘܡܳܐ ܘܶܐܚܰܕ݁ ܘܰܛܒܰ݁ܥ ܠܥܶܠ ܡܶܢܶܗ ܕ݂ܠܳܐ ܬ݂ܽܘܒ݁ ܢܰܛܥܶܐ ܠܟܽ݁ܠܗܽܘܢ ܥܰܡ̄ܡܶܐ ܒ݂ܳܬܰ݁ܪ ܗܳܠܶܝܢ ܝܺܗܺܝܒ݁ ܠܡܶܫܪܝܶܗ ܩܰܠܺܝܠ ܙܰܒ݁ܢܳܐ:
Rev 20:4 ܘܰܚܙܺܝܬ݁ ܡܰܘܬ݂ܒܶ݁ܐ ܘܺܝܬܶ݁ܒ݁ܘ ܥܠܰܝܗܽܘܢ ܘܕܺ݁ܝܢܳܐ ܐܶܬܺ݁ܝܗܶܒ݁ ܠܗܽܘܢ ܘܢܰܦ݁ܫܳܬܳ݁ܐ ܗܳܠܶܝܢ ܕ݂ܶܐܬ݁ܦ݂ܣܶܩ ܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܘܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܕܰ݁ܐܝܠܶܝܢ ܕ݂ܠܳܐ ܣܓܶ݁ܕ݁ܘ ܠܚܰܝܽܘܬܳ݁ܐ ܘܠܳܐ ܠܨܰܠܡܳܗ ܘܠܳܐ ܢܣܰܒ݁ܘ ܪܽܘܫܡܳܐ ܥܰܠ ܒ݂ܶܝܬ݁-ܥܰܝܢܰܝܗܽܘܢ ܐܰܘ ܥܰܠ ܐܺܝܕܰ݁ܝܗܽܘܢ ܕ݂ܰܚܝܰܘ ܘܰܐܡܠܶܟ݁ܘ ܥܰܡ ܡܫܺܝܚܳܐ ܐܳܠܶܦ݁ ܫܢܺܝܢ:
Rev 20:5 ܘܗܳܕܶ݁ܐ ܗ̄ܝ ܩܝܳܡܬ݂ܳܐ ܩܰܕ݁ܡܳܝܬ݂ܳܐ:
Rev 20:6 ܛܽܘܒܳ݁ܢܳܐ ܗ̄ܘ ܘܩܰܕ݂ܺܝܫܳܐ ܡܰܢ ܕ݂ܺܐܝܬ݁ ܠܶܗ ܡܢܳܬܳ݁ܐ ܒ݂ܰܩܝܳܡܬ݂ܳܐ ܩܰܕ݁ܡܳܝܬ݂ܳܐ ܘܥܰܠ ܗܳܠܶܝܢ ܠܰܝܬ݂ ܫܽܘܠܛܳܢܳܐ ܠܡܰܘܬ݂ܳܐ ܬ݂ܶܢܝܳܢܳܐ ܐܶܠܳܐ ܢܶܗܘܽܘܢ ܟ݂ܳܗܢܶܐ ܕ݂ܰܐܠܳܗܳܐ ܘܕܰ݁ܡܫܺܝܚܳܐ ܘܢܰܡܠܟܽ݁ܘܢ ܥܰܡܶܗ ܐܳܠܶܦ݁ ܫܢܺܝܢ:
Rev 20:7 ܘܡܳܐ ܕ݂ܶܐܫܬ݂ܰܠܰܡ ܐܳܠܶܦ݁ ܫܢܺܝܢ ܢܶܫܬ݂ܪܶܐ ܣܳܛܳܢܳܐ ܡܶܢ ܚܒܽ݁ܘܫܝܶܗ:
Rev 20:8 ܘܢܶܦ݂ܽܘܩ ܠܡܰܛܥܳܝܽܘ ܠܟܽ݁ܠܗܽܘܢ ܥܰܡ̄ܡܶܐ ܒ݂ܰܐܪܒ݂ܰܥ ܙܳܘܝܳܬܳ݁ܗ ܕ݂ܰܐܪܥܳܐ ܠܓܽ݁ܘܓ݁ ܘܰܠܡܳܓܽ݁ܘܓ݁ ܘܠܰܡܟܰ݁ܢܳܫܽܘ ܐܶܢܽܘܢ ܠܰܩܪܳܒܳ݁ܐ ܐܰܝܠܶܝܢ ܕ݂ܡܶܢܝܳܢܗܽܘܢ ܐܰܝܟ݁ ܚܳܠܳܐ ܕ݂ܝܰܡܳܐ:
Rev 20:9 ܘܰܣܠܶܩܘ ܥܰܠ ܦ݂ܬܳ݁ܝܳܗ ܕ݂ܰܐܪܥܳܐ ܘܚܰܕ݁ܪܽܘܗ ܠܰܡܕܺ݁ܝܢ̄ܬ݂ܳܐ ܕ݂ܡܰܫܪܺܝܬܳ݁ܐ ܕ݂ܩܰܕ݂ܺܝܫܶܐ ܘܠܰܡܕܺ݁ܝܢ̄ܬ݂ܳܐ ܚܰܒ݂ܺܝܒ݁ܬ݂ܳܐ ܘܢܶܚܬ݂ܰܬ݁ ܢܽܘܪܳܐ ܡܶܢ ܫܡܰܝܳܐ ܡܶܢ ܐܰܠܳܗܳܐ ܘܶܐܟ݁ܠܰܬ݁ ܐܶܢܽܘܢ:
Rev 20:10 ܘܳܐܟܶ݁ܠܩܰܪܨܳܐ ܡܰܛܥܝܳܢܗܽܘܢ ܐܶܬ݁ܪܡܺܝ ܒ݂ܝܰܡܬܳ݁ܐ ܕ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܐܰܝܟ݂ܳܐ ܕ݂ܚܰܝܽܘܬܳ݁ܐ ܘܰܢܒܺ݁ܝܳܐ ܕ݂ܰܓ݂ܳܠܳܐ ܘܢܶܫܬ݂ܰܢܩܽܘܢ ܐܺܝܡܳܡܳܐ ܘܠܺܠܝܳܐ ܠܥܳܠܰܡ ܥܳܠܡܺܝܢ: ܣ
Rev 20:11 ܘܰܚܙܺܝܬ݁ ܟ݂ܽܘܪܣܝܳܐ ܪܰܒ݂ܳܐ ܚܶܘܳܪܳܐ ܘܠܰܕ݁ܝܳܬܶ݁ܒ݁ ܠܥܶܠ ܡܶܢܶܗ ܗܰܘ ܕ݂ܡܶܢ-ܩܕܳ݁ܡ ܐܰܦ݂ܰܘܗ̄ܝ ܥܶܪܩܰܬ݁ ܐܰܪܥܳܐ ܘܰܫܡܰܝܳܐ ܘܰܐܬܰ݁ܪ ܠܳܐ ܐܶܫܬ݂ܟܰ݁ܚ ܠܗܽܘܢ:
Rev 20:12 ܘܰܚܙܺܝܬ݁ ܠܡܺܝܬܶ݁ܐ ܪܰܘܪܒܶ݁ܐ ܘܰܙܥܽܘܪܶܐ ܕ݂ܩܳܡܘ ܩܕܳ݁ܡ ܟ݂ܽܘܪܣܝܳܐ ܘܣܶܦ݁ܪܶܐ ܐܶܬ݁ܦ݂ܬܰ݁ܚܘ ܘܰܐ̄ܚܪܺܢܳܐ ܣܶܦ݁ܪܳܐ ܐܶܬ݁ܦ݂ܬܰ݁ܚ ܕ݂ܺܐܝܬܰ݁ܘܗ̄ܝ ܕ݂ܕܺ݁ܝܢܳܐ ܘܶܐܬ݂ܕܺ݁ܝܢܘ ܡܺܝܬܶ݁ܐ ܡܶܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܣܶܦ݁ܪܳܐ ܐܰܝܟ݁ ܥܒܳ݁ܕܰ݁ܝܗܽܘܢ:
Rev 20:13 ܘܝܰܗ̄ܒ݁ ܝܰܡܳܐ ܡܺܝܬܶ݁ܐ ܕ݂ܒܶ݁ܗ ܘܡܰܘܬ݂ܳܐ ܘܰܫܝܽܘܠ ܝܰܗ̄ܒ݁ܘ ܡܺܝܬܶ݁ܐ ܕ݂ܨܶܐܝܕܰ݁ܝܗܽܘܢ ܘܶܐܬ݂ܕܺ݁ܝܢ ܚܰܕ݁ ܚܰܕ݁ ܡܶܢܗܽܘܢ ܐܰܝܟ݁ ܥܒܳ݁ܕܰ݁ܝܗܽܘܢ:
Rev 20:14 ܘܡܰܘܬ݂ܳܐ ܘܰܫܝܽܘܠ ܐܶܬ݁ܪܡܺܝܘ ܒ݂ܝܰܡܬܳ݁ܐ ܕ݂ܢܽܘܪܳܐ ܗܳܢܳܐ ܕ݂ܺܐܝܬܰ݁ܘܗ̄ܝ ܡܰܘܬ݂ܳܐ ܬ݂ܶܢܝܳܢܳܐ:
Rev 20:15 ܘܰܐܝܢܳܐ ܕ݂ܠܳܐ ܐܶܫܬ݂ܟܰ݁ܚ ܕ݂ܰܪܫܺܝܡ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ ܐܶܬ݁ܪܡܺܝ ܒ݂ܝܰܡܬܳ݁ܐ ܕ݂ܢܽܘܪܳܐ: ܣ
Rev 21:1 ܘܰܚܙܺܝܬ݁ ܫܡܰܝܳܐ ܚܰܕ݁̄ܬ݂ܳܬܳ݁ܐ ܘܰܐܪܥܳܐ ܚܕܰ݁ܬܳ݁ܐ ܫܡܰܝܳܐ ܓ݂ܶܝܪ ܩܰܕ݁ܡܳܝܬ݂ܳܐ ܘܰܐܪܥܳܐ ܩܰܕ݁ܡܳܝܬ݂ܳܐ ܐܶܙܰܠܘ ܘܝܰܡܳܐ ܠܰܝܬ݂ܰܘܗ̄ܝ ܬ݂ܽܘܒ݁:
Rev 21:2 ܘܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܐܽܘܪܺܫܠܶܡ ܚܕܰ݁ܬܳ݁ܐ ܚܙܺܝܬܳ݁ܗ ܕ݂ܢܳܚܬ݂ܳܐ ܡܶܢ ܫܡܰܝܳܐ ܡܶܢ ܨܶܝܕ݁ ܐܰܠܳܗܳܐ ܕ݂ܰܡܛܰܝܒܳ݁ܐ ܐܰܝܟ݁ ܟ݂ܰܠܬܳ݁ܐ ܡܨܰܒ݂ܰܬ݂ܬ݂ܳܐ ܠܒܰ݁ܥܠܳܗ:
Rev 21:3 ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܳܐܡܰܪ ܗܳܐ ܡܰܫܪܝܳܐ ܕ݂ܰܐܠܳܗܳܐ ܥܰܡ ܒ݂ܢܰܝܢܳܫܳܐ ܘܫܳܪܶܐ ܥܰܡܗܽܘܢ ܘܗܶܢܽܘܢ ܥܰܡܳܐ ܕ݂ܺܝܠܶܗ ܢܶܗܘܽܘܢ ܘܗܽܘ ܐܰܠܳܗܳܐ ܥܰܡܗܽܘܢ ܘܢܶܗܘܶܐ ܠܗܽܘܢ ܐܰܠܳܗܳܐ:
Rev 21:4 ܘܗܽܘ ܢܶܠܚܶܐ ܟ݂ܽܠ ܕ݂ܶܡܥܶܐ ܡܶܢ ܥܰܝܢܰܝܗܽܘܢ ܘܡܰܘܬ݂ܳܐ ܠܳܐ ܢܶܗܘܶܐ ܡܶܟ݂ܺܝܠ ܘܠܳܐ ܐܶܒ݁ܠܳܐ ܘܠܳܐ ܪܰܘܒ݂ܳܐ ܘܠܳܐ ܟ݂ܺܐܒܳ݁ܐ ܬ݂ܽܘܒ݁ ܢܶܗܘܶܐ ܥܰܠ ܐܰܦ݂ܶܝܗ:
Rev 21:5 ܘܶܐܙܶܠ̄ܬ݁ ܘܶܐܡܰܪ ܠܺܝ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܗܳܐ ܚܰܕ݁̄ܬܳ݁ܐ ܥܳܒܶ݁ܕ݁ ܐ̄ܢܳܐ ܟ݂ܽܠ ܘܶܐܡܰܪ ܠܺܝ ܟ݂ܬܽ݁ܘܒ݁ ܗܳܠܶܝܢ ܡܶܠܶܐ ܡܗܰܝܡܢܳܬܳ݁ܐ ܘܫܰܪܺܝܪܳܬܳ݁ܐ ܐܺܝܬܰ݁ܝܗܶܝܢ:
Rev 21:6 ܘܶܐܡܰܪ ܠܺܝ ܗܘܰܝ ܐܶܢܳܐ ܐܳܠܰܦ݁ ܘܶܐܢܳܐ ܬ݂ܰܘ ܪܺܝܫܺܝܬܳ݁ܐ ܘܫܽܘܠܳܡܳܐ ܠܕܰ݁ܨܗܶܐ ܐ̄ܢܳܐ ܐܶܬ݂ܶܠ ܡܶܢ ܥܰܝܢܳܐ ܕ݂ܡܰܝܳܐ ܚܰܝܶܐ ܡܰܓ݂ܳܢ:
Rev 21:7 ܘܕܰ݁ܙܟܳ݁ܐ ܗܽܘ ܢܺܐܪܰܬ݁ ܗܳܠܶܝܢ ܘܶܐܗܘܶܐ ܠܶܗ ܐܰܠܳܗܳܐ ܘܢܶܗܘܶܐ ܠܺܝ ܒ݂ܪܳܐ:
Rev 21:8 ܠܩܰܢܽܘܛܬܳ݁ܢܶܐ ܕ݂ܶܝܢ ܘܠܳܐ ܡܗܰܝܡܢܶܐ ܘܥܰܘܳܠܶܐ ܘܰܡܣܰܝܒܶ݁ܐ ܘܩܳܛܽܘܠܶܐ ܘܚܰܪܳܫܶܐ ܘܙܰܢܳܝܶܐ ܘܦܳ݁ܠܚܰܝ ܦ݂ܬܰ݁ܟ݁ܪܶܐ ܘܟܽ݁ܠܗܽܘܢ ܕ݂ܰܓ݂ܳܠܶܐ ܡܢܳܬ݁ܗܽܘܢ ܒ݂ܝܰܡܬܳ݁ܐ ܝܳܩܶܕ݂ܬ݂ܳܐ ܕ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܐܰܝܕܳ݁ܐ ܕ݂ܺܐܝܬܶ݁ܝܗ ܡܰܘܬ݂ܳܐ ܬ݂ܶܢܝܳܢܳܐ: ܣ
Rev 21:9 ܘܶܐܬܳ݁ܐ ܚܰܕ݁ ܡܶܢ ܫܰܒ݁ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܙܳܒܽ݁ܘܪܺܝܢ ܕ݂ܡܰܠܝܳܢ ܫܒܰ݁ܥ ܡܰܚܘܳܬܳ݁ܐ ܐ̄ܚܪܳܝܳܬܳ݁ܐ ܘܡܰܠܶܠ ܥܰܡܝ ܠܡܺܐܡܰܪ ܬ݂ܳܐ ܐܶܚܰܘܶܝܟ݁ ܠܟܰ݁ܠܬܳ݁ܐ ܐܰܢ̄ܬ݂ܬܶ݁ܗ ܕ݂ܶܐܡܪܳܐ:
Rev 21:10 ܘܰܐܘܒ݂ܠܰܢܝ ܒ݂ܪܽܘܚ ܠܛܽܘܪܳܐ ܪܰܒ݂ܳܐ ܘܪܳܡܳܐ ܘܚܰܘܝܰܢܝ ܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܐܽܘܪܺܫܠܶܡ ܕ݂ܢܳܚܬ݂ܳܐ ܡܶܢ ܫܡܰܝܳܐ ܡܶܢ ܨܶܝܕ݁ ܐܰܠܳܗܳܐ:
Rev 21:11 ܘܺܐܝܬ݁ ܠܳܗ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܘܢܽܘܗܪܳܗ ܐܰܝܟ݁ ܕ݂ܡܽܘܬܳ݁ܐ ܕ݂ܟܺ݁ܐܦܳ݁ܐ ܝܰܩܺܝܪܬ݂ܳܐ ܐܰܝܟ݁ ܝܰܫܦ݂ܶܗ ܐܰܝܟ݁ ܕ݂ܽܘܡܝܳܐ ܕ݂ܰܩܪܽܘܣܛܰܠܳܘܣ:
Rev 21:12 ܘܺܐܝܬ݁ ܠܳܗ ܫܽܘܪܳܐ ܪܰܒ݂ܳܐ ܘܪܳܡܳܐ ܘܺܐܝܬ݁ ܠܳܗ ܬ݂ܰܪܥܶܐ ܬ݂ܪܶܥܣܰܪ ܘܥܰܠ ܬ݂ܰܪܥܶܐ ܡܰܠܰܐܟܶ݁ܐ ܬ݂ܪܶܥܣܰܪ ܘܰܫܡܳܗܰܝܗܽܘܢ ܟ݂ܬܺ݁ܝܒܶ݁ܐ ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܫܡܳܗܶܐ ܕ݂ܰܬ݁ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܝܶܠ:
Rev 21:13 ܡܶܢ ܡܰܕ݁ܢܚܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܓ݂ܰܪܒ݁ܝܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܬ݂ܰܝܡܢܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܡܰܥܪܒܳ݁ܐ ܬ݂ܰܪܥܶܐ ܬ݂ܠܳܬܳ݁ܐ:
Rev 21:14 ܘܫܽܘܪܳܐ ܕ݂ܰܡܕܺ݁ܝܢ̄ܬ݂ܳܐ ܐܺܝܬ݁ ܠܶܗ ܫܶܬܶ݁ܐܣܶܐ ܬ݂ܰܪܬ݂ܰܥܶܣܪܶܐ ܘܰܥܠܰܝܗܶܝܢ ܬ݂ܪܶܥܣܰܪ ܫܡܳܗܶܐ ܕ݂ܰܫܠܺܝܚܰܘܗ̄ܝ ܕ݂ܰܒ݁ܪܳܐ:
Rev 21:15 ܘܗܰܘ ܕ݂ܰܡܡܰܠܶܠ ܗ̄ܘܳܐ ܥܰܡܝ ܐܺܝܬ݁ ܗ̄ܘܳܐ ܥܠܰܘܗ̄ܝ ܩܰܢܝܳܐ ܕ݂ܰܡܫܽܘܚܬܳ݁ܐ ܕ݂ܕܰ݁ܗܒܳ݁ܐ ܠܡܶܡܫܚܳܗ ܠܰܡܕܺ݁ܝܢ̄ܬ݂ܳܐ ܘܰܠܫܽܘܪܳܗ:
Rev 21:16 ܘܰܡܕܺ݁ܝܢ̄ܬ݂ܳܐ ܡܪܰܒ݂ܥܳܐܝܺܬ݁ ܣܺܝܡܳܐ ܘܽܐܘܪܟ݂ܳܗ ܐܰܝܟ݁ ܦ݂ܬܳ݁ܝܳܗ ܘܡܰܫܚܳܗ ܠܰܡܕܺ݁ܝܢ̄ܬ݂ܳܐ ܒ݂ܩܰܢܝܳܐ ܥܰܠ ܬ݂ܪܶܥܣܰܪ ܐܰܠܦܺ݁ܝܢ ܐܶܣܛܕܰ݁ܘܳܬܳ݁ܐ ܐܽܘܪܟ݂ܳܗ ܘܰܦ݁ܬܳ݁ܝܳܗ ܘܪܽܘܡܳܗ ܫܘܶܝܢ ܐܶܢܽܘܢ:
Rev 21:17 ܘܡܰܫܚܶܗ ܠܫܽܘܪܳܗ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܰܥ ܐܰܡܺܝܢ ܒ݂ܰܡܫܽܘܚܬܳ݁ܐ ܕ݂ܐ̄ܢܳܫܳܐ ܐܰܝܕܳ݁ܐ ܕ݂ܺܐܝܬܶ݁ܝܗ ܕ݂ܡܰܠܰܐܟܳ݁ܐ:
Rev 21:18 ܘܕܽ݁ܘܡܣܳܐ ܕ݂ܫܽܘܪܳܗ ܝܰܫܦ݂ܶܗ ܘܰܡܕܺ݁ܝܢ̄ܬ݂ܳܐ ܕ݂ܕܰ݁ܗܒܳ݁ܐ ܕ݂ܰܟ݁ܝܳܐ ܒ݂ܰܕ݁ܡܽܘܬܳ݁ܐ ܕ݂ܰܙܓܽ݁ܘܓܺ݁ܝܬܳ݁ܐ ܕ݂ܟܺ݁ܝܬܳ݁ܐ:
Rev 21:19 ܘܫܶܬܶ݁ܐܣܶܐ ܕ݂ܫܽܘܪܳܐ ܕ݂ܰܡܕܺ݁ܝܢ̄ܬ݂ܳܐ ܒ݂ܟܺ݁ܐܦܶ݁ܐ ܝܰܩܺܝܪܳܬܳ݁ܐ ܡܨܰܒ݂ܬܳ݁ܢ ܘܫܶܬܶ݁ܐܣܬܳ݁ܐ ܩܰܕ݁ܡܳܝܬ݂ܳܐ ܝܰܫܦ݂ܶܗ ܘܰܕ݁ܬܰ݁ܪܬ݂ܶܝܢ ܣܰܦ݂ܺܝܠܳܐ ܘܕܰ݁ܬ݁ܠܳܬ݁ ܩܰܪܟܶ݁ܕ݁ܢܳܐ ܘܕܰ݁ܐܪܒ݂ܰܥ ܙܡܰܪܰܓ݁ܕܳ݁ܐ:
Rev 21:20 ܘܰܕ݁ܚܰܡܶܫ ܣܳܪܕܳ݁ܘܢ ܘܛܶܦ݁ܪܳܐ ܘܰܕ݁ܫܶܬ݁ ܣܳܪܕܳ݁ܘܢ ܘܕܰ݁ܫܒܰ݁ܥ ܟ݂ܺܐܦ݁ ܕ݂ܰܗܒܳ݁ܐ ܘܕܰ݁ܬ݁ܡܳܢܶܐ ܒ݂ܶܪܽܘܠܳܐ ܘܕܰ݁ܬ݁ܫܰܥ ܛܽܘܦ݂ܰܢܕܺ݁ܝܳܘܢ ܘܕܰ݁ܥܣܰܪ ܟ݂ܪܽܘܣܦ݂ܪܰܣܳܐ ܕ݂ܰܚܕܰ݁ܥܶܣܪܶܐ ܝܽܘܟܺ݁ܢܬܳ݁ܘܣ ܕ݂ܬܰ݁ܪܬ݂ܰܥܣܪܶܐ ܐܰܡܽܘܬܺ݁ܣܳܣ:
Rev 21:21 ܘܰܬ݁ܪܶܥܣܰܪ ܬ݂ܰܪܥܶܐ ܘܬܰ݁ܪܬ݂ܰܥܣܪܶܐ ܡܰܪܓ݂ܳܢܝܳܬܳ݁ܐ ܚܕܳ݁ܐ ܠܰܚܕܳ݁ܐ ܘܟܽ݁ܠܚܰܕ݁ ܡܶܢ ܬ݂ܰܪܥܶܐ ܐܺܝܬ݁ ܗ̄ܘܳܐ ܡܶܢ ܚܕܳ݁ܐ ܡܰܪܓ݂ܳܢܺܝܬܳ݁ܐ ܘܫܽܘܩܳܐ ܕ݂ܶܝܢ ܕ݂ܰܡܕܺ݁ܝܢ̄ܬ݂ܳܐ ܕ݂ܕܰ݁ܗܒܳ݁ܐ ܕ݂ܰܟ݁ܝܳܐ ܐܰܝܟ݁ ܙܓܽ݁ܘܓܺ݁ܝܬܳ݁ܐ ܐܺܝܬ݁ ܒ݂ܳܗ:
Rev 21:22 ܘܗܰܝܟ݂ܠܳܐ ܠܳܐ ܚܙܺܝܬ݁ ܒ݂ܳܗ ܡܳܪܝܳܐ ܓ݂ܶܝܪ ܐܰܠܳܗܳܐ ܐܰܚܺܝܕ݁ ܟ݂ܽܠ ܗܽܘ ܐܺܝܬܰ݁ܘܗ̄ܝ ܗܰܝܟ݂ܠܳܗ:
Rev 21:23 ܘܠܶܐܡܪܳܐ ܘܠܰܡܕܺ݁ܝܢ̄ܬ݂ܳܐ ܠܳܐ ܡܶܬ݁ܒ݂ܥܶܐ ܫܶܡܫܳܐ ܘܠܳܐ ܣܰܗܪܳܐ ܕ݂ܢܰܢܗܪܽܘܢ ܠܳܗ ܬ݂ܶܫܒ݂ܽܘܚܬ݂ܶܗ ܓ݂ܶܝܪ ܕ݂ܰܐܠܳܗܳܐ ܐܰܢܗܰܪܬܳ݁ܗ ܘܰܫܪܳܓܳ݁ܗ ܐܺܝܬܰ݁ܘܗ̄ܝ ܐܶܡܪܳܐ:
Rev 21:24 ܘܰܡܗܰܠܟܺ݁ܝܢ ܥܰܡ̄ܡܶܐ ܒ݂ܢܽܘܗܪܳܗ ܘܡܰܠܟ݂ܶܐ ܕ݂ܰܐܪܥܳܐ ܡܰܝܬ݂ܶܝܢ ܠܳܗ ܬ݂ܶܫܒ݂ܽܘܚܬ݂ܳܐ:
Rev 21:25 ܘܬܰ݁ܪܥܶܝܗ ܠܳܐ ܢܶܬ݂ܬ݂ܰܚܕ݂ܽܘܢ ܒ݂ܺܐܝܡܳܡܳܐ ܠܺܠܝܳܐ ܓ݂ܶܝܪ ܠܳܐ ܢܶܗܘܶܐ ܬ݂ܰܡܳܢ:
Rev 21:26 ܘܢܰܝܬ݂ܽܘܢ ܠܳܗ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܕ݂ܥܰܡ̄ܡܶܐ:
Rev 21:27 ܘܠܳܐ ܢܶܗܘܶܐ ܬ݂ܰܡܳܢ ܟ݂ܽܠ ܛܡܰܐ ܘܰܕ݁ܥܳܒܶ݁ܕ݁ ܡܣܰܝܒܽ݁ܘܬܳ݁ܐ ܘܕܰ݁ܓ݂ܳܠܽܘܬܳ݁ܐ ܐܶܠܳܐ ܐܶܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܰܟ݁ܬܳ݁ܒܶ݁ܗ ܕ݂ܶܐܡܪܳܐ:
Rev 22:1 ܘܚܰܘܝܰܢܝ ܢܰܗܪܳܐ ܕ݂ܡܰܝܳܐ ܚܰܝܶܐ ܕ݂ܰܟ݁ܝܳܐ ܐܳܦ݁ ܢܰܗܺܝܪܳܐ ܐܰܝܟ݁ ܓ݂ܠܺܝܕܳ݁ܐ ܘܢܳܦܶ݁ܩ ܡܶܢ ܟ݂ܽܘܪܣܝܶܗ ܕ݂ܰܐܠܳܗܳܐ ܘܕܶ݁ܐܡܪܳܐ:
Rev 22:2 ܘܡܶܨܥܰܬ݁ ܫܽܘܩܶܝܗ ܡܶܟ݂ܳܐ ܘܡܶܟ݂ܳܐ ܥܰܠ ܢܰܗܪܳܐ ܩܰܝܣܳܐ ܕ݂ܚܰܝܶܐ ܕ݂ܥܳܒܶ݁ܕ݁ ܦ݂ܺܐܪܶܐ ܬ݂ܪܶܥܣܰܪ ܘܰܒ݁ܟܽ݁ܠ ܝܺܪܰܚ ܝܳܗܶܒ݁ ܦ݂ܺܐܪܰܘܗ̄ܝ ܘܛܰܪܦܰ݁ܘܗ̄ܝ ܠܳܐܣܝܽܘܬܳ݁ܐ ܕ݂ܥܰܡ̄ܡܶܐ:
Rev 22:3 ܘܟܽ݁ܠ ܚܶܪܡܳܐ ܠܳܐ ܢܶܗܘܶܐ ܬ݂ܰܡܳܢ ܘܟܽ݁ܘܪܣܝܶܗ ܕ݂ܰܐܠܳܗܳܐ ܘܕܶ݁ܐܡܪܳܐ ܒ݂ܳܗ ܢܶܗܘܶܐ ܘܥܰܒ݁ܕ݂ܰܘܗ̄ܝ ܢܫܰܡܫܽܘܢܳܝܗ̄ܝ:
Rev 22:4 ܘܢܶܚܙܽܘܢ ܐܰܦ݂ܰܘܗ̄ܝ ܘܰܫܡܶܗ ܥܰܠ ܒ݂ܶܝܬ݁-ܥܰܝܢܰܝܗܽܘܢ:
Rev 22:5 ܘܠܺܠܝܳܐ ܠܳܐ ܢܶܗܘܶܐ ܬ݂ܰܡܳܢ ܘܠܳܐ ܢܶܬ݁ܒ݂ܥܶܐ ܠܗܽܘܢ ܢܽܘܗܪܳܐ ܘܰܫܪܳܓܳ݁ܐ ܘܢܽܘܗܪܶܗ ܕ݂ܫܶܡܫܳܐ ܡܶܛܽܠ ܕ݂ܡܳܪܝܳܐ ܐܰܠܳܗܳܐ ܡܰܢܗܰܪ ܠܗܽܘܢ ܘܡܰܠܟ݂ܗܽܘܢ ܠܥܳܠܰܡ ܥܳܠܡܺܝܢ: ܣ
Rev 22:6 ܘܶܐܡܰܪ ܠܺܝ ܗܳܠܶܝܢ ܡܶܠܶܐ ܡܗܰܝܡܢܳܢ ܘܫܰܪܺܝܪܳܢ ܘܡܳܪܝܳܐ ܐܰܠܳܗܳܐ ܕ݂ܪܽܘܚܳܬܳ݁ܐ ܕ݂ܰܢܒܺ݁ܝܶܐ ܩܰܕ݂ܺܝܫܶܐ ܫܰܕ݂ܰܪ ܠܡܰܠܰܐܟܶ݁ܗ ܠܰܡܚܰܘܳܝܽܘ ܠܥܰܒ݁ܕ݂ܰܘܗ̄ܝ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܰܥܓܰ݁ܠ:
